लिम्बु बाइबल

Limbu Bible

Text © 2019-2023 Wycliffe Bible Translators Inc.

Published by ILLA (Isai Limbu Literature Association) & Wycliffe Bible Translators Inc.

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

ᤋᤥᤗᤡᤱᤛᤥᤔᤢ

ᤛᤠᤵᤐᤴ ᤏᤡᤛᤢᤶ

ᤋᤥᤗᤡᤱᤛᤥᤔᤢ ᤔᤧᤵᤔᤏᤠᤒᤠ ᤐᤠ᤺ᤴᤇᤣ᤺ᤰᤘᤠ᤺ᤸᤗᤧ ᤁᤢᤒᤣ᤺ᤴ “ᤏᤠᤘᤠᤃᤧᤴ ᤆᤀᤡ᤺ᤳ ᤀᤡᤃᤪ ᤁᤢᤜᤣ᤺ᤰᤛᤡᤱᤔᤠ” ᤐᤥ᤺ᤱ॥ ᤁᤴ ᤛᤠᤵᤐᤴᤏᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠ. ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤔᤧᤒᤥ᤺ᤰᤂᤧᤒᤠ. ᤗᤠᤕᤥ ᤗᤠᤛᤥ᤺ᤳᤗᤧ ᤁᤢᤜᤣ᤺ᤰᤛᤡᤱᤔᤠ ᤐᤥ᤺ᤰᤂᤧᤒᤠ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤢᤰᤂᤣ ᤗᤠᤰᤂᤣ ᤏᤢ ᤋᤢᤰᤔᤠ ᤛᤡᤔᤠᤖᤧ ᤁᤢᤜᤣ᤺ᤰᤛᤡᤱᤔᤠ ᤐᤥ᤺ᤰᤂᤧᤒᤠ ᤂᤧᤒᤩᤠᤱ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤏᤢ ᤀᤥᤃᤠᤵ ᤆᤥᤃᤢ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤐᤳ॥ ᤋᤥᤗᤡᤱᤛᤥᤔᤢ ᤛᤠᤵᤐᤏᤡᤴ ᤏᤧᤳᤇᤡ ᤁᤢᤗᤰᤁᤥ ᤜᤠᤔᤠ ᤛᤢᤰᤋᤧᤳ–

᥇) ᥇-᥇᥇ ᤏᤠ᤺ᤳᤗᤠ– ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠ ᤏᤢ ᤔᤧᤴᤇᤠᤶᤍᤡᤱ ᤏᤠᤶᤕᤠᤵᤔᤡᤖᤧ ᤁᤢᤜᤣ᤺ᤰᤛᤡᤱᤔᤠ ᤐᤥ᤺ᤰᤂᤧᤒᤠ ᤛᤠᤵᤔᤢ᤺ᤴᤎᤢᤶ॥ ᤁ᤹ᤕᤥ ᤀᤠᤍᤔ ᤏᤢ ᤜᤒ᤻ᤒᤠ. ᤁᤕᤡᤏ ᤏᤢ ᤜᤠᤒᤡᤗ. ᤏᤢᤜ ᤏᤢ ᤘᤍᤵᤔᤠ ᤜᤧᤰᤁᤩᤠᤱ ᤒᤠᤒᤣᤗᤒᤠ ᤆᤱᤜᤡᤶᤔᤥ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤛᤠᤵᤋᤧᤀᤠᤱ ᤐᤳ॥

᥈) ᥇᥈-᥋᥆ ᤏᤠ᤺ᤳᤗᤠ– ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠ. ᤛᤢᤎᤧᤒᤠ ᤏᤢ ᤋᤠᤰᤌᤧᤒᤠᤜᤠ᤹ᤖᤧᤴ ᤛᤠᤵᤔᤢ᤺ᤴᤎᤢᤶ ᤐᤳ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤒᤠ ᤔᤏᤠ ᤀᤒᤪᤠᤜᤠᤶᤔᤡᤴ ᤘᤕᤧ. ᤂᤧᤸᤗᤧ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠ᤺ᤰᤐᤥᤃᤧᤴ ᤏᤛᤠᤴ ᤆᤥᤃᤢᤒᤠ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤛᤠ᤹ᤖᤡᤰ ᤏᤢᤖᤡᤰ ᤁᤧᤀᤡᤱᤒᤠ ᤆᤥᤰ॥ ᤂᤧᤴ ᤀᤣᤃᤠᤱ ᤂᤧᤸᤗᤧ ᤁᤢᤛ᤻ᤛᤠ ᤀᤡᤛᤜᤠᤰᤁᤧᤴ ᤁᤢᤶᤔᤧᤴᤇᤠ᤹ ᤕᤠᤁᤢᤒ (ᤂᤢᤏᤧ᤹ “ᤀᤡᤛᤪᤠᤀᤡᤗ” ᤀᤠᤱ ᤔᤧᤔᤧᤳᤋᤢ). ᤕᤠᤁᤢᤒᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤌᤡᤒᤥᤱᤅᤠᤱ ᤏᤧᤳᤇᤡ (᥇᥈) ᤔᤧᤘᤕᤧ. ᤂᤧᤱᤜᤠ᤹ᤗᤠᤶ ᤀᤡᤛᤪᤠᤀᤡᤗᤀᤥ ᤌᤡᤒᤥᤱᤅᤠᤱ ᤏᤧᤳᤇᤡ ᤛᤢᤘᤠᤱᤜᤠ᤹ ᤔᤧᤒᤥ᤺ᤰᤂᤧ. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢ᤺ᤴᤎᤢᤶᤜᤠ᤹ ᤁ᤹ᤕᤥ ᤂᤥᤍᤧᤳ॥ ᤂᤧᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤶᤒᤡᤳᤇᤠ ᤛᤠᤜᤠ᤹ᤀᤥ ᤗᤳᤇᤠ ᤕᤢᤛᤢᤑ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤒᤥᤱᤒᤠ ᤜᤡᤴᤍᤥᤰᤜᤠ᤹ ᤐᤳ. ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒ ᤏᤢ ᤘᤣ᤹ ᤁᤢᤛ᤻ᤛᤠᤜᤠ᤹ ᤂᤢᤏᤡ᤹ ᤜᤡᤶᤛᤕᤱᤏᤢ ᤛᤥᤖᤡᤰ ᤔᤡᤛᤪ ᤗᤠᤈᤣ᤹ᤀᤥ ᤔᤧᤒ᤺ᤴᤍᤧ ᤔᤧᤒᤣ. ᤂᤧᤴ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳ॥

ᤁᤴ ᤛᤠᤵᤐᤴᤏᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤂᤧᤍᤠ᤹ ᤐᤠ᤺ᤴᤜᤠ᤹ ᤐᤳᤇᤠᤱ ᤁ᤹ᤕᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤧᤔᤠ. ᤌᤣ. ᤜᤧᤴᤜᤠ᤹ ᤆᤥᤃᤢ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤆᤧᤰᤂᤧ ᤐᤠ᤺ᤳᤋᤧᤀᤠᤱ ᤐᤳ॥ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛᤧᤰᤂᤠ. ᤁᤢᤈᤧᤰᤐᤠ. ᤁᤢᤳᤆᤠ᤹ᤀᤣ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤒᤠ ᤑᤠ᤹ᤀᤠᤱ ᤐᤠ᤺ᤳᤋᤢᤖ ᤜᤣ᤺ᤰᤛᤡᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤧᤍᤡᤶᤒᤠ ᤁᤧᤏᤠ᤺ᤵᤐᤠᤜᤠ᤹ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤋᤢᤛᤡ ᤁᤧᤗ᤹ᤒᤠ ᤔᤠᤱᤜᤢᤵᤏᤢ ᤛᤥᤛᤥᤖᤡᤰ ᤛᤠᤵᤐᤏᤡᤴ ᤏᤢᤵ॥ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤁᤴ ᤛᤠᤵᤐᤴᤏᤥᤒᤠ ᤋᤢᤶ ᤐᤠᤱᤗᤥᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥ ᤂᤢᤏᤧ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡᤀᤠᤱ ᤛᤠᤶᤒᤠ᤺ᤴ ᤂᤢᤶᤍᤡᤱ ᤐᤡᤖᤢᤛᤡ. ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤗᤠᤶᤗᤥᤛᤢᤛᤡᤀᤠᤱ ᤑᤠ᤹ᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤵᤔᤢ᤺ᤴᤎᤢᤶᤜᤠ᤹ ᤕᤠᤖᤡᤵ ᤆᤥᤃᤢ॥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤂᤠᤖᤠᤳ ᤕᤢᤰᤂᤢᤖ ᤂᤧᤴ ᤏᤠᤛᤠ᤹ᤔᤠ ᤏᤢ ᤏᤛᤠ᤺ᤴᤏᤡᤴ ᤀᤠᤓᤧᤸᤗᤧ ᤀᤠᤓᤧᤸᤗᤧ ᤌᤠᤖᤡᤰᤛᤠᤱ ᤁᤢᤜᤡᤱᤘᤧᤳ ᤜᤧᤰᤁᤣ ᤘᤠ᤹ᤖ ᤁᤧᤗ᤹ᤒᤠ ᤏᤡᤱᤛᤣ᤺ᤰᤗᤧ ᤀᤢ᤺ᤴᤇᤥ᤺ᤴ ᤀᤢᤴᤇᤥ᤺ᤴ ᤁᤴ ᤛᤠᤵᤐᤴᤏᤡᤴ ᤛᤠᤵᤋᤧᤒᤠᤖᤥ॥

ᤋᤠᤱᤒᤠ ᤌᤠᤔᤡᤱ

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤔᤧᤴᤇᤠᤶ ᤕᤠᤵᤔᤡᤖᤧ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠ ᥇:᥇–᥈:᥈᥋

ᤗᤠᤕᤥ ᤗᤠᤛᤥᤳ ᤏᤢ ᤋᤢᤰᤂᤣ ᤗᤠᤰᤂᤣᤖᤧ ᤁᤢᤜᤣ᤺ᤰᤛᤡᤱᤔᤠ ᥉:᥇-᥈᥊

ᤀᤠᤍᤶᤔᤠᤱᤎᤥ ᤏᤢᤜ ᤌᤠᤖᤡᤰ ᥊:᥇–᥋:᥉᥈

ᤏᤢᤜ ᤏᤢ ᤘᤍᤵᤔᤠ ᥌:᥇–᥇᥆:᥉᥈

ᤒᤠᤒᤣᤗᤒᤠ ᤆᤱᤜᤡᤶ ᥇᥇:᥇-᥏

ᤛᤣᤔᤀᤠᤱᤎᤥ ᤀᤒᤪᤠᤜᤠᤔ ᤌᤠᤖᤡᤰ ᥇᥇:᥇᥆-᥉᥈

ᤛᤢᤎᤧᤒᤠ ᤌᤠᤰᤌᤧᤒᤠᤜᤠ᤹– ᤀᤒᤪᤠᤜᤠᤔ. ᤀᤡᤛᤠᤜᤠᤁ ᤏᤢ ᤕᤠᤁᤢᤒ ᥇᥈:᥇–᥉᥋:᥈᥏

ᤀᤧᤛᤠᤒᤖᤧ ᤁᤢᤛ᤻ᤛᤠ ᤁᤢᤀᤣᤜᤠ᤹ ᥉᥌:᥇-᥊᥉

ᤕᤢᤛᤢᤑ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᥉᥍:᥇–᥊᥋:᥈᥎

ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᥊᥌:᥇–᥋᥆:᥈᥌

ᤋᤥᤗᤡᤱᤛᤥᤔᤢ

ᤋᤥᤗᤡᤱᤛᤥᤔᤢ

᥇

ᤁᤢᤜᤣ᤺ᤰᤛᤡᤱᤔᤥ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤖ᤺ᤱᤃᤧᤴ ᤋᤠᤱᤛᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤢᤏᤠᤘᤠᤀᤡᤒᤣ᤺ᤰ ᤔᤧ᤺ᤴᤏᤣ ᤔᤢᤛᤢᤴᤏᤣ ᤂᤧᤛᤢᤴᤏᤣ ᤏᤢ ᤔᤢᤜ᤺ᤱᤗᤡᤱ ᤂᤧᤜ᤺ᤱᤗᤡᤱ ᤏᤧᤛ᤻ᤛᤧ॥ ᤘᤖ᤺ᤱ ᤛᤶᤍᤠᤱ ᤂᤠᤔᤠᤰᤗᤢᤶ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤆᤫᤠ᤺ᤳ ᤛᤶᤎᤠᤱ ᤋᤠᤰᤁᤴᤍᤧᤖ ᤘᤕᤧ॥

᥉ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤀᤥ᤺ᤳᤗ.” ᤂᤧᤒᤩᤠᤱ ᤂᤠᤀᤥ᤺ᤳᤋᤧᤖᤥ॥

᥊ ᤜᤧᤰᤁᤩᤠᤱ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤃᤧᤀᤥ᤺ᤵᤐᤠᤴ ᤀᤥᤔᤧᤳᤋᤢ. ᤂᤧᤴ ᤏᤢᤒᤠ ᤆᤥᤃᤧᤒᤠ ᤏᤡᤛᤢ॥ ᤂᤢᤏᤧ᤹ ᤂᤠᤃᤧᤀᤥ᤺ᤵᤐᤠᤴ ᤔᤠᤰᤆᤡᤃᤧᤴ ᤂᤠᤍᤠᤶᤔᤥᤗᤠᤶ ᤛᤧᤴᤍᤢ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤃᤧᤀᤥ᤺ᤵᤐᤠᤴ “ᤗᤧᤴᤍᤡᤰ” ᤔᤧᤳᤋᤢ ᤜᤧᤰᤁᤩᤠᤱ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤴ “ᤛᤧᤴᤍᤡᤰ” ᤔᤧᤳᤋᤢ॥ ᤕᤢ᤺ᤴᤇᤡᤰ ᤐᤥ᤺ᤰᤛᤧ ᤜᤧᤰᤁᤩᤠᤱ ᤋᤠᤏᤠᤶ ᤐᤥ᤺ᤰᤛᤧ– ᤌᤡᤰᤛᤡᤃᤣᤰᤐᤠ ᤕᤧᤴ॥

᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤆᤫᤠ᤺ᤳᤋᤡᤴ ᤔᤢ ᤏᤢ ᤌᤠ᤺ᤱ ᤁᤢᤗᤢᤶᤔᤥ ᤁᤧᤛᤧᤶᤒᤠᤍᤧᤴᤎᤡᤰ ᤐᤥᤱᤗ. ᤜᤧᤰᤁᤩᤠᤱ ᤂᤧᤸᤗᤧ ᤆᤫᤠ᤺ᤳᤋᤡᤴ ᤏᤧᤳᤇᤡ ᤁᤢᤗᤰᤁᤥ ᤛᤧᤴᤍᤢᤖ॥”

᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤰᤁᤣ ᤆᤥᤃᤢᤀᤠᤱ ᤛᤡᤃᤠᤱᤒᤠ ᤆᤫᤠ᤺ᤳᤋᤡᤴ ᤏᤢ ᤁᤢᤈᤱᤎᤠᤱᤒᤠ ᤆᤫᤠ᤺ᤳᤋᤡᤴ ᤔᤢ ᤏᤢ ᤌᤠ᤺ᤱ ᤀᤣ᤹ᤀᤣ ᤆᤥᤃᤢ॥ ᤂᤧᤒᤩᤠᤱ ᤜᤠᤒᤠᤜᤧᤰᤁᤣ ᤐᤥ᤺ᤰᤛᤧᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤁᤧᤛᤧᤶᤒᤠᤍᤧᤴᤏᤡᤴ “ᤋᤖ᤺ᤱᤍᤡᤱ ᤋᤠᤱᤛᤠᤱ” ᤔᤧᤳᤋᤢ॥ ᤕᤢ᤺ᤴᤇᤡᤰ ᤐᤥ᤺ᤰᤛᤧ ᤜᤧᤰᤁᤩᤠᤱ ᤋᤠᤏᤠᤶ ᤐᤥ᤺ᤰᤛᤧ– ᤏᤡᤛᤡᤃᤣ᤺ᤰᤐᤠ ᤕᤧᤴ॥

᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤋᤠᤱᤛᤠᤱᤒᤠᤸᤗᤧ ᤁᤢᤓᤥᤛᤠᤱᤒᤠ ᤆᤫᤠ᤺ᤳᤋᤡᤴ ᤌᤡᤰ ᤋᤧᤴᤏᤥ ᤛᤢᤶᤛᤡᤱᤗ ᤜᤧᤰᤁᤩᤠᤱ ᤛᤧᤱᤛᤧᤱᤒᤠ ᤂᤠᤶ ᤏᤡᤎᤠ᤺ᤵᤗ॥” ᤂᤧᤒᤩᤠᤱ ᤜᤠᤒᤠᤜᤧᤰᤁᤣ ᤐᤥ᤺ᤰᤛᤧᤖᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤱᤛᤧᤱᤒᤠ ᤂᤠᤶᤔᤡᤴ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ” ᤔᤧᤳᤋᤢ. ᤜᤧᤰᤁᤩᤠᤱ ᤁᤧᤛᤢᤶᤛᤡᤱᤒᤠ ᤆᤫᤠ᤺ᤳᤋᤡᤴ “ᤘᤖ᤺ᤱ” ᤔᤧᤳᤋᤢ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤧᤳᤋᤢᤸᤗᤧ ᤂᤧᤴ ᤏᤢᤒᤠ ᤏᤡᤛᤢ॥

᥇᥇ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤌᤠᤒᤢᤛᤡᤱᤛᤣ᤹ᤜᤠ᤹ ᤁᤢᤗᤡ᤺ᤴᤏᤥ ᤁᤢᤛᤣ᤹ ᤁᤧᤎᤥ᤺ᤰᤐᤠᤜᤠ᤹ ᤗᤡᤱᤗ ᤕᤠ᤺ᤴᤍᤢᤖ. ᤜᤧᤰᤁᤩᤠᤱ ᤁᤢᤒᤢᤱ ᤁᤢᤗᤡ᤺ᤴᤏᤥ ᤁᤢᤛᤣ᤹ ᤁᤧᤎᤥ᤺ᤰᤐᤠ ᤀᤠᤒᤠᤅᤣ ᤐᤖᤡᤰᤐᤖᤡᤰᤐᤠ ᤗᤡᤴ ᤁᤧᤃᤵᤐᤠ ᤁᤢᤈᤠ᤹ ᤁᤧᤎᤥ᤺ᤰᤐᤠ ᤛᤡᤱᤒᤢᤱᤜᤠ᤹ ᤂᤠᤶᤒᤣ᤺ᤰᤔᤠᤸᤗᤧ ᤗᤡᤱᤗ ᤕᤠ᤺ᤴᤍᤢᤖ॥” ᤂᤧᤒᤩᤠᤱ ᤜᤠᤒᤠᤜᤧᤰᤁᤣ ᤐᤥ᤺ᤰᤛᤧᤖᤥ॥

᥇᥈ ᤂᤠᤶᤒᤣ᤺ᤰᤔᤠᤸᤗᤧ ᤌᤠᤒᤢᤛᤡᤱᤛᤣ᤹ᤜᤠ᤹. ᤁᤢᤒᤢᤱ ᤁᤢᤗᤡ᤺ᤴᤏᤥ ᤁᤢᤛᤣ᤹ ᤁᤧᤎᤥ᤺ᤰᤐᤠ ᤜᤧᤰᤁᤩᤠᤱ ᤀᤠᤒᤠᤅᤣ ᤀᤠᤒᤠᤅᤣ ᤐᤖᤡᤰ ᤐᤖᤡᤰᤐᤠ ᤗᤡᤴ ᤁᤧᤃᤵᤐᤠ ᤁᤢᤈᤠ᤹ ᤁᤧᤎᤥ᤺ᤰᤐᤠ ᤛᤡᤱᤒᤢᤱᤜᤠ᤹ ᤗᤡᤅᤧᤖ ᤕᤠ᤺ᤴᤍᤢ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤧᤳᤋᤢᤸᤗᤧ ᤂᤧᤴ ᤏᤢᤒᤠ ᤏᤡᤛᤢ॥

᥇᥉ ᤕᤢ᤺ᤴᤇᤡᤰ ᤐᤥ᤺ᤰᤛᤧ ᤜᤧᤰᤁᤩᤠᤱ ᤋᤠᤏᤠᤶ ᤐᤥ᤺ᤰᤛᤧ– ᤛᤢᤶᤛᤡᤃᤣ᤺ᤰᤐᤠ ᤕᤧᤴ॥

᥇᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤗᤧᤴᤍᤡᤰ ᤏᤢ ᤛᤧᤴᤍᤡᤁ ᤛᤧᤶᤔᤠᤖᤧ ᤗᤠᤃᤡ ᤋᤠᤱᤛᤠᤱᤒᤥ ᤀᤥ᤺ᤳᤋᤡᤜᤠ᤹ ᤔᤧᤒᤳᤗ॥ ᤘᤠᤕᤧᤶᤜᤠ᤹. ᤕᤧᤴᤜᤠ᤹ ᤜᤧᤰᤁᤩᤠᤱ ᤋᤱᤒᤣᤜᤠ᤹ ᤛᤧᤶᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤔᤡᤰᤛᤣ᤺ᤴ ᤔᤧᤒᤥ᤺ᤱᤗ॥

᥇᥋ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤥ᤹ᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤋᤠᤱᤛᤠᤱᤒᤥ ᤀᤥ᤺ᤳᤋᤡ ᤔᤧᤒᤥ᤺ᤱᤗ॥” ᤂᤧᤒᤩᤠᤱ ᤜᤠᤒᤠᤜᤧᤰᤁᤣ ᤐᤥ᤺ᤰᤛᤧ॥

᥇᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤕᤶ ᤕᤶᤒᤠ ᤏᤧᤳᤇᤡ ᤀᤥ᤺ᤳᤋᤡᤜᤠ᤹ ᤆᤥᤃᤢᤛᤡ॥ ᤕᤶᤒᤠ ᤀᤥ᤺ᤳᤋᤡ᤺ᤸᤗᤧ ᤗᤧᤴᤍᤡᤰ ᤌᤥ᤹ᤖᤢᤖ ᤜᤧᤰᤁᤩᤠᤱ ᤆᤢᤰᤐᤠ ᤀᤥ᤺ᤳᤋᤡ᤺ᤸᤗᤧ ᤛᤧᤴᤍᤡᤰ ᤌᤥ᤹ᤖᤢᤖ ᤑᤠ᤹ᤀᤠᤱ ᤆᤥᤃᤢᤛᤡ॥ ᤂᤣᤛᤣ-ᤂᤣ᤺ᤶᤛᤡᤰᤐᤠᤜᤠ᤹ᤀᤠᤱ ᤂᤢᤏᤧ᤹ ᤆᤥᤃᤢᤛᤡ॥

᥇᥍-᥇᥎ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤥ᤹ᤔᤠᤖᤧ ᤗᤠᤃᤡ. ᤗᤧᤴᤍᤡᤰ ᤏᤢ ᤛᤧᤴᤍᤡᤰ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤂᤠᤃᤧᤀᤥ᤺ᤵᤐᤠ ᤏᤢ ᤂᤠᤃᤧᤎᤠᤶᤒᤠ ᤛᤧᤶᤔᤠᤖᤧ ᤗᤠᤃᤡ ᤂᤧᤴ ᤀᤥ᤺ᤳᤋᤡᤜᤠ᤹ ᤋᤠᤱᤛᤠᤰᤐᤥ ᤑᤳᤇᤢᤛᤡ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤧᤳᤋᤢᤸᤗᤧ ᤂᤧᤴ ᤏᤢᤒᤠ ᤏᤡᤛᤢ॥

᥇᥏ ᤕᤢ᤺ᤴᤇᤡᤰ ᤐᤥ᤺ᤰᤛᤧ ᤜᤧᤰᤁᤩᤠᤱ ᤋᤠᤏᤠᤶ ᤐᤥ᤺ᤰᤛᤧ– ᤗᤡᤛᤡᤃᤣ᤺ᤰᤐᤠ ᤕᤧᤴ॥

᥈᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤘᤖ᤺ᤱᤅᤡᤴ ᤁᤢᤜᤡᤱᤘᤧᤳ ᤐᤠᤎᤢᤱ ᤗᤧ᤺ᤰᤅᤠᤜᤠ᤹ᤖᤧ ᤔᤧᤎᤡᤶᤛᤢᤖ॥ ᤜᤧᤰᤁᤩᤠᤱ ᤐᤢᤛᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤈᤱᤎᤠᤱ ᤋᤠᤱᤛᤠᤱᤅᤥ ᤔᤧᤒᤧᤖ॥”

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤘᤖ᤺ᤱᤅᤥᤒᤠ ᤕᤶᤒ᤻ᤕᤶᤒᤠ ᤐᤠᤎᤢᤱ ᤗᤧ᤺ᤰᤅᤠᤜᤠ᤹. ᤆᤫᤠ᤺ᤳᤋᤥ ᤁᤢᤗᤧ᤺ᤶ ᤐᤖᤡᤰᤐᤖᤡᤰᤐᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤖᤡᤰᤐᤠ ᤐᤢᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤀᤥᤔᤧᤳᤋᤢ. ᤂᤧᤴ ᤏᤢᤒᤠ ᤆᤥᤃᤧ॥

᥈᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤛᤡ. “ᤐᤥᤖᤧᤶᤔᤧ᤹ ᤌᤧ᤹ᤖᤧᤶᤔᤧ᤹ᤖ ᤐᤣᤃᤠᤶᤔᤧ᤹॥ ᤜᤧᤰᤁᤩᤠᤱ ᤐᤠᤎᤢᤱ ᤗᤧ᤺ᤰᤅᤠᤜᤠ᤹ᤖᤧ ᤘᤖ᤺ᤱᤅᤡᤴ ᤔᤧᤎᤡᤶᤛᤢᤖ॥ ᤜᤧᤰᤁᤩᤠᤱ ᤐᤢᤛᤠᤜᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤒᤥ᤺ᤴᤗ ᤔᤧᤒᤣ᤺ᤰᤗ॥”

᥈᥉ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤐᤥ᤺ᤰᤛᤧᤀᤠᤱ ᤋᤠᤏᤠᤶ ᤐᤥ᤺ᤰᤛᤧ– ᤅᤠᤛᤡᤃᤣ᤺ᤰᤐᤠ ᤕᤧᤴ॥

᥈᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤗᤧ ᤐᤠ᤺ᤳᤋᤢ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤐᤖᤡᤰᤐᤖᤡᤰᤐᤠ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹. ᤐᤖᤡᤰᤐᤖᤡᤰᤐᤠ ᤜᤡᤶᤌᤰᤛᤠᤜᤠ᤹. ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤐᤖᤡᤰᤐᤖᤡᤰᤐᤠ ᤋᤠᤶᤓᤢᤱ ᤌᤰᤛᤠᤜᤠ᤹ ᤗ᤺ᤳᤋᤢᤛᤡᤖ॥” ᤂᤧᤒᤩᤠᤱ ᤜᤠᤒᤠᤜᤧᤰᤁᤣ ᤐᤥ᤺ᤰᤛᤧ॥

᥈᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤖᤡᤰᤐᤖᤡᤰᤐᤠ ᤋᤠᤶᤓᤢᤱ ᤌᤰᤛᤠᤜᤠ᤹. ᤐᤖᤡᤰᤐᤖᤡᤰᤐᤠ ᤜᤡᤶᤌᤰᤛᤠᤜᤠ᤹. ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ ᤆᤥᤃᤢᤛᤡ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤧᤳᤋᤢ. ᤂᤧᤴ ᤏᤢᤒᤠ ᤆᤥᤃᤧ॥

᥈᥌ ᤕᤠᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤠᤏᤡ᤹ ᤆᤀᤡ᤺ᤳᤋᤥ. ᤜᤠᤒᤠ ᤀᤠᤏᤡ᤹ ᤆᤀᤡ᤺ᤳ ᤜᤧᤰᤋᤱᤒᤠ ᤆᤥᤃᤢᤶ॥ ᤂᤧᤱᤜᤠ᤹ᤖᤧ ᤘᤖ᤺ᤱᤅᤥᤒᤠ ᤅᤠᤜᤠ᤹. ᤋᤠᤱᤛᤠᤱᤒᤥ ᤁᤧᤒᤧᤒᤠ ᤐᤢᤜᤠ᤹. ᤜᤡᤱᤔᤏᤠᤛᤡᤒᤠ ᤌᤰᤛᤠᤜᤠ᤹a ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤛᤶᤎᤠᤱ ᤕᤢᤰ ᤆᤥ᤺ᤰᤛᤢᤖ॥”

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤒᤠᤅᤣ ᤁᤢᤈᤀᤡ᤺ᤳᤋᤥ ᤔᤧᤴᤇᤠᤶ ᤕᤠᤵᤔᤡ᤺ᤴ ᤆᤥᤃᤢ॥

ᤏᤡᤱᤘᤠ᤹ᤑᤢᤔᤠᤱᤗᤧ ᤀᤠᤒᤠᤅᤧ ᤂᤢᤏᤧ᤹ ᤜᤧᤰᤋᤱᤒᤠ ᤆᤥᤃᤢ

ᤂᤢᤏᤧ᤹ ᤂᤧᤱᤜᤠ᤹ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤀᤣ

ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡᤖᤥ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤜᤠᤱᤘᤠᤔᤢ᤹ᤀᤡ ᤌᤠᤛᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤡᤰᤁᤡᤓᤢᤱ ᤑᤧᤰᤋᤧᤇᤧ᤹ᤖ ᤐᤣᤃᤧᤳᤇᤧ᤹. ᤐᤥ᤺ᤴᤍᤧᤳᤇᤧᤖ ᤐᤣᤃᤧᤳᤇᤧ᤹. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤡᤶᤛᤧᤳᤇᤧ᤹ ᤜᤧᤰᤁᤩᤠᤱ ᤂᤧᤴ ᤀᤠᤒᤠᤅᤧ ᤕᤢᤰᤁᤥ ᤕᤢᤰᤋᤧᤇᤧ᤹ᤖ ᤐᤣᤃᤧᤳᤇᤧ᤹॥ ᤘᤖ᤺ᤱᤅᤥᤒᤠ ᤅᤠᤜᤠ᤹. ᤁᤧᤒᤧᤒᤠ ᤐᤢᤜᤠ᤹. ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤛᤶᤎᤠᤱ ᤕᤢᤰ ᤆᤥᤃᤧᤳᤇᤧ᤹॥”

᥈᥏ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤗᤧ ᤐᤠ᤺ᤳᤋᤢ. “ᤀᤥᤔᤧᤳᤋᤧᤇᤧ᤹. ᤀᤡᤰᤛᤠ ᤂᤠᤶᤒᤣ᤺ᤰᤔᤥᤒᤠ ᤕᤠ᤹ᤖᤡ᤺ᤶᤒᤠ ᤁᤧᤗᤡᤱᤒᤠ ᤁᤧᤖᤧᤰ ᤁᤢᤒᤢᤱᤜᤠ᤹ ᤜᤧᤰᤁᤩᤠᤱ ᤁᤢᤈᤠ᤹ᤀᤥᤀᤣ ᤕᤠ᤹ᤖᤡ᤺ᤶᤒᤠ ᤁᤧᤕᤠᤰᤐᤠ ᤁᤧᤖᤧᤰ ᤛᤡᤱᤛᤣ᤹ᤜᤠ᤹ ᤀᤠᤱᤃᤠ᤹ ᤂᤡᤴᤇᤡ᤹ ᤆᤠᤔᤠᤖᤧ ᤗᤠᤃᤡ ᤐᤡᤏᤧᤇᤡᤱᤅᤠᤱ ᤘᤠ᤹॥

᥉᥆ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤌᤰᤛᤠ. ᤋᤠᤱᤛᤠᤰᤁᤥᤒᤠ ᤁᤧᤖᤧᤰ ᤐᤢᤛᤠ. ᤂᤠᤶᤒᤣ᤺ᤰᤔᤥ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠᤖᤧ ᤗᤠᤃᤡᤀᤠᤱ ᤛᤖᤣ᤺ᤰᤁᤩᤠ᤺ᤵᤐᤠ ᤌᤠᤒᤢ ᤛᤡᤱᤗᤡᤱᤜᤠ᤹ ᤐᤡᤖᤢᤱᤛᤡᤱ᤹॥” ᤂᤧᤒᤩᤠᤱ ᤜᤠᤒᤠᤜᤧᤰᤁᤣ ᤐᤥ᤺ᤰᤛᤧ॥

᥉᥇ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤆᤥᤃᤢᤒᤠᤴ ᤁᤧᤖᤧᤰ ᤀᤥᤔᤧᤳᤋᤢᤸᤗᤧ ᤂᤧᤴ ᤛᤠ᤹ᤖᤡᤰ ᤏᤢᤒᤠ ᤏᤡᤛᤢ॥ ᤕᤢ᤺ᤴᤇᤡᤰ ᤐᤥ᤺ᤰᤛᤧ ᤜᤧᤰᤁᤩᤠᤱ ᤋᤠᤏᤠᤶ ᤐᤥ᤺ᤰᤛᤧ– ᤋᤢᤰᤛᤡᤃᤣ᤺ᤰᤐᤠ ᤕᤧᤴ॥

a 

᥇:᥈᥌ ᤀᤢᤏᤠᤜᤢᤖᤡᤒᤠ ᤗᤳᤇᤠ ᤛᤡᤖᤡᤕᤠᤁ ᤐᤠ᤺ᤴᤗᤧᤱᤅᤥ ᤌᤰᤛᤠ. ᤜᤡᤶᤎᤰᤛᤠ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹॥ ᤜᤡᤒᤪᤢᤀᤥ ᤜᤡᤶᤎᤰᤛᤠᤜᤠ᤹ ᤏᤢ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ॥

᥈

ᤀᤰᤂᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰ ᤜᤧᤰᤁᤩᤠᤱ ᤂᤧ᤹ᤕᤥ ᤁᤧᤘᤠ᤹ᤒᤠ ᤁᤧᤖᤧᤰ ᤆᤥ᤺ᤰᤔᤠ ᤆᤢᤖᤧ॥

᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤋᤢᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤆᤥᤃᤢᤛᤢᤖᤢ॥ ᤜᤧᤰᤁᤩᤠᤱ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤁᤢᤕᤠ᤺ᤶᤒᤰᤜᤠ᤹ᤗᤠᤶ ᤏᤠ᤺ᤶᤛᤡᤱ॥

᥉ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤛᤡᤃᤣᤰᤐᤠ ᤕᤧᤴᤏᤡᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢ ᤜᤧᤰᤁᤩᤠᤱ ᤂᤧᤴ ᤛᤣᤛᤣᤒᤠ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤴ ᤕᤧᤴᤏᤥ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤀᤥᤏᤢ ᤂᤢᤏᤧ᤹ ᤏᤠ᤺ᤶᤛᤡᤱᤗᤥ॥

ᤀᤍᤏ ᤛᤡᤱᤛᤣ᤹ᤀᤡᤰ

᥊ ᤋᤠᤱᤛᤠᤱ ᤏᤢ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠ ᤐᤥᤎᤰᤜᤠ᤹ ᤜᤠᤒᤠ ᤁᤴᤗᤥ॥

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤠᤱᤒᤠᤴ ᤏᤢ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤒᤠ ᤕᤧᤴᤏᤥ

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤡᤱᤒᤢᤱ ᤗᤢᤱᤒᤢᤱ ᤜᤥ᤺ᤵᤋᤧ॥ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤗᤳᤌᤡᤰᤁᤠᤱ ᤕᤠ᤺ᤴᤛᤢᤱ ᤔᤧᤸᤗᤡᤱᤅᤣ ᤘᤕᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤸᤗ ᤌᤠᤖᤡᤰ ᤘᤜᤡᤳ ᤔᤧᤴᤎᤠᤀᤣ ᤘᤕᤧ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤠᤴ ᤁᤧᤎᤥ᤺ᤱᤒᤠ ᤁᤧᤀ᤺ᤰᤐᤠ ᤔᤏᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

᥌ ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤘᤜ᤺ᤱᤜᤠ᤹ ᤐᤢᤴᤍᤧ ᤗ᤺ᤴᤍᤧᤀᤠᤱ ᤂᤠᤶᤒᤣ᤺ᤰᤔᤠᤴ ᤁᤧᤖᤧᤰ ᤘᤖᤰᤂᤢ॥

᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤶᤒᤣ᤺ᤰᤔᤥᤒᤠ ᤂᤠᤶᤔᤥaᤗᤠᤶ ᤔᤧᤴᤇᤠᤶ ᤕᤠᤵᤔᤡ ᤆᤥᤃᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤴᤒᤥᤀᤥ ᤜᤡᤱᤔᤴᤗᤧᤴ ᤛᤠ᤺ᤱᤃᤢᤃᤧᤴ ᤛᤰᤔᤠ ᤔᤢ᤺ᤳᤋᤢ ᤐᤡᤖᤢ॥ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤴ ᤁᤢᤜᤡᤱᤘᤧᤳ ᤔᤏᤠ ᤐᤥ᤺ᤰᤂᤧᤖᤥ॥

᥎ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤶᤃᤧᤳ ᤐᤡᤛᤠᤱ ᤀᤍᤏᤀᤥ ᤗᤳᤇᤠ ᤛᤡᤱᤛᤣ᤹ᤀᤡᤰᤍᤧᤴ ᤌᤡᤰ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤔᤧᤴᤇᤠᤶ ᤕᤠᤵᤔᤡ᤺ᤴ ᤂᤧ᤹ᤕᤥ ᤕᤢᤰᤂᤢ॥

᥏ ᤜᤧᤰᤁᤩᤠᤱ ᤀᤥᤔᤧᤵᤔᤧᤸᤗᤧ ᤏᤢᤒᤠ ᤁᤧᤎᤠ᤺ᤵᤐᤠ ᤏᤢ ᤆᤠᤔᤠᤸᤗᤧ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ᤹ ᤁᤧᤎᤥ᤺ᤰᤐᤠ ᤁᤧᤖᤧᤰ ᤐᤖᤡᤰᤐᤠ ᤛᤡᤱᤒᤢᤱᤜᤠ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤶᤒᤣ᤺ᤰᤔᤥᤗᤠᤶ ᤗᤡᤅᤧᤖ ᤕᤠ᤺ᤴᤍᤢ॥ ᤂᤢᤏᤧ᤹ ᤛᤡᤱᤛᤣ᤹ᤀᤡᤰᤁᤧᤸᤗᤧ ᤁᤢᤗᤢᤶᤔᤥ ᤏᤧᤳᤋᤡᤃᤧᤴ ᤜᤡᤱᤔᤴᤗᤧ ᤛᤡᤱᤒᤢᤱ ᤜᤧᤰᤁᤩᤠᤱ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤏᤧᤜᤡᤏᤡᤱᤘᤠ᤹ ᤀᤠᤒᤡᤒᤡᤒᤠ ᤛᤡᤱᤒᤢᤱᤀᤠᤱ ᤗᤣ᤺ᤳᤋᤢ॥

᥇᥆ ᤛᤡᤱᤛᤣ᤹ᤀᤡᤰᤁᤧᤴ ᤘᤖᤱᤔᤠᤖᤧ ᤗᤠᤃᤡ ᤀᤍᤏᤗᤠᤶ ᤘᤜ᤺ᤱᤎᤡᤰ ᤁᤢᤰᤛᤧ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶᤒᤠ ᤗᤡᤛᤡ ᤁᤢᤗᤰᤁᤥ ᤛᤧᤖᤧᤀᤠᤱ ᤏᤧᤛ᤻ᤛᤧ॥

᥇᥇ ᤌᤡᤰᤛᤡᤃᤣᤰᤐᤠ ᤘᤜ᤺ᤱᤅᤡᤸᤗᤧ ᤁᤢᤔᤡᤱ ᤐᤡᤛᤥᤏ. ᤁᤴ ᤘᤜ᤺ᤱᤅᤡᤴ ᤜᤠᤒᤡᤗ ᤗᤠᤈᤣᤴ ᤁᤧᤖᤧᤰ ᤁᤒᤢᤖ ᤘᤃᤢ. ᤂᤧᤵᤔᤥ ᤛᤠᤶᤔᤩᤠᤱ ᤂᤥᤍᤧᤳᤗᤥ॥

᥇᥈ ᤂᤧᤴ ᤗᤠᤈᤣ᤹ᤀᤥᤒᤠ ᤛᤠᤶᤔᤩᤠᤱᤅᤡᤴ ᤏᤢᤒᤠ ᤆᤥᤰ॥ ᤂᤧᤵᤔᤥ ᤁᤢᤏᤠᤶᤃᤧᤏᤢ᤹ᤒᤠ ᤀᤠ᤺ᤱᤄᤡ᤺ᤰᤘᤠ ᤏᤢ ᤀᤥᤏᤡᤰᤛ᤻ ᤔᤧᤵᤔᤏᤠᤒᤠ ᤔᤠᤱᤗᤢᤱ ᤂᤥᤍᤧᤳ॥

᥇᥉ ᤏᤡᤛᤡᤃᤣᤰᤐᤠ ᤘᤜ᤺ᤱᤅᤡᤸᤗᤧ ᤁᤢᤔᤡᤱ ᤃᤡᤜᤥᤴ. ᤁᤢᤛb ᤗᤠᤈᤣ᤹ ᤁᤧᤒᤥᤱᤒᤠᤖ ᤁᤧᤃᤢᤱᤒᤠ ᤘᤜ᤺ᤱᤅᤡᤴ ᤜᤠᤒᤠ ᤁᤴᤗᤥ॥

᥇᥊ ᤛᤢᤶᤛᤡᤃᤣᤰᤐᤠ ᤘᤜ᤺ᤱᤅᤡᤸᤗᤧ ᤁᤢᤔᤡᤱ ᤋᤠᤀᤡᤃᤪᤡᤛ. ᤜᤠᤒᤠ ᤁᤴ ᤘᤜ᤺ᤱᤅᤡᤴ ᤀᤛ᤻ᤛᤢᤖᤖᤧ ᤏᤠᤱᤃᤧᤴ ᤐᤡᤛᤠᤱ ᤘᤃᤢᤖᤥ॥ ᤜᤧᤰᤁᤩᤠᤱ ᤗᤡᤛᤡᤃᤣᤰᤐᤠ ᤘᤜ᤺ᤱᤅᤡᤸᤗᤧ ᤁᤢᤔᤡᤱ ᤕᤢᤑᤪᤣᤋᤡᤛᤖᤥ॥

᥇᥋ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤍᤏ ᤛᤡᤱᤛᤣ᤹ᤀᤡᤰᤁᤥ ᤋᤣ᤹ᤖᤢᤀᤠᤱ ᤂᤧᤴ ᤀ᤺ᤰᤔᤠ ᤛᤠ᤺ᤰᤔᤠ ᤏᤢ ᤁᤥᤔᤠᤖᤧ ᤗᤠᤃᤡ ᤂᤧ᤹ᤕᤥ ᤕᤢᤰᤂᤢ॥

᥇᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤔᤧᤳᤋᤢ. “ᤆᤵᤆᤡ ᤔᤧᤴᤈᤥ᤺ᤰᤁᤣ ᤛᤡᤱᤛᤣ᤹ᤀᤡᤰᤁᤥ ᤁᤧᤕᤢᤱᤒᤠ ᤁᤧᤖᤧᤰ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤜᤠ᤹ ᤆᤠᤔᤠ ᤁᤧᤛᤢᤰᤋᤢ᤹.

᥇᥍ ᤁᤖ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤏᤧᤜᤡᤏᤡᤱᤘᤠ᤹ ᤀᤠᤒᤡᤒᤡᤒᤠ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤔᤧᤴᤈᤠᤀᤧ᤹. ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤕᤧᤴᤏᤥ ᤂᤧᤴ ᤁᤧᤈ᤹᤺ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤛᤡᤖᤥ॥”

᥇᥎ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤔᤥ ᤐᤠ᤺ᤳᤋᤢ. “ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤣ᤺ᤰ ᤘᤠ᤹ᤔᤠ ᤏᤢᤒᤠ ᤔᤣ᤺ᤴ॥ ᤀᤠᤱᤃᤠ᤹ ᤂᤧᤸᤗᤧ ᤁᤢᤗᤠᤃᤡ ᤗᤠ᤹ᤖᤢᤒᤠ ᤁᤢᤓᤠ᤹ᤒᤠᤱᤎᤡᤰ ᤆᤥᤃᤢᤱ ᤐᤡᤖᤢᤱ᤹॥”

᥇᥏ ᤕᤜᤘᤣ ᤍᤠᤱᤒᤠᤸᤗᤧ ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤋᤠᤱᤛᤠᤱᤒᤥ ᤁᤧᤒᤧᤒᤠ ᤁᤧᤖᤧᤰ ᤐᤢᤛᤠᤜᤠ᤹ ᤂᤠᤶᤔᤥᤗᤠᤶ ᤆᤥᤃᤢᤛᤡᤀᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤌᤣᤎᤣ ᤔᤡᤱ ᤂᤧᤱᤜᤠ᤹ ᤘᤠ᤺ᤳᤋᤢᤛᤡᤀᤡ ᤑᤠ᤹ᤀᤠᤱ ᤀᤥᤔᤧᤳᤇᤧ ᤂᤧᤱᤜᤠ᤹ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤥ ᤋᤠᤖᤢᤛᤡ॥ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠᤐᤢᤛᤠᤜᤠ᤹ ᤀᤠᤰᤋᤱᤒᤠ ᤔᤡᤱ ᤘᤠ᤺ᤳᤋᤢᤛᤡ ᤜᤠᤒᤠ ᤜᤧᤰᤋᤱᤒᤠᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤐᤥ᤺ᤰᤂᤧ॥

᥈᥆ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧᤀᤣ ᤁᤧᤖᤧᤰ ᤜᤡᤶᤌᤰᤛᤠᤜᤠ᤹. ᤋᤠᤱᤛᤠᤰᤁᤥ ᤁᤧᤒᤧᤒᤠ ᤐᤢᤛᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ ᤔᤡᤱ ᤘᤠ᤺ᤳᤋᤢᤛᤡ॥

ᤁᤖ ᤀᤠᤍᤶᤔᤡᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤂᤧᤶᤍᤢ ᤗᤠ᤹ᤖᤢᤒᤠ ᤁᤢᤓᤠ᤹ᤒᤠᤱ ᤜᤠ᤺ᤳᤋᤠᤱ ᤂᤥᤔᤧᤍᤧᤳᤋᤧᤴ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤴ ᤔᤢᤖᤢᤰᤂᤢᤖᤢᤰ ᤀᤡᤵᤛᤧᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤂᤧᤴ ᤀᤡᤵᤛᤣᤀᤠᤱ ᤏᤧᤛ᤻ᤛᤧᤸᤗᤧ ᤂᤧᤸᤗᤧ ᤁᤢᤒᤡᤶᤒᤠᤜᤠ᤹ᤀᤥᤏᤢ ᤗᤳᤌᤡᤰ ᤗ᤺ᤳᤋᤢᤀᤠᤱ ᤂᤧᤴ ᤗ᤺ᤳᤋᤢᤒᤠ ᤋᤧᤴᤏᤥ ᤏᤧᤰᤛᤠ᤺ᤸᤗᤧ ᤌᤡᤶᤛᤢᤒᤡᤖᤢ॥

᥈᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤴᤇᤠᤶ ᤕᤠᤵᤔᤡᤀᤥᤗᤠᤶ ᤗ᤺ᤳᤋᤢᤒᤠ ᤁᤢᤒᤡᤶᤒᤧᤴ ᤔᤧᤴᤇᤢᤔᤠᤎᤡᤰ ᤆᤥᤃᤢᤀᤠᤱ ᤔᤧᤴᤇᤠᤶ ᤕᤠᤵᤔᤡᤀᤥ ᤂᤧᤴ ᤋᤠᤖᤢ॥

᥈᥉ ᤜᤧᤰᤁᤣ᤺ᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤐᤠ᤺ᤳᤋᤢ.

“ᤁᤱᤃ ᤀᤠᤱᤃᤠ᤹ ᤀᤠᤕᤧᤵᤐᤠᤸᤗᤧ ᤁᤢᤕᤧᤵᤐᤠ ᤏᤢ

ᤀᤠᤏᤧᤰᤛᤠ᤺ᤸᤗᤧ ᤁᤢᤏᤧᤰᤛᤠᤖᤥ॥

ᤂᤢᤏᤧ᤹ ᤔᤧᤴᤇᤢᤔᤠc ᤔᤧᤵᤔᤠ ᤐᤥ᤺ᤱᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤕᤧᤶᤒᤡᤳᤇᤠᤗᤠᤶ ᤗ᤺ᤵᤔᤏᤠᤔᤠ ᤘᤕᤧᤖᤥ॥”

᥈᥊ ᤜᤠᤒᤠ ᤁᤸᤗᤧᤆᤥᤃᤢᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤶᤒᤠ ᤁᤢᤶᤔᤠᤛᤡ ᤗᤧᤖᤢᤛᤡᤀᤠᤱ ᤁᤢᤔᤣ᤺ᤳᤋᤡᤴᤏᤢ ᤋᤱᤗᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤇᤠ ᤌᤰ ᤐᤥ᤺ᤱᤛᤡᤖᤥ॥

᥈᥋ ᤔᤧᤴᤇᤠᤶ ᤕᤠᤵᤔᤡ᤺ᤴ ᤏᤢ ᤁᤢᤔᤣ᤺ᤳᤋᤡᤴ ᤏᤧᤵᤔᤠᤱ ᤗᤧᤰᤆᤠ᤹ᤒᤢᤎᤢᤰ ᤘᤕᤧᤳᤇᤡ. ᤜᤧᤰᤁᤩᤠᤱ ᤔᤧᤏᤢ᤺ᤴᤍᤧᤇᤡᤴ॥

a 

᥈:᥍ ᤂᤠᤶ ᤀᤡᤃᤪ ᤔᤧᤴᤇᤠᤶ ᤕᤠᤵᤔᤡ– ᤜᤡᤒᤪᤢ ᤐᤠ᤺ᤴᤇᤣ᤺ᤰᤘᤠᤀᤥ “ᤕᤧᤶᤒᤡᤳᤇᤠ” ᤏᤢ “ᤂᤠᤶ” ᤐᤠ᤺ᤵᤔᤧᤸᤗᤧ ᤗᤳᤇᤠ ᤜᤧᤰᤁᤣ ᤂᤧᤶᤍᤧᤳ॥

b 

᥈:᥇᥉ (ᤔᤧᤛᤥᤐᤥᤋᤠᤔᤡᤕᤠᤒᤠ) ᤁᤢᤛ. ᤀᤡᤃᤪ ᤀᤡᤌᤥᤐᤡᤕᤠ॥

c 

᥈:᥈᥉ ᤔᤧᤴᤇᤢᤔᤠ ᤀᤡᤃᤪ ᤕᤧᤶᤒᤡᤳᤇᤠ– ᤜᤡᤒᤪᤢ ᤐᤠ᤺ᤴᤇᤣ᤺ᤰᤘᤠᤀᤥ “ᤔᤧᤴᤇᤢᤔᤠ” ᤏᤢ “ᤕᤧᤶᤒᤡᤳᤇᤠ” ᤐᤠ᤺ᤵᤔᤧᤸᤗᤧ ᤗᤳᤇᤠ ᤜᤧᤰᤁᤣ ᤂᤧᤶᤍᤧᤳ॥

ᤔᤧᤴᤇᤠᤶ ᤕᤠᤵᤔᤡ᤺ᤴ ᤗᤠᤕᤥᤸᤗᤧ ᤋᤧᤳᤋᤢ᤹

᥉

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤛᤡᤒᤠ ᤋᤠᤶᤓᤢᤱ ᤌᤰᤛᤠᤜᤠ᤹ᤀᤥ ᤀᤛᤣ᤺ᤰᤁᤧᤴ ᤁᤧᤖᤧᤰᤏᤢ᤺ᤸᤗᤧ ᤁᤢ᤹ᤀᤡᤃᤧᤓᤧᤶᤒᤠ ᤆᤥᤃᤧ॥ ᤂᤧᤴ ᤀᤛᤣ᤺ᤰᤁᤧᤸᤗᤧ ᤔᤧᤴᤇᤢᤔᤠᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤱᤛᤣ᤹ᤀᤡᤰᤁᤥᤒᤠ ᤛᤡᤱᤒᤢᤱᤜᤠ᤹ᤀᤥ ᤁᤧᤎᤥ᤺ᤰᤐᤠ ᤀᤠᤳᤋᤡᤴ ᤛᤡᤱᤛᤣ᤺ᤴᤏᤠᤱ ᤔᤧᤈᤧᤛᤧᤴᤏᤧ᤹ ᤑᤠ᤹ᤀᤠᤱ ᤁᤧᤔᤧᤳᤋᤧᤇᤡᤀᤠᤱ ᤘᤠ᤹ᤒᤡ᥅”

᥈ ᤔᤧᤴᤇᤢᤔᤠ᤺ᤸᤗᤧ ᤀᤛᤣ᤺ᤰᤁᤧᤴ ᤔᤧᤳᤋᤢ. “ᤛᤡᤱᤛᤣ᤹ᤀᤡᤰᤁᤥᤒᤠ ᤛᤡᤱᤒᤢᤱᤜᤠ᤹ᤀᤥᤒᤠ ᤛᤡᤱᤛᤣ᤺ᤴ ᤀᤠᤴᤇᤡᤃᤧ ᤆᤠᤔᤠ ᤛᤢᤰᤛᤢᤃᤧ.

᥉ ᤁᤖ ᤛᤡᤱᤛᤣ᤹ᤀᤡᤰᤁᤧᤸᤗᤧ ᤁᤢᤗᤢᤶᤔᤥ ᤁᤧᤕᤢᤱᤒᤠ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤸᤗᤧ ᤁᤢᤕᤠ᤺ᤶᤒᤣᤀᤥ. ‘ᤂᤧᤴ ᤔᤧᤈᤧᤛᤧᤴᤏᤧ᤹. ᤔᤧᤛᤢᤛᤧᤇᤧᤴᤏᤧ᤹. ᤔᤣ᤺ᤴᤏᤧᤑᤠᤃᤪ ᤂᤧᤴᤇᤡ᤹ ᤁᤧᤛᤡᤛᤡ’ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤧᤇᤡᤃᤧᤀᤠᤱ ᤘᤠ᤹॥”

᥊ ᤀᤛ᤻ᤛᤣ᤺ᤰᤁᤧᤸᤗᤧ ᤔᤧᤴᤇᤢᤔᤠᤴ ᤔᤧᤳᤋᤢ. “ᤂᤧᤴᤇᤡ᤹ ᤁᤧᤴᤇᤡᤛᤡᤴ॥

᥋ ᤌᤣᤀᤠᤱᤓᤧᤸᤗᤧ ᤀᤠᤓᤧᤸᤗᤧ ᤂᤧᤴᤇᤡ᤹ ᤁᤧᤈᤠᤛᤢ᤹ ᤂᤧᤴ ᤕᤧᤴᤏᤥ ᤂᤧᤴᤇᤡ᤹ ᤔᤡᤰ ᤜᤴ. ᤜᤧᤰᤁᤩᤠᤱ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤛᤡᤰᤁᤢᤶᤏᤡᤱᤘᤠ᤹ ᤁᤧᤄᤥᤛᤢᤀᤠᤱ ᤂᤧᤴᤇᤡ᤹ ᤏᤡᤱᤘᤠ᤹ᤓᤢᤔᤠᤱa ᤜᤧᤰᤋᤱᤒᤠ ᤁᤧᤒᤥ᤺ᤱᤛᤡ᤹ ᤁᤧᤗ᤹ᤒᤠᤴ ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤏᤡᤛᤢ᤹ᤖᤥ॥”

᥌ ᤔᤧᤴᤇᤢᤔᤠ᤺ᤸᤗᤧ ᤂᤧᤴ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤆᤠᤔᤠᤸᤗᤧ ᤏᤢᤒᤠ ᤁᤧᤒᤥᤱᤒᤠ ᤏᤢ ᤀᤥᤔᤧᤵᤔᤧᤸᤗᤧ ᤏᤢᤒᤠ ᤏᤡᤃᤧᤎᤠ᤺ᤵᤐᤠ ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤂᤧᤴ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤆᤠᤔᤠ ᤁᤧᤒᤥᤱᤒᤠ ᤏᤡᤛᤢ. ᤜᤧᤰᤁᤩᤠᤱ ᤂᤧᤴ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤋᤢᤒᤢᤀᤠᤱ ᤆ. ᤂᤧᤒᤩᤠᤱ ᤁᤢᤕᤧ᤺ᤶᤒᤠ᤺ᤴᤏᤠᤱ ᤐᤡᤖᤢ. ᤜᤧᤰᤁᤩᤠᤱ ᤂᤧᤸᤗᤧᤀᤠᤱ ᤆ॥

᥍ ᤂᤧᤒᤩᤠᤱ ᤏᤧᤵᤔᤈᤠᤱᤗᤧ ᤂᤢᤴᤇᤡ᤹ ᤔᤡᤰ ᤜᤖᤧ. ᤜᤧᤰᤁᤩᤠᤱ ᤀᤠᤴᤇᤡ᤹ᤃ ᤗᤧᤰᤆᤠ᤹ᤒᤢᤎᤢᤰ ᤏᤡ ᤀᤠᤘᤠ᤹ᤛᤡᤖᤧᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤧᤳᤇᤢ॥ ᤜᤧᤰᤁᤩᤠᤱ ᤐ᤺ᤳᤇᤣᤸᤗᤧ ᤁᤢᤓᤧᤰᤘᤠᤜᤠ᤹ ᤌᤳᤋᤧᤇᤢᤀᤠᤱ ᤂᤢᤴᤇᤡ᤹ ᤆᤠᤱ ᤆᤥᤃᤧᤳᤇᤢ॥

᥎ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤕᤢ᤺ᤴᤇᤡᤰ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤡᤱᤛᤣ᤹ᤀᤡᤰᤁᤥ ᤋᤠᤰᤁᤴᤍᤧᤖ ᤘᤕᤧᤒᤠ ᤂᤧᤱᤜᤠ᤹ᤖᤧ ᤂᤧᤵᤛᤧᤳᤇᤢ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤴ ᤏᤢ ᤁᤢᤔᤣ᤺ᤳᤋᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤧᤵᤔᤥᤗᤠᤶ ᤛᤡᤱᤛᤣ᤹ᤀᤡᤰᤁᤥᤒᤠ ᤛᤡᤱᤒᤢᤱᤜᤠ᤹ᤀᤥ ᤆᤡᤱᤏᤧᤳᤇᤡ॥

᥏ ᤁᤖ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤢ᤺ᤳᤋᤢ. “ᤂᤧᤏᤧ᤹ ᤀᤠᤳᤋᤥ ᤁᤧᤘᤠ᤹᥅”

᥇᥆ ᤂᤧᤸᤗᤧ ᤔᤧᤳᤋᤢ. “ᤛᤡᤱᤛᤣ᤹ᤀᤡᤰᤁᤥ ᤂᤧᤏᤧ᤹ ᤗᤠᤱᤃᤧᤄᤣᤃᤧᤖ ᤁᤧᤘᤕᤧᤒᤠ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤁᤡᤛᤠᤱ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤗᤧᤰᤆᤠ᤹ᤒᤢᤎᤢᤰ ᤘᤕᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤡᤱᤛᤡᤅᤠᤱ॥”

᥇᥇ ᤂᤢᤏᤧ᤹ ᤂᤧᤴ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤗᤧᤰᤆᤠ᤹ᤒᤢᤎᤢᤰ ᤁᤧᤘᤠ᤹ ᤑᤠ᤹ᤀᤠᤱ ᤜᤠ᤺ᤳᤗᤧ ᤁᤧᤔᤧᤳᤋᤧ᥅ ᤔᤧᤈᤧᤴᤏᤥ ᤔᤧᤳᤏᤧᤒᤠ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤁᤧᤈᤒᤡ᥅”

᥇᥈ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤘᤠ᤹ᤛᤧ ᤁᤧᤒᤡᤖᤠᤱᤔᤠ ᤔᤧᤴᤇᤢᤔᤠ᤺ᤸᤗᤧ ᤂᤧᤴ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤐᤡᤖᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤠᤱ॥”

᥇᥉ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤢᤔᤠᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤰᤂᤣ ᤁᤧᤈᤥᤃᤢᤒᤠᤒᤣ᥅”

ᤔᤧᤴᤇᤢᤔᤠ᤺ᤸᤗᤧ ᤔᤧᤳᤋᤢ. “ᤀᤛᤣ᤺ᤰᤁᤧᤸᤗᤧᤏᤡ ᤀᤡᤱᤗᤧᤰᤋᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤆᤠᤱ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ᤹

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤛᤣ᤺ᤰᤁᤧᤴ ᤔᤧᤳᤋᤢ.

“ᤂᤧᤏᤧ᤹ ᤀᤰᤂᤣ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ

ᤁᤧᤖᤧᤰ ᤜᤡᤶᤌᤰᤛᤠ ᤏᤢ ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ᤺ᤸᤗᤧ

ᤕᤖᤡᤰ ᤔᤠᤱᤍᤣ ᤛᤠᤰᤔᤢᤖᤠ ᤁᤧᤄᤥᤒᤠ ᤁᤧᤒᤥ᤺ᤱᤗᤥ॥

ᤂᤧᤏᤧ᤹ ᤁᤧᤛᤠᤵᤐᤥ᤺ᤰᤁᤡᤸᤗᤧ ᤗᤠᤱᤃᤧᤄᤣ᤺ᤰᤗᤥ

ᤜᤧᤰᤁᤩᤠᤱ ᤁᤧᤜᤡᤱᤜᤡᤱ ᤂᤠᤶᤔᤡᤴ ᤁᤧᤈᤖᤥ॥

᥇᥋ ᤂᤧᤏᤧ᤹ ᤏᤢ ᤔᤧᤴᤇᤢᤔᤠᤴ ᤂᤧᤴᤇᤡ᤹ᤗᤢᤶᤔᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠ ᤏᤢ

ᤔᤧᤴᤇᤢᤔᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤗᤢᤶᤔᤥ

ᤏᤡᤱᤔᤡ ᤆᤡ᤺ᤳᤇᤡᤱᤔᤠ ᤐᤠᤴ ᤁᤣ᤺ᤳᤋᤢᤱ ᤐᤡᤏᤧᤛᤡᤱᤗᤥ॥

ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤌᤡᤰᤗᤧ

ᤁᤧᤎᤣᤃᤣ᤺ᤰᤁᤡᤴ ᤕ᤺ᤵᤛᤢ ᤁᤧᤒᤡᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤸᤗᤧ ᤁᤢᤗᤠᤱᤃᤠᤰᤌᤡ᤺ᤶᤒᤧᤴ ᤁᤧᤀᤃᤢ ᤁᤧᤒᤡᤖᤢ᤹॥”

᥇᥌ ᤂᤧᤒᤩᤠᤱ ᤔᤧᤴᤇᤢᤔᤠᤴ ᤔᤧᤳᤋᤢ.

“ᤂᤧᤏᤧ᤹ ᤁᤧᤛᤠᤃᤵᤔᤠ ᤁᤧᤍᤢᤱᤅᤡᤴ

ᤀᤠᤱᤃᤠ᤹ ᤆᤠ᤹ᤖᤡᤰ ᤑᤥᤛᤢᤱ ᤐᤡᤏᤧᤖᤥ.

ᤐᤛᤠᤰ ᤛᤠᤰᤗ ᤀᤅᤧ᤺ᤰᤘᤠ ᤛᤠᤃᤧᤘᤠ᤺ᤴᤍᤢ᤹॥

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤧᤶᤒᤠ᤺ᤴ ᤕᤢᤰᤁᤥ ᤁᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢ.

ᤁᤖ ᤂᤧᤸᤗᤧ ᤕᤢᤰᤁᤥ ᤂᤧᤏᤧ᤹ ᤁᤧᤃᤳ॥”

᥇᥍ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡ᤺ᤴ ᤔᤧᤳᤋᤢ.

“ᤂᤧᤏᤧ᤹ ᤔᤧᤸᤗᤡᤱᤃᤧᤴ ᤁᤧᤔᤣ᤺ᤳᤋᤡᤸᤗᤧ ᤁᤢᤒᤠ᤺ᤴᤏᤡᤴ

ᤁᤧᤄᤧᤵᤛᤢᤀᤠᤱ ᤔᤧᤴᤈᤠᤀᤥ ᤔᤧᤳᤏᤧᤒᤠ ᤛᤡᤱᤒᤢᤱᤅᤡᤸᤗᤧ

ᤁᤢᤈᤠ᤹ᤀᤡᤴ ᤁᤧᤈᤒᤠᤸᤗᤧ ᤆᤥᤃᤢᤸᤗᤧ.

ᤂᤠᤶᤒᤣ᤺ᤰᤔᤥ ᤛᤠᤱᤃᤪᤠ ᤔᤠᤱᤍᤣ ᤌᤩᤧᤀᤠᤱ ᤘᤠ᤹ᤖᤥ॥

ᤂᤧᤏᤧ᤹ ᤁᤧᤜᤡᤱᤜᤡᤱ ᤋᤢᤰᤂᤣ ᤁᤧᤈᤥᤃᤢᤀᤠᤱ

ᤂᤧ᤹ᤕᤥ ᤁᤧᤎᤥ᤺ᤰᤐᤠ ᤐᤥᤃᤢᤃᤧᤴ ᤁᤢᤈᤠᤴ ᤁᤧᤈᤖᤥ॥

᥇᥎ ᤜᤧᤰᤁᤩᤠᤱ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤒᤠ

ᤏᤢᤎᤡ ᤛᤠᤰᤆᤡ᤹ᤜᤠ᤹ ᤁᤧᤈᤖᤥ॥

ᤁᤖ ᤂᤧᤸᤗᤧ ᤂᤧᤏᤧ᤹ ᤁᤧᤗᤠᤃᤡ ᤋᤡᤱᤃᤪᤣᤰ ᤏᤢ

ᤛᤣᤷᤍᤠ᤺ᤰᤔᤠ ᤋᤡᤱᤜᤠ᤹ ᤗᤡᤱᤗ ᤕᤠ᤺ᤴᤍᤢ ᤁᤧᤒᤡᤖᤥ॥

᥇᥏ ᤂᤠᤶᤔᤥ ᤔᤧᤴᤏᤢ᤺ᤱ ᤔᤧᤶᤒᤣ᤺ᤰᤁᤣ ᤌᤠᤖᤡᤰ

ᤛᤩᤠᤱᤔᤧᤴᤍᤠᤱ ᤁᤧᤜᤥ᤺ᤶᤒᤪᤡᤰᤘᤠ ᤛᤧᤖ

ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤁᤢᤈᤠ ᤁᤧᤈᤖᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤂᤠᤶᤔᤥᤗᤠᤶ

ᤗ᤺ᤵᤔᤏᤠᤀᤠᤱ ᤁᤧᤘᤕᤧ. ᤂᤧᤏᤧ᤹ ᤂᤠᤶᤏᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤂᤠᤶᤔᤥᤀᤣ ᤁᤧᤏᤢ᤺ᤱ ᤁᤧᤒᤣ᤺ᤰᤗᤥ॥”

᥈᥆ ᤀᤠᤍᤶᤔᤡᤸᤗᤧb ᤁᤢᤔᤧᤸᤗᤡᤱᤃᤧᤴ ᤁᤢᤔᤣ᤺ᤳᤋᤡᤴ ᤜᤘᤠc ᤔᤡᤱ ᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤠ ᤂᤢᤏᤧ᤹ᤀᤣᤖᤥ॥

᥈᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤶᤔᤡᤴ ᤏᤢ ᤁᤢᤔᤣ᤺ᤳᤋᤡᤴ ᤛᤡᤜᤥ᤹ᤒᤠ ᤋᤣ᤺ᤳ ᤋᤕᤢᤀᤠᤱ ᤆᤠᤰᤋᤢᤛᤡ॥

ᤀᤠᤍᤶᤔᤡᤴ ᤏᤢ ᤜᤘᤠ᤺ᤴ ᤛᤡᤱᤛᤣ᤹ᤀᤡᤰᤁᤥᤗᤠᤶ ᤗ᤺ᤴᤇᤡ᤹

᥈᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤠᤏᤡ᤹ ᤜᤧᤰᤁᤣ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤁᤢᤛᤡᤱ ᤁᤧᤏᤡ᤺ᤵᤐᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤀᤠᤸᤗ ᤂᤧᤸᤗᤧ ᤜᤡᤱᤔᤴᤗᤧ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤀᤡᤴ ᤋᤢᤵᤔᤠᤀᤠᤱ ᤆᤠᤔᤠ ᤔᤧᤄᤥᤛᤢᤸᤗ. ᤔᤧ᤺ᤴᤏᤧᤑᤠᤃᤪ ᤂᤧᤸᤗᤧ ᤋᤢᤒᤢ ᤆᤀᤠᤱ ᤛᤍᤠᤍᤡᤱ ᤜᤡᤱᤔᤠ ᤛᤢᤰ॥”

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤆᤥᤃᤢᤛᤡᤀᤠᤱ ᤘᤕᤧᤒᤠ ᤂᤠᤶᤒᤣ᤺ᤰᤔᤥ ᤕᤠ᤺ᤶᤒᤰ ᤆᤥ᤺ᤰᤛᤡ ᤆᤠᤛᤡᤖ ᤑᤠ᤹ᤀᤠᤱ ᤀᤍᤏ ᤛᤡᤱᤛᤣ᤹ᤀᤡᤰᤁᤥᤗᤠᤶ ᤗ᤺ᤳᤋᤢᤍᤣᤛᤢᤛᤡ॥

᥈᥊ ᤂᤢᤏᤧ᤹ ᤂᤧᤱᤜᤠ᤹ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤜᤡᤱᤔᤴ ᤁᤧᤒᤡᤒᤠ ᤛᤡᤱᤒᤢᤱᤅᤡᤴ ᤁᤥᤔᤠᤖᤧ ᤗᤠᤃᤡ ᤀᤍᤏ ᤛᤡᤱᤛᤣ᤹ᤀᤡᤰᤁᤧᤸᤗᤧ ᤏᤠᤶᤃᤧᤴ ᤐᤡᤛᤠᤱ ᤔᤠᤱᤗᤠᤀᤡᤱᤒᤠᤜᤠ᤹ ᤏᤢ ᤁᤧᤖᤧᤰ ᤐᤡᤛᤠᤱ ᤁᤧᤀᤡᤒᤠᤀᤠᤱ ᤁᤧᤘᤠ᤹ᤒᤠ ᤔᤡᤎᤢᤱ ᤔᤡᤖᤠ᤺ᤰᤗᤧᤴ ᤋᤠᤓᤣ ᤕᤧᤵᤛᤢᤛᤡ॥

a 

᥉:᥋ ᤀᤡᤃᤪ ᤔᤠᤱᤜᤠ᤹॥

b 

᥉:᥈᥆ ᤀᤠᤍᤶ– ᤜᤡᤒᤪᤢᤀᤥ ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ “ᤔᤏᤠ” ᤐᤥ᤺ᤱ᤹॥

c 

᥉:᥈᥆ ᤜᤘᤠ– ᤜᤡᤒᤪᤢᤀᤥ ᤁᤴ ᤔᤡᤱᤅᤧᤴ ᤏᤢ “ᤁᤢᤜᤡᤱᤘᤧᤳ” ᤐᤠ᤺ᤵᤔᤧᤸᤗᤧ ᤗᤳᤇᤠ ᤜᤧᤰᤁᤣ ᤂᤧᤶᤍᤧᤳ॥

ᤁᤕᤡᤏ ᤏᤢ ᤜᤠᤒᤡᤗ

᥊

ᤀᤠᤸᤗ ᤀᤠᤍᤶᤔᤧᤴ ᤔᤧᤸᤗᤡᤱᤃᤧᤴ ᤁᤢᤔᤣᤳ ᤜᤒ᤻ᤒᤠ᤺ᤴᤏᤢ ᤀᤡᤵᤛᤧ. ᤜᤧᤰᤁᤩᤠᤱ ᤁᤢᤔᤣ᤺ᤳᤋᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ ᤂᤧᤒᤩᤠᤱ ᤁᤕᤡᤏᤧᤴa ᤛᤠᤘᤠ᤺ᤴᤍᤢᤀᤠᤱ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤑᤠ᤹ᤖᤠᤱᤅᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤱ॥”

᥈ ᤕᤠᤶᤔᤥ ᤂᤧᤸᤗᤧ ᤁᤕᤡᤏᤧᤸᤗᤧ ᤁᤢᤴᤛᤠ᤹ ᤜᤠᤒᤡᤸᤗᤧᤴ ᤁᤳᤋᤢ॥

ᤜᤠᤒᤡᤸᤗᤧᤴ ᤔᤧᤸᤗᤢᤰ ᤆᤠᤃᤧᤖᤠᤶᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤁᤕᤡᤏᤧᤴ ᤂᤠᤶᤒᤣ᤺ᤰᤔᤥ ᤕᤠ᤺ᤴᤃᤧᤔᤒᤠ ᤁᤧᤈᤠᤒᤠ ᤐᤥ᤺ᤰᤂᤧ॥

᥉ ᤜᤧᤰᤁᤣ ᤐᤥ᤺ᤰᤂᤧᤖ ᤐᤣ᤺ᤸᤗᤧ ᤁᤕᤡᤏᤧᤸᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤗᤠᤶ ᤁᤢᤓᤠ ᤐᤥᤃᤢᤃᤧᤴ ᤁᤢᤈᤠᤈᤡ᤹ ᤜᤢᤰᤘᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤠᤀᤥ ᤋᤠᤖᤢ॥

᥊ ᤁᤖ ᤜᤠᤒᤡᤗᤖᤧ ᤁᤢᤔᤧᤸᤗᤢᤰ ᤗᤢᤵᤐᤥᤗᤠᤶ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤎᤠᤵᤐᤠ ᤔᤧᤸᤗᤢᤰᤛᤠ᤺ᤳᤋᤡᤸᤗᤧ ᤁᤢᤛᤥ᤺ᤳᤋᤣ ᤁᤢᤛᤥ᤺ᤳ ᤁᤧᤒᤵᤐᤠ ᤛᤠᤴ ᤋᤠᤖᤢ॥ ᤕᤜᤘᤣ ᤍᤠᤱᤒᤠᤸᤗᤧ ᤜᤠᤒᤡᤸᤗᤧᤴ ᤏᤢ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤆᤥᤓᤠ᤺ᤴ ᤋᤠ᤺ᤰᤋᤢ.

᥋ ᤁᤖ ᤁᤕᤡᤴᤏᤧᤴ ᤏᤢ ᤂᤧᤸᤗᤧ ᤋᤥ᤺ᤴᤍᤢᤒᤠ ᤆᤥᤓᤠ᤺ᤴ ᤔᤧᤍᤠ᤺ᤰᤋᤢᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤕᤡᤴᤏᤧᤴ ᤆᤠ᤹ᤖᤡᤰ ᤁᤢᤕᤠ᤺ᤰᤗᤧ᤹ᤖᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤠᤔᤠᤰᤋᤧ॥

᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤕᤡᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤁᤧᤕᤠ᤺ᤰᤗᤧ᤹ᤒᤠᤒᤣ᥅ ᤌᤣᤀᤠᤱ ᤁᤧᤏᤠᤖᤠᤴ ᤔᤠᤰ ᤗ᤹ᤒᤠᤒᤣ᥅

᥍ ᤂᤧᤏᤧ᤹ ᤏᤢᤒᤠ ᤁᤧᤈᤥᤃᤢᤸᤗᤧ ᤌᤣ ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤴᤎᤠᤱᤏᤧᤶᤒᤡ᥅ ᤁᤖ ᤂᤧᤏᤧ᤹ ᤏᤢᤒᤠ ᤕᤠ᤺ᤶᤒᤰ ᤁᤧᤴᤈᤥᤃᤢᤴᤏᤧᤑᤠᤃᤪ ᤗᤠᤕᤥᤸᤗᤧ ᤁᤧᤗᤠᤶᤎᤣ᤺ᤵᤐᤢᤱᤅᤥ ᤗᤠᤕᤥᤀᤥ ᤁᤧᤎᤠᤖ ᤑᤠ᤹ᤀᤠᤱ ᤁᤧᤛᤢᤰᤁᤠᤱ ᤕᤢᤱᤗᤥ॥ ᤂᤧᤸᤗᤧ ᤂᤧᤏᤧ᤹ ᤕᤢᤰᤔᤠ ᤁᤧᤃᤥ᤺ᤳ ᤁᤖ ᤂᤧᤏᤧ᤹ ᤂᤧᤴ ᤁᤧᤕᤢᤰᤋᤢᤖᤀᤣ ᤐᤥ᤺ᤱ॥”

᥎ ᤁᤕᤡᤏᤧᤸᤗᤧ ᤁᤢᤴᤛᤠ᤹ ᤜᤠᤒᤡᤸᤗᤧᤴ ᤔᤧᤳᤋᤢ. “ᤑᤧᤖᤧ᤹ ᤀᤠᤴᤇᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤐᤡᤳᤇᤡ॥”b ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤘᤕᤧᤛᤡᤸᤗᤧ ᤁᤕᤡᤴᤏᤧᤸᤗᤧ ᤁᤢᤴᤛᤠ᤹ ᤜᤠᤒᤡᤸᤗᤧᤴ ᤜᤡᤵᤋᤢᤀᤠᤱ ᤛᤧᤖᤢ॥

᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤕᤡᤴᤏᤧᤴ ᤛᤣ᤺ᤴᤍᤥᤛᤢ. “ᤁᤧᤴᤛᤠ᤹ ᤜᤠᤒᤡᤸᤗᤧᤴ ᤀᤠᤳᤋᤥ ᤘᤠ᤹᥅”

ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤔᤧᤏᤡᤀᤠᤴ॥ ᤀᤠᤱᤃᤠ᤹ ᤀᤠᤴᤛᤠ᤹ ᤀᤥᤃᤧᤔᤧᤵᤐᤠᤀᤠᤒᤡ᥅”

᥇᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤰᤂᤣ ᤁᤧᤈᤥᤃᤢᤒᤠ᥅ ᤁᤧᤴᤛᤠ᤹ᤖᤧ ᤁᤢᤔᤠᤰᤂᤡᤸᤗᤧ ᤂᤠᤶᤒᤣ᤺ᤰᤔᤥᤗᤠᤶ ᤜᤠ᤺ᤵᤗ ᤂᤧᤏᤧ᤹ ᤂᤢᤶᤍᤡᤱ ᤐᤡᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤔᤧᤳᤋᤠᤖ ᤘᤠ᤹॥

᥇᥇ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤴᤛᤠ᤹ ᤁᤧᤛᤧᤖᤢᤀᤠᤱ ᤁᤢᤔᤠᤰᤂᤡᤴ ᤂᤠᤶᤒᤣ᤺ᤰᤔᤥ ᤘᤠᤃᤧᤍᤣ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤆᤠᤔᤠ ᤁᤧᤴᤇᤢᤰᤏᤧᤴ॥

᥇᥈ ᤂᤧᤏᤧ᤹ ᤀᤡᤰᤋᤠᤵᤐᤥ ᤐᤥᤃᤢᤃᤧᤴ ᤁᤢᤈᤠ ᤁᤧᤗᤣ᤺ᤳᤋᤢᤸᤗᤧ ᤂᤧᤸᤗᤧ ᤁᤢᤈᤠ ᤑᤳᤇᤢ ᤁᤧᤶᤒᤡᤏᤧᤴ॥ ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤄᤧᤳᤇᤡᤱᤒᤠᤀᤠᤱ ᤋᤠᤰᤁᤧᤒᤧ᤹ᤒᤠᤀᤠᤱ ᤁᤧᤘᤠ᤹ᤒᤠ ᤁᤧᤒᤥ᤺ᤱ॥”

᥇᥉ ᤁᤕᤡᤏᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤁᤱᤃ ᤀᤠᤱᤃᤠ᤹ ᤌ᤺ᤵᤔᤠᤀᤣ ᤔᤧᤛᤢᤰᤁᤠᤴᤒᤠ ᤛᤠ᤹ᤖᤡᤰ ᤁᤧᤛᤠᤰᤐᤠ ᤂᤢᤶᤍᤡᤱ ᤐᤥ᤺ᤰᤂᤧ॥

᥇᥊ ᤀᤥᤔᤧᤳᤋᤣᤀᤥ᤹. ᤀᤠᤀᤡᤴ ᤂᤧᤏᤧ᤹ ᤁᤴ ᤗᤠᤈᤣ᤹ᤗᤠᤶᤒᤠ ᤁᤧᤗ᤺ᤳᤋᤠᤱ ᤁᤧᤍᤣᤛᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤡᤰᤛᤠᤀᤥᤗᤠᤶ ᤀᤠᤱᤃᤠ᤹ ᤆᤡᤱᤛᤡᤱᤔᤠ ᤁᤧᤒᤥᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤄᤧᤳᤇᤡᤱᤒᤠ ᤋᤠᤰᤁᤧᤒᤧ᤹ᤒᤠᤀᤠᤱ ᤁᤧᤘᤠ᤹ᤒᤠ ᤐᤥ᤺ᤱᤀᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤵᤔᤡ ᤁᤧᤍᤢᤶᤒᤠ ᤀᤠᤳᤋᤡᤴᤜᤠ᤹ᤖᤧᤛᤠᤱ ᤔᤧᤛᤧᤳᤋᤠᤖᤥ॥”

᥇᥋ ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤴ ᤔᤧᤳᤋᤢ. “ᤜᤧᤰᤁᤣ ᤔᤣ᤺ᤴ. ᤜᤠ᤺ᤳᤗᤧ ᤂᤧᤏᤧ᤹ ᤁᤧᤛᤧᤳ. ᤂᤧᤸᤗᤧ ᤁᤢᤗᤧᤰᤘᤠ ᤏᤢᤛᤡᤗᤧᤱ ᤌᤠᤖᤡᤰ ᤂᤢᤶᤍᤡᤱ ᤂᤥᤛᤢ᤹॥” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤕᤡᤏᤧᤴ ᤜᤠ᤺ᤳᤗᤧᤀᤠᤱ ᤔᤧᤛᤧᤖᤢᤸᤗ ᤑᤠ᤹ᤀᤠᤱ ᤁᤕᤡᤏᤧᤸᤗᤧ ᤁᤢᤎᤰᤁᤥ ᤗᤳᤇᤠ ᤔᤡᤰᤛᤣ᤺ᤴᤎᤡᤰ ᤑᤳᤇᤢᤒᤡᤖᤢ॥

᥇᥌ ᤂᤧᤒᤩᤠᤱ ᤁᤕᤡᤏᤧᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡᤗᤠᤶ ᤗ᤺ᤴᤍᤧᤒᤣᤀᤠᤱ ᤀᤍᤏᤗᤠᤶ ᤏᤠᤶᤃᤧᤴ ᤐᤡᤛᤠᤱᤒᤠ ᤏᤥᤍ ᤔᤧᤵᤔᤏᤠᤒᤠ ᤗᤠᤈᤣ᤹ᤀᤥ ᤘᤠ᤹ᤔᤠ ᤜᤣ᤺ᤰᤋᤧ॥

ᤁᤕᤡᤏᤧᤸᤗᤧ ᤁᤢᤛ᤻ᤛᤠ ᤁᤢᤀᤣᤜᤠ᤹

᥇᥍ ᤁᤕᤡᤏᤧᤴ ᤔᤧᤸᤗᤡᤱᤃᤧᤴ ᤁᤢᤔᤣ᤺ᤳᤋᤡᤴᤏᤢ ᤀᤡᤵᤛᤧ. ᤜᤧᤰᤁᤩᤠᤱ ᤁᤢᤔᤣ᤺ᤳᤋᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤜᤏᤥᤰᤁᤧᤴ ᤛᤠᤘᤠ᤺ᤴᤍᤢ॥ ᤁᤕᤡᤏᤧᤸᤗᤧ ᤗᤳᤇᤠ ᤕᤧᤰᤕᤰᤌᤡᤰ ᤆᤥᤃᤢ ᤜᤧᤰᤁᤩᤠᤱ ᤁᤢᤛ᤻ᤛᤠ᤺ᤸᤗᤧ ᤁᤢᤔᤡᤱᤅᤥ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤜᤏᤥᤁ ᤕᤢᤰᤂᤢ॥

᥇᥎ ᤜᤏᤥᤰᤁᤧᤸᤗᤧ ᤁᤢᤛ᤻ᤛᤠ ᤀᤡᤖᤠᤍᤧᤴ ᤁᤳᤋᤢ॥ ᤀᤡᤖᤠᤍᤧᤸᤗᤧ ᤁᤢᤛ᤻ᤛᤠ ᤔᤜᤢᤕᤠᤀᤣᤸᤗᤧᤴ ᤁᤳᤋᤢ॥ ᤔᤜᤢᤕᤠᤀᤣᤸᤗᤧᤸᤗᤧ ᤁᤢᤛ᤻ᤛᤠ ᤔᤋᤢᤛᤣᤗᤠᤴ ᤁᤳᤋᤢ॥ ᤔᤋᤢᤛᤣᤗᤠ᤺ᤸᤗᤧ ᤁᤢᤛ᤻ᤛᤠ ᤗᤧᤔᤧᤰᤂᤧᤴ ᤁᤳᤋᤢ॥

᥇᥏ ᤗᤧᤔᤧᤰᤁᤧᤸᤗᤧ ᤔᤧᤸᤗᤡᤱᤃᤧᤴ ᤁᤢᤔᤣᤳ ᤏᤧᤳᤇᤡ ᤘᤕᤧᤛᤡ॥ ᤌᤡᤰᤁᤧᤸᤗᤧ ᤁᤢᤔᤡᤱ ᤀᤠᤍᤠ ᤜᤧᤰᤁᤩᤠᤱ ᤘᤣ᤹ᤛ᤻ᤔᤠᤸᤗᤧ ᤁᤢᤔᤡᤱ ᤛᤡᤸᤗᤠ ᤘᤕᤧ॥

᥈᥆ ᤀᤠᤍᤠ᤺ᤸᤗᤧ ᤕᤠᤒᤠᤸᤗᤧᤴ ᤁᤳᤋᤢ॥ ᤂᤧᤴ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤁᤧᤕᤢᤱᤒᤠ ᤏᤢ ᤌᤰᤛᤠ ᤁᤧᤜᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤘᤕᤧ॥

᥈᥇ ᤂᤧᤸᤗᤧ ᤁᤢᤴᤛᤠ᤹ᤖᤧ ᤁᤢᤔᤡᤱ ᤕᤢᤒᤠᤗ ᤘᤕᤧ॥ ᤂᤧᤱᤃ ᤋᤢᤱᤏᤠ ᤁᤧᤜᤡᤵᤐᤠ ᤏᤢ ᤔᤢᤑᤪᤠᤔᤠ ᤁᤧᤔᤢᤱᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤘᤕᤧ॥

᥈᥈ ᤛᤡᤸᤗᤠ᤺ᤸᤗᤧ ᤋᤢᤒᤗ ᤁᤕᤡᤏᤧᤴc ᤁᤳᤋᤢ॥ ᤂᤧᤴ ᤁᤧᤖᤧᤰ ᤐᤖᤡᤰᤗᤧᤴ ᤁᤠᤛᤠ ᤏᤢ ᤑᤧᤴᤈᤣᤸᤗᤧ ᤑᤧᤈᤢᤶᤓᤧᤕᤠ ᤁᤧᤎᤰᤐᤠ ᤘᤕᤧ॥ ᤋᤢᤒᤗ ᤁᤕᤡᤏᤧᤸᤗᤧ ᤏᤠᤔᤠ ᤔᤧᤵᤔᤏᤠᤔᤠ ᤁᤢᤴᤛᤠ᤹ ᤔᤧᤴᤇᤢᤔᤠᤎᤡᤰ ᤘᤕᤧ॥

᥈᥉ ᤗᤧᤔᤧᤰᤁᤧᤸᤗᤧ ᤔᤧᤸᤗᤡᤱᤃᤧᤴ ᤁᤢᤔᤣ᤺ᤳᤜᤠ᤹ ᤔᤧᤳᤋᤢᤛᤡ.

“ᤀᤠᤍᤠ ᤏᤢ ᤛᤡᤸᤗᤠᤀᤣ. ᤀᤠᤒᤠ᤺ᤴᤏᤡᤴ ᤂᤧᤵᤛᤧᤳᤇᤧ᤹.

ᤂᤡᤴᤇᤡ᤹ ᤗᤧᤔᤧᤰᤁᤧᤸᤗᤧ ᤁᤢᤔᤣ᤺ᤳᤇᤣ.

ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤳᤇᤧ᤹.

ᤀᤠᤱᤃᤠ᤹ ᤕᤠᤵᤔᤡ ᤁᤧᤄᤠ᤺ᤶᤒᤠ ᤌᤠᤱᤒᤧᤴ ᤔᤏᤠᤴ ᤛᤧᤖᤢᤱᤗᤥ॥

᥈᥊ ᤁᤕᤡᤏ ᤁᤧᤛᤧᤵᤐᤧᤸᤗᤧ ᤏᤢᤛᤡᤗᤧᤱ ᤁᤢᤗᤧᤰᤘᤠ

ᤂᤢᤶᤍᤡᤱ ᤂᤥᤛᤢᤏᤧᤓᤃᤪ ᤗᤧᤔᤧᤰᤁᤧᤴ ᤁᤧᤛᤧᤵᤐᤧᤸᤗᤧ

ᤏᤢᤒᤥ᤺ᤱᤅᤠᤱ ᤏᤢᤛᤡᤗᤧᤱ ᤁᤢᤗᤧᤰᤘᤠ ᤂᤢᤶᤍᤡᤱ ᤂᤥᤛᤢᤖᤥ॥”

ᤛᤣᤋ ᤏᤢ ᤀᤣᤏᤥᤛ

᥈᥋ ᤕᤠᤶᤔᤥ ᤀᤠᤍᤶᤔᤧᤴ ᤔᤧᤸᤗᤡᤱᤃᤧᤴ ᤁᤢᤔᤣ᤺ᤳᤋᤡᤴᤏᤢ ᤀᤡᤵᤛᤧ. ᤜᤧᤰᤁᤩᤠᤱ ᤁᤢᤔᤣ᤺ᤳᤋᤡᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤜᤧᤰᤁᤩᤠᤱ “ᤁᤕᤡᤏᤧᤸᤗᤧ ᤛᤧᤖᤢᤒᤠ ᤜᤠᤒᤡᤗᤖᤧ ᤁᤢᤗᤧᤰᤘᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤘᤣ᤹ ᤀᤅᤧ᤺ᤰᤘᤠᤎᤡᤁ ᤐᤡᤖᤠᤱᤗᤥ” ᤐᤠ᤺ᤳᤋᤢᤀᤠᤱ ᤂᤧᤴ ᤀᤅᤧ᤺ᤰᤘᤠᤴ ᤛᤣᤋd ᤔᤡᤱ ᤘᤠ᤺ᤳᤋᤢ॥

᥈᥌ ᤛᤣ᤺ᤳᤋᤧᤸᤗᤧᤀᤠᤱ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤀᤣᤏᤥᤛ ᤔᤡᤱ ᤘᤠ᤺ᤳᤋᤢ॥

ᤂᤧᤴ ᤕᤧᤶᤔᤠᤱᤎᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤔᤠᤱᤛᤧᤘᤠ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤖᤥ॥

a 

᥊:᥇ ᤁᤕᤡᤏ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤀᤠᤱᤃᤠ᤹ ᤂᤥᤛᤢᤱ” ᤐᤠ᤺ᤵᤔᤏᤠᤒᤠ ᤜᤧᤰᤁᤣ ᤐᤥᤱ᤹॥

b 

᥊:᥎ “ᤑᤧᤖᤧ᤹ ᤀᤠᤴᤇᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤐᤡᤳᤇᤡ॥” ᤁᤴ ᤐᤠ᤺ᤴᤇᤣ᤺ᤰᤘᤠᤜᤠ᤹ ᤜᤡᤒᤪᤢᤀᤥ ᤔᤧᤒᤳᤏᤧᤴ॥

c 

᥊:᥈᥈ ᤋᤢᤒᤗ ᤁᤕᤡᤏᤧᤴ– ᤀᤢᤏᤠᤜᤢᤖᤡᤒᤠ ᤗᤳᤇᤠ ᤐᤠ᤺ᤴᤗᤧᤱᤅᤥ ᤁᤧᤖᤧᤰ ᤁᤠᤛᤠ ᤏᤢ ᤑᤧᤴᤈᤣᤸᤗᤧ ᤑᤧᤈᤢᤶᤓᤧᤕᤠ ᤁᤧᤎᤰᤐᤠᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤧᤒᤠ ᤘᤕᤧ॥

d 

᥊:᥈᥋ ᤛᤣᤋ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤐᤡᤖᤠᤱᤅᤠᤱ ᤘᤠ᤹” ᤜᤧᤰᤋᤱᤒᤠᤀᤣ ᤂᤧᤶᤍᤧᤳ॥

ᤀᤠᤍᤶᤔᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥋

ᤁᤱᤃ ᤀᤠᤍᤶᤔᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠ ᤛᤠᤵᤐᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤴ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤸᤗᤧ ᤂᤧᤴ ᤀᤠᤒᤠᤅᤣ ᤁᤢᤏᤠᤖᤢᤶᤓᤢᤱ ᤁᤢᤈᤀᤡ᤺ᤳᤋᤥ ᤆᤥᤃᤢᤖᤥ॥

᥈ ᤂᤢᤏᤧ᤹ ᤂᤧᤱᤜᤠ᤹ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡᤀᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤆᤥᤃᤢᤛᤡᤒᤠ ᤕᤧᤴᤏᤥ ᤂᤧᤱᤜᤠ᤹ ᤂᤢᤏᤧ᤹ “ᤔᤧᤴᤇᤠᤶ ᤕᤠᤵᤔᤡ” ᤔᤡᤱ ᤘᤠ᤺ᤳᤋᤢᤛᤡ॥

᥉ ᤀᤠᤍᤶᤔᤧᤴ ᤁᤡᤵ ᤌᤡᤰᤁᤠᤱ ᤛᤢᤶᤒᤥᤱ ᤋᤱᤒᤣ ᤁᤧᤖᤧᤸᤗᤧ. ᤂᤧᤸᤗᤧ ᤀᤠᤒᤠᤅᤣ ᤁᤢᤏᤠᤖᤢᤶᤓᤢᤱ ᤁᤢᤈᤀᤡ᤺ᤳᤋᤥ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤧᤴ ᤛᤣᤋ ᤔᤡᤱ ᤘᤠ᤺ᤳᤋᤢ॥

᥊ ᤛᤣ᤺ᤳᤋᤧᤴ ᤛᤠᤘᤠ᤺ᤴᤇᤡᤱ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤠᤍᤶᤔᤧᤴ ᤁᤡᤵ ᤕᤧᤳᤇᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥋ ᤀᤠᤍᤶᤔᤧᤴ ᤁᤡᤵ ᤑᤠᤱᤛᤡᤀᤠᤱ ᤛᤢᤶᤒᤥᤱ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤧᤴ ᤔᤠᤛᤡᤱ॥

᥌ ᤛᤣ᤺ᤳᤋᤧᤴ ᤁᤡᤵ ᤌᤡᤰᤁᤠᤱ ᤅᤠᤛᤡ ᤋᤱᤒᤣ ᤁᤧᤖᤧᤸᤗᤧ ᤁᤢᤛ᤻ᤛᤠ ᤀᤧᤏᤥᤛᤧᤴ ᤘᤕᤧ॥

᥍ ᤁᤢᤛ᤻ᤛᤠ ᤀᤧᤏᤥᤛᤧᤴ ᤘᤕᤧᤀᤠᤱ ᤛᤣ᤺ᤳᤋᤧᤴ ᤁᤡᤵ ᤕᤧᤳᤇᤡᤀᤠᤱ ᤏᤢᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥎ ᤛᤣ᤺ᤳᤋᤧᤴ ᤁᤡᤵ ᤑᤠᤱᤛᤡᤀᤠᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱ॥

᥏ ᤀᤧᤏᤥᤛᤧᤴ ᤑᤠᤱᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤂᤧᤸᤗᤧ ᤁᤧᤏᤠᤏᤧᤴ ᤁᤳᤋᤢ॥

᥇᥆ ᤁᤧᤏᤠᤏᤧᤴ ᤘᤕᤧᤀᤠᤱ ᤀᤧᤏᤥᤛᤧᤴ ᤁᤡᤵ ᤕᤧᤳᤇᤡᤀᤠᤱ ᤌᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥇᥇ ᤀᤧᤏᤥᤛᤧᤴ ᤁᤡᤵ ᤑᤠᤱᤛᤡᤀᤠᤱ ᤅᤠᤛᤡ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱ॥

᥇᥈ ᤁᤧᤏᤠᤏᤧᤴ ᤏᤢᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤂᤧᤸᤗᤧ ᤔᤜᤗᤠᤗᤧᤴ ᤁᤳᤋᤢ॥

᥇᥉ ᤔᤜᤗᤠᤗᤧᤴ ᤘᤕᤧᤀᤠᤱ ᤁᤧᤏᤠᤏᤧᤴ ᤁᤡᤵ ᤕᤧᤳᤇᤡᤀᤠᤱ ᤌᤡᤒᤥᤱ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥇᥊ ᤁᤧᤏᤠᤏᤧᤴ ᤁᤡᤵ ᤑᤠᤱᤛᤡᤀᤠᤱ ᤌᤡᤒᤥᤱ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱ॥

᥇᥋ ᤔᤜᤗᤠᤗᤧᤴ ᤋᤢᤰᤐᤥᤱᤅᤠᤱ ᤅᤠᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤧᤸᤗᤧ ᤕᤣᤖᤣᤍᤧᤴ ᤁᤳᤋᤢ॥

᥇᥌ ᤕᤧᤖᤧᤍᤧᤴ ᤘᤕᤧᤀᤠᤱ ᤔᤜᤗᤠᤗᤧᤴ ᤁᤡᤵ ᤕᤧᤳᤇᤡᤀᤠᤱ ᤛᤢᤶᤒᤥᤱ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥇᥍ ᤔᤜᤗᤠᤗᤧᤴ ᤁᤡᤵ ᤕᤧᤳᤇᤡᤀᤠᤱ ᤑᤠᤱᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤧᤴ ᤔᤠᤛᤡᤱ॥

᥇᥎ ᤕᤧᤖᤧᤍᤧᤴ ᤁᤡᤵ ᤌᤡᤰᤁᤠᤱ ᤋᤢᤰᤐᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤁᤧᤖᤧᤸᤗᤧ ᤂᤧᤸᤗᤧ ᤁᤢᤛ᤻ᤛᤠ ᤜᤏᤥᤰᤁᤧᤴ ᤘᤕᤧ॥

᥇᥏ ᤜᤏᤥᤰᤁᤧᤴ ᤘᤕᤧᤀᤠᤱ ᤕᤣᤖᤣᤍᤧᤴ ᤁᤡᤵ ᤕᤧᤳᤇᤡ ᤋᤱᤒᤣ ᤜᤡᤅᤧ॥ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥆ ᤕᤧᤖᤧᤍᤧᤴ ᤁᤡᤵ ᤑᤠᤱᤛᤡᤀᤠᤱ ᤋᤢᤰᤐᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤧᤴ ᤔᤠᤛᤡᤱ॥

᥈᥇ ᤜᤏᤥᤰᤁᤧᤴ ᤋᤢᤰᤐᤥᤱᤅᤠᤱ ᤅᤠᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤧᤸᤗᤧ ᤁᤢᤛ᤻ᤛᤠ ᤔᤋᤢᤛᤣᤗᤴ ᤘᤕᤧ॥

᥈᥈ ᤔᤋᤢᤛᤣᤗᤴ ᤘᤕᤧᤀᤠᤱ ᤜᤏᤥᤰᤁᤧᤴ ᤁᤡᤵ ᤛᤢᤶᤛᤡ ᤋᤱᤒᤣ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤥᤛᤥᤖᤡᤰ ᤘᤕᤧ॥ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥉ ᤜᤏᤥᤰᤁᤧᤴ ᤁᤡᤵ ᤛᤢᤶᤛᤡᤀᤠᤱ ᤋᤢᤰᤐᤥᤱᤅᤠᤱ ᤅᤠᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥈᥊ ᤜᤏᤥᤰᤁᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤥᤛᤥᤖᤡᤰ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ ᤔᤕᤧᤒᤣ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤑᤥ᤺ᤰᤛᤢᤍᤣ᤹ᤖᤢ॥

᥈᥋ ᤔᤋᤢᤛᤣᤗᤴ ᤁᤡᤵ ᤌᤡᤰᤁᤠᤱ ᤕᤧᤵᤐᤥ᤺ᤱᤅᤠᤱ ᤏᤢᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤧᤸᤗᤧ ᤁᤢᤛ᤻ᤛᤠ ᤗᤧᤔᤧᤰᤁᤧᤴ ᤘᤕᤧ॥

᥈᥌ ᤗᤧᤔᤧᤰᤁᤧᤴ ᤘᤕᤧᤀᤠᤱ ᤔᤋᤢᤛᤣᤗᤴ ᤁᤡᤵ ᤏᤢᤛᤡᤀᤠᤱ ᤕᤧᤵᤐᤥ᤺ᤱᤅᤠᤱ ᤏᤧᤳᤇᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥍ ᤔᤋᤢᤛᤣᤗᤴ ᤁᤡᤵ ᤑᤠᤱᤛᤡᤀᤠᤱ ᤋᤢᤰᤐᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱ॥

᥈᥎ ᤗᤧᤔᤧᤰᤁᤧᤴ ᤁᤡᤵ ᤌᤡᤰᤁᤠᤱ ᤕᤧᤵᤐᤥ᤺ᤱᤅᤠᤱ ᤏᤧᤳᤇᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥈᥏ ᤗᤧᤔᤧᤰᤁᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤏᤢᤜa ᤔᤡᤱ ᤘᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠ ᤔᤧᤳᤋᤢᤒᤠ ᤂᤠᤶᤒᤣ᤺ᤰᤔᤥ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤋᤢᤰᤂᤣᤗᤠᤰᤂᤣᤒᤠ ᤕᤠ᤺ᤶᤒᤰᤁᤥ ᤁᤴ ᤀᤅᤧ᤺ᤰᤘᤠ᤺ᤸᤗᤧ ᤀᤠᤏᤡ᤹ ᤜᤠᤱᤜᤠᤱ ᤀᤠᤔᤧᤳᤗᤥ॥”

᥉᥆ ᤏᤢᤜ᤺ᤴ ᤘᤕᤧᤀᤠᤱ ᤗᤧᤔᤧᤰᤁᤧᤴ ᤁᤡᤵ ᤅᤠᤛᤡᤀᤠᤱ ᤑᤠᤱᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤜᤡᤅᤧ॥ ᤂᤧᤸᤗᤧ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥉᥇ ᤗᤧᤔᤧᤰᤁᤧᤴ ᤁᤡᤵ ᤏᤢᤛᤡᤀᤠᤱ ᤏᤢᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱ॥

᥉᥈ ᤏᤢᤜ᤺ᤴ ᤁᤡᤵ ᤅᤠᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤛᤣᤔ. ᤜᤠᤶ ᤏᤢ ᤕᤧᤐᤣᤍ᤻ ᤛᤢᤶᤛᤡ ᤁᤢᤛ᤻ᤛᤠ ᤔᤧᤘᤕᤧ॥

a 

᥋:᥈᥏ ᤁᤴ ᤏᤢᤜ ᤔᤡᤱᤅᤧᤴ ᤜᤡᤒᤪᤢᤀᤥ “ᤜᤠᤱᤜᤠᤱ ᤔᤧᤵᤔᤠ” ᤐᤥ᤺ᤱ॥

ᤘᤍᤵᤔᤠ

᥌

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤕᤖᤡᤰ ᤔᤧᤒᤥ᤺ᤴᤍᤧᤖ ᤔᤧᤒᤣ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ ᤔᤧᤴᤇᤢᤔᤠᤜᤠ᤹ ᤔᤧᤘᤕᤧ.

᥈ ᤔᤠᤱᤛᤠᤜᤠ᤹ᤖᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤏᤢᤔᤠ ᤔᤧᤏᤡᤛᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤡᤖᤠ᤹ ᤌᤠᤱᤎᤠᤱ ᤔᤧᤸᤗᤡᤱᤃᤧᤴ ᤔᤣ᤺ᤳ ᤔᤧᤍᤠᤖᤢᤛᤡ॥

᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ. “ᤔᤧᤴᤇᤠᤶ ᤕᤠᤵᤔᤡᤜᤠ᤹ᤏᤢ ᤀᤠᤕᤠᤶᤛᤠᤶᤔᤡᤴ ᤛᤍᤠᤍᤡᤱ ᤔᤧᤘᤠ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤏᤠᤛᤡᤃᤧᤴ ᤌᤰᤗᤠᤖᤰᤗᤥ॥ ᤂᤧᤴ ᤁᤡᤵ ᤌᤡᤰᤁᤠᤱ ᤏᤡᤒᤥᤱ ᤋᤱᤒᤣ ᤌᤠᤖᤡᤰ ᤜᤡᤱᤗᤥ॥”

᥊ ᤂᤧᤴ ᤕᤧᤶᤔᤥ ᤏᤢ ᤂᤧᤴ ᤀᤣᤃᤠᤱᤅᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤥᤖᤢᤜᤠ᤹ ᤔᤧᤘᤕᤧ॥ ᤔᤠᤱᤛᤠᤜᤠ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤜᤠ᤹ᤏᤢ ᤐᤥ᤺ᤵᤔᤠ ᤔᤧᤜᤣ᤺ᤰᤋᤧᤀᤠᤱ ᤛᤠᤔᤧᤃᤳᤋᤢᤛᤡ॥ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤛᤡᤒᤠ ᤛᤠᤜᤠ᤹ᤀᤣ ᤀᤢᤴᤇᤣ᤺ᤴᤒᤠ ᤕᤧᤶᤔᤥᤒᤠ ᤔᤢᤰᤁᤧᤃᤢᤒᤠ ᤏᤢ ᤁᤢᤔᤡᤱ ᤁᤧᤀᤡᤱᤒᤠ ᤔᤧᤘᤕᤧ॥

᥋ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤰᤛᤠ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤠ᤹ᤖᤡᤰ ᤁᤢᤀᤡᤔᤧᤓᤧᤖᤧᤒᤠ ᤏᤢ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤢᤒᤠ ᤌᤣ ᤐᤠ᤺ᤴᤇᤠᤱ ᤀᤠᤓᤧᤸᤗᤧᤛᤠᤱ ᤋᤠᤵᤑᤧ᤺ᤶᤒᤠᤖᤰ ᤆᤥᤃᤧᤒᤠ ᤏᤡᤛᤢ॥

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤆᤥᤃᤢᤛᤡᤒᤠᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤐᤅᤧ. ᤜᤧᤰᤁᤩᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤛᤡᤱᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤗᤠᤶ ᤔᤧᤰᤂᤢᤱᤛᤡᤱ. ᤁᤧᤀᤢ᤺ᤱᤛᤡᤱᤒᤠ ᤁᤢᤒᤢ ᤌᤰᤛᤠᤜᤠ᤹. ᤁᤧᤒᤧᤒᤠ ᤐᤢᤛᤠᤜᤠ᤹ ᤌᤣᤛᤠᤱ ᤁᤧᤖᤧᤰ ᤔᤧᤰᤂᤢᤱᤛᤡᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤆᤥᤃᤢᤱᤛᤡᤱᤒᤠᤀᤥ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹॥”

᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤏᤢᤜ᤺ᤴ ᤁᤢᤛᤡᤖᤠ᤹ ᤌᤠᤅᤧ॥

ᤏᤢᤜ

᥏ ᤏᤢᤜ᤺ᤸᤗᤧ ᤏᤢ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤛ᤻ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤸᤗᤥ॥

ᤂᤢᤏᤧ᤹ ᤁᤢᤕᤧᤶᤔᤥ ᤏᤢᤜ᤺ᤴᤗᤰ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤔᤏᤠ ᤘᤕᤧ॥ ᤂᤢᤏᤧ᤹ ᤏᤡᤱᤘᤠ᤹ᤓᤢᤔᤠᤱᤅᤡᤴᤏᤢ ᤛᤥᤛᤥᤖᤡᤰ ᤁᤧᤘᤠ᤹ᤒᤠ ᤔᤏᤠ ᤘᤕᤧ॥

᥇᥆ ᤏᤢᤜ᤺ᤸᤗᤧ ᤛᤢᤶᤛᤡ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤘᤕᤧ– ᤛᤣᤔ. ᤜᤠᤶ ᤏᤢ ᤕᤧᤐᤣᤍ᤻॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤑᤧᤳᤗᤠ᤹ᤖᤧᤒᤣᤀᤠᤱ ᤑᤦᤍᤠᤖᤡ ᤆᤥ᤺ᤰᤔᤠᤖᤧ ᤋᤡᤶᤛᤧᤀᤠᤱ ᤏᤧᤛ᤻ᤛᤧ॥

᥇᥈ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤥᤔᤧᤳᤋᤢᤸᤗᤧ ᤂᤧᤴ ᤑᤧᤳᤗᤠ᤹ᤖᤧᤒᤠ ᤏᤡᤛᤢ. ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤑᤧᤳᤔᤧᤗᤠ᤹ᤖᤧ ᤔᤧᤒᤣᤀᤠᤱ ᤔᤧᤘᤕᤧ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴ ᤔᤧᤳᤋᤢ. “ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤱᤔᤠᤛᤡ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤑᤦᤍᤠᤖᤡ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤋᤡᤶᤛᤧᤀᤠᤱ ᤏᤧ᤹᤺॥ ᤀᤥᤔᤧᤳᤋᤧ᤹. ᤂᤧᤱᤜᤠ᤹ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤏᤢ ᤛᤥᤖᤡᤰ ᤔᤧᤰᤂᤢᤱᤛᤡᤱ᤹॥

᥇᥊ ᤀᤠᤸᤗ ᤂᤧᤏᤧ᤹ ᤛᤤᤐᤪᤛ ᤔᤧᤵᤔᤏᤠᤒᤠ ᤏᤢᤒᤠ ᤛᤡᤱᤅᤧᤸᤗᤧᤴ ᤘᤠᤗᤠᤎᤠᤎᤡᤰ ᤆᤥᤃᤧ᤹॥ ᤘᤠᤗᤠᤎᤠᤀᤥ ᤕᤠᤰᤑᤠᤱᤜᤠ᤹ ᤆᤥᤃᤧᤛᤧ᤹. ᤜᤧᤰᤁᤩᤠᤱ ᤁᤢᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤀᤗᤁᤋᤪᤠ᤺ᤸᤗᤧ ᤗᤧᤅᤧ᤹॥

᥇᥋ ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤆᤥᤃᤧ᤹– ᤘᤠᤗᤠᤎᤠ᤺ᤸᤗᤧ ᤁᤢᤗᤠᤶᤋᤡ᤺ᤴ ᤁᤡᤵ ᤌᤡᤰᤁᤠᤱ ᤗᤡᤒᤥᤱ ᤔᤡᤋᤖ ᤆᤥᤃᤧ᤹ ᤜᤧᤰᤁᤩᤠᤱ ᤁᤢᤓᤧᤖᤧ᤺ᤴ ᤏᤡᤒᤥᤱᤅᤠᤱ ᤛᤢᤶᤛᤡ ᤔᤡᤋᤖ ᤆᤥᤃᤧ᤹ ᤜᤧᤰᤁᤩᤠᤱ ᤁᤢᤗᤡᤱᤃᤧᤴᤏᤡᤴ ᤌᤡᤒᤥᤱᤅᤠᤱ ᤗᤡᤛᤡ ᤔᤡᤋᤖᤒᤠ ᤐᤥ᤺ᤱᤗ ᤆᤥᤃᤧ᤹॥

᥇᥌ ᤘᤠᤗᤠᤎᤠ᤺ᤸᤗᤧ ᤁᤢᤛᤶᤎᤠᤱ ᤗᤡᤱᤂᤠᤶᤒᤢ ᤆᤥᤃᤧ᤹ᤀᤠᤱ ᤂᤠᤵᤋᤧ᤹॥ ᤜᤧᤰᤁᤩᤠᤱ ᤘᤠᤗᤠᤎᤠ᤺ᤴᤏᤢ ᤗᤡᤱᤂᤠᤶᤒᤢ᤺ᤸᤗᤧ ᤁᤢᤗᤢᤶᤔᤥ ᤜᤢᤰᤛᤡᤰᤌᤡᤰ ᤌᤧᤶᤒᤠ ᤐᤣᤎᤠ᤺ᤵ ᤑᤳᤇᤧ᤹॥ ᤂᤧᤴ ᤁᤢᤍᤠ᤺ᤸᤗᤠ ᤛᤢᤶᤛᤡ ᤁᤧᤏᤧᤒᤠ ᤆᤥᤃᤧ᤹॥

᥇᥍ ᤌᤣᤀᤠᤱᤓᤧᤸᤗᤧ ᤋᤠᤱᤛᤠᤱᤒᤠᤸᤗᤧ ᤁᤢᤛᤡ᤺ᤰᤋᤥ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤧᤖᤧᤰ ᤛᤧᤵᤔᤠᤛᤡᤖᤧ ᤗᤠᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤱᤃᤠ᤹ ᤘᤍᤵᤔᤠ ᤌᤠᤱᤗ ᤕᤠ᤺ᤴᤍᤢᤱ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰ ᤔᤧᤛᤡᤖᤥ॥

᥇᥎ ᤁᤖ ᤂᤧᤏᤧ᤹ᤏᤢᤃ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱᤗᤥ॥ ᤂᤧᤏᤧ᤹ ᤜᤧᤰᤁᤩᤠᤱ ᤁᤧᤔᤣ᤺ᤳ. ᤁᤧᤛ᤻ᤛᤠᤜᤠ᤹ ᤏᤢ ᤁᤧᤶᤒᤠᤱᤗᤡᤜᤠ᤹ ᤁᤧᤖᤧᤰ ᤘᤠᤗᤠᤎᤠᤀᤥ ᤁᤧᤗᤠᤛᤡᤖᤥ॥

᥇᥏ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠ ᤐᤢᤛᤠᤜᤠ᤹ᤀᤥ ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠ ᤏᤧᤳᤏᤧᤳᤇᤡ ᤘᤠᤗᤠᤎᤠᤀᤥ ᤁᤣ᤺ᤳᤋᤧᤛᤧ᤹. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤀᤠᤱ ᤂᤧᤏᤧ᤹ᤏᤢ ᤔᤧᤜᤡᤱᤗ॥

᥈᥆ ᤐᤢᤛᤠᤜᤠ᤹ᤀᤥ ᤁᤧᤖᤧᤰ ᤐᤖᤡᤰᤐᤠ. ᤌᤰᤛᤠᤜᤠ᤹ᤀᤥ ᤁᤧᤖᤧᤰ ᤐᤖᤡᤰᤐᤠ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤁᤧᤀᤢ᤺ᤱᤛᤡᤱᤒᤠ ᤌᤰᤛᤠᤜᤠ᤹ᤀᤥ ᤐᤖᤡᤰᤐᤖᤡᤰᤐᤠ ᤁᤧᤖᤧᤰ ᤐᤖᤡᤰᤗᤧᤴ ᤏᤧᤳᤏᤧᤳᤇᤡ– ᤂᤧᤱᤜᤠ᤹ ᤁᤢᤜᤡᤱᤘᤧᤳ ᤘᤠ᤹ᤔᤠᤖᤧ ᤗᤠᤃᤡ ᤂᤧᤏᤧ᤹ᤀᤥ ᤔᤧᤍᤠᤖᤥ॥

᥈᥇ ᤁᤧᤖᤧᤰ ᤐᤖᤡᤰᤗᤧᤴ ᤁᤢᤈᤠᤜᤠ᤹ᤀᤠᤱ ᤂᤧᤏᤧ᤹ ᤛᤢᤵᤛᤧ᤹ᤀᤠᤱ ᤕᤢᤰᤛᤧ᤹॥ ᤂᤧᤴ ᤂᤧᤏᤧ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤠᤔᤠ ᤌᤢᤱᤔᤠ ᤐᤥ᤺ᤱᤗ॥”

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤢᤖᤠᤔᤧᤳᤋᤢᤒᤠ ᤀᤡᤛᤡ᤺ᤰ ᤏᤢᤜ᤺ᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤢ॥

ᤘᤍᤵᤔᤠ ᤌᤠᤅᤧᤒᤠ

᥍

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤏᤢᤜ᤺ᤴ ᤔᤧᤳᤋᤢ. “ᤂᤧᤏᤧ᤹ ᤏᤢ ᤁᤧᤜᤡᤶᤛᤕᤱ ᤁᤧᤖᤧᤰ ᤘᤠᤗᤠᤎᤠᤀᤥ ᤗᤠᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤌᤠ᤺ᤰᤁᤥ ᤀᤠᤱᤃᤠ᤹ ᤀᤠᤔᤡᤰᤛᤠᤀᤥ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤏᤡᤏᤧᤀᤠᤱ ᤘᤠ᤹॥

᥈ ᤁᤧᤖᤧᤰ ᤐᤖᤡᤰᤗᤧᤴ ᤛᤢᤳᤌᤥᤒᤠ ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠ ᤁᤢᤃᤠᤵ ᤏᤢᤛᤡ ᤌᤰᤛᤠᤜᤠ᤹. ᤜᤧᤰᤁᤩᤠᤱ ᤛᤢᤳᤌᤥᤒᤠ ᤔᤣ᤺ᤶᤒᤠ ᤌᤰᤛᤠᤜᤠ᤹ᤗᤠᤶᤒᤠ ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠ ᤁᤢᤃᤠᤵ ᤌᤡᤰ.

᥉ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤖᤡᤰ ᤐᤖᤡᤰᤐᤠ ᤐᤢᤛᤠᤜᤠ᤹ᤀᤥᤗᤠᤶᤔᤠᤱ ᤁᤢᤃᤠᤵ ᤏᤢᤛᤡ ᤋᤠᤖᤧᤛᤧ᤹॥ ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠ ᤌᤰᤛᤠᤜᤠ᤹ ᤏᤢ ᤐᤢᤜᤠ᤹ ᤔᤧᤜᤡᤱᤗ ᤑᤠ᤹ᤀᤠᤱ ᤋᤠᤖᤧᤛᤧ᤹॥

᥊ ᤀᤠᤸᤗᤀᤠᤱᤎᤥ ᤏᤢᤛᤡ ᤕᤧᤴ ᤀᤣᤃᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤱᤃᤠ᤹ ᤗᤡᤒᤥᤱ ᤕᤧᤴ ᤌᤠᤖᤡᤰ ᤛᤧᤴᤍᤡᤰ ᤗᤧᤴᤍᤡᤰ ᤐᤠᤱᤃᤧᤴᤍᤡᤱ ᤘᤜᤡᤵᤔᤠᤴ ᤌᤠᤖ ᤕᤠ᤺ᤴᤍᤢᤱ᤹॥ ᤀᤠᤱᤃᤠ᤹ ᤆᤥᤃᤢᤱᤛᤡᤱᤒᤠ ᤁᤧᤖᤧᤰ ᤌᤰᤛᤠᤐᤢᤛᤠᤜᤠ᤹ ᤔᤧᤰᤂᤢᤱᤛᤡᤱ᤹॥”

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤏᤢᤜ᤺ᤸᤗᤧ ᤁᤧᤖᤧᤰ ᤆᤥᤃᤢ॥

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤍᤵᤔᤠ ᤌᤠᤅᤧᤸᤗᤧ ᤏᤢᤜ᤺ᤴ ᤁᤡᤵ ᤋᤢᤰᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥍ ᤜᤧᤰᤁᤩᤠᤱ ᤏᤢᤜ᤺ᤴ. ᤁᤢᤔᤣ᤺ᤳᤋᤡᤴ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹. ᤜᤧᤰᤁᤩᤠᤱ ᤁᤢᤶᤒᤠᤱᤗᤡᤜᤠ᤹ ᤘᤍᤵᤔᤠ ᤁᤧᤃᤧᤵᤐᤠ ᤆᤫᤠ᤺ᤳᤋᤥᤏᤢ ᤜᤡᤱᤔᤠᤖᤧ ᤗᤠᤃᤡ ᤘᤠᤗᤠᤎᤠᤀᤥ ᤔᤧᤗᤠᤛᤧ॥

᥎ ᤛᤢᤳᤌᤥ ᤌᤰᤛᤠᤜᤠ᤹ ᤏᤢ ᤛᤢᤳᤌᤥ ᤔᤣ᤺ᤶᤒᤠ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤁᤧᤀᤢ᤺ᤱᤛᤡᤒᤠ ᤁᤧᤖᤧᤰ ᤌᤰᤛᤠᤜᤠ᤹.

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴ ᤔᤢᤖᤠᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤢᤃᤠᤵ ᤁᤢᤃᤠᤵ. ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠ ᤌᤰᤛᤠᤜᤠ᤹ ᤏᤢᤜ᤺ᤴᤏᤢ ᤘᤠᤗᤠᤎᤠᤀᤥ ᤔᤧᤍᤩᤧ॥

᥇᥆ ᤜᤧᤰᤁᤩᤠᤱ ᤏᤢᤛᤡ ᤕᤧᤴ ᤁᤧᤖᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤍᤵᤔᤠ ᤆᤫᤠ᤺ᤳᤋᤡᤴ ᤌᤠᤅᤧ॥

᥇᥇ ᤏᤢᤜ᤺ᤴ ᤁᤡᤵ ᤋᤢᤰᤛᤡ ᤋᤱᤒᤣ ᤁᤧᤖᤧᤒᤠ ᤏᤡᤛᤡᤃᤣᤰᤐᤠ ᤗᤠ ᤌᤡᤒᤥᤱᤅᤠᤱ ᤏᤢᤛᤡ ᤕᤧᤴ ᤁᤧᤖᤧᤸᤗᤧ ᤕᤶᤒ᤻ᤕᤶᤒᤠ ᤔᤢᤜᤡ᤺ᤰᤛᤥ ᤂᤠᤜᤡ᤺ᤰᤛᤥᤀᤥ ᤘᤠᤒᤢᤴᤜᤠ᤹ ᤑᤰᤋᤧᤗ᤺ᤴᤍᤧ. ᤜᤧᤰᤁᤩᤠᤱ ᤋᤠᤱᤛᤠᤰᤐᤥᤗᤠᤶ ᤁᤢᤒᤣ᤺ᤰ ᤁᤢᤗᤠ᤺ᤳ ᤘᤜᤡᤳ ᤌᤩᤧ॥

᥇᥈ ᤜᤧᤰᤁᤩᤠᤱ ᤗᤡᤒᤥᤱ ᤕᤧᤴ ᤌᤠᤖᤡᤰ ᤛᤧᤴᤍᤡᤰ ᤗᤧᤴᤍᤡᤰ ᤆᤰᤔᤧᤸᤗ᤹ᤀᤣ ᤘᤜᤡᤳ ᤌᤩᤧᤀᤠᤱ ᤐᤳᤇᤧ॥

᥇᥉ ᤜᤠᤒᤠ ᤂᤧᤴ ᤕᤧᤴᤏᤥ ᤏᤢᤜ᤺ᤴ. ᤁᤢᤔᤣ᤺ᤳᤋᤡᤴ ᤂᤢᤏᤧ᤹ ᤁᤢᤛ᤻ᤛᤠ ᤛᤣᤔ. ᤜᤠᤶ ᤏᤢ ᤕᤧᤐᤧᤍᤧᤴ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠᤱᤗᤡᤜᤠ᤹ ᤘᤠᤗᤠᤎᤠ ᤛᤡᤃᤠᤱ ᤔᤧᤗᤠᤛᤧ॥

᥇᥊ ᤂᤧᤱᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤋᤠᤶᤓᤢᤱ ᤌᤰᤛᤠᤜᤠ᤹. ᤁᤧᤖᤧᤰ ᤜᤡᤶᤎᤰᤛᤠᤜᤠ᤹. ᤂᤠᤶᤔᤥ ᤁᤧᤀᤢ᤺ᤱᤛᤡᤱᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤐᤢᤛᤠᤜᤠ᤹ ᤘᤠᤗᤠᤎᤠᤀᤥ ᤔᤧᤗᤠᤛᤧ॥

᥇᥋ ᤛᤠ᤺ᤱᤃᤢᤃᤧᤴ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰ ᤌᤰᤛᤠᤜᤠ᤹ ᤏᤢ ᤐᤢᤛᤠᤜᤠ᤹ ᤁᤢᤃᤠᤵ ᤁᤢᤃᤠᤵ ᤏᤢᤜᤀᤥ ᤔᤧᤍᤩᤧᤀᤠᤱ ᤘᤠᤗᤠᤎᤠᤀᤥ ᤔᤧᤗᤠᤛᤧ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴ ᤔᤧᤳᤋᤢᤒᤠ ᤜᤧᤰᤁᤣᤀᤣ ᤘᤠᤗᤠᤎᤠᤀᤥ ᤁᤧᤗᤠ᤺ᤵᤐᤠ ᤌᤰᤛᤠᤐᤢᤛᤠᤜᤠ᤹ ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠᤀᤣ ᤔᤧᤍᤩᤧ॥ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤘᤠᤗᤠᤎᤠ᤺ᤸᤗᤧ ᤗᤠᤶᤎᤣᤳᤋᤡᤴ ᤛᤢᤒᤢ॥

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤡᤒᤥᤱ ᤕᤧᤴ ᤌᤠᤖᤡᤰ ᤆᤰᤔᤧᤸᤗ᤹ᤀᤣ ᤘᤍᤵᤔᤠ ᤁᤧᤖᤧᤀᤠᤱ ᤏᤧᤛ᤻ᤛᤧ॥ ᤆᤫᤠ᤺ᤳᤋᤡᤴ ᤐᤥᤖᤧᤀᤠᤱ ᤘᤠᤗᤠᤎᤠ᤺ᤴ ᤂᤠᤶᤒᤣ᤺ᤰᤔᤥᤏᤢ ᤌᤠ᤺ᤱᤎᤠ᤺ᤱ ᤐᤱᤔᤠ ᤜᤣ᤺ᤰᤋᤢ॥

᥇᥎ ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤀᤡᤰᤛᤠ ᤂᤠᤶᤒᤣ᤺ᤰᤁᤥ ᤛᤎᤧᤰ ᤋᤡᤶᤛᤧᤀᤠᤱ ᤘᤠᤗᤠᤎᤠ᤺ᤴ ᤆᤫᤠ᤺ᤳ ᤛᤶᤎᤠᤱ ᤌᤠ᤺ᤱᤎᤠ᤺ᤱ ᤐᤥᤃᤧ॥

᥇᥏ ᤆᤫᤠ᤺ᤳᤋᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠ᤹ᤖᤡᤰ ᤕᤖᤡᤰ ᤐᤥᤖᤧ ᤜᤧᤰᤁᤩᤠᤱ ᤋᤠᤱᤛᤠᤰᤐᤠᤸᤗᤧ ᤁᤢᤛᤡ᤺ᤰᤋᤥᤒᤠ ᤁᤣ᤺ᤶᤁᤣ᤺ᤶᤒᤠ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤆᤫᤠ᤺ᤳᤋᤡᤸᤗᤧ ᤗᤢᤵᤋᤢ॥

᥈᥆ ᤆᤫᤠ᤺ᤳᤋᤡᤴ ᤐᤥᤖᤧ ᤌᤠᤅᤧ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤏᤢᤛᤡ ᤔᤡᤋᤖ ᤌᤠᤖᤡᤰ ᤕᤥ ᤗᤢᤵᤋᤢ॥

᥈᥇ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤁᤧᤖᤧᤰ– ᤐᤢᤛᤠᤜᤠ᤹. ᤜᤡᤶᤎᤰᤛᤠᤜᤠ᤹. ᤋᤠᤶᤓᤢᤱ ᤌᤰᤛᤠᤜᤠ᤹. ᤂᤠᤶᤔᤥ ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤛᤩᤧ॥

᥈᥈ ᤛᤧᤱᤛᤧᤱᤒᤠ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤛᤠ᤺ᤱᤃᤢᤃᤧᤴ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰ ᤔᤧᤛᤩᤧ॥

᥈᥉ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ– ᤔᤧᤴᤇᤠᤶ ᤕᤠᤵᤔᤡ. ᤌᤰᤛᤠ. ᤁᤢᤳᤇᤡᤱ ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ ᤏᤢ ᤐᤢᤜᤠ᤹ ᤂᤰᤐᤧᤳ ᤔᤧᤛᤩᤧ॥ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤗᤠᤶ ᤔᤧᤔᤧᤃᤧ. ᤏᤢᤜ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤘᤠᤗᤠᤎᤠᤀᤥ ᤁᤧᤕᤠᤰᤐᤠᤜᤠ᤹ᤖᤰ ᤔᤧᤜᤡᤅᤧ॥

᥈᥊ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤡᤵ ᤌᤡᤰᤁᤠᤱ ᤅᤠᤒᤥᤱ ᤕᤧᤴ ᤌᤠᤖᤡᤰ ᤆᤫᤠ᤺ᤳᤋᤡᤴ ᤏᤧᤛ᤻ᤛᤧ॥

ᤘᤍᤵᤔᤠᤴ ᤆᤡᤒᤧᤒᤠ

᥎

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤘᤠᤗᤠᤎᤠᤀᤥ ᤁᤧᤕᤠᤰᤐᤠ ᤏᤢᤜ᤺ᤴ ᤏᤢ ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤜᤡᤶ ᤌᤶᤰᤛᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤢᤖᤡ᤺ᤳ ᤁᤣᤈᤱ ᤜᤢᤖᤧᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤆᤒᤧᤖ ᤐᤣ॥

᥈ ᤔᤢᤜᤡ᤺ᤰᤛᤥ ᤂᤠᤜᤡ᤺ᤰᤛᤥᤀᤥᤒᤠ ᤘᤒᤢᤴᤜᤠ᤹ ᤆᤡᤒᤧᤗᤠᤛᤧ ᤜᤧᤰᤁᤩᤠᤱ ᤋᤠᤱᤛᤠᤰᤁᤥᤗᤠᤶ ᤁᤢᤒᤣ᤺ᤰ ᤁᤢᤗᤠ᤺ᤳ ᤘᤜᤡᤳ ᤌᤠᤔᤠ ᤏᤠ᤹ᤖᤧ॥

᥉ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤆᤫᤠ᤺ᤳᤋᤡᤴ ᤌᤡᤰᤕᤠ᤺ᤴᤎᤰ ᤆᤒᤧᤖ ᤐᤣ॥ ᤁᤡᤵ ᤌᤡᤰᤁᤠᤱ ᤅᤠᤒᤥᤱ ᤕᤧᤴ ᤀᤣᤃᤠᤱ ᤆᤫᤠ᤺ᤳᤋᤡᤴ ᤕᤢᤔᤧ॥

᥊ ᤏᤢᤛᤡᤃᤣᤰᤐᤠ ᤗᤠ᤺ᤸᤗᤧ ᤌᤡᤒᤥᤱᤅᤠᤱ ᤏᤢᤛᤡ ᤕᤧᤴᤏᤥ ᤘᤠᤗᤠᤎᤠ᤺ᤴ ᤀᤠᤖᤠᤖᤠᤋ ᤏᤠᤱᤈᤱᤗᤢᤱᤜᤠ᤹ᤀᤥ ᤏᤠ᤺ᤶᤛᤡᤱ॥

᥋ ᤌᤡᤒᤥᤱ ᤗᤠ ᤌᤠᤖᤡᤰ ᤆᤫᤠ᤺ᤳᤋᤡᤴ ᤌᤡᤰᤕᤠ᤺ᤴᤎᤰ ᤆᤒᤧᤖ ᤐᤣ॥ ᤌᤡᤒᤥᤱ ᤗᤠ ᤁᤧᤖᤧᤒᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤢᤛᤶᤜᤠ᤹ ᤏᤡᤎᤠᤒᤧ॥

᥌ ᤕᤠᤶᤔᤥ ᤘᤣ᤹ ᤗᤡᤒᤥᤱ ᤕᤧᤴ ᤀᤣᤃᤠᤱ ᤏᤢᤜ᤺ᤸᤗᤧ ᤆᤥᤃᤢᤒᤠ ᤘᤠᤗᤠᤎᤠᤀᤥᤒᤠ ᤐᤣᤎᤠ᤺ᤵᤐᤡᤴ ᤂᤢᤏᤧ᤹ ᤜᤴᤍᤢ॥

᥍ ᤜᤧᤰᤁᤩᤠᤱ ᤗᤳᤇᤠ ᤁᤠ᤺ᤰᤘᤠᤎᤡᤰ ᤑᤧᤛᤢᤍᤣᤛᤢ. ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥᤒᤠ ᤆᤫᤠ᤺ᤳᤋᤡᤴ ᤔᤧᤴᤈᤵᤐᤣ ᤌᤠᤖᤡᤰ ᤂᤧᤴ ᤁᤠ᤺ᤰᤘᤠ᤺ᤴ ᤏᤠ ᤏᤢ ᤁᤳᤏᤠ ᤐᤧᤖᤧᤖ ᤘᤕᤧ॥

᥎ ᤂᤧᤒᤩᤠᤱ ᤏᤢᤜ᤺ᤸᤗᤧ ᤂᤠᤶᤒᤣ᤺ᤰᤔᤥ ᤆᤫᤠ᤺ᤳᤋᤡᤴ ᤕᤢᤔᤧᤒᤡ ᤑᤠᤀᤠᤱ ᤗᤳᤇᤠ ᤐᤢᤳᤋᤢ᤺ᤰᤁᤣ ᤌᤡᤰᤁᤠᤱ ᤑᤧᤛᤢᤍᤣᤛᤢ॥

᥏ ᤂᤧᤴ ᤐᤢᤳᤋᤢ᤺ᤰᤁᤣ᤺ᤸᤗᤧ ᤗᤠᤱ ᤋᤥ᤹ᤔᤠᤍᤧᤴ ᤔᤧᤄᤥᤛᤢᤴᤏᤠᤱ ᤂᤧᤴ ᤂᤢᤏᤧ᤹ᤀᤥᤀᤣ ᤘᤠᤗᤠᤎᤠᤀᤥ ᤏᤢ᤺ᤰᤂᤧᤍᤩᤧ. ᤌᤣᤀᤠᤱᤓᤧᤸᤗᤧ ᤂᤠᤶᤒᤣ᤺ᤰᤔᤥ ᤀᤠᤸᤗᤛᤠᤱ ᤆᤫᤠ᤺ᤳ ᤏᤧᤛ᤻ᤛᤧ॥ ᤂᤧᤒᤩᤠᤱ ᤏᤢᤜ᤺ᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤂᤧᤴ ᤐᤢᤳᤋᤢ᤺ᤰᤁᤣ᤺ᤴ ᤋᤧᤶᤛᤢᤀᤠᤱ ᤂᤢᤏᤧ᤹ᤏᤢ ᤘᤠᤗᤠᤎᤠᤀᤥ ᤁᤣ᤺ᤳᤋᤢ॥

᥇᥆ ᤜᤧᤰᤁᤩᤠᤱ ᤕᤠᤶᤔᤥ ᤏᤢᤛᤡ ᤕᤧᤴ ᤜᤠᤱᤄᤢᤀᤠᤱ ᤂᤢᤏᤧ᤹ ᤂᤧᤴ ᤐᤢᤳᤋᤢ᤺ᤰᤁᤣ᤺ᤴ ᤘᤠᤗᤠᤎᤠᤀᤥᤗᤠᤶ ᤑᤧᤛᤢᤍᤣᤛᤢ॥

᥇᥇ ᤂᤧᤴ ᤐᤢᤳᤋᤢ᤺ᤰᤁᤣ᤺ᤴ ᤕᤢ᤺ᤴᤇᤡᤰ ᤂᤢᤏᤧ᤹ᤀᤥ ᤏᤢ᤺ᤰᤂᤧᤍᤩᤧ॥ ᤂᤧᤸᤗᤧ ᤁᤢᤶᤒᤪᤠᤀᤥ ᤂᤠᤖᤰ ᤋᤢᤵᤔᤏᤠᤒᤠ ᤐᤧ᤺ᤱᤘᤠᤗᤡ᤺ᤳᤇᤣᤸᤗᤧ ᤁᤢᤓᤧᤰᤘᤠᤎᤡᤰ ᤑᤡ᤺ᤳᤋᤢᤀᤠᤱ ᤐᤳᤇᤧ॥ ᤂᤧᤒᤩᤠᤱ ᤆᤫᤠ᤺ᤳᤋᤡᤴ ᤂᤠᤶᤒᤣ᤺ᤰᤔᤥ ᤕᤢᤔᤧᤖᤳᤇ ᤁᤧᤗ᤹ᤒᤠ ᤏᤢᤜ᤺ᤸᤗᤧ ᤏᤡᤱᤘᤠ᤹ ᤂᤥᤛᤢ॥

᥇᥈ ᤂᤧᤒᤩᤠᤱ ᤂᤢᤏᤧ᤹ ᤘᤣ᤹ ᤏᤢᤛᤡ ᤕᤧᤴ ᤜᤠᤱᤄᤢᤀᤠᤱ ᤂᤧᤴ ᤐᤢᤳᤋᤢ᤺ᤰᤁᤣ᤺ᤴ ᤕᤠᤶᤔᤥ ᤑᤧᤛᤢᤍᤣᤛᤢ. ᤁᤖ ᤁᤴᤇᤢᤔᤥ ᤂᤧᤴ ᤂᤢᤏᤧ᤹ᤀᤥ ᤔᤧᤏᤢ᤺ᤰᤂᤧᤴ ᤔᤧᤍᤩᤧᤏᤧᤴ॥

᥇᥉ ᤏᤢᤜ᤺ᤴ ᤁᤡᤵ ᤋᤢᤰᤛᤡᤀᤠᤱ ᤋᤱᤒᤣᤎᤡᤰ ᤁᤧᤖᤧᤒᤠ ᤌᤡᤰᤛᤡᤃᤣᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤆᤫᤠ᤺ᤳᤋᤡᤴ ᤆᤒᤧ. ᤜᤧᤰᤁᤩᤠᤱ ᤏᤢᤜ᤺ᤸᤗᤧ ᤘᤠᤗᤠᤎᤠᤀᤥᤒᤠ ᤗᤡᤱᤂᤠᤶᤒᤢ᤺ᤴ ᤜᤴᤍᤢᤀᤠᤱ ᤀᤥᤔᤧᤳᤋᤢᤸᤗᤧ ᤂᤠᤶᤒᤣ᤺ᤰᤔᤧᤴ ᤛᤧᤱᤛᤧᤱᤒᤠ ᤏᤡᤛᤢ॥

᥇᥊ ᤜᤧᤰᤁᤩᤠᤱ ᤏᤡᤛᤡᤃᤣᤰᤐᤠ ᤗᤠ᤺ᤸᤗᤧ ᤏᤡᤒᤥᤱᤅᤠᤱ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤠᤶᤒᤣ᤺ᤰᤔᤧᤴ ᤁᤧᤖᤧᤰ ᤜᤣᤖᤧ॥

᥇᥋ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴ ᤔᤧᤳᤋᤢ.

᥇᥌ “ᤂᤧᤏᤧ᤹. ᤔᤧᤸᤗᤡᤱᤃᤧᤴ ᤁᤧᤔᤣ᤺ᤳᤋᤡᤴ. ᤁᤧᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤁᤧᤶᤒᤠᤱᤗᤡᤜᤠ᤹ ᤘᤠᤗᤠᤎᤠᤀᤥᤗᤠᤶ ᤗ᤺ᤴᤍᤧᤶᤔᤧ᤹॥

᥇᥍ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰ– ᤌᤰᤛᤠᤜᤠ᤹. ᤜᤧᤰᤁᤩᤠᤱ ᤐᤢᤛᤠᤜᤠ᤹. ᤂᤧᤒᤩᤠᤱ ᤁᤧᤀᤢ᤺ᤱᤛᤡᤱᤒᤠ ᤌᤰᤛᤠᤜᤠ᤹ ᤁᤧᤖᤧᤰ ᤗᤠ᤺ᤰᤁᤠᤳ ᤗ᤺ᤳᤋᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤒᤥᤴ ᤔᤧᤎᤧ᤹ᤀᤠᤱ ᤕᤖᤡᤰ ᤔᤧᤒᤥᤱᤗ ᤔᤧᤒᤣ᤺ᤰᤗ॥”

᥇᥎ ᤂᤧᤒᤩᤠᤱ ᤏᤢᤜ᤺ᤴ. ᤔᤧᤸᤗᤡᤱᤃᤧᤴ ᤁᤢᤔᤣ᤺ᤳᤋᤡᤴ. ᤁᤢᤛ᤻ᤛᤠᤜᤠ᤹. ᤜᤧᤰᤁᤩᤠᤱ ᤁᤢᤶᤒᤠᤱᤗᤡᤜᤠ᤹ ᤘᤠᤗᤠᤎᤠᤀᤥᤗᤠᤶ ᤔᤧᤗ᤺ᤴᤍᤧ॥

᥇᥏ ᤜᤧᤰᤁᤩᤠᤱ ᤀᤡᤰᤛᤠᤅᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤖᤡᤰᤐᤠ ᤁᤢᤗᤡ᤺ᤶᤒᤠ ᤌᤰᤛᤠᤜᤠ᤹. ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹. ᤐᤢᤛᤠᤜᤠ᤹ ᤘᤠᤗᤠᤎᤠᤀᤥᤗᤠᤶ ᤔᤧᤗ᤺ᤴᤍᤧ॥

ᤏᤢᤜ᤺ᤸᤗᤧ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢ᤹

᥈᥆ ᤜᤧᤰᤁᤩᤠᤱ ᤏᤢᤜ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤎᤡᤰ ᤆᤥᤃᤢᤀᤠᤱ ᤁᤧᤖᤧᤰ ᤐᤖᤡᤰᤐᤠ ᤛᤢᤳᤌᤥ ᤌᤰᤛᤠ ᤏᤢ ᤛᤢᤳᤌᤥ ᤐᤢᤛᤠᤜᤠ᤹ᤀᤥᤗᤠᤶ ᤔᤡᤎᤡᤱᤔᤏᤠᤒᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤴᤍᤢ॥

᥈᥇ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤴ ᤁᤢᤏᤠᤶᤃᤧᤏᤢ᤹ᤒᤠ ᤛᤡᤍᤢᤱᤈᤓᤠ ᤔᤡ᤺ᤰᤂᤢ᤹ᤀᤡᤴ ᤏᤠᤶᤛᤢᤀᤠᤱ ᤁᤢᤏᤡᤱᤘᤠ᤹ᤀᤥ ᤐᤠ᤺ᤳᤋᤢ. “ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤜᤠ᤹ ᤂᤢᤏᤧ᤹ ᤆᤢ᤺ᤰᤁᤠᤱᤎᤥᤛᤠ ᤋᤠᤵᤑᤧ᤺ᤶᤒᤠ ᤆᤥᤰ. ᤜᤧᤰᤁᤣᤛᤠᤱ ᤋᤠᤵᤑᤧ᤺ᤶᤒᤠ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛᤠᤰᤔᤢᤖᤠ ᤔᤧᤔᤧᤳᤋᤠᤴ॥ ᤀᤠᤸᤗᤥ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤌᤰᤛᤠᤐᤢᤛᤠᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤔᤧᤱᤅᤠᤛᤡᤅᤡᤴ॥

᥈᥈ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤧᤖ ᤌᤠᤖᤡᤰ

ᤕᤠ᤹ᤖᤡᤶᤒᤠ ᤗᤧᤵᤔᤠ ᤏᤢ ᤁᤢᤈᤠ ᤛᤢᤶᤔᤠ ᤕᤧᤶ.

ᤛᤣ᤺ᤶᤔᤠ ᤏᤢ ᤁᤥᤔᤠ. ᤜᤠᤱᤘᤠᤔᤠ ᤏᤢ ᤆᤢᤱᤈᤡ᤺ᤰᤔᤠ.

ᤜᤧᤰᤁᤩᤠᤱ ᤗᤧᤴᤍᤡᤰ ᤏᤢ ᤛᤧᤴᤍᤡᤰ ᤀᤠᤓᤧᤸᤗᤧᤀᤠᤱ ᤔᤧᤏᤢᤵᤏᤧᤸᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴᤏᤢ ᤆᤥᤃᤢᤒᤠ ᤔᤠᤱᤜᤢᤵ

᥏

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴ ᤏᤢ ᤁᤢᤛ᤻ᤛᤠᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤛᤡᤀᤠᤱ ᤔᤧᤳᤋᤢᤛᤡ. “ᤔᤡᤰᤁᤡᤑᤢᤱ ᤑᤧᤰᤋᤠᤶᤔᤧ᤹ᤖ ᤐᤥ᤺ᤴᤍᤧᤶ ᤌᤧ᤹ᤖᤧᤶᤔᤧ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤡᤶᤛᤧᤶᤔᤧᤖ ᤐᤣᤃᤧᤶᤔᤧ᤹॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤏᤢ ᤋᤠᤱᤛᤠᤱᤒᤥ ᤁᤧᤒᤧᤒᤠ ᤁᤧᤖᤧᤰ ᤐᤢᤛᤠᤜᤠ᤹ᤖᤧ ᤜᤧᤰᤁᤩᤠᤱ ᤘᤖ᤺ᤱᤅᤥ ᤁᤧᤕᤠᤰᤐᤠ ᤁᤧᤖᤧᤰ ᤅᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤃᤡᤖᤡ᤹॥ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥᤀᤣ ᤔᤧᤘᤠ᤹ᤖᤥ॥

᥉ ᤁᤢᤛᤰᤔᤠ ᤁᤧᤕᤠᤰᤐᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤁᤧᤖᤧᤰ ᤌᤰᤛᤠᤐᤢᤛᤠᤜᤠ᤹ ᤂᤡᤏᤡ᤹ ᤆᤠᤔᤠ ᤁᤢᤈᤠ ᤐᤥ᤺ᤱ॥ ᤁᤧᤖᤧᤰ ᤛᤖᤣ᤺ᤰᤁᤩᤠ᤺ᤵᤐᤠ ᤌᤠᤒᤢᤍᤡᤱ ᤛᤡᤱᤒᤢᤱ ᤗᤢᤱᤒᤢᤱᤜᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤜᤧᤰᤁᤣᤀᤣ ᤀᤠᤸᤗ ᤂᤡᤏᤡ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤡᤏᤡᤱᤗᤥ॥

᥊ “ᤁᤖ ᤂᤡᤏᤡ᤹ ᤛᤠ ᤁᤧᤈᤠᤶᤔᤡᤸᤗᤧ ᤜᤡᤱᤔᤴ ᤁᤧᤒᤡᤒᤠ ᤁᤢᤔᤠᤰᤂᤡ᤹ᤀᤡᤴᤏᤢ ᤛᤥᤖᤡᤰ ᤛᤠ ᤔᤧᤈᤧᤶᤔᤡᤴᤏᤧ᤹॥

᥋ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ ᤁᤧᤛᤧᤵᤐᤧᤴ ᤁᤧᤛᤡᤒᤧᤸᤗᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤂᤧᤴ ᤂᤢᤶᤍᤡᤱ ᤐᤡᤖᤢᤱᤗᤥ॥ ᤔᤏᤠ ᤁᤧᤛᤧᤵᤐᤠ ᤌᤰᤛᤠᤴ ᤛᤡᤖᤀᤣ ᤐᤥ᤺ᤱ. ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ ᤁᤧᤛᤧᤵᤐᤠ ᤔᤏᤠ᤺ᤴᤏᤠᤱ ᤛᤡᤖᤀᤣ ᤐᤥ᤺ᤱ॥

᥌ “ᤔᤏᤠ ᤁᤧᤛᤧᤵᤐᤠᤴ ᤔᤏᤠᤖᤧᤀᤣ ᤔᤧᤛᤧᤖᤢᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤒᤠᤅᤣ ᤁᤢᤈᤀᤡ᤺ᤳᤋᤥ ᤔᤧᤴᤇᤠᤶ ᤕᤠᤵᤔᤡ᤺ᤴ ᤆᤥᤃᤢᤒᤠᤖᤥ॥

᥍ ᤂᤡᤏᤡ᤹ ᤆᤠᤜᤡ᤺ᤴ ᤔᤡᤰᤁᤡᤑᤢᤱ ᤑᤧᤰᤋᤠᤶᤔᤧ᤹ᤖ ᤐᤥ᤺ᤴᤍᤧᤶ ᤌᤧ᤹ᤖᤧᤶᤔᤧ᤹॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤔᤧᤘᤠ᤹ᤖ. ᤜᤧᤰᤁᤩᤠᤱ ᤕᤖᤡᤰ ᤔᤧᤒᤥ᤺ᤱᤅᤠᤱ ᤔᤧᤒᤥᤴ ᤔᤧᤒᤣ᤺ᤰᤗ॥”

᥎ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤜ᤺ᤴ ᤏᤢ ᤁᤢᤛ᤻ᤛᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

᥏-᥇᥆ “ᤂᤡᤏᤡ᤹ ᤜᤧᤰᤁᤩᤠᤱ ᤂᤡᤏᤡ᤹ ᤛᤠᤔᤧᤴᤇᤠ᤹ᤜᤠ᤹ᤏᤢ. ᤘᤠᤗᤠᤎᤠᤀᤥᤗᤠᤶ ᤂᤡᤏᤡ᤹ᤏᤢ ᤁᤧᤗ᤺ᤶᤒᤠ ᤁᤧᤖᤧᤰ– ᤌᤰᤛᤠᤐᤢᤛᤠᤜᤠ᤹. ᤜᤡᤶᤎᤰᤛᤠᤜᤠ᤹. ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱᤗᤥ॥

᥇᥇ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤘᤍᤵᤔᤠᤀᤥᤒᤠ ᤆᤫᤠ᤺ᤳᤋᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ ᤌᤰᤛᤠᤐᤢᤛᤠᤜᤠ᤹ ᤔᤧᤶᤔᤧᤰᤏᤧᤴ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤱᤔᤠᤖᤧ ᤗᤠᤃᤡ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤘᤍᤵᤔᤠ ᤔᤧᤎᤠᤱᤏᤧᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱᤗᤥ॥”

᥇᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤂᤧᤏᤧ᤹ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤁᤢᤛᤰᤔᤠ ᤁᤧᤕᤠᤰᤐᤠ ᤌᤰᤛᤠᤐᤢᤛᤠᤜᤠ᤹ᤏᤢ ᤜᤧᤰᤁᤩᤠᤱ ᤋᤠ᤺ᤴᤍᤡ ᤁᤧᤍᤠᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤸᤗᤧ ᤔᤡᤰᤛᤣᤴ ᤁᤴ ᤐᤥᤱᤗᤥ–

᥇᥉ ᤂᤠ᤹ᤔᤡ᤺ᤳᤋᤥ ᤀᤠᤏᤠᤶᤎᤡᤱᤃᤥᤴ ᤑᤳᤇᤢᤱ. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤗᤢᤶᤔᤥ ᤗᤳᤇᤠ ᤔᤠᤱᤜᤢᤵᤗᤧᤴ ᤔᤡᤰᤛᤣᤴ ᤐᤥᤱᤗᤥ॥

᥇᥊ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤠ᤹ᤔᤡ᤺ᤵᤐᤠᤴ ᤑᤳᤇᤢᤱᤅᤠᤱ ᤏᤠᤶᤎᤡᤱᤃᤥᤴ ᤏᤡᤎᤠ᤺ᤵᤐᤡᤸᤗᤧ.

᥇᥋ ᤀᤠᤱᤃᤠ᤹ ᤏᤢ ᤂᤡᤏᤡ᤹ ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤌᤰᤛᤠ ᤐᤢᤛᤠᤜᤠ᤹ᤗᤢᤶᤔᤥ ᤆᤥᤃᤢᤱᤒᤠ ᤀᤠᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤁᤧᤖᤧᤰ ᤌᤰᤛᤠᤐᤢᤛᤠᤜᤠ᤹ ᤁᤧᤛᤧᤵᤐᤠ ᤘᤍᤵᤔᤠ ᤆᤫᤠ᤺ᤳᤋᤡᤴ ᤌᤠᤱᤗ ᤔᤧᤕᤠ᤺ᤴᤏᤠᤸᤗᤥ॥

᥇᥌ ᤂᤠ᤹ᤔᤡ᤺ᤵᤐᤥ ᤏᤠᤶᤎᤡᤱᤃᤥᤴ ᤏᤡᤎᤠ᤺ᤵᤐᤡᤸᤗᤧ. ᤀᤠᤱᤃᤠ᤹ ᤂᤧᤴ ᤀᤥᤔᤧᤳᤋᤢᤱ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡ ᤜᤧᤰᤁᤩᤠᤱ ᤌᤰᤛᤠᤐᤢᤛᤠᤜᤠ᤹ᤏᤢ ᤁᤧᤒᤥᤱᤒᤠ ᤛᤍᤠᤍᤡᤱᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥”

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤖᤡᤰ ᤏᤢᤜ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤁᤢᤛᤰᤔᤠ ᤁᤧᤕᤠᤰᤐᤠ ᤌᤰᤛᤠᤐᤢᤛᤠᤜᤠ᤹ ᤏᤢ ᤀᤠᤱᤃᤠ᤹ ᤆᤥᤃᤢᤱᤒᤠ ᤀᤠᤔᤠᤱᤜᤢᤵᤐᤡᤸᤗᤧ ᤔᤡᤰᤛᤣ᤺ᤴᤏᤡᤴ ᤀᤠᤶᤓᤠ ᤁᤴᤗᤥ॥”

ᤏᤢᤜ᤺ᤸᤗᤧ ᤁᤢᤛ᤻ᤛᤠᤜᤠ᤹

᥇᥎ ᤘᤠᤗᤠᤎᤠᤀᤥᤏᤢ ᤁᤧᤗ᤺ᤶᤒᤠ ᤏᤢᤜ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤛᤣᤔ. ᤜᤠᤶ. ᤕᤧᤐᤧᤍ ᤔᤧᤘᤕᤧ॥ ᤜᤠᤔᤔᤧᤴ ᤁᤏᤠᤏᤗᤧ ᤁᤢᤶᤒᤠ ᤘᤕᤧ॥

᥇᥏ ᤏᤥᤜ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤜᤠᤒᤠ ᤁᤴ ᤛᤢᤶᤛᤡ ᤔᤧᤘᤕᤧ. ᤁᤴᤜᤠ᤹ᤗᤠᤶᤒᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤴᤇᤠᤶ ᤕᤠᤵᤔᤡᤖᤧ ᤋᤡᤶᤛᤧᤖᤥ॥

᥈᥆ ᤏᤢᤜ᤺ᤴ ᤕᤠ᤺ᤴᤃᤧᤔᤒᤠ ᤁᤧᤈᤠᤒᤠ ᤘᤕᤧ. ᤂᤢᤏᤧ᤹ᤀᤣ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤧᤗᤣ᤺ᤵᤐᤠ ᤘᤕᤧ॥

᥈᥇ ᤂᤧᤸᤗᤧ ᤆᤧᤸᤗᤧᤰᤛᤣ᤹ ᤌᤡᤴ ᤌᤢᤅᤢ. ᤂᤧᤒᤩᤠᤱ ᤂᤢᤏᤧ᤹ ᤔᤕᤢᤀᤠᤱ ᤁᤢᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤗᤧᤰᤆᤠ᤹ᤒᤢᤎᤢᤰ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥

᥈᥈ ᤁᤏᤠᤏᤗᤧ ᤁᤢᤶᤒᤠ ᤜᤠᤔᤧᤸᤗᤧ ᤀᤠᤒᤠᤅᤣ ᤁᤢᤶᤒᤠ᤺ᤴ ᤗᤧᤰᤆᤠ᤹ᤒᤢᤎᤢᤰ ᤏᤧᤛ᤻ᤛᤧᤒᤠ ᤏᤡᤛᤢᤀᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧᤒᤣ ᤜᤧᤰᤁᤩᤠᤱ ᤁᤢᤶᤓᤢ᤹ᤛᤡ ᤏᤧᤵᤔᤈᤠᤱ ᤆᤧᤰᤋᤢᤛᤡ॥

᥈᥉ ᤁᤖ ᤛᤧᤔᤧᤴ ᤏᤢ ᤕᤧᤐᤣᤳᤋᤧᤸᤗᤧ ᤗᤳᤇᤠ ᤆᤡᤖᤡᤰᤌᤡᤰ ᤕᤠᤱᤏᤧᤳᤇᤡ. ᤜᤧᤰᤁᤩᤠᤱ ᤏᤧᤵᤔᤠᤱᤗᤧ ᤂᤢᤴᤇᤡ᤹ ᤑᤰᤋᤠᤱᤅᤥ ᤑᤳᤇᤧᤇᤢ. ᤜᤧᤰᤁᤩᤠᤱ ᤀᤣᤃᤠᤱ ᤀᤣᤃᤠᤱ ᤛ᤺ᤴᤏᤧᤇᤡᤖ ᤐᤣᤃᤧᤳᤇᤡᤀᤠᤱ ᤂᤧᤱᤜᤠ᤹ᤖᤧ ᤗᤧᤰᤆᤠ᤹ᤒᤢᤎᤢᤰ ᤁᤧᤏᤧᤒᤠ ᤂᤢᤴᤇᤡ᤹ ᤐᤠᤴ ᤋᤧᤵᤋᤧᤳᤇᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤴ ᤀᤣᤃᤠᤱ ᤗᤧᤵᤛᤠᤱ ᤜᤡᤛᤡᤱᤅᤠᤱ ᤐᤳᤇᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤴ ᤗᤧᤰᤆᤠ᤹ ᤏᤧᤛ᤻ᤛᤧᤒᤠ ᤔᤧᤏᤡᤛᤧᤳᤇᤢᤴ॥

᥈᥊ ᤀᤠᤰᤂᤥ ᤏᤢᤜ᤺ᤴ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤔᤠ ᤗᤧᤖᤢ ᤂᤧᤒᤩᤠᤱ ᤁᤢᤛ᤻ᤛᤠ ᤑᤥ᤺ᤰᤘᤠᤒᤠᤸᤗᤧ ᤆᤥᤃᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢ.

᥈᥋ ᤂᤧᤒᤩᤠᤱᤃ ᤂᤧᤸᤗᤧ ᤐᤠ᤺ᤳᤋᤢ.

“ᤜᤠᤔᤧᤸᤗᤧ ᤁᤢᤛ᤻ᤛᤠ ᤁᤏᤠᤏᤏᤧᤴ ᤔᤠᤱᤍᤣ ᤛᤠᤱᤃᤪᤠᤖᤧ ᤋᤧᤳᤋᤢᤖᤥ.

ᤂᤧᤱᤃ ᤁᤢᤶᤓᤢ᤹ᤛᤡᤖᤧ ᤂᤢᤴᤇᤡ᤹ ᤕᤥ᤺ᤃ᤻ᤒᤠᤜᤠ᤹ᤏᤢ᤺ᤸᤗᤧᤀᤠᤱ

ᤕᤥᤕᤥᤰᤐᤠ ᤐᤥᤱᤗᤥ॥”

᥈᥌ ᤂᤧᤸᤗᤧ ᤀᤰᤂᤣᤀᤠᤱ ᤐᤠ᤺ᤳᤋᤢ.

“ᤛᤧᤔᤧᤸᤗᤧ ᤁᤢᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤜᤧᤰᤁᤩᤠᤱ ᤁᤏᤠᤏᤏᤧᤴ ᤂᤧᤸᤗᤧ ᤁᤢᤕᤥᤰ ᤐᤥ᤺ᤱᤗᤖᤥ॥

᥈᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤐᤧᤳᤋᤧᤴa ᤐᤥ᤺ᤴᤌᤧ᤹ᤖ ᤕᤠ᤺ᤴᤍᤢᤖᤖᤥ.

ᤂᤧᤴ ᤛᤧᤔᤧᤸᤗᤧ ᤁᤢᤛᤠ᤺ᤱᤃᤠ ᤜᤡᤶᤔᤥ ᤕᤠᤱᤎᤥ᤺ᤰᤗᤖᤥ.

ᤜᤧᤰᤁᤩᤠᤱ ᤁᤏᤠᤏᤏᤧᤱᤃ ᤕᤧᤐᤣᤳᤋᤧᤸᤗᤧ ᤁᤢᤕᤥᤰ ᤐᤥ᤺ᤱᤗᤖᤥ॥”

᥈᥎ ᤘᤍᤵᤔᤠ ᤌᤠᤅᤧᤀᤠᤱ ᤀᤣᤃᤠᤱ ᤏᤢᤜ᤺ᤴ ᤁᤡᤵ ᤛᤢᤶᤛᤡᤀᤠᤱ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤜᤡᤅᤧ॥

᥈᥏ ᤏᤢᤜ᤺ᤴ ᤁᤧᤖᤧᤰ ᤁᤢᤃᤡᤵ ᤑᤠᤱᤛᤡᤀᤠᤱ ᤅᤠᤒᤥᤱ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱ॥

a 

᥏:᥈᥍ ᤕᤧᤐᤧᤋ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤐᤥ᤺ᤶᤔᤠ ᤌᤧ᤹ᤔᤠ” ᤜᤧᤰᤋᤱᤒᤠ ᤂᤧᤶᤍᤧᤳ॥

ᤏᤢᤜ᤺ᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹

᥇᥆

ᤏᤢᤜ᤺ᤸᤗᤧ ᤁᤢᤛ᤻ᤛᤠ ᤛᤣᤔ. ᤜᤠᤔ ᤏᤢ ᤕᤣᤐᤣᤋᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤜᤠᤒᤠ ᤁᤸᤗᤥ॥ ᤘᤍᤵᤔᤠ ᤌᤠᤅᤧᤀᤠᤱ ᤕᤠᤱᤛᤡ ᤂᤧᤱᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤛᤠᤀᤣ ᤔᤧᤒᤥ᤺ᤰᤂᤧ॥

᥈ ᤕᤣᤐᤣᤋᤖᤧ ᤁᤢᤛ᤻ᤛᤠᤜᤠ᤹–

ᤃᤥᤔᤣᤖ. ᤔᤠᤃᤥᤃ. ᤔᤠᤍᤣ. ᤕᤠᤒᤠᤏ. ᤋᤢᤒᤗ. ᤔᤣᤛᤣᤁ ᤏᤢ ᤋᤡᤖᤠᤛ॥

᥉ ᤃᤥᤔᤣᤖᤗᤧ ᤁᤢᤛ᤻ᤛᤠᤜᤠ᤹–

ᤀᤛᤁᤏᤈ. ᤖᤡᤐᤋ ᤏᤢ ᤋᤥᤃᤷᤔᤠ॥

᥊ ᤕᤠᤒᤠᤏᤧᤸᤗᤧ ᤁᤢᤛ᤻ᤛᤠᤜᤠ᤹–

ᤀᤣᤗᤡᤛᤠᤜ. ᤋᤷᤛᤡᤛ. ᤁᤡᤳᤋᤡᤔ ᤏᤢ ᤖᤥᤍᤠᤏᤡᤔ॥

᥋ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤗᤠᤶ ᤁᤧᤛᤧᤒᤠᤖ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ ᤁᤴᤜᤠ᤹ᤀᤣᤖᤥ. ᤘᤣ᤹ ᤗᤠᤈᤣ᤹ᤀᤥ ᤀᤠᤒᤠᤅᤣ ᤐᤠ᤺ᤴᤍᤠᤱ ᤏᤢ ᤛᤢᤘᤠᤱ ᤀᤡᤛᤡ᤺ᤰ ᤁᤧᤛᤧᤒᤠ ᤔᤏᤠᤜᤠ᤹ᤃ ᤕᤧᤐᤧᤋᤖᤧ ᤁᤢᤛ᤻ᤛᤠᤛᤡᤖᤥ॥

᥌ ᤜᤠᤔᤧᤸᤗᤧ ᤁᤢᤛ᤻ᤛᤠᤜᤠ᤹–

ᤁᤢᤛ. ᤔᤡᤛᤪᤀᤡᤔ. ᤐᤢᤋ ᤏᤢ ᤁᤏᤠᤏ॥

᥍ ᤁᤢᤛᤖᤧ ᤁᤢᤛ᤻ᤛᤠᤜᤠ᤹–

ᤛᤣᤒᤠ. ᤜᤒᤡᤗᤠ. ᤛᤒ᤻ᤋᤠ. ᤖᤠᤔᤠᤜ ᤏᤢ ᤛᤒ᤻ᤋᤠᤁᤠ॥

ᤖᤠᤔᤠᤖᤧ ᤁᤢᤛ᤻ᤛᤠᤜᤠ᤹–

ᤛᤣᤒᤠ ᤏᤢ ᤍᤍᤠᤏ॥

᥎ ᤁᤢᤛᤖᤧ ᤏᤡᤔᤪᤥᤍᤧᤴ ᤁᤳᤋᤢ॥ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤔᤢᤰᤁᤧᤃᤢᤒᤠ ᤔᤏᤠ ᤐᤥ᤺ᤰᤂᤧ॥

᥏ ᤂᤢᤏᤧ᤹ ᤔᤢᤰᤁᤧᤃᤢᤒᤠ ᤛᤠᤘᤠᤃᤧᤶᤒᤠ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ “ᤏᤡᤔᤪᤥᤍ ᤜᤧᤰᤋᤱᤒᤠ ᤛᤠᤘᤠᤃᤧᤶᤒᤠ” ᤗ᤹ᤖᤡᤰ ᤐᤠ᤺ᤵᤔᤠ ᤔᤢ᤺ᤴᤎᤢᤶ ᤘᤠ᤹॥

᥇᥆ ᤁᤢᤜᤣ᤺ᤰᤛᤡᤱᤔᤥ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤒᤧᤒᤡᤗᤥᤏ. ᤀᤧᤖᤧᤁ. ᤀᤰᤁᤍ. ᤜᤧᤰᤁᤩᤠᤱ ᤁᤸᤏᤣ ᤘᤕᤧ. ᤂᤧᤴ ᤜᤠᤱᤈᤢᤶᤜᤠ᤹ ᤛᤡᤏᤠᤖ ᤗᤠᤈᤣ᤹ᤀᤥ ᤏᤧᤖᤥ॥

᥇᥇ ᤜᤠᤒᤠ ᤂᤧᤴ ᤗᤠᤈᤣ᤹ᤀᤥᤏᤢ ᤂᤢᤏᤧ᤹ ᤀᤛ᤻ᤛᤢᤖ ᤗᤠᤈᤣ᤹ᤀᤥ ᤐᤣ. ᤜᤧᤰᤁᤩᤠᤱ ᤏᤡᤏᤒᤣ. ᤖᤜᤥᤒᤥᤋ-ᤀᤡᤖ ᤜᤧᤰᤁᤩᤠᤱ ᤁᤠᤗᤜ ᤔᤧᤵᤔᤏᤠᤒᤠ ᤕᤧᤰᤕᤰᤜᤠ᤹.

᥇᥈ ᤜᤧᤰᤁᤩᤠᤱ ᤏᤡᤏᤒᤣ ᤏᤢ ᤁᤠᤗᤜ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤖᤧᤛᤧᤏ ᤕᤧᤰᤕᤰᤁᤡᤴ ᤆᤥᤃᤢ॥ ᤖᤧᤛᤧᤴᤏᤧᤱᤃ ᤐᤕᤶ ᤕᤶᤒᤠ ᤕᤧᤰᤕᤰᤗᤥ॥

᥇᥉ ᤔᤡᤛᤪᤀᤡᤔᤧᤴ ᤆᤠᤜᤡ᤺ᤴ

ᤗᤢᤍᤡᤜᤠ᤹. ᤀᤏᤠᤔᤡᤜᤠ᤹. ᤗᤜᤠᤒᤡᤜᤠ᤹. ᤏᤵᤋᤢᤜᤡᤜᤠ᤹.

᥇᥊ ᤐᤋᤪᤢᤛᤡᤜᤠ᤹. ᤁᤛ᤻ᤗᤢᤜᤡᤜᤠ᤹ (ᤂᤧᤱᤜᤠ᤹ᤗᤠᤶ ᤐᤗᤡᤛ᤻ᤋᤡᤜᤠ᤹ ᤔᤧᤍᤩᤧ) ᤏᤢ ᤁᤵᤋᤥᤖᤡᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥇᥋ ᤁᤏᤠᤏᤧᤴ ᤆᤠᤜᤡ᤺ᤴ

ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤠ ᤛᤡᤍᤥᤏᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤜᤡᤳᤋᤡᤜᤠ᤹.

᥇᥌ ᤕᤒᤢᤛᤡᤜᤠ᤹. ᤀᤣᤔᤥᤖᤡᤜᤠ᤹. ᤃᤡᤷᤃᤠᤛᤡᤜᤠ᤹.

᥇᥍ ᤜᤡᤒ᤻ᤒᤡᤜᤠ᤹. ᤀᤖᤁᤡᤜᤠ᤹. ᤛᤡᤏᤡᤜᤠ᤹.

᥇᥎ ᤀᤷᤒᤠᤍᤡᤜᤠ᤹. ᤛᤔᤠᤖᤡᤜᤠ᤹ ᤏᤢ ᤜᤔᤠᤋᤡᤜᤠ᤹ ᤔᤧᤗ᤺ᤴᤍᤧ॥

ᤂᤧᤴ ᤀᤣᤃᤠᤱ ᤁᤏᤠᤏᤧᤸᤗᤧ ᤁᤢᤛᤢᤘᤠᤱᤜᤠ᤹ ᤁᤧᤖᤧᤰ ᤐᤡᤛᤠᤱ ᤔᤧᤛᤧᤖᤧ॥

᥇᥏ ᤁᤏᤠᤴ ᤗᤠᤈᤣ᤺ᤸᤗᤧ ᤀᤡ᤺ᤴᤍᤥ᤺ᤴ ᤛᤡᤍᤥᤴᤗᤠᤶ ᤃᤖᤠᤷ ᤐᤣ᤺ᤰᤔᤠᤗᤠᤶ ᤗᤧᤵᤔᤠᤱ ᤃᤠᤈᤠ ᤌᤠᤖᤡᤰ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤛᤍᤥᤶ. ᤃᤔᤥᤖᤠ. ᤀᤍ᤻ᤔᤠ ᤏᤢ ᤛᤒᤥᤕᤡᤔ ᤐᤣ᤺ᤰᤔᤠᤗᤠᤶ ᤗᤧᤵᤔᤠᤱᤏᤢ ᤗᤠᤛᤠ ᤌᤠᤖᤡᤰ ᤏᤧᤛ᤻ᤛᤧ॥

᥈᥆ ᤜᤠᤔᤧᤸᤗᤧ ᤁᤢᤛ᤻ᤛᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤂᤢᤴᤇᤡ᤹ ᤐᤠ᤺ᤴᤍᤠᤱ ᤀᤡᤛᤡ᤺ᤰ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤏᤢ ᤂᤢᤴᤇᤡ᤹ ᤛᤢᤘᤠᤱᤜᤠ᤹ ᤜᤠᤒᤠ ᤁᤴᤇᤡᤖᤥ॥

᥈᥇ ᤕᤧᤖᤧᤍᤖᤧ ᤁᤢᤶᤓᤢ᤹ ᤛᤣᤔᤧᤸᤗᤧᤀᤠᤱ ᤁᤢᤛ᤻ᤛᤠ ᤔᤧᤘᤕᤧ॥ ᤛᤧᤔᤧᤴ ᤀᤧᤒᤣᤖᤖᤧ ᤁᤧᤖᤧᤰ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤘᤕᤧ॥

᥈᥈ ᤛᤣᤔᤖᤧ ᤁᤢᤛ᤻ᤛᤠᤜᤠ᤹– ᤀᤣᤗᤠᤔ. ᤀᤛ᤻ᤛᤢᤖ. ᤀᤷᤐᤇ᤻ᤕᤍ. ᤗᤢᤍ

ᤏᤢ ᤀᤖᤠᤔ ᤔᤧᤘᤕᤧ॥

᥈᥉ ᤀᤖᤠᤔᤖᤧ ᤁᤢᤛ᤻ᤛᤠᤜᤠ᤹–

ᤀᤢᤈ. ᤜᤢᤗ. ᤃᤣᤋᤣᤖ ᤏᤢ ᤔᤣᤛᤣᤁ ᤔᤧᤘᤕᤧ॥

᥈᥊ ᤀᤷᤐᤰᤇᤩᤍᤧᤸᤗᤧ ᤛᤣᤗᤜ᤺ᤴ ᤁᤳᤋᤢ॥

ᤛᤣᤗᤜ᤺ᤸᤗᤧ ᤀᤣᤒᤣᤖᤧᤴ ᤁᤳᤋᤢ॥

᥈᥋ ᤀᤣᤒᤣᤖᤧᤸᤗᤧ ᤏᤧᤵᤑᤢ ᤛᤠ ᤁᤳᤋᤢᤛᤡ॥

ᤗᤳᤇᤠ᤺ᤸᤗᤧ ᤁᤢᤔᤡᤱ ᤐᤣᤗᤧᤃa ᤘᤕᤧ. ᤌᤧᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤕᤧᤶᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤁᤢᤗᤰ ᤁᤢᤗᤰ ᤔᤧᤜᤠᤛᤢᤀᤠᤱ ᤏᤧᤛ᤻ᤛᤧ॥ ᤂᤢᤏᤧ᤹ ᤁᤢᤴᤛᤠ᤹ᤖᤧ ᤁᤢᤔᤡᤱ ᤕᤥᤰᤋᤠᤏ ᤘᤕᤧ॥

᥈᥌ ᤕᤥᤰᤋᤠᤏᤧᤴ ᤆᤠᤜᤡ᤺ᤴ

ᤀᤸᤔᤥᤍᤍ. ᤛᤣᤗᤣᤐ. ᤜᤛᤷᤔᤘᤡᤋ. ᤕᤣᤖᤜ.

᥈᥍ ᤜᤍᤥᤖᤔ. ᤀᤢᤈᤠᤗ. ᤍᤡᤰᤗᤠ.

᥈᥎ ᤀᤥᤒᤠᤗ. ᤀᤒᤔᤠᤀᤣᤗ. ᤛᤣᤒᤠ.

᥈᥏ ᤀᤥᤐᤡᤖ. ᤜᤒᤡᤗᤠ ᤏᤢ ᤕᤥᤒᤠᤒᤧᤴ ᤁᤳᤋᤢᤛᤡ॥ ᤁᤱᤜᤠ᤹ ᤁᤧᤖᤧᤰ ᤕᤥᤰᤋᤠᤏᤧᤸᤗᤧ ᤁᤢᤛ᤻ᤛᤠ ᤔᤧᤘᤕᤧ॥

᥉᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤱᤔᤠᤍᤧᤴ ᤔᤣᤛᤠᤀᤠᤱ ᤁᤳᤏᤠ ᤏᤠᤶᤃᤧᤴ ᤐᤡᤛᤠᤱᤒᤠ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤗᤠᤈᤣ᤹ ᤛᤐᤠᤖᤠ ᤐᤣ᤺ᤰᤔᤠᤗᤠᤶ ᤌᤠᤖᤡᤰ ᤏᤧᤛ᤻ᤛᤧ॥

᥉᥇ ᤛᤧᤔᤧᤸᤗᤧ ᤁᤢᤛ᤻ᤛᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤂᤢᤴᤇᤡ᤹ ᤐᤠ᤺ᤴᤍᤠᤱ ᤀᤡᤛᤡ᤺ᤰ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤏᤢ ᤂᤢᤴᤇᤡ᤹ ᤛᤢᤘᤠᤱᤜᤠ᤹ ᤜᤠᤒᤠ ᤁᤴᤇᤡᤖᤥ॥

᥉᥈ ᤏᤢᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤛᤢᤘᤠᤱ ᤀᤡᤛᤡ᤺ᤰ ᤁᤱᤜᤠ᤹ᤀᤣᤖᤥ॥ ᤘᤍᤵᤔᤠ ᤌᤠᤅᤧᤀᤠᤱ ᤀᤣᤃᤠᤱ ᤁᤴᤜᤠ᤹ᤗᤠᤶᤒᤠ ᤘᤣ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱ ᤔᤧᤒᤥ᤺ᤰᤂᤧᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤔᤧᤛᤧᤖ ᤔᤧᤒᤣᤖᤥ॥

a 

᥇᥆:᥈᥋ ᤐᤣᤗᤣᤃ– ᤁᤴ ᤔᤡᤱᤅᤡᤴ ᤜᤡᤒᤪᤢᤀᤥ “ᤑ᤺ᤱᤔᤠ” ᤜᤧᤰᤋᤱᤒᤠ ᤂᤧᤶᤍᤧᤳ॥

ᤒᤠᤒᤣᤸᤒᤠ ᤆᤱᤜᤡᤶ

᥇᥇

ᤂᤧᤴ ᤕᤧᤶᤔᤥ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤳᤇᤠᤖᤰ ᤐᤠ᤺ᤴᤍᤠᤱ ᤘᤕᤧ ᤜᤧᤰᤁᤩᤠᤱ ᤗᤳᤇᤠ ᤐᤖᤡᤰᤗᤧᤴ ᤐᤠ᤺ᤴᤇᤣ᤺ᤰᤘᤠ ᤘᤕᤧ॥

᥈ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤠᤶᤃᤧᤴ ᤐᤡᤛᤠᤱ ᤔᤧᤈᤳᤇᤡᤱᤗ ᤔᤧᤒᤣ᤺ᤸᤗᤧ ᤛᤡᤏᤠᤖ ᤗᤠᤈᤣ᤹ᤀᤥ ᤗᤳᤇᤠ ᤋᤧᤶᤒᤣ᤹ᤎᤡᤰ ᤔᤧᤄᤥᤛᤢᤀᤠᤱ ᤜᤠᤒᤠ ᤂᤧᤵᤔᤥ ᤔᤧᤕᤢᤱᤛᤡᤱ॥

᥉ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤀᤠᤏᤡ᤹ ᤂᤣ᤺ᤰᤕᤠ ᤛᤧᤸᤗᤧᤰ ᤆᤥᤃᤢᤶᤔᤠᤱ ᤛᤱᤗ ᤀᤥ᤹ᤖᤢᤶ॥” ᤂᤧᤱᤜᤠ᤹ᤖᤧ ᤗᤢᤱᤅᤡᤸᤗᤧ ᤁᤢᤗᤧᤰᤘᤠ ᤂᤣ᤺ᤰᤕᤠ ᤛᤧᤸᤗᤧᤰ ᤜᤧᤰᤁᤩᤠᤱ ᤛ᤹ᤔᤏᤠᤒᤠ ᤂᤠᤶᤔᤡᤸᤗᤧ ᤁᤢᤗᤧᤰᤘᤠ ᤀᤗᤁᤋᤪᤠᤴ ᤀᤥᤃᤵ ᤔᤧᤈᤥᤃᤢ॥

᥊ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤗᤢ. ᤀᤠᤏᤡ᤹ ᤀᤠᤒᤠᤅᤧ ᤗᤳᤇᤠ ᤕᤧᤰᤕᤰᤌᤡᤰ ᤆᤥᤃᤢᤶ. ᤂᤧᤴ ᤕᤧᤰᤕᤰᤁᤥ ᤌᤥ ᤛᤠᤱᤃᤪᤠᤶᤐᤣᤍᤠᤱ ᤁᤧᤛᤢᤒᤠ ᤆᤱᤜᤡᤶᤎᤡᤰ ᤆᤥᤃᤢᤶ. ᤜᤧᤰᤁᤩᤠᤱ ᤀᤠᤏᤡ᤹ ᤔᤡᤱ ᤕᤢᤰᤂᤢᤶ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤀᤠᤴᤇᤧᤏᤧᤴ ᤀᤠᤶᤒᤣ᤺ᤰᤏᤣᤸᤗᤖᤥ॥”

᥋ ᤁᤖ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤖ ᤔᤧᤕᤠᤃᤧᤒᤠ ᤕᤧᤰᤕ᤺ᤰᤁᤡᤴ ᤏᤢ ᤆᤱᤜᤡᤶᤔᤡᤴ ᤀᤥᤔᤧᤳᤇᤧ ᤕᤜᤘᤣ ᤍᤠᤱᤒᤠᤴ ᤌᤠᤛᤡᤱ ᤕᤧ॥

᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ. “ᤀᤠᤸᤗ ᤁᤴ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤳᤇᤠ ᤛᤢᤘᤠᤱ ᤜᤧᤰᤁᤣ ᤗᤳᤇᤠ ᤐᤖᤡᤰᤗᤧᤴ ᤐᤠ᤺ᤴᤍᤠᤱ ᤔᤧᤒᤠ᤺ᤳᤋᤠᤱ ᤀᤠᤸᤗᤥ ᤁᤴ ᤔᤧᤈᤥᤃᤢᤏᤧᤑᤠᤃᤪ. ᤀᤠᤸᤗ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠᤴ ᤌᤣᤛᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤖᤥ॥

᥍ ᤐᤣᤃᤡ. ᤀᤠᤏᤡ᤹ ᤕᤥ ᤌᤩᤧ᤹ᤀᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤑᤥ᤺ᤳᤋᤢᤶ ᤐᤡᤖᤢᤶᤛᤡᤶ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤠ᤺ᤳᤋᤡᤸᤗᤧ ᤂᤢᤴᤇᤡ᤹ ᤐᤠᤴ ᤔᤧᤍᤱᤏᤧᤸᤗ॥”

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤧ᤹ᤕᤥᤗᤠᤶ ᤂᤧᤱᤜᤠ᤹ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤧᤛᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕ᤺ᤰᤁᤡᤴ ᤆᤥ᤺ᤰᤔᤠ ᤔᤧᤏᤠ᤹ᤖᤢ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤴ ᤒᤠᤒᤣᤗa ᤔᤧᤔᤧᤳᤋᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤵᤔᤥᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤜᤠ᤹ ᤑᤥ᤺ᤳᤋᤢ ᤐᤡᤖᤢᤛᤡᤀᤠᤱ ᤘᤕᤧ॥ ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤧᤛᤢᤍᤣᤛᤢᤛᤡᤖᤥ॥

ᤛᤧᤔᤧᤸᤗᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹

(᥇ ᤛᤠᤵᤔᤢ ᥇:᥈᥊-᥈᥍)

᥇᥆ ᤛᤧᤔᤧᤸᤗᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤱᤜᤠ᤹ᤀᤣ ᤔᤧᤘᤕᤧᤖᤥ॥ ᤘᤍᤵᤔᤠ ᤌᤠᤅᤧᤀᤠᤱ ᤘᤕᤧᤒᤠ ᤋᤱᤒᤣ ᤏᤧᤳᤇᤡ ᤀᤣᤃᤠᤱ ᤛᤧᤔᤧᤴ ᤁᤡᤵ ᤌᤡᤰ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤀᤷᤐᤰᤇᤩᤍᤧᤴ ᤁᤳᤋᤢ॥

᥇᥇ ᤀᤷᤐᤰᤇᤩᤍᤧᤴ ᤘᤕᤧᤀᤠᤱ ᤛᤧᤔᤧᤴ ᤕᤠᤶᤔᤥ ᤁᤡᤵ ᤅᤠᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤘᤕᤧ॥

᥇᥈ ᤀᤷᤐᤰᤇᤩᤍᤧᤴ ᤛᤢᤶᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤛᤣᤗᤜ᤺ᤴ ᤁᤳᤋᤢ॥

᥇᥉ ᤛᤣᤗᤜ᤺ᤴ ᤘᤕᤧᤀᤠᤱ ᤀᤷᤐᤰᤇᤩᤍᤧᤴ ᤕᤠᤶᤔᤥ ᤁᤡᤵ ᤗᤡᤛᤡᤀᤠᤱ ᤛᤢᤶᤛᤡ ᤋᤱᤒᤣ ᤜᤡᤅᤧ ᤜᤧᤰᤁᤩᤠᤱ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤘᤕᤧ॥

᥇᥊ ᤛᤣᤗᤜ᤺ᤴ ᤛᤢᤶᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤀᤣᤒᤣᤖᤧᤴ ᤁᤳᤋᤢ॥

᥇᥋ ᤀᤧᤒᤣᤖᤧᤴ ᤘᤕᤧᤀᤠᤱ ᤛᤣᤗᤜ᤺ᤴ ᤕᤠᤶᤔᤥ ᤁᤡᤵ ᤗᤡᤛᤡᤀᤠᤱ ᤛᤢᤶᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥇᥌ ᤀᤧᤒᤣᤖᤧᤴ ᤛᤢᤶᤒᤥᤱᤅᤠᤱ ᤗᤡᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤐᤧᤗᤧᤃᤧᤴ ᤁᤳᤋᤢ॥

᥇᥍ ᤐᤧᤗᤧᤃᤧᤴ ᤘᤕᤧᤀᤠᤱ ᤀᤧᤒᤣᤖᤧᤴ ᤕᤠᤶᤔᤥ ᤁᤡᤵ ᤗᤡᤛᤡᤀᤠᤱ ᤛᤢᤶᤒᤥᤱ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥇᥎ ᤐᤧᤗᤧᤃᤧᤴ ᤛᤢᤶᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤖᤀᤢᤴ ᤁᤳᤋᤢ॥

᥇᥏ ᤖᤀᤢᤴ ᤘᤕᤧᤀᤠᤱ ᤐᤧᤗᤧᤃᤧᤴ ᤕᤠᤶᤔᤥ ᤁᤡᤵ ᤏᤧᤳᤇᤡᤀᤠᤱ ᤑᤠᤱᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥆ ᤖᤀᤢᤴ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤛᤖᤢᤃᤧᤴ ᤁᤳᤋᤢ॥

᥈᥇ ᤛᤖᤢᤃᤧᤴ ᤘᤕᤧᤀᤠᤱ ᤖᤀᤢᤴ ᤕᤠᤶᤔᤥ ᤁᤡᤵ ᤏᤧᤳᤇᤡᤀᤠᤱ ᤏᤢᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥈ ᤛᤖᤢᤃᤧᤴ ᤛᤢᤶᤒᤥ᤺ᤱ ᤋᤱᤒᤣ ᤕᤥᤖᤧᤸᤗᤧ ᤂᤢᤏᤧ᤹ ᤏᤠᤜᤥᤖᤧᤴ ᤁᤳᤋᤢ॥

᥈᥉ ᤏᤠᤜᤥᤖᤧᤴ ᤘᤕᤧᤀᤠᤱ ᤛᤖᤢᤃᤧᤴ ᤕᤠᤶᤔᤥ ᤁᤡᤵ ᤏᤧᤳᤇᤡ ᤋᤱᤒᤣ ᤌᤠᤖᤡᤰ ᤜᤡᤅᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥊ ᤏᤠᤜᤥᤖᤧᤴ ᤏᤡᤒᤥ᤺ᤱᤅᤠᤱ ᤑᤠᤱᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤋᤣᤖᤜ᤺ᤴ ᤁᤳᤋᤢ॥

᥈᥋ ᤋᤣᤖᤜ᤺ᤴ ᤘᤕᤧᤀᤠᤱ ᤏᤠᤜᤥᤖᤧᤴ ᤕᤠᤶᤔᤥ ᤁᤡᤵ ᤌᤡᤰ ᤜᤧᤰᤁᤩᤠᤱ ᤌᤡᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤶᤇᤢᤔᤠᤜᤠ᤹ ᤔᤧᤒᤥ᤺ᤰᤂᤧ॥

᥈᥌ ᤋᤣᤖᤜ᤺ᤴ ᤏᤢᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤀᤒᤪᤠᤔ. ᤏᤠᤜᤥᤖ ᤏᤢ ᤜᤠᤖᤠᤴᤏᤧᤴ ᤁᤳᤋᤢᤛᤡ॥

ᤋᤣᤖᤜ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥈᥍ ᤋᤣᤖᤜᤖᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ–

ᤋᤣᤖᤜ᤺ᤸᤗᤧ ᤀᤒᤪᤠᤔ. ᤏᤠᤜᤥᤖ ᤏᤢ ᤜᤠᤖᤠᤏᤧᤴ ᤁᤳᤋᤢᤛᤡ॥ ᤜᤧᤰᤁᤩᤠᤱ ᤜᤠᤖᤠᤏᤧᤸᤗᤧ ᤗᤢᤋᤧᤴ ᤁᤳᤋᤢ॥

᥈᥎ ᤋᤣᤖᤜ᤺ᤴ ᤔᤧᤴᤇᤡᤀᤣ ᤘᤕᤧᤸᤗᤧᤛᤠ ᤜᤠᤖᤠᤏᤧᤴ ᤛᤠᤘᤠ᤺ᤴᤇᤡᤱᤒᤠ ᤁᤸᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤀᤢᤖᤀᤥ ᤔᤠᤛᤡᤱ॥

᥈᥏ ᤀᤒᤪᤠᤔ ᤏᤢ ᤏᤠᤜᤥᤖ ᤏᤧᤵᤔᤈᤠᤱᤗᤧ ᤔᤣ᤺ᤳ ᤋᤠᤖᤧᤛᤢᤀᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶ ᤆᤥᤃᤧᤳᤇᤢ॥ ᤀᤒᤪᤠᤶᤔᤡᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤛᤠᤖᤠᤀᤡ ᤘᤕᤧ. ᤜᤧᤰᤁᤩᤠᤱ ᤏᤠᤜᤥᤖᤧᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤔᤡᤸᤁᤠ ᤘᤕᤧ॥ ᤔᤡᤸᤁᤠ᤺ᤴ ᤜᤠᤖᤠᤏᤧᤸᤗᤧ ᤁᤢᤛ᤻ᤛᤠ ᤘᤕᤧ॥ ᤜᤠᤖᤠᤏᤧᤴ ᤔᤡᤸᤁᤠ ᤏᤢ ᤕᤡᤛ᤻ᤁᤠᤖᤧ ᤂᤢᤴᤇᤡ᤹ ᤐᤠ ᤘᤕᤧ॥

᥉᥆ ᤛᤠᤖᤠᤀᤡᤴ ᤛᤠᤔᤧᤱᤃᤵᤔᤏᤠᤔᤠ ᤘᤕᤧ. ᤂᤧᤸᤗᤧ ᤌᤡᤰᤁᤠᤱ ᤁᤢᤛ᤻ᤛᤠ ᤔᤧᤜᤥ᤺ᤵᤋᤧ॥

᥉᥇ ᤋᤣᤖᤜᤖᤧ ᤁᤢᤛ᤻ᤛᤠ ᤀᤒᤪᤠᤶᤔᤧᤴ ᤏᤢ ᤁᤢᤶᤒᤠᤱᤗᤡ ᤛᤠᤖᤠᤀᤡᤴ ᤜᤧᤰᤁᤩᤠᤱ ᤜᤠᤖᤠᤏᤧᤸᤗᤧ ᤁᤢᤛ᤻ᤛᤠ ᤂᤢᤏᤧ᤹ ᤁᤢᤶᤔᤧᤴᤇᤠ᤹ ᤗᤢᤋᤧᤴ ᤋᤣ᤹ᤖᤢᤛᤡᤀᤠᤱ ᤁᤏᤠᤏ ᤗᤠᤈᤣ᤹ᤀᤥ ᤐᤣ᤺ᤰᤔᤠᤖᤧ ᤗᤠᤃᤡ ᤁᤸᤍᤡᤜᤠ᤹ᤖᤧ ᤂᤢᤴᤇᤡ᤹ ᤀᤢᤖ ᤗᤠᤈᤣᤴ ᤔᤧᤗᤧᤖᤢᤀᤠᤱ ᤔᤧᤗ᤺ᤴᤍᤧ॥ ᤁᤖ ᤂᤧᤱᤜᤠ᤹ ᤜᤠᤖᤠᤏ ᤗᤠᤈᤣ᤹ᤀᤥ ᤔᤧᤃᤧᤖᤧᤀᤠᤱᤃ ᤜᤠᤒᤠ ᤂᤧᤵᤔᤥᤀᤣ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥉᥈ ᤋᤣᤖᤜ᤺ᤴ ᤁᤡᤵ ᤏᤧᤳᤇᤡᤀᤠᤱ ᤋᤱᤒᤣ ᤅᤠᤛᤡ ᤜᤡᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤖᤠᤴᤏᤥ ᤔᤠᤛᤡᤱ॥

a 

᥇᥇:᥏ ᤒᤠᤒᤣᤗ– ᤁᤴ ᤔᤡᤱᤅᤡᤴ ᤜᤡᤒᤪᤢᤀᤥ “ᤑ᤺ᤶᤔᤠ” ᤜᤧᤰᤋᤱᤒᤠ ᤂᤧᤶᤍᤧᤳ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤶᤔᤡᤴ ᤀᤢ᤺ᤳᤋᤢ᤹

᥇᥈

ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤶᤔᤡᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤗᤠᤈᤣᤴ ᤏᤢ ᤂᤧᤏᤧ᤹ ᤁᤧᤃᤠ᤹ᤀᤡᤜᤠ᤹ ᤜᤧᤰᤁᤩᤠᤱ ᤁᤧᤶᤒᤠᤖᤧ ᤁᤢᤜᤡᤶᤔᤥᤗᤠᤶ ᤗ᤺ᤴᤍᤧ᤹ᤀᤠᤱ ᤀᤠᤱᤃᤠ᤹ ᤀᤢᤛᤣ᤺ᤴᤎᤠᤰᤏᤧᤒᤠ ᤗᤠᤈᤣ᤹ᤀᤥ ᤐᤣᤃᤧ᤹॥

᥈ ᤀᤠᤱᤃᤠ᤹ ᤂᤧᤏᤧ᤹ ᤗᤳᤇᤠ ᤕᤶᤒᤠ ᤛᤢᤘᤠᤱ ᤆᤥ᤺ᤰᤏᤧ. ᤜᤧᤰᤁᤩᤠᤱ ᤂᤧᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤧ॥ ᤀᤠᤱᤃᤠ᤹ ᤁᤧᤔᤡᤱ ᤋᤡ᤺ᤳᤗ ᤆᤥᤃᤢᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤗᤧ ᤁᤢᤒᤢᤱ ᤁᤧᤒᤥ᤺ᤱᤗᤥ॥

᥉ “ᤂᤧᤏᤧ᤹ ᤜᤠᤱᤘᤠᤔᤢ᤹ᤀᤡ ᤁᤧᤒᤡᤒᤠᤜᤠ᤹

ᤀᤠᤱᤃᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤛᤠᤱᤃᤪᤠ ᤔᤠᤱᤍᤣ ᤁᤧᤔᤧᤵᤐᤠᤜᤠ᤹

ᤀᤠᤱᤃᤠ᤹ ᤛᤠᤱᤃᤪᤠ ᤔᤧᤳᤋᤢᤱᤛᤡᤱᤗᤥ॥

ᤂᤧᤏᤧ᤹ ᤗᤠᤶᤒᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥”a

᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢᤒᤠ ᤜᤧᤰᤁᤣ ᤀᤒᤪᤠᤶᤔᤡᤴ ᤌᤠᤛᤡᤱ. ᤜᤧᤰᤁᤩᤠᤱ ᤗᤢᤋᤧᤴᤏᤠᤱ ᤂᤢᤏᤧ᤹ᤏᤢ ᤐᤣ॥ ᤜᤠᤖᤠᤴᤗᤠᤶ ᤗ᤺ᤴᤍᤧᤐᤣ᤺ᤸᤗᤧ ᤀᤒᤪᤠᤶᤔᤡᤴ ᤏᤢᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥋ ᤀᤒᤪᤠᤶᤔᤡᤴ. ᤁᤢᤔᤣᤳ ᤛᤠᤖᤠᤀᤡᤴ ᤜᤧᤰᤁᤩᤠᤱ ᤁᤢᤴᤏᤠᤰᤐᤠ ᤗᤢᤋᤧᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤎᤃᤢᤒᤠ ᤕᤠᤱᤛᤠᤁᤢᤴᤎᤣᤴ ᤜᤧᤰᤁᤩᤠᤱ ᤜᤠᤖᤠᤴᤏᤥ ᤔᤧᤄᤥᤛᤢᤛᤡᤒᤠ ᤔᤏᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤁᤏᤠᤴ ᤗᤠᤈᤣ᤹ᤀᤥ ᤐᤣ᤺ᤰᤔᤠ ᤑᤠ᤹ᤀᤠᤱ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤔᤧᤃᤧᤖᤧ॥

᥌ ᤀᤒᤪᤠᤶᤔᤡᤴ ᤁᤏᤠᤏ ᤗᤠᤈᤣ᤹ ᤐᤥ᤺ᤰᤂᤧᤖ ᤐᤣ᤺ᤸᤗᤧ ᤛᤣᤁᤣᤶᤒᤠ ᤕᤜᤡᤒᤠᤛᤡᤱ ᤁᤧᤕᤢᤱᤒᤠᤍᤧᤴ ᤔᤥᤖᤣᤀᤥ ᤌᤠᤖᤡᤰ ᤁᤧᤖᤧ॥ ᤂᤧᤴ ᤕᤧᤶᤔᤥ ᤂᤧ᤹ᤕᤥ ᤁᤏᤠᤏᤡ ᤛᤢᤘᤠᤱᤜᤠ᤹ ᤔᤧᤕᤢᤅᤧ॥

᥍ ᤕᤜᤘᤣ ᤍᤠᤱᤒᤧᤴ ᤀᤒᤪᤠᤶᤔᤡᤴᤏᤢ ᤌᤠ᤺ᤶᤛᤡᤱ. ᤜᤧᤰᤁᤩᤠᤱ ᤂᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤶᤔᤧᤴᤇᤠ᤹ᤜᤠ᤹ ᤁᤴ ᤗᤠᤈᤣᤴ ᤐᤡᤖᤢᤱᤛᤡᤱ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤏᤢ ᤁᤧᤎᤠ᤺ᤶᤛᤡᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤂᤧᤵᤔᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ॥

᥎ ᤂᤧᤵᤔᤥᤗᤠᤶ ᤂᤢᤏᤧ᤹ ᤌᤠᤛᤡᤱᤅᤠᤱ ᤒᤣᤌᤧᤗᤗᤠᤶ ᤏᤠᤶᤃᤧᤴ ᤐᤡᤛᤠᤱᤒᤠ ᤁᤥ᤺ᤰᤔᤠᤜᤠ᤹ᤀᤥ ᤆᤳᤇᤡᤱᤒᤣ. ᤜᤧᤰᤁᤩᤠᤱ ᤒᤣᤌᤧᤸᤗᤧᤴ ᤏᤠᤶᤎᤠ ᤐᤡᤛᤠᤱ ᤏᤢ ᤀᤤ ᤕᤧᤰᤕᤰᤁᤡᤴ ᤏᤠᤶᤃᤧᤴ ᤐᤡᤛᤠᤱ ᤋᤰᤔᤧᤳᤋᤢᤀᤠᤱ ᤁᤢᤛᤠ᤺ᤱᤃᤠ ᤜᤡᤶᤔᤡᤴ ᤂᤡᤱᤛᤢ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤕᤠᤶᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤏ ᤌᤡᤰ ᤆᤥᤃᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤐᤣᤗᤡ ᤑᤠᤰᤋᤢ॥

᥏ ᤜᤧᤰᤁᤩᤠᤱ ᤀᤒᤪᤠᤶᤔᤡᤴ ᤀᤠᤸᤗᤛᤠᤱ ᤗᤠᤶᤍᤡᤰ ᤆᤥᤃᤧᤖ ᤕᤥ ᤗᤠᤱᤃᤧᤴ ᤗᤧᤵᤛᤠᤱᤒᤠ ᤏᤣᤃᤣᤒ ᤔᤧᤵᤔᤏᤠᤒᤠ ᤗᤠᤈᤣ᤹ᤀᤥ ᤐᤣᤃᤧ॥

ᤀᤒᤪᤠᤶᤔᤡᤴ ᤔᤡᤛᤪ ᤗᤠᤈᤣ᤹ᤀᤥ ᤁᤧᤳ

᥇᥆ ᤜᤧᤰᤁᤩᤠᤱ ᤁᤏᤠᤏ ᤗᤠᤈᤣ᤹ᤀᤥ ᤁᤧᤛᤠᤰᤐᤠ ᤛᤠᤰᤘᤠ᤺ᤴ ᤋᤩᤧᤒᤠᤸᤗᤧ ᤆᤥᤃᤢᤸᤗᤧ ᤀᤒᤪᤠᤶᤔᤡᤴ ᤔᤡᤛᤪ ᤗᤠᤈᤣ᤹ᤀᤥ ᤕᤢᤱᤛᤧ ᤐᤣ॥

᥇᥇ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤆᤥᤃᤧᤸᤗᤧ ᤀᤒᤪᤠᤶᤔᤡᤸᤗᤧ ᤁᤢᤔᤣᤳ ᤛᤠᤖᤠᤀᤡᤴ ᤔᤧᤳᤋᤢ. “ᤂᤧᤏᤧ᤹ ᤏᤢᤔᤠᤛᤢᤰᤔᤠ ᤁᤧᤈᤥᤰ ᤁᤧᤗ᤹ᤒᤠᤴ ᤀᤠᤱᤃᤠ᤹ ᤏᤡᤛᤢᤱ॥

᥇᥈ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤡ᤺ᤸᤗᤧ ᤂᤧᤱᤜᤠ᤹ᤖᤧ ‘ᤁᤱᤃ ᤂᤢᤏᤧ᤹ ᤁᤢᤔᤣ᤺ᤳᤗᤥ’ ᤔᤧᤒᤠ᤺ᤳᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤛᤧᤳᤋᤠ ᤁᤖ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤶᤍᤠᤱᤗᤥ॥

᥇᥉ ‘ᤀᤠᤱᤃᤠ᤹ ᤂᤢᤏᤧ᤹ ᤁᤢᤴᤈᤣᤗᤡᤔᤠᤀᤠ’ ᤔᤧᤳᤋᤧᤛᤧ᤹. ᤜᤧᤰᤁᤩᤠᤱ ᤔᤡᤛᤪᤒᤠᤜᤠ᤹ᤖᤧ ᤂᤧᤏᤧ᤹ ᤂᤢᤴᤇᤡ᤹ ᤛᤡᤖᤠ᤹ ᤁᤧᤶᤎᤠᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤏᤢᤖᤡᤰ ᤔᤧᤔᤧᤳᤋᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤶᤔᤧᤳᤋᤠᤸᤗᤥ॥”

᥇᥊ ᤀᤒᤪᤠᤶᤔᤡᤴ ᤔᤡᤛᤪᤀᤥ ᤁᤧᤖᤧᤸᤗᤧ. ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤆᤠ᤹ᤖᤡᤰ ᤏᤢᤔᤠ ᤔᤧᤴᤇᤢᤔᤠ ᤔᤧᤏᤡᤛᤢ॥

᥇᥋ ᤜᤧᤰᤁᤩᤠᤱ ᤑᤠᤖᤥ ᤜᤠᤱᤅᤡᤸᤗᤧ ᤁᤢᤛᤢᤜᤠᤱ ᤕᤢᤰᤐᤠᤜᤠ᤹ᤖᤧ ᤛᤠᤖᤠᤀᤡᤴ ᤔᤧᤏᤡᤛᤢᤀᤠᤱ ᤜᤠᤱᤅᤡᤴ ᤔᤧᤈᤧᤰᤋᤢ. ᤜᤧᤰᤁᤩᤠᤱ ᤛᤠᤖᤠᤀᤡᤴ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤔᤧᤍᤣ᤹ᤖᤢ॥

᥇᥌ ᤛᤠᤖᤠᤀᤡᤸᤗᤧ ᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤀᤒᤪᤠᤶᤔᤡᤴ ᤏᤢᤖᤡᤰ ᤔᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤸᤗᤢᤰᤜᤠ᤹. ᤐᤡᤳᤜᤠ᤹. ᤁᤢᤶᤒᤠᤒᤠ ᤏᤢ ᤁᤢᤶᤔᤠᤔᤠ ᤀᤍᤱᤜᤠ᤹. ᤛᤧᤘᤠᤖᤥᤒᤠ ᤛᤣᤘᤠᤖᤥᤔᤠᤜᤠ᤹ ᤜᤧᤰᤁᤩᤠᤱ ᤀᤢᤔᤣᤜᤠ᤹ ᤐᤡᤖᤢ॥

᥇᥍ ᤁᤖ ᤀᤒᤪᤠᤶᤔᤡᤸᤗᤧ ᤁᤢᤔᤣᤳ ᤛᤠᤖᤠᤀᤡᤴ ᤑᤠᤖᤥᤸᤗᤧ ᤋᤣ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤑᤠᤖᤥᤴ ᤏᤢ ᤁᤢᤜᤡᤶᤛᤕᤱᤅᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤔᤠᤱᤍᤢᤰᤔᤠ ᤐᤠᤱᤄᤢᤍᤠᤛᤢ॥

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤑᤠᤖᤥᤸᤗᤧ ᤀᤒᤪᤠᤶᤔᤡᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤴ ᤀᤠᤱᤃᤠ᤹ᤏᤢ ᤌᤣ ᤁᤧᤈᤥᤃᤢᤒᤠᤒᤣ᥅ ᤛᤠᤖᤠᤀᤡᤴ ᤂᤧᤏᤧ᤹ ᤁᤧᤔᤣ᤺ᤳ ᤑᤠ᤹ᤀᤠᤱ ᤌᤣᤀᤠᤱ ᤁᤧᤶᤔᤧᤳᤋᤠᤱᤏᤧᤴᤒᤠᤒᤣ᥅

᥇᥏ ‘ᤂᤢᤏᤧ᤹ ᤀᤠᤴᤈᤣᤗᤡᤔᤠ’ ᤗ᤹ᤖᤡᤰ ᤁᤧᤒᤠ᤺ᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤠᤜᤡᤶᤔᤥ ᤀᤠᤜᤡᤶᤛᤠᤔᤠ ᤆᤥ᤺ᤰᤛᤧ ᤋᤣ᤹ᤖᤢᤱᤅᤠᤱ ᤘᤕᤧ॥ ᤀᤠᤸᤗ ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤔᤣ᤺ᤳᤋᤧᤴ ᤜᤠᤒᤠ ᤁ᤹ᤕᤥ ᤘᤠ᤹॥ ᤂᤧᤴ ᤋᤣ᤹ᤖᤧᤀᤠᤱ ᤐᤣᤃᤧᤄᤧᤖᤧ᤹॥”

᥈᥆ ᤂᤧᤒᤩᤠᤱ ᤑᤠᤖᤥᤸᤗᤧ ᤀᤒᤪᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤔᤏᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤒᤪᤠᤶᤔᤡᤴ ᤏᤢ ᤁᤢᤜᤡᤶᤛᤠᤔᤧᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ᤏᤢ ᤗᤠᤈᤣ᤹ᤗᤠᤶ ᤔᤧᤒᤠᤱᤄᤢᤔᤧᤍᤣᤛᤢ॥

a 

᥇᥈:᥉ ᤀᤡᤃᤪ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤐᤡᤏᤧᤒᤠ ᤜᤧᤰᤁᤣ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤢ᤹ᤀᤡᤛᤠᤶ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤏᤠ᤺ᤰᤁᤠ॥

ᤀᤒᤪᤠᤶᤔᤡᤴ ᤏᤢ ᤗᤢᤋᤧᤴ ᤛᤧᤴᤇᤡ᤹

᥇᥉

ᤀᤒᤪᤠᤶᤔᤡᤴ. ᤁᤢᤜᤡᤶᤛᤠᤔᤧᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ᤏᤢ ᤗᤢᤋᤧᤴ ᤕᤠᤱᤛᤡᤱᤅᤠᤱ ᤔᤡᤛᤪᤗᤠᤶ ᤌᤠᤛᤡᤱᤅᤠᤱ ᤏᤣᤃᤣᤒ ᤗᤠᤈᤣ᤹ᤀᤥ ᤌᤠᤅᤧ॥

᥈ ᤕᤖᤡᤰ ᤜᤡᤶᤌᤰᤛᤠ ᤏᤢ ᤛᤠᤶᤔᤩᤠᤱ ᤕᤢᤵᤐᤠ ᤁᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤀᤒᤪᤠᤶᤔᤡᤴ ᤆᤠ᤹ᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥉ ᤂᤢᤏᤧ᤹ ᤏᤣᤃᤧᤒᤗᤠᤶ ᤕᤖᤡᤰ ᤋᤧᤴᤜᤠ᤹ᤀᤥ ᤆᤳᤇᤡᤱᤗ ᤐᤣ᤺ᤸᤗᤧ ᤋᤃᤡ ᤒᤣᤌᤣᤗ ᤏᤢ ᤀᤤᤖᤧ ᤁᤢᤗᤢᤶᤔᤥ ᤂᤢᤏᤧ᤹ ᤛᤠ᤺ᤱᤃᤠᤜᤡᤶ ᤂᤡᤱᤛᤢᤀᤠᤱ ᤏᤧᤛ᤻ᤛᤧᤒᤠᤍᤧᤴᤏᤥ ᤁᤧᤖᤧ॥

᥊ ᤀᤠᤶᤓᤠ ᤁᤴ ᤋᤧᤴᤏᤥ ᤀᤒᤪᤠᤶᤔᤡᤸᤗᤧ ᤋᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢᤀᤠᤱ ᤏᤧᤛ᤻ᤛᤧ॥ ᤂᤧ᤹ᤕᤥ ᤀᤒᤪᤠᤶᤔᤡᤸᤗᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥

᥋ ᤀᤒᤪᤠᤶᤔᤡᤴᤏᤢ ᤛᤥᤖᤡᤰ ᤁᤧᤒᤣ᤺ᤰᤐᤠ ᤗᤢᤋᤖᤧᤀᤠᤱ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤏᤢ ᤐᤡᤳᤜᤠ᤹ ᤁᤳᤋᤢᤛᤡ ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤀᤠᤱ ᤁᤳᤋᤢ॥

᥌ ᤂᤧᤴ ᤗᤠᤈᤣ᤹ᤀᤥ ᤂᤢᤴᤇᤡ᤹ ᤏᤧᤵᤈᤠᤱ ᤛᤥᤛᤥᤖᤡᤰ ᤘᤠ᤹ᤔᤠᤖᤧ ᤗᤠᤃᤡ ᤕᤢᤱᤔᤠᤍᤧᤴᤏᤡᤸᤗᤧ ᤔᤧᤍᤧᤰᤋᤢᤴᤇᤡᤴ. ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤔᤧᤸᤗᤢᤰ ᤔᤧ᤺ᤴᤍᤠᤰᤜᤠ᤹ ᤏᤢ ᤐᤡᤳᤜᤠ᤹ ᤆᤠ᤹ᤖᤡᤰ ᤕᤸᤗᤡᤰ ᤔᤧᤘᤕᤧ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤥᤖᤡᤰ ᤘᤠ᤹ᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤧᤇᤡ॥

᥍ ᤀᤒᤪᤠᤶᤔᤡᤴ ᤏᤢ ᤗᤢᤋᤧᤸᤗᤧ ᤂᤢᤴᤇᤡ᤹ ᤐᤡᤳ ᤔᤧ᤺ᤴᤍᤠ ᤁᤧᤃᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤧᤔᤠ᤹ᤀᤠᤱ ᤐᤥ᤺ᤰᤛᤧ॥ ᤂᤧᤴ ᤕᤧᤶᤔᤥ ᤂᤧᤴ ᤗᤠᤈᤣ᤹ᤀᤥ ᤁᤏᤠᤏᤡᤜᤠ᤹ ᤏᤢ ᤐᤖᤡᤈ᤻ᤈᤡᤜᤠ᤹ᤀᤠᤱ ᤔᤧᤕᤢᤅᤧ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤒᤪᤠᤶᤔᤡᤸᤗᤧ ᤗᤢᤋᤧᤴ ᤔᤧᤳᤋᤢ “ᤂᤧᤏᤧ᤹ ᤏᤢ ᤀᤠᤴᤇᤡ᤹ ᤗᤢᤶᤔᤥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤡᤳ ᤁᤧᤔᤧ᤺ᤴᤍᤠᤰ ᤁᤧᤃᤶᤒᤠᤜᤠ᤹ ᤏᤢ ᤀᤠᤱᤃᤠ᤹ ᤀᤠᤒᤡᤳ ᤀᤠᤔᤧ᤺ᤴᤍᤠᤰ ᤀᤥᤃᤧᤔᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤧᤔᤠ᤹ ᤆᤥᤃᤡ ᤔᤣ᤺ᤴ. ᤌᤣᤀᤠᤱᤓᤧᤸᤗᤧ ᤀᤠᤴᤇᤡ᤹ᤃ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ ᤁᤢᤶᤓᤅᤠ ᤁᤢᤴᤏᤠᤰᤐᤠ ᤀᤠᤎᤠᤵᤛᤡ॥

᥏ ᤁᤧᤖᤧᤰ ᤗᤠᤈᤣᤴ ᤂᤧᤏᤧ᤹ ᤁᤧᤍᤃᤠᤱᤅᤣ ᤏᤧ᤹᤺॥ ᤀᤠᤴᤇᤡ᤹ ᤛᤧᤛᤡ॥ ᤂᤧᤏᤧ᤹ ᤑᤧᤱᤘᤠ ᤗᤧᤵᤔᤠᤱ ᤁᤧᤒᤣ᤺ᤰᤏᤡᤑᤠᤃᤪ ᤀᤠᤱᤃᤠ᤹ ᤆᤢᤰᤘᤠ ᤗᤧᤵᤔᤠᤱ ᤐᤣ᤺ᤰᤁᤠ. ᤂᤧᤏᤧ᤹ ᤆᤢᤰᤘᤠ ᤗᤧᤵᤔᤠᤱ ᤁᤧᤒᤣ᤺ᤰᤏᤡᤑᤠᤃᤪ ᤀᤠᤱᤃᤠ᤹ ᤑᤧᤱᤘᤠ ᤗᤧᤵᤔᤠᤱ ᤐᤣ᤺ᤰᤁᤠ॥”

᥇᥆ ᤗᤢᤋᤧᤸᤗᤧ ᤁᤢᤔᤡᤰᤁᤡᤴ ᤂᤡᤖᤡ ᤜᤡᤛᤢᤀᤠᤱ ᤀᤥᤔᤧᤳᤋᤢ. ᤜᤧᤰᤁᤩᤠᤱ ᤛᤥᤀᤖ ᤗᤧᤵᤔᤠᤱᤒᤠ ᤕᤷᤍᤴᤒᤠ ᤁᤧᤖᤧᤰ ᤋᤧᤶᤒᤣ᤺ᤴ ᤏᤡᤛᤢ॥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤓᤢᤱᤀᤡᤰa ᤀᤡᤃᤪ ᤔᤡᤛᤪ ᤗᤠᤈᤣᤴ ᤜᤧᤰᤁᤣ ᤂᤧᤴ ᤁᤧᤖᤧᤰ ᤆᤫᤠ᤺ᤳᤋᤡᤸᤗᤧ ᤘᤓᤡ᤺ᤴᤍᤢᤀᤠᤱ ᤏᤧᤛ᤻ᤛᤧ॥ (ᤁᤱᤃ ᤕᤜᤘᤣ ᤍᤠᤱᤒᤠᤸᤗᤧ ᤛᤍᤥᤶ ᤏᤢ ᤃᤔᤥᤖᤠ ᤐᤠᤱᤈᤢᤶᤔᤡᤴ ᤔᤧᤱᤔᤠᤏᤢ᤺ᤸᤗᤧ ᤋᤃᤡᤒᤠ ᤐᤠ᤺ᤴᤗᤥ॥)

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤗᤢᤋᤧᤸᤗᤧ ᤕᤷᤍᤴᤒᤠ ᤁᤠᤰ ᤋᤧᤶᤒᤣ᤺ᤴ ᤛᤣᤃᤢᤀᤠᤱ ᤏᤠᤶᤃᤧᤳ ᤐᤡᤛᤠᤱ ᤌᤠᤛᤡᤱ॥ ᤀᤰᤂᤣᤗ᤹ᤖᤡᤰ ᤗᤢᤋᤧᤴ ᤏᤢ ᤁᤢᤶᤓᤅᤠ ᤀᤒᤪᤠᤶᤔᤡᤴ ᤛᤧᤖᤧᤛᤡ॥

᥇᥈ ᤀᤒᤪᤠᤶᤔᤡᤴ ᤁᤏᤠᤴ ᤗᤠᤈᤣ᤹ᤀᤥᤀᤣ ᤕᤢᤅᤧᤗᤠᤖᤧ. ᤗᤢᤋᤧᤱᤃ ᤋᤧᤶᤒᤣ᤹ᤀᤥ ᤁᤧᤏᤧᤒᤠ ᤕᤧᤰᤕᤰᤜᤠ᤹ᤀᤥ ᤕᤢᤅᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤛᤍᤥᤶ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤛᤠ᤺ᤱᤃᤠᤜᤡᤶ ᤂᤡᤱᤛᤢ॥

᥇᥉ ᤛᤍᤥᤶᤒᤠ ᤔᤏᤠᤜᤠ᤹ ᤁᤢ᤹ᤀᤡᤁᤧᤓᤧᤶᤒᤠ ᤔᤧᤈᤥᤃᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤠ᤹ᤖᤡᤰ ᤗᤠᤕᤥ ᤔᤧᤈᤥᤃᤢ॥

ᤀᤒᤪᤠᤶᤔᤡᤴ ᤜᤧᤒᤪᤥᤏ ᤐᤣᤰ

᥇᥊ ᤗᤢᤋᤧᤴ ᤛᤣᤴᤍᤧᤒᤣᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤶᤔᤡᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤕᤧᤵᤐᤠ ᤋᤧᤴᤏᤥᤗᤠᤶ ᤁᤧᤔᤡᤰᤁᤡᤴ ᤜᤡᤛᤧ᤹ᤀᤠᤱ ᤌᤠᤱᤃᤧᤳ ᤏᤢ ᤗᤠᤱᤃᤧᤳ. ᤏᤠᤶᤃᤧᤴ ᤏᤢ ᤏᤠᤶᤎᤠ ᤁᤧᤖᤧᤰ ᤐᤡᤛᤠᤱ ᤀᤥᤔᤳᤋᤧ᤹॥

᥇᥋ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤏᤡᤛᤢᤒᤠ ᤁᤧᤖᤧᤰ ᤋᤧᤴᤜᤠ᤹ ᤂᤧᤏᤧ᤹ ᤏᤢ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤐᤡᤏᤡᤱ॥

᥇᥌ ᤀᤠᤱᤃᤠ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤑᤥᤛᤢᤱᤛᤡᤱ᤹॥ ᤂᤠᤶᤒᤢᤋᤪᤠ᤺ᤴ ᤏᤡ᤺ᤵᤔᤠ ᤛᤢᤰᤔᤧᤍᤧᤳᤏᤧᤶᤒᤠ ᤜᤧᤰᤁᤣ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤀᤠᤱ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤳᤏᤧᤴ॥

᥇᥍ ᤀᤠᤸᤗ ᤐᤥᤃᤧ᤹. ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤁᤧᤖᤧᤰ ᤐᤡᤛᤠᤱ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤴ ᤐᤡᤏᤧᤖᤥ॥”

᥇᥎ ᤂᤧᤒᤩᤠᤱ ᤀᤒᤪᤠᤶᤔᤡᤸᤗᤧ ᤁᤢᤛᤠ᤺ᤱᤃᤠ ᤜᤡᤶᤔᤡᤴ ᤆᤳᤋᤢ. ᤜᤧᤰᤁᤩᤠᤱ ᤔᤔᤪᤣᤒᤠ ᤕᤜᤡᤒᤠᤛᤡᤱᤜᤠ᤹ᤖᤧ ᤁᤢᤒᤣᤛᤠᤱᤒᤠ ᤜᤧᤒᤪᤥ᤺ᤴᤏᤥ ᤕᤢᤱᤛᤧ ᤐᤣ॥ ᤂᤧᤵᤔᤥ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤴᤔᤠᤍᤧᤴ ᤌᤡᤰ ᤆᤥᤃᤢ॥

a 

᥇᥉:᥇᥆ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤓᤢᤱᤀᤡᤰ– ᤁᤸᤗᤧ ᤀᤍᤏ ᤑᤢᤱᤀᤡᤰᤁᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹॥

ᤀᤒᤪᤠᤶᤔᤡᤸᤗᤧ ᤗᤢᤋᤧᤴ ᤛᤣ᤺ᤵᤋᤢ᤹

᥇᥊

ᤛᤡᤏᤠᤖᤒᤠ ᤜᤠᤱ ᤀᤔᤪᤠᤐᤣᤗᤧᤴ. ᤀᤣᤸᤗᤠᤛᤠᤖᤒᤠ ᤜᤠᤱ ᤀᤠᤷᤕᤥᤁᤧᤴ ᤀᤣᤗᤠᤶᤒᤠ ᤜᤠᤱ ᤁᤍᤥᤖᤗᤠᤀᤥᤔᤧᤖᤧᤴ ᤜᤧᤰᤁᤩᤠᤱ ᤃᤥᤕᤡᤶᤒᤠ ᤜᤠᤱ ᤋᤡᤍᤠᤗᤧᤴ ᤌᤡᤰᤜᤢᤵ ᤔᤧᤒᤥ᤺ᤰᤂᤧ॥

᥈ ᤜᤧᤰᤁᤩᤠᤱ ᤛᤍᤥᤶᤒᤠ ᤜᤠᤱ ᤒᤣᤖᤠ. ᤃᤔᤥᤖᤠᤒᤠ ᤜᤠᤱ ᤒᤡᤷᤛᤠ. ᤀᤍ᤻ᤔᤠᤒᤠ ᤜᤠᤱ ᤛᤡᤏᤠᤒ. ᤛᤒᤥᤕᤡᤶᤒᤠ ᤜᤠᤱ ᤛᤣᤔᤣᤒᤣᤖ ᤂᤧᤒᤩᤠᤱ ᤒᤣᤗᤠᤒᤠ (ᤂᤧᤴ ᤛᤥᤀᤖᤀᤠᤱ ᤔᤧᤔᤧᤳᤋᤢ) ᤜᤠᤱᤜᤠ᤹ᤏᤢ ᤌᤱ ᤌᤰᤔᤠ ᤑᤠ᤹ᤀᤠᤱ ᤔᤧᤒᤣ॥

᥉ ᤁᤴ ᤁᤧᤖᤧᤰ ᤜᤠᤱᤜᤠ᤹ ᤌᤡᤰᤜᤢᤵ ᤋᤢᤖᤠ ᤔᤧᤒᤥ᤺ᤰᤂᤧᤀᤠᤱ ᤛᤡᤍ᤻ᤍᤡᤶᤒᤠ (ᤕᤢᤶ ᤘᤖ᤺ᤱ) ᤋᤧᤶᤒᤣ᤹ᤀᤥ ᤔᤧᤓᤢᤱᤛᤡᤱ॥

᥊ ᤌᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤌᤠᤖᤡᤰ ᤂᤧᤱᤜᤠ᤹ ᤁᤍᤥᤖᤗᤠᤀᤥᤔᤧᤖᤗᤧ ᤁᤢᤕᤢᤰᤁᤥ ᤔᤧᤘᤕᤧ॥ ᤁᤖ ᤌᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤜᤠᤱ ᤒᤡᤵᤑᤩᤢᤱ ᤔᤧᤈᤥᤃᤢ॥

᥋ ᤌᤡᤒᤥᤱᤅᤠᤱ ᤗᤡᤛᤡᤃᤣᤰᤐᤠ ᤋᤱᤒᤣᤀᤥ ᤁᤍᤥᤷᤗᤠᤀᤥᤔᤧᤖᤧᤴᤏᤢ ᤌᤡᤰᤜᤢᤵ ᤁᤧᤒᤥ᤺ᤱᤒᤠ ᤜᤠᤱᤜᤠ᤹ ᤔᤧᤒᤣᤀᤠᤱ ᤀᤛ᤻ᤋᤧᤖᤥᤳ ᤁᤷᤏᤣᤶᤒᤠ ᤖᤐᤠᤀᤡᤜᤠ᤹. ᤜᤠᤶᤒᤠ ᤈᤢᤈᤡᤜᤠ᤹. ᤛᤠᤒᤣ ᤁᤡᤷᤕᤠᤋᤤᤶᤒᤠ ᤀᤧᤔᤡᤜᤠ᤹.

᥌ ᤜᤧᤰᤁᤩᤠᤱ ᤜᤥᤖᤡᤜᤠ᤹ ᤛᤣᤀᤡᤖᤒᤠ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥᤒᤠ ᤀᤣ᤺ᤰᤛᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤁᤧᤏᤧᤒᤠ ᤀᤧᤸᤐᤠᤖᤠᤴ ᤌᤠᤖᤡᤰ ᤔᤧᤏᤠ᤺ᤴᤍᤢᤛᤡ॥

᥍ ᤂᤧᤒᤩᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤀᤣᤏᤔᤡᤛ᤻ᤐᤠᤋᤥ (ᤁᤠᤍᤣᤛ) ᤔᤧᤒᤣᤀᤠᤱ ᤀᤔᤠᤗᤣᤁᤡᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤏᤢ ᤜᤠᤛᤣᤛᤥᤴ ᤋᤠᤔᤠᤖᤀᤥ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ᤀᤠᤱ ᤔᤧᤏᤠ᤺ᤴᤍᤢᤛᤡ॥

᥎ ᤂᤧᤒᤩᤠᤱ ᤛᤍᤥᤔ. ᤃᤔᤥᤖᤠ. ᤀᤍ᤻ᤔᤠ. ᤛᤒᤥᤕᤡᤔ ᤏᤢ ᤒᤣᤗᤠᤒᤠ (ᤂᤧᤴ ᤛᤥᤀᤖ) ᤜᤠᤱᤜᤠ᤹ ᤔᤧᤗ᤺ᤴᤍᤧᤀᤠᤱ ᤛᤡᤍᤡᤍᤶ ᤋᤧᤶᤒᤣ᤹ᤀᤥ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤈᤢᤵᤛᤧ॥

᥏ ᤀᤧᤗᤠᤔ ᤗᤠᤈᤣ᤹ᤒᤠ ᤜᤠᤱ ᤁᤍᤥᤖᤗᤠᤀᤥᤔᤧᤖ. ᤃᤥᤕᤡᤶᤒᤠ ᤜᤠᤱ ᤋᤡᤍᤠᤗ. ᤛᤡᤏᤠᤖᤒᤠ ᤜᤠᤱ ᤀᤔᤪᤠᤐᤣᤸ. ᤜᤧᤰᤁᤩᤠᤱ ᤀᤣᤸᤗᤠᤛᤠᤖᤒᤠ ᤜᤠᤱ ᤀᤠᤷᤕᤥᤰᤁᤧᤴ. ᤁᤴ ᤗᤡᤛᤡ ᤜᤠᤱᤜᤠ᤹ ᤂᤧᤴ ᤅᤠᤛᤡ ᤜᤠᤱᤜᤠ᤹ᤏᤢ ᤌᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤕᤠᤖᤡᤵ ᤔᤧᤒᤥ᤺ᤰᤂᤧ॥

᥇᥆ ᤛᤡᤍ᤻ᤍᤡᤶᤒᤠ ᤏᤧᤏᤧᤒᤠ ᤋᤧᤴᤏᤡᤴ ᤀᤗᤁᤋᤪᤠ ᤀᤡᤛ᤻ᤛᤣ᤺ᤱᤒᤠ ᤗᤢᤶᤒᤠ᤺ᤳᤋᤣ ᤗᤢᤶᤒᤠ᤺ᤳ ᤁᤧᤏᤧᤒᤠ ᤆᤥᤃᤧ॥ ᤜᤧᤰᤁᤩᤠᤱ ᤛᤍᤥᤔ ᤏᤢ ᤃᤔᤥᤖᤠᤒᤠ ᤜᤠᤱᤜᤠ᤹ ᤌᤱᤅᤥᤗᤠᤶ ᤂᤧᤳᤏᤧᤳᤇᤡᤸᤗᤧ ᤂᤧᤱᤜᤠ᤹ᤖᤧ ᤁᤢᤓᤠ ᤂᤢᤴᤇᤡ᤹ ᤔᤏᤠᤜᤠ᤹ ᤗᤢᤶᤒᤠ᤺ᤳᤜᤠ᤹ᤀᤥ ᤔᤧᤜᤢᤔᤧ ᤔᤧᤗᤠᤛᤧ॥ ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ ᤆᤠᤜᤡ᤺ᤴ ᤁᤥ᤺ᤰᤔᤠ ᤑᤠᤱᤈᤱ ᤜᤧᤱᤜᤠᤳᤋᤡ ᤔᤧᤄᤧᤳᤇᤡᤱ॥

᥇᥇ ᤂᤧᤴ ᤗᤡᤛᤡ ᤜᤠᤱᤜᤠ᤹ᤖᤧ ᤛᤍᤥᤶ ᤏᤢ ᤃᤔᤥᤖᤠᤒᤠ ᤐᤃᤢᤃᤧᤴ ᤁᤢᤈᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤔᤧᤎᤠᤛᤡᤱ॥

᥇᥈ ᤂᤧᤱᤜᤠ᤹ᤖᤧ ᤛᤍᤥᤶᤔᤥ ᤁᤧᤕᤢᤱᤒᤠ ᤀᤒᤪᤠᤶᤔᤡᤸᤗᤧ ᤁᤢᤴᤏᤠᤰᤐᤠ ᤗᤢᤋᤧᤴᤏᤠᤱ ᤔᤧᤍᤣ᤹ᤖᤢ ᤜᤧᤰᤁᤩᤠᤱ ᤁᤳᤋᤢᤒᤠ ᤁᤧᤖᤧᤰ ᤁᤢᤈᤡᤃᤰᤘᤠᤜᤠ᤹ ᤔᤧᤍᤧ᤹ᤖᤢ॥

᥇᥉ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤀᤠᤱ ᤁᤧᤄᤧᤳᤇᤡᤱᤒᤠ ᤗᤳᤇᤠ ᤔᤏᤠᤎᤡᤰᤗᤧ ᤜᤡᤒᤪᤢ ᤀᤒᤪᤠᤶᤔᤡᤴ ᤁᤴ ᤐᤠ᤺ᤴᤏᤡᤴ ᤆᤧᤰᤋᤢ॥ ᤀᤒᤪᤠᤶᤔᤡᤴ ᤀᤧᤛ᤻ᤁᤥᤗ ᤏᤢ ᤀᤠᤏᤣᤷᤗᤧ ᤁᤢᤴᤛᤠ᤹ ᤀᤣᤔᤥᤖᤡ ᤔᤔᤪᤣᤖᤧ ᤕᤜᤡᤒᤠᤛᤡᤱᤜᤠ᤹ᤖᤧ ᤁᤢᤒᤣᤛᤠᤱ ᤕᤢᤅᤧ॥ ᤂᤧᤱᤜᤠ᤹ ᤀᤒᤪᤠᤶᤔᤡᤸᤗᤧ ᤁᤢᤴᤍᤣ᤺ᤱᤒᤠ ᤘᤕᤧᤛᤡ॥

᥇᥊ ᤀᤒᤪᤠᤶᤔᤡᤸᤗᤧ ᤁᤢᤴᤏᤠᤰᤐᤠᤴ ᤔᤧᤍᤧᤶᤛᤢᤔᤧᤍᤧ᤹ᤖᤢ ᤁᤧᤗ᤹ᤒᤠ ᤀᤡᤱᤄᤱ ᤂᤧᤵᤛᤢᤀᤠᤱ ᤁᤢᤜᤡᤶᤔᤥᤀᤣ ᤛᤠᤃᤧᤘᤠ᤺ᤴᤇᤡᤱᤒᤠ ᤏᤢ ᤌᤱ ᤌᤰᤔᤠ ᤁᤧᤜᤢ᤹ᤛᤡᤱᤒᤠ ᤁᤡᤵ ᤛᤢᤶᤛᤡᤀᤠᤱ ᤌᤡᤒᤥᤱᤅᤠᤱ ᤕᤧᤳᤇᤡ ᤁᤢᤛᤣᤘᤠᤖᤥᤒᤠᤜᤠ᤹ ᤑᤢᤰᤛᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤍᤠᤴ ᤌᤠᤖᤡᤰ ᤏᤠ᤺ᤳᤋᤢᤍᤣ᤹ᤖᤢᤛᤡ॥

᥇᥋ ᤛᤧᤴᤍᤡᤰ ᤏᤡᤱᤔᤡᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤁᤢᤔᤏᤠᤜᤠ᤹ ᤁᤢᤗᤢᤵ ᤁᤢᤗᤢᤵ ᤛᤧᤛᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤔᤡᤜᤠ᤹ ᤔᤧᤏᤠ᤺ᤴᤍᤢᤛᤡ. ᤍᤔᤛ᤻ᤁᤛᤒᤠ ᤌᤠᤱᤃᤧᤳ ᤐᤡᤛᤠᤱ ᤁᤧᤏᤧᤒᤠ ᤜᤥᤒᤠ ᤌᤠᤖᤡᤰ ᤔᤧᤏᤠ᤺ᤳᤋᤢᤛᤡ॥

᥇᥌ ᤂᤢᤏᤧ᤹ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤕᤠᤱᤏᤠ ᤏᤠᤵᤋᤢᤛᤡ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤴᤏᤠᤰᤐᤠ ᤗᤢᤋᤧᤴ. ᤁᤢᤈᤡᤃᤰᤘᤠᤜᤠ᤹ ᤜᤧᤰᤁᤩᤠᤱ ᤔᤧᤴᤇᤢᤔᤠᤜᤠ᤹ ᤏᤢ ᤘᤣ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤏᤢ᤺ᤰᤋᤢ ᤋᤠᤖᤢᤛᤡ॥

ᤔᤸᤁᤡᤛᤧᤍᤧᤰᤁᤧᤸᤗᤧ ᤀᤒᤪᤠᤶᤔᤡᤴ ᤔᤢ᤹ᤀᤡᤛᤠᤶ ᤐᤡᤖᤢ

᥇᥍ ᤀᤒᤪᤠᤜᤠᤶᤔᤡᤸᤗᤧ ᤁᤍᤥᤖᤗᤠᤀᤥᤔᤣᤖᤧᤴ ᤏᤢ ᤘᤣ᤹ ᤜᤠᤱᤜᤠ᤹ ᤏᤠ᤺ᤴᤍᤢᤛᤡᤀᤠᤱ ᤏᤢ᤺ᤰᤂᤧ ᤑᤧᤖᤧᤸᤗᤧ ᤛᤠᤒᤣᤒᤠ ᤏᤧᤏᤧᤒᤠᤍᤧᤴᤏᤥ (ᤂᤧᤴ ᤜᤠᤱᤅᤡᤸᤗᤧ ᤁᤢᤏᤧᤏᤧᤒᤠ ᤋᤧᤴᤏᤠᤱ ᤔᤧᤔᤧᤳᤋᤢ) ᤛᤍᤥᤶᤒᤠ ᤜᤠᤱᤅᤡᤴ ᤂᤢᤏᤧ᤹ ᤁᤢᤍᤢᤶᤛᤧ ᤋᤩᤧ॥

᥇᥎ ᤜᤧᤰᤁᤩᤠᤱ ᤛᤠᤗᤣᤶᤒᤠ ᤜᤠᤱ ᤔᤸᤁᤡᤛᤧᤍᤧᤰᤁᤧᤴ ᤂᤖᤧ᤺ᤱ ᤏᤢ ᤆᤧᤸᤗᤧᤰᤛᤣ᤹ ᤌᤡ ᤕᤠᤱᤛᤡᤱᤅᤠᤱ ᤀᤒᤪᤠᤶᤔᤡᤸᤗᤧ ᤁᤢᤍᤢᤶᤛᤧ ᤑᤧᤖᤧ॥ ᤔᤸᤁᤡᤛᤧᤍᤧᤰᤁᤧᤴ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤥa ᤛᤣᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧ॥

᥇᥏ ᤂᤢᤏᤧ᤹ ᤀᤒᤪᤠᤜᤠᤶᤔᤡᤴ ᤀᤰᤂᤣ ᤔᤧᤳᤋᤢᤖ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢᤐᤡᤖᤢ.

“ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤶᤔᤡᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤖᤖᤥ॥

᥈᥆ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤱᤅᤡᤴ ᤔᤡᤔᤡᤍᤡᤱ ᤐᤥ᤺ᤱᤗᤖᤥ.

ᤂᤢᤏᤧ᤹ᤀᤣ ᤁᤧᤏᤡᤱᤔᤡᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤜᤢᤰᤁᤧᤛᤢ᤺ᤵᤋᤧ ᤁᤧᤒᤡᤖᤧᤖᤥ॥”

ᤜᤧᤰᤁᤩᤠᤱ ᤀᤒᤪᤠᤶᤔᤡᤸᤗᤧ ᤏᤢ᤺ᤰᤋᤢ ᤋᤠᤖᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧᤴ ᤌᤡᤒᤥᤱᤗᤰ ᤔᤸᤁᤡᤛᤧᤍᤧᤰᤁᤧᤴ ᤐᤡᤖᤢ॥

᥈᥇ ᤜᤧᤰᤁᤩᤠᤱ ᤛᤍᤥᤶᤒᤠ ᤜᤠᤱᤅᤡᤸᤗᤧ ᤀᤒᤪᤠᤶᤔᤡᤴ ᤔᤧᤳᤋᤢ. “ᤀᤠᤱᤃᤠ᤹ ᤔᤏᤠᤜᤠ᤹ᤖᤰ ᤐᤡᤖᤠᤱᤅᤧ᤹. ᤁᤖ ᤆᤡᤃᤰᤘᤠᤜᤠ᤹ ᤂᤧᤏᤧ᤹ᤀᤣ ᤗᤠᤖᤧ᤹॥”

᥈᥈ ᤁᤖ ᤀᤒᤪᤠᤶᤔᤡᤸᤗᤧ ᤛᤍᤥᤶᤒᤠ ᤜᤠᤱᤅᤡᤴ ᤔᤧᤳᤋᤢ. “ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤜᤘᤣ ᤍᤠᤱᤒᤠ. ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤀᤥ ᤀᤰᤂᤣᤗ᤹ᤖᤡᤰ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤠ᤹ᤀᤠ.

᥈᥉ ᤗᤳᤇᤠ ᤂᤡᤎᤡᤰᤁᤠᤱ ᤀᤡᤃᤪ ᤗᤠᤱᤛᤢ᤺ᤵᤐᤡᤸᤗᤧ ᤁᤢᤏᤠᤶᤎᤡᤰᤁᤠᤱ ᤂᤧᤏᤧ᤹ ᤁᤧᤈᤡᤃᤰᤘᤠ ᤌᤣᤎᤡᤰᤁᤠᤱ ᤔᤧᤍᤣ᤹ᤀᤠᤴ. ᤔᤣ᤺ᤴᤏᤧᤓᤃᤪ ‘ᤀᤒᤪᤠᤜᤠᤶᤔᤡᤴ ᤀᤠᤱᤃᤠ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤆᤥᤃᤢᤱ’ ᤗ᤹ᤖᤡᤰ ᤂᤧᤏᤧ᤹ ᤁᤧᤒᤠ᤺ᤳᤋᤢ᤹॥

᥈᥊ ᤀᤠᤱᤃᤠ᤹ᤏᤢ ᤁᤧᤒᤣ᤺ᤰᤐᤠᤀᤠᤱ ᤁᤧᤘᤠ᤹ᤒᤠ ᤀᤠᤔᤏᤠᤜᤠ᤹ᤖᤧ ᤔᤧᤈᤒᤠ ᤗᤰᤁᤡᤴᤗᤰ ᤋᤠ᤺ᤰᤋᤢᤱ. ᤜᤧᤰᤁᤩᤠᤱ ᤁᤴ ᤘᤣ᤹ ᤔᤏᤠ ᤀᤠᤏᤧᤖ. ᤀᤧᤛ᤻ᤁᤥᤗ ᤏᤢ ᤔᤔᤪᤣᤖᤧ ᤂᤢᤴᤇᤡ᤹ ᤗᤰᤁᤡᤴ ᤔᤧᤍᤠ᤺ᤰᤋᤢᤖᤖᤥ॥”

a 

᥇᥊:᥇᥎ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱ– ᤜᤡᤒᤪᤢᤀᤥ ᤀᤣᤗ-ᤀᤣᤗᤩᤥ᤺ᤴ. ᥇᥊:᥇᥏. ᥈᥆. ᥈᥈ᤀᤥ ᤀᤠᤱ ᤐᤳ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤶᤔᤡᤴᤏᤢ ᤆᤥᤃᤢᤒᤠ ᤔᤠᤱᤜᤢᤵ

᥇᥋

ᤂᤧᤴ ᤀᤣᤃᤠᤱ ᤛᤢᤑᤥᤀᤥ ᤕᤜᤘᤣ ᤍᤠᤱᤒᤠᤴ ᤐᤠᤖᤧᤒᤠ ᤀᤒᤪᤠᤶᤔᤡᤸᤗᤧ ᤂᤧᤵᤛᤢ.

“ᤀᤒᤪᤠᤶᤔᤣ. ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ.

ᤂᤧᤏᤧ᤹ ᤁᤧᤎᤣ᤺ᤰᤐᤠ ᤁᤧᤏᤠᤱᤒᤠ ᤀᤠᤱᤃᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤠ᤹ᤖᤡᤰ ᤕᤶᤒᤠ ᤜᤠᤱᤛᤧᤶᤔᤡᤴ ᤐᤡᤏᤧᤖᤥ॥”

᥈ ᤁᤖ ᤀᤒᤪᤠᤶᤔᤡᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤌᤣ ᤁᤧᤒᤡᤀᤠᤕᤠᤱᤃ᥅ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤀᤠᤸᤗ ᤌᤠᤖᤡᤰ ᤛᤠ ᤔᤣ᤺ᤴᤏᤣ ᤘᤠ᤹ᤀᤠ. ᤀᤠᤜᤡᤶ ᤀᤠᤎᤠ᤺ᤱ ᤁᤧᤍᤰᤐᤠ ᤁᤧᤈᤠᤒᤠᤃ ᤍᤔᤛ᤻ᤁᤛ᤻ᤒᤠ ᤀᤣᤗᤡᤀᤣᤈᤖᤧᤴ ᤐᤥᤱᤗᤥ॥”

᥉ ᤀᤒᤪᤠᤶᤔᤡᤸᤗᤧ ᤕᤠᤶᤔᤥ ᤔᤧᤳᤋᤢ. “ᤂᤧᤏᤧ᤹ ᤛᤠ ᤔᤧᤶᤒᤡᤀᤣ ᤁᤧᤃᤳᤋᤠ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤜᤡᤶᤔᤥ ᤁᤧᤘᤠ᤹ᤒᤠ ᤀᤠᤛᤣᤘᤠᤖᤥᤒᤠᤴᤏᤣ ᤀᤠᤜᤡᤶ ᤀᤠᤎᤠ᤺ᤱ ᤁᤧᤍᤰᤐᤠ ᤁᤧᤈᤠᤒᤠ ᤐᤥᤱᤗᤥ॥”

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤕᤠᤶᤔᤥ ᤀᤰᤂᤣ ᤔᤧᤳᤋᤢᤒᤠ ᤂᤧᤵᤛᤢ. “ᤁᤴ ᤔᤏᤠᤴ ᤁᤧᤜᤡᤶ ᤁᤧᤎᤠ᤺ᤱ ᤁᤧᤍᤰᤐᤠ ᤁᤧᤈᤠᤒᤠ ᤔᤧᤒᤥ᤺ᤱᤏᤧᤴ. ᤁᤖ ᤂᤧᤏᤧ᤹ ᤀᤠᤒᤠᤅᤣᤗᤠᤶᤒᤠ ᤁᤧᤘᤠ᤹ᤒᤠ ᤁᤧᤛ᤻ᤛᤠ᤺ᤴᤏᤣ ᤁᤧᤜᤡᤶ ᤁᤧᤎᤠ᤺ᤱ ᤁᤧᤍᤰᤐᤠ ᤁᤧᤈᤠᤒᤠ ᤐᤥᤱᤗᤥ॥”

᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤳᤋᤢᤀᤠᤱ ᤔᤧᤳᤋᤢ. “ᤋᤠᤱᤛᤠᤰᤐᤥ ᤀᤥᤔᤧᤳᤋᤧ᤹. ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤏᤡᤖᤧᤛᤠ᤹ᤖᤧᤛᤧ. ᤏᤡ᤺ᤵᤔᤠ ᤁᤧᤛᤢᤰᤋᤢᤛᤢᤒᤡ᥅ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤀᤠᤱ ᤂᤧᤶᤕᤠ᤺ᤰᤁᤣ ᤕᤖᤡᤰ ᤔᤧᤒᤥᤱᤗᤥ॥”

᥌ ᤜᤧᤰᤁᤩᤠᤱ ᤀᤒᤪᤠᤶᤔᤡᤸᤗᤧ ᤕᤜᤘᤣ ᤍᤠᤱᤒᤠᤴ ᤏᤛᤠ᤺ᤴ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢ॥

᥍ ᤕᤠᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤁᤴ ᤗᤠᤈᤣᤴ ᤂᤧᤏᤧ᤹ ᤜᤢᤰᤛᤢᤵᤔᤠᤔᤠᤖᤧ ᤗᤠᤃᤡ ᤁᤸᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤀᤢᤷ ᤗᤠᤶᤒᤠ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤀᤣᤖᤥ॥”

᥎ ᤁᤖ ᤀᤒᤪᤠᤶᤔᤡᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤧ. ᤁᤴ ᤀᤠᤱᤃᤠ᤹ᤀᤡᤴ ᤐᤥᤱ ᤑᤠ᤹ᤀᤠᤱ ᤀᤠᤰᤂᤣᤀᤠᤱ ᤏᤡᤱᤘᤠ᤹ ᤂᤥᤛᤢᤱᤒᤠᤒᤣ᥅”

᥏ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤗᤠᤃᤡ ᤋᤱᤒᤣ ᤛᤢᤶᤛᤡ ᤁᤧᤃᤧᤵᤔᤠ ᤁᤖ᤺ᤱ ᤐᤡᤵᤔᤠᤎᤡᤰ. ᤋᤱᤒᤣ ᤛᤢᤶᤛᤡ ᤁᤧᤃᤧᤵᤔᤠ ᤔᤧ᤺ᤴᤍᤔᤠ ᤌᤡᤰ. ᤋᤱᤒᤣ ᤛᤢᤶᤛᤡ ᤁᤧᤃᤧᤵᤐᤠ ᤌᤢ᤺ᤶᤒᤠᤎᤡᤰ. ᤐᤢᤳᤋᤢ᤺ᤰᤁᤣ ᤌᤡᤰ ᤜᤧᤰᤁᤩᤠᤱ ᤐᤧᤖᤘᤠᤛᤠ᤺ᤳ ᤌᤡᤰ ᤋᤠᤖᤧ᤹॥”

᥇᥆ ᤂᤢᤏᤧ᤹ ᤂᤧᤴ ᤌᤰᤛᤠᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤠᤸᤗᤥ ᤋᤠᤖᤢᤛᤡ. ᤜᤧᤰᤁᤩᤠᤱ ᤛᤧᤖᤢᤛᤡᤀᤠᤱ ᤁᤢᤗᤢᤶᤔᤥ ᤁᤢᤄᤧᤸᤗᤧᤰ ᤁᤢᤄᤧᤸᤗᤧᤰ ᤈᤥᤃᤢᤛᤡᤀᤠᤱ ᤋᤰ ᤔᤧᤔᤧᤳᤇᤡᤱᤗ ᤏᤧᤛ᤻ᤛᤢᤛᤡ॥ ᤁᤖ ᤐᤢᤜᤠ᤹ᤃ ᤜᤧᤰᤁᤣᤗ᤹ᤖᤡᤰ ᤁᤢᤄᤧᤸᤗᤧᤰ ᤁᤢᤄᤧᤸᤗᤧᤰ ᤔᤧᤈᤥᤃᤢᤴᤇᤡᤴ॥

᥇᥇ ᤜᤧᤰᤁᤩᤠᤱ ᤔᤢᤕᤠᤜᤠ᤹ ᤏᤢ ᤁᤡᤌᤜᤠ᤹ᤖᤧ ᤂᤧᤴ ᤁᤢᤛᤡᤘᤧᤳ ᤌᤰᤛᤠᤐᤢᤛᤠᤜᤠ᤹ ᤔᤧᤓᤳᤋᤢᤸᤗᤧ ᤀᤒᤪᤠᤶᤔᤡᤸᤗᤧ ᤂᤧᤱᤜᤠ᤹ ᤏᤠ᤺ᤳᤋᤢᤛᤡ॥

᥇᥈ ᤏᤠᤶ ᤌᤩᤧᤒᤣ᤺ᤸᤗᤧ ᤀᤒᤪᤠᤶᤔᤡᤴ ᤔᤢᤖᤢᤰᤂᤢᤖᤢᤰ ᤀᤡᤵᤛᤧᤗᤠᤛᤧ. ᤜᤧᤰᤁᤩᤠᤱ ᤔᤠᤰᤛᤡᤍᤡᤱᤁᤩᤠ᤺ᤐᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤂᤠᤍᤠᤶᤔᤠᤸᤗᤧ ᤂᤢᤏᤧ᤹ ᤛᤢ᤺ᤵᤋᤢ॥

᥇᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤶᤔᤡᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ ᤔᤣ᤺ᤶᤒᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤀᤥ ᤔᤧᤒᤣ᤺ᤰᤁᤠᤱ ᤔᤧᤕᤢᤱ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤂᤥᤛᤧ ᤕᤢᤰᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤥᤃ᤻ᤒᤠ ᤔᤧᤒᤥ᤺ᤱ. ᤜᤧᤰᤁᤩᤠᤱ ᤁᤡᤵ ᤗᤡᤛᤡ ᤋᤱᤒᤣ ᤌᤠᤖᤡᤰ ᤛᤠ᤹ᤖᤡᤰ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤋᤢᤛᤡᤖᤥ॥

᥇᥊ ᤁᤖ ᤂᤧᤱᤜᤠ᤹ ᤕᤥ᤺ᤰᤐᤠ ᤁᤧᤈᤥ᤺ᤰᤐᤠ ᤛᤢᤘᤠᤱᤜᤠ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤕᤠᤱᤛᤡ ᤂᤧᤱᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤕᤠᤱᤛᤠᤁᤢᤴᤎᤣᤏᤢ ᤔᤧᤗ᤺ᤴ ᤔᤧᤓᤧᤴᤗᤥ॥

᥇᥋ ᤁᤖ ᤂᤧᤏᤧ᤹ᤃ ᤁᤠᤵᤐᤥᤒᤠ ᤁᤧᤍᤢᤶᤗ ᤌᤠᤖᤡᤰ ᤁᤧᤜᤡᤱ॥ ᤜᤧᤰᤁᤩᤠᤱ ᤛᤏᤠᤖᤢᤱᤅᤥ ᤁᤧᤛᤡᤀᤠᤱ ᤁᤧᤶᤈᤡᤱᤗᤥ॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤡᤛᤡᤃᤣ᤺ᤰᤐᤠ ᤌᤠ᤺ᤰᤁᤥ ᤕᤠᤶᤔᤥ ᤁᤵᤔᤥ ᤔᤧᤏᤢ᤺ᤱ ᤔᤧᤓᤧᤴᤗᤥ. ᤌᤣᤀᤠᤱᤓᤧᤸᤗᤧ ᤀᤣᤔᤥᤖᤡᤜᤠ᤹ ᤛᤠ᤹ᤖᤡᤰ ᤁᤢ᤹ᤀᤡᤔᤧᤓᤧᤴᤏᤠᤱ ᤂᤢᤶᤍᤡᤱ ᤐᤡᤔᤠᤛᤡ ᤕᤧᤶ ᤔᤧᤱᤃᤧᤳᤋᤣ ᤌᤠᤖᤡᤰ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤏᤠ᤺ᤳᤋᤠᤛᤡᤱᤅᤡᤴ॥”

᥇᥍ ᤏᤠᤶ ᤌᤩᤧᤀᤠᤱ ᤂᤠᤎᤠᤔᤧᤸᤗᤧ ᤔᤡ᤺ᤰᤂᤢ᤹ ᤁᤧᤗ᤺ᤶᤒᤠᤖ ᤁᤧᤒᤵᤐᤠ ᤔᤡᤄᤠ᤺ᤱ ᤕᤠᤱᤔᤠ ᤌᤡᤰ ᤏᤢ ᤔᤡ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤋᤩᤠ᤺ᤸᤗᤥ᤺ᤳ ᤌᤡᤰ ᤛᤠᤈᤡ᤹ ᤗᤢᤶᤔᤥᤗᤠᤶ ᤗ᤺ᤴᤍᤧᤒᤣ॥

᥇᥎ ᤜᤠᤒᤠ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤶᤔᤡᤴᤏᤢ ᤀᤰᤂᤣ ᤐᤠ᤺ᤳᤋᤢᤖ ᤔᤠᤱᤜᤢᤵ ᤆᤥᤃᤢ. “ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤕᤢᤑᤪᤧᤋᤡᤛ᤻ ᤕᤱᤄᤱ ᤌᤠᤖᤡᤰᤐᤠ–

᥇᥏ ᤁᤧᤏᤡ. ᤁᤧᤏᤈ᤻ᤈᤡ. ᤁᤍ᤻ᤔᤥᤏᤡ.

᥈᥆ ᤜᤡᤳᤋᤡ. ᤐᤖᤡᤈ᤻ᤈᤡ. ᤖᤐᤠᤀᤡ.

᥈᥇ ᤀᤣᤔᤥᤖᤡ. ᤁᤏᤠᤏᤡ. ᤃᤡᤷᤃᤠᤛᤡ ᤜᤧᤰᤁᤩᤠᤱ ᤕᤒᤢᤛᤡᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤐᤡᤖᤢᤱᤛᤡᤱᤗᤥ॥”

ᤜᤠᤃᤠᤖ ᤏᤢ ᤀᤡᤛ᤻ᤔᤠᤀᤣᤗ

᥇᥌

ᤀᤒᤪᤠᤶᤔᤡᤸᤗᤧ ᤁᤢᤔᤣᤳ ᤛᤠᤖᤠᤀᤡᤗᤠᤶ ᤁᤢᤛ᤻ᤛᤠ ᤔᤧᤶᤒᤥ᤺ᤱᤅᤣ ᤘᤕᤧ॥ ᤁᤖ ᤜᤠᤃᤠᤖ ᤔᤡᤱ ᤁᤧᤘᤠ᤺ᤵᤔᤠ ᤛᤠᤖᤠᤀᤡᤸᤗᤧ ᤁᤢᤛᤧᤘᤠᤖᤥᤔᤠ ᤔᤡᤛᤪᤒᤠ ᤔᤧᤴᤇᤢᤔᤠᤎᤡᤰ ᤘᤕᤧ॥

᥈ ᤛᤠᤖᤠᤀᤡᤸᤗᤧ ᤀᤒᤪᤠᤶᤔᤡᤴ ᤔᤧᤳᤋᤢ. “ᤀᤥᤔᤧᤳᤋᤧ᤹ᤀᤥ. ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤛᤠᤔᤧᤱᤃᤵᤏᤠᤔᤠ ᤆᤥᤃᤠᤱᤅᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤛᤣᤘᤠᤖᤥᤔᤧᤴᤏᤢ ᤂᤧᤏᤧ᤹ ᤀᤡᤵᤛᤧ᤹. ᤜᤠᤃ ᤁᤠᤳᤋᤤ ᤂᤧᤸᤗᤥᤗᤠᤶ ᤀᤠᤱᤃᤠ᤹ ᤀᤠᤗᤠᤃᤡ ᤀᤅᤧ᤺ᤰᤘᤠ ᤘᤠ᤹ᤔᤠ ᤛᤢᤰᤐᤡ॥”

ᤛᤠᤖᤠᤀᤡᤸᤗᤧ ᤁᤢᤒᤠ᤺ᤴᤏᤡᤴ ᤀᤒᤪᤠᤶᤔᤡᤸᤗᤧ ᤂᤧᤵᤛᤢ॥

᥉ ᤀᤒᤪᤠᤶᤔᤡᤴ ᤁᤏᤠᤴ ᤗᤠᤈᤣ᤹ᤀᤥ ᤕᤢᤅᤧᤒᤠ ᤌᤡᤒᤥᤱ ᤋᤱᤒᤣ ᤁᤧᤖᤧᤀᤠᤱ ᤀᤣᤃᤠᤱ ᤁᤢᤔᤣᤳ ᤛᤠᤖᤠᤀᤡᤸᤗᤧ ᤁᤢᤕᤧᤶᤒᤠ ᤀᤒᤪᤠᤶᤔᤡᤴ ᤔᤡᤛᤪᤒᤠ ᤁᤢᤛᤣᤘᤠᤖᤠᤔᤠ ᤔᤧᤴᤇᤢᤔᤠ ᤜᤠᤃᤠᤖᤧᤴ ᤔᤣ᤺ᤳ ᤐᤡᤖᤢ॥

᥊ ᤜᤧᤰᤁᤩᤠᤱ ᤀᤒᤪᤠᤶᤔᤧᤴ ᤜᤠᤃᤠᤖᤧᤴᤏᤢ ᤀᤡᤵᤛᤧᤀᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ॥

ᤀᤠᤸᤗ ᤂᤧᤸᤗᤧ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤒᤠ ᤏᤡᤱᤘᤠ᤹ ᤂᤥᤛᤢ. ᤂᤧᤒᤩᤠᤱ ᤂᤧᤸᤗᤧ ᤁᤢᤴᤍᤠᤱᤔᤧᤴ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤜᤣ᤺ᤰᤋᤢ॥

᥋ ᤛᤠᤖᤠᤀᤡᤸᤗᤧ ᤀᤒᤪᤠᤶᤔᤡᤴ ᤔᤧᤳᤋᤢ. “ᤀᤠᤱᤃᤠ᤹ ᤋᤢᤔᤢᤱᤒᤠ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤂᤧᤏᤧ᤹ ᤁᤧᤈᤥᤃᤢᤸᤗᤧ ᤐᤥ᤺ᤰᤂᤧᤒᤠᤖᤥ॥ ᤀᤠᤱᤃᤠ᤹ ᤀᤠᤛᤣᤘᤠᤖᤥᤔᤠᤴ ᤂᤧᤏᤧ᤹ ᤁᤧᤓᤰᤌᤢᤱᤅᤥ ᤐᤡᤏᤧ. ᤜᤧᤰᤁᤩᤠᤱ ᤂᤧᤱ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤏᤢ ᤔᤧ᤺ᤴᤏᤧ ᤀᤠᤱᤃᤠ᤹ ᤆᤡ᤺ᤵᤔᤠ ᤜᤣ᤺ᤰᤋᤠᤱ॥ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤂᤠᤛᤧᤴ ᤀᤠᤈᤥ᤺ᤰᤛᤡ ᤀᤠᤒᤡᤛᤡᤖ॥”

᥌ ᤁᤖ ᤀᤒᤪᤠᤶᤔᤡᤸᤗᤧ ᤛᤠᤖᤠᤀᤡᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤛᤣᤘᤠᤖᤥᤔᤠᤴ ᤂᤧᤏᤧ᤹ ᤁᤧᤜᤢᤰᤁᤥᤀᤣ ᤘᤠ᤹॥ ᤂᤧᤏᤧ᤹ ᤂᤧᤴ ᤌᤣ ᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢ ᤜᤧᤰᤁᤣᤀᤣ ᤆᤥᤃᤧ᤹॥” ᤂᤧᤒᤩᤠᤱ ᤛᤠᤖᤠᤀᤡᤸᤗᤧ ᤂᤧᤴ ᤋᤠᤵᤑᤧ᤺ᤸᤗᤡᤰ ᤔᤧᤵᤔᤠ ᤜᤣ᤺ᤰᤋᤢ. ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ᤀᤥᤗᤠᤶ ᤂᤧᤳᤇᤡᤱᤅᤠᤱ ᤐᤣ॥

᥍ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤢᤖ ᤗᤧᤵᤔᤠᤱ ᤁᤧᤒᤣ᤺ᤰᤐᤠ ᤗᤠᤶᤔᤥᤒᤠ ᤘᤒᤢᤴᤍᤠᤰᤁᤡᤸᤗᤧ ᤁᤢᤒᤣᤛᤠᤱ ᤂᤧᤴ ᤋᤢᤔᤢ॥

᥎ ᤜᤧᤰᤁᤩᤠᤱ ᤂᤧᤸᤗᤧ ᤛᤧ᤺ᤴᤍᤥᤛᤢ. “ᤛᤠᤖᤠᤀᤡᤸᤗᤧ ᤁᤢᤛᤣᤘᤠᤖᤥᤔᤠ ᤜᤠᤃᤠᤖᤣ. ᤀᤠᤳᤋᤠᤴᤗᤠᤶ ᤁᤧᤍᤩᤧ ᤜᤧᤰᤁᤩᤠᤱ ᤀᤠᤳᤋᤠᤴ ᤁᤧᤒᤣ᤺ᤰᤐᤠᤒᤣ᥅”

ᤂᤧᤸᤗᤧ ᤔᤧᤳᤋᤢ. “ᤀᤠᤴᤍᤠᤱᤔᤠ ᤛᤠᤖᤠᤀᤡᤗᤠᤶ ᤂᤧᤳᤇᤡᤱᤅᤠᤖ ᤐᤳᤋᤠᤒᤠᤖᤥ॥”

᥏ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤂᤧᤴ ᤔᤧᤳᤋᤢ. “ᤁᤧᤴᤍᤠᤱᤔᤠᤸᤗᤥ ᤏᤢ᤺ᤰᤂᤧᤀᤠᤱ ᤐᤣᤃᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤢᤰᤁᤥᤀᤣ ᤘᤕᤧ᤹॥”

᥇᥆ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤂᤧᤴ ᤕᤠᤶᤔᤥ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤢᤀᤡᤍᤠᤱᤛᤠᤜᤠ᤹ ᤏᤡ᤺ᤵᤔᤠᤀᤣ ᤛᤢᤰᤔᤧᤴᤍᤧᤳᤋᤣ ᤌᤠᤖᤡᤰ ᤕᤖᤡᤰ ᤑᤥᤛᤢᤱᤛᤡᤱ॥”

᥇᥇ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤂᤧᤴ ᤔᤧᤳᤋᤢ.

“ᤂᤧᤏᤧ᤹ ᤔᤧᤴᤇᤢᤰᤔᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤧᤃᤳᤋᤢᤖᤥ॥

ᤂᤧᤏᤧ᤹ ᤂᤧᤸᤗᤧ ᤁᤢᤔᤡᤱ ᤀᤡᤛ᤻ᤔᤠᤀᤣᤗa ᤘᤠ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤍᤢᤰᤂᤣ᤺ᤴ ᤂᤧᤵᤛᤢᤀᤠᤱ ᤘᤠ᤹ᤖᤥ॥

᥇᥈ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤀᤥ ᤂᤧᤴ ᤋᤠᤶᤓᤢᤱ ᤀᤍᤱ ᤜᤧᤰᤋᤱᤒᤠ ᤐᤥ᤺ᤱᤗᤥ.

ᤂᤧᤸᤗᤧ ᤁᤢᤜᤢᤰᤁᤡᤴ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤗᤥ

ᤜᤧᤰᤁᤩᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤜᤢᤰᤁᤡᤴ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤧᤓᤥ᤺ᤰᤂᤢᤖᤥ॥

ᤂᤧᤴ ᤁᤧᤖᤧᤰ ᤁᤢᤃᤠ᤹ᤀᤡᤜᤠ᤹ᤀᤥ ᤔᤧᤴᤍᤱᤔᤏᤠᤒᤠ ᤐᤥ᤺ᤱᤅᤠᤱ ᤘᤠ᤹ᤃᤴᤗᤥ॥”

᥇᥉ ᤜᤠᤃᤠᤖᤧᤸᤗᤧ ᤂᤢᤏᤧ᤹ᤏᤢ ᤋᤠ᤹ᤁᤧᤈᤧᤱᤒᤠ ᤕᤜᤘᤣ ᤍᤠᤱᤒᤠᤴ ᤀᤰᤋᤱᤒᤠ ᤔᤡᤱ ᤐᤡᤖᤢ. “ᤂᤧᤏᤧ᤹ᤀᤣ ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤡᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥” ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤕᤠᤵᤔᤡ ᤁᤶᤒᤪᤠᤱ ᤁᤧᤔᤧᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤏᤡᤛᤢᤱᤗᤥ॥”

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤘᤒᤠᤰᤁᤡᤸᤗᤧ ᤁᤢᤔᤡᤱ ᤒᤣᤀᤖ ᤗᤜᤠᤀᤡ ᤖᤥᤀᤡ ᤔᤧᤕᤢᤰᤂᤢ॥ ᤂᤧᤴ ᤀᤠᤸᤗᤥᤛᤠᤱ ᤁᤠᤍᤣᤛ᤻ ᤏᤢ ᤒᤣᤖᤣᤍᤖᤧ ᤁᤢᤗᤢᤶᤔᤥ ᤏᤧᤖᤥ॥

᥇᥋ ᤜᤧᤰᤁᤩᤠᤱ ᤜᤠᤃᤠᤖᤧᤸᤗᤧ ᤀᤒᤪᤠᤶᤔᤡᤴ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ ᤐᤡᤖᤢ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤳᤋᤢᤒᤠ ᤀᤅᤧ᤺ᤰᤘᤠᤴ ᤀᤒᤪᤠᤶᤔᤡᤸᤗᤧ ᤀᤡᤛ᤻ᤔᤠᤀᤣᤗ ᤔᤡᤱ ᤘᤠ᤺ᤳᤋᤢ॥

᥇᥌ ᤜᤠᤃᤠᤖᤧᤸᤗᤧ ᤀᤡᤛ᤻ᤔᤠᤀᤣᤗᤧᤴ ᤁᤳᤋᤢᤸᤗᤧ ᤀᤒᤪᤠᤶᤔᤡᤴ ᤕᤧᤵᤐᤥ᤺ᤱᤅᤠᤱ ᤋᤢᤰᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

a 

᥇᥌:᥇᥇ ᤀᤡᤛ᤻ᤔᤠᤀᤣᤗ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢ” ᤐᤥᤱ᤹॥

ᤜᤷᤍᤥ ᤜᤧᤰᤔᤠ ᤔᤠᤱᤜᤢᤵ

᥇᥍

ᤀᤒᤪᤠᤶᤔᤡᤴ ᤑᤠᤱᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤁᤧᤖᤧᤸᤗᤧ. ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤀᤠᤱᤃᤠ᤹ ᤀᤠᤍᤃᤠᤱ ᤗᤠᤱᤄᤣᤃᤧ᤹. ᤜᤧᤰᤁᤩᤠᤱ ᤑᤥᤋᤩᤠ ᤔᤣ᤺ᤴᤏᤣ ᤘᤕᤧ᤹ᤀᤥ॥

᥈ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤔᤠᤱᤜᤢᤵ ᤆᤥᤃᤢᤱ. ᤜᤧᤰᤁᤩᤠᤱ ᤕᤖᤡᤰ ᤔᤢᤀᤡᤍᤠᤱᤛᤠᤜᤠ᤹ ᤐᤡᤏᤧ॥”

᥉ ᤂᤧᤒᤩᤠᤱ ᤀᤒᤪᤠᤶᤔᤧᤴ ᤛᤠᤶᤒᤥ᤺ᤴ ᤜᤒᤳ ᤑᤴᤇᤡᤱ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤢ.

᥊ “ᤀᤠᤱᤃᤠ᤹ ᤂᤧᤏᤧ᤹ᤏᤢ ᤁᤴ ᤔᤠᤱᤜᤢᤵᤐᤡᤴ ᤆᤥᤃᤢᤱ᤹॥ ᤂᤧᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤁᤧᤒᤥ᤺ᤱᤗᤥ॥

᥋ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤁᤧᤔᤡᤱ ᤀᤒᤪᤠᤔ ᤔᤣ᤺ᤴ ᤁᤖ ᤀᤒᤪᤠᤜᤠᤔa ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤆᤥ᤺ᤰᤏᤧᤖᤥ॥

᥌ ᤀᤠᤱᤃᤠ᤹ ᤂᤧᤏᤧ᤹ ᤀᤠᤳᤋᤧᤳᤋᤡ ᤕᤖᤡᤰ ᤁᤧᤒᤥ᤺ᤴ ᤁᤧᤎᤧ᤹ᤖ ᤕᤠ᤺ᤴᤏᤧ॥ ᤜᤧᤰᤁᤩᤠᤱ ᤂᤧᤏᤧ᤹ᤗᤠᤶᤒᤠ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱ ᤆᤥᤃᤢᤱᤛᤡᤱ. ᤂᤧᤏᤧ᤹ᤗᤠᤶᤔᤧ ᤜᤠᤱᤜᤠ᤹ ᤔᤧᤒᤥ᤺ᤱᤗᤥ॥

᥍ “ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤀᤣᤃᤠᤱ ᤋᤠ᤺ᤴᤍᤡ ᤁᤧᤒᤥᤱᤒᤠ ᤁᤧᤔᤢᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠᤒᤠᤸᤗᤧ ᤆᤥᤃᤢᤸᤗᤧ ᤀᤠᤔᤠᤱᤜᤢᤵᤐᤡᤴ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢ ᤂᤧᤏᤧ᤹ ᤁᤧᤀᤣᤃᤠᤱᤒᤠ ᤁᤧᤔᤢᤀᤡᤍᤠᤱᤛᤠᤜᤠ᤹ ᤗᤢᤶᤔᤥ ᤛᤍᤠᤍᤡᤱ ᤕᤢᤰᤂᤢᤱᤗᤥ॥

᥎ ᤂᤧᤏᤧ᤹ ᤘᤧᤵᤔᤡᤒᤠ ᤁᤧᤕᤢᤱᤒᤠ ᤁᤴ ᤁᤧᤖᤧᤰ ᤁᤏᤠᤏ ᤗᤠᤈᤣᤴ ᤂᤧᤏᤧ᤹ ᤏᤢ ᤋᤠ᤺ᤴᤍᤡᤒᤠ ᤁᤧᤔᤢᤀᤡᤍᤠᤱᤛᤠᤜᤠ᤹ᤖᤧ ᤕᤢᤰ ᤔᤧᤈᤥᤃᤢᤖ ᤑᤠ᤹ᤀᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤐᤡᤏᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤀᤠᤖᤥ॥”

᥏ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤔᤠᤱᤜᤢᤵᤐᤡᤴ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢᤖ ᤐᤥ᤺ᤱ. ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤀᤣᤃᤠᤱᤒᤠ ᤁᤧᤔᤢᤀᤡᤍᤠᤱᤛᤠᤜᤠ᤹ᤖᤧ ᤌᤠ᤺ᤰᤌᤠ᤺ᤰ ᤌᤠᤖᤡᤰ ᤀᤠᤔᤠᤱᤜᤢᤵᤐᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗ ᤐᤥ᤺ᤱ॥

᥇᥆ ᤀᤠᤱᤃᤠ᤹ ᤏᤢ ᤂᤧᤏᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤀᤣᤃᤠᤱᤒᤠ ᤁᤧᤔᤢᤀᤡᤍᤠᤛᤠᤜᤠ᤹ ᤗᤢᤶᤔᤥ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤒᤥᤱᤒᤠ ᤀᤠᤔᤠᤱᤜᤢᤵᤐᤡᤴ ᤜᤠᤒᤠ ᤁᤴᤗᤥ. ᤂᤡᤏᤡ᤹ ᤗᤢᤶᤔᤥ ᤁᤧᤖᤧᤰ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤜᤷᤍᤥ ᤜᤧᤰᤔᤠ ᤐᤥ᤺ᤱᤗᤥ॥

᥇᥇ ᤂᤡᤏᤡ᤹ ᤜᤷᤍᤥ ᤁᤧᤜᤧᤃᤢᤶᤗ ᤐᤥ᤺ᤱ॥ ᤀᤠᤱᤃᤠ᤹ ᤏᤢ ᤂᤡᤏᤡ᤹ ᤗᤢᤶᤔᤥ ᤁᤧᤒᤥᤱᤒᤠ ᤔᤠᤱᤜᤢᤵᤐᤡᤸᤗᤧ ᤔᤡᤰᤛᤣᤴ ᤜᤠᤒᤠ ᤁᤴ ᤐᤥᤱᤗᤥ॥

᥇᥈ ᤋᤠ᤺ᤴᤍᤡ ᤁᤧᤍᤠᤒᤠ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤕᤧᤶᤒᤡᤳᤇᤠᤛᤠ ᤘᤠ᤹ᤒᤠ ᤕᤧᤳᤇᤡ ᤕᤧᤴ ᤁᤧᤳᤋᤡᤸᤗᤧ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤛᤡᤖ ᤐᤥ᤺ᤱ॥ ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤶᤔᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤂᤡᤏᤡ᤹ ᤛᤠᤛᤡ ᤔᤧ᤺ᤴᤇᤡᤛᤠᤱ. ᤘᤣ᤹ ᤗᤠᤈᤣ᤹ᤗᤠᤶ ᤀᤡᤱᤔᤏᤠ ᤋᤠ᤺ᤵᤏᤠᤛᤡᤒᤠ ᤛᤣᤘᤠᤖᤥᤒᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ᤀᤠᤱ ᤛᤠᤔᤧᤘᤠ᤺ᤴᤇᤡᤱᤒᤠ ᤀᤣᤃᤠᤱ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤛᤡᤖ ᤐᤥ᤺ᤱ॥

᥇᥉ ᤁᤧᤜᤡᤶᤔᤥ ᤛᤠᤃᤧᤘᤠ᤺ᤴᤇᤡᤱᤒᤠᤛᤠᤱ ᤁᤢᤔᤧᤴ ᤜᤢᤱᤔᤏᤠᤀᤠᤱ ᤀᤡᤱᤔᤏᤠ ᤋᤠ᤺ᤵᤔᤏᤠᤒᤠᤛᤠᤱ ᤜᤷᤍᤥ ᤜᤧᤰᤔᤠ ᤐᤡᤔᤠ ᤐᤥ᤺ᤱ॥ ᤀᤰᤂᤣᤗ᤹ᤖᤡᤰ ᤀᤠᤔᤠᤱᤜᤢᤵᤐᤡᤴ ᤂᤡᤏᤡ᤹ ᤏᤠᤛᤡᤃᤧᤴ ᤌᤰᤁᤥ ᤌᤠ᤺ᤰᤌᤠ᤺ᤰᤁᤥ ᤋᤠ᤺ᤴᤍᤡ ᤌᤠᤖᤡᤰ ᤘᤠ᤹ᤖᤖᤥ॥

᥇᥊ ᤜᤷᤍᤥ ᤔᤧᤴᤜᤧᤰᤁᤣᤒᤠ ᤕᤧᤶᤒᤡᤳᤇᤠ ᤛᤠ᤺ᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥ ᤂᤧᤸᤗᤧ ᤀᤠᤔᤠᤱᤜᤢᤵᤐᤡᤴ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤘᤠ᤹॥”

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤧᤴ ᤕᤠᤶᤔᤥ ᤔᤧᤳᤋᤢ. “ᤔᤧᤸᤗᤡᤱᤃᤧᤴ ᤁᤧᤔᤣ᤺ᤳ ᤛᤠᤖᤠᤀᤡᤴ ᤀᤠᤸᤗᤀᤠᤱᤎᤥ ᤛᤠᤖᤠᤀᤡ ᤔᤧᤔᤧᤳᤋᤧᤴᤏᤧ᤹. ᤁᤖ ᤂᤧᤸᤗᤧ ᤁᤢᤔᤡᤱ ᤛᤠᤖᤠ ᤐᤥᤱᤗᤥ॥

᥇᥌ ᤀᤠᤱᤃᤠ᤹ ᤂᤧᤴ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤱ. ᤜᤧᤰᤁᤩᤠᤱ ᤛᤧᤰᤂᤠᤀᤣ ᤂᤢᤏᤧ᤹ᤗᤠᤶ ᤂᤧᤏᤧ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤐᤡᤏᤧ॥ ᤀᤠᤱᤃᤠ᤹ ᤛᤠᤖᤠ᤺ᤴ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤱ. ᤜᤧᤰᤁᤩᤠᤱ ᤂᤧᤴ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠ ᤐᤥ᤺ᤱ॥ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ ᤂᤢᤏᤧ᤹ᤗᤠᤶ ᤔᤧᤗ᤺ᤴᤗᤥ॥”

᥇᥍ ᤜᤧᤰᤁᤣ᤺ᤸᤗᤧ ᤀᤒᤪᤠᤜᤠᤶᤔᤧᤴ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤁᤢᤏᤡᤱᤘᤠ᤹ᤀᤥ ᤀᤣᤖᤧᤖ ᤐᤠ᤺ᤳᤋᤢ. “ᤁᤡᤵ ᤌᤡᤰ ᤋᤱᤒᤣ ᤁᤧᤃᤧᤵᤐᤧᤸᤗᤧᤀᤠᤱ ᤛᤠ ᤁᤳᤋᤢᤒᤡ᥅ ᤑᤠᤱᤒᤥᤱ ᤋᤱᤒᤣ ᤁᤧᤃᤧᤵᤔᤠ ᤛᤠᤖᤠ᤺ᤸᤗᤧb ᤛᤠ ᤁᤳᤋᤢᤒᤡ᥅”

᥇᥎ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤀᤡᤛ᤻ᤔᤠᤀᤣᤸᤗᤧᤴᤏᤧ ᤁᤧᤜᤠᤱᤘᤠ ᤔᤢ᤹ᤀᤡᤀᤥ ᤜᤡᤱᤅᤡᤸᤗᤧᤃ ᤏᤢᤒᤠ ᤐᤥᤱᤗᤥ॥”

᥇᥏ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤅᤧᤸᤗᤧ ᤔᤧᤳᤋᤢ. “ᤀᤥᤒᤧ. ᤁᤖ ᤂᤧᤏᤧ᤹ ᤔᤧᤸᤗᤡᤱᤃᤧᤴ ᤁᤧᤔᤣ᤺ᤳ ᤛᤠᤖᤠ᤺ᤸᤗᤧᤀᤣ ᤂᤧᤏᤧ᤹ ᤁᤧᤗᤠᤃᤡ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ ᤁᤧᤒᤡ. ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤴ ᤀᤡᤛᤠᤜᤠᤰc ᤔᤡᤱ ᤁᤧᤘᤠ᤺ᤳᤋᤢᤖᤥ॥ ᤀᤠᤱᤃᤠ᤹ ᤂᤧᤴᤏᤢ ᤜᤧᤰᤁᤩᤠᤱ ᤂᤧᤴ ᤕᤠᤱᤛᤡ ᤁᤧᤒᤥᤱᤒᤠ ᤂᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤏᤢ ᤛᤍᤠᤍᤡᤱᤗᤧ ᤗᤠᤃᤡ ᤔᤠᤱᤜᤢᤵ ᤆᤥᤃᤢᤱ॥

᥈᥆ ᤜᤧᤰᤁᤩᤠᤱ ᤀᤡᤛ᤻ᤔᤠᤀᤣᤗᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤁᤧᤒᤣᤗᤡᤴ ᤂᤧᤵᤛᤢᤱ॥ ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤧᤴ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤀᤠᤳᤋᤡ ᤀᤠᤳᤋᤡ ᤕᤖᤡᤰ ᤐᤥ᤺ᤴᤌᤧ᤹ᤖ ᤕᤠ᤺ᤴᤍᤢᤱ᤹॥ ᤂᤧᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤐᤥ᤺ᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴᤗᤠᤶᤒᤠ ᤗᤳᤇᤠ ᤕᤶᤒᤠ ᤛᤢᤘᤠᤱ ᤆᤥᤃᤢᤱᤛᤡᤱ᤹॥

᥈᥇ ᤁᤖ ᤀᤠᤱᤃᤠ᤹ ᤀᤡᤛᤠᤜᤠᤰᤁᤧᤴᤏᤢᤀᤣ ᤔᤠᤱᤜᤢᤵ ᤆᤥᤃᤢᤱᤗᤥ. ᤂᤧᤱᤃ ᤀᤠᤳᤏᤧᤶᤔᤠ ᤜᤠᤒᤠ ᤁᤴ ᤕᤧᤶᤔᤥ ᤛᤠᤖᤠ᤺ᤸᤗᤧ ᤛᤠ ᤁᤳᤋᤢᤖᤥ॥”

᥈᥈ ᤀᤒᤪᤠᤜᤠᤶᤔᤡᤴᤏᤢ ᤋᤠ᤹ᤈᤧᤱᤔᤠ ᤛᤢᤖᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤄᤧᤖᤧᤖᤥ॥

᥈᥉ ᤀᤒᤪᤠᤜᤠᤶᤔᤧᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤸᤗᤧᤴ ᤜᤧᤰᤁᤩᤠᤱ ᤁᤢᤜᤡᤶᤔᤥ ᤁᤧᤘᤠ᤹ᤒᤠ ᤏᤢ ᤁᤢᤔᤧᤴ ᤜᤢᤅᤢᤀᤠᤱ ᤀᤡᤅᤢᤛᤡᤒᤠ. ᤛᤧᤘᤠᤖᤥᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤛᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢᤒᤠ ᤀᤡᤛᤡ᤺ᤰ ᤜᤠᤒᤠ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤷᤍᤥ ᤜᤧᤃᤢ ᤐᤡᤖᤢᤛᤡ॥

᥈᥊ ᤀᤒᤪᤠᤜᤠᤶᤔᤡᤴ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤸᤗᤧ ᤂᤢᤏᤧ᤹ ᤑᤠᤱᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥈᥋ ᤜᤧᤰᤁᤩᤠᤱ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤸᤗᤧᤴ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤸᤗᤧ ᤂᤧᤴ ᤌᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥈᥌ ᤀᤒᤪᤠᤜᤠᤶᤔᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤸᤗᤧᤴ ᤌᤡᤰᤕᤠ᤺ᤴᤗᤧ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤛᤡᤀᤠᤱ ᤘᤕᤧ॥

᥈᥍ ᤂᤢᤏᤧ᤹ ᤁᤢᤜᤡᤶᤔᤥ ᤁᤧᤘᤠ᤹ᤒᤠ ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤗᤠᤶ ᤀᤡᤅᤢ ᤋᤠᤖᤢᤛᤡᤒᤠ ᤁᤧᤖᤧᤰ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧᤴ ᤂᤢᤏᤧ᤹ᤏᤢ ᤛᤥᤛᤥᤖᤡᤰ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤛᤡ॥

a 

᥇᥍:᥋ ᤀᤒᤪᤠᤜᤠᤔ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤧᤒᤠ” ᤐᤠ᤺ᤵᤔᤏᤠᤒᤠ ᤜᤧᤰᤁᤣ ᤂᤧᤶᤍᤧᤳ॥

b 

᥇᥍:᥇᥍ ᤛᤠᤖᤠ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤜᤠᤱᤛᤠᤔᤠ” ᤐᤥᤱ᤹॥

c 

᥇᥍:᥇᥏ ᤀᤡᤛᤠᤜᤠᤰ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤂᤢᤏᤧ᤹ ᤀᤣ᤺ᤳ” ᤐᤥᤱ᤹॥

ᤀᤒᤪᤠᤜᤠᤶᤔᤡᤸᤗᤧ ᤁᤢᤛ᤻ᤛᤠ ᤐᤥᤱ ᤁᤧᤗ᤹ᤒᤠ ᤔᤠᤱᤜᤢᤵ

᥇᥎

ᤗᤧᤴᤍᤡᤰ ᤏᤠᤶᤛᤧ᤺ᤰᤋᤧᤸᤗᤧ ᤔᤔᤪᤧᤒᤠ ᤕᤶᤒᤠ ᤕᤜᤡᤒᤠ ᤛᤡᤱᤒᤢᤱᤜᤠ᤹ᤖᤧ ᤁᤢᤒᤣᤛᤠᤱᤒᤠ ᤀᤠᤒᤠᤅᤧ ᤁᤢᤛᤠ᤺ᤱᤃᤠ ᤜᤡᤶᤔᤡᤸᤗᤧ ᤗᤠᤶᤎᤣ᤺ᤵᤐᤢᤱᤅᤥ ᤀᤒᤪᤠᤜᤠᤶᤔᤡᤴ ᤕᤢᤅᤧᤃᤖᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱ॥

᥈ ᤀᤒᤪᤠᤜᤠᤶᤔᤡᤴ ᤀᤰᤂᤣ ᤀᤥᤔᤕᤧᤸᤗᤧ ᤂᤢᤏᤧ᤹ ᤁᤢᤒᤣᤛᤠᤱ ᤛᤢᤶᤛᤡ ᤔᤏᤠᤜᤠ᤹ ᤔᤧᤕᤧᤒᤧᤒᤠ ᤏᤡᤛᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤛᤠ᤺ᤱᤃᤠᤜᤡᤶ ᤗᤠᤶᤎᤣ᤺ᤵᤐᤥᤗᤠᤶ ᤂᤢᤴᤇᤡ᤹ ᤐᤠ᤺ᤴᤇᤠ᤺ᤳᤇᤧ ᤗᤥ᤺ᤰᤋᤧ ᤐᤣ. ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤌᤠᤖᤡᤰ ᤛᤠᤶᤒᤥ᤺ᤴ ᤑᤴᤇᤡᤱ॥

᥉ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤠᤍᤠᤱᤒᤠᤛᤣ ᤀᤠᤱᤃᤠ᤹ ᤂᤧᤏᤡ᤹ ᤕᤠᤵᤔᤡ ᤗᤢᤱᤔᤠ ᤁᤧᤍᤢᤰᤏᤣ ᤑᤠᤃᤪ ᤀᤠᤜᤡᤶᤔᤥ ᤔᤧᤴᤕᤢᤱᤀᤣᤃ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ॥ ᤂᤡᤏᤡ᤹ ᤛᤣᤘᤠ ᤆᤥ᤺ᤰᤛᤧ ᤁᤵᤔᤥ ᤘᤠ᤹ᤀᤠᤖᤥ॥

᥊ ᤀᤠᤱᤃᤠ᤹ ᤆᤫᤠ᤺ᤳᤆᤡ ᤑᤧᤳᤋᤢᤱ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤱ ᤘᤠᤜᤵᤋᤧᤶᤔᤧ᤹. ᤜᤧᤰᤁᤩᤠᤱ ᤜᤠᤒᤠ ᤁᤴ ᤛᤡᤱᤒᤢᤱᤅᤡᤸᤗᤧ ᤁᤢᤛᤡ᤺ᤰᤋᤥ ᤏᤠ᤺ᤶᤛᤡᤱᤅᤠᤶᤔᤧ᤹ᤀᤥ॥

᥋ ᤀᤠᤸᤗ ᤂᤧᤏᤡ᤹ ᤛᤧᤘᤠᤖᤥᤒᤠᤸᤗᤧ ᤁᤢᤜᤡᤶᤔᤥ ᤁᤧᤍᤩᤧ᤹ᤀᤡ ᤀᤠᤱᤃᤠ᤹ ᤔᤡᤛᤠᤰ ᤁᤢᤈᤠᤈᤡ᤹ ᤜᤢ᤹ᤏᤡᤱ ᤂᤧᤸᤗᤧ ᤂᤡᤏᤡ᤹ ᤗᤠᤶᤍᤡ᤺ᤰᤁᤥ ᤌᤢᤶ ᤁᤧᤒᤡᤖᤡ᤹॥”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤀᤡᤛᤡ᤺ᤰ ᤆᤥᤃᤧ᤹ᤀᤥ॥”

᥌ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤴ ᤆᤠᤳᤋᤧᤖ ᤛᤠ᤺ᤱᤃᤠᤜᤡᤶᤔᤥ ᤐᤣᤀᤠᤱ ᤛᤠᤖᤠ᤺ᤴ ᤔᤧᤳᤋᤢ. “ᤜᤠᤖᤠ ᤑᤥᤗᤰ ᤅᤠᤛᤡ ᤕᤠᤖᤡᤰ ᤏᤢᤒᤠ ᤛᤡ ᤑᤣ᤹ᤖᤢᤶ ᤛ᤹ᤖᤧᤀᤠᤱ ᤂᤖᤧ᤺ᤱ ᤗᤧ᤺ᤰᤂᤧ᤹॥”

᥍ ᤀᤒᤪᤠᤜᤠᤶᤔᤡᤱᤃ ᤐᤡᤳᤗᤢᤵᤐᤥ ᤗᤥ᤺ᤰᤋᤧ ᤐᤧᤀᤠᤱ ᤘᤖᤢᤵᤗᤢᤵᤐᤠ ᤏᤢᤒᤠ ᤐᤡᤳᤛᤠᤳ ᤌᤡᤰ ᤛᤣᤃᤢᤑᤧᤳᤋᤢᤀᤠᤱ ᤁᤢᤛᤣᤘᤠᤖᤠᤒᤠᤴ ᤐᤡᤖᤢ. ᤜᤧᤰᤁᤩᤠᤱ ᤂᤧᤴ ᤛᤧᤘᤠᤖᤥᤒᤧᤸᤗᤧ ᤛᤵᤑᤠᤖᤧᤛᤠ ᤛᤧᤖᤢ ᤆᤥᤃᤢᤀᤠᤱ ᤌᤥ᤺ᤰᤋᤢ॥

᥎ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤠᤰ ᤏᤢᤍᤠᤰᤘᤠ ᤏᤢ ᤐᤡᤳᤏᤢ ᤜᤧᤰᤁᤩᤠᤱ ᤌᤥ᤺ᤰᤔᤏᤠᤒᤠ ᤐᤡᤳᤇᤠ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤢᤰᤛᤢ ᤐᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤆᤠᤔᤠ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤂᤢᤴᤇᤡ᤹ ᤐᤣᤛᤠᤱ ᤛᤡᤱᤒᤢᤱᤎᤡᤰᤗᤧ ᤁᤢᤒᤢᤱᤅᤥ ᤕᤧᤒᤧ॥

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤧ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤁᤧᤔᤣ᤺ᤳ ᤛᤠᤖᤠ᤺ᤴ ᤀᤠᤳᤋᤠᤴ ᤘᤠ᤹ᤒᤣ᥅”

ᤂᤢᤏᤧ᤹ ᤔᤧᤳᤋᤢᤛᤡ. “ᤂᤢᤏᤧ᤹ᤃ ᤛᤠ᤺ᤱᤃᤠᤜᤡᤶᤔᤥ ᤘᤠ᤹ᤖᤥ॥”

᥇᥆ ᤂᤧᤒᤩᤠᤱ ᤂᤧᤱᤜᤠ᤹ᤀᤥ ᤌᤡᤰᤐᤠᤖᤧ ᤔᤧᤳᤋᤢ. “ᤀᤠᤳᤏᤡᤶᤔᤠ ᤜᤠᤒᤠ ᤁᤴ ᤕᤧᤶᤔᤥ ᤀᤠᤱᤃᤠ᤹ ᤛᤧᤰᤂᤠᤛᤠᤱ ᤂᤧᤏᤧ᤹ᤀᤥ ᤏᤢ᤺ᤱᤀᤠ ᤋᤠᤀᤠ. ᤜᤧᤰᤁᤩᤠᤱ ᤀᤥᤔᤳᤋᤧ᤹ᤀᤥ. ᤁᤧᤔᤣ᤺ᤳ ᤛᤠᤖᤠ᤺ᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤖᤥ॥”

ᤛᤠᤖᤠ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤥᤏᤢ ᤂᤧᤵᤛᤢᤖ ᤕᤢᤅᤧ॥

᥇᥇ ᤀᤒᤪᤠᤜᤠᤔ ᤏᤢ ᤛᤠᤖᤠ᤺ᤴ ᤛᤠ᤹ᤖᤡᤰ ᤁᤠᤵᤐᤥᤒᤠ ᤁᤠᤵᤔᤥᤔᤠ ᤋᤢᤶᤛᤧᤳᤇᤡᤀᤠᤱ ᤘᤕᤧᤛᤡ. ᤜᤧᤰᤁᤩᤠᤱ ᤛᤠᤖᤠ᤺ᤱᤃ ᤛᤠᤃᤵᤔᤠᤖᤧ ᤗᤠᤃᤡ ᤁᤢᤜᤵᤛᤡᤱᤔᤠᤀᤠᤱ ᤔᤕᤧᤒᤣᤀᤠᤱ ᤘᤕᤧ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤖᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤀᤠᤒᤠᤅᤣ ᤀᤣᤖᤧ. “ᤀᤠᤱᤃᤠ᤹ ᤜᤧᤰᤋᤱᤔᤠ ᤁᤠᤵᤔᤥᤔᤠ ᤁᤧᤍᤢᤶᤔᤠᤸᤗᤧ ᤀᤠᤰᤂᤣᤀᤠᤱ ᤛᤠᤃᤵᤔᤠ ᤛᤢᤰᤋᤢᤱᤒᤠᤒᤣ᥅ ᤜᤧᤰᤁᤩᤠᤱ ᤀᤠᤕᤧᤶᤒᤠ᤺ᤴᤏᤠᤱ ᤁᤠᤵᤐᤥᤒᤠ ᤋᤢᤶᤛᤧᤒᤣᤀᤠᤱ ᤘᤠ᤹. ᤁᤴ ᤐᤠ᤺ᤴᤏᤥ ᤌᤣ ᤀᤠᤱᤃᤠ᤹ ᤛ᤺ᤵᤔᤠ ᤂᤥᤀᤠᤒᤡ᥅”

᥇᥉ ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤜᤠᤶᤔᤡᤴ ᤔᤧᤳᤋᤢ. “‘ᤀᤠᤃᤠᤵᤔᤢ ᤋᤢᤶᤔᤥᤀᤠᤱ ᤛᤠᤃᤳᤋᤢᤱᤒᤠᤒᤡ’ ᤐᤠ᤺ᤳᤋᤢᤖ ᤌᤣᤀᤠᤱ ᤛᤠᤖᤠ᤺ᤴ ᤀᤣᤖᤧᤒᤠᤒᤣ᥅

᥇᥊ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤐᤥᤱᤔᤠ ᤔᤧᤴᤇᤢᤰᤔᤏᤠᤒᤠ ᤐᤠᤴ ᤌᤣ ᤘᤠ᤹ᤒᤣ᥅ ᤀᤠᤳᤏᤡᤶᤔᤠ ᤒᤠᤁᤴ ᤕᤧᤶᤔᤥ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤏᤢ᤺ᤱᤀᤠᤸᤗᤧ ᤛᤠᤖᤠ᤺ᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤖᤥ॥”

᥇᥋ ᤁᤖ ᤛᤠᤖᤠ᤺ᤸᤗᤧ “ᤀᤠᤱᤃᤠ᤹ ᤔᤧᤴᤕᤣ᤺ᤵᤐᤠᤖᤥ” ᤐᤠ᤺ᤳᤋᤢ. ᤜᤧᤏᤠᤱᤓᤧᤸᤗᤧ ᤂᤢᤏᤧ᤹ ᤁᤡᤛᤧ॥

ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤀᤣᤖᤧᤒᤠᤀᤣᤖᤥ॥”

ᤛᤍᤥᤔ ᤕᤧᤰᤕᤰᤁᤡᤸᤗᤧ ᤁᤢᤗᤠᤃᤡ ᤀᤒᤪᤠᤜᤠᤶᤔᤡᤸᤗᤧ ᤆᤥᤃᤢᤒᤠ ᤐᤣᤗᤡ

᥇᥌ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤂᤧᤵᤔᤥᤗᤠᤶ ᤔᤧᤒᤥᤃᤧᤸᤗᤧ ᤛᤍᤥᤔ ᤗᤧᤵᤔᤠᤱ ᤕᤥ ᤀᤥᤔᤧᤔᤕᤧ॥ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤴ ᤆᤡᤏᤠᤏᤠᤰ ᤌᤠᤖᤡᤰ ᤂᤢᤴᤇᤡ᤹ ᤛᤠᤛᤧ ᤐᤣᤃᤧ॥

᥇᥍ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤆᤥᤃᤢᤱ ᤏᤧᤳᤋᤢᤱᤒᤠ ᤕᤠ᤺ᤶᤒᤰᤁᤡᤴ ᤌᤣ ᤀᤒᤪᤠᤜᤠᤶᤔᤡᤴ ᤔᤧᤔᤧᤳᤋᤠᤴᤒᤡ᥅

᥇᥎ ᤀᤒᤪᤠᤜᤠᤶᤗᤠᤶᤒᤠ ᤗᤳᤇᤠ ᤕᤶᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤛᤢᤘᤠᤱ ᤔᤧᤒᤥ᤺ᤱ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤔᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥

᥇᥏ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤒᤠᤅᤧ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤔᤢᤀᤡᤍᤠᤱᤛᤠᤜᤠ᤹ᤖᤧ ᤛᤠᤶᤕᤥ ᤏᤢ ᤂᤠᤛᤧᤴ ᤔᤧᤈᤥᤃᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤜᤣᤰᤁᤣ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤠᤱᤄᤢᤛᤡᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤢᤏᤧ᤹ ᤛᤣᤃᤢᤱᤅᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤜᤠᤶᤔᤡᤴᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤳᤗ ᤆᤥᤃᤢᤖᤥ॥”

᥈᥆ ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤀᤒᤪᤠᤜᤠᤶᤔᤡᤴ ᤔᤧᤳᤋᤢ. “ᤛᤍᤥᤔ ᤏᤢ ᤃᤔᤥᤖᤠ ᤕᤧᤰᤕᤰᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤕᤶᤒᤠ ᤀᤠᤵᤋᤡᤰ ᤐᤠᤴ ᤐᤥᤃᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤴ ᤛᤠ᤹ᤖᤡᤰ ᤕᤖᤡᤰ ᤐᤥ᤺ᤰᤂᤧᤀᤠᤱ ᤘᤠ᤹॥

᥈᥇ ᤀᤠᤸᤗ ᤀᤠᤱᤃᤠ᤹ ᤂᤧᤵᤛᤢᤱᤒᤠᤴ ᤛᤧᤰᤂᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤀᤥᤔᤧᤳᤇᤧ ᤕᤥ ᤌᤠᤛᤡᤱᤅᤠ ᤐᤣ᤺ᤰᤁᤠ॥ ᤜᤧᤰᤁᤣ ᤔᤧ᤺ᤴᤏᤧ ᤑᤠᤃᤪ ᤛᤧᤰᤂᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ॥”

᥈᥈ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤛᤍᤥᤶ ᤗᤧᤵᤔᤠᤱ ᤔᤧᤎᤠᤛᤡᤱ ᤔᤧᤒᤣ. ᤁᤖ ᤀᤒᤪᤠᤜᤠᤶᤔᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤠᤱ ᤜᤠᤒᤠ ᤕᤧᤒᤧ॥

᥈᥉ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤣᤛᤠᤱ ᤐᤣᤀᤠᤱ ᤔᤧᤳᤋᤢ. “ᤛᤧᤰᤂᤠᤀᤣ ᤂᤧᤏᤧ᤹ ᤛᤠᤶᤕᤥᤏᤡᤒᤠᤜᤠ᤹ ᤗᤠᤕᤥᤒᤠᤜᤠ᤹ᤏᤢ ᤛᤥᤖᤡᤰ ᤁᤧᤔᤧᤰᤂᤢᤛᤡᤒᤠᤒᤡ᥅

᥈᥊ ᤂᤧ᤹ᤕᤥ ᤅᤠᤒᤥᤱ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤘᤠ᤹ᤀᤡᤸᤗᤧ ᤂᤧᤴ ᤕᤧᤰᤕᤰᤁᤡᤴ ᤁᤧᤔᤧᤰᤂᤢᤒᤡ᥅ ᤂᤧ᤹ᤕᤥ ᤁᤧᤘᤠ᤹ᤒᤠ ᤅᤠᤒᤥᤱ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤴ ᤕᤧᤰᤕᤰᤁᤡᤴ ᤁᤧᤴᤍᤠᤱᤄᤢᤴᤒᤡ᥅

᥈᥋ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤏᤢ ᤛᤥᤖᤡᤰ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤛᤧᤵᤔᤠᤛᤡ ᤕᤠ᤺ᤶᤒᤰ ᤂᤧᤏᤧ᤹ᤗᤠᤶ ᤀᤠᤓᤧᤸᤗᤧᤀᤠᤱ ᤔᤧᤒᤥ᤺ᤱᤏᤧᤸᤗᤖᤥ॥ ᤗᤠᤕᤥᤒᤠ ᤔᤏᤠ᤺ᤸᤗᤧ ᤋᤢᤔᤢᤒᤠ ᤜᤧᤰᤋᤱᤒᤠ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤂᤧᤏᤧ᤹ᤗᤠᤶ ᤋᤢᤶᤔᤠ ᤔᤧᤒᤥ᤺ᤱᤏᤧᤸᤗ॥ ᤂᤧᤏᤧ᤹ᤀᤣ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤂᤠᤛᤧᤴᤍᤠᤱᤒᤠᤏᤧ. ᤂᤧᤏᤧ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤴᤗᤥ᤺ᤴᤍᤢᤶᤒᤡ᥅”

᥈᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤏᤢᤃᤵ ᤐᤡᤖᤢ. “ᤛᤍᤥᤶ ᤕᤧᤰᤕᤰᤁᤥ ᤅᤠᤒᤥᤱ ᤛᤠᤶᤕᤥᤏᤡᤒᤠ ᤔᤏᤠ ᤂᤥᤛᤢᤱᤛᤡᤱᤏᤧᤓᤃᤪ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤕᤧᤰᤕᤰᤁᤡᤴ ᤁᤧᤖᤧᤰ ᤋᤠᤱᤄᤢᤱ॥”

᥈᥍ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤀᤥᤔᤧᤳᤋᤧ᤹ᤀᤥ. ᤀᤠᤱᤃᤠ᤹ ᤂᤠᤶ ᤏᤢ ᤌᤠᤵᤐᤢᤀᤠᤖᤰᤛᤠᤱ ᤕᤜᤘᤣ ᤍᤠᤱᤒᤠᤴᤏᤢ ᤕᤠᤶᤔᤥ ᤋᤠ᤹ᤈᤧᤱᤔᤠ ᤀᤠ᤺ᤴᤇᤡᤱᤀᤠᤖᤥ॥

᥈᥎ ᤅᤠᤒᤥᤱᤀᤥ ᤅᤠᤛᤡᤖᤰ ᤛᤢ᤺ᤸᤗᤡᤰ ᤛᤠᤶᤕᤥᤏᤡᤒᤠ ᤔᤏᤠ ᤔᤧᤘᤠ᤹ᤏᤧᤑᤠ᤹ᤃᤪ. ᤅᤠᤛᤡᤖᤰ ᤔᤧᤛᤢ᤺ᤴᤏᤡᤸᤗᤧ ᤕᤧᤰᤕᤰᤁᤡᤴ ᤁᤧᤖᤧᤰ ᤂᤠᤵᤐᤢᤌᤩᤱ ᤁᤧᤈᤥᤃᤢᤒᤡ᥅”

ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢ. “ᤂᤧᤵᤔᤥ ᤗᤡᤒᤥᤱᤅᤠᤱ ᤅᤠᤛᤡᤖᤰ ᤁᤢᤍᤥ᤺ᤵᤔᤠ ᤔᤏᤠ ᤂᤥᤛᤢᤱᤛᤡᤱᤏᤧᤑᤠᤃᤪ ᤀᤠᤱᤃᤠ᤹ ᤂᤧᤴ ᤔᤧᤔᤧᤱᤅᤠᤴᤗᤥ॥”

᥈᥏ ᤕᤠᤶᤔᤥ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤂᤧᤵᤔᤥ ᤗᤡᤒᤥᤱ ᤔᤧᤘᤠ᤹ᤀᤡᤸᤗᤧᤃ᥅”

ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢ. “ᤗᤡᤒᤥᤱᤗᤧ ᤗᤠᤃᤡᤀᤠᤱ ᤀᤠᤱᤃᤠ᤹ ᤜᤣᤰᤁᤣ ᤔᤧᤈᤥᤰᤁᤠᤴ॥”

᥉᥆ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤕᤠᤶᤔᤥ ᤐᤠ᤺ᤳᤋᤠ ᤕᤜᤘᤣ ᤍᤠᤱᤒᤠᤴ ᤁᤧᤛᤡᤰ ᤔᤧᤒᤥᤃᤧᤴᤏᤧ᤹ᤀᤥ॥ ᤂᤧᤵᤔᤥ ᤛᤢᤶᤒᤥ᤺ᤱ ᤂᤥᤔᤧᤍᤧᤳᤋᤡᤸᤗᤧᤃ᥅”

ᤂᤢᤏᤧ᤹ ᤔᤧᤳᤋᤢ. “ᤂᤧᤵᤔᤥ ᤛᤢᤶᤒᤥ᤺ᤱᤗᤰ ᤂᤥᤛᤢᤱᤛᤡᤱᤛᤠᤱ ᤀᤠᤱᤃᤠ᤹ ᤜᤣᤰᤁᤣ ᤔᤧᤈᤥ᤺ᤰᤁᤠᤴ॥”

᥉᥇ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤐᤠ᤺ᤳᤋᤠ ᤕᤜᤘᤣ ᤍᤠᤱᤒᤠᤴ ᤁᤧᤛᤡᤰ ᤔᤧᤒᤥᤃᤧᤴᤏᤧ᤹ᤀᤥ॥ ᤂᤧᤵᤔᤥ ᤏᤡᤒᤥᤱ ᤂᤥᤔᤧᤍᤧᤳᤋᤡᤸᤗᤧᤃ᥅”

ᤂᤢᤏᤧ᤹ ᤔᤧᤳᤋᤢ. “ᤂᤧᤵᤔᤥ ᤏᤡᤒᤥᤱᤗᤰ ᤂᤥᤛᤢᤱᤛᤡᤱᤛᤠᤱ ᤀᤠᤱᤃᤠ᤹ ᤂᤧᤴ ᤂᤠᤵᤐᤢᤌᤩᤱ ᤔᤧᤈᤥ᤺ᤰᤁᤠᤴᤗᤥ॥”

᥉᥈ ᤜᤧᤰᤁᤩᤠᤱ ᤂᤧᤸᤗᤧ ᤔᤧᤳᤋᤢ. “ᤀᤠᤸᤗ ᤌᤡᤰᤗᤣᤱᤗᤰ ᤐᤠ᤺ᤳᤋᤠ ᤕᤜᤘᤣ ᤍᤠᤱᤒᤠᤴ ᤁᤧᤛᤡᤰ ᤔᤧᤄᤧᤱᤏᤧᤸᤗ॥ ᤂᤧᤵᤔᤥ ᤌᤡᤒᤥᤱ ᤂᤥᤔᤧᤍᤧᤳᤋᤡᤸᤗᤧᤃ᥅”

ᤂᤢᤏᤧ᤹ ᤔᤧᤳᤋᤢ. “ᤌᤡᤒᤥᤱᤗᤧ ᤗᤠᤃᤡᤛᤠᤱ ᤀᤠᤱᤃᤠ᤹ ᤂᤧᤴ ᤔᤧᤔᤧᤱᤅᤠᤴ॥”

᥉᥉ ᤀᤒᤪᤠᤜᤠᤶᤔᤡᤴᤏᤢ ᤋᤠ᤹ᤈᤧᤱᤔᤠ ᤛᤢᤖᤢᤀᤠᤱ ᤕᤜᤘᤣ ᤍᤠᤱᤒᤠᤴ ᤁᤢᤗᤠᤶᤔᤥ ᤌᤠᤛᤡᤱ ᤐᤣ. ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤧᤴ ᤁᤢᤛᤠ᤺ᤅᤃᤠ ᤜᤡᤶᤔᤥ ᤏᤢ᤺ᤰᤂᤧ॥

ᤛᤍᤥᤔ ᤏᤢ ᤃᤔᤥᤖᤠ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤐᤥᤱ

᥇᥏

ᤂᤧᤴ ᤏᤧᤵᤑᤢ ᤔᤠᤱᤗᤠᤀᤡᤱᤒᤠᤜᤠ᤹ ᤕᤢ᤺ᤴᤇᤡᤰ ᤛᤍᤥᤶ ᤕᤧᤰᤕᤰᤁᤥ ᤁᤧᤖᤧᤳᤇᤡ॥ ᤂᤧᤴ ᤕᤧᤶᤔᤥ ᤗᤢᤋᤧᤴ ᤛᤍᤥᤶ ᤕᤧᤰᤕᤰᤁᤥ ᤗᤠ᤺ᤵᤔᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤕᤢᤅᤧᤈᤩᤧ॥ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤗᤢᤋᤧᤴ ᤂᤢᤴᤇᤡ᤹ ᤋᤢᤶᤛᤧ ᤐᤥᤃᤧ. ᤜᤧᤰᤁᤩᤠᤱ ᤂᤠᤶᤔᤥ ᤌᤠᤖᤡᤰ ᤛᤠᤶᤒᤥ᤺ᤴ ᤑᤴᤇᤡᤱ.

᥈ ᤜᤧᤰᤁᤩᤠᤱ ᤛᤧᤘᤠ ᤔᤧᤳᤋᤢᤛᤡᤖ ᤀᤰᤂᤣ ᤔᤧᤳᤋᤢᤛᤡ. “ᤀᤠᤍᤠᤱᤒᤠᤛᤣ. ᤂᤡᤴᤇᤡ᤹ ᤆᤢᤱᤈᤡᤃᤧᤴ ᤛᤧᤘᤠᤖᤥᤒᤠ ᤀᤠᤱᤃᤠ᤹ ᤀᤠᤜᤡᤶᤔᤥ ᤑᤧᤖᤧᤇᤧ᤹ᤀᤠᤱ ᤀᤠᤀᤡᤴ ᤛᤧᤴᤍᤡᤰ ᤂᤧᤵᤔᤥᤀᤣ ᤕᤠ᤺ᤰᤋᤧᤇᤧ᤹॥ ᤂᤡᤴᤇᤡ᤹ ᤗᤠᤱᤜᤢᤰ ᤘᤠᤜᤵᤋᤧᤇᤧ᤹ ᤜᤧᤰᤁᤩᤠᤱ ᤋᤠᤏᤠᤶᤛᤠ ᤐᤥᤃᤧᤳᤇᤧᤀᤠᤱ ᤐᤣᤃᤧᤳᤇᤧ॥”

ᤂᤧᤱᤜᤠ᤹ᤖᤧ ᤔᤧᤳᤋᤧᤇᤢ. “ᤔᤣ᤺ᤴ. ᤀᤠᤴᤇᤡᤃᤧ ᤛᤧᤴᤍᤡᤰ ᤗᤠ᤺ᤰᤁᤠᤳ ᤗᤰᤂᤢᤶᤔᤥᤀᤣ ᤀᤡᤶᤛᤡᤃᤧ॥”

᥉ ᤁᤖ ᤂᤧᤸᤗᤧ ᤛᤠ᤹ᤖᤡᤰ ᤐᤣᤗᤡ ᤑᤠᤰᤋᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤏᤧ᤹ᤏᤢ ᤁᤢᤜᤡᤶᤔᤥ ᤐᤣᤛᤡ॥ ᤂᤧᤸᤗᤧ ᤂᤧᤱᤜᤠ᤹ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤖᤧ᤺ᤱ ᤁᤧᤓ᤺ᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤧᤒᤠ ᤂᤖᤧ᤺ᤱ ᤗᤧ᤺ᤰᤛᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤧᤳᤇᤢ॥

᥊ ᤂᤧᤱᤜᤠ᤹ ᤀᤡᤶᤔᤠᤏᤢ᤺ᤸᤗᤧ ᤋᤃᤡ ᤛᤍᤥᤔ ᤕᤧᤰᤕᤰᤁᤥᤒᤠ ᤁᤠᤰ ᤐᤡᤛᤠᤱᤒᤠ ᤌᤠᤱᤒᤧᤴ ᤁᤢᤳᤇᤡᤱ ᤁᤠᤵᤐᤥᤒᤠ ᤁᤧᤖᤧᤰ ᤔᤧᤍᤩᤧᤀᤠᤱ ᤗᤢᤋᤖᤧ ᤁᤢᤜᤡᤶᤔᤡᤴ ᤁᤒᤪᤡᤱ ᤔᤧᤃᤒᤢ॥

᥋ ᤂᤧᤱᤜᤠ᤹ᤖᤧ ᤗᤢᤋᤧᤴ ᤔᤧᤀᤢ᤺ᤳᤋᤢᤀᤠᤱ ᤔᤧᤔᤧᤳᤋᤢ. “ᤕᤢ᤺ᤴᤇᤡᤰ ᤂᤧᤏᤧ᤹ᤀᤥ ᤁᤧᤍᤠᤒᤠ ᤔᤏᤠᤜᤠ᤹ ᤀᤠᤳᤋᤡ ᤘᤠ᤹ᤛᤡ᥅ ᤂᤧᤱᤜᤠ᤹ ᤗᤠ᤺ᤰᤁᤠᤳ ᤀᤠᤏᤡᤃᤧ ᤋᤃᤡ ᤗ᤺ᤳᤋᤧᤛᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤱᤜᤠ᤹ᤏᤢ ᤀᤡᤵᤛᤡᤃᤧ॥”

᥌ ᤗᤢᤋᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤗᤠᤶᤎᤣ᤺ᤳ ᤗᤠ᤺ᤰᤁᤠᤳ ᤗ᤺ᤴᤍᤧ. ᤜᤧᤰᤁᤩᤠᤱ ᤗᤠᤶᤎᤣ᤺ᤳᤋᤡᤴ ᤁᤢᤀᤣᤃᤠᤱᤗᤠᤶ ᤛᤢᤒᤢ.

᥍ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤋᤣ᤺ᤱᤈᤢᤶᤛᤣ. ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤡᤱ. ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥎ ᤀᤠᤳᤋᤡᤴ ᤕᤧᤶᤒᤡᤳᤇᤠ᤺ᤴᤏᤢᤀᤠᤱ ᤛᤥᤖᤡᤰ ᤔᤧᤴᤀᤡᤶᤔᤣ ᤁᤧᤘᤠ᤹ᤔᤠ ᤀᤠᤛ᤻ᤛᤠ ᤔᤧᤴᤇᤢᤔᤠ ᤏᤧᤳᤇᤡ ᤘᤠᤛᤡ॥ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ᤗᤢᤶᤔᤥ ᤗᤠ᤺ᤰᤁᤠᤳ ᤗ᤺ᤳᤋᤢᤱ ᤑᤣᤳᤋᤢᤱᤛᤡᤱ॥ ᤂᤡᤏᤡ᤹ ᤂᤧᤱᤜᤠ᤹ ᤌᤣ ᤔᤧᤵᤔᤠᤛᤡ ᤏᤡᤱᤘᤠ᤹ ᤘᤠ᤹. ᤜᤧᤰᤁᤣᤀᤣ ᤆᤥᤃᤧᤶᤛᤡᤶᤔᤧ᤹॥ ᤁᤖ ᤁᤴ ᤔᤏᤠᤜᤠ᤹ ᤌᤣᤀᤠᤱ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤜᤡᤶᤔᤥ ᤁᤧᤍᤠᤒᤠ ᤋᤖᤣᤒᤠᤛᤡ. ᤀᤠᤸᤗᤥ ᤂᤧᤱᤜᤠ᤹ ᤀᤠᤃᤶᤒᤪᤠᤱᤅᤥ ᤘᤠ᤹ᤛᤡᤖᤥ॥”

᥏ ᤁᤖ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤣᤃᤠᤱ ᤐᤣᤃᤧ᤹॥” ᤂᤧᤱᤜᤠ᤹ᤖᤧ ᤕᤠᤶᤔᤥ ᤔᤧᤔᤧᤳᤋᤢ. “ᤀᤠᤏᤡ᤹ᤏᤢ ᤕᤢᤱᤛᤧ ᤁᤧᤍᤠᤒᤠ ᤁᤴ ᤔᤏᤠᤴ ᤀᤠᤸᤗ ᤀᤠᤏᤡ᤹ ᤂᤠᤛᤧᤴ ᤁᤧᤗᤥ᤺ᤶᤒᤠ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹॥ ᤀᤠᤸᤗ ᤀᤠᤏᤡᤃᤧ ᤂᤧᤱᤜᤠ᤹ᤏᤢ᤺ᤸᤗᤧ ᤂᤧᤏᤧ᤹ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤠᤛᤡᤃᤧ॥” ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤗᤢᤋᤧᤴ ᤆᤡᤈᤴ ᤆᤡᤈᤴ ᤔᤧᤈᤴᤍᤢ ᤜᤧᤰᤁᤩᤠᤱ ᤗᤠᤶᤎᤣ᤺ᤳᤋᤡᤴ ᤕᤴᤇᤧ ᤗᤠᤶᤔᤧᤗᤥᤛᤡᤱ॥

᥇᥆ ᤁᤖ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤴ ᤛᤴᤇᤧᤇᤢᤀᤠᤱ ᤗᤢᤋᤧᤴ ᤂᤢᤴᤇᤡ᤹ᤀᤥ ᤜᤡᤶᤛᤡᤃᤠᤱ ᤁᤣ᤺ᤳᤋᤧᤇᤢ ᤜᤧᤰᤁᤩᤠᤱ ᤗᤠᤶᤎᤣ᤺ᤳᤋᤡᤴ ᤆᤡᤀᤧᤳ ᤀᤧᤳᤋᤧᤛᤢ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤡᤶ ᤗᤠ᤺ᤰᤁᤠᤳ ᤁᤧᤘᤠ᤹ᤒᤠ ᤌᤠᤱᤒᤧᤴ ᤏᤢ ᤁᤠᤵᤐᤥᤒᤠ ᤁᤧᤖᤧᤰ ᤔᤡᤰᤑ᤺ᤶᤒᤠ ᤔᤧᤒᤥ᤺ᤰᤂᤧᤖ ᤆᤥᤃᤧᤇᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤗᤠᤶᤎᤣ᤺ᤳᤋᤡᤴ ᤂᤥᤔᤠ ᤔᤧᤴᤇᤢᤰᤋᤢᤴ॥

ᤗᤢᤋᤖᤧ ᤛᤍᤥᤔ ᤕᤧᤰᤕᤰᤁᤡᤴ ᤗᤧᤖᤢᤎᤀᤠᤱ ᤐᤣᤒᤠ

᥇᥈ ᤂᤧᤱ ᤏᤧᤳᤇᤡ ᤔᤏᤠᤜᤠ᤹ᤖᤧ ᤗᤢᤋᤧᤴ ᤔᤧᤳᤋᤧᤇᤢ. “ᤂᤧᤏᤧ᤹ᤏᤢ ᤁᤵᤔᤥ ᤘᤣ᤹ ᤔᤏᤠ ᤔᤧᤘᤠ᤹ᤒᤡ᥅ ᤁᤧᤶᤒᤠᤱᤗᤢᤔᤡ᤹ᤜᤠ᤹. ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹ ᤀᤡᤃᤪ ᤕᤧᤰᤕᤰᤁᤥ ᤁᤧᤔᤏᤠ ᤔᤧᤘᤠ᤹ᤏᤧ ᤑᤠᤃᤪ ᤂᤧᤱᤜᤠ᤹ ᤁᤴ ᤋᤧᤴᤏᤥᤗᤠᤶ ᤗ᤺ᤳᤋᤧ ᤋᤣ᤹ᤖᤧᤛᤧ᤹ᤀᤠᤱ ᤗ᤺ᤴᤍᤧᤶ ᤐᤣᤃᤧᤶᤔᤧ᤹॥

᥇᥉ ᤁᤴ ᤋᤧᤴᤏᤡᤴ ᤀᤠᤴᤇᤡᤃᤣ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤆᤥ᤺ᤰᤛᤢᤃᤧ. ᤌᤣᤀᤠᤱᤓᤧᤸᤗᤧ ᤁᤱ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤀᤡᤰᤗᤠ᤺ᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤛᤠ᤹ᤖᤡᤰ ᤐᤥᤖᤧᤌᤠᤅᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤱ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤆᤥ᤺ᤰᤛᤧ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤴᤇᤡᤃᤧ ᤐᤠᤱᤄᤧᤇᤡᤃᤧᤀᤠᤱ ᤘᤠ᤹ᤛᤡᤃᤧ॥”

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤗᤢᤋᤖᤧ ᤁᤢᤛ᤻ᤛᤠ ᤔᤧᤴᤇ᤻ᤕᤠᤜᤠ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤑᤠ᤹ᤀᤠᤱ ᤂᤢᤴᤇᤡ᤹ ᤏᤠ᤺ᤰᤛᤧ ᤁᤧᤍᤠᤒᤠ ᤁᤢᤶᤒᤠᤱᤗᤢᤔᤡᤜᤠ᤹ᤀᤥ ᤐᤣᤀᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤁᤴ ᤋᤧᤴᤏᤥᤗᤠᤶ ᤜᤠᤖᤠ ᤐᤥᤃᤧᤳᤇᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤴ ᤕᤧᤰᤕᤰᤁᤡᤴ ᤂᤠ ᤔᤧᤱᤔᤠ ᤀᤡ᤺ᤳᤋᤢ॥” ᤁᤖ ᤁᤢᤶᤒᤠᤱᤗᤢᤔᤡ᤹ᤜᤠ᤹ᤖᤧᤃ ᤂᤢᤏᤧ᤹ ᤜᤏᤧ ᤘᤖᤧ᤹ ᤐᤠ᤺ᤳ ᤑᤠ᤹ᤀᤠᤱ ᤀᤡ᤺ᤳᤋᤧᤇᤢ॥

᥇᥋ ᤜᤧᤰᤁᤩᤠᤱ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤂᤧᤴ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤗᤢᤋᤧᤴ ᤀᤰᤂᤣ ᤔᤧᤳᤋᤧᤇᤢ. “ᤜᤠᤖᤠ. ᤁᤧᤔᤣ᤺ᤳᤋᤡᤴ ᤏᤢ ᤁᤵᤔᤥ ᤁᤧᤘᤠ᤹ᤔᤠ ᤏᤧᤵᤑᤢ ᤁᤧᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤕᤠᤱᤛᤡᤅᤧ᤹ᤀᤠᤱ ᤗ᤺ᤴᤍᤧ ᤐᤣᤃᤧ᤹. ᤔᤣ᤺ᤴᤏᤧᤑᤠᤃᤪ ᤁᤴ ᤕᤧᤰᤕᤰᤁᤡᤸᤗᤧ ᤋᤢᤔᤢᤒᤠ ᤂᤠᤛᤧᤴᤏᤥ ᤁᤧᤎᤠᤀᤠᤱ ᤂᤧᤏᤧ᤹ᤀᤠᤱ ᤁᤧᤔᤧᤰᤗᤥ॥”

᥇᥌ ᤜᤧᤰᤁᤣᤗ᤹ᤖᤡᤰ ᤗᤢᤋᤧᤴ ᤀᤧᤸᤗᤧᤱᤓᤧᤸᤗᤧᤱ ᤏᤠᤶᤍᤣᤛᤡᤱᤅᤠᤱ ᤕᤠᤃᤧᤸᤗᤧ. ᤂᤧᤴ ᤏᤧᤳᤇᤡ ᤔᤏᤠᤜᤠ᤹ᤖᤧ ᤂᤧᤸᤗᤧ ᤁᤢᤜᤢᤰᤁᤡᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤜᤢᤰᤁᤡᤴ ᤜᤧᤰᤁᤩᤠᤱ ᤏᤧᤵᤔᤈᤠᤱ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤋᤧᤶᤛᤧᤇᤢᤀᤠᤱ ᤕᤧᤰᤕᤰ ᤗᤠ᤺ᤰᤁᤠᤳ ᤗ᤺ᤳᤋᤧᤇᤢᤛᤡ॥ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤖᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤰᤂᤣ ᤆᤥᤃᤢᤒᤠᤖᤥ॥

᥇᥍ ᤂᤧᤱᤜᤠ᤹ ᤗᤠ᤺ᤰᤁᤠᤳ ᤗ᤺ᤳᤋᤧᤇᤢᤛᤡᤏᤢᤔᤣ᤺ᤴᤏᤣ ᤂᤧᤱᤜᤠ᤹ ᤌᤡᤰᤐᤠᤖᤧ ᤔᤧᤳᤋᤢᤛᤡ. “ᤀᤠᤒᤠᤅᤣ ᤌᤰ ᤛᤣ᤺ᤵᤔᤠᤖᤧ ᤗᤠᤃᤡ ᤂᤧᤳᤇᤡᤅᤧᤶᤔᤧ᤹. ᤀᤣᤃᤠᤱ ᤀᤥᤔᤧᤔᤕᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤏᤧᤏᤧᤒᤠ ᤋᤧᤶᤒᤣ᤹ᤀᤥ ᤔᤧᤕᤠ᤺ᤰᤋᤧᤶᤔᤧ᤹. ᤁᤖ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤧᤵᤔᤠᤱ ᤂᤧᤳᤇᤡᤅᤧᤶᤔᤧ᤹. ᤔᤣ᤺ᤴᤏᤧᤑᤠᤃᤪ ᤂᤡᤏᤡ᤹ ᤌᤠᤵᤐᤢ ᤌᤩ᤺ᤱ ᤁᤧᤒᤥ᤺ᤰᤛᤡᤖᤥ᥄”

᥇᥎ ᤁᤖ ᤗᤢᤋᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤍᤠᤱᤒᤠᤛᤣ. ᤜᤧᤰᤁᤣ ᤔᤣ᤺ᤴᤗᤥ॥

᥇᥏ ᤀᤥᤔᤧᤳᤋᤧᤇᤧ᤹ᤀᤥ. ᤀᤠᤱᤃᤠ᤹ ᤂᤧᤴᤇᤡ᤹ ᤛᤧᤘᤠᤖᤥᤒᤠᤴ ᤕᤠᤵᤔᤡ ᤛᤡᤖᤠ᤹ᤃᤧᤎᤠᤅᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤴ ᤁᤧᤛᤧ᤺ᤵᤋᤧᤇᤢ॥ ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤧᤰᤂᤠᤱ ᤂᤧᤳᤇᤡᤱᤔᤠ ᤔᤧᤛᤢᤰᤁᤠᤴ. ᤀᤠᤱᤃᤠ᤹ ᤂᤧᤳᤌᤥ ᤁᤧᤵᤔᤠᤏᤢ᤺ᤸᤗᤧ ᤋᤃᤡᤀᤣ ᤁᤴ ᤁᤧᤛᤠᤰᤐᤠ ᤕᤧᤳᤋᤢᤰᤂᤣᤀᤥ ᤌᤠᤀᤣᤀᤠᤱ ᤀᤠᤱᤃᤠ᤹ ᤜᤍ᤹ ᤛᤡᤀᤠᤖᤥ॥

᥈᥆ ᤂᤠ. ᤁ᤹ᤕᤥ ᤐᤠᤱᤓᤣ᤹ᤎᤡᤰ ᤏᤧ᤹᤺ ᤂᤧᤵᤔᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤏᤡ᤺ᤳᤋᤠᤱ ᤆᤥᤰ. ᤜᤧᤰᤁᤩᤠᤱ ᤂᤧᤴ ᤆᤢ᤺ᤰᤐᤠᤀᤠᤱ ᤆᤥᤰ ᤔᤧ᤺ᤶᤒᤡ᥅ ᤀᤠᤱᤃᤠ᤹ ᤂᤧᤵᤔᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤂᤥᤀᤠᤖ॥ ᤛᤧᤰᤂᤠᤛᤠᤱ ᤂᤧᤵᤔᤥ ᤐᤣ᤺ᤰᤁᤠᤸᤗᤧ ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤴ ᤋᤠᤱᤛᤧ᤺ᤵᤐᤡᤗᤠ॥”

᥈᥇ ᤔᤠᤱᤗᤠᤀᤡᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤁᤴ ᤐᤠ᤺ᤴᤏᤥ ᤀᤠᤱᤃᤠ᤹ ᤁᤧᤒᤣᤗᤡᤴ ᤂᤧᤵᤛᤢᤱ॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠᤱᤓᤣ᤺ᤴ ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤔᤧᤈᤥ᤺ᤰᤁᤠᤴᤗᤥ॥

᥈᥈ ᤆᤠᤳᤋᤧ᤹ᤖ ᤜᤠᤒᤠ ᤂᤧᤵᤔᤥᤀᤣ ᤂᤧᤳᤇᤡᤱ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤂᤧᤵᤔᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤀᤠᤱᤃᤠ᤹ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤁᤠᤴ॥” (ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤛᤥᤀᤖ ᤔᤧᤔᤧᤳᤋᤢ॥)

ᤛᤍᤥᤶ ᤏᤢ ᤃᤔᤥᤖᤠ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ

᥈᥉ ᤗᤢᤋᤧᤴ ᤛᤥᤀᤖ ᤕᤧᤰᤕᤰᤁᤥ ᤁᤧᤖᤧᤸᤗᤧ ᤂᤧᤵᤔᤥ ᤏᤠᤶ ᤁᤧᤖᤧᤀᤠᤱ ᤆᤢᤖᤧᤀᤠᤱ ᤕᤢᤅᤧ॥

᥈᥊ ᤂᤧᤒᤩᤠᤱ ᤘᤜᤘᤣ ᤍᤠᤱᤒᤠᤸᤗᤧ ᤋᤠᤱᤛᤠᤰᤐᤥᤗᤠᤶ ᤛᤍᤥᤶ ᤏᤢ ᤃᤔᤥᤖᤠ ᤕᤧᤰᤕᤰᤁᤥ ᤁᤧᤍᤡ᤺ᤵᤐᤠ ᤁᤠᤴᤎᤠᤰ ᤏᤢ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤔᤰᤌᤠᤛᤢ॥

᥈᥋ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤂᤧᤴ ᤕᤧᤰᤕᤰᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤏᤧᤏᤧᤒᤠ ᤋᤧᤶᤒᤣ᤹ᤜᤠ᤹ ᤏᤢ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤧᤒᤩᤠᤱ ᤂᤠᤶᤔᤥ ᤁᤧᤗᤡᤱᤒᤠ ᤁᤧᤖᤧᤰ ᤌᤠᤒᤢ ᤛᤡᤱᤗᤠᤜᤠ᤹ ᤂᤠᤵᤐᤢᤌᤩᤱ ᤔᤧᤰᤂᤢᤖᤥ॥

᥈᥌ ᤁᤖ ᤗᤢᤋᤧᤸᤗᤧ ᤁᤢᤔᤣ᤺ᤳᤋᤧᤴ ᤀᤣᤃᤠᤱ ᤜᤡᤛᤡᤱᤅᤠᤱ ᤀᤥᤔᤕᤧ. ᤜᤧᤰᤁᤩᤠᤱ ᤂᤧᤴ ᤕᤢᤶ ᤛᤡᤳᤗᤠᤱ ᤐᤥ᤺ᤰᤂᤧᤄᤧᤖᤧ॥

᥈᥍ ᤁᤢᤍᤠ᤺ᤴᤍᤡᤰᤛ᤻ᤔᤠ ᤋᤠᤏᤠᤶ ᤂᤠᤀᤥ᤺ᤳᤋᤧᤏᤢᤔᤧ᤺ᤴᤏᤣ ᤀᤒᤪᤠᤜᤠᤶᤔᤡᤴ ᤐᤥᤃᤧᤀᤠᤱ ᤂᤢᤏᤧ᤹ ᤕᤧᤒᤧᤒᤠᤍᤧᤴ ᤕᤜᤘᤣ ᤍᤠᤱᤒᤠᤀᤥ ᤕᤧᤒᤧᤒᤠ ᤋᤧᤴᤏᤥ ᤐᤣᤃᤧ॥

᥈᥎ ᤂᤢᤏᤧ᤹ ᤕᤥ ᤛᤍᤥᤶ ᤏᤢ ᤃᤔᤥᤖᤠᤒᤠ ᤏᤧᤏᤧᤒᤠ ᤋᤧᤶᤒᤣ᤹ᤜᤠ᤹ ᤁᤧᤖᤧᤰ ᤀᤰᤂᤣ ᤀᤥᤔᤧᤳᤋᤢ॥ ᤜᤧᤰᤁᤩᤠᤱ ᤂᤧᤴ ᤋᤧᤴᤏᤥᤒᤠ ᤔᤡ᤺ᤰᤂᤢ᤹ᤀᤡᤴ ᤕᤶᤒᤠ ᤔᤡ ᤜᤠ᤺ᤶᤏᤠᤒᤠ ᤋᤧᤴᤏᤥᤗᤠᤶ ᤁᤧᤗ᤺ᤶᤒᤠ ᤔᤡ᤺ᤰᤂᤢ᤹ ᤁᤢᤀᤡᤛᤡ᤺ᤰ ᤜᤠ᤺ᤱᤃᤢ ᤜᤠ᤺ᤱᤃᤢ ᤐᤥᤃᤧᤖ ᤐᤳᤇᤧᤒᤠ ᤏᤡᤛᤢ॥

᥈᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤧᤏᤧᤒᤠ ᤋᤧᤶᤒᤣ᤹ᤀᤥᤒᤠ ᤕᤧᤰᤕᤰᤜᤠ᤹ ᤔᤧᤰᤂᤢᤸᤗᤧ ᤂᤢᤏᤧ᤹ ᤀᤒᤪᤠᤜᤠᤶᤔᤡᤴ ᤏᤡᤱᤘᤠ᤹ ᤀᤡ᤺ᤳᤋᤢ॥ ᤗᤢᤋᤧᤴ ᤕᤢᤅᤧᤒᤠ ᤕᤧᤰᤕᤰᤁᤡᤴ ᤂᤢᤏᤧ᤹ ᤂᤠᤵᤐᤢᤌᤩᤱ ᤆᤥᤃᤢᤸᤗᤧ ᤔᤧᤰᤔᤠ ᤛᤡᤔᤠᤗᤠᤶ ᤗᤢᤋᤧᤴ ᤛᤧ᤺ᤵᤋᤢ ᤗ᤺ᤳᤋᤢ॥

ᤔᤥᤀᤠᤒᤡᤜᤠ᤹ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹

᥉᥆ ᤗᤢᤋᤧᤴ ᤛᤥᤀᤖᤗᤠᤶ ᤗ᤺ᤴᤍᤧᤀᤠᤱ ᤁᤥ᤺ᤰᤔᤠᤀᤥ ᤐᤣᤀᤠᤱ ᤂᤢᤏᤧ᤹ ᤏᤢ ᤏᤧᤵᤔᤠᤱ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤗᤳᤇᤠ ᤑᤢᤰᤁᤢᤀᤥ ᤕᤢᤱᤔᤠ ᤔᤧᤜᤣ᤺ᤰᤋᤧ. ᤌᤣᤀᤠᤱᤓᤧᤸᤗᤧ ᤛᤥᤀᤖ ᤐᤠᤱᤈᤢᤶᤔᤥ ᤂᤢᤏᤧ᤹ ᤕᤢᤱᤔᤠ ᤁᤡᤛᤧ॥

᥉᥇ ᤂᤢᤏᤧ᤹ ᤁᤢᤛ᤻ᤛᤠ ᤏᤧᤳᤇᤡᤀᤥ ᤌᤡᤰᤕᤧᤴ ᤋᤢᤶᤔᤠᤸᤗᤧ ᤁᤢᤴᤛᤠ᤹ᤀᤡᤴ ᤔᤧᤳᤋᤢ. “ᤀᤠᤴᤇᤡ᤹ ᤐᤠᤵᤐᤠ᤹ᤀᤠᤱ ᤁᤠᤵᤐᤥᤒᤠ ᤋᤢᤶᤛᤧ. ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥa ᤀᤠᤴᤇᤡ᤹ᤏᤢ ᤔᤣ᤺ᤰᤂᤡᤶ ᤁᤧᤈᤥ᤺ᤰᤐᤠ ᤕᤧᤶᤒᤡᤳᤇᤠ ᤜᤠ᤺ᤳᤋᤠᤱ ᤜᤥᤵ॥

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤐᤠᤵᤐᤠ᤹ ᤌᤡ ᤌᤢᤱᤛᤢᤀᤠᤱ ᤔᤛᤢ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤀᤡᤶᤛᤡ ᤜᤧᤰᤁᤩᤠᤱ ᤀᤠᤴᤇᤡ᤹ ᤐᤠ ᤗᤠᤶ ᤛᤠ ᤁᤳᤇᤢ॥”

᥉᥉ ᤒᤠ ᤂᤧᤴ ᤛᤧᤴᤍᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤴ ᤌᤡ ᤌᤢᤱᤛᤧᤳᤇᤢ. ᤜᤧᤰᤁᤩᤠᤱ ᤋᤢᤶᤔᤧᤴ ᤁᤢᤶᤒᤠᤖᤥ ᤐᤣᤀᤠᤱ ᤀᤡᤵᤛᤧ॥ ᤂᤧᤴ ᤀᤡᤶᤛᤧ ᤑᤧᤖᤧᤒᤠ ᤏᤢ ᤐᤥᤃᤧᤀᤠᤱ ᤐᤣᤒᤠ ᤗᤢᤋᤧᤸᤗᤧ ᤌᤣᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤴ॥

᥉᥊ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤁ ᤋᤢᤶᤔᤧᤸᤗᤧ ᤁᤢᤴᤛᤠ᤹ᤀᤡᤴ ᤔᤧᤳᤋᤢ. “ᤔᤡ᤺ᤵᤔᤠ ᤛᤧᤴᤍᤡᤰ ᤀᤠᤱᤃᤠ᤹ ᤐᤠᤵᤐᤠ᤹ᤏᤢ ᤀᤡᤵᤛᤠᤱ॥ ᤀᤠᤀᤡᤴ ᤛᤧᤴᤍᤡᤰᤁᤠᤱ ᤐᤠᤵᤐᤠ᤹ ᤌᤡ ᤌᤢᤱᤛᤢᤀᤠᤱ ᤔᤛᤢ ᤜᤧᤰᤁᤩᤠᤱ ᤂᤧᤏᤧ᤹ ᤂᤢᤏᤧ᤹ᤏᤢ ᤀᤡᤵᤛᤧ᤹. ᤜᤧᤰᤁᤩᤠᤱ ᤀᤠᤴᤇᤡ᤹ ᤐᤠᤵᤐᤠ᤹ᤖᤧ ᤁᤢᤗᤠᤃᤡ ᤛᤠ ᤁᤳᤇᤢᤖᤥ॥”

᥉᥋ ᤜᤧᤰᤁᤣᤗᤖᤡᤰ ᤂᤧᤱᤜᤠ᤹ᤖᤧ ᤂᤧᤴ ᤛᤧᤴᤍᤡᤰᤁᤠᤱ ᤂᤢᤴᤇᤡ ᤐᤠᤴ ᤌᤡ ᤌᤢᤱᤛᤧᤳᤇᤢ ᤜᤧᤰᤁᤩᤠᤱ ᤑᤥ᤹ᤔᤠᤴ ᤐᤣᤀᤠᤱ ᤂᤢᤏᤧ᤹ᤏᤢ ᤀᤡᤵᤛᤧ॥ ᤕᤠᤶᤔᤥ ᤂᤧᤴ ᤀᤡᤶᤛᤧ ᤑᤧᤖᤧᤒᤠ ᤏᤢ ᤐᤥᤃᤧᤀᤠᤱ ᤐᤣᤒᤠᤴ ᤗᤢᤋᤖᤧ ᤌᤣᤀᤠᤱ ᤔᤧᤏᤡᤛᤢᤴ॥

᥉᥌ ᤀᤰᤂᤣᤗ᤹ᤖᤡᤰ ᤗᤢᤋᤧᤸᤗᤧ ᤏᤧᤵᤔᤠᤱ ᤁᤢᤛ᤻ᤛᤠᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤐᤠᤗᤠᤶᤒᤠ ᤔᤧᤴᤇᤢᤰᤔᤠ ᤐᤥ᤺ᤰᤂᤣᤇᤡ॥

᥉᥍ ᤂᤶᤒᤩᤠᤱ ᤋᤢᤶᤔᤧᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤔᤥᤀᤠᤒb ᤔᤡᤱ ᤘᤠ᤺ᤳᤋᤢ. ᤀᤰᤂᤣ᤺ᤸᤗᤧᤒᤠ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤂᤢᤏᤧ᤹ᤀᤣᤖᤥ॥

᥉᥎ ᤑᤥ᤹ᤔᤧᤸᤗᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤔᤡᤱ ᤒᤣᤏ-ᤀᤔᤡc ᤘᤠ᤺ᤳᤋᤢ॥ ᤀᤰᤂᤣ᤺ᤸᤗᤧᤒᤠ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤂᤢᤏᤧ᤹ᤀᤣᤖᤥ॥

a 

᥇᥏:᥉᥇ ᤀᤡᤃᤪ ᤁᤴ ᤗᤠᤈᤣ᤹ᤀᤥ॥

b 

᥇᥏:᥉᥍ ᤔᤥᤀᤠᤒ ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤀᤠᤱᤃᤠ᤹ ᤀᤠᤶᤒᤠᤗᤠᤶ” ᤁᤧᤗ᤹ᤒᤠ ᤂᤧᤶᤍᤧᤳ॥

c 

᥇᥏:᥉᥎ ᤒᤣᤏ-ᤀᤔᤡ– ᤁᤴ ᤔᤡᤱᤅᤡᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤀᤠᤃᤠ᤹ᤀᤡ᤺ᤸᤗᤧ ᤁᤢᤛ᤻ᤛᤠ” ᤐᤥᤱ᤹॥ ᤜᤧᤰᤁᤩᤠᤱ ᤜᤡᤒᤪᤢᤀᤥ “ᤀᤶᤔᤥᤏᤡ” ᤜᤧᤰᤁᤣ ᤂᤧᤶᤍᤧᤳ॥

ᤀᤒᤪᤠᤜᤠᤶ ᤏᤢ ᤀᤒᤡᤔᤧᤗᤧᤰ

᥈᥆

ᤂᤧ᤹ᤕᤥᤗᤠᤶ ᤀᤒᤪᤠᤜᤠᤶᤔᤡᤴ ᤏᤣᤃᤣᤒ ᤋᤧᤱᤃᤵ ᤗᤧᤵᤔᤠᤱ ᤌᤠᤛᤡᤱ. ᤜᤧᤰᤁᤩᤠᤱ ᤁᤠᤍᤣᤛ᤻ ᤏᤢ ᤛᤢᤖ ᤗᤠᤈᤣ᤺ᤸᤗᤧ ᤁᤢᤗᤢᤶᤔᤥ ᤕᤢᤱᤔᤠ ᤜᤣ᤺ᤰᤋᤧ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤵᤑᤠ ᤃᤖᤠᤷ ᤗᤠᤈᤣ᤹ᤀᤥ ᤕᤢᤅᤧ॥

᥈ ᤂᤧᤵᤔᤥ ᤀᤒᤪᤠᤜᤠᤶᤔᤡᤸᤗᤧ ᤛᤠᤖᤠ᤺ᤸᤗᤧ ᤁᤢᤒᤠᤴ ᤐᤠ᤺ᤳᤋᤢ. “ᤂᤢᤏᤧ᤹ᤃ ᤀᤠᤴᤛᤠ᤹ᤖᤥ॥” ᤂᤧᤸᤗᤧ ᤆᤥᤃᤢᤸᤗᤧ ᤃᤖᤠᤖᤒᤠ ᤜᤠᤱ ᤀᤒᤡᤔᤧᤗᤧᤰᤁᤡᤸᤗᤧ ᤛᤠᤖᤠ᤺ᤴ ᤂᤢᤏᤧ᤹ᤀᤥ ᤋᤠ᤺ᤵᤐᤠᤱᤄᤢᤛᤡᤀᤠᤱ ᤔᤧᤍᤧ᤹ᤖᤢ॥

᥉ ᤁᤖ ᤌᤡᤰᤗᤧᤱ ᤛᤧᤴᤍᤡᤰ ᤀᤒᤡᤔᤧᤗᤧᤰᤁᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ ᤀᤰᤂᤣ ᤔᤧᤳᤋᤢᤒᤠ ᤛᤧᤵᤔᤠᤱ ᤔᤠᤰᤋᤢ. “ᤀᤠᤸᤗ ᤂᤧᤏᤧ᤹ ᤁᤧᤛᤡ᤹᤺ ᤌᤣᤀᤠᤱᤓᤧᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤴ ᤜᤡᤶᤎᤰᤔᤠᤖᤥ॥”

᥊ ᤁᤖ ᤀᤒᤡᤔᤧᤗᤧᤰᤁᤡᤴ ᤂᤧᤴ ᤔᤧᤴᤇᤢᤔᤠᤴᤏᤢ ᤔᤧᤴᤀᤡᤶᤔᤣ ᤘᤕᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤑᤥᤋᤩᤠ ᤔᤣ᤺ᤴᤏᤣᤒᤠ ᤔᤧᤴᤇᤠᤶ ᤛᤢᤘᤠᤱᤅᤡᤴ ᤁᤧᤛᤧᤖᤢᤒᤠᤒᤡ᥅

᥋ ‘ᤂᤢᤏᤧ᤹ᤃ ᤀᤠᤴᤈᤣᤗᤡᤔᤠ ᤀᤠᤴᤛᤠ᤹ᤖᤥ’ ᤗ᤹ᤖᤡᤰ ᤀᤒᤪᤠᤜᤠᤶᤔᤡᤸᤗᤧ ᤐᤠ᤺ᤳᤋᤢᤀᤠᤱ ᤔᤧᤘᤕᤧᤴᤏᤠᤱᤒᤡ᥅ ᤜᤧᤰᤁᤩᤠᤱ ᤁᤸᤗᤧᤀᤠᤱ ‘ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤶᤓᤢ᤹ᤖᤥ’ ᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤔᤧᤘᤕᤧᤴᤏᤠᤱᤶᤒᤡ᥅ ᤀᤠᤱᤃᤠ᤹ᤃ ᤁᤴ ᤐᤠ᤺ᤴᤏᤡᤴ ᤏᤢᤒᤠ ᤏᤡᤱᤘᤠ᤹ ᤏᤢ ᤁᤢᤍᤥ᤺ᤵᤔᤠᤀᤠᤱ ᤆᤥᤃᤢᤱᤒᤠᤖᤥ॥”

᥌ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤡᤔᤣᤗᤧᤰᤁᤡᤴ ᤛᤧᤵᤔᤠᤱᤅᤥ ᤔᤧᤳᤋᤢ. “ᤀᤥᤒᤧ. ᤂᤧᤏᤧ᤹ ᤏᤢᤒᤠ ᤏᤡᤱᤘᤠ᤹ᤖᤧ ᤁᤧᤈᤥᤃᤢᤒᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ॥ ᤜᤠᤒᤠ ᤂᤧᤸᤗᤧ ᤗᤠᤃᤡ ᤂᤧᤏᤧ᤹ ᤀᤠᤍᤰᤗᤧᤱᤘᤠᤀᤥ ᤗᤠᤕᤥ ᤆᤥ᤺ᤰᤔᤠᤗᤠᤶ ᤀᤠᤱᤃᤠ᤹ᤀᤣ ᤛᤠᤰᤏᤧᤒᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤛᤢᤔᤧᤒᤠᤱᤏᤧᤴᤒᤠᤖᤥ॥

᥍ ᤀᤠᤸᤗ ᤂᤧᤴ ᤔᤏᤠ᤺ᤸᤗᤧ ᤁᤢᤔᤣ᤺ᤳᤋᤡᤴ ᤏᤢ᤺ᤰᤋᤧ ᤐᤡᤖᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤖᤥ॥ ᤂᤧᤸᤗᤧ ᤋᤢᤘᤠ ᤁᤧᤈᤥᤰ ᤁᤧᤒᤡ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤡᤱᤗᤥ॥ ᤁᤖ ᤁᤢᤔᤣ᤺ᤳᤋᤡᤴ ᤁᤧᤴᤏᤢ᤺ᤰᤋᤢᤴᤏᤧᤑᤠᤃᤪ ᤁᤴ ᤐᤠ᤺ᤴᤏᤡᤴ ᤏᤡᤛ᤻ᤛᤣ ᤁᤢᤛᤡᤱᤏᤡ᤺ᤳᤋᤧ᤹. ᤂᤧᤏᤧ᤹ ᤏᤢ ᤁᤧᤔᤏᤠᤜᤠ᤹ ᤁᤧᤛᤩᤧ᤹ᤀᤡᤖᤥ॥”

᥎ ᤀᤒᤡᤔᤧᤗᤧᤰᤁᤡᤴ ᤁᤢᤏᤠᤶᤍᤠ᤺ᤵᤔᤠ ᤋᤠᤏᤠᤶ ᤜᤠᤖᤠᤘᤖᤠ ᤐᤥᤃᤧᤀᤠᤱ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤧᤰᤋᤢᤛᤡ॥ ᤂᤶᤒᤩᤠᤱ ᤂᤧᤱ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ॥

᥏ ᤂᤧᤒᤩᤠᤱ ᤀᤒᤡᤔᤧᤗᤧᤰᤁᤡᤸᤗᤧ ᤀᤒᤪᤠᤜᤠᤶᤔᤡᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤌᤣ ᤁᤧᤔᤧᤳᤋᤧᤒᤠᤒᤣ᥅ ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤣ ᤑᤧᤳᤗᤠ᤺ᤴᤍᤢᤱᤅᤠᤱ ᤘᤕᤧᤀᤠᤱ ᤀᤠᤱᤃᤠ᤹ ᤏᤢ ᤀᤠᤜᤠᤱᤈᤢᤶᤔᤥ ᤁᤴ ᤕᤠᤖᤡᤰ ᤕᤶᤒᤠ ᤗᤠᤕᤥ ᤋᤠ᤺ᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤔᤧᤴᤈᤥ᤺ᤰᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤖᤥ᥄”

᥇᥆ ᤀᤒᤡᤔᤧᤗᤧᤰᤁᤡᤸᤗᤧ ᤕᤠᤶᤔᤥ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣ ᤁᤧᤀᤡ᤺ᤳᤋᤢᤀᤠᤱ ᤁᤶᤓᤍᤠᤱᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤣ᥅”

᥇᥇ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤁᤴ ᤋᤧᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤃᤡᤵᤐᤠ ᤔᤏᤠ ᤗᤳᤇᤠᤀᤠᤱ ᤜᤥᤵ ᤁᤧᤗ᤹ᤒᤠ ᤀᤠᤱᤃᤠ᤹ ᤀᤡ᤺ᤳᤋᤢᤱᤅᤠᤱ ᤘᤕᤧ॥ ᤀᤠᤱᤃᤠ᤹ ᤌᤣᤀᤠᤱ ᤀᤰᤂᤣ ᤆᤥᤃᤢᤱᤓᤧᤸᤗᤧ ᤀᤠᤔᤣ᤺ᤳᤋᤡᤴ ᤋᤣ᤹ᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤔᤧᤛᤧᤳᤋᤠᤒᤡ ᤑᤠ᤹ᤀᤠᤱ ᤀᤡ᤺ᤳᤋᤢᤱ॥

᥇᥈ ᤛᤧᤰᤂᤠ᤺ᤸᤗᤧ ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤴᤛᤠ᤹ᤀᤣᤖᤥ॥ ᤂᤢᤏᤧ᤹ ᤀᤠᤶᤒᤠᤖᤧᤀᤣ ᤁᤢᤛ᤻ᤛᤠᤖᤥ ᤁᤖ ᤀᤠᤶᤔᤠᤖᤧ ᤁᤢᤛ᤻ᤛᤠ ᤔᤧ᤺ᤴ ᤜᤧᤰᤁᤩᤠᤱ ᤕᤠᤱᤛᤡ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤱᤒᤠᤖᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤔᤡᤴ ᤗᤧᤵᤔᤠᤖᤧ ᤗᤠᤃᤡ ᤀᤢ᤺ᤳᤋᤠᤱ ᤜᤧᤰᤁᤩᤠᤱ ᤏᤠᤏᤠ ᤁᤳᤏᤠᤏᤠ ᤋᤠᤰᤁᤧᤃᤶᤒᤠᤀᤠᤱ ᤁᤧᤘᤠ᤹ᤒᤠ ᤗᤠᤶᤍᤡ᤺ᤰᤐᤠ ᤆᤥᤃᤠᤱ. ᤂᤧᤒᤧᤸᤗᤧ ᤆᤡᤛᤠᤛᤠᤈᤡ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤠᤱ ᤔᤏᤠᤜᤠ᤹ ‘ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤶᤓᤢ᤹ᤖᤥ’ ᤔᤧᤳᤋᤧᤛᤧ᤹ ᤑᤠ᤹ᤀᤠᤱ ᤛᤠᤖᤠ᤺ᤴ ᤔᤧᤳᤋᤢᤱᤅᤠᤱ ᤘᤕᤧ॥”

᥇᥊ ᤂᤧᤒᤩᤠᤱ ᤀᤒᤡᤔᤧᤗᤧᤰᤁᤡᤸᤗᤧ ᤔᤧᤸᤗᤢᤰ. ᤐᤡᤳᤜᤠ᤹. ᤛᤧᤘᤠᤖᤥᤒᤠ ᤛᤣᤘᤠᤖᤥᤔᤠᤜᤠ᤹ ᤋᤠᤖᤢᤛᤡᤀᤠᤱ ᤀᤒᤪᤠᤜᤠᤶᤔᤡᤴ ᤐᤡᤖᤢ. ᤜᤧᤰᤁᤩᤠᤱ ᤁᤢᤔᤣᤳ ᤛᤠᤖᤠ᤺ᤴ ᤏᤢ᤺ᤰᤋᤢᤒᤡᤖᤢ॥

᥇᥋ ᤜᤧᤰᤁᤩᤠᤱ ᤀᤒᤡᤔᤧᤗᤧᤰᤁᤡᤸᤗᤧ ᤀᤒᤪᤠᤜᤠᤶᤔᤡᤴ ᤔᤧᤳᤋᤢ. “ᤀᤥᤔᤳᤋᤧ᤹. ᤀᤠᤱᤃᤠ᤹ ᤀᤠᤗᤠᤈᤣᤴ ᤂᤧᤏᤧ᤹ ᤁᤧᤍᤃᤠᤱᤅᤣ ᤏᤧ᤹᤺. ᤀᤠᤳᤋᤠᤴ ᤁᤧᤛᤡᤖᤠ᤹ᤌᤠᤱ ᤂᤧᤵᤔᤥᤀᤣ ᤕᤢᤅᤧ᤹॥”

᥇᥌ ᤂᤢᤏᤧ᤹ ᤛᤠᤖᤠ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤜᤧᤴᤇᤡᤱ ᤌᤡᤰ ᤕᤢᤵᤐᤠᤕᤠᤱ ᤁᤧᤶᤓᤢ᤹ ᤐᤡᤖᤢᤱᤅᤠᤱ ᤘᤠ᤹॥ ᤁᤴ ᤂᤧᤏᤧ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ ᤑᤠ᤹ᤀᤠᤱ ᤔᤡᤰᤛᤣ᤺ᤴᤗᤧ ᤗᤠᤃᤡ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥ ᤁᤱᤃ ᤀᤠᤱᤃᤠ᤹ ᤂᤧᤏᤧ᤹ ᤋᤠᤑᤧ᤺ᤶᤒᤠ ᤆᤥᤃᤢᤱᤅᤠᤱ ᤘᤠ᤹ᤒᤡ ᤑᤠ᤹ᤀᤠᤱ ᤁᤧᤏᤠᤖᤠ ᤁᤧᤔᤠᤱᤃᤧᤴᤏᤠ ᤑᤥ᤺ᤱᤔᤠ ᤐᤡᤏᤧᤒᤠᤖᤥ॥”

᥇᥍ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤡᤔᤧᤗᤧᤰᤁᤧᤴ. ᤁᤢᤔᤣ᤺ᤳᤋᤡᤴ ᤜᤧᤰᤁᤩᤠᤱ ᤁᤢᤛᤣᤘᤠᤖᤥᤔᤠᤜᤠ᤹ ᤕᤠᤶᤔᤥ ᤛᤠᤃᤵᤔᤠ ᤔᤧᤛᤢᤰᤗ ᤑᤠ᤹ᤀᤠᤱ ᤂᤧᤱᤜᤠ᤹ ᤘᤣ᤺ᤴᤍᤢᤛᤡ॥

᥇᥎ ᤌᤣᤀᤠᤱᤓᤧᤸᤗᤧ ᤀᤒᤡᤔᤧᤗᤧᤰᤖᤧ ᤀᤒᤪᤠᤜᤠᤔᤖᤧ ᤁᤢᤔᤣ᤺ᤳᤋᤡᤴ ᤋᤣ᤹ᤖᤢᤀᤠᤱ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ ᤛᤠᤃᤵᤔᤠ ᤔᤧᤴᤇᤢᤰᤔᤏᤠ ᤆᤥᤃᤢᤛᤡᤀᤠᤱ ᤘᤕᤧᤖᤥ॥

ᤛᤠᤖᤠ᤺ᤸᤗᤧ ᤀᤡᤛᤠᤜᤠᤰᤁᤧᤴ ᤁᤳᤋᤢ

᥈᥇

ᤀᤠᤸᤗ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤀᤡᤛᤡ᤺ᤰ ᤂᤢᤏᤧ᤹ ᤛᤠᤖᤠ᤺ᤴ ᤔᤢ᤹ᤀᤡᤛᤠᤶ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤢ॥

᥈ ᤛᤠᤖᤠ᤺ᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤢᤀᤠᤱ ᤘᤕᤧᤒᤠ ᤕᤧᤶᤔᤥ ᤂᤢᤏᤧ᤹ ᤀᤒᤪᤠᤜᤠᤶᤔᤧᤴ ᤁᤠᤵᤐᤥᤒᤠ ᤋᤢᤶᤛᤧᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤒᤡᤖᤢ॥

᥉ ᤛᤠᤖᤠ᤺ᤸᤗᤧ ᤁᤳᤋᤢᤒᤡᤖᤢᤒᤠ ᤂᤢᤏᤧ᤹ ᤁᤢᤛ᤻ᤛᤠᤴ ᤀᤒᤪᤠᤜᤠᤶᤔᤡᤸᤗᤧ ᤀᤡᤛᤠᤜᤠᤰ ᤔᤡᤱ ᤘᤠ᤺ᤳᤋᤢ॥

᥊ ᤂᤢᤏᤧ᤹ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤕᤧᤳᤇᤡ ᤕᤧᤴ ᤕᤥᤖᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤀᤡᤛᤡ᤺ᤰ ᤂᤧᤴ ᤜᤷᤍᤥ ᤜᤧᤃᤢᤒᤡᤖᤢ॥

᥋ ᤀᤒᤪᤠᤜᤠᤶᤔᤡᤸᤗᤧ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤘᤕᤧᤸᤗᤧ ᤂᤢᤏᤧ᤹ ᤁᤡᤵ ᤌᤡᤰ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥌ ᤛᤠᤖᤠ᤺ᤸᤗᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤗᤳᤇᤠ ᤏᤡᤱᤘᤠ᤹ ᤋᤠᤔᤠ ᤀᤣ᤺ᤵᤔᤠ ᤁᤧᤕᤢᤒᤠa ᤐᤠ᤺ᤴᤎᤡᤰ ᤐᤡᤖᤠᤱᤗᤥ॥ ᤁᤴ ᤐᤠ᤺ᤴᤏᤡᤴ ᤁᤧᤄᤧᤶᤒᤠ ᤁᤧᤖᤧᤰ ᤀᤠᤱᤃᤠ᤹ᤏᤢ ᤔᤧᤀᤣ᤺ᤳᤗᤥ॥”

᥍ ᤂᤢᤏᤧ᤹ ᤕᤠᤶᤔᤥ ᤐᤠ᤺ᤳᤋᤢ. “ᤛᤠᤖᤠ᤺ᤸᤗᤧ ᤀᤅᤧ᤺ᤰᤘᤠᤴ ᤏᤢᤎᤢᤰᤋᤢ ᤁᤧᤗ᤹ᤒᤠ ᤜᤠ᤺ᤳᤗᤧ ᤀᤒᤪᤠᤜᤠᤶᤔᤧᤴ ᤀᤠᤓᤧᤸᤗᤧ ᤔᤧᤳᤋᤢᤀᤠᤱ ᤘᤕᤧᤃ᥅ ᤜᤧᤰᤁᤣᤛᤠᤱ ᤂᤢᤏᤧ᤹ ᤁᤢᤃᤠᤵᤐᤥ ᤋᤢᤶᤔᤥ ᤀᤠᤱᤃᤠ᤹ ᤂᤢᤏᤧ᤹ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤱ ᤐᤡᤖᤢᤱᤅᤠᤱ ᤘᤠ᤹॥”

᥎ ᤀᤅᤧ᤺ᤰᤘᤠᤴ ᤐᤥᤖᤧᤖ ᤐᤣᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤔᤠᤖᤧ ᤁᤢᤏᤢ᤺ᤴ ᤌᤢᤱᤔᤠ ᤗᤧᤖᤢ॥ ᤜᤧᤰᤁᤩᤠᤱ ᤀᤡᤛᤠᤜᤠᤰᤗᤧ ᤏᤢᤎᤢᤱᤔᤠ ᤗᤧᤖᤢᤒᤠ ᤕᤧᤴᤏᤥ ᤀᤒᤪᤠᤜᤠᤶᤔᤡᤸᤗᤧ ᤗᤳᤇᤠ ᤕᤶᤒᤠ ᤛᤠᤓᤱᤈᤠ ᤛᤧᤛᤢ॥

ᤜᤠᤃᤠᤖᤧᤴᤏᤢ ᤀᤡᤛ᤻ᤔᤠᤀᤣᤸᤗᤧᤴ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡ

᥏ ᤁᤖ ᤔᤡᤛᤪᤡ ᤜᤠᤃᤠᤖᤧᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤖᤧ ᤀᤡᤛᤠᤜᤠᤰᤁᤧᤴ ᤁᤧ᤹ᤖᤢᤒᤠb ᤛᤠᤖᤠ᤺ᤸᤗᤧ ᤏᤡᤛᤢ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ. “ᤁᤱ ᤕᤥᤃ᤻ᤔᤠᤴ ᤁᤢᤛ᤻ᤛᤠ᤺ᤴᤏᤢ ᤛᤥᤖᤡᤰ ᤏᤠ᤺ᤳᤋᤧᤍᤣᤛᤧᤛᤧ᤹. ᤌᤣᤀᤠᤱᤓᤧᤸᤗᤧ ᤁᤱ ᤕᤥ᤺ᤃ᤻ᤔᤠᤸᤗᤧ ᤁᤢᤛ᤻ᤛᤠᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤀᤡᤛᤜᤠᤰᤁᤧᤴᤏᤢ ᤗᤰᤁᤧᤄᤥᤒᤠ ᤐᤥᤱᤔᤠ ᤔᤧᤄᤥᤛᤢᤴ॥”

᥇᥇ ᤁᤴ ᤐᤠ᤺ᤴᤏᤡᤸᤗᤧ ᤀᤒᤪᤠᤜᤠᤶᤔᤡᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ. ᤌᤣᤀᤠᤱᤓᤧᤸᤗᤧ ᤀᤡᤛ᤻ᤔᤠᤀᤣᤸᤗᤧᤴᤏᤠᤱ ᤂᤢᤏᤧ᤹ᤀᤣ ᤁᤢᤛ᤻ᤛᤠ ᤘᤕᤧ॥

᥇᥈ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴ ᤔᤧᤳᤋᤢ. “ᤂᤧᤴ ᤀᤅᤧ᤺ᤰᤘᤠᤴ ᤏᤢ ᤁᤧᤛᤣᤘᤠᤖᤥᤔᤠᤸᤗᤧ ᤁᤢᤗᤠᤃᤡ ᤂᤧᤏᤧ᤹ ᤁᤧᤏᤡᤱᤘᤠ᤹ ᤔᤧᤴᤍᤢᤰᤁᤣ᤹॥ ᤛᤠᤖᤠ᤺ᤸᤗᤧ ᤁᤧᤔᤧᤵᤐᤠ ᤜᤧᤰᤁᤣᤀᤣ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤀᤡᤛᤠᤜᤠᤰᤗᤠᤶᤒᤠᤀᤣ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱᤒᤠ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤒᤥᤱᤗᤥ॥

᥇᥉ ᤂᤧᤴ ᤛᤣᤘᤠᤖᤥᤔᤠᤸᤗᤧ ᤁᤢᤛ᤻ᤛᤠᤗᤠᤶᤔᤠᤱ ᤀᤠᤱᤃᤠ᤹ ᤗᤳᤇᤠ ᤔᤧᤴᤇᤠᤶ ᤛᤢᤘᤠᤱ ᤆᤥᤃᤢᤱᤛᤡᤱ. ᤌᤣᤀᤠᤱᤓᤧᤸᤗᤧ ᤂᤧᤴᤏᤠᤱ ᤂᤧᤏᤧ᤹ᤀᤣ ᤁᤧᤛ᤻ᤛᤠᤖᤥ॥”

᥇᥊ ᤜᤧᤰᤁᤣ᤺ᤸᤗᤧ ᤀᤒᤪᤠᤜᤠᤶᤔᤡᤴ ᤁᤢᤍᤠ᤺ᤴᤍᤡᤰ ᤂᤠᤀᤥ᤺ᤳᤋᤧᤏᤢᤔᤧ᤺ᤴᤏᤣ ᤋᤠᤏᤠᤶᤛᤠ ᤐᤥᤃᤧ. ᤜᤧᤰᤁᤩᤠᤱ ᤂᤖᤧ᤺ᤱ ᤏᤢ ᤛᤣᤜᤥ᤹ᤒᤠ ᤛᤢᤰᤘᤠᤀᤥ ᤆᤫᤠ᤺ᤳᤋᤧᤴ ᤁᤧ᤺ᤳᤋᤢᤀᤠᤱ ᤜᤠᤃᤠᤖᤧᤸᤗᤧ ᤁᤢᤓᤰᤋᤠᤱᤅᤥ ᤕᤢᤰᤂᤢᤒᤡᤖᤢ. ᤀᤅᤧ᤺ᤰᤘᤠ᤺ᤴᤏᤠᤱ ᤁᤢᤀᤣ᤺ᤰᤁᤥ ᤁᤢ᤺ᤳᤋᤢᤀᤠᤱ ᤐᤠᤱᤄᤢᤍᤣᤛᤢ॥ ᤜᤧᤰᤁᤩᤠᤱ ᤜᤠᤃᤠᤖᤧᤴ ᤒᤣᤷᤛᤣᤒᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴ ᤜᤧᤱᤃᤠ᤺ᤳᤋᤡ ᤋᤠᤰᤁᤶᤔᤠ ᤜᤣ᤺ᤰᤋᤧ॥

᥇᥋ ᤛᤣᤜᤥ᤹ᤒᤠ ᤛᤢᤰᤘᤠᤀᤥ ᤆᤫᤠ᤺ᤳᤋᤡᤴ ᤔᤠᤖᤧᤸᤗᤧ ᤂᤢᤏᤧ᤹ ᤀᤅᤧ᤺ᤰᤘᤠᤴ ᤋᤧᤰᤛᤧᤰᤛᤧ᤺ᤰᤐᤠ ᤛᤡᤱᤒᤢᤱᤎᤡᤰᤗᤧ ᤁᤢᤒᤢᤱᤅᤥ ᤏᤧᤛ᤻ᤛᤢ॥

᥇᥌ ᤂᤧᤒᤩᤠᤱ ᤏᤠᤏᤠᤰ ᤌᤠᤖᤡᤰ ᤐᤣᤀᤠᤱ ᤕᤢᤱᤛᤡᤱ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤛᤰᤔᤠ ᤐᤣ᤺ᤰᤐᤠ ᤀᤥᤔᤧᤵᤔᤠ ᤔᤧᤒᤥ᤺ᤱᤏᤧᤸᤗ ᤑᤠ᤹ᤀᤠᤱ ᤀᤡ᤺ᤳᤋᤢ॥ ᤜᤧᤰᤁᤩᤠᤱ ᤂᤧᤵᤔᤥ ᤕᤢᤱᤛᤡᤱᤅᤠᤱ ᤀᤢ᤺ᤰᤁᤠᤱ ᤀᤢ᤺ᤰ ᤜᤠ᤺ᤵᤔᤠ ᤜᤣ᤺ᤰᤋᤧ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤅᤧ᤺ᤰᤘᤠᤴ ᤜᤠᤒᤧᤒᤠ ᤀᤡᤰᤗᤠ᤺ᤴ ᤂᤧᤵᤛᤢ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤜᤠᤃᤠᤖᤧᤴ ᤔᤧᤳᤋᤢ. “ᤜᤠᤃᤠᤖᤣ. ᤂᤧᤏᤧ᤹ ᤌᤧᤔᤠ ᤋᤢᤰᤂᤣ᤺ᤴ ᤁᤧᤍᤢᤔᤢᤒᤣ᥅ ᤔᤧᤱᤃᤡᤀᤧ᤹. ᤌᤣᤀᤠᤱᤓᤧᤸᤗᤧ ᤀᤅᤧ᤺ᤰᤘᤠᤴ ᤏᤧᤒᤠ ᤋᤧᤴᤏᤥᤗᤠᤶ ᤂᤧᤴ ᤜᤠ᤺ᤵᤐᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤘᤠ᤹ᤖᤥ॥

᥇᥎ ᤐᤥᤃᤧ᤹. ᤐᤣᤃᤧ᤹ᤀᤠᤱ ᤀᤅᤧ᤺ᤰᤘᤠᤴ ᤐᤰᤂᤧ ᤜᤧᤰᤁᤩᤠᤱ ᤗᤧᤔᤧ᤹॥ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤎᤠ᤺ᤰᤜᤠ᤹ᤗᤠᤶᤒᤠ ᤀᤠᤱᤃᤠ᤹ ᤗᤳᤇᤠ ᤕᤶᤒᤠ ᤔᤧᤴᤇᤠᤶ ᤛᤢᤘᤠᤱ ᤆᤥᤃᤢᤱᤛᤡᤱ॥”

᥇᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤃᤠᤖᤧᤸᤗᤧ ᤁᤢᤔᤡᤰᤁᤡᤴ ᤜᤴᤍᤢ ᤐᤡᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤘᤠᤒᤠᤰ ᤌᤡᤰ ᤏᤡᤛᤢ॥ ᤂᤧᤒᤩᤠᤱ ᤂᤧᤴ ᤐᤣᤀᤠᤱ ᤛᤣᤜᤥ᤹ᤒᤠ ᤛᤢᤰᤘᤠᤀᤥ ᤆᤫᤠ᤺ᤳᤋᤧᤴ ᤑᤠ᤺ᤳᤋᤢ ᤑᤧᤳᤋᤢᤀᤠᤱ ᤀᤅᤧ᤺ᤰᤘᤠᤴ ᤌᤢᤱᤛᤢ॥

᥈᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤅᤧ᤺ᤰᤘᤠ᤺ᤴᤏᤢ ᤘᤕᤧ. ᤜᤧᤰᤁᤩᤠᤱ ᤂᤧᤴ ᤕᤶᤒᤠ ᤐᤥ᤺ᤰᤂᤧ॥ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤕᤢᤅᤧᤀᤠᤱ ᤁᤢᤛᤢᤖ ᤁᤧᤏᤢ᤹ᤒᤠ ᤋᤥ᤺ᤱᤗᤡ ᤁᤧᤀᤠᤵᤐᤠ ᤔᤏᤠ ᤐᤥ᤺ᤰᤂᤧ॥

᥈᥇ ᤂᤢᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤐᤠᤖᤠᤏᤒᤠ ᤀᤣ᤺ᤰᤛᤠᤍᤧᤴᤏᤥ ᤕᤢᤅᤧᤸᤗᤧ ᤁᤢᤶᤔᤠᤖᤧ ᤗᤳᤇᤠ ᤔᤡᤛᤪ ᤗᤠᤈᤣ᤹ᤒᤠ ᤔᤧᤴᤇᤢᤔᤠᤎᤡᤰ ᤁᤢᤗᤠᤃᤡ ᤔᤣ᤺ᤳ ᤋᤠᤖᤢᤒᤡᤖᤢ॥

ᤀᤒᤪᤠᤜᤠᤔ ᤏᤢ ᤀᤒᤡᤔᤧᤗᤧᤰᤁᤡᤸᤗᤧ ᤆᤥᤃᤧᤳᤇᤢᤒᤠ ᤔᤠᤱᤜᤧᤰ

᥈᥈ ᤂᤧᤴ ᤕᤧᤶᤔᤥ ᤀᤒᤡᤔᤧᤗᤧᤰᤁᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤔᤥᤒᤠ ᤐᤡᤁᤥᤗᤖᤧ ᤀᤒᤪᤠᤜᤠᤶᤔᤡᤴ ᤔᤧᤳᤋᤧᤇᤢ. “ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤏᤢ ᤘᤠ᤹॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤀᤡᤃᤪ ᤀᤠᤛ᤻ᤛᤠᤜᤠ᤹ᤏᤢ ᤔᤧ᤺ᤴᤇᤠᤱ ᤀᤠᤶᤔᤧᤴᤇᤠ᤹ ᤀᤠᤈᤰᤔᤧᤴᤇᤠ᤹ᤜᤠ᤹ᤏᤢ ᤀᤡᤱᤗᤧᤰᤐᤠ ᤕᤠ᤺ᤶᤒᤰ ᤔᤧᤈᤥ᤺ᤰᤁᤠᤴ ᤑᤠ᤹ᤀᤠᤱ ᤔᤠᤱᤒᤠᤆᤠ ᤜᤧᤰᤛᤡᤱᤅᤧ᤹॥ ᤜᤧᤰᤁᤩᤠᤱ ᤂᤧᤏᤧ᤹ ᤘᤣ᤹ ᤗᤠᤈᤣ᤹ᤗᤠᤶ ᤁᤧᤍᤩᤧᤀᤠᤱ ᤁᤧᤕᤢᤱᤒᤠ ᤁᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤏᤢ. ᤀᤠᤱᤃᤠ᤹ᤏᤢ ᤂᤧᤏᤧ᤹ ᤏᤢᤖᤡᤰ ᤔᤧᤳᤏᤧᤒᤠ ᤜᤧᤰᤁᤣᤀᤣ ᤆᤥᤃᤧ᤹ ᤐᤠ᤺ᤳᤋᤧ᤹ᤀᤥ॥”

᥈᥊ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤔᤠᤱᤒᤠᤆᤠ ᤆᤥᤃᤢᤱᤗᤥ॥”

᥈᥋ ᤂᤧᤒᤩᤠᤱ ᤀᤒᤡᤔᤧᤗᤧᤰᤁᤧᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤔᤧᤍᤧᤴᤍᤧᤴᤇᤠᤱ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤒᤠ ᤘᤒᤠᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤒᤪᤠᤜᤠᤶᤔᤡᤸᤗᤧ ᤀᤒᤡᤔᤧᤗᤧᤰᤁᤧᤴ ᤐᤠᤴ ᤔᤧᤳᤋᤢᤖ ᤆᤧᤰᤋᤢ॥

᥈᥌ ᤜᤧᤰᤁᤣ᤺ᤸᤗᤧ ᤀᤒᤡᤔᤧᤗᤧᤰᤁᤧᤸᤗᤧ ᤔᤧᤳᤋᤢ. “ᤜᤠ᤺ᤳᤗᤧ ᤀᤰᤂᤣ ᤆᤥᤃᤢ ᤀᤠᤱᤃᤠ᤹ ᤔᤧᤴᤏᤡᤒᤠ॥ ᤂᤧᤏᤧ᤹ ᤁᤧᤶᤔᤧᤳᤋᤠᤱᤅᤡᤴ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤀᤡᤴᤗᤰ ᤂᤧᤵᤛᤢᤱ॥”

᥈᥍ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤔᤧᤸᤗᤢᤰ ᤏᤢ ᤐᤡᤳᤜᤠ᤹ ᤋᤠᤖᤢᤛᤡᤀᤠᤱ ᤀᤒᤡᤔᤧᤗᤧᤰᤁᤧᤴ ᤐᤡᤖᤢ. ᤜᤧᤰᤁᤩᤠᤱ ᤏᤧᤵᤔᤈᤠᤱᤗᤧ ᤁᤢᤍᤱᤒᤠ ᤔᤠᤱᤜᤢᤵ ᤆᤥᤃᤧᤳᤇᤢ॥

᥈᥎ ᤀᤒᤪᤠᤜᤠᤶᤔᤡᤸᤗᤧ ᤔᤧᤸᤗᤢᤰ ᤗᤢᤵᤐᤥᤗᤠᤶ ᤏᤢᤛᤡ ᤁᤢᤶᤔᤠᤔᤠ ᤔᤧᤸᤗᤢᤰᤛᤠ᤺ᤳᤜᤠ᤹ ᤛᤧᤴᤍᤢ ᤗ᤺ᤳᤋᤢᤛᤡ॥

᥈᥏ ᤜᤧᤰᤁᤩᤠᤱ ᤀᤒᤡᤔᤧᤗᤧᤰᤁᤧᤸᤗᤧ ᤀᤒᤪᤠᤜᤠᤶᤔᤧᤴ ᤛᤣ᤺ᤴᤍᤥᤛᤢ. “ᤌᤣᤀᤠᤱ ᤂᤧᤏᤧ᤹ ᤏᤢᤛᤡ ᤁᤢᤶᤔᤠᤔᤠ ᤔᤧᤗᤢᤰᤛᤠ᤺ᤳᤜᤠ᤹ ᤁᤧᤛᤧᤴᤍᤢ ᤁᤧᤗ᤺ᤳᤋᤢᤛᤡᤒᤠᤒᤣ᥅ ᤁᤸᤗᤧ ᤁᤢᤒᤣ᤺ᤴ ᤌᤣᤃ᥅”

᥉᥆ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤁᤴ ᤘᤒᤠᤰᤁᤡᤴ ᤀᤠᤱᤃᤠ᤹ᤀᤣ ᤋᤕᤢᤱᤒᤠ ᤑᤠ᤹ᤀᤠᤱ ᤂᤧᤏᤧ᤹ ᤀᤠᤱᤃᤠ᤹ ᤋᤥ᤺ᤴᤍᤡ ᤐᤡᤔᤠᤖᤧ ᤗᤠᤃᤡ ᤁᤴ ᤏᤢᤛᤡ ᤁᤢᤶᤔᤠᤔᤠ ᤔᤧᤗᤢᤰᤛᤠ᤺ᤳᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤂᤧᤏᤧ᤹ ᤋᤣ᤹ᤖᤧᤛᤧ᤹ᤀᤥ॥”

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤒᤣᤷᤛᤣᤒᤠc ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤂᤢᤴᤇᤡ᤹ ᤏᤧᤵᤔᤈᤠᤱ ᤔᤠᤱᤜᤧᤰᤏᤧᤇᤡᤀᤠᤱ ᤘᤕᤧᤛᤡ॥

᥉᥈ ᤀᤰᤂᤣᤗ᤹ᤖᤡᤰ ᤂᤢᤴᤇᤡ᤹ ᤒᤧᤷᤛᤧᤒᤠᤀᤥ ᤔᤠᤱᤜᤧᤰᤏᤧᤇᤡᤀᤠᤱ ᤀᤒᤡᤔᤧᤗᤧᤰᤁᤧᤴ ᤏᤢ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤐᤣᤒᤠ ᤐᤡᤁᤥᤗᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤂᤧᤳᤇᤡ॥

᥉᥉ ᤀᤒᤪᤠᤜᤠᤶᤔᤡᤸᤗᤧ ᤒᤧᤷᤛᤧᤒᤠᤀᤥ ᤗᤳᤇᤠ ᤋᤠᤔᤠᤖᤡᤛ᤻ᤁ ᤔᤧᤵᤔᤏᤠᤒᤠ ᤛᤡᤱᤒᤢᤱ ᤌᤡᤰ ᤗᤣ᤺ᤳᤋᤢ. ᤜᤧᤰᤁᤩᤠᤱ ᤂᤧᤵᤔᤥ ᤀᤠᤓᤧᤸᤗᤧᤏᤠ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤏᤢᤵᤔᤧᤴᤍᤡᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤐᤣᤗᤡ ᤑᤠᤰᤋᤢ॥

᥉᥊ ᤂᤧᤴ ᤀᤣᤃᤠᤱ ᤀᤒᤪᤠᤜᤠᤶᤔᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤖᤡᤰ ᤕᤧᤶ ᤌᤠᤖᤡᤰ ᤕᤢᤅᤧ॥

a 

᥈᥇:᥌ ᤀᤣ᤺ᤵᤔᤠ ᤁᤧᤕᤢᤒᤠ– ᤜᤡᤒᤪᤢᤀᤥ ᤀᤡᤛᤠᤜᤠᤰ ᤔᤡᤱᤅᤧᤸᤗᤧ ᤁᤢᤒᤣ᤺ᤴ “ᤂᤢᤏᤧ᤹ ᤀᤣ᤺ᤳ” ᤐᤥᤱ᤹ (᥇᥍:᥇᥍-᥇᥏ ᤀᤥ ᤀᤠᤱ ᤀᤥᤔᤧᤳᤋᤧ᤹)॥

b 

᥈᥇:᥏ ᤁᤢᤓᤠ ᤀᤢᤏᤠᤜᤢᤖᤡᤒᤠ ᤜᤡᤒᤪᤢ ᤐᤠ᤺ᤴᤗᤧᤱᤜᤠ᤹ᤀᤥ “ᤀᤡᤛ᤻ᤔᤠᤀᤣᤗᤖᤧ ᤀᤡᤛᤠᤜᤠᤰᤁᤧᤴ ᤁᤧ᤹ᤖᤢᤒᤠ” ᤔᤧᤒᤳᤏᤧᤴ॥ ᤁᤖ “ᤀᤡᤛ᤻ᤔᤠᤀᤣᤗᤖᤧ ᤁᤧ᤹ᤖᤢᤖ ᤕᤠᤃᤧ” ᤖᤰ ᤐᤳ॥

c 

᥈᥇:᥉᥇ ᤒᤣᤷᤛᤣᤒᤠ– ᤜᤡᤒᤪᤢᤀᤥ ᤁᤸᤗᤧ ᤁᤢᤒᤣ᤺ᤴ “ᤔᤠᤱᤜᤢᤵ ᤘᤒᤠᤰ” ᤀᤡᤃᤪ “ᤏᤢᤛᤡ ᤘᤒᤠᤰ” ᤐᤥᤱ᤹ (᥈᥌:᥉᥉ ᤀᤥ ᤀᤠᤱ ᤀᤥᤔᤧᤳᤋᤧ᤹)॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤧᤴ ᤁᤢᤏᤡᤱᤘᤠ᤹ ᤛᤠ᤹ᤖᤢ

᥈᥈

ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤧᤴ ᤁᤢᤏᤡᤱᤘᤠ᤹ ᤛᤠ᤹ᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤒᤪᤠᤜᤠᤶᤔᤣ॥”

ᤜᤶᤓᤧᤸᤗᤧ ᤂᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤜᤤ. ᤀᤠᤱᤃᤠ᤹ ᤀᤠᤶᤓᤠ ᤁ᤹ᤕᤥ ᤘᤠ᤹ᤀᤠᤖᤥ॥”

᥈ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤛ᤻ᤛᤠ. ᤂᤧᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢᤒᤠ ᤗᤳᤌᤡᤰᤐᤠ ᤁᤧᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤔᤥᤖᤡᤕᤠᤜ ᤗᤠᤈᤣ᤹ᤀᤥ ᤋᤣ᤹ᤖᤧᤀᤠᤱ ᤐᤣᤃᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤏᤧᤒᤠ ᤁᤥ᤺ᤰᤔᤠᤀᤥ ᤂᤧᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤅᤈᤓᤠ ᤁᤢᤀᤡᤛᤡ᤺ᤰ ᤛᤡᤍᤢᤱᤈᤓᤠ ᤋᤥ᤺ᤴᤍᤧ᤹॥”

᥉ ᤀᤒᤪᤠᤜᤠᤶᤔᤧᤴ ᤂᤠᤀᤥ᤺ᤳᤋᤧᤏᤢᤔᤧ᤺ᤴᤏᤣ ᤋᤠᤏᤠᤶᤛᤠ ᤐᤥᤃᤧᤀᤠᤱ ᤀᤍᤱᤅᤡᤴ ᤁᤰ ᤁᤢ᤺ᤳᤋᤢ. ᤜᤧᤰᤁᤩᤠᤱ ᤏᤧᤵᤑᤢ ᤁᤢᤛᤣᤘᤠᤖᤥᤒᤠᤜᤠ᤹ ᤏᤢ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤋᤣ᤹ᤖᤢᤛᤡ॥ ᤜᤧᤰᤁᤩᤠᤱ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤡᤎᤡᤱᤔᤠ ᤛᤡᤱ ᤂᤧᤖᤢ. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤢᤒᤠ ᤋᤧᤴᤏᤥ ᤂᤢᤏᤧ᤹ ᤌᤠᤛᤡᤱ॥

᥊ ᤗᤠᤶᤍᤡᤰ ᤔᤧᤈᤥᤃᤧᤒᤠ ᤛᤢᤶᤕᤠᤴ ᤁᤧᤖᤧᤸᤗᤧ ᤀᤒᤪᤠᤜᤠᤶᤔᤡᤴ ᤀᤰᤂᤣ ᤀᤥᤔᤕᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤂᤧᤴ ᤋᤧᤴᤏᤡᤴ ᤔᤠ᤺ᤱᤄᤠᤗᤠᤶ ᤏᤡᤛᤢ॥

᥋ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤂᤧᤴ ᤏᤧᤵᤑᤢ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤂᤧᤴᤇᤡ᤹ ᤜᤠᤒᤠ ᤁ᤹ᤕᤥ ᤀᤍᤱᤅᤡᤴᤏᤢ ᤕᤢᤅᤧᤛᤧ᤹॥ ᤁᤴ ᤆᤢᤰᤐᤧᤴ ᤏᤢ ᤀᤠᤱᤃᤠ᤹ ᤆᤡᤏᤠᤏᤠᤰ ᤐᤡᤳᤇᤡᤃᤧ ᤜᤧᤰᤁᤩᤠᤱ ᤔᤠᤱᤛᤣᤘᤠ ᤆᤥ᤺ᤰᤛᤡᤃᤧᤀᤠᤱ ᤂᤧᤴᤇᤡ᤹ᤀᤥ ᤀᤠᤴᤇᤡᤃᤧ ᤏᤢ᤺ᤱᤛᤡ ᤑᤧᤴᤇᤡᤃᤧ॥”

᥌ ᤀᤒᤪᤠᤜᤠᤶᤔᤡᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤛᤡᤱᤅᤡᤴ ᤐᤰᤂᤢᤀᤠᤱ ᤀᤡᤛᤠᤜᤠᤰᤁᤧᤴ ᤁᤢ᤺ᤳᤋᤢ. ᤜᤧᤰᤁᤩᤠᤱ ᤔᤡ ᤏᤢ ᤁᤠᤷᤍᤠ᤺ᤴ ᤕᤠᤱᤛᤡᤱ॥ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤏᤧᤵᤔᤈᤠᤱ ᤛᤥᤖᤡᤰ ᤐᤣᤃᤧᤳᤇᤡᤖ ᤐᤳᤇᤧᤛᤡᤸᤗᤧ.

᥍ ᤀᤡᤛᤠᤜᤠᤰᤁᤧᤸᤗᤧ ᤁᤢᤶᤒᤠ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ. “ᤀᤠᤶᤒᤦ᥅”

ᤁᤢᤶᤒᤠᤖᤧ ᤔᤧᤳᤋᤢ. “ᤌᤣᤃ ᤐᤠᤒᤢᤀᤣ᥅”

ᤁᤢᤛ᤻ᤛᤠ᤺ᤸᤗᤧ ᤔᤧᤳᤋᤢ. “ᤁᤴ ᤔᤡ᤺ᤴ ᤏᤢ ᤛᤡᤱᤅᤡᤱᤃ ᤘᤠ᤹. ᤁᤖ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤌᤢ᤺ᤶᤒᤠ᤺ᤱᤃ ᤀᤠᤳᤋᤡ ᤘᤠ᤹ᤒᤣ᥅”

᥎ ᤀᤒᤪᤠᤜᤠᤶᤔᤡᤸᤗᤧ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤢ᤺ᤶᤒᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤋᤠᤖᤢ ᤀᤠᤒᤡ᤹᤺॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤧᤵᤔᤠᤱ ᤛᤥᤛᤥᤖᤡᤰ ᤐᤣᤛᤡ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢᤒᤠ ᤋᤧᤴᤏᤥ ᤂᤢᤴᤇᤡ᤹ ᤁᤧᤖᤧᤳᤇᤡ. ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤂᤧ᤹ᤕᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢᤀᤠᤱ ᤛᤡᤱᤅᤡᤴ ᤂᤧ᤹ᤕᤥ ᤁᤢᤎᤠ᤹ᤁᤢᤎᤠ᤹ ᤛᤧᤳᤋᤢ॥ ᤜᤧᤰᤁᤩᤠᤱ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤀᤡᤄᤣ᤺ᤰᤂᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠ ᤋᤧᤴᤏᤥ ᤛᤡᤱᤛᤶᤎᤠᤱ ᤏᤧᤛ᤻ᤛᤢ॥

᥇᥆ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤀᤠᤒᤠᤅᤣ ᤁᤢᤛ᤻ᤛᤠᤴ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤖᤧ ᤗᤠᤃᤡ ᤁᤠᤷᤍᤠ᤺ᤴ ᤌᤠ᤺ᤱ ᤑᤥ᤺ᤰᤂᤢ॥

᥇᥇ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠ ᤀᤡᤱᤒᤠᤎᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀ᤺ᤰᤋᤧᤀᤠᤱ ᤔᤧᤳᤋᤢ. “ᤀᤒᤪᤠᤜᤠᤶᤔᤣ. ᤀᤒᤪᤠᤜᤠᤶᤔᤣ᥄”

ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤜᤠᤒᤠ ᤁᤵᤔᤥᤀᤣ ᤘᤠ᤹ᤀᤠᤖᤥ॥”

᥇᥈ ᤂᤧᤸᤗᤧ ᤔᤧᤳᤋᤢ. “ᤂᤧᤴ ᤆᤢᤰᤐᤧᤴ ᤜᤢᤰᤔᤧᤕᤠᤰᤋᤧᤴᤏᤧ᤹ᤀᤥ. ᤜᤧᤰᤁᤩᤠᤱ ᤂᤧᤴ ᤌᤣᤀᤠᤱ ᤔᤧᤔᤧᤳᤋᤧᤴᤏᤧ᤹ᤀᤥ॥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤧᤃᤡᤖᤳᤇ ᤁᤧᤗ᤹ᤒᤠᤴ ᤀᤠᤸᤗ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛ᤻ᤛᤠ. ᤗᤳᤌᤡᤰᤌᤡᤰ ᤁᤧᤛ᤻ᤛᤠ᤺ᤴᤏᤠᤱ ᤀᤠᤱᤃᤠ᤹ᤗᤠᤶ ᤁᤧᤴᤍᤠᤱᤄᤢᤴ ᤁᤧᤴᤕᤢᤰᤂᤢᤸᤗᤥ॥”

᥇᥉ ᤀᤒᤪᤠᤜᤠᤶᤔᤡᤴ ᤌᤥ ᤗᤧᤵᤔᤠᤱ ᤀᤥᤔᤕᤧ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤗᤳᤇᤠ ᤌᤢ᤺ᤶᤒᤠᤎᤡᤰ ᤑᤠᤳᤋᤠᤵᤐᤥ ᤁᤢᤍᤠᤱᤅᤡᤴ ᤜᤠᤵᤋᤢᤀᤠᤱ ᤕᤧᤒᤧᤒᤠ ᤏᤡᤛᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤐᤣᤀᤠᤱ ᤂᤧᤴ ᤌᤢ᤺ᤶᤒᤠ᤺ᤴ ᤕᤢᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ᤺ᤸᤗᤧ ᤁᤢᤗᤧᤰᤘᤠ ᤂᤧᤴ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤒᤪᤠᤜᤠᤶᤔᤡᤸᤗᤧ ᤂᤧᤴ ᤋᤧᤴᤏᤡᤴ ᤕᤜᤥᤘᤠᤕᤡᤖᤣ (ᤂᤧᤴ ᤑᤠ᤹ᤀᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤃᤥ᤺ᤰᤔᤠᤀᤥ ᤀᤠᤍᤠ᤺ᤳ ᤀᤠᤒᤡ᤹᤺ ᤑᤠ᤹ᤀᤠᤱ ᤔᤡᤱ ᤘᤠ᤺ᤳᤋᤢ॥) ᤔᤏᤠᤜᤠ᤹ᤖᤧ ᤀᤠᤸᤗᤥ ᤌᤠᤖᤡᤰᤛᤠᤱ “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤃᤥ᤺ᤰᤔᤠᤀᤥ ᤀᤠᤍᤠ᤺ᤳ ᤀᤠᤒᤡ᤹᤺” ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤖᤥ॥

᥇᥋ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠ ᤀᤡᤱᤒᤧᤸᤗᤧ ᤏᤡᤛᤡᤃᤣᤰᤐᤠᤗᤧᤱ ᤀᤒᤪᤠᤜᤠᤶᤔᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀ᤺ᤰᤋᤧᤀᤠᤱ ᤔᤧᤳᤋᤢ.

᥇᥌ “ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤔᤡᤱᤅᤥ ᤔᤠᤱᤜᤧᤰᤛᤡᤱᤅᤠᤀᤠᤱ ᤘᤠ᤹ᤀᤠ. ᤂᤧᤏᤧ᤹ ᤁᤱ ᤕᤠ᤺ᤶᤒᤰᤁᤡᤴ ᤁᤧᤈᤥᤃᤢᤒᤠᤸᤗᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤠ. ᤗᤳᤌᤡᤰᤌᤡᤰ ᤁᤧᤛ᤻ᤛᤠ᤺ᤴᤏᤠᤱ

᥇᥍ ᤁᤧᤴᤍᤠᤱᤄᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤧᤰᤂᤠᤀᤣ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤧ॥ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤛᤠᤜᤠ᤹ ᤑᤥᤛᤢᤱᤛᤡᤱᤅᤠᤱ ᤋᤠᤱᤛᤠᤰᤁᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤏᤢ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤕᤠᤖᤡᤰ ᤕᤖᤡᤰ ᤆᤥᤃᤢᤱᤛᤡᤱ॥ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤔᤧᤏᤠᤵᤋᤢᤛᤡᤖᤥ॥

᥇᥎ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤗᤠᤶᤒᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤁᤧᤄᤧᤵᤛᤢᤖᤥ॥’”

᥇᥏ ᤂᤧᤒᤩᤠᤱ ᤀᤒᤪᤠᤜᤠᤶᤔᤧᤴ ᤛᤣᤘᤠᤖᤥᤒᤠᤜᤠ᤹ᤀᤥ ᤏᤢ᤺ᤰᤂᤧ ᤑᤧᤖᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤒᤣᤷᤛᤣᤒᤠ ᤌᤠᤖᤡᤰ ᤛᤥᤛᤥᤖᤡᤰ ᤔᤧᤒᤣ॥ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤧᤴ ᤒᤣᤷᤛᤣᤒᤠ ᤕᤧᤰᤕᤰᤁᤥ ᤀᤡᤖᤡ᤺ᤰ ᤕᤢᤅᤧ॥

ᤏᤠᤜᤥᤖᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥈᥆ ᤔᤡᤛᤠᤰ ᤕᤠᤱᤛᤡ ᤔᤡᤸᤁᤠ᤺ᤸᤗᤧᤀᤠᤱ ᤁᤧᤴᤛᤠ᤹ ᤏᤠᤜᤥᤖᤧᤴ ᤕᤧᤶᤒᤡᤳᤇᤠᤛᤠᤜᤠ᤹ ᤁᤳᤋᤢᤛᤡ ᤐᤡᤖᤢ ᤁᤧᤗ᤹ᤒᤠ ᤐᤠᤴ ᤀᤒᤪᤠᤜᤠᤶᤔᤡᤸᤗᤧ ᤂᤧᤵᤛᤢ॥

᥈᥇ ᤋᤢᤶᤒᤧᤴ ᤀᤢᤈ. ᤂᤧᤸᤗᤧ ᤁᤢᤴᤛᤠ᤹ ᤒᤢᤈ.

ᤜᤧᤰᤁᤩᤠᤱ ᤁᤔᤢᤀᤣᤗ (ᤀᤠᤖᤠᤶᤔᤡᤸᤗᤧ ᤁᤢᤶᤒᤠ).

᥈᥈ ᤜᤧᤰᤁᤩᤠᤱ ᤁᤣᤛᤣᤍ. ᤜᤈᤥ. ᤐᤡᤸᤍᤠᤛ. ᤕᤡᤍᤗᤠᤐ ᤏᤢ ᤒᤋᤢᤀᤣᤗ॥

᥈᥉ ᤒᤋᤢᤀᤣᤗᤖᤧ ᤖᤡᤒᤣᤁᤠᤴ ᤁᤳᤋᤢ॥

ᤁᤱ ᤕᤧᤳᤇᤡ ᤕᤧᤶᤒᤡᤳᤇᤠᤛᤠᤜᤠ᤹ ᤀᤒᤪᤠᤜᤠᤶᤔᤡᤸᤗᤧ ᤁᤢᤴᤛᤠ᤹ ᤏᤠᤜᤥᤖᤗᤠᤶ ᤔᤡᤸᤁᤠᤖᤧ ᤁᤳᤋᤢᤛᤡ॥

᥈᥊ ᤁᤱᤜᤠ᤹ᤏᤢ᤺ᤸᤗᤧ ᤘᤣ᤹ ᤖᤢᤔᤠ ᤔᤡᤱ ᤁᤧᤘᤠ᤺ᤵᤔᤠ ᤁᤢᤔᤣᤳ ᤐᤠ᤺ᤰᤔᤧᤸᤗᤧᤀᤠᤱ

ᤋᤣᤒᤜ. ᤃᤜᤔ. ᤋᤜᤛ ᤏᤢ ᤔᤠᤁᤠᤴ ᤔᤧᤵᤔᤏᤠᤒᤠ ᤛᤠᤜᤠ᤹ ᤁᤳᤋᤢᤛᤡᤖᤥ॥

ᤛᤠᤖᤠ᤺ᤴ ᤔᤠᤛᤡᤱ᤹

᥈᥉

ᤛᤠᤖᤠ᤺ᤴ ᤁᤡᤵ ᤌᤡᤰᤁᤠᤱ ᤏᤡᤒᤥᤱ ᤏᤢᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ॥

᥈ ᤛᤠᤖᤠ᤺ᤴ ᤁᤏᤠᤏ ᤗᤠᤈᤣ᤹ᤒᤠ ᤁᤡᤷᤕᤋ-ᤀᤷᤒᤠᤀᤥ ᤛᤩᤧ (ᤂᤧᤴ ᤋᤧᤴᤏᤡᤴ ᤜᤧᤒᤪᤥ᤺ᤴᤏᤠᤱ ᤔᤧᤔᤧᤳᤋᤢ᤹)॥ ᤜᤧᤰᤁᤩᤠᤱ ᤂᤧᤵᤔᤥ ᤀᤒᤪᤠᤜᤠᤶᤔᤡᤸᤗᤧ ᤔᤧᤖᤡᤱ ᤌᤰᤋᤧᤖ ᤛᤠᤖᤠ᤺ᤴ ᤜᤠ᤺ᤵᤋᤢ॥

᥉ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤴ ᤁᤧᤛᤡᤔᤠ ᤔᤧᤸᤗᤡᤱᤃᤧᤴ ᤁᤢᤔᤣ᤺ᤳᤋᤡᤸᤗᤧ ᤁᤢᤒᤣᤛᤠᤱᤗᤠᤶ ᤐᤥᤃᤧᤀᤠᤱ ᤕᤧᤶᤛᤡᤱ. ᤜᤧᤰᤁᤩᤠᤱ ᤜᤡᤳᤋᤡᤜᤠ᤹ ᤔᤧᤳᤋᤢᤛᤡ.

᥊ “ᤂᤡᤏᤡ᤹ ᤗᤢᤶᤔᤥ ᤀᤠᤱᤃᤠ᤹ ᤗᤳᤇᤠ ᤘᤧᤵᤔᤡᤒᤠᤀᤠ ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤀᤥᤒᤠᤀᤠ॥ ᤁᤧᤛᤡᤔᤠ ᤔᤣᤸᤗᤡᤱᤃᤧᤴ ᤀᤠᤔᤣ᤺ᤳᤋᤡᤸᤗᤧ ᤁᤢᤈᤣᤴ ᤗᤢᤵᤔᤠᤖᤧ ᤗᤠᤃᤡ ᤁ᤹ᤕᤥ ᤗᤠᤈᤣ᤹ᤎᤡᤰ ᤀᤡᤱᤔᤠ ᤀᤠᤱᤃᤠ᤹ ᤕᤠᤵᤔᤡ ᤀᤠᤒᤡᤖᤧ᤹. ᤜᤧᤰᤁᤣᤗ᤹ᤖᤡᤰ ᤁᤧᤛᤡᤔᤠ ᤀᤠᤜᤡᤶᤛᤠᤔᤧᤴ ᤀᤠᤱᤃᤠ᤹ ᤂᤧᤵᤔᤥ ᤏᤢᤖᤡᤰᤁᤠᤱ ᤗᤢᤵᤔᤠ ᤛᤢᤰᤋᤢᤱᤗ॥”

᥋ ᤜᤡᤳᤋᤡᤜᤠ᤹ᤖᤧ ᤀᤒᤪᤠᤜᤠᤶᤔᤡᤴ ᤏᤥᤃᤵ ᤔᤧᤒᤡᤖᤢ.

᥌ “ᤀᤠᤍᤠᤱᤒᤣ. ᤀᤠᤄᤧᤵᤛᤧ᤹ᤀᤥ॥ ᤂᤧᤏᤧ᤹ᤃ ᤀᤠᤏᤡᤃᤧ ᤗᤢᤶᤔᤥ ᤔᤢᤰᤁᤧᤃᤢᤒᤠ ᤜᤠᤱᤛᤠᤏᤧᤖᤥ. ᤀᤠᤏᤡᤃᤧ ᤀᤡ᤺ᤵᤐᤢᤱᤜᤠ᤹ᤀᤥ ᤁᤧᤛᤣ᤺ᤰᤛᤣ᤺ᤰᤐᤠ ᤛᤣᤃᤧ᤹ᤀᤠᤱ ᤁᤧᤛᤡᤔᤠ ᤔᤧᤗᤗᤡᤱᤃᤧᤴ ᤁᤧᤔᤣ᤺ᤳᤋᤡᤴ ᤂᤧᤵᤔᤥ ᤗᤢᤵᤋᤧ᤹ᤀᤥ॥ ᤀᤠᤏᤡᤃᤧ ᤀᤠᤳᤋᤡᤸᤗᤧᤀᤠᤱ ᤂᤢᤴᤇᤡ᤹ ᤀᤡᤐᤢᤱᤅᤥ ᤂᤧᤏᤧ᤹ ᤁᤧᤔᤣ᤺ᤳᤋᤡᤸᤗᤧ ᤁᤢᤛᤡᤘᤧᤳ ᤁᤢᤎᤰᤁᤡᤴ ᤔᤧᤸᤗᤢᤵᤐᤧ᤹ ᤔᤧᤔᤧᤳᤋᤠᤛᤡᤃᤧᤸᤗᤥ॥”

᥍ ᤂᤧᤒᤩᤠᤱ ᤀᤒᤪᤠᤜᤠᤶᤔᤧᤴ ᤐᤥᤃᤧᤀᤠᤱ ᤂᤧᤱ ᤗᤠᤈᤣ᤹ᤒᤠ ᤔᤏᤠ ᤜᤡᤳᤋᤡᤜᤠ᤹ ᤛᤧᤘᤠ ᤔᤧᤳᤋᤢᤛᤡ॥

᥎ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤠᤔᤣ᤺ᤳᤋᤡᤸᤗᤧ ᤁᤢᤛᤡᤘᤧᤳ ᤁᤢᤎᤰᤁᤡᤴ ᤁᤵᤔᤥ ᤗᤢᤵᤔᤠ ᤕᤠᤵᤔᤡ ᤑᤠ᤺ᤰᤔᤠ ᤂᤡᤏᤡ᤹ ᤏᤡᤱᤘᤠ᤹ ᤘᤠ᤹ᤏᤧ ᤑᤠᤃᤪ. ᤀᤠᤱᤃᤠ᤹ ᤕᤠᤵᤔᤡ ᤀᤠᤄᤧᤵᤛᤧ᤹ᤀᤥ. ᤜᤧᤰᤁᤩᤠᤱ ᤛᤥᤜᤥᤖᤗᤧ ᤁᤢᤛ᤻ᤛᤠ ᤀᤧᤐᤪᤥ᤺ᤴᤏᤧᤴ ᤀᤠᤱᤃᤠ᤹ ᤀᤠᤗᤠᤃᤡ ᤐᤣᤗᤡ ᤀᤠᤓᤠᤰᤋᤧ ᤀᤠᤒᤡᤖᤧ᤹ᤀᤥ॥

᥏ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤈᤣ᤹ ᤔᤰᤐᤣᤗᤠᤒᤠ ᤑᤢᤰᤁᤢ᤺ᤴ ᤀᤠᤱᤃᤠ᤹ ᤀᤡᤱᤔᤠ ᤐᤡᤀᤠᤖ. ᤂᤧᤴ ᤁᤢᤒᤩᤠᤱᤛᤡ᤺ᤸᤗᤧ ᤁᤢᤕᤠᤀᤥ ᤏᤧ᤹᤺॥ ᤁᤧᤖᤧᤰᤗᤧ ᤂᤡᤏᤡ᤹ ᤋᤃᤠᤱ ᤂᤧᤴ ᤋᤧᤴᤏᤡᤴ ᤁᤧᤒᤢ᤹ᤒᤠ ᤁᤢᤔᤧᤴᤏᤥ ᤗᤳᤇᤠ ᤀᤡᤵᤐᤢᤱᤗᤧ ᤗᤠᤃᤡ ᤀᤠᤱᤃᤠ᤹ ᤐᤡᤀᤠᤖ॥”

᥇᥆ ᤂᤧᤴ ᤕᤧᤶᤔᤥ ᤀᤣᤐᤪᤥ᤺ᤴᤏᤧᤴ ᤜᤡᤳᤋᤡᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥᤀᤣ ᤕᤢᤅᤧᤃᤖᤧ॥ ᤜᤧᤰᤁᤩᤠᤱ ᤁᤢᤕᤧᤰᤕᤰᤁᤡᤸᤗᤧ ᤗᤠᤶᤎᤣ᤺ᤵᤐᤥ ᤋᤃᤠᤱ ᤁᤧᤈᤢᤶᤒᤠ ᤁᤧᤖᤧᤰ ᤜᤡᤳᤋᤡᤜᤠ᤹ᤖᤧ ᤔᤧᤄᤧᤵᤛᤢᤖ ᤀᤣᤐᤪᤥ᤺ᤴᤏᤧᤸᤗᤧ ᤀᤒᤪᤠᤜᤠᤶᤔᤧᤴ ᤏᤥᤃᤵ ᤐᤡᤖᤢ.

᥇᥇ “ᤔᤣ᤺ᤴᤗᤥ ᤀᤠᤍᤠᤱᤒᤣ. ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ॥ ᤀᤠᤱᤃᤠ᤹ ᤂᤧᤴ ᤐᤩᤠᤱᤛᤡ᤺ᤴ ᤏᤢ ᤂᤧᤵᤔᤥ ᤁᤧᤏᤧᤒᤠ ᤑᤢᤰᤁᤢᤴᤏᤠᤱ ᤐᤡᤏᤧ॥ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱᤅᤣ ᤀᤠᤱᤃᤠ᤹ ᤂᤧᤴ ᤐᤡᤏᤧ॥ ᤂᤧᤏᤧ᤹ ᤂᤧᤵᤔᤥᤀᤣ ᤁᤧᤛᤡᤔᤠ ᤁᤧᤜᤡᤶᤛᤠᤔᤧᤴ ᤗᤢᤵᤋᤧ᤹ᤀᤥ॥”

᥇᥈ ᤂᤧᤒᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤕᤠᤶᤔᤥ ᤂᤧᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤛᤡ॥

᥇᥉ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤂᤢᤏᤧ᤹ ᤀᤧᤐᤪᤥ᤺ᤴᤏᤧᤴ ᤔᤧᤳᤋᤢ. “ᤂᤧᤵᤛᤧ᤹. ᤀᤠᤱᤃᤠ᤹ ᤂᤧᤴ ᤐᤩᤠᤱᤛᤡ᤺ᤸᤗᤧ ᤁᤧᤒᤢ᤹ᤒᤠ ᤁᤢᤔᤧᤴ ᤐᤡᤏᤧᤖᤥ॥ ᤂᤧᤴ ᤂᤧᤏᤧ᤹ ᤋᤠ᤺ᤰᤋᤧ᤹ᤀᤥ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤛᤡᤔᤠ ᤀᤠᤜᤡᤶᤛᤠᤔᤧᤴ ᤗᤢᤵᤔᤠ ᤂᤥᤛᤢᤱᤗᤖᤥ॥”

᥇᥊ ᤀᤣᤐᤪᤥᤏᤧᤸᤗᤧ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ.

᥇᥋ “ᤀᤠᤍᤠᤱᤒᤣ. ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ॥ ᤐᤩᤠᤱᤛᤡ᤺ᤸᤗᤧ ᤁᤢᤔᤧᤴᤏᤧᤱᤃ ᤁᤡᤵ ᤗᤡᤛᤡ ᤕᤢᤵᤐᤠᤕᤠᤱᤗᤥ. ᤁᤖ ᤀᤠᤴᤇᤡ᤹ ᤗᤢᤶᤔᤥ ᤂᤧᤴ ᤕᤠᤱᤅᤡᤴ ᤌᤣᤛᤡᤰᤁᤠᤱᤏᤡᤒᤣ᥅ ᤁᤧᤛᤡᤔᤠᤸᤗᤧ ᤁᤢᤎᤰᤁᤡᤴ ᤂᤧ᤹ᤕᤥ ᤗᤢᤵᤋᤧ᤹ᤀᤥ॥”

᥇᥌ ᤀᤧᤐᤪᤥᤏᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤜᤡᤳᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤒᤪᤠᤜᤠᤶᤔᤧᤴ ᤋᤧᤴᤍᤧᤀᤠᤱ ᤂᤧᤴ ᤕᤧᤶᤔᤥ ᤛᤠᤔᤠᤐᤢᤔᤠ ᤁᤧᤀᤡᤱᤒᤠ ᤁᤧᤛᤱᤒᤠ ᤗᤧᤱᤜᤱᤒᤠᤜᤠ᤹ᤖᤧ ᤔᤧᤕᤠᤅᤢᤒᤠ ᤀᤡᤛᤡ᤺ᤰ ᤐᤠᤛᤠᤱᤃᤠᤀᤥ ᤁᤡᤵ ᤗᤡᤛᤡ ᤕᤢᤵᤐᤠᤕᤠᤱ ᤌᤠᤱᤛᤢᤀᤠᤱ ᤂᤢᤏᤧ᤹ ᤐᤡᤖᤢ॥

᥇᥍ ᤀᤰᤂᤣᤗ᤹ᤖᤡᤰ ᤔᤰᤐᤣᤗᤠᤀᤥ ᤁᤧᤏᤧᤒᤠ ᤔᤔᤪᤣ ᤁᤢᤒᤣᤛᤠᤱᤒᤠ ᤀᤧᤐᤪᤥᤏᤧᤸᤗᤧ ᤁᤢᤒᤩᤠᤱᤛᤡ᤺ᤴ ᤏᤢ ᤂᤧᤵᤔᤥ ᤁᤧᤏᤧᤒᤠ ᤑᤢᤰᤁᤢ᤺ᤴ ᤜᤧᤰᤁᤩᤠᤱ ᤛᤡᤱᤒᤢᤱᤜᤠ᤹ᤀᤠᤱ ᤜᤠ᤹ᤕᤠᤰ

᥇᥎ ᤕᤧᤰᤕᤰᤁᤥᤒᤠ ᤗᤠᤶᤎᤣ᤺ᤵᤐᤥ ᤁᤧᤈᤢᤶᤒᤠ ᤁᤧᤖᤧᤰ ᤜᤡᤳᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱ ᤀᤣᤐᤪᤥᤏᤧᤸᤗᤧ ᤀᤒᤪᤠᤜᤠᤶᤔᤡᤴ ᤁᤢᤕᤢᤰᤁᤥ ᤐᤡᤖᤢ॥

᥇᥏ ᤂᤧᤴ ᤀᤣᤃᤠᤱ ᤀᤒᤪᤠᤜᤠᤶᤔᤡᤸᤗᤧ ᤁᤢᤔᤣᤳ ᤛᤠᤖᤠ᤺ᤴ ᤁᤏᤠᤏ ᤗᤠᤈᤣ᤹ᤀᤥ ᤁᤧᤏᤧᤒᤠ ᤔᤔᤪᤣ (ᤜᤣᤒᤪᤥᤏ) ᤁᤢᤒᤣᤛᤠᤱᤒᤠ ᤔᤰᤐᤣᤗᤠ ᤐᤩᤠᤱᤛᤡᤀᤥᤒᤠ ᤑᤢᤰᤁᤢᤀᤥ ᤗᤢᤵᤋᤢ॥

᥈᥆ ᤀᤰᤂᤣᤗ᤹ᤖᤡᤰ ᤂᤧᤴ ᤐᤩᤠᤱᤛᤡ᤺ᤴ ᤏᤢ ᤂᤧᤵᤔᤥᤒᤠ ᤑᤢᤰᤁᤢᤴ ᤜᤡᤳᤋᤡᤜᤠ᤹ᤖᤥᤗᤠᤶ ᤀᤡᤵᤐᤢᤱᤍᤧᤴᤗᤧ ᤗᤠᤃᤡ ᤀᤒᤪᤠᤜᤠᤶᤔᤡᤸᤗᤧ ᤁᤢᤗᤠᤈᤣ᤹ ᤛᤡᤱᤒᤢᤱ ᤐᤥ᤺ᤰᤂᤧᤖ ᤔᤧᤈᤥᤃᤢᤖᤥ॥

ᤀᤡᤛᤠᤜᤠᤰᤁᤡᤸᤗᤧ ᤔᤣ᤺ᤳ ᤋᤠᤖᤢ

᥈᥊

ᤀᤠᤸᤗ ᤀᤒᤪᤠᤜᤠᤶᤔᤡᤴ ᤁᤠᤵᤐᤥᤒᤠ ᤋᤢᤶᤛᤧᤄᤧᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤀᤒᤪᤠᤜᤠᤶᤔᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤘᤕᤧ॥

᥈ ᤀᤒᤪᤠᤜᤠᤶᤔᤡᤸᤗᤧ ᤁᤢᤜᤡᤶᤔᤥ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤜᤡᤒᤠ ᤁᤧᤍᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤁᤢᤛᤣᤘᤠᤖᤥᤒᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤀᤠᤗᤠᤱ ᤛᤧᤒᤱᤒᤠᤜᤠ᤹ᤖᤧ ᤁᤢᤛᤡ᤺ᤰᤋᤥ ᤏᤧᤛ᤻ᤛᤧ᤹ᤀᤠᤱa ᤔᤠᤱᤜᤧᤰ ᤆᤥᤃᤧ᤹॥

᥉ ᤀᤠᤱᤃᤠ᤹ ᤛᤠᤶᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤁᤴ ᤔᤠᤱᤜᤧᤰᤁᤡᤴ ᤆᤥ᤺ᤰᤐᤠᤱᤏᤧ. ᤀᤠᤸᤗᤥ ᤀᤠᤱᤃᤠ᤹ ᤕᤢᤱᤅᤠᤒᤠ ᤋᤧᤴᤏᤥᤒᤠ ᤁᤏᤠᤏᤡ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤡᤴ ᤔᤧᤴᤇᤢᤔᤠ ᤛᤠᤜᤠ᤹ᤏᤢᤀᤠᤱ ᤀᤠᤱᤃᤠ᤹ ᤀᤠᤛᤠᤴ ᤂᤧᤏᤧ᤹ ᤔᤣ᤺ᤰᤂᤡᤶ ᤔᤧᤔᤧᤳᤋᤧᤴᤏᤧ᤹ᤀᤥ.

᥊ ᤁᤖ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤗᤠᤈᤣ᤹ᤀᤥ ᤁᤧᤒᤣ᤺ᤰᤁᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤀᤥᤗᤠᤶᤔᤧ ᤀᤠᤛ᤻ᤛᤠ ᤀᤡᤛᤠᤜᤠᤰᤁᤡᤸᤗᤧ ᤁᤢᤗᤠᤃᤡ ᤗᤳᤇᤠ ᤐᤠᤱᤗᤡᤔᤠ ᤁᤧᤍᤠᤖᤢ ᤁᤧᤒᤡᤖᤢᤖ ᤐᤥ᤺ᤱᤗᤥ॥”

᥋ ᤛᤧᤘᤠᤖᤥᤒᤠᤸᤗᤧ ᤀᤒᤪᤠᤜᤠᤶᤔᤧᤴ ᤔᤧᤳᤋᤢ. “ᤂᤧᤴ ᤔᤧᤴᤇᤢᤔᤠ᤺ᤴ ᤁᤴ ᤗᤠᤈᤣ᤹ᤀᤥ ᤀᤠᤱᤃᤠ᤹ᤏᤢ ᤛᤥᤖᤡᤰ ᤑᤧᤶᤔᤠ ᤔᤧᤍᤧᤴᤏᤧᤴᤏᤡᤸᤗᤧᤃ᥅ ᤂᤧᤏᤧ᤹ ᤁᤧᤗᤧᤖᤢ ᤁᤧᤎᤒᤠ ᤗᤠᤈᤣ᤹ᤀᤥᤀᤣ ᤁᤧᤛ᤻ᤛᤠ ᤀᤡᤛᤜᤠᤰᤁᤡᤴ ᤋᤣ᤹ᤖᤢᤱᤒᤡ᥅”

᥌ ᤀᤒᤪᤠᤜᤠᤶᤔᤡᤸᤗᤧ ᤂᤧᤴ ᤔᤧᤳᤋᤢ. “ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤧ᤹. ᤂᤧᤏᤧ᤹ ᤀᤠᤛ᤻ᤛᤠᤴ ᤂᤧᤵᤔᤥ ᤔᤧᤏᤢ᤺ᤰᤋᤧᤴ ᤔᤧᤍᤣ᤹ᤖᤧᤴᤏᤧ᤹॥

᥍ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶ ᤏᤢ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶ ᤁᤧᤓᤧᤵᤐᤠ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤜᤧᤰᤛᤡᤱᤅᤠᤱ ᤀᤠᤱᤃᤠ᤹ᤏᤢ ᤁᤶᤓᤗ᤹ᤖᤡᤰ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹. ‘ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤀᤣ ᤁᤴ ᤗᤠᤈᤣᤴ ᤐᤡᤖᤢᤱᤛᤡᤱ॥’ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤸᤗᤧ ᤁᤢᤗᤠᤃᤡ ᤗᤳᤇᤠ ᤔᤣ᤺ᤳᤌᤡᤰ ᤂᤧᤵᤔᤥᤗᤠᤶ ᤑᤧᤵᤔᤠ ᤁᤧᤛᤢᤰᤋᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤔᤠᤱᤗᤠ ᤀᤡᤱᤒᤠᤎᤡᤰ ᤂᤧᤏᤧ᤹ ᤁᤧᤍᤃᤡ ᤐᤠᤱᤄᤢᤖᤥ॥

᥎ ᤂᤧᤴ ᤔᤧᤴᤇᤢᤔᤠᤴ ᤂᤧᤏᤧ᤹ᤏᤢ ᤑᤧᤶᤔᤠ ᤔᤧᤍᤧᤴᤏᤧᤴᤏᤡᤑᤠᤃᤪ ᤀᤠᤱᤃᤠ᤹ ᤔᤠᤱᤜᤧᤰ ᤆᤥᤃᤢᤱᤒᤠ ᤐᤠ᤺ᤴᤏᤡᤸᤗᤧ ᤂᤧᤏᤧ᤹ ᤁᤧᤴᤇᤢᤏᤧᤴ॥ ᤁᤖ ᤀᤠᤛ᤻ᤛᤠᤴ ᤆᤠᤜᤡ᤺ᤴ ᤂᤧᤵᤔᤥ ᤔᤧᤏᤢ᤺ᤰᤋᤧᤴ ᤔᤧᤍᤣ᤹ᤖᤧᤴᤏᤧ᤹॥”

᥏ ᤂᤧᤒᤩᤠᤱ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤁᤢᤴᤍᤠᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤗᤠᤱ ᤛᤧᤒᤱᤒᤠᤸᤗᤧ ᤁᤢᤛᤡ᤺ᤰᤋᤥ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤀᤠᤱ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ᤏᤢ ᤔᤠᤱᤜᤧᤰᤛᤡᤱ॥

᥇᥆ ᤜᤧᤰᤁᤩᤠᤱ ᤂᤧᤴ ᤛᤣᤘᤠᤖᤥᤒᤠᤴ ᤁᤢᤴᤍᤠᤱᤒᤠᤸᤗᤧ ᤌᤡᤒᤥᤱ ᤁᤢᤀᤢᤔᤣᤜᤠ᤹ ᤏᤢ ᤁᤧᤖᤧᤰ ᤐᤖᤡᤰᤗᤧᤴ ᤏᤢ᤺ᤒ᤻ᤏᤢᤒᤠ ᤔᤡᤰᤋᤥᤰ ᤆᤠᤛᤢᤱᤜᤠ᤹ ᤕᤠᤱᤛᤡᤱᤅᤠᤱ ᤌᤠᤛᤡᤱ॥ ᤜᤧᤰᤁᤩᤠᤱ ᤀᤖᤠᤔ ᤏᤜᤖᤤᤶ ᤗᤧᤵᤔᤠᤱ ᤌᤠᤛᤡᤱᤅᤠᤱ ᤏᤠᤜᤥᤖᤗᤧ ᤁᤢᤕᤧᤰᤕᤰᤁᤥ ᤐᤣᤃᤧ॥

᥇᥇ ᤕᤢ᤺ᤴᤇᤡᤰ ᤔᤧᤴᤇᤢᤔᤠ ᤜᤡᤴᤈᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤆᤫᤠ᤺ᤳ ᤑᤠ᤺ᤵᤔᤠ ᤕᤧᤶ ᤐᤥ᤺ᤰᤂᤧ॥ ᤜᤧᤰᤁᤣ᤺ᤸᤗᤧ ᤕᤧᤰᤕᤰ ᤗᤠ᤺ᤰᤁᤠᤳ ᤗᤧᤵᤔᤠᤱᤒᤠ ᤘᤒᤠᤰᤁᤡᤸᤗᤧ ᤁᤢᤒᤣᤛᤠᤱ ᤂᤢᤏᤧ᤹ ᤀᤢᤔᤣᤜᤠ᤹ ᤕᤧᤵᤛᤢᤛᤡ॥

᥇᥈ ᤜᤧᤰᤁᤩᤠᤱ ᤂᤧᤸᤗᤧ ᤋᤢᤘᤠ ᤆᤥᤃᤢ. “ᤀᤠᤴᤍᤠᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤀᤡᤴ ᤀᤠᤱᤃᤠ᤹ ᤀᤠᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳᤋᤠᤱ ᤐᤡᤖᤠᤱᤅᤧ᤹ᤀᤥ. ᤂᤧᤒᤩᤠᤱ ᤀᤠᤴᤍᤠᤱᤒᤠ ᤀᤒᤪᤠᤜᤠᤶᤔᤧᤴ ᤂᤧᤏᤧ᤹ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ ᤀᤢᤛᤣ᤺ᤴᤎᤠᤰᤋᤧ᤹ᤀᤥ॥

᥇᥉ ᤀᤥᤔᤧᤳᤋᤧ᤹ᤀᤥ. ᤀᤠᤱᤃᤠ᤹ ᤁᤴ ᤘᤒᤠᤰᤁᤡᤸᤗᤧ ᤁᤢᤕᤠᤀᤥ ᤕᤧᤵᤐᤠᤖᤥ. ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤔᤧᤴᤇᤢᤔᤠ ᤛᤠᤜᤠ᤹ ᤆᤫᤠ᤺ᤳ ᤑᤠ᤺ᤳᤇᤧ ᤔᤧᤓᤧᤴᤗ ᤔᤧᤒᤳ॥

᥇᥊ ᤜᤧᤰᤁᤣ᤺ᤸᤗᤧ ᤀᤰᤂᤣ ᤐᤥ᤺ᤱᤗᤖᤥ– ᤀᤠᤳᤋᤡᤴ ᤛᤡᤛᤠᤍᤡᤱ ᤔᤧᤴᤇ᤻ᤕᤠᤴ ᤀᤠᤱᤃᤠ᤹ ‘ᤁᤧᤃᤢ᤺ᤴᤍᤠᤀᤥᤗᤠᤶ ᤆᤫᤠ᤺ᤳ ᤌᤢᤱᤔᤠᤖᤧᤗᤠᤃᤡ ᤁᤢ᤺ᤴᤍᤠ᤺ᤴ ᤁᤧ᤺ᤱᤕᤠ ᤔᤧᤳᤋᤢ ᤐᤡᤖᤠᤱᤅᤧ᤹’ ᤔᤧᤳᤋᤢᤱ. ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ‘ᤌᤢᤅᤧ᤹ᤒᤠ’ ᤔᤧᤳᤋᤠᤀᤠᤱ ‘ᤁᤧᤀᤢᤔᤣᤜᤠ᤹ᤀᤠᤱ ᤆᤫᤠ᤺ᤳ ᤌᤢᤱᤛᤢᤱᤛᤡᤱ’ ᤗ᤹. ᤜᤠᤒᤠ ᤂᤧᤴᤏᤣ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠ ᤀᤡᤛᤠᤜᤠᤰᤁᤡᤸᤗᤧ ᤁᤢᤗᤠᤃᤡ ᤁᤧᤛᤣᤃᤢᤔᤠ ᤐᤥ᤺ᤱᤗᤖᤥ॥ ᤂᤧᤴᤗᤠᤶᤒᤠᤀᤣ ᤂᤧᤏᤧ᤹ ᤁᤧᤏᤢ᤹ᤒᤠ ᤁᤧᤈᤥᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤴᤍᤠᤱᤒᤠᤴ ᤀᤢᤛᤣ᤺ᤴᤃᤧᤎᤠᤰᤋᤢ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ॥”

᥇᥋ ᤂᤧᤸᤗᤧ ᤁᤴ ᤐᤠ᤺ᤵᤔᤠᤀᤠᤱ ᤔᤧᤴᤇᤢ᤺ᤳᤋᤣ ᤘᤕᤧᤖ. ᤖᤡᤒᤣᤁᤠ᤺ᤸᤗᤧ ᤁᤢᤓᤰᤋᤠᤱᤅᤥ ᤁᤢ᤺ᤴᤍᤠ᤺ᤴ ᤐᤰᤛᤢᤖ ᤂᤠ ᤑᤧᤖᤧ॥ ᤂᤧᤴ ᤀᤒᤪᤠᤜᤠᤶᤔᤡᤸᤗᤧ ᤁᤢᤴᤛᤠ᤹ ᤏᤠᤜᤥᤖᤧᤸᤗᤧ ᤁᤢᤔᤣᤳ ᤔᤡᤸᤁᤠᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤒᤋᤢᤀᤧᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥇᥌ ᤛᤡᤛᤠᤍᤡᤱ ᤔᤧᤴᤇ᤻ᤕᤠᤴ ᤆᤠ᤹ᤖᤡᤰ ᤏᤢᤔᤠᤛᤢᤰᤔᤠ ᤆᤥᤃᤧ. ᤜᤧᤰᤁᤩᤠᤱ ᤁᤶᤓ ᤌᤠᤖᤡᤰ ᤀᤠᤳᤋᤡᤴ ᤕᤧᤶᤒᤡᤳᤇᤠ᤺ᤴᤏᤢᤀᤠᤱ ᤛᤥᤖᤡᤰ ᤔᤧᤴᤏᤧᤀᤣ ᤘᤕᤧ॥ ᤂᤢᤏᤧ᤹ ᤘᤒᤠᤰᤁᤥ ᤕᤥ ᤌᤩᤧᤀᤠᤱ ᤆᤫᤠ᤺ᤳᤋᤡᤴ ᤑᤠ᤺ᤳᤋᤢ ᤜᤧᤰᤁᤩᤠᤱ ᤌᤥ ᤌᤠᤅᤧ॥

᥇᥍ ᤂᤧᤴ ᤛᤣᤘᤠᤖᤥᤒᤠᤴ ᤜᤠᤖᤠ ᤗᤥ᤺ᤰᤋᤧᤖ ᤐᤣᤀᤠᤱ ᤔᤧᤳᤋᤢ. “ᤁᤧᤃᤢ᤺ᤴᤍᤠᤀᤥᤗᤠᤶ ᤔᤡᤛᤠᤰ ᤆᤫᤠ᤺ᤳ ᤌᤢᤱᤔᤠᤈᤡ ᤐᤡᤖᤠᤱᤅᤧ᤹॥”

᥇᥎ ᤂᤧᤸᤗᤧ “ᤐᤥᤱ ᤀᤠᤍᤠᤱᤒᤣ. ᤌᤢᤅᤧ᤹ᤒᤠ” ᤔᤧᤳᤋᤢᤀᤠᤱ ᤂᤡᤔᤥ ᤁᤢᤃᤢ᤺ᤴᤍᤠ᤺ᤴ ᤔᤢ ᤌᤠᤛᤢ. ᤜᤧᤰᤁᤩᤠᤱ ᤁᤢᤜᤢᤰᤁᤡᤸᤗᤧ ᤁᤢ᤺ᤴᤍᤠ᤺ᤴ ᤋᤧᤶᤛᤢᤀᤠᤱ ᤛᤣᤘᤠᤖᤥᤒᤧᤴ ᤆᤫᤠ᤺ᤳ ᤌᤢᤱᤛᤢ॥

᥇᥏ ᤆᤫᤠ᤺ᤳ ᤌᤢᤱᤛᤢᤛᤢᤖᤢᤀᤠᤱ ᤂᤧᤸᤗᤧ ᤛᤣᤘᤠᤖᤥᤒᤠᤴ ᤔᤧᤳᤋᤢ. “ᤁᤧᤀᤢᤔᤣᤜᤠ᤹ᤖᤧ ᤗᤠᤃᤡᤀᤠᤱ ᤂᤢᤴᤇᤡ᤹ ᤌᤢᤱᤎᤢᤱ ᤀᤠᤱᤃᤠ᤹ ᤆᤫᤠ᤺ᤳ ᤐᤠᤃᤢᤱ ᤐᤡᤖᤢᤱᤛᤡᤱ॥”

᥈᥆ ᤜᤧᤰᤁᤩᤠᤱ ᤐᤈᤠᤳ ᤆᤠᤳᤋᤧᤖ ᤘᤄᤥ᤺ᤱᤀᤥ ᤂᤧᤸᤗᤧ ᤁᤢᤃᤢ᤺ᤴᤍᤠᤀᤥᤒᤠ ᤆᤫᤠ᤺ᤳᤋᤡᤴ ᤜᤢᤰᤛᤢᤀᤠᤱ ᤕᤠᤶᤔᤥ ᤆᤫᤠ᤺ᤳ ᤑᤠ᤺ᤳᤇᤧ ᤘᤒᤠᤰ ᤗᤧᤵᤔᤠᤱ ᤗᤥ᤺ᤰᤋᤧᤖ ᤐᤣ. ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤀᤢᤔᤣᤜᤠ᤹ᤖᤧ ᤗᤠᤃᤡᤀᤠᤱ ᤆᤫᤠ᤺ᤳ ᤑᤠ᤺ᤳᤋᤢ ᤐᤡᤖᤢ॥

᥈᥇ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤆᤠᤜᤡ᤺ᤴ ᤀᤠᤱᤃᤠ᤹ ᤀᤠᤗᤠᤶᤍᤡ᤺ᤰᤁᤥ ᤐᤥᤱᤔᤠ ᤁᤧᤒᤥᤱᤒᤠ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤧᤳᤋᤢ ᤐᤡᤖᤠᤱᤒᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤔᤧᤶᤒᤠ᤺ᤳᤋᤣ ᤛᤫᤠ᤺ᤳ ᤏᤢᤖᤡᤰᤁᤠᤱ ᤂᤧᤴ ᤀᤥᤔᤧᤳᤋᤢᤖ ᤕᤢᤅᤧ॥

᥈᥈ ᤀᤢᤔᤣᤜᤠ᤹ᤖᤧ ᤆᤫᤠ᤺ᤳ ᤔᤧᤎᤢᤅᤢ ᤔᤧᤛᤢᤖᤢᤀᤠᤱ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤋᤢᤰᤛᤡ ᤃᤪᤠᤔ ᤕᤠᤖᤡᤰᤗᤧᤴ ᤛᤠᤶᤔᤩᤠᤱ ᤔᤢᤴᤍᤪᤡ ᤏᤢ ᤁᤡᤵ ᤌᤡᤰ ᤃᤪᤠᤔ ᤕᤠᤖᤡᤰᤗᤧᤴ ᤏᤧᤵᤈᤠᤱ ᤛᤠᤶᤔᤩᤠᤱ ᤜᤢᤰᤐᤠ᤺ᤱᤃᤡᤜᤠ᤹ ᤗ᤺ᤳᤋᤢ॥

᥈᥉ ᤜᤧᤰᤁᤩᤠᤱ ᤔᤧᤳᤋᤢ. “ᤂᤧᤏᤧ᤹ ᤜᤠ᤺ᤳᤗᤧ ᤁᤢᤛ᤻ᤛᤠᤏᤧᤒᤣ᥅ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤜᤡᤶᤔᤥ ᤀᤠᤀᤡᤴ ᤛᤧᤴᤍᤡᤰ ᤀᤠᤏᤡᤃᤧ ᤗᤠᤃᤡ ᤕᤠᤱᤎᤥ᤺ᤰᤔᤠᤍᤧᤴ ᤏᤧᤒᤡ᥅”

᥈᥊ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤏᤠᤜᤥᤖᤗᤠᤶ ᤔᤡᤸᤁᤠᤖᤧ ᤁᤳᤋᤢᤒᤠ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤒᤋᤢᤀᤧᤗᤖᤧ ᤁᤢᤛ᤻ᤛᤠᤀᤠᤖᤥ॥”

᥈᥋ ᤂᤧᤸᤗᤧ ᤕᤠᤶᤔᤥᤀᤠᤱ ᤔᤧᤳᤋᤢ. “ᤀᤠᤏᤡᤃᤧ ᤆᤠᤛᤣ᤹ ᤏᤢ ᤕᤠ᤹ᤗᤠᤱ ᤛᤡᤍᤳ ᤁᤳᤋᤢᤶᤒᤣ. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤂᤡᤏᤡ᤹ ᤕᤠ᤺ᤰᤔᤠᤖᤧ ᤗᤠᤃᤡ ᤕᤠᤱᤎᤥ᤺ᤰᤔᤠᤍᤧᤴᤏᤠᤱ ᤏᤧ᤹᤺॥”

᥈᥌ ᤂᤧᤒᤩᤠᤱ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤕᤜᤘᤣ ᤍᤠᤱᤒᤠᤴ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤖ ᤔᤧᤳᤋᤢ.

᥈᥍ “ᤕᤜᤘᤣ ᤍᤠᤱᤒᤠ. ᤀᤠᤴᤍᤠᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤂᤢᤏᤧ᤹ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤏᤛᤠ᤺ᤴᤛᤠ᤺ᤴᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤀᤠᤴᤍᤠᤱᤒᤠᤴ ᤀᤥᤛᤣ᤺ᤴᤎᤠᤰᤋᤢᤀᤠᤱ ᤘᤠ᤹॥ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤗᤠᤶᤔᤥ ᤋᤡ᤺ᤰᤋᤠᤱᤗ ᤀᤠᤴᤍᤠᤱᤒᤠᤸᤗᤧ ᤁᤢᤀᤡᤳᤇᤠᤒᤠᤸᤗᤧ ᤁᤢᤜᤡᤶᤔᤥ ᤋᤠᤖᤠᤱᤅᤠᤱ ᤘᤠ᤹ᤀᤠᤖᤥ॥”

᥈᥎ ᤛᤡᤛᤠᤍᤡᤱ ᤔᤧᤴᤇ᤻ᤕᤠ᤺ᤴ ᤐᤣᤀᤠᤱ ᤁᤢᤶᤔᤠᤖᤧ ᤁᤢᤜᤡᤶᤛᤕᤱᤜᤠ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤧᤰᤋᤢᤛᤡ॥

᥈᥏ ᤖᤧᤒᤡᤁᤠ᤺ᤸᤗᤧ ᤗᤠᤒᤠᤴ ᤔᤡᤱ ᤁᤧᤘᤠ᤺ᤵᤐᤠ ᤁᤢᤶᤓᤢ᤹ᤎᤡᤰ ᤘᤕᤧ॥ ᤜᤧᤰᤁᤩᤠᤱ ᤗᤠᤒᤠᤏᤧᤴ ᤗ᤺ᤴᤍᤧᤀᤠᤱ ᤀᤒᤪᤠᤜᤠᤶᤔᤡᤸᤗᤧ ᤁᤢᤛᤣᤘᤠᤖᤥᤒᤠ ᤁᤧᤘᤠ᤹ᤒᤠ ᤘᤒᤠᤰᤁᤡᤸᤗᤧ ᤁᤢᤒᤣᤛᤠᤱ ᤗᤥ᤺ᤰᤋᤧᤖ ᤐᤣ॥

᥉᥆ ᤂᤢᤏᤧ᤹ ᤁᤢᤴᤛᤠ᤹ᤖᤧ ᤁᤢᤴᤒᤥᤀᤥ ᤔᤢᤴᤍᤪᤡ ᤏᤢ ᤁᤢᤜᤢᤰᤁᤥᤒᤠ ᤜᤢᤰᤐᤠ᤺ᤱᤃᤡᤜᤠ᤹ ᤏᤡᤛᤢ ᤜᤧᤰᤁᤩᤠᤱ “ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ” ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤴᤛᤠ᤹ᤖᤥᤗᤠᤶ ᤂᤧᤵᤛᤢᤏᤣᤔᤧ᤺ᤴᤏᤣ ᤂᤢᤏᤧ᤹ ᤂᤧᤴ ᤔᤏᤠᤀᤥ ᤐᤣᤃᤧ॥ ᤂᤧᤴ ᤔᤏᤠᤴ ᤘᤒᤠᤰᤁᤡᤸᤗᤧ ᤁᤢᤕᤠᤀᤥ ᤀᤢᤔᤣᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤕᤧᤒᤧᤒᤠ ᤗᤠᤒᤠᤏᤧᤸᤗᤧ ᤏᤡᤛᤢ॥

᥉᥇ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤛᤠᤶ ᤁᤧᤄᤥᤒᤠ ᤀᤠᤍᤠᤱᤒᤣ ᤛᤡᤃᤠᤱ ᤑᤧᤖᤧ᤹ᤀᤥ॥ ᤌᤣᤀᤠᤱ ᤗᤠ᤺ᤰᤁᤠᤳ ᤌ᤺ᤵᤐᤧᤳ ᤁᤧᤕᤧᤵᤐᤠᤒᤣ᥅ ᤂᤧᤏᤧ᤹ ᤁᤧᤗᤠᤃᤡ ᤏᤧᤔᤠᤍᤧᤴ ᤏᤢ ᤀᤢᤔᤣᤜᤠ᤹ᤖᤧ ᤗᤠᤃᤡ ᤕᤧᤵᤔᤠᤍᤧᤴ ᤕᤠᤖᤡᤵ ᤆᤥᤃᤢᤱᤅᤠᤱ ᤏᤧᤖᤥ॥”

᥉᥈ ᤜᤧᤰᤁᤩᤠᤱ ᤂᤧᤴ ᤛᤧᤘᤠᤖᤥᤒᤧᤴ ᤗᤠᤒᤠᤏᤧᤴᤏᤢ ᤜᤡᤶᤔᤥ ᤐᤣᤃᤧ. ᤜᤧᤰᤁᤩᤠᤱ ᤗᤠᤒᤠᤏᤧᤸᤗᤧ ᤀᤢᤔᤣᤜᤠ᤹ᤀᤥᤗᤠᤶ ᤁᤰᤜᤠ᤹ ᤌᤠᤛᤢᤀᤠᤱ ᤂᤧᤱᤜᤠ᤹ ᤕᤠ᤹ᤗᤠᤱ ᤏᤢ ᤆᤠᤛᤣ᤹ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤸᤗᤧ ᤁᤢᤛᤣᤘᤠᤖᤥᤒᤠᤴ ᤜᤧᤰᤁᤩᤠᤱ ᤂᤧᤴᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤗᤠᤱ ᤘᤠᤜᤵᤔᤠ ᤆᤫᤠ᤺ᤳᤋᤠᤱ ᤐᤡᤖᤢᤛᤡ॥

᥉᥉ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤃᤠᤱ ᤆᤠᤔᤠ ᤌᤢᤱᤔᤠ ᤁᤢᤈᤠᤜᤠ᤹ ᤔᤧᤕᤢᤰᤛᤢ ᤔᤧᤒᤢᤖᤢ. ᤁᤖ ᤂᤧᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤂᤡᤏᤡ᤹ ᤔᤧᤶᤔᤧᤳᤋᤣᤃ ᤀᤠᤱᤃᤠ᤹ ᤔᤧᤈᤠᤀᤠᤴ ᤔᤧᤎᤢᤱᤅᤠᤸᤗᤥ॥”

ᤗᤠᤒᤠᤏᤧᤸᤗᤧ ᤔᤧᤳᤋᤢ. “ᤗᤢ. ᤀᤠᤔᤧᤳᤋᤧ᤹॥”

᥉᥊ ᤜᤧᤰᤁᤩᤠᤱ ᤂᤧᤸᤗᤧ ᤔᤧᤳᤋᤢᤛᤡ. “ᤀᤒᤪᤠᤜᤠᤶᤔᤡᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤀᤥ ᤀᤠᤱᤃᤠ᤹ ᤌᤡᤰᤐᤠᤀᤠᤖᤥ॥

᥉᥋ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤀᤠᤴᤍᤠᤱᤒᤧᤴ ᤕᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤂᤢᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤕᤶᤒᤠ ᤔᤏᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤔᤧᤸᤗᤢᤰ ᤏᤢ ᤔᤧ᤺ᤴᤍᤠᤗᤢᤵᤜᤠ᤹. ᤜᤧᤰᤁᤩᤠᤱ ᤐᤡᤳᤜᤠ᤹. ᤛᤠᤶᤔᤩᤠᤱ ᤕᤢᤵᤐᤠ. ᤛᤧᤘᤠᤖᤥᤒᤠ ᤛᤣᤘᤠᤖᤥᤔᤠᤜᤠ᤹. ᤀᤢᤔᤣᤜᤠ᤹ ᤜᤧᤰᤁᤩᤠᤱ ᤀᤍᤱᤜᤠ᤹ ᤐᤡᤖᤢᤀᤠᤱ ᤘᤠ᤹ᤖᤥ॥

᥉᥌ ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤁᤢᤜᤡᤶᤛᤠᤔᤠ ᤛᤠᤖᤠ᤺ᤸᤗᤧ ᤁᤢᤃᤠᤵᤔᤥ ᤋᤢᤶᤔᤥ ᤀᤒᤪᤠᤜᤠᤶᤔᤡᤴ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ ᤐᤡᤖᤢ. ᤜᤧᤰᤁᤩᤠᤱ ᤀᤠᤴᤍᤠᤱᤒᤠᤸᤗᤧ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤐᤡᤖᤢᤀᤠᤱ ᤘᤠ᤹॥

᥉᥍ ᤀᤠᤴᤍᤠᤱᤒᤠᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤅᤠᤱ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤠᤱᤅᤠᤱ ᤘᤠ᤹. ‘ᤂᤧᤏᤧ᤹ ᤀᤠᤛᤠ᤺ᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤀᤠᤸᤗᤥ ᤕᤢᤱᤀᤠᤒᤠ ᤗᤠᤈᤣ᤹ᤀᤥᤒᤠ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤛᤠᤔᤧᤴᤇ᤻ᤕᤠᤜᤠ᤹ ᤀᤠᤳᤋᤡᤴᤏᤠᤱ ᤐᤠᤱᤗᤡ ᤔᤧᤍᤠᤖᤧᤴ ᤔᤧᤒᤡᤖᤧᤴᤏᤧ᤹ᤀᤥ॥

᥉᥎ ᤁᤖ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤗᤠᤈᤣ᤹ᤀᤥ ᤏᤢ ᤀᤠᤶᤒᤠᤖᤧ ᤁᤢᤔᤏᤠᤜᤠ᤹ᤀᤥ ᤐᤣᤃᤧ᤹ᤀᤠᤱ ᤀᤠᤛ᤻ᤛᤠᤴ ᤗᤳᤇᤠ ᤔᤣ᤺ᤳᤌᤡᤰ ᤁᤥ᤺ᤳᤋᤧ ᤋᤠᤖᤧᤒᤡᤖᤧ᤹ᤀᤥ॥’

᥉᥏ “ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤴᤍᤠᤱᤒᤣᤴ ᤔᤧᤳᤋᤢᤱ. ‘ᤂᤧᤴ ᤔᤧᤴᤇᤢᤔᤠᤴ ᤀᤠᤱᤃᤠ᤹ᤏᤢ ᤑᤧᤶᤔᤠ ᤔᤧᤍᤧᤴᤏᤧᤴᤏᤡᤸᤗᤧᤃ᥅’

᥊᥆ “ᤂᤢᤏᤧ᤹ ᤔᤧᤳᤋᤠᤱ. ‘ᤀᤠᤱᤃᤠ᤹ ᤁᤢᤍᤃᤡ ᤗᤠᤱᤄᤣ᤺ᤰᤁᤠᤒᤠ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤁᤢᤔᤠᤱᤗᤠᤀᤡᤱᤒᤠᤴ ᤂᤧᤏᤧ᤹ᤏᤢ ᤐᤠᤱᤄᤢ ᤁᤧᤒᤡ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳ. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤃᤠ᤹ᤀᤡ ᤏᤢ ᤀᤠᤶᤒᤠᤖᤧ ᤁᤢᤜᤡᤶᤛᤕ᤺ᤱᤒᤠᤜᤠ᤹ᤗᤠᤶ ᤀᤠᤛ᤻ᤛᤠ᤺ᤸᤗᤧ ᤁᤢᤗᤠᤃᤡ ᤗᤳᤇᤠ ᤔᤣ᤺ᤳ ᤁᤧᤍᤠᤖᤢ ᤁᤧᤒᤡᤖᤢᤖᤥ॥

᥊᥇ ᤂᤧᤏᤧ᤹ ᤀᤠᤱᤃᤠ᤹ ᤀᤠᤃᤠ᤹ᤀᤡᤜᤠ᤹ᤀᤥ ᤁᤧᤒᤣ᤺ᤰᤁᤠᤱ ᤂᤧᤏᤧ᤹ ᤔᤠᤱᤃᤧᤜᤧᤰᤛᤡᤱᤒᤠ ᤐᤠ᤺ᤴᤏᤡᤴ ᤁᤧᤃᤧᤳᤋᤢᤒᤠ ᤐᤥ᤺ᤱ॥ ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ ᤔᤧᤴᤇᤢᤔᤠᤴ ᤑᤧᤶᤔᤠ ᤔᤧᤶᤓᤠ᤺ᤰᤋᤢᤴᤇᤠᤱ ᤂᤧᤏᤧ᤹ ᤔᤠᤱᤃᤧᤜᤧᤰᤛᤡᤱᤒᤠ ᤐᤠ᤺ᤴᤏᤥ ᤁᤧᤴᤎᤠᤏᤧᤴᤗᤥ॥’

᥊᥈ “ᤀᤠᤀᤡᤴ ᤘᤒᤠᤰᤁᤥ ᤁᤧᤖᤠᤱᤅᤠᤱ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱ. ‘ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ. ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤡᤑᤠ᤹ᤃᤪ ᤀᤠᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳᤗ ᤕᤠ᤺ᤴᤍᤧ᤹ᤀᤥ॥’

᥊᥉ ᤀᤠᤱᤃᤠ᤹ ᤂᤠ. ᤁᤴ ᤘᤒᤠᤰᤁᤥ ᤕᤧᤵᤐᤠᤒᤠᤴ ᤂᤧᤏᤧ᤹ ᤁᤧᤏᤡᤛᤢᤖᤥ. ᤀᤠᤳᤋᤡᤴ ᤔᤧᤴᤇ᤻ᤕᤠᤴ ᤆᤫᤠ᤺ᤳ ᤑᤠ᤺ᤳᤇᤧ ᤑᤧᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ‘ᤂᤧᤏᤧ᤹ ᤁᤧᤃᤢ᤺ᤴᤍᤠᤀᤥᤗᤠᤶ ᤆᤒᤧ᤺ᤳᤇᤡᤰ ᤆᤫᤠ᤺ᤳ ᤌᤢᤱᤔᤠ ᤐᤡᤖᤠᤱᤅᤧ᤹.’ ᤔᤧᤳᤋᤢᤱ᤹॥

᥊᥊ ᤂᤧᤸᤗᤧ ‘ᤌᤢᤅᤧ᤹ᤀᤥ’ ᤔᤧᤳᤋᤠᤏᤧᤓᤃᤪ ᤜᤧᤰᤁᤩᤠᤱ ‘ᤀᤠᤱᤃᤠ᤹ ᤁᤧᤀᤢᤔᤣᤜᤠ᤹ᤀᤠᤱ ᤆᤫᤠ᤺ᤳ ᤐᤠᤃᤢᤱ ᤐᤡᤖᤢᤱᤛᤡᤱ.’ ᤐᤠ᤺ᤳᤋᤢ᤹. ᤜᤠᤒᤠ ᤂᤧᤴ ᤔᤧᤴᤇᤢᤔᤠ᤺ᤴᤏᤣ ᤀᤠᤴᤍᤠᤱᤒᤠᤸᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤔᤠ ᤐᤥ᤺ᤱᤗᤖᤥ॥

᥊᥋ “ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤀᤠᤏᤡᤱᤘᤠ᤹ᤀᤥ ᤐᤠ᤺ᤵᤔᤠ ᤛᤢ᤺ᤵᤔᤠᤏᤢ᤺ᤸᤗᤧ ᤋᤃᤡ. ᤁᤢᤓᤰᤋᤠᤱᤅᤥ ᤁᤢᤃᤢ᤺ᤴᤍᤠ᤺ᤴ ᤐᤰᤂᤢᤖ ᤖᤡᤒᤣᤁᤠᤴ ᤂᤠ ᤑᤧᤖᤧ. ᤜᤧᤰᤁᤩᤠᤱ ᤘᤒᤠᤰᤁᤥ ᤕᤥ ᤌᤠᤛᤡᤱᤅᤠᤱ ᤆᤫᤠ᤺ᤳ ᤑᤠ᤺ᤳᤋᤢ॥ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤔᤧᤳᤋᤢᤱ. ‘ᤀᤠᤱᤃᤠ᤹ ᤆᤫᤠ᤺ᤳᤆᤡ ᤌᤢᤱᤔᤠ ᤐᤡᤖᤠᤱᤅᤧ᤹॥’

᥊᥌ “ᤂᤡᤔᤥ ᤂᤢᤏᤧ᤹ ᤁᤢᤃᤢ᤺ᤴᤍᤠ᤺ᤴ ᤁᤢᤓᤰᤋᤠᤱᤅᤥᤗᤠᤶ ᤕᤥ ᤌᤠᤛᤢᤀᤠᤱ ᤔᤧᤳᤋᤠᤱ ‘ᤐᤥᤱ ᤌᤢᤅᤧ᤹ᤛᤡᤏᤧ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤀᤢᤔᤣᤜᤠ᤹ᤀᤠᤱ ᤆᤫᤠ᤺ᤳ ᤌᤢᤱᤛᤢᤱᤛᤡᤱ᤹॥’ ᤂᤧᤒᤩᤠᤱ ᤀᤠᤱᤃᤠ᤹ ᤆᤫᤠ᤺ᤳ ᤌᤢᤅᤢᤱ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤀᤢᤔᤣᤜᤠ᤹ᤀᤠᤱ ᤆᤫᤠ᤺ᤳ ᤌᤢᤱᤛᤢᤛᤡ॥

᥊᥍ “ᤀᤠᤱᤃᤠ᤹ ᤂᤢᤏᤧ᤹ ᤂᤧᤏᤧ᤹ ‘ᤜᤠ᤺ᤳᤗᤧ ᤁᤢᤛ᤻ᤛᤠᤏᤧᤒᤣ᥅’ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤱ॥

“ᤂᤢᤏᤧ᤹ ᤐᤠ᤺ᤳᤋᤢ. ‘ᤏᤠᤜᤥᤖ ᤏᤢ ᤔᤡᤸᤁᤠᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠᤛᤠ ᤒᤋᤢᤀᤣᤗᤖᤧ ᤁᤢᤛ᤻ᤛᤠᤀᤠᤖᤥ॥’

“ᤂᤧᤒᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤴᤒᤥᤀᤥ ᤔᤢᤴᤍᤪᤡ᤺ᤴ ᤏᤢ ᤁᤢᤜᤢᤰᤁᤥ ᤜᤢᤰᤐᤠ᤺ᤱᤃᤡᤜᤠ᤹ ᤘᤠ᤺ᤳᤋᤢᤱ॥

᥊᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤀ᤺ᤰᤂᤢᤶ ᤑᤴᤇᤡᤱᤅᤠᤀᤠᤱ ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤔᤧᤳᤋᤢᤱ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤴᤛᤠ᤹ᤖᤧ ᤁᤢᤶᤔᤧᤴᤇᤠ᤹ᤀᤡᤴ ᤀᤠᤴᤍᤠᤱᤒᤠᤸᤗᤧ ᤁᤢᤛ᤻ᤛᤠᤀᤥ ᤐᤠᤱᤗᤡᤔᤠ ᤋᤠ᤺ᤵᤔᤠᤖᤧ ᤗᤠᤃᤡ ᤁᤢᤍᤥ᤺ᤵᤔᤠ ᤗᤠᤶ ᤁᤧᤍᤥ᤺ᤶᤒᤠ ᤀᤠᤴᤍᤠᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤴ ᤁᤢᤏᤠᤖᤠ ᤑᤥᤛᤢᤱ॥

᥊᥏ ᤀᤠᤸᤗ ᤀᤠᤱᤃᤠ᤹ ᤀᤠᤴᤍᤠᤱᤒᤠᤴᤏᤢ ᤂᤡᤏᤡ᤹ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤛᤧᤰᤂᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤏᤣ ᤑᤠ᤹ᤃᤪ ᤀᤠᤱᤃᤠ᤹ ᤀᤠᤔᤧᤳᤋᤧ᤹॥ ᤔᤧ᤺ᤴᤏᤣ ᤑᤠ᤹ᤛᤠᤱ ᤀᤠᤱᤃᤠ᤹ ᤀᤠᤔᤧᤳᤋᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤌᤣ ᤆᤥ᤺ᤰᤔᤠ ᤐᤥᤱ ᤀᤠᤱᤃᤠ᤹ ᤂᤧᤴ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱ॥”

᥋᥆ ᤂᤧᤒᤩᤠᤱ ᤗᤠᤒᤠᤏᤧᤴ ᤏᤢ ᤒᤋᤢᤀᤣᤗᤖᤧ ᤏᤥᤃᤵ ᤐᤡᤖᤧᤇᤢ. “ᤁᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤍᤠᤒᤠᤖᤥ. ᤜᤧᤰᤁᤣ᤺ᤸᤗᤧ ᤀᤠᤴᤇᤡᤃᤧ ᤂᤧᤏᤧ᤹ ᤘᤣ᤹ ᤐᤠᤴ ᤌᤣᤀᤠᤱ ᤔᤧᤵᤔᤠ ᤔᤧᤛᤢᤰᤏᤧᤇᤡᤃᤧᤴᤗᤥ॥

᥋᥇ ᤂᤠ ᤀᤥᤔᤧᤳᤋᤧ᤹. ᤖᤡᤒᤣᤁᤠᤴ ᤒᤠᤁᤵᤔᤥᤀᤣ ᤘᤠ᤹. ᤂᤢᤏᤧ᤹ ᤋᤣ᤹ᤖᤧᤀᤠᤱ ᤐᤣᤃᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤂᤧᤴ ᤂᤧᤏᤧ᤹ ᤁᤧᤴᤍᤠᤱᤒᤠᤸᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤔᤣᤳ ᤐᤥ᤺ᤱᤗ॥”

᥋᥈ ᤀᤒᤪᤠᤜᤠᤶᤔᤡᤸᤗᤧ ᤁᤢᤛᤧᤘᤠᤖᤥᤒᤠᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤠᤶᤒᤠᤱᤅᤥ ᤛᤠᤶᤒᤥ᤺ᤴ ᤜᤒᤳ ᤑᤴᤇᤡᤱᤅᤠᤱ ᤕᤜᤘᤣ ᤍᤠᤱᤒᤧᤴ ᤛᤧᤘᤠ ᤔᤧᤳᤋᤢ॥

᥋᥉ ᤂᤧᤒᤩᤠᤱ ᤂᤧᤸᤗᤧ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤘᤠ᤺ᤳᤋᤡᤜᤠ᤹ ᤜᤧᤰᤁᤩᤠᤱ ᤆᤠᤱᤜᤠ᤹ ᤗ᤺ᤳᤋᤢᤀᤠᤱ ᤖᤡᤒᤣᤁᤠᤴ ᤐᤡᤖᤢ॥ ᤂᤧᤸᤗᤧ ᤖᤡᤒᤣᤁᤠ᤺ᤸᤗᤧ ᤁᤢᤶᤔᤠ ᤏᤢ ᤁᤢᤶᤓᤢ᤹ᤛᤡᤀᤠᤱ ᤕᤖᤡᤰ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤡᤰᤋᤥ᤺ᤰᤜᤠ᤹ ᤐᤡᤖᤢᤛᤡ॥

᥋᥊ ᤂᤧᤒᤩᤠᤱ ᤂᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤔᤧᤈ ᤔᤧᤎᤢᤅᤢ. ᤂᤧᤴ ᤛᤧᤴᤍᤡᤰ ᤂᤧᤵᤔᤥᤀᤣ ᤔᤧᤏᤧᤛ᤻ᤛᤧ॥

ᤁᤖ ᤁᤢᤍᤠ᤺ᤴᤍᤡᤰᤔᤠ ᤂᤠᤀᤥ᤺ᤳᤋᤧᤏᤢᤔᤧ᤺ᤴᤏᤣ ᤋᤠ᤺ᤏᤠᤶᤛᤠ ᤂᤧᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤐᤣᤰ ᤀᤠᤒᤠᤱᤄᤧ᤹ᤀᤥ ᤜᤧᤰᤁᤩᤠᤱ ᤀᤠᤴᤍᤠᤱᤒᤧᤀᤥ ᤐᤣ᤺ᤰᤁᤠᤖᤥ॥”

᥋᥋ ᤁᤖ ᤖᤡᤒᤣᤁᤠ᤺ᤸᤗᤧ ᤁᤢᤶᤓᤢ᤹ ᤏᤢ ᤁᤢᤶᤔᤠᤖᤧ ᤏᤥᤃᤵ ᤐᤡᤖᤧᤇᤢ. “ᤜᤡᤴᤈᤠ᤹ᤀᤡᤴ ᤌᤡᤒᤥᤱ ᤕᤧᤴ ᤕᤠᤖᤡᤰ ᤀᤠᤏᤡᤃᤧᤏᤢ ᤘᤠ᤹ᤖ ᤜᤧᤰᤁᤩᤠᤱ ᤐᤣ᤺ᤰᤛᤠᤱ ᤏᤢ᤹॥”

᥋᥌ ᤁᤖ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ᤃ ᤏᤢ᤺ᤱᤅᤠ ᤐᤣ᤺ᤰᤁᤠ ᤕᤠᤵᤔᤡ ᤀᤠᤴᤇᤠᤰᤋᤧᤴᤏᤧ᤹ᤀᤥ. ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤀᤠᤗᤠᤶᤍᤡ᤺ᤰ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳᤋᤠᤱ ᤐᤡᤖᤠᤱᤅᤠᤱ ᤘᤠ᤹॥ ᤀᤠᤱᤃᤠ᤹ ᤐᤣᤰ ᤀᤠᤒᤠᤱᤄᤧ᤹ᤀᤥ ᤜᤧᤰᤁᤩᤠᤱ ᤀᤠᤴᤍᤠᤱᤒᤧᤀᤥ ᤐᤣ᤺ᤰᤁᤠᤖᤥ॥”

᥋᥍ ᤂᤧᤱᤜᤠ᤹ᤖᤧ ᤔᤧᤳᤋᤧᤇᤢ. “ᤜᤡᤴᤈᤠ᤹ᤀᤡᤴᤏᤣ ᤀᤠᤏᤡ᤹ ᤛᤣ᤺ᤴᤍᤥᤛᤢᤶ ᤂᤢᤏᤧ᤹ ᤌᤣ ᤐᤠ᤺ᤳᤋᤢᤀᤡ॥”

᥋᥎ ᤜᤧᤰᤁᤩᤠᤱ ᤂᤢᤴᤇᤡ᤹ ᤖᤡᤒᤣᤁᤠᤴ ᤀᤢ᤺ᤳᤋᤧᤇᤢᤀᤠᤱ ᤛᤣ᤺ᤴᤍᤥᤛᤧᤇᤢ. “ᤁᤴ ᤔᤏᤠ᤺ᤴᤏᤢ ᤐᤣ᤺ᤰᤔᤠ ᤁᤧᤍᤧᤶᤒᤡ᥅”

ᤂᤢᤏᤧ᤹ ᤐᤠ᤺ᤳᤋᤢ “ᤀᤠᤱᤃᤠ᤹ ᤐᤣ᤺ᤰᤁᤠ॥”

᥋᥏ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤛᤠ᤹ ᤖᤧᤒᤡᤁᤠ᤺ᤴ. ᤛᤣᤘᤠᤖᤥᤔᤠᤏᤢ ᤛᤥᤖᤡᤰ ᤀᤒᤪᤠᤜᤠᤶᤔᤡᤸᤗᤧ ᤁᤢᤛᤣᤘᤠᤖᤥᤒᤧᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤏᤠᤜᤠ᤹ᤏᤢ ᤔᤧᤒᤠᤱᤄᤢᤔᤧᤍᤣᤛᤢ॥

᥌᥆ ᤂᤧᤱᤜᤠ᤹ᤖᤧ ᤖᤡᤒᤣᤁᤠᤴ ᤔᤢ᤹ᤀᤡᤛᤠᤶ ᤔᤧᤎᤠᤛᤢ ᤔᤧᤒᤢᤖᤢᤀᤠᤱ ᤔᤧᤔᤧᤳᤋᤢ.

“ᤀᤠᤏᤡᤃᤧ ᤆᤣᤗᤡᤔᤠ ᤏᤢᤛᤠ᤹ᤀᤣ.

ᤂᤧᤏᤧ᤹ ᤜᤧᤴᤇᤡᤱ ᤜᤧᤴᤇᤡᤱᤗᤧ ᤂᤢᤴᤇᤡ᤹ ᤔᤠ ᤁᤧᤒᤥ᤺ᤱᤗᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ᤏᤢ

ᤌᤱ ᤁᤧᤈᤥ᤺ᤰᤐᤠ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤜᤠ᤹

ᤁᤧᤛ᤻ᤛᤠᤜᤠ᤹ ᤜᤢᤰᤁᤠᤵ ᤔᤧᤔᤧᤳᤇᤡᤱᤗᤖᤥ॥”

᥌᥇ ᤂᤧᤒᤩᤠᤱ ᤖᤡᤒᤣᤁᤠᤴ ᤏᤢ ᤁᤢᤛᤣᤘᤠᤖᤥᤔᤠᤜᤠ᤹ ᤀᤢᤔᤣᤜᤠ᤹ᤀᤥ ᤔᤧᤗᤠᤛᤧᤀᤠᤱ ᤂᤧᤴ ᤀᤒᤪᤠᤜᤠᤶᤔᤡᤸᤗᤧ ᤁᤢᤛᤣᤘᤠᤖᤥᤒᤧᤴᤏᤢ ᤔᤧᤎᤠᤛᤡᤱ ᤔᤧᤒᤣ॥ ᤀᤰᤂᤣᤗ᤹ᤖᤡᤰ ᤖᤡᤒᤣᤁᤠᤴ ᤕᤠᤱᤛᤡᤱᤅᤠᤱ ᤂᤧᤴ ᤔᤏᤠᤴ ᤌᤠᤛᤡᤱ ᤐᤣ॥

᥌᥈ ᤀᤠᤸᤗ ᤀᤡᤛᤠᤜᤠᤰᤁᤧᤴ ᤒᤣᤀᤖ ᤗᤜᤤ ᤖᤥᤀᤡᤗᤠᤶ ᤑᤧᤖᤧ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤁᤏᤠᤏᤒᤠ ᤏᤣᤃᤣᤒ ᤔᤧᤵᤔᤏᤠᤒᤠᤍᤧᤴᤏᤥ ᤕᤢᤅᤧ॥

᥌᥉ ᤂᤢᤏᤧ᤹ ᤌᤡᤰᤕᤠᤴ ᤕᤢ᤺ᤴᤇᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤛᤧ ᤐᤩᤠᤱᤛᤡᤀᤥ ᤗ᤺ᤴᤍᤧ. ᤜᤧᤰᤁᤩᤠᤱ ᤌᤥ ᤀᤥᤔᤕᤧᤸᤗᤧ ᤀᤢᤔᤣᤜᤠ᤹ ᤔᤧᤓᤧᤖᤧᤖ ᤔᤧᤒᤳᤇᤧᤒᤠ ᤏᤡᤛᤢᤛᤡ॥

᥌᥊ ᤜᤧᤰᤁᤩᤠᤱ ᤖᤡᤒᤣᤁᤠᤴᤏᤠᤱ ᤀᤥᤔᤕᤧᤸᤗᤧ ᤀᤡᤛᤠᤜᤠᤰᤁᤧᤴ ᤏᤡᤛᤢ. ᤜᤧᤰᤁᤩᤠᤱ ᤀᤢᤔᤣᤀᤥᤗᤠᤶ ᤌᤠᤛᤡᤱ॥

᥌᥋ ᤂᤧᤒᤩᤠᤱ ᤂᤧᤴ ᤛᤣᤘᤠᤖᤥᤒᤠᤴ ᤛᤣ᤺ᤴᤗᤠᤵᤋᤢ. “ᤀᤠᤏᤡ᤹ ᤋᤢᤶᤛᤧ ᤐᤩᤠᤱᤛᤡᤀᤥᤗᤠᤶ ᤁᤧᤓᤧᤶᤒᤠᤖ ᤁᤧᤒᤵᤐᤠ ᤕᤠᤵᤔᤡ᤺ᤴ ᤜᤠ᤺ᤵᤐᤣ᥅”

ᤂᤧᤴ ᤛᤧᤘᤠᤖᤥᤒᤠᤸᤗᤧ ᤔᤧᤳᤋᤢ. “ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤴᤍᤠᤱᤒᤠᤖᤥ॥” ᤜᤧᤰᤁᤣ᤺ᤸᤗᤧ ᤖᤡᤒᤣᤁᤠ᤺ᤸᤗᤧ ᤁᤢᤒ᤺ᤳᤌᤠᤱᤅᤡᤴ ᤂᤢ᤺ᤰᤛᤡᤱᤅᤠᤱ ᤁᤢᤏᤠᤖᤠᤴ ᤋᤧᤵᤋᤢ॥

᥌᥌ ᤜᤧᤰᤁᤩᤠᤱ ᤛᤣᤘᤠᤖᤠᤒᤠᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤡᤛᤠᤜᤠᤰᤁᤧᤴ ᤆᤧᤰᤋᤢ॥

᥌᥍ ᤀᤡᤛᤠᤜᤠᤰᤁᤧᤸᤗᤧ ᤖᤡᤒᤣᤁᤠᤴ ᤀᤠᤒᤠᤅᤣ ᤁᤢᤶᤔᤠ ᤛᤠᤖᤠ᤺ᤸᤗᤧ ᤁᤢᤛᤠ᤺ᤱᤃᤠ ᤜᤡᤶᤔᤥ ᤋᤣ᤹ᤖᤢᤀᤠᤱ ᤔᤣ᤺ᤰᤂᤡᤶ ᤔᤧᤳᤋᤢ॥ ᤂᤧᤒᤩᤠᤱ ᤂᤧᤴ ᤂᤢᤏᤧ᤹ ᤁᤢᤔᤣᤳ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤡᤛᤠᤜᤠᤰᤁᤡᤸᤗᤧ ᤖᤡᤒᤣᤁᤠᤴ ᤏᤠᤏᤢ᤹ᤖᤢ॥ ᤀᤰᤂᤣᤗ᤹ᤖᤡᤰ ᤀᤡᤛᤠᤜᤠᤰᤁᤡᤸᤗᤧ ᤀᤠᤒᤠᤅᤣ ᤁᤢᤶᤔᤠ ᤔᤠᤛᤡᤱᤒᤠ ᤀᤣᤃᤠᤱ ᤂᤢᤏᤧ᤹ ᤀᤠ᤺ᤴᤇᤡᤱᤔᤠ ᤂᤥᤛᤢᤖᤥ॥

a 

᥈᥊:᥈ ᤁᤧᤜᤢᤰᤁᤡᤴ ᤀᤠᤗᤠᤱ ᤛᤧᤒᤱᤒᤠᤜᤠ᤹ᤖᤧ ᤁᤢᤛᤡ᤺ᤰᤋᤥ ᤏᤧᤛ᤻ᤛᤧ᤹– ᤀᤰᤂᤣᤗ᤹ᤖᤡᤰ ᤀᤠᤓᤧᤸᤗᤧᤀᤠᤱ ᤗᤧᤱᤔᤠ ᤔᤧᤴᤇᤢᤰᤔᤏᤠᤒᤠ ᤔᤠᤱᤜᤧᤰ ᤆᤥ᤺ᤰᤔᤠ ᤌᤡᤶ ᤘᤕᤧ॥

ᤀᤒᤪᤠᤜᤠᤶᤔᤡᤴ ᤔᤠᤛᤡᤱ

᥈᥋

ᤀᤒᤪᤠᤜᤠᤶᤔᤡᤸᤗᤧ ᤁᤧᤋᤢᤖᤠ ᤔᤡᤱ ᤁᤧᤘᤠ᤺ᤵᤔᤠ ᤘᤣ᤹ᤛ᤻ᤔᤠ ᤔᤧᤴᤇᤢᤔᤠ ᤌᤡᤰᤁᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥

᥈ ᤂᤧᤸᤗᤧ ᤀᤒᤪᤠᤜᤠᤶᤗᤠᤶ ᤈᤡᤔᤪᤠᤏ. ᤕᤥᤰᤇᤠᤏ. ᤔᤣᤍᤠᤏ. ᤔᤡᤎᤩᤠᤏ. ᤕᤡᤛ᤻ᤒᤠᤁ. ᤜᤧᤰᤁᤩᤠᤱ ᤛᤢᤜᤴ ᤁᤳᤋᤢᤛᤡ॥

᥉ ᤕᤥᤰᤇᤠᤏᤧᤸᤗᤧ ᤛᤣᤒᤠ ᤏᤢ ᤍᤍᤠᤏ ᤏᤧᤵᤑᤢ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤘᤕᤧᤛᤡ॥ ᤍᤍᤠᤏᤧᤸᤗᤧ ᤁᤢᤛ᤻ᤛᤠᤜᤠ᤹ ᤀᤛ᤻ᤛᤢᤖᤡ. ᤗᤋᤢᤛᤡ ᤜᤧᤰᤁᤩᤠᤱ ᤗᤀᤢᤶᤔᤡ ᤔᤧᤘᤕᤧ॥

᥊ ᤔᤡᤎᤩᤠᤏᤧᤸᤗᤧ ᤁᤢᤛ᤻ᤛᤠᤜᤠ᤹ ᤀᤧᤐᤠ. ᤀᤣᤐᤣᤖ ᤜᤏᤥᤁ. ᤀᤒᤡᤍᤠ ᤏᤢ ᤀᤣᤸᤍᤠ ᤔᤧᤘᤕᤧ॥ ᤁᤱᤜᤠ᤹ ᤁᤧᤖᤧᤰ ᤁᤧᤋᤢᤖᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤘᤕᤧ॥

᥋ ᤀᤒᤪᤠᤜᤠᤶᤔᤡᤸᤗᤧ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤐᤡᤖᤢ॥

᥌ ᤁᤖ ᤂᤢᤏᤧ᤹ ᤔᤠᤛᤡᤱᤔᤠᤏᤢ᤺ᤸᤗᤧ ᤋᤃᤡ ᤜᤡᤅᤧᤖᤀᤣ ᤁᤢᤔᤣᤳ ᤐᤠ᤺ᤰᤔᤠᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ ᤔᤡᤰᤋᤥ᤺ᤰᤜᤠ᤹ ᤐᤡᤖᤢᤛᤡ. ᤜᤧᤰᤁᤩᤠᤱ ᤀᤡᤛᤠᤜᤠᤰᤗᤠᤶ ᤛᤧᤴᤍᤢᤛᤡᤀᤠᤱ ᤔᤠ᤺ᤱᤄᤠ ᤏᤠᤶᤃᤧᤴ ᤐᤡᤛᤠᤱᤒᤠ ᤗᤠᤈᤣ᤹ᤀᤥ ᤐᤠᤱᤄᤢᤍᤣᤛᤢᤛᤡ॥

ᤀᤒᤪᤠᤜᤠᤶᤔᤡᤴ ᤔᤠᤛᤡᤱᤅᤠᤱ ᤔᤧᤗᤢᤵᤋᤢ᤹

᥍ ᤀᤒᤪᤠᤜᤠᤶᤔᤧᤴ ᤁᤡᤵ ᤌᤡᤰ ᤜᤧᤰᤁᤩᤠᤱ ᤏᤢᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤌᤠᤖᤡᤰ ᤜᤡᤅᤧ.

᥎ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤡᤰ ᤋᤱᤒᤣ ᤌᤠᤖᤡᤰ ᤜᤡᤅᤧ ᤜᤧᤰᤁᤩᤠᤱ ᤂᤍᤠᤰᤔᤡ ᤋᤢᤶᤛᤧᤀᤠᤱ ᤔᤠᤛᤡᤱ॥ ᤜᤧᤰᤁᤩᤠᤱ ᤀᤠᤒᤠᤅᤧ ᤁᤢᤎᤠ᤺ᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ॥

᥏ ᤂᤢᤏᤧ᤹ ᤁᤢᤛ᤻ᤛᤠ ᤀᤡᤛᤠᤜᤠᤰ ᤏᤢ ᤀᤡᤛ᤻ᤔᤠᤀᤣᤗᤖᤧ ᤜᤡᤳᤋᤡ ᤛᤥᤀᤖᤖᤧ ᤁᤢᤛ᤻ᤛᤠ ᤀᤣᤐᤪᤥᤏᤧᤸᤗᤧ ᤁᤢᤒᤩᤠᤱᤛᤡ ᤔᤔᤪᤣᤗᤠᤶ ᤏᤠᤶᤃᤧᤳ ᤐᤡᤛᤠᤱᤒᤠ ᤔᤰᤐᤣᤗᤠ ᤑᤢᤰᤁᤢᤀᤥ ᤂᤢᤏᤧ᤹ ᤁᤢᤎᤰᤁᤡᤴ ᤗᤢᤵᤋᤧᤇᤢ॥

᥇᥆ ᤂᤧᤴ ᤐᤩᤠᤱᤛᤡ᤺ᤴ ᤀᤒᤪᤠᤜᤠᤶᤔᤡᤸᤗᤧ ᤜᤡᤳᤋᤡ ᤛᤢᤘᤠᤱᤜᤠ᤹ᤗᤠᤶ ᤀᤡᤅᤢᤀᤠᤱ ᤏᤧᤛ᤻ᤛᤧ॥ ᤂᤧᤒᤩᤠᤱ ᤁᤢᤔᤣᤳ ᤛᤠᤖᤠ᤺ᤴ ᤔᤧᤗᤢᤵᤋᤢᤒᤠ ᤋᤧᤴᤏᤥᤀᤣ ᤂᤢᤏᤧ᤹ ᤔᤧᤗᤢᤵᤋᤢ॥

᥇᥇ ᤀᤒᤪᤠᤜᤠᤶᤔᤡᤴ ᤔᤠᤛᤡᤱᤅᤠᤱ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢᤐᤡᤖᤢ॥ ᤂᤧᤴ ᤕᤧᤶᤔᤥ ᤀᤡᤛᤠᤜᤠᤰᤁᤧᤴ ᤒᤣᤀᤖ ᤗᤜᤤ ᤖᤥᤀᤡᤖᤧ ᤁᤢᤒᤣᤛᤠᤱ ᤏᤣᤃᤧᤒᤀᤥ ᤕᤢᤅᤧ॥

ᤀᤡᤛ᤻ᤔᤠᤀᤣᤗᤖᤧ ᤁᤢᤛ᤻ᤛᤠᤜᤠ᤹

᥇᥈ ᤛᤠᤖᤠ᤺ᤸᤗᤧ ᤁᤢᤛᤣᤘᤠᤖᤥᤔᤠ ᤔᤡᤛᤪᤡ ᤜᤠᤃᤠᤖ ᤗᤧᤵᤔᤠᤱᤗᤠᤶ ᤛᤠᤁᤧᤘᤠ᤺ᤴᤇᤡᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤧᤗᤖᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤴᤗᤥ॥

᥇᥉ ᤂᤧᤱᤜᤠ᤹ ᤛᤠᤔᤧᤘᤠ᤺ᤴᤇᤡᤱᤒᤠ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤀᤡᤛ᤻ᤔᤠᤀᤧᤗᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤁᤱᤜᤠ᤹ᤖᤥ–

ᤀᤡᤛ᤻ᤔᤠᤀᤧᤗᤖᤧ ᤁᤢᤛ᤻ᤛᤠ ᤋᤢᤶᤒᤠᤴ ᤏᤒᤠᤕᤥᤋ.

ᤁᤣᤍᤠᤖ. ᤀᤍᤒᤣᤗ. ᤔᤡᤒ᤻ᤛᤠᤔ.

᥇᥊ ᤔᤡᤛ᤻ᤔᤠ. ᤍᤢᤔᤠ. ᤔᤛ᤻ᤛᤠ.

᥇᥋ ᤜᤍᤍ. ᤋᤣᤔᤠ. ᤕᤋᤢᤖ. ᤏᤠᤐᤡᤛ ᤏᤢ ᤁᤣᤍᤔᤠ॥

᥇᥌ ᤀᤡᤛ᤻ᤔᤠᤀᤣᤗᤖᤧ ᤁᤢᤛ᤻ᤛᤠᤜᤠ᤹ ᤁᤴᤜᤠ᤹ᤖᤥ॥ ᤂᤧᤱᤜᤠ᤹ ᤌᤡᤰᤏᤧᤳ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠ ᤔᤧᤘᤕᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤠᤱᤓᤣ᤹ ᤏᤢ ᤕᤢᤱᤔᤠᤍᤧᤴ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤔᤡᤱᤜᤠ᤹ ᤐᤥ᤺ᤰᤂᤧ॥

᥇᥍ ᤀᤡᤛ᤻ᤔᤠᤀᤣᤸᤗᤧᤴ ᥇᥉᥍ ᤋᤱᤒᤣ ᤁᤧᤖᤧᤀᤠᤱ ᤘᤕᤧ. ᤂᤧᤒᤩᤠᤱ ᤂᤢᤏᤧ᤹ ᤔᤠᤛᤡᤱ ᤜᤧᤰᤁᤩᤠᤱ ᤁᤢᤎᤠ᤺ᤰᤜᤠ᤹ᤏᤢ ᤛᤥᤖᤡᤰ ᤐᤥ᤺ᤱᤛᤧ ᤐᤣ॥

᥇᥎ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤡᤛᤪ ᤗᤠᤈᤣ᤹ ᤀᤡ᤺ᤴᤍᤥ᤺ᤸᤗᤧ ᤁᤢᤒᤣᤛᤠᤱᤒᤠ ᤀᤛ᤻ᤛᤢᤖ ᤗᤠᤈᤣ᤹ ᤗᤧᤵᤔᤠᤱ ᤜᤒᤡᤗᤠᤗᤠᤶ ᤛᤢᤖ ᤌᤠᤖᤡᤰ ᤂᤧᤱᤜᤠ᤹ ᤔᤧᤒᤥ᤺ᤴᤍᤧᤀᤠᤱ ᤔᤧᤕᤢᤅᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤑᤢ᤹ᤏᤢᤛ᤻ᤛᤠ᤹ ᤗᤢᤶᤔᤥ ᤏᤡᤱᤔᤡ ᤔᤧᤒᤥ᤺ᤰᤂᤧᤀᤠᤱ ᤔᤧᤴᤍᤱᤅᤣ ᤔᤧᤕᤢᤅᤧ॥

ᤕᤠᤁᤢᤒ ᤏᤢ ᤀᤧᤛᤠᤒ

᥇᥏ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤀᤡᤛᤠᤜᤠᤰᤁᤡᤸᤗᤧ ᤁᤢᤛᤠᤵᤔᤢ᤺ᤴᤎᤢᤶ ᤜᤠᤒᤠ ᤁᤸᤗᤥ॥

ᤀᤒᤪᤠᤜᤠᤶᤔᤡᤸᤗᤧ ᤀᤡᤛᤠᤜᤠᤰᤁᤧᤴ ᤁᤳᤋᤢ॥

᥈᥆ ᤜᤧᤰᤁᤩᤠᤱ ᤀᤡᤛᤠᤜᤠᤰᤁᤧᤴ ᤗᤡᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤐᤍ᤻ᤍᤏ ᤀᤖᤠᤶᤒᤠ ᤀᤖᤠᤔᤡ ᤒᤋᤢᤀᤧᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤖᤠᤔᤡ ᤗᤠᤒᤠᤏᤧᤸᤗᤧ ᤁᤢᤴᤛᤠ᤹ ᤖᤡᤒᤣᤁᤠᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥

᥈᥇ ᤀᤡᤛᤜᤠᤰᤁᤡᤸᤗᤧ ᤁᤢᤔᤣ᤺ᤳᤋᤡᤴ ᤛᤠᤔᤧᤱᤃᤵᤔᤏᤠᤔᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤔᤣ᤺ᤳᤋᤡᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥ ᤂᤢᤏᤧ᤹ ᤑᤠᤰᤋᤢᤒᤠ ᤐᤣᤗᤡᤃᤧᤴ ᤋᤢᤘᤠᤴ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤵᤛᤢ. ᤜᤧᤰᤁᤩᤠᤱ ᤖᤡᤒᤣᤁᤠᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ॥

᥈᥈ ᤂᤢᤏᤧ᤹ ᤁᤢᤛᤠᤵᤐᤥ᤺ᤰᤁᤥ ᤀᤅᤧ᤺ᤰᤘᤠ ᤏᤧᤳᤇᤡ ᤕᤠᤃᤧᤛᤡ. ᤂᤧᤴ ᤀᤅᤧ᤺ᤰᤘᤠᤜᤠ᤹ ᤆᤢᤱᤔᤠ ᤜᤣ᤺ᤰᤋᤧᤇᤡ॥ “ᤀᤠᤱᤃᤠ᤹ᤀᤥ ᤌᤣᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤒᤣ᥅” ᤐᤠ᤺ᤳᤋᤢᤖ ᤂᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤛᤣ᤺ᤴᤍᤥᤔᤠ ᤜᤣ᤺ᤰᤋᤢ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤖᤥ.

“ᤂᤧᤏᤧ᤹ ᤁᤧᤛᤠᤵᤐᤥ᤺ᤰᤁᤥ ᤏᤧᤳᤇᤡ ᤛᤢᤘᤠᤱᤒᤠ

ᤔᤧᤴᤇᤠᤶ ᤕᤠᤵᤔᤡ ᤕᤠᤰᤛᤡᤖᤥ.

ᤁᤧᤛᤠᤵᤐᤥ᤺ᤰᤁᤥᤗᤠᤶ ᤂᤧᤱᤜᤠ᤹ ᤁᤧᤃᤳᤋᤢᤛᤡᤸᤗᤧᤛᤠ

ᤂᤧᤱᤜᤠ᤹ ᤀᤣ᤹ᤀᤣ ᤏᤧᤳᤇᤡ ᤛᤢᤘᤠᤱ ᤗ᤺ᤴᤇᤡᤖᤥ॥

ᤗᤳᤇᤠᤴ ᤘᤣ᤹ᤛ᤻ᤔᤠᤴᤏᤢ᤺ᤸᤗᤧ ᤔᤢᤰᤁᤧᤃᤢᤒᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤋᤢᤶᤒᤠᤸᤗᤧ ᤑᤥ᤺ᤰᤘᤠᤒᤧᤸᤗᤧᤴ ᤁᤢᤛᤧᤘᤠ ᤆᤥᤃᤢᤖᤥ॥”

᥈᥊ ᤂᤧᤸᤗᤧ ᤁᤢᤛ᤻ᤛᤠᤃᤵᤔᤠ ᤕᤧᤶ ᤁᤧᤖᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤠᤵᤐᤥ᤺ᤰᤁᤥ ᤁᤠᤵᤛᤠᤒᤠ ᤀᤅᤧ᤺ᤰᤘᤠ ᤏᤧᤳᤇᤡ ᤕᤠᤃᤧᤳᤇᤡ॥

᥈᥋ ᤋᤢᤶᤒᤧᤴ ᤜᤧ᤺ᤳᤕᤱᤕᤱᤒᤠ ᤆᤥᤃᤧ. ᤆᤠᤱ ᤆᤠᤰᤛᤢᤒᤠ ᤜᤧᤰᤁᤣ ᤁᤢᤎᤰᤁᤡᤴ ᤛᤡᤍᤧᤵ ᤋᤧᤵᤋᤢᤖ ᤁᤢᤶᤒᤪᤡ᤹ ᤛᤩᤥ᤺ᤱᤛᤩᤥ᤺ᤱ ᤕᤢᤅᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤧᤛᤠᤒa ᤔᤡᤱ ᤔᤧᤘᤠ᤺ᤳᤋᤢ॥

᥈᥌ ᤂᤧᤴ ᤀᤣᤃᤠᤱ ᤀᤧᤛᤠᤒᤧᤸᤗᤧ ᤁᤢᤗᤠᤱᤁᤠᤰᤌᤡ᤺ᤶᤒᤧᤴ ᤋᤧᤶᤛᤢᤖ ᤁᤢᤴᤛᤠ᤹ᤀᤡᤴ ᤗ᤺ᤴᤍᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤠᤁᤢᤒb ᤔᤡᤱ ᤔᤧᤘᤠ᤺ᤳᤋᤢ॥ ᤖᤡᤒᤣᤁᤠ᤺ᤸᤗᤧ ᤂᤧᤱᤜᤠ᤹ ᤁᤳᤋᤢᤛᤡᤸᤗᤧ ᤀᤡᤛᤠᤜᤠᤰᤁᤧᤴ ᤋᤢᤰᤐᤥᤱ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

ᤀᤧᤛᤠᤒᤧᤸᤗᤧ ᤋᤢᤶᤒᤠ ᤁᤢᤗᤰᤁᤡᤴ ᤛᤱᤄᤢ᤹

᥈᥍ ᤁᤱᤜᤠ᤹ ᤕᤶᤒᤠ ᤐᤥ᤺ᤰᤂᤧᤇᤡᤀᤠᤱ ᤀᤧᤛᤠᤒᤧᤴ ᤛᤠ᤹ᤖᤡᤰ ᤁᤧᤗᤧᤒᤠ ᤛᤠᤘᤠᤃᤧᤶᤒᤠ ᤏᤢ ᤋᤧᤶᤒᤣ᤹ᤀᤥ ᤋᤠᤰᤁᤧᤃᤶᤒᤠ ᤁᤧᤈᤠᤒᤠ ᤔᤏᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤕᤠᤁᤢᤒᤧᤴ ᤛᤠ᤺ᤱᤃᤠᤜᤡᤶᤔᤥ ᤁᤧᤕᤢᤱᤒᤠ ᤁᤢᤛᤢᤳᤏᤠ ᤁᤧᤏᤢ᤹ᤒᤠ ᤔᤏᤠ ᤐᤥ᤺ᤰᤂᤧ॥

᥈᥎ ᤀᤡᤛᤠᤜᤠᤰᤁᤡᤸᤗᤧ ᤀᤧᤛᤠᤒᤧᤴ ᤗᤢᤱᤔᤠ᤹ ᤋᤢᤰᤋᤢ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤛᤧᤖᤢᤍᤠᤖᤢᤒᤠ ᤛᤠᤜᤠ᤹ ᤆᤠᤔᤠ ᤂᤥᤛᤢᤀᤠᤱ ᤘᤕᤧ॥ ᤁᤖ ᤖᤡᤒᤣᤁᤠ᤺ᤸᤗᤧᤃ ᤕᤠᤁᤢᤒᤧᤴ ᤗᤢᤱᤔᤠ᤹ ᤋᤢᤰᤋᤢ॥

᥈᥏ ᤌᤡᤰᤗᤧᤱ ᤕᤠᤁᤢᤒᤖᤧ ᤁᤢᤘᤠ ᤁᤣ᤺ᤳᤋᤢᤀᤠᤱ ᤁᤠᤖᤡ᤹ᤀᤡᤴ ᤌᤧᤴᤍᤢᤖ ᤕᤠᤃᤧᤸᤗᤧ ᤀᤧᤛᤠᤒᤧᤴ ᤋᤧᤶᤒᤣ᤹ᤀᤥᤗᤠᤶ ᤁᤧᤖᤧᤍᤩᤧ॥ ᤂᤧᤴ ᤁᤢᤛᤧᤳᤗᤠ᤺ᤰᤔᤠᤸᤗᤧ ᤁᤢᤎᤏᤠ ᤗᤧᤰᤂᤧᤀᤠᤱ ᤘᤕᤧ॥

᥉᥆ ᤀᤧᤛᤠᤒᤖᤧ ᤕᤠᤁᤢᤒᤧᤴ ᤔᤧᤳᤋᤢ. “ᤜᤧ᤺ᤳᤋᤠᤱᤒᤠ ᤁᤠᤖᤡ᤹ᤀᤡᤸᤗᤧ ᤁᤢᤘᤠᤈᤡ ᤀᤠᤱᤃᤠ᤹ ᤌᤢᤱᤔᤠ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤀᤠᤛᤧᤳᤗᤠ᤺ᤰᤔᤠᤸᤗᤧ ᤀᤠᤎᤏᤠ ᤗᤧᤰᤂᤧᤀᤠᤱ ᤘᤠ᤹ᤀᤠ॥” (ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤧᤍᤥᤶᤔᤠᤱc ᤔᤧᤔᤧᤳᤋᤢ॥)

᥉᥇ ᤕᤠᤁᤢᤒᤖᤧ ᤔᤧᤳᤋᤢ. “ᤋᤃᤡ ᤂᤧᤏᤧ᤹ ᤋᤢᤶᤒᤠ ᤁᤧᤗᤰᤁᤡᤴ ᤀᤠᤱᤃᤠ᤹ ᤀᤡᤱᤔᤠ ᤐᤡᤖᤠᤱᤅᤧ᤹॥”

᥉᥈ ᤀᤧᤛᤠᤒᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤃ ᤛᤡᤔᤠᤀᤣ ᤀᤡ᤺ᤳᤋᤠᤱᤗᤥ॥ ᤀᤠᤱᤃᤠ᤹ ᤛᤡᤀᤠᤏᤧᤑᤠᤃᤪ ᤋᤢᤶᤒᤠ ᤀᤠᤗᤰᤁᤡᤸᤗᤧ ᤌᤣ ᤐᤥ᤺ᤱᤅᤠᤱᤒᤣ᥅”

᥉᥉ ᤁᤖ ᤕᤠᤁᤢᤒᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤋᤃᤡ ᤔᤠᤱᤜᤧᤰᤛᤡᤅᤧ᤹ᤀᤠᤱ ᤐᤠ᤺ᤳᤋᤧ᤹॥” ᤂᤧᤒᤩᤠᤱ ᤀᤧᤛᤠᤒᤧᤴ ᤔᤠᤱᤜᤧᤰᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤶᤒᤠ ᤁᤢᤗᤰᤁᤧᤴ ᤕᤠᤁᤢᤒ᤻ᤀᤥ ᤛᤱᤄᤢᤍᤣᤛᤢ॥

᥉᥊ ᤂᤧᤴ ᤀᤣᤃᤠᤱ ᤕᤠᤁᤢᤒᤖᤧ ᤀᤧᤛᤠᤒᤧᤴ ᤂᤖᤧ᤺ᤱ ᤏᤢ ᤌᤧᤶᤔᤏᤠᤒᤠ ᤁᤠᤖᤡ᤹ᤀᤡᤸᤗᤧ ᤁᤢᤘᤠ᤺ᤴ ᤐᤡᤖᤢ॥ ᤂᤢᤏᤧ᤹ ᤌᤢᤅᤢ ᤆᤔᤠ᤺ᤴᤍᤢᤀᤠᤱ ᤗ᤺ᤴᤍᤧᤒᤣ॥ ᤀᤰᤂᤣᤗ᤹ᤖᤡᤰ ᤀᤧᤛᤠᤒᤧᤸᤗᤧ ᤋᤢᤶᤒᤠ ᤁᤢᤗᤰᤁᤡᤴ ᤁᤢᤏᤠᤔᤧᤴᤇᤠ᤹ ᤆᤥᤃᤢ॥

a 

᥈᥋:᥈᥋ ᤀᤧᤛᤠᤒ– ᤛᤣᤀᤡᤖᤧᤴ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤴ ᤔᤡᤱᤅᤧᤴ ᤁ᤹ᤕᤥ ᤔᤧᤍᤠᤖᤢᤀᤠᤱ ᤐᤳ. ᤛᤣᤀᤡᤖ ᤋᤧᤱᤃᤵᤐᤡᤴ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤠᤱᤛᤡ ᤔᤧᤕᤢᤰᤋᤢᤀᤠᤱ ᤏᤧᤛ᤻ᤛᤧ. ᤛᤣᤀᤡᤖ ᤑᤠ᤹ᤀᤡᤴ ᤜᤡᤒᤪᤢᤀᤥ “ᤁᤢᤶᤒᤪᤡᤰ ᤛᤩᤥ᤺ᤱᤛᤩᤥ᤺ᤱ ᤁᤧᤕᤢᤱᤒᤠ” ᤜᤧᤰᤁᤣ ᤂᤧᤶᤍᤧᤳ॥

b 

᥈᥋:᥈᥌ ᤕᤠᤁᤢᤒ᤻– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤗᤠᤱᤃᤠᤰᤌᤡ᤺ᤶᤒᤠ” ᤏᤢ “ᤀᤡᤱᤀᤠᤗᤧᤰᤗᤧᤰᤐᤠ” ᤜᤧᤰᤁᤣ ᤂᤧᤶᤍᤧᤳ॥

c 

᥈᥋:᥉᥆ ᤀᤧᤍᤥᤶ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤜᤧ᤺ᤳᤋᤠᤱᤒᤠ” ᤜᤧᤰᤁᤣ ᤂᤧᤶᤍᤧᤳ॥

ᤀᤡᤛᤠᤜᤠᤰᤁᤡᤸᤗᤧ ᤀᤒᤡᤔᤧᤗᤧᤰᤁᤧᤴ ᤀᤡᤱᤗᤧᤰᤋᤢ

᥈᥌

ᤀᤠᤸᤗ ᤀᤒᤪᤠᤜᤠᤶᤔᤡᤸᤗᤧ ᤁᤢᤕᤧᤶᤔᤥ ᤛᤠᤰ ᤐᤥᤃᤧᤒᤠ ᤜᤧᤰᤁᤣ ᤂᤧᤴ ᤗᤠᤈᤣ᤹ᤀᤥ ᤕᤠᤶᤔᤥ ᤛᤠᤰᤘᤠ᤺ᤴ ᤋᤩᤧ॥ ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤀᤒᤡᤔᤧᤗᤧᤰᤁᤧᤴ ᤕᤢᤅᤧᤒᤠᤍᤧᤴ ᤃᤧᤖᤠᤖᤀᤥ ᤀᤡᤛᤠᤜᤠᤰᤁᤧᤴ ᤐᤣ॥

᥈ ᤕᤜᤘᤣ ᤍᤠᤱᤒᤠᤴ ᤌᤠ᤺ᤴᤇᤡᤱᤅᤠᤱ ᤀᤡᤛᤜᤠᤰᤁᤧᤴ ᤔᤧᤳᤋᤢ. “ᤔᤡᤛᤪ ᤗᤠᤈᤣ᤹ᤀᤥ ᤔᤧᤶᤒᤣ᤺ᤰᤁᤧ᤹ ᤁᤖ ᤀᤠᤱᤃᤠ᤹ ᤔᤧᤳᤏᤧᤒᤠ ᤋᤧᤴᤏᤥᤀᤣ ᤕᤢᤅᤧ᤹ᤀᤥ॥

᥉ ᤜᤠᤒᤠ ᤁᤴ ᤗᤠᤈᤣ᤹ᤀᤥ ᤛᤵᤑᤠ ᤕᤢᤅᤧ᤹. ᤜᤧᤰᤁᤣ ᤁᤧᤈᤥᤃᤢᤏᤧ ᤑᤠᤃᤪ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ ᤜᤧᤰᤁᤩᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤧ॥ ᤁᤧᤶᤒᤠ ᤀᤒᤪᤠᤜᤠᤶᤔᤧᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤢᤱ᤹ ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤗᤠᤈᤣᤴ ᤂᤧᤏᤧ᤹ ᤏᤢ ᤁᤧᤔᤢᤀᤡᤍᤠᤱᤛᤠᤜᤠ᤹ ᤐᤡᤏᤡᤱᤗᤥ॥

᥊ ᤀᤠᤱᤃᤠ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤋᤠᤱᤛᤠᤱᤒᤥ ᤁᤧᤒᤵᤐᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤜᤧᤰᤁᤣ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤆᤥᤃᤢᤱᤛᤡᤱ ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱ॥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤗᤠᤶᤒᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢ᤹.

᥋ ᤌᤣᤀᤠᤱᤓᤧᤸᤗᤧ ᤀᤒᤪᤠᤜᤠᤶᤔᤡᤸᤗᤧ ᤀᤠᤱᤃᤠ᤹ ᤀᤠᤒᤠ᤺ᤴᤈᤠᤁᤡᤴ ᤂᤧᤵᤛᤢ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤏᤢ ᤐᤡᤖᤢᤱᤒᤠ ᤀᤠᤀᤡᤱᤈᤠ᤺ᤱᤜᤠ᤹ ᤜᤧᤰᤁᤩᤠᤱ ᤀᤠᤓᤠᤱᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤖᤥ॥”

᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤠᤜᤠᤰᤁᤧᤴ ᤃᤖᤠᤖᤀᤥᤀᤣ ᤕᤢᤱᤛᤡᤱ॥

᥍ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤕᤠᤵᤔᤡᤜᤠ᤹ᤖᤧ ᤂᤢᤏᤧ᤹ ᤁᤢᤔᤣ᤺ᤳᤋᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢᤸᤗᤧ. “ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤴᤈᤣᤗᤡᤔᤠ ᤀᤠᤴᤛᤠ᤹” ᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤴ “ᤀᤠᤱᤃᤠ᤹ ᤀᤠᤔᤣ᤺ᤳ” ᤑᤠ᤹ᤀᤠᤱ ᤔᤧᤵᤔᤠᤛᤡ ᤂᤢᤏᤧ᤹ ᤁᤡᤛᤧᤀᤠᤱ ᤘᤕᤧ॥ ᤂᤧᤴ ᤋᤧᤴᤏᤥᤒᤠ ᤔᤏᤠᤜᤠ᤹ᤖᤧ “ᤖᤡᤒᤣᤁᤠᤴ ᤋᤣ᤹ᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤔᤧᤛᤧᤳᤋᤠ” ᤑᤠ᤹ᤀᤠᤱ ᤂᤢᤏᤧ᤹ ᤀᤡ᤺ᤳᤋᤢᤀᤠᤱ ᤘᤕᤧ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤏᤢᤔᤠ ᤆᤥᤃᤧ॥

᥎ ᤀᤡᤛᤠᤜᤠᤰᤁᤧᤴ ᤂᤧ᤹ᤕᤥ ᤕᤖᤡᤰ ᤕᤧᤴ ᤌᤠᤖᤡᤰ ᤘᤕᤧ. ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤀᤒᤡᤔᤧᤗᤧᤰᤁᤧᤴ ᤐᤧᤎᤠ᤺ᤵᤐᤥᤗᤠᤶ ᤀᤥᤔᤕᤧᤸᤗᤧ ᤀᤡᤛᤠᤜᤠᤰᤁᤧᤸᤗᤧ ᤖᤡᤒᤣᤁᤠᤴ ᤛᤢ᤺ᤴᤍᤢᤖ ᤕᤠᤃᤧᤒᤠ ᤏᤡᤛᤢ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤒᤡᤔᤧᤗᤧᤰᤁᤧᤸᤗᤧ ᤀᤡᤛᤠᤜᤠᤰᤁᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤂᤢᤏᤧ᤹ᤃ ᤛᤧᤰᤂᤠᤀᤣ ᤂᤧᤏᤧ᤹ ᤁᤧᤔᤣ᤺ᤋᤪᤧᤇ॥ ‘ᤂᤢᤏᤧ᤹ ᤀᤠᤴᤛᤠ᤹’ ᤗ᤹ᤖᤡᤰ ᤌᤣᤀᤠᤱ ᤁᤧᤒᤠ᤺ᤳᤋᤢᤒᤠᤒᤣ᥅”

ᤀᤡᤛᤠᤜᤠᤰᤁᤧᤸᤗᤧ ᤏᤢᤃᤵ ᤐᤡᤖᤢ. “ᤂᤢᤏᤧ᤹ ᤋᤣ᤹ᤔᤠᤖᤧ ᤗᤠᤃᤡ ᤁᤢᤓᤠᤖᤧ ᤀᤠᤱᤃᤠ᤹ ᤔᤧᤛᤧᤳᤋᤠ ᤑᤠ᤹ᤀᤠᤱ ᤁᤡᤛᤠᤱ॥”

᥇᥆ ᤂᤧᤒᤩᤠᤱ ᤀᤒᤡᤔᤧᤗᤧᤰᤁᤧᤸᤗᤧ ᤔᤧᤳᤋᤢ. “ᤌᤣᤀᤠᤱ ᤂᤧᤏᤧ᤹ ᤁᤴ ᤀᤠᤏᤡᤃᤧᤏᤢ ᤀᤰᤂᤣ ᤁᤧᤈᤥᤃᤢᤒᤠ᥅ ᤁᤢᤓᤠ ᤔᤏᤠᤜᤠ᤹ᤀᤥ ᤌᤡᤰᤐᤠ ᤁᤧᤔᤣ᤺ᤳᤋᤡᤴᤏᤢ ᤀᤡᤵᤛᤣᤸᤗᤧᤃ ᤂᤧᤏᤧ᤹ ᤀᤠᤏᤡᤃᤧᤀᤥ ᤀᤠᤵᤋᤡᤰ ᤁᤧᤍᤠᤖᤢᤔᤧᤴ॥”

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤒᤡᤔᤧᤗᤧᤰᤁᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤀᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤠᤳᤋᤡᤸᤗᤧ ᤁᤴ ᤕᤠᤵᤔᤡ᤺ᤴ ᤀᤡᤃᤪ ᤁᤢᤔᤣ᤺ᤳᤋᤡᤴ ᤋᤢᤰᤂᤣ ᤆᤠ᤺ᤳᤋᤢ᤹ ᤂᤧᤴ ᤛᤧᤵᤔᤠ ᤐᤥ᤺ᤱ॥”

᥇᥈ ᤀᤡᤛᤠᤜᤠᤰᤁᤧᤸᤗᤧ ᤕᤠᤰᤘᤠ ᤕᤠ᤹ᤖᤡ᤺ᤶᤒᤠ ᤜᤣ᤹ᤖᤢ. ᤜᤧᤰᤁᤩᤠᤱ ᤒᤠᤂᤧᤴ ᤋᤱᤒᤣᤀᤥ ᤁᤡᤵᤌᤡᤰ ᤗᤧᤱᤏᤢ᤺ᤸᤗᤧ ᤕᤖᤡᤰ ᤁᤢᤈᤠ ᤑᤳᤇᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤜᤠᤱᤘᤠ ᤔᤢ᤹ᤀᤡᤛᤠᤶ ᤌᤠᤛᤢᤐᤡᤖᤢ॥

᥇᥉ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤧᤃᤵᤐᤠ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤆᤰᤔᤧᤴᤗ᤹ᤀᤣ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤐᤥᤖᤧᤖ ᤐᤣ॥

᥇᥊ ᤂᤢᤏᤧ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧ᤺ᤴᤍᤠ᤹ ᤔᤧᤸᤗᤢᤰᤜᤠ᤹ ᤜᤧᤰᤁᤩᤠᤱ ᤐᤡᤳᤜᤠ᤹ ᤜᤧᤰᤁᤩᤠᤱ ᤛᤧᤘᤠᤖᤥᤒᤠ ᤛᤣᤘᤠᤖᤥᤔᤠᤜᤠ᤹ ᤁᤳᤋᤢᤛᤡ॥ ᤜᤧᤰᤁᤣ᤺ᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤧ᤹ ᤏᤠᤔᤧᤜᤧᤳᤋᤢ॥

᥇᥋ ᤂᤢᤏᤧ᤹ ᤁᤢᤶᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤕᤧᤶᤔᤥ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤔᤧᤍᤕᤢ ᤔᤧᤏᤧᤛ᤻ᤛᤢᤒᤠ ᤁᤧᤖᤧᤰ ᤘᤒᤠᤰᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤛᤠᤰᤋᤢ. ᤜᤧᤰᤁᤩᤠᤱ ᤂᤠᤶᤗᤢᤱᤜᤠ᤹ ᤔᤧᤃᤣ᤺ᤳᤋᤢᤀᤠᤱ ᤔᤧᤗᤢᤵᤋᤢ॥

᥇᥌ ᤂᤧᤒᤩᤠᤱ ᤀᤒᤡᤔᤧᤗᤧᤰᤁᤧᤸᤗᤧ ᤀᤡᤛᤠᤜᤠᤰᤁᤧᤴ ᤔᤧᤳᤋᤢ. “ᤀᤠᤸᤗ ᤀᤠᤏᤡᤃᤧᤀᤥᤗᤠᤶ ᤔᤠ᤺ᤱᤄᤠ ᤐᤣᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤏᤡᤃᤧᤏᤢ᤺ᤸᤗᤧ ᤔᤢᤰᤛᤠᤶᤛᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥”

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤠᤜᤠᤰᤁᤧᤴ ᤂᤧᤵᤔᤥᤗᤠᤶ ᤗ᤺ᤴᤍᤧᤀᤠᤱ ᤃᤖᤠᤖᤒᤠ ᤏᤧᤏᤧᤒᤠ ᤋᤧᤴᤏᤥ ᤛᤠ᤺ᤱᤃᤠᤜᤡᤶ ᤂᤡᤱᤛᤢᤀᤠᤱ ᤒᤠᤂᤧᤵᤔᤥ ᤕᤢᤱᤔᤠ ᤜᤣ᤺ᤰᤋᤧ॥

᥇᥎ ᤀᤡᤛᤠᤜᤠᤰᤁᤧᤸᤗᤧ ᤁᤢᤶᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤕᤧᤶᤔᤥ ᤔᤧᤍᤕᤢᤀᤠᤱ ᤁᤧᤏᤧᤒᤠ ᤘᤒᤠᤰᤜᤠ᤹ ᤕᤠᤶᤔᤥ ᤋᤔᤠ ᤐᤠᤱᤄᤢᤛᤡ. ᤌᤣᤀᤠᤱᤓᤧᤸᤗᤧ ᤀᤒᤪᤠᤜᤠᤶᤔᤡᤴ ᤔᤠᤛᤡᤱᤅᤠᤱ ᤀᤣᤃᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤴ ᤘᤒᤠᤰᤜᤠ᤹ ᤔᤧᤗᤢᤵᤋᤢ ᤔᤧᤍᤣᤛᤢᤀᤠᤱ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤁᤢᤶᤒᤠᤖᤧ ᤐᤠ᤺ᤳᤋᤢᤎᤒᤠ ᤘᤒᤠᤰ ᤔᤡᤱᤜᤠ᤹ᤀᤣ ᤂᤢᤏᤧ᤹ᤀᤠᤱ ᤆᤥᤃᤢ॥

᥇᥏ ᤀᤡᤛᤠᤜᤠᤰᤁᤧᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤣ ᤏᤧᤏᤧᤒᤠ ᤋᤧᤴᤏᤥ ᤁᤢᤛᤱ ᤘᤒᤠᤰ ᤔᤧᤍᤕᤢᤸᤗᤧ ᤆᤫᤠ᤺ᤳ ᤁᤧᤒᤢᤶᤒᤠ ᤁᤧᤗ᤺ᤶᤒᤠ ᤘᤒᤢᤴᤍᤠᤰ ᤔᤧᤄᤥᤛᤢ॥

᥈᥆ ᤁᤖ ᤃᤖᤠᤖᤒᤠ ᤐᤡᤳ ᤁᤧᤃᤶᤒᤠᤜᤠ᤹ ᤔᤧᤍᤩᤧᤀᤠᤱ “ᤁᤴ ᤆᤫᤠ᤺ᤳᤋᤡᤴ ᤀᤠᤏᤡᤃᤧᤴ” ᤔᤧᤗ᤹ᤖᤧᤖ ᤀᤡᤛᤠᤜᤠᤰᤁᤧᤸᤗᤧ ᤁᤢᤒᤡᤳ ᤁᤧᤃᤶᤒᤠᤜᤠ᤹ᤏᤢ ᤂᤣᤔᤠ ᤔᤧᤜᤣ᤺ᤰᤋᤧ॥ ᤜᤧᤰᤁᤣᤗ᤹ᤖᤡᤰ ᤂᤧᤔᤠ᤹ ᤔᤧᤈᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤀᤡᤛᤠᤜᤠᤰᤁᤧᤸᤗᤧ ᤂᤧᤴ ᤘᤒᤠᤰᤁᤡᤸᤗᤧ ᤁᤢᤔᤡᤱ ᤀᤣᤛᤣᤰ ᤔᤧᤳᤋᤢ॥

᥈᥇ ᤂᤧᤒᤩᤠᤱ ᤀᤡᤛᤜᤠᤰᤁᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤘᤣ᤹ᤛ᤻ᤔᤠ ᤘᤒᤠᤰ ᤌᤡᤰᤁᤠᤱ ᤔᤧᤍᤕᤢ. ᤁᤖ ᤂᤧᤵᤔᤥᤀᤠᤱ ᤂᤧᤔᤠ᤹ ᤐᤥ᤺ᤰᤂᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤘᤒᤠᤰᤁᤡᤸᤗᤧ ᤁᤢᤔᤡᤱ ᤛᤡᤳᤏᤠ ᤔᤧᤔᤧᤳᤋᤢ॥

᥈᥈ ᤂᤢᤏᤧ᤹ ᤂᤧᤵᤔᤥᤗᤠᤶ ᤘᤣ᤹ᤛ᤻ᤔᤠᤍᤧᤴᤏᤥ ᤐᤣᤃᤧ. ᤜᤧᤰᤁᤩᤠᤱ ᤘᤣ᤹ᤛ᤻ᤔᤠ ᤘᤒᤠᤰᤌᤡᤰ ᤋᤕᤢ॥ ᤂᤧᤵᤔᤥᤃ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤔᤠ᤹ ᤔᤧᤴᤈᤥᤃᤢᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤘᤒᤠᤰᤁᤡᤸᤗᤧ ᤁᤢᤔᤡᤱ ᤀᤰᤂᤣ ᤐᤠ᤺ᤳᤋᤢᤖ “ᤖᤜᤥᤒᤥᤋ” ᤕᤢᤰᤂᤢ. “ᤀᤠᤸᤗᤃ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤏᤡ᤹ ᤕᤢᤱᤔᤠᤍᤧᤴ ᤀᤠᤒᤡᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤏᤡ᤹ ᤁᤴ ᤋᤧᤴᤏᤥ ᤀᤠᤒᤥ᤺ᤴ ᤀᤠᤎᤧ᤹ᤖᤥ॥”

᥈᥉ ᤂᤧᤵᤔᤥᤗᤠᤶ ᤀᤡᤛᤠᤜᤠᤰᤁᤧᤴ ᤌᤥ ᤒᤣᤷᤛᤣᤒᤠ ᤆᤳᤇᤡᤱ ᤐᤣ॥

᥈᥊ ᤜᤠᤒᤠ ᤂᤧᤴ ᤛᤧᤴᤍᤡᤰ ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ᤀᤥ ᤏᤡᤎᤠ᤺ᤶᤛᤡᤱ. ᤜᤧᤰᤁᤩᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤁᤧᤶᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤀᤠ॥ ᤂᤧᤏᤧ᤹ ᤔᤧᤱᤃᤡᤀᤧ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ॥ ᤀᤠᤱᤃᤠ᤹ ᤂᤧᤏᤧ᤹ ᤜᤠᤱᤘᤠᤔᤢ᤹ᤀᤡ ᤐᤡᤏᤧ. ᤀᤠᤛᤧᤘᤠᤖᤥᤒᤠ ᤀᤒᤪᤠᤜᤠᤶᤔᤡᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤑᤥᤛᤢᤱᤛᤡᤱ ᤐᤡᤏᤧ॥”

᥈᥋ ᤂᤧᤒᤩᤠᤱ ᤀᤡᤛᤜᤠᤰᤁᤧᤸᤗᤧ ᤂᤧᤵᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥ ᤜᤧᤰᤁᤩᤠᤱ ᤁᤢᤛᤠ᤺ᤱᤃᤠ ᤜᤡᤶᤔᤡᤴ ᤜᤠᤒᤠ ᤂᤧᤵᤔᤥ ᤂᤡᤱᤛᤢᤀᤠᤱ ᤂᤧᤵᤔᤥ ᤀᤡᤛᤠᤜᤠᤁᤖᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤗᤳᤇᤠ ᤘᤒᤠᤰᤌᤡᤰ ᤔᤧᤍᤕᤢ॥

ᤀᤡᤛᤠᤜᤠᤰ ᤏᤢ ᤀᤒᤡᤔᤧᤗᤧᤁᤖᤧ ᤂᤢᤴᤇᤡ᤹ ᤔᤠᤱᤜᤧᤰ

᥈᥌ ᤌᤡᤰᤕᤠᤴ ᤃᤖᤠᤖᤗᤠᤶᤒᤠ ᤀᤒᤡᤔᤧᤗᤧᤰᤁᤧᤴ ᤁᤢᤛᤢᤈᤠᤍᤠᤱᤒᤠ ᤀᤜᤢᤈ᤻ᤈᤋᤧᤴ ᤏᤢ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤔᤥᤒᤠ ᤐᤡᤁᤥᤸᤗᤧᤴ ᤛᤥᤖᤡᤰ ᤋᤣ᤹ᤖᤢᤛᤡᤀᤠᤱ ᤀᤡᤛᤠᤜᤠᤰᤁᤧᤸᤗᤧ ᤁᤢᤍᤢᤶᤛᤧ ᤋᤩᤧ॥

᥈᥍ ᤀᤡᤛᤠᤜᤠᤰᤁᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤡᤱᤔᤡ ᤁᤢᤛᤡᤰ ᤀᤠᤃ᤻ᤀᤡᤋᤧᤀᤠᤱ ᤂᤧᤏᤡ᤹ ᤗᤠᤈᤣ᤹ᤗᤠᤶ ᤀᤠᤱᤃᤠ᤹ ᤕᤠᤵᤔᤡ ᤁᤧᤗ᤺ᤳᤋᤧ ᤁᤧᤍᤣᤛᤧ. ᤜᤧᤰᤁᤩᤠᤱ ᤕᤠᤶᤔᤥ ᤌᤣᤀᤠᤱ ᤀᤠᤍᤢᤶᤛᤧ ᤁᤧᤍᤩᤧ᤹ᤀᤡᤒᤠᤒᤣ᥅”

᥈᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤴ ᤂᤧᤏᤧ᤹ᤏᤢ ᤘᤠ᤹ ᤁᤧᤗ᤹ᤒᤠᤴ ᤀᤠᤏᤡᤃᤧ ᤏᤢᤖᤡᤰᤁᤠᤱ ᤏᤡ᤺ᤶᤏᤠ॥ ᤂᤧᤸᤗᤧ ᤆᤥᤃᤢᤸᤗᤧ ᤜᤠᤒᤠ ᤁᤴ ᤐᤠ᤺ᤴᤏᤡᤴ ᤂᤧᤏᤧ᤹ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧ ᤂᤧᤏᤧ᤹ᤏᤢ ᤀᤠᤏᤡ᤹ ᤗᤢᤶᤔᤥ ᤐᤠ᤺ᤴᤍᤱ ᤐᤥ᤺ᤱᤗ. ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤀᤠᤏᤡ᤹ ᤗᤢᤶᤔᤥ ᤗᤳᤇᤠ ᤔᤠᤱᤜᤧᤰ ᤌᤡᤰ ᤆᤥᤃᤢᤶ॥

᥈᥏ ᤀᤠᤏᤡᤃᤧ ᤂᤧᤏᤧ᤹ ᤌᤣᤀᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤶᤔᤧᤳᤋᤣ ᤏᤢᤖᤡᤰ ᤔᤧᤳᤋᤠᤛᤡᤃᤧᤀᤠᤱ ᤛᤏᤠᤖᤢᤱᤅᤥ ᤐᤠᤱᤏᤧᤇᤡᤃᤧᤒᤠ ᤜᤧᤰᤁᤣ ᤂᤧᤏᤧ᤹ᤀᤠᤱ ᤀᤠᤏᤡᤃᤧ ᤜᤠᤴᤋᤡ ᤔᤧᤈᤥᤃᤧᤴᤏᤧ᤹ᤀᤥ॥ ᤜᤧᤰᤁᤩᤠᤱ ᤀᤠᤸᤗ ᤀᤥᤔᤧᤳᤋᤧ᤹. ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤁᤶᤓᤩᤠᤖᤡᤰ ᤕᤖᤡᤰ ᤔᤢ᤹ᤀᤡᤛᤠᤶ ᤁᤧᤒᤡᤖᤧᤀᤠᤱ ᤘᤠ᤹॥”

᥉᥆ ᤂᤧᤒᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤛᤠ ᤏᤢ ᤋ᤺ᤰ ᤌᤥ᤺ᤰᤋᤢᤀᤠᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤅᤢ॥

᥉᥇ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶᤛᤠ ᤂᤧᤱᤜᤠ᤹ ᤔᤧᤒᤥᤃᤧ. ᤜᤧᤰᤁᤩᤠᤱ ᤂᤢᤴᤇᤡ᤹ᤗᤢᤶᤔᤥ ᤔᤠᤱᤔᤧᤜᤧᤰᤛᤡᤱ॥ ᤂᤧᤒᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤂᤧᤱᤜᤠ᤹ ᤗᤠᤶᤔᤧᤳᤋᤢᤛᤡᤀᤠᤱ ᤏᤡᤱᤘᤠ᤹ ᤕᤠᤱᤕᤠᤱ ᤗ᤹ᤖᤡᤰ ᤔᤧᤒᤣ॥

᥉᥈ ᤜᤠᤒᤠ ᤂᤧᤴ ᤕᤧᤴᤏᤥ ᤀᤡᤛᤠᤜᤠᤰᤁᤧᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤍᤩᤧᤀᤠᤱ ᤂᤢᤴᤇᤡ᤹ ᤔᤧᤍᤕᤢᤒᤠ ᤘᤒᤠᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧ ᤆᤫᤠ᤺ᤳ ᤘᤒᤢᤴᤍᤠᤰ ᤂᤥᤔᤏᤠᤀᤠᤱ ᤏᤧ᤹᤺॥”

᥉᥉ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤘᤒᤠᤰᤁᤡᤸᤗᤧ ᤁᤢᤔᤡᤱ ᤛᤡᤒᤠ ᤕᤢᤰᤂᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤌᤠᤖᤡᤰ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤒᤣᤷᤛᤣᤒᤠ ᤔᤧᤔᤧᤳᤋᤢᤖᤥ॥

ᤀᤧᤛᤠᤒᤧᤸᤗᤧ ᤘᤣ᤹ ᤗᤠᤈᤣ᤹ᤀᤥᤒᤠ ᤁᤢᤔᤣ᤺ᤳᤜᤠ᤹

᥉᥊ ᤀᤧᤛᤠᤒᤧᤴ ᤗᤡᤒᤥᤱ ᤋᤱᤒᤣ ᤕᤥᤖᤧᤸᤗᤧ ᤂᤢᤏᤧ᤹ ᤜᤡᤳᤋᤡ ᤒᤣᤖᤡᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤕᤜᤢᤍᤡᤋᤧᤴ ᤏᤢ ᤜᤡᤳᤋᤡ ᤀᤣᤗᤥᤏᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤒᤠᤛᤔᤋᤧᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ ᤋᤠᤖᤢᤛᤡ॥

᥉᥋ ᤂᤧᤱ ᤔᤧᤴᤇᤢᤔᤠᤜᤠ᤹ᤖᤧ ᤆᤥᤃᤧᤇᤢᤸᤗᤧ ᤀᤡᤛᤠᤜᤠᤰ ᤏᤢ ᤖᤡᤒᤣᤁᤠ᤺ᤸᤗᤧ ᤂᤢᤴᤇᤡ᤹ ᤜᤡᤱᤔᤴᤏᤥ ᤛᤠ᤹ᤖᤡᤰ ᤏᤡᤱᤘᤠ᤹ ᤋᤢᤰᤔᤠ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤍᤩᤧ॥

ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢ

᥈᥍

ᤀᤡᤛᤠᤜᤠᤰᤁᤧᤴ ᤂᤍᤠᤰᤔᤡ ᤋᤢᤶᤛᤧᤸᤗᤧ ᤔᤡᤰᤏᤡᤔᤠ ᤔᤧᤴᤇᤢᤰᤔᤏᤠᤒᤠ ᤐᤥ᤺ᤰᤂᤧ. ᤂᤧᤒᤩᤠᤱ ᤁᤢᤛ᤻ᤛᤠ ᤋᤢᤶᤒᤠ ᤀᤧᤛᤠᤒᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤀᤠᤛ᤻ᤛᤠᤀᤣ॥”

ᤂᤧᤸᤗᤧ ᤏᤢᤃᤵ ᤐᤡᤖᤢ. “ᤜᤤ. ᤀᤠᤱᤃᤠ᤹ ᤁ᤹ᤕᤥ ᤘᤠ᤹ᤀᤠᤖᤥ॥”

᥈ ᤀᤡᤛᤠᤜᤠᤰᤁᤧᤸᤗᤧ ᤔᤧᤳᤋᤢ. “ᤀᤠᤸᤗ ᤀᤥᤔᤧᤳᤋᤧ. ᤀᤠᤱᤃᤠ᤹ ᤂᤍᤠᤰᤔᤡ ᤋᤢᤶᤛᤠᤱ॥ ᤀᤠᤱᤃᤠ᤹ ᤀᤠᤓᤧᤸᤗᤧ ᤛᤡᤀᤠ ᤂᤧᤴ ᤐᤠ᤺ᤵᤔᤠ ᤔᤧᤛᤢᤰᤁᤠᤴ॥

᥉ ᤀᤠᤸᤗ ᤂᤧᤏᤧ᤹ ᤁᤧᤓᤧᤈᤢᤶ ᤁᤧᤓᤧᤕᤠᤜᤠ᤹ ᤏᤢ ᤁᤧᤍᤥ᤺ᤱ ᤁᤧᤗᤡᤜᤠ᤹ ᤕᤠᤱᤛᤡᤱᤅᤧ᤹ᤀᤠᤱ ᤋᤧᤶᤒᤣ᤹ᤀᤥ ᤐᤣᤃᤧ᤹. ᤜᤧᤰᤁᤩᤠᤱ ᤀᤠᤗᤠᤃᤡ ᤛᤠ ᤛᤧᤖᤧ ᤋᤠᤖᤧ᤹॥

᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤈᤠᤃᤧᤏᤢ᤹ᤒᤠ ᤛᤠ ᤌᤥ᤺ᤰᤋᤧ᤹ᤀᤠᤱ ᤐᤡᤖᤠᤱᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤠᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤛᤡᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤧ॥”

᥋ ᤀᤡᤛᤠᤜᤠᤰᤁᤧᤴ ᤀᤧᤛᤠᤒᤣᤴᤏᤢ ᤋᤠ᤹ᤈᤧᤰᤂᤧᤖ ᤕᤠᤃᤧᤸᤗᤧ ᤖᤡᤒᤣᤁᤠ᤺ᤸᤗᤧ ᤛᤫᤠ᤺ᤳ ᤂᤧᤵᤛᤢᤖ ᤕᤢᤅᤧ॥ ᤀᤠᤸᤗ ᤀᤧᤛᤠᤒᤧᤴ ᤛᤠ ᤛᤧᤵᤔᤠ ᤋᤠ᤺ᤵᤔᤠᤖᤧ ᤗᤠᤃᤡ ᤋᤧᤶᤒᤣ᤹ᤀᤥ ᤌᤠᤛᤡᤱ ᤐᤣ.

᥌ ᤜᤧᤰᤁᤣ᤺ᤸᤗᤧ ᤖᤡᤒᤣᤁᤠ᤺ᤸᤗᤧ ᤁᤢᤛ᤻ᤛᤠ ᤕᤠᤁᤢᤒᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤁᤧᤶᤒᤠᤖᤧ ᤁᤧᤶᤓᤢ᤹ ᤀᤧᤛᤠᤒᤧᤴ ᤀᤰᤂᤣ ᤔᤧᤳᤋᤢᤖ ᤋᤠ᤹ᤈᤧᤰᤋᤢᤖ ᤕᤠᤃᤧᤒᤠ ᤀᤠᤱᤃᤠ᤹ ᤂᤧᤵᤛᤢᤱ.

᥍ ‘ᤛᤠ ᤏᤠ᤺ᤳᤋᤧ᤹ᤀᤠᤱ ᤛᤧᤖᤧ ᤋᤠᤖᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤈᤠᤃᤧᤏᤢ᤹ᤒᤠ ᤛᤠ ᤌᤥ᤺ᤰᤋᤧ᤹. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤆᤠᤱᤅᤠᤱ ᤀᤠᤱᤃᤠ᤹ ᤛᤡᤔᤠᤏᤢ᤺ᤸᤗᤧ ᤋᤃᤡ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤣᤛᤠᤱ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤐᤡᤏᤧ॥’

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤠᤱ ᤔᤧᤳᤏᤧᤒᤠ ᤜᤧᤰᤁᤣ ᤆᤥᤃᤧ᤹॥

᥏ ᤔᤧ᤺ᤴᤍᤠ ᤗᤢᤵᤐᤥ ᤐᤣᤃᤧ᤹ᤀᤠᤱ ᤘᤖᤢᤵᤗᤢᤵᤐᤠ ᤔᤧ᤺ᤴᤍᤠᤈᤩᤠ᤺ᤰ ᤏᤧᤳᤇᤡ ᤑᤧᤳᤋᤧᤛᤧ᤹. ᤜᤧᤰᤁᤩᤠᤱ ᤁᤧᤶᤒᤠᤖᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤛᤠ ᤀᤠᤱᤃᤠ᤹ ᤌᤥ᤺ᤰᤋᤢᤱ᤹॥

᥇᥆ ᤜᤧᤰᤁᤩᤠᤱ ᤂᤧᤴ ᤌᤥ᤺ᤰᤔᤏᤠᤒᤠ ᤛᤠᤴ ᤂᤧᤏᤧ᤹ ᤁᤧᤶᤒᤠᤖᤧᤀᤥ ᤋᤣ᤹ᤖᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤆᤀᤠᤱ ᤛᤡᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ᤀᤣ ᤔᤢ᤹ᤀᤡᤛᤠᤶ ᤁᤧᤒᤡᤖ॥”

᥇᥇ ᤕᤠᤁᤢᤒᤧᤸᤗᤧ ᤁᤢᤶᤔᤠ ᤖᤡᤒᤣᤁᤠᤴ ᤔᤧᤳᤋᤢ. “ᤁᤖ ᤀᤠᤶᤓᤢ᤹ ᤀᤧᤛᤠᤒᤧᤱᤃ ᤁᤢᤶᤒᤪᤡᤰ ᤛᤩᤥ᤺ᤱᤛᤩᤥ᤺ᤱ ᤁᤧᤕᤢᤱᤒᤠ ᤔᤏᤠ ᤆᤥᤰ. ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤁᤢᤶᤒᤪᤡᤰ ᤁᤧᤜᤥ᤺ᤵᤐᤠ ᤆᤥ᤺ᤰᤁᤠ॥

᥇᥈ ᤀᤠᤶᤒᤠᤖᤧ ᤀᤠᤱᤃᤠ᤹ ᤛᤛᤵ ᤛᤥ᤺ᤶᤀᤠᤒᤡᤗᤠ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤀᤡᤱᤗᤧᤰᤐᤠ ᤐᤥ᤺ᤱᤅᤠᤀᤠᤱ ᤔᤢ᤹ᤀᤡᤛᤠᤶᤃ ᤔᤣ᤺ᤴ ᤁᤖ ᤀᤠᤱᤃᤠ᤹ ᤛᤠᤱᤃᤪᤠ ᤔᤠᤱᤍᤣᤖᤧᤏᤡ ᤋᤧᤳᤋᤠᤒᤡ॥”

᥇᥉ ᤁᤢᤶᤔᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤛᤠᤱᤃᤪᤠ ᤔᤠᤱᤍᤣ ᤁᤧᤔᤧᤵᤐᤠᤴ ᤀᤠᤱᤃᤠ᤹ᤀᤥᤀᤣ ᤌᤠᤖ॥ ᤀᤠᤒᤠ᤺ᤴᤏᤡᤸᤗᤰ ᤛᤫᤠ᤺ᤳ ᤂᤧᤵᤛᤧ᤹. ᤜᤧᤰᤁᤩᤠᤱ ᤐᤣᤃᤧ᤹ᤀᤠᤱ ᤀᤠᤱᤃᤠ᤹ ᤔᤧᤳᤏᤧᤒᤠᤴ ᤋᤠᤖᤠᤱ ᤐᤡᤖᤠᤱᤅᤧ᤹॥”

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤐᤣᤃᤧᤀᤠᤱ ᤂᤧᤴ ᤔᤧ᤺ᤴᤍᤠᤈᤩᤠ᤺ᤰᤜᤠ᤹ ᤋᤠᤖᤢᤛᤡ ᤜᤧᤰᤁᤩᤠᤱ ᤁᤢᤶᤔᤠ ᤐᤡᤖᤢ. ᤂᤧᤒᤩᤠᤱ ᤂᤢᤏᤧ᤹ ᤕᤠᤁᤢᤒᤧᤸᤗᤧ ᤁᤢᤶᤒᤠᤖᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤛᤠ ᤌᤥ᤺ᤰᤋᤢ॥

᥇᥋ ᤂᤧᤒᤩᤠᤱ ᤖᤡᤒᤣᤁᤠ᤺ᤸᤗᤧ ᤜᤡᤶᤔᤥᤗᤠᤶ ᤁᤢᤛ᤻ᤛᤠ ᤋᤢᤶᤒᤧᤸᤗᤧ ᤏᤢ᤺ᤒ᤻ᤏᤢᤒᤠ ᤁᤢᤈᤠᤱᤜᤠ᤹ ᤗ᤺ᤳᤋᤢᤀᤠᤱ ᤑᤧᤳᤋᤢ. ᤜᤧᤰᤁᤩᤠᤱ ᤁᤢᤛ᤻ᤛᤠ ᤑᤥ᤺ᤰᤘᤠᤒᤠ ᤕᤠᤁᤢᤒᤧᤴ ᤆᤠᤰᤋᤢ॥

᥇᥌ ᤂᤢᤏᤧ᤹ ᤕᤠᤁᤢᤒᤧᤸᤗᤧ ᤁᤢᤜᤢᤰᤁᤥ ᤏᤢ ᤁᤢᤛᤡᤳᤗᤠᤀᤥ ᤔᤢᤖᤡᤰ ᤁᤧᤜᤥ᤺ᤵᤐᤠ ᤋᤧᤴᤏᤥ ᤔᤧ᤺ᤴᤍᤠ ᤜᤥᤖᤡᤰᤜᤠ᤹ ᤑᤳᤇᤢ ᤐᤡᤖᤢ॥

᥇᥍ ᤂᤧᤒᤩᤠᤱ ᤂᤢᤏᤧ᤹ ᤌᤥ᤺ᤰᤋᤢᤒᤠ ᤁᤢᤈᤠᤃᤧᤏᤢ᤹ᤒᤠ ᤛᤠ ᤛᤢᤶᤒᤠᤰᤁᤡᤴ ᤏᤢ ᤂᤖᤧ᤺ᤅᤡᤴ ᤁᤢᤛ᤻ᤛᤠ ᤕᤠᤁᤢᤒᤧᤴ ᤐᤡᤖᤢ॥

᥇᥎ ᤕᤠᤁᤢᤒᤧᤴ ᤁᤢᤶᤒᤠᤖᤥ ᤐᤣᤀᤠᤱ ᤔᤧᤳᤋᤢ. “ᤀᤠᤶᤒᤦ॥” ᤀᤡᤛᤠᤜᤠᤰᤁᤧᤸᤗᤧ ᤔᤧᤳᤋᤢ. “ᤜᤧ. ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤀᤠᤳᤋᤡᤴᤏᤧᤒᤣ. ᤀᤧᤛᤠᤒᤧᤏᤧᤒᤡ ᤀᤡ ᤕᤠᤁᤢᤒᤏᤧᤒᤡ᥅”

᥇᥏ ᤕᤠᤁᤢᤒᤧᤸᤗᤧ ᤁᤢᤶᤒᤠ ᤔᤧᤳᤋᤢ. “ᤀᤠᤱᤃᤠ᤹ ᤁᤧᤛ᤻ᤛᤠ ᤋᤢᤶᤒᤠ ᤀᤧᤛᤠᤒᤀᤠᤖᤥ॥ ᤂᤧᤏᤧ᤹ ᤔᤢᤖᤠ ᤁᤧᤔᤧᤳᤋᤠᤱᤒᤠ ᤜᤧᤰᤁᤣᤀᤣ ᤀᤠᤱᤃᤠ᤹ ᤆᤥᤃᤢᤱᤅᤠᤱ ᤘᤠ᤹॥ ᤀᤠᤸᤗ ᤐᤥᤃᤧ᤹ᤀᤠᤱ ᤕᤢᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠ ᤏᤠ᤺ᤳᤋᤢᤱᤅᤠᤱ ᤋᤠᤖᤢᤱᤒᤠ ᤛᤠᤴ ᤆᤩᤧ᤹ᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤠᤱᤅᤧ᤹॥”

᥈᥆ ᤀᤡᤛᤠᤜᤠᤰᤁᤧᤸᤗᤧ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤀᤠᤰᤂᤣᤀᤠᤱ ᤂᤧᤴ ᤂᤧᤶᤕᤠᤰ ᤜᤠᤖᤠ ᤂᤥᤔᤠ ᤁᤧᤛᤢᤰᤋᤢᤒᤣ᥅”

ᤂᤧᤸᤗᤧ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤠ. ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤂᤥᤔᤠ ᤁᤧᤛᤢᤰᤐᤠ ᤆᤥᤃᤠᤱ॥”

᥈᥇ ᤂᤧᤒᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤁᤳᤏᤠ ᤀᤠᤒᤣᤛᤠᤱ ᤑᤧᤖᤧ᤹ ᤛᤢᤏᤧᤛᤠ᤹ᤏᤧ. ᤂᤧᤏᤧ᤹ ᤀᤠᤛ᤻ᤛᤠ ᤀᤧᤛᤠᤒᤧᤴᤏᤧᤒᤡ ᤔᤧ᤺ᤴᤏᤧᤒᤡ ᤀᤰᤂᤣ ᤀᤥᤔᤧᤳᤏᤧᤛᤠ᤹ᤏᤧ॥”

᥈᥈ ᤕᤠᤁᤢᤒᤧᤴ ᤁᤢᤶᤒᤠᤖᤧ ᤁᤢᤒᤣᤛᤠᤱ ᤐᤣ. ᤜᤧᤰᤁᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤛᤥ᤺ᤵᤛᤢᤀᤠᤱ ᤔᤧᤳᤋᤢ. “ᤀᤡᤰᤗᤠ᤺ᤱᤃ ᤕᤠᤁᤢᤒᤧᤸᤗᤧ ᤁᤢᤀᤡᤰᤗᤠ. ᤁᤖ ᤜᤢᤰᤜᤠ᤹ᤃ ᤀᤧᤛᤠᤒᤧᤸᤗᤧ ᤁᤢᤜᤢᤰ॥”

᥈᥉ ᤂᤧᤸᤗᤧ ᤁᤢᤜᤢᤰᤜᤠ᤹ ᤀᤧᤛᤠᤒᤧᤸᤗᤧ ᤁᤢᤜᤢᤰ ᤜᤣᤰᤁᤣ ᤁᤢᤶᤒᤪᤡᤰ ᤛᤩᤥ᤺ᤱᤛᤩᤥ᤺ᤱ ᤁᤧᤗ᤹ᤒᤠ ᤆᤥᤃᤧᤒᤠᤸᤗᤧ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤴ॥ ᤂᤧᤒᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤔᤢ᤹ᤀᤡᤛᤠᤶ ᤐᤡᤔᤠ ᤀᤡ᤺ᤳᤋᤢᤸᤗᤧ

᥈᥊ ᤂᤢᤏᤧ᤹ ᤕᤠᤶᤔᤥ ᤛᤣ᤺ᤴᤗᤠᤵᤋᤢ. “ᤛᤣᤰᤂᤠᤀᤣ ᤂᤧᤏᤧ᤹ ᤀᤠᤛ᤻ᤛᤠ ᤀᤧᤛᤠᤒᤏᤧᤒᤡ᥅”

ᤕᤠᤁᤢᤒᤧᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤀᤧᤛᤠᤒᤀᤠᤖᤥ॥”

᥈᥋ ᤂᤧᤒᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤛᤠᤃᤧᤏᤠ᤺ᤳᤋᤢᤀᤠᤱ ᤁᤧᤍᤠᤖᤢᤒᤠ ᤛᤠᤴ ᤁᤳᤏᤠ ᤑᤧᤳᤋᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤠᤱᤅᤠᤱ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤐᤡᤏᤧ॥”

ᤂᤶᤓᤩᤠᤱ ᤕᤠᤁᤢᤒᤧᤸᤗᤧ ᤂᤧᤴ ᤁᤢᤶᤒᤠ ᤕᤢᤰᤂᤢ ᤐᤡᤖᤢ. ᤜᤧᤰᤁᤩᤠᤱ ᤁᤢᤶᤒᤠᤖᤧ ᤂᤧᤴ ᤆ॥ ᤜᤶᤓᤩᤠᤱ ᤂᤧᤸᤗᤧ ᤆᤧᤸᤗᤧᤰᤛᤣ᤹ ᤌᤡ᤺ᤴᤏᤠᤱ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤌᤢᤅᤢ॥

᥈᥌ ᤂᤧᤒᤩᤠᤱ ᤁᤢᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤂᤧᤴ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤒᤣᤛᤠᤱ ᤑᤧᤖᤧ᤹ᤀᤠᤱ ᤆᤢᤵ ᤔᤧᤳᤋᤠᤱᤅᤧ᤹॥”

᥈᥍ ᤕᤠᤁᤢᤒᤧᤴ ᤁᤢᤶᤒᤠᤖᤧ ᤁᤢᤒᤣᤛᤠᤱ ᤐᤣᤀᤠᤱ ᤁᤢᤶᤒᤠ ᤆᤢᤵ ᤔᤧᤳᤋᤢ॥ ᤜᤧᤰᤁᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤂᤧᤸᤗᤧ ᤁᤢᤈᤠᤱᤜᤠ᤹ᤖᤧ ᤁᤢᤏᤠᤶᤔᤡᤴ ᤏᤠᤶᤛᤢᤖ ᤀᤰᤂᤣᤗ᤹ᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤢ.

“ᤀᤠᤶᤒᤡ. ᤀᤠᤛ᤻ᤛᤠ᤺ᤸᤗᤧ ᤁᤢᤏᤠᤶᤔᤡᤱᤃ.

ᤕᤜᤘᤣ ᤍᤠᤱᤒᤠᤸᤗᤧ ᤜᤠᤱᤘᤠ ᤔᤠᤱᤘᤠ ᤌᤠᤛᤢᤒᤠ

ᤐᤩᤠᤱᤛᤡ᤺ᤸᤗᤧ ᤁᤢᤏᤠᤶ ᤜᤧᤰᤁᤣ ᤁᤢᤏᤠᤶ ᤐᤏᤢ᤹ᤏᤢ᤹ᤖᤥ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤋᤠᤱᤛᤠᤱᤒᤥᤒᤠ

ᤛᤣ᤺ᤰᤘᤠᤗᤠᤶ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤠᤳᤋᤠᤋᤠᤴᤏᤣ

ᤕᤖᤡᤰ ᤁᤢᤘᤠ᤹ᤔᤠ ᤁᤢᤒᤣ᤺ᤰᤔᤠᤗᤠᤶ

ᤕᤖᤡᤰ ᤐᤢᤖᤢᤵᤗᤢᤵᤛᤣ᤹ ᤌᤡ ᤏᤢ ᤐᤥᤃᤢᤃᤧᤴ ᤁᤢᤈᤠ ᤁᤧᤒᤡᤖᤖᤥ॥

᥈᥏ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤏᤧ᤹ ᤁᤧᤛᤣᤖᤥᤘᤠ ᤔᤧᤒᤥ᤺ᤱᤗᤖᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳᤗᤖᤥ॥

ᤁᤧᤶᤓᤢ᤹ ᤁᤧᤴᤛᤠ᤹ᤛᤡ ᤁᤧᤕᤢᤰᤁᤥ ᤔᤧᤘᤠ᤹ᤖᤖᤥ.

ᤂᤧᤏᤧ᤹ ᤁᤧᤶᤔᤠᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳᤗᤖᤥ॥

ᤂᤧᤏᤧ᤹ ᤛᤠᤱᤃᤪᤠ ᤔᤠᤱᤍᤣ ᤁᤧᤔᤧᤵᤐᤠᤜᤠ᤹ ᤁᤧᤖᤧᤰ ᤛᤠᤱᤃᤪᤠ᤺ᤸᤗᤧ ᤋᤧᤳᤋᤢᤛᤡᤖᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤁᤧᤒᤡᤒᤠ ᤁᤧᤖᤧᤰᤗᤧ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤖᤥ॥”

ᤀᤧᤛᤠᤒᤧᤸᤗᤧ ᤀᤡᤛᤠᤜᤠᤁᤗᤠᤶ ᤔᤢ᤹ᤀᤡᤛᤠᤶ ᤏᤠ᤺ᤰᤋᤢ

᥉᥆ ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤢᤖᤢᤀᤠᤱ ᤁᤢᤶᤒᤠᤖᤥᤗᤠᤶ ᤂᤢᤏᤧ᤹ ᤗ᤺ᤴᤍᤧ ᤐᤣᤏᤢᤔᤧ᤺ᤴᤏᤣ ᤀᤧᤛᤠᤒᤧᤴ ᤛᤠ ᤏᤠ᤺ᤳᤇᤧ ᤐᤣᤀᤠᤱ ᤕᤠᤃᤧᤒᤠᤗᤠᤶ ᤂᤠ ᤁᤧᤖᤧᤍᤩᤧ॥

᥉᥇ ᤂᤢᤏᤧ᤹ᤀᤠᤱ ᤁᤢᤈᤠ ᤁᤧᤏᤢ᤹ᤒᤠ ᤛᤠᤍᤠᤷᤁᤠᤖᤡ ᤌᤥ᤺ᤰᤋᤢ ᤜᤧᤰᤁᤩᤠᤱ ᤁᤢᤶᤒᤠᤖᤥ ᤋᤠᤖᤢ. “ᤀᤠᤶᤒᤦ. ᤐᤥᤃᤧ᤹ᤀᤥ ᤀᤠᤱᤃᤠ᤹ ᤛᤠ ᤏᤠ᤺ᤳᤋᤢᤀᤠᤱ ᤋᤠᤖᤢᤒᤠ ᤛᤠᤴ ᤆᤧ᤹ᤀᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤐᤡᤖᤠᤱᤅᤧ᤹ᤀᤥ॥”

᥉᥈ ᤁᤢᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤂᤢᤏᤧ᤹ ᤛᤧᤴᤗᤠᤵᤋᤢ. “ᤂᤧᤏᤧ᤹ ᤜᤠ᤺ᤳᤏᤧᤏᤡᤃ᥅”

ᤂᤢᤏᤧ᤹ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ ᤋᤢᤶᤒᤠ ᤀᤧᤛᤠᤒᤀᤠᤖᤥ॥”

᥉᥉ ᤀᤡᤛᤠᤜᤠᤰᤁᤧᤴ ᤛᤠ᤹ᤖᤡᤰ ᤆᤡᤖᤡᤶᤗᤡᤶᤏᤠ ᤕᤰᤂᤧ. ᤜᤧᤰᤁᤩᤠᤱ ᤔᤧᤳᤋᤢ. “ᤜᤧᤰᤁᤣᤏᤧ ᤑᤠᤃᤪ ᤂᤧᤴ ᤀᤠᤳᤋᤡᤴ ᤘᤕᤧᤃ. ᤂᤧᤸᤗᤧ ᤛᤠ ᤛᤧᤖᤢᤀᤠᤱ ᤁᤵᤔᤥ ᤀᤠᤱᤃᤠ᤹ᤀᤥ ᤋᤠᤖᤢ. ᤜᤧᤰᤁᤩᤠᤱ ᤂᤧᤏᤧ᤹ ᤋᤠᤔᤠᤏᤢ᤺ᤸᤗᤧ ᤋᤃᤡᤛᤠ ᤂᤧᤴ ᤁᤧᤖᤧᤰ ᤀᤠᤱᤃᤠ᤹ ᤆᤠᤱᤅᤠᤱ ᤂᤧᤴ ᤁᤧᤖᤧᤰ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤢᤖᤢᤱᤃ᥅ ᤀᤥᤖᤥ. ᤀᤠᤸᤗ ᤛᤧᤰᤂᤠᤛᤠᤱ ᤂᤧᤴᤏᤣ ᤔᤢ᤹ᤀᤡᤛᤠᤒᤠ ᤐᤥᤱᤗᤥ॥”

᥉᥊ ᤁᤢᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤐᤠ᤺ᤳᤋᤢᤒᤠ ᤁᤴ ᤐᤠ᤺ᤴᤜᤠ᤹ ᤀᤧᤛᤠᤒᤧᤸᤗᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤕᤶᤒᤠ ᤀᤡᤰᤗᤠᤀᤥ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧᤖ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ. ᤜᤧᤰᤁᤩᤠᤱ ᤁᤢᤶᤒᤠ ᤔᤧᤳᤋᤢ. “ᤀᤠᤶᤒᤦ. ᤀᤠᤱᤃᤠ᤹ᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤠᤱᤅᤧ᤹॥”

᥉᥋ ᤁᤖ ᤀᤡᤛᤠᤜᤠᤰᤁᤧᤸᤗᤧ ᤔᤧᤳᤋᤢ. “ᤁᤧᤴᤛᤠ᤹ᤖᤧ ᤀᤡᤱᤗᤧᤰ ᤆᤥᤃᤢᤀᤠᤱ ᤋᤩᤧ. ᤜᤧᤰᤁᤩᤠᤱ ᤂᤧᤏᤧ᤹ ᤂᤥᤔᤠ ᤁᤧᤒᤥᤱᤒᤠ ᤔᤢ᤹ᤀᤡᤛᤠᤶᤔᤡᤴ ᤋᤣ᤹ᤖᤢᤀᤠᤱ ᤐᤣ॥”

᥉᥌ ᤀᤧᤛᤠᤒᤧᤸᤗᤧ ᤔᤧᤳᤋᤢ. “ᤂᤧᤸᤗᤧ ᤁᤢᤔᤡᤱ ᤕᤠᤁᤢᤒ ᤘᤠ᤺ᤵᤔᤏᤠᤒᤧᤴ ᤔᤧᤗᤠ᤹ᤖᤢᤶᤒᤡ᥅ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤱᤃᤠ᤹ ᤏᤡᤗᤧᤱ ᤀᤡᤱᤗᤧᤰᤋᤠᤱ ᤛᤢᤖᤠᤱ॥ ᤂᤧᤸᤗᤧ ᤀᤠᤱᤃᤠ᤹ ᤋᤢᤶᤒᤠ ᤀᤠᤗᤰᤁᤡᤴ ᤏᤠᤵᤋᤠᤱ. ᤜᤧᤰᤁᤩᤠᤱ ᤀᤠᤸᤗᤥ ᤀᤠᤱᤃᤠ᤹ ᤂᤥᤔᤠ ᤁᤧᤒᤥᤱᤒᤠ ᤔᤢ᤹ᤀᤡᤛᤠᤶᤔᤡᤴᤏᤠᤱ ᤋᤣ᤹ᤖᤢ॥” ᤂᤢᤏᤧ᤹ ᤕᤠᤶᤔᤥᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤌᤡᤰᤁᤠᤱ ᤔᤢ᤹ᤀᤡᤛᤠᤶ ᤁᤧᤏᤴᤇᤢᤒᤠ ᤜᤥ᤺ᤵᤐᤡ᥅”

᥉᥍ ᤀᤡᤛᤠᤜᤠᤰᤁᤧᤸᤗᤧ ᤀᤧᤛᤠᤒᤧᤴ ᤏᤥᤃᤵ ᤐᤡᤖᤢ. “ᤀᤥᤔᤧᤳᤋᤧ᤹. ᤂᤧᤴ ᤂᤧᤏᤧ᤹ ᤁᤧᤴᤍᤠᤱᤒᤠ ᤆᤥᤃᤢᤱ ᤛᤢᤖᤢᤱᤅᤠᤱ ᤘᤠ᤹॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤁᤧᤖᤧᤰ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤆᤥᤃᤢᤱ ᤋᤣᤛᤢᤱᤛᤡᤱ॥ ᤐᤥᤃᤢᤃᤧᤴ ᤁᤢᤈᤠ ᤏᤢ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤂᤧᤴ ᤂᤠ᤺ᤳᤋᤢᤱᤅᤠᤱ ᤘᤠ᤹॥ ᤀᤠᤸᤗ ᤂᤧᤏᤧ᤹ ᤁᤧᤗᤠᤃᤡ ᤌᤣ ᤆᤥ᤺ᤰᤔᤠ ᤛᤢᤰᤋᤢᤱᤒᤣ. ᤀᤠᤛ᤻ᤛᤠᤀᤣ᥅”

᥉᥎ ᤀᤧᤛᤠᤒᤧᤸᤗᤧ ᤁᤢᤶᤒᤠ ᤔᤧᤳᤋᤢ. “ᤀᤠᤶᤒᤦ. ᤂᤧᤏᤧ᤹ ᤗᤰᤌᤡᤰᤌᤡᤰ ᤔᤢ᤹ᤀᤡᤛᤠᤶ ᤁᤧᤃᤳᤋᤢᤒᤡ᥅ ᤀᤠᤱᤃᤠ᤹ᤀᤠᤱᤛᤠ ᤔᤢ᤹ᤀᤡᤛᤠᤶ ᤐᤡᤖᤠᤱᤅᤧ᤹ᤏᤠ॥” ᤜᤧᤰᤁᤩᤠᤱ ᤀᤧᤛᤠᤒᤧᤴ ᤕᤶᤒᤠ ᤀᤡᤰᤗᤠᤀᤥ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧ॥

᥉᥏ ᤂᤧᤒᤩᤠᤱ ᤁᤢᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤔᤧᤳᤋᤢᤖᤥ.

“ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤕᤢᤱᤔᤠ ᤁᤧᤘᤠ᤹ᤔᤠᤴ

ᤂᤠᤶᤒᤣ᤺ᤰᤔᤥᤒᤠ ᤀᤠᤳᤋᤠᤋᤠᤴᤏᤣ ᤏᤢ᤹ᤔᤠ ᤋᤠᤔᤠᤗᤠᤶ

ᤗᤠ᤺ᤰᤁᤠᤳ ᤔᤠ᤺ᤱᤄᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤋᤠᤱᤛᤠᤱᤒᤥᤒᤠ ᤛᤣ᤺ᤰᤘᤠᤗᤠᤶ

ᤗᤠ᤺ᤰᤁᤠᤳ ᤔᤠ᤺ᤱᤄᤠ ᤐᤥᤱᤗᤥ॥

᥊᥆ ᤂᤧᤏᤧ᤹ ᤀᤠᤒᤠᤅᤣ ᤁᤧᤍᤠᤓᤣ᤺ᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤧᤜᤡᤱᤗᤥ.

ᤁᤖ ᤂᤧᤏᤧ᤹ ᤁᤧᤴᤛᤠ᤹ᤖᤧ ᤁᤢᤛᤧᤘᤠᤖᤥᤒᤠ ᤁᤧᤒᤥ᤺ᤱᤗᤥ॥

ᤁᤖ ᤂᤧᤏᤧ᤹ ᤁᤧᤏᤠᤁᤧᤛᤡᤀᤠᤱ ᤂᤧᤏᤧ᤹ ᤂᤧᤸᤗᤧ ᤁᤢᤈᤡᤄᤧ᤺ᤵᤐᤡᤴ

ᤁᤧᤏᤡ᤺ᤱᤔᤥᤗᤠᤶ ᤁᤧᤕᤰᤂᤢᤀᤠᤱ ᤗᤠᤵᤁᤧᤓᤢᤛᤢᤖᤥ॥”

᥊᥇ ᤁᤢᤶᤒᤠᤖᤧ ᤕᤠᤁᤢᤒᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤒᤠ ᤔᤢ᤹ᤀᤡᤛᤠᤶᤔᤡᤸᤗᤧ ᤆᤥᤃᤢᤸᤗᤧ ᤀᤧᤛᤠᤒᤖᤧ ᤕᤠᤁᤢᤒᤧᤴ ᤆᤡ᤺ᤵᤔᤠ ᤜᤣ᤺ᤰᤋᤢ. ᤜᤧᤰᤁᤩᤠᤱ ᤀᤧᤛᤠᤒᤖᤧ ᤁᤢᤏᤡᤱᤘᤠ᤹ᤀᤥ ᤔᤧᤳᤇᤡᤱ. “ᤀᤠᤶᤒᤠ ᤔᤠᤛᤡᤱᤔᤠ ᤆᤥᤰ॥ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤀᤠᤴᤛᤠ᤹ ᤕᤠᤁᤢᤒᤧᤴ ᤛᤣᤖᤢᤱ᤹॥”

᥊᥈ ᤁᤖ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤠ ᤀᤧᤛᤠᤒᤧᤸᤗᤧ ᤆᤥ᤺ᤰᤔᤠ ᤀᤡ᤺ᤳᤋᤢᤒᤠᤴ ᤖᤡᤒᤣᤁᤠ᤺ᤸᤗᤧ ᤂᤧᤵᤛᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤑᤥ᤹ᤒᤠ ᤕᤠᤁᤢᤒᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤁᤧᤶᤓᤢ᤹ ᤀᤧᤛᤠᤒᤧᤸᤗᤧ ᤂᤧᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤁᤢᤏᤡᤱᤘᤠ᤹ ᤋᤠᤛᤢᤀᤠᤱ ᤘᤠ᤹॥

᥊᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤔᤧᤳᤏᤧᤒᤠᤴ ᤂᤧᤵᤛᤧ᤹॥ ᤂᤧᤏᤧ᤹ ᤜᤠᤖᤠᤏ ᤗᤠᤈᤣ᤹ᤀᤥᤒᤠ ᤀᤠᤱᤃᤠ᤹ ᤀᤠᤶᤓᤢ᤹ ᤗᤠᤒᤠᤏᤧᤸᤗᤧ ᤁᤢᤜᤡᤶᤔᤥ ᤂᤧᤳᤇᤡᤱᤅᤧ᤹ᤀᤠᤱ ᤐᤣᤃᤧ᤹.

᥊᥊ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤓᤢ᤹ᤖᤧ ᤁᤢᤛᤠᤰᤁᤧᤴ ᤔᤧᤴᤈᤡ᤺ᤰᤁᤣ ᤌᤠᤖᤡᤰ ᤀᤠᤱᤃᤠ᤹ ᤀᤠᤶᤓᤢ᤹ ᤗᤠᤒᤠᤏᤧᤴᤏᤢ ᤘᤕᤧ᤹॥

᥊᥋ ᤂᤧᤏᤧ᤹ ᤁᤧᤶᤓᤢ᤹ᤖᤧ ᤁᤢᤏᤡᤱᤘᤠ᤹ ᤁᤧᤍᤢᤰᤐᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠᤴ ᤂᤧᤸᤗᤧ ᤋᤠ᤺ᤴᤍᤡ ᤏᤡᤱᤘᤠ᤹ ᤔᤢ᤺ᤳᤇᤢ᤹ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤐᤥᤃᤧᤒᤠ ᤁᤢᤛᤡᤰᤁᤧᤴ ᤆᤡ᤺ᤰᤋᤢᤀᤠᤱ ᤜᤡᤶᤔᤥ ᤏᤢ᤺ᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤡᤱᤄᤱ ᤜᤠᤰᤏᤧ॥ ᤌᤡᤰᤕᤠ᤺ᤸᤗᤧ ᤂᤡᤴᤇᤡ᤹ ᤏᤧᤵᤔᤠᤱ ᤔᤠᤔᤠᤏᤧᤛᤡᤱ ᤔᤧᤒᤥ᤺ᤱᤏᤧᤸᤗ॥”

ᤀᤡᤛᤠᤜᤠᤁᤖᤧ ᤕᤠᤁᤢᤒᤧᤴ ᤗᤠᤒᤠᤏᤖᤥ ᤐᤠᤱᤄᤢ᤹

᥊᥌ ᤂᤧᤒᤩᤠᤱ ᤖᤡᤒᤣᤁᤠ᤺ᤸᤗᤧ ᤀᤡᤛᤠᤜᤠᤰᤁᤧᤴ ᤔᤧᤳᤋᤢ. “ᤁ᤹ᤕᤥᤒᤠ ᤜᤡᤳᤋᤡ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤠᤱᤃᤠ᤹ ᤀᤠᤏᤡᤱᤛᤠᤱ ᤐᤢᤃᤧ॥ ᤕᤠᤁᤢᤒᤧᤸᤗᤧᤀᤠᤱ ᤁᤴ ᤗᤠᤈᤣ᤹ᤒᤠ ᤔᤧᤴᤇᤢᤔᤠᤜᤠ᤹ ᤜᤧᤰᤋᤱᤔᤠ ᤗᤳᤇᤠ ᤔᤧᤴᤇᤢᤔᤠ ᤌᤡᤰᤏᤢ ᤔᤣ᤺ᤰᤂᤡᤶ ᤆᤥᤃᤢᤏᤧ ᤑᤠᤃᤪ ᤀᤠᤱᤃᤠ᤹ ᤜᤡᤱᤀᤠᤒᤠᤴ ᤌᤣᤏᤠᤎᤣ ᤐᤥᤱᤗᤥ॥”

᥈᥎

ᤂᤧᤒᤩᤠᤱ ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤀᤢ᤺ᤳᤋᤢᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤢ. ᤜᤧᤰᤁᤩᤠᤱ ᤀᤰᤂᤣ ᤔᤧᤳᤋᤢᤖ ᤀᤡᤱᤈᤠ᤺ᤱ ᤐᤡᤖᤢ. “ᤂᤧᤏᤧ᤹ ᤀᤠᤳᤋᤡᤴ ᤁᤏᤠᤏᤡ ᤔᤧᤴᤇᤢᤔᤠᤜᤠ᤹ᤏᤢᤀᤠᤱ ᤔᤣ᤺ᤰᤂᤡᤶ ᤔᤧᤈᤥᤃᤧᤴᤏᤧ᤹॥

᥈ ᤐᤍ᤻ᤍᤏ ᤀᤠᤖᤠᤶᤔᤥ ᤁᤧᤶᤔᤠᤖᤧ ᤁᤢᤶᤒᤠ ᤒᤋᤢᤀᤣᤗᤖᤧ ᤁᤢᤜᤡᤶᤔᤥ ᤐᤣᤃᤧ᤹ᤀᤠᤱ ᤂᤧᤏᤧ᤹ ᤁᤧᤱᤃᤫᤠ ᤗᤠᤒᤠᤏᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤀᤥ ᤌᤡᤰᤐᤠᤏᤢ ᤔᤣ᤺ᤰᤂᤡᤶ ᤆᤥᤃᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧa ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤥ᤺ᤴ ᤁᤧᤎᤧ᤹ᤖ ᤆᤥᤃᤢᤀᤠᤱ ᤁᤧᤓᤥᤖ. ᤜᤧᤰᤁᤩᤠᤱ ᤂᤧᤏᤧ᤹ᤗᤠᤶ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱ ᤔᤧᤒᤥ᤺ᤱᤗ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤏᤢ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤀᤒᤪᤠᤜᤠᤶᤔᤡᤸᤗᤧ ᤂᤥᤛᤢᤒᤠ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤔᤡᤴ ᤁᤧᤒᤡᤖᤡᤖ॥ ᤂᤧᤏᤧ᤹ ᤁᤧᤕᤢᤱᤒᤠ ᤁᤴ ᤗᤠᤈᤣᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴ ᤐᤡᤖᤢᤒᤠᤖᤥ. ᤂᤧᤴ ᤂᤧᤏᤧ᤹ᤀᤣ ᤁᤧᤕᤢᤰᤁᤥ ᤐᤥ᤺ᤱᤗᤖᤥ॥”

᥋ ᤀᤰᤂᤣᤗ᤹ᤖᤡᤰ ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤗᤠᤒᤠᤏᤧᤴ ᤘᤕᤧᤒᤠ ᤐᤍ᤻ᤍᤏ ᤀᤠᤖᤠᤶᤔᤥ ᤐᤠᤱᤄᤢᤍᤣᤛᤢ॥ ᤜᤧᤰᤁᤩᤠᤱ ᤗᤠᤒᤠᤏᤧᤴ ᤀᤖᤠᤔᤡ ᤒᤋᤢᤀᤣᤗᤖᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤀᤧᤛᤠᤒᤧᤏ ᤏᤢ ᤕᤠᤁᤢᤒᤖᤧ ᤂᤢᤴᤇᤡ᤹ ᤔᤠ ᤖᤡᤒᤣᤁᤠ᤺ᤸᤗᤧ ᤁᤢᤶᤓᤢ᤹ ᤘᤕᤧ॥

ᤀᤧᤛᤠᤒᤧᤴ ᤘᤣ᤹ᤛ᤻ᤔᤠ ᤔᤧᤴᤇᤢᤔᤠ ᤌᤡᤰᤏᤢ ᤔᤣ᤺ᤰᤂᤡᤶ ᤆᤥᤃᤧ

᥌ ᤀᤠᤸᤗ ᤀᤡᤛᤠᤜᤠᤰᤁᤧᤸᤗᤧ ᤕᤠᤁᤢᤒᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤔᤧᤸᤗᤡᤱᤃᤧᤴ ᤔᤣ᤺ᤳ ᤋᤠ᤺ᤳᤇᤧ ᤂᤧᤵᤔᤥᤗᤠᤶᤒᤠ ᤐᤍ᤻ᤍᤏ ᤀᤠᤖᤠᤶᤔᤥ ᤐᤠᤱᤄᤢᤍᤣᤛᤢᤒᤠ ᤐᤠ᤺ᤴᤏᤡᤴ ᤀᤧᤛᤠᤒᤧᤸᤗᤧ ᤏᤡᤱᤘᤠ᤹ ᤂᤥᤛᤢ॥ ᤜᤧᤰᤁᤩᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤏᤠᤏᤡ ᤔᤧᤴᤇᤢᤔᤠᤜᤠ᤹ᤀᤥ ᤀᤠᤳᤋᤡᤴᤏᤢᤀᤠᤱ ᤔᤣ᤺ᤰᤂᤡᤶ ᤔᤧᤈᤥᤃᤧᤴᤏᤧ᤹॥”

᥍ ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤋᤧᤴᤍᤧᤀᤠᤱ ᤐᤍ᤻ᤍᤏ ᤀᤠᤖᤠᤔ ᤗᤧᤵᤔᤠᤱ ᤌᤠᤛᤡᤱᤅᤠᤱ ᤐᤣ ᤁᤧᤗ᤹ᤒᤠ ᤐᤠ᤺ᤴᤏᤡᤴᤏᤠᤱ ᤀᤧᤛᤠᤒᤖᤧ ᤏᤡᤱᤘᤠ᤹ ᤂᤥᤛᤢ॥

᥎ ᤁᤏᤠᤏᤡ ᤔᤧᤴᤇᤢᤔᤠᤜᤠ᤹ ᤁᤢᤶᤒᤠᤖᤧ ᤁᤢᤛᤡᤖᤠ᤹ ᤔᤧᤴᤎᤠᤱᤏᤧᤶᤒᤠᤖᤇ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤏᤡᤱᤘᤠ ᤂᤥᤛᤢ॥

᥏ ᤂᤧᤒᤩᤠᤱ ᤂᤢᤏᤧ᤹ ᤀᤡᤛ᤻ᤔᤠᤀᤣᤗᤖᤥ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤔᤣ᤺ᤳᤜᤠ᤹ ᤔᤧᤘᤕᤧᤖᤛᤠᤱ ᤀᤒᤪᤠᤜᤠᤶᤔᤡᤸᤗᤧ ᤁᤢᤛ᤻ᤛᤠ ᤀᤡᤛᤔᤠᤀᤣᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤏᤢ ᤏᤒᤠᤕᤥᤋᤖᤧ ᤁᤢᤴᤛᤠ᤹ ᤔᤜᤗᤋᤧᤴ ᤔᤣ᤺ᤳ ᤆᤥᤃᤢ ᤋᤠᤖᤢᤛᤡ॥

ᤕᤠᤁᤢᤒᤖᤧ ᤒᤣᤌᤣᤗᤀᤥ ᤛᤧᤵᤔᤠᤱ ᤔᤠᤰᤋᤢ᤹

᥇᥆ ᤕᤠᤁᤢᤒᤧᤸᤗᤧ ᤒᤣᤷᤛᤣᤒᤠ ᤋᤧᤴᤏᤡᤴ ᤗᤧᤖᤢᤀᤠᤱ ᤜᤠᤖᤠᤏ ᤗᤧᤵᤛᤠᤱ ᤌᤠᤛᤡᤱ ᤐᤣ॥

᥇᥇ ᤏᤠᤶ ᤌᤩᤧ᤺ᤸᤗᤧ ᤂᤢᤏᤧ᤹ ᤗᤳᤇᤠ ᤋᤧᤴᤏᤥ ᤁᤧᤖᤧ. ᤜᤧᤰᤁᤩᤠᤱ ᤛᤧᤴᤍᤡᤰ ᤂᤧᤵᤔᤥᤀᤣ ᤕᤠᤱᤎᤥ᤺ᤰᤋᤧ ᤕᤠ᤺ᤰᤋᤧ॥ ᤂᤧᤴ ᤋᤧᤴᤏᤥᤒᤠ ᤗᤳᤇᤠ ᤗᤢᤱᤎᤡᤰ ᤋᤠᤖᤢᤀᤠᤱ ᤋᤠᤰᤂᤥ᤺ᤱ ᤁᤥ᤺ᤰᤛᤡᤱ ᤜᤧᤰᤁᤩᤠᤱ ᤀᤡᤶᤔᤠᤖᤧ ᤗᤠᤃᤡ ᤀᤠᤶᤓᤠ ᤂᤧ᤹ᤕᤥ ᤏᤧᤛᤡᤱ॥

᥇᥈ ᤂᤢᤏᤧ᤹ ᤗᤳᤇᤠ ᤀᤰᤋᤱᤒᤠ ᤛᤧᤵᤔᤠᤱᤎᤡᤰ ᤔᤠᤰᤋᤢ. ᤂᤠᤶᤒᤣ᤺ᤰᤔᤥᤗᤠᤶ ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤁᤧᤛᤢᤒᤠ ᤗᤳᤇᤠ ᤌᤖᤣ᤹ᤎᤡᤰ ᤕᤧᤒᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤂᤧᤴ ᤌᤖᤣ᤹ᤀᤥᤗᤠᤶ ᤕᤥ ᤔᤧᤎᤠᤛᤡᤱ ᤔᤧᤕᤧ ᤜᤧᤰᤁᤩᤠᤱ ᤌᤥ ᤔᤧᤗᤡᤅᤢ ᤔᤧᤍᤣ᤹ᤖᤢ॥

᥇᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤂᤧᤸᤗᤧ ᤁᤢᤛᤶᤎᤠᤱ ᤕᤧᤶᤛᤡᤱᤅᤠᤱ ᤕᤠᤁᤢᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤁᤧᤴᤎᤧᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤁᤧᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤀᤠ॥ ᤂᤧᤏᤧ᤹ ᤁᤧᤏᤧᤒᤠ ᤁᤴ ᤕᤥ᤹ᤒᤠ᤺ᤴ ᤂᤧᤏᤧ᤹ ᤏᤢ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤏᤡᤱ॥

᥇᥊ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤂᤠᤶᤒᤣ᤺ᤰᤔᤥᤒᤠ ᤂᤠᤶᤓᤢᤋᤪᤠ ᤕᤠᤖᤡᤰ ᤔᤧᤒᤥ᤺ᤱ॥ ᤂᤧᤏᤧ᤹ ᤏᤠᤶᤃᤧᤳ. ᤏᤠᤶᤎᤠ. ᤌᤠᤱᤃᤧᤳ ᤏᤢ ᤗᤠᤱᤃᤧᤳ ᤐᤡᤛᤠᤱ ᤁᤧᤒᤥ᤺ᤴᤗ ᤁᤧᤒᤣ᤺ᤰ॥ ᤂᤧᤏᤧ᤹ ᤏᤢ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤗᤠᤶᤒᤠᤀᤣ ᤀᤡᤰᤛᤠ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥

᥇᥋ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤳᤋᤡ ᤁᤧᤒᤣ᤺ᤰᤛᤠᤱ ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤳᤏᤧ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤋᤧᤴᤏᤥ ᤂᤧᤏᤧ᤹ ᤏᤢ᤺ᤰᤏᤧ ᤋᤠ᤺ᤳᤏᤧ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤐᤠ᤺ᤴᤏᤡᤴ ᤔᤧᤱᤃᤧᤳᤋᤧ ᤌᤠᤖᤡᤰ ᤔᤧᤗᤧᤳᤏᤧᤸᤗᤥ॥”

᥇᥌ ᤂᤧᤒᤩᤠᤱ ᤕᤠᤁᤢᤒᤧᤴ ᤁᤢᤔᤡᤰ ᤕᤢᤔᤠᤗᤠᤶ ᤛᤥᤖᤧ ᤗ᤺ᤴᤍᤧᤀᤠᤱ ᤐᤠ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴ ᤋᤧᤴᤏᤥ ᤕᤜᤘᤣ ᤍᤠᤱᤒᤠᤴ ᤘᤠ᤹ᤖᤇ. ᤀᤠᤱᤃᤠ᤹ ᤁᤴ ᤔᤧᤴᤏᤡᤒᤧᤴ॥”

᥇᥍ ᤂᤢᤏᤧ᤹ ᤛᤠ᤹ᤖᤡᤰ ᤁᤡᤛᤧᤀᤠᤱ ᤐᤠ᤺ᤳᤋᤢ. “ᤁᤴ ᤋᤧᤴᤏᤡᤱᤃ ᤀᤠᤰᤋᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤋᤧᤴᤏᤡᤃ॥ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤗᤥ॥ ᤁᤱᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤗᤠᤶᤎᤣ᤺ᤳᤏᤡᤖᤇ᥄”

᥇᥎ ᤕᤠᤁᤢᤒᤧᤴ ᤋᤠᤏᤠᤶ ᤀᤠᤴᤍᤣ᤺ᤴ ᤐᤥᤃᤧ ᤜᤧᤰᤁᤩᤠᤱ ᤋᤠᤰᤂᤥ᤺ᤱ ᤁᤥ᤺ᤰᤛᤢᤒᤠ ᤗᤢᤱᤅᤡᤴ ᤛᤡᤳᤗᤠᤱ ᤜᤧᤰᤁᤣ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤋᤰᤐᤧᤳ ᤑᤥ᤺ᤰᤛᤢᤀᤠᤱ ᤁᤢᤛᤶᤔᤥ ᤏᤡ᤺ᤱᤃᤣᤸᤗᤧ ᤗᤧ᤺ᤰᤋᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤍᤢ॥

᥇᥏ ᤂᤢᤏᤧ᤹ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤒᤧᤌᤧᤗ (ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ) ᤕᤢᤰᤂᤢ॥ ᤋᤃᤡ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤗᤢᤈ ᤘᤕᤧ॥

᥈᥆ ᤂᤧᤒᤩᤠᤱ ᤕᤠᤁᤢᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤗᤳᤇᤠ ᤔᤠᤱᤜᤧᤰ ᤌᤡᤰ ᤆᤥᤃᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤏᤢ ᤘᤠ᤹ᤀᤠᤱ. ᤀᤠᤗᤠᤶᤍᤡ᤺ᤰᤁᤥ ᤁᤶᤒᤪᤠᤱ ᤔᤧᤳᤋᤠ. ᤀᤠᤈᤠᤔᤠ ᤀᤠᤎᤢᤱᤔᤠ ᤁᤢᤈᤠ ᤏᤢ ᤀᤠᤈᤠᤱᤔᤠ ᤆᤠᤱ ᤐᤡᤀᤠ.

᥈᥇ ᤜᤧᤰᤁᤩᤠᤱ ᤔᤧᤱᤃᤧᤱ ᤔᤧᤴᤇ᤺ᤴᤀᤣ ᤌᤣᤀᤠᤱ ᤔᤧᤸᤗ᤹ᤀᤣ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤔᤥ ᤏᤢ᤺ᤱᤀᤠ ᤋᤠᤀᤠᤏᤣ ᤑᤠᤃᤪ. ᤕᤜᤘᤣ ᤍᤠᤱᤒᤠᤴᤏᤣ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱ ᤐᤥᤱᤗᤥ॥

᥈᥈ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤡᤳᤗᤠᤱ ᤜᤧᤰᤁᤣ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤜᤠᤰᤋᤢᤱᤒᤠ ᤁᤴ ᤗᤢᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤐᤥᤱᤗᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤡᤀᤠᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤗᤠᤶ ᤌᤡᤒᤥᤱ ᤗᤰ ᤐᤡᤏᤧᤖᤥ॥”

a 

᥈᥎:᥉ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ– ᤜᤡᤒᤪᤢᤀᤥ ᤀᤧᤗ-ᤛᤠᤍ᤻ᤍᤤ॥

ᤕᤠᤁᤢᤒᤧᤴ ᤗᤠᤒᤠᤏᤧᤸᤗᤧ ᤁᤢᤜᤡᤶᤔᤥ ᤁᤧᤳ

᥈᥏

ᤂᤧᤒᤩᤠᤱ ᤕᤠᤁᤢᤒᤧᤴ ᤐᤥᤃᤧᤀᤠᤱ ᤗᤠᤶ ᤌᤠᤛᤡᤱ. ᤜᤧᤰᤁᤩᤠᤱ ᤏᤠᤶᤃᤧᤴ ᤐᤡᤛᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤁᤧᤖᤧ॥

᥈ ᤂᤧᤴ ᤋᤧᤴᤏᤥᤒᤠ ᤐᤩᤠᤱᤛᤡᤀᤥ ᤂᤢᤏᤧ᤹ ᤀᤥᤔᤧᤳᤋᤢᤸᤗᤧ ᤗᤳᤇᤠ ᤘᤒᤠᤰᤌᤡᤰ ᤏᤡᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤣᤛᤠᤱ ᤛᤢᤶᤛᤡ ᤔᤧᤸᤗᤢᤰ ᤗᤢᤵᤜᤠ᤹ ᤔᤧᤕᤧᤒᤧ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤶᤓᤠ ᤂᤧᤴ ᤘᤒᤠᤰᤁᤥᤗᤠᤶ ᤔᤧᤸᤗᤢᤰ ᤗᤢᤵᤜᤠ᤹ ᤆᤫᤠ᤺ᤳ ᤔᤧᤎᤢᤱᤄᤢᤛᤡ॥ ᤂᤧᤴ ᤘᤒᤠᤰᤁᤡᤸᤗᤧ ᤁᤢᤶᤒᤪᤠ ᤋᤧᤵᤔᤠ ᤕᤶᤒᤠ ᤗᤢᤱᤎᤡᤰ ᤐᤳᤇᤧ॥

᥉ ᤁᤧᤖᤧᤰ ᤔᤧᤸᤗᤢᤰ ᤗᤢᤵᤜᤠ᤹ ᤂᤧ᤹ᤕᤥ ᤔᤧᤈᤢᤶ ᤔᤧᤈᤢ᤺ᤳᤋᤠᤱ ᤔᤧᤸᤗᤢᤰ ᤀᤥᤃᤧᤔᤵᤐᤠᤜᤠ᤹ᤖᤧ ᤘᤒᤠᤰᤁᤡᤸᤗᤧ ᤁᤢᤛᤢ᤺ᤵᤔᤠ ᤗᤢᤱᤅᤡᤴ ᤔᤧᤀᤡᤛᤢᤀᤠᤱ ᤔᤧᤸᤗᤢᤰᤜᤠ᤹ ᤆᤫᤠ᤺ᤳ ᤔᤧᤎᤢᤱᤄᤢᤛᤡ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤗᤢᤱᤅᤡᤴ ᤕᤠᤶᤔᤥ ᤘᤒᤠᤰᤁᤡᤸᤗᤧ ᤁᤢᤶᤒᤪᤠᤀᤥ ᤔᤧᤓᤳᤇᤢ॥

᥊ ᤕᤠᤁᤢᤒᤧᤸᤗᤧ ᤂᤧᤴ ᤔᤧᤸᤗᤢᤰ ᤀᤥᤃᤧᤔᤧᤵᤐᤠᤜᤠ᤹ ᤔᤧᤳᤋᤢᤛᤡ. “ᤀᤠᤍᤠᤱᤒᤠᤛᤣ. ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤱᤒᤠᤏᤡᤱᤒᤣ᥅”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤏᤡᤃᤧ ᤜᤠᤖᤠᤏ ᤁᤧᤕᤢᤱᤒᤠᤛᤡᤃᤧᤖᤥ॥”

᥋ ᤂᤢᤏᤧ᤹ ᤔᤧᤳᤋᤢᤛᤡ. “ᤏᤠᤜᤥᤖᤖᤧ ᤁᤢᤶᤔᤧᤴᤇᤠ᤹ ᤗᤠᤒᤠᤴᤏᤧᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤡ᥅”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤏᤡᤃᤧ ᤂᤧᤴ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤖᤥ॥”

᥌ ᤕᤠᤁᤢᤒᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤢᤏᤧ᤹ ᤏᤢ᤹ᤍᤠᤀᤠᤱ ᤘᤠ᤹ᤒᤡ᥅”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤂᤢᤏᤧ᤹ ᤏᤢ᤹ᤍᤠᤀᤠᤱ ᤘᤠ᤹ᤖᤥ॥ ᤀᤥᤔᤧᤳᤋᤧ᤹. ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠ ᤖᤠᤜᤣᤗᤖᤧ ᤁᤢᤔᤧᤸᤗᤢᤰᤜᤠ᤹ ᤑᤧᤳᤋᤢᤛᤡᤀᤠᤱ ᤑᤧᤸᤗ ᤐᤳ॥”

᥍ ᤂᤧᤒᤩᤠᤱ ᤕᤠᤁᤢᤒᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤏᤠᤶ ᤔᤧᤴᤎᤠᤀᤣ ᤘᤠ᤹॥ ᤔᤧ᤺ᤴᤍᤠ ᤔᤧᤸᤗᤢᤰᤜᤠ᤹ ᤛᤢᤶᤔᤠᤛᤡ ᤕᤧᤶ ᤔᤧᤱᤃᤧᤳᤋᤣ ᤘᤠ᤹॥ ᤔᤧᤸᤗᤢᤰᤜᤠ᤹ ᤆᤫᤠ᤺ᤳ ᤌᤢᤱᤛᤧᤶᤛᤡᤶᤔᤧ᤹ᤀᤠᤱ ᤕᤠᤶᤔᤥ ᤆᤠᤗᤠᤶᤛᤧ ᤋᤣ᤹ᤖᤠᤶᤛᤡᤶᤔᤧ᤹॥”

᥎ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤁᤧᤖᤧᤰ ᤔᤧᤸᤗᤢᤰ ᤗᤢᤵᤜᤠ᤹ ᤔᤧᤴᤈᤢᤶᤔᤣ ᤌᤠᤖᤡᤰ ᤜᤧᤰᤁᤩᤠᤱ ᤘᤒᤠᤰᤁᤡᤸᤗᤧ ᤁᤢᤛᤢ᤺ᤵᤔᤠ ᤗᤢᤱᤅᤡᤴ ᤔᤧᤴᤀᤡᤀᤣᤃ ᤜᤧᤰᤁᤣ ᤆᤥ᤺ᤰᤔᤠ ᤔᤧᤛᤢᤰᤋᤢᤶᤒᤧᤴ॥ ᤜᤧᤰᤁᤩᤠᤱᤗᤰ ᤀᤠᤏᤡᤃᤧ ᤔᤧᤸᤗᤢᤰᤜᤠ᤹ ᤆᤫᤠ᤺ᤳ ᤌᤢᤱᤛᤢᤶᤛᤡᤶᤒᤧ॥”

᥏ ᤕᤠᤁᤢᤒᤧᤴ ᤂᤧᤱᤜᤠ᤹ᤏᤢ ᤋᤠ᤹ᤈᤧᤰᤂᤧᤖ ᤕᤧᤒᤧᤸᤗᤧ. ᤖᤠᤜᤣᤸᤗᤧᤴ ᤁᤢᤶᤒᤠᤖᤧ ᤁᤢᤔᤧᤸᤗᤢᤰ ᤗᤢᤵᤜᤠ᤹ ᤋᤠᤖᤢᤛᤡᤀᤠᤱ ᤂᤧ᤹ᤕᤥ ᤁᤧᤖᤧ. ᤌᤣᤀᤠᤱᤓᤧᤸᤗᤧ ᤔᤧᤸᤗᤢᤰᤜᤠ᤹ ᤂᤢᤏᤧ᤹ᤀᤣ ᤆᤠᤖᤠᤶᤛᤢᤛᤡᤖ ᤘᤕᤧ॥

᥇᥆ ᤕᤠᤁᤢᤒᤧᤸᤗᤧ ᤀᤠᤒᤠᤅᤣ ᤁᤢᤱᤃᤫᤠᤖᤧ ᤁᤢᤛ᤻ᤛᤠ ᤁᤢᤸᤗᤢᤱᤘᤠᤔᤠ ᤖᤠᤜᤣᤸᤗᤧᤴ ᤏᤢ ᤁᤢᤱᤃᤫᤠᤖᤧ ᤁᤢᤔᤧᤸᤗᤢᤰᤜᤠ᤹ ᤏᤡᤛᤢᤛᤡ. ᤜᤧᤰᤁᤣ᤺ᤸᤗᤧ ᤘᤒᤠᤰᤁᤡᤸᤗᤧ ᤁᤢᤒᤣᤛᤠᤱ ᤐᤣᤀᤠᤱ ᤘᤒᤠᤰᤁᤡᤸᤗᤧ ᤁᤢᤶᤒᤪᤠᤀᤥᤒᤠ ᤗᤢᤱᤅᤡᤴ ᤂᤢᤏᤧ᤹ ᤀᤠᤒᤠᤅᤣ ᤆᤡᤏᤠᤏᤠᤰ ᤀᤡᤛᤢ. ᤜᤧᤰᤁᤩᤠᤱ ᤁᤢᤱᤃᤫᤠᤖᤧ ᤁᤢᤔᤧᤸᤗᤢᤰᤜᤠ᤹ ᤆᤫᤠ᤺ᤳ ᤌᤢᤱᤄᤢᤛᤡ॥

᥇᥇ ᤂᤧᤒᤩᤠᤱ ᤕᤠᤁᤢᤒᤧᤸᤗᤧ ᤖᤠᤜᤣᤸᤗᤧᤴ ᤆᤢᤵ ᤔᤧᤳᤋᤢ ᤜᤧᤰᤁᤩᤠᤱ ᤜᤠ᤺ᤵᤔᤠ ᤜᤣ᤺ᤰᤋᤧ॥

᥇᥈ ᤕᤠᤁᤢᤒᤧᤸᤗᤧ ᤖᤠᤜᤣᤸᤗᤧᤴ “ᤀᤠᤱᤃᤠ᤹ ᤁᤧᤶᤒᤠᤖᤧ ᤁᤢᤃᤠ᤹ᤀᤡ ᤖᤣᤒᤡᤁᤠ᤺ᤸᤗᤧ ᤁᤢᤛ᤻ᤛᤠᤀᤠ” ᤔᤧᤳᤋᤢ॥ ᤂᤧᤒᤩᤠᤱ ᤖᤠᤜᤣᤸᤗᤧᤴ ᤗᤥ᤺ᤰᤋᤧᤖ ᤐᤣᤀᤠᤱ ᤁᤴ ᤐᤠ᤺ᤴᤏᤡᤴ ᤁᤢᤶᤒᤠ ᤆᤧᤰᤋᤢ॥

᥇᥉ ᤁᤢᤸᤗᤠᤶᤛᤠ ᤕᤠᤁᤢᤒᤧᤴ ᤋᤩᤧᤒᤠ ᤀᤡᤱᤄᤱ ᤂᤧᤵᤛᤢᤏᤢᤔᤧ᤺ᤴᤏᤣ ᤗᤠᤒᤠᤏᤧᤴ ᤂᤢᤏᤧ᤹ ᤁᤢᤍᤢᤶᤛᤧ ᤗᤥ᤺ᤰᤋᤧ ᤑᤧᤖᤧᤀᤠᤱ ᤜᤧᤵᤐᤪᤧᤰ ᤜᤧᤵᤋᤢᤖ ᤆᤢᤵ ᤔᤧᤳᤋᤢ. ᤜᤧᤰᤁᤩᤠᤱ ᤂᤧᤴ ᤁᤢᤜᤡᤶᤔᤥ ᤋᤣ᤹ᤖᤢ॥ ᤕᤠᤁᤢᤒᤧᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤠᤒᤠᤏᤧᤴ ᤆᤧᤰᤋᤢ॥

᥇᥊ ᤜᤧᤰᤁᤩᤠᤱ ᤗᤠᤒᤠᤏᤧᤸᤗᤧ ᤔᤧᤳᤋᤢ. “ᤛᤧᤰᤂᤠ᤺ᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠᤏᤧᤖᤥ॥” ᤕᤠᤁᤢᤒᤧᤴ ᤗᤠᤎᤡᤰ ᤌᤠᤖᤡᤰ ᤂᤢᤏᤧ᤹ᤏᤢ ᤘᤕᤧ॥

ᤖᤠᤜᤣᤗ ᤏᤢ ᤗᤡᤀᤠᤖᤧ ᤂᤢᤴᤇᤡ᤹ ᤗᤠᤃᤡ ᤕᤠᤁᤢᤒᤖᤧ ᤕᤠ᤺ᤶᤒᤰ ᤆᤥᤃᤢ᤹

᥇᥋ ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤃᤠ᤹ᤀᤡ ᤁᤧᤒᤥ᤺ᤰᤂᤧᤒᤠᤸᤗᤧ ᤜᤏᤧ ᤀᤠᤕᤠ᤺ᤶᤒᤰ ᤁᤧᤈᤥᤃᤢᤒᤠᤒᤡ᥅ ᤏᤠᤶᤕᤠᤰ ᤀᤠᤰᤂᤩᤠᤖᤡᤰ ᤁᤧᤒᤠ᤺ᤳᤋᤢ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥”

᥇᥌ ᤀᤠᤸᤗ ᤗᤠᤒᤠᤏᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤏᤧᤳᤇᤡ ᤘᤕᤧᤳᤇᤡ॥ ᤋᤢᤶᤔᤧᤸᤗᤧ ᤁᤢᤔᤡᤱ ᤗᤡᤀᤠ ᤜᤧᤰᤁᤩᤠᤱ ᤑᤥ᤺ᤰᤘᤠᤔᤧᤸᤗᤧ ᤁᤢᤔᤡᤱ ᤖᤠᤜᤣᤗ ᤘᤕᤧ॥

᥇᥍ ᤗᤡᤀᤠᤖᤧ ᤁᤢᤔᤡᤰᤜᤠ᤹ ᤌ᤺ᤶᤎ᤺ᤶᤒᤠ ᤆᤥᤃᤧ. ᤁᤖ ᤖᤠᤜᤣᤸᤗᤧᤴ ᤏᤠᤖᤠ ᤏᤢ ᤌᤰᤗᤠ ᤗᤡᤱᤃᤧᤴᤏᤥ ᤏᤢᤔᤠ ᤆᤥᤃᤧ॥

᥇᥎ ᤕᤠᤁᤢᤒᤧᤸᤗᤧ ᤖᤠᤜᤣᤸᤗᤧᤴ ᤏᤠᤏᤢ᤹ᤖᤢ ᤜᤧᤰᤁᤣ᤺ᤸᤗᤧ ᤗᤠᤒᤠᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤛ᤻ᤛᤠ ᤑᤥ᤺ᤰᤘᤠᤔᤠ ᤖᤠᤜᤧᤗᤖᤧ ᤗᤠᤃᤡ ᤀᤠᤱᤃᤠ᤹ ᤋᤱᤒᤣ ᤏᤢᤛᤡ ᤌᤠᤖᤡᤰ ᤁᤧᤛᤧᤘᤠᤖᤥᤒᤠ ᤐᤥ᤺ᤱᤀᤠ॥”

᥇᥏ ᤗᤠᤒᤠᤏᤧᤸᤗᤧ ᤔᤧᤳᤋᤢ. “ᤂᤧᤴ ᤘᤣ᤹ ᤔᤏᤠᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤐᤡᤔᤠᤏᤢ᤺ᤸᤗᤧᤃ ᤂᤧᤏᤧ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤐᤡᤔᤠᤀᤣ ᤏᤢᤒᤠ ᤐᤥ᤺ᤱ॥ ᤏᤢ᤹. ᤀᤠᤱᤃᤠ᤹ᤏᤢᤀᤣ ᤘᤕᤧ᤹ᤀᤠᤱ ᤕᤠ᤺ᤶᤒᤰ ᤆᤥᤃᤧ᤹॥”

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤧᤸᤗᤧ ᤖᤠᤜᤣᤗᤖᤧ ᤁᤢᤗᤠᤃᤡ ᤋᤱᤒᤣ ᤏᤢᤛᤡ ᤌᤠᤖᤡᤰ ᤕᤠ᤺ᤶᤒᤰ ᤆᤥᤃᤢ॥ ᤂᤢᤏᤧ᤹ ᤂᤧᤴ ᤛᤠ᤹ᤖᤡᤰ ᤏᤠᤏᤢ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤏᤢᤛᤡ ᤋᤱᤒᤣᤴ ᤂᤢᤏᤧ᤹ ᤁᤢᤗᤠᤃᤡ ᤌᤡᤰᤕᤠᤴ ᤏᤡᤕᤠ᤺ᤴ ᤁᤢᤛᤡᤱᤗᤰ ᤐᤥ᤺ᤰᤂᤧ॥

᥈᥇ ᤂᤧᤒᤩᤠᤱ ᤕᤠᤁᤢᤒᤖᤧ ᤗᤠᤒᤠᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠ ᤐᤥᤱᤔᤠᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤧᤶᤔᤡᤴ ᤔᤠᤖᤧ॥ ᤀᤠᤸᤗ ᤖᤠᤜᤣᤸᤗᤧᤴ ᤀᤠᤔᤣ᤺ᤳ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤂᤧᤴᤏᤢ ᤀᤡᤶᤔᤠ ᤀᤠᤛᤡᤖᤠ᤹ ᤌᤠᤅᤧᤀᤠᤱ ᤘᤠ᤹॥”

᥈᥈ ᤜᤧᤰᤁᤣ᤺ᤸᤗᤧ ᤗᤠᤒᤠᤏᤖᤧ ᤂᤧᤴ ᤋᤧᤴᤏᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤢᤵᤛᤢᤛᤡᤀᤠᤱ ᤛᤠ ᤏᤢ ᤋ᤺ᤰ ᤌᤥ᤺ᤰᤋᤢᤀᤠᤱ ᤐᤡᤖᤢᤛᤡ॥

᥈᥉ ᤁᤖ ᤕᤢ᤺ᤴᤇᤡᤰ ᤗᤠᤒᤠᤏᤧᤸᤗᤧ ᤁᤢᤛ᤻ᤛᤠ ᤗᤡᤀᤠᤴ ᤕᤠᤁᤢᤒᤧᤴ ᤜᤢ᤹ᤖᤢ. ᤜᤧᤰᤁᤩᤠᤱ ᤕᤠᤁᤢᤒᤧᤴ ᤂᤧᤴᤏᤢ ᤀᤡᤵᤛᤧ॥

᥈᥊ ᤗᤠᤒᤠᤏᤧᤸᤗᤧ ᤁᤢᤛᤧᤘᤠᤖᤥᤔᤠ ᤈᤡᤸᤐᤠᤴ ᤁᤢᤛ᤻ᤛᤠ ᤗᤡᤀᤠᤖᤧ ᤁᤢᤛᤧᤘᤠᤖᤥᤔᤠ ᤐᤥ᤺ᤱᤛᤧ ᤐᤡᤖᤢ॥

᥈᥋ ᤕᤠᤁᤢᤒᤖᤧ ᤂᤠᤀᤥ᤺ᤳᤋᤧᤀᤠᤱ ᤋᤠᤏᤠᤶ ᤀᤥᤔᤧᤳᤋᤢᤸᤗᤧᤃ ᤗᤡᤀᤠ᤺ᤴᤏᤡᤖᤇ᥄ ᤂᤧᤒᤩᤠᤱ ᤗᤠᤒᤠᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ᤏᤢ ᤀᤰᤂᤣ ᤁᤧᤈᤥᤃᤢᤒᤠ᥅ ᤀᤠᤱᤃᤠ᤹ᤃ ᤖᤠᤜᤣᤗᤖᤧ ᤗᤠᤃᤡᤏᤧ ᤕᤠ᤺ᤶᤒᤰ ᤆᤥᤃᤢᤱᤒᤠ ᤔᤧ᤺ᤶᤒᤡ᥅ ᤌᤣᤀᤠᤱ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤀᤰᤋᤱᤒᤠ ᤀᤡᤱᤗᤧᤰ ᤁᤧᤈᤥᤃᤢᤒᤠ᥅”

᥈᥌ ᤗᤠᤒᤠᤏᤧᤸᤗᤧ ᤔᤧᤳᤋᤢ. “ᤀᤠᤏᤡᤃᤧ ᤗᤠᤈᤣ᤹ᤀᤥ ᤋᤢᤶᤔᤧᤸᤗᤧ ᤁᤢᤔᤣ᤺ᤰᤂᤡᤶ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤑᤥ᤹ᤔᤧᤸᤗᤧ ᤁᤢᤔᤣ᤺ᤰᤂᤡᤶ ᤆᤥ᤺ᤰᤔᤠ ᤌᤡᤶ ᤜᤥᤵ॥

᥈᥍ ᤔᤣ᤺ᤰᤂᤡᤶᤗᤧ ᤛᤛᤠᤱᤛᤪᤥᤳ ᤆᤥ᤺ᤰᤔᤠᤖᤧ ᤗᤠᤃᤡ ᤏᤢᤛᤡ ᤕᤧᤴ ᤌᤠᤖᤡᤰ ᤗᤡᤀᤠ᤺ᤴᤏᤢ ᤘᤕᤧ᤹. ᤜᤧᤰᤁᤩᤠᤱ ᤘᤣ᤹ ᤋᤱᤒᤣ ᤏᤢᤛᤡ ᤀᤠᤛᤧᤘᤠᤖᤥᤒᤠ ᤐᤥ᤺ᤰᤂᤧ᤹. ᤂᤧᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤀᤠᤛ᤻ᤛᤠ ᤑᤥ᤹ᤔᤧᤴᤏᤠᤱ ᤂᤧᤏᤧ᤹ ᤐᤡᤏᤧᤍᤣᤏᤧ॥”

᥈᥎ ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤜᤧᤰᤁᤣᤀᤣ ᤆᤥᤃᤢ. ᤂᤢᤏᤧ᤹ ᤗᤡᤀᤠ᤺ᤴᤏᤢ ᤘᤠ᤹ᤔᤠ ᤏᤢᤛᤡ ᤕᤧᤴ ᤁᤧᤳᤋᤢ॥ ᤜᤧᤰᤁᤩᤠᤱ ᤗᤠᤒᤠᤏᤧᤸᤗᤧ ᤁᤢᤛ᤻ᤛᤠ ᤖᤠᤜᤧᤸᤗᤧᤴᤏᤠᤱ ᤁᤢᤔᤣᤳ ᤐᤥ᤺ᤱᤛᤧ ᤐᤡᤖᤢ॥

᥈᥏ ᤗᤠᤒᤠᤏᤧᤸᤗᤧ ᤀᤠᤒᤠᤅᤣ ᤁᤢᤛᤧᤘᤠᤖᤥᤔᤠ ᤒᤡᤸᤜᤠᤏ ᤁᤢᤛ᤻ᤛᤠ ᤖᤠᤜᤣᤗᤖᤧ ᤁᤢᤛᤣᤘᤠᤖᤥᤔᤠ ᤐᤥ᤺ᤱᤛᤧ ᤐᤡᤖᤢ॥

᥉᥆ ᤕᤠᤁᤢᤒᤧᤴ ᤖᤠᤜᤣᤗᤧᤴᤏᤢᤀᤠᤱ ᤀᤡᤵᤛᤧ. ᤂᤢᤏᤧ᤹ ᤗᤡᤀᤠ᤺ᤴᤏᤢ᤺ᤸᤗᤧ ᤂᤧᤴ ᤆᤠ᤹ᤖᤡᤰ ᤏᤠᤏᤢ᤹ᤖᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤘᤣ᤹ ᤏᤢᤛᤡ ᤋᤱᤒᤣ ᤌᤠᤖᤡᤰ ᤕᤠᤁᤢᤒᤖᤧ ᤗᤠᤒᤠᤏᤧᤸᤗᤧ ᤁᤢᤕᤠ᤺ᤶᤒᤰ ᤆᤥᤃᤢ ᤐᤡᤖᤢ॥

ᤕᤠᤁᤢᤒᤧᤸᤗᤧ ᤁᤢᤛ᤻ᤛᤠ ᤁᤢᤀᤣᤜᤠ᤹

᥉᥇ ᤗᤡᤀᤠ᤺ᤴ ᤁᤢᤕᤧᤶᤒᤠ᤺ᤸᤗᤧ ᤏᤠᤔᤧᤏᤢ᤹ᤖᤢᤶᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤏᤡᤛᤢᤀᤠᤱ ᤂᤢᤏᤧ᤹ ᤂᤧᤴ ᤛᤠᤃᤧᤃᤵᤔᤠ ᤆᤥᤃᤢ॥ ᤁᤖ ᤖᤠᤜᤣᤸᤗᤧᤱᤃ ᤛᤠᤔᤧᤱᤃᤵᤔᤏᤠᤔᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥉᥈ ᤗᤡᤀᤠ᤺ᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤔᤡᤱ ᤖᤢᤒᤧᤴa ᤘᤠ᤺ᤳᤋᤢ. “ᤛᤧᤰᤂᤠᤛᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤍᤢᤰᤂᤣ᤺ᤴ ᤏᤡᤛᤢᤀᤠᤱ ᤘᤠ᤹ ᤌᤣᤀᤠᤱᤓᤧᤸᤗᤧ ᤀᤠᤸᤗᤃ ᤀᤠᤕᤧᤶᤒᤠ᤺ᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤁᤠᤖᤥ॥”

᥉᥉ ᤂᤧᤴ ᤕᤠᤶᤔᤥᤀᤠᤱ ᤔᤧᤴᤇᤢᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤘᤣ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤕᤧᤶᤒᤠ᤺ᤸᤗᤧ ᤏᤠᤔᤧᤏᤢ᤹ᤖᤠᤱᤅᤡᤴᤒᤠᤴ ᤕᤜᤘᤣ ᤍᤠᤱᤒᤠᤸᤗᤧ ᤏᤡᤛᤢᤒᤠᤸᤗᤧ ᤂᤢᤏᤧ᤹ ᤁᤴ ᤀᤅᤧ᤺ᤰᤘᤠ᤺ᤴᤏᤠᤱ ᤐᤡᤖᤠᤱᤗᤥ॥” ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤛᤡᤔᤡᤕᤥᤏb ᤔᤡᤱ ᤘᤠ᤺ᤳᤋᤢ॥

᥉᥊ ᤕᤠᤶᤔᤥᤀᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤀᤠᤱ ᤐᤠ᤺ᤳᤋᤢ. “ᤁᤴᤇᤢᤶᤔᤥᤃ ᤀᤠᤕᤣᤶᤒᤠ᤺ᤴ ᤀᤠᤱᤃᤠ᤹ᤏᤢ ᤂᤧ᤺ᤶᤛᤡᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤢᤏᤧ᤹ ᤁᤢᤗᤠᤃᤡ ᤛᤢᤶᤛᤡ ᤕᤧᤶᤒᤡᤳᤇᤠᤛᤠᤜᤠ᤹ ᤁᤳᤋᤢᤱ ᤐᤡᤖᤢᤱᤅᤠᤱ ᤘᤠ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤗᤧᤒᤡ ᤔᤡᤱ ᤔᤧᤘᤠ᤺ᤳᤋᤢ॥

᥉᥋ ᤂᤧᤒᤩᤠᤱ ᤂᤧᤴ ᤕᤠᤶᤔᤥᤀᤠᤱ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤇᤠᤛᤠ ᤁᤳᤋᤢ ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤁᤴᤇᤢᤶᤔᤥᤃ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤔᤡᤔᤡᤍᤡᤱ ᤐᤡᤖᤢᤱᤗᤥ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤕᤜᤢᤍᤠc ᤔᤡᤱ ᤘᤠ᤺ᤳᤋᤢ॥ ᤂᤧᤒᤩᤠᤱ ᤂᤧᤴ ᤛᤠᤃᤵᤔᤠ ᤏᤠ᤹ᤖᤧ॥

a 

᥈᥏:᥉᥈ ᤖᤢᤒᤧᤴ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤕᤧᤶᤒᤡᤳᤇᤠ. ᤛᤠᤴ ᤀᤥᤔᤧᤳᤋᤧ᤹” ᤏᤢ “ᤂᤢᤏᤧ᤹ ᤀᤠᤍᤢᤰᤂᤣ᤺ᤴ ᤏᤡᤛᤢᤀᤠᤱ ᤘᤠ᤹” ᤐᤥᤱ᤹॥

b 

᥈᥏:᥉᥉ ᤛᤡᤔᤡᤕᤥᤏ ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤂᤧᤶᤔᤠ” ᤜᤧᤰᤋᤱᤒᤠ ᤂᤧᤶᤍᤧᤳ॥

c 

᥈᥏:᥉᥋ ᤕᤜᤢᤍᤠ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤁᤢᤏᤠᤖᤠ ᤑᤥᤔᤠ” ᤜᤧᤰᤁᤣ ᤂᤧᤶᤍᤧᤳ॥

᥉᥆

ᤖᤠᤜᤣᤗᤖᤧ ᤕᤠᤁᤢᤒᤗᤠᤶ ᤁᤢᤛ᤻ᤛᤠ ᤔᤧᤒᤥ᤺ᤰᤂᤧᤶᤒᤠ ᤏᤡᤛᤢᤀᤠᤱ ᤀᤠᤒᤠᤅᤧ ᤁᤢᤴᤏᤧ᤹ ᤏᤠᤜᤧᤵᤔᤠ ᤜᤣ᤺ᤰᤋᤢ॥ ᤂᤧᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ᤀᤠᤱ ᤀᤅᤧ᤺ᤰᤘᤠ ᤛᤠ ᤐᤡᤖᤠᤱᤅᤧ᤹ ᤔᤧ᤺ᤴᤏᤧᤑᤠᤃᤪ ᤛᤡᤀᤠᤖᤥ॥”

᥈ ᤕᤠᤁᤢᤒᤧᤴ ᤁᤢᤛᤡᤰ ᤐᤥᤃᤧᤀᤠᤱ ᤔᤧᤳᤋᤢ. “ᤌᤣ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤀᤠᤒᤡ᥅” ᤂᤢᤏᤧ᤹ ᤛᤣ᤺ᤴᤍᤥᤛᤢ. “ᤂᤢᤏᤧ᤹ᤀᤣ ᤂᤧᤏᤧ᤹ ᤛᤠᤔᤧᤱᤃᤵᤔᤏᤠᤔᤠ ᤁᤧᤈᤥᤃᤧᤀᤠᤱ ᤘᤠ᤹॥”

᥉ ᤂᤧᤒᤩᤠᤱ ᤖᤠᤜᤧᤗᤖᤧ ᤔᤧᤳᤋᤢ. “ᤀᤠᤛᤧᤘᤠᤖᤥᤔᤠ ᤒᤡᤸᤜᤠ᤺ᤴ ᤀᤥᤄᤠ ᤁ᤹ᤕᤥ ᤘᤠ᤹. ᤂᤧᤴᤏᤢ ᤀᤡᤵᤛᤧ᤹॥ ᤜᤧᤰᤁᤩᤠᤱ ᤂᤧᤸᤗᤧ ᤀᤠᤗᤠᤃᤡ ᤀᤅᤧ᤺ᤰᤘᤠ ᤁᤳᤋᤢ ᤐᤡᤀᤠᤖ. ᤜᤧᤰᤁᤩᤠᤱ ᤀᤠᤱᤃᤠ᤹ᤀᤠᤱ ᤀᤠᤜᤡᤶᤛᤕᤱ ᤔᤧᤒᤥ᤺ᤱᤗ॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤖᤠᤜᤧᤗᤖᤧ ᤀᤠᤒᤠᤅᤣ ᤁᤢᤛᤧᤘᤠᤖᤥᤔᤠ ᤒᤡᤸᤜᤠ᤺ᤴ ᤕᤠᤁᤢᤒᤖᤧ ᤁᤢᤔᤣᤳ ᤜᤧᤰᤁᤣ ᤐᤡᤖᤢ. ᤜᤧᤰᤁᤩᤠᤱ ᤕᤠᤁᤢᤒᤧᤴ ᤂᤧᤴᤏᤢ ᤀᤡᤵᤛᤧ॥

᥋ ᤜᤧᤰᤁᤩᤠᤱ ᤒᤡᤸᤜᤠ᤺ᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤠᤁᤢᤒᤗᤠᤶ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥌ ᤂᤧᤒᤩᤠᤱ ᤖᤠᤜᤣᤗᤖᤧ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤗᤧᤵᤔᤠᤱ ᤂᤠᤛᤧᤴ ᤗᤥ᤺ᤴᤍᤠᤱ ᤐᤡᤖᤠᤱ. ᤜᤧᤰᤁᤩᤠᤱ ᤀᤠᤒᤣᤗᤡᤴ ᤂᤧᤵᤛᤢᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤐᤡᤖᤠᤱ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤍᤠᤏa ᤔᤡᤱ ᤘᤠ᤺ᤳᤋᤢ॥

᥍ ᤖᤠᤜᤣᤗᤖᤧ ᤁᤢᤛᤧᤘᤠᤖᤥᤔᤠ ᤒᤡᤸᤜᤠ᤺ᤴ ᤕᤠᤶᤔᤥ ᤔᤧᤴᤇᤢᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤧᤸᤗᤧ ᤕᤠᤁᤢᤒᤗᤠᤶ ᤘᤣ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥎ ᤂᤧᤒᤩᤠᤱ ᤖᤠᤜᤣᤗᤖᤧ ᤐᤠ᤺ᤳᤋᤢ. “ᤀᤠᤴᤏᤧ᤹ᤏᤢ ᤛᤠ᤹ᤖᤡᤰᤁᤣ ᤌᤰᤋᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤠ᤺ᤴᤍᤢᤱ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤀᤅᤧ᤺ᤰᤘᤠᤴ ᤏᤵᤋᤠᤗᤡb ᤔᤡᤱ ᤘᤠ᤺ᤳᤋᤢ॥

᥏ ᤜᤠᤒᤠ ᤂᤧᤴ ᤕᤧᤶᤔᤥ ᤗᤡᤀᤠ᤺ᤸᤗᤧ ᤀᤠᤱᤃᤠ᤹ ᤛᤠᤃᤵᤔᤠ ᤏᤠ᤹ᤖᤠᤱ ᤁᤧᤗ᤹ᤒᤠ ᤏᤡᤛᤢᤀᤠᤱ ᤁᤢᤛᤧᤘᤠᤖᤥᤔᤠ ᤈᤡᤸᤐᤠᤴ ᤋᤣ᤹ᤖᤢᤀᤠᤱ ᤕᤠᤁᤢᤒᤧᤴ ᤁᤢᤔᤣᤳ ᤆᤥ᤺ᤰᤛᤧ ᤐᤡᤖᤢ॥

᥇᥆ ᤂᤧᤒᤩᤠᤱ ᤈᤡᤸᤐᤠ᤺ᤸᤗᤧ ᤕᤠᤁᤢᤒᤗᤠᤶ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥇᥇ ᤗᤡᤀᤠ᤺ᤸᤗᤧ “ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤍ᤹ᤕᤠ᤺ᤴ ᤁᤧᤏᤢ᤹ᤔᤠᤀᤠᤖᤥ” ᤐᤠ᤺ᤳᤋᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤅᤧ᤺ᤰᤘᤠᤴ ᤃᤠᤍc ᤔᤡᤱ ᤘᤠ᤺ᤳᤋᤢ॥

᥇᥈ ᤗᤡᤀᤠ᤺ᤸᤗᤧ ᤁᤢᤛᤧᤘᤠᤖᤥᤔᤠ ᤈᤡᤸᤐᤠᤖᤧ ᤕᤠᤁᤢᤒᤗᤠᤶ ᤕᤠᤶᤔᤥ ᤘᤣ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥇᥉ ᤜᤧᤰᤁᤩᤠᤱ ᤗᤡᤀᤠ᤺ᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤁᤢᤏᤡᤱᤘᤠ᤹ ᤕᤧᤕᤧ ᤁᤧᤗ᤹ᤔᤠᤀᤠᤖᤥ॥ ᤀᤠᤸᤗ ᤔᤧᤴᤇᤢᤔᤠᤜᤠ᤹ᤖᤧ ᤀᤠᤱᤃᤠ᤹ ᤁᤧᤛ᤺ᤵᤔᤠ ᤔᤧᤔᤧᤳᤋᤠ॥” ᤂᤧᤸᤗᤧ ᤆᤥᤃᤢᤸᤗᤧ ᤀᤅᤧ᤺ᤰᤘᤠᤴ ᤀᤠᤛᤣᤖd ᤔᤡᤱ ᤘᤠ᤺ᤳᤋᤢ॥

᥇᥊ ᤔᤠᤛᤡ ᤜᤧᤰᤔᤠ ᤕᤧᤶᤔᤥ ᤖᤢᤒᤧᤏᤧᤴ ᤐᤩᤠᤱᤛᤡᤀᤥ ᤐᤣᤃᤧ. ᤜᤧᤰᤁᤩᤠᤱ ᤀᤠᤔᤔᤒᤠ ᤛᤡᤱᤛᤣ᤹ᤜᤠ᤹ ᤂᤥᤛᤢ ᤋᤠᤖᤢᤀᤠᤱ ᤂᤧᤴ ᤁᤢᤶᤔᤠ ᤗᤡᤀᤠ᤺ᤴ ᤐᤡᤖᤢ॥ ᤖᤠᤜᤣᤗᤖᤧ ᤗᤡᤀᤠ᤺ᤴ ᤔᤧᤳᤋᤢ. “ᤁᤧᤛᤠ᤺ᤸᤗᤧ ᤋᤠᤖᤢᤒᤠ ᤛᤡᤱᤛᤣᤜᤠ᤹ ᤀᤠᤱᤃᤠ᤹ᤈᤡ ᤀᤠᤈᤧ᤺ᤳᤇᤡᤰ ᤐᤡᤖᤠᤱᤅᤧ᤹ᤏᤠ॥”

᥇᥋ ᤁᤖ ᤗᤡᤀᤠ᤺ᤸᤗᤧ ᤂᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤕᤧ᤺ᤶᤒᤠ᤺ᤴ ᤁᤧᤏᤠᤵᤋᤠᤱᤅᤠᤱᤛᤠᤱ ᤁᤧᤏᤡᤱᤘᤠ᤹ ᤔᤧᤍᤩᤧᤏᤧᤶᤒᤡ᥅ ᤀᤠᤸᤗ ᤂᤧᤏᤧ᤹ ᤀᤠᤛᤠ᤺ᤸᤗᤧ ᤋᤠᤖᤢᤒᤠ ᤔᤧᤴᤍᤪᤧᤰe ᤔᤧᤵᤔᤏᤠᤒᤠ ᤕᤠ᤺ᤴᤏᤡᤴ ᤋᤣ᤹ᤔᤠ ᤁᤧᤃᤥ᤺ᤳᤋᤢᤒᤡ᥅”

ᤖᤠᤜᤣᤗᤖᤧ ᤔᤧᤳᤋᤢ. “ᤁᤧᤛᤠ᤺ᤸᤗᤧ ᤋᤠᤖᤢᤒᤠ ᤔᤧᤴᤍᤪᤧᤰ ᤕᤠ᤺ᤴᤏᤡᤴ ᤁᤧᤒᤡᤀᤠᤏᤣᤑᤃᤪ ᤀᤠᤀᤡᤴ ᤛᤧᤴᤍᤡᤰ ᤕᤠᤁᤢᤒᤧᤴᤏᤢ ᤀᤡᤶᤔᤠ ᤁᤧᤛᤢᤰ॥”

᥇᥌ ᤕᤢ᤺ᤴᤇᤡᤰ ᤕᤠᤁᤢᤒᤧᤴ ᤐᤩᤠᤱᤛᤡᤀᤥᤗᤠᤶ ᤁᤧᤖᤧᤍᤩᤧ ᤜᤧᤰᤁᤩᤠᤱ ᤗᤡᤀᤠ᤺ᤴ ᤂᤢᤏᤧ᤹ ᤁᤢᤍᤢᤶᤛᤧ ᤐᤣᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤀᤠᤀᤡᤴ ᤛᤧᤴᤍᤡᤰ ᤀᤠᤱᤃᤠ᤹ᤏᤢ ᤁᤧᤀᤡᤶᤗ ᤐᤥ᤺ᤱ. ᤌᤣᤀᤠᤱᤓᤧᤸᤗᤧ ᤀᤠᤛᤠ᤺ᤸᤗᤧ ᤋᤠᤖᤢᤒᤠ ᤔᤧᤴᤍᤪᤧᤰ ᤕᤠ᤺ᤴᤏᤡᤸᤗᤧ ᤂᤧᤏᤧ᤹ ᤌᤧ᤹ᤏᤧᤀᤠᤱ ᤘᤠ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤧᤴ ᤂᤧᤴ ᤛᤧᤴᤍᤡᤰ ᤗᤡᤀᤠ᤺ᤴᤏᤢ ᤀᤡᤵᤛᤧ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤡᤀᤠ᤺ᤸᤗᤧ ᤁᤢᤒᤣᤗᤡᤴ ᤂᤧᤵᤛᤢ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤠᤁᤢᤒᤗᤠᤶ ᤂᤧᤸᤗᤧ ᤅᤠᤛᤡᤃᤣ᤺ᤰᤐᤠ ᤕᤧᤶᤒᤡᤳᤇᤠᤛᤠ ᤁᤳᤋᤢ॥

᥇᥎ ᤂᤧᤒᤩᤠᤱ ᤗᤡᤀᤠ᤺ᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤛᤧᤘᤠᤖᤥᤔᤠᤴ ᤀᤠᤜᤡᤶᤛᤠᤒᤧᤴ ᤐᤡᤖᤢᤱᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤢᤶᤄᤥ ᤐᤡᤖᤠᤱᤗᤥ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤀᤡᤛ᤻ᤛᤠᤁᤠᤖf ᤔᤡᤱ ᤘᤠ᤺ᤳᤋᤢ॥

᥇᥏ ᤗᤡᤀᤠ᤺ᤴ ᤕᤠᤶᤔᤥᤀᤠᤱ ᤔᤧᤴᤇᤢᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤕᤠᤁᤢᤒᤗᤠᤶ ᤋᤢᤰᤛᤡᤃᤣ᤺ᤰᤐᤠ ᤕᤧᤶᤒᤡᤳᤇᤠᤛᤠ ᤁᤳᤋᤢ॥

᥈᥆ ᤂᤧᤸᤗᤧ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤏᤢᤒᤠ ᤔᤡᤰᤋᤥᤰ ᤐᤡᤖᤠᤱᤗᤥ॥ ᤀᤠᤸᤗ ᤀᤠᤕᤧᤶᤒᤠ᤺ᤸᤗᤧ ᤀᤠᤱᤃᤠ᤹ ᤀᤡᤱᤎᤠ᤺ᤱ ᤐᤡᤀᤠᤒᤠ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤋᤢᤰᤛᤡ ᤕᤧᤶᤒᤡᤳᤇᤠᤛᤠᤜᤠ᤹ ᤂᤢᤏᤧ᤹ ᤁᤳᤋᤢᤱ ᤐᤡᤖᤢᤱᤅᤠᤱ ᤘᤠ᤹” ᤂᤧᤸᤗᤧ ᤆᤥᤃᤢᤸᤗᤧ ᤀᤅᤧ᤺ᤰᤘᤠᤴ ᤈᤒᤢᤗᤢᤴg ᤔᤡᤱ ᤘᤠ᤺ᤳᤋᤢ॥

᥈᥇ ᤂᤧᤴ ᤀᤣᤃᤠᤱ ᤂᤧᤸᤗᤧ ᤗᤳᤇᤠ ᤔᤧᤴᤇᤢᤔᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤍᤡᤏᤠ ᤔᤡᤱ ᤘᤠ᤺ᤳᤋᤢ॥

᥈᥈ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤖᤠᤜᤣᤸᤗᤧᤴ ᤏᤡᤱᤘᤠ᤹ ᤀᤡ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤣᤗᤡᤴ ᤂᤧᤵᤛᤢᤀᤠᤱ ᤛᤠᤃᤵᤔᤠ ᤁᤧᤛᤢᤰᤔᤠ ᤆᤥᤃᤢ॥

᥈᥉ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤜᤡᤏᤠ᤺ᤶ ᤔᤧᤈᤥᤃᤠᤱᤒᤠᤴ ᤂᤧᤳᤋᤢᤍᤣᤛᤢ ᤐᤡᤖᤠᤱᤗᤥ॥”

᥈᥊ ᤜᤧᤰᤁᤩᤠᤱ “ᤕᤜᤘᤣ ᤍᤠᤱᤒᤠᤸᤗᤧ ᤕᤠᤶᤔᤥ ᤘᤣ᤹ ᤛᤠᤀᤠᤱ ᤐᤡᤀᤠᤖ” ᤑᤠ᤹ᤀᤠᤱ ᤂᤧᤴ ᤀᤅᤧ᤺ᤰᤘᤠᤴ ᤂᤢᤏᤧ᤹ ᤕᤢᤛᤢᤑ ᤔᤡᤱ ᤘᤠ᤺ᤳᤋᤢ॥

ᤕᤠᤁᤢᤒᤖᤧ ᤗᤠᤒᤠᤏᤧᤴ ᤁᤢᤔᤧᤴ ᤏᤠ᤺ᤰᤋᤢ᤹

᥈᥋ ᤖᤠᤜᤣᤗᤖᤧ ᤕᤢᤛᤢᤑᤧᤴ ᤛᤠᤘᤠ᤺ᤴᤍᤢᤒᤠ ᤁᤢᤓᤠ ᤕᤧᤶ ᤀᤣᤃᤠᤱ ᤕᤠᤁᤢᤒᤖᤧ ᤗᤠᤒᤠᤴᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹ ᤂᤧᤒᤩᤠᤱ ᤀᤠᤱᤃᤠ᤹ ᤐᤣ᤺ᤰᤁᤠ॥

᥈᥌ ᤀᤠᤱᤃᤠ᤹ ᤀᤠᤔᤣ᤺ᤳᤜᤠ᤹ ᤏᤢ ᤀᤠᤛ᤻ᤛᤠᤜᤠ᤹ ᤋᤧ᤹ᤔᤠᤛᤡᤀᤠᤱ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹. ᤂᤧᤱᤜᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤁᤧᤕᤠ᤺ᤶᤒᤰ ᤁᤧᤛᤧᤘᤠ ᤆᤥᤃᤢᤱᤅᤠᤱ ᤘᤠ᤹॥ ᤀᤠᤱᤃᤠ᤹ ᤁᤧᤛᤧᤘᤠ ᤆᤥᤃᤢᤱᤒᤠᤴ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹ᤖᤥ॥”

᥈᥍ ᤗᤠᤒᤠᤏᤧᤸᤗᤧ ᤏᤥᤃᤵ ᤐᤡᤖᤢ. “ᤀᤠᤱᤃᤠ᤹ ᤁᤧᤛᤡᤖᤠ᤹ ᤌᤠᤱᤅᤠᤏᤣ ᤑᤠᤃᤪ ᤐᤰᤔᤧᤎᤩᤠᤱᤅᤧᤴᤏᤧ᤹॥ ᤂᤧᤏᤧ᤹ ᤁᤵᤔᤥ ᤁᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤐᤡᤖᤠᤱᤅᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤠᤀᤡᤰᤗᤠᤶ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ॥

᥈᥎ ᤀᤠᤓᤩᤠᤖᤡᤰ ᤏᤠᤶᤕᤠᤰ ᤁᤧᤏᤠ᤺ᤰᤋᤢ᤹᥅ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹. ᤂᤧᤶᤓᤩᤠᤖᤡᤰ ᤀᤠᤱᤃᤠ᤹ ᤐᤡᤏᤧ॥”

᥈᥏ ᤕᤠᤁᤢᤒᤖᤧ ᤗᤠᤒᤠᤏᤧᤴ ᤏᤥᤃᤵ ᤐᤡᤖᤢ. “ᤀᤠᤰᤂᤣᤗ᤹ᤖᤡᤰ ᤁᤧᤕᤠ᤺ᤶᤒᤰ ᤆᤥᤃᤢᤱ. ᤜᤧᤰᤁᤩᤠᤱ ᤁᤧᤎᤰᤛᤠᤜᤠ᤹ ᤀᤠᤃᤶᤒᤪᤠᤱᤅᤥ ᤀᤠᤰᤂᤣᤗ᤹ᤖᤡᤰ ᤔᤧᤒᤥ᤺ᤴᤍᤧ ᤂᤧᤱᤃ ᤂᤧᤏᤧ᤹ᤀᤣ ᤁᤧᤏᤡᤛᤢᤀᤠᤱ ᤘᤠ᤹ᤖᤥ॥

᥉᥆ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤋᤠᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤔᤡᤛᤠᤰᤗᤰ ᤁᤧᤃᤳᤋᤢᤛᤡ ᤜᤧᤰᤁᤩᤠᤱ ᤀᤠᤸᤗᤥ ᤀᤠᤳᤋᤠᤋᤠᤴᤏᤧ ᤕᤖᤡᤰ ᤔᤧᤒᤥ᤺ᤴᤍᤧᤀᤠᤱ ᤔᤧᤘᤠ᤹॥ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤧᤖᤧᤰ ᤐᤠ᤺ᤴᤏᤥ ᤕᤜᤘᤣ ᤍᤠᤱᤒᤠᤸᤗᤧ ᤔᤢ᤹ᤀᤡᤛᤠᤶ ᤁᤧᤒᤡᤖᤧᤀᤠᤱ ᤁᤧᤘᤠ᤹॥ ᤁᤖ ᤀᤠᤱᤃᤠ᤹ ᤀᤠᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤀᤠᤓᤧᤸᤗᤧ ᤕᤠ᤺ᤶᤒᤰ ᤆᤥᤃᤢᤱᤒᤠᤒᤣ᥅”

᥉᥇ ᤗᤠᤒᤠᤏᤧᤸᤗᤧ ᤕᤠᤶᤔᤥ ᤛᤧ᤺ᤴᤍᤥᤛᤢ. “ᤏᤠᤶᤕᤠᤰ ᤀᤠᤰᤂᤧᤴ ᤆᤠᤜᤠ ᤁᤧᤈᤥ᤺ᤰ᥅”

ᤕᤠᤁᤢᤒᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤌᤣᤀᤠᤱ ᤔᤧᤒᤡᤖᤠᤱᤅᤧᤴᤏᤧ᤹॥ ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤇᤠ ᤐᤠ᤺ᤴᤎᤡᤰ ᤁᤧᤈᤥᤃᤢᤏᤧᤑᤠ᤹ᤃᤪ ᤁᤧᤎᤰᤛᤠᤜᤠ᤹ ᤜᤠᤒᤠ ᤆᤠᤖᤠᤶᤛᤢᤱᤛᤡᤱ ᤀᤥᤔᤧᤳᤋᤢᤱᤛᤡᤱ ᤐᤡᤏᤧ॥

᥉᥈ ᤀᤠᤀᤡᤴ ᤁᤧᤖᤧᤰ ᤁᤧᤎᤰᤛᤠ ᤗᤢᤵᤜᤠ᤹ᤀᤥᤗᤠᤶ ᤔᤠᤰᤋᤠᤱᤒᤠ ᤌᤢ᤺ᤶᤒᤠᤜᤠ᤹. ᤋᤧᤰᤁᤪᤠᤒᤠ ᤏᤢ ᤑᤍᤠᤱᤒᤠ ᤔᤠᤰᤋᤠᤱᤒᤠ ᤁᤢᤶᤒᤪᤡᤰ ᤁᤧᤕᤢᤱᤒᤠ ᤔᤧ᤺ᤴᤍᤠ ᤏᤢ ᤔᤧᤸᤗᤢᤰᤜᤠ᤹ ᤛᤧᤶᤔᤠ ᤗ᤺ᤵᤔᤠᤛᤡ ᤑᤠ᤺ᤰᤋᤠᤱᤅᤧ᤹॥ ᤜᤧᤰᤁᤩᤠᤱ ᤀᤠᤏᤠᤶᤕᤠᤰ ᤜᤠᤒᤠ ᤂᤧᤱᤜᤠ᤹ ᤔᤧᤒᤥ᤺ᤱᤗ॥

᥉᥉ ᤀᤠᤱᤃᤠ᤹ ᤀᤠᤏᤠᤶᤕᤠᤰ ᤁᤧᤒᤡᤀᤠᤸᤗᤧ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤆᤥ᤺ᤰᤁᤠᤒᤡ ᤔᤧ᤺ᤶᤒᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤀᤥᤔᤧᤵᤔᤠ ᤀᤢᤛᤢᤖᤢ ᤐᤥ᤺ᤱ॥ ᤀᤠᤎᤰᤛᤠᤜᤠ᤹ᤀᤥ ᤋᤧᤰᤁᤪᤠᤒᤠ ᤑᤈᤡᤂᤧ᤺ᤱ ᤔᤠᤰᤆᤡᤂᤧ᤺ᤱ ᤔᤧ᤺ᤴᤏᤣᤒᤠ ᤁᤢᤓᤖᤠ ᤏᤢ ᤁᤢᤔᤠᤰᤗᤠ ᤔᤧ᤺ᤴᤍᤠ ᤏᤢ ᤔᤧᤸᤗᤢᤰᤜᤠ᤹ ᤁᤧᤄᤥᤛᤢᤛᤡᤏᤣ ᤑᤠᤃᤪ ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤏᤧ᤹ᤀᤥᤗᤠᤶ ᤂᤢ᤺ᤳᤋᤢᤱᤛᤡᤱᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢ᤹॥”

᥉᥊ ᤗᤠᤒᤠᤏᤧᤸᤗᤧ ᤔᤧᤳᤋᤢ. “ᤀᤥ᤺ᤰ. ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤐᤥ᤺ᤱᤗᤖᤥ॥”

᥉᥋ ᤒᤠᤂᤧᤴ ᤕᤧᤴᤏᤥ ᤗᤠᤒᤠᤏᤧᤸᤗᤧ ᤑᤍᤠᤱᤒᤠ ᤔᤡᤰᤛᤣ᤺ᤴ ᤁᤧᤒᤵᤐᤠ ᤁᤧᤖᤧᤰ ᤑᤈᤡᤄᤣ᤺ᤱ ᤔᤠᤰᤆᤡᤄᤧ᤺ᤱ ᤁᤧᤗ᤹ᤒᤠ ᤔᤧ᤺ᤴᤍᤔᤠ ᤏᤢ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤜᤧᤰᤁᤩᤠᤱ ᤁᤢᤔᤠᤰᤗᤠ ᤌᤢ᤺ᤶᤒᤠᤜᤠ᤹ ᤁᤧᤖᤧᤰ ᤛᤧᤴᤍᤢᤛᤡᤀᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤀᤥᤔᤧᤳᤇᤧ ᤐᤡᤖᤢᤛᤡ॥

᥉᥌ ᤜᤧᤰᤁᤩᤠᤱ ᤕᤠᤁᤢᤒᤧᤴ ᤏᤢ ᤂᤢᤴᤇᤡ᤹ᤗᤢᤶᤔᤥ ᤗᤠᤒᤠᤏᤧᤸᤗᤧ ᤛᤢᤶᤕᤧᤴ ᤌᤠᤖᤡᤰᤐᤠ ᤗᤠᤶ ᤗᤠ᤺ᤳᤗᤠ᤺ᤳ ᤆᤥᤃᤢᤀᤠᤱ ᤂᤧᤱᤜᤠ᤹ ᤔᤧᤕᤢᤅᤧ॥ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤗᤠᤒᤠᤏᤧᤸᤗᤧ ᤁᤧᤘᤠ᤹ᤒᤠ ᤁᤢᤔᤧ᤺ᤴᤍᤠ ᤁᤢᤔᤧᤸᤗᤢᤰ ᤗᤢᤵᤜᤠ᤹ ᤁᤶᤔᤠ ᤀᤥᤔᤧᤵᤔᤠ ᤜᤣ᤺ᤰᤋᤢᤛᤡ॥

᥉᥍ ᤂᤧᤒᤩᤠᤱ ᤕᤠᤁᤢᤒᤖᤧ ᤐᤡᤐᤥᤖ ᤀᤡᤘᤠ᤺ᤳ. ᤂᤧᤱᤈᤠ ᤜᤧᤰᤁᤩᤠᤱ ᤋᤧᤶᤒᤣ᤹ᤀᤥ ᤁᤧᤕᤢᤱᤒᤠ ᤁᤢᤗᤣ᤺ᤳᤗᤠ᤹ ᤛᤡᤱᤒᤥᤖᤠ᤺ᤰᤜᤠ᤹ ᤋᤰᤁᤠᤳ ᤕᤠᤱᤛᤡᤱᤅᤠᤱ ᤂᤧᤱᤜᤠ᤹ᤀᤥ ᤁᤢᤓᤖᤠ ᤁᤢᤛᤠᤵ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤜᤥᤖᤡᤰᤐᤠᤴ ᤌᤡ᤺ᤰᤋᤢ॥

᥉᥎ ᤜᤧᤰᤁᤩᤠᤱ ᤂᤢᤏᤧ᤹ ᤌᤡ᤺ᤰᤋᤢᤒᤠ ᤛᤡᤱᤒᤥᤖᤠ᤺ᤰᤜᤠ᤹ ᤔᤧ᤺ᤴᤍᤠ ᤏᤢ ᤔᤧᤸᤗᤢᤰᤜᤠ᤹ᤖᤧ ᤂᤢᤴᤇᤡ᤹ ᤆᤫᤠ᤺ᤳ ᤌᤢᤱᤔᤠᤍᤧᤴ ᤘᤄᤥ᤺ᤱᤀᤥ ᤕᤧᤵᤛᤢ॥ ᤂᤧᤴ ᤔᤧ᤺ᤴᤍᤠ ᤔᤧᤸᤗᤢᤰᤜᤠ᤹ ᤆᤫᤠ᤺ᤳ ᤌᤢᤱᤛᤧ ᤔᤧᤍᤩᤧ᤺ᤸᤗᤧ ᤂᤧᤱᤜᤠ᤹ ᤜᤠᤒᤠ ᤂᤧᤵᤔᤥ ᤔᤧᤗᤡᤱᤛᤡᤱ ᤔᤧᤗᤠᤶᤛᤡᤱ॥

᥉᥏ ᤂᤧᤴ ᤔᤧ᤺ᤴᤍᤠ ᤔᤧᤸᤗᤢᤰ ᤗᤢᤵᤜᤠ᤹ ᤂᤧᤴ ᤋᤰᤁᤠ᤺ᤳᤜᤠ᤹ ᤋᤃᤡ ᤔᤧᤗᤠᤶᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤒᤠᤜᤧᤰᤋᤱᤒᤠ ᤋᤧᤰᤁᤪᤠᤒᤠ. ᤑᤈᤡᤂᤧ᤺ᤱ ᤔᤠᤰᤆᤡᤂᤧ᤺ᤱ ᤁᤧᤗ᤹ᤒᤠ ᤔᤧ᤺ᤴᤍᤈᤩᤠ᤺ᤰ ᤔᤧᤸᤗᤢᤰᤛᤠ᤺ᤳᤜᤠ᤹ ᤔᤧᤎᤠᤵᤋᤢᤛᤡ॥

᥊᥆ ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤜᤧᤰᤋᤱᤒᤠ ᤔᤧ᤺ᤴᤍᤠ ᤔᤧᤸᤗᤢᤰ ᤛᤠ᤺ᤳᤜᤠ᤹ ᤛᤧᤴᤍᤢᤛᤡ ᤜᤧᤰᤁᤩᤠᤱ ᤘᤣ᤹ᤜᤠ᤹ ᤗᤠᤒᤠᤏᤧᤸᤗᤧ ᤑᤈᤡᤄᤣ᤺ᤱ ᤔᤠᤰᤆᤡᤂᤧ᤺ᤱ ᤁᤧᤗ᤹ᤒᤠ ᤁᤢᤔᤧ᤺ᤴᤍᤠ ᤁᤢᤔᤧᤸᤗᤢᤰᤜᤠ᤹ ᤗᤧᤵᤔᤠᤱ ᤜᤡᤛᤢᤛᤡ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤁᤢᤎᤰᤛᤠ ᤗᤢᤵᤜᤠ᤹ ᤗᤠᤒᤠᤏᤧᤸᤗᤧ ᤁᤢᤔᤧ᤺ᤴᤍᤠ ᤁᤢᤔᤧᤸᤗᤢᤰᤜᤠ᤹ᤏᤢ ᤔᤧᤶᤓᤢᤳᤇᤡᤱᤅᤣ ᤀᤠᤒᤠᤅᤣ ᤁᤢᤗᤠᤃᤡ ᤀᤣ᤺ᤰ ᤁᤳᤋᤢᤛᤡ॥

᥊᥇ ᤂᤧᤴ ᤋᤰᤁᤠ᤺ᤳᤜᤠ᤹ ᤋᤃᤡᤀᤣ ᤔᤧᤗᤠᤶᤛᤡᤱᤗ ᤑᤠ᤹ᤀᤠᤱ ᤁᤧᤔᤧ᤹ᤒᤠ ᤔᤧ᤺ᤴᤍᤠ ᤔᤧᤸᤗᤢᤰ ᤗᤢᤵᤜᤠ᤹ ᤔᤧᤗᤠᤶᤛᤡᤱᤅᤧᤸᤗᤧ ᤕᤠᤁᤢᤒᤖᤧ ᤘᤄᤥ᤺ᤱᤅᤥ ᤂᤧᤴ ᤔᤧ᤺ᤴᤍᤠ ᤔᤧᤸᤗᤢᤰ ᤗᤢᤵᤜᤠ᤹ ᤋᤃᤡ ᤂᤧᤴ ᤋᤰᤁᤠ᤺ᤳᤜᤠ᤹ ᤂᤢᤴᤇᤡ ᤔᤡᤰᤁᤡᤸᤗᤧ ᤏᤡᤛᤢᤖ ᤕᤧᤵᤛᤢ॥

᥊᥈ ᤁᤖ ᤕᤧ᤺ᤱᤄᤡ᤺ᤰᤂᤡ᤺ᤰᤐᤠ ᤔᤧ᤺ᤴᤍᤠ ᤔᤧᤸᤗᤢᤰᤜᤠ᤹ᤖᤧ ᤗᤠᤃᤡᤃ ᤂᤧᤴ ᤋᤰᤁᤠ᤺ᤳᤜᤠ᤹ ᤔᤧᤕᤧᤵᤛᤢᤴ ᤔᤧᤒᤡᤖᤢᤴᤇᤡᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤧ᤺ᤱᤄᤡ᤺ᤰᤄᤡ᤺ᤰᤐᤠᤜᤠ᤹ ᤗᤠᤒᤠᤏᤧᤸᤗᤧᤴ ᤔᤧᤒᤥ᤺ᤰᤛᤧ ᤜᤧᤰᤁᤩᤠᤱ ᤁᤧᤔᤧ᤹ᤒᤠᤜᤠ᤹ ᤕᤠᤁᤢᤒᤖᤧᤴ ᤔᤧᤒᤥ᤺ᤰᤛᤧ॥

᥊᥉ ᤀᤰᤂᤣᤗ᤹ᤖᤡᤰ ᤕᤠᤁᤢᤒᤧᤴ ᤀᤠᤳᤋᤠᤋᤠᤴᤏᤣ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤕᤖᤡᤰ ᤔᤧ᤺ᤴᤍᤠᤰ. ᤔᤧᤸᤗᤢᤰ ᤗᤢᤵᤜᤠ᤹. ᤛᤧᤘᤠᤖᤥᤒᤠ. ᤛᤧᤘᤠᤖᤥᤔᤠᤜᤠ᤹ ᤜᤧᤰᤁᤩᤠᤱ ᤀᤢᤔᤣᤜᤠ᤹ ᤏᤢ ᤀᤍᤱᤜᤠ᤹ ᤁᤳᤋᤢᤛᤡᤖᤥ॥

a 

᥉᥆:᥌ ᤍᤠᤏ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ” ᤜᤧᤰᤁᤣ ᤂᤧᤶᤍᤧᤳ॥

b 

᥉᥆:᥎ ᤏᤵᤋᤠᤗᤡ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤌᤰᤔᤠ” ᤜᤧᤰᤁᤣ ᤂᤧᤶᤍᤧᤳ॥

c 

᥉᥆:᥇᥇ ᤃᤠᤍ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤋ᤹ᤕᤠᤴ ᤏᤢ᤹ᤔᤠ” ᤐᤥᤱ᤹॥

d 

᥉᥆:᥇᥉ ᤀᤠᤛᤣᤖ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤛ᤺ᤵᤔᤠ” ᤐᤥᤱ᤹॥

e 

᥉᥆:᥇᥋ ᤂᤧᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤁᤴ ᤔᤧᤴᤍᤪᤧᤰ ᤔᤧᤵᤔᤏᤠᤒᤠ ᤕᤠ᤺ᤴᤏᤡᤸᤗᤧ ᤁᤢᤒᤰᤁᤡᤴ ᤛᤠᤃᤵᤔᤠ ᤛᤢᤰᤋᤧᤳᤗ ᤑᤠ᤹ᤀᤠᤱ ᤔᤧᤈ॥

f 

᥉᥆:᥇᥎ ᤀᤡᤛ᤻ᤛᤠᤁᤠᤖ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤌᤢᤶᤄᤥ᤺ᤴ ᤁ᤹ᤕᤥ ᤘᤠ᤹” ᤜᤧᤰᤁᤣ ᤂᤧᤶᤍᤧᤳ॥

g 

᥉᥆:᥈᥆ ᤈᤒᤢᤗᤢᤴ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤋᤠ᤺ᤰᤔᤠ” ᤏᤢ “ᤔᤡᤰᤋᤥ᤺ᤰ” ᤜᤧᤰᤁᤣ ᤂᤧᤶᤍᤧᤳ॥

ᤕᤠᤁᤢᤒᤧᤴ ᤗᤠᤒᤠᤏᤧᤸᤗᤥᤗᤠᤶ ᤂᤧᤳᤇᤡᤱ᤹

᥉᥇

ᤌᤡᤰᤗᤧᤱ ᤗᤠᤒᤠᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤕᤠᤃᤧᤒᤠ ᤕᤠᤁᤢᤒᤖᤧ ᤂᤧᤵᤛᤢ. “ᤀᤠᤏᤡ᤹ ᤐᤠᤵᤐᤠ᤹ᤖᤧ ᤁᤳᤋᤢᤒᤠ ᤁᤧᤖᤧᤰ ᤕᤠᤁᤢᤒᤖᤧ ᤋᤣ᤹ᤖᤢ ᤔᤠ᤺ᤴᤍᤢ. ᤜᤧᤰᤁᤩᤠᤱ ᤀᤠᤏᤡ᤹ ᤐᤠᤵᤐᤠ᤹ᤖᤧ ᤁᤢᤕᤠᤱᤛᤠ ᤁᤢᤴᤎᤣᤗᤠᤶ ᤂᤧᤸᤗᤧ ᤁᤶᤕᤠᤰ ᤕᤖᤡᤰ ᤌᤃᤢᤒᤠᤖᤥ॥”

᥈ ᤜᤧᤰᤁᤩᤠᤱ ᤗᤠᤒᤠᤏᤧᤸᤗᤧ ᤋᤃᤡ ᤜᤧᤰᤁᤣ ᤂᤢᤏᤧ᤹ ᤏᤢᤖᤡᤰ ᤔᤧᤔᤧᤳᤋᤢᤶᤒᤠ ᤕᤠᤁᤢᤒᤖᤧ ᤏᤡᤛᤢ॥

᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ ᤏᤢ ᤁᤧᤃᤠ᤹ᤀᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤂᤧ ᤐᤣᤃᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤏᤢ ᤘᤠ᤹ᤀᤠ॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤖᤠᤜᤣᤸᤗᤧᤴ ᤏᤢ ᤗᤡᤀᤠ᤺ᤴ ᤂᤢᤏᤧ᤹ ᤁᤢᤔᤧᤸᤗᤢᤰ ᤔᤧ᤺ᤴᤍᤠ ᤔᤧᤘᤕᤧᤒᤠᤍᤧᤴᤏᤥ ᤀᤢ᤺ᤳᤋᤢᤛᤡ॥

᥋ ᤜᤧᤰᤁᤩᤠᤱ ᤂᤧᤸᤗᤧ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤐᤠ᤺ᤸᤗᤧ ᤋᤃᤡ ᤜᤧᤰᤁᤣ ᤏᤢᤖᤡᤰ ᤔᤧᤔᤧᤳᤋᤠᤴᤒᤠ ᤀᤠᤱᤃᤠ᤹ ᤏᤡᤛᤢᤱ᤹॥ ᤁᤖ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤏᤢ ᤘᤠ᤹॥

᥌ ᤀᤠᤱᤃᤠ᤹ ᤌᤢᤶᤍᤠᤱᤅᤠᤱ ᤀᤠᤛᤢᤰᤛᤢᤰ ᤂᤧᤴᤇᤡ᤹ ᤐᤠᤏᤢᤍᤡᤱ ᤐᤠᤴ ᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤱ ᤐᤡᤖᤢᤱᤒᤠᤱᤃ ᤂᤡᤴᤇᤡ᤹ ᤁᤧᤏᤡᤛᤧᤇᤢᤀᤠᤱᤅᤧ ᤁᤧᤘᤠ᤹ᤛᤡᤖᤥ॥

᥍ ᤜᤧᤰᤁᤣᤛᤠᤱ ᤂᤡᤴᤇᤡ᤹ ᤐᤠ᤺ᤸᤗᤧ ᤀᤠᤱᤃᤠ᤹ ᤀᤡᤱᤗᤧᤰᤋᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤏᤠᤶᤕᤠᤰᤁᤡᤴ ᤌᤡᤒᤥᤱᤗᤧᤱ ᤌᤠᤖᤡᤰ ᤗᤧᤰᤋᤢ ᤐᤡᤖᤠᤱᤅᤠᤱ ᤘᤠ᤹॥ ᤁᤖᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤠᤜᤠᤴᤋᤡ ᤆᤥ᤺ᤰᤔᤠ ᤔᤧᤒᤠᤱᤄᤢᤴ॥

᥎ ᤂᤢᤏᤧ᤹ ᤋᤧᤰᤁᤪᤠᤒᤠᤜᤠ᤹ ᤂᤧᤏᤧ᤹ᤀᤡᤴ ᤔᤧᤒᤥ᤺ᤱᤗ ᤐᤠ᤺ᤳᤋᤢᤸᤗᤧ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤖᤧ ᤋᤧᤰᤁᤪᤠᤒᤠᤀᤣ ᤔᤧᤎᤠᤵᤋᤢᤛᤡ॥ ᤜᤧᤰᤁᤩᤠᤱ ᤑᤈᤡᤄᤣ᤺ᤱ ᤔᤠᤰᤆᤡᤄᤧ᤺ᤱ ᤁᤧᤗ᤹ᤒᤠᤜᤠ᤹ ᤂᤧᤏᤧ᤹ᤀᤡᤴ ᤔᤧᤒᤥ᤺ᤱᤗ ᤐᤠ᤺ᤳᤋᤢᤸᤗᤧ ᤁᤧᤖᤧᤰ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤖᤧ ᤑᤈᤡᤄᤣ᤺ᤱ ᤔᤠᤰᤆᤡᤄᤧ᤺ᤱ ᤁᤧᤗ᤹ᤒᤠᤀᤣ ᤔᤧᤎᤠᤵᤋᤢᤛᤡ॥

᥏ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤴᤇᤡ᤹ ᤐᤠ᤺ᤸᤗᤧ ᤁᤢᤔᤧᤸᤗᤢᤰ ᤁᤢᤔᤧ᤺ᤴᤍᤠ ᤗᤢᤵᤜᤠ᤹ ᤀᤠᤱᤃᤠ᤹ ᤐᤡᤖᤠᤱ॥

᥇᥆ “ᤂᤡᤴᤇᤡ᤹ ᤔᤧᤸᤗᤢᤰ ᤔᤧ᤺ᤴᤍᤠᤗᤢᤵᤜᤠ᤹ ᤔᤧᤗᤠᤶᤛᤡᤱᤅᤧᤸᤗᤧ ᤌᤢ᤺ᤶᤒᤠᤜᤠ᤹ ᤏᤢ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤋᤧᤰᤁᤪᤠᤒᤠ ᤑᤈᤡᤂᤧ᤺ᤱ ᤔᤠᤰᤆᤡᤂᤧ᤺ᤱ ᤁᤧᤗ᤹ᤒᤠ ᤜᤧᤰᤁᤩᤠᤱ ᤑᤍᤠᤱᤒᤠ ᤔᤠᤰᤋᤠᤱᤒᤠ ᤁᤢᤶᤒᤪᤡᤰ ᤁᤧᤕᤢᤱᤒᤠ ᤔᤧᤈᤥᤃᤧᤒᤠ ᤀᤠᤱᤃᤠ᤹ ᤛᤧᤵᤔᤠᤱᤔᤥ ᤏᤡᤛᤢᤱ॥

᥇᥇ ᤂᤧᤴ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤛᤧᤵᤔᤠᤱᤔᤥ ᤀᤠᤱᤃᤠ᤹ ‘ᤕᤠᤁᤢᤒᤀᤣ’ ᤔᤧᤳᤋᤠᤱ॥ ᤜᤧᤰᤁᤩᤠᤱ ‘ᤜᤤ. ᤀᤠᤱᤃᤠ᤹ ᤁ᤹ᤕᤥ ᤘᤠ᤹ᤀᤠᤖᤥ’ ᤔᤧᤳᤋᤢᤱ॥

᥇᥈ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤠᤱ. ‘ᤔᤧᤸᤗᤢᤰ ᤔᤧ᤺ᤴᤍᤠᤗᤢᤵᤜᤠ᤹ ᤁᤧᤗᤡᤱᤒᤠ ᤌᤢ᤺ᤶᤒᤠᤜᤠ᤹ ᤏᤢ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤏᤢᤖᤡᤰᤁᤠᤱ ᤀᤥᤔᤧᤳᤋᤧᤛᤧ᤹॥ ᤂᤧᤱᤜᤠ᤹ ᤑᤈᤡᤂᤧ᤺ᤱ ᤔᤠᤰᤆᤡᤂᤧ᤺ᤱ ᤁᤧᤗ᤹ᤒᤠ ᤏᤢ ᤔᤠᤰᤋᤠᤱᤒᤠ ᤑᤍᤠᤱᤒᤠ ᤁᤢᤶᤒᤪᤡᤰ ᤁᤧᤕᤢᤱᤒᤠ ᤔᤧᤒᤥ᤺ᤰᤂᤧᤖ ᤀᤠᤱᤃᤠ᤹ ᤆᤥᤃᤢᤱᤛᤡᤱ ᤌᤣᤀᤠᤱᤓᤧᤸᤗᤧ ᤗᤠᤒᤠᤏᤧᤸᤗᤧ ᤂᤧᤏᤧ᤹ᤀᤥ ᤆᤥᤃᤢᤖ ᤕᤠᤰᤐᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥

᥇᥉ ᤂᤧᤏᤧ᤹ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤛᤡᤳᤗᤠᤱᤅᤡᤴ ᤁᤧᤜᤠᤰᤋᤢᤀᤠᤱ ᤏᤡ᤺ᤱᤃᤣ᤹ ᤁᤧᤗᤧ᤺ᤰᤋᤢᤒᤠ ᤏᤢ ᤔᤠᤱᤃᤧᤜᤧᤰᤛᤡᤱᤒᤠ ᤋᤧᤴ ᤒᤧᤌᤧᤗᤀᤥ ᤏᤡᤃᤧᤎᤠ᤺ᤶᤛᤡᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤀᤣᤖᤥ॥ ᤀᤠᤸᤗ ᤐᤥᤃᤧ᤹ ᤜᤧᤰᤁᤩᤠᤱ ᤁᤴ ᤋᤧᤴᤏᤥᤗᤠᤶ ᤂᤧᤏᤧ᤹ ᤛᤠᤃᤧᤘᤠ᤺ᤴᤇᤡᤱᤒᤠ ᤗᤠᤈᤣ᤹ᤀᤥ ᤐᤣᤃᤧ᤹॥’”

᥇᥊ ᤂᤧᤒᤩᤠᤱ ᤖᤠᤜᤣᤸᤗᤧᤴ ᤏᤢ ᤗᤡᤀᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤧᤇᤢ. “ᤀᤠᤴᤇᤡᤃᤧ ᤐᤠ᤺ᤸᤗᤧ ᤁᤢᤜᤡᤶᤔᤥ ᤀᤠᤴᤇᤡᤃᤧ ᤂᤥᤔᤠ ᤗᤰ ᤌᤧᤔᤠ ᤘᤠ᤹ᤀᤠᤱᤒᤣ᥅

᥇᥋ ᤂᤢᤏᤧ᤹ ᤘᤣ᤹ ᤗᤠᤈᤣ᤹ᤒᤠ ᤜᤧᤰᤁᤣ ᤀᤠᤴᤇᤡᤃᤧ ᤔᤧᤔᤧᤳᤋᤧᤇᤡᤃᤧᤴᤏᤠᤱ ᤔᤧᤘᤠ᤹ᤏᤧᤶᤒᤡ᥅ ᤜᤧᤰᤁᤩᤠᤱ ᤀᤠᤴᤇᤡᤃᤧ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤜᤢᤅᤢᤒᤠ ᤕᤠᤱᤅᤡᤴᤏᤠᤱ ᤂᤢᤏᤧ᤹ᤀᤣ ᤑᤧᤳᤗᤠ᤺ᤴᤍᤢᤍᤣᤛᤢᤀᤠᤱ ᤘᤠ᤹॥

᥇᥌ ᤀᤠᤏᤡ᤹ ᤐᤠᤵᤐᤠ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤣ᤹ᤖᤢᤒᤠ ᤁᤴ ᤕᤠᤱᤛᤠᤁᤢᤴᤎᤣ᤺ᤴ ᤀᤠᤏᤡ᤹ᤀᤡᤴ ᤏᤢ ᤀᤠᤏᤡ᤹ ᤛᤠᤜᤠ᤹ᤖᤧᤴ ᤐᤥ᤺ᤰᤂᤧᤀᤠᤱ ᤘᤠ᤹॥ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤔᤧᤳᤋᤧᤒᤠ ᤜᤧᤰᤁᤣᤀᤣ ᤆᤥᤃᤧ᤹॥”

᥇᥍ ᤂᤧᤒᤩᤠᤱ ᤕᤠᤁᤢᤒᤧᤴ ᤐᤥᤃᤧᤀᤠᤱ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤏᤢ ᤁᤢᤔᤣ᤺ᤳᤜᤠ᤹ ᤀᤢᤔᤣᤜᤠ᤹ ᤛᤶᤍᤠᤱ ᤕᤢᤰᤂᤢᤛᤡ॥

᥇᥎ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤔᤧᤸᤗᤢᤰ ᤁᤢᤔᤧ᤺ᤴᤍᤠ ᤁᤢᤎᤰᤛᤠ ᤗᤢᤵᤜᤠ᤹ ᤏᤢ ᤂᤢᤏᤧ᤹ ᤐᤍ᤻ᤍᤏ ᤀᤠᤖᤠᤶᤔᤥ ᤘᤕᤧᤸᤗᤧ ᤂᤢᤏᤧ᤹ ᤂᤥᤛᤢᤒᤠ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤕᤠᤱᤛᤡᤱ॥ ᤂᤧᤒᤩᤠᤱ ᤁᤢᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤁᤢᤗᤠᤈᤣ᤹ ᤁᤏᤠᤏᤏᤥ ᤌᤠᤛᤡᤱᤅᤠᤱ ᤐᤣ॥

᥇᥏ ᤂᤧᤴ ᤕᤧᤶᤔᤥ ᤗᤠᤒᤠᤏᤧᤴ ᤔᤧᤸᤗᤢᤰ ᤔᤢᤖᤡᤰ ᤂᤰᤛᤧ ᤐᤣᤀᤠᤱ ᤕᤠᤃᤧ॥ ᤜᤧᤰᤁᤣ᤺ᤸᤗᤧ ᤖᤠᤜᤣᤗᤖᤧᤃ ᤁᤢᤶᤒᤠᤖᤧ ᤁᤢᤜᤡᤶᤛᤠᤶᤔᤠᤱᤜᤠ᤹ ᤂᤢ᤺ᤳᤋᤢᤛᤡᤀᤠᤱ ᤋᤣ᤹ᤖᤢᤛᤡ॥

᥈᥆ ᤂᤧᤴᤏᤢ᤺ᤸᤗᤧ ᤘᤣ᤹ “ᤀᤠᤱᤃᤠ᤹ ᤐᤣ᤺ᤰᤁᤠ” ᤑᤠ᤹ᤀᤠᤱ ᤕᤠᤁᤢᤒᤧᤸᤗᤧ ᤀᤖᤠᤔᤡ ᤗᤠᤒᤠᤴᤏᤧᤴ ᤔᤧᤔᤧᤳᤋᤢᤴᤏᤠᤱ ᤀᤡᤱᤗᤧᤰᤋᤢ॥

᥈᥇ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤕᤠᤱᤛᤡᤱᤅᤠᤱ ᤕᤠᤁᤢᤒᤧᤴ ᤂᤧᤳᤇᤡᤱ ᤐᤣ. ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤕᤢᤑᤪᤧᤋᤡᤛ ᤘᤜ᤺ᤱᤅᤡᤴ ᤁᤠ᤺ᤰᤋᤢᤍᤣ᤹ᤖᤢᤀᤠᤱ ᤃᤡᤗᤠᤍᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤗᤧᤵᤔᤠᤱ ᤌᤠᤛᤡᤱ ᤐᤣ॥

ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤏᤠ᤺ᤳᤋᤢ᤹

᥈᥈ ᤛᤢᤶᤕᤠᤴ ᤁᤧᤖᤧᤸᤗᤧ ᤕᤠᤁᤢᤒᤧᤴ ᤂᤧᤳᤇᤡᤱ ᤐᤣ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤗᤠᤒᤠᤏᤧᤸᤗᤧ ᤂᤧᤵᤛᤢ॥

᥈᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤑᤢᤰᤛᤢᤛᤡᤀᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤕᤠᤁᤢᤒᤧᤴ ᤔᤧᤏᤠ᤺ᤳᤋᤢ ᤔᤧᤍᤣ᤹ᤖᤢ. ᤜᤧᤰᤁᤩᤠᤱ ᤂᤧᤴ ᤃᤡᤗᤠᤍᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤂᤢᤏᤧ᤹ ᤔᤧᤛᤡ᤹ᤖᤢ॥

᥈᥊ ᤂᤧᤒᤩᤠᤱ ᤛᤧᤴᤍᤡᤰ ᤛᤧᤵᤔᤠᤱᤔᤥ ᤀᤖᤠᤔᤡ ᤗᤠᤒᤠᤏᤧᤴᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤠ᤺ᤴᤇᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧ᤹ ᤂᤧᤏᤧ᤹ ᤕᤠᤁᤢᤒᤧᤴ ᤔᤧᤓᤧ᤺ᤰᤋᤧᤴᤏᤧ᤹॥”

᥈᥋ ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤛᤡ᤹ᤖᤢᤸᤗᤧ ᤕᤠᤁᤢᤒᤖᤧ ᤃᤡᤗᤠᤍᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤁᤢᤛᤠ᤺ᤱᤃᤠ ᤜᤡᤶᤔᤡᤴ ᤂᤡᤱᤛᤢᤀᤠᤱ ᤏᤧᤛ᤻ᤛᤧ. ᤗᤠᤒᤠᤏᤧᤸᤗᤧᤀᤠᤱ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤏᤢ ᤛᤥᤖᤡᤰ ᤁᤢᤛᤠ᤺ᤱᤃᤠ ᤜᤡᤶᤔᤡᤴ ᤒᤠᤂᤧᤵᤔᤥ ᤂᤡᤱᤛᤢ॥

᥈᥌ ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤀᤡᤱᤃᤧᤗᤧᤰᤋᤠᤱᤅᤠᤱ ᤋᤧᤴᤎᤱᤅᤥᤒᤠ ᤐᤢᤱᤗᤠᤎᤠᤒᤠ ᤜᤧᤰᤁᤣ ᤀᤠᤛ᤻ᤛᤠᤜᤠ᤹ ᤁᤧᤍᤣ᤹ᤖᤢᤛᤡᤀᤠᤱ ᤁᤴ ᤌᤣ ᤁᤧᤈᤥᤃᤢᤒᤠᤒᤣ᥅

᥈᥍ ᤀᤠᤱᤃᤠ᤹ ᤔᤧᤶᤔᤧᤳᤋᤣ ᤂᤧᤏᤧ᤹ ᤛᤫᤠ᤺ᤳ ᤛᤢᤸᤗᤡ ᤁᤧᤄᤧᤳᤇᤡᤱᤅᤠᤱ ᤌᤣᤀᤠᤱ ᤀᤠᤱᤃᤠ᤹ ᤀᤡᤱᤃᤧᤗᤧᤰᤋᤠᤱᤒᤠ᥅ ᤀᤠᤱᤃᤠ᤹ ᤔᤢᤰᤗᤠ ᤏᤢ ᤛ᤺ᤵᤔᤠ ᤗᤠ᤺ᤱᤔᤠ ᤜᤧᤰᤁᤩᤠᤱ ᤏᤡᤱᤘᤠ᤹ ᤐᤍᤩᤧᤍᤩᤧᤖ ᤐᤠᤱᤏᤧᤛᤠᤔᤧᤴ॥

᥈᥎ ᤀᤠᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤀᤠᤶᤔᤧᤴᤇᤠ᤹ᤜᤠ᤹ᤏᤢ ᤛᤧᤶᤔᤢ᤹ᤀᤡ ᤆᤥ᤺ᤰᤔᤠᤀᤠᤱ ᤆᤢᤵ ᤔᤧᤵᤔᤠᤛᤡ ᤀᤠᤱᤃᤠ᤹ ᤌᤣᤀᤠᤱ ᤁᤧᤶᤒᤠᤱᤄᤠᤱᤅᤡᤴᤒᤠ᥅ ᤂᤧᤏᤧ᤹ ᤁᤴ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢ॥

᥈᥏ ᤂᤧᤏᤧ᤹ ᤜᤠᤴᤋᤡ ᤁᤧᤒᤥᤱᤗ ᤆᤥ᤺ᤰᤔᤠ ᤔᤢᤰᤛᤠᤶ ᤀᤠᤱᤃᤠ᤹ ᤁᤳᤋᤢᤱ॥ ᤁᤖ ᤔᤡ᤺ᤵᤔᤠ ᤕᤢᤛᤡᤰ ᤁᤧᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. ‘ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧ᤹. ᤂᤧᤏᤧ᤹ ᤕᤠᤁᤢᤒᤧᤴ ᤔᤧᤓᤧ᤺ᤰᤋᤧᤴᤏᤧ᤹॥’

᥉᥆ ᤜᤧᤰᤁᤩᤠᤱ ᤀᤠᤸᤗ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤜᤡᤶᤔᤥ ᤐᤣ᤺ᤰᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤗᤠᤶ ᤁᤧᤎᤠᤛᤡᤱᤅᤠᤱ ᤁᤧᤘᤠ᤹. ᤁᤖ ᤌᤣᤀᤠᤱ ᤀᤠᤜᤡᤶᤛᤠᤶᤔᤠᤱᤜᤠ᤹ ᤁᤧᤄᤢ᤺ᤳᤋᤢᤛᤡᤒᤠᤒᤣ᥅”

᥉᥇ ᤕᤠᤁᤢᤒᤖᤧ ᤗᤠᤒᤠᤏᤧᤴ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤀᤠᤱᤃᤠ᤹ ᤛᤠᤰᤁᤧᤸᤗᤧᤰᤁᤠᤱ ᤁᤧᤏᤠᤵᤐᤠ ᤁᤧᤍᤣ᤹ᤀᤠᤒᤡ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤡᤛᤠᤱ॥

᥉᥈ ᤁᤖ ᤂᤧᤏᤧ᤹ ᤁᤧᤜᤡᤶᤛᤠᤶᤔᤠᤱᤜᤠ᤹ ᤀᤠᤳᤋᤡᤴ ᤔᤏᤠᤀᤥ ᤁᤧᤄᤥᤛᤢ᤹ ᤂᤧᤴ ᤁᤢᤜᤡᤱᤘᤧᤳ ᤔᤧᤍᤠᤱᤏᤧᤴ॥ ᤀᤠᤱᤃᤠ᤹ᤀᤥ ᤁᤧᤘᤠ᤹ᤒᤠ ᤁᤧᤈᤡᤃᤰᤘᤠᤜᤠ᤹ ᤀᤠᤏᤡ᤹ ᤁᤠ᤹ᤀᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤢᤛᤡᤱ ᤏᤡ᤺ᤳᤋᤧᤀᤠᤱ ᤋᤣ᤹ᤖᤧᤀᤥ॥” ᤖᤠᤜᤣᤗᤖᤧ ᤂᤧᤱᤜᤠ᤹ ᤂᤢ᤺ᤳᤋᤢᤛᤡᤒᤠᤴ ᤕᤠᤁᤢᤒᤧᤸᤗᤧ ᤏᤡᤔᤠᤀᤣ ᤔᤧᤴᤏᤡᤀᤣ ᤘᤕᤧ॥

᥉᥉ ᤂᤧᤒᤩᤠᤱ ᤗᤠᤒᤠᤏᤧᤴ ᤕᤠᤁᤢᤒᤖᤧ ᤁᤢᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤗᤠᤛᤧ ᤜᤧᤰᤁᤩᤠᤱ ᤗᤡᤀᤠᤖᤧ ᤁᤢᤛᤠ᤺ᤱᤃᤠ ᤜᤡᤶᤔᤥ ᤏᤢ ᤏᤧᤵᤔᤈᤠᤱ ᤛᤧᤘᤠᤖᤥᤔᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤗᤠᤛᤧ. ᤁᤖ ᤂᤢᤏᤧ᤹ ᤌᤣᤀᤠᤱ ᤔᤧᤄᤥᤛᤢᤴ॥ ᤁᤢᤏᤢᤵᤔᤥ ᤂᤢᤏᤧ᤹ ᤖᤠᤜᤣᤗᤖᤧ ᤁᤢᤛᤠ᤺ᤱᤃᤠ ᤜᤡᤶᤔᤥ ᤗᤠᤛᤧ॥

᥉᥊ ᤁᤖ ᤖᤠᤜᤣᤗᤧᤱᤃ ᤂᤧᤴ ᤜᤡᤶᤛᤠᤶᤔᤠᤱᤜᤠ᤹ ᤕᤠᤱᤛᤡᤱᤅᤠᤱ ᤀᤢᤔᤣ᤺ᤸᤗᤧ ᤁᤰ ᤘᤣ᤹ᤔᤠᤍᤧᤴᤏᤥ ᤕᤢᤰᤂᤢᤛᤡᤀᤠᤱ ᤒᤠᤂᤧᤸᤗᤧ ᤁᤢᤈᤱᤅᤥ ᤕᤢᤅᤧᤈᤩᤧ॥ ᤗᤠᤒᤠ᤺ᤴᤏᤧᤸᤗᤧ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤁᤧᤖᤧᤰ ᤐᤡᤛᤠᤱ ᤁᤥ᤺ᤳᤋᤢ ᤁᤖ ᤜᤡᤶᤛᤠᤶᤔᤠᤱᤜᤠ᤹ ᤂᤥᤔᤠ ᤔᤧᤛᤢᤰᤋᤢᤴ॥

᥉᥋ ᤖᤠᤜᤣᤗᤖᤧ ᤁᤢᤶᤒᤠ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤧᤕᤠ᤺ᤰ ᤔᤧᤗᤧ᤹ᤖᤧᤴᤏᤧ᤹ᤀᤥ॥ ᤀᤠᤱᤃᤠ᤹ ᤛᤡᤶ ᤘᤜᤵᤔᤠᤸᤗᤧ ᤛᤢᤛᤠᤱᤅᤠᤱ ᤘᤠ᤹ᤀᤠ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤍᤃᤠᤱ ᤀᤠᤱᤃᤠ᤹ ᤕᤧᤵᤔᤠ ᤔᤧᤏᤢᤖᤧᤴ॥” ᤁᤶᤓᤗ᤹ᤖᤡᤰ ᤂᤢᤏᤧ᤹ ᤁᤥ᤺ᤵᤔᤠᤃ ᤁᤥ᤺ᤳᤋᤢᤛᤡ. ᤁᤖ ᤂᤧᤴ ᤜᤡᤶᤛᤠᤶᤔᤠᤱᤜᤠ᤹ ᤂᤥᤔᤠ ᤔᤧᤛᤢᤰᤋᤢᤛᤡᤴ॥

᥉᥌ ᤕᤠᤁᤢᤒᤧᤴ ᤌᤧᤰᤋᤢᤰ ᤁᤢᤕᤠ᤺ᤰᤗᤧ᤹ᤖᤧ ᤜᤧᤰᤁᤩᤠᤱ ᤗᤠᤒᤠᤏᤧᤴ ᤑᤧ᤺ᤰᤋᤢᤀᤠᤱ ᤐᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤌᤧᤔᤠ ᤕᤠ᤺ᤶᤒᤰ ᤑᤣ᤺ᤴᤍᤢᤱᤅᤠᤱ ᤘᤕᤠᤱᤅᤠᤱ ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤁᤧᤓᤳᤋᤠᤱᤒᤠᤒᤣ᥅

᥉᥍ ᤀᤠᤸᤗ ᤂᤧᤏᤧ᤹ ᤁᤧᤖᤧᤰ ᤀᤠᤈᤡᤃᤰᤘᤠᤜᤠ᤹ ᤁᤧᤛᤠ᤹ᤖᤢ॥ ᤁᤧᤜᤡᤶᤔᤥᤒᤠ ᤁᤧᤛᤠᤔᤠ ᤁᤧᤒᤢᤔᤠᤜᤠ᤹ ᤀᤠᤳᤋᤡ ᤘᤠ᤹. ᤁᤧᤄᤥᤛᤢᤒᤡ᥅ ᤂᤧᤱᤜᤠ᤹ ᤂᤧᤏᤧ᤹ ᤁᤧᤔᤏᤠᤜᤠ᤹ ᤏᤢ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤏᤧᤛ᤻ᤛᤧ ᤐᤡᤖᤧᤛᤧ᤹॥ ᤂᤧᤱᤜᤠ᤹ᤖᤧ ᤀᤠᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤔᤧᤈᤥᤃᤢᤖ॥

᥉᥎ “ᤁᤴ ᤏᤡᤒᤥ᤺ᤱ ᤋᤱᤒᤣᤀᤠᤱᤎᤥ ᤀᤠᤱᤃᤠ᤹ ᤂᤧᤏᤧ᤹ᤏᤢᤀᤣ ᤘᤠ᤹ᤀᤠ॥ ᤁᤶᤓᤩᤠᤖᤡᤰ ᤌᤠᤖᤡᤰᤗᤧ ᤂᤧᤏᤧ᤹ ᤁᤧᤔᤧᤸᤗᤢᤰᤜᤠ᤹ ᤏᤢ ᤁᤧᤔᤧ᤺ᤴᤍᤠᤜᤠ᤹ᤖᤧ ᤀᤠᤓᤧᤸᤗᤧᤀᤠᤱ ᤛᤠᤔᤧᤸᤗᤧᤶᤛᤢᤛᤡᤴ॥ ᤀᤠᤱᤃᤠ᤹ ᤁᤧᤎᤰᤛᤠ ᤗᤢᤵᤐᤥᤒᤠ ᤗᤳᤇᤠ ᤔᤧᤸᤗᤢᤰᤁᤠᤱ ᤔᤧᤴᤈᤠᤒᤠ॥

᥉᥏ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤄᤠ᤺ᤴᤍᤢᤛᤡᤒᤠᤜᤠ᤹ᤀᤠᤱ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤔᤧᤍᤠᤖᤢᤱᤛᤡᤱ ᤂᤧᤱᤜᤠ᤹ᤖᤧ ᤁᤢᤗᤧᤰᤘᤠ ᤀᤠᤱᤃᤠ᤹ᤀᤣ ᤜᤢᤅᤢᤱ॥ ᤛᤧᤴᤍᤡᤰ ᤀᤡᤃᤪ ᤗᤧᤴᤍᤡᤰ ᤀᤠᤓᤧᤸᤗᤧᤛᤠᤱ ᤁᤧᤖᤧᤰ ᤁᤧᤔᤠᤒᤠᤜᤠ᤹ᤖᤧ ᤁᤢᤔᤧᤴᤏᤠᤱ ᤂᤧᤏᤧ᤹ ᤀᤠᤱᤃᤠ᤹ᤀᤣ ᤁᤧᤃᤢ᤺ᤳᤋᤠᤱ॥

᥊᥆ ᤗᤧᤴᤍᤡᤰᤐᤠ ᤜᤠᤱᤘᤠ ᤛᤧ᤺ᤰᤔᤠᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤋᤖᤠᤱ ᤜᤧᤰᤁᤩᤠᤱ ᤛᤧᤴᤍᤡᤰᤐᤠ ᤆᤢᤱᤛᤡ᤺ᤰᤔᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤔᤡᤰᤁᤣ ᤔᤧᤕᤢᤛᤧᤴ॥

᥊᥇ ᤜᤧᤰᤁᤣᤗ᤹ᤖᤡᤰ ᤏᤡᤒᤥᤱ ᤋᤱᤒᤣ ᤂᤠᤖᤠᤰ ᤀᤠᤱᤃᤠ᤹ ᤁᤧᤕᤠ᤺ᤶᤒᤰ ᤆᤥᤃᤢᤱ ᤐᤡᤏᤧᤀᤠᤱ ᤘᤕᤧ॥ ᤁᤧᤛ᤻ᤛᤠ ᤔᤧᤴᤇᤢᤔᤠ ᤏᤧᤳᤇᤡᤖᤧ ᤗᤠᤃᤡ ᤌᤡᤒᤥᤱᤅᤠᤱ ᤗᤡᤛᤡ ᤋᤱᤒᤣ ᤌᤠᤖᤡᤰ ᤕᤠ᤺ᤶᤒᤰ ᤆᤥᤃᤢᤱ. ᤜᤧᤰᤁᤩᤠᤱ ᤋᤢᤰᤛᤡ ᤋᤱᤒᤣ ᤌᤠᤖᤡᤰ ᤂᤧᤏᤧ᤹ ᤁᤧᤔᤧ᤺ᤴᤍᤠ ᤁᤧᤔᤧᤸᤗᤢᤰᤜᤠ᤹ ᤀᤥᤔᤧᤳᤋᤢᤱᤛᤡᤱ॥ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤏᤠᤶᤕᤠᤰᤁᤡᤴ ᤌᤡᤒᤥᤱᤗᤧᤱ ᤌᤠᤖᤡᤰ ᤁᤧᤗᤧᤰᤂᤢ॥

᥊᥈ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤀᤠᤶᤒᤠ ᤀᤡᤛᤠᤜᤠᤰᤁᤧᤸᤗᤧ ‘ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤒᤠ’ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤏᤢ ᤜᤥ᤺ᤵᤋᤧᤸᤗᤧᤃ ᤂᤧᤏᤧ᤹ ᤀᤠᤱᤃᤠ᤹ ᤌᤣᤎᤡᤰᤁᤠᤱ ᤔᤧ᤺ᤴᤏᤣ ᤁᤢᤄᤠᤗᤧᤶ ᤜᤢᤰ ᤁᤧᤒᤠᤱᤛᤠᤱ ᤁᤧᤍᤣᤛᤠᤱᤒᤠᤔᤧᤴ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤢᤰᤂᤣ᤺ᤴ ᤏᤢ ᤀᤠᤱᤃᤠ᤹ ᤛᤠᤰᤋᤧᤖ ᤆᤥᤃᤢᤱᤒᤠ ᤀᤠᤕᤠ᤺ᤶᤒᤰᤁᤡᤴ ᤏᤡᤛᤢᤀᤠᤱ ᤔᤡ᤺ᤵᤔᤠ ᤛᤧᤴᤍᤡᤰ ᤂᤧᤏᤧ᤹ ᤐᤠᤴ ᤁᤧᤔᤧᤳᤋᤧᤒᤠᤖᤥ॥”

ᤕᤠᤁᤢᤒ ᤏᤢ ᤗᤠᤒᤠᤏᤖᤧ ᤆᤥᤃᤧᤳᤇᤢᤒᤠ ᤔᤠᤱᤜᤧᤰ

᥊᥉ ᤂᤧᤒᤩᤠᤱ ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤏᤥᤃᤵ ᤐᤡᤖᤢ. “ᤁᤴ ᤔᤧᤴᤇᤢᤔᤠᤜᤠ᤹ ᤀᤠᤱᤃᤠ᤹ᤀᤣ ᤀᤠᤛ᤻ᤛᤠ ᤔᤧᤴᤇᤢᤔᤠᤛᤡ॥ ᤜᤧᤰᤁᤩᤠᤱ ᤁᤱ ᤜᤡᤴᤈᤠ᤹ᤜᤠ᤹ ᤀᤠᤱᤃᤠ᤹ᤀᤣ ᤀᤠᤶᤔᤧᤴᤇᤠ᤹ᤛᤡ. ᤜᤧᤰᤁᤩᤠᤱ ᤁᤧᤃᤳᤋᤢᤒᤠ ᤌᤰᤛᤠᤗᤢᤵᤜᤠ᤹ ᤁᤧᤖᤧᤰ ᤀᤠᤱᤃᤠ᤹ᤀᤡᤴᤇᤡ॥ ᤜᤧᤰᤁᤩᤠᤱ ᤂᤧᤏᤧ᤹ ᤁ᤹ᤕᤥ ᤁᤧᤏᤡᤛᤢᤛᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ᤀᤡᤴᤇᤡ॥ ᤁᤖ ᤀᤠᤀᤡᤴ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤏᤢ ᤀᤠᤶᤔᤧᤴᤇᤠ᤹ᤜᤠ᤹ ᤀᤠᤱᤃᤠ᤹ᤏᤢ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤌᤣ ᤔᤧᤵᤔᤠ ᤛᤢᤰᤋᤢᤱᤛᤡᤱᤅᤠᤱᤒᤣ᥅

᥊᥊ ᤀᤠᤸᤗ ᤂᤧᤏᤧ᤹ ᤁᤳᤏᤠ ᤑᤧᤖᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤗᤳᤇᤠ ᤔᤠᤱᤜᤧᤰ ᤌᤡᤰ ᤆᤥ᤺ᤰᤛᤢ. ᤜᤧᤰᤁᤩᤠᤱ ᤒᤠᤂᤧᤴ ᤀᤠᤴᤇᤡ᤹ ᤗᤢᤶᤔᤥ ᤋᤥ᤺ᤴᤍᤡ ᤋᤛᤡ ᤐᤥ᤺ᤱᤗ॥”

᥊᥋ ᤂᤧᤒᤩᤠᤱ ᤕᤠᤁᤢᤒᤧᤸᤗᤧ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤗᤳᤇᤠ ᤗᤢᤱᤎᤡᤰ ᤋᤠᤖᤢᤀᤠᤱ ᤛᤡᤳᤗᤠᤱ ᤁᤢᤀᤡᤛᤡ᤺ᤰ ᤋᤰᤐᤧᤳ ᤕᤧᤵᤛᤢ॥

᥊᥌ ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤁᤢᤃᤠ᤹ᤀᤡᤜᤠ᤹ ᤔᤧᤳᤋᤢᤛᤡ ᤂᤡᤏᤡ᤹ᤀᤠᤱ ᤗᤢᤱᤜᤠ᤹ ᤋᤠᤖᤧᤶᤔᤧ᤹॥ ᤂᤧᤱᤜᤠ᤹ᤖᤧ ᤗᤢᤱᤜᤠ᤹ ᤔᤧᤍᤠᤖᤢᤀᤠᤱ ᤗᤳᤇᤠᤍᤧᤴᤏᤥ ᤔᤧᤗᤢᤵᤛᤢ ᤜᤧᤰᤁᤩᤠᤱ ᤒᤠᤂᤧᤵᤔᤥ ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤅᤢ॥

᥊᥍ ᤗᤠᤒᤠᤏᤧᤸᤗᤧ ᤂᤧᤴ ᤗᤢᤱ ᤔᤧᤗᤢᤵᤛᤢᤒᤠ ᤋᤧᤴᤏᤡᤴᤗᤧ ᤁᤢᤔᤡᤱ ᤕᤃᤖ-ᤛᤜᤍᤋᤠa ᤕᤢᤰᤂᤢ. ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤂᤧᤴ ᤃᤗᤧᤍb ᤔᤧᤳᤋᤢ॥

᥊᥎ ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ. “ᤀᤠᤀᤡᤴ ᤁᤴ ᤗᤢᤱ ᤗᤢᤶᤔᤏᤠᤒᤠ ᤋᤧᤴᤏᤡᤴ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤀᤠᤗᤢᤶᤔᤥ ᤐᤷᤔᤠᤱᤃᤡ ᤜᤧᤰᤁᤣ ᤕᤧᤵᤗᤥ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤔᤡᤱ ᤃᤠᤗᤡᤍ ᤔᤡᤱ ᤔᤧᤕᤢᤰᤂᤢ॥

᥊᥏ ᤂᤧᤴ ᤔᤡᤛ᤻ᤐᤠᤀᤠᤱc ᤔᤧᤔᤧᤳᤋᤢ. ᤌᤣᤀᤠᤱᤓᤧᤸᤗᤧ ᤗᤠᤒᤠᤏᤧᤸᤗᤧ ᤐᤠ᤺ᤳᤋᤢ. “ᤀᤠᤴᤇᤡ᤹ ᤀᤣ᤹ᤀᤣ ᤀᤠᤛᤧᤴᤍᤧᤇᤡᤛᤠᤱ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤗᤢᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤳᤇᤡ᤹ ᤏᤧᤵᤔᤠᤱ ᤀᤥᤀᤠᤔᤧᤳᤇᤡᤖ॥”

᥋᥆ ᤗᤠᤒᤠᤏᤧᤸᤗᤧ ᤕᤠᤶᤔᤥ ᤐᤠ᤺ᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤳᤋᤢᤛᤡᤏᤣ ᤑᤠᤃᤪ ᤜᤧᤰᤁᤩᤠᤱ ᤀᤠᤛ᤻ᤛᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤣᤕᤠᤱᤔᤠ ᤔᤣ᤺ᤳ ᤁᤧᤍᤠᤖᤢᤛᤡᤏᤣ ᤑᤠᤃᤪ ᤀᤠᤴᤇᤡ᤹ ᤗᤢᤶᤔᤥ ᤜᤠ᤺ᤳᤋᤠᤱ ᤔᤧᤜᤥ᤺ᤵᤛᤠᤱ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤀᤠᤴᤇᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤡᤒᤠ ᤘᤠ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡᤳᤋᤧ᤹ᤀᤥ॥”

᥋᥇ ᤗᤠᤒᤠᤏᤧᤸᤗᤧ ᤕᤠᤁᤢᤒᤧᤴ ᤕᤠᤶᤔᤥ ᤔᤧᤳᤋᤢ. “ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤀᤠᤴᤇᤡ᤹ ᤗᤢᤶᤔᤥ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤗᤢᤵᤛᤢᤱᤒᤠ ᤗᤢᤱᤅᤡᤴ ᤜᤧᤰᤁᤩᤠᤱ ᤗᤢᤱᤛᤡᤳᤗᤠᤱᤅᤡᤴ ᤀᤥᤔᤧᤳᤋᤧ᤹॥

᥋᥈ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤗᤢᤶᤔᤏᤠᤒᤠ ᤁᤴ ᤗᤢᤱᤅᤡᤴ ᤏᤢ ᤁᤴ ᤛᤡᤳᤗᤠᤱᤅᤡᤴ ᤐᤷᤔᤠᤱᤃᤡ ᤋᤥ᤺ᤴᤍᤡ ᤐᤥ᤺ᤱᤗ. ᤁᤴ ᤗᤢᤱ ᤗᤢᤶᤔᤏᤠᤒᤠ ᤋᤧᤴᤏᤡᤴ ᤁᤠ᤺ᤰᤋᤢᤱᤅᤠᤱ ᤏᤠᤜᤠᤱᤍᤠᤱ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤜᤠᤴᤋᤡ ᤆᤥ᤺ᤰᤛᤧ ᤔᤧᤓᤧᤴᤀᤠᤴ ᤜᤧᤰᤁᤩᤠᤱ ᤂᤧᤏᤧ᤹ᤀᤠᤱ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤁᤴ ᤗᤢᤶᤔᤏᤠᤒᤠ ᤗᤢᤱᤅᤡᤴ ᤏᤢ ᤛᤡᤳᤗᤠᤱᤅᤡᤴ ᤔᤧᤃᤠ᤺ᤰᤋᤧᤴᤏᤧ᤹ᤀᤠᤱ ᤀᤠᤱᤃᤠ᤹ᤀᤥ ᤜᤠᤴᤋᤡ ᤆᤥ᤺ᤰᤛᤧ ᤔᤧᤶᤓᤧᤴᤏᤧ᤹॥

᥋᥉ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤏᤠᤜᤥᤖᤗᤧd ᤁᤢᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤆᤥᤃᤢᤖ॥”

ᤂᤧᤸᤗᤧ ᤆᤥᤃᤢᤸᤗᤧ ᤁᤢᤶᤒᤠ ᤀᤡᤛᤠᤜᤠᤁᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤕᤠᤁᤢᤒᤧᤴ ᤔᤠᤱᤜᤧᤰᤛᤡᤱ॥

᥋᥊ ᤕᤠᤁᤢᤒᤧᤸᤗᤧ ᤂᤧᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥ ᤁᤧᤏᤧᤒᤠ ᤗᤠᤈᤣ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢ. ᤜᤧᤰᤁᤩᤠᤱ ᤁᤢᤃᤠ᤹ᤀᤡᤜᤠ᤹ ᤁᤢᤈᤠ ᤆᤠᤛᤧ ᤀᤢ᤺ᤳᤋᤢᤛᤡᤀᤠᤱ ᤔᤧᤈ ᤔᤧᤎᤢᤅᤢ॥ ᤂᤧᤴ ᤛᤧᤴᤍᤡᤰ ᤂᤧᤱᤜᤠ᤹ ᤀᤠᤶᤓᤠ ᤂᤧᤵᤔᤥᤀᤣ ᤔᤧᤏᤧᤛ᤻ᤛᤧ॥

᥋᥋ ᤗᤠᤒᤠᤏᤧᤴ ᤋᤠᤏᤠᤶᤛᤠ ᤐᤥᤃᤧᤀᤠᤱ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤔᤧᤴᤇᤠ᤹ᤜᤠ᤹ ᤆᤢᤵ ᤔᤧᤳᤋᤢᤛᤡᤀᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ॥ ᤂᤧᤒᤩᤠᤱ ᤂᤢᤏᤧ᤹ ᤛᤧᤶᤔᤢᤀᤡ ᤐᤥ᤺ᤰᤂᤧᤀᤠᤱ ᤜᤡᤶᤔᤥ ᤏᤢ᤺ᤰᤂᤧ ᤐᤣᤖᤥ॥

a 

᥉᥇:᥊᥍ ᤕᤃᤖ-ᤛᤜᤍᤋᤠ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤀᤠᤖᤠᤔᤡᤁᤀᤥ “ᤗᤢᤶᤔᤏᤠᤒᤠ ᤗᤢᤱᤅᤡᤸᤗᤧ ᤏᤡᤱᤘᤠ᤹ ᤀᤡ᤺ᤵᤔᤠ ᤀᤠᤒᤠᤱ” ᤐᤥᤱ᤹॥

b 

᥉᥇:᥊᥍ ᤃᤗᤧᤍ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤗᤢᤶᤔᤏᤠᤒᤠ ᤗᤢᤱᤅᤡᤸᤗᤧ ᤏᤡᤱᤘᤠ᤹ ᤀᤡ᤺ᤵᤔᤠ ᤀᤠᤒᤠᤱ” ᤐᤥᤱ᤹॥

c 

᥉᥇:᥊᥏ ᤔᤡᤛ᤻ᤐᤠ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤀᤥᤔᤧᤵᤔᤠᤍᤧᤴ” ᤐᤥᤱ᤹॥

d 

᥉᥇:᥋᥉ ᤀᤒᤪᤠᤜᤠᤔ...ᤏᤠᤜᤥᤖ– ᤀᤒᤪᤠᤜᤠᤶᤔᤡᤴ ᤕᤠᤁᤢᤒᤖᤧ ᤁᤢᤴᤎᤧᤒᤠ ᤘᤕᤧ ᤜᤧᤰᤁᤩᤠᤱ ᤏᤠᤜᤥᤖᤧᤴ ᤗᤠᤒᤠᤏᤧᤸᤗᤧ ᤁᤢᤴᤎᤧᤒᤠ ᤘᤕᤧ॥

ᤕᤠᤁᤢᤒᤧᤴ ᤀᤧᤛᤠᤒᤖᤧ ᤁᤢᤍᤢᤶᤛᤧ ᤐᤣ᤺ᤰᤔᤠ ᤕᤠᤖᤡᤵ ᤐᤥᤱ᤹

᥉᥈

ᤕᤠᤁᤢᤒᤧᤴᤏᤠᤱ ᤁᤢᤜᤡᤶ ᤗᤧᤵᤔᤠᤱ ᤌᤠᤛᤡᤱ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤢᤔᤢ॥

᥈ ᤕᤠᤁᤢᤒᤧᤸᤗᤧ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤐᤠ᤺ᤳᤋᤢ. “ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤰᤛᤢᤒᤠ ᤁᤢᤍᤢᤖᤠᤕᤰᤗᤥ᥄” ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤔᤜᤏᤥᤔa ᤔᤧᤳᤋᤢ॥

᥉ ᤁᤢᤶᤓᤢ᤹ ᤀᤧᤛᤠᤒᤖᤧ ᤁᤢᤍᤢᤶᤛᤧ ᤀᤣᤍᤥᤔ ᤗᤠᤈᤣ᤹ᤀᤥᤒᤠ ᤛᤣᤀᤡᤖ ᤋᤧᤱᤃᤵᤐᤥ ᤕᤠᤁᤢᤒᤧᤸᤗᤧ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡ ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ॥

᥊ ᤕᤠᤁᤢᤒᤧᤸᤗᤧ ᤂᤧᤱᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤀᤧᤛᤠᤒᤧᤴ ᤀᤰᤂᤣ ᤔᤧᤳᤋᤧᤶᤔᤧ᤹. ᤁᤧᤛᤧᤘᤠᤖᤥᤒᤠ ᤕᤠᤁᤢᤒᤖᤧ ᤀᤰᤂᤣ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤗᤠᤒᤠᤏᤧᤴᤏᤢ ᤘᤕᤠᤱ ᤜᤧᤰᤁᤩᤠᤱ ᤀᤠᤸᤗ ᤌᤠᤖᤡᤰ ᤂᤢᤏᤧ᤹ᤏᤢ ᤘᤕᤠᤱ॥

᥋ ᤀᤠᤱᤃᤠ᤹ ᤐᤡᤳᤜᤠ᤹. ᤀᤍᤱᤜᤠ᤹. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤜᤧᤰᤁᤩᤠᤱ ᤛᤧᤘᤠᤖᤥᤒᤠᤜᤠ᤹ ᤏᤢ ᤛᤧᤘᤠᤖᤥᤔᤠᤜᤠ᤹ ᤁᤳᤋᤢᤱᤛᤡᤱ᤹॥ ᤀᤠᤸᤗ ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤁᤢᤛᤡᤖᤠ᤹ᤌᤠᤱᤅᤠᤒᤡ ᤑᤠ᤹ᤀᤠᤱ ᤁᤴ ᤀᤡᤱᤄᤱᤅᤡᤴ ᤜᤠᤅᤢᤱᤒᤠᤖᤥ॥’”

᥌ ᤂᤧᤴ ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤕᤠᤁᤢᤒᤖᤥ ᤔᤧᤏᤢ᤺ᤰᤛᤧ ᤔᤧᤓᤧᤖᤧᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤐᤣ᤺ᤰᤔᤏᤠᤀᤠᤱ ᤁᤧᤶᤓᤢ᤹ ᤀᤧᤛᤠᤒᤧᤴ ᤋᤢᤶᤏᤠ. ᤜᤧᤰᤁᤩᤠᤱ ᤀᤠᤸᤗᤥ ᤂᤢᤏᤧ᤹ ᤁᤡᤵ ᤗᤡᤛᤡ ᤔᤏᤠᤜᤠ᤹ᤏᤢ ᤂᤧᤏᤧ᤹ ᤁᤧᤍᤢᤶᤛᤧ ᤑᤧᤴᤗ ᤐᤳ॥”

᥍ ᤜᤧᤰᤁᤣ᤺ᤸᤗᤧ ᤕᤠᤁᤢᤒᤧᤴ ᤛᤠ᤹ᤖᤡᤰ ᤁᤡᤛᤧᤀᤠᤱ ᤏᤡᤱᤛᤠᤶᤔᤥ ᤌᤩᤧ॥ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤁᤢᤗᤢᤵ ᤏᤧᤳᤇᤡᤀᤥ ᤑ᤺ᤰᤂᤢᤛᤡ ᤜᤧᤰᤁᤩᤠᤱ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹. ᤐᤡᤳᤜᤠ᤹. ᤜᤧᤰᤁᤩᤠᤱ ᤀᤢᤔᤣᤜᤠ᤹ᤀᤠᤱ ᤁᤢᤗᤢᤵ ᤏᤧᤳᤇᤡᤀᤥ ᤑ᤺ᤰᤂᤢᤛᤡ॥

᥎ “ᤀᤧᤛᤠᤒᤧᤴ ᤑᤧᤴᤏᤠᤱ ᤗᤳᤇᤠ ᤗᤢᤵᤐᤥᤒᤠᤜᤠ᤹ ᤛᤧᤖᤢᤛᤡᤛᤠᤱ ᤘᤣ᤹ᤛ᤻ᤔᤠ ᤗᤢᤵᤐᤥᤒᤠᤜᤠ᤹ᤃ ᤔᤧᤍᤠᤱ” ᤑᤠ᤹ᤀᤠᤱ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢ॥

᥏ ᤂᤧᤒᤩᤠᤱ ᤕᤠᤁᤢᤒᤧᤸᤗᤧ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤀᤠᤴᤎᤧᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ. ᤀᤠᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ. ᤕᤜᤘᤣ ᤍᤠᤱᤒᤠᤀᤣ. ‘ᤂᤧᤏᤧ᤹ ᤀᤠᤒᤠᤅᤣ ᤁᤧᤗᤠᤈᤣ᤹ᤀᤥ ᤜᤧᤰᤁᤩᤠᤱ ᤁᤧᤃᤠ᤹ᤀᤡᤜᤠ᤹ᤀᤥ ᤏᤢ᤺ᤰᤂᤧ ᤐᤣᤃᤧ᤹ᤀᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢᤖᤡᤰ ᤔᤧᤳᤏᤧᤖᤥ’ ᤁᤧᤔᤧᤳᤋᤠᤱᤅᤠᤱ ᤘᤕᤧ॥

᥇᥆ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤴ ᤀᤢᤛᤣ᤺ᤴᤎᤠᤱ ᤁᤧᤈᤥᤃᤢᤒᤠ ᤗᤢᤱᤔᤠ᤹ ᤁᤧᤍᤢᤰᤋᤢᤒᤠᤴ ᤏᤢ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧᤒᤠ ᤐᤠ᤺ᤴᤏᤥ ᤀᤠᤱᤃᤠ᤹ ᤔᤡᤛᤠᤰᤁᤠᤱ ᤔᤧᤗᤠ᤹ᤀᤠᤴᤗᤥ॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤷᤍᤏ ᤕᤱᤄᤱᤅᤡᤴ ᤁᤠ᤺ᤰᤋᤢᤱᤅᤠᤱ ᤑᤧᤖᤠᤱᤅᤡᤸᤗᤧ ᤗᤳᤇᤠ ᤋᤰᤁᤠᤳ ᤌᤡᤰᤗᤰ ᤑᤧᤳᤋᤢᤱᤅᤠᤱ ᤘᤕᤧ॥ ᤁᤖ ᤀᤠᤸᤗᤥ ᤁᤢᤗᤢᤵ ᤏᤧᤳᤇᤡ ᤜᤡᤶᤛᤕᤱ ᤏᤢ ᤁᤶᤓᤩᤠᤖᤡᤰ ᤕᤖᤡᤰ ᤌᤰᤛᤠᤜᤠ᤹ ᤁᤳᤋᤢᤱᤛᤡᤱ᤹॥

᥇᥇ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤖᤥ. ᤀᤠᤶᤓᤢ᤹ ᤀᤧᤛᤠᤒᤖᤧ ᤁᤢᤜᤢᤰᤁᤥᤗᤠᤶ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤁᤢᤶᤔᤠ ᤁᤢᤛ᤻ᤛᤠᤜᤠ᤹ᤀᤠᤱ ᤁᤧᤖᤧᤰ ᤛᤧᤖᤡᤃᤧᤒᤡ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤢᤏᤧ᤹ᤏᤢ ᤁᤡᤀᤠᤖᤥ॥

᥇᥈ ᤁᤖ ᤂᤧᤏᤧ᤹ ᤁᤧᤒᤠ᤺ᤳᤋᤢᤀᤠᤱ ᤘᤠ᤹. ‘ᤀᤠᤱᤃᤠ᤹ ᤛᤧᤰᤂᤠᤛᤠᤱ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤖ ᤆᤥᤃᤢᤱ. ᤜᤧᤰᤁᤩᤠᤱ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠ ᤁᤢᤀᤡᤛᤡ᤺ᤰ ᤏᤡ᤺ᤳᤔᤧᤍᤧᤳ ᤆᤥᤃᤢᤱᤛᤡᤱ᤹॥’”

᥇᥉ ᤕᤠᤁᤢᤒᤧᤴ ᤂᤧᤴ ᤛᤧᤴᤍᤡᤰ ᤜᤠᤒᤠ ᤂᤧᤵᤔᤥ ᤕᤠᤱᤎᤥ᤺ᤰᤋᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠᤱᤛᤠ ᤁᤢᤴᤎᤣᤗᤠᤶ ᤁᤢᤶᤓᤢ᤹ ᤀᤧᤛᤠᤒᤧᤴ ᤐᤡᤔᤠ ᤑᤠ᤹ᤀᤠᤱ ᤔᤡᤰᤋᤥᤰ ᤛᤢᤱᤜᤠ᤹ ᤛᤧᤴᤍᤢ॥

᥇᥊ ᤂᤧᤴ ᤔᤡᤰᤋᤥᤰ ᤛᤢᤱᤜᤠ᤹– ᤁᤢᤃᤡᤵ ᤏᤧᤳᤇᤡ ᤔᤧ᤺ᤴᤍᤠᤔᤠ. ᤏᤡᤒᤥᤱ ᤁᤢᤶᤒᤠᤒᤠ ᤔᤧ᤺ᤴᤍᤠ. ᤁᤡᤵ ᤏᤧᤳᤇᤡ ᤁᤢᤶᤔᤠᤔᤠ ᤔᤧᤳᤗᤢᤰ ᤜᤧᤰᤁᤩᤠᤱ ᤏᤡᤒᤥᤱ ᤌᤢ᤺ᤶᤒᤠ.

᥇᥋ ᤛᤢᤶᤒᤥᤱ ᤁᤧᤎᤠᤵᤔᤠ ᤀᤢᤔᤣ ᤏᤢ ᤀᤢᤔᤣᤛᤠ᤺ᤳᤜᤠ᤹. ᤜᤧᤰᤁᤩᤠᤱ ᤗᤡᤒᤥᤱ ᤐᤡᤳᤔᤠ. ᤌᤡᤒᤥᤱ ᤐᤡᤳ. ᤏᤡᤒᤥᤱ ᤁᤢᤶᤔᤠᤔᤠ ᤀᤍᤱ ᤏᤢ ᤌᤡᤒᤥᤱ ᤀᤍᤱᤜᤠ᤹ ᤔᤧᤘᤕᤧ॥

᥇᥌ ᤂᤢᤏᤧ᤹ ᤂᤧᤱᤜᤠ᤹ ᤁᤧᤖᤧᤰ ᤁᤢᤗᤢᤵ ᤁᤢᤗᤢᤵ ᤛᤧᤴᤍᤢᤛᤡ ᤜᤧᤰᤁᤩᤠᤱ ᤁᤢᤛᤧᤘᤠᤖᤥᤔᤠᤜᤠ᤹ᤖᤧ ᤂᤢᤴᤇᤡ᤹ ᤁᤶᤒᤪᤠᤱᤅᤥ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤌᤰᤛᤠ ᤗᤢᤵᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤔᤡᤛᤠᤰ ᤋᤠᤶᤍᤠᤶᤒᤠ ᤆᤥᤃᤧᤶ ᤏᤧᤛᤧᤶᤔᤧ᤹॥”

᥇᥍ ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤗᤠᤶᤃᤧᤗᤥᤒᤠᤴ ᤛᤢᤈᤠ ᤐᤡᤖᤢᤀᤠᤱ ᤔᤧᤳᤋᤢ. “ᤀᤠᤶᤓᤢ᤹ ᤀᤧᤛᤠᤒᤖᤧ ᤂᤧᤏᤧ᤹ ᤁᤧᤍᤢᤶᤔᤠᤱ ᤛᤧ᤺ᤴᤃᤧᤍᤥ᤹᤺ ‘ᤂᤧᤏᤧ᤹ ᤜᤠ᤺ᤳᤗᤧ ᤁᤢᤔᤏᤠᤏᤧ᥅ ᤂᤧᤏᤧ᤹ ᤀᤠᤳᤋᤠᤴ ᤁᤧᤒᤣ᤺ᤰᤐᤠᤏᤧ᥅ ᤁᤧᤍᤃᤡ ᤁᤧᤒᤣ᤺ᤰᤐᤠ ᤁᤴ ᤌᤰᤛᤠᤗᤢᤵᤜᤠ᤹ ᤜᤠ᤺ᤳᤗᤧᤴᤇᤡᤒᤣ᥅’

᥇᥎ ᤂᤧᤏᤧ᤹ ᤀᤰᤂᤣ ᤔᤧᤳᤋᤧ᤹. ‘ᤂᤧᤱᤜᤠ᤹ᤃ ᤁᤧᤛᤧᤘᤠᤖᤥᤒᤠ ᤕᤠᤁᤢᤒᤖᤧ ᤁᤢᤎᤠ᤺ᤰᤛᤠᤛᤣ॥ ᤁᤱᤜᤠ᤹ ᤁᤧᤖᤧᤰ ᤀᤠᤍᤠᤱᤒᤣ ᤀᤧᤛᤠᤒᤖᤧ ᤁᤢᤗᤠᤃᤡ ᤔᤡᤰᤋᤥᤰ ᤛᤢᤱᤗᤧ ᤗᤠᤃᤡ ᤜᤠᤅᤢᤒᤠ॥ ᤂᤢᤏᤧ᤹ᤃ ᤀᤠᤏᤡᤃᤧ ᤀᤣᤃᤠᤱ ᤑᤧᤸᤗ ᤐᤳ॥’”

᥇᥏ ᤂᤢᤏᤧ᤹ ᤏᤡᤛᤡᤃᤣ᤺ᤰᤐᤠ. ᤛᤢᤶᤛᤡᤃᤣ᤺ᤰᤐᤠ ᤜᤧᤰᤁᤩᤠᤱ ᤌᤰᤛᤠᤗᤢᤵ ᤁᤧᤍᤡ᤺ᤰᤐᤠᤜᤠ᤹ ᤁᤧᤖᤧᤰ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤧᤛᤠᤒᤧᤴ ᤁᤣᤍᤢᤶᤔᤢᤶᤔᤡᤸᤗᤧ ᤂᤡᤏᤡ᤹ ᤜᤠᤒᤠᤜᤧᤰᤁᤣ ᤔᤧᤳᤋᤧᤶᤔᤧ᤹ᤀᤥ॥

᥈᥆ ‘ᤁᤧᤛᤧᤘᤠᤖᤥᤒᤠ ᤕᤠᤁᤢᤒᤧᤴ ᤀᤠᤏᤡᤃᤧ ᤀᤣᤃᤠᤱ ᤀᤣᤃᤠᤱ ᤑᤧᤸᤗ ᤐᤳ’ ᤑᤠ᤹ᤀᤠᤱ ᤀᤧᤛᤠᤒᤧᤴ ᤔᤧᤳᤋᤠᤶᤔᤧ᤹ᤀᤥ॥” ᤌᤣᤀᤠᤱᤓᤧᤸᤗᤧ “ᤀᤠᤱᤃᤠ᤹ ᤀᤠᤍᤃᤡ ᤜᤠᤅᤢᤱᤒᤠ ᤔᤡᤰᤋᤥ᤺ᤰᤁᤡᤸᤗᤧ ᤀᤧᤛᤠᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤆᤡ᤺ᤰᤔᤠ ᤛᤢᤰᤋᤢᤒᤡᤗᤠ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤋᤢᤔᤢᤱᤅᤡᤸᤗᤧ ᤂᤢᤏᤧ᤹ ᤋᤠ᤺ᤰᤁᤠᤒᤡᤗᤠ” ᤑᤠ᤹ᤀᤠᤱ ᤀᤡ᤺ᤳᤋᤢᤀᤠᤱ ᤘᤕᤧ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤁᤢᤔᤡᤰᤋᤥᤰ ᤛᤢᤱᤜᤠ᤹ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡ ᤜᤠᤅᤢᤍᤣᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤧᤃ ᤂᤧᤴ ᤛᤧᤴᤍᤡᤰ ᤀᤠᤒᤠᤅᤣ ᤁᤢᤛᤠ᤺ᤱᤃᤠ ᤜᤡᤶᤔᤥ ᤕᤠ᤺ᤰᤋᤧ॥

ᤐᤏᤡᤀᤣᤗ ᤔᤧᤵᤔᤏᤠᤒᤠ ᤋᤧᤴᤏᤥ ᤕᤠᤁᤢᤒᤧᤴ ᤆᤢᤱ᤹

᥈᥈ ᤂᤧᤴ ᤛᤧᤴᤍᤡᤰ ᤕᤠᤁᤢᤒᤧᤴ ᤐᤥᤃᤧ. ᤜᤧᤰᤁᤩᤠᤱ ᤏᤧᤳᤇᤡ ᤔᤣᤸᤗᤡᤱᤃᤧᤴ ᤁᤢᤔᤣ᤺ᤳᤜᤠ᤹. ᤏᤧᤳᤇᤡ ᤁᤢᤛᤧᤘᤠᤖᤥᤔᤠᤜᤠ᤹ ᤏᤢ ᤌᤡᤒᤥᤱᤅᤠᤱ ᤌᤡᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤕᤠᤱᤛᤡᤱᤅᤠᤱ ᤕᤒ᤻ᤒᤥᤰ ᤕᤱᤄᤱᤅᤡᤴ ᤁᤠ᤺ᤰᤋᤢ॥

᥈᥉ ᤂᤢᤏᤧ᤹ ᤂᤧᤱᤜᤠ᤹ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡ ᤐᤠᤱᤄᤢᤛᤡ. ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤁᤢᤈᤡᤃᤰᤘᤠᤜᤠ᤹ᤀᤠᤱ ᤜᤠᤅᤢᤍᤣᤛᤢ॥

᥈᥊ ᤀᤰᤂᤣᤗ᤹ᤖᤡᤰ ᤕᤠᤁᤢᤒᤧᤴ ᤀᤣ᤺ᤰ ᤕᤠ᤺ᤰᤋᤧ॥ ᤜᤧᤰᤁᤩᤠᤱ ᤗᤳᤇᤠ ᤔᤏᤠᤎᤡᤰ ᤂᤠᤔᤧᤴᤀᤥ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ᤏᤢ ᤆᤢᤅᤧ॥

᥈᥋ ᤂᤧᤴ ᤔᤏᤠ᤺ᤸᤗᤧ ᤕᤠᤁᤢᤒᤧᤴ ᤏᤠ᤺ᤶᤔᤠ ᤔᤧᤛᤢᤰᤋᤢᤶᤒᤠ ᤏᤡᤛᤢᤀᤠᤱ ᤂᤧᤸᤗᤧ ᤕᤠᤁᤢᤒᤖᤧ ᤁᤢᤗᤠᤱᤓᤡ᤺ᤵᤔᤧᤴ ᤛᤢᤛᤢ ᤐᤡᤖᤢ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠ᤺ᤴᤏᤢ ᤆᤢᤅᤧᤸᤗᤧ ᤕᤠᤁᤢᤒᤖᤧ ᤁᤢᤗᤠᤱᤅᤡᤴ ᤗᤡᤄᤧ᤹ ᤗᤧᤴᤍᤧ॥

᥈᥌ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤔᤧᤳᤋᤢ. “ᤂᤠᤀᤥ᤺ᤵᤔᤠ ᤆᤥᤰ. ᤀᤠᤱᤃᤠ᤹ ᤐᤣ᤺ᤰᤔᤠ ᤐᤠᤱᤄᤠᤱᤅᤧ᤹॥”

ᤁᤖ ᤕᤠᤁᤢᤒᤖᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤁᤧᤶᤒᤡᤀᤠᤴᤗ ᤌᤠᤖᤡᤰ ᤔᤧᤗᤧᤳᤏᤧᤴ॥”

᥈᥍ ᤂᤧᤴ ᤔᤏᤠ᤺ᤸᤗᤧ ᤔᤧᤳᤋᤢ. “ᤁᤧᤔᤡᤱ ᤌᤣᤃ᥅”

ᤂᤢᤏᤧ᤹ ᤏᤢᤃᤵ ᤐᤡᤖᤢ. “ᤕᤠᤁᤢᤒ॥”

᥈᥎ ᤂᤧᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤸᤗ ᤂᤧᤏᤧ᤹ ᤁᤧᤔᤡᤱ ᤕᤠᤁᤢᤒ ᤔᤧ᤺ᤴ ᤁᤖ ᤀᤡᤛᤪᤠᤀᤡᤗb ᤐᤥ᤺ᤱ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤶᤔᤡᤜᤠ᤹ᤏᤢ ᤁᤧᤎᤰᤋᤧᤀᤠᤱ ᤁᤧᤏᤠ᤺ᤴᤍᤢᤖᤥ॥”

᥈᥏ ᤂᤧᤒᤩᤠᤱ ᤕᤠᤁᤢᤒᤧᤸᤗᤧ ᤂᤧᤴ ᤛᤧ᤺ᤴᤗᤠᤵᤋᤢ. “ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤁᤧᤔᤡᤱ ᤌᤣᤃ᥅ ᤔᤧᤳᤋᤠᤱᤅᤧ᤹॥”

ᤁᤖ ᤂᤧᤸᤗᤧ ᤔᤧᤳᤋᤢ. “ᤌᤣᤀᤠᤱ ᤀᤠᤔᤡᤱ ᤛᤧ᤺ᤴᤃᤧᤍᤥᤀᤠᤒᤣ᥅” ᤂᤧᤒᤩᤠᤱ ᤕᤠᤁᤢᤒᤧᤴ ᤔᤢ᤹ᤀᤡᤛᤠᤶ ᤐᤡᤖᤢ॥

᥉᥆ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤂᤧᤴ ᤋᤧᤴᤏᤡᤴ ᤐᤏᤡᤀᤣᤗc ᤔᤡᤱ ᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤛᤢᤱᤛᤠᤱ ᤀᤠᤱᤃᤠ᤹ ᤁᤢᤜᤡᤱᤘᤧᤳᤋᤧ ᤘᤠ᤹ᤀᤠᤖᤥ” ᤗ᤹ᤖᤡᤰ ᤂᤢᤏᤧ᤹ ᤐᤠ᤺ᤳᤋᤢ॥

᥉᥇ ᤂᤧᤸᤗᤧ ᤁᤢᤗᤠᤱᤅᤡᤸᤗᤧ ᤆᤥᤃᤢᤸᤗᤧ ᤀᤧ᤺ᤰᤂᤱ ᤀᤧ᤺ᤰᤂᤱ ᤗ᤹ᤖᤧᤖ ᤗᤠᤱᤄᤣᤃᤧ ᤜᤧᤰᤁᤩᤠᤱ ᤏᤠᤶ ᤁᤧᤖᤧᤸᤗᤧ ᤐᤏᤡᤀᤣᤗ ᤔᤧᤵᤔᤏᤠᤒᤠ ᤋᤧᤴᤏᤡᤴ ᤗᤧᤖᤢᤎ॥

᥉᥈ ᤂᤧᤴ ᤔᤏᤠ᤺ᤸᤗᤧ ᤕᤠᤁᤢᤒᤖᤧ ᤁᤢᤗᤠᤱᤓᤡ᤺ᤵᤔᤥ ᤛᤢᤛᤢ ᤐᤡᤖᤢ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗᤥ ᤌᤠᤖᤡᤰᤛᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠᤗᤠᤱᤓᤡ᤺ᤵᤔᤥᤒᤠ ᤛᤠᤴ ᤔᤧᤴᤈᤏᤧᤸᤗᤥ॥

a 

᥉᥈:᥈ ᤔᤜᤏᤥᤶ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤏᤧᤳᤇᤡ ᤋᤢᤖᤠᤕᤰ” ᤐᤥ᤺ᤱ॥

b 

᥉᥈:᥈᥎ ᤀᤡᤛᤪᤠᤀᤡᤗ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤧᤴᤏᤢ ᤌᤰ” ᤀᤡᤃᤪ “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤰ” ᤂᤧᤶᤍᤧᤳ॥

c 

᥉᥈:᥉᥆ ᤐᤏᤡᤀᤧᤗ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ” ᤂᤧᤶᤍᤧᤳ॥

ᤕᤠᤁᤢᤒᤖᤧ ᤀᤧᤛᤠᤒᤧᤴ ᤋᤢᤔᤢ᤹

᥉᥉

ᤕᤠᤁᤢᤒᤧᤸᤗᤧ ᤀᤰᤂᤣ ᤀᤥᤔᤧᤳᤋᤢᤸᤗᤧ ᤀᤧᤛᤠᤒᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤁᤡᤵ ᤗᤡᤛᤡ ᤔᤏᤠᤜᤠ᤹ ᤔᤧᤓᤧᤖᤧᤖ ᤔᤧᤒᤳᤇᤧᤒᤠ ᤏᤡᤛᤢᤛᤡ॥ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤗᤡᤀᤠ ᤏᤢ ᤖᤠᤜᤣᤗ ᤜᤧᤰᤁᤩᤠᤱ ᤏᤧᤳᤇᤡ ᤂᤢᤴᤇᤡ᤹ ᤛᤧᤘᤠᤖᤥᤔᤠᤜᤠ᤹ᤖᤧ ᤂᤢᤏᤡ᤹ ᤁᤶᤒᤪᤠᤱᤅᤥ ᤁᤢᤛ᤻ᤛᤠᤜᤠ᤹ ᤛᤧᤴᤍᤢᤛᤡ॥

᥈ ᤂᤢᤏᤧ᤹ ᤁᤢᤛᤧᤘᤠᤖᤥᤔᤠᤜᤠ᤹ ᤏᤢ ᤂᤢᤴᤇᤡ᤹ ᤛᤠᤜᤠ᤹ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤗᤠᤶᤗᤥᤛᤢᤛᤡ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤗᤡᤀᤠ᤺ᤴ ᤏᤢ ᤁᤢᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤖᤠᤜᤣᤗ ᤏᤢ ᤕᤢᤛᤢᤑᤧᤴ ᤑᤳᤇᤢᤛᤡ॥

᥉ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤂᤢᤏᤧ᤹ ᤀᤠᤒᤠᤅᤧᤃ ᤁᤢᤶᤓᤢ᤹ᤖᤧ ᤁᤢᤒᤣᤛᤠᤱ ᤔᤧᤱᤃᤧᤳᤋᤣ ᤌᤠᤖᤡᤰ ᤗᤠᤶᤗᤥᤛᤡᤱᤅᤠᤱ ᤏᤢᤛᤡᤗᤧᤱ ᤛᤠᤶᤒᤥ᤺ᤴ ᤜᤒᤳᤋᤠᤱ ᤛᤧᤘᤠ ᤔᤕᤧᤖ ᤐᤣ॥

᥊ ᤁᤖ ᤀᤧᤛᤠᤒᤧᤴ ᤕᤠᤁᤢᤒᤧᤸᤗᤧ ᤁᤢᤍᤢᤶᤛᤧ ᤗᤥ᤺ᤰᤋᤧᤖ ᤑᤧᤖᤧ ᤜᤧᤰᤁᤩᤠᤱ ᤂᤧᤴ ᤜᤧᤵᤐᤪᤧᤰ ᤜᤧᤵᤋᤢ. ᤂᤧᤒᤩᤠᤱ ᤁᤢᤛᤠ᤺ᤱᤓᤣ᤹ᤀᤥ ᤂᤡᤶᤛᤡᤱᤅᤠᤱ ᤂᤢᤏᤧ᤹ ᤆᤢᤵ ᤔᤧᤳᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤧᤵᤔᤈᤠᤱ ᤛᤠ᤹ᤖᤡᤰ ᤜᤠᤒᤧᤇᤡ॥

᥋ ᤂᤧᤒᤩᤠᤱ ᤀᤧᤛᤠᤒᤧᤴ ᤀᤰᤂᤣ ᤀᤥᤔᤕᤧᤸᤗᤧ ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ ᤐᤡᤳᤇᤠ᤹ᤜᤠ᤹ ᤏᤡᤛᤢᤛᤡᤀᤠᤱ ᤔᤧᤳᤋᤢ. “ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤘᤠ᤹ᤔᤠ ᤁᤴ ᤕᤠᤵᤔᤡᤜᤠ᤹ ᤜᤠ᤺ᤳᤇᤡᤏᤡᤒᤣ᥅”

ᤕᤠᤁᤢᤒᤖᤧ ᤏᤢᤃᤵ ᤐᤡᤖᤢ. “ᤏᤡᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤐᤡᤖᤢᤒᤠ ᤜᤡᤴᤈᤠ᤹ᤛᤡᤖᤥ॥”

᥌ ᤂᤧᤒᤩᤠᤱ ᤛᤧᤘᤠᤖᤥᤔᤠᤜᤠ᤹ ᤏᤢ ᤂᤢᤴᤇᤡ᤹ ᤛᤠᤜᤠ᤹ ᤏᤡ᤺ᤳᤋᤠᤱ ᤔᤧᤓᤧᤖᤧ ᤜᤧᤰᤁᤩᤠᤱ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤀᤧᤛᤠᤒᤧᤴ ᤛᤧᤘᤠ ᤔᤧᤔᤧᤳᤋᤢ॥

᥍ ᤂᤧᤴ ᤀᤣᤃᤠᤱ ᤗᤡᤀᤠ᤺ᤴ ᤏᤢ ᤁᤢᤛ᤻ᤛᤠᤜᤠ᤹ ᤔᤧᤓᤧᤖᤧᤀᤠᤱ ᤛᤧᤘᤠ ᤔᤧᤔᤧᤳᤋᤢ॥ ᤁᤧᤖᤧᤰᤏᤢ᤺ᤸᤗᤧ ᤕᤠᤱᤛᤡ ᤕᤢᤛᤢᤑᤧᤴ ᤏᤢ ᤖᤠᤜᤧᤗᤧᤴ ᤑᤧᤖᤧᤇᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤛᤧᤘᤠ ᤔᤧᤳᤋᤧᤇᤢ॥

᥎ ᤀᤧᤛᤠᤒᤧᤸᤗᤧ ᤕᤠᤁᤢᤒᤧᤴ ᤛᤧ᤺ᤴᤗᤠᤵᤋᤢ. “ᤀᤠᤱᤃᤠ᤹ ᤑᤧᤖᤠᤱᤅᤡᤸᤗᤧ ᤗᤠᤶᤔᤥ ᤋᤢᤔᤢᤱᤛᤡᤱᤒᤠ ᤁᤴ ᤌᤰᤛᤠᤗᤢᤵᤜᤠ᤹ ᤌᤣᤀᤠᤱ ᤁᤧᤒᤠᤱᤄᤢ ᤁᤧᤓᤧᤴᤇᤢᤛᤡᤒᤠᤒᤣ᥅”

ᤕᤠᤁᤢᤒᤖᤧ ᤏᤢᤃᤵ ᤐᤡᤖᤢ. “ᤀᤠᤍᤠᤱᤒᤣ ᤂᤧᤱᤜᤠ᤹ᤃ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤖ ᤑᤠ᤹ᤀᤠᤱ ᤔᤡᤰᤋᤥᤰ ᤛᤢᤱ ᤑᤧᤳᤋᤢᤱᤛᤡᤱᤒᤠᤖᤥ॥”

᥏ ᤁᤖ ᤀᤧᤛᤠᤒᤧᤸᤗᤧ ᤏᤥᤃᤵ ᤐᤡᤖᤢ. “ᤀᤠᤴᤛᤠ᤹ᤀᤣ. ᤀᤠᤱᤃᤠ᤹ ᤀᤠᤗᤠᤃᤡ ᤁᤧᤕᤥᤒᤠ ᤁᤳᤋᤢᤱᤛᤡᤱ॥ ᤂᤧᤏᤧ᤹ ᤁᤧᤃᤳᤋᤢᤛᤡᤒᤠᤜᤠ᤹ ᤂᤧᤏᤧ᤹ᤀᤣ ᤁᤳᤋᤧᤛᤧ᤹॥”

᥇᥆ ᤕᤠᤁᤢᤒᤧᤸᤗᤧ ᤔᤧᤳᤋᤢ. “ᤔᤣ᤺ᤴᤗᤥ. ᤂᤧᤏᤧ᤹ ᤁᤧᤛᤡᤖᤠ᤹ ᤌᤠᤱᤅᤠᤏᤣ ᤑᤠᤃᤪ ᤀᤠᤜᤢᤰᤁᤥᤗᤠᤶ ᤁᤴ ᤔᤡᤰᤋᤥᤰ ᤛᤢᤱᤜᤠ᤹ ᤋᤠ᤺ᤰᤋᤧ᤹ᤀᤥ॥ ᤂᤧᤏᤧ᤹ ᤏᤢᤖᤡᤰᤁᤠᤱ ᤗᤠᤱ ᤁᤧᤍᤠ᤺ᤰᤋᤠᤱ॥ ᤛᤧᤰᤂᤠᤀᤣ ᤂᤧᤏᤧ᤹ ᤋᤢᤶᤏᤧᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤔᤢᤱᤒᤠ ᤜᤧᤰᤁᤣ ᤐᤥ᤺ᤰᤂᤧᤖᤥ॥

᥇᥇ ᤂᤧᤏᤧ᤹ᤀᤣ ᤁᤧᤗᤠᤃᤡ ᤑᤠ᤹ᤀᤠᤱ ᤜᤢ᤹ᤏᤧᤒᤠ ᤔᤡᤰᤋᤥ᤺ᤰᤁᤡᤴ ᤋᤠ᤺ᤰᤋᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧᤖᤥ॥ ᤀᤠᤱᤃᤠ᤹ ᤀᤠᤗᤠᤃᤡ ᤁᤧᤕᤥᤒᤠ ᤁᤳᤋᤢᤱ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤏᤢᤖᤡᤰ ᤔᤧᤳᤋᤠᤱᤅᤠᤱ ᤘᤠ᤹॥” ᤁᤶᤓᤗ᤹ᤖᤡᤰ ᤕᤠᤁᤢᤒᤖᤧ ᤕᤧ᤺ᤰᤁᤠᤱ ᤕᤧ᤺ᤰ ᤔᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤀᤧᤛᤠᤒᤖᤧ ᤂᤧᤴ ᤔᤡᤰᤋᤥᤰ ᤛᤢᤱᤅᤡᤴ ᤋᤠ᤺ᤰᤋᤢ॥

᥇᥈ ᤂᤧᤒᤩᤠᤱ ᤀᤧᤛᤠᤒᤧᤸᤗᤧ ᤔᤧᤳᤋᤢ. “ᤀᤠᤸᤗ ᤀᤠᤏᤡ᤹ ᤌᤠᤀᤠᤛᤡ॥ ᤀᤠᤱᤃᤠ᤹ ᤂᤡᤏᤡ᤹ ᤗᤠᤶᤗᤥᤏᤡᤱ॥”

᥇᥉ ᤁᤖ ᤕᤠᤁᤢᤒᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤀᤠᤱᤅᤣ ᤁᤧᤘᤠ᤹ᤖᤥ. ᤁᤴ ᤜᤡᤴᤈᤠ᤹ ᤐᤡᤳᤇᤠ᤹ᤜᤠ᤹ ᤔᤧᤈᤢ᤺ᤰ ᤜᤧᤰᤁᤩᤠᤱ ᤛᤠᤘᤠᤔᤠ ᤌᤰᤛᤠᤜᤠ᤹ ᤏᤢᤖᤡᤰ ᤀᤥᤔᤧᤵᤔᤠᤛᤡ ᤐᤥ᤺ᤱ॥ ᤂᤧᤱᤜᤠ᤹ ᤌᤡᤰ ᤕᤧᤴᤎᤡᤰ ᤆᤩᤖᤡᤰ ᤗᤠᤱᤄᤣ᤺ᤱᤔᤠᤛᤡᤸᤗᤧ ᤁᤧᤖᤧᤰ ᤔᤧᤛᤡᤒᤡᤗᤠ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤴ ᤐᤣᤗᤡ ᤑᤠᤰᤏᤧ. ᤂᤧᤏᤧ᤹ᤀᤣ ᤀᤠᤏᤡᤃᤧᤏᤢ᤺ᤸᤗᤧ ᤋᤃᤡ ᤐᤣᤃᤧ᤹ᤀᤥ॥ ᤀᤠᤱᤃᤠ᤹ ᤀᤠᤍᤃᤡ ᤁᤧᤒᤣ᤺ᤰᤐᤠ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤁᤴ ᤜᤡᤴᤈᤠ᤹ᤐᤡᤳᤇᤠ᤹ ᤗᤠᤱᤔᤧᤄᤣ᤺ᤰᤐᤠ ᤁᤢᤀᤡᤛᤡ᤺ᤰ ᤛᤣᤀᤡᤖᤀᤥ ᤂᤧᤏᤧ᤹ ᤔᤧᤴᤍᤢᤶᤔᤣ ᤌᤠᤖᤡᤰ ᤀᤠᤱᤃᤠ᤹ ᤔᤛ᤻ᤛᤢᤀᤠᤱ ᤑᤧᤴᤏᤠᤖᤥ॥”

᥇᥋ ᤀᤧᤛᤠᤒᤧᤸᤗᤧ ᤔᤧᤳᤋᤢ. “ᤜᤧᤰᤁᤣᤃᤪ ᤂᤧᤏᤧ᤹ ᤁᤧᤓᤠ᤹ᤛᤧ ᤁᤢᤓᤠ ᤀᤠᤔᤏᤠᤜᤠ᤹ ᤗᤧᤖᤢᤱᤎᤠᤱᤛᤡᤱ॥”

ᤁᤖ ᤕᤠᤁᤢᤒᤖᤧ ᤔᤧᤳᤋᤢ. “ᤁᤴ ᤆᤠᤜᤠᤒ᤻ ᤔᤧᤈᤥ᤺ᤰᤁᤠᤴᤏᤠ॥ ᤂᤧᤏᤧ᤹ ᤗᤢᤱᤔᤠ᤹ᤖᤰ ᤁᤧᤍᤢᤰᤁᤠᤀᤠᤱᤃ ᤐᤥ᤺ᤱ॥”

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤜᤠᤒᤠ ᤂᤧᤴ ᤕᤧᤴᤏᤥ ᤀᤧᤛᤠᤒᤧᤴ ᤛᤣᤀᤡᤖ ᤗᤧᤵᤔᤠ ᤌᤠᤛᤡᤱ ᤐᤣ॥

᥇᥍ ᤁᤖ ᤕᤠᤁᤢᤒᤧᤱᤃ ᤛᤢᤰᤁᤥᤋa ᤗᤧᤵᤔᤠᤱ ᤌᤠᤛᤡᤱ. ᤜᤧᤰᤁᤩᤠᤱ ᤀᤠᤒᤠᤅᤧ ᤂᤢᤏᤧ᤹ ᤁᤢᤗᤠᤃᤡ ᤜᤡᤶᤎᤡᤰ ᤏᤢ ᤁᤢᤎᤰᤛᤠᤜᤠ᤹ᤖᤧ ᤗᤠᤃᤡ ᤕᤠᤰᤔᤠᤜᤡᤶᤜᤠ᤹ ᤆᤥᤃᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤛᤢᤰᤁᤥᤋ ᤐᤥ᤺ᤰᤂᤧᤖᤥ॥

᥇᥎ ᤕᤠᤁᤢᤒᤧᤴ ᤐᤍ᤻ᤍᤏ ᤀᤠᤖᤠᤶᤗᤠᤶ ᤗᤠᤱᤄᤣᤃᤧ ᤐᤣᤀᤠᤱ ᤁᤏᤠᤏ ᤗᤠᤈᤣ᤹ᤀᤥᤒᤠ ᤛᤁᤣᤔ ᤕᤧᤰᤕᤰᤁᤥ ᤏᤢᤖᤡᤰᤁᤠᤱ ᤁᤧᤖᤧ. ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤛᤠ᤺ᤱᤃᤠᤜᤡᤶ ᤗᤣ᤺ᤳᤋᤢᤀᤠᤱ ᤕᤢᤱᤛᤡᤱ॥

᥇᥏ ᤕᤠᤁᤢᤒᤖᤧ ᤂᤢᤏᤧ᤹ ᤛᤠ᤺ᤱᤃᤠᤜᤡᤶ ᤗᤣ᤺ᤳᤋᤢᤒᤠ ᤋᤧᤴᤏᤡᤴ ᤛᤁᤣᤔᤧᤸᤗᤧ ᤁᤢᤶᤒᤠ ᤜᤠᤔᤥᤖᤧᤸᤗᤧ ᤁᤢᤛ᤻ᤛᤠᤜᤠ᤹ᤗᤠᤶ ᤁᤡᤵ ᤌᤡᤰ ᤕᤢᤵᤐᤠ ᤕᤠᤱᤀᤡᤳᤇᤡ ᤁᤢᤔᤧᤸᤗᤢᤱ ᤁᤣ᤺ᤳᤋᤢᤀᤠᤱ ᤀᤡᤅᤢ॥

᥈᥆ ᤂᤧᤵᤔᤥ ᤂᤢᤏᤧ᤹ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ ᤜᤧᤰᤁᤩᤠᤱ “ᤀᤧᤗ ᤀᤧᤗᤥᤜ ᤀᤡᤛᤪᤠᤀᤡᤗ” (ᤏᤡᤱᤘᤠ᤹ᤑᤢᤔᤠᤱᤅᤡᤴᤃ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ) ᤔᤡᤱ ᤕᤢᤰᤂᤢᤖᤥ॥

a 

᥉᥉:᥇᥍ ᤛᤢᤰᤁᤥᤋ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤕᤠᤰᤔᤠᤜᤡᤶᤜᤠ᤹” ᤐᤥᤱ᤹॥

ᤍᤡᤏᤠ᤺ᤴ ᤑᤧᤳᤔᤧᤗᤠ᤺ᤴᤍᤢ

᥉᥊

ᤕᤠᤁᤢᤒ ᤏᤢ ᤗᤡᤀᤠᤖᤧ ᤂᤢᤴᤇᤡ᤹ ᤛᤠ ᤍᤡᤏᤠ᤺ᤴ ᤌᤡᤰᤕᤧᤴ ᤂᤧᤴ ᤗᤠᤈᤣ᤹ᤀᤥᤒᤠ ᤔᤧᤴᤇᤢᤔᤠᤜᤠ᤹ ᤋᤢᤶᤔᤠᤛᤡ ᤑᤠ᤹ᤀᤠᤱ ᤐᤣ॥

᥈ ᤂᤧᤴ ᤋᤧᤱᤃᤵᤐᤥᤒᤠ ᤜᤠᤱ ᤜᤡᤒ᤻ᤒᤡ ᤜᤠᤔᤥᤖᤧᤸᤗᤧ ᤁᤢᤛ᤻ᤛᤠ ᤛᤁᤣᤔᤧᤸᤗᤧ ᤍᤡᤏᤠ᤺ᤴ ᤏᤡᤛᤢ. ᤜᤧᤰᤁᤩᤠᤱ ᤀᤢ᤺ᤰᤂᤢ ᤋᤣ᤹ᤖᤢᤀᤠᤱ ᤔᤣ᤺ᤳᤔᤧᤳᤋᤢ॥

᥉ ᤂᤧᤒᤩᤠᤱ ᤂᤧᤸᤗᤧ ᤁᤢᤏᤡᤱᤘᤠᤴ ᤕᤠᤁᤢᤒᤖᤧ ᤁᤢᤛ᤻ᤛᤠ ᤍᤡᤏᤠ᤺ᤴ ᤗᤧᤵᤔᤠᤱ ᤜᤡᤛᤡᤱ॥ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤔᤧᤴᤇ᤻ᤕᤠᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤂᤧᤴ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ ᤔᤧᤳᤋᤢ॥

᥊ ᤜᤧᤰᤁᤩᤠᤱ ᤛᤁᤣᤔᤧᤸᤗᤧ ᤁᤢᤶᤒᤠ ᤜᤔᤥᤖᤧᤴ ᤔᤧᤳᤋᤢ. “ᤂᤧᤴ ᤛᤡᤛᤠᤍᤡᤱ ᤔᤧᤴᤇᤩᤠ᤺ᤴ ᤀᤠᤱᤃᤠ᤹ ᤀᤠᤜᤡᤶᤛᤠᤔᤠ ᤐᤥ᤺ᤱᤛᤧ ᤋᤠᤖᤠᤱ ᤐᤡᤖᤠᤱᤅᤧ᤹॥”

᥋ ᤕᤠᤁᤢᤒᤖᤧ ᤁᤢᤛ᤻ᤛᤠ ᤍᤡᤏᤠ᤺ᤴ ᤛᤁᤣᤔᤧᤸᤗᤧ ᤑᤧᤳᤗᤠ᤺ᤴᤍᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤢ॥ ᤁᤖ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤐᤡᤳ ᤁᤶᤛᤧ ᤔᤧᤒᤣᤀᤠᤱ ᤔᤧᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤜᤡᤶᤔᤥ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤌᤠᤖᤡᤰ ᤂᤢᤏᤧ᤹ ᤛᤫᤠ᤺ᤳ ᤕᤢᤅᤧ॥

᥌ ᤂᤧᤒᤩᤠᤱ ᤛᤁᤣᤔᤧᤸᤗᤧ ᤁᤢᤶᤒᤠ ᤜᤔᤥᤖᤧᤴ ᤕᤠᤁᤢᤒᤖᤧ ᤁᤢᤜᤡᤶᤔᤥ ᤋᤠ᤹ᤈᤧᤱᤛᤧ ᤑᤧᤖᤧ॥

᥍ ᤀᤠᤸᤗ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ᤖᤧ ᤌᤣ ᤐᤥ᤺ᤰᤂᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤐᤡᤳ ᤆᤠᤖᤠᤶᤔᤠ ᤋᤧᤴᤏᤥᤗᤠᤶ ᤔᤧᤏᤢ᤺ᤰᤂᤧ ᤔᤧᤍᤩᤧ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤢᤃᤧᤀᤠᤱ ᤂᤢᤴᤇᤡ᤹ ᤛᤡᤰ ᤐᤥᤃᤧᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤛᤁᤣᤔᤧᤸᤗᤧ ᤕᤠᤁᤢᤒᤖᤧ ᤁᤢᤛ᤻ᤛᤠᤴ ᤑᤧᤳᤗᤠ᤺ᤴᤍᤢᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤧᤒᤥ ᤋᤣᤛᤢᤀᤠᤱ ᤘᤕᤧ॥ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧ॥

᥎ ᤁᤖ ᤜᤔᤥᤖᤧᤴ ᤂᤧᤱᤜᤠ᤹ᤏᤢ ᤀᤰᤂᤣᤗ᤹ᤖᤡᤰ ᤋᤠ᤹ᤈᤧᤰᤂᤧ. “ᤀᤠᤛ᤻ᤛᤠ ᤛᤁᤣᤔᤧᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠᤴ ᤗᤧᤵᤔᤠᤱ ᤀᤡᤃᤣ᤺ᤰᤁᤠᤱ ᤐᤳ॥ ᤀᤠᤛ᤻ᤛᤠᤴ ᤍᤡᤏᤠ᤺ᤴᤏᤢ ᤔᤣ᤺ᤰᤂᤡᤶ ᤔᤧᤵᤔᤠ ᤀᤠᤓᤠ᤺ᤰᤋᤧ᤹॥

᥏ ᤂᤡᤏᤡ᤹ ᤀᤠᤏᤡᤃᤧᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤆᤥᤃᤧᤶᤔᤧ᤹॥ ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤀᤠᤏᤡᤃᤧ ᤀᤠᤒᤡᤖᤧ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤔᤧᤴᤇᤢᤔᤠ ᤛᤠᤜᤠ᤹ ᤂᤡᤏᤡ᤹ ᤗᤠᤃᤡ ᤋᤣ᤹ᤖᤠᤶᤛᤡᤶᤔᤧ᤹॥

᥇᥆ ᤂᤡᤏᤡ᤹ ᤀᤠᤏᤡᤃᤧᤏᤢ ᤕᤢᤱᤔᤠ ᤁᤧᤛᤢᤰᤋᤡ᤹. ᤜᤧᤰᤁᤩᤠᤱ ᤁᤴ ᤗᤠᤈᤣᤴ ᤂᤡᤏᤡ᤹ ᤀᤥᤃᤵ ᤆᤥᤃᤧᤶᤔᤧ᤹॥ ᤂᤡᤏᤡ᤹ ᤁᤵᤔᤥᤀᤣ ᤕᤢᤅᤧᤶᤔᤧ᤹. ᤁᤵᤔᤥᤀᤣ ᤗᤧᤱᤜᤱ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤗᤠᤈᤣ᤹ᤛᤡᤱᤒᤢᤱ ᤀᤡᤅᤠᤶᤔᤧ᤹॥”

᥇᥇ ᤂᤧᤒᤩᤠᤱ ᤛᤁᤣᤶᤔᤧᤸᤗᤧᤀᤠᤱ ᤍᤡᤏᤠᤖᤧ ᤁᤢᤶᤒᤠ ᤏᤢ ᤁᤢᤶᤓᤢ᤹ᤛᤡ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤠᤵᤔᤡ ᤏᤢᤖᤡᤰ ᤀᤠᤔᤧᤳᤋᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤆᤩᤠ ᤁᤧᤏᤠ᤺ᤰᤋᤢᤶᤛᤠᤱ ᤀᤠᤱᤃᤠ᤹ ᤐᤡᤏᤡᤱ॥

᥇᥈ ᤔᤣ᤺ᤰᤂᤡᤶᤗᤧ ᤗᤠᤃᤡ ᤀᤠᤓᤩᤠᤖᤡᤰ ᤕᤠᤱ ᤁᤧᤛᤡᤰᤛᤢᤶᤛᤠᤱ ᤀᤠᤱᤃᤠ᤹ ᤐᤡᤏᤡᤱ॥ ᤂᤧᤴ ᤛᤡᤛᤠᤍᤡᤱ ᤔᤧᤴᤇᤩᤠ᤺ᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠᤖᤰ ᤀᤠᤒᤡᤖᤧ᤹ᤀᤥ॥”

᥇᥉ ᤛᤁᤣᤔᤧᤸᤗᤧ ᤂᤢᤴᤇᤡ᤹ ᤏᤢᤛᤠ᤹ ᤍᤡᤏᤠ᤺ᤴ ᤑᤧᤳᤗᤠ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ ᤛᤁᤣᤔ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤒᤠ ᤜᤔᤥᤖᤧᤴᤏᤢ ᤀᤡᤱᤗᤧᤰ ᤐᤠᤴ ᤔᤧᤒᤠᤖᤧ॥

᥇᥊ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤜᤷᤍᤥ ᤔᤧᤴᤜᤧᤰᤁᤣᤒᤠ ᤔᤏᤠᤴ ᤀᤠᤏᤡᤃᤧ ᤏᤢᤛᤠ᤹ᤀᤡᤴ ᤐᤡᤔᤠ ᤔᤧᤛᤢᤰᤋᤢᤶᤒᤧᤴ॥ ᤌᤣᤀᤠᤱᤓᤧᤸᤗᤧ ᤜᤧᤰᤁᤣ ᤆᤥᤃᤢᤶᤒᤧᤸᤗᤧᤃ ᤀᤠᤏᤡᤃᤧ ᤆᤠ᤺ᤳᤌᤡ ᤐᤣᤰ॥

᥇᥋ ᤁᤖ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤗᤳᤇᤠ ᤐᤠ᤺ᤴᤏᤥᤖᤰ ᤋᤧᤴᤍᤡᤃᤣ. ᤂᤡᤏᤡ᤹ᤀᤠᤱ ᤕᤧᤶᤒᤡᤳᤇᤠ ᤁᤧᤖᤧᤰᤗᤧ ᤀᤠᤏᤡᤃᤧ ᤜᤧᤰᤁᤣ ᤜᤷᤍᤥ ᤁᤧᤜᤧᤃᤢᤶᤗᤀᤣ ᤐᤥ᤺ᤱ॥

᥇᥌ ᤂᤧᤒᤩᤠᤱᤗᤰ ᤀᤠᤏᤡᤃᤧ ᤔᤧᤴᤇᤢᤔᤠ ᤛᤠᤜᤠ᤹ ᤂᤡᤏᤡ᤹ ᤐᤡᤏᤧᤳᤇᤡᤃᤧ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤋᤣ᤹ᤖᤢᤶᤛᤡᤶᤒᤧᤀᤠᤱ ᤂᤡᤏᤡ᤹ᤏᤢ ᤗᤳᤇᤠ ᤛᤢᤘᤠᤱ ᤐᤥ᤺ᤰᤂᤡᤃᤧᤀᤠᤱ ᤂᤡᤏᤡ᤹ᤏᤢ ᤛᤥᤖᤡᤰ ᤕᤢᤅᤡᤃᤧ॥

᥇᥍ ᤁᤖ ᤀᤠᤏᤡᤃᤧ ᤐᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴᤏᤠᤱ ᤜᤷᤍᤥ ᤜᤧᤰᤔᤠ ᤁᤧᤴᤍᤧᤍᤡᤴᤏᤧᤑᤠᤃᤪ ᤀᤠᤏᤡᤃᤧ ᤏᤢᤛ᤻ᤛᤠ᤹ᤀᤡᤴ ᤋᤣ᤹ᤖᤢᤶᤒᤧᤀᤠᤱ ᤐᤣᤃᤡᤃᤧ॥”

᥇᥎ ᤜᤔᤥᤖ ᤏᤢ ᤛᤁᤣᤔᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤋᤧᤴᤍᤧᤳᤇᤡ॥

᥇᥏ ᤂᤧᤴ ᤌᤠᤱᤒᤧᤴᤏᤡᤸᤗᤧ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤆᤥ᤺ᤰᤔᤠ ᤔᤡᤛᤠᤰᤁᤠᤱ ᤔᤧᤛᤢᤛᤧᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤠᤁᤢᤒᤖᤧ ᤁᤢᤛ᤻ᤛᤠ ᤍᤡᤏᤠ᤺ᤴ ᤏᤠᤏᤢ᤹ᤖᤢᤀᤠᤱ ᤘᤕᤧ॥ ᤂᤢᤏᤧ᤹ᤃ ᤁᤢᤶᤒᤠᤖᤧ ᤁᤢᤜᤡᤶᤛᤕᤱᤅᤥ ᤁᤧᤖᤧᤰᤏᤢ᤺ᤸᤗᤧ ᤀᤡᤱᤎᤠ᤺ᤱᤛᤠᤒᤠ ᤆᤥᤃᤧ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤜᤔᤥᤖᤧᤴ ᤏᤢ ᤁᤢᤛ᤻ᤛᤠ ᤛᤁᤣᤶᤔᤡᤴ ᤕᤧᤰᤕᤰᤁᤥᤒᤠ ᤔᤠ ᤗᤠᤶᤎᤣ᤺ᤵᤐᤥ ᤐᤣᤛᤡ ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ ᤀᤰᤂᤣ ᤔᤧᤳᤋᤧᤇᤢᤛᤡ.

᥈᥇ “ᤁᤱ ᤔᤏᤠᤜᤠ᤹ ᤀᤠᤏᤡ᤹ᤏᤢ ᤀᤠᤍᤱᤍᤱᤒᤠ ᤔᤧᤈᤥᤰ॥ ᤂᤧᤱᤜᤠ᤹ ᤀᤠᤏᤡ᤹ ᤗᤠᤈᤣ᤹ᤀᤥ ᤔᤧᤕᤢᤱᤅᤠᤱ ᤗᤧᤱᤜᤱ ᤔᤧᤈᤥ᤺ᤰᤗ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤥ᤹ᤒᤠ ᤛᤡᤱᤒᤢᤱᤀᤠᤱ ᤏᤧ᤹᤺॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ ᤔᤧᤴᤇᤢᤔᤠᤜᤠ᤹ ᤀᤠᤏᤡ᤹ ᤋᤣ᤹ᤖᤢᤶᤛᤡᤶ ᤜᤧᤰᤁᤩᤠᤱ ᤀᤠᤏᤡ᤹ ᤛᤠ ᤔᤧᤴᤇᤢᤔᤠᤜᤠ᤹ ᤂᤢᤴᤇᤡ᤹ ᤐᤡᤖᤢᤶᤛᤡᤶ॥

᥈᥈ ᤁᤖ ᤂᤧᤴ ᤔᤏᤠᤜᤠ᤹ ᤀᤠᤏᤡ᤹ᤏᤢ ᤗᤳᤇᤠ ᤛᤢᤘᤠᤱ ᤜᤧᤰᤁᤣ ᤐᤥᤱᤔᤠᤀᤠᤱ ᤕᤢᤱᤔᤠᤖᤧ ᤗᤠᤃᤡ ᤗᤳᤇᤠ ᤐᤠ᤺ᤴᤏᤥᤖᤰ ᤔᤧᤍᤧᤴ. ᤂᤧᤱᤃ ᤂᤧᤱᤜᤠ᤹ ᤜᤧᤰᤁᤣ ᤀᤠᤏᤡ᤹ᤀᤥ ᤁᤧᤖᤧᤰ ᤕᤧᤶᤒᤡᤇᤠᤜᤠ᤹ᤖᤧ ᤜᤷᤍᤥ ᤔᤧᤜᤧᤃᤢᤖᤀᤣ ᤐᤥ᤺ᤱ॥

᥈᥉ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤡᤳᤔᤧ᤺ᤴᤍᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤛᤡᤒᤠ ᤘᤣ᤹ ᤌᤰᤛᤠᤜᤠ᤹ ᤀᤠᤏᤡ᤹ᤀᤡᤴ ᤔᤧᤒᤥ᤺ᤱᤏᤧᤴᤒᤡ᥅ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴᤗᤰ ᤆᤥ᤺ᤰᤔᤠ ᤋᤧᤴᤍᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤏᤡ᤹ᤏᤢ ᤔᤧᤕᤢᤱ॥”

᥈᥊ ᤕᤧᤰᤕᤰᤁᤡᤸᤗᤧ ᤔᤠ ᤗᤠᤶᤎᤣ᤺ᤵᤐᤥ ᤁᤧᤈᤢᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤜᤔᤥᤖᤧᤴ ᤏᤢ ᤁᤢᤛ᤻ᤛᤠ ᤛᤁᤣᤶᤔᤧᤸᤗᤧ ᤔᤧᤳᤋᤧᤇᤢᤛᤡᤒᤠ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧ॥ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤕᤧᤶᤒᤡᤇᤠᤛᤠᤜᤠ᤹ᤖᤧ ᤜᤷᤍᤥ ᤔᤧᤜᤧᤃᤢ॥

᥈᥋ ᤛᤢᤶᤕᤧᤴ ᤀᤣᤃᤠᤱ ᤜᤷᤍᤥ ᤔᤧᤜᤧᤃᤢᤒᤠ ᤕᤠᤶ ᤋᤢᤰᤔᤠᤸᤗᤧ ᤂᤧᤱᤜᤠ᤹ ᤆᤠ᤹ᤖᤡᤰ ᤕᤠ᤺ᤴᤍᤢᤛᤡᤀᤠᤱ ᤔᤧᤏᤧᤛ᤻ᤛᤧ. ᤜᤧᤰᤁᤣ᤺ᤸᤗᤧ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹. ᤍᤡᤏᤠᤖᤧ ᤁᤢᤶᤓᤢ᤹ ᤏᤧᤵᤑᤢ ᤛᤡᤔᤡᤕᤥᤏ ᤏᤢ ᤗᤧᤒᤡ᤺ᤸᤗᤧ ᤀᤠᤒᤠᤅᤧ ᤂᤢᤴᤇᤡ᤹ ᤋᤠᤓᤣᤜᤠ᤹ ᤕᤠᤱᤏᤧᤇᤡᤀᤠᤱ ᤛᤫᤠ᤺ᤳᤋᤠᤱ ᤕᤧᤰᤕᤰᤁᤥ ᤗᤠᤛᤧᤇᤡ ᤜᤧᤰᤁᤩᤠᤱ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤆᤩᤧᤵᤋᤢ ᤛᤧᤖᤧᤇᤢᤛᤡ॥

᥈᥌ ᤂᤧᤴ ᤏᤧᤵᤑᤢᤖᤧ ᤜᤔᤥᤖᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤛᤁᤧᤶᤔᤡᤴᤏᤠᤱ ᤋᤠᤓᤣ᤺ᤸᤗᤧ ᤆᤩᤧᤵᤋᤧᤇᤢ ᤛᤧᤖᤧᤇᤢᤛᤡ. ᤜᤧᤰᤁᤩᤠᤱ ᤛᤁᤣᤶᤔᤡᤸᤗᤧ ᤁᤢᤜᤡᤶᤔᤥᤗᤠᤶ ᤍᤡᤏᤠ᤺ᤴ ᤗ᤺ᤳᤋᤧᤇᤢ ᤋᤣ᤹ᤖᤧᤇᤢ॥

᥈᥍ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤘᤣ᤹ ᤁᤢᤛ᤻ᤛᤠᤜᤠ᤹ ᤁᤧᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤁᤥ ᤔᤧᤒᤣᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤡᤃ᤺ᤰᤘᤠᤜᤠ᤹ ᤛᤩᤠᤰ ᤘᤕᤠᤰ ᤔᤧᤏᤠ᤺ᤳᤋᤢᤛᤡ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤛ᤻ᤛᤠ᤹ᤀᤡᤴ ᤑᤧᤳᤔᤧᤗᤠ᤺ᤴᤍᤢᤀᤠᤱ ᤘᤕᤧ॥

᥈᥎ ᤂᤧᤱᤜᤠ᤹ᤖᤧ ᤐᤡᤳ ᤔᤧ᤺ᤴᤍᤠ. ᤌᤰᤛᤠᤗᤢᤵᤜᤠ᤹. ᤀᤍᤱᤜᤠ᤹ ᤔᤧᤍᤣ᤹ᤖᤢᤛᤡ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤏᤢ ᤗᤠ᤺ᤰᤁᤠᤳ ᤐᤩᤠᤱᤛᤡᤀᤥᤒᤠ ᤌᤣᤀᤠᤱ ᤔᤧᤴᤏᤴᤇᤢᤴ॥

᥈᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤜᤡᤶᤎᤠ᤺ᤱᤜᤠ᤹ ᤔᤧᤏᤠᤵᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤏᤢ ᤔᤣ᤺ᤳᤜᤠ᤹ᤀᤠᤱ ᤐᤢᤱᤗᤠᤎᤠᤒᤠ ᤜᤧᤰᤁᤣ ᤔᤧᤍᤧᤶᤛᤢ ᤔᤧᤍᤧ᤹ᤖᤢᤛᤡ॥

᥉᥆ ᤂᤧᤒᤩᤠᤱ ᤕᤠᤁᤢᤒᤖᤧ ᤛᤡᤔᤡᤕᤥᤏ ᤏᤢ ᤗᤧᤒᤡ᤺ᤴ ᤔᤧᤳᤋᤢᤛᤡ. “ᤀᤠᤏᤡ᤹ ᤀᤠᤕᤢᤱᤒᤠ ᤁᤏᤠᤏᤡ ᤏᤢ ᤐᤖᤡᤈ᤻ᤈᤡᤜᤠ᤹ᤖᤧ ᤂᤢᤏᤡ᤹ ᤁᤴ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤐᤥ᤺ᤰᤂᤠᤱᤗ ᤁᤧᤈᤥᤃᤧᤇᤢᤀᤠᤱ ᤀᤠᤱᤃᤠ᤹ ᤁᤧᤛᤠᤰᤐᤥ ᤌᤩᤠᤱᤗ ᤕᤠᤵᤔᤡ ᤁᤧᤕᤠ᤺ᤴᤍᤧᤇᤡ॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤡᤛᤠᤰᤗᤰ ᤔᤧᤘᤠ᤹॥ ᤂᤧᤱᤜᤠ᤹ ᤁᤧᤖᤧᤰ ᤔᤧᤓᤢᤱᤛᤡᤱᤅᤠᤱ ᤀᤠᤱᤃᤠ᤹ ᤔᤧᤛ᤹ᤀᤠᤀᤠᤱ ᤋᤧᤴᤎᤱ ᤔᤧᤈᤥᤃᤢᤸᤗᤧᤃ ᤀᤠᤱᤃᤠ᤹ ᤀᤠᤜᤡᤶᤔᤥᤒᤠ ᤁᤧᤖᤧᤰ ᤌᤠᤵᤐᤢ ᤌᤩ᤺ᤱ ᤔᤧᤈᤥᤃᤡᤃᤧᤖᤥ॥”

᥉᥇ ᤁᤖ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤇᤢ. “ᤂᤧᤸᤗᤧ ᤀᤠᤏᤡᤃᤧ ᤏᤢᤛᤠ᤹ᤀᤡᤴ ᤕᤧᤶᤒᤠ ᤁᤧᤃᤥ᤺ᤵᤔᤠ ᤜᤧᤰᤁᤣ ᤁᤧᤳᤏᤡᤔᤠ ᤆᤥ᤺ᤰᤔᤠ ᤏᤢ᤹ᤒᤡ᥅”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤁᤢᤒᤧᤴ ᤒᤧᤌᤧᤗᤀᤥ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢ᤹

᥉᥋

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤁᤢᤒᤧᤴ ᤔᤧᤳᤋᤢ᤹. “ᤐᤥᤃᤧ᤹ᤀᤠᤱ ᤌᤥ ᤒᤣᤌᤣᤗᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤂᤧᤵᤔᤥᤀᤣ ᤕᤢᤅᤧ᤹ᤀᤥ. ᤁᤧᤶᤓᤢ᤹ ᤀᤧᤛᤠᤒᤖᤥᤗᤠᤶ ᤂᤧᤏᤧ᤹ ᤁᤧᤄᤧᤳᤇᤡᤱᤅᤧᤸᤗᤧ ᤂᤧᤏᤧ᤹ᤀᤥ ᤁᤧᤎᤠ᤺ᤶᤛᤡᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤵᤔᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤧ᤹ᤀᤥ॥”

᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤁᤢᤜᤡᤶᤛᤕᤱ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤃᤳᤋᤢᤶᤛᤡᤶᤒᤠ ᤔᤢᤖᤧᤴᤗᤠᤈᤣ᤹ᤒᤠ ᤔᤠᤱᤜᤠ᤹ ᤗᤠᤵᤑᤣᤛᤠᤶᤛᤡᤶᤔᤧ᤹ ᤜᤧᤰᤁᤩᤠᤱ ᤀᤠᤒᤠᤅᤧ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤛᤡᤱᤅᤠᤶᤔᤧ᤹ᤀᤠᤱ ᤆᤠᤱ ᤗᤧᤰᤛᤡᤅᤠᤶᤔᤧ᤹॥

᥉ ᤂᤧᤒᤩᤠᤱ ᤀᤠᤏᤡ᤹ ᤒᤣᤌᤣᤗᤀᤥ ᤐᤣᤃᤡ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤢᤰᤂᤧᤖᤧᤴ ᤕᤧᤴᤏᤥ ᤀᤠᤒᤣᤗᤡ ᤁᤧᤄᤧᤶᤒᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤳᤋᤠᤴ ᤐᤣ᤺ᤰᤁᤠᤛᤠᤱ ᤀᤠᤱᤃᤠ᤹ᤏᤢ ᤛᤥᤛᤥᤖᤡᤰ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤵᤔᤥ ᤀᤠᤱᤃᤠ᤹ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢᤱ᤹॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤔᤧᤃᤳᤋᤢᤒᤠ ᤔᤢᤖᤧᤴᤗᤠᤈᤣᤒᤠ ᤔᤠᤱᤜᤠ᤹ ᤜᤧᤰᤁᤩᤠᤱ ᤀᤠᤒᤠᤅᤧ ᤂᤢᤏᤡ᤹ ᤏᤧᤰᤂᤥᤀᤥ ᤔᤧᤘᤠᤖᤢᤒᤠ ᤏᤡᤖᤡᤰᤘᤠᤜᤠ᤹ ᤔᤧᤓᤧᤴᤍᤢᤀᤠᤱ ᤕᤠᤁᤢᤒᤧᤴ ᤔᤧᤒᤡᤖᤢ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤛᤁᤣᤔᤖᤧ ᤁᤢᤒᤣᤛᤠᤱᤒᤠ ᤕᤜᤡᤒᤠ ᤛᤡᤱᤒᤢᤱᤅᤡᤸᤗᤧ ᤁᤢᤒᤢᤱᤅᤥ ᤗᤢᤵᤋᤢ॥

᥋ ᤂᤧᤱᤜᤠ᤹ ᤗᤠᤶᤍᤡ᤺ᤰᤁᤥ ᤔᤧᤎᤠᤛᤡᤱᤅᤧᤸᤗᤧ ᤂᤡᤷᤗᤡᤒᤠ ᤕᤧᤰᤕᤰᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤡᤔᤠ ᤕᤱᤔᤠ ᤋᤩᤧ. ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤂᤧᤱᤜᤠ᤹ ᤔᤧᤶᤓᤳᤋᤢᤴᤛᤡᤴᤗᤥ॥

᥌ ᤕᤠᤁᤢᤒ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤁᤏᤠᤴ ᤗᤠᤈᤣ᤹ᤒᤠ ᤗᤢᤈ ᤐᤠᤱᤈᤢᤶᤔᤥ (ᤒᤣᤌᤣᤗᤀᤠᤱ ᤔᤧᤔᤧᤳᤋᤢ᤹) ᤔᤧᤃᤧᤖᤧ॥

᥍ ᤂᤧᤵᤔᤥ ᤂᤢᤏᤧ᤹ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ॥ ᤂᤧᤴ ᤋᤧᤴᤏᤡᤴ ᤂᤢᤏᤧ᤹ ᤀᤧᤸᤒᤣᤌᤧᤗ ᤔᤡᤱ ᤘᤠ᤺ᤳᤋᤢ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤓᤢ᤹ᤖᤥᤗᤠᤶᤒᤠ ᤂᤧᤳᤇᤡᤱᤅᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ ᤂᤧᤵᤔᤥ ᤂᤢᤏᤧ᤹ᤏᤢ ᤌᤠ᤺ᤶᤛᤡᤱᤅᤠᤱ ᤘᤕᤧ॥

᥎ ᤂᤧᤵᤔᤥ ᤖᤧᤒᤡᤁᤠᤖᤧ ᤁᤢᤛᤣᤘᤠᤖᤥᤔᤠ ᤍᤧᤒᤥᤖᤠ᤺ᤴ ᤛᤩᤧ ᤜᤧᤰᤁᤩᤠᤱ ᤂᤧᤴ ᤒᤣᤌᤣᤗᤖᤧ ᤁᤢᤒᤣᤛᤠᤱᤒᤠ ᤕᤧᤜᤡᤒᤠ ᤛᤡᤱᤒᤢᤱᤅᤡᤸᤗᤧ ᤁᤢᤒᤢᤱᤅᤥ ᤔᤧᤗᤢᤵᤋᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤀᤸᤗᤥᤏ ᤁᤢᤒᤋ ᤔᤡᤱ ᤔᤧᤘᤠᤋᤢ॥

᥏ ᤕᤠᤁᤢᤒᤧᤴ ᤐᤍᤏ ᤀᤠᤖᤠᤔᤗᤠᤶ ᤏᤢ᤺ᤰᤛᤧᤀᤠᤱ ᤕᤠᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤠ᤺ᤶᤛᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤧᤔᤡᤱᤅᤡᤴᤃ ᤕᤠᤁᤢᤒᤖᤥ. ᤁᤖ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤕᤠᤁᤢᤒ ᤁᤧᤔᤧᤶᤔᤧᤳᤏᤧᤸᤗᤥ. ᤂᤧᤏᤧ᤹ ᤁᤧᤔᤡᤱ ᤀᤡᤛᤪᤠᤀᤡᤗ ᤐᤥ᤺ᤱᤗᤥ॥” ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱ ᤀᤡᤛᤪᤠᤀᤡᤗ ᤔᤧᤳᤋᤢ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥ ᤑᤢᤱᤘᤠᤑᤧᤰᤋᤧ᤹ᤖ ᤐᤣᤃᤧ᤹. ᤜᤧᤰᤁᤩᤠᤱ ᤕᤖᤡᤰ ᤐᤥ᤺ᤴᤍᤧ᤹ᤖ ᤐᤣᤃᤧ᤹॥ ᤗᤳᤇᤠ ᤛᤢᤒᤠᤱ ᤜᤧᤰᤁᤩᤠᤱ ᤛᤢᤒᤠᤱᤜᤠ᤹ᤖᤧ ᤂᤢᤴᤇᤡ ᤗᤢᤵᤜᤠ᤹ ᤂᤧᤏᤧ᤹ᤗᤠᤶᤔᤧ ᤔᤧᤒᤥ᤺ᤴᤗᤥ. ᤜᤧᤰᤁᤩᤠᤱ ᤜᤠᤱᤜᤠ᤹ᤀᤠᤱ ᤂᤧᤏᤧ᤹ᤗᤠᤶ ᤔᤧᤗ᤺ᤴᤗᤥ॥

᥇᥈ ᤀᤒᤪᤠᤜᤠᤔ ᤏᤢ ᤀᤡᤛᤠᤜᤠᤰᤁᤧᤴ ᤐᤡᤖᤢᤱᤛᤡᤱᤒᤠ ᤗᤠᤈᤣᤴ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤗᤠᤈᤣᤴ ᤂᤧᤏᤧ᤹ ᤁᤧᤀᤣᤃᤠᤱ ᤁᤧᤛ᤻ᤛᤠ ᤁᤧᤶᤔᤧᤴᤇᤠ᤹ᤜᤠ᤹ ᤐᤡᤖᤢᤱᤛᤡᤱ᤹॥”

᥇᥉ ᤂᤧᤒᤩᤠᤱ ᤂᤢᤏᤧ᤹ᤏᤢ ᤋᤠ᤹ᤈᤧᤰᤂᤧᤒᤠ ᤋᤧᤴᤏᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤥ ᤐᤣᤃᤧᤖᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤋᤠ᤹ᤈᤧᤰᤂᤧᤒᤠ ᤋᤧᤴᤏᤥ ᤕᤠᤁᤢᤒᤖᤧ ᤏᤡᤱᤘᤠ᤹ᤛᤥ᤺ᤰᤗᤧ ᤗᤳᤇᤠ ᤗᤢᤱ ᤛᤡᤳᤗᤠᤱ ᤌᤡᤰ ᤑᤥ᤺ᤰᤛᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧ᤹ᤕᤥ ᤏᤡᤱᤘᤠ᤹ᤑᤢᤔᤠᤱᤅᤥ ᤆᤧᤸᤗᤧᤰᤛᤣ᤹ ᤌᤡ ᤛᤡᤍᤢᤱᤈᤓᤠ ᤋᤥ᤺ᤴᤍᤢ ᤜᤧᤰᤁᤩᤠᤱ ᤏᤡ᤺ᤱᤃᤣ᤹ᤀᤡᤸᤗᤧ ᤗᤧ᤺ᤰᤋᤢ॥

᥇᥋ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤋᤠ᤹ᤈᤧᤰᤂᤧᤒᤠ ᤋᤧᤴᤏᤡᤸᤗᤧ ᤁᤢᤔᤡᤱ ᤒᤣᤌᤣᤗ ᤕᤢᤰᤂᤢ॥

ᤖᤠᤜᤣᤸᤗᤧᤴ ᤔᤠᤛᤡᤱ᤹

᥇᥌ ᤂᤧᤱᤜᤠ᤹ ᤕᤠᤶᤔᤥ ᤒᤧᤌᤧᤸᤗᤠᤶ ᤔᤧᤎᤠᤛᤡᤱᤅᤠᤱ ᤀᤣᤐᤪᤠᤋ ᤁᤧᤵᤔᤠ ᤔᤡᤛᤠᤰᤗᤰ ᤘᤕᤧᤸᤗᤧ ᤖᤠᤜᤣᤸᤗᤧᤴ ᤁᤢᤛᤠᤍᤢᤱᤅᤡᤸᤗᤧ ᤋᤖᤢ ᤜᤧᤰᤁᤩᤠᤱ ᤂᤧᤴ ᤛᤠ᤹ᤖᤡᤰ ᤋᤢᤃᤧ॥

᥇᥍ ᤂᤧᤴ ᤁᤢᤛᤠᤍᤢᤱᤅᤧᤸᤗᤧ ᤋᤶᤔᤠ ᤗᤧᤖᤢᤀᤠᤱ ᤜᤢᤰᤁᤧᤗᤠᤔᤧᤸᤗᤧ ᤂᤧᤴ ᤔᤧᤳᤋᤢ. “ᤔᤧᤱᤃᤡᤀᤣᤀᤥ ᤘᤣ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤎᤡᤰ ᤐᤥ᤺ᤰᤂᤧ॥”

᥇᥎ ᤂᤧᤸᤗᤧ ᤁᤢᤛᤰᤔᤠ ᤐᤣ᤺ᤰᤔᤠ ᤆᤥᤃᤧᤸᤗᤧ ᤂᤧᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤒᤧᤏ–ᤀᤥᤏᤡ (ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤸᤗᤧ ᤁᤳᤋᤢᤱᤒᤠ ᤛᤠ) ᤔᤡᤱ ᤘᤠ᤺ᤳᤋᤢ॥ ᤁᤖ ᤁᤢᤶᤒᤠᤖᤧ ᤂᤧᤴ ᤀᤅᤧ᤺ᤰᤘᤠᤴ ᤒᤧᤴᤕᤠᤔᤡᤴ (ᤀᤠᤈᤢᤰᤘᤠ ᤜᤢᤰ ᤛᤠ) ᤔᤡᤱ ᤘᤠ᤺ᤳᤋᤢ॥

᥇᥏ ᤀᤰᤂᤣᤗ᤹ᤖᤡᤰ ᤖᤠᤜᤧᤗᤗᤧᤴ ᤛᤩᤧ. ᤜᤧᤰᤁᤩᤠᤱ ᤀᤣᤐᤪᤠᤋ (ᤒᤣᤌᤗᤧᤜᤧᤔ) ᤐᤣ᤺ᤰᤔᤠ ᤗᤠᤶᤔᤥ ᤂᤧᤱᤜᤠ᤹ᤖᤧ ᤂᤧᤴ ᤔᤧᤗᤢᤵᤋᤢ॥

᥈᥆ ᤕᤠᤁᤢᤒᤖᤧ ᤂᤧᤸᤗᤧ ᤁᤢᤀᤡ᤺ᤳᤋᤡᤸᤗᤧ ᤛᤶᤍᤠᤱ ᤗᤳᤇᤠ ᤛᤡᤳᤗᤠᤱᤎᤡᤰ ᤗᤣ᤺ᤳᤋᤢ॥ ᤁᤴ ᤖᤠᤜᤣᤗᤖᤧ ᤁᤢᤀᤡ᤺ᤳᤋᤥᤒᤠ ᤛᤡᤳᤗᤠᤱᤅᤡᤴ ᤀᤠᤸᤗᤥ ᤌᤠᤖᤡᤰᤀᤠᤱ ᤏᤧᤖᤥ॥

᥈᥇ ᤀᤡᤛᤪᤠᤀᤡᤸᤗᤧᤴ ᤗᤠᤶᤍᤡ᤺ᤰᤁᤥ ᤋᤃᤡ ᤌᤠᤛᤡᤱ ᤂᤢᤏᤧ᤹ ᤔᤡᤃᤍᤗ ᤀᤣᤍᤣᤖᤗᤠᤶ ᤏᤠᤎᤠ᤺ᤶᤒᤡ ᤛᤠ᤺ᤱᤃᤠᤜᤡᤶ ᤗᤣ᤺ᤳᤋᤢ॥

ᤕᤠᤁᤢᤒᤖᤧ ᤁᤢᤛ᤻ᤛᤠ ᤁᤢᤀᤣᤜᤠ᤹

(᥇ ᤛᤠᤵᤔᤢ ᥈:᥇-᥈)

᥈᥈ ᤀᤡᤛᤪᤠᤀᤡᤸᤗᤧᤴ ᤂᤧᤴ ᤗᤠᤈᤣ᤹ᤀᤥ ᤘᤕᤧᤸᤗᤧ ᤖᤢᤒᤧᤴᤏᤧᤴ ᤁᤢᤶᤒᤠᤖᤧ ᤁᤢᤈᤰᤔᤣᤳ ᤒᤡᤸᤜᤠ᤺ᤴᤏᤢ ᤀᤡᤵᤛᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢ॥

ᤕᤠᤁᤢᤒᤖᤧ ᤌᤡᤰᤏᤧᤳ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤔᤧᤘᤕᤧ–

᥈᥉ ᤗᤡᤀᤠ ᤗᤧᤵᤔᤠᤱᤒᤠ ᤁᤢᤛ᤻ᤛᤠᤜᤠ᤹–

ᤋᤢᤶᤒᤧᤴ ᤖᤢᤒᤧᤴ

ᤂᤧᤒᤩᤠᤱ ᤛᤡᤔᤡᤕᤥᤏ. ᤗᤧᤒᤡ. ᤕᤜᤢᤍᤠ. ᤀᤡᤛ᤻ᤛᤠᤂᤠᤖ ᤜᤧᤰᤁᤩᤠᤱ ᤈᤒᤗᤢᤏ॥

᥈᥊ ᤖᤠᤜᤧᤗ ᤗᤧᤵᤔᤠᤱᤒᤠ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹

ᤕᤢᤛᤢᤑ ᤏᤢ ᤒᤧᤴᤕᤠᤔᤡᤴ॥

᥈᥋ ᤖᤠᤜᤧᤗᤖᤧ ᤁᤢᤛᤣᤘᤠᤖᤥᤔᤠ ᤒᤡᤸᤜᤠᤗᤠᤶᤒᤠ ᤁᤧᤒᤥ᤺ᤱᤒᤠ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹.

ᤍᤠᤏ ᤏᤢ ᤏᤵᤋᤠᤗᤡ॥

᥈᥌ ᤗᤡᤀᤠᤖᤧ ᤁᤢᤛᤣᤘᤠᤖᤥᤔᤠ ᤈᤡᤸᤐᤠ ᤗᤧᤵᤔᤠᤱᤗᤠᤶ ᤁᤧᤒᤥ᤺ᤱᤒᤠ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹

ᤃᤠᤍ ᤏᤢ ᤀᤠᤛᤣᤖ॥

ᤐᤍᤏ ᤀᤠᤖᤠᤔᤀᤥ ᤛᤠᤁᤧᤘᤠ᤺ᤴᤇᤡᤱᤒᤠ ᤕᤠᤁᤢᤒᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤜᤠᤒᤠ ᤁᤴᤜᤠ᤹ᤛᤡᤖᤥ॥

ᤀᤡᤛᤠᤜᤠᤰᤁᤧᤴ ᤔᤠᤛᤡᤱ᤹

᥈᥍ ᤕᤠᤁᤢᤒᤧᤴ ᤂᤢᤏᤧ᤹ ᤁᤢᤶᤒᤠ ᤀᤡᤛᤠᤜᤠᤁᤖᤥ ᤔᤔᤪᤣ ᤀᤡᤃᤪ ᤁᤡᤷᤕᤋᤀᤷᤒᤠᤀᤥ ᤋᤩᤧ (ᤂᤧᤱᤃ ᤜᤧᤒᤪᤥᤏᤖᤥ). ᤂᤧᤵᤔᤥ ᤀᤒᤪᤠᤜᤠᤔ ᤏᤢ ᤀᤡᤛᤠᤜᤠᤁ ᤕᤢᤅᤧᤳᤇᤡᤀᤠᤱ ᤘᤕᤧᤛᤡ॥

᥈᥎ ᤀᤡᤛᤠᤜᤠᤰᤁᤧᤴ ᤁᤡᤵᤌᤡᤰᤁᤠᤱ ᤕᤧᤳᤐᤥᤱ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥈᥏ ᤂᤧᤒᤩᤠᤱ ᤀᤡᤛᤠᤜᤠᤁᤧᤴ ᤔᤠᤛᤡᤱ॥ ᤂᤢᤏᤧ᤹ ᤂᤍᤠ᤺ᤰᤔᤡ ᤋᤢᤶᤛᤧᤖ ᤌᤠᤖᤡᤰ ᤜᤡᤅᤧ ᤜᤧᤰᤁᤩᤠᤱ ᤁᤢᤛᤢᤎᤧᤒᤠ ᤁᤢᤎᤠᤰᤌᤧᤒᤠᤜᤠ᤹ᤏᤢ ᤋᤱᤛᤧ ᤐᤣ॥ ᤜᤧᤰᤁᤩᤠᤱ ᤁᤢᤛ᤻ᤛᤠ ᤀᤧᤛᤠᤒ ᤏᤢ ᤕᤠᤁᤢᤒᤖᤧ ᤂᤧᤴ ᤗᤢᤵᤋᤧᤳᤇᤢ॥

ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥉᥌

ᤀᤧᤛᤠᤒᤧᤸᤗᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤴᤗᤥ (ᤂᤧᤴ ᤀᤣᤍᤥᤶᤔᤠᤱ ᤔᤧᤔᤧᤳᤋᤢ)॥

᥈ ᤀᤧᤛᤠᤒᤖᤧ ᤁᤏᤠᤏᤡ ᤔᤧᤴᤇᤢᤔᤠᤜᤠ᤹ ᤁᤢᤓᤠ ᤔᤣ᤺ᤳᤜᤠ᤹ ᤋᤠᤖᤢᤛᤡ॥ ᤜᤡᤳᤋᤡ ᤀᤣᤗᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤠᤍᤠ᤺ᤴ. ᤜᤧᤰᤁᤩᤠᤱ ᤜᤡᤒ᤻ᤒᤡ ᤛᤡᤒᤥᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤀᤠᤏᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤥᤜᤥᤗᤡᤒᤠᤔᤠᤴ.

᥉ ᤜᤧᤰᤁᤩᤠᤱ ᤀᤡᤛ᤻ᤔᤠᤀᤧᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤏᤒᤠᤕᤥᤋᤖᤧ ᤁᤢᤴᤛᤠ᤹ ᤒᤠᤛᤔᤋᤧᤴ॥

᥊ ᤀᤧᤛᤠᤒᤗᤠᤶ ᤀᤠᤍᤠ᤺ᤸᤗᤧ ᤀᤣᤗᤡᤐᤈᤧᤴ ᤁᤳᤋᤢ ᤜᤧᤰᤁᤩᤠᤱ ᤒᤠᤛᤔᤋᤧᤸᤗᤧ ᤖᤢᤀᤣᤸᤗᤧᤴ ᤁᤳᤋᤢ.

᥋ ᤜᤧᤰᤁᤩᤠᤱ ᤀᤥᤜᤥᤗᤡᤒᤠᤔᤠ᤺ᤸᤗᤧ ᤕᤧᤀᤢᤛ. ᤕᤠᤗᤠᤔ ᤏᤢ ᤁᤥᤖᤜᤴ ᤁᤳᤋᤢ॥ ᤁᤏᤠᤴ ᤗᤠᤈᤣ᤹ᤀᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤧᤛᤠᤒᤖᤧ ᤁᤢᤛ᤻ᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥌ ᤜᤧᤰᤁᤩᤠᤱ ᤀᤧᤛᤠᤒᤖᤧ ᤀᤠᤒᤠᤅᤣ ᤁᤢᤔᤣ᤺ᤳᤜᤠ᤹. ᤁᤢᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤐᤡᤳᤔᤧ᤺ᤴᤍᤠᤜᤠ᤹ ᤜᤧᤰᤁᤩᤠᤱ ᤁᤏᤠᤏ ᤗᤠᤈᤣ᤹ᤀᤥ ᤌᤃᤢᤒᤠ ᤁᤧᤖᤧᤰ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤕᤠᤱᤛᤡᤱᤀᤠᤱ ᤁᤢᤴᤛᤠ᤹ ᤕᤠᤁᤢᤒᤏᤢ ᤛᤧᤴᤍᤧᤀᤠᤱ ᤘᤣ᤹ᤛ᤻ᤔᤠ ᤗᤠᤈᤣ᤹ᤀᤥ ᤐᤣᤃᤧ॥

᥍ ᤂᤢᤴᤇᤡ᤹ ᤛᤠ᤹ᤖᤡᤰ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤁᤳᤋᤧᤇᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤕᤢᤅᤧᤇᤡᤒᤠ ᤋᤧᤴᤏᤡᤸᤗᤧ ᤂᤢᤴᤇᤡ᤹ ᤌᤰᤛᤠᤜᤠ᤹ ᤛᤥᤖᤡᤰ ᤘᤠ᤹ᤔᤠᤖᤧ ᤗᤠᤃᤡ ᤔᤧᤕᤥᤖᤢᤴᤛᤡᤴ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤧᤛᤠᤒᤧᤴ (ᤀᤧᤍᤥᤔᤀᤠᤱ ᤔᤧᤔᤧᤳᤋᤢ) ᤁᤥ᤺ᤰᤔᤠ ᤑᤠᤱᤈᤱ ᤛᤣᤀᤡᤖ ᤗᤠᤈᤣ᤹ᤀᤥ ᤕᤢᤱᤔᤠ ᤜᤣ᤺ᤰᤋᤧ॥

᥏ ᤛᤣᤀᤡᤖᤒᤠ ᤌᤧᤃᤢ ᤔᤠᤱᤘᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤣᤍᤥᤔᤡᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤴᤜᤠ᤹ᤖᤥ॥

᥇᥆ ᤀᤧᤛᤠᤒᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ ᤜᤠᤒᤠ ᤁᤴᤗᤥ–

ᤀᤧᤛᤠᤒᤖᤧ ᤁᤢᤔᤣᤳ ᤀᤠᤍᤠᤖᤧ ᤁᤢᤛ᤻ᤛᤠ ᤀᤣᤗᤡᤐᤈ. ᤜᤧᤰᤁᤩᤠᤱ ᤀᤧᤛᤠᤒᤖᤧ ᤁᤢᤔᤣᤳ ᤒᤠᤛᤔᤋᤖᤧ ᤁᤢᤛ᤻ᤛᤠ ᤖᤢᤀᤣᤗ॥

᥇᥇ ᤀᤣᤗᤡᤐᤈᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹–

ᤋᤧᤔᤠᤏ. ᤀᤥᤔᤠᤖ. ᤛᤐᤥ. ᤃᤠᤋᤠᤔ. ᤜᤧᤰᤁᤩᤠᤱ ᤁᤏᤈ॥

᥇᥈ ᤀᤧᤛᤠᤒᤖᤧ ᤁᤢᤛ᤻ᤛᤠ ᤀᤣᤗᤡᤐᤈᤖᤧ ᤋᤡᤶᤏ ᤔᤡᤱ ᤁᤧᤘᤠ᤺ᤵᤔᤠ ᤗᤳᤇᤠ ᤁᤢᤈᤰᤔᤣ᤺ᤳ ᤌᤡᤰ ᤘᤕᤧ॥ ᤀᤣᤗᤡᤐᤈᤗᤠᤶ ᤂᤧᤸᤗᤧ ᤀᤔᤠᤗᤧᤰᤁᤧᤴ ᤁᤳᤋᤢ॥ ᤀᤧᤛᤠᤒᤖᤧ ᤁᤢᤔᤣᤳ ᤀᤠᤍᤠᤖᤧ ᤁᤢᤶᤔᤧᤴᤇᤠ᤹ᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥇᥉ ᤖᤢᤀᤣᤗᤖᤧ ᤁᤢᤛ᤻ᤛᤠᤜᤠ᤹–

ᤏᤜᤋ. ᤈᤣᤖᤜ. ᤛᤶᤔᤠ ᤏᤢ ᤔᤡᤈ᤻ᤈᤠ॥ ᤀᤧᤛᤠᤒᤖᤧ ᤁᤢᤔᤣᤳ ᤒᤠᤛᤔᤋᤖᤧ ᤁᤢᤶᤔᤧᤴᤇᤠ᤹ᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥇᥊ ᤀᤧᤛᤠᤒᤖᤧ ᤁᤢᤔᤣᤳ ᤀᤥᤜᤥᤗᤡᤒᤠᤔᤠ. ᤂᤢᤏᤧ᤹ᤃ ᤛᤡᤒᤥᤏᤧᤸᤗᤧ ᤁᤢᤶᤔᤧᤴᤇᤠ᤹ ᤜᤧᤰᤁᤩᤠᤱ ᤀᤏᤠᤖᤧ ᤁᤢᤛ᤻ᤛᤠ ᤘᤕᤧ. ᤀᤧᤛᤠᤒᤗᤠᤶ ᤂᤢᤏᤧ᤹ ᤁᤳᤋᤢᤛᤡᤒᤠ ᤁᤢᤛ᤻ᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ–

ᤕᤣᤀᤢᤛ. ᤕᤠᤗᤠᤔ ᤏᤢ ᤁᤥᤖᤜ॥

᥇᥋ ᤀᤧᤛᤠᤒᤖᤧ ᤁᤢᤎᤠ᤺ᤰᤜᤠ᤹ᤀᤥ ᤋᤢᤶ ᤗᤠᤶᤗᤥᤒᤠᤜᤠ᤹ ᤜᤠᤒᤠ ᤁᤴᤜᤠ᤹ ᤔᤧᤘᤕᤧᤖᤥ–

ᤀᤧᤛᤠᤒᤖᤧ ᤁᤢᤛ᤻ᤛᤠ ᤋᤢᤶᤒᤠ ᤀᤣᤗᤡᤐᤈᤖᤧ ᤁᤢᤛ᤻ᤛᤠᤜᤠ᤹ᤀᤥ ᤋᤢᤶ ᤗᤠᤶᤗᤥᤒᤠᤜᤠ᤹ ᤋᤣᤔᤠᤏ. ᤀᤥᤔᤠᤖ. ᤛᤐᤥ. ᤁᤏᤈ.

᥇᥌ ᤁᤥᤖᤜ. ᤃᤠᤋᤠᤔ ᤜᤧᤰᤁᤩᤠᤱ ᤀᤔᤠᤗᤧᤁ॥ ᤀᤧᤍᤥᤔ ᤗᤠᤈᤣ᤹ᤀᤥ ᤀᤣᤗᤡᤐᤈᤗᤠᤶ ᤁᤧᤒᤥ᤺ᤱᤒᤠ ᤋᤢᤶ ᤗᤠᤶᤗᤠᤶᤗᤥᤒᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥ ᤁᤴᤜᤠ᤹ ᤀᤠᤍᤠᤖᤧ ᤁᤢᤶᤔᤧᤴᤇᤠ᤹ᤛᤡᤖᤥ॥

᥇᥍ ᤀᤧᤛᤠᤒᤧᤸᤗᤧ ᤁᤢᤛ᤻ᤛᤠ ᤖᤢᤀᤣᤗᤖᤧ ᤁᤢᤛ᤻ᤛᤠ ᤋᤢᤶ ᤗᤠᤶᤗᤥᤒᤠᤜᤠ᤹

ᤏᤜᤋ. ᤈᤣᤖᤜ ᤛᤶᤔᤠ ᤜᤧᤰᤁᤩᤠᤱ ᤔᤡᤈ᤻ᤈᤠ॥ ᤀᤣᤍᤥᤔ ᤗᤠᤈᤣ᤹ᤀᤥ ᤖᤢᤀᤣᤗᤗᤠᤶ ᤁᤧᤒᤥ᤺ᤱᤒᤠ ᤋᤢᤶ ᤗᤠᤶᤗᤥᤒᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥ ᤀᤧᤛᤠᤒᤖᤧ ᤁᤢᤔᤣᤳ ᤒᤠᤛᤔᤋᤖᤧ ᤁᤢᤶᤔᤧᤴᤇᤠ᤹ᤜᤠ᤹ ᤜᤠᤒᤠ ᤁᤴᤜᤠ᤹ ᤔᤧᤘᤕᤧ॥

᥇᥎ ᤀᤧᤛᤠᤒᤖᤧ ᤁᤢᤔᤣᤳ ᤀᤥᤜᤥᤗᤡᤒᤠᤔᤠᤖᤧ ᤋᤢᤶ ᤗᤠᤶᤗᤥᤒᤠ ᤁᤢᤛ᤻ᤛᤠᤜᤠ᤹–

ᤕᤧᤀᤢᤛ. ᤕᤠᤗᤠᤶ ᤜᤧᤰᤁᤩᤠᤱ ᤁᤥᤖᤜ॥ ᤀᤏᤠᤖᤧ ᤁᤢᤛ᤻ᤛᤠ ᤀᤧᤛᤠᤒᤖᤧ ᤁᤢᤔᤣᤳ ᤀᤥᤜᤥᤗᤡᤒᤠᤖᤧ ᤁᤳᤋᤢᤛᤡᤒᤠ ᤋᤢᤶ ᤗᤠᤶᤗᤠᤶᤗᤥᤒᤠᤜᤠ᤹ ᤜᤠᤒᤠ ᤁᤴᤜᤠ᤹ ᤔᤧᤘᤕᤧ॥

᥇᥏ ᤀᤧᤛᤠᤒᤧᤸᤗᤧ (ᤀᤧᤍᤥᤔ ᤑᤠ᤹ᤀᤠᤱᤅᤠᤱ ᤁᤢᤛᤡᤱ ᤏᤡ᤺ᤳᤋᤧᤳ) ᤁᤢᤛ᤻ᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤢᤶ ᤗᤠᤶᤗᤥᤒᤠᤜᤠ᤹ ᤁᤱᤜᤠ᤹ᤖᤥ॥

ᤛᤣᤀᤡᤖᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

(᥇ ᤛᤠᤵᤔᤢ ᥇:᥉᥎-᥊᥈)

᥈᥆ ᤂᤧᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤜᤥᤖᤡ ᤛᤣᤀᤡᤖᤗᤧ ᤁᤢᤛ᤻ᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ–

ᤗᤥᤋᤠᤏ. ᤛᤥᤒᤠᤗ. ᤛᤡᤒᤥᤏ. ᤀᤏᤠ

᥈᥇ ᤍᤡᤛᤥᤏ. ᤀᤣᤛᤣᤖ ᤏᤢ ᤍᤡᤛᤠᤏ॥ ᤛᤣᤀᤡᤖᤖᤧ ᤁᤴ ᤁᤢᤔᤢ᤹ᤀᤡᤍᤠᤱᤛᤠ ᤜᤥᤖᤡᤜᤠ᤹ ᤀᤧᤍᤥᤔ ᤗᤠᤈᤣ᤹ᤀᤥ ᤋᤢᤶ ᤗᤠᤶᤗᤥᤒᤠ ᤔᤧᤘᤕᤧ॥

᥈᥈ ᤗᤥᤋᤠᤏᤖᤧ ᤁᤢᤛ᤻ᤛᤠᤜᤠ᤹–

ᤜᤥᤖᤡ ᤏᤢ ᤜᤣᤔᤠᤔ॥ ᤋᤡᤶᤏ᤺ᤴ ᤗᤥᤋᤠᤏᤧᤸᤗᤧ ᤁᤢᤴᤛᤠ᤹ ᤔᤧᤴᤇᤢᤔᤠ ᤘᤕᤧ॥

᥈᥉ ᤛᤥᤒᤠᤗᤖᤧ ᤁᤢᤛ᤻ᤛᤠᤜᤠ᤹–

ᤀᤸᤒᤠᤏ. ᤔᤠᤏᤜᤋ. ᤀᤣᤒᤠᤗ. ᤛᤐᤥ ᤏᤢ ᤀᤥᤏᤠᤔ॥

᥈᥊ ᤛᤡᤒᤥᤏᤖᤧ ᤁᤢᤛ᤻ᤛᤠᤜᤠ᤹–

ᤀᤕᤩᤠ ᤏᤢ ᤀᤏᤠ॥ ᤜᤠᤒᤠ ᤁᤴ ᤀᤏᤠ᤺ᤸᤗᤧᤀᤣ ᤁᤢᤶᤒᤠ ᤛᤡᤒᤥᤏᤖᤧ ᤁᤢᤀᤍᤱᤜᤠ᤹ ᤁᤔᤢᤛᤡ ᤁᤳᤋᤢᤸᤗᤧ ᤀᤣ᤺ᤰᤛᤠᤍᤧᤴᤏᤥ ᤔᤰᤘᤠ ᤆᤫᤠ᤺ᤳᤋᤡᤸᤗᤧ ᤘᤒᤢᤴᤍᤠᤰ ᤂᤥᤛᤢᤀᤠᤱ ᤘᤕᤧ॥

᥈᥋ ᤀᤏᤠᤖᤧ ᤁᤢᤛ᤻ᤛᤠᤜᤠ᤹–

ᤍᤡᤛᤥᤏ ᤏᤢ ᤀᤏᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤥᤜᤥᤗᤡᤒᤠᤔᤠ॥

᥈᥌ ᤍᤡᤛᤥᤏᤖᤧ ᤁᤢᤛ᤻ᤛᤠᤜᤠ᤹–

ᤜᤣᤶᤍᤠᤏ. ᤀᤣᤛ᤻ᤒᤠᤏ. ᤕᤡᤋᤪᤠᤏ ᤏᤢ ᤁᤖᤠᤏ॥

᥈᥍ ᤀᤧᤛᤣᤖᤖᤧ ᤁᤢᤛ᤻ᤛᤠᤜᤠ᤹–

ᤒᤡᤸᤜᤠᤏ. ᤈᤠᤒᤠᤏ ᤏᤢ ᤀᤁᤠᤏ॥

᥈᥎ ᤍᤡᤛᤠᤏᤖᤧ ᤁᤢᤛ᤻ᤛᤠ–

ᤕᤧᤶᤒᤡᤳᤇᤠᤜᤠ᤹ ᤀᤢᤈ ᤏᤢ ᤀᤖᤠᤏ॥

᥈᥏ ᤁᤴᤜᤠ᤹ᤀᤣ ᤜᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤗᤠᤶᤗᤥᤒᤠᤛᤡᤖᤥ–

ᤗᤥᤋᤠᤏ. ᤛᤥᤒᤠᤗ. ᤛᤡᤒᤥᤏ. ᤀᤏᤠ.

᥉᥆ ᤍᤡᤛᤥᤏ. ᤀᤣᤛᤣᤖ ᤏᤢ ᤍᤡᤛᤠᤏ॥

ᤛᤣᤀᤡᤖ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤜᤠ᤹ᤀᤥ ᤜᤥᤖᤡ ᤋᤢᤶ ᤗᤠᤶᤗᤥᤒᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤀᤣᤍᤥᤶᤒᤠ ᤜᤠᤱᤜᤠ᤹

(᥇ ᤛᤠᤵᤔᤢ ᥇:᥊᥉-᥋᥊)

᥉᥇ ᤀᤡᤛᤪᤠᤀᤡᤗᤒᤠ ᤀᤠᤳᤋᤡᤴ ᤜᤠᤱᤜᤠ᤹ᤖᤧᤀᤠᤱ ᤜᤠᤱᤕᤢᤰ ᤔᤧᤴᤈᤥ᤺ᤰᤁᤣ ᤋᤃᤡ ᤀᤧᤍᤥᤔ ᤗᤠᤈᤣ᤹ᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤠᤱᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ–

᥉᥈ ᤒᤀᤥᤖᤖᤧ ᤁᤢᤛ᤻ᤛᤠ ᤒᤣᤗᤠᤖᤧ ᤀᤧᤍᤥᤔᤀᤥ ᤜᤠᤱᤕᤢᤰ ᤆᤥᤃᤢᤀᤠᤱ ᤘᤕᤧ॥ ᤂᤢᤏᤧ᤹ ᤁᤢᤜᤠᤱᤒᤠᤱᤓᤣ᤹ᤀᤡᤸᤗᤧ ᤁᤢᤔᤡᤱ ᤍᤡᤴᤜᤠᤘᤠ ᤏᤧᤛ᤻ᤛᤧ॥

᥉᥉ ᤒᤣᤗᤠᤴ ᤛᤩᤧᤀᤠᤱ ᤂᤢᤏᤧ᤹ ᤁᤢᤗᤧᤰᤘᤠ ᤒᤥᤈᤪᤠᤀᤥ ᤁᤧᤕᤢᤱᤒᤠ ᤈᤣᤖᤜᤖᤧ ᤁᤢᤛ᤻ᤛᤠ ᤕᤥᤒᤠᤒᤧᤸᤗᤧ ᤜᤠᤱ ᤆᤥᤃᤢ॥

᥉᥊ ᤕᤥᤒᤠᤒᤧᤴ ᤔᤠᤛᤡᤱᤅᤠᤱ ᤂᤢᤏᤧ᤹ ᤁᤢᤗᤧᤰᤘᤠ ᤋᤧᤔᤠᤏᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤒᤠ ᤜᤢᤛᤠᤔᤧᤸᤗᤧ ᤜᤠᤱᤕᤢᤰ ᤆᤥᤃᤢ॥

᥉᥋ ᤜᤢᤛᤠᤔᤧᤴ ᤔᤠᤛᤡᤱᤅᤠᤱ ᤒᤍᤍᤖᤧ ᤁᤢᤛ᤻ᤛᤠ ᤜᤍᤍᤧᤴ ᤜᤠᤱ ᤐᤥ᤺ᤰᤂᤧ॥ ᤂᤢᤏᤧ᤹ ᤔᤥᤀᤠᤒ ᤗᤠᤈᤣ᤹ᤀᤥ ᤔᤡᤍᤩᤠᤏᤡᤜᤠ᤹ ᤏᤠ᤺ᤴᤍᤢᤛᤡ॥ ᤂᤢᤏᤧ᤹ ᤁᤢᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤀᤘᤡᤋ ᤏᤧᤛ᤻ᤛᤧ॥

᥉᥌ ᤜᤍᤍᤧᤴ ᤔᤠᤛᤡᤱᤅᤠᤱ ᤂᤢᤏᤧ᤹ ᤁᤢᤗᤧᤰᤘᤠ ᤔᤠᤛᤪᤣᤁᤠᤀᤥ ᤁᤧᤕᤢᤱᤒᤠ ᤛᤶᤗᤠᤖᤧ ᤜᤠᤱᤕᤢᤰ ᤆᤥᤃᤢ॥

᥉᥍ ᤛᤶᤗᤠ᤺ᤴ ᤔᤠᤛᤡᤱᤅᤠᤱ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤖᤜᤥᤒᤥᤋᤒᤠ ᤛᤦᤗᤧᤴ ᤜᤠᤱ ᤐᤥ᤺ᤰᤂᤧ॥

᥉᥎ ᤛᤦᤗᤧᤴ ᤔᤠᤛᤡᤱᤅᤠᤱ ᤀᤰᤒᤥᤖᤖᤧ ᤁᤢᤛ᤻ᤛᤠ ᤒᤠᤗ-ᤜᤠᤏᤠᤏᤧᤴ ᤜᤠᤱ ᤐᤥ᤺ᤰᤂᤧ॥

᥉᥏ ᤀᤰᤒᤥᤖᤖᤧ ᤁᤢᤛ᤻ᤛᤠ ᤒᤠᤗ-ᤜᤠᤏᤠᤏᤧᤴ ᤛᤩᤧᤀᤠᤱ ᤂᤢᤏᤧ᤹ ᤁᤢᤗᤧᤰᤘᤠ ᤜᤍᤍᤖᤧ ᤜᤠᤱᤕᤢᤰ ᤆᤥᤃᤢ॥ ᤂᤧᤸᤗᤧ ᤁᤢᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤐᤠᤀᤢ ᤏᤧᤛ᤻ᤛᤧ॥ ᤂᤢᤏᤧ᤹ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤔᤜᤣᤋᤒᤣᤗ ᤘᤕᤧ. ᤂᤢᤏᤧ᤹ ᤔᤋᤪᤣᤍᤖᤧ ᤁᤢᤛ᤻ᤛᤠ. ᤔᤣ-ᤈᤠᤜᤠᤒᤖᤧ ᤁᤢᤶᤔᤧᤴᤇᤠ᤹ᤔᤠ ᤘᤕᤧ॥

᥊᥆ ᤀᤧᤛᤠᤒᤗᤠᤶ ᤁᤧᤒᤥ᤺ᤱᤒᤠ ᤁᤢᤎᤧᤃᤣᤰ ᤗᤠᤶᤗᤠᤶᤗᤥᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤱ ᤗᤠᤈᤣ᤹ ᤏᤢ ᤂᤢᤴᤇᤡ᤹ ᤌᤠ᤺ᤰ ᤁᤢᤀᤡᤛᤡ᤺ᤰ ᤁᤴᤜᤠ᤹ᤀᤣᤖᤥ–

ᤋᤡᤶᤏ. ᤀᤗᤫᤠ. ᤕᤋᤣᤋ.

᥊᥇ ᤀᤥᤜᤥᤗᤡᤒᤠᤔᤠ. ᤀᤣᤗᤠᤜ. ᤐᤡᤏᤥᤏ.

᥊᥈ ᤁᤏᤈ. ᤋᤣᤔᤠᤏ. ᤔᤡᤒ᤻ᤛᤠᤖ.

᥊᥉ ᤔᤃ᤻ᤍᤡᤀᤣᤗ ᤏᤢ ᤀᤡᤖᤠᤔ॥

ᤂᤧᤱᤜᤠ᤹ᤖᤧ ᤔᤧᤏᤠ᤺ᤴᤍᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤱᤔᤠᤍᤧᤴ ᤁᤢᤀᤡᤛᤡ᤺ᤰ ᤀᤣᤍᤥᤶᤒᤠ ᤁᤢᤎᤧᤃᤣᤰ ᤗᤠᤶᤗᤠᤶᤗᤥᤒᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤁᤴᤜᤠ᤹ ᤁᤧᤖᤧᤰ ᤀᤧᤛᤠᤒᤗᤠᤶᤒᤠ ᤁᤧᤒᤥ᤺ᤶᤒᤠ ᤁᤧᤎᤧ᤹ᤒᤠ ᤀᤣᤍᤥᤔᤡᤜᤠ᤹ᤖᤧ ᤂᤢᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤛᤡᤖᤥ॥

ᤕᤢᤛᤢᤑ ᤏᤢ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹

᥉᥍

ᤕᤠᤁᤢᤒᤧᤴ ᤀᤠᤒᤠᤅᤣ ᤁᤢᤶᤒᤠ ᤕᤢᤅᤧᤒᤠ ᤁᤏᤠᤏ ᤗᤠᤈᤣ᤹ᤀᤥ ᤕᤢᤅᤧ॥

᥈ ᤕᤠᤁᤢᤒᤧᤸᤗᤧ ᤁᤢᤕᤠ᤺ᤶᤒᤣ᤹ᤀᤥ ᤁᤧᤒᤥᤱᤒᤠ ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤸᤗᤥ॥

ᤕᤢᤛᤢᤑᤧᤴ ᤌᤡᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤁᤧᤖᤧᤸᤗᤧ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤔᤣᤳ ᤈᤡᤸᤐᤠ ᤏᤢ ᤒᤡᤸᤜᤠᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠᤛᤠ ᤂᤢᤏᤧ᤹ ᤁᤢᤶᤓᤢ᤹ᤛᤡᤏᤢ ᤌᤡᤰᤕᤠᤴ ᤔᤧ᤺ᤴᤍᤠ ᤔᤧᤸᤗᤢᤰ ᤆᤠᤖᤠᤶᤏᤢ ᤘᤕᤧ॥ ᤌᤡᤰᤕᤠᤴ ᤁᤢᤶᤓᤢ᤹ᤛᤡᤖᤧ ᤂᤢᤏᤡ᤹ ᤁᤢᤀᤡᤓᤧᤶᤔᤠ ᤕᤠ᤺ᤶᤒᤰᤁᤡᤴ ᤏᤡᤛᤢᤀᤠᤱ ᤁᤢᤶᤒᤠ ᤆᤧᤰᤋᤢ॥

᥉ ᤕᤠᤁᤢᤒᤧᤴ ᤁᤠᤵᤐᤥᤒᤠ ᤋᤢᤶᤛᤧᤸᤗᤧ ᤕᤢᤛᤢᤑᤧᤴ ᤁᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤘᤣ᤹ ᤁᤢᤛ᤻ᤛᤠᤜᤠ᤹ᤏᤢ᤺ᤸᤗᤧ ᤕᤖᤡᤰ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢ॥ ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤁᤢᤛ᤻ᤛᤠ ᤕᤢᤛᤢᤑᤧᤴ ᤁᤢᤓᤢᤱ ᤀᤡᤛᤣ᤺ᤱᤒᤠ ᤗᤳᤇᤠ ᤁᤣ᤺ᤶᤒᤠ ᤗᤃᤣ᤺ᤳᤌᤡᤰ ᤋ᤹ᤖᤢ॥

᥊ ᤁᤖ ᤁᤢᤶᤓᤢ᤹ᤛᤡᤖᤧ ᤕᤢᤛᤢᤑᤧᤴ ᤂᤢᤴᤇᤡ᤹ ᤐᤠ᤺ᤸᤗᤧ ᤂᤢᤴᤇᤡ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤗᤢᤱᤔᤠ᤹ ᤋᤢᤰᤋᤢᤒᤠ ᤔᤧᤏᤡᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤆᤡ᤺ᤵᤔᤠ ᤔᤧᤜᤣ᤺ᤰᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ᤏᤢ ᤏᤢᤖᤡᤰᤁᤠᤱ ᤔᤧᤶᤒᤠᤖᤧᤴ॥

᥋ ᤌᤡᤰᤗᤧᤱ ᤕᤥᤛᤣᤑᤖᤧ ᤛᤧᤵᤔᤠᤱᤎᤡᤰ ᤔᤠᤰᤋᤢ॥ ᤂᤢᤏᤧ᤹ ᤂᤧᤴ ᤁᤢᤛᤧᤵᤔᤠᤱᤅᤡᤴ ᤁᤢᤶᤓᤢ᤹ᤛᤡ ᤆᤧᤰᤋᤢᤛᤡ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤋᤃᤡᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤆᤡ᤺ᤵᤔᤠ ᤔᤧᤜᤣ᤺ᤰᤋᤢ॥

᥌ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤔᤠᤰᤋᤢᤱᤒᤠ ᤛᤧᤵᤔᤠᤱᤅᤡᤴ ᤂᤧᤵᤛᤧᤶᤔᤧ᤹ᤀᤥ॥

᥍ ᤀᤠᤏᤡ᤹ ᤁᤧᤖᤧᤰ ᤐᤩᤠᤱᤛᤡᤀᤥ ᤛᤡᤎ᤺ᤱᤔᤠ ᤀᤡᤀᤠᤄᤣ᤺ᤰᤛᤢᤶᤗ ᤀᤠᤕᤠᤃᤧ॥ ᤀᤠᤱᤃᤠ᤹ ᤀᤡᤄᤣ᤺ᤰᤛᤢᤱᤒᤠ ᤛᤡᤎ᤺ᤱᤔᤠ ᤀᤠᤃᤰᤁᤡᤴ ᤐᤥᤃᤧ. ᤜᤧᤰᤁᤩᤠᤱ ᤂᤡᤏᤡ᤹ ᤛᤡᤎ᤺ᤱᤔᤠ ᤁᤰᤜᤠ᤹ ᤂᤡᤷᤗᤡ ᤔᤧᤈᤢᤵᤛᤧᤀᤠᤱ ᤀᤠᤱᤃᤠ᤹ ᤀᤠᤛᤡᤎ᤺ᤱᤔᤠ ᤀᤠᤃᤰᤁᤡᤴ ᤛᤧᤘᤠ ᤔᤧᤔᤧᤳᤋᤢ॥”

᥎ ᤂᤧᤸᤗᤧ ᤁᤢᤶᤓᤢ᤹ᤛᤡᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ ᤌᤣ ᤀᤠᤏᤡᤃᤧ ᤛᤶᤎᤠᤱ ᤜᤠᤱᤕᤢᤰ ᤁᤧᤈᤥᤃᤢᤒᤠᤒᤡ᥅ ᤌᤣ ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤁᤧᤕᤢᤰᤐᤠᤒᤡ᥅” ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤧᤵᤔᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤒᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤇᤠᤴ ᤛᤠ᤹ᤖᤡᤰ ᤆᤡ᤺ᤵᤔᤠ ᤔᤧᤜᤣ᤺ᤰᤋᤢ॥

᥏ ᤂᤧᤒᤩᤠᤱ ᤂᤢᤏᤧ᤹ ᤘᤣ᤹ ᤛᤧᤵᤔᤠᤱᤎᤡᤰ ᤔᤠᤰᤋᤢ ᤜᤧᤰᤁᤩᤠᤱ ᤁᤢᤶᤓᤢ᤹ᤛᤡ ᤆᤧᤰᤋᤢᤛᤡ. “ᤂᤧᤵᤛᤧᤶᤔᤥ. ᤀᤠᤱᤃᤠ᤹ ᤘᤣ᤹ ᤛᤧᤵᤔᤠᤱᤎᤡᤰ ᤔᤠᤰᤋᤢᤱ॥ ᤏᤠᤶ. ᤗᤠᤒᤠ ᤏᤢ ᤌᤡᤒᤥᤱᤅᤠᤱ ᤌᤡᤰ ᤂᤣ᤺ᤶᤛᤡᤰᤐᤠᤜᤠ᤹ᤖᤧ ᤀᤠᤱᤃᤠ᤹ ᤛᤧᤘᤠ ᤔᤧᤔᤧᤳᤋᤠᤱ॥”

᥇᥆ ᤁᤢᤶᤓᤢ᤹ᤛᤡ ᤆᤧᤰᤋᤢᤛᤡᤒᤠ ᤜᤧᤰᤁᤣ ᤂᤢᤏᤧ᤹ ᤁᤢᤛᤧᤵᤔᤠᤱᤅᤡᤴ ᤁᤢᤶᤒᤠ ᤆᤧᤰᤋᤢᤸᤗᤧ. ᤁᤢᤶᤒᤠᤖᤧ ᤑᤧ᤺ᤰᤋᤢᤖ ᤔᤧᤳᤋᤢ. “ᤂᤧᤏᤧ᤹ ᤁᤴ ᤁᤧᤔᤠᤰᤋᤢᤒᤠ ᤛᤧᤵᤔᤠᤱᤅᤡᤴ ᤌᤧᤔᤠᤒᤣ᥅ ᤛᤧᤰᤂᤠᤀᤣ ᤂᤧᤏᤧ᤹ ᤁᤧᤶᤔᤠ ᤏᤢ ᤁᤧᤶᤓᤢ᤹ᤛᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤑᤧᤖᤡᤃᤧᤀᤠᤱ ᤛᤠᤶᤒᤥᤴ ᤜᤒᤳᤋᤠᤱ ᤛᤧᤘᤠ ᤔᤧᤳᤋᤠᤛᤡᤃᤧᤒᤠᤒᤡ᥅”

᥇᥇ ᤂᤧᤒᤩᤠᤱ ᤂᤧᤸᤗᤧ ᤁᤢᤶᤓᤢ᤹ᤛᤡᤖᤧ ᤂᤢᤏᤧ᤹ ᤏᤠᤜᤧᤵᤔᤠ ᤔᤧᤜᤣ᤺ᤰᤋᤢ॥ ᤁᤖ ᤁᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤁᤢᤶᤒᤠᤖᤧᤃ ᤁᤢᤏᤡᤱᤘᤠ᤹ᤀᤥᤀᤣ ᤕᤢᤰᤂᤢ॥

ᤕᤢᤛᤢᤑᤧᤴ ᤔᤡᤛᤪ ᤗᤠᤈᤣ᤹ᤀᤥ ᤔᤧᤛᤱᤄᤢ ᤔᤧᤍᤣᤛᤢ᤹

᥇᥈ ᤌᤡᤰᤗᤧᤱ ᤕᤢᤛᤢᤑᤖᤧ ᤁᤢᤶᤓᤢ᤹ᤜᤠ᤹ ᤁᤢᤶᤒᤠᤖᤧ ᤁᤢᤔᤧᤸᤗᤢᤰ ᤁᤢᤔᤧ᤺ᤴᤍᤠ ᤔᤧᤸᤗᤢᤰ ᤆᤠᤖᤠᤶᤛᤧ ᤛᤁᤣᤔ ᤁᤢᤒᤣᤛᤠᤱ ᤔᤧᤒᤣᤀᤠᤱ ᤔᤧᤘᤕᤧ॥

᥇᥉ ᤜᤧᤰᤁᤩᤠᤱ ᤕᤠᤁᤢᤒᤧᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤁᤧᤶᤓᤢ᤹ᤛᤡ ᤛᤁᤣᤶᤔᤥ ᤔᤧᤸᤗᤢᤰᤜᤠ᤹ ᤆᤠᤔᤧᤖᤠᤶᤛᤢᤛᤡᤖ ᤔᤧᤕᤠᤰ॥ ᤑᤧᤖᤧ᤹ᤛᤠ᤹ᤖᤧ. ᤀᤠᤱᤃᤠ᤹ ᤂᤢᤴᤇᤡ᤹ᤀᤥ ᤂᤧᤏᤧ᤹ ᤐᤠᤱᤏᤧᤍᤣᤏᤧ॥” ᤕᤢᤛᤢᤑᤖᤧ ᤔᤧᤳᤋᤢ. “ᤀᤥᤰ. ᤀᤠᤱᤃᤠ᤹ ᤐᤣ᤺ᤰᤁᤠ॥”

᥇᥊ ᤁᤢᤶᤒᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤁᤧᤶᤓᤢ᤹ᤛᤡ ᤏᤢ ᤔᤧᤸᤗᤢᤰᤜᤠ᤹ ᤀᤠᤰᤂᤣ ᤔᤧᤗ᤹ ᤔᤧᤈᤠᤀᤡ ᤐᤣᤃᤧ᤹ᤀᤠᤱ ᤀᤥᤔᤧᤳᤋᤧᤛᤧ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤥ ᤀᤡᤱᤄᤱ ᤋᤠᤖᤧ᤹ᤀᤥ॥” ᤂᤧᤒᤩᤠᤱ ᤕᤠᤁᤢᤒᤖᤧ ᤂᤧᤴ ᤜᤧᤒᤪᤥᤏᤒᤠ ᤏᤧᤏᤧᤒᤠᤍᤧᤴᤏᤥᤗᤠᤶ ᤛᤁᤣᤶᤔᤥ ᤐᤠᤱᤄᤢᤍᤣᤛᤢ. ᤕᤢᤛᤢᤑᤧᤴ ᤛᤁᤣᤶᤔᤥ ᤁᤧᤖᤧ॥

᥇᥋ ᤗᤳᤇᤠ ᤔᤏᤠᤎᤡᤰᤗᤧ ᤂᤢᤏᤧ᤹ ᤐᤩᤠᤱᤛᤡᤀᤥ ᤋᤠᤰᤁᤴᤍᤧᤖ ᤘᤕᤧᤒᤠ ᤋᤢᤔᤢ॥ ᤂᤧᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤜᤠᤳ ᤁᤧᤃᤥ᤺ᤳᤋᤢᤖ ᤁᤧᤘᤠ᤹ᤒᤠᤒᤣ᥅”

᥇᥌ ᤕᤢᤛᤢᤑᤖᤧ ᤂᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤓᤢ᤹ᤛᤡ ᤁᤥ᤺ᤳᤋᤢᤱᤛᤡᤱᤗ ᤘᤠ᤹ᤀᤠᤒᤠ॥ ᤀᤠᤳᤋᤡᤛᤥᤖᤡ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤸᤗᤢᤰ ᤗᤢᤵᤜᤠ᤹ ᤆᤠᤔᤧᤖᤠᤶᤛᤢᤛᤡᤖ ᤔᤧᤘᤠ᤹ᤒᤣ ᤔᤧᤳᤋᤠᤱᤅᤧᤏᤠ᥅”

᥇᥍ ᤂᤧᤴ ᤔᤏᤠ᤺ᤸᤗᤧ ᤔᤧᤳᤋᤢ. “ᤂᤢᤴᤇᤡ᤹ᤃ ᤁ᤹ᤕᤥᤗᤠᤶ ᤔᤧᤒᤣ. ᤌᤣᤀᤠᤱᤓᤧᤸᤗᤧ ‘ᤀᤠᤏᤡ᤹ ᤍᤥᤋᤠᤏ ᤗᤧᤵᤔᤠᤱ ᤐᤣᤃᤡ’ ᤔᤧᤗ᤹ᤖᤧᤖ ᤔᤧᤕᤠᤃᤧᤒᤠ ᤀᤠᤱᤃᤠ᤹ ᤂᤧᤵᤛᤢᤱᤛᤡᤱ॥” ᤂᤧᤸᤗᤧ ᤆᤥᤃᤢᤸᤗᤧ ᤕᤢᤛᤢᤑᤧᤴ ᤍᤥᤋᤠᤏ ᤗᤧᤵᤔᤠᤱ ᤁᤢᤶᤓᤢ᤹ᤛᤡ ᤁᤥ᤺ᤳᤋᤢ ᤜᤰᤛᤢᤛᤡᤖ ᤐᤣᤀᤠᤱ ᤂᤧᤱᤜᤠ᤹ ᤋᤢᤔᤢᤛᤡ॥

᥇᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤠ᤺ᤱᤄᤠᤗᤠᤶᤔᤣ ᤑᤧᤖᤧᤖ ᤐᤳᤇᤧᤒᤠ ᤔᤧᤏᤡᤛᤢ. ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤣᤛᤠᤱ ᤁᤧᤵᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤏᤧ᤹ ᤛᤧᤵᤔᤠ ᤐᤠᤴ ᤀᤡᤱᤔᤧᤍᤱᤄᤢ॥ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ.

᥇᥏ “ᤂᤧᤴ ᤛᤧᤵᤔᤠᤱ ᤁᤧᤔᤠᤰᤐᤧᤴ ᤑᤧᤸᤗ ᤐᤳᤗᤥ॥

᥈᥆ ᤗᤢ. ᤀᤠᤸᤗ ᤂᤧᤴ ᤛᤧᤖᤢᤶᤔᤠᤱ ᤗᤳᤇᤠ ᤘᤒᤠᤰᤁᤥ ᤗᤠᤵᤑᤣᤛᤢᤶ ᤁᤣ᤺ᤳᤋᤢᤶ॥ ‘ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤂᤧᤴ ᤆᤖᤇ’ ᤑᤠ᤹ᤀᤠᤱ ᤐᤠᤵᤐᤠ᤹ ᤔᤧᤳᤋᤢᤶ. ᤂᤧᤒᤩᤠᤱ ᤂᤧᤸᤗᤧ ᤁᤢᤛᤧᤵᤔᤠᤱᤜᤠ᤹ ᤌᤣ ᤐᤥ᤺ᤱᤒᤡ. ᤀᤥᤔᤧᤳᤋᤢᤶ ᤛᤠ᤹ᤖᤢᤶ॥”

᥈᥇ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤖᤢᤒᤧᤏᤧᤸᤗᤧ ᤀᤰᤂᤧ ᤐᤠ᤺ᤳᤋᤢᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠ ᤁᤥ᤺ᤳᤋᤢᤖ ᤔᤧᤳᤋᤢᤛᤡ. “ᤀᤠᤏᤡ᤹ ᤂᤧᤴ ᤛᤧᤵᤔᤠᤀᤣᤃ ᤔᤧᤏᤢ᤹ᤏᤧᤴ॥

᥈᥈ ᤀᤠᤏᤡ᤹ ᤂᤧᤸᤗᤧ ᤁᤢᤔᤠᤰᤂᤡ᤹ ᤛᤧᤛᤢᤶ ᤔᤧ᤺ᤴ॥ ᤀᤣ᤺ᤰᤛᤠᤍᤧᤴᤏᤥᤒᤠ ᤗᤳᤇᤠ ᤘᤒᤠᤰᤁᤥᤖᤰ ᤀᤠᤰᤋᤢᤶ. ᤁᤖ ᤂᤢᤏᤧ᤹ ᤂᤠ᤺ᤴᤍᤢᤶ ᤔᤧ᤺ᤴ॥” ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤛᤧ᤺ᤵᤔᤠᤀᤠᤱ ᤂᤧᤴ ᤁᤢᤶᤒᤠᤖᤥ ᤋᤣ᤹ᤔᤠ ᤑᤠ᤹ᤀᤠᤱ ᤖᤢᤒᤧᤏᤧᤸᤗᤧ ᤜᤧᤰᤁᤣ ᤔᤧᤳᤋᤢᤛᤡᤀᤠᤱ ᤘᤕᤧ॥

᥈᥉ ᤁᤸᤗᤧᤆᤥᤃᤢᤸᤗᤧ ᤕᤢᤛᤢᤑᤧᤴ ᤁᤢᤶᤓᤢ᤹ᤛᤡᤖᤧ ᤂᤢᤏᤡ᤹ ᤐᤣᤛᤠᤱ ᤁᤧᤖᤧᤸᤗᤧ ᤂᤢᤏᤧ᤹ ᤆᤠᤰᤛᤢᤒᤠ ᤏᤢᤒᤠ ᤁᤢᤓᤢᤱ ᤀᤡᤛ᤻ᤛᤣ᤺ᤱᤒᤠ ᤁᤣ᤺ᤶᤒᤠ ᤁᤢᤗᤃᤣ᤺ᤳᤋᤡᤴ ᤔᤧᤓᤧᤴᤍᤢ ᤔᤧᤒᤡᤖᤢᤀᤠᤱ ᤔᤧᤏᤠᤵᤋᤢ॥

᥈᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤗᤳᤇᤠ ᤁᤣ᤺ᤶᤒᤠ ᤘᤒᤠᤰᤁᤥ ᤗᤠᤵᤔᤧᤍᤣᤛᤢ ᤔᤧᤃᤣ᤺ᤳᤋᤢ॥ ᤂᤧᤴ ᤆᤫᤠ᤺ᤳ ᤁᤧᤜᤥ᤺ᤵᤐᤠ ᤛᤧᤱᤛᤧᤱᤒᤠ ᤘᤒᤠᤰ ᤏᤧᤛ᤻ᤛᤧ॥

᥈᥋ ᤜᤧᤰᤁᤩᤠᤱ ᤂᤧᤱᤜᤠ᤹ ᤋ᤺ᤰ ᤆᤠᤛᤧ ᤔᤧᤕᤢᤱᤛᤡᤅᤧᤸᤗᤧ ᤂᤧᤱᤜᤠ᤹ ᤀᤰᤂᤣ ᤌᤥ ᤀᤥᤔᤧᤔᤕᤧ ᤜᤧᤰᤁᤣ᤺ᤸᤗᤧ ᤗᤧᤱᤜᤱ ᤁᤧᤈᤥ᤺ᤰᤐᤠ ᤃᤡᤗᤠᤍᤗᤠᤶ ᤁᤧᤓᤧᤶᤒᤠᤖ ᤁᤧᤒᤵᤐᤠ ᤀᤡᤛ᤻ᤔᤠᤀᤡᤗᤡ ᤔᤏᤠᤈᤡ ᤌᤧ᤺ᤰᤐᤧᤳ ᤔᤡᤛᤪ ᤗᤠᤈᤣ᤹ ᤗᤧᤵᤔᤠᤱ ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰ. ᤜᤢ᤺ᤳᤇᤡᤱᤔᤏᤠᤒᤠ ᤑᤠᤳᤇᤣ. ᤜᤧᤰᤁᤩᤠᤱ ᤔᤢᤷᤖ ᤁᤰᤜᤠ᤹ ᤀᤢᤔᤣᤜᤠ᤹ ᤔᤧᤃᤢ᤺ᤳᤋᤢᤛᤡᤜᤠᤱ ᤔᤧᤍᤣ᤹ᤖᤢᤛᤡᤖ ᤔᤧᤒᤳᤇᤧᤒᤠ ᤔᤧᤏᤡᤛᤢᤛᤡ॥

᥈᥌ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤔᤧᤳᤋᤢᤛᤡ. “ᤀᤠᤏᤡ᤹ ᤏᤢᤛᤠ᤹ᤀᤡᤴ ᤀᤠᤛᤧᤖᤢᤶᤔᤠᤱ ᤀᤠᤔᤠ᤹ᤖᤢᤶᤔᤡᤸᤗᤧ ᤀᤠᤏᤡ᤹ ᤌᤣ ᤀᤠᤄᤥᤛᤢᤶᤔᤠᤱᤒᤣ᥅

᥈᥍ ᤑᤧᤖᤧᤶᤔᤧ᤹. ᤀᤠᤸᤗ ᤀᤠᤏᤡ᤹ ᤂᤧᤴ ᤀᤡᤛ᤻ᤔᤠᤀᤣᤗᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤛᤱᤛᤢᤶᤍᤣᤛᤢᤶ॥ ᤀᤠᤏᤡ᤹ ᤂᤧᤴ ᤂᤠ᤺ᤴᤍᤢᤶ ᤔᤧ᤺ᤴ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤒᤠᤅᤣ ᤀᤠᤏᤡ᤹ ᤏᤢᤛᤠ᤹ᤖᤥ. ᤀᤠᤏᤡ᤹ᤃ ᤗᤳᤇᤠ ᤐᤠ᤺ᤸᤗᤧ ᤁᤢᤛ᤻ᤛᤠᤍᤡ॥” ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤛᤡᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤔᤡᤎᤩᤠᤏ ᤁᤧᤕᤢᤱᤒᤠ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ ᤜᤠᤒᤠ ᤂᤧᤴ ᤗᤠᤶᤔᤥᤗᤠᤶ ᤔᤧᤓᤧᤖᤧᤸᤗᤧ ᤕᤢᤛᤢᤑᤧᤴ ᤂᤢᤏᤧ᤹ ᤁᤢᤶᤓᤢ᤹ᤛᤡᤖᤧ ᤘᤒᤠᤰᤁᤥᤏᤢ ᤔᤧᤀᤢ᤺ᤰᤂᤢ ᤔᤧᤗ᤺ᤳᤋᤢᤀᤠᤱ ᤂᤧᤴ ᤀᤡᤛ᤻ᤔᤠᤀᤣᤗᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤏᤡᤒᤥᤱ ᤕᤢᤵᤐᤠᤕᤠᤱᤅᤥ ᤔᤧᤛᤱᤄᤢ ᤔᤧᤍᤣᤛᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤢᤛᤢᤑᤧᤴ ᤔᤡᤛᤪ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤀᤠᤱ ᤔᤧᤒᤣ॥

᥈᥏ ᤖᤢᤒᤧᤏᤧᤴ ᤗᤢᤶᤒᤠ᤺ᤳᤋᤥ ᤏᤢ᤺ᤰᤂᤧ ᤋᤩᤧ᤺ᤸᤗᤧ ᤕᤢᤛᤢᤑᤧᤴ ᤂᤧᤴ ᤘᤒᤠᤰᤁᤥ ᤜᤥ᤺ᤵᤋᤧᤒᤠ ᤏᤡᤛᤢᤀᤠᤱ ᤂᤢᤏᤧ᤹ ᤁᤢᤈᤠᤱᤅᤡᤴ ᤌᤧ᤺ᤰᤂᤢ॥

᥉᥆ ᤜᤧᤰᤁᤩᤠᤱ ᤁᤢᤴᤛᤠ᤹ᤜᤠ᤹ᤖᤥ ᤐᤣᤃᤧᤀᤠᤱ ᤔᤧᤳᤋᤢᤛᤡ. “ᤜᤡᤴᤈᤠ᤹ᤀᤡᤴᤃ ᤜᤥ᤺ᤵᤐᤡᤅᤃ᥅ ᤀᤠᤸᤗ ᤀᤠᤱᤃᤠ᤹ ᤀᤠᤳᤋᤠᤴ ᤐᤣ᤺ᤰᤁᤠᤒᤠᤒᤣ᥅”

᥉᥇ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤗᤳᤇᤠ ᤔᤧ᤺ᤴᤍᤠᤛᤠ᤺ᤳᤌᤡᤰ ᤔᤧᤛᤧᤖᤢᤀᤠᤱ ᤕᤢᤛᤢᤑᤖᤧ ᤁᤢᤍᤣ᤺ᤳᤋᤡᤴ ᤂᤧᤴ ᤔᤠᤰᤂᤡ᤹ᤀᤥ ᤔᤧᤏᤡ᤺ᤵᤛᤢ॥

᥉᥈ ᤜᤧᤰᤁᤩᤠᤱ ᤂᤧᤴ ᤏᤢᤒᤠ ᤁᤢᤓᤢᤱ ᤀᤡᤛ᤻ᤛᤣ᤺ᤱᤒᤠ ᤗᤃᤣ᤺ᤳᤋᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ ᤕᤠᤁᤢᤒᤖᤥ ᤔᤧᤍᤠᤖᤢᤀᤠᤱ ᤔᤧᤔᤧᤳᤋᤢ. “ᤁᤴ ᤀᤠᤏᤡᤃᤧ ᤂᤥᤛᤢᤶᤒᤧ॥ ᤀᤥᤔᤧᤳᤋᤧᤛᤠ᤹ᤖᤧ᤹. ᤁᤴ ᤁᤧᤛ᤻ᤛᤠ᤺ᤸᤗᤧᤴᤒᤡ ᤔᤧ᤺ᤶᤒᤡ᥅”

᥉᥉ ᤁᤢᤶᤒᤠᤖᤧ ᤂᤧᤴ ᤗᤃᤣ᤺ᤳᤋᤡᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤐᤠ᤺ᤳᤋᤢ. “ᤁᤴ ᤗᤃᤣ᤺ᤳᤋᤡᤱᤃ ᤀᤠᤛ᤻ᤛᤠ᤺ᤸᤗᤧᤀᤣ ᤁᤢᤗᤃᤣ᤺ᤳᤗᤥ॥ ᤛᤧᤰᤂᤠᤛᤠᤱ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤆᤍᤣᤛᤢᤀᤠᤱ ᤁᤢᤈᤰᤋᤠ ᤁᤢᤗᤧᤶᤍᤠ ᤐᤥ᤺ᤰᤂᤧᤒᤡᤗᤠ॥”

᥉᥊ ᤂᤧᤒᤩᤠᤱ ᤕᤠᤁᤢᤒᤖᤧ ᤁᤢᤗᤃᤣ᤺ᤳᤋᤡᤴ ᤌᤧ᤺ᤰᤂᤢ. ᤜᤧᤰᤁᤩᤠᤱ ᤑ᤹ᤀᤡ ᤕᤢᤶᤔᤠ ᤋᤧᤴᤏᤥ ᤛᤃᤡ ᤋᤣ᤺ᤳ ᤁᤡᤳᤇᤡᤱᤅᤠᤱ ᤁᤢᤛ᤻ᤛᤠ᤺ᤸᤗᤧ ᤁᤢᤗᤠᤃᤡ ᤕᤖᤡᤰ ᤕᤧᤴ ᤌᤠᤖᤡᤰ ᤔᤣᤖᤡᤱ ᤌᤰᤋᤧ॥

᥉᥋ ᤂᤢᤏᤧ᤹ ᤁᤧᤖᤧᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤍᤩᤧᤀᤠᤱ ᤜᤠᤱᤜᤠᤱ ᤔᤧᤵᤔᤠ ᤔᤧᤃᤥ᤺ᤳᤋᤢ. ᤁᤖ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤛᤏᤠᤖᤢᤱ ᤔᤧᤒᤥ᤺ᤰᤂᤧᤴ॥ ᤂᤢᤏᤧ᤹ ᤐᤠ᤺ᤳᤋᤢ. “ᤔᤧ᤺ᤴ. ᤀᤠᤛ᤻ᤛᤠᤴ ᤔᤣᤖᤡᤱ ᤌᤰᤋᤢᤱᤗ ᤀᤠᤱᤃᤠ᤹ ᤛᤡᤀᤠᤖᤥ॥” ᤀᤰᤂᤣᤗ᤹ᤖᤡᤰ ᤕᤢᤛᤢᤑᤧᤴ ᤁᤢᤶᤒᤠᤖᤧ ᤂᤧᤴ ᤜᤠ᤺ᤵᤋᤢ॥

᥉᥌ ᤜᤠᤒᤠ ᤂᤧᤴ ᤕᤧᤶᤔᤥ ᤔᤡᤎᤩᤠᤏᤒᤠ ᤔᤏᤠᤜᤠ᤹ᤖᤧ ᤕᤢᤛᤢᤑᤧᤴ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤜᤡᤶ ᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤐᤣᤒᤠ ᤐᤥᤋᤡᤑᤖᤧᤸᤗᤥ ᤔᤧᤛᤱᤄᤢ ᤔᤧᤍᤣᤛᤢᤖᤥ॥

ᤕᤜᤢᤍᤠ ᤏᤢ ᤋᤠᤔᤠᤖᤧᤴ

᥉᥎

ᤂᤧᤴ ᤕᤧᤶᤔᤥ ᤕᤜᤢᤍᤠ᤺ᤱᤃ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤗᤧᤖᤢᤛᤡᤀᤠᤱ ᤀᤍᤢᤸᤗᤠᤶ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤜᤤᤖᤠ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤥ ᤕᤢᤱᤛᤧ ᤐᤣᤃᤧ॥

᥈ ᤂᤧ᤹ᤕᤥ ᤕᤜᤢᤍᤠ᤺ᤸᤗᤧ ᤛᤢᤀᤠ ᤔᤡᤱ ᤁᤧᤘᤠ᤺ᤵᤐᤠ ᤁᤏᤠᤏᤡ ᤔᤏᤠᤎᤡᤰᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤏᤡᤛᤢ॥ ᤂᤢᤏᤧ᤹ ᤂᤧᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤂᤧᤴᤏᤢ ᤀᤡᤵᤛᤧ॥

᥉ ᤂᤧᤴ ᤔᤧᤴᤇᤢᤔᤠᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤱ ᤀᤧᤖ ᤘᤠ᤺ᤳᤋᤢ॥

᥊ ᤂᤧᤴ ᤕᤠᤶᤔᤥ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤘᤣ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤂᤧᤸᤗᤧ ᤂᤧᤴ ᤀᤥᤏᤠᤏ ᤔᤡᤱ ᤘᤠ᤺ᤳᤋᤢ॥

᥋ ᤕᤠᤶᤔᤥᤀᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤛᤣᤗᤜ ᤔᤡᤱ ᤘᤠ᤺ᤳᤋᤢ॥ ᤁᤈᤡᤒ ᤔᤧᤵᤔᤏᤠᤒᤠᤍᤧᤴᤏᤥ ᤔᤧᤕᤢᤱᤅᤧᤸᤗᤧ ᤂᤧᤸᤗᤧ ᤛᤣᤗᤜ᤺ᤴ ᤁᤳᤋᤢ॥

᥌ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤋᤢᤶᤒᤠ ᤀᤧᤖᤗᤧ ᤁᤢᤗᤠᤃᤡ ᤗᤳᤇᤠ ᤔᤣ᤺ᤳ ᤋᤠᤖᤢ ᤐᤡᤖᤢ॥ ᤂᤧᤸᤗᤧ ᤁᤢᤔᤡᤱ ᤋᤠᤔᤠᤖ ᤘᤕᤧ॥

᥍ ᤁᤖ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤋᤢᤶᤒᤠ ᤀᤧᤖᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤁᤢ᤹ᤀᤡᤁᤧᤓᤧᤶᤒᤠ ᤘᤕᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤛᤧᤖᤢ॥

᥎ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤀᤥᤏᤠᤏᤧᤴ ᤔᤧᤳᤋᤢ. “ᤁᤧᤶᤓᤢ᤹ᤖᤧ ᤁᤢᤔᤣ᤺ᤳᤋᤡᤴᤏᤢ ᤀᤡᤵᤛᤧ᤹. ᤜᤧᤰᤁᤩᤠᤱ ᤏᤢᤛᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤌᤡᤶ ᤀᤡᤛᤡ᤺ᤰ ᤆᤥᤃᤧ᤹. ᤜᤧᤰᤁᤣ᤺ᤸᤗᤧ ᤁᤧᤶᤓᤢ᤹ᤖᤧ ᤁᤢᤗᤠᤃᤡ ᤛᤠᤜᤠ᤹ ᤁᤧᤃᤳᤋᤢᤛᤡᤖ॥”

᥏ ᤁᤖ ᤀᤠᤒᤠᤅᤧ ᤁᤢᤛ᤻ᤛᤠ ᤔᤧᤶᤒᤥ᤺ᤱᤔᤏᤠᤒᤠ ᤏᤡᤛᤢᤀᤠᤱ ᤀᤥᤏᤠᤏᤧᤸᤗᤧ ᤁᤢᤴᤏᤧᤍᤪᤣ᤺ᤴᤏᤢ ᤀᤡᤵᤛᤧᤸᤗᤧ ᤁᤢᤶᤓᤢ᤹ᤖᤧ ᤁᤢᤗᤠᤃᤡ ᤁᤢᤛ᤻ᤛᤠ ᤔᤧᤒᤥ᤺ᤱᤏᤧᤸᤗ ᤑᤠ᤹ᤀᤠᤱ ᤕᤠ᤹ᤖᤡ᤺ᤶᤒᤧᤴ ᤗᤠ᤺ᤰᤁᤠᤳ ᤂᤠᤶᤒᤠᤱᤅᤥ ᤔᤢᤳᤌᤠᤛᤢᤍᤣᤛᤢ॥

᥇᥆ ᤂᤧᤸᤗᤧ ᤆᤥᤃᤢᤒᤠ ᤁᤴ ᤕᤠ᤺ᤶᤒᤰᤁᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤔᤥ ᤋᤠᤵᤑᤧ᤺ᤶᤒᤠ ᤌᤠᤒᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴᤏᤠᤱ ᤛᤩᤧᤖ ᤕᤠ᤺ᤴᤍᤢ॥

᥇᥇ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤶᤒᤠᤱᤗᤡ ᤋᤠᤔᤠᤖᤧᤴ ᤔᤧᤳᤋᤢ. “ᤀᤠᤛ᤻ᤛᤠ ᤛᤣᤗᤜ᤺ᤴ ᤕᤶᤒᤠ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤂᤧᤏᤣ᤹ ᤁᤧᤶᤒᤠᤖᤧ ᤁᤢᤜᤡᤶᤔᤥ ᤔᤣᤔᤣᤍᤢᤔᤠᤀᤣ ᤐᤥ᤺ᤰᤂᤧᤀᤠᤱ ᤘᤕᤧ᤹॥” ᤛᤣᤗᤜ᤺ᤴᤏᤠᤱ ᤁᤢᤶᤓᤢ᤹ᤛᤡ ᤜᤧᤰᤁᤣᤀᤣ ᤛᤡᤒᤡᤗᤠ ᤑᤠ᤹ᤀᤠᤱ ᤂᤢᤏᤧ᤹ ᤁᤡᤛᤧᤀᤠᤱ ᤘᤕᤧ ᤂᤧᤸᤗᤧ ᤆᤥᤃᤢᤸᤗᤧ ᤋᤠᤔᤠᤖᤧᤴ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤕᤢᤱᤛᤧ ᤐᤣᤀᤠᤱ ᤘᤕᤧ॥

᥇᥈ ᤁᤢᤓᤠ ᤋᤱᤒᤣ ᤀᤣᤃᤠᤱ ᤕᤜᤢᤍᤠ᤺ᤸᤗᤧ ᤁᤢᤜᤡᤶᤛᤠᤔᤠ ᤛᤢᤀᤠᤖᤧ ᤁᤢᤛ᤻ᤛᤠᤴ ᤔᤠᤛᤡᤱ॥ ᤔᤣᤖᤡᤱ ᤌᤰᤔᤠ ᤕᤧᤶ ᤆᤢᤖᤧᤀᤠᤱ ᤕᤜᤢᤍᤠᤴ ᤀᤍᤢᤸᤗᤠᤶ ᤁᤧᤕᤢᤱᤒᤠ ᤁᤢᤴᤈᤢᤶ ᤜᤤᤖᤠᤏᤧᤴ ᤋᤣ᤹ᤖᤢᤀᤠᤱ ᤋᤡᤶᤏᤠᤀᤥ ᤁᤢᤔᤧᤸᤗᤢᤰ ᤔᤢᤖᤡᤰ ᤁᤧᤄᤰᤐᤠᤜᤠ᤹ ᤛᤠ᤹ᤛᤧ ᤐᤣᤃᤧ॥

᥇᥉ ᤁᤢᤴᤏᤢ᤺ᤵᤐᤧᤴ ᤋᤡᤶᤏᤠᤀᤥ ᤔᤧᤸᤗᤢᤰ ᤔᤢᤖᤡᤰ ᤁᤧᤄᤰᤐᤠᤜᤠ᤹ᤖᤥ ᤐᤣᤖ ᤐᤳᤇᤧᤒᤠ ᤀᤡᤱᤄᤱ ᤋᤠᤔᤠᤖᤧᤸᤗᤧ ᤂᤥᤛᤢ॥

᥇᥊ ᤂᤢᤏᤧ᤹ ᤛᤣᤗᤜ᤺ᤴ ᤕᤶᤒᤠ ᤐᤥ᤺ᤰᤂᤧᤀᤠᤱᤛᤠᤱ ᤂᤧᤸᤗᤧ ᤁᤢᤔᤣᤳ ᤐᤥᤱᤔᤠ ᤔᤧᤄᤥᤛᤢᤶᤒᤠ ᤏᤡᤛᤢ॥ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤔᤣᤔᤣᤍᤢᤔᤠ ᤁᤢᤈᤠᤱᤅᤡᤴ ᤑᤧᤴᤍᤢᤀᤠᤱ ᤐ᤺ᤳᤌᤠᤱᤅᤡᤸᤗᤧ ᤁᤢᤏᤠ᤺ᤴ ᤋᤧᤵᤋᤢ ᤜᤧᤰᤁᤩᤠᤱ ᤘᤣ᤹ ᤔᤧᤴᤇᤢᤔᤠ ᤗᤧᤱᤛᤡᤱᤅᤠᤱ ᤋᤡᤶᤏᤠ ᤁᤧᤒᤣ᤺ᤰᤐᤠ ᤗᤠᤶᤔᤥ ᤀᤣᤏᤤᤔ ᤕᤧᤰᤕᤰᤁᤥᤒᤠ ᤗᤠᤶᤎᤣ᤺ᤵᤐᤥ ᤕᤢᤱᤛᤡᤱ॥

᥇᥋ ᤂᤧᤸᤗᤧ ᤁᤢᤏᤠ᤺ᤴ ᤋᤧᤵᤋᤢᤒᤠ ᤕᤜᤢᤍᤠ᤺ᤸᤗᤧ ᤏᤡᤛᤢᤀᤠᤱ ᤕᤧᤶᤒᤠ ᤁᤧᤃᤥ᤺ᤵᤔᤠ ᤁᤧᤳᤏᤡᤔᤠᤖᤇ ᤗ᤹ᤖᤧ॥

᥇᥌ ᤗᤠᤶᤔᤡᤸᤗᤧ ᤁᤢᤕᤠᤀᤥ ᤐᤣᤀᤠᤱ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤗᤢ. ᤀᤠᤱᤃᤠ᤹ ᤂᤧᤏᤧ᤹ᤏᤢ ᤀᤡᤶᤛᤧ ᤑᤧᤴᤏᤠ॥” ᤀᤠᤸᤗ ᤂᤢᤏᤧ᤹ ᤀᤠᤒᤠᤅᤣ ᤁᤢᤶᤒᤠᤱᤗᤡᤴ ᤑᤠ᤹ᤀᤠᤱ ᤔᤧᤏᤡᤛᤢᤴ॥

ᤂᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤧᤀᤡᤶᤔᤡᤸᤗᤧ ᤌᤣ ᤁᤧᤒᤡᤀᤠᤒᤣ᥅”

᥇᥍ ᤂᤢᤏᤧ᤹ ᤔᤧᤳᤋᤢ. “ᤔᤧ᤺ᤴᤍᤠ ᤗᤢᤵᤐᤥᤗᤠᤶ ᤗᤳᤇᤠ ᤔᤧ᤺ᤴᤍᤠᤈᤩᤠ᤺ᤰ ᤌᤡᤰ ᤂᤧᤏᤧ᤹ ᤐᤡᤏᤧ᤹॥”

ᤂᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤂᤧᤴ ᤔᤧᤴᤜᤠᤱᤅᤣ ᤌᤠᤖᤡᤰ ᤀᤠᤱᤃᤠ᤹ᤏᤢ ᤁᤢᤓᤠ ᤔᤡᤰᤛᤣᤴ ᤁᤧᤎᤠ᤹ᤀᤠᤒᤡ᥅”

᥇᥎ ᤕᤜᤢᤍᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤌᤣ ᤂᤧᤏᤧ᤹ ᤌᤠ᤹ᤏᤧᤒᤣ᥅”

ᤂᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤀᤡ᤺ᤳᤇᤠ᤺ᤵᤐᤡᤴ ᤜᤧᤰᤁᤩᤠᤱ ᤁᤧᤀᤡᤍᤠ᤺ᤰᤁᤡᤴ ᤏᤢ ᤁᤱ ᤁᤧᤜᤢᤰᤁᤥᤒᤠ ᤋᤰᤁᤠᤋᤡᤴ ᤁᤧᤕᤢᤰᤂᤢ ᤁᤧᤎ᤺ᤸᤗᤧ ᤏᤢ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤕᤜᤢᤍᤠ᤺ᤸᤗᤧ ᤂᤧᤴ ᤐᤠ᤺ᤴᤜᤠ᤹ ᤂᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤧᤴᤏᤢ ᤀᤡᤵᤛᤧ॥ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ॥

᥇᥏ ᤂᤧᤒᤩᤠᤱ ᤂᤧᤴ ᤐᤥᤃᤧᤀᤠᤱ ᤌᤠᤛᤡᤱ ᤐᤣ. ᤜᤧᤰᤁᤩᤠᤱ ᤁᤢᤒ᤺ᤳᤌᤠᤱᤅᤡᤴ ᤑᤢᤴᤍᤢᤀᤠᤱ ᤕᤠᤶᤔᤢ ᤔᤣᤔᤣᤍᤢᤔᤠ ᤆᤠᤱᤅᤡᤴ ᤆᤠᤰᤛᤡᤱ॥

᥈᥆ ᤕᤜᤢᤍᤠ᤺ᤸᤗᤧ ᤏᤧᤛ᤻ᤛᤢᤎᤒᤠ ᤁᤢᤈᤡᤃᤰᤘᤠᤜᤠ᤹ᤖᤧ ᤁᤢᤎᤧ᤹ᤛᤧ ᤀᤍᤢᤸᤗᤠᤔ ᤁᤧᤕᤢᤱᤒᤠ ᤁᤢᤴᤍᤣ᤺ᤱᤒᤠᤸᤗᤧ ᤁᤢᤜᤢᤰᤁᤥ ᤗᤳᤇᤠ ᤔᤧ᤺ᤴᤍᤠᤈᤩᤠ᤺ᤰ ᤌᤡᤰ ᤜᤠᤅᤢᤍᤣᤛᤢ॥ ᤁᤖ ᤂᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤔᤧᤍᤢᤔᤢᤴ॥

᥈᥇ “ᤀᤣᤏᤤᤔᤀᤥ ᤗᤠᤶᤔᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤔᤠ ᤁᤧᤳᤏᤡᤔᤠᤴ ᤀᤠᤳᤋᤡ ᤘᤠ᤹ᤒᤣ᥅” ᤔᤧᤳᤋᤢᤛᤡᤖ ᤂᤢᤏᤧ᤹ ᤂᤧᤴ ᤋᤧᤴᤏᤥᤒᤠ ᤔᤏᤠᤜᤠ᤹ ᤛᤣ᤺ᤴᤗᤠᤵᤋᤢᤛᤡ॥

ᤁ᤹ᤕᤥᤃ “ᤁᤧᤳᤏᤡᤔᤠᤃ ᤜᤠ᤺ᤳᤋᤠᤱ ᤜᤥ᤺ᤵᤗᤥ” ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ॥

᥈᥈ ᤂᤧᤒᤩᤠᤱ ᤂᤧᤴ ᤕᤜᤢᤍᤠ᤺ᤸᤗᤥ ᤏᤢ᤺ᤰᤂᤧ ᤑᤧᤖᤧᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ᤃ ᤂᤧᤴ ᤔᤧᤱᤄᤥᤒᤠᤱ॥ ᤕᤠᤶᤔᤥ ᤂᤧᤴ ᤋᤧᤴᤏᤥᤒᤠ ᤔᤏᤠᤜᤠ᤹ᤖᤧᤀᤠᤱ ‘ᤁ᤹ᤕᤥᤃ ᤁᤧᤳᤏᤡᤔᤠᤃ ᤜᤠ᤺ᤳᤋᤠᤱ ᤜᤥ᤺ᤵᤗᤥ’ ᤔᤧᤒᤠ᤺ᤳᤋᤢ॥”

᥈᥉ ᤕᤜᤢᤍᤠ᤺ᤸᤗᤧ ᤐᤠ᤺ᤳᤋᤢ. “ᤂᤧᤸᤗᤧ ᤂᤧᤴ ᤆᤡᤃᤰᤘᤠᤜᤠ᤹ ᤂᤧᤸᤗᤧᤀᤣ ᤕᤢᤰᤂᤢᤖ. ᤔᤣ᤺ᤴᤏᤧᤑᤠᤃᤪ ᤔᤏᤠᤖᤧ ᤀᤠᤶᤕᤣ᤺ᤳᤋᤠᤱ ᤏᤠᤎᤠᤖᤥ॥ ᤀᤥᤔᤧᤳᤋᤧ᤹. ᤀᤠᤸᤗ ᤀᤠᤱᤃᤠ᤹ ᤁᤱ ᤔᤧ᤺ᤴᤍᤠᤛᤠ᤺ᤳᤗᤡᤴ ᤂᤢᤏᤧ᤹ ᤜᤠᤰᤋᤢᤱᤅᤠᤱᤅᤣ ᤘᤕᤧ. ᤁᤖ ᤂᤧᤏᤧ᤹ ᤂᤧᤴ ᤁᤧᤴᤍᤢᤔᤢᤴ॥”

᥈᥊ ᤂᤵᤔᤧᤴ ᤗᤠ ᤛᤢᤶᤛᤡ ᤀᤣᤃᤠᤱ “ᤂᤧᤏᤧ᤹ ᤁᤧᤶᤒᤠᤱᤗᤡ ᤋᤠᤔᤠᤖᤧᤴ ᤕᤧᤶᤒᤠ ᤁᤧᤃᤥ᤺ᤵᤔᤠ ᤁᤧᤳᤏᤡᤔᤠ ᤗᤧᤱᤛᤡᤱᤅᤠᤱ ᤘᤠ᤹ᤖᤥ ᤜᤧᤰᤁᤩᤠᤱ ᤀᤠᤸᤗᤥ ᤔᤧᤴᤇᤢᤰᤔᤠ ᤘᤠ᤹” ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤁᤢᤓᤠ ᤔᤏᤠᤖᤧ ᤕᤜᤢᤍᤠᤴ ᤔᤧᤔᤧᤳᤋᤢ॥

ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤔᤧᤳᤋᤢᤛᤡ. “ᤂᤧᤴ ᤁ᤹ᤕᤥ ᤋᤠᤖᤧᤶᤔᤧ᤹ᤀᤠᤱ ᤔᤡᤀᤥ ᤗᤠᤒᤠᤶᤔᤧ᤹॥”

᥈᥋ ᤂᤧᤴ ᤔᤧᤓᤧᤳᤋᤢᤖ ᤔᤧᤒᤳᤇᤧᤸᤗᤧ ᤁᤢᤴᤏᤢ᤺ᤵᤐᤧᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢ. “ᤁᤴ ᤆᤡᤃᤰᤘᤠᤜᤠ᤹ᤖᤧ ᤁᤢᤴᤍᤠᤱᤒᤠᤸᤗᤥᤗᤠᤶ ᤀᤠᤱᤃᤠ᤹ ᤔᤧᤴᤇᤢᤰᤔᤠ ᤐᤥ᤺ᤰᤂᤠᤱᤒᤠᤖᤥ॥” ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢ. “ᤀᤥᤔᤧᤳᤋᤧᤶᤔᤧ᤹. ᤁᤴ ᤀᤡᤳᤇᤠ᤺ᤵᤐᤡᤴ ᤜᤧᤰᤁᤩᤠᤱ ᤀᤡᤍᤠ᤺ᤰᤁᤡᤴ ᤏᤢ ᤁᤱ ᤋᤰᤁᤠᤋᤡᤴ ᤜᤠ᤺ᤳᤗᤧᤴᤒᤣ᥅”

᥈᥌ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤂᤢᤏᤧ᤹ ᤁᤢᤈᤡᤃᤰᤘᤠᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤔᤧᤳᤋᤢᤛᤡ. “ᤂᤧᤱᤃ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ ᤛᤠᤶᤕᤥᤏᤡᤔᤠᤖᤧᤇ. ᤌᤣᤀᤠᤱᤓᤧᤸᤗᤧ ᤀᤠᤛ᤻ᤛᤠ ᤛᤣᤗᤜ᤺ᤴ ᤂᤧᤸᤗᤧ ᤁᤢᤕᤧᤶᤒᤠ ᤐᤥ᤺ᤱᤛᤧ ᤔᤧᤶᤒᤡᤒᤠᤴ॥” ᤂᤧᤒᤩᤠᤱᤅᤠᤱᤎᤥ ᤂᤢᤏᤧ᤹ ᤂᤧᤴᤏᤢ ᤕᤠᤶᤔᤥ ᤔᤧᤀᤡᤵᤛᤧᤴ॥

᥈᥍ ᤋᤠᤔᤠᤖᤧᤸᤗᤧ ᤁᤢᤛ᤻ᤛᤠᤃᤵᤔᤠ ᤕᤧᤶ ᤁᤧᤖᤧᤸᤗᤧ ᤂᤧᤸᤗᤧ ᤁᤢᤛᤠᤵᤐᤥ᤺ᤰᤁᤥ ᤁᤠᤵᤛᤠᤒᤠ ᤕᤠᤰᤛᤡ᤹ ᤁᤧᤗ᤹ᤒᤠ ᤜᤢᤰᤁᤧᤗᤠᤔᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ॥

᥈᥎ ᤂᤧᤸᤗᤧ ᤁᤢᤛ᤻ᤛᤠᤃᤵᤔᤠ ᤕᤧᤶᤔᤥ ᤗᤳᤌᤡᤰᤗᤧ ᤁᤢᤜᤢᤰᤁᤡᤴ ᤗᤠ᤺ᤰᤁᤠᤳ ᤗ᤺ᤳᤋᤢ. ᤜᤧᤰᤁᤩᤠᤱ ᤜᤢᤰᤁᤧᤗᤡ᤺ᤱᤔᤧᤸᤗᤧ “ᤁᤴ ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠ” ᤐᤠ᤺ᤳᤋᤢᤖ ᤂᤧᤸᤗᤧ ᤁᤢᤜᤢᤰᤁᤥ ᤜᤧ᤺ᤳᤋᤠᤱᤒᤠ ᤂᤡ᤺ᤸᤗᤧ ᤀᤡᤓᤢᤳᤋᤢ ᤐᤡᤖᤢ॥

᥈᥏ ᤁᤖ ᤂᤧᤸᤗᤧ ᤁᤢᤜᤢᤰᤁᤡᤴ ᤕᤠᤶᤔᤥ ᤛᤡᤃᤠᤱ ᤁᤣ᤺ᤳᤋᤢᤀᤠᤱ ᤂᤧᤸᤗᤧ ᤁᤢᤴᤛᤠ᤹ᤀᤡᤴᤏᤧ ᤋᤃᤡ ᤛᤠᤘᤠ᤺ᤴᤇᤡᤱ॥ ᤜᤧᤰᤁᤩᤠᤱ ᤂᤧᤸᤗᤧ ᤀᤰᤂᤣ ᤔᤧᤳᤋᤢ. “ᤜᤦ. ᤂᤧᤏᤧ᤹ᤃ ᤀᤠᤰᤂᤣᤀᤠᤱᤏᤡ ᤋᤃᤡ ᤁᤧᤓᤰᤋᤧ ᤁᤧᤗ᤺ᤴᤍᤧᤃ᥅” ᤜᤧᤰᤁᤩᤠᤱ ᤂᤧᤴ ᤑᤠᤖᤣᤛa ᤔᤡᤱ ᤔᤧᤘᤠ᤺ᤳᤋᤢ॥

᥉᥆ ᤂᤧᤒᤩᤠᤱ ᤕᤠᤱᤛᤡ ᤁᤢᤜᤢᤰᤁᤥ ᤜᤧ᤺ᤳᤋᤠᤱᤒᤠ ᤂᤡ᤺ᤸᤗᤧ ᤀᤡᤓᤢᤵᤔᤏᤠᤒᤧᤴ ᤛᤠᤘᤠ᤺ᤴᤇᤡᤱ॥ ᤂᤧᤴ ᤈᤣᤖᤜb ᤔᤡᤱ ᤔᤧᤘᤠ᤺ᤳᤋᤢ॥

a 

᥉᥎:᥈᥏ ᤑᤠᤖᤣᤛ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤑᤰᤔᤠ ᤗ᤺ᤶᤔᤠ” ᤐᤥ᤺ᤱ᤹॥

b 

᥉᥎:᥉᥆ ᤈᤣᤖᤜ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤋᤠᤏᤠᤶ ᤜᤧ᤺ᤳ ᤗ᤹ᤖᤡᤰ ᤏᤠᤶᤃᤧᤁᤧᤵᤐᤠ ᤐᤠ᤺ᤴᤇᤣ᤺ᤰᤘᤠ” ᤜᤧᤰᤁᤣ ᤂᤧᤶᤍᤧᤳ॥

ᤕᤢᤛᤢᤑᤧᤴ ᤏᤢ ᤐᤥᤋᤡᤑᤖᤧᤸᤗᤧ ᤁᤢᤔᤣ᤺ᤳᤋᤡᤴ

᥉᥏

ᤀᤠᤸᤗ ᤕᤢᤛᤢᤑᤧᤴ ᤔᤡᤛᤪ ᤗᤠᤈᤣ᤹ᤀᤥ ᤔᤧᤍᤧ᤹ᤖᤢ. ᤑᤠᤖᤥ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠ. ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤐᤧᤒᤠ ᤐᤥᤋᤡᤑᤖ ᤔᤧᤵᤔᤏᤠᤒᤠ ᤗᤳᤇᤠ ᤔᤡᤛᤪᤡᤎᤡᤰᤗᤧ ᤂᤧᤴ ᤂᤧ᤹ᤕᤥ ᤁᤧᤍᤠ᤺ᤵᤐᤠ ᤀᤡᤛ᤻ᤔᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤡᤅᤢ॥

᥈ ᤕᤜᤘᤣ ᤍᤠᤱᤒᤠᤴ ᤕᤢᤛᤢᤑᤧᤴᤏᤢ ᤘᤕᤧ. ᤂᤧ᤹ᤕᤥ ᤂᤢᤏᤧ᤹ ᤏᤢᤖᤧᤍᤠᤛᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤪᤡ ᤁᤢᤴᤍᤠᤱᤒᤠᤸᤗᤧ ᤁᤢᤜᤡᤶᤔᤥ ᤘᤕᤧ॥

᥉ ᤂᤢᤏᤧ᤹ ᤁᤢᤴᤍᤠᤱᤒᤠᤸᤗᤧ ᤕᤜᤘᤣ ᤍᤠᤱᤒᤠᤴ ᤕᤢᤛᤢᤑᤧᤴᤏᤢ ᤘᤠ᤹ ᤁᤧᤗ᤹ᤒᤠᤴ ᤏᤡᤛᤢ ᤜᤧᤰᤁᤩᤠᤱ ᤘᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤁᤢᤗᤡᤱᤍᤥ ᤁᤧᤳᤋᤢ ᤐᤡᤖᤢ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤂᤥᤛᤢ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤐᤥᤋᤡᤑᤖᤧᤴ ᤕᤢᤛᤢᤑᤧᤴᤏᤢ ᤁᤢᤏᤡᤱᤘᤠ᤹ ᤋᤩᤧ॥ ᤕᤢᤛᤢᤑᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤆᤥᤃᤢ ᤐᤡᤖᤢ. ᤂᤧᤸᤗᤧ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤁᤧᤖᤧᤰ ᤜᤢᤰᤛᤢᤵᤋᤢᤀᤠᤱ ᤕᤠ᤺ᤶᤒᤰᤜᤠ᤹ ᤁᤧᤜᤡᤒᤠ ᤁᤧᤍᤱᤒᤠ ᤆᤥᤃᤢ॥

᥋ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤜᤧᤰᤁᤩᤠᤱ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤁᤧᤜᤡᤒᤠ ᤁᤧᤍᤱᤒᤠ ᤆᤥᤃᤢᤒᤠ ᤕᤧᤶᤔᤠᤱᤎᤥ ᤕᤜᤘᤣ ᤍᤠᤱᤒᤠᤸᤗᤧ ᤕᤢᤛᤢᤑᤖᤧ ᤆᤥᤃᤢᤸᤗᤧ ᤂᤧᤴ ᤔᤡᤛᤪᤡ᤺ᤸᤗᤧ ᤁᤢᤜᤡᤶᤔᤥ ᤏᤢ ᤁᤢᤀᤡᤰᤋᤠᤵᤐᤥ ᤜᤠᤱᤘᤠᤔᤢ᤹ᤀᤡ ᤌᤠᤛᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤘᤠ ᤔᤢ᤹ᤀᤡ᤺ᤴ ᤁᤢᤜᤡᤶ ᤁᤢᤎᤠ᤺ᤱᤅᤥ. ᤀᤡᤰᤋᤠᤵᤐᤥᤒᤠ ᤁᤢᤈᤠ ᤁᤢᤎᤡᤀᤥ ᤜᤧᤰᤁᤩᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤌᤩᤧᤀᤠᤱ ᤘᤕᤧ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤢᤛᤢᤑᤖᤧ ᤁᤢᤜᤢᤰᤁᤥ ᤕᤢᤰᤂᤢ ᤐᤡᤖᤢ॥ ᤂᤢᤏᤧ᤹ ᤁᤢᤈᤠᤔᤠ ᤁᤢᤎᤢᤱᤔᤠᤀᤠᤱᤎᤥ ᤂᤢᤏᤧ᤹ ᤁᤳᤋᤢᤒᤠ ᤀᤠᤳᤋᤡᤴ ᤐᤠ᤺ᤴᤏᤡᤴᤏᤠᤱ ᤕᤠᤖ ᤔᤧᤈᤥᤃᤢᤴ॥

ᤕᤢᤛᤢᤑᤧᤴ ᤁᤢᤀᤡᤳ ᤁᤧᤍᤠᤒᤠ ᤏᤢ ᤏᤢᤒᤠᤛᤢᤰᤐᤠ ᤆᤥᤃᤧ॥

᥍ ᤁᤢᤓᤠ ᤕᤧᤶ ᤀᤣᤃᤠᤱ ᤂᤢᤏᤧ᤹ ᤁᤢᤴᤍᤠᤱᤒᤠᤸᤗᤧ ᤁᤢᤜᤡᤶᤛᤠᤔᤠᤸᤗᤧ ᤕᤢᤛᤢᤑᤧᤴ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤀᤰᤂᤣ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤀᤡᤵᤛᤧ᤹॥”

᥎ ᤁᤖ ᤂᤢᤏᤧ᤹ ᤔᤧᤍᤧᤴᤍᤧᤴᤏᤠᤱ ᤁᤢᤴᤍᤠᤱᤒᤠᤸᤗᤧ ᤁᤢᤜᤡᤶᤛᤠᤔᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤁᤴ ᤜᤡᤶᤔᤥ ᤘᤠ᤹ᤀᤠᤒᤠᤸᤗᤧ ᤆᤥᤃᤢᤸᤗᤧ ᤀᤠᤴᤍᤠᤱᤒᤠᤴ ᤀᤠᤳᤋᤡᤴ ᤐᤠ᤺ᤴᤏᤥᤀᤠᤱ ᤏᤡᤱᤛᤠᤱ ᤔᤧᤈᤥ᤺ᤰᤏᤧᤴ. ᤜᤧᤰᤁᤩᤠᤱ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤜᤢᤰᤁᤥ ᤐᤡᤖᤠᤱᤅᤠᤱ ᤘᤠ᤹॥

᥏ ᤁᤴ ᤜᤡᤶᤔᤥ ᤀᤠᤱᤃᤠ᤹ᤏᤢ᤺ᤸᤗᤧ ᤕᤶᤒᤠ ᤜᤠ᤺ᤳᤋᤠᤱ ᤜᤥᤵ॥ ᤂᤧᤏᤧ᤹ᤖᤰ ᤔᤣ᤺ᤴᤏᤠᤱ ᤂᤢᤏᤧ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤐᤡᤖᤠᤱᤅᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤴᤍᤠᤱᤒᤠᤸᤗᤧ ᤁᤢᤔᤣ᤺ᤳᤏᤧᤖᤥ॥ ᤂᤧᤒᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤵᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤗᤠᤕᤥ ᤆᤥᤃᤢᤱᤒᤠᤒᤣ᥅”

᥇᥆ ᤜᤧᤰᤁᤣᤛᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤌᤡᤰᤕᤠ᤺ᤴᤎᤰ ᤀᤠᤴᤇᤡ᤹ ᤀᤡᤶᤛᤡ ᤔᤧᤳᤋᤢᤛᤠᤱ ᤕᤢᤛᤢᤑᤧᤴ ᤀᤡᤶᤔᤠ ᤔᤧᤍᤧᤴᤍᤧᤴ ᤜᤧᤰᤁᤩᤠᤱ ᤂᤧᤴᤏᤢ ᤘᤠ᤹ᤔᤠ ᤔᤧᤍᤧᤴᤍᤧᤴ॥

᥇᥇ ᤌᤡᤰᤕᤠᤴ ᤕᤢᤛᤢᤑᤧᤴ ᤜᤡᤶᤛᤡᤃᤠᤱ ᤁᤢᤕᤠ᤺ᤶᤒᤰ ᤆᤥ᤺ᤰᤛᤧ ᤗᤠᤛᤧᤀᤠᤱ ᤕᤠᤃᤧ॥ ᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤘᤣ᤹ ᤛᤣᤘᤠᤖᤥᤒᤠᤜᤠ᤹ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥

᥇᥈ ᤂᤧᤸᤗᤧ ᤕᤢᤛᤢᤑᤖᤧ ᤁᤢᤗᤃᤣ᤺ᤳᤋᤡᤴ ᤋᤧᤶᤛᤢᤀᤠᤱ ᤔᤧᤳᤋᤢ. “ᤑᤧᤖᤧ᤹ ᤀᤠᤱᤃᤠ᤹ᤏᤢ ᤀᤡᤵᤛᤧ᤹॥” ᤁᤖ ᤕᤢᤛᤢᤑᤧᤴ ᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤂᤧᤳᤇᤡᤱ ᤗ᤺ᤴᤍᤧ ᤂᤢᤏᤧ᤹ ᤁᤢᤗᤃᤣ᤺ᤳᤋᤡᤴ ᤂᤧᤸᤗᤧ ᤁᤢᤜᤢᤰᤁᤥᤀᤣ ᤗᤧᤖᤢᤎ॥

᥇᥉ ᤕᤢᤛᤢᤑᤖᤧ ᤁᤢᤗᤃᤣ᤺ᤳᤋᤡᤴ ᤂᤧᤸᤗᤧ ᤁᤢᤜᤢᤰᤁᤥᤀᤣ ᤗᤧᤖᤢᤎᤀᤠᤱ ᤜᤡᤶᤔᤥᤗᤠᤶ ᤂᤧᤳᤇᤡᤱ ᤗ᤺ᤴᤍᤧᤒᤠ ᤏᤡᤛᤢᤀᤠᤱ.

᥇᥊ ᤂᤧᤸᤗᤧ ᤁᤢᤜᤡᤶᤔᤥᤒᤠ ᤛᤧᤘᤠᤖᤥᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤀᤠᤜᤡᤶᤍᤠᤱᤒᤧᤸᤗᤧ ᤋᤠᤖᤢᤒᤠ ᤜᤡᤒᤪᤢ᤺ᤱᤃ ᤀᤠᤏᤡ᤹ ᤛᤠᤶᤔᤡᤰ ᤌᤠᤛᤧᤏᤣ ᤋᤩᤧᤒᤠᤖᤇ॥ ᤂᤧᤴ ᤀᤠᤱᤃᤠ᤹ᤏᤢ ᤀᤡᤶᤛᤧ ᤛᤡᤃᤠᤱ ᤗᤠᤛᤧᤓᤧᤖᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀ᤺ᤰᤋᤠᤱ ᤑᤡ᤺ᤰᤋᤠᤱ॥

᥇᥋ ᤀᤠᤱᤃᤠ᤹ ᤀ᤺ᤰᤋᤠᤱ ᤑᤡ᤺ᤰᤋᤠᤱᤒᤠ ᤂᤧᤵᤛᤢᤀᤠᤱ ᤂᤧᤸᤗᤧ ᤁᤢᤗᤃᤣ᤺ᤳᤋᤡᤴ ᤀᤠᤱᤃᤠ᤹ᤀᤥᤀᤣ ᤗᤧᤖᤢᤎᤀᤠᤱ ᤂᤧᤳᤇᤡᤱ. ᤜᤧᤰᤁᤩᤠᤱ ᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤜ᤻ᤕᤠᤵ ᤗ᤺ᤴᤍᤧᤒᤣ॥”

᥇᥌ ᤂᤧᤸᤗᤧ ᤁᤢᤕᤧᤶᤒᤠ᤺ᤴ ᤜᤡᤶᤔᤥ ᤔᤧᤴᤍᤠᤀᤣ ᤌᤠᤖᤡᤰ ᤂᤢᤏᤧ᤹ ᤂᤧᤴ ᤗᤃᤣ᤺ᤳᤋᤡᤴ ᤜᤠᤒᤠ ᤁᤳᤋᤢᤀᤠᤱ ᤕᤢᤅᤧ॥

᥇᥍ ᤜᤧᤰᤁᤩᤠᤱ ᤁᤢᤕᤧᤶᤒᤠ᤺ᤴ ᤋᤩᤧᤀᤠᤱ ᤂᤧᤸᤗᤧ ᤀᤰᤂᤣ ᤔᤧᤳᤋᤢᤖ ᤀᤠᤶᤓᤠ ᤂᤧᤴ ᤐᤠ᤺ᤴᤏᤡᤴ ᤆᤧᤰᤋᤢ. “ᤀᤠᤏᤡ᤹ᤀᤥ ᤁᤧᤍᤠᤖᤢᤒᤠ ᤜᤡᤒᤪᤢ ᤛᤧᤘᤠᤖᤥᤒᤠᤴ ᤀᤠᤱᤃᤠ᤹ ᤀᤠᤀᤢ᤺ᤱᤛᤧ ᤁ᤹ᤕᤥ ᤛᤡᤃᤠᤱ ᤗᤠᤛᤧ॥

᥇᥎ ᤁᤖ ᤀᤠᤱᤃᤠ᤹ ᤀ᤺ᤰᤋᤠᤱ ᤑᤡ᤺ᤰᤋᤠᤱᤏᤢᤔᤧ᤺ᤴᤏᤣ ᤂᤧᤸᤗᤧ ᤁᤢᤗᤃᤣ᤺ᤳᤋᤡᤴ ᤀᤠᤱᤃᤠ᤹ᤀᤥ ᤗᤧᤖᤢᤎᤀᤠᤱ ᤜᤡᤶᤔᤥᤗᤠᤶ ᤂᤧᤳᤇᤡᤱᤅᤠᤱ ᤐᤣᤃᤧ॥”

᥇᥏ “ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤸᤗᤧ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤔᤧᤳᤋᤠᤱ” ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤕᤢᤛᤢᤑᤖᤧ ᤁᤢᤴᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤔᤣ᤺ᤳᤗᤠᤶᤒᤠ ᤂᤧᤵᤛᤢ ᤂᤧᤒᤩᤠᤱ ᤁᤢᤛᤠᤰᤁᤧᤴᤏᤡᤸᤗᤧ ᤂᤢᤏᤧ᤹ ᤔᤡ ᤐᤥ᤺ᤰᤂᤧ॥

᥈᥆ ᤂᤧᤸᤗᤧ ᤕᤢᤛᤢᤑᤧᤴ ᤜᤠᤱᤅᤡᤸᤗᤧ ᤁᤢᤔᤏᤠ ᤔᤧᤛᤠᤰᤋᤢᤛᤡᤒᤠ ᤐᤢᤱᤗᤠᤜᤡᤶᤔᤥ ᤋᤣ᤹ᤖᤢᤀᤠᤱ ᤕᤥ ᤆᤡᤛᤠᤰ ᤛᤠᤰᤋᤢ॥

ᤜᤧᤰᤁᤣᤗ᤹ᤖᤡᤰ ᤕᤢᤛᤢᤑᤧᤴ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤧ॥

᥈᥇ ᤁᤖ ᤕᤜᤘᤣ ᤍᤠᤱᤒᤠᤴ ᤕᤢᤛᤢᤑᤧᤴᤏᤢ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤧ. ᤜᤧᤰᤁᤩᤠᤱ ᤂᤧᤴ ᤐᤢᤱᤗᤠᤜᤡᤶ ᤀᤥᤃᤧᤔᤵᤐᤠ ᤛᤢᤜᤠᤱᤃᤧᤶᤒᤠᤸᤗᤧ ᤂᤢᤏᤧ᤹ ᤏᤢᤖᤡᤰ ᤔᤧᤳᤋᤢᤖ ᤕᤠ᤺ᤴᤍᤢ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤐᤢᤱᤗᤠᤜᤡᤶᤔᤥᤒᤠ ᤛᤢᤜᤠᤱᤃᤧᤶᤒᤠᤸᤗᤧ ᤂᤧᤴ ᤐᤢᤱᤗᤠᤜᤡᤶᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤐᤢᤱᤗᤠᤌᤠᤒᤠᤜᤠ᤹ ᤕᤢᤛᤢᤑᤧᤴ ᤀᤥᤔᤧᤵᤔᤠ ᤐᤠᤱᤄᤢ॥ ᤂᤧᤵᤔᤥ ᤆᤩᤠᤈᤩᤠ ᤐᤥ᤺ᤰᤂᤧᤛᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤢᤛᤢᤑᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤐᤥᤱᤔᤠ ᤁᤧᤒᤥᤱᤒᤠ ᤘᤕᤧ॥

᥈᥉ ᤕᤢᤛᤢᤑᤖᤧ ᤀᤥᤔᤧᤵᤔᤠ ᤁᤧᤒᤥᤱᤒᤠ ᤀᤠᤳᤋᤡᤴ ᤐᤠ᤺ᤴᤏᤥᤀᤠᤱ ᤐᤢᤱᤗᤠᤜᤡᤶ ᤀᤥᤃᤧᤔᤵᤐᤠ ᤛᤢᤜᤠᤱᤃᤧᤶᤒᤠᤸᤗᤧ ᤀᤥᤔᤧᤵᤔᤠ ᤆᤠᤜᤠᤒ᤻ ᤔᤧᤈᤥᤃᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤕᤢᤛᤢᤑᤧᤴᤏᤢ ᤘᤕᤧ॥ ᤕᤢᤛᤢᤑᤧᤸᤗᤧ ᤌᤣ ᤆᤥᤃᤢᤛᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤁᤢᤗᤡᤱᤍᤥ ᤁᤧᤳᤋᤢᤒᤡᤖᤢᤖᤥ॥

ᤕᤢᤛᤢᤑᤖᤧ ᤐᤢᤱᤗᤠᤌᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤜᤴᤍᤢ᤹

᥊᥆

ᤔᤡᤛᤠᤰ ᤕᤧᤶ ᤀᤣᤃᤠᤱ. ᤔᤡᤛᤪᤒᤠ ᤜᤠᤱᤅᤡᤴ ᤌᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤠ ᤋᤢᤶ ᤁᤢᤔᤏᤠᤴ ᤏᤢ ᤋ᤺ᤰ ᤁᤧᤎᤥ᤺ᤰᤐᤠ ᤋᤢᤶ ᤁᤢᤔᤏᤠ᤺ᤸᤗᤧ ᤔᤡᤛᤪᤒᤠ ᤜᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤍᤠᤱᤒᤠᤴ ᤁᤢᤛᤡᤰ ᤑᤥ᤺ᤰᤂᤧᤇᤢ॥

᥈ ᤜᤧᤰᤁᤩᤠᤱ ᤑᤠᤖᤥᤴ ᤁᤴ ᤏᤧᤵᤑᤢ ᤁᤢᤛᤢᤜᤠᤱᤃᤧᤶᤒᤠᤜᤠ᤹ᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥

᥉ ᤂᤢᤏᤧ᤹ ᤂᤧᤱᤜᤠ᤹ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤐᤧᤒᤠᤸᤗᤧ ᤁᤢᤜᤡᤶᤔᤥ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤛᤡ॥ ᤕᤢᤛᤢᤑᤧᤴᤏᤠᤱ ᤜᤠᤒᤠ ᤂᤧ᤹ᤕᤥ ᤛᤠᤰᤋᤧᤀᤠᤱ ᤕᤠᤃᤧ॥

᥊ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤐᤧᤒᤠᤸᤗᤧ ᤂᤧᤱ ᤏᤧᤵᤑᤢᤜᤠ᤹ ᤕᤢᤛᤢᤑᤧᤴ ᤜᤢᤰᤛᤢᤵᤋᤢᤛᤡᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡ॥

ᤁᤢᤓᤠ ᤕᤧᤶ ᤌᤠᤖᤡᤰ ᤂᤧᤱᤜᤠ᤹ ᤛᤠᤰᤐᤠ ᤁᤧᤎᤠᤒᤠ ᤁᤶᤒᤪᤠᤱᤅᤥ ᤘᤕᤧᤛᤡ॥

᥋ ᤌᤡᤰᤗᤧᤱ ᤌᤡᤰᤛᤧᤴᤗᤧ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠ ᤔᤡᤛᤪᤒᤠ ᤜᤠᤱᤅᤡᤸᤗᤧ ᤋᤢᤶ ᤁᤢᤎᤡ ᤁᤧᤍᤥ᤺ᤶᤒᤧᤴᤏᤢ ᤋᤢᤶ ᤁᤢᤍ᤺ᤰ ᤁᤧᤎᤥ᤺ᤰᤐᤧᤸᤗᤧ ᤀᤠᤒᤠᤅᤣ ᤁᤢᤒᤣ ᤁᤧᤕᤠᤰᤐᤠ ᤛᤧᤵᤔᤠᤱ ᤔᤠᤰᤋᤧᤳᤇᤢ॥

᥌ ᤕᤢᤛᤢᤑᤧᤴ ᤋᤠᤏᤠᤶ ᤂᤢᤴᤇᤡᤀᤥ ᤋᤩᤧ᤺ᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤏᤠᤔᤠᤰᤋᤧᤒᤠ ᤏᤡᤛᤢᤛᤡ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤛᤣ᤺ᤴᤗᤠᤵᤋᤢᤛᤡ. “ᤀᤠᤀᤡᤴ ᤌᤣᤀᤠᤱ ᤂᤡᤴᤇᤡ᤹ ᤏᤠᤔᤠᤰᤐᤠᤒᤣ᥅”

᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤳᤋᤧᤇᤢ. “ᤀᤠᤴᤇᤡᤃᤧ ᤏᤧᤵᤔᤠᤱᤗᤧ ᤛᤧᤵᤔᤠᤱ ᤔᤠᤰᤋᤧᤳᤇᤢᤃᤧ. ᤁᤖ ᤂᤧᤸᤗᤧ ᤁᤢᤒᤣ ᤁᤧᤜᤶᤒᤠ ᤔᤏᤠ ᤜᤠ᤺ᤳᤋᤠᤱ ᤜᤥᤵ॥”

ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤔᤧᤘᤠ᤹ᤏᤧᤶᤒᤡ᥅ ᤂᤧᤴᤇᤡ᤹ ᤛᤧᤵᤔᤠᤱᤜᤠ᤹ ᤀᤠᤔᤧᤳᤋᤧᤇᤧ᤹॥”

᥏ ᤂᤧᤒᤩᤠᤱ ᤌᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤠ ᤋᤢᤶ ᤔᤏᤠ᤺ᤸᤗᤧ ᤁᤢᤛᤧᤵᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤕᤢᤛᤢᤑᤧᤴ ᤆᤧᤰᤋᤢ. “ᤀᤠᤱᤃᤠ᤹ ᤔᤠᤰᤋᤢᤱᤒᤠ ᤛᤧᤵᤔᤠᤱᤔᤥ ᤀᤠᤍᤃᤠᤱ ᤗᤳᤇᤠ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤎᤡᤰ ᤕᤢᤅᤧ॥

᥇᥆ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤥ ᤛᤢᤶᤛᤡ ᤁᤢᤒᤥᤖᤠᤰ ᤐᤳᤇᤧ॥ ᤂᤧ᤹ᤕᤥ ᤁᤢᤈᤱ ᤗᤡᤅᤧ ᤌᤠᤅᤧᤀᤠᤱ ᤁᤢᤓᤢᤱ ᤑᤧᤰᤋᤧ. ᤜᤧᤰᤁᤩᤠᤱ ᤆᤧᤸᤗᤧᤰᤛᤣᤸᤗᤧ ᤁᤢᤈᤠ᤹ ᤌᤥ᤺ᤰᤋᤧᤀᤠᤱ ᤁᤢᤒᤈᤠᤜᤠ᤹ ᤔᤖᤠ᤺ᤰ ᤕᤠᤖᤡᤰ ᤋᤢᤶᤛᤧ॥

᥇᥇ ᤑᤠᤖᤥᤸᤗᤧ ᤁᤢᤈᤸᤗᤠᤱᤏᤠ ᤂᤥᤷᤕᤠ᤺ᤴ ᤀᤠᤱᤃᤠ᤹ ᤀᤠᤜᤢᤰᤁᤥᤀᤣ ᤁᤳᤋᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤧᤸᤗᤧᤰᤛᤣᤸᤗᤧ ᤁᤢᤈᤠ᤹ᤀᤡᤴ ᤋᤢᤒᤢᤱᤅᤠᤱ ᤆᤡᤒᤢᤳ ᤆᤡᤒᤢᤳ ᤐᤢᤳᤋᤢᤱ ᤜᤧᤰᤁᤩᤠᤱ ᤑᤠᤖᤥᤸᤗᤧ ᤁᤢᤈᤸᤗᤠᤱᤏᤠ ᤂᤥᤷᤕᤠᤀᤥ ᤁᤣ᤺ᤳᤋᤢᤱ. ᤜᤧᤰᤁᤩᤠᤱ ᤂᤧᤴ ᤁᤢᤜᤢᤰᤁᤥ ᤕᤢᤰᤂᤢᤱ ᤐᤡᤖᤢᤱ॥”

᥇᥈ ᤕᤢᤛᤢᤑᤖᤧ ᤂᤧᤴ ᤔᤧᤳᤋᤢ. “ᤁᤸᤗᤧ ᤁᤢᤒᤣ᤺ᤴ ᤜᤠᤒᤠ ᤁᤴᤗᤥ– ᤛᤢᤶᤛᤡ ᤁᤢᤒᤥᤖᤠ᤺ᤰᤜᤠ᤹ ᤑᤠ᤹ᤀᤡᤴ ᤛᤢᤶᤕᤧᤴᤗᤥ॥

᥇᥉ ᤛᤢᤶᤕᤧᤴ ᤌᤠᤖᤡᤰᤗᤧ ᤑᤠᤖᤥᤸᤗᤧ ᤂᤧᤏᤧ᤹ ᤁᤧᤏᤠ ᤆᤠᤱᤈᤠᤱ ᤆᤥᤃᤢ ᤁᤧᤒᤡ. ᤜᤧᤰᤁᤩᤠᤱ ᤕᤠᤶᤔᤥ ᤂᤧᤏᤧ᤹ ᤁᤧᤕᤠ᤺ᤶᤒᤰᤁᤡᤴ ᤁᤧᤒᤡᤖᤥ. ᤋᤃᤡ ᤂᤢᤏᤧ᤹ ᤋᤢᤶ ᤁᤢᤎᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤠ ᤁᤧᤘᤕᤧᤒᤠᤴ ᤜᤧᤰᤁᤣ ᤕᤠᤶᤔᤥ ᤑᤠᤖᤥᤸᤗᤧ ᤁᤢᤈᤸᤗᤠᤱᤏᤠ ᤂᤥᤷᤕᤠ᤺ᤴ ᤂᤢᤏᤧ᤹ ᤁᤧᤍᤥ᤺ᤴᤍᤢ ᤁᤧᤒᤡᤖᤢᤖᤥ॥

᥇᥊ ᤁᤖ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠ᤺ᤸᤗᤧ ᤀᤠᤱᤃᤠ᤹ᤀᤠᤱ ᤀᤡ᤺ᤳᤋᤠᤱᤅᤧ᤹ᤀᤥ॥ ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤑᤠᤖᤥ᤺ᤴᤏᤢ ᤋᤠ᤹ᤈᤧᤰᤂᤧᤀᤠᤱ ᤀᤠᤱᤃᤠ᤹ ᤁᤴ ᤐᤢᤱᤗᤠᤜᤡᤶᤔᤥᤗᤠᤶ ᤗ᤺ᤳᤋᤠᤱᤅᤧ᤹ᤀᤥ॥

᥇᥋ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤛᤧᤰᤂᤠ᤺ᤸᤗᤧ ᤜᤡᤒᤪᤢᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶ ᤔᤧᤄᤢ᤺ᤳᤋᤠᤱᤅᤠᤱ ᤔᤧᤍᤠᤖᤠᤱᤒᤠᤖᤥ. ᤜᤧᤰᤁᤩᤠᤱ ᤁ᤹ᤕᤥᤀᤠᤱ ᤐᤢᤱᤗᤠᤜᤡᤶᤔᤥ ᤌᤠᤔᤤ ᤁᤧᤒᤥᤱᤒᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤕᤠᤱ॥”

᥇᥌ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤏᤢᤒᤠ ᤏᤡᤛᤢᤀᤠᤱ ᤋᤢᤶ ᤋ᤺ᤰ ᤁᤧᤎᤥ᤺ᤰᤐᤧᤸᤗᤧᤀᤠᤱ ᤕᤢᤛᤢᤑᤧᤴ ᤆᤧᤰᤋᤢ. “ᤀᤠᤱᤃᤠ᤹ᤀᤠᤱ ᤀᤰᤋᤱᤒᤠ ᤛᤧᤵᤔᤠᤱᤎᤡᤰ ᤔᤠᤰᤋᤢᤱ॥ ᤀᤠᤎᤧᤃᤣ᤺ᤰᤁᤥ ᤂᤖᤧ᤺ᤱ ᤕᤠᤱᤔᤠ ᤛᤢᤶᤛᤡ ᤐᤰᤘᤠᤜᤠ᤹ ᤕᤢᤅᤧ॥

᥇᥍ ᤌᤥᤛ᤻ᤔᤠ ᤐᤰᤘᤠᤀᤥ ᤑᤠᤖᤥᤸᤗᤧ ᤁᤢᤗᤠᤃᤡ ᤐᤖᤡᤰ ᤐᤖᤡᤰᤐᤠ ᤁᤢᤈᤠᤜᤠ᤹ ᤕᤠᤃᤧ. ᤁᤖ ᤀᤠᤎᤧᤃᤣᤰ ᤛᤶᤎᤠᤱᤒᤠ ᤐᤰᤘᤠᤀᤥᤒᤠ ᤂᤖᤧ᤺ᤱᤅᤡᤴ ᤐᤢᤜᤠ᤹ᤖᤧ ᤔᤧᤀᤃᤢᤀᤣ ᤔᤧᤈᤖ ᤔᤧᤕᤠᤃᤧ॥”

᥇᥎ ᤕᤢᤛᤢᤑᤖᤧ ᤔᤧᤳᤋᤢ. “ᤁᤸᤗᤧ ᤁᤢᤒᤣ᤺ᤴ ᤜᤠᤒᤠ ᤁᤴᤗᤥ– ᤛᤢᤶᤛᤡ ᤐᤰᤘᤠᤜᤠ᤹ ᤛᤢᤶᤕᤧᤴᤗᤥ॥

᥇᥏ ᤛᤢᤶᤕᤧᤴ ᤌᤠᤖᤡᤰᤗᤧ ᤑᤠᤖᤥᤸᤗᤧ ᤂᤧᤏᤧ᤹ ᤁᤧᤎᤧᤃᤣ᤺ᤰᤁᤡᤴ ᤑᤢᤳᤆᤡᤰ ᤆᤩᤧᤵᤋᤢᤍᤣᤛᤢ ᤁᤧᤒᤡ. ᤜᤧᤰᤁᤩᤠᤱ ᤛᤡᤱᤒᤢᤱᤅᤥ ᤁᤧᤓᤥ᤺ᤴᤗᤥ. ᤜᤧᤰᤁᤩᤠᤱ ᤐᤢᤜᤠ᤹ᤖᤧ ᤁᤧᤏᤧᤰᤛᤠᤴ ᤔᤧᤀᤃᤢᤀᤣ ᤔᤧᤈᤖᤥ॥”

᥈᥆ ᤛᤢᤶᤛᤡᤃᤣᤰᤐᤠ ᤕᤧᤴᤏᤥ ᤑᤠᤖᤥᤸᤗᤧ ᤁᤢᤛᤠᤘᤠ᤺ᤴᤇᤡᤱᤔᤠ ᤛᤠᤓᤱᤈᤠ ᤕᤧᤴ ᤘᤕᤧ॥ ᤂᤧᤴ ᤕᤧᤴᤏᤥ ᤂᤢᤏᤧ᤹ ᤁᤢᤛᤢᤜᤠᤱᤃᤧᤶᤒᤠᤜᤠ᤹ ᤁᤧᤖᤧᤰ ᤀᤢ᤺ᤳᤋᤢᤛᤡᤀᤠᤱ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤢᤶ ᤌᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤠ ᤔᤏᤠᤴ ᤏᤢ ᤋᤢᤶ ᤋ᤺ᤰ ᤁᤧᤎᤥ᤺ᤰᤐᤧᤴ ᤕᤧᤵᤛᤢᤛᤡ॥

᥈᥇ ᤂᤢᤏᤧ᤹ ᤋᤢᤶ ᤌᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤧᤴ ᤀᤠᤒᤠᤅᤣ ᤁᤢᤕᤠ᤺ᤶᤒᤰᤁᤥ ᤕᤠᤶᤔᤥ ᤑᤳᤇᤢ. ᤜᤧᤰᤁᤩᤠᤱ ᤂᤧᤸᤗᤧ ᤑᤠᤖᤥᤴ ᤆᤸᤗᤠᤱᤏᤠ ᤂᤥᤷᤕᤠ᤺ᤴ ᤋᤥ᤺ᤴᤍᤢ ᤐᤡᤖᤢ॥

᥈᥈ ᤁᤖ ᤕᤢᤛᤢᤑᤖᤧ ᤂᤧᤸᤗᤧ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤜᤴᤍᤢ ᤐᤡᤖᤢᤒᤠ ᤜᤧᤰᤁᤣᤀᤣ ᤋᤢᤶ ᤋ᤺ᤰ ᤁᤧᤎᤥ᤺ᤰᤐᤧᤴ ᤋᤧᤸᤗᤧᤶ ᤑᤥ᤺ᤴᤍᤢ॥

᥈᥉ ᤜᤧᤰᤁᤣᤛᤠᤱ ᤋᤢᤶ ᤌᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤠᤸᤗᤧ ᤕᤢᤛᤢᤑᤧᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴ. ᤁᤖ ᤂᤢᤏᤧ᤹ ᤏᤡᤱᤘᤠ᤹ ᤛᤷᤔᤢ᤺ᤴ ᤔᤢ᤺ᤳᤇᤢ॥

ᤕᤢᤛᤢᤑᤖᤧ ᤜᤠᤱᤅᤡᤸᤗᤧ ᤁᤢᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤜᤴᤍᤢ᤹

᥊᥇

ᤋᤱᤒᤣ ᤏᤧᤳᤇᤡ ᤁᤧᤖᤧᤀᤠᤱ ᤀᤣᤃᤠᤱ ᤑᤠᤖᤥᤸᤗᤧ ᤗᤳᤇᤠ ᤛᤧᤵᤔᤠᤱᤎᤡᤰ ᤔᤠᤰᤋᤢ॥ ᤛᤧᤵᤔᤠᤱᤅᤥ ᤂᤢᤏᤧ᤹ ᤏᤡᤗ ᤕᤱᤄᤱᤅᤡᤸᤗᤧ ᤁᤢᤕᤠᤀᤥ ᤕᤧᤒᤧᤒᤠ ᤔᤠᤰᤋᤢ॥

᥈ ᤏᤡᤗ ᤕᤱᤄᤱᤅᤥᤗᤠᤶ ᤛᤠ᤹ᤖᤡᤰ ᤘᤖᤡᤰᤗᤡᤰᤔᤠ ᤁᤧᤔᤧ᤹ᤔᤠ ᤏᤢᤛᤡ ᤐᤡᤵᤔᤠᤜᤠ᤹ ᤔᤧᤗ᤺ᤴᤍᤧ ᤔᤧᤎᤠᤅᤧ. ᤜᤧᤰᤁᤩᤠᤱ ᤛᤠᤖᤠ᤺ᤴ ᤆᤠᤔᤠ ᤔᤧᤜᤣ᤺ᤰᤋᤢ॥

᥉ ᤂᤧᤴ ᤀᤣᤃᤠᤱ ᤘᤣ᤹ ᤏᤢᤛᤡ ᤕᤧᤵ ᤏᤢ ᤜᤥᤖᤡᤰᤗᤰ ᤁᤧᤒᤵᤐᤠ ᤕᤧ᤺ᤱᤄᤡ᤺ᤰᤂᤡ᤺ᤰᤔᤠ ᤐᤡᤵᤔᤠᤜᤠ᤹ ᤔᤧᤗ᤺ᤴᤍᤧ. ᤜᤧᤰᤁᤩᤠᤱ ᤏᤡᤗ ᤕᤱᤄᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤧᤵᤔᤠ ᤋᤃᤡᤒᤠ ᤐᤡᤵᤔᤠᤜᤠ᤹ᤏᤢ ᤔᤧᤕᤧᤶᤛᤡᤱ॥

᥊ ᤂᤧᤴ ᤏᤢᤛᤡ ᤕᤧᤵᤐᤠ ᤏᤢ ᤜᤥᤖᤡᤰᤗᤰ ᤁᤧᤒᤵᤐᤠ ᤕᤧ᤺ᤱᤄᤡ᤺ᤰᤂᤡ᤺ᤰᤔᤠ ᤐᤡᤵᤔᤠᤜᤠ᤹ᤖᤧ ᤁᤧᤔᤧ᤹ᤔᤠ ᤘᤖᤡᤰᤗᤡᤰᤔᤠ ᤏᤢᤛᤡ ᤐᤡᤵᤔᤠᤜᤠ᤹ ᤔᤧᤈᤔᤧᤍᤣᤛᤢᤛᤡ॥ ᤂᤧᤒᤩᤠᤱ ᤑᤠᤖᤥᤴ ᤛᤥᤖᤧ॥

᥋ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤠᤶᤔᤥ ᤀᤡᤵᤛᤧᤗᤠᤛᤧ. ᤜᤧᤰᤁᤩᤠᤱ ᤘᤣ᤹ ᤛᤧᤵᤔᤠᤱᤎᤡᤰ ᤔᤠᤰᤋᤢ॥ ᤐᤏᤢ᤹ ᤁᤧᤏᤢ᤹ᤒᤠ ᤏᤢ ᤏᤢᤛᤡ ᤏᤢᤒᤠ ᤆᤠᤍᤠᤵᤔᤠᤜᤠ᤹ ᤗᤳᤇᤠ ᤁᤢᤒᤢᤱᤅᤥ ᤗᤡᤱᤛᤧᤀᤠᤱ ᤐᤳᤇᤧ॥

᥌ ᤂᤧᤒᤩᤠᤱ ᤁᤢᤓᤡ᤹ ᤀᤡᤛ᤻ᤛᤣ᤺ᤱᤒᤠ ᤜᤧᤰᤁᤩᤠᤱ ᤏᤠᤶᤃᤧᤴ ᤐᤡᤛᤠᤱᤗᤠᤶ ᤁᤧᤒᤥ᤺ᤰᤐᤠ ᤛᤠᤶᤔᤡ᤺ᤳᤋᤡᤸᤗᤧ ᤔᤢ᤺ᤳᤋᤢᤀᤠᤱ ᤀᤡᤃᤧᤗᤧᤶᤒᤠ ᤘᤣ᤹ ᤏᤢᤛᤡ ᤆᤠᤍᤠᤵᤔᤠᤜᤠ᤹ ᤔᤧᤃᤧᤖᤧ॥

᥍ ᤜᤧᤰᤁᤩᤠᤱ ᤂᤧᤴ ᤁᤢᤓᤡ᤹ ᤀᤡᤛ᤻ᤛᤣ᤺ᤱᤒᤠ ᤆᤠᤍᤠᤵᤔᤠᤜᤠ᤹ᤖᤧ ᤁᤢᤈᤠ᤹ᤀᤡ ᤏᤢᤛᤡ ᤏᤢᤒᤠ ᤆᤠᤍᤠᤵᤔᤠᤜᤠ᤹ ᤔᤧᤗᤖᤢ ᤔᤧᤍᤣᤛᤢᤛᤡ॥ ᤂᤧᤒᤩᤠᤱ ᤑᤠᤖᤥᤴ ᤛᤥᤖᤧ. ᤂᤧᤱᤃ ᤛᤧᤵᤔᤠᤱᤏᤡᤖᤧᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢ॥

᥎ ᤛᤥᤖᤧᤀᤠᤱ ᤋᤠᤏᤠᤶ ᤁᤢᤏᤡᤱᤘᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤆᤩᤧ. ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤒᤠ ᤁᤧᤖᤧᤰ ᤁᤡᤳᤆᤠᤰᤜᤠ᤹ ᤏᤢ ᤂᤧ᤹ᤕᤥᤒᤠ ᤛᤡᤰᤁᤢᤶᤛᤠᤒᤠ ᤔᤏᤠᤜᤠ᤹ ᤂᤢᤏᤧ᤹ ᤀᤢ᤺ᤳᤋᤢᤛᤡ॥ ᤑᤠᤖᤥᤸᤗᤧ ᤂᤧᤱᤜᤠ᤹ ᤁᤢᤛᤧᤵᤔᤠᤱᤜᤠ᤹ ᤆᤧᤰᤋᤢᤛᤡ. ᤁᤖ ᤂᤧ᤹ᤕᤥ ᤂᤢᤏᤧ᤹ ᤁᤢᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤁᤧᤜᤶᤒᤠ ᤁᤧᤒᤡᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥

᥏ ᤂᤧᤒᤩᤠᤱ ᤂᤧᤴ ᤋᤢᤶ ᤌᤡ ᤁᤧᤍᤥ᤺ᤶᤒᤠ ᤁᤧᤒᤡᤒᤠᤸᤗᤧ ᤑᤠᤖᤥᤴ ᤔᤧᤳᤋᤢ. “ᤀᤠᤱᤃᤠ᤹ ᤏᤡᤱᤘᤠ᤹ ᤔᤢ᤺ᤳᤇᤢᤱᤒᤠ ᤐᤠ᤺ᤴᤏᤡᤴ ᤀᤠᤀᤡᤴ ᤀᤠᤏᤡᤱᤘᤠ᤹ ᤛᤢᤶᤗ᤹ᤖᤧ॥

᥇᥆ ᤁᤢᤓᤠ ᤕᤧᤶ ᤋᤃᤡ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤜᤠ᤹ᤏᤢ ᤁᤧᤛᤡᤰ ᤐᤥᤃᤧᤀᤠᤱ ᤀᤠᤱᤃᤠ᤹ ᤏᤢ ᤋᤢᤶ ᤋ᤺ᤰ ᤁᤧᤎᤥ᤺ᤰᤐᤧᤴ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤐᤣᤒᤠᤸᤗᤧ ᤁᤢᤒᤢᤱᤗᤠᤜᤡᤶᤔᤥ ᤕᤠᤵᤔᤡ ᤁᤧᤕᤠᤰᤋᤧᤸᤗᤧ

᥇᥇ ᤌᤡᤰᤛᤧᤴᤏᤥ ᤂᤢᤏᤧ᤹ ᤏᤢ ᤀᤠᤱᤃᤠ᤹ ᤀᤠᤒᤠᤅᤣ ᤁᤢᤒᤣ ᤜᤶᤔᤠ ᤁᤧᤒᤥᤱᤒᤠ ᤛᤧᤵᤔᤠᤱ ᤔᤠᤰᤋᤧᤇᤢᤃᤧ॥

᥇᥈ ᤂᤧ᤹ᤕᤥ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤐᤣᤒᤠᤸᤗᤧ ᤁᤢᤛᤧᤘᤠᤖᤥᤒᤠ ᤗᤳᤇᤠ ᤜᤡᤒᤪᤢ ᤌᤠᤱᤒᤧᤴᤎᤡᤰ ᤀᤠᤴᤇᤡᤃᤧᤏᤢ ᤘᤕᤧ. ᤜᤧᤰᤁᤩᤠᤱ ᤀᤠᤴᤇᤡᤃᤧ ᤏᤧᤵᤔᤠᤱᤗᤧ ᤛᤧᤵᤔᤠᤱᤅᤡᤴ ᤂᤧᤴ ᤆᤧᤰᤋᤧᤇᤢᤃᤧ. ᤜᤧᤰᤁᤩᤠᤱ ᤀᤠᤴᤇᤡᤃᤧ ᤏᤧᤵᤔᤠᤱᤗᤧᤴ ᤛᤧᤵᤔᤠᤱᤅᤡᤸᤗᤧ ᤀᤠᤒᤠᤅᤣ ᤘᤣ᤹ ᤘᤣ᤹ ᤁᤢᤒᤣ ᤜᤴᤍᤢ ᤐᤡᤖᤧᤳᤇᤡᤃᤧ॥

᥇᥉ ᤂᤧᤸᤗᤧ ᤀᤠᤰᤋᤱᤒᤠ ᤁᤢᤒᤣ ᤜᤴᤍᤢᤀᤠᤱ ᤘᤕᤧ. ᤜᤧᤰᤋᤱᤒᤠᤀᤣ ᤐᤥ᤺ᤰᤂᤧᤖᤥ॥ ᤀᤠᤱᤃᤠ᤹ ᤀᤠᤒᤠᤅᤧ ᤀᤠᤕᤠ᤺ᤶᤒᤰᤁᤥ ᤕᤠᤶᤔᤥ ᤗᤠᤛᤠᤱ. ᤁᤖ ᤂᤧᤴ ᤋᤢᤶ ᤋ᤺ᤰ ᤁᤧᤎᤥ᤺ᤰᤐᤧᤴᤃ ᤔᤧᤓᤥ᤺ᤴᤍᤢᤖᤥ॥”

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤁᤢᤀᤢ᤺ᤳᤇᤧ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤔᤥ ᤐᤢᤱᤗᤠᤜᤡᤶᤔᤥᤗᤠᤶ ᤔᤧᤗ᤺ᤳᤋᤢ ᤔᤧᤓᤧᤳᤋᤢ॥ ᤂᤢᤏᤧ᤹ ᤁᤢᤶᤎᤥ᤹ ᤏᤢ ᤁᤢᤎᤧᤃᤣᤰ ᤏ᤺ᤰᤂᤢ. ᤜᤧᤰᤁᤩᤠᤱ ᤆᤠᤱ ᤗᤧᤰᤛᤡᤱᤅᤠᤱ ᤂᤢᤏᤧ᤹ ᤑᤠᤖᤥ᤺ᤸᤗᤥ ᤋᤩᤧ॥

᥇᥋ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤗᤳᤇᤠ ᤛᤧᤵᤔᤠᤱᤎᤡᤰ ᤔᤠᤰᤋᤢᤱ. ᤁᤖ ᤁ᤹ᤕᤥ ᤀᤠᤳᤋᤡᤸᤗᤧᤀᤠᤱ ᤂᤧᤸᤗᤧ ᤁᤢᤒᤣ ᤜᤶᤔᤠ ᤔᤧᤴᤇᤢᤰᤋᤢᤴ॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤂᤧᤵᤛᤢᤱ. ᤂᤧᤏᤧ᤹ ᤛᤧᤵᤔᤠᤱ ᤁᤧᤄᤧᤵᤛᤢᤀᤠᤱ ᤂᤧᤸᤗᤧ ᤁᤢᤒᤣ ᤜᤶᤔᤠ ᤁᤧᤛᤢᤰᤋᤢᤔᤢ॥”

᥇᥌ ᤕᤢᤛᤢᤑᤖᤧ ᤑᤠᤖᤥ᤺ᤴ ᤔᤧᤳᤋᤢ. “ᤀᤰᤋᤱᤒᤠ ᤛᤠᤶᤈᤡ᤺ᤰᤁ ᤀᤠᤱᤃᤠ᤹ ᤔᤧᤃᤳᤋᤠᤴ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤁᤧᤜᤴ ᤁᤧᤒᤡ᤹᤺ ᤜᤧᤰᤁᤩᤠᤱ ᤁᤧᤏᤡᤱᤘᤠ᤹ ᤕᤠ᤺ᤴᤍᤡᤰ ᤋᤠ᤹᤺॥”

᥇᥍ ᤂᤧᤒᤩᤠᤱ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤥ ᤏᤡᤗ ᤕᤱᤄᤱᤅᤡᤸᤗᤧ ᤁᤢᤕᤠᤀᤥ ᤕᤧᤒᤠᤱᤈᤩᤠᤱᤒᤠ ᤔᤠᤰᤋᤢᤱ॥

᥇᥎ ᤏᤡᤗ ᤕᤱᤄᤱᤅᤥᤗᤠᤶ ᤛᤠ᤹ᤖᤡᤰ ᤘᤖᤡᤰᤗᤡᤰᤔᤠ ᤁᤧᤔᤧ᤹ᤔᤠ ᤏᤢᤛᤡ ᤐᤡᤵᤔᤠᤜᤠ᤹ ᤔᤧᤗ᤺ᤴᤍᤧ ᤔᤧᤎᤠᤅᤧ. ᤜᤧᤰᤁᤩᤠᤱ ᤛᤠᤖᤠ ᤁᤧᤕᤢᤱᤒᤠ ᤋᤧᤴᤏᤥ ᤆᤠᤗᤠᤶᤔᤠ ᤔᤧᤜᤣ᤺ᤰᤋᤧ॥

᥇᥏ ᤂᤧᤴ ᤀᤣᤃᤠᤱ ᤕᤧᤵᤐᤠ ᤏᤢ ᤜᤥᤖᤡᤰᤗᤰ ᤁᤧᤒᤵᤐᤠ ᤏᤢᤛᤡ ᤕᤧ᤺ᤱᤄᤡ᤺ᤰᤂᤡ᤺ᤰᤔᤠ ᤐᤡᤵᤔᤠᤜᤠ᤹ᤖᤧ ᤋᤃᤡᤒᤠ ᤐᤡᤵᤔᤠᤜᤠ᤹ ᤔᤧᤍᤡᤶᤍᤢᤛᤡ ᤜᤧᤰᤋᤱᤒᤠ ᤐᤡᤵᤔᤠᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤔᤧᤴᤏᤡᤛᤡᤱᤅᤣ ᤘᤕᤠᤱ॥

᥈᥆ ᤂᤧᤴ ᤏᤢᤛᤡ ᤕᤧᤵᤐᤠ ᤏᤢ ᤜᤥᤖᤡᤰᤗᤰ ᤁᤧᤒᤵᤔᤠ ᤕᤧ᤺ᤱᤄᤡ᤺ᤰᤂᤡ᤺ᤰᤔᤠ ᤐᤡᤵᤔᤠᤜᤠ᤹ᤖᤧ ᤁᤧᤔᤧ᤹ᤔᤠ ᤘᤖᤡᤰᤗᤡᤰᤔᤠ ᤏᤢᤛᤡ ᤐᤡᤵᤔᤠᤜᤠ᤹ ᤔᤧᤈᤔᤧᤍᤣᤛᤢᤛᤡ॥

᥈᥇ ᤁᤖ ᤂᤧᤱᤜᤠ᤹ᤖᤧ ᤂᤧᤴ ᤏᤢᤛᤡ ᤐᤡᤳᤔᤠᤜᤠ᤹ ᤔᤧᤈᤔᤧᤍᤣᤛᤢᤛᤡᤛᤠᤱ ᤂᤧᤱᤜᤠ᤹ᤖᤧ ᤔᤧᤈᤛᤡ ᤑᤠ᤹ᤀᤠᤱ ᤜᤠ᤺ᤳᤗᤧᤀᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤸᤗᤛᤠᤱ ᤋᤃᤡᤒᤠ ᤜᤧᤰᤁᤣ ᤕᤧ᤺ᤱᤄᤡ᤺ᤰᤂᤡ᤺ᤰᤔᤠᤀᤣ ᤔᤧᤈᤥᤃᤧ॥ ᤂᤧᤒᤩᤠᤱ ᤀᤠᤱᤃᤠ᤹ ᤏᤡ᤺ᤳᤇᤡᤱᤅᤠᤱ ᤗ᤺ᤴᤍᤠᤱ॥

᥈᥈ “ᤀᤠᤱᤃᤠ᤹ ᤏᤡᤛᤡᤃᤣᤰᤐᤠ ᤀᤠᤛᤧᤵᤔᤠᤱᤅᤥ ᤁᤴᤏᤠᤱ ᤔᤠᤰᤋᤢᤱ– ᤗᤳᤇᤠ ᤁᤢᤒᤢᤱᤅᤥ ᤁᤢᤈᤠ᤹ ᤀᤡᤛ᤻ᤛᤣ᤺ᤱᤒᤠ ᤏᤢ ᤐᤏᤢ᤹ ᤁᤧᤏᤢ᤹ᤒᤠ ᤏᤢᤛᤡ ᤆᤠᤍᤠᤵᤔᤠᤜᤠ᤹ ᤗᤡᤱᤛᤧ॥

᥈᥉ ᤕᤠᤶᤔᤥ ᤁᤢᤓᤡ᤹ ᤀᤡᤛ᤻ᤛᤣ᤺ᤱᤒᤠ ᤜᤧᤰᤁᤩᤠᤱ ᤏᤠᤶᤃᤧᤴ ᤐᤡᤛᤠᤱᤗᤠᤶ ᤁᤧᤒᤥ᤺ᤰᤐᤠ ᤛᤠᤶᤔᤡ᤺ᤳᤋᤡᤸᤗᤧ ᤔᤢ᤺ᤳᤋᤢᤀᤠᤱ ᤀᤡᤃᤧᤗᤧᤶᤒᤠ ᤘᤣ᤹ ᤏᤢᤛᤡ ᤆᤠᤍᤠᤵᤔᤠᤜᤠ᤹ ᤔᤧᤃᤧᤖᤧ॥

᥈᥊ ᤂᤧᤴ ᤁᤢᤓᤡ᤹ ᤀᤡᤛ᤻ᤛᤣ᤺ᤱᤒᤠ ᤆᤠᤍᤠᤵᤔᤠᤜᤠ᤹ᤖᤧ ᤐᤏᤢ᤹ ᤁᤧᤏᤢ᤹ᤒᤠ ᤏᤢᤛᤡ ᤏᤢᤒᤠ ᤁᤢᤈᤠ᤹ᤀᤡ ᤆᤠᤍᤠᤵᤔᤠᤜᤠ᤹ ᤔᤧᤗᤖᤢ ᤔᤧᤍᤣᤛᤢᤛᤡ॥ ᤀᤠᤱᤃᤠ᤹ ᤁᤡᤳᤆᤠᤰᤜᤠ᤹ ᤁᤴ ᤛᤧᤵᤔᤠᤱᤜᤠ᤹ ᤆᤧᤰᤋᤢᤱᤛᤡᤱ ᤁᤖ ᤁᤸᤗᤧ ᤁᤢᤒᤣ ᤜᤠ᤺ᤳᤗᤧᤀᤠᤱ ᤔᤧᤴᤜᤴᤍᤠᤱᤅᤧᤴ ᤔᤧᤶᤒᤡᤖᤠᤱᤅᤧᤴ॥”

᥈᥋ ᤂᤧᤒᤩᤠᤱ ᤕᤢᤛᤢᤑᤖᤧ ᤑᤠᤖᤥᤴ ᤔᤧᤳᤋᤢ. “ᤑᤠᤖᤥᤸᤗᤧ ᤁᤢᤛᤧᤵᤔᤠᤱᤜᤠ᤹ ᤗᤳᤇᤠᤛᤡᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤁᤥ᤺ᤳᤋᤢᤀᤠᤱ ᤁᤧᤘᤠ᤹ᤒᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠᤖᤥᤴ ᤀᤥᤛᤣ᤺ᤴᤎᤠᤰᤋᤢᤒᤠᤖᤥ॥

᥈᥌ ᤂᤧᤴ ᤘᤖᤡᤰᤗᤡᤰᤔᤠ ᤁᤧᤔᤧ᤹ᤔᤠ ᤏᤢᤛᤡ ᤐᤡᤵᤔᤠᤜᤠ᤹ ᤏᤢᤛᤡ ᤋᤱᤒᤣ ᤜᤧᤰᤁᤩᤠᤱ ᤁᤢᤈᤠ᤹ᤀᤡ ᤏᤢᤛᤡ ᤏᤢᤒᤠ ᤆᤠᤍᤠᤵᤔᤠᤜᤠ᤹ ᤏᤢᤛᤡ ᤋᤱᤒᤣᤛᤡᤖᤥ॥ ᤛᤧᤵᤔᤠᤱᤅᤡᤴ ᤗᤳᤇᤠᤖᤥ॥

᥈᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤁᤧᤍᤠᤒᤠ ᤏᤢᤛᤡ ᤕᤧᤵᤐᤠ ᤏᤢ ᤜᤥᤖᤡᤰᤗᤰ ᤁᤧᤒᤵᤔᤠ ᤕᤧ᤺ᤱᤄᤡ᤺ᤰᤂᤡ᤺ᤰᤔᤠ ᤐᤡᤵᤔᤠᤜᤠ᤹ ᤏᤢᤛᤡ ᤛᤠᤰᤘᤠ᤺ᤴ ᤐᤥ᤺ᤰᤔᤠ ᤏᤢᤛᤡ ᤋᤱᤒᤣᤖᤥ॥ ᤜᤧᤰᤁᤩᤠᤱ ᤁᤢᤓᤡ᤹ ᤀᤡᤛ᤻ᤛᤣ᤺ᤱᤒᤠ ᤜᤧᤰᤁᤩᤠᤱ ᤏᤠᤶᤃᤧᤴ ᤐᤡᤛᤠᤱᤗᤠᤶ ᤁᤧᤒᤥ᤺ᤰᤐᤠ ᤛᤠᤶᤔᤡ᤺ᤳᤋᤡᤸᤗᤧ ᤔᤢ᤺ᤳᤋᤢᤒᤠ ᤏᤢᤛᤡ ᤆᤠᤍᤠᤵᤔᤠᤜᤠ᤹ᤀᤠᤱ ᤛᤠᤰᤘᤠ᤺ᤴ ᤐᤥ᤺ᤰᤔᤠ ᤏᤢᤛᤡ ᤋᤱᤒᤣᤖᤥ॥

᥈᥎ “ᤁᤱᤃ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤜᤧᤰᤍᤱᤒᤠᤖᤥ– ᤆᤥ᤺ᤰᤔᤠ ᤁᤥ᤺ᤳᤋᤢᤀᤠᤱ ᤁᤧᤘᤠ᤹ᤒᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠᤖᤥᤴ ᤀᤥᤛᤣ᤺ᤴᤎᤠᤰᤋᤢᤒᤠᤖᤥ॥

᥈᥏ ᤁᤧᤖᤧᤰ ᤔᤡᤛᤪ ᤗᤠᤈᤣ᤹ᤀᤥ ᤋᤱᤒᤣ ᤏᤢᤛᤡ ᤌᤠᤖᤡᤰ ᤐᤥᤃᤢᤃᤧᤴ ᤁᤢᤈᤠ ᤏᤢᤖᤡᤰ ᤌᤥᤰ.

᥉᥆ ᤁᤖ ᤂᤧᤴ ᤀᤣᤃᤠᤱ ᤛᤠᤰᤁᤡᤸᤗᤧᤴ ᤏᤢᤛᤡ ᤋᤱᤒᤣ ᤋᤠ᤹᤺. ᤜᤧᤰᤁᤩᤠᤱ ᤁᤧᤖᤧᤰ ᤔᤡᤛᤪ ᤗᤠᤈᤣ᤹ᤀᤥ ᤂᤧᤴ ᤐᤥᤃᤢᤃᤧᤴ ᤁᤢᤈᤠ ᤁᤧᤏᤢ᤹ᤒᤠ ᤋᤱᤒᤣ᤺ᤸᤗᤧ ᤕᤧᤶᤔᤡᤴ ᤏᤡᤱᤘᤠ᤹ ᤔᤢ᤺ᤴᤗᤥ॥ ᤜᤧᤰᤁᤩᤠᤱ ᤛᤠᤰ ᤐᤥ᤺ᤰᤁᤠᤱ ᤗᤠᤈᤣᤴ ᤌᤩ᤺ᤱ ᤐᤥᤱᤗᤥ॥

᥉᥇ ᤀᤣᤃᤠᤱ ᤁᤧᤍᤠᤒᤠ ᤛᤠᤰᤁᤡᤸᤗᤧ ᤆᤥᤃᤢᤸᤗᤧ ᤗᤠᤈᤣ᤹ᤀᤥ ᤐᤥᤃᤢᤃᤧᤴ ᤁᤢᤈᤠ ᤐᤥᤃᤧᤒᤠᤴ ᤏᤡᤱᤘᤠ᤹ᤛᤢᤶ ᤔᤧᤍᤠᤏᤧᤸᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠᤰᤁᤡᤴ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤐᤥᤱᤗᤥ॥

᥉᥈ ᤂᤧᤏᤧ᤹ ᤕᤠᤶᤔᤥ ᤁᤧᤔᤠᤰᤋᤢᤒᤠ ᤁᤴ ᤛᤧᤵᤔᤠᤱᤅᤡᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤒᤠᤴ ᤋᤃᤡ ᤏᤡᤱᤛᤣᤰ ᤆᤥᤃᤢᤛᤢᤖᤢᤀᤠᤱ ᤘᤠ᤹ ᤁᤧᤗ᤹ᤒᤠ ᤀᤥᤛᤣ᤺ᤴᤎᤠᤱ ᤆᤥᤃᤢ᤹. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤖᤠᤀᤣ ᤆᤥᤃᤢᤖᤥ॥

᥉᥉ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤧᤏᤧ᤹ ᤗᤳᤇᤠ ᤆᤠ᤺ᤵᤐᤠ ᤏᤢ ᤛᤡᤰᤁᤢᤶᤛᤠᤒᤠ ᤔᤏᤠᤎᤡᤰ ᤛᤣᤃᤧ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤁᤧᤖᤧᤰ ᤕᤢᤰ ᤆᤥᤃᤢᤖ ᤑᤠ᤹ᤀᤠᤱ ᤔᤢᤖᤠ ᤔᤧᤳᤋᤧ᤹॥

᥉᥊ ᤐᤥᤃᤢᤃᤧᤴ ᤁᤢᤈᤠ ᤁᤧᤒᤵᤐᤠ ᤏᤢᤛᤡ ᤋᤱᤒᤣ ᤌᤠᤖᤡᤰ ᤔᤡᤛᤪᤀᤥ ᤁᤧᤒᤥ᤺ᤰᤐᤠ ᤁᤢᤈᤠ᤺ᤸᤗᤧ ᤁᤢᤗᤰ ᤅᤠᤛᤡ᤺ᤴ ᤑᤥ᤺ᤱᤔᤠᤖᤧ ᤗᤠᤃᤡ ᤗᤠᤈᤣ᤹ᤀᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤢᤖᤠ ᤔᤧᤔᤧᤳᤋᤢᤛᤡᤖ॥

᥉᥋ ᤂᤧᤱᤜᤠ᤹ᤖᤧ ᤁᤧᤍᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤁᤧᤒᤵᤐᤠ ᤋᤱᤒᤣᤜᤠ᤹ᤀᤥ ᤁᤧᤖᤧᤰ ᤁᤢᤈᤠᤜᤠ᤹ ᤔᤧᤓᤥ᤺ᤰᤛᤢᤖ. ᤜᤧᤰᤁᤩᤠᤱ ᤕᤧᤰᤕᤰ ᤌᤵᤔᤣ ᤆᤠᤔᤠᤖᤧ ᤗᤠᤃᤡ ᤑᤠᤖᤥᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤠᤜᤠ᤹ ᤔᤧᤗᤢᤵᤛᤢᤖ ᤜᤧᤰᤁᤩᤠᤱ ᤂᤧᤴ ᤔᤧᤃᤥᤛᤢᤖ॥

᥉᥌ “ᤛᤠᤰᤁᤡᤸᤗᤧ ᤗᤠᤈᤣᤴ ᤔᤧᤔᤧᤰᤏᤧᤸᤗ ᤑᤠ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤁᤧᤍᤠᤒᤠ ᤁᤧᤏᤧᤵᤐᤠ ᤏᤢᤛᤡ ᤋᤱᤒᤣᤒᤠ ᤛᤠᤰᤁᤥ ᤆᤠᤔᤠ ᤑᤠ᤹ᤀᤠᤱ ᤗᤠᤈᤣ᤺ᤸᤗᤧ ᤗᤠᤃᤡ ᤆᤠᤜᤠ᤹ ᤛᤢᤶᤔᤠ ᤕᤢᤱᤔᤠ ᤐᤥᤱ ᤜᤧᤰᤁᤣᤗ᤹ᤖᤡᤰ ᤔᤡᤛᤪ ᤗᤠᤈᤣᤴ ᤛᤠᤰᤁᤡᤸᤗᤧ ᤔᤧᤔᤧᤰᤏᤧᤸᤗ॥”

ᤕᤢᤛᤢᤑᤧᤴ ᤔᤡᤛᤪᤒᤠ ᤛᤢᤜᤠᤱᤕᤢᤰᤐᤠ ᤐᤥᤱ᤹

᥉᥍ ᤁᤴ ᤛᤢᤈᤠᤴ ᤑᤠᤖᤥᤴ ᤏᤢ ᤁᤢᤛᤢᤜᤠᤱᤃᤧᤶᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤛᤡᤖᤠ᤹ᤌᤠᤅᤧ॥

᥉᥎ ᤜᤧᤰᤁᤩᤠᤱ ᤑᤠᤖᤥᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠᤴ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶ ᤁᤧᤃᤵᤐᤠ ᤘᤣ᤹ ᤔᤏᤠ ᤀᤠᤏᤡ᤹ ᤜᤠᤳ ᤂᤥᤔᤠ ᤀᤠᤛᤢᤰᤋᤢᤶᤒᤣ᥅”

᥉᥏ ᤂᤧᤒᤩᤠᤱ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹. ᤂᤧᤏᤧ᤹ ᤜᤧᤰᤋᤱᤒᤠ ᤆᤠ᤺ᤵᤐᤠ ᤏᤢ ᤛᤡᤰᤁᤢᤶᤛᤠᤒᤠ ᤔᤏᤠ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥊᥆ ᤀᤠᤱᤃᤠ᤹ ᤀᤠᤜᤡᤶᤔᤥ ᤂᤧᤏᤧ᤹ᤀᤣ ᤕᤢᤰ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤁᤧᤖᤧᤰ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤔᤧᤈᤥᤃᤢᤖᤥ॥ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤖᤰ ᤀᤠᤱᤃᤠ᤹ ᤂᤧᤏᤧ᤹ᤏᤢ᤺ᤸᤗᤧ ᤌᤥ ᤘᤠ᤹ᤀᤠ॥”

᥊᥇ ᤜᤧᤰᤁᤩᤠᤱ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤒᤠ ᤁᤧᤖᤧᤰ ᤕᤢᤰᤁᤡᤴ ᤂᤧᤏᤧ᤹ ᤐᤡᤏᤧᤀᤠᤱ ᤘᤠ᤹॥”

᥊᥈ ᤂᤧᤒᤩᤠᤱ ᤑᤠᤖᤥᤸᤗᤧ ᤁᤢᤀᤣ᤺ᤵᤛᤠᤵ ᤛᤫᤠᤃᤣ᤺ᤵᤐᤡᤴ ᤁᤢᤜᤢᤰᤆᤥ᤺ᤳᤗᤥᤗᤠᤶ ᤑᤡ᤺ᤰᤂᤢᤀᤠᤱ ᤕᤢᤛᤢᤑᤖᤧ ᤁᤢᤜᤢᤰᤆᤥ᤺ᤳᤗᤥ ᤘᤠ᤺ᤳᤋᤢ. ᤜᤧᤰᤁᤩᤠᤱ ᤂᤧᤴ ᤐᤠᤖᤠᤴᤗᤠ ᤆᤠᤱᤅᤡᤴ ᤆᤠᤰᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤡᤳᤗᤠᤀᤥ ᤛᤠᤶᤔᤩᤠᤱ ᤛᤡᤁᤪᤡ᤺ᤴ ᤘᤠ᤺ᤳᤋᤢ॥

᥊᥉ ᤂᤧᤴ ᤑᤠᤖᤥᤸᤗᤧ ᤀᤠᤒᤠᤅᤣ ᤁᤢᤛᤡ᤺ᤰᤋᤥᤒᤠ ᤏᤡᤛᤡᤃᤣᤰᤐᤠ ᤋᤠᤰᤑᤠᤀᤥᤒᤠ ᤛᤢᤜᤠᤱᤕᤢᤰᤐᤠ ᤜᤧᤰᤁᤣ ᤀᤴᤗᤠᤎᤠᤀᤥ ᤕᤢᤰᤂᤢᤀᤠᤱ ᤗᤠᤱᤄᤣ᤺ᤰᤛᤢ॥ ᤔᤏᤠᤜᤠ᤹ ᤂᤢᤏᤧ᤹ ᤁᤢᤍᤃᤡ “ᤌᤢᤶᤒᤥ᤹ᤜᤈ᤹ ᤕᤢᤅᤧᤶᤔᤧ᤹ᤀᤠᤱ ᤛᤠᤶᤒᤥᤴ ᤑᤴᤇᤡᤱᤅᤧᤶᤔᤧ᤹” ᤔᤧᤒᤠ᤺ᤳᤋᤢᤖ ᤔᤧᤀ᤺ᤰᤋᤧᤖ ᤗᤠᤱᤔᤧᤄᤣᤃᤧ॥ ᤀᤰᤂᤣᤗ᤹ᤖᤡᤰ ᤔᤡᤛᤪ ᤗᤠᤈᤣ᤹ᤀᤥ ᤁᤧᤖᤧᤰ ᤕᤢᤰᤁᤡᤴ ᤂᤢᤏᤧ᤹ ᤐᤡᤖᤢ॥

᥊᥊ ᤑᤠᤖᤥᤸᤗᤧ ᤕᤠᤶᤔᤥᤀᤠᤱ ᤕᤢᤛᤢᤑᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤑᤠᤖᤥᤀᤠ. ᤁᤖ ᤀᤠᤱᤃᤠ᤹ ᤁᤴ ᤐᤠ᤺ᤳᤋᤢᤱ ᤂᤧᤏᤧ᤹ ᤁᤧᤏᤡᤱᤘᤠ᤹ ᤀᤡᤛᤡ᤺ᤰᤁᤠᤱᤎᤥ ᤘᤣ᤹ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤌᤣᤀᤠᤱ ᤆᤥ᤺ᤰᤔᤠ ᤔᤧᤄᤥᤛᤢᤸᤗᤥ॥”

᥊᥋ ᤑᤠᤖᤥᤸᤗᤧ ᤕᤢᤛᤢᤑᤖᤧ ᤁᤢᤔᤡᤱ ᤛᤠᤐᤏᤋ-ᤐᤠᤏᤣᤜ ᤕᤢᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤀᤥᤏᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤋᤡᤐᤣᤖᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤠᤛᤏᤋᤧᤴᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥ ᤂᤧᤴ ᤀᤣᤃᤠᤱ ᤕᤢᤛᤢᤑᤧᤴ ᤔᤡᤛᤪ ᤗᤠᤈᤣ᤹ ᤂᤠᤖᤠᤰ ᤗᤠᤶᤍᤡᤰ ᤆᤥ᤺ᤰᤔᤠ ᤜᤣ᤺ᤰᤋᤧ॥

᥊᥌ ᤔᤡᤛᤪᤒᤠ ᤜᤠᤱ ᤑᤠᤖᤥᤸᤗᤧ ᤁᤢᤜᤠᤱ ᤕᤠ᤺ᤶᤒᤰᤁᤥ ᤛᤣᤃᤧᤸᤗᤧ ᤕᤢᤛᤢᤑᤧᤴ ᤋᤱᤒᤣ ᤛᤢᤶᤒᤥᤱ ᤁᤧᤖᤧᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤕᤢᤛᤢᤑᤧᤴ ᤑᤠᤖᤥᤸᤗᤧ ᤁᤢᤍᤃᤠᤱᤗᤠᤶ ᤗ᤺ᤴᤍᤧᤀᤠᤱ ᤔᤡᤛᤪ ᤗᤠᤈᤣ᤹ ᤂᤠᤖᤠᤰ ᤋᤠᤰᤁᤴᤍᤧ॥

᥊᥍ ᤁᤢᤈᤠ ᤁᤧᤒᤵᤐᤠ ᤏᤢᤛᤡ ᤋᤱᤒᤣᤜᤠ᤹ᤀᤥ ᤀᤠᤳᤋᤠᤋᤠᤴᤏᤣ ᤆᤠ ᤏᤢᤖᤧ॥

᥊᥎ ᤕᤢᤛᤢᤑᤖᤧ ᤁᤢᤈᤠ ᤁᤧᤒᤵᤐᤠ ᤏᤢᤛᤡ ᤋᤱᤒᤣ ᤌᤠᤖᤡᤰ ᤔᤡᤛᤪᤒᤠ ᤁᤧᤖᤧᤰ ᤆᤠᤜᤠ᤹ ᤛᤢᤵᤛᤢ. ᤜᤧᤰᤁᤩᤠᤱ ᤕᤧᤰᤕᤰ ᤌᤵᤔᤣ ᤆᤠᤜᤠ᤹ ᤑᤢᤰᤂᤢᤕᤢᤰᤂᤢ॥ ᤂᤢᤏᤧ᤹ ᤁᤧᤖᤧᤰ ᤕᤧᤰᤕᤰᤁᤥ ᤂᤡᤖᤡᤒᤠ ᤐᤩᤠᤱᤛᤡᤀᤥᤒᤠ ᤆᤠᤜᤠ᤹ ᤕᤢᤰᤂᤢ॥

᥊᥏ ᤕᤢᤛᤢᤑᤖᤧ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠ ᤕᤠᤖᤡᤰ ᤆᤠ ᤛᤢᤵᤛᤢᤕᤢᤰᤂᤢ. ᤂᤧᤴ ᤕᤖᤡᤰ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤂᤠᤖᤠᤳ ᤛᤠᤵᤔᤠ ᤕᤢᤱᤔᤠᤀᤠᤱ ᤗᤧᤖᤢᤍᤣᤛᤢ॥

᥋᥆ ᤛᤠᤰᤁᤧᤸᤗᤧ ᤋᤱᤒᤣᤜᤠ᤹ ᤋᤠᤔᤠᤏᤢ᤺ᤸᤗᤧ ᤋᤃᤡ ᤀᤥᤏᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤠᤛᤏᤋᤗᤠᤶᤒᤠ ᤕᤢᤛᤢᤑᤖᤧ ᤏᤧᤵᤑᤢ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤘᤕᤧᤛᤡ॥

᥋᥇ ᤋᤢᤶᤒᤧᤸᤗᤧ ᤁᤢᤔᤡᤱ ᤕᤢᤛᤢᤑᤖᤧ ᤔᤏᤛ᤻ᤛᤣa ᤘᤠ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤢᤰᤂᤣᤜᤠ᤹ ᤏᤢ ᤀᤠᤶᤒᤠᤖᤧ ᤁᤢᤜᤡᤶᤔᤡᤸᤗᤧ ᤏᤡᤱᤘᤠᤛᤢᤶᤔᤡᤴ ᤏᤡᤱᤘᤠ᤹ ᤔᤢ᤺ᤳᤇᤢᤱᤗ ᤕᤠ᤺ᤴᤍᤠᤱᤅᤠᤱ ᤘᤠ᤹॥”

᥋᥈ ᤘᤣ᤹ᤛ᤻ᤔᤠᤸᤗᤧ ᤁᤢᤔᤡᤱ ᤂᤢᤏᤧ᤹ ᤀᤣᤑᤪᤠᤀᤡᤶb ᤘᤠ᤺ᤳᤋᤢ ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤋᤢᤰᤂᤣ ᤆᤩᤠᤱᤒᤠ ᤗᤠᤈᤣ᤹ᤀᤥ ᤏᤢ᤹ᤔᤠ ᤋᤠᤔᤠᤴ ᤐᤡᤖᤠᤱᤅᤠᤱ ᤘᤠ᤹॥”

᥋᥉ ᤔᤡᤛᤪᤒᤠ ᤆᤠ ᤏᤢ᤹ᤔᤠ ᤏᤢᤛᤡ ᤋᤱᤒᤣᤜᤠ᤹ ᤗᤧᤰᤋᤧ॥

᥋᥊ ᤂᤧᤒᤩᤠᤱ ᤕᤢᤛᤢᤑᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤛᤠᤰᤁᤧᤸᤗᤧ ᤏᤢᤛᤡ ᤋᤱᤒᤣᤜᤠ᤹ ᤋᤠᤔᤠ ᤜᤣ᤺ᤰᤋᤧ॥ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤛᤠᤰᤘᤠ᤺ᤴ ᤐᤥᤃᤧ. ᤁᤖ ᤔᤡᤛᤪ ᤂᤠᤖᤠᤰ ᤆᤠ ᤘᤕᤧ॥

᥋᥋ ᤁᤧᤖᤧᤰ ᤔᤡᤛᤪᤀᤥ ᤛᤠᤰᤁᤧᤴ ᤋᤩᤧ᤺ᤸᤗᤧ. ᤕᤰᤕᤢᤱᤒᤠᤜᤠ᤹ᤖᤧ ᤑᤠᤖᤥᤴ ᤆᤠᤖᤧ ᤗᤠᤃᤡ ᤐᤣᤗᤡ ᤔᤧᤓᤠᤰᤋᤢ॥ ᤑᤠᤖᤥᤸᤗᤧ ᤁᤧᤖᤧᤰ ᤔᤡᤛᤪᤡᤜᤠ᤹ ᤔᤧᤳᤋᤢᤛᤡ. “ᤕᤢᤛᤢᤑᤖᤧᤀᤥ ᤐᤣᤃᤧᤶᤔᤧ᤹. ᤂᤢᤏᤧ᤹ ᤌᤣ ᤆᤥ᤺ᤰᤔᤠ ᤁᤧᤒᤠᤱᤄᤡ᤹ ᤂᤧᤴᤏᤣ ᤆᤥᤃᤠᤶᤔᤧ᤹॥”

᥋᥌ ᤁᤧᤖᤧᤰ ᤗᤠᤈᤣ᤹ ᤂᤠᤖᤠᤰ ᤛᤠᤰᤁᤧᤴ ᤋᤩᤧ᤺ᤸᤗᤧ. ᤕᤢᤛᤢᤑᤖᤧ ᤁᤧᤖᤧᤰ ᤆᤠᤕᤢᤱᤔᤠ ᤋᤧᤴᤜᤠ᤹ ᤜᤴᤍᤢᤀᤠᤱ ᤔᤡᤛᤪᤒᤠ ᤔᤏᤠᤜᤠ᤹ᤀᤥ ᤆᤠ ᤛᤱᤔᤠ ᤜᤣ᤺ᤰᤋᤢ. ᤌᤣᤀᤠᤱᤓᤧᤸᤗᤧ ᤔᤡᤛᤪ ᤂᤠᤖᤠᤰ ᤁᤧᤛᤠᤰᤐᤠ ᤛᤠᤰ ᤐᤥᤃᤧᤀᤠᤱ ᤘᤕᤧ॥

᥋᥍ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤔᤡᤛᤪᤀᤥ ᤕᤢᤛᤢᤑᤖᤥ ᤆᤠ ᤀᤡᤱᤛᤧ ᤔᤧᤍᤩᤧ॥ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤂᤠᤖᤠᤰ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤐᤥᤃᤧᤀᤠᤱ ᤘᤕᤧ॥

a 

᥊᥇:᥋᥇ ᤔᤏᤛ᤻ᤛᤣ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤏᤡᤱᤘᤠ᤹ᤔᤢ᤺ᤶᤔᤠ ᤀᤠᤕᤠᤴ” ᤜᤧᤰᤋᤱᤒᤠ ᤂᤧᤶᤍᤧᤳ॥

b 

᥊᥇:᥋᥈ ᤀᤣᤑᤪᤠᤀᤡᤶ– ᤁᤴ ᤔᤡᤱᤅᤧᤴ ᤜᤡᤒᤪᤢᤀᤥ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ-ᤀᤣ ᤐᤡᤖᤠᤱ” ᤜᤧᤰᤁᤣ ᤂᤧᤶᤍᤧᤳ॥

ᤔᤡᤛᤪ ᤗᤠᤈᤣ᤹ᤀᤥ ᤕᤢᤛᤢᤑᤖᤧ ᤁᤢᤶᤓᤢ᤹ᤛᤡ ᤆᤠ ᤀᤡᤱᤛᤧ ᤔᤧᤒᤣ᤺ᤰ

᥊᥈

ᤔᤡᤛᤪ ᤗᤠᤈᤣ᤹ᤀᤥ ᤆᤠ ᤘᤠ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤀᤥᤃᤧᤔᤧᤳᤋᤠᤛᤡᤀᤠᤱ ᤁᤧᤕᤢᤅᤡᤒᤠᤒᤣ᥅

᥈ ᤔᤡᤛᤪ ᤗᤠᤈᤣ᤹ᤀᤥ ᤆᤠ ᤘᤠ᤹ᤔᤢ ᤁᤧᤗ᤹ᤒᤠ ᤂᤧᤵᤛᤢᤱᤅᤠᤱ ᤘᤠ᤹॥ ᤀᤠᤏᤡ᤹ ᤜᤡᤱᤔᤠᤀᤣ ᤐᤥ᤺ᤱᤏᤧ ᤑᤠ᤹ᤃᤪ ᤂᤧ᤹ᤕᤥ ᤐᤣᤃᤧᤶᤔᤧ᤹ᤀᤠᤱ ᤀᤠᤏᤡ᤹ ᤗᤠᤃᤡ ᤆᤠ ᤀᤡᤅᤧᤶ ᤌᤠᤰᤋᤧᤶᤔᤧ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤕᤢᤛᤢᤑᤖᤧ ᤌᤡᤒᤥᤱ ᤁᤢᤶᤓᤢ᤹ᤜᤠ᤹ ᤔᤡᤛᤪᤀᤥ ᤆᤠ ᤀᤡᤱᤛᤧ ᤔᤧᤒᤣ॥

᥊ ᤁᤖ ᤕᤠᤁᤢᤒᤧᤸᤗᤧ ᤕᤢᤛᤢᤑᤖᤧ ᤁᤢᤴᤛᤠ᤹ ᤒᤧᤴᤈᤠᤔᤡᤏᤧᤱᤃ ᤁᤢᤶᤓᤢ᤹ᤛᤡᤏᤢ ᤔᤧᤒᤠᤱᤄᤢᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤧᤛᤠᤰᤐᤥ ᤌᤠᤒᤡ ᤑᤠ᤹ᤀᤠᤱ ᤕᤠᤁᤢᤒᤧᤴ ᤁᤡᤛᤧ॥

᥋ ᤀᤰᤂᤣᤗ᤹ᤖᤡᤰ ᤘᤣ᤹ ᤆᤠ ᤀᤡᤱᤛᤧ ᤁᤧᤒᤣ᤺ᤰᤐᤠᤜᤠ᤹ᤏᤢ ᤛᤥᤖᤡᤰ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ᤀᤠᤱ ᤆᤠ ᤀᤡᤱᤛᤧ ᤔᤧᤒᤣ. ᤌᤣᤀᤠᤱᤓᤧᤸᤗᤧ ᤁᤏᤠᤏ ᤗᤠᤈᤣ᤹ᤀᤥᤀᤠᤱ ᤛᤠᤰ ᤐᤥᤃᤧᤀᤠᤱ ᤏᤧᤛ᤻ᤛᤧ॥

᥌ ᤂᤧᤴ ᤕᤧᤶᤔᤥ ᤕᤢᤛᤢᤑᤧᤴ ᤔᤡᤛᤪ ᤗᤠᤈᤣ᤹ᤀᤥ ᤛᤢᤜᤠᤱᤕᤢᤰᤐᤠ ᤘᤕᤧ॥ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤆᤠ ᤁᤧᤛᤱᤒᤠ ᤁᤧᤒᤡᤒᤠᤀᤠᤱ ᤂᤢᤏᤧ᤹ᤀᤣ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤢᤛᤢᤑᤧᤸᤗᤥ ᤁᤢᤶᤓᤢ᤹ᤛᤡ ᤔᤧᤍᤩᤧᤀᤠᤱ ᤂᤠᤶᤒᤠᤱᤅᤥ ᤌᤠᤖᤡᤰ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤔᤧᤳᤋᤢ॥

᥍ ᤕᤢᤛᤢᤑᤖᤧ ᤁᤢᤶᤓᤢ᤹ᤛᤡ ᤏᤡᤛᤢᤛᤡᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤛᤡ. ᤁᤖ ᤂᤢᤏᤧ᤹ ᤂᤧᤱᤜᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤇᤡᤴᤒᤠ ᤜᤧᤰᤁᤣ ᤗᤧᤱᤛᤡᤱᤅᤠᤱ ᤔᤠᤱᤓᤠ ᤆᤠ᤹ᤖᤧᤖ ᤂᤧᤱᤜᤠ᤹ ᤛᤣ᤺ᤴᤗᤠᤵᤋᤢᤛᤡ. “ᤂᤡᤏᤡ᤹ ᤀᤠᤳᤋᤥᤗᤠᤶ ᤁᤧᤍᤩᤧ᤹ᤀᤡᤒᤠᤒᤣ᥅”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤁᤏᤠᤏ ᤗᤠᤈᤣᤗᤠᤶ ᤆᤠ ᤀᤡᤱᤛᤧ ᤋᤩᤧ᤹ᤀᤡᤃᤧᤒᤠᤖᤥ॥”

᥎ ᤕᤢᤛᤢᤑᤖᤧ ᤀᤠᤒᤠᤅᤣ ᤁᤢᤶᤓᤢ᤹ᤛᤡ ᤁᤢᤛᤡᤱ ᤏᤡ᤺ᤳᤋᤢᤛᤡ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ॥

᥏ ᤂᤧᤒᤩᤠᤱ ᤕᤢᤛᤢᤑᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤛᤧᤵᤔᤠᤱ ᤔᤠᤰᤋᤢᤒᤠ ᤛᤧᤵᤔᤠᤱᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤥ᤺ᤰᤌᤰᤐᤠᤏᤡᤱ॥ ᤁᤴ ᤗᤠᤈᤣᤴ ᤀᤠᤰᤂᤣᤀᤠᤱ ᤏᤠ᤺ᤶᤔᤠ ᤛᤢᤰᤋᤧᤳᤋᤡ ᤑᤠ᤹ᤀᤠᤱ ᤁᤢᤀᤥᤔᤧᤳᤇᤧ ᤁᤧᤍᤩᤧ᤹ᤀᤡᤒᤠᤖᤥ॥”

᥇᥆ ᤂᤧᤱᤜᤠ᤹ᤖᤧ ᤕᤢᤛᤢᤑᤧᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤜᤧᤰᤁᤣ ᤔᤣ᤺ᤴᤗᤥ॥ ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤆᤠ ᤀᤡᤱᤛᤧ ᤋᤩᤧ᤹ᤀᤡᤃᤧᤒᤠᤖᤥ॥

᥇᥇ ᤀᤠᤏᤡᤃᤧ ᤗᤳᤇᤠ ᤔᤏᤠ᤺ᤸᤗᤧ ᤁᤢᤛ᤻ᤛᤠᤍᤡᤃᤧᤖᤥ॥ ᤀᤠᤏᤡᤃᤧᤃ ᤁᤢᤍᤥ᤺ᤵᤔᤠ ᤔᤏᤠᤛᤡᤃᤧ. ᤌᤥ᤺ᤶᤛᤫᤠᤒᤠᤍᤡᤃᤧ ᤔᤣ᤺ᤸᤗᤥ॥”

᥇᥈ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤣ᤺ᤴ. ᤁᤴ ᤗᤠᤈᤣᤴ ᤀᤠᤰᤂᤣᤀᤠᤱ ᤏᤠ᤺ᤶᤔᤠ ᤛᤢᤰᤋᤧᤳᤋᤡ ᤑᤠ᤹ᤀᤠᤱ ᤁᤢᤀᤥᤔᤧᤳᤇᤧ ᤁᤧᤍᤩᤧ᤹ᤀᤡᤒᤠᤖᤥ॥”

᥇᥉ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤌᤡᤒᤥᤱᤅᤠᤱ ᤏᤧᤳᤇᤡ ᤘᤠ᤹ᤔᤏᤠ॥ ᤁᤏᤠᤏ ᤗᤠᤈᤣ᤹ᤀᤥᤒᤠ ᤗᤳᤇᤠ ᤔᤏᤠ᤺ᤸᤗᤧ ᤁᤢᤛ᤻ᤛᤠᤍᤡᤃᤧᤖᤥ॥ ᤑᤥ᤺ᤰᤘᤠᤒᤧᤴ ᤀᤠᤸᤗᤥ ᤀᤠᤏᤡᤃᤧ ᤐᤠ᤺ᤴᤏᤢ ᤘᤠ᤹. ᤜᤧᤰᤁᤩᤠᤱ ᤗᤳᤇᤠ᤺ᤱᤃ ᤔᤠᤛᤡᤱᤅᤠᤱ ᤀᤠᤸᤗᤥ ᤜᤥᤵ॥”

᥇᥊ ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤜᤧᤰᤁᤣᤀᤣ ᤂᤡᤏᤡ᤹ ᤌᤥ᤺ᤶᤛᤫᤠᤒᤠᤏᤡᤱᤖᤇ॥

᥇᥋ ᤀᤠᤸᤗ ᤀᤰᤂᤣᤗ᤹ᤖᤡᤰ ᤂᤡᤏᤡ᤹ ᤛᤠ᤹ᤏᤡᤱᤗᤥ॥ ᤑᤠᤖᤥᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤜᤧᤰᤁᤣ. ᤂᤡᤏᤡ᤹ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤔᤧᤴᤍᤠᤀᤣ ᤌᤠᤖᤡᤰ ᤂᤡᤏᤡ᤹ ᤁᤴ ᤋᤧᤴᤏᤥᤗᤠᤶ ᤐᤣ᤺ᤰᤔᤠ ᤁᤧᤱᤄᤥᤛᤡᤸᤗᤥ॥

᥇᥌ ᤂᤡᤏᤡ᤹ᤀᤥ ᤌᤡᤵᤐᤠ ᤂᤡᤏᤡ᤹ ᤏᤢᤛᤠ᤹ ᤗᤠᤛᤧ ᤐᤠᤱᤄᤧᤶᤔᤧ᤹॥ ᤂᤢᤏᤧ᤹ ᤁᤢᤕᤢᤕᤢ ᤂᤡᤏᤡ᤹ ᤐᤢᤱᤗᤠᤜᤡᤶᤔᤥ ᤕᤠᤃᤠᤶᤔᤧ᤹॥ ᤀᤰᤂᤣᤗ᤹ᤖᤡᤰ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤒᤡ ᤔᤣ᤺ᤶᤒᤡ ᤑᤠ᤹ᤀᤠᤱ ᤛᤠ᤹ᤖᤢᤱ॥ ᤔᤣ᤺ᤴᤏᤧᤑᤠᤃᤪ ᤑᤠᤖᤥᤸᤗᤧ ᤁᤢᤜᤡᤱᤔᤴᤏᤥ ᤔᤠᤱᤜᤧᤰᤛᤡᤱᤀᤠ ᤂᤡᤏᤡ᤹ᤃ ᤌᤥ᤺ᤶᤛᤫᤠᤒᤠᤏᤡᤱᤅᤣᤖᤥ॥”

᥇᥍ ᤜᤧᤰᤁᤩᤠᤱ ᤕᤢᤛᤢᤑᤖᤧ ᤂᤧᤱᤜᤠ᤹ ᤐᤢᤱᤗᤠᤜᤡᤶᤔᤥ ᤌᤡᤰᤔᤧᤳ ᤛᤢᤶᤕᤧᤴ ᤕᤢᤰᤂᤢᤛᤡ॥

᥇᥎ ᤛᤢᤶᤕᤧᤴᤏᤥ ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤰᤂᤣ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤜᤡᤅᤡᤖᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤀᤠ॥

᥇᥏ ᤂᤡᤏᤡ᤹ ᤁᤢᤍᤥ᤺ᤵᤔᤠᤏᤡᤱᤏᤧ ᤑᤠᤃᤪ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤌᤡᤵᤐᤠ ᤁ᤹ᤕᤥ ᤐᤢᤱᤗᤠᤜᤡᤶᤔᤥ ᤕᤢᤅᤧᤶᤔᤧ᤹. ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤖᤧ ᤁᤢᤈᤠ ᤆᤠᤔᤠ ᤔᤧᤄᤥᤛᤢᤖ ᤑᤠ᤹ᤀᤠᤱ ᤆᤠ ᤁᤢᤕᤠᤶ ᤋᤣ᤹ᤖᤠᤶᤔᤧ᤹॥

᥈᥆ ᤁᤖ ᤂᤡᤏᤡ᤹ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤁ᤹ᤕᤥ ᤀᤠᤱᤃᤠ᤹ᤀᤥ ᤋᤠᤖᤧᤶᤔᤧ᤹॥ ᤀᤰᤂᤣᤗ᤹ᤖᤡᤰ ᤂᤡᤏᤡ᤹ ᤐᤠ᤺ᤴᤏᤡᤴ ᤛᤧᤰᤂᤠᤖᤥ ᤑᤠ᤹ᤀᤠᤱ ᤏᤡᤍᤧᤳᤗᤥ. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤴᤇ᤻ᤕᤧ᤹ᤀᤡᤴᤗᤥ॥” ᤂᤧᤱᤜᤠ᤹ ᤜᤧᤰᤁᤧ ᤆᤥ᤺ᤰᤔᤠ ᤔᤧᤍᤧᤴᤍᤧ॥

᥈᥇ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣ ᤔᤧᤔᤧᤳᤇᤡᤱ. “ᤛᤧᤰᤂᤠᤛᤠᤱ ᤀᤠᤏᤡ᤹ ᤏᤢᤛᤠ᤹ᤀᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤵᤋᤡᤰ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤐᤣᤗᤡ ᤀᤠᤓᤠᤰᤋᤧᤸᤗᤧ ᤂᤧᤸᤗᤧ ᤁᤢᤏᤡᤱᤘᤠ᤹ ᤋᤢᤃᤧᤒᤠᤴ ᤀᤠᤏᤡ᤹ ᤀᤠᤏᤡᤛᤢᤶᤔᤠᤱᤛᤠᤱ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤀᤠᤱᤄᤧᤵᤛᤢᤶᤏᤧᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤕᤧᤳᤋᤢᤰᤂᤣ᤺ᤴ ᤀᤠᤏᤡ᤹ᤀᤥ ᤋᤩᤧᤒᤠᤖᤥ॥”

᥈᥈ ᤖᤢᤒᤧᤏᤧᤸᤗᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤧᤴ ᤆᤢ᤺ᤰᤐᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤂᤡᤏᤡ᤹ ᤔᤧᤳᤏᤡᤱᤒᤠ ᤔᤧ᤺ᤶᤒᤡ᥅ ᤁᤖ ᤂᤡᤏᤡ᤹ ᤂᤧᤶᤔᤠᤀᤣ ᤁᤧᤱᤄᤧᤵᤛᤢᤶᤏᤧᤴ॥ ᤀᤠᤸᤗ ᤂᤧᤸᤗᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤁᤢᤗᤧᤰᤘᤠ ᤀᤠᤏᤡ᤹ ᤀᤠᤍᤢᤔᤢᤶᤗ ᤐᤥ᤺ᤱ॥”

᥈᥉ ᤕᤢᤛᤢᤑᤧᤴ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤗᤢᤶᤔᤥ ᤐᤠᤴ ᤁᤧᤗᤧᤱᤒᤠ ᤔᤏᤠᤎᤡᤰ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤕᤢᤛᤢᤑᤖᤧ ᤁᤢᤛᤡᤱᤏᤡ᤺ᤳᤋᤢ ᤑᤠ᤹ᤀᤠᤱ ᤔᤧᤴᤏᤡᤛᤢᤴ॥

᥈᥊ ᤕᤢᤛᤢᤑᤧᤴ ᤂᤧᤱᤜᤠ᤹ᤗᤠᤶ ᤌᤡᤰᤗᤧᤵᤔᤠᤱ ᤜᤡᤛᤡᤱᤅᤠᤱ ᤜᤠᤒᤧ ᤜᤧᤰᤁᤩᤠᤱ ᤕᤠᤶᤔᤥ ᤂᤢᤴᤇᤡ᤹ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤂᤧᤱᤜᤠ᤹ᤏᤢ ᤋᤠ᤹ᤈᤧᤰᤂᤧ॥ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤣ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤀᤣ ᤛᤡᤔᤡᤕᤥᤏᤧᤴ ᤀᤡᤄᤣ᤺ᤰᤂᤢ॥

ᤕᤢᤛᤢᤑᤖᤧ ᤁᤢᤶᤓᤢ᤹ᤛᤡ ᤁᤏᤠᤏ ᤗᤠᤈᤣ᤹ ᤔᤧᤏᤢ᤺ᤱ᤹

᥈᥋ ᤕᤢᤛᤢᤑᤖᤧ ᤂᤢᤴᤇᤡ᤹ ᤛᤢᤰᤘᤠᤜᤠ᤹ᤀᤥ ᤆᤠ ᤁᤣ᤺ᤳᤋᤧᤶ ᤐᤡᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤵᤐᤠ ᤕᤠᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤆᤠ ᤛᤢᤰᤘᤠᤀᤥᤀᤣ ᤁᤣ᤺ᤳᤋᤧᤶ ᤐᤡᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤶᤍᤡ᤺ᤰᤁᤥ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤆᤠᤛᤠᤰ ᤁᤢ᤺ᤳᤋᤧᤶᤍᤣᤛᤧᤶᤛᤧ᤹ ᤑᤠ᤹ᤀᤠᤱ ᤔᤢᤖᤠ ᤔᤧᤳᤋᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤜᤧᤰᤁᤣᤀᤣ ᤔᤧᤈᤥᤃᤢ॥

᥈᥌ ᤂᤧᤒᤩᤠᤱ ᤂᤢᤴᤇᤡ᤹ ᤀᤍᤱᤜᤠ᤹ ᤆᤠᤃᤰ ᤔᤧᤃᤢ᤺ᤳᤋᤢᤛᤡᤀᤠᤱ ᤂᤧ᤹ᤕᤥᤗᤠᤶ ᤔᤧᤎᤠᤛᤡᤱ ᤔᤧᤒᤣ॥

᥈᥍ ᤕᤠᤱᤎᤥ᤺ᤰᤔᤠ ᤋᤧᤴᤏᤥ ᤂᤧᤱᤜᤠ᤹ᤀᤥ ᤌᤡᤰᤗᤧ ᤁᤢᤀᤍᤱᤅᤡᤴ ᤆᤠ ᤐᤡᤔᤠ ᤑᤠ᤹ᤀᤠᤱ ᤁᤢᤛᤢᤰᤘᤠ᤺ᤴ ᤜᤴᤍᤢᤸᤗᤧ ᤁᤢᤕᤢᤵᤐᤠ ᤕᤠᤱᤜᤠ᤹ ᤁᤢᤛᤢᤰᤘᤠ᤺ᤸᤗᤧ ᤁᤢᤛᤶᤎᤠᤱ ᤕᤠᤃᤧᤒᤠ ᤏᤡᤛᤢ॥

᥈᥎ ᤂᤧᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤕᤢᤵᤐᤠ ᤕᤠᤱᤅᤡᤱᤃ ᤔᤧᤏᤢ᤺ᤰᤋᤠᤱ ᤔᤧᤒᤡᤖᤠᤱᤏᤡᤒᤡ᥅ ᤀᤥᤔᤧᤳᤋᤧᤶᤔᤧ᤹. ᤀᤠᤛᤢᤰᤘᤠ᤺ᤸᤗᤧ ᤁᤢᤛᤶᤎᤠᤱᤅᤣ ᤕᤠᤰᤗᤥ॥”

ᤁᤴ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤁᤡᤔᤠᤸᤗᤧ ᤂᤢᤴᤇᤡ᤹ ᤛᤠᤶᤔᤡᤰ ᤔᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤡᤖᤡᤶᤗᤡᤶᤏᤠ ᤔᤧᤕᤰᤂᤧᤖ ᤀᤥᤔᤧᤔᤳᤇᤡᤱᤗ ᤀᤰᤂᤣ ᤔᤧᤳᤇᤡᤱᤔᤠ ᤔᤧᤜᤣ᤺ᤰᤋᤧ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤀᤠᤏᤡ᤹ ᤌᤣ ᤆᤥ᤺ᤰᤔᤠ ᤀᤡ᤺ᤳᤋᤢᤀᤡᤖᤥ᥅”

᥈᥏ ᤂᤧᤱᤜᤠ᤹ ᤁᤏᤠᤏ ᤗᤠᤈᤣ᤹ᤀᤥ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤕᤠᤁᤢᤒᤖᤥ ᤔᤧᤃᤧᤖᤧ. ᤂᤧᤒᤩᤠᤱ ᤂᤢᤴᤇᤡ᤹ᤏᤢ ᤐᤥ᤺ᤰᤂᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤔᤧᤳᤋᤢ.

᥉᥆ “ᤂᤧᤴ ᤗᤠᤈᤣ᤺ᤸᤗᤧ ᤁᤢᤴᤍᤠᤱᤒᤧᤸᤗᤧ ᤀᤠᤏᤡᤃᤧᤏᤢ ᤁᤧᤛᤠᤰᤐᤠ ᤐᤠᤴ ᤐᤠ᤺ᤳᤋᤢ॥ ᤀᤠᤏᤡᤃᤧᤃ ᤂᤧᤴ ᤗᤠᤈᤣ᤹ᤀᤥ ᤂᤧᤸᤗᤧ ᤌᤥ᤺ᤶᤛᤫᤠᤒᤠ ᤗᤣ᤺ᤳᤋᤡᤃᤧ॥

᥉᥇ ᤁᤖ ᤀᤠᤏᤡᤃᤧ ᤂᤧᤴ ᤔᤧᤵᤔᤏᤠ. ‘ᤀᤠᤏᤡᤃᤧ ᤁᤢᤍᤥ᤺ᤵᤔᤠ ᤔᤏᤠᤛᤡᤃᤧ॥ ᤀᤠᤏᤡᤃᤧ ᤌᤥ᤺ᤔᤛᤫᤠᤒᤠ ᤔᤣ᤺ᤴᤇᤡᤃᤧ॥

᥉᥈ ᤀᤠᤏᤡᤃᤧ ᤐᤠ᤺ᤸᤗᤧ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤛ᤻ᤛᤠᤛᤡᤃᤧ॥ ᤗᤳᤇᤠᤃ ᤔᤠᤛᤡᤱᤅᤠᤱ ᤀᤠᤸᤗᤥ ᤜᤥᤵ. ᤑᤥ᤺ᤰᤘᤠᤒᤧᤱᤃ ᤀᤠᤸᤗᤥ ᤀᤠᤏᤡᤃᤧ ᤐᤠ᤺ᤴᤏᤢ ᤘᤠ᤹॥’

᥉᥉ “ᤂᤧᤴ ᤗᤠᤈᤣ᤹ᤀᤥᤒᤠ ᤛᤢᤜᤠᤱᤁᤩᤢᤐᤠᤸᤗᤧ ᤔᤧᤳᤋᤡᤃᤧ. ‘ᤁᤴ ᤐᤠ᤺ᤴᤏᤥᤗᤠᤶ ᤂᤡᤏᤡ᤹ ᤁᤢᤍᤥ᤺ᤵᤔᤠ ᤔᤏᤠᤏᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ. ᤂᤡᤏᤡ᤹ ᤑᤢ᤹ᤏᤢᤛ᤻ᤛᤠ᤹ᤀᤥ ᤌᤡᤵᤐᤠ ᤁ᤹ᤕᤥ ᤀᤠᤱᤃᤠ᤹ᤏᤢ ᤕᤢᤰᤂᤧᤶ ᤌᤩᤧᤶᤔᤧ᤹. ᤜᤧᤰᤁᤩᤠᤱ ᤛᤠᤰᤁᤥ ᤂᤡᤏᤡ᤹ ᤜᤡᤶᤛᤕᤱᤜᤠ᤹ ᤂᤠ᤺ᤵᤔᤠᤛᤡᤖᤧ ᤗᤠᤃᤡ ᤆᤠ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤌᤠᤛᤡᤱᤅᤠᤶᤔᤧ᤹॥

᥉᥊ ᤁᤖ ᤂᤡᤏᤡ᤹ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤁ᤹ᤕᤥ ᤋᤠᤖᤠᤶᤔᤧ᤹॥ ᤂᤧᤒᤩᤠᤱᤗᤰ ᤂᤡᤏᤡ᤹ ᤌᤥ᤺ᤶᤛᤫᤠᤒᤠ ᤔᤣ᤺ᤴᤏᤡᤱ. ᤁᤖ ᤁᤢᤍᤥ᤺ᤵᤔᤠ ᤔᤏᤠᤏᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤂᤡᤏᤡ᤹ ᤏᤢᤛᤠ᤹ᤀᤡᤴ ᤂᤡᤏᤡ᤹ ᤜᤢᤰᤁᤥ ᤐᤡᤏᤡᤱ. ᤜᤧᤰᤁᤩᤠᤱ ᤂᤡᤏᤡ᤹ ᤁᤴ ᤗᤠᤈᤣ᤹ᤀᤥ ᤗᤧᤱᤜᤱ ᤆᤥ᤺ᤰᤔᤠ ᤁᤧᤄᤥᤛᤢᤶᤗᤥ॥’”

᥉᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤰᤘᤠ᤺ᤴ ᤔᤧᤗᤡᤱᤛᤢᤸᤗᤧ ᤁᤧᤖᤧᤰᤗᤧ ᤂᤢᤴᤇᤡ᤹ ᤕᤢᤵᤐᤠ ᤕᤠᤱᤅᤡᤸᤗᤧ ᤁᤢᤛᤢᤱᤔᤧᤴ ᤀᤠᤒᤠᤅᤣ ᤂᤢᤴᤇᤡ᤹ ᤛᤢᤰᤘᤠᤀᤥ ᤕᤠᤃᤧᤖᤇ॥ ᤂᤧᤱᤜᤠ᤹ᤖᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤠ᤺ᤸᤗᤧ ᤂᤧᤴ ᤕᤢᤵᤐᤠ ᤕᤠᤱᤅᤡᤸᤗᤧ ᤁᤢᤛᤢᤱᤔᤧᤴ ᤏᤡᤛᤢᤀᤠᤱ ᤂᤧᤱᤜᤠ᤹ ᤔᤧᤃᤡᤛᤧ॥

᥉᥌ ᤂᤢᤴᤇᤡ᤹ ᤐᤠ ᤕᤠᤁᤢᤒᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤃ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤀᤠᤃ᤻ᤏᤠᤵᤋᤧᤀᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤔᤧᤖᤡᤱᤅᤥ ᤕᤠᤵᤔᤡ ᤁᤧᤎᤠᤛᤧᤀᤠᤱ ᤘᤠ᤹॥ ᤕᤢᤛᤢᤑᤧᤴ ᤜᤥᤵ. ᤛᤡᤔᤡᤕᤥᤏᤧᤴ ᤜᤥᤵ. ᤀᤠᤸᤗ ᤒᤧᤴᤈᤠᤔᤡᤏᤧᤴᤏᤠᤱ ᤋᤣ᤹ᤔᤠ ᤁᤧᤈᤥᤃᤢᤶ॥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤀᤠᤛᤶᤎᤠᤱ ᤌᤩᤧᤀᤠᤱ ᤘᤠ᤹॥”

᥉᥍ ᤂᤧᤒᤩᤠᤱ ᤖᤢᤒᤧᤏᤧᤸᤗᤧ ᤁᤢᤶᤒᤠ ᤔᤧᤳᤋᤢ. “ᤀᤠᤱᤃᤠ᤹ ᤒᤧᤴᤈᤠᤔᤡᤏᤧᤴ ᤂᤧᤏᤧ᤹ᤀᤥ ᤔᤧᤍᤠ᤺ᤳᤋᤠᤴᤏᤣ ᤑᤠᤃᤪ ᤀᤠᤱᤃᤠ᤹ ᤏᤧᤵᤑᤢ ᤀᤠᤛ᤻ᤛᤠᤜᤠ᤹ ᤛᤩᤧᤖᤧᤛᤧ᤹॥ ᤒᤧᤴᤈᤠᤔᤡᤏᤧᤴ ᤀᤠᤱᤃᤠ᤹ ᤀᤠᤜᤢᤰᤁᤥ ᤐᤡᤖᤠᤱᤅᤧ᤹॥ ᤂᤧᤴ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤏᤢ᤺ᤰᤋᤢᤱᤅᤠᤱ ᤋᤠᤖᤢᤱᤗᤥ॥”

᥉᥎ ᤁᤖ ᤕᤠᤁᤢᤒᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤛ᤻ᤛᤠᤴ ᤂᤡᤏᤡ᤹ᤏᤢ ᤔᤧᤒᤣ᤺ᤰᤏᤧᤴ. ᤌᤣᤀᤠᤱᤓᤧᤸᤗᤧ ᤁᤢᤶᤓᤢ᤹ᤀᤡᤴ ᤔᤠᤛᤡᤱᤄᤧᤖᤧ. ᤜᤧᤰᤁᤩᤠᤱ ᤀᤠᤸᤗ ᤂᤢᤏᤧ᤹ᤖᤰ ᤋᤠᤅᤧᤀᤠᤱ ᤘᤠ᤹॥ ᤂᤡᤏᤡ᤹ ᤗᤠᤶᤍᤡ᤺ᤰᤁᤥ ᤂᤢᤏᤧ᤹ᤀᤠᤱ ᤁᤧᤛᤠᤰᤐᤠ ᤐᤠᤴ ᤋᤢᤔᤢᤸᤗᤧᤃ. ᤂᤡᤏᤡ᤹ ᤁᤴ ᤁᤧᤓᤢᤵᤐᤠ ᤀᤠᤎᤧᤃᤣ᤺ᤰᤁᤧᤴ ᤏᤡᤱᤘᤠ᤹ ᤔᤧᤴᤍᤠᤀᤣ ᤀᤡᤵᤐᤢᤱᤅᤥ ᤁᤧᤃᤧᤳᤋᤢᤶᤗᤥ॥”

ᤕᤢᤛᤢᤑᤖᤧ ᤁᤢᤶᤓᤢ᤹ᤛᤡ ᤒᤧᤴᤈᤠᤔᤡᤏᤧᤴᤏᤢ ᤛᤥᤖᤡᤰ ᤔᤡᤛᤪᤀᤥ ᤔᤧᤒᤣ᤺ᤰ

᥊᥉

ᤁᤏᤠᤴ ᤗᤠᤈᤣ᤹ᤀᤥ ᤁᤧᤛᤠᤰᤐᤠ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤐᤥᤃᤧᤀᤠᤱ ᤘᤕᤧ॥

᥈ ᤔᤡᤛᤪᤗᤠᤶ ᤔᤧᤍᤠᤖᤢᤒᤠ ᤆᤠ᤺ᤴ ᤂᤧᤱᤜᤠ᤹ᤖᤧ ᤔᤧᤈᤔᤧᤔᤠ᤺ᤴᤍᤢ. ᤂᤧᤒᤩᤠᤱ ᤂᤢᤴᤇᤡ᤹ ᤐᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤏᤡ᤹ ᤗᤠᤃᤡ ᤆᤠ ᤀᤡᤱᤛᤧ ᤕᤠᤶᤔᤥ ᤐᤣᤃᤧᤶᤔᤧ᤹॥”

᥉ ᤁᤖ ᤕᤜᤢᤍᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤴ ᤔᤏᤠ᤺ᤸᤗᤧ ‘ᤂᤡᤏᤡ᤹ ᤏᤢᤛᤠ᤹ᤀᤡᤴ ᤂᤡᤏᤡ᤹ᤏᤢ ᤔᤧᤴᤍᤠ᤺ᤳᤋᤣ ᤌᤠᤖᤡᤰ ᤀᤠᤱᤃᤠ᤹ᤀᤥ ᤋᤠᤔᤠ ᤁᤧᤱᤄᤥᤛᤡᤴ’ ᤔᤧᤳᤋᤡᤃᤧᤀᤠᤱ ᤁᤧᤛᤠᤰᤐᤠ ᤛᤠᤶᤍᤡᤱ ᤐᤡᤖᤡᤃᤧᤀᤠᤱ ᤘᤠ᤹॥

᥊ ᤂᤧᤏᤧ᤹ ᤀᤠᤏᤡᤃᤧ ᤏᤢᤛᤠ᤹ᤀᤡᤴ ᤀᤠᤏᤡᤃᤧᤏᤢ ᤁᤧᤒᤠᤱᤛᤢᤃᤪᤖᤰ ᤀᤠᤏᤡᤃᤧ ᤐᤣᤃᤡᤃᤧᤀᤠᤱ ᤁᤧᤗᤠᤃᤡ ᤆᤠ ᤀᤡᤅᤢᤶ ᤌᤠᤰᤋᤢᤶᤒᤧ॥

᥋ ᤁᤖ ᤂᤧᤴ ᤁᤧᤶᤒᤠᤱᤛᤢᤴᤏᤧ ᤑᤠᤃᤪ ᤀᤠᤏᤡᤃᤧ ᤔᤧᤒᤣᤃᤡᤃᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤔᤏᤠ᤺ᤸᤗᤧ ‘ᤂᤡᤏᤡ᤹ ᤏᤢᤛᤠ᤹ᤀᤡᤴ ᤂᤡᤏᤡ᤹ᤏᤢ ᤜᤥ᤺ᤵᤏᤧ ᤑᤠᤃᤪ ᤀᤠᤱᤃᤠ᤹ ᤀᤠᤍᤃᤠᤱ ᤋᤠᤔᤠ ᤁᤧᤱᤄᤥᤛᤡᤸᤗᤥ’ ᤑᤠᤀᤠᤱ ᤀᤠᤏᤡᤃᤧ ᤔᤧᤳᤋᤡᤃᤧᤀᤠᤱ ᤘᤠ᤹॥”

᥌ ᤕᤠᤁᤢᤒᤖᤧ ᤔᤧᤳᤋᤢ. “ᤂᤡᤏᤡ᤹ ᤂᤧᤴ ᤔᤏᤠᤴ ᤀᤠᤏᤡᤃᤧ ᤘᤣ᤹ ᤏᤢᤛᤠ᤹ᤎᤡᤰ ᤘᤠ᤹ ᤁᤧᤔᤧᤳᤋᤢᤔᤠᤱ ᤂᤡᤏᤡ᤹ ᤌᤣᤀᤠᤱ ᤀᤠᤱᤃᤠ᤹ᤀᤥ ᤋᤢᤰᤂᤣ ᤁᤧᤍᤠᤖᤢᤶᤒᤠᤒᤣ᥅”

᥍ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤂᤧᤴ ᤔᤏᤠ᤺ᤸᤗᤧ ᤀᤰᤂᤣ ᤔᤧᤳᤋᤡᤃᤧᤖ ᤀᤠᤏᤡᤃᤧ ᤁᤠ᤹ᤀᤡᤖᤧ ᤁᤢᤕᤠ᤺ᤶᤒᤣᤀᤥ ᤛᤣ᤺ᤴᤍᤥᤛᤡᤃᤧ. ‘ᤂᤡᤏᤡ᤹ ᤐᤠᤏᤢᤍᤡᤱ ᤐᤠᤴ ᤀᤠᤸᤗᤛᤠᤱ ᤘᤠ᤹ᤒᤡ᥅ ᤂᤡᤏᤡ᤹ ᤘᤣ᤹ ᤏᤢᤛᤠ᤹ᤀᤠᤱ ᤘᤠ᤹ᤒᤡ᥅’ ᤀᤠᤏᤡᤃᤧᤃ ᤜᤠᤒᤠ ᤁᤴ ᤛᤣ᤺ᤴᤍᤥ᤺ᤸᤗᤧ ᤁᤢᤏᤥᤃᤵᤗᤰ ᤐᤡᤔᤏᤠ॥ ᤂᤧᤸᤗᤧ ‘ᤂᤡᤏᤡ᤹ ᤏᤢᤛᤠ᤹ᤀᤡᤴ ᤁ᤹ᤕᤥ ᤋᤠᤖᤠᤶᤔᤧ᤹’ ᤀᤠᤏᤡᤃᤧ ᤔᤧᤳᤋᤡᤃᤧ ᤑᤠ᤹ᤀᤠᤱ ᤀᤠᤳᤋᤡᤗᤠᤶ ᤏᤡᤛᤢᤶᤒᤧᤃ᥅”

᥎ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤶᤒᤠ ᤔᤧᤳᤋᤢ. “ᤁᤴ ᤆᤢ᤺ᤰᤐᤧᤴ ᤀᤠᤱᤃᤠ᤹ᤏᤢ ᤐᤠᤱᤛᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤡᤔᤥ ᤌᤠᤏᤧᤇᤡᤃᤧ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤏᤢ ᤂᤧᤏᤧ᤹ ᤜᤧᤰᤁᤩᤠᤱ ᤀᤠᤏᤡ᤹ ᤛᤠᤜᤠ᤹ᤏᤢ ᤛᤩᤧ᤹ᤀᤡ ᤔᤧ᤺ᤴ ᤁᤖ ᤜᤡᤅᤡᤖᤥ॥

᥏ ᤁᤸᤗᤧ ᤗᤠᤃᤡ ᤀᤠᤱᤃᤠ᤹ᤀᤣ ᤐᤥ᤺ᤰᤛᤠᤱ. ᤂᤧᤴ ᤕᤥᤎᤥ ᤐᤥ᤺ᤱᤏᤧ ᤑᤠᤃᤪ ᤀᤠᤱᤃᤠ᤹ ᤋᤧᤶᤛᤠᤱᤅᤧ᤹॥ ᤀᤠᤱᤃᤠ᤹ ᤁᤴ ᤏᤢ᤺ᤰᤋᤢᤱᤅᤠᤱ ᤔᤧᤴᤍᤠ᤺ᤵᤐᤠᤴᤏᤣ ᤑᤠᤃᤪ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤍᤃᤠᤱ ᤔᤧᤴᤕᤢᤱᤒᤠᤴᤏᤧ ᤑᤠᤃᤪ. ᤀᤠᤱᤃᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤵᤋᤡᤰ ᤁᤢᤕᤢᤱᤗᤥ॥

᥇᥆ ᤀᤠᤏᤡ᤹ ᤀᤠᤴᤇᤢᤛᤧᤴᤏᤡᤸᤗᤧᤃ ᤏᤡᤗᤧᤱᤅᤠᤱ ᤀᤠᤃᤧᤖᤧ ᤀᤠᤎᤠᤅᤧᤒᤠᤖᤥ॥”

᥇᥇ ᤂᤧᤒᤩᤠᤱ ᤂᤢᤴᤇᤡ᤹ ᤐᤠ ᤕᤠᤁᤢᤒᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤰᤂᤣ ᤐᤥ᤺ᤱᤔᤤ ᤐᤥ᤺ᤱᤃᤪ ᤀᤰᤂᤣ ᤆᤥᤃᤧᤶᤔᤧ᤹. ᤁᤴ ᤗᤠᤈᤣ᤹ᤀᤥ ᤁᤧᤒᤥ᤺ᤰᤐᤠ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹. ᤁᤢᤓᤠ ᤁᤢᤏᤠᤶ ᤁᤧᤏᤢ᤹ᤒᤠ ᤜᤢ᤺ᤳᤇᤡᤱᤔᤏᤠᤒᤠ. ᤁᤢᤓᤠ ᤛᤰᤘᤠ ᤂᤢ. ᤁᤢᤓᤠ ᤁᤢᤏᤠᤶ ᤁᤧᤏᤢ᤹ᤒᤠ ᤔᤠᤖᤢᤰ. ᤔᤢᤷᤖ. ᤐᤣᤛ᤻ᤋᤠ ᤜᤧᤰᤁᤩᤠᤱ ᤂᤱᤈᤱᤛᤣ᤹ᤜᤠ᤹ ᤂᤧᤴ ᤔᤏᤠ᤺ᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤛᤢᤰᤘᤠᤀᤥ ᤀᤠᤰᤋᤧᤶᤔᤧ᤹ᤀᤠᤱ ᤆᤧᤛᤢᤱ ᤜᤧᤰᤁᤣ ᤋᤣ᤹ᤖᤠᤶ ᤐᤡᤖᤧᤶᤔᤧ᤹॥

᥇᥈ ᤂᤡᤏᤡ᤹ᤏᤢ ᤕᤢᤵᤐᤠᤕᤠᤱᤅᤡᤴ ᤏᤧᤳᤇᤡᤗᤧᤱᤒᤠ ᤕᤠᤖᤡᤰ ᤕᤠᤱᤅᤠᤱ ᤋᤣ᤹ᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤂᤡᤏᤡ᤹ ᤛᤢᤰᤘᤠ᤺ᤸᤗᤧ ᤁᤢᤛᤶᤎᤠᤱ ᤁᤧᤕᤠᤰᤐᤠ ᤕᤢᤵᤐᤠᤕᤠᤱᤅᤡᤴ ᤏᤢ᤺ᤰᤔᤠ ᤐᤥ᤺ᤱ॥ ᤂᤧᤴ ᤔᤧᤓᤣ᤺ᤴᤍᤢᤀᤠᤱ ᤔᤧᤃᤣ᤺ᤳᤋᤢᤒᤡᤗᤠ॥

᥇᥉ ᤂᤡᤏᤡ᤹ ᤏᤢᤛᤠ᤹ᤀᤡᤴ ᤋᤣ᤹ᤖᤧᤶᤔᤧ᤹ᤀᤠᤱ ᤜᤠᤖᤠ ᤂᤧᤴ ᤔᤏᤠ᤺ᤸᤗᤥ ᤕᤠᤶᤔᤥ ᤐᤣᤃᤧᤶᤔᤧ᤹॥

᥇᥊ ᤂᤡᤏᤡ᤹ ᤘᤣ᤹ ᤏᤢᤛᤠ᤹ᤀᤡᤴ ᤗᤧᤵᤔᤠᤖᤧ ᤗᤠᤃᤡ ᤒᤧᤴᤈᤠᤔᤡᤏᤧᤴ ᤂᤧᤏᤡ᤹ᤏᤢ ᤏᤢ᤺ᤱᤓᤧᤸᤗ ᤂᤧᤴ ᤔᤏᤠ᤺ᤸᤗᤧ ᤁᤢᤍᤃᤡ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤢᤖᤡᤰ ᤁᤧᤔᤧᤳᤋᤡᤖ॥ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤔᤠᤔᤤ ᤐᤥ᤺ᤱᤛᤠᤱ. ᤜᤧᤰᤁᤣᤀᤣ ᤐᤥ᤺ᤱᤗᤖᤥ॥”

᥇᥋ ᤂᤧᤒᤩᤠᤱ ᤂᤧᤴ ᤔᤏᤠᤜᤠ᤹ ᤆᤧᤛᤢᤱ. ᤏᤧᤳᤇᤡᤗᤧᤱ ᤕᤠᤖᤡᤰ ᤕᤢᤵᤐᤠᤕᤠᤱ ᤜᤧᤰᤁᤩᤠᤱ ᤒᤧᤴᤈᤠᤔᤡᤏᤧᤴ ᤂᤢᤴᤇᤡ᤹ᤏᤢ ᤔᤧᤕᤠᤱᤛᤡᤱᤅᤠᤱ ᤔᤡᤛᤪ ᤗᤧᤵᤔᤠᤱ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤕᤢᤛᤢᤑᤖᤧ ᤁᤢᤍᤃᤡ ᤔᤧᤍᤥ᤺ᤴᤇᤡᤱ॥

᥇᥌ ᤕᤢᤛᤢᤑᤖᤧ ᤂᤧᤱᤜᤠ᤹ᤏᤢ ᤒᤣᤴᤈᤠᤔᤡᤏᤧᤴ ᤏᤡᤛᤢ ᤂᤧᤒᤩᤠᤱ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤁᤧᤜᤡᤒᤠ ᤁᤧᤍᤱᤒᤠ ᤛᤧᤘᤠᤖᤥᤒᤠᤴ ᤔᤧᤳᤋᤢ. “ᤁᤴ ᤔᤏᤠᤜᤠ᤹ ᤀᤠᤜᤡᤶᤔᤥ ᤋᤣ᤹ᤖᤧᤛᤧ᤹. ᤜᤧᤰᤁᤩᤠᤱ ᤗᤳᤇᤠ ᤌᤰᤛᤠᤎᤡᤰ ᤛᤧᤖᤧ᤹ᤀᤠᤱ ᤛᤠᤓᤱᤈᤠ ᤕᤠᤖᤡᤵ ᤆᤥᤃᤧ᤹॥ ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤜᤠ᤹ ᤀᤠᤀᤡᤴ ᤀᤠᤱᤃᤠ᤹ᤏᤢᤀᤣ ᤋ᤺ᤰ ᤔᤧᤈᤠᤖᤥ॥”

᥇᥍ ᤕᤢᤛᤢᤑᤖᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣ ᤂᤧᤴ ᤔᤏᤠ᤺ᤸᤗᤧ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤕᤢᤛᤢᤑᤖᤧ ᤁᤢᤜᤡᤶᤔᤥ ᤋᤠᤖᤢᤛᤡ॥

᥇᥎ ᤁᤖ ᤕᤢᤛᤢᤑᤖᤧ ᤁᤢᤜᤡᤶᤔᤥ ᤔᤧᤍᤠᤖᤢᤛᤡᤒᤠᤸᤗᤧ ᤕᤢᤛᤢᤑᤖᤧ ᤁᤢᤶᤓᤢ᤹ᤜᤠ᤹ ᤔᤧᤃᤡᤛᤧᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. “ᤋᤃᤡᤛ᤻ᤔᤥ ᤀᤠᤏᤡ᤹ ᤛᤢᤰᤘᤠᤀᤥ ᤔᤧᤏᤢ᤺ᤰᤋᤢᤒᤠ ᤕᤢᤵᤐᤠ᤺ᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤁ᤹ᤕᤥ ᤀᤠᤶᤍᤠᤖᤧᤒᤠᤒᤡᤗᤠ॥ ᤀᤠᤸᤗ ᤂᤧᤸᤗᤧ ᤀᤠᤏᤡ᤹ ᤀᤠᤍᤧᤶᤔᤠᤱ ᤀᤠᤏᤡ᤹ ᤕᤥᤰ ᤀᤠᤈᤥ᤺ᤰ ᤜᤧᤰᤁᤩᤠᤱ ᤀᤠᤏᤡ᤹ ᤀᤍᤱᤜᤠ᤹ ᤀᤠᤏᤠᤵᤐᤡᤗᤠ॥”

᥇᥏ ᤁᤸᤗᤧᤆᤥᤃᤢᤸᤗᤧ ᤕᤢᤛᤢᤑᤖᤧ ᤁᤢᤜᤡᤶᤔᤥ ᤁᤧᤜᤡᤒᤠ ᤁᤧᤍᤱᤒᤠ ᤛᤧᤘᤠᤖᤥᤒᤠᤸᤗᤧ ᤁᤢᤗᤠᤶᤎᤣ᤺ᤵᤐᤢᤱᤅᤥ ᤔᤧᤒᤣᤀᤠᤱ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ.

᥈᥆ “ᤀᤠᤍᤠᤱᤒᤣ. ᤋᤃᤡᤛ᤻ᤔᤠ ᤕᤧᤶᤔᤥ ᤀᤠᤏᤡᤃᤧ ᤆᤠ ᤀᤡᤱᤛᤧ ᤋᤠᤔᤏᤠᤀᤠᤱ ᤘᤕᤧ॥

᥈᥇ ᤀᤠᤏᤡᤃᤧ ᤏᤢ᤺ᤰᤂᤡᤃᤧᤖ ᤐᤳᤇᤡᤃᤧᤸᤗᤧ ᤕᤠᤱᤎᤥ᤺ᤰᤔᤠ ᤋᤧᤴᤏᤥ ᤁᤧᤖᤡᤃᤧ ᤜᤧᤰᤁᤩᤠᤱ ᤀᤠᤏᤡᤃᤧ ᤛᤢᤰᤘᤠᤜᤠ᤹ ᤑᤠ᤺ᤰᤂᤢᤶᤒᤧᤸᤗᤧ ᤀᤠᤏᤡᤃᤧ ᤁᤧᤖᤧᤰᤗᤧ ᤛᤢᤰᤘᤠᤀᤥ ᤀᤠᤒᤠᤅᤣ ᤀᤠᤏᤡᤃᤧ ᤁᤳᤋᤢᤶᤒᤧᤒᤠ ᤁᤧᤖᤧᤰ ᤕᤢᤵᤐᤠᤴ ᤂᤥᤔᤏᤠ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤠᤏᤡᤃᤧᤏᤢᤀᤣ ᤕᤢᤖᤢᤶᤒᤧᤀᤠᤱ ᤘᤠ᤹॥

᥈᥈ ᤆᤠ ᤀᤡᤱᤔᤠᤖᤧ ᤗᤠᤃᤡ ᤘᤧ᤹ ᤆᤩᤸᤗᤡᤰ ᤕᤢᤵᤐᤠᤀᤠᤱ ᤋᤠᤖᤢᤶᤒᤧᤀᤠᤱ ᤘᤠ᤹॥ ᤀᤠᤏᤡᤃᤧ ᤛᤢᤰᤘᤠᤜᤠ᤹ᤀᤥ ᤀᤠᤏᤡᤃᤧ ᤕᤢᤵᤐᤠᤴ ᤜᤠ᤺ᤳᤗᤧ ᤁᤣ᤺ᤳᤋᤢ ᤐᤡᤖᤡᤃᤧ ᤂᤧᤴ ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤸᤗᤥ॥”

᥈᥉ ᤂᤧᤸᤗᤧ ᤏᤥᤃᤵ ᤐᤡᤖᤢᤛᤡ. “ᤏᤢ᤹. ᤔᤧᤃᤡᤛᤧᤶᤔᤡᤴᤏᤧ᤹॥ ᤛᤧᤰᤂᤠᤛᤠᤱ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ. ᤂᤡᤏᤡ᤹ ᤐᤠ᤺ᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤢᤰᤘᤠᤜᤠ᤹ᤀᤥ ᤕᤠᤱ ᤁᤣ᤺ᤳᤋᤢ ᤁᤧᤒᤡᤖᤡᤒᤠᤒᤡᤗᤠ॥ ᤂᤡᤏᤡ᤹ ᤕᤢᤵᤐᤠ᤺ᤱᤃ ᤀᤠᤱᤃᤠ᤹ ᤂᤥᤛᤢᤱᤅᤠᤱᤅᤣ ᤘᤕᤧ॥” ᤂᤧᤒᤩᤠᤱ ᤂᤧᤸᤗᤧ ᤛᤡᤔᤡᤕᤥᤏᤧᤴ ᤗ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤥ ᤋᤠᤖᤢ॥

᥈᥊ ᤂᤧᤴ ᤔᤏᤠ᤺ᤸᤗᤧ ᤂᤧᤱᤜᤠ᤹ ᤕᤢᤛᤢᤑᤖᤧ ᤁᤢᤜᤡᤶᤛᤡᤃᤠᤱ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤱ ᤘᤠᤜᤵᤔᤠᤖᤧ ᤗᤠᤃᤡ ᤆᤫᤠ᤺ᤳ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤍᤱᤜᤠ᤹ᤀᤠᤱ ᤁᤢᤈᤠ ᤐᤡᤖᤢᤛᤡ॥

᥈᥋ ᤗᤧᤴᤍᤡᤰ ᤕᤢᤛᤢᤑᤧᤴ ᤁᤢᤍᤢᤶᤔᤠ ᤕᤧᤶᤗᤧ ᤗᤠᤃᤡ ᤂᤧᤱᤜᤠ᤹ᤖᤧ ᤆᤧᤛᤢᤱ ᤕᤠᤖᤡᤵ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤂᤧᤵᤔᤥᤀᤣ ᤋ᤺ᤰ ᤆᤠᤔᤠ ᤐᤥᤱ ᤑᤠ᤹ᤀᤠᤱ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ॥

᥈᥌ ᤕᤢᤛᤢᤑᤧᤴ ᤜᤡᤶᤔᤥ ᤋᤩᤧ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤍᤠᤖᤢᤒᤠ ᤆᤧᤛᤢᤱᤅᤡᤴ ᤂᤢᤏᤧ᤹ ᤐᤡᤔᤠ ᤑᤠ᤹ᤀᤠᤱ ᤁᤢᤜᤡᤶᤔᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤶᤒᤥᤴ ᤜᤒᤳᤋᤠᤱ ᤛᤧᤘᤠ ᤔᤧᤔᤧᤳᤋᤢ॥

᥈᥍ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤜᤧᤏᤠ ᤔᤕᤧᤖ ᤛᤧ᤺ᤴᤗᤠᤵᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤐᤠ ᤂᤍᤠᤰᤔᤡ᤺ᤴ ᤏᤢ᤹ᤀᤠᤱ ᤘᤠᤒᤡ᥅ ᤂᤢᤏᤧ᤹ ᤀᤠᤸᤗᤛᤠᤱ ᤘᤠ᤹ᤒᤡ᥅”

᥈᥎ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤁᤧᤛᤧᤘᤠᤖᤥᤒᤠ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤴ ᤏᤢ᤹ᤍᤠᤖᤥ. ᤜᤧᤰᤁᤩᤠᤱ ᤀᤠᤸᤗ ᤌᤠᤖᤡᤰ ᤘᤠ᤹ᤖᤥ॥” ᤂᤧᤒᤩᤠᤱ ᤂᤠᤶᤒᤠᤱᤅᤥ ᤌᤠᤖᤡᤰ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤧᤘᤠ ᤔᤧᤔᤧᤳᤋᤢ॥

᥈᥏ ᤕᤢᤛᤢᤑᤖᤧ ᤀᤰᤂᤣ ᤀᤥᤔᤕᤧᤖ ᤀᤠᤒᤠᤅᤣ ᤁᤢᤴᤛᤠ᤹. ᤀᤠᤒᤠᤅᤣ ᤁᤢᤶᤔᤠᤖᤧ ᤁᤢᤛ᤻ᤛᤠ. ᤒᤧᤴᤈᤠᤔᤡᤏᤧᤴ ᤏᤡᤛᤢᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤔᤧᤳᤋᤧᤒᤠ ᤂᤡᤏᤡ᤹ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤜᤠᤒᤠ ᤁᤴᤒᤡ᥅” ᤂᤧᤒᤩᤠᤱ ᤕᤢᤛᤢᤑᤖᤧ ᤔᤧᤳᤋᤢ. “ᤐᤠᤒᤢ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤂᤧᤏᤧ᤹ᤏᤢ ᤘᤠ᤹ᤖ॥”

᥉᥆ ᤂᤢᤏᤧ᤹ ᤁᤢᤴᤛᤠ᤹ᤖᤧ ᤗᤠᤃᤡ ᤁᤢᤕᤥ᤺ᤶ ᤐᤢ᤹ᤖᤧ ᤌᤠᤅᤧᤀᤠᤱ ᤁᤢᤜᤠ᤺ᤵᤔᤠ ᤕᤢᤛᤧᤀᤠᤱ ᤆᤠᤳᤋᤧᤖ ᤜᤠ᤺ᤵᤔᤠ ᤋᤧᤴ ᤁᤥ᤺ᤳᤋᤢᤖ ᤁᤢᤕᤠᤰᤑᤠᤀᤥ ᤗᤠᤛᤧᤀᤠᤱ ᤜᤠᤒᤧ॥

᥉᥇ ᤂᤧᤒᤩᤠᤱ ᤁᤢᤏᤠ᤺ᤴ ᤜᤵᤋᤢᤀᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧ. ᤜᤧᤰᤁᤩᤠᤱ ᤀᤠᤒᤠᤅᤣ ᤋᤧᤶᤛᤡᤱᤗ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤠᤸᤗ ᤋ᤺ᤰ ᤑᤧᤳᤋᤠᤶᤔᤧ᤹॥”

᥉᥈ ᤂᤧᤒᤩᤠᤱ ᤕᤢᤛᤢᤑᤖᤧ ᤁᤢᤗᤠᤃᤡ ᤘᤣ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤛᤡᤖᤧ ᤗᤠᤃᤡ ᤘᤣ᤹ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤈᤠᤒᤠ ᤔᤡᤛᤪᤡᤜᤠ᤹ᤖᤧ ᤗᤠᤃᤡ ᤘᤣ᤹ ᤋ᤺ᤰ ᤔᤧᤕᤢᤰᤂᤢ. ᤌᤣᤀᤠᤱᤓᤧᤸᤗᤧ ᤔᤡᤛᤪᤡᤜᤠ᤹ᤖᤧ ᤜᤡᤒᤪᤢᤜᤠ᤹ᤏᤢ ᤛᤥᤛᤥᤖᤡᤰ ᤕᤢᤱᤔᤠᤀᤠᤱ ᤆᤠᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧ॥ ᤜᤧᤰᤁᤣ ᤆᤥ᤺ᤰᤔᤠ ᤔᤡᤛᤪᤡᤜᤠ᤹ᤖᤧ ᤗᤠᤃᤡ ᤛᤡᤰᤁᤧᤗᤧ᤺ᤱᤒᤠ ᤐᤠᤴ ᤘᤕᤧ॥

᥉᥉ ᤋᤢᤶᤒᤠᤀᤠᤱᤎᤥ ᤑᤥ᤺ᤰᤘᤠᤒᤠ ᤌᤠᤖᤡᤰ ᤂᤢᤴᤇᤡ᤹ ᤋᤱᤒᤣ ᤀᤡᤛᤡ᤺ᤰ ᤕᤢᤛᤢᤑᤖᤧ ᤕᤢᤰᤂᤢᤛᤡᤀᤠᤱ ᤕᤢᤅᤧ॥ ᤂᤧᤴ ᤔᤏᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤀᤥᤔᤧᤔᤧᤳᤇᤡᤱᤗ ᤔᤧᤕᤢᤅᤧ॥

᥉᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤡᤴ ᤕᤢᤛᤢᤑᤖᤧ ᤁᤢᤈᤠᤔᤠᤏᤧᤳᤋᤥ ᤗᤠᤶᤒᤠ ᤔᤧᤎᤠᤒᤢ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤁᤖ ᤒᤧᤴᤈᤠᤔᤡᤏᤧᤸᤗᤧ ᤁᤢᤗᤰᤁᤡᤴ ᤂᤢᤴᤇᤡ᤹ ᤁᤧᤖᤧᤰᤗᤧ ᤗᤰᤁᤡᤴᤏᤢ᤺ᤸᤗᤧ ᤅᤠᤛᤡᤗᤧᤱ ᤕᤠᤖᤡᤰ ᤕᤸᤗᤡᤰ ᤕᤥᤖᤧ॥ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤕᤢᤛᤢᤑᤧᤴᤏᤢ ᤛᤥᤖᤡᤰ ᤔᤧᤈ ᤔᤧᤎᤢᤅᤢᤀᤠᤱ ᤕᤧᤕᤧ ᤔᤧᤗ᤹ᤖᤧ॥

ᤁᤧᤔᤠᤒᤠ ᤆ᤺ᤱᤃᤣ ᤂᤥᤷᤕᤠ᤺ᤴ

᥊᥊

ᤂᤧᤒᤩᤠᤱ ᤕᤢᤛᤢᤑᤖᤧ ᤁᤢᤜᤡᤶᤔᤥ ᤁᤧᤜᤡᤒᤠ ᤁᤧᤍᤱᤒᤠ ᤛᤧᤘᤠᤖᤥᤒᤧᤴ ᤀᤰᤂᤣ ᤔᤧᤳᤋᤢᤖ ᤀᤡᤱᤈᤠ᤺ᤱ ᤐᤡᤖᤢ. “ᤂᤧᤱᤜᤠ᤹ᤖᤧ ᤀᤠᤰᤂᤩᤠᤖᤡᤰ ᤁᤢᤔᤠ ᤔᤧᤛᤢᤰᤋᤢ᤹ ᤂᤢᤴᤇᤡ᤹ ᤛᤢᤰᤛᤢᤰ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤰᤘᤠᤀᤥ ᤆᤠ ᤛᤡ᤺ᤰᤋᤧ ᤐᤡᤖᤧᤛᤧ᤹. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤀᤡᤳᤇᤣᤴ ᤀᤠᤒᤠᤅᤣ ᤛᤢᤰᤘᤠ᤺ᤸᤗᤧ ᤁᤢᤶᤒᤪᤠᤀᤥ ᤁᤣ᤺ᤳᤋᤧ ᤐᤡᤖᤧᤛ᤻ᤛᤧ᤹॥

᥈ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤢᤵᤐᤠ ᤀᤠᤄᤥᤷᤕᤠ᤺ᤴ ᤂᤧᤴ ᤑᤥ᤺ᤰᤘᤠᤒᤧᤸᤗᤧ ᤆᤠᤕᤠᤱᤔᤠ ᤁᤢᤛᤢᤰᤘᤠᤀᤥ ᤕᤠᤱᤀᤡᤳᤇᤣᤴᤏᤢ ᤛᤥᤖᤡᤰ ᤁᤣ᤺ᤳᤋᤧᤒᤡᤖᤧ᤹॥” ᤜᤧᤰᤁᤩᤠᤱ ᤂᤧᤸᤗᤧ ᤕᤢᤛᤢᤑᤖᤧ ᤔᤧᤳᤋᤢᤒᤠ ᤀᤡᤛᤡ᤺ᤰ ᤆᤥᤃᤢ॥

᥉ ᤋᤠᤏᤠᤶ ᤂᤠᤀᤥ᤺ᤳᤋᤧᤏᤢ ᤔᤣ᤺ᤴᤏᤣ ᤂᤢᤴᤇᤡ ᤀᤍᤱᤜᤠ᤹ᤏᤢ ᤛᤥᤖᤡᤰ ᤂᤧᤸᤗᤧ ᤂᤧᤴ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡ॥

᥊ ᤂᤧᤱᤜᤠ᤹ ᤕᤧᤰᤕᤰᤁᤥᤗᤠᤶ ᤔᤡᤛᤠᤰ ᤏᤠᤏᤠᤰ ᤔᤧᤃᤧᤖᤧᤀᤠᤱ ᤕᤢᤛᤢᤑᤖᤧ ᤜᤡᤶᤔᤥ ᤁᤧᤜᤡᤒᤠ ᤁᤧᤍᤱᤒᤠ ᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤜᤠᤖᤠ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ ᤀᤣᤃᤠᤱ ᤀᤣᤃᤠᤱ ᤐᤣᤃᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡ᤹ᤖᤧᤛᤧ᤹ᤀᤠᤱ ᤔᤧᤳᤋᤧᤛᤧ᤹. ‘ᤂᤧᤏᤡ᤹ᤏᤢ ᤏᤢᤒᤠ ᤆᤥᤃᤢᤱᤅᤡᤸᤗᤧ ᤌᤣᤀᤠᤱ ᤂᤧᤏᤡ᤹ ᤋᤠᤵᤑᤧ᤺ᤶᤒᤠ ᤁᤧᤈᤥᤃᤢᤶᤒᤠᤒᤣ᥅

᥋ ᤜᤠᤒᤠ ᤁᤴ ᤆ᤺ᤱᤃᤣ ᤂᤥᤷᤕᤠᤗᤠᤶ ᤀᤠᤴᤍᤠᤱᤒᤧᤸᤗᤧ ᤌᤢᤅᤢ ᤔᤧ᤺ᤶᤒᤡ ᤜᤧᤰᤁᤩᤠᤱ ᤂᤧᤴ ᤗᤠᤶᤒᤠᤀᤣ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤀᤥᤔᤧᤔᤧᤳᤋᤢᤴᤒᤡ᥅ ᤁᤱᤃ ᤂᤡᤏᤡ᤹ ᤔᤧᤴᤏᤢᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗᤥ᥄’”

᥌ ᤂᤧᤸᤗᤧ ᤂᤧᤱᤜᤠ᤹ ᤛᤡ᤹ᤖᤢᤛᤡᤀᤠᤱ ᤜᤠᤒᤠᤜᤧᤰᤁᤣ ᤂᤧᤱᤜᤠ᤹ ᤔᤧᤳᤋᤢᤛᤡ॥

᥍ ᤂᤧᤱᤜᤠ᤹ᤖᤧ ᤂᤧᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤌᤣᤀᤠᤱ ᤀᤰᤂᤣᤍᤱᤒᤠ ᤐᤠᤴ ᤁᤧᤒᤠ᤺ᤳᤋᤢᤒᤠᤒᤣ᥅ ᤀᤰᤂᤣᤍᤱᤒᤠ ᤕᤠ᤺ᤶᤒᤰ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤜᤠ᤹ᤖᤥᤗᤠᤶ ᤔᤧᤒᤥ᤺ᤱᤏᤧᤸᤗᤖᤥ॥

᥎ ᤀᤥᤔᤳᤋᤧ᤹. ᤀᤠᤏᤡᤃᤧ ᤛᤢᤰᤘᤠ᤺ᤸᤗᤧ ᤁᤢᤛᤶᤎᤠᤱᤒᤠ ᤕᤢᤵᤐᤠ᤺ᤴᤃ ᤁᤏᤠᤏ ᤗᤠᤈᤣ᤹ᤗᤠᤶ ᤏᤢ᤺ᤰᤋᤢᤶᤒᤧᤸᤗᤧ ᤌᤣᤀᤠᤱ ᤁᤧᤴᤍᤠᤱᤒᤠᤸᤗᤧ ᤁᤢᤜᤡᤶᤔᤥᤗᤠᤶ ᤕᤢᤵᤐᤠ ᤀᤡᤃᤪ ᤛᤠᤶᤔᤩᤠᤱ ᤂᤢ᤺ᤳᤋᤢᤶᤒᤧᤃ᥅

᥏ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤜᤠ᤹ᤖᤥ ᤀᤠᤳᤋᤡᤸᤗᤥ ᤂᤧᤴ ᤁᤧᤄᤥᤛᤢ᤹. ᤂᤧᤴ ᤛᤧᤵᤔᤠ ᤐᤥ᤺ᤱ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤘᤣ᤹ᤜᤠ᤹ ᤀᤠᤍᤠᤱᤒᤠᤖᤧ ᤁᤧᤕᤥᤃ᤻ᤒᤠ ᤐᤥ᤺ᤰᤂᤡᤃᤧᤖᤥ॥”

᥇᥆ ᤂᤧᤸᤗᤧ ᤔᤧᤳᤋᤢᤛᤡ. “ᤂᤧᤏᤡ᤹ ᤁᤧᤒᤠ᤺ᤋᤢᤶᤒᤠ ᤜᤧᤰᤁᤣᤀᤣ ᤐᤥ᤺ᤱᤗᤖᤥ॥ ᤁᤖ ᤀᤠᤳᤋᤡᤸᤗᤥ ᤂᤧᤴ ᤂᤥᤍᤧᤳ ᤂᤧᤴᤗᤰ ᤀᤠᤕᤥ᤺ᤃ᤻ᤒᤠ ᤐᤥ᤺ᤱ॥ ᤘᤣ᤹ᤃ ᤐᤣ᤺ᤰᤔᤠ ᤁᤧᤛᤢᤰᤋᤡ᤹॥”

᥇᥇ ᤂᤧᤒᤩᤠᤱ ᤀᤠᤸᤗᤥᤄᤪᤥ ᤔᤧᤈᤠᤳᤋᤧᤖ ᤀᤠᤒᤠᤅᤣ ᤛᤢᤰᤘᤠᤜᤠ᤹ ᤂᤠᤶᤒᤠᤱᤅᤥ ᤔᤧᤎᤠᤛᤢᤀᤠᤱ ᤔᤧᤓᤠ᤺ᤰᤂᤢ॥

᥇᥈ ᤜᤧᤰᤁᤩᤠᤱ ᤋᤱᤜᤡᤒᤠᤸᤗᤧ ᤋᤢᤶᤒᤧᤸᤗᤥᤗᤠᤶ ᤑᤥ᤺ᤰᤘᤠᤒᤧᤸᤗᤥ ᤌᤠᤖᤡᤰ ᤛᤠ᤹ᤖᤢ. ᤜᤧᤰᤁᤩᤠᤱ ᤂᤧᤴ ᤕᤢᤵᤐᤠ ᤂᤥᤷᤕᤠ᤺ᤴ ᤒᤧᤴᤈᤠᤔᤡᤏᤧᤸᤗᤧ ᤁᤢᤛᤢᤰᤘᤠᤀᤥ ᤂᤥᤛᤢ॥

᥇᥉ ᤂᤧᤒᤩᤠᤱ ᤁᤢᤶᤓᤢ᤹ᤛᤡᤖᤧ ᤂᤢᤴᤇᤡ᤹ ᤛᤡᤰᤑᤧᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤆᤠᤱᤜᤠ᤹ ᤔᤧᤎᤧ᤺ᤰᤂᤢ. ᤀᤍᤱᤜᤠ᤹ ᤁᤰ ᤔᤧᤃᤢ᤺ᤳᤋᤢᤛᤡᤀᤠᤱ ᤕᤧᤰᤕᤰᤁᤥ ᤔᤧᤏᤢ᤺ᤰᤂᤧ॥

᥇᥊ ᤕᤜᤢᤍᤠ ᤏᤢ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤕᤢᤛᤢᤑᤖᤧ ᤁᤢᤜᤡᤶᤔᤥ ᤔᤧᤃᤧᤖᤧᤸᤗᤧ ᤂᤢᤏᤧ᤹ ᤂᤧ᤹ᤕᤥᤀᤣ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤍᤃᤡ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤔᤧᤳᤋᤢ॥

᥇᥋ ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤰᤂᤣᤍᤱᤒᤠ ᤕᤠ᤺ᤶᤒᤰ ᤌᤣ ᤁᤧᤈᤥᤃᤢᤶᤒᤠᤒᤣ᥅ ᤀᤠᤱᤃᤠ᤹ ᤜᤧᤰᤋᤱᤒᤠ ᤔᤏᤠ᤺ᤴᤏᤢ ᤋᤠᤍᤡᤃᤧᤴ ᤐᤠᤴ ᤏᤡᤔᤠ ᤛᤢᤰᤋᤢᤱ ᤑᤠ᤹ᤀᤠᤱ ᤁᤧᤴᤏᤡᤛᤢᤶᤏᤧᤴᤒᤡ᥅”

᥇᥌ ᤕᤜᤢᤍᤠ᤺ᤸᤗᤧ ᤔᤧᤳᤋᤢ. “ᤀᤠᤏᤡᤃᤧ ᤌᤣ ᤔᤧᤳᤋᤠᤛᤡᤃᤧᤒᤠᤒᤣ ᤀᤠᤍᤠᤱᤒᤣ. ᤀᤠᤰᤂᤣᤀᤠᤱ ᤆᤥᤃᤢᤶᤒᤧᤒᤠ ᤔᤣ᤺ᤴ ᤑᤠ᤹ᤀᤠᤱ ᤐᤠ᤺ᤵᤔᤠ ᤛᤢᤰᤋᤢᤶᤒᤧᤃ᥅ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤗᤠᤕᤥᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤠᤒᤧᤖ ᤆᤥᤃᤢᤀᤠᤱ ᤘᤠ᤹॥ ᤀᤥᤔᤳᤋᤧ᤹. ᤀᤠᤸᤗ ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤕᤥᤃ᤻ᤒᤠ ᤐᤥ᤺ᤰᤂᤡᤃᤧᤖᤥ॥ ᤀᤠᤏᤡᤃᤧ ᤜᤧᤰᤁᤩᤠᤱ ᤀᤠᤳᤋᤡᤸᤗᤥ ᤂᤧᤴ ᤕᤢᤵᤐᤠ ᤂᤥᤷᤕᤠ᤺ᤴ ᤂᤥᤍᤧᤳᤋᤧ ᤂᤧᤴᤏᤠᤱ ᤁᤧᤕᤥᤃ᤻ᤒᤠ ᤐᤥ᤺ᤰᤂᤧᤖᤥ॥”

᥇᥍ ᤁᤖ ᤕᤢᤛᤢᤑᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤗᤠᤶᤒᤠ ᤀᤰᤂᤣᤍᤱᤒᤠ ᤀᤠᤓᤧᤸᤗᤧᤀᤠᤱ ᤔᤧᤒᤥ᤺ᤱᤏᤧᤸᤗᤥ॥ ᤀᤠᤳᤋᤡᤸᤗᤧ ᤁᤢᤜᤢᤰᤁᤥ ᤂᤧᤴ ᤕᤢᤵᤐᤠ ᤂᤥᤷᤕᤠ᤺ᤴ ᤕᤠᤱᤍᤧᤳᤋᤧ ᤂᤧᤸᤗᤰ ᤀᤠᤱᤃᤠ᤹ ᤀᤠᤕᤥ᤺ᤃ᤻ᤒᤠ ᤐᤥᤱᤗᤥ॥ ᤁᤖ ᤂᤡᤏᤡ᤹ᤃ ᤂᤡᤏᤡ᤹ ᤐᤠ᤺ᤸᤗᤥ ᤛᤏᤠᤖᤢᤱᤏᤢ ᤐᤣᤃᤧᤶᤔᤧ᤹ᤀᤥ॥”

ᤕᤜᤢᤍᤠ᤺ᤸᤗᤧ ᤒᤧᤴᤈᤠᤔᤡᤏᤧᤸᤗᤧ ᤁᤢᤗᤠᤃᤡ ᤐᤣᤗᤡ ᤑᤠᤰᤋᤢ᤹

᥇᥎ ᤂᤧᤒᤩᤠᤱ ᤕᤜᤢᤍᤠᤴ ᤕᤢᤛᤢᤑᤖᤧ ᤁᤢᤒᤣᤛᤠᤱ ᤐᤣᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤐᤣᤗᤡ ᤑᤠᤰᤏᤧᤖᤥ. ᤁᤧᤛᤣᤘᤠᤖᤥᤒᤧᤴ ᤗᤳᤇᤠ ᤐᤠ᤺ᤴᤎᤡᤰ ᤐᤠ᤺ᤵᤔᤠ ᤐᤡᤖᤠᤱᤅᤥ॥ ᤀᤠᤍᤠᤱᤒᤧᤴ ᤜᤠᤱ ᤀᤡᤛᤡ᤺ᤰ ᤁᤧᤈᤥ᤺ᤰᤛᤠᤱ ᤁᤧᤛᤣᤘᤠᤖᤥᤒᤧᤴᤏᤢ ᤁᤧᤕᤠ᤺ᤰ ᤔᤧᤗᤧ᤹ᤖᤧᤴᤏᤧ᤹ᤀᤥ॥

᥇᥏ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤠᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤁᤧᤍᤥᤛᤢᤛᤡᤀᤠᤱ ᤘᤕᤧ. ‘ᤂᤧᤏᤡ᤹ ᤐᤠ ᤀᤡᤃᤪ ᤏᤢᤛᤠ᤹ ᤘᤠᤒᤡ᥅’

᥈᥆ ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤍᤠᤱᤒᤠ ᤔᤧᤳᤏᤧᤇᤡᤃᤧ. ‘ᤀᤠᤏᤡᤃᤧ ᤐᤠ ᤂᤍᤠᤰᤔᤡ ᤎᤡᤰ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤃᤠᤵᤐᤥ ᤋᤢᤶᤔᤥ ᤁᤳᤋᤢᤒᤠ ᤀᤠᤏᤡᤃᤧ ᤆᤢ᤺ᤰᤐᤠ ᤏᤢᤛᤠ᤹ᤎᤡᤰ ᤘᤠ᤹॥ ᤂᤧᤸᤗᤧ ᤁᤢᤶᤓᤢ᤹ᤀᤡᤴ ᤔᤠᤛᤡᤱᤄᤧᤖᤧ. ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤶᤔᤠ ᤗᤧᤵᤔᤠᤱᤒᤠ ᤀᤠᤸᤗ ᤂᤧᤴᤗᤰ ᤘᤠ᤹. ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ ᤁᤢᤶᤒᤠᤖᤧ ᤛᤠ᤹ᤖᤡᤰᤁᤣ ᤗᤢᤱᤔᤠ᤹ ᤋᤢᤰᤋᤢ᤹॥’

᥈᥇ “ᤂᤧᤒᤩᤠᤱ ᤀᤠᤍᤠᤱᤒᤠᤖᤧ ᤕᤠᤵᤔᤡ ᤁᤧᤔᤧᤳᤋᤧ. ‘ᤂᤧᤴ ᤁ᤹ᤕᤥ ᤀᤠᤱᤃᤠ᤹ᤀᤥ ᤋᤠᤖᤧᤶᤔᤧ᤹. ᤀᤠᤱᤃᤠ᤹ ᤂᤧᤴ ᤀᤥᤔᤧᤳᤋᤢᤱ᤹॥’

᥈᥈ ᤀᤠᤏᤡᤃᤧ ᤀᤠᤍᤠᤱᤒᤠ ᤔᤧᤳᤋᤠᤛᤡᤃᤧ. ‘ᤂᤧᤴ ᤆᤢ᤺ᤰᤐᤧᤸᤗᤧ ᤁᤢᤶᤒᤠ ᤗᤧᤵᤔᤠ ᤔᤧᤛᤢᤰᤋᤢᤴ᤹॥ ᤌᤣᤀᤠᤱᤓᤧᤸᤗᤧ ᤂᤧᤴ ᤆᤢ᤺ᤰᤐᤧᤸᤗᤧ ᤁᤢᤶᤒᤠ ᤗᤧᤖᤢᤏᤧᤑᤠᤃᤪ ᤁᤢᤶᤒᤠ᤺ᤱᤃ ᤛᤡᤒᤣ᤺ᤰᤗᤥ॥’

᥈᥉ ᤁᤖ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤜᤠ᤹ ᤁᤧᤔᤧᤳᤋᤢᤛᤡ. ‘ᤂᤡᤏᤡ᤹ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤂᤡᤏᤡ᤹ᤏᤢ ᤔᤧᤍᤠᤏᤧᤴᤏᤣ ᤑᤠᤃᤪ ᤀᤠᤱᤃᤠ᤹ ᤀᤠᤍᤃᤡ ᤋᤠᤔᤠ ᤂᤡᤏᤡ᤹ ᤁᤧᤱᤄᤥᤛᤡᤸᤗᤥ॥’

᥈᥊ ᤂᤧᤒᤩᤠᤱ ᤀᤠᤏᤡᤃᤧ ᤐᤠ. ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤸᤗᤥ ᤐᤣ᤺ᤰᤔᤏᤠ॥ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤒᤠ᤺ᤴᤏᤡᤴ ᤂᤢᤏᤧ᤹ ᤆᤧᤰᤔᤏᤠ॥

᥈᥋ “ᤀᤠᤏᤡᤃᤧ ᤐᤠ᤺ᤸᤗᤧ ᤔᤧᤳᤋᤡᤃᤧ. ‘ᤕᤠᤶᤔᤥ ᤐᤣᤃᤧᤶᤔᤧ᤹ᤀᤠᤱ ᤔᤡᤛᤠᤰ ᤆᤠ ᤀᤡᤅᤧᤶᤔᤧ᤹’

᥈᥌ ᤂᤧᤒᤩᤠᤱ ᤀᤠᤏᤡᤃᤧ ᤂᤢᤏᤧ᤹ ᤔᤧᤳᤋᤢᤶᤒᤧ. ‘ᤀᤠᤏᤡᤃᤧ ᤐᤣ᤺ᤰᤔᤠ ᤔᤧᤛᤢᤰᤋᤡᤃᤧᤸᤗᤥ॥ ᤀᤠᤏᤡᤃᤧ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤀᤠᤏᤡᤃᤧᤏᤢ ᤐᤣ᤺ᤰᤁᤡᤸᤗᤧᤖᤰ ᤀᤠᤏᤡᤃᤧ ᤐᤣᤃᤡᤃᤧ॥ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤑᤥ᤺ᤰᤘᤠᤒᤠ ᤏᤢᤛᤠ᤹ᤀᤡᤴ ᤀᤠᤏᤡᤃᤧᤏᤢ ᤔᤧᤒᤣ᤺ᤰᤏᤧᤴᤏᤡ ᤑᤠᤃᤪ ᤂᤧᤴ ᤔᤏᤠ᤺ᤸᤗᤧ ᤁᤢᤍᤃᤡ ᤀᤠᤏᤡᤃᤧ ᤐᤣ᤺ᤰᤔᤠ ᤔᤧᤄᤥᤛᤡᤃᤧᤸᤗᤥ॥’

᥈᥍ “ᤂᤧᤒᤩᤠᤱ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠ ᤀᤠᤏᤡᤃᤧ ᤐᤠ᤺ᤸᤗᤧ ᤔᤧᤳᤋᤡᤃᤧ. ‘ᤀᤠᤱᤃᤠ᤹ ᤀᤠᤔᤣ᤺ᤳ ᤗᤧᤵᤔᤠᤱᤒᤠ ᤏᤧᤳᤇᤡ ᤀᤠᤛ᤻ᤛᤠᤜᤠ᤹ ᤘᤕᤧᤳᤇᤡᤒᤠ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

᥈᥎ ᤗᤳᤇᤠ᤺ᤸᤗᤧ ᤀᤠᤱᤃᤠ᤹ ᤗᤠᤵᤑᤢᤛᤠᤱᤍᤣᤛᤠᤱ॥ ᤛᤧᤰᤂᤠᤛᤠᤱ ᤂᤧᤴ ᤁᤢᤈᤰᤋᤠ ᤁᤢᤗᤧᤶᤍᤠᤀᤣ ᤆᤥᤃᤢ ᤗ᤹ᤖᤡᤰ ᤐᤠ᤺ᤳᤋᤢᤱ॥’ ᤂᤧᤴᤏᤠᤱᤎᤥ ᤀᤠᤱᤃᤠ᤹ ᤂᤧᤴ ᤔᤧᤴᤏᤡᤀᤣ ᤘᤠ᤹ᤀᤠᤖᤥ॥

᥈᥏ ᤁᤴᤏᤠᤱ ᤀᤠᤱᤃᤠ᤹ᤀᤥᤗᤠᤶ ᤁᤧᤍᤣ᤹ᤖᤢᤶᤔᤠᤱ ᤁᤢᤓᤠ ᤁᤧᤛᤠᤰᤐᤠ ᤂᤢᤏᤧ᤹ ᤋᤢᤔᤢᤸᤗᤧᤃ. ᤂᤡᤏᤡ᤹ ᤀᤠᤱᤃᤠ᤹ ᤁᤧᤓᤢᤵᤐᤠ ᤀᤠᤎᤣᤃᤣ᤺ᤰᤁᤡᤴ ᤏᤡᤱᤛᤠᤱ ᤐᤢᤰᤔᤥᤀᤣ ᤀᤡᤵᤐᤢᤱᤅᤥ ᤕᤠᤵᤔᤡ ᤁᤧᤃᤧᤳᤗᤥ॥

᥉᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤴ ᤀᤠᤏᤡᤃᤧ ᤐᤠ᤺ᤸᤗᤥ ᤁᤧᤳᤋᤡᤸᤗᤧ ᤂᤧᤴ ᤆᤢ᤺ᤰᤐᤧᤴ ᤀᤠᤏᤡᤃᤧᤏᤢ ᤜᤥ᤺ᤵᤐᤡᤸᤗᤧᤃ ᤂᤢᤏᤧ᤹ ᤁᤢᤛᤰᤔᤠ᤺ᤴ ᤜᤠᤒᤠ ᤂᤧᤴ ᤆᤢ᤺ᤰᤐᤧᤸᤗᤧ ᤁᤢᤛᤰᤔᤠ᤺ᤴᤏᤢ ᤆᤰᤋᤧᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ.

᥉᥇ ᤀᤠᤏᤡᤃᤧᤏᤢ ᤂᤧᤴ ᤜᤥ᤺ᤵᤐᤠ ᤏᤡᤛᤢᤏᤣ ᤔᤣ᤺ᤴᤏᤣ ᤂᤢᤏᤧ᤹ ᤁᤢᤛᤰᤔᤠ ᤐᤣ᤺ᤰᤗᤥ॥ ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤴ ᤁᤧᤓᤢᤵᤐᤠ ᤁᤢᤎᤣᤃᤣ᤺ᤰᤏᤢ ᤏᤡᤱᤛᤠᤶ ᤆᤥ᤺ᤰᤔᤥᤀᤣ ᤀᤡᤵᤐᤢᤱᤅᤥ ᤁᤧᤳᤋᤢᤶᤒᤧᤖᤥ॥

᥉᥈ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠ. ᤀᤠᤱᤃᤠ᤹ ᤀᤠᤒᤠᤅᤣ ᤁᤴ ᤆᤢ᤺ᤰᤐᤧᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤐᤥ᤺ᤰᤛᤠᤱ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤐᤠᤴ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤢᤱ. ‘ᤀᤠᤱᤃᤠ᤹ ᤁᤴ ᤆᤢ᤺ᤰᤐᤧᤴ ᤏᤢ᤺ᤰᤋᤢᤱᤅᤠᤱ ᤂᤧᤏᤧ᤹ᤀᤥ ᤔᤧᤴᤍᤠ᤺ᤵᤐᤠᤱᤏᤣ ᤑᤠᤃᤪ ᤀᤠᤱᤃᤠ᤹ ᤀᤠᤜᤡᤱᤜᤡᤱ ᤂᤧᤏᤧ᤹ ᤁᤧᤍᤃᤡ ᤀᤠᤵᤋᤡᤰ ᤁᤧᤈᤥ᤺ᤰᤐᤠ ᤌᤠ᤺ᤵᤐᤠᤖᤥ॥’

᥉᥉ ᤂᤧᤸᤗᤧ ᤆᤥᤃᤢᤸᤗᤧ ᤐᤣᤗᤡ ᤑᤠᤰᤏᤧᤖᤥ. ᤁᤴ ᤆᤢ᤺ᤰᤐᤧᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤴᤏᤣ ᤀᤠᤍᤠᤱᤒᤠᤖᤧ ᤁᤧᤕᤥᤃ᤻ᤒᤠ ᤆᤥᤃᤠᤱᤅᤧ᤹. ᤜᤧᤰᤁᤩᤠᤱ ᤁᤴ ᤆᤢᤰᤐᤧᤱᤃ ᤁᤢᤶᤓᤢ᤹ᤜᤠ᤹ᤏᤢ ᤜᤡᤶᤔᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤑᤠ᤺ᤰᤋᤧ᤹ᤀᤥ॥

᥉᥊ ᤌᤣᤀᤠᤱᤓᤧᤸᤗᤧ ᤁᤴ ᤆᤢ᤺ᤰᤐᤧᤴ ᤀᤠᤱᤃᤠ᤹ᤏᤢ ᤜᤥ᤺ᤵᤏᤧ ᤑᤠᤃᤪ ᤀᤠᤱᤃᤠ᤹ ᤀᤠᤰᤂᤣᤀᤠᤱ ᤀᤠᤶᤒᤠᤖᤧ᤹ᤀᤥ ᤐᤣ᤺ᤰᤁᤠᤒᤠᤒᤣ᥅ ᤀᤠᤶᤒᤠᤖᤧ ᤂᤠ ᤋᤢᤶᤔᤠ ᤀᤡ᤺ᤳᤋᤢᤒᤠ ᤁᤢᤍᤢᤰᤂᤣ᤺ᤴ ᤀᤠᤱᤃᤠ᤹ ᤀᤥᤔᤧᤵᤔᤠ ᤔᤧᤛᤢᤰᤁᤠᤸᤗᤥ॥”

ᤕᤢᤛᤢᤑᤧᤴ ᤁᤢᤶᤓᤢ᤹ᤛᤡᤏᤢ ᤀᤥᤛᤣ᤺ᤴᤎᤠᤰᤛᤡᤱ᤹

᥊᥋

ᤂᤧᤒᤩᤠᤱ ᤂᤢᤏᤧ᤹ ᤁᤢᤄᤡᤖᤡ ᤁᤧᤕᤧᤵᤐᤠ ᤁᤧᤖᤧᤰ ᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤒᤠᤅᤣ ᤌᤶᤔᤠ ᤔᤧᤛᤢᤰᤋᤢᤴᤏᤠᤱ ᤕᤛᤢᤑᤖᤧ ᤀ᤺ᤰᤋᤧᤖ ᤔᤧᤳᤋᤢᤛᤡ. “ᤁ᤹ᤕᤥᤗᤠᤶ ᤁᤧᤖᤧᤰ ᤗᤠ᤺ᤰᤁᤠᤳ ᤐᤠᤱᤄᤧᤶᤛᤧ᤹॥” ᤁᤸᤗᤧᤆᤥᤃᤢᤸᤗᤧ ᤕᤛᤢᤑᤖᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡᤏᤢ ᤀᤥ᤺ᤴᤎᤠᤰᤛᤡᤱᤅᤧᤸᤗᤧ ᤂᤧᤵᤔᤥ ᤘᤣ᤹ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥

᥈ ᤜᤧᤰᤁᤩᤠᤱ ᤂᤢᤏᤧ᤹ ᤁᤶᤓᤩᤠᤖᤡᤰ ᤕᤶᤒᤠ ᤀᤡᤰᤗᤠᤀᤥ ᤜᤠᤒᤧ. ᤂᤧᤴ ᤔᤡᤛᤪᤡᤜᤠ᤹ᤖᤧ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤑᤠᤖᤥᤸᤗᤧ ᤁᤢᤜᤡᤶᤛᤕᤱᤗᤧᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ॥

᥉ ᤕᤢᤛᤢᤑᤖᤧ ᤀᤠᤒᤠᤅᤣ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤕᤢᤛᤢᤑᤀᤧᤖᤥ॥ ᤀᤠᤶᤒᤠ ᤁᤢᤜᤡᤱᤘᤧᤳᤋᤣ ᤘᤠ᤹ᤒᤡ᥅” ᤁᤖ ᤂᤢᤏᤧ᤹ ᤁᤢᤶᤓᤢ᤹ᤛᤡᤖᤧ ᤏᤥᤃᤵ ᤐᤡᤔᤠ ᤔᤧᤴᤇᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤍᤃᤡ ᤂᤧᤱᤜᤠ᤹ ᤂᤢᤴᤇᤡ᤹ ᤔᤧᤃᤡᤛᤧᤀᤠᤱ ᤔᤧᤕᤰᤂᤧᤀᤠᤱ ᤔᤧᤘᤕᤧ॥

᥊ ᤂᤧᤒᤩᤠᤱ ᤕᤢᤛᤢᤑᤖᤧ ᤀᤠᤒᤠᤅᤣ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤒᤣᤛᤠᤱ ᤋᤧᤶᤔᤧ᤹ᤀᤥ॥” ᤂᤧᤱᤜᤠ᤹ ᤁᤢᤒᤣᤛᤠᤱ ᤔᤧᤒᤣᤀᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤔᤡᤛᤪᤀᤥ ᤁᤧᤛᤱᤄᤢᤶᤒᤠ ᤂᤡᤏᤡ᤹ ᤏᤢᤛᤠ᤹ ᤕᤢᤛᤢᤑᤧᤴ ᤀᤠᤱᤃᤠ᤹ᤀᤣᤖᤥ॥

᥋ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤀᤠᤃᤧᤛᤱᤄᤧᤒᤠᤀᤥ ᤏᤡᤱᤘᤠ᤹ ᤔᤧᤍᤢᤰᤂᤧᤶᤔᤧᤴᤏᤧ᤹॥ ᤜᤧᤰᤁᤩᤠᤱ ᤀᤠᤒᤠᤅᤣᤀᤠᤱ ᤏᤡᤱᤘᤠ᤹ ᤔᤧᤗᤥᤖᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ ᤜᤡᤱᤔᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ ᤁ᤹ᤕᤥ ᤐᤠᤱᤄᤠᤱᤒᤠᤖᤥ॥

᥌ ᤗᤠᤈᤣ᤹ᤀᤥ ᤛᤠᤰ ᤋᤩᤧᤒᤠ ᤋᤱᤒᤣ ᤏᤧᤳᤇᤡ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤠᤸᤗᤛᤠᤱ ᤋᤱᤒᤣ ᤅᤠᤛᤡ ᤀᤠᤳᤋᤡᤀᤠᤱ ᤁᤧᤰᤆᤢ᤹ ᤔᤧᤎᤥ᤺ᤱᤏᤧᤸᤗᤥ. ᤜᤧᤰᤁᤩᤠᤱ ᤆᤠᤀᤠᤱ ᤔᤧᤛᤢᤶᤏᤧᤸᤗᤥ॥

᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤡ᤹ ᤜᤡᤶᤛᤕᤱᤜᤠ᤹ ᤔᤧᤜᤡᤱᤗ ᤑᤠ᤹ᤀᤠᤱ ᤂᤧᤏᤡ᤹ᤏᤢ᤺ᤸᤗᤧ ᤋᤃᤡ ᤁ᤹ᤕᤥ ᤐᤠᤱᤄᤠᤱᤒᤠ ᤜᤧᤰᤁᤣ᤺ᤸᤗᤧ ᤂᤧᤏᤡ᤹ ᤕᤖᤡᤰ ᤔᤢ᤹ᤀᤡᤍᤠᤱᤛᤠᤜᤠ᤹ ᤁᤧᤃᤳᤋᤢᤶᤛᤡᤶᤗ॥

᥎ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁ᤹ᤕᤥ ᤕᤠᤵᤔᤡ ᤁᤧᤒᤠᤱᤒᤠ ᤂᤡᤏᤡ᤹ ᤔᤧ᤺ᤴᤏᤡᤱ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥ ᤂᤢᤏᤧ᤹ ᤀᤠᤱᤃᤠ᤹ ᤑᤠᤖᤥᤸᤗᤧ ᤁᤢᤛᤢᤈᤠᤍᤠᤱᤒᤠ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤴᤍᤠᤱᤒᤠ ᤜᤧᤰᤁᤩᤠᤱ ᤔᤡᤛᤪ ᤂᤠᤖᤠᤰᤐᤠ ᤛᤢᤜᤠᤱᤕᤢᤰᤐᤠ ᤆᤥᤃᤠᤱᤅᤠᤱ ᤘᤠ᤹॥

᥏ ᤀᤠᤸᤗ ᤜᤠᤖᤠ ᤀᤠᤶᤒᤠᤖᤧ᤹ᤀᤥ ᤐᤣᤃᤧᤶᤔᤧ᤹ᤀᤠᤱ ᤂᤢᤏᤧ᤹ ᤔᤧᤳᤋᤧᤶᤔᤧ᤹. ‘ᤁᤧᤛ᤻ᤛᤠ ᤕᤢᤛᤢᤑᤖᤧ ᤀᤰᤂᤣ ᤐᤠ᤺ᤳᤋᤢᤖᤥ– ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤺ᤸᤗᤧ ᤁᤢᤴᤍᤠᤱᤒᤠ ᤆᤥᤃᤠᤱᤅᤠᤱ ᤘᤠ᤹॥ ᤔᤧᤴᤇᤢᤀᤣ ᤜᤠᤖᤠ ᤀᤠᤱᤃᤠ᤹ᤀᤥ ᤕᤧ᤹ᤀᤥ॥

᥇᥆ ᤂᤧᤏᤧ᤹ ᤃᤥᤛᤣᤴ ᤋᤧᤱᤃᤵᤐᤥ ᤕᤢᤅᤧ᤹॥ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤁᤧᤶᤔᤧᤴᤇᤠ᤹ᤜᤠ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤡᤳᤜᤠ᤹ ᤁᤧᤔᤧ᤺ᤴᤍᤠᤰᤜᤠ᤹ ᤏᤢ ᤂᤧᤏᤧ᤹ ᤁᤧᤃᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤧᤘᤠ᤹ᤖᤥ॥

᥇᥇ ᤂᤧ᤹ᤕᤥ ᤀᤠᤱᤃᤠ᤹ ᤂᤧᤏᤧ᤹ ᤜᤡᤱᤏᤧ. ᤌᤣᤀᤠᤱᤓᤧᤸᤗᤧ ᤀᤠᤸᤗᤛᤠᤱ ᤛᤠᤰᤁᤡᤸᤗᤧ ᤅᤠᤛᤡ ᤋᤱᤒᤣ ᤋᤠᤔᤠᤀᤣ ᤘᤠ᤹॥ ᤔᤣ᤺ᤴᤏᤡᤸᤗᤧᤃ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤜᤡᤶᤛᤕᤱ ᤂᤶᤒᤩᤠᤱ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤛᤠᤰᤁᤡᤸᤗᤧ ᤁᤧᤛᤩᤧ᤹ᤀᤡᤖᤥ॥’

᥇᥈ “ᤀᤠᤸᤗ ᤂᤧᤏᤡ᤹ᤏᤢ ᤋᤠ᤹ᤃᤧᤈᤧᤱᤒᤠᤴ ᤀᤠᤱᤃᤠ᤹ ᤕᤢᤛᤢᤑᤧᤴᤏᤣ ᤑᤠ᤹ᤀᤠᤱ ᤂᤧᤏᤡ᤹ ᤀᤠᤒᤠᤅᤣ ᤔᤡᤰᤁᤡᤸᤗᤧ ᤕᤠᤵᤔᤡ ᤁᤧᤏᤡᤛᤧ ᤜᤧᤰᤁᤩᤠᤱ ᤀᤠᤴᤛᤠ᤹ ᤒᤧᤴᤈᤠᤔᤡᤏᤧᤸᤗᤧᤀᤠᤱ ᤏᤡᤛᤠᤱᤅᤠᤱ ᤘᤠ᤹॥

᥇᥉ ᤔᤡᤛᤪ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤏᤢ ᤂᤧᤏᤡ᤹ ᤁᤧᤏᤡᤛᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤶᤒᤠ ᤆᤧᤰᤋᤧᤶᤔᤧ᤹. ᤜᤧᤰᤁᤩᤠᤱ ᤜᤠᤖᤠᤀᤣ ᤀᤠᤶᤒᤠ ᤁ᤹ᤕᤥ ᤕᤢᤖᤧᤶᤔᤧ᤹ᤀᤥ॥”

᥇᥊ ᤂᤧᤒᤩᤠᤱ ᤀᤠᤒᤠᤅᤣ ᤁᤢᤴᤛᤠ᤹ ᤒᤧᤴᤈᤠᤔᤡᤏᤧᤴ ᤜᤧᤵᤐᤪᤧᤰ ᤜᤧᤵᤋᤢᤀᤠᤱ ᤛᤠ᤹ᤖᤡᤰ ᤜᤠᤒᤧ. ᤜᤧᤰᤁᤩᤠᤱ ᤒᤧᤴᤈᤠᤔᤡᤏᤧᤸᤗᤧᤀᤠᤱ ᤜᤧᤵᤐᤪᤧᤰ ᤜᤧᤵᤋᤢᤀᤠᤱ ᤜᤠᤒᤧ॥

᥇᥋ ᤂᤧᤒᤩᤠᤱ ᤂᤢᤏᤧ᤹ ᤜᤠᤒᤧᤖ ᤁᤢᤶᤓᤢ᤹ᤛᤡ ᤁᤧᤖᤧᤰ ᤆᤢᤵ ᤔᤧᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤶᤓᤢ᤹ᤛᤡᤀᤠᤱ ᤂᤢᤏᤧ᤹ᤏᤢ ᤋᤠ᤹ᤔᤧᤈᤧᤰᤂᤧ॥

᥇᥌ ᤕᤢᤛᤢᤑᤖᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤔᤧᤍᤩᤧᤀᤠᤱ ᤔᤧᤘᤠ᤹ ᤁᤧᤗ᤹ᤒᤠ ᤀᤡᤱᤄᤱ ᤑᤠᤖᤥᤸᤗᤧ ᤁᤢᤜᤡᤶᤔᤥ ᤁᤧᤖᤧᤸᤗᤧ ᤑᤠᤖᤥ᤺ᤴᤏᤢ ᤂᤢᤏᤧ᤹ ᤁᤢᤛᤢᤜᤠᤱᤃᤧᤶᤒᤠᤜᤠ᤹ ᤁᤧᤖᤧᤰ ᤔᤧᤛ᤺ᤳᤋᤧ॥

᥇᥍ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤓᤢ᤹ ᤁᤧᤴᤛᤠ᤹ᤜᤠ᤹ ᤔᤧᤳᤋᤧᤛᤧ᤹. ‘ᤂᤧᤏᤡ᤹ ᤌᤰᤛᤠᤜᤠ᤹ ᤆᤠ ᤁᤢ᤺ᤳᤋᤧᤶᤛᤡᤶᤔᤧ᤹ᤀᤠᤱ ᤁᤏᤠᤏ ᤗᤠᤈᤣ᤹ᤀᤥ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹.

᥇᥎ ᤜᤧᤰᤁᤩᤠᤱ ᤂᤧᤏᤡ᤹ ᤐᤠᤴ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤅᤥᤒᤠ ᤁᤧᤖᤧᤰ ᤕᤠᤱᤛᤡᤅᤧᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤕᤧᤶᤔᤧ᤹॥ ᤔᤡᤛᤪᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤋᤧᤴᤏᤡᤴ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤴ ᤗᤠᤈᤣ᤹ᤀᤥᤒᤠ ᤏᤢᤒᤠ ᤆᤠ ᤁᤧᤈᤠᤶᤗᤥ॥’

᥇᥏ “ᤂᤧᤱᤜᤠ᤹ ᤀᤰᤂᤣᤀᤠᤱ ᤔᤧᤳᤋᤧᤛᤧ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤧᤛᤧ᤹. ‘ᤂᤡᤏᤡ᤹ ᤛᤠᤜᤠ᤹ᤖᤧ ᤗᤠᤃᤡ ᤏᤢ ᤔᤣ᤺ᤳᤜᤠ᤹ᤖᤧ ᤗᤠᤃᤡ ᤐᤡᤳᤗᤠᤎᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤋᤣ᤹ᤖᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤐᤠᤴ ᤕᤢᤖᤧᤶᤔᤧ᤹॥

᥈᥆ ᤂᤡᤏᤡ᤹ ᤆᤡᤃᤰᤘᤠᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤏᤡᤱᤘᤠ᤹ ᤔᤧᤒᤡᤖᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤔᤡᤛᤪᤒᤠ ᤏᤢ᤺ᤒ᤻ᤏᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ᤀᤡᤴᤏᤧᤖᤥ॥’”

᥈᥇ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤑᤠᤖᤥᤸᤗᤧ ᤀᤡᤱᤍᤳ ᤐᤡᤖᤢᤒᤠ ᤜᤧᤰᤁᤣ ᤕᤢᤛᤢᤑᤖᤧ ᤂᤧᤱᤜᤠ᤹ ᤐᤡᤳᤗᤠᤎᤠᤜᤠ᤹ ᤏᤢ ᤗᤠᤶᤍᤡ᤺ᤰᤗᤧ ᤗᤠᤃᤡ ᤆᤧᤛᤠᤰ ᤑᤢᤱᤛᤠᤰ ᤐᤡᤖᤢᤛᤡ॥

᥈᥈ ᤂᤧᤱᤜᤠ᤹ ᤁᤧᤖᤧᤰ ᤁᤢᤛᤱ ᤆᤠᤱ ᤐᤡᤖᤢᤛᤡ॥ ᤁᤖ ᤒᤧᤴᤈᤠᤔᤡᤏᤧᤱᤃ ᤁᤡᤵ ᤛᤢᤶᤛᤡ ᤕᤢᤵᤐᤠᤕᤠᤱ ᤏᤢ ᤁᤢᤃᤠᤵ ᤅᤠᤛᤡ ᤆᤠᤱ ᤐᤡᤖᤢ॥

᥈᥉ ᤔᤡᤛᤪᤒᤠ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ᤖᤧ ᤆᤡᤒᤧ᤺ᤳ ᤔᤧᤒᤧ᤺ᤳᤋᤧᤖ ᤌᤡᤒᤥᤱ ᤀᤍᤱᤜᤠ᤹ ᤁᤢ᤺ᤳᤋᤢᤛᤡᤀᤠᤱ ᤁᤢᤶᤒᤠᤖᤧ ᤁᤢᤗᤠᤃᤡ ᤁᤴ ᤐᤠ᤺ᤴᤜᤠ᤹ ᤜᤠᤅᤢ. ᤜᤧᤰᤁᤩᤠᤱ ᤆᤠ. ᤂᤖᤧ᤺ᤱ ᤏᤢ ᤘᤣ᤹ ᤁᤢᤈᤠ ᤁᤧᤃᤢᤔᤠ ᤌᤡᤒᤥᤱ ᤁᤢᤶᤔᤠᤔᤠ ᤀᤍᤱᤜᤠ᤹ ᤜᤠᤅᤢᤍᤣᤛᤢ॥

᥈᥊ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤐᤠᤱᤄᤢᤍᤣᤛᤢᤛᤡ. ᤜᤧᤰᤁᤩᤠᤱ ᤔᤧᤎᤠᤛᤡᤱᤅᤡᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤔᤧᤳᤋᤢᤛᤡ. “ᤗᤠᤶᤔᤥ ᤔᤧᤱᤄᤣᤀᤣ ᤐᤣᤃᤧᤶᤔᤧ᤹ᤀᤥ॥”

᥈᥋ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤀᤠᤒᤠᤅᤣ ᤂᤢᤴᤇᤡ᤹ ᤐᤠ ᤕᤠᤁᤢᤒᤖᤧᤀᤥ ᤔᤧᤎᤠᤅᤧ॥

᥈᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤢᤛᤢᤑᤧᤱᤃ ᤀᤠᤸᤗᤥᤛᤠᤱ ᤁᤢᤜᤡᤱᤘᤧᤳᤋᤣ ᤘᤠ᤹ᤖᤇ. ᤜᤧᤰᤁᤩᤠᤱ ᤔᤡᤛᤪᤒᤠ ᤛᤢᤜᤠᤱᤕᤢᤰᤐᤠ ᤂᤢᤏᤧ᤹ᤀᤣ ᤐᤥ᤺ᤰᤂᤧᤀᤠᤱ ᤘᤠ᤹ᤖᤇ॥” ᤁᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤂᤧᤵᤛᤢᤀᤠᤱ ᤁᤢᤗᤢᤱᤔᤠ᤹ ᤋᤡᤰᤋᤡᤰ ᤗ᤹ᤖᤧ॥ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤏᤠᤔᤧᤛᤠ᤹ᤖᤢᤴ॥

᥈᥍ ᤁᤖ ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡᤀᤠᤱ ᤐᤠᤱᤄᤢᤛᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤛᤧ ᤕᤢᤛᤢᤑᤖᤧ ᤜᤠᤅᤢᤒᤠ ᤐᤡᤳᤗᤠᤎᤠᤜᤠ᤹ ᤏᤡᤛᤢᤛᤡᤀᤠᤱ ᤂᤢᤴᤇᤡ᤹ ᤐᤠ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ ᤛᤣᤖᤧ॥

᥈᥎ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤩᤧ॥ ᤀᤠᤛ᤻ᤛᤠ ᤕᤢᤛᤢᤑᤧᤴ ᤀᤠᤸᤗᤛᤠᤱ ᤁᤢᤜᤡᤱᤘᤧᤳ ᤘᤠ᤹ᤖᤇ ᤀᤠᤱᤃᤠ᤹ ᤐᤣ᤺ᤰᤁᤠᤖᤥ. ᤜᤧᤰᤁᤩᤠᤱ ᤛᤡᤔᤠᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ ᤂᤧᤸᤗᤧ ᤁᤢᤏᤠᤖᤠᤴ ᤀᤥᤔᤧᤳᤋᤢᤱᤗᤥ॥”

ᤕᤠᤁᤢᤒᤧᤴ ᤁᤢᤜᤡᤶᤛᤕᤱᤏᤢ ᤔᤡᤛᤪᤀᤥ ᤐᤣᤰ

᥊᥌

ᤂᤧᤒᤩᤠᤱ ᤕᤠᤁᤢᤒᤧᤴ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤠᤱᤛᤡᤱᤅᤠᤱ ᤌᤠᤛᤡᤱ. ᤜᤧᤰᤁᤩᤠᤱ ᤒᤣᤷᤛᤣᤒᤠᤀᤥ ᤁᤧᤖᤧᤀᤠᤱ ᤁᤢᤶᤒᤠ ᤀᤡᤛᤠᤜᤠᤰᤁᤧᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥

᥈ ᤜᤧᤰᤁᤩᤠᤱ ᤛᤧᤴᤍᤡᤰ ᤛᤢᤑᤥᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤐᤠᤖᤧ. “ᤕᤠᤁᤢᤒᤣ. ᤕᤠᤁᤢᤒᤣ” ᤔᤧᤳᤋᤢᤖ ᤂᤢᤏᤧ᤹ ᤀᤢ᤺ᤳᤋᤢ॥

ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤜᤤ. ᤀᤠᤱᤃᤠ᤹ ᤁ᤹ᤕᤥᤀᤣ ᤘᤠᤀᤠᤖᤥ॥”

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱ. ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥ ᤔᤡᤛᤪᤀᤥ ᤐᤣ᤺ᤰᤔᤠ ᤔᤧᤱᤃᤡᤀᤥ. ᤌᤣᤀᤠᤱᤓᤧᤸᤗᤧ ᤂᤧ᤹ᤕᤥ ᤀᤠᤱᤃᤠ᤹ ᤂᤧᤏᤧ᤹ᤗᤠᤶ ᤗᤳᤇᤠ ᤕᤶᤒᤠ ᤔᤧᤴᤇᤠᤶ ᤛᤢᤘᤠᤱᤎᤡᤰ ᤆᤥᤃᤢᤱ॥

᥊ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤔᤡᤛᤪᤀᤥ ᤐᤣ᤺ᤰᤁᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧᤰᤂᤠᤀᤣ ᤕᤠᤶᤔᤥ ᤏᤢ᤺ᤰᤏᤧ ᤌᤠᤰᤏᤧ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤡ᤺ᤸᤗᤧ ᤕᤢᤛᤢᤑᤖᤧ ᤁᤢᤜᤢᤰᤁᤡᤸᤗᤧᤀᤣ ᤁᤧᤔᤡᤰᤁᤡᤴ ᤛᤢᤒᤢ ᤁᤧᤒᤡᤖᤥ॥”

᥋ ᤂᤧᤴ ᤀᤣᤃᤠᤱ ᤕᤠᤁᤢᤒᤧᤴ ᤒᤣᤷᤛᤣᤒᤠᤗᤠᤶᤒᤠ ᤌᤠᤛᤡᤱ॥ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ ᤕᤠᤁᤢᤒᤧᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤠᤜᤠ᤹ ᤏᤢ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤖᤧ ᤗᤠᤃᤡ ᤑᤠᤖᤥᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤛᤧ ᤜᤠᤅᤢᤒᤠ ᤐᤡᤳᤗᤠᤎᤠᤜᤠ᤹ᤀᤥ ᤔᤧᤕᤢᤰᤂᤢᤛᤡᤀᤠᤱ ᤔᤧᤍᤣ᤹ᤖᤢᤛᤡ॥

᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧ᤺ᤴᤍᤠᤜᤠ᤹ ᤏᤢ ᤁᤏᤠᤏ ᤗᤠᤈᤣ᤹ᤀᤥ ᤔᤧᤛᤢᤵᤛᤢᤒᤠ ᤆᤡᤃᤰᤘᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤕᤠᤁᤢᤒᤧᤴ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤛ᤻ᤛᤠᤜᤠ᤹ ᤔᤡᤛᤪᤀᤥ ᤔᤧᤒᤣ॥

᥍ ᤕᤠᤁᤢᤒᤖᤧ ᤂᤢᤏᤧ᤹ᤏᤢ ᤁᤢᤛ᤻ᤛᤠᤜᤠ᤹. ᤁᤢᤶᤔᤧᤴᤇᤠ᤹ᤜᤠ᤹. ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹. ᤁᤢᤶᤔᤧᤴᤇᤠ᤹ᤔᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤡᤛᤪᤀᤥ ᤋᤣ᤹ᤖᤢᤛᤡ॥

᥎ ᤔᤡᤛᤪᤀᤥ ᤁᤧᤒᤣ᤺ᤰᤐᤠ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤁᤱᤜᤠ᤹ᤖᤥ–

ᤕᤠᤁᤢᤒᤖᤧ ᤁᤢᤛ᤻ᤛᤠ ᤋᤢᤶᤒᤠ ᤖᤢᤒᤧᤏ॥

᥏ ᤖᤢᤒᤣᤏᤖᤧ ᤁᤢᤛ᤻ᤛᤠᤜᤠ᤹– ᤜᤏᤥᤁ. ᤐᤸᤗᤢ. ᤜᤧᤛᤪᤥᤏ ᤏᤢ ᤁᤷᤔᤡ॥

᥇᥆ ᤛᤡᤔᤡᤕᤥᤏᤖᤧ ᤁᤢᤛ᤻ᤛᤠᤜᤠ᤹–

ᤕᤔᤢᤀᤣᤗ. ᤕᤠᤔᤡᤏ. ᤀᤥᤜᤍ. ᤕᤠᤁᤡᤏ. ᤛᤥᤜᤠᤖ ᤜᤧᤰᤁᤩᤠᤱ ᤁᤏᤠᤏᤡ ᤁᤢᤔᤣᤳ ᤗᤧᤵᤔᤠᤱᤒᤠ ᤁᤢᤛ᤻ᤛᤠ ᤛᤠᤀᤢᤗ॥

᥇᥇ ᤗᤧᤒᤡᤖᤧ ᤁᤢᤛ᤻ᤛᤠᤜᤠ᤹–

ᤃᤣᤷᤛᤥᤏ. ᤁᤜᤠᤋ ᤏᤢ ᤔᤖᤠᤖᤡ॥

᥇᥈ ᤕᤜᤢᤍᤠᤖᤧ ᤁᤢᤛ᤻ᤛᤠᤜᤠ᤹–

ᤀᤣᤖ. ᤀᤥᤏᤠᤏ. ᤛᤣᤗᤜ. ᤑᤠᤖᤧᤛ ᤜᤧᤰᤁᤩᤠᤱ ᤈᤣᤖᤜ॥ (ᤁᤖ ᤀᤧᤖ ᤏᤢ ᤀᤥᤏᤠᤏᤧᤴ ᤁᤏᤠᤏ ᤗᤠᤈᤣ᤹ᤀᤥᤀᤣ ᤔᤠᤏᤧᤳᤇᤡ)॥

ᤑᤠᤖᤧᤛᤖᤧ ᤁᤢᤛ᤻ᤛᤠᤜᤠ᤹–

ᤜᤧᤛᤪᤥᤏ ᤏᤢ ᤜᤠᤔᤢᤗ ᤘᤕᤧᤛᤡ॥

᥇᥉ ᤀᤡᤛ᤻ᤛᤠᤁᤠᤖᤗᤧ ᤁᤢᤛ᤻ᤛᤠᤜᤠ᤹–

ᤋᤥᤗᤠ. ᤐᤢᤘᤠ. ᤕᤠᤛᤢᤒ ᤏᤢ ᤛᤡᤔᤪᤥᤏ॥

᥇᥊ ᤈᤒᤗᤢᤏᤖᤧ ᤁᤢᤛ᤻ᤛᤠᤜᤠ᤹–

ᤛᤣᤖᤣᤍ. ᤀᤣᤗᤥᤏ ᤜᤧᤰᤁᤩᤠᤱ ᤕᤜᤗᤣᤗᤠ॥

᥇᥋ ᤁᤱᤜᤠ᤹ ᤕᤠᤁᤢᤒᤗᤠᤶᤒᤠ ᤗᤡᤀᤠᤖᤧ ᤐᤍ᤻ᤍᤏ ᤀᤠᤖᤠᤶᤔᤥ ᤁᤳᤋᤢᤛᤡᤒᤠ ᤁᤢᤛ᤻ᤛᤠᤜᤠ᤹ᤀᤥ ᤍᤡᤏᤠ᤺ᤴᤏᤠᤱ ᤗᤳᤇᤠ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤥ॥ ᤗᤡᤀᤠᤗᤠᤶᤒᤠ ᤁᤧᤒᤥᤱᤒᤠ ᤕᤠᤁᤢᤒᤖᤧ ᤁᤧᤖᤧᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤛᤢᤶᤒᤥᤱᤅᤠᤱ ᤛᤢᤶᤛᤡ ᤔᤧᤘᤕᤧ॥

᥇᥌ ᤃᤠᤍᤖᤧ ᤁᤢᤛ᤻ᤛᤠᤜᤠ᤹–

ᤛᤣᤑᤥᤏ. ᤜᤠᤃᤩᤡ. ᤛᤢᤏᤡ. ᤕᤛᤒᤡᤴ. ᤀᤧᤖᤡ. ᤀᤖᤥᤍᤡ ᤏᤢ ᤀᤖᤣᤗᤡ॥

᥇᥍ ᤀᤠᤛᤣᤖᤖᤧ ᤁᤢᤛ᤻ᤛᤠᤜᤠ᤹–

ᤕᤡᤶᤏᤠ. ᤕᤡᤛ᤻ᤒᤠ. ᤕᤡᤛ᤻ᤒᤡ ᤏᤢ ᤒᤖᤡᤀᤠ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤛ᤻ᤛᤠ᤹ ᤔᤧᤴᤇᤢᤔᤠ ᤛᤣᤖᤜ ᤘᤕᤧ॥

ᤒᤖᤡᤀᤠᤖᤧ ᤁᤢᤛ᤻ᤛᤠᤜᤠ᤹–

ᤜᤧᤒᤣᤖ ᤏᤢ ᤔᤸᤁᤡᤀᤣᤗ ᤘᤕᤧᤛᤡ॥

᥇᥎ ᤗᤠᤒᤠᤏᤖᤧ ᤁᤢᤛ᤻ᤛᤠ ᤗᤡᤀᤠ᤺ᤴ ᤐᤡᤖᤢᤒᤠ ᤕᤥᤃ᤻ᤔᤠ ᤈᤡᤸᤐᤠ ᤗᤧᤵᤔᤠᤱᤗᤠᤶᤒᤠ ᤁᤧᤒᤥᤱᤒᤠ ᤁᤢᤛ᤻ᤛᤠᤜᤠ᤹ ᤁᤴᤜᤠ᤹ᤖᤥ॥ ᤁᤱᤜᤠ᤹ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤋᤢᤰᤛᤡ ᤔᤧᤘᤕᤧ॥

᥇᥏ ᤕᤠᤁᤢᤒᤖᤧ ᤁᤢᤔᤣᤳ ᤖᤠᤜᤧᤗᤖᤧ ᤁᤢᤛ᤻ᤛᤠᤜᤠ᤹–

ᤕᤢᤛᤢᤑ ᤏᤢ ᤒᤧᤴᤈᤠᤔᤡᤏ॥

᥈᥆ ᤀᤥᤏᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤋᤡᤑᤣᤖᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤠᤛᤏᤋ ᤗᤧᤵᤔᤠᤱᤗᤠᤶᤒᤠ ᤔᤡᤛᤪᤀᤥ ᤁᤧᤒᤥᤱᤒᤠ ᤕᤢᤛᤢᤑᤖᤧ ᤁᤢᤛ᤻ᤛᤠᤜᤠ᤹– ᤔᤏᤛ᤻ᤛᤣ ᤏᤢ ᤀᤣᤑᤪᤠᤀᤡᤶ॥

᥈᥇ ᤒᤧᤴᤈᤠᤔᤡᤏᤖᤧ ᤁᤢᤛ᤻ᤛᤠᤜᤠ᤹–

ᤒᤣᤗᤠ. ᤒᤣᤁᤣᤖ. ᤀᤛ᤻ᤒᤣᤗ. ᤃᤣᤖᤠ. ᤏᤠᤔᤠᤏ. ᤀᤧᤜᤡ. ᤖᤥᤛ. ᤔᤢᤵᤐᤡᤔ. ᤜᤢᤵᤐᤡᤔ ᤏᤢ ᤀᤠᤷᤍ॥

᥈᥈ ᤖᤠᤜᤧᤗᤗᤠᤶᤒᤠ ᤁᤧᤒᤥᤱᤒᤠ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ ᤁᤱᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤗᤡᤛᤡ ᤔᤧᤘᤕᤧ॥

᥈᥉ ᤍᤠᤏᤖᤧ ᤁᤢᤛ᤻ᤛᤠ–

ᤜᤢᤛᤡᤔ॥

᥈᥊ ᤏᤠᤵᤋᤠᤗᤡᤖᤧ ᤁᤢᤛ᤻ᤛᤠᤜᤠ᤹–

ᤕᤜᤛᤣᤗ. ᤃᤢᤏᤡ. ᤕᤧᤛᤣᤖ. ᤏᤢ ᤛᤡᤸᤗᤧᤔ॥

᥈᥋ ᤗᤠᤒᤠᤏᤖᤧ ᤁᤢᤛ᤻ᤛᤠ ᤖᤠᤜᤧᤗᤧᤴ ᤐᤡᤖᤢᤒᤠ ᤕᤥᤃ᤻ᤔᤠ ᤒᤡᤸᤜᤠ᤺ᤸᤗᤧ ᤕᤠᤁᤢᤒᤗᤠᤶᤒᤠ ᤁᤳᤋᤢᤛᤡᤒᤠ ᤁᤢᤛ᤻ᤛᤠᤜᤠ᤹ ᤁᤱᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤏᤢᤛᤡ ᤔᤧᤘᤕᤧ॥

᥈᥌ ᤕᤠᤁᤢᤒᤧᤴᤏᤢ ᤔᤡᤛᤪᤀᤥ ᤁᤧᤒᤣ᤺ᤰᤐᤠ ᤁᤢᤶᤒᤠᤱᤗᤡᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤒᤠᤅᤣ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤋᤢᤰᤒᤥ᤺ᤱᤅᤠᤱ ᤋᤢᤰᤛᤡ ᤔᤧᤘᤕᤧ॥

᥈᥍ ᤔᤡᤛᤪᤀᤥ ᤁᤧᤒᤥᤱᤒᤠ ᤕᤢᤛᤢᤑᤖᤧ ᤁᤢᤛ᤻ᤛᤠᤜᤠ᤹ ᤏᤧᤵᤑᤢ ᤘᤕᤧᤛᤡ॥ ᤔᤡᤛᤪᤀᤥ ᤁᤧᤕᤢᤒᤠ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤜᤠ᤹ ᤁᤧᤖᤧᤰᤗᤧ ᤏᤢᤒᤥᤱ ᤔᤧᤘᤕᤧ॥

ᤕᤠᤁᤢᤒᤧᤴ ᤁᤢᤜᤡᤶᤛᤕᤱᤏᤢ ᤔᤡᤛᤪᤀᤥ

᥈᥎ ᤃᤥᤛᤣᤴᤏᤥ ᤂᤢᤏᤧ᤹ ᤁᤢᤍᤢᤶᤛᤧ ᤕᤢᤖ ᤑᤠᤀᤠᤱ ᤕᤠᤁᤢᤒᤖᤧ ᤕᤜᤢᤍᤠᤴ ᤕᤢᤛᤢᤑᤖᤥ ᤀᤡᤱᤄᤱ ᤐᤡᤛᤧ ᤋᤃᤡ ᤐᤠᤱᤄᤢ॥

᥈᥏ ᤕᤢᤛᤢᤑᤖᤧ ᤁᤢᤀᤴᤗᤠᤎᤠ᤺ᤴ ᤕᤠᤖᤡᤵ ᤆᤥ᤺ᤰᤐᤠᤱᤄᤢᤛᤡ ᤜᤧᤰᤁᤩᤠᤱ ᤃᤥᤛᤣᤏ ᤌᤠᤖᤡᤰ ᤁᤢᤶᤒᤠ ᤕᤠᤁᤢᤒᤖᤧ ᤁᤢᤍᤢᤶᤛᤧ ᤑᤧᤖᤧ॥ ᤕᤢᤛᤢᤑᤖᤧ ᤁᤢᤶᤒᤠ ᤏᤡᤛᤢᤏᤣᤔᤧ᤺ᤴᤏᤣ ᤁᤢᤶᤒᤠ ᤜᤧᤐᤪᤧᤰ ᤜᤧᤵᤋᤢᤀᤠᤱ ᤕᤖᤡᤰ ᤕᤧᤶ ᤌᤠᤖᤡᤰ ᤜᤠᤒᤧ॥

᥉᥆ ᤕᤠᤁᤢᤒᤖᤧ ᤕᤢᤛᤢᤑᤧᤏ ᤔᤧᤳᤋᤢ. “ᤀᤠᤱᤃᤠ᤹ ᤁᤧᤏᤠᤖᤠᤴ ᤏᤡᤛᤢᤱᤅᤠᤱ ᤂᤧᤏᤧ᤹ ᤁᤢᤜᤡᤱᤘᤧᤳᤋᤣ ᤁᤧᤘᤠ᤹ᤒᤠ ᤏᤡᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠᤖ ᤛᤡᤀᤧᤖᤥ॥”

᥉᥇ ᤕᤢᤛᤢᤑᤖᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤜᤧᤰᤁᤩᤠᤱ ᤁᤢᤶᤒᤠᤏᤢ ᤁᤧᤕᤢᤒᤠᤜᤠ᤹ ᤁᤧᤖᤧᤰ ᤔᤧᤳᤋᤢᤛᤡ. “ᤀᤠᤸᤗ ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤑᤠᤖᤥᤴ ᤀᤡᤱᤄᤱ ᤐᤡᤖᤢᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤱ. ‘ᤁᤏᤠᤏ ᤗᤠᤈᤣ᤹ᤒᤠ ᤀᤠᤶᤓᤢ᤹ ᤀᤠᤴᤛᤠ᤹ᤛᤡ ᤜᤧᤰᤁᤩᤠᤱ ᤀᤠᤶᤒᤠᤏᤢ ᤁᤧᤕᤢᤒᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ᤀᤥ ᤔᤧᤕᤧᤀᤠᤱ ᤔᤧᤘᤠ᤹॥

᥉᥈ ᤂᤧᤱᤜᤠ᤹ ᤁᤧᤖᤧᤰ ᤐᤡᤳ ᤔᤧ᤺ᤴᤍᤠ ᤁᤧᤜᤡᤱᤒᤠ ᤔᤧᤈᤥ᤺ᤰᤐᤠᤸᤗᤧ ᤐᤡᤳ ᤁᤧᤃᤶᤒᤠᤛᤡᤖᤥ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤳ ᤏᤢ ᤔᤧ᤺ᤴᤍᤠᤗᤢᤵᤜᤠ᤹. ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤃᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤕᤢᤖᤢᤀᤠᤱ ᤔᤧᤕᤧᤀᤠᤱ ᤔᤧᤘᤠ᤹॥’

᥉᥉ ᤑᤠᤖᤥᤸᤗᤧ ᤂᤡᤏᤡ᤹ ᤁᤧᤀᤢ᤺ᤳᤋᤡᤀᤠᤱ ‘ᤂᤡᤏᤡ᤹ ᤌᤧᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤏᤡᤱ᥅’ ᤑᤠ᤹ᤀᤠᤱ ᤛᤧ᤺ᤴᤃᤧᤗᤠᤵᤋᤡ᤹.

᥉᥊ ᤂᤧᤒᤧᤸᤗᤧ ᤂᤡᤏᤡ᤹ ᤀᤰᤂᤧ ᤔᤧᤳᤋᤧᤶᤔᤧ᤹. ‘ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤀᤠᤏᤡᤃᤧ ᤁᤢᤶᤒᤠ ᤁᤢᤛ᤻ᤛᤠ ᤁᤧᤖᤧᤰ ᤆᤢ᤺ᤰᤋᤡᤃᤧᤀᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤐᤡᤳ ᤔᤧ᤺ᤴᤍᤠ᤹ ᤁᤧᤜᤡᤱᤒᤠᤛᤡᤃᤧ॥’ ᤜᤧᤰᤁᤩᤠᤱ ᤂᤡᤏᤡ᤹ ᤃᤥᤛᤣᤴᤏᤥ ᤕᤢᤱᤔᤠ ᤁᤧᤄᤥᤛᤢᤶ. ᤌᤣᤀᤠᤱᤓᤧᤸᤗᤧ ᤔᤡᤛᤪᤡᤜᤠ᤹ᤖᤧ ᤁᤧᤖᤧᤰ ᤐᤡᤳ ᤁᤧᤃᤶᤒᤠᤜᤠ᤹ ᤔᤧᤈᤡ᤺ᤳᤋᤢᤛᤡ᤹॥”

᥊᥍

ᤂᤧᤒᤩᤠᤱ ᤕᤢᤛᤢᤑᤧᤴ ᤐᤣᤀᤠᤱ ᤑᤠᤖᤥᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤒᤠ ᤏᤢ ᤀᤠᤶᤓᤢ᤹ ᤀᤠᤴᤛᤠ᤹ᤛᤡ. ᤂᤢᤴᤇᤡ᤹ ᤐᤡᤳᤜᤠ᤹. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤃᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤕᤢᤖᤢᤀᤠᤱ ᤁᤏᤠᤏ ᤗᤠᤈᤣ᤹ᤗᤠᤶ ᤔᤧᤕᤧᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤀᤠᤸᤗᤥ ᤂᤧᤱᤜᤠ᤹ ᤃᤥᤛᤣᤏ ᤋᤧᤱᤃᤵᤐᤥ ᤔᤧᤘᤠ᤹॥”

᥈ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤀᤥ ᤅᤠᤛᤡ ᤑᤠᤖᤥᤸᤗᤧ᤹ᤀᤥ ᤋᤠᤖᤢᤛᤡ॥

᥉ ᤑᤠᤖᤥᤸᤗᤧ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤌᤣ ᤕᤠ᤺ᤶᤒᤰ ᤁᤧᤈᤥᤃᤡᤒᤣ᥅”

ᤂᤧᤱᤜᤠ᤹ᤖᤧ ᤑᤠᤖᤥᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤀᤠᤱᤎᤥᤛᤠ ᤐᤡᤳ ᤁᤧᤃᤶᤒᤠᤛᤡᤃᤧᤖᤥ॥”

᥊ ᤂᤧᤱᤜᤠ᤹ᤖᤧ ᤑᤠᤖᤥᤴ ᤕᤠᤶᤔᤥ ᤔᤧᤔᤧᤳᤋᤢ. “ᤀᤠᤏᤡᤃᤧ ᤁᤴ ᤗᤠᤈᤣ᤹ᤀᤥ ᤛᤵᤑᤠ ᤕᤢᤱᤛᤧ ᤋᤩᤧ᤹ᤀᤡᤃᤧᤀᤠᤱ ᤘᤕᤡᤃᤧ. ᤌᤣᤀᤠᤱᤓᤧᤸᤗᤧ ᤁᤏᤠᤏ ᤗᤠᤈᤣ᤹ᤀᤥ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤋᤩᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤗᤠᤃᤡ ᤔᤧᤸᤗᤢᤰ ᤔᤧ᤺ᤴᤍᤠᤰ ᤆᤠᤖᤠᤶᤔᤠᤛᤡᤖᤧ ᤗᤠᤃᤡ ᤕᤠ᤺ᤴ ᤜᤥᤵ॥ ᤀᤠᤸᤗ ᤐᤣᤗᤡ ᤑᤠᤰᤁᤠᤛᤡᤃᤧ. ᤃᤥᤛᤣᤴ ᤋᤧᤱᤃᤵᤐᤥ ᤕᤢᤱᤔᤠ ᤀᤠᤒᤡᤖᤧ᤹ᤀᤥ॥”

᥋ ᤑᤠᤖᤥᤸᤗᤧ ᤕᤢᤛᤢᤑᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤒᤠ ᤏᤢ ᤁᤧᤶᤓᤢ᤹ ᤁᤧᤴᤛᤠ᤹ᤛᤡ ᤂᤧᤏᤧ᤹ᤀᤥ ᤔᤧᤕᤧᤖᤇ॥

᥌ ᤔᤡᤛᤪ ᤗᤠᤈᤣᤴ ᤂᤧᤏᤧ᤹ ᤁᤧᤍᤃᤡ ᤏᤧ᤹᤺॥ ᤗᤠᤈᤣ᤹ᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤋᤧᤴᤏᤥ ᤁᤧᤶᤒᤠ ᤏᤢ ᤁᤧᤶᤓᤢ᤹ ᤁᤧᤴᤛᤠ᤹ᤛᤡ ᤕᤢᤰᤂᤧᤛᤧ᤹॥ ᤂᤧᤱᤜᤠ᤹ ᤃᤥᤛᤣᤏ ᤋᤧᤱᤃᤵᤐᤥᤀᤣ ᤕᤢᤱᤔᤠ ᤐᤠᤱᤄᤧᤛᤧ᤹॥ ᤂᤧᤱᤜᤠ᤹ᤀᤥ ᤏᤢᤖᤡᤰᤁᤠᤱ ᤐᤡᤳ ᤔᤧ᤺ᤴᤍᤠ ᤁᤶᤔᤠ ᤁᤧᤛᤢᤰᤐᤠ ᤁᤧᤄᤥᤛᤢᤛᤡᤏᤧᤓᤃᤪ ᤀᤠᤱᤃᤠ᤹ ᤀᤠᤒᤡᤳ ᤔᤧ᤺ᤴᤍᤠᤜᤠ᤹ᤀᤠᤱ ᤀᤥᤔᤧᤵᤔᤠ ᤐᤠᤱᤄᤧᤛᤧ᤹॥”

᥍ ᤂᤧᤒᤩᤠᤱ ᤕᤢᤛᤢᤑᤖᤧ ᤁᤢᤶᤒᤠ ᤕᤠᤁᤢᤒᤧᤴᤏᤠᤱ ᤑᤠᤖᤥᤸᤗᤧ ᤁᤢᤍᤃᤡ ᤋᤠᤖᤢ॥ ᤕᤠᤁᤢᤒᤖᤧ ᤑᤠᤖᤥᤴ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢ॥

᥎ ᤑᤠᤖᤥᤸᤗᤧ ᤕᤠᤁᤢᤒᤧᤴ ᤛᤧᤴᤍᤥᤛᤢ. “ᤂᤧᤏᤧ᤹ ᤀᤠᤰᤂᤧᤴ ᤋᤱᤒᤣ ᤁᤧᤃᤧᤖᤧᤒᤣ᥅”

᥏ ᤕᤠᤁᤢᤒᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤋᤠᤰᤁᤧᤃᤶᤒᤠ ᤁᤧᤈᤠᤒᤠ ᤀᤠᤜᤡᤱᤔᤴᤏᤡᤴ ᤋᤱᤒᤣ ᤁᤡᤵ ᤌᤡᤰᤁᤠᤱ ᤛᤢᤶᤒᤥᤱ ᤁᤧᤖᤧ॥ ᤀᤠᤱᤃᤠ᤹ ᤁᤴ ᤀᤠᤍᤱᤒᤣᤜᤠ᤹ᤃ ᤋᤠᤱᤒᤠ ᤏᤢ ᤋᤢᤰᤂᤣᤘᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ. ᤀᤠᤍᤠᤱᤒᤣ॥ ᤀᤠᤱᤃᤠ᤹ ᤀᤠᤶᤒᤠ ᤀᤠᤴᤎᤧᤒᤠᤛᤡ ᤁᤴ ᤋᤠᤰᤁᤴᤏᤡᤒᤠ ᤜᤡᤱᤔᤴᤏᤥ ᤔᤧᤜᤡᤅᤧᤒᤠ ᤋᤱᤒᤣ ᤕᤠᤖᤡᤰᤁ ᤀᤠᤱᤃᤠ᤹ ᤔᤧᤱᤃᤧᤳᤋᤣ ᤘᤠ᤹ᤀᤠ॥”

᥇᥆ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤕᤠᤶᤔᤥ ᤑᤠᤖᤥᤴ ᤜᤠᤱᤘᤠ ᤔᤢ᤹ᤀᤡᤛᤠᤶ ᤌᤠᤛᤢᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤑᤠᤖᤥᤸᤗᤧ ᤁᤢᤍᤃᤡᤗᤠᤶ ᤗ᤺ᤴᤍᤧ ᤐᤣᤃᤧ॥

᥇᥇ ᤂᤧᤒᤩᤠᤱ ᤕᤢᤛᤢᤑᤖᤧ ᤁᤢᤶᤒᤠ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤕᤢᤰᤂᤢᤛᤡ. ᤜᤧᤰᤁᤩᤠᤱ ᤑᤠᤖᤥᤸᤗᤧ ᤀᤡᤱᤍᤳ ᤆᤥᤃᤢᤒᤠ ᤀᤡᤛᤡ᤺ᤰ ᤔᤡᤛᤪᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤋᤧᤴ ᤖᤠᤔᤛᤣᤛ ᤔᤧᤵᤔᤏᤠᤒᤠ ᤋᤧᤱᤃᤵᤐᤥᤒᤠ ᤕᤥ᤹ᤒᤠ ᤛᤡᤱᤒᤢᤱᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤐᤡᤖᤢᤛᤡ॥

᥇᥈ ᤕᤢᤛᤢᤑᤖᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤜᤧᤰᤁᤩᤠᤱ ᤁᤢᤶᤒᤠᤏᤢ ᤁᤧᤕᤢᤒᤠ ᤁᤧᤖᤧᤰ ᤂᤢᤴᤇᤡ᤹ ᤛᤠᤀᤣᤜᤠ᤹ ᤀᤠᤰᤂᤩᤠᤰ ᤔᤧᤘᤕᤧ ᤂᤧᤴ ᤀᤡᤛᤡ᤺ᤰ ᤁᤢᤈᤠ ᤐᤡᤖᤢᤛᤡ॥

ᤋᤠᤔᤠ ᤁᤧᤒᤥᤱᤒᤠ ᤛᤠᤰᤁᤡᤴ

᥇᥉ ᤛᤠ᤹ᤖᤡᤰ ᤁᤧᤛᤠᤰᤐᤠ ᤛᤠᤰᤁᤧᤸᤗᤧ ᤗᤠᤈᤣᤴ ᤕᤰᤂᤧᤀᤠᤱ ᤏᤧᤛ᤻ᤛᤧᤒᤠᤸᤗᤧ ᤆᤥᤃᤢᤸᤗᤧ ᤗᤠᤈᤣ᤹ᤀᤥ ᤆᤠᤔᤠ ᤆᤠ ᤌᤣᤀᤠᤱ ᤜᤥ᤺ᤵᤋᤧ॥ ᤛᤠᤰᤁᤧᤸᤗᤧ ᤔᤡᤛᤪ ᤏᤢ ᤁᤏᤠᤏ ᤏᤧᤵᤔᤠᤱ ᤗᤠᤈᤧ᤹ᤜᤠ᤹ ᤕᤰᤂᤧᤀᤠᤱ ᤏᤧᤛ᤻ᤛᤧ॥

᥇᥊ ᤔᤡᤛᤪ ᤏᤢ ᤁᤏᤠᤏᤒᤠ ᤔᤏᤠᤜᤠ᤹ᤖᤧ ᤆᤠ ᤔᤧᤀᤡᤅᤢᤒᤠ ᤁᤧᤖᤧᤰ ᤕᤠᤱᤅᤡᤴ ᤕᤢᤛᤢᤑᤖᤧ ᤛᤢᤵᤛᤢᤀᤠᤱ ᤑᤠᤖᤥᤸᤗᤧ ᤁᤢᤜᤡᤶᤔᤥ ᤕᤢᤰᤂᤢ॥

᥇᥋ ᤔᤡᤛᤪ ᤏᤢ ᤁᤏᤠᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱ ᤔᤠᤖᤧᤸᤗᤧ. ᤁᤧᤖᤧᤰ ᤔᤡᤛᤪᤡᤜᤠ᤹ ᤔᤧᤍᤩᤧᤀᤠᤱ ᤕᤢᤛᤢᤑᤧᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤆᤠ ᤀᤠᤒᤡᤖᤧ᤹ ᤂᤧᤏᤧ᤹ ᤁᤧᤍᤃᤡ ᤀᤠᤏᤡᤃᤧ ᤌᤣᤀᤠᤱ ᤛᤩᤧ᤹ᤀᤡᤃᤧᤒᤠᤒᤣ᥅ ᤀᤠᤏᤡᤃᤧ ᤁᤳᤋᤢᤶᤒᤧᤒᤠ ᤕᤠᤱ ᤁᤧᤖᤧᤰ ᤔᤠᤖᤧ॥”

᥇᥌ ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤠᤱ ᤔᤠᤖᤧᤃᤪ ᤂᤡᤏᤡ᤹ ᤐᤡᤳ ᤔᤧ᤺ᤴᤍᤠᤰᤜᤠ᤹ ᤋᤠᤖᤧᤶᤛᤧ᤹॥ ᤂᤡᤏᤡ᤹ ᤐᤡᤳ ᤔᤧ᤺ᤴᤍᤠᤖᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤆᤠ ᤐᤡᤏᤡᤱ॥”

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳ ᤔᤧ᤺ᤴᤍᤠᤰᤜᤠ᤹ ᤕᤢᤛᤢᤑᤖᤧᤀᤥ ᤔᤧᤍᤠᤖᤢᤛᤡ. ᤜᤧᤰᤁᤩᤠᤱ ᤕᤢᤛᤢᤑᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴ. ᤐᤡᤵᤔᤠ. ᤀᤍᤱᤜᤠ᤹ᤖᤧ ᤁᤢᤗᤧᤰᤘᤠ ᤂᤧᤱᤜᤠ᤹ ᤁᤢᤈᤠ ᤐᤡᤖᤢᤛᤡ॥ ᤂᤧᤴ ᤋᤱᤛᤡ ᤐᤡᤳ ᤔᤧ᤺ᤴᤍᤠᤰᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ ᤂᤢᤏᤧ᤹ ᤁᤢᤈᤠ ᤐᤡᤖᤢᤛᤡ॥

᥇᥎ ᤂᤧᤴ ᤋᤱᤒᤣ᤺ᤴ ᤗᤧᤰᤋᤧᤀᤠᤱ ᤕᤠᤶᤔᤥ ᤁᤧᤍᤠᤒᤠ ᤘᤣ᤹ ᤋᤱᤒᤣᤀᤥ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤕᤢᤛᤢᤑᤧᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤕᤠᤱ ᤁᤧᤖᤧᤰ ᤔᤠᤖᤧᤒᤠᤃ ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤀᤠᤱᤅᤣ ᤘᤠ᤹ᤖᤥ॥ ᤐᤡᤳ ᤔᤧ᤺ᤴᤍᤠ ᤗᤢᤵᤜᤠ᤹ᤀᤠᤱ ᤂᤧᤏᤧ᤹ᤀᤡᤴᤏᤣ ᤔᤧᤒᤥ᤺ᤰᤂᤧ ᤔᤧᤈᤢᤖᤧᤀᤠᤱ ᤘᤠ᤹॥ ᤀᤠᤸᤗ ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤀᤠᤏᤡᤃᤧ ᤌᤰᤁᤡᤴ ᤏᤢ ᤕᤥ᤹ᤒᤠ ᤛᤡᤱᤒᤢᤱᤀᤠᤱᤎᤥ ᤘᤣ᤹ ᤌᤣᤀᤠᤱ ᤜᤥ᤺ᤵᤗᤥ॥

᥇᥏ ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤃᤡ ᤌᤣᤀᤠᤱ ᤛᤩᤧ᤹ᤀᤡᤃᤧᤒᤠᤒᤣ᥅ ᤀᤠᤏᤡᤃᤧ ᤁᤢᤈᤠ ᤆᤠᤔᤠ ᤂᤥᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤕᤥ᤹ᤒᤠ ᤛᤡᤱᤒᤢᤱᤏᤢ ᤛᤥᤖᤡᤰ ᤕᤠᤵᤔᤡ ᤀᤠᤀᤡᤅᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤑᤠᤖᤥᤸᤗᤧ ᤁᤢᤕᤥ᤺ᤃ᤻ᤒᤠ ᤐᤥ᤺ᤰᤂᤡᤃᤧᤖᤥ॥ ᤀᤠᤏᤡᤃᤧ ᤕᤠ᤹ᤖᤡ᤺ᤶᤒᤠ ᤀᤠᤒᤡᤖᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤜᤡᤅᤡᤃᤧᤖᤥ ᤜᤧᤰᤁᤩᤠᤱ ᤀᤠᤏᤡᤃᤧ ᤕᤥ᤹ᤒᤠ ᤛᤡᤱᤒᤢᤱᤅᤡᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤒᤥ᤺ᤱᤏᤧᤴ॥”

᥈᥆ ᤀᤰᤂᤣᤗ᤹ᤖᤡᤰ ᤕᤢᤛᤢᤑᤖᤧ ᤔᤡᤛᤪᤒᤠ ᤁᤧᤖᤧᤰ ᤕᤥ᤹ᤒᤠ ᤛᤡᤱᤒᤢᤱᤅᤡᤴ ᤑᤠᤖᤥᤸᤗᤧ ᤁᤢᤗᤠᤃᤡ ᤀᤡᤅᤢ॥ ᤂᤧ᤹ᤕᤥ ᤛᤠ᤹ᤖᤡᤰ ᤁᤧᤛᤠᤰᤐᤠ ᤛᤠᤰ ᤐᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤕᤥ᤹ᤒᤠ ᤛᤡᤱᤒᤢᤱᤜᤠ᤹ ᤔᤧᤛᤱᤄᤢ॥ ᤀᤰᤂᤣᤗ᤹ᤖᤡᤰ ᤕᤥ᤹ᤒᤠ ᤛᤡᤱᤒᤢᤱᤜᤠ᤹ ᤑᤠᤖᤥᤸᤗᤧᤴ ᤐᤥ᤺ᤰᤂᤧ॥

᥈᥇ ᤕᤢᤛᤢᤑᤖᤧ ᤔᤡᤛᤪᤒᤠ ᤌᤡᤰ ᤁᤢᤕᤠᤗᤠᤶᤒᤠ ᤏᤠᤛ᤻ᤔᤠ ᤁᤢᤛᤢᤰᤐᤥ ᤌᤠᤖᤡᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤆᤥᤃᤢᤛᤡ॥

᥈᥈ ᤁᤖ ᤏᤡᤱᤘᤠ᤹ᤓᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤥ᤹ᤒᤠ ᤛᤡᤱᤒᤢᤱᤅᤡᤱᤃ ᤔᤧᤀᤡᤅᤢᤴ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤓᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤑᤠᤖᤥᤗᤠᤶᤒᤠ ᤆᤠ ᤔᤧᤄᤥᤛᤢᤖ ᤔᤧᤘᤕᤧ. ᤜᤧᤰᤁᤩᤠᤱ ᤑᤠᤖᤥᤸᤗᤧ ᤐᤡᤖᤢᤛᤡᤒᤠ ᤗᤰ ᤗᤠᤶᤒᤠᤀᤣ ᤂᤧᤱᤜᤠ᤹ᤖᤧ ᤆᤠ ᤔᤧᤈ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧᤃ ᤂᤢᤴᤇᤡ᤹ ᤕᤥ᤹ᤒᤠ ᤛᤡᤱᤒᤢᤱ ᤛᤱᤔᤠ ᤔᤧᤒᤥ᤺ᤰᤂᤧᤴ॥

᥈᥉ ᤕᤢᤛᤢᤑᤖᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤀᤠᤀᤡᤴ ᤀᤠᤱᤃᤠ᤹ ᤑᤠᤖᤥᤸᤗᤧ ᤁᤢᤗᤠᤃᤡ ᤕᤥ᤹ᤒᤠ ᤛᤡᤱᤒᤢᤱᤅᤡᤴ ᤏᤢ ᤂᤡᤏᤡ᤹ᤀᤠᤱ ᤀᤡᤱᤏᤡᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤁᤴ ᤕᤠ᤹ᤖᤡ᤺ᤶᤒᤧᤴ ᤂᤡᤏᤡ᤹ ᤕᤥ᤹ᤒᤠ ᤛᤡᤱᤒᤢᤱᤅᤥ ᤜᤣ᤹ᤖᤧᤶᤔᤧ᤹॥

᥈᥊ ᤁᤖ ᤆᤠᤛᤢᤶᤔᤠ ᤕᤧᤶᤔᤥ ᤅᤠᤛᤡ ᤗᤰᤁᤡᤴ ᤑᤠᤖᤥᤴ ᤂᤡᤏᤡ᤹ ᤁᤧᤒᤡᤖᤢᤶᤗ ᤐᤥ᤺ᤱ॥ ᤗᤡᤛᤡ ᤗᤰᤁᤡᤴ ᤕᤠᤶᤔᤥ ᤕᤠ᤹ᤖᤡ᤺ᤶᤒᤠ ᤜᤣ᤹ᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤂᤧᤏᤡ᤹ ᤏᤢ ᤂᤧᤏᤡ᤹ ᤜᤡᤶᤛᤕᤱ ᤜᤶᤒᤩᤠᤱ ᤂᤡᤏᤡ᤹ ᤛᤠᤜᤠ᤹ᤖᤧ ᤆᤠᤔᤠᤖᤧ ᤗᤠᤃᤡ ᤂᤧᤏᤧ᤹ᤀᤡᤴᤏᤣ ᤐᤥᤱᤗᤥ॥”

᥈᥋ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤛᤰᤔᤠ ᤁᤣ᤺ᤰᤋᤢᤖ ᤁᤧᤈᤥᤃᤢᤖᤥ॥ ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤋᤧᤖᤥ॥ ᤀᤠᤏᤡᤃᤧ ᤑᤠᤖᤥᤸᤗᤧ ᤁᤢᤕᤥ᤺ᤃ᤻ᤒᤠ ᤐᤥ᤺ᤰᤂᤡᤃᤧᤖᤥ॥”

᥈᥌ ᤁᤸᤗᤧᤆᤥᤃᤢᤸᤗᤧ ᤔᤡᤛᤪ ᤗᤠᤈᤣ᤹ᤀᤥ ᤕᤥ᤹ᤒᤠ ᤛᤡᤱᤒᤢᤱᤗᤧ ᤁᤢᤕᤠ᤺ᤶᤒᤣᤀᤥ ᤕᤢᤛᤢᤑᤖᤧ ᤗᤳᤇᤠ ᤌᤡᤶ ᤆᤥᤃᤢ. ᤂᤧᤴ ᤀᤠᤀᤡᤴ ᤌᤠᤖᤡᤰᤁᤠᤱ ᤘᤠ᤹ᤖᤥ. ᤁᤧᤒᤥ᤺ᤰᤐᤠ ᤆᤠ᤺ᤸᤗᤧ ᤅᤠᤛᤡᤃᤣᤰᤐᤠ ᤗᤰᤁᤡᤴ ᤑᤠᤖᤥᤸᤗᤧ ᤁᤢᤗᤰ ᤐᤥᤱᤗᤥ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹ᤖᤰ ᤑᤠᤖᤥᤸᤗᤧᤴ ᤔᤧᤒᤥ᤺ᤰᤂᤧᤴ॥

ᤕᤠᤁᤢᤒᤖᤧ ᤆᤥᤃᤢᤒᤠ ᤁᤢᤏᤢᤵᤔᤠ ᤐᤣᤗᤡ

᥈᥍ ᤀᤠᤸᤗ ᤔᤡᤛᤪᤒᤠ ᤃᤥᤛᤣᤴᤏᤥ ᤀᤡᤛᤪᤠᤀᤡᤗᤡᤜᤠ᤹ ᤕᤢᤱᤔᤠ ᤔᤧᤜᤣ᤺ᤰᤋᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧ᤹ᤕᤥᤒᤠ ᤕᤥ᤹ᤒᤠ ᤛᤡᤱᤒᤢᤱᤅᤡᤴ ᤂᤢᤴᤇᤡ᤹ ᤕᤢᤰᤁᤥ ᤔᤧᤔᤧᤳᤇᤡᤱ॥ ᤜᤧᤰᤁᤩᤠᤱ ᤂᤧ᤹ᤕᤥ ᤂᤧᤱᤜᤠ᤹ ᤔᤧᤒᤥ᤺ᤴᤍᤧ ᤔᤧᤎᤧ᤹ᤖᤧᤀᤠᤱ ᤛᤠ᤹ᤖᤡᤰ ᤕᤖᤡᤰ ᤔᤧᤒᤥ᤺ᤰᤂᤧᤖ ᤔᤧᤒᤣ॥

᥈᥎ ᤕᤠᤁᤢᤒᤧᤴ ᤔᤡᤛᤪᤀᤥ ᤌᤡᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤜᤡᤅᤧ. ᤂᤢᤏᤧ᤹ ᤁᤡᤵ ᤌᤡᤰ ᤜᤧᤰᤁᤩᤠᤱ ᤗᤡᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤁᤧᤖᤧ॥

᥈᥏ ᤕᤠᤁᤢᤒᤧᤴ ᤛᤡᤔᤠ ᤀᤡ᤺ᤳᤋᤧᤸᤗᤧ ᤂᤧᤸᤗᤧ ᤁᤢᤛ᤻ᤛᤠ ᤕᤢᤛᤢᤑᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤁᤧᤛᤡᤖᤠ᤹ ᤌᤠᤱᤀᤧᤒᤠᤴ ᤀᤥᤛᤣ᤺ᤴᤃᤧᤎᤠᤰᤁᤠᤏᤧᤓᤃᤪ ᤂᤧᤏᤧ᤹ ᤁᤧᤜᤢᤰᤁᤡᤴ ᤀᤠᤛᤧᤒᤱᤒᤠᤸᤗᤧ ᤁᤢᤛᤡ᤺ᤰᤋᤥ ᤏᤧᤛ᤻ᤛᤧ᤹ᤀᤠᤱ ‘ᤀᤠᤱᤃᤠ᤹ ᤂᤧᤏᤧ᤹ ᤔᤡᤛᤪᤀᤥ ᤔᤧᤗᤢᤵᤏᤧᤴ’ ᤑᤠ᤹ᤀᤠᤱ ᤔᤠᤱᤜᤧᤰᤛᤡᤅᤧ᤹॥

᥉᥆ ᤀᤠᤱᤃᤠ᤹ ᤀᤠᤶᤒᤠ ᤜᤧᤰᤁᤩᤠᤱ ᤀᤠᤴᤎᤧᤒᤠᤜᤠ᤹ᤏᤢ ᤁᤧᤗᤢᤵᤐᤠᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤀᤠᤱᤃᤠ᤹ ᤛᤡᤀᤠᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤋᤣ᤹ᤖᤠᤱᤅᤧ᤹ᤀᤠᤱ ᤂᤢᤴᤇᤡ᤹ ᤔᤧᤗᤢᤵᤋᤢᤛᤡᤒᤠ ᤋᤧᤴᤏᤥ ᤗᤢᤵᤋᤠᤱᤅᤧ᤹॥”

ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤀᤡᤛᤡ᤺ᤰ ᤀᤠᤱᤃᤠ᤹ ᤆᤥᤃᤢᤱᤗᤥ॥”

᥉᥇ ᤕᤠᤁᤢᤒᤖᤧ ᤔᤧᤳᤋᤢ. “‘ᤜᤧᤰᤁᤣ ᤆᤥᤃᤢᤱ’ ᤑᤠ᤹ᤀᤠᤱ ᤔᤠᤱᤜᤧᤰᤛᤡᤅᤧ᤹॥” ᤜᤧᤰᤁᤩᤠᤱ ᤕᤢᤛᤢᤑᤧᤴ ᤔᤠᤱᤜᤧᤰᤛᤡᤱ॥ ᤂᤧᤒᤩᤠᤱ ᤏᤧᤳᤏᤠᤀᤥᤀᤣ ᤕᤠᤁᤢᤒᤖᤧ ᤏᤢᤃᤧᤴ ᤐᤡᤖᤢᤖᤥ॥

ᤕᤠᤁᤢᤒᤖᤧ ᤀᤣᤑᤪᤠᤀᤡᤶ ᤏᤢ ᤔᤏᤛ᤻ᤛᤣᤴ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤛᤡ᤹

᥊᥎

ᤁᤢᤓᤠ ᤕᤧᤶ ᤀᤣᤃᤠᤱ “ᤀᤠᤍᤠᤱᤒᤠᤖᤧ ᤁᤧᤶᤒᤠᤖᤧ ᤁᤢᤕᤠᤶ ᤋᤢᤰ” ᤑᤠ᤹ᤀᤠᤱ ᤁᤢᤓᤠᤖᤧ ᤕᤢᤛᤢᤑᤧᤴ ᤀᤡᤱᤄᤱ ᤔᤧᤜᤠᤰᤋᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤧᤵᤑᤢ ᤁᤢᤛ᤻ᤛᤠ ᤔᤏᤛ᤻ᤛᤣᤴ ᤏᤢ ᤀᤣᤑᤪᤠᤀᤡᤶᤔᤧᤴ ᤕᤠᤱᤛᤡᤱᤅᤠᤱ ᤁᤢᤶᤒᤠᤖᤧ᤹ᤀᤥ ᤂᤢᤏᤧ᤹ ᤐᤣ॥

᥈ ᤜᤧᤰᤁᤩᤠᤱ “ᤂᤧᤏᤧ᤹ ᤁᤧᤛ᤻ᤛᤠ ᤕᤢᤛᤢᤑᤧᤴ ᤂᤧᤏᤧ᤹ ᤁᤧᤍᤢᤶᤛᤧ ᤑᤧᤖᤧᤀᤠᤱ ᤘᤠ᤹” ᤗ᤹ᤖᤡᤰ ᤀᤡᤱᤄᤱ ᤁᤢᤓᤠᤖᤧ ᤕᤠᤁᤢᤒᤧᤴ ᤔᤧᤔᤧᤳᤋᤢ॥ ᤂᤧᤒᤩᤠᤱ ᤂᤢᤏᤧ᤹ ᤁᤢᤏᤧᤳᤏᤠᤀᤥ ᤀᤠᤒᤠᤅᤧ ᤐᤥᤃᤧᤀᤠᤱ ᤕᤢᤱᤛᤡᤱ॥

᥉ ᤕᤠᤁᤢᤒᤖᤧ ᤕᤢᤛᤢᤑᤧᤴ ᤔᤧᤳᤋᤢ. “ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤏᤠᤏ ᤗᤠᤈᤣ᤹ᤒᤠ ᤗᤢᤈᤀᤥ ᤀᤠᤱᤃᤠ᤹ᤏᤢ ᤌᤠ᤺ᤴᤇᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤐᤡᤖᤠᤱ

᥊ ᤜᤧᤰᤁᤩᤠᤱ ᤔᤧᤳᤋᤠᤱ ‘ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤥ᤺ᤴ ᤁᤧᤎᤧ᤹ᤖ ᤕᤠ᤺ᤴᤏᤧ. ᤜᤧᤰᤁᤩᤠᤱ ᤕᤖᤡᤰ ᤁᤧᤒᤥᤱᤗ ᤆᤥ᤺ᤰᤏᤧ॥ ᤂᤧᤏᤧ᤹ᤗᤠᤶᤒᤠ ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗ᤺ᤳᤋᤢᤱᤛᤡᤱ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤀᤣᤃᤠᤱ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤁᤴ ᤗᤠᤈᤣᤴ ᤛᤍᤠᤍᤡᤱᤗᤧ ᤗᤠᤃᤡ ᤕᤢᤰᤔᤠ ᤐᤠᤱᤄᤢᤱᤛᤡᤱᤗᤥ॥’”

᥋ ᤂᤧᤒᤩᤠᤱ ᤕᤠᤁᤢᤒᤧᤴ ᤕᤢᤛᤢᤑᤖᤥ ᤐᤣᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤔᤡᤛᤪᤀᤥ ᤕᤢᤔᤠ ᤋᤃᤡ ᤔᤡᤛᤪᤀᤥ ᤁᤧᤃᤳᤋᤢᤛᤡᤒᤠ ᤁᤧᤛ᤻ᤛᤠᤜᤠ᤹ ᤀᤠᤱᤃᤠ᤹ᤀᤡᤴᤛᤡᤖᤥ॥ ᤖᤢᤒᤧᤏ ᤏᤢ ᤛᤡᤔᤡᤕᤥᤏᤧᤴ ᤜᤧᤰᤁᤣ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣᤴ ᤀᤠᤱᤃᤠ᤹ᤀᤡᤴᤛᤡᤀᤣᤖᤥ॥

᥌ ᤂᤧᤱᤜᤠ᤹ᤏᤢ᤺ᤸᤗᤧ ᤀᤣᤃᤠᤱ ᤁᤧᤒᤥᤱᤒᤠ ᤁᤧᤛ᤻ᤛᤠᤜᤠ᤹ ᤂᤧᤏᤧ᤹ᤀᤡᤴ ᤔᤧᤒᤥ᤺ᤱ॥ ᤂᤧᤱᤜᤠ᤹ᤖᤧ ᤗᤠᤈᤣ᤹ᤛᤡᤱᤒᤢᤱ ᤗᤰ ᤔᤧᤄᤥᤛᤢᤸᤗᤧ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣᤗᤠᤶ ᤔᤧᤄᤥᤛᤢ᤹॥

᥍ ᤀᤠᤱᤃᤠ᤹ᤃ ᤐᤍ᤻ᤍᤏ ᤀᤠᤖᤠᤔᤗᤠᤶ ᤀᤣᤑᤪᤠᤋᤀᤥ ᤁᤧᤵᤔᤠ ᤀᤠᤸᤗᤛᤠᤱ ᤔᤠ᤺ᤱᤄᤠ ᤘᤕᤧᤸᤗᤧᤛᤠ ᤖᤠᤜᤣᤸᤗᤧᤴ ᤁᤏᤠᤏ ᤗᤠᤈᤣ᤹ᤀᤥ ᤔᤠᤛᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤆᤩᤧᤖ ᤀᤣᤑᤪᤠᤋ (ᤒᤣᤌᤗᤧᤜᤧᤶᤔᤠᤱ ᤔᤧᤔᤧᤳᤋᤢ᤹) ᤐᤣ᤺ᤰᤔᤠ ᤗᤠᤶᤔᤥᤀᤣ ᤂᤢᤏᤧ᤹ ᤗᤢᤵᤋᤢᤱ॥”

᥎ ᤕᤢᤛᤢᤑᤖᤧ ᤁᤢᤛ᤻ᤛᤠᤜᤠ᤹ ᤏᤡᤛᤢᤛᤡᤀᤠᤱ ᤕᤠᤁᤢᤒᤖᤧ ᤐᤠ᤺ᤳᤋᤢ. “ᤁᤱᤜᤠ᤹ ᤜᤠ᤺ᤳᤇᤡᤒᤣ᥅”

᥏ ᤕᤢᤛᤢᤑᤖᤧ ᤁᤢᤶᤒᤠ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤁ᤹ᤕᤥ ᤐᤡᤖᤠᤱᤒᤠ ᤁᤱᤜᤠ᤹ ᤀᤠᤛ᤻ᤛᤠᤛᤡᤖᤥ॥”

ᤂᤧᤒᤩᤠᤱ ᤕᤠᤁᤢᤒᤖᤧ ᤔᤧᤳᤋᤢ. “ᤂᤧᤱᤜᤠ᤹ ᤁ᤹ᤕᤥ ᤀᤠᤱᤃᤠ᤹ᤀᤥ ᤑᤧᤳᤋᤧᤛᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤡᤱ᤹॥”

᥇᥆ ᤂᤧᤴ ᤕᤧᤶᤔᤥ ᤂᤍᤠᤰᤔᤡ ᤋᤢᤶᤛᤧᤒᤠᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤁᤢᤔᤡᤰ ᤔᤕᤧᤀᤠᤱ ᤏᤢᤖᤡᤰ ᤂᤠᤔᤧᤴᤏᤡᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤢᤛᤢᤑᤖᤧ ᤂᤧᤱᤜᤠ᤹ ᤁᤢᤶᤒᤠᤖᤧ ᤁᤢᤒᤣᤛᤠᤱ ᤋᤣ᤹ᤖᤢᤛᤡ ᤜᤧᤰᤁᤩᤠᤱ ᤁᤢᤶᤒᤠᤖᤧ ᤂᤧᤱᤜᤠ᤹ ᤆᤢᤵ ᤔᤧᤳᤋᤢᤛᤡᤀᤠᤱ ᤜᤧᤵᤐᤪᤧᤰ ᤜᤧᤵᤋᤢᤛᤡ॥

᥇᥇ ᤕᤠᤁᤢᤒᤖᤧ ᤕᤢᤛᤢᤑᤧᤴ ᤔᤧᤳᤋᤢ. “ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤏᤠᤖᤠ ᤏᤡᤛᤢᤱ ᤑᤠ᤹ᤀᤠᤱ ᤀᤡ᤺ᤳᤋᤢᤱᤒᤠᤀᤣ ᤜᤥ᤺ᤵᤋᤧ. ᤁᤖ ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤥᤔᤧᤵᤔᤠ ᤐᤡᤖᤠᤱᤗᤥ॥”

᥇᥈ ᤂᤧᤒᤩᤠᤱ ᤕᤢᤛᤢᤑᤖᤧ ᤂᤧᤱᤜᤠ᤹ ᤕᤠᤁᤢᤒᤖᤧ ᤁᤢᤎᤢᤱᤒᤥᤀᤥᤗᤠᤶ ᤆᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤠᤶᤒᤠᤱᤅᤥ ᤌᤠᤖᤡᤰ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢ॥

᥇᥉ ᤕᤢᤛᤢᤑᤖᤧ ᤂᤧᤴ ᤏᤧᤵᤔᤠᤱ ᤋᤣ᤹ᤖᤢᤛᤡᤀᤠᤱ ᤀᤣᤑᤪᤠᤀᤡᤶᤔᤧᤴ ᤀᤠᤒᤠᤅᤣ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤓᤧᤴᤇᤠᤱ ᤗᤧᤵᤔᤠᤱ. ᤜᤧᤰᤁᤩᤠᤱ ᤔᤏᤛ᤻ᤛᤣᤴ ᤀᤠᤒᤠᤅᤣ ᤁᤢᤓᤧᤴᤇᤠᤱ ᤗᤧᤵᤔᤠᤱ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤆᤥᤃᤢᤛᤡᤀᤠᤱ ᤕᤠᤁᤢᤒᤖᤧ ᤁᤢᤒᤣᤛᤠᤱ ᤋᤠᤖᤢᤛᤡ॥

᥇᥊ ᤁᤖ ᤕᤠᤁᤢᤒᤖᤧ ᤁᤢᤜᤢᤰᤜᤠ᤹ ᤐᤡᤳᤋᤠᤱᤍᤥᤖᤠ ᤛᤴᤇᤢᤀᤠᤱ ᤁᤢᤈᤢᤰᤘᤠ ᤜᤢᤰᤁᤡᤴ ᤑᤥ᤺ᤰᤘᤠᤒᤠ ᤀᤣᤑᤪᤠᤀᤡᤔᤖᤧ ᤁᤢᤎᤧᤃᤣ᤺ᤰᤁᤥ ᤏᤧᤛ᤻ᤛᤢ. ᤜᤧᤰᤁᤩᤠᤱ ᤔᤏᤛ᤻ᤛᤣᤴ ᤋᤢᤶᤒᤠᤛᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤥ ᤕᤠᤁᤢᤒᤖᤧ ᤁᤢᤓᤧᤴᤇᤠᤱ ᤜᤢᤰᤁᤡᤴ ᤏᤧᤛ᤻ᤛᤢ॥

᥇᥋ ᤂᤧᤒᤩᤠᤱ ᤂᤢᤏᤧ᤹ ᤕᤢᤛᤢᤑᤧᤴa ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤔᤧᤳᤋᤢᤖᤥ.

“ᤀᤠᤶᤒᤠ ᤀᤒᤪᤠᤜᤠᤶᤔᤧᤴ ᤏᤢ ᤀᤡᤛᤠᤜᤠᤰᤁᤧᤴ

ᤀᤠᤳᤋᤡᤴ ᤏᤡᤱᤘᤠ᤹ᤑᤢᤔᤠᤅᤅᤡᤴᤏᤢ ᤛᤥᤛᤥᤖᤡᤰ ᤗᤠᤱᤄᤣᤃᤧᤳᤇᤡ–

ᤀᤠᤳᤋᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤀᤡᤴ ᤌᤠᤖᤡᤰ

ᤀᤠᤱᤃᤠ᤹ ᤁᤧᤖᤧᤰ ᤀᤠᤜᤡᤱᤔᤴᤏᤥ ᤗᤠᤶᤗᤥᤛᤠᤱᤅᤠᤱ ᤘᤠ᤹ᤖᤥ.

᥇᥌ ᤁᤧᤖᤧᤰ ᤁᤠ᤺ᤶᤔᤠᤗᤠᤶ ᤕᤠᤵᤔᤡ ᤋᤠᤱᤃᤧᤛᤧ᤺ᤵᤐᤠ ᤔᤠᤱᤗᤠᤀᤡᤱᤒᤠᤸᤗᤧ–

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤀᤅᤧ᤺ᤰᤘᤠᤜᤠ᤹ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤖᤥ॥

ᤁᤱᤜᤠ᤹ᤀᤥᤀᤣ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤘᤠ᤹ᤖᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤒᤠ ᤀᤒᤪᤠᤜᤠᤔ ᤏᤢ

ᤀᤡᤛᤠᤜᤠᤰᤁᤧᤸᤗᤧ ᤂᤢᤴᤇᤡ᤹ ᤔᤡᤱ ᤛᤍᤠᤍᤡᤱ ᤘᤠ᤹ᤖᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤱᤜᤠ᤹

ᤏᤡ᤺ᤳᤔᤧᤴᤍᤧᤳᤋᤣ ᤌᤠᤖᤡᤰ ᤔᤧᤒᤥ᤺ᤴᤗᤖᤥ॥”

᥇᥍ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤈᤢᤵᤛᤠᤱ ᤜᤢᤰᤁᤡᤴ ᤀᤣᤑᤪᤠᤀᤡᤔᤖᤧ ᤁᤢᤎᤧᤃᤣ᤺ᤰᤁᤥ ᤏᤧᤛ᤻ᤛᤢᤒᤠ ᤏᤡᤛᤢᤀᤠᤱ ᤕᤢᤛᤢᤑᤖᤧ ᤁᤢᤛᤡᤖᤠ᤹ ᤔᤧᤎᤠᤅᤧᤴ. ᤜᤧᤰᤁᤩᤠᤱ ᤂᤢᤏᤧ᤹ ᤀᤣᤑᤪᤠᤀᤡᤔᤖᤧ ᤁᤢᤎᤧᤃᤣ᤺ᤰᤁᤥᤗᤠᤶ ᤔᤏᤛ᤻ᤛᤣᤖᤧ ᤁᤢᤎᤧᤃᤣ᤺ᤰᤁᤥ ᤏᤧᤔᤠ ᤑᤠ᤹ᤀᤠᤱ ᤁᤢᤶᤒᤠᤖᤧ ᤁᤢᤜᤢᤰᤁᤡᤴ ᤆᤵᤔᤠᤖᤧ ᤗᤠᤃᤡ ᤑᤥ᤺ᤰᤂᤢ॥

᥇᥎ ᤂᤢᤏᤧ᤹ ᤁᤢᤶᤒᤠ ᤔᤧᤳᤋᤢ. “ᤀᤠᤶᤒᤦ. ᤜᤧᤰᤁᤣ ᤔᤣ᤺ᤴ. ᤌᤣᤀᤠᤱᤓᤧᤸᤗᤧ ᤋᤢᤶᤒᤧᤱᤃ ᤁᤴᤏᤡᤖᤥ॥ ᤂᤧᤏᤧ᤹ ᤁᤧᤈᤢᤵᤛᤠᤱ ᤜᤢᤰᤁᤡᤴ ᤁᤸᤗᤧ ᤁᤢᤛᤶᤎᤠᤱ ᤏᤧᤛ᤻ᤛᤧ᤹॥”

᥇᥏ ᤁᤖ ᤁᤢᤶᤒᤠᤖᤧ ᤔᤧᤍᤧᤴᤍᤧᤸᤗ ᤔᤧᤳᤋᤢ. “ᤀᤠᤱᤃᤠ᤹ ᤏᤡᤛᤢᤱ. ᤐᤠᤒᤢᤀᤣ ᤀᤠᤱᤃᤠ᤹ ᤏᤡᤛᤢᤱᤗᤥ॥ ᤁᤸᤗᤧᤴᤏᤠᤱ ᤗᤳᤇᤠ ᤕᤶᤒᤠ ᤔᤧᤴᤇᤠᤶ ᤁᤢᤛᤢᤘᤠᤱ ᤐᤥᤱᤗᤥ॥ ᤁᤖ ᤁᤸᤗᤧ ᤁᤢᤴᤛᤠ᤹ᤀᤡᤱᤃ ᤁᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤐᤥᤱᤗᤥ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤳᤇᤠ ᤁᤢᤗᤢᤵ ᤐᤥᤱᤗᤥ॥”

᥈᥆ ᤕᤠᤁᤢᤒᤖᤧ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ.

“ᤀᤡᤛᤪᤠᤀᤡᤗᤖᤧ ᤂᤧᤴᤇᤡ᤹ ᤔᤡᤱ ᤗᤥ᤺ᤰᤂᤢᤀᤠᤱ

ᤁᤢᤔᤏᤠᤜᤠ᤹ ᤀᤰᤂᤣᤍᤱᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤖᤥ.

‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤡ᤹ ᤀᤣᤑᤪᤠᤀᤡᤶ ᤏᤢ

ᤔᤏᤛ᤻ᤛᤣ ᤜᤧᤰᤁᤣ ᤁᤧᤈᤥᤃᤡᤖᤖᤥ॥’”

ᤀᤰᤂᤣᤗ᤹ᤖᤡᤰ ᤕᤠᤁᤢᤒᤧᤸᤗᤧ ᤔᤏᤛ᤻ᤛᤣ᤺ᤴᤏᤢ᤺ᤸᤗᤧ ᤀᤣᤑᤪᤠᤀᤡᤶᤔᤧᤴ ᤋᤃᤡ ᤕᤢᤰᤂᤢ॥

᥈᥇ ᤂᤧᤒᤩᤠᤱ ᤕᤠᤁᤢᤒᤖᤧ ᤕᤢᤛᤢᤑᤧᤴ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤛᤡᤔᤠ ᤀᤡ᤺ᤳᤋᤠᤱᤅᤠᤱ ᤘᤠ᤹ᤀᤠ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹ᤖᤥ. ᤜᤧᤰᤁᤩᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤠᤶᤔᤥ ᤂᤡᤏᤡ᤹ ᤁᤧᤍᤣ᤹ᤖᤡᤖᤥ॥

᥈᥈ ᤂᤧᤴᤏᤢ᤺ᤸᤗᤧ ᤘᤣ᤹ᤃ ᤁᤧᤶᤓᤢ᤹ ᤁᤧᤴᤛᤠ᤹ᤛᤡᤏᤢ᤺ᤸᤗᤧ ᤂᤧᤏᤧ᤹ ᤕᤖᤡᤰ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤍᤠᤓᤣ ᤏᤢ ᤀᤠᤍᤥ᤺ᤱ ᤀᤠᤗᤡᤖᤧ ᤀᤧᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤱᤃᤠ᤹ᤀᤡᤴ ᤆᤥᤃᤢᤱᤒᤠ ᤁᤥ᤺ᤰᤔᤠ ᤌᤧᤃᤢᤎᤡᤰ ᤂᤧᤏᤧ᤹ ᤐᤡᤏᤧᤖᤥ॥”

a 

᥊᥎:᥇᥋ ᤕᤠᤁᤢᤒᤖᤧ ᤀᤡᤑᤪᤠᤀᤡᤶ ᤏᤢ ᤔᤏᤛ᤻ᤛᤣᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤸᤗᤧ ᤂᤢᤏᤧ᤹ ᤛᤧᤰᤂᤠ᤺ᤸᤗᤧ ᤕᤢᤛᤢᤑᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤒᤠᤖᤥ॥

ᤕᤠᤒᤢᤒᤖᤧ ᤁᤢᤏᤢᤵᤔᤠ ᤁᤢᤒᤠ᤺ᤴᤇᤣ᤺ᤰᤘᤠᤜᤠ᤹

᥊᥏

ᤂᤧᤒᤩᤠᤱ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤁ᤹ᤕᤥ ᤆᤢᤵᤛᤧᤶᤔᤧ᤹. ᤜᤧᤰᤁᤩᤠᤱ ᤋᤠ᤺ᤴᤍᤡ ᤂᤡᤏᤡ᤹ ᤌᤣᤎᤣ ᤁᤧᤍᤢᤔᤢᤶ ᤂᤧᤴ ᤀᤠᤱᤃᤠ᤹ ᤔᤧᤳᤏᤡᤱᤗᤥ॥

᥈ “ᤕᤠᤁᤢᤒᤖᤧ ᤁᤢᤛ᤻ᤛᤠᤛᤣ. ᤆᤢᤵᤛᤧᤶᤔᤧ᤹ᤀᤠᤱ ᤂᤧᤵᤛᤧᤶᤔᤧ᤹ᤀᤥ.

ᤂᤡᤏᤡ᤹ ᤐᤠ ᤀᤡᤛᤪᤠᤀᤡᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥

᥉ “ᤖᤢᤒᤧᤴᤏᤣ. ᤂᤧᤏᤧ᤹ ᤀᤠᤱᤃᤠ᤹ ᤋᤢᤶᤒᤠ ᤀᤠᤛ᤻ᤛᤠᤏᤧᤖᤥ.

ᤀᤠᤔᤢᤰᤛᤠᤶ ᤏᤢ ᤀᤠᤛᤠ᤹ᤀᤡᤖᤧ ᤋᤃᤡᤒᤠ ᤀᤠᤛ᤻ᤛᤠᤏᤧᤖᤥ.

ᤔᤡᤔᤡᤍᤡᤱ ᤏᤢ ᤔᤢᤰᤛᤠᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧ᤺ᤰᤐᤠᤏᤧᤖᤥ॥

᥊ ᤆᤫᤠ᤺ᤳ ᤜᤧᤰᤋᤱᤒᤠ ᤂᤧᤏᤧ᤹ ᤁᤧᤗᤧ᤺ᤱᤒᤠᤀᤠᤱ ᤁᤧᤘᤠ᤹ᤒᤠᤏᤧᤖᤥ.

ᤁᤧᤔᤡᤱᤛᤥ ᤁᤧᤎᤠᤱᤛᤥᤖᤧ ᤁᤧᤴᤍᤰᤏᤧᤸᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤀᤡᤵᤏᤠᤀᤥ ᤁᤧᤗᤠᤛᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤣ᤺ᤳᤋᤧᤴᤏᤢ ᤁᤧᤀᤡᤵᤛᤧᤖᤥ॥

᥋ “ᤛᤡᤔᤡᤕᤥᤏ ᤏᤢ ᤗᤧᤒᤡ᤺ᤴ ᤁᤢᤶᤓᤢ᤹ ᤁᤢᤴᤛᤠ᤹ᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣ᤺ᤴᤏᤣ ᤜᤕᤱᤋᤧᤴᤎᤱ ᤁᤧᤈᤥ᤺ᤰᤐᤠᤖᤥ.

᥌ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤶᤗᤢᤱᤅᤥ ᤔᤧᤍᤠᤀᤠᤴᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤘᤠ᤹ᤔᤠ ᤔᤧᤒᤥ᤺ᤱᤏᤧᤸᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰ ᤐᤥᤃᤧᤸᤗᤧ

ᤔᤏᤠᤜᤠ᤹ ᤛᤧᤖᤧᤳᤇᤢᤛᤡᤀᤠᤱ ᤘᤠ᤹ᤖᤥ.

ᤌᤣᤏᤠᤎᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳᤜᤠ᤹ᤖᤧ ᤂᤢᤴᤇᤡ᤹

ᤗᤠᤱᤛᤠ᤹ᤀᤡ ᤜᤧᤃᤧᤇᤢ ᤐᤡᤖᤧᤳᤇᤢᤛᤡᤀᤠᤱ ᤘᤠ᤹ᤖᤥ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤐᤥ᤺ᤰᤔᤥ ᤏᤢ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤁᤧᤴ ᤆᤶᤔᤥ ᤛᤠᤱᤃᤪᤠ᤺ᤸᤗᤧ ᤋᤧᤳᤋᤢᤛᤡᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤡᤰᤋᤥ᤺ᤰᤏᤠ ᤆᤥ᤺ᤰᤛᤡᤖᤥ॥

ᤂᤧᤱᤜᤠ᤹ ᤀᤠᤱᤃᤠ᤹ ᤕᤠᤁᤢᤒᤖᤧᤀᤥ ᤛᤧᤛᤢᤱᤍᤣᤛᤢᤛᤡᤱ᤹.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤂᤧᤱᤜᤠ᤹ ᤑᤢᤳᤇᤡᤱᤇ᤻ᤕᤠ᤺ᤱ ᤛᤧᤛᤢᤛᤡᤱ᤹॥

᥎ “ᤕᤜᤢᤍᤠᤀᤣ. ᤁᤧᤶᤓᤢ᤹ ᤁᤧᤴᤛᤠ᤹ᤛᤡᤖᤧ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤥ.

ᤁᤧᤜᤢᤰᤁᤡᤸᤗᤧ ᤁᤧᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤛᤡᤳᤗᤠ ᤕ᤹ᤖᤢᤖᤥ.

ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤛ᤻ᤛᤠᤜᤠ᤹ ᤂᤧᤏᤧ᤹ ᤁᤧᤍᤃᤡ ᤛᤠᤶᤒᤥᤴ ᤜᤒᤳ ᤔᤧᤒᤳᤗᤥ॥

᥏ ᤕᤜᤢᤍᤠᤴ ᤌᤧᤖᤡᤱᤒᤧᤸᤗᤧ ᤁᤢᤛ᤻ᤛᤠᤖᤥ.

ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤁᤧᤈᤠᤔᤠ ᤛᤠ ᤁᤧᤛᤧᤖᤢᤖᤥ.

ᤜᤧᤰᤁᤩᤠᤱ ᤁᤧᤄᤠᤀᤥ ᤁᤧᤏᤢ᤺ᤰᤂᤧᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤌᤧᤖᤡᤱᤒᤧᤴ ᤜᤧᤰᤁᤣ ᤌᤡᤱᤛᤡᤱᤅᤠᤱ ᤏᤧᤖᤥ.

ᤜᤠ᤺ᤳᤗᤧ ᤂᤧᤴ ᤑᤥ᤺ᤱᤔᤠ ᤁᤥ᤺ᤳᤋᤢᤒᤣ᥅

᥇᥆ ᤕᤜᤢᤍᤠ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤜᤠᤱᤋᤰᤁᤠ᤺ᤳᤋᤡᤴ ᤔᤧᤗᤧᤳᤏᤧᤸᤗᤥ.

ᤁᤢᤴᤍᤠᤱᤒᤧᤴ ᤔᤧᤴᤍᤠᤀᤣ ᤌᤠᤖᤡᤰ ᤜᤠᤱᤈᤢᤶᤔᤥ ᤀᤥᤃᤵ ᤁᤧᤒᤥᤱᤒᤠ

ᤋᤰᤁᤠ᤺ᤳᤋᤡᤴ ᤁᤢᤗᤠᤱᤓᤡ᤺ᤵᤔᤥᤗᤠᤶ ᤔᤧᤈᤳᤏᤧᤸᤗᤥ॥

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤏᤧ᤹

ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤂᤧᤶᤔᤠ ᤁᤧᤍᤧᤶᤒᤠ ᤔᤧᤒᤥᤱᤗᤥ॥

᥇᥇ ᤂᤧᤸᤗᤧ ᤁᤢᤀᤍᤱᤅᤡᤴ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤥ ᤏᤢ

ᤁᤢᤀᤍᤱᤛᤠ᤺ᤳᤋᤡᤴ ᤏᤢᤒᤠ ᤐᤖᤡᤰᤗᤧᤴ

ᤆᤧᤸᤗᤧᤰᤛᤣᤸᤗᤧ ᤁᤢᤒᤥᤖᤠ᤺ᤰᤁᤥ ᤀᤡᤄᤣ᤺ᤰᤂᤢᤖᤥ॥

ᤂᤧᤸᤗᤧ ᤁᤢᤈᤠᤱᤜᤠ᤹ ᤆᤧᤸᤗᤧᤰᤛᤣ᤹ ᤌᤡᤀᤥ.

ᤂᤢᤏᤧ᤹ ᤆᤧᤸᤗᤧᤰᤛᤣᤸᤗᤧ ᤁᤢᤘᤠᤀᤥ ᤁᤢᤍᤣ᤺ᤳᤜᤠ᤹ ᤘᤠᤜᤵᤋᤢᤖᤥ॥

᥇᥈ ᤂᤧᤸᤗᤧ ᤁᤢᤔᤡᤰᤁᤡᤴ ᤆᤧᤸᤗᤧᤰᤛᤣ᤹ ᤌᤡ᤺ᤴᤏᤢ᤺ᤸᤗᤧᤀᤠᤱ ᤜᤧ᤺ᤳᤋᤠᤱᤒᤠ.

ᤜᤧᤰᤁᤩᤠᤱ ᤁᤢᤜᤠ᤺ᤴ ᤐᤡᤳᤏᤢᤏᤢ᤺ᤸᤗᤧᤀᤠᤱ ᤑᤍᤠᤱᤒᤠ ᤐᤥᤱᤗᤥ॥

᥇᥉ “ᤈᤒᤢᤗᤢᤏᤖᤧ ᤁᤢᤕᤠᤱᤎᤥ᤺ᤰᤔᤠ ᤋᤧᤴ ᤘᤖ᤺ᤱᤅᤡᤸᤗᤧ ᤁᤢᤕᤠ᤺ᤴ ᤐᤥᤱᤗᤥ.

ᤘᤠᤗᤠᤎᤠᤜᤠ᤹ᤖᤧ ᤗᤠᤃᤡ ᤂᤧᤴ ᤘᤠᤗᤠᤎᤠᤂᤣ᤺ᤱ ᤐᤥᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤡ᤺ᤴᤍᤥ᤺ᤴ ᤛᤡᤍᤥᤏ ᤌᤠᤖᤡᤰ ᤐᤥᤱᤗᤥ॥

᥇᥊ “ᤀᤡᤛ᤻ᤛᤠᤁᤠᤖᤧᤴ ᤏᤧᤳᤇᤡ ᤁᤰᤜᤠ᤹ᤖᤧ ᤁᤢᤗᤢᤶᤔᤥ

ᤁᤧᤏᤧᤒᤠ ᤁᤧᤎᤢᤶᤒᤠ ᤀᤍᤱᤗᤥ॥

᥇᥋ ᤂᤢᤏᤧ᤹ ᤁᤢᤏᤠ᤺ᤶᤛᤡᤱᤔᤠ ᤋᤧᤴᤏᤡᤴ ᤏᤢᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤈᤣᤴ ᤛᤡᤰ ᤐᤛᤶ

ᤁᤧᤛᤶᤒᤠ ᤆᤥᤰ ᤁᤧᤗ᤹ᤒᤠᤴ ᤂᤧᤸᤗᤧ ᤏᤡᤛᤢᤀᤠᤱ.

ᤂᤧᤸᤗᤧ ᤁᤰ ᤁᤢᤔᤠᤖᤧ ᤗᤠᤃᤡ ᤁᤢᤓᤰᤋᤠᤱᤅᤡᤴ ᤛᤥᤖᤥ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤛᤧᤘᤠᤖᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤋᤧᤴᤗᤥ॥

᥇᥌ ᤍᤠᤏᤧᤴ ᤀᤡᤛᤪᤠᤀᤡᤗᤒᤠ ᤗᤳᤇᤠ ᤌᤠ᤺ᤰ ᤐᤥ᤺ᤱᤅᤠᤱ

ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤂᤠᤛᤧᤴ ᤆᤥᤃᤢᤖᤥ॥

᥇᥍ ᤍᤠᤏᤧᤴᤃ ᤗᤠᤶᤔᤥ ᤁᤧᤏᤧᤒᤠ ᤀᤛ᤻ᤛᤣ᤺ᤰᤗᤥ.

ᤜᤧᤰᤁᤩᤠᤱ ᤆᤢ᤺ᤰᤐᤠ ᤗᤠᤶᤔᤥ ᤁᤧᤏᤧᤒᤠ ᤁᤢᤏᤡᤱ ᤁᤧᤕᤠᤰᤐᤠ ᤀᤛ᤻ᤛᤣ᤺ᤰᤗᤥ.

ᤂᤧᤸᤗᤧ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤃᤠᤰᤰᤌᤡ᤺ᤶᤒᤧᤴ ᤀᤃᤢᤖᤥ.

ᤜᤧᤰᤁᤩᤠᤱ ᤂᤧᤴ ᤀᤴ ᤁᤧᤕᤢᤰᤐᤧᤴ ᤂᤧᤸᤗᤧ ᤁᤢᤀᤣᤃᤠᤱ ᤗᤧᤵᤛᤠᤱ ᤗᤧᤱᤗᤥ॥

᥇᥎ “ᤀᤠᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤂᤧᤏᤧ᤹ ᤕᤠᤵᤔᤡ ᤋᤠᤱᤃᤧᤛᤧ᤺ᤵᤐᤡ ᤑᤠ᤹ᤀᤠᤱ

ᤁᤧᤗᤠᤶ ᤀᤥᤔᤧᤳᤋᤢᤱᤗ ᤕᤢᤱᤀᤠᤖᤥ॥

᥇᥏ “ᤃᤠᤍᤧᤴ ᤗᤳᤇᤠ ᤔᤏᤠ ᤗᤢᤵᤐᤡᤸᤗᤧ ᤑᤵᤔᤠᤃ ᤔᤧᤓᤳᤋᤢᤖᤥ.

ᤁᤖ ᤂᤧᤸᤗᤧᤏᤣ ᤂᤧᤱᤜᤠ᤹ ᤏᤠ᤺ᤳᤋᤢᤛᤡᤖ ᤑᤳᤋᤢᤛᤡᤖᤥ॥

᥈᥆ “ᤀᤠᤛᤣᤖᤧᤸᤗᤧ ᤑᤳᤇᤢᤒᤠ ᤁᤢᤈᤠᤴ ᤏᤢᤒᤠ ᤐᤥ᤺ᤱᤗᤥ.

ᤂᤧᤸᤗᤧ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤆᤠᤔᤠ ᤁᤢᤈᤠ ᤋᤠᤖᤢᤖᤥ॥

᥈᥇ “ᤏᤵᤋᤠᤗᤡᤴ ᤗᤧᤵᤔᤏᤠᤒᤠ ᤐᤧ᤺ᤱᤘᤠ᤹ ᤔᤠᤖᤥ.

ᤂᤧᤸᤗᤧ ᤏᤢ᤺ᤒ᤻ᤏᤢᤒᤠ ᤐᤧ᤺ᤱᤘᤠᤛᤠ᤺ᤳ ᤌᤠᤵᤋᤢᤛᤡᤖᤥ॥

᥈᥈ “ᤕᤢᤛᤢᤑᤧᤴ ᤁᤢᤈᤠ᤹ ᤀᤡᤛ᤻ᤛᤣ᤺ᤱᤒᤠ ᤀᤡᤘᤠ᤺ᤳᤗᤥ.

ᤘᤒᤢᤴᤍᤠᤰᤁᤡᤸᤗᤧ ᤁᤢᤒᤣᤛᤠᤱᤒᤠ ᤁᤢᤈᤠ᤹ ᤁᤧᤒᤵᤐᤠ ᤁᤢᤀᤡᤘᤠ᤺ᤳᤗᤥ.

ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤗᤢᤱᤎᤠᤰ ᤆᤱ ᤜᤧ᤹ᤕᤥ ᤋᤠᤵᤐᤣ᤺ᤰᤗᤥ॥

᥈᥉ ᤋᤥ᤺ᤱᤗᤡ ᤁᤧᤕᤠᤱᤒᤠᤜᤠ᤹ᤖᤧ ᤂᤧᤴ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤖᤥ.

ᤂᤧᤴ ᤋᤥ᤺ᤱᤅᤡᤸᤗᤧ ᤔᤧᤀᤠᤒᤢ. ᤜᤧᤰᤁᤩᤠᤱ ᤂᤧᤴ ᤔᤧᤏᤠ᤺ᤳᤋᤢ॥

᥈᥊ ᤜᤧᤰᤁᤣᤛᤠᤱ ᤂᤧᤸᤗᤧ ᤁᤢᤗᤡᤴ ᤁᤧᤈᤠ᤹ᤒᤠᤀᤣ ᤆᤥᤃᤧᤖᤥ.

ᤜᤧᤰᤁᤩᤠᤱ ᤁᤢᤜᤢᤰᤜᤠ᤹ ᤁᤧᤎᤢᤶᤒᤠᤀᤣ ᤐᤥ᤺ᤰᤂᤧᤖᤥ.

ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ.

ᤂᤢᤏᤧ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤢᤏᤡᤱᤘᤠ᤹ᤑᤢᤔᤠᤱᤗᤠᤶ.

ᤀᤡᤛᤪᤠᤀᤡᤗᤖᤧ ᤁᤢᤗᤢᤱᤗᤠᤶ.

᥈᥋ ᤂᤧᤏᤧ᤹ ᤁᤧᤓᤠ᤹ᤒᤠᤱ ᤁᤧᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱ. ᤂᤢᤏᤧ᤹ ᤁᤧᤓᤠ᤹ᤖᤥ.

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ. ᤂᤢᤏᤧ᤹ ᤂᤧᤏᤧ᤹ ᤜᤠᤱᤘᤠ ᤔᤢ᤹ᤀᤡᤛᤠᤶ ᤁᤧᤒᤡᤖᤥ–

ᤌᤥ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶᤜᤠ᤹.

ᤕᤥ ᤆᤫᤠ᤺ᤳ ᤛᤡᤃᤠᤱᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶᤜᤠ᤹.

ᤜᤧᤰᤁᤩᤠᤱ ᤛᤠᤵᤐᤥ᤺ᤰᤁᤥᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶᤜᤠ᤹॥

᥈᥌ ᤁᤧᤶᤒᤠᤖᤧ ᤁᤢᤜᤠᤱᤘᤠ ᤔᤢ᤹ᤀᤡᤛᤠᤶᤜᤠ᤹ ᤀᤢᤴᤇᤣ᤺ᤴᤒᤠ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶᤏᤢ᤺ᤸᤗᤧᤀᤠᤱ

ᤜᤧᤰᤁᤩᤠᤱ ᤛᤍᤠᤍᤡᤱ ᤁᤧᤏᤧᤒᤠ ᤁᤥ᤺ᤰᤔᤠᤜᤠ᤹ᤀᤥᤒᤠ ᤜᤠᤱᤘᤠ

ᤔᤢ᤹ᤀᤡᤛᤠᤶᤜᤠ᤹ᤏᤢ᤺ᤸᤗᤧᤀᤠᤱ ᤔᤢᤰᤛᤠᤶᤒᤠ ᤆᤥ᤺ᤰᤗᤥ॥

ᤂᤧᤴ ᤁᤧᤖᤧᤰ ᤔᤢ᤹ᤀᤡᤛᤠᤶᤜᤠ᤹ ᤕᤢᤛᤢᤑᤖᤧ ᤁᤢᤎᤧᤃᤣ᤺ᤰᤁᤥ ᤆᤢᤰᤗᤖᤥ.

ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤀᤥ ᤗᤠᤶᤗᤥᤒᤠ ᤁᤧᤒᤥᤱᤒᤠ ᤕᤢᤛᤢᤑᤖᤧ ᤁᤢᤍᤫᤠᤒᤥ ᤌᤠᤖᤖᤥ॥

᥈᥍ “ᤒᤣᤴᤈᤠᤔᤡᤏᤧᤴᤃ ᤗᤳᤇᤠ ᤛᤠ ᤁᤧᤏᤠ᤺ᤵᤐᤠ ᤁᤧᤈᤠᤒᤠ ᤐᤖᤠᤒᤠᤖᤥ.

ᤋᤠᤏᤠᤶ ᤂᤧᤸᤗᤧ ᤋᤠᤖᤢᤒᤠ ᤛᤠᤴ ᤆᤖᤥ.

ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤂᤧᤸᤗᤧ ᤂᤢ᤺ᤳᤋᤢᤒᤠ ᤛᤠᤴ ᤜᤠᤛᤢᤖᤥ॥”

᥈᥎ ᤁᤱᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤠ᤺ᤰᤛᤡᤖᤥ॥ ᤂᤢᤴᤇᤡ᤹ ᤐᤠ᤺ᤸᤗᤧ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤸᤗᤥ॥ ᤂᤢᤏᤧ᤹ ᤁᤧᤖᤧᤰ ᤗᤠ᤹ᤖᤢᤛᤡᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ॥

ᤕᤠᤁᤢᤒᤧᤴ ᤔᤠᤛᤡᤱ᤹

᥈᥏ ᤂᤧᤒᤩᤠᤱ ᤕᤠᤁᤢᤒᤖᤧ ᤂᤧᤱᤜᤠ᤹ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡ. “ᤀᤠᤱᤃᤠ᤹ᤃ ᤛᤡᤔᤠ ᤆᤥ᤺ᤰᤁᤠᤀᤠᤱ ᤀᤠᤔᤏᤠᤜᤠ᤹ᤀᤥ ᤐᤣ᤺ᤰᤔᤠ ᤀᤡ᤺ᤳᤋᤠᤱᤗᤥ॥ ᤜᤡᤳᤋᤡ ᤀᤣᤐᤪᤥᤏᤧᤸᤗᤧ ᤁᤢᤒᤩᤠᤱᤛᤡᤀᤥᤒᤠ ᤑᤢᤰᤁᤢᤀᤥ ᤀᤠᤛᤢᤎᤧᤒᤠ ᤀᤠᤍᤠᤰᤌᤧᤒᤠᤜᤠ᤹ᤏᤢ ᤕᤠᤵᤔᤡ ᤀᤠᤗᤢᤵᤋᤧ᤹ᤀᤥ॥

᥉᥆ ᤁᤏᤠᤏ ᤗᤠᤈᤣ᤹ᤒᤠ ᤔᤔᤪᤣ᤺ᤸᤗᤧ ᤁᤢᤒᤣᤛᤠᤱᤒᤠ ᤔᤰᤐᤣᤗᤠᤒᤠ ᤐᤩᤠᤱᤛᤡᤀᤥ ᤁᤧᤏᤧᤒᤠ ᤑᤢᤰᤁᤢᤀᤥ. ᤂᤧᤴ ᤀᤒᤪᤠᤜᤠᤶᤗᤧ ᤜᤡᤳᤋᤡ ᤀᤣᤐᤪᤥᤏᤗᤠᤶᤒᤠ ᤐᤩᤠᤱᤛᤡ᤺ᤴᤏᤢᤀᤣ ᤀᤡᤐᤢᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤅᤢᤀᤠᤱ ᤘᤕᤧ॥

᥉᥇ ᤂᤧᤵᤔᤥᤀᤣ ᤂᤧᤱᤜᤠ᤹ᤖᤧ ᤀᤒᤪᤠᤜᤠᤔ ᤏᤢ ᤁᤢᤔᤣᤳ ᤛᤠᤖᤠ᤺ᤴ ᤔᤧᤗᤢᤵᤋᤢᤛᤡᤀᤠᤱ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤂᤧᤵᤔᤥᤀᤣ ᤂᤧᤱᤜᤠ᤹ᤖᤧ ᤀᤡᤛᤠᤜᤠᤰᤁᤧᤴ ᤏᤢ ᤖᤡᤒᤣᤁᤠᤴᤏᤠᤱ ᤔᤧᤗᤢᤵᤋᤢᤛᤡᤀᤠᤱ ᤏᤧᤛ᤻ᤛᤧ॥ ᤂᤧᤵᤔᤥᤀᤣ ᤀᤠᤱᤃᤠ᤹ ᤗᤡᤀᤠ᤺ᤴ ᤗᤢᤵᤋᤢᤱ॥

᥉᥈ ᤂᤧᤴ ᤐᤩᤠᤱᤛᤡ᤺ᤴ ᤏᤢ ᤂᤧᤵᤔᤥ ᤁᤧᤏᤧᤒᤠ ᤑᤢᤰᤁᤢᤴ ᤜᤡᤳᤋᤡᤜᤠ᤹ᤗᤠᤶᤒᤠ ᤀᤡᤱᤔᤏᤠᤒᤠᤖᤥ॥”

᥉᥉ ᤁᤢᤛ᤻ᤛᤠᤜᤠ᤹ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢ ᤛᤢᤖᤢᤛᤡᤀᤠᤱ ᤕᤠᤁᤢᤒᤖᤧ ᤏᤧᤳᤏᤠᤀᤥ ᤁᤢᤗᤠᤱᤅᤡᤴ ᤌᤢ᤺ᤰᤂᤢᤀᤠᤱ ᤁᤢᤛᤰᤔᤠ ᤐᤣ. ᤜᤧᤰᤁᤩᤠᤱ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤧ ᤐᤣᤖᤥ॥

᥋᥆

ᤕᤢᤛᤢᤑᤧᤴ ᤁᤢᤶᤒᤠᤖᤧ ᤁᤢᤍᤃᤡ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤜᤠᤒᤧ. ᤜᤧᤰᤁᤩᤠᤱ ᤂᤢᤏᤧ᤹ ᤆᤢᤵ ᤔᤧᤳᤋᤢ॥

᥈ ᤂᤧᤒᤩᤠᤱ ᤕᤢᤛᤢᤑᤖᤧ ᤂᤢᤏᤧ᤹ ᤁᤢᤛᤧᤘᤠ ᤁᤧᤈᤥ᤺ᤰᤐᤠ ᤛᤡᤍᤠ᤹ᤛᤠᤶᤒᤠᤜᤠ᤹ ᤁᤢᤶᤒᤠᤖᤧ ᤁᤢᤎᤰᤁᤥ ᤁᤢᤏᤠᤶᤃᤧᤏᤢ᤹ᤒᤠ ᤏᤡ᤺ᤱᤃᤣ᤹ ᤜᤢ᤺ᤵᤐᤠᤱᤄᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤁᤢᤒᤖᤧ ᤁᤢᤈᤣᤀᤥ ᤁᤢᤏᤠᤶᤃᤧᤏᤢ᤹ᤒᤠ ᤏᤡ᤺ᤱᤃᤣ᤹ ᤔᤧᤜᤢ᤺ᤳᤋᤢ॥

᥉ ᤀᤰᤂᤣ ᤆᤥ᤺ᤰᤔᤠᤖᤧ ᤗᤠᤃᤡ ᤗᤡᤒᤥᤱ ᤕᤧᤴ ᤌᤠᤖᤡᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤠᤃᤡ ᤔᤡᤛᤪᤡᤜᤠ᤹ᤀᤠᤱ ᤏᤢᤒᤥᤱ ᤕᤧᤴ ᤌᤠᤖᤡᤰ ᤔᤧᤖᤡᤱ ᤔᤧᤎᤰᤋᤧ॥

᥊ ᤂᤢᤏᤧ᤹ ᤁᤢᤗᤠᤃᤡ ᤔᤧᤖᤡᤱ ᤌᤰᤔᤠ ᤕᤧᤶ ᤆᤢᤖᤧᤀᤠᤱ ᤕᤢᤛᤢᤑᤧᤴ ᤑᤠᤖᤥᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤀᤰᤂᤣᤗ᤹ᤖᤡᤰ ᤜᤧᤏᤠ ᤔᤕᤧ. “ᤂᤧᤏᤡ᤹ ᤕᤠᤵᤔᤡ ᤛᤡᤖᤠ᤹ ᤀᤠᤃ᤻ᤎᤠᤱᤏᤧ ᤑᤠᤃᤪ ᤁᤴ ᤀᤠᤒᤠ᤺ᤴᤏᤡᤴ ᤑᤠᤖᤥ᤺ᤸᤗᤥ ᤋᤣ᤹ᤖᤧ ᤀᤠᤒᤡᤖᤧ᤹ᤀᤥ॥

᥋ ᤀᤠᤶᤒᤠᤖᤧ ᤀᤰᤂᤣ ᤐᤠ᤺ᤳᤋᤢᤖ ᤂᤢᤏᤧ᤹ᤏᤢ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤠᤱ. ‘ᤀᤠᤱᤃᤠ᤹ ᤛᤡᤔᤠ ᤀᤡ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥ ᤁᤏᤠᤏ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤀᤠᤒᤠᤅᤣ ᤋᤕᤢᤱᤅᤠᤱ ᤁᤧᤏᤧᤒᤠ ᤀᤠᤀᤡᤐᤢᤱᤅᤥ ᤀᤠᤱᤃᤠ᤹ ᤗᤢᤵᤋᤠᤱᤅᤧ᤹ᤀᤥ॥’ ᤀᤠᤱᤃᤠ᤹ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹ ᤜᤧᤰᤁᤩᤠᤱ ᤀᤠᤶᤒᤠ ᤂᤧᤵᤔᤥ ᤗᤢᤵᤋᤢᤱᤎᤠᤱ ᤂᤧᤒᤩᤠᤱ ᤏᤢ᤺ᤱᤅᤠ ᤑᤧᤴᤏᤠᤖᤥ॥”

᥌ ᤑᤠᤖᤥᤸᤗᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤔᤠᤱᤜᤧᤰᤛᤡᤱᤔᤠ ᤂᤢᤏᤧ᤹ ᤁᤧᤒᤠᤱᤄᤧᤒᤠ ᤀᤡᤛᤡ᤺ᤰ ᤐᤣᤃᤧ᤹ᤀᤠᤱ ᤁᤧᤶᤒᤠ ᤗᤢᤵᤋᤧ᤹॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤶᤒᤠ ᤗᤢᤵᤛᤧ ᤕᤢᤛᤢᤑᤧᤴ ᤐᤣᤃᤧ॥ ᤂᤢᤏᤧ᤹ᤏᤢ ᤑᤠᤖᤥᤸᤗᤧ ᤁᤧᤖᤧᤰ ᤁᤢᤛᤢᤜᤠᤱᤃᤧᤶᤒᤠᤜᤠ᤹. ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤔᤡᤛᤪᤒᤠ ᤁᤧᤖᤧᤰ ᤁᤧᤕᤧᤰᤐᤠ ᤕᤶᤒᤠ ᤔᤏᤠᤜᤠ᤹.

᥎ ᤕᤢᤛᤢᤑᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹. ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤜᤧᤰᤁᤩᤠᤱ ᤁᤢᤶᤒᤠᤏᤢ ᤁᤧᤕᤢᤒᤠ ᤁᤧᤖᤧᤰ ᤂᤢᤴᤇᤡ᤹ ᤛᤠᤀᤣᤜᤠ᤹ ᤔᤧᤒᤣ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤅᤧ᤺ᤰᤘᤠᤛᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳ ᤔᤧ᤺ᤴᤍᤠᤰ ᤗᤢᤵᤜᤠ᤹ᤖᤰ ᤃᤥᤛᤣᤴᤏᤥ ᤔᤧᤗᤧᤖᤢ ᤔᤧᤎᤛᤡ॥

᥏ ᤂᤢᤴᤇᤡ᤹ᤏᤢ ᤀᤴᤗᤠᤎᤠᤜᤠ᤹ ᤏᤢ ᤀᤴ ᤁᤧᤕᤢᤰᤐᤠᤜᤠ᤹ᤀᤠᤱ ᤔᤧᤒᤣ॥ ᤂᤧᤴ ᤆᤣ ᤛᤠᤛᤧ ᤁᤧᤒᤣ᤺ᤰᤐᤠ ᤗᤳᤇᤠ ᤕᤶᤒᤠ ᤔᤏᤠᤗᤢᤵ ᤔᤧᤘᤕᤧ॥

᥇᥆ ᤂᤧᤱᤜᤠ᤹ ᤕᤷᤍᤏ ᤘᤜ᤺ᤱᤅᤡᤸᤗᤧ ᤏᤠᤜᤠᤱᤍᤠᤱ ᤀᤠᤋᤠᤍᤖᤧ ᤁᤢᤄᤠ᤺ᤸᤗᤠᤀᤥ ᤔᤧᤃᤧᤖᤧᤸᤗᤧ. ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤃᤧᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤔᤣᤖᤡᤱ ᤔᤧᤎᤰᤋᤧᤖ ᤔᤧᤜᤠᤒᤣ॥ ᤜᤧᤰᤁᤩᤠᤱ ᤂᤧ᤹ᤕᤥ ᤕᤢᤛᤢᤑᤧᤴ ᤁᤢᤶᤒᤠᤖᤧ ᤁᤢᤗᤠᤃᤡ ᤏᤢᤛᤡ ᤕᤧᤴ ᤌᤠᤖᤡᤰ ᤔᤧᤖᤡᤱ ᤌᤰᤋᤧ॥

᥇᥇ ᤂᤧᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ᤖᤧ ᤀᤠᤋᤠᤍᤖᤧ ᤁᤢᤄᤠ᤺ᤸᤗᤠᤀᤥ ᤔᤧᤖᤡᤱ ᤔᤧᤎᤰᤋᤧᤒᤠ ᤔᤧᤏᤡᤛᤢᤀᤠᤱ ᤔᤧᤒᤠ᤺ᤳᤋᤢ. “ᤁᤱᤃ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤔᤧᤖᤡᤱᤖᤇ॥” ᤂᤧᤸᤗᤧ ᤆᤥᤃᤢᤸᤗᤧ ᤕᤷᤍᤏᤧᤸᤗᤧ ᤁᤢᤕᤠᤀᤥᤒᤠ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤜᤠᤒᤡᤸ–ᤔᤡᤛᤪᤀᤡᤔa ᤔᤧᤕᤢᤰᤂᤢ॥

᥇᥈ ᤀᤰᤂᤣᤗ᤹ᤖᤡᤰ ᤕᤠᤁᤢᤒᤖᤧ ᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ ᤁᤢᤛ᤻ᤛᤠᤜᤠ᤹ᤖᤧ ᤔᤧᤈᤥᤃᤢ॥

᥇᥉ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤏᤧ᤹ ᤁᤏᤠᤏ ᤌᤠᤖᤡᤰᤁᤣ ᤔᤧᤍᤣ᤹ᤖᤢ. ᤜᤧᤰᤁᤩᤠᤱ ᤜᤡᤳᤋᤡ ᤀᤧᤐᤪᤥᤏᤧᤸᤗᤥᤗᤠᤶ ᤀᤒᤪᤠᤜᤠᤶᤔᤧᤸᤗᤧ ᤀᤡᤐᤢᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤀᤡᤅᤢᤒᤠ ᤑᤢᤰᤁᤢᤴ. ᤜᤧᤰᤁᤩᤠᤱ ᤔᤔᤪᤣ᤺ᤸᤗᤧ ᤁᤢᤒᤣᤛᤠᤱᤒᤠ ᤔᤰᤐᤣᤗᤠᤒᤠ ᤐᤩᤠᤱᤛᤡᤀᤥ ᤁᤧᤏᤧᤒᤠ ᤑᤢᤰᤁᤢᤀᤥ ᤂᤢᤏᤧ᤹ ᤔᤧᤗᤢᤵᤋᤢ॥

᥇᥊ ᤁᤢᤶᤒᤠ ᤗᤢᤵᤋᤢ ᤛᤢᤖᤢᤀᤠᤱ ᤁᤢᤶᤓᤢ᤹ᤛᤡ ᤜᤧᤰᤁᤩᤠᤱ ᤁᤢᤶᤒᤠ ᤁᤢᤗᤢᤵᤛᤧ ᤁᤧᤒᤣ᤺ᤰᤐᤠ ᤁᤧᤖᤧᤰᤏᤢ ᤛᤥᤖᤡᤰ ᤕᤢᤛᤢᤑᤧᤴ ᤔᤡᤛᤪ ᤏᤢ᤺ᤰᤂᤧ॥

ᤕᤢᤛᤢᤑᤖᤧ ᤁᤢᤶᤓᤢ᤹ ᤁᤢᤴᤛᤠᤜᤠ᤹ ᤜᤠᤱᤜᤠᤱ ᤔᤧᤳᤋᤢᤛᤡ᤹

᥇᥋ ᤂᤢᤴᤇᤡ᤹ ᤐᤠᤴ ᤔᤠᤛᤡᤱᤒᤠ ᤔᤧᤏᤡᤛᤢᤀᤠᤱ ᤕᤢᤛᤢᤑᤖᤧ ᤁᤢᤶᤓᤢ᤹ᤛᤡ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤕᤢᤛᤢᤑᤖᤧ ᤀᤠᤏᤡ᤹ᤏᤢ ᤏᤡᤱᤔᤡ ᤆᤥᤃᤢᤀᤡᤖᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤜᤢᤅᤢᤀᤡᤖᤥ॥”

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢᤀᤠᤱ ᤀᤡᤱᤄᤱ ᤔᤧᤜᤠᤰᤋᤢ. “ᤛᤡᤔᤠᤏᤢ᤺ᤸᤗᤧ ᤋᤃᤡ ᤁᤧᤶᤒᤠᤖᤧ ᤀᤰᤂᤣᤍᤱᤒᤠ ᤀᤡᤱᤈᤠ᤺ᤱ ᤐᤡᤖᤡᤃᤧᤀᤠᤱ ᤘᤕᤧ.

᥇᥍ ‘ᤂᤡᤏᤡ᤹ ᤕᤢᤛᤢᤑᤧᤴ ᤔᤧᤳᤋᤧᤶᤔᤧ᤹. ᤁᤧᤶᤓᤢ᤹ᤛᤡᤖᤧ ᤂᤧᤏᤧ᤹ᤀᤥ ᤔᤧᤈᤥᤃᤢᤒᤠ ᤗᤠᤕᤥᤴ ᤏᤢ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤳᤋᤧᤒᤠᤴ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥’ ᤀᤠᤸᤗ ᤐᤣᤗᤡ ᤑᤰᤁᤠᤛᤡᤃᤧᤖᤥ. ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤀᤠᤒᤡᤖᤧ᤹ᤀᤥ॥” ᤂᤧᤱᤜᤠ᤹ᤖᤧ ᤀᤰᤂᤣᤍᤱᤒᤠ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤕᤢᤛᤢᤑᤧᤴ ᤜᤠᤒᤧ॥

᥇᥎ ᤂᤢᤏᤧ᤹ ᤁᤢᤶᤓᤢᤜᤠ᤹ᤀᤠᤱ ᤔᤧᤓᤧᤖᤧᤀᤠᤱ ᤂᤢᤏᤧ᤹ ᤁᤢᤍᤃᤡ ᤛᤠᤶᤒᤥᤴ ᤔᤧᤓᤴᤇᤡᤱᤗ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤏᤡᤃᤧ ᤂᤧᤏᤧ᤹ ᤁᤧᤕᤥ᤺ᤃ᤻ᤒᤠᤛᤡᤃᤧᤖᤥ॥”

᥇᥏ ᤁᤖ ᤕᤢᤛᤢᤑᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤧᤃᤡᤛᤧᤶᤔᤡᤴᤏᤧ᤹. ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤢᤱᤒᤠ ᤋᤧᤴᤏᤥ ᤘᤠ᤹ᤀᤠᤒᤡ᥅

᥈᥆ ᤂᤡᤏᤡ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤁᤧᤀᤡᤳᤋᤢᤶᤔᤠᤱ ᤁᤧᤘᤕᤡ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤒᤠ ᤂᤧᤴ ᤕᤠ᤺ᤶᤒᤰᤁᤥᤗᤠᤶ ᤏᤢᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ. ᤀᤠᤀᤡᤴ ᤐᤥ᤺ᤱᤗ ᤐᤵᤐᤠ ᤜᤧᤰᤁᤣᤀᤣ ᤕᤖᤡᤰ ᤔᤏᤠᤜᤠ᤹ ᤔᤧᤜᤡᤱᤅᤠᤱ ᤔᤧᤘᤠ᤹ᤖ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹. ᤂᤡᤏᤡ᤹ ᤏᤢ ᤂᤡᤏᤡ᤹ ᤛᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤜᤡᤱᤏᤡᤱ᤹॥” ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤂᤧᤱᤜᤠ᤹ ᤜᤠᤱᤜᤠᤱ ᤔᤧᤳᤋᤢᤛᤡ ᤜᤧᤰᤁᤩᤠᤱ ᤗᤧᤔᤢᤛᤡᤖᤥ॥

ᤕᤢᤛᤢᤑᤧᤴ ᤔᤠᤛᤡᤱ᤹

᥈᥈ ᤕᤢᤛᤢᤑ ᤏᤢ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ ᤔᤡᤛᤪᤀᤥᤀᤣ ᤔᤧᤕᤢᤅᤧ. ᤜᤧᤰᤁᤩᤠᤱ ᤕᤢᤛᤢᤑᤧᤴ ᤁᤡᤵ ᤌᤡᤰᤁᤠᤱ ᤌᤡᤒᤥᤱ ᤋᤱᤒᤣ ᤜᤡᤅᤧ॥

᥈᥉ ᤕᤢᤛᤢᤑᤖᤧ ᤀᤣᤑᤪᤠᤀᤡᤔᤧᤸᤗᤧ ᤁᤢᤔᤢᤔᤧᤴᤇᤠ᤹ ᤌᤠᤖᤡᤰᤁᤠᤱ ᤏᤡᤛᤢ॥ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤔᤠᤁᤡᤷᤖᤧ ᤂᤠᤖᤰ ᤁᤧᤒᤥᤱᤒᤠ ᤁᤢᤛ᤻ᤛᤠᤜᤠ᤹ᤀᤠᤱ ᤕᤢᤛᤢᤑᤖᤧ ᤁᤢᤎᤢᤱᤒᤥᤀᤥ ᤔᤧᤕᤢᤰᤂᤢᤛᤡ॥

᥈᥊ ᤂᤧᤒᤩᤠᤱ ᤕᤢᤛᤢᤑᤖᤧ ᤁᤢᤶᤓᤢ᤹ᤛᤡ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤛᤡᤔᤠ ᤕᤧᤶ ᤁᤧᤖᤧ. ᤁᤖ ᤛᤧᤰᤂᤠᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤓᤠ᤹ᤖᤡᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤀᤠᤒᤪᤠᤜᤠᤶ. ᤀᤡᤛᤠᤜᤠᤰ ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤍᤣ᤹ᤖᤡᤖᤥ॥”

᥈᥋ ᤜᤧᤰᤁᤩᤠᤱ ᤕᤢᤛᤢᤑᤖᤧ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠᤜᤠ᤹ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤢᤛᤡᤀᤠᤱ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤥᤃᤧᤔᤧᤳᤋᤡᤖᤥ. ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤀᤠᤕᤧᤵᤐᤠᤜᤠ᤹ ᤁ᤹ᤕᤥᤗᤠᤶ ᤂᤧᤴ ᤗᤠᤈᤣ᤹ᤀᤥ ᤋᤣ᤹ᤖᤧᤶᤔᤧ᤹ᤀᤥ॥”

᥈᥌ ᤀᤰᤂᤣᤗ᤹ᤖᤡᤰ ᤕᤢᤛᤢᤑᤧᤴ ᤁᤡᤵ ᤌᤡᤰᤁᤠᤱ ᤌᤡᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤔᤠᤛᤡᤱ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤎᤰᤁᤥ ᤁᤢᤏᤠᤶᤃᤧᤏᤢ᤹ᤒᤠ ᤏᤡ᤺ᤱᤃᤣ᤹ ᤔᤧᤜᤢ᤺ᤳᤋᤢᤀᤠᤱ ᤆᤣ ᤛᤴᤍᤥ᤺ᤰᤁᤥ ᤔᤧᤃᤣ᤺ᤳᤋᤢᤀᤠᤱ ᤔᤡᤛᤪᤀᤥᤀᤣ ᤔᤧᤏᤧᤛ᤻ᤛᤢᤖᤥ॥

a 

᥋᥆:᥇᥇ ᤜᤠᤒᤡᤗ–ᤔᤡᤛᤪᤀᤡᤔ– ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤔᤡᤛᤪᤒᤠ ᤔᤏᤠᤜᤠ᤹ ᤔᤣᤖᤡᤱ ᤔᤧᤎᤰᤐᤠ” ᤜᤧᤰᤁᤣ ᤂᤧᤶᤍᤧᤳ॥

ᤗᤠᤶᤍᤡᤰ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤗᤠᤶᤍᤡ᤺ᤰᤁᤡᤸᤗᤧ ᤁᤢᤒᤣ᤺ᤴ “ᤕᤠ᤺ᤴᤍᤡᤰ ᤋᤠᤔᤠ” ᤀᤡᤃᤪ “ᤗᤠᤶᤍᤡ᤺ᤰᤗᤧ ᤁᤢᤜᤣ᤺ᤰᤛᤡᤱᤔᤠ” ᤐᤥᤱ᤹॥ ᤁᤴ ᤛᤠᤵᤐᤴᤏᤥ ᤀᤡᤛᤪᤠᤀᤡᤗᤒᤠ ᤛᤠᤵᤔᤢ᤺ᤴᤎᤡᤸᤗᤧ ᤁᤢᤒᤢᤱ ᤜᤡᤴᤍᤥᤰᤁᤡᤴ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤕᤢᤅᤧᤒᤠ ᤔᤡᤛᤪ ᤗᤠᤈᤣ᤹ᤗᤠᤶ ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤧᤒᤠ ᤐᤠ᤺ᤴᤜᤠ᤹ ᤆᤧᤰᤂᤧ ᤐᤠ᤺ᤳᤋᤧᤀᤠᤱ ᤐᤳ॥ ᤁᤴ ᤛᤠᤵᤐᤴᤏᤥ ᤛᤧᤰᤂᤠᤒᤠ ᤁᤢᤗᤰ ᤛᤢᤶᤛᤡ ᤐᤳ–

᥇) ᤜᤡᤒᤪᤢᤜᤠ᤹ ᤕᤥ᤺ᤰᤗᤠᤶ ᤔᤧᤛᤧᤴᤍᤧᤒᤠ ᤏᤢ ᤂᤧᤱᤜᤠ᤹ ᤛᤡᤏᤤ ᤁᤥ᤺ᤰᤔᤠ ᤌᤠᤖᤡᤰ ᤗᤠᤶᤍᤡᤰ ᤔᤧᤈᤥᤃᤧᤒᤠ॥

᥈) ᤛᤡᤏᤤ ᤁᤥ᤺ᤰᤔᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ. ᤂᤧᤴᤗᤠᤶ ᤂᤧᤱᤜᤠ᤹ ᤜᤡᤱᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤕᤧᤵᤗᤧᤰ. ᤂᤠᤛᤡᤱᤏᤡ᤺ᤵᤔᤠ. ᤕᤰᤕᤢᤱ ᤏᤢ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤔᤧᤄᤥᤛᤢ॥

᥉) ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤈᤥᤃᤢᤒᤠ ᤏᤢ ᤔᤧᤈᤥ᤺ᤰᤋᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠ ᤌᤡᤶᤜᤠ᤹॥

ᤁᤢᤜᤣ᤺ᤰᤛᤡᤱᤔᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤴ ᤛᤠᤵᤐᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤥ᤺ᤰᤁᤥ ᤁᤧᤘᤠ᤹ᤒᤠ ᤁᤢᤔᤏᤠᤜᤠ᤹ ᤛᤧᤴᤍᤢᤛᤡᤀᤠᤱ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤡᤸᤗᤧ ᤗᤠᤃᤡ ᤗᤠᤶᤀᤥᤔᤧᤵᤔᤠ ᤏᤡᤱᤛᤠᤱ ᤁᤧᤃᤵᤐᤠ ᤛᤢᤘᤠᤱ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤌᤣᤎᤣ ᤆᤥᤃᤢ. ᤂᤧᤴ ᤏᤢᤖᤡᤰ ᤋᤠᤖᤡᤰ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳ॥

ᤁᤴ ᤛᤠᤵᤐᤴᤏᤥ ᤁᤧᤕᤧᤰᤐᤠ ᤔᤏᤠ ᤔᤥᤛᤠᤴ ᤐᤳ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗᤠᤶᤗᤥᤔᤠᤛᤡᤀᤠᤱ ᤗ᤺ᤵᤔᤠ ᤑᤧᤵᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤛᤣᤃᤢ॥ ᤁᤴ ᤛᤠᤵᤐᤴᤏᤥ ᤁᤧᤒᤵᤐᤠ ᤗᤰᤁᤡᤱᤃ ᤌᤡᤒᤥᤱ ᤀᤡᤱᤈᤠ᤺ᤱᤅᤡᤸᤗᤧ ᤌᤠᤔᤡᤱᤅᤡᤴ ᤁᤧᤖᤧᤰᤏᤢ᤺ᤸᤗᤧ ᤁᤧᤀᤡᤱᤒᤠ ᤆᤥᤰ. ᤂᤧᤴ ᤏᤠ᤺ᤳᤗᤠ ᤏᤡᤒᤥᤱᤅᤥ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤗᤠᤶ ᤆᤥ᤺ᤰᤕᤢᤶᤓᤥ ᤔᤧᤄᤥᤛᤢ᤹ ᥇:᥇–᥇᥋:᥈᥇

ᤁ) ᤔᤡᤛᤪ ᤗᤠᤈᤣ᤹ᤀᤥ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤘᤕᤧᤒᤠ ᥇:᥇-᥈᥈

ᤂ) ᤔᤥᤛᤠᤴ ᤛᤠᤘᤠ᤺ᤴᤇᤡᤱᤒᤠ ᤏᤢ ᤜᤡᤴᤈᤠ᤹ ᤘᤕᤧᤒᤠ ᥈:᥇–᥊:᥉᥇

ᤃ) ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤔᤡᤛᤪᤒᤠ ᤜᤠᤱᤅᤡᤴ ᤋᤡᤱᤍᤡᤱ ᤏᤠᤖᤠ ᤋᤢᤔᤧᤛᤢᤒᤠ ᥋:᥇–᥇᥋:᥇᥆

ᤄ) ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ ᤏᤢ ᤔᤡᤛᤪ ᤗᤠᤈᤣ᤹ᤗᤠᤶ ᤗᤠᤶᤍᤡᤰ ᥇᥈:᥇–᥇᥋:᥈᥇

ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥᤏᤢ ᤛᤡᤏᤤ ᤁᤥ᤺ᤰᤔᤠ ᤌᤠᤖᤡᤰᤐᤠ ᤗᤠᤶᤍᤡᤰ ᥇᥋:᥈᥈–᥇᥎:᥈᥍

ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤏᤢ ᤔᤠᤱᤜᤢᤵ ᥇᥏:᥇–᥈᥊:᥇᥎

ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤔᤠᤱᤛᤧᤘᤠ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᥈᥋:᥇–᥊᥆:᥉᥎

ᤗᤠᤶᤍᤡᤰ ᤛᤠᤵᤐᤴ

ᤔᤡᤛᤪ ᤗᤠᤈᤣ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡ

᥇

ᤂᤢᤴᤇᤡ᤹ ᤀᤠᤒᤠᤅᤣ ᤜᤡᤶᤛᤕᤱᤜᤠ᤹ ᤁᤧᤍᤣ᤹ᤒᤠᤀᤠᤱ ᤕᤠᤁᤢᤒᤧᤴᤏᤢ ᤔᤡᤛᤪ ᤗᤠᤈᤣ᤹ᤀᤥ ᤁᤧᤒᤣ᤺ᤰᤐᤠ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ ᤔᤡᤱᤜᤠ᤹-

᥈ ᤖᤢᤒᤧᤏ. ᤛᤡᤔᤡᤕᤥᤏ. ᤗᤧᤒᤡ. ᤕᤜᤢᤍᤠ.

᥉ ᤀᤡᤛ᤻ᤛᤠᤂᤠᤖ. ᤈᤒᤗᤢᤏ. ᤒᤣᤏᤩᤠᤔᤡᤏ.

᥊ ᤍᤠᤏ. ᤏᤵᤋᤠᤗᤡ.

ᤃᤠᤍ ᤏᤢ ᤀᤠᤛᤣᤖ ᤔᤧᤘᤕᤣ॥

᥋ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ ᤁᤧᤖᤧᤰᤗᤧ ᤏᤢᤒᤥᤱ ᤔᤧᤘᤕᤧ॥ ᤂᤢᤏᤧ᤹ ᤁᤢᤛ᤻ᤛᤠ ᤕᤥᤛᤣᤑᤧᤴ ᤋᤃᤡᤀᤠᤱᤎᤥᤀᤣ ᤔᤡᤛᤪᤀᤥ ᤘᤕᤧ॥

᥌ ᤔᤧᤘᤕᤧ ᤔᤧᤕᤢᤅᤧᤸᤗᤧ ᤕᤥᤛᤣᤑᤧᤴ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤏᤢ ᤂᤧᤴ ᤌᤠ᤺ᤰᤁᤥᤒᤠᤜᤠ᤹ ᤁᤧᤖᤧᤰ ᤔᤧᤛᤩᤧ॥

᥍ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤛᤪᤠᤀᤡᤗᤡ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤖᤡᤰ ᤛᤠᤀᤣᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤳ ᤕᤖᤡᤰ ᤏᤢ ᤔᤢᤰᤛᤠᤶᤛᤠᤒᤠ ᤔᤧᤒᤥ᤺ᤰᤂᤧ॥ ᤔᤡᤛᤪ ᤗᤠᤈᤣᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤎᤡᤶᤛᤢ॥

᥎ ᤂᤧᤒᤩᤠᤱ ᤔᤡᤛᤪᤀᤥ ᤕᤥᤛᤣᤑᤖᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤗᤳᤇᤠ ᤘᤣ᤹ ᤜᤠᤱᤎᤡᤰᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥏ ᤂᤧᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤁᤴ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤏᤢ ᤔᤢᤰᤛᤠᤶᤛᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥

᥇᥆ ᤀᤠᤸᤗ ᤀᤠᤏᤡ᤹ ᤁᤴᤜᤠ᤹ᤏᤢ ᤏᤡᤱᤘᤠ᤺ᤸᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥᤱ᤹. ᤔᤧ᤺ᤴᤏᤧᤓᤃᤪ ᤂᤧ᤺ᤱᤜᤠ᤹ ᤂᤠᤏᤡ᤺ᤳᤋᤥ ᤀᤠᤸᤗᤛᤠᤱ ᤕᤖᤡᤰ ᤔᤧᤒᤥᤖ ᤔᤧᤒᤣ᤺ᤰ. ᤜᤧᤰᤁᤩᤠᤱ ᤌᤱ ᤐᤥ᤺ᤱᤅᤡᤸᤗᤧ ᤀᤠᤏᤡ᤹ ᤏᤡᤱᤔᤡᤜᤠ᤹ᤏᤢ ᤔᤧᤎᤢᤰᤛᤡᤱᤅᤠᤱ ᤀᤠᤏᤡ᤹ᤏᤢ ᤌᤱ ᤔᤧᤈᤥᤰ ᤂᤧᤒᤩᤠᤱ ᤗᤠᤈᤣᤴ ᤔᤧᤗᤧᤖᤢᤀᤠᤱ ᤔᤧᤒᤣ᤺ᤰ॥”

᥇᥇ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤡᤛᤪᤒᤠ ᤔᤏᤠ ᤕᤠ᤺ᤶᤒᤰᤁᤥ ᤁᤧᤓᤶᤒᤠ ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤔᤢᤖᤠ ᤔᤧᤔᤧᤳᤋᤢᤛᤡ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤏᤢ ᤁᤧᤛᤠᤰᤐᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡᤀᤠᤱ ᤂᤢᤴᤇᤡ᤹ ᤏᤡᤱᤛᤠᤱ ᤛᤠᤰᤂᤪᤡᤰ ᤐᤢᤃᤧᤖ ᤔᤧᤕᤠ᤺ᤴᤍᤢᤛᤡ॥ ᤜᤠᤱ ᤆᤡᤃᤰᤘᤠ ᤑᤢᤱᤔᤠ ᤕᤢᤱᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤐᤡᤋᤠᤔ ᤏᤢ ᤖᤠᤔᤛᤣᤛ ᤕᤧᤰᤕᤰᤜᤠ᤹ ᤔᤧᤈᤥᤃᤢ॥

᥇᥈ ᤁᤖ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤀᤠᤰᤂᤩᤠᤖᤡᤰ ᤔᤧᤕᤢᤰᤋᤢᤛᤡ. ᤂᤧᤶᤔᤩᤠᤰᤁᤣ ᤕᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤠᤏᤡ᤺ᤳᤋᤡᤴ ᤐᤥᤖᤧᤖ ᤐᤣ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤠᤈᤣ᤹ᤀᤥ ᤀᤠᤸᤗᤛᤠᤱ ᤕᤖᤡᤰ ᤔᤧᤒᤥ᤺ᤴᤍᤧᤖ ᤔᤧᤒᤣ॥ ᤔᤡᤛᤪᤡᤜᤠ᤹ ᤂᤧᤱᤜᤠ᤹ᤏᤢ ᤁᤡᤔᤠ ᤔᤧᤜᤣ᤺ᤰᤋᤧ॥

᥇᥉ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤗᤢᤱᤔᤠ᤹ ᤔᤧᤴᤍᤢᤰᤛᤡᤱᤅᤣ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤁᤧᤛᤠᤰᤐᤠ ᤕᤥᤃ᤻ᤒᤠ ᤕᤠ᤺ᤶᤒᤰᤁᤥ ᤔᤧᤓᤳᤇᤢᤛᤡᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤧᤴ ᤋᤢᤰᤂᤣᤗᤠᤰᤂᤣᤀᤥ ᤔᤧᤎᤠᤛᤢ ᤔᤧᤒᤡᤖᤢᤛᤡ॥

᥇᥊ ᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰ ᤏᤢ ᤂᤣ᤺ᤰᤕᤠ ᤂᤧᤸᤗᤧᤰ ᤗᤧ᤺ᤱᤔᤠ ᤕᤠ᤺ᤶᤒᤰ ᤜᤧᤰᤁᤩᤠᤱ ᤐᤩᤠᤱᤛᤡᤀᤥᤒᤠ ᤁᤧᤖᤧᤰ ᤐᤖᤡᤰᤗᤧᤴ ᤕᤠ᤺ᤶᤒᤰᤁᤥ ᤔᤡᤛᤪᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤕᤢ᤺ᤳᤋᤢᤛᤡᤀᤠᤱ ᤗᤢᤱᤔᤠ᤹ ᤔᤧᤴᤍᤢᤰᤋᤢᤛᤡᤴ॥

᥇᥋ ᤂᤧᤒᤩᤠᤱ ᤛᤡᤐᤪᤠ ᤏᤢ ᤐᤢᤀᤠ ᤔᤡᤱ ᤁᤧᤘᤠ᤺ᤵᤔᤠ ᤏᤧᤳᤇᤡ ᤜᤢᤰᤁᤧᤗᤠᤔᤠ ᤜᤡᤒᤪᤢ ᤔᤧᤴᤇᤢᤔᤠᤜᤠ᤹ ᤔᤡᤛᤪᤒᤠ ᤜᤠᤱᤅᤡᤸᤗᤧ ᤔᤧᤳᤋᤢᤛᤡ॥

᥇᥌ “ᤜᤡᤒᤪᤢ ᤔᤧᤴᤇᤢᤔᤠᤜᤠ᤹ᤖᤧ ᤛᤠ ᤔᤧᤃᤳᤋᤢᤛᤡᤸᤗᤧ ᤂᤧᤱᤜᤠ᤹ ᤑᤠ᤹ᤔᤠᤛᤡᤖᤧ ᤗᤠᤃᤡ ᤂᤡᤏᤡ᤹ ᤁᤧᤒᤡᤃᤡᤸᤗᤧ ᤕᤧᤶᤒᤡᤳᤇᤠᤛᤠ ᤔᤧᤃᤳᤋᤢᤛᤡᤏᤧᤓᤃᤪ ᤂᤧᤱᤜᤠ᤹ ᤛᤧᤖᤧᤶᤛᤡᤶᤔᤧ᤹. ᤁᤖ ᤔᤧᤴᤇᤢᤔᤠᤛᤠ ᤔᤧᤃᤳᤋᤢᤛᤡᤏᤧᤓᤃᤪ ᤁᤢᤜᤡᤱᤘᤧᤳ ᤗᤧᤖᤧᤶᤛᤡᤶᤔᤧ᤹॥”

᥇᥍ ᤁᤖ ᤂᤧᤴ ᤜᤢᤰᤁᤧᤗᤠᤔᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤧᤃᤡᤛᤧ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤔᤧᤳᤋᤢᤛᤡᤒᤠᤴ ᤔᤧᤱᤄᤧᤵᤛᤢᤴ॥ ᤂᤧᤱᤜᤠ᤹ᤖᤧ ᤕᤧᤶᤒᤡᤳᤇᤠ ᤛᤠᤜᤠ᤹ᤀᤠᤱ ᤁᤢᤜᤡᤱᤘᤧᤳᤋᤣ ᤔᤧᤗᤧᤖᤢᤛᤡ॥

᥇᥎ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤂᤧᤴ ᤏᤧᤳᤇᤡ ᤜᤢᤰᤁᤧᤗᤠᤔᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤛᤣ᤺ᤴᤍᤥᤛᤢᤛᤡ. “ᤂᤧᤴᤇᤡ᤹ ᤌᤣ ᤁᤧᤈᤥ᤺ᤰᤛᤢᤖ ᤁᤧᤘᤠ᤹ᤛᤡ᥅ ᤌᤣᤀᤠᤱ ᤕᤧᤶᤒᤡᤳᤇᤠ ᤛᤠᤜᤠ᤹ᤀᤠᤱ ᤁᤢᤜᤡᤱᤘᤧᤳᤋᤣ ᤁᤧᤗᤧᤳᤇᤢᤛᤡᤒᤠ᥅”

᥇᥏ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤛᤢ. “ᤜᤡᤒᤪᤢ ᤔᤧᤴᤇᤢᤔᤠᤜᤠ᤹ ᤔᤡᤛᤪᤡ ᤔᤧᤴᤇᤢᤔᤠᤜᤠ᤹ ᤜᤧᤰᤁᤣ ᤔᤧᤸᤗ᤹ᤏᤧᤴ. ᤂᤧᤱᤜᤠ᤹ᤖᤧ ᤁᤢᤃᤳ ᤏᤢ᤹ᤖ ᤛᤠᤔᤧᤃᤳᤋᤢᤛᤡ. ᤜᤢᤰᤁᤧᤗᤠᤔᤠᤜᤠ᤹ ᤁᤧᤵᤔᤠᤏᤢ᤺ᤸᤗᤧ ᤋᤃᤡ ᤂᤧᤱᤜᤠ᤹ᤖᤧ ᤛᤠᤔᤧᤃᤳᤋᤢ ᤔᤧᤛᤢᤖᤢᤛᤡ॥”

᥈᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤢᤰᤁᤧᤗᤠᤔᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤀᤠᤸᤗᤛᤠᤱ ᤕᤖᤡᤰ ᤔᤧᤒᤥ᤺ᤴᤍᤧᤖ ᤔᤧᤒᤣ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤢᤰᤛᤠᤶᤛᤠᤒᤠ ᤔᤧᤒᤥ᤺ᤰᤂᤧ॥

᥈᥇ ᤜᤢᤰᤁᤧᤗᤠᤔᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤧᤃᤡᤛᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤖᤢᤛᤡ॥

᥈᥈ ᤂᤧᤒᤩᤠᤱ ᤁᤢᤏᤢᤵᤔᤥ ᤑᤠᤖᤥ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤜᤡᤒᤪᤢᤜᤠ᤹ᤖᤧ ᤂᤠᤖᤰ ᤛᤠᤃᤧᤘᤠ᤺ᤴᤇᤡᤱᤒᤠ ᤂᤢᤴᤇᤡ᤹ ᤀᤅᤧ᤺ᤰᤘᤠ ᤕᤧᤶᤒᤡᤳᤇᤠᤛᤠᤜᤠ᤹ ᤏᤡᤗ ᤘᤜ᤺ᤱᤅᤥ ᤗᤠᤵᤑᤢᤛᤠᤶᤛᤧ᤹ ᤁᤖ ᤔᤧᤴᤇᤢᤔᤠ ᤛᤠᤜᤠ᤹ ᤁᤢᤜᤡᤱᤘᤧᤳᤋᤣ ᤗᤧᤖᤧᤶᤛᤡᤶᤔᤧ᤹ᤀᤥ॥”

ᤔᤥᤛᤠ᤺ᤸᤗᤧ ᤁᤢᤛᤠᤘᤠ᤺ᤴᤇᤡᤱᤔᤠ

᥈

ᤜᤠᤒᤠ ᤂᤧᤴ ᤕᤧᤶᤔᤥ ᤗᤳᤇᤠ ᤗᤧᤒᤡ ᤌᤠ᤺ᤰᤁᤥᤒᤠ ᤔᤏᤠᤎᤡᤰᤗᤧ ᤂᤢᤏᤧ᤹ ᤀᤠᤒᤠᤅᤣ ᤗᤧᤒᤡ ᤁᤢᤎᤠ᤺ᤰᤁᤥᤒᤠ ᤔᤧᤴᤇᤢᤔᤠᤎᤡᤰ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥

᥈ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤀᤅᤧ᤺ᤰᤘᤠᤴ ᤛᤠ᤹ᤖᤡᤰ ᤗᤖᤡᤰᤗᤡᤰᤐᤠ ᤆᤥᤃᤧᤒᤠ ᤏᤡᤛᤢᤀᤠᤱ ᤂᤢᤏᤧ᤹ ᤗᤠ ᤛᤢᤶᤛᤡ ᤌᤠᤖᤡᤰ ᤆᤡᤰᤂᤢ ᤁᤳᤋᤢ॥

᥉ ᤀᤅᤧ᤺ᤰᤘᤠᤴ ᤀᤠᤸᤗᤛᤠᤱ ᤀᤡᤖᤡ᤺ᤰ ᤆᤡᤱᤔᤠ ᤁᤵᤔᤠ ᤔᤧᤛᤢᤰᤋᤢᤴᤏᤠᤱ ᤛᤠᤖᤠ᤺ᤸᤗᤧ ᤑᤔᤏᤠᤒᤠ ᤐᤰᤘᤠᤎᤡᤰ ᤕᤠᤱᤛᤡᤱ ᤜᤧᤰᤁᤩᤠᤱ ᤂᤡᤵᤏᤠ᤺ᤰ ᤂᤡᤵᤏᤠ᤺ᤰ ᤁᤧᤗ᤹ᤒᤠ ᤏᤢ ᤀᤗᤁᤠᤳᤋᤪᤠ᤺ᤸᤗᤧ ᤗᤧᤅᤢᤀᤠᤱ ᤆᤫᤠ᤺ᤳ ᤔᤧᤸᤗᤠ᤺ᤵᤔᤏᤠᤒᤠ ᤆᤥᤃᤢ॥ ᤀᤅᤧ᤺ᤰᤘᤠᤴ ᤐᤰᤘᤠᤀᤥ ᤕᤠᤰᤋᤢᤀᤠᤱ ᤏᤡᤗ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧ᤺ᤶᤒ᤻ ᤁᤣ᤺ᤶᤒᤠ ᤛᤠᤖᤠ ᤁᤧᤕᤢᤱᤒᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ ᤏᤧᤛ᤻ᤛᤢᤎ॥

᥊ ᤀᤅᤧ᤺ᤰᤘᤠ᤺ᤸᤗᤧ ᤁᤢᤴᤏᤧ᤹ᤀᤡᤴ ᤔᤡᤛᤠᤰ ᤔᤠ᤺ᤱᤄᤠ ᤕᤧᤶᤛᤡᤱ ᤜᤧᤰᤁᤩᤠᤱ ᤌᤧᤔᤠ ᤗ᤹ᤀᤡ ᤑᤠ᤹ᤀᤠᤱ ᤜᤠᤒᤠ ᤀᤥᤔᤧᤳᤋᤢᤀᤠᤱ ᤕᤧᤒᤧ॥

᥋ ᤀᤠᤶᤓᤠ ᤁᤴ ᤕᤧᤶᤔᤥ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤴ ᤏᤡᤗ ᤘᤜ᤺ᤱᤅᤥ ᤘᤠᤖᤢᤶᤛᤡᤱᤛᤧ ᤕᤧ॥ ᤂᤢᤏᤧ᤹ ᤁᤢᤛᤧᤘᤠᤖᤥᤔᤠᤜᤠ᤹ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤗᤠᤱᤔᤧᤄᤧᤃᤧᤀᤠᤱ ᤔᤧᤘᤕᤧ॥ ᤜᤰᤆᤄᤳ ᤜᤠᤱᤛᤠᤔᤠᤸᤗᤧ ᤛᤠᤖᤠ᤺ᤸᤗᤧ ᤁᤢᤗᤢᤶᤔᤥᤒᤠ ᤐᤰᤘᤠ᤺ᤴ ᤏᤡᤛᤢᤀᤠᤱ ᤗᤳᤇᤠ ᤛᤧᤘᤠᤖᤥᤔᤠᤎᤡᤰ ᤂᤧᤴ ᤁᤢᤗᤠᤛᤧ ᤐᤠᤱᤄᤢ॥

᥌ ᤜᤠᤱᤛᤠᤔᤠᤸᤗᤧ ᤐᤰᤘᤠ᤺ᤴ ᤜᤴᤍᤢᤸᤗᤧ ᤀᤅᤧ᤺ᤰᤘᤠᤴ ᤏᤡᤛᤢ॥ ᤀᤅᤧ᤺ᤰᤘᤠᤴ ᤜᤠᤒᤧᤖ ᤕᤠᤃᤧ ᤜᤧᤰᤁᤩᤠᤱ ᤜᤠᤱᤛᤠᤔᤠᤸᤗᤧ ᤂᤧᤴ ᤀᤅᤧ᤺ᤰᤘᤠᤴ ᤁᤢᤗᤢᤱᤔᤠ᤹ ᤋᤢᤃᤧ॥ ᤂᤢᤏᤧ᤹ ᤐᤠ᤺ᤳᤋᤢ. “ᤁᤱᤃ ᤗᤳᤇᤠ ᤜᤡᤒᤪᤢ ᤀᤅᤧ᤺ᤰᤘᤠᤖᤥ॥”

᥍ ᤂᤧᤒᤩᤠᤱ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤴᤏᤧ᤹ᤖᤧ ᤑᤠᤖᤥᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤔᤧᤳᤋᤢ. “ᤌᤣ ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤜᤡᤒᤪᤢ ᤔᤧᤴᤇᤢᤔᤠᤜᤠ᤹ᤀᤥ ᤀᤅᤧ᤺ᤰᤘᤠᤴ ᤏᤢᤎᤢᤰᤔᤠᤖᤧ ᤗᤠᤃᤡ ᤁᤢᤓᤠ ᤔᤧᤴᤇᤢᤔᤠᤎᤡᤰ ᤂᤧᤏᤧ᤹ ᤁᤧᤗᤠᤃᤡ ᤀᤢ᤺ᤳᤋᤢᤱ ᤐᤡᤏᤧᤒᤡ᥅”

᥎ ᤂᤧᤒᤩᤠᤱ ᤑᤠᤖᤥᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤂᤧᤴ ᤔᤧᤳᤋᤢ. “ᤐᤥᤱ᤹. ᤐᤣᤃᤧ᤹॥” ᤜᤧᤰᤁᤩᤠᤱ ᤂᤧᤴ ᤆᤢᤰᤔᤧᤴ ᤐᤣᤀᤠᤱ ᤀᤅᤧ᤺ᤰᤘᤠ᤺ᤸᤗᤧ ᤁᤢᤶᤔᤠ᤺ᤴᤏᤣ ᤀᤢ᤺ᤳᤋᤢ ᤋᤠᤖᤢ॥

᥏ ᤜᤧᤰᤁᤩᤠᤱ ᤑᤠᤖᤥᤸᤗᤧ ᤁᤢᤛ᤻ᤛᤠ᤺ᤸᤗᤧ ᤂᤧᤴ ᤔᤧᤳᤋᤢ. “ᤁᤴ ᤀᤅᤧ᤺ᤰᤘᤠᤴ ᤋᤣᤖᤧ᤹ᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤎᤢᤰᤋᤧ᤹ ᤜᤧᤰᤁᤩᤠᤱ ᤜᤡᤱᤛᤣ᤹ ᤁᤢᤶᤛᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤠᤶᤔᤩᤠᤰ ᤐᤡᤏᤧ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤀᤅᤧ᤺ᤰᤘᤠᤴ ᤋᤣ᤹ᤖᤢ. ᤜᤧᤰᤁᤩᤠᤱ ᤂᤧᤴ ᤏᤢᤎᤢᤰᤋᤢ॥

᥇᥆ ᤕᤠᤱᤛᤡ ᤀᤅᤧ᤺ᤰᤘᤠᤴ ᤕᤶᤒᤠ ᤐᤥ᤺ᤰᤂᤧᤀᤠᤱ ᤂᤧᤸᤗᤧ ᤑᤠᤖᤥᤸᤗᤧ ᤁᤢᤛ᤻ᤛᤠᤀᤥ ᤋᤠᤖᤢ. ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ ᤁᤢᤛ᤻ᤛᤠ ᤆᤥᤃᤢ॥ ᤂᤧᤸᤗᤧ ᤂᤢᤏᤧ᤹ ᤔᤥᤛᤠ ᤔᤡᤱ ᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤁᤴ ᤆᤫᤠ᤺ᤳᤋᤥᤗᤠᤶ ᤗ᤺ᤳᤋᤢᤱᤒᤠᤖᤥ॥”

ᤔᤥᤛᤠᤴ ᤔᤡᤍᤩᤠᤏ ᤗᤠᤈᤣ᤹ ᤂᤧᤳᤇᤡᤱᤅᤠᤱ ᤐᤣᤰ

᥇᥇ ᤀᤠᤸᤗ ᤔᤥᤛᤠᤴ ᤕᤶᤒᤠ ᤐᤥ᤺ᤰᤂᤧ ᤂᤧᤒᤩᤠᤱ ᤂᤧᤴ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤥ ᤐᤣ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤛᤠᤰᤋᤧᤖ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡᤒᤠ ᤏᤡᤛᤢ॥ ᤂᤢᤏᤧ᤹ ᤀᤠᤒᤠᤅᤣ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤀᤥ ᤗᤳᤇᤠ ᤜᤡᤒᤪᤢᤎᤡᤰ ᤔᤡᤛᤪᤡᤎᤡᤰᤗᤧ ᤜᤡᤵᤋᤢᤖ ᤕᤠᤃᤧᤒᤠ ᤏᤡᤛᤢ॥

᥇᥈ ᤔᤥᤛᤠᤴ ᤁᤧᤖᤧᤰ ᤐᤡᤛᤠᤱ ᤁᤒᤪᤡᤱ ᤀᤥᤔᤕᤧ. ᤂᤢᤏᤧ᤹ ᤜᤠ᤺ᤳᤗᤧᤀᤠᤱ ᤏᤡᤛᤢᤒᤠ ᤜᤥ᤺ᤵᤋᤧ॥ ᤂᤧᤴ ᤔᤡᤛᤪᤡ᤺ᤴ ᤛᤩᤧᤖᤢᤀᤠᤱ ᤂᤧᤸᤗᤧ ᤁᤢᤈᤣᤴ ᤕᤧ᤺ᤱᤄᤠᤀᤥ ᤗᤢᤵᤋᤢ॥

᥇᥉ ᤁᤢᤍᤠ᤺ᤴᤍᤡᤰᤔᤠ ᤂᤢᤏᤧ᤹ ᤐᤣ᤺ᤸᤗᤧ ᤜᤡᤒᤪᤢ ᤏᤧᤳᤇᤡ ᤀᤠᤒᤠᤅᤣ ᤜᤡᤵᤏᤧᤳᤇᤡᤖ ᤕᤠᤃᤧᤛᤡᤒᤠ ᤂᤢᤏᤧ᤹ ᤏᤡᤛᤢᤛᤡ॥ ᤂᤧᤸᤗᤧ ᤁᤢ᤹ᤀᤡᤃᤧᤓᤧᤶᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤏᤠ ᤜᤡᤒᤪᤢᤴ ᤌᤣᤀᤠᤱ ᤁᤧᤜᤡᤵᤋᤢᤒᤠ᥅”

᥇᥊ ᤂᤧᤴ ᤔᤧᤏᤠ᤺ᤸᤗᤧ ᤔᤧᤳᤋᤢ. “ᤜᤠ᤺ᤳᤗᤧ ᤂᤧᤏᤧ᤹ ᤀᤠᤏᤡᤃᤧ ᤜᤠᤱᤕᤢᤰᤐᤠ ᤏᤢ ᤂᤠᤛᤧᤴᤗᤥ᤺ᤶᤒᤠ ᤁᤧᤈᤥᤃᤧ᥅ ᤂᤧᤴ ᤔᤡᤛᤪᤡ᤺ᤴ ᤜᤧᤰᤁᤣ ᤀᤠᤱᤃᤠ᤹ᤀᤠᤱ ᤁᤧᤛᤧᤳᤋᤠᤒᤠᤒᤡ᥅” ᤔᤥᤛᤠᤴ ᤁᤡᤛᤧᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱ. “ᤀᤠᤱᤃᤠ᤹ ᤆᤥᤃᤢᤱᤒᤠᤴ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤧᤳᤇ॥”

᥇᥋ ᤁᤴ ᤐᤠ᤺ᤴᤏᤡᤴ ᤑᤠᤖᤥᤸᤗᤧᤀᤠᤱ ᤏᤡᤱᤘᤠ᤹ ᤂᤥᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤔᤥᤛᤠᤴ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢ॥ ᤂᤧᤒᤩᤠᤱ ᤔᤥᤛᤠᤴ ᤑᤠᤖᤥ᤺ᤴᤗᤠᤶ ᤂᤧᤳᤇᤡᤱ ᤐᤣᤀᤠᤱ ᤔᤡᤍᤩᤠᤏ ᤗᤠᤈᤣ᤹ᤀᤥ ᤕᤢᤱᤔᤠ ᤜᤣ᤺ᤰᤋᤧ॥

ᤌᤡᤰᤕᤠᤴ ᤔᤥᤛᤠᤴ ᤗᤳᤇᤠ ᤘᤃᤧᤱ ᤌᤡᤰᤗᤧ ᤁᤢᤕᤠᤀᤥ ᤕᤢᤱᤛᤡᤱᤅᤠᤱ ᤕᤢᤅᤧ॥

᥇᥌ ᤔᤡᤍᤩᤠᤏᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤡᤋᤪᤥ᤺ᤸᤗᤧ ᤏᤢᤛᤡ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤂᤧᤵᤔᤥ ᤆᤫᤠ᤺ᤳ ᤑᤠ᤺ᤳᤇᤧ ᤔᤧᤍᤩᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤠ᤺ᤸᤗᤧ ᤁᤢᤔᤧᤸᤗᤢᤰ ᤁᤢᤔᤧ᤺ᤴᤍᤠᤜᤠ᤹ ᤆᤫᤠ᤺ᤳ ᤌᤢᤱᤔᤠᤛᤡᤖᤧ ᤗᤠᤃᤡ ᤘᤠᤄᤥ᤺ᤱᤜᤠ᤹ ᤆᤫᤠ᤺ᤳᤋᤡᤸᤗᤧ ᤌᤡᤶᤔᤠ ᤔᤧᤜᤣ᤺ᤰᤋᤢ॥

᥇᥍ ᤁᤖ ᤁᤢᤓᤠ ᤔᤧᤰᤗᤢᤰᤁᤶᤒᤠᤜᤠ᤹ᤖᤧ ᤕᤡᤋᤪᤥ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤔᤧᤏᤠ᤺ᤳᤋᤢᤔᤧᤍᤣᤛᤢᤛᤡ॥ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤴ ᤔᤧᤴᤇ᤻ᤕᤠ ᤆᤢᤰᤔᤠᤜᤠ᤹ ᤏᤠᤅᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤆᤫᤠ᤺ᤳ ᤌᤢᤱᤄᤢᤛᤡ॥

᥇᥎ ᤂᤧᤱᤜᤠ᤹ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤍᤩᤧ᤺ᤸᤗᤧ ᤂᤢᤏᤡ᤹ ᤐᤠ᤺ᤸᤗᤧ ᤛᤣ᤺ᤴᤍᤥᤛᤢᤛᤡ. “ᤀᤠᤀᤡᤴ ᤂᤡᤏᤡ᤹ ᤁᤶᤓᤩᤠᤖᤡᤰ ᤜᤠᤖᤠ ᤀᤠᤰᤂᤣᤀᤠᤱ ᤁᤧᤍᤩᤣ᤹ᤀᤡ᥅”

᥇᥏ ᤂᤧᤴ ᤔᤧᤴᤇ᤻ᤕᤠ ᤆᤢᤰᤔᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤗᤳᤇᤠ ᤔᤡᤛᤪᤒᤠ ᤔᤏᤠᤎᤡᤰᤗᤧ ᤔᤧᤸᤗᤢᤰᤁᤶᤒᤠᤜᤠ᤹ᤗᤠᤶ ᤀᤠᤏᤡᤃᤧ ᤛᤧ᤺ᤵᤋᤡᤃᤧ॥ ᤂᤧᤴᤏᤢ᤺ᤸᤗᤧ ᤘᤣ᤹ ᤂᤧᤸᤗᤧ ᤀᤠᤏᤡᤃᤧ ᤗᤠᤃᤡ ᤆᤫᤠ᤺ᤳ ᤑᤠ᤺ᤳᤋᤢᤀᤠᤱ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤠᤱ ᤆᤫᤠ᤺ᤳ ᤌᤢᤱᤄᤢᤛᤡ॥”

᥈᥆ ᤂᤢᤴᤇᤡ᤹ ᤐᤠ᤺ᤸᤗᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤢᤏᤧ᤹ ᤀᤠᤳᤋᤡ ᤘᤠ᤹᥅ ᤂᤡᤏᤡ᤹ ᤌᤣᤀᤠᤱ ᤂᤧᤴ ᤔᤏᤠᤴ ᤂᤧᤵᤔᤥᤀᤣ ᤁᤧᤗᤧᤖᤢᤶᤔᤠᤱ ᤂᤡᤏᤡ᤹ᤖᤰ ᤁᤧᤍᤩᤧ᤹ᤀᤡᤒᤠ᥅ ᤐᤣᤃᤧᤶᤔᤧ᤹. ᤂᤢᤏᤧ᤹ ᤀᤠᤏᤡ᤹ᤏᤢ ᤁᤢᤈᤠ ᤆᤠᤛᤧ ᤀᤢ᤺ᤳᤋᤠᤶ ᤋᤠᤖᤧᤶᤔᤧ᤹॥”

᥈᥇ ᤂᤧᤒᤩᤠᤱ ᤔᤥᤛᤠᤴ ᤂᤧᤴ ᤔᤏᤠᤜᤠ᤹ᤏᤢ ᤕᤢᤱᤔᤠᤖᤧ ᤗᤠᤃᤡ ᤋᤧᤴᤍᤧ॥ ᤕᤡᤋᤪᤥ᤺ᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤛᤡᤐᤥᤖᤠ᤺ᤴ ᤔᤥᤛᤠ᤺ᤴᤏᤢ ᤋᤧᤴᤎᤠᤶ ᤔᤧ᤺ᤰᤂᤡᤶ ᤔᤧᤳᤋᤢ॥

᥈᥈ ᤛᤡᤵᤐᤥᤖᤠ᤺ᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤂᤧᤴ ᤃᤣᤷᤛᤥᤔ ᤔᤡᤱ ᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤱᤃᤠ᤹ ᤘᤣ᤹ ᤗᤠᤈᤣ᤹ᤀᤥ ᤘᤧᤵᤔᤡᤒᤠ ᤐᤥ᤺ᤰᤂᤠᤱᤅᤠᤱ ᤕᤢᤱᤅᤠ॥”

᥈᥉ ᤕᤖᤡᤰ ᤋᤱᤒᤣ ᤕᤠᤱᤛᤡ ᤔᤡᤛᤪᤒᤠ ᤜᤠᤱᤅᤡᤴ ᤛᤩᤧ ᤁᤖ ᤀᤡᤛᤪᤠᤀᤡᤗᤡᤜᤠ᤹ ᤕᤥᤰ ᤕᤠ᤺ᤶᤒᤰᤁᤥ ᤔᤧᤕᤢ᤺ᤳᤋᤢᤛᤡᤀᤠᤱ ᤀᤠᤸᤗᤛᤠᤱ ᤂᤢᤴᤇᤡ᤹ ᤛᤰᤔᤠ ᤐᤢ᤹ᤖᤧᤀᤠᤱ ᤔᤧᤕᤠᤃᤧ ᤜᤧᤰᤁᤩᤠᤱ ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ ᤔᤧᤜᤣ᤺ᤰᤋᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤖᤧ॥

᥈᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤕᤠᤖᤧᤒᤠᤴ ᤂᤧᤵᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤀᤒᤪᤠᤜᤠᤔ. ᤀᤡᤛᤜᤠᤰ ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢ॥

᥈᥋ ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤥᤔᤧᤳᤋᤢᤛᤡ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤡᤱᤘᤠ᤹ ᤀᤡ᤺ᤳᤋᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤀᤢ᤺ᤳᤋᤢ

᥉

ᤀᤠᤸᤗ ᤔᤥᤛᤠ᤺ᤸᤗᤧ ᤂᤢᤏᤧ᤹ ᤁᤢᤴᤏᤢ᤺ᤵᤐᤠ ᤔᤡᤍᤩᤠ᤺ᤴᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤡᤋᤪᤥ᤺ᤸᤗᤧ ᤁᤢᤔᤧᤸᤗᤢᤰ ᤁᤢᤔᤧ᤺ᤴᤍᤠᤜᤠ᤹ ᤆᤠᤖᤠᤶᤛᤢᤛᤡᤖ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤸᤗᤢᤰ ᤔᤧ᤺ᤴᤍᤠᤰᤜᤠ᤹ ᤆᤠᤖᤠᤶᤛᤢᤛᤡᤖ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤣᤴᤏᤡᤸᤗᤧ ᤏᤠᤎᤠ᤺ᤶᤒᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠ ᤜᤥᤖᤣᤒ ᤌᤠᤖᤡᤰ ᤋᤣ᤹ᤖᤢᤛᤡ॥

᥈ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤎᤡᤰ ᤑᤠᤳᤋᤠᤵᤐᤡᤸᤗᤧ ᤁᤢᤗᤢᤶᤔᤥ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤔᤡᤖᤠ᤺ᤰ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤍᤃᤡ ᤏᤡᤎᤠ᤺ᤶᤛᤡᤱ॥ ᤔᤥᤛᤠ᤺ᤸᤗᤧ ᤑᤠᤳᤋᤠᤵᤐᤡᤴ ᤔᤡᤍᤡᤃᤧᤖ ᤐᤳᤇᤧᤒᤠ ᤏᤡᤛᤢ. ᤜᤧᤰᤁᤣᤛᤠᤱ ᤂᤧᤴ ᤂᤠᤵᤐᤢᤌᤩᤱ ᤔᤧᤒᤥ᤺ᤰᤂᤧᤴ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤁᤢᤏᤡᤱᤘᤠ᤹ᤀᤥ ᤐᤠ᤺ᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤏᤡ᤺ᤳᤋᤠᤱ ᤐᤣ᤺ᤰᤁᤠᤀᤠᤱ ᤁᤴ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤏᤡᤴ ᤀᤥᤔᤧᤳᤋᤢᤱ᤹॥ ᤂᤧᤴ ᤑᤠᤳᤋᤠᤵᤐᤡᤴ ᤌᤣᤀᤠᤱ ᤔᤡᤔᤧᤍᤡᤰᤏᤧᤶᤒᤠᤖᤧᤳᤇ᥅”

᥊ ᤀᤠᤸᤗ ᤀᤥᤔᤧᤵᤔᤠᤖᤧ ᤗᤠᤃᤡ ᤔᤥᤛᤠᤴ ᤂᤧᤳᤏᤠ ᤗᤧᤵᤔᤠᤱ ᤐᤣᤒᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤛᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤑᤠᤳᤋᤠᤵᤐᤡᤸᤗᤧ ᤁᤢᤗᤢᤶᤔᤥᤗᤠᤶ ᤀᤰᤂᤣ ᤔᤧᤳᤋᤢ. “ᤔᤥᤛᤠᤀᤣ. ᤔᤥᤛᤠᤀᤣ᥄”

ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤁᤵᤔᤥ ᤘᤠ᤹ᤀᤠᤖᤥ॥”

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤢ. “ᤏᤡ᤺ᤳᤋᤠᤱ ᤔᤧᤓᤧᤖᤧᤴᤏᤧ᤹॥ ᤂᤧᤏᤧ᤹ ᤁᤧᤗᤠᤱᤛᤢ᤺ᤵᤐᤡᤴ ᤑᤧᤴᤍᤧ᤹ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤛᤣᤛᤣᤒᤠᤍᤧᤴᤏᤥ ᤁᤧᤕᤧᤵ॥”

᥌ ᤂᤢᤏᤧ᤹ ᤀᤠᤸᤗᤛᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤶᤒᤠ ᤁᤢᤴᤎᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥” ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤁᤢᤏᤠᤖᤠᤴ ᤋᤧᤵᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤔᤧᤵᤔᤠ ᤁᤡᤛᤧ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤔᤡᤛᤪ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤠ᤹ᤖᤡᤰ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤋᤢᤛᤡᤀᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖ ᤔᤧᤕᤠᤰ. ᤂᤧᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥ ᤕᤠ᤺ᤶᤒᤰᤁᤥ ᤔᤏᤠ ᤁᤧᤓᤶᤒᤠ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤛᤧᤶᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤴ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤢᤰᤂᤣ᤺ᤴ ᤏᤢ ᤁᤧᤛᤠᤰᤐᤠ ᤔᤧᤍᤢᤔᤢᤒᤠᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ᤹॥

᥎ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤋᤠᤱᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤏᤢ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤵᤔᤠᤛᤡᤀᤠᤱ ᤗᤳᤇᤠ ᤋᤠᤶᤍᤠᤶᤒᤠ ᤗᤠᤈᤣ᤹ᤀᤥ ᤁᤧᤵᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤌᤩᤠᤱᤅᤠᤱ ᤘᤠ᤹ᤀᤠ॥ ᤂᤧᤴ ᤗᤠᤈᤣᤴ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤆᤥᤰ.a ᤂᤧᤵᤔᤥ ᤀᤠᤸᤗᤥ ᤁᤏᤠᤏᤡ. ᤜᤡᤳᤋᤡ. ᤀᤣᤔᤥᤖᤡ. ᤐᤖᤡᤈ᤻ᤈᤡ ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤔᤧᤕᤢᤱ᤹॥

᥏ ᤀᤠᤱᤃᤠ᤹ ᤛᤧᤰᤂᤠᤀᤣ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤠ᤺ᤵᤔᤠ ᤑᤡ᤺ᤰᤔᤠᤴ ᤂᤧᤵᤛᤢᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖ ᤔᤧᤘᤠ᤹ ᤀᤠᤱᤃᤠ᤹ ᤂᤧᤴ ᤏᤡᤛᤢᤱᤅᤠᤱ ᤘᤠ᤹॥

᥇᥆ ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤅᤣᤀᤥ ᤐᤠᤱᤏᤧᤖ ᤐᤳᤋᤠ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤂᤧᤸᤗᤧ ᤁᤢᤗᤠᤈᤣ᤹ᤗᤠᤶᤒᤠ ᤁᤧᤍᤡ᤺ᤰᤋᤢᤛᤡᤀᤠᤱ ᤁᤧᤗ᤺ᤳᤋᤢ ᤁᤧᤓᤧᤳᤋᤢᤛᤡ᤹॥”

᥇᥇ ᤁᤖ ᤔᤥᤛᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤀᤠᤱᤃᤠ᤹ ᤜᤠ᤺ᤳᤋᤠᤀᤠᤱᤒᤣ᥅ ᤀᤠᤱᤃᤠ᤹ ᤀᤠᤰᤁᤣᤗ᤹ᤖᤡᤰ ᤑᤠᤖᤥᤀᤥb ᤐᤣ᤺ᤰᤁᤠ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢᤱᤛᤡᤱᤅᤠᤱ ᤑᤧᤵᤔᤠ ᤛᤢᤰᤋᤢᤱᤛᤡᤱᤒᤣ᥅”

᥇᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤐᤠᤱᤏᤧᤒᤠ ᤁᤧᤗ᤹ᤒᤠ ᤐᤠ᤺ᤴᤏᤡᤸᤗᤧ ᤔᤡᤰᤛᤣ᤺ᤴᤏᤡᤴ ᤂᤧᤏᤧ᤹ᤀᤥ ᤁᤴ ᤐᤥᤱ᤹– ᤂᤧᤏᤧ᤹ ᤂᤧᤴ ᤔᤏᤠᤜᤠ᤹ ᤔᤡᤛᤪᤗᤠᤶᤒᤠ ᤁᤧᤗ᤺ᤳᤋᤡ ᤁᤧᤓᤧᤳᤋᤢᤛᤡᤸᤗᤧ ᤂᤧᤏᤡ᤹ ᤁᤴ ᤁᤥ᤺ᤰᤔᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤁᤧᤔᤧᤳᤋᤢᤶ॥”

᥇᥉ ᤔᤥᤛᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤸᤗ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤥ ᤐᤣ᤺ᤰᤁᤠᤀᤠᤱ ᤀᤰᤂᤣᤃ ᤔᤧᤳᤋᤢᤱᤛᤡᤱ᤹. ‘ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤐᤠᤱᤄᤠᤱᤒᤠ.’ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ‘ᤂᤢᤏᤧ᤹ ᤁᤢᤔᤡᤱ ᤌᤧᤔᤠᤒᤣ᥅’ ᤑᤠ᤹ᤀᤠᤱ ᤛᤣ᤺ᤴᤔᤧᤍᤠᤀᤠᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤌᤣ ᤔᤧᤳᤋᤢᤱᤛᤡᤱᤒᤠᤒᤣ᥅”

᥇᥊ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤱᤃᤠ᤹ᤀᤣᤀᤠ॥ ᤕᤠᤶᤔᤥ ᤂᤢᤏᤧ᤹ ᤐᤠ᤺ᤳᤋᤢ. ᤀᤡᤛᤪᤠᤀᤡᤗᤡᤜᤠ᤹ ᤂᤧᤏᤧ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤁᤧᤗ᤹ᤒᤠᤸᤗᤧ ᤂᤡᤏᤡ᤹ᤀᤥ ᤐᤠᤱᤄᤠᤱᤒᤠᤖᤥ॥’”

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤁᤴᤏᤠᤱ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤐᤠ ᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤐᤠᤱᤄᤠᤱᤒᤠᤖᤥ॥’

“ᤛᤍᤠᤍᤡᤱᤗᤧ ᤗᤠᤃᤡ ᤀᤠᤱᤃᤠ᤹ ᤀᤠᤔᤡᤱᤅᤡᤴ ‘ᤀᤠᤱᤃᤠ᤹ᤀᤣᤀᤠ’ ᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤌᤠ᤺ᤰᤁᤥᤒᤠ ᤔᤏᤠᤜᤠ᤹ᤖᤧ

ᤀᤠᤶᤓᤠ ᤁᤴ ᤀᤠᤔᤡᤱᤅᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ᤹॥

᥇᥌ “ᤐᤣᤃᤧ᤹ᤀᤠᤱ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤌᤡᤰᤔᤧᤳ ᤑᤢᤰᤂᤣᤛᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤋᤠᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤛᤢᤑᤥ ᤐᤡᤏᤧᤒᤠ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤕᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ᤖᤧ ᤂᤧᤱᤜᤠ᤹ ᤌᤣ ᤔᤧᤔᤧᤳᤋᤢᤛᤡᤖ ᤔᤧᤘᤠ᤹ ᤂᤧᤴ ᤁᤧᤖᤧᤰ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥

᥇᥍ ᤔᤡᤛᤪ ᤗᤠᤈᤣ᤹ᤒᤠ ᤋᤢᤰᤂᤣ ᤗᤠᤰᤂᤣᤗᤠᤶ ᤂᤢᤏᤧ᤹ ᤂᤡᤏᤡ᤹ ᤁᤧᤗ᤺ᤳᤋᤡᤀᤠᤱ ᤗᤳᤇᤠ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ ᤁᤧᤏᤧᤒᤠ ᤗᤠᤈᤣ᤹ᤀᤥ ᤁᤧᤃᤧᤳᤋᤡ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤳᤆᤠ᤹ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹॥ ᤂᤧᤴ ᤗᤠᤈᤣ᤺ᤱᤃ ᤁᤏᤠᤏᤡ. ᤜᤡᤳᤋᤡ. ᤀᤣᤔᤥᤖᤡ. ᤐᤖᤡᤈ᤻ᤈᤡ ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤖᤥ॥

᥇᥎ “ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤔᤧᤄᤧᤵᤛᤢ᤹॥ ᤂᤧᤒᤩᤠᤱ ᤂᤧᤏᤧ᤹ ᤏᤢ ᤀᤡᤛᤪᤠᤀᤡᤗᤒᤠ ᤂᤧᤴ ᤗᤠᤶᤗᤥᤒᤠᤜᤠ᤹ ᤔᤡᤛᤪᤒᤠ ᤜᤠᤱᤅᤧᤀᤥ ᤁᤧᤒᤡᤃᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤴ ᤀᤰᤂᤣ ᤁᤧᤔᤧᤳᤋᤢᤶ᤹. ‘ᤕᤜᤘᤣ ᤍᤠᤱᤒᤠ ᤜᤡᤒᤪᤢᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤋᤢᤶᤛᤧ ᤕᤧᤀᤠᤱ ᤘᤠ᤹. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤢᤶᤕᤠᤴᤒᤠ ᤗᤠᤶᤍᤡ᤺ᤰᤁᤥ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹॥’

᥇᥏ ᤁᤖ ᤔᤢᤰᤛᤠᤶᤒᤠ ᤜᤢᤰᤁᤡᤸᤗᤧ ᤔᤡᤛᤪᤒᤠ ᤜᤠᤱᤅᤡᤴ ᤁᤧᤛᤠᤰᤐᤠ ᤋᤢᤔᤢᤖ ᤔᤧᤴᤕᤠ᤺ᤴᤏᤣ ᤌᤠᤖᤡᤰ ᤂᤢᤏᤧ᤹ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤶᤓᤠ᤺ᤰᤋᤡᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹॥

᥈᥆ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤔᤡᤛᤪᤡᤜᤠ᤹ ᤛᤠ᤺ᤵᤛᤢᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤀᤠᤱᤃᤠ᤹ ᤁᤧᤖᤧᤰ ᤏᤡᤱᤘᤠ᤹ ᤁᤧᤔᤠᤒᤠ ᤀᤠᤕᤠ᤺ᤶᤒᤰᤗᤠᤶ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤧᤸᤗᤧ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤓᤠ᤺ᤰᤋᤡ॥

᥈᥇ “ᤀᤠᤱᤃᤠ᤹ ᤔᤡᤛᤪᤡᤜᤠ᤹ᤖᤧ ᤂᤡᤏᤡ᤹ ᤏᤢᤖᤡᤰ ᤁᤧᤶᤔᤧᤳᤋᤡᤖ ᤆᤥᤃᤢᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤧᤵᤔᤥᤗᤠᤶ ᤛᤧᤶᤔᤢ᤹ᤀᤡ ᤔᤧᤒᤥ᤺ᤱᤅᤡᤸᤗᤧ ᤜᤢᤰᤁᤥ ᤌᤧᤔᤠᤀᤠᤱ ᤔᤧ᤺ᤴᤏᤣ ᤔᤧᤸᤗ᤺ᤴᤏᤧᤴ ᤔᤧᤶᤒᤣ᤺ᤰᤏᤧᤴ॥

᥈᥈ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤔᤧᤴᤇᤢᤔᤠᤜᤠ᤹ ᤂᤢᤴᤇᤡ᤹ ᤜᤡᤶᤒᤣᤛᤠᤱᤒᤠ ᤔᤡᤛᤪᤡ ᤔᤧᤴᤇᤢᤔᤠᤜᤠ᤹ᤀᤥ ᤔᤧᤒᤣ᤺ᤰᤁᤠᤱ ᤂᤧᤴ ᤜᤡᤶᤔᤥ ᤁᤧᤘᤠ᤹ᤔᤠ ᤔᤧᤴᤇᤢᤔᤠᤜᤠ᤹ ᤆᤠᤱᤘᤠ᤺ᤴ ᤏᤢ ᤛᤠᤶᤔᤩᤠᤱ ᤕᤢᤵᤐᤠ ᤘᤠ᤺ᤳᤋᤡᤜᤠ᤹ ᤔᤧᤏᤠ᤺ᤰᤋᤢᤛᤡ᤹॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤆᤠᤱᤜᤠ᤹ ᤏᤢ ᤘᤠ᤺ᤳᤋᤡᤜᤠ᤹ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤔᤧᤈᤠᤰᤋᤢᤛᤡ᤹ ᤔᤧᤘᤠ᤺ᤳᤋᤢᤛᤡ᤹ ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤔᤡᤛᤪᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤂᤧᤱᤜᤠ᤹ᤖᤧ ᤔᤧᤍᤣ᤹ᤖᤢᤀᤠᤱ ᤔᤧᤒᤣ᤺ᤰᤗᤥ॥”

a 

᥉:᥎ ᤁᤴ ᤑᤠ᤹ᤀᤡᤴ ᤛᤠ᤹ᤖᤡᤰ ᤕᤖᤡᤰ ᤐᤥᤃᤢᤃᤧᤴ ᤁᤢᤈᤠ ᤁᤧᤎᤥ᤺ᤰᤐᤠ ᤗᤠᤈᤣ᤹

b 

᥉:᥇᥇ ᤔᤡᤛᤪᤡᤜᤠ᤹ᤖᤧ ᤜᤠᤱᤅᤡᤴ “ᤑᤠᤖᤥ” ᤔᤧᤔᤧᤳᤋᤢ

ᤔᤥᤛᤠᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ

᥊

ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤱᤃᤠ᤹ ᤏᤠᤔᤧᤴᤇᤠ᤹ᤀᤠᤴ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤱᤄᤧᤵᤛᤢᤴᤏᤠᤱ ‘ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ᤀᤥ ᤏᤡᤎᤠ᤺ᤶᤛᤡᤱᤒᤠ ᤔᤧ᤺ᤴ’ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤸᤗᤧ ᤀᤠᤱᤃᤠ᤹ ᤌᤧᤔᤠ ᤆᤥᤃᤢᤱᤒᤠᤒᤣ᥅”

᥈ ᤕᤜᤘᤣ ᤍᤠᤱᤒᤧᤸᤗᤧ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤜᤢᤰᤁᤥ ᤌᤧᤔᤠ᤺ᤴ ᤁᤧᤃᤳᤋᤢ᤹᥅”

ᤂᤧᤸᤗᤧ ᤐᤠ᤺ᤳᤋᤢ᤹. “ᤋᤰᤁᤠᤳ॥”

᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤂᤧᤴ ᤂᤠᤶᤒᤠᤱᤅᤥ ᤗᤠᤵᤑᤢᤛᤧ᤹॥”

ᤔᤥᤛᤠ᤺ᤸᤗᤧ ᤋᤰᤁᤠ᤺ᤳᤋᤡᤴ ᤂᤠᤶᤒᤠᤱᤅᤥ ᤗᤠᤵᤑᤢᤛᤢ ᤜᤧᤰᤁᤩᤠᤱ ᤂᤧᤴ ᤀᤛᤣ᤺ᤰ ᤐᤥ᤺ᤰᤂᤧ ᤂᤧᤒᤩᤠᤱ ᤔᤥᤛᤠᤴ ᤁᤡᤛᤧᤀᤠᤱ ᤂᤧᤳᤇᤡᤱ॥

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤧᤜᤢᤰᤁᤡᤴ ᤛᤴᤇᤧ᤹ᤀᤠᤱ ᤂᤧᤸᤗᤧ ᤁᤢᤔᤡᤀᤥ ᤋᤧᤶᤛᤧ᤹॥” ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤋᤧᤶᤛᤢ. ᤂᤧᤒᤩᤠᤱ ᤂᤧᤴ ᤂᤢᤏᤧ᤹ ᤁᤢᤜᤢᤰᤁᤥ ᤕᤠᤶᤔᤥ ᤋᤰᤁᤠ᤺ᤳᤋᤣ ᤐᤥ᤺ᤰᤂᤧᤒᤣ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤀᤥ ᤀᤥ᤺ᤴᤎᤠᤰᤛᤡᤱᤒᤠᤖᤧᤳᤇ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤶᤓᤠ ᤁᤴ ᤕᤠ᤺ᤶᤒᤰᤁᤥᤗᤠᤶᤒᤠ ᤏᤠᤔᤧᤛᤠ᤹ᤖᤢᤖ॥”

᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤀᤠᤸᤗᤛᤠᤱ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤁᤧᤜᤧᤵᤛᤢᤒᤠ ᤛᤢᤱᤄᤣ᤺ᤰᤘᤠᤀᤥ ᤌᤧᤰᤋᤣ᤹॥” ᤂᤢᤏᤧ᤹ ᤁᤢᤜᤢᤰᤁᤡᤴ ᤜᤧᤵᤛᤢᤒᤠ ᤛᤢᤱᤄᤣ᤺ᤰᤘᤠᤀᤥ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤁᤢᤜᤢᤰᤁᤡᤴ ᤗᤠ᤺ᤰᤁᤠᤳ ᤗ᤺ᤳᤋᤢᤸᤗᤧ ᤂᤧᤴ ᤛᤧ᤹ᤔᤠ ᤋᤢᤰᤔᤧᤸᤗᤧ ᤋᤖᤢᤀᤠᤱ ᤁᤢᤜᤢᤰᤁᤡᤴ ᤏᤠ᤺ᤱ ᤜᤧᤰᤁᤣ ᤑᤛᤢ᤺ᤰᤁᤩᤠ᤺ᤵᤐᤠ ᤐᤥ᤺ᤰᤂᤧᤒᤣ॥

᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤕᤠᤶᤔᤥ ᤛᤢᤱᤄᤣ᤺ᤰᤘᤠᤀᤥ ᤕᤠᤰᤋᤧ᤹॥” ᤔᤥᤛᤠ᤺ᤸᤗᤧ ᤜᤧᤰᤁᤣᤀᤣ ᤆᤥᤃᤢ ᤜᤧᤰᤁᤩᤠᤱ ᤕᤠᤶᤔᤥ ᤁᤢᤜᤢᤰᤁᤡᤴ ᤗᤠ᤺ᤰᤁᤠᤳ ᤗ᤺ᤳᤋᤢᤸᤗᤧ ᤂᤧᤴ ᤂᤢᤏᤧ᤹ ᤁᤢᤎᤰᤁᤥᤒᤠ ᤏᤧᤰᤛᤠ ᤜᤧᤰᤋᤱᤒᤠᤀᤣ ᤏᤢᤒᤠ ᤐᤥ᤺ᤰᤂᤧ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤏᤠᤔᤧᤴᤇᤠ᤹ᤖᤢᤴ ᤜᤧᤰᤁᤩᤠᤱ ᤂᤧᤴ ᤋᤃᤡᤒᤠ ᤔᤡᤰᤛᤣ᤺ᤴᤏᤡᤴ ᤏᤛᤠᤴ ᤔᤧᤴᤈᤥᤃᤢᤴᤏᤧᤓᤃᤪ ᤁᤴ ᤔᤡᤰᤛᤣ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤏᤛᤠᤴ ᤔᤧᤈᤥᤃᤢ᤹॥

᥏ ᤁᤖ ᤂᤧᤱᤜᤠ᤹ᤖᤧ ᤁᤴ ᤏᤧᤵᤔᤠᤱ ᤔᤡᤰᤛᤣ᤺ᤴᤜᤠ᤹ᤀᤠᤱ ᤏᤠᤔᤧᤴᤇᤠ᤹ᤖᤢᤴ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤠ᤺ᤴᤏᤧᤴᤏᤠᤱ ᤔᤧᤱᤄᤧᤵᤛᤢᤴᤏᤧᤓᤃᤪ ᤏᤡᤗ ᤘᤜ᤺ᤱᤅᤥᤒᤠ ᤁᤢᤓᤠ ᤆᤫᤠ᤺ᤳᤆᤡ ᤑᤧᤳᤋᤧ᤹ᤀᤠᤱ ᤁᤢᤛᤧᤱᤃᤪᤠ ᤂᤠᤶᤒᤠᤱᤅᤥ ᤜᤢᤰᤂᤧ᤹॥ ᤂᤧᤏᤧ᤹ ᤏᤡᤗ ᤘᤜ᤺ᤱᤅᤥᤗᤠᤶ ᤁᤧᤓᤧᤳᤋᤢᤒᤠ ᤂᤧᤴ ᤆᤫᤠ᤺ᤳᤋᤡᤴ ᤂᤠᤶᤒᤠᤱᤅᤥ ᤔᤠᤰᤂᤡ᤹ ᤐᤥᤱ᤹॥”

᥇᥆ ᤁᤖ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤀᤣ ᤀᤠᤱᤃᤠ᤹ ᤔᤧᤒᤠᤱᤄᤠᤱᤅᤡᤴᤏᤧ᤹ᤀᤥ॥ ᤀᤠᤱᤃᤠ᤹ ᤏᤢᤖᤡᤰᤁᤠᤱ ᤐᤠ᤺ᤵᤔᤠ ᤔᤧᤛᤢᤰᤁᤠᤴ॥ ᤀᤠᤍᤠᤱᤒᤠᤖᤧ ᤁᤧᤒᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤢᤱᤅᤠᤱᤛᤠᤱ ᤀᤠᤱᤃᤠ᤹ ᤏᤢᤖᤡᤰ ᤐᤠ᤺ᤵᤔᤠ ᤁᤧᤛᤢᤰᤐᤠ ᤔᤧᤶᤒᤥ᤺ᤱᤅᤣ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤛᤢᤀᤠᤱ ᤀᤠᤶᤒᤪᤠ ᤂ᤹ᤖᤢᤖᤖᤰ ᤐᤠ᤺ᤵᤔᤠ ᤛᤢᤰᤁᤠ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤔᤏᤠᤴ ᤐᤠ᤺ᤵᤔᤠᤖᤧ ᤗᤠᤃᤡ ᤜᤠ᤺ᤳᤗᤧ ᤔᤢᤖᤠ ᤐᤡᤖᤢᤒᤣ᥅ ᤜᤠ᤺ᤳᤗᤧ ᤂᤢᤏᤧ᤹ ᤁᤢᤒᤠᤴ ᤔᤧᤸᤗ᤺ᤶᤔᤏᤠᤒᤠ ᤀᤡᤃᤪ ᤁᤢᤏᤠᤃᤧᤎᤠᤰᤐᤠ ᤆᤥᤃᤢᤒᤣ᥅ ᤜᤠ᤺ᤳᤗᤧ ᤂᤢᤏᤧ᤹ ᤔᤡᤰ ᤐᤡᤖᤢ ᤀᤡᤃᤪ ᤔᤡᤰᤑ᤺ᤶᤒᤠ ᤆᤥᤃᤢᤒᤣ᥅ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴᤏᤣ ᤔᤧ᤺ᤶᤒᤡ᥅

᥇᥈ ᤀᤠᤸᤗ ᤂᤧᤏᤧ᤹ ᤐᤣᤃᤧ᤹. ᤀᤠᤱᤃᤠ᤹ ᤐᤠ᤺ᤵᤔᤠᤖᤧ ᤗᤠᤃᤡ ᤑᤠ᤹ᤏᤧ॥ ᤌᤧᤔᤠ ᤐᤠ᤺ᤵᤔᤠ ᤐᤥᤱ᤹. ᤀᤠᤱᤃᤠ᤹ ᤂᤧᤏᤧ᤹ ᤜᤢ᤹ᤏᤧ॥”

᥇᥉ ᤁᤖ ᤔᤥᤛᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤔᤧ᤺ᤴ. ᤕᤜᤘᤣ ᤍᤠᤱᤒᤠᤀᤣ. ᤁᤢᤓᤠ ᤘᤣ᤹ ᤌᤡᤰ ᤐᤠᤱᤄᤧ᤹ᤀᤥ॥”

᥇᥊ ᤁᤴ ᤐᤠ᤺ᤴᤏᤥ ᤕᤜᤘᤣ ᤍᤠᤱᤒᤧᤴ ᤔᤥᤛᤠ᤺ᤴᤏᤢ ᤁᤢᤕᤠ᤺ᤰᤗᤧ᤹ᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤁᤧᤶᤓᤢ᤹ ᤗᤧᤒᤡ ᤜᤠᤖᤢᤏᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤌᤣ ᤁᤧᤒᤠ᤺ᤳᤋᤢ᤹᥅ ᤂᤢᤏᤧ᤹ ᤏᤢᤖᤡᤰᤁᤠᤱ ᤐᤠ᤺ᤵᤔᤠ ᤁᤧᤗᤧᤒᤠ ᤆᤥᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹॥ ᤛᤧᤰᤂᤠ᤺ᤸᤗᤧ ᤂᤢᤏᤧ᤹ ᤀᤠᤸᤗᤥ ᤂᤧᤏᤧ᤹ ᤁᤧᤍᤢᤶᤛᤧ ᤑᤧᤸᤗ ᤐᤳ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤀᤠᤱ ᤁᤢᤏᤡᤱᤘᤠ᤹ ᤋᤠ᤹᤺॥

᥇᥋ ᤂᤢᤏᤧ᤹ᤏᤢ ᤐᤠᤖᤧ᤹ ᤜᤧᤰᤁᤩᤠᤱ ᤌᤣ ᤐᤠ᤺ᤵᤔᤠ ᤐᤥᤱ᤹. ᤂᤧᤴ ᤔᤧᤳᤋᤧ᤹॥ ᤜᤧᤰᤁᤩᤠᤱ ᤌᤣ ᤆᤥ᤺ᤰᤔᤠ ᤐᤥᤱ᤹. ᤂᤧᤴᤇᤡ᤹ ᤏᤧᤵᤔᤠᤱ ᤀᤠᤱᤃᤠ᤹ ᤐᤠ᤺ᤵᤔᤠ ᤜᤢ᤹ᤏᤧᤛᤡᤱ᤹॥

᥇᥌ ᤂᤧᤏᤧ᤹ ᤁᤧᤗᤠᤃᤡ ᤂᤢᤏᤧ᤹ ᤐᤠᤴ ᤁᤧᤒᤠ᤺ᤵᤐᤠ ᤐᤥ᤺ᤱᤅᤠᤱ ᤔᤏᤠᤜᤠ᤹ᤏᤢ ᤋᤠ᤹ᤈᤧᤱ᤹॥ ᤂᤧᤏᤧ᤹ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤔᤠᤱ ᤜᤧᤰᤋᤱᤒᤠ ᤐᤥ᤺ᤰᤂᤧᤀᤠᤱ ᤂᤧᤸᤗᤧ ᤌᤧᤔᤠ ᤐᤠ᤺ᤵᤔᤠ ᤐᤥᤱ᤹. ᤂᤧᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤔᤧᤳᤋᤧ᤹॥

᥇᥍ ᤁᤖ ᤁᤴ ᤋᤰᤁᤠ᤺ᤳᤋᤡᤴ ᤂᤧᤏᤧ᤹ ᤁᤧᤜᤢᤰᤁᤥᤀᤣ ᤋᤣ᤹ᤖᤧᤀᤠᤱ ᤐᤣᤃᤧ᤹॥ ᤂᤧᤏᤧ᤹ ᤁᤴ ᤋᤰᤁᤠ᤺ᤳᤋᤥᤗᤠᤶ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤁᤧᤈᤥᤃᤢᤖᤥ॥”

ᤔᤥᤛᤠᤴ ᤔᤡᤛᤪ ᤗᤠᤈᤣ᤹ᤀᤥ ᤏᤢ᤺ᤱ᤹

᥇᥎ ᤂᤧᤴ ᤀᤣᤃᤠᤱ ᤔᤥᤛᤠᤴ ᤏᤢ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤴᤏᤢ᤺ᤵᤐᤠ ᤕᤡᤋᤪᤥᤀᤥ ᤋᤩᤧᤀᤠᤱ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤀᤠᤶᤓᤢ᤹ ᤀᤠᤴᤛᤠ᤹ᤛᤡᤖᤧ ᤂᤢᤴᤇᤡ᤹ ᤋᤢᤶᤛᤧ ᤔᤡᤛᤪ ᤗᤠᤈᤣ᤹ᤀᤥ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹ᤀᤥ. ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤔᤧᤘᤠ᤹ᤒᤡ ᤀᤡ ᤌᤣ ᤔᤧᤈᤥ᤺ᤰᤗ ᤔᤧᤕᤠᤰᤐᤡ ᤂᤢᤴᤇᤡ᤹ ᤋᤢᤶᤛᤧ ᤐᤣ᤺ᤰᤔᤠ ᤐᤥ᤺ᤰᤂᤧ॥” ᤕᤡᤋᤪᤥ᤺ᤸᤗᤧ ᤔᤧᤳᤋᤢ. “ᤐᤥᤱ᤹. ᤏᤢᤖᤡᤰᤁᤠᤱ ᤐᤣᤃᤧ᤹ᤀᤥ॥”

᥇᥏ ᤔᤥᤛᤠᤴ ᤔᤡᤍᤩᤠᤏ ᤗᤠᤈᤣ᤹ᤗᤠᤶ ᤌᤠᤛᤡᤱᤔᤠᤏᤢ᤺ᤸᤗᤧ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤔᤡᤛᤪ ᤏᤢ᤺ᤰᤂᤧ ᤐᤣᤃᤧ᤹॥ ᤂᤧᤏᤧ᤹ ᤛᤧᤵᤔᤠ ᤁᤧᤃᤥ᤺ᤵᤐᤠᤜᤠ᤹ ᤁᤧᤖᤧᤰ ᤔᤧᤛᤩᤧ ᤔᤧᤄᤧᤖᤧ॥”

᥈᥆ ᤁᤸᤗᤧᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤂᤢᤏᤧ᤹ ᤁᤢᤔᤣᤳ ᤏᤢ ᤁᤢᤛ᤻ᤛᤠᤜᤠ᤹ ᤗᤳᤇᤠ ᤀᤍᤱᤅᤥ ᤕᤢᤰᤂᤢᤛᤡ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤁᤢᤜᤢᤰᤁᤥ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤔᤡᤛᤪ ᤗᤧᤵᤔᤠᤱ ᤌᤠᤛᤡᤱ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤸᤗ ᤂᤧᤏᤧ᤹ ᤔᤡᤛᤪ ᤗᤠᤈᤣ᤹ᤀᤥ ᤁᤧᤏᤢ᤺ᤱᤅᤠᤱ ᤁᤧᤒᤣ᤺ᤰᤗ ᤁᤧᤒᤳ॥ ᤀᤠᤱᤃᤠ᤹ ᤂᤧᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤁᤔᤠᤖᤧ ᤗᤠᤃᤡ ᤔᤢᤰᤛᤠᤶ ᤐᤡᤏᤧᤀᤠᤱ ᤘᤠ᤹. ᤂᤧᤱᤜᤠ᤹ ᤁᤧᤖᤧᤰ ᤜᤠᤱᤅᤡᤸᤗᤧ ᤁᤢᤍᤃᤡ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ ᤀᤡ᤺ᤳᤋᤧ᤹॥ ᤁᤖ ᤀᤠᤱᤃᤠ᤹ ᤜᤠᤱᤅᤡᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴ᤹॥

᥈᥈ ᤂᤧᤒᤩᤠᤱ ᤂᤧᤏᤧ᤹ ᤜᤠᤱᤅᤡᤴ ᤀᤰᤂᤣ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤡᤛᤪᤠᤀᤡᤗᤧᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤋᤢᤶᤒᤠᤖᤥ॥

᥈᥉ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧ. “ᤀᤠᤱᤃᤠ᤹ ᤀᤠᤛ᤻ᤛᤠᤴ ᤐᤣ᤺ᤰᤔᤠ ᤑᤠ᤺ᤰᤋᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤳᤋᤠᤖ॥ ᤂᤧᤏᤧ᤹ ᤂᤧᤴ ᤐᤣ᤺ᤰᤔᤠ ᤁᤧᤶᤓᤠ᤺ᤰᤋᤢᤴᤏᤧᤓᤃᤪ. ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ ᤋᤢᤶᤒᤧᤴ ᤛᤩᤧᤖᤢᤱ᤹॥”’”

᥈᥊ ᤜᤧᤰᤁᤩᤠᤱ ᤗᤠᤶᤔᤥ ᤕᤠᤱᤎᤥ᤺ᤰᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤋᤢᤔᤢ ᤂᤧᤒᤩᤠᤱ ᤂᤢᤏᤧ᤹ ᤛᤧᤵᤔᤠ ᤁᤥ᤺ᤳᤋᤢ॥

᥈᥋ ᤁᤖ ᤛᤡᤵᤐᤥᤖᤠ᤺ᤸᤗᤧ ᤗᤳᤇᤠ ᤜᤠᤃᤧᤛᤢᤰᤐᤠ ᤁᤢᤜᤧᤰᤔᤠ ᤗᤢᤱᤛᤧᤖᤢᤱᤒᤧᤴ ᤕᤠᤱᤛᤡᤱ ᤜᤧᤰᤁᤩᤠᤱ ᤁᤢᤛ᤻ᤛᤠ᤺ᤸᤗᤧ ᤁᤢᤈᤢᤳᤆᤢ᤹ᤒᤠᤸᤗᤧ ᤁᤢᤛᤶᤔᤡᤴ ᤜᤧᤃᤢᤀᤠᤱ ᤔᤥᤛᤠ᤺ᤸᤗᤧ ᤁᤢᤗᤠᤱᤅᤡᤴ ᤛᤢᤛᤢ ᤐᤡᤖᤢ. ᤁᤶᤓᤗ᤹ᤖᤡᤰ ᤜᤷᤍᤥ ᤜᤧᤃᤢᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤰᤂᤡ᤹ᤗᤠᤶᤒᤠᤒᤠ ᤀᤠᤜᤡᤶᤛᤠᤒᤠᤏᤧᤖᤥ॥”

᥈᥌ (“ᤂᤧᤏᤧ᤹ᤃ ᤔᤠᤰᤂᤡ᤹ᤗᤠᤶᤒᤠᤒᤠ ᤀᤠᤱᤃᤠ᤹ ᤀᤠᤜᤡᤶᤛᤠᤒᤠᤏᤧᤖᤥ” ᤗ᤹ᤖᤧᤒᤠᤴ ᤛᤡᤵᤐᤥᤖᤠ᤺ᤸᤗᤧ ᤜᤷᤍᤥ ᤜᤧᤰᤔᤠᤴ ᤐᤠ᤺ᤳᤋᤢᤒᤠᤖᤥ॥) ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤛᤧᤖᤢᤴ॥

᥈᥍ ᤀᤠᤶᤓᤠ ᤁᤴ ᤕᤧᤶᤔᤥ ᤕᤜᤘᤧ ᤍᤠᤱᤒᤧᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤐᤧᤃᤧ᤹ᤀᤠᤱ ᤔᤥᤛᤠᤴ ᤋᤢᤔᤧ᤹॥” ᤁᤶᤓᤗ᤹ᤖᤡᤰ ᤜᤠᤖᤢᤏᤧᤴ ᤔᤥᤛᤠ᤺ᤸᤗᤧ ᤁᤢᤍᤢᤶᤛᤧ ᤛᤣᤛᤣ ᤁᤥ᤺ᤰᤔᤠᤀᤥ ᤐᤣ ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤔᤢᤀᤠᤱ ᤜᤧᤵᤐᤪᤧᤰ ᤜᤧᤵᤋᤢ॥

᥈᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ ᤐᤣ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤸᤗᤧ ᤔᤧᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤆᤧᤰᤋᤢ॥ ᤀᤠᤳᤋᤡᤴ ᤀᤠᤳᤋᤡᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤂᤢᤏᤧ᤹ ᤆᤥ᤺ᤰᤔᤠ ᤐᤠᤱᤄᤢᤀᤠᤱ ᤘᤕᤧ. ᤂᤧᤴᤏᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤆᤧᤰᤋᤢ॥

᥈᥏ ᤜᤧᤰᤁᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤡᤛᤪ ᤐᤣᤛᤧᤳᤇᤡ ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤗᤠᤶᤗᤥᤒᤠᤜᤠ᤹ ᤛᤥᤖᤡᤰ ᤑᤢᤰᤂᤧᤛᤢᤛᤡ॥

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤖᤢᤏᤧᤸᤗᤧ ᤂᤧᤱᤜᤠ᤹ ᤆᤧᤰᤋᤢᤛᤡ॥ ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤀᤥ᤺ᤴᤎᤠᤰᤋᤢᤛᤡ॥

᥉᥇ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤛᤠᤴ ᤔᤧᤈᤥᤃᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤥᤔᤧᤳᤋᤢᤛᤡᤒᤠ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤧ᤺ᤴ ᤏᤡᤛᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤏᤢ ᤔᤠᤱᤛᤧᤘᤠ ᤔᤧᤔᤧᤳᤋᤢᤖᤥ॥

ᤔᤡᤛᤪᤒᤠ ᤜᤠᤱᤅᤡᤸᤗᤧ ᤁᤢᤃᤍᤡ ᤔᤥᤛᤠᤴ ᤏᤢ ᤜᤠᤖᤢᤏᤧᤴ

᥋

ᤂᤧᤴ ᤀᤣᤃᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤡᤛᤪᤒᤠ ᤜᤠᤱᤅᤧᤀᤥ ᤐᤣᤛᤧᤳᤇᤡᤀᤠᤱ ᤔᤧᤳᤋᤧᤛᤢ. “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤗᤳᤇᤠ ᤋᤱᤏᤠᤶᤎᤡᤰ ᤔᤧᤍᤥᤛᤢᤖ॥’”

᥈ ᤑᤠᤖᤥ ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤴ ᤜᤠ᤺ᤵᤐᤣ᥅ ᤀᤠᤱᤃᤠ᤹ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤱᤅᤠᤱ ᤌᤣᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤐᤣᤰ ᤑᤠ᤺ᤰᤋᤢᤱᤛᤡᤱᤒᤠᤒᤣ᥅ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤠᤴ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤱᤛᤡᤱᤅᤡᤴ॥”

᥉ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤏᤥᤃᤵ ᤐᤡᤖᤧᤳᤇᤢᤀᤠᤱ ᤔᤧᤳᤋᤧᤛᤢ. “ᤜᤡᤒᤪᤢᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤔᤡᤰᤏᤡᤔᤠ ᤛᤢᤑᤥ ᤐᤡᤖᤡᤃᤧᤀᤠᤱ ᤘᤠ᤹॥ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤢᤶᤕᤠᤴ ᤌᤠᤖᤡᤰ ᤗᤠᤶᤍᤡᤰ ᤆᤥ᤺ᤰᤔᤠ ᤀᤠᤏᤡᤃᤧ ᤀᤠᤓᤠ᤺ᤰᤋᤧ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤵᤔᤥ ᤐᤣᤃᤡᤃᤧᤀᤠᤱ ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤶᤒᤧ॥ ᤀᤠᤏᤡᤃᤧ ᤀᤰᤂᤣ ᤔᤧᤈᤥᤃᤢᤶᤒᤧᤴᤏᤧᤓᤃᤪ ᤔᤠᤱᤍᤢᤰᤔᤠ ᤀᤡᤃᤪ ᤌᤱᤗᤠᤶᤒᤠ ᤂᤢᤏᤧ᤹ ᤂᤠᤵᤐᤢᤌᤩᤱ ᤆᤥᤃᤡᤃᤧ॥”

᥊ ᤂᤧᤒᤩᤠᤱ ᤔᤡᤛᤪᤒᤠ ᤜᤠᤱᤅᤡᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ. “ᤔᤏᤠᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤶᤒᤠᤱᤔᤠᤛᤡᤖᤧ ᤁᤢᤒᤣ᤺ᤴ ᤌᤣᤒᤣ᥅ ᤂᤧᤴ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤂᤢᤴᤇᤡ᤹ ᤕᤠ᤺ᤶᤒᤰ ᤆᤥ᤺ᤰᤛᤧ ᤐᤠᤱᤄᤧᤍᤣᤛᤧᤛᤧ᤹॥”

᥋ ᤑᤠᤖᤥᤸᤗᤧ ᤕᤠᤶᤔᤥ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤛᤧ᤹. ᤂᤧᤱᤜᤠ᤹ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹. ᤁᤖ ᤂᤡᤴᤇᤡ᤹ᤃ ᤂᤧᤱᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤶᤒᤠᤱᤔᤠᤛᤡ ᤏᤡᤱᤘᤠ᤹ ᤁᤧᤈᤥ᤺ᤰᤛᤢᤖ ᤁᤧᤘᤠ᤹ᤛᤡ᥄”

᥌ ᤀᤠᤶᤓᤠ ᤂᤧᤴ ᤕᤧᤴᤗᤧ ᤕᤠ᤺ᤴᤍᤡᤰ ᤜᤠᤱᤅᤡᤸᤗᤧ ᤕᤠ᤺ᤶᤒᤰᤁᤥ ᤔᤏᤠ ᤁᤧᤓᤶᤒᤠ ᤔᤡᤛᤪᤡᤜᤠ᤹ ᤏᤢ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤀᤡᤛᤪᤠᤀᤡᤗᤡᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ.

᥍ “ᤀᤡᤛᤪᤠᤀᤡᤗᤡᤜᤠ᤹ ᤂᤣ᤺ᤰᤕᤠ ᤂᤧᤸᤗᤧᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤒᤡᤖᤢᤶᤛᤡᤶᤒᤠ ᤕᤠ᤹ᤗᤠᤱᤅᤡᤴ ᤀᤠᤸᤗᤀᤠᤱᤎᤥ ᤔᤧᤒᤡᤖᤠᤶᤛᤡᤶᤔᤡᤴᤏᤧ᤹॥ ᤂᤧᤱᤜᤠ᤹ ᤔᤧᤒᤣ᤺ᤰᤁᤠᤱ ᤆᤠᤜᤠ ᤔᤧᤈᤥ᤺ᤰᤐᤠ ᤕᤠ᤹ᤗᤠᤱᤅᤡᤴ ᤀᤠᤒᤠᤅᤣ ᤔᤧᤃᤥ᤺ᤳᤋᤢ ᤔᤧᤍᤠᤖᤢᤖ॥

᥎ ᤁᤖ ᤀᤠᤸᤗᤥ ᤁᤶᤓ ᤌᤠᤖᤡᤰ ᤂᤧᤱᤜᤠ᤹ᤖᤧ ᤀᤠᤰᤂᤩᤠᤖᤡᤰ ᤂᤣ᤺ᤰᤕᤠ ᤂᤧᤸᤗᤧᤰ ᤔᤧᤈᤥᤃᤢᤖ ᤔᤧᤘᤕᤧ ᤂᤧᤶᤔᤩᤠᤰᤁᤣ ᤂᤧᤱᤜᤠ᤹ ᤆᤥ᤺ᤰᤔᤠ ᤐᤠᤱᤄᤠᤶᤛᤡᤶᤔᤧ᤹॥ ᤀᤠᤰᤂᤩᤠᤖᤡᤰᤁᤠᤱ ᤔᤧᤛᤢ᤺ᤴᤏᤧᤴᤗ ᤆᤒᤣ᤺ᤳᤇᤡᤰᤗᤰ ᤆᤥ᤺ᤰᤔᤠ ᤔᤧᤓᤠ᤺ᤰᤋᤠᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤗᤧᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤂᤧᤱᤜᤠ᤹ ᤀᤰᤂᤣ ᤔᤧᤗ᤹ᤀᤠᤱ ᤔᤧᤀ᤺ᤰᤗ ᤔᤧᤘᤠ᤹. ‘ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹॥’

᥏ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤢᤰᤛᤢᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤄᤠᤶᤛᤡᤶᤔᤧ᤹ ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤔᤧᤓᤠ᤺ᤰᤋᤠᤶᤛᤡᤶᤔᤡᤴᤏᤧ᤹॥ ᤜᤧᤰᤁᤣ ᤐᤥ᤺ᤱᤅᤡᤸᤗᤧ ᤂᤧᤱᤜᤠ᤹ ᤀᤡᤱᤗᤧᤰᤐᤠ ᤐᤠᤴ ᤂᤧᤶᤔᤠ ᤕᤠ᤺ᤴᤍᤡᤰ ᤔᤧᤴᤍᤠᤏᤧᤴ॥”

᥇᥆ ᤂᤧᤒᤩᤠᤱ ᤕᤠ᤺ᤶᤒᤰᤁᤥ ᤔᤏᤠ ᤁᤧᤓᤶᤒᤠ ᤔᤡᤛᤪᤡᤜᤠ᤹ ᤏᤢ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤀᤡᤛᤪᤠᤀᤡᤗᤡᤜᤠ᤹ ᤔᤧᤒᤣᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤔᤧᤳᤋᤢᤛᤡ. “ᤜᤠᤱᤅᤡᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹. ᤀᤠᤸᤗᤀᤠᤱᤎᤥ ᤀᤠᤏᤡᤃᤧ ᤕᤠ᤹ᤗᤠᤱ ᤔᤧᤒᤡᤀᤠᤛᤡᤃᤧᤴ॥

᥇᥇ ᤂᤡᤏᤡ᤹ ᤀᤠᤒᤠᤅᤣ ᤀᤠᤳᤋᤡᤏᤢᤛᤠᤱ ᤕᤠ᤹ᤗᤠᤱ ᤁᤧᤃᤥ᤺ᤳᤋᤢᤶ ᤁᤧᤍᤠᤖᤢᤶᤗ ᤐᤥᤱ᤹॥ ᤁᤖ ᤋᤃᤡᤒᤠ ᤕᤠᤖᤡᤰᤁᤣ ᤂᤧ᤺ᤰᤕᤠ ᤂᤧᤸᤗᤧᤰ ᤁᤧᤈᤥᤃᤢᤶᤗ ᤐᤥᤱ᤹॥”

᥇᥈ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ ᤂᤠᤖᤠᤰ ᤕᤠ᤹ᤗᤠᤱ ᤆᤣ᤺ᤰᤘᤠ ᤁᤥ᤺ᤵᤔᤠᤖᤧ ᤗᤠᤃᤡ ᤔᤧᤛᤧᤖᤧᤀᤠᤱ ᤔᤧᤘᤕᤧ॥

᥇᥉ ᤂᤧᤴ ᤕᤠ᤺ᤶᤒᤰᤁᤥ ᤁᤧᤓᤶᤒᤠᤜᤠ᤹ᤖᤧ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤖ ᤁᤧᤛᤠᤰᤐᤠ ᤔᤧᤈᤠ᤺ᤳᤋᤢᤛᤡ. “ᤕᤠ᤹ᤗᤠᤱ ᤐᤡᤀᤠᤛᤡᤃᤧᤸᤗᤧ ᤌᤡᤰᤕᤠ᤺ᤴᤗᤧ ᤀᤠᤰᤂᤩᤠᤖᤡᤰ ᤂᤣ᤺ᤰᤕᤠ ᤂᤧᤸᤗᤧᤰ ᤁᤧᤈᤥᤃᤢᤶ ᤂᤧᤶᤔᤩᤠ᤺ᤰᤁᤧ ᤁᤧᤈᤥᤃᤢᤶᤗ ᤐᤥᤱ᤹॥”

᥇᥊ ᤑᤠᤖᤥᤸᤗᤧ ᤁᤢᤕᤠ᤺ᤶᤒᤰᤁᤥ ᤔᤏᤠ ᤁᤧᤓᤶᤒᤠ ᤔᤡᤛᤪᤡᤜᤠ᤹ᤖᤧ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤀᤡᤛᤪᤠᤀᤡᤗᤡᤜᤠ᤹ ᤔᤧᤜᤡᤵᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤧ ᤔᤧᤔᤧᤳᤋᤢᤛᤡᤀᤠᤱ ᤛᤣ᤺ᤴᤔᤧᤍᤥᤛᤢᤛᤡ. “ᤋᤃᤡᤒᤠ ᤕᤠᤖᤡᤰᤁᤣ ᤂᤣ᤺ᤰᤕᤠ ᤂᤧᤸᤗᤧᤰ ᤔᤧᤴᤈᤥ᤺ᤰᤁᤣ ᤔᤡ᤺ᤵᤔᤠ ᤏᤢ ᤀᤠᤀᤡᤴ ᤂᤡᤏᤡ᤹ ᤔᤏᤠᤜᤠ᤹ᤖᤧ ᤕᤠ᤺ᤶᤒᤰᤁᤡᤴ ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤖᤢᤴ᥅”

᥇᥋ ᤂᤧᤒᤩᤠᤱ ᤔᤏᤠ ᤕᤠ᤺ᤶᤒᤰᤁᤥ ᤁᤧᤓᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤑᤠᤖᤥᤀᤥ ᤔᤧᤒᤣᤀᤠᤱ ᤐᤧᤗᤡ ᤔᤧᤓᤠᤰᤋᤢ. “ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤀᤰᤂᤣᤗ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤁᤣᤔᤧᤳᤋᤢᤛᤡᤒᤠᤒᤣ᥅

᥇᥌ ᤀᤠᤏᤡᤃᤧ ᤕᤠ᤹ᤗᤠᤱ ᤔᤧᤄᤥᤛᤢᤶᤒᤧᤴ ᤜᤧᤰᤁᤣᤛᤠᤱ ᤀᤠᤏᤡᤃᤧ ᤂᤣ᤺ᤰᤕᤠ ᤂᤧᤸᤗᤧᤰ ᤆᤥ᤺ᤰᤔᤠ ᤕᤠᤵᤔᤡ ᤀᤡᤱᤈᤠ᤺ᤱ ᤔᤧᤒᤡᤖᤡᤃᤧ॥ ᤁᤶᤓᤖᤰ ᤔᤧ᤺ᤴ ᤀᤠᤸᤗ ᤀᤠᤏᤡᤃᤧ ᤜᤡᤵᤔᤠᤀᤠᤱ ᤔᤧᤜᤣ᤺ᤰᤋᤡᤃᤧᤀᤠᤱ ᤘᤠ᤹॥ ᤁᤖ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ᤖᤧᤀᤣ ᤕᤠ᤺ᤶᤒᤰᤁ ᤔᤧᤓᤣ᤺ᤴᤍᤢᤀᤠᤱ ᤘᤠ᤹॥”

᥇᥍ ᤑᤠᤖᤥᤸᤗᤧ ᤔᤧᤳᤋᤢᤛᤡ. “ᤂᤡᤏᤡ᤹ ᤐᤗᤧᤶ ᤁᤧᤗᤧᤔᤡ ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤴᤈᤥᤃᤢᤶᤔᤡᤴ॥ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ᤹. ‘ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ॥’

᥇᥎ ᤕᤠ᤺ᤶᤒᤰᤁᤥ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹॥ ᤂᤡᤏᤡ᤹ ᤕᤠ᤹ᤗᤠᤱ ᤁᤧᤱᤄᤥᤛᤢᤶᤔᤡᤴ ᤁᤖ ᤋᤃᤡᤒᤠ ᤕᤠᤖᤡᤰᤁᤣ ᤂᤣ᤺ᤰᤕᤠ ᤂᤧᤸᤗᤧᤰ ᤁᤧᤈᤥᤃᤢᤶᤗ ᤐᤥᤱ᤹॥”

᥇᥏ ᤋᤃᤡᤒᤠ ᤕᤠᤖᤡᤰᤁᤣ ᤌᤡᤰᤕᤠ᤺ᤴᤎᤰ ᤂᤣ᤺ᤰᤕᤠ ᤂᤧᤸᤗᤧᤰ ᤆᤥ᤺ᤰᤔᤠ ᤐᤥᤱ᤹ ᤁᤧᤗ᤹ᤒᤠ ᤐᤠᤴ ᤔᤧᤄᤧᤵᤛᤢᤀᤠᤱ ᤂᤧᤴ ᤕᤠ᤺ᤶᤒᤰᤁᤥ ᤁᤧᤓᤶᤒᤠ ᤗᤠᤶᤗᤥᤜᤠ᤹ᤖᤧ ᤀᤠᤸᤗ ᤀᤠᤏᤡ᤹ ᤁᤧᤛᤠᤰᤐᤥ ᤀᤠᤎᤩᤧᤖᤧᤳᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ॥

᥈᥆ ᤂᤧᤴ ᤕᤠ᤺ᤶᤒᤰᤁᤥ ᤁᤧᤓᤶᤒᤠ ᤗᤠᤶᤗᤥᤒᤠᤜᤠ᤹ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤸᤗᤧ ᤗᤠᤶᤔᤥ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤧᤱᤜᤠ᤹ ᤜᤠᤱᤄᤧᤛᤢᤛᤡᤖ ᤕᤢᤅᤧᤛᤡᤒᤠ ᤂᤧᤱᤜᤠ᤹ᤖᤧ ᤔᤧᤍᤢᤔᤢᤛᤡ॥

᥈᥇ ᤂᤧᤱᤜᤠ᤹ᤖᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤔᤧᤳᤋᤢᤛᤡ. “ᤂᤡᤴᤇᤡ᤹ ᤌᤧᤔᤠ ᤁᤧᤈᤥᤃᤢᤛᤡᤀᤠᤱ ᤁᤧᤘᤠ᤹ᤛᤡ. ᤕᤜᤘᤣ ᤍᤠᤱᤒᤧᤸᤗᤧ ᤏᤡᤛᤢᤀᤠᤱ ᤘᤠ᤹॥ ᤂᤡᤴᤇᤡ᤹ ᤁᤧᤈᤥᤃᤢᤛᤡᤸᤗᤧ ᤜᤠᤱᤅᤡᤴ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤀᤠᤏᤡᤃᤧᤏᤢ ᤂᤢᤴᤇᤡ᤹ ᤕᤠ᤺ᤰᤗᤧ᤹ᤖᤧᤀᤠᤱ ᤘᤠ᤹॥ ᤂᤧᤸᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤴᤇᤡ᤹ ᤂᤢᤶᤍᤡᤱ ᤁᤧᤒᤡᤛᤡ᤹॥ ᤂᤧᤴᤇᤡ᤹ ᤁᤧᤈᤥᤃᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤛᤧᤵᤔᤠᤖᤧ ᤗᤠᤃᤡ ᤂᤧᤔᤠ᤹ ᤆᤥ᤺ᤰᤔᤠ ᤗᤠᤶ ᤔᤧᤄᤥᤛᤢᤀᤠᤱ ᤘᤠ᤹॥”

ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤁᤢᤗᤢᤱᤜᤠ᤺ᤴ ᤐᤠ᤺ᤴᤜᤠ᤹ ᤕᤢᤰᤂᤢ

᥈᥈ ᤂᤧᤒᤩᤠᤱ ᤔᤥᤛᤠᤴ ᤕᤠᤶᤔᤥ ᤕᤜᤘᤣ ᤍᤠᤱᤒᤠᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤌᤣᤀᤠᤱ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤧᤛᤠᤰᤐᤥ ᤁᤧᤎᤠᤛᤢᤛᤡᤒᤠᤒᤣ᥅ ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ ᤁ᤹ᤕᤥ ᤁᤧᤒᤠᤱᤄᤠᤱᤒᤠᤒᤣ᥅

᥈᥉ ᤂᤧᤏᤧ᤹ ᤁᤧᤔᤡᤱᤅᤥ ᤀᤠᤱᤃᤠ᤹ ᤐᤣᤃᤠᤱᤅᤠᤱ ᤜᤠᤱᤅᤡᤴᤏᤢ ᤐᤠᤖᤠᤱᤒᤠ ᤕᤧᤶᤔᤠᤱᤎᤥ ᤂᤧᤸᤗᤧ ᤁᤴᤜᤠ᤹ ᤀᤠᤸᤗᤛᤠᤱ ᤛᤠ᤹ᤖᤡᤰ ᤋᤠᤵᤑᤣ᤺ᤸᤗᤡᤰ ᤔᤧᤳᤋᤢᤛᤡᤀᤠᤱ ᤘᤠ᤹॥ ᤁᤴᤜᤠ᤹ ᤛᤧᤶᤔᤠᤛᤡᤖᤧ ᤗᤠᤃᤡ ᤂᤧᤏᤧ᤹ ᤌᤧᤔᤠᤀᤠᤱ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤖᤥ॥”

᥌

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤑᤠᤖᤥᤴ ᤌᤣ ᤔᤧᤳᤋᤢᤱ᤹. ᤀᤠᤸᤗ ᤂᤧᤏᤧ᤹ ᤁᤧᤏᤡᤛᤢ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤗᤧᤵᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤴ ᤁᤧᤛᤠᤰᤐᤠ ᤆᤠ᤺ᤳᤋᤢᤱ᤹॥ ᤂᤢᤏᤧ᤹ ᤁᤢᤗᤠᤈᤣ᤹ᤀᤥᤗᤠᤶ ᤂᤧᤱᤜᤠ᤹ ᤏᤠ᤺ᤵᤔᤠᤍᤣᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤸᤗᤧ ᤁᤧᤛᤠᤰᤐᤠ ᤋᤢᤔᤢᤖ ᤕᤠ᤺ᤴᤍᤢᤱ᤹॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤀᤢ᤺ᤳᤋᤢ᤹

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥉ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤀᤥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤛᤣ᤺ᤴᤎᤠᤰᤛᤡᤱᤅᤠᤀᤠᤱ ᤘᤕᤠᤱ ᤁᤖ ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤱᤜᤠ᤹ᤖᤧᤀᤥ ᤀᤥᤛᤣ᤺ᤴᤎᤠᤱ ᤔᤧᤈᤥ᤺ᤰᤛᤡᤱᤅᤠᤴ॥

᥊ ᤂᤧᤱᤜᤠ᤹ ᤘᤣ᤹ ᤗᤠᤈᤣ᤹ᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤕᤢᤅᤧᤒᤠ ᤁᤴ ᤁᤏᤠᤏ ᤗᤠᤈᤣᤴ ᤔᤠᤱᤜᤢᤵ ᤆᤥᤃᤢᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤢᤵᤐᤠᤱ ᤆᤥᤃᤢᤱᤅᤠᤱ ᤘᤕᤧ॥

᥋ ᤀᤠᤱᤃᤠ᤹ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤧ᤺ᤴ ᤏᤢ ᤔᤣᤖᤡᤱᤅᤡᤴ ᤂᤧᤵᤛᤢᤱᤅᤠᤱ ᤘᤠ᤹ᤀᤠ॥ ᤔᤡᤛᤪᤡᤜᤠ᤹ᤖᤧ ᤂᤧᤱᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤈᤥᤃᤢᤛᤡᤱᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤅᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤠᤱ ᤘᤠ᤹॥

᥌ “ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ. ᤀᤠᤱᤃᤠ᤹ ᤂᤡᤏᤡ᤹ ᤋᤠᤱᤛᤧ᤺ᤵᤏᤡᤱ᤹ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ᤖᤧ ᤕᤥᤰ ᤁᤧᤶᤈᤥᤃᤡᤒᤠᤗᤠᤶ ᤛᤧᤴᤏᤧᤏᤡᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤛᤠᤒᤠ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱᤅᤠᤱ ᤔᤡᤛᤪᤡᤜᤠ᤹ ᤁᤡᤵᤔᤠ ᤁᤧᤄᤢᤒᤠ ᤂᤢᤶᤍᤡᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤡᤏᤡ᤹ ᤋᤠᤱᤛᤧ᤺ᤵᤏᤡᤱ᤹॥

᥍ ᤀᤠᤱᤃᤠ᤹ ᤂᤡᤏᤡ᤹ ᤀᤠᤒᤠᤅᤣ ᤀᤠᤔᤏᤠ ᤐᤥᤱᤔᤠᤖᤧ ᤗᤠᤃᤡ ᤋᤠ᤺ᤰᤏᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤀᤠ. ᤔᤡᤛᤪᤡᤜᤠ᤹ᤖᤧ ᤕᤥᤰ ᤁᤧᤶᤈᤥᤃᤡᤒᤠᤗᤠᤶ ᤂᤢᤏᤧ᤹ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶ᤹॥

᥎ ᤀᤠᤳᤋᤡᤴ ᤗᤠᤈᤣᤴ ᤀᤠᤱᤃᤠ᤹ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤧᤴ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤕᤧ. ᤂᤧᤴ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤂᤡᤏᤡ᤹ ᤁᤧᤳᤏᤡᤱ᤹ ᤜᤧᤰᤁᤩᤠᤱ ᤂᤧᤴ ᤗᤠᤈᤣᤴ ᤀᤠᤱᤃᤠ᤹ ᤂᤡᤏᤡ᤹ ᤕᤢᤰᤁᤥ ᤐᤡᤏᤡᤱ᤹॥ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠᤖᤥ॥’”

᥏ ᤔᤥᤛᤠ᤺ᤸᤗᤧ ᤂᤧᤴ ᤐᤠ᤺ᤴᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. ᤁᤖ ᤂᤧᤴ ᤐᤠ᤺ᤴᤏᤡᤴ ᤂᤧᤶᤔᤠ ᤂᤧᤱᤜᤠ᤹ ᤔᤧᤴᤍᤧᤴᤍᤧᤴ ᤌᤣᤀᤠᤱᤓᤧᤸᤗᤧ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤀᤠᤱ ᤕᤥᤰ ᤔᤧᤈᤥᤃᤢᤛᤡᤒᤠᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤛᤠᤱ ᤐᤢᤃᤧᤀᤠᤱ ᤔᤧᤘᤕᤧ॥

᥇᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥇ “ᤐᤣᤃᤧ᤹. ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤂᤧᤴ ᤗᤠᤈᤣ᤹ᤀᤥᤗᤠᤶᤒᤠ ᤐᤣ᤺ᤰᤔᤠ ᤁᤧᤓᤠ᤺ᤰᤋᤢᤛᤡᤖᤀᤣ ᤐᤥᤱ᤹ ᤑᤠ᤹ᤀᤠᤱ ᤂᤧᤴ ᤔᤡᤛᤪᤒᤠ ᤜᤠᤱᤅᤡᤴ ᤔᤧᤳᤋᤧ᤹॥”

᥇᥈ ᤁᤖ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤐᤠ᤺ᤵᤔᤠᤀᤣ ᤔᤧᤸᤗᤧᤔᤏᤠᤒᤧᤸᤗᤧ ᤀᤠᤒᤠ᤺ᤴᤏᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤱᤄᤧᤵᤛᤢᤴ᤹. ᤜᤠᤱᤅᤡᤸᤗᤧᤃ ᤀᤠᤳᤋᤠᤴ ᤂᤧᤵᤛᤢᤀᤠᤱᤒᤣ᥅”

᥇᥉ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤔᤡᤛᤪ ᤗᤠᤈᤣ᤹ᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤵᤔᤠᤋᤣ᤹ᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤴᤇᤡ᤹ ᤔᤧᤳᤏᤧᤛᤡᤱᤅᤠᤱ ᤘᤠ᤹ ᤑᤠ᤹ᤀᤠᤱ ᤂᤧᤴ ᤔᤡᤛᤪᤡᤜᤠ᤹ ᤏᤢ ᤜᤠ᤹ᤱᤅᤡᤴ ᤔᤧᤳᤋᤧᤛᤧ᤹ᤀᤥ॥”

ᤔᤥᤛᤠ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤔᤡᤱᤛᤪᤠ

᥇᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤖᤧ ᤗᤠᤶᤗᤥᤒᤠ ᤔᤏᤠᤜᤠ᤹ ᤁᤴᤜᤠ᤹ ᤔᤧᤘᤕᤧ–

ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤋᤢᤶᤒᤠ ᤖᤢᤒᤧᤏ ᤘᤕᤧ.

ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤜᤏᤥᤁ. ᤐᤸᤗᤢ. ᤜᤣᤛᤪᤥᤏ ᤏᤢ ᤁᤷᤔᤡ ᤔᤧᤘᤕᤧ॥

ᤖᤢᤒᤧᤏᤧᤸᤗᤧ ᤁᤢᤎᤠ᤺ᤰᤜᤠ᤹ ᤜᤠᤒᤠ ᤁᤴᤜᤠ᤹ ᤔᤣᤘᤕᤧ॥

᥇᥋ ᤛᤡᤔᤡᤕᤥᤏᤖᤧ ᤋᤢᤰᤛᤡ ᤁᤢᤛ᤻ᤛᤠ ᤕᤧᤶᤒᤳᤇᤠ ᤔᤧᤘᤕᤧ–

ᤕᤔᤢᤀᤣᤗ. ᤕᤠᤔᤡᤏ. ᤀᤥᤜᤍ. ᤕᤠᤁᤡᤏ. ᤛᤥᤜᤖ ᤏᤢ ᤁᤏᤠᤏᤡ ᤔᤧᤴᤇᤢᤔᤠ ᤗᤧᤵᤔᤠᤱᤒᤠ ᤛᤦᤗ॥

ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤔᤡᤱ ᤁᤢᤀᤡᤛᤡ᤺ᤰᤐᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤧᤒᤠ ᤔᤧᤒᤥ᤺ᤰᤂᤧ॥

᥇᥌ ᤗᤧᤒᤡᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤛᤢᤶᤛᤡ ᤔᤧᤘᤕᤧ–

ᤃᤣᤷᤛᤥᤏ. ᤁᤜᤠᤋ ᤏᤢ ᤔᤖᤠᤖᤡ॥ ᤂᤧᤱᤜᤠ᤹ ᤀᤠᤒᤠᤅᤣ ᤀᤠᤒᤠᤅᤣ ᤂᤢᤴᤇᤡ᤹ ᤔᤡᤱ ᤁᤢᤀᤡᤛᤡ᤺ᤰᤐᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤧᤒᤠ ᤔᤧᤒᤥ᤺ᤰᤂᤧ॥

ᤗᤧᤒᤡ᤺ᤴ ᥇᥉᥍ ᤋᤱᤒᤣ ᤌᤠᤖᤡᤰ ᤜᤡᤅᤧ॥

᥇᥍ ᤃᤧᤷᤛᤥᤏᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤧᤳᤇᤡ ᤘᤕᤧᤛᤡ–

ᤗᤡᤒ᤻ᤏᤡ ᤏᤢ ᤛᤡᤔᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤖᤡᤰ ᤔᤢ᤹ᤀᤡᤍᤠᤱᤛᤠ ᤔᤧᤘᤕᤧ॥

᥇᥎ ᤁᤜᤠᤋᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤗᤡᤛᤡ ᤔᤧᤘᤕᤧ–

ᤀᤔᤪᤠᤔ. ᤕᤡᤛᤜᤠᤖ. ᤜᤧᤒᤪᤥᤏ ᤏᤢ ᤀᤢᤈ᤻ᤈᤡᤀᤣᤗ ᤘᤕᤧ॥

ᤁᤜᤠᤋᤧᤴ ᥇᥉᥉ ᤋᤱᤒᤣ ᤌᤠᤖᤡᤰ ᤜᤡᤅᤧ॥

᥇᥏ ᤔᤖᤠᤖᤡᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤧᤳᤇᤡ ᤘᤕᤧᤛᤡ॥

ᤔᤜᤗᤡ ᤏᤢ ᤔᤢᤛᤡ॥

ᤗᤧᤒᤡᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤁᤴᤜᤠ᤹ᤀᤣᤖᤥ॥

᥈᥆ ᤀᤔᤪᤠᤔᤧᤸᤗᤧ ᤀᤠᤒᤠᤅᤣ ᤁᤢᤴᤏᤩᤠ ᤕᤥᤁᤣᤒᤣᤍᤧᤴ ᤔᤣ᤺ᤰᤂᤡᤶ ᤔᤧᤳᤋᤢ. ᤂᤧᤸᤗᤧ ᤜᤠᤖᤢᤏᤧᤴ ᤏᤢ ᤔᤥᤛᤠᤴ ᤛᤠᤘᤠ᤺ᤴᤍᤢᤛᤡ॥

ᤀᤔᤪᤠᤔᤧᤴ ᥇᥉᥍ ᤋᤱᤒᤣ ᤜᤡᤅᤧ॥

᥈᥇ ᤕᤡᤛᤜᤠᤖᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤛᤢᤶᤛᤡ ᤔᤧᤘᤕᤧ–

ᤁᤥᤖᤜ. ᤏᤣᤐᤣᤃ ᤏᤢ ᤈᤡᤁᤪᤡ॥

᥈᥈ ᤀᤢᤈ᤻ᤈᤡᤀᤣᤗᤖᤧᤀᤠᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤛᤢᤶᤛᤡ ᤔᤧᤘᤕᤧ–

ᤔᤡᤛᤠᤀᤣᤗ. ᤀᤣᤗᤛᤠᤑᤠᤏ ᤏᤢ ᤛᤡᤌᤪᤡ॥

᥈᥉ ᤜᤠᤖᤢᤏᤧᤸᤗᤧ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤏᤜᤛᤥᤏᤖᤧ ᤁᤢᤴᤛᤠ᤹ ᤀᤣᤗᤡᤛᤡᤒᤠ᤺ᤴ ᤔᤣ᤺ᤰᤂᤡᤶ ᤔᤧᤳᤋᤢ. ᤂᤧᤸᤗᤧ ᤏᤠᤍᤠᤒ. ᤀᤒᤡᤜᤢ. ᤀᤣᤗᤠᤈᤠᤖ ᤏᤢ ᤀᤡᤋᤠᤔᤖᤧᤴ ᤛᤠᤘᤠ᤺ᤴᤍᤢᤛᤡ॥

᥈᥊ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹–

ᤀᤛ᤻ᤛᤡᤖ. ᤀᤣᤸᤁᤠᤏᤠ ᤏᤢ ᤀᤒᤡᤀᤠᤛᤠᤐ ᤔᤧᤘᤕᤧ॥

ᤁᤥᤖᤜᤖᤧ ᤁᤢᤜᤡᤶᤛᤕᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥈᥋ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤸᤗᤧ ᤐᤋᤡᤀᤣᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤀᤥ ᤗᤳᤇᤠ ᤔᤣ᤺ᤰᤂᤡᤶ ᤔᤧᤳᤋᤢ. ᤂᤧᤸᤗᤧ ᤐᤡᤏᤜᤠᤛᤧᤴ ᤛᤠ ᤁᤳᤋᤢ॥

ᤗᤧᤒᤡᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤕᤱᤜᤠ᤹ᤀᤥᤒᤠ ᤔᤢᤗᤡ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤁᤴᤜᤠ᤹ᤀᤣ ᤔᤧᤘᤕᤧ॥

᥈᥌ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤔᤏᤠᤛᤢᤶ ᤁᤢᤀᤡᤛᤡ᤺ᤰ ᤔᤡᤛᤪᤗᤠᤶᤒᤠ ᤗ᤺ᤳᤋᤧ ᤑᤧᤳᤋᤧᤛᤧ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤂᤧᤴ ᤔᤥᤛᤠᤴ ᤏᤢ ᤜᤠᤖᤢᤏᤧᤴᤏᤣ ᤔᤧᤳᤋᤢᤛᤡᤀᤠᤱ ᤘᤕᤧ॥

᥈᥍ ᤔᤡᤛᤪᤗᤠᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤵᤔᤠ ᤑᤧᤵᤔᤠᤛᤡᤖᤧ ᤗᤠᤃᤡ ᤔᤡᤛᤪᤒᤠ ᤜᤠᤱᤅᤡᤴᤏᤢ ᤐᤠᤴ ᤁᤧᤒᤠ᤺ᤵᤐᤠ ᤔᤥᤛᤠᤴ ᤏᤢ ᤜᤠᤖᤢᤏᤧᤴᤏᤣ ᤘᤕᤧᤛᤡ॥

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤏᤢ ᤜᤠᤖᤢᤏᤧᤴ ᤀᤡᤱᤈᤠ᤺ᤱ ᤐᤡᤖᤢᤛᤡ

᥈᥎ ᤀᤠᤳᤋᤡᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤴ ᤔᤥᤛᤠ᤺ᤴᤏᤢ ᤐᤠᤖᤧᤀᤠᤱ ᤘᤕᤧ.

᥈᥏ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥ ᤀᤠᤱᤃᤠ᤹ ᤂᤧᤏᤧ᤹ ᤌᤣᤎᤣ ᤐᤠ᤺ᤴᤜᤠ᤹ ᤔᤧᤳᤏᤧᤀᤠᤱ ᤘᤠ᤹. ᤂᤧᤱᤜᤠ᤹ ᤁᤧᤖᤧᤰ ᤔᤡᤛᤪᤒᤠ ᤜᤠᤱᤅᤡᤴ ᤔᤧᤳᤋᤧ᤹॥”

᥉᥆ ᤁᤖ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤐᤠ᤺ᤵᤔᤠ ᤁᤧᤗᤧᤒᤠ ᤔᤧᤈᤥ᤺ᤰᤁᤠᤴ ᤁᤧᤗ᤹ᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤛᤢ᤹॥ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤀᤠᤰᤂᤣᤀᤠᤱ ᤂᤧᤵᤛᤢᤒᤣ᥅”

᥍

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤑᤠᤖᤥᤸᤗᤧ ᤁᤢᤗᤠᤃᤡ ᤔᤠᤱ ᤜᤧᤰᤋᤱᤒᤠ ᤆᤥ᤺ᤰᤏᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤧᤶᤓᤢ᤹ ᤜᤠᤖᤢᤏᤧᤴ ᤂᤧᤏᤧ᤹ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤥ᤺ᤱᤅᤠᤱ ᤐᤠ᤺ᤳ॥

᥈ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤶᤓᤢ᤹ ᤜᤠᤖᤢᤏᤧᤴ ᤔᤧᤳᤋᤧ᤹॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤁᤧᤗᤠᤈᤣ᤹ᤗᤠᤶᤒᤠ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤑᤠ᤹ᤀᤠᤱ ᤜᤠᤱᤅᤡᤴ ᤔᤧᤳᤋᤢ᤹॥

᥉ ᤁᤖ ᤀᤠᤱᤃᤠ᤹ ᤜᤠᤱᤅᤡᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤡᤛᤪᤀᤥ ᤀᤠᤰᤂᤩᤠᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤛᤠᤱ ᤂᤧᤸᤗᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤔᤧᤄᤧᤵᤛᤢᤴ᤹॥

᥊ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤔᤡᤛᤪ ᤗᤠᤈᤣ᤹ᤀᤥ ᤀᤥᤛᤣ᤺ᤴᤎᤠᤱ ᤆᤥᤃᤢᤱ᤹. ᤜᤧᤰᤁᤩᤠᤱ ᤕᤶᤒᤠ ᤂᤠᤛᤧᤴ ᤆᤥᤃᤢᤱᤅᤠᤱ ᤀᤠᤱᤃᤠ᤹ ᤀᤠᤎᤰᤛᤢᤒᤠ. ᤀᤡᤛᤪᤠᤀᤡᤗᤡ ᤀᤠᤛᤢᤘᤠᤱᤜᤠ᤹ ᤔᤡᤛᤪᤗᤠᤶᤒᤠ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱ᤹॥

᥋ ᤀᤠᤸᤗ ᤀᤠᤱᤃᤠ᤹ ᤔᤡᤛᤪᤡᤜᤠ᤹ ᤔᤢᤰᤛᤠᤶᤛᤠᤒᤠ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱᤅᤠᤱ ᤂᤢᤴᤇᤡ᤹ ᤗᤢᤶᤔᤥᤗᤠᤶᤒᤠᤀᤣ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤔᤡᤛᤪᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥”

᥌ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤢᤖᤠ ᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ ᤆᤥᤃᤧᤳᤇᤢ॥

᥍ ᤑᤠᤖᤥ᤺ᤴᤏᤢ ᤐᤠᤖᤧᤛᤡᤒᤠ ᤕᤧᤶᤔᤥ ᤔᤥᤛᤠᤴ ᤕᤧᤵᤐᤥᤱ ᤋᤱᤒᤣ ᤁᤧᤖᤧᤀᤠᤱ ᤘᤕᤧ ᤜᤧᤰᤁᤩᤠᤱ ᤜᤠᤖᤢᤏᤧᤴ ᤕᤧᤵᤐᤥ᤺ᤱᤅᤠᤱ ᤛᤢᤶᤛᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧᤖᤥ॥

ᤜᤠᤖᤢᤏᤧᤸᤗᤧ ᤁᤢᤍᤰᤁᤠ᤺ᤳ

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥏ “ᤑᤠᤖᤥᤸᤗᤧ ᤂᤡᤴᤇᤡ᤹ ᤀᤠᤵᤑᤣᤰ ᤔᤡᤰᤛᤣᤴ ᤐᤡᤔᤠᤖᤧ ᤗᤠᤃᤡ ᤂᤢᤏᤧ᤹ ᤗᤳᤇᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤠᤱᤛᤡᤏᤧᤓᤃᤪ ᤜᤠᤖᤢᤏᤧᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤑᤠᤖᤥᤸᤗᤧ ᤁᤢᤍᤃᤡ ᤗᤠᤵᤑᤢᤔᤠ ᤐᤠᤱᤄᤧ᤹ ᤜᤧᤰᤁᤩᤠᤱ ᤂᤧᤴ ᤀᤛᤣ᤺ᤰ ᤐᤥᤱ᤹॥”

᥇᥆ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤑᤠᤖᤥᤀᤥ ᤐᤣᤛᤧᤳᤇᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤆᤥᤃᤧᤛᤢ॥ ᤜᤠᤖᤢᤏᤧᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤠᤱ ᤑᤠᤖᤥ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤗᤠᤵᤑᤢᤛᤢ ᤜᤧᤰᤁᤩᤠᤱ ᤂᤧᤴ ᤗᤳᤇᤠ ᤀᤛᤣ᤺ᤰ ᤐᤥ᤺ᤰᤂᤧ॥

᥇᥇ ᤂᤧᤒᤩᤠᤱ ᤜᤠᤱᤅᤡᤸᤗᤧᤀᤠᤱ ᤛᤡᤰᤁᤢᤶᤛᤠᤒᤠ ᤁᤢᤔᤏᤠᤜᤠ᤹ ᤏᤢ ᤁᤢᤃᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤀᤢ᤺ᤳᤇᤧ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤔᤡᤰᤗᤧ᤺ᤱᤔᤠᤗᤠᤶ ᤜᤧᤰᤋᤱᤒᤠᤀᤣ ᤔᤧᤈᤥᤃᤢ॥

᥇᥈ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤰᤁᤠ᤺ᤳᤜᤠ᤹ ᤗᤠᤵᤔᤧᤓᤢᤛᤢ ᤜᤧᤰᤁᤩᤠᤱ ᤂᤧᤴ ᤋᤰᤁᤠ᤺ᤳᤜᤠ᤹ ᤀᤛᤣ᤺ᤰ ᤔᤧᤒᤥ᤺ᤰᤂᤧ॥ ᤁᤖ ᤜᤠᤖᤢᤏᤧᤸᤗᤧ ᤁᤢᤍᤰᤁᤠ᤺ᤳᤋᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤰᤁᤠ᤺ᤳᤜᤠ᤹ ᤗᤖᤢᤍᤣᤛᤢᤛᤡ॥

᥇᥉ ᤁᤖ ᤑᤠᤖᤥᤴ ᤀᤠᤸᤗᤛᤠᤱ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤧᤀᤠᤱ ᤕᤢᤅᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧᤴ॥

ᤔᤡᤛᤪᤀᤥ ᤕᤧᤳᤋᤢᤰᤂᤣᤜᤠ᤹

ᤔᤠᤰᤂᤡ᤹

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤑᤠᤖᤥᤴ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴ॥

᥇᥋ ᤋᤠᤏᤠᤶ ᤂᤠᤀᤥ᤺ᤳᤋᤡᤸᤗᤧ ᤜᤠᤱᤅᤡᤴ ᤏᤡᤗ ᤘᤜ᤺ᤱᤅᤥ ᤐᤣ᤺ᤰᤁᤡᤸᤗᤧ ᤂᤧᤏᤧ᤹ ᤐᤧᤃᤧ᤹ᤀᤠᤱ ᤂᤢᤏᤧ᤹ ᤋᤢᤔᤧ᤹॥ ᤂᤧᤴ ᤀᤛᤣ᤺ᤰ ᤁᤧᤒᤥᤱᤒᤠ ᤋᤰᤁᤠ᤺ᤳᤋᤡᤴ ᤋᤣ᤹ᤖᤧᤀᤠᤱ ᤐᤣᤃᤧ᤹ ᤂᤧᤒᤩᤠᤱ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤂᤧᤴ ᤜᤠᤱᤄᤧ᤹ᤀᤠᤱ ᤕᤢᤅᤧ᤹॥

᥇᥌ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤠ. ᤜᤡᤒᤪᤢᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢ᤹ ᤑᤠ᤹ᤀᤠᤱ ᤁᤧᤔᤧᤳᤇᤧ ᤂᤢᤏᤧ᤹ ᤀᤠᤱᤃᤠ᤹ ᤐᤠᤱᤄᤠᤱᤒᤠ॥ ᤁᤖ ᤀᤠᤸᤗ ᤌᤠᤖᤡᤰ ᤂᤧᤏᤧ᤹ ᤁᤧᤱᤄᤧᤵᤛᤢᤴ॥

᥇᥍ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤜᤠᤱᤅᤣ. ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤂᤢᤏᤧ᤹ ᤜᤠ᤺ᤳᤗᤧᤳᤇ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤛᤣ᤺ᤴ ᤁᤧᤏᤡᤛᤢ᤹॥ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤁᤴ ᤋᤰᤁᤠ᤺ᤳᤋᤡᤸᤗᤧ ᤏᤡᤗ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤜᤡᤵᤋᤢᤱ᤹ ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤔᤠᤰᤂᤡ᤹ ᤐᤥᤱ᤹॥

᥇᥎ ᤘᤜ᤺ᤱᤅᤥᤒᤠ ᤅᤠᤜᤠ᤹ ᤔᤧᤛ᤻ᤛᤡ᤹᤺. ᤜᤧᤰᤁᤩᤠᤱ ᤘᤜ᤺ᤱᤅᤡᤴ ᤛᤠ᤹ᤖᤡᤰ ᤏᤠᤶᤛᤢᤒᤠᤸᤗᤧ ᤆᤥᤃᤢᤸᤗᤧ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤆᤫᤠ᤺ᤳᤋᤡᤴ ᤌᤢᤱᤔᤠ ᤔᤧᤴᤇᤢᤰᤋᤢᤴ᤹॥’”

᥇᥏ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤜᤠᤖᤢᤏᤧᤴ ᤔᤧᤳᤋᤧ᤹. ‘ᤂᤧᤏᤧ᤹ ᤁᤧᤍᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤧ᤹ᤀᤠᤱ ᤔᤡᤛᤪᤀᤥ ᤁᤧᤏᤧᤏᤧᤒᤠ ᤆᤫᤠ᤺ᤳ. ᤀᤡᤃᤪ ᤘᤜ᤺ᤱ. ᤂᤠᤘᤠ. ᤏᤢ ᤘᤖᤰᤁᤥᤒᤠ ᤆᤫᤠ᤺ᤳᤋᤡᤴ ᤔᤠᤰᤂᤡ᤹ ᤐᤥ᤺ᤱᤒᤣ᤺ᤰᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤁᤢᤛᤶᤎᤠᤱ ᤁᤧᤜᤢᤰᤁᤡᤴ ᤛᤴᤇᤧ᤹॥’ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤰᤂᤡ᤹ ᤐᤥᤱ᤹॥ ᤔᤡᤛᤪ ᤗᤠᤈᤣ᤹ ᤁᤧᤖᤧᤰ ᤁᤧᤏᤧᤒᤠ ᤆᤫᤠ᤺ᤳ. ᤂᤷᤒᤠ ᤏᤢ ᤗᤢᤱᤒᤠᤰᤘᤠ ᤆᤫᤠ᤺ᤳᤜᤠ᤹ᤀᤠᤱ ᤔᤠᤰᤂᤡ᤹ ᤐᤥᤱ᤹॥”

᥈᥆ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ ᤆᤥᤃᤧᤛᤢ॥ ᤜᤠᤱᤅᤡᤴ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤠᤖᤢᤏᤧᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤑᤥ᤺ᤰᤂᤢᤀᤠᤱ ᤘᤜ᤺ᤱᤅᤡᤴ ᤜᤡᤵᤋᤢ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤏᤧᤒᤠ ᤁᤧᤖᤧᤰ ᤆᤫᤠ᤺ᤳᤜᤠ᤹ ᤔᤠᤰᤂᤡ᤹ ᤐᤥ᤺ᤰᤂᤧ॥

᥈᥇ ᤆᤫᤠ᤺ᤳᤋᤥᤒᤠ ᤅᤠᤜᤠ᤹ ᤔᤧᤛᤩᤧ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ᤖᤧ ᤆᤫᤠ᤺ᤳᤋᤣ ᤌᤢᤱᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ ᤛᤠ᤹ᤖᤡᤰ ᤏᤠᤶᤒᤛᤢ ᤛᤢᤛᤧ॥ ᤔᤡᤛᤪᤒᤠ ᤁᤧᤖᤧᤰ ᤆᤫᤠ᤺ᤳᤜᤠ᤹ ᤔᤠᤰᤂᤡ᤹ ᤐᤥ᤺ᤰᤂᤧ॥

᥈᥈ ᤁᤖ ᤔᤡᤛᤪᤒᤠ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤔᤡᤰᤗᤧ᤺ᤱᤔᤠᤗᤠᤶ ᤜᤧᤰᤋᤱᤒᤠᤀᤣ ᤔᤧᤈᤥᤃᤢ॥ ᤜᤧᤰᤁᤣ᤺ᤸᤗᤧ ᤑᤠᤖᤥ ᤜᤠᤱᤅᤡᤴ ᤋᤃᤡ ᤜᤧᤰᤁᤧᤀᤣ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤧ॥ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤜᤠᤱᤅᤡᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧᤴ॥

᥈᥉ ᤐᤖᤢᤔᤠᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤐᤣ ᤂᤢᤏᤧ᤹ ᤜᤠᤱᤜᤡᤶ ᤗᤧᤵᤔᤠᤱ ᤌᤠᤛᤡᤱᤅᤠᤱ ᤐᤣ॥

᥈᥊ ᤁᤧᤖᤧᤰ ᤔᤡᤛᤪᤡᤜᤠ᤹ᤖᤧ ᤌᤢᤱᤔᤠ ᤆᤫᤠ᤺ᤳ ᤔᤧᤃᤥ᤺ᤳᤋᤢᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤘᤒᤠᤰ ᤋᤔᤠ ᤔᤧᤜᤣ᤺ᤰᤋᤢ ᤌᤣᤀᤠᤱᤓᤧᤸᤗᤧ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤢᤱᤔᤠ ᤔᤧᤴᤇᤢᤰᤋᤢᤴ॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤔᤠᤰᤂᤡ᤹ᤀᤥ ᤗᤧᤰᤂᤢᤀᤠᤱ ᤀᤣᤃᤠᤱ ᤘᤣ᤹ ᤕᤧᤳᤏᤠᤶ ᤗᤧᤰᤋᤧᤒᤣᤖᤥ॥

ᤐᤧᤍ᤺ᤰᤜᤠ᤹ᤗᤠᤶ ᤔᤡᤱᤍᤣ᤹ ᤐᤥᤃᤧ

᥎

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤑᤠᤖᤥᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤐᤳ ᤔᤧᤳᤋᤧ᤹. ‘ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤜᤧᤰᤁᤩᤠᤱ ᤔᤧᤒᤣ᤺ᤰᤁᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤠ॥

᥈ ᤂᤧᤏᤧ᤹ ᤔᤏᤠᤜᤠ᤹ ᤐᤣ᤺ᤰᤔᤠ ᤁᤧᤶᤓᤠ᤺ᤰᤋᤢᤛᤡᤴᤏᤧᤓᤃᤪ ᤀᤠᤱᤃᤠ᤹ ᤂᤧᤏᤧ᤹ ᤁᤧᤖᤧᤰ ᤁᤧᤗᤠᤈᤣ᤹ᤀᤥ ᤐᤧᤍ᤺ᤰᤜᤠ᤹ ᤐᤠᤱᤄᤢᤱᤛᤡᤱᤅᤠᤱ ᤋᤢᤰᤂᤣ ᤆᤠ᤺ᤳᤏᤧ॥

᥉ ᤏᤡᤗ ᤘᤜ᤺ᤱᤅᤡᤴ ᤐᤧᤍ᤺ᤰᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢ᤹. ᤜᤧᤰᤁᤩᤠᤱ ᤂᤧᤴ ᤐᤧᤍ᤺ᤰᤜᤠ᤹ ᤂᤧᤏᤧ᤹ ᤁᤧᤜᤡᤶᤔᤥ. ᤁᤧᤀᤡᤶᤔᤠᤍᤧᤴ ᤕᤠᤰᤑᤠᤱᤅᤥ. ᤁᤧᤏᤧᤳᤏᤠᤀᤥ. ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ᤀᤥ ᤜᤧᤰᤁᤩᤠᤱ ᤁᤧᤍ᤺ᤰ ᤌᤥ᤺ᤰᤔᤠᤍᤧᤴᤏᤥ ᤏᤢ ᤑᤣ᤹ᤖᤢᤶ ᤛ᤹ᤔᤠ ᤂᤵᤐᤩᤠᤀᤥᤀᤠᤱ ᤔᤧᤍᤠ᤹᤺॥

᥊ ᤂᤧᤴ ᤐᤧᤍ᤺ᤰᤜᤠ᤹ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤔᤏᤠᤜᤠ᤹ᤀᤥ ᤜᤧᤰᤁᤩᤠᤱ ᤁᤧᤖᤧᤰ ᤁᤧᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤐᤡᤳᤆᤠᤰ ᤐᤡᤳᤆᤠᤰ ᤔᤧᤒᤡᤴᤗ ᤔᤧᤍᤠ᤹᤺॥’”

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤜᤠᤖᤢᤏᤧᤴ ᤔᤧᤳᤋᤧ᤹. ‘ᤁᤧᤍᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤧ᤹ᤀᤠᤱ ᤘᤜ᤺ᤱᤜᤠ᤹ᤀᤥ. ᤂᤠᤘᤠᤜᤠ᤹ᤀᤥ ᤏᤢ ᤘᤖᤰᤜᤠ᤹ᤀᤥ ᤁᤧᤜᤢᤰᤁᤡᤴ ᤛᤴᤇᤧ᤹. ᤜᤧᤰᤁᤩᤠᤱ ᤔᤡᤛᤪ ᤁᤢᤗᤧ᤺ᤶ ᤐᤧᤍ᤺ᤰᤜᤠ᤹ ᤔᤧᤍᤠᤖ॥’”

᥌ ᤁᤸᤗᤧᤆᤥᤃᤢᤸᤗᤧ ᤔᤡᤛᤪᤒᤠ ᤆᤫᤠ᤺ᤳᤜᤠ᤹ᤀᤥ ᤜᤠᤖᤢᤏᤧᤸᤗᤧ ᤁᤢᤜᤢᤰᤁᤡᤴ ᤛᤴᤇᤢ ᤜᤧᤰᤁᤩᤠᤱ ᤐᤧᤍ᤺ᤰᤜᤠ᤹ ᤔᤧᤗ᤺ᤴᤍᤧᤀᤠᤱ ᤗᤠᤈᤣᤴ ᤛᤡᤍᤧᤵ ᤔᤧᤍᤧᤵᤋᤢ॥

᥍ ᤁᤖ ᤁᤡᤳᤆᤠᤰᤜᤠ᤹ᤖᤧᤀᤠᤱ ᤔᤡᤰᤗᤧ᤺ᤱᤔᤠᤗᤠᤶ ᤜᤧᤰᤁᤣᤀᤣ ᤔᤧᤈᤥᤃᤢ. ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤐᤧᤍ᤺ᤰᤜᤠ᤹ ᤔᤧᤗ᤺ᤳᤋᤢᤛᤡ॥

᥎ ᤂᤧᤒᤩᤠᤱ ᤑᤠᤖᤥ ᤜᤠᤱᤅᤡᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤂᤢᤴᤇᤡ᤹ ᤀᤢ᤺ᤳᤇᤧ ᤐᤠᤱᤄᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤢ ᤀᤠᤔᤏᤠᤜᤠ᤹ᤗᤠᤶ ᤐᤧᤍ᤺ᤰᤜᤠ᤹ ᤂᤧᤳᤋᤢᤍᤣᤛᤢᤛᤡᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤧᤛᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤂᤧᤴᤇᤡ᤹ ᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤢᤱᤛᤡᤱ᤹॥”

᥏ ᤔᤥᤛᤠ᤺ᤸᤗᤧ ᤑᤠᤖᤥᤴ ᤔᤧᤳᤋᤢ. “ᤀᤠᤱᤃᤠ᤹ ᤛ᤺ᤳᤋᤠᤖ ᤂᤧᤏᤧ᤹ ᤁᤧᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱ᤹॥ ᤂᤧᤏᤧ᤹. ᤁᤧᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤠᤱᤃᤠ᤹ ᤀᤠᤓᤧᤸᤗᤧ ᤐᤣᤗᤡ ᤑᤠᤰᤔᤠ ᤁᤧᤒᤥᤱᤒᤠ ᤂᤧᤴ ᤕᤧᤶᤔᤡᤴ ᤏᤡ᤺ᤴᤎᤥ ᤆᤥᤃᤠᤱ ᤐᤡᤖᤠᤱᤅᤧ᤹॥ ᤂᤧᤒᤩᤠᤱ ᤁᤧᤖᤧᤰ ᤐᤧᤍ᤺ᤰᤜᤠ᤹ ᤔᤧᤔᤠ ᤜᤧᤰᤁᤩᤠᤱ ᤏᤡᤗ ᤘᤜ᤺ᤱᤅᤥᤖᤰ ᤂᤥᤔᤧᤍᤧᤳ ᤘᤣ᤹ ᤀᤠᤳᤋᤡᤀᤠᤱ ᤂᤥᤔᤧᤴᤍᤧᤳᤏᤧᤴ॥”

᥇᥆ ᤑᤠᤖᤥᤸᤗᤧ ᤔᤧᤳᤋᤢ. “ᤋᤠ᤺ᤴᤍᤡᤰ ᤀᤠᤱᤃᤠ᤹ ᤀᤠᤗᤠᤃᤡ ᤐᤣᤗᤡ ᤑᤠᤰᤋᤠᤱ ᤐᤡᤖᤠᤱᤅᤧ᤹॥”

ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤀᤠᤱᤃᤠ᤹ ᤆᤥᤃᤢᤱ᤹. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤋᤱᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥᤵ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥

᥇᥇ ᤐᤧᤍ᤺ᤰᤜᤠ᤹ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤜᤡᤶᤜᤠ᤹ᤀᤥᤗᤠᤶ ᤜᤧᤰᤁᤩᤠᤱ ᤁᤧᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤂᤧᤏᤧ᤹ ᤁᤧᤔᤏᤠᤜᤠ᤹ᤀᤥᤗᤠᤶ ᤔᤧᤏᤢ᤺ᤱ ᤔᤧᤒᤣ᤺ᤰ. ᤜᤧᤰᤁᤩᤠᤱ ᤏᤡᤗ ᤘᤜ᤺ᤱᤅᤥᤖᤰ ᤔᤧᤕᤠᤰ॥”

᥇᥈ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤑᤠᤖᤥᤀᤥᤗᤠᤶ ᤗ᤺ᤴᤍᤣᤛᤡᤀᤠᤱ ᤐᤣᤃᤧᤳᤇᤡ ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤁᤧᤍᤠᤒᤠ ᤐᤧᤍ᤺ᤰᤜᤠ᤹ ᤔᤧᤔᤠᤖ ᤑᤠ᤹ᤀᤠᤱ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤸᤗᤧ ᤐᤣᤗᤡ ᤑᤠᤰᤋᤢᤒᤠᤴ ᤂᤧᤵᤛᤢ ᤜᤧᤰᤁᤩᤠᤱ ᤜᤡᤶᤜᤡᤶ. ᤗᤰᤂᤢᤶ ᤏᤢ ᤐᤩᤠᤱᤛᤡ ᤀᤡᤰᤋᤠᤵᤜᤠ᤹ᤀᤥ ᤁᤧᤘᤠ᤹ᤒᤠ ᤐᤧᤍ᤺ᤰᤜᤠ᤹ ᤜᤷᤃᤢᤵ ᤔᤧᤛᤩᤧ॥

᥇᥊ ᤂᤧᤴ ᤁᤧᤛᤡᤒᤠ ᤐᤧᤍ᤺ᤰᤜᤠ᤹ ᤔᤡᤛᤪᤡᤜᤠ᤹ᤖᤧ ᤔᤧᤓᤢᤰᤂᤢᤛᤡᤀᤠᤱ ᤔᤧᤗᤢᤵᤛᤢᤛᤡ ᤜᤧᤰᤁᤩᤠᤱ ᤗᤠᤈᤣ᤺ᤴᤏᤣ ᤏᤠᤶᤛᤢᤔᤠ ᤜᤣ᤺ᤰᤋᤧ॥

᥇᥋ ᤀᤠᤸᤗ ᤜᤠᤱᤅᤡᤸᤗᤧ ᤐᤧᤍ᤺ᤰᤜᤠ᤹ ᤔᤧᤛᤩᤧᤒᤠ ᤏᤡᤛᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤁᤢᤏᤡᤱᤘᤠ᤹ᤀᤥ ᤜᤠᤍᤡᤱ ᤌᤰᤔᤠ ᤜᤣ᤺ᤰᤋᤧ ᤜᤧᤰᤁᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤣᤵᤛᤢᤴᤗᤥ॥

ᤕᤠᤱᤏᤠᤜᤠ᤹ᤗᤠᤶ ᤔᤡᤱᤍᤣ᤹ ᤐᤥᤃᤧ

᥇᥌ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤣ ᤔᤥᤛᤠᤴ ᤔᤧᤳᤋᤢ. “ᤜᤠᤖᤢᤏᤧᤴ ᤔᤧᤳᤋᤧ᤹. ᤂᤢᤏᤧ᤹ ᤁᤢᤍᤰᤁᤠ᤺ᤳᤋᤡᤸᤗᤧ ᤂᤠᤶᤒᤠᤱᤅᤡᤴ ᤜᤡᤵᤋᤢᤖ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ ᤁᤧᤖᤧᤰᤐᤠ ᤂᤠᤶᤜᤡ᤺ᤰᤜᤠ᤹ ᤕᤠᤱᤏᤠ ᤔᤢᤈᤡᤰ ᤔᤧᤒᤥ᤺ᤱᤗ॥”

᥇᥍ ᤂᤢᤴᤇᤡ᤹ ᤜᤧᤰᤁᤣᤀᤣ ᤆᤥᤃᤧᤳᤇᤢ॥ ᤜᤠᤖᤢᤏᤧᤸᤗᤧ ᤋᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤠᤱ ᤁᤢᤜᤢᤰᤁᤡᤴ ᤛᤴᤇᤢ ᤜᤧᤰᤁᤩᤠᤱ ᤂᤠᤶᤒᤠᤱᤅᤥᤒᤠ ᤂᤠᤶᤜᤡ᤺ᤰᤁᤡᤴ ᤜᤡᤵᤋᤢ. ᤂᤧᤒᤩᤠᤱ ᤔᤏᤠᤜᤠ᤹ᤀᤥ ᤏᤢ ᤌᤰᤛᤠᤜᤠ᤹ᤀᤥ ᤕᤠᤱᤏᤠ ᤔᤢᤈᤡᤰᤜᤠ᤹ ᤔᤧᤈᤢᤰᤋᤧ॥ ᤔᤡᤛᤪ ᤗᤠᤈᤣ᤹ ᤁᤧᤖᤧᤰᤐᤠ ᤂᤠᤶᤜᤡ᤺ᤰᤜᤠ᤹ ᤕᤠᤱᤏᤠᤀᤣ ᤕᤠᤱᤏᤠ ᤔᤢᤈᤡᤰ ᤔᤧᤒᤥ᤺ᤰᤂᤧ॥

᥇᥎ ᤑᤠᤖᤥᤸᤗᤧ ᤁᤢᤃᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ᤖᤧᤀᤠᤱ ᤔᤡᤰᤗᤧᤱᤔᤠᤗᤠᤶ ᤕᤠᤱᤏᤠᤜᤠ᤹ ᤋᤠ᤺ᤵᤔᤠ ᤔᤧᤃᤥ᤺ᤳᤋᤢᤛᤡ. ᤁᤖ ᤔᤧᤴᤇᤢᤰᤋᤢᤴ॥

ᤔᤏᤠᤜᤠ᤹ᤀᤥ ᤏᤢ ᤌᤰᤛᤠᤜᤠ᤹ᤀᤥ ᤕᤠᤱᤏᤠᤜᤠ᤹ ᤀᤠᤶᤓᤠ ᤔᤧᤒᤳᤇᤧ॥

᥇᥏ ᤜᤧᤰᤁᤩᤠᤱ ᤁᤡᤳᤆᤠᤰᤜᤠ᤹ᤖᤧ ᤜᤠᤱᤅᤡᤴ ᤔᤧᤔᤧᤳᤋᤢ. “ᤁᤴ ᤕᤠ᤺ᤶᤒᤰᤁᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠᤖᤥ᥄” ᤁᤖ ᤜᤠᤱᤅᤡᤴ ᤜᤠᤒᤠ ᤜᤠᤍᤡᤱ ᤌᤰᤋᤧᤀᤠᤱ ᤕᤢᤅᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧᤴᤗᤥ॥

ᤛᤡᤈᤠᤜᤠ᤹ᤗᤠᤶ ᤔᤡᤱᤍᤣ᤹ ᤐᤥᤃᤧ

᥈᥆ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤋᤠ᤺ᤴᤍᤡᤰ ᤋᤠᤏᤠᤶᤛᤠ ᤐᤥ᤺ᤰᤁᤠᤱ ᤜᤠᤱᤅᤡᤴ ᤘᤜ᤺ᤱᤅᤥ ᤐᤣ᤺ᤰᤁᤡᤸᤗᤧ ᤂᤢᤏᤧ᤹ ᤋᤢᤔᤧᤀᤠᤱ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤠᤖ॥

᥈᥇ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤶᤔᤠ ᤁᤧᤴᤍᤧᤴᤏᤧᤴᤏᤧᤓᤃᤪ ᤀᤠᤱᤃᤠ᤹ ᤂᤧᤏᤧ᤹ ᤁᤧᤜᤡᤶᤔᤥ. ᤂᤧᤏᤧ᤹ ᤁᤧᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤏᤢ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤛᤡᤈᤠᤜᤠ᤹ ᤐᤠᤱᤄᤢᤱ ᤋᤠᤛᤢᤱᤛᤡᤱᤅᤠᤱ ᤂᤧᤏᤧ᤹ ᤂᤢᤶᤍᤡᤱ ᤐᤡᤏᤧ॥ ᤔᤡᤛᤪᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹. ᤗᤠᤈᤣ᤹ ᤛᤡᤱᤒᤢᤱᤅᤡᤴ ᤁᤧᤖᤧᤰ ᤛᤡᤈᤠᤜᤠ᤹ᤖᤧ ᤛᤎᤧᤰ ᤋᤡᤶ᤹. ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤴ ᤛᤠᤶᤍᤡᤱ ᤐᤠ᤺ᤴᤏᤡᤴ ᤂᤧᤵᤛᤧ᤹॥

᥈᥈ “‘ᤁᤖ ᤀᤠᤱᤃᤠ᤹ ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤕᤢᤱᤒᤠ ᤃᤥᤛᤣᤴ ᤗᤠᤈᤣ᤺ᤱᤃ ᤋᤠᤱᤛᤧ᤺ᤵᤋᤢᤱ ᤜᤧᤰᤁᤩᤠᤱ ᤂᤧᤵᤔᤥ ᤛᤡᤈᤠᤜᤠ᤹ ᤔᤧᤴᤍᤠᤏᤧᤴ॥ ᤀᤠᤱᤃᤠ᤹ ᤜᤧᤰᤁᤣ ᤆᤥᤃᤢᤱ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤈᤣ᤹ᤀᤥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤴ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤗ ᤘᤠ᤹ᤀᤠ ᤑᤠ᤹ᤀᤠᤱ ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢ᤹॥

᥈᥉ ᤁᤶᤓᤗ᤹ᤖᤡᤰ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤏᤢ ᤂᤧᤏᤧ᤹ ᤁᤧᤔᤏᤠᤜᤠ᤹ ᤀᤣ᤹ᤀᤣ ᤛᤧᤴᤍᤢᤱᤛᤡᤱ᤹॥ ᤁᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤸᤗᤧ ᤔᤡᤰᤛᤣ᤺ᤴᤏᤡᤴ ᤋᤠ᤺ᤴᤍᤡᤰ ᤐᤥᤱ᤹॥’”

᥈᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤑᤠᤖᤥᤸᤗᤧ ᤁᤢᤜᤡᤶᤔᤥ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤛᤡᤈᤠᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤁᤢᤒᤴᤈᤩᤠᤱ ᤁᤢᤒᤴᤈᤩᤠᤱ ᤐᤠᤱᤄᤢ ᤋᤠᤛᤢᤛᤡ॥ ᤛᤡᤈᤠᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥ ᤁᤧᤖᤧᤰ ᤛᤰᤔᤠ ᤜᤡ᤺ᤰᤜᤡ᤺ᤰ ᤔᤧᤔᤧᤳᤋᤢ॥

᥈᥋ ᤂᤧᤒᤩᤠᤱ ᤑᤠᤖᤥᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤧᤏᤡ᤹ ᤐᤣᤃᤧᤶᤔᤧ᤹ ᤁᤖ ᤜᤠᤒᤠ ᤁᤴ ᤗᤠᤈᤣ᤹ᤀᤥ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥”

᥈᥌ ᤁᤖ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤜᤧᤰᤁᤣ ᤆᤥ᤺ᤰᤔᤠ ᤏᤢᤒᤠ ᤔᤧᤒᤥ᤺ᤱᤏᤧᤴ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤥ ᤌᤰᤛᤠᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤛᤡ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤡᤛᤪᤡᤜᤠ᤹ ᤂᤢᤴᤇᤡ᤹ ᤕᤠ᤺ᤰᤗᤧ᤹॥a ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤰ ᤋᤃᤡ ᤀᤠᤏᤡᤃᤧ ᤁᤴ ᤌᤰᤛᤠᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤜᤧ᤺ᤰᤋᤢᤶᤛᤡᤒᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤗᤢᤱᤅᤡᤸᤗᤧ ᤔᤧᤒ᤺ᤳᤋᤡᤃᤧ ᤔᤧᤛᤩᤧᤖᤡᤃᤧ॥

᥈᥍ ᤀᤠᤏᤡᤃᤧ ᤛᤢᤶᤕᤠᤴᤒᤠ ᤗᤠᤶ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤐᤣᤃᤡᤃᤧᤀᤠᤱ ᤂᤧᤵᤔᤥ ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤋᤥ᤺ᤶᤍᤢᤶᤒᤧ ᤂᤢᤏᤧ᤹ ᤀᤠᤏᤡᤃᤧ ᤜᤧᤰᤋᤱᤒᤠᤀᤣ ᤀᤡᤱᤈᤠ᤺ᤱ ᤐᤡᤖᤡᤃᤧᤀᤠᤱ ᤘᤕᤡᤃᤧ॥”

᥈᥎ ᤑᤠᤖᤥᤸᤗᤧ ᤔᤧᤳᤋᤢᤛᤡ. “ᤂᤡᤏᤡ᤹ ᤛᤠ᤹ᤖᤡᤰ ᤔᤠ᤺ᤱᤗᤡᤰ ᤁᤧᤶᤒᤣᤃᤡᤴᤏᤧᤓᤃᤪ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤡᤏᤡ᤹ ᤐᤣ᤺ᤰᤔᤠᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤑᤠ᤺ᤰᤏᤡᤱ᤹॥ ᤀᤠᤱᤃᤠ᤹ ᤀᤠᤗᤠᤃᤡᤀᤠᤱ ᤐᤣᤗᤡ ᤑᤠᤰᤋᤠᤶ ᤀᤠᤒᤡᤖᤧᤶᤔᤧ᤹॥”

᥈᥏ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤁᤵᤔᤥᤗᤠᤶᤒᤠ ᤐᤣ᤺ᤰᤁᤠᤏᤢᤔᤧ᤺ᤴᤏᤣ. ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛᤢᤜᤠᤱᤃᤧᤶᤒᤠᤜᤠ᤹ ᤜᤧᤰᤁᤩᤠᤱ ᤁᤧᤔᤏᤠᤜᤠ᤹ᤗᤠᤶ ᤋᤠ᤺ᤴᤍᤡᤰᤛᤠ ᤛᤡᤈᤠ ᤐᤴᤈᤩᤠᤱᤔᤠᤜᤠ᤹ ᤔᤧᤔᤠᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱ᤹॥ ᤁᤖ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤐᤣ᤺ᤰᤔᤠᤖᤧ ᤗᤠᤃᤡ ᤕᤠᤵᤔᤡ ᤔᤧᤛᤠᤰᤋᤧᤴᤏᤧᤀᤠᤱ ᤕᤠᤶᤔᤥ ᤀᤡᤱᤗᤧᤰ ᤔᤧᤈᤥᤃᤧᤴᤏᤧ᤹॥”

᥉᥆ ᤂᤧᤒᤩᤠᤱ ᤔᤥᤛᤠᤴ ᤑᤠᤖᤥ᤺ᤴᤏᤢ ᤛᤧᤖᤧᤀᤠᤱ ᤗᤠ᤺ᤰᤁᤠᤳ ᤐᤣ ᤜᤧᤰᤁᤩᤠᤱ ᤛᤡᤈᤠᤜᤠ᤹ ᤔᤧᤔᤠᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥

᥉᥇ ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤸᤗᤧ ᤁᤢᤒᤣᤗᤡᤴ ᤂᤧᤵᤛᤢ. ᤜᤧᤰᤁᤩᤠᤱ ᤑᤠᤖᤥᤴ ᤏᤢ ᤁᤢᤛᤢᤜᤠᤱᤃᤧᤶᤒᤠᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤀᤥᤗᤠᤶ ᤛᤡᤈᤠ᤺ᤸᤗᤧ ᤁᤢᤒᤴᤈᤩᤠᤱᤔᤠᤜᤠ᤹ ᤗᤳᤇᤠᤀᤠᤱ ᤔᤧ᤺ᤴᤏᤣ ᤔᤧᤔᤕᤧ॥

᥉᥈ ᤁᤖ ᤕᤠᤶᤔᤥᤀᤠᤱ ᤜᤠᤱᤅᤡᤴ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤕᤠᤶᤔᤥᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ॥

a 

᥎:᥈᥌ ᤂᤧᤴ ᤕᤧᤶᤔᤥ ᤔᤡᤛᤪᤡᤜᤠ᤹ᤖᤧ ᤐᤡᤳᤜᤠ᤹ ᤏᤢ ᤔᤧᤸᤗᤢᤰᤜᤠ᤹ ᤛᤣᤛᤣ ᤌᤰᤛᤠ ᤔᤧᤗᤣ᤺ᤳᤋᤢᤛᤡᤖᤥ

ᤌᤰᤛᤠᤜᤠ᤹ ᤔᤧᤛᤩᤧ

᥏

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤑᤠᤖᤥᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤐᤳ ᤔᤧᤳᤋᤧ᤹. ‘ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤜᤧᤰᤁᤩᤠᤱ ᤔᤧᤒᤣ᤺ᤰᤁᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤠᤖ॥

᥈ ᤂᤧᤏᤧ᤹ ᤂᤧᤱᤜᤠ᤹ ᤐᤣ᤺ᤰᤔᤠ ᤁᤧᤶᤓᤠ᤺ᤰᤋᤢᤛᤡᤴ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤁᤧᤛᤠᤰᤋᤢ ᤁᤧᤃᤳᤋᤢᤛᤡᤏᤧᤓᤃᤪ.

᥉ ᤋᤠᤶᤍᤠᤶᤒᤠ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤂᤧᤏᤧ᤹ ᤁᤧᤎᤰᤛᤠᤜᤠ᤹. ᤀᤡᤃᤪ ᤀᤴᤜᤠ᤹. ᤀᤍᤱᤜᤠ᤹. ᤐᤡᤳᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥ ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤌᤠᤛᤢᤱ᤹. ᤜᤧᤰᤁᤩᤠᤱ ᤂᤧᤵᤔᤥ ᤁᤡᤵᤔᤠ ᤁᤧᤄᤢᤒᤠ ᤔᤡᤱᤍᤣ᤹ ᤐᤥ᤺ᤰ॥

᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤒᤠ ᤐᤡᤳᤌᤰᤛᤠᤜᤠ᤹ ᤏᤢ ᤔᤡᤛᤪᤒᤠ ᤐᤡᤳᤌᤰᤛᤠᤜᤠ᤹ ᤛᤧᤴᤍᤢᤛᤡ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤳᤇᤠᤀᤠᤱ ᤌᤰᤛᤠᤜᤠ᤹ ᤔᤧᤴᤇᤡᤏᤧᤴ॥’”

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤗᤳᤇᤠ ᤕᤧᤶᤎᤡᤰ ᤏᤡ᤺ᤴᤎᤥ ᤆᤥᤃᤢ. “ᤋᤠ᤺ᤴᤍᤡᤰᤛᤠ ᤁᤴ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤆᤥᤃᤢ᤹॥”

᥌ ᤁᤢᤍᤠ᤺ᤴᤍᤡᤰᤔᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢ ᤜᤧᤰᤁᤩᤠᤱ ᤔᤡᤛᤪᤀᤥᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤔᤧᤛᤩᤧ॥ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠᤜᤠ᤹ ᤗᤳᤇᤠᤎᤡᤰᤁᤠᤱ ᤔᤧᤴᤇ᤻ᤕᤧᤏᤧᤴ॥

᥍ ᤑᤠᤖᤥᤸᤗᤧ ᤂᤧᤴ ᤀᤥᤔᤧᤵᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤛᤡ. ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠ ᤐᤡᤳᤜᤠ᤹ ᤗᤳᤇᤠᤀᤠᤱ ᤔᤧᤛᤩᤧᤒᤠ ᤔᤧᤴᤏᤡᤛᤢᤴ॥ ᤜᤧᤰᤁᤣᤛᤠᤱ ᤑᤠᤖᤥᤴ ᤜᤠᤍᤡᤱᤅᤣ ᤌᤰᤋᤧᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴ॥

ᤕᤠᤱᤄᤣ᤺ᤰ ᤏᤢ ᤑᤰᤘᤠ

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ. “ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤥᤗᤠᤶ ᤜᤢᤰᤐᤢᤳ ᤁᤠᤱᤃᤠᤱᤒᤠ ᤂᤠᤵᤐᤢ᤺ᤴ ᤕᤠᤱᤏᤧᤳᤇᤧ᤹. ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤑᤠᤖᤥᤸᤗᤧ ᤏᤡᤛᤢᤖᤀᤣ ᤁᤴ ᤂᤠᤵᤐᤢ᤺ᤴ ᤋᤠᤱᤛᤠᤱᤒᤥ ᤑᤢᤳᤗᤢᤶ ᤛᤧᤛᤢᤍᤣᤛᤢᤖ॥

᥏ ᤂᤠᤵᤐᤢ᤺ᤴ ᤂᤠᤶᤜᤡ᤺ᤰ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤱ ᤔᤡᤛᤪ ᤗᤠᤈᤣ᤹ ᤁᤧᤖᤧᤰ ᤜᤳᤇᤧ ᤛᤧ᤹᤺ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤥ ᤜᤥ᤹ ᤗ᤺ᤴ॥ ᤂᤧᤴ ᤜᤥ᤹ᤜᤠ᤹ ᤋᤢᤀᤠᤱ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤐᤥᤱ᤹॥”

᥇᥆ ᤁᤶᤓᤗ᤹ᤖᤡᤰ ᤂᤧᤴ ᤏᤧᤵᤔᤠᤱᤗᤧ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤥᤒᤠ ᤂᤠᤵᤐᤢ᤺ᤴ ᤕᤠᤱᤏᤧᤳᤇᤡᤀᤠᤱ ᤑᤠᤖᤥᤸᤗᤧ ᤁᤢᤍᤃᤡ ᤕᤧᤶᤏᤧᤳᤇᤡ. ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤛᤢᤖᤡ᤺ᤳ ᤁᤣᤈᤱᤅᤥ ᤂᤧᤴ ᤑᤢᤳᤗᤢᤶ ᤛᤧᤛᤢᤍᤣᤛᤢ॥ ᤜᤧᤰᤁᤩᤠᤱ ᤔᤏᤠᤜᤠ᤹ ᤏᤢ ᤐᤡᤳ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤥ ᤜᤥ᤹ ᤗ᤺ᤴᤍᤧᤖ ᤕᤠ᤺ᤴᤍᤢ॥ ᤜᤥ᤹ᤀᤡᤴ ᤋᤢᤖᤧᤀᤠᤱ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤐᤥ᤺ᤰᤂᤧ॥

᥇᥇ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ ᤕᤠᤱᤄᤣ᤺ᤰᤁᤡᤸᤗᤧ ᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤁᤢᤒᤣᤛᤠᤱ ᤘᤠ᤹ᤔᤠ ᤔᤧᤴᤇᤢᤰᤋᤧᤴ. ᤌᤣᤀᤠᤱᤓᤧᤸᤗᤧ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤥ ᤏᤢ ᤔᤡᤛᤪ ᤗᤠᤈᤣ᤹ᤀᤥᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤌᤰᤁᤥ ᤕᤠᤱᤄᤣ᤺ᤰ ᤗ᤺ᤴᤍᤧᤀᤠᤱ ᤐᤳᤇᤧ॥

᥇᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤸᤗᤧ ᤁᤢᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢ ᤐᤡᤖᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧᤴ॥

ᤑ᤺ᤴ

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤋᤠ᤺ᤴᤍᤡᤰ ᤋᤠᤏᤠᤶᤛᤠ ᤑᤠᤖᤥᤴ ᤋᤢᤔᤧᤀᤠᤱ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤠ ᤜᤡᤒᤪᤢᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣ᤺ᤰᤁᤠᤱ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤠᤖ॥

᥇᥊ ᤔᤧ᤺ᤴᤏᤧᤓᤃᤪ ᤁᤴᤇᤗᤠᤶᤒᤠ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤢᤜᤠᤱᤃᤧᤶᤒᤠ ᤏᤢ ᤁᤧᤔᤏᤠᤜᤠ᤹ᤖᤰ ᤔᤣ᤺ᤴᤍᤢᤰ. ᤁᤖ ᤂᤧᤏᤧ᤹ᤀᤠᤱ ᤂᤢᤶᤍᤡᤱ ᤐᤡᤏᤧ॥ ᤂᤧᤒᤩᤠᤱ ᤀᤠᤱᤃᤠ᤹ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤣ᤹ ᤜᤠ᤺ᤳᤋᤠᤱ ᤜᤥᤵ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢ᤹॥

᥇᥋ ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤑᤥ᤺ᤰᤂᤢᤱᤅᤠᤱ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤔᤏᤠᤜᤠ᤹ᤀᤥ ᤔᤠᤱᤍᤢᤰᤔᤠ ᤐᤠᤱᤄᤢᤱᤒᤠ ᤜᤧᤰᤁᤣ᤺ᤸᤗᤧ ᤂᤧᤏᤡ᤹ ᤁᤧᤖᤧᤰ ᤘᤖᤧᤱᤗᤧᤱ ᤁᤧᤔᤧᤃᤡᤒᤠ ᤘᤕᤧ॥

᥇᥌ ᤁᤖ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤀᤥᤛᤧ᤺ᤴᤎᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤧ᤺ᤰᤁᤥ ᤀᤠᤔᤡᤱ ᤋᤡ᤺ᤳᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤗᤧᤳᤏᤧᤀᤠᤱ ᤁᤧᤘᤠ᤹॥

᥇᥍ ᤁᤖ ᤀᤠᤸᤗ ᤌᤠᤖᤡᤰᤛᤠᤱ ᤂᤧᤏᤧ᤹ ᤜᤠᤍᤡᤱ ᤁᤧᤎᤰᤐᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤁᤧᤶᤓᤠ᤺ᤰᤋᤢᤛᤡᤴ᤹॥

᥇᥎ ᤁᤸᤗᤧᤆᤥᤃᤢᤸᤗᤧ ᤋᤠ᤺ᤴᤍᤡᤰ ᤀᤠᤶᤓᤠ ᤁᤴ ᤕᤧᤶᤔᤥ ᤔᤡᤛᤪ ᤗᤠᤈᤣᤴ ᤐᤥ᤺ᤰᤂᤧᤀᤠᤱ ᤁᤳᤌᤥ ᤀᤠᤓᤧᤸᤗᤧᤀᤠᤱ ᤔᤧᤴᤎᤠᤀᤣ ᤁᤧᤘᤠ᤹ᤒᤠ ᤛᤠ᤹ᤖᤡᤰ ᤕᤶᤒᤠ ᤑ᤺ᤴ ᤌᤠᤖ ᤕᤠ᤺ᤴᤍᤢᤱ᤹॥

᥇᥏ ᤀᤠᤸᤗ ᤔᤏᤠᤜᤠ᤹ ᤐᤠᤱᤄᤧᤛᤧ᤹ᤀᤠᤱ ᤋᤠᤶᤍᤠᤶᤒᤠᤍᤧᤴᤏᤥ ᤁᤧᤘᤠ᤹ᤒᤠ ᤐᤡᤳᤌᤰᤛᤠᤜᤠ᤹ ᤏᤢ ᤁᤧᤘᤠ᤹ᤘᤠ᤹ᤒᤠ ᤁᤧᤖᤧᤰ ᤛᤡᤃᤠᤱ ᤔᤧᤍᤠᤖᤢᤛᤡᤖ ᤕᤠ᤺ᤴᤍᤧᤛᤧ᤹. ᤌᤣᤀᤠᤱᤓᤧᤸᤗᤧ ᤋᤠᤶᤍᤠᤶᤒᤠᤍᤧᤴᤏᤥ ᤁᤧᤗᤧᤵᤐᤠᤀᤠᤱ ᤁᤧᤘᤠ᤹ᤒᤠ ᤏᤢ ᤜᤡᤶᤔᤥ ᤔᤧᤴᤍᤠᤖᤢᤛᤡᤴᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤑ᤺ᤴᤏᤡᤸᤗᤧ ᤗ᤺ᤵᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛ᤻ᤛᤡ᤹᤺॥’”

᥈᥆ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤜᤠᤱᤅᤡᤸᤗᤧ ᤁᤢᤓᤠ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤃᤡᤛᤧ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤌᤰᤛᤠᤜᤠ᤹ ᤏᤢ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤜᤡᤶᤔᤥ ᤔᤧᤍᤠᤖᤢᤛᤡᤀᤠᤱ ᤜᤡᤶ ᤔᤧᤔᤧᤳᤋᤢᤛᤡ॥

᥈᥇ ᤁᤖ ᤘᤣ᤹ᤜᤠ᤹ᤖᤧ ᤆᤠᤜᤡ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤛᤠᤶᤍᤡᤱ ᤐᤠ᤺ᤴᤏᤡᤴ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤋᤢᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤡᤳᤌᤰᤛᤠᤜᤠ᤹ ᤏᤢ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤋᤠᤶᤍᤠᤶᤒᤠᤍᤧᤴᤏᤥ ᤋᤠᤵᤔᤧᤖᤠ ᤔᤧᤗᤧᤖᤢᤛᤡ॥

᥈᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤋᤠᤱᤛᤠᤱᤒᤥ ᤗᤧᤵᤔᤠᤱ ᤛᤴᤇᤧ᤹ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤀᤥ ᤁᤧᤖᤧᤰ ᤛᤠ᤹ᤖᤡᤰ ᤕᤶᤒᤠ ᤑ᤺ᤴ ᤌᤠᤛᤢ᤹– ᤔᤏᤠ. ᤌᤰᤛᤠ ᤏᤢ ᤂᤠᤶᤒᤠᤱᤅᤥ ᤁᤧᤕᤢᤱᤒᤠ ᤕᤠ᤺ᤱᤛᤢᤱ ᤁᤧᤖᤧᤰ ᤛᤶᤎᤠᤱ ᤕᤶᤒᤠ ᤑ᤺ᤴ ᤛ᤺ᤰᤌᤠ᤹᤺॥”

᥈᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤋᤠᤱᤛᤠᤱᤒᤥ ᤗᤧᤵᤔᤠᤱ ᤛᤴᤇᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤖᤧᤱᤄᤢᤖᤢᤱ ᤗ᤹ᤖᤧᤀᤠᤱ ᤑ᤺ᤴ ᤌᤩᤧᤖ ᤕᤠ᤺ᤴᤍᤢ. ᤂᤧᤶᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠ᤺ᤶᤓᤧ ᤗᤧᤰᤋᤧ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤀᤥ ᤀᤠᤳᤋᤡ ᤀᤠᤳᤋᤡ ᤕᤶᤒᤠ ᤑ᤺ᤴ ᤌᤩᤧᤖ ᤕᤠ᤺ᤴᤍᤢ॥

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤂᤀᤡᤰ ᤂᤀᤡᤰ ᤀᤡᤰᤛᤡᤱᤗ ᤑ᤺ᤴ ᤌᤩᤧᤖ ᤕᤠ᤺ᤴᤍᤢ. ᤋᤠᤱᤛᤠᤱᤒᤥ ᤌᤡᤰ ᤁᤢᤕᤠᤀᤥᤏᤢ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤛᤠ᤺ᤶᤓᤣ ᤗᤧᤰᤋᤧ॥ ᤔᤡᤛᤪ ᤗᤠᤈᤣ᤹ᤀᤥ ᤀᤰᤋᤱᤒᤠ ᤑ᤺ᤴᤃ ᤋᤃᤡ ᤀᤠᤓᤧᤸᤗᤧᤀᤠᤱ ᤔᤧᤴᤎᤠᤀᤣ ᤘᤕᤧ॥

᥈᥋ ᤔᤡᤛᤪ ᤗᤠᤈᤣ᤹ ᤁᤧᤖᤧᤰ ᤋᤠᤵᤔᤧᤖᤠ ᤋᤠᤶᤍᤠᤶᤒᤠᤍᤧᤴᤏᤥ ᤁᤧᤘᤠ᤹ᤒᤠ ᤌᤰᤛᤠᤜᤠ᤹ ᤏᤢ ᤔᤏᤠᤜᤠ᤹ ᤂᤰᤐᤧᤳ ᤑ᤺ᤴᤏᤡᤸᤗᤧ ᤗ᤺ᤵᤛᤢᤛᤡᤀᤠᤱ ᤛᤥ᤺ᤴᤍᤢᤛᤡ॥ ᤋᤠᤶᤍᤠᤶᤒᤠᤍᤧᤴᤏᤥᤒᤠ ᤕᤠ᤺ᤱᤛᤢᤱ ᤏᤢ ᤛᤡᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤰᤂᤧ॥

᥈᥌ ᤀᤡᤛᤪᤠᤀᤡᤗᤡᤜᤠ᤹ ᤔᤧᤕᤢᤅᤧᤒᤠ ᤃᤥᤛᤣᤏ ᤋᤧᤱᤃᤵᤐᤥᤖᤰ ᤑ᤺ᤴ ᤔᤧᤎᤠᤛᤢᤴ॥

᥈᥍ ᤑᤠᤖᤥᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤁᤴᤇᤢᤔᤥ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱ॥ ᤕᤜᤘᤣ ᤍᤠᤱᤒᤠᤴ ᤁᤢᤍᤥ᤺ᤵᤔᤠ ᤆᤥᤰ. ᤀᤠᤱᤃᤠ᤹ ᤏᤢ ᤀᤠᤔᤏᤠᤜᤠ᤹ᤖᤧ ᤕᤠ᤺ᤶᤒᤰ ᤑᤣ᤺ᤴᤍᤢᤶᤒᤧ॥

᥈᥎ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤀᤠᤓᤠᤰᤋᤧ ᤀᤠᤒᤡᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤂᤧᤖᤧᤱᤄᤢᤖᤢᤱ ᤁᤧᤗ᤹ᤒᤠ ᤀᤡᤰᤗᤠᤴ ᤏᤢ ᤑ᤺ᤴᤏᤡᤴ ᤛᤠ᤹ᤖᤡᤰ ᤀᤡ᤺ᤳᤋᤧ॥ ᤀᤠᤱᤃᤠ᤹ ᤂᤡᤏᤡ᤹ ᤐᤣ᤺ᤰᤔᤠ ᤑᤠ᤺ᤰᤏᤡᤱ ᤑᤠ᤹ᤀᤠᤱ ᤐᤠ᤺ᤳᤋᤢᤱ᤹. ᤀᤠᤸᤗ ᤂᤡᤏᤡ᤹ ᤁ᤹ᤕᤥ ᤕᤢᤱᤔᤠ ᤔᤧᤒᤥ᤺ᤱᤏᤧᤴ॥”

᥈᥏ ᤔᤥᤛᤠ᤺ᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤕᤧᤰᤕᤰᤁᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤡᤃᤧ ᤐᤣᤃᤡᤃᤧᤏᤢᤔᤧ᤺ᤴᤏᤣ ᤀᤠᤱᤃᤠ᤹ ᤀᤠᤜᤢᤰᤜᤠ᤹ ᤑᤥ᤺ᤰᤂᤢᤱᤅᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢᤱ᤹॥ ᤂᤧᤖᤧᤱᤄᤢᤖᤢᤱ ᤗ᤹ᤔᤠ ᤏᤠ᤹ ᤜᤧᤰᤁᤩᤠᤱ ᤑ᤺ᤴ ᤌᤠᤔᤠ ᤏᤠ᤹॥ ᤂᤧᤒᤩᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤜᤘᤣ ᤍᤠᤱᤒᤧᤸᤗᤧᤏᤪᤧᤳᤇ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥

᥉᥆ ᤁᤖ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ᤹. ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛᤢᤱᤜᤠᤱᤕᤢᤰᤐᤠᤜᤠ᤹ᤖᤧ ᤀᤠᤸᤗᤛᤠᤱ ᤕᤜᤘᤣ ᤍᤠᤱᤒᤧᤴ ᤔᤧᤱᤃᤡᤳᤋᤣ ᤁᤧᤃᤳᤋᤢᤶ॥”

᥉᥇ (ᤛᤠᤵᤑᤰᤁᤪᤠ ᤏᤢ ᤜ᤺ᤰᤛᤡ᤺ᤴ ᤑ᤺ᤴᤏᤡᤸᤗᤧ ᤜᤡᤵᤋᤢᤍᤣᤛᤢ. ᤌᤣᤀᤠᤱᤓᤧᤸᤗᤧ ᤜ᤺ᤰᤛᤡ᤺ᤸᤗᤧ ᤁᤢᤍᤠᤵᤔᤠ ᤗ᤺ᤴᤍᤧ ᤆᤢᤖᤧᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤛᤠᤵᤑᤰᤁᤪᤠ᤺ᤴ ᤑᤧᤰᤋᤧᤀᤠᤱ ᤐᤳᤇᤧ॥

᥉᥈ ᤁᤖ ᤔᤠᤛᤡ᤺ᤴ ᤏᤢ ᤜ᤺ᤰᤛᤡ᤺ᤴ ᤔᤧᤜᤡᤵᤋᤢᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤠᤱᤛᤡᤖᤰ ᤋᤢᤶ॥)

᥉᥉ ᤑᤠᤖᤥ᤺ᤴᤏᤢ ᤛᤧᤴᤍᤧᤀᤠᤱ ᤔᤥᤛᤠᤴ ᤗᤠ᤺ᤁᤠᤳ ᤗ᤺ᤴᤍᤧᤒᤣ ᤜᤧᤰᤁᤩᤠᤱ ᤁᤢᤜᤢᤰᤜᤠ᤹ ᤑᤥ᤺ᤰᤂᤢᤀᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢ ᤜᤧᤰᤁᤩᤠᤱ ᤋᤠᤱᤛᤠᤱᤒᤥ ᤂᤧᤖᤧᤱᤄᤢᤖᤢᤱ ᤗ᤹ᤔᤠ ᤏᤢ ᤑ᤺ᤴ ᤘᤜᤡᤳ ᤌᤠᤔᤠ ᤏᤠ᤹ᤖᤧ॥

᥉᥊ ᤁᤖ ᤀᤠᤸᤗ ᤑᤠᤖᤥᤸᤗᤧ ᤘᤜᤡᤳ. ᤑ᤺ᤴ ᤌᤠᤔᤠ ᤏᤢ ᤋᤠᤱᤛᤠᤱᤒᤧᤴ ᤂᤧᤖᤧᤱᤄᤢᤖᤢᤱ ᤗ᤹ᤔᤠ ᤏᤠ᤹ᤖᤧᤒᤠ ᤏᤡᤛᤢ. ᤂᤧᤒᤩᤠᤱᤃ ᤂᤢᤏᤧ᤹ ᤀᤠᤸᤗᤛᤠᤱ ᤕᤖᤡᤰ ᤗᤠᤕᤥ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤔᤧᤈᤥᤃᤢ॥

᥉᥋ ᤁᤶᤓᤗ᤹ᤖᤡᤰ ᤑᤠᤖᤥᤸᤗᤧ ᤁᤢᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤣ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤜᤧᤰᤁᤣ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ॥

ᤏᤡ᤺ᤱᤄᤢᤰᤜᤠ᤹ᤗᤠᤶ ᤔᤡᤱᤍᤣ᤹

᥇᥆

ᤕᤠᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤑᤠᤖᤥᤴ ᤋᤢᤔᤧ᤹॥ ᤀᤠᤱᤃᤠ᤹ ᤑᤠᤖᤥᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤁᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ᤹॥

᥈ ᤜᤧᤰᤁᤣᤗ᤹ᤖᤡᤰ ᤔᤡᤛᤪᤡᤜᤠ᤹ ᤀᤍᤱ ᤆᤥᤃᤢᤱᤛᤡᤱᤅᤠᤱ ᤂᤢᤴᤇᤡ᤹ ᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤒᤠᤴ ᤂᤡᤏᤡ᤹ ᤛᤠᤔᤧᤴᤇᤠ᤹ᤜᤠ᤹ ᤔᤧᤵᤔᤠ ᤁᤧᤛᤢᤰᤋᤢᤶᤛᤡᤶᤗ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤑᤠᤖᤥᤀᤥ ᤐᤣᤛᤧᤳᤇᤡᤀᤠᤱ ᤔᤧᤳᤋᤧᤛᤢ. “ᤜᤡᤒᤪᤢᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹. ‘ᤀᤠᤵᤑᤠᤸᤗᤧ ᤌᤠᤖᤡᤰ ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤃᤡ ᤏ᤺ᤶᤛᤡᤱᤔᤠ ᤁᤧᤴᤍᤧᤴᤏᤧᤶᤒᤠᤒᤣ᥅ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣ᤺ᤰᤁᤠᤱ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤠᤖ॥

᥊ ᤂᤧᤏᤧ᤹ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤣ᤺ᤰᤔᤠ ᤁᤧᤶᤓᤠ᤺ᤰᤋᤢᤛᤡᤴᤏᤧᤓᤃᤪ. ᤀᤥᤔᤧᤳᤋᤧ᤹. ᤋᤠ᤺ᤴᤍᤡᤰ ᤂᤧᤏᤧ᤹ ᤁᤧᤗᤠᤈᤣ᤹ᤀᤥ ᤏᤡ᤺ᤱᤄᤢᤰᤘᤠᤜᤠ᤹ ᤋᤠᤖᤢᤱᤛᤡᤱ᤹॥

᥋ ᤂᤧᤱᤜᤠ᤹ᤖᤧ ᤂᤠᤶᤒᤣ᤺ᤴᤔᤠᤴ ᤏᤡᤔᤧᤴᤎᤠ᤺ᤵᤐᤣ ᤌᤠᤖᤡᤰ ᤛᤡᤍᤧᤵ ᤔᤧᤍᤧᤵᤋᤢ᤹॥ ᤑ᤺ᤴ ᤌᤩᤧᤀᤠᤱ ᤋᤠᤅᤧ ᤕᤠ᤺ᤰᤋᤧᤒᤠ ᤁᤧᤖᤧᤰ ᤁᤢᤈᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤈᤔᤧᤍᤣᤛᤢ᤹॥ ᤂᤡᤏᤡ᤹ ᤀᤡᤰᤋᤠᤵᤐᤥ ᤁᤧᤗᤡᤱᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤈᤔᤧᤍᤣᤛᤢ᤹॥

᥌ ᤂᤧᤏᤧ᤹ ᤁᤧᤜᤡᤶᤔᤥ ᤏᤢ ᤂᤧᤏᤧ᤹ ᤁᤧᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤜᤡᤶᤜᤠ᤹ ᤂᤧᤱᤜᤠ᤹ᤖᤧ ᤔᤧᤎᤡᤶᤛᤢ᤹॥ ᤂᤧᤶᤓᤩᤠᤖᤡᤰ ᤕᤖᤡᤰ ᤏᤡ᤺ᤱᤄᤢᤰᤘᤠ ᤂᤧᤏᤧ᤹ ᤁᤧᤶᤒᤠ ᤁᤧᤎᤠ᤺ᤰᤌᤧᤒᤠᤜᤠ᤹ᤖᤧ ᤁᤴ ᤗᤠᤈᤣ᤹ᤀᤥ ᤔᤧᤍᤩᤧᤀᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤀᤠᤓᤧᤸᤗᤧᤀᤠᤱ ᤔᤧᤴᤏᤡᤀᤣ ᤔᤧᤘᤕᤧ॥’” ᤂᤧᤒᤩᤠᤱ ᤔᤥᤛᤠᤴ ᤜᤡᤛᤡᤱᤅᤠᤱ ᤑᤠᤖᤥᤀᤥᤗᤠᤶ ᤗ᤺ᤴᤍᤧ ᤐᤣ॥

᥍ ᤑᤠᤖᤥᤸᤗᤧ ᤁᤢᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤁᤴ ᤔᤏᤠ᤺ᤸᤗᤧ ᤀᤠᤵᤑᤠᤸᤗᤧ ᤌᤠᤖᤡᤰ ᤀᤠᤏᤡ᤹ ᤋᤢᤰᤂᤣ ᤀᤠᤈᤠ᤺ᤳᤋᤠᤱ ᤐᤵᤐᤠᤒᤣ᥅ ᤀᤡᤛᤪᤠᤀᤡᤗᤡᤜᤠ᤹ ᤗᤧᤖᤧᤍᤣᤛᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣ᤺ᤰᤁᤠᤱ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤔᤧᤳᤋᤢᤖ॥ ᤔᤡᤛᤪ ᤗᤠᤈᤣ᤺ᤴᤏᤣ ᤂᤠᤵᤐᤢᤌᤩᤱ ᤐᤥᤱᤔᤠ ᤆᤥᤰ. ᤌᤣ ᤀᤠᤍᤠᤱᤒᤠᤖᤧ ᤁᤧᤴᤏᤡᤛᤢᤶᤒᤡ᥅”

᥎ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤑᤠᤖᤥᤀᤥ ᤔᤧᤍᤠᤖᤢᤛᤡ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤴᤇᤡ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹॥ ᤁᤖ ᤂᤡᤏᤡ᤹ᤀᤥ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ ᤁᤧᤒᤣᤃᤡᤒᤠ᥅”

᥏ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤏᤡᤃᤧ ᤁᤧᤖᤧᤰ. ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤏᤢ ᤁᤠᤵᤐᤥ ᤁᤠᤵᤔᤢ ᤂᤰᤐᤧᤳᤋᤣ ᤐᤣᤃᤡᤃᤧ॥ ᤀᤠᤏᤡᤃᤧ ᤛᤠᤀᤣᤜᤠ᤹. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤏᤢ ᤌᤰᤛᤠᤜᤠ᤹ ᤁᤧᤖᤧᤰ ᤋᤣ᤹ᤖᤢᤶᤛᤡᤶᤒᤧ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤠᤏᤡᤃᤧ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤶᤒᤧᤀᤠᤱ ᤗᤳᤇᤠ ᤋᤱᤏᤠᤶ ᤋᤥᤛᤢᤶᤒᤧ॥”

᥇᥆ ᤑᤠᤖᤥᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤂᤡᤏᤡ ᤁᤧᤛᤧ᤺ᤵᤋᤡᤒᤡ᤹᥅ ᤀᤠᤱᤃᤠ᤹ ᤔᤧᤴᤇᤢᤔᤠᤜᤠ᤹. ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤂᤡᤏᤡ᤹ ᤋᤧ᤹ᤔᤠᤛᤡᤀᤠᤱ ᤐᤣ᤺ᤰᤔᤠ ᤔᤧᤓᤠ᤺ᤰᤏᤡᤱᤅᤡᤴ॥ ᤂᤡᤏᤡ᤹ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤏᤡᤍᤧᤳ॥

᥇᥇ ᤔᤣ᤺ᤴᤍᤢᤰ. ᤂᤡᤏᤡ᤹ ᤕᤧᤶᤒᤡᤳᤇᤠᤜᤠ᤹ᤖᤰ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤳᤇᤧ ᤐᤣᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤜᤠᤒᤠᤜᤧᤰᤁᤣ ᤆᤥ᤺ᤰᤔᤠ ᤁᤧᤏᤠ᤺ᤰᤋᤢᤶᤔᤠᤱ ᤘᤠ᤹॥” ᤜᤧᤰᤁᤣ ᤔᤧᤳᤋᤢᤛᤡᤀᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤑᤠᤖᤥᤸᤗᤧ ᤁᤢᤍᤃᤡᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡ॥

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤢᤒᤴᤈᤩᤠᤱ ᤁᤢᤒᤴᤈᤩᤠᤱ ᤏᤡ᤺ᤱᤄᤢᤰᤘᤠᤜᤠ᤹ ᤔᤡᤛᤪᤀᤥ ᤔᤧᤃᤧᤳᤗ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤜᤢᤰᤁᤡᤴ ᤛᤴᤇᤧ᤹॥ ᤐᤩᤠᤱᤛᤡ ᤀᤡᤰᤋᤠᤵᤐᤥ ᤁᤧᤒᤥ᤺ᤰᤐᤠ ᤁᤧᤖᤧᤰ ᤏᤢᤎᤡᤛᤠᤰᤆᤡ᤹ ᤏᤢ ᤑ᤺ᤴᤗᤠᤶᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤁᤢᤈᤠᤜᤠ᤹ ᤂᤧᤱᤜᤠ᤹ ᤔᤧᤍᤠᤀᤠᤱ ᤔᤧᤈᤔᤧᤍᤧᤛᤢ᤹॥”

᥇᥉ ᤔᤥᤛᤠ᤺ᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤔᤡᤛᤪᤀᤥ ᤑᤥ᤺ᤰᤂᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤕᤠ᤺ᤴᤍᤡᤰ ᤏᤠᤶᤎᤠᤎᤠ ᤏᤢ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤔᤡᤛᤪ ᤗᤠᤈᤣ᤹ᤀᤥ ᤏᤠᤱᤃᤧᤴ ᤗᤧᤵᤔᤠᤱᤗᤠᤶ ᤛᤢᤖᤡ᤺ᤳ ᤁᤣᤈᤱ ᤜᤢᤖᤧᤖ ᤕᤠ᤺ᤴᤍᤢ॥ ᤁᤢᤍᤠ᤺ᤰᤍᤡᤰᤔᤠ ᤋᤠᤏᤠᤶ ᤂᤧᤴ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤏᤡ᤺ᤱᤄᤢᤰᤘᤠᤜᤠ᤹ ᤋᤠᤖᤢᤛᤡ॥

᥇᥊ ᤜᤧᤰᤁᤩᤠᤱ ᤂᤧᤴ ᤏᤡ᤺ᤱᤄᤢᤰᤜᤠ᤹ ᤁᤢᤒᤴᤈᤩᤠᤱ ᤁᤢᤒᤴᤈᤩᤠᤱᤔᤠ ᤔᤧᤍᤩᤧ ᤂᤧᤒᤩᤠᤱ ᤔᤡᤛᤪ ᤗᤠᤈᤣᤴ ᤁᤧᤖᤧᤰ ᤛᤡᤍᤧᤵ ᤔᤧᤍᤧᤵᤋᤢ॥ ᤂᤧᤶᤓᤩᤠᤖᤡᤰ ᤕᤖᤡᤰ ᤏᤡ᤺ᤱᤄᤢᤰᤘᤠ ᤋᤃᤡ ᤀᤠᤓᤧᤸᤗᤧᤀᤠᤱ ᤔᤧᤱᤃᤧᤳᤋᤣ ᤔᤧᤘᤕᤧ ᤜᤧᤰᤁᤩᤠᤱ ᤋᤠ᤺ᤴᤍᤡ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤱᤃᤧᤳᤏᤧᤴ᤹॥

᥇᥋ ᤂᤧᤱᤜᤠ᤹ᤖᤧ ᤂᤠᤶᤒᤣ᤺ᤰᤔᤠᤴ ᤔᤠᤰᤋᤠᤱᤒᤠ ᤐᤥ᤺ᤰᤂᤧᤖ ᤕᤠᤖᤡᤰ ᤛᤡᤍᤧᤵ ᤔᤧᤍᤧᤵᤋᤢ॥ ᤑ᤺ᤴᤗᤠᤶᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤁᤢᤈᤠᤜᤠ᤹ ᤏᤢ ᤛᤡᤱᤛᤣ᤹ᤜᤠ᤹ ᤂᤧᤱᤜᤠ᤹ᤖᤧ ᤔᤧᤈᤔᤧᤍᤣᤛᤢ॥ ᤔᤡᤛᤪ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤗᤣ᤺ᤳᤋᤠᤱᤒᤠ ᤜᤡ᤺ᤰᤋᤠᤱᤒᤠ ᤏᤢ ᤏᤢᤎᤡᤛᤠᤰᤆᤡ ᤌᤣᤀᤠᤱ ᤔᤧᤏᤖᤧᤴ॥

᥇᥌ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤜᤠᤖᤠᤜᤠᤖᤠ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤂᤡᤏᤡ᤹ ᤕᤜᤘᤣ ᤍᤠᤱᤒᤠᤴ ᤏᤢ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤱ॥

᥇᥍ ᤁᤸᤗᤧᤆᤥᤃᤢᤸᤗᤧ ᤁᤴᤇᤗᤠᤶᤒᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤗᤠᤕᤥᤴ ᤗᤧᤵᤔᤡ ᤆᤥᤃᤧ ᤀᤠᤒᤡᤖᤧ᤹ ᤜᤧᤰᤁᤩᤠᤱ ᤂᤧᤴ ᤛᤡᤔᤠᤗᤡᤱᤎᤥ ᤕᤠᤖᤡᤰᤐᤠ ᤂᤢᤶᤍᤡᤱᤅᤡᤴ ᤂᤧᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤠᤶ ᤀᤠᤒᤡᤖᤧᤶᤔᤧ᤹॥”

᥇᥎ ᤂᤧᤒᤩᤠᤱ ᤔᤥᤛᤠᤴ ᤑᤠᤖᤥᤀᤥᤏᤢ ᤗ᤺ᤴᤍᤧᤀᤠᤱ ᤐᤣ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤏᤠᤱᤃᤧᤴ ᤐᤡᤛᤠᤱᤗᤠᤶ ᤁᤧᤓᤧᤶᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤴ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤏᤠᤶᤎᤠ ᤐᤡᤛᤠᤱᤗᤠᤶ ᤁᤧᤜᤢᤒᤠ ᤛᤢᤖᤡ᤺ᤳ ᤆᤥᤃᤢ ᤜᤧᤰᤁᤩᤠᤱ ᤂᤧᤴ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤏᤡ᤺ᤱᤄᤢᤰᤘᤠᤜᤠ᤹ ᤑᤧᤛᤢᤛᤡᤀᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤁᤣ᤺ᤳᤋᤢᤛᤡ॥ ᤔᤡᤛᤪ ᤗᤠᤈᤣ᤹ᤀᤥ ᤗᤳᤇᤠᤀᤠᤱ ᤏᤡ᤺ᤱᤄᤢᤰᤘᤠ ᤔᤧᤴᤕᤠ᤺ᤰᤋᤧᤴ॥

᥈᥆ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤑᤠᤖᤥᤸᤗᤧ ᤁᤢᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢ ᤐᤡᤖᤢ ᤜᤧᤰᤁᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴ॥

ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤆᤢᤶᤒᤠ

᥈᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤋᤠᤱᤛᤠᤱᤒᤥ ᤗᤧᤵᤔᤠᤱ ᤑᤥ᤺ᤰᤂᤧ᤹ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤀᤥ ᤂᤠᤔᤠᤰᤆᤢᤶᤒᤠ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤐᤥᤱ᤹॥ ᤛᤶᤔᤧᤸᤗᤧ ᤕᤠᤱᤁᤧᤍᤧᤵᤐᤠ ᤜᤧᤰᤁᤣ ᤂᤠᤔᤠᤰᤆᤢᤶᤒᤠ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤐᤥ᤺ᤱᤗ॥”

᥈᥈ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤋᤠᤱᤛᤠᤱᤒᤥ ᤗᤧᤵᤔᤠᤱ ᤛᤴᤇᤢ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ ᤁᤧᤖᤧᤰ ᤛᤢᤶᤕᤠᤴ ᤌᤠᤖᤡᤰ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤆᤢᤶᤒᤠ ᤐᤥ᤺ᤰᤂᤧ॥

᥈᥉ ᤔᤡᤛᤪᤡᤜᤠ᤹ ᤂᤢᤴᤇᤡ᤹ ᤏᤡᤔᤠ ᤔᤧᤴᤇᤢᤰᤛᤡᤱᤅᤡᤴ ᤜᤧᤰᤁᤩᤠᤱ ᤛᤢᤶᤕᤠᤴ ᤌᤠᤖᤡᤰ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤜᤡᤶᤜᤠ᤹ ᤗᤧᤵᤔᤠ ᤔᤧᤸᤗᤧᤖᤢᤴ॥ ᤁᤖ ᤀᤡᤛᤪᤠᤀᤡᤗᤡᤜᤠ᤹ ᤔᤧᤕᤢᤅᤧᤒᤠᤍᤧᤴᤏᤥᤃ ᤂᤠᤀᤥ᤺ᤳᤋᤣᤀᤠᤱᤅᤣ ᤐᤳᤇᤧ॥

᥈᥊ ᤂᤧᤒᤩᤠᤱ ᤑᤠᤖᤥ ᤜᤠᤱᤅᤡᤸᤗᤧ ᤔᤥᤛᤠᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤳᤋᤠᤶᤔᤧ᤹. ᤂᤡᤏᤡ᤹ ᤔᤧᤴᤇᤢᤔᤠᤜᤠ᤹. ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤀᤠᤱ ᤔᤧᤒᤣ᤺ᤰᤗ॥ ᤁᤖ ᤂᤡᤏᤡ᤹ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤐᤡᤳ ᤏᤢ ᤁᤢᤶᤒᤠᤒᤠ ᤐᤡᤳᤜᤠ᤹ ᤀᤠᤶᤓᤠ ᤁᤵᤔᤥ ᤔᤧᤕᤠ᤺ᤰᤗ॥”

᥈᥋ ᤔᤥᤛᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤜᤧᤰᤁᤣᤏᤧᤓᤃᤪ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ. ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤌᤰᤛᤠᤜᤠ᤹ ᤋᤣ᤹ᤔᤠ ᤂᤧᤏᤧ᤹ ᤕᤠᤵᤔᤡ ᤁᤧᤓᤠ᤺ᤰᤗᤀᤣ ᤐᤥᤱ᤹॥

᥈᥌ ᤀᤠᤏᤡᤃᤧ ᤌᤰᤛᤠᤜᤠ᤹ᤀᤠᤱ ᤀᤠᤏᤡᤃᤧᤏᤢ ᤛᤥᤖᤡᤰ ᤔᤧᤒᤣ᤺ᤰ. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤳᤇᤠ ᤗᤠᤱ ᤋᤥ᤹ᤓᤧ᤺ᤳ ᤌᤡᤰᤁᤠᤱ ᤕᤠ᤺ᤰᤔᤠ ᤔᤧᤏᤢ᤹ᤏᤧᤴ॥ ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤗᤠᤶᤒᤠᤀᤣ ᤁᤢᤓᤠ ᤋᤥ᤺ᤶᤔᤠᤛᤡ ᤁᤧᤒᤥᤱᤒᤠ ᤘᤠ᤹॥ ᤀᤠᤏᤡᤃᤧ ᤂᤧᤵᤔᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤌᤣᤎᤣᤜᤠ᤹ ᤋᤥ᤺ᤶᤔᤠᤛᤡᤀᤠᤱ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤵᤔᤠ ᤐᤥᤱ᤹ ᤂᤧᤴ ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴ॥”

᥈᥍ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤸᤗᤧ ᤁᤢᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢ ᤐᤡᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴ॥

᥈᥎ ᤂᤢᤏᤧ᤹ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤍᤃᤠᤱᤗᤠᤶᤒᤠ ᤗ᤺ᤴᤍᤧ ᤐᤣᤃᤧ᤹᥄ ᤂᤧᤏᤧ᤹ ᤁᤧᤏᤠᤖᤠᤴ ᤀᤠᤱᤃᤠ᤹ ᤕᤠᤶᤔᤥ ᤀᤥ᤺ᤴᤔᤧᤎᤠᤰᤋᤠᤱᤅᤡᤴᤏᤧ᤹᥄ ᤀᤠᤳᤋᤡᤴ ᤕᤧᤴᤏᤥ ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤃᤡ ᤀᤥ᤺ᤴᤃᤣᤎᤠᤰᤛᤡᤱ᤹ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤏᤧ᤹ ᤁᤧᤛᤡ᤹᤺᥄”

᥈᥏ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤢᤍᤥ᤺ᤵᤔᤠᤀᤣ ᤁᤧᤒᤠ᤺ᤳᤋᤢ. ᤂᤧᤏᤧ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤀᤠᤱᤃᤠ᤹ ᤁᤧᤴᤏᤡᤀᤠᤴ॥”

ᤔᤡᤛᤪᤒᤠ ᤋᤢᤶᤒᤠ ᤛᤠᤜᤠ᤹ ᤔᤧᤛᤩᤧ

᥇᥇

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤔᤡᤛᤪᤒᤠ ᤜᤠᤱᤅᤡᤴ ᤏᤢ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤶᤎᤠᤱ ᤀᤠᤸᤗᤛᤠᤱ ᤗᤳᤇᤠ ᤕᤶᤒᤠ ᤕᤧᤳᤋᤢᤰᤂᤣ ᤐᤠᤱᤄᤢᤱ ᤋᤠᤛᤢᤱ᤹॥ ᤂᤧᤴ ᤀᤣᤃᤠᤱ ᤂᤧᤸᤗᤧ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤓᤠ᤺ᤰᤋᤡ᤹॥ ᤛᤧᤰᤂᤠ᤺ᤸᤗᤧ ᤂᤢᤏᤧ᤹ᤀᤣ ᤂᤡᤏᤡ᤹ ᤁᤧᤖᤧᤰ ᤁ᤹ᤕᤥᤗᤠᤶᤒᤠ ᤁᤧᤏᤠ᤺ᤳᤋᤡ ᤁᤧᤍᤣᤛᤡ᤹॥

᥈ ᤀᤠᤸᤗ ᤀᤡᤛᤪᤠᤀᤡᤗᤡ ᤔᤧᤴᤇᤢᤔᤠ ᤕᤧᤶᤒᤡᤳᤇᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤘᤠ᤺ᤳᤋᤡ ᤛᤠᤔᤠᤜᤠ᤹ ᤔᤧᤏᤠ᤺ᤰᤋᤢᤛᤡᤖ ᤕᤠ᤺ᤴᤍᤧᤛᤧ᤹॥”

᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤛᤡ ᤏᤡᤱᤘᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤡᤜᤠ᤹ ᤐᤡᤖᤢᤛᤡ॥ ᤛᤧᤰᤂᤠ᤺ᤸᤗᤧ ᤁᤧᤖᤧᤰ ᤛᤢᤜᤠᤱᤃᤧᤶᤒᤠ ᤏᤢ ᤔᤏᤠᤜᤠ᤹ᤖᤧ ᤔᤥᤛᤠᤴ ᤗᤳᤇᤠ ᤛᤠ᤹ᤖᤡᤰ ᤕᤶᤒᤠ ᤔᤏᤠ ᤔᤧᤗᤣ᤺ᤳᤋᤢ᤹॥

᥊ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤛᤧᤴᤍᤡᤰ ᤛᤧᤳᤗᤢᤶᤓᤰᤁᤡᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤐᤥ᤺ᤱᤅᤠᤀᤠᤱ ᤐᤣ᤺ᤰᤁᤠ॥

᥋ ᤜᤧᤰᤁᤩᤠᤱ ᤔᤡᤛᤪᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤔᤧᤛᤡ᤹᤺. ᤗᤢᤱᤛᤢᤶᤔᤥ ᤕᤠ᤹ᤁᤧᤕᤢ᤺ᤵᤔᤠ ᤕᤥ᤺ᤃ᤻ᤔᤧᤸᤗᤧ ᤁᤢᤛ᤻ᤛᤠ ᤋᤢᤶᤒᤠᤀᤠᤱᤎᤥ ᤜᤠᤱᤕᤢᤰᤏᤠᤀᤥ ᤕᤢᤰᤛᤠᤒᤠ ᤁᤧᤒᤥᤱᤒᤠ ᤑᤠᤖᤥᤸᤗᤧ ᤁᤢᤛ᤻ᤛᤠ ᤋᤢᤶᤒᤧᤴᤏᤠᤱ ᤛᤡ᤹᤺॥ ᤐᤡᤳ ᤌᤰᤛᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤎᤠᤵᤐᤠ ᤐᤡᤳᤛᤠᤳᤜᤠ᤹ᤀᤠᤱ ᤔᤧᤛᤡ᤹᤺॥

᥌ ᤔᤡᤛᤪ ᤗᤠᤈᤣ᤹ ᤂᤠᤖᤠᤰ ᤋᤃᤡ ᤀᤠᤓᤧᤸᤗᤧᤀᤠᤱ ᤔᤧᤱᤄᤧᤶᤔᤣ ᤁᤧᤘᤠ᤹ᤒᤠ ᤏᤢ ᤋᤠ᤺ᤴᤍᤡ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤂᤧᤶᤔᤧᤴᤍᤧᤵᤔᤏᤠᤒᤠ ᤜᤠ᤺ᤵᤔᤠ ᤆᤡ᤺ᤱᤔᤠ ᤐᤥᤱ᤹॥

᥍ ᤁᤖ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳ ᤌᤰᤛᤠᤜᤠ᤹ᤃ ᤁᤥ᤺ᤳᤆᤥ ᤌᤡᤰᤗᤧᤀᤠᤱ ᤔᤧᤜ᤹ᤖᤢᤛᤡᤴ᤹॥’ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤔᤡᤛᤪᤡᤜᤠ᤹ᤖᤧ ᤀᤣ᤹ᤀᤣ ᤛᤧᤴᤍᤢᤛᤡ᤹ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥎ ᤜᤧᤰᤁᤩᤠᤱ ᤂᤧᤏᤧ᤹ ᤁᤴ ᤁᤧᤖᤧᤰ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤀᤠᤱᤃᤠ᤹ᤀᤥ ᤔᤧᤍᤠᤀᤠᤱ ᤀᤠᤱᤃᤠ᤹ ᤛᤧᤘᤠ ᤔᤧᤔᤧᤳᤋᤠᤖ ᤔᤧᤒᤠ᤺ᤳᤋᤢ᤹. ‘ᤀᤠᤍᤠᤱᤒᤠᤖᤧ ᤁᤧᤀᤣᤃᤠᤱ ᤁᤧᤒᤵᤐᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤛᤥᤖᤡᤰ ᤗ᤺ᤴᤍᤧᤀᤠᤱ ᤐᤣᤃᤧ᤹॥’ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤗ᤺ᤴᤏᤠ ᤐᤣ᤺ᤰᤁᤠ॥” ᤂᤧᤒᤩᤠᤱ ᤔᤥᤛᤠᤴ ᤁᤢᤛᤠᤰᤁᤧᤴᤏᤡᤸᤗᤧ ᤁᤢᤔᤡᤰᤁᤡᤴ ᤂᤠᤎᤠᤵᤋᤢᤀᤠᤱ ᤌᤠᤛᤡᤱ॥

᥏ ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤑᤠᤖᤥᤸᤗᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤂᤧᤶᤔᤠ ᤏᤠ᤹ᤖᤢᤖ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤵᤑᤣᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤆᤥᤃᤢᤱᤗ ᤘᤠ᤹ᤀᤠ॥”

᥇᥆ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤁᤴ ᤁᤧᤖᤧᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤑᤠᤖᤥᤸᤗᤧ ᤁᤢᤍᤃᤡ ᤆᤥᤃᤧᤳᤇᤢ॥ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤑᤠᤖᤥᤸᤗᤧ ᤁᤢᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤁᤢᤗᤠᤈᤣ᤹ᤀᤥᤗᤠᤶ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ॥

ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ

᥇᥈

ᤔᤡᤛᤪ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤀᤰᤂᤣ ᤔᤧᤳᤋᤢᤛᤡ.

᥈ “ᤁᤴ ᤗᤠ᤺ᤴ ᤂᤡᤏᤡ᤹ ᤗᤠᤃᤡ ᤋᤱᤒᤣ᤺ᤸᤗᤧ ᤁᤢᤜᤣ᤺ᤰᤛᤡᤱᤔᤠ ᤗᤠ ᤐᤥᤱ᤹॥

᥉ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤁᤴ ᤗᤠᤀᤥᤒᤠ ᤌᤡᤒᤥᤱ ᤕᤧᤴᤏᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤗᤧ ᤀᤠᤒᤠᤅᤣ ᤀᤠᤒᤠᤅᤣ ᤂᤡᤏᤡ᤹ ᤜᤡᤶᤛᤕᤱᤗᤣ ᤗᤠᤃᤡ ᤗᤳᤇᤠ ᤔᤧᤸᤗᤢᤰᤛᤠ᤺ᤳ ᤀᤡᤃᤪ ᤔᤧ᤺ᤴᤍᤠᤈᤩᤠ᤺ᤰ ᤌᤡᤰ ᤋᤠᤖᤧᤶᤔᤧ᤹ᤀᤠᤱ ᤛᤧᤖᤧᤶ ᤆᤩᤧᤶᤔᤧ᤹॥

᥊ ᤁᤢᤓᤠᤖᤧ ᤂᤢᤴᤇᤡ᤹ ᤜᤡᤶᤛᤕᤱᤅᤥ ᤆᤒᤣ᤺ᤳᤇᤡᤰᤗᤰ ᤔᤏᤠ ᤔᤧᤘᤠ᤹ᤀᤠᤱ ᤔᤧ᤺ᤴᤍᤠᤈᤩᤠ᤺ᤰ ᤌᤡᤰ ᤆᤠᤔᤠ ᤔᤠ᤺ᤶᤔᤠ ᤔᤧᤴᤇᤢᤰᤋᤢᤴᤏᤧᤓᤃᤪ ᤂᤢᤴᤇᤡ᤹ ᤁᤧᤖᤧᤰ ᤀᤠᤰᤂᤩᤠᤖᤡᤰ ᤁᤧᤈᤠᤒᤠ ᤔᤧᤘᤠ᤹ ᤜᤧᤰᤁᤩᤠᤱ ᤁᤧᤖᤧᤰᤗᤧ ᤀᤠᤰᤂᤧᤴ ᤆᤠᤔᤠ ᤔᤧᤛᤢᤰᤋᤢ᤹. ᤂᤢᤴᤇᤡ᤹ ᤔᤧᤏᤡ᤺ᤳᤇᤡᤱᤅᤠᤱ ᤜᤡᤶᤛᤕᤱᤅᤡᤸᤗᤧ ᤁᤢᤜᤡᤶᤒᤣᤛᤠᤱᤒᤠᤴᤏᤢ ᤂᤧᤴ ᤔᤧ᤺ᤴᤍᤠᤈᤩᤠ᤺ᤰᤁᤡᤴ ᤔᤧᤓ᤺ᤰᤂᤢ ᤔᤧᤈᤛᤠᤱ ᤐᤥᤱ᤹॥

᥋ ᤔᤧᤸᤗᤢᤰᤛᤠ᤺ᤳ ᤀᤡᤃᤪ ᤁᤢᤶᤒᤠᤒᤠ ᤔᤧ᤺ᤴᤍᤠᤈᤩᤠ᤺ᤰ ᤌᤣᤛᤠᤱ ᤐᤥᤱ᤹. ᤁᤖ ᤂᤧᤴ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤏᤢ ᤕᤠᤱᤄᤣ᤺ᤰ ᤔᤧᤶᤒᤵᤔᤏᤠᤒᤠ ᤐᤥᤱᤔᤠ ᤐᤥᤱ᤹॥

᥌ ᤂᤡᤏᤡ᤹ ᤂᤧᤴ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤴ ᤌᤠᤖᤡᤰ ᤁᤳᤋᤧᤶᤔᤧ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤕᤢ᤺ᤴᤇᤡᤰ ᤂᤧᤴ ᤔᤧᤛᤧᤖᤢᤖ॥

᥍ ᤂᤧᤒᤩᤠᤱ ᤀᤠᤳᤋᤡᤴ ᤀᤠᤳᤋᤡᤴ ᤜᤡᤶᤔᤥ ᤂᤧᤴ ᤔᤧᤸᤗᤢᤰᤛᤠ᤺ᤳ ᤀᤡᤃᤪ ᤔᤧ᤺ᤴᤍᤠᤈᤩᤠ᤺ᤰ ᤛᤠᤴ ᤔᤧᤈ. ᤂᤧᤴ ᤜᤡᤶᤔᤥᤒᤠ ᤗᤠᤶᤎᤣᤳ ᤛᤶᤎᤠᤱ ᤏᤢ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ᤀᤥ ᤂᤧᤴ ᤛᤠᤔᤠᤰᤂᤡ᤹ᤀᤡᤴ ᤔᤢᤜᤢ᤺ᤳᤋᤢᤖ॥

᥎ ᤂᤧᤱᤜᤠ᤹ᤖᤧ ᤜᤠᤒᤠ ᤂᤧᤴ ᤛᤧᤴᤍᤡᤰ ᤂᤧᤴ ᤛᤠᤴ ᤔᤧᤀᤥ᤹ᤖᤢᤀᤠᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱᤅᤡᤴᤏᤢ ᤔᤧᤈᤖ॥ ᤁᤧᤄᤡ᤺ᤰᤐᤠ ᤏᤢᤎᤡ᤺ᤴᤏᤢ ᤂᤧᤱᤜᤠ᤹ᤖᤧ ᤂᤧᤴ ᤔᤧᤈᤖ॥

᥏ ᤂᤧᤴ ᤛᤠᤴ ᤁᤢᤔᤠᤱᤘᤠ ᤀᤡᤃᤪ ᤆᤫᤠ᤺ᤳᤋᤥ ᤜᤠᤱᤘᤠ ᤔᤧᤗᤰᤋᤧᤶᤔᤡᤴᤏᤧ᤹ᤀᤠᤱ ᤔᤧᤈᤧᤶᤔᤡᤴᤏᤧ᤹ ᤁᤖ ᤁᤢᤎᤧᤃᤣ᤺ᤰᤁᤡᤴ ᤁᤢᤓᤢᤶᤒᤠ. ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱᤔᤠᤏᤢ ᤛᤥᤖᤡᤰ ᤔᤡᤀᤥ ᤀᤥ᤹ᤖᤧᤶᤔᤧ᤹ᤀᤠᤱ ᤆᤠᤶᤔᤧ᤹॥

᥇᥆ ᤛᤠ᤺ᤸᤗᤧ ᤁᤢᤗᤰᤜᤠ᤹ ᤋᤠᤏᤠᤶ ᤌᤠᤖᤡᤰ ᤁᤢᤎᤣᤌᤡᤰᤁᤠᤱ ᤔᤧᤏᤴᤇᤧᤶ ᤔᤧᤕᤢᤰᤂᤧᤶᤔᤡᤴᤏᤧ᤹. ᤁᤖ ᤁᤢᤓᤠ ᤏᤖᤧᤏᤧᤓᤃᤪ ᤔᤡᤀᤥ ᤂᤧᤴ ᤀᤥ᤹ᤖᤧᤶ ᤋᤣᤛᤧᤶᤔᤧ᤹॥

᥇᥇ ᤂᤡᤏᤡ᤹ ᤂᤧᤴ ᤜᤠᤖᤠᤜᤠᤖᤠ ᤆᤧᤶᤔᤧ᤹ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤠᤱᤅᤥ ᤗᤠᤱᤛᤢ᤺ᤵ ᤆᤠᤱᤔᤠ ᤜᤧᤰᤁᤩᤠᤱ ᤜᤢᤰᤁᤥ ᤋᤰᤁᤠᤳ ᤕᤠᤱᤛᤡᤱᤔᤠᤀᤠᤱ ᤗᤠᤶᤍᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤑ᤹ᤀᤡ ᤕᤢᤶᤔᤠᤀᤠᤱ ᤕᤢᤱᤔᤠ ᤐᤥᤱ᤹॥ ᤁᤴ ᤆᤥ᤺ᤰᤕᤢᤶᤓᤥa ᤋᤱᤏᤠᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧᤴᤗᤥ॥

᥇᥈ “‘ᤂᤧᤴ ᤛᤧᤴᤍᤡᤰ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤐᤥ᤺ᤱᤅᤠᤀᤠᤱ ᤐᤣ᤺ᤰᤁᤠ ᤜᤧᤰᤁᤩᤠᤱ ᤔᤡᤛᤪᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤏᤢ ᤐᤡᤳ ᤌᤰᤛᤠᤜᤠ᤹ᤖᤧ ᤋᤃᤡ ᤔᤧᤎᤠᤵᤋᤢᤛᤡᤒᤠ ᤐᤡᤳᤛᤠᤳᤜᤠ᤹ ᤀᤠᤱᤃᤠ᤹ ᤛᤩᤧᤖᤢᤱᤛᤡᤱ᤹ ᤜᤧᤰᤁᤩᤠᤱ ᤔᤡᤛᤪᤒᤠ ᤁᤧᤖᤧᤰ ᤔᤠᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥉ ᤂᤡᤏᤡ᤹ ᤁᤧᤕᤢᤅᤡᤒᤠ ᤜᤡᤶᤜᤠ᤹ᤀᤥ ᤗᤠᤶᤎᤣᤳ ᤛᤡᤳᤗᤠᤱᤅᤥ ᤜᤢ᤺ᤵᤔᤏᤠᤀᤠᤱ ᤁᤧᤒᤵᤐᤠ ᤂᤧᤴ ᤔᤠᤰᤂᤡᤴ ᤔᤡᤰᤛᤧ᤺ᤴ ᤐᤥᤱ᤹॥ ᤂᤧᤴ ᤔᤠᤰᤂᤡᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤀᤠᤱᤃᤠ᤹ ᤂᤡᤏᤡ᤹ ᤁᤠ᤺ᤰᤏᤡᤱ ᤌᤠᤏᤡᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤡᤛᤪᤡᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤒᤠ ᤀᤠᤳᤋᤡᤴ ᤔᤡᤱᤍᤣ᤹ᤀᤡᤸᤗᤧᤀᤠᤱ ᤂᤡᤏᤡ᤹ ᤁᤧᤴᤇᤢᤛᤡᤴ॥

᥇᥊ “‘ᤂᤧᤴ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤠᤶᤕᤥᤏᤡᤒᤠ ᤋᤱᤏᤠᤶ ᤌᤡᤰ ᤁᤧᤍᤥᤛᤢᤶ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤆᤥᤃᤢᤱᤅᤠᤱ ᤘᤕᤧ ᤂᤧᤴ ᤋᤱᤏᤠᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤛᤢᤶ ᤋᤠᤖᤢ ᤁᤧᤒᤡᤖᤡ᤹॥ ᤂᤧᤴ ᤋᤱᤏᤠᤶᤔᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤋᤥᤛᤧᤶᤔᤧ᤹॥’”

ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤧᤶᤔᤧ᤹॥ ᤌᤡᤰᤛᤡᤃᤣᤰᤐᤠ ᤕᤧᤴᤏᤥᤀᤣ ᤂᤡᤏᤡ᤹ ᤜᤡᤶᤔᤥ ᤁᤧᤃᤳᤋᤢᤶᤒᤠ ᤁᤧᤖᤧᤰ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤀᤡᤴ ᤗ᤺ᤳᤋᤧᤶ ᤋᤣᤛᤧᤶᤔᤧ᤹ ᤌᤣᤀᤠᤱᤓᤧᤸᤗᤧ ᤁᤢᤓᤠᤖᤧ ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱᤅᤡᤴ ᤔᤧᤈᤏᤧᤓᤃᤪ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖ॥

᥇᥌ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤆᤥᤃᤧᤶᤔᤧ᤹. ᤏᤢᤛᤡ ᤕᤧᤴ ᤁᤧᤳᤋᤡᤸᤗᤧ ᤘᤣ᤹ᤎᤡᤰ ᤆᤥᤃᤧᤶᤔᤧ᤹॥ ᤂᤧᤴ ᤕᤧᤴᤏᤥ ᤀᤠᤳᤋᤡᤴ ᤐᤖᤡᤰᤐᤠᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤁᤢᤈᤠ ᤌᤥ᤺ᤰᤔᤠᤀᤠᤱᤎᤥ ᤘᤣ᤹ ᤌᤧᤔᤠᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥍ “ᤂᤡᤏᤡ᤹ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ ᤋᤥᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤶᤓᤠ ᤁᤴ ᤕᤧᤴᤏᤥ ᤂᤡᤏᤡ᤹ ᤛᤢᤘᤠᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤗ᤺ᤳᤋᤢᤱ ᤑᤣᤳᤋᤢᤱᤛᤡᤱ॥ ᤁᤧᤍᤠᤒᤠ ᤕᤧᤴᤏᤥ ᤛᤍᤠᤍᤡᤱᤗᤧ ᤗᤠᤃᤡ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤁᤥ ᤁᤴ ᤋᤱᤏᤠᤶᤔᤡᤴ ᤋᤥᤔᤠ ᤐᤥᤱ᤹॥

᥇᥎ ᤌᤡᤰᤛᤡᤃᤣᤰᤐᤠ ᤗᤠ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤴ ᤕᤢ᤺ᤴᤇᤡᤰᤁᤠᤱᤎᤥ ᤏᤡᤒᤥᤱᤅᤠᤱ ᤏᤡᤛᤡᤃᤣᤰᤐᤠ ᤕᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤂᤡᤏᤡ᤹ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤆᤧᤶᤔᤧ᤹॥

᥇᥏ ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤜᤡᤶᤔᤥ ᤂᤖᤧ᤺ᤱ ᤁᤧᤓᤱ ᤛᤡᤍᤠ᤹ ᤌᤣᤀᤠᤱ ᤜᤥ᤺ᤵᤗ॥ ᤁᤢᤓᤠᤖᤧ ᤁᤴ ᤕᤧᤳᤏᤠᤶᤔᤥ ᤁᤧᤓᤱᤒᤠ ᤛᤡᤍᤠ᤹ ᤁᤧᤕᤠᤰᤐᤠ ᤁᤢᤈᤠ ᤔᤧᤈᤏᤧᤓᤃᤪ ᤂᤧᤴ ᤘᤣ᤹ ᤗᤠᤈᤣ᤹ᤒᤠ ᤐᤥ᤺ᤱᤛᤠᤱ. ᤀᤡᤃᤪ ᤀᤠᤵᤑᤣᤰ ᤗᤠᤈᤣ᤹ᤒᤠ ᤐᤥ᤺ᤱᤛᤠᤱ. ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥᤗᤠᤶ ᤂᤧᤴ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥

᥈᥆ ᤁᤴ ᤕᤧᤴᤜᤠ᤹ᤀᤥ ᤂᤡᤏᤡ᤹ ᤁᤧᤓᤱᤒᤠ ᤛᤡᤍᤠ᤹ ᤁᤧᤕᤠᤰᤐᤠ ᤌᤧᤔᤠᤀᤠᤱ ᤔᤧᤈᤧᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤅᤡᤛᤠᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤧᤒᤠ ᤂᤖᤧ᤺ᤱ ᤆᤧᤶᤔᤧ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤡᤏᤡ᤹ ᤜᤡᤶᤔᤥ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤂᤥᤔᤧᤍᤧᤳᤏᤧᤴᤗ॥”

ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶ

᥈᥇ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤖᤧᤰ ᤜᤡᤶᤛᤕᤱᤗᤧ ᤗᤳᤇᤠ ᤗᤳᤇᤠ ᤔᤧᤸᤗᤢᤰᤛᤠ᤺ᤳ ᤛᤣᤃᤧᤶᤔᤧ᤹ᤀᤠᤱ ᤛᤧᤖᤧᤶᤔᤧ᤹ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤖᤧ ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶ ᤋᤥᤔᤠ ᤔᤧᤛᤢᤰᤋᤢᤖ॥

᥈᥈ ᤜᤡᤛᤵ ᤕᤠ᤺ᤴᤏᤡᤸᤗᤧ ᤗᤳᤇᤠ ᤆᤢᤰᤛᤠ ᤁᤢᤒᤥᤖᤠᤰ ᤌᤡᤰ ᤋᤠᤖᤧᤶᤔᤧ᤹. ᤔᤧ᤺ᤴᤍᤛᤠ᤺ᤳᤋᤡᤸᤗᤧ ᤁᤢᤔᤠᤰᤂᤡ᤹ ᤕᤠᤱᤔᤠ ᤂᤵᤐᤩᤠᤀᤥ ᤂᤧᤴ ᤜᤢᤶᤛᤠᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤶᤔᤥᤒᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤏᤢ ᤗᤠᤶᤎᤣ᤺ᤳᤋᤥ ᤌᤠ᤺ᤱ ᤔᤠᤰᤂᤡᤴ ᤜᤢ᤺ᤳᤋᤧᤶᤔᤧ᤹॥ ᤋᤠᤏᤠᤶ ᤂᤠᤀᤥ᤺ᤳ ᤌᤠᤖᤡᤰ ᤜᤠ᤺ᤳᤋᤠᤱ ᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤏᤧᤴᤗ॥

᥈᥉ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤡᤛᤪᤡᤜᤠ᤹ᤖᤧ ᤂᤢᤏᤡ᤹ ᤛᤧᤳᤇᤧ ᤗᤠᤈᤣ᤹ᤗᤠᤶ ᤐᤥ᤺ᤱᤅᤠᤱ ᤐᤣ᤺ᤰᤁᤡᤸᤗᤧ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤂᤡᤏᤡ᤹ ᤗᤠᤶᤎᤣ᤺ᤵᤐᤥᤒᤠ ᤛᤡᤳᤗᤠᤱᤜᤠ᤹ᤀᤥ ᤏᤢ ᤗᤠᤶᤎᤣ᤺ᤳᤋᤥ ᤌᤠ᤺ᤱ ᤔᤠᤰᤂᤡᤴ ᤏᤡᤛᤢᤀᤠᤱ ᤀᤠᤛᤧᤳᤛᤧᤵᤐᤠ ᤔᤠᤱᤗᤠᤀᤡᤱᤒᤠᤴ ᤂᤡᤏᤡ᤹ ᤜᤡᤶᤔᤡᤴ ᤁᤠ᤺ᤰᤔᤠᤀᤠᤱ ᤂᤡᤏᤡ᤹ ᤗᤧᤵᤔᤠᤏᤡᤱ ᤐᤠᤱᤄᤢ᤹॥

᥈᥊ “ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤁᤴ ᤌᤡᤶᤔᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤍᤥᤛᤢᤶᤗ ᤐᤥᤱ᤹॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤡᤔᤠᤏᤡᤱ ᤑᤠ᤹ᤀᤠᤱ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤁᤧᤗᤠᤛᤡ ᤁᤧᤈᤢᤖᤡᤀᤠᤱᤛᤠᤱ ᤁᤴ ᤌᤡᤶᤔᤡᤴ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗ ᤐᤥᤱ᤹॥

᥈᥌ ᤀᤠᤸᤗ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤁᤴ ᤋᤱᤏᤠᤶᤔᤡᤸᤗᤧ ᤁᤢᤒᤣ᤺ᤴ ᤌᤧᤔᤠᤒᤣ ᤑᤠ᤹ᤀᤠᤱ ᤛᤣ᤺ᤴᤁᤧᤶᤍᤥᤛᤡ᤹.

᥈᥍ ᤂᤧᤒᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤠᤶᤛᤡᤶᤔᤧ᤹. ‘ᤁᤴ ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤏᤠᤀᤠᤱ ᤋᤥ᤺ᤶᤔᤏᤠᤒᤠ ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤱᤏᤠᤶᤗᤥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤡᤛᤪᤀᤥ ᤁᤧᤏᤧᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤁᤠ᤺ᤰᤋᤢᤀᤠᤱ ᤐᤣ᤺ᤸᤗᤧ ᤂᤢᤏᤧ᤹ ᤔᤡᤛᤪᤡᤜᤠ᤹ ᤛᤩᤧᤖᤢᤛᤡ ᤁᤖᤛᤠᤱ ᤀᤠᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤠᤍᤠᤱᤄᤧᤀᤠᤱ ᤘᤕᤧ॥’” ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤌᤢᤱᤒᤥᤜᤈ᤹ ᤔᤧᤕᤢᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤠᤴ ᤔᤠᤱᤛᤧᤘᤠ ᤔᤧᤔᤧᤳᤋᤢ॥

᥈᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡᤒᤠ ᤜᤧᤰᤁᤣ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤈᤥᤃᤢᤖᤥ॥

ᤋᤢᤶᤒᤠ ᤛᤠᤜᤠ᤹ ᤔᤧᤛᤩᤧ

᥈᥏ ᤜᤧᤰᤁᤩᤠᤱ ᤛᤧᤴᤍᤡᤰ ᤛᤧᤳᤗᤢᤶᤓᤰᤋᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤒᤠ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤛᤩᤧᤖᤢᤛᤡ. ᤜᤠᤱᤕᤢᤰᤏᤠᤀᤥ ᤗᤰᤂᤥᤒᤠ ᤁᤧᤒᤥᤱᤒᤠ ᤜᤠᤱᤛᤠᤀᤠᤱᤎᤥ ᤗᤢᤶᤒᤠ᤺ᤳᤋᤥ ᤔᤧᤛᤠᤰᤋᤢᤛᤡᤒᤠ ᤐᤢᤱᤗᤠᤎᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤛᤩᤧᤖᤢᤛᤡ॥ ᤐᤡᤳ ᤌᤰᤛᤠᤜᤠ᤹ᤖᤧ ᤋᤃᤡ ᤔᤧᤎᤠᤵᤋᤢᤛᤡᤒᤠ ᤐᤡᤳᤛᤠᤳᤜᤠ᤹ᤀᤠᤱ ᤔᤧᤛᤩᤧ॥

᥉᥆ ᤂᤧᤴ ᤛᤧᤴᤍᤡᤰ ᤑᤠᤖᤥᤴ. ᤂᤢᤏᤧ᤹ ᤁᤢᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤘᤣ᤹ ᤁᤧᤖᤧᤰ ᤔᤡᤛᤪᤒᤠ ᤔᤏᤠᤜᤠ᤹ ᤔᤧᤛᤥᤖᤧ ᤔᤧᤗ᤺ᤴᤍᤧ॥ ᤔᤡᤛᤪ ᤗᤠᤈᤣ᤹ᤀᤥ ᤕᤶᤒᤠ ᤀᤡᤰᤗᤠᤀᤥ ᤔᤧᤜᤠᤒᤧ ᤔᤧᤓᤡ᤺ᤰᤋᤧ ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤋᤢᤶᤒᤠ ᤛᤠ ᤔᤧᤴᤇ᤻ᤕᤧᤏᤧᤶᤒᤠ ᤜᤡᤶᤔᤣ ᤜᤥ᤺ᤵᤋᤧ॥

᥉᥇ ᤂᤧᤴ ᤛᤧᤴᤍᤡᤰ ᤑᤠᤖᤥᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤂᤢᤴᤇᤡ᤹ ᤀᤢ᤺ᤳᤇᤧ ᤐᤠᤱᤄᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤏᤢ ᤂᤡᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤴᤍᤧᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹॥ ᤀᤠᤱᤃᤠ᤹ ᤀᤠᤗᤠᤈᤣᤴ ᤗᤧᤖᤧᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤜᤧᤰᤁᤣ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹॥

᥉᥈ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤜᤧᤰᤁᤣ ᤂᤡᤏᤡ᤹ ᤔᤧᤸᤗᤢᤰ ᤔᤧ᤺ᤴᤍᤠ ᤏᤢ ᤐᤡᤳᤌᤰᤛᤠᤜᤠ᤹ ᤋᤣ᤹ᤖᤧᤶᤛᤡᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹॥ ᤁᤖ ᤂᤡᤏᤡ᤹ ᤁᤧᤒᤣᤃᤡᤸᤗᤧ ᤀᤠᤱᤃᤠ᤹ᤀᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤀᤠᤒᤡᤖᤧᤶᤔᤧ᤹॥”

᥉᥉ ᤔᤡᤛᤪᤡᤜᤠ᤹ᤖᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤜᤠᤖᤠᤘᤖᤠ ᤗᤠᤈᤣᤴ ᤗᤧᤵᤔᤠᤀᤠᤱ ᤐᤣ᤺ᤰᤔᤠ ᤔᤧᤕᤠ᤺ᤴᤍᤢᤛᤡ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤂᤡᤏᤡ᤹ ᤁᤧᤶᤒᤣᤃᤡᤴᤏᤧᤓᤃᤪ ᤀᤠᤏᤡᤃᤧ ᤁᤧᤖᤧᤰ ᤛᤩᤧ᤹ᤀᤡᤃᤧ॥”

᥉᥊ ᤁᤸᤗᤣ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤛ᤹ᤖᤢ ᤔᤧᤕᤢᤰᤂᤢᤒᤠ ᤑᤣ᤹ᤖᤢᤶᤔᤡᤴ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤠᤏᤢ᤺ᤸᤗᤧ ᤋᤃᤡ ᤔᤧᤓᤥ᤺ᤰᤂᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧ᤹ᤖᤢᤶ ᤛ᤹ᤔᤠ ᤑᤢᤈᤡᤰᤜᤠ᤹ ᤋᤣ᤺ᤵᤑᤢᤱᤜᤠ᤹ᤀᤥ ᤔᤧᤛᤢᤅᤢᤀᤠᤱ ᤑᤰᤋᤠᤱᤅᤥ ᤔᤧᤕᤢᤰᤂᤢ॥

᥉᥋ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤜᤧᤰᤁᤣ ᤔᤧᤈᤥᤃᤢᤀᤠᤱ ᤘᤕᤧ. ᤂᤧᤱᤜᤠ᤹ᤖᤧ ᤔᤡᤛᤪᤡᤜᤠ᤹ᤗᤠᤶᤒᤠ ᤛᤠᤶᤔᤩᤠᤱ ᤕᤢᤵᤐᤠ ᤘᤠ᤺ᤳᤋᤡ ᤛᤠᤔᤠᤜᤠ᤹ ᤏᤢ ᤋᤣ᤺ᤵᤑᤢᤱᤜᤠ᤹ ᤔᤧᤏᤠ᤺ᤰᤋᤢᤛᤡ॥

᥉᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤏᤢᤖᤡᤰ ᤔᤧᤔᤧᤳᤋᤢᤛᤡᤖ ᤆᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤠ᤺ᤰᤋᤢᤒᤠ ᤐᤠ᤺ᤴᤜᤠ᤹ ᤔᤡᤛᤪᤜᤠ᤹ᤖᤧ ᤁᤧᤖᤧᤰ ᤔᤧᤒᤡᤖᤢᤛᤡᤖ ᤆᤥᤃᤢ॥ ᤁᤶᤓᤗ᤹ᤖᤡᤰ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤣ᤹ᤖᤢᤀᤠᤱ ᤔᤧᤒᤣᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤛᤪ ᤗᤠᤈᤣᤴ ᤔᤧᤗᤧᤖᤢ

᥉᥍ ᤀᤡᤛᤪᤠᤀᤡᤗᤡᤜᤠ᤹ ᤖᤠᤔᤛᤣᤛᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤛᤢᤰᤁᤥᤋ ᤔᤧᤒᤣ॥ ᤗᤠᤅᤧᤴᤇᤡᤱ ᤋᤢᤰᤛᤡᤃ ᥌.᥆᥆.᥆᥆᥆ ᤕᤧᤶᤒᤡᤳᤇᤠᤖᤰ ᤔᤧᤘᤕᤧ ᤜᤧᤰᤁᤩᤠᤱ ᤔᤧᤴᤇᤢᤔᤠ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤀᤠᤱ ᤔᤧᤘᤕᤧ॥

᥉᥎ ᤂᤧᤴᤏᤢ᤺ᤸᤗᤧ ᤘᤣ᤹ ᤕᤖᤡᤰ ᤀᤡᤛᤪᤠᤀᤡᤗᤡ ᤔᤣ᤺ᤶᤒᤠ ᤔᤏᤠᤜᤠ᤹ ᤏᤢ ᤕᤖᤡᤰ ᤔᤧᤸᤗᤢᤰ ᤔᤧ᤺ᤴᤍᤠ ᤜᤧᤰᤁᤩᤠᤱ ᤐᤡᤳᤜᤠ᤹ᤀᤠᤱ ᤂᤢᤴᤇᤡ᤹ᤏᤢ ᤔᤧᤒᤣ॥

᥉᥏ ᤔᤡᤛᤪᤗᤠᤶᤒᤠ ᤔᤧᤓᤧᤳᤋᤢᤀᤠᤱ ᤔᤧᤓᤧᤖᤣᤒᤠ ᤔᤧᤛ᤹ᤖᤢᤒᤠ ᤑᤣ᤹ᤖᤢᤶᤔᤡᤴ ᤂᤧᤱᤜᤠ᤹ᤖᤧ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤔᤧᤗᤧ᤺ᤰᤂᤢ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣᤴ ᤂᤡᤔᤥ ᤔᤣᤗᤧᤖᤢᤀᤠᤱ ᤔᤧᤘᤕᤧ ᤂᤧᤒᤩᤠᤱ ᤋ᤺ᤰ ᤌᤥ᤺ᤰᤔᤠ ᤏᤢ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱ ᤗᤧ᤺ᤱᤔᤠᤀᤠᤱ ᤔᤧᤱᤄᤥᤛᤢᤴ॥

᥊᥆ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤔᤧᤕᤢᤅᤧᤒᤠ ᥊᥉᥆ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥊᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ᤀᤥᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ ᥊᥉᥆ ᤋᤱᤒᤣ ᤁᤧᤖᤧᤸᤗᤧ ᤕᤠ᤺ᤴᤍᤡᤰᤁᤣ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤗ᤺ᤴᤍᤧ॥

᥊᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤡᤛᤪᤗᤠᤶ ᤗ᤺ᤵᤔᤠ ᤑᤧᤵᤔᤠᤛᤡᤖᤧ ᤗᤠᤃᤡ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤁᤶᤒᤪᤠᤱ ᤔᤧᤳᤋᤢᤛᤡ॥ ᤂᤧᤴ ᤛᤧᤴᤍᤡᤰᤁᤡᤱᤃ ᤛᤍᤠᤍᤡᤱᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤛᤧᤴᤍᤡᤰᤗᤥ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤛᤧᤴᤍᤡᤰ ᤆᤠᤱᤈᤠᤱ ᤕᤢᤱᤔᤠᤀᤠᤱ ᤀᤠᤓᤧᤸᤗᤧᤛᤠᤱ ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖ ᤐᤥᤱᤗᤥ॥

ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶ ᤋᤥᤔᤠ ᤌᤡᤶᤜᤠ᤹

᥊᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ. “ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶ ᤋᤥᤔᤠ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ–

“ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ᤺ᤸᤗᤧ ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶᤒᤠ ᤁᤢᤈᤠᤴ ᤔᤧᤈᤏᤧᤴᤗ.

᥊᥊ ᤁᤖ ᤂᤡᤏᤡ᤹ ᤁᤧᤍᤠᤖᤢᤶᤒᤠ ᤕᤥ᤺ᤰᤁᤡᤴ ᤂᤡᤏᤡ᤹ ᤜᤷᤍᤥ ᤁᤧᤜᤧᤃᤢᤶ ᤁᤧᤒᤡᤖᤢᤶᤔᤠᤱ ᤘᤠ᤹ᤏᤧᤓᤃᤪ ᤂᤧᤸᤗᤧ ᤆᤖᤖᤥ॥

᥊᥋ ᤏᤠᤶᤔᤩᤠᤰ ᤁᤧᤍᤠ᤺ᤰᤐᤠᤀᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢ ᤁᤢᤓᤠ ᤕᤧᤴᤗᤧ ᤗᤠᤃᤡ ᤕᤠᤱᤃᤧᤎᤥ᤺ᤰᤐᤠ ᤔᤏᤠᤜᤠ᤹ᤖᤧ ᤂᤧᤴ ᤔᤧᤴᤈᤏᤧᤸᤗ॥

᥊᥌ “ᤀᤠᤳᤋᤡᤴ ᤜᤡᤶᤔᤥ ᤆᤠᤔᤠ ᤁᤢᤈᤠ ᤔᤧᤎᤥ᤺ᤰᤋᤢᤀᤠᤱ ᤕᤢᤱ. ᤂᤧᤴ ᤀᤠᤶᤓᤠ ᤂᤧᤵᤔᤥ ᤆᤠᤔᤠ ᤔᤠ᤺ᤶᤔᤠ ᤐᤥᤱ᤹॥ ᤜᤡᤶᤔᤥᤗᤠᤶ ᤂᤧᤴ ᤗᤠ᤺ᤰᤁᤠᤳ ᤔᤗ᤺ᤳᤋᤧᤶᤔᤡᤴᤏᤧ᤹॥ ᤂᤧᤴ ᤛᤧᤵᤔᤏᤠᤒᤠ ᤌᤰᤛᤠ᤺ᤸᤗᤧ ᤁᤢᤗᤢᤱᤛᤡ᤺ᤴ ᤀᤧᤱᤔᤠ ᤔᤧᤏᤢ᤹ᤏᤧᤴ॥

᥊᥍ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤜᤠ᤹ᤖᤧ ᤁᤴ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤋᤥᤔᤠᤀᤣ ᤐᤥᤱ᤹॥

᥊᥎ “ᤁᤖ ᤜᤷᤍᤥ ᤔᤧᤴᤜᤧᤰᤁᤣ ᤁᤧᤘᤠ᤹ᤒᤠ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤂᤧᤴ ᤆᤠᤔᤠ ᤔᤧᤏᤢ᤹ᤏᤧᤴ॥ ᤂᤡᤏᤡ᤹ᤗᤢᤶᤔᤥ ᤁᤧᤕᤢᤱᤒᤠ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶᤔᤡᤴ ᤋᤥᤔᤠᤀᤠᤱ ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤔᤧᤈᤥᤃᤢᤏᤧᤓᤃᤪ ᤋᤃᤡ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤔᤩᤛᤱᤅᤥᤒᤠ ᤕᤧᤶᤒᤡᤳᤇᤠᤜᤠ᤹ ᤜᤷᤍᤥ ᤜᤧᤃᤧᤶ ᤐᤡᤖᤧᤶᤛᤡᤶᤔᤧ᤹॥ ᤂᤧᤴ ᤀᤣᤃᤠᤱ ᤂᤧᤴ ᤕᤧᤶᤒᤡᤳᤇᤠ᤺ᤴ ᤀᤠᤒᤠᤅᤣ ᤗᤠᤈᤣ᤹ᤀᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤡᤛᤪᤠᤀᤡᤗᤡ ᤗᤣ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤋᤱᤏᤠᤶ ᤋᤥᤔᤠ ᤐᤠᤱᤄᤧᤶᤔᤧ᤹॥

᥊᥏ ᤀᤠᤒᤠᤅᤣ ᤗᤠᤈᤣ᤹ᤀᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤂᤡᤏᤡ᤹ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤗᤳᤇᤠ ᤐᤖᤡᤰᤐᤠ ᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥᤱ᤹॥”

᥋᥆ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤡᤱᤈᤠ᤺ᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥

᥋᥇ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤔᤡᤛᤪᤗᤠᤶᤒᤠ ᤗ᤺ᤳᤋᤢ ᤑᤧᤳᤋᤢᤛᤡᤖᤥ॥

a 

᥇᥈:᥇᥇ ᤜᤡᤒᤪᤢ ᤐᤠ᤺ᤴᤍᤠᤱᤅᤥᤗᤠᤶ ᤁᤧᤕᤢᤒᤠ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤔᤧᤸᤗᤢᤰᤛᤠ᤺ᤳᤋᤡᤴ ᤀᤡᤃᤪ ᤔᤧ᤺ᤴᤍᤠᤈᤩᤠ᤺ᤰᤁᤡᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤀᤠᤱ ᤀᤡᤛᤪᤠᤀᤡᤒᤠ ᤋᤢᤶᤒᤠ ᤛᤠᤜᤠ᤹ ᤛᤧ᤺ᤵᤔᤠᤛᤡ ᤁᤧᤗ᤹ᤒᤠ ᤐᤥᤱ᤹॥ ᤁᤴ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡ᤺ᤵᤔᤏᤠᤒᤠ ᤏᤢ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤏᤠᤒᤠᤖᤥ

ᤋᤢᤶᤒᤠ ᤛᤠᤜᤠ᤹ ᤔᤧᤍᤥᤴᤍᤢᤛᤡ

᥇᥉

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠ ᤁᤧᤖᤧᤰ ᤀᤅᤧ᤺ᤰᤘᤠᤜᤠ᤹ ᤏᤢ ᤐᤡᤳ ᤌᤰᤛᤠᤜᤠ᤹ᤖᤧ ᤔᤧᤎᤠᤵᤋᤢᤛᤡᤒᤠ ᤐᤡᤳᤛᤠᤳᤜᤠ᤹ ᤀᤠᤱᤃᤠ᤹ᤀᤥ ᤋᤥ᤺ᤴᤍᤧᤶᤛᤡᤶᤔᤧ᤹ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤏᤢ ᤐᤡᤳ ᤌᤰᤛᤠᤜᤠ᤹ᤖᤧ ᤔᤧᤎᤠᤵᤋᤢᤛᤡᤒᤠ ᤌᤡᤰᤛᤡᤃᤣᤰᤐᤠ ᤐᤡᤳᤛᤠᤳᤜᤠ᤹ ᤀᤠᤱᤃᤠ᤹ᤀᤧᤴᤇᤡᤖᤥ॥”

ᤁᤠ᤺ᤰᤔᤠᤀᤠᤱ ᤗᤧᤵᤔᤏᤠᤒᤠ ᤋᤱᤏᤠᤶ

᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤒᤠ ᤔᤡᤛᤪ ᤗᤠᤈᤣᤴ ᤁᤧᤗᤧᤖᤢᤶᤔᤠᤱ ᤁᤧᤓᤧᤖᤡᤒᤠ ᤁᤴ ᤕᤧᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤁᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤸᤗᤧ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡ॥ ᤁᤸᤗᤧ ᤕᤠ᤺ᤴᤍᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤧᤒᤠ ᤂᤖᤧ᤺ᤱᤖᤰ ᤂᤡᤏᤡ᤹ ᤆᤧᤶᤔᤧ᤹॥

᥊ ᤀᤒᤡᤒ ᤔᤧᤵᤔᤏᤠ ᤗᤠᤀᤥᤒᤠ ᤀᤠᤀᤡᤴᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤔᤡᤛᤪ ᤗᤠᤈᤣᤴ ᤁᤧᤗᤧᤖᤢᤶᤔᤠᤱ ᤁᤧᤒᤡᤃᤡᤖ ᤁᤧᤒᤳᤇᤡ᤹॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤏᤠᤏᤡ. ᤜᤡᤳᤋᤡ. ᤀᤣᤔᤥᤖᤡ ᤏᤢ ᤕᤒᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣᤴ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ ᤐᤡᤔᤠᤛᤡ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹॥ ᤀᤠᤸᤗ ᤂᤢᤏᤧ᤹ ᤂᤡᤏᤡ᤹ ᤂᤧᤴ ᤕᤠᤱᤛᤠᤁᤢᤴᤎᤧᤒᤠ ᤏᤢ ᤆᤠ ᤁᤧᤏᤢ᤹ᤒᤠ ᤗᤠᤈᤣ᤹ᤀᤥ ᤁᤧᤃᤧᤳᤋᤡ᤹. ᤂᤧᤒᤩᤠᤱ ᤂᤡᤏᤡ᤹ ᤋᤱᤒᤣ ᤌᤰᤔᤠ ᤌᤡᤰᤛᤡᤃᤣᤰᤐᤠ ᤗᤠᤀᤥ ᤁᤴ ᤋᤱᤏᤠᤶᤔᤡᤴ ᤋᤥᤛᤧᤶᤔᤧ᤹॥

᥌ ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤧᤶᤔᤧ᤹ ᤏᤢᤛᤡ ᤕᤧᤴ ᤁᤧᤳᤋᤡᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤖ ᤁᤴ ᤋᤱᤏᤠᤶᤔᤡᤴ ᤋᤥᤛᤧᤶᤔᤧ᤹॥

᥍ ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤏᤩᤠᤰᤔᤏᤠᤒᤠ ᤂᤖᤧ᤺ᤱᤖᤰ ᤆᤠᤶᤔᤧ᤹. ᤂᤡᤏᤡ᤹ ᤗᤠᤈᤣ᤹ᤀᤥᤒᤠ ᤀᤡ᤺ᤴᤍᤥᤜᤠ᤹ᤀᤥ ᤁᤧᤓᤱᤒᤠ ᤛᤡᤍᤠ᤹ ᤁᤧᤕᤠᤰᤐᤠ ᤐᤠᤴ ᤏᤢ ᤁᤧᤓᤱᤒᤠ ᤛᤡᤍᤠ᤹ ᤌᤧᤔᤠᤀᤠᤱ ᤏᤡᤎᤠ᤺ᤵᤔᤠ ᤔᤧᤏᤢ᤹ᤏᤧᤴ॥

᥎ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤛᤠᤜᤠ᤹ ᤀᤰᤂᤣᤗ᤹ᤖᤡᤰ ᤆᤧᤰᤋᤧᤶᤛᤡᤶᤔᤧ᤹. ‘ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤴᤍᤠᤱ ᤑᤧᤖᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤌᤣ ᤆᤥᤃᤢᤀᤠᤱ ᤘᤕᤧ. ᤀᤠᤶᤓᤠ ᤂᤧᤸᤗᤧ ᤗᤠᤃᤡ ᤀᤠᤱᤃᤠ᤹ ᤁᤴ ᤆᤥᤃᤢᤱᤒᤠᤖᤥ॥’

᥏ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤢᤰᤛᤠᤶᤒᤠ ᤁᤢᤜᤢᤰᤁᤡᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤋᤥ᤺ᤶᤔᤏᤠᤒᤠ ᤋᤱᤏᤠᤶᤔᤡᤴ ᤂᤡᤏᤡ᤹ ᤏᤡᤱᤘᤠ᤹ᤛᤢᤶ ᤁᤧᤔᤧᤵᤐᤠ ᤐᤥ᤺ᤱᤗ ᤑᤠ᤹ᤀᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤎᤡᤶᤜᤠ᤹ ᤂᤡᤏᤡ᤹ ᤔᤢᤖᤠᤀᤥ ᤋᤠᤔᤠᤀᤠᤱ ᤐᤵᤔᤠᤖᤧ ᤗᤠᤃᤡ ᤁᤴ ᤂᤡᤏᤡ᤹ ᤗᤠᤃᤡ ᤗᤳᤇᤠ ᤔᤡᤰᤛᤣᤴ ᤜᤢᤰᤁᤥ ᤏᤢ ᤋᤫᤠᤒᤥ ᤐᤳᤗ॥

᥇᥆ ᤋᤱᤒᤣ ᤌᤰᤔᤠ ᤁᤢᤍᤥᤰ ᤁᤧᤒᤥᤱᤒᤠ ᤕᤧᤶᤔᤥ ᤂᤡᤏᤡ᤹ ᤁᤴ ᤋᤱᤏᤠᤶᤔᤡᤴ ᤋᤥᤛᤧᤶᤔᤧ᤹ᤀᤥ॥

ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹

᥇᥇ “ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤁᤧᤃᤧᤳᤋᤡ᤹॥ ᤂᤢᤏᤧ᤹ ᤂᤧᤴ ᤗᤠᤈᤣᤴ ᤂᤡᤏᤡ᤹ ᤏᤢ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ ᤐᤡᤔᤠᤛᤡ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹॥ ᤀᤠᤸᤗ ᤂᤧᤴ ᤗᤠᤈᤣᤴ ᤂᤡᤏᤡ᤹ ᤁᤧᤄᤥᤛᤢᤶ᤹.

᥇᥈ ᤂᤧᤒᤩᤠᤱ ᤂᤡᤏᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤋᤢᤶᤒᤠ ᤛᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤁᤧᤍᤥ᤺ᤶᤍᤢᤶᤛᤡᤶᤗ ᤐᤥᤱ᤹॥ ᤂᤡᤏᤡ᤹ ᤌᤰᤛᤠᤜᤠ᤹ᤖᤧ ᤔᤧᤎᤠᤵᤋᤢᤛᤡᤒᤠ ᤋᤃᤡᤒᤠ ᤁᤢᤶᤒᤠᤒᤠ ᤌᤰᤛᤠ ᤆᤩᤠ᤺ᤰᤜᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧᤴᤏᤣ ᤔᤧᤒᤥ᤺ᤱ᤹॥

᥇᥉ ᤁᤖ ᤀᤍᤱᤅᤡᤸᤗᤧ ᤋᤃᤡᤒᤠ ᤁᤢᤛ᤻ᤛᤠ ᤀᤍᤱᤈᤩᤠ᤺ᤰᤁᤡᤴ ᤔᤧ᤺ᤴᤍᤛᤠ᤺ᤳᤋᤡᤸᤗᤧ ᤌᤧ᤹ᤔᤠ ᤐᤥᤱ᤹॥ ᤀᤍᤱᤅᤡᤴ ᤂᤧᤏᤡ᤹ ᤌᤧ᤹ᤔᤠ ᤏᤡᤱᤘᤠ᤹ ᤜᤥ᤺ᤵᤏᤧᤓᤃᤪ ᤂᤧᤸᤗᤧ ᤁᤢᤏᤡᤃᤡ᤺ᤱᤔᤠᤴ ᤀᤧᤰᤂᤧᤶ ᤐᤡᤖᤧᤶᤔᤧ᤹॥ ᤂᤡᤏᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤋᤢᤶᤒᤠ ᤛᤠᤜᤠ᤹ ᤁᤢᤔᤧᤸᤗᤢᤱ ᤜᤢᤱᤔᤠᤀᤠᤱ ᤌᤧ᤹ᤔᤠᤛᤡ ᤐᤥᤱ᤹॥

᥇᥊ “ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤥ ᤂᤡᤏᤡ᤹ ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤌᤣᤀᤠᤱ ᤀᤰᤂᤣ ᤁᤧᤈᤥᤃᤢᤶᤒᤠᤒᤣ ᤑᤠ᤹ᤀᤠᤱ ᤛᤧ᤺ᤴᤁᤧᤶᤍᤥᤛᤡᤏᤧᤓᤃᤪ ᤂᤡᤏᤡ᤹ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤕᤥᤃ᤻ᤒᤠ ᤕᤥᤃ᤻ᤔᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤒᤠ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤂᤢᤏᤧ᤹ ᤔᤢᤰᤛᤠᤶᤛᤠᤒᤠ ᤁᤢᤜᤢᤰᤁᤡᤸᤗᤧ ᤗ᤺ᤳᤋᤡᤃᤧ ᤑᤧᤳᤋᤡᤃᤧ॥

᥇᥋ ᤑᤠᤖᤥᤴ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤧᤀᤠᤱ ᤀᤠᤏᤡᤃᤧ ᤔᤧᤗᤧᤖᤡᤃᤧᤴᤏᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤏᤢ ᤌᤰᤛᤠᤜᤠ᤹ᤖᤧ ᤋᤃᤡ ᤔᤧᤎᤠᤵᤋᤢᤛᤡᤒᤠ ᤁᤢᤶᤒᤠᤒᤠ ᤌᤰᤛᤠᤜᤠ᤹ ᤔᤧᤰᤂᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤌᤰᤛᤠᤜᤠ᤹ᤖᤧ ᤋᤃᤡ ᤔᤧᤎᤠᤵᤋᤢᤛᤡᤒᤠ ᤁᤢᤶᤒᤠᤒᤠ ᤌᤰᤛᤠ ᤛᤠ᤺ᤳᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤠᤏᤡᤃᤧ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥᤃᤢᤶᤛᤡᤶᤒᤧᤀᤠᤱ ᤋᤥ᤺ᤴᤍᤢᤶᤛᤡᤶᤒᤧ. ᤁᤖ ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤢᤴᤇᤡ᤹ ᤗᤧᤰᤘᤠᤀᤥ ᤁᤢᤓᤠ ᤌᤧᤔᤠᤀᤡ ᤋᤥ᤺ᤴᤋᤢᤶᤒᤣᤀᤠᤱ ᤌᤧ᤹ᤖᤢᤶᤛᤡᤶᤒᤧ॥’

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤛᤠᤒᤠ ᤜᤢᤰᤁᤡᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶ ᤀᤠᤏᤡ᤹ ᤀᤠᤗ᤺ᤳᤋᤧ ᤀᤠᤓᤧᤳᤋᤧᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤗᤠᤃᤡ ᤜᤢᤰᤁᤥ ᤁᤧᤒᤵᤐᤠ ᤗᤳᤇᤠ ᤔᤡᤰᤛᤣᤴ ᤏᤢ ᤋᤫᤠᤒᤥ ᤁᤧᤒᤵᤐᤠ ᤔᤡᤰᤛᤣᤴ ᤐᤥᤱᤗᤥ॥”

ᤂᤠ᤹ᤔᤡᤳ ᤏᤢ ᤔᤡᤎᤢᤱ ᤔᤡᤖᤠ᤺ᤰ ᤛᤡᤳᤗᤠᤱ

᥇᥍ ᤑᤠᤖᤥᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤗᤧᤖᤢᤛᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶ ᤔᤧᤍᤣ᤹ᤖᤢᤛᤡᤴ॥ ᤜᤧᤰᤁᤣᤃ ᤂᤧᤴ ᤗᤠᤶᤔᤡᤴ ᤁᤧᤖᤧᤰᤏᤢ᤺ᤸᤗᤧ ᤋᤠᤱᤒᤠ ᤆᤥᤃᤧ ᤜᤶᤓᤛᤠᤱ ᤂᤢᤏᤧ᤹ ᤜᤧᤰᤁᤣ ᤔᤧᤈᤥᤃᤢᤴ॥ ᤂᤢᤏᤧ᤹ ᤏᤡᤱᤘᤠ᤹ ᤐᤠ᤺ᤳᤋᤢ. “ᤁᤴ ᤔᤏᤠᤜᤠ᤹ᤖᤧ ᤗᤠᤶᤔᤥ ᤌᤱ ᤆᤥ᤺ᤰᤔᤠ ᤁᤧᤒᤥᤱᤒᤠᤖᤧᤳᤇ ᤗ᤹ᤖᤡᤰ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤏᤢ᤺ᤰᤋᤢᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤏᤢ᤺ᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤒᤠ ᤀᤠᤱᤃᤠ᤹ ᤀᤥᤔᤧᤵᤔᤠ ᤀᤠᤏᤡᤱᤘᤠ᤹ ᤜᤥᤵ॥”

᥇᥎ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤗᤠᤶᤒᤠ ᤜᤧ᤺ᤳᤋᤠᤱᤒᤠ ᤘᤖ᤺ᤱ ᤗᤧᤵᤔᤠᤱ ᤋᤣ᤹ᤖᤢᤛᤡ॥ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤔᤧᤕᤠᤱᤛᤡᤱᤅᤠᤱ ᤔᤧᤗ᤺ᤴᤍᤧ ᤔᤧᤎᤠᤅᤧ॥

᥇᥏ ᤔᤥᤛᤠ᤺ᤸᤗᤧ ᤕᤢᤛᤢᤑᤖᤧ ᤁᤢᤕᤧᤵ ᤁᤢᤗᤢᤱᤛᤡᤜᤠ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤋᤣ᤹ᤖᤢ ᤌᤣᤀᤠᤱᤓᤧᤸᤗᤧ ᤕᤢᤛᤢᤑᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤧᤰᤁᤧ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧ॥ ᤕᤥᤛᤣᤑᤖᤧ ᤔᤧᤳᤋᤢᤛᤡᤀᤠᤱ ᤘᤕᤧ. “ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤡᤸᤗᤧ. ᤀᤠᤱᤃᤠ᤹ ᤀᤠᤕᤧᤵ ᤀᤠᤗᤢᤱᤛᤡᤜᤠ᤹ᤀᤠᤱ ᤂᤡᤏᤡ᤹ ᤁᤴ ᤋᤧᤴᤏᤥᤗᤠᤶ ᤁᤧᤍᤣ᤹ᤖᤢᤶᤗ ᤐᤥᤱ᤹॥”

᥈᥆ ᤀᤡᤛᤪᤠᤀᤡᤗᤡᤜᤠ᤹ ᤛᤢᤰᤁᤥᤋᤗᤠᤶᤒᤠ ᤗᤠᤱᤔᤧᤄᤣᤃᤧ ᤔᤧᤒᤣ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤸᤗᤧ ᤁᤢᤕᤠᤀᤥ ᤀᤣᤌᤠᤔ ᤔᤧᤵᤔᤏᤠᤒᤠᤍᤧᤴᤏᤥ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥

᥈᥇ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤧᤴᤍᤡᤰ ᤗᤧᤴᤍᤡᤰ ᤗᤠᤱᤄᤣ᤺ᤰᤔᤠ ᤔᤧᤛᤢᤰᤗ ᤑᤠ᤹ᤀᤠᤱ ᤂᤧᤱᤜᤠ᤹ ᤗᤠᤶ ᤀᤥ᤺ᤴᤎᤠᤰᤔᤠᤛᤡᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤴ ᤗᤧᤴᤍᤡᤰ ᤂᤠ᤹ᤔᤡᤳ ᤛᤡᤳᤗᤠᤱᤅᤥ ᤏᤢ ᤛᤧᤴᤍᤡᤰ ᤔᤡ ᤛᤡᤳᤗᤠᤱᤅᤥ ᤐᤥ᤺ᤰᤂᤧᤀᤠᤱ ᤂᤢᤴᤇᤡ᤹ ᤋᤃᤡ ᤋᤃᤡ ᤐᤣ॥

᥈᥈ ᤀᤠᤓᤧᤸᤗᤧᤛᤠᤱ ᤗᤧᤴᤍᤡᤰ ᤂᤠ᤹ᤔᤡᤳ ᤛᤡᤳᤗᤠᤱ ᤏᤢ ᤛᤧᤴᤍᤡᤰ ᤁᤧᤍᤡ᤺ᤵᤐᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤡᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤌᤠᤛᤡᤱ ᤐᤣᤖ ᤘᤕᤧᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤴ ᤔᤧᤃᤠ᤺ᤰᤋᤢ

᥇᥊

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤔᤡᤃ᤻ᤍᤥᤗ ᤏᤢ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤁᤧᤏᤧᤒᤠ ᤐᤡ-ᤜᤜᤡᤖᤥᤋ ᤏᤡ᤺ᤳᤋᤠᤱ ᤕᤠᤱᤔᤧᤎᤥ᤺ᤰᤗ ᤜᤧᤰᤁᤩᤠᤱ ᤘᤖ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤒᤠᤗ ᤛᤣᤑᤥᤏ ᤋᤃᤠᤱᤅᤣ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢᤀᤠᤱ ᤔᤧᤕᤢᤱᤗ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥

᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤀᤠᤶᤓᤠ ᤁᤴ ᤗᤠᤈᤣ᤹ᤀᤥ ᤋᤠᤰᤁᤴᤏᤢ ᤔᤧᤘᤠ᤹ ᤂᤧᤶᤒᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤸᤗᤧ ᤂᤧᤱᤜᤠ᤹ ᤛᤠᤰᤋᤢᤛᤡᤀᤠᤱ ᤔᤧᤘᤠ᤹ ᤑᤠ᤹ᤀᤠᤱ ᤑᤠᤖᤥᤸᤗᤧ ᤏᤡᤱᤘᤠ᤹ ᤀᤡ᤺ᤳᤋᤢ᤹॥

᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤁᤢᤏᤡᤱᤘᤠᤴ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢᤱ ᤐᤡᤖᤢᤱ᤹ ᤂᤧᤒᤩᤠᤱ ᤂᤧᤸᤗᤧ ᤂᤧᤱᤜᤠ᤹ ᤏᤠ᤺ᤳᤋᤢᤛᤡ᤹. ᤁᤖ ᤂᤧᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤀᤠᤱᤃᤠ᤹ ᤏᤠ᤺ᤴᤍᤢᤱᤛᤡᤱ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤔᤡᤔᤡᤍᤡᤱ ᤔᤧᤒᤡᤀᤠ॥ ᤂᤧᤒᤩᤠᤱ ᤔᤡᤛᤪᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤀᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ᤹॥” ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ॥

᥋ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ ᤔᤧᤄᤧᤳᤇᤡᤱ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤔᤡᤛᤪᤡᤜᤠ᤹ᤖᤧ ᤂᤢᤏᤡ᤹ ᤜᤠᤱᤅᤧᤀᤥ ᤁᤧᤖᤧ. ᤂᤧᤒᤩᤠᤱ ᤂᤢᤏᤧ᤹ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤧᤈᤥᤃᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤌᤧᤔᤠᤏᤡ ᤀᤠᤈᤥᤃᤢᤶᤒᤣ ᤜᤦ᥅ ᤀᤡᤛᤪᤠᤀᤡᤗᤡᤜᤠ᤹ ᤀᤠᤏᤡ᤹ ᤐᤣ᤺ᤰᤔᤠ ᤀᤠᤓᤠ᤺ᤰᤋᤢᤶᤛᤡᤶ ᤜᤧᤰᤁᤩᤠᤱ ᤀᤠᤏᤡ᤹ ᤛᤧᤘᤠᤖᤥᤒᤠ ᤛᤧᤘᤠᤖᤧᤔᤠᤜᤠ᤹ ᤀᤠᤗᤧᤖᤢᤶ ᤀᤠᤍᤣᤛᤢᤶᤛᤡᤶ᥄”

᥌ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤀᤴᤗᤠ᤺ᤴ ᤏᤢ ᤁᤢᤎᤰᤛᤢᤒᤠᤜᤠ᤹ ᤕᤠᤖᤡᤵ ᤆᤥᤃᤢᤛᤡ॥

᥍ ᤂᤢᤏᤣ᤹ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᥌᥆᥆ ᤀᤴᤗᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤐᤣᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤔᤡᤛᤪᤒᤠ ᤘᤣ᤹ ᤁᤧᤖᤧᤰ ᤀᤴᤗᤠᤜᤠ᤹ ᤕᤠᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤌᤠᤛᤡᤱ॥

᥎ ᤕᤜᤘᤣ ᤍᤠᤱᤒᤠᤸᤗᤧ ᤜᤠᤱᤅᤡᤴ ᤁᤢᤏᤡᤱᤘᤠ᤹ ᤜᤠᤍᤡᤱ ᤁᤧᤎᤰᤐᤠ ᤆᤥᤃᤢ ᤜᤧᤰᤁᤩᤠᤱ ᤂᤧᤸᤗᤧ ᤌᤱ ᤁᤧᤏᤠ᤺ᤶᤒᤠ ᤜᤧᤰᤁᤧ ᤁᤧᤒᤣ᤺ᤰᤐᤠᤖ ᤁᤧᤒᤵᤐᤠ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤺ᤳᤋᤢᤛᤡ॥

᥏ ᤂᤧᤒᤩᤠᤱ ᤔᤡᤛᤪᤡᤜᤠ᤹ᤖᤧ. ᤑᤠᤖᤥᤸᤗᤧ ᤁᤧᤖᤧᤰ ᤁᤢᤀᤴ. ᤁᤢᤀᤴᤗᤠ ᤂᤢᤏᤧ᤹ ᤁᤢᤀᤴ ᤁᤧᤗᤥᤱᤒᤠᤜᤠ᤹ ᤏᤢ ᤁᤢᤎᤰᤛᤢᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡ-ᤜᤜᤡᤖᤥᤋᤖᤧ ᤁᤢᤒᤣᤛᤠᤱ ᤒᤠᤗ ᤛᤣᤑᤥᤏ ᤋᤃᤡ ᤗᤧᤵᤔᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤛᤠ᤺ᤱᤃᤠᤜᤡᤶ ᤔᤧᤗᤣ᤺ᤳᤋᤢᤀᤠᤱ ᤕᤠᤱᤔᤧᤎᤥ᤺ᤰᤋᤧᤒᤠᤍᤧᤴᤏᤥ ᤔᤧᤛᤡ᤹ᤖᤢᤛᤡ॥

᥇᥆ ᤔᤡᤛᤪᤒᤠ ᤜᤠᤱᤅᤡᤴ ᤏᤢ ᤌᤰᤛᤢᤒᤠᤜᤠ᤹ ᤂᤢᤴᤇᤡ᤹ ᤗᤧᤵᤔᤠᤱ ᤔᤧᤓᤧᤖᤧᤒᤠ ᤔᤧᤏᤡᤛᤢᤛᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ ᤜᤧᤰᤁᤩᤠᤱ ᤀᤠᤓᤠ᤹ᤖᤧ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ॥

᥇᥇ ᤂᤧᤱᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤌᤣ ᤔᤡᤛᤪ ᤗᤠᤈᤣ᤹ᤀᤥ ᤀᤡᤐᤢᤱ ᤔᤧᤏᤧᤛ᤻ᤛᤧᤴᤒᤡ᥅ ᤌᤣ ᤂᤧᤏᤧ᤹ ᤀᤠᤏᤡᤃᤧ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤡᤛᤧ ᤕᤠᤵᤔᤡ ᤁᤧᤓᤧᤳᤋᤧᤒᤠᤒᤡ᥅ ᤔᤡᤛᤪᤗᤠᤶᤒᤠ ᤀᤠᤏᤡᤃᤧ ᤕᤠᤵᤔᤡ ᤁᤧᤗ᤺ᤳᤋᤧ ᤁᤧᤓᤧᤳᤋᤧᤀᤠᤱ ᤀᤠᤸᤗ ᤀᤠᤏᤡᤃᤧ ᤕᤠᤵᤔᤡ ᤌᤣ ᤁᤧᤔᤧᤳᤋᤧᤒᤠᤒᤣ᥅

᥇᥈ ᤀᤰᤂᤣᤀᤣ ᤐᤥᤱ᤹ ᤑᤠ᤹ᤀᤠᤱ ᤀᤠᤏᤡᤃᤧ ᤌᤣ ᤔᤡᤛᤪᤀᤥ ᤘᤕᤡᤃᤧᤸᤗᤧᤛᤠ ᤋᤃᤡᤀᤣ ᤐᤠ᤺ᤳᤋᤢᤶᤒᤧᤒᤠ ᤜᤥ᤺ᤵᤋᤧᤒᤡ᥅ ᤀᤠᤏᤡᤃᤧ ᤀᤠᤗᤧᤖᤧ᤹ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤕᤥᤃ᤻ᤒᤠ ᤕᤥ᤺ᤃ᤻ᤔᤠᤀᤣ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖ ᤑᤠ᤹ᤀᤠᤱ ᤀᤠᤏᤡᤃᤧ ᤂᤧᤏᤧ᤹ ᤋᤃᤡᤀᤣ ᤔᤧᤳᤋᤠᤛᤡᤃᤧᤀᤠᤱ ᤘᤕᤡᤃᤧ॥ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤡᤔᤠᤏᤢ᤺ᤸᤗᤧᤃ ᤂᤧᤴ ᤔᤡᤛᤪ ᤗᤠᤈᤣ᤹ᤀᤥ ᤕᤥᤃ᤻ᤒᤠ ᤕᤥᤃ᤻ᤔᤠ ᤐᤥᤱᤔᤠᤀᤠᤱ ᤘᤠ᤹ᤔᤠᤀᤣ ᤏᤢᤒᤠ ᤐᤥ᤺ᤰᤂᤧᤒᤠ ᤘᤕᤧ॥”

᥇᥉ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹. ᤜᤠᤱᤜᤠᤱ ᤗ᤹ᤖᤧᤶᤔᤧ᤹. ᤜᤧᤰᤁᤩᤠᤱ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤠᤱᤃᤧᤛᤧ᤺ᤵᤋᤡᤒᤠᤴ ᤀᤥᤔᤧᤳᤋᤧᤶᤔᤧ᤹॥ ᤂᤡᤏᤡ᤹ ᤀᤠᤀᤡᤴ ᤁᤧᤏᤡᤛᤢᤶᤛᤡᤶᤒᤠ ᤁᤴ ᤔᤡᤛᤪᤡᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤁᤧᤴᤏᤡᤛᤢᤶᤛᤡᤶᤔᤡᤴ᤹॥

᥇᥊ ᤕᤜᤘᤣ ᤍᤠᤱᤒᤠᤴ ᤂᤡᤏᤡ᤹ ᤗᤠᤃᤡ ᤋᤧᤴᤎᤱ ᤆᤥᤰ. ᤂᤡᤏᤡ᤹ ᤛᤫᤠ᤺ᤳ ᤕᤢᤅᤧᤶᤔᤧ᤹॥”

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤂᤡᤏᤡ᤹ ᤀᤠᤱᤃᤠ᤹ ᤌᤣᤀᤠᤱ ᤕᤠᤵᤔᤡ ᤐᤣᤗᤡ ᤁᤧᤓᤠᤰᤋᤡᤒᤠᤒᤣ᥅ ᤔᤏᤠᤜᤠ᤹ ᤋᤃᤡ ᤐᤣᤃᤧᤶᤔᤧ᤹ ᤔᤧᤳᤋᤧᤛᤧ᤹॥

᥇᥌ ᤂᤧᤏᤧ᤹ ᤁᤧᤍᤰᤁᤠ᤺ᤳᤋᤡᤴ ᤑᤥ᤺ᤰᤂᤧ᤹ᤀᤠᤱ ᤘᤖ᤺ᤱᤅᤡᤸᤗᤧ ᤁᤢᤛᤶᤎᤠᤱ ᤛᤴᤇᤧ᤹॥ ᤆᤫᤠ᤺ᤳᤋᤡᤴ ᤁᤢᤗᤰ ᤏᤧᤳᤇᤡ ᤐᤥ᤺ᤱᤅᤠᤱ ᤀᤣ᤹ᤀᤣ ᤛᤧᤴ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤔᤧᤛᤢᤰ॥

᥇᥍ ᤀᤠᤱᤃᤠ᤹ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤁᤧᤈᤡ᤺ᤵᤐᤠ ᤆᤥᤃᤢᤱ ᤐᤡᤖᤢᤱᤛᤡᤱᤅᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤔᤧᤎᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤜᤠᤱᤅᤡᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹. ᤀᤴᤗᤠᤜᤠ᤹ ᤏᤢ ᤀᤴ ᤁᤧᤗᤥᤱᤒᤠᤜᤠ᤹ ᤏᤠ᤺ᤴᤍᤢᤱᤛᤡᤱᤅᤠᤱ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤑᤥᤛᤢᤱ᤹॥

᥇᥎ ᤀᤠᤸᤗ ᤀᤠᤱᤃᤠ᤹ ᤔᤡᤛᤪᤡᤜᤠ᤹ ᤏᤠ᤺ᤴᤍᤢᤱᤛᤡᤱ᤹. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥”

᥇᥏ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱ ᤋᤃᤠᤱ ᤗᤠᤱᤃᤧᤄᤣ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤆᤳᤇᤡᤱᤅᤠᤱ ᤂᤢᤴᤇᤡ᤹ ᤀᤣᤃᤠᤱ ᤗᤧᤵᤔᤠᤱ ᤐᤣ. ᤜᤧᤰᤁᤩᤠᤱ ᤂᤠ᤹ᤔᤡᤳ ᤛᤡᤳᤗᤠᤱᤅᤡᤴ ᤋᤃᤡᤗᤠᤶᤒᤠ ᤆᤳᤇᤡᤱᤅᤠᤱ ᤂᤢᤴᤇᤡ᤹ ᤀᤣᤃᤠᤱ ᤗᤧᤵᤔᤠᤱ ᤕᤧᤶᤛᤡᤱ॥

᥈᥆ ᤂᤧᤴ ᤔᤡᤛᤪᤒᤠ ᤌᤰᤛᤢᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤧᤶᤛᤡᤱ॥ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤂᤠ᤹ᤔᤡ᤺ᤳᤋᤡᤸᤗᤧ ᤔᤡᤛᤪᤡᤜᤠ᤹ ᤗᤧᤵᤔᤠᤱ ᤂᤠᤎᤠᤔᤧᤖ ᤆᤥᤃᤢ ᤁᤖ ᤀᤡᤛᤪᤠᤀᤡᤗᤡᤜᤠ᤹ ᤗᤧᤵᤔᤠᤱ ᤂᤠᤀᤥ᤺ᤳᤋᤧᤖ ᤆᤥᤃᤢ॥ ᤁᤶᤓᤗ᤹ᤖᤡᤰ ᤔᤡᤛᤪᤡᤜᤠ᤹ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤏᤡ᤺ᤳᤋᤠᤱ ᤋᤠᤔᤠ ᤑᤧᤶᤔᤠ ᤔᤧᤴᤇᤢᤰᤋᤧᤴ॥

᥈᥇ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤛᤶᤎᤠᤱ ᤛᤴᤇᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤏᤠᤱᤃᤧᤴ ᤐᤡᤛᤠᤱᤗᤠᤶ ᤛᤠ᤹ᤖᤡᤰ ᤕᤶᤒᤠ ᤛᤢᤖᤡ᤺ᤳ ᤁᤣᤈᤱ ᤜᤢᤛᤧᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤘᤖ᤺ᤱᤅᤡᤴ ᤀᤣᤃᤠᤱ ᤏᤢ᤺ᤰᤂᤧᤒᤣᤖ ᤆᤥᤃᤢᤀᤠᤱ ᤆᤫᤠ᤺ᤳᤋᤧᤴ ᤁᤢᤗᤢᤶᤔᤥ ᤛᤧᤴᤇᤡᤱ ᤜᤧᤰᤁᤩᤠᤱ ᤘᤖ᤺ᤱᤅᤡᤴ ᤛᤧᤱᤛᤧᤱᤒᤠ ᤂᤠᤶᤒᤠᤱ ᤐᤥ᤺ᤰᤂᤧ॥

᥈᥈ ᤀᤡᤛᤪᤠᤀᤡᤗᤡᤜᤠ᤹ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥᤗᤠᤶᤒᤠ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤣ. ᤜᤧᤰᤁᤩᤠᤱ ᤆᤢᤰᤘᤠ ᤏᤢ ᤑᤧᤱᤘᤠ ᤗᤧᤵᤔᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤫᤠ᤺ᤳᤋᤡᤴ ᤗᤢᤱᤎᤠᤰ ᤐᤥ᤺ᤰᤂᤧᤀᤠᤱ ᤕᤧᤒᤧ॥

᥈᥉ ᤔᤡᤛᤪᤡᤜᤠ᤹. ᤑᤠᤖᤥᤸᤗᤧ ᤁᤢᤀᤴᤜᤠ᤹. ᤂᤢᤏᤧ᤹ ᤁᤢᤀᤴᤗᤠᤎᤠᤜᤠ᤹ ᤏᤢ ᤀᤴᤃᤧᤗᤥᤱᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤠ᤺ᤳᤋᤢᤛᤡᤀᤠᤱ ᤘᤖ᤺ᤱᤅᤥ ᤔᤧᤗᤠᤛᤧ॥

᥈᥊ ᤋᤠᤏᤠᤶ ᤂᤠᤀᤥ᤺ᤵᤔᤠᤏᤢ᤺ᤸᤗᤧ ᤋᤃᤡ ᤔᤡ ᤏᤢ ᤂᤠ᤹ᤔᤡᤳ ᤛᤡᤳᤗᤠᤱᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤡ ᤌᤰᤛᤢᤒᤠᤜᤠ᤹ ᤀᤥᤔᤧᤳᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤔᤧᤕᤰᤂᤧ॥

᥈᥋ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠᤎᤠ ᤁᤠᤵᤗᤥ᤺ᤰᤜᤠ᤹ ᤗᤧᤰᤘᤠᤀᤥ ᤜᤢᤶᤛᤢ ᤐᤡᤖᤢᤛᤡ ᤜᤧᤰᤁᤩᤠᤱ ᤂᤧᤴ ᤁᤠᤵᤗᤥ᤺ᤰᤜᤠ᤹ ᤜᤠᤵᤋᤢ॥ ᤛᤠ᤹ᤖᤡᤰ ᤛᤠᤰᤋᤧᤖ ᤀᤴᤗᤠᤎᤠᤜᤠ᤹ ᤔᤢᤶᤔᤠ ᤜᤣ᤺ᤰᤋᤧ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ ᤀᤰᤂᤣ ᤗ᤹ᤔᤠ ᤔᤧᤜᤣ᤺ᤰᤋᤧ. “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ᤏᤢ ᤌᤱ ᤆᤥ᤺ᤰᤗ ᤐᤳ॥ ᤀᤠᤏᤡ᤹ ᤁᤵᤔᤥᤗᤠᤶ ᤗ᤺ᤴᤍᤡ᥄”

᥈᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤘᤖ᤺ᤱᤅᤡᤸᤗᤧ ᤁᤢᤛᤶᤎᤠᤱ ᤛᤴᤇᤧ᤹ ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠ ᤏᤢ ᤀᤴᤃᤧᤗᤥᤱᤒᤠᤜᤠ᤹ ᤛᤶᤎᤠᤱ ᤂᤧᤴ ᤆᤫᤠ᤺ᤳᤋᤡᤴ ᤕᤠᤶᤔᤥ ᤁᤢᤱ ᤕᤢᤖ॥”

᥈᥍ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤘᤖ᤺ᤱᤅᤡᤸᤗᤧ ᤁᤢᤛᤶᤎᤠᤱ ᤛᤴᤇᤢ ᤜᤧᤰᤁᤩᤠᤱ ᤋᤠᤏᤠᤶ ᤂᤠᤀᤥ᤺ᤳᤋᤧᤸᤗᤧ ᤆᤫᤠ᤺ᤳᤋᤡᤴ ᤋᤃᤡᤒᤠ ᤁᤢᤗᤠᤱᤄᤣ᤺ᤰᤔᤠᤍᤧᤴᤏᤥ ᤕᤠᤶᤔᤥ ᤏᤢ᤺ᤰᤂᤧ ᤕᤧ॥ ᤔᤡᤛᤪᤡᤜᤠ᤹ ᤆᤫᤠ᤺ᤳᤋᤥᤗᤠᤶᤒᤠ ᤂᤧᤳᤇᤡᤱᤔᤠ ᤔᤧᤃᤥ᤺ᤳᤋᤧ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤫᤠ᤺ᤳᤋᤥᤀᤣ ᤗᤠᤵᤑᤢᤛᤢ ᤁᤣ᤺ᤳᤋᤢᤛᤡ॥

᥈᥎ ᤆᤫᤠ᤺ᤳᤋᤡᤴ ᤏᤢ᤺ᤰᤂᤧᤀᤠᤱ ᤕᤧ. ᤀᤴᤗᤠᤜᤠ᤹. ᤀᤴᤃᤧᤗᤥᤱᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ ᤁᤧᤏᤠ᤺ᤵᤐᤠᤖ ᤘᤖ᤺ᤱᤅᤥ ᤁᤧᤗᤠ᤺ᤵᤐᤠ ᤁᤧᤖᤧᤰ ᤔᤡᤛᤪᤡ ᤌᤰᤛᤢᤒᤠᤜᤠ᤹ ᤔᤧᤜᤢᤔᤧ ᤔᤧᤗᤠᤛᤧ ᤗᤳᤇᤠᤀᤠᤱ ᤔᤧᤴᤜᤡᤅᤧᤴ॥

᥈᥏ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤃ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥᤗᤠᤶ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤣ॥ ᤆᤫᤠ᤺ᤳᤋᤡᤴ ᤂᤢᤴᤇᤡ᤹ ᤆᤢᤰᤘᤠ ᤏᤢ ᤑᤧᤱᤘᤠ ᤗᤧᤵᤔᤠᤱ ᤗᤢᤱᤎᤠᤰ ᤐᤥ᤺ᤰᤂᤧ॥

᥉᥆ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤋᤠᤱᤛᤧ᤺ᤵᤋᤢᤛᤡ॥ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤕᤠ ᤁᤢᤗᤧ᤺ᤶ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤏᤧᤛ᤻ᤛᤧᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢ॥

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤸᤗᤧ ᤔᤡᤛᤪᤡᤜᤠ᤹ ᤏᤠ᤺ᤴᤍᤢᤛᤡᤒᤠ ᤔᤧᤏᤡᤛᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤕᤜᤘᤣ ᤍᤠᤱᤒᤠᤴᤏᤢ ᤔᤧᤃᤡᤛᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤣᤴ ᤏᤢ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤔᤥᤛᤠᤴ ᤏᤠᤔᤧᤛᤠ᤹ᤖᤢᤛᤡᤖᤥ॥

ᤔᤥᤛᤠ᤺ᤸᤗᤧ ᤁᤢᤛᤠᤶᤗᤥ

᥇᥋

ᤂᤧᤒᤩᤠᤱ ᤔᤥᤛᤠᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖ ᤛᤠᤶᤔᤧᤗᤥᤖᤧᤖᤥ–

“ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗ ᤛᤠᤶᤗᤥᤀᤠᤖᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤡᤱᤛᤥ ᤌᤠ᤺ᤱᤛᤥᤏᤢ ᤌᤱ ᤏᤠ᤺ᤴᤍᤢᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤀᤴᤜᤠ᤹ ᤏᤢ ᤀᤴᤃᤧᤕᤢᤰᤐᤠᤜᤠ᤹ ᤛᤥᤖᤡᤰ ᤘᤖ᤺ᤱᤅᤥ

ᤗᤠᤵᤑᤢᤛᤢ ᤁᤣ᤺ᤳᤋᤢᤛᤡᤀᤠᤱ ᤘᤠ᤹ᤖᤥ॥

᥈ “ᤕᤜᤘᤣ ᤍᤠᤱᤒᤠ ᤔᤢᤰᤛᤠᤶᤍᤠᤱᤒᤧᤸᤗᤧ ᤀᤠᤱᤃᤠ᤹ ᤏᤠᤱᤅᤠ ᤌᤣ᤺ᤰᤁᤠᤖᤥ.

ᤂᤢᤏᤧ᤹ᤀᤣ ᤀᤠᤱᤃᤠ᤹ ᤋᤠᤱᤛᤧ᤺ᤵᤐᤠᤖᤥ॥

ᤂᤢᤏᤧ᤹ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤗᤥ.

ᤀᤠᤱᤃᤠ᤹ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤢᤱᤗᤥ.

ᤂᤢᤏᤧ᤹ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤗᤥ

ᤀᤠᤱᤃᤠ᤹ ᤛᤠᤶᤗᤥ ᤛᤠᤶᤔᤧᤳᤋᤢᤱᤅᤠᤱ ᤁᤢᤏᤠᤖᤠ ᤑᤥᤛᤢᤱᤗᤥ॥

᥉ ᤕᤜᤘᤣ ᤍᤠᤱᤒᤠᤱᤃ ᤌᤱ ᤁᤧᤎᤰᤐᤠᤖᤥ.

ᤂᤢᤏᤧ᤹ ᤁᤢᤔᤡᤱᤃ ᤕᤜᤘᤣ ᤍᤠᤱᤒᤠᤖᤥ॥

᥊ ᤑᤠᤖᤥᤸᤗᤧ ᤁᤢᤎᤰᤛᤢᤒᤠᤜᤠ᤹ ᤏᤢ ᤁᤢᤀᤴᤗᤠᤎᤠᤜᤠ᤹

ᤂᤢᤏᤧ᤹ ᤘᤖ᤺ᤱᤅᤥ ᤗᤠᤵᤑᤢᤛᤢᤛᤡᤖᤥ.

ᤑᤠᤖᤥᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤌᤥᤎᤥᤰᤐᤠ ᤁᤢᤛᤢᤜᤠᤱᤃᤧᤶᤒᤠᤜᤠ᤹

ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤔᤧᤜᤢᤔᤧᤖᤥ॥

᥋ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠ ᤘᤖ᤺ᤱᤅᤡᤸᤗᤧ ᤂᤧᤱᤜᤠ᤹ ᤜᤢᤶᤛᤢ ᤍᤣᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤢᤱ ᤜᤧᤰᤁᤣ ᤘᤖ᤺ᤱᤛᤡᤃᤠᤱ ᤔᤧᤏᤡᤒᤣ ᤔᤧᤗᤠᤛᤧᤖᤥ॥

᥌ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤈᤢᤰᤘᤠ ᤜᤢᤰᤁᤥ

ᤁᤡᤵᤔᤠ ᤁᤧᤄᤢᤒᤠ ᤔᤢᤰᤛᤠᤶ ᤕᤠᤃᤧᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤈᤢᤰᤘᤠ ᤜᤢᤰᤁᤡᤸᤗᤧ

ᤏᤡᤱᤔᤡᤜᤠ᤹ ᤛᤩᤠᤰ ᤛᤩᤠᤰ ᤁᤧᤓᤢ᤹ᤖᤢᤛᤡᤖᤥ॥

᥍ “ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹.

ᤀᤠᤍᤠᤱᤒᤠᤖᤧ ᤌᤥᤎᤥᤒᤠ ᤁᤧᤜᤠᤱᤘᤠ ᤁᤧᤔᤠᤱᤘᤠ᤺ᤸᤗᤧ ᤂᤧᤱᤜᤠ᤹ ᤕᤥ ᤁᤧᤎᤠᤛᤢᤛᤡᤖᤥ॥

ᤂᤧᤏᤧ᤹ ᤛᤠ᤹ᤖᤡᤰ ᤁᤧᤛᤡᤰ ᤐᤥ᤺ᤰᤔᤠᤴ ᤀᤥ᤺ᤴᤃᤧᤎᤠᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤴ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ ᤁᤢᤛᤡᤰᤁᤡᤸᤗᤧ

ᤂᤧᤱᤜᤠ᤹ ᤕᤠ᤹ᤗᤠᤱ ᤁᤢᤀᤡᤛᤡ᤺ᤰ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ॥

᥎ ᤂᤧᤏᤧ᤹ ᤁᤧᤛᤰᤔᤠ᤺ᤸᤗᤧ ᤘᤖ᤺ᤱᤅᤡᤴ ᤁᤧᤔᤢ᤺ᤳᤋᤢᤖᤥ.

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤗᤢ᤺ᤵᤐᤧᤳ ᤗᤢᤶᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤴ ᤘᤀᤡᤰᤗᤠᤴ ᤗᤢᤱᤎᤠᤰ ᤜᤧᤰᤋᤱᤒᤠ ᤐᤥ᤺ᤰᤂᤧᤀᤠᤱ ᤕᤧᤶᤛᤡᤱᤗᤥ.

ᤘᤖ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤋᤠᤰᤋᤢᤀᤠᤱ ᤜᤠᤍᤢᤴᤍᤢᤶᤒᤠᤖᤥ॥

᥏ ᤏᤡᤱᤔᤡ᤺ᤸᤗᤧ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤂᤧᤱᤜᤠ᤹ ᤏᤠ᤺ᤳᤋᤢᤱᤛᤡᤱᤗᤥ.

ᤂᤧᤱᤜᤠ᤹ ᤏᤠᤵᤋᤢᤱᤛᤡᤱᤒᤠ ᤛᤠᤔᤠᤜᤠ᤹ ᤑ᤺ᤰᤂᤢᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤒᤠ᤺ᤵᤐᤠ᤺ᤳ ᤔᤧᤳᤋᤢᤛᤡᤱᤗᤥ

ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤱᤗᤥ.

ᤜᤧᤰᤁᤩᤠᤱ ᤀᤠᤜᤢᤰᤁᤡᤸᤗᤧ ᤂᤧᤱᤜᤠ᤹ ᤔᤧᤰᤂᤢᤱᤛᤡᤱᤗᤥ॥’

᥇᥆ ᤁᤖ ᤕᤜᤘᤣ ᤍᤠᤱᤒᤣ. ᤂᤧᤏᤧ᤹ ᤁᤧᤛᤰᤔᤠ᤺ᤸᤗᤧ ᤁᤧᤔᤢ᤺ᤳᤋᤢᤖᤥ.

ᤜᤧᤰᤁᤩᤠᤱ ᤔᤡᤛᤪᤡᤜᤠ᤹ ᤘᤖ᤺ᤱᤅᤥ ᤔᤧᤜᤢᤔᤧ ᤔᤧᤗᤠᤛᤧᤖᤥ.

ᤁᤡᤵᤔᤠ ᤐᤄᤢᤃᤧᤄᤢᤒᤠ ᤆᤫᤠ᤺ᤳᤋᤥ ᤂᤧᤱᤜᤠ᤹ ᤔᤠᤰᤗᤢᤶᤒᤠ ᤜᤧᤰᤁᤣ ᤔᤧᤏᤡᤒᤣ ᤔᤧᤗᤠᤛᤧᤖᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤔᤠᤱᤜᤠ᤹ᤀᤥ ᤂᤧᤏᤧ᤹ ᤜᤧᤰᤋᤱᤒᤠ ᤜᤠᤳ ᤘᤠ᤹ᤒᤣ᥅

ᤛᤣᤛᤣ ᤛᤠᤱᤛᤠᤱᤅᤥ ᤂᤧᤏᤧ᤹ ᤜᤧᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤜᤠᤳ ᤘᤠ᤹ᤒᤣ᥅

ᤜᤠ᤺ᤳᤗᤧ ᤂᤧᤏᤧ᤹ ᤜᤧᤰᤁᤣ ᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤏᤢ

ᤔᤢᤰᤛᤠᤶᤛᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤰᤋᤢᤒᤣ᥅

᥇᥈ “ᤂᤧᤏᤧ᤹ ᤁᤧᤈᤢᤰᤘᤠ ᤜᤢᤰᤁᤡᤴ ᤁᤧᤛᤴᤇᤢᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤀᤠᤏᤡᤃᤧ ᤏᤡᤱᤔᤡᤜᤠ᤹ ᤗᤖᤢᤍᤣᤛᤢᤛᤡᤖᤥ॥

᥇᥉ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤐᤠ᤺ᤴᤏᤥ ᤀᤠᤍᤠᤱᤒᤠ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤛᤧ᤺ᤵᤋᤢᤛᤡᤒᤠ ᤁᤧᤔᤏᤠᤜᤠ᤹

ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤖᤥ.

ᤀᤠᤍᤠᤱᤒᤠᤖᤧ ᤁᤧᤔᤢᤰᤛᤠᤶᤔᤡᤸᤗᤧ ᤂᤧᤱᤜᤠ᤹

ᤁᤧᤛᤣᤛᤧ ᤕᤢᤱᤔᤠᤍᤧᤴᤏᤥ ᤗᤠᤶᤃᤧᤗᤥᤛᤢᤛᤡᤖᤥ॥

᥇᥊ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤡᤔᤠᤸᤗᤧ ᤌᤧᤃᤰᤁᤰ ᤔᤧᤕᤱᤗᤥ.

ᤐᤗᤡᤛ᤻ᤋ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤕᤱᤔᤠ ᤁᤧᤖᤧᤀᤠᤱ ᤘᤠ᤹ᤖᤥ॥

᥇᥋ ᤀᤣᤍᤥᤶᤒᤠ ᤗᤠᤶᤗᤥᤒᤠᤜᤠ᤹ ᤛᤠ᤹ᤖᤡᤰ ᤂᤢᤴᤇᤡ᤹ ᤕᤱᤔᤠ ᤁᤧᤖᤧᤀᤠᤱ ᤘᤠ᤹ᤖᤥ.

ᤔᤥᤀᤠᤒᤒᤠ ᤁᤧᤎᤢᤶᤒᤠ ᤔᤏᤠᤜᤠ᤹ ᤆᤡᤖᤡᤶᤗᤡᤶᤏᤠ ᤔᤧᤕᤱᤗ ᤔᤧᤘᤠ᤹ᤖᤥ.

ᤁᤏᤠᤏᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤖᤥ॥

᥇᥌ ᤂᤧᤱᤜᤠ᤹ ᤁᤡᤔᤠ ᤏᤢ ᤕᤱᤔᤠ ᤁᤧᤵᤔᤠᤸᤗᤧ ᤛᤢ᤺ᤵᤋᤢᤛᤡᤀᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤠᤀᤣ᥄ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤔᤢᤰᤛᤠᤶᤔᤡᤴ ᤔᤧᤏᤡᤛᤢᤖᤥ.

ᤂᤧᤏᤧ᤹ ᤕᤥ᤺ᤰᤗᤠᤶ ᤁᤧᤛᤧᤴᤍᤢ ᤁᤧᤓᤧᤳᤋᤢᤛᤡᤒᤠ ᤁᤧᤔᤏᤠᤜᤠ᤹.

ᤗᤠᤱᤔᤧᤄᤣ᤺ᤰᤁᤠᤱ ᤏᤠᤎᤠ᤺ᤶᤒᤡ ᤔᤧᤒᤣ᤺ᤰᤁᤡᤸᤗᤧ

ᤏᤡᤱᤔᤡᤜᤠ᤹ ᤁᤡᤔᤠᤸᤗᤧ ᤆᤡᤖᤡᤶᤗᤡᤶᤏᤠ ᤔᤧᤕᤱᤅᤠᤱ ᤔᤧᤶᤒᤠ᤺ᤳᤋᤧ ᤔᤧᤕᤧᤵᤗᤥ॥

᥇᥍ ᤂᤧᤏᤧ᤹ ᤂᤧᤱᤜᤠ᤹ ᤁᤧᤓᤧᤳᤋᤢᤛᤡᤀᤠᤱ ᤁᤧᤃᤥ᤺ᤰᤔᤠᤀᤥ ᤁᤧᤕᤢᤰᤂᤢᤛᤡᤖᤥ.

ᤂᤧᤏᤧ᤹ ᤀᤠᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤋᤧᤴᤏᤡᤴ.

ᤁᤧᤕᤢᤱᤔᤠᤍᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤛᤣᤃᤢᤀᤠᤱ ᤏᤧᤖᤥ.

ᤂᤧᤴ ᤛᤣᤛᤣᤍᤧᤴᤏᤡᤴ. ᤀᤠᤒᤠᤅᤣ ᤁᤧᤜᤢᤰᤁᤡᤸᤗᤧ ᤁᤧᤈᤥᤃᤢᤀᤠᤱ ᤏᤧᤖᤥ॥

᥇᥎ “ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤛᤍᤠᤍᤡᤱ

ᤀᤠᤓᤧᤸᤗᤧᤛᤠᤱ ᤜᤠᤱ ᤁᤧᤒᤥ᤺ᤱᤗᤥ॥”

ᤔᤡᤖᤡᤕᤔᤖᤧ ᤁᤢᤛᤠᤶᤗᤥ

᥇᥏ ᤀᤡᤛᤪᤠᤀᤡᤗᤡᤜᤠ᤹ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤂᤠᤶᤒᤠᤱᤅᤥ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤣ॥ ᤁᤖ ᤑᤠᤖᤥᤸᤗᤧ ᤁᤢᤀᤴᤗᤠᤜᤠ᤹ ᤏᤢ ᤁᤢᤀᤴ ᤁᤧᤕᤢᤰᤐᤠᤜᤠ᤹ ᤘᤖ᤺ᤱᤅᤥ ᤔᤧᤗᤠᤛᤧᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤆᤫᤠ᤺ᤳᤋᤡᤴ ᤕᤠᤱᤕᤥ ᤐᤠᤱᤄᤢᤕᤢᤛᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤫᤠ᤺ᤳᤋᤥ ᤔᤧᤜᤢᤔᤧ॥

᥈᥆ ᤜᤠᤖᤢᤏᤧᤸᤗᤧ ᤁᤢᤴᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤔᤡᤖᤡᤕᤶᤔᤡᤴ ᤜᤢᤰᤁᤥ ᤂᤡᤳᤆᤡᤱ ᤂᤡᤳᤆᤡᤱ ᤁᤧᤗ᤹ᤒᤠ ᤔᤢᤰᤗᤠ᤺ᤴ ᤕᤠᤱᤛᤡᤱ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ ᤔᤧᤗᤠ᤺ᤰᤂᤧᤖ ᤂᤡᤳᤆᤡᤱ ᤂᤡᤳᤆᤡᤱ ᤁᤧᤗ᤹ᤒᤠ ᤔᤢᤰᤗᤠ᤺ᤴ ᤔᤧᤔᤢᤰᤂᤢᤖ. ᤂᤧᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤔᤧᤎᤠᤛᤡᤱ॥

᥈᥇ ᤔᤡᤖᤡᤕᤶᤔᤡᤴ ᤀᤰᤂᤣᤗ᤹ᤖᤡᤰ ᤛᤠᤶᤗᤥᤖᤧᤖᤥ–

“ᤕᤜᤘᤣ ᤍᤠᤱᤒᤠᤴ ᤁᤢᤏᤠᤖᤠ ᤑᤥᤛᤧᤶᤔᤧᤖ ᤛᤠᤶᤗᤥᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤡᤔᤡᤍᤡᤱᤃᤧᤴ ᤌᤱ ᤏᤠ᤺ᤴᤍᤢᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤀᤴᤜᤠ᤹ ᤀᤴᤃᤧᤕᤢᤰᤐᤠᤜᤠ᤹ᤏᤢ ᤛᤥᤖᤡᤰ

ᤘᤖ᤺ᤱᤅᤥ ᤗᤠᤵᤑᤢᤛᤢ ᤕᤠᤰᤋᤢᤛᤡᤖᤥ॥”

ᤛᤠᤰᤂᤡ᤺ᤰ ᤁᤧᤄᤡ᤺ᤰᤐᤠ ᤆᤫᤠ᤺ᤳ

᥈᥈ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥᤗᤠᤶ ᤛᤢᤖ ᤔᤧᤵᤔᤏᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤗᤠᤶᤗᤥᤛᤢ ᤋᤣ᤹ᤖᤢᤛᤡ॥ ᤛᤢᤶᤕᤠᤴ ᤌᤠᤖᤡᤰ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥᤗᤠᤶ ᤔᤧᤒᤣ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤢᤱᤔᤠ ᤆᤫᤠ᤺ᤳ ᤔᤧᤱᤄᤥᤛᤢᤴ॥

᥈᥉ ᤂᤧᤒᤩᤠᤱ ᤂᤧᤱᤜᤠ᤹ ᤔᤠᤖᤠ ᤔᤧᤵᤔᤏᤠᤒᤠᤍᤧᤴᤏᤥ ᤔᤧᤃᤧᤖᤧ ᤁᤖ ᤂᤧᤵᤔᤥᤒᤠ ᤆᤫᤠ᤺ᤳᤋᤡᤴ ᤛᤠᤰᤂᤡ᤺ᤰ ᤂᤡ᤺ᤰᤋᤧᤀᤠᤱ ᤜᤠ᤺ᤳᤗᤧᤀᤠᤱ ᤌᤢᤱᤔᤠ ᤔᤧᤴᤇᤢᤰᤋᤢᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤴ ᤔᤠᤖᤠa ᤔᤡᤱ ᤔᤧᤘᤠ᤺ᤳᤋᤢ॥

᥈᥊ ᤂᤧᤒᤩᤠᤱ ᤔᤏᤠᤜᤠ᤹ ᤔᤥᤛᤠᤴ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤔᤏᤧᤎᤡᤰᤔᤠ ᤔᤧᤜᤣ᤺ᤰᤋᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤸᤗ ᤀᤠᤏᤡᤃᤧ ᤌᤣ᤺ᤴ ᤌᤢᤅᤢᤶᤒᤧᤒᤠᤒᤣ᥅”

᥈᥋ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤢᤗᤢᤱᤔᤠ᤹ ᤁᤢᤛᤥ᤺ᤶᤔᤠᤗᤠᤶᤔᤣ ᤐᤣᤗᤡ ᤑᤠᤰᤋᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤗᤳᤇᤠ ᤛᤡᤱᤓᤧᤸᤗᤧᤰ ᤌᤡᤰ ᤀᤥ᤺ᤴᤎᤠᤰᤋᤢ॥ ᤔᤥᤛᤠ᤺ᤸᤗᤧ ᤂᤧᤴ ᤛᤡᤱᤓᤧᤸᤗᤧᤰᤁᤡᤴ ᤆᤫᤠ᤺ᤳᤋᤥ ᤗᤠᤵᤑᤢᤛᤢ ᤁᤣ᤺ᤳᤋᤢ ᤂᤧᤒᤩᤠᤱ ᤆᤫᤠ᤺ᤳᤋᤡᤴ ᤌᤢᤱᤔᤠ ᤁᤧᤏᤢ᤹ᤒᤠ ᤐᤥ᤺ᤰᤂᤧ॥

ᤀᤠᤶᤓᤠ ᤂᤧᤴ ᤋᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤛᤠ᤹ᤔᤠᤖᤧ ᤗᤠᤃᤡ ᤁᤴ ᤌᤡᤶᤔᤡᤴ ᤏᤢ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡ॥

᥈᥌ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤕᤧᤰᤕᤧᤰᤁᤠᤱ ᤁᤧᤄᤧᤵᤛᤢᤶ. ᤂᤢᤏᤧ᤹ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤁᤢᤍᤥ᤺ᤵᤔᤠ ᤆᤥᤰ ᤂᤧᤴ ᤁᤧᤈᤥᤃᤢᤶ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤏᤡᤱᤘᤠ᤹ ᤁᤧᤒᤡᤖᤢᤶ. ᤂᤧᤒᤩᤠᤱ ᤂᤢᤏᤧ᤹ ᤁᤢᤎᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤴᤍᤡᤏᤧᤓᤃᤪ. ᤀᤠᤱᤃᤠ᤹ ᤔᤡᤛᤪᤡᤜᤠ᤹ᤖᤧ ᤂᤢᤏᤡ᤹ ᤛᤶᤎᤠᤱ ᤋᤠᤖᤢᤱᤒᤠ ᤋᤢᤰᤔᤠ ᤗᤠ᤺ᤰᤔᤠᤜᤠ᤹ ᤂᤡᤏᤡ᤹ ᤛᤶᤎᤠᤱ ᤗᤳᤇᤠᤀᤠᤱ ᤔᤧᤍᤠ᤺ᤳᤋᤠᤴ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤘᤣ᤺ᤶᤒᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ॥”

᥈᥍ ᤁᤢᤍᤠ᤺ᤴᤍᤡᤰᤔᤠ ᤂᤧᤱᤜᤠ᤹ ᤀᤣᤗᤡᤶᤔᤥ ᤔᤧᤃᤧᤖᤧ. ᤂᤧᤵᤔᤥ ᤌᤡᤒᤥᤱᤅᤠᤱ ᤏᤧᤳᤇᤡ ᤆᤫᤠ᤺ᤳ ᤘᤠᤒᤢᤴᤍᤠᤰᤜᤠ᤹ ᤏᤧᤛ᤻ᤛᤧ ᤜᤧᤰᤁᤩᤠᤱ ᤏᤢᤒᤥᤱ ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤢᤱᤜᤠ᤹ ᤕᤢᤅᤧ॥ ᤜᤠᤒᤠ ᤂᤧᤴ ᤆᤫᤠ᤺ᤳᤜᤠ᤹ᤖᤧ ᤁᤢᤒᤣᤛᤠᤱ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢᤖᤥ॥

a 

᥇᥋:᥈᥉ “ᤔᤠᤖᤠ” ᤂᤧᤸᤗᤧ ᤁᤢᤒᤣ᤺ᤴ ᤛᤠᤰᤂᤡ᤺ᤰ ᤁᤧᤄᤡ᤺ᤰᤐᤠ ᤐᤥᤱ᤹॥

ᤔᤴᤏ ᤏᤢ ᤔᤢ᤺ᤳᤗᤢᤱᤃᤣ᤹

᥇᥌

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤢᤘᤠᤱᤜᤠ᤹ ᤀᤣᤗᤡᤔᤗᤠᤶ ᤗᤠᤱᤔᤧᤄᤣᤃᤧ॥ ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣᤴ ᤔᤧᤗᤧᤖᤢᤀᤠᤱ ᤀᤣᤃᤠᤱ ᤏᤡᤛᤡᤃᤣᤰᤐᤠ ᤗᤠ ᤌᤡᤒᤥᤱᤅᤠᤱ ᤅᤠᤛᤡᤃᤣᤰᤐᤠ ᤕᤧᤴ ᤁᤧᤖᤧᤸᤗᤧ ᤕᤠ᤺ᤴᤍᤡᤰ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤛᤡᤏ ᤔᤧᤃᤧᤖᤧ ᤔᤧᤓᤧᤖᤧ॥ ᤛᤡᤏ ᤔᤧᤵᤔᤏᤠᤒᤠ ᤋᤧᤴᤏᤡᤴ ᤀᤣᤗᤡᤔ ᤏᤢ ᤛᤡᤏᤤ᤺ᤸᤗᤧ ᤁᤢᤗᤢᤶᤔᤥ ᤏᤧ᤹᤺॥

᥈ ᤂᤧᤒᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤔᤏᤧᤔᤧᤎᤡᤰᤋᤧᤀᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤐᤠᤴ ᤔᤧᤔᤧᤳᤋᤢᤛᤡ॥

᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤔᤡᤛᤪᤒᤠ ᤛᤠ ᤌᤥ᤺ᤰᤔᤠ ᤂᤵᤐᤩᤠᤜᤠ᤹ ᤁᤒᤪᤡᤱ ᤕᤢᤅᤡᤃᤧᤀᤠᤱ ᤀᤠᤏᤡᤃᤧ ᤁᤢᤈᤠ ᤏᤢ ᤛᤠ ᤆᤠᤶᤒᤧᤒᤠ ᤘᤕᤧᤔᤧᤴ॥ ᤜᤠᤒᤠ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥᤗᤠᤶ ᤛᤩᤧ᤹ᤀᤡᤃᤧᤸᤗᤧ ᤏᤢᤒᤠ ᤐᤥ᤺ᤰᤂᤧᤔᤧᤴ॥ ᤁᤖ ᤀᤠᤏᤡᤃᤧ ᤁᤴ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤛᤠᤰᤁᤧᤸᤗᤧ ᤛᤡᤔᤠᤖᤧ ᤗᤠᤃᤡ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤠᤵᤔᤡ ᤁᤧᤓᤧᤳᤋᤡᤀᤠᤱ ᤁᤧᤘᤕᤡ॥”

᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤁᤧᤖᤧᤰᤗᤧ ᤗᤠᤃᤡ ᤋᤠᤱᤛᤠᤱᤒᤥᤗᤠᤶ ᤆᤠᤔᤠ ᤁᤢᤈᤠ ᤌᤠᤛᤢᤱ ᤐᤡᤏᤡᤱ᤹॥ ᤔᤏᤠᤜᤠ᤹ ᤌᤡᤰᤕᤠ᤺ᤴᤎᤰ ᤔᤧᤒᤣ᤺ᤰᤁᤠᤱ ᤂᤧᤴ ᤕᤧᤴᤏᤡᤸᤗᤧ ᤂᤢᤴᤇᤡ᤹ ᤗᤠᤃᤡ ᤁᤧᤕᤥᤒᤠ ᤁᤢᤈᤠ ᤔᤧᤓᤢᤰᤂᤢᤖ ᤐᤥᤱ᤹॥ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤒᤡ ᤔᤧ᤺ᤶᤒᤡ ᤂᤧᤴ ᤀᤥᤔᤧᤳᤋᤢᤱ ᤛᤠ᤹ᤖᤢᤱ᤹॥

᥋ ᤋᤢᤰᤛᤡᤃᤣᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤀᤠᤰᤂᤩᤠᤖᤡᤰ ᤔᤧᤓᤢᤰᤂᤢ ᤂᤧᤴ ᤂᤧᤱᤜᤠ᤹ᤖᤧ ᤕᤠᤖᤡᤵ ᤔᤧᤈᤥᤃᤢ ᤔᤧᤕᤢᤰᤂᤢᤖ. ᤜᤧᤰᤁᤩᤠᤱ ᤂᤧᤴ ᤘᤣ᤹ ᤕᤧᤴᤏᤢ᤺ᤸᤗᤧ ᤏᤡᤗᤧᤱ ᤕᤠᤖᤡᤰ ᤕᤖᤡᤰ ᤐᤥ᤺ᤱᤅᤠᤱ ᤕᤢᤱᤗ॥”

᥌ ᤁᤸᤗᤧᤆᤥᤃᤢᤸᤗᤧ ᤔᤥᤛᤠ ᤏᤢ ᤜᤠᤖᤢᤏᤧᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧᤀᤣ ᤔᤡᤛᤪᤗᤠᤶᤒᤠ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡᤒᤠ ᤑᤠ᤹ᤀᤠᤱ ᤀᤠᤰᤂᤥ ᤕᤢ᤺ᤴᤇᤡᤰ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥍ ᤕᤜᤘᤣ ᤍᤠᤱᤒᤧᤴ ᤀᤠᤏᤡ᤹ ᤗᤢᤶᤔᤥ ᤕᤧᤒᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤋᤠ᤺ᤴᤍᤡᤰ ᤋᤠᤏᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤕᤶᤒᤠ ᤁᤢᤔᤢᤰᤛᤠᤶᤔᤡᤴ ᤂᤡᤏᤡ᤹ ᤁᤧᤏᤡᤛᤢᤶ᤹॥ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤏᤧᤃᤧᤎᤡᤰᤋᤡᤒᤠᤴ ᤂᤢᤏᤧ᤹ ᤂᤧᤵᤛᤢᤀᤠᤱ ᤘᤠ᤹॥ ᤀᤠᤴᤇᤡᤃᤧ ᤜᤠ᤺ᤳᤇᤡᤃᤧᤀᤠᤱ ᤂᤡᤏᤡ᤹ ᤀᤠᤴᤇᤡᤃᤧ ᤋᤰᤗᤧᤱᤘᤠᤀᤥ ᤔᤏᤧᤃᤧᤎᤡᤰᤋᤡᤒᤠᤒᤣ॥”

᥎ ᤂᤧᤴ ᤀᤣᤃᤠᤱ ᤕᤠᤶᤔᤥ ᤔᤥᤛᤠ᤺ᤸᤗᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤡᤏᤡ᤹ ᤕᤢ᤺ᤴᤇᤡᤰ ᤛᤠ ᤏᤢ ᤋᤠᤏᤠᤶ ᤂᤡᤏᤡ᤹ ᤆᤠᤜᤠ ᤁᤧᤈᤥᤃᤡᤒᤠ ᤕᤠᤖᤡᤰ ᤂᤖᤧ᤺ᤱ ᤁᤧᤒᤡᤖᤡ᤹ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤛᤠ᤹ᤖᤡᤰ ᤔᤏᤧᤃᤧᤎᤡᤰᤋᤡ. ᤂᤧᤴ ᤂᤢᤏᤧ᤹ ᤂᤧᤵᤛᤢᤀᤠᤱ ᤘᤠ᤹॥ ᤀᤠᤴᤇᤡᤃᤧ ᤋᤰᤗᤧᤱᤘᤠᤀᤥ ᤂᤡᤏᤡ᤹ ᤔᤏᤧᤃᤧᤎᤡᤰᤋᤡᤸᤗᤧ ᤛᤧᤰᤂᤠ᤺ᤸᤗᤧ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤏᤧᤃᤧᤎᤡᤰᤋᤡᤒᤠ ᤐᤥᤱ᤹॥”

᥏ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤣᤛᤠᤱ ᤋᤩᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤔᤏᤧᤃᤧᤎᤡᤰᤋᤡᤒᤠᤴ ᤂᤢᤏᤧ᤹ ᤂᤧᤵᤛᤢᤀᤠᤱ ᤘᤠ᤹॥’”

᥇᥆ ᤜᤠᤖᤢᤏᤧᤴ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤏᤢ ᤐᤠᤖᤧᤖ ᤐᤳᤇᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤔᤧᤜᤡᤛᤢ ᤜᤧᤰᤁᤩᤠᤱ ᤜᤰᤆᤄᤳ ᤕᤜᤘᤣ ᤍᤠᤱᤒᤧᤸᤗᤧ ᤛᤧᤍᤡᤱᤍᤡᤱ ᤁᤧᤀᤥ᤺ᤵᤐᤠ ᤁᤢᤔᤡᤔᤡᤍᤡᤱᤅᤡᤴ ᤂᤠ᤹ᤔᤡ᤺ᤳᤋᤥ ᤏᤡᤎᤠᤒᤧ॥

᥇᥇ ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥈ “ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤏᤧᤔᤧᤎᤡᤰᤋᤧᤒᤠᤴ ᤂᤧᤵᤛᤢᤱ. ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤕᤢ᤺ᤴᤇᤡᤰ ᤆᤠᤔᤠᤖᤧ ᤗᤠᤃᤡ ᤛᤠ ᤁᤧᤈᤠᤶ᤹. ᤜᤧᤰᤁᤩᤠᤱ ᤋᤠᤏᤠᤶ ᤂᤖᤧ᤺ᤱᤅᤡᤸᤗᤧ ᤁᤧᤄᤠᤛᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶ᤹॥’”

᥇᥉ ᤂᤧᤒᤩᤠᤱ ᤕᤢ᤺ᤴᤎᤥ ᤔᤢ᤺ᤳᤗᤢᤱᤃᤣ᤹ ᤐᤢᤜᤠ᤹ ᤜᤢᤖᤢᤖᤢ ᤔᤧᤍᤩᤧᤀᤠᤱ ᤛᤠ᤺ᤱᤃᤠᤜᤡᤶᤜᤠ᤹ ᤛᤎᤧᤰ ᤔᤧᤎᤡᤶᤛᤢ. ᤜᤧᤰᤁᤩᤠᤱ ᤋᤠᤏᤠᤶ ᤛᤠ᤺ᤱᤃᤠᤜᤡᤶᤜᤠ᤹ ᤁᤧᤖᤧᤰ ᤐᤡᤛᤠᤱ ᤜᤡ᤺ᤰᤘᤠ ᤌᤠᤛᤢᤀᤠᤱ ᤏᤧᤛ᤻ᤛᤧ॥

᥇᥊ ᤛᤣ᤺ᤰᤘᤠ᤺ᤴ ᤜᤣᤖᤧᤀᤠᤱ ᤀᤣᤃᤠᤱ ᤂᤧᤵᤔᤥ ᤆᤢᤈᤢᤰᤛᤠ ᤁᤢᤃᤠᤰᤔᤠ ᤜᤧᤰᤋᤱᤒᤠ ᤁᤢᤈᤠ ᤏᤧᤛ᤻ᤛᤧᤒᤠ ᤔᤧᤏᤡᤛᤢ॥ ᤂᤧᤴ ᤛᤣ᤺ᤰᤘᤠ ᤜᤧᤰᤋᤱᤒᤠ ᤆᤥᤃᤧ॥

᥇᥋ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣᤗ᤹ᤖᤡᤰ ᤛᤣ᤺ᤴᤔᤧᤍᤥ᤺ᤛᤡᤱ. “ᤁᤴ ᤌᤧᤔᤠᤏᤡᤒᤣ᥅”

ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤆᤠᤔᤠ ᤁᤧᤒᤡᤖᤡᤒᤠ ᤁᤢᤈᤠᤴ ᤜᤠᤒᤠ ᤁᤴᤇᤒᤠ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. ‘ᤁ᤹ᤕᤥᤏᤢ ᤁᤧᤖᤧᤰ ᤔᤏᤠ ᤌᤵᤔᤣ ᤁᤧᤈᤠᤶᤒᤠ ᤕᤠᤖᤡᤰᤗᤰ ᤑᤢᤰᤂᤧᤶᤔᤧ᤹॥ ᤂᤡᤏᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤛᤠ᤺ᤱᤃᤠᤜᤡᤶᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤔᤏᤠ ᤌᤰᤔᤠ ᤀᤥᤔᤖa ᤌᤡᤰᤌᤡᤰ ᤑᤢᤰᤂᤧᤶᤔᤧ᤹॥’”

᥇᥍ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤁᤢᤓᤠᤖᤧ ᤕᤖᤡᤰ ᤏᤢ ᤁᤢᤓᤠᤖᤧ ᤛᤢ᤺ᤸᤗᤡᤰ ᤔᤧᤓᤢᤰᤂᤢ॥

᥇᥎ ᤂᤧᤱᤜᤠ᤹ᤖᤧ ᤔᤧᤓᤢᤰᤂᤢᤒᤠᤴ ᤀᤥᤔᤖᤀᤥ ᤔᤧᤛᤡ᤺ᤰᤋᤢᤸᤗᤧ ᤕᤖᤡᤰ ᤁᤧᤓᤢᤱᤒᤠᤜᤠ᤹ᤖᤧᤴ ᤕᤖᤡᤰ ᤏᤢ ᤛᤢ᤺ᤸᤗᤡᤰ ᤁᤧᤓᤢᤱᤒᤠᤜᤠ᤹ᤖᤧᤴ ᤛᤢ᤺ᤸᤗᤡᤰ ᤔᤧᤒᤥ᤺ᤰᤂᤧᤴ॥ ᤁᤧᤖᤧᤰᤗᤧ ᤂᤢᤴᤇᤡ᤹ ᤆᤠᤜᤠ ᤔᤧᤈᤥᤃᤧᤒᤠ ᤕᤠᤖᤡᤰᤗᤰ ᤔᤧᤓᤢᤰᤂᤢ॥

᥇᥏ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤴ ᤋᤠ᤺ᤴᤍᤡᤰᤗᤧ ᤗᤠᤃᤡ ᤋᤠᤏᤠᤶ ᤌᤠᤖᤡᤰ ᤔᤧᤏᤴᤇᤧᤶ ᤔᤧᤕᤢᤰᤂᤧᤶᤔᤡᤴᤏᤧ᤹॥”

᥈᥆ ᤁᤖ ᤂᤧᤱᤜᤠ᤹ᤀᤥ ᤁᤢᤓᤠᤖᤧ ᤔᤥᤛᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤱᤄᤧᤵᤛᤢᤴ. ᤂᤧᤱᤜᤠ᤹ᤖᤧ ᤂᤧᤴ ᤁᤢᤓᤠ ᤋᤠᤏᤠᤶ ᤌᤠᤖᤡᤰ ᤔᤧᤏᤴᤇᤢ ᤔᤧᤕᤢᤰᤂᤢ॥ ᤁᤖ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤂᤧᤵᤔᤥ ᤑᤣ᤹ᤒᤠ᤺ᤳ ᤌᤩᤧᤀᤠᤱ ᤏᤠᤶᤛᤢᤔᤠ ᤜᤣ᤺ᤰᤋᤧᤀᤠᤱ ᤕᤢᤅᤧ॥ ᤔᤥᤛᤠᤴ ᤂᤧᤱᤜᤠ᤹ᤏᤢ ᤁᤢᤛᤡᤰ ᤐᤥᤃᤧ॥

᥈᥇ ᤁᤶᤓᤗ᤹ᤖᤡᤰ ᤋᤠᤏᤠᤶ ᤌᤵᤔᤣ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤜᤠ ᤁᤧᤈᤥ᤺ᤰᤐᤠ ᤕᤠᤖᤡᤰ ᤔᤧᤓᤢᤰᤂᤢ. ᤜᤧᤰᤁᤩᤠᤱ ᤏᤠᤶ ᤛᤧ᤺ᤰᤔᤠ ᤜᤣ᤺ᤰᤋᤧᤀᤠᤱ ᤂᤠᤶᤒᤠᤱᤅᤥ ᤁᤧᤏᤧᤒᤠ ᤁᤧᤕᤠ᤺ᤰᤐᤠᤜᤠ᤹ ᤁᤧᤖᤧᤰ ᤕᤥ᤺ᤴᤍᤧᤒᤣ॥

᥈᥈ ᤋᤢᤰᤛᤡᤃᤣᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤁᤧᤖᤧᤰᤗᤧ ᤗᤠᤃᤡ ᤋᤃᤡᤒᤠ ᤕᤧᤴᤜᤠ᤹ᤀᤥ ᤔᤧᤓᤢᤰᤂᤢᤒᤠᤏᤢ᤺ᤸᤗᤧ ᤏᤡᤗᤧᤱ ᤕᤠᤖᤡᤰ ᤕᤖᤡᤰ ᤀᤥᤔᤖ ᤏᤧᤳᤏᤧᤳᤇᤡ ᤔᤧᤓᤢᤰᤂᤢ. ᤜᤧᤰᤁᤩᤠᤱ ᤛᤱᤈᤢᤶᤓᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤔᤧᤍᤩᤧᤀᤠᤱ ᤂᤧᤴ ᤐᤠ᤺ᤴᤏᤡᤴ ᤔᤥᤛᤠᤴ ᤔᤧᤈᤧᤰᤋᤢ॥

᥈᥉ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ– ‘ᤋᤠ᤺ᤴᤍᤡᤰᤁ ᤏᤠ᤺ᤶᤛᤡᤱᤔᤠ ᤕᤧᤴᤗᤥ. ᤂᤧᤱᤃ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤛᤣᤛᤣ ᤛᤒᤠᤌᤖᤥ॥ ᤌᤥ᤺ᤰᤔᤠ ᤁᤧᤒᤥᤱᤒᤠ ᤏᤢ ᤌᤧᤶᤔᤠ ᤁᤧᤒᤥᤱᤒᤠ ᤁᤢᤈᤠᤜᤠ᤹ ᤀᤠᤀᤡᤴᤇᤠ ᤌᤥ᤺ᤰᤋᤧᤶᤔᤧ᤹ ᤌᤧᤴᤍᤧᤶᤔᤧ᤹॥ ᤁᤧᤈᤠᤶᤔᤠᤱ ᤁᤧᤏᤶᤒᤠ ᤌᤥ᤺ᤰᤔᤏᤠᤒᤠ ᤁᤢᤈᤠᤴ ᤋᤠ᤺ᤴᤍᤡᤰᤗᤧ ᤗᤠᤃᤡ ᤛᤧᤴᤍᤠᤶ ᤕᤢᤰᤂᤧᤶᤔᤧ᤹॥’”

᥈᥊ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤁᤧᤏᤶᤒᤠ ᤁᤢᤈᤠᤴ ᤁᤢᤍᤠ᤺ᤴᤍᤡᤰᤔᤠ ᤌᤧᤶᤔᤠ ᤔᤧᤕᤢᤰᤂᤢ॥ ᤂᤧᤴ ᤏᤠᤶᤔᤧᤛᤢᤛᤧᤴ ᤜᤧᤰᤁᤩᤠᤱ ᤂᤧᤵᤔᤥ ᤑᤣ᤹ᤒᤠ᤺ᤳ ᤔᤧᤎᤩᤧᤏᤧᤴ॥

᥈᥋ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡ. “ᤀᤠᤀᤡᤴ ᤂᤧᤴ ᤆᤧᤶᤔᤧ᤹ ᤌᤣᤀᤠᤱᤓᤧᤸᤗᤧ ᤀᤠᤀᤡᤴᤒᤠ ᤕᤧᤴᤏᤡᤱᤃ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤏᤠ᤺ᤶᤛᤡᤱᤔᤠ ᤕᤧᤴᤗᤥ॥ ᤂᤡᤏᤡ᤹ ᤁᤧᤕᤢᤅᤡᤒᤠᤍᤧᤴ ᤗᤠ᤺ᤰᤁᤠᤳ ᤀᤠᤀᤡᤴ ᤌᤧᤔᤠᤀᤠᤱ ᤁᤢᤈᤠ ᤁᤧᤱᤄᤥᤛᤢᤶᤔᤡᤴ᤹॥

᥈᥌ ᤂᤡᤏᤡ᤹ ᤋᤢᤰᤛᤡ ᤕᤧᤴ ᤌᤠᤖᤡᤰ ᤆᤠᤔᤠ ᤁᤢᤈᤠ ᤑᤢᤰᤂᤧᤶᤔᤧ᤹ ᤁᤖ ᤏᤢᤛᤡᤃᤣᤰᤐᤠ ᤕᤧᤴ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤂᤡᤏᤡ᤹ ᤌᤣᤀᤠᤱ ᤁᤧᤱᤄᤥᤛᤢᤶᤔᤡᤴ᤹॥”

᥈᥍ ᤜᤧᤰᤁᤣᤛᤠᤱ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤁᤢᤓᤠ ᤔᤏᤠ ᤁᤢᤈᤠ ᤑᤢᤱᤛᤧ ᤗᤠ᤺ᤰᤁᤠᤳ ᤔᤧᤒᤣ. ᤁᤖ ᤂᤧᤱᤜᤠ᤹ᤖᤧ ᤌᤧᤔᤠᤀᤠᤱ ᤔᤧᤱᤄᤥᤛᤢᤴ॥

᥈᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤡᤏᤡ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤏᤢ ᤀᤠᤀᤡᤱᤍᤳᤋᤡᤴ ᤂᤧᤶᤔᤠ ᤁᤧᤴᤍᤧᤴᤍᤡᤶᤒᤠᤒᤣ᥅

᥈᥏ ᤏᤡᤱᤘᤠ᤹ ᤜᤧᤳᤋᤠᤛᤡᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤛᤒᤠᤌ ᤁᤧᤒᤡᤖᤡᤀᤠᤱ ᤘᤠ᤹॥ ᤁᤸᤗᤧ ᤆᤥᤃᤢᤸᤗᤧᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤠᤃᤡ ᤋᤢᤰᤛᤡᤃᤣᤰᤐᤠ ᤕᤧᤴᤏᤥ ᤏᤡᤕᤠ᤺ᤴ ᤁᤧᤕᤥᤒᤠ ᤆᤠᤔᤠ ᤁᤢᤈᤠ ᤁᤧᤒᤡᤖᤡ᤹॥ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤀᤠᤳᤋᤡ ᤀᤠᤳᤋᤡ ᤁᤧᤘᤕᤡ᤹ ᤜᤠᤒᤠ ᤂᤧᤵᤔᤥᤀᤣ ᤕᤢᤅᤧᤶᤔᤧ᤹. ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤁᤢᤛᤠ᤺ᤱᤃᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤏᤧᤴᤗ॥”

᥉᥆ ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤕᤠ᤺ᤶᤒᤰ ᤔᤧᤴᤈᤥᤃᤧᤴ॥

᥉᥇ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤁᤢᤈᤠ᤺ᤸᤗᤧ ᤁᤢᤔᤡᤱ “ᤔᤴᤏ”b ᤔᤧᤔᤧᤳᤋᤢ॥ ᤂᤧᤴ ᤛ᤺ᤵᤑᤠ᤺ᤸᤗᤧ ᤁᤢᤛᤣ᤹ ᤜᤧᤰᤋᤱᤒᤠ ᤑᤍᤠᤱᤒᤠ ᤆᤥᤃᤧ ᤜᤧᤰᤁᤩᤠᤱ ᤛᤰᤘᤠᤄᤢ᤺ᤴᤏᤢ ᤛ᤹ᤔᤏᤠᤒᤠ ᤜᤧᤰᤁᤣ ᤐᤠ᤹ᤒᤠ᤺ᤶᤒᤠ ᤆᤢᤰᤛᤠ ᤂᤖᤧ᤺ᤱ ᤁᤢᤛᤡᤱ ᤁᤢᤈᤠᤃᤧᤏᤢ᤹ᤒᤠ ᤆᤥᤃᤧ॥

᥉᥈ ᤔᤥᤛᤠ᤺ᤸᤗᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤀᤰᤋᤱᤒᤠ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤠ᤹– ‘ᤔᤡᤛᤪᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱᤅᤡᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤰᤋᤱᤒᤠ ᤁᤢᤈᤠ ᤆᤠ᤺ᤳᤏᤡᤱᤅᤠᤱ ᤘᤕᤧ. ᤂᤧᤴ ᤁᤢᤈᤠᤴ ᤋᤠ᤺ᤴᤍᤡ ᤁᤧᤍᤠᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤂᤧᤴ ᤔᤴᤏ᤺ᤴ ᤀᤥᤔᤣᤖ ᤌᤡᤰ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤁᤳᤋᤧᤶᤔᤧ᤹॥’”

᥉᥉ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤗᤳᤇᤠ ᤁᤢᤕᤠᤱᤔᤠ ᤌᤡᤰ ᤋᤣ᤹ᤖᤧᤀᤠᤱ ᤂᤧᤵᤔᤥ ᤀᤥᤔᤖ ᤌᤡᤰ ᤔᤴᤏ ᤌᤧᤰᤋᤧ᤹. ᤜᤧᤰᤁᤩᤠᤱ ᤂᤧᤴ ᤋᤠ᤺ᤴᤍᤡᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤢᤰᤂᤧ᤹॥”

᥉᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤜᤠᤖᤢᤏᤧᤸᤗᤧ ᤂᤧᤴ ᤁᤢᤕᤠᤱᤔᤠᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤠᤱ ᤂᤧᤴ ᤔᤧᤔᤧᤰᤏᤧᤸᤗ ᤑᤠ᤹ᤀᤠᤱ ᤕᤢᤰᤂᤢ॥

᥉᥋ ᤔᤏᤠ ᤔᤧᤕᤢᤅᤧᤒᤠ ᤗᤠᤈᤣ᤹ᤀᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤡᤒᤥᤱ ᤋᤱᤒᤣ ᤌᤧᤶᤒᤠ ᤔᤴᤏ᤺ᤴ ᤔᤧᤈᤥᤀᤠᤱ ᤔᤧᤘᤕᤧ॥ ᤁᤏᤠᤏ ᤗᤠᤈᤣ᤹ᤒᤠ ᤀᤡ᤺ᤴᤍᤥᤀᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤧᤴ ᤔᤴᤏ᤺ᤴ ᤔᤧᤈᤖ ᤔᤧᤘᤕᤧ॥

᥉᥌ (ᤀᤥᤔᤖ ᤌᤡᤰᤁᤧᤴ ᤁᤢᤗᤰ ᤌᤡᤒᤥᤱ ᤀᤣᤑᤠᤖᤧ ᤁᤢᤗᤰ ᤌᤡᤰᤗᤥ॥)

a 

᥇᥌:᥇᥌ “ᤀᤥᤔᤖ” ᤌᤡᤰ ᤔᤧᤵᤔᤏᤠᤒᤧᤴ ᤗᤡᤋᤖ ᤏᤧᤳᤇᤡ ᤕᤥᤖᤧ॥

b 

᥇᥌:᥉᥇ “ᤔᤴᤏ” ᤗᤧ ᤁᤢᤒᤣ᤺ᤴ “ᤁᤴ ᤌᤧᤔᤠᤒᤣ᥅” ᤐᤥᤱ᤹॥

ᤕᤠᤰᤐᤣ᤹ᤀᤥᤒᤠ ᤆᤫᤠ᤺ᤳ

᥇᥍

ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤛᤡᤏᤗᤠᤶᤒᤠ ᤘᤣ᤹ ᤘᤧ᤹ ᤋᤧᤴᤜᤠ᤹ᤀᤥ ᤔᤧᤈᤳᤇᤡᤱᤗ ᤔᤧᤈᤳᤇᤡᤱᤗ ᤗᤠᤱᤔᤧᤄᤣᤃᤧᤀᤠᤱ ᤖᤐᤡᤍᤡᤔ ᤔᤧᤃᤧᤖᤧ ᤔᤧᤓᤧᤖᤧ॥ ᤂᤧᤵᤔᤥ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ. ᤁᤖ ᤂᤧᤵᤔᤥ ᤔᤏᤠᤜᤠ᤹ᤖᤧ ᤗᤠᤃᤡ ᤌᤢᤱᤔᤠ ᤆᤫᤠ᤺ᤳ ᤜᤥ᤺ᤵᤋᤧ॥

᥈ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤂᤧᤔᤠ᤹ ᤔᤧᤈᤥᤃᤧᤀᤠᤱ ᤔᤥᤛᤠᤴ ᤐᤠᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤌᤢᤱᤔᤠ ᤆᤫᤠ᤺ᤳ ᤀᤠᤒᤡᤖᤧ᤹॥”

ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤔᤏᤧᤃᤧᤎᤡᤰᤋᤡᤒᤠᤒᤣ᥅ ᤂᤡᤏᤡ᤹ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤁᤧᤛᤠ᤹ᤖᤢᤶᤒᤠᤒᤣ᥅”

᥉ ᤁᤖ ᤔᤏᤠᤜᤠ᤹ ᤛᤠ᤹ᤖᤡᤰᤁᤣ ᤂᤢᤴᤇᤡ᤹ ᤘᤠᤔᤡᤛᤧ ᤜᤧᤰᤁᤩᤠᤱ ᤀᤰᤂᤣ ᤔᤧᤗ᤹ᤖᤧᤀᤠᤱ ᤔᤥᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤏᤧᤔᤧᤎᤡᤰᤋᤧ. “ᤂᤧᤏᤧ᤹ ᤀᤠᤏᤡᤃᤧ. ᤀᤠᤏᤡᤃᤧ ᤛᤠᤜᤠ᤹ ᤏᤢ ᤀᤠᤏᤡᤃᤧ ᤌᤰᤛᤠᤜᤠ᤹ ᤘᤠᤔᤡ᤺ᤰᤔᤠᤸᤗᤧ ᤛᤧᤵᤔᤠᤖᤧ ᤗᤠᤃᤡ ᤌᤣᤀᤠᤱ ᤔᤡᤛᤪ ᤗᤠᤈᤣ᤹ᤗᤠᤶ ᤕᤠᤵᤔᤡ ᤁᤧᤓᤧᤳᤋᤧᤒᤠᤒᤣ᥅”

᥊ ᤔᤥᤛᤠ᤺ᤸᤗᤧ ᤁᤢᤛᤡᤰᤗᤢᤱᤔᤥᤗᤠᤶ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤌᤣ ᤔᤧᤳᤋᤢᤱᤛᤡᤱᤒᤠᤒᤣ᥅ ᤁᤴᤜᤠ᤹ᤖᤧ ᤀᤠᤱᤃᤠ᤹ ᤗᤢᤱᤅᤡᤸᤗᤧ ᤂᤠ ᤗᤧᤵᤔᤠ ᤔᤧᤀᤡ᤺ᤳᤋᤠᤖᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ᤀᤥ ᤁᤢᤓᤠ ᤂᤧᤏᤧ᤹ᤏᤢ ᤛᤥᤖᤡᤰ ᤋᤣ᤹ᤖᤧᤛᤧ᤹ᤀᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤐᤣᤃᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤏᤡᤗ ᤘᤜ᤺ᤱᤅᤡᤴ ᤁᤧᤜᤡᤵᤋᤢᤒᤠ ᤋᤰᤁᤠ᤺ᤳᤋᤡᤴᤏᤠᤱ ᤁᤧᤜᤢᤰᤁᤥ ᤋᤣ᤹ᤖᤧᤀᤠᤱ ᤐᤣᤃᤧ᤹॥

᥌ ᤀᤠᤱᤃᤠ᤹ ᤜᤥᤖᤣᤒ ᤁᤥ᤺ᤰᤔᤠᤀᤥ ᤗᤳᤇᤠ ᤕᤠᤰᤐᤣ᤹ ᤌᤡᤰᤗᤧ ᤁᤢᤍᤃᤡ ᤁᤧᤒᤣᤛᤠᤱ ᤕᤧᤵᤐᤠ॥ ᤂᤧᤴ ᤕᤠᤰᤐᤣ᤺ᤴ ᤂᤧᤏᤧ᤹ ᤜᤡᤵᤋᤧ᤹ ᤜᤧᤰᤁᤩᤠᤱ ᤂᤧᤵᤔᤥᤏᤢ ᤔᤏᤠᤜᤠ᤹ᤖᤧ ᤗᤠᤃᤡ ᤌᤢᤱᤔᤠ ᤆᤫᤠ᤺ᤳ ᤗ᤺ᤴ॥” ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤧᤰᤁᤣᤀᤣ ᤆᤥᤃᤢ॥

᥍ “ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ ᤗᤢᤶᤔᤥ ᤘᤠ᤹ᤒᤡ ᤔᤧ᤺ᤶᤒᤡ” ᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤈᤧᤰ ᤔᤧᤈᤥᤃᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤂᤧᤴ ᤋᤧᤴᤏᤡᤴ ᤔᤛ᤻ᤛᤠa ᤏᤢ ᤔᤣᤖᤡᤒᤠb ᤔᤡᤱ ᤘᤠ᤺ᤳᤋᤢᤖᤥ॥

ᤀᤔᤠᤗᤣᤁᤡᤜᤠ᤹ᤏᤢ ᤌᤱ ᤐᤥ᤺ᤰᤂᤧ

᥎ ᤀᤔᤠᤗᤣᤁᤡᤜᤠ᤹ ᤔᤧᤍᤩᤧᤀᤠᤱ ᤖᤐᤡᤍᤡᤶᤔᤥ ᤀᤡᤛᤪᤠᤀᤡᤗᤡᤜᤠ᤹ ᤔᤧᤓᤳᤋᤢᤛᤡ॥

᥏ ᤔᤥᤛᤠ᤺ᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤀᤠᤏᤡ᤹ ᤗᤠᤃᤡ ᤔᤏᤠᤜᤠ᤹ ᤛᤣᤃᤧᤛᤧ᤹ᤀᤠᤱ ᤀᤔᤠᤗᤣᤁᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤐᤣᤃᤧ᤹॥ ᤋᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤀᤠᤜᤢᤰᤁᤥ ᤕᤠᤱᤛᤡᤱᤅᤠᤀᤠᤱ ᤁᤥ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤀᤠᤱᤃᤠ᤹ ᤕᤧᤵᤐᤠ॥”

᥇᥆ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤜᤥᤛᤢ᤺ᤸᤗᤧ ᤆᤥᤃᤢ. ᤜᤧᤰᤁᤩᤠᤱ ᤀᤔᤠᤗᤣᤁᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠ ᤜᤣ᤺ᤰᤋᤧ॥ ᤔᤥᤛᤠ. ᤜᤠᤖᤢᤏ ᤏᤢ ᤜᤢᤖᤧᤴ ᤁᤥ᤺ᤰᤔᤠᤀᤥ ᤌᤥ ᤔᤧᤒᤣ॥

᥇᥇ ᤔᤥᤛᤥ᤺ᤸᤗᤧ ᤁᤢᤜᤢᤰᤁᤡᤴ ᤌᤥ ᤑᤥ᤺ᤰᤂᤢ ᤑᤳᤇᤢᤖ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤠ᤺ᤴᤍᤢᤛᤡ॥ ᤁᤖ ᤂᤢᤏᤧ᤹ ᤁᤢᤜᤢᤰᤁᤡᤴ ᤕᤥ ᤌᤠᤛᤢᤸᤗᤧ ᤀᤔᤠᤗᤣᤁᤡᤜᤠ᤹ᤖᤧ ᤔᤧᤏᤠ᤺ᤴᤍᤢᤛᤡ॥

᥇᥈ ᤀᤠᤸᤗ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤏᤠᤛᤧᤸᤗᤧ ᤂᤧᤱᤜᤠ᤹ᤖᤧ ᤗᤢᤱᤎᤡᤰ ᤔᤧᤍᤠᤖᤢᤀᤠᤱ ᤂᤢᤏᤧ᤹ ᤁᤢᤛᤡᤃᤠᤱ ᤔᤧᤏᤧᤛ᤻ᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤸᤗᤧ ᤁᤢᤛᤶᤎᤠᤱ ᤕᤢᤱᤛᤡᤱ॥ ᤜᤠᤖᤢᤏᤧᤴ ᤏᤢ ᤜᤢᤖᤧᤸᤗᤧ ᤏᤠᤜᤠᤱ ᤏᤢ ᤁᤳᤏᤠᤜᤠᤱ ᤂᤢᤏᤧ᤹ ᤁᤢᤜᤢᤰᤁᤡᤴ ᤋᤰᤋᤧ ᤑᤳᤇᤧᤛᤢ॥ ᤁᤶᤓᤗ᤹ᤖᤡᤰ ᤏᤠᤶ ᤔᤧᤴᤎᤠᤀᤣ ᤌᤠᤖᤡᤰ ᤂᤢᤏᤧ᤹ ᤁᤢᤜᤢᤰᤁᤡᤴ ᤌᤎᤵ ᤔᤧᤸᤗ᤹ᤀᤣ ᤐᤳᤇᤧ॥

᥇᥉ ᤀᤰᤂᤣᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤀᤔᤠᤗᤣᤁᤡ ᤌᤰᤛᤢᤒᤠᤜᤠ᤹ ᤋᤠᤓᤣ᤺ᤸᤗᤧ ᤗᤧ᤺ᤰᤂᤢᤛᤡ॥

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤛᤠᤵᤗᤠᤌ᤺ᤱᤔᤥ ᤛᤠᤵᤋᤧ᤹. ᤜᤧᤰᤁᤩᤠᤱ ᤕᤜᤥᤛᤢ᤺ᤴ ᤔᤧᤳᤋᤧ᤹. ᤌᤣᤀᤠᤱᤓᤧᤸᤗᤧ ᤋᤠᤱᤛᤠᤱᤒᤠᤸᤗᤧ ᤁᤢᤛᤡᤃᤠᤱ ᤀᤠᤱᤃᤠ᤹ ᤀᤔᤠᤗᤣᤁᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤘᤖᤧᤱᤗᤧᤱ ᤔᤠᤛᤢᤱ ᤐᤡᤖᤢᤱᤛᤡᤱ᤹॥”

᥇᥋ ᤔᤥᤛᤠ᤺ᤸᤗᤧ ᤂᤧᤵᤔᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢ ᤜᤧᤰᤁᤩᤠᤱ “ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤀᤠᤔᤠᤱᤏᤡᤛᤠ” ᤑᤠ᤹ᤀᤠᤱ ᤔᤡᤱ ᤘᤠ᤺ᤳᤋᤢ॥

᥇᥌ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤛᤠᤴ ᤌᤠ᤺ᤱ ᤑᤥ᤺ᤰᤂᤧᤶᤔᤧ᤹॥ ᤕᤜᤘᤣ ᤍᤠᤱᤒᤠᤴ ᤛᤍᤠᤍᤡᤱ ᤀᤠᤵᤑᤠᤸᤗᤧᤛᤠᤱ ᤀᤔᤠᤗᤣᤁᤡᤜᤠ᤹ᤏᤢ ᤋᤧᤴᤎᤱ ᤆᤥ᤺ᤰᤗᤥ᥄”

a 

᥇᥍:᥍ “ᤔᤛ᤻ᤛᤠ” ᤗᤧ ᤁᤢᤒᤣ᤺ᤴ “ᤏᤡᤱᤘᤠ᤹ ᤛᤠ᤹ᤔᤠ” ᤐᤥᤱ᤹॥

b 

᥇᥍:᥍ “ᤔᤣᤖᤡᤒᤠ” ᤗᤧ ᤁᤢᤒᤣ᤺ᤴ “ᤂᤣᤔᤠ” ᤐᤥᤱ᤹॥

ᤕᤡᤋᤪᤥ᤺ᤸᤗᤧ ᤔᤥᤛᤠᤴ ᤋᤢᤔᤢ᤹

᥇᥎

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤏᤢ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹. ᤜᤧᤰᤁᤩᤠᤱ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶᤒᤠ ᤗ᤺ᤳᤋᤢ ᤑᤧᤳᤋᤢᤛᤡᤀᤠᤱ ᤘᤕᤧ. ᤂᤧᤴ ᤐᤠ᤺ᤴᤏᤡᤴ ᤔᤡᤍᤩᤠ᤺ᤴᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤠ ᤕᤡᤋᤪᤥ᤺ᤸᤗᤧ ᤂᤧᤵᤛᤢ॥

᥈ ᤔᤥᤛᤠ᤺ᤸᤗᤧ ᤁᤢᤔᤣᤳ ᤛᤡᤵᤐᤥᤖᤠ᤺ᤴ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤐᤠᤱᤄᤢᤍᤣᤛᤢ. ᤜᤧᤰᤁᤩᤠᤱ ᤁᤢᤓᤠ ᤕᤧᤶ ᤀᤣᤃᤠᤱ ᤁᤢᤴᤏᤢ᤺ᤵᤐᤠ ᤕᤡᤋᤪᤥ᤺ᤸᤗᤧ ᤛᤡᤵᤐᤥᤖᤠ᤺ᤴ

᥉ ᤜᤧᤰᤁᤩᤠᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤧᤳᤇᤡ ᤃᤣᤷᤛᤥᤔ ᤏᤢ ᤀᤣᤗᤡᤀᤣᤈᤖᤧᤴ ᤋᤠᤖᤢᤛᤡᤀᤠᤱ ᤕᤡᤋᤪᤥ᤺ᤴ ᤔᤥᤛᤠᤀᤥ ᤋᤩᤧ॥ ᤔᤥᤛᤠ᤺ᤸᤗᤧ ᤁᤢᤛ᤻ᤛᤠᤎᤡᤰᤗᤧ ᤁᤢᤔᤡᤱ ᤃᤣᤷᤛᤥᤔ ᤔᤡᤱ ᤘᤠ᤺ᤳᤋᤢᤀᤠᤱ ᤘᤕᤧ ᤌᤧᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤱᤃᤠ᤹ ᤘᤣ᤹ ᤗᤠᤈᤣ᤹ᤀᤥ ᤘᤧᤵᤔᤡᤒᤠ ᤐᤥ᤺ᤰᤂᤠᤱᤅᤠᤱ ᤕᤢᤅᤠᤱ॥”

᥊ ᤜᤧᤰᤁᤩᤠᤱ ᤂᤢᤏᤧ᤹ ᤘᤧ᤹ ᤁᤢᤛ᤻ᤛᤠ᤺ᤸᤗᤧ ᤁᤢᤔᤡᤱ ᤀᤣᤗᤡᤀᤣᤈᤖ ᤔᤡᤱ ᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤖᤠᤱ ᤜᤧᤰᤁᤩᤠᤱ ᤑᤠᤖᤥᤸᤗᤧ ᤁᤢᤍᤠᤓᤣᤀᤥ ᤌᤠᤔᤠᤗᤠᤶ ᤋᤠᤱᤛᤧ᤺ᤵᤋᤠᤱ॥”

᥋ ᤔᤥᤛᤠ᤺ᤸᤗᤧ ᤛᤠ᤺ᤱᤃᤠᤜᤡᤶ ᤆᤥᤃᤢᤀᤠᤱ ᤕᤢᤅᤧᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤛᤣᤛᤣ ᤁᤥ᤺ᤰᤔᤠᤸᤗᤧ ᤁᤢᤒᤣᤛᤠᤱ ᤕᤡᤋᤪᤥ᤺ᤸᤗᤧ ᤔᤥᤛᤠ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤧᤵᤑᤢᤜᤠ᤹ ᤏᤢ ᤁᤢᤔᤣ᤺ᤳᤋᤧᤴ ᤑᤧᤳᤋᤢᤛᤡᤀᤠᤱ ᤑᤧᤖᤧ॥

᥌ ᤕᤡᤋᤪᤥ᤺ᤸᤗᤧ ᤔᤥᤛᤠᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢᤀᤠᤱ ᤘᤕᤧ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤴᤏᤢ᤺ᤵᤐᤧᤴ ᤂᤧᤏᤧ᤹ ᤁᤧᤔᤣ᤺ᤳ ᤛᤡᤵᤐᤥᤖᤠ᤺ᤴ ᤏᤢ ᤏᤧᤵᤑᤢ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤑᤧᤳᤋᤢᤱᤛᤡᤱᤅᤠᤱ ᤂᤧᤏᤧ᤹ᤀᤥ ᤑᤧᤴᤏᤠᤖ ᤐᤳᤋᤠ॥”

᥍ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤢᤍᤢᤶᤛᤧ ᤔᤥᤛᤠᤴ ᤗ᤺ᤴᤍᤧ. ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤔᤢᤀᤠᤱ ᤛᤧᤘᤠ ᤔᤧᤳᤋᤢᤖ ᤆᤢᤵ ᤔᤧᤳᤋᤢ॥a ᤂᤧᤱᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤀᤠᤰᤂᤣ ᤁᤧᤗ᤹ᤖᤡ ᤁᤧᤏᤢᤖᤡ ᤁᤧᤍᤠᤛᤡᤒᤡ ᤑᤠ᤹ᤀᤠᤱ ᤛᤣ᤺ᤴᤔᤧᤍᤥ᤺ᤛᤡᤱ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤁᤢᤛᤠ᤺ᤱᤃᤠᤜᤡᤶᤔᤥ ᤔᤧᤗᤠᤛᤧ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤑᤠᤖᤥᤴ ᤏᤢ ᤔᤡᤛᤪᤡᤜᤠ᤹ ᤀᤠᤰᤂᤣ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤗᤠᤶᤔᤥ ᤂᤧᤱᤜᤠ᤹ᤖᤧ ᤀᤠᤰᤋᤱᤒᤠ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤠᤰᤂᤣᤗ᤹ᤖᤡᤰ ᤛᤧ᤺ᤵᤋᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤠᤴ ᤆᤧᤰᤋᤢ॥

᥏ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤛᤧᤴᤍᤢᤛᤡᤀᤠᤱ ᤑᤧᤳᤋᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤕᤡᤋᤪᤥ᤺ᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧ॥

᥇᥆ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤏᤢ ᤑᤠᤖᤥᤸᤗᤧ ᤁᤢᤜᤢᤰᤁᤥᤗᤠᤶ ᤆᤥ᤺ᤰᤕᤢᤶᤓᤥ ᤀᤠᤒᤡᤒᤡᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ॥

᥇᥇ ᤀᤠᤸᤗ ᤕᤜᤘᤣ ᤍᤠᤱᤒᤧᤴ ᤘᤣ᤹ ᤁᤧᤖᤧᤰ ᤔᤠᤱ ᤛᤠᤶᤔᤠᤱᤜᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥ᤺ᤰᤗᤧᤳᤇ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ. ᤌᤣᤀᤠᤱᤓᤧᤸᤗᤧ ᤔᤡᤛᤪᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤀᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡ॥”

᥇᥈ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤠ ᤕᤡᤋᤪᤥ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤘᤣ᤹ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤜᤠᤖᤢᤏᤧᤴ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤠ ᤕᤡᤋᤪᤥ᤺ᤴᤏᤢ ᤛᤥᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤣᤛᤣ ᤁᤢᤈᤠ ᤆᤠᤛᤧ ᤔᤧᤍᤩᤧᤖᤥ॥

ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤛᤣ᤺ᤰᤕᤢᤰ ᤔᤧᤈᤥᤃᤢᤛᤡ

(ᤛᤠᤶᤕᤥ ᤀᤡᤱ ᥇:᥏-᥇᥎)

᥇᥉ ᤁᤢᤍᤠ᤺ᤴᤍᤡᤰᤔᤠ ᤔᤥᤛᤠ᤺ᤸᤗᤧ ᤁᤧᤄᤣᤒᤠ ᤔᤏᤠᤜᤠ᤹ ᤋᤱᤔᤠᤛᤡᤖᤧ ᤂᤠᤛᤧᤴ ᤗᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤢ ᤜᤧᤰᤁᤩᤠᤱ ᤋᤠᤏᤠᤶᤔᤠᤱᤎᤥ ᤕᤢ᤺ᤴᤇᤡᤰ ᤌᤠᤖᤡᤰᤁᤣ ᤂᤢᤏᤧ᤹ ᤂᤧᤴ ᤕᤠ᤺ᤶᤒᤰᤁᤥ ᤕᤠᤃᤧ॥

᥇᥊ ᤔᤏᤠᤜᤠ᤹ᤖᤧ ᤗᤠᤃᤡ ᤔᤥᤛᤠ᤺ᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤧᤸᤗᤧ ᤏᤡᤛᤢᤀᤠᤱ ᤂᤧᤴ ᤛᤣ᤺ᤴᤍᤥᤛᤢ. “ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤴ ᤕᤠ᤺ᤶᤒᤰᤁᤡᤴ ᤌᤧᤔᤠᤒᤣ᥅ ᤌᤣᤀᤠᤱ ᤂᤧᤏᤧ᤹ᤖᤰ ᤂᤠᤛᤧᤴ ᤗᤥ᤺ᤴᤇᤧ ᤀᤣ᤺ᤰ ᤁᤧᤕᤢᤱᤒᤠ. ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤔᤏᤠᤜᤠ᤹ ᤆᤠᤜᤡ᤺ᤴ ᤋᤠᤏᤠᤶᤔᤠᤱᤎᤥ ᤕᤢ᤺ᤴᤇᤡᤰ ᤌᤠᤖᤡᤰ ᤂᤧᤏᤧ᤹ ᤁᤧᤃᤒᤪᤡᤱ ᤜᤠᤒᤠ ᤔᤧᤕᤧᤵᤐᤡᤱᤃ᥅”

᥇᥋ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤰᤂᤣᤀᤣ ᤆᤥ᤺ᤰᤔᤠ ᤐᤥᤱ᤹ ᤌᤧᤀᤠᤱᤓᤧᤸᤗᤧ ᤔᤏᤠᤜᤠ᤹ ᤀᤠᤱᤃᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤛᤡᤱᤏᤡ᤺ᤳᤇᤧ ᤔᤧᤍᤠ᤹᤺॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤴᤍᤱᤔᤠ ᤐᤠᤴ ᤘᤠ᤹ᤏᤧᤓᤃᤪ ᤂᤧᤱᤜᤠ᤹ ᤀᤠᤱᤃᤠ᤹ᤀᤥ ᤔᤧᤍᤠ᤹᤺. ᤜᤧᤰᤁᤩᤠᤱ ᤁᤢᤓᤠ ᤔᤏᤠ ᤏᤢ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤗᤢᤶᤔᤥ ᤀᤠᤱᤃᤠ᤹ ᤂᤠᤛᤧᤴ ᤗᤥ᤺ᤴᤍᤢᤱ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹ ᤆᤧᤰᤋᤢᤱᤛᤡᤱ᤹॥”

᥇᥍ ᤂᤧᤒᤩᤠᤱ ᤕᤡᤋᤪᤥ᤺ᤸᤗᤧ ᤔᤧᤳᤋᤢ. “ᤁᤴ ᤕᤠ᤺ᤶᤒᤰᤁᤡᤴ ᤂᤧᤏᤧ᤹ ᤗᤠ᤹ᤖᤢ ᤂᤧᤶᤍᤢᤖ ᤔᤧᤴᤈᤥ᤺ᤰᤁᤣ ᤁᤧᤘᤠ᤹॥

᥇᥎ ᤂᤧᤏᤧ᤹ ᤏᤢ ᤂᤧᤏᤧ᤹ᤀᤥ ᤁᤧᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤧᤏᤠᤛᤡ॥ ᤌᤧᤀᤠᤱᤓᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤂᤧᤏᤧ᤹ ᤁᤧᤗᤠᤃᤡ ᤛᤠ᤹ᤖᤡᤰ ᤁᤧᤈᤠ᤹ᤒᤠ ᤆᤥᤰ॥ ᤁᤴ ᤕᤠ᤺ᤶᤒᤰᤁᤡᤴ ᤂᤧᤏᤧ᤹ᤖᤰ ᤀᤣ᤺ᤰ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤴ᤹॥

᥇᥏ ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤏᤢᤒᤠ ᤛᤢᤈᤠ ᤐᤡᤏᤧᤖ ᤐᤳᤋᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ ᤗᤧᤵᤔᤠᤱ ᤘᤠ᤹ᤖ॥ ᤂᤧᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤱᤄᤱᤛᤠᤒᤠ ᤁᤧᤒᤥ᤺ᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤣᤔᤠ ᤌᤰᤔᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤋᤠᤖᤧ᤹॥

᥈᥆ ᤂᤧᤏᤧ᤹ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹ ᤜᤢ᤹ᤔᤠᤛᤡ ᤐᤥᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤰᤂᤣᤗ᤹ᤖᤡᤰ ᤜᤡᤱᤔᤠ ᤐᤥᤱ᤹ ᤂᤧᤒᤩᤠᤱ ᤌᤣ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥᤱ᤹. ᤂᤧᤴ ᤐᤠ᤺ᤴᤏᤡᤴ ᤂᤧᤱᤜᤠ᤹ ᤜᤢ᤹ᤖᤧᤛᤧ᤹॥

᥈᥇ ᤁᤖ ᤁᤧᤖᤧᤰ ᤔᤏᤠᤜᤠ᤹ᤀᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤧᤃᤡᤒᤠ. ᤛᤢᤶᤒᤥᤎᤠᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤛᤣᤃᤧᤛᤧ᤹॥ ᤂᤧᤱᤜᤠ᤹ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤜᤠ᤹ᤗᤠᤶ ᤕᤠᤱᤌᤰᤔᤠ ᤁᤧᤈᤡ᤺ᤵᤐᤠ ᤁᤢᤍᤥ᤺ᤵᤔᤠ ᤔᤏᤠ ᤔᤧᤒᤥ᤺ᤱᤗ॥ ᤂᤧᤱᤜᤠ᤹ ᤜᤧᤴᤇᤡᤱ ᤜᤧᤴᤇᤡᤱ. ᤁᤡᤵᤌᤡᤰ ᤁᤡᤵᤌᤡᤰ. ᤅᤠᤒᤥᤱ ᤅᤠᤒᤥᤱ ᤏᤢ ᤌᤡᤒᤥᤱ ᤌᤡᤒᤥᤱ ᤔᤏᤠᤜᤠ᤹ᤖᤧ ᤗᤠᤃᤡ ᤗᤠᤶᤗᤥᤒᤠ ᤆᤥᤃᤧᤛᤧ᤹॥

᥈᥈ ᤂᤧᤱᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤠᤛᤧᤴᤗᤥ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥ ᤂᤧᤱᤜᤠ᤹ᤖᤧ ᤁᤧᤖᤧᤰ ᤁᤧᤛᤠᤰᤐᤠ ᤋᤢ᤺ᤴᤍᤣ᤹ ᤐᤠ᤺ᤴᤜᤠ᤹ ᤂᤧᤏᤧ᤹ᤀᤥ ᤋᤠ᤺ᤵᤔᤠ ᤔᤧᤛᤢᤰᤋᤢ᤹. ᤁᤖ ᤆᤢᤰᤐᤠ ᤋᤠᤱᤒᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤋᤱᤔᤠ ᤔᤧᤛᤢᤰᤋᤢ᤹॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤁᤧᤗᤠᤃᤡ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤢᤛᤢᤖᤢ ᤐᤥᤱ᤹ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤀᤠᤱ ᤂᤧᤏᤧ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤶᤓᤠ᤹॥

᥈᥉ ᤂᤧᤏᤧ᤹ ᤁᤴ ᤕᤠ᤺ᤶᤒᤰᤁᤡᤴ ᤁᤧᤈᤥᤃᤢ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤀᤠᤶᤓᤠ ᤁᤴ ᤀᤡᤱᤈᤠ᤺ᤱᤅᤡᤴ ᤁᤧᤒᤡᤏᤧᤓᤃᤪ. ᤂᤧᤏᤧ᤹ ᤁᤧᤴᤏᤠᤏᤧᤴ. ᤜᤧᤰᤁᤩᤠᤱ ᤁᤴ ᤔᤏᤠᤜᤠ᤹ᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤀᤠᤱ ᤀᤠᤒᤠᤅᤣ ᤜᤡᤶᤜᤡᤶ ᤔᤧᤒᤣ᤺ᤰ॥”

᥈᥊ ᤔᤥᤛᤠ᤺ᤸᤗᤧ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤁᤧᤖᤧᤰ ᤆᤥᤃᤢ॥

᥈᥋ ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤛᤢᤶᤒᤥᤎᤠᤛᤠᤒᤠ ᤔᤏᤠᤜᤠ᤹ ᤛᤣᤃᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤧᤴᤇᤡᤱ ᤜᤧᤴᤇᤡᤱᤗᤧ ᤗᤠᤃᤡ ᤗᤠᤶᤗᤥᤒᤠ. ᤁᤡᤵᤌᤡᤰ ᤁᤡᤵᤌᤡᤰᤗᤧ ᤗᤠᤃᤡ ᤗᤠᤶᤗᤥᤒᤠ. ᤅᤠᤒᤥᤱ ᤅᤠᤒᤥᤱᤗᤧ ᤗᤠᤃᤡ ᤗᤠᤶᤗᤥᤒᤠ ᤏᤢ ᤌᤡᤒᤥᤱ ᤌᤡᤒᤥᤱᤗᤧ ᤗᤠᤃᤡ ᤗᤠᤶᤗᤥᤒᤠ ᤆᤥᤃᤢᤛᤡ॥

᥈᥌ ᤂᤧᤱᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ ᤂᤠᤛᤧᤴᤗᤥ᤺ᤶᤒᤠ ᤜᤧᤰᤁᤣ ᤔᤧᤓᤠ᤹ᤖᤢᤛᤡ॥ ᤁᤧᤛᤠᤰᤐᤠ ᤔᤧᤴᤍᤱᤔᤏᤠᤒᤠ ᤐᤠ᤺ᤴᤜᤠ᤹ ᤆᤠᤜᤡ ᤂᤧᤱᤜᤠ᤹ᤖᤧ ᤔᤥᤛᤠᤀᤥ ᤔᤧᤍᤠᤖᤢ. ᤁᤖ ᤁᤧᤖᤧᤰ ᤆᤢᤰᤐᤠ ᤋᤠᤱᤒᤠ ᤂᤣᤔᤠ ᤌᤰᤔᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤔᤧᤍᤱᤄᤢ ᤔᤧᤒᤡᤖᤢᤛᤡ॥

᥈᥍ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤕᤡᤋᤪᤥ᤺ᤴ ᤗᤠᤶᤔᤧᤳᤋᤢᤍᤣᤛᤢ ᤜᤧᤰᤁᤩᤠᤱ ᤕᤡᤋᤪᤥ᤺ᤴ ᤁᤢᤗᤠᤈᤣ᤹ᤀᤥ ᤏᤢ᤺ᤰᤂᤧᤖᤥ॥

a 

᥇᥎:᥍ ᤂᤧᤴ ᤛᤠᤰᤌᤡᤶᤔᤥ ᤁᤴ ᤁᤧᤘᤠ᤹ᤒᤠ ᤌᤡᤶ ᤘᤕᤧ॥ ᤔᤥᤛᤠ᤺ᤸᤗᤧ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤴ ᤗᤢᤱᤔᤠ᤹ ᤋᤢᤰᤋᤢᤒᤠ ᤏᤢ ᤔᤡ᤺ᤶᤈᤡ ᤔᤧᤳᤋᤢᤒᤠ ᤐᤠ᤺ᤴᤏᤡᤸᤗᤧᤴ ᤀᤥᤛᤣ᤺ᤴᤎᤠᤱ ᤘᤕᤧ॥

ᤀᤡᤛᤪᤠᤀᤡᤗᤡᤜᤠ᤹ ᤛᤡᤏᤤ ᤁᤥ᤺ᤰᤔᤠᤀᤥ ᤔᤧᤃᤧᤳ

᥇᥏

ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤔᤧᤗ᤺ᤴᤍᤧᤒᤠ ᤗᤠ ᤛᤢᤶᤛᤡᤀᤥᤒᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤂᤧᤱᤜᤠ᤹ ᤛᤡᤏᤤ ᤁᤥ᤺ᤰᤔᤠᤀᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤧᤱᤜᤠ᤹ ᤔᤧᤃᤧᤖᤧ ᤔᤧᤓᤧᤖᤧ॥

᥈ ᤀᤠᤸᤗ ᤂᤧᤱᤜᤠ᤹ ᤖᤐᤡᤍᤡᤔᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤃᤧᤖᤧ. ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤁᤥ᤺ᤰᤔᤠᤸᤗᤧ ᤁᤢᤒᤣᤛᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥

᥉ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤋᤢᤶᤔᤠᤖᤧ ᤗᤠᤃᤡ ᤔᤥᤛᤠ᤺ᤸᤗᤧ ᤌᤧᤃᤢ᤺ᤴ ᤌᤠ᤺ᤱ ᤗᤡᤅᤢᤍᤣ᤹ᤖᤢ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤌᤧᤃᤢᤀᤥ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤵᤔᤠᤛᤡ ᤐᤠᤱᤄᤢ–

᥊ ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤡᤜᤠ᤹ ᤀᤠᤰᤂᤣ ᤔᤧᤳᤋᤢᤱᤛᤡᤱ. ᤀᤠᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤂᤡᤏᤡ᤹ ᤁᤰᤁᤑᤡ᤺ᤰᤔᤠᤸᤗᤧ ᤁᤢᤛ᤻ᤛᤠᤜᤠ᤹ ᤁᤢᤗᤠᤵᤐᤥ ᤐᤰᤂᤢᤛᤡᤒᤠ ᤜᤧᤰᤁᤣ ᤂᤡᤏᤡ᤹ ᤐᤱᤏᤡᤱ ᤜᤧᤰᤁᤩᤠᤱ ᤁᤵᤔᤥ ᤀᤠᤱᤃᤠ᤹ᤀᤥ ᤋᤠ᤺ᤳᤏᤡᤱ. ᤂᤧᤴ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹॥

᥋ ᤀᤠᤸᤗ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤡᤏᤡ᤹ ᤛᤧᤰᤂᤠᤀᤣ ᤁᤧᤄᤧᤵᤛᤢᤶ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ. ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤂᤡᤏᤡ᤹ ᤆᤠᤜᤡ᤺ᤴ ᤀᤠᤱᤃᤠ᤹ ᤀᤡᤔᤧᤸᤗᤢᤱᤒᤠ ᤀᤠᤕᤠᤱᤛᤠ ᤁᤢᤴᤎᤣ ᤁᤧᤒᤥ᤺ᤰᤂᤡ᤹॥ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤱᤃᤠ᤹ᤀᤡᤴᤇᤠᤱ

᥌ ᤂᤡᤏᤡ᤹ ᤀᤠᤱᤃᤠ᤹ ᤀᤠᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤱᤈᤢᤶ ᤏᤢ ᤛᤣᤛᤣ ᤛᤢᤘᤠᤱ ᤁᤧᤒᤥ᤺ᤰᤂᤡ᤹॥’ ᤀᤡᤛᤪᤠᤀᤡᤗᤡᤜᤠ᤹ ᤂᤧᤏᤧ᤹ ᤔᤧᤵᤔᤠᤛᤡ ᤁᤧᤒᤥᤱᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ॥”

᥍ ᤔᤥᤛᤠᤴ ᤁᤥ᤺ᤰᤔᤠᤀᤥᤏᤢ ᤕᤥ ᤌᤠᤛᤡᤱ ᤕᤧ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤗᤠᤶᤗᤥᤒᤠᤜᤠ᤹ ᤑᤢᤰᤂᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤆᤧᤰᤋᤢᤛᤡ॥

᥎ ᤁᤧᤖᤧᤰ ᤔᤏᤠᤜᤠ᤹ᤖᤧ ᤌᤡᤰᤗᤧᤱᤗᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤀᤡ᤺ᤳᤋᤢᤶ ᤏᤠ᤺ᤳᤋᤢᤶᤒᤧᤖᤥ॥” ᤂᤧᤒᤩᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤏᤥᤃᤵᤐᤡᤴ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠ᤹ᤔᤡ᤺ᤳᤋᤥᤗᤠᤶ ᤂᤧᤏᤧ᤹ᤀᤥ ᤕᤢᤀᤠ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤐᤠ᤺ᤳᤋᤠᤒᤠᤴ ᤔᤧᤄᤧᤵᤛᤢ᤹ ᤂᤧᤒᤩᤠᤱ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤏᤛᤠᤴ ᤁᤧᤶᤈᤥ᤺ᤰ॥” ᤔᤏᤠᤜᤠ᤹ᤖᤧ ᤀᤠᤰᤋᤱᤒᤠ ᤏᤥᤃᤵ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤕᤧ. ᤂᤧᤴ ᤐᤠ᤺ᤴᤏᤡᤴ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤀᤠᤀᤡᤴ ᤏᤢ ᤋᤠ᤺ᤴᤍᤡᤰ ᤔᤏᤠᤜᤠ᤹ ᤀᤠᤒᤠᤅᤣ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤗ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤣ᤺ᤵᤑᤢᤱᤜᤠ᤹ ᤀᤠᤒᤠᤅᤣ ᤔᤧᤜᤵᤋᤢᤖ.

᥇᥇ ᤜᤧᤰᤁᤩᤠᤱ ᤛᤢᤶᤛᤡᤃᤣᤰᤐᤠ ᤕᤧᤴᤏᤡᤸᤗᤧ ᤗᤠᤃᤡ ᤂᤧᤱᤜᤠ᤹ ᤕᤠᤖᤡᤵ ᤔᤧᤒᤥ᤺ᤱᤗ. ᤌᤧᤀᤠᤱᤓᤧᤸᤗᤧ ᤛᤢᤶᤛᤡᤃᤣᤰᤐᤠ ᤕᤧᤴᤏᤥ ᤁᤥ᤺ᤰᤔᤠᤀᤥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤡᤰᤁᤡᤸᤗᤧ ᤏᤡᤛᤢᤖᤀᤣ ᤕᤜᤘᤣ ᤍᤠᤱᤒᤠᤴ ᤕᤢᤖᤥ॥

᥇᥈ ᤁᤥ᤺ᤰᤔᤠᤀᤥ ᤁᤧᤖᤧᤰ ᤐᤡᤛᤠᤱ ᤔᤏᤠᤜᤠ᤹ ᤔᤧᤶᤒᤣ᤺ᤰᤏᤧᤴᤗ ᤑᤠ᤹ᤀᤠᤱ ᤗᤳᤇᤠ ᤀᤡ᤺ᤴᤍᤥᤎᤡᤰ ᤏᤧᤛ᤻ᤛᤧ ᤐᤡᤖᤧᤛᤧ᤹. ‘ᤔᤏᤠᤜᤠ᤹ ᤁᤥ᤺ᤰᤔᤠᤀᤥ ᤌᤠ᤺ᤱ ᤔᤧᤒᤣᤃᤧᤶᤔᤡᤴᤏᤧ᤹. ᤂᤧᤸᤗᤧ ᤁᤢᤕᤠᤀᤥᤀᤠᤱ ᤔᤧᤒᤣᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥ ᤀᤠᤳᤋᤡᤸᤗᤧ ᤁᤥ᤺ᤰᤔᤠᤴ ᤛᤢᤛᤢ ᤂᤧᤴ ᤛᤡᤖᤥ॥

᥇᥉ ᤂᤧᤴ ᤜᤠ᤺ᤳᤗᤧᤀᤠᤱ ᤔᤧᤴᤇᤢᤀᤣ ᤗᤢᤱᤅᤡᤸᤗᤧ ᤗᤧᤵᤋᤧᤶᤔᤧ᤹ ᤀᤡᤃᤪ ᤋᤥ᤺ᤱᤅᤡᤸᤗᤧ ᤀᤠᤒᤠᤶᤔᤧ᤹॥ ᤌᤰᤛᤠ ᤀᤡᤃᤪ ᤔᤏᤠᤛᤠᤱ ᤂᤧᤴ ᤁᤢᤜᤡᤱᤘᤧᤳ ᤐᤥᤱᤔᤠ ᤔᤧᤛᤢᤰᤏᤧᤴ॥’ ᤛᤠᤍᤠᤱᤅᤡᤴ ᤁᤣ᤺ᤶᤒᤠ ᤗᤠᤀᤡ᤺ᤰᤁᤡᤸᤗᤧ ᤔᤏᤠᤜᤠ᤹ ᤁᤥ᤺ᤰᤔᤠᤀᤥ ᤌᤠ᤺ᤱ ᤔᤧᤎᤠᤱᤗ॥”

᥇᥊ ᤂᤧᤒᤩᤠᤱ ᤔᤥᤛᤠᤴ ᤁᤥ᤺ᤰᤔᤠᤀᤥᤏᤢ ᤕᤥ ᤌᤠᤛᤡᤱ ᤕᤧ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤘᤠᤔᤧᤜᤵᤋᤢ॥

᥇᥋ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤳᤇᤡᤴᤍᤠ᤺ᤴ ᤌᤠᤖᤡᤰ ᤂᤧᤏᤡ᤹ ᤕᤠᤖᤡᤵ ᤕᤢᤅᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴᤏᤢ᤺ᤸᤗᤧ ᤋᤃᤡ ᤔᤧᤴᤇᤢᤔᤠᤜᤠ᤹ᤏᤢ ᤔᤧᤀᤡᤵᤛᤧᤶᤔᤡᤴᤏᤧ᤹॥”

᥇᥌ ᤛᤢᤶᤕᤠᤴ ᤁᤧᤖᤧᤸᤗᤧ ᤕᤠ᤺ᤴᤍᤡᤰ ᤋᤠᤏᤠᤶ ᤛᤠ᤺ᤶᤓᤣ ᤗᤧᤰᤋᤧ ᤜᤧᤰᤁᤩᤠᤱ ᤋᤠᤱᤛᤠᤱᤒᤧᤴ ᤂᤧᤖᤧᤱᤄᤢᤖᤢᤱ ᤗ᤹ᤖᤧ. ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠ᤹ᤔᤡ᤺ᤵᤐᤠᤴ ᤁᤥ᤺ᤰᤔᤠᤀᤥ ᤌᤠ᤺ᤱ ᤑᤴᤇᤡᤱ ᤂᤧᤒᤩᤠᤱ ᤌᤢᤳᤌᤢᤖᤡ᤺ᤵᤐᤠᤴ ᤕᤶᤒᤠ ᤗᤠᤀᤡᤰᤋᤧᤒᤠ ᤂᤧᤶᤍᤧᤳᤋᤧ॥ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤡᤔᤠᤸᤗᤧ ᤌᤧᤃᤰᤁᤰ ᤔᤧᤕᤰᤂᤧ॥

᥇᥍ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤋᤢᤶᤛᤧ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤥ᤺ᤰᤔᤠ ᤑᤠᤱᤈᤱᤅᤡᤸᤗᤧ ᤁᤢᤒᤢᤱᤅᤥ ᤔᤧᤕᤧᤶᤛᤡᤱ॥

᥇᥎ ᤛᤡᤏᤤ ᤁᤥ᤺ᤰᤔᤠᤴ ᤁᤧᤖᤧᤰ ᤔᤡ᤺ᤰᤂᤥ᤹ᤀᤡᤸᤗᤧ ᤌᤡᤶᤛᤢᤀᤠᤱ ᤐᤳᤇᤧ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤡ᤺ᤸᤗᤧ ᤁᤢᤛᤶᤎᤠᤱ ᤂᤧᤵᤔᤥ ᤌᤠᤛᤡᤱ ᤕᤧᤀᤠᤱ ᤘᤕᤧ॥ ᤔᤡ᤺ᤰᤂᤢᤴ ᤔᤡᤎᤢᤱ ᤔᤡᤖᤠ᤺ᤰᤁᤥᤒᤠ ᤔᤡ᤺ᤰᤂᤢ᤹ ᤁᤢᤀᤡᤛᤡ᤺ᤰ ᤗ᤺ᤴᤍᤧᤀᤠᤱ ᤐᤳᤇᤧ॥ ᤜᤧᤰᤁᤩᤠᤱ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱᤅᤡᤴ ᤌᤢᤖᤢᤵᤗᤢᤵᤏᤠ ᤕᤰᤂᤧ॥

᥇᥏ ᤜᤧᤰᤁᤩᤠᤱ ᤌᤢᤳᤌᤢᤖᤡ᤺ᤵᤐᤠᤴ ᤀᤠᤸᤗᤛᤠᤱ ᤆᤠ᤹ᤖᤡᤰ ᤗᤠᤀᤡ᤺ᤰᤔᤠ ᤜᤣ᤺ᤰᤋᤧ॥ ᤔᤥᤛᤠᤴ ᤐᤠᤖᤧ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤖᤧᤱᤄᤢᤖᤢᤱ ᤁᤧᤗᤧᤰᤐᤠ ᤀᤡᤰᤗᤠᤀᤥ ᤂᤢᤏᤧ᤹ ᤐᤠ᤺ᤴᤇᤠ᤺ᤳᤋᤢ॥

᥈᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤛᤡᤏᤤ ᤁᤥ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤌᤠᤛᤡᤱ ᤕᤧ. ᤂᤧᤶᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤁᤥ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤌᤥ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤔᤥᤛᤠᤴ ᤌᤥ᤺ᤰᤛᤡᤱ ᤐᤣ॥

᥈᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤀᤡ᤺ᤴᤍᤥ᤺ᤴ ᤔᤧᤃᤠ᤺ᤰᤋᤢᤀᤠᤱ ᤔᤧᤶᤒᤣ᤺ᤰᤏᤧᤸᤗ ᤜᤧᤰᤁᤩᤠᤱ ᤀᤥᤔᤧᤶᤔᤧᤳᤋᤠᤴᤗ ᤑᤠ᤹ᤀᤠᤱ ᤂᤧᤏᤧ᤹ ᤕᤥ ᤌᤠᤛᤡᤱ ᤐᤣᤃᤧ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥ ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ ᤕᤖᤡᤰᤋᤱᤒᤠ ᤔᤧᤛᤡᤖᤥ॥

᥈᥈ ᤀᤠᤱᤃᤠ᤹ ᤀᤠᤒᤣᤛᤠᤱ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤠᤱ ᤀᤠᤒᤠᤅᤣ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤗ. ᤔᤧ᤺ᤴᤏᤧᤓᤃᤪ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤔᤥ ᤔᤧᤰᤂᤢᤱᤛᤡᤱ᤹॥”

᥈᥉ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤔᤏᤠᤜᤠ᤹ ᤛᤡᤏᤤ ᤁᤥ᤺ᤰᤔᤠᤀᤥ ᤌᤠ᤺ᤱ ᤌᤥ᤺ᤰᤛᤡᤱᤔᤠ ᤌᤠᤱᤔᤠ ᤔᤧᤴᤇᤢᤰᤏᤧᤴ. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ‘ᤁᤥ᤺ᤰᤔᤠᤴ ᤁᤒᤪᤡᤱ ᤁᤢᤎᤣ᤺ᤰᤔᤠ ᤑᤳᤇᤧ᤹ᤀᤠᤱ ᤛᤣᤛᤣᤒᤠ ᤆᤥᤰ ᤗ᤹ᤖᤡᤰ ᤗᤠ᤺ᤳᤗᤠ᤺ᤳ ᤆᤥᤃᤧ᤹’ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤁᤧᤒᤡᤖᤠᤱᤅᤠᤱ ᤘᤕᤧ॥”

᥈᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤐᤣᤃᤧ᤹. ᤂᤧᤏᤧ᤹ ᤀᤠᤒᤠᤅᤣ ᤕᤥ ᤐᤣᤃᤧ᤹. ᤜᤧᤰᤁᤩᤠᤱ ᤜᤠᤖᤢᤏᤧᤴᤏᤢ ᤛᤥᤖᤡᤰ ᤌᤠ᤺ᤱ ᤌᤥ᤺ᤰᤛᤡᤱ ᤌᤠᤅᤧ᤹॥ ᤁᤖ ᤔᤏᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤀᤠᤱᤃᤠ᤹ᤀᤥ ᤀᤡ᤺ᤴᤍᤥ᤺ᤴ ᤔᤧᤃᤠ᤺ᤰᤋᤢᤀᤠᤱ ᤔᤧᤴᤎᤠᤱᤏᤧᤴᤗ. ᤔᤧ᤺ᤴᤏᤧᤓᤃᤪ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤔᤥ ᤔᤧᤰᤂᤢᤱᤛᤡᤱ᤹॥”

᥈᥋ ᤂᤧᤒᤩᤠᤱ ᤔᤥᤛᤠᤴ ᤕᤥ ᤔᤏᤠᤜᤠ᤹ᤖᤥ ᤌᤠᤛᤡᤱ ᤕᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ ᤆᤧᤰᤋᤢᤛᤡᤖᤥ॥

ᤌᤡᤒᤥᤱ ᤀᤡᤱᤈᤠ᤺ᤱᤜᤠ᤹

᥈᥆

ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ.

᥈ “ᤀᤠᤱᤃᤠ᤹ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤀᤠ. ᤀᤠᤱᤃᤠ᤹ ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤕᤢᤅᤡᤒᤠ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ॥

᥉ “ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤠᤱ ᤛᤠᤶᤔᤠᤱᤜᤠ᤹ᤀᤠᤱ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹॥

᥊ “ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤛᤡᤱᤜᤠ᤹ ᤔᤧᤄᤥ᤺ᤴᤍᤧᤶᤔᤡᤴᤏᤧ᤹ᤀᤠᤱ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤏᤠᤘᤠᤀᤡᤳᤗᤠ ᤔᤧᤈᤥᤃᤧᤶᤔᤡᤴᤏᤧ᤹. ᤌᤠ᤺ᤱ ᤋᤠᤱᤛᤠᤱᤒᤥᤒᤠ ᤀᤡᤃᤪ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤏᤢ ᤔᤢ ᤆᤫᤠ᤺ᤋᤥ ᤁᤧᤕᤠᤰᤐᤠ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤏᤠᤘᤠᤀᤡᤳᤗᤠ ᤔᤧᤈᤥᤃᤧᤶᤔᤡᤴᤏᤧ᤹॥

᥋ ᤀᤠᤳᤋᤡᤴ ᤏᤠᤘᤠᤀᤡᤳᤗᤠ᤺ᤴᤏᤠᤱ ᤂᤡᤏᤡ᤹ ᤛᤧᤘᤠ ᤔᤧᤔᤧᤳᤋᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤴ ᤔᤠᤱᤛᤧᤘᤠᤀᤠᤱ ᤔᤧᤔᤧᤳᤋᤧᤶᤔᤡᤴᤏᤧ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥ ᤂᤡᤏᤡ᤹ ᤘᤣ᤹ ᤔᤠᤱᤅᤡᤴ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤔᤡᤸᤗᤧ ᤀᤠᤱᤃᤠ᤹ ᤏᤠᤛᤡ ᤔᤧᤎ᤺ᤳᤋᤠᤴ॥ ᤀᤠᤱᤃᤠ᤹ ᤕᤠᤵᤔᤡ ᤁᤧᤈᤡ᤺ᤵᤐᤠᤜᤠ᤹ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤶᤛᤡᤃᤣᤰᤐᤠ ᤏᤢ ᤗᤡᤛᤡᤃᤣᤰᤐᤠ ᤌᤠ᤺ᤰ ᤌᤠᤖᤡᤰ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥

᥌ ᤁᤖ ᤀᤠᤳᤋᤡᤴᤜᤠ᤹ᤖᤧ ᤀᤠᤱᤃᤠ᤹ ᤔᤡ᤺ᤶᤈᤡ ᤔᤧᤔᤧᤳᤋᤠᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤧᤴᤇᤡᤱ ᤜᤧᤴᤇᤡᤱ ᤌᤠ᤺ᤰᤜᤠ᤹ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱ᤹॥

᥍ “ᤀᤠᤳᤋᤡᤴ ᤋᤠᤵᤑᤧ᤺ᤶᤒᤠ ᤏᤡᤱᤛᤣ᤺ᤰᤗᤧ ᤗᤠᤃᤡᤀᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤜᤏᤧ ᤔᤧᤒᤠᤋᤠᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤱ ᤑᤧᤰᤁᤧᤗᤠ᤺ᤶᤒᤠᤜᤠ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥

᥎ “ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤏᤧᤳᤋᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤡᤴ ᤛᤣᤛᤣ ᤁᤳᤋᤧᤶᤔᤧ᤹॥

᥏ ᤂᤡᤏᤡ᤹ ᤕᤠ᤺ᤶᤒᤰᤁᤡᤴ ᤋᤢᤰᤛᤡ ᤕᤧᤴ ᤌᤠᤖᤡᤰ ᤆᤥᤃᤧᤶᤔᤧ᤹.

᥇᥆ ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤡᤴ ᤆᤠᤜᤡ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤏᤠ᤺ᤶᤛᤡᤱᤔᤠ ᤕᤧᤴᤗᤥ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤣᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤂᤡᤏᤡ᤹ ᤛᤠ ᤕᤧᤶᤒᤡᤳᤇᤠ᤺ᤸᤗᤧ. ᤛᤠ ᤔᤧᤴᤇᤢᤔᤠ᤺ᤸᤗᤧ. ᤂᤡᤏᤡ᤹ ᤕᤥᤃ᤻ᤒᤠ ᤕᤥ᤺ᤃ᤻ᤔᤧᤸᤗᤧ. ᤂᤡᤏᤡ᤹ ᤐᤡᤳ ᤌᤰᤛᤠ᤺ᤸᤗᤧ. ᤂᤡᤏᤡ᤹ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ᤺ᤸᤗᤧ ᤌᤣᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ॥

᥇᥇ ᤌᤣᤀᤠᤱᤓᤧᤸᤗᤧ ᤋᤢᤰᤛᤡ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤱᤛᤠᤱᤒᤠ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ. ᤘᤖ᤺ᤱ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤢ. ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤢᤏᤧ᤹ ᤏᤠ᤺ᤶᤛᤡᤱ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢ. ᤜᤧᤰᤁᤩᤠᤱ ᤂᤧᤴ ᤛᤣᤛᤣ ᤆᤥᤃᤢ॥

᥇᥈ “ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤢ ᤔᤠᤏᤢᤍᤡᤱ ᤔᤠᤜᤠ᤹ ᤔᤡᤱᤛᤥᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤀᤡᤖᤡ᤺ᤰ ᤁᤧᤜᤡᤅᤡᤖ॥

᥇᥉ “ᤔᤏᤠ ᤔᤧᤛᤧᤖᤧᤶᤔᤧᤴᤏᤧ᤹॥

᥇᥊ “ᤂᤡᤏᤡ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥋ “ᤂᤡᤏᤡ᤹ ᤔᤧᤄᤢ᤺ᤳᤋᤧᤶᤔᤡᤴᤏᤧ᤹॥

᥇᥌ “ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤴ ᤔᤧᤴᤘᤠ᤹ᤔᤏᤠᤒᤠ ᤀᤠᤵᤋᤡᤰ ᤔᤧᤃᤢᤋᤧᤶᤶᤔᤡᤴᤏᤧ᤹॥

᥇᥍ “ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤂᤡᤔᤩᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤔᤣ᤺ᤳᤋᤡᤴ ᤔᤡᤰ ᤔᤧᤃᤣ᤺ᤳᤋᤧᤶᤔᤡᤴᤏᤧ᤹. ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤕᤥ᤺ᤃ᤻ᤒᤠ. ᤁᤢᤕᤥᤃ᤻ᤔᤠ. ᤁᤢᤒᤡᤳ. ᤁᤢᤀᤍᤱ ᤀᤡᤃᤪ ᤂᤧᤸᤗᤧ ᤁᤢᤎᤧᤔᤠ ᤐᤠ᤺ᤴᤏᤡᤴᤏᤠᤱ ᤔᤡᤰ ᤔᤧᤃᤣ᤺ᤳᤋᤧᤶᤔᤡᤴᤏᤧ᤹॥”

ᤔᤏᤠᤜᤠ᤹ ᤕᤱᤔᤠ ᤔᤧᤛᤡ᤹᤺

(ᤛᤠᤶᤕᤥ ᤀᤡᤱ ᥋:᥈᥈-᥉᥉)

᥇᥎ ᤀᤠᤸᤗ ᤁᤧᤖᤧᤰ ᤔᤏᤠᤜᤠ᤹ᤖᤧ ᤋᤠᤱᤛᤠᤱᤒᤥ ᤂᤧᤖᤧᤱᤄᤢᤖᤢᤱ ᤁᤧᤗ᤹ᤒᤠ ᤏᤢ ᤌᤢᤳᤌᤢᤖᤡ᤺ᤵᤐᤠ ᤗᤠᤀᤡᤰᤋᤧᤒᤠ ᤀᤡᤰᤗᤠᤴ ᤔᤧᤄᤧᤵᤛᤢ ᤜᤧᤰᤁᤩᤠᤱ ᤛᤠ᤺ᤶᤓᤣ ᤗᤧᤰᤋᤧᤒᤠ ᤏᤢ ᤌᤧᤃᤢᤀᤥᤗᤠᤶ ᤁᤧᤗ᤺ᤶᤒᤠ ᤔᤡ᤺ᤰᤂᤢᤴ ᤔᤣᤏᤡᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤁᤡᤔᤧᤸᤗᤧ ᤔᤧᤕᤰᤂᤧ ᤜᤧᤰᤁᤩᤠᤱ ᤗᤠ᤺ᤳᤗᤠ᤺ᤳ ᤔᤧᤕᤧᤶᤛᤡᤱ॥

᥇᥏ ᤂᤧᤱᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤀᤠᤏᤡᤃᤧᤏᤢ ᤁᤧᤒᤠ᤺ᤳᤏᤧᤓᤃᤪ ᤀᤠᤏᤡᤃᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤂᤧᤵᤛᤢᤶᤒᤧ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧᤏᤢ ᤐᤠ᤺ᤳᤏᤧᤓᤃᤪ ᤀᤠᤏᤡᤃᤧ ᤛᤩᤧ᤹ᤀᤡᤃᤧ ᤑᤠ᤹ᤀᤠᤱ ᤁᤡᤛᤡᤃᤧ॥”

᥈᥆ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤔᤧᤃᤡᤛᤧᤶᤔᤡᤴᤏᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤛᤧ ᤕᤧᤀᤠᤱ ᤘᤠ᤹ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤂᤢᤏᤧ᤹ ᤁᤡᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤜᤢ᤹ᤛᤧ ᤕᤧᤀᤠᤱ ᤘᤠ᤹॥”

᥈᥇ ᤁᤖ ᤔᤏᤠᤜᤠ᤹ ᤔᤠ᤺ᤱᤄᤠᤀᤣ ᤔᤧᤕᤧᤶᤛᤡᤱᤅᤠᤱ ᤔᤧᤕᤧᤒᤧ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤰ ᤔᤠᤰᤛᤡᤍᤡ᤺ᤱᤃᤩᤠ᤺ᤵᤐᤠ ᤂᤠ᤹ᤔᤡ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤐᤣ. ᤂᤧᤵᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤕᤧᤖᤥ॥

ᤗᤧᤳᤋᤡ ᤋᤥ᤺ᤶᤔᤠ ᤌᤡᤶᤜᤠ᤹

᥈᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤧᤛᤧ᤹. ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤠᤰᤂᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤡᤏᤡ᤹ᤏᤢ ᤐᤠᤖᤠᤱ ᤂᤧᤴ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹॥

᥈᥉ ᤀᤠᤱᤃᤠ᤹ᤏᤢ ᤛᤥᤛᤥᤖᤡᤰ ᤂᤡᤏᤡ᤹ ᤘᤣ᤹ ᤔᤠᤱᤜᤠ᤹ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹॥ ᤕᤢᤵᤐᤠ ᤔᤠᤱᤜᤠ᤹. ᤛᤠᤶᤔᤩᤠᤱ ᤔᤠᤱᤜᤠ᤹ ᤀᤠᤒᤠᤅᤣ ᤗᤠᤃᤡ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹॥

᥈᥊ “‘ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠ ᤂᤠᤶᤎᤡᤰ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤂᤡᤏᤡ᤹ ᤔᤧᤸᤗᤢᤰ ᤏᤢ ᤛᤧᤃᤶᤒᤠᤜᤠ᤹ ᤛᤡᤍᤢᤱᤈᤓᤠ ᤆᤥᤃᤧᤶᤛᤡᤶᤔᤧ᤹ᤀᤠᤱ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤏᤠᤍᤱ ᤆᤥ᤺ᤰᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤧᤶᤔᤧ᤹ ᤂᤧᤒᤩᤠᤱ ᤂᤧᤴ ᤌᤰᤛᤠᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤔᤡᤎᤡᤰᤂᤧᤶ ᤋᤣᤛᤧᤶᤛᤡᤶᤔᤧ᤹॥ ᤀᤠᤱᤃᤠ᤹ ᤀᤣ᤺ᤰ ᤛᤧᤴᤍᤢᤱᤒᤠ ᤀᤠᤛᤧᤘᤠ ᤔᤧᤵᤔᤠ ᤁᤧᤖᤧᤰ ᤋᤧᤴᤜᤠ᤹ᤀᤥ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤡᤱ᤹॥

᥈᥋ ᤂᤡᤏᤡ᤹ ᤀᤠᤱᤃᤠ᤹ ᤀᤠᤗᤠᤃᤡ ᤗᤢᤱᤅᤡᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤧᤈᤥᤃᤢᤶᤏᤧᤓᤃᤪ ᤂᤧᤴ ᤗᤰᤔᤏᤠᤒᤠ ᤂᤰᤔᤏᤠᤒᤠ ᤗᤢᤱᤜᤠ᤹ ᤔᤧᤈᤥᤃᤧᤶᤔᤡᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤂᤡᤏᤡ᤹ ᤛᤠᤔᤠᤜᤠ᤹ ᤀᤥᤃᤵ ᤁᤧᤈᤥᤃᤢᤶᤔᤡᤸᤗᤧ ᤂᤧᤴ ᤀᤠᤛᤢᤳᤌᤥ ᤁᤧᤈᤥᤃᤢᤶ᤹॥

᥈᥌ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤥ ᤗᤧᤳᤋᤡ ᤔᤧᤍᤥᤴᤍᤢᤒᤠᤍᤧᤴᤏᤥ ᤏᤠᤜᤠᤱᤛᤧ᤺ᤰ ᤔᤧᤓᤳᤇᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤔᤧᤗᤡᤅᤧᤶᤔᤡᤴᤏᤧ᤹॥ ᤜᤧᤰᤁᤣ ᤁᤧᤈᤥᤃᤢᤶᤔᤡᤸᤗᤧ ᤂᤡᤏᤡ᤹ ᤗᤧᤰᤆᤠ᤹ᤒᤧᤎᤡ᤺ᤰᤁᤡᤴ ᤏᤡᤎᤠ᤺ᤵᤗᤥ॥’”

᥈᥇

“ᤀᤠᤸᤗ ᤀᤠᤱᤃᤠ᤹ ᤜᤡᤒᤪᤢᤜᤠ᤹ ᤐᤡᤖᤢᤱᤛᤡᤱᤒᤠ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤜᤡᤒᤪᤢ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹

᥈ “ᤀᤠᤸᤗ ᤂᤡᤏᤡ᤹ ᤗᤳᤇᤠ ᤜᤡᤒᤪᤢ ᤕᤥᤰ ᤁᤧᤀᤡᤅᤢᤶᤔᤡᤸᤗᤧ ᤂᤧᤸᤗᤧ ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤂᤡᤏᤡ᤹ ᤕᤠ᤺ᤶᤒᤰ ᤆᤥᤃᤢ ᤁᤧᤒᤡᤖᤡ᤹॥ ᤋᤱᤒᤣ ᤏᤢᤛᤡ ᤋᤥ᤹ᤖᤢᤸᤗᤧ ᤂᤧᤴ ᤜᤠᤒᤠ ᤗᤧᤖᤧᤶᤍᤣᤛᤧᤶᤔᤧ᤹॥

᥉ ᤂᤧᤴ ᤕᤥᤰ ᤐᤥ᤺ᤰᤂᤧᤀᤠᤱ ᤋᤩᤧᤒᤠ ᤕᤧᤶᤔᤥ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤋᤩᤧᤀᤠᤱ ᤘᤕᤧᤏᤧᤓᤃᤪ ᤂᤧᤴ ᤐᤣ᤺ᤰᤁᤡᤸᤗᤧᤀᤠᤱ ᤂᤧᤸᤗᤧ ᤁᤢᤔᤣ᤺ᤳᤋᤡᤴ ᤔᤧᤴᤍᤣ᤹ᤀᤣ ᤀᤧᤰᤗᤧ᤺ᤰ ᤐᤣ᤺ᤰᤗ. ᤁᤖ ᤂᤧᤴ ᤔᤣ᤺ᤰᤂᤡᤶ ᤆᤥᤃᤧᤀᤠᤱ ᤋᤩᤧᤀᤠᤱ ᤘᤕᤧᤏᤧᤓᤃᤪ ᤂᤧᤸᤗᤧ ᤁᤢᤔᤣ᤺ᤳᤋᤡᤴ ᤋᤣ᤹ᤖᤢᤀᤠᤱ ᤐᤣ᤺ᤰᤗ॥

᥊ ᤁᤢᤴᤍᤠᤱᤒᤧᤸᤗᤧ ᤂᤧᤴ ᤔᤣ᤺ᤳ ᤐᤡᤖᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠᤁᤢᤀᤣ ᤔᤧᤘᤕᤧᤏᤧᤓᤃᤪ ᤂᤧᤴ ᤁᤢᤔᤣᤳ ᤁᤢᤛ᤻ᤛᤠᤜᤠ᤹ ᤁᤢᤱᤍᤠᤱᤒᤧᤸᤗᤧᤴ ᤔᤧᤒᤥ᤺ᤱ᤹. ᤜᤧᤰᤁᤩᤠᤱ ᤂᤧᤴᤗᤰ ᤀᤣ᤺ᤰ ᤐᤣ᤺ᤰᤗ॥

᥋ “ᤁᤖ ᤂᤧᤴ ᤕᤥ᤺ᤃ᤻ᤒᤠ᤺ᤸᤗᤧ ᤂᤢᤏᤧ᤹ ᤁᤢᤴᤍᤠᤱᤒᤠᤴ. ᤁᤢᤔᤣᤳ ᤁᤢᤛ᤻ᤛᤠᤜᤠ᤹ ᤁᤢᤗᤢᤱᤔᤠ᤹ ᤔᤧᤍᤢᤰᤁᤠᤱ ᤛᤧᤔᤠ ᤔᤧᤍᤧᤴᤏᤧᤓᤃᤪ.

᥌ ᤁᤢᤴᤍᤠᤱᤒᤧᤸᤗᤧ ᤂᤧᤴ ᤔᤠᤱᤛᤧᤘᤠ ᤆᤥ᤺ᤰᤔᤠᤍᤧᤴᤏᤥ ᤋᤣ᤹ᤖᤢᤀᤠᤱ ᤐᤣ᤺ᤰᤗ ᤜᤧᤰᤁᤩᤠᤱ ᤂᤧᤵᤔᤥ ᤗᤠᤶᤎᤣ᤺ᤵᤐᤥ ᤀᤡᤃᤪ ᤗᤠᤶᤎᤣᤳ ᤛᤡᤳᤗᤠᤱᤅᤥ ᤕᤧᤵᤛᤢᤀᤠᤱ ᤂᤧᤸᤗᤧ ᤁᤢᤏᤧᤰᤂᤥ᤺ᤴ ᤋᤠᤰᤁᤫᤠ᤺ᤸᤗᤧ ᤕᤳᤋᤢ ᤐᤡᤖᤢᤖ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤜᤡᤱᤜᤡᤱ ᤕᤥᤰ ᤐᤥ᤺ᤱᤅᤠᤱ ᤘᤠ᤹॥

᥍ “ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤕᤥᤃ᤻ᤔᤠ ᤆᤥᤃᤢᤀᤠᤱ ᤛᤱᤄᤢᤍᤣᤛᤢᤏᤧᤓᤃᤪ ᤂᤧᤴ ᤔᤧᤴᤇ᤻ᤕᤠᤴ ᤕᤥ᤺ᤃ᤻ᤒᤠᤜᤠ᤹ ᤜᤧᤰᤁᤣ ᤆᤥ᤺ᤰᤕᤢᤶᤓᤥ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤔᤧᤄᤥᤏᤧᤴ॥

᥎ ᤀᤠᤳᤋᤡᤸᤗᤧ ᤂᤧᤴ ᤔᤣ᤺ᤳ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤅᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤀᤠᤸᤗ ᤂᤧᤸᤗᤧ ᤔᤣ᤺ᤳ ᤆᤥ᤺ᤰᤔᤠᤀᤠᤱ ᤁᤵᤔᤠ ᤁᤢᤛᤡᤖᤠ᤹ ᤔᤧᤎᤠᤱᤏᤧᤴᤏᤧᤓᤃᤪ ᤂᤧᤴ ᤔᤧᤴᤇ᤻ᤕᤠᤴ ᤜᤠᤒᤠ ᤁᤢᤶᤒᤠᤖᤧᤀᤥ ᤕᤠᤱᤏᤠ ᤛᤱᤄᤢᤍᤣᤛᤢᤖ॥ ᤂᤧᤸᤗᤧ ᤁᤢᤴᤍᤠᤱᤒᤧᤸᤗᤧ ᤂᤧᤴ ᤘᤣ᤹ ᤗᤠᤈᤣ᤹ᤒᤠ ᤀᤠᤳᤋᤡᤸᤗᤧ ᤁᤢᤜᤢᤰᤁᤥᤀᤠᤱ ᤛᤱᤔᤠᤍᤣᤔᤠ ᤔᤧᤄᤥᤛᤢᤴ᤹ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤂᤧᤴ ᤕᤥ᤺ᤃ᤻ᤔᤧᤴᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤑᤣ᤺ᤴᤍᤢᤀᤠᤱ ᤘᤠ᤹॥

᥏ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤺ᤸᤗᤧ ᤗᤠᤃᤡ ᤕᤥᤃ᤻ᤔᤠ ᤀᤡᤅᤢᤀᤠᤱ ᤘᤠ᤹. ᤂᤧᤴ ᤁᤢᤛ᤻ᤛᤠ ᤔᤧᤴᤇᤢᤔᤠ ᤜᤧᤰᤁᤣᤀᤣ ᤏᤢᤖᤡᤰ ᤔᤧᤳᤋᤢᤖ॥

᥇᥆ ᤁᤢᤓᤠ ᤔᤏᤠᤎᤡᤰᤗᤧ ᤘᤣ᤹ ᤔᤣ᤺ᤳ ᤋᤠᤖᤢᤏᤧᤓᤃᤪ ᤂᤧᤸᤗᤧ ᤋᤃᤡᤔᤠ ᤁᤢᤔᤣ᤺ᤳᤋᤡᤴ ᤆᤠᤔᤠ ᤌᤢᤱᤔᤠ. ᤆᤠᤱ ᤏᤢ ᤋᤃᤡᤒᤠ ᤜᤧᤰᤁᤣᤀᤣ ᤔᤣ᤺ᤳᤋᤡᤸᤗᤧ ᤁᤢᤄᤥᤔᤠ ᤕᤢᤰᤁᤡᤴ ᤐᤡᤖᤢᤖ॥

᥇᥇ ᤂᤧᤴ ᤔᤏᤠ᤺ᤸᤗᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤁᤴ ᤕᤠ᤺ᤶᤒᤰᤜᤠ᤹ ᤔᤧᤃᤧᤳᤋᤢᤴᤏᤧᤓᤃᤪ ᤂᤧᤸᤗᤧ ᤕᤠᤱᤎᤡᤰᤁᤠᤱ ᤔᤧᤴᤍᤠ᤺ᤰᤁᤣ ᤋᤃᤡᤔᤠ ᤁᤢᤔᤣ᤺ᤳᤋᤡᤴ ᤆᤥ᤺ᤰᤕᤢᤶᤓᤥ ᤆᤥᤃᤢᤀᤠᤱ ᤗᤧᤖᤢᤍᤣᤛᤢᤖᤖᤥ॥

ᤀᤠᤃᤠ᤺ᤴᤏᤧᤸᤗᤧᤒᤠ ᤌᤡᤶᤜᤠ᤹

᥇᥈ “ᤜᤠ᤺ᤳᤗᤧ ᤔᤏᤠᤴ ᤛᤡᤖ ᤜᤡᤵᤋᤢᤛᤩᤧᤖᤢ᤹ ᤂᤧᤴᤏᤠᤱ ᤛᤡᤖᤀᤣ ᤜᤡᤵᤔᤠ ᤛᤧᤵᤔᤠ ᤐᤥᤱ᤹॥

᥇᥉ ᤁᤖ ᤁᤢᤓᤠ ᤔᤏᤠ᤺ᤸᤗᤧ ᤂᤧᤴ ᤏᤡᤏᤡᤒᤠ ᤆᤥᤃᤢᤒᤠ ᤜᤥ᤺ᤵᤋᤧ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤰᤁᤣ ᤆᤥ᤺ᤰᤔᤠ ᤐᤠᤱᤄᤢᤒᤠᤏᤧᤓᤃᤪ. ᤂᤧᤴ ᤂᤧᤳᤇᤡᤱᤔᤠ ᤐᤣ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤗᤳᤇᤠ ᤋᤧᤴᤎᤡᤰ ᤏᤡ᤺ᤴᤎᤥ ᤆᤥᤃᤢᤱ ᤐᤡᤖᤢᤱ᤹॥

᥇᥊ ᤁᤖ ᤀᤠᤳᤋᤡᤸᤗᤧ ᤁᤢᤛᤡᤰ ᤐᤥ᤺ᤰ ᤜᤧᤰᤁᤩᤠᤱ ᤛᤧᤵᤔᤠᤀᤣ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤣ᤹ ᤔᤏᤠᤴ ᤛᤩᤧᤖᤢ᤹. ᤂᤧᤒᤩᤠᤱ ᤂᤢᤏᤧ᤹ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ᤀᤥ ᤗᤧᤳᤋᤡ ᤔᤧᤍᤥᤴᤍᤢᤒᤠᤍᤧᤴᤏᤥᤀᤣ ᤋᤩᤧᤀᤠᤱ ᤘᤠ᤹ᤛᤠᤱ ᤂᤧᤴ ᤗᤧᤵᤔᤠ ᤔᤧᤏᤢ᤹ᤏᤧᤴ. ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥

᥇᥋ “ᤀᤠᤳᤋᤡᤸᤗᤧ ᤀᤠᤒᤠᤅᤣ ᤁᤢᤶᤒᤠ ᤀᤡᤃᤪ ᤁᤢᤶᤔᤠ ᤜᤡᤵᤋᤢ᤹. ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥

᥇᥌ “ᤀᤠᤳᤋᤡᤸᤗᤧ ᤁᤢᤓᤠ ᤌᤡᤰ ᤕᤥᤰ ᤆᤥᤃᤢᤀᤠᤱ ᤛᤱᤛᤧ ᤀᤡᤃᤪ ᤕᤢᤱᤛᤧ ᤔᤧᤴᤍᤧᤴᤏᤣ ᤛᤠᤰᤁᤧᤸᤗᤧᤰ ᤋᤣ᤹ᤖᤢᤏᤧᤓᤃᤪ ᤂᤧᤴ ᤁᤧᤍᤣ᤹ᤒᤧᤴ ᤛᤧᤵᤔᤠᤀᤣ ᤐᤥᤱ᤹॥

᥇᥍ “ᤀᤠᤳᤋᤡᤸᤗᤧ ᤀᤠᤒᤠᤅᤣ ᤁᤢᤶᤒᤠ ᤀᤡᤃᤪ ᤁᤢᤶᤔᤠ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢ. ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥

᥇᥎-᥇᥏ “ᤔᤏᤠᤜᤠ᤹ ᤔᤧᤄᤣ ᤔᤧᤎᤰᤁᤡᤸᤗᤧ ᤌᤡᤰᤗᤧ ᤘᤣ᤹ᤀᤡᤴ ᤗᤢᤱᤅᤡᤸᤗᤧ ᤗᤧᤵᤋᤢ᤹ ᤀᤡᤃᤪ ᤜᤢᤰᤐᤢᤳᤋᤧᤸᤗᤧ ᤜᤡᤵᤋᤢ ᤁᤖ ᤂᤧᤴ ᤔᤧᤛᤩᤧᤖᤢᤴ ᤜᤧᤰᤁᤩᤠᤱ ᤋᤧ᤺ᤶᤓᤢᤰ ᤁᤧᤈᤠᤒᤠ ᤔᤏᤠᤴ ᤏᤧᤳᤏᤠᤀᤥ ᤏᤧᤛᤡᤱ ᤜᤧᤰᤁᤩᤠᤱ ᤋᤠ᤺ᤴᤍᤡ ᤐᤥ᤺ᤰᤁᤠᤱ ᤋᤰᤁᤠᤳ ᤋᤰᤛᤡᤱᤗ ᤘᤠ᤹ᤔᤠ ᤁᤧᤛᤢᤰᤐᤠ ᤐᤥ᤺ᤱᤏᤧᤓᤃᤪ ᤁᤧᤜᤡᤵᤐᤠ ᤔᤏᤠᤴ ᤛᤠᤶᤒᤠ᤺ᤴ ᤔᤧᤎᤠᤏᤧᤴ॥ ᤁᤖ ᤂᤧᤴ ᤏᤧᤳᤏᤠᤀᤥ ᤏᤧᤛᤡᤱᤅᤡᤸᤗᤧ ᤁᤧᤗᤠ᤺ᤵᤐᤠ ᤕᤠᤱᤅᤡᤴ ᤐᤡᤖᤢᤖ ᤜᤧᤰᤁᤩᤠᤱ ᤂᤧᤴ ᤔᤧᤴᤘᤣ᤺ᤳᤋᤣ ᤌᤠᤖᤡᤰ ᤂᤧᤸᤗᤧ ᤛᤡᤍᤠ᤹ ᤐᤠᤱᤍᤠ ᤔᤧᤳᤋᤢᤖ॥

᥈᥆ “ᤀᤠᤳᤋᤡᤴ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤕᤥᤃ᤻ᤒᤠᤴ ᤀᤡᤃᤪ ᤁᤢᤕᤥᤃ᤻ᤔᤠᤴ ᤋᤰᤁᤠ᤺ᤳᤋᤡᤸᤗᤧ ᤜᤡᤵᤋᤢᤸᤗᤧ ᤜᤡᤵᤋᤢᤒᤠᤍᤧᤴᤏᤥᤀᤣ ᤛᤩᤧᤏᤧᤓᤃᤪ ᤂᤧᤴ ᤔᤏᤠᤴ ᤂᤢᤶᤍᤡᤱ ᤐᤡᤔᤠᤀᤣ ᤐᤥᤱ᤹॥

᥈᥇ ᤁᤖ ᤂᤧᤴ ᤕᤥ᤺ᤃ᤻ᤒᤠᤴ ᤀᤡᤃᤪ ᤕᤥᤃ᤻ᤔᤠᤴ ᤌᤡᤰᤕᤠᤴ ᤀᤡᤃᤪ ᤏᤡᤕᤠ᤺ᤴ ᤌᤠᤖᤡᤰ ᤔᤧᤛᤩᤧᤏᤧᤴ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱᤗᤰ ᤛᤩᤧᤏᤧᤓᤃᤪ ᤂᤧᤴ ᤂᤢᤶᤍᤡᤱᤅᤥ ᤔᤧᤎᤠᤏᤧᤴ॥ ᤂᤧᤸᤗᤧ ᤁᤧᤛᤡᤒᤠ ᤁᤢᤕᤥ᤺ᤃ᤻ᤒᤧᤴᤏᤣ ᤂᤢᤏᤧ᤹ ᤁᤢᤗᤠᤃᤡ ᤂᤢᤶᤍᤡᤱ ᤐᤥᤱ᤹॥

᥈᥈ “ᤔᤏᤠᤜᤠ᤹ ᤔᤧᤄᤣ᤺ᤸᤗᤧ ᤁᤢᤓᤠ ᤔᤧᤴᤇᤢᤰᤔᤠ ᤁᤧᤘᤠ᤹ᤔᤠ ᤔᤧᤴᤇᤢᤔᤠᤴ ᤁᤠ᤺ᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠᤗᤧᤶ ᤁᤖ ᤔᤧᤴᤇᤢᤔᤠᤴ ᤘᤣ᤹ ᤌᤣᤀᤠᤱ ᤔᤧᤗ᤹ᤏᤧᤴᤏᤧᤓᤃᤪ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤕᤧᤶᤒᤠ᤺ᤸᤗᤧ ᤏᤠ᤺ᤰᤋᤢᤒᤠ ᤕᤠᤖᤡᤰ ᤂᤠᤛᤧᤴᤗᤥ᤺ᤶᤒᤠᤸᤗᤧ ᤐᤠ᤺ᤳᤋᤢᤒᤠ ᤛᤠᤶᤒᤠ᤺ᤴᤏᤡᤴ ᤂᤧᤴ ᤁᤧᤄᤠ᤺ᤶᤒᤠ ᤔᤏᤠ᤺ᤸᤗᤧ ᤜᤢᤱᤔᤠ ᤐᤥᤱ᤹॥

᥈᥉ ᤁᤖ ᤂᤧᤴ ᤔᤧᤴᤇᤢᤔᤠᤴ ᤁᤠ᤺ᤴᤍᤧᤏᤧᤓᤃᤪ ᤛᤰᤔᤠ᤺ᤸᤗᤧ ᤁᤢᤗᤧᤰᤘᤠ ᤛᤰᤔᤠ.

᥈᥊ ᤔᤡᤰᤁᤡᤸᤗᤧ ᤁᤢᤗᤧᤰᤘᤠ ᤔᤡᤰ. ᤜᤠᤒᤥ᤹ᤒᤠᤸᤗᤧ ᤁᤢᤗᤧᤰᤘᤠ ᤜᤠᤒᤥ᤹ᤒᤠ. ᤜᤢᤰᤁᤡᤸᤗᤧ ᤁᤢᤗᤧᤰᤘᤠ ᤜᤢᤰ. ᤗᤠᤱᤅᤡᤸᤗᤧ ᤁᤢᤗᤧᤰᤘᤠ ᤗᤠᤱ.

᥈᥋ ᤔᤡᤃᤧᤍᤡᤰᤐᤠ ᤕᤠᤱᤄᤣ᤺ᤰᤁᤡᤸᤗᤧ ᤁᤢᤗᤧᤰᤘᤠ ᤔᤡᤃᤧᤍᤡᤰᤐᤠ ᤕᤠᤱᤄᤣ᤺ᤰ. ᤁᤧᤃᤠ᤺ᤶᤒᤠᤸᤗᤧ ᤁᤢᤗᤧᤰᤘᤠ ᤁᤧᤃᤠ᤺ᤶᤒᤠ ᤏᤢ ᤕᤠᤱᤄᤣ᤺ᤰᤁᤡᤸᤗᤧ ᤁᤢᤗᤧᤰᤘᤠ ᤕᤠᤱᤄᤣ᤺ᤰᤁᤣ ᤂᤢᤶᤍᤡᤱ ᤋᤢᤔᤢᤖ ᤐᤥᤱ᤹॥

᥈᥌ “ᤁᤢᤓᤠ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤢᤕᤥᤃ᤻ᤒᤠᤴ ᤀᤡᤃᤪ ᤁᤢᤕᤥᤃ᤻ᤔᤠᤴ ᤁᤢᤔᤡᤰᤁᤥ ᤜᤡᤵᤋᤢᤀᤠᤱ ᤁᤢᤔᤡᤰᤁᤡᤴ ᤑᤧᤰᤏᤧᤓᤃᤪ ᤂᤧᤸᤗᤧ ᤔᤡᤰᤁᤡᤸᤗᤧ ᤁᤢᤗᤧᤰᤘᤠ ᤂᤧᤴ ᤕᤥᤃ᤻ᤒᤠ ᤀᤡᤃᤪ ᤕᤥᤃ᤻ᤔᤠᤴ ᤀᤠᤶᤓᤠ ᤗᤧᤖᤢᤍᤣᤛᤢᤖ ᤐᤥᤱ᤹॥

᥈᥍ ᤂᤧᤸᤗᤧ ᤕᤥᤃ᤻ᤒᤠ ᤀᤡᤃᤪ ᤕᤥ᤺ᤃ᤻ᤔᤠᤸᤗᤧ ᤁᤢᤜᤠᤒᤥ᤹ᤒᤠᤴ ᤗᤢ᤺ᤰᤂᤢ ᤐᤡᤖᤢᤏᤧᤓᤃᤪ ᤜᤠᤒᤥ᤹ᤒᤠᤸᤗᤧ ᤁᤢᤗᤧᤰᤘᤠ ᤂᤧᤴ ᤜᤠᤒᤠ ᤗᤧᤖᤢᤍᤧᤛᤢᤖᤖᤥ॥

ᤁᤢᤴᤍᤠᤱᤒᤠᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤗᤰᤐᤧᤴ

᥈᥎ “ᤀᤠᤎᤥ᤺ᤱᤎᤥ᤺ᤱᤒᤠ ᤐᤡᤳᤋᤧᤸᤗᤧ ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠᤴ ᤁᤢᤍᤠᤱᤅᤡᤸᤗᤧ ᤌᤥ᤺ᤰᤂᤢ ᤛᤩᤧᤖᤢᤏᤧᤓᤃᤪ. ᤂᤧᤴ ᤀᤠᤎᤥ᤺ᤱᤎᤥ᤺ᤱᤒᤠ ᤐᤡᤳᤋᤧᤴ ᤗᤢᤱᤅᤡᤸᤗᤧ ᤗᤧᤵᤋᤧᤶ ᤛᤧᤖᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤔᤧᤈᤧᤶᤔᤡᤴᤏᤧ᤹. ᤁᤖ ᤐᤡᤳᤋᤧᤸᤗᤧ ᤁᤢᤴᤍᤠᤱᤒᤧᤴ ᤛᤠᤶᤒᤠ᤺ᤴ ᤔᤧᤎᤠᤏᤧᤴ॥

᥈᥏ ᤁᤖ ᤛᤧᤃᤶᤒᤧᤸᤗᤧ ᤋᤃᤡ ᤔᤏᤠ ᤌᤥ᤺ᤰᤂᤢᤛᤡ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤴᤍᤠᤱᤒᤧᤴ ᤂᤧᤴ ᤐᤠ᤺ᤴᤏᤡᤴ ᤔᤧᤔᤧᤳᤋᤢᤛᤠᤱ ᤛᤧᤃᤶᤒᤠᤴ ᤔᤧᤄᤣ᤺ᤰᤂᤢᤴ ᤔᤧᤕᤧᤵᤛᤢᤴ ᤂᤧᤒᤩᤠᤱ ᤂᤧᤴ ᤛᤧᤃᤶᤒᤠᤸᤗᤧ ᤁᤢᤍᤠᤱᤅᤡᤸᤗᤧ ᤌᤥ᤺ᤰᤂᤢ ᤛᤩᤧᤖᤢᤏᤧᤓᤃᤪ ᤗᤢᤱᤅᤡᤸᤗᤧ ᤂᤧᤴ ᤗᤧᤵᤋᤧᤶ ᤛᤩᤧᤖᤧᤶᤔᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤴᤍᤠᤱᤒᤧᤴᤏᤠᤱ ᤛᤩᤧᤖᤧᤶᤔᤧ᤹॥

᥉᥆ ᤁᤖ ᤂᤧᤴ ᤁᤢᤴᤍᤠᤱᤒᤧᤸᤗᤧ ᤜᤡᤱᤔᤠᤖᤧ ᤗᤠᤃᤡ ᤛᤠᤶᤒᤠ᤺ᤴ ᤁᤢ᤺ᤵᤔᤏᤠᤒᤠ ᤕᤠᤱᤅᤡᤴ ᤜᤢᤅᤢᤏᤧᤓᤃᤪ ᤂᤧᤴ ᤏᤠ᤺ᤰᤔᤏᤠᤒᤠ ᤕᤠᤖᤡᤰ ᤁᤧᤳᤗ ᤜᤢᤅᤢᤖ ᤐᤥᤱ᤹॥

᥉᥇ ᤁᤢᤶᤒᤠᤒᤠ ᤐᤡᤳᤋᤧᤸᤗᤧ ᤁᤢᤓᤠᤖᤧ ᤂᤢᤴᤇᤡ᤹ ᤛᤠ ᤕᤧᤶᤒᤡᤳᤇᤠ ᤀᤡᤃᤪ ᤛᤠ ᤔᤧᤴᤇᤢᤔᤠ ᤌᤥ᤺ᤰᤂᤢ ᤛᤩᤧᤖᤢᤛᤡᤸᤗᤧ ᤜᤠᤒᤠ ᤁᤴ ᤌᤡᤶᤔᤡᤴ ᤁᤢᤀᤡᤛᤡ᤺ᤰ ᤛᤠᤶᤒᤠ᤺ᤴ ᤁᤢ᤺ᤳᤋᤧᤶᤛᤡᤶᤔᤧ᤹॥

᥉᥈ ᤁᤢᤶᤒᤠᤒᤠ ᤐᤡᤳᤋᤧᤸᤗᤧ ᤁᤢᤓᤠ ᤕᤥᤃ᤻ᤒᤠ ᤀᤡᤃᤪ ᤕᤥᤃ᤻ᤔᤠᤴ ᤛᤩᤧᤖᤢᤀᤠᤱ ᤘᤠ᤹ᤏᤧᤓᤃᤪ. ᤐᤡᤳᤋᤧᤸᤗᤧ ᤁᤢᤴᤍᤠᤱᤒᤧᤸᤗᤧ ᤂᤧᤴ ᤁᤧᤛᤡᤒᤠᤸᤗᤧ ᤁᤢᤴᤍᤠᤱᤒᤠᤴ ᤛᤢᤶᤒᤥᤱ ᤕᤢᤵᤐᤠ ᤕᤠᤱᤀᤡᤳᤇᤧ᤹ ᤐᤡᤖᤢᤖ. ᤜᤧᤰᤁᤩᤠᤱ ᤂᤧᤴ ᤁᤢᤶᤒᤠᤒᤠ ᤐᤡᤳᤋᤧᤴ ᤆᤠᤜᤡ ᤗᤢᤱᤅᤡᤸᤗᤧ ᤗᤧᤵᤋᤧᤶ ᤛᤩᤧᤖᤧᤶᤔᤧ᤹॥

᥉᥉ “ᤁᤢᤓᤠ ᤔᤏᤠᤖᤧ ᤗᤢᤶᤒᤠ᤺ᤳᤋᤡᤸᤗᤧ ᤁᤢᤍᤧᤵᤔᤠᤴ ᤜᤴᤍᤢᤍᤣᤛᤢ ᤀᤡᤃᤪ ᤗᤢᤶᤒᤠ᤺ᤳ ᤋᤕᤢᤀᤠᤱ ᤔᤧᤍᤧᤵᤋᤢᤴ ᤜᤧᤰᤁᤩᤠᤱ ᤛᤧᤃᤶᤒᤠ ᤀᤡᤃᤪ ᤀᤍᤱᤅᤡᤴ ᤗᤢᤶᤒᤠ᤺ᤳᤋᤥ ᤔᤰᤌᤩᤧ ᤗᤠᤛᤧᤏᤧᤓᤃᤪ

᥉᥊ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤛᤣᤃᤶᤒᤠ ᤀᤡᤃᤪ ᤀᤍᤱᤅᤡᤸᤗᤧ ᤁᤢᤔᤧᤴ ᤜᤢᤅᤢᤖ ᤐᤥᤱ᤹॥ ᤌᤰᤛᤠ᤺ᤸᤗᤧ ᤁᤢᤴᤍᤠᤱᤒᤠᤴ ᤁᤢᤔᤧᤴ ᤐᤡᤖᤢᤀᤠᤱ ᤁᤧᤛᤡᤒᤠ ᤌᤰᤛᤠᤴ ᤗᤢᤶᤒᤠ᤺ᤳ ᤁᤧᤍᤒᤠᤸᤗᤧ ᤗᤠᤖᤢᤖ॥

᥉᥋ “ᤗᤳᤇᤠ ᤌᤰᤛᤠᤍᤠᤱᤒᤠᤸᤗᤧ ᤁᤢᤛᤧᤃᤶᤒᤠᤸᤗᤧ ᤘᤣ᤹ᤀᤡᤸᤗᤧ ᤁᤢᤛᤧᤃᤶᤒᤠᤴ ᤛᤩᤧᤖᤢᤏᤧᤓᤃᤪ ᤂᤧᤴ ᤏᤧᤵᤔᤈᤠᤱ ᤌᤰᤛᤠᤍᤠᤱᤒᤠᤜᤠ᤹ ᤋᤱᤏᤧᤇᤡᤀᤠᤱ ᤂᤧᤴ ᤁᤢᤜᤡᤱᤘᤧᤳ ᤛᤧᤃᤶᤒᤠᤴ ᤛᤱᤛᤢᤖ ᤜᤧᤰᤁᤩᤠᤱ ᤂᤥᤛᤢᤒᤠ ᤁᤢᤔᤧᤴᤏᤡᤴ ᤂᤢᤴᤇᤡ᤹ ᤑ᤺ᤱᤛᤢᤖ॥ ᤁᤧᤛᤡᤒᤠ ᤌᤰᤛᤠ ᤛᤠ᤺ᤴᤏᤠᤱ ᤂᤢᤴᤇᤡ᤹ ᤗᤢᤶᤔᤥ ᤑ᤺ᤱᤛᤢᤖ॥

᥉᥌ ᤁᤖ ᤛᤧᤃᤶᤒᤠᤴ ᤀᤠᤎᤥ᤺ᤱᤎᤥ᤺ᤱᤒᤠ ᤘᤕᤧ ᤑᤠ᤹ᤀᤠᤱ ᤁᤢᤴᤍᤠᤱᤒᤧᤸᤗᤧ ᤏᤡᤱᤘᤠ᤹ ᤁᤳᤋᤢ ᤜᤧᤰᤁᤣᤛᤠᤱ ᤂᤧᤸᤗᤧ ᤔᤧᤄᤣ᤺ᤰᤛᤢᤴ ᤔᤧᤕᤧᤵᤛᤢᤴᤏᤧᤓᤃᤪ ᤂᤧᤴ ᤌᤰᤛᤠᤍᤠᤱᤒᤧᤸᤗᤧ ᤁᤧᤛᤡᤒᤠ ᤌᤰᤛᤠ᤺ᤸᤗᤧ ᤁᤢᤴᤍᤠᤱᤒᤠᤴ ᤁᤢᤜᤡᤱᤘᤧᤳ ᤛᤧᤃᤶᤒᤠᤎᤡᤰ ᤐᤡᤖᤢᤖ ᤐᤥᤱ᤹ ᤜᤧᤰᤁᤩᤠᤱ ᤁᤧᤛᤡᤒᤠ ᤛᤧᤃᤶᤒᤠᤴ ᤂᤧᤸᤗᤧ ᤋᤣ᤹ᤔᤠ ᤛᤢᤰᤋᤢᤖᤥ॥”

ᤛᤠᤶᤒᤠ᤺ᤴ ᤜᤢᤱᤔᤠ ᤌᤡᤶ

᥈᥈

“ᤀᤠᤳᤋᤡᤸᤗᤧ ᤐᤡᤳᤔᤠ ᤀᤡᤃᤪ ᤔᤧᤸᤗᤢᤰ ᤂᤢ᤺ᤳᤋᤢᤀᤠᤱ ᤂᤧᤴ ᤛᤧᤖᤢ ᤀᤡᤃᤪ ᤛᤱᤄᤢᤍᤣᤛᤢᤏᤧᤓᤃᤪ ᤂᤧᤸᤗᤧ ᤗᤳᤇᤠ ᤐᤡᤳᤔᤠ᤺ᤸᤗᤧ ᤁᤢᤗᤧᤰᤘᤠ ᤐᤡᤳᤔᤠ ᤅᤠᤛᤡ ᤏᤢ ᤔᤧᤸᤗᤢᤰ ᤌᤡᤰᤗᤧ ᤁᤢᤗᤧᤰᤘᤠ ᤔᤧᤸᤗᤢᤰ ᤗᤡᤛᤡ ᤜᤢᤅᤢᤖ ᤐᤥᤱ᤹॥

᥈ ᤂᤢ᤺ᤴᤍᤪᤡᤰᤐᤧᤸᤗᤧ ᤜᤡᤶᤔᤡᤴ ᤛᤧᤛᤢᤖ ᤕᤠᤰᤐᤠ ᤔᤧᤍᤢᤔᤢ ᤜᤧᤰᤁᤩᤠᤱ ᤔᤧᤜᤡᤵᤋᤢᤸᤗᤧ ᤂᤧᤴ ᤛᤡᤏᤧᤓᤃᤪ. ᤂᤧᤴ ᤁᤧᤛᤧᤵᤐᤠ ᤔᤏᤠᤴ ᤔᤏᤠᤛᤧᤵᤔᤠ ᤀᤠᤵᤋᤡᤰᤁᤥ ᤔᤧᤎᤠᤏᤧᤴ॥

᥉ ᤁᤖ ᤏᤠᤶ ᤗᤡᤱ ᤆᤢ᤺ᤳᤋᤠᤱᤏᤧᤓᤃᤪ. ᤂᤧᤴ ᤂᤢ᤺ᤴᤍᤪᤡᤰᤐᤠ ᤁᤧᤛᤧᤵᤐᤠᤴ ᤀᤠᤵᤋᤡᤰᤁᤥ ᤌᤠ᤹᤺॥ ᤁᤧᤄᤢ᤺ᤵᤐᤠᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤠᤶᤒᤠ᤺ᤴ ᤜᤢᤅᤢᤖ ᤐᤥᤱ᤹॥ ᤜᤢᤱᤔᤠᤖᤧ ᤗᤠᤃᤡ ᤂᤧᤸᤗᤧ ᤌᤣᤀᤠᤱ ᤔᤧᤃᤳᤋᤢᤴᤏᤧᤓᤃᤪ. ᤂᤢ᤺ᤳᤋᤢᤒᤠᤴ ᤁᤢᤜᤢᤱᤛᤧ ᤂᤧᤴ ᤁᤧᤄᤢ᤺ᤵᤐᤠᤴ ᤕᤥᤰ ᤐᤥᤱᤔᤠᤖᤧ ᤗᤠᤃᤡ ᤔᤧᤛᤱᤄᤢ ᤔᤧᤍᤣᤛᤢᤖ ᤐᤥᤱ᤹॥

᥊ ᤂᤢᤏᤧ᤹ ᤂᤢ᤺ᤳᤋᤢᤛᤡᤒᤠ ᤌᤰᤛᤠᤜᤠ᤹ ᤁᤢᤜᤡᤱᤘᤧᤳ ᤁᤳᤋᤢᤛᤡᤒᤠ ᤂᤥᤔᤧᤍᤧᤳᤏᤧᤓᤃᤪ. ᤂᤧᤴ ᤁᤢᤶᤒᤠᤒᤠ ᤐᤡᤳ ᤀᤡᤃᤪ ᤀᤍᤱ ᤀᤡᤃᤪ ᤔᤧᤸᤗᤢᤰ ᤆᤩᤠᤛᤠᤱ ᤂᤧᤴ ᤂᤢ᤺ᤳᤋᤢᤒᤠᤸᤗᤧ ᤏᤡᤗᤧᤱ ᤁᤢᤗᤧᤰᤘᤠ ᤜᤢᤅᤢᤖ ᤐᤥᤱ᤹॥

᥋ “ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤎᤰᤛᤠᤴ ᤐᤩᤠᤱᤛᤡᤀᤥ ᤀᤡᤃᤪ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤆᤠᤖᤠᤶᤛᤧ ᤗᤧᤖᤢ ᤜᤧᤰᤁᤩᤠᤱ ᤌᤰᤛᤠᤴ ᤐᤣ᤺ᤰᤁᤠᤱ ᤕᤠᤵᤔᤡ᤺ᤸᤗᤧ ᤁᤢᤒᤩᤠᤱᤛᤡᤀᤥᤒᤠ ᤁᤢᤈᤠᤴ ᤆᤍᤣᤛᤢ ᤐᤡᤖᤢᤏᤧᤓᤃᤪ ᤂᤧᤴ ᤔᤏᤠ᤺ᤸᤗᤧ ᤕᤠᤵᤔᤡ᤺ᤸᤗᤧ ᤜᤠᤴᤋᤡ ᤁᤧᤒᤥᤱᤒᤠᤴ ᤂᤢᤏᤧ᤹ ᤁᤢᤒᤩᤠᤱᤛᤡ ᤀᤡᤃᤪ ᤁᤢᤈᤧᤸᤗᤧᤰᤛᤧ᤹ ᤀᤡᤰᤋᤠᤵᤐᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤈᤠᤴ ᤐᤡᤖᤢᤀᤠᤱ ᤛᤠᤶᤒᤠ᤺ᤴ ᤜᤢᤅᤢᤖ ᤐᤥᤱ᤹॥

᥌ “ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤒᤩᤠᤱᤛᤡᤀᤥ ᤔᤡ ᤋᤢᤵᤋᤢ ᤜᤧᤰᤁᤩᤠᤱ ᤔᤡ᤺ᤴ ᤜᤠ᤹ᤖᤢᤖ ᤐᤣ᤺ᤰᤁᤠᤱ ᤕᤠᤵᤔᤡ᤺ᤸᤗᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵ ᤏᤢ ᤂᤧᤵᤔᤥ ᤁᤧᤗᤡᤱᤒᤠ ᤀᤡᤃᤪ ᤁᤢᤈᤠ ᤔᤧᤜᤧᤃᤢᤀᤠᤱ ᤀᤡᤔᤧᤄᤣ᤺ᤰᤂᤢ ᤔᤧᤕᤢᤰᤂᤢᤒᤠ ᤆᤠᤎ᤺ᤱᤔᤠᤴ ᤌᤩ᤺ᤱ ᤔᤡᤍᤡᤰ ᤐᤣ᤺ᤰᤏᤧᤓᤃᤪ ᤔᤡ ᤁᤧᤜᤠ᤺ᤶᤒᤠ ᤔᤏᤠ᤺ᤸᤗᤧ ᤛᤠᤶᤒᤠ᤺ᤴ ᤜᤢᤅᤢᤖᤀᤣ ᤐᤥᤱ᤹॥

᥍ “ᤁᤢᤓᤠ ᤔᤏᤠᤎᤡᤰᤗᤧ ᤁᤢᤜᤡᤶᤒᤣᤛᤠᤱᤒᤠᤴ ᤕᤠᤱ ᤀᤡᤃᤪ ᤛᤠᤔᤠ ᤕᤢᤱᤔᤠ ᤐᤡᤖᤢ. ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤁᤢᤜᤡᤶᤔᤥᤗᤠᤶ ᤂᤧᤴ ᤔᤧᤄᤢ᤺ᤳᤋᤢᤀᤠᤱ ᤂᤧᤴ ᤁᤧᤄᤢ᤺ᤵᤐᤠᤴ ᤔᤧᤍᤧᤶᤛᤢᤏᤧᤓᤃᤪ. ᤂᤧᤴ ᤁᤧᤄᤢ᤺ᤵᤐᤠᤸᤗᤧ ᤏᤡᤗᤧᤱ ᤕᤠᤖᤡᤰ ᤕᤖᤡᤰ ᤜᤢᤅᤢᤖ ᤐᤥᤱ᤹॥

᥎ ᤁᤖ ᤂᤧᤴ ᤂᤢ᤺ᤴᤍᤪᤡᤰᤐᤠᤴ ᤔᤧᤴᤕᤠᤱᤄᤢᤴᤏᤧᤓᤃᤪ. ᤂᤧᤴ ᤜᤡᤶᤍᤠᤱᤒᤧᤸᤗᤧ ᤁᤢᤜᤡᤶᤒᤣᤛᤠᤱᤒᤧᤸᤗᤧ ᤁᤢᤛᤠᤔᤠᤀᤥ ᤜᤢᤰᤌᤧᤰᤋᤢᤀᤠᤱ ᤘᤠ᤹ᤒᤡ ᤔᤧ᤺ᤶᤒᤡ ᤂᤧᤴ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤂᤢᤏᤧ᤹ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤥ ᤐᤣ᤺ᤰᤗ ᤐᤥᤱ᤹॥

᥏ ᤁᤧᤖᤧᤰ ᤐᤖᤡᤰᤐᤠ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤎᤱᤅᤥ. ᤐᤡᤳ ᤀᤡᤃᤪ ᤀᤍᤱ. ᤀᤡᤃᤪ ᤔᤧᤸᤗᤢᤰ. ᤆᤠᤱᤍᤣ᤺ᤳ. ᤀᤡᤃᤪ ᤁᤢᤓᤠ ᤁᤧᤔᤠᤒᤠ ᤆᤡᤈᤰᤘᤠ᤺ᤴ ᤀᤥᤛᤣ᤺ᤴᤎᤠᤱ ᤐᤥ᤺ᤱᤅᤠᤱ ᤁᤢᤓᤠᤖᤧ ᤂᤧᤴ ‘ᤀᤠᤱᤃᤠ᤹ᤀᤡᤴ’ ᤐᤠ᤺ᤳᤋᤢᤏᤧᤓᤃᤪ. ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤱᤜᤠ᤹ ᤔᤧᤍᤠᤖᤢᤛᤡᤖ ᤐᤥᤱ᤹॥ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤀᤠᤳᤋᤡᤴ ᤀᤠᤵᤋᤡᤰᤛᤠᤒᤠ ᤔᤧᤗᤣ᤺ᤳᤋᤢ. ᤂᤢᤏᤧ᤹ ᤁᤢᤜᤡᤶᤒᤣᤛᤠᤱᤒᤠᤴ ᤏᤡᤗᤧᤱ ᤕᤠᤖᤡᤰ ᤕᤖᤡᤰ ᤂᤧᤸᤗᤧ ᤐᤡᤖᤢᤖ ᤐᤥᤱ᤹॥

᥇᥆ “ᤁᤢᤓᤠ ᤔᤏᤠ᤺ᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤀᤍᤱ ᤀᤡᤃᤪ ᤐᤡᤳ ᤀᤡᤃᤪ ᤔᤧᤸᤗᤢᤰ ᤀᤡᤃᤪ ᤘᤣ᤹ ᤌᤰᤛᤠ ᤁᤵᤔᤠ ᤐᤡᤖᤢ. ᤜᤧᤰᤁᤩᤠᤱ ᤂᤧᤴ ᤜᤠ᤺ᤳᤗᤧᤀᤠᤱ ᤔᤧᤴᤏᤡᤀᤣ ᤛᤡ᤹᤺ ᤀᤡᤃᤪ ᤂᤧᤴ ᤁᤠ᤺ᤴ ᤀᤡᤃᤪ ᤂᤧᤴ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤏᤧᤓᤃᤪ.

᥇᥇ ᤂᤧᤴ ᤏᤧᤵᤔᤠᤱᤗᤧ ᤂᤢᤴᤇᤡ᤹ᤗᤢᤶᤔᤥᤒᤠ ᤂᤧᤔᤠ᤹ᤀᤡᤴ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣᤀᤥ ᤜᤢᤰᤁᤣ᤺ᤳᤋᤧᤛᤢᤒᤠ ᤔᤧ᤺ᤴ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤜᤧᤰᤏᤧᤳᤛᤡᤀᤠᤱ ᤐᤠᤴ ᤋᤱᤛᤢᤖ ᤐᤥᤱ᤹॥ ᤂᤧᤒᤩᤠᤱ ᤂᤧᤴ ᤌᤰᤛᤠ᤺ᤸᤗᤧ ᤁᤢᤴᤍᤠᤱᤒᤧᤴ ᤂᤧᤴ ᤐᤠ᤺ᤴᤏᤥ ᤋᤧᤴᤗ ᤐᤥᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤶᤒᤠ᤺ᤴ ᤜᤢᤱᤔᤠ ᤔᤧᤒᤥ᤺ᤱᤏᤧᤴ॥

᥇᥈ ᤁᤖ ᤌᤰᤛᤠᤴ ᤔᤧᤄᤢ᤺ᤳᤋᤢ ᤔᤧᤍᤣ᤹ᤖᤢᤒᤠᤏᤧᤓᤃᤪ ᤂᤧᤴ ᤌᤰᤛᤠ ᤀᤥᤃᤧᤔᤧᤵᤐᤠᤸᤗᤧ ᤁᤢᤴᤍᤠᤱᤒᤠᤴ ᤜᤠᤴᤋᤡ ᤐᤥ᤺ᤰᤂᤧᤒᤠᤸᤗᤧ ᤁᤢᤗᤧᤰᤘᤠ ᤐᤡᤔᤠ ᤐᤥᤱ᤹॥

᥇᥉ ᤌᤰᤛᤠᤴ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤛᤩᤧᤖᤢᤏᤧᤓᤃᤪ ᤂᤧᤴ ᤌᤰᤛᤠ ᤀᤥᤃᤧᤔᤧᤵᤐᤧᤸᤗᤧ ᤂᤧᤴ ᤁᤢᤛᤡᤘᤧᤳ ᤌᤰᤛᤠᤴ ᤋᤠᤖᤢᤀᤠᤱ ᤀᤥᤛᤣ᤺ᤴᤎᤠᤱ ᤆᤥᤃᤢᤖ ᤐᤥᤱ᤹॥ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤛᤩᤧᤖᤢᤒᤠᤏᤧᤓᤃᤪ ᤂᤧᤸᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤔᤧᤒᤥ᤺ᤱᤏᤧᤴ॥

᥇᥊ “ᤁᤢᤓᤠᤖᤧ ᤜᤡᤶᤒᤣᤛᤠᤱᤒᤠᤗᤠᤶ ᤁᤢᤓᤠ ᤌᤰᤛᤠ ᤌᤧᤳᤗᤱ ᤋᤠᤖᤢ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤴᤍᤠᤱᤒᤠᤴ ᤜᤥ᤺ᤵᤋᤧᤸᤗᤧ ᤂᤧᤴ ᤌᤰᤛᤠᤴ ᤁᤠ᤺ᤴᤍᤧ ᤀᤡᤃᤪ ᤛᤩᤧᤏᤣᤃᤓᤪ ᤂᤧᤴ ᤌᤧᤳᤗᤱ ᤁᤧᤏᤠ᤺ᤰᤐᤠ ᤔᤏᤠ᤺ᤸᤗᤧ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤁᤢᤔᤧᤴ ᤐᤡᤖᤢᤖ ᤐᤥᤱ᤹॥

᥇᥋ ᤁᤖ ᤁᤢᤴᤍᤠᤱᤒᤧᤸᤗᤧ ᤏᤡᤛᤢᤖᤀᤣ ᤂᤧᤴ ᤌᤰᤛᤠᤴ ᤛᤩᤧ ᤀᤡᤃᤪ ᤁᤠ᤺ᤴᤍᤧᤏᤧᤓᤃᤪ ᤂᤧᤴ ᤔᤏᤠ᤺ᤸᤗᤧ ᤁᤢᤔᤧᤴ ᤜᤢᤱᤔᤠ ᤔᤧᤒᤥ᤺ᤱᤏᤧᤴ॥ ᤂᤧᤴ ᤌᤰᤛᤠᤴ ᤏᤠᤶᤔᤩᤠᤰᤁᤥ ᤋᤠᤖᤢᤀᤠᤱ ᤘᤕᤧᤒᤠᤏᤧᤓᤃᤪ ᤂᤧᤴ ᤜᤠᤴᤋᤡ ᤁᤧᤒᤥᤱᤒᤠᤴ ᤂᤧᤴ ᤌᤰᤛᤠ᤺ᤸᤗᤧ ᤁᤢᤏᤠᤶᤔᤩᤠᤰᤁᤥ ᤂᤰᤔᤠ ᤐᤥᤱᤗᤥ॥

ᤂᤠᤛᤡᤱᤏᤡ᤺ᤵᤔᤠ ᤏᤢ ᤛᤠᤶᤕᤥ ᤛᤠᤰᤌᤡᤶᤜᤠ᤹

᥇᥌ “ᤐᤠ᤺ᤴᤔᤧᤶᤓᤢ᤹ᤀᤣ ᤁᤧᤕᤧᤵᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤁᤢᤓᤠ ᤔᤏᤠ᤺ᤸᤗᤧ ᤗᤧᤔᤢ ᤛᤢ᤺ᤴᤍᤢᤀᤠᤱ ᤂᤧᤴ ᤀᤡᤵᤋᤢᤏᤧᤓᤃᤪ. ᤂᤧᤴ ᤔᤏᤠ᤺ᤸᤗᤧ ᤔᤣ᤺ᤰᤂᤡᤶᤛᤠᤔᤠ ᤔᤧᤴᤇ᤻ᤕᤠ᤺ᤸᤗᤧ ᤁᤢᤗᤠᤃᤡ ᤕᤠᤱ ᤜᤢᤅᤢᤀᤠᤱ ᤂᤧᤴ ᤔᤣ᤺ᤳ ᤆᤥᤃᤢᤖ ᤐᤥᤱ᤹॥

᥇᥍ ᤁᤖ ᤂᤧᤴ ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤒᤠ᤺ᤴ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤐᤡᤔᤠ ᤔᤧᤍᤧᤴᤏᤧᤴᤏᤧᤓᤃᤪ. ᤂᤢᤏᤧ᤹ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤔᤣ᤺ᤰᤂᤡᤶᤛᤠᤔᤠᤸᤗᤧ ᤁᤢᤔᤧᤸᤗᤢᤱ ᤜᤢᤱᤔᤠ ᤐᤥᤱ᤹॥

᥇᥎ “ᤛᤠᤶᤔᤠᤱᤆᤩᤠᤱ ᤁᤧᤕᤠᤱᤔᤠ ᤁᤡᤳᤆᤠᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠᤴ ᤁᤢᤜᤡᤱᤘᤧᤳ ᤗᤧᤵᤔᤠ ᤔᤧᤏᤢ᤹ᤏᤧᤴ॥

᥇᥏ “ᤀᤠᤳᤋᤡᤴ ᤔᤏᤠ᤺ᤸᤗᤧ ᤌᤰᤛᤠ᤺ᤴᤏᤢ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢ᤹. ᤂᤧᤴ ᤔᤏᤠᤴ ᤛᤧᤵᤔᤠ ᤐᤥᤱ᤹॥

᥈᥆ “ᤀᤠᤳᤋᤡᤸᤗᤧ ᤕᤜᤘᤣ ᤍᤠᤱᤒᤠᤴᤏᤢ᤺ᤸᤗᤧ ᤘᤣ᤹ ᤁᤢᤓᤠ ᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢ᤹. ᤂᤧᤴ ᤔᤏᤠᤴ ᤔᤧᤱᤔᤠ ᤐᤥᤱ᤹॥

᥈᥇ “ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤋᤢᤰᤂᤣ ᤔᤧᤈᤠ᤺ᤳᤋᤧᤶᤔᤡᤴᤏᤧ᤹. ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤘᤣ᤹ ᤗᤠᤈᤣ᤹ᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ॥

᥈᥈ ᤔᤣᤔᤣᤍᤢᤔᤠᤜᤠ᤹ ᤀᤡᤃᤪ ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤧᤶᤛᤡᤶᤔᤧᤴᤏᤧ᤹॥

᥈᥉ ᤂᤡᤏᤡ᤹ ᤜᤧᤰᤁᤣ ᤁᤧᤈᤥᤃᤢᤶᤏᤧᤓᤃᤪ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤔᤧᤓᤠᤰᤁᤠᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤱᤛᤡᤱ᤹॥

᥈᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤕᤠ᤺ᤰᤗᤧ᤹ᤀᤠᤱ ᤂᤡᤏᤡ᤹ ᤔᤧᤱᤏᤡᤱ᤹॥ ᤂᤡᤏᤡ᤹ ᤔᤣ᤺ᤳᤜᤠ᤹ᤀᤠᤱ ᤔᤣᤔᤣᤍᤢᤔᤠ ᤔᤧᤒᤥ᤺ᤱ᤹. ᤂᤧᤒᤩᤠᤱ ᤂᤡᤏᤡ᤹ ᤛᤠᤀᤣᤜᤠ᤹ᤀᤠᤱ ᤕᤧᤳᤇᤠᤒᤠ ᤕᤧᤳᤇᤠᤔᤠ ᤔᤧᤒᤥ᤺ᤱ᤹॥

᥈᥋ “ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤀᤥ ᤁᤢᤓᤠ ᤕᤠᤱᤃᤧᤛᤠ᤹ᤒᤠ ᤔᤏᤠᤴ ᤂᤡᤏᤡ᤹ ᤛᤡᤱᤏᤠᤳ ᤕᤠᤱ ᤁᤧᤒᤡᤖᤢᤶᤔᤡᤸᤗᤧ ᤂᤡᤏᤡ᤹ ᤛᤡᤱᤏᤠᤳᤍᤠᤱᤒᤠ ᤁᤢᤀᤡᤛᤡ᤺ᤰ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤕᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤍᤠ᤺ᤰᤋᤠᤶᤔᤡᤴᤏᤧ᤹॥

᥈᥌ ᤂᤡᤏᤡ᤹ ᤜᤡᤶᤒᤣᤛᤠᤱᤒᤠᤸᤗᤧ ᤁᤢᤛᤢᤱᤄᤣᤰᤘᤠ᤺ᤴ ᤕᤠᤱᤅᤥ ᤁᤧᤕᤢᤰᤂᤢᤶᤔᤠᤱ ᤘᤠ᤹ᤏᤧᤓᤃᤪ. ᤏᤠᤶᤎᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤧᤴ ᤂᤢᤏᤧ᤹ ᤏᤢ᤺ᤰᤋᤧᤶ ᤐᤡᤖᤧᤶᤔᤧ᤹.

᥈᥍ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤂᤧᤴᤗᤰ ᤗᤳᤇᤠ ᤂᤠᤶᤔᤠ ᤁᤳᤋᤢ॥ ᤂᤧᤴ ᤜᤥ᤺ᤵᤐᤡᤸᤗᤧ ᤂᤢᤏᤧ᤹ ᤌᤧᤔᤠᤀᤥ ᤀᤡᤶ᥅ ᤂᤧᤸᤗᤧ ᤀᤠᤱᤃᤠ᤹ ᤐᤣᤗᤡ ᤑᤠᤰᤁᤠᤏᤧᤓᤃᤪ ᤂᤧᤸᤗᤧ ᤁᤢᤒᤣᤗᤡᤴ ᤀᤠᤱᤃᤠ᤹ ᤂᤧᤵᤛᤢᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤏᤢ᤹ᤒᤠ ᤆᤥ᤺ᤰᤁᤠ॥

᥈᥎ “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤧ᤹ᤕᤠ ᤔᤧᤔᤧᤳᤋᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤀᤠᤵᤑᤣᤰ ᤛᤢᤘᤠᤱᤒᤠ ᤗᤠᤶᤗᤥᤒᤠᤴ ᤔᤠᤱᤍᤧ ᤛᤠᤱᤃᤪᤠ ᤔᤧᤔᤧᤳᤋᤧᤶᤔᤡᤴᤏᤧ᤹॥

᥈᥏ “ᤂᤡᤏᤡ᤹ ᤀᤠᤱᤃᤠ᤹ᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤐᤥᤃᤢᤃᤧᤴ ᤁᤢᤈᤠ ᤏᤢ ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠᤴ ᤘᤧᤳᤋᤧᤛᤖᤧ ᤁᤢᤘᤠ᤹ᤔᤠᤗᤠᤶ ᤗᤠ᤹ᤖᤢᤖ ᤕᤧᤶ ᤘᤠ᤹ᤖᤀᤣ ᤀᤠᤒᤡᤖᤧᤶᤔᤧ᤹॥

“ᤂᤡᤏᤡ᤹ ᤋᤢᤶᤒᤠ ᤛᤠᤜᤠ᤹ ᤀᤠᤱᤃᤠ᤹ᤀᤥ ᤋᤥ᤺ᤴᤍᤧᤶᤛᤡᤶᤔᤧ᤹॥

᥉᥆ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤐᤡᤳᤌᤰᤛᤠᤜᤠ᤹ ᤏᤢ ᤔᤧᤸᤗᤢᤰᤜᤠ᤹ᤗᤠᤶᤒᤠᤀᤠᤱ ᤋᤥ᤺ᤴᤍᤧᤶᤔᤧ᤹॥ ᤋᤃᤡ ᤁᤧᤎᤠᤵᤐᤠ ᤐᤡᤳᤛᤠᤳ ᤋᤡᤴ ᤀᤡᤃᤪ ᤔᤧᤸᤗᤢᤰᤛᤠ᤺ᤳᤋᤡᤴ ᤏᤢᤛᤡ ᤕᤧᤴ ᤌᤠᤖᤡᤰ ᤁᤢᤶᤔᤠ᤺ᤴᤏᤢ ᤘᤠ᤹ᤖ ᤜᤧᤰᤁᤩᤠᤱ ᤕᤧᤳᤇᤡ ᤕᤧᤴ ᤁᤧᤳᤋᤡᤸᤗᤧ ᤂᤧᤴ ᤀᤠᤱᤃᤠ᤹ᤀᤥ ᤋᤥ᤺ᤴᤍᤧᤶᤔᤧ᤹ᤀᤥ॥

᥉᥇ “ᤂᤡᤏᤡ᤹ ᤀᤠᤱᤃᤠ᤹ ᤀᤠᤗᤠᤃᤡ ᤛᤣᤛᤣ ᤔᤏᤠ ᤐᤥᤱᤔᤠ ᤐᤥᤱ᤹॥ ᤁᤸᤗᤧᤆᤥᤃᤢᤸᤗᤧ ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹ᤖᤧ ᤔᤧᤓᤢᤕᤢᤛᤡᤒᤠ ᤌᤰᤛᤠ ᤛᤠᤴ ᤂᤡᤏᤡ᤹ ᤔᤧᤈᤧᤶᤔᤡᤴᤏᤧ᤹॥ ᤂᤧᤴ ᤛᤠᤴ ᤁᤥ᤺ᤳᤆᤥᤜᤠ᤹ ᤗᤠᤵᤑᤢᤛᤧᤶ ᤐᤡᤖᤧᤶᤛᤡᤶᤔᤧ᤹ᤀᤥ॥”

ᤁᤢᤍᤥ᤺ᤵᤔᤠ ᤂᤠᤛᤧᤴ ᤏᤢ ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠ ᤔᤧ᤺ᤴ

᥈᥉

“ᤔᤧᤴᤘᤠ᤹ᤔᤏᤠᤒᤠ ᤐᤠᤴ ᤔᤧᤀᤡᤱᤛᤠᤶᤔᤡᤴᤏᤧ᤹ ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤴ ᤑᤠ᤹ᤔᤠᤖᤧ ᤗᤠᤃᤡ ᤀᤡᤱᤗᤧᤰᤐᤠ ᤛᤠ᤺ᤰᤂᤡ ᤔᤧᤒᤡᤖᤧᤶᤔᤡᤴᤏᤧ᤹॥

᥈ “ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤖᤡᤰ ᤔᤏᤠᤜᤠ᤹ ᤗᤧᤵᤔᤠᤱ ᤔᤧᤒᤳᤇᤧᤶᤔᤡᤴᤏᤧ᤹॥ ᤋᤢ᤺ᤴᤍᤣ᤹ᤀᤥ ᤜᤕᤱ ᤁᤡᤸᤗᤡᤱ ᤐᤡᤛᤠᤱ ᤋᤥ᤺ᤴᤍᤡ ᤔᤧᤒᤡᤖᤧᤶᤔᤡᤴᤏᤧ᤹ᤀᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤑᤧᤳᤔᤧᤗᤠ᤺ᤴᤍᤧᤶᤔᤡᤴᤏᤧ᤹॥

᥉ ᤕᤠᤱᤃᤧᤛᤠ᤹ᤒᤠ ᤑᤠ᤹ᤀᤠᤱ ᤋᤢ᤺ᤴᤍᤣ᤹ᤀᤥ ᤂᤢᤏᤧ᤹ ᤗᤧᤵᤔᤠᤱ ᤔᤧᤒᤳᤇᤧᤶᤔᤡᤴᤏᤧ᤹॥

᥊ “ᤂᤡᤏᤡ᤹ ᤏᤡᤱᤔᤡ᤺ᤸᤗᤧ ᤁᤢᤒᤡᤳᤋᤡᤴ ᤀᤡᤃᤪ ᤀᤍᤱᤅᤡᤴ ᤛᤠᤶᤔᤠᤱ ᤐᤣ᤺ᤰᤗ ᤐᤵᤐᤠ ᤁᤧᤏᤡᤛᤢᤶᤏᤧᤓᤃᤪ. ᤂᤧᤴ ᤏᤢ᤺ᤰᤋᤧᤶᤔᤧ᤹ᤀᤠᤱ ᤕᤠᤶᤔᤥ ᤂᤢᤏᤧ᤹ᤀᤥ ᤛᤠᤶᤎᤠᤶᤔᤧ᤹॥

᥋ ᤂᤧᤸᤗᤧ ᤁᤢᤀᤍᤱᤅᤡᤴ ᤁᤧᤱᤅᤠᤱ ᤁᤰᤁᤡᤸᤗᤧ ᤛᤡᤃᤠᤱ ᤁᤧ᤺ᤵᤋᤢᤀᤠᤱ ᤏᤧᤒᤠ ᤁᤧᤏᤡᤛᤢᤶᤏᤧᤓᤃᤪ. ᤂᤧᤴ ᤜᤠᤒᤠ ᤔᤧᤗᤧᤖᤧᤶᤔᤡᤴᤏᤧ᤹. ᤁᤖ ᤂᤧᤴ ᤑᤥ᤺ᤰᤂᤧᤶᤔᤧ᤹॥

᥌ “ᤕᤠᤱᤃᤧᤛᤠ᤹ᤒᤠᤸᤗᤧ ᤁᤢᤍᤢ᤺ᤴᤍᤣ᤹ᤀᤥ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤔᤧᤈᤥᤃᤧᤶᤔᤡᤴᤏᤧ᤹॥

᥍ ᤘᤣ᤹ᤜᤠ᤹ ᤀᤡᤱᤗᤧᤰ ᤔᤧᤵᤔᤠᤛᤡ ᤐᤠ᤺ᤴᤏᤥᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹॥ ᤑᤧᤴ ᤕᤠ᤺ᤶᤒᤰ ᤔᤧᤴᤈᤥ᤺ᤰᤔᤏᤠᤒᤠ ᤏᤢ ᤁᤢᤍᤥ᤺ᤵᤔᤠ ᤔᤏᤠᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤔᤧᤒᤡᤖᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤵᤋᤡᤰᤛᤠᤒᤧᤴ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤁᤢᤍᤥ᤺ᤵᤔᤠ ᤔᤧᤗᤣ᤺ᤳᤋᤠᤴ॥

᥎ “ᤛᤫᤠ᤺ᤳᤋᤠᤱ ᤛᤢᤖᤢᤳᤕᤠᤱ ᤔᤧᤈᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤛᤢᤖᤢᤳ ᤕᤠᤱᤅᤡᤸᤗᤧ ᤔᤏᤠᤴ ᤔᤡᤰᤑ᤺ᤶᤒᤠ ᤆᤥᤃᤢ᤹. ᤜᤧᤰᤁᤩᤠᤱ ᤛᤠᤶᤕᤥᤒᤠ ᤐᤠ᤺ᤴᤏᤡᤴ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤏᤥ ᤗᤧᤰᤂᤢ᤹॥

᥏ “ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤔᤡᤴᤏᤧ᤹॥ ᤔᤡᤛᤪᤀᤥ ᤂᤡᤏᤡ᤹ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤘᤣ᤹ᤔᤡᤒᤠᤸᤗᤧ ᤁᤢᤏᤡᤱᤘᤠᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

ᤏᤢᤛᤡᤃᤣᤰᤐᤠ ᤋᤱᤒᤣ ᤏᤢ ᤏᤢᤛᤡᤃᤣᤰᤐᤠ ᤕᤧᤴ

᥇᥆ “ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤂᤡᤏᤡ᤹ ᤐᤩᤠᤱᤛᤡ ᤀᤡᤰᤋᤠᤵᤐᤥ ᤕᤠ᤹ᤖᤡ᤺ᤶᤒᤠ ᤜᤣ᤹ᤖᤧᤶᤔᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤒᤵᤐᤠ ᤁᤢᤈᤠᤴ ᤛᤢᤵᤛᤧᤶᤔᤧ᤹॥

᥇᥇ ᤁᤖ ᤏᤢᤛᤡᤃᤣᤰᤐᤠ ᤋᤱᤒᤣ ᤁᤧᤳᤋᤡᤸᤗᤧ ᤂᤧᤴ ᤔᤧᤴᤎᤥ᤺ᤱᤅᤣ ᤜᤠᤒᤠ ᤗᤧᤖᤧᤶ ᤏᤧᤛᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴᤗᤠᤶ ᤂᤡᤏᤡ᤹ᤀᤥᤒᤠ ᤁᤢᤓᤠ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤔᤧᤔᤕᤢ ᤔᤧᤈᤖ॥ ᤂᤧᤱᤜᤠ᤹ᤖᤧ ᤔᤧᤏᤴᤇᤢᤒᤠᤴ ᤆᤠᤜᤡ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤈᤖ. ᤂᤡᤏᤡ᤹ ᤀᤠᤒᤠᤅᤣ ᤆᤧᤸᤗᤧᤰᤛᤣ᤹ ᤏᤢ ᤆᤤᤋᤢᤏ ᤀᤡᤰᤋᤠᤜᤠ᤹ᤀᤥᤀᤠᤱ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥

᥇᥈ “ᤋᤢᤰᤛᤡ ᤕᤧᤴ ᤌᤠᤖᤡᤰ ᤕᤠ᤺ᤶᤒᤰ ᤆᤥᤃᤧᤶᤔᤧ᤹. ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ᤖᤧ ᤏᤢ ᤂᤡᤏᤡ᤹ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤧᤒᤩᤠᤱ ᤐᤡᤳᤌᤰᤛᤠ ᤏᤢ ᤀᤍᤱᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤢ᤹॥

᥇᥉ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤔᤧᤳᤏᤡᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤧᤶᤔᤧ᤹ᤀᤠᤱ ᤂᤧᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤘᤣ᤹ ᤔᤠᤱᤜᤠ᤹ ᤐᤣᤗᤡ ᤔᤧᤓᤠᤰᤋᤧᤶᤛᤧᤶᤔᤡᤴᤏᤧ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤠᤱ ᤔᤧᤒᤠ᤺ᤳᤋᤠᤶᤔᤡᤴᤏᤧ᤹ᤀᤥ॥

ᤛᤢᤶᤛᤡ ᤕᤶᤒᤠ ᤋᤱᤏᤠᤶᤜᤠ᤹

(ᤗᤠ ᥉᥊:᥇᥎-᥈᥌. ᤛᤠᤶᤕᤥ ᤀᤡᤱ ᥇᥌:᥇-᥇᥍)

᥇᥊ “ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤋᤱᤒᤣ ᤌᤰᤔᤠ ᤂᤡᤏᤡ᤹ ᤋᤱᤒᤣᤖᤧ ᤛᤢᤶᤛᤡ ᤋᤱᤏᤠᤶᤜᤠ᤹ ᤋᤥᤛᤠᤶᤔᤧ᤹॥

᥇᥋ “ᤂᤡᤏᤡ᤹ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤋᤱᤏᤠᤶ ᤋᤥᤛᤧᤶᤔᤧ᤹॥ ᤂᤡᤏᤡ᤹ ᤀᤡᤱᤈᤠ᤺ᤱ ᤐᤡᤏᤡᤱᤒᤠ ᤜᤧᤰᤁᤣ ᤀᤒᤡᤒ ᤗᤠᤀᤥ ᤋᤥᤔᤠ ᤁᤧᤒᤥᤱᤒᤠ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤴ ᤗᤠᤀᤥ ᤂᤡᤏᤡ᤹ ᤔᤡᤛᤪᤗᤠᤶᤒᤠ ᤁᤧᤗ᤺ᤴᤍᤡ ᤁᤧᤓᤧᤖᤡᤒᤠᤖᤥ॥

“ᤜᤢᤰᤁᤥ ᤌᤣᤀᤠᤱ ᤔᤧᤴᤍᤠ᤺ᤳᤋᤣ ᤀᤠᤱᤃᤠ᤹ ᤀᤠᤍᤃᤡ ᤜᤠ᤺ᤳᤋᤠᤱ ᤀᤥ᤺ᤴᤔᤧᤎᤠᤰᤛᤡᤱᤅᤡᤴᤗ॥

᥇᥌ “ᤐᤩᤠᤱᤛᤡᤀᤥ ᤂᤡᤏᤡ᤹ ᤁᤧᤜᤣ᤹ᤖᤢᤶᤒᤠ ᤁᤢᤈᤠ᤺ᤸᤗᤧ ᤋᤃᤡᤒᤠ ᤁᤢᤈᤠ᤹ᤀᤡᤴ ᤋᤥ᤺ᤴᤍᤧᤶᤔᤧ᤹ᤀᤠᤱ ᤆᤠ ᤜᤧᤰᤔᤠ ᤋᤱᤏᤠᤶ ᤋᤥᤛᤧᤶᤔᤧ᤹॥

“ᤋᤱᤒᤣ᤺ᤸᤗᤧ ᤁᤢᤏᤢᤵᤔᤥ ᤂᤡᤏᤡ᤹ ᤐᤩᤠᤱᤛᤡᤀᤥ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤁᤢᤈᤠᤴ ᤁᤧᤛᤢᤵᤛᤢᤶ. ᤂᤧᤴ ᤕᤧᤶᤔᤥ ᤁᤢᤈᤠ ᤆᤡᤱᤔᤠ ᤋᤱᤏᤠᤶ ᤋᤥᤛᤧᤶᤔᤧ᤹॥

᥇᥍ “ᤋᤱᤒᤣ ᤌᤰᤔᤠ ᤁᤴ ᤛᤢᤶᤛᤡ ᤋᤱᤏᤠᤶᤜᤠ᤹ᤀᤥ ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤏᤠᤜᤠ᤹ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤇᤧ ᤔᤧᤍᤠᤖ ᤐᤥᤱ᤹॥

᥇᥎ “ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤏᤠᤛᤡᤒᤠ ᤌᤰᤛᤠ ᤔᤠᤰᤂᤡ᤹ᤀᤡᤴᤏᤢ ᤛᤥᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

“ᤁᤴ ᤋᤱᤏᤠᤶᤜᤠ᤹ᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤏᤠᤛᤡᤒᤠ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤥ᤺ᤳᤋᤡᤴ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤌᤠᤖᤡᤰ ᤕᤠ᤺ᤰᤗ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥏ “ᤋᤱᤒᤣ ᤌᤰᤔᤠ ᤂᤡᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤅᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤜᤠ᤹ᤀᤥ ᤏᤢᤒᤠ ᤁᤢᤈᤠᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤋᤠᤖᤧᤶᤔᤧ᤹॥

“ᤔᤧ᤺ᤴᤍᤈᤩᤠ᤺ᤰ ᤛᤠᤴ ᤂᤧᤸᤗᤧ ᤁᤢᤶᤔᤠᤖᤧ ᤁᤢᤏᤢᤀᤥ ᤔᤧᤎᤥ᤺ᤰᤋᤧᤶᤔᤡᤴᤏᤧ᤹ᤀᤥ॥

ᤔᤠᤱᤜᤢᤵᤜᤠ᤹ ᤏᤢ ᤂᤠᤜᤢᤴᤜᤠ᤹

᥈᥆ “ᤀᤥᤔᤧᤳᤋᤧᤶᤔᤧ᤹. ᤗᤠᤶᤔᤥ ᤂᤡᤏᤡ᤹ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ ᤏᤢ ᤀᤠᤱᤃᤠ᤹ ᤕᤠᤖᤡᤵ ᤆᤥᤃᤢᤱᤒᤠ ᤋᤧᤴᤏᤥ ᤂᤡᤏᤡ᤹ ᤁᤧᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤗᤳᤇᤠ ᤔᤠᤱᤗᤠᤀᤡᤱᤒᤠᤎᤡᤰ ᤂᤡᤏᤡ᤹ ᤋᤃᤡ ᤋᤃᤡ ᤐᤠᤱᤄᤢᤱ᤹॥

᥈᥇ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤂᤧᤴ ᤔᤧᤀᤳᤋᤧᤶᤔᤡᤴᤏᤧ᤹ ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤱᤃᤠ᤹ᤀᤣ ᤐᤠᤱᤄᤢᤱᤒᤠ ᤜᤧᤰᤁᤩᤠᤱ ᤂᤧᤸᤗᤧ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤥ ᤗᤧᤵᤔᤡ ᤁᤧᤶᤒᤡᤖᤡᤴ᤹॥

᥈᥈ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤡᤏᤡ᤹ ᤁᤧᤄᤧᤵᤛᤢᤶ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤈᤥᤃᤢᤶᤏᤧᤓᤃᤪ. ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤐᤥ᤺ᤱᤅᤠ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤀᤵᤐᤠᤜᤠ᤹ ᤀᤳᤋᤢᤱᤛᤡᤱ᤹॥

᥈᥉ ᤀᤠᤱᤃᤠ᤹ ᤀᤠᤔᤠᤱᤗᤠᤀᤡᤱᤒᤠᤴ ᤂᤡᤏᤡ᤹ ᤋᤃᤡ ᤋᤃᤡ ᤐᤣᤰ. ᤜᤧᤰᤁᤩᤠᤱ ᤀᤣᤔᤥᤖᤡ. ᤜᤡᤳᤋᤡ. ᤐᤖᤡᤈ᤻ᤈᤡ. ᤁᤏᤠᤏᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤧᤳᤋᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤔᤠᤛᤢᤱ ᤐᤡᤖᤢᤱᤛᤡᤱ᤹॥

᥈᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤔᤧᤀᤡ᤺ᤳᤋᤧᤶ ᤔᤧᤏᤠ᤺ᤳᤋᤧᤶᤔᤡᤴᤏᤧ᤹. ᤁᤖ ᤂᤧᤱᤜᤠ᤹ ᤘᤖᤧᤱᤗᤧᤱ ᤔᤧᤰᤂᤧᤶᤛᤡᤶᤔᤧ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤣᤛᤣ ᤗᤢᤱᤜᤠ᤹ ᤁᤢᤶᤈᤡᤰᤔᤠ ᤆᤥᤃᤧᤶ ᤐᤡᤖᤧᤶᤛᤡᤶᤔᤧ᤹॥

᥈᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤐᤥᤃᤢᤃᤧᤴ ᤆᤠᤔᤠ ᤁᤢᤈᤠ ᤏᤢ ᤆᤫᤠ᤺ᤳᤋᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢ ᤁᤧᤒᤡᤖᤡ᤹॥ ᤀᤠᤱᤃᤠ᤹ ᤂᤡᤏᤡ᤹ᤗᤢᤶᤔᤥᤗᤠᤶ ᤋᤢᤰᤔᤠ ᤗᤠ᤺ᤰᤔᤠᤜᤠ᤹ ᤂᤧᤳᤋᤢᤱᤍᤣᤛᤢᤱ ᤐᤡᤏᤡᤱ᤹॥

᥈᥌ ᤂᤡᤏᤡ᤹ ᤗᤠᤈᤣ᤹ᤀᤥ ᤀᤠᤳᤋᤡᤴ ᤔᤧᤴᤇᤢᤔᤠᤜᤠ᤹ᤀᤠᤱ ᤁᤢᤛ᤻ᤛᤠ ᤁᤧᤗᤧᤶᤔᤠ ᤏᤢ ᤛᤠᤔᤧᤱᤃᤵᤔᤏᤠᤔᤠ ᤔᤧᤶᤒᤥ᤺ᤱᤏᤧᤴ॥ ᤀᤠᤱᤃᤠ᤹ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖ ᤆᤥᤃᤢᤱ ᤐᤡᤏᤡᤱ᤹॥

᥈᥍ “ᤂᤡᤏᤡ᤹ ᤁᤧᤀᤵᤐᤠ ᤔᤏᤠᤜᤠ᤹ ᤀᤠᤱᤃᤠ᤹ ᤔᤧᤃᤡᤳᤋᤠᤖ ᤕᤠ᤺ᤴᤍᤢᤱᤛᤡᤱ᤹॥ ᤀᤠᤳᤋᤡᤴᤜᤠ᤹ᤏᤢ ᤂᤡᤏᤡ᤹ ᤌᤱ ᤁᤧᤈᤥᤃᤡ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤜᤕᤱ ᤁᤡᤸᤗᤡᤱ ᤐᤥ᤺ᤱᤗ ᤆᤥᤃᤢᤱ᤹. ᤂᤧᤒᤩᤠᤱ ᤂᤡᤏᤡ᤹ ᤁᤧᤖᤧᤰ ᤏᤡᤱᤔᤡᤜᤠ᤹ ᤂᤡᤏᤡ᤹ᤗᤠᤶᤒᤠ ᤔᤧᤄᤧᤳᤇᤡᤱ ᤔᤧᤒᤣ᤺ᤰ॥

᥈᥎ ᤂᤡᤏᤡ᤹ ᤏᤡᤱᤔᤡᤜᤠ᤹ ᤀᤠᤱᤃᤠ᤹ ᤕᤱᤔᤠ ᤔᤧᤛᤡᤖ ᤕᤠ᤺ᤴᤍᤢᤱᤛᤡᤱ᤹॥ ᤂᤡᤏᤡ᤹ ᤋᤃᤡ ᤁᤧᤒᤥᤖᤡᤖ ᤁᤧᤒᤣᤃᤡᤸᤗᤧ ᤜᤡᤒ᤻ᤒᤡᤜᤠ᤹. ᤁᤏᤠᤏᤡᤜᤠ᤹. ᤜᤡᤳᤋᤡᤜᤠ᤹ ᤀᤠᤱᤃᤠ᤹ ᤏᤠ᤺ᤳᤋᤢᤱᤛᤡᤱ᤹॥

᥈᥏ ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶᤒᤠ ᤋᤱᤒᤣᤎᤡᤰᤗᤧᤛᤠ ᤔᤧᤏᤠ᤺ᤳᤋᤢᤱᤛᤡᤱᤅᤡᤴ. ᤔᤧ᤺ᤴᤏᤧᤓᤃᤪ ᤗᤠᤈᤣᤴ ᤆᤡᤈᤡ ᤂᤰᤂᤰ ᤐᤥᤱ᤹. ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤡᤏᤡ᤹ ᤗᤠᤃᤡ ᤂᤠᤏᤡ᤺ᤳᤋᤥ ᤕᤖᤡᤰ ᤔᤧᤒᤥ᤺ᤱ᤹॥

᥉᥆ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤕᤠ᤺ᤰᤕᤠ᤺ᤰᤁᤠᤱ ᤏᤠ᤺ᤳᤋᤢᤱᤍᤣᤛᤢᤱᤛᤡᤱ᤹ ᤜᤧᤰᤁᤩᤠᤱ ᤁᤴ ᤗᤠᤈᤣᤴ ᤁᤧᤖᤧᤰ ᤂᤡᤏᤡ᤹ ᤜᤢᤰᤁᤥ ᤔᤧᤴᤎᤠᤀᤣ ᤌᤠᤖᤡᤰ ᤀᤠᤱᤃᤠ᤹ ᤂᤡᤏᤡ᤹ ᤑᤥᤏᤡᤱ᤹॥

᥉᥇ “ᤀᤠᤱᤃᤠ᤹ ᤂᤡᤏᤡ᤹ ᤀᤡ᤺ᤴᤍᤥ᤺ᤴ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥᤏᤢ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤒᤠ ᤘᤖ᤺ᤱ ᤌᤠᤖᤡᤰ. ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤧᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤠᤱ ᤁᤳᤏᤠ ᤕᤢᤑᤪᤧᤋᤡᤛ ᤌᤠᤖᤡᤰᤁᤣ ᤏᤧᤛ᤻ᤛᤢᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤂᤧᤴ ᤗᤠᤈᤣ᤹ᤒᤠ ᤕᤰᤕᤢᤱᤒᤠᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱ᤹. ᤂᤧᤒᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤁᤧᤏᤠ᤺ᤳᤋᤢᤶ ᤁᤧᤍᤣᤛᤢᤶᤛᤡᤶ᤹॥

᥉᥈ ᤂᤧᤱᤜᤠ᤹ᤏᤢ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤏᤢ ᤔᤠᤱᤜᤢᤵ ᤔᤧᤈᤥᤃᤧᤶᤔᤡᤴᤏᤧ᤹॥

᥉᥉ ᤂᤧᤴ ᤔᤏᤠᤜᤠ᤹ ᤂᤡᤏᤡ᤹ ᤗᤠᤈᤣ᤹ᤀᤥ ᤕᤢᤱ ᤔᤧᤓᤠ᤺ᤰᤋᤠᤶᤛᤡᤶᤔᤡᤴᤏᤧ᤹. ᤂᤧᤱᤜᤠ᤹ ᤂᤡᤏᤡ᤹ ᤕᤢᤱᤔᤠ ᤁᤧᤓᤠ᤺ᤰᤋᤢᤶᤛᤡᤶᤏᤧᤓᤃᤪ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤗᤠᤕᤥ ᤆᤥ᤺ᤰᤔᤠ ᤁᤧᤶᤒᤠᤱᤄᤡ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤂᤡᤏᤡ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤏᤧᤓᤃᤪ ᤂᤡᤏᤡ᤹ ᤛᤡᤔᤠ ᤀᤡᤀᤥ ᤁᤧᤎᤩᤧ᤹ᤀᤡᤖᤥ॥”

ᤔᤠᤱᤜᤢᤵᤐᤥ ᤀᤣ᤺ᤵᤛᤠᤵ ᤔᤧᤕᤢᤰᤋᤢ᤹

᥈᥊

ᤕᤠᤶᤔᤥ ᤂᤢᤏᤧ᤹ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹. ᤜᤠᤖᤢᤏ. ᤏᤠᤍᤠᤒ. ᤀᤒᤡᤜᤢ ᤏᤢ ᤛᤠᤶᤕᤥ ᤗᤠᤶᤗᤥᤒᤠᤜᤠ᤹ᤗᤠᤶ ᤏᤢᤒᤥᤱ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤌᤠ᤺ᤱ ᤌᤠᤅᤧᤶᤔᤧ᤹. ᤜᤧᤰᤁᤩᤠᤱ ᤗᤠ᤺ᤳᤗᤠ᤺ᤳᤗᤠᤶᤒᤠ ᤀ᤺ᤰᤂᤢᤶ ᤑᤴᤏᤠᤛᤡᤶᤔᤧ᤹ᤀᤠᤱ ᤀᤠᤱᤃᤠ᤹ ᤔᤠᤱᤛᤧᤘᤠ ᤀᤠᤔᤧᤳᤋᤧ᤹॥

᥈ ᤁᤖ ᤂᤧᤏᤧ᤹ᤖᤰ ᤀᤠᤱᤃᤠ᤹ ᤀᤠᤒᤣᤛᤠᤱ ᤌᤠᤅᤧ᤹. ᤘᤣ᤹ᤜᤠ᤹ ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤧᤴᤎᤠᤱᤏᤧᤸᤗ. ᤔᤏᤠᤜᤠ᤹ᤀᤠᤱ ᤂᤧᤏᤧ᤹ᤏᤢ ᤌᤠ᤺ᤱ ᤔᤧᤴᤎᤠᤱᤏᤧᤴᤗ॥”

᥉ ᤔᤥᤛᤠᤴ ᤐᤣᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤏᤢ ᤁᤢᤛᤠᤶᤕᤥ ᤛᤠᤰᤌᤡᤶᤜᤠ᤹ ᤔᤏᤠᤜᤠ᤹ ᤆᤧᤰᤋᤢᤛᤡ॥ ᤔᤏᤠᤜᤠ᤹ᤖᤧ ᤌᤡᤰᤗᤧᤱᤗᤧ ᤏᤥᤃᤵ ᤔᤧᤒᤡᤖᤢ. “ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤁᤧᤳᤋᤢᤶᤒᤧ॥”

᥊ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤛᤠᤵᤋᤢ॥

ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶᤛᤠ ᤂᤢᤏᤧ᤹ ᤁᤥᤔᤠᤸᤗᤧ ᤁᤢᤒᤢᤱᤀᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢ ᤜᤧᤰᤁᤩᤠᤱ ᤂᤧᤵᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ ᤗᤳᤇᤠ ᤗᤳᤇᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤱᤜᤠ᤹ ᤑᤢᤰᤂᤢᤀᤠᤱ ᤛᤡᤳᤗᤠᤱ ᤗᤣ᤺ᤳᤋᤢ॥

᥋ ᤂᤧᤒᤩᤠᤱ ᤂᤢᤏᤧ᤹ ᤌᤠᤱᤒᤧᤴᤜᤠ᤹ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤔᤧᤍᤥᤴᤍᤢ ᤜᤧᤰᤁᤩᤠᤱ ᤁᤢᤓᤠ ᤛᤧᤃᤶᤒᤠᤜᤠ᤹ ᤋᤱᤈᤢᤶᤒᤠ ᤛᤡᤍᤢᤱᤈᤓᤠ ᤔᤧᤍᤥᤴᤍᤢᤛᤡ॥

᥌ ᤂᤧᤴ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤴ ᤁᤢᤓᤪᤧ᤺ᤱ ᤔᤥᤛᤠ᤺ᤸᤗᤧ ᤂᤵᤐᤩᤠᤀᤥ ᤁᤣ᤺ᤳᤋᤢ ᤜᤧᤰᤁᤩᤠᤱ ᤁᤢᤓᤪᤧ᤺ᤱ ᤛᤠᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤠᤰᤂᤢ॥

᥍ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤛᤠᤵᤔᤏᤠᤒᤠ ᤔᤠᤱᤜᤢᤵ ᤛᤠᤵᤐᤴᤏᤡᤴ ᤕᤠᤱᤛᤡᤱ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤔᤧᤄᤧᤵᤛᤢᤖ ᤏᤡᤖᤢᤀᤠᤱ ᤂᤧᤶᤒᤠᤱᤄᤢᤛᤡ॥ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤠᤏᤡᤃᤧ ᤀᤡ᤺ᤳᤋᤢᤶ ᤏᤠ᤺ᤳᤋᤢᤶᤒᤧᤖᤥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤁᤧᤳᤋᤢᤶᤒᤧᤖᤥ॥”

᥎ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤛᤠᤔᤠᤰᤂᤡᤴ ᤕᤠᤱᤛᤡᤱᤅᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤠᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤁᤴ ᤔᤠᤱᤜᤢᤵᤐᤥᤒᤠ ᤔᤠᤰᤂᤡ᤹ᤖᤥ. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠ᤺ᤰᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ᤏᤢ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹॥”

᥏ ᤂᤧᤴ ᤀᤣᤃᤠᤱ ᤔᤥᤛᤠ. ᤜᤠᤖᤢᤏ. ᤏᤠᤍᤠᤒ. ᤀᤒᤡᤜᤢ ᤏᤢ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤀᤥ ᤏᤢᤒᤥᤱ ᤔᤏᤠᤜᤠ᤹ ᤁᤥ᤺ᤰᤔᤠᤀᤥ ᤌᤠ᤺ᤱ ᤔᤧᤒᤣᤀᤠᤱ

᥇᥆ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤏᤡᤛᤢ॥ ᤂᤢᤏᤧ᤹ ᤁᤢᤗᤠᤱᤘᤠᤈᤰᤐᤥ ᤛᤡᤃᤠᤱ ᤔᤠᤱᤗᤢᤱ ᤑᤧᤔᤏᤠᤒᤠ ᤋᤠᤱᤛᤠᤰ ᤜᤧᤰᤋᤱᤒᤠ ᤔᤠᤱᤗᤢᤱ ᤗᤠᤶ ᤏᤧᤛ᤻ᤛᤧ॥

᥇᥇ ᤁᤖ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤌᤧᤔᤠᤀᤠᤱ ᤜᤠᤴᤋᤡ ᤔᤧᤈᤥᤃᤢᤴᤛᤡᤴ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤏᤡᤛᤢ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤅᤢᤖᤥ॥

ᤛᤡᤏᤤ ᤁᤥ᤺ᤰᤔᤠᤀᤥ ᤔᤥᤛᤠᤴ

᥇᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤘᤠ᤹ᤀᤠᤒᤠ ᤁᤥ᤺ᤰᤔᤠᤀᤥ ᤌᤠ᤺ᤱ ᤌᤠᤅᤧ᤹ᤀᤠᤱ ᤕᤢᤅᤧ᤹॥ ᤂᤧᤏᤧ᤹ ᤂᤧᤱᤜᤠ᤹ ᤜᤢ᤹ᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤛᤠᤵᤋᤢᤱᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤢ ᤀᤡᤱᤈᤠ᤺ᤱᤜᤠ᤹ ᤁᤧᤒᤵᤐᤠ ᤗᤢᤱᤛᤠᤵᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧ॥”

᥇᥉ ᤂᤧᤒᤩᤠᤱ ᤔᤥᤛᤠᤴ ᤏᤢ ᤂᤢᤏᤧ᤹ ᤁᤢᤓᤠ᤹ᤒᤠᤱ ᤕᤜᤥᤛᤢ᤺ᤴ ᤕᤠᤖᤡᤵ ᤐᤥ᤺ᤰᤂᤧᤛᤡ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤛᤣᤛᤣ ᤁᤥ᤺ᤰᤔᤠᤴ ᤗᤡᤱᤔᤠ ᤜᤣ᤺ᤰᤋᤢ॥

᥇᥊ ᤔᤥᤛᤠ᤺ᤸᤗᤧ ᤂᤧᤴ ᤗᤠᤶᤗᤥᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤴᤇᤡᤃᤧ ᤔᤧᤴᤏᤢ᤺ᤱ ᤔᤧᤴᤕᤢᤀᤣ ᤌᤠᤖᤡᤰ ᤀᤠᤶᤓᤠ ᤁᤴ ᤛᤠ᤺ᤱᤃᤠᤜᤡᤶᤔᤥ ᤕᤢᤅᤧᤶᤔᤧ᤹ᤀᤠᤱ ᤀᤠᤜᤠᤱᤄᤧᤶᤔᤧ᤹॥ ᤜᤠᤖᤢᤏᤧᤴ ᤏᤢ ᤜᤢᤖᤧᤴ ᤂᤡᤏᤡ᤹ᤏᤢ ᤁᤵᤔᤥ ᤘᤠ᤹ᤛᤡ ᤜᤧᤰᤁᤩᤠᤱ ᤁᤢᤓᤠᤖᤧ ᤁᤢᤓᤠ ᤐᤠᤴ ᤆᤧᤱᤔᤠ ᤐᤠ᤺ᤵᤔᤠ ᤁᤧᤒᤥᤱᤒᤠ ᤘᤠ᤹ᤏᤧᤓᤃᤪ ᤂᤧᤱᤜᤠ᤹ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ᤀᤥ ᤐᤣ᤺ᤰᤔᤠ ᤔᤧᤛᤢᤰ॥”

᥇᥋ ᤂᤧᤒᤩᤠᤱ ᤔᤥᤛᤠᤴ ᤛᤡᤏᤤ ᤁᤥ᤺ᤰᤔᤠᤀᤥ ᤌᤥ᤺ᤰᤛᤡᤱ ᤜᤧᤰᤁᤩᤠᤱ ᤂᤠ᤹ᤔᤡ᤺ᤳᤋᤡᤸᤗᤧ ᤁᤥ᤺ᤰᤔᤠᤴ ᤛᤡᤍᤧᤵ ᤋᤧᤵᤋᤢ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤛᤡᤏᤤ ᤁᤥ᤺ᤰᤔᤠᤀᤥ ᤐᤳᤇᤧ. ᤜᤧᤰᤁᤩᤠᤱ ᤂᤠ᤹ᤔᤡ᤺ᤳᤋᤡᤸᤗᤧ ᤋᤢᤰᤛᤡ ᤕᤧᤴ ᤌᤠᤖᤡᤰ ᤁᤥ᤺ᤰᤔᤠᤴ ᤐᤴᤇᤢᤀᤠᤱ ᤐᤳᤇᤧ॥ ᤏᤢᤛᤡ ᤕᤧᤴᤏᤥ ᤕᤠ᤺ᤴᤍᤡᤰ ᤂᤠ᤹ᤔᤡ᤺ᤳᤋᤡᤸᤗᤧ ᤁᤢᤗᤢᤶᤔᤥᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤠ᤺ᤴᤇᤠ᤺ᤳᤋᤢ॥

᥇᥍ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥ ᤀᤠᤔᤧᤱᤔᤧᤱᤒᤠ ᤔᤡᤎᤢᤱ ᤔᤡᤖᤠ᤺ᤰ ᤜᤧᤰᤋᤱᤒᤠ ᤆᤥᤃᤧ॥

᥇᥎ ᤂᤧᤒᤩᤠᤱ ᤔᤥᤛᤠᤴ ᤂᤠ᤹ᤔᤡ᤺ᤳᤋᤡᤸᤗᤧ ᤁᤢᤗᤢᤶᤔᤥᤗᤠᤶᤒᤠ ᤐᤥ᤺ᤰᤂᤧᤀᤠᤱ ᤁᤥ᤺ᤰᤔᤠᤀᤥ ᤌᤠ᤺ᤱ ᤌᤥ᤺ᤰᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤥ᤺ᤰᤔᤠᤀᤥ ᤗᤡᤒᤥᤱ ᤕᤧᤴ ᤏᤢ ᤗᤡᤒᤥᤱ ᤛᤧᤴ ᤌᤠᤖᤡᤰ ᤕᤢᤅᤧᤖᤥ॥

ᤛᤣᤛᤣ ᤛᤠ᤺ᤱᤃᤠᤜᤡᤶᤗᤧ ᤗᤠᤃᤡ ᤗᤧᤳᤋᤡ

(ᤗᤠ ᥉᥋:᥊-᥏)

᥈᥋

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤀᤠᤱᤃᤠ᤹ ᤀᤠᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤢᤰᤘᤠ ᤔᤧᤍᤠᤖᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥ ᤁᤧᤖᤧᤰᤗᤧ ᤀᤠᤒᤠᤅᤣ ᤂᤢᤴᤇᤡ᤹ ᤏᤡᤱᤘᤠ᤹ ᤜᤧᤰᤁᤣ ᤔᤧᤍᤥᤴᤍᤢᤒᤠ ᤜᤢᤰᤘᤠ᤺ᤴ ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤋᤠ᤺ᤰᤋᤧ᤹॥

᥉ ᤂᤧᤱᤜᤠ᤹ᤗᤠᤶᤒᤠ ᤋᤠ᤺ᤰᤔᤠ ᤁᤧᤒᤥᤱᤒᤠ ᤜᤢᤰᤘᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤐᤥᤱᤗᤥ– ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ.

᥊ ᤗᤡᤵᤗᤡᤱᤃᤣ ᤂᤡᤗᤠᤶ ᤌᤠᤰᤔᤏᤠᤒᤠ ᤆᤡᤖᤡᤰ. ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ ᤏᤢ ᤜᤧ᤺ᤳᤋᤠᤱᤒᤠ ᤛᤧᤔᤢᤖᤡᤰ. ᤔᤧ᤺ᤴᤍᤠᤰ ᤔᤢᤖᤡᤰᤗᤠᤶ ᤌᤠᤰᤔᤏᤠᤒᤠ ᤆᤡᤖᤡᤰ.

᥋ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤔᤧᤸᤗᤢᤰ ᤜᤥᤖᤡᤰᤜᤠ᤹. ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤛᤠᤜᤥᤖᤡᤰᤐᤠᤜᤠ᤹. ᤛᤡᤖᤡᤛ ᤛᤡᤱ.

᥌ ᤛᤣᤔᤡ ᤜᤠ᤺ᤶᤔᤠᤖᤧ ᤗᤠᤃᤡ ᤆᤤᤋᤢᤏ ᤏᤡ᤺ᤱᤃᤣ᤹. ᤔᤠᤱᤌᤥ᤺ᤰᤏᤠ ᤆᤥ᤺ᤰᤔᤠ ᤏᤡ᤺ᤱᤃᤣ᤹ᤖᤧ ᤗᤠᤃᤡ ᤔᤠᤖᤢᤰᤜᤠ᤹ ᤏᤢ ᤁᤢᤏᤠᤶ ᤁᤧᤏᤢ᤹ᤒᤠ ᤛᤢᤰᤐᤠᤖᤧ ᤗᤠᤃᤡ ᤔᤠᤖᤢᤰᤜᤠ᤹

᥍ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤠᤃᤡ ᤀᤣᤐᤥᤍ ᤜᤧᤰᤁᤩᤠᤱ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤥ ᤘᤠ᤺ᤵᤔᤏᤠᤒᤠ ᤀᤏᤡᤰᤛ ᤔᤢᤎᤡᤱᤗᤢᤱ ᤏᤢ ᤘᤣ᤹ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤢᤎᤡᤱᤗᤢᤱᤜᤠ᤹॥

᥎ “ᤀᤠᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤠ᤹ᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤛᤣᤛᤣᤍᤧᤴ ᤌᤡᤰ ᤔᤧᤈᤥᤃᤢᤖ ᤐᤥᤱ᤹॥

᥏ ᤀᤠᤱᤃᤠ᤹ ᤂᤧᤏᤧ᤹ ᤀᤥ᤺ᤴᤎᤠᤰᤏᤧᤒᤠ ᤁᤢᤒᤡ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤛᤣᤛᤣᤍᤧᤴ ᤏᤢ ᤂᤧᤸᤗᤧ ᤁᤢᤄᤧᤶᤛᤡᤱᤔᤠ ᤁᤧᤖᤧᤰ ᤛᤠᤔᤠ ᤐᤢᤔᤠᤜᤠ᤹ ᤆᤥᤃᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ

(ᤗᤠ ᥉᥍:᥇-᥏)

᥇᥆ “ᤂᤧᤱᤜᤠ᤹ᤖᤧ ᤒᤒᤢᤗ ᤛᤡᤱᤅᤡᤸᤗᤧᤴ ᤗᤳᤇᤠ ᤛᤴᤍᤥᤰ ᤔᤧᤃᤠᤶᤛᤢᤖ॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤜᤢᤰᤛᤡᤰ ᤏᤧᤳᤇᤡᤀᤠᤱ ᤁᤢᤓᤪᤧ᤺ᤱ. ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤏᤢ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱᤒᤠ ᤐᤥ᤺ᤱᤗ॥

᥇᥇ ᤂᤧᤴ ᤂᤧᤏᤧ᤹ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹॥ ᤛᤡᤃᤠᤱ. ᤗᤠ᤺ᤰᤁᤠᤳ ᤂᤧᤏᤧ᤹ ᤂᤧᤴ ᤛᤢ᤺ᤵᤋᤧ᤹॥ ᤂᤧᤸᤗᤧ ᤁᤧᤖᤧᤰ ᤐᤡᤛᤠᤱ ᤁᤢᤃ᤺ᤱᤃᤩᤠ ᤑᤳᤇᤧ᤹॥

᥇᥈ ᤂᤧᤸᤗᤧ ᤗᤠᤃᤡ ᤗᤡᤛᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᤕᤥ᤺ᤴᤍᤧ᤹ᤀᤠᤱ ᤂᤧᤸᤗᤧ ᤗᤡᤛᤡ ᤁᤢᤗᤠᤱᤜᤠ᤹ᤀᤥ ᤑᤳᤇᤧ᤹. ᤁᤢᤴᤍᤢᤸᤗᤥ ᤏᤧᤳᤇᤡ ᤁᤳᤏᤠᤜᤠᤱ ᤏᤢ ᤁᤢᤴᤍᤢᤸᤗᤥ ᤏᤧᤳᤇᤡ ᤏᤠᤜᤠᤱ ᤐᤳᤗ ᤐᤥᤱ᤹॥

᥇᥉ ᤂᤧᤒᤩᤠᤱ ᤂᤧᤏᤧ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤋᤰᤗᤠᤱᤜᤠ᤹ ᤆᤥᤃᤧ᤹ᤀᤠᤱ ᤂᤧᤱᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹॥

᥇᥊ ᤂᤧᤴ ᤋᤰᤗᤠᤱᤜᤠ᤹ ᤛᤴᤍᤥ᤺ᤰᤁᤥ ᤏᤠᤜᤠᤱ ᤁᤳᤏᤠᤜᤠᤱ ᤁᤧᤒᤵᤐᤠ ᤁᤢᤴᤍᤢᤸᤗᤥᤜᤠ᤹ᤀᤥ ᤛᤴᤍᤥ᤺ᤰᤁᤡᤴ ᤐᤱᤔᤠᤖᤧ ᤗᤠᤃᤡ ᤕᤠᤰᤋᤧ᤹॥

᥇᥋ ᤂᤧᤴ ᤋᤰᤗᤠᤱᤜᤠ᤹ ᤛᤴᤍᤥ᤺ᤰᤁᤥᤒᤠ ᤁᤢᤴᤍᤢᤸᤗᤥᤜᤠ᤹ᤀᤥᤀᤣ ᤐᤳᤗ ᤐᤥᤱ᤹. ᤂᤧᤴ ᤋᤰᤗᤠᤱᤜᤠ᤹ ᤂᤧᤵᤔᤥᤗᤠᤶᤒᤠ ᤔᤧᤗ᤺ᤳᤋᤧᤴᤏᤧ᤹॥

᥇᥌ ᤀᤠᤱᤃᤠ᤹ ᤂᤧᤏᤧ᤹ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤐᤡᤏᤧ॥ ᤂᤧᤒᤩᤠᤱ ᤂᤧᤴ ᤛᤠᤵᤗᤢᤱᤜᤠ᤹ ᤂᤧᤴ ᤛᤴᤍᤥ᤺ᤰᤁᤥ ᤕᤠᤰᤋᤧ᤹॥ ᤂᤧᤴ ᤛᤠᤵᤗᤢᤱᤜᤠ᤹ᤀᤥ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤛᤠᤵᤋᤧᤀᤠᤱ ᤐᤳ॥

᥇᥍ “ᤜᤧᤰᤁᤩᤠᤱ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤗᤳᤇᤠ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤧᤵᤑᤧ᤹ ᤌᤡᤰ ᤆᤥᤃᤧ᤹॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤜᤢᤰᤛᤡᤰ ᤏᤧᤳᤇᤡᤀᤠᤱ ᤁᤢᤓᤪᤧ᤺ᤱ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤐᤥ᤺ᤱᤗ॥

᥇᥎ ᤌᤘᤠ᤺ᤸᤗᤧ ᤜᤡᤵᤔᤏᤠ ᤗ᤺ᤵᤔᤏᤠᤒᤠ ᤏᤧᤳᤇᤡ ᤛᤠᤶᤔᤩᤠᤱ ᤁᤖᤢᤒᤜᤠ᤹ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤧᤵᤑᤣᤀᤥᤒᤠ ᤁᤢᤕᤠ ᤏᤧᤵᤔᤠᤱ ᤗᤧᤵᤔᤠᤱ ᤕᤢᤱᤛᤡᤖ ᤐᤥᤱ᤹–

᥇᥏ ᤜᤧᤰᤁᤩᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤧᤵᤑᤣ᤺ᤸᤗᤧ ᤁᤢᤗᤠᤶᤋᤡ ᤐᤡᤛᤠᤱ ᤏᤧᤵᤔᤠᤱ ᤁᤢᤕᤠ ᤗᤧᤵᤔᤠᤱ ᤂᤧᤴ ᤁᤖᤢᤒᤜᤠ᤹ ᤑᤳᤇᤧᤛᤧ᤹॥ ᤂᤧᤴ ᤁᤖᤢᤒᤜᤠ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤁᤢᤍᤧᤵᤑᤣᤴᤏᤢ ᤋᤢᤶᤛᤧ᤹ᤀᤠᤱ ᤗᤳᤇᤠ ᤛᤠᤶᤔᤩᤠᤱ ᤁᤢᤀᤠ᤺ᤳ ᤜᤧᤰᤁᤣ ᤏᤡᤍᤧᤳᤗ ᤆᤥᤃᤧ᤹॥

᥈᥆ ᤂᤧᤴ ᤁᤖᤢᤒᤜᤠ᤹ ᤋᤰ ᤏᤢ ᤋᤰ ᤆᤥᤃᤧᤛᤧ᤹ᤀᤠᤱ ᤁᤢᤍᤧᤵᤑᤣᤀᤥ ᤕᤢᤰᤂᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤌᤠ᤺ᤱ ᤗᤧᤵᤔᤠᤱ ᤜᤵᤑᤧ ᤑᤧᤛᤢᤒᤠ ᤏᤢ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤁᤢᤍᤧᤵᤑᤣᤴ ᤀᤥᤔᤧᤳᤇᤢᤀᤠᤱ ᤂᤢᤴᤇᤡ᤹ ᤗᤠᤵᤐᤡᤸᤗᤧ ᤛᤢ᤺ᤵᤛᤢᤖ ᤐᤥᤱ᤹॥

᥈᥇ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤛᤴᤍᤥ᤺ᤰᤁᤥ ᤕᤠᤰᤋᤧᤛᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤁᤢᤍᤧᤵᤑᤣ᤺ᤸᤗᤧ ᤋᤧᤵᤋᤧ᤹॥

᥈᥈ ᤜᤠᤒᤠ ᤂᤧᤵᤔᤥ ᤀᤠᤱᤃᤠ᤹ ᤂᤧᤏᤧ᤹ ᤋᤢᤶᤏᤧ. ᤜᤧᤰᤁᤩᤠᤱ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤸᤗᤧ ᤁᤢᤛᤶᤎᤠᤱ ᤏᤧᤳᤇᤡ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤀᤠᤱᤃᤠ᤹ ᤁᤧᤖᤧᤰ ᤀᤠᤎᤡᤶᤜᤠ᤹ ᤂᤧᤏᤧ᤹ ᤐᤡᤏᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱ ᤏᤧᤔᤠ ᤆᤵᤋᤧᤴ

(ᤗᤠ ᥉᥍:᥇᥆-᥇᥌)

᥈᥉ “ᤂᤧᤏᤧ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤗᤳᤇᤠ ᤆᤵᤋᤧᤴ ᤆᤥᤃᤧ᤹॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤜᤢᤰᤛᤡᤰ ᤏᤧᤳᤇᤡ. ᤁᤢᤓᤧᤖᤧ᤺ᤴ ᤜᤢᤰᤛᤡᤰᤌᤡᤰ ᤏᤢ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤐᤥᤱᤔᤠ ᤐᤥᤱ᤹॥

᥈᥊ ᤂᤧᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹ ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤛᤠᤶᤔᤩᤠᤱ ᤁᤢᤃ᤺ᤱᤃᤩᤠ ᤑᤳᤇᤧ᤹॥

᥈᥋ ᤂᤧᤴ ᤁᤧᤖᤧᤰ ᤐᤡᤛᤠᤱ ᤜᤢᤰᤋᤠᤵᤐᤣ᤹ ᤌᤡᤰ ᤁᤢᤓᤧᤖᤧ ᤁᤧᤒᤵᤐᤠ ᤗᤳᤇᤠ ᤁᤢᤃ᤺ᤱᤃᤩᤠ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤁᤒᤪᤡᤱ ᤐᤡᤛᤠᤱ ᤂᤧᤵᤔᤥ ᤁᤢᤃ᤺ᤱᤃᤩᤠ ᤑᤳᤇᤧ᤹॥

᥈᥌ ᤆᤵᤋᤧᤏᤡᤸᤗᤧ ᤁᤢᤗᤠᤃᤡ ᤗᤡᤛᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤗᤡᤛᤡ ᤁᤢᤴᤍᤢᤸᤗᤥᤜᤠ᤹ ᤂᤧᤸᤗᤧ ᤗᤡᤛᤡᤀᤣ ᤁᤢᤗᤠᤱᤜᤠ᤹ᤖᤧ ᤁᤢᤛᤢᤰᤐᤥ ᤑᤳᤇᤧ᤹॥

᥈᥍ ᤆᤵᤋᤧᤴ ᤐᤱᤔᤠ ᤋᤰᤗᤠᤱᤜᤠ᤹ ᤕᤠᤰᤔᤠ ᤁᤢᤴᤍᤢᤸᤗᤥᤜᤠ᤹ ᤆᤠᤜᤡ᤺ᤴ ᤁᤢᤃ᤺ᤱᤃᤩᤠ᤺ᤸᤗᤧ ᤁᤢᤒᤣᤛᤠᤱ ᤑᤳᤇᤧ᤹॥

᥈᥎ ᤂᤧᤴ ᤋᤰᤗᤠᤱᤜᤠ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤐᤥ᤺ᤱᤗ॥ ᤛᤠᤶᤔᤩᤠᤱᤅᤡᤸᤗᤧ ᤂᤧᤴ ᤛᤢ᤺ᤵᤋᤧ᤹. ᤜᤧᤰᤁᤩᤠᤱ ᤂᤧᤴ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤱᤔᤠ ᤐᤥ᤺ᤱᤗ॥

᥈᥏ ᤆᤵᤋᤣᤴᤏᤡᤸᤗᤧ ᤁᤢᤗᤠᤃᤡ ᤂᤧᤏᤧ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤆᤩᤧᤳᤌᤩᤠᤜᤠ᤹. ᤛᤠᤱᤋᤧᤖᤧᤱᤜᤠ᤹. ᤜᤧᤰᤁᤩᤠᤱ ᤁᤢᤘᤠ ᤛᤡᤍᤢᤱᤈᤓᤠ ᤜᤢᤱᤔᤠᤖᤧ ᤗᤠᤃᤡ ᤑᤱᤏᤠ ᤏᤢ ᤂᤥᤷᤕᤠᤜᤠ᤹ ᤌᤃᤧ᤹॥

᥉᥆ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤆᤵᤋᤧᤴᤏᤧᤴ ᤕᤢᤰᤂᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤥ ᤔᤧᤍᤥᤴᤍᤢᤒᤠ ᤂᤖᤧ᤺ᤱᤜᤠ᤹ ᤀᤠᤓᤧᤸᤗᤧᤛᤠᤱ ᤆᤵᤋᤧᤴ ᤛᤶᤎᤠᤱ ᤔᤧᤏᤧᤛ᤻ᤛᤢᤖᤖᤥ॥

ᤛᤣᤔᤡᤕᤢᤱᤍᤧᤴ

(ᤗᤠ ᥉᥍:᥇᥍-᥈᥊)

᥉᥇ “ᤂᤧᤏᤧ᤹ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤴ ᤑᤧ᤺ᤳᤇᤧ᤹ᤀᤠᤱ ᤛᤣᤔᤡᤕᤢᤱᤍᤧᤴ ᤌᤡᤰ ᤆᤥᤃᤧ᤹॥ ᤂᤧᤸᤗᤧ ᤁᤢᤕᤢᤰᤏᤠᤴ ᤏᤢ ᤁᤢᤗᤠᤱᤜᤠ᤹ ᤛᤠᤶᤔᤩᤠᤱᤅᤡᤸᤗᤧᤴ ᤆᤥᤃᤧ᤹. ᤂᤧᤸᤗᤧ ᤁᤢᤄᤧᤶᤔᤠᤖᤧ ᤗᤠᤃᤡ ᤆᤥ᤺ᤰᤔᤏᤠᤒᤠ ᤑᤢᤱ. ᤑᤢᤱᤑᤧᤰᤔᤧ᤺ᤳᤋᤡᤴ ᤏᤢ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤗᤳᤇᤠ ᤛᤠᤶᤔᤩᤠᤱ ᤁᤢᤗ᤺ᤵᤗᤠᤗᤠᤶᤒᤠ ᤆᤥᤃᤧ᤹॥

᥉᥈ ᤂᤧᤸᤗᤧ ᤋᤢᤰᤛᤡ ᤁᤢᤒᤥᤖᤠ᤺ᤰᤜᤠ᤹ᤀᤥ ᤛᤢᤶᤛᤡ ᤁᤢᤒᤥᤖᤠ᤺ᤰᤜᤠ᤹ ᤛᤣᤔᤡᤕᤢᤱᤍᤧᤴ ᤌᤡᤰᤗᤧᤵᤔᤠᤱ ᤏᤢ ᤛᤢᤶᤛᤡ ᤁᤢᤒᤥᤖᤠ᤺ᤰᤜᤠ᤹ ᤘᤣ᤹ ᤗᤧᤵᤔᤠᤱ ᤁᤧᤗ᤺ᤶᤒᤠ ᤐᤥ᤺ᤱᤗ ᤐᤥᤱ᤹॥

᥉᥉ ᤗᤳᤇᤠ ᤁᤢᤒᤥᤖᤠ᤺ᤰᤁᤥ ᤂᤈᤱᤛᤣ᤹ ᤑᤢᤱ ᤜᤧᤰᤋᤱᤒᤠ ᤛᤢᤶᤛᤡ ᤆᤸᤗᤠᤱᤏᤠ ᤂᤥᤷᤕᤠ. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤁᤢᤓᤧᤰᤔᤣᤳ ᤏᤢ ᤁᤢᤓᤢᤱᤜᤠ᤹ ᤐᤳᤗ ᤐᤥᤱ᤹॥ ᤘᤣ᤹ ᤁᤢᤒᤥᤖᤠ᤺ᤰᤁᤥᤀᤠᤱ ᤛᤢᤶᤛᤡᤀᤣ ᤁᤢᤓᤧᤰᤔᤣᤳ ᤏᤢ ᤁᤢᤓᤢᤱᤜᤠ᤹ ᤐᤳᤗ ᤐᤥᤱ᤹॥ ᤛᤣᤔᤡ ᤕᤢᤱᤍᤧᤴᤗᤠᤶᤒᤠ ᤁᤧᤗ᤺ᤶᤒᤠ ᤂᤧᤴ ᤋᤢᤰᤛᤡᤀᤣ ᤁᤢᤒᤥᤖᤠ᤺ᤰᤜᤠ᤹ᤀᤥ ᤀᤰᤋᤱᤒᤠᤀᤣ ᤐᤥ᤺ᤱᤗ॥

᥉᥊ ᤂᤧᤴᤏᤢ ᤛᤥᤛᤥᤖᤡᤰ. ᤛᤣᤔᤡ ᤕᤢᤱᤍᤧᤴᤏᤡᤸᤗᤧ ᤁᤢᤗᤠᤱᤅᤥ ᤂᤈᤱᤛᤣ᤹ ᤑᤢᤱ ᤜᤧᤰᤋᤱᤒᤠ ᤗᤡᤛᤡ ᤆᤸᤗᤠᤱᤏᤠ ᤂᤥᤷᤕᤠ. ᤂᤧᤸᤗᤧ ᤀᤠᤵᤑᤣᤰ ᤁᤢᤓᤧᤰᤔᤣᤳ ᤏᤢ ᤁᤢᤓᤢᤱᤅᤠᤱ ᤐᤳᤗ ᤐᤥᤱ᤹॥

᥉᥋ ᤛᤣᤔᤡ ᤕᤢᤱᤍᤧᤏᤗᤠᤶ ᤁᤧᤗ᤺ᤶᤒᤠ ᤌᤡᤰᤛᤡᤃᤣᤰᤐᤠ ᤁᤢᤃᤠᤵ ᤐᤥᤖᤠ᤺ᤰᤁᤡᤸᤗᤧ ᤁᤢᤛᤡᤱᤃᤠᤱ ᤗᤳᤇᤠ ᤁᤢᤓᤧᤰᤔᤣᤳ. ᤏᤡᤛᤡᤃᤣᤰᤐᤠ ᤁᤢᤃᤠᤵ ᤛᤡᤃᤠᤱ ᤏᤡᤛᤡᤃᤣᤰᤐᤠ ᤁᤢᤓᤧᤰᤔᤧᤳ. ᤛᤢᤶᤛᤡᤃᤣᤰᤐᤠ ᤁᤢᤃᤠᤵ ᤛᤡᤃᤠᤱ ᤛᤢᤶᤛᤡᤃᤣᤰᤐᤠ ᤁᤢᤓᤧᤰᤔᤣᤳ ᤋᤢᤰᤛᤡ ᤁᤢᤒᤥᤖᤠ᤺ᤰᤜᤠ᤹ᤀᤥᤒᤠ ᤏᤧᤳᤇᤡ ᤏᤧᤳᤇᤡ ᤁᤢᤒᤥᤖᤠᤰ ᤛᤡᤃᤠᤱ ᤗᤳᤇᤠ ᤗᤳᤇᤠ ᤁᤢᤓᤧᤰᤔᤧᤳ ᤐᤳᤗ॥

᥉᥌ ᤛᤣᤔᤡᤕᤢᤱᤍᤧᤴ. ᤁᤢᤓᤧᤰᤔᤣᤳ ᤏᤢ ᤁᤢᤒᤥᤖᤠ᤺ᤰᤜᤠ᤹ ᤁᤧᤖᤧᤰ ᤌᤰᤔᤏᤠᤒᤠ ᤗᤳᤇᤠ ᤛᤠᤶᤔᤩᤠᤱ ᤁᤢᤗ᤺ᤵᤗᤠᤗᤠᤶ ᤆᤥᤃᤧ᤹॥

᥉᥍ “ᤛᤣᤔᤡ ᤕᤢᤱᤍᤧᤴᤗᤧ ᤗᤠᤃᤡ ᤏᤢᤛᤡ ᤇᤰᤁᤱᤜᤠ᤹ ᤆᤥᤃᤧ᤹॥ ᤂᤧᤴ ᤇᤰᤁᤱᤜᤠ᤹ ᤛᤣᤔᤡᤕᤢᤱᤍᤧᤴ ᤋᤃᤡ ᤗᤧᤵᤔᤠᤱ ᤌᤥ᤹ᤔᤠᤖᤧ ᤗᤠᤃᤡ ᤜᤠ᤺ᤴᤍᤧ ᤕᤢᤰᤂᤧ॥

᥉᥎ ᤂᤧᤵᤔᤥᤒᤠ ᤛᤗᤠᤀᤡᤋᤥ᤺ᤸᤗᤧ ᤁᤢᤓᤡ᤺ᤵᤔᤠ ᤗᤠᤓᤡ᤺ᤳᤜᤠ᤹ ᤏᤢ ᤂᤧᤵᤔᤥᤒᤠ ᤔᤠᤰᤛᤢ᤺ᤴᤍᤠ ᤋᤠ᤺ᤰᤔᤧᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤆᤥᤃᤧ᤹॥

᥉᥏ ᤛᤣᤔᤡᤕᤢᤱᤍᤧᤴ. ᤇᤰᤁᤱ ᤏᤢ ᤁᤴ ᤁᤧᤖᤧᤰ ᤂᤧᤶᤛᤡᤱᤗ ᤆᤥ᤺ᤰᤔᤠᤖᤧ ᤗᤠᤃᤡ ᤋᤥᤖᤠa ᤌᤡᤰ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱ ᤕᤠᤱᤛᤡᤱᤅᤧ᤹॥

᥊᥆ ᤀᤠᤱᤃᤠ᤹ ᤂᤧᤏᤧ᤹ ᤁᤥ᤺ᤰᤔᤠᤀᤥ ᤌᤥ ᤀᤥ᤺ᤴᤎᤠᤰᤏᤧᤒᤠ ᤁᤢᤈᤥ᤺ᤱ ᤁᤢᤀᤡᤛᤡ᤺ᤰ ᤁᤴᤜᤠ᤹ ᤁᤧᤖᤧᤰ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤆᤥᤃᤧ᤹ᤀᤥ॥

a 

᥈᥋:᥉᥏ ᤋᤥᤖᤠ ᤌᤡᤰᤁᤡᤴ ᤛᤢᤶᤒᤥᤱᤅᤠᤱ ᤅᤠᤛᤡ ᤁᤡᤗᤥᤃᤪᤠᤔ ᤐᤥᤱ᤹॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶ

(ᤗᤠ ᥉᥌:᥎-᥉᥎)

᥈᥌

“ᤂᤧᤏᤧ᤹ ᤌᤡᤒᤥᤱ ᤑᤥ᤺ᤴᤍᤠ ᤁᤧᤒᤵᤐᤠ ᤛᤣᤛᤣᤍᤧᤴ ᤌᤡᤰ ᤆᤥᤃᤧ᤹॥ ᤂᤧᤴ ᤑᤥ᤺ᤴᤍᤠᤜᤠ᤹ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤏᤢ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ. ᤐᤠᤖᤠᤴᤗᤠ ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤛᤧᤔᤢᤖᤡᤰᤁᤧᤸᤗᤧᤴ ᤐᤥ᤺ᤱᤗ ᤐᤥᤱ᤹॥ ᤂᤧᤱᤜᤠ᤹ᤀᤥ ᤁᤧᤗᤧᤒᤠ ᤆᤥᤒᤣᤃᤢᤒᤠᤜᤠ᤹ᤖᤧ ᤕᤠ᤺ᤶᤒᤰ ᤔᤧᤈᤥᤃᤢᤒᤠ ᤁᤖᤢᤒᤜᤠ᤹ᤀᤠᤱ ᤂᤧᤏᤧ᤹ ᤆᤥᤃᤧ॥

᥈ ᤁᤧᤖᤧᤰ ᤑᤥ᤺ᤴᤍᤠᤜᤠ᤹ᤖᤧ ᤁᤢᤗᤠᤶᤋᤡ᤺ᤴ ᤏᤡᤒᤥᤱᤅᤠᤱ ᤕᤧᤳᤇᤡ ᤜᤢᤰᤛᤡᤰ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤗᤡᤛᤡ ᤁᤧᤒᤵᤐᤠ ᤐᤥ᤺ᤱᤗ॥ ᤁᤧᤖᤧᤰ ᤑᤥ᤺ᤴᤍᤠᤜᤠ᤹ ᤗᤳᤇᤠ ᤐᤖᤡᤰᤗᤧ ᤁᤢᤛᤡ᤺ᤰᤔᤠ ᤁᤧᤒᤵᤐᤠ ᤐᤥ᤺ᤱᤗ॥

᥉ ᤅᤠᤛᤡ ᤑᤥ᤺ᤴᤍᤠᤜᤠ᤹ ᤛᤥᤖᤡᤰ ᤆᤰᤋᤧ᤹. ᤜᤧᤰᤁᤩᤠᤱ ᤘᤣ᤹ ᤅᤠᤛᤡᤜᤠ᤹ᤀᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤆᤰᤋᤧ᤹॥

᥊ ᤌᤡᤰᤛᤡᤃᤣᤰᤐᤠ ᤆᤰᤔᤏᤠᤒᤠᤸᤗᤧ ᤁᤢᤗᤰᤁᤡᤸᤗᤧ ᤌᤡᤰᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥ ᤜᤡ᤺ᤰᤕᤱᤕᤱᤒᤠ ᤁᤢᤘᤣ᤹ᤔᤠ ᤆᤥᤃᤧ᤹॥ ᤏᤡᤛᤡᤃᤣᤰᤐᤠ ᤆᤰᤔᤏᤠᤒᤧᤸᤗᤧ ᤁᤢᤗᤰᤁᤡᤴ ᤌᤡᤰᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥᤀᤠᤱ ᤜᤧᤰᤋᤱᤒᤠᤀᤣ ᤆᤥᤃᤧ॥

᥋ ᤗᤳᤇᤠ ᤑᤥ᤺ᤴᤍᤠᤀᤥ ᤅᤠᤒᤥᤱ ᤀᤡᤛᤪᤢᤵᤐᤠ ᤑᤳᤇᤧ᤹. ᤜᤧᤰᤁᤩᤠᤱ ᤏᤡᤛᤡᤃᤣᤰᤐᤠ ᤆᤰᤔᤏᤠᤒᤠ ᤁᤢᤗᤰᤁᤡᤸᤗᤧ ᤏᤠᤜᤠᤱ ᤗᤧᤵᤔᤠᤱᤒᤠ ᤑᤥ᤺ᤴᤍᤠᤀᤥ ᤅᤠᤒᤥᤱ ᤀᤡᤛᤪᤢᤵᤐᤠ ᤑᤳᤇᤧ᤹॥ ᤂᤧᤴ ᤀᤡᤛᤪᤢᤵᤐᤠᤜᤠ᤹ ᤏᤠ ᤏᤢ ᤁᤳᤏᤠ ᤋᤢᤶᤍᤢᤶᤒᤠ ᤐᤳᤗ ᤐᤥᤱ᤹॥

᥌ ᤂᤧᤒᤩᤠᤱ ᤅᤠᤒᤥᤱ ᤛᤠᤶᤔᤩᤠᤱ ᤂᤣ᤺ᤰᤆᤢᤖᤡᤜᤠ᤹ ᤆᤥᤃᤧ᤹ᤀᤠᤱ ᤑᤥ᤺ᤴᤍᤠᤜᤠ᤹ ᤌᤡᤰᤏᤢ ᤘᤣ᤹ᤀᤡᤴ ᤂᤣ᤺ᤰᤆᤢᤖᤡᤜᤠ᤹ᤖᤧ ᤋᤢᤶᤛᤧ᤹. ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤴ ᤗᤳᤇᤠ ᤐᤥᤱ᤹॥

᥍ “ᤛᤣᤛᤣᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤂᤠᤵᤔᤠᤖᤧ ᤗᤠᤃᤡ ᤔᤧ᤺ᤴᤍᤠᤰ ᤔᤢᤖᤡᤰᤁᤡᤸᤗᤧᤴ ᤑᤥ᤺ᤴᤍᤠᤜᤠ᤹ ᤆᤥᤃᤧ᤹॥ ᤂᤧᤏᤧ᤹ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤌᤡᤰ ᤑᤥ᤺ᤴᤍᤠᤜᤠ᤹ ᤆᤥᤃᤧ᤹॥

᥎ ᤑᤥ᤺ᤴᤍᤠ ᤌᤰᤔᤠ ᤛᤢᤶᤒᤥᤱ ᤜᤢᤰᤛᤡᤰ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤗᤡᤛᤡᤒᤠ ᤐᤥ᤺ᤱᤗ ᤐᤥᤱ᤹॥ ᤌᤡᤒᤥᤱᤅᤠᤱ ᤌᤡᤰ ᤑᤥ᤺ᤴᤍᤠᤜᤠ᤹ᤖᤧᤴ ᤗᤳᤇᤠ ᤐᤖᤡᤰᤐᤠ ᤁᤢᤛᤡ᤺ᤰᤔᤠ ᤐᤳᤗ ᤐᤥᤱ᤹॥

᥏ ᤅᤠᤛᤡ ᤁᤢᤄᤧᤸᤗᤧᤰ ᤑᤥ᤺ᤴᤍᤠᤜᤠ᤹ ᤛᤥᤛᤥᤖᤡᤰ ᤏᤢ ᤋᤢᤰᤛᤡ ᤑᤥ᤺ᤴᤍᤠᤜᤠ᤹ ᤛᤥᤛᤥᤖᤡᤰ ᤋᤢᤶᤛᤧ᤹॥ ᤋᤢᤰᤛᤡᤃᤣᤰᤐᤠ ᤑᤥ᤺ᤴᤍᤠ᤺ᤴ ᤆᤠᤜᤡ᤺ᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤍᤃᤡ ᤏᤡᤗᤧᤱ ᤑᤠᤰᤋᤧ᤹॥

᥇᥆ ᤌᤡᤰᤛᤡᤃᤣᤰᤐᤠ ᤆᤰᤔᤏᤠᤒᤧᤸᤗᤧ ᤁᤢᤗᤰᤁᤡᤸᤗᤧ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥ ᤅᤠᤒᤥᤱ ᤁᤢᤛ᤺ᤶᤔᤠ ᤆᤥᤃᤧ᤹. ᤜᤧᤰᤁᤩᤠᤱ ᤘᤣ᤹ ᤆᤰᤔᤏᤠᤒᤧᤸᤗᤧ ᤁᤢᤗᤰᤁᤥᤒᤠ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥᤀᤠᤱ ᤅᤠᤒᤥᤱ ᤁᤢᤛ᤺ᤶᤔᤠᤜᤠ᤹ ᤑᤳᤇᤧ᤹॥

᥇᥇ ᤂᤧᤒᤩᤠᤱ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤄᤠᤵᤔᤠᤴ ᤗᤳᤇᤠ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤠᤛᤠ᤺ᤸᤗᤧᤴ ᤅᤠᤒᤥᤱ ᤂᤣ᤺ᤰᤆᤢᤖᤡᤜᤠ᤹ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤂᤧ᤺ᤰᤆᤢᤖᤡ᤺ᤴ ᤁᤢᤛ᤺ᤶᤔᤠᤜᤠ᤹ᤀᤥ ᤑᤳᤇᤧ᤹॥

᥇᥈ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤄᤠᤵᤔᤠᤜᤠ᤹ᤀᤥᤒᤠ ᤁᤧᤏᤶᤒᤠ ᤗᤰ ᤂᤧᤴ ᤁᤢᤓᤪᤧ᤺ᤱ ᤑᤥ᤺ᤴᤍᤠ᤺ᤴ ᤆᤠᤜᤡ᤺ᤴ ᤛᤣᤛᤣᤍᤧᤴᤏᤡᤸᤗᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤑᤥ᤺ᤴᤇᤡᤱᤅᤠᤱ ᤐᤳᤗ॥

᥇᥉ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤄᤠᤵᤔᤠᤜᤠ᤹ᤀᤥᤒᤠ ᤁᤧᤏᤶᤒᤠᤴ ᤜᤢᤰᤛᤡᤰᤌᤡᤰ ᤁᤳᤏᤠᤜᤠᤱ ᤗᤧᤵᤔᤠᤱ ᤏᤢ ᤜᤢᤰᤛᤡᤰ ᤌᤡᤰᤏᤠᤜᤠᤱ ᤗᤧᤵᤔᤠᤱ ᤛᤠ᤺ᤱᤃᤠᤜᤡᤶᤔᤡᤴ ᤋᤧᤵᤔᤠᤖᤧ ᤗᤠᤃᤡ ᤂᤧᤸᤗᤧ ᤏᤧᤵᤔᤠᤱ ᤁᤢᤕᤠᤀᤥ ᤑᤥ᤺ᤴᤇᤡᤱᤅᤠᤱ ᤐᤳᤗ॥

᥇᥊ “ᤁᤢᤜᤧ᤺ᤳᤗᤠ ᤆᤠ᤺ᤶᤔᤏᤠᤒᤠ ᤔᤧᤸᤗᤢᤰ ᤜᤥᤖᤡᤰᤐᤠᤸᤗᤧ ᤂᤠᤶᤒᤢ᤺ᤴ ᤂᤠᤵᤔᤠᤖᤧ ᤗᤠᤃᤡ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤄᤠᤵᤔᤠ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤋᤧᤵᤔᤠᤖᤧ ᤗᤠᤃᤡ ᤘᤖ᤺ᤱ ᤐᤡᤳᤋᤡᤸᤗᤧ ᤁᤢᤜᤥᤖᤡᤰᤁᤡᤸᤗᤧ ᤘᤣ᤹ ᤂᤠᤶᤒᤢ ᤆᤥᤃᤧ᤹॥

᥇᥋ “ᤛᤣᤛᤣ ᤛᤠ᤺ᤱᤃᤠᤜᤡᤶᤔᤸᤗᤧ ᤗᤠᤃᤡ ᤒᤒᤢᤗ ᤛᤡᤱᤅᤡᤸᤗᤧᤴ ᤛᤡᤱᤓᤧᤸᤗᤧᤰᤜᤠ᤹ ᤋᤰᤐᤧᤳ ᤋᤰᤐᤧᤵᤐᤠ ᤆᤥᤃᤧ᤹॥

᥇᥌ ᤛᤡᤱᤓᤧᤸᤗᤧᤰ ᤌᤰᤔᤠ ᤌᤡᤒᤥᤱ ᤜᤢᤰᤛᤡᤰ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱᤒᤠ ᤐᤥ᤺ᤱᤗ॥

᥇᥍ ᤛᤡᤱᤓᤧᤸᤗᤧᤰ ᤌᤰᤔᤠ ᤏᤧᤳᤇᤡ ᤏᤧᤳᤇᤡ ᤆᤶᤒᤧᤳ ᤁᤧᤗ᤺ᤶᤒᤠ ᤐᤧᤶᤒᤧᤴ ᤐᤳᤗ ᤐᤥᤱ᤹॥ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤛᤡᤱᤓᤧᤸᤗᤧᤰᤜᤠ᤹ ᤂᤧᤏᤧ᤹ ᤁᤶᤓᤗ᤹ᤖᤡᤰᤁᤣ ᤆᤥᤃᤧ᤹॥

᥇᥎ ᤛᤣᤛᤣ ᤛᤠ᤺ᤱᤃᤠᤜᤡᤶ ᤗᤠᤱᤃᤧᤳ ᤐᤡᤛᤠᤱᤒᤠ ᤁᤢᤗᤰᤁᤡᤸᤗᤧ ᤗᤠᤃᤡ ᤏᤡᤒᤥᤱ ᤛᤡᤱᤓᤧᤸᤗᤧᤰᤜᤠ᤹ ᤆᤥᤃᤧ᤹॥

᥇᥏ ᤂᤧᤴ ᤏᤡᤒᤥᤱᤅᤣ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤁᤢᤛᤡᤃᤠᤱ ᤗᤧᤵᤔᤠᤱ ᤕᤢᤵᤐᤠ᤺ᤸᤗᤧᤴ ᤗᤡᤒᤥᤱ ᤁᤢᤕᤢᤰᤏᤠᤜᤠ᤹ ᤆᤥᤃᤧ᤹. ᤏᤧᤳᤇᤡ ᤁᤢᤕᤢᤰᤏᤠᤜᤠ᤹ ᤛᤡᤱᤓᤧᤸᤗᤧᤰ ᤌᤡᤰᤗᤧ ᤔᤢᤜᤠᤱ ᤗᤧᤵᤔᤠᤱ ᤆᤶᤒᤧᤳ ᤁᤧᤗ᤺ᤶᤒᤠ ᤆᤥᤃᤧ᤹॥

᥈᥆ ᤛᤣᤛᤣ ᤛᤠ᤺ᤱᤃᤠᤜᤡᤶ ᤌᤡᤰᤏᤠᤜᤠᤱ ᤗᤧᤵᤔᤠᤱ. ᤀᤡᤃᤪ ᤌᤠᤱᤃᤧᤳ ᤐᤡᤛᤠᤱᤗᤧ ᤗᤠᤃᤡ ᤏᤡᤒᤥᤱ ᤛᤡᤱᤓᤧᤸᤗᤧᤰ.

᥈᥇ ᤜᤧᤰᤁᤩᤠᤱ ᤂᤧᤸᤗᤧᤴ ᤗᤡᤒᤥᤱ ᤁᤢᤕᤢᤰᤏᤠᤍᤧᤴᤜᤠ᤹ ᤕᤢᤵᤐᤠ᤺ᤸᤗᤧᤴ ᤆᤥᤃᤧ᤹. ᤗᤳᤇᤠ ᤛᤡᤱᤓᤧᤸᤗᤧᤰ ᤔᤢᤜᤠᤱ ᤏᤧᤳᤇᤡ ᤁᤢᤕᤢᤰᤏᤠᤍᤧᤴᤜᤠ᤹ ᤆᤥᤃᤧ᤹॥

᥈᥈ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤀᤣᤃᤠᤱᤒᤠ ᤁᤢᤗᤰ. ᤀᤡᤃᤪ ᤏᤠᤶᤎᤠ ᤗᤧᤵᤛᤠᤱᤒᤠ ᤁᤢᤗᤰᤁᤡᤸᤗᤧ ᤗᤠᤃᤡ ᤋᤢᤰᤛᤡ ᤛᤡᤱᤓᤧᤸᤗᤧᤰᤜᤠ᤹ ᤆᤥᤃᤧ᤹॥

᥈᥉ ᤏᤠ᤺ᤛ᤻ᤔᤠ ᤁᤢᤏᤢᤵᤔᤠ ᤁᤢᤛᤢᤰᤐᤠᤜᤠ᤹ᤖᤧ ᤗᤠᤃᤡ ᤂᤧᤏᤧ᤹ ᤏᤧᤳᤇᤡ ᤛᤡᤱᤓᤧᤸᤗᤧᤰᤜᤠ᤹ ᤆᤥ᤹ᤃᤧ॥

᥈᥊ ᤂᤧᤱᤜᤠ᤹ ᤔᤢᤜᤠᤱᤏᤢ ᤌᤠ᤺ᤱ ᤌᤠᤖᤡᤰ ᤁᤢᤒ᤺ᤳ ᤁᤢᤒ᤺ᤳ ᤂᤠᤵᤛᤡᤱᤗ ᤐᤥᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ ᤗᤳᤇᤠ ᤁᤢᤴᤍᤢᤸᤗᤥᤀᤥ ᤋᤢᤶᤗ ᤐᤥᤱ᤹॥ ᤂᤧᤴ ᤏᤧᤵᤔᤠᤱ ᤛᤡᤱᤓᤧᤸᤗᤧᤰᤜᤠ᤹ ᤀᤰᤋᤱᤒᤠᤀᤣ ᤐᤥ᤺ᤱᤗ॥

᥈᥋ ᤂᤧᤵᤔᤥ ᤕᤧᤳᤇᤡ ᤛᤡᤱᤓᤧᤸᤗᤧᤰᤜᤠ᤹ ᤐᤳᤗ. ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤕᤢᤵᤐᤠ᤺ᤸᤗᤧᤴ ᤌᤡᤒᤥᤱᤅᤠᤱ ᤋᤢᤰᤛᤡ ᤁᤢᤕᤢᤰᤏᤠᤍᤧᤴᤜᤠ᤹ ᤐᤥ᤺ᤱᤗ॥ ᤗᤳᤇᤠ ᤛᤡᤱᤓᤧᤸᤗᤧᤰ ᤔᤢᤜᤠᤱ ᤏᤧᤳᤇᤡ ᤁᤢᤕᤢᤰᤏᤠᤍᤧᤴ ᤕᤢᤱᤗ ᤐᤥᤱ᤹॥

᥈᥌ “ᤂᤧᤏᤧ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤐᤧᤖᤧᤶ ᤁᤢᤛᤠᤰᤔᤠ ᤛᤡᤱᤜᤠ᤹ ᤆᤥᤃᤧ᤹– ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤌᤡᤰᤏᤠᤜᤠᤱ ᤗᤧᤵᤔᤠᤱᤒᤠ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤗᤠᤃᤡ ᤅᤠᤛᤡ ᤐᤧᤖᤧᤶ ᤁᤢᤛᤠᤰᤔᤠ ᤛᤡᤱ.

᥈᥍ ᤜᤧᤰᤁᤩᤠᤱ ᤘᤣ᤹ ᤗᤧᤵᤔᤠᤱᤒᤠ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤗᤠᤃᤡ ᤅᤠᤛᤡ ᤐᤧᤖᤧᤶ ᤁᤢᤛᤠᤰᤔᤠ ᤛᤡᤱ. ᤂᤧᤒᤩᤠᤱ ᤏᤠᤶᤎᤠ ᤐᤡᤛᤠᤱ ᤁᤢᤀᤣᤃᤠᤱᤒᤠ ᤁᤢᤗᤰᤁᤥᤒᤠ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤗᤠᤃᤡ ᤅᤠᤛᤡ ᤁᤢᤛᤠᤰᤔᤠ ᤐᤧᤖᤧᤶᤛᤡᤱ ᤐᤥᤱ᤹॥

᥈᥎ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤕᤠᤰᤐᤠ ᤐᤧᤖᤧᤶ ᤛᤡᤱᤅᤡᤴ ᤆᤠᤜᤡ᤺ᤴ ᤌᤡᤰ ᤁᤢᤕᤠᤀᤥᤗᤠᤶ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤂᤠᤖᤠᤰ ᤕᤠᤰᤗ ᤐᤥᤱ᤹॥

᥈᥏ ᤛᤡᤱᤓᤧᤸᤗᤧᤰᤜᤠ᤹ ᤁᤧᤖᤧᤰ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹॥ ᤐᤧᤖᤧᤶᤛᤡᤱ ᤁᤢᤛᤠᤰᤔᤠᤜᤠ᤹ ᤋᤧᤶᤔᤠᤖᤧ ᤗᤠᤃᤡ ᤛᤠᤶᤔᤩᤠᤱ ᤁᤢᤴᤍᤥᤸᤗᤥᤜᤠ᤹ ᤆᤥᤃᤧ᤹॥ ᤐᤧᤖᤧᤶᤛᤡᤱ ᤁᤢᤛᤠᤰᤔᤠᤜᤠ᤹ᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹॥

᥉᥆ “ᤂᤧᤏᤧ᤹ ᤁᤥ᤺ᤰᤔᤠᤀᤥ ᤀᤥ᤺ᤴᤎᤠᤰᤏᤧᤒᤠ ᤁᤢᤒᤡ ᤁᤢᤀᤡᤛᤡ᤺ᤰ ᤛᤣᤛᤣ ᤛᤠ᤺ᤱᤃᤠᤜᤡᤶ ᤆᤥᤃᤧ᤹ᤀᤠᤱ ᤑᤥ᤺ᤰᤂᤧ᤹॥

᥉᥇ “ᤜᤧᤰᤁᤩᤠᤱ ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤑ᤺ᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤗᤳᤇᤠ ᤁᤢᤎᤣ᤺ᤰᤔᤠ ᤑᤥ᤺ᤴᤍᤠ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤁᤧᤗᤧᤒᤠ ᤆᤥᤒᤣᤃᤢ᤺ᤸᤗᤧ ᤆᤥᤃᤢᤒᤠ ᤁᤖᤢᤒᤜᤠ᤹ ᤁᤧᤒᤵᤐᤠ ᤐᤥ᤺ᤱᤗ॥

᥉᥈ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤔᤏᤠᤒᤠ ᤒᤒᤢᤗ ᤛᤡᤱᤅᤡᤸᤗᤧᤴ ᤗᤡᤛᤡ ᤛᤡᤳᤗᤠᤱᤜᤠ᤹ᤀᤥ ᤛᤠᤶᤔᤩᤠᤱ ᤂᤣ᤺ᤰᤆᤢᤖᤡᤜᤠ᤹ᤖᤧ ᤂᤧᤴ ᤂᤡᤱᤄᤧ᤹॥ ᤂᤧᤴ ᤗᤡᤛᤡ ᤛᤡᤳᤗᤠᤱᤜᤠ᤹ ᤗᤡᤛᤡ ᤕᤢᤵᤐᤠ ᤁᤢᤕᤢᤰᤏᤠᤍᤧᤴ ᤛᤶᤎᤠᤱ ᤐᤥ᤺ᤱᤗ॥

᥉᥉ ᤂᤧᤏᤧ᤹ ᤂᤧᤴ ᤁᤢᤎᤣ᤺ᤰᤔᤠ ᤑᤥ᤺ᤴᤍᤠ᤺ᤴ ᤂᤧ᤺ᤰᤆᤢᤖᤡᤜᤠ᤹ᤗᤠᤶ ᤑᤥ᤺ᤴᤍᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤣᤃᤠᤱ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴ ᤕᤢᤰᤂᤧ᤹॥ ᤑᤥ᤺ᤴᤍᤠ᤺ᤸᤗᤧ ᤂᤡᤏᤡ᤹ ᤗᤠᤃᤡ ᤛᤣᤛᤣᤒᤠᤍᤧᤴᤏᤡᤴ ᤛᤠ᤹ᤖᤡᤰ ᤛᤣᤛᤣᤒᤠᤍᤣᤴᤏᤥᤗᤠᤶ ᤗᤠ᤺ᤳᤗᤠ᤺ᤳ ᤛᤧᤴᤍᤢ॥

᥉᥊ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥᤰ ᤛᤶᤎᤠᤱ ᤁᤢᤍᤧᤵᤑᤣᤴ ᤑᤳᤇᤧ᤹॥

᥉᥋ ᤑᤥ᤺ᤴᤍᤠ᤺ᤸᤗᤧ ᤗᤠ᤺ᤰᤁᤠᤳ ᤗᤧᤵᤔᤠᤱ ᤆᤠᤜᤡ᤺ᤴ ᤛᤣᤛᤣ ᤛᤠ᤺ᤱᤃᤠᤜᤡᤶ ᤌᤥ ᤗᤧᤵᤔᤠᤱ ᤆᤵᤋᤧᤴᤏᤧᤴ ᤕᤢᤰᤂᤧ᤹. ᤜᤧᤰᤁᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶ ᤕᤥ ᤗᤧᤵᤔᤠᤱ ᤆᤵᤋᤧᤴᤏᤧᤸᤗᤧ ᤁᤢᤍᤃᤡ ᤛᤣᤔᤡ ᤕᤢᤱᤍᤧᤴᤏᤡᤴ ᤕᤢᤰᤂᤧ᤹॥

᥉᥌ “ᤛᤠ᤺ᤱᤃᤠᤜᤡᤶ ᤗᤠᤶᤎᤣ᤺ᤳᤋᤡᤸᤗᤧ ᤗᤠᤃᤡ ᤂᤧᤏᤧ᤹ ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤌᤠᤰᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ. ᤁᤢᤓᤢᤱ ᤗᤰᤔᤏᤠ ᤕᤠ᤺ᤶᤒᤰ ᤁᤧᤒᤥᤱᤒᤠ ᤑᤥ᤺ᤴᤍᤠ ᤌᤡᤰ ᤆᤥᤃᤧ᤹॥

᥉᥍ ᤂᤧᤴ ᤑᤥ᤺ᤴᤍᤠ᤺ᤸᤗᤧ ᤗᤠᤃᤡ ᤒᤒᤢᤗ ᤛᤡᤱᤅᤡᤸᤗᤧᤴ ᤅᤠᤛᤡ ᤛᤡᤳᤗᤠᤱᤜᤠ᤹ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹॥ ᤂᤧᤵᤔᤥᤒᤠ ᤂᤣ᤺ᤰᤆᤢᤖᤡᤜᤠ᤹ ᤛᤠᤶᤔᤩᤠᤱᤅᤡᤸᤗᤧᤴ ᤐᤥ᤺ᤱᤗ. ᤂᤶᤓᤩᤠᤱ ᤂᤧᤸᤗᤧ ᤗᤠᤃᤡ ᤅᤠᤛᤡ ᤁᤠᤛᤠ᤺ᤸᤗᤧᤴ ᤕᤢᤱᤍᤧᤴᤜᤠ᤹ ᤆᤥᤃᤧ᤹ᤀᤥ॥

ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ

᥈᥍

“ᤂᤧᤏᤧ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤜᤢᤰᤛᤡᤰ ᤅᤠᤛᤡ ᤁᤢᤗᤠᤶᤋᤡ ᤏᤢ ᤜᤢᤰᤛᤡᤰ ᤅᤠᤛᤡ ᤁᤢᤓᤧᤖᤧ ᤁᤧᤒᤵᤐᤠ ᤁᤢᤍᤱᤒᤠ ᤁᤢᤕᤠ ᤗᤡᤛᤡ ᤁᤧᤒᤵᤐᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤧ᤹॥ ᤂᤧᤸᤗᤧ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤛᤢᤶᤛᤡ ᤁᤣ᤺ᤶᤒᤠ ᤐᤥ᤺ᤱᤗ॥

᥈ ᤂᤧᤸᤗᤧ ᤁᤧᤖᤧᤰ ᤗᤡᤛᤡ ᤁᤢᤛᤢᤰᤐᤥ ᤗᤳᤇᤠ ᤗᤳᤇᤠ ᤁᤢᤍᤠᤱ ᤑᤳᤇᤧ᤹॥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤏᤢ ᤂᤧᤸᤗᤧ ᤁᤢᤍᤠᤱᤜᤠ᤹ ᤜᤠᤒᤠ ᤂᤧᤴ ᤗᤳᤇᤠ ᤛᤡᤱᤓᤧᤸᤗᤧᤰᤗᤠᤶ ᤆᤥ᤺ᤰᤔᤏᤠᤒᤠ ᤐᤥ᤺ᤱᤗ॥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤠᤛᤠ᤺ᤸᤗᤧ ᤛᤢ᤺ᤵᤋᤧ᤹॥

᥉ ᤂᤧᤵᤔᤥᤒᤠ ᤂᤠᤵᤐᤢ᤺ᤴ ᤗ᤺ᤵᤔᤠᤖᤧ ᤗᤠᤃᤡ ᤂᤵᤐᤩᤠᤜᤠ᤹. ᤜᤧᤰᤁᤩᤠᤱ ᤋᤠᤒᤡᤸᤗᤥᤜᤠ᤹. ᤛᤠᤱᤔᤠ ᤇ᤻ᤕᤧ᤺ᤱᤃᤩᤠᤜᤠ᤹. ᤛᤠ ᤗᤰᤔᤠᤗ᤺ᤵᤔᤠ ᤂᤧ᤺ᤰᤆᤢᤖᤡ ᤁᤧᤒᤵᤐᤠ ᤀᤢ᤺ᤰᤂᤡᤜᤠ᤹ ᤏᤢ ᤔᤡ ᤏᤧᤔᤠ ᤛᤠᤱᤋᤧᤖᤧ᤺ᤱᤜᤠ᤹ ᤆᤥᤃᤧ᤹. ᤛᤠᤱᤋᤧᤖᤧ᤺ᤱᤜᤠ᤹ ᤁᤧᤖᤧᤰ ᤁᤠᤛᤠ᤺ᤸᤗᤧᤴ ᤐᤥᤱᤔᤠ ᤐᤥᤱ᤹॥

᥊ ᤂᤧᤸᤗᤧ ᤗᤠᤃᤡ ᤁᤠᤛᤠᤒᤠ ᤆᤡ᤹ᤗᤡᤱᤃᤣ᤹ ᤆᤥᤃᤧ᤹. ᤜᤧᤰᤁᤩᤠᤱ ᤆᤡ᤹ᤗᤡᤱᤃᤣᤸᤗᤧ ᤁᤢᤛᤶᤎᤠᤱ ᤗᤡᤛᤡ ᤁᤢᤛᤢᤰᤐᤥ ᤗᤡᤛᤡ ᤁᤠᤛᤠ ᤁᤢᤴᤍᤢᤸᤗᤥᤜᤠ᤹ ᤑᤳᤇᤧ᤹॥

᥋ ᤂᤧᤏᤧ᤹ ᤁᤴ ᤆᤠᤜᤡ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤡᤃᤠᤱ ᤁᤧᤖᤧᤰ ᤐᤡᤛᤠᤱᤒᤠ ᤁᤢᤃ᤺ᤱᤃᤩᤠ᤺ᤸᤗᤧ ᤁᤢᤛᤡᤃᤠᤱ ᤕᤢᤰᤂᤧ᤹. ᤜᤧᤰᤁᤣᤗ᤹ᤖᤡᤰ ᤆᤡ᤹ᤗᤡᤱᤃᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ ᤌᤠᤖᤡᤰ ᤁᤧᤳᤗ॥

᥌ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤒᤒᤢᤗ ᤛᤡᤱᤅᤡᤸᤗᤧᤴ ᤋᤰᤗᤠᤱᤜᤠ᤹ ᤆᤥᤃᤧ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤠᤛᤠ᤺ᤸᤗᤧ ᤛᤢ᤺ᤵᤋᤧ᤹॥

᥍ ᤂᤧᤵᤔᤥᤒᤠ ᤋᤰᤗᤠᤱᤜᤠ᤹ ᤁᤢᤴᤍᤢᤸᤗᤥᤜᤠ᤹ᤀᤥ ᤗᤡ᤺ᤰᤂᤧ᤹. ᤜᤧᤰᤁᤩᤠᤱ ᤂᤧᤴ ᤐᤱᤔᤧᤸᤗᤧ ᤂᤧᤴ ᤋᤰᤗᤠᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤏᤠᤜᤠᤱ ᤁᤳᤏᤠᤜᤠᤱ ᤐᤳᤗ॥

᥎ ᤂᤧᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤡᤱᤓᤧᤸᤗᤧᤰᤁᤡᤸᤗᤧᤴ ᤁᤢᤜᤥ᤺ᤴᤍᤪᤠ ᤁᤧᤒᤵᤐᤠ ᤆᤥᤃᤧ᤹॥ ᤀᤠᤱᤃᤠ᤹ ᤁᤥ᤺ᤰᤔᤠᤀᤥ ᤀᤥ᤺ᤴᤎᤠᤰᤏᤧᤒᤠ ᤁᤢᤀᤡᤛᤡ᤺ᤰ ᤂᤧᤴ ᤆᤥᤃᤧ᤹ᤀᤥ॥

ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤰᤂᤢᤶ

(ᤗᤠ ᥉᥎:᥏-᥈᥆)

᥏ “ᤂᤧᤏᤧ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤗᤠᤃᤡ ᤗᤰᤂᤢᤶ ᤌᤡᤰ ᤆᤥᤃᤧ᤹॥ ᤂᤧᤸᤗᤧ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤗᤰᤁᤡᤸᤗᤧ ᤁᤢᤗᤠᤶᤋᤡ᤺ᤴ ᤁᤡᤵ ᤌᤡᤰ ᤜᤢᤰᤛᤡᤰ ᤏᤧᤖ ᤐᤥᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤆᤢᤴᤈᤢᤶᤒᤠ ᤂᤡ᤺ᤸᤗᤧ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤑᤥ᤺ᤴᤍᤠᤜᤠ᤹ ᤆᤥᤃᤧ᤹॥

᥇᥆ ᤂᤧᤵᤔᤥᤒᤠ ᤏᤡᤒᤥᤱ ᤁᤠᤛᤠ ᤛᤡᤳᤗᤠᤱᤜᤠ᤹ ᤏᤢ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ᤀᤠᤱ ᤏᤡᤒᤥᤱᤅᤣ ᤁᤠᤛᤠ᤺ᤸᤗᤧᤴ ᤐᤥᤱᤔᤠ ᤐᤥ᤺ᤱ᤹॥ ᤛᤡᤳᤗᤠᤱᤅᤥᤒᤠ ᤂᤣ᤺ᤰᤆᤢᤖᤡᤜᤠ᤹ ᤏᤢ ᤂᤧᤸᤗᤧ ᤁᤢᤏᤠᤶᤜᤠ᤹ᤃ ᤕᤢᤵᤐᤠ᤺ᤸᤗᤧᤴ ᤐᤥ᤺ᤱᤗ॥

᥇᥇ ᤜᤧᤰᤁᤣᤗ᤹ᤖᤡᤰᤁᤣ ᤌᤠᤱᤃᤧᤳ ᤐᤡᤛᤠᤱᤒᤠ ᤁᤢᤗᤰᤁᤡᤸᤗᤧ ᤗᤠᤃᤡᤀᤠᤱ ᤁᤡᤵ ᤌᤡᤰ ᤜᤢᤰᤛᤡᤰ ᤕᤠᤖᤡᤰ ᤁᤣ᤺ᤶᤒᤠ ᤑᤥ᤺ᤴᤍᤠᤜᤠ᤹ ᤐᤳᤗ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤏᤡᤒᤥᤱ ᤏᤢ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ᤀᤠᤱ ᤏᤡᤒᤥᤱᤅᤣ ᤐᤳᤗ. ᤁᤧᤖᤧᤰ ᤁᤠᤛᤠ᤺ᤸᤗᤧᤴ ᤐᤥ᤺ᤱᤗ॥ ᤁᤖ ᤛᤡᤳᤗᤠᤱᤅᤥᤒᤠ ᤂᤣ᤺ᤰᤆᤢᤖᤡᤜᤠ᤹ ᤏᤢ ᤁᤢᤏᤠᤶᤜᤠ᤹ ᤕᤢᤵᤐᤠ᤺ᤸᤗᤧᤴ ᤐᤥ᤺ᤱᤗ॥

᥇᥈ “ᤗᤰᤂᤢᤶᤔᤥᤒᤠ ᤏᤠᤶᤎᤠ ᤐᤡᤛᤠᤱᤒᤠ ᤁᤢᤓᤧᤖᤧ᤺ᤸᤗᤧ ᤗᤠᤃᤡ ᤅᤠᤒᤥᤱ ᤜᤢᤰᤛᤡᤰ ᤁᤧᤒᤵᤐᤠ ᤑᤥ᤺ᤴᤍᤠ᤺ᤴ ᤐᤳᤗ॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤌᤡᤒᤥᤱ ᤏᤢ ᤁᤢᤕᤢᤰᤏᤠᤜᤠ᤹ᤀᤠᤱ ᤌᤡᤒᤥᤱᤅᤣ ᤐᤥ᤺ᤱᤗ॥

᥇᥉ ᤗᤰᤂᤢᤶᤔᤥᤒᤠ ᤏᤠᤱᤃᤧᤴ ᤀᤡᤃᤪ ᤏᤠᤶᤎᤠ ᤐᤡᤛᤠᤱᤒᤠ ᤁᤢᤏᤢᤵᤔᤥᤒᤠ ᤁᤢᤓᤧᤖᤧ᤺ᤴ ᤅᤠᤒᤥᤱ ᤜᤢᤰᤛᤡᤰ ᤏᤧᤖ ᤐᤥᤱ᤹॥

᥇᥊ ᤔᤠ ᤗᤠᤶᤎᤣ᤺ᤳᤋᤥᤒᤠ ᤌᤡᤰ ᤗᤧᤵᤔᤠᤱᤗᤧ ᤗᤠᤃᤡ ᤌᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡᤰ ᤁᤧᤒᤵᤐᤠ ᤑᤥ᤺ᤴᤍᤠᤜᤠ᤹ ᤐᤳᤗ ᤐᤥᤱ᤹॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤛᤢᤶᤛᤡ ᤏᤢ ᤁᤢᤕᤢᤰᤏᤠᤜᤠ᤹ᤀᤠᤱ ᤛᤢᤶᤛᤡᤀᤣ ᤐᤥ᤺ᤱᤗ ᤐᤥᤱ᤹॥

᥇᥋ ᤘᤣ᤹ ᤐᤡᤛᤠᤱᤗᤧ ᤗᤠᤃᤡ ᤌᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡᤰ ᤁᤧᤒᤵᤐᤠ ᤑᤥ᤺ᤴᤍᤠᤜᤠ᤹ ᤐᤳᤗ॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤛᤢᤶᤛᤡ ᤏᤢ ᤁᤢᤕᤢᤰᤏᤠᤜᤠ᤹ᤀᤠᤱ ᤛᤢᤶᤛᤡᤀᤣ ᤐᤥ᤺ᤱᤗ ᤐᤥᤱ᤹॥

᥇᥌ “ᤗᤰᤂᤢᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤠᤃᤡ ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤌᤠᤰᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤏᤡᤒᤥᤱ ᤜᤢᤰᤛᤡᤰ ᤁᤧᤒᤵᤐᤠ ᤑᤥ᤺ᤴᤍᤠ ᤐᤳᤗ ᤐᤥᤱ᤹॥ ᤂᤧᤵᤔᤥ ᤁᤢᤓᤢᤱ ᤗᤰᤔᤏᤠ ᤁᤣ᤺ᤵᤔᤏᤠᤒᤠ ᤕᤠ᤺ᤶᤒᤰ ᤐᤥ᤺ᤱᤗ॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤗᤡᤛᤡ ᤏᤢ ᤁᤢᤕᤢᤰᤏᤠᤜᤠ᤹ᤀᤠᤱ ᤗᤡᤛᤡᤀᤣ ᤐᤥ᤺ᤱᤗ॥

᥇᥍ ᤗᤰᤂᤢᤶᤔᤥᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤁᤧᤖᤧᤰ ᤛᤡᤳᤗᤠᤱᤜᤠ᤹ᤀᤥᤒᤠ ᤁᤢᤏᤠᤶᤜᤠ᤹ ᤏᤢ ᤁᤢᤘᤣ᤹ᤔᤠ ᤂᤧ᤺ᤰᤆᤢᤖᤡᤜᤠ᤹ ᤕᤢᤵᤐᤠ᤺ᤸᤗᤧᤴ ᤐᤥᤱᤔᤠ ᤐᤥᤱ᤹॥ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ ᤆᤠᤜᤡ᤺ᤴ ᤁᤠᤛᤠ᤺ᤸᤗᤧᤴ ᤐᤥ᤺ᤱᤗ॥

᥇᥎ ᤗᤰᤂᤢᤶᤔᤡᤸᤗᤧ ᤁᤢᤗᤠᤶᤋᤡ᤺ᤴ ᤁᤡᤵ ᤌᤡᤰ ᤜᤢᤰᤛᤡᤰ ᤏᤢ ᤂᤧᤸᤗᤧ ᤁᤢᤓᤧᤖᤧ᤺ᤴ ᤅᤠᤒᤥᤱ ᤜᤢᤰᤛᤡᤰ ᤐᤥ᤺ᤱᤗ ᤐᤥᤱ᤹॥ ᤂᤧᤵᤔᤥᤒᤠ ᤑᤥ᤺ᤴᤍᤠᤜᤠ᤹ᤖᤧ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤅᤠᤛᤡ ᤁᤧᤒᤵᤐᤠ ᤐᤥ᤺ᤱᤗ॥ ᤂᤧᤱᤜᤠ᤹ ᤆᤢᤴᤈᤢᤴ ᤗ᤹ᤖᤡᤰ ᤌᤠᤰᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤐᤥᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤢᤕᤢᤰᤏᤠᤜᤠ᤹ ᤆᤠᤜᤡ᤺ᤴ ᤁᤠᤛᤠ᤺ᤸᤗᤧᤴ ᤐᤥᤱᤔᤠ ᤐᤥᤱ᤹॥

᥇᥏ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠ ᤁᤧᤖᤧᤰ ᤛᤠᤔᤠᤜᤠ᤹ ᤏᤢ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤀᤢ᤺ᤱᤔᤠ ᤁᤧᤖᤧᤰ ᤗᤰᤆᤢᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤗᤰᤂᤢᤶᤔᤥᤒᤠ ᤁᤧᤖᤧᤰ ᤁᤢᤜᤠᤰᤔᤠ ᤗᤰᤆᤢᤜᤠ᤹ ᤁᤠᤛᤠ᤺ᤸᤗᤧᤴ ᤐᤥᤱᤔᤠ ᤐᤥᤱᤗᤥ॥

ᤛᤣᤔᤡ ᤜᤠ᤺ᤶᤔᤠ ᤏᤡ᤺ᤱᤃᤣ᤹

(ᤗᤧᤒᤡ ᥈᥊:᥇-᥊)

᥈᥆ “ᤀᤥ᤺ᤳᤋᤡ᤺ᤸᤗᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤕᤢᤛᤢᤒᤠ ᤆᤤᤋᤢᤏ ᤀᤡᤛᤣ᤺ᤱᤒᤠ ᤏᤡ᤺ᤱᤃᤣ᤺ᤴ ᤔᤧᤍᤠᤖᤢᤖ. ᤜᤧᤰᤁᤩᤠᤱ ᤛᤣᤔᤡᤜᤠ᤹ ᤆᤰᤔᤧᤸᤗ᤹ᤀᤣ ᤜᤠ᤹ᤖᤢᤀᤠᤱ ᤕᤢᤱᤗ ᤑᤠ᤹ᤀᤠᤱ ᤂᤧᤏᤧ᤹ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥

᥈᥇ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤁᤧᤒᤵᤐᤠ ᤑᤥ᤺ᤴᤍᤠ ᤗᤠ᤺ᤰᤁᤠᤳ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ᤖᤧ ᤂᤧᤴ ᤛᤣᤔᤡᤜᤠ᤹ ᤕᤢ᤺ᤴᤇᤡᤰᤁᤠᤱᤎᤥ ᤋᤠᤏᤠᤶ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤜᤠ᤺ᤴᤍᤢᤀᤠᤱ ᤔᤧᤕᤠᤰᤗ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤁᤴ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗᤖᤥ॥”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤱ

᥈᥎

“ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤁᤧᤶᤓᤢ᤹ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤏᤠᤍᤠᤒ. ᤀᤒᤡᤜᤢ. ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖᤧᤴ ᤀᤠᤱᤃᤠ᤹ᤀᤥ ᤀᤢ᤺ᤳᤋᤧ ᤋᤠᤖᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥

᥈ ᤔᤡᤱᤛᤥ ᤌᤠᤱᤛᤥ ᤏᤢ ᤂᤧᤶᤛᤡᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤶᤓᤢ᤹ ᤜᤠᤖᤢᤏᤧᤸᤗᤧ ᤁᤢᤗᤠᤃᤡ ᤛᤣᤛᤣ ᤆᤠᤱᤜᤠ᤹ ᤋᤕᤧ᤹॥

᥉ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤀᤠᤰᤂᤩᤠᤖᤡᤰ ᤔᤧᤘᤠ᤹ ᤀᤠᤱᤃᤠ᤹ ᤂᤧᤱᤜᤠ᤹ ᤀᤰᤋᤱᤒᤠ ᤐᤠ᤺ᤴᤏᤥ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤎᤡᤶ ᤆᤥᤃᤢᤱᤛᤡᤱᤅᤠᤱ ᤔᤧᤘᤠ᤹. ᤂᤧᤱᤜᤠ᤹ᤖᤧ ᤜᤠᤖᤢᤏᤧᤴ ᤁᤴ ᤕᤠ᤺ᤶᤒᤰᤁᤥ ᤕᤢᤰᤋᤡᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤈᤠᤱᤅᤡᤴ ᤕᤠᤖᤡᤵ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤖ॥

᥊ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤆᤠᤱᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ– ᤛᤠ᤺ᤱᤒᤣ ᤛᤧ᤺ᤵᤆᤠᤱ. ᤀᤣᤐᤥᤍ. ᤗᤃᤣ᤺ᤵ. ᤌᤠᤰᤔᤏᤠᤒᤠ ᤋᤠᤃᤠᤘᤠ. ᤑᤧᤋᤠ ᤏᤢ ᤑ᤹ᤀᤡ॥ ᤆᤥ᤺ᤰᤔᤠᤖᤧ ᤗᤠᤃᤡ ᤆᤒᤣᤃᤢᤜᤠ᤹ ᤔᤧᤳᤋᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤓᤢ᤹ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤛᤧ ᤛᤣᤛᤣ ᤆᤠᤱᤜᤠ᤹ ᤋᤕᤧ᤹॥

᥋ ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ. ᤜᤧᤰᤁᤩᤠᤱ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰ ᤀᤥᤃᤵ ᤔᤧᤈᤥᤃᤢᤖ॥

ᤀᤣᤐᤥᤍ

᥌ “ᤂᤧᤱᤜᤠ᤹ᤖᤧ ᤀᤣᤐᤥᤍᤧᤴ ᤆᤠᤜᤡ᤺ᤴ ᤛᤠᤶᤔᤩᤠᤱᤅᤡᤸᤗᤧᤴ ᤔᤧᤈᤥᤃᤢᤖ. ᤜᤧᤰᤁᤩᤠᤱ ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧ ᤂᤢᤴᤇᤡ᤹ ᤜᤢᤰᤘᤠᤏᤢ᤹ᤖ ᤔᤧᤈᤥᤃᤢᤖ॥

᥍ ᤀᤣᤐᤥᤍᤧᤴ ᤀᤡᤓᤢᤵᤔᤠᤖᤧ ᤗᤠᤃᤡ ᤑᤰᤋᤠᤱᤅᤥ ᤏᤧᤵᤔᤠᤱ ᤁᤢᤕᤠᤀᤥ ᤁᤢᤀᤡᤓᤢᤵᤔᤠᤜᤠ᤹ ᤏᤧᤳᤇᤡ ᤐᤳᤗ॥

᥎ ᤂᤧᤸᤗᤧ ᤁᤢᤛᤶᤎᤠᤱ ᤁᤧᤒᤵᤐᤠ ᤛᤠ᤹ᤖᤡᤰ ᤏᤢᤖᤡᤰ ᤑᤔᤏᤠᤒᤠ ᤕᤢᤶᤔᤠ ᤑ᤹ᤀᤡ᤺ᤴ ᤀᤣᤐᤥᤍᤧᤸᤗᤧ ᤜᤠᤒᤠ ᤂᤧᤴ ᤁᤢᤄᤧᤸᤗᤧᤰᤁᤡᤸᤗᤧᤴ ᤏᤢ ᤜᤠᤒᤠ ᤜᤧᤰᤋᤱᤒᤠᤀᤣ ᤕᤠ᤺ᤶᤒᤰ ᤁᤧᤒᤥᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤏᤢ ᤜᤡᤕ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤐᤥ᤺ᤱᤗ॥

᥏ “ᤂᤧᤏᤧ᤹ ᤏᤧᤳᤇᤡ ᤀᤏᤡᤰᤛ ᤔᤠᤱᤗᤢᤱᤜᤠ᤹ ᤕᤠᤱᤛᤡᤱᤅᤧ᤹ᤀᤠᤱ ᤂᤧᤵᤔᤥ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤗᤰᤋᤧ᤹॥

᥇᥆ ᤂᤧᤱᤜᤠ᤹ ᤛᤠᤔᤧᤘᤠ᤺ᤴᤇᤡᤱᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤀᤥᤒᤠ ᤋᤢᤰᤛᤡᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤗᤳᤇᤠ ᤔᤠᤱᤗᤢᤱᤅᤥ ᤜᤧᤰᤁᤩᤠᤱ ᤘᤣ᤹ ᤋᤢᤰᤛᤡᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤘᤣ᤹ᤛ᤻ᤔᤠ ᤔᤠᤱᤗᤢᤱᤅᤥ ᤗᤰᤋᤧ᤹॥

᥇᥇ ᤔᤠᤱᤗᤢᤱ ᤁᤧᤗᤰᤐᤠ ᤆᤒᤣᤃᤢ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤗᤰᤋᤢ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤴ ᤏᤧᤵᤔᤠᤱ ᤔᤠᤱᤗᤢᤱᤜᤠ᤹ᤀᤥ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤗᤰᤋᤧ᤹॥ ᤂᤧᤒᤩᤠᤱ ᤂᤧᤏᤧ᤹ ᤏᤢᤒᤠ ᤛᤠᤶᤔᤩᤠᤱ ᤁᤢᤕᤢᤱᤔᤠᤍᤧᤴᤏᤥ ᤂᤧᤴ ᤔᤠᤱᤗᤢᤱᤜᤠ᤹ ᤑᤶᤔᤠ ᤐᤠᤱᤄᤧᤛᤧ᤹॥

᥇᥈ ᤂᤧᤴ ᤏᤧᤵᤔᤠᤱ ᤔᤠᤱᤗᤢᤱᤜᤠ᤹ ᤀᤣᤐᤥᤍᤒᤠ ᤑᤰᤋᤠᤱ ᤑᤰᤋᤠᤱᤅᤥ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤛᤥ᤺ᤰ ᤔᤠᤱᤗᤢᤱ ᤐᤥᤱᤔᤠᤖᤧ ᤗᤠᤃᤡ ᤑᤳᤇᤧ᤹. ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤒᤠᤅᤣ ᤑᤰᤋᤠᤱᤅᤥ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤐᤰᤂᤢᤖ ᤐᤥᤱ᤹॥

᥇᥉ ᤜᤧᤰᤁᤩᤠᤱ ᤂᤧᤏᤧ᤹ ᤏᤢᤒᤠ ᤛᤠᤶᤔᤩᤠᤱ ᤁᤢᤕᤢᤱᤔᤠᤍᤧᤴ ᤑᤳᤇᤧ᤹॥

᥇᥊ ᤀᤡᤍᤠ᤺ᤰ ᤜᤧᤰᤁᤧ ᤔᤠ᤺ᤵᤔᤏᤠᤒᤠ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤏᤧᤳᤇᤡ ᤛᤠᤶᤔᤩᤠᤱ ᤛᤡᤰᤁᤪᤡ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤔᤠ᤺ᤵᤔᤏᤠᤒᤠ ᤛᤠᤶᤔᤩᤠᤱ ᤛᤡᤰᤁᤪᤡ᤺ᤴ ᤂᤧᤴ ᤏᤢᤒᤠ ᤛᤠᤶᤔᤩᤠᤱ ᤁᤢᤕᤢᤱᤔᤠᤍᤧᤴᤏᤥ ᤘᤣ᤹ᤖᤧ᤹ᤀᤥ॥

ᤛᤠ᤺ᤱᤒᤣ ᤛᤧ᤺ᤵᤆᤠᤱ

(ᤗᤠ ᥉᥏:᥎-᥈᥇)

᥇᥋ “ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤡᤴ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤁᤧᤗᤧᤒᤠ ᤆᤥᤒᤣᤃᤢᤗᤠᤶ ᤆᤥᤃᤧ᤹. ᤀᤣᤐᤥᤍᤧᤴ ᤆᤥ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤴᤏᤠᤱ ᤛᤠᤶᤔᤩᤠᤱ ᤏᤢ ᤜᤡ᤺ᤰᤕᤱᤕᤱᤒᤠ. ᤐᤖᤠᤴᤗᤠ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤂᤡ ᤜᤧᤰᤁᤩᤠᤱ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤐᤥ᤺ᤱᤗ॥

᥇᥌ ᤂᤧᤴ ᤁᤢᤍᤱᤒᤠ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤁᤧᤒᤵᤐᤠ ᤗᤡᤛᤡ ᤁᤢᤛᤢᤰᤐᤠ ᤆᤥᤃᤧ᤹ᤀᤠᤱ ᤁᤢᤗᤢᤶᤔᤥ ᤑᤠᤰᤋᤧ᤹॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤐᤡᤳᤋᤠ ᤌᤡᤰ ᤏᤢ ᤁᤢᤓᤧᤖᤧ᤺ᤴᤏᤠᤱ ᤐᤡᤳᤋᤠ ᤌᤡᤰᤐᤠᤀᤣ ᤐᤥ᤺ᤱᤗ॥

᥇᥍ ᤂᤧᤒᤩᤠᤱ ᤂᤧᤏᤧ᤹ ᤂᤧ᤹ᤕᤥ ᤁᤢᤍᤡ᤺ᤰᤗᤠ ᤗᤡᤛᤡ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤜᤠ᤹ ᤋᤡ᤺ᤰᤂᤧ᤹. ᤌᤡᤰᤛᤡᤃᤣᤰᤐᤠ ᤁᤢᤍᤡ᤺ᤰᤗᤠ᤺ᤴ ᤜᤧ᤺ᤳᤕᤱᤕᤱᤒᤠ ᤔᤢᤎᤡᤱᤗᤢᤱ. ᤜᤡ᤺ᤰᤕᤱᤕᤱᤒᤠ ᤔᤢᤎᤡᤱᤗᤢᤱ ᤏᤢ ᤀᤶᤍᤠᤱᤒᤠ ᤔᤢᤎᤡᤱᤗᤢᤱ ᤐᤥ᤺ᤱᤗ॥

᥇᥎ ᤏᤡᤛᤡᤃᤣᤰᤐᤠ ᤁᤢᤍᤡ᤺ᤰᤗᤠᤀᤥ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤔᤢᤎᤡᤱᤗᤢᤱ. ᤁᤢᤓᤡᤱᤗᤠ ᤔᤢᤎᤡᤱᤗᤢᤱ ᤏᤢ ᤗᤣ᤺ᤳᤋᤠᤱᤒᤠ ᤔᤢᤎᤡᤱᤗᤢᤱᤗᤧᤴ.

᥇᥏ ᤛᤢᤶᤛᤡᤃᤣᤰᤐᤠ ᤁᤢᤍᤡ᤺ᤰᤗᤠᤀᤥ ᤔᤠᤰᤁᤢᤶ ᤁᤧᤗ᤹ᤒᤠ ᤁᤢᤜᤧ᤺ᤳᤗᤠ ᤔᤢᤎᤡᤱᤗᤢᤱ. ᤘᤖᤧᤱᤗᤧᤱᤒᤠ ᤁᤢᤜᤡ᤺ᤰᤗᤠ ᤁᤢᤜᤧ᤺ᤳᤗᤠ ᤔᤢᤎᤡᤱᤗᤢᤱ ᤏᤢ ᤐᤠᤖᤠᤴᤗᤠ ᤆᤠ᤺ᤶᤒᤠ ᤔᤢᤎᤡᤱᤗᤢᤱᤗᤧᤴ.

᥈᥆ ᤗᤡᤛᤡᤃᤣᤰᤐᤠ ᤁᤢᤍᤡ᤺ᤰᤗᤠᤀᤥ. ᤏᤢᤎᤡ ᤆᤠ᤺ᤶᤒᤠ ᤔᤢᤎᤡᤱᤗᤢᤱ. ᤀᤏᤡᤰᤛ ᤔᤢᤎᤡᤱᤗᤢᤱ ᤏᤢ ᤀᤶᤀᤶ ᤁᤧᤗ᤹ᤒᤠ ᤔᤢᤎᤡᤱᤗᤢᤱᤗᤧᤴ ᤐᤥ᤺ᤱᤗ॥ ᤁᤴᤜᤠ᤹ ᤁᤧᤖᤧᤰ ᤛᤠᤶᤔᤩᤠᤱ ᤁᤢᤈᤰᤔᤥ ᤔᤧᤈᤰᤋᤢᤖ ᤕᤠ᤺ᤴᤍᤧᤛᤧ᤹॥

᥈᥇ ᤂᤧᤴ ᤔᤢᤎᤡᤱᤗᤢᤱᤜᤠ᤹ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤁᤢᤀᤡᤛᤡ᤺ᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤐᤥ᤺ᤱᤗ॥ ᤁᤧᤖᤧᤰ ᤗᤰᤔᤏᤠᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤗᤳᤇᤠ ᤗᤢᤱᤅᤥ ᤌᤠ᤺ᤰᤌᤰᤔᤠᤒᤠ ᤗᤳᤇᤠ ᤔᤡᤱ ᤐᤳᤗ ᤐᤥᤱ᤹॥

᥈᥈ “ᤛᤠ᤺ᤱᤒᤣ ᤛᤧ᤺ᤵᤆᤠᤱᤗᤧ ᤗᤠᤃᤡ ᤀᤡᤍᤠ᤺ᤰ ᤜᤧᤰᤁᤣ ᤔᤠ᤺ᤵᤔᤏᤠᤒᤠ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱ ᤛᤡᤁᤪᤡᤜᤠ᤹ ᤆᤥᤃᤧ᤹॥

᥈᥉ ᤂᤧᤏᤧ᤹ ᤂᤧᤸᤗᤧ ᤗᤠᤃᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤏᤧᤳᤇᤡ ᤆᤥᤃᤧ᤹ᤀᤠᤱ ᤛᤠ᤺ᤱᤒᤣ ᤛᤣ᤺ᤵᤆᤠᤱᤅᤡᤸᤗᤧ ᤌᤠ᤺ᤱ ᤗᤧᤵᤔᤠᤱᤒᤠ ᤏᤧᤵᤔᤠᤱ ᤁᤢᤛᤢᤰᤐᤥ ᤑᤳᤇᤧ᤹॥

᥈᥊ ᤂᤧᤴ ᤛᤠᤶᤔᤩᤠᤱ ᤛᤡᤰᤁᤪᤡᤜᤠ᤹ ᤛᤠ᤺ᤱᤒᤣ ᤛᤣ᤺ᤵᤆᤠᤱᤅᤡᤸᤗᤧ ᤁᤢᤕᤠᤀᤥ ᤁᤧᤒᤵᤐᤠ ᤂᤧᤴ ᤁᤢᤴᤍᤢᤸᤗᤥᤜᤠ᤹ᤀᤥ ᤑᤳᤇᤧ᤹॥

᥈᥋ ᤏᤧᤵᤔᤠᤱ ᤛᤡᤰᤁᤪᤡ᤺ᤸᤗᤧ ᤘᤣ᤹ ᤏᤧᤳᤇᤡ ᤁᤢᤕᤠᤜᤠ᤹ ᤂᤧᤴ ᤏᤧᤵᤔᤠᤱ ᤁᤢᤕᤢᤱᤔᤠᤍᤧᤴᤏᤥ ᤆᤰᤋᤧ᤹ᤀᤠᤱ ᤀᤣᤐᤥᤍᤒᤠ ᤑᤰᤋᤠᤱᤅᤥᤏᤢ ᤕᤥ ᤐᤣᤷᤜᤣ᤺ᤰ ᤁᤧᤎᤠᤒᤠ ᤑ᤹ᤀᤡ᤺ᤴᤏᤢ ᤂᤧᤴ ᤋᤃᤠᤱ ᤗᤧᤵᤔᤠᤱ ᤋᤢᤶᤛᤧ᤹॥

᥈᥌ ᤕᤠᤶᤔᤥ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤏᤧᤳᤇᤡ ᤆᤥᤃᤧ᤹ᤀᤠᤱ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤥ ᤕᤥᤛ᤻ᤔᤠ ᤘᤣ᤹ ᤏᤧᤵᤔᤠᤱ ᤁᤢᤛᤢᤰᤐᤥ ᤀᤣᤐᤥᤍ ᤗᤧᤵᤔᤠᤱ ᤛᤡᤃᤠᤱ ᤐᤡᤛᤠᤱ ᤁᤢᤒᤣᤀᤥ ᤋᤢᤶᤛᤧ᤹॥

᥈᥍ ᤛᤠᤶᤔᤩᤠᤱᤅᤡᤸᤗᤧᤴ ᤀᤠᤸᤗᤛᤠᤱ ᤁᤢᤴᤍᤢᤸᤗᤥ ᤏᤧᤳᤇᤡ ᤆᤥᤃᤧ᤹ᤀᤠᤱ ᤀᤣᤐᤥᤍᤧᤸᤗᤧ ᤋᤃᤡ ᤗᤧᤵᤔᤠᤱ ᤏᤧᤵᤔᤠᤱ ᤑᤰᤋᤠᤱᤅᤥᤒᤠ ᤐᤧᤷᤜᤣ᤺ᤰ ᤁᤧᤎᤠᤒᤠ ᤑ᤹ᤀᤡ᤺ᤸᤗᤧ ᤁᤢᤛᤡᤃᤠᤱᤗᤠᤶ ᤏᤢ ᤀᤣᤐᤥᤍᤒᤠ ᤕᤢᤶᤔᤏᤠᤒᤠ ᤑ᤹ᤀᤡ᤺ᤴᤏᤢ ᤋᤢᤶᤛᤧ᤹॥

᥈᥎ ᤛᤠ᤺ᤱᤒᤣ ᤛᤧ᤺ᤵᤈᤠᤱᤅᤡᤱᤃ ᤂᤧᤵᤔᤥᤒᤠ ᤁᤢᤴᤍᤥᤸᤗᤥᤜᤠ᤹ᤗᤠᤶ ᤀᤣᤐᤥᤍᤀᤥᤒᤠ ᤁᤢᤴᤍᤥᤸᤗᤥᤜᤠ᤹ᤀᤥ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤁᤢᤏᤠᤶᤔᤡᤸᤗᤧ ᤁᤧᤱᤅᤥ ᤕᤢᤶᤔᤏᤠᤒᤠ ᤑ᤹ᤀᤡᤀᤥ ᤂᤣ᤺ᤰᤂᤧ᤹. ᤜᤧᤰᤁᤣᤗ᤹ᤖᤡᤰ ᤀᤣᤐᤥᤍᤀᤥᤗᤠᤶ ᤂᤧᤴ ᤘᤠ᤺ᤱᤛ᤺ᤰᤛ᤺ᤰᤐᤠ ᤔᤧᤒᤥ᤺ᤱᤏᤧᤴ॥

᥈᥏ “ᤀᤠᤸᤗ ᤜᤠᤖᤢᤏᤧᤴ ᤛᤣᤛᤣᤒᤠᤍᤧᤴᤏᤥ ᤗᤠ᤺ᤳᤋᤡᤸᤗᤧ ᤂᤢᤏᤧ᤹ ᤁᤢᤗᤢᤱᤔᤠ᤹ ᤛᤶᤎᤠᤱ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤆᤰᤔᤧᤸᤗ᤹ᤔᤏᤠᤒᤠ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤐᤰᤂᤢᤖ॥

᥉᥆ ᤂᤧᤏᤧ᤹ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤥ ᤀᤢᤖᤡᤔ ᤏᤢ ᤋᤢᤶᤔᤡᤔ ᤑᤳᤇᤧ᤹. ᤜᤧᤰᤁᤣᤗ᤹ᤖᤡᤰ ᤜᤠᤖᤢᤏᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤐᤣ᤺ᤰᤌᤰᤔᤠ ᤂᤧᤱᤜᤠ᤹ ᤂᤢᤏᤧ᤹ ᤁᤢᤗᤢᤱᤔᤠ᤹ᤀᤥ ᤂᤧᤴ ᤘᤠ᤹ᤖ॥ ᤁᤶᤓᤗ᤹ᤖᤡᤰ ᤜᤠᤖᤢᤏᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤠᤛᤧᤴ ᤆᤥ᤺ᤰᤔᤠ ᤆᤡᤃᤰᤘᤠᤜᤠ᤹ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤆᤰᤔᤧᤸᤗ᤹ᤀᤣ ᤐᤰᤂᤢ ᤁᤳᤋᤢᤖᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤘᤣ᤹ ᤆᤠᤱᤜᤠ᤹

(ᤗᤠ ᥉᥏:᥈᥈-᥉᥇)

᥉᥇ “ᤂᤧᤏᤧ᤹ ᤀᤣᤐᤥᤍᤖᤧ ᤁᤢᤛᤡᤱᤃᤠᤱᤒᤠ ᤁᤧᤖᤧᤰ ᤗᤃᤣ᤺ᤵᤐᤡᤴ ᤜᤡ᤺ᤰᤕᤱᤕᤱᤒᤠ ᤆᤡᤖᤡᤰᤁᤡᤸᤗᤧᤴ ᤆᤥᤃᤧ᤹॥

᥉᥈ ᤂᤧᤸᤗᤧ ᤁᤢᤗᤢᤶᤔᤥ ᤌᤧᤃᤣᤰ ᤗᤡ᤺ᤱᤔᤠᤖᤧ ᤗᤠᤃᤡ ᤁᤢᤜᤱᤎᤡᤰ ᤑᤳᤇᤧ᤹. ᤜᤧᤰᤁᤩᤠᤱ ᤔᤧᤍᤧ᤺ᤱᤏᤧᤸᤗ ᤑᤠ᤹ᤀᤠᤱ ᤁᤢᤜᤱᤅᤡᤸᤗᤧ ᤁᤢᤶᤒᤪᤠ᤺ᤴ ᤁᤧᤎᤢᤶᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤑᤔᤏᤠᤒᤠ ᤁᤢᤕᤠ ᤆᤥᤃᤧ᤹॥

᥉᥉ ᤂᤧᤸᤗᤧ ᤁᤢᤛᤡᤃᤠᤱᤒᤠ ᤁᤢᤕᤠᤀᤥ ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ ᤏᤢ ᤜᤧ᤺ᤳᤋᤠᤱᤒᤠ ᤂᤡ᤺ᤸᤗᤧ ᤑᤢ᤹ᤗᤧᤛᤣ᤹ ᤁᤢᤓᤢᤱᤜᤠ᤹ ᤗᤰᤋᤧᤀᤠᤱ ᤑᤳᤇᤧ᤹ ᤜᤧᤰᤁᤩᤠᤱ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤛᤠᤶᤔᤩᤠᤱ ᤐ᤺ᤱᤃᤣ᤹ᤜᤠ᤹ ᤑᤥ᤺ᤴᤍᤧ᤹॥

᥉᥊ ᤗᤳᤇᤠ ᤛᤠᤶᤔᤩᤠᤱ ᤐ᤺ᤱᤃᤣ᤹ ᤏᤢ ᤕᤠᤶᤔᤥ ᤗᤳᤇᤠ ᤑᤢ᤹ᤗᤧᤛᤣ᤹ ᤆᤢᤰᤗ ᤗᤃᤣ᤺ᤳᤋᤡᤸᤗᤧ ᤁᤒᤪᤡᤱ ᤐᤡᤛᤠᤱ ᤐᤳᤗ॥

᥉᥋ ᤜᤠᤖᤢᤏᤧᤸᤗᤧ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤸᤗᤧ ᤂᤧᤴ ᤆᤠᤰᤂᤢᤖ॥ ᤛᤣᤛᤣᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤜᤠᤖᤢᤏᤧᤴ ᤛᤡᤃᤠᤱ ᤗᤠ᤺ᤳ ᤜᤧᤰᤁᤩᤠᤱ ᤗᤠ᤺ᤰᤁᤠᤳ ᤗ᤺ᤴᤏᤡᤸᤗᤧ ᤂᤢᤏᤧ᤹ ᤁᤢᤀᤡᤰᤗᤠᤴ ᤂᤧᤶᤍᤧᤳᤗ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤛᤡᤏᤧᤴᤗ॥

᥉᥌ “ᤂᤧᤏᤧ᤹ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤑᤧᤔᤏᤠᤒᤠ ᤗᤧᤵᤐᤧᤵᤐᤠ ᤌᤡᤰ ᤆᤥᤃᤧ᤹ᤀᤠᤱ ᤂᤧᤵᤔᤥ ᤛᤫᤠᤃᤣ᤺ᤵᤐᤡᤸᤗᤧ ᤁᤢᤕᤥᤰ ᤗᤰᤔᤏᤠᤒᤠ ᤜᤧᤰᤁᤣ ᤁᤴ ᤐᤠ᤺ᤴᤏᤡᤴ ‘ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤛᤣᤛᤣ ᤋᤥ᤺ᤶᤔᤏᤠᤒᤠ’ ᤑᤠ᤹ᤀᤠᤱ ᤗᤰᤋᤧ᤹॥

᥉᥍ ᤜᤡ᤺ᤰᤕᤱᤕᤱᤒᤠ ᤁᤢᤏᤠᤶᤔᤡᤸᤗᤧ ᤑᤧᤋᤠᤀᤥ ᤂᤧᤴ ᤀᤡᤄᤣ᤺ᤰᤂᤧ᤹. ᤜᤧᤰᤁᤩᤠᤱ ᤂᤧᤴ ᤑᤧᤋᤠ᤺ᤴ ᤋᤃᤠᤱ ᤐᤳᤗ॥

᥉᥎ ᤜᤠᤖᤢᤏᤧᤸᤗᤧ ᤁᤢᤍᤫᤠᤒᤥ ᤂᤧᤴ ᤐᤳᤗ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤣᤛᤣ ᤜᤢᤰᤘᤠᤕᤠᤱ ᤆᤩᤠ ᤔᤧᤍᤥᤴᤍᤢ᤹. ᤂᤧᤴ ᤛᤣᤛᤣ ᤆᤡᤃᤰᤘᤠᤜᤠ᤹ᤖᤧ ᤀᤠᤵᤋᤡᤰᤁᤡᤴ ᤜᤠᤖᤢᤏᤧᤸᤗᤧ ᤋᤠ᤺ᤰᤋᤢᤖ॥ ᤂᤧᤴ ᤆᤰᤔᤧᤸᤗ᤹ᤀᤣ ᤂᤧᤸᤗᤧ ᤁᤢᤍᤫᤠᤒᤥᤀᤣ ᤐᤳᤁᤴ॥ ᤁᤶᤓᤗ᤹ᤖᤡᤰ ᤂᤧᤴ ᤜᤢᤰᤘᤠ ᤕᤠᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤋᤠ᤺ᤰᤔᤠ ᤛᤢᤶᤒᤶᤎᤥᤒᤠ ᤐᤥ᤺ᤱᤗ॥

᥉᥏ “ᤗᤃᤣ᤺ᤵᤐᤡᤴ ᤆᤠᤜᤡ᤺ᤴ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤆᤥᤃᤧ᤹ ᤜᤧᤰᤁᤩᤠᤱ ᤑᤧᤋᤠ᤺ᤴᤏᤠᤱ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤆᤥᤃᤧ᤹॥ ᤁᤢᤓᤢᤱ ᤗᤰᤔᤏᤠᤒᤠ ᤑ᤹ᤀᤡᤀᤠᤱ ᤆᤥᤃᤧ᤹॥

᥊᥆ “ᤂᤧᤏᤧ᤹ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤃᤣ᤺ᤵ. ᤑ᤹ᤀᤡ ᤏᤢ ᤐᤠᤃᤖᤡᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤂᤧᤶᤛᤡᤱᤔᤠᤖᤧ ᤗᤠᤃᤡ ᤆᤥᤃᤧ᤹॥

᥊᥇ ᤂᤧᤴ ᤆᤠᤱᤘᤠ᤺ᤴᤜᤠ᤹ ᤂᤧᤏᤧ᤹ ᤁᤧᤶᤓᤢ᤹ ᤏᤢ ᤁᤢᤛ᤻ᤛᤠᤜᤠ᤹ ᤆᤠᤰᤋᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤱᤌᤥ᤺ᤰᤏᤠ ᤐᤡᤖᤧᤛᤧ᤹ᤀᤠᤱ ᤕᤢᤰᤋᤡᤱ ᤆᤥᤃᤧᤛᤧ᤹॥ ᤂᤧᤱᤜᤠ᤹ ᤛᤣᤛᤣ ᤆᤥᤃᤧᤛᤧ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥

᥊᥈ “ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤎᤰᤁᤡᤴ ᤋᤧᤵᤔᤠᤖᤧ ᤗᤠᤃᤡ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤛᤡᤃᤠᤱ ᤆᤠᤱᤔᤠ ᤋ᤹ᤖᤧᤛᤧ᤹॥ ᤂᤧᤴ ᤆᤠᤱᤜᤠ᤹ ᤛᤠᤵᤐᤥ᤺ᤰᤁᤥᤏᤢ ᤕᤥ ᤗᤠᤱᤛᤧᤒᤱᤒᤥ ᤌᤧᤶᤒᤠ ᤁᤧᤳᤗ॥

᥊᥉ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤧᤗᤠ᤺ᤳᤋᤡᤸᤗᤧ ᤀᤡᤃᤪ ᤛᤣᤛᤣᤍᤧᤴᤏᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤔᤧᤍᤠ᤺ᤸᤗᤧ ᤂᤧᤴ ᤆᤠᤱᤜᤠ᤹ ᤔᤧᤈᤠᤰᤂᤢᤖ. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤀᤠᤵᤋᤡᤰᤛᤠᤒᤠ ᤔᤧᤶᤒᤥ᤺ᤱᤏᤧᤴᤏᤠᤱ ᤔᤧᤴᤇᤡᤏᤧᤴᤗ॥

“ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧᤴ ᤑᤠ᤹ᤀᤠᤱ ᤁᤴ ᤀᤠᤵᤑᤠᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤗᤳᤇᤠ ᤛᤠᤶᤕᤥᤛᤠᤰᤌᤡᤶ ᤐᤥ᤺ᤱᤗᤖᤥ॥”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤋᤥ᤺ᤶᤔᤠᤛᤡ ᤌᤡᤶ

᥈᥏

“ᤂᤣᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤛᤣᤛᤣ ᤆᤥ᤺ᤰᤔᤠᤛᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤴ ᤀᤠᤶᤓᤠ ᤁᤴᤗᤥ– ᤗᤳᤇᤠ ᤐᤡᤳᤛᤠᤳ ᤏᤢ ᤏᤧᤳᤇᤡ ᤘᤖᤡᤰᤗᤡᤰᤐᤠ ᤔᤧᤸᤗᤢᤰᤜᤠ᤹ ᤋᤠᤖᤧᤛᤧ᤹ᤀᤠᤱ ᤋᤩᤧ᤹.

᥈ ᤜᤧᤰᤁᤩᤠᤱ ᤂᤖᤧ᤺ᤱ. ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤆᤠᤖ᤺ᤵᤐᤠ. ᤏᤡ᤺ᤱᤃᤣ᤹ ᤜᤢ᤺ᤵᤔᤏᤠᤒᤠ ᤐᤠ᤹ᤐᤠ᤺ᤶᤒᤠ ᤗᤥ᤺ᤳᤋᤥ. ᤂᤧᤱᤜᤠ᤹ ᤁᤧᤖᤧᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤆᤢᤴᤈᤢᤶᤒᤠ ᤔᤠᤛᤡ ᤑᤣ᤹ᤖᤢᤶᤔᤡᤸᤗᤧᤴ ᤆᤥᤃᤧ᤹॥

᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤰᤘᤠᤀᤥ ᤁᤣ᤺ᤳᤋᤧ᤹ᤀᤠᤱ ᤂᤧᤴ ᤐᤰᤘᤠ᤺ᤴ. ᤛᤧᤃᤶᤒᤠ ᤐᤡᤳᤋᤧᤴ ᤏᤢ ᤂᤧᤴ ᤏᤧᤵᤔᤠᤱ ᤔᤣᤸᤗᤢᤰᤜᤠ᤹ ᤋᤠᤖᤧᤛᤧ᤹॥

᥊ ᤂᤧᤴ ᤀᤣᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤋᤠᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤵᤛᤧᤛᤧ᤹॥

᥋ ᤂᤧᤴ ᤆᤠᤱᤜᤠ᤹ ᤋᤠᤖᤧ᤹ᤀᤠᤱ ᤜᤠᤖᤢᤏᤧᤴ ᤆᤠᤜᤡ᤺ᤴ ᤗᤃᤣ᤺ᤵ. ᤀᤣᤐᤥᤍᤧᤸᤗᤧ ᤁᤢᤛᤡᤃᤠᤱᤒᤠ ᤆᤠᤱ. ᤀᤣᤐᤥᤍ ᤏᤢ ᤛᤠ᤺ᤱᤒᤣ ᤛᤧ᤺ᤵᤆᤠᤱ ᤆᤠᤰᤋᤧ᤹ᤀᤠᤱ ᤏᤢᤖᤡᤰᤁᤠᤱ ᤑᤔᤏᤠᤒᤠ ᤕᤢᤶᤔᤠ ᤑ᤹ᤀᤡ᤺ᤴ ᤂᤧᤸᤗᤧ ᤁᤢᤛᤶᤎᤠᤱ ᤂᤣ᤺ᤰᤂᤧ ᤐᤡᤖᤧ᤹॥

᥌ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥ ᤂᤧᤴ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤗᤧᤵᤐᤧᤵᤐᤠ ᤑᤧ᤺ᤳᤋᤠ᤺ᤴ ᤂᤢ᤺ᤰᤋᤧ᤹. ᤑᤧ᤺ᤳᤋᤠ᤺ᤸᤗᤧ ᤁᤢᤛᤶᤎᤠᤱ ᤛᤣᤛᤣ ᤋᤡᤆ᤺ᤴ ᤑᤳᤇᤧ ᤐᤡᤖᤧ᤹॥

᥍ ᤂᤧᤴ ᤀᤣᤃᤠᤱ ᤔᤠᤱᤌᤥ᤺ᤰᤏᤠ ᤐᤡᤔᤠ ᤏᤡ᤺ᤱᤃᤣᤴ ᤕᤠᤱᤛᤡᤱᤅᤧ᤹ᤀᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤗᤧ᤺ᤰᤋᤧ᤹ᤀᤠᤱ ᤔᤠᤱᤌᤥ᤺ᤰᤏᤠ ᤐᤡᤖᤧ᤹॥

᥎ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤋᤠᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤗᤃᤣ᤺ᤵ ᤋᤣ᤺ᤳ ᤆᤠᤰᤋᤧᤛᤧ᤹.

᥏ ᤜᤶᤓᤩᤠᤱ ᤂᤧᤱᤜᤠᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤑᤧ᤺ᤳᤋᤠ ᤂᤣ᤺ᤰᤂᤧ ᤐᤡᤖᤧᤛᤧ᤹॥ ᤂᤧᤒᤩᤠᤱ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤑ᤹ᤀᤡ ᤕᤢᤵᤋᤧᤛᤧ᤹॥ ᤛᤍᤠᤍᤡᤱ ᤁᤧᤘᤠ᤹ᤒᤠ ᤛᤠᤰᤌᤡᤰᤗᤠᤶ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ ᤔᤧᤄᤥᤛᤢ᤹॥ ᤁᤶᤓᤗ᤹ᤖᤡᤰ ᤂᤧᤏᤧ᤹ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰᤁᤥ ᤕᤢᤰᤋᤡᤱ ᤆᤥᤃᤧᤛᤧ᤹॥

᥇᥆ “ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤍᤃᤠᤱ ᤂᤧᤴ ᤛᤧᤃᤶᤒᤠ ᤐᤡᤳᤋᤧᤴ ᤋᤠᤖᤧ᤹. ᤜᤧᤰᤁᤩᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤛᤧᤃᤶᤒᤠ ᤐᤡᤳᤋᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤢᤴᤇᤡ᤹ ᤜᤢᤰᤜᤠ᤹ ᤔᤧᤏᤧᤛ᤻ᤛᤢᤖ॥

᥇᥇ ᤂᤧᤴ ᤛᤧᤃᤶᤒᤠ ᤐᤡᤳᤋᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤍᤃᤡ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥᤃᤧ᤹॥

᥇᥈ ᤛᤧᤃᤶᤒᤠ ᤐᤡᤳᤋᤡᤸᤗᤧ ᤁᤢᤓᤠ ᤁᤢᤔᤠᤰᤂᤡ᤹ᤈᤡ ᤕᤠᤱᤛᤡᤱᤅᤧ᤹ᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤠᤱᤜᤠ᤹ᤀᤥ ᤂᤧᤏᤧ᤹ ᤁᤧᤜᤢᤰᤆᤥ᤺ᤸᤗᤧ ᤜᤢ᤺ᤳᤋᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤧᤏᤶᤒᤠ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤧ᤹॥

᥇᥉ ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱ ᤁᤧᤍᤧᤵᤐᤠ ᤁᤢᤛᤥ᤺ᤳᤜᤠ᤹ ᤏᤢ ᤁᤢᤗᤢᤱᤔᤠ᤹ᤀᤥᤒᤠ ᤛᤠᤴ ᤜᤧᤰᤁᤩᤠᤱ ᤏᤧᤵᤔᤠᤱ ᤁᤢᤗᤧᤶᤓᤣ᤺ᤶᤔᤠᤜᤠ᤹ ᤏᤢ ᤂᤧᤸᤗᤧ ᤁᤢᤛᤶᤔᤥᤒᤠ ᤁᤢᤛᤥ᤺ᤳᤋᤡᤴ ᤕᤠᤱᤛᤡᤱᤅᤧ᤹ᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤧᤍᤣᤛᤧ᤹॥

᥇᥊ ᤁᤖ ᤛᤧᤃᤶᤒᤠ ᤐᤡᤳᤇᤠ᤺ᤴ ᤏᤢ ᤂᤧᤸᤗᤧ ᤁᤢᤜᤥᤖᤡᤰᤐᤠᤴ ᤜᤧᤰᤁᤩᤠᤱ ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱᤜᤠ᤹ ᤆᤠᤜᤡ᤺ᤴ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤡᤀᤥ ᤔᤡᤎᤡᤰᤂᤧᤍᤣᤛᤧ᤹॥ ᤂᤧᤱᤃ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤥ॥

᥇᥋ “ᤕᤠᤶᤔᤥ ᤗᤳᤇᤠ ᤌᤢ᤺ᤶᤒᤠ ᤌᤡᤰ ᤕᤠᤱᤛᤡᤱᤅᤧ᤹. ᤜᤧᤰᤁᤩᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤌᤢ᤺ᤶᤒᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤢᤴᤇᤡ᤹ ᤜᤢᤰᤜᤠ᤹ ᤔᤧᤏᤧᤛ᤻ᤛᤢᤖ॥

᥇᥌ ᤌᤢ᤺ᤶᤒᤠ᤺ᤴ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤠᤰᤂᤡᤴ ᤕᤠᤱᤛᤡᤱᤅᤧ᤹ᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤛᤠᤰᤂᤧ᤹॥

᥇᥍ ᤂᤧᤴ ᤌᤢ᤺ᤶᤒᤠ᤺ᤴ ᤁᤢᤈᤰᤋᤠ ᤁᤢᤗᤧᤶᤍᤠ ᤂᤰᤋᤧ᤹ᤀᤠᤱ ᤂᤧᤸᤗᤧ ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱᤅᤡᤴ ᤏᤢ ᤁᤢᤗᤠᤱᤜᤠ᤹ ᤘᤠᤜᤵᤋᤧ᤹ ᤂᤧᤒᤩᤠᤱ ᤂᤧᤸᤗᤧ ᤁᤢᤈᤰᤋᤠ ᤁᤢᤗᤧᤶᤍᤠᤜᤠ᤹ ᤏᤢ ᤁᤢᤎᤧᤃᤣ᤺ᤰᤁᤡᤴᤏᤢᤀᤣ ᤛᤥᤖᤡᤰ ᤏᤧᤛ᤻ᤛᤧ᤹॥

᥇᥎ ᤂᤧᤴ ᤌᤢ᤺ᤶᤒᤠ᤺ᤴ ᤁᤧᤖᤧᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤧ᤹॥ ᤂᤧᤱᤃ ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤏᤢ ᤁᤢᤏᤠᤶ ᤁᤧᤏᤢ᤹ᤒᤠ ᤛᤡᤍᤢᤱᤈᤓᤠᤖᤥ॥

᥇᥏ “ᤂᤧᤏᤧ᤹ ᤘᤣ᤹ ᤔᤧᤸᤗᤢᤰᤌᤡᤰ ᤕᤠᤱᤛᤡᤱᤅᤧ᤹. ᤜᤧᤰᤁᤩᤠᤱ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ᤖᤧ ᤔᤧᤸᤗᤢᤰᤁᤡᤸᤗᤧ ᤁᤢᤎᤧᤃᤣᤰ ᤛᤶᤎᤠᤱ ᤂᤢᤴᤇᤡ᤹ ᤜᤢᤰᤜᤠ᤹ ᤔᤧᤏᤧᤛ᤻ᤛᤢᤖ॥

᥈᥆ ᤂᤧᤒᤩᤠᤱ ᤔᤧᤸᤗᤢᤰᤁᤡᤴ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤓᤠ ᤁᤢᤔᤠᤰᤂᤡ᤹ᤈᤡ ᤕᤠᤱᤛᤡᤱᤅᤧ᤹ᤀᤠᤱ ᤜᤠᤖᤢᤏᤧᤸᤗᤧ ᤁᤢᤈᤢᤰᤘᤠ ᤁᤢᤴᤓᤠᤰᤁᤥ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤢᤰᤘᤠ ᤏᤧᤓᤠᤰ ᤂᤡᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤰᤘᤠ ᤜᤢᤰᤁᤥᤒᤠ ᤜᤢᤰᤔᤠᤀᤥ ᤏᤢ ᤆᤢᤰᤘᤠ ᤗᤠᤱᤅᤥᤒᤠ ᤗᤠᤱᤔᤠᤀᤥ ᤜᤢ᤺ᤳᤋᤧ ᤐᤡᤖᤧᤛᤧ᤹॥ ᤂᤧᤴ ᤀᤣᤃᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤧᤴ ᤛᤠᤔᤠᤰᤂᤡᤸᤗᤧ ᤗᤧ᤺ᤰᤋᤧ᤹॥

᥈᥇ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤕᤢᤱᤒᤠ ᤛᤠᤔᤠᤰᤂᤡᤴ ᤏᤢ ᤔᤠᤱᤌᤥ᤺ᤰᤏᤠ ᤐᤡᤔᤠ ᤏᤡ᤺ᤱᤃᤣ᤹ᤀᤥᤗᤠᤶ ᤀᤠᤈᤧ᤺ᤳᤇᤡᤰ ᤕᤠᤱᤛᤡᤱᤅᤧ᤹ᤀᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤈᤠᤱᤜᤠ᤹ᤀᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤏᤢ ᤂᤢᤴᤇᤡ᤹ ᤆᤠᤱᤜᤠ᤹ᤖᤧ ᤁᤢᤛᤶᤎᤠᤱ ᤛᤠᤰᤂᤧ᤹॥ ᤁᤶᤓᤗ᤹ᤖᤡᤰ ᤂᤢᤏᤧ᤹. ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤆᤠᤱᤜᤠ᤹ᤀᤠᤱ ᤛᤣᤛᤣᤛᤠᤱᤛᤠᤱ ᤐᤥᤱ᤹॥

᥈᥈ “ᤂᤧᤏᤧ᤹ ᤂᤧᤴ ᤌᤢᤶᤒᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤏᤢ ᤁᤢᤔᤡᤀᤥᤒᤠ ᤁᤢᤛᤥ᤺ᤳᤋᤧᤴ ᤜᤧᤰᤁᤩᤠᤱ ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱ ᤁᤧᤍᤧᤵᤐᤠ ᤁᤢᤛᤥ᤺ᤳ ᤐ᤺ᤳᤌᤠᤱᤅᤡᤴ ᤏᤢ ᤁᤢᤗᤢᤱᤔᤠ᤹ᤀᤥᤒᤠ ᤛᤠᤴ ᤂᤧᤒᤩᤠᤱ ᤁᤢᤛᤥ᤺ᤳᤋᤡᤴᤏᤢ ᤛᤥᤖᤡᤰᤐᤠ ᤁᤢᤗᤧᤶᤓᤣ᤺ᤵᤔᤠᤴ ᤏᤢ ᤁᤢᤈᤢᤰᤘᤠ ᤗᤧᤵᤔᤠᤱᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤕᤠᤱᤛᤡᤱᤅᤧ᤹॥ (ᤂᤧᤴ ᤆᤠᤜᤡ᤺ᤴ ᤕᤢᤰᤋᤡᤱ ᤆᤥ᤺ᤰᤔᤧᤸᤗᤧ ᤀᤥᤃᤵᤗᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤌᤢ᤺ᤶᤒᤠᤖᤥ॥)

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤁᤧᤕᤠᤰᤐᤠ ᤏᤠ᤹ᤀᤡᤔᤥᤗᤠᤶ ᤗᤳᤇᤠ ᤂᤖᤧ᤺ᤱ ᤜᤧᤰᤁᤩᤠᤱ ᤏᤡ᤺ᤱᤃᤣ᤹ᤀᤥ ᤗᤧ᤺ᤱᤔᤏᤠᤒᤠ ᤗᤳᤇᤠ ᤆᤠᤖ᤺ᤵᤐᤠ ᤏᤢ ᤏᤡ᤺ᤱᤃᤣ᤹ ᤔᤧ᤺ᤴᤏᤣᤒᤠ ᤂᤖᤧ᤺ᤱᤎᤡᤰ ᤕᤠᤱᤛᤡᤱᤅᤧ᤹ᤀᤠᤱ

᥈᥊ ᤂᤧᤱᤜᤠ᤹ ᤁᤧᤖᤧᤰ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤏᤧᤛ᤻ᤛᤧ ᤐᤡᤖᤧᤛᤧ᤹॥ ᤂᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤐᤰᤂᤧᤶᤔᤧ᤹॥

᥈᥋ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤂᤧᤱᤜᤠ᤹ ᤋᤠ᤺ᤰᤋᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤏᤢ᤹ᤔᤠᤖᤧ ᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤧᤍᤣᤛᤧ᤹॥ ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤖᤥ॥

᥈᥌ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤋᤥ᤺ᤴᤍᤢᤒᤠ ᤌᤢ᤺ᤶᤒᤠ᤺ᤸᤗᤧ ᤁᤢᤛᤱᤒᤵᤔᤧᤴ ᤕᤠᤱᤛᤡᤱᤅᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤐᤰᤂᤧ᤹॥ ᤂᤧᤴ ᤆᤠᤜᤡ᤺ᤴ ᤂᤧᤏᤧ᤹ ᤁᤧᤗᤰ ᤐᤥᤱ᤹॥

᥈᥍ “ᤋᤥ᤺ᤶᤔᤏᤠᤒᤠ ᤌᤢ᤺ᤶᤒᤠᤗᤠᤶ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤧᤒᤥᤱᤒᤠ ᤌᤠ᤺ᤱ ᤐᤱᤔᤏᤠᤒᤠ ᤁᤢᤛᤱᤒᤵᤔᤧᤴ ᤏᤢ ᤋᤥ᤺ᤶᤔᤏᤠᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤛᤣᤛᤣᤛᤠᤱᤛᤠᤱ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤴ ᤂᤧᤱᤜᤠ᤹ᤖᤧᤴ ᤐᤥᤱ᤹॥

᥈᥎ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤓᤧᤸᤗᤧᤛᤠᤱ ᤗ᤺ᤵᤔᤠ ᤁᤧᤒᤥᤱᤒᤠ ᤗᤰᤁᤡᤴ ᤜᤠᤒᤠ ᤁᤴᤗᤥ. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤗᤰᤁᤡᤴ ᤀᤠᤶᤓᤠ ᤂᤧᤴᤗᤥ॥

᥈᥏ “ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤠᤱᤌᤥ᤺ᤰᤏᤠ ᤔᤧᤒᤥ᤺ᤱᤅᤠᤱ ᤕᤢᤰᤋᤡᤱ ᤔᤧᤈᤥᤃᤢᤛᤡᤸᤗᤧ ᤜᤠᤖᤢᤏᤧᤸᤗᤧ ᤛᤣᤛᤣ ᤁᤢᤈᤠᤱᤜᤠ᤹ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤥ᤺ᤱᤗ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤆᤠᤱᤜᤠ᤹ ᤔᤧᤈᤠᤰᤂᤢᤖ॥

᥉᥆ ᤜᤠᤖᤢᤏᤧᤸᤗᤧ ᤁᤢᤗᤧᤰᤘᤠᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤒᤥᤱᤒᤠ ᤁᤢᤛ᤻ᤛᤠᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤛᤣᤛᤣᤒᤠᤍᤧᤴᤏᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤋᤠ᤺ᤸᤗᤧ. ᤏᤢᤛᤡ ᤕᤧᤴ ᤌᤠᤖᤡᤰ ᤂᤧᤸᤗᤧ ᤂᤧᤴ ᤆᤠᤱᤅᤡᤴ ᤆᤠᤰᤂᤢᤖ॥

᥉᥇ “ᤕᤢᤰᤋᤡᤱ ᤆᤥ᤺ᤰᤔᤧᤸᤗᤧ ᤀᤥᤃᤵ ᤆᤥ᤺ᤰᤔᤠᤖᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤌᤢ᤺ᤶᤒᤠ᤺ᤴ ᤕᤠᤱᤛᤡᤱᤅᤧ᤹ ᤜᤧᤰᤁᤩᤠᤱ ᤂᤧᤴ ᤛᤠᤴ ᤗᤳᤇᤠ ᤆᤰᤂᤥᤒᤠᤍᤧᤴᤏᤥ ᤌᤥ᤺ᤰᤋᤧ᤹॥

᥉᥈ ᤂᤧᤴ ᤀᤣᤃᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠᤖᤧ ᤂᤧᤴ ᤌᤢ᤺ᤶᤒᤠ ᤛᤠᤴ ᤏᤢ ᤏᤠ᤹ᤀᤡᤔᤠᤀᤥ ᤁᤧᤕᤠᤰᤐᤠ ᤂᤖᤧ᤺ᤱᤅᤡᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤔᤧᤈᤖ॥

᥉᥉ ᤂᤧᤱᤜᤠ᤹ ᤕᤢᤰᤋᤡᤱ ᤏᤢ ᤛᤣᤛᤣ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤀᤠᤳᤋᤡᤴ ᤀᤠᤳᤋᤡᤴ ᤁᤢᤈᤠᤜᤠ᤹ᤗᤠᤶ ᤗᤧᤵᤔᤡ ᤔᤧᤏᤠ᤺ᤰᤋᤢᤀᤠᤱ ᤔᤧᤘᤕᤧ. ᤂᤧᤴ ᤁᤢᤈᤠᤴ ᤂᤧᤱᤜᤠ᤹ᤖᤧ ᤔᤧᤈᤖ॥ ᤁᤖ ᤁᤢᤓᤠ ᤘᤣ᤹ ᤔᤏᤠᤜᤠ᤹ᤖᤧ ᤂᤧᤴ ᤔᤧᤴᤈᤏᤧᤴᤗ. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤢᤈᤠᤜᤠ᤹ ᤛᤣᤛᤣᤒᤠ ᤆᤥᤰ॥

᥉᥊ ᤋᤥ᤺ᤶᤔᤏᤠᤒᤠ ᤌᤢ᤺ᤶᤒᤠ ᤛᤠᤴ ᤀᤡᤃᤪ ᤂᤖᤧ᤺ᤱᤜᤠ᤹ ᤁᤢᤓᤠ ᤋᤠᤏᤠᤶ ᤌᤠᤖᤡᤰ ᤏᤴᤏᤧᤓᤃᤪ ᤂᤧᤴ ᤁᤧᤏᤶᤒᤠ ᤗᤰᤁᤡᤴ ᤔᤡᤀᤥ ᤔᤡᤎᤡᤰᤂᤧᤍᤣᤛᤣ᤹॥ ᤂᤧᤴ ᤆᤠᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤛᤣᤛᤣᤒᤠ ᤆᤥᤰ॥

᥉᥋ “ᤂᤧᤏᤧ᤹ ᤀᤠᤱᤃᤠ᤹ ᤐᤡᤏᤧᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤁᤢᤀᤡᤛᤡ᤺ᤰ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤆᤥᤃᤧ᤹॥ ᤏᤢᤛᤡ ᤕᤧᤴ ᤌᤠᤖᤡᤰᤗᤧ ᤂᤧᤱᤜᤠ᤹ ᤕᤢᤰᤋᤡᤱ ᤆᤥᤃᤧᤛᤧ᤹॥

᥉᥌ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤛᤧᤃᤶᤒᤠ ᤐᤡᤳᤋᤧᤴ ᤂᤧᤏᤧ᤹ ᤌᤡᤰᤕᤠ᤺ᤴᤎᤰᤔᤠ ᤋᤥ᤺ᤴᤍᤧ᤹॥ ᤂᤧᤒᤩᤠᤱ ᤆᤤᤋᤢᤏ ᤏᤡ᤺ᤱᤃᤣᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤠᤱᤌᤥ᤺ᤰᤏᤠ ᤆᤥᤃᤧ᤹ᤀᤠᤱ ᤛᤢᤳᤌᤥ ᤆᤥᤃᤧ᤹॥

᥉᥍ ᤏᤢᤛᤡ ᤕᤧᤴ ᤌᤠᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤗᤧ ᤗᤠᤃᤡ ᤂᤧᤏᤧ᤹ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤧ᤹ᤖ ᤐᤳᤇᤧ᤹. ᤜᤧᤰᤁᤩᤠᤱ ᤂᤧᤴ ᤛᤣᤛᤣ ᤆᤥᤃᤧ᤹॥ ᤀᤰᤂᤣᤗ᤹ᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤠ᤹ᤖᤡᤰ ᤛᤣᤛᤣ ᤐᤥᤱ᤹॥ ᤌᤧᤔᤠ ᤌᤧᤔᤠᤜᤠ᤹ᤖᤧ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤧᤛᤢᤛᤢ ᤂᤧᤱᤜᤠ᤹ ᤛᤣᤛᤣ ᤔᤧᤒᤥᤱᤗᤥ॥

ᤌᤡᤰᤕᤠ᤺ᤴᤎᤰ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠ

(ᤂᤠᤏᤡ᤺ᤳ ᥈᥎:᥇-᥎)

᥉᥎ “ᤀᤠᤸᤗ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤏᤧ᤹ ᤌᤡᤰᤕᤠ᤺ᤴᤎᤰ ᤋᤥ᤺ᤶᤔᤠ ᤁᤧᤒᤥᤱᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ– ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤢ᤺ᤶᤒᤠ ᤏᤧᤳᤇᤡ॥

᥉᥏ ᤗᤳᤇᤠ ᤌᤢ᤺ᤶᤒᤠ ᤋᤠᤏᤠᤶ ᤋᤥ᤺ᤴᤍᤧ᤹ ᤜᤧᤰᤁᤩᤠᤱ ᤗᤳᤇᤠ ᤘᤣ᤹ᤀᤡᤴ ᤕᤢ᤺ᤴᤇᤡᤰ ᤋᤥ᤺ᤴᤍᤧ᤹॥

᥊᥆ ᤌᤡᤰᤛᤡᤃᤣᤰᤐᤠ ᤌᤢ᤺ᤶᤒᤠ᤺ᤴᤏᤢ ᤛᤥᤖᤡᤰ ᤕᤢᤔᤏᤠᤒᤠ ᤔᤠᤏᤠ ᤗᤡᤛᤡ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤔᤠᤏᤠ ᤏᤧᤳᤇᤡ ᤑᤣ᤹ᤖᤢᤶ. ᤜᤧᤰᤁᤩᤠᤱ ᤛᤣᤈ᤺ᤱᤘᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤡᤋᤖ ᤌᤡᤰ ᤆᤧᤸᤗᤧᤰᤛᤣ᤹ ᤛᤣᤈ᤺ᤱᤘᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤥ᤺ᤴᤍᤧ᤹॥

᥊᥇ ᤘᤣ᤹ ᤌᤢ᤺ᤶᤒᤠ᤺ᤴ ᤆᤠᤜᤡ᤺ᤴ ᤕᤢ᤺ᤴᤇᤡᤰ ᤋᤥ᤺ᤴᤍᤧ᤹. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤖᤡᤰ ᤋᤠᤏᤠᤶ ᤁᤧᤍᤥ᤺ᤴᤍᤢᤒᤠᤴ ᤜᤧᤰᤁᤣ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤥ᤺ᤱᤗ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤗᤠᤶ ᤋᤥ᤺ᤶᤔᤏᤠᤒᤠ ᤂᤧᤴ ᤁᤢᤏᤠᤶ ᤁᤧᤏᤢ᤹ᤒᤠ ᤛᤡᤍᤢᤱᤈᤓᤠ ᤐᤥᤱ᤹॥

᥊᥈ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤂᤧᤴ ᤌᤡᤰᤕᤠ᤺ᤴᤎᤰᤐᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤐᤥᤱ᤹॥ ᤜᤠᤒᤠ ᤂᤧᤴ ᤋᤧᤴᤏᤥ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤐᤠ᤺ᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤋᤢᤶᤏᤧ᤹॥

᥊᥉ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤀᤠᤱᤃᤠ᤹ ᤜᤠᤒᤠ ᤂᤧᤶᤔᤥᤀᤣ ᤋᤢᤶᤔᤠ ᤕᤠ᤺ᤶᤒᤰ ᤆᤥᤃᤢᤱ᤹. ᤜᤧᤰᤁᤩᤠᤱ ᤂᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤸᤗᤧ ᤛᤣᤛᤣ ᤐᤥᤱ᤹॥

᥊᥊ “ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤀᤠᤱᤃᤠ᤹ ᤛᤣᤛᤣ ᤆᤥᤃᤢᤱ᤹॥ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤛᤣᤛᤣ ᤆᤥᤃᤢᤱᤛᤡᤱ᤹॥

᥊᥋ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤠᤱᤎᤥ᤺ᤰᤁᤠ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥

᥊᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤠ᤹ᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤡᤛᤪᤗᤠᤶ ᤁᤧᤗ᤺ᤵᤐᤠ ᤁᤧᤓᤧᤵᤐᤠᤴ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥

ᤛᤢᤰᤐᤠ ᤜᤠ᤺ᤶᤔᤠᤍᤧᤴ

᥉᥆

“ᤂᤧᤏᤧ᤹ ᤛᤢᤰᤐᤠ ᤜᤠ᤺ᤶᤔᤠᤖᤧ ᤗᤠᤃᤡ ᤒᤒᤢᤗ ᤛᤡᤱᤅᤡᤸᤗᤧᤴ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤧ᤹॥

᥈ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤜᤢᤰᤛᤡᤰᤌᤡᤰ ᤏᤢ ᤂᤧᤸᤗᤧ ᤁᤢᤓᤧᤖᤧ᤺ᤴ ᤜᤢᤰᤛᤡᤰᤌᤡᤰ ᤐᤥ᤺ᤱᤗ॥ ᤂᤧᤴ ᤗᤡᤛᤡ ᤁᤢᤛᤢᤰᤐᤠ ᤁᤧᤒᤵᤐᤠ ᤐᤥᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤏᤧᤳᤇᤡ ᤁᤧᤒᤵᤐᤠ ᤐᤥᤱᤔᤠ ᤐᤥᤱ᤹॥ ᤂᤧᤸᤗᤧ ᤁᤢᤍᤠᤱᤜᤠ᤹ ᤜᤠᤒᤠ ᤂᤧᤴ ᤗᤳᤇᤠ ᤛᤡᤱᤅᤡᤸᤗᤧ ᤁᤢᤀᤠ᤺ᤳᤋᤥᤒᤠ ᤛᤡᤱᤅᤡᤸᤗᤧᤴ ᤐᤥ᤺ᤱᤗ॥

᥉ ᤂᤧᤸᤗᤧ ᤌᤠ᤺ᤱ ᤗᤧᤵᤔᤠᤱᤒᤠᤴ ᤏᤢ ᤗᤡᤛᤡ ᤐᤡᤛᤠᤱᤒᤠ ᤁᤢᤕᤠᤶᤗᤧᤱᤒᤠᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤢᤍᤠᤱᤜᤠ᤹ᤀᤠᤱ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹. ᤂᤧᤒᤩᤠᤱ ᤂᤧᤸᤗᤧ ᤗᤠᤃᤡ ᤁᤒᤪᤡᤱ ᤐᤡᤛᤠᤱ ᤛᤠᤶᤔᤩᤠᤱ ᤁᤢᤃ᤺ᤱᤃᤩᤠ ᤌᤡᤰ ᤆᤥᤃᤧ᤹॥

᥊ ᤂᤧᤴ ᤁᤢᤃ᤺ᤱᤃᤩᤠ᤺ᤸᤗᤧ ᤁᤢᤛᤡᤃᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤏᤧᤵᤔᤠᤱ ᤁᤢᤕᤠᤶᤗᤧᤱᤒᤥ ᤏᤧᤳᤇᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤴ ᤏᤧᤵᤔᤠᤱ ᤗᤧᤵᤔᤠᤱ ᤑᤳᤇᤧ᤹. ᤂᤧᤒᤩᤠᤱ ᤂᤧᤴ ᤁᤢᤴᤍᤢᤸᤗᤥᤜᤠ᤹ ᤁᤢᤒᤱᤔᤠ ᤋᤰᤗᤠᤱᤜᤠ᤹ᤖᤧ ᤗᤠᤃᤡ ᤁᤢᤗᤡ᤺ᤱᤔᤠᤍᤧᤴ ᤐᤥ᤺ᤱᤗ॥

᥋ ᤋᤰᤗᤠᤱᤜᤠ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤆᤥᤃᤧ᤹ᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤧ᤹॥

᥌ ᤁᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤠᤱ ᤗᤧᤵᤔᤠᤱ ᤁᤧᤒᤵᤐᤠ ᤑᤥ᤺ᤴᤍᤠ᤺ᤸᤗᤧ ᤁᤢᤍᤃᤠᤱ ᤗᤠ᤺ᤰᤁᤠᤳ ᤕᤢᤰᤂᤧ᤹॥ ᤋᤥ᤺ᤴᤍᤡ ᤐᤡᤔᤠ ᤛᤠᤵᤗᤢᤱ ᤁᤧᤕᤠᤰᤐᤠ ᤁᤢᤍᤧᤵᤑᤣ᤺ᤸᤗᤧ ᤁᤢᤛᤶᤎᤠᤱ ᤕᤢᤰᤂᤧ᤹. ᤂᤧᤵᤔᤥ ᤀᤠᤱᤃᤠ᤹ ᤂᤧᤏᤧ᤹ ᤋᤢᤶᤏᤧ॥

᥍ “ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤜᤠᤖᤢᤏᤧᤸᤗᤧ ᤋᤠᤏᤠᤶ ᤌᤵᤔᤣ ᤛᤣᤔᤡᤜᤠ᤹ ᤋᤥ᤺ᤰᤋᤢᤸᤗᤧ ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰ ᤛᤢᤰᤐᤠ ᤜᤠ᤺ᤴᤍᤢᤖ ᤐᤥᤱ᤹॥

᥎ ᤕᤠᤶᤔᤥ ᤕᤢ᤺ᤴᤇᤡᤰ ᤜᤠᤖᤢᤏᤖᤧ ᤛᤣᤔᤡ ᤜᤠ᤺ᤴᤍᤢᤸᤗᤧ ᤂᤧᤴ ᤛᤢᤰᤐᤠᤴ ᤜᤠ᤺ᤴᤍᤢᤖ॥ ᤁᤶᤓᤗ᤹ᤖᤡᤰ ᤁᤧᤍᤠᤒᤠ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤆᤰᤔᤧᤸᤗ᤹ᤀᤣ ᤁᤧᤜᤠ᤹ᤒᤠᤀᤠᤱ ᤁᤧᤕᤢᤱᤒᤠ ᤛᤢᤰᤐᤠ ᤐᤥᤱ᤹॥

᥏ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤏᤧ᤹ ᤘᤣ᤹ ᤐᤖᤡᤰᤐᤠ ᤛᤢᤰᤐᤠ. ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤧᤴᤏᤧ᤹. ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤀᤠᤱ ᤔᤧᤍᤥ᤺ᤴᤍᤧᤴᤏᤧ᤹॥

᥇᥆ ᤋᤱᤒᤣᤖᤧ ᤌᤡᤰᤗᤧᤱ ᤜᤠᤖᤢᤏᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤂᤧᤵᤔᤥᤒᤠ ᤁᤢᤍᤠᤱᤜᤠ᤹ᤀᤥ ᤜᤢ᤺ᤳᤋᤢ᤹ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤢᤳᤌᤥ ᤆᤥ᤺ᤰᤔᤠ ᤌᤡᤶ ᤆᤥᤃᤢᤀᤠᤱ ᤛᤣᤛᤣ ᤛᤠᤛᤠᤱ ᤆᤥᤃᤢᤖ॥ ᤁᤧᤍᤠᤒᤠ ᤕᤧᤶᤔᤥ ᤛᤍᤠᤍᤡᤱᤗᤧ ᤗᤠᤃᤡ ᤋᤱᤒᤣ ᤌᤰᤔᤠ ᤀᤰᤂᤣ ᤆᤥ᤺ᤰᤔᤠ ᤐᤥᤱ᤹॥ ᤁᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤧᤖᤧᤰ ᤛᤣᤛᤣᤛᤠᤱᤛᤠᤱ ᤐᤥᤱᤔᤠ ᤐᤥᤱ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠ ᤐᤥᤱᤗᤥ॥”

ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤕᤠᤱ

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤕᤠᤶᤏᤠ᤺ᤳᤏᤡ᤺ᤳ ᤁᤧᤈᤥᤃᤢᤛᤡᤸᤗᤧ ᤂᤧᤱᤜᤠ᤹ᤀᤥᤒᤠ ᤁᤧᤖᤧᤰ ᤌᤡᤰᤌᤡᤰᤗᤧ ᤀᤠᤒᤠᤅᤣ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤛᤧ᤺ᤵᤔᤠᤖᤧ ᤗᤠᤃᤡ ᤁᤶᤓᤗ᤹ᤖᤡᤰ ᤁᤢᤔᤧᤸᤗᤢᤱ ᤔᤧᤜᤢᤅᤢᤖ ᤐᤥᤱ᤹. ᤜᤧᤰᤁᤩᤠᤱ ᤂᤠᤏᤡ᤺ᤳ ᤔᤧᤈᤥᤃᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤧᤔᤠᤀᤠᤱ ᤔᤠᤱᤍᤢᤰᤔᤠ ᤔᤧᤍᤠᤏᤧᤴ॥

᥇᥉ ᤀᤠᤰᤂᤩᤠᤖᤡᤰ ᤂᤠᤏᤡ᤺ᤳ ᤔᤧᤈᤥᤃᤢᤛᤡ ᤂᤧᤱᤜᤠ᤹ᤖᤧ ᤛᤣᤛᤣᤍᤧᤴᤏᤡᤸᤗᤧ ᤗᤠᤃᤡ ᤜᤢᤱᤔᤠ ᤁᤧᤒᤥᤱᤒᤠ ᤛᤣᤁᤣᤗᤖᤧb ᤁᤢᤓᤪᤧ᤺ᤱ ᤛᤣᤁᤣᤗ ᤜᤢᤱᤔᤠ ᤐᤥᤱ᤹॥ ᤗᤳᤇᤠ ᤛᤣᤁᤣᤗᤗᤧᤴ ᤏᤡᤒᤥᤱ ᤃᤣᤖᤠc ᤕᤥᤖᤥ॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤴ ᤁᤢᤓᤪᤧ᤺ᤱ ᤛᤣᤁᤣᤗᤒᤠ ᤐᤥ᤺ᤱᤗ॥

᥇᥊ ᤂᤠᤏᤡ᤺ᤳ ᤔᤧᤈᤥᤃᤢᤛᤡᤸᤗᤧ ᤋᤱᤒᤣ ᤏᤡᤒᤥᤱ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤃᤧᤵᤐᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤜᤢᤰᤘᤠ ᤔᤧᤗ᤺ᤳᤋᤢᤖ ᤐᤥᤱ᤹॥

᥇᥋ ᤀᤠᤸᤗ ᤂᤡᤏᤡ᤹ ᤜᤡᤱᤔᤧᤴ ᤀᤠᤵᤋᤡᤰᤗᤠᤶ ᤛᤢᤳᤌᤥ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤏᤢ ᤕᤜᤘᤣ ᤍᤠᤱᤒᤠᤀᤥ ᤁᤢᤍᤥ᤺ᤵᤔᤠ ᤐᤥᤱᤔᤠᤖᤧ ᤗᤠᤃᤡ ᤂᤢᤏᤧ᤹ᤀᤥ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤕᤠᤱᤛᤠᤁᤢᤴᤎᤣᤛᤠᤒᤧᤸᤗᤧ ᤜᤢᤱᤔᤠ ᤁᤧᤒᤥᤱᤒᤠᤏᤢ᤺ᤸᤗᤧ ᤕᤖᤡᤰ ᤔᤧᤍᤥᤴᤍᤢᤴᤗ ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤧᤸᤗᤧ ᤂᤧᤴᤏᤢ᤺ᤸᤗᤧ ᤛᤢ᤺ᤸᤗᤡᤰ ᤔᤧᤍᤥᤴᤍᤢᤴᤗ॥

᥇᥌ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤏᤠᤍᤱ ᤆᤥ᤺ᤰᤔᤠ ᤕᤠᤱᤅᤡᤴ ᤋᤠ᤺ᤰᤋᤧ᤹ᤀᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤀᤥᤃᤠᤵ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤜᤡᤱᤔᤧᤸᤗᤧ ᤗᤠᤃᤡ ᤀᤠᤵᤋᤡᤰᤗᤠᤶ ᤛᤢᤳᤌᤥ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤏᤡᤱᤘᤠ᤹ᤛᤥᤰ ᤐᤥ᤺ᤱᤗᤖᤥ॥”

ᤘᤠᤜᤵᤛᤡᤱᤔᤠ ᤇᤧ᤺ᤱᤃᤩᤠ

᥇᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥎ “ᤘᤠᤜᤵᤛᤡᤱᤔᤠᤖᤧ ᤗᤠᤃᤡ ᤗᤳᤇᤠ ᤁᤠᤛᤠ ᤇᤧᤱᤃᤩᤠ ᤌᤃᤧ᤹॥ ᤂᤧᤸᤗᤧ ᤁᤢᤗᤠᤱᤜᤠ᤹ᤀᤠᤱ ᤁᤠᤛᤠ᤺ᤸᤗᤧᤴ ᤆᤥᤃᤧ᤹॥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ ᤂᤧᤴ ᤕᤢᤰᤂᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤆᤫᤠ᤺ᤳ ᤁᤣ᤺ᤳᤋᤧ᤹॥

᥇᥏ ᤂᤧᤴ ᤆᤫᤠ᤺ᤳᤋᤡᤸᤗᤧ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱ ᤜᤢᤰᤜᤠ᤹ ᤘᤠᤔᤧᤜᤵᤋᤢᤖ॥

᥈᥆ ᤀᤠᤸᤗ ᤂᤧᤱᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤧᤗᤠ᤺ᤳᤋᤡᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤗᤠᤶᤒᤠ ᤋᤥ᤺ᤶᤔᤠ ᤁᤧᤒᤥᤱᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤡᤎᤡᤱᤛᤧ ᤔᤧᤍᤠᤖᤥ.

᥈᥇ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤜᤠᤒᤠ ᤁᤴ ᤆᤫᤠ᤺ᤳᤋᤡᤸᤗᤧ ᤂᤢᤴᤇᤡ᤹ ᤗᤠᤱᤜᤢᤰ ᤘᤠᤔᤧᤜᤵᤋᤢᤖ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤴᤇᤡᤏᤧᤴᤗ॥ ᤁᤴ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗᤖᤥ॥”

ᤔᤠᤱᤌᤥ᤺ᤰᤏᤠ ᤐᤡᤔᤠ ᤏᤡ᤺ᤱᤃᤣ᤹

᥈᥈ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥉ “ᤂᤧᤏᤧ᤹ ᤏᤢ᤺ᤒ᤻ᤏᤢᤒᤠ ᤔᤠᤖᤢᤰ. ᤀᤡᤃᤪ ᥋᥆᥆ ᤛᤣᤁᤣᤗf ᤁᤢᤘᤠ ᤔᤢᤷᤖ ᤏᤢ ᤂᤣᤸᤗᤧ ᤁᤢᤓᤪᤧ᤺ᤱ. ᤀᤡᤃᤪ ᥈᥋᥆ ᤛᤣᤁᤣᤗg ᤛᤡᤴᤁᤠᤀᤢᤗᤡ᤺ᤸᤗᤧ ᤁᤢᤓᤧᤰᤘᤠ. ᤜᤧᤰᤁᤩᤠᤱ ᥈᥋᥆ ᤛᤣᤁᤣᤗ ᤁᤢᤏᤠᤶᤃᤧᤏᤢ᤹ᤒᤠ ᤗᤢᤵᤗᤠ᤺ᤰ.

᥈᥊ ᤂᤶᤓᤩᤠᤱ ᥋᥆᥆ ᤛᤣᤁᤣᤗ ᤂᤤᤖ– ᤁᤴ ᤁᤧᤖᤧᤰᤗᤧ ᤁᤢᤎᤠᤱᤔᤠᤴ ᤛᤣᤛᤣᤍᤧᤴᤏᤥᤒᤠ ᤁᤢᤎᤠᤱᤔᤠ ᤁᤢᤀᤡᤛᤡ᤺ᤰ ᤐᤥ᤺ᤱᤗ– ᤜᤧᤰᤁᤩᤠᤱ ᤜᤡᤴh ᤌᤡᤰ ᤆᤤᤋᤢᤏ ᤏᤡ᤺ᤱᤃᤣ᤹ ᤋᤣ᤹ᤖᤧ᤹॥

᥈᥋ ᤜᤧᤰᤁᤩᤠᤱ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤛᤣᤛᤣ ᤏᤡ᤺ᤱᤃᤣ᤹ ᤆᤥᤃᤧ᤹. ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰ ᤁᤧᤈᤥ᤺ᤰᤐᤠᤸᤗᤧ ᤁᤢᤀᤡᤛᤡ᤺ᤰ ᤆᤥᤃᤧ᤹॥ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡᤖᤧ ᤗᤠᤃᤡ ᤂᤧᤴ ᤛᤣᤛᤣ ᤏᤡ᤺ᤱᤃᤣ᤹ ᤐᤥ᤺ᤱᤗ॥

᥈᥌ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴ.

᥈᥍ ᤜᤧᤰᤁᤩᤠᤱ ᤆᤵᤋᤧᤴ. ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹ᤏᤢ ᤛᤥᤖᤡᤰ. ᤂᤧᤒᤩᤠᤱ ᤛᤣᤔᤡᤕᤢᤱᤍᤧᤴ. ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹ᤏᤢ ᤛᤥᤖᤡᤰ. ᤜᤧᤰᤁᤩᤠᤱ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ.

᥈᥎ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ. ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹. ᤜᤧᤰᤁᤩᤠᤱ ᤘᤠᤜᤵᤛᤡᤱᤔᤠ ᤇᤧ᤺ᤱᤃᤩᤠ. ᤂᤧᤸᤗᤧ ᤁᤢᤗᤠᤱᤜᤠ᤹ᤏᤢ ᤛᤥᤖᤡᤰ. ᤀᤠᤶᤓᤠ ᤂᤧᤸᤗᤧ ᤔᤠᤱᤌᤥ᤺ᤰᤏᤠ ᤐᤡᤖᤧᤛᤧ᤹॥

᥈᥏ ᤁᤶᤓᤗ᤹ᤖᤡᤰ ᤁᤴᤜᤠ᤹ ᤛᤢᤳᤌᤥ ᤆᤥᤃᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤛᤣᤛᤣᤒᤠ ᤐᤥ᤺ᤱᤗ॥ ᤀᤠᤳᤋᤡᤴ ᤆᤡᤃᤰᤘᤠ᤺ᤸᤗᤧ ᤂᤧᤱᤜᤠ᤹ ᤛᤢᤛᤢᤛᤡ ᤂᤧᤴ ᤛᤣᤛᤣ ᤐᤥᤱ᤹॥

᥉᥆ “ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤠᤱᤌᤥ᤺ᤰᤏᤠ ᤐᤡᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤛᤣᤛᤣᤛᤠᤱᤛᤠᤱ ᤆᤥᤃᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥

᥉᥇ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤂᤧᤴ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤔᤠᤱᤌᤥ᤺ᤰᤏᤠ ᤆᤥ᤺ᤰᤔᤠ ᤏᤡ᤺ᤱᤃᤣ᤺ᤴ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤐᤥ᤺ᤱᤗ॥’

᥉᥈ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤎᤰᤁᤥᤀᤠᤱ ᤂᤧᤴ ᤔᤧᤴᤜᤢᤰᤂᤢᤴᤗ. ᤜᤧᤰᤁᤩᤠᤱ ᤀᤠᤶᤓᤠ ᤂᤧᤴ ᤁᤢᤘᤠᤜᤠ᤹ ᤔᤧᤓ᤺ᤴᤍᤧᤴᤏᤧ᤹ᤀᤠᤱ ᤜᤠᤒᤠ ᤜᤧᤰᤋᤱᤒᤠ ᤁᤢᤘᤠ ᤔᤧᤈᤥᤃᤧᤴᤏᤧ᤹॥ ᤂᤧᤴ ᤛᤢᤳᤌᤥ ᤆᤥᤰ. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤴ ᤛᤢᤳᤌᤥ ᤗᤣ᤺ᤳᤋᤧᤶᤔᤧ᤹॥

᥉᥉ ᤀᤠᤳᤋᤡᤸᤗᤧ ᤑ᤺ᤴᤍᤢᤀᤠᤱ ᤂᤧᤴ ᤜᤧᤰᤋᤱᤒᤠ ᤑᤢᤱᤏᤠᤶ ᤆᤥᤃᤢ᤹. ᤜᤧᤰᤁᤩᤠᤱ ᤂᤧᤴᤗᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤔᤏᤠ᤺ᤸᤗᤧ ᤁᤢᤎᤰᤁᤥ ᤜᤢᤰᤂᤢ᤹. ᤂᤧᤴ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖᤖᤥ॥”

ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ

᥉᥊ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰ– ᤀᤠ᤺ᤱᤄᤡ᤺ᤰᤘᤠ. ᤛᤣᤂᤗᤣᤋ ᤏᤢ ᤏᤠᤱ ᤜᤧᤰᤋᤱᤒᤠ ᤁᤢᤍᤢ᤺ᤰᤘᤠ– ᤁᤢᤓᤖᤠ ᤀᤡᤛᤣ᤺ᤱᤒᤠ ᤛᤢᤰᤐᤠ ᤁᤢᤎᤠᤱᤔᤥ ᤁᤢᤍᤱᤒᤠ ᤕᤠᤱᤛᤡᤱᤅᤧ᤹.

᥉᥋ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤠᤶᤃᤧᤏᤢ᤹ᤒᤠ. ᤑ᤺ᤶᤔᤏᤠᤒᤠ ᤛᤢᤰᤐᤠ ᤑᤢᤱᤏᤠᤶ ᤁᤧᤈᤥ᤺ᤰᤐᤠᤸᤗᤧ ᤜᤧᤰᤁᤣᤀᤣ ᤆᤥᤃᤧ᤹॥ ᤂᤧᤴ ᤕᤢᤶ ᤑᤢᤵᤔᤏᤠ ᤀᤡᤛᤣ᤺ᤱᤒᤠ ᤏᤢ ᤛᤢᤳᤌᤥ ᤐᤥᤱᤔᤠ ᤐᤥᤱ᤹॥

᥉᥌ ᤂᤧ᤹ᤕᤥᤗᤠᤶ ᤁᤢᤓᤠ ᤌᤃᤧ᤹ᤀᤠᤱ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤆᤥᤃᤧ᤹. ᤜᤧᤰᤁᤩᤠᤱ ᤀᤠᤈᤧ᤺ᤳᤇᤡᤰ ᤆᤠᤜᤡ᤺ᤴ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤋᤢᤶᤔᤠ ᤁᤧᤒᤥᤱᤒᤠ ᤛᤠ᤺ᤱᤃᤠᤜᤡᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥᤰ ᤋᤃᤠᤱ ᤛᤠᤰᤂᤧ᤹॥ ᤂᤧᤴ ᤂᤡᤏᤡ᤹ ᤗᤠᤃᤡ ᤛᤠ᤹ᤖᤡᤰ ᤛᤣᤛᤣᤒᤠ ᤐᤥ᤺ᤱᤗ॥

᥉᥍ ᤂᤧᤴ ᤑᤢᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤂᤧᤴ ᤛᤢᤰᤐᤠᤴ ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤧᤴ ᤂᤧᤏᤧ᤹ ᤁᤧᤔᤡᤰᤛᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤣᤛᤣ ᤐᤥ᤺ᤱᤗ॥

᥉᥎ ᤀᤠᤳᤋᤡᤸᤗᤧ ᤂᤧᤴ ᤁᤢᤏᤠᤶᤃᤧᤏᤢ᤹ᤒᤠ ᤂᤧᤵᤛᤢᤀᤠᤱ ᤂᤧᤴ ᤜᤧᤰᤋᤱᤒᤠᤀᤣ ᤁᤢᤓᤠ ᤛᤢᤰᤐᤠ ᤆᤥᤃᤢᤏᤧᤓᤃᤪ ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖᤖᤥ॥”

b 

᥉᥆:᥇᥉ ᤂᤧᤴ ᤑᤠ᤹ᤀᤡᤴ ᤜᤵᤔᤧᤴ ᥇᥇.᥋ ᤀᤠᤀᤢᤴᤛ ᥋.᥎ ᤃᤪᤠᤔ ᤐᤠ᤺ᤳᤗᤠ ᥇᥋ ᤀᤥᤀᤠᤱ ᤐᤳ

c 

᥉᥆:᥇᥉ ᤃᤣᤖᤠ ᤌᤡᤰ ᤑᤠ᤹ᤀᤡᤴ ᥆.᥌ ᤃᤪᤠᤔ ᤕᤢᤵᤐᤠ ᤕᤥᤖᤧ॥

f 

᥉᥆:᥈᥉ ᤀᤡᤃᤪ ᤜᤵᤔᤧᤴ ᥌ ᤁᤡᤗᤥᤃᤪᤠᤔ॥

g 

᥉᥆:᥈᥉ ᤀᤡᤃᤪ ᤜᤵᤔᤧᤴ ᥉ ᤁᤡᤗᤥᤃᤪᤠᤔ॥

h 

᥉᥆:᥈᥊ ᤜᤡᤴ ᤌᤡᤰᤗᤧ ᤜᤵᤔᤧᤴ ᥊ ᤗᤡᤋᤖ ᤕᤥ᤹᤺॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤢᤱᤔᤠᤍᤧᤴ ᤁᤧᤈᤥ᤺ᤰᤐᤠᤜᤠ᤹

᥉᥇

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤀᤥᤔᤧᤳᤋᤧ᤹. ᤕᤜᤢᤍᤠᤒᤠ ᤌᤠ᤺ᤰᤁᤥᤒᤠ ᤜᤢᤖᤖᤧ ᤁᤢᤶᤔᤧᤴᤇᤠ᤹. ᤀᤢᤖᤡ᤺ᤸᤗᤧ ᤁᤢᤛ᤻ᤛᤠ ᤒᤈᤗᤣ᤺ᤸᤗᤧᤴ ᤛᤣᤃᤢᤱᤅᤠᤱ ᤘᤠ᤹॥

᥉ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤕᤠᤶᤛᤠᤶᤔᤡᤸᤗᤧ. ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤂᤠᤛᤡᤱᤏᤡ᤺ᤵᤔᤧᤸᤗᤧ. ᤁᤧᤖᤧᤰ ᤐᤖᤡᤰᤐᤠ ᤆᤥᤒᤣᤃᤢ ᤛᤡᤰᤁᤢᤶᤏᤡᤱᤘᤠ᤹ᤖᤧ ᤁᤧᤗᤧᤒᤠ ᤆᤥᤃᤢᤱᤅᤠᤱ ᤘᤠ᤹॥

᥊ ᤂᤧᤸᤗᤧ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ ᤁᤢᤜᤢᤰᤘᤠ ᤐᤏᤢ᤹ᤏᤢ᤹ᤖ ᤕᤠ᤺ᤶᤒᤰ ᤆᤥ᤺ᤰᤔᤠ.

᥋ ᤜᤧᤰᤁᤩᤠᤱ ᤗᤢᤱ ᤂᤰᤔᤠ ᤏᤢ ᤁᤠᤶᤔᤠ. ᤛᤡᤱ ᤗᤰᤔᤠ ᤂᤧᤒᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤆᤥᤒᤣᤃᤢ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢᤖ॥

᥌ ᤍᤠᤏᤖᤧ ᤁᤢᤎᤠ᤺ᤰᤁᤥᤒᤠ ᤀᤜᤡᤛᤠᤔᤠᤁᤧᤸᤗᤧ ᤁᤢᤛ᤻ᤛᤠ ᤀᤥᤜᤥᤗᤡᤀᤠᤒᤧᤴ ᤀᤠᤱᤃᤠ᤹ ᤂᤧᤴ ᤑᤠ᤹ᤖᤢᤖ ᤑᤠ᤹ᤀᤠᤱ ᤕᤢᤰᤋᤡᤱ ᤆᤥᤃᤢᤱᤅᤠᤱ ᤘᤠ᤹॥ ᤌᤧᤔᤠ ᤌᤧᤔᤠ ᤐᤠ᤺ᤴᤜᤠ᤹ᤀᤥ ᤁᤧᤖᤧᤰ ᤘᤣ᤹ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹. ᤀᤠᤱᤃᤠ᤹ ᤂᤧᤱᤜᤠ᤹ ᤁᤴ ᤔᤢ ᤁᤧᤒᤵᤐᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤁᤧᤛᤢᤰᤐᤠ ᤆᤥᤃᤢᤱᤛᤡᤱᤅᤠᤱ ᤔᤧᤘᤠ᤹–

᥍ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ. ᤏᤢ ᤂᤧᤸᤗᤧ ᤁᤢᤍᤧᤵᤑᤣ᤹. ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹–

᥎ ᤆᤵᤋᤧᤴ ᤏᤢ ᤂᤧᤵᤔᤥᤒᤠ ᤛᤠᤔᤠᤜᤠ᤹. ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤛᤣᤔᤡᤕᤢᤱᤍᤧᤴ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹. ᤂᤧᤒᤩᤠᤱ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ.

᥏ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹. ᤘᤜᤵᤛᤡᤱᤔᤠ ᤇᤧ᤺ᤱᤃᤩᤠ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤱᤜᤠ᤹–

᥇᥆ ᤑᤔᤏᤠᤒᤠ ᤆᤠᤱᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤗᤠᤃᤡ ᤛᤢᤳᤌᤥ ᤆᤠᤱᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤔᤠᤱᤛᤧᤘᤠ ᤆᤥ᤺ᤰᤔᤠ ᤂᤢᤴᤇᤡ᤹ ᤆᤠᤱᤜᤠ᤹.

᥇᥇ ᤂᤶᤓᤩᤠᤱ ᤛᤣᤛᤣᤍᤧᤴᤏᤡᤸᤗᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤧ᤹ ᤏᤢ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠᤴ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤖ॥ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤖᤖᤥ॥”

ᤏᤠ᤺ᤶᤛᤡᤱᤔᤠ ᤕᤧᤴ

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥉ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣᤀᤠᤱ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤀᤠᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤂᤡᤏᤡ᤹ ᤏᤢ ᤀᤠᤱᤃᤠ᤹ ᤗᤢᤶᤔᤥ ᤁᤴ ᤗᤳᤇᤠ ᤛᤍᤠᤍᤡᤱᤒᤠ ᤔᤡᤰᤛᤣᤴ ᤐᤥᤱ᤹. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤡᤏᤡ᤹ ᤛᤣᤛᤣ ᤆᤥ᤺ᤰᤏᤡᤱ᤹ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤂᤥᤛᤧᤶᤔᤧ᤹॥

᥇᥊ “‘ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤂᤡᤏᤡ᤹ ᤏᤧᤳᤋᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤠᤃᤡ ᤁᤴ ᤛᤣᤛᤣ ᤆᤥᤰ॥ ᤁᤴ ᤀᤠᤛᤢᤳᤌᤥ ᤁᤧᤈᤥ᤺ᤰᤐᤠᤴ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖᤖᤥ॥ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤖᤧ ᤂᤧᤸᤗᤧ ᤕᤠ᤺ᤴᤍᤡᤰ ᤕᤠ᤺ᤶᤒᤰ ᤔᤧᤈᤥᤃᤢ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤔᤏᤠᤜᤠ᤹ᤖᤧ ᤔᤧᤏᤠ᤹ᤖᤢᤛᤡᤒᤠ ᤔᤧᤒᤥ᤺ᤱ᤹॥

᥇᥋ ᤋᤢᤰᤛᤡ ᤕᤧᤴ ᤌᤠᤖᤡᤰ ᤕᤠ᤺ᤶᤒᤰ ᤜᤧᤴᤕᤠ ᤔᤧᤈᤥ᤺ᤰᤗ. ᤁᤖ ᤏᤢᤛᤡᤃᤣᤰᤐᤠ ᤏᤠ᤺ᤶᤛᤡᤱᤔᤠ ᤛᤒᤠᤌ ᤕᤧᤴᤏᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤆᤥᤰ॥ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤛᤒᤠᤌ ᤕᤧᤴᤏᤥ ᤕᤠ᤺ᤶᤒᤰ ᤔᤧᤈᤥᤰ ᤂᤧᤱᤜᤠ᤹ ᤛᤧᤵᤔᤠᤛᤡ ᤐᤥᤱ᤹॥

᥇᥌ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤔᤧᤏᤧᤳᤋᤢᤖ. ᤜᤧᤰᤁᤩᤠᤱ ᤂᤧᤴ ᤕᤧᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤠ᤺ᤰᤁᤥ ᤆᤰᤔᤧᤸᤗ᤹ᤔᤏᤠᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ ᤐᤥᤱ᤹॥

᥇᥍ ᤀᤠᤱᤃᤠ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤴ ᤛᤍᤠᤍᤡᤱᤗᤧ ᤗᤠᤃᤡ ᤗᤳᤇᤠ ᤔᤡᤰᤛᤣᤴ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤋᤢᤰᤛᤡ ᤕᤧᤴᤜᤠ᤹ᤀᤥ ᤋᤖ᤺ᤱᤍᤡᤱ ᤋᤠᤱᤛᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤆᤥᤃᤢ. ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤢᤏᤧ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤖᤢᤀᤠᤱ ᤏᤠ᤺ᤶᤛᤡᤱ॥’”

᥇᥎ ᤛᤡᤏᤤ ᤁᤥ᤺ᤰᤔᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴᤏᤢ ᤐᤠ᤺ᤵᤔᤠ ᤛᤢᤖᤢᤀᤠᤱ. ᤀᤠᤒᤠᤅᤣ ᤁᤢᤜᤢᤰᤁᤡᤸᤗᤧ ᤛᤠᤵᤋᤢᤒᤠ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤂᤢᤏᤧ᤹ ᤔᤥᤛᤠᤴ ᤐᤡᤖᤢᤖᤥ॥

ᤛᤠᤶᤔᤩᤠᤱ ᤐᤡᤳᤛᤠᤳ

᥉᥈

ᤀᤠᤸᤗ ᤔᤏᤠᤜᤠ᤹ᤖᤧ ᤔᤥᤛᤠᤴ ᤁᤥ᤺ᤰᤔᤠᤀᤥᤗᤠᤶᤒᤠ ᤌᤠᤛᤡᤱᤔᤠ ᤕᤢᤔᤠ ᤛᤢᤛᤧᤒᤠ ᤔᤧᤏᤡᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤜᤠᤖᤢᤏ ᤘᤕᤧᤒᤠᤍᤧᤴᤏᤥ ᤔᤧᤈᤢᤵᤛᤧᤀᤠᤱ ᤂᤢᤏᤧ᤹ ᤀᤰᤂᤣ ᤔᤧᤵᤔᤠ ᤔᤧᤜᤣ᤺ᤰᤋᤢ. “ᤐᤥᤃᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤋᤃᤡ ᤋᤃᤡ ᤐᤣ᤺ᤰᤔᤠᤖᤧ ᤗᤠᤃᤡ ᤔᤠᤱᤜᤠ᤹ ᤆᤥᤃᤧᤛᤧ᤹. ᤌᤣᤀᤠᤱᤓᤧᤸᤗᤧ ᤔᤡᤛᤪᤗᤠᤶ ᤀᤠᤏᤡᤃᤧ ᤕᤠᤵᤔᤡ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤔᤏᤠ ᤔᤥᤛᤠᤴ ᤌᤧᤔᤠ ᤐᤥ᤺ᤰᤂᤣᤀᤡ ᤀᤠᤏᤡᤃᤧ ᤌᤣᤀᤠᤱ ᤔᤧᤏᤡᤛᤢᤶᤒᤧᤴ॥”

᥈ ᤜᤠᤖᤢᤏᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤔᤣ᤺ᤳᤜᤠ᤹ ᤏᤢ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤂᤥ᤹ᤀᤥ ᤔᤧᤘᤠᤖᤢᤒᤠ ᤁᤢᤴᤍᤢᤸᤗᤥᤜᤠ᤹ ᤑᤧᤴᤍᤧᤶᤔᤧ᤹ᤀᤠᤱ ᤁᤵᤔᤥ ᤋᤠᤖᤧᤶᤔᤧ᤹॥”

᥉ ᤂᤧᤒᤩᤠᤱ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤂᤥ᤹ᤀᤥ ᤁᤧᤒᤵᤐᤠ ᤁᤢᤴᤍᤢᤸᤗᤥᤜᤠ᤹ ᤔᤧᤓᤧᤴᤍᤢᤀᤠᤱ ᤜᤠᤖᤢᤏᤧᤴ ᤔᤧᤒᤡᤖᤢ॥

᥊ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤋᤠ᤺ᤰᤋᤢᤀᤠᤱ ᤕᤥ᤺ᤴᤍᤢ ᤜᤧᤰᤁᤩᤠᤱ ᤛᤠᤷᤍᤠᤶᤔᤡᤸᤗᤧ ᤕᤳᤋᤢᤀᤠᤱ ᤗᤳᤇᤠ ᤐᤡᤳᤛᤠᤳ ᤜᤧᤰᤋᤱᤒᤠ ᤏᤠᤘᤠᤀᤡᤳᤗᤠ ᤆᤥᤃᤢ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤡᤛᤪᤠᤀᤡᤗᤡᤛᤣ. ᤔᤡᤛᤪᤗᤠᤶᤒᤠ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤂᤡᤏᤡ᤹ ᤔᤠᤱᤅᤡᤴ ᤁᤴᤏᤣᤖᤥ॥”

᥋ ᤁᤴ ᤏᤡᤛᤢᤀᤠᤱ ᤜᤠᤖᤢᤏᤧᤸᤗᤧ ᤐᤡᤳᤛᤠᤳ ᤋᤡᤸᤗᤧ ᤁᤢᤍᤃᤠᤱ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢ. “ᤋᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤋᤱᤏᤠᤶ ᤐᤥᤱ᤹॥”

᥌ ᤁᤢᤍᤠ᤺ᤴᤍᤡᤰᤔᤠ ᤔᤏᤠᤜᤠ᤹ ᤋᤠᤏᤠᤶᤛᤠ ᤔᤧᤒᤥᤃᤧᤀᤠᤱ ᤌᤰᤛᤠᤜᤠ᤹ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥᤴᤍᤢᤛᤡ. ᤂᤧᤱᤜᤠ᤹ ᤁᤢᤈᤠ ᤆᤠᤔᤠᤖᤧ ᤗᤠᤃᤡ ᤔᤧᤕᤢᤱᤛᤡᤱ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤛᤥᤛᤥᤳᤗᤖᤠᤱ ᤆᤥ᤺ᤰᤔᤠ ᤔᤧᤜᤣ᤺ᤰᤋᤧ॥

᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤕᤥ ᤌᤠᤛᤡᤱᤅᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤔᤡᤛᤪᤗᤠᤶ ᤁᤧᤗ᤺ᤳᤋᤢ ᤁᤧᤓᤧᤳᤋᤢᤛᤡᤒᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤗᤠᤕᤥ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤀᤠᤱ ᤛᤠ᤹ᤖᤡᤰ ᤑᤧᤳᤔᤧᤗᤠ᤹ᤖᤧ ᤔᤧᤛᤩᤧᤀᤠᤱ ᤔᤧᤕᤠᤰ॥

᥎ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤳᤋᤡᤴ ᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤠᤱ ᤘᤕᤧ. ᤂᤧᤱᤜᤠ᤹ᤖᤧ ᤂᤧᤴ ᤗᤠᤶᤔᤡᤴ ᤛᤠ᤹ᤖᤡᤰ ᤜᤠᤖᤠ ᤔᤧᤗᤧᤖᤢᤀᤠᤱ ᤌᤡᤰᤏᤠᤜᤠᤱ ᤔᤧᤒᤣᤀᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤛᤠᤶᤔᤩᤠᤱᤅᤡᤴ ᤔᤧᤕᤥ᤺ᤴᤍᤢᤀᤠᤱ ᤐᤡᤳᤛᤠᤳ ᤋᤡᤸᤗᤧ ᤁᤢᤈᤀᤡ᤺ᤳᤋᤥ ᤏᤠᤘᤠᤀᤡᤳᤗᤠ ᤔᤧᤎᤃᤢ ᤜᤧᤰᤁᤩᤠᤱ ᤂᤧᤴ ᤔᤠᤱᤛᤧᤘᤠ ᤔᤧᤔᤧᤳᤋᤢᤀᤠᤱ ᤔᤧᤘᤠ. ᤂᤧᤒᤩᤠᤱ ᤂᤧᤸᤗᤧᤀᤣ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤔᤧᤍᤥᤴᤍᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤠ᤹. ‘ᤀᤡᤛᤪᤠᤀᤡᤗᤡᤛᤣ. ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤂᤡᤏᤡ᤹ ᤔᤠᤱᤅᤡᤴ ᤀᤠᤶᤓᤠ ᤁᤴᤗᤥ॥’”

᥏ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤏᤡᤛᤢᤱᤛᤡᤱ॥ ᤁᤴᤜᤠ᤹ᤃ ᤀᤠᤎᤡᤱᤃᤠᤏᤡ ᤔᤏᤠᤛᤡᤖᤧᤳᤇ॥

᥇᥆ ᤀᤠᤸᤗ ᤀᤠᤱᤃᤠ᤹ ᤔᤧᤎᤣ᤺ᤰᤋᤠᤱᤅᤡᤴᤏᤧ᤹. ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤆᤢᤰᤗ॥ ᤀᤠᤱᤃᤠ᤹ ᤁᤴᤜᤠ᤹ ᤂᤠᤵᤐᤢᤌᤩᤱ ᤋᤣᤛᤢᤱᤛᤡᤱ᤹॥ ᤂᤶᤓᤩᤠᤱ ᤂᤧᤏᤧ᤹ ᤗᤠᤶᤒᤠᤀᤣ ᤗᤳᤇᤠ ᤕᤶᤒᤠ ᤔᤧᤴᤇᤠᤶ ᤛᤢᤘᤠᤱ ᤆᤥᤃᤢᤱᤛᤡᤱ᤹॥”

᥇᥇ ᤁᤖ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤕᤶᤒᤠ ᤁᤧᤔᤢᤰᤛᤠᤶ ᤏᤢ ᤔᤢᤰᤛᤠᤶᤛᤠᤒᤠ ᤁᤧᤜᤢᤰᤁᤡᤸᤗᤧ ᤔᤡᤛᤪᤗᤠᤶ ᤁᤧᤗ᤺ᤳᤋᤢ ᤁᤧᤓᤣᤳᤋᤢᤛᤡᤒᤠ ᤁᤧᤔᤏᤠᤜᤠ᤹ᤏᤢ ᤂᤧᤏᤧ᤹ ᤌᤣᤀᤠᤱ ᤁᤶᤔᤩᤠᤰ ᤛᤠ᤹ᤖᤡᤰ ᤁᤧᤛᤠᤰᤁᤣᤴᤏᤡᤸᤗᤧ ᤔᤡ ᤁᤧᤒᤥᤱᤒᤠᤒᤣ᥅

᥇᥈ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤌᤣᤀᤠᤱ ᤀᤰᤂᤧ ᤐᤠ᤺ᤵᤔᤠ ᤗᤠᤶ ᤔᤧᤄᤥᤛᤢᤖ ᤐᤥ᤺ᤱᤒᤠᤒᤣ᥅ ‘ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤂᤧᤱᤜᤠ᤹ ᤛᤧᤳᤇᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤔᤧᤱᤛᤧ ᤂᤢᤏᤧ᤹ ᤂᤧᤱᤜᤠ᤹ ᤋᤣ᤹ᤖᤢᤛᤡ॥’ ᤀᤠᤍᤠᤱᤒᤠᤖᤧ ᤛᤠ᤹ᤖᤡᤰ ᤁᤧᤛᤡᤰ ᤐᤥ᤺ᤰᤔᤠᤴ ᤆᤡ᤺ᤰᤋᤢᤖ ᤆᤥᤃᤧ᤹. ᤂᤧᤒᤩᤠᤱ ᤀᤠᤒᤠᤅᤣ ᤁᤧᤔᤏᤠᤜᤠ᤹ ᤜᤠᤴᤋᤡ ᤆᤥ᤺ᤰᤔᤠᤛᤡᤗᤠᤶ ᤂᤧᤏᤧ᤹ ᤁᤧᤏᤡᤱᤘᤠᤴ ᤏᤢ᤺ᤰᤋᤧ᤹॥

᥇᥉ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤛᤧ᤹ᤀᤥ. ᤂᤧᤱᤜᤠ᤹ᤏᤢ ᤀᤠᤍᤠᤱᤒᤠᤖᤧ ᤀᤠᤒᤠᤅᤣ ᤁᤧᤔᤡᤱᤅᤥ ᤔᤠᤱᤜᤢᤵ ᤁᤧᤈᤥᤃᤢ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤕᤧ. ‘ᤀᤠᤱᤃᤠ᤹ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤋᤠᤱᤛᤠᤱᤒᤥᤒᤠ ᤂᤣᤛᤣ᤹ ᤂᤣ᤺ᤶᤛᤡᤰᤐᤠᤜᤠ᤹ ᤁᤢᤀᤡᤛᤡ᤺ᤰ ᤕᤖᤡᤰ ᤆᤥᤃᤢᤱᤛᤡᤱ᤹॥ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱᤒᤠ ᤁᤴ ᤁᤧᤖᤧᤰ ᤗᤠᤈᤣᤴ ᤂᤡᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤓᤧᤸᤗᤧ ᤀᤠᤓᤧᤸᤗᤧ ᤌᤠᤖᤡᤰᤛᤠᤱ ᤂᤧᤴ ᤗᤠᤈᤣ᤺ᤸᤗᤧ ᤗᤠᤃᤡ ᤗᤰᤁᤧᤄᤥᤒᤠ ᤔᤧᤒᤥ᤺ᤱ᤹॥’”

᥇᥊ ᤂᤧᤒᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤜᤧᤰᤁᤣ ᤜᤠᤴᤋᤡ ᤆᤥ᤺ᤰᤔᤠᤛᤡᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤏᤢ᤺ᤰᤋᤢ॥

᥇᥋ ᤜᤧᤰᤁᤩᤠᤱ ᤔᤥᤛᤠᤴ ᤏᤢ᤺ᤰᤂᤧᤀᤠᤱ ᤀᤡᤱᤈᤠ᤺ᤱᤜᤠ᤹ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤏᤧᤵᤔᤠᤱ ᤛᤠᤵᤗᤢᤱᤜᤠ᤹ ᤂᤢᤏᤧ᤹ ᤁᤢᤜᤢᤰᤁᤥ ᤕᤠᤱᤛᤡᤱᤅᤠᤱ ᤁᤥ᤺ᤰᤔᤠᤀᤥᤗᤠᤶ ᤌᤠᤛᤡᤱ ᤕᤧ॥ ᤂᤧᤴ ᤛᤠᤵᤗᤢᤱᤜᤠ᤹ᤀᤥ ᤋᤃᤠᤱ ᤏᤢ ᤀᤣᤃᤠᤱ ᤏᤧᤵᤔᤠᤱ ᤗᤧᤵᤔᤠᤱ ᤛᤠᤵᤔᤏᤠᤒᤠ ᤐᤳᤇᤧ॥

᥇᥌ ᤂᤧᤴ ᤛᤠᤵᤗᤢᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤘᤕᤧ॥ ᤂᤧᤴ ᤛᤠᤵᤗᤢᤱᤅᤥ ᤁᤧᤒᤵᤐᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤰᤋᤢᤀᤠᤱ ᤛᤠᤵᤋᤢᤀᤠᤱ ᤐᤳᤇᤧ॥

᥇᥍ ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ ᤔᤧᤓᤡ᤺ᤰᤋᤧᤒᤠ ᤂᤧᤵᤛᤢᤀᤠᤱ ᤔᤥᤛᤠᤴ ᤔᤧᤳᤋᤢ. “ᤛᤠ᤺ᤱᤃᤠᤜᤡᤶᤔᤥᤃ ᤋᤧᤱᤎᤱᤅᤥᤒᤠ ᤜᤕᤱ ᤁᤡᤸᤗᤡᤱ ᤜᤧᤰᤋᤱᤒᤠ ᤀᤡᤰᤗᤠᤏᤡ ᤂᤧᤶᤍᤧᤳᤗ ᤐᤳ॥”

᥇᥎ ᤔᤥᤛᤠ᤺ᤸᤗᤧ ᤔᤧᤳᤋᤢ.

“ᤁᤴ ᤀᤡᤰᤗᤠᤴ ᤁᤧᤏᤠ᤺ᤶᤒᤠᤜᤠ᤹ᤖᤧᤴᤏᤠᤱ ᤔᤧ᤺ᤴᤗᤥ.

ᤜᤠᤖᤡ ᤁᤧᤍᤠᤒᤠᤜᤠ᤹ᤖᤧᤴᤏᤠᤱ ᤔᤧ᤺ᤴᤗᤥ.

ᤁᤖ ᤀᤠᤱᤃᤠ᤹ᤃ ᤛᤠᤶᤃᤧᤗᤥᤒᤠᤜᤠ᤹ᤖᤧ

ᤂᤢᤴᤇᤡ᤹ ᤀᤡᤰᤗᤠᤴ ᤂᤧᤵᤛᤢᤱᤗ ᤐᤳᤋᤠᤖᤥ॥”

᥇᥏ ᤛᤠ᤺ᤱᤃᤠᤜᤡᤶᤔᤥ ᤁᤧᤖᤧ ᤋᤩᤧᤀᤠᤱ ᤐᤳᤇᤧᤖ ᤔᤥᤛᤠ᤺ᤸᤗᤧ ᤐᤡᤳᤛᤠᤳ ᤋᤡᤴ ᤏᤢ ᤔᤏᤠᤜᤠ᤹ ᤔᤧᤗᤠ᤺ᤰᤂᤧᤖ ᤔᤧᤕᤠᤃᤧᤒᤠ ᤏᤡᤛᤢᤛᤡ॥ ᤔᤥᤛᤠᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤛᤠᤵᤗᤢᤱᤜᤠ᤹ ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤢᤰᤁᤡᤸᤗᤧ ᤁᤥ᤺ᤰᤔᤠᤸᤗᤧ ᤁᤢᤒᤢᤱᤔᤥ ᤗᤠᤵᤑᤣᤛᤢᤀᤠᤱ ᤑᤕ᤺ᤵ ᤕ᤺ᤵᤛᤢᤍᤣᤛᤢ॥

᥈᥆ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤧᤴ ᤐᤡᤳᤛᤠᤳ ᤋᤡᤴ ᤋᤣ᤹ᤖᤢᤀᤠᤱ ᤂᤢᤏᤧ᤹ ᤔᤡᤀᤥ ᤔᤡᤎᤡᤰᤂᤢᤍᤣᤛᤢ. ᤜᤧᤰᤁᤩᤠᤱ ᤂᤧᤴ ᤕ᤺ᤵᤛᤢᤀᤠᤱ ᤁᤢᤶᤈᤡᤰᤔᤠ ᤆᤥᤃᤢᤀᤠᤱ ᤆᤫᤠ᤺ᤳᤋᤥ ᤛᤧᤛᤢᤁᤣ᤺ᤳᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤂᤧᤴ ᤌᤢᤱᤔᤠ ᤐᤠᤱᤄᤢᤛᤡ॥

᥈᥇ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤁᤴ ᤔᤏᤠᤜᤠ᤹ᤖᤧ ᤀᤠᤍᤠᤱᤒᤠ ᤌᤧᤔᤠ ᤁᤧᤶᤔᤧᤳᤋᤧᤀᤠᤱ ᤀᤠᤍᤠᤱᤒᤠᤖᤧ ᤁᤴᤜᤠ᤹ ᤁᤶᤔᤩᤠᤰ ᤕᤶᤒᤠ ᤗᤠᤕᤥᤀᤥ ᤁᤧᤎᤠᤛᤢᤛᤡᤒᤣ᥅”

᥈᥈ ᤜᤠᤖᤢᤏᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤀᤠᤍᤠᤱᤒᤠᤖᤧ ᤁᤧᤕᤠ᤺ᤰ ᤔᤧᤗᤧ᤹ᤖᤧᤴᤏᤧ᤹॥ ᤀᤠᤍᤠᤱᤒᤠᤖᤧᤃ ᤁᤴ ᤔᤏᤠᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤛᤡᤀᤠᤱᤅᤣ ᤁᤧᤘᤠ᤹॥ ᤁᤴᤜᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤠᤴ ᤗᤧᤵᤔᤠᤱ ᤔᤧᤗᤠᤛᤧᤀᤠᤱ ᤔᤧᤘᤠ᤹॥

᥈᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤰᤂᤣ ᤔᤧᤔᤧᤳᤋᤠᤱ. ‘ᤀᤠᤏᤡᤃᤧ ᤗᤠᤃᤡ ᤀᤠᤏᤡᤃᤧ ᤋᤃᤡᤋᤃᤡ ᤁᤧᤒᤣ᤺ᤰᤐᤠ ᤔᤠᤱᤜᤠ᤹ ᤆᤥᤃᤧᤛᤧ᤹. ᤌᤣᤀᤠᤱᤓᤧᤸᤗᤧ ᤔᤡᤛᤪᤗᤠᤶ ᤀᤠᤏᤡᤃᤧ ᤕᤠᤵᤔᤡ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤔᤏᤠ ᤔᤥᤛᤠᤴ ᤌᤧᤔᤠ ᤐᤥ᤺ᤰᤂᤧᤀᤡ ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴ॥’

᥈᥊ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. ‘ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤖᤧ ᤛᤠᤶᤔᤩᤠᤱ ᤘᤠ᤺ᤳᤋᤡᤜᤠ᤹ ᤁᤧᤃᤳᤋᤢᤶ. ᤂᤧᤴ ᤘᤠ᤺ᤳᤋᤡᤜᤠ᤹ ᤑᤧᤴᤍᤧᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤋᤠᤖᤧᤶᤔᤧ᤹॥’ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤛᤠᤶᤔᤩᤠᤱ ᤔᤧᤒᤡᤖᤠᤱ॥ ᤀᤠᤱᤃᤠ᤹ ᤔᤡᤀᤥ ᤁᤣ᤺ᤳᤋᤢᤱ. ᤜᤧᤰᤁᤩᤠᤱ ᤂᤧᤴ ᤐᤡᤳᤛᤠᤳ ᤋᤡᤴ ᤗ᤺ᤴᤍᤧ᥄”

᥈᥋ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤁᤧᤈᤥ᤺ᤰᤐᤠ ᤔᤧᤒᤥ᤺ᤰᤂᤧ ᤔᤧᤈᤢᤖᤧᤒᤠ ᤏᤡᤛᤢᤛᤡ. ᤌᤣᤀᤠᤱᤓᤧᤸᤗᤧ ᤜᤠᤖᤢᤏᤧᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤁᤧᤈᤥ᤺ᤰᤐᤠ ᤔᤧᤒᤥ᤺ᤰᤂᤧᤖ ᤕᤠ᤺ᤴᤍᤢᤛᤡᤀᤠᤱ ᤘᤕᤧ. ᤂᤧᤱᤜᤠ᤹ ᤂᤢᤏᤡ᤹ ᤀᤠᤒᤠᤅᤣ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤣ ᤀᤣ᤺ᤳᤗᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥

᥈᥌ ᤂᤧᤒᤩᤠᤱ ᤔᤥᤛᤠᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤕᤧᤶᤛᤡᤱᤅᤠᤱ ᤐᤠ᤺ᤳᤋᤢ. “ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤧᤘᤠ᤹. ᤂᤧᤱᤜᤠ᤹ ᤀᤠᤱᤃᤠ᤹ᤀᤥ ᤁᤳᤏᤠ ᤔᤧᤓᤧᤴᤗ᥄” ᤜᤧᤰᤁᤩᤠᤱ ᤗᤧᤒᤡ᤺ᤸᤗᤧ ᤁᤧᤖᤧᤰ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤆᤠᤜᤡ᤺ᤴ ᤂᤢᤏᤧ᤹ᤀᤥ ᤔᤧᤓᤧᤖᤧᤀᤠᤱ ᤔᤧᤈᤢᤵᤛᤧ॥

᥈᥍ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤋᤠᤓᤧᤜᤠ᤹ ᤜᤣ᤹ᤀᤠᤛᤡᤶᤔᤧ᤹ ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤳᤏᤠᤛ᤻ᤔᤠ ᤁᤢᤕᤠᤀᤥᤏᤢ ᤏᤠ᤺ᤛ᤻ᤔᤠ ᤁᤢᤕᤠᤀᤥᤒᤠ ᤗᤠᤶᤎᤣ᤺ᤳᤋᤥ ᤐᤣᤃᤧᤶᤔᤧ᤹ᤀᤠᤱ ᤁᤧᤖᤧᤰᤗᤧ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ ᤜᤧᤰᤁᤩᤠᤱ ᤆᤢᤶᤍᤣᤱ ᤏᤢ ᤀᤠᤒᤠᤅᤣ ᤜᤡᤶᤒᤣᤛᤠᤱᤒᤠᤜᤠ᤹ ᤛᤧᤖᤧᤶᤛᤡᤶᤔᤧ᤹॥’”

᥈᥎ ᤂᤧᤒᤩᤠᤱ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤢ॥ ᤂᤧᤸᤗᤧ ᤕᤠ᤺ᤴᤍᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᥉.᥆᥆᥆ ᤕᤠᤖᤡᤰ ᤕᤧᤶᤒᤡᤳᤇᤠᤜᤠ᤹ ᤔᤧᤛᤧᤖᤢᤛᤡ॥

᥈᥏ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡ. “ᤀᤠᤀᤡᤴ ᤂᤡᤏᤡ᤹ ᤀᤠᤒᤠᤅᤣ ᤛᤠᤜᤠ᤹ ᤏᤢ ᤑᤢ᤹ᤏᤢᤛᤠᤜᤠ᤹ ᤔᤧᤱᤔᤏᤠᤛᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤛᤧᤶᤔᤏᤠᤏᤡᤱᤅᤠᤱ ᤁᤧᤘᤕᤡ॥ ᤀᤠᤀᤡᤴ ᤂᤢᤏᤧ᤹ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤀᤠᤱ ᤘᤠ᤹॥”

᥉᥆ ᤁᤢᤍᤠ᤺ᤴᤍᤡᤰᤔᤠ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤶᤒᤠ ᤗᤠᤕᤥ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ॥ ᤁᤖ ᤀᤠᤸᤗ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤥ ᤌᤥ᤺ᤰᤛᤡᤱᤅᤠᤀᤠᤱ ᤐᤣ᤺ᤰᤁᤠ॥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤠᤍᤱ ᤆᤥ᤺ᤰᤛᤧ ᤂᤡᤏᤡ᤹ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤐᤡᤔᤠ ᤛᤢᤰᤋᤢᤱᤒᤡ ᤜᤠᤃ॥”

᥉᥇ ᤜᤧᤰᤁᤩᤠᤱ ᤔᤥᤛᤠᤴ ᤕᤜᤘᤣ ᤍᤠᤱᤒᤠᤀᤥ ᤏᤢ᤺ᤰᤂᤧ ᤐᤣᤀᤠᤱ ᤀᤰᤂᤣ ᤔᤧᤳᤋᤢ. “ᤆᤡ᤺ᤳᤋᤧᤛᤩᤧᤖᤥ᥄ ᤁᤴ ᤔᤏᤠᤜᤠ᤹ᤖᤧ ᤀᤠᤰᤋᤱᤒᤠ ᤕᤶᤒᤠ ᤗᤠᤕᤥᤏᤡ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤒᤣ᥄ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠᤶᤔᤩᤠᤱᤗᤠᤶ ᤔᤠᤱ ᤔᤧᤈᤥᤃᤢᤀᤠᤱ ᤘᤠ᤹॥

᥉᥈ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤗᤠᤕᤥᤗᤠᤶ ᤗᤧᤵᤔᤡ ᤐᤡᤖᤧᤛᤧ᤹ᤀᤥ– ᤔᤧ᤺ᤴᤏᤧᤓᤃᤪ. ᤂᤧᤏᤧ᤹ ᤁᤧᤛᤠᤵᤋᤢᤒᤠ ᤛᤠᤵᤐᤴᤏᤥᤗᤠᤶᤒᤠ ᤀᤠᤱᤃᤠ᤹ ᤀᤠᤔᤡᤱ ᤀᤠᤕᤥ᤺ᤰᤁᤣ ᤔᤠᤛᤠᤱ ᤐᤡᤖᤠᤱᤅᤧ᤹ᤀᤥ॥”

᥉᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤳᤋᤡᤸᤗᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤀᤠᤱ ᤘᤠ᤹. ᤂᤧᤴᤏᤣ ᤀᤠᤱᤃᤠ᤹ ᤀᤠᤛᤠᤵᤐᤴᤏᤥ ᤁᤢᤔᤡᤱ ᤔᤠᤛᤢᤱ ᤐᤡᤖᤢᤱ᤹॥

᥉᥊ ᤀᤠᤸᤗ ᤂᤧᤏᤧ᤹ ᤐᤣᤃᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤋᤧᤴᤏᤥ ᤔᤏᤠᤜᤠ᤹ ᤗᤠᤶᤗᤥᤛᤧ ᤋᤣ᤹ᤖᤧᤛᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤄᤱᤛᤠᤒᤧᤴ ᤂᤧᤏᤧ᤹ ᤁᤧᤍᤃᤡ ᤁᤧᤍᤃᤡ ᤐᤣᤰ. ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤕᤧᤶ ᤋᤠᤀᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥”

᥉᥋ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤆᤥᤃᤢᤒᤠ ᤐᤡᤳᤛᤠᤳ ᤋᤡᤴ ᤂᤧᤱᤜᤠ᤹ᤖᤧ ᤛᤧᤘᤠ ᤔᤧᤔᤧᤳᤋᤢᤒᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ ᤔᤠᤱᤍᤢᤰᤔᤠᤸᤗᤧ ᤛᤩᤧᤖᤢᤛᤡᤖᤥ॥

ᤔᤥᤛᤠ᤺ᤸᤗᤧ ᤆᤥᤃᤢᤒᤠ ᤐᤣᤗᤡᤃᤧᤴ ᤋᤢᤘᤠ

᥉᥉

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤔᤡᤛᤪᤗᤠᤶᤒᤠ ᤑᤧᤵᤔᤏᤠᤛᤡᤒᤠ ᤁᤴ ᤔᤏᤠᤜᤠ᤹ᤏᤢ ᤂᤧᤏᤧ᤹ ᤂᤧᤴ ᤗᤠᤈᤣ᤹ᤀᤥ ᤐᤣᤃᤧ᤹. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ‘ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤖᤢᤱᤛᤡᤱ᤹’ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤕᤠᤱ॥

᥈ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡ ᤋᤃᤡ ᤗᤳᤇᤠ ᤔᤠᤱᤗᤠᤀᤡᤱᤒᤠ ᤐᤠᤱᤄᤢᤱ᤹. ᤜᤧᤰᤁᤩᤠᤱ ᤁᤏᤠᤏᤡ. ᤀᤣᤔᤥᤖᤡ. ᤜᤡᤳᤋᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱ᤹॥

᥉ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤂᤧᤴ ᤗᤠᤈᤣ᤹ᤀᤥ ᤐᤣᤃᤧᤶᤔᤧ᤹॥ ᤁᤖ ᤂᤡᤏᤡ᤹ ᤀᤠᤎᤡᤱᤃᤠᤏᤡ ᤁᤧᤈᤥ᤺ᤰᤐᤠ ᤔᤏᤠᤏᤡᤱ. ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤔᤧᤒᤣ᤺ᤰᤁᤠᤴ. ᤔᤧ᤺ᤴᤏᤧᤓᤃᤪ ᤗᤠᤶᤔᤥᤛᤠ ᤀᤠᤱᤃᤠ᤹ ᤂᤡᤏᤡ᤹ ᤔᤧᤱᤔᤠ ᤛᤢᤰᤏᤡᤱᤒᤡᤗᤠ॥”

᥊ ᤀᤠᤸᤗ ᤔᤏᤠᤜᤠ᤹ᤖᤧ ᤁᤴ ᤑᤧᤴ ᤀᤡᤱᤄᤱᤅᤡᤴ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤩᤧ. ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤘᤠ᤺ᤳᤋᤡ ᤛᤠᤔᤠᤜᤠ᤹ ᤔᤧᤴᤘᤠᤖᤢᤴ॥

᥋ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤀᤠᤎᤡᤱᤃᤠᤏᤡ ᤔᤏᤠᤏᤡᤱ॥ ᤀᤠᤱᤃᤠ᤹ ᤔᤡᤰᤆᤡᤖᤠᤵᤐᤠ ᤌᤡᤰᤗᤰ ᤂᤡᤏᤡ᤹ ᤗᤢᤶᤔᤥ ᤋᤠᤀᤠᤏᤧᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤂᤠᤵᤐᤢᤌᤩᤱ ᤔᤧᤱᤏᤡᤱ॥ ᤀᤠᤸᤗ ᤂᤡᤏᤡ᤹ ᤘᤠ᤺ᤳᤋᤡ ᤛᤠᤔᤠᤜᤠ᤹ ᤑᤧᤴᤍᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤌᤧᤔᤠ ᤆᤥ᤺ᤰᤔᤠ ᤐᤥᤱ᤹. ᤂᤧᤴ ᤐᤠ᤺ᤴᤏᤥ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱ॥’”

᥌ ᤁᤸᤗᤧᤆᤥᤃᤢᤸᤗᤧ ᤜᤥᤖᤣᤒ ᤁᤥ᤺ᤰᤔᤠᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤠᤔᤠᤜᤠ᤹ ᤔᤧᤓᤧᤴᤍᤢᤖᤥ॥

ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ

᥍ ᤔᤥᤛᤠᤴ ᤆᤠᤜᤡ᤺ᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤗᤠᤶ ᤗᤠ᤺ᤰᤁᤠᤳ ᤏᤠᤏᤠᤰ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤆᤥᤃᤢᤖ ᤕᤠᤃᤧ॥ ᤂᤢᤏᤧ᤹ ᤂᤧᤴ “ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ” ᤔᤧᤳᤋᤢ॥ ᤕᤜᤘᤣ ᤍᤠᤱᤒᤠᤴᤏᤢ ᤋᤢᤶᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤛᤠ᤺ᤱᤃᤠᤜᤡᤶ ᤗᤠ᤺ᤰᤁᤠᤳ ᤁᤧᤏᤧᤒᤠ ᤀᤠᤶᤓᤠ ᤂᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤧᤒᤣ॥

᥎ ᤀᤠᤸᤗ ᤔᤥᤛᤠᤴ ᤗ᤺ᤴᤍᤧᤀᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤐᤣ. ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤔᤧᤒᤥᤃᤧᤀᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤔᤧᤕᤧᤶᤛᤡᤱᤅᤠᤱ ᤔᤥᤛᤠᤴ ᤛᤠ᤺ᤱᤃᤠᤜᤡᤶᤔᤥ ᤔᤧᤸᤗᤠ᤺ᤳᤋᤣ ᤌᤠᤖᤡᤰ ᤀᤠᤶᤓᤠ ᤂᤢᤏᤧ᤹ ᤗᤧᤱ ᤗ᤹ᤖᤡᤰ ᤀᤥᤔᤧᤔᤧᤳᤋᤢᤀᤠᤱ ᤔᤧᤒᤳᤇᤧ॥

᥏ ᤀᤠᤸᤗ ᤔᤥᤛᤠᤴ ᤂᤧᤴ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧ ᤜᤧᤰᤁᤣ᤺ᤸᤗᤧ ᤂᤠ᤹ᤔᤡ᤺ᤵᤐᤠ ᤛᤡᤳᤗᤠᤱᤅᤡᤴ ᤌᤠᤛᤡᤱ ᤕᤧᤀᤠᤱ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤋᤰᤐᤧᤳ ᤕᤧᤶᤛᤡᤱ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤔᤥᤛᤠ᤺ᤴᤏᤢ ᤐᤠᤖᤧ॥

᥇᥆ ᤀᤠᤸᤗ ᤔᤏᤠᤜᤠ᤹ᤖᤧ ᤂᤠ᤹ᤔᤡ᤺ᤵᤐᤠ ᤛᤡᤳᤗᤠᤱᤅᤡᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤋᤰᤐᤣᤳ ᤕᤧᤶᤛᤡᤱᤒᤠ ᤔᤧᤏᤡᤛᤢ. ᤂᤧᤓᤧᤸᤗᤧ ᤂᤧᤱᤜᤠ᤹ ᤔᤧᤒᤥᤃᤧᤀᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤔᤠᤱᤛᤧᤘᤠ ᤔᤧᤈᤥᤃᤧ॥

᥇᥇ ᤁᤶᤓᤗ᤹ᤖᤡᤰ ᤁᤢᤓᤠ ᤆᤢᤶᤍᤣᤱᤏᤢ ᤋᤠ᤹ᤈᤧᤱᤔᤏᤠ ᤐᤠ᤺ᤵᤔᤏᤠᤒᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤠᤴ ᤔᤥᤛᤠ᤺ᤴᤏᤢ ᤋᤢᤶᤍᤢᤶᤒᤠ ᤋᤠ᤹ᤈᤧᤰᤂᤧ॥ ᤂᤧᤒᤩᤠᤱ ᤔᤥᤛᤠᤴ ᤏᤢ᤺ᤰᤂᤧᤀᤠᤱ ᤛᤠ᤺ᤱᤃᤠᤜᤡᤶᤔᤥ ᤋᤩᤧ. ᤁᤖ ᤂᤢᤏᤧ᤹ ᤌᤠᤱᤒᤧᤴ ᤁᤢᤓᤠ᤹ᤒᤠᤱ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤂᤧᤴ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤔᤧᤸᤗ᤺ᤴᤏᤣ ᤕᤠᤃᤧᤁᤳᤋᤧᤖᤥ॥

ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤏᤡᤛᤢ

᥇᥈ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ‘ᤁᤴ ᤔᤏᤠᤜᤠ᤹ ᤋᤣ᤹ᤖᤧᤛᤣ᤹ᤀᤠᤱ ᤐᤣᤃᤧ᤹’ ᤁᤧᤔᤧᤳᤋᤠ. ᤁᤖ ᤀᤠᤱᤃᤠ᤹ᤏᤢ ᤛᤥᤖᤡᤰ ᤜᤠ᤺ᤳᤜᤠ᤺ᤳᤇᤡ ᤁᤧᤒᤠᤱᤄᤢᤛᤡ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤔᤧᤶᤔᤧᤳᤋᤣ ᤁᤧᤃᤳᤋᤠ॥ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤠ᤹. ‘ᤂᤧᤏᤧ᤹ᤃ ᤀᤠᤱᤃᤠ᤹ ᤁᤧᤔᤡᤱᤗᤠᤶᤒᤠᤀᤣ ᤁᤢᤛᤣ᤺ᤴ ᤏᤡᤏᤧ– ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹॥’

᥇᥉ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ᤏᤢ ᤁᤧᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹ᤏᤧᤓᤃᤪ. ᤀᤠᤸᤗ ᤀᤠᤍᤠᤱᤒᤠᤖᤧ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤥ᤺ᤴᤎᤠᤰᤋᤠᤱᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤏᤧᤖ ᤜᤴᤏᤠᤱ ᤀᤠᤍᤠᤱᤒᤠᤖᤧ ᤁᤧᤔᤡᤰᤛᤠᤀᤥ ᤀᤠᤱᤃᤠ᤹ᤏᤢ ᤁᤧᤏᤡᤱᤘᤠ᤹ ᤋᤠᤀᤠᤱ ᤐᤳᤗ॥ ᤁᤴ ᤛᤢᤘᤠᤱᤅᤡᤴ ᤀᤠᤍᤠᤱᤒᤠᤖᤧᤴᤏᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹॥”

᥇᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ᤏᤢ ᤐᤣ᤺ᤰᤁᤠ. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤏᤠ᤺ᤶᤛᤡᤱᤔᤠ ᤐᤡᤏᤧ॥”

᥇᥋ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠ ᤀᤠᤱᤃᤠ᤹ᤏᤢ ᤁᤧᤶᤒᤣ᤺ᤰᤏᤧᤴᤏᤧᤓᤃᤪ ᤀᤠᤏᤡᤃᤧ ᤁᤵᤔᤥᤗᤠᤶᤒᤠ ᤂᤧᤳᤏᤠ ᤕᤠᤵᤔᤡ ᤀᤠᤴᤍᤣ᤹ᤖᤧᤴᤏᤧ᤹॥

᥇᥌ ᤀᤠᤍᤠᤱᤒᤠ ᤀᤠᤏᤡᤃᤧᤏᤢ ᤁᤧᤶᤒᤣ᤺ᤰᤏᤧᤸᤗ ᤌᤠᤖᤡᤰ ᤀᤠᤱᤃᤠ᤹ ᤏᤢ ᤀᤠᤍᤠᤱᤒᤠᤖᤧ ᤁᤴ ᤁᤧᤔᤏᤠᤜᤠ᤹ᤀᤥ ᤁᤧᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤀᤠᤰᤂᤣᤗ᤹ᤖᤡᤰ ᤁᤢᤛᤡᤱᤏᤡ᤺ᤵᤔᤠᤒᤣ᥅ ᤘᤣ᤹ ᤌᤧᤔᤠ ᤐᤠ᤺ᤴᤏᤡᤸᤗᤧ ᤀᤠᤱᤃᤠ᤹ ᤏᤢ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤗᤠᤶ ᤘᤣ᤹ ᤐᤥ᤺ᤰᤂᤡᤃᤧᤒᤣ᥅”

᥇᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴᤏᤣ ᤀᤠᤱᤃᤠ᤹ ᤆᤥᤃᤢᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤔᤡᤰᤛᤠᤀᤥ ᤂᤧᤏᤧ᤹ᤏᤢ ᤀᤠᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤡᤱᤗᤠᤶᤒᤠᤀᤣ ᤁᤢᤛᤡᤱ ᤏᤡ᤺ᤳᤏᤧᤀᤠᤱ ᤘᤠ᤹॥”

᥇᥎ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹॥”

᥇᥏ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤣᤛᤠᤱᤅᤣ ᤀᤠᤱᤃᤠ᤹ ᤀᤠᤃᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ ᤀᤥ᤺ᤴᤎᤠᤰᤏᤧ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤣᤛᤠᤱᤅᤣ ‘ᤕᤜᤘᤣ ᤍᤠᤱᤒᤠ’ ᤔᤡᤱᤅᤡᤴ ᤀᤢᤘᤠ ᤆᤥᤃᤢᤱ᤹॥ ᤀᤠᤳᤋᤡᤴ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤔᤠ ᤏᤡᤱᤘᤠ᤹ ᤆᤥᤃᤢᤱ᤹ ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤱ᤹॥ ᤀᤠᤳᤋᤡᤴ ᤀᤠᤱᤃᤠ᤹ ᤏᤢᤖᤡᤰ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤱ᤹. ᤀᤠᤱᤃᤠ᤹ ᤂᤧᤴ ᤏᤢᤖᤡᤰ ᤔᤧᤳᤋᤢᤱ᤹॥”

᥈᥆ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤁᤖ ᤀᤠᤱᤃᤠ᤹ ᤀᤠᤏᤠᤖᤠᤴ ᤀᤥᤔᤧᤵᤔᤠ ᤁᤧᤴᤇᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤀᤠᤏᤠᤖᤠᤴ ᤀᤥᤔᤧᤔᤧᤳᤋᤢᤀᤠᤱ ᤔᤏᤠᤜᤠ᤹ ᤜᤡᤱᤔᤠ ᤔᤧᤴᤇᤢᤰᤏᤧᤴ॥”

᥈᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤒᤣᤛᤠᤱ ᤗᤳᤇᤠ ᤋᤧᤴ ᤏᤧ᤹᤺. ᤀᤠᤶᤓᤠ ᤁᤴ ᤕᤠᤰᤐᤣ᤹ᤀᤥ ᤂᤧᤏᤧ᤹ ᤕᤧᤒᤧ᤹॥

᥈᥈ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤂᤧᤵᤔᤥᤗᤠᤶᤒᤠ ᤐᤥ᤺ᤱᤅᤠᤱ ᤐᤣ᤺ᤰᤁᤡᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤂᤧᤴ ᤕᤠᤰᤐᤣ᤹ᤀᤥᤒᤠ ᤜᤱᤃᤪᤡᤱᤒᤥ ᤕᤧᤶᤏᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤵᤔᤥᤗᤠᤶ ᤐᤥ᤺ᤱᤅᤠᤀᤠᤱ ᤔᤧᤴᤏᤢ᤺ᤱ ᤔᤧᤶᤓᤧ᤺ᤶᤏᤣ ᤌᤠᤖᤡᤰ ᤂᤧᤏᤧ᤹ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧᤀᤣ ᤋᤧᤵᤏᤧᤓᤴᤏᤧ॥

᥈᥉ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤂᤧᤳᤋᤢᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤀᤠᤀᤣ᤺ᤰᤁᤧᤴ ᤁᤧᤏᤡᤛᤢ᤹. ᤁᤖ ᤀᤠᤱᤃᤠ᤹ ᤀᤠᤏᤠᤖᤠ᤺ᤱᤃ ᤁᤧᤴᤏᤡᤛᤢᤴᤗᤥ॥”

ᤏᤡᤛᤡᤃᤣᤰᤐᤠ ᤁᤢᤃᤠᤵ ᤛᤠᤵᤗᤢᤱ

᥉᥊

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤋᤃᤡᤒᤠ ᤜᤧᤰᤁᤣᤀᤣ ᤗᤢᤱᤅᤡᤸᤗᤧᤴ ᤛᤠᤵᤗᤢᤱ ᤏᤧᤳᤇᤡ ᤂᤧᤖᤧᤀᤠᤱ ᤋᤠᤖᤧ᤹॥ ᤂᤧᤏᤧ᤹ ᤂᤧᤴ ᤋᤃᤡ ᤁᤧᤜᤧᤖᤢ ᤁᤧᤍᤣᤛᤢᤒᤠ ᤛᤠᤵᤗᤢᤱᤅᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤀᤠᤶᤓᤠ ᤂᤧᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤂᤧᤴ ᤛᤠᤵᤗᤢᤱᤅᤥ ᤛᤠᤵᤋᤢᤱ᤹॥

᥈ ᤋᤠᤏᤠᤶᤛᤠ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤛᤡᤏᤤ ᤁᤥ᤺ᤰᤔᤠᤀᤥ ᤌᤥ᤺ᤰᤛᤡᤱᤅᤧ᤹ ᤜᤧᤰᤁᤩᤠᤱ ᤁᤥ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤀᤠᤱᤃᤠ᤹ ᤀᤠᤒᤣᤛᤠᤱ ᤌᤠᤅᤧ᤹॥

᥉ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤂᤧᤏᤧ᤹ᤏᤢ ᤔᤧᤴᤎᤠᤱᤏᤧᤴᤗ. ᤜᤧᤰᤁᤩᤠᤱ ᤁᤥ᤺ᤰᤔᤠᤀᤥᤒᤠ ᤀᤠᤳᤋᤡᤴ ᤋᤧᤴᤏᤥᤀᤠᤱ ᤀᤥ᤺ᤴᤔᤧᤴᤎᤠᤰᤛᤡᤱᤅᤡᤴᤗ॥ ᤀᤠᤳᤋᤡᤴ ᤔᤧᤸᤗᤢᤰ ᤔᤧ᤺ᤴᤍᤠᤰ ᤀᤡᤃᤪ ᤌᤰᤛᤠ ᤐᤡᤳᤜᤠ᤹ᤀᤠᤱ ᤁᤥ᤺ᤰᤔᤠᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤆᤠᤔᤧᤸᤗᤠᤶᤏᤧᤸᤗ॥”

᥊ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤋᤃᤡᤒᤠ ᤜᤧᤰᤋᤱᤒᤠ ᤗᤢᤱᤅᤡᤸᤗᤧᤴ ᤛᤠᤵᤗᤢᤱ ᤏᤧᤳᤇᤡ ᤂᤰᤋᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤋᤠᤏᤠᤶᤛᤠ ᤐᤥᤃᤧ᤹ᤀᤠᤱ ᤛᤡᤏᤤ ᤁᤥ᤺ᤰᤔᤠᤀᤥ ᤌᤥ᤺ᤰᤛᤡᤱ॥ ᤂᤢᤏᤧ᤹ ᤁᤢᤜᤢᤰᤁᤥ ᤂᤧᤴ ᤏᤧᤳᤇᤡ ᤛᤠᤵᤗᤢᤱᤜᤠ᤹ᤀᤠᤱ ᤋᤣ᤹ᤖᤢᤀᤠᤱ ᤐᤣ॥

᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤂᤠ᤹ᤔᤡ᤺ᤵᤐᤥ ᤌᤠᤛᤡᤱ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤂᤧᤵᤔᤥ ᤕᤧᤶᤛᤡᤱᤅᤠᤱ ᤂᤢᤏᤧ᤹ ᤁᤢᤔᤡᤱ “ᤕᤜᤘᤣ ᤍᤠᤱᤒᤠ” ᤁᤧᤗ᤹ᤒᤠ ᤀᤢᤘᤠ ᤆᤥᤃᤢ॥

᥌ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ ᤁᤢᤒᤣᤛᤠᤱᤗᤠᤶ ᤐᤥ᤺ᤰᤂᤧᤀᤠᤱ ᤀᤰᤂᤣ ᤁᤧᤗ᤹ᤒᤠ ᤀᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤠ. ᤕᤜᤘᤣ ᤍᤠᤱᤒᤠᤴ ᤔᤏᤠ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤐᤠ ᤏᤢ ᤁᤧᤏᤢ᤹ᤒᤠ ᤏᤡᤱᤘᤠ᤹ᤑᤢᤔᤠᤱ. ᤜᤧᤰᤁᤩᤠᤱ ᤜᤏᤧ ᤁᤢᤛᤡᤰ ᤔᤧᤶᤒᤥ᤺ᤰᤔᤏᤠᤒᤠ ᤏᤢ ᤛᤠ᤹ᤖᤡᤰ ᤏᤠᤛᤡ ᤁᤧᤎ᤺ᤵᤐᤠ ᤆᤥᤰ. ᤂᤧᤒᤩᤠᤱ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡᤶ ᤀᤠᤔᤧᤵᤔᤧᤵᤐᤠ ᤏᤢ ᤏᤛᤠ᤺ᤴᤛᤠᤒᤠ ᤆᤥᤰ॥

᥍ ᤂᤢᤏᤧ᤹ ᤜᤧᤴᤇᤡᤱ ᤜᤧᤴᤇᤡᤱ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ. ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ. ᤐᤡᤑᤩᤢᤱ ᤏᤢ ᤗᤠᤕᤥᤴ ᤗᤧᤵᤔᤡ ᤆᤥᤃᤢ᤹॥ ᤁᤖ ᤂᤢᤏᤧ᤹ ᤀᤠᤵᤋᤡᤰᤛᤠᤒᤠᤴ ᤀᤠᤰᤂᤣ ᤑᤠ᤹ᤀᤠᤱᤛᤠᤱ ᤂᤢᤶᤍᤡᤱ ᤐᤡᤖᤢ॥ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹. ᤔᤧᤴᤇᤠ᤹ᤜᤠ᤹ ᤜᤧᤰᤁᤩᤠᤱ ᤛᤢᤶᤛᤡᤃᤣᤰᤐᤠ ᤗᤡᤛᤡᤃᤣᤰᤐᤠ ᤌᤠ᤺ᤰ ᤌᤠᤖᤡᤰ ᤂᤢᤶᤍᤡᤱ ᤐᤡᤖᤢᤛᤡ᤹॥”

᥎ ᤂᤧᤒᤩᤠᤱ ᤔᤥᤛᤠᤴ ᤜᤠᤖᤠᤘᤖᤠ᤹ ᤂᤠᤶᤒᤠᤱᤅᤥ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤢ॥

᥏ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤏᤡᤔᤥ ᤁᤧᤏᤡᤱᤘᤠ᤹ ᤁᤧᤍᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤏᤧᤓᤃᤪ. ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤕᤜᤘᤣ ᤍᤠᤱᤒᤠᤴᤏᤣ ᤀᤠᤏᤡᤃᤧᤏᤢ ᤛᤥᤖᤡᤰ ᤗᤠᤱᤄᤣᤃᤧ᤹॥ ᤁᤴᤜᤠ᤹ ᤀᤠᤎᤡᤱᤃᤠᤏᤡ ᤔᤏᤠ ᤔᤧᤒᤥ᤺ᤰᤂᤧᤛᤠᤱ ᤀᤠᤏᤡᤃᤧ ᤑᤧᤴᤕᤠ᤺ᤶᤒᤰ ᤏᤢ ᤗᤠᤕᤥᤗᤠᤶ ᤗᤧᤵᤔᤡ ᤀᤠᤒᤡᤖᤧ᤹ᤀᤠᤱ ᤗᤰᤂᤥᤒᤠ ᤁᤢᤀᤡᤛᤡ᤺ᤰ ᤀᤠᤒᤠᤅᤣ ᤁᤧᤔᤠᤏᤠ ᤜᤧᤰᤁᤣ ᤀᤠᤍᤠ᤺ᤰᤋᤧ᤹ᤀᤥ॥”

ᤁᤢᤛᤱ ᤔᤠᤱᤜᤢᤵ

(ᤗᤠ ᥈᥉:᥇᥊-᥇᥏. ᤛᤠᤶᤕᤥ ᤀᤡᤱ ᥍:᥇-᥋. ᥇᥌:᥇-᥇᥍)

᥇᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤂᤧᤏᤧ᤹ᤏᤢ ᤀᤠᤱᤃᤠ᤹ ᤗᤳᤇᤠ ᤔᤠᤱᤜᤢᤵ ᤌᤡᤰ ᤆᤥᤃᤢᤱ᤹॥ ᤂᤧᤏᤧ᤹ ᤁᤧᤖᤧᤰ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ᤹. ᤂᤧᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡᤴᤏᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤀᤠᤓᤧᤸᤗᤧᤀᤠᤱ ᤔᤧᤴᤈᤥ᤺ᤰᤁᤣ ᤘᤠ᤹॥ ᤂᤧᤏᤧ᤹ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱ᤹. ᤂᤧᤏᤧ᤹ ᤁᤧᤗᤠᤃᤡ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤗᤳᤇᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤱ᤹ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤏᤡᤛᤢ᤹॥

᥇᥇ ᤀᤠᤀᤡᤴ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤖ ᤐᤳᤋᤠᤒᤠ ᤀᤡᤱᤈᤠ᤺ᤱᤅᤡᤴ ᤂᤧᤏᤧ᤹ ᤀᤡ᤺ᤳᤋᤧ᤹ ᤏᤠ᤺ᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤃᤡᤗᤠᤶᤒᤠ ᤀᤣᤔᤥᤖᤡ. ᤁᤏᤠᤏᤡ. ᤜᤡᤳᤋᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱ᤹॥

᥇᥈ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤕᤣ᤹᥄ ᤂᤧᤏᤧ᤹ ᤁᤧᤒᤣ᤺ᤰᤗ ᤁᤧᤒᤵᤐᤠ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤏᤢ ᤂᤧᤏᤧ᤹ ᤋᤱᤔᤣ ᤔᤧᤈᤥᤃᤧᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤆᤧᤴ ᤔᤧᤒᤥ᤺ᤱ᤹॥

᥇᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤕᤴᤇᤧ ᤐᤡᤖᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤳᤌᤥ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤒᤠ ᤗᤢᤱᤜᤠ᤹ ᤑᤕ᤺ᤵᤑᤕ᤺ᤵ ᤕ᤺ᤵᤛᤧ ᤐᤡᤖᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤛᤣᤖᤠ ᤔᤠᤱᤛᤡᤳᤗᤠᤱᤜᤠ᤹ ᤆᤩᤧᤵᤋᤧᤀᤠᤱ ᤛᤥ᤺ᤴᤍᤧ ᤐᤡᤖᤧᤛᤧ᤹॥

᥇᥊ “ᤂᤡᤏᤡ᤹ ᤘᤣ᤹ ᤀᤠᤳᤋᤡᤴ ᤔᤠᤱᤅᤡᤴᤏᤠᤱ ᤛᤧᤘᤠ ᤔᤧᤔᤧᤳᤋᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ. ᤂᤢᤏᤧ᤹ ᤁᤢᤔᤡᤱᤃ ‘ᤁᤢᤏᤠ ᤁᤧᤜᤧᤶᤒᤠᤖᤥ’ ᤁᤢᤏᤠ ᤁᤧᤜᤧᤶᤒᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥

᥇᥋ “ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤂᤧᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤏᤢ ᤂᤡᤏᤡ᤹ ᤋᤱᤔᤣ ᤔᤧᤈᤥᤃᤧᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤔᤠᤱᤜᤠ᤹ ᤔᤧᤍᤡᤶᤍᤢ ᤔᤧᤏᤠ᤺ᤳᤋᤢᤛᤡᤀᤠᤱ ᤏᤡᤱᤘᤠ᤹ᤀᤥ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤜᤧᤰᤋᤱᤒᤠ ᤔᤧᤈᤥᤃᤢᤸᤗᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤗᤠᤃᤡ ᤘᤕᤠᤃᤧᤴ ᤛᤡᤍᤢᤱᤛᤓᤠ ᤔᤧᤈᤥᤃᤢᤸᤗᤧ. ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤀᤢ᤺ᤳᤋᤡ᤹ ᤂᤧᤒᤩᤠᤱ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤍᤢᤱᤈᤓᤠᤜᤠ᤹ ᤁᤧᤈᤠᤶ᤹॥

᥇᥌ ᤀᤠᤸᤗ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤜᤠ᤹ᤀᤥᤒᤠ ᤁᤢᤓᤠ ᤂᤡᤏᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤗᤠᤃᤡ ᤁᤧᤍᤠᤖᤢᤶᤛᤡᤶᤒᤡᤗᤠ. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤔᤧᤍᤡᤶᤍᤢ ᤔᤧᤏᤠ᤺ᤳᤋᤢᤛᤡᤀᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤒᤡᤗᤠ ᤜᤧᤰᤁᤩᤠᤱ ᤕᤠ᤺ᤶᤒᤥ᤺ᤵᤔᤠ ᤕᤠ᤺ᤶᤒᤰ ᤜᤧᤰᤋᤱᤒᤠ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹ᤀᤠᤱ ᤜᤠᤒᤠ ᤂᤧᤴ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡ᤹॥

᥇᥍ “ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤏᤠᤘᤠᤀᤡᤳᤗᤠᤜᤠ᤹ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹॥

᥇᥎ “ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ ᤋᤥᤛᤧᤶᤔᤧ᤹॥ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤡᤱᤒᤠ ᤁᤢᤀᤡᤛᤡ᤺ᤰ ᤀᤒᤡᤒ ᤗᤠᤀᤥ ᤋᤥᤔᤠ ᤁᤧᤒᤥᤱᤒᤠ ᤕᤧᤶᤔᤥ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤧᤒᤠ ᤂᤖᤧ᤺ᤱ ᤆᤧᤶᤔᤧ᤹ᤖ ᤘᤕᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤀᤒᤡᤒ ᤗᤠᤀᤥ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤂᤡᤏᤡ᤹ ᤁᤧᤗ᤺ᤴᤍᤡ ᤁᤧᤓᤧᤖᤡᤀᤠᤱ ᤘᤕᤧ॥

᥇᥏ “ᤛᤠᤵᤐᤥ᤺ᤰᤁᤥᤗᤠᤶ ᤋᤃᤡ ᤁᤧᤗ᤺ᤶᤒᤠ ᤁᤧᤖᤧᤰ ᤀᤠᤱᤃᤠ᤹ᤀᤡᤴ ᤔᤧᤒᤥ᤺ᤱ᤹॥ ᤂᤡᤏᤡ᤹ ᤌᤰᤛᤠᤜᤠ᤹ᤖᤧ ᤔᤧᤎᤠᤵᤋᤢᤛᤡᤒᤠ ᤁᤢᤶᤒᤠᤒᤠ. ᤐᤡᤳᤌᤰᤛᤠᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤰᤜᤠ᤹ᤖᤧ ᤋᤃᤡ ᤔᤧᤎᤠᤵᤋᤢᤛᤡᤒᤠᤜᤠ᤹ ᤂᤰᤐᤧᤳ ᤀᤠᤱᤃᤠ᤹ᤀᤡᤴ ᤔᤧᤒᤥ᤺ᤱ᤹॥

᥈᥆ ᤀᤍᤱᤔᤠ᤺ᤸᤗᤧ ᤋᤃᤡ ᤌᤠᤵᤋᤢᤒᤠ ᤀᤍᤱᤛᤠ᤺ᤳᤋᤡᤴ ᤔᤧᤸᤗᤢᤰᤛᤠ᤺ᤳᤋᤡᤸᤗᤧ ᤗᤧᤰᤋᤧᤶᤔᤧ᤹ᤀᤠᤱ ᤛᤧᤴᤍᤧᤶᤔᤧ᤹॥ ᤂᤧᤴ ᤁᤧᤸᤗᤧᤰᤋᤢᤶᤔᤡᤴᤏᤧᤓᤃᤪ ᤂᤧᤸᤗᤧ ᤁᤢᤛᤡᤳᤗᤠ᤺ᤴ ᤀᤧᤰᤂᤧᤶ ᤐᤡᤖᤧᤶᤔᤧ᤹॥ ᤂᤡᤏᤡ᤹ ᤋᤢᤶᤒᤠ ᤛᤠᤜᤠ᤹ ᤁᤧᤖᤧᤰ ᤌᤧᤔᤠᤀᤡ ᤐᤡᤖᤧᤶᤛᤡᤶᤔᤧ᤹ᤀᤠᤱ ᤛᤧᤴᤍᤧᤶᤛᤡᤶᤔᤧ᤹॥

“ᤀᤠᤱᤃᤠ᤹ ᤀᤠᤍᤃᤡ ᤀᤠᤳᤋᤡᤴᤜᤠ᤹ᤀᤠᤱ ᤌᤧᤔᤠᤀᤠᤱ ᤔᤧ᤺ᤴᤏᤧ ᤀᤥ᤺ᤴᤔᤧᤴᤎᤠᤰᤛᤡᤱᤅᤡᤴᤗ॥

᥈᥇ “ᤋᤢᤰᤛᤡ ᤕᤧᤴ ᤌᤠᤖᤡᤰ ᤀᤠᤒᤠᤅᤣ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤖ ᤘᤕᤧᤶᤔᤧ᤹. ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤏᤠ᤺ᤶᤔᤠᤛᤡᤶᤔᤧ᤹॥ ᤁᤧᤰᤆᤢ ᤌᤥ᤺ᤱᤔᤠ ᤏᤢ ᤆᤠᤛᤢᤶᤔᤠ ᤕᤧᤶᤔᤥᤀᤠᤱ ᤏᤠ᤺ᤶᤔᤠᤛᤡᤶᤔᤧ᤹॥

᥈᥈ “ᤕᤧᤳᤏᤠᤶᤜᤠ᤹ᤀᤥᤒᤠ ᤋᤱᤏᤠᤶᤜᤠ᤹ ᤋᤃᤡ ᤁᤧᤍᤢᤶᤒᤠ ᤔᤠᤛᤡ᤺ᤴᤏᤢ ᤂᤡᤏᤡ᤹ ᤋᤥᤛᤧᤶᤔᤧ᤹. ᤜᤧᤰᤁᤩᤠᤱ ᤋᤱᤒᤣᤀᤥᤒᤠ ᤁᤢᤏᤢᤵᤔᤥ ᤁᤢᤈᤠ ᤆᤡᤱᤔᤠ ᤋᤱᤏᤠᤶᤔᤠᤱ ᤋᤥᤛᤧᤶᤔᤧ᤹॥

᥈᥉ “ᤁᤴ ᤛᤢᤶᤛᤡ ᤋᤱᤏᤠᤶᤜᤠ᤹ᤀᤥ ᤋᤱᤒᤣᤖᤧ ᤛᤢᤶᤛᤡᤗᤧᤱ ᤂᤡᤏᤡ᤹ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤥᤛᤣ᤺ᤴᤔᤧᤎᤠᤰᤛᤡᤱᤗ॥

᥈᥊ ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶᤒᤠ ᤗ᤺ᤳᤋᤢᤱᤍᤣᤛᤢᤱᤛᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤀᤡ᤺ᤴᤍᤥ᤺ᤴ ᤑᤥᤛᤢᤱ ᤐᤡᤏᤡᤱ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤋᤱᤒᤣᤖᤧ ᤛᤢᤶᤗᤧᤱ ᤀᤥᤛᤣ᤺ᤴᤃᤧᤎᤠᤰᤁᤠᤛᤡᤸᤗᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤡᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹ᤀᤥ ᤔᤡᤰ ᤔᤧᤱᤃᤣ᤺ᤳᤋᤢᤴ᤹॥

᥈᥋ “ᤀᤠᤱᤃᤠ᤹ᤀᤥ ᤁᤧᤍᤥ᤺ᤴᤍᤢᤶᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱᤅᤡᤴᤏᤢ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤏᤠᤒᤠ ᤌᤰᤛᤠ᤺ᤸᤗᤧ ᤁᤢᤓᤠ ᤌᤣᤀᤠᤱ ᤋᤠᤏᤠᤶ ᤌᤠᤖᤡᤰ ᤔᤧᤃᤳᤋᤧᤶᤔᤡᤴᤏᤧ᤹॥

᥈᥌ “ᤂᤡᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤅᤥᤒᤠ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤜᤠ᤹ᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤈᤠ᤹ᤀᤡ ᤆᤠ᤺ᤴ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤋᤠᤖᤧᤶᤔᤧ᤹॥

“ᤔᤧ᤺ᤴᤍᤈᤩᤠ᤺ᤰ ᤛᤠᤴ ᤂᤧᤸᤗᤧ ᤁᤢᤶᤔᤠᤖᤧ ᤁᤢᤏᤢᤀᤥ ᤔᤧᤎᤥ᤺ᤰᤋᤧᤶᤔᤡᤴᤏᤧ᤹ᤀᤥ॥”

᥈᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤴ ᤐᤠ᤺ᤴᤜᤠ᤹ ᤛᤠᤵᤋᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤠ᤹॥”

᥈᥎ ᤔᤥᤛᤠᤴ ᤂᤧᤵᤔᤥ ᤗᤡᤒᤥᤱ ᤕᤧᤴ ᤌᤠᤖᤡᤰ ᤏᤢ ᤗᤡᤒᤥᤱ ᤛᤧᤴᤍᤡᤰ ᤌᤧᤶᤒᤠ ᤘᤕᤧ॥ ᤂᤢᤏᤧ᤹ ᤂᤖᤧ᤺ᤱᤅᤠᤱ ᤔᤧᤈᤏᤧᤴ ᤜᤧᤰᤁᤩᤠᤱ ᤆᤫᤠ᤺ᤳᤋᤠᤱ ᤔᤧᤎᤢᤅᤢᤴ॥ ᤂᤢᤏᤧ᤹ ᤂᤧᤴ ᤛᤠᤵᤗᤢᤱᤜᤠ᤹ᤀᤥ ᤂᤧᤴ ᤔᤠᤱᤜᤢᤵᤐᤥᤒᤠ ᤐᤠ᤺ᤴᤈᤠ᤺ᤰᤁᤡᤴ ᤂᤧᤴ ᤌᤡᤒᤥᤱ ᤀᤡᤱᤈᤠ᤺ᤱᤜᤠ᤹ ᤛᤠᤵᤋᤢᤖᤥ॥

ᤔᤥᤛᤠᤴ ᤛᤡᤏᤤ ᤁᤥ᤺ᤰᤔᤠᤀᤥᤗᤠᤶ ᤌᤠᤛᤡᤱ ᤕᤢ᤹᤺

᥈᥏ ᤀᤠᤸᤗ ᤔᤥᤛᤠᤴ ᤋᤥ᤺ᤴᤍᤡᤗᤧᤴ ᤂᤧᤴ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤁᤢᤜᤢᤰᤁᤥ ᤕᤠᤱᤛᤡᤱ ᤜᤧᤰᤁᤩᤠᤱ ᤛᤡᤏᤤ ᤁᤥ᤺ᤰᤔᤠᤀᤥᤗᤠᤶ ᤌᤠᤛᤡᤱ ᤕᤧ. ᤂᤧᤒᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤐᤠᤖᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤏᤠᤖᤠᤴ ᤛᤧᤍᤡᤱᤍᤡᤱ ᤀᤥ᤺ᤳᤗ ᤐᤳ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤥᤛᤠ᤺ᤸᤗᤧ ᤏᤡᤱᤘᤠ᤹ ᤔᤧᤄᤥᤛᤢᤴ॥

᥉᥆ ᤀᤠᤸᤗ ᤜᤠᤖᤢᤏᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤛᤠᤴ ᤔᤧᤏᤡᤛᤢ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤏᤠᤖᤠᤴ ᤛᤧᤍᤡᤱᤍᤡᤱ ᤀᤥ᤺ᤳᤋᤧᤒᤠ ᤔᤧᤏᤡᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤣᤛᤠᤱ ᤋᤠᤔᤠ ᤂᤧᤱᤜᤠ᤹ ᤔᤧᤃᤡᤛᤧ॥

᥉᥇ ᤁᤖ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤛᤱᤈᤢᤶᤓᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤜᤠᤖᤢᤏᤧᤴ ᤔᤥᤛᤠᤴ ᤗᤧᤵᤔᤠᤱ ᤔᤧᤏᤢ᤺ᤰᤂᤧ ᤔᤧᤍᤩᤧ. ᤂᤧᤒᤩᤠᤱ ᤔᤥᤛᤠᤴ ᤂᤧᤱᤜᤠ᤹ᤏᤢ ᤐᤠᤖᤧ॥

᥉᥈ ᤂᤧᤴ ᤀᤣᤃᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤀᤠᤱ ᤏᤡ᤺ᤳᤋᤠᤱ ᤔᤧᤍᤩᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤛᤡᤏᤤ ᤁᤥ᤺ᤰᤔᤠᤀᤥ ᤔᤧᤳᤋᤢᤒᤠ ᤁᤧᤖᤧᤰ ᤀᤡᤱᤈᤠ᤺ᤱ ᤐᤠ᤺ᤴᤜᤠ᤹ ᤂᤢᤏᤧ᤹ ᤂᤧᤱᤜᤠ᤹ ᤆᤧᤰᤋᤢᤛᤡ॥

᥉᥉ ᤀᤠᤸᤗ ᤔᤥᤛᤠᤴ ᤂᤧᤱᤜᤠ᤹ᤏᤢ ᤐᤠᤖᤧ ᤆᤢᤖᤧ. ᤂᤧᤒᤩᤠᤱ ᤂᤧᤸᤗᤧ ᤂᤢᤏᤧ᤹ ᤁᤢᤏᤠᤖᤠᤴ ᤐ᤺ᤳᤌᤠᤱ ᤌᤡᤰᤗᤧ ᤋᤧᤵᤋᤢ॥

᥉᥊ ᤁᤖ ᤀᤠᤸᤗ ᤔᤥᤛᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤢᤏᤧ᤹ᤏᤢ ᤐᤠ᤺ᤳᤇᤧ ᤐᤣ᤺ᤸᤗᤧ ᤗᤠ᤺ᤰᤁᤠᤳ ᤔᤧᤸᤗ᤺ᤴᤏᤣ ᤌᤠᤖᤡᤰ ᤂᤢᤏᤧ᤹ ᤂᤧᤴ ᤐ᤺ᤳᤌᤠᤱᤅᤡᤴ ᤜᤴᤍᤢᤍᤣᤛᤢ॥ ᤂᤢᤏᤧ᤹ ᤂᤧᤵᤛᤢᤒᤠ ᤀᤡᤱᤈᤠ᤺ᤱᤅᤡᤴ ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤆᤧᤰᤋᤢᤛᤡ॥

᥉᥋ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤛᤠ᤺ᤸᤗᤧ ᤁᤢᤏᤠᤖᤠᤴ ᤀᤥ᤺ᤳᤋᤧᤒᤠ ᤔᤧᤏᤡᤛᤢ॥ ᤂᤧᤒᤩᤠᤱ ᤔᤥᤛᤠᤴ ᤕᤜᤘᤣ ᤍᤠᤱᤒᤧᤴᤏᤢ ᤐᤠ᤺ᤵᤔᤠᤖᤧ ᤗᤠᤃᤡ ᤛᤡᤃᤠᤱ ᤔᤧᤸᤗᤠ᤺ᤳᤋᤣ ᤌᤠᤖᤡᤰ ᤂᤧᤴ ᤐ᤺ᤳᤌᤠᤱᤅᤡᤴ ᤂᤢᤏᤧ᤹ ᤁᤢᤏᤠᤖᤠᤀᤥ ᤕᤠᤶᤔᤥ ᤋᤧᤵᤋᤢᤖᤥ॥

ᤏᤠ᤺ᤶᤛᤡᤱᤔᤠ ᤕᤧᤴ ᤌᤡᤶᤒᤣ

᥉᥋

ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤑᤢᤰᤂᤢᤛᤡᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥᤱᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ–

᥈ ᤋᤢᤰᤛᤡ ᤕᤧᤴ ᤌᤠᤖᤡᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤄᤥᤛᤢᤶ᤹. ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤡᤴ ᤆᤠᤜᤡ᤺ᤴ ᤂᤡᤏᤡ᤹ ᤗᤠᤃᤡ ᤛᤣᤛᤣᤒᤠ ᤆᤥ᤺ᤰᤗᤥ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤱᤃ ᤛᤠᤒ᤻ᤒᤠᤌᤖᤥ॥a ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤳᤋᤡᤸᤗᤧ ᤕᤠ᤺ᤶᤒᤰ ᤆᤥᤃᤢ᤹ ᤂᤧᤴ ᤛᤧᤵᤔᤠ ᤐᤥᤱ᤹॥

᥉ ᤛᤠᤒ᤻ᤒᤠᤌ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤀᤠᤳᤋᤡᤴ ᤜᤡᤶᤔᤥᤀᤠᤱ ᤔᤡ ᤔᤧᤍᤢᤵᤋᤧᤶᤔᤡᤴᤏᤧ᤹ᤀᤥ॥”

ᤛᤣᤛᤣ ᤛᤠ᤺ड᤻ᤃᤠᤜᤡᤶᤔᤡᤸᤗᤧ ᤗᤠᤃᤡ ᤆᤡᤃᤰᤘᤠᤜᤠ᤹

(ᤗᤠ ᥈᥋:᥇-᥏)

᥊ ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ–

᥋ ᤂᤡᤏᤡ᤹ ᤗᤢᤶᤔᤥᤗᤠᤶᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤜᤢᤰᤘᤠ ᤋᤠᤖᤧᤶᤔᤧ᤹॥ ᤀᤠᤒᤠᤅᤣ ᤏᤡᤱᤘᤠ᤹ᤀᤥᤗᤠᤶ ᤐᤡᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤁᤴ ᤆᤡᤃᤰᤘᤠᤜᤠ᤹ ᤋᤠᤖᤢᤖ– ᤛᤠᤶᤔᤩᤠᤱ. ᤕᤢᤵᤐᤠ. ᤜᤧᤰᤁᤩᤠᤱ ᤁᤠᤛᤠ

᥌ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤗᤡᤵᤗᤡᤱᤃᤣ ᤂᤡ᤺ᤸᤗᤧᤴ ᤏᤤᤏᤠᤛᤢᤳ ᤆᤡᤖᤡᤰ. ᤜᤧᤰᤁᤩᤠᤱ ᤔᤧ᤺ᤴᤍᤠ ᤔᤢᤖᤡᤰ.

᥍ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤔᤧᤸᤗᤢᤰ ᤜᤥᤖᤡᤰ. ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰ. ᤜᤧᤰᤁᤩᤠᤱ ᤒᤒᤢᤗ ᤛᤡᤱ.

᥎ ᤀᤥ᤺ᤳᤋᤡ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹. ᤂᤧᤒᤩᤠᤱ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤣ᤹ᤖᤧ ᤗᤠᤃᤡ ᤔᤠᤖᤢᤰ ᤏᤢ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ ᤜᤠ᤺ᤶᤔᤠᤖᤧ ᤗᤠᤃᤡ ᤔᤠᤖᤢᤰ.

᥏ ᤀᤣᤐᤥᤍ ᤏᤢ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤥ ᤋᤡ᤺ᤱᤔᤠᤖᤧ ᤗᤠᤃᤡ ᤀᤏᤡᤰᤛ ᤏᤢ ᤘᤣ᤹ ᤔᤢᤎᤡᤱᤗᤢᤱᤜᤠ᤹॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤆᤠᤜᤠ ᤁᤧᤈᤥ᤺ᤰᤐᤠ ᤆᤡᤃᤰᤘᤠᤜᤠ᤹

(ᤗᤠ ᥉᥏:᥉᥈-᥊᥉)

᥇᥆ “ᤂᤡᤏᤡ᤹ ᤗᤢᤶᤔᤥ ᤀᤠᤰᤂᤩᤠᤖᤡᤰ ᤁᤢᤜᤢᤰᤆᤥ ᤁᤧᤏᤢ᤹ᤒᤠ ᤔᤧᤘᤠ᤹. ᤂᤧᤱᤜᤠ᤹ ᤁᤧᤖᤧᤰ ᤔᤧᤍᤠᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤈᤥᤃᤢᤖ–

᥇᥇ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤂᤧᤸᤗᤧ ᤁᤢᤄᤠᤵᤔᤠ. ᤛᤠ᤺ᤱᤃᤠᤜᤡᤶᤔᤥᤒᤠ ᤁᤠᤵᤐᤥ ᤛᤠᤱᤛᤠᤱ ᤁᤠ᤺ᤱᤓᤠᤜᤠ᤹. ᤂᤣ᤺ᤰᤆᤢᤖᤡᤜᤠ᤹. ᤛᤡᤱᤓᤧᤸᤗᤧᤰᤜᤠ᤹. ᤁᤢᤛᤠᤰᤔᤠ ᤁᤢᤎᤣ᤺ᤰᤔᤠᤜᤠ᤹. ᤛᤡᤳᤗᤠᤱᤜᤠ᤹ ᤏᤢ ᤁᤢᤕᤢᤰᤏᤠᤍᤧᤴᤜᤠ᤹.

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤏᤢ ᤂᤧᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹. ᤁᤢᤍᤧᤵᤑᤣ᤹ ᤏᤢ ᤁᤢᤎᤣ᤺ᤰᤔᤠ ᤑᤥ᤺ᤴᤍᤠᤜᤠ᤹.

᥇᥉ ᤆᤵᤋᤧᤴ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤋᤰᤗᤠᤱᤜᤠ᤹ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠ ᤛᤠᤷᤍᤠᤶᤜᤠ᤹ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤛᤣᤛᤣ ᤂᤖᤧ᤺ᤱ.

᥇᥊ ᤛᤣᤔᤡ᤺ᤴᤗᤧ ᤗᤠᤃᤡ ᤛᤣᤔᤡᤕᤢᤱᤍᤧᤴ ᤏᤢ ᤂᤧᤵᤔᤥᤒᤠ ᤛᤠᤔᤠ ᤛᤠᤷᤍᤠᤶ ᤇᤰᤁᤱᤜᤠ᤹. ᤜᤧᤰᤁᤩᤠᤱ ᤛᤣᤔᤡ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹.

᥇᥋ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤏᤢ ᤂᤧᤵᤔᤥᤒᤠ ᤋᤰᤗᤠᤱᤜᤠ᤹. ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤣ᤹. ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ. ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤑᤥ᤺ᤴᤍᤠ.

᥇᥌ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴ ᤏᤢ ᤂᤧᤸᤗᤧ ᤗᤠᤃᤡ ᤁᤠᤛᤠ ᤆᤡ᤹ᤗᤡᤱᤃᤣ᤹. ᤂᤧᤸᤗᤧ ᤁᤢᤍᤰᤗᤠᤱᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤛᤠᤔᤠ ᤛᤠᤷᤍᤠᤶᤜᤠ᤹. ᤘᤠᤜᤵᤛᤡᤱᤔᤠ ᤁᤠᤛᤠ ᤇᤧ᤺ᤱᤃᤩᤠ. ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ᤏᤢ ᤛᤥᤛᤥᤖᤡᤰ.

᥇᥍ ᤗᤰᤂᤢᤶᤔᤥᤒᤠ ᤑᤥ᤺ᤴᤍᤠᤜᤠ᤹ ᤏᤢ ᤛᤡᤳᤗᤠᤱᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤢᤰᤏᤠᤍᤧᤴᤜᤠ᤹. ᤗᤰᤂᤢᤶᤔᤥᤒᤠ ᤕᤶᤒᤠ ᤗᤠᤶᤎᤧ᤺ᤳᤋᤡᤸᤗᤧ ᤗᤠᤃᤡ ᤑᤥ᤺ᤴᤍᤠ.

᥇᥎ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤗᤰᤂᤢᤶᤔᤥ ᤁᤢᤜᤠᤵᤔᤠ ᤗᤰᤆᤢᤜᤠ᤹ ᤏᤢ ᤀᤡᤍᤠ᤺ᤰᤜᤠ᤹.

᥇᥏ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤑᤔᤏᤠᤒᤠ ᤆᤠᤱᤜᤠ᤹– ᤜᤠᤖᤢᤏ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤠᤃᤡ ᤛᤢᤳᤌᤥᤒᤠ ᤆᤠᤱᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰᤁᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹॥”

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤘᤠᤕᤠᤱ

᥈᥆ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤔᤥᤛᤠ᤺ᤸᤗᤧ ᤁᤢᤍᤃᤡᤗᤠᤶ ᤛᤧᤶᤔᤢ᤹ᤀᤡ ᤔᤧᤒᤥ᤺ᤰᤂᤧ॥

᥈᥇ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ ᤂᤢᤴᤇᤡ᤹ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤺ᤸᤗᤧ ᤔᤢᤖᤠ ᤔᤧᤳᤋᤢᤛᤡ. ᤂᤧᤱᤜᤠ᤹ᤖᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤕᤠ᤺ᤶᤒᤰ. ᤂᤧᤸᤗᤧ ᤗᤠᤃᤡ ᤁᤧᤖᤧᤰ ᤔᤠᤱᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰ ᤏᤢ ᤛᤢᤳᤌᤥ ᤆᤠᤱᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤜᤢᤰᤘᤠᤕᤠᤱ ᤔᤧᤍᤠᤖᤢ॥

᥈᥈ ᤀᤠᤒᤠᤅᤣ ᤏᤡᤱᤘᤠ᤺ᤸᤗᤧ ᤔᤢᤖᤠ ᤔᤧᤳᤋᤢᤛᤡᤒᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤂᤰᤐᤧᤳᤗᤧ ᤁᤧᤖᤧᤰ ᤐᤖᤡᤰᤐᤠ ᤛᤠᤔᤠᤜᤠ᤹– ᤁᤧᤓᤡ᤺ᤵᤔᤠ. ᤁᤢᤴᤍᤢᤸᤗᤥ. ᤛᤫᤠᤃᤣᤵ ᤏᤢ ᤆᤥ᤺ᤰᤛᤡᤱᤔᤠ ᤛᤠᤶᤔᤩᤠᤱ ᤘᤠ᤺ᤳᤋᤡ ᤛᤠᤔᤠᤜᤠ᤹ ᤔᤧᤍᤠᤖᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤔᤩᤠᤱᤅᤡᤴ ᤕᤜᤘᤣ ᤍᤠᤱᤒᤠᤀᤥ ᤌᤠ᤺ᤱ ᤐᤱᤔᤏᤠᤒᤠ ᤜᤢᤰᤘᤠ ᤁᤢᤀᤡᤛᤡ᤺ᤰ ᤔᤧᤍᤥᤴᤍᤢ॥

᥈᥉ ᤀᤠᤳᤋᤡᤴᤜᤠ᤹ᤖᤧ ᤜᤡ᤺ᤰᤁᤱᤁᤱᤒᤠ. ᤐᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ. ᤆᤢᤴᤈᤢᤶᤒᤠ ᤂᤡ᤺ᤸᤗᤧᤴ ᤏᤤᤏᤠᤛᤢᤳ ᤆᤡᤖᤡᤰ. ᤔᤧ᤺ᤴᤍᤠ ᤔᤢᤖᤡᤰ. ᤜᤧ᤺ᤳᤋᤠᤱᤒᤠ ᤆᤠ᤺ᤶᤒᤔᤏᤠ ᤔᤧᤸᤗᤢᤰ ᤜᤥᤖᤡᤰᤜᤠ᤹. ᤏᤢ ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰᤐᤠᤜᤠ᤹ ᤔᤧᤃᤳᤋᤢ. ᤂᤧᤱᤜᤠ᤹ ᤔᤧᤍᤠᤖᤢ॥

᥈᥊ ᤕᤢᤵᤐᤠ ᤏᤢ ᤁᤠᤛᤠ᤺ᤸᤗᤧ ᤜᤢᤰᤘᤠ ᤁᤧᤍᤥ᤺ᤶᤒᤠ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤜᤢᤰᤘᤠ ᤁᤢᤛᤡᤱᤒᤠ ᤔᤧᤍᤠᤖᤢ॥ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤀᤥ ᤁᤢᤓᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤒᤒᤢᤗ ᤛᤡᤱ ᤏᤧᤛ᤻ᤛᤧ. ᤂᤧᤴ ᤂᤧᤱᤜᤠ᤹ᤖᤧ ᤔᤧᤍᤠᤖᤢ॥

᥈᥋ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤔᤧᤗ᤺ᤴᤍᤢᤒᤠ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰ ᤁᤧᤃᤵᤔᤠ ᤁᤢᤜᤢᤰᤘᤠ ᤁᤧᤏᤢ᤹ᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤧᤴ ᤔᤧᤍᤠᤖᤢ॥

᥈᥌ ᤀᤠᤒᤠᤅᤣ ᤏᤡᤱᤘᤠ᤹ᤗᤠᤶ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤃᤵᤔᤠ ᤏᤢ ᤛᤢᤶᤒᤥᤎᤠᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤔᤧ᤺ᤴᤍᤠ ᤔᤢᤖᤡᤰᤁᤡᤴ ᤔᤧᤗ᤺ᤴᤍᤢ॥

᥈᥍ ᤗᤠᤶᤗᤥᤒᤠᤜᤠ᤹ᤖᤧ ᤀᤣᤐᤥᤍ ᤏᤢ ᤛᤠ᤺ᤱᤒᤣ ᤛᤧ᤺ᤵᤆᤠᤱᤅᤥ ᤋᤡᤱᤔᤠᤖᤧ ᤗᤠᤃᤡ ᤀᤏᤡᤰᤛ ᤔᤢᤎᤡᤱᤗᤢᤱ ᤜᤧᤰᤁᤩᤠᤱ ᤘᤣ᤹ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤢᤎᤡᤱᤜᤠ᤹ ᤔᤧᤍᤠᤖᤢ॥

᥈᥎ ᤛᤣᤔᤡᤖᤧ ᤗᤠᤃᤡ ᤏᤡ᤺ᤱᤃᤣ᤹. ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤣ᤹ᤖᤧ ᤗᤠᤃᤡ ᤔᤠᤖᤢᤰ ᤏᤢ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ ᤜᤠ᤺ᤶᤔᤠᤖᤧ ᤗᤠᤃᤡ ᤔᤠᤖᤢᤰ ᤔᤧᤍᤠᤖᤢ॥

᥈᥏ ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤗᤠᤶ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤀᤥ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤃᤵᤐᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ ᤏᤢ ᤕᤧᤶᤒᤡᤳᤇᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤏᤡᤱᤘᤠ᤺ᤸᤗᤧ ᤔᤢᤖᤠ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤜᤢᤰᤘᤠ ᤔᤧᤍᤠᤖᤢᤖᤥ॥

ᤛᤣᤛᤣ ᤛᤠ᤺ᤱᤃᤠᤜᤡᤶ ᤁᤧᤈᤥ᤺ᤰᤐᤠ ᤆᤥᤒᤣᤃᤢᤜᤠ᤹

(ᤗᤠ ᥉᥇:᥇-᥇᥇)

᥉᥆ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤕᤜᤢᤍᤠ ᤌᤠ᤺ᤰᤁᤥᤒᤠ ᤜᤢᤖᤖᤧ ᤁᤢᤶᤔᤧᤴᤇᤠ᤹. ᤀᤢᤖᤡ᤺ᤸᤗᤧ ᤁᤢᤛ᤻ᤛᤠ ᤒᤈᤗᤣ᤺ᤸᤗᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤢ᤺ᤳᤋᤢᤀᤠᤱ ᤘᤠ᤹॥

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ. ᤁᤧᤖᤧᤰ ᤐᤖᤡᤰᤐᤠ ᤆᤥᤒᤣᤃᤢ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤧᤜᤡᤏᤡᤱᤘᤠ᤹ ᤏᤢ ᤛᤡᤰᤁᤢᤶᤏᤡᤱᤘᤠ᤹ᤖᤧ ᤂᤢᤏᤧ᤹ ᤁᤢᤎᤡᤶ ᤆᤥᤃᤢᤀᤠᤱ ᤘᤠ᤹॥

᥉᥈ ᤂᤧᤸᤗᤧ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠᤀᤥ ᤁᤢᤓᤢᤱ ᤗᤰᤔᤠ ᤛᤡᤰᤁᤢᤶᤏᤡᤱᤘᤠ᤹.

᥉᥉ ᤜᤧᤰᤁᤩᤠᤱ ᤗᤢᤱ ᤂᤰᤔᤠ ᤏᤢ ᤁᤠᤶᤔᤠ. ᤛᤡᤱ ᤗᤰᤔᤠ ᤂᤧᤒᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤆᤥᤒᤣᤃᤢᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤡᤰᤁᤢᤶᤏᤡᤱᤘᤠ᤹ ᤂᤥᤛᤢᤀᤠᤱ ᤘᤠ᤹॥

᥉᥊ ᤂᤢᤏᤧ᤹ ᤏᤢ ᤍᤠᤏᤖᤧ ᤁᤢᤎᤠ᤺ᤰᤁᤥᤒᤠ ᤀᤜᤡᤛᤠᤔᤠᤁᤖᤧ ᤁᤢᤛ᤻ᤛᤠ ᤀᤜᤡᤜᤥᤀᤠᤒᤧᤸᤗᤧ ᤘᤣ᤹ᤜᤠ᤹ ᤜᤢ᤹ᤛᤢᤛᤡᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤐᤡᤖᤢᤛᤡᤀᤠᤱ ᤘᤠ᤹॥

᥉᥋ ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤖᤡᤰᤐᤠ ᤆᤥᤒᤣᤃᤢᤖᤧ ᤕᤠ᤺ᤶᤒᤰ. ᤁᤢᤛᤠᤵ ᤗᤰᤔᤠ. ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤥ ᤑᤢᤱ ᤗᤰᤔᤠ ᤏᤢ ᤑᤔᤠ ᤕᤠ᤺ᤶᤒᤰᤁᤥ. ᤁᤧᤖᤧᤰ ᤐᤖᤡᤰᤗᤧᤴ ᤆᤥᤒᤣᤃᤢ ᤏᤢ ᤆᤥᤒᤣᤃᤢᤖᤧ ᤆᤥ᤺ᤰᤔᤏᤠᤒᤠ ᤜᤢᤰᤘᤠᤏᤢ᤹ᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤛᤢᤶᤒᤥᤎᤠᤛᤠᤒᤠ ᤆᤥᤃᤢᤛᤡᤀᤠᤱ ᤘᤠ᤹ᤖᤥ॥”

a 

᥉᥋:᥈ ᤛᤠᤒ᤻ᤒᤠᤌ ᤑᤠ᤹ᤀᤡᤴ ᤏᤠ᤺ᤶᤛᤡᤱᤔᤠ ᤏᤢᤛᤡᤃᤣᤰᤐᤠ ᤕᤧᤴ॥

᥉᥌

“ᤁᤸᤗᤧᤆᤥᤃᤢᤸᤗᤧ ᤒᤈᤗᤣᤗ. ᤀᤥᤜᤥᤗᤡᤀᤠᤒ ᤏᤢ ᤁᤧᤖᤧᤰ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤔᤏᤠᤜᤠ᤹ ᤂᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤰᤁᤢᤶ ᤏᤡᤱᤘᤠ᤹ᤛᤠᤒᤠ ᤏᤢ ᤛᤢᤶᤒᤥᤎᤠᤛᤠᤒᤠ ᤆᤥᤃᤢᤛᤡᤀᤠᤱ ᤘᤠ᤹. ᤂᤧᤱᤜᤠ᤹ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤢᤖᤖᤥ॥”

ᤔᤏᤠᤜᤠ᤹ᤖᤧ ᤜᤢᤰᤘᤠ ᤔᤧᤍᤠᤖᤢ᤹

᥈ ᤂᤧᤒᤩᤠᤱ ᤒᤈᤗᤧᤗ. ᤀᤥᤜᤥᤗᤡᤀᤠᤒ ᤏᤢ ᤕᤜᤘᤣ ᤍᤠᤱᤒᤠᤸᤗᤧ ᤛᤢᤶᤒᤥᤎᤠᤛᤠᤒᤠ ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤎᤢᤰᤐᤠ ᤏᤡᤱᤘᤠ᤹ ᤐᤡᤖᤢᤛᤡᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤥᤛᤠ᤺ᤸᤗᤧ ᤀᤢ᤺ᤳᤋᤢᤛᤡ.

᥉ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤌᤣᤎᤣᤜᤠ᤹ ᤔᤧᤍᤠᤖᤢᤀᤠᤱ ᤘᤕᤧ. ᤂᤧᤴ ᤁᤧᤖᤧᤰ ᤜᤢᤰᤘᤠᤜᤠ᤹ ᤂᤧᤱᤜᤠ᤹ᤖᤧ ᤔᤥᤛᤠ᤺ᤸᤗᤧ ᤁᤢᤜᤢᤰᤗᤠᤶᤒᤠ ᤔᤧᤍᤠ᤺ᤰᤋᤢ॥ ᤔᤏᤠᤜᤠ᤹ᤖᤧ ᤋᤠᤏᤠᤶ ᤌᤰᤔᤠ ᤀᤠᤒᤠᤅᤣ ᤏᤡᤱᤘᤠ᤺ᤸᤗᤧ ᤘᤣ᤹ ᤜᤢᤰᤘᤠᤜᤠ᤹ᤀᤠᤱ ᤔᤧᤍᤠᤖᤢ॥

᥊ ᤛᤣᤛᤣᤍᤧᤴᤏᤥᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰ ᤁᤢᤜᤢᤰᤆᤥ ᤁᤧᤏᤢ᤹ᤒᤠ ᤆᤥᤒᤣᤃᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤠ᤺ᤶᤒᤰᤜᤠ᤹ ᤔᤧᤗᤧᤖᤢᤀᤠᤱ ᤔᤥᤛᤠᤀᤥ ᤔᤧᤍᤩᤧ.

᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤆᤡᤃᤰᤘᤠᤜᤠ᤹ ᤔᤏᤠᤜᤠ᤹ᤖᤧ ᤔᤧᤍᤠᤖᤢᤖ ᤔᤧᤒᤳ॥”

᥌ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤁᤢᤗᤧ᤺ᤶ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ. “ᤛᤣᤛᤣᤍᤧᤴᤏᤥᤒᤠ ᤜᤢᤰᤘᤠᤖᤧ ᤗᤠᤃᤡ ᤀᤠᤸᤗ ᤀᤠᤳᤋᤡᤴ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤸᤗᤧ ᤘᤣ᤹ ᤌᤧᤔᤠ ᤐᤠ᤺ᤴᤏᤠᤱ ᤔᤧᤈᤥᤃᤢᤴᤗ॥” ᤁᤶᤓᤗ᤹ᤖᤡᤰ ᤔᤏᤠᤜᤠ᤹ ᤀᤠᤸᤗᤛᤠᤱ ᤘᤣ᤹ ᤕᤖᤡᤰ ᤆᤡᤃᤰᤘᤠ ᤋᤠ᤺ᤵᤔᤠ ᤔᤧᤶᤓᤠ᤺ᤰᤋᤢᤛᤡᤴ.

᥍ ᤌᤣᤀᤠᤱᤓᤧᤸᤗᤧ ᤛᤣᤛᤣᤍᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤀᤥ ᤆᤠᤜᤠ ᤁᤧᤈᤥ᤺ᤰᤐᤠᤏᤢ᤺ᤸᤗᤧ ᤕᤖᤡᤰ ᤆᤡᤃᤰᤘᤠ ᤘᤕᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤛᤣᤛᤣ ᤁᤢᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰ

(ᤗᤠ ᥈᥌:᥇-᥉᥍)

᥎ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤠᤰᤂᤩᤠᤖᤡᤰ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤆᤥᤒᤣᤃᤢ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤌᤡᤒᤥᤱ ᤑᤥ᤺ᤴᤍᤠ ᤁᤧᤒᤵᤐᤠ ᤛᤣᤛᤣ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥ ᤂᤧᤴ ᤑᤥ᤺ᤴᤍᤠᤜᤠ᤹ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤜᤧᤰᤁᤩᤠᤱ ᤜᤡ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ ᤏᤢ ᤜᤧ᤺ᤳᤋᤠᤱᤒᤠ ᤂᤡ᤺ᤸᤗᤧᤴ. ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤆᤥᤒᤣᤃᤢᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤖᤢᤒᤜᤠ᤹ ᤁᤧᤒᤵᤐᤠ ᤘᤕᤧ॥

᥏ ᤁᤧᤖᤧᤰ ᤑᤥ᤺ᤴᤍᤠᤜᤠ᤹ᤖᤧ ᤁᤢᤗᤠᤶᤋᤡ ᤏᤡᤒᤥᤱᤅᤠᤱ ᤕᤧᤳᤇᤡ ᤜᤢᤰᤛᤡᤰ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤗᤡᤛᤡ ᤁᤧᤒᤵᤐᤠ ᤆᤥᤃᤧ॥ ᤁᤧᤖᤧᤰ ᤑᤥ᤺ᤴᤍᤠᤜᤠ᤹ᤖᤧ ᤁᤢᤛᤡ᤺ᤰᤔᤠᤴ ᤗᤳᤇᤠ ᤐᤖᤡᤰᤐᤠ ᤆᤥᤃᤧ॥

᥇᥆ ᤂᤧᤱᤜᤠ᤹ᤖᤧ ᤅᤠᤛᤡ ᤑᤥ᤺ᤴᤍᤠᤜᤠ᤹ ᤌᤡᤰᤏᤢ ᤘᤣ᤹ᤀᤡᤴ ᤔᤧᤈᤰᤋᤢ. ᤘᤣ᤹ ᤅᤠᤛᤡ ᤑᤥ᤺ᤴᤍᤠᤜᤠ᤹ᤀᤠᤱ ᤌᤡᤰᤏᤢ ᤘᤣ᤹ᤀᤡᤴ ᤔᤧᤈᤰᤋᤢ॥

᥇᥇ ᤌᤡᤰᤛᤡᤃᤣ᤺ᤰᤐᤥ ᤔᤧᤈᤰᤋᤢᤒᤠ ᤁᤢᤗᤰᤁᤡᤸᤗᤧ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥ ᤂᤧᤱᤜᤠ᤹ᤖᤧ ᤜᤡ᤺ᤰᤁᤱᤁᤱᤒᤠ ᤁᤢᤛ᤺ᤶᤔᤠ ᤔᤧᤈᤥᤃᤢ॥ ᤏᤡᤛᤡᤃᤣᤰᤐᤠ ᤔᤧᤈᤰᤋᤢᤒᤠ ᤁᤢᤗᤰᤁᤡᤸᤗᤧ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥᤀᤠᤱ ᤜᤧᤰᤁᤣᤀᤣ ᤔᤧᤈᤥᤃᤢ॥

᥇᥈ ᤗᤳᤇᤠ ᤑᤥ᤺ᤴᤍᤠᤀᤥ ᤂᤧᤱᤜᤠ᤹ᤖᤧ ᤅᤠᤒᤥᤱ ᤁᤢᤛ᤺ᤶᤔᤠᤜᤠ᤹ ᤔᤧᤈᤥᤃᤢ. ᤜᤧᤰᤁᤩᤠᤱ ᤁᤧᤈᤰᤛᤡᤱᤒᤠ ᤁᤢᤗᤰᤁᤡᤸᤗᤧ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥᤀᤠᤱ ᤂᤧᤱᤜᤠ᤹ᤖᤧ ᤅᤠᤒᤥᤱ ᤁᤢᤴᤍᤥᤸᤗᤥᤜᤠ᤹ ᤔᤧᤈᤥᤃᤢ॥ ᤂᤧᤴ ᤁᤢᤛ᤺ᤶᤔᤠᤜᤠ᤹ ᤌᤡᤰᤏᤢ ᤘᤣ᤹ᤀᤡᤴ ᤋᤢᤶᤍᤢᤶᤒᤠ ᤐᤳᤇᤧ॥

᥇᥉ ᤂᤧᤱᤜᤠ᤹ᤖᤧ ᤅᤠᤒᤥᤱ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᤔᤧᤈᤥᤃᤢᤀᤠᤱ ᤑᤥ᤺ᤴᤍᤠ᤺ᤸᤗᤧ ᤁᤢᤍᤢᤶᤒᤣᤜᤠ᤹ ᤂᤣ᤺ᤰᤆᤢᤖᤡᤜᤠ᤹ᤖᤧ ᤌᤡᤰᤏᤢ ᤘᤣ᤹ᤀᤡᤴ ᤔᤧᤍᤢᤶᤛᤢ॥ ᤁᤶᤓᤗ᤹ᤖᤡᤰ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤴ ᤗᤳᤇᤠ ᤐᤥ᤺ᤰᤂᤧ॥

᥇᥊ ᤛᤣᤛᤣ ᤛᤠ᤺ᤱᤃᤠᤜᤡᤶ ᤌᤠ᤺ᤱᤒᤠ ᤛᤠ᤺ᤱᤃᤠ᤺ᤴ ᤋᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤔᤧ᤺ᤴᤍᤠ ᤔᤢᤖᤡᤰᤐᤠ ᤌᤡᤒᤥᤱᤅᤠᤱ ᤌᤡᤰ ᤁᤢᤄᤠᤵᤔᤠᤜᤠ᤹ ᤔᤧᤈᤥᤃᤢ॥

᥇᥋ ᤁᤧᤖᤧᤰ ᤑᤥ᤺ᤴᤍᤠᤜᤠ᤹ᤖᤧ ᤁᤢᤗᤠᤶᤋᤡ᤺ᤴ ᤛᤢᤶᤒᤥᤱ ᤜᤢᤰᤛᤡᤰ ᤁᤢᤗᤠᤶᤋᤡ ᤏᤢ ᤜᤢᤰᤛᤡᤰ ᤗᤡᤛᤡ ᤁᤢᤓᤧᤖᤧ ᤁᤧᤒᤵᤐᤠ ᤆᤥᤃᤧ॥ ᤂᤧᤴ ᤌᤡᤒᤥᤱᤅᤠᤱ ᤌᤡᤰ ᤑᤥ᤺ᤴᤍᤠᤜᤠ᤹ ᤗᤳᤇᤠ ᤐᤖᤡᤰᤗᤧ ᤁᤢᤛᤡ᤺ᤰᤔᤠ ᤁᤧᤒᤵᤐᤠ ᤆᤥᤃᤧ॥

᥇᥌ ᤂᤧᤱᤜᤠ᤹ᤖᤧ ᤅᤠᤛᤡ ᤑᤥ᤺ᤴᤍᤠᤜᤠ᤹ ᤌᤡᤰᤔᤧᤳ ᤛᤥᤖᤡᤰ ᤏᤢ ᤋᤢᤰᤛᤡ ᤑᤥ᤺ᤴᤍᤠᤜᤠ᤹ ᤌᤡᤰᤔᤧᤳ ᤛᤥᤖᤡᤰ ᤔᤧᤈᤰᤋᤢ॥

᥇᥍ ᤌᤡᤰᤛᤡᤃᤣᤰᤐᤠ ᤔᤧᤈᤰᤋᤢᤒᤠ ᤗᤰᤁᤡᤸᤗᤧ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥ ᤂᤧᤱᤜᤠ᤹ᤖᤧ ᤅᤠᤒᤥᤱ ᤁᤢᤛ᤺ᤶᤔᤠᤜᤠ᤹ ᤔᤧᤈᤥᤃᤢ॥ ᤘᤣ᤹ ᤔᤧᤈᤰᤋᤢᤒᤠ ᤗᤰᤁᤡᤸᤗᤧ ᤏᤠ᤺ᤛ᤻ᤔᤠ ᤑᤥ᤺ᤴᤍᤠ᤺ᤸᤗᤧ ᤁᤢᤕᤠᤀᤥᤀᤠᤱ ᤂᤧᤱᤜᤠ᤹ᤖᤧ ᤅᤠᤒᤥᤱ ᤁᤢᤛ᤺ᤶᤔᤠᤜᤠ᤹ ᤔᤧᤈᤥᤃᤢ॥

᥇᥎ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤄᤠᤵᤔᤧᤴ ᤔᤧᤍᤢᤶᤛᤢᤀᤠᤱ ᤗᤳᤇᤠ ᤆᤥ᤺ᤰᤔᤠᤖᤧ ᤅᤠᤒᤥᤱ ᤁᤠᤛᤠ ᤂᤣ᤺ᤰᤆᤢᤖᤡᤜᤠ᤹ ᤔᤧᤈᤥᤃᤢ॥

᥇᥏ ᤛᤠ᤺ᤱᤃᤠᤜᤡᤶᤔᤡᤴ ᤂᤠᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤔᤧᤸᤗᤢᤰ ᤜᤥᤖᤡᤰᤐᤠᤜᤠ᤹ᤗᤠᤶ ᤗᤳᤇᤠ ᤁᤢᤍᤧᤵᤔᤠ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰᤜᤠ᤹ᤖᤧᤴ ᤗᤳᤇᤠ ᤘᤣ᤹ ᤁᤢᤍᤧᤵᤔᤠ ᤔᤧᤈᤥᤃᤢ॥

᥈᥆ ᤂᤧᤱᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤸᤗᤧ ᤗᤠᤃᤡ ᤒᤒᤢᤗ ᤛᤡᤱᤓᤧᤸᤗᤧᤰᤜᤠ᤹ ᤋᤰᤐᤣᤳ ᤋᤰᤐᤧᤳ ᤁᤧᤕᤧᤵᤐᤠ ᤔᤧᤈᤥᤃᤢ॥

᥈᥇ ᤁᤧᤖᤧᤰ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤁᤢᤗᤡᤱᤃᤧᤴ ᤜᤢᤰᤛᤡᤰ ᤌᤡᤒᤥᤱ ᤁᤣ᤺ᤶᤒᤠ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤁᤧᤒᤵᤐᤠ ᤆᤥᤃᤧ॥

᥈᥈ ᤁᤧᤖᤧᤰ ᤛᤡᤱᤓᤧᤸᤗᤧᤜᤠ᤹ᤀᤥ ᤆᤶᤒᤧᤵᤐᤠ ᤏᤧᤳᤇᤡ ᤏᤧᤳᤇᤡ ᤌᤡᤰᤏᤢ ᤘᤣ᤹ᤀᤡᤴ ᤋᤢᤶᤍᤢᤶᤒᤠ ᤔᤧᤕᤧᤵᤛᤢᤀᤠᤱ ᤕᤧᤒᤧ॥ ᤀᤠᤶᤓᤠ ᤁᤴ ᤐᤖᤡᤰᤗᤧ ᤂᤧᤱᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤛᤡᤱᤓᤧᤸᤗᤧᤰᤜᤠ᤹ ᤔᤧᤈᤥᤃᤢ॥

᥈᥉ ᤂᤧᤱᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶ ᤕᤥ ᤗᤧᤵᤔᤠᤱᤒᤠ ᤗᤰᤁᤡᤸᤗᤧ ᤗᤠᤃᤡ ᤏᤡᤒᤥᤱ ᤛᤡᤱᤓᤧᤸᤗᤧᤰᤜᤠ᤹.

᥈᥊ ᤜᤧᤰᤁᤩᤠᤱ ᤏᤡᤒᤥᤱᤅᤣ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤁᤢᤛᤡᤃᤠᤱ ᤗᤡᤒᤥᤱ ᤕᤢᤵᤐᤠ ᤁᤢᤕᤢᤰᤏᤠᤍᤧᤴᤜᤠ᤹ ᤔᤧᤈᤥᤃᤢ– ᤗᤳᤇᤠ ᤛᤡᤱᤓᤧᤸᤗᤧᤰ ᤛᤡᤃᤠᤱ ᤏᤧᤳᤇᤡ ᤁᤢᤕᤢᤰᤏᤠ. ᤜᤧᤰᤁᤩᤠᤱ ᤗᤳᤇᤠ ᤜᤠᤛᤶᤛᤶᤒᤠ ᤌᤰᤔᤠ ᤗᤳᤇᤠ ᤁᤢᤕᤢᤰᤏᤠ ᤏᤧᤛ᤻ᤛᤧ॥

᥈᥋ ᤌᤡᤰᤏᤠᤜᤠᤱ ᤗᤧᤵᤔᤠᤱ. ᤀᤡᤃᤪ ᤛᤣᤛᤣ ᤛᤠ᤺ᤱᤃᤠᤜᤡᤶ ᤌᤥ ᤗᤧᤵᤔᤠᤱ ᤂᤧᤱᤜᤠ᤹ᤖᤧ ᤏᤡᤒᤥᤱ ᤛᤡᤱᤓᤧᤸᤗᤧᤰᤜᤠ᤹.

᥈᥌ ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤗᤡᤒᤥᤱ ᤁᤢᤕᤢᤰᤏᤠᤍᤧᤴᤜᤠ᤹ ᤕᤢᤵᤐᤠ᤺ᤸᤗᤧᤴ ᤔᤧᤈᤥᤃᤢ– ᤁᤧᤖᤧᤰ ᤛᤡᤱᤓᤧᤸᤗᤧᤰ ᤌᤰᤔᤠ ᤛᤡᤱᤓᤧᤸᤗᤣᤰᤁᤡᤸᤗᤧ ᤁᤢᤛᤡᤃᤠᤱ ᤏᤧᤳᤇᤡ ᤁᤢᤕᤢᤰᤏᤠ ᤔᤧᤈᤥᤃᤢ॥

᥈᥍ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤠᤶᤎᤠ ᤗᤧᤵᤔᤠᤱ ᤏᤠ᤺ᤛ᤻ᤔᤠ ᤁᤢᤗᤰᤁᤡᤸᤗᤧ ᤗᤠᤃᤡ ᤂᤧᤱᤜᤠ᤹ᤖᤧ ᤋᤢᤰᤛᤡ ᤛᤡᤱᤓᤧᤸᤗᤧᤰᤜᤠ᤹ ᤔᤧᤈᤥᤃᤢ॥

᥈᥎ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤏᤠ᤺ᤛ᤻ᤔᤠ ᤁᤢᤛᤢᤰᤐᤠᤜᤠ᤹ᤖᤧ ᤗᤠᤃᤡ ᤏᤧᤳᤇᤡ ᤛᤡᤱᤓᤧᤸᤗᤧᤰᤜᤠ᤹ ᤔᤧᤈᤥᤃᤢ॥

᥈᥏ ᤂᤧᤴ ᤏᤧᤳᤇᤡ ᤁᤢᤛᤢᤰᤐᤥᤒᤠ ᤛᤡᤱᤓᤧᤸᤗᤧᤰᤜᤠ᤹ ᤔᤢᤀᤠᤱᤎᤥ ᤌᤠ᤺ᤱ ᤌᤠᤖᤡᤰ ᤏᤡᤗᤧᤱ ᤁᤢᤄᤠᤵ ᤁᤢᤄᤠᤵ ᤑᤠᤰᤛᤡᤱᤅᤠᤱ ᤐᤳᤇᤧ॥ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ ᤗᤳᤇᤠ ᤁᤢᤴᤍᤢᤸᤗᤥᤀᤥ ᤆᤰᤛᤡᤱᤅᤠᤱ ᤐᤳᤇᤧ॥ ᤁᤶᤓᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤂᤧᤴ ᤏᤧᤳᤇᤡ ᤗᤳᤇᤠ ᤐᤖᤡᤰᤐᤠ ᤔᤧᤈᤥᤃᤢ॥

᥉᥆ ᤁᤧᤖᤧᤰᤗᤧ ᤕᤧᤳᤇᤡ ᤛᤡᤱᤓᤧᤸᤗᤧᤰ ᤔᤧᤒᤥ᤺ᤰᤂᤧ. ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤕᤢᤵᤐᤠ᤺ᤸᤗᤧᤴ ᤌᤡᤒᤥᤱᤅᤠᤱ ᤋᤢᤰᤛᤡ ᤁᤢᤕᤢᤰᤏᤠᤍᤧᤴᤜᤠ᤹ ᤔᤧᤈᤥᤃᤢ॥ ᤗᤳᤇᤠ ᤗᤳᤇᤠ ᤛᤡᤱᤓᤧᤸᤗᤧᤰ ᤛᤡᤃᤠᤱ ᤏᤧᤳᤇᤡ ᤏᤧᤳᤇᤡ ᤁᤢᤕᤢᤰᤏᤠ ᤏᤧᤛ᤻ᤛᤧ॥

᥉᥇ ᤂᤧᤱᤜᤠ᤹ᤖᤧ ᤒᤒᤢᤗ ᤛᤡᤱᤅᤡᤸᤗᤧᤴ ᤐᤧᤖᤧᤶ ᤁᤢᤛᤠᤰᤔᤠ ᤛᤡᤱᤜᤠ᤹ ᤔᤧᤈᤥᤃᤢ– ᤛᤣᤛᤣ ᤛᤠ᤺ᤱᤃᤠᤜᤡᤶ ᤌᤡᤰᤗᤧᤵᤔᤠᤱᤒᤠ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤗᤠᤃᤡ ᤅᤠᤛᤡ ᤐᤧᤖᤧᤶ ᤁᤢᤛᤠᤰᤔᤠ ᤛᤡᤱ.

᥉᥈ ᤜᤧᤰᤁᤩᤠᤱ ᤘᤣ᤹ ᤗᤧᤵᤔᤠᤱᤒᤠ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤗᤠᤃᤡ ᤁᤢᤛᤠᤰᤔᤠ ᤅᤠᤛᤡ ᤐᤧᤖᤧᤶᤛᤡᤱ. ᤏᤢ ᤏᤠᤶᤎᤠ ᤗᤧᤵᤔᤠᤱ ᤏᤠ᤺ᤛ᤻ᤔᤠ ᤁᤢᤗᤰᤁᤥᤒᤠ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤗᤠᤃᤡ ᤅᤠᤛᤡ ᤁᤢᤛᤠᤰᤔᤠ ᤐᤧᤖᤧᤶᤛᤡᤱ ᤔᤧᤕᤠᤰᤋᤢ॥

᥉᥉ ᤂᤧᤱᤜᤠ᤹ᤖᤧ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤒᤵᤐᤠ ᤁᤢᤛᤠᤰᤔᤠᤱᤃ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤧᤸᤗᤧ ᤗᤳᤇᤠ ᤁᤢᤕᤠᤀᤥᤏᤢ ᤘᤣ᤹ ᤁᤢᤕᤠᤀᤥ ᤌᤠᤖᤡᤰ ᤂᤠᤖᤠᤰ ᤁᤧᤃᤧᤵᤐᤠ ᤔᤧᤈᤥᤃᤢ॥

᥉᥊ ᤂᤧᤱᤜᤠ᤹ᤖᤧ ᤂᤧᤴ ᤛᤡᤱᤓᤧᤸᤗᤧᤰᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤔᤧᤛᤢ᤺ᤵᤋᤢ. ᤜᤧᤰᤁᤩᤠᤱ ᤁᤢᤛᤠᤰᤔᤠᤜᤠ᤹ ᤋᤧᤶᤔᤠᤖᤧ ᤗᤠᤃᤡ ᤛᤠᤶᤔᤩᤠᤱ ᤁᤢᤴᤍᤥᤸᤗᤥᤜᤠ᤹ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤂᤧᤴ ᤐᤧᤖᤧᤶᤒᤠ ᤁᤢᤛᤠᤰᤔᤠᤜᤠ᤹ᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤔᤧᤛᤢ᤺ᤵᤋᤢ॥

᥉᥋ ᤂᤧᤱᤜᤠ᤹ᤖᤧ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤛᤧᤔᤢᤖᤡᤰᤁᤡᤸᤗᤧ ᤔᤧᤓᤕᤢᤀᤠᤱ ᤔᤧᤈᤰᤋᤢᤒᤠ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤗᤳᤇᤠ ᤑᤥ᤺ᤴᤍᤠ ᤔᤧᤈᤥᤃᤢ ᤂᤧᤒᤩᤠᤱ ᤂᤧᤵᤔᤥ ᤁᤢᤗᤠᤵ ᤁᤧᤒᤵᤐᤠ ᤁᤖᤢᤒᤧᤸᤗᤧ ᤁᤢᤈᤀᤡ᤺ᤳ ᤔᤧᤈᤥᤃᤢᤀᤠᤱ ᤁᤢᤓᤢᤱ ᤔᤧᤗᤰᤋᤢ॥

᥉᥌ ᤂᤧᤱᤜᤠ᤹ᤖᤧ ᤂᤧᤸᤗᤧ ᤗᤠᤃᤡ ᤒᤒᤢᤗ ᤛᤡᤱᤅᤡᤸᤗᤧᤴ ᤗᤡᤛᤡ ᤛᤡᤳᤗᤠᤱᤜᤠ᤹ ᤔᤧᤈᤥᤃᤢᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤔᤧᤛᤢ᤺ᤵᤋᤢ॥ ᤂᤧᤵᤔᤥᤒᤠ ᤛᤠᤶᤔᤩᤠᤱ ᤁᤢᤘᤣ᤹ᤔᤠ ᤂᤣ᤺ᤰᤆᤢᤖᤡᤜᤠ᤹ ᤐᤳᤇᤧ॥ ᤂᤧᤱᤜᤠ᤹ᤖᤧ ᤑᤥ᤺ᤴᤍᤠᤜᤠ᤹ ᤑᤥ᤺ᤶᤔᤠᤖᤧ ᤗᤠᤃᤡ ᤗᤡᤛᤡ ᤕᤢᤵᤐᤠ ᤁᤢᤕᤢᤰᤏᤠᤜᤠ᤹ ᤔᤧᤈᤥᤃᤢ॥

᥉᥍ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤠᤃᤡ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤔᤧᤓᤕᤢᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ. ᤑᤢᤱ ᤁᤧᤗᤰᤐᤧᤸᤗᤧ ᤕᤠ᤺ᤶᤒᤰ ᤆᤥᤃᤢᤒᤠ ᤗᤳᤇᤠ ᤑᤥ᤺ᤴᤍᤠ ᤔᤧᤈᤥᤃᤢ॥

᥉᥎ ᤂᤧᤱᤜᤠ᤹ᤖᤧ ᤂᤧᤸᤗᤧ ᤗᤠᤃᤡ ᤅᤠᤛᤡ ᤛᤡᤳᤗᤠᤱ ᤏᤢ ᤁᤢᤘᤣ᤹ᤔᤠ ᤂᤧ᤺ᤰᤆᤢᤖᤡᤜᤠ᤹ᤀᤠᤱ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤛᤡᤳᤗᤠᤱᤅᤡᤸᤗᤧ ᤁᤢᤛᤶᤔᤧᤴ ᤏᤢ ᤂᤧᤸᤗᤧ ᤁᤢᤘᤣ᤹ᤔᤠ ᤁᤢᤏᤠᤶᤔᤡᤴ ᤛᤠᤶᤔᤩᤠᤱᤅᤡᤸᤗᤧ ᤔᤧᤛᤢ᤺ᤵᤋᤢ. ᤂᤶᤓᤩᤠᤱ ᤂᤧᤸᤗᤧ ᤅᤠᤛᤡ ᤁᤠᤛᤠ ᤁᤢᤕᤢᤰᤏᤠᤜᤠ᤹ ᤔᤧᤈᤥᤃᤢᤖᤥ॥

ᤔᤠᤱᤜᤢᤵ ᤛᤴᤍᤥᤰ ᤆᤥ᤺ᤰᤔᤠ ᤕᤠ᤺ᤶᤒᤰ

᥉᥍

ᤒᤈᤗᤧᤗᤖᤧ ᤒᤒᤢᤗ ᤛᤡᤱᤅᤡᤸᤗᤧᤴ ᤔᤠᤱᤜᤢᤵ ᤛᤴᤍᤥᤰ ᤆᤥᤃᤢ॥ ᤂᤧᤸᤗᤧ ᤁᤢᤗᤠᤶᤋᤡ ᤜᤢᤰᤛᤡᤰ ᤏᤧᤳᤇᤡᤀᤠᤱ ᤁᤢᤓᤪᤧ᤺ᤱ. ᤁᤢᤓᤧᤖᤧ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤏᤢ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱᤒᤠ ᤆᤥᤃᤧ॥

᥈ ᤂᤢᤏᤧ᤹ ᤂᤧᤴ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤗᤧᤵᤔᤠᤱ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤒᤪᤡᤱ ᤐᤡᤛᤠᤱ ᤛᤠᤶᤔᤩᤠᤱᤅᤡᤸᤗᤧ ᤁᤢᤃ᤺ᤱᤃᤩᤠ ᤑᤳᤇᤢ॥

᥉ ᤂᤢᤏᤧ᤹ ᤂᤧᤸᤗᤧ ᤗᤠᤃᤡ ᤗᤡᤛᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᤕᤥ᤺ᤴᤍᤢᤀᤠᤱ ᤌᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤸᤗᤧ ᤁᤢᤗᤠᤱᤜᤠ᤹ᤀᤥ ᤑᤳᤇᤢ– ᤏᤧᤳᤇᤡ ᤁᤢᤴᤍᤢᤸᤗᤥᤜᤠ᤹ ᤌᤡᤰᤗᤧᤵᤔᤠᤱ ᤏᤢ ᤏᤧᤳᤇᤡ ᤁᤢᤴᤍᤢᤸᤗᤥᤜᤠ᤹ ᤘᤣ᤹ ᤗᤧᤵᤔᤠᤱ ᤑᤳᤇᤢ॥

᥊ ᤂᤧᤒᤩᤠᤱ ᤂᤢᤏᤧ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤋᤰᤗᤠᤱᤜᤠ᤹ ᤆᤥᤃᤢᤀᤠᤱ ᤂᤧᤱᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥋ ᤂᤢᤏᤧ᤹ ᤂᤧᤴ ᤁᤢᤒᤱᤔᤠ ᤋ᤹ᤗᤠᤱᤜᤠ᤹ ᤔᤠᤱᤜᤢᤵ ᤛᤴᤍᤥᤰ ᤏᤧᤵᤔᤠᤱ ᤐᤡᤛᤠᤱ ᤁᤧᤒᤵᤐᤠ ᤁᤢᤴᤍᤢᤸᤗᤥᤜᤠ᤹ᤀᤥ ᤕᤠᤰᤋᤢ॥

᥌ ᤂᤢᤏᤧ᤹ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤗᤳᤇᤠ ᤁᤢᤍᤧᤵᤑᤣ᤹ ᤆᤥᤃᤢ॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤜᤢᤰᤛᤡᤰ ᤏᤧᤳᤇᤡᤀᤠᤱ ᤁᤢᤓᤪᤧ᤺ᤱ ᤏᤢ ᤁᤢᤓᤧᤖᤧ᤺ᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤁᤧᤒᤵᤐᤠ ᤆᤥᤃᤧ॥

᥍ ᤌᤘᤠ᤺ᤸᤗᤧ ᤌᤰᤔᤏᤠ ᤗ᤺ᤵᤔᤏᤠᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤏᤧᤳᤇᤡ ᤁᤖᤢᤒᤜᤠ᤹ ᤂᤢᤏᤧ᤹ ᤆᤥᤃᤢ॥ ᤂᤢᤏᤧ᤹ ᤁᤢᤍᤧᤵᤑᤣ᤹ ᤏᤧᤵᤔᤠᤱ ᤗᤧᤵᤔᤠᤱ ᤆᤥᤃᤢ–

᥎ ᤗᤳᤇᤠ ᤁᤖᤢᤒ ᤌᤡᤰ ᤁᤢᤕᤠᤀᤥᤏᤢ ᤘᤣ᤹ ᤁᤖᤢᤒᤧᤴ ᤘᤣ᤹ ᤗᤧᤵᤔᤠᤱᤒᤠ ᤁᤢᤕᤠᤀᤥ ᤕᤢᤰᤂᤢ॥ ᤂᤧᤴ ᤏᤧᤳᤇᤡ ᤁᤖᤢᤒᤜᤠ᤹ ᤏᤢ ᤁᤢᤍᤧᤵᤑᤣᤴ ᤗᤳᤇᤠ ᤛᤠᤶᤔᤩᤠᤱ ᤁᤢᤀᤠ᤺ᤳᤗᤠᤶ ᤏᤧᤵᤔᤠᤱ ᤁᤢᤕᤠᤀᤥ ᤆᤥᤃᤢ॥

᥏ ᤂᤧᤴ ᤏᤧᤳᤇᤡ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤌᤠ᤺ᤱ ᤗᤧᤵᤔᤠᤱ ᤜᤵᤑᤧ ᤑᤧᤛᤢᤛᤡᤀᤠᤱ ᤁᤢᤍᤧᤵᤑᤣᤴ ᤀᤡ᤺ᤵᤋᤣᤛᤢᤀᤠᤱ ᤐᤳᤇᤧᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤜᤠ᤹ᤃ ᤋᤰ ᤏᤢ ᤋᤰ ᤁᤢᤍᤧᤵᤑᤣ᤹ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤐᤳᤇᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱ ᤏᤧᤔᤠ ᤆᤵᤋᤧᤴ

(ᤗᤠ ᥈᥋:᥈᥉-᥉᥆)

᥇᥆ ᤒᤈᤗᤧᤗᤖᤧ ᤒᤒᤢᤗ ᤛᤡᤱᤅᤡᤸᤗᤧᤴ ᤆᤵᤋᤧᤴ ᤆᤥᤃᤢ॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤜᤢᤰᤛᤡᤰ ᤏᤧᤳᤇᤡ. ᤁᤢᤓᤧᤖᤧ᤺ᤴ ᤜᤢᤰᤛᤡᤰᤌᤡᤰ ᤏᤢ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤐᤳᤇᤧ॥

᥇᥇ ᤂᤢᤏᤧ᤹ ᤂᤧᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ. ᤜᤧᤰᤁᤩᤠᤱ ᤂᤧᤴ ᤁᤒᤪᤡᤱ ᤐᤡᤛᤠᤱ ᤛᤠᤶᤔᤩᤠᤱᤅᤡᤸᤗᤧ ᤁᤢᤃ᤺ᤱᤃᤩᤠ ᤑᤳᤇᤢ॥

᥇᥈ ᤂᤧᤸᤗᤧ ᤁᤧᤖᤧᤰ ᤐᤡᤛᤠᤱ ᤜᤢᤰᤋᤠᤵᤐᤣ ᤌᤡᤰ ᤁᤢᤓᤧᤖᤧ ᤁᤧᤒᤵᤐᤠ ᤁᤢᤕᤠ ᤌᤡᤰ ᤆᤥᤃᤢ. ᤜᤧᤰᤁᤩᤠᤱ ᤁᤒᤪᤡᤱ ᤐᤡᤛᤠᤱ ᤛᤠᤶᤔᤩᤠᤱᤅᤡᤸᤗᤧ ᤁᤢᤃ᤺ᤱᤃᤩᤠ ᤑᤳᤇᤢ॥

᥇᥉ ᤆᤵᤋᤧᤴᤗᤧ ᤗᤠᤃᤡ ᤂᤢᤏᤧ ᤕᤥ᤺ᤴᤍᤢᤀᤠᤱ ᤗᤡᤛᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤁᤢᤴᤍᤢᤸᤗᤥᤜᤠ᤹ ᤂᤧᤴ ᤆᤵᤋᤧᤴᤏᤡᤸᤗᤧ ᤗᤡᤛᤡ ᤁᤢᤗᤠᤱ ᤁᤧᤒᤵᤐᤠ ᤁᤢᤛᤢᤰᤐᤥ ᤑᤳᤇᤢ॥

᥇᥊ ᤂᤧᤴ ᤁᤢᤴᤍᤢᤸᤗᤥᤜᤠ᤹ ᤆᤵᤋᤧᤴ ᤐᤱᤔᤠ ᤋᤰᤗᤠᤱᤜᤠ᤹ᤖᤧ ᤗᤠᤃᤡ ᤁᤢᤗᤡ᤺ᤱᤔᤠᤍᤧᤴ ᤐᤥ᤺ᤱᤗ ᤑᤠ᤹ᤀᤠᤱ ᤁᤵᤔᤏᤠᤒᤧᤸᤗᤧ ᤁᤢᤕᤠᤀᤥᤀᤣ ᤐᤳᤇᤧ॥

᥇᥋ ᤂᤢᤏᤧ᤹ ᤂᤧᤴ ᤆᤵᤋᤧᤴᤏᤡᤴ ᤐᤱᤔᤠᤖᤧ ᤗᤠᤃᤡ ᤂᤧᤴ ᤋᤰᤗᤠᤱᤜᤠ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤆᤥᤃᤢᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥇᥌ ᤂᤢᤏᤧ᤹ ᤆᤵᤋᤧᤴᤏᤥᤒᤠ ᤛᤠᤔᤠᤜᤠ᤹. ᤀᤡᤃᤪ ᤆᤩᤧᤳᤌᤩᤠᤜᤠ᤹. ᤛᤠᤱᤋᤧᤖᤧ᤺ᤱᤜᤠ᤹. ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤜᤢᤱᤔᤠ ᤂᤥᤷᤕᤠᤜᤠ᤹ ᤁᤧᤖᤧᤰ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤆᤥᤃᤢᤖᤥ॥

ᤛᤣᤔᤡᤕᤢᤱᤍᤧᤴ ᤔᤧᤈᤥᤃᤢ

(ᤗᤠ ᥈᥋:᥉᥇-᥊᥆)

᥇᥍ ᤂᤢᤏᤧ᤹ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤴ ᤌᤃᤢᤀᤠᤱ ᤛᤣᤔᤡᤕᤢᤱᤍᤧᤴ ᤆᤥᤃᤢ॥ ᤂᤧᤸᤗᤧ ᤁᤢᤕᤢᤰᤏᤠ. ᤁᤢᤗᤠᤱ. ᤑᤢᤱ ᤜᤧᤰᤋᤱᤒᤠ ᤆᤸᤗᤠᤱᤏᤠ ᤂᤥᤷᤕᤠ. ᤁᤢᤓᤧᤰᤔᤣᤳ ᤏᤢ ᤁᤢᤓᤢᤱᤜᤠ᤹ ᤁᤧᤖᤧᤰ ᤜᤠᤒᤠ ᤂᤧᤴ ᤗᤳᤇᤠ ᤁᤢᤀᤠ᤺ᤳᤗᤠᤶᤒᤠ ᤆᤥᤃᤢ॥

᥇᥎ ᤂᤧᤸᤗᤧ ᤋᤢᤰᤛᤡ ᤁᤢᤒᤥᤖᤠ᤺ᤰᤜᤠ᤹ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤐᤳᤇᤧ– ᤁᤢᤒᤥᤖᤠᤰ ᤛᤢᤶᤛᤡ ᤛᤣᤔᤡᤕᤢᤱᤍᤧᤴ ᤌᤡᤰᤗᤧᤵᤔᤠᤱ ᤏᤢ ᤁᤢᤒᤥᤖᤠᤰ ᤛᤢᤶᤛᤡ ᤘᤣ᤹ ᤗᤧᤵᤔᤠᤱ ᤐᤳᤇᤧ॥

᥇᥏ ᤗᤳᤇᤠ ᤁᤢᤒᤥᤖᤠ᤺ᤰᤁᤥ ᤂᤈᤱᤛᤣ᤹ ᤑᤢᤱ ᤜᤧᤰᤋᤱᤒᤠ ᤛᤢᤶᤛᤡ ᤆᤸᤗᤠᤱᤏᤠ ᤂᤥᤷᤕᤠ. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤁᤢᤓᤧᤰᤔᤣᤳ ᤏᤢ ᤁᤢᤓᤢᤱᤜᤠ᤹ ᤐᤳᤇᤧ॥ ᤘᤧ᤹ᤛ᤻ᤔᤠ ᤁᤢᤒᤥᤖᤠ᤺ᤰᤁᤥᤀᤠᤱ ᤛᤢᤶᤛᤡ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤐᤳᤇᤧ॥ ᤛᤣᤔᤡ ᤕᤢᤱᤍᤧᤴᤏᤥᤗᤠᤶ ᤁᤧᤗ᤺ᤶᤒᤠ ᤂᤧᤴ ᤋᤢᤰᤛᤡ ᤁᤢᤒᤥᤖᤠ᤺ᤰᤜᤠ᤹ ᤗᤳᤇᤠ ᤐᤖᤡᤰᤐᤠ ᤆᤥᤃᤧ᤹॥

᥈᥆ ᤛᤣᤔᤡᤕᤢᤱᤍᤧᤴᤏᤥ ᤂᤈᤱᤛᤣ᤹ ᤑᤢᤱ ᤜᤧᤰᤋᤱᤒᤠ ᤗᤡᤛᤡ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹. ᤀᤠᤵᤑᤣᤰ ᤀᤠᤵᤑᤣᤰ ᤁᤢᤓᤢᤱᤑᤧᤰᤔᤣᤳ ᤏᤢ ᤑᤢᤱᤜᤠ᤹ᤀᤠᤱ ᤐᤳᤇᤧ॥

᥈᥇ ᤛᤣᤔᤡ ᤕᤢᤱᤍᤧᤴᤏᤥᤗᤠᤶ ᤁᤧᤗ᤺ᤶᤒᤠ ᤋᤢᤰᤛᤡ ᤁᤢᤒᤥᤖᤠ᤺ᤰᤜᤠ᤹ᤀᤥ ᤌᤡᤰᤛᤡᤃᤣᤰᤐᤠ ᤁᤢᤃᤠᤵᤐᤡᤴ ᤁᤢᤒᤥᤖᤠᤰ ᤛᤡᤃᤠᤱ ᤗᤳᤇᤠ ᤁᤢᤓᤧᤰᤔᤧᤳ. ᤏᤡᤛᤡᤃᤣᤰᤐᤠ ᤁᤢᤃᤠᤵ ᤁᤢᤒᤥᤖᤠᤰ ᤛᤡᤃᤠᤱ ᤏᤡᤛᤡᤃᤣᤰᤐᤠ ᤁᤢᤓᤧᤰᤔᤣᤳ. ᤜᤧᤰᤁᤩᤠᤱ ᤛᤢᤶᤛᤡᤃᤣᤰᤐᤠ ᤁᤢᤃᤠᤵ ᤁᤢᤒᤥᤖᤠᤰ ᤛᤡᤃᤠᤱ ᤛᤢᤶᤛᤡᤃᤣᤰᤐᤠ ᤁᤢᤓᤧᤰᤔᤣᤳ ᤐᤳᤇᤧ॥

᥈᥈ ᤛᤣᤔᤡ ᤕᤢᤱᤍᤧᤏ. ᤂᤧᤸᤗᤧ ᤁᤢᤓᤧᤰᤔᤣᤳ ᤏᤢ ᤁᤢᤒᤥᤖᤠ᤺ᤰᤜᤠ᤹ ᤌᤰᤔᤏᤠᤒᤠ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤗᤳᤇᤠ ᤁᤢᤀᤠ᤺ᤳᤗᤠᤶᤒᤠ ᤆᤥᤃᤢᤀᤠᤱ ᤘᤕᤧ॥

᥈᥉ ᤂᤢᤏᤧ᤹ ᤏᤢᤛᤡ ᤛᤣᤔᤡ ᤜᤠ᤺ᤶᤔᤠ ᤇᤰᤁᤱᤜᤠ᤹ ᤏᤢ ᤛᤣᤔᤡ ᤁᤢᤜᤠ᤺ᤶᤔᤠᤜᤠ᤹ᤖᤧ ᤁᤢᤓᤡ᤺ᤵᤔᤠ ᤗᤠᤓᤡ᤺ᤳᤜᤠ᤹ ᤏᤢ ᤂᤧᤵᤔᤥᤒᤠ ᤔᤠᤰᤛᤢ᤺ᤴᤍᤠ ᤋᤠ᤺ᤰᤔᤧᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤆᤥᤃᤢ॥

᥈᥊ ᤂᤢᤏᤧ᤹ ᤛᤣᤔᤡᤕᤢᤱᤍᤧᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹ ᤋᤥᤖᤠa ᤌᤡᤰ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤆᤥᤃᤢᤖᤥ॥

ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ

(ᤗᤠ ᥉᥆:᥇-᥋)

᥈᥋ ᤂᤢᤏᤧ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤛᤢᤰᤐᤠ ᤜᤠ᤺ᤶᤔᤠᤍᤧᤴ ᤆᤥᤃᤢ॥ ᤂᤧᤸᤗᤧ ᤁᤢᤗᤠᤶᤋᤡ ᤜᤢᤰᤛᤡᤰᤌᤡᤰ ᤏᤢ ᤁᤢᤓᤧᤖᤧ ᤜᤢᤰᤛᤡᤰᤌᤡᤰ ᤆᤥᤃᤧ॥ ᤂᤧᤴ ᤗᤡᤛᤡ ᤁᤢᤛᤢᤰᤐᤠ ᤁᤧᤒᤵᤐᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤡᤱᤃᤧᤴᤏᤡᤴ ᤜᤢᤰᤛᤡᤰ ᤏᤧᤳᤇᤡ ᤁᤧᤒᤵᤐᤠ ᤆᤥᤃᤧ॥ ᤂᤧᤸᤗᤧ ᤁᤢᤍᤠᤱᤜᤠ᤹ ᤀᤠᤶᤓᤠ ᤂᤧᤴ ᤗᤳᤇᤠ ᤛᤡᤱᤅᤡᤸᤗᤧᤴ ᤕᤢᤅᤧ॥

᥈᥌ ᤂᤢᤏᤧ᤹ ᤂᤧᤸᤗᤧ ᤌᤠ᤺ᤱ ᤗᤧᤵᤔᤠᤱᤒᤠᤴ ᤏᤢ ᤁᤧᤖᤧᤰ ᤐᤡᤛᤠᤱᤒᤠ ᤁᤢᤕᤠᤶᤗᤧᤱᤒᤠᤜᤠ᤹ ᤂᤧᤸᤗᤧ ᤆᤶᤒᤧᤵᤐᤠ ᤁᤢᤍᤠᤱᤜᤠ᤹ᤀᤠᤱ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤁᤒᤪᤡᤱ ᤐᤡᤛᤠᤱ ᤗᤳᤇᤠ ᤛᤠᤶᤔᤩᤠᤱᤅᤡᤸᤗᤧ ᤁᤢᤃ᤺ᤱᤃᤩᤠ ᤆᤥᤃᤢ॥

᥈᥍ ᤂᤧᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹ᤖᤧ ᤗᤠᤃᤡ ᤁᤢᤗᤡ᤺ᤱᤔᤠᤍᤧᤴ ᤐᤵᤔᤠᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤏᤧᤵᤔᤠᤱ ᤁᤢᤕᤠᤶᤗᤧᤱᤒᤥ ᤏᤧᤳᤇᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤆᤥᤃᤢᤀᤠᤱ ᤏᤧᤵᤔᤠᤱ ᤐᤡᤛᤠᤱ ᤂᤧᤵᤔᤥ ᤑᤳᤇᤢ॥

᥈᥎ ᤋᤰᤗᤠᤱᤜᤠ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤆᤥᤃᤢᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢᤖᤥ॥

ᤔᤠᤱᤌᤥ᤺ᤰᤏᤠᤖᤧ ᤗᤠᤃᤡ ᤏᤡ᤺ᤱᤃᤣ᤹ ᤏᤢ ᤛᤢᤰᤐᤠ

(ᤗᤠ ᥉᥆:᥈᥈-᥉᥎)

᥈᥏ ᤂᤢᤏᤧ᤹ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤛᤢᤳᤌᤥ ᤏᤡ᤺ᤱᤃᤣ᤹ ᤏᤢ ᤑᤢᤱᤏᤠᤶ ᤁᤧᤈᤥ᤺ᤰᤐᤠᤸᤗᤧ ᤁᤢᤀᤡᤛᤡ᤺ᤰ ᤛᤠ᤹ᤖᤡᤰ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤳᤌᤥ ᤛᤢᤰᤐᤠ ᤆᤥᤃᤢᤖᤥ॥

a 

᥉᥍:᥈᥊ ᤋᤥᤖᤠ ᤌᤡᤰ ᤑᤠ᤹ᤀᤡᤴ ᤜᤵᤔᤧᤴ ᥉᥊ ᤁᤡᤗᤥᤃᤪᤠᤔ ᤕᤥᤖᤧ॥

ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ

᥉᥎

ᤒᤈᤗᤧᤗᤖᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤗᤧᤳᤋᤡ ᤒᤒᤢᤗ ᤛᤡᤱᤅᤡᤸᤗᤧᤴ ᤋᤥ᤺ᤶᤔᤠᤍᤧᤴ ᤆᤥᤃᤢ॥ ᤂᤧᤸᤗᤧ ᤜᤢᤰᤛᤡᤰ ᤅᤠᤛᤡ ᤁᤢᤗᤠᤶᤋᤡ. ᤜᤢᤰᤛᤡᤰ ᤅᤠᤛᤡ ᤁᤢᤓᤧᤖᤧ. ᤁᤢᤛᤢᤰᤐᤠ ᤗᤡᤛᤡ ᤁᤧᤒᤵᤐᤠ ᤏᤢ ᤜᤢᤰᤛᤡᤰ ᤛᤢᤶᤛᤡ ᤁᤧᤒᤵᤐᤠ ᤁᤢᤗᤡᤱᤃᤧᤴ ᤆᤥᤃᤧ॥

᥈ ᤂᤧᤸᤗᤧ ᤗᤡᤛᤡᤀᤣ ᤁᤢᤛᤢᤰᤐᤥ ᤂᤢᤏᤧ᤹ ᤆᤶᤒᤧᤵᤐᤠ ᤁᤢᤍᤠᤱᤜᤠ᤹ ᤆᤥᤃᤢ॥ ᤂᤧᤴ ᤁᤢᤍᤠᤱᤜᤠ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤜᤠᤒᤠ ᤂᤧᤴ ᤗᤳᤇᤠ ᤁᤢᤀᤠ᤺ᤳ ᤛᤡᤱᤅᤡᤸᤗᤧᤴ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤁᤠᤛᤠ᤺ᤸᤗᤧ ᤛᤢ᤺ᤵᤋᤢ॥

᥉ ᤂᤧᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤁᤧᤖᤧᤰ ᤛᤠᤔᤠ ᤐᤢᤔᤠᤜᤠ᤹. ᤗᤱᤄᤳᤜᤠ᤹. ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹. ᤛᤠ ᤗᤰᤔᤠ ᤛᤢᤶᤈᤢᤗᤡᤜᤠ᤹ ᤏᤢ ᤔᤡ ᤏᤧᤔᤠ ᤂᤣ᤺ᤰᤕᤠ ᤂᤧᤸᤗᤧᤰᤜᤠ᤹– ᤁᤠᤛᤠ᤺ᤸᤗᤧᤴ ᤆᤥᤃᤢ॥

᥊ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤂᤧᤸᤗᤧ ᤁᤢᤛᤡᤃᤠᤱ ᤁᤧᤖᤧᤰ ᤐᤡᤛᤠᤱ ᤁᤢᤃ᤺ᤱᤃᤩᤠ᤺ᤸᤗᤧ ᤁᤢᤛᤡᤃᤠᤱ ᤁᤢᤕᤠᤶᤗᤧᤱᤒᤠ ᤁᤒᤪᤡᤱ ᤁᤢᤗᤢᤶᤔᤥ ᤌᤠᤖᤡᤰᤁᤣ ᤁᤧᤃᤧᤵᤐᤠ ᤁᤠᤛᤠ ᤆᤡ᤹ᤗᤡᤱᤃᤣ᤺ᤸᤗᤧ ᤌᤡᤰ ᤆᤥᤃᤢ॥

᥋ ᤂᤧᤴ ᤁᤠᤛᤠ ᤆᤡ᤹ᤗᤡᤱᤃᤣᤸᤗᤧ ᤗᤡᤛᤡ ᤁᤢᤛᤢᤰᤐᤥ ᤋᤰᤗᤠᤱᤜᤠ᤹ᤖᤧ ᤁᤢᤗᤡ᤺ᤱᤔᤠᤍᤧᤴ ᤑᤶᤔᤠᤖᤧ ᤗᤠᤃᤡ ᤂᤧᤸᤗᤧ ᤗᤡᤛᤡ ᤁᤢᤴᤍᤢᤸᤗᤥᤜᤠ᤹ ᤑᤳᤇᤢ॥

᥌ ᤋᤰᤗᤠᤱᤜᤠ᤹ ᤒᤒᤢᤗ ᤛᤡᤱᤅᤡᤸᤗᤧᤴ ᤆᤥᤃᤢᤀᤠᤱ ᤂᤢᤏᤧ᤹ ᤂᤧᤴ ᤁᤠᤛᤠ᤺ᤸᤗᤧ ᤛᤢ᤺ᤵᤋᤢ॥

᥍ ᤂᤧᤴ ᤋᤰᤗᤠᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤀᤥᤒᤠ ᤁᤢᤴᤍᤢᤸᤗᤥᤜᤠ᤹ᤀᤥ ᤂᤧᤴ ᤐᤱᤔᤠᤖᤧ ᤗᤠᤃᤡ ᤌᤧᤰᤋᤢ॥ ᤂᤧᤸᤗᤧ ᤂᤧᤴ ᤛᤡᤱᤓᤧᤸᤗᤧᤰᤜᤠ᤹ᤗᤠᤶ ᤂᤧᤴ ᤁᤢᤜᤥ᤺ᤴᤍᤪᤠ ᤁᤧᤒᤵᤐᤠ ᤆᤥᤃᤢᤖᤥ॥

ᤆᤫᤠ᤺ᤳ ᤕᤠᤱᤔᤠ ᤁᤠᤛᤠ ᤂᤵᤐᤩᤠ

(ᤗᤠ ᥉᥆:᥇᥎)

᥎ ᤂᤧᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤔᤠᤱᤛᤧᤘᤠ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤌᤥ᤹ᤛᤡᤱᤔᤠ ᤛᤧᤗᤧᤱᤄᤥᤜᤠ᤹ᤗᤠᤶ ᤜᤵᤛᤡᤱᤔᤠ ᤁᤠᤛᤠ ᤇᤧᤱᤃᤩᤠ ᤏᤢ ᤂᤧᤸᤗᤧ ᤁᤢᤗᤠᤱ ᤆᤥᤃᤢᤖᤥ॥

ᤗᤰᤂᤢᤶ

(ᤗᤠ ᥈᥍:᥏-᥇᥏)

᥏ ᤂᤧᤒᤩᤠᤱ ᤂᤢᤏᤧ᤹ ᤗᤰᤂᤢᤶ ᤆᤥᤃᤢ॥ ᤂᤧᤸᤗᤧ ᤕᤥ ᤗᤧᤵᤔᤠᤱᤒᤠ ᤗᤰᤁᤡᤸᤗᤧ ᤁᤢᤗᤠᤶᤋᤡ᤺ᤴ ᤁᤡᤵ ᤌᤡᤰ ᤜᤢᤰᤛᤡᤰ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤵᤔᤥ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤑᤥ᤺ᤴᤍᤠᤜᤠ᤹ ᤐᤳᤇᤧ॥

᥇᥆ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤏᤡᤒᤥᤱ ᤏᤢ ᤂᤧᤸᤗᤧ ᤁᤢᤒᤢᤱᤜᤠ᤹ᤀᤠᤱ ᤏᤡᤒᤥᤱ ᤁᤠᤛᤠ᤺ᤸᤗᤧᤴ ᤕᤢᤅᤧ॥ ᤛᤡᤳᤗᤠᤱᤅᤥᤒᤠ ᤂᤣ᤺ᤰᤆᤢᤖᤡᤜᤠ᤹ ᤏᤢ ᤂᤧᤸᤗᤧ ᤁᤢᤀᤢ᤺ᤱᤔᤠ ᤁᤢᤏᤠᤶᤜᤠ᤹ ᤆᤠᤜᤡ᤺ᤴ ᤕᤢᤵᤐᤠ᤺ᤸᤗᤧᤴ ᤘᤕᤧ॥

᥇᥇ ᤌᤥ ᤗᤧᤵᤔᤠᤱᤒᤠ ᤁᤢᤗᤰᤁᤡᤸᤗᤧ ᤗᤠᤃᤡᤀᤠᤱ ᤁᤡᤵ ᤌᤡᤰ ᤜᤢᤰᤛᤡᤰ ᤁᤧᤒᤵᤐᤠ ᤁᤢᤗᤠᤶᤋᤡ ᤁᤧᤒᤵᤐᤠ ᤑᤥ᤺ᤴᤍᤠᤜᤠ᤹ ᤏᤢ ᤂᤧᤵᤔᤥᤒᤠ ᤏᤡᤒᤥᤱ ᤛᤡᤳᤗᤠᤱᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤢᤱᤜᤠ᤹ᤀᤠᤱ ᤏᤡᤒᤥᤱᤅᤧ ᤁᤧᤖᤧᤰ ᤁᤠᤛᤠ᤺ᤸᤗᤧᤴᤏᤧ ᤕᤢᤅᤧ॥ ᤁᤖ ᤛᤡᤳᤗᤠᤱᤜᤠ᤹ᤖᤧ ᤁᤢᤀᤢ᤺ᤱᤔᤠ ᤂᤣ᤺ᤰᤆᤢᤖᤡᤜᤠ᤹ ᤏᤢ ᤁᤢᤏᤠᤶᤜᤠ᤹ ᤆᤠᤜᤡ᤺ᤴ ᤕᤢᤵᤐᤠ᤺ᤸᤗᤧᤴ ᤐᤳᤇᤧ॥

᥇᥈ ᤏᤠᤶᤎᤠ ᤐᤡᤛᤠᤱᤗᤧ ᤗᤠᤃᤡ ᤅᤠᤒᤥᤱ ᤜᤢᤰᤛᤡᤰ ᤁᤢᤗᤠᤶᤋᤡ ᤁᤧᤒᤵᤐᤠ ᤑᤥ᤺ᤴᤍᤠᤜᤠ᤹ ᤐᤳᤇᤧ॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤌᤡᤒᤥᤱ ᤏᤢ ᤁᤢᤕᤢᤰᤏᤠᤜᤠ᤹ ᤌᤡᤒᤥᤱᤅᤣ ᤕᤢᤅᤧ. ᤁᤖ ᤛᤡᤳᤗᤠᤱᤜᤠ᤹ᤀᤥᤒᤠ ᤂᤣ᤺ᤰᤆᤢᤖᤡᤜᤠ᤹ ᤏᤢ ᤁᤢᤏᤠᤶᤜᤠ᤹ ᤕᤢᤵᤐᤠ᤺ᤸᤗᤧᤴ ᤐᤳᤇᤧ॥

᥇᥉ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤧᤸᤗᤧ ᤁᤢᤍᤃᤠᤱ ᤗᤧᤵᤔᤠᤱ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤁᤢᤓᤧᤖᤧ᤺ᤴ ᤅᤠᤒᤥᤱ ᤜᤢᤰᤛᤡᤰ ᤏᤧᤛ᤻ᤛᤧ॥

᥇᥊ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤌᤡᤰᤏᤠᤜᤠᤱ ᤗᤧᤵᤔᤠᤱᤒᤠᤸᤗᤧ ᤗᤠᤃᤡ ᤌᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡᤰ ᤁᤢᤗᤠᤶᤋᤡ ᤁᤧᤒᤵᤐᤠ ᤑᤥ᤺ᤴᤍᤠᤜᤠ᤹ ᤐᤳᤇᤧ॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤛᤢᤶᤛᤡ ᤏᤢ ᤁᤢᤕᤢᤰᤏᤠᤜᤠ᤹ᤀᤠᤱ ᤛᤢᤶᤛᤡᤀᤣ ᤕᤢᤅᤧ॥

᥇᥋ ᤘᤣ᤹ ᤗᤧᤵᤔᤠᤱᤒᤠᤸᤗᤧ ᤗᤠᤃᤡ ᤀᤰᤋᤱᤒᤠᤀᤣ ᤆᤥᤃᤧ॥ ᤗᤰᤂᤢᤶᤔᤥᤒᤠ ᤗᤠᤶᤎᤣᤳ ᤆᤢᤵᤛᤠᤱ ᤏᤢ ᤑᤧᤴᤇᤠᤱ ᤗᤧᤵᤔᤠᤱ ᤌᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡᤰ ᤁᤢᤗᤠᤶᤋᤡ ᤁᤧᤒᤵᤐᤠ ᤑᤥ᤺ᤴᤍᤠᤜᤠ᤹ ᤐᤳᤇᤧ॥ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤛᤢᤶᤛᤡ ᤏᤢ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ ᤛᤢᤶᤛᤡᤀᤣ ᤕᤢᤅᤧ॥

᥇᥌ ᤗᤰᤂᤢᤶ ᤁᤧᤖᤧᤰ ᤐᤡᤛᤠᤱ ᤁᤧᤖᤧᤰ ᤑᤥ᤺ᤴᤍᤠᤜᤠ᤹ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤆᤡᤖᤡᤰᤁᤡᤸᤗᤧᤴ ᤐᤳᤇᤧ॥

᥇᥍ ᤛᤡᤳᤗᤠᤱᤅᤡᤸᤗᤧ ᤁᤢᤒᤢᤱᤜᤠ᤹ ᤁᤠᤛᤠ᤺ᤸᤗᤧᤴ ᤕᤢᤅᤧ. ᤁᤖ ᤛᤡᤳᤗᤠᤱᤜᤠ᤹ᤀᤥᤒᤠ ᤂᤧ᤺ᤰᤆᤢᤖᤡᤜᤠ᤹ ᤏᤢ ᤁᤢᤀᤢ᤺ᤱᤔᤠ ᤁᤢᤏᤠᤶᤜᤠ᤹ᤃ ᤕᤢᤵᤐᤠ᤺ᤸᤗᤧᤴ ᤐᤳᤇᤧ॥ ᤂᤧᤸᤗᤧ ᤁᤢᤛᤶᤜᤠ᤹ ᤕᤢᤵᤐᤠ᤺ᤸᤗᤧ ᤔᤧᤛᤢ᤺ᤵᤋᤢᤀᤠᤱ ᤐᤳᤇᤧ॥ ᤗᤰᤂᤢᤶᤔᤥᤒᤠ ᤁᤧᤖᤧᤰ ᤛᤡᤳᤗᤠᤱᤜᤠ᤹ᤖᤧ ᤁᤢᤀᤢ᤺ᤱᤔᤠ ᤁᤢᤏᤠᤶᤜᤠ᤹ ᤕᤢᤵᤐᤠ᤺ᤸᤗᤧᤴ ᤐᤳᤇᤧ॥

᥇᥎ ᤗᤰᤂᤢᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤑᤥ᤺ᤴᤍᤠ᤺ᤴ ᤑᤢᤱ ᤁᤧᤗᤰᤐᤧᤸᤗᤧ ᤁᤢᤕᤠ᤺ᤶᤒᤰ ᤁᤧᤗᤠ᤺ᤵᤐᤠ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤌᤠᤰᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤗᤠᤶ ᤔᤧᤈᤥᤃᤢᤒᤠ ᤆᤥᤃᤧ॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤏᤡᤒᤥᤱ ᤜᤢᤰᤛᤡᤰ ᤏᤢ ᤁᤢᤗᤡᤱᤃᤧᤴᤏᤡᤴ ᤗᤰᤂᤢᤶᤔᤥᤒᤠ ᤑᤥ᤺ᤴᤍᤠ᤺ᤴᤏᤢ ᤁᤢᤍᤱᤒᤠ ᤜᤢᤰᤛᤡᤰ ᤅᤠᤛᤡ ᤁᤧᤒᤵᤐᤠ ᤆᤥᤃᤧ॥

᥇᥏ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤗᤡᤛᤡ ᤏᤢ ᤂᤧᤸᤗᤧ ᤁᤠᤛᤠ ᤁᤢᤕᤢᤰᤏᤠᤜᤠ᤹ ᤗᤡᤛᤡᤀᤣ ᤕᤢᤅᤧ॥ ᤂᤧᤵᤔᤥᤒᤠ ᤂᤣ᤺ᤰᤆᤢᤖᤡᤜᤠ᤹ ᤏᤢ ᤁᤢᤀᤢ᤺ᤱᤔᤠ ᤁᤢᤏᤠᤶᤜᤠ᤹ ᤕᤢᤵᤐᤠ᤺ᤸᤗᤧᤴ ᤐᤳᤇᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤜᤠ᤹ᤀᤠᤱ ᤕᤢᤵᤐᤠ᤺ᤸᤗᤧ ᤔᤧᤛᤢ᤺ᤵᤋᤢᤀᤠᤱ ᤐᤳᤇᤧᤖᤥ॥

᥈᥆ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤂᤧᤴ ᤁᤒᤪᤡᤱ ᤐᤡᤛᤠᤱᤒᤠ ᤗᤰᤂᤢᤶᤔᤥᤒᤠ ᤁᤧᤖᤧᤰ ᤁᤢᤀᤢ᤺ᤱᤔᤠ ᤗᤰᤆᤢᤜᤠ᤹ ᤁᤠᤛᤠ᤺ᤸᤗᤧᤴ ᤕᤢᤅᤧᤖᤥ॥

ᤛᤣᤛᤣ ᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤠ ᤆᤡᤃᤰᤘᤠᤜᤠ᤹

᥈᥇ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥᤰ ᤁᤧᤕᤢᤱᤒᤠ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤗᤠᤃᤡ ᤀᤥᤃᤵ ᤁᤧᤒᤥᤱᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤥᤛᤠ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤛ᤻ᤛᤠ ᤀᤡᤋᤠᤔᤠᤖᤗᤠᤶ ᤗᤧᤒᤡᤜᤠ᤹ᤖᤧ ᤔᤧᤈᤥᤃᤢᤀᤠᤱ ᤘᤕᤧᤒᤠ ᤐᤠ᤺ᤴᤜᤠ᤹ᤖᤧ ᤐᤥᤎᤰᤁᤡᤴ ᤜᤠᤒᤠ ᤁᤴᤗᤥ॥

᥈᥈ (ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤕᤜᤢᤍᤠᤖᤧ ᤁᤢᤎᤠ᤺ᤰᤁᤥᤒᤠ ᤜᤢᤖᤧᤸᤗᤧ ᤁᤢᤶᤔᤧᤴᤇᤠ᤹. ᤀᤢᤖᤡ᤺ᤸᤗᤧ ᤁᤢᤛ᤻ᤛᤠ ᤒᤈᤗᤧᤗᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤢ॥

᥈᥉ ᤂᤢᤏᤧ᤹ᤏᤢ ᤍᤠᤏᤖᤧ ᤁᤢᤎᤠ᤺ᤰᤁᤥᤒᤠ ᤀᤜᤡᤛᤠᤔᤠᤰᤁᤧᤸᤗᤧ ᤁᤢᤛ᤻ᤛᤠ ᤀᤥᤜᤥᤗᤡᤀᤠᤒᤧᤴ ᤆᤥᤒᤣᤃᤢ ᤕᤠ᤺ᤶᤒᤰ ᤆᤥ᤺ᤰᤔᤠ. ᤜᤧᤰᤁᤩᤠᤱ ᤆᤀᤡ᤺ᤳᤜᤠ᤹ ᤆᤥ᤺ᤰᤔᤠ ᤏᤢ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤂᤧᤒᤩᤠᤱ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤥ ᤑᤢᤱ ᤗᤰᤔᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤘᤕᤧᤛᤡ॥)

᥈᥊ ᤛᤣᤛᤣᤍᤧᤴᤏᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠᤀᤥᤒᤠ ᤁᤧᤖᤧᤰ ᤛᤠᤶᤔᤩᤠᤱᤅᤡᤴ. ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗᤖᤧ ᤁᤢᤎᤠᤱᤔᤠ ᤁᤢᤀᤡᤛᤡ᤺ᤰ ᥈᥏ ᤋᤥᤖᤠ ᤏᤢ ᥍᥉᥆ ᤛᤣᤁᤣᤗ ᤘᤕᤧ॥

᥈᥋ ᤛᤱᤈᤢᤶᤓᤥᤀᤥ ᤕᤠᤶᤏᤠ᤺ᤳᤏᤡ᤺ᤳ ᤔᤧᤈᤥᤃᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤵᤐᤠᤴ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗᤖᤧ ᤁᤢᤎᤠᤱᤔᤠ ᤁᤢᤀᤡᤛᤡ᤺ᤰ ᥇᥆᥆ ᤋᤥᤖᤠ ᤏᤢ ᥇.᥍᥍᥋ ᤛᤣᤁᤣᤗᤒᤠ ᤘᤕᤧ–

᥈᥌ ᤋᤱᤒᤣ ᤏᤡᤒᤥᤱ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤃᤧᤵᤐᤠ ᤔᤏᤠᤜᤠ᤹ ᤔᤧᤏᤡᤖᤢᤛᤡᤀᤠᤱ ᤔᤧᤘᤕᤧ. ᤂᤧᤱᤜᤠ᤹ ᥌᥆᥉. ᥋᥋᥆ ᤔᤏᤠᤜᤠ᤹ ᤁᤧᤖᤧᤰᤗᤠᤶᤒᤠ ᤒᤣᤁᤠ ᤌᤡᤰᤌᤡᤰ ᤀᤡᤃᤪ. ᤛᤣᤛᤣᤍᤧᤴᤏᤥᤒᤠ ᤁᤢᤎᤠᤱᤔᤧᤸᤗᤧ ᤁᤢᤓᤪᤧ᤺ᤱ ᤛᤣᤁᤣᤗ ᤘᤕᤧ॥

᥈᥍ ᥇᥆᥆ ᤋᤥᤖᤠ ᤆᤠᤜᤡ᤺ᤴ ᤛᤣᤛᤣᤍᤧᤴ ᤏᤢ ᤑᤥ᤺ᤴᤍᤠᤜᤠ᤹ᤖᤧ ᤁᤢᤕᤢᤰᤏᤠᤍᤧᤴᤜᤠ᤹ ᤕᤥ᤺ᤶᤔᤠᤖᤧ ᤗᤠᤃᤡ ᤘᤕᤧ॥ ᤗᤳᤇᤠ ᤁᤢᤕᤢᤰᤏᤠ ᤌᤰᤔᤠ ᤋᤥᤖᤠ ᤌᤡᤰ ᤕᤠᤃᤧ. ᤁᤧᤖᤧᤰ ᤁᤢᤕᤢᤰᤏᤠᤍᤧᤴᤜᤠ᤹ᤀᤥ ᥇᥆᥆ ᤋᤥᤖᤠ ᤕᤠᤃᤧ॥

᥈᥎ ᤂᤧᤴ ᥇.᥍᥍᥋ ᤛᤣᤁᤣᤗᤗᤠᤶ ᤂᤧᤱᤜᤠ᤹ᤖᤧ ᤛᤡᤳᤗᤠᤱᤜᤠ᤹ᤖᤧ ᤗᤠᤃᤡ ᤂᤧ᤺ᤰᤆᤢᤖᤡ ᤔᤧᤈᤥᤃᤢ. ᤂᤧᤸᤗᤧ ᤁᤢᤛᤶᤜᤠ᤹ ᤔᤧᤛᤢ᤺ᤵᤋᤢ ᤜᤧᤰᤁᤩᤠᤱ ᤁᤢᤀᤢ᤺ᤱᤔᤠ ᤁᤢᤏᤠᤶᤜᤠ᤹ ᤔᤧᤈᤥᤃᤢ॥

᥈᥏ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠᤀᤥᤒᤠ ᤁᤠᤛᤠᤴ ᥍᥆ ᤋᤥᤖᤠ ᤏᤢ ᥈.᥊᥆᥆ ᤛᤣᤁᤣᤗᤒᤠ ᤘᤕᤧ॥

᥉᥆ ᤜᤠᤒᤠ ᤂᤧᤴᤗᤠᤶᤒᤠᤀᤣ ᤂᤧᤱᤜᤠ᤹ᤖᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤠᤃᤡ ᤁᤢᤕᤢᤰᤏᤠᤜᤠ᤹. ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤁᤠᤛᤠ ᤆᤡ᤹ᤗᤡᤱᤃᤣ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹.

᥉᥇ ᤂᤧᤒᤩᤠᤱ ᤁᤧᤖᤧᤰ ᤐᤡᤛᤠᤱᤒᤠ ᤗᤰᤂᤢᤶᤔᤥᤒᤠ ᤁᤢᤕᤢᤰᤏᤠᤜᤠ᤹ ᤏᤢ ᤗᤰᤂᤢᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤁᤢᤕᤢᤰᤏᤠᤜᤠ᤹. ᤜᤧᤰᤁᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤁᤢᤀᤢ᤺ᤱᤔᤠ ᤗᤰᤆᤢᤜᤠ᤹ ᤏᤢ ᤗᤰᤂᤢᤶᤔᤥᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤁᤢᤀᤢ᤺ᤱᤔᤠ ᤗᤰᤆᤢᤜᤠ᤹ ᤔᤧᤈᤥᤃᤢᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠ ᤆᤠᤱ

᥉᥏

ᤛᤣᤛᤣᤍᤧᤴᤏᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤂᤧᤱᤜᤠ᤹ᤖᤧ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤂᤡᤗᤠᤶ ᤌᤠᤰᤔᤏᤠᤒᤠ ᤆᤠᤱᤜᤠ᤹. ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤛᤢᤳᤌᤥ ᤆᤠᤱᤜᤠ᤹ ᤔᤧᤈᤥᤃᤢ॥

᥈ ᤀᤣᤐᤥᤍᤧᤱᤃ ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ. ᤜᤧᤰᤁᤩᤠᤱ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤔᤧᤈᤥᤃᤢ॥

᥉ ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱᤅᤡᤴ ᤔᤧᤓᤧ᤺ᤳᤇᤢᤀᤠᤱ ᤐᤠ᤹ᤐᤠ᤺ᤶᤒᤠ ᤁᤢᤗᤧᤵᤜᤠ᤹ ᤔᤧᤄᤰᤋᤢ ᤜᤧᤰᤁᤩᤠᤱ ᤀᤡᤍᤠ᤺ᤰᤜᤠ᤹ ᤔᤧᤈᤥᤃᤢ॥ ᤂᤧᤴ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤥ ᤋᤱᤔᤠᤖᤧ ᤗᤠᤃᤡ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤆᤥᤒᤣᤃᤢ᤺ᤸᤗᤧ ᤁᤢᤕᤠ᤺ᤶᤒᤰ ᤘᤕᤧ॥

᥊ ᤀᤣᤐᤥᤍᤧᤴ ᤀᤡᤓᤢᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤧᤴ ᤏᤧᤳᤇᤡ ᤁᤢᤕᤠᤀᤥ ᤔᤧᤈᤰᤋᤢᤒᤠ ᤏᤧᤳᤇᤡ ᤑᤰᤋᤠᤱᤅᤥ ᤁᤢᤀᤡᤓᤢᤵᤔᤠᤜᤠ᤹ ᤔᤧᤈᤥᤃᤢ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ. ᤂᤧᤸᤗᤧ ᤁᤢᤛᤶᤎᤠᤱ ᤁᤧᤒᤵᤐᤠ ᤛᤠ᤹ᤖᤡᤰ ᤏᤢᤖᤡᤰ ᤔᤧᤓᤕᤢᤒᤠ ᤁᤧᤱᤅᤥ ᤕᤢᤶᤔᤏᤠᤒᤠ ᤑ᤹ᤀᤡ᤺ᤴ ᤀᤣᤐᤥᤍᤧᤴᤏᤢ ᤁᤧᤍᤢᤶᤒᤠ ᤗᤳᤇᤠ ᤆᤡᤖᤡᤰ ᤂᤧᤸᤗᤧᤰ ᤜᤧᤰᤁᤣ ᤕᤠ᤺ᤶᤒᤰ ᤁᤧᤒᤥᤱᤒᤠ ᤛᤠᤶᤔᤩᤠᤱ. ᤏᤢ ᤜᤡᤕ᤺ᤰᤕᤱᤕᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤘᤕᤧ॥

᥌ ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱᤅᤥᤒᤠ ᤁᤢᤜᤱᤜᤠ᤹ᤀᤥ ᤀᤏᤡᤰᤛ ᤔᤢᤎᤡᤱᤗᤢᤱᤜᤠ᤹ ᤔᤧᤍᤡ᤺ᤰᤛᤢ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤀᤣ᤺ᤵᤛᤠᤵᤐᤥ ᤐᤵᤐᤠ ᤜᤧᤰᤁᤣ ᤂᤧ᤹ᤕᤥ ᤔᤧᤛᤠᤵᤋᤢ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤀᤣᤐᤥᤍᤀᤥ ᤁᤧᤒᤵᤐᤠ ᤑᤰᤋᤠᤱᤅᤥᤒᤠ ᤁᤢ᤹ᤀᤡᤓᤢᤵᤔᤠᤜᤠ᤹ᤀᤥ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤡᤱᤘᤠ᤹ᤛᤥᤰ ᤔᤢᤎᤡᤱᤗᤢᤱ ᤐᤥᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤂᤧᤵᤔᤥ ᤔᤧᤓᤳᤇᤢᤖᤥ॥

ᤛᤠ᤺ᤱᤒᤣ ᤛᤧ᤺ᤵᤆᤠᤱ ᤔᤧᤈᤥᤃᤢ

(ᤗᤠ ᥈᥎:᥇᥋-᥉᥆)

᥎ ᤂᤧᤱᤜᤠ᤹ᤖᤧ ᤀᤧᤐᤥᤍᤀᤥᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤆᤥᤒᤣᤃᤢ᤺ᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤡᤸᤗᤧᤴ ᤛᤠ᤺ᤱᤒᤣ ᤛᤧ᤺ᤵᤆᤠᤱ. ᤛᤠᤶᤔᤩᤠᤱ. ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤆᤡᤖᤡᤰᤁᤡᤸᤗᤧᤴ ᤔᤧᤈᤥᤃᤢ॥

᥏ ᤂᤧᤴ ᤗᤡᤛᤡ ᤁᤢᤛᤢᤰᤐᤠ ᤁᤧᤒᤵᤐᤠ ᤏᤢ ᤏᤡᤗᤧᤱ ᤔᤧᤓᤠᤰᤋᤢᤒᤠ ᤆᤥᤃᤧ॥ ᤂᤧᤴ ᤛᤥ᤺ᤰᤐᤡᤳᤋᤠ ᤌᤡᤰ ᤁᤢᤗᤠᤶᤋᤡ ᤏᤢ ᤛᤥ᤺ᤰᤐᤡᤳᤋᤠ ᤌᤡᤰ ᤁᤢᤓᤧᤖᤧ ᤁᤧᤒᤵᤐᤠ ᤆᤥᤃᤧ॥

᥇᥆ ᤂᤧᤵᤔᤥ ᤔᤢᤎᤡᤱᤗᤢᤱᤜᤠ᤹ᤖᤧ ᤗᤡᤛᤡ ᤁᤢᤍᤡ᤺ᤰᤗᤠ ᤔᤧᤍᤡ᤺ᤰᤛᤢ ᤔᤧᤓᤳᤇᤢ॥ ᤌᤡᤰᤛᤡᤃᤣᤰᤐᤠ ᤁᤢᤍᤡ᤺ᤰᤗᤠ᤺ᤴ ᤜᤧ᤺ᤳᤕᤱᤕᤱᤒᤠ ᤔᤢᤎᤡᤱᤗᤢᤱ. ᤜᤡ᤺ᤰᤕᤱᤕᤱᤒᤠ ᤔᤢᤎᤡᤱᤗᤢᤱ. ᤀᤶᤍᤠᤱᤒᤠ ᤔᤢᤎᤡᤱ ᤐᤳᤇᤧ॥

᥇᥇ ᤏᤡᤛᤡᤃᤣᤰᤐᤠ ᤁᤢᤍᤡ᤺ᤰᤗᤠᤀᤥ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤔᤢᤎᤡᤱᤗᤢᤱ. ᤁᤢᤓᤡᤱᤗᤠ ᤔᤢᤎᤡᤱᤗᤢᤱ ᤏᤢ ᤗᤣ᤺ᤳᤋᤠᤱᤒᤠ ᤔᤢᤎᤡᤱᤗᤢᤱ ᤐᤳᤇᤧ॥

᥇᥈ ᤛᤢᤶᤛᤡᤃᤣᤰᤐᤠ ᤁᤢᤍᤡ᤺ᤰᤗᤠᤀᤥ ᤔᤠᤰᤁᤢᤶ ᤁᤧᤗ᤹ᤒᤠ ᤁᤢᤜᤧ᤺ᤳᤗᤠ ᤔᤢᤎᤡᤱᤗᤢᤱ. ᤘᤖᤧᤱᤗᤧᤱᤒᤠ ᤁᤢᤜᤡ᤺ᤰᤗᤠ ᤁᤢᤜᤧ᤺ᤳᤗᤠ ᤔᤢᤎᤡᤱᤗᤢᤱ ᤏᤢ ᤐᤠᤖᤠᤴᤗᤠ ᤆᤠ᤺ᤶᤒᤠ ᤔᤢᤎᤡᤱᤗᤢᤱ ᤐᤳᤇᤧ॥

᥇᥉ ᤜᤧᤰᤁᤩᤠᤱ ᤗᤡᤛᤡᤃᤣᤰᤐᤠ ᤁᤢᤍᤡ᤺ᤰᤗᤠᤀᤥ. ᤏᤢᤎᤡ ᤆᤠ᤺ᤶᤒᤠ ᤔᤢᤎᤡᤱᤗᤢᤱ. ᤀᤏᤡᤰᤛ ᤔᤢᤎᤡᤱᤗᤢᤱ ᤏᤢ ᤀᤶᤀᤶ ᤁᤧᤗ᤹ᤒᤠ ᤔᤢᤎᤡᤱᤗᤢᤱ ᤐᤳᤇᤧ॥

᥇᥊ ᤂᤧᤴ ᤔᤢᤎᤡᤱᤗᤢᤱᤜᤠ᤹ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤁᤢᤀᤡᤛᤡᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤘᤕᤧ॥ ᤁᤧᤖᤧᤰᤁᤥ ᤀᤣ᤺ᤵᤛᤠᤵᤐᤥ ᤗᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤠ᤺ᤰᤜᤠ᤹ᤀᤥᤒᤠ ᤗᤳᤇᤠ ᤔᤢᤎᤡᤱᤗᤢᤱ ᤌᤰᤔᤠ ᤗᤳᤇᤠ ᤗᤳᤇᤠ ᤔᤡᤱ ᤐᤳᤇᤧ॥

᥇᥋ ᤂᤧᤱᤜᤠ᤹ᤖᤧ ᤛᤠ᤺ᤱᤒᤣ ᤛᤧ᤺ᤵᤆᤠᤱᤗᤧ ᤗᤠᤃᤡ ᤀᤡᤍᤠ᤺ᤰ ᤜᤧᤰᤁᤣ ᤔᤠ᤺ᤵᤔᤏᤠᤒᤠ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱ ᤛᤡᤁᤪᤡᤜᤠ᤹ ᤔᤧᤈᤥᤃᤢ.

᥇᥌ ᤛᤠᤶᤔᤩᤠᤱᤅᤡᤸᤗᤧᤴ ᤏᤧᤳᤇᤡ ᤔᤢᤎᤡᤱᤗᤢᤱᤜᤠ᤹ ᤑᤶᤔᤠ ᤁᤢᤜᤱᤜᤠ᤹ ᤏᤢ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤏᤧᤳᤇᤡ ᤔᤧᤈᤥᤃᤢ ᤜᤧᤰᤁᤩᤠᤱ ᤏᤧᤵᤔᤠᤱ ᤁᤢᤴᤍᤢᤸᤗᤥᤜᤠ᤹ ᤛᤠ᤺ᤱᤒᤣ ᤛᤣ᤺ᤵᤆᤠᤱᤅᤥᤒᤠ ᤌᤠ᤺ᤱ ᤗᤧᤵᤔᤠᤱ ᤏᤠᤜᤠᤱ ᤁᤳᤏᤠᤜᤠᤱ ᤁᤢᤕᤠᤀᤥ ᤔᤧᤓᤳᤇᤢ॥

᥇᥍ ᤛᤠ᤺ᤱᤒᤣ ᤛᤣ᤺ᤵᤆᤠᤱᤅᤡᤸᤗᤧ ᤁᤢᤕᤠ ᤁᤢᤕᤠᤀᤥ ᤁᤧᤒᤵᤐᤠ ᤂᤧᤴ ᤁᤢᤴᤍᤢᤸᤗᤥᤀᤥ ᤏᤧᤳᤇᤡ ᤛᤠᤶᤔᤩᤠᤱ ᤛᤡᤰᤁᤪᤡᤜᤠ᤹ ᤔᤧᤕᤠᤰᤋᤢ॥

᥇᥎ ᤏᤧᤵᤔᤠᤱ ᤛᤡᤰᤁᤪᤡᤜᤠ᤹ᤖᤧ ᤘᤣ᤹ ᤏᤧᤳᤇᤡ ᤁᤢᤕᤠᤜᤠ᤹ ᤆᤠᤜᤡ᤺ᤴ ᤂᤧᤴ ᤏᤧᤵᤔᤠᤱ ᤔᤢᤎᤡᤱᤕᤢᤱᤔᤠ ᤁᤢᤜᤱᤅᤥ ᤔᤧᤍᤢᤶᤛᤢᤀᤠᤱ ᤀᤣᤐᤥᤍᤀᤥᤒᤠ ᤑᤰᤋᤠᤱᤅᤥᤒᤠ ᤁᤢᤀᤡᤓᤢᤵᤔᤥ ᤋᤃᤠᤱ ᤗᤧᤵᤔᤠᤱ ᤔᤧᤓᤳᤇᤢ॥

᥇᥏ ᤂᤧᤱᤜᤠ᤹ᤖᤧ ᤏᤧᤳᤇᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤔᤧᤈᤥᤃᤢᤀᤠᤱ ᤛᤠ᤺ᤱᤒᤣ ᤛᤧ᤺ᤵᤈᤠᤱᤅᤥᤒᤠ ᤀᤣᤐᤥᤍ ᤛᤡᤃᤠᤱ ᤗᤧᤵᤔᤠᤱ ᤘᤣ᤹ ᤏᤧᤵᤔᤠᤱ ᤁᤢᤛᤢᤰᤐᤥᤒᤠ ᤁᤢᤃ᤺ᤱᤃᤩᤠᤀᤥ ᤔᤧᤓᤳᤇᤢ॥

᥈᥆ ᤂᤧᤱᤜᤠ᤹ᤖᤧ ᤀᤠᤸᤗᤛᤠᤱ ᤏᤧᤳᤇᤡ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᤔᤧᤈᤥᤃᤢᤀᤠᤱ ᤀᤣᤐᤥᤍᤧᤸᤗᤧ ᤁᤢᤍᤃᤠᤱ ᤗᤧᤵᤔᤠᤱ ᤑᤰᤋᤠᤱᤅᤥ ᤀᤡᤄᤣ᤺ᤱᤔᤏᤠᤒᤠ ᤁᤢᤛᤡᤃᤠᤱᤗᤠᤶ ᤏᤢ ᤀᤣᤐᤥᤍᤒᤠ ᤑᤥ᤹ᤀᤥ ᤕᤢᤶᤔᤏᤠᤒᤠ ᤑ᤹ᤀᤡ᤺ᤸᤗᤧ ᤁᤢᤛᤶᤎᤠᤱᤒᤠ ᤁᤢᤍᤔᤠᤍᤧᤴᤏᤥ ᤔᤧᤓᤳᤇᤢ॥

᥈᥇ ᤛᤠ᤺ᤱᤒᤣ ᤛᤧ᤺ᤵᤈᤠᤱᤅᤡᤱᤃ ᤂᤧᤵᤔᤥ ᤁᤧᤒᤵᤐᤠ ᤁᤢᤴᤍᤥᤸᤗᤥᤜᤠ᤹ᤗᤠᤶ ᤀᤣᤐᤥᤍᤀᤥᤒᤠ ᤁᤢᤴᤍᤥᤸᤗᤥᤜᤠ᤹ᤀᤥ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤁᤢᤏᤠᤶᤔᤡᤸᤗᤧ ᤑ᤹ᤀᤡᤀᤥ ᤀᤡᤔᤧᤄᤣ᤺ᤰᤂᤢ. ᤜᤧᤰᤁᤣᤗ᤹ᤖᤡᤰ ᤂᤧᤴ ᤀᤣᤐᤥᤍᤧᤴ ᤏᤠ ᤏᤢ ᤁᤳᤏᤠ ᤛ᤺ᤶᤔᤠ ᤔᤧᤄᤥᤏᤧᤴ॥ ᤜᤧᤰᤋᤱᤒᤠᤀᤣ ᤆᤥ᤺ᤰᤔᤠ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤘᤣ᤹ ᤂᤢᤴᤇᤡ᤹ ᤆᤠᤱᤜᤠ᤹

(ᤗᤠ ᥈᥎:᥉᥇-᥊᥉)

᥈᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤣᤐᤥᤍᤒᤠ ᤁᤧᤖᤧᤰ ᤗᤃᤣ᤺ᤵᤐᤧᤴ ᤜᤡ᤺ᤰᤁᤱᤁᤱᤒᤠ ᤆᤠ᤺ᤶᤔᤏᤠᤒᤠᤸᤗᤧ ᤌᤠᤰᤔᤏᤠᤒᤠ ᤆᤡᤖᤡᤰᤁᤡᤸᤗᤧᤴ ᤔᤧᤈᤥᤃᤢ॥

᥈᥉ ᤂᤧᤸᤗᤧ ᤁᤢᤗᤢᤶᤔᤥ ᤁᤠᤸᤍᤠᤖᤧᤸᤗᤧ ᤁᤢᤜᤱ ᤜᤧᤰᤋᤱᤒᤠ ᤗᤃᤣ᤺ᤵᤐᤡᤸᤗᤧ ᤁᤢᤜᤱ ᤔᤧᤓᤳᤇᤢ. ᤜᤧᤰᤁᤩᤠᤱ ᤔᤧᤴᤍᤧ᤺ᤱᤔᤠᤖᤧ ᤗᤠᤃᤡ ᤁᤢᤜᤱ ᤁᤒᤪᤡᤱ ᤘᤖᤢ᤺ᤰ ᤋᤷᤄᤧᤘᤠ ᤔᤧᤍᤕᤢᤀᤠᤱ ᤁᤢᤒᤣ ᤔᤧᤛᤧᤖᤢ᤹॥

᥈᥊ ᤂᤧᤸᤗᤧ ᤕᤥ ᤁᤢᤓᤧᤖᤠᤀᤥ ᤆᤠᤜᤡ᤺ᤴ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ ᤏᤢ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤑᤢ᤹ᤗᤧᤛᤣ᤹ᤜᤠ᤹ ᤔᤧᤈᤥᤃᤢ॥

᥈᥋ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤐ᤺ᤱᤃᤣ᤹ᤜᤠ᤹ ᤔᤧᤈᤥᤃᤢᤀᤠᤱ ᤂᤧᤴ ᤕᤥ ᤁᤧᤒᤵᤐᤠ ᤋᤣ᤺ᤵᤑᤧᤖᤠᤀᤥ ᤁᤒᤪᤡᤱ ᤑᤢ᤹ᤗᤧᤛᤣ᤹ᤜᤠ᤹ᤖᤧ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤂᤧᤱᤜᤠ᤹ᤖᤧ ᤔᤧᤓᤳᤇᤢ॥

᥈᥌ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤧᤸᤗᤧ ᤆᤠᤱᤔᤏᤠᤒᤠ ᤗᤃᤣ᤺ᤳᤋᤡᤸᤗᤧ ᤕᤥ ᤁᤢᤓᤧᤖᤠᤀᤥ ᤗᤳᤇᤠ ᤐ᤺ᤱᤃᤣ᤹ ᤏᤢ ᤕᤠᤶᤔᤥ ᤗᤳᤇᤠ ᤑᤢ᤹ᤗᤧᤛᤣ᤹ ᤆᤢᤰᤋᤧᤖ ᤁᤒᤪᤡᤱ ᤔᤧᤓᤳᤇᤢ. ᤜᤧᤰᤋᤱᤒᤠ ᤆᤥ᤺ᤰᤔᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧ॥

᥈᥍ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤑᤔᤏᤠᤒᤠ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤜᤰᤛᤢ᤺ᤵᤐᤠ ᤆᤠᤱᤜᤠ᤹.

᥈᥎ ᤜᤧᤰᤁᤩᤠᤱ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤑᤧ᤺ᤳᤋᤠ ᤏᤢ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤘᤣ᤹ ᤑᤧ᤺ᤳᤋᤠᤜᤠ᤹ ᤏᤢ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤛᤡᤃᤠᤱ ᤆᤠᤱᤔᤠ ᤆᤠᤱᤜᤠ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥

᥈᥏ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤆᤢᤴᤈᤢᤴ ᤗ᤹ᤖᤡᤰ ᤑᤔᤏᤠᤒᤠ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ. ᤜᤧᤰᤁᤩᤠᤱ ᤜᤡ᤺ᤰᤁᤱᤁᤱᤒᤠ. ᤐᤠᤖᤠᤴᤗᤠ. ᤜᤧ᤺ᤳᤋᤠᤱᤒᤠ ᤂᤡ᤺ᤸᤗᤧᤴ ᤑᤢᤱ ᤁᤧᤗᤰᤐᤧᤸᤗᤧ ᤁᤢᤕᤠ᤺ᤶᤒᤰ ᤆᤥᤃᤢᤒᤠ ᤑ᤹ᤀᤡ ᤔᤧᤈᤥᤃᤢ. ᤜᤧᤰᤋᤱᤒᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧ॥

᥉᥆ ᤂᤧᤱᤜᤠ᤹ᤖᤧ ᤗᤧᤵᤐᤧᤵᤐᤠ. ᤛᤢᤳᤌᤥ ᤋᤡᤆ᤺ᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤵᤔᤥ ᤀᤣ᤺ᤵᤛᤠᤵᤐᤥ ᤗᤰᤔᤏᤠᤒᤠ ᤜᤧᤰᤁᤣ ᤁᤴ ᤐᤠ᤺ᤴᤜᤠ᤹ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ” ᤗ᤹ᤖᤡᤰ ᤔᤧᤗᤰᤋᤢ॥

᥉᥇ ᤂᤧᤱᤜᤠ᤹ᤖᤧ ᤛᤢᤳᤌᤥ ᤋᤡᤆ᤺ᤴ ᤑᤧ᤺ᤳᤋᤠᤀᤥ ᤑᤶᤔᤠᤖᤧ ᤗᤠᤃᤡ ᤂᤧᤴ ᤜᤡ᤺ᤰᤁᤱᤁᤱᤒᤠ ᤁᤢᤏᤠᤶᤔᤡᤸᤗᤧ ᤀᤡᤔᤧᤄᤣ᤺ᤰᤂᤢ. ᤜᤧᤰᤋᤱᤒᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤖᤥ॥

ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤆᤥ᤺ᤰᤔᤠ ᤔᤧᤛᤢᤖᤢ

(ᤗᤠ ᥉᥋:᥇᥆-᥇᥏)

᥉᥈ ᤁᤶᤓᤗ᤹ᤖᤡᤰ ᤋᤢᤶᤔᤠᤍᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤆᤢᤖᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢ॥

᥉᥉ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤔᤥᤛᤠᤀᤥ ᤔᤧᤍᤠᤖᤢ.

ᤂᤧᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹– ᤁᤢᤀᤢ᤺ᤱᤔᤠ ᤗᤰᤆᤢᤜᤠ᤹. ᤛᤡᤱᤓᤧᤸᤗᤧᤰᤜᤠ᤹. ᤁᤢᤛᤠᤰᤔᤠ ᤛᤡᤱᤜᤠ᤹. ᤛᤡᤳᤗᤠᤱᤜᤠ᤹. ᤁᤢᤕᤢᤰᤏᤠᤜᤠ᤹.

᥉᥊ ᤜᤧ᤺ᤳᤋᤠᤱᤒᤠ ᤔᤧᤈᤠ᤺ᤴᤍᤢᤒᤠ ᤔᤧᤸᤗᤢᤰ ᤜᤥᤖᤡᤰᤐᤠ ᤁᤢᤎᤣ᤺ᤰᤔᤠᤜᤠ᤹. ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰ ᤁᤢᤎᤣ᤺ᤰᤔᤠᤜᤠ᤹. ᤁᤢᤎᤧ᤺ᤰᤔᤠ ᤑᤥ᤺ᤴᤍᤠ.

᥉᥋ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴ ᤏᤢ ᤂᤧᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹ ᤜᤧᤰᤁᤩᤠᤱ ᤁᤢᤍᤧᤵᤑᤣ᤹.

᥉᥌ ᤆᤵᤋᤧᤴ ᤏᤢ ᤂᤧᤸᤗᤧ ᤁᤧᤖᤧᤰ ᤁᤢᤛᤠᤔᤠᤜᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱ.

᥉᥍ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤛᤣᤔᤡᤕᤢᤱᤍᤧᤴ ᤂᤧᤒᤩᤠᤱ ᤂᤧᤵᤔᤥᤒᤠ ᤛᤣᤔᤡ ᤜᤠ᤺ᤶᤔᤠᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤛᤠᤔᤠᤜᤠ᤹ ᤏᤢ ᤀᤥ᤺ᤳᤋᤡ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹.

᥉᥎ ᤛᤠᤶᤔᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ. ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤣ᤹. ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ. ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤠᤃᤡ ᤑᤥ᤺ᤴᤍᤠ.

᥉᥏ ᤁᤠᤛᤠ᤺ᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ. ᤂᤧᤵᤔᤥᤒᤠ ᤁᤠᤛᤠ ᤆᤡ᤹ᤗᤡᤱᤃᤣ᤹. ᤂᤧᤵᤔᤥᤒᤠ ᤋᤰᤗᤠᤱᤜᤠ᤹ ᤏᤢ ᤂᤧᤸᤗᤧ ᤁᤧᤖᤧᤰ ᤁᤢᤛᤠᤔᤠᤜᤠ᤹.

ᤆᤫᤠ᤺ᤳ ᤕᤠᤱᤔᤠ ᤇᤧ᤺ᤱᤃᤩᤠ ᤏᤢ ᤂᤧᤸᤗᤧ ᤁᤢᤗᤠᤱᤜᤠ᤹

᥊᥆ ᤗᤰᤂᤢᤶᤔᤥᤒᤠ ᤑᤥ᤺ᤴᤍᤠᤜᤠ᤹. ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤏᤢ ᤁᤢᤕᤢᤰᤏᤠᤜᤠ᤹.

ᤗᤰᤂᤢᤶᤔᤥᤒᤠ ᤗᤠᤶᤎᤣ᤺ᤳᤋᤥᤒᤠ ᤑᤥ᤺ᤴᤍᤠ. ᤂᤧᤵᤔᤥᤒᤠ ᤀᤡᤍᤠ᤺ᤰᤜᤠ᤹ ᤏᤢ ᤁᤢᤀᤢ᤺ᤱᤔᤠ ᤗᤰᤆᤢᤜᤠ᤹

ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ. ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤗᤠᤃᤡ ᤔᤠᤱᤛᤧᤘᤠ ᤆᤥ᤺ᤰᤔᤠ ᤁᤧᤖᤧᤰ ᤛᤠᤔᤠᤜᤠ᤹

᥊᥇ ᤛᤣᤛᤣ ᤛᤠ᤺ड᤻ᤃᤠᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤑᤔᤏᤠᤒᤠ ᤆᤠᤱᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤛᤢᤳᤌᤥ ᤁᤢᤈᤠᤱᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹॥

᥊᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢ॥

᥊᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤴ ᤕᤠ᤺ᤶᤒᤰᤜᤠ᤹ ᤀᤥᤔᤧᤳᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧ ᤂᤧᤱᤜᤠ᤹ᤖᤧ ᤜᤧᤰᤋᤱᤒᤠᤀᤣ ᤔᤧᤈᤥᤃᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ॥

ᤛᤣᤛᤣ ᤛᤠ᤺ᤱᤃᤠᤜᤡᤶ ᤕᤠᤖᤡᤵ ᤆᤥ᤺ᤰᤔᤠ ᤏᤢ ᤋᤥ᤺ᤶᤔᤠ

᥊᥆

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤌᤡᤰᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤋᤢᤶᤔᤠᤍᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶ ᤆᤥᤃᤧ᤹॥

᥉ ᤂᤧ᤹ᤕᤥ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴ ᤕᤢᤰᤂᤧ᤹ᤀᤠᤱ ᤑᤥ᤺ᤴᤍᤠ᤺ᤸᤗᤧ ᤂᤧᤴ ᤌᤣ᤺ᤰᤋᤧ᤹॥

᥊ ᤆᤵᤋᤧᤴᤏᤡᤴ ᤛᤡᤃᤠᤱ ᤌᤧᤰᤋᤧ᤹ᤀᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤁᤧᤏᤧᤒᤠ ᤆᤡᤃᤰᤘᤠᤜᤠ᤹ ᤐᤄᤧᤶ ᤂᤧᤶᤍᤢᤖ ᤏᤧᤛ᤻ᤛᤧ᤹. ᤜᤧᤰᤁᤩᤠᤱ ᤛᤣᤔᤡ ᤕᤢᤱᤍᤧᤴᤏᤡᤴ ᤛᤡᤃᤠᤱ ᤁᤣ᤺ᤳᤋᤧ᤹ᤀᤠᤱ ᤂᤧᤵᤔᤥ ᤛᤣᤔᤡ ᤜᤠ᤺ᤶᤔᤠ ᤇᤰᤁᤱᤜᤠ᤹ ᤋᤱᤄᤧ᤹॥

᥋ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤠᤱ ᤛᤢᤰᤐᤠ ᤜᤠ᤺ᤶᤔᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱᤅᤡᤴ ᤕᤢᤰᤂᤧ᤹. ᤜᤧᤰᤁᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤥᤒᤠ ᤑᤥ᤺ᤴᤍᤠ᤺ᤴ ᤑᤳᤇᤧ᤹॥

᥌ “ᤋᤢᤶᤔᤠᤍᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤍᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤢᤰᤂᤧ᤹॥

᥍ ᤂᤧᤴ ᤀᤣᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ ᤇᤧ᤺ᤱᤃᤩᤠ᤺ᤴ ᤕᤢᤰᤂᤧᤀᤠᤱ ᤂᤧ᤹ᤕᤥ ᤆᤫᤠ᤺ᤳ ᤁᤣ᤺ᤳᤋᤧ᤹॥

᥎ ᤜᤧᤰᤁᤩᤠᤱ ᤗᤰᤂᤢᤶᤔᤥᤒᤠ ᤐᤠ᤺ᤴᤜᤠ᤹ ᤁᤒᤪᤡᤱ ᤑᤠᤰᤋᤧ᤹. ᤜᤧᤰᤁᤩᤠᤱ ᤗᤰᤂᤢᤶᤔᤥ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤥᤒᤠ ᤑᤥ᤺ᤴᤍᤠ᤺ᤴ ᤂᤡᤱᤄᤧ᤹॥

᥏ “ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤣ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤠᤱᤌᤥ᤺ᤰᤏᤠ ᤆᤥᤃᤧ᤹ ᤂᤧᤒᤩᤠᤱ ᤂᤧᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹ ᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤛᤢᤳᤌᤥ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤛᤣᤛᤣ ᤐᤥᤱ᤹॥

᥇᥆ ᤂᤧᤒᤩᤠᤱ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹ᤀᤠᤱ ᤔᤠᤱᤌᤥ᤺ᤰᤏᤠ ᤆᤥᤃᤧ᤹ᤀᤠᤱ ᤂᤧᤴ ᤛᤣᤛᤣ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤛᤠ᤹ᤖᤡᤰ ᤛᤣᤛᤣᤒᤠ ᤐᤥᤱ᤹॥

᥇᥇ ᤇᤧ᤺ᤱᤃᤩᤠ᤺ᤴ ᤏᤢ ᤂᤧᤸᤗᤧ ᤁᤢᤗᤠᤱᤜᤠ᤹ ᤔᤠᤱᤌᤥ᤺ᤰᤏᤠ ᤐᤡᤖᤧ᤹ᤀᤠᤱ ᤛᤢᤳᤌᤥ ᤆᤥᤃᤧ᤹॥

᥇᥈ “ᤂᤧᤴ ᤀᤣᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤋᤠᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤵᤛᤧᤛᤧ᤹॥

᥇᥉ ᤜᤧᤰᤁᤩᤠᤱ ᤜᤠᤖᤢᤏᤧᤴ ᤛᤢᤳᤌᤥ ᤆᤠᤱᤜᤠ᤹ ᤆᤠᤰᤋᤧᤀᤠᤱ ᤂᤧᤴ ᤔᤠᤱᤌᤥ᤺ᤰᤏᤠ ᤐᤡᤖᤧ᤹. ᤂᤧᤒᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤛᤢᤳᤌᤥ ᤆᤥᤃᤧ᤹॥

᥇᥊ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤋᤠᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤜᤰᤛᤢ᤺ᤵᤐᤠ ᤗᤃᤣ᤺ᤵ ᤆᤠᤰᤋᤧᤛᤧ᤹॥

᥇᥋ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠᤴ ᤔᤠᤱᤌᤥ᤺ᤰᤏᤠ ᤁᤧᤒᤡᤖᤢᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ᤀᤠᤱ ᤔᤠᤱᤌᤥ᤺ᤰᤏᤠ ᤐᤡᤖᤧᤛᤧ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤠᤱᤌᤥ᤺ᤰᤏᤠ᤺ᤱᤃ ᤗᤳᤇᤠ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤐᤥᤱ᤹॥”

᥇᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤂᤢᤏᤧ᤹ ᤁᤧᤖᤧᤰ ᤆᤥᤃᤢ॥

᥇᥍ ᤁᤶᤓᤗ᤹ᤖᤡᤰ ᤏᤡᤛᤡᤃᤣᤰᤐᤠ ᤋᤱᤒᤣᤀᤥᤒᤠ ᤌᤡᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤓᤥ᤺ᤰᤂᤢ॥

᥇᥎ ᤔᤥᤛᤠ᤺ᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤑᤥ᤺ᤰᤂᤢᤀᤠᤱ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ ᤕᤢᤰᤂᤢ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤛᤡᤱᤓᤧᤸᤗᤧᤰᤜᤠ᤹ ᤋᤰᤐᤧᤳ ᤕᤧᤵᤛᤢᤀᤠᤱ ᤂᤧᤱᤜᤠ᤹ᤀᤥ ᤁᤢᤛᤠᤰᤔᤠ ᤐᤧᤖᤧᤶᤛᤡᤱᤜᤠ᤹ ᤁᤣ᤺ᤳᤋᤢᤀᤠᤱ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹ ᤕᤧᤵᤛᤢ॥

᥇᥏ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱ ᤁᤢᤄᤠᤵᤔᤧᤴ ᤂᤡᤱᤄᤢᤀᤠᤱ ᤁᤢᤄᤠᤵᤔᤧᤸᤗᤧ ᤁᤢᤛᤶᤎᤠᤱ ᤁᤢᤄᤠᤵᤔᤠ ᤁᤣ᤺ᤳᤋᤢ॥

᥈᥆ ᤜᤧᤰᤁᤩᤠᤱ ᤂᤢᤏᤧ᤹ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤋᤠᤖᤢᤀᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤥ ᤕᤠᤰᤋᤢ ᤂᤧᤒᤩᤠᤱ ᤋᤰᤗᤠᤱᤜᤠ᤹ ᤔᤠᤱᤜᤢᤵ ᤛᤴᤍᤥ᤺ᤰᤁᤥ ᤑᤳᤇᤢ. ᤜᤧᤰᤁᤩᤠᤱ ᤁᤢᤍᤧᤵᤑᤣᤴ ᤛᤴᤍᤥ᤺ᤰᤁᤡᤸᤗᤧ ᤁᤢᤛᤶᤎᤠᤱ ᤕᤢᤰᤂᤢ॥

᥈᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤁᤢᤎᤣ᤺ᤰᤔᤠ ᤑᤥ᤺ᤴᤍᤠ᤺ᤴ ᤂᤡᤱᤄᤢᤀᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤌᤣ᤺ᤰᤋᤢ॥

᥈᥈ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤌᤥ ᤗᤧᤵᤔᤠᤱ ᤁᤧᤒᤵᤐᤠ ᤑᤥ᤺ᤴᤍᤠ᤺ᤸᤗᤧ ᤗᤠ᤺ᤰᤁᤠᤳ ᤐᤡᤛᤠᤱ ᤆᤵᤋᤧᤴᤏᤡᤴ ᤕᤢᤰᤂᤢ॥

᥈᥉ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤀᤡᤛᤡ᤺ᤰ ᤂᤧᤸᤗᤧ ᤁᤢᤛᤶᤎᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤥᤴᤍᤢᤒᤠ ᤂᤖᤧ᤺ᤱᤅᤡᤴ ᤐᤧᤴᤇᤢ ᤏᤧᤛ᤻ᤛᤢ॥

᥈᥊ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤂᤢᤏᤧ᤹ ᤆᤵᤋᤧᤴᤏᤡᤸᤗᤧ ᤁᤢᤍᤃᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶ ᤕᤥ ᤗᤧᤵᤔᤠᤱ ᤛᤣᤔᤡ ᤕᤢᤱᤍᤧᤴᤏᤡᤴ ᤕᤢᤰᤂᤢ॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤣᤔᤡᤜᤠ᤹ ᤋᤱᤄᤢ॥

᥈᥌ ᤔᤥᤛᤠ᤺ᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤑᤥ᤺ᤴᤍᤠ᤺ᤸᤗᤧ ᤁᤢᤍᤃᤠᤱ ᤛᤠᤶᤔᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤢᤰᤂᤢ॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤂᤧᤵᤔᤥ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ ᤜᤠ᤺ᤴᤍᤢ॥

᥈᥎ ᤜᤧᤰᤁᤩᤠᤱ ᤂᤢᤏᤧ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤑᤥ᤺ᤴᤍᤠ᤺ᤴ ᤑᤥ᤺ᤴᤍᤢ॥

᥈᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤋᤢᤶᤔᤠᤍᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤢᤰᤂᤢ ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤢ॥

᥉᥆ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ ᤂᤢᤏᤧ᤹ ᤇᤧ᤺ᤱᤃᤩᤠ᤺ᤴ ᤕᤢᤰᤂᤢᤀᤠᤱ ᤘᤠᤜᤵᤛᤡᤱᤔᤠᤖᤧ ᤗᤠᤃᤡ ᤆᤫᤠ᤺ᤳ ᤁᤣ᤺ᤳᤋᤢ॥

᥉᥇ ᤔᤥᤛᤠ. ᤜᤠᤖᤢᤏ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤧᤵᤔᤥ ᤂᤢᤴᤇᤡ᤹ ᤜᤢᤰ ᤗᤠᤱᤜᤠ᤹ ᤘᤠᤔᤧᤜᤵᤋᤢ॥

᥉᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤧᤗᤠᤛᤧᤸᤗᤧ ᤀᤡᤃᤪ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤧᤒᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱ ᤜᤢᤰᤜᤠ᤹ ᤘᤠᤔᤧᤜᤵᤋᤢ॥

᥉᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤧᤖᤧᤰ ᤐᤡᤛᤠᤱ ᤗᤰᤂᤢᤶᤔᤡᤸᤗᤧ ᤁᤢᤕᤠ ᤑᤥ᤺ᤰᤂᤢ. ᤜᤧᤰᤁᤩᤠᤱ ᤗᤰᤂᤢᤶᤔᤥᤒᤠ ᤗᤠᤶᤎᤣ᤺ᤳᤋᤥᤒᤠ ᤑᤥ᤺ᤴᤍᤠ᤺ᤴ ᤑᤥ᤺ᤴᤍᤢ॥ ᤁᤶᤓᤗ᤹ᤖᤡᤰ ᤔᤥᤛᤠ᤺ᤸᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤖᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱ

(ᤂᤠᤏᤡ᤺ᤳ ᥏:᥇᥋-᥈᥉)

᥉᥊ ᤂᤧᤒᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤂᤠ᤹ᤔᤡ᤺ᤳᤋᤡᤸᤗᤧ ᤐᤴᤇᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤛᤎᤧᤰ ᤋᤡᤶᤛᤧ॥

᥉᥋ ᤂᤶᤓᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤥᤛᤠᤴ ᤗᤠ᤺ᤵᤔᤠ ᤔᤧᤛᤢᤰᤋᤧᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤂᤠ᤹ᤔᤡ᤺ᤳᤋᤡᤴ ᤂᤧᤵᤔᤥ ᤜᤠᤒᤠ ᤐᤳᤇᤧᤃᤖᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤛᤎᤧᤰ ᤋᤡᤶᤛᤧ॥

᥉᥌ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤶᤍᤡ᤺ᤰᤜᤠ᤹ᤀᤥ. ᤀᤠᤸᤗ ᤂᤧᤴ ᤂᤠ᤹ᤔᤡ᤺ᤳᤋᤡᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤌᤠ᤺ᤱ ᤐᤥᤃᤧᤸᤗᤧ ᤂᤧᤱᤜᤠ᤹ ᤋᤃᤡ ᤔᤧᤎᤠᤛᤡᤱ॥

᥉᥍ ᤁᤖ ᤂᤧᤴ ᤂᤠ᤹ᤔᤡ᤺ᤳᤋᤡᤴ ᤌᤠ᤺ᤱ ᤔᤧᤶᤒᤥ᤺ᤰᤁᤣ ᤀᤠᤰᤂᤧᤴᤍᤩᤠ᤺ᤴ ᤌᤠᤖᤡᤰ ᤂᤧᤴ ᤂᤧᤵᤔᤥ ᤐᤳᤇᤧ ᤂᤧᤶᤔᤩᤠᤰ ᤌᤠᤖᤡᤰ ᤂᤧᤱᤜᤠ᤹ ᤔᤧᤴᤎᤠᤛᤡᤱᤅᤧᤴ॥

᥉᥎ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤋᤃᤡ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤶᤍᤡᤰ ᤂᤠᤖᤠᤰ ᤗᤧᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠ᤹ᤔᤡ᤺ᤳᤋᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤐᤳᤇᤧ. ᤜᤧᤰᤁᤩᤠᤱ ᤛᤧᤴᤍᤡᤰ ᤆᤠᤜᤡ᤺ᤴ ᤂᤠ᤹ᤔᤡ᤺ᤳᤋᤥ ᤔᤡ ᤐᤳᤇᤧᤖᤥ॥

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤀᤢᤴᤇᤣ᤺ᤴ ᤀᤡᤛᤪᤠᤀᤡᤗᤀᤥ ᤐᤥ᤺ᤰᤂᤧᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠ ᤌᤡᤶ. ᤛᤠᤶᤕᤥᤌᤡᤶ. ᤆᤥ᤺ᤰᤌᤡᤶ ᤏᤢ ᤂᤧᤴ ᤁᤢᤗᤡᤱᤎᤥ ᤁᤧᤵᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤔᤧᤈᤥᤃᤢᤛᤡᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤒᤥᤱᤒᤠ ᤛᤠᤰᤌᤡᤶᤜᤠ᤹ ᤁᤴ ᤛᤠᤵᤐᤴᤏᤥ ᤐᤳ॥

ᤁᤴ ᤛᤠᤵᤐᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠ ᤛᤣᤛᤣᤒᤠ ᤆᤥᤰ ᤁᤧᤗ᤹ᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤳ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤠ᤹ᤀᤡ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠ ᤏᤢ ᤀᤠᤵᤑᤣᤰ ᤜᤡᤱᤔᤴ ᤁᤢᤍᤥ᤺ᤵᤔᤠ ᤆᤥ᤺ᤰᤔᤠ ᤐᤠ᤺ᤴᤜᤠ᤹ᤖᤧ ᤁᤢᤒᤡᤜᤠ᤹ ᤁᤴ ᤛᤠᤵᤐᤴᤏᤥ ᤐᤳ॥ ᤕᤧᤛᤢ ᤂᤪᤡᤛ᤻ᤋᤧᤸᤗᤧ ᤏᤡᤛᤡᤃᤣᤰᤐᤠ ᤐᤕᤶ ᤕᤶᤒᤠ ᤀᤡᤱᤈᤠ᤺ᤱ ᤑᤠ᤹ᤀᤠᤱ “ᤁᤧᤜᤡᤶᤒᤣᤛᤠᤱᤒᤠᤴ ᤀᤠᤵᤑᤣᤰ ᤁᤢᤀᤡᤛᤡ᤺ᤰ ᤗᤢᤱᤔᤠ᤹ ᤋᤢᤰᤋᤧ᤹” ᤐᤠ᤺ᤳᤋᤢᤒᤠ ᤁᤧᤀᤡᤱᤒᤠ ᤐᤧᤴᤇᤡᤱᤗᤠ᤺ᤴ ᤁᤴ ᤛᤠᤵᤐᤴᤏᤥᤒᤠ ᥇᥏:᥇᥎ ᤀᤥ ᤂᤥᤍᤧᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤜᤢᤰᤘᤠ ᤏᤢ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤡᤶᤒᤣᤜᤠ᤹ ᥇:᥇–᥍:᥉᥎

ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤕᤢᤰᤋᤡᤱ ᤔᤧᤈᤥᤃᤢᤛᤡ ᥎:᥇–᥇᥆:᥈᥆

ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤆᤥ᤺ᤰᤌᤡᤶᤗᤧ ᤗᤠᤃᤡ ᤌᤡᤶᤜᤠ᤹ ᥇᥇:᥇–᥇᥋:᥉᥉

ᤀᤠᤵᤋᤡᤰᤗᤠᤶ ᤛᤢᤳᤌᤥ ᤐᤥᤱᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤧᤴ ᥇᥌:᥇-᥉᥊

ᤌᤡᤰᤕᤠ᤺ᤴᤌᤰᤔᤠᤒᤠ ᤜᤡᤱᤔᤴ ᤏᤢ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥ ᤆᤥ᤺ᤰᤔᤠ ᤌᤡᤶᤜᤠ᤹ ᥇᥍:᥇–᥈᥍:᥉᥊

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴ

ᤁᤢᤗᤡᤱᤍᤥ ᤁᤧᤃᤧᤵᤐᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤜᤠ᤹

᥇

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤛᤡᤃᤠᤱᤗᤠᤶ ᤀᤢ᤺ᤳᤋᤢᤀᤠᤱ ᤔᤧᤳᤋᤢ.

᥈ “ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤂᤡᤏᤡ᤹ᤀᤥᤗᤠᤶ ᤁᤢᤓᤠ ᤀᤠᤳᤋᤡᤴ ᤔᤏᤠ᤺ᤸᤗᤧᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤸᤗᤧ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤂᤡᤏᤡ᤹ ᤐᤡᤳ ᤗᤢᤵᤐᤥᤒᤠ ᤀᤡᤃᤪ ᤔᤧᤸᤗᤢᤰ ᤔᤧ᤺ᤴᤍᤠ ᤗᤢᤵᤐᤥᤗᤠᤶ ᤂᤧᤸᤗᤧ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ ᤐᤥᤱ᤹॥

᥉ “‘ᤂᤧᤸᤗᤧ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤴ ᤐᤡᤳᤔᤠ ᤐᤡᤳ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤏᤧᤓᤃᤪ. ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤋᤡᤴ ᤋᤥ᤺ᤴᤍᤢᤖ ᤐᤥᤱ᤹॥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤥ ᤂᤢᤏᤧ᤹ ᤂᤧᤴ ᤋᤥ᤺ᤴᤍᤢᤖ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤋᤠ᤺ᤰᤋᤢ᤹॥

᥊ ᤂᤧᤸᤗᤧ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤢᤏᤧ᤹ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤋᤠ᤺ᤰᤋᤢ᤹॥

᥋ ᤂᤧᤸᤗᤧ ᤂᤧᤴ ᤐᤡᤳᤛᤠᤳ ᤋᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤆᤩᤧᤵᤋᤢᤀᤠᤱ ᤛᤩᤧᤖᤢᤖ॥ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤠᤔᤠᤰᤂᤡᤴ ᤏᤡ᤺ᤳᤋᤠᤱ ᤔᤧᤍᤣ᤹ᤖᤢᤖ ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ड᤻ᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇᤫᤠ᤺ᤰ ᤔᤧᤜᤢᤰᤂᤢ ᤔᤧᤍᤣᤛᤢᤖ॥

᥌ ᤂᤧᤴ ᤀᤣᤃᤠᤱ ᤂᤧᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤜᤥᤖᤡᤰᤁᤧᤴ ᤌᤡ᤺ᤰᤋᤢᤀᤠᤱ ᤂᤧᤴ ᤌᤰᤛᤠᤴ ᤁᤢᤈᤰᤋᤠ ᤁᤢᤗᤧᤶᤍᤠ ᤐᤥ᤺ᤱᤗ ᤌᤠᤖᤡᤰ ᤂᤰᤋᤢᤖ॥

᥍ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤡᤱᤜᤠ᤹ ᤔᤧᤒᤧᤴᤇᤢᤀᤠᤱ ᤔᤡ᤺ᤸᤗᤧ ᤁᤢᤛᤶᤎᤠᤱ ᤔᤧᤏᤧᤛ᤻ᤛᤢᤖ ᤜᤧᤰᤁᤩᤠᤱ ᤔᤡ ᤔᤧᤜᤠ᤺ᤴᤍᤢᤖ॥

᥎ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤔᤡᤀᤥ ᤔᤧᤏᤧᤛ᤻ᤛᤢᤒᤠ ᤛᤡᤱᤅᤡᤸᤗᤧ ᤁᤢᤛᤶᤎᤠᤱ ᤂᤧᤴ ᤁᤢᤈᤰᤋᤠ ᤁᤢᤗᤧᤶᤍᤠᤜᤠ᤹. ᤁᤢᤎᤧᤃᤣ᤺ᤰᤁᤡᤴ ᤏᤢ ᤁᤢᤛᤥ᤺ᤳᤋᤡᤴ ᤔᤧᤒᤧᤴᤇᤢ ᤔᤧᤏᤧᤛ᤻ᤛᤢᤖ॥

᥏ ᤂᤢᤏᤧ᤹ ᤂᤧᤸᤗᤧ ᤁᤢᤜᤡᤍᤢᤳ ᤁᤢᤎᤧᤅᤠᤱ ᤏᤢ ᤁᤢᤗᤠᤱᤜᤠ᤹ ᤆᤫᤠ᤺ᤳᤋᤡᤸᤗᤧ ᤘᤠᤜᤵᤋᤢᤖ. ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰᤁᤧ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢᤖ॥ ᤕᤜᤘᤣ ᤍᤠᤱᤒᤠᤸᤗᤧ ᤁᤴ ᤗᤳᤇᤠ ᤁᤢᤛᤡᤖᤠ᤹ᤃᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤥ॥

᥇᥆ “‘ᤂᤧᤸᤗᤧ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤴ ᤌᤰᤛᤠ ᤗᤢᤵᤐᤥᤗᤠᤶ ᤔᤧᤸᤗᤢᤰ ᤀᤡᤃᤪ ᤔᤧ᤺ᤴᤍᤠ᤺ᤸᤗᤧᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤏᤧᤓᤃᤪ. ᤂᤧᤸᤗᤧ ᤔᤧᤱᤃᤠ᤺ᤶᤔᤏᤠᤒᤠ ᤌᤢ᤺ᤶᤒᤠ ᤀᤡᤃᤪ ᤔᤧ᤺ᤴᤍᤒᤁᤠᤴ ᤋᤥ᤺ᤴᤍᤢᤖ॥

᥇᥇ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤌᤠᤱᤃᤧᤳ ᤗᤧᤵᤔᤠᤱ ᤂᤧᤴ ᤆᤩᤧᤵᤋᤢ ᤛᤧᤖᤢᤖ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤸᤗᤧ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤔᤧᤛᤠᤰᤂᤢᤖ॥

᥇᥈ ᤂᤧᤸᤗᤧ ᤂᤧᤴ ᤌᤰᤛᤠᤴ ᤁᤢᤈᤰᤋᤠ ᤁᤢᤗᤧᤶᤍᤠ ᤂᤰᤋᤢᤖ ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤁᤡᤴ ᤏᤢ ᤁᤢᤛᤥ᤺ᤳᤋᤡᤴ ᤛᤥᤛᤥᤖᤡᤰ ᤂᤧᤴ ᤁᤢᤈᤰᤋᤠ ᤁᤢᤗᤧᤶᤍᤠ ᤂᤰᤋᤢᤒᤠᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤏᤧᤒᤠ ᤔᤡ᤺ᤸᤗᤧ ᤁᤢᤛᤶᤎᤠᤱᤒᤠ ᤛᤡᤱᤅᤥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤐᤧᤴᤇᤢ ᤏᤧᤛ᤻ᤛᤢᤖ॥

᥇᥉ ᤂᤧᤸᤗᤧ ᤁᤢᤜᤡᤍᤢᤳ ᤁᤢᤎᤧᤅᤠᤱ ᤏᤢ ᤁᤢᤗᤠᤱᤜᤠ᤹ ᤆᤠᤜᤡ᤺ᤴ ᤆᤫᤠ᤺ᤳᤋᤡᤸᤗᤧ ᤘᤠᤜᤵᤋᤢᤀᤠᤱ ᤂᤧᤴ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤀᤥ᤹ᤖᤢᤀᤠᤱ ᤔᤡᤎᤡᤰᤂᤢᤍᤣᤛᤢᤖ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤥ॥

᥇᥊ “‘ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤂᤧᤸᤗᤧ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤴ ᤐᤢᤛᤠᤗᤠᤶᤒᤠᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤏᤧᤓᤃᤪ. ᤂᤧᤸᤗᤧ ᤋᤥ᤺ᤴᤍᤢᤒᤠᤴ ᤐᤢᤳᤋᤢ᤺ᤰᤁᤣ ᤀᤡᤃᤪ ᤐᤧᤷᤘᤠ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤂᤧᤸᤗᤧ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤢᤖ॥

᥇᥋ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤴ ᤋᤠᤖᤢᤀᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤠᤴ ᤂᤀᤡᤰ ᤀᤡᤃᤢ ᤑᤢ᤹ᤖᤢᤖ ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤁᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢᤖ॥ ᤜᤧᤰᤁᤩᤠᤱ ᤔᤠᤰᤂᤡᤴ ᤆᤠᤜᤡ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤛᤡ᤺ᤵᤋᤢᤖ॥

᥇᥌ ᤂᤧᤸᤗᤧ ᤂᤧᤴ ᤘᤜᤡᤏᤢ ᤛᤥᤖᤡᤰᤐᤠ ᤁᤢᤍᤰᤑᤴ ᤁᤢᤜᤡᤍᤢᤳ ᤁᤢᤶᤒᤪᤡᤰᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤂᤠᤵᤐᤢ ᤁᤧᤏᤧᤒᤠᤍᤧᤴᤏᤥ ᤗᤠᤵᤑᤣᤛᤢᤖ॥

᥇᥍ ᤂᤧᤸᤗᤧ ᤂᤧᤴ ᤔᤧᤱᤄᤰᤁᤣ ᤁᤢᤗᤠᤵᤐᤡᤸᤗᤧ ᤁᤢᤗᤢᤶᤔᤥᤗᤠᤶ ᤌᤧᤛᤢᤖ॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤏᤧᤒᤠ ᤔᤡ᤺ᤸᤗᤧ ᤁᤢᤛᤶᤎᤠᤱᤒᤠ ᤔᤡᤀᤥ ᤂᤧᤴ ᤔᤡᤎᤡᤰᤂᤢᤖ. ᤕᤜᤘᤣ ᤍᤠᤱᤒᤠᤸᤗᤧ ᤁᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤥ॥’”

ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ

᥈

“‘ᤁᤢᤓᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤓᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤏᤧᤓᤃᤪ ᤂᤧᤸᤗᤧ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤴ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧᤴ ᤐᤥᤱᤔᤠ ᤐᤥᤱ᤹॥ ᤂᤢᤏᤧ᤹ ᤂᤧᤸᤗᤧ ᤁᤢᤛᤶᤎᤠᤱ ᤏᤡ᤺ᤱᤃᤣᤸᤗᤧ ᤗᤧ᤺ᤰᤋᤢᤀᤠᤱ ᤛᤢᤰᤐᤠ ᤕᤠᤰᤋᤢᤖ॥

᥈ ᤂᤧᤒᤩᤠᤱ ᤂᤧᤸᤗᤧ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤥ ᤂᤧᤴ ᤋᤠᤖᤢᤖ॥ ᤂᤧᤴᤗᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤜᤢᤰᤐᤢᤵᤌᤡᤰ ᤁᤠᤱᤃᤠᤱᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤏᤢ ᤏᤡ᤺ᤱᤃᤧᤴ ᤁᤧᤖᤧᤰ ᤛᤢᤰᤐᤠᤴᤏᤢ ᤛᤥᤖᤡᤰ ᤗ᤺ᤳᤋᤢ ᤗᤠᤖᤢᤖ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ. ᤜᤢᤰᤘᤠ ᤜᤧᤰᤁᤣ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢᤖ॥

᥉ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤗᤠᤶ ᤁᤧᤏᤶᤒᤠ ᤁᤢᤈᤠᤴ ᤆᤠᤜᤡ᤺ᤴ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤐᤥ᤺ᤱᤗ॥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤀᤥ ᤁᤴ ᤛᤠ᤹ᤖᤡᤰ ᤛᤣᤛᤣᤒᤠ ᤛᤡᤍᤢᤱᤆᤓᤠᤖᤥ॥

᥊ “‘ᤔᤡᤜᤠ᤹ᤗᤢᤱᤅᤥ ᤀᤥ᤹ᤔᤏᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤡᤱᤘᤠ᤹ ᤘᤠ᤹ᤏᤧᤓᤃᤪ. ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤗᤧ᤺ᤱᤔᤠ ᤐᤥᤱ᤹॥ ᤂᤧᤴ ᤆᤢᤴᤈᤢᤶᤒᤠ ᤑᤧ᤹ᤖᤢᤶ ᤏᤢ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤀᤠᤱ ᤗᤧ᤺ᤱᤔᤏᤠᤒᤠ ᤁᤧᤎᤢᤱᤒᤠ ᤂᤖᤧ᤺ᤱ ᤐᤥᤱᤔᤠ ᤐᤥᤱ᤹ ᤀᤡᤃᤪ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤏᤡ᤺ᤱᤃᤣ᤹ ᤜᤢ᤺ᤵᤔᤏᤠᤒᤠ ᤐᤠ᤹ᤒᤠ᤺ᤶᤒᤠ ᤂᤖᤧ᤺ᤱ ᤐᤥᤱᤔᤠ ᤐᤥᤱ᤹॥

᥋ “‘ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤂᤣ᤺ᤰᤕᤠᤀᤥ ᤗᤧ᤺ᤱᤔᤏᤠᤒᤠᤏᤣᤃᤪ. ᤂᤖᤧ᤺ᤱ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧᤴ ᤐᤥᤱᤔᤠ ᤐᤥᤱ᤹॥

᥌ ᤂᤧᤴ ᤂᤧᤸᤗᤧᤰ ᤂᤧᤸᤗᤧᤰ ᤂᤧ᤺ᤰᤂᤧ᤹ᤀᤠᤱ ᤂᤧᤵᤔᤥ ᤏᤡ᤺ᤱᤃᤧᤴ ᤜᤢᤰᤂᤧ᤹॥ ᤂᤧᤱᤃ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤥ॥

᥍ “‘ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤂᤖᤧ᤺ᤱ ᤗᤧ᤺ᤱᤔᤠ ᤂᤣ᤺ᤰᤕᤠᤀᤥ ᤁᤧᤀᤣ᤺ᤵᤛᤢᤶᤒᤠᤏᤧᤓᤃᤪ. ᤂᤧᤴ ᤆᤠᤜᤡ᤺ᤴ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤏᤢ ᤏᤡ᤺ᤱᤃᤣ᤹ᤗᤧᤴ ᤐᤥᤱᤔᤠ ᤐᤥᤱ᤹॥

᥎ ᤁᤴ ᤁᤢᤈᤠᤜᤠ᤹ᤗᤠᤶ ᤁᤧᤈᤥᤃᤢᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤕᤜᤘᤣ ᤍᤠᤱᤒᤠᤀᤥ ᤋᤣ᤹ᤖᤧᤶᤔᤧ᤹॥ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤂᤧᤴ ᤋᤠᤖᤧᤶᤔᤧ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤠᤖᤢᤖ॥

᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤗᤠᤶᤒᤠ ᤜᤢᤰᤘᤠ ᤁᤢᤀᤡᤛᤡ᤺ᤰ ᤁᤢᤗᤰ ᤗ᤺ᤳᤋᤢᤖ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ॥

᥇᥆ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤗᤠᤶ ᤁᤧᤏᤶᤒᤠ ᤁᤢᤈᤠᤴ ᤆᤠᤜᤡ᤺ᤴ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤐᤥ᤺ᤱᤗ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤀᤥ ᤁᤴ ᤛᤠ᤹ᤖᤡᤰ ᤛᤣᤛᤣᤒᤠ ᤛᤡᤍᤢᤱᤆᤓᤠᤖᤥ॥

᥇᥇ “‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤁᤧᤍᤥ᤺ᤴᤍᤢᤶᤒᤠ ᤀᤠᤳᤋᤡᤴ ᤐᤥᤃᤢᤃᤧᤴ ᤁᤢᤈᤠ᤺ᤴᤏᤠᤱ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤐᤥᤱᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤀᤥ ᤂᤡᤏᤡ᤹ ᤁᤧᤓᤱᤒᤠ ᤛᤡᤍᤠ᤹ ᤏᤢ ᤛᤰᤘᤠᤄᤢ᤺ᤴ ᤔᤡᤔᤧᤎᤡᤰᤂᤧᤶᤔᤡᤴᤏᤧ᤹॥

᥇᥈ ᤂᤧᤱᤃ ᤋᤃᤡ ᤁᤧᤍᤢᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤐᤥᤱ᤹. ᤁᤖ ᤁᤢᤏᤠᤶᤃᤧᤏᤢ᤹ᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤂᤧᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

᥇᥉ ᤂᤡᤏᤡ᤹ ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧ ᤛᤡᤍᤢᤱᤈᤓᤠᤴ ᤕᤢᤶᤔᤡᤸᤗᤧ ᤁᤧᤗᤡᤶᤒᤠ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤡᤏᤡ᤹ ᤗᤢᤶᤔᤥᤒᤠ ᤔᤠᤱᤜᤢᤵᤐᤡᤴ ᤕᤢᤶᤔᤡᤸᤗᤧ ᤀᤥᤛᤣ᤺ᤴᤎᤠᤱ ᤆᤥᤃᤢ॥ ᤂᤡᤏᤡ᤹ ᤁᤧᤖᤧᤰ ᤛᤡᤍᤢᤱᤈᤓᤠᤀᤥ ᤕᤢᤶᤔᤠᤱ ᤋᤥ᤺ᤴᤍᤧᤶᤔᤧ᤹॥

᥇᥊ “‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤃᤡ ᤁᤧᤍᤢᤶᤒᤠ ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤏᤧᤓᤃᤪ. ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤕᤢ᤺ᤵᤔᤏᤠᤒᤠ ᤏᤢ ᤔᤡᤀᤥ ᤛᤡᤵᤑᤱᤃᤪᤠ ᤆᤥ᤺ᤰᤔᤏᤠᤒᤠ ᤁᤢᤈᤠ ᤋᤥ᤺ᤴᤍᤧᤶᤔᤧ᤹॥

᥇᥋ ᤂᤧᤵᤔᤥ ᤏᤡ᤺ᤱᤃᤣ᤹ ᤕᤠᤰᤋᤧᤶᤔᤧ᤹ ᤜᤧᤰᤁᤩᤠᤱ ᤛᤢᤰᤐᤠ ᤁᤣ᤺ᤳᤋᤧᤶᤔᤧ᤹॥ ᤂᤧᤱᤃ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤥ॥

᥇᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤧᤖᤧᤰ ᤛᤢᤰᤐᤠᤴᤏᤢ ᤛᤥᤖᤡᤰ ᤏᤡ᤺ᤱᤃᤣ᤹ ᤏᤢ ᤕᤢ᤺ᤵᤔᤏᤠᤒᤠ ᤁᤢᤈᤠᤗᤠᤶ ᤁᤢᤓᤠ ᤗᤰ ᤕᤠᤱᤛᤡᤱᤅᤠᤱ ᤂᤧᤴ ᤜᤢᤰᤘᤠ ᤁᤢᤀᤡᤛᤡ᤺ᤰ ᤔᤡᤎᤡᤰᤂᤢᤖ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤴ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤁᤢᤈᤠ ᤛᤡᤍᤢᤱᤈᤓᤠᤖᤥ॥’”

ᤋᤱᤈᤢᤶ ᤛᤡᤍᤢᤱᤈᤓᤠ

᥉

“‘ᤁᤢᤓᤠᤖᤧ ᤋᤥ᤺ᤴᤍᤢᤒᤠ ᤜᤢᤰᤘᤠ᤺ᤴ ᤋᤱᤈᤢᤶ ᤛᤡᤍᤢᤱᤈᤓᤠᤏᤧᤓᤃᤪ. ᤜᤧᤰᤁᤩᤠᤱ ᤂᤧᤸᤗᤧ ᤐᤡᤳᤜᤠ᤹ᤗᤠᤶ ᤁᤢᤓᤠ ᤗᤳᤇᤠ ᤁᤢᤶᤒᤠᤒᤠ ᤐᤡᤳ ᤋᤥ᤺ᤴᤍᤢᤏᤧᤓᤃᤪ. ᤂᤧᤸᤗᤧ ᤂᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤱᤃᤠ᤺ᤶᤔᤏᤠᤒᤠ ᤐᤡᤳ ᤀᤡᤃᤪ ᤐᤡᤵᤔᤠ ᤌᤡᤰ ᤋᤥ᤺ᤴᤍᤢᤖ॥

᥈ ᤂᤧᤸᤗᤧ ᤁᤢᤜᤢᤰᤁᤡᤴ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤏᤧᤛ᤻ᤛᤢᤖ ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤆᤩᤧᤵᤋᤢ ᤛᤩᤧᤖᤢᤖ॥ ᤂᤧᤒᤩᤠᤱ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹. ᤀᤡᤃᤪ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤸᤗᤧ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤔᤧᤛᤠᤰᤂᤢᤖ॥

᥉ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤗᤠᤶ ᤂᤧᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤔᤡᤀᤥᤗᤠᤶ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ– ᤀᤡᤃᤪ. ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱᤅᤡᤸᤗᤧ ᤁᤢᤍᤧᤵᤔᤠ ᤁᤢᤛᤥ᤺ᤳᤋᤡᤴ ᤏᤢ ᤁᤢᤜᤡᤍᤢ᤺ᤳᤋᤡᤸᤗᤧ ᤁᤢᤛᤶᤎᤠᤱᤒᤠ ᤁᤢᤛᤥ᤺ᤳᤋᤡᤴ ᤁᤧᤖᤧᤰ.

᥊ ᤏᤧᤵᤔᤠᤱ ᤁᤢᤗᤧᤶᤔᤡᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱᤒᤠ ᤁᤢᤛᤥ᤺ᤳᤋᤡᤴ ᤏᤢ ᤁᤢᤃᤧᤱᤅᤥᤒᤠ ᤁᤢᤛᤥ᤺ᤳᤋᤡᤴ. ᤂᤧᤒᤩᤠᤱ ᤁᤢᤗᤧᤶᤜᤠ᤹ᤏᤢ ᤛᤥᤖᤡᤰ ᤁᤢᤗᤢᤱᤔᤠ᤹ ᤁᤧᤍᤧᤵᤐᤠ ᤁᤢᤏᤧᤰᤛᤠᤴ ᤂᤧᤸᤗᤧ ᤗ᤺ᤳᤋᤢᤖ॥

᥋ ᤂᤧᤒᤩᤠᤱ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤀᤥᤒᤠ ᤛᤡᤱᤅᤡᤸᤗᤧ ᤁᤢᤛᤶᤎᤠᤱ ᤁᤧᤏᤧᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤀᤥ ᤔᤡᤔᤧᤎᤡᤰᤂᤢᤖ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤖᤥ॥

᥌ “‘ᤂᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤋᤱᤈᤢᤶ ᤛᤡᤍᤢᤱᤈᤓᤠ ᤑᤠ᤹ᤀᤠᤱ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥᤗᤠᤶ ᤗᤳᤇᤠ ᤋᤥ᤺ᤴᤍᤢᤏᤧᤓᤃᤪ. ᤂᤧᤸᤗᤧ ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠ ᤀᤡᤃᤪ ᤁᤢᤶᤔᤠᤔᤠ ᤌᤡᤰ ᤋᤥ᤺ᤴᤍᤢᤖ॥

᥍ ᤂᤧᤸᤗᤧ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤔᤧᤸᤗᤢᤰᤛᤠ᤺ᤳᤋᤡᤴ ᤋᤥ᤺ᤴᤍᤢᤏᤧᤓᤃᤪ ᤕᤜᤘᤣ ᤍᤠᤱᤒᤠᤀᤥ ᤂᤧᤴ ᤋᤥ᤺ᤴᤍᤢᤖ॥

᥎ ᤂᤧᤸᤗᤧ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤢᤏᤧ᤹ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤖ. ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤋᤃᤠᤱ ᤂᤧᤴ ᤛᤧᤖᤢᤖ॥ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤂᤧᤸᤗᤧ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤐᤡᤛᤠᤱ ᤔᤧᤛᤠᤰᤂᤢᤖ॥

᥏ ᤂᤧᤸᤗᤧ ᤋᤱᤈᤢᤶ ᤛᤡᤍᤢᤱᤈᤓᤠᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤗᤠᤶᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ– ᤀᤡᤃᤪ. ᤂᤧᤸᤗᤧ ᤁᤢᤛᤥ᤺ᤳᤋᤡᤴ ᤏᤢ ᤁᤢᤔᤡ᤺ᤸᤗᤧ ᤁᤢᤒᤢᤱᤅᤥᤒᤠ ᤁᤢᤛᤥ᤺ᤳᤋᤡᤴ ᤁᤢᤀᤣ᤺ᤰᤁᤥᤏᤢ ᤂᤧᤸᤗᤧ ᤛᤧᤴᤍᤢᤖ. ᤜᤧᤰᤁᤩᤠᤱ ᤁᤢᤜᤡᤍᤢᤳ ᤁᤢᤎᤧᤃᤠ᤺ᤱᤅᤡᤸᤗᤧ ᤁᤢᤒ᤺ᤳᤌᤠᤱᤅᤡᤴ ᤏᤢ ᤁᤢᤜᤡᤍᤢᤳ ᤛᤶᤎᤠᤱᤒᤠ ᤁᤧᤖᤧᤰ ᤁᤢᤛᤥ᤺ᤳᤋᤡᤴ.

᥇᥆ ᤏᤧᤵᤔᤠᤱ ᤁᤢᤗᤧᤶᤜᤠ᤹ ᤏᤢ ᤂᤧᤸᤗᤧ ᤁᤢᤛᤶᤎᤠᤱᤒᤠ ᤜᤧᤰᤁᤩᤠᤱ ᤁᤢᤃᤧᤱᤅᤥ ᤁᤧᤒᤵᤐᤠ ᤁᤢᤛᤥ᤺ᤳᤋᤡᤴ. ᤂᤧᤒᤩᤠᤱ ᤁᤢᤗᤧᤶᤔᤡᤴᤏᤢ ᤛᤥᤖᤡᤰ ᤁᤢᤗᤢᤱᤔᤠ᤹ ᤁᤧᤍᤧᤵᤐᤠ ᤛᤠᤴ ᤂᤧᤸᤗᤧ ᤘᤧᤃᤢ ᤗ᤺ᤳᤋᤢᤖ॥

᥇᥇ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤕᤜᤘᤣ ᤍᤠᤱᤒᤠᤀᤥ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤢᤈᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤔᤡᤎᤡᤰᤂᤢᤍᤣᤛᤢᤖ॥

᥇᥈ “‘ᤂᤧᤸᤗᤧ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤴ ᤔᤧ᤺ᤴᤍᤠᤏᤧᤓᤃᤪ. ᤂᤧᤸᤗᤧ ᤂᤧᤴ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢᤖ॥

᥇᥉ ᤂᤧᤸᤗᤧ ᤂᤢᤏᤧ᤹ ᤁᤢᤜᤢᤰᤁᤡᤴ ᤂᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤏᤧᤛ᤻ᤛᤢᤖ. ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤍᤃᤡ ᤂᤧᤴ ᤛᤧᤖᤢᤖ॥ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤂᤧᤸᤗᤧ ᤁᤢᤔᤠᤰᤂᤡᤴ ᤔᤧᤛᤠᤰᤂᤢᤖ॥

᥇᥊ ᤂᤢᤏᤧ᤹ ᤂᤧᤴᤗᤠᤶᤒᤠ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤴᤍᤢᤖ– ᤁᤢᤜᤡᤍᤢᤳ ᤁᤢᤎᤧᤅᤠᤱ ᤁᤧᤍᤧᤵᤐᤠ ᤁᤢᤒ᤺ᤳᤌᤠ᤺ᤱᤅᤡᤴ ᤏᤢ ᤁᤢᤜᤡᤍᤢ᤺ᤳᤋᤡᤸᤗᤧ ᤁᤢᤛᤶᤎᤠᤱᤒᤠ ᤁᤧᤖᤧᤰ ᤁᤢᤛᤥ᤺ᤳᤋᤡᤴ.

᥇᥋ ᤏᤧᤵᤔᤠᤱ ᤁᤢᤗᤧᤶᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱᤒᤠ ᤏᤢ ᤁᤢᤃᤧᤱᤅᤥ ᤁᤧᤒᤵᤐᤠ ᤁᤢᤛᤥ᤺ᤳᤋᤡᤴ. ᤂᤶᤒᤩᤠᤱ ᤁᤢᤗᤧᤶᤜᤠ᤹ᤏᤢ ᤛᤥᤛᤥᤖᤡᤰ ᤁᤢᤗᤢᤱᤔᤠ᤹ ᤁᤧᤍᤧᤵᤐᤠ ᤛᤠᤴ ᤂᤧᤸᤗᤧ ᤘᤧᤃᤢ ᤗ᤺ᤳᤋᤢᤖ॥

᥇᥌ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤁᤢᤏᤠᤶᤃᤧᤏᤢ᤹ᤒᤠ ᤐᤥᤱᤔᤠᤖᤧ ᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤢᤈᤠ ᤁᤢᤀᤡᤛᤡ᤺ᤰ ᤋᤥ᤺ᤴᤍᤢᤖ॥ ᤁᤢᤛᤥ᤺ᤳ ᤁᤧᤕᤠᤰᤐᤠᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤣᤴᤏᤣᤖᤥ॥

᥇᥍ “‘ᤂᤡᤏᤡ᤹ ᤁᤢᤛᤥ᤺ᤳᤋᤡᤴ ᤏᤢ ᤁᤢᤔᤠᤰᤂᤡᤴ ᤔᤧᤈᤠᤶᤔᤡᤴᤏᤧ᤹॥ ᤁᤴ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤅᤡᤛᤠᤱ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤒᤠ ᤛᤠᤶᤕᤥᤛᤠᤰᤌᤡᤶ ᤐᤥ᤺ᤱᤗᤖᤥ॥’”

ᤔᤧᤴᤏᤡ ᤔᤧᤴᤎᤠ ᤁᤧᤒᤥᤱᤒᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ

᥊

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤠᤸᤗ ᤕᤜᤘᤣ ᤍᤠᤱᤒᤠᤸᤗᤧ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠ ᤁᤢᤓᤠ ᤐᤠ᤺ᤴᤏᤥ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤣ ᤀᤠᤳᤋᤡᤸᤗᤧ ᤗᤠᤕᤥ ᤆᤥᤃᤢ᤹–

᥉ “‘ᤁᤢᤓᤠ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤠᤕᤥ ᤆᤥᤃᤢᤀᤠᤱ ᤔᤏᤠᤜᤠ᤹ᤀᤥ ᤀᤠᤵᤋᤡᤰ ᤋᤠᤖᤢᤏᤧᤓᤃᤪ ᤂᤧᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤗᤠᤕᤥᤸᤗᤧ ᤗᤠᤃᤡ ᤁᤢᤗᤠᤱ ᤔᤧᤴᤇᤰᤔᤏᤠᤒᤠ ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ ᤋᤠᤖᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ॥

᥊ ᤂᤢᤏᤧ᤹ ᤂᤧᤴ ᤛᤧᤃᤶᤒᤠᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤡᤸᤗᤧ ᤁᤢᤕᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤠᤖᤢᤖ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤀᤠᤱ ᤂᤧᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤛᤧᤖᤢᤖ॥

᥋ ᤜᤧᤰᤁᤩᤠᤱ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤛᤧᤃᤶᤒᤠᤸᤗᤧ ᤁᤢᤔᤠᤰᤂᤡᤴ ᤋᤣ᤹ᤖᤢᤀᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤋᤠᤖᤢᤖ॥

᥌ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤢᤰᤆᤥ᤺ᤴ ᤔᤠᤰᤂᤡ᤹ᤀᤥ ᤜᤢᤶᤛᤢᤀᤠᤱ ᤂᤧᤴ ᤔᤠᤰᤂᤡ᤹ᤀᤥᤗᤠᤶ ᤛᤣᤛᤣᤍᤧᤴᤏᤥᤒᤠ ᤑᤥ᤺ᤴᤍᤠ᤺ᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤣᤛᤠᤱ ᤏᤢᤛᤡᤗᤧᤱ ᤌᤠᤖᤡᤰ ᤛᤠᤰᤂᤢᤖ॥

᥍ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤁᤧᤕᤢᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ ᤗᤧᤳᤋᤡ ᤋᤥ᤺ᤴᤔᤠᤍᤧᤴᤏᤥᤒᤠ ᤋᤠᤱᤜᤠ᤹ᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤣᤛᤠᤱ ᤂᤧᤴ ᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤋᤠᤖᤢᤖ. ᤜᤧᤰᤁᤩᤠᤱ ᤛᤧᤃᤶᤒᤠᤸᤗᤧ ᤁᤧᤏᤶᤒᤠ ᤁᤢᤔᤠᤰᤂᤡᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢᤖ॥

᥎ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤛᤧᤃᤶᤒᤠᤸᤗᤧ ᤁᤢᤛᤥ᤺ᤳᤋᤡᤴ ᤁᤧᤖᤧᤰ ᤂᤢᤏᤧ᤹ ᤂᤧᤵᤔᤥᤏᤢ ᤗ᤺ᤳᤋᤢᤖ. ᤁᤢᤜᤡᤍᤢᤳ ᤁᤢᤎᤧᤅᤠᤱ ᤁᤧᤍᤧᤵᤐᤠ ᤁᤢᤛᤥ᤺ᤳᤋᤡᤴ ᤏᤢ ᤁᤢᤜᤡᤍᤢ᤺ᤳᤋᤡᤸᤗᤧ ᤁᤢᤛᤶᤎᤠᤱᤒᤠ ᤁᤢᤛᤥ᤺ᤳᤋᤡᤴ.

᥏ ᤏᤧᤵᤔᤠᤱ ᤁᤢᤗᤧᤶᤜᤠ᤹ ᤏᤢ ᤂᤧᤸᤗᤧ ᤁᤢᤛᤶᤎᤠᤱᤒᤠ ᤜᤧᤰᤁᤩᤠᤱ ᤁᤢᤃᤧᤱᤅᤥᤒᤠ ᤁᤢᤛᤥ᤺ᤳᤋᤡᤴ ᤏᤢ ᤁᤢᤗᤧᤶᤜᤠ᤹ᤏᤢ ᤛᤥᤖᤡᤰ ᤁᤢᤗᤢᤱᤔᤠ᤹ ᤁᤧᤍᤧᤵᤐᤠ ᤛᤠᤴ ᤂᤧᤸᤗᤧ ᤘᤧᤃᤢ ᤗ᤺ᤳᤋᤢᤖ॥

᥇᥆ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤛᤧᤵᤔᤏᤠᤒᤠ ᤌᤰᤛᤠᤀᤥᤗᤠᤶ ᤁᤢᤛᤥ᤺ᤳᤋᤡᤴ ᤗ᤺ᤵᤔᤏᤠᤒᤠ ᤜᤧᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤗ᤺ᤳᤋᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢᤖ.

᥇᥇ ᤁᤖ ᤛᤧᤃᤶᤒᤠᤸᤗᤧ ᤁᤢᤜᤥᤖᤡᤰᤐᤠᤴ. ᤂᤧᤴ ᤁᤧᤖᤧᤰ ᤛᤠ᤺ᤴ. ᤁᤢᤎᤧ᤺ᤰᤁᤡᤴ. ᤁᤢᤗᤠᤱᤜᤠ᤹ ᤏᤢ ᤁᤢᤜᤡᤍᤢᤳ ᤁᤢᤎᤧᤃᤠᤱ ᤁᤢᤜᤡ᤺ᤴ ᤛᤥᤛᤥᤖᤡᤰ.

᥇᥈ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤛᤧᤃᤶᤒᤧᤸᤗᤧ ᤁᤢᤈᤰᤋᤠ ᤁᤢᤗᤧᤶᤍᤠᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤂᤠᤵᤐᤢ ᤗᤠᤵᤑᤢᤔᤠ ᤆᤰᤂᤥᤒᤠᤍᤧᤴᤏᤥ ᤋᤣ᤹ᤖᤢᤖ ᤜᤧᤰᤁᤩᤠᤱ ᤛᤡᤱᤅᤡᤸᤗᤧ ᤁᤢᤛᤶᤎᤠᤱ ᤏᤧᤛ᤻ᤛᤢᤀᤠᤱ ᤔᤡᤀᤥ ᤔᤡᤎᤡᤰᤂᤢᤖ– ᤀᤠᤳᤋᤡᤍᤡ ᤂᤠᤵᤐᤢ ᤗᤠᤵᤑᤢᤔᤠᤍᤧᤴ ᤏᤧ. ᤂᤧᤵᤔᤥᤀᤣ ᤂᤧᤴ ᤔᤡᤎᤡᤰᤂᤢᤖ॥

᥇᥉ “‘ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤣ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹ᤏᤧᤓᤃᤪ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠ ᤗᤳᤇᤠ ᤐᤠᤴ ᤔᤧᤈᤥᤃᤢᤀᤠᤱ ᤘᤠ᤹ᤏᤧᤓᤃᤪ. ᤂᤧᤴ ᤐᤠ᤺ᤴᤏᤡᤴ ᤆᤠᤜᤡ᤺ᤴ ᤂᤧᤴ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤡᤰᤛᤠᤀᤥ ᤏᤡᤔᤧᤎᤠ᤺ᤵᤏᤧᤴᤇᤠᤱ ᤁᤴᤜᤠ᤹ ᤀᤠᤵᤋᤡᤰᤛᤠᤒᤠ ᤔᤧᤒᤥ᤺ᤱ᤹॥

᥇᥊ ᤁᤴᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤧᤴ ᤗᤳᤇᤠ ᤗᤠᤕᤥᤴ ᤀᤥᤛᤧ᤺ᤴᤎᤠᤱ ᤐᤥ᤺ᤱᤅᤡᤸᤗᤧ ᤛᤱᤈᤢᤶᤓᤥᤒᤠᤜᤠ᤹ᤖᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤛᤧᤃᤶᤒᤠᤴ ᤋᤠ᤺ᤵᤔᤠᤀᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤜᤡᤶᤔᤡᤸᤗᤧ ᤁᤢᤍᤃᤡ ᤋᤥ᤺ᤶᤔᤠ ᤐᤥᤱ᤹॥

᥇᥋ ᤛᤱᤈᤢᤶᤓᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤛᤧᤃᤶᤒᤠᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤏᤧᤛ᤻ᤛᤢᤖ ᤜᤧᤰᤁᤩᤠᤱ ᤂᤧᤴ ᤛᤧᤃᤶᤒᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤛᤧᤖᤢᤖ॥

᥇᥌ ᤂᤧᤴ ᤀᤣᤃᤠᤱ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤛᤧᤃᤶᤒᤠᤸᤗᤧ ᤁᤢᤔᤠᤰᤂᤡᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤋᤠᤖᤢᤖ॥

᥇᥍ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤠᤒᤠᤅᤣ ᤁᤢᤜᤢᤰᤆᤥ᤺ᤴ ᤔᤠᤰᤂᤡ᤹ᤀᤥ ᤏᤡ᤺ᤵᤛᤢᤀᤠᤱ ᤂᤧᤴ ᤔᤠᤰᤂᤡᤴ ᤑᤥ᤺ᤴᤍᤠ᤺ᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤏᤢᤛᤡᤗᤧᤱ ᤌᤠᤖᤡᤰ ᤛᤠᤰᤂᤢᤖ॥

᥇᥎ ᤂᤧᤴ ᤀᤣᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤁᤧᤕᤢᤱᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤋᤠᤱᤜᤠ᤹ᤀᤥ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤜᤢ᤺ᤳᤋᤢᤖ. ᤜᤧᤰᤁᤩᤠᤱ ᤁᤧᤖᤧᤰ ᤁᤧᤏᤶᤒᤠ ᤔᤠᤰᤂᤡᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢᤖ॥

᥇᥏ ᤂᤧᤸᤗᤧ ᤁᤧᤖᤧᤰ ᤁᤢᤛᤥ᤺ᤳᤋᤡᤴ ᤂᤢᤏᤧ᤹ ᤂᤧᤵᤔᤥᤗᤠᤶ ᤗ᤺ᤳᤋᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ॥

᥈᥆ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤛᤧᤃᤶᤒᤠᤸᤗᤧ ᤗᤠᤃᤡ ᤂᤧᤸᤗᤧ ᤌᤧᤔᤠ ᤆᤥᤃᤢᤀᤠᤱ ᤘᤕᤧ ᤁᤴ ᤛᤧᤃᤶᤒᤠᤸᤗᤧ ᤗᤠᤃᤡᤀᤠᤱ ᤂᤢᤏᤧ᤹ ᤜᤧᤰᤁᤣᤀᤣ ᤆᤥᤃᤢᤖ॥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ ᤐᤡᤖᤢᤛᤡᤖ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤧᤵᤔᤡ ᤔᤧᤄᤥᤛᤢ᤹॥

᥈᥇ ᤂᤧᤸᤗᤧ ᤂᤧᤴ ᤛᤧᤃᤶᤒᤠᤴ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤋᤣ᤹ᤖᤢᤀᤠᤱ ᤋᤃᤡᤒᤠᤴ ᤔᤡᤎᤡᤰᤂᤢᤒᤠ ᤜᤧᤰᤁᤣᤀᤣ ᤔᤡᤎᤡᤰᤂᤢᤖ॥ ᤛᤱᤈᤢᤶᤓᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤥ॥

᥈᥈ “‘ᤀᤠᤸᤗ ᤁᤢᤓᤠ ᤕᤢᤰᤛᤠᤒᤠᤸᤗᤧ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤧ ᤗᤠᤕᤥ ᤆᤥᤃᤢ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤧᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤀᤥ ᤁᤢᤓᤠ ᤐᤠᤴ ᤆᤥᤃᤢᤏᤧᤓᤃᤪ. ᤂᤧᤴ ᤀᤠᤵᤋᤡᤰᤛᤠᤒᤠ ᤐᤥᤱ᤹॥

᥈᥉ ᤂᤧᤸᤗᤧ ᤆᤥᤃᤢᤒᤠ ᤗᤠᤕᤥᤴ ᤂᤢᤏᤧ᤹ᤀᤥ ᤀᤥᤛᤣ᤺ᤴᤎᤠᤱ ᤐᤥ᤺ᤱᤅᤡᤸᤗᤧ. ᤂᤧᤸᤗᤧ ᤗᤳᤇᤠ ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠᤎᤡᤰ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤠᤖᤢᤖ ᤐᤥᤱ᤹॥

᥈᥊ ᤂᤧᤸᤗᤧ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤖ. ᤜᤧᤰᤁᤩᤠᤱ ᤀᤠᤳᤋᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤍᤡ ᤌᤰᤛᤠᤴ ᤔᤧᤛᤧᤖᤢ᤹. ᤂᤧᤵᤔᤥᤀᤣ ᤂᤧᤴ ᤔᤧᤛᤧᤖᤢᤖ॥ ᤂᤧᤴ ᤆᤠᤜᤡ᤺ᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤥ॥

᥈᥋ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤠᤵᤑᤣᤰ ᤁᤢᤜᤢᤰᤆᤥ᤺ᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤋᤠᤱᤜᤠ᤹ ᤜᤢ᤺ᤳᤋᤢᤖ. ᤜᤧᤰᤁᤩᤠᤱ ᤁᤧᤏᤶᤒᤠ ᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢᤖ॥

᥈᥌ ᤂᤧᤸᤗᤧ ᤁᤧᤖᤧᤰ ᤁᤢᤛᤥ᤺ᤳᤋᤡᤴᤏᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤁᤢᤀᤡᤛᤡ᤺ᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤸᤗᤧ ᤔᤡᤎᤡᤰᤂᤢᤖ॥ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤕᤢᤰᤛᤠᤒᤧᤸᤗᤧ ᤁᤢᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤠᤍᤱ ᤆᤥ᤺ᤰᤔᤠ ᤐᤡᤔᤠ ᤕᤠ᤺ᤶᤒᤰ ᤆᤥᤃᤢ ᤐᤡᤖᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤛᤢ᤹॥

᥈᥍ “‘ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤀᤥᤗᤠᤶ ᤁᤢᤓᤠᤖᤧ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤴᤈᤥ᤺ᤰᤁᤣ ᤗᤠᤕᤥ ᤆᤥᤃᤢ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤀᤥᤒᤠ ᤁᤢᤓᤠ ᤐᤠᤴ ᤆᤥᤃᤢᤏᤧᤓᤃᤪ. ᤂᤧᤴ ᤀᤠᤵᤋᤡᤰᤛᤠᤒᤠ ᤐᤥᤱ᤹॥

᥈᥎ ᤂᤢᤏᤧ᤹ ᤆᤥᤃᤢᤒᤠ ᤂᤧᤴ ᤗᤠᤕᤥᤴ ᤂᤢᤏᤧ᤹ ᤁᤢᤗᤠᤃᤡ ᤀᤥᤛᤧ᤺ᤴᤎᤠᤱ ᤐᤥ᤺ᤱᤅᤡᤸᤗᤧ. ᤂᤧᤸᤗᤧ ᤆᤥᤃᤢᤒᤠ ᤗᤠᤕᤥᤸᤗᤧ ᤗᤠᤃᤡ ᤜᤢᤰᤘᤠ ᤁᤢᤀᤡᤛᤡ᤺ᤰ ᤁᤢᤗᤠᤱ ᤔᤧᤴᤇᤰᤔᤏᤠ ᤔᤧᤱᤃᤠ᤺ᤶᤏᤠ ᤁᤢᤶᤔᤠᤔᤠ ᤔᤧ᤺ᤴᤍᤠᤎᤡᤰ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤂᤢᤏᤧ᤹ ᤋᤠᤖᤢᤖ ᤐᤥᤱ᤹॥

᥈᥏ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤖ. ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴᤏᤥ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤂᤧᤴ ᤛᤡᤍᤢᤱᤈᤓᤠᤴ ᤛᤧᤖᤢᤖ॥

᥉᥆ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤠᤵᤑᤣᤰ ᤁᤢᤜᤢᤰᤆᤥ᤺ᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤋᤠᤱᤜᤠ᤹ᤀᤥ ᤜᤢ᤺ᤳᤋᤢᤖ. ᤂᤧᤒᤩᤠᤱ ᤁᤧᤏᤶᤒᤠ ᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢᤖ॥

᥉᥇ ᤂᤧᤸᤗᤧ ᤁᤧᤖᤧᤰ ᤁᤢᤛᤥ᤺ᤳᤋᤡᤴ ᤋᤱᤈᤢᤶᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤜᤧᤰᤁᤣ ᤂᤧᤸᤗᤧ ᤗ᤺ᤳᤋᤢᤖ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤴ ᤔᤡᤎᤡᤰᤂᤢᤖ ᤜᤧᤰᤁᤩᤠᤱ ᤂᤧᤴ ᤁᤢᤏᤠᤶᤃᤧᤏᤢ᤹ᤒᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤢᤏᤡᤱᤘᤠ᤹ ᤋᤠᤛᤢ ᤐᤡᤖᤢ॥ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹. ᤂᤧᤒᤩᤠᤱ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤛᤢ᤹॥

᥉᥈ “‘ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠᤖᤧ ᤗᤠᤃᤡ ᤔᤧᤸᤗᤢᤰᤛᤠ᤺ᤳᤋᤡᤴ ᤂᤢᤏᤧ᤹ ᤜᤢᤰᤘᤠ ᤜᤧᤰᤁᤣ ᤋᤠᤖᤢᤏᤧᤓᤃᤪ ᤔᤧᤱᤃᤠ᤺ᤶᤏᤠ ᤁᤢᤶᤔᤠᤔᤠ ᤔᤧᤸᤗᤢᤰ ᤆᤩᤠ᤺ᤰᤌᤡᤰ ᤋᤠᤖᤢᤖ॥

᥉᥉ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤖ. ᤜᤧᤰᤁᤩᤠᤱ ᤀᤠᤳᤋᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤌᤰᤛᤠᤴ ᤔᤧᤛᤧᤖᤢ᤹. ᤀᤠᤶᤓᤠ ᤂᤧᤵᤔᤥᤀᤣ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠᤖᤧ ᤗᤠᤃᤡ ᤂᤧᤴ ᤔᤧᤛᤧᤖᤢᤖ॥

᥉᥊ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤢᤰᤆᤥ᤺ᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤓᤠ ᤁᤢᤔᤠᤰᤂᤡ᤹ᤈᤡ ᤕᤠᤱᤛᤡᤱᤅᤠᤱ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤋᤠᤱᤜᤠ᤹ᤀᤥ ᤜᤢ᤺ᤳᤋᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤁᤧᤏᤶᤒᤠ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢᤖ॥

᥉᥋ ᤂᤧᤸᤗᤧ ᤁᤧᤖᤧᤰ ᤁᤢᤛᤥ᤺ᤳᤋᤡᤴ ᤋᤱᤈᤢᤶᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤰᤗᤢᤰᤛᤠ᤺ᤳᤋᤡᤸᤗᤧ ᤁᤢᤛᤥ᤺ᤳᤋᤡᤴ ᤁᤢᤀᤡᤛᤡ᤺ᤰ ᤂᤧᤸᤗᤧ ᤘᤧᤃᤢ ᤗ᤺ᤳᤋᤢᤖ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤴ ᤔᤡᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ॥ ᤁᤶᤓᤗ᤹ᤖᤡᤰ ᤂᤧᤸᤗᤧ ᤆᤥᤃᤢᤒᤠ ᤁᤢᤗᤠᤕᤥᤸᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤢᤏᤧ᤹ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹. ᤂᤧᤒᤩᤠᤱ ᤂᤧᤸᤗᤧ ᤗᤧᤵᤔᤡ ᤂᤥᤛᤢᤖᤥ॥’”

ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤜᤠ᤹

᥋

“‘ᤁᤢᤓᤠ ᤔᤏᤠ᤺ᤸᤗᤧ ᤗᤠᤕᤥ ᤆᤥᤃᤢᤒᤠ ᤐᤠ᤺ᤴᤏᤡᤴ ᤁᤧᤏᤡᤒᤠ ᤔᤏᤠᤴ ᤛᤠᤂᤡ ᤐᤥ᤺ᤱᤅᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤐᤠ᤺ᤵᤔᤠ ᤐᤥ᤺ᤱᤅᤡᤸᤗᤧᤀᤠᤱ ᤂᤢᤏᤧ᤹ ᤏᤡᤛᤢᤒᤠ ᤏᤢ ᤗᤧᤛᤢᤒᤠ ᤐᤠ᤺ᤴᤏᤡᤴ ᤔᤧᤒᤠ᤺ᤳᤋᤢᤴᤏᤧᤓᤃᤪ. ᤂᤧᤸᤗᤧ ᤗᤠᤃᤡ ᤂᤢᤏᤧ᤹ ᤀᤠᤵᤋᤡᤰᤛᤠᤒᤠ ᤐᤥᤱ᤹॥

᥈ “‘ᤁᤢᤓᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤢᤓᤠ ᤀᤠᤛᤢᤳᤌᤥ ᤐᤠᤴ ᤌᤣᤛᤠᤱ. ᤀᤠᤛᤢᤳᤌᤥ ᤋᤠᤶᤓᤢᤱ ᤌᤰᤛᤠ ᤌᤣᤛᤠᤱ ᤀᤠᤛᤢᤳᤌᤥ ᤜᤡᤱᤔᤏᤠᤒᤠ ᤌᤰᤛᤠ. ᤀᤠᤛᤢᤳᤌᤥ ᤁᤧᤛ᤺ᤴᤇᤡᤱᤒᤠ ᤁᤧᤛᤡᤒᤠ ᤌᤰᤛᤠᤴ ᤛᤢᤛᤢ. ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤏᤡᤱᤘᤠ᤹ ᤔᤧᤄᤥᤛᤢᤴᤇᤠᤱ ᤂᤢᤏᤧ᤹ ᤀᤠᤛᤢᤳᤌᤥ ᤐᤥᤱ᤹. ᤂᤧᤒᤩᤠᤱ ᤀᤠᤵᤋᤡᤰᤛᤠᤒᤠ ᤐᤥᤱ᤹॥

᥉ “‘ᤁᤢᤓᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤏᤠᤗᤠᤶ ᤁᤧᤗ᤺ᤶᤒᤠ ᤀᤠᤛᤢᤳᤌᤥ ᤀᤠᤈᤥ᤺ᤰᤆᤥ᤺ᤰᤐᤠ ᤐᤠ᤺ᤴᤏᤡᤴ ᤛᤢᤛᤢ᤹ ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ ᤏᤡᤱᤘᤠ᤹ ᤂᤥᤛᤢᤸᤗᤧ ᤂᤧᤴ ᤀᤠᤵᤋᤡᤰᤛᤠᤒᤠ ᤐᤥᤱ᤹॥

᥊ “‘ᤁᤢᤓᤠᤖᤧ ᤏᤡᤱᤘᤠ᤹ ᤔᤧᤴᤀᤡ᤺ᤳᤇᤡᤱᤅᤣ ᤁᤢᤓᤠ ᤏᤢᤒᤠ ᤀᤡᤃᤪ ᤋᤠᤵᤑᤧ᤺ᤶᤒᤠ ᤐᤠᤴ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤶᤒᤪᤠ᤺ᤸᤗᤧ ᤔᤠᤱᤜᤧᤰ ᤆᤥᤃᤢ– ᤜᤧᤰᤁᤩᤠᤱ ᤆᤩᤠᤈᤩᤠ ᤐᤠ᤺ᤴᤏᤥ ᤔᤏᤠᤴ ᤏᤡᤱᤘᤠ᤹ ᤔᤧᤴᤀᤡ᤺ᤳᤇᤡᤱᤅᤣ ᤔᤠᤱᤜᤧᤰᤛᤡᤱ᤹– ᤂᤧᤵᤔᤥᤗᤠᤶᤒᤠ ᤂᤧᤴ ᤐᤠ᤺ᤴᤏᤡᤴ ᤏᤡᤔᤧᤎᤠ᤺ᤵᤏᤧᤴᤇᤠᤱ ᤂᤧᤸᤗᤧ ᤂᤧᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤜᤧᤰᤋᤱᤒᤠ ᤐᤠ᤺ᤴᤏᤥ ᤂᤧᤴ ᤀᤠᤵᤋᤡᤰᤛᤠᤒᤠ ᤐᤥᤱ᤹॥

᥋ “‘ᤁᤢᤓᤠ ᤔᤏᤠ᤺ᤸᤗᤧ ᤀᤠᤵᤋᤡᤰᤛᤠᤒᤠᤀᤠ ᤑᤠ᤹ᤀᤠᤱ ᤂᤧᤴ ᤁᤢᤓᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤂᤥᤛᤢᤏᤧᤓᤃᤪ ᤂᤢᤏᤧ᤹ ᤆᤥᤃᤢᤒᤠ ᤗᤠᤕᤥᤀᤥ ᤂᤢᤏᤧ᤹ ᤋᤧᤴᤗ ᤐᤥᤱ᤹॥

᥌ ᤂᤧᤸᤗᤧ ᤆᤥᤃᤢᤒᤠ ᤂᤧᤴ ᤗᤠᤕᤥᤸᤗᤧ ᤂᤢᤶᤍᤡᤱᤅᤡᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤌᤰᤛᤠ ᤗᤢᤵᤐᤥᤗᤠᤶ ᤔᤧᤸᤗᤢᤰ ᤀᤡᤃᤪ ᤁᤢᤶᤔᤠᤔᤠ ᤔᤧ᤺ᤴᤍᤠᤈᤩᤠ᤺ᤰ ᤌᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤋᤠᤖᤢᤖ ᤐᤥᤱ᤹॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤸᤗᤧ ᤁᤢᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹॥

᥍ “‘ᤔᤧ᤺ᤴᤍᤠᤈᤩᤠ᤺ᤰ ᤋᤠ᤺ᤵᤔᤠ ᤂᤧᤸᤗᤧ ᤔᤧᤛᤢᤰᤋᤢᤴᤏᤧᤓᤃᤪ. ᤂᤧᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤂᤧᤴ ᤗᤠᤕᤥᤸᤗᤧ ᤂᤢᤶᤍᤡᤱᤅᤡᤸᤗᤧ ᤗᤠᤃᤡ ᤏᤧᤳᤇᤡ ᤛᤠᤵᤐᤣᤳᤋᤪᤢ᤺ᤰᤔᤠ ᤀᤡᤃᤪ ᤐᤧᤷᤘᤠ᤺ᤸᤗᤧ ᤁᤢᤛ᤻ᤛᤠ ᤏᤧᤳᤇᤡ ᤕᤜᤘᤣ ᤍᤠᤱᤒᤠᤀᤥ ᤋᤠᤖᤢᤛᤡᤖ– ᤗᤳᤇᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤏᤢ ᤘᤣ᤹ᤀᤡᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤐᤥ᤺ᤱᤗ॥

᥎ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤂᤧᤱᤜᤠ᤹ ᤋᤠᤖᤢᤛᤡᤖ॥ ᤂᤧᤸᤗᤧ ᤗᤳᤇᤠ ᤆᤠᤜᤣ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤋᤃᤡ ᤋᤥ᤺ᤴᤍᤢ᤹॥ ᤂᤢᤏᤧ᤹ ᤂᤧᤸᤗᤧ ᤁᤢᤛᤡᤳᤗᤠᤀᤥ ᤋᤧᤶᤛᤢᤀᤠᤱ ᤂᤀᤡᤰ ᤀᤡᤃᤢᤖ. ᤁᤖ ᤂᤧᤴ ᤛᤩᤠᤰ ᤔᤧᤓᤢ᤹ᤖᤢᤴ ᤔᤧᤍᤣᤛᤢᤴᤗ॥

᥏ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤥᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤓᤠ ᤛᤠᤰᤂᤢᤖ. ᤜᤧᤰᤁᤩᤠᤱ ᤁᤧᤏᤶᤒᤠ ᤁᤢᤔᤠᤰᤂᤡᤴ ᤆᤠᤜᤡ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇᤫᤠ᤺ᤰ ᤜᤢᤰᤂᤢᤍᤣᤛᤢᤖ॥ ᤁᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤥ॥

᥇᥆ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤘᤣ᤹ᤀᤡᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤛᤠᤶᤕᤥᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤋᤥ᤺ᤴᤍᤢ᤹॥ ᤂᤧᤸᤗᤧ ᤆᤥᤃᤢᤒᤠ ᤗᤠᤕᤥᤸᤗᤧ ᤗᤠᤃᤡ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ᤹. ᤂᤧᤒᤩᤠᤱ ᤂᤧᤸᤗᤧ ᤗᤧᤵᤔᤡ ᤂᤥᤛᤢ᤹॥

᥇᥇ “‘ᤁᤖ ᤏᤧᤳᤇᤡ ᤛᤠᤵᤐᤧᤳᤋᤪᤢ᤺ᤰᤔᤠ ᤀᤡᤃᤪ ᤐᤧᤷᤘᤠ ᤆᤩᤠ᤺ᤰ ᤏᤧᤳᤇᤡ ᤋᤠ᤺ᤵᤔᤠᤀᤠᤱ ᤔᤧᤛᤢᤰᤋᤢᤴᤏᤧᤓᤃᤪ. ᤂᤧᤸᤗᤧ ᤌᤧᤔᤠ ᤐᤠ᤺ᤴᤏᤥ ᤗᤠᤕᤥ ᤆᤥᤃᤢ. ᤂᤧᤸᤗᤧ ᤗᤠᤃᤡ ᤂᤢᤏᤧ᤹ ᤜᤢᤰᤘᤠ ᤁᤢᤀᤡᤛᤡ᤺ᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤡᤗᤥᤎᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤋᤠᤖᤢᤖ॥ ᤂᤧᤸᤗᤧ ᤂᤧᤵᤔᤥ ᤏᤡ᤺ᤱᤃᤧ᤹ ᤏᤢ ᤛᤢᤰᤐᤠ ᤕᤠᤰᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤁᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤥ॥

᥇᥈ ᤂᤢᤏᤧ᤹ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠᤖᤢᤖ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤵᤔᤥᤗᤠᤶ ᤜᤢᤰᤘᤠ ᤁᤢᤀᤡᤛᤡ᤺ᤰ ᤛᤥ᤺ᤸᤗᤠᤰ ᤌᤡᤰ ᤕᤠᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤀᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤛᤶᤎᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤢᤰᤂᤢᤖ॥ ᤁᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤥ॥

᥇᥉ ᤂᤧᤸᤗᤧ ᤂᤧᤴ ᤐᤠ᤺ᤴᤜᤠ᤹ᤀᤥᤒᤠ ᤀᤠᤳᤋᤡᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤗᤠᤕᤥ ᤆᤥᤃᤢᤀᤠᤱ ᤘᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤕᤥᤴ ᤗᤧᤵᤔᤡ ᤐᤥᤱ᤹॥ ᤁᤧᤏᤶᤒᤠ ᤛᤡᤍᤢᤱᤈᤓᤠᤴ ᤆᤠᤜᤣ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤰ ᤐᤥᤱᤗᤥ॥’”

ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ

᥇᥊ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢ.

᥇᥋ “ᤁᤢᤓᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤐᤠ᤺ᤴᤜᤠ᤹ ᤐᤡᤔᤠ ᤏᤡᤱᤘᤠ᤹ ᤑᤣ᤺ᤳᤇᤢᤀᤠᤱ ᤔᤧᤴᤏᤡ ᤔᤧᤴᤎᤠ ᤗᤠᤕᤥ ᤆᤥᤃᤢᤸᤗᤧ ᤂᤧᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤌᤢ᤺ᤶᤒᤠ᤺ᤸᤗᤧ ᤁᤢᤔᤧᤸᤗᤢᤱ ᤁᤢᤀᤡᤛᤡ᤺ᤰ ᤕᤠᤖᤢᤒᤠ ᤌᤰᤛᤠ ᤗᤢᤵᤐᤥᤗᤠᤶ ᤔᤧᤱᤃᤠ᤺ᤶᤔᤏᤠᤒᤠ ᤌᤢ᤺ᤶᤒᤠ᤺ᤴ ᤂᤢᤏᤧ᤹ ᤂᤥᤔᤠ ᤁᤧᤒᤥᤱᤒᤠ ᤂᤢᤶᤍᤡᤱᤅᤡᤸᤗᤧ ᤁᤢᤗᤧᤰᤘᤠᤀᤥ ᤋᤠ᤺ᤵᤔᤠ ᤐᤥᤱ᤹॥ ᤁᤱᤃ ᤛᤠᤶᤒᤠ᤺ᤴ ᤜᤢᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤥ॥

᥇᥌ ᤂᤧᤸᤗᤧ ᤀᤠᤳᤋᤡᤴ ᤛᤣᤛᤣ ᤐᤠ᤺ᤴᤏᤡᤴ ᤆᤥ᤺ᤰᤔᤠ ᤔᤧᤃᤧᤳᤋᤢᤴᤏᤠᤱ ᤘᤠ᤹ ᤂᤧᤸᤗᤧ ᤁᤢᤗᤧᤰᤘᤠ ᤂᤢᤏᤧ᤹ ᤜᤢᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤅᤠᤛᤡᤃᤣᤰᤐᤠ ᤁᤢᤗᤰ ᤀᤠᤸᤗᤛᤠᤱ ᤜᤢᤱᤔᤠ ᤐᤥᤱ᤹. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤂᤧᤴ ᤁᤧᤖᤧᤰ ᤐᤡᤔᤠ ᤐᤥᤱ᤹॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤌᤢ᤺ᤶᤒᤠ᤺ᤴ ᤗᤠᤶᤒᤠ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤕᤥᤴ ᤗᤧᤵᤔᤡ ᤐᤥᤱ᤹॥

᥇᥍ “ᤕᤜᤘᤣ ᤍᤠᤱᤒᤧᤸᤗᤧ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠ ᤁᤢᤓᤠ ᤐᤠ᤺ᤴᤜᤠ᤹ ᤆᤥᤃᤢᤀᤠᤱ ᤁᤢᤓᤠ ᤔᤏᤠ᤺ᤸᤗᤧ ᤗᤠᤕᤥ ᤆᤥᤃᤢ᤹. ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ ᤏᤡᤱᤘᤠ᤹ ᤔᤧᤄᤥᤛᤢᤴᤇᤠᤱ ᤂᤢᤏᤧ᤹ ᤀᤠᤵᤋᤡᤰᤛᤠᤒᤠ ᤐᤥᤱ᤹ ᤜᤧᤰᤁᤩᤠᤱ ᤂᤧᤸᤗᤧ ᤂᤢᤶᤍᤡᤱ ᤂᤥᤛᤢ᤹॥

᥇᥎ ᤕᤠᤖᤢᤒᤠ ᤁᤢᤔᤧᤸᤗᤢᤱ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤎᤰᤛᤠ ᤗᤢᤵᤐᤥᤗᤠᤶ ᤁᤢᤗᤠᤱ ᤔᤧᤴᤇᤰᤔᤏᤠᤒᤠ ᤔᤧᤱᤃᤠ᤺ᤶᤔᤏᤠᤒᤠ ᤌᤢ᤺ᤶᤒᤠ ᤌᤡᤰ ᤂᤢᤏᤧ᤹ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠᤖᤢᤖ॥ ᤂᤧᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤧᤴᤏᤡ ᤔᤧᤴᤎᤠ ᤆᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤕᤥᤴ ᤗᤧᤵᤔᤡ ᤐᤥᤱ᤹॥

᥇᥏ ᤁᤴ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤥᤃᤢᤒᤠ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤥ॥”

᥌

ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤁ᤹ᤕᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤀᤡᤛᤡᤰ– ᤁᤢᤓᤠᤖᤧ ᤁᤴ ᤑᤧᤴᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤏᤧᤓᤃᤪ. ᤁᤢᤓᤠᤖᤧ ᤁᤵᤔᤠ ᤔᤧᤒᤡᤖᤢᤒᤠ ᤐᤠ᤺ᤴᤏᤥ. ᤋᤡᤰᤁᤥ ᤔᤧᤕᤢᤰᤂᤢᤒᤠ ᤆᤡᤃᤰᤘᤠ᤺ᤴ ᤂᤢ᤺ᤳᤋᤢ ᤀᤡᤃᤪ ᤂᤢ᤺ᤳᤋᤢᤒᤠ ᤐᤠ᤺ᤴᤏᤥ ᤜᤡᤶᤒᤣᤛᤠᤱᤒᤧᤴ ᤀᤡᤱᤗᤧᤰᤋᤢᤏᤧᤓᤃᤪ.

᥉ ᤀᤡᤃᤪ ᤁᤧᤔᤠᤒᤠ ᤆᤡᤃᤰᤘᤠ᤺ᤴ ᤂᤥᤛᤢᤛᤠᤱ ᤀᤡᤱᤗᤧᤰ ᤐᤠ᤺ᤳᤋᤢᤏᤧᤓᤃᤪ. ᤀᤡᤃᤪ ᤔᤏᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤔᤧᤈᤥᤃᤢᤀᤠᤱ ᤔᤧᤒᤵᤐᤠ ᤀᤡᤱᤗᤧᤰ ᤆᤥ᤺ᤰᤔᤠ ᤗᤠᤕᤥᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤜᤧᤰᤛᤡᤱᤏᤧᤓᤃᤪ–

᥊ ᤀᤠᤸᤗ ᤂᤧᤸᤗᤧ ᤁᤶᤓᤗ᤹ᤖᤡᤰ ᤗᤠᤕᤥ ᤆᤥᤃᤢᤀᤠᤱ ᤀᤠᤵᤋᤡᤰᤛᤠᤒᤠ ᤐᤥ᤺ᤰᤂᤧᤀᤠᤱ ᤘᤠ᤹. ᤂᤧᤒᤩᤠᤱ ᤂᤧᤸᤗᤧ ᤂᤢ᤺ᤳᤋᤢᤒᤠ. ᤋᤣ᤹ᤖᤢᤒᤠ. ᤔᤠ᤹ᤖᤢ ᤁᤳᤋᤢᤒᤠ ᤛᤠᤔᤠ. ᤁᤧᤔᤠᤒᤠ ᤛᤠᤔᤠ ᤂᤥᤛᤢᤒᤠ.

᥋ ᤀᤡᤃᤪ ᤆᤩᤠᤈᤩᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤸᤗᤧ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤏᤥ ᤔᤠᤱᤜᤧᤰᤛᤡᤱᤅᤠᤱ ᤘᤠ᤹ᤏᤧᤓᤃᤪ. ᤂᤧᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤁᤢᤗᤰ ᤅᤠᤛᤡ ᤕᤥ᤹ᤖᤢᤀᤠᤱ ᤁᤧᤖᤧᤰ ᤏᤢ᤺ᤰᤋᤢᤖ ᤐᤥᤱ᤹॥ ᤂᤧᤸᤗᤧ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤒᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰᤁᤣ ᤂᤧᤴ ᤛᤠᤔᤠ᤺ᤴ ᤜᤠ᤺ᤳᤗᤧ ᤁᤢᤛᤠᤔᤠ ᤘᤕᤧ. ᤂᤢᤏᤧ᤹ᤀᤣ ᤂᤧᤴ ᤏᤢ᤺ᤰᤋᤢᤖ ᤐᤡᤖᤢᤖ ᤐᤥᤱ᤹॥

᥌ ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ. ᤀᤡᤃᤪ ᤕᤜᤘᤣ ᤍᤠᤱᤒᤠᤀᤥ ᤕᤠᤖᤢᤒᤠ ᤁᤢᤔᤧᤸᤗᤢᤱ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤀᤠᤵᤋᤡᤰᤁᤡᤸᤗᤧ ᤗᤠᤃᤡ ᤔᤧᤱᤃᤠ᤺ᤶᤔᤏᤠᤒᤠ ᤌᤢ᤺ᤶᤒᤠ ᤌᤡᤰ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤠᤖᤢᤖ ᤐᤥᤱ᤹॥

᥍ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹. ᤜᤧᤰᤁᤩᤠᤱ ᤀᤠᤳᤋᤡᤴ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤠᤵᤋᤡᤰᤛᤠᤒᤠ ᤐᤥ᤺ᤰᤂᤧᤒᤠ. ᤂᤧᤴ ᤐᤠ᤺ᤴᤏᤥ ᤂᤢᤏᤧ᤹ ᤗᤧᤵᤔᤡ ᤂᤥᤛᤢᤖᤥ॥”

ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ

᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥏ “ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤧᤛᤧ᤹– ‘ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤛᤠᤶᤕᤥᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ– ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤛᤡᤱᤛᤶᤎᤠᤱ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤋᤠᤏᤠᤶ ᤌᤠᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤏᤧᤖ. ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤔᤡ᤺ᤴ ᤂᤧ᤹ᤕᤥ ᤋᤡ᤺ᤳᤋᤠᤱ ᤕᤢᤱᤗ॥

᥇᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧ ᤁᤢᤈᤠᤱᤅᤡᤴ. ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤛᤡᤃᤠᤱ ᤆᤠᤱᤔᤏᤠᤒᤠ ᤁᤈᤠᤱᤅᤡᤴᤏᤠᤱ ᤁᤢᤎᤰᤁᤥ ᤆᤠᤰᤂᤢ᤹. ᤂᤧᤒᤩᤠᤱ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤔᤡᤎᤡᤰᤂᤢᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤀᤥᤒᤠ ᤂᤠᤵᤐᤢ᤺ᤴ ᤆᤠᤜᤣ ᤂᤧᤸᤗᤧ ᤗ᤺ᤳᤋᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤜᤢᤰᤂᤢᤖ॥

᥇᥇ ᤂᤧᤒᤩᤠᤱ ᤂᤧᤸᤗᤧ ᤁᤴ ᤁᤢᤈᤠᤱᤜᤠ᤹ ᤑᤧᤴᤍᤢᤀᤠᤱ ᤘᤣ᤹ ᤆᤠᤱ ᤆᤠᤰᤛᤡᤱᤗ ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤗᤳᤇᤠ ᤛᤣᤛᤣ ᤛᤠᤱᤛᤠᤱᤒᤠᤍᤧᤴᤏᤥ ᤂᤧᤴ ᤂᤠᤵᤐᤢ᤺ᤴ ᤐᤰᤂᤢ ᤋᤣ᤹ᤖᤢᤖ॥

᥇᥈ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤔᤡ᤺ᤴ ᤋᤡ᤺ᤳᤋᤠᤱᤅᤣ ᤕᤢᤱᤗ ᤜᤧᤰᤁᤩᤠᤱ ᤂᤧᤴ ᤔᤧᤛᤡᤏᤧᤴᤗ॥ ᤋᤠᤏᤠᤶ ᤌᤰᤔᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤵᤔᤥ ᤛᤡᤱᤜᤠ᤹ ᤕᤥ᤹ᤖᤢᤖ. ᤂᤶᤓᤩᤠᤱ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤔᤡᤀᤥ ᤋᤱᤛᤢᤀᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤋᤱᤈᤢᤶᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤔᤡᤎᤡᤰᤂᤢᤖ॥

᥇᥉ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤆᤰᤔᤧᤸᤗ᤹ᤀᤣ ᤔᤡ᤺ᤴ ᤋᤡ᤺ᤳᤋᤠᤱᤅᤣ ᤕᤢᤱᤗ. ᤂᤧᤴ ᤀᤠᤓᤧᤸᤗᤧᤀᤠᤱ ᤔᤧᤛᤡᤏᤧᤴᤗᤖᤥ॥

ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ

᥇᥊ “‘ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤛᤠᤶᤕᤥᤌᤡᤶᤔᤡᤴ ᤜᤠᤒᤠ ᤁᤴᤜᤠ᤹ᤀᤣᤖᤥ– ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤋᤃᤠᤱ ᤗᤧᤵᤔᤠᤱ ᤂᤧᤴ ᤔᤧᤍᤠᤖᤢᤖ॥

᥇᥋ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤛᤥ᤺ᤸᤗᤠᤰ ᤌᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤏᤢ ᤜᤢᤰᤐᤰ ᤌᤡᤰ ᤏᤡ᤺ᤱᤃᤣ᤺ᤴ ᤕᤠᤱᤛᤡᤱᤅᤠᤱ ᤁᤧᤖᤧᤰ ᤛᤢᤰᤐᤠᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥᤱᤔᤠᤖᤧ ᤗᤠᤃᤡ ᤜᤢᤰᤘᤠ ᤜᤧᤰᤋᤱᤒᤠ ᤗᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ॥

᥇᥌ ᤁᤧᤏᤶᤒᤠᤴ ᤆᤠᤜᤡ᤺ᤴ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤔᤧᤈᤖᤖᤥ॥ ᤁᤖ ᤗᤳᤇᤠ ᤛᤣᤛᤣᤒᤠᤍᤧᤴᤏᤥ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣ ᤂᤧᤴ ᤔᤧᤈᤖ॥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤰᤂᤢᤶᤔᤥ ᤂᤧᤱᤜᤠ᤹ᤖᤧ ᤂᤧᤴ ᤔᤧᤈᤖ॥

᥇᥍ ᤂᤧᤴ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤀᤡᤴᤏᤢ ᤌᤥ᤺ᤰᤔᤠ ᤔᤧᤏᤢ᤹ᤏᤧᤴ॥ ᤔᤡᤗᤠᤶ ᤋᤥ᤺ᤶᤔᤏᤠᤒᤠ ᤀᤠᤱᤃᤠ᤹ ᤀᤠᤛᤡᤍᤢᤱᤈᤓᤠᤜᤠ᤹ᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰ ᤜᤧᤰᤋᤱᤒᤠ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤅᤠᤱ ᤘᤠ᤹॥ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤏᤢ ᤀᤠᤵᤋᤡᤰᤗᤠᤶ ᤗᤠᤕᤥ ᤂᤥᤔᤠ ᤛᤡᤍᤢᤱᤈᤓᤠ ᤜᤧᤰᤁᤣ ᤂᤧᤴᤏᤠᤱ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥᤰ॥

᥇᥎ ᤜᤠᤖᤢᤏᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤀᤠᤳᤋᤡᤴ ᤕᤧᤶᤒᤡᤳᤇᤠ ᤛᤠ᤺ᤸᤗᤧᤛᤠᤱ ᤂᤧᤴ ᤆᤠᤔᤠ ᤛᤢᤰᤋᤢ᤹॥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤀᤥᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤠ᤺ᤰᤁᤥ ᤌᤠᤖᤡᤰ ᤁᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤥᤔᤠ ᤗᤰ ᤐᤥ᤺ᤱᤗ॥ ᤂᤧᤸᤗᤧ ᤛᤢᤛᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤣᤛᤣ ᤐᤥᤱ᤹॥’”

᥇᥏ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥆ “ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤡ᤺ᤱᤃᤣᤸᤗᤧ ᤔᤧᤗᤧ᤺ᤰᤋᤢᤛᤡᤀᤠᤱ ᤔᤧᤛᤣ᤺ᤴᤍᤢᤛᤡᤒᤠ ᤕᤧᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤴ ᤀᤠᤶᤓᤠ ᤁᤴᤗᤥ. ᤀᤡᤃᤪ ᤁᤡᤗᤥ ᤌᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ. ᤋᤠᤏᤠᤶ ᤁᤢᤓᤪᤧ᤺ᤰ. ᤕᤢ᤺ᤴᤇᤡᤰ ᤁᤢᤓᤪᤣ᤺ᤰ ᤋᤥ᤺ᤴᤍᤧ᤹॥ ᤀᤠᤸᤗᤀᤠᤱᤎᤥ ᤀᤠᤓᤧᤸᤗᤧᤛᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧ᤹॥

᥈᥇ ᤏᤡ᤺ᤱᤃᤣᤴᤏᤢ ᤁᤴ ᤏᤢᤖᤡᤰ ᤑ᤺ᤴᤍᤧ᤹ᤀᤠᤱ ᤂᤖᤧ᤺ᤱ ᤗᤧ᤺ᤱᤔᤠ ᤂᤣ᤺ᤰᤕᤠᤀᤥ ᤗᤧ᤺ᤰᤂᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤜᤧᤰᤁᤣ ᤐᤥ᤺ᤱᤗ ᤁᤢᤄᤧ᤺ᤱ ᤁᤢᤄᤧ᤺ᤱ ᤆᤥᤃᤧ᤹ᤀᤠᤱ ᤐᤥᤃᤢᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤧ᤹॥

᥈᥈ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ᤀᤥ ᤀᤠᤳᤋᤡᤴ ᤂᤢᤏᤧ᤹ ᤁᤢᤍᤠᤰᤑᤠᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢ᤹. ᤀᤠᤶᤓᤠ ᤂᤧᤸᤗᤧ ᤁᤴ ᤋᤥ᤺ᤴᤍᤢᤖ॥ ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤓᤧᤸᤗᤧᤛᤠᤱ ᤁᤢᤄᤥᤔᤠ ᤗᤰᤗᤥ. ᤜᤧᤰᤁᤩᤠᤱ ᤁᤴ ᤂᤰᤐᤧᤳ ᤔᤡᤎᤡᤱᤔᤠ ᤐᤥᤱ᤹॥

᥈᥉ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤋᤥ᤺ᤴᤍᤢᤒᤠ ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤂᤵᤐᤧᤳ ᤔᤡᤎᤡᤱᤔᤠᤍᤣᤔᤠ ᤐᤥᤱ᤹॥ ᤁᤴ ᤆᤠᤔᤠ ᤔᤧᤏᤢ᤹ᤏᤧᤴᤗᤥ॥”

ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤌᤡᤶᤜᤠ᤹

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤕᤠᤶᤔᤥ ᤔᤧᤳᤋᤢ.

᥈᥋ “ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹ ‘ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤛᤠᤶᤕᤥ ᤌᤡᤶᤔᤡᤴ ᤜᤠᤒᤠ ᤁᤴᤗᤥ– ᤀᤠᤳᤋᤡᤴ ᤋᤧᤴᤏᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤛᤧᤵᤔᤠ ᤐᤥᤱ᤹. ᤜᤠᤒᤠ ᤂᤧᤴ ᤋᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤛᤧᤵᤔᤠ ᤐᤥᤱ᤹॥ ᤁᤴ ᤛᤠ᤹ᤖᤡᤰ ᤛᤣᤛᤣᤒᤠ ᤛᤡᤍᤢᤱᤈᤓᤠᤖᤥ॥

᥈᥌ ᤁᤴ ᤁᤧᤍᤥ᤺ᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤴ ᤆᤖ॥ ᤛᤣᤛᤣᤒᤠᤍᤧᤴᤏᤥ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤰᤂᤢᤶᤔᤥ ᤔᤧᤈᤖ॥

᥈᥍ ᤌᤣ᤺ᤸᤗᤧ ᤂᤧᤴ ᤛᤠᤴ ᤛᤢᤛᤢ᤹. ᤂᤧᤴ ᤛᤣᤛᤣ ᤐᤥᤱ᤹॥ ᤂᤧᤸᤗᤧ ᤁᤢᤔᤠᤰᤂᤡᤸᤗᤧ ᤁᤢᤓᤠ ᤆᤠᤱᤅᤡᤴ ᤐᤡᤳᤋᤢᤏᤧᤓᤃᤪ ᤂᤧᤱᤜᤠ᤹ᤖᤧ ᤂᤧᤴ ᤔᤠᤰᤂᤡᤸᤗᤧ ᤐᤡᤳᤋᤢᤒᤠ ᤆᤠᤱᤅᤡᤴ ᤁᤢᤓᤠ ᤛᤣᤛᤣᤒᤠᤍᤧᤴᤏᤥ ᤘᤠᤜᤵᤔᤠ ᤐᤥᤱ᤹॥

᥈᥎ ᤀᤠᤳᤋᤡᤴ ᤑᤢᤈᤡᤰᤁᤥ ᤂᤧᤴ ᤛᤠᤴ ᤌᤧᤶᤔᤠ ᤐᤥᤱ᤹. ᤂᤧᤴ ᤑᤢᤈᤡᤰᤁᤡᤴ ᤜᤧᤵᤔᤠ ᤐᤥᤱ᤹॥ ᤁᤴ ᤛᤠᤴ ᤁᤠᤛᤠ ᤂᤵᤐᤩᤠᤀᤥ ᤌᤧᤶᤔᤠ ᤐᤥ᤺ᤱᤏᤧᤓᤃᤪ. ᤂᤧᤴ ᤀᤡ᤺ᤱᤔᤠᤀᤠᤱ ᤆᤫᤠ᤺ᤳᤋᤡᤸᤗᤧ ᤘᤖᤧᤰᤔᤠ ᤐᤥᤱ᤹॥

᥈᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤅᤥᤒᤠ ᤀᤠᤳᤋᤡᤴ ᤕᤧᤶᤒᤡᤳᤇᤠ ᤛᤠ᤺ᤸᤗᤧᤛᤠᤱ ᤂᤧᤴ ᤆᤠᤔᤠ ᤛᤢᤰᤋᤢ᤹॥ ᤁᤴ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥᤰ॥

᥉᥆ ᤁᤖ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤀᤠᤳᤋᤡᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤛᤣᤛᤣᤒᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤔᤧᤍᤠᤖᤢ᤹. ᤂᤧᤴ ᤛᤡᤍᤢᤱᤈᤓᤠᤴ ᤆᤠᤔᤠ ᤔᤧᤏᤢ᤹ᤏᤧᤴ॥ ᤁᤴ ᤔᤡᤀᤥ ᤔᤡᤎᤡᤱᤔᤠᤍᤣᤔᤠᤀᤣ ᤐᤥᤱᤗᤥ॥

ᤀᤠᤵᤋᤡᤰ ᤛᤡᤍᤢᤱᤈᤓᤠ ᤌᤡᤶᤜᤠ᤹

᥍

“‘ᤀᤠᤵᤋᤡᤰ ᤛᤡᤍᤢᤱᤈᤓᤠ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ– ᤁᤴ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥ᤺ᤁ॥

᥈ ᤀᤠᤳᤋᤡᤴ ᤋᤧᤴᤏᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤛᤧᤵᤔᤠ ᤐᤥᤱ᤹. ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤴᤏᤠᤱ ᤀᤠᤶᤓᤠ ᤂᤧᤵᤔᤥ ᤛᤧᤵᤔᤠ ᤐᤥᤱ᤹॥ ᤂᤧᤸᤗᤧ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇᤫᤠ᤺ᤰ ᤜᤢᤱᤔᤠᤍᤣᤔᤠ ᤐᤥᤱ᤹॥

᥉ ᤂᤧᤸᤗᤧ ᤁᤧᤖᤧᤰ ᤁᤢᤛᤥ᤺ᤳᤋᤡᤴ. ᤀᤡᤃᤪ ᤁᤢᤔᤡ᤺ᤸᤗᤧ ᤁᤢᤒᤢᤱᤅᤥᤒᤠ ᤁᤢᤛᤥ᤺ᤳᤋᤡᤴ ᤏᤢ ᤁᤢᤜᤡᤍᤢᤳ ᤁᤢᤎᤧᤅᤠᤱ ᤁᤢᤍᤧᤵᤔᤠ ᤁᤢᤛᤥ᤺ᤳᤋᤡᤴ.

᥊ ᤏᤧᤵᤔᤠᤱ ᤁᤢᤗᤧᤶᤜᤠ᤹ ᤏᤢ ᤂᤧᤸᤗᤧ ᤁᤢᤛᤶᤎᤠᤱᤒᤠ ᤜᤧᤰᤁᤩᤠᤱ ᤁᤢᤃᤧᤱᤅᤥᤒᤠ ᤁᤢᤛᤥ᤺ᤳᤋᤡᤴ. ᤂᤧᤒᤩᤠᤱ ᤁᤢᤗᤧᤶᤔᤡᤴ ᤛᤥᤛᤥᤖᤡᤰ ᤁᤢᤗᤢᤱᤔᤠ᤹ ᤁᤧᤍᤧᤵᤐᤠ ᤛᤠᤴ ᤘᤧ᤺ᤰᤔᤠ ᤗ᤺ᤵᤔᤠᤀᤠᤱ ᤋᤥ᤺ᤶᤔᤠ ᤐᤥᤱ᤹॥

᥋ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ॥ ᤁᤴ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤥ॥

᥌ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤅᤥᤒᤠ ᤀᤠᤳᤋᤡᤴ ᤕᤧᤶᤒᤡᤳᤇᤠ ᤛᤠ᤺ᤸᤗᤧᤛᤠᤱ ᤂᤧᤴ ᤆᤠᤔᤠ ᤛᤢᤰᤋᤢ᤹॥ ᤁᤖ ᤁᤴ ᤛᤣᤛᤣᤒᤠᤍᤧᤴᤏᤥ ᤆᤖ ᤐᤥᤱ᤹॥ ᤁᤴ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥᤰ॥

᥍ “‘ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤀᤠᤰᤋᤱᤒᤠ ᤆᤥᤰ. ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤴᤏᤠᤱ ᤜᤧᤰᤋᤱᤒᤠᤀᤣ ᤆᤥᤰ॥ ᤂᤧᤸᤗᤧ ᤗᤠᤃᤡ ᤗᤳᤇᤠ ᤛᤠᤶᤕᤥᤌᤡᤶ ᤘᤠ᤹॥ ᤀᤠᤳᤋᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤋᤥ᤺ᤴᤍᤢᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ. ᤂᤧᤴ ᤂᤧᤸᤗᤧᤴᤏᤣ ᤐᤥ᤺ᤱᤗ॥

᥎ ᤀᤠᤳᤋᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤔᤏᤠ᤺ᤸᤗᤧ ᤋᤠᤖᤢᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤢ᤹. ᤂᤧᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤜᤥᤖᤡᤰᤐᤠᤴ ᤜᤠᤒᤠ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧᤴᤏᤣ ᤐᤥ᤺ᤱᤗ॥

᥏ ᤔᤡᤜᤠ᤹ᤗᤢᤱᤅᤥ ᤌᤥ᤺ᤰᤔᤏᤠᤒᤠ. ᤜᤧᤰᤁᤩᤠᤱ ᤂᤖᤧ᤺ᤱ ᤗᤧ᤺ᤱᤔᤠ ᤂᤣ᤺ᤰᤕᤠᤀᤥ ᤏᤢ ᤂᤵᤐᤩᤠᤀᤥ ᤌᤥ᤺ᤰᤔᤏᤠᤒᤠ ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤂᤧᤴ ᤁᤧᤍᤥ᤺ᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧᤴ ᤐᤥ᤺ᤱᤗ॥

᥇᥆ ᤜᤧᤰᤁᤩᤠᤱ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤏᤢ ᤛᤧᤱᤛᤧᤱᤒᤠ ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤁᤧᤖᤧᤰᤗᤧ ᤁᤢᤍᤱᤒᤠ ᤔᤧᤄᤥᤛᤢᤖᤖᤥ॥

ᤋᤱᤈᤢᤶ ᤛᤡᤍᤢᤱᤈᤓᤠ ᤌᤡᤶᤜᤠ᤹

᥇᥇ “‘ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤋᤥ᤺ᤶᤔᤏᤠᤒᤠ ᤋᤱᤈᤢᤶ ᤛᤡᤍᤢᤱᤈᤓᤠ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ–

᥇᥈ “‘ᤋᤱᤈᤢᤶ ᤛᤡᤍᤢᤱᤈᤓᤠᤴ ᤁᤢᤓᤠᤖᤧ ᤏᤢᤃᤧᤴ ᤐᤡᤖᤢᤖ ᤋᤥ᤺ᤴᤍᤢᤏᤧᤓᤃᤪ ᤏᤡ᤺ᤱᤃᤣ᤹ᤀᤥ ᤛ᤹ᤖᤢᤀᤠᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤆᤠᤖ᤺ᤵᤐᤠ. ᤏᤡ᤺ᤱᤃᤣ᤹ ᤜᤢ᤺ᤵᤔᤏᤠᤒᤠ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ. ᤜᤧᤰᤁᤩᤠᤱ ᤏᤡ᤺ᤱᤃᤣ᤹ᤀᤥ ᤘᤖᤱᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤗᤠᤶ ᤗᤧ᤺ᤱᤔᤏᤠᤒᤠ ᤆᤠᤖ᤺ᤵᤐᤠᤴ ᤋᤥ᤺ᤴᤍᤢᤖ॥

᥇᥉ ᤂᤧᤸᤗᤧ ᤂᤢᤏᤧ᤹ ᤏᤢᤃᤧᤴ ᤋᤥ᤺ᤴᤍᤢᤒᤠ ᤋᤱᤈᤢᤶ ᤛᤡᤍᤢᤱᤈᤓᤠ᤺ᤴᤏᤢ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱᤅᤡᤴᤏᤠᤱ ᤋᤥ᤺ᤴᤍᤢᤖ॥

᥇᥊ ᤂᤧᤱᤜᤠ᤹ᤗᤠᤶ ᤗᤳᤇᤠ ᤗᤳᤇᤠ ᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤂᤧᤸᤗᤧ ᤋᤥ᤺ᤴᤍᤢᤖ॥ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤀᤠᤳᤋᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤛᤠᤰᤂᤢ᤹ ᤂᤧᤴ ᤂᤧᤸᤗᤧᤴᤏᤣ ᤐᤥ᤺ᤱᤗ॥

᥇᥋ ᤏᤢᤃᤧᤴ ᤋᤥ᤺ᤶᤔᤠ ᤋᤱᤈᤢᤶ ᤛᤡᤍᤢᤱᤈᤓᤠ ᤛᤠᤴ ᤂᤧᤴ ᤋᤥ᤺ᤶᤔᤏᤠᤒᤠ ᤕᤧᤴᤏᤥᤀᤣ ᤆᤠᤔᤠ ᤐᤥᤱ᤹. ᤋᤠᤏᤠᤶ ᤌᤠᤖᤡᤰ ᤂᤧᤸᤗᤧ ᤌᤧᤔᤠᤀᤠᤱ ᤔᤧᤏᤴᤇᤢᤴ ᤔᤧᤕᤢᤰᤂᤢᤴᤗ॥

᥇᥌ “‘ᤁᤖ ᤋᤥ᤺ᤶᤔᤠ ᤁᤧᤒᤥᤱᤒᤠ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤔᤠᤱᤜᤢᤵᤐᤡᤴ ᤁᤧᤵᤔᤠᤖᤧ ᤗᤠᤃᤡ ᤀᤡᤃᤪ ᤀᤠᤒᤠᤅᤣ ᤏᤡᤱᤘᤠ᤺ᤸᤗᤧ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤏᤧᤓᤃᤪ ᤂᤧᤸᤗᤧ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤒᤠ ᤕᤧᤴᤏᤥᤀᤣ ᤂᤢᤏᤧ᤹ ᤂᤧᤴ ᤆᤖ. ᤂᤧᤒᤩᤠᤱ ᤁᤧᤏᤶᤒᤠᤀᤠᤱ ᤁᤧᤕᤢᤱᤒᤠᤴ ᤆᤠᤜᤡ᤺ᤴ ᤁᤢᤍᤠ᤺ᤴᤍᤡᤰᤔᤠ ᤔᤧᤈᤖ॥

᥇᥍ ᤀᤠᤴᤇᤡᤴᤍᤠᤴ ᤌᤠᤖᤡᤰ ᤁᤧᤏᤶᤒᤠᤀᤠᤱ ᤁᤧᤕᤢᤱᤒᤠ ᤛᤡᤍᤢᤱᤈᤓᤠ ᤛᤠᤴ ᤆᤠᤜᤣ ᤔᤡᤀᤥ ᤔᤡᤎᤡᤱᤔᤠᤍᤣᤔᤠ ᤐᤥᤱ᤹॥

᥇᥎ ᤋᤱᤈᤢᤶ ᤛᤡᤍᤢᤱᤈᤓᤠᤀᤥᤒᤠ ᤛᤠᤴ ᤁᤢᤀᤠᤳᤇᤡᤴᤍᤠ᤺ᤴ ᤁᤢᤓᤠᤖᤧ ᤆᤏᤧᤓᤃᤪ ᤂᤧᤴ ᤛᤠᤴ ᤕᤠᤶᤗᤧ ᤔᤧᤴᤍᤠ᤺ᤰᤔᤏᤠᤒᤠ ᤐᤥᤱ᤹. ᤔᤧ᤺ᤴᤏᤧᤓᤃᤪ ᤂᤧᤸᤗᤧ ᤋᤥ᤺ᤴᤍᤢᤒᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤍᤠ᤺ᤴᤋᤢᤴ᤹. ᤁᤖ ᤂᤧᤴ ᤀᤠᤛᤢᤳᤌᤥ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤁᤧᤈᤠᤒᤠ ᤔᤏᤠ᤺ᤸᤗᤧ ᤂᤢᤶᤍᤡᤱ ᤂᤥᤛᤢ᤹॥

᥇᥏ “‘ᤁᤢᤓᤠ ᤀᤠᤛᤢᤳᤌᤥ ᤌᤣ᤺ᤸᤗᤧᤛᤠᤱ ᤛᤢᤛᤢᤒᤠ ᤛᤠᤴ ᤔᤧᤈᤠᤶᤔᤡᤴᤏᤧ᤹॥ ᤔᤡᤀᤥ ᤂᤧᤴ ᤔᤡᤎᤡᤰᤂᤧᤶᤔᤧ᤹॥ ᤘᤣ᤹ ᤛᤠᤴ ᤆᤠᤀᤣ. ᤀᤠᤰᤂᤧᤶᤔᤩᤠᤰ ᤔᤏᤠ ᤛᤢᤳᤌᤥ ᤔᤧᤘᤠ᤹ ᤂᤧᤱᤜᤠ᤹ᤖᤧ ᤂᤧᤴ ᤆᤠᤔᤠ ᤔᤧᤛᤢᤰᤋᤢ᤹॥

᥈᥆ ᤁᤖ ᤂᤢᤏᤧ᤹ ᤀᤠᤛᤢᤳᤌᤥ ᤐᤥ᤺ᤱᤅᤠᤱ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤛᤠᤴ ᤁᤢᤓᤠᤖᤧ ᤆᤏᤧᤓᤃᤪ ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥

᥈᥇ ᤁᤢᤓᤠ ᤔᤏᤠ᤺ᤸᤗᤧ ᤁᤢᤓᤠ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤛᤢᤛᤢ᤹ ᤀᤠᤛᤢᤳᤌᤥ ᤔᤏᤠᤗᤠᤶ ᤁᤧᤗ᤺ᤶᤒᤠ ᤐᤠᤴ ᤀᤠᤛᤢᤛᤢᤒᤠ ᤐᤠᤴ ᤀᤡᤃᤪ ᤀᤠᤛᤢᤳᤌᤥ ᤌᤰᤛᤠᤛᤠᤱ ᤀᤡᤃᤪ ᤂᤠᤶᤒᤠᤱᤅᤥ ᤁᤧᤀᤢ᤺ᤱᤛᤡᤱᤒᤠ ᤘᤣ᤹ ᤛᤡᤰᤁᤧᤗᤧ᤺ᤱᤒᤠ ᤐᤠ᤺ᤴᤜᤠ᤹ ᤛᤢᤛᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤛᤠᤴ ᤆᤏᤧᤓᤃᤪ. ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖᤖᤥ॥’”

ᤛᤠᤛᤥ᤺ᤳ ᤏᤢ ᤛᤠᤔᤠᤰᤂᤡ᤹ ᤆᤠᤔᤠ ᤔᤧᤏᤢ᤹ᤏᤧᤴ

᥈᥈ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥉ “ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤛᤣᤃᤶᤒᤠ ᤀᤡᤃᤪ ᤔᤧᤸᤗᤢᤰ ᤁᤡᤃᤪ ᤔᤧ᤺ᤴᤍᤠ᤺ᤸᤗᤧ ᤁᤢᤛᤥ᤺ᤳ ᤌᤧᤔᤠᤀᤠᤱ ᤔᤧᤈᤠᤶᤔᤡᤴᤏᤧ᤹॥

᥈᥊ ᤀᤠᤒᤠᤅᤣ ᤁᤧᤛᤡᤒᤠ ᤏᤢ ᤁᤢᤓᤠ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤓᤢᤕᤢᤀᤠᤱ ᤔᤧᤛᤧᤖᤢᤒᤠ ᤁᤢᤓᤠ ᤌᤰᤛᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤁᤢᤓᤠ ᤘᤣ᤹ ᤕᤠ᤺ᤶᤒᤰᤁᤥ ᤀᤥᤃᤵ ᤁᤧᤈᤥᤃᤢᤶᤔᤡᤸᤗᤧ ᤐᤥᤱ᤹. ᤁᤖ ᤀᤠᤰᤂᤣᤀᤠᤱᤛᤠᤱ ᤂᤧᤴ ᤔᤧᤈᤠᤶᤔᤡᤴᤏᤧ᤹॥

᥈᥋ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤀᤠᤳᤋᤡᤴ ᤔᤏᤠ᤺ᤸᤗᤧ ᤆ᤹᤺ ᤂᤧᤴ ᤔᤏᤠᤴ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥

᥈᥌ ᤂᤡᤏᤡ᤹ ᤁᤧᤕᤢᤅᤡᤒᤠ ᤀᤠᤳᤋᤡᤴ ᤋᤧᤴᤏᤥᤛᤠᤱ ᤀᤠᤳᤋᤡᤴ ᤐᤢᤛᤠ ᤀᤡᤃᤪ ᤌᤰᤛᤠ᤺ᤸᤗᤧ ᤁᤢᤔᤠᤰᤂᤡ᤹ ᤔᤧᤈᤠᤶᤔᤡᤴᤏᤧ᤹॥

᥈᥍ ᤔᤠᤰᤂᤡ᤹ ᤁᤧᤈᤠᤒᤠ ᤀᤠᤳᤋᤡᤴ ᤔᤏᤠ᤺ᤴᤇᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶᤒᤠ ᤂᤧᤴ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥’”

᥈᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥏ “ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤱᤈᤢᤶ ᤛᤡᤍᤢᤱᤛᤓᤠ ᤁᤧᤍᤥ᤺ᤶᤒᤧᤸᤗᤧ ᤋᤱᤈᤢᤶ ᤛᤡᤍᤢᤱᤈᤓᤠ᤺ᤸᤗᤧ ᤗᤳᤇᤠ ᤁᤢᤗᤰ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤀᤥ ᤋᤠᤖᤢᤖ॥

᥉᥆ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤴ ᤀᤠᤒᤠᤅᤣ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤋᤠᤖᤢᤖ॥ ᤂᤧᤸᤗᤧ ᤛᤠᤛᤥ᤺ᤳᤋᤡᤴ. ᤁᤢᤛᤱᤒᤵᤔᤧᤴᤏᤠᤱ ᤋᤠᤖᤢᤖ. ᤜᤧᤰᤁᤩᤠᤱ ᤁᤢᤛᤱᤒᤧ᤹ᤔᤧᤴ ᤆᤠᤜᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤠ᤺ᤱ ᤐᤰᤂᤢᤖ॥

᥉᥇ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠᤛᤥ᤺ᤳᤋᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ. ᤁᤖ ᤁᤢᤛᤱᤒᤵᤔᤧᤴ ᤆᤠᤀᤣ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤐᤥᤱ᤹॥

᥉᥈ ᤁᤢᤈᤢᤵᤛᤠᤱ ᤗᤧᤵᤔᤠᤱᤒᤠ ᤁᤢᤗᤠᤱᤓᤧᤸᤗᤣᤰᤔᤠᤴ ᤆᤠᤜᤣ ᤂᤡᤏᤡ᤹ ᤀᤠᤒᤠᤅᤣ ᤋᤱᤈᤢᤶ ᤛᤡᤍᤢᤱᤈᤓᤠᤗᤠᤶ ᤜᤢᤰᤘᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤐᤡᤖᤧᤶᤔᤧ᤹॥

᥉᥉ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤀᤥᤗᤠᤶ ᤜᤠ᤺ᤳᤗᤧ ᤋᤱᤈᤢᤶ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤏᤢ ᤁᤢᤛᤥ᤺ᤳᤋᤡᤴ ᤋᤥ᤺ᤴᤍᤢ. ᤁᤢᤈᤢᤵᤛᤠᤱ ᤗᤧᤵᤔᤠᤱᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤂᤧᤸᤗᤧ ᤁᤢᤗᤰ ᤐᤥᤱ᤹॥

᥉᥊ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤱᤈᤢᤶ ᤛᤡᤍᤢᤱᤈᤓᤠᤗᤠᤶᤒᤠ ᤌᤠ᤺ᤱ ᤐᤱᤔᤏᤠᤒᤠ ᤁᤢᤛᤱᤒᤵᤔᤠᤴ ᤏᤢ ᤑᤥ᤺ᤱᤔᤏᤠᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤀᤠᤱᤃᤠ᤹ ᤂᤡᤏᤡ᤹ᤗᤠᤶ ᤕᤠᤱᤛᤡᤱᤅᤠ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤧᤵᤔᤠᤱᤗᤠᤶ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤛᤍᤠᤍᤡᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹॥’”

᥉᥋ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤀᤠᤳᤋᤡᤴ ᤕᤧᤴᤏᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤠᤱᤛᤣᤘᤠ ᤆᤥ᤺ᤰᤛᤧ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤛᤡᤀᤠᤱ ᤔᤧᤘᤕᤧ. ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤗᤠᤶ ᤁᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤐᤥ᤺ᤰᤂᤧᤀᤠᤱ ᤘᤕᤧ॥

᥉᥌ ᤀᤠᤳᤋᤡᤴ ᤕᤧᤴᤏᤥ ᤂᤢᤏᤧ᤹ ᤂᤧᤱᤜᤠ᤹ ᤔᤠᤱᤌᤥ᤺ᤰᤏᤠ ᤐᤡᤖᤢᤛᤡᤀᤠᤱ ᤘᤕᤧ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰᤁᤣ ᤀᤡᤛᤪᤠᤀᤡᤗᤡᤜᤠ᤹ᤗᤠᤶᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤁᤧᤒᤥᤱᤒᤠ ᤁᤴ ᤗᤰᤁᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤁᤴ ᤛᤍᤠᤍᤡᤱᤒᤠ ᤗᤰ ᤐᤥᤱ᤹॥

᥉᥍ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ. ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ. ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ. ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥉᥎ ᤂᤧᤴ ᤛᤠᤶᤕᤥᤌᤡᤶᤔᤡᤴ ᤛᤡᤏᤤ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤀᤠᤱ ᤘᤕᤧ. ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤛᤡᤍᤢᤱᤈᤓᤠᤜᤠ᤹ ᤂᤢᤏᤧ᤹ᤀᤥ ᤋᤠ᤺ᤵᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧᤖᤥ॥

ᤜᤠᤖᤢᤏ ᤏᤢ ᤁᤢᤛ᤻ᤛᤠᤜᤠ᤹ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤛᤡ

(ᤗᤠ ᥈᥏:᥇-᥉᥍)

᥎

ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤜᤠᤖᤢᤏᤧᤴ. ᤂᤧᤸᤗᤧ ᤁᤢᤛ᤻ᤛᤠᤜᤠ᤹ᤀᤠᤱ ᤛᤥᤛᤥᤖᤡᤰ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹. ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤣᤴ. ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤛᤧᤃᤶᤒᤠᤴ. ᤌᤢ᤺ᤶᤒᤠ ᤏᤧᤳᤇᤡ ᤏᤢ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤁᤧᤕᤠᤰᤐᤠ ᤏᤠ᤹ᤀᤡᤔᤠᤴ ᤕᤠᤱᤛᤡᤱᤅᤧ᤹

᥉ ᤜᤧᤰᤁᤩᤠᤱ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤑᤢᤰᤂᤧᤛᤧ᤹॥”

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤧᤀᤣ ᤔᤥᤛᤠ᤺ᤸᤗᤧ ᤆᤥᤃᤢ. ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤛᤱᤈᤢᤶᤓᤥᤜᤠ᤹ ᤛᤢᤵᤛᤢᤛᤡ॥

᥋ ᤔᤥᤛᤠ᤺ᤸᤗᤧ ᤛᤱᤈᤢᤶᤓᤥᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤜᤠᤒᤠ ᤁᤴᤗᤥ॥”

᥌ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤋᤠᤖᤢᤛᤡᤀᤠᤱ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤵᤛᤢᤛᤡ॥

᥍ ᤂᤢᤏᤧ᤹ ᤜᤠᤖᤢᤏᤧᤴ ᤗᤃᤣ᤺ᤵ ᤆᤠᤰᤋᤢᤀᤠᤱ ᤁᤒᤪᤡᤱ ᤂᤣ᤺ᤰᤂᤢ ᤐᤡᤖᤢ. ᤜᤧᤰᤁᤩᤠᤱ ᤜᤰᤛᤢ᤺ᤵᤐᤠ ᤋᤣ᤺ᤳ ᤆᤠᤰᤋᤢᤀᤠᤱ ᤁᤢᤛᤶᤎᤠᤱ ᤀᤣᤐᤥᤍᤧᤴ ᤑᤳᤇᤢ ᤐᤡᤖᤢ॥ ᤂᤧᤒᤩᤠᤱ ᤁᤢᤜᤢᤰᤘᤠ ᤁᤧᤏᤢ᤹ᤒᤠᤸᤗᤧ ᤑᤢᤱ ᤗᤰᤋᤢᤒᤠ ᤑ᤹ᤀᤡ᤺ᤴ ᤀᤣᤐᤥᤍᤧᤸᤗᤧ ᤁᤢᤛᤶᤎᤠᤱ ᤑᤳᤇᤢᤀᤠᤱ ᤁᤢᤃᤧᤱᤅᤥ ᤁᤒᤪᤡᤱ ᤕᤢᤵᤋᤢ॥

᥎ ᤂᤧᤴ ᤀᤣᤃᤠᤱ ᤂᤧᤸᤗᤧ ᤜᤠᤖᤢᤏᤧᤴ ᤂᤍᤡ ᤑᤳᤇᤢ ᤐᤡᤖᤢᤀᤠᤱ ᤂᤧᤵᤔᤥ. “ᤀᤢᤖᤡᤔ” ᤏᤢ “ᤋᤢᤶᤔᤡᤶᤔᤧᤴ” ᤁᤣ᤺ᤳᤋᤢ॥

᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤜᤠᤖᤢᤏᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤧᤸᤗᤧ ᤑᤣ᤺ᤳᤋᤠ ᤂᤢ᤺ᤰᤋᤢ. ᤜᤧᤰᤁᤩᤠᤱ ᤑᤣ᤺ᤳᤋᤠ᤺ᤸᤗᤧ ᤁᤢᤛᤶᤎᤠᤱ ᤋᤃᤠᤱ ᤗᤧᤵᤔᤠᤱ ᤑᤧᤔᤏᤠᤒᤠ ᤛᤠᤶᤔᤩᤠᤱᤅᤡᤴ ᤑᤳᤇᤢ ᤐᤡᤖᤢ. ᤂᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤇᤡᤱᤒᤠ ᤔᤡᤰᤛᤣᤴ ᤐᤥᤱ᤹॥

᥇᥆ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤧᤴ ᤕᤠᤱᤛᤡᤱᤅᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤠᤱᤌᤥ᤺ᤰᤏᤠ ᤆᤥᤃᤢᤀᤠᤱ ᤛᤣᤛᤣᤛᤠᤱᤛᤠᤱ ᤆᤥᤃᤢ॥

᥇᥇ ᤂᤧᤵᤔᤥᤗᤠᤶᤒᤠ ᤁᤢᤓᤠ ᤏᤡ᤺ᤱᤃᤣ᤹ᤈᤡ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤏᤢᤛᤡᤗᤧᤱ ᤛᤠᤰᤂᤢ. ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤂᤵᤐᤩᤠ ᤛᤠᤔᤠᤜᤠ᤹. ᤗᤠᤱᤜᤢᤰ ᤘᤠᤜᤵᤔᤠ ᤇᤧ᤺ᤱᤃᤩᤠ ᤂᤧᤸᤗᤧ ᤁᤢᤍᤰᤔᤠ ᤁᤢᤗᤠᤱᤜᤠ᤹ᤀᤠᤱ ᤋᤥ᤺ᤶᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ॥

᥇᥈ ᤕᤠᤶᤔᤥ ᤂᤢᤏᤧ᤹ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤏᤡ᤺ᤱᤃᤧᤴ ᤕᤠᤱᤛᤡᤱ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤜᤢᤰᤂᤢᤀᤠᤱ ᤂᤢᤏᤧ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤖᤢ॥

᥇᥉ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤂᤢᤏᤧ᤹ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ ᤋᤠᤖᤢᤛᤡᤀᤠᤱ ᤗᤃᤣ᤺ᤵ ᤆᤠᤰᤋᤢᤛᤡ ᤜᤧᤰᤁᤩᤠᤱ ᤑ᤹ᤀᤡ ᤕᤢᤵᤋᤢᤛᤡᤀᤠᤱ ᤂᤧᤱᤜᤠ᤹ ᤐᤠᤃᤖᤡ ᤂᤢ᤺ᤰᤋᤢᤛᤡ॥

᥇᥊ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤛᤧᤃᤶᤒᤠᤴ ᤋᤠᤖᤢ. ᤜᤧᤰᤁᤩᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤛᤧᤃᤶᤒᤠᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤢᤴᤇᤡ᤹ ᤜᤢᤰᤜᤠ᤹ ᤔᤧᤏᤧᤛ᤻ᤛᤢ॥

᥇᥋ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤴ ᤛᤧᤖᤢ. ᤂᤶᤒᤩᤠᤱ ᤂᤧᤸᤗᤧ ᤁᤢᤓᤠ ᤔᤠᤰᤂᤡ᤹ᤈᤡ ᤕᤠᤱᤛᤡᤱᤅᤠᤱ ᤁᤢᤜᤢᤰᤆᤥ᤺ᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤋᤠᤱᤜᤠ᤹ᤀᤥ ᤜᤢ᤺ᤳᤋᤢ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤣᤛᤣᤛᤠᤱᤛᤠᤱ ᤆᤥᤃᤢ॥ ᤜᤧᤰᤁᤩᤠᤱ ᤁᤧᤏᤶᤒᤠ ᤁᤢᤔᤠᤰᤂᤡᤴ ᤂᤧᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢ॥ ᤂᤧᤸᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤂᤧᤸᤗᤧ ᤁᤶᤓᤗ᤹ᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤣᤛᤣᤛᤠᤱᤛᤠᤱ ᤆᤥᤃᤢ॥

᥇᥌ ᤁᤢᤜᤡᤍᤢᤳ ᤁᤢᤎᤧᤅᤠ᤺ᤱᤜᤠ᤹ ᤁᤧᤍᤧᤵᤐᤠ ᤁᤧᤖᤧᤰ ᤁᤢᤛᤥ᤺ᤳᤋᤡᤴ ᤏᤢ ᤁᤢᤗᤢᤱᤔᤠ᤹ ᤁᤧᤍᤧᤵᤐᤠ ᤛᤠᤴ ᤜᤧᤰᤁᤩᤠᤱ ᤁᤢᤛᤥ᤺ᤳᤏᤢ ᤛᤥᤖᤡᤰᤐᤠ ᤏᤧᤵᤔᤠᤱ ᤁᤢᤗᤧᤶᤜᤠ᤹ ᤔᤥᤛᤠᤴ ᤕᤠᤱᤛᤡᤱ. ᤂᤧᤒᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢ॥

᥇᥍ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤛᤧᤃᤶᤒᤠᤴ ᤆᤠᤜᤣ ᤂᤧᤸᤗᤧ ᤁᤢᤜᤥᤖᤡᤰᤐᤠᤴ ᤏᤢ ᤛᤠᤴ ᤜᤧᤰᤁᤩᤠᤱ ᤐᤡ᤹ᤜᤡ᤺ᤴᤏᤢ ᤛᤥᤖᤡᤰ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤔᤡᤀᤥ ᤔᤡᤎᤡᤰᤂᤢᤍᤣᤛᤢ॥

᥇᥎ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤔᤧᤸᤗᤢᤰᤁᤡᤴ ᤋᤥ᤺ᤴᤍᤢ॥ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤌᤢ᤺ᤶᤒᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤔᤧᤏᤧᤛ᤻ᤛᤢ॥

᥇᥏ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤛᤧᤖᤢ॥ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤂᤧᤸᤗᤧ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇ᤻ᤘᤠ᤺ᤰ ᤜᤢᤰᤂᤢᤍᤣᤛᤢ॥

᥈᥆ ᤜᤧᤰᤁᤩᤠᤱ ᤂᤢᤏᤧ ᤌᤢ᤺ᤶᤒᤠ᤺ᤴ ᤁᤢᤈᤰᤋᤠ ᤁᤢᤗᤧᤶᤍᤠ ᤛᤧᤴᤍᤢᤀᤠᤱ ᤂᤰᤋᤢ. ᤂᤧᤒᤩᤠᤱ ᤁᤢᤎᤧᤃᤣ᤺ᤰᤁᤡᤴ. ᤂᤧᤴ ᤛᤠᤃᤠᤰᤔᤠᤜᤠ᤹ ᤏᤢ ᤁᤢᤛᤥ᤺ᤳᤋᤡᤴᤏᤠᤱ ᤛᤥᤛᤥᤖᤡᤰ ᤔᤡᤎᤡᤰᤂᤢᤍᤣᤛᤢ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤂᤢᤏᤧ᤹ ᤁᤢᤜᤡᤍᤢᤳ ᤁᤢᤎᤧᤅᤠᤱ ᤏᤢ ᤁᤢᤗᤠᤱᤜᤠ᤹ ᤆᤫᤠ᤺ᤳᤋᤡᤸᤗᤧ ᤘᤖᤧᤰᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶᤒᤠ ᤋᤥ᤺ᤴᤍᤢ. ᤁᤢᤏᤠᤶᤃᤧᤏᤢ᤹ᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤓᤢᤸᤗᤠ ᤔᤧᤸᤗᤢᤰᤁᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢ॥

᥈᥈ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤋᤥ᤺ᤶᤔᤠᤛᤡᤖᤧ ᤗᤠᤃᤡ ᤏᤡᤛᤡᤃᤣᤰᤐᤠ ᤌᤢ᤺ᤶᤒᤠ᤺ᤴ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤂᤧᤴ ᤌᤢ᤺ᤶᤒᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤔᤧᤏᤧᤛ᤻ᤛᤢ॥

᥈᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤴ ᤛᤧᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤸᤗᤧ ᤁᤢᤔᤠᤰᤂᤡᤴ ᤕᤠᤱᤛᤡᤱᤅᤠᤱ ᤜᤠᤖᤢᤏᤧᤸᤗᤧ ᤁᤢᤈᤢᤰᤘᤠ ᤗᤧᤵᤔᤠᤱᤒᤠ ᤁᤢᤏᤧᤰᤂᤥ᤹ ᤗᤥ᤺ᤵᤔᤠᤀᤥ. ᤂᤢᤏᤧ᤹ ᤁᤢᤈᤢᤰᤘᤠ ᤁᤢᤜᤢᤰᤔᤠᤀᤥ ᤏᤢ ᤂᤢᤏᤧ᤹ ᤁᤢᤈᤢᤰᤘᤠ ᤗᤠᤱᤔᤠᤀᤥ ᤜᤢ᤺ᤳᤋᤢ ᤐᤡᤖᤢ॥

᥈᥊ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ ᤋᤠᤖᤢᤛᤡ. ᤂᤶᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤵᤛᤠᤱ ᤆᤢᤵᤛᤠᤱ ᤗᤧᤵᤔᤠᤱᤒᤠ ᤏᤧᤰᤂᤥ᤹ ᤗᤥ᤺ᤵᤔᤠᤀᤥ. ᤆᤢᤵᤛᤠᤱ ᤆᤢᤵᤛᤠᤱ ᤗᤧᤵᤔᤠᤱᤒᤠ ᤜᤢᤰᤔᤠᤀᤥ ᤏᤢ ᤆᤢᤵᤛᤠᤱ ᤆᤢᤵᤛᤠᤱ ᤗᤧᤵᤔᤠᤱᤒᤠ ᤗᤠᤱᤔᤠᤀᤥ ᤔᤠᤰᤂᤡ᤹ ᤜᤢ᤺ᤳᤋᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤁᤧᤏᤶᤒᤠ ᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤛᤠᤰᤂᤢ॥

᥈᥋ ᤂᤧᤒᤩᤠᤱ ᤂᤧᤸᤗᤧ ᤁᤢᤛᤥ᤺ᤳᤋᤡᤴ. ᤁᤢᤔᤡ᤺ᤸᤗᤧ ᤁᤢᤒᤢᤱᤅᤥᤒᤠ ᤁᤢᤛᤥ᤺ᤳᤋᤡᤴ. ᤁᤢᤜᤡᤍᤢᤳ ᤁᤢᤎᤧᤅᤠᤱ ᤁᤧᤍᤧᤵᤐᤠ ᤁᤧᤖᤧᤰ ᤁᤢᤛᤥ᤺ᤳᤋᤡᤴ. ᤁᤢᤏᤧᤖᤧᤳ ᤁᤧᤍᤧᤵᤐᤠ ᤛᤠ᤺ᤴ. ᤁᤢᤛᤥ᤺ᤳᤏᤢ ᤛᤥᤖᤡᤰᤐᤠ ᤏᤧᤵᤔᤠᤱ ᤁᤢᤗᤧᤶᤜᤠ᤹ ᤏᤢ ᤁᤢᤈᤢᤰᤘᤠ ᤗᤧᤵᤔᤠᤱᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤔᤧᤳᤇᤡᤱ॥

᥈᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤁᤧᤕᤠᤰᤐᤠ ᤏᤠ᤹ᤀᤡᤔᤠᤗᤠᤶ ᤂᤧᤸᤗᤧ ᤗᤳᤇᤠ ᤆᤠᤖ᤺ᤵᤐᤠ. ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤗᤳᤇᤠ ᤂᤖᤧ᤺ᤱ ᤏᤢ ᤗᤳᤇᤠ ᤂᤖᤧ᤺ᤱ ᤕᤠᤱᤛᤡᤱᤅᤠᤱ ᤂᤧᤴ ᤛᤠᤛᤥ᤺ᤳᤋᤡᤴ ᤏᤢ ᤆᤢᤰᤘᤠ ᤗᤧᤵᤔᤠᤱᤒᤠ ᤁᤢᤗᤠᤱᤓᤧ᤺ᤸᤗᤧ ᤁᤢᤛᤶᤎᤠᤱ ᤏᤧᤛ᤻ᤛᤢ॥

᥈᥍ ᤂᤧᤱᤜᤠ᤹ ᤁᤧᤖᤧᤰ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤏᤧᤛ᤻ᤛᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤍᤡ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤌᤠ᤺ᤱ ᤔᤧᤒᤰᤂᤢ॥

᥈᥎ ᤂᤧᤴ ᤀᤣᤃᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤕᤠᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤠᤀᤥ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤋᤥ᤺ᤶᤔᤠᤛᤡᤖᤧ ᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ. ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤋᤥ᤺ᤶᤔᤏᤠᤒᤠ ᤜᤧᤰᤁᤣ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤧᤏᤧᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤔᤡᤎᤡᤰᤂᤢ॥

᥈᥏ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤜᤧᤰᤁᤧᤀᤣ ᤂᤢᤏᤧ᤹ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤱᤒᤧ᤹ᤔᤧᤴᤏᤠᤱ ᤕᤠᤱᤛᤡᤱᤅᤠᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤐᤰᤂᤢ॥ ᤂᤧᤴ ᤆᤠᤜᤣ ᤋᤥ᤺ᤶᤔᤏᤠᤒᤠ ᤔᤧᤸᤗᤢᤰᤗᤠᤶ ᤔᤥᤛᤠ᤺ᤸᤗᤧ ᤁᤢᤄᤥᤔᤠ ᤗᤰ ᤘᤕᤧ॥

᥉᥆ ᤂᤧᤒᤩᤠᤱ ᤔᤥᤛᤥ᤺ᤸᤗᤧ ᤔᤠᤱᤌᤥ᤺ᤰᤏᤠ ᤐᤡᤔᤠᤛᤡ ᤁᤢᤓᤠ ᤏᤡ᤺ᤱᤃᤧ᤹ᤈᤡ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤁᤧᤕᤢᤱᤒᤠ ᤔᤠᤰᤂᤡ᤹ᤗᤠᤶᤒᤠ ᤁᤢᤓᤠ ᤕᤠᤱᤛᤡᤱᤅᤠᤱ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤈᤠᤱᤜᤠ᤹ᤀᤥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ᤀᤥᤀᤠᤱ ᤛᤠᤰᤂᤢ॥ ᤀᤰᤂᤣᤗ᤹ᤖᤡᤰ ᤂᤧᤸᤗᤧ ᤜᤠᤖᤢᤏᤧᤴ ᤂᤢᤏᤧ᤹ ᤁᤢᤈᤠᤱᤜᤠ᤹ᤏᤢ ᤛᤥᤖᤡᤰ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤂᤢᤴᤇᤡ᤹ ᤆᤠᤱᤜᤠ᤹ᤀᤠᤱ ᤋᤥ᤺ᤴᤍᤢ॥

᥉᥇ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤔᤧᤳᤋᤢᤛᤡ. “ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤛᤠᤴ ᤌᤥ᤺ᤰᤋᤧᤶᤔᤧ᤹ᤀᤠᤱ ᤆᤩᤧᤶᤔᤧ᤹ ᤂᤧᤒᤩᤠᤱ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤋᤥ᤺ᤶᤏᤠᤛᤡᤸᤗᤧᤒᤠ ᤛᤡᤍᤢᤱᤈᤓᤠᤀᤥᤒᤠ ᤏᤠ᤹ᤀᤡᤔᤥ ᤁᤧᤕᤠᤰᤐᤠ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱᤅᤡᤴᤏᤠᤱ ᤀᤠᤱᤃᤠ᤹ ᤔᤧᤳᤏᤡᤱᤒᤠ ᤜᤧᤰᤁᤣᤀᤣ ᤜᤠᤒᤠ ᤂᤧᤵᤔᤥᤀᤣ ᤆᤧᤶᤔᤧ᤹॥

᥉᥈ ᤁᤧᤏᤶᤒᤠ ᤛᤠᤴ ᤏᤢ ᤂᤖᤧ᤺ᤱᤅᤡᤴ ᤆᤠᤜᤡ᤺ᤴ ᤔᤡᤎᤡᤰᤂᤧᤶᤍᤣᤛᤧᤶᤔᤧ᤹॥

᥉᥉ ᤂᤡᤏᤡ᤹ ᤁᤧᤍᤥ᤺ᤴᤍᤢᤶᤒᤠ ᤕᤧᤴᤏᤡᤴ ᤁᤧᤖᤧᤰ ᤔᤧᤱᤃᤧᤳᤋᤣ ᤌᤠᤖᤡᤰ ᤏᤢᤛᤡ ᤕᤧᤴ ᤌᤧᤶᤒᤠ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤂᤡᤏᤡ᤹ ᤔᤧᤒᤣᤃᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤍᤥ᤺ᤶᤍᤢᤶᤒᤠᤴ ᤏᤢᤛᤡ ᤕᤧᤴ ᤌᤠᤖᤡᤰ ᤐᤳ॥

᥉᥊ ᤀᤠᤀᤡᤴ ᤌᤣᤎᤣ ᤐᤥ᤺ᤰᤂᤧᤀᤠᤱ ᤘᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤜᤠᤒᤠ ᤜᤧᤰᤋᤱᤒᤠᤀᤣ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤕᤧ॥

᥉᥋ ᤂᤡᤏᤡ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤛᤧᤴᤍᤡᤰ ᤗᤧᤴᤍᤡᤰ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤘᤕᤧᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤆᤥ᤺ᤰᤔᤠ ᤁᤧᤒᤡᤖᤡᤒᤠ ᤕᤠ᤺ᤶᤒᤰᤁᤡᤴ ᤁᤧᤳᤋᤧᤶᤔᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤁᤧᤛᤩᤧ᤹ᤀᤡᤖᤥ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤜᤠᤒᤠ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤠᤱᤅᤠᤱ ᤘᤠ᤹॥”

᥉᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ॥

ᤜᤠᤖᤢᤏᤧᤸᤗᤧ ᤛᤡᤍᤢᤱᤈᤓᤠ ᤋᤥ᤺ᤴᤍᤢ᤹

᥏

ᤔᤠᤱᤌᤥ᤺ᤰᤏᤠ ᤐᤡᤖᤢᤛᤡᤒᤠ ᤌᤡᤶ ᤕᤧᤳᤇᤡᤃᤣ᤺ᤰᤐᤠ ᤕᤧᤴ ᤁᤧᤖᤧᤸᤗᤧ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ. ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤀᤢ᤺ᤳᤋᤢᤛᤡ॥

᥈ ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤖᤢᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠᤖᤧ ᤗᤠᤃᤡ ᤔᤧᤱᤃᤠ᤺ᤶᤔᤏᤠᤒᤠ ᤗᤳᤇᤠ ᤐᤡᤛᤠ᤺ᤳ ᤏᤢ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧᤱᤃᤠ᤺ᤶᤔᤏᤠᤒᤠ ᤗᤳᤇᤠ ᤔᤧᤸᤗᤢᤰ ᤋᤠᤖᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤡᤍᤢᤱᤈᤓᤠ ᤋᤥ᤺ᤴᤍᤧ᤹॥

᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤂᤧᤏᤧ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰ ᤂᤧᤒᤩᤠᤱ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤗᤳᤇᤠ ᤔᤧᤱᤃᤠ᤺ᤶᤔᤏᤠᤒᤠ ᤐᤡᤳᤛᤠᤳ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤱᤃᤠ᤺ᤶᤔᤏᤠᤒᤠ ᤌᤢ᤺ᤶᤒᤠ ᤌᤡᤰ ᤋᤠᤖᤧᤶᤔᤧ᤹॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤡᤍᤢᤅᤈᤓᤠ ᤆᤥ᤺ᤰᤛᤧ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤛᤧᤃᤶᤒᤠ ᤏᤢ ᤗᤳᤇᤠ ᤔᤧᤸᤗᤢᤰ. ᤜᤧᤰᤁᤩᤠᤱ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤗᤳᤇᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤀᤠᤱ ᤋᤠᤖᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱ᤹॥’”

᥋ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤜᤡᤶᤔᤡᤸᤗᤧ ᤁᤢᤍᤃᤡ ᤔᤧᤍᤠᤖᤢ. ᤜᤧᤰᤁᤩᤠᤱ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤩᤧᤀᤠᤱ ᤔᤧᤕᤧᤶᤛᤡᤱ॥

᥌ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤴ ᤜᤠᤒᤠ ᤁᤴᤗᤥ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤂᤡᤏᤡ᤹ᤀᤥ ᤀᤥᤛᤣ᤺ᤴᤎᤠᤱ ᤐᤥᤱ᤹॥”

᥍ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤋᤩᤧ᤹ᤀᤠᤱ ᤂᤧᤏᤧ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤏᤢ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤁᤧᤛᤡᤍᤢᤱᤈᤓᤠᤴ ᤋᤥ᤺ᤴᤍᤧ᤹. ᤂᤶᤓᤩᤠᤱ ᤂᤧᤏᤧ᤹ ᤀᤠᤒᤠᤅᤣ ᤁᤧᤗᤠᤃᤡ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤋᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ᤖᤧ ᤔᤧᤍᤠᤖᤢᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤧ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤧᤵᤔᤡ ᤏᤠ᤺ᤰᤋᤧ᤹॥”

᥎ ᤂᤧᤒᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤜᤠᤖᤢᤏᤧᤴ ᤋᤩᤧᤀᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤐᤡᤳᤛᤠᤳ ᤋᤧᤴ ᤛᤧᤖᤢ॥

᥏ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤔᤠᤰᤂᤡᤴ ᤂᤢᤏᤧ᤹ᤀᤥ ᤔᤧᤍᤠᤖᤢ॥ ᤂᤢᤏᤧ᤹ ᤁᤢᤜᤢᤰᤆᤥ᤺ᤴ ᤔᤠᤰᤂᤡ᤹ᤀᤥ ᤏᤡ᤺ᤒ᤻ᤛᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤋᤠᤱᤜᤠ᤹ᤀᤥ ᤜᤢ᤺ᤳᤋᤢ. ᤜᤧᤰᤁᤩᤠᤱ ᤁᤧᤏᤶᤒᤠ ᤔᤠᤰᤂᤡᤴ ᤆᤠᤜᤣ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤢᤱᤅᤥ ᤜᤢᤰᤂᤢ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ. ᤁᤢᤗᤧᤶᤔᤡᤴ. ᤜᤧᤰᤁᤩᤠᤱ ᤁᤢᤏᤧᤖᤧᤳ ᤁᤧᤍᤧᤵᤐᤠ ᤛᤠᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢ॥

᥇᥇ ᤁᤖ ᤛᤠᤴ ᤏᤢ ᤁᤢᤜᤥᤖᤡᤰᤐᤠᤴ ᤆᤠᤜᤣ ᤛᤠ᤺ᤱᤃᤠᤜᤡᤶ ᤗᤠ᤺ᤰᤁᤠᤳ ᤔᤡᤀᤥ ᤔᤡᤎᤡᤰᤂᤢ॥

᥇᥈ ᤂᤧᤒᤩᤠᤱ ᤜᤠᤖᤢᤏᤧᤸᤗᤧ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤛᤧᤖᤢ. ᤂᤶᤒᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤔᤠᤰᤂᤡᤴ ᤂᤢᤏᤧ᤹ᤀᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤧᤖᤧᤰ ᤐᤡᤛᤠᤱ ᤂᤧᤴ ᤛᤠᤰᤂᤢ॥

᥇᥉ ᤂᤧᤱᤜᤠ᤹ᤖᤧ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤁᤢᤈᤰᤋᤠ ᤁᤢᤗᤧᤶᤍᤠ ᤔᤧᤈᤥᤃᤢᤀᤠᤱ ᤁᤢᤎᤧᤃᤣ᤺ᤰᤁᤡᤴᤏᤠᤱ ᤂᤢᤏᤧ᤹ᤀᤥ ᤔᤧᤍᤠᤖᤢ. ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢ॥

᥇᥊ ᤁᤢᤜᤡᤍᤢᤳ ᤁᤢᤎᤧᤅᤠ᤺ᤱᤅᤡᤴ ᤏᤢ ᤁᤢᤗᤠᤱᤜᤠ᤹ ᤘᤠᤜᤵᤋᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤶᤎᤠᤱ ᤔᤡᤎᤡᤰᤂᤢ॥

᥇᥋ ᤂᤧᤴ ᤀᤣᤃᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤡᤍᤢᤱᤈᤓᤠᤴ ᤋᤠᤖᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤔᤧ᤺ᤴᤍᤒᤁᤠ᤺ᤴ ᤜᤠᤖᤢᤏᤧᤸᤗᤧ ᤛᤧᤖᤢ. ᤜᤧᤰᤁᤩᤠᤱ ᤋᤃᤡᤒᤠ ᤜᤧᤰᤁᤣᤀᤣ ᤗᤠᤕᤥᤗᤠᤶ ᤗᤧᤵᤔᤡ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤂᤧᤴ ᤋᤥ᤺ᤴᤍᤢ॥

᥇᥌ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤕᤠᤱᤛᤡᤱᤅᤠᤱ ᤌᤡᤶ ᤁᤢᤀᤡᤛᤡ᤺ᤰ ᤂᤧᤴ ᤋᤥ᤺ᤴᤍᤢ॥

᥇᥍ ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤕᤠᤱᤛᤡᤱᤅᤠᤱ ᤛᤥ᤺ᤸᤗᤠᤰ ᤌᤡᤰ ᤁᤢᤗᤧ᤺ᤶ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤠᤏᤠᤶ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤂᤧᤴᤏᤠᤱ ᤔᤡᤎᤡᤰᤂᤢ॥

᥇᥎ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤋᤱᤈᤢᤶ ᤛᤡᤍᤢᤱᤈᤓᤠ ᤛᤧᤃᤶᤒᤠᤴ ᤏᤢ ᤔᤧᤸᤗᤢᤰᤁᤡᤴᤏᤠᤱ ᤜᤠᤖᤢᤏᤧᤸᤗᤧ ᤛᤧᤖᤢ॥ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤔᤠᤰᤂᤡᤴ ᤔᤧᤕᤠᤱᤛᤡᤱᤅᤠᤱ ᤂᤢᤏᤧ᤹ ᤔᤧᤒᤡᤖᤢ. ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤒᤪᤡᤱ ᤐᤡᤛᤠᤱ ᤛᤠᤰᤂᤢ॥

᥇᥏ ᤁᤖ ᤛᤧᤃᤶᤒᤠᤴ ᤏᤢ ᤌᤢ᤺ᤶᤒᤠ᤺ᤸᤗᤧ ᤁᤢᤛᤥ᤺ᤳᤋᤡᤴ. ᤁᤢᤔᤡ᤺ᤸᤗᤧ ᤁᤢᤒᤢᤱᤅᤥᤒᤠ ᤁᤢᤛᤥ᤺ᤳᤋᤡᤴ. ᤁᤢᤜᤡᤍᤢᤳ ᤁᤢᤎᤧᤅᤠᤱ ᤁᤧᤍᤧᤵᤐᤠ ᤁᤢᤛᤥ᤺ᤳᤋᤡᤴ. ᤁᤢᤗᤧᤶᤜᤠ᤹ ᤏᤢ ᤁᤢᤏᤧᤖᤧᤳ ᤁᤧᤍᤧᤵᤐᤠ ᤛᤠ᤺ᤴ–

᥈᥆ ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤱᤒᤵᤔᤠᤜᤠ᤹ᤖᤧ ᤁᤢᤛᤶᤎᤠᤱ ᤔᤧᤏᤧᤛ᤻ᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤥ᤺ᤳᤋᤡᤴ ᤆᤠᤜᤣ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢ॥

᥈᥇ ᤁᤢᤛᤱᤒᤵᤔᤠᤴᤏᤢ ᤛᤥᤖᤡᤰ ᤁᤢᤈᤢᤵᤛᤠᤱ ᤗᤧᤵᤔᤠᤱᤒᤠ ᤁᤢᤗᤠᤱᤓᤧᤸᤗᤧᤰᤔᤠᤱᤃ ᤔᤥᤛᤠ᤺ᤸᤗᤧ ᤔᤢᤖᤠᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤜᤠᤖᤢᤏᤧᤸᤗᤧ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤑᤥ᤺ᤰᤂᤢ॥

᥈᥈ ᤂᤧᤒᤩᤠᤱ ᤜᤠᤖᤢᤏᤧᤸᤗᤧ ᤁᤢᤜᤢᤰᤁᤡᤴ ᤔᤏᤠᤜᤠ᤹ ᤗᤧᤵᤔᤠᤱ ᤑᤥ᤺ᤰᤂᤢᤀᤠᤱ ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡ॥ ᤁᤶᤓᤗ᤹ᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤴ. ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤏᤢ ᤋᤱᤈᤢᤶ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤢᤀᤠᤱ ᤕᤥ ᤌᤠᤛᤡᤱ॥

᥈᥉ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤗᤠᤛᤧᤳᤇᤡ. ᤜᤧᤰᤁᤩᤠᤱ ᤗ᤺ᤴᤍᤧᤛᤡᤀᤠᤱ ᤔᤏᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤧᤳᤇᤢᤛᤡ॥ ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤁᤧᤖᤧᤰ ᤔᤏᤠᤜᤠ᤹ᤀᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤗᤠᤶᤒᤠ ᤔᤡ᤺ᤴ ᤗ᤺ᤴᤍᤧᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤏᤧᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤏᤢ ᤁᤢᤛᤥ᤺ᤳᤋᤡᤴ ᤂᤠᤵᤐᤢᤌᤩᤱ ᤆᤥᤃᤢ॥ ᤀᤠᤸᤗ ᤂᤧᤴ ᤔᤏᤠᤜᤠ᤹ᤖᤧ ᤔᤧᤏᤡᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤔᤧᤀ᤺ᤰᤋᤧᤖ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤈᤥᤃᤧᤖᤥ॥

ᤏᤠᤍᤠᤒ ᤏᤢ ᤀᤒᤡᤜᤢᤖᤧ ᤂᤢᤴᤇᤡ᤹ ᤗᤠᤕᤥ

᥇᥆

ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤏᤠᤍᤠᤒ ᤏᤢ ᤀᤒᤡᤜᤢ᤺ᤸᤗᤧ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱᤜᤠ᤹ ᤕᤠᤱᤏᤧᤳᤇᤡᤀᤠᤱ ᤂᤧᤵᤔᤥ ᤔᤡ ᤜᤠ᤺ᤴᤍᤢᤛᤡ॥ ᤁᤶᤓᤗ᤹ᤖᤡᤰ ᤏᤠᤍᤠᤒ ᤏᤢ ᤀᤒᤡᤜᤢ᤺ᤸᤗᤧ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤔᤧᤘᤕᤧᤏᤧᤶᤒᤠ ᤔᤡ᤺ᤴ ᤂᤢᤏᤧ᤹ ᤁᤢᤍᤃᤡ ᤋᤥ᤺ᤴᤍᤧᤛᤢ॥

᥈ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤔᤡ᤺ᤴ ᤐᤠᤱᤄᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤡ᤺ᤸᤗᤧ ᤂᤢᤴᤇᤡ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡ॥

᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴ ᤘᤠ᤹– ‘ᤀᤠᤱᤃᤠ᤹ ᤀᤠᤒᤣᤛᤠᤱ ᤁᤧᤍᤠᤒᤠᤜᤠ᤹ᤀᤥ ᤀᤠᤱᤃᤠ᤹ ᤛᤣᤛᤣᤒᤠ ᤐᤥ᤺ᤱᤅᤠ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱ ᤐᤥᤱ᤹॥’”

ᤜᤠᤖᤢᤏᤧᤴ ᤛᤫᤠ᤺ᤳ ᤕᤢᤅᤧ॥

᥊ ᤜᤠᤖᤢᤏᤧᤸᤗᤧ ᤁᤢᤶᤓᤅᤠ ᤀᤢᤈ᤻ᤈᤡᤀᤣᤗᤖᤧ ᤁᤢᤛ᤻ᤛᤠ ᤔᤡᤛᤠᤀᤣᤗ ᤏᤢ ᤀᤣᤗᤛᤠᤑᤠᤏᤧᤴ ᤔᤥᤛᤠ᤺ᤸᤗᤧ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤑᤧᤖᤧᤳᤇᤧᤀᤠᤱ ᤂᤧᤴᤇᤡ᤹ ᤏᤠᤰᤐᤠᤜᤠ᤹ ᤛᤣᤛᤣᤒᤠᤍᤧᤴᤏᤡᤸᤗᤧ ᤁᤢᤍᤃᤡᤗᤠᤶ ᤐᤰᤂᤧ ᤋᤣ᤹ᤖᤧᤛᤧ᤹॥”

᥋ ᤁᤸᤗᤧᤆᤥᤃᤢᤸᤗᤧ ᤂᤢᤴᤇᤡ᤹ ᤑᤧᤖᤧᤇᤡ ᤜᤧᤰᤁᤩᤠᤱ ᤂᤢᤴᤇᤡ᤹ ᤆᤠᤰᤂᤧᤇᤢᤒᤠ ᤗᤃᤣ᤺ᤵᤐᤥ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤛᤠ᤺ᤱᤃᤠᤜᤡᤶ ᤗᤠ᤺ᤰᤁᤠᤳ ᤂᤧᤴ ᤆᤣᤜᤠ᤹ ᤐᤰᤂᤧ ᤋᤣ᤹ᤖᤧᤛᤢᤛᤡ॥

᥌ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠ ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖᤧᤴ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤧᤃᤣ᤺ᤰᤁᤥᤒᤠ ᤌᤧᤃᤣ᤺ᤰᤀᤡ᤺ᤴ ᤋᤠᤱᤈᤡᤱᤛᤠ ᤔᤧᤗᤧᤖᤧᤶᤔᤡᤴᤏᤧ᤹. ᤂᤡᤏᤡ᤹ ᤆᤠᤱᤜᤠ᤹ ᤔᤧᤎᤧ᤺ᤰᤂᤧᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤁᤧᤛᤩᤧ᤹ᤀᤡ ᤜᤧᤰᤁᤩᤠᤱ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤌᤠ᤹᤺॥ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤐᤠᤱᤄᤢᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤡᤸᤗᤧ ᤂᤠᤵᤐᤢᤌᤩᤱ ᤁᤧᤒᤥᤱᤒᤠᤀᤠᤱ ᤁᤧᤛᤡᤒᤠᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤁᤠ᤹ᤀᤡᤜᤠ᤹ᤖᤧ. ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤜᤡᤶᤛᤕᤱᤜᤠ᤹ ᤔᤣᤖᤡᤱ ᤔᤧᤎᤰᤁᤡᤸᤗᤧ ᤐᤥᤱ᤹॥

᥍ ᤂᤡᤏᤡ᤹ ᤆᤠᤜᤡ᤺ᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥᤗᤠᤶ ᤗᤠ᤺ᤰᤁᤠᤳ ᤔᤧᤒᤣᤃᤧᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤁᤧᤛᤩᤧᤀᤡ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤌᤥ᤺ᤰᤏᤠ ᤐᤡᤔᤠ ᤁᤢᤏᤡ᤺ᤱᤃᤧᤴ ᤂᤡᤏᤡ᤹ ᤛᤶᤎᤠᤱ ᤐᤳ॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤢᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤛᤠᤶᤕᤥᤌᤡᤶᤜᤠ᤹

᥎ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ.

᥏ “ᤂᤡᤏᤡ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤁᤧᤒᤣᤃᤡᤸᤗᤧ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤀᤡᤃᤪ ᤘᤣ᤹ ᤛᤣ᤹ᤈᤱᤘᤠ ᤔᤧᤎᤢᤅᤧᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤁᤧᤛᤩᤧᤀᤡ᤹॥ ᤁᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤍᤠᤒᤠ ᤌᤠ᤺ᤰᤜᤠ᤹ᤀᤥ ᤌᤡᤶ ᤐᤥ᤺ᤱᤗ॥

᥇᥆ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤆᤰᤂᤥᤒᤠ ᤏᤢ ᤔᤧᤴᤈᤥᤒᤠ. ᤜᤧᤰᤁᤩᤠᤱ ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤁᤧᤛᤧᤴᤍᤢᤶᤗ ᤐᤥᤱ᤹॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤗᤠᤶ ᤁᤧᤒᤡᤖᤡᤒᤠ ᤌᤡᤶᤔᤡᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤡᤏᤡ᤹ ᤁᤧᤜᤢ᤹ᤖᤢᤶᤛᤡᤶᤗ ᤐᤥᤱ᤹॥”

᥇᥈ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤏᤢ ᤂᤧᤸᤗᤧ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤁᤢᤛ᤻ᤛᤠ ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖᤧᤴ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤗᤠᤶ ᤁᤧᤏᤶᤒᤠᤀᤠᤱ ᤁᤧᤘᤠ᤹ᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤕᤠᤱᤛᤡᤱᤅᤧᤶᤔᤧ᤹ᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣ ᤆᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥᤰ॥

᥇᥉ ᤂᤧᤏᤡ᤹ ᤂᤧᤴ ᤁᤢᤓᤠ ᤛᤣᤛᤣᤒᤠᤍᤧᤴᤏᤥ ᤆᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤗᤠᤶ ᤁᤴ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤂᤡᤏᤡ᤹ ᤂᤥᤔᤠ ᤗᤰᤗᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤰᤋᤱᤒᤠᤀᤣ ᤀᤡᤱᤈᤠ᤺ᤱ ᤂᤥᤛᤢᤱᤅᤠᤱ ᤘᤠ᤹॥

᥇᥊ ᤁᤖ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤱᤒᤵᤔᤧᤴ ᤏᤢ ᤋᤥ᤺ᤶᤔᤏᤠᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤆᤠᤜᤡ᤺ᤴ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ᤖᤧ ᤛᤣᤛᤣᤒᤠᤍᤧᤴᤏᤥ ᤆᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤗᤠᤶ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ᤖᤧ ᤂᤡᤏᤡ᤹ ᤂᤥᤔᤠ ᤗᤰ ᤁᤧᤶᤒᤡᤖᤡᤒᤠᤖᤥ॥

᥇᥋ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤖᤧ ᤁᤢᤛᤥ᤺ᤳᤋᤡᤴᤏᤢ ᤛᤥᤛᤥᤖᤡᤰ. ᤋᤥ᤺ᤶᤔᤏᤠᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤏᤢ ᤐᤱᤔᤏᤠᤒᤠ ᤁᤢᤛᤱᤒᤵᤔᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤔᤧᤍᤠᤖᤢᤖ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤂᤥᤔᤠ ᤕᤢᤰ ᤐᤥᤱ᤹॥”

᥇᥌ ᤀᤠᤸᤗ ᤔᤥᤛᤠ᤺ᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠᤴ ᤛᤣ᤺ᤴᤍᤥᤛᤢᤸᤗᤧ ᤂᤧᤱᤃ ᤔᤡᤔᤧᤎᤡᤰᤂᤢ ᤔᤧᤛᤢᤖᤢᤒᤠ ᤋᤢᤔᤢ. ᤂᤢᤏᤧ᤹ ᤜᤠᤖᤢᤏᤧᤸᤗᤧ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤁᤢᤛ᤻ᤛᤠ ᤀᤣᤗᤠᤈᤠᤖ ᤜᤧᤰᤁᤩᤠᤱ ᤀᤡᤋᤠᤔᤠᤖᤧᤴᤏᤢ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤔᤧᤳᤋᤢᤛᤡ.

᥇᥍ “ᤂᤧᤴᤇᤡ᤹ ᤌᤣᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤛᤣᤛᤣᤍᤧᤴᤏᤥ ᤁᤧᤴᤈᤩᤧᤛᤢᤴ᥅ ᤌᤣᤀᤠᤱᤓᤧᤸᤗᤧ ᤂᤧᤱᤃ ᤆᤠ᤹ᤖᤡᤰ ᤛᤣᤛᤣᤒᤠ ᤐᤠᤴ ᤆᤥᤰ॥ ᤛᤱᤈᤢᤶᤓᤥᤜᤠ᤹ᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤋᤡᤰᤁᤡᤴ ᤂᤧᤵᤔᤠ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤂᤧᤴᤇᤡ᤹ ᤐᤡᤏᤧᤛᤡᤱᤅᤠᤱ ᤁᤧᤘᤕᤧᤛᤡ॥

᥇᥎ ᤂᤧᤸᤗᤧ ᤁᤢᤔᤠᤰᤂᤡᤴ ᤛᤣᤛᤣᤍᤧᤴᤏᤥ ᤁᤧᤴᤍᤠᤖᤧᤇᤢᤴᤒᤠᤸᤗᤧ ᤆᤥᤃᤢᤸᤗᤧ ᤂᤧᤴᤇᤡ᤹ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤔᤢᤖᤠ ᤔᤧᤳᤏᤧᤇᤡᤱᤒᤠ ᤁᤢᤀᤡᤛᤡ᤺ᤰ ᤂᤧᤴ ᤁᤢᤶᤒᤠᤒᤠ ᤔᤧ᤺ᤴᤍᤠ ᤛᤠᤴ ᤛᤣᤛᤣᤍᤧᤴᤏᤥ ᤆᤠᤔᤠ ᤁᤧᤒᤥᤱᤒᤠ ᤘᤕᤧ॥”

᥇᥏ ᤂᤧᤒᤩᤠᤱ ᤜᤠᤖᤢᤏᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤀᤡᤴᤇᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤏᤢ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤍᤡ ᤔᤧᤍᤥᤴᤍᤢᤀᤠᤱ ᤘᤠ᤹. ᤜᤧᤰᤁᤣᤛᤠᤱ ᤀᤠᤱᤃᤠ᤹ᤀᤥ ᤀᤰᤋᤱᤒᤠ ᤐᤠᤴ ᤐᤥ᤺ᤰᤂᤧᤍᤩᤧᤀᤠᤱ ᤘᤠ᤹॥ ᤀᤠᤱᤃᤠ᤹ ᤀᤠᤀᤡᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤆᤠᤱᤒᤠ ᤜᤧᤰᤁᤣ᤺ᤸᤗᤧ ᤌᤣ ᤂᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤏᤢᤒᤠ ᤐᤥ᤺ᤰᤂᤧᤒᤠᤒᤡ᥅”

᥈᥆ ᤀᤠᤸᤗ ᤔᤥᤛᤠ᤺ᤸᤗᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤩᤧᤖᤥ॥

ᤆᤠᤔᤠ ᤁᤧᤏᤢ᤹ᤒᤠ ᤌᤰᤛᤠᤜᤠ᤹

᥇᥇

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈ “ᤀᤡᤛᤪᤠᤀᤡᤗᤡᤜᤠ᤹ ᤂᤧᤴᤇᤡ᤹ ᤀᤰᤂᤣ ᤔᤧᤳᤋᤧᤇᤧᤛᤧ᤹– ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤣᤘᤠ᤹ᤒᤠ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ᤀᤥ ᤂᤡᤏᤡ᤹ ᤁᤴᤜᤠ᤹ ᤆᤠᤔᤠᤛᤡ ᤏᤢ᤹॥

᥉ ᤌᤰᤛᤠᤜᤠ᤹ᤀᤥ ᤏᤧᤳᤇᤡ ᤁᤢᤗᤰᤁᤥ ᤁᤢᤗᤠᤱ ᤋᤥ᤹ᤓᤣ᤺ᤳ ᤁᤧᤛᤧᤒᤠ ᤏᤢ ᤁᤢᤈᤠ ᤁᤧᤀᤶᤒᤠᤜᤠ᤹ ᤆᤠᤔᤠᤛᤡ ᤏᤢ᤹॥

᥊ “‘ᤜᤧᤰᤁᤣᤛᤠᤱ ᤁᤢᤈᤠ ᤁᤧᤀᤶᤒᤠᤖᤰ ᤀᤡᤃᤪ ᤁᤢᤗᤠᤱ ᤋᤥ᤹ᤓᤧ᤺ᤳ ᤁᤧᤛᤧᤒᤠᤖᤰ ᤁᤧᤒᤵᤐᤠ ᤁᤴ ᤌᤰᤛᤠᤜᤠ᤹ ᤂᤡᤏᤡ᤹ ᤆᤠᤔᤠᤛᤡ ᤔᤧᤏᤢ᤹ᤏᤧᤴ– ᤀᤢᤔᤣ. ᤌᤣᤀᤠᤱᤓᤧᤸᤗᤧ ᤀᤢᤔᤣ᤺ᤸᤗᤧ ᤁᤢᤈᤠᤴ ᤀᤴᤍᤢ ᤁᤖ ᤂᤧᤸᤗᤧ ᤁᤢᤗᤠᤱ ᤋᤥ᤹ᤓᤧ᤺ᤳᤋᤡᤴ ᤁᤧᤛᤧᤒᤠ ᤔᤧᤒᤵᤏᤧᤴ. ᤂᤧᤴ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤆᤥᤰ॥

᥋ ᤜᤧᤰᤁᤩᤠᤱ ᤔᤡᤄᤰᤐᤠ ᤛᤢᤒᤠ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤈᤠ ᤀᤴᤍᤢ᤹. ᤁᤖ ᤂᤧᤸᤗᤧ ᤁᤢᤗᤠᤱ ᤋᤥ᤹ᤓᤧ᤺ᤳᤋᤡᤴ ᤁᤧᤛᤧᤶᤒᤠ ᤔᤧᤒᤳᤏᤧᤴ॥ ᤂᤧᤴ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤆᤥᤰ॥

᥌ ᤜᤧᤰᤁᤩᤠᤱ ᤑ᤺ᤳᤋᤠ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤈᤠ ᤀᤴᤍᤢ. ᤁᤖ ᤂᤧᤸᤗᤧ ᤁᤢᤗᤠᤱ ᤋᤥ᤹ᤓᤣ᤺ᤳᤋᤡᤴ ᤁᤧᤛᤧᤶᤒᤠ ᤔᤧᤒᤳᤏᤧᤴ॥ ᤂᤧᤴ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤆᤥᤰ॥

᥍ ᤜᤧᤰᤁᤩᤠᤱ ᤑᤠᤰ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤗᤠᤱ ᤋᤥ᤹ᤓᤣ᤺ᤳᤋᤡᤴ ᤁᤧᤛᤧᤶᤒᤠᤃ ᤐᤳ. ᤁᤖ ᤁᤢᤈᤠᤴ ᤔᤧᤀᤴᤍᤢᤴ᤹॥ ᤂᤧᤴ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤆᤥᤰ॥

᥎ ᤂᤧᤴ ᤌᤰᤛᤠ ᤛᤠᤜᤠ᤹ ᤂᤡᤏᤡ᤹ ᤔᤧᤈᤧᤶᤔᤡᤴᤏᤧ᤹. ᤂᤧᤒᤩᤠᤱ ᤂᤧᤴ ᤌᤰᤛᤠ ᤁᤧᤛᤡᤒᤠᤜᤠ᤹ ᤛᤢᤔᤠᤛᤡ ᤔᤧᤏᤢ᤹ᤏᤧᤴ॥ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥

᥏ “‘ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤴ ᤌᤰᤛᤠᤜᤠ᤹ ᤂᤡᤏᤡ᤹ ᤆᤠᤔᤠ ᤔᤧᤏᤢ᤹. ᤀᤡᤃᤪ ᤘᤖ᤺ᤱᤅᤥ ᤏᤢ ᤘᤜ᤺ᤱᤜᤠ᤹ᤀᤥ ᤁᤧᤕᤠᤰᤐᤠ ᤁᤢᤗᤠᤵ ᤜᤧᤰᤁᤩᤠᤱ ᤁᤢᤛᤣ᤺ᤰ ᤁᤧᤒᤵᤐᤠᤜᤠ᤹ ᤂᤡᤏᤡ᤹ ᤆᤠᤔᤠᤛᤡ ᤏᤢ᤹॥

᥇᥆ ᤁᤖ ᤘᤖ᤺ᤱ ᤏᤢ ᤘᤜ᤺ᤱᤜᤠ᤹ᤀᤥ ᤁᤧᤕᤠᤰᤐᤠ ᤁᤢᤗᤠᤵ ᤏᤢ ᤁᤢᤛᤣ᤺ᤰ ᤔᤧᤶᤒᤵᤔᤏᤠᤒᤠ. ᤆᤫᤠ᤺ᤳᤋᤥ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤁᤧᤖᤧᤰ ᤐᤠᤎᤢᤱ ᤗᤧᤰᤅᤠ ᤏᤢ ᤆᤫᤠ᤺ᤳᤋᤥ ᤜᤕᤱ ᤜᤕᤱ ᤁᤧᤕᤠᤰᤐᤠ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤁᤧᤖᤧᤰ ᤂᤡᤏᤡ᤹ ᤗᤠᤃᤡ ᤛᤡᤰᤁᤧᤗᤧ᤺ᤱᤒᤠ ᤔᤧᤈᤥᤰ॥

᥇᥇ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤛᤡᤰᤁᤧᤗᤧ᤺ᤱᤒᤠ ᤔᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ. ᤂᤡᤏᤡ᤹ ᤂᤧᤴ ᤐᤠᤎᤢᤱ ᤗᤧᤰᤅᤠ ᤛᤠᤜᤠ᤹ ᤔᤧᤈᤣᤶᤔᤡᤴᤏᤧ᤹. ᤜᤧᤰᤁᤩᤠᤱ ᤂᤧᤴ ᤐᤠᤎᤢᤱ ᤗᤧᤰᤅᤠ ᤁᤢᤛᤡᤘᤧᤳᤜᤠ᤹ᤖᤧ ᤁᤢᤒᤣᤛᤠᤱ ᤂᤡᤏᤡ᤹ ᤐᤣ᤺ᤰᤔᤠᤀᤣ ᤔᤧᤒᤣᤃᤧᤶᤔᤡᤴᤏᤧ᤹॥

᥇᥈ ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤖ ᤁᤢᤗᤠᤵ ᤏᤢ ᤁᤢᤛᤣ᤺ᤰ ᤔᤧᤶᤒᤵᤔᤏᤠᤒᤠᤜᤠ᤹ ᤂᤡᤏᤡ᤹ ᤗᤠᤃᤡ ᤛᤡᤰᤁᤧᤗᤧ᤺ᤱᤒᤠ ᤔᤧᤈᤥᤰ॥

᥇᥉ “‘ᤐᤢᤛᤠᤜᤠ᤹ᤀᤥ ᤁᤴᤜᤠ᤹ ᤆᤠᤜᤡ᤺ᤴ ᤂᤡᤏᤡ᤹ ᤗᤠᤃᤡ ᤛᤡᤰᤁᤧᤗᤧ᤺ᤱᤒᤠ ᤔᤧᤈᤥᤰ– ᤂᤧᤱᤜᤠ᤹ ᤂᤡᤏᤡ᤹ ᤆᤠᤔᤠᤛᤡ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤠᤶᤃᤧᤛᤡᤱᤒᤠ ᤔᤧᤈᤥᤰ– ᤁᤰᤁᤑᤡ᤺ᤰᤔᤠ. ᤁᤡᤌ. ᤁᤢᤔᤠᤰᤗᤠ ᤁᤡᤌ.

᥇᥊ ᤁᤢᤜᤧ᤺ᤳᤗᤠ ᤔᤕᤠ ᤏᤢ ᤁᤧᤖᤧᤰ ᤐᤖᤡᤰᤐᤠ ᤔᤕᤠᤜᤠ᤹.

᥇᥋ ᤁᤧᤖᤧᤰ ᤐᤖᤡᤰᤐᤠ ᤀᤠ᤺ᤰᤘᤠᤜᤠ᤹.

᥇᥌ ᤕᤶᤒᤠ ᤑᤰᤌᤡ᤺ᤶᤒᤠ. ᤁᤢᤗᤢᤗᤢ ᤁᤧᤗ᤹ᤒᤠ ᤑᤰᤌᤡ᤺ᤶᤒᤠ. ᤘᤖ᤺ᤱᤅᤥᤒᤠ ᤐᤢ. ᤁᤧᤖᤧᤰ ᤐᤖᤡᤰᤐᤠ ᤑᤡ᤺ᤳᤆᤥᤜᤠ᤹.

᥇᥍ ᤆᤢᤰᤛᤠ ᤑᤰᤌᤡ᤺ᤶᤒᤠ. ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤠ᤺ᤰᤘᤠ. ᤜᤶᤒᤢ᤺ᤶᤔᤠ.

᥇᥎ ᤁᤢᤓᤖᤠ ᤑᤰᤌᤡ᤺ᤶᤒᤠ. ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ ᤑᤰᤌᤡ᤺ᤶᤒᤠ. ᤅᤠ ᤁᤧᤈᤠᤒᤠ ᤔᤕᤠ.

᥇᥏ ᤋᤠ᤺ᤱᤘᤠ. ᤁᤧᤖᤧᤰ ᤐᤖᤡᤰᤐᤠ ᤗᤡᤗᤡᤘᤠ. ᤂᤧᤵ ᤐᤢ ᤏᤢ ᤏᤧᤰᤘᤠ ᤔᤧᤘᤠᤖᤠᤵ॥

᥈᥆ “‘ᤁᤢᤗᤠᤵ ᤁᤧᤒᤵᤐᤠ ᤁᤢᤗᤠᤱ ᤗᤡᤛᤡᤖᤧ ᤗᤠᤱᤃᤧᤄᤣ᤺ᤰᤐᤠ ᤁᤧᤖᤧᤰ ᤐᤖᤡᤰᤐᤠ ᤑᤣ᤹ᤒᤠ᤺ᤳᤜᤠ᤹ ᤂᤡᤏᤡ᤹ ᤗᤠᤃᤡ ᤕᤠᤶᤃᤧᤛᤡᤱᤒᤠ ᤔᤧᤈᤥᤰ॥

᥈᥇ ᤁᤖ ᤁᤢᤗᤠᤵ ᤁᤧᤒᤵᤐᤠ ᤁᤢᤗᤠᤱ ᤗᤡᤛᤡᤖᤧ ᤗᤠᤱᤃᤧᤄᤣ᤺ᤰᤐᤠᤜᤠ᤹ᤀᤥ ᤂᤠᤶᤒᤠᤱᤅᤥ ᤗᤠᤱᤄᤣ᤺ᤰᤔᤠᤖᤧ ᤗᤠᤃᤡ ᤁᤢᤗᤠᤱᤔᤡᤰ ᤁᤧᤒᤵᤐᤠᤜᤠ᤹ ᤆᤠᤜᤡ᤺ᤴ ᤂᤡᤏᤡ᤹ ᤆᤠᤔᤠᤛᤡ ᤔᤧᤏᤢ᤹॥

᥈᥈ ᤂᤧᤱᤜᤠ᤹ᤀᤥ ᤁᤴᤜᤠ᤹ ᤂᤡᤏᤡ᤹ ᤆᤠᤔᤠᤛᤡ ᤏᤢ᤹– ᤀᤡᤃᤪ ᤁᤧᤖᤧᤰ ᤐᤖᤡᤰᤐᤠ ᤏᤡ᤺ᤱᤄᤢᤰᤘᤠᤜᤠ᤹. ᤋᤠᤱᤗᤧ᤺ᤰᤁᤩᤠ ᤐᤩᤠ᤺ᤳ. ᤁᤡᤖᤡ᤺ᤰᤘᤠ. ᤗᤶᤗᤶ ᤐᤩᤠ᤺ᤵᤔᤠ॥

᥈᥉ ᤁᤖ ᤁᤢᤗᤠᤱ ᤗᤡᤛᤡᤒᤠ ᤁᤢᤗᤠᤵ ᤁᤧᤒᤵᤐᤠ ᤘᤣ᤹ ᤁᤧᤖᤧᤰ ᤂᤡᤏᤡ᤹ ᤗᤠᤃᤡ ᤕᤠᤶᤃᤧᤛᤡᤱᤒᤠ ᤔᤧᤈᤥᤰ॥

᥈᥊ “‘ᤁᤴᤜᤠ᤹ᤗᤠᤶ ᤂᤡᤏᤡ᤹ ᤀᤠᤛᤢᤳᤌᤥ ᤁᤧᤒᤥ᤺ᤰᤂᤡ᤹॥ ᤀᤠᤳᤋᤡᤸᤗᤧ ᤁᤴ ᤁᤢᤛᤡᤘᤧᤳᤜᤠ᤹ ᤛᤢᤛᤢᤛᤡ᤹. ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥈᥋ ᤀᤠᤳᤋᤡᤸᤗᤧ ᤁᤴᤜᤠ᤹ᤀᤥᤒᤠ ᤁᤢᤓᤠ ᤁᤧᤛᤡᤒᤠᤜᤠ᤹ ᤐᤰᤂᤢᤛᤡ᤹. ᤂᤢᤏᤧ᤹ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥈᥌ “‘ᤁᤢᤗᤠᤱ ᤋᤥ᤹ᤓᤣ᤺ᤳ ᤁᤧᤛᤧᤒᤠ ᤔᤧᤶᤒᤵᤔᤏᤠᤒᤠ ᤏᤢ ᤁᤢᤈᤠ ᤔᤧᤴᤀᤶᤔᤏᤠᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥ ᤂᤧᤴ ᤁᤢᤛᤡᤘᤧᤳᤜᤠ᤹ ᤁᤧᤛᤢᤒᤠᤜᤠ᤹ ᤁᤧᤖᤧᤰ ᤀᤠᤛᤢᤳᤌᤥ ᤔᤧᤒᤥ᤺ᤱ᤹॥

᥈᥍ ᤂᤢᤴᤇᤡ᤹ ᤗᤠᤱ ᤋᤥ᤹ᤓᤣ᤺ᤳᤋᤡᤸᤗᤧ ᤁᤧᤍᤰᤛᤡᤱᤒᤠᤀᤠᤱ ᤗᤡᤛᤡ ᤗᤠᤱᤅᤡᤸᤗᤧ ᤗᤠᤱᤃᤧᤄᤣ᤺ᤰᤐᤠ ᤁᤧᤖᤧᤰ ᤌᤰᤛᤠᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥ ᤂᤧᤴ ᤁᤢᤛᤡᤘᤧᤳ ᤌᤰᤛᤠ ᤁᤧᤛᤢᤒᤠᤜᤠ᤹ ᤁᤧᤖᤧᤰ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤔᤧᤒᤥ᤺ᤱ᤹॥

᥈᥎ ᤂᤧᤴ ᤁᤢᤛᤡᤘᤧᤳᤜᤠ᤹ ᤁᤧᤒᤱᤒᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥

᥈᥏ “‘ᤂᤠᤶᤒᤠᤱᤅᤥ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ᤀᤥ ᤁᤴᤜᤠ᤹ ᤆᤠᤜᤣ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥᤛᤡᤖᤥ– ᤀᤡᤃᤪ ᤜᤡᤕᤢ. ᤛᤢᤒᤠ. ᤁᤧᤖᤧᤰ ᤐᤖᤡᤰᤐᤠ ᤜ᤺ᤴᤍᤃᤣ᤺ᤰᤜᤠ᤹.

᥉᥆ ᤁᤍᤠ. ᤏᤠᤶᤕᤢ᤺ᤰ. ᤏᤸᤗᤧ᤺ᤰ. ᤕᤧ᤺ᤱᤄᤠᤀᤥ ᤁᤧᤕᤠᤰᤐᤠ ᤜ᤺ᤴᤍᤃᤣ᤺ᤰ ᤏᤢ ᤁᤢᤏᤠᤖᤠ ᤁᤧᤗᤧᤱᤒᤠ ᤜ᤺ᤴᤍᤃᤣ᤺ᤰ॥

᥉᥇ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ᤀᤥ ᤀᤠᤛᤢᤳᤌᤥ ᤁᤴᤜᤠ᤹ᤖᤥ॥ ᤁᤸᤗᤧ ᤁᤢᤛᤡᤘᤧᤳᤜᤠ᤹ ᤜᤠ᤺ᤳᤗᤧ ᤛᤢᤛᤢᤛᤡ. ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥉᥈ ᤁᤴᤜᤠ᤹ᤀᤥᤒᤠ ᤁᤢᤛᤡᤘᤧᤳ ᤌᤡᤰ ᤁᤢᤓᤠ ᤀᤠᤳᤋᤡᤴ ᤛᤠᤔᤠᤀᤥᤛᤠᤱ ᤗᤠ᤺ᤳᤏᤧᤓᤃᤪ. ᤂᤧᤴ ᤐᤠ᤺ᤴᤏᤡᤴ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤴ ᤛᤡᤱᤗᤧ ᤆᤡᤃᤰᤘᤠ. ᤀᤡᤃᤪ ᤆᤠᤱ. ᤛᤡᤜᤥ᤹ᤒᤠ. ᤛᤠᤃᤡᤛᤠᤱ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤴ ᤆᤫᤠ᤺ᤳᤋᤥ ᤜᤢᤶᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹. ᤂᤧᤴ ᤀᤣᤃᤠᤱᤗᤰ ᤂᤧᤴ ᤛᤢᤳᤌᤥ ᤐᤥᤱ᤹॥

᥉᥉ ᤁᤢᤓᤠ ᤂᤠᤶ ᤂᤵᤐᤩᤠᤀᤥ ᤁᤴ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ᤗᤠᤶ ᤁᤢᤓᤠ ᤗᤳᤌᤡᤰ ᤗᤠᤛᤧᤏᤧᤓᤃᤪ ᤂᤧᤴ ᤂᤵᤐᤩᤠᤀᤥ ᤁᤧᤕᤠᤰᤐᤠ ᤁᤧᤖᤧᤰ ᤐᤠ᤺ᤴᤏᤡᤴ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤴ ᤂᤵᤐᤩᤠ᤺ᤴ ᤂᤡᤏᤡ᤹ ᤕ᤺ᤵᤛᤧᤶᤍᤧᤛᤧᤶᤔᤧ᤹॥

᥉᥊ ᤜᤧᤰᤋᤱᤒᤠ ᤂᤵᤐᤩᤠᤀᤥ ᤕᤢᤱᤔᤏᤠᤒᤠ ᤆᤫᤠ᤺ᤳᤋᤡᤴ ᤀᤠᤳᤋᤡᤴ ᤁᤢᤈᤠᤀᤥ ᤗᤠ᤺ᤳᤇᤠᤱ ᤂᤧᤴ ᤀᤠᤛᤢᤳᤌᤥ ᤐᤥᤱ᤹. ᤂᤧᤒᤩᤠᤱ ᤜᤧᤰᤋᤱᤒᤠ ᤂᤵᤐᤩᤠᤀᤥ ᤁᤧᤕᤠᤰᤐᤠ ᤌᤢᤱᤔᤏᤠᤒᤠ ᤌᤧᤔᤠ᤺ᤴᤇᤠᤱ ᤀᤠᤛᤢᤳᤌᤥ ᤐᤥᤱ᤹॥

᥉᥋ ᤌᤧᤔᤠ ᤐᤠ᤺ᤴᤏᤥᤛᤠᤱ. ᤔᤡᤜᤠ᤹ᤗᤢᤱ ᤁᤡᤃᤪ ᤋ᤺ᤰ ᤌᤥ᤺ᤰᤔᤠ ᤂᤵᤐᤩᤠ. ᤂᤧᤵᤔᤥ ᤂᤧᤸᤗᤧ ᤁᤢᤛᤡᤘᤧᤳᤜᤠ᤹ ᤔᤧᤗᤠᤛᤧᤏᤣᤃᤓᤪ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤴ ᤐᤰᤁᤪᤧ᤹ ᤐᤰᤁᤪᤧ᤹ ᤜᤧᤖᤧᤶᤍᤣᤛᤧᤶᤔᤧ᤹॥ ᤂᤧᤱᤜᤠ᤹ ᤀᤠᤛᤢᤳᤌᤥᤛᤡ. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥᤀᤣ ᤔᤧᤈᤥᤰ॥

᥉᥌ ᤜᤧᤰᤁᤣᤛᤠᤱ ᤘᤠᤒᤢᤴᤍᤠᤰᤘᤠ ᤀᤡᤃᤪ ᤘᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤛᤢᤳᤌᤥᤀᤣ ᤐᤥ᤺ᤱᤅᤠᤱ ᤏᤧ᤹᤺. ᤁᤖ ᤂᤧᤴ ᤁᤢᤛᤡᤘᤧᤳᤜᤠ᤹ ᤁᤧᤛᤢᤒᤠᤴ ᤆᤠᤜᤡ᤺ᤴ ᤀᤠᤛᤢᤳᤌᤥ ᤐᤥᤱ᤹॥

᥉᥍ ᤜᤣ᤹ᤔᤠᤖᤧ ᤗᤠᤃᤡ ᤕᤢᤱᤔᤏᤠᤒᤠ ᤕᤠ᤹ᤖᤡ᤺ᤶᤒᤠᤀᤥ ᤜᤧᤰᤋᤱᤒᤠ ᤀᤠᤛᤢᤳᤌᤥ ᤐᤠ᤺ᤴᤏᤡᤴ ᤗᤠ᤺ᤳᤇᤠᤱ ᤕᤠ᤹ᤖᤡ᤺ᤶᤒᤠᤴ ᤛᤢᤳᤌᤥᤀᤣ ᤐᤥᤱ᤹॥

᥉᥎ ᤁᤖ ᤂᤧᤴ ᤕᤠ᤹ᤖᤡ᤺ᤶᤒᤠᤀᤥ ᤆᤫᤠ᤺ᤳ ᤁᤣ᤺ᤵᤔᤏᤠᤀᤠᤱ ᤕᤠᤰᤁᤠᤱ ᤂᤧᤴ ᤁᤢᤛᤡᤘᤧᤳᤜᤠ᤹ ᤂᤧᤸᤗᤧ ᤁᤢᤛᤶᤎᤠᤱ ᤆᤢᤰᤋᤧᤏᤧᤓᤃᤪ. ᤂᤧᤴ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤐᤥᤱ᤹॥

᥉᥏ “‘ᤂᤡᤏᤡ᤹ ᤛᤠᤈᤠᤔᤠ ᤁᤢᤓᤠ ᤌᤰᤛᤠᤴ ᤛᤩᤧᤏᤧᤓᤃᤪ ᤂᤧᤴ ᤁᤢᤛᤡᤘᤧᤳ ᤌᤰᤛᤠ ᤁᤧᤛᤢᤒᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥊᥆ ᤁᤢᤛᤡᤘᤧᤳ ᤛᤠ ᤁᤧᤈᤠᤒᤠ ᤀᤡᤃᤪ ᤁᤧᤒᤱᤒᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥊᥇ “‘ᤂᤠᤶᤒᤠᤱᤅᤥ ᤁᤧᤛ᤺ᤴᤇᤡᤱᤒᤠ ᤆᤢᤈᤢᤰᤛᤠ ᤁᤧᤖᤧᤰ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ ᤕᤠᤶᤃᤧᤛᤡᤱᤒᤠ ᤔᤧᤈᤥᤰ. ᤂᤧᤱᤜᤠ᤹ ᤔᤧᤈᤠᤶᤛᤡᤶᤔᤡᤴᤏᤧ᤹॥

᥊᥈ ᤛᤠᤵᤐᤥ᤺ᤰᤗᤠᤶ ᤁᤧᤛ᤺ᤴᤇᤡᤱᤒᤠ. ᤀᤡᤃᤪ ᤗᤠᤱ ᤗᤡᤛᤡᤖᤧ ᤁᤧᤀᤢ᤺ᤱᤛᤡᤱᤒᤠ. ᤁᤡᤃᤪ ᤕᤖᤡᤰ ᤗᤠᤱᤜᤠ᤹ᤖᤧ ᤂᤠᤶᤒᤠᤱᤅᤥ ᤁᤧᤛ᤺ᤴᤇᤡᤱᤒᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤑᤣ᤹ᤒᤠ᤺ᤳᤜᤠ᤹ ᤂᤡᤏᤡ᤹ ᤆᤠᤔᤠᤛᤡ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤠᤶᤃᤧᤛᤡᤱᤒᤠ ᤔᤧᤈᤥᤰ॥

᥊᥉ ᤀᤠᤳᤋᤡᤴ ᤁᤧᤛ᤺ᤴᤇᤡᤱᤒᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤌᤰᤛᤠ᤺ᤴᤗᤠᤶᤔᤠᤱ ᤂᤡᤏᤡ᤹ ᤀᤠᤛᤢᤳᤌᤥ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥ ᤂᤧᤱᤜᤠ᤹ ᤔᤧᤛᤢᤛᤧᤶᤛᤡᤶᤔᤡᤴᤏᤧ᤹. ᤔᤧᤈᤠᤶᤛᤡᤶᤔᤡᤴᤏᤧ᤹ ᤜᤧᤰᤁᤩᤠᤱ ᤀᤠᤛᤢᤳᤌᤥ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥

᥊᥊ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤂᤡᤏᤡ᤹ ᤀᤠᤒᤠᤅᤣ ᤋᤥ᤺ᤴᤏᤠᤛᤡᤶᤔᤧ᤹ᤀᤠᤱ ᤛᤣᤛᤣ ᤐᤥ᤺ᤰᤂᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠ॥ ᤂᤠᤶᤒᤠᤱᤅᤥ ᤁᤧᤀᤢ᤺ᤱᤛᤡᤱᤒᤠ ᤀᤠᤳᤋᤡᤴ ᤐᤖᤡᤰᤐᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤌᤰᤛᤠᤗᤠᤶᤔᤠᤱ ᤀᤠᤛᤢᤳᤌᤥ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥

᥊᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ᤀᤠ॥ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤛᤣᤛᤣ ᤐᤥ᤺ᤰᤂᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤣᤛᤣ ᤆᤥ᤺ᤰᤁᤠ॥

᥊᥌ “‘ᤌᤰᤛᤠ. ᤐᤢᤛᤠ ᤏᤢ ᤆᤫᤠ᤺ᤳᤋᤥ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤁᤧᤛ᤺ᤴᤇᤡᤱᤒᤠ ᤁᤧᤖᤧᤰ ᤌᤰᤛᤠᤖᤧ ᤕᤠ᤺ᤶᤒᤣᤀᤥᤒᤠ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥊᥍ ᤛᤢᤳᤌᤥ ᤏᤢ ᤀᤠᤛᤢᤳᤌᤥ. ᤜᤧᤰᤁᤩᤠᤱ ᤌᤰᤛᤠᤜᤠ᤹ᤀᤥ ᤆᤠᤔᤠ ᤁᤧᤏᤢ᤹ᤒᤠ ᤏᤢ ᤔᤧᤴᤏᤢ᤹ᤔᤏᤠᤒᤠ ᤁᤧᤛᤧᤴᤍᤢᤶᤛᤡᤶᤗ ᤐᤥᤱᤗᤥ॥’”

ᤁᤧᤛᤠᤱᤛᤡᤱᤔᤠ ᤔᤧᤴᤇᤢᤔᤠᤴ ᤛᤢᤳᤌᤥ ᤐᤥᤱᤔᤠ ᤌᤡᤶ

᥇᥈

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤔᤧᤴᤇᤢᤰᤔᤠ ᤁᤧᤒᤥ᤺ᤱᤔᤠᤀᤠᤱ ᤕᤧᤶᤒᤡᤳᤇᤠᤛᤠ ᤁᤧᤃᤵᤔᤠ ᤔᤧᤴᤇᤢᤔᤠᤴ ᤏᤢᤛᤡ ᤕᤧᤴ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤕᤧᤴᤏᤥ ᤜᤧᤰᤁᤣᤀᤣ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥉ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤕᤧᤶᤒᤡᤳᤇᤠ ᤀᤅᤧ᤺ᤰᤘᤠᤴ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤖ॥

᥊ ᤂᤧᤴ ᤀᤣᤃᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤠᤰᤂᤡ᤹ ᤘᤕᤢᤔᤠᤗᤠᤶ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤛᤢᤶᤒᤥᤱᤅᤠᤱ ᤛᤢᤶᤛᤡ ᤕᤧᤴ ᤌᤠᤖᤡᤰ ᤜᤠᤱᤄᤢᤖ ᤐᤥᤱ᤹. ᤜᤧᤰᤁᤩᤠᤱ ᤛᤢᤳᤌᤥ ᤐᤥᤱᤔᤠ ᤕᤧᤴ ᤔᤧᤱᤃᤧᤳ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤀᤠᤳᤋᤡᤴ ᤛᤢᤳᤌᤥ ᤐᤠ᤺ᤴᤏᤡᤴᤏᤠᤱ ᤛᤢᤔᤠ ᤔᤧᤏᤢ᤹ᤏᤧᤴ. ᤛᤣᤛᤣᤍᤧᤴᤏᤥᤀᤠᤱ ᤐᤣ᤺ᤰᤔᤠ ᤔᤧᤏᤢ᤹ᤏᤧᤴ॥

᥋ “‘ᤁᤖ ᤂᤧᤸᤗᤧ ᤔᤧᤴᤇᤢᤔᤠᤛᤠ ᤁᤳᤋᤢᤏᤧᤓᤃᤪ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤔᤠ ᤕᤧᤴᤏᤥ ᤜᤧᤰᤁᤣᤀᤣ ᤂᤢᤏᤧ᤹ ᤕᤧᤳᤏᤠᤶ ᤏᤧᤳᤇᤡ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹. ᤜᤧᤰᤁᤩᤠᤱ ᤁᤢᤔᤠᤰᤂᤡ᤹ ᤘᤕᤢᤔᤠᤗᤠᤶ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤋᤢᤰᤐᤥᤱᤅᤠᤱ ᤋᤢᤰᤛᤡ ᤕᤧᤴ ᤌᤠᤖᤡᤰ ᤜᤠᤱᤔᤠ ᤐᤥᤱ᤹॥

᥌ “‘ᤂᤢᤏᤧ᤹ ᤛᤢᤳᤌᤥ ᤁᤢᤒᤥ᤺ᤱᤔᤠ ᤕᤧᤴᤏᤡᤴ ᤁᤧᤵᤔᤠ ᤆᤢ᤺ᤳᤋᤠᤱ. ᤕᤧᤶᤒᤡᤳᤇᤠᤛᤠ᤺ᤸᤗᤧ ᤁᤢᤗᤠᤃᤡᤛᤠᤱ ᤔᤧᤴᤇᤢᤔᤠ ᤛᤠ᤺ᤸᤗᤧ ᤁᤢᤗᤠᤃᤡᤛᤠᤱ. ᤂᤢᤏᤧ᤹ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤢ᤺ᤶᤒᤠ ᤏᤢ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤐᤧᤷᤘᤠᤈᤩᤠ᤺ᤰ ᤀᤡᤃᤪ ᤛᤠᤵᤐᤧᤳᤋᤪᤢ᤺ᤰᤔᤠ ᤌᤡᤰ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠᤖᤢᤖ॥

᥍ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤍᤡ ᤂᤧᤱᤜᤠ᤹ ᤋᤥ᤺ᤴᤍᤢᤛᤡᤀᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ᤹॥ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠᤴ ᤁᤢᤔᤠᤰᤂᤡ᤹ ᤘᤕᤢᤔᤠᤗᤠᤶ ᤛᤢᤳᤌᤥ ᤐᤥ᤺ᤱᤒᤠ ᤏᤡ᤺ᤴᤎᤥ ᤐᤥᤱ᤹॥

“‘ᤔᤧᤴᤇᤢᤔᤠ᤺ᤸᤗᤧ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠᤛᤠ ᤁᤳᤋᤢᤀᤠᤱ ᤀᤣᤃᤠᤱ ᤂᤧᤸᤗᤧ ᤗᤠᤃᤡ ᤆᤥ᤺ᤰᤔᤠ ᤁᤧᤒᤥ᤺ड᤻ᤒᤠ ᤌᤡᤶᤔᤡᤴ ᤜᤠᤒᤠ ᤁᤴᤗᤥ॥

᥎ “‘ᤌᤢ᤺ᤶᤒᤠ ᤋᤠ᤺ᤵᤔᤠ ᤂᤧᤸᤗᤧ ᤔᤧᤜᤡ᤹ᤖᤢᤴᤏᤧᤓᤃᤪ ᤂᤢᤏᤧ᤹ ᤏᤧᤳᤇᤡ ᤛᤠᤵᤐᤧᤳᤋᤪᤢ᤺ᤰᤔᤠ ᤀᤡᤃᤪ ᤐᤧᤷᤘᤠᤈᤩᤠ᤺ᤰ ᤏᤧᤳᤇᤡ– ᤗᤳᤇᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤏᤢ ᤘᤣ᤹ᤀᤡᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤠᤖᤢᤖ॥ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ᤹. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠᤴ ᤛᤢᤳᤌᤥ ᤐᤥ᤺ᤱᤒᤠ ᤏᤡ᤺ᤴᤎᤥ ᤐᤥᤱᤗᤥ॥’”

ᤜᤥᤖᤡᤰᤁᤥ ᤕᤠᤱᤄᤣ᤺ᤰ ᤁᤧᤗ᤺ᤶᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤡᤶᤜᤠ᤹

᥇᥉

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈ “ᤁᤢᤓᤠ ᤔᤏᤠ᤺ᤸᤗᤧ ᤁᤢᤜᤥᤖᤡᤰᤐᤠᤴ ᤌᤱᤍᤢ ᤀᤡᤃᤪ ᤑᤰᤘᤠ ᤗ᤺ᤴᤍᤧ ᤁᤡᤃᤪ ᤑᤍᤠᤱᤒᤠ ᤁᤢᤕᤥᤰ ᤆᤢᤰᤋᤧᤏᤧᤓᤃᤪ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤥᤖᤡᤰᤁᤥ ᤁᤧᤈᤳᤇᤡᤱᤒᤠ ᤋᤢᤰᤔᤠᤸᤗᤧ ᤕᤠᤱᤄᤢᤏᤧᤓᤃᤪ. ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤀᤥ ᤀᤡᤃᤪ ᤁᤢᤛ᤻ᤛᤠᤜᤠ᤹ᤀᤥᤒᤠ ᤁᤢᤓᤠ ᤌᤡᤰᤐᤠᤖᤥ ᤔᤧᤍᤠᤖᤢᤖ॥

᥉ ᤂᤧᤸᤗᤧ ᤁᤢᤜᤥᤖᤡᤰᤐᤥ ᤁᤧᤗ᤺ᤶᤒᤠ ᤕᤠᤱᤄᤣ᤺ᤰᤁᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤥᤔᤧᤳᤋᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤥᤖᤡᤰᤁᤥ ᤋᤢᤰᤔᤠᤸᤗᤧ ᤋᤖᤢᤒᤠᤍᤧᤴᤏᤥ ᤁᤧᤗᤡᤱᤒᤠ ᤁᤢᤶᤒᤪᤡᤰᤁᤡᤴ ᤑᤍᤠᤱᤒᤠ ᤐᤥ᤺ᤰᤂᤧᤀᤠᤱ ᤕᤢᤱ᤹ ᤜᤧᤰᤁᤩᤠᤱ ᤂᤧᤴ ᤕᤠᤱᤄᤣ᤺ᤰᤁᤡᤴ ᤜᤥᤖᤡᤰᤁᤡᤴᤏᤢ᤺ᤸᤗᤧᤀᤠᤱ ᤐᤠᤰᤂᤥ᤺ᤱ ᤏᤡᤎᤠᤒᤧᤏᤧᤓᤃᤪ. ᤂᤧᤱᤃ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤢᤏᤧ ᤛᤠ᤹ᤖᤢᤀᤠᤱ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥

᥊ ᤁᤖ ᤂᤧᤴ ᤁᤢᤕᤥ᤺ᤰᤁᤡᤴ ᤜᤥᤖᤡᤰᤐᤥ ᤑᤍᤠᤱᤒᤠ ᤆᤥ᤺ᤰᤏᤧᤓᤃᤪ. ᤜᤧᤰᤁᤩᤠᤱ ᤀᤥᤔᤧᤵᤔᤧᤸᤗᤧ ᤂᤧᤴ ᤜᤥᤖᤡᤰᤐᤥ ᤔᤢᤔᤢᤰ ᤛᤡᤃᤠᤱ ᤌᤠᤖᤡᤰ ᤏᤡᤔᤧᤍᤧᤳᤋᤧᤴᤏᤧᤓᤃᤪ. ᤂᤧᤒᤩᤠᤱ ᤂᤧᤵᤔᤥ ᤁᤧᤗᤡᤱᤒᤠ ᤔᤢᤖᤡᤰᤁᤡᤴᤏᤠᤱ ᤑᤍᤠᤱᤒᤠ ᤔᤧᤶᤒᤥ᤺ᤱᤅᤣ ᤕᤢᤱᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤁᤧᤍᤢᤰᤐᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥋ ᤏᤢᤛᤡ ᤕᤧᤴ ᤁᤧᤳᤋᤡᤸᤗᤧ ᤕᤠ᤺ᤴᤍᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤸᤗᤧ ᤁᤢᤀᤡᤛᤡ᤺ᤰᤛᤡ᤺ᤰ ᤐᤳ. ᤜᤧᤰᤁᤩᤠᤱ ᤜᤥᤖᤡᤰᤐᤥ ᤂᤧᤴ ᤕᤠᤱᤄᤣ᤺ᤰᤁᤡᤴ ᤔᤧᤶᤒᤥᤀᤣ ᤐᤳᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤕᤠᤶᤔᤥ ᤘᤣ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥌ ᤏᤢᤛᤡ ᤕᤧᤴ ᤁᤧᤳᤋᤡᤸᤗᤧ ᤕᤠ᤺ᤶᤔᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤕᤠᤶᤔᤥ ᤛᤠ᤹ᤖᤢᤸᤗᤧ ᤋᤢᤰᤔᤧᤴ ᤀᤠᤈᤧ᤺ᤳ ᤆᤵᤆᤵ ᤗ᤹ᤖᤧᤀᤠᤱ ᤐᤳ ᤜᤧᤰᤁᤩᤠᤱ ᤜᤥᤖᤡᤰᤐᤥ ᤔᤧᤴᤘᤠᤶᤔᤣ ᤐᤳᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤱᤃ ᤕᤠᤱᤄᤣ᤺ᤰᤖᤰᤗᤥ॥ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ ᤜᤧᤰᤁᤩᤠᤱ ᤌᤡᤶ ᤁᤢᤀᤡᤛᤡ᤺ᤰ ᤂᤧᤴ ᤛᤢᤳᤌᤥ ᤐᤥᤱ᤹॥

᥍ ᤁᤖ ᤛᤢᤳᤌᤥ ᤐᤥᤱᤔᤠᤴ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠ ᤛᤢ᤺ᤵᤔᤠᤀᤠᤱᤛᤠᤱ ᤂᤧᤴ ᤕᤠᤱᤄᤣ᤺ᤰᤁᤡᤴ ᤜᤥᤖᤡᤰᤐᤥ ᤕᤠᤶᤔᤥ ᤘᤠᤔᤢᤍᤣ᤹ᤖᤢᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤂᤢᤏᤧ᤹ ᤀᤠᤒᤠᤅᤣ ᤐᤣ᤺ᤰᤔᤠᤀᤠᤱ ᤀᤥ᤺ᤴᤎᤠᤰᤛᤡᤱᤔᤠ ᤐᤥᤱ᤹॥

᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤛᤠ᤹ᤖᤢᤸᤗᤧ ᤜᤥᤖᤡᤰᤁᤥ ᤕᤠᤱᤄᤣ᤺ᤰᤁᤡᤴ ᤘᤠᤔᤧᤀᤠᤱ ᤐᤳᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ. ᤂᤧᤴ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥏ “ᤁᤢᤓᤠ ᤔᤏᤠ᤺ᤴ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤠᤸᤗᤧ ᤕᤠᤱᤄᤢᤀᤠᤱ ᤘᤠ᤹ᤏᤧᤓᤃᤪ. ᤂᤧᤴ ᤔᤏᤠᤴ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠ᤺ᤵᤔᤠ ᤐᤥᤱ᤹॥

᥇᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤸᤗᤧ ᤜᤥᤖᤡᤰᤐᤠᤴ ᤑᤍᤠᤱᤒᤠ ᤌᤱᤍᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤵᤔᤥᤒᤠ ᤔᤢᤖᤡᤰᤁᤡᤴ ᤑᤍᤠᤱᤒᤠ ᤐᤥ᤺ᤰᤂᤧᤒᤠ ᤏᤢ ᤌᤱᤍᤢᤒᤠᤍᤧᤴᤏᤥ ᤜᤧᤴᤏᤧᤰᤛᤠ ᤏᤡᤃᤧᤎᤠ᤺ᤵᤐᤠ ᤕᤠᤱᤄᤣ᤺ᤰ ᤐᤥ᤺ᤰᤂᤧᤏᤧᤓᤃᤪ.

᥇᥇ ᤂᤧᤴ ᤕᤖᤡᤰ ᤕᤧᤶ ᤌᤧᤶᤒᤠ ᤁᤧᤒᤵᤐᤠ ᤜᤥᤖᤡᤰᤐᤠ ᤋᤢᤰᤔᤠᤖᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤢᤏᤧ᤹ ᤂᤧᤴ ᤆᤠᤜᤡ᤺ᤴ ᤗᤠ᤺ᤳᤗᤠ᤺ᤳ ᤔᤧᤕᤢᤰᤂᤢᤴᤗ. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤐᤥ᤺ᤰᤂᤧᤆᤢᤖᤧᤀᤠᤱ ᤘᤠ᤹॥

᥇᥈ “ᤋᤢᤰᤔᤧᤴ ᤜᤥᤖᤡᤰᤐᤠᤀᤥ ᤐᤥᤖᤧᤖ ᤐᤣ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤥᤔᤧᤳᤋᤢᤸᤗᤧ ᤁᤧᤍᤢᤰᤐᤧᤸᤗᤧ ᤁᤢᤎᤧᤃᤣ᤺ᤰᤁᤥᤏᤢ ᤁᤢᤗᤠᤱᤅᤥ ᤌᤠᤖᤡᤰᤁᤣ ᤜᤥᤖᤡᤰᤐᤠᤀᤥ ᤘᤠᤔᤢᤀᤠᤱ ᤐᤳᤏᤧᤓᤃᤪ.

᥇᥉ ᤂᤶᤓᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤸᤗᤧ ᤋᤢᤰᤔᤧᤴ ᤌᤰᤁᤥ ᤁᤢᤖᤧ᤺ᤶ ᤌᤡᤶᤛᤢᤀᤠᤱ ᤐᤳᤏᤧᤓᤃᤪ. ᤂᤢᤏᤧ᤹ ᤂᤧᤴ ᤁᤧᤍᤢᤰᤐᤧᤴ ᤛᤢᤳᤌᤥ ᤐᤥ᤺ᤰᤂᤧ ᤑᤠ᤹ᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤴ ᤁᤧᤖᤧᤰ ᤑᤢᤳᤋᤪᤡ᤺ᤱᤃᤩᤠ᤺ᤵᤐᤠ ᤐᤥ᤺ᤰᤂᤧ ᤆᤢᤖᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠ᤺ᤱᤃ ᤛᤢᤳᤌᤥᤖᤥ॥

᥇᥊ ᤁᤖ ᤂᤧ᤹ᤕᤥ ᤜᤧᤴᤏᤧᤰᤛᤠ ᤏᤡᤍᤧᤳᤏᤧᤓᤃᤪ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥇᥋ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤸᤗᤧ ᤁᤢᤜᤧᤴᤏᤧᤰᤛᤠᤴ ᤏᤡᤎᤠᤒᤧᤏᤧᤓᤃᤪ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤴ ᤜᤧᤴᤏᤧᤰᤛᤠ᤺ᤱᤃ ᤀᤠᤛᤢᤳᤌᤥᤖᤥ. ᤂᤧᤴ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥇᥌ ᤁᤖ ᤂᤧᤴ ᤜᤧᤴᤏᤧᤰᤛᤠᤴ ᤕᤠᤶᤔᤥ ᤑᤍᤠᤱᤒᤠ ᤐᤥ᤺ᤰᤂᤧ ᤗ᤺ᤴᤍᤧᤏᤧᤓᤃᤪ ᤂᤧᤴ ᤔᤏᤠᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤥ ᤐᤣ᤺ᤰᤗ.

᥇᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤸᤗᤧ ᤂᤧᤴ ᤕᤠᤱᤄᤣ᤺ᤰᤁᤡᤴ ᤑᤍᤠᤱᤒᤠ ᤐᤥ᤺ᤰᤂᤧᤀᤠᤱ ᤐᤳᤏᤧᤓᤃᤪ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤁᤧᤍᤢᤰᤐᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤒᤩᤠᤱ ᤂᤧᤴ ᤔᤏᤠᤴ ᤛᤢᤳᤌᤥ ᤐᤥᤱ᤹॥

᥇᥎ “ᤁᤢᤓᤠ ᤔᤏᤠ᤺ᤸᤗᤧ ᤁᤢᤜᤥᤖᤡᤰᤐᤥ ᤜᤥ᤹ ᤗ᤺ᤴᤍᤧᤀᤠᤱ ᤘᤣ᤺ᤳᤋᤧ.

᥇᥏ ᤜᤧᤰᤁᤩᤠᤱ ᤂᤧᤴ ᤜᤥ᤹ ᤗ᤺ᤴᤍᤧᤒᤠᤍᤧᤴᤏᤡᤴ ᤑᤍᤠᤱᤒᤠ ᤐᤥ᤺ᤰᤂᤧᤀᤠᤱ ᤌᤱᤍᤢ ᤀᤡᤃᤪ ᤜᤧ᤺ᤳᤁᤧᤗ᤹ᤒᤠ ᤑᤍᤠᤱᤒᤠ ᤁᤢᤕᤥᤰ ᤂᤧ᤹ᤕᤥ ᤆᤢᤰᤋᤧᤏᤧᤓᤃᤪ. ᤂᤧᤴ ᤐᤣ᤺ᤰᤁᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤠᤒᤠᤅᤣ ᤀᤥ᤺ᤴᤎᤠᤰᤋᤢᤖ ᤐᤥᤱ᤹॥

᥈᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤸᤗᤧ ᤂᤧᤴ ᤁᤢᤕᤥ᤺ᤰᤁᤡᤴ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤔᤢᤔᤢᤰ ᤏᤡᤎᤠᤒᤧ ᤜᤧᤰᤁᤩᤠᤱ ᤔᤢᤖᤡᤰᤁᤡᤴᤏᤠᤱ ᤑᤍᤠᤱᤒᤠ ᤐᤥ᤺ᤰᤂᤧᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤴ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥ ᤂᤧᤱᤃ ᤜᤥ᤹ᤀᤥᤗᤠᤶ ᤁᤧᤗ᤺ᤶᤒᤠᤖᤥ॥

᥈᥇ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤸᤗᤧ ᤂᤧ᤹ᤕᤥ ᤁᤢᤓᤠ ᤑᤍᤠᤱᤒᤠ ᤔᤢᤖᤡᤰ ᤔᤧᤕᤢᤱᤅᤧᤴᤏᤧᤓᤃᤪ. ᤜᤧᤰᤁᤩᤠᤱ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤛᤡᤃᤠᤱ ᤔᤢᤔᤢᤰ ᤜᤥᤵ ᤂᤧᤒᤩᤠᤱ ᤜᤣᤖᤧᤀᤠᤱ ᤔᤕᤧᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥈᥈ ᤂᤧᤴ ᤜᤥᤖᤡᤰᤐᤠᤀᤥ ᤘᤠᤔᤢᤀᤠᤱ ᤐᤳᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ. ᤂᤧᤱᤃ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥈᥉ ᤁᤖ ᤂᤧᤴ ᤁᤢᤕᤥ᤺ᤰᤁᤡᤴ ᤔᤧᤴᤘᤠᤶᤔᤣ ᤌᤡᤰᤔᤧᤳᤌᤡᤰ ᤐᤳᤏᤧᤓᤃᤪ ᤂᤧᤱᤃ ᤜᤥ᤹ᤀᤡᤸᤗᤧ ᤁᤢᤕᤥ᤺ᤰᤗᤥ॥ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥

᥈᥊ “ᤁᤢᤓᤠᤖᤧ ᤁᤢᤜᤥᤖᤡᤰᤐᤥ ᤔᤡᤃᤧᤖᤠᤰᤐᤠ ᤕᤠᤱᤄᤣ᤺ᤰ ᤆᤢᤰᤋᤧ ᤜᤧᤰᤁᤩᤠᤱ ᤂᤧᤴ ᤔᤡᤃᤧᤖᤠᤰᤐᤠ ᤕᤠᤱᤄᤣ᤺ᤰᤁᤥᤒᤠ ᤜᤧᤴᤏᤧᤰᤛᤠᤀᤥ ᤜᤧ᤺ᤳᤜᤧ᤺ᤳ ᤁᤧᤗ᤹ᤒᤠ ᤑᤍᤠᤱᤒᤠ ᤀᤡᤃᤪ ᤑᤍᤠᤱᤒᤠ ᤁᤢᤕᤥᤰ ᤆᤢᤰᤋᤧᤓᤃᤪ.

᥈᥋ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤁᤢᤕᤥ᤺ᤰᤁᤡᤴ ᤛᤠ᤹ᤖᤢᤖ. ᤜᤧᤰᤁᤩᤠᤱ ᤂᤧᤴ ᤁᤢᤕᤥ᤺ᤰᤁᤥ ᤁᤧᤗᤡᤱᤒᤠ ᤔᤢᤖᤡᤰᤁᤡᤴ ᤑᤍᤠᤱᤒᤠ ᤏᤢ ᤀᤥᤔᤧᤵᤔᤠᤸᤗᤧ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤛᤡᤃᤠᤱ ᤔᤢᤔᤢᤰ ᤏᤡᤍᤧᤳᤋᤧᤏᤧᤓᤃᤪ. ᤂᤧᤴ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥ ᤂᤧᤱ ᤔᤡᤃᤧᤖᤠᤰᤐᤠ ᤕᤠᤱᤄᤣ᤺ᤰᤁᤥ ᤁᤧᤍᤧᤒᤠ ᤁᤧᤗ᤺ᤶᤒᤠᤖᤥ॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ. ᤂᤧᤱᤃ ᤜᤥᤖᤡᤰᤐᤠᤀᤥ ᤁᤧᤗ᤺ᤶᤒᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥈᥌ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤸᤗᤧ ᤂᤧᤴ ᤁᤢᤕᤥ᤺ᤰᤁᤥ ᤑᤍᤠᤱᤒᤠ ᤔᤢᤖᤡᤰ ᤔᤧᤕᤢᤅᤧᤴ. ᤜᤧᤰᤁᤩᤠᤱ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤔᤢᤔᤢᤰ ᤛᤡᤃᤠᤱᤅᤠᤱ ᤔᤧᤈᤥ᤺ᤰᤏᤧᤴ ᤁᤖ ᤜᤣᤖ ᤐᤣ᤺ᤰᤗ ᤐᤳᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥈᥍ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤛᤠ᤹ᤖᤢᤖ॥ ᤂᤧᤴ ᤜᤥᤖᤡᤰᤐᤠᤀᤥ ᤘᤠᤔᤢᤀᤠᤱ ᤐᤳᤏᤧᤓᤃᤪ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤴ ᤜᤥᤖᤡᤰᤁᤥᤒᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥈᥎ ᤁᤖ ᤂᤧᤴ ᤁᤢᤕᤥ᤺ᤰᤁᤡᤴ ᤔᤧᤴᤘᤠᤶᤔᤣ ᤌᤡᤰᤔᤧᤳᤌᤡᤰ ᤐᤳᤏᤧᤓᤃᤪ ᤜᤧᤰᤁᤩᤠᤱ ᤔᤕᤧᤏᤧᤓᤃᤪ. ᤂᤧᤴ ᤔᤡᤃᤧᤍᤡᤰᤐᤠ ᤕᤠᤱᤄᤣ᤺ᤰᤁᤥᤗᤠᤶ ᤌᤱᤍᤢᤒᤠᤖᤥ॥ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤔᤡᤃᤧᤖᤠᤰᤐᤠ ᤕᤠᤱᤄᤣ᤺ᤰᤁᤡᤸᤗᤧ ᤁᤢᤕᤥ᤺ᤰᤗᤰᤗᤥ॥

᥈᥏ “ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤁᤡᤃᤪ ᤁᤢᤛᤡᤱᤍᤠᤱᤔᤥ ᤕᤠᤱᤄᤣ᤺ᤰ ᤐᤳᤏᤧᤓᤃᤪ.

᥉᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤕᤠᤱᤄᤣ᤺ᤰᤁᤡᤴ ᤛᤠ᤹ᤖᤢᤖ. ᤜᤧᤰᤁᤩᤠᤱ ᤂᤧᤴ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤔᤢᤔᤢᤰ ᤏᤡᤍᤧᤳᤋᤧᤏᤧᤓᤃᤪ ᤂᤶᤓᤩᤠᤱ ᤂᤧᤶᤔᤥ ᤁᤧᤒᤵᤐᤠ ᤔᤢᤖᤡᤰᤁᤡᤴ ᤛᤠ᤹ᤖᤡᤰ ᤁᤠ᤹ᤖᤠ᤺ᤱᤗᤠ᤺ᤱᤒᤠ ᤏᤢ ᤀᤶᤍᤠᤱᤒᤠ ᤆᤥ᤺ᤰᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤱᤃ ᤁᤧᤛᤥᤒᤠ ᤋᤢᤰᤔᤠ. ᤀᤡᤃᤪ ᤌᤧᤃᤣᤰ ᤁᤡᤃᤪ ᤛᤡᤱᤍᤠᤱᤔᤥᤒᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥉᥇ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤋᤢᤰᤔᤧᤴ ᤛᤠ᤹ᤖᤢᤸᤗᤧ ᤂᤧᤴ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤔᤢᤔᤢᤰ ᤏᤡᤔᤧᤍᤧᤳᤏᤧᤴ ᤜᤧᤰᤁᤩᤠᤱ ᤂᤧᤵᤔᤥ ᤔᤠᤰᤋᤠᤱᤒᤠ ᤔᤢᤖᤡᤰᤁᤠᤱ ᤔᤧᤕᤢᤱᤏᤧᤴᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤁᤧᤍᤢᤰᤐᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥉᥈ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤕᤠᤱᤄᤣ᤺ᤰᤁᤡᤴ ᤛᤠ᤹ᤖᤢᤖ. ᤜᤧᤰᤁᤩᤠᤱ ᤂᤧᤴ ᤁᤧᤛᤥᤒᤠ ᤋᤢᤰᤔᤧᤴ ᤔᤧᤴᤘᤠᤶᤔᤣ ᤐᤳ ᤂᤧᤒᤩᤠᤱ ᤂᤧᤵᤔᤥ ᤔᤢᤖᤡᤰᤁᤧᤴ ᤀᤶᤍᤠᤱᤒᤠ ᤔᤧᤶᤒᤥ᤺ᤱᤅᤣ ᤕᤢᤱ᤹ ᤂᤶᤓᤩᤠᤱ ᤂᤧᤴ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤔᤢᤔᤢᤰ ᤔᤧᤸᤗᤠ᤺ᤳᤋᤣ ᤐᤳᤏᤧᤓᤃᤪ.

᥉᥉ ᤂᤧᤸᤗᤧ ᤁᤢᤕᤠᤱᤄᤣ᤺ᤰᤁᤧᤴ ᤆᤠᤜᤣ ᤗᤧᤖᤢᤀᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤡᤴ ᤏᤢ ᤁᤢᤶᤎᤥ᤺ᤴ ᤏ᤺ᤰᤂᤢᤖ॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤁᤧᤍᤢᤰᤐᤧᤴ ᤀᤠᤸᤗᤛᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥉᥊ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤸᤗᤧ ᤁᤧᤛᤥᤒᤠ ᤁᤢᤍᤢᤰᤔᤧᤴ ᤛᤠ᤹ᤖᤢᤖ॥ ᤂᤧᤴ ᤋᤢᤰᤔᤧᤴ ᤔᤧᤴᤘᤠ᤺ᤶᤔᤣ ᤐᤳᤋᤠᤱ ᤜᤥᤖᤡᤰᤐᤠᤴᤏᤢ᤺ᤸᤗᤧ ᤔᤢᤔᤢᤰ ᤐᤵᤐᤠ ᤏᤡᤔᤧᤎᤠ᤺ᤵᤏᤧᤴᤏᤧᤓᤃᤪ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤋᤢᤀᤠᤱ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥

᥉᥋ ᤁᤖ ᤂᤧᤴ ᤛᤢᤳᤌᤥ ᤐᤥ᤺ᤰᤂᤧᤒᤠ ᤀᤢᤘᤠ ᤆᤥᤃᤢᤀᤠᤱᤛᤠᤱ ᤁᤧᤛᤥᤒᤠ ᤋᤢᤰᤔᤧᤴ ᤜᤥᤖᤡᤰᤐᤥ ᤘᤠᤶᤔᤠ ᤜᤣ᤺ᤰᤋᤢᤏᤧᤓᤃᤪ.

᥉᥌ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤛᤠ᤹ᤖᤢᤖ॥ ᤂᤧᤴ ᤜᤥᤖᤡᤰᤐᤥ ᤘᤠᤔᤢᤖ ᤋᤣ᤹ᤖᤢᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤶᤍᤠᤱᤒᤠ ᤔᤢᤖᤡᤰ ᤕᤢᤱᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤀᤥᤔᤧᤵᤔᤠ ᤆᤠᤜᤠ ᤔᤧᤈᤥ᤺ᤰᤏᤧᤴ॥ ᤂᤧᤱᤃ ᤀᤠᤛᤢᤳᤌᤥᤖᤥ॥

᥉᥍ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤸᤗᤧ ᤂᤧᤴ ᤁᤧᤛᤥᤒᤠ ᤋᤢᤰᤔᤧᤴ ᤀᤠᤶᤓᤠ ᤁᤢᤀᤡᤛᤡ᤺ᤰᤛᤡ᤺ᤰ ᤐᤳ ᤜᤧᤰᤁᤩᤠᤱ ᤂᤧᤵᤔᤥ ᤔᤠᤰᤋᤠᤱᤒᤠ ᤔᤢᤖᤡᤰ ᤗᤡᤱᤛᤧᤏᤧᤓᤃᤪ. ᤂᤧᤴ ᤋᤢᤰᤔᤧᤱᤃ ᤘᤣ᤺ᤳᤋᤧᤒᤠᤖᤥ॥ ᤂᤧᤴ ᤛᤢᤳᤌᤥ ᤆᤥᤰ. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥

᥉᥎ “ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤸᤗᤧ ᤁᤢᤜᤥᤖᤡᤰᤐᤥ ᤑᤍᤠᤱᤒᤠ ᤁᤢᤕᤥ᤺ᤰᤜᤠ᤹ ᤐᤳᤏᤧᤓᤃᤪ.

᥉᥏ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤥᤖᤡᤰᤐᤥ ᤂᤧᤴ ᤁᤢᤕᤥ᤺ᤰᤜᤠ᤹ ᤑᤢ᤺ᤳᤋᤰᤋᤰᤐᤠ ᤐᤳᤏᤧᤓᤃᤪ ᤂᤧᤱᤃ ᤜᤥᤖᤡᤰᤐᤥ ᤁᤧᤗ᤺ᤶᤒᤠ ᤁᤢᤕᤥ᤺ᤁᤪᤰᤗᤥ॥ ᤂᤧᤴ ᤔᤏᤠᤴ ᤛᤢᤳᤌᤥᤀᤣ ᤆᤥᤰ॥

᥊᥆ “ᤁᤢᤓᤠᤖᤧ ᤁᤢᤎᤣᤃᤣ᤺ᤰ ᤔᤢᤖᤡᤰᤁᤡᤴ ᤁᤧᤖᤧᤰ ᤗᤢᤃᤧᤀᤠᤱ ᤘᤠ᤹ᤏᤧᤓᤃᤪ ᤂᤧᤴ ᤋᤫᤠᤗᤧ᤺ᤰᤁᤣ ᤐᤥ᤺ᤰᤂᤧᤒᤠᤖᤰ. ᤁᤖ ᤂᤧᤴ ᤛᤢᤳᤌᤥᤀᤣ ᤆᤥᤰ॥

᥊᥇ ᤂᤧᤸᤗᤧ ᤁᤢᤎᤧᤃᤣᤰ ᤀᤡ᤺ᤴ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤡᤸᤗᤧ ᤋᤃᤠᤱ ᤗᤧᤵᤔᤠᤱ ᤗᤧ᤺ᤰᤋᤧᤀᤠᤱ ᤐᤳᤏᤧᤓᤃᤪ ᤂᤧᤸᤗᤧ ᤁᤢᤍᤫᤠᤒᤧᤴ ᤗᤧ᤺ᤰᤋᤧᤒᤠᤖᤥ. ᤁᤖ ᤂᤧᤴ ᤛᤢᤳᤌᤥᤀᤣ ᤆᤥᤰ॥

᥊᥈ ᤁᤖ ᤂᤧᤸᤗᤧ ᤁᤢᤏᤧᤖᤧᤶᤒᤥ᤺ᤵᤔᤠ ᤀᤡᤃᤪ ᤁᤢᤍᤫᤠᤒᤠ ᤁᤧᤗᤧ᤺ᤰᤐᤥ ᤜᤧ᤺ᤳᤜᤧ᤺ᤳ ᤁᤧᤗ᤹ᤒᤠ ᤑᤍᤠᤱᤒᤠ ᤕᤠᤱᤄᤣ᤺ᤰᤏᤧᤓᤃᤪ ᤂᤧᤴ ᤏᤧᤖᤧᤶᤒᤥ᤺ᤵᤔᤠ ᤀᤡᤃᤪ ᤋᤫᤠᤒᤥᤗᤠᤶ ᤁᤧᤓᤧᤰᤐᤠ ᤁᤧᤗ᤺ᤶᤒᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤖᤥ॥

᥊᥉ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤀᤠᤱ ᤀᤥᤔᤧᤳᤋᤢᤸᤗᤧ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠ ᤜᤧᤰᤁᤣ ᤏᤧᤖᤧᤶᤒᤥ᤺ᤵᤔᤠ ᤀᤡᤃᤪ ᤋᤫᤠᤒᤠ ᤁᤧᤗᤧ᤺ᤰᤐᤥ ᤌᤱᤍᤢᤀᤠᤱ ᤜᤧ᤺ᤳᤜᤧ᤺ᤳ ᤁᤧᤗ᤹ᤒᤠ ᤕᤠᤱᤄᤣ᤺ᤰ ᤏᤡᤎᤠᤒᤧᤏᤧᤓᤃᤪ.

᥊᥊ ᤂᤧᤴ ᤔᤏᤠᤴ ᤁᤧᤍᤢᤰᤐᤠ ᤏᤢ ᤀᤠᤛᤢᤳᤌᤥᤖᤥ॥ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤁᤧᤒᤵᤐᤠ ᤕᤠᤱᤄᤣ᤺ᤰᤁᤡᤸᤗᤧ ᤆᤥᤃᤢᤸᤗᤧ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤀᤠᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥

᥊᥋ “ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠ ᤁᤧᤃᤵᤐᤠ ᤔᤏᤠ᤺ᤸᤗᤧ ᤁᤧᤍᤧ᤺ᤱᤒᤠ ᤆᤠᤱ ᤆᤠᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥᤒᤠ ᤌᤧᤃᤣ᤺ᤰᤀᤡ᤺ᤴ ᤋᤠᤱᤈᤡᤱᤛᤠ ᤐᤵᤔᤠ ᤐᤥᤱ᤹॥ ᤂᤧᤸᤗᤧ ᤔᤢᤜᤠᤱ ᤗᤧᤵᤔᤠᤱᤒᤠ ᤁᤢᤏᤠ᤺ᤴ ᤋᤧᤵᤋᤢᤀᤠᤱ ‘ᤀᤠᤛᤢᤳᤌᤥ᥄ ᤀᤠᤛᤢᤳᤌᤥ᥄’ ᤗ᤹ᤖ ᤀ᤺ᤰᤗ ᤐᤥᤱ᤹॥

᥊᥌ ᤀᤠᤵᤑᤠᤸᤗᤧ ᤌᤠᤖᤡᤰ ᤂᤧᤴ ᤋᤢᤰᤔᤧᤸᤗᤧ ᤔᤧᤗᤧᤖᤢᤴ. ᤂᤧᤴ ᤀᤠᤛᤢᤳᤌᤥᤀᤣ ᤐᤥᤱ᤹॥ ᤂᤧᤴ ᤀᤣ᤺ᤰᤛᤧᤳᤇᤠ ᤕᤢᤱᤔᤠ ᤐᤥᤱ᤹॥ ᤂᤧᤸᤗᤧ ᤁᤢᤕᤢᤱᤔᤠᤍᤧᤴᤏᤡᤴ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤐᤥᤱᤔᤠ ᤐᤥᤱᤗᤥ॥

ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤡᤶᤜᤠ᤹

᥊᥍ “ᤀᤠᤳᤋᤡᤴ ᤆᤠᤱᤅᤥ ᤛᤢᤰᤏᤠ᤺ᤶᤒᤠ ᤁᤧᤎᤠᤒᤠ ᤁᤢᤕᤥᤰ ᤐᤳ. ᤂᤧᤴ ᤛᤧᤔᤢᤖᤡᤰ ᤐᤥ᤺ᤱᤛᤠᤱ ᤀᤡᤃᤪ ᤏᤤᤏᤠᤛᤢᤳ ᤐᤥ᤺ᤱᤛᤠᤱ.

᥊᥎ ᤂᤧᤴ ᤌᤠᤰᤔᤏᤠᤒᤠ ᤐᤥ᤺ᤱᤛᤠᤱ ᤀᤡᤃᤪ ᤑᤔᤏᤠᤒᤠ ᤐᤥ᤺ᤱᤛᤠᤱ. ᤏᤤᤏᤠᤛᤢᤳ ᤀᤡᤃᤪ ᤛᤧᤔᤢᤖᤡᤰ ᤌᤧᤔᤠ ᤐᤥ᤺ᤱᤛᤠᤱ. ᤛᤡᤜᤥ᤹ᤒᤠ ᤁᤡᤃᤪ ᤛᤡᤜᤥ᤹ᤒᤠ ᤋᤔᤏᤠᤒᤠ ᤆᤩᤠᤛᤠᤱ–

᥊᥏ ᤜᤡ᤺ᤰᤋᤠᤱᤒᤠ ᤛᤢᤰᤏᤠ᤺ᤶᤒᤠ ᤀᤡᤃᤪ ᤜᤧ᤺ᤳᤋᤠᤱᤒᤠ ᤛᤢᤰᤏᤠ᤺ᤶᤒᤠ ᤁᤧᤎᤠᤒᤠ. ᤆᤠᤱ. ᤛᤡᤜᤥ᤹ᤒᤠ. ᤌᤠᤰᤔᤏᤠᤒᤠ. ᤑᤔᤏᤠᤒᤠ ᤀᤡᤃᤪ ᤛᤡᤜᤥ᤹ᤒᤠ ᤆᤡᤃᤰᤘᤠ ᤌᤧᤔᤠᤀᤥ ᤐᤳᤇᤠᤱ ᤂᤧᤱᤃ ᤁᤧᤘᤠᤶᤒᤠ ᤛᤢᤰᤏᤠ᤺ᤶᤒᤠᤖᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤥ᤺ᤴᤎᤠᤰᤔᤠ ᤐᤥᤱ᤹॥

᥋᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤸᤗᤧ ᤁᤢᤕᤥ᤺ᤰᤁᤡᤴ ᤛᤠ᤹ᤖᤢᤖ. ᤜᤧᤰᤁᤩᤠᤱ ᤂᤧᤴ ᤁᤢᤕᤥᤰ ᤁᤧᤈᤢᤰᤐᤠ ᤆᤡᤃᤰᤘᤠ᤺ᤴ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥋᥇ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤁᤢᤕᤥ᤺ᤰᤁᤡᤴ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤛᤠ᤹ᤖᤢᤖ॥ ᤆᤠᤱ. ᤌᤠᤰᤔᤏᤠᤒᤠ. ᤑᤔᤏᤠᤒᤠ ᤀᤡᤃᤪ ᤌᤧᤔᤠ ᤕᤠ᤺ᤶᤒᤰᤁᤥ ᤕᤠᤱᤔᤏᤠᤒᤠ ᤛᤡᤜᤥ᤹ᤒᤠᤀᤥ ᤂᤧᤴ ᤛᤢᤰᤏᤠ᤺ᤶᤒᤠᤴ ᤘᤠᤔᤢᤀᤠᤱ ᤐᤳᤏᤧᤓᤃᤪ ᤂᤧᤴ ᤁᤡᤵᤔᤠᤃᤧᤄᤢᤒᤠ ᤛᤢᤰᤏᤠ᤺ᤶᤒᤠᤖᤥ॥ ᤂᤧᤴ ᤆᤡᤃᤰᤘᤠ᤺ᤴ ᤀᤠᤛᤢᤳᤌᤥᤖᤥ॥

᥋᥈ ᤂᤧᤒᤩᤠᤱ ᤂᤧᤴ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤆᤠᤱᤅᤡᤴ. ᤌᤠᤰᤔᤏᤠᤒᤠ. ᤛᤧᤔᤢᤖᤡᤰ. ᤏᤤᤏᤠᤛᤢᤳ ᤀᤡᤃᤪ ᤌᤧᤔᤠ ᤛᤡᤜᤥ᤹ᤒᤠ ᤆᤡᤃᤰᤘᤠ ᤌᤣᤛᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤔᤡᤎᤡᤰᤂᤢᤍᤣᤛᤢᤖ. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤃᤡ᤺ᤴᤃᤡ᤺ᤶᤒᤠ ᤛᤢᤰᤏᤠ᤺ᤶᤒᤠᤖᤥ॥ ᤔᤡᤀᤥ ᤂᤧᤴ ᤔᤡᤎᤡᤱᤔᤠᤍᤣᤔᤠ ᤐᤥᤱ᤹॥

᥋᥉ “ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤠ᤹ᤖᤢᤸᤗᤧ ᤂᤧᤴ ᤛᤢᤰᤏᤠ᤺ᤶᤒᤠᤴ ᤆᤠᤱ. ᤌᤠᤰᤔᤏᤠᤒᤠ. ᤑᤔᤏᤠᤒᤠ. ᤀᤡᤃᤪ ᤌᤧᤔᤠ ᤛᤡᤜᤥ᤹ᤒᤠ ᤆᤡᤃᤰᤘᤠᤀᤥᤀᤠᤱ ᤘᤠᤔᤢᤒᤠ ᤜᤥ᤺ᤵᤏᤧᤓᤃᤪ.

᥋᥊ ᤂᤧᤴ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤆᤠᤱᤅᤡᤴ ᤘᤠᤜᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤖ॥ ᤂᤧᤒᤩᤠᤱ ᤂᤧᤸᤗᤧ ᤀᤠᤸᤗᤛᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤗᤠ᤺ᤳᤗᤠ᤺ᤳ ᤕᤢᤰᤂᤢᤖ॥

᥋᥋ ᤂᤧᤴ ᤆᤡᤃᤰᤘᤠ᤺ᤴ ᤘᤠᤔᤧᤜᤵᤋᤢᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤖ. ᤜᤧᤰᤁᤩᤠᤱ ᤛᤢᤰᤏᤠ᤺ᤶᤒᤧᤴ ᤔᤧᤴᤘᤠᤶᤔᤧ ᤐᤳᤋᤠᤱ ᤔᤧᤴᤈᤠ᤺ᤴᤏᤣᤒᤠ ᤜᤧᤰᤁᤣ ᤗ᤹ᤏᤧᤓᤃᤪ ᤂᤧᤴ ᤀᤠᤸᤗᤛᤠᤱ ᤀᤠᤛᤢᤳᤌᤥᤀᤣ ᤆᤥᤰ॥ ᤂᤧᤴ ᤛᤢᤰᤏᤠ᤺ᤶᤒᤧᤴ ᤛᤡᤃᤠᤱ ᤗᤧᤵᤔᤠᤱ ᤐᤳᤇᤠᤱ ᤗᤠ᤺ᤰᤁᤠᤳ ᤐᤳᤇᤠᤱ. ᤔᤡᤀᤥ ᤂᤧᤴ ᤆᤠᤱᤅᤡᤴ ᤔᤡᤎᤡᤱᤔᤠᤍᤣᤔᤠ ᤐᤥᤱ᤹॥

᥋᥌ ᤂᤧᤴ ᤆᤠᤱᤅᤡᤴ ᤘᤠᤔᤧᤜᤵᤋᤢᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤢᤸᤗᤧ ᤛᤢᤰᤏᤠ᤺ᤶᤒᤧᤴ ᤔᤠᤒᤣ᤺ᤰᤗ ᤐᤳᤏᤧᤓᤃᤪ ᤂᤧᤴ ᤆᤠᤱᤅᤡᤴ. ᤌᤠᤰᤔᤏᤠᤒᤠ. ᤀᤡᤃᤪ ᤑᤔᤏᤠᤒᤠ ᤁᤡᤃᤪ ᤛᤡᤜᤥ᤹ᤒᤥᤗᤠᤶ ᤂᤧᤴ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤁᤢᤗᤧᤵᤐᤡᤸᤗᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤌᤧ᤺ᤰᤂᤢᤍᤧᤛᤢᤖ॥

᥋᥍ ᤁᤖ ᤂᤧᤴ ᤛᤢᤰᤏᤠ᤺ᤶᤒᤧᤴ ᤀᤠᤸᤗᤛᤠᤱ ᤆᤠᤱ. ᤌᤠᤰᤔᤏᤠᤒᤠ. ᤑᤔᤏᤠᤒᤠ ᤀᤡᤃᤪ ᤁᤢᤓᤠ ᤛᤡᤜᤥ᤹ᤒᤠ ᤆᤡᤃᤰᤘᤠᤀᤥ ᤕᤠᤶᤔᤥ ᤏᤡᤎᤠᤒᤧᤏᤧᤓᤃᤪ. ᤂᤧᤴ ᤘᤠᤔᤢᤍᤣ᤹ᤖᤢᤖ ᤐᤵᤐᤠᤖᤥ॥ ᤂᤧᤴ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤆᤡᤃᤰᤘᤠ᤺ᤴ ᤔᤡᤀᤥ ᤔᤡᤎᤡᤱᤔᤠᤍᤣᤔᤠ ᤐᤥᤱ᤹॥

᥋᥎ ᤀᤠᤳᤋᤡᤴ ᤆᤠᤱ. ᤌᤠᤰᤔᤏᤠᤒᤠ. ᤑᤔᤏᤠᤒᤠ ᤀᤡᤃᤪ ᤌᤧᤔᤠ ᤛᤡᤜᤥ᤹ᤒᤠ ᤆᤡᤃᤰᤘᤠᤛᤠᤱ ᤘᤠᤜᤵᤔᤧᤸᤗᤧ ᤂᤧᤵᤔᤥᤗᤠᤶ ᤛᤢᤰᤏᤠ᤺ᤶᤒᤧᤴ ᤐᤣᤃᤧᤏᤧᤓᤃᤪ. ᤂᤧᤴ ᤕᤠᤶᤔᤥ ᤏᤡᤗᤧᤱ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤛᤢᤳᤌᤥ ᤐᤥᤱ᤹॥”

᥋᥏ ᤛᤧᤔᤢᤖᤡᤰ ᤀᤡᤃᤪ ᤏᤤᤏᤠᤛᤢᤳ ᤆᤡᤖᤡᤰᤁᤥ. ᤌᤠᤰᤔᤏᤠᤒᤠ ᤁᤡᤃᤪ ᤑᤔᤏᤠᤒᤠ ᤏᤢ ᤁᤢᤓᤠ ᤛᤡᤜᤥ᤹ᤒᤠ ᤆᤡᤃᤰᤘᤠᤀᤥ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤁᤢᤕᤥ᤺ᤰᤁᤡᤴ ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤗᤣ᤺ᤵᤔᤠᤖᤧ ᤗᤠᤃᤡ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤒᤥᤱᤒᤠ ᤌᤡᤶᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥

ᤜᤥᤖᤡᤰᤐᤥ ᤁᤧᤗ᤺ᤶᤒᤠ ᤕᤠᤱᤄᤣ᤺ᤰᤁᤥᤗᤠᤶ ᤛᤢᤳᤌᤥ ᤐᤥᤱᤔᤠ ᤕᤠ᤺ᤶᤒᤰ

᥇᥊

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤁᤧᤍᤢᤰᤐᤧᤴ ᤛᤢᤳᤌᤥ ᤆᤥ᤺ᤰᤔᤧᤸᤗᤧ ᤁᤴ ᤌᤡᤶᤜᤠ᤹ ᤀᤥᤃᤵ ᤆᤥ᤺ᤰᤔᤠ ᤐᤥᤱ᤹॥ ᤀᤠᤳᤋᤡᤴ ᤕᤧᤴᤏᤥ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠ ᤘᤠ᤹ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤴ ᤔᤏᤠᤴ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠ᤺ᤵᤔᤠ ᤐᤥᤱ᤹॥

᥉ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤂᤧᤴ ᤗᤠ᤺ᤰᤁᤠᤳ ᤋᤣ᤹ᤖᤢᤀᤠᤱ ᤂᤧᤴ ᤛᤠ᤹ᤖᤢᤖ॥ ᤜᤥᤖᤡᤰᤐᤥ ᤁᤧᤗ᤺ᤶᤒᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤧᤴ ᤘᤣ᤺ᤳᤋᤧᤏᤧᤓᤃᤪ.

᥊ ᤂᤧᤸᤗᤧ ᤗᤠᤃᤡ ᤏᤧᤳᤇᤡ ᤁᤢᤜᤡᤱᤘᤧᤳ ᤛᤢᤳᤌᤥ ᤐᤢᤛᤠ. ᤛᤠᤶᤔᤠᤱᤛᤡᤱ. ᤜᤡᤛᤵ ᤕᤠ᤺ᤴ ᤏᤢ ᤜᤧ᤺ᤰᤁᤱᤁᤱᤒᤠ ᤂᤡ ᤔᤧᤍᤠᤖᤢᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤖ॥

᥋ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤑᤢᤈᤡᤰᤁᤥ ᤁᤧᤕᤠᤰᤐᤠ ᤛᤣᤛᤣᤒᤠ ᤆᤫᤠ᤺ᤳᤋᤡᤸᤗᤧ ᤁᤢᤛᤶᤎᤠᤱ ᤂᤧᤴ ᤏᤧᤳᤇᤡ ᤐᤢᤜᤠ᤹ᤀᤥ ᤗᤳᤇᤠ ᤛᤧᤵᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤛᤡᤖ॥

᥌ ᤂᤧᤴ ᤁᤢᤜᤡᤱᤘᤧᤳ ᤐᤢ᤺ᤴ ᤛᤠᤶᤔᤠᤱᤛᤡᤱ. ᤜᤧ᤺ᤰᤁᤱᤁᤱᤒᤠ ᤂᤡ ᤏᤢ ᤜᤡᤛᤵ ᤕᤠ᤺ᤴᤏᤡᤴᤏᤠᤱ ᤕᤠᤱᤛᤡᤱᤅᤠᤱ ᤀᤠᤶᤓᤠ ᤂᤧᤴ ᤑᤢᤈᤡᤰᤁᤥ ᤁᤧᤕᤠᤰᤐᤠ ᤛᤣᤛᤣᤒᤠ ᤆᤫᤠ᤺ᤳᤋᤡᤸᤗᤧ ᤁᤢᤛᤶᤎᤠᤱ ᤛᤧᤵᤔᤏᤠᤒᤠ ᤐᤢ᤺ᤸᤗᤧ ᤁᤢᤔᤠᤰᤂᤡ᤹ᤀᤥ ᤂᤧᤸᤗᤧ ᤜᤢᤶᤛᤢᤖ॥

᥍ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤗᤠᤶ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠᤸᤗᤧ ᤁᤢᤛᤶᤎᤠᤱ ᤏᤢᤛᤡᤗᤧᤱ ᤌᤠᤖᤡᤰ ᤛᤠᤰᤂᤢᤀᤠᤱ ᤂᤢᤏᤧ᤹ ᤂᤧᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ॥ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤁᤢᤜᤡᤱᤘᤧᤳ ᤐᤢ᤺ᤴ ᤋᤠᤶᤍᤠᤶᤒᤠᤍᤧᤴᤏᤥ ᤗᤧᤖᤢᤍᤣᤛᤢᤖ॥

᥎ “ᤂᤧᤴ ᤛᤢᤳᤌᤥ ᤐᤥ᤺ᤱᤔᤠ ᤁᤧᤒᤥ᤺ᤱᤒᤧᤸᤗᤧ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ. ᤜᤧᤰᤁᤩᤠᤱ ᤁᤧᤖᤧᤰ ᤁᤢᤎᤧᤃᤣᤰ ᤀᤡ᤺ᤴ ᤗᤡᤃᤥ᤹ ᤏ᤺ᤰᤂᤢᤀᤠᤱ ᤘᤠᤖᤢ᤺ᤶᤛᤡᤱᤗ. ᤜᤧᤰᤁᤩᤠᤱ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤐᤣ᤺ᤰᤗ. ᤁᤖ ᤏᤢᤛᤡ ᤕᤧᤴ ᤌᤠᤖᤡᤰ ᤂᤢᤏᤧ᤹ ᤁᤢᤛᤠ᤺ᤱᤃᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳᤋᤣ ᤕᤢᤱᤔᤠ ᤐᤥᤱ᤹॥

᥏ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤡᤴ ᤗᤡᤃᤥ᤹ ᤏ᤺ᤰᤂᤢᤖ. ᤁᤢᤶᤎᤥ᤹. ᤁᤢᤔᤡᤰᤂᤢᤱᤒᤠᤴ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤶᤒᤪᤡᤰᤜᤠ᤹ ᤏ᤺ᤰᤂᤢᤖ॥ ᤂᤧᤸᤗᤧ ᤁᤢᤈᤠᤱᤜᤠ᤹ ᤘᤠᤜᤵᤋᤢᤀᤠᤱ ᤂᤢᤏᤧ᤹ ᤁᤢᤎᤰᤁᤡᤴ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤵᤛᤢᤖ. ᤜᤧᤰᤁᤩᤠᤱ ᤂᤧᤴ ᤛᤢᤳᤌᤥ ᤐᤥᤱ᤹॥

᥇᥆ “ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤸᤗᤧ ᤔᤧᤱᤃᤠ᤺ᤶᤔᤏᤠᤒᤠ ᤏᤧᤴᤇᤡ ᤔᤧᤸᤗᤢᤰᤛᤠ᤺ᤳ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤔᤠ ᤔᤧᤱᤃᤠ᤺ᤶᤏᤠᤒᤠ ᤁᤢᤶᤔᤠᤔᤠ ᤗᤳᤇᤠ ᤔᤧᤸᤗᤢᤰᤛᤠ᤺ᤳ. ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤁᤡᤗᤥ ᤋᤢᤰᤛᤡ ᤑᤣ᤹ᤖᤢᤶ ᤏᤢ ᤔᤠᤏᤠ ᤁᤢᤓᤪᤧ᤺ᤱ ᤆᤤᤋᤢᤏ ᤏᤡ᤺ᤱᤃᤣ᤹ ᤋᤠᤖᤢᤖ॥

᥇᥇ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠ ᤔᤏᤠᤴ ᤂᤧᤴ ᤜᤢᤰᤘᤠᤜᤠ᤹ᤏᤢ ᤛᤥᤖᤡᤰ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤢᤳᤌᤥ ᤁᤧᤗᤣ᤺ᤵᤐᤠᤀᤠᤱ ᤀᤢᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤛᤠᤶᤒᤧᤸᤗᤧ ᤋᤥ᤺ᤴᤍᤢᤖ॥

᥇᥈ “ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤠᤏᤠ ᤁᤢᤓᤪᤧ᤺ᤱᤒᤠ ᤏᤡ᤺ᤱᤃᤣᤴᤏᤢ ᤛᤥᤖᤡᤰ ᤔᤧᤸᤗᤢᤰᤛᤠ᤺ᤳᤜᤠ᤹ᤗᤠᤶ ᤗᤳᤇᤠ ᤕᤠᤱᤛᤡᤱᤅᤠᤱ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ. ᤜᤧᤰᤁᤩᤠᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤱ ᤐᤰᤂᤢᤖ॥

᥇᥉ ᤜᤧᤰᤁᤩᤠᤱ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤀᤥ ᤏᤢ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤛᤧᤵᤔᤠ ᤛᤣᤛᤣᤒᤠᤍᤧᤴᤏᤥ ᤂᤧᤴ ᤔᤧᤸᤗᤢᤰᤛᤠ᤺ᤳᤋᤡᤴ ᤛᤧᤖᤢᤖ. ᤌᤣᤀᤠᤱᤓᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤗᤰ ᤐᤥ᤺ᤱᤒᤠ ᤁᤢᤀᤡᤛᤡ᤺ᤰ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤴᤏᤠᤱ ᤂᤧᤸᤗᤧᤴᤏᤣ ᤐᤥᤱ᤹॥ ᤂᤧᤴ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥᤰ॥

᥇᥊ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤓᤠ ᤁᤢᤔᤠᤰᤂᤡ᤹ᤈᤡ ᤕᤠᤱᤛᤡᤱᤅᤠᤱ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠ ᤔᤏᤠ᤺ᤸᤗᤧ ᤁᤢᤈᤢᤰᤘᤠ ᤗᤧᤵᤛᤠᤱᤒᤠ ᤁᤢᤏᤧᤰᤂᤥ ᤗᤥ᤺ᤳᤋᤡ᤺ᤴ ᤁᤢᤈᤢᤰᤘᤠ ᤁᤢᤜᤢᤰᤔᤠ᤺ᤴ ᤏᤢ ᤁᤢᤈᤢᤰᤘᤠ ᤁᤢᤗᤠᤱᤔᤠᤀᤥ ᤜᤢ᤺ᤳᤋᤢ ᤐᤡᤖᤢᤖ॥

᥇᥋ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤔᤠᤏᤠ ᤁᤢᤓᤪᤧ᤺ᤱ ᤏᤡ᤺ᤱᤃᤣᤴ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤓᤧᤱᤘᤠ ᤜᤢᤰᤁᤥᤒᤠ ᤁᤢᤜᤢᤰᤋᤠᤵᤐᤣᤀᤥ ᤁᤢᤓᤠ ᤜᤢᤰᤂᤢᤖ॥

᥇᥌ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤢᤏᤧ᤹ ᤁᤢᤈᤢᤰᤘᤠ ᤁᤢᤜᤢᤰᤆᤥ᤺ᤴ ᤁᤢᤓᤧᤱᤘᤠ ᤜᤢᤰᤁᤥ ᤁᤳᤋᤢᤒᤠ ᤏᤡ᤺ᤱᤃᤣ᤹ᤀᤥ ᤜᤢᤶᤛᤢᤖ ᤜᤧᤰᤁᤩᤠᤱ ᤂᤧᤴᤗᤠᤶᤒᤠ ᤁᤢᤓᤠ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤜᤢᤰᤆᤥ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤢᤛᤡᤗᤧᤱ ᤛᤠᤰᤂᤢᤖ॥

᥇᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤜᤢᤰᤁᤥ ᤁᤳᤋᤢᤒᤠ ᤏᤡ᤺ᤱᤃᤧ᤹ᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠ ᤔᤏᤠ᤺ᤸᤗᤧ ᤁᤢᤈᤢᤰᤘᤠ ᤗᤧᤵᤔᤠᤱᤒᤠ ᤁᤢᤏᤧᤰᤂᤥ᤹ ᤗᤥ᤺ᤵᤔᤠᤀᤥ. ᤂᤧᤸᤗᤧ ᤁᤢᤈᤢᤰᤘᤠ ᤜᤢᤰᤁᤥᤒᤠ ᤁᤢᤜᤢᤰᤔᤠᤀᤥ ᤏᤢ ᤂᤧᤸᤗᤧ ᤁᤢᤈᤢᤰᤘᤠ ᤗᤠᤱᤅᤥᤒᤠ ᤁᤢᤗᤠᤱᤔᤠᤀᤥ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡ᤹ ᤛᤶᤎᤠᤱ ᤜᤢ᤺ᤳᤋᤢ ᤐᤡᤖᤢᤖ॥

᥇᥎ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤜᤢᤰᤁᤥ ᤁᤳᤋᤢᤒᤠ ᤁᤧᤏᤶᤒᤠ ᤏᤡ᤺ᤱᤃᤧᤴ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠ ᤔᤏᤠ᤺ᤸᤗᤧ ᤁᤢᤎᤧᤃᤣ᤺ᤰᤁᤥ ᤜᤢ᤺ᤳᤋᤢ ᤐᤡᤖᤢᤖ. ᤂᤧᤒᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢᤖ॥

᥇᥏ “ᤂᤧᤒᤩᤠᤱ ᤂᤧᤴ ᤀᤠᤛᤢᤳᤌᤥᤗᤠᤶ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤀᤠᤱ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢᤖ॥ ᤂᤧᤴ ᤀᤣᤃᤠᤱ ᤂᤧᤸᤗᤧ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤛᤧᤖᤢᤖ॥

᥈᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤴ ᤏᤢ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤥ᤺ᤴᤍᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢᤖ. ᤂᤧᤒᤩᤠᤱ ᤂᤧᤴ ᤛᤢᤳᤌᤥ ᤐᤥᤱ᤹॥

᥈᥇ “ᤁᤖ ᤂᤧᤴ ᤕᤠᤱᤃᤧᤛᤠ᤹ᤒᤠ ᤆᤥᤰ ᤜᤧᤰᤁᤩᤠᤱ ᤂᤠᤶᤓᤩᤠᤖᤡᤰᤁᤠᤱ ᤋᤠ᤺ᤵᤔᤠ ᤔᤧᤛᤢᤰᤋᤢᤴᤏᤧᤓᤃᤪ. ᤂᤢᤏᤧ᤹ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤐᤱᤔᤠ ᤑᤠ᤹ᤀᤠᤱ ᤗᤳᤇᤠ ᤔᤧᤸᤗᤢᤰᤛᤠ᤺ᤳ. ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤁᤡᤗᤥ ᤏᤧᤳᤇᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶ. ᤂᤧᤒᤩᤠᤱ ᤔᤠᤏᤠ ᤁᤢᤓᤪᤧ᤺ᤱ ᤏᤡ᤺ᤱᤃᤣ᤹ ᤋᤠᤖᤢᤖ॥

᥈᥈ ᤜᤧᤰᤁᤩᤠᤱ ᤂᤢᤏᤧ᤹ ᤌᤧᤔᤠ ᤗ᤺ᤵᤔᤠ ᤛᤢᤰᤋᤢ᤹. ᤛᤠᤵᤐᤧᤳᤋᤪᤢ᤺ᤰᤔᤠ ᤏᤧᤳᤇᤡ ᤀᤡᤃᤪ ᤐᤧᤷᤘᤠᤈᤩᤠ᤺ᤰ ᤏᤧᤳᤇᤡ. ᤗᤳᤇᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤏᤢ ᤘᤣ᤹ᤀᤡᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤠᤖᤢᤖ॥

᥈᥉ “ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤢᤏᤧ᤹ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤂᤧᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤂᤧᤱᤜᤠ᤹ ᤋᤠᤖᤢᤖ॥

᥈᥊ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤔᤧᤸᤗᤢᤰᤛᤠ᤺ᤳᤋᤡᤴ ᤏᤢ ᤔᤠᤏᤠ ᤁᤢᤓᤪᤧ᤺ᤱ ᤏᤡ᤺ᤱᤃᤧᤴ ᤕᤠᤱᤛᤡᤱᤅᤠᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤌᤠ᤺ᤱ ᤐᤰᤂᤢᤖ॥

᥈᥋ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤔᤧᤸᤗᤢᤰᤛᤠ᤺ᤳᤋᤡᤴ ᤛᤧᤖᤢᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤕᤠᤱᤛᤡᤱᤗ ᤜᤧᤰᤁᤩᤠᤱ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠᤸᤗᤧ ᤁᤢᤈᤢᤰᤘᤠ ᤁᤢᤏᤧᤰᤂᤥ᤹ ᤗᤥ᤺ᤵᤔᤠᤀᤥ. ᤁᤢᤈᤢᤰᤘᤠ ᤜᤢᤰᤁᤥᤒᤠ ᤁᤢᤜᤢᤰᤔᤠᤀᤥ ᤏᤢ ᤁᤢᤈᤢᤰᤘᤠ ᤗᤠᤱᤅᤥᤒᤠ ᤁᤢᤗᤠᤱᤔᤠᤀᤥ ᤜᤢ᤺ᤳᤋᤢ ᤐᤡᤖᤢᤖ॥

᥈᥌ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤏᤡ᤺ᤱᤃᤣ᤹ᤀᤥᤗᤠᤶ ᤂᤢᤏᤧ᤹ ᤁᤢᤓᤧᤱᤘᤠ ᤜᤢᤰᤁᤥᤒᤠ ᤁᤢᤜᤢᤰᤋᤠᤵᤐᤣᤀᤥ ᤁᤢᤓᤠ ᤜᤢᤰᤂᤢᤖ.

᥈᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤢᤰᤘᤠ ᤜᤢᤰᤁᤥᤒᤠ ᤁᤢᤜᤢᤰᤆᤥ᤺ᤸᤗᤧ ᤂᤢᤏᤧ᤹ ᤁᤢᤓᤧᤱᤘᤠ ᤜᤢᤰᤁᤥ ᤁᤳᤋᤢᤒᤠ ᤁᤢᤓᤠ ᤏᤡ᤺ᤱᤃᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤢᤛᤡᤗᤧᤱ ᤛᤠᤰᤂᤢᤖ॥

᥈᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤜᤢᤰᤁᤥ ᤁᤳᤋᤢᤒᤠ ᤏᤡ᤺ᤱᤃᤣ᤹ᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠᤸᤗᤧ ᤁᤢᤈᤢᤰᤘᤠ ᤗᤧᤵᤔᤠᤱᤒᤠ ᤁᤢᤴᤓᤠᤰᤁᤡᤸᤗᤧ ᤁᤢᤗᤥ᤺ᤵᤔᤧᤴ. ᤁᤢᤈᤢᤰᤘᤠ ᤜᤢᤰᤁᤥᤒᤠ ᤁᤢᤜᤢᤰᤔᤠ᤺ᤴ ᤏᤢ ᤁᤢᤈᤢᤰᤘᤠ ᤗᤠᤱᤅᤥᤒᤠ ᤁᤢᤗᤠᤱᤔᤠᤀᤥ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤜᤢ᤺ᤳᤋᤢ ᤐᤡᤖᤢᤒᤠᤍᤧᤴᤏᤥᤀᤣ ᤜᤢ᤺ᤳᤋᤢ ᤐᤡᤖᤢᤖ॥

᥈᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤢᤏᤧ᤹ ᤁᤢᤜᤢᤰᤁᤥ ᤁᤳᤋᤢᤒᤠ ᤁᤧᤏᤶᤒᤠ ᤏᤡ᤺ᤱᤃᤣᤴ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠᤸᤗᤧ ᤁᤢᤗᤠᤕᤥᤴ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤥ ᤜᤢ᤺ᤳᤋᤢ ᤐᤡᤖᤢᤖ॥

᥉᥆ ᤂᤧᤴ ᤀᤣᤃᤠᤱ ᤂᤧᤴ ᤔᤏᤠ᤺ᤸᤗᤧ ᤆᤩᤠ ᤗ᤺ᤵᤔᤠ ᤛᤢᤰᤋᤢᤒᤠ ᤛᤠᤵᤐᤧᤳᤋᤪᤢ᤺ᤰᤔᤠ ᤀᤡᤃᤪ ᤐᤧᤷᤘᤠᤈᤩᤠ᤺ᤰᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ.

᥉᥇ ᤗᤳᤇᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ. ᤘᤣ᤹ᤀᤡᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤖᤡᤰ ᤋᤥ᤺ᤴᤍᤢᤖ॥ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤢᤳᤌᤥ ᤐᤥᤱᤔᤠ ᤁᤧᤒᤥᤱᤒᤠᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹॥”

᥉᥈ ᤜᤥᤖᤡᤰᤐᤠᤀᤥ ᤀᤠᤗᤡ᤺ᤰᤗᤡ᤺ᤰᤐᤠ ᤕᤠᤱᤄᤣ᤺ᤰ ᤁᤧᤗ᤺ᤶᤒᤠᤀᤠᤱ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤗ᤺ᤵᤔᤠ ᤔᤧᤴᤕᤠ᤺ᤶᤔᤏᤠᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ ᤆᤥ᤺ᤰᤔᤠ ᤁᤧᤒᤥᤱᤒᤠ ᤌᤡᤶᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥

ᤜᤡᤶᤔᤥᤒᤠ ᤛᤢᤰᤏᤠ᤺ᤶᤒᤠ

᥉᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥉᥊ “ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤕᤢᤰᤁᤥ ᤐᤡᤔᤠᤏᤡᤱ ᤀᤡ᤺ᤳᤋᤢᤱᤒᤠ ᤁᤏᤠᤏ ᤗᤠᤈᤣ᤹ᤀᤥ ᤁᤧᤃᤧᤖᤡᤸᤗᤧ. ᤜᤧᤰᤁᤩᤠᤱ ᤂᤡᤏᤡ᤹ ᤕᤢᤰᤁᤥ ᤁᤧᤄᤥᤛᤢᤶᤒᤠ ᤗᤠᤈᤣ᤹ᤀᤥᤒᤠ ᤜᤡᤶᤔᤥ ᤁᤧᤘᤠᤶᤒᤠ ᤁᤢᤓᤠ ᤛᤢᤰᤏᤠ᤺ᤶᤒᤠᤴ ᤀᤠᤱᤃᤠ᤹ ᤌᤠᤖ ᤕᤠ᤺ᤴᤍᤢᤱᤏᤧᤓᤃᤪ.

᥉᥋ ᤂᤧᤴ ᤜᤡᤶᤔᤥᤒᤠ ᤜᤡᤶᤍᤠᤱᤒᤠᤴ ᤐᤣ᤺ᤰᤁᤠᤱ ‘ᤀᤠᤱᤃᤠ᤹ ᤀᤠᤜᤡᤶᤔᤥ ᤛᤢᤰᤏᤠ᤺ᤶᤒᤠ ᤌᤩᤧᤒᤠ ᤜᤧᤰᤁᤣ ᤗ᤹’ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤔᤧᤳᤋᤢᤖ॥

᥉᥌ ᤛᤢᤰᤏᤠ᤺ᤶᤒᤠᤴ ᤛᤠ᤹ᤔᤠᤏᤢ᤺ᤸᤗᤧ ᤋᤃᤡ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤈᤠ ᤆᤡᤃᤰᤘᤠ ᤜᤧᤴᤕᤠᤜᤠ᤹ ᤜᤡᤶᤔᤥᤗᤠᤶ ᤔᤧᤗ᤺ᤳᤋᤢᤖ ᤑᤠ᤹ᤀᤠᤱ ᤔᤧᤳᤋᤢᤛᤡᤖ. ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤜᤡᤶᤔᤡᤴ ᤀᤠᤛᤢᤳᤌᤥ ᤆᤥᤰ ᤑᤠ᤹ᤀᤠᤱ ᤀᤢᤘᤠ ᤆᤥᤃᤢᤸᤗᤧ ᤂᤧᤵᤔᤥᤒᤠ ᤌᤧᤔᤠ ᤛᤠᤔᤠᤐᤢᤔᤠᤜᤠ᤹ᤀᤠᤱ ᤀᤠᤛᤢᤳᤌᤥ ᤔᤧᤒᤥ᤺ᤱᤗ॥ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤜᤡᤶᤔᤡᤴ ᤛᤠ᤹ᤔᤠᤖᤧ ᤗᤠᤃᤡ ᤛᤡᤃᤠᤱ ᤗᤠ᤺ᤳᤗ॥

᥉᥍ ᤜᤧᤰᤁᤩᤠᤱ ᤂᤧᤸᤗᤧ ᤛᤢᤰᤏᤠ᤺ᤶᤒᤠᤴ ᤛᤠ᤹ᤖᤢᤖ॥ ᤂᤧᤴ ᤛᤢᤰᤏᤠ᤺ᤶᤒᤠᤴ ᤜᤡᤶᤔᤥᤒᤠ ᤗᤢᤱᤎᤠᤰᤁᤥ ᤜᤡ᤺ᤰᤋᤠᤱᤒᤠ ᤀᤡᤃᤪ ᤜᤧ᤺ᤳᤜᤧ᤺ᤳᤋᤠᤱᤒᤠ ᤆᤥ᤺ᤰᤐᤠ ᤜᤧᤰᤁᤣ ᤗ᤹ᤏᤧᤓᤃᤪ. ᤂᤧᤒᤩᤠᤱ ᤗᤢᤱᤎᤠᤰᤁᤡᤴ ᤆᤡ᤹ᤖᤢᤖ ᤐᤵᤐᤠ ᤁᤢᤛᤡᤱ ᤗ᤹ᤏᤧᤓᤃᤪ.

᥉᥎ ᤜᤡᤶᤔᤥᤗᤠᤶ ᤗᤠᤶᤎᤣ᤺ᤳᤋᤥ ᤐᤥ᤺ᤱᤅᤠᤱ ᤗᤠ᤺ᤰᤁᤠᤳ ᤗ᤺ᤴᤗ ᤜᤧᤰᤁᤩᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤂᤧᤴ ᤜᤡᤶᤔᤡᤴ ᤛᤢᤒᤢᤖ॥

᥉᥏ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤕᤠᤶᤔᤥ ᤋᤠᤀᤠᤱ ᤂᤧᤴ ᤜᤡᤶᤔᤡᤴ ᤀᤥᤔᤧᤳᤋᤢᤖ. ᤜᤧᤰᤁᤩᤠᤱ ᤂᤧᤴ ᤜᤡᤶᤔᤥᤒᤠ ᤗᤢᤱᤎᤠᤰᤜᤠ᤹ᤀᤥ ᤛᤢᤰᤏᤠ᤺ᤶᤒᤠᤴ ᤘᤠᤔᤢᤀᤠᤱ ᤐᤳᤏᤧᤓᤃᤪ.

᥊᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤛᤢᤰᤏᤠ᤺ᤶᤒᤠ ᤁᤧᤎᤠᤒᤠ ᤗᤢᤱᤜᤠ᤹ ᤗ᤺ᤳᤋᤢᤀᤠᤱ ᤕᤧᤰᤕᤰ ᤗᤠ᤺ᤰᤁᤠᤳ ᤁᤢᤓᤠ ᤀᤠᤛᤢᤳᤌᤥᤒᤠᤍᤧᤴᤏᤥ ᤗᤠᤵᤑᤢᤔᤠ ᤐᤠᤱᤄᤢᤛᤡᤖ॥

᥊᥇ ᤂᤧᤸᤗᤧ ᤜᤡᤶᤛᤡᤃᤠᤱ ᤗᤧᤵᤔᤠᤱ ᤁᤧᤖᤧᤰ ᤐᤡᤛᤠᤱ ᤜᤡ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤜᤵᤔᤠ ᤐᤠᤱᤄᤢᤛᤡᤖ. ᤂᤶᤓᤩᤠᤱ ᤔᤧᤜᤡᤒᤢᤒᤠ ᤂᤧᤴ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤂᤠᤶᤔᤡᤴ ᤂᤧᤱᤜᤠ᤹ᤖᤧ ᤕᤧᤰᤕᤰ ᤗᤠ᤺ᤰᤁᤠᤳ ᤁᤢᤓᤠ ᤀᤠᤛᤢᤳᤌᤥᤒᤠᤍᤧᤴᤏᤥ ᤗᤠᤵᤔᤧᤍᤣᤛᤢᤖ॥

᥊᥈ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤗᤢᤱᤜᤠ᤹ ᤔᤧᤍᤠᤖᤢᤀᤠᤱ ᤂᤧᤴ ᤋᤃᤡᤒᤠ ᤗᤢᤱᤜᤠ᤹ ᤕᤠᤃᤧᤒᤠᤍᤧᤴᤏᤥ ᤔᤧᤃᤣ᤺ᤳᤋᤢᤖ. ᤜᤧᤰᤁᤩᤠᤱ ᤘᤣ᤹ ᤂᤠᤶᤔᤡᤸᤗᤧ ᤔᤧᤗᤧᤅᤢᤖ॥

᥊᥉ “ᤗᤢᤱᤜᤠ᤹ ᤔᤧᤗ᤺ᤳᤋᤢ ᤂᤧᤒᤩᤠᤱ ᤜᤡᤶᤔᤡᤴ ᤔᤧᤜᤡᤒᤢ ᤔᤧᤗᤧᤅᤢ ᤔᤧᤛᤢᤖᤢᤀᤠᤱ ᤂᤧᤴ ᤛᤢᤰᤏᤠ᤺ᤶᤒᤠᤴ ᤕᤠᤶᤔᤥ ᤏᤡᤎᤠᤒᤧᤏᤧᤓᤃᤪ.

᥊᥊ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤐᤣ᤺ᤰᤁᤠᤱ ᤀᤥᤔᤧᤳᤋᤢᤖ॥ ᤂᤧᤴ ᤛᤢᤰᤏᤠ᤺ᤶᤒᤠᤴ ᤘᤠᤔᤢᤀᤠᤱ ᤐᤳᤏᤧᤓᤃᤪ. ᤂᤧᤱᤃ ᤁᤡᤵᤔᤠᤃᤧᤄᤢᤒᤠ ᤛᤢᤰᤏᤠ᤺ᤶᤒᤠᤖᤥ॥ ᤂᤧᤴ ᤜᤡᤶᤔᤡᤴ ᤀᤠᤛᤢᤳᤌᤥ ᤁᤧᤒᤥᤱᤒᤠ ᤐᤥᤱ᤹॥

᥊᥋ ᤂᤧᤴ ᤜᤡᤶᤔᤡᤴ ᤗᤢ᤺ᤶᤔᤠᤍᤣᤔᤠ ᤐᤥᤱ᤹. ᤂᤧᤵᤔᤥᤒᤠ ᤗᤢᤱᤜᤠ᤹. ᤛᤡᤱᤜᤠ᤹ ᤏᤢ ᤗᤧᤱᤔᤏᤠᤒᤠ ᤐᤡ᤺ᤴᤍᤠᤜᤠ᤹ ᤔᤧᤍᤣ᤹ᤖᤢᤀᤠᤱ ᤕᤧᤰᤕᤰ ᤗᤠ᤺ᤰᤁᤠᤳ ᤁᤢᤓᤠ ᤀᤠᤛᤢᤳᤌᤥᤒᤠᤍᤧᤴᤏᤥ ᤗᤠᤵᤔᤧᤓᤢᤛᤢᤖ॥

᥊᥌ ᤂᤧᤴᤏᤠᤱᤎᤥ ᤀᤣᤃᤠᤱ ᤂᤧᤴ ᤜᤡᤶᤔᤡᤴ ᤔᤧᤛᤢᤒᤢ ᤔᤧᤓᤳᤇᤢᤖ ᤌᤠᤖᤡᤰ ᤜᤡᤶᤔᤥ ᤁᤢᤓᤠ ᤔᤧᤗᤠᤛᤧᤏᤧᤓᤃᤪ ᤂᤧᤱᤜᤠ᤹ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤔᤧᤒᤥ᤺ᤱ᤹॥

᥊᥍ ᤜᤧᤰᤁᤩᤠᤱ ᤂᤧᤴ ᤜᤡᤶᤔᤥ ᤁᤧᤀᤡᤶᤒᤠ ᤀᤡᤃᤪ ᤁᤧᤈᤠᤒᤧᤸᤗᤧ ᤂᤢᤏᤧ᤹ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹॥

᥊᥎ “ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤂᤧᤴ ᤜᤡᤶᤔᤥ ᤗᤠ᤺ᤳᤋᤠᤱ ᤛᤠ᤹ᤖᤢᤸᤗᤧ ᤜᤡᤶᤔᤡᤴ ᤔᤧᤗᤧᤅᤢᤀᤠᤱ ᤀᤣᤃᤠᤱ ᤛᤢᤰᤏᤠ᤺ᤶᤒᤠᤴ ᤘᤠᤔᤢᤒᤠ ᤜᤥ᤺ᤵᤏᤧᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤜᤡᤶᤔᤡᤴ ᤛᤢᤳᤌᤥ ᤗᤣ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢᤖ. ᤌᤣᤀᤠᤱᤓᤧᤸᤗᤧ ᤛᤢᤰᤏᤠ᤺ᤶᤒᤠ ᤌ᤹ᤔᤠ ᤏᤠ᤹ᤖᤧᤀᤠᤱ ᤘᤠ᤹॥

᥊᥏ ᤜᤧᤰᤁᤩᤠᤱ ᤜᤡᤶᤔᤡᤴ ᤛᤢᤳᤌᤥ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤸᤗᤧ ᤐᤢ ᤏᤧᤳᤇᤡ. ᤛᤠᤶᤔᤠᤱᤛᤡᤱ. ᤜᤡᤛᤵ ᤕᤠ᤺ᤴᤏᤡᤴ ᤏᤢ ᤜᤧ᤺ᤳᤋᤠᤱᤒᤠ ᤂᤡ ᤋᤠᤖᤢᤖ॥

᥋᥆ ᤜᤧᤰᤁᤩᤠᤱ ᤂᤧᤸᤗᤧ ᤑᤢᤈᤡᤰᤁᤥ ᤁᤧᤕᤠᤰᤐᤠ ᤛᤣᤛᤣᤒᤠ ᤆᤫᤠ᤺ᤳᤋᤡᤸᤗᤧ ᤁᤢᤛᤶᤎᤠᤱ ᤏᤧᤳᤇᤡ ᤐᤢᤜᤠ᤹ᤀᤥ ᤗᤳᤇᤠ ᤛᤧᤖᤢᤖ॥

᥋᥇ ᤂᤧᤒᤩᤠᤱ ᤛᤠᤶᤔᤠᤱᤛᤡᤱ. ᤜᤡᤛᤵ ᤕᤠ᤺ᤴ. ᤜᤧ᤺ᤳᤋᤠᤱᤒᤠ ᤂᤡ᤺ᤴ ᤜᤧᤰᤁᤩᤠᤱ ᤁᤢᤜᤡᤱᤘᤧᤳ ᤐᤢ᤺ᤴ ᤕᤠᤱᤛᤡᤱᤅᤠᤱ ᤂᤧᤴ ᤛᤧᤵᤔᤏᤠᤒᤠ ᤐᤢ᤺ᤸᤗᤧ ᤁᤢᤔᤠᤰᤂᤡ᤹ᤀᤥ ᤏᤢ ᤛᤣᤛᤣᤒᤠ ᤆᤫᤠ᤺ᤳᤋᤥ ᤏᤡ᤺ᤵᤛᤢᤀᤠᤱ ᤂᤧᤴ ᤜᤡᤶᤔᤥ ᤏᤢᤛᤡᤗᤧᤱ ᤌᤠᤖᤡᤰ ᤛᤠᤰᤂᤢᤖ॥

᥋᥈ ᤂᤧᤸᤗᤧ ᤐᤢ᤺ᤸᤗᤧ ᤁᤢᤔᤠᤰᤂᤡᤴ. ᤛᤣᤛᤣᤒᤠ ᤆᤫᤠ᤺ᤳᤋᤡᤴ. ᤁᤢᤜᤡᤱᤘᤧᤳ ᤐᤢ᤺ᤴ. ᤛᤠᤶᤔᤠᤱᤛᤡᤱᤅᤡᤴ. ᤜᤡᤛᤵ ᤕᤠ᤺ᤴ ᤏᤢ ᤜᤧ᤺ᤳᤋᤠᤱᤒᤠ ᤂᤡ᤺ᤸᤗᤧ ᤜᤡᤶᤔᤡᤴ ᤛᤢᤳᤌᤥ ᤆᤥᤃᤢᤖ॥

᥋᥉ ᤂᤧᤒᤩᤠᤱ ᤂᤧᤸᤗᤧ ᤁᤢᤜᤡᤱᤘᤧᤳ ᤐᤢ᤺ᤴ ᤆᤠᤜᤣ ᤕᤧᤰᤕᤰ ᤗᤠ᤺ᤰᤁᤠᤳ ᤋᤠᤶᤍᤠᤶᤒᤠᤍᤧᤴᤏᤥ ᤗᤧᤖᤢᤍᤣᤛᤢᤖ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤂᤧᤴ ᤜᤡᤶᤔᤡᤸᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ᤹. ᤂᤧᤒᤩᤠᤱ ᤂᤧᤴ ᤜᤡᤶᤔᤡᤴ ᤛᤢᤳᤌᤥ ᤐᤥᤱ᤹॥”

᥋᥊ ᤜᤥᤖᤡᤰᤐᤥ ᤁᤧᤗ᤺ᤶᤒᤠ ᤁᤧᤖᤧᤰ ᤐᤖᤡᤰᤐᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠ. ᤜᤧᤰᤁᤩᤠᤱ ᤁᤧᤛᤥᤒᤠ ᤋᤢᤰᤔᤠ.

᥋᥋ ᤆᤠᤱᤅᤥᤒᤠ ᤏᤢ ᤜᤡᤶᤔᤥᤒᤠ ᤛᤢᤰᤏᤠ᤺ᤶᤒᤠ.

᥋᥌ ᤕᤠᤱᤄᤣ᤺ᤰ ᤏᤢ ᤁᤧᤎᤱᤒᤠ. ᤜᤧᤰᤁᤩᤠᤱ ᤑᤰᤘᤠ᤺ᤸᤗᤧ ᤁᤢᤕᤥ᤺ᤰᤁᤡᤴ ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤗᤣ᤺ᤵᤔᤠ ᤌᤡᤶᤔᤡᤴ ᤜᤠᤒᤠ ᤁᤴᤜᤠ᤹ᤖᤥ॥

᥋᥍ ᤜᤥᤖᤡᤰᤐᤥ ᤁᤧᤗ᤺ᤶᤒᤠ ᤀᤠᤗᤡ᤺ᤰᤗᤡ᤺ᤰᤐᤠ ᤋᤢᤰᤔᤠᤜᤠ᤹ ᤏᤢ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠᤗᤠᤶ ᤛᤢᤳᤌᤥ ᤐᤥᤱᤔᤠ ᤌᤡᤶᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥

ᤌᤰᤁᤥᤏᤢ ᤁᤧᤗ᤺ᤶᤒᤠ ᤀᤠᤛᤢᤳᤌᤥ ᤐᤠ᤺ᤴᤜᤠ᤹

᥇᥋

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈ “ᤀᤡᤛᤪᤠᤀᤡᤗᤡᤜᤠ᤹ ᤂᤡᤴᤇᤡ᤹ ᤀᤰᤂᤣ ᤔᤧᤳᤋᤧᤇᤧᤛᤧ᤹. ‘ᤁᤢᤓᤠ ᤕᤧᤶᤒᤡᤳᤇᤠ ᤔᤏᤠᤴ ᤘᤕᤠᤔᤠ ᤋᤢᤰᤔᤧᤸᤗᤧ ᤋᤖᤢᤏᤧᤓᤃᤪ. ᤂᤧᤴ ᤛᤧᤔᤧᤘᤠ᤺ᤴ ᤀᤠᤛᤢᤳᤌᤥ ᤐᤥᤱ᤹॥

᥉ ᤂᤧᤸᤗᤧ ᤁᤢᤎᤰᤁᤥᤗᤠᤶᤒᤠ ᤆᤰᤔᤧᤸᤗ᤹ᤀᤣ ᤘᤕᤠᤛᤢ᤹. ᤀᤡᤃᤪ ᤘᤕᤠᤔᤠ ᤏᤠ᤹ᤛᤠᤱ ᤂᤧᤸᤗᤧ ᤔᤏᤠᤴ ᤀᤠᤛᤢᤳᤌᤥᤀᤣ ᤆᤥᤃᤢ᤹॥ ᤀᤰᤂᤣᤗ᤹ᤖᤡᤰ ᤂᤧᤴ ᤛᤧᤔᤧᤘᤠ᤺ᤸᤗᤧ ᤔᤏᤠᤀᤥ ᤀᤠᤛᤢᤳᤌᤥ ᤋᤠᤖᤢ᤹–

᥊ “‘ᤘᤕᤢᤔᤠ ᤋᤢᤰᤔᤧᤸᤗᤧ ᤁᤧᤍᤶᤒᤠ ᤂᤧᤴ ᤔᤏᤠᤴ ᤏᤧᤒᤠ. ᤕᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤛᤢᤳᤌᤥ ᤐᤥᤱ᤹॥

᥋ ᤀᤠᤳᤋᤡᤸᤗᤧ ᤂᤧᤸᤗᤧ ᤁᤢᤏᤧᤳᤏᤠ᤺ᤴ ᤛᤢᤛᤢ. ᤂᤧᤴ ᤁᤧᤛᤢᤒᤠ ᤔᤏᤠ᤺ᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤀᤠᤒᤠᤅᤣᤀᤠᤱ ᤆᤫᤠ᤺ᤳᤋᤥ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱᤔᤠ ᤐᤥᤱ᤹॥

᥌ ᤛᤧᤔᤧᤘᤠ ᤘᤕᤠᤔᤠ ᤋᤢᤰᤔᤧᤸᤗᤧ ᤁᤧᤍᤶᤒᤠ ᤔᤏᤠᤴ ᤕᤢᤱᤒᤠ ᤌᤧᤔᤠ ᤐᤠ᤺ᤴᤏᤥᤛᤠᤱ ᤜᤠᤳ ᤕᤢᤱ᤹ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤀᤠᤵᤑᤣᤰᤁᤠᤱ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥍ “‘ᤀᤠᤳᤋᤡᤸᤗᤧ ᤘᤕᤠᤔᤠ ᤋᤢᤰᤔᤧᤸᤗᤧ ᤋᤖᤢᤒᤠ ᤔᤏᤠᤴ ᤛᤢᤛᤢ. ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤀᤠᤒᤠᤅᤣᤀᤠᤱ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤂᤢᤏᤧ᤹ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥎ “‘ᤂᤧᤴ ᤁᤧᤍᤢᤰᤐᤠ ᤔᤏᤠ᤺ᤸᤗᤧ ᤁᤢᤓᤠ ᤛᤢᤳᤌᤥ ᤔᤏᤠᤴ ᤌᤩᤠᤳᤌᤥ᤺ᤰᤋᤢᤏᤧᤓᤃᤪ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣᤀᤠᤱ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤶᤓᤩᤠᤱ ᤕᤢ᤺ᤴᤇᤡᤰ ᤌᤧᤶᤔᤠ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥏ “‘ᤀᤠᤳᤋᤡᤴ ᤛᤡᤱᤍᤠᤰᤂᤥ᤺ᤰ ᤀᤡᤃᤪ ᤕᤢᤰᤏᤠᤀᤥ ᤂᤧᤴ ᤁᤧᤍᤢᤰᤐᤠᤴ ᤕᤢᤱ᤹. ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥇᥆ ᤀᤠᤳᤋᤡᤸᤗᤧ ᤂᤧᤸᤗᤧ ᤁᤢᤛᤡᤃᤠᤱ ᤁᤧᤏᤧᤒᤠ ᤁᤢᤓᤠ ᤐᤠ᤺ᤴᤏᤡᤴ ᤛᤢᤛᤢ᤹. ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥ ᤀᤠᤳᤋᤡᤸᤗᤧ ᤂᤧᤴ ᤐᤠ᤺ᤴᤜᤠ᤹ ᤑᤥ᤺ᤰᤂᤢ᤹. ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥇᥇ “‘ᤂᤧᤴ ᤁᤧᤍᤢᤰᤐᤠ ᤔᤏᤠ᤺ᤸᤗᤧ ᤁᤢᤜᤢᤰᤁᤡᤴ ᤆᤫᤠ᤺ᤳᤋᤥ ᤘᤠᤔᤧᤴᤜᤵᤐᤣ ᤁᤢᤓᤠ ᤔᤏᤠᤴ ᤛᤢᤛᤢᤏᤧᤓᤃᤪ. ᤂᤧᤴ ᤛᤢᤛᤢᤒᤠ ᤔᤏᤠ᤺ᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤆᤫᤠ᤺ᤳᤋᤥ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤶᤓᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤧᤴ ᤀᤠᤛᤢᤳᤌᤥ ᤕᤢᤱᤔᤠ ᤐᤥᤱ᤹॥

᥇᥈ “‘ᤂᤧᤴ ᤁᤧᤍᤢᤰᤐᤠ ᤔᤏᤠ᤺ᤸᤗᤧ ᤁᤢᤓᤠ ᤑᤢᤈᤡᤰᤁᤧᤴ ᤛᤢᤛᤢᤏᤧᤓᤃᤪ ᤂᤧᤴ ᤕ᤺ᤶᤔᤠᤍᤣᤔᤠ ᤐᤥᤱ᤹. ᤁᤖ ᤛᤡᤱᤅᤡᤸᤗᤧᤴ ᤁᤧᤖᤧᤰ ᤛᤠᤔᤠᤜᤠ᤹ ᤆᤫᤠ᤺ᤳᤋᤡᤸᤗᤧ ᤀᤡ᤺ᤱᤔᤠᤛᤡ ᤐᤥᤱ᤹॥

᥇᥉ “‘ᤂᤧᤴ ᤔᤏᤠ᤺ᤴ ᤘᤕᤠᤔᤠ ᤋᤢᤰᤔᤥᤗᤠᤶ ᤘᤣ᤺ᤳᤋᤧᤸᤗᤧ ᤂᤢᤏᤧ᤹ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤏᤢᤛᤡ ᤕᤧᤴ ᤌᤠᤖᤡᤰ ᤏᤡᤖᤢᤖ. ᤜᤧᤰᤁᤩᤠᤱ ᤁᤢᤈᤠᤱᤅᤡᤴ ᤘᤠᤜᤵᤋᤢᤀᤠᤱ ᤁᤢᤎᤰᤁᤡᤴ ᤛᤣᤛᤣᤒᤠ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤵᤛᤢᤖ. ᤂᤧᤒᤩᤠᤱ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥

᥇᥊ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤸᤗᤧ ᤛᤠᤵᤐᤧᤳᤋᤪᤢ᤺ᤰᤔᤠ ᤏᤧᤳᤇᤡ ᤀᤡᤃᤪ ᤐᤧᤷᤘᤠᤈᤩᤠ᤺ᤰ ᤏᤧᤳᤇᤡ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤠᤱ ᤋᤠᤖᤢᤛᤡᤀᤠᤱ ᤋᤠᤖ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤂᤧᤱᤜᤠ᤹ ᤐᤡᤖᤢᤖ॥

᥇᥋ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤱᤜᤠ᤹ᤀᤥᤗᤠᤶ ᤗᤳᤇᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤏᤢ ᤘᤣ᤹ᤀᤡᤴ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤥ᤺ᤴᤍᤢᤛᤡᤖ॥ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤘᤕᤢᤔᤠ ᤋᤢᤰᤔᤧᤸᤗᤧ ᤋᤖᤢᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢ᤹॥

᥇᥌ “‘ᤕᤠᤶᤔᤥ ᤁᤢᤓᤠ ᤕᤧᤶᤒᤡᤳᤇᤠ᤺ᤸᤗᤧ ᤁᤢᤛᤧᤔᤧᤘᤠ᤺ᤴ ᤂᤢᤏᤧ᤹ᤗᤠᤶ ᤜᤠᤒᤠ ᤗ᤺ᤴᤍᤧᤏᤧᤓᤃᤪ. ᤂᤢᤏᤧ᤹ ᤁᤢᤎᤰᤁᤡᤴ ᤂᤰᤐᤧᤳ ᤘᤠᤖᤢ᤺ᤵᤛᤢᤖ. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥇᥍ ᤀᤠᤳᤋᤡᤴ ᤆᤠᤱᤅᤥ ᤀᤡᤃᤪ ᤛᤡᤜᤥ᤹ᤒᤠᤀᤥ ᤂᤧᤴ ᤛᤧᤔᤧᤘᤠ᤺ᤴ ᤆᤢᤰ. ᤂᤧᤴ ᤆᤫᤠ᤺ᤳᤋᤡᤸᤗᤧ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥ᤺ᤱᤗ॥

᥇᥎ ᤁᤢᤓᤠ ᤕᤧᤶᤒᤡᤳᤇᤠ᤺ᤸᤗᤧ ᤔᤧᤴᤇᤢᤔᤠᤴᤏᤢ ᤏᤧᤔᤠ ᤕᤠ᤺ᤶᤒᤰ ᤆᤥᤃᤢ ᤜᤧᤰᤁᤩᤠᤱ ᤛᤧᤔᤧᤘᤠ ᤗ᤺ᤴᤏᤠᤱ ᤀᤣᤃᤠᤱ ᤏᤧᤵᤔᤠᤱ ᤘᤠᤖᤢ᤺ᤶᤏᤧᤛᤡᤖ ᤐᤥᤱ᤹. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤢᤴᤇᤡ᤹ ᤀᤠᤛᤢᤳᤌᤥ ᤐᤥ᤺ᤱᤛᤡ᤹॥

᥇᥏ “‘ᤁᤢᤓᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤠᤰᤂᤡ᤹ ᤗ᤺ᤶᤔᤠ ᤜᤣ᤺ᤰᤋᤧᤀᤠᤱ ᤂᤧᤴ ᤁᤢᤛᤡᤶ ᤘᤠᤜᤵᤐᤠᤏᤧᤓᤃᤪ. ᤂᤢᤏᤣ᤹ ᤁᤢᤛᤡᤶ ᤘᤠᤜᤵᤔᤠ ᤀᤠᤛᤢᤳᤌᤥ᤺ᤴ ᤏᤢᤛᤡ ᤕᤧᤴ ᤌᤠᤖᤡᤰ ᤐᤳ॥ ᤀᤠᤳᤋᤡᤸᤗᤧ ᤂᤢᤏᤧ᤹ ᤛᤢᤛᤢ. ᤂᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥈᥆ “‘ᤂᤧᤸᤗᤧ ᤁᤢᤛᤡᤶ ᤘᤠᤜᤵᤔᤠ ᤕᤧᤴ ᤘᤠ᤹ᤖ ᤌᤠᤖᤡᤰ ᤌᤧᤔᤠ ᤌᤧᤔᤠᤜᤠ᤹ᤀᤥ ᤂᤧᤴ ᤏᤧ᤹᤺. ᤂᤧᤱᤜᤠ᤹ ᤁᤧᤖᤧᤰ ᤀᤠᤛᤢᤳᤌᤥ ᤐᤥᤱ᤹॥ ᤜᤧᤰᤁᤩᤠᤱ ᤌᤣᤎᤣ ᤕᤢᤰᤏᤠᤍᤧᤴᤜᤠ᤹ᤀᤥ ᤂᤧᤴ ᤕᤢᤱ᤹. ᤂᤧᤱᤜᤠ᤹ᤀᤠᤱ ᤀᤠᤛᤢᤳᤌᤥ ᤐᤥᤱ᤹॥

᥈᥇ ᤀᤠᤳᤋᤡᤸᤗᤧ ᤂᤧᤸᤗᤧ ᤁᤢᤏᤧᤳᤏᤠ᤺ᤴ ᤛᤢᤛᤢ᤹. ᤂᤧᤴ ᤀᤠᤛᤢᤳᤌᤥ ᤐᤥᤱ᤹ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣᤀᤠᤱ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥈᥈ ᤀᤠᤳᤋᤡᤸᤗᤧ ᤂᤧᤸᤗᤧ ᤁᤢᤕᤢᤰᤏᤠᤴ ᤛᤢᤛᤢ᤹ ᤂᤢᤏᤧ᤹ ᤀᤠᤛᤢᤳᤌᤥ ᤐᤥᤱ᤹ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤔᤠ ᤐᤥᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣᤀᤠᤱ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥈᥉ ᤏᤧᤳᤏᤠ ᤆᤩᤠᤛᤠᤱ ᤀᤡᤃᤪ ᤕᤢᤰᤋᤢᤒᤠ ᤌᤧᤔᤠᤛᤠᤱ ᤀᤠᤳᤋᤡᤸᤗᤧ ᤛᤢᤛᤢ᤹. ᤂᤧᤴ ᤁᤧᤛᤢᤒᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥈᥊ “‘ᤁᤢᤓᤠ ᤕᤧᤶᤒᤡᤳᤇᤠ᤺ᤴ ᤂᤢᤏᤧ᤹ᤏᤢ ᤀᤡᤵᤛᤧ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤡᤶ ᤘᤠᤜᤵᤔᤧᤸᤗᤧ ᤂᤢᤏᤧ᤹ ᤛᤢᤛᤢᤏᤧᤓᤃᤪ. ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹. ᤂᤧᤒᤩᤠᤱ ᤂᤢᤏᤧ᤹ ᤀᤡᤶᤒᤠ ᤀᤠᤳᤋᤡᤴ ᤀᤡᤶᤏᤠᤍᤧᤴᤏᤡᤴᤇᤠᤱ ᤀᤠᤛᤢᤳᤌᤥ ᤐᤥᤱ᤹॥

᥈᥋ “‘ᤁᤢᤓᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤕᤧᤴᤏᤡᤴᤏᤢ᤺ᤸᤗᤧ ᤘᤣ᤹ ᤕᤖᤡᤰ ᤕᤧᤴ ᤌᤠᤖᤡᤰ ᤔᤠᤰᤂᤡ᤹ ᤘᤕᤢᤛᤢ ᤀᤡᤃᤪ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤕᤧᤴᤏᤡᤴᤏᤢ᤺ᤸᤗᤧ ᤘᤣ᤹ ᤕᤧᤴ ᤌᤠᤖᤡᤰ ᤔᤠᤰᤂᤡ᤹ ᤘᤕᤢᤛᤢᤏᤧᤓᤃᤪ. ᤔᤠᤰᤂᤡ᤹ ᤘᤕᤢᤛᤢᤀᤠᤱ ᤘᤠ᤹ᤖ ᤌᤠᤖᤡᤰ ᤂᤢᤏᤧ᤹ ᤀᤠᤛᤢᤳᤌᤥ ᤐᤥᤱ᤹॥ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤕᤧᤴᤜᤠ᤹ᤀᤥ ᤜᤧᤰᤁᤣᤀᤣ ᤂᤢᤏᤧ᤹ ᤀᤠᤛᤢᤳᤌᤥ ᤐᤥᤱ᤹॥

᥈᥌ ᤂᤧᤸᤗᤧ ᤁᤢᤔᤠᤰᤂᤡ᤹ ᤘᤕᤢᤒᤠ ᤁᤧᤖᤧᤰ ᤕᤧᤴᤜᤠ᤹ᤀᤥ ᤂᤢᤏᤧ᤹ ᤀᤡᤶᤒᤠ ᤀᤠᤳᤋᤡᤴ ᤁᤢᤏᤧᤳᤏᤠ᤺ᤴᤇᤠᤱ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤔᤠ ᤕᤧᤶᤔᤥᤒᤠ ᤜᤧᤰᤁᤣᤀᤣ ᤗᤣ᤺ᤵᤔᤠ ᤐᤥᤱ᤹॥ ᤌᤧᤔᤠ ᤌᤧᤔᤠ ᤕᤢᤰᤏᤠᤜᤠ᤹ ᤕᤢᤰᤋᤢ᤹. ᤂᤢᤏᤧ᤹ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤕᤧᤴᤜᤠ᤹ ᤜᤧᤰᤁᤣᤀᤣ ᤂᤧᤱᤜᤠ᤹ᤀᤠᤱ ᤀᤠᤛᤢᤳᤌᤥ ᤐᤥ᤺ᤱᤗ॥

᥈᥍ ᤂᤧᤴ ᤐᤠ᤺ᤴᤜᤠ᤹ ᤁᤧᤛᤢᤒᤧᤴ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤸᤗᤧ ᤀᤠᤒᤠᤅᤣ ᤁᤢᤈᤠᤱᤜᤠ᤹ ᤘᤠᤜᤵᤋᤢᤖ ᤐᤥᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣᤀᤠᤱ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤂᤧᤒᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤢᤏᤧ᤹ ᤀᤠᤛᤢᤳᤌᤥ ᤐᤥᤱ᤹॥

᥈᥎ “‘ᤂᤧᤸᤗᤧ ᤁᤢᤛᤡᤶ ᤘᤠᤜᤵᤔᤧᤴ ᤘᤠ᤹ᤔᤠ ᤏᤠ᤹ᤀᤠᤱ ᤀᤣᤃᤠᤱ ᤂᤢᤏᤧ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤏᤡᤖᤢᤖ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥

᥈᥏ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤸᤗᤧ ᤐᤢᤳᤋᤢ᤺ᤰᤁᤣ ᤏᤧᤳᤇᤡ ᤀᤡᤃᤪ ᤐᤧᤷᤘᤠᤈᤩᤠ᤺ᤰ ᤏᤧᤳᤇᤡ ᤕᤠᤱᤛᤡᤱᤅᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤋᤠᤖ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤐᤡᤖᤢᤖ॥

᥉᥆ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤗᤳᤇᤠ ᤆᤠᤜᤡ᤺ᤴ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤢ ᤘᤧ᤹ᤀᤡᤴ ᤆᤠᤜᤡ᤺ᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤋᤥ᤺ᤴᤍᤢᤖ॥ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤠᤰᤂᤡ᤹ ᤘᤠᤃᤧᤕᤢᤒᤠ ᤀᤠᤛᤢᤳᤌᤥ᤺ᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤍᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ᤹॥

᥉᥇ “‘ᤁᤶᤓᤗ᤹ᤖᤡᤰ ᤂᤡᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤠᤛᤢᤳᤌᤥ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤁᤳᤋᤧᤶᤛᤡᤶᤔᤧ᤹. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤀᤠᤱᤃᤠ᤹ ᤀᤠᤘᤠ᤹ᤔᤠᤍᤧᤴᤏᤡᤴ ᤂᤧᤱᤜᤠ᤹ᤖᤧ ᤀᤠᤛᤢᤳᤌᤥ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ ᤀᤠᤒᤠᤅᤧ ᤂᤢᤴᤇᤡ᤹ ᤀᤠᤛᤢᤳᤌᤥᤀᤥ ᤔᤧᤛᤡ᤹᤺॥’”

᥉᥈ ᤀᤠᤳᤋᤡᤸᤗᤧ ᤘᤕᤠᤔᤠ ᤋᤢᤰᤔᤠ ᤁᤳᤋᤢ᤹. ᤜᤧᤰᤁᤩᤠᤱ ᤜᤠ᤺ᤳᤗᤧ ᤁᤢᤛᤧᤔᤧᤘᤠ᤺ᤴ ᤗ᤺ᤴᤒᤣ᤺ᤰ ᤜᤧᤰᤁᤩᤠᤱ ᤂᤧᤴ ᤗᤠᤶᤒᤠ ᤀᤠᤛᤢᤳᤌᤥ ᤐᤥᤱ᤹.

᥉᥉ ᤂᤧᤒᤩᤠᤱ ᤁᤢᤛᤡᤶ ᤘᤠᤜᤵᤔᤠ ᤁᤧᤘᤠ᤹ᤔᤠ ᤔᤧᤴᤇᤢᤔᤠ. ᤘᤕᤠᤔᤠ ᤋᤢᤰᤔᤧᤸᤗᤧ ᤕᤠᤱᤄᤢᤒᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ. ᤂᤶᤓᤩᤠᤱ ᤀᤠᤛᤢᤳᤌᤥ ᤁᤧᤒᤥ᤺ᤱᤔᤠ ᤔᤧᤴᤇᤢᤔᤠᤴᤏᤢ ᤀᤡᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤕᤧᤶᤒᤡᤳᤇᤠ ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤌᤡᤶᤜᤠ᤹ ᤁᤴᤜᤠ᤹ᤀᤣᤖᤥ॥

ᤀᤠᤵᤋᤡᤰᤗᤠᤶ ᤛᤢᤳᤌᤥ ᤐᤥᤱᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤧᤴ

᥇᥌

ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤏᤧᤳᤇᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤣᤛᤠᤱ ᤐᤣᤛᤧᤳᤇᤡᤸᤗᤧ ᤂᤢᤴᤇᤡ᤹ ᤛᤩᤧᤛᤡ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤴ ᤔᤥᤛᤠ᤺ᤴᤏᤢ ᤐᤠᤖᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤓᤢ᤹ ᤜᤠᤖᤢ᤺ᤏᤧᤴ ᤛᤴᤍᤥ᤺ᤰᤁᤡᤸᤗᤧ ᤁᤢᤛᤶᤎᤠᤱ ᤁᤧᤕᤢᤱᤒᤠ ᤁᤢᤍᤧᤵᤑᤣᤸᤗᤧ ᤁᤢᤍᤃᤡ ᤑᤥ᤺ᤴᤍᤠ ᤛᤡᤃᤠᤱᤒᤠ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤁᤢᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤔᤧᤍᤠᤏᤧᤴᤗ ᤑᤠ᤹ᤀᤠᤱ ᤔᤧᤳᤋᤧ᤹॥ ᤔᤧ᤺ᤴᤏᤧᤓᤃᤪ ᤂᤢᤏᤧ᤹ ᤛᤡᤖᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤴᤍᤥ᤺ᤰᤁᤡᤸᤗᤧ ᤁᤢᤛᤶᤔᤥᤒᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤁᤢᤍᤧᤵᤑᤣ᤺ᤸᤗᤧ ᤁᤢᤛᤶᤎᤠᤱ ᤂᤠ᤹ᤔᤡ᤺ᤳᤋᤥ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤱ ᤐᤥ᤺ᤱᤅᤠ॥

᥉ “ᤜᤠᤖᤢᤏᤧᤴ ᤛᤣᤛᤣᤍᤧᤴᤏᤥ ᤗᤠ᤺ᤵᤔᤠᤏᤢ᤺ᤸᤗᤧ ᤋᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤛᤧᤃᤶᤒᤠ ᤏᤢ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤔᤧᤸᤗᤢᤰ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤋᤠᤖᤖᤥ॥”

᥊ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤛᤣᤛᤣᤒᤠ ᤗᤃᤣ᤺ᤵ. ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤛᤡᤃᤠᤱ ᤆᤠᤱᤔᤠ ᤆᤠᤱ. ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤑ᤹ᤀᤡ. ᤜᤧᤰᤁᤩᤠᤱ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤐᤠᤃᤖᤡ ᤂᤢ᤺ᤰᤛᤢᤀᤠᤱ ᤋᤠᤖ॥ ᤂᤧᤱᤜᤠ᤹ ᤛᤣᤛᤣᤒᤠ ᤆᤠᤱᤗᤥ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤘᤠᤖᤢ᤺ᤶᤛᤡᤱᤅᤠᤱᤗᤰ ᤂᤧᤴ ᤆᤠᤱᤜᤠ᤹ ᤆᤠᤰᤂᤢᤖ॥

᥋ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤱᤈᤢᤶᤓᤥᤀᤥᤗᤠᤶ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤏᤧᤳᤇᤡ ᤏᤢ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤔᤧᤸᤗᤢᤰ ᤂᤧᤸᤗᤧ ᤋᤠᤖᤢᤖ॥

᥌ “ᤂᤧᤴ ᤀᤣᤃᤠᤱ ᤜᤠᤖᤢᤏᤧᤸᤗᤧ ᤂᤢᤏᤧ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤛᤧᤃᤶᤒᤠᤴ ᤋᤥ᤺ᤴᤍᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤏᤢ ᤀᤠᤒᤠᤅᤣ ᤁᤢᤜᤡᤶᤛᤕᤱᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ॥

᥍ ᤂᤧᤒᤩᤠᤱ ᤂᤧᤸᤗᤧ ᤂᤧᤴ ᤏᤧᤵᤔᤠᤱ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤕᤠᤱᤛᤡᤱᤅᤠᤱ ᤋᤢᤶᤔᤠᤍᤧᤴ ᤛᤠ᤺ड᤻ᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤠᤖᤢᤖ॥

᥎ ᤂᤧᤴ ᤀᤣᤃᤠᤱ ᤜᤠᤖᤢᤏᤧᤸᤗᤧ ᤏᤧᤵᤔᤠᤱ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ᤀᤥ ᤋ᤹ᤕᤠ᤺ᤴᤛᤥᤴ ᤁᤧᤛᤢᤖ. ᤗᤳᤇᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤢ ᤘᤣ᤹ᤀᤡᤴ ᤆᤠᤜᤡ᤺ᤴ ᤗᤧᤵᤔᤏᤠᤍᤣᤔᤏᤠᤒᤠ ᤔᤧ᤺ᤴᤍᤒᤁᤠa ᤐᤥᤱᤔᤠᤖᤧ ᤗᤠᤃᤡ॥

᥏ ᤋ᤹ᤕᤠ᤺ᤴᤛᤥ᤺ᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤰᤁᤥ ᤁᤧᤎᤠᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤴ ᤆᤠᤜᤣ ᤜᤠᤖᤢᤏᤧᤸᤗᤧ ᤏᤡ᤺ᤳᤋᤠᤱ ᤋᤠᤖᤢᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤂᤧᤴ ᤋᤥ᤺ᤴᤍᤢᤖ॥

᥇᥆ ᤁᤖ ᤋ᤹ᤕᤠ᤺ᤴᤛᤥ᤺ᤴᤏᤥ ᤗᤧᤵᤔᤏᤠᤍᤣᤔᤏᤠᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤗᤰᤁᤥ ᤁᤧᤎᤠᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤴ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤢᤜᤡᤱᤘᤧᤳᤋᤧ ᤔᤧᤍᤠᤖᤢᤖ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤗᤧᤖᤢ ᤔᤧᤍᤣᤛᤢᤖ॥

᥇᥇ “ᤜᤠᤖᤢᤏᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤁᤢᤛᤡᤍᤢᤱᤈᤓᤠ ᤛᤧᤃᤶᤒᤠᤴ ᤋᤠᤖᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ॥ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤛᤧᤃᤶᤒᤠᤴ ᤛᤧᤖᤢᤖ॥

᥇᥈ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤗᤠᤶ ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡ᤺ᤸᤗᤧ ᤁᤧᤍᤡᤶᤒᤠ ᤛᤠᤱᤋᤧᤖᤧ᤺ᤱᤅᤡᤴ ᤏᤢ ᤔᤧᤜᤠᤃᤢᤒᤠ ᤁᤧᤛᤠ᤺ᤶᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤧᤴ ᤐᤧ᤺ᤱᤃᤥ᤹ ᤌᤡᤰ ᤁᤢᤗᤧ᤺ᤶ ᤕᤠᤱᤛᤡᤱᤅᤠᤱ ᤑᤥ᤺ᤴᤍᤠ ᤛᤡᤃᤠᤱ ᤋᤠᤖᤢᤖ॥

᥇᥉ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤒᤠ ᤔᤡᤀᤥ ᤛᤢᤰᤐᤠ ᤁᤣ᤺ᤳᤋᤢᤖ. ᤜᤧᤰᤁᤩᤠᤱ ᤛᤢᤰᤐᤠᤀᤥᤒᤠ ᤔᤡ᤺ᤰᤂᤢᤸᤗᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤛᤶᤎᤠᤱ ᤁᤧᤕᤢᤱᤒᤠ ᤁᤢᤍᤧᤵᤑᤣᤴ ᤋᤧᤵᤋᤢᤖ. ᤔᤧ᤺ᤴᤏᤧᤓᤃᤪ ᤂᤧᤴ ᤛᤡᤖᤥ॥

᥇᥊ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤧᤃᤶᤒᤧᤸᤗᤧ ᤁᤢᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤜᤢᤰᤆᤥ᤺ᤸᤗᤧ ᤁᤢᤍᤧᤵᤑᤣ᤺ᤸᤗᤧ ᤁᤢᤍᤃᤡ ᤛᤠᤰᤂᤢᤖ. ᤜᤧᤰᤁᤩᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤁᤢᤍᤧᤵᤑᤣ᤺ᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤂᤢᤏᤧ᤹ ᤁᤢᤜᤢᤰᤆᤥ᤺ᤸᤗᤧ ᤂᤧᤴ ᤔᤠᤰᤂᤡᤴ ᤏᤢᤛᤡᤗᤧᤱ ᤌᤠᤖᤡᤰ ᤛᤠᤰᤂᤢᤖ॥

᥇᥋ “ᤂᤧᤒᤩᤠᤱ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤡᤍᤢᤱᤈᤓᤠ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤴ ᤛᤧᤖᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤠᤰᤂᤡᤴ ᤑᤥ᤺ᤴᤍᤠ ᤛᤡᤃᤠᤱ ᤋᤠᤖᤢᤀᤠᤱ ᤛᤧᤃᤶᤒᤧᤸᤗᤧ ᤁᤢᤔᤠᤰᤂᤡᤴ ᤜᤧᤰᤁᤣ ᤁᤢᤍᤧᤵᤑᤣ᤺ᤸᤗᤧ ᤁᤢᤛᤶᤎᤠᤱ ᤏᤢ ᤁᤢᤍᤧᤵᤑᤣ᤺ᤸᤗᤧ ᤁᤢᤍᤃᤠᤱ ᤛᤠᤰᤂᤢᤖ॥

᥇᥌ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤛᤢᤳᤌᤥ. ᤑᤧᤴᤕᤠ᤺ᤶᤒᤰ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤡᤸᤗᤧ ᤗᤠᤃᤡ ᤂᤧᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖb॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤛᤢᤳᤌᤥ ᤗᤢᤶᤔᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤗᤠᤃᤡᤀᤠᤱ ᤂᤧᤸᤗᤧ ᤜᤧᤰᤁᤣᤀᤣ ᤆᤥᤃᤢᤖ॥

᥇᥍ ᤀᤠᤸᤗ ᤜᤠᤖᤢᤏᤧᤴ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤗᤠ᤺ᤳ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤗᤠᤃᤡ. ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤡᤶᤛᤕᤱᤗᤧ ᤗᤠᤃᤡ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤀᤠᤱ ᤔᤧᤴᤏᤢ᤺ᤱ ᤔᤧᤸᤗ᤺ᤴᤏᤣ ᤌᤠᤖᤡᤰ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤜᤠ᤺ᤳᤋᤠᤱ ᤔᤧᤗᤠ᤺ᤳᤏᤧᤴᤗ॥

᥇᥎ “ᤂᤧᤒᤩᤠᤱ ᤂᤧᤸᤗᤧ ᤗᤠ᤺ᤰᤁᤠᤳ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤐᤣ᤺ᤰᤁᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤸᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ॥ ᤜᤧᤰᤁᤩᤠᤱ ᤛᤧᤃᤶᤒᤠᤴ ᤏᤢ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤥᤗᤠᤶ ᤁᤢᤓᤠ ᤀᤠᤈᤧ᤺ᤳᤇᤡᤰ ᤕᤠᤱᤛᤡᤱᤅᤠᤱ ᤁᤧᤖᤧᤰ ᤐᤡᤛᤠᤱᤒᤠ ᤋᤠᤱᤜᤠ᤹ᤀᤥ ᤜᤢ᤺ᤳᤋᤢᤖ॥

᥇᥏ ᤔᤠᤰᤂᤡ᤹ᤀᤥᤗᤠᤶ ᤁᤢᤜᤢᤰᤆᤥ᤺ᤸᤗᤧ ᤏᤢᤛᤡᤗᤧᤱ ᤌᤠᤖᤡᤰ ᤂᤧᤸᤗᤧ ᤁᤢᤛᤶᤎᤠᤱ ᤛᤠᤰᤂᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤛᤢᤳᤌᤥᤗᤠᤶ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤢᤳᤌᤥ ᤏᤢ ᤛᤣᤛᤣ ᤆᤥᤃᤢᤖᤖᤥ॥

ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤔᤧᤸᤗᤢᤰᤛᤠ᤺ᤳ

᥈᥆ “ᤀᤠᤸᤗ ᤜᤠᤖᤢᤏᤧᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤛᤢᤖᤢᤀᤠᤱ ᤂᤧᤸᤗᤧ ᤁᤢᤜᤡᤱᤘᤧᤳ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤴ ᤋᤠᤖᤢᤖ॥

᥈᥇ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤂᤢᤏᤧ᤹ ᤏᤧᤵᤔᤠᤱ ᤁᤢᤜᤢᤰᤜᤠ᤹ ᤁᤢᤜᤡᤱᤘᤧᤳ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤏᤧᤛ᤻ᤛᤢᤖ. ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤑᤧᤴᤕᤠ᤺ᤶᤒᤰ. ᤐᤡᤑᤩᤢᤱ ᤏᤢ ᤗᤠᤕᤥ ᤆᤥᤃᤢᤶᤒᤧ ᤗ᤹ᤖᤡᤰ ᤐᤠ᤺ᤵᤔᤠ ᤔᤧᤍᤧᤴᤏᤠᤱ ᤂᤧᤴ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤔᤧᤎᤠᤛᤢᤖ॥ ᤂᤢᤏᤧ᤹ ᤂᤧᤴ ᤗᤠᤕᤥᤜᤠ᤹ ᤁᤢᤶᤒᤠᤒᤠ ᤔᤧᤴᤍᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤏᤧᤛ᤻ᤛᤢᤀᤠᤱ ᤂᤢᤏᤧ᤹ ᤋᤃᤡᤀᤠᤱᤎᤥᤀᤣ ᤔᤢᤖᤠᤔᤧᤳᤋᤢᤒᤠ ᤔᤏᤠ᤺ᤴᤏᤢ ᤛᤥᤖᤡᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤧᤴ ᤔᤧ᤺ᤴᤍᤠ᤺ᤴ ᤐᤠᤱᤄᤢᤍᤣᤛᤢᤖ॥

᥈᥈ ᤁᤶᤓᤗ᤹ᤖᤡᤰ ᤂᤧᤴ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥ ᤗᤠᤛᤥ᤺ᤳᤜᤠ᤹ ᤆᤡᤈᤡ ᤂᤰᤂᤰᤐᤠᤍᤧᤴᤏᤥ ᤁᤢᤕᤢᤍᤣ᤹ᤖᤢᤖ. ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤗᤧᤖᤢᤍᤣᤛᤢᤖ॥

᥈᥉ “ᤂᤧᤴ ᤀᤣᤃᤠᤱ ᤜᤠᤖᤢᤏᤧᤴ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤗᤠ᤺ᤵᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤏᤤᤏᤠᤛᤢᤳ ᤁᤢᤈᤠᤱᤜᤠ᤹ ᤆᤠᤰᤛᤡᤱᤗ॥ ᤂᤢᤏᤧ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤗ᤺ᤴᤏᤡᤸᤗᤧ ᤂᤢᤏᤧ᤹ ᤆᤠᤰᤂᤢᤒᤠ ᤏᤤᤏᤠᤛᤢᤳ ᤆᤠᤱᤜᤠ᤹ ᤑᤧᤴᤍᤢᤀᤠᤱ ᤀᤠᤶᤓᤠ ᤂᤧᤵᤔᤥ ᤏᤧᤛ᤻ᤛᤢᤎᤖ॥

᥈᥊ ᤂᤢᤏᤧ᤹ ᤁᤢᤓᤠ ᤛᤣᤛᤣᤒᤠ ᤆᤫᤠ᤺ᤳ ᤁᤧᤏᤧᤒᤠᤍᤧᤴᤏᤥ ᤘᤠᤖᤢ᤺ᤶᤛᤡᤱᤗ. ᤜᤧᤰᤁᤩᤠᤱ ᤁᤢᤈᤠᤱᤜᤠ᤹ ᤆᤠᤰᤛᤡᤱᤅᤠᤱ ᤋᤠᤖᤖᤥ॥ ᤂᤧᤒᤩᤠᤱ ᤀᤠᤒᤠᤅᤣ ᤁᤢᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ॥

᥈᥋ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴᤏᤠᤱ ᤂᤧᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤖ॥

᥈᥌ “ᤁᤢᤒᤠ᤺ᤵᤐᤠ᤺ᤳ ᤘᤠ᤹ᤔᤠ ᤁᤧᤄᤥᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠ ᤗᤧᤳᤇᤧ ᤁᤧᤒᤣ᤺ᤰᤐᤠ ᤔᤏᤠ᤺ᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤋᤢᤀᤠᤱ ᤂᤢᤏᤧ᤹ ᤘᤠᤖᤢ᤺ᤶᤛᤡᤱᤗ. ᤂᤧᤒᤩᤠᤱ ᤂᤧᤴ ᤀᤣᤃᤠᤱ ᤂᤧᤴ ᤛᤠ᤺ᤱᤃᤠᤜᤡᤶᤔᤥ ᤏᤢ᤺ᤱᤍᤠᤖ॥

᥈᥍ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤛᤧᤃᤶᤒᤠᤴ ᤏᤢ ᤁᤢᤶᤒᤠᤒᤠ ᤔᤧ᤺ᤴᤍᤠ᤺ᤸᤗᤧ ᤁᤢᤔᤠᤰᤂᤡᤴ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤔᤧᤍᤠᤖᤢᤀᤠᤱ ᤘᤕᤧ. ᤂᤧᤴ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤋᤣ᤹ᤖᤢᤀᤠᤱ ᤛᤠᤜᤥᤖᤡᤰᤜᤠ᤹. ᤛᤠᤜᤠ᤹ ᤏᤢ ᤐᤡ᤹ᤜᤡᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤔᤡᤎᤡᤰᤂᤢᤍᤣᤛᤢᤖ ᤐᤥᤱ᤹॥

᥈᥎ ᤂᤧᤴ ᤔᤡᤃᤧᤎᤡᤱᤒᤠᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤋᤢᤀᤠᤱ ᤂᤢᤏᤧ᤹ ᤘᤠᤖᤢ᤺ᤶᤛᤡᤱᤗ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤋᤠᤖᤖᤥ॥

ᤀᤠᤵᤋᤡᤰᤗᤠᤶ ᤛᤢᤳᤌᤥ ᤐᤥᤱᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤧᤴ ᤋᤥᤔᤠ ᤌᤡᤶ

᥈᥏ “ᤂᤡᤏᤡ᤹ ᤗᤠᤃᤡ ᤁᤴ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗ॥ ᤏᤢᤛᤡᤃᤣᤰᤐᤠ ᤗᤠ ᤌᤡᤒᤥᤱ ᤕᤧᤴᤏᤥ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤠ᤹ᤀᤠᤛᤡᤶᤔᤧ᤹c॥ ᤗᤠᤈᤣ᤹ᤀᤥ ᤂᤡᤏᤡ᤹ ᤛᤠᤃᤧᤘᤠ᤺ᤴᤇᤡᤱᤒᤠᤏᤡᤱᤛᤠᤱ. ᤀᤡᤃᤪ ᤂᤡᤏᤡ᤹ᤗᤢᤶᤔᤥ ᤁᤧᤘᤠ᤹ᤒᤠ ᤘᤣ᤹ ᤗᤠᤈᤣ᤹ᤒᤠᤛᤠᤱ. ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤌᤧᤔᤠ ᤐᤖᤡᤰᤗᤧᤴᤏᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹.

᥉᥆ ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤴ ᤕᤧᤴᤏᤥ ᤂᤡᤏᤡ᤹ ᤛᤢᤳᤌᤥ ᤆᤥ᤺ᤰᤔᤠᤏᤡᤱ ᤑᤠ᤹ᤀᤠᤱ ᤂᤡᤏᤡ᤹ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤐᤥᤱ᤹॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤖᤧᤰ ᤗᤠᤕᤥᤗᤠᤶ ᤂᤡᤏᤡ᤹ ᤛᤢᤳᤌᤥ ᤁᤧᤒᤥ᤺ᤰᤂᤡ᤹॥

᥉᥇ ᤂᤧᤴ ᤕᤧᤴᤏᤡᤱᤃ ᤛᤠ᤹ᤖᤡᤰ ᤛᤣᤛᤣᤒᤠ ᤕᤧᤴᤗᤥ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤋ᤺ᤰᤏᤧᤳ ᤕᤢᤅᤧᤶᤔᤧ᤹ ᤜᤧᤰᤁᤩᤠᤱ ᤕᤠ᤺ᤶᤒᤰ ᤌᤣᤀᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥ ᤁᤴ ᤌᤡᤶᤜᤠ᤹ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥᤱ᤹॥

᥉᥈ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤒᤠ ᤏᤢ ᤁᤢᤶᤒᤠᤖᤧ ᤁᤢᤗᤧᤰᤘᤠᤀᤥ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤜᤠᤳ ᤕᤢᤰᤋᤡᤱ ᤐᤥ᤺ᤰᤂᤧᤀᤠᤱ ᤘᤠ᤹. ᤀᤠᤶᤓᤠ ᤂᤢᤏᤧ᤹ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤛᤣᤛᤣ ᤏᤤᤏᤠᤛᤢᤳ ᤆᤠᤱᤜᤠ᤹ ᤆᤠᤰᤂᤢᤖ॥

᥉᥉ ᤂᤧᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ॥ ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤱᤈᤢᤶᤓᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤃᤡᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢᤖ॥

᥉᥊ “ᤁᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗ– ᤋᤱᤒᤣᤖᤧ ᤌᤡᤰᤗᤧᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤋᤢᤖ॥”

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤜᤧᤰᤁᤣᤀᤣ ᤆᤥᤃᤢᤖᤥ॥

a 

᥇᥌:᥎ ᤁᤴ ᤔᤧ᤺ᤴᤍᤒᤁᤠ᤺ᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤀᤠᤵᤋᤡᤰᤁᤡᤴ ᤁᤢᤔᤠ ᤋᤣ᤹ᤔᤠᤖᤧ ᤗᤠᤃᤡ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤗᤧᤖᤢ ᤔᤧᤍᤣᤛᤢ॥

b 

᥇᥌:᥇᥌ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤡᤸᤗᤧ ᤗᤠᤃᤡ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤗᤠᤃᤡ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ

c 

᥇᥌:᥈᥏ ᤀᤡᤃᤪ ᤋ᤺ᤰᤏᤧᤳ ᤕᤢᤱᤔᤠ॥ ᤜᤧᤰᤋᤱᤒᤠᤀᤣ ᤐᤠ᤺ᤳᤗᤠ ᥉᥇ ᤀᤥ ᤀᤠᤱ ᤐᤳ॥

ᤛᤠᤔᤠᤰᤂᤡ᤹ ᤆᤠᤔᤠ ᤔᤧᤏᤢ᤹ᤏᤧᤴ

᥇᥍

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤜᤠᤖᤢᤏᤧᤴ. ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤣ᤹– ‘ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤁᤴᤜᤠ᤹ᤖᤥ–

᥉ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤳᤋᤡᤸᤗᤧ ᤛᤠ᤺ᤱᤃᤠᤜᤡᤶᤜᤠ᤹ ᤛᤡᤃᤠᤱ ᤀᤡᤃᤪ ᤗᤠ᤺ᤰᤁᤠᤳ ᤐᤡᤳ. ᤔᤧᤸᤗᤢᤰᤛᤠ᤺ᤳ ᤁᤡᤃᤪ ᤔᤧ᤺ᤴᤍᤠᤰ ᤆᤩᤠ ᤛᤧᤖᤢ᤹.

᥊ ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤕᤢᤱᤍᤧᤴ ᤋᤃᤡ ᤗᤧᤵᤔᤠᤱ ᤛᤡᤍᤢᤱᤛᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤔᤧᤍᤠᤖᤢᤴ. ᤂᤧᤴ ᤔᤏᤠᤴ ᤔᤠᤰᤂᤡ᤹ᤀᤡᤸᤗᤧ ᤋᤧᤳᤋᤢᤖ॥ ᤂᤧᤸᤗᤧ ᤔᤠᤰᤂᤡ᤹ ᤘᤍᤣ᤺ᤴᤍᤢᤀᤠᤱ ᤘᤠ᤹॥ ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥

᥋ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤜᤠ᤹ ᤗᤠ᤺ᤰᤁᤠᤳ ᤋᤠᤶᤍᤠᤶᤒᤠᤍᤧᤴᤏᤥ ᤛᤡᤍᤢᤅᤈᤓᤠ ᤔᤧᤴᤍᤥ᤺ᤴᤍᤢᤴᤗ ᤑᤠ᤹ᤀᤠᤱ ᤁᤴ ᤀᤡᤱᤈᤠ᤺ᤱᤅᤡᤴ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤀᤣ ᤋᤠ᤺ᤵᤔᤠᤛᤡᤀᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤜᤧᤰᤁᤣ ᤋᤥ᤺ᤶᤔᤠᤛᤡ ᤐᤥᤱ᤹॥

᥌ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤠᤰᤂᤡᤴ ᤆᤠᤜᤡ᤺ᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤠᤰᤂᤢᤖ. ᤜᤧᤰᤁᤩᤠᤱ ᤁᤢᤛᤥ᤺ᤳᤋᤡᤴ ᤆᤠᤜᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥᤱᤔᤠᤖᤧ ᤗᤠᤃᤡ ᤔᤡᤎᤡᤰᤂᤢᤍᤣᤛᤢᤖ॥

᥍ ᤂᤧᤱᤜᤠ᤹ᤖᤧ ᤀᤠᤸᤗ ᤔᤧ᤺ᤴᤍᤠ ᤏᤠᤖᤠ ᤏᤠᤘᤠᤀᤡᤳᤗᤠᤜᤠ᤹a ᤛᤧᤘᤠ ᤔᤧᤶᤔᤧᤳᤋᤢᤛᤡᤴᤗ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤍᤥᤴᤍᤢᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤀᤠᤱᤃᤠ᤹ᤏᤢ ᤏᤛᤠᤴ ᤁᤧᤗᤧᤱᤒᤠ ᤆᤥᤃᤢᤛᤡᤀᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤜᤧᤰᤋᤱᤒᤠ ᤔᤧᤈᤥᤃᤢᤛᤡᤴᤗ॥ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤁᤴ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗ॥’

᥎ “ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤀᤡᤛᤪᤠᤀᤡᤗᤡᤜᤠ᤹ ᤀᤡᤃᤪ ᤂᤧᤱᤜᤠ᤹ᤏᤢ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤀᤡᤃᤪ ᤁᤢᤓᤠ ᤘᤣ᤹ ᤛᤡᤍᤢᤱᤈᤓᤠ ᤔᤧᤍᤥᤴᤍᤢᤸᤗᤧ

᥏ ᤀᤠᤳᤋᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤴ ᤋᤥ᤺ᤴᤇᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤔᤧᤍᤠᤖᤢᤴ. ᤂᤧᤴ ᤔᤏᤠᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤧᤛᤢᤖ॥

᥇᥆ “‘ᤀᤡᤛᤪᤠᤀᤡᤗᤡᤜᤠ᤹ ᤀᤡᤃᤪ ᤂᤧᤱᤜᤠ᤹ᤏᤢ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤀᤥ ᤁᤢᤓᤠᤖᤧ ᤀᤠᤳᤋᤡᤴ ᤛᤠᤔᤠᤰᤂᤡᤴᤇᤠᤱ ᤆᤏᤧᤓᤃᤪ. ᤂᤧᤴ ᤔᤠᤰᤂᤡ᤹ ᤁᤧᤈᤠᤒᤧᤴ ᤀᤠᤱᤃᤠ᤹ ᤀᤳᤋᤢᤱ᤹. ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤗ᤺ᤳᤋᤢᤱᤍᤣᤛᤢᤱ᤹.

᥇᥇ ᤌᤣᤀᤠᤱᤓᤧᤸᤗᤧ ᤁᤢᤛᤰᤔᤠ ᤁᤧᤕᤠᤰᤐᤠ ᤌᤰᤛᤠ ᤐᤢᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠ᤺ᤴ ᤔᤠᤰᤂᤡ᤹ᤀᤥ ᤕᤠᤰ॥ ᤀᤠᤱᤃᤠ᤹ ᤔᤠᤰᤂᤡᤴ ᤆᤠᤜᤣ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤡᤏᤡ᤹ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤐᤡᤏᤡᤱᤅᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤔᤠᤰᤂᤡ᤹ᤗᤠᤶᤒᤠᤀᤣ ᤔᤧᤴᤇᤠᤶ ᤕᤠᤵᤔᤡᤖᤧ ᤜᤡᤱᤔᤴ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤐᤥᤱ᤹॥

᥇᥈ ᤁᤸᤗᤧ ᤆᤢᤃᤢᤸᤗᤧ ᤂᤡᤏᤡ᤹ ᤀᤡᤃᤪ ᤂᤡᤏᤡ᤹ᤏᤢ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤀᤥ ᤀᤠᤳᤋᤡᤸᤗᤧᤀᤠᤱ ᤔᤠᤰᤂᤡ᤹ ᤔᤧᤈᤏᤧᤴᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤱᤛᤡᤱᤒᤠᤖᤥ॥

᥇᥉ “‘ᤀᤡᤛᤪᤠᤀᤡᤗᤡᤜᤠ᤹ ᤀᤡᤃᤪ ᤂᤡᤏᤡ᤹ᤏᤢ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤀᤥ ᤀᤠᤳᤋᤡᤸᤗᤧ ᤛᤠᤏᤠ᤺ᤵᤔᤠ ᤆᤠᤔᤠ ᤁᤧᤏᤢ᤹ᤒᤠ ᤁᤢᤓᤠ ᤌᤰᤛᤠ ᤀᤡᤃᤪ ᤐᤢ᤺ᤴ ᤋᤧᤶᤛᤢ᤹. ᤂᤢᤏᤧ᤹ ᤂᤧᤸᤗᤧ ᤁᤧᤖᤧᤰ ᤁᤢᤔᤠᤰᤂᤡᤴ ᤛᤡ᤺ᤵᤋᤢᤗ᤺ᤳᤋᤢᤀᤠᤱ ᤂᤠᤶᤔᤡᤸᤗᤧ ᤗᤢᤵᤋᤢᤖ॥

᥇᥊ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤁᤢᤛᤰᤔᤠ ᤁᤧᤕᤠᤰᤐᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤌᤰᤛᤠ ᤐᤢᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ᤀᤥ ᤕᤠ᤺ᤰ॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹– “ᤀᤠᤳᤋᤡᤴ ᤁᤢᤜᤡᤱᤘᤧᤳ ᤌᤰᤛᤠ ᤐᤢᤛᤠ᤺ᤸᤗᤧ ᤁᤢᤔᤠᤰᤂᤡᤴᤏᤠᤱ ᤔᤧᤈᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠ ᤐᤢᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠᤴ ᤂᤢᤴᤇᤡ᤹ ᤔᤠᤰᤂᤡ᤹ᤀᤥ ᤕᤠᤰ॥ ᤂᤧᤴ ᤔᤠᤰᤂᤡ᤹ ᤁᤧᤈᤠᤒᤠ ᤀᤠᤳᤋᤡᤴᤇᤠᤱ ᤗ᤺ᤵᤔᤠᤍᤣᤔᤠ ᤐᤥᤱ᤹॥”

᥇᥋ “‘ᤗᤠᤈᤣ᤹ᤀᤥᤒᤠᤛᤠᤱ ᤀᤡᤃᤪ ᤘᤣ᤹ ᤗᤠᤈᤣ᤹ᤒᤠᤛᤠᤱ ᤜᤠ᤺ᤳᤗᤧ ᤀᤠᤵᤑᤣᤰ ᤁᤧᤛᤡᤒᤠ ᤀᤡᤃᤪ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤓᤢᤕᤢᤒᤠ ᤛᤠᤴ ᤆ᤹᤺. ᤂᤧᤸᤗᤧ ᤂᤢᤏᤧ᤹ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ ᤐᤥᤱ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤆᤫᤠ᤺ᤳᤋᤥ ᤘᤠᤖᤢ᤺ᤶᤛᤡᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥

᥇᥌ ᤁᤖ ᤂᤧᤸᤗᤧ ᤁᤢᤈᤠᤱᤅᤡᤴ ᤘᤠᤔᤧᤜᤵᤋᤢᤴ ᤜᤧᤰᤁᤩᤠᤱ ᤀᤠᤒᤠᤅᤣᤀᤠᤱ ᤘᤠᤔᤧᤖᤢ᤺ᤶᤛᤡᤱᤅᤧᤴᤏᤧᤓᤃᤪ ᤂᤧᤸᤗᤧ ᤗᤠᤃᤡ ᤂᤢᤏᤧ᤹ ᤂᤢᤶᤍᤡᤱ ᤐᤡᤔᤠᤀᤣ ᤐᤥᤱᤗᤥ॥’”

a 

᥇᥍:᥍ ᤀᤡᤃᤪ ᤔᤧ᤺ᤴᤍᤠ ᤏᤠᤖᤠ ᤁᤧᤃᤵᤐᤠ ᤛᤠᤶᤔᤠᤱᤜᤠ᤹॥

ᤛᤥᤖᤡᤰ ᤀᤡᤶᤔᤠ ᤔᤧᤴᤏᤢ᤹ᤔᤏᤠᤒᤠ ᤐᤠ᤺ᤴᤜᤠ᤹

᥇᥎

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥉ ᤂᤡᤏᤡ᤹ ᤁᤧᤕᤢᤅᤡ ᤁᤧᤘᤕᤡᤒᤠ ᤔᤡᤛᤪ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤡᤶᤒᤣ ᤛᤠᤰᤌᤡᤶᤜᤠ᤹ ᤔᤧᤀᤡ᤺ᤳᤋᤧᤶ ᤔᤧᤏᤠ᤺ᤳᤋᤠᤶᤔᤡᤴᤏᤧ᤹॥ ᤜᤧᤰᤁᤩᤠᤱ ᤀᤠᤸᤗ ᤀᤠᤱᤃᤠ᤹ ᤁᤏᤠᤏ ᤗᤠᤈᤣ᤹ᤀᤥ ᤂᤡᤏᤡ᤹ ᤋᤣ᤹ᤏᤡᤱᤗ ᤐᤳᤋᤠ. ᤁᤸᤗᤧᤆᤥᤃᤢᤸᤗᤧ ᤂᤧᤵᤔᤥᤒᤠ ᤌᤡᤶᤒᤣ ᤛᤠᤰᤌᤡᤶᤜᤠ᤹ᤀᤠᤱ ᤔᤧᤏᤠ᤺ᤳᤋᤧᤶᤔᤡᤴᤏᤧ᤹॥

᥊ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤎᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤀᤠᤱ ᤂᤧᤴ ᤁᤢᤀᤡᤛᤡ᤺ᤰ ᤘᤠ᤹ᤔᤠ ᤐᤥᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥋ ᤂᤡᤏᤡ᤹ ᤁᤴ ᤀᤠᤛᤠᤶᤕᤥᤌᤡᤶ ᤛᤠᤰᤌᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤏᤠᤴ ᤂᤧᤱᤜᤠ᤹ᤗᤠᤶᤒᤠᤀᤣ ᤜᤡᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥌ “‘ᤂᤡᤏᤡ᤹ ᤗᤢᤶᤔᤥ ᤀᤠᤳᤋᤡᤸᤗᤧᤀᤠᤱ ᤏᤡ᤺ᤳᤋᤠᤱ ᤁᤠ᤹ᤀᤡ ᤁᤧᤎᤠᤵᤐᤠ ᤁᤧᤎᤠᤵᤔᤠᤜᤠ᤹ᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤗ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥍ “‘ᤂᤧᤏᤧ᤹ ᤁᤧᤶᤔᤠ ᤔᤣ᤺ᤳ ᤋᤣ᤹ᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤒᤠ ᤛᤡᤖᤡᤱᤔᤔᤥ ᤔᤧᤎᤠᤛᤧᤴᤏᤧ᤹॥ ᤂᤧᤴ ᤂᤧᤏᤧ᤹ ᤔᤠᤏᤢᤍᤡᤱ ᤁᤧᤶᤔᤠᤖᤥ॥ ᤂᤧᤏᤧ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥

᥎ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤒᤠᤖᤧ ᤁᤢᤔᤣᤳ ᤁᤧᤶᤔᤠ ᤐᤠ᤺ᤰᤔᤧᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤒᤠᤖᤧ ᤁᤢᤈᤠ᤺ᤳᤌᤡ ᤁᤧᤍᤣᤛᤢ᤹॥

᥏ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤴᤏᤧ᤹ ᤁᤧᤴᤛᤠ᤹ ᤀᤡᤃᤪ ᤁᤧᤶᤔᤠ ᤐᤠ᤺ᤰᤔᤠ ᤗᤧᤵᤔᤠᤱᤒᤠ ᤁᤡᤃᤪ ᤀᤠᤵᤑᤣᤰ ᤁᤧᤶᤒᤠ ᤗᤧᤵᤔᤠᤱᤒᤠ ᤁᤧᤴᤏᤧ᤹ ᤁᤧᤴᤛᤠ᤹ᤀᤡᤴ ᤜᤡᤶᤔᤥ ᤀᤡᤃᤪ ᤗᤠ᤺ᤰᤁᤠᤳ ᤛᤠᤃᤧᤘᤠ᤺ᤴᤇᤡᤱᤔᤠᤛᤠᤱ ᤂᤧᤴ ᤔᤣ᤺ᤳ ᤋᤣ᤹ᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥

᥇᥆ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤛ᤻ᤛᤠ ᤕᤧᤶᤒᤡᤳᤇᤠ ᤗᤧᤵᤔᤠᤱᤒᤠᤛᤠᤱ ᤁᤧᤛ᤻ᤛᤠ ᤔᤧᤴᤇᤢᤔᤠ ᤗᤧᤵᤔᤠᤱᤒᤠᤛᤠᤱ ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤔᤧᤴᤇᤠ᤹ᤀᤡᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤢᤏᤧ᤹ᤗᤠᤶᤒᤠ ᤂᤧᤏᤧ᤹ ᤀᤠᤒᤠᤅᤣ ᤁᤢᤏᤠᤔᤧᤴᤇᤠ᤹ ᤁᤧᤈᤥ᤺ᤰᤛᤡᤱ᤹॥

᥇᥇ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤔᤠ ᤐᤠ᤺ᤰᤔᤠᤸᤗᤧ ᤁᤢᤛ᤻ᤛᤠ᤺ᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤧᤏᤧ᤹ ᤂᤧᤴ ᤁᤧᤔᤠᤱᤃᤧᤴᤏᤠ ᤁᤧᤴᤛᤠ᤹ᤖᤥ॥

᥇᥈ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤴᤕᤠᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤧᤴ ᤂᤧᤏᤧ᤹ ᤁᤧᤶᤒᤠᤖᤧ ᤏᤡ᤺ᤳᤋᤠᤱᤒᤠ ᤁᤢᤃᤠ᤹ᤀᤡᤖᤥ॥

᥇᥉ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤔᤠᤖᤧ ᤁᤢᤴᤛᤠ᤹ ᤁᤧᤴᤇᤢᤔᤠᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤧᤴ ᤂᤧᤏᤧ᤹ ᤁᤧᤶᤔᤠᤖᤧ ᤏᤡ᤺ᤳᤋᤠᤱᤒᤠ ᤁᤢᤃᤠ᤹ᤀᤡᤖᤥ॥

᥇᥊ “‘ᤂᤧᤏᤧ᤹ ᤁᤧᤴᤍᤢᤶᤔᤠ ᤀᤡᤃᤪ ᤁᤧᤴᤇᤢᤔᤠ᤺ᤴ ᤔᤣ᤺ᤳ ᤋᤣ᤹ᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤁᤧᤶᤒᤠᤖᤧ ᤁᤢᤴᤛᤠ᤹ ᤁᤢᤶᤓᤢ᤹ᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤧᤛᤧᤴᤏᤧ᤹॥ ᤂᤢᤏᤧ᤹ᤃ ᤂᤧᤏᤧ᤹ ᤁᤧᤴᤍᤢᤶᤔᤠ ᤀᤡᤃᤪ ᤁᤧᤴᤇᤢᤔᤠᤖᤥ॥

᥇᥋ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤒᤠᤱᤗᤡ᤺ᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤧᤴ ᤂᤧᤏᤧ᤹ ᤁᤧᤛ᤻ᤛᤠ᤺ᤸᤗᤧ ᤁᤢᤔᤣ᤺ᤳᤗᤥ॥ ᤂᤧᤏᤧ᤹ ᤂᤧᤴᤏᤢ ᤔᤧᤀᤡᤵᤛᤧᤴᤏᤧ᤹॥

᥇᥌ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤓᤢ᤹ᤖᤧ ᤁᤢᤔᤣᤳ ᤀᤡᤃᤪ ᤁᤧᤴᤛᤠ᤹ᤖᤧ ᤁᤢᤔᤣ᤺ᤳᤋᤧᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ᤀᤠᤱ ᤁᤧᤴᤛᤠ᤹ ᤁᤧᤶᤓᤢ᤹ᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤧᤛᤧᤴᤏᤧ᤹॥

᥇᥍ “‘ᤁᤢᤓᤠ ᤔᤧᤴᤇᤢᤔᤠ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤏᤧᤵᤔᤠᤱᤏᤢ ᤂᤧᤏᤧ᤹ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤜᤧᤰᤁᤩᤠᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤀᤡᤃᤪ ᤁᤢᤛ᤻ᤛᤠ ᤔᤧᤴᤇᤢᤔᤠ ᤗᤧᤵᤔᤠᤱᤒᤠ ᤁᤢᤶᤔᤧᤴᤇᤠ᤹ᤀᤡᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤧᤴ ᤂᤢᤏᤧ᤹ ᤏᤡ᤺ᤳᤋᤠᤱᤒᤠ ᤁᤢᤃᤠ᤹ᤀᤡᤖᤥ॥ ᤜᤧᤰᤁᤣ ᤆᤥ᤺ᤰᤔᤠᤃ ᤑᤧᤴᤕᤠ᤺ᤶᤒᤰ ᤐᤥᤱ᤹॥

᥇᥎ “‘ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤣ᤺ᤳᤋᤡᤴ ᤜᤡᤱᤅᤠᤱ ᤘᤠ᤹ᤖ ᤂᤢᤏᤧ᤹ ᤁᤢᤴᤏᤧ᤹ ᤀᤡᤃᤪ ᤁᤢᤴᤛᤠ᤹ᤀᤡᤴ ᤗᤠ᤹ᤔᤠ ᤔᤧᤍᤠᤖᤧᤴᤏᤧ᤹ᤀᤠᤱ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥

᥇᥏ “‘ᤁᤢᤓᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤀᤠᤛᤢᤳᤌᤥ ᤐᤥ᤺ᤱᤒᤠ ᤕᤧᤶᤔᤥ ᤂᤧᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥

᥈᥆ “‘ᤂᤧᤏᤧ᤹ ᤁᤧᤜᤡᤶᤒᤣᤛᤠᤱᤒᤧᤸᤗᤧ ᤁᤢᤔᤣᤳ ᤀᤣᤕᤠᤱᤔᤠ ᤔᤧᤴᤇᤢᤔᤠᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤀᤠᤵᤑᤣᤰ ᤀᤠᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤡᤴᤏᤧ᤹॥

᥈᥇ “‘ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ ᤔᤥᤗᤥᤂ ᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤡᤔᤧᤎᤡᤰᤂᤧᤛᤧᤴᤏᤧ᤹ᤀᤠᤱ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤑᤧᤳᤔᤧᤗᤠ᤺ᤴᤍᤧᤴᤏᤧ᤹॥ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ॥

᥈᥈ “‘ᤔᤧᤴᤇᤢᤔᤠᤜᤠ᤹ᤏᤢ ᤜᤧᤰᤁᤣ ᤂᤧᤏᤧ᤹ ᤕᤧᤶᤒᤡᤳᤇᤠ᤺ᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤂᤧᤴ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤗᤥ॥

᥈᥉ “‘ᤀᤠᤳᤋᤡᤴ ᤌᤰᤛᤠ᤺ᤴᤏᤢᤀᤠᤱ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ᤀᤠᤱ ᤀᤠᤒᤠᤅᤣ ᤀᤠᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤡᤴᤏᤧ᤹॥ ᤔᤧᤴᤇᤢᤔᤠᤴ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤌᤰᤛᤠ᤺ᤴᤏᤢ ᤔᤧᤀᤡᤶᤏᤧᤸᤗ॥ ᤂᤧᤴ ᤔᤧᤴᤘᤠ᤹ᤔᤏᤠᤒᤠ ᤑᤧᤴᤕᤠ᤺ᤶᤒᤰᤗᤥ॥

᥈᥊ “‘ᤀᤰᤋᤱᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤗᤠᤶ ᤀᤠᤵᤑᤣᤰ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤡᤴᤏᤧ᤹॥ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡᤗᤠᤶᤒᤠ ᤗ᤺ᤵᤔᤠᤍᤣᤔᤠ ᤆᤥᤃᤢᤱᤛᤡᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤖᤧᤰ ᤀᤰᤋᤱᤒᤠ ᤐᤠ᤺ᤴᤜᤠ᤹ᤀᤥᤀᤣ ᤀᤠᤛᤢᤳᤌᤥ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥

᥈᥋ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤴ ᤗᤠᤈᤣᤴ ᤀᤠᤛᤢᤳᤌᤥ ᤐᤥ᤺ᤰᤂᤧᤒᤠᤖᤥ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤁᤢᤛᤶᤎᤠᤱ ᤂᤧᤸᤗᤧ ᤆᤥᤃᤢᤒᤠ ᤁᤢᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤱ. ᤂᤧᤒᤩᤠᤱ ᤂᤧᤴ ᤗᤠᤈᤣ᤺ᤸᤗᤧ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤀᤛᤢᤛᤡᤀᤠᤱ ᤗᤠᤵᤑᤣᤛᤢᤛᤡ॥

᥈᥌ ᤁᤖ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤛᤠᤱ ᤀᤡᤃᤪ ᤂᤡᤏᤡ᤹ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤛᤠᤱ. ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤎᤡᤶᤜᤠ᤹ ᤀᤡ᤺ᤳᤋᤠᤶ ᤏᤠ᤺ᤳᤋᤠᤶᤔᤧ᤹. ᤂᤧᤒᤩᤠᤱ ᤀᤰᤋᤱᤒᤠ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤧᤶᤔᤡᤴᤏᤧ᤹॥

᥈᥍ ᤌᤣᤀᤠᤱᤓᤧᤸᤗᤧ ᤀᤰᤋᤱᤒᤠ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤂᤧᤴ ᤗᤠᤈᤣ᤹ᤀᤥ ᤋᤃᤡ ᤁᤧᤕᤢᤱᤒᤠᤜᤠ᤹ᤖᤧ ᤔᤧᤈᤥᤃᤢ. ᤂᤶᤓᤩᤠᤱ ᤂᤧᤴ ᤗᤠᤈᤣᤴ ᤀᤠᤛᤢᤳᤌᤥ ᤐᤥ᤺ᤰᤂᤧ॥

᥈᥎ ᤀᤠᤱᤃᤠ᤹ ᤀᤠᤛᤠᤶᤕᤥ ᤛᤠᤰᤌᤡᤶᤜᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤠᤱ ᤂᤧᤴ ᤗᤠᤈᤣᤴ ᤂᤡᤏᤡ᤹ ᤀᤠᤛᤢᤳᤌᤥ ᤁᤧᤈᤥᤃᤢᤶᤏᤧᤓᤃᤪ ᤂᤧᤵᤔᤥ ᤋᤃᤡ ᤁᤧᤕᤢᤱᤒᤠᤜᤠ᤹ ᤜᤧᤰᤁᤣ ᤂᤡᤏᤡ᤹ᤀᤠᤱ ᤂᤧᤴ ᤗᤠᤈᤣ᤺ᤸᤗᤧ ᤁᤧᤀᤛᤡᤀᤠᤱ ᤗᤠᤵᤁᤧᤍᤧᤛᤡ᤹॥

᥈᥏ ᤁᤴᤜᤠ᤹ᤀᤥᤒᤠ ᤀᤠᤳᤋᤡᤸᤗᤧ ᤁᤢᤓᤠ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥

᥉᥆ “‘ᤁᤸᤗᤧᤆᤥᤃᤢᤸᤗᤧ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴᤒᤠᤜᤠ᤹ᤖᤧ ᤔᤧᤈᤥᤃᤢ ᤔᤧᤕᤢᤖᤢᤒᤠ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤔᤧᤈᤥᤃᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤡᤴᤏᤧ᤹ ᤑᤠ᤹ᤀᤠᤱ ᤐᤡᤏᤡᤱᤒᤠ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤠᤶ ᤏᤠ᤺ᤳᤋᤠᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥’”

ᤛᤣᤛᤣ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ ᤌᤡᤶᤜᤠ᤹

᥇᥏

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤛᤣᤛᤣ ᤐᤥ᤺ᤰᤂᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ. ᤛᤣᤛᤣᤒᤠ ᤆᤥ᤺ᤰᤁᤠ॥

᥉ “‘ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤐᤠᤏᤢᤍᤡᤱ ᤐᤠᤜᤠ᤹ ᤌᤠᤔᤧᤴᤍᤡᤱ ᤔᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤠ᤺ᤶᤛᤡᤱᤔᤠ ᤛᤒᤠᤌ ᤕᤧᤴᤏᤡᤴ ᤏᤧᤳᤋᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥊ “‘ᤏᤠᤘᤠᤀᤡᤳᤗᤠᤜᤠ᤹ ᤗᤧᤵᤔᤠᤱ ᤂᤡᤏᤡ᤹ ᤔᤧᤒᤳᤇᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤕᤥ᤺ᤶᤔᤏᤠᤒᤠ ᤔᤠᤱᤜᤠ᤹ᤀᤠᤱ ᤔᤧᤈᤥᤃᤧᤶᤛᤡᤶᤔᤧᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥋ “‘ᤂᤡᤏᤡ᤹ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤁᤧᤍᤥ᤺ᤶᤍᤢᤶᤔᤡᤸᤗᤧ ᤀᤠᤱᤃᤠ᤹ ᤐᤡᤏᤡᤱᤒᤠ ᤌᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤡᤍᤢᤱᤈᤓᤠᤴ ᤋᤠ᤺ᤰᤋᤢᤱ᤹॥

᥌ ᤂᤡᤏᤡ᤹ ᤁᤧᤍᤥ᤺ᤴᤍᤢᤶᤒᤠ ᤕᤧᤴᤏᤥᤀᤣ ᤀᤡᤃᤪ ᤁᤢᤍᤠ᤺ᤴᤍᤡᤰᤔᤠ ᤌᤠᤖᤡᤰ ᤂᤧᤴ ᤆᤠᤶᤔᤧ᤹॥ ᤁᤖ ᤁᤢᤀᤠᤳᤇᤡᤴᤍᤠ᤺ᤴ ᤌᤠᤖᤡᤰ ᤏᤖᤧᤏᤧᤓᤃᤪ ᤂᤧᤴ ᤔᤡᤀᤥ ᤔᤡᤎᤡᤰᤂᤧᤶᤍᤣᤛᤧᤶᤔᤧ᤹॥

᥍ ᤁᤢᤀᤠᤳᤇᤡᤴᤍᤠ᤺ᤴ ᤌᤠᤖᤡᤰᤁᤠᤱ ᤁᤧᤈᤠᤶᤏᤧᤓᤃᤪ ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤍᤠ᤺ᤰᤋᤢᤴ॥

᥎ ᤂᤧᤴ ᤀᤠᤳᤋᤡᤴᤜᤠ᤹ᤖᤧ ᤔᤧᤈ᤹᤺ ᤂᤧᤴ ᤁᤧᤈᤠᤒᤠᤜᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤂᤢᤶᤍᤡᤱ ᤐᤡᤔᤠᤛᤡᤀᤣ ᤐᤥᤱ᤹. ᤌᤧᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤐᤠ᤺ᤴᤏᤡᤴ ᤀᤠᤛᤢᤳᤌᤥ ᤔᤧᤈᤥᤃᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖ॥

᥏ “‘ᤂᤡᤏᤡ᤹ ᤀᤠᤒᤠᤅᤣ ᤁᤧᤍᤢᤶᤒᤠ ᤐᤥᤃᤢᤃᤧᤴ ᤁᤢᤈᤠᤴ ᤁᤧᤜᤧᤃᤢᤶᤔᤡᤸᤗᤧ ᤂᤡᤏᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤸᤗᤧ ᤁᤢᤕᤠᤀᤥ ᤌᤠᤖᤡᤰ ᤔᤧᤜᤧᤃᤧᤶᤔᤡᤴᤏᤧ᤹॥ ᤁᤧᤜᤧᤃᤢᤶᤔᤠᤅ ᤁᤧᤔᤠᤒᤠ ᤁᤧᤕᤠ᤺ᤰᤐᤠ ᤁᤢᤍᤠᤵᤔᤠᤜᤠ᤹ ᤔᤧᤓᤢᤰᤂᤧᤶᤔᤡᤴᤏᤧ᤹॥

᥇᥆ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤁᤢᤈᤠ᤹ᤜᤠ᤹ ᤘᤖᤧᤱᤗᤧᤱ ᤔᤧᤍᤢᤒᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤆᤧᤸᤗᤧᤰᤛᤧ᤹ ᤀᤡᤰᤋᤠᤵᤐᤥ ᤔᤰᤁᤧᤎᤠᤒᤠ ᤁᤢᤈᤠ᤹ᤜᤠ᤹ ᤔᤧᤛᤢᤵᤛᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤃ ᤕᤠᤱᤃᤧᤛᤠ᤹ᤒᤠ ᤏᤢ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤧᤖᤧᤶᤎᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥇᥇ “‘ᤂᤡᤏᤡ᤹ ᤔᤧᤄᤢ᤺ᤳᤋᤧᤶᤔᤡᤴᤏᤧ᤹॥

“‘ᤀᤡᤱᤗᤧᤰ ᤔᤧᤈᤥᤃᤧᤶᤔᤡᤴᤏᤧ᤹॥

“‘ᤘᤣ᤹ᤜᤠ᤹ᤏᤢ ᤀᤡᤱᤗᤧᤰ ᤐᤠᤴ ᤔᤧᤒᤠᤖᤧᤶᤔᤡᤴᤏᤧ᤹॥

᥇᥈ “‘ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤡᤱᤅᤥ ᤀᤡᤱᤗᤧᤰᤁᤣ ᤔᤠᤱᤜᤧᤰ ᤔᤣᤈᤥᤃᤧᤶᤔᤡᤴᤏᤧ᤹॥ ᤜᤧᤰᤁᤣ ᤁᤧᤈᤥᤃᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤑᤧᤳᤁᤧᤗᤠ᤺ᤶᤍᤢᤶ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥉ “‘ᤂᤡᤏᤡ᤹ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤧᤴ ᤔᤧᤕᤢᤰᤋᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤂᤧᤴ ᤔᤧᤏᤠᤵᤋᤧᤶᤔᤡᤴᤏᤧ᤹॥

“‘ᤏᤠᤶᤕᤠᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ ᤁᤢᤕᤠᤱᤅᤡᤴ ᤂᤡᤏᤡ᤹ ᤌᤡᤰ ᤛᤧᤴᤏᤠᤱ ᤔᤧᤃᤳᤋᤧᤶᤔᤡᤴᤏᤧ᤹॥

᥇᥊ “‘ᤁᤢᤏᤠᤃᤧᤎᤠᤰᤐᤠ ᤔᤏᤠᤴ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤔᤧᤳᤋᤧᤶᤔᤡᤴᤏᤧ᤹॥ ᤔᤡᤰᤑ᤺ᤶᤒᤧᤸᤗᤧ ᤁᤢᤍᤃᤡ ᤀᤠᤍᤥ᤺ᤰᤋᤥ᤺ᤰᤐᤠ ᤐᤠᤴ ᤔᤧᤏᤧᤛ᤻ᤛᤧᤶᤔᤡᤴᤏᤧ᤹. ᤁᤖ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥋ “‘ᤂᤡᤏᤡ᤹ ᤔᤧᤴᤘᤠ᤹ᤔᤏᤠᤒᤠ ᤔᤧᤈᤥᤃᤧᤶᤔᤡᤴᤏᤧ᤹॥ ᤆᤢᤰᤐᤠᤛᤠᤱ ᤀᤡᤃᤪ ᤕᤶᤒᤠᤛᤠᤱ. ᤔᤏᤠᤴ ᤀᤥᤔᤧᤵᤔᤠᤀᤠᤱ ᤔᤧ᤺ᤴ. ᤁᤖ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤧᤶᤔᤧ᤹॥

᥇᥌ “‘ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤡᤱᤗᤧᤰ ᤐᤠᤴ ᤔᤧᤀᤡᤱᤛᤠᤶᤔᤡᤴᤏᤧ᤹॥

“‘ᤂᤡᤏᤡ᤹ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤧᤴ ᤛᤡᤔᤠᤗᤡᤱᤎᤥ ᤁᤧᤳᤗ ᤔᤧᤈᤥᤃᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥍ “‘ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤜᤠ᤹ ᤏᤡᤱᤔᤡ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹॥ ᤀᤠᤒᤠᤅᤣ ᤜᤡᤶᤒᤣᤛᤠᤱᤒᤧᤴ ᤏᤠᤍᤢᤶᤍᤢᤶᤒᤠ ᤐᤠᤴ ᤔᤧᤳᤋᤧᤶᤔᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ᤀᤠᤱ ᤂᤧᤸᤗᤧ ᤁᤢᤓᤧᤴ ᤕᤠ᤺ᤶᤒᤰᤁᤥ ᤁᤢᤍᤱᤒᤠ ᤁᤧᤎᤩᤧ᤹ᤀᤡ॥

᥇᥎ “‘ᤀᤠᤒᤠᤅᤣ ᤜᤡᤶᤒᤣᤛᤠᤱᤒᤣᤴᤏᤢ ᤁᤢᤗᤧᤰᤘᤠ ᤏᤢ᤺ᤰᤔᤠ ᤔᤧᤃᤥ᤺ᤳᤋᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤛᤡᤰ ᤔᤧᤃᤢᤕᤧᤶᤔᤡᤴᤏᤧ᤹. ᤁᤖ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤧᤴ ᤀᤠᤵᤑᤣᤰ ᤁᤢᤀᤡᤛᤡ᤺ᤰ ᤗᤢᤱᤔᤠ᤹ ᤋᤢᤰᤋᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥏ “‘ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

“‘ᤏᤧᤳᤇᤡ ᤘᤣ᤹ ᤘᤣ᤹ ᤐᤖᤡᤰᤐᤠ ᤌᤰᤛᤠᤜᤠ᤹ ᤔᤧᤗᤠᤶᤛᤡᤱᤗ ᤔᤧᤕᤠ᤺ᤴᤍᤧᤶᤛᤡᤶᤔᤡᤴᤏᤧ᤹॥

“‘ᤂᤡᤏᤡ᤹ ᤀᤡᤰᤋᤠᤵᤐᤥ ᤏᤧᤳᤇᤡ ᤐᤖᤡᤰᤐᤠ ᤕᤠ᤹ᤖᤡ᤺ᤶᤒᤠᤜᤠ᤹ ᤔᤧᤜᤣ᤹ᤖᤧᤶᤔᤡᤴᤏᤧ᤹॥

“‘ᤂᤡᤏᤡ᤹ ᤏᤧᤳᤇᤡ ᤐᤖᤡᤰᤗᤧᤴ ᤂᤡ ᤁᤧᤒ᤺ᤶᤒᤠ ᤆᤠᤱ ᤔᤧᤈᤠᤰᤂᤧᤶᤔᤡᤴᤏᤧ᤹॥

᥈᥆ “‘ᤔᤣ᤺ᤰᤂᤡᤶᤗᤧ ᤗᤠᤃᤡ ᤐᤠᤴ ᤁᤧᤒᤢ᤹ᤔᤠᤀᤠᤱ ᤁᤧᤕᤧᤵᤔᤠ ᤁᤖ ᤔᤧᤸᤗᤧᤳᤋᤣ ᤁᤧᤘᤠ᤹ᤔᤠ ᤀᤡᤃᤪ ᤆᤥ᤺ᤰᤕᤢᤶᤓᤥ ᤔᤧᤶᤒᤥ᤺ᤱᤅᤣ ᤁᤧᤘᤠ᤹ᤔᤠ ᤕᤥᤃ᤻ᤔᤠ ᤔᤧᤴᤇ᤻ᤕᤠᤴ ᤁᤢᤓᤠ ᤔᤏᤠ᤺ᤸᤗᤧ ᤀᤡᤵᤋᤢᤏᤧᤓᤃᤪ. ᤂᤧᤴ ᤐᤠ᤺ᤴᤏᤡᤴ ᤛᤠ᤹ᤔᤠᤀᤠᤱ ᤏᤡ᤺ᤴᤎᤥ ᤆᤥ᤺ᤰᤔᤠ ᤐᤥᤱ᤹॥ ᤂᤧᤴ ᤔᤏᤠᤴ ᤛᤧᤵᤔᤠ ᤆᤠᤜᤡ᤺ᤴ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤔᤧᤴᤇ᤻ᤕᤠᤴ ᤆᤥ᤺ᤰᤕᤢᤶᤓᤥ ᤔᤧᤶᤒᤥ᤺ᤱᤅᤣ ᤘᤕᤧ॥

᥈᥇ ᤁᤖ ᤂᤧᤴ ᤕᤧᤶᤒᤡᤳᤇᤠ᤺ᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤂᤢᤏᤧ᤹ ᤁᤢᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤌᤢ᤺ᤶᤒᤠ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠᤖᤧ ᤗᤠᤃᤡ ᤋᤠᤖᤢᤖ ᤐᤥᤱ᤹॥

᥈᥈ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤁᤢᤗᤠᤕᤥᤸᤗᤧ ᤗᤠᤃᤡ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤌᤢ᤺ᤶᤒᤠ᤺ᤴᤗᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢᤖ. ᤂᤧᤒᤩᤠᤱ ᤂᤧᤸᤗᤧ ᤁᤢᤗᤠᤕᤥᤴ ᤗᤧᤵᤔᤡ ᤐᤥᤱ᤹॥

᥈᥉ “‘ᤂᤡᤏᤡ᤹ ᤂᤧᤴ ᤗᤠᤈᤣ᤹ᤀᤥ ᤁᤧᤃᤧᤖᤡ ᤜᤧᤰᤁᤩᤠᤱ ᤁᤢᤓᤠ ᤐᤖᤡᤰᤐᤠ ᤆᤠᤔᤠ ᤁᤧᤏᤢ᤹ᤒᤠ ᤛᤡᤱᤛᤣ᤹ ᤁᤧᤗᤣ᤺ᤳᤋᤢᤶᤔᤠᤱ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤂᤧᤸᤗᤧ ᤁᤢᤈᤠ᤹ᤀᤡᤴ ᤆᤠᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥

᥈᥊ ᤗᤡᤛᤡᤃᤣᤰᤐᤠ ᤋᤱᤒᤣᤀᤥ ᤆᤠᤜᤣ ᤁᤧᤖᤧᤰ ᤛᤡᤱᤛᤣ᤹ᤜᤠ᤹ ᤛᤣᤛᤣᤒᤠ ᤐᤥᤱ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤏᤠᤖᤠᤑᤥᤔᤠ ᤛᤡᤍᤢᤱᤈᤓᤠ ᤐᤥᤱ᤹॥

᥈᥋ ᤁᤖ ᤅᤠᤛᤡᤃᤣᤰᤐᤠ ᤋᤱᤒᤣᤀᤥ ᤂᤧᤸᤗᤧ ᤁᤢᤈᤠ᤹ᤀᤡᤴ ᤂᤡᤏᤡ᤹ ᤆᤠᤔᤠ ᤏᤢ᤹॥ ᤜᤧᤰᤁᤣᤗ᤹ᤖᤡᤰ ᤁᤴ ᤐᤠ᤺ᤴᤏᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤂᤧᤴ ᤕᤖᤡᤁ ᤁᤢᤈᤠ᤹ ᤌᤥ᤺ᤰᤗ ᤐᤣᤰ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥈᥌ “‘ᤁᤢᤓᤠ ᤌᤰᤛᤠ ᤐᤢᤛᤠᤴ ᤂᤧᤸᤗᤧ ᤁᤢᤔᤠᤰᤂᤡᤴᤏᤢ ᤛᤥᤖᤡᤰ ᤂᤡᤏᤡ᤹ ᤔᤧᤈᤧᤶᤔᤡᤴᤏᤧ᤹॥

“‘ᤂᤡᤏᤡ᤹ ᤌᤢᤶᤔᤩᤠ ᤔᤧᤀᤡᤛᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤁᤡᤳᤆᤠᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥈᥍ “‘ᤂᤡᤏᤡ᤹ ᤏᤧᤛᤡ᤺ᤶᤒᤥᤒᤠ ᤌᤧᤃᤣ᤺ᤰᤀᤡ᤺ᤴ ᤔᤧᤄᤰᤋᤧᤶᤔᤡᤴᤏᤧ᤹. ᤂᤧᤒᤩᤠᤱ ᤔᤢᤎᤥ᤹ᤀᤡᤸᤗᤧ ᤁᤢᤛᤢᤰᤐᤠᤜᤠ᤹ ᤔᤧᤛᤠ᤺ᤰᤋᤧᤶᤔᤡᤴᤏᤧ᤹॥

᥈᥎ “‘ᤁᤧᤛᤡᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤌᤰᤁᤥ ᤔᤧᤜᤧᤃᤧᤶᤔᤡᤴᤏᤧ᤹ᤀᤠᤱ ᤔᤧᤄᤠ᤺ᤴᤍᤠᤶᤔᤡᤴᤏᤧ᤹॥ ᤜᤧᤰᤁᤩᤠᤱ ᤀᤠᤵᤑᤣᤰ ᤌᤰᤁᤥ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤁᤢᤕᤥᤰ ᤔᤧᤓᤳᤇᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥈᥏ “‘ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤕᤧᤶᤒᤠ ᤜᤱᤈᤣᤏᤠ ᤁᤧᤳᤏᤡᤔᤠ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹ᤀᤠᤱ ᤑᤧᤳᤔᤧᤗᤠ᤺ᤴᤍᤧᤶᤛᤡᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤗᤠᤈᤣᤴ ᤁᤧᤳᤏᤡᤔᤠ ᤆᤥ᤺ᤰᤔᤠ ᤗᤧᤵᤛᤠᤱ ᤗᤠ᤺ᤳ. ᤂᤧᤒᤩᤠᤱ ᤗᤠᤈᤣᤴ ᤑᤣᤴᤕᤠ᤺ᤶᤒᤰᤁᤡᤸᤗᤧ ᤋᤡᤶ᤹॥

᥉᥆ “‘ᤂᤡᤏᤡ᤹ ᤀᤠᤱᤃᤠ᤹ ᤀᤠᤏᤠ᤺ᤶᤛᤡᤱᤔᤠ ᤛᤒᤠᤌ ᤕᤧᤴᤏᤡᤴ ᤏᤧᤳᤋᤧᤶᤔᤧ᤹ ᤜᤧᤰᤁᤩᤠᤱ ᤀᤠᤛᤣᤛᤣᤍᤧᤴᤏᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥉᥇ “‘ᤂᤡᤏᤡ᤹ ᤔᤠᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤡᤃᤪ ᤁᤧᤛᤡᤒᤠ ᤛᤠᤶ ᤁᤧᤓᤥ᤺ᤱᤒᤠ ᤗᤧᤵᤔᤠᤱ ᤔᤧᤗᤠᤛᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤏᤢ ᤛᤢᤈᤠ ᤔᤧᤏᤠ᤺ᤰᤋᤠᤶᤔᤡᤴᤏᤧ᤹ᤀᤠᤱ ᤂᤡᤏᤡ᤹ ᤀᤠᤒᤠᤅᤣ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤡᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥉᥈ “‘ᤁᤠᤵᤐᤥ ᤋᤢᤶᤛᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤛᤡᤖᤧ ᤗᤠᤃᤡ ᤐᤥᤃᤧᤶᤔᤧ᤹ ᤜᤧᤰᤁᤩᤠᤱ ᤂᤍᤠᤰᤔᤡᤜᤠ᤹ ᤏᤠᤈᤶ ᤐᤡᤖᤧᤶᤛᤡᤶᤔᤧ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤂᤡᤏᤡ᤹ ᤁᤡᤛᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥉᥉ “‘ᤂᤡᤏᤡ᤹ᤀᤥ ᤕᤠᤱᤎᤥ᤺ᤰᤛᤧ ᤁᤧᤍᤠᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤔᤡᤴᤏᤧ᤹॥

᥉᥊ ᤂᤧᤴ ᤂᤡᤏᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤔᤏᤠ ᤜᤧᤰᤁᤣ ᤗᤣ᤺ᤳᤋᤧᤶᤔᤧ᤹॥ ᤂᤡᤏᤡ᤹ ᤂᤧᤴ ᤀᤠᤒᤠᤅᤣ ᤁᤢᤛᤡᤱ ᤗᤢᤱᤔᤠ᤹ ᤋᤢᤰᤋᤠᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤘᤣ᤹ ᤗᤠᤈᤣ᤹ᤒᤠ ᤁᤧᤘᤕᤡ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥉᥋ “‘ᤂᤡᤏᤡ᤹ ᤁᤧᤛᤡ᤺ᤰᤋᤢᤶᤔᤡᤸᤗᤧ. ᤁᤧᤎᤠᤱᤄᤢᤶᤔᤡᤸᤗᤧ ᤜᤧᤰᤁᤩᤠᤱ ᤁᤧᤎᤡᤶᤛᤢᤶᤔᤡᤸᤗᤧ ᤀᤡᤱᤗᤧᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥉᥌ ᤂᤡᤏᤡ᤹ ᤁᤢᤍᤥ᤺ᤵᤔᤠ ᤋᤧᤶᤍᤢᤖᤡ ᤏᤢ ᤁᤢᤎᤠᤱᤔᤠ. ᤜᤧᤰᤁᤩᤠᤱ ᤁᤧᤃᤧᤵᤐᤠ ᤁᤢᤛᤡ᤺ᤰᤔᤠ ᤏᤢ ᤐᤠᤛᤠᤱᤃᤠᤜᤠ᤹ ᤁᤳᤋᤧᤶᤔᤧ᤹॥ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥉᥍ “‘ᤂᤡᤏᤡ᤹ ᤀᤠᤱᤃᤠ᤹ ᤁᤧᤖᤧᤰ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤎᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ॥’”

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ ᤂᤢᤶᤍᤡᤱ ᤂᤥᤛᤢ

᥈᥆

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤡᤛᤪᤠᤀᤡᤗᤡᤜᤠ᤹ ᤀᤡᤃᤪ ᤂᤧᤱᤜᤠ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤀᤡᤛᤪᤠᤀᤡᤗᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤀᤥ ᤀᤠᤳᤋᤡᤸᤗᤧ ᤁᤢᤛ᤻ᤛᤠ ᤀᤅᤧ᤺ᤰᤘᤠᤴ ᤔᤥᤗᤥᤂ ᤛᤠᤶᤔᤠᤱᤅᤥ ᤋᤥ᤺ᤴᤍᤢ᤹ ᤂᤧᤴ ᤛᤧᤵᤔᤠ ᤐᤥᤱ᤹॥ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤧᤴ ᤗᤢᤱᤅᤡᤸᤗᤧ ᤔᤧᤗᤧᤵᤋᤢᤖ॥

᥉ ᤂᤧᤱᤜᤠ᤹ᤀᤥ ᤁᤢᤛ᤻ᤛᤠ ᤀᤅᤧ᤺ᤰᤘᤠᤴ ᤔᤥᤗᤥᤂ ᤔᤠᤱᤅᤥ ᤁᤧᤍᤥ᤺ᤶᤒᤧᤸᤗᤧ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤡᤴ ᤆᤡ᤺ᤴᤍᤢ᤹ ᤜᤧᤰᤁᤩᤠᤱ ᤛᤣᤛᤣᤒᤠ ᤀᤠᤔᤡᤱᤅᤡᤴ ᤑᤧᤳᤗᤠ᤺ᤴᤍᤢ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤀᤳᤋᤢᤱᤅᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤗ᤺ᤳᤋᤢᤱᤍᤣᤛᤢᤱ᤹॥

᥊ ᤂᤧᤸᤗᤧ ᤂᤢᤏᤧ᤹ ᤀᤅᤧ᤺ᤰᤘᤠ ᤁᤢᤛ᤻ᤛᤠᤴ ᤔᤥᤗᤥᤂ ᤔᤠᤱᤅᤥ ᤋᤥ᤺ᤴᤍᤢᤸᤗᤧ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤧᤴ ᤔᤏᤠᤴ ᤔᤧᤴᤇᤧᤖᤢᤴ ᤜᤧᤰᤁᤩᤠᤱ ᤔᤧᤴᤏᤡᤔᤏᤠᤒᤠ ᤔᤧᤗᤧᤅᤡᤛᤡᤱᤏᤧᤓᤃᤪ.

᥋ ᤂᤧᤴ ᤔᤏᤠᤴ ᤏᤢ ᤂᤧᤸᤗᤧ ᤁᤢᤜᤡᤶᤛᤕᤱᤜᤠ᤹ ᤀᤳᤋᤢᤱᤛᤡᤱ᤹. ᤀᤠᤱᤃᤠ᤹ ᤂᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤛᤥᤖᤡᤰ ᤔᤥᤗᤥᤂ ᤔᤠᤱᤅᤡᤴ ᤁᤧᤍᤡᤶᤒᤠᤀᤠᤱ ᤁᤧᤳᤏᤡᤔᤠ ᤁᤧᤈᤥ᤺ᤰᤛᤡᤱᤒᤠᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖ ᤆᤥᤃᤢᤱ᤹॥

᥌ “‘ᤀᤠᤳᤋᤡᤴ ᤔᤏᤠ᤺ᤴ ᤔᤠᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤵᤔᤠᤱ ᤀᤡᤃᤪ ᤁᤧᤛᤡᤒᤠ ᤛᤠᤶᤜᤠ᤹ ᤁᤧᤓᤥ᤺ᤱᤒᤠ ᤗᤧᤵᤔᤠᤱ ᤗᤠ᤺ᤳᤋᤠᤱ ᤀᤠᤱᤃᤠ᤹ ᤀᤡᤱᤗᤧᤰᤁᤠ. ᤀᤠᤱᤃᤠ᤹ ᤂᤧᤴ ᤀᤳᤋᤢᤱᤅᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶᤒᤠ ᤗ᤺ᤳᤋᤢᤱᤍᤣᤛᤢᤱ᤹॥

᥍ “‘ᤀᤠᤒᤠᤅᤣ ᤋᤥ᤺ᤴᤏᤠᤛᤡᤶᤔᤧ᤹ᤀᤠᤱ ᤛᤣᤛᤣ ᤐᤥ᤺ᤰᤂᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥎ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤀᤠᤱᤃᤠ᤹ᤀᤣ ᤂᤡᤏᤡ᤹ ᤛᤣᤛᤣ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤠᤀᤠ॥

᥏ “‘ᤀᤠᤳᤋᤡᤸᤗᤧ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠ ᤛᤠᤱᤃᤪᤠ ᤔᤠᤱᤍᤣ ᤔᤧᤳᤋᤢᤛᤡ᤹ ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥ ᤂᤢᤏᤧ᤹ ᤀᤠᤒᤠᤅᤣ ᤁᤢᤶᤒᤠ ᤁᤢᤶᤔᤠ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢᤛᤡᤒᤠᤸᤗᤧ ᤆᤥᤃᤢᤒᤠᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤛᤡᤔᤠ ᤁᤧᤒᤥᤱᤒᤠ ᤐᤥᤱᤗᤥ॥

᥇᥆ “‘ᤁᤢᤓᤠ ᤔᤏᤠ᤺ᤴ ᤘᤣ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤏᤢ ᤕᤠ᤺ᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤧᤴ ᤏᤧᤵᤔᤠᤱ ᤛᤧᤵᤔᤠᤛᤡᤀᤣ ᤐᤥᤱ᤹॥

᥇᥇ “‘ᤀᤠᤵᤑᤣᤰ ᤁᤢᤶᤒᤠᤖᤧ ᤁᤢᤔᤣ᤺ᤳᤋᤡᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤁᤢᤶᤒᤠ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤒᤠ ᤐᤥᤱ᤹॥ ᤂᤧᤱᤜᤠ᤹ ᤏᤧᤵᤔᤠᤱ ᤛᤧᤵᤔᤠᤛᤡᤀᤣ ᤐᤥᤱ᤹॥ ᤂᤢᤴᤇᤡ᤹ ᤆᤥ᤺ᤰᤛᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤔᤠ ᤁᤧᤒᤥᤱᤒᤠ ᤐᤥᤱ᤹॥

᥇᥈ “‘ᤁᤢᤓᤠ ᤔᤏᤠ᤺ᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤒᤠᤱᤗᤡ᤺ᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤂᤧᤴ ᤕᤧᤶᤒᤡᤳᤇᤠ᤺ᤴ ᤏᤢ ᤔᤧᤴᤇᤢᤔᤠᤴ ᤏᤧᤵᤔᤠᤱ ᤛᤧᤵᤔᤠᤛᤡᤀᤣ ᤐᤥᤱ᤹॥ ᤂᤢᤴᤇᤡ᤹ ᤆᤥᤃᤧᤛᤢᤒᤠᤴ ᤑᤧᤳᤗᤠ᤹ᤔᤠ ᤕᤠ᤺ᤶᤒᤰᤗᤥ॥ ᤂᤢᤴᤇᤡ᤹ ᤜᤧᤰᤁᤣ ᤆᤥᤃᤧᤛᤢᤒᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤔᤠ ᤐᤥᤱ᤹॥

᥇᥉ “‘ᤁᤢᤓᤠ ᤔᤏᤠ᤺ᤸᤗᤧ ᤔᤧᤴᤇᤢᤔᤠᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤧᤶᤒᤡᤳᤇᤠ᤺ᤴᤏᤢ ᤜᤧᤰᤁᤣ ᤆᤥᤃᤢᤏᤧᤓᤃᤪ ᤂᤧᤴ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤐᤥᤱ᤹॥ ᤂᤧᤴ ᤏᤧᤵᤔᤠᤱ ᤛᤧᤵᤔᤠᤛᤡᤀᤣ ᤐᤥᤱ᤹॥ ᤂᤢᤴᤇᤡ᤹ ᤜᤧᤰᤁᤣ ᤆᤥᤃᤧᤛᤢᤒᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤔᤠ ᤐᤥᤱ᤹॥

᥇᥊ “‘ᤁᤢᤓᤠ ᤔᤏᤠ᤺ᤸᤗᤧ ᤁᤢᤶᤔᤠ ᤁᤢᤛ᤻ᤛᤠ ᤏᤧᤵᤔᤠᤱ ᤔᤣ᤺ᤳ ᤆᤥᤃᤢᤛᤡᤏᤧᤓᤃᤪ ᤂᤧᤴ ᤑᤧᤴᤕᤠ᤺ᤶᤒᤰᤗᤥ॥ ᤂᤧᤴ ᤔᤏᤠᤴ ᤂᤧᤱᤜᤠ᤹ᤏᤢ ᤛᤥᤖᤡᤰ ᤔᤡᤎᤡᤱᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤜᤧᤰᤋᤱᤒᤠ ᤕᤠ᤺ᤶᤒᤰ ᤔᤧᤒᤥ᤺ᤱᤏᤧᤴᤗ॥

᥇᥋ “‘ᤁᤢᤓᤠᤖᤧ ᤌᤰᤛᤠ᤺ᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤂᤧᤴ ᤔᤏᤠᤴ ᤛᤧᤵᤔᤠᤀᤣ ᤐᤥᤱ᤹. ᤂᤧᤒᤩᤠᤱ ᤂᤧᤴ ᤌᤰᤛᤠ᤺ᤴᤏᤠᤱ ᤛᤧᤵᤔᤠ ᤐᤥᤱ᤹॥

᥇᥌ “‘ᤁᤢᤓᤠ ᤔᤧᤴᤇᤢᤔᤠ᤺ᤸᤗᤧ ᤌᤰᤛᤠᤴ ᤕᤧᤶᤒᤠ ᤆᤥᤃᤢᤒᤠ ᤋᤢᤶᤍᤧᤳᤋᤧᤏᤧᤓᤃᤪ ᤂᤧᤴ ᤔᤧᤴᤇᤢᤔᤠᤴ ᤏᤢ ᤌᤰᤛᤠᤴ ᤏᤧᤵᤔᤠᤱ ᤛᤧᤵᤔᤠᤛᤡᤀᤣ ᤐᤥᤱ᤹॥ ᤂᤢᤴᤇᤡ᤹ ᤜᤧᤰᤁᤣ ᤆᤥᤃᤧᤛᤢᤒᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤔᤠᤀᤣ ᤐᤥᤱ᤹॥

᥇᥍ “‘ᤀᤠᤳᤋᤡᤸᤗᤧ ᤀᤠᤒᤠᤅᤣ ᤁᤢᤴᤛᤠ᤹. ᤀᤡᤃᤪ ᤀᤠᤒᤠᤅᤣ ᤁᤢᤶᤒᤠ ᤀᤡᤃᤪ ᤁᤢᤶᤔᤠ ᤗᤧᤵᤔᤠᤱᤒᤠ ᤔᤧᤴᤇᤢᤔᤠᤛᤠᤴ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤂᤧᤱᤃ ᤛᤠ᤹ᤖᤡᤰ ᤛᤡᤖᤡᤱᤔᤔᤠ ᤐᤠ᤺ᤴᤗᤥ॥ ᤂᤧᤴ ᤏᤧᤵᤔᤠᤱ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤛᤡᤖᤀᤣ ᤂᤢᤴᤇᤡ᤹ ᤀᤠᤵᤑᤣᤰ ᤔᤏᤠᤜᤠ᤹ᤗᤠᤶ ᤗ᤺ᤵᤔᤠᤍᤣᤔᤠᤛᤡ ᤐᤥᤱ᤹॥ ᤂᤧᤸᤗᤧ ᤀᤠᤒᤠᤅᤣ ᤁᤢᤴᤛᤠ᤹ ᤔᤧᤴᤇᤢᤔᤠᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤀᤠᤱ ᤘᤠ᤹॥ ᤂᤢᤴᤇᤡ᤹ ᤜᤧᤰᤁᤣ ᤆᤥᤃᤧᤛᤢᤒᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤔᤠ ᤐᤥᤱ᤹॥

᥇᥎ “‘ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤒᤠ ᤕᤧᤶᤔᤥ ᤁᤢᤓᤠ ᤔᤏᤠ᤺ᤸᤗᤧ ᤔᤧᤴᤇᤢᤔᤠᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤂᤧᤴ ᤏᤧᤵᤔᤠᤱ ᤂᤢᤴᤇᤡ᤹ ᤔᤏᤠᤜᤠ᤹ᤗᤠᤶᤒᤠ ᤗ᤺ᤵᤔᤠᤍᤣᤔᤠᤛᤡ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤒᤡᤳᤇᤠ᤺ᤸᤗᤧ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤠᤰᤂᤡᤸᤗᤧ ᤁᤢᤒᤢᤴᤏᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢ ᤜᤧᤰᤁᤩᤠᤱ ᤔᤧᤴᤇᤢᤔᤠ᤺ᤸᤗᤧ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤔᤠᤰᤂᤡᤸᤗᤧ ᤁᤢᤒᤢᤴᤏᤡᤴ ᤀᤥ᤺ᤴᤎᤠᤰᤋᤢ॥

᥇᥏ “‘ᤂᤧᤏᤧ᤹ ᤀᤠᤒᤠᤅᤣ ᤁᤧᤶᤒᤠ ᤀᤡᤃᤪ ᤁᤧᤶᤔᤠᤖᤧ ᤁᤢᤴᤏᤧ᤹ ᤁᤢᤴᤛᤠ᤹ᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤁᤸᤗᤧ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤴ ᤁᤢᤏᤠᤔᤧᤴᤇᤠ᤹ ᤆᤥᤃᤢ᤹॥ ᤂᤧᤴᤇᤡ᤹ ᤜᤧᤰᤁᤣ ᤁᤧᤈᤥᤃᤢᤛᤡᤒᤧᤸᤗᤧ ᤆᤥᤃᤢᤸᤗᤧ ᤂᤧᤴᤇᤡ᤹ ᤀᤠᤵᤑᤣᤰ ᤁᤧᤛᤡᤛᤡᤖ ᤐᤥᤱ᤹॥

᥈᥆ “‘ᤁᤢᤓᤠᤖᤧ ᤀᤠᤒᤠᤅᤣ ᤁᤢᤶᤓᤅᤠ ᤀᤡᤃᤪ ᤁᤢᤴᤍᤢᤶᤒᤠᤖᤧ ᤁᤢᤔᤣ᤺ᤳᤋᤡᤴᤏᤢ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ ᤂᤧᤸᤗᤧ ᤀᤠᤵᤑᤣᤰ ᤁᤢᤶᤓᤅᤠ ᤀᤡᤃᤪ ᤁᤢᤴᤍᤢᤶᤒᤠ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ॥ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤂᤥᤔᤠ ᤐᤥᤱ᤹॥ ᤂᤧᤱᤜᤠ᤹ ᤂᤢᤴᤇᤡ᤹ ᤛᤠᤔᤧᤴᤘᤠ᤹ᤀᤣ ᤔᤧᤛᤡᤖ ᤐᤥᤱ᤹॥

᥈᥇ “‘ᤁᤢᤓᤠᤖᤧ ᤀᤠᤒᤠᤅᤣ ᤁᤢᤴᤛᤠ᤹ᤖᤧ ᤁᤢᤔᤣᤳ ᤁᤢᤀᤅᤧ᤺ᤰᤔᤠᤴ ᤀᤡᤃᤪ ᤁᤢᤶᤓᤢ᤹ᤖᤧ ᤁᤢᤔᤣ᤺ᤳᤋᤧᤴ ᤔᤣ᤺ᤰᤂᤡᤶ ᤔᤧᤵᤔᤠᤃ ᤀᤠᤛᤢᤳᤌᤥ ᤐᤠ᤺ᤴᤗᤥ॥a ᤂᤧᤸᤗᤧ ᤀᤠᤒᤠᤅᤣ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡᤒᤠ ᤐᤥᤱ᤹॥ ᤂᤧᤱᤜᤠ᤹ ᤂᤢᤴᤇᤡ᤹ ᤛᤠᤔᤧᤴᤘᤠ᤹ᤀᤣ ᤗᤢᤰᤐᤠ ᤂᤰᤐᤠ ᤔᤧᤒᤥ᤺ᤱᤅᤠᤱ ᤔᤧᤛᤡᤖᤥ॥

᥈᥈ “‘ᤀᤠᤱᤃᤠ᤹ ᤁᤧᤖᤧᤰ ᤀᤠᤛᤠᤶᤕᤥ ᤌᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤔᤧ᤺ᤴᤏᤧᤓᤃᤪ ᤀᤠᤳᤋᤡᤴ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤂᤡᤏᤡ᤹ ᤋᤣ᤹ᤏᤡᤱᤗ ᤐᤳᤋᤠ ᤂᤧᤸᤗᤧ ᤂᤡᤏᤡ᤹ ᤁᤧᤀᤛᤡᤀᤠᤱ ᤗᤠᤵᤁᤧᤓᤢᤛᤡ᤹॥

᥈᥉ ᤂᤡᤏᤡ᤹ ᤋᤃᤡ ᤀᤠᤱᤃᤠ᤹ ᤗ᤺ᤵᤔᤠᤍᤣᤔᤠ ᤀᤡ᤺ᤳᤋᤢᤱᤛᤡᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤁᤥ ᤂᤡᤏᤡ᤹ ᤗᤠᤱᤔᤧᤄᤣᤃᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤖᤧ ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤀᤠᤱ ᤔᤧᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤆᤡ᤺ᤳᤋᤢᤱᤛᤡᤱ॥

᥈᥊ ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤠ᤹. “ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣᤴ ᤕᤢᤰ ᤁᤧᤈᤥᤃᤢᤶ᤹. ᤜᤧᤰᤁᤩᤠᤱ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣᤴ ᤂᤡᤏᤡ᤹ ᤐᤡᤏᤡᤱ᤹॥” ᤂᤡᤏᤡ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤁᤧᤛᤧᤶᤒᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥈᥋ “‘ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤌᤰᤛᤠᤐᤢᤛᤠᤜᤠ᤹ ᤛᤧᤴᤍᤧᤶᤛᤡᤶᤔᤧ᤹॥ ᤀᤠᤱᤃᤠ᤹ ᤀᤠᤛᤢᤳᤌᤥ ᤗᤣ᤺ᤳᤋᤢᤱᤛᤡᤱᤅᤠᤱ ᤀᤥᤛᤣ᤺ᤴᤎᤠᤰᤏᤡᤱᤒᤠ ᤌᤰᤛᤠᤐᤢᤛᤠ ᤀᤡᤃᤪ ᤂᤠᤶᤒᤠᤱᤅᤥ ᤁᤧᤛ᤺ᤴᤇᤡᤱᤒᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ᤗᤠᤶ ᤂᤡᤏᤡ᤹ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤡᤴᤏᤧ᤹॥

᥈᥌ ᤂᤡᤏᤡ᤹ ᤀᤠᤱᤃᤠ᤹ ᤀᤠᤗᤠᤃᤡ ᤛᤣᤛᤣᤒᤠ ᤐᤥ᤺ᤰᤂᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠᤴ. ᤛᤣᤛᤣᤒᤠ ᤆᤥ᤺ᤰᤁᤠ. ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤏᤠ ᤐᤥᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤡᤏᤡ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤀᤣ᤺ᤰ ᤛᤧᤴᤏᤡᤱᤒᤠᤖᤥ॥

᥈᥍ “‘ᤂᤡᤏᤡ᤹ᤀᤥᤒᤠ ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠᤴ ᤔᤠᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤧᤵᤔᤠᤱ ᤀᤡᤃᤪ ᤁᤧᤛᤡᤒᤠ ᤛᤠᤶᤜᤠ᤹ ᤁᤧᤓᤥ᤺ᤱᤒᤠ ᤗᤧᤵᤔᤠᤱ ᤗᤠ᤺ᤳᤏᤧᤓᤃᤪ ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥ ᤂᤧᤱᤜᤠ᤹ ᤗᤢᤱᤅᤡᤸᤗᤧ ᤗᤧᤵᤔᤠ ᤛᤧᤵᤔᤠᤛᤡ ᤐᤥᤱ᤹॥ ᤂᤢᤴᤇᤡ᤹ ᤜᤧᤰᤁᤣ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤔᤠ ᤐᤥᤱᤗᤥ॥’”

a 

᥈᥆:᥈᥇ ᤛᤠᤶᤕᤥ ᤀᤡᤱ ᥈᥋:᥋ ᤀᤥ ᤐᤠ᤺ᤳᤋᤢᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤡᤗ ᤛᤠᤰᤌᤡᤶᤔᤥ ᤑᤢ᤹ᤜᤠ᤹ ᤀᤡᤃᤪ ᤏᤢᤛᤠ᤹ᤜᤠ᤹ ᤂᤢᤴᤇᤡ᤹ ᤛᤠᤔᤧᤴᤘᤠ᤹ᤀᤣ ᤔᤧᤛᤩᤧᤄᤧᤖᤧᤏᤧᤓᤃᤪ ᤔᤢ᤹ᤀᤡᤍᤠᤱᤛᤠ ᤁᤵᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤑᤢ᤹ᤏᤢᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤌᤡᤰᤐᤠᤖᤧ ᤔᤣ᤺ᤳ ᤋᤣ᤹ᤔᤠᤛᤡ ᤁᤣᤏᤢ᤹ᤒᤠ ᤌᤡᤶ ᤘᤕᤧ॥ ᤁᤖ ᤁᤴ ᤐᤠ᤺ᤳᤗᤠ ᥈᥇ ᤀᤥ ᤑᤢ᤹ᤏᤢᤛᤠ᤹ᤜᤠ᤹ ᤁᤢᤜᤡᤱᤘᤧᤳ ᤔᤧᤘᤠ᤹ᤖᤀᤣ ᤆᤠᤜᤡ᤺ᤴ ᤔᤣ᤺ᤳ ᤋᤣ᤹ᤔᤠᤛᤡ ᤔᤧᤏᤢ᤹ᤏᤧᤴ॥ (ᤔᤳᤋᤡ ᥇᥊:᥉. ᥊)॥

ᤏᤡᤱᤘᤠ᤹ᤑᤢᤛᤠᤶᤒᤠ ᤛᤢᤳᤌᤥ ᤐᤥᤱᤔᤠ ᤌᤡᤶ

᥈᥇

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤧᤏᤧ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤔᤏᤠᤜᤠ᤹ ᤁᤢᤓᤠ ᤔᤧᤛᤡ᤺ᤸᤗᤧ ᤂᤡᤏᤡ᤹ ᤁᤢᤓᤠᤖᤧ ᤆᤣ᤺ᤴ ᤔᤧᤛᤢᤛᤧᤶᤔᤡᤴᤏᤧ᤹ᤀᤠᤱ ᤀᤠᤵᤑᤣᤰ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤡᤴᤏᤧ᤹.

᥈ ᤀᤠᤵᤑᤣᤰ ᤁᤠ᤹ᤀᤡ ᤁᤧᤎᤠᤵᤐᤠᤜᤠ᤹ᤖᤰ. ᤀᤡᤃᤪ ᤀᤠᤵᤑᤣᤰ ᤔᤠᤏᤢᤍᤡᤱ ᤔᤠ. ᤐᤠᤏᤢᤍᤡᤱ ᤐᤠ. ᤛᤠᤜᤠ᤹. ᤑᤢ᤹ᤏᤢᤛᤠ᤹.

᥉ ᤀᤡᤃᤪ ᤜᤡᤶᤔᤥᤀᤣ ᤁᤧᤘᤠ᤹ᤔᤠ ᤔᤣ᤺ᤰᤂᤡᤶ ᤔᤧᤶᤒᤥ᤺ᤱᤅᤣᤔᤠ ᤔᤠᤱᤃᤧᤴᤏᤠ ᤏᤧ᤹ᤏᤢᤛᤠ᤹ᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤗ॥

᥊ ᤋᤧᤴᤎᤠᤶ ᤔᤣ᤺ᤰᤂᤡᤶᤗᤠᤶ ᤁᤠ᤹ᤀᤡ ᤁᤧᤎᤠᤵᤐᤠ ᤁᤢᤓᤠᤖᤧ ᤗᤠᤃᤡᤀᤠᤱ ᤂᤧᤴ ᤀᤠᤵᤑᤣᤰ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤅᤠᤱ ᤔᤧᤈᤡ᤺ᤴᤇᤡᤱᤅᤡᤴᤗ॥

᥋ “‘ᤔᤡᤰᤘᤠ ᤔᤧᤃᤢ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤔᤧᤴᤏ᤺ᤰᤂᤢᤴᤗ. ᤂᤢᤴᤇᤡ᤹ ᤔᤢᤎᤥ᤹ᤜᤠ᤹ᤖᤧ ᤁᤢᤛᤢᤰᤐᤠᤜᤠ᤹ ᤔᤧᤴᤇᤠ᤺ᤰᤋᤢᤴᤗ ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤰᤁᤡᤴ ᤔᤧᤱᤄᤠ᤺ᤴᤍᤢᤴᤗ॥

᥌ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤱᤜᤠ᤹ ᤛᤣᤛᤣ ᤔᤧᤕᤢᤱᤗ. ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤁᤢᤏᤠᤔᤧᤴᤇᤠ᤹ ᤐᤥ᤺ᤱᤗ ᤔᤧᤴᤈᤥᤃᤢᤴᤗ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶᤒᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ. ᤀᤡᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠᤴ ᤋᤥ᤺ᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤛᤣᤛᤣ ᤔᤧᤒᤥ᤺ᤱᤗ॥

᥍ “‘ᤂᤧᤱᤜᤠ᤹ᤖᤧ ᤕᤧᤶᤒᤠ ᤜᤱᤈᤣᤏᤠ ᤁᤧᤒᤥ᤺ᤱᤔᤠᤀᤠᤱ ᤑᤧᤰᤁᤧᤗᤠ᤹ᤔᤠ ᤔᤧᤴᤇᤢᤔᤠᤴ ᤀᤡᤃᤪ ᤁᤢᤕᤧᤶᤒᤠ᤺ᤸᤗᤧ ᤗᤠᤵᤑᤣᤛᤢᤔᤠ ᤀᤠᤳᤋᤡᤴ ᤔᤧᤴᤇᤢᤔᤠᤴᤏᤠᤱ ᤔᤧᤴᤍᤠᤖᤢᤴᤗ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤔᤧᤈᤥᤰ॥

᥎ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤡᤏᤡ᤹ ᤛᤣᤛᤣᤒᤠ ᤗᤣ᤺ᤳᤋᤠᤶᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠᤴ ᤋᤥ᤺ᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤣᤛᤣᤒᤠ ᤁᤧᤈᤥ᤺ᤰᤐᤠ ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠᤴ. ᤛᤣᤛᤣᤒᤠ ᤆᤥ᤺ᤰᤁᤠ॥

᥏ “‘ᤁᤢᤓᤠ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤕᤧᤶᤒᤠ ᤁᤥ᤺ᤵᤔᤠ ᤁᤧᤳᤏᤡᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤀᤠᤒᤠᤅᤣ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤏᤧᤓᤃᤪ. ᤂᤧᤸᤗᤧ ᤁᤢᤶᤒᤠ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢ᤹॥ ᤂᤧᤴ ᤔᤡᤀᤥ ᤔᤡᤔᤧᤎᤡᤰᤂᤢᤖ॥

᥇᥆ “‘ᤀᤠᤳᤋᤡᤴ ᤂᤢᤏᤧ᤹ ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹ᤀᤥ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤁᤢᤎᤧᤃᤣ᤺ᤰᤐᤥ ᤐᤡᤔᤠ ᤔᤠᤱᤌᤥ᤺ᤰᤏᤠ ᤏᤡ᤺ᤱᤃᤧᤴ ᤔᤧᤗᤧ᤺ᤰᤋᤢᤀᤠᤱ ᤐᤳ. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ ᤆᤠᤱ ᤆᤠᤱᤔᤠᤖᤧ ᤗᤠᤃᤡ ᤀᤠᤳᤋᤡᤴ ᤗᤠ᤺ᤳᤗᤠ᤺ᤳ ᤔᤧᤛᤧᤴᤍᤢᤀᤠᤱ ᤘᤠ᤹. ᤂᤢᤏᤧ᤹ ᤔᤡᤰᤘᤠ᤺ᤸᤗᤧ ᤋᤧᤳᤋᤢᤒᤠ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤎᤧᤃᤣᤰ ᤀᤡ᤺ᤴ ᤔᤧᤓᤠ᤺ᤰᤂᤢᤴᤗ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤣ᤺ᤳᤋᤡᤴ ᤔᤧᤎᤣ᤺ᤰᤂᤢᤴᤗ॥

᥇᥇ ᤂᤢᤏᤧ᤹ ᤁᤢᤓᤠ ᤆᤣ ᤁᤧᤏᤧᤒᤠᤍᤧᤴᤏᤥ ᤔᤧᤒᤣ᤺ᤰᤏᤧᤴᤗ॥ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤒᤠ ᤀᤡᤃᤪ ᤁᤢᤶᤔᤠᤖᤧ ᤁᤢᤈᤣ ᤁᤧᤏᤧᤒᤠᤍᤧᤴᤏᤥᤀᤠᤱ ᤐᤣ᤺ᤰᤁᤠᤱ ᤀᤠᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤡᤸᤗ॥

᥇᥈ ᤛᤣᤛᤣᤍᤧᤴᤏᤥᤗᤠᤶ ᤂᤧᤴ ᤗᤠ᤺ᤰᤁᤠᤳ ᤔᤧᤗ᤺ᤴᤏᤧᤸᤗ. ᤜᤧᤰᤁᤩᤠᤱ ᤂᤧᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤍᤧᤴᤏᤡᤴ ᤀᤠᤛᤢᤳᤌᤥ ᤔᤧᤈᤥᤃᤢᤴᤗ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤌᤥ᤺ᤰᤏᤠ ᤐᤡᤔᤠ ᤁᤢᤏᤡ᤺ᤱᤃᤣ᤺ᤸᤗᤧ ᤂᤧᤴ ᤔᤧᤍᤥᤴᤍᤢᤀᤠᤱ ᤘᤠ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥉ “‘ᤂᤧᤸᤗᤧ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤔᤣ᤺ᤰᤂᤡᤶ ᤔᤧᤳᤋᤢᤖ॥

᥇᥊ ᤂᤧᤸᤗᤧ ᤁᤢᤕᤧᤶᤒᤠ ᤁᤧᤛᤡᤔᤠ ᤔᤣᤔᤣᤍᤢᤔᤠ. ᤁᤢᤕᤧᤶᤒᤠ᤺ᤸᤗᤧ ᤏᤠ᤹ᤖᤢᤒᤠ ᤔᤧᤴᤇᤢᤔᤠᤴ. ᤀᤡᤃᤪ ᤕᤧᤶᤒᤠ ᤜᤱᤈᤣᤏᤠ ᤕᤠ᤺ᤶᤒᤰᤁᤡᤸᤗᤧ ᤑᤧᤰᤁᤧᤗᤠ᤹ᤔᤠ ᤔᤧᤴᤇᤢᤔᤠᤴ ᤔᤧᤍᤠᤖᤢᤴᤗ. ᤁᤖ ᤀᤠᤒᤠᤅᤣ ᤁᤢᤎᤠ᤺ᤰᤁᤥᤒᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤂᤧᤸᤗᤧ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤖ.

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤒᤠᤅᤣ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤀᤠᤛᤢᤳᤌᤥ ᤔᤧᤈᤥᤃᤢᤛᤡᤴᤗ॥ ᤂᤢᤏᤧ᤹ ᤛᤣᤛᤣ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ॥’”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥍ “ᤂᤧᤏᤧ᤹ ᤜᤠᤖᤢᤏᤧᤴ ᤔᤧᤳᤋᤧ᤹– ‘ᤂᤧᤏᤧ᤹ ᤁᤧᤜᤡᤶᤛᤕᤱᤒᤠ ᤁᤧᤖᤧᤰ ᤌᤠ᤺ᤰᤁᤥ ᤁᤧᤃᤠ᤺ᤶᤒᤠ ᤁᤢᤕᤥᤰ ᤁᤧᤒᤵᤐᤠ ᤀᤠᤳᤋᤡᤴᤇᤠᤱ. ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠ ᤋᤥ᤺ᤴᤇᤧ ᤏᤡ᤺ᤳᤋᤠᤱ ᤔᤧᤍᤠᤏᤧᤴᤗ॥

᥇᥎ ᤁᤧᤃᤠ᤺ᤶᤒᤠ ᤁᤧᤒᤵᤐᤠ ᤀᤠᤳᤋᤡᤴ ᤔᤏᤠ᤺ᤴᤇᤠᤱ. ᤁᤢᤔᤡᤰ ᤁᤧᤜᤥ᤺ᤵᤐᤠ ᤔᤡᤰᤑ᤺ᤶᤒᤠ ᤀᤡᤃᤪ ᤗᤠᤱᤛᤰᤐᤠ. ᤁᤢᤏᤠᤖᤠ ᤑᤧᤰᤁᤧᤗᤠ᤹ᤒᤠ. ᤀᤡᤃᤪ ᤁᤢᤎᤰ ᤑᤧᤰᤁᤧᤗᤠ᤹ᤒᤠ.

᥇᥏ ᤁᤢᤗᤠᤱ ᤀᤡᤃᤪ ᤁᤢᤜᤢᤰ ᤁᤧᤍᤢ᤺ᤱᤒᤠ.

᥈᥆ ᤀᤣ᤺ᤰᤌᤢ᤺ᤰᤁᤣ. ᤌᤧᤵᤐᤪᤢᤁᤩᤠ. ᤁᤢᤔᤡᤰ ᤁᤧᤍᤢᤰᤐᤠ. ᤁᤧᤍᤢᤶᤒᤠ ᤕᤠᤱᤄᤣ᤺ᤰ ᤁᤧᤒᤵᤐᤠ. ᤁᤢᤎᤡ᤺ᤴᤏᤥ ᤁᤧᤃᤠ᤺ᤶᤒᤠ ᤀᤠᤳᤋᤡᤴᤏᤠᤱ ᤏᤡ᤺ᤳᤋᤠᤱ ᤔᤧᤍᤠᤏᤧᤴᤗ॥

᥈᥇ ᤜᤠᤖᤢᤏ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤜᤡᤶᤛᤕᤱᤜᤠ᤹ᤀᤥᤒᤠ ᤁᤧᤃᤠ᤺ᤶᤒᤠ ᤁᤧᤒᤵᤐᤠ ᤀᤠᤳᤋᤡᤴ ᤕᤧᤶᤒᤡᤳᤇᤠ᤺ᤴᤏᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤏᤡ᤺ᤳᤋᤠᤱ ᤔᤧᤍᤠᤏᤧᤴᤗ॥ ᤂᤧᤵᤔᤥ ᤁᤢᤕᤥᤰ ᤐᤳ॥ ᤂᤧᤴ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠ ᤋᤥ᤺ᤴᤇᤧ ᤏᤡ᤺ᤳᤋᤠᤱ ᤋᤠᤔᤠ ᤔᤧᤏᤢ᤹ᤏᤧᤴ॥

᥈᥈ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣᤒᤠ ᤏᤢ ᤛᤠ᤹ᤖᤡᤰ ᤛᤣᤛᤣᤒᤠ ᤁᤢᤈᤠᤴ ᤂᤧᤸᤗᤧ ᤆᤠᤔᤠ ᤛᤢᤰᤋᤢ᤹॥

᥈᥉ ᤁᤖ ᤂᤧᤵᤔᤥ ᤁᤧᤃᤠ᤺ᤶᤒᤠ ᤐᤵᤐᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤑᤥ᤺ᤴᤍᤠ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤏᤡ᤺ᤳᤋᤠᤱ ᤋᤠᤀᤠᤱ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤡᤴ ᤀᤠᤛᤢᤳᤌᤥ ᤔᤧᤈᤥᤃᤢᤴᤗ॥ ᤂᤧᤱᤜᤠ᤹ ᤛᤣᤛᤣ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ॥’”

᥈᥊ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤁᤴ ᤐᤠ᤺ᤴᤜᤠ᤹ ᤆᤧᤰᤋᤢᤛᤡᤖᤥ॥

ᤛᤢᤳᤌᤥᤒᤠ ᤛᤡᤍᤢᤱᤈᤓᤠ

᥈᥈

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤃᤡ ᤔᤧᤍᤥᤴᤍᤢᤀᤠᤱ ᤛᤡᤍᤢᤱᤈᤓᤠ ᤔᤧᤈᤥᤃᤢᤒᤠ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤜᤠ᤹ ᤂᤡᤏᤡ᤹ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤡᤴ ᤑᤧᤳᤔᤧᤗᤠ᤺ᤴᤍᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥’

᥉ “ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤀᤠᤳᤋᤡᤴ ᤌᤠ᤺ᤰᤁᤥᤒᤠᤛᤠᤱ ᤁᤢᤓᤠ ᤀᤠᤛᤢᤳᤌᤥ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤥᤴᤍᤢᤀᤠᤱ ᤛᤡᤍᤢᤱᤈᤓᤠ ᤔᤧᤈᤥᤃᤢᤒᤠ ᤛᤢᤳᤌᤥ ᤛᤡᤍᤢᤱᤈᤓᤠᤜᤠ᤹ᤖᤧ ᤁᤢᤒᤣᤛᤠᤱ ᤐᤣ᤺ᤰᤏᤧᤓᤃᤪ. ᤂᤧᤴ ᤀᤠᤱᤃᤠ᤹ ᤀᤠᤒᤣᤛᤠᤱᤗᤠᤶᤒᤠ ᤗ᤺ᤵᤔᤠᤍᤣᤔᤠ ᤐᤥᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥊ “‘ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹ᤀᤥᤒᤠ ᤁᤢᤓᤠ ᤀᤠᤳᤋᤡᤴᤇᤠᤱ ᤜᤥᤖᤡᤰᤐᤥ ᤕᤠᤱᤄᤣ᤺ᤰ ᤗ᤺ᤶᤔᤠ ᤏᤢ ᤘᤠᤕᤢᤔᤠ ᤋᤢᤰᤔᤧᤸᤗᤧ ᤋᤖᤢᤀᤠᤱ ᤘᤠ᤹ᤏᤧᤓᤃᤪ. ᤂᤧᤴ ᤛᤢᤳᤌᤥ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤜᤠ᤹ᤀᤥᤒᤠ ᤌᤧᤔᤠᤀᤠᤱ ᤁᤢᤈᤠ ᤂᤧᤸᤗᤧ ᤔᤧᤈᤏᤧᤴᤗ॥ ᤆᤣ ᤁᤧᤛᤢᤒᤠ. ᤛᤧᤔᤧᤘᤠ ᤘᤠᤕᤢᤔᤠ ᤋᤢᤰᤔᤧᤸᤗᤧ ᤁᤧᤕᤠᤱᤒᤠᤴ ᤁᤧᤛᤢᤒᤠ.

᥋ ᤀᤡᤃᤪ ᤁᤧᤀᤢ᤺ᤱᤛᤡᤱᤒᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤌᤰᤛᤠᤴ ᤀᤡᤃᤪ ᤀᤠᤛᤢᤳᤌᤥ ᤔᤏᤠ ᤀᤡᤃᤪ ᤀᤠᤛᤢᤳᤌᤥ ᤐᤠᤴ ᤌᤣ᤺ᤸᤗᤧᤛᤠᤱ ᤂᤢᤏᤧ᤹ ᤀᤠᤛᤢᤳᤌᤥ ᤆᤥᤃᤢ᤹॥

᥌ ᤂᤧᤴ ᤔᤏᤠᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥ᤺ᤱᤗ ᤐᤥᤱ᤹॥ ᤂᤢᤏᤧ᤹ ᤘᤠᤔᤧᤸᤗᤢ᤺ᤶᤛᤡᤱᤅᤣ ᤌᤠᤖᤡᤰ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤜᤠ᤹ ᤔᤧᤈᤏᤧᤴᤗ॥

᥍ ᤏᤠᤶᤎᤠᤀᤠᤱᤗᤰ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤢᤳᤌᤥ ᤛᤡᤍᤢᤱᤈᤓᤠᤜᤠ᤹ ᤆᤠᤔᤠ ᤛᤢᤰᤋᤢ᤹. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤂᤢᤏᤧ᤹ ᤁᤢᤈᤠᤔᤠᤖᤥ॥

᥎ ᤀᤠᤵᤑᤣᤰ ᤁᤧᤛᤡᤒᤠ ᤀᤡᤃᤪ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤌᤧ᤺ᤰᤂᤢ ᤛᤧᤖᤢᤒᤠ ᤌᤰᤛᤠᤴ ᤂᤧᤸᤗᤧ ᤔᤧᤈᤏᤧᤴᤗ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤆᤀᤠᤱ ᤀᤠᤒᤠᤅᤣ ᤀᤠᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤡᤴᤗ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥏ “‘ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤔᤧᤏᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤵᤋᤡᤰᤛᤠᤒᤠ ᤔᤧᤒᤥ᤺ᤱᤅᤠᤱ ᤔᤧᤛᤡ᤹᤺॥ ᤂᤧᤱᤜᤠ᤹ ᤛᤣᤛᤣ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥇᥆ “‘ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤜᤡᤶᤛᤕᤱᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤴ ᤔᤧᤈᤏᤧᤴᤗ. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤍᤖᤧᤒᤠ ᤀᤡᤃᤪ ᤁᤢᤕᤠ᤺ᤸᤗᤧᤰ ᤛᤧᤘᤠᤖᤥᤒᤠᤸᤗᤧᤀᤠᤱ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤴ ᤔᤧᤈᤏᤧᤴᤗ॥

᥇᥇ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤀᤡᤅᤢᤒᤠ ᤁᤢᤕᤥ᤺ᤃ᤻ᤒᤠ ᤀᤡᤃᤪ ᤂᤢᤏᤧ᤹ ᤁᤢᤜᤡᤶᤔᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤕᤥ᤺ᤃ᤻ᤒᤠᤏᤧᤓᤃᤪ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤈᤠᤔᤠ ᤗᤰᤁᤥᤗᤠᤶ ᤆ᤺ᤸᤗᤧ ᤏᤢ᤹॥

᥇᥈ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤘᤣ᤹ ᤌᤠ᤺ᤰᤁᤥᤒᤠ ᤁᤢᤓᤠ ᤕᤧᤶᤒᤡᤳᤇᤠ᤺ᤴᤏᤢ ᤁᤢᤔᤣ᤺ᤰᤂᤡᤶ ᤐᤥ᤺ᤰᤂᤧᤀᤠᤱ ᤘᤠ᤹ᤏᤧᤓᤃᤪ ᤀᤠᤳᤋᤡᤴ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤗᤠᤶᤔᤠᤱ ᤂᤢᤏᤧ᤹ ᤔᤧᤈᤏᤧᤴᤗ॥

᥇᥉ ᤁᤖ ᤁᤢᤓᤠ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤁᤢᤕᤧᤶᤒᤠ ᤁᤧᤛᤡᤔᤠ ᤔᤣᤔᤣᤍᤢᤔᤠ ᤀᤡᤃᤪ ᤔᤧᤏᤠ᤹ᤖᤢᤔᤠ ᤏᤢ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤘᤠ᤹ᤀᤣ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤘᤠ᤹ᤏᤧᤓᤃᤪ. ᤂᤢᤏᤧ᤹ ᤜᤡᤴᤈᤠ᤹ ᤘᤕᤧᤒᤠ ᤜᤧᤰᤁᤣᤀᤣ ᤂᤧᤸᤗᤧ ᤁᤢᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤂᤥᤛᤢᤒᤠ ᤁᤢᤗᤰᤁᤥᤗᤠᤶ ᤆᤖᤖᤥ॥ ᤆᤠᤔᤠ ᤂᤥᤔᤠ ᤕᤢᤰ ᤁᤧᤃᤵᤐᤠᤜᤠ᤹ᤖᤧᤖᤰ ᤂᤧᤴ ᤔᤧᤈᤖ॥

᥇᥊ “‘ᤁᤢᤓᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤛᤢᤳᤌᤥᤒᤠ ᤛᤡᤍᤢᤱᤈᤓᤠᤗᤠᤶ ᤁᤢᤓᤠ ᤌᤧᤔᤠᤀᤡ ᤆᤏᤧᤓᤃᤪ. ᤂᤧᤸᤗᤧ ᤁᤢᤗᤰ ᤅᤠᤛᤡ ᤕᤥ᤹ᤔᤠᤀᤠᤱ ᤂᤧᤴ ᤛᤢᤳᤌᤥᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤗᤧᤰᤘᤠ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤐᤡᤖᤢᤖ॥

᥇᥋ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤍᤥᤴᤍᤢ ᤔᤧᤒᤡᤖᤢ᤺ᤒᤠ ᤛᤣᤛᤣ ᤛᤡᤍᤢᤱᤈᤓᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤠᤛᤢᤳᤌᤥ ᤔᤧᤴᤈᤥᤃᤢᤴᤗ॥ ᤔᤏᤠᤜᤠ᤹ ᤔᤧᤶᤒᤡᤖᤢ᤺ᤛᤡᤴᤗ॥

᥇᥌ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤣᤛᤣ ᤛᤡᤍᤢᤱᤈᤓᤠᤴ ᤔᤏᤠᤜᤠ᤹ ᤔᤧᤶᤒᤡᤖᤢ᤺ᤴᤇᤡᤴᤗ. ᤔᤧ᤺ᤴᤏᤧᤑᤠᤃᤪ ᤂᤧᤴᤜᤠ᤹ᤖᤧ ᤀᤠᤵᤑᤣᤰ ᤂᤢᤴᤇᤡ ᤀᤠᤵᤋᤡᤰ ᤏᤢ ᤂᤢᤶᤍᤡᤱ ᤔᤧᤍᤠᤖᤢ᤺ᤖᤥ॥ ᤛᤡᤍᤢᤱᤈᤓᤠᤜᤠ᤹ ᤛᤣᤛᤣ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ॥’”

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥎ “ᤜᤠᤖᤢᤏ. ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤀᤡᤛᤪᤠᤀᤡᤗᤡ ᤀᤡᤃᤪ ᤀᤡᤛᤪᤠᤀᤡᤗᤀᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ᤺ᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤀᤡᤃᤪ ᤀᤠᤒᤠᤅᤣ ᤁᤢᤏᤡᤱᤘᤠ᤹ ᤗᤠᤶᤒᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢᤸᤗᤧ.

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤋᤠ᤺ᤰᤔᤠᤖᤧ ᤗᤠᤃᤡ ᤐᤡᤳ. ᤔᤧᤸᤗᤢᤰ ᤀᤡᤃᤪ ᤔᤧ᤺ᤴᤍᤒᤁᤠᤜᤠ᤹ᤗᤠᤶ ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠᤴ ᤆᤠᤜᤡ᤺ᤴ ᤋᤥ᤺ᤴᤍᤢᤖ॥

᥈᥆ ᤁᤧᤃᤠ᤺ᤶᤒᤠ ᤌᤰᤛᤠ ᤌᤧᤔᤠ᤺ᤴᤏᤠᤱ ᤂᤡᤏᤡ᤹ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤍᤠ᤺ᤰᤋᤢᤴ᤹॥

᥈᥇ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤀᤠᤵᤑᤣᤰ ᤆᤥ᤺ᤰᤔᤏᤠᤒᤠ ᤔᤠᤱᤜᤧᤰᤁᤡᤴ ᤁᤧᤵᤔᤧᤸᤗᤧ ᤀᤡᤃᤪ ᤀᤠᤒᤠᤅᤣ ᤏᤡᤱᤘᤠ᤹ᤗᤠᤶᤒᤠᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤶᤔᤧᤸᤗᤧ ᤌᤰᤛᤠ ᤗᤢᤵᤐᤥ ᤀᤡᤃᤪ ᤌᤰᤛᤠ ᤛᤢᤶᤔᤥᤗᤠᤶ ᤋᤠ᤺ᤵᤔᤏᤠᤒᤠ ᤌᤰᤛᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤒᤠ ᤐᤥᤱᤔᤠᤖᤧ ᤗᤠᤃᤡ ᤂᤧᤴ ᤔᤧᤱᤃᤠ᤺ᤶᤔᤏᤠᤒᤠ ᤏᤢ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠᤒᤠ ᤐᤥᤱᤔᤠ ᤐᤥᤱ᤹॥

᥈᥈ ᤔᤡᤰᤔᤧᤴᤏᤡᤔᤏᤠᤒᤠ. ᤁᤧᤃᤠ᤺ᤶᤒᤠ. ᤁᤢᤓᤢᤍᤢᤰ ᤁᤧᤒᤥᤱᤒᤠ. ᤛᤣ᤺ᤵᤔᤠ ᤁᤧᤗ᤺ᤶᤒᤠ ᤀᤡᤃᤪ ᤁᤧᤍᤢᤶᤒᤠ ᤕᤠᤱᤄᤣ᤺ᤰ ᤁᤧᤒᤵᤐᤠ ᤌᤰᤛᤠᤴ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

᥈᥉ ᤁᤢᤗᤠᤱ ᤁᤧᤛᤰᤐᤠ. ᤁᤢᤔᤡᤰ ᤁᤧᤓᤧᤰᤐᤠ ᤛᤧᤃᤶᤒᤠᤴ ᤀᤡᤃᤪ ᤔᤧᤸᤗᤢᤰᤁᤡᤴ ᤆᤠᤜᤣ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤗᤠᤶᤒᤠᤒᤠ ᤛᤡᤍᤢᤱᤈᤓᤠᤀᤥ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤐᤥᤱ᤹॥ ᤁᤖ ᤔᤠᤱᤜᤢᤵ ᤁᤧᤈᤥᤃᤢᤶᤒᤠ ᤛᤡᤍᤢᤱᤈᤓᤠᤀᤥ ᤆᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤍᤠ᤺ᤰᤋᤢᤴ᤹॥

᥈᥊ ᤀᤠᤳᤋᤡᤴ ᤌᤰᤛᤠ᤺ᤸᤗᤧ ᤁᤢᤸᤎᤡ᤺ᤶᤒᤠᤴ ᤑᤧᤱᤔᤏᤠᤒᤠ ᤀᤡᤃᤪ ᤕ᤺ᤶᤔᤏᤠᤒᤠ. ᤜᤧᤵᤔᤏᤠᤒᤠ ᤀᤡᤃᤪ ᤆᤧ᤺ᤵᤔᤏᤠᤒᤠ ᤆᤥᤰ. ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤂᤧᤴ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥ ᤂᤡᤏᤡ᤹ ᤗᤠᤈᤣ᤹ ᤁᤧᤖᤧᤰ ᤀᤰᤂᤣ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ॥

᥈᥋ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤗᤠᤶᤒᤠᤀᤠᤱ ᤀᤰᤋᤱᤒᤠ ᤌᤰᤛᤠ ᤔᤧᤍᤠᤖᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠ ᤁᤢᤀᤡᤛᤡ᤺ᤰ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤀᤥ ᤁᤧᤒᤵᤐᤠ ᤁᤢᤓᤢᤍᤢᤰᤔᤠ ᤏᤢ ᤁᤧᤃᤠ᤺ᤶᤒᤠ ᤁᤢᤕᤥ᤺ᤰᤁᤡᤸᤗᤧ ᤆᤥᤃᤢᤸᤗᤧ. ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤍᤠ᤺ᤰᤋᤢᤴ॥’”

᥈᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥍ “ᤐᤡᤳᤛᤠᤳ ᤀᤡᤃᤪ ᤔᤧᤸᤗᤢᤰ ᤔᤧ᤺ᤴᤍᤠᤰᤁᤡᤸᤗᤧ ᤁᤧᤎᤠᤵᤐᤠ ᤁᤢᤛ᤻ᤛᤠᤴ ᤏᤢᤛᤡ ᤕᤧᤴ ᤌᤠᤖᤡᤰ ᤂᤧᤴ ᤁᤢᤶᤔᤠᤏᤢᤀᤣ ᤘᤠ᤹ᤖ॥ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤠᤱᤎᤥ ᤂᤧᤴ ᤔᤡᤀᤥᤗᤠᤶ ᤛᤡᤍᤢᤱᤈᤓᤠ ᤋᤥ᤺ᤶᤔᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤋᤠ᤺ᤰᤋᤢᤒᤠ ᤐᤥᤱ᤹॥

᥈᥎ ᤁᤢᤶᤔᤠᤔᤠ ᤐᤡᤳ ᤀᤡᤃᤪ ᤁᤢᤶᤔᤠᤔᤠ ᤔᤧᤸᤗᤢᤰᤁᤡᤴ ᤂᤧᤸᤗᤧ ᤁᤢᤛ᤻ᤛᤠ᤺ᤴᤏᤢ ᤛᤥᤛᤥᤖᤡᤰ ᤌᤡᤰᤕᤠ᤺ᤴᤗᤧ ᤛᤧᤵᤔᤠᤛᤡ ᤔᤧ᤺ᤴ॥

᥈᥏ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤏᤢᤃᤧᤴ ᤋᤥ᤺ᤶᤔᤠ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤍᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹ ᤁᤢᤀᤡᤛᤡ᤺ᤰ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤁᤧᤍᤠ᤺ᤰᤋᤡᤖᤥ॥

᥉᥆ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤴ ᤆᤧᤶᤍᤣᤛᤧᤶᤔᤧ᤹॥ ᤂᤧᤵᤔᤥ ᤁᤧᤏᤶᤒᤠ ᤁᤢᤓᤠ ᤌᤧᤔᤠᤀᤠᤱ ᤋᤠᤏᤠᤶ ᤌᤠᤖᤡᤰ ᤔᤧᤃᤳᤋᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥉᥇ “ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥉᥈ ᤀᤠᤱᤃᤠ᤹ ᤛᤣᤛᤣ ᤀᤠᤔᤡᤱᤅᤡᤴ ᤂᤡᤏᤡ᤹ ᤀᤠᤛᤢᤳᤌᤥ ᤔᤧᤈᤥᤃᤧᤶᤔᤡᤴᤏᤧ᤹॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠ ᤁᤧᤗ᤹ᤒᤠ ᤐᤠ᤺ᤴᤏᤥ ᤔᤧᤍᤧᤴᤗ ᤐᤥᤱ᤹॥ ᤂᤡᤏᤡ᤹ ᤛᤣᤛᤣ ᤁᤧᤈᤥ᤺ᤰᤐᤠ.

᥉᥉ ᤜᤧᤰᤁᤩᤠᤱ ᤂᤡᤏᤡ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤐᤥᤱᤔᤠᤖᤧ ᤗᤠᤃᤡ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠᤀᤠ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ॥”

ᤛᤠᤶᤕᤥᤒᤠ ᤋᤱᤏᤠᤶᤜᤠ᤹

᥈᥉

ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤛᤣᤛᤣ ᤆᤢᤶᤗᤢᤱ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤢᤘᤠ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤏᤡ᤺ᤴᤎᤥ ᤆᤥᤃᤢᤒᤠ ᤋᤱᤏᤠᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤛᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴ

᥉ “‘ᤋᤢᤰᤛᤡ ᤕᤧᤴ ᤌᤠᤖᤡᤰ ᤕᤠ᤺ᤶᤒᤰ ᤔᤧᤈᤥ᤺ᤰᤗ. ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤆᤠᤜᤡ᤺ᤴ ᤏᤠ᤺ᤶᤛᤡᤱᤔᤠ. ᤛᤒᤠᤌ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤕᤧᤴ ᤐᤥ᤺ᤱᤗ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤳᤋᤡ ᤁᤧᤘᤕᤡ ᤁᤧᤕᤢᤅᤡᤛᤠᤱ ᤂᤧᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤒᤠᤌ ᤕᤧᤴᤗᤥ॥

ᤆᤥ᤺ᤰᤕᤢᤶᤓᤥ ᤋᤱᤏᤠᤶᤜᤠ᤹ ᤏᤢ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ

(ᤂᤠᤏᤡ᤺ᤳ ᥈᥎:᥇᥌-᥈᥋)

᥊ “‘ᤁᤢᤍᤥᤰ ᤁᤧᤒᤥᤱᤒᤠ ᤕᤧᤶᤔᤥ ᤂᤡᤏᤡ᤹ ᤀᤢᤘᤠ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤏᤡ᤺ᤴᤎᤥ ᤆᤥᤃᤢᤒᤠ ᤋᤱᤏᤠᤶᤜᤠ᤹. ᤀᤡᤃᤪ ᤛᤣᤛᤣ ᤆᤢᤶᤗᤢᤱᤜᤠ᤹ ᤁᤴᤜᤠ᤹ᤀᤣᤖᤥ॥

᥋ “‘ᤌᤡᤰᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣᤰᤐᤠ ᤕᤧᤴ ᤕᤢ᤺ᤴᤇᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥᤔᤠ ᤁᤧᤒᤥᤱᤒᤠ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤜᤧ᤺ᤰᤛᤡᤱ᤹॥

᥌ ᤜᤠᤒᤠ ᤂᤧᤴ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤅᤠᤛᤡᤃᤣᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤴ ᤜᤣ᤺ᤰᤛᤡᤱ᤹॥ ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣ ᤂᤖᤧ᤺ᤱ ᤆᤠᤶᤔᤧ᤹॥

᥍ ᤌᤡᤰᤛᤡᤃᤣᤰᤐᤠ ᤕᤧᤴᤏᤡᤴ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤡᤰᤕᤠ᤺ᤴᤎᤰᤐᤠ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥎ ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥ ᤜᤧᤰᤁᤩᤠᤱ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤧᤴ ᤕᤧᤴᤏᤥ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥’”

᥏ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥆ “ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤗᤠᤈᤣ᤹ᤀᤥ ᤁᤧᤃᤧᤖᤡ᤹ ᤂᤧᤒᤩᤠᤱ ᤂᤧᤵᤔᤥᤒᤠ ᤁᤧᤍᤢᤶᤒᤠ ᤁᤢᤈᤠᤴ ᤁᤧᤜᤧᤃᤢᤶᤔᤡᤸᤗᤧ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤐᤥ᤺ᤱᤗ ᤑᤠ᤹ᤀᤠᤱ ᤌᤡᤰᤛᤡᤃᤣᤰᤐᤠ ᤁᤢᤎ᤺ᤱᤔᤠᤎᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠᤖᤧᤶᤔᤧ᤹॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤋᤠ᤺ᤰᤋᤢᤒᤠ ᤐᤥᤱᤔᤠᤖᤧ ᤗᤠᤃᤡ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤆᤠᤎ᤺ᤱᤔᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤌᤠ᤺ᤱ ᤐᤰᤂᤢᤖ॥ ᤛᤒᤠᤌ ᤕᤧᤴᤏᤡᤸᤗᤧ ᤁᤢᤍᤠ᤺ᤰᤍᤡᤰᤔᤠ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤌᤠ᤺ᤱ ᤐᤰᤂᤢᤖ॥

᥇᥈ ᤂᤧᤴ ᤆᤠᤎ᤺ᤱᤔᤠᤴ ᤌᤠ᤺ᤱ ᤐᤱᤔᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤱᤒᤣᤎᤡᤰ ᤁᤧᤃᤧᤵᤐᤠ ᤔᤧᤱᤃᤠ᤺ᤶᤔᤏᤠᤒᤠ ᤗᤳᤇᤠ ᤌᤢ᤺ᤶᤒᤠ ᤂᤡᤏᤡ᤹ ᤋᤥ᤺ᤴᤍᤧᤶᤔᤧ᤹॥

᥇᥉ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤗᤳᤇᤠ ᤁᤢᤏᤠᤶᤃᤧᤏᤢ᤹ᤒᤠ. ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤁᤡᤗᤥ ᤏᤧᤳᤇᤡ ᤑᤧ᤹ᤖᤢᤶ ᤁᤧᤍᤥ᤺ᤴᤍᤢᤶᤗ ᤐᤥᤱ᤹॥ ᤁᤢᤘᤠ ᤛᤡᤍᤢᤱᤈᤓᤠ᤺ᤱᤃ ᤗᤡᤋᤖ ᤌᤡᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤁᤧᤍᤥ᤺ᤴᤍᤢᤶᤗ ᤐᤥᤱ᤹॥

᥇᥊ ᤂᤡᤏᤡ᤹ ᤁᤴ ᤛᤡᤍᤢᤱᤈᤓᤠᤴ ᤀᤠᤵᤑᤣᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤧᤴᤍᤠᤖᤢᤶᤔᤡᤸᤗ ᤌᤠᤖᤡᤰ ᤂᤖᤧ᤺ᤱ. ᤏᤔᤏᤠᤒᤠ ᤁᤢᤈᤠ ᤏᤢ ᤁᤢᤖᤣ᤺ᤳᤗᤠ ᤆᤠᤍᤠᤵᤔᤠ ᤌᤧᤔᤠᤀᤠᤱ ᤔᤧᤈᤠᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤅᤡ ᤁᤧᤘᤕᤡᤛᤠᤱ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤁᤴ ᤀᤠᤵᤑᤠᤸᤗᤧᤛᤠᤱ ᤁᤧᤘᤠ᤹ᤒᤠ ᤌᤡᤶ ᤐᤥᤱᤗᤖᤥ॥

ᤕᤧᤳᤏᤠᤶᤜᤠ᤹ᤀᤥᤒᤠ ᤋᤱᤏᤠᤶ

(ᤂᤠᤏᤡ᤺ᤳ ᥈᥎:᥈᥌-᥉᥇)

᥇᥋ “‘ᤛᤒᤠᤌ ᤁᤢᤍᤠ᤺ᤴᤍᤡᤰᤔᤠᤀᤠᤱᤎᤥ. ᤀᤡᤃᤪ ᤂᤡᤏᤡ᤹ ᤌᤠ᤺ᤱ ᤁᤧᤓᤥ᤺ᤰᤂᤢᤶᤒᤠ ᤛᤡᤍᤢᤱᤈᤓᤠ ᤆᤠᤎ᤺ᤱᤔᤠᤴ ᤁᤧᤍᤠᤖᤢᤶᤒᤠ ᤕᤧᤴᤏᤠᤱᤎᤥ ᤏᤢᤛᤡ ᤕᤧᤳᤏᤠᤶ ᤂᤡᤏᤡ᤹ ᤏᤡᤖᤧᤶᤔᤧ᤹.

᥇᥌ ᤀᤡᤃᤪ ᤏᤢᤛᤡᤃᤣᤰᤐᤠ ᤛᤒᤠᤌᤀᤠᤱᤎᤥ ᤁᤢᤍᤠ᤺ᤴᤍᤡᤰᤔᤠ ᤌᤠᤖᤡᤰ ᤅᤠᤒᤥᤱ ᤕᤧᤴ ᤏᤡᤖᤧᤶᤔᤧ᤹॥ ᤜᤠᤒᤠ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤃᤡ ᤁᤧᤍᤢᤶᤒᤠ ᤁᤢᤈᤠ ᤛᤡᤍᤢᤱᤈᤓᤠᤴ ᤂᤡᤏᤡ᤹ ᤋᤥ᤺ᤴᤍᤧᤶᤔᤧ᤹॥

᥇᥍ ᤂᤡᤏᤡ᤹ ᤀᤠᤒᤠᤅᤣ ᤜᤡᤶᤔᤥᤏᤢ ᤁᤡᤗᤥ ᤏᤧᤳᤇᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤗᤠᤶ ᤁᤧᤈᤥᤃᤢᤶᤒᤠ ᤏᤢ ᤁᤧᤓᤱᤒᤠ ᤛᤡᤍᤠ᤹ ᤁᤧᤕᤠᤰᤋᤢᤶᤔᤠᤱ ᤁᤧᤗᤧ᤺ᤱᤛᤢᤶᤒᤠ ᤂᤖᤧ᤺ᤱ ᤏᤧᤳᤇᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤃᤡ ᤁᤧᤍᤢᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤐᤰᤂᤧᤶᤔᤧ᤹॥

᥇᥎ ᤂᤧᤴ ᤂᤖᤧ᤺ᤱᤜᤠ᤹ᤏᤢ ᤛᤥᤛᤥᤖᤡᤰ ᤋᤱᤒᤣᤎᤡᤰ ᤁᤧᤃᤧᤵᤐᤠ ᤔᤧᤱᤃᤠ᤺ᤶᤔᤏᤠᤒᤠ ᤏᤢᤛᤡ ᤌᤢ᤺ᤶᤒᤠ ᤏᤢ ᤗᤳᤇᤠ ᤛᤧᤃᤶᤒᤠ ᤜᤧᤰᤁᤩᤠᤱ ᤌᤢ᤺ᤶᤒᤠ ᤏᤧᤳᤇᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤜᤧᤰᤁᤣ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤐᤥ᤺ᤱᤗ॥

᥇᥏ ᤂᤧᤴ ᤀᤣᤃᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤳᤇᤠ ᤔᤧ᤺ᤴᤍᤒᤁᤠ ᤏᤢ ᤋᤱᤈᤢᤶ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤱᤒᤣᤎᤡᤰ ᤁᤧᤃᤧᤵᤐᤠ ᤌᤢ᤺ᤶᤒᤠ ᤏᤧᤳᤇᤡ ᤋᤥ᤺ᤴᤍᤧᤶᤛᤡᤶᤔᤧ᤹॥

᥈᥆ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ. ᤋᤃᤡ ᤁᤧᤍᤢᤶᤒᤠ ᤁᤢᤈᤠ᤺ᤸᤗᤧ ᤂᤖᤧ᤺ᤱᤅᤡᤴᤏᤢ ᤛᤥᤛᤥᤖᤡᤰ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤔᤧᤸᤗᤢᤰ ᤏᤧᤳᤇᤡ ᤌᤠ᤺ᤱ ᤐᤰᤂᤢᤛᤡᤖ॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤰ ᤐᤥᤱᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤴ ᤛᤣᤛᤣ ᤛᤡᤍᤢᤱᤈᤓᤠ ᤐᤥ᤺ᤱᤗ॥

᥈᥇ ᤂᤧᤴ ᤕᤧᤴᤏᤡᤴ ᤛᤣᤛᤣ ᤆᤢᤶᤗᤢᤱ ᤑᤠ᤹ᤀᤠᤱ ᤂᤡᤏᤡ᤹ ᤀᤢᤘᤠ ᤆᤥᤃᤧᤶᤔᤧ᤹॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤳᤋᤡ ᤁᤧᤘᤕᤡᤛᤠᤱ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤂᤧᤴ ᤀᤠᤵᤑᤠᤸᤗᤧᤛᤠᤱ ᤁᤧᤘᤠ᤹ᤒᤠ ᤌᤡᤶ ᤐᤥ᤺ᤱᤗ॥

᥈᥈ “‘ᤂᤡᤏᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤒᤠ ᤁᤢᤈᤠᤴ ᤁᤧᤜᤧᤃᤢᤶᤔᤡᤸᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤸᤗᤧ ᤁᤢᤕᤠᤜᤠ᤹ ᤘᤖᤧᤱᤗᤧᤱ ᤔᤧᤜᤧᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧ ᤁᤧᤔᤠᤒᤠ ᤁᤧᤕᤠ᤺ᤰᤐᤠ ᤛᤡᤗᤠᤜᤠ᤹ ᤔᤧᤓᤢᤰᤂᤧᤶᤔᤡᤴᤏᤧ᤹॥ ᤂᤧᤴ ᤁᤢᤈᤠᤜᤠ᤹ ᤕᤠᤱᤃᤧᤛᤠ᤹ᤒᤠ ᤏᤢ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤗᤧᤖᤧᤶᤎᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥’”

ᤛᤠᤍᤠᤱ ᤔᤢ᤺ᤵᤔᤠ ᤋᤱᤏᤠᤶᤜᤠ᤹

(ᤂᤠᤏᤡ᤺ᤳ ᥈᥏:᥇-᥌)

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥊ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤏᤢᤛᤡᤃᤣᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤠᤃᤡ ᤗᤳᤇᤠ ᤁᤧᤕᤧᤰᤐᤠ ᤏᤠ᤺ᤶᤛᤡᤱᤔᤠ ᤕᤧᤴ ᤐᤥ᤺ᤱᤗ॥ ᤂᤧᤸᤗᤧ ᤕᤠ᤺ᤴᤍᤡᤰ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤛᤠᤍᤠᤱᤅᤡᤴ ᤔᤢ᤺ᤳᤋᤧᤶᤔᤧ᤹ᤀᤠᤱ ᤛᤣᤛᤣ ᤆᤢᤶᤗᤢᤱ ᤆᤥᤃᤧᤶᤔᤧ᤹॥

᥈᥋ ᤂᤡᤏᤡ᤹ ᤂᤧᤸᤗᤧ ᤕᤠ᤺ᤴᤍᤡᤰ ᤌᤡᤰᤕᤠ᤺ᤴᤎᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹ᤀᤥ॥’”

ᤀᤠᤵᤋᤡᤰᤗᤠᤶ ᤛᤢᤳᤌᤥ ᤐᤥᤱᤔᤠ ᤕᤧᤴ

(ᤂᤠᤏᤡ᤺ᤳ ᥈᥏:᥍-᥇᥇)

᥈᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥍ “ᤏᤢᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱᤃᤣ᤺ᤰᤐᤠ ᤕᤧᤴᤏᤡᤴ ᤆᤠᤜᤡ᤺ᤴ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤧᤴ ᤐᤥ᤺ᤱᤗ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤛᤣᤛᤣ ᤆᤢᤶᤗᤢᤱ ᤆᤥᤃᤧᤶᤔᤧ᤹॥ ᤂᤡᤏᤡ᤹ ᤀᤠᤒᤠᤅᤣ ᤏᤠ᤹ᤀᤠᤛᤡᤶᤔᤧ᤹.b ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

᥈᥎ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤡᤏᤡ᤹ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤐᤥ᤺ᤱᤅᤡᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤠᤃᤡ ᤂᤧᤴ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤕᤧᤴᤗᤥ॥

᥈᥏ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤳᤋᤡᤴ ᤀᤠᤒᤠᤅᤣ ᤏᤠ᤹ᤛᤡᤱᤔᤠ ᤔᤧᤍᤧᤴᤏᤧᤴ. ᤂᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥

᥉᥆ ᤂᤧᤸᤗᤧ ᤕᤠ᤺ᤴᤍᤡᤰ ᤁᤢᤓᤠ ᤐᤖᤡᤰᤐᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥᤗᤠᤶ ᤀᤠᤱᤃᤠ᤹ ᤔᤧᤰᤂᤢᤱ᤹॥

᥉᥇ ᤂᤡᤏᤡ᤹ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤅᤡ ᤁᤧᤘᤕᤡᤛᤠᤱ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤁᤴ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗ॥

᥉᥈ ᤂᤡᤏᤡ᤹ ᤗᤠᤃᤡ ᤁᤴ ᤗᤳᤇᤠ ᤁᤧᤕᤧᤰᤐᤠ ᤏᤠ᤺ᤶᤛᤡᤱᤔᤠ ᤕᤧᤴ ᤛᤒᤠᤌ ᤐᤥ᤺ᤱᤗ. ᤜᤧᤰᤁᤩᤠᤱ ᤂᤡᤏᤡ᤹ ᤕᤧᤴᤏᤥ ᤁᤢᤈᤠ ᤌᤣᤀᤠᤱ ᤔᤧᤈᤠᤶᤔᤡᤴᤏᤧ᤹॥ ᤂᤧᤴ ᤗᤠᤀᤥᤒᤠ ᤑᤠᤱᤛᤡᤃᤣᤰᤐᤠ ᤕᤧᤴᤏᤥᤒᤠ ᤕᤢ᤺ᤴᤇᤡᤰᤁᤠᤱᤎᤥ ᤁᤢᤍᤠ᤺ᤴᤍᤡᤰᤔᤠ ᤕᤢ᤺ᤴᤇᤡᤰ ᤌᤠᤖᤡᤰ ᤛᤒᤠᤌ ᤕᤧᤴᤏᤡᤴ ᤂᤡᤏᤡ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ᤀᤥ॥”

ᤋᤰᤋᤰᤘᤠ ᤜᤡᤶ ᤕᤠ᤺ᤰᤔᤠ ᤋᤱᤏᤠᤶ

(ᤂᤠᤏᤡ᤺ᤳ ᥈᥏:᥇᥈-᥊᥆)

᥉᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥉᥊ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤏᤢᤛᤡᤃᤣᤰᤐᤠ ᤗᤠ ᤌᤡᤒᤥᤱᤅᤠᤱ ᤅᤠᤛᤡᤃᤣᤰᤐᤠ ᤕᤧᤴᤏᤠᤱᤎᤥ ᤏᤢᤛᤡ ᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤋᤰᤋᤰᤘᤠ ᤜᤡᤶ ᤕᤠ᤺ᤰᤔᤠ ᤋᤱᤏᤠᤶ ᤐᤥ᤺ᤱᤗ॥

᥉᥋ ᤂᤧᤸᤗᤧ ᤕᤠ᤺ᤴᤍᤡᤰᤐᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥉᥌ ᤏᤢᤛᤡ ᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤡᤏᤡ᤹ ᤛᤣᤛᤣ ᤆᤢᤶᤗᤢᤱ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤔᤡᤀᤥ ᤋᤥ᤺ᤶᤔᤏᤠᤒᤠ ᤗᤳᤇᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥ ᤁᤴ ᤛᤢᤵᤔᤏᤠᤒᤠ ᤆᤢᤶᤗᤢᤱᤗᤥ॥ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥉᥍ (“‘ᤛᤣᤛᤣ ᤆᤢᤶᤗᤢᤱ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤢᤘᤠ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥᤰ ᤁᤧᤒᤥᤱᤒᤠ ᤋᤱᤏᤠᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥ ᤁᤴ ᤕᤧᤴᤜᤠ᤹ᤀᤥ ᤔᤡᤀᤥᤗᤠᤶ ᤁᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤧᤶᤔᤧ᤹– ᤁᤴ ᤋᤱᤏᤠᤶᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤔᤡᤀᤥᤗᤠᤶ ᤋᤥ᤺ᤶᤔᤠ ᤁᤧᤒᤥᤱᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ. ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠ ᤁᤧᤒᤥᤱᤒᤠ ᤕᤧᤴᤏᤥ ᤋᤥ᤺ᤴᤍᤧᤶᤔᤧ᤹॥

᥉᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤒᤠᤌ. ᤂᤡᤏᤡ᤹ ᤔᤡᤰᤋᤥ᤺ᤰᤜᤠ᤹. ᤁᤧᤈᤥᤃᤢᤶᤒᤠ ᤔᤠᤱᤜᤢᤵᤜᤠ᤹ ᤏᤢ ᤀᤠᤒᤠᤅᤣ ᤏᤡᤱᤘᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤴ ᤁᤧᤒᤡᤖᤢᤶᤒᤠ ᤛᤡᤍᤢᤱᤈᤓᤠᤜᤠ᤹ᤏᤢ᤺ᤸᤗᤧ ᤁᤴᤜᤠ᤹ ᤘᤣ᤹ ᤐᤥᤱᤔᤠ ᤐᤥᤱ᤹॥)

᥉᥏ “‘ᤏᤢᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤅᤠᤛᤡᤃᤣᤰᤐᤠ ᤕᤧᤴᤏᤥ ᤀᤠᤒᤠᤅᤣ ᤂᤡᤏᤡ᤹ ᤗᤠᤈᤣ᤹ᤀᤥᤒᤠ ᤛᤡᤱᤛᤣ᤹ᤜᤠ᤹ ᤁᤧᤛᤢᤵᤛᤢᤶᤔᤠᤱ ᤀᤣᤃᤠᤱ ᤂᤡᤏᤡ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤴ ᤋᤱᤏᤠᤶᤔᤡᤴ ᤋᤥᤛᤧᤶᤔᤧ᤹॥ ᤌᤡᤰᤛᤡᤃᤣᤰᤐᤠ ᤕᤧᤴᤏᤡᤴ ᤏᤢ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤡᤱᤃ ᤏᤠ᤺ᤶᤛᤡᤱᤔᤠᤀᤣ ᤁᤧᤒᤥᤱᤒᤠ ᤕᤧᤴᤗᤥ॥

᥊᥆ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤛᤡᤱᤛᤣ᤹ᤜᤠ᤹ᤖᤧ ᤏᤢᤒᤠ ᤏᤢᤒᤠ ᤁᤢᤈᤠ᤹ᤜᤠ᤹. ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤥᤖᤠ᤺ᤰᤜᤠ᤹. ᤕᤖᤡᤰ ᤁᤢᤓᤧᤰᤘᤠ ᤁᤧᤒᤵᤐᤠ ᤛᤡᤱᤒᤥᤖᤠ᤺ᤰᤜᤠ᤹. ᤏᤢ ᤐᤡᤐᤥᤖᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤏᤢᤛᤡ ᤕᤧᤴ ᤌᤠᤖᤡᤰ ᤕᤧᤕᤧ ᤗ᤹ᤖᤧᤶᤔᤧ᤹॥

᥊᥇ ᤋᤱᤒᤣᤖᤧ ᤂᤡᤏᤡ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤴ ᤋᤱᤏᤠᤶᤔᤡᤴ ᤋᤥᤛᤧᤶᤔᤧ᤹॥ ᤁᤴ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤀᤠᤵᤑᤠᤸᤗᤧᤛᤠᤱ ᤁᤧᤘᤠ᤹ᤒᤠ ᤌᤡᤶ ᤐᤥ᤺ᤱᤗ॥ ᤏᤢᤛᤡᤃᤣᤰᤐᤠ ᤗᤠᤀᤥ ᤂᤡᤏᤡ᤹ ᤁᤴ ᤋᤥᤛᤧᤶᤔᤧ᤹॥

᥊᥈ ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤋᤰᤋᤰᤘᤠ ᤜᤡᤶᤜᤠ᤹ᤀᤥ ᤕᤢᤅᤧᤶᤔᤧ᤹॥ ᤁᤧᤖᤧᤰ ᤗᤠᤈᤣ᤹ᤛᤠᤒᤠ ᤀᤡᤛᤪᤠᤀᤡᤗᤡᤜᤠ᤹ᤃ ᤋᤰᤋᤰᤘᤠ ᤜᤡᤶᤜᤠ᤹ᤀᤥ ᤔᤧᤕᤢᤱᤗ.

᥊᥉ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤅᤡᤸᤗᤧ ᤂᤧᤱᤜᤠ᤹ ᤋᤰᤋᤰᤘᤠ ᤜᤡᤶᤜᤠ᤹ᤀᤥ ᤕᤠᤱᤎᤥ᤺ᤰᤔᤠ ᤐᤠᤱᤄᤢᤱᤛᤡᤱᤅᤠᤱ ᤘᤕᤠᤱ ᤑᤠ᤹ᤀᤠᤱ ᤂᤡᤏᤡ᤹ ᤕᤠᤱᤛᤡᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥’”

᥊᥊ ᤁᤶᤓᤗ᤹ᤖᤡᤰ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤁᤢᤍᤥᤰ ᤁᤧᤒᤥᤱᤒᤠ ᤋᤱᤏᤠᤶᤜᤠ᤹ ᤋᤥᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

b 

᥈᥉:᥈᥍ ᤀᤡᤃᤪ ᤋ᤺ᤰᤏᤧᤳ ᤕᤢᤅᤧᤶᤔᤧ᤹– ᤜᤧᤰᤋᤱᤒᤠᤀᤣ ᤐᤠ᤺ᤳᤗᤠ ᥈᥏ ᤏᤢ ᥉᥈ᤀᤥᤀᤠᤱ ᤐᤳ॥

ᤛᤣᤔᤡᤕᤢᤱᤍᤧᤴᤜᤠ᤹ ᤕᤠᤱᤕᤠᤱ ᤔᤧᤵᤔᤠ

᥈᥊

ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤧᤛᤧ᤹– ‘ᤛᤣᤔᤡᤜᤠ᤹ ᤀᤠᤓᤧᤸᤗᤧᤛᤠᤱ ᤜᤠ᤹ᤖᤢᤀᤠᤱ ᤕᤢᤱᤗ ᤑᤠ᤹ᤀᤠᤱ ᤀᤥ᤺ᤳᤋᤡ᤺ᤸᤗᤧ ᤗᤠᤃᤡ ᤕᤢᤔᤏᤠᤒᤠ ᤛᤣᤛᤣ ᤆᤤᤋᤢᤏ ᤏᤡ᤺ᤱᤃᤣ᤹ ᤀᤡᤛᤣ᤺ᤱᤒᤠ ᤏᤡ᤺ᤱᤃᤧ᤹ ᤋᤠᤖᤧᤶᤔᤧ᤹॥’

᥉ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤋᤥ᤺ᤴᤍᤡ ᤐᤡᤔᤠ ᤑᤥ᤺ᤴᤍᤠ᤺ᤸᤗᤧ ᤗᤠ᤺ᤰᤁᤠᤳ ᤗᤧᤵᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤗᤠᤶ ᤕᤢ᤺ᤴᤇᤡᤰᤁᤠᤱᤎᤥ ᤋᤠᤏᤠᤶ ᤌᤠᤖᤡᤰ ᤜᤠᤖᤢᤏᤧᤸᤗᤧ ᤂᤧᤴ ᤛᤣᤔᤡᤜᤠ᤹ ᤀᤥᤔᤧᤳᤋᤢ ᤆᤥᤃᤢᤖ॥ ᤁᤴ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤀᤠᤵᤑᤠᤸᤗᤧᤛᤠᤱ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗ॥

᥊ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤆᤰᤔᤧᤸᤗ᤹ᤀᤣ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤛᤣᤔᤡᤕᤢᤱᤍᤧᤴᤏᤥ ᤁᤧᤕᤢᤱᤒᤠ ᤛᤣᤔᤡᤜᤠ᤹ ᤀᤥᤔᤧᤳᤋᤢ ᤆᤥᤃᤢᤖᤖᤥ॥

ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱ

᥋ “ᤌᤡᤒᤥᤱᤅᤠᤱ ᤏᤧᤳᤇᤡ ᤁᤡᤗᤥ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤕᤠᤱᤛᤡᤱᤅᤧ᤹ ᤜᤧᤰᤁᤩᤠᤱ ᤁᤡᤗᤥ ᤌᤡᤰ ᤌᤡᤰᤗᤧᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤂᤖᤧ᤺ᤱ ᤗᤧ᤺ᤰᤂᤧ᤹॥

᥌ ᤌᤧ᤺ᤰᤐᤧᤳ ᤐᤧᤴᤒᤧᤴ ᤋᤢᤰᤛᤡ ᤋᤢᤰᤛᤡ ᤁᤢᤍᤡ᤺ᤰᤗᤠ ᤏᤧᤳᤇᤡ ᤆᤥᤃᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤆᤵᤋᤧᤴᤏᤥ ᤐᤧᤴᤇᤧ ᤏᤧᤛ᤻ᤛᤧ᤹॥

᥍ ᤗᤳᤇᤠ ᤗᤳᤇᤠ ᤁᤢᤍᤡ᤺ᤰᤗᤠᤀᤥ ᤛᤢᤳᤌᤥᤒᤠ ᤛᤢᤰᤐᤠ ᤕᤠᤰᤋᤧ᤹. ᤜᤧᤰᤁᤩᤠᤱ ᤂᤧᤴ ᤂᤖᤧ᤺ᤱᤅᤡᤸᤗᤧ ᤏᤡᤱᤘᤠ᤹ᤛᤥᤰ ᤁᤢᤀᤡᤛᤡ᤺ᤰ ᤔᤡᤀᤥᤗᤠᤶ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱ ᤐᤥ᤺ᤱᤗ॥

᥎ ᤛᤒᤠᤌ ᤌᤰᤔᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤧᤴ ᤂᤖᤧ᤺ᤱᤜᤠ᤹ ᤀᤠᤵᤑᤠᤸᤗᤧᤛᤠᤱ ᤕᤢᤱᤔᤠ ᤐᤥᤱ᤹॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤴ ᤛᤍᤠᤍᤡᤱᤒᤠ ᤔᤠᤱᤜᤢᤵ ᤐᤥ᤺ᤱᤗ॥

᥏ ᤜᤠᤖᤢᤏ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤣᤛᤣᤍᤧᤴᤏᤥ ᤂᤧᤴ ᤔᤧᤈᤖᤥ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤀᤥᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥ᤺ᤰᤗᤥ॥”

ᤁᤢᤍᤥ᤺ᤵᤔᤠ ᤂᤠᤛᤧᤴ ᤏᤢ ᤁᤧᤗᤠ᤹ᤒᤠ ᤂᤢᤶᤍᤡᤱᤅᤡᤸᤗᤧ ᤁᤢᤒᤡ

᥇᥆ ᤔᤡᤛᤪᤡ ᤕᤧᤶᤒᤡᤳᤇᤠ ᤏᤢ ᤀᤡᤛᤪᤠᤀᤡᤗᤡ ᤔᤧᤴᤇᤢᤔᤠ᤺ᤸᤗᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤥ ᤐᤣᤀᤠᤱ ᤘᤕᤧ॥ ᤂᤧᤴ ᤀᤡᤛᤪᤠᤀᤡᤗᤡ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠᤴ ᤏᤢ ᤗᤳᤇᤠ ᤀᤡᤛᤪᤠᤀᤡᤗᤡ ᤕᤧᤶᤒᤡᤳᤇᤠ᤺ᤴ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤂᤢᤴᤇᤡ᤹ ᤏᤧᤳᤇᤡ ᤀᤠᤒᤠᤅᤣ ᤂᤧᤔᤠ᤹ ᤆᤥᤃᤧᤳᤇᤡ॥

᥇᥇ ᤂᤧᤴ ᤀᤡᤛᤪᤠᤀᤡᤗᤡ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠ᤺ᤸᤗᤧ ᤛᤣᤛᤣ ᤔᤡᤱᤅᤡᤴ ᤛᤠᤱᤃᤪᤠ ᤔᤧᤳᤋᤢᤖ ᤆᤧ᤹ᤕᤠ ᤀᤡᤱᤍᤥ ᤔᤧᤵᤔᤠ ᤜᤣ᤺ᤰᤋᤢ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤴ ᤔᤥᤛᤠᤀᤥ ᤔᤧᤍᤠᤖᤢ॥ ᤂᤧᤸᤗᤧ ᤁᤢᤶᤔᤠᤖᤧ ᤁᤢᤔᤡᤱ ᤛᤗᤥᤔᤡᤋ ᤘᤕᤧ॥ ᤂᤧᤴ ᤍᤠᤏ ᤌᤠ᤺ᤰᤁᤥᤒᤠ ᤍᤡᤒᤪᤡᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤌᤠᤖᤡᤰ ᤂᤧᤴ ᤔᤧᤛᤠᤰᤋᤢ ᤔᤧᤃᤳᤋᤢ॥

᥇᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥊ “ᤂᤧᤴ ᤔᤠᤱᤍᤣ ᤛᤠᤱᤃᤪᤠ ᤁᤧᤒᤠ᤺ᤵᤐᤠ ᤔᤏᤠᤴ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤋᤣ᤹ᤖᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢᤒᤠ ᤐᤠᤴ ᤁᤧᤄᤧᤶᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤜᤢᤰᤜᤠ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤔᤧᤏᤧᤛ᤻ᤛᤢᤖ॥ ᤂᤧᤴ ᤀᤣᤃᤠᤱ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤏᤧ᤹ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢᤖ॥

᥇᥋ ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤀᤠᤳᤋᤡᤸᤗᤧ ᤀᤠᤒᤠᤅᤣ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢ᤹. ᤂᤧᤸᤗᤧ ᤂᤢᤏᤧ᤹ ᤁᤢᤗᤠᤕᤥᤸᤗᤧ ᤂᤢᤶᤍᤡᤱ ᤂᤥᤛᤢ᤹॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤆᤧ᤹ᤕᤠ ᤀᤡᤱᤍᤥ ᤁᤧᤔᤧᤵᤐᤠ ᤔᤏᤠᤴ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢᤖ॥ ᤀᤠᤒᤠᤅᤣ ᤗᤠᤈᤣ᤹ᤛᤠᤒᤠ ᤀᤡᤃᤪ ᤘᤣ᤹ ᤗᤠᤈᤣ᤹ᤒᤠ ᤜᤠ᤺ᤳᤇᤠᤱ. ᤂᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤡᤴ ᤆᤧ᤹ᤕᤠ ᤀᤡᤱᤍᤥ ᤔᤧᤳᤋᤢᤏᤧᤓᤃᤪ ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥

᥇᥍ “‘ᤁᤢᤓᤠ ᤔᤏᤠ ᤁᤧᤛᤧᤵᤐᤠ ᤔᤏᤠᤴ ᤛᤧᤵᤔᤠᤀᤣ ᤐᤥᤱ᤹॥

᥇᥎ ᤌᤰᤛᤠ ᤁᤧᤛᤧᤵᤐᤠ ᤔᤏᤠ᤺ᤸᤗᤧ ᤁᤢᤗᤧᤰᤘᤠ ᤌᤰᤛᤠ ᤁᤢᤗᤧᤰᤘᤠ ᤜᤢᤅᤢᤖ ᤐᤥᤱ᤹॥

᥇᥏ ᤁᤢᤓᤠ ᤔᤏᤠ᤺ᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤡᤶᤒᤣᤛᤠᤱᤒᤠᤸᤗᤧ ᤁᤢᤎᤰᤁᤡᤴ ᤂᤠ᤺ᤴᤍᤢᤏᤧᤓᤃᤪ. ᤂᤧᤸᤗᤧ ᤀᤠᤰᤂᤣ ᤆᤥᤃᤢᤀᤠᤱ ᤘᤠ᤹ ᤂᤢᤏᤧ᤹ ᤜᤧᤰᤁᤣᤗ᤹ᤖᤡᤰᤁᤣ ᤂᤠ᤺ᤶᤔᤠ ᤐᤥᤱ᤹॥

᥈᥆ ᤕᤧᤳ ᤁᤧᤀᤧᤱᤒᤧᤸᤗᤧ ᤁᤢᤕᤧᤳᤋᤧᤴ ᤀᤣᤱᤔᤠᤀᤣ ᤐᤥᤱ᤹. ᤔᤡᤰᤁᤡᤸᤗᤧ ᤁᤢᤗᤧᤰᤘᤠ ᤔᤡᤰ. ᤜᤠᤒᤥ᤹ᤒᤠᤸᤗᤧ ᤁᤢᤗᤧᤰᤘᤠ ᤜᤠᤒᤥ᤹ᤒᤠ. ᤀᤠᤰᤂᤣᤗ᤹ᤖᤡᤰ ᤂᤧᤸᤗᤧ ᤘᤣ᤹ᤀᤡᤸᤗᤧ ᤁᤢᤎᤰᤁᤡᤴ ᤂᤠ᤺ᤴᤍᤢ ᤂᤢᤏᤧ᤹ᤀᤠᤱ ᤜᤧᤰᤁᤣᤀᤣ ᤔᤧᤵᤔᤠ ᤐᤥᤱ᤹॥

᥈᥇ ᤌᤰᤛᤠ ᤁᤧᤛᤧᤵᤐᤠᤸᤗᤧ ᤂᤧᤸᤗᤧ ᤁᤢᤗᤧᤰᤘᤠ ᤜᤢᤅᤢᤖ ᤐᤥᤱ᤹॥ ᤁᤖ ᤔᤏᤠ ᤁᤧᤛᤧᤵᤐᤠᤴ ᤆᤠᤀᤣ ᤛᤧᤵᤔᤠᤀᤣ ᤐᤥᤱ᤹॥

᥈᥈ ᤗᤠᤈᤣ᤹ᤛᤠᤒᤠ ᤏᤢ ᤘᤣ᤹ ᤗᤠᤈᤣ᤹ᤒᤠ ᤔᤏᤠ᤺ᤸᤗᤧ ᤗᤠᤃᤡ ᤗᤳᤇᤠ ᤐᤖᤡᤰᤐᤠ ᤁᤢᤓᤠᤱ ᤐᤥᤱᤔᤠ ᤐᤥᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥’”

᥈᥉ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤴ ᤐᤠ᤺ᤴᤏᤡᤴ ᤔᤧᤳᤋᤢᤛᤡᤀᤠᤱ ᤀᤣᤃᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤠᤱᤍᤧ ᤛᤠᤱᤃᤪᤠ ᤁᤧᤒᤠ᤺ᤵᤐᤠᤴ ᤛᤠ᤺ᤱᤃᤠᤜᤡᤶ ᤗᤠ᤺ᤰᤁᤠᤳ ᤔᤧᤍᤣ᤹ᤖᤢᤀᤠᤱ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢ॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤖᤥ॥

ᤏᤢᤛᤡᤃᤣᤰᤐᤠ ᤋᤱᤒᤣ

᥈᥋

ᤛᤡᤏᤤ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤧᤖᤡᤀᤠᤱ ᤗᤠᤈᤣ᤺ᤸᤗᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤛᤒᤠᤌ ᤏᤧᤳᤋᤢᤖ॥

᥉ ᤋᤱᤒᤣ ᤋᤢᤰᤛᤡ ᤂᤡᤏᤡ᤹ ᤀᤡᤰᤋᤠᤵᤐᤥ ᤁᤢᤈᤠ ᤜᤣ᤹ᤖᤧᤶᤔᤧ᤹॥ ᤋᤱᤒᤣ ᤋᤢᤰᤛᤡ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤛᤠ᤺ᤰᤋᤧᤶᤔᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤠ᤹ᤜᤠ᤹ ᤑᤢᤰᤂᤧᤶᤔᤧ᤹॥

᥊ ᤁᤖ ᤏᤢᤛᤡᤃᤣᤰᤐᤠ ᤋᤱᤒᤣᤀᤥ ᤗᤠᤈᤣ᤺ᤸᤗᤧ ᤗᤠᤃᤡ ᤏᤠ᤺ᤶᤛᤡᤱᤔᤠ ᤛᤒᤠᤌ ᤐᤥ᤺ᤱᤗ– ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤛᤒᤠᤌ ᤐᤥ᤺ᤱᤗ॥ ᤏᤢᤛᤡᤃᤣᤰᤐᤠ ᤋᤱᤒᤣᤀᤥ ᤂᤡᤏᤡ᤹ ᤐᤩᤠᤱᤛᤡᤀᤥ ᤁᤢᤈᤠ ᤔᤧᤗᤣ᤺ᤳᤋᤧᤶᤔᤡᤴᤏᤧ᤹. ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤔᤧᤛᤠ᤺ᤰᤋᤧᤶᤔᤧ᤹.

᥋ ᤂᤡᤏᤡ᤹ ᤁᤧᤍᤢᤶᤒᤠ ᤁᤢᤈᤠᤀᤥ ᤀᤠᤵᤑᤣᤰ ᤁᤧᤗᤡᤱᤒᤠ ᤁᤢᤈᤠᤴ ᤔᤧᤜᤧᤃᤧᤶᤔᤡᤴᤏᤧ᤹. ᤔᤧᤴᤇᤠ᤺ᤰᤁᤣ ᤁᤧᤕᤢᤱᤒᤠ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤈᤠ᤹ᤜᤠ᤹ ᤔᤧᤛᤢᤵᤛᤧᤶᤔᤡᤴᤏᤧ᤹॥ ᤗᤠᤈᤣ᤺ᤸᤗᤧ ᤗᤠᤃᤡ ᤋᤱᤒᤣ ᤌᤡᤰ ᤂᤧᤴ ᤁᤢᤏᤠ᤺ᤶᤛᤡᤱᤔᤠ ᤐᤥ᤺ᤱᤗ॥

᥌ ᤂᤧᤴ ᤗᤠᤈᤣ᤺ᤸᤗᤧ ᤁᤢᤏᤠ᤺ᤶᤛᤡᤱᤔᤠ ᤋᤱᤒᤣᤀᤥ ᤁᤧᤎᤥ᤺ᤰᤐᤠ ᤁᤢᤈᤠ᤺ᤴᤏᤣ ᤂᤡᤏᤡ᤹ ᤗᤠᤃᤡ. ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ. ᤛᤧᤘᤠᤖᤥᤒᤠ ᤛᤣᤘᤠᤖᤥᤔᤠ. ᤂᤡᤏᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹.

᥍ ᤂᤡᤏᤡ᤹ ᤌᤰᤛᤠᤜᤠ᤹. ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤗᤠᤃᤡ ᤆᤠᤔᤠ ᤁᤢᤈᤠ ᤐᤥᤱ᤹॥ ᤂᤧᤴ ᤋᤱᤒᤣᤀᤥ ᤗᤠᤈᤣ᤹ᤒᤠ ᤁᤧᤖᤧᤰ ᤁᤧᤎᤥ᤺ᤰᤐᤠ ᤁᤢᤈᤠᤴ ᤁᤧᤈᤠᤶᤛᤠᤱ ᤏᤢ᤹ᤖᤥ॥

ᤛᤠᤶᤔᤩᤠᤱ ᤋᤱᤒᤣ

᥎ “‘ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤏᤢᤛᤡ ᤛᤒᤠᤌᤒᤠ ᤋᤱᤒᤣᤜᤠ᤹ ᤏᤢᤛᤡᤗᤧᤱ ᤏᤡᤖᤧᤶᤔᤧ᤹. ᤂᤧᤴ ᤁᤧᤖᤧᤰᤗᤧ ᤗᤡᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤐᤥᤱ᤹॥

᥏ ᤜᤧᤰᤁᤩᤠᤱ ᤏᤢᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱ ᤕᤧᤴᤏᤥ ᤛᤠ᤹ᤖᤡᤰ ᤗᤠᤃᤧᤀᤡ᤺ᤰᤐᤠ ᤛᤠᤍᤠᤱᤅᤡᤴ ᤔᤢ᤺ᤵᤔᤠ ᤐᤠᤱᤄᤠᤶᤛᤡᤶᤔᤧ᤹॥ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤧᤴᤏᤥ ᤂᤡᤏᤡ᤹ ᤗᤠᤈᤣ᤹ ᤁᤧᤖᤧᤰ ᤂᤧᤴ ᤛᤠᤍᤠᤱᤅᤡᤴ ᤔᤢ᤺ᤵᤔᤠ ᤐᤠᤱᤄᤠᤶᤛᤡᤶᤔᤧ᤹॥

᥇᥆ ᤅᤠᤒᤥᤱᤒᤠ ᤋᤱᤒᤣᤴ ᤂᤡᤏᤡ᤹ ᤛᤣᤛᤣᤒᤠ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤗᤠᤈᤣ᤹ ᤁᤧᤖᤧᤰᤐᤠ ᤕᤰᤕᤢᤱᤒᤠᤜᤠ᤹ᤖᤧ ᤗᤠᤃᤡ ᤆᤥ᤺ᤰᤕᤢᤶᤓᤥ ᤀᤢᤘᤠ ᤆᤥᤃᤧᤶᤔᤧ᤹॥ ᤂᤧᤴ ᤂᤡᤏᤡ᤹ ᤗᤠᤃᤡ ᤛᤠᤶᤔᤩᤠᤱ ᤋᤱᤒᤣ ᤐᤥᤱ᤹. ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤛᤡᤱᤒᤢᤱ ᤏᤢ ᤜᤡᤶᤛᤕᤱᤜᤠ᤹ᤀᤥ ᤔᤧᤏᤢ᤺ᤱᤗ॥

᥇᥇ ᤂᤧᤴ ᤅᤠᤒᤥᤱ ᤋᤱᤒᤣᤴ ᤂᤡᤏᤡ᤹ ᤗᤠᤃᤡ ᤛᤠᤶᤔᤩᤠᤱ ᤋᤱᤒᤣ ᤐᤥᤱ᤹॥ ᤂᤧᤴ ᤋᤱᤒᤣᤀᤥ ᤂᤡᤏᤡ᤹ ᤌᤧᤔᤠᤀᤠᤱ ᤔᤧᤗᤣ᤺ᤳᤋᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤀᤠᤵᤑᤣᤰ ᤁᤧᤗᤡᤱᤒᤠ ᤁᤢᤈᤠᤜᤠ᤹ ᤔᤧᤜᤧᤃᤧᤶᤔᤡᤴᤏᤧ᤹. ᤔᤧᤴᤇᤠ᤺ᤰᤁᤣᤒᤠ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤀᤡᤘᤠ᤺ᤳᤜᤠ᤹ᤗᤠᤶ ᤆᤧᤸᤗᤧᤰᤛᤣ᤹ᤜᤠ᤹ ᤔᤧᤍᤢᤒᤧᤶᤔᤡᤴᤏᤧ᤹॥

᥇᥈ ᤌᤣᤀᤠᤱᤓᤧᤸᤗᤧ ᤁᤱᤃ ᤛᤠᤶᤔᤩᤠᤱ ᤋᤱᤒᤣᤖᤥ॥ ᤂᤧᤴ ᤂᤡᤏᤡ᤹ ᤗᤠᤃᤡ ᤛᤣᤛᤣ ᤐᤥ᤺ᤱᤗ॥ ᤐᤩᤠᤱᤛᤡᤀᤥ ᤀᤠᤵᤑᤣᤰ ᤁᤧᤗᤡᤱᤒᤠ ᤁᤢᤈᤠᤜᤠ᤹ ᤂᤧᤴ ᤋᤱᤒᤣᤀᤥ ᤂᤡᤏᤡ᤹ ᤁᤧᤈᤠᤶ᤹॥

᥇᥉ “‘ᤂᤧᤴ ᤛᤠᤶᤔᤩᤠᤱ ᤋᤱᤒᤣᤀᤥ ᤁᤧᤖᤧᤰ ᤔᤏᤠᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤏᤢ᤺ᤱᤗ॥

᥇᥊ “‘ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤧᤴᤏᤢ ᤗᤠᤈᤣ᤹ᤛᤡᤱᤒᤢᤱ ᤛᤱᤔᤠ ᤀᤡᤱᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤡᤸᤗᤧ ᤌᤡᤰᤗᤧ ᤘᤣ᤹ᤀᤡᤴ ᤔᤧᤴᤘᤠ᤹ᤔᤏᤠᤒᤠ ᤔᤧᤔᤧᤳᤋᤠᤛᤡᤶᤔᤡᤴᤏᤧ᤹॥

᥇᥋ ᤛᤠᤶᤔᤩᤠᤱ ᤋᤱᤒᤣ ᤀᤣᤃᤠᤱ ᤕᤠᤱᤛᤡᤒᤠ ᤋᤱᤒᤣᤜᤠ᤹ ᤏᤡᤖᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤶᤒᤣᤛᤠᤱᤒᤠᤴᤏᤢ ᤗᤠᤈᤣ᤹ᤛᤡᤱᤒᤢᤱ ᤀᤡᤅᤧᤶᤔᤧ᤹. ᤂᤧᤒᤩᤠᤱ ᤋᤠ᤺ᤴᤍᤡ ᤁᤧᤍᤠᤒᤠ ᤛᤠᤶᤔᤩᤠᤱ ᤋᤱᤒᤣ ᤌᤠᤖᤡᤰᤗᤧ ᤗᤠᤈᤣ᤹ᤀᤥ ᤁᤧᤎᤥ᤺ᤰᤐᤠ ᤁᤢᤈᤠᤴ ᤛᤡ᤺ᤰᤋᤢᤖ ᤁᤢᤔᤧᤴ ᤜᤧᤴᤍᤢᤀᤠᤱ ᤂᤢᤏᤧ᤹ ᤂᤡᤏᤡ᤹ᤀᤥ ᤛᤱᤄᤢᤖ॥

᥇᥌ ᤁᤢᤈᤠ ᤌᤥ᤺ᤰᤔᤠ ᤀᤠᤸᤗᤛᤠᤱ ᤕᤖᤡᤰ ᤋᤱᤒᤣ ᤘᤠ᤹ᤏᤧᤓᤃᤪ. ᤜᤧᤶᤓᤩᤠᤖᤡᤰᤁᤣ ᤕᤖᤡᤰ ᤁᤢᤔᤧᤴ ᤑᤥᤛᤧᤶᤔᤧ᤹. ᤜᤧᤰᤁᤩᤠᤱ ᤛᤢ᤺ᤸᤗᤡᤰ ᤋᤱᤒᤣᤖᤰ ᤕᤠ᤺ᤰᤋᤧᤀᤠᤱ ᤘᤠ᤹ᤏᤧᤓᤃᤪ ᤂᤧᤶᤔᤩᤠᤰᤁᤣ ᤂᤡᤏᤡ᤹ ᤁᤢᤔᤧᤴᤏᤡᤴ ᤛᤢ᤺ᤸᤗᤡᤰ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤋᤱᤒᤣᤜᤠ᤹ᤀᤥ ᤁᤧᤎᤥ᤺ᤰᤐᤠ ᤁᤢᤈᤠᤜᤠ᤹ᤀᤣ ᤂᤡᤏᤡ᤹ᤀᤥ ᤛᤱᤄᤢᤒᤠᤖᤥ॥

᥇᥍ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤧᤴᤏᤢ ᤗᤠᤈᤣ᤹ᤛᤡᤱᤒᤢᤱ ᤛᤱᤔᤠ ᤀᤡᤱᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤡᤸᤗᤧ ᤌᤡᤰᤗᤧ ᤘᤣ᤹ᤀᤡᤴ ᤔᤧᤴᤘᤠ᤹ᤔᤏᤠᤒᤠ ᤔᤧᤔᤧᤳᤋᤠᤛᤡᤶᤔᤡᤴᤏᤧ᤹॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤂᤡᤏᤡ᤹ ᤁᤡᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥

ᤏᤢᤛᤡᤃᤣᤰᤐᤠ ᤋᤱᤒᤣᤀᤥ ᤁᤧᤛᤠᤰᤐᤠ ᤕᤠ᤺ᤶᤒᤰ

᥇᥎ “‘ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤎᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ᤀᤠᤱ ᤂᤧᤱᤜᤠ᤹ ᤁᤧᤳᤋᤧᤶᤔᤧ᤹॥ ᤂᤧᤒᤩᤠᤱ ᤂᤡᤏᤡ᤹ ᤂᤧᤴ ᤗᤠᤈᤣ᤹ᤀᤥ ᤋᤠᤵᤌᤣᤰ ᤕᤠᤶᤎᤣᤰ ᤁᤧᤒᤥ᤺ᤰᤂᤡ᤹॥

᥇᥏ ᤗᤠᤈᤣ᤺ᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤑᤳᤇᤢ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ ᤂᤡᤏᤡ᤹ ᤋᤢᤰᤂᤣ ᤁᤧᤴᤈᤩᤧ᤹ᤀᤡᤴ. ᤂᤧᤶᤒᤩᤠᤱ ᤗᤠᤈᤣᤀᤥ ᤂᤡᤏᤡ᤹ ᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤕᤢᤱᤔᤠ ᤁᤧᤄᤥᤛᤡ᤹॥

᥈᥆ “ᤁᤢᤈᤠ ᤔᤧᤴᤜᤣ᤹ᤀᤣ. ᤁᤢᤈᤠ ᤔᤧᤴᤇᤢᤶᤔᤣ ᤏᤢᤛᤡᤃᤣᤰᤐᤠ ᤋᤱᤒᤣᤀᤥ ᤀᤠᤏᤡᤃᤧ ᤌᤧᤔᤠ᤺ᤴ ᤆᤠᤶᤒᤧᤒᤣ᥅” ᤗ᤹ᤖᤡᤰ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤏᤧᤓᤃᤪ.

᥈᥇ ᤋᤢᤰᤛᤡᤃᤣᤰᤐᤠ ᤋᤱᤒᤣᤀᤥ ᤀᤠᤱᤃᤠ᤹ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤡᤱ᤹. ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤋᤱᤒᤣ ᤛᤢᤶᤛᤡᤒᤠ ᤐᤥᤃᤢᤃᤧᤴ ᤁᤢᤈᤠ ᤌᤥᤰ॥

᥈᥈ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤁᤢᤈᤠ ᤁᤧᤗᤣ᤺ᤳᤋᤢᤶᤔᤡᤸᤗᤧ. ᤋᤃᤡ ᤁᤧᤎᤥ᤺ᤰᤐᤠ ᤁᤢᤈᤠᤴ ᤆᤧᤶᤔᤧ᤹ᤖ ᤘᤕᤧᤶᤔᤧ᤹॥ ᤑᤠᤱᤛᤡᤃᤣᤰᤐᤠ ᤋᤱᤒᤣᤀᤥ ᤁᤢᤈᤠ ᤔᤧᤴᤍᤢᤶᤔᤣ ᤌᤠᤖᤡᤰ ᤂᤡᤏᤡ᤹ ᤂᤧᤴ ᤋᤃᤡᤒᤠ ᤁᤢᤈᤠ᤺ᤴᤏᤣ ᤆᤧᤶᤔᤧ᤹ᤖ ᤘᤕᤧᤶᤔᤧ᤹ᤀᤥ॥

ᤕᤠᤱᤛᤠᤁᤢᤴᤎᤣ ᤏᤢ᤺ᤰᤔᤠ ᤌᤡᤶ

᥈᥉ “‘ᤗᤠᤈᤣᤴ ᤛᤍᤠᤍᤡᤱᤗᤧ ᤗᤠᤃᤡ ᤛᤡ᤹ᤕᤠᤰ ᤔᤧᤛᤱᤄᤧᤶ ᤔᤧᤍᤣᤛᤧᤶᤔᤡᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤗᤠᤈᤣ᤺ᤱᤃ ᤀᤠᤱᤃᤠ᤹ᤀᤡᤴᤗᤥ॥ ᤂᤡᤏᤡ᤹ᤃ ᤘᤣ᤹ ᤗᤠᤈᤣ᤹ᤒᤠ ᤏᤢ ᤘᤧᤵᤔᤡᤒᤠ ᤁᤧᤒᤥ᤺ᤰᤂᤡᤀᤠᤱ ᤀᤠᤱᤃᤠ᤹ᤏᤢ ᤁᤧᤕᤢᤅᤡᤖ ᤁᤧᤘᤕᤡ᤹॥

᥈᥊ ᤂᤡᤏᤡ᤹ ᤕᤢᤰᤁᤥ ᤁᤧᤍᤠᤒᤠ ᤗᤠᤈᤣᤴ ᤁᤢᤴᤍᤠᤱᤒᤧᤸᤗᤧ ᤕᤠᤶᤔᤥ ᤌᤧ᤹ᤔᤠ ᤂᤥᤛᤢᤖ ᤕᤠ᤺ᤴᤍᤣᤶᤔᤧ᤹॥

᥈᥋ “‘ᤕᤠᤱᤛᤠ᤹ᤔᤠᤖᤧ ᤆᤥᤃᤢᤸᤗᤧ ᤜᤡᤶᤒᤣᤛᤠᤱᤒᤠᤜᤠ᤹ᤀᤥ ᤁᤢᤓᤠᤖᤧ ᤀᤠᤒᤠᤅᤣ ᤁᤢᤗᤠᤈᤣ᤹ ᤛᤡᤱᤒᤢᤱᤅᤥᤒᤠ ᤁᤢᤓᤠ ᤁᤢᤗᤰ ᤛᤱᤔᤠ ᤁᤧᤒᤥᤱᤒᤠ ᤐᤥ᤺ᤰᤂᤧᤏᤧᤓᤃᤪ. ᤂᤧᤸᤗᤧ ᤁᤢᤏᤡ᤺ᤳᤋᤠᤱᤒᤠ ᤁᤢᤃᤠ᤹ᤀᤡ᤺ᤴ ᤋᤠᤀᤠᤱ ᤂᤧᤴ ᤌᤧ᤹ᤖᤢᤖ॥

᥈᥌ ᤁᤖ ᤁᤢᤓᤠᤖᤧ ᤁᤶᤓᤗ᤹ᤖᤡᤰ ᤁᤧᤎᤧ᤹ᤒᤠ ᤁᤧᤒᤡᤒᤠ ᤜᤠ᤺ᤳᤋᤠᤱ ᤜᤥᤵ ᤜᤧᤰᤁᤩᤠᤱ ᤂᤧᤴ ᤋᤠ᤺ᤴᤍᤡ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤱᤅᤠᤱ ᤌᤧ᤹ᤔᤠ ᤁᤧᤛᤢᤰᤐᤠ ᤐᤥ᤺ᤱᤏᤧᤓᤃᤪ.

᥈᥍ ᤂᤢᤏᤧ᤹ ᤂᤧᤴ ᤗᤠᤈᤣᤴ ᤛᤱᤄᤢᤒᤠ ᤋᤱᤒᤣᤜᤠ᤹ ᤏᤡᤖᤢᤖ. ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤀᤥ ᤛᤱᤄᤢᤀᤠᤱ ᤘᤕᤧ ᤂᤧᤴ ᤋᤠᤔᤠ ᤁᤧᤘᤠ᤹ᤒᤠ ᤋᤱᤒᤣᤜᤠ᤹ᤀᤥ ᤁᤧᤎᤥ᤺ᤰᤐᤠ ᤁᤢᤈᤠ᤺ᤸᤗᤧ ᤁᤢᤔᤧᤸᤗᤢᤱᤅᤡᤴ ᤏᤢ᤺ᤰᤋᤢ ᤐᤡᤖᤢᤖ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤏᤢ᤺ᤱᤗ॥

᥈᥎ ᤁᤖ ᤂᤢᤏᤧ᤹ ᤀᤠᤵᤑᤣᤰ ᤌᤧ᤹ᤔᤠ ᤔᤧᤛᤢᤰᤋᤢᤴᤏᤧᤓᤃᤪ ᤛᤠᤶᤔᤩᤠᤱ ᤋᤱᤒᤣ ᤌᤠᤖᤡᤰ ᤂᤧᤴ ᤗᤠᤈᤣ᤹ ᤁᤧᤀᤡᤱᤒᤧᤸᤗᤧ ᤁᤢᤜᤢᤰᤁᤥᤀᤣ ᤏᤧᤖ॥ ᤂᤧᤒᤩᤠᤱ ᤛᤠᤶᤔᤩᤠᤱ ᤋᤱᤒᤣᤀᤥ ᤂᤧᤴ ᤏᤢ᤺ᤰᤋᤢᤖ॥ ᤂᤧᤴ ᤀᤣᤃᤠᤱ ᤂᤧᤴ ᤔᤏᤠᤴ ᤀᤠᤵᤑᤣᤰ ᤁᤢᤗᤠᤈᤣ᤹ ᤛᤡᤱᤒᤢᤱᤅᤥ ᤐᤣ᤺ᤰᤔᤠ ᤛᤢᤰ॥

᥈᥏ “‘ᤁᤢᤓᤠᤖᤧ ᤗᤢᤱᤎᤠᤰ ᤁᤒᤪᤡᤱ ᤛᤧᤵᤔᤏᤠᤒᤠ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤁᤢᤜᤡᤶᤔᤡᤴ ᤛᤱᤄᤢᤏᤧᤓᤃᤪ. ᤛᤱᤄᤢᤒᤠ ᤋᤱᤒᤣ ᤌᤡᤰᤗᤧᤛᤠ ᤂᤢᤏᤧ᤹ ᤂᤧᤴ ᤌᤧ᤹ᤔᤠ ᤂᤥᤛᤢ᤹॥ ᤂᤧᤸᤗᤧ ᤜᤧᤰᤁᤣ ᤆᤥ᤺ᤰᤔᤠ ᤕᤢᤰ ᤋᤱᤒᤣᤎᤡᤰ ᤌᤠᤖᤡᤰ ᤂᤥᤛᤢ᤹॥

᥉᥆ ᤁᤖ ᤋᤱᤒᤣᤎᤡᤰᤗᤧ ᤂᤧᤴ ᤌᤧ᤹ᤔᤠ ᤔᤧᤛᤢᤰᤋᤢᤴᤏᤧᤓᤃᤪ ᤁᤧᤀᤡᤱᤒᤠᤴ ᤏᤢ ᤂᤢᤏᤧ᤹ ᤕᤠᤱᤛᤡᤒᤠ ᤁᤢᤛ᤻ᤛᤠ ᤁᤢᤀᤣᤜᤠ᤹ᤖᤧ ᤗᤠᤃᤡ ᤂᤧᤴ ᤜᤡᤶᤔᤡᤴ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤕᤠᤱᤛᤠᤁᤢᤴᤎᤣ ᤐᤥ᤺ᤱᤗ॥ ᤛᤠᤶᤔᤩᤠᤱ ᤋᤱᤒᤣᤀᤥᤀᤠᤱ ᤂᤧᤴ ᤔᤧᤏᤢ᤺ᤱᤏᤧᤴ॥

᥉᥇ ᤁᤖ ᤗᤢᤱᤎᤠᤰᤁᤡᤸᤗᤧ ᤁᤒᤪᤡᤱ ᤔᤧᤱᤃᤵᤐᤣᤒᤠ ᤐᤠᤱᤓᤧ᤹ᤜᤠ᤹ᤀᤥᤒᤠ ᤜᤡᤶᤔᤡᤴ ᤆᤠᤜᤡ᤺ᤴ ᤗᤠᤈᤣ᤹ᤀᤥᤒᤠ ᤘᤣ᤹ ᤗᤠᤈᤣ᤹ᤛᤡᤱᤒᤢᤱ ᤜᤧᤰᤋᤱᤒᤠ ᤀᤡ᤺ᤳᤋᤧᤶᤔᤧ᤹॥ ᤂᤧᤱᤜᤠ᤹ᤃ ᤌᤧ᤹ᤔᤠ ᤛᤢᤰᤋᤧᤳ. ᤜᤧᤰᤁᤩᤠᤱ ᤛᤠᤶᤔᤩᤠᤱ ᤋᤱᤒᤣᤀᤥ ᤂᤧᤴ ᤏᤢ᤺ᤰᤔᤠ ᤛᤢᤰᤋᤧᤳ॥

᥉᥈ “‘ᤗᤧᤒᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥᤒᤠ ᤀᤠᤒᤠᤅᤣ ᤕᤧᤰᤕᤰᤜᤠ᤹ᤀᤥ ᤁᤧᤏᤧᤒᤠ ᤜᤡᤶᤜᤠ᤹ ᤆᤠᤜᤡ᤺ᤴ ᤂᤧᤱᤜᤠ᤹ᤖᤧ ᤀᤠᤵᤑᤠᤸᤗᤧᤛᤠᤱ ᤌᤧ᤹ᤔᤠ ᤔᤧᤛᤢᤰᤋᤢ᤹॥

᥉᥉ ᤗᤧᤒᤡ ᤌᤠ᤺ᤰᤁᤥᤒᤠ ᤕᤢᤰᤁᤥ ᤁᤧᤏᤧᤒᤠ ᤕᤧᤰᤕᤰᤜᤠ᤹ᤀᤥ ᤁᤢᤓᤠ ᤗᤧᤒᤡ᤺ᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤛᤱᤄᤢᤒᤠ ᤜᤡᤶᤔᤡᤴ ᤏᤢ᤺ᤰᤔᤠ ᤔᤧᤛᤢᤰᤋᤢᤴᤏᤧᤓᤃᤪ ᤛᤠᤶᤔᤩᤠᤱ ᤋᤱᤒᤣᤀᤥ ᤂᤧᤴ ᤜᤡᤶᤔᤡᤴ ᤂᤢᤏᤧ᤹ ᤔᤧᤏᤢ᤺ᤰᤋᤢ ᤔᤧᤒᤡᤖᤢᤖ. ᤌᤣᤀᤠᤱᤓᤧᤸᤗᤧ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤁᤧᤏᤧᤒᤠ ᤜᤡᤶᤜᤠ᤹ᤃ ᤀᤡᤛᤪᤠᤀᤡᤗᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤗᤠᤶᤒᤠᤒᤠ ᤕᤠᤱᤛᤠ ᤁᤢᤴᤎᤣᤖᤥ॥

᥉᥊ ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ ᤗᤠ᤺ᤰᤁᤠᤳᤐᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤛᤱᤔᤠᤍᤣᤔᤠ ᤔᤧᤱᤄᤥᤛᤢᤴ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤍᤠᤍᤡᤱᤒᤠ ᤕᤠᤱᤛᤠ ᤁᤢᤴᤎᤣᤖᤥ॥

ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤗᤠᤃᤡ ᤛᤡᤱᤏᤠᤳ

᥉᥋ “‘ᤂᤡᤏᤡ᤹ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤁᤢᤓᤠ᤹ ᤛᤠ᤹ᤖᤡᤰ ᤕᤠᤱᤃᤧᤛᤠ᤹ᤒᤠ ᤐᤥ᤺ᤱᤅᤠᤱ ᤀᤠᤒᤠᤅᤣ ᤁᤶᤒᤪᤠᤱ ᤔᤧᤳᤇᤡᤱᤔᤠ ᤔᤧᤛᤢᤰᤏᤧᤴᤏᤧᤓᤃᤪ. ᤂᤡᤏᤡ᤹ᤀᤣ ᤘᤣ᤹ ᤗᤠᤈᤣ᤹ᤒᤠ ᤋᤖᤣᤒᤧᤴ ᤁᤶᤒᤪᤠᤱ ᤁᤧᤔᤧᤳᤋᤢᤶᤒᤠ ᤁᤢᤀᤡᤛᤡ᤺ᤰ ᤂᤧᤴ ᤑᤠ᤹ᤖᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ᤏᤢ ᤕᤢᤱᤔᤠ ᤘᤠ᤹ᤔᤠ ᤂᤥᤛᤢᤖ॥

᥉᥌ ᤂᤧᤴ ᤛᤡᤱᤏᤠᤳ ᤁᤧᤒᤡᤖᤢᤶᤔᤡᤸᤗᤧ ᤀᤡᤴᤎᤠ ᤀᤡᤃᤪ ᤕᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤈᤧᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤂᤡᤏᤡ᤹ᤏᤢ ᤛᤥᤖᤡᤰ ᤔᤧᤕᤢᤱ ᤔᤧᤘᤠ᤹ᤖ॥

᥉᥍ ᤁᤢᤛ᤻ᤛᤠ ᤆᤠᤔᤠᤖᤧ ᤗᤠᤃᤡ ᤂᤡᤏᤡ᤹ ᤂᤧᤴ ᤕᤠᤱ ᤔᤧᤒᤡᤖᤠᤶᤔᤡᤴᤏᤧ᤹॥ ᤂᤡᤏᤡ᤹ ᤁᤧᤒᤡᤖᤢᤶᤒᤠ ᤆᤠᤔᤠ ᤁᤢᤈᤠ᤺ᤴᤏᤢ᤺ᤸᤗᤧ ᤕᤖᤡᤰ ᤂᤢᤏᤧ᤹ᤗᤠᤶ ᤔᤧᤍᤠ᤺ᤰᤋᤧᤶᤔᤡᤴᤏᤧ᤹॥

᥉᥎ ᤁᤏᤠᤏ ᤗᤠᤈᤣᤴ ᤂᤡᤏᤡ᤹ ᤐᤡᤔᤠᤖᤧ ᤗᤠᤃᤡ ᤏᤢ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤧᤖᤥ॥

ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ᤖᤧ ᤂᤢᤴᤇᤡ᤹ ᤆᤥ᤺ᤰᤕᤢᤶᤓᤥ

᥉᥏ “‘ᤂᤡᤏᤡ᤹ ᤁᤢᤓᤠ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ᤜᤠ᤹ ᤛᤠ᤹ᤖᤡᤰ ᤕᤠᤱᤃᤧᤛᤠ᤹ᤒᤠ ᤔᤧᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤂᤡᤏᤡ᤹ ᤜᤢᤰᤁᤥ ᤔᤧᤛᤱᤛᤡᤱᤏᤧᤓᤃᤪ ᤂᤧᤱᤜᤠ᤹ ᤕᤥᤰ ᤁᤢᤀᤡᤛᤡ᤺ᤰ ᤂᤧᤴ ᤕᤠ᤺ᤶᤒᤰᤁᤥ ᤔᤧᤓᤳᤇᤧᤶᤛᤡᤶᤔᤧᤴᤏᤧ᤹॥

᥊᥆ ᤂᤧᤴ ᤂᤡᤏᤡ᤹ᤏᤢ ᤏᤠᤶᤕᤠᤰ ᤂᤥᤔᤠᤖᤧ ᤗᤠᤃᤡ ᤀᤡᤃᤪ ᤘᤣ᤹ ᤗᤠᤈᤣ᤹ᤒᤠ ᤋᤖᤣᤒᤠ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤱ ᤕᤢᤱᤗ. ᤜᤧᤰᤁᤩᤠᤱ ᤛᤠᤶᤔᤩᤠᤱ ᤋᤱᤒᤣ ᤌᤠᤖᤡᤰ ᤂᤡᤏᤡ᤹ᤏᤢ ᤘᤠ᤹ᤀᤠᤱ ᤂᤧᤸᤗᤧ ᤂᤡᤏᤡ᤹ ᤕᤠ᤺ᤶᤒᤰ ᤆᤥᤃᤢ ᤁᤧᤒᤡᤖᤡᤖ॥

᥊᥇ ᤂᤧᤴ ᤀᤣᤃᤠᤱ ᤂᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤂᤡᤏᤡ᤹ᤏᤢ ᤔᤧᤛᤧᤴᤏᤠᤱ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤀᤥ ᤏᤢ ᤕᤠᤱᤛᤠᤁᤢᤴᤎᤣᤀᤥ ᤔᤧᤏᤢ᤺ᤱᤗ॥

᥊᥈ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤒᤠ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤠᤛᤧᤖᤥᤔᤠᤛᤡᤖᤥ॥ ᤂᤧᤱᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤜᤧᤰᤁᤣ ᤂᤧᤱᤜᤠ᤹ ᤛᤱᤔᤠᤛᤡ ᤔᤧᤏᤢ᤹ᤏᤧᤴ॥

᥊᥉ ᤂᤡᤏᤡ᤹ ᤂᤧᤱᤜᤠ᤹ ᤛᤠ᤹ᤖᤡᤰ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹. ᤁᤖ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹॥

᥊᥊ “‘ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤆᤠᤜᤠ ᤁᤧᤈᤥᤃᤡᤏᤧᤓᤃᤪ ᤂᤡᤏᤡ᤹ ᤁᤒᤪᤡᤱ ᤐᤡᤛᤠᤱᤒᤠ ᤛᤢᤘᤠᤱᤜᤠ᤹ᤀᤥᤗᤠᤶ ᤀᤡᤅᤧᤶ ᤋᤠᤖᤧᤶᤛᤣ᤹॥

᥊᥋ ᤂᤡᤏᤡ᤹ᤏᤢ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤏᤢ ᤂᤡᤏᤡ᤹ ᤗᤠᤈᤣ᤹ᤀᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤀᤣᤜᤠ᤹ᤀᤠᤱ ᤂᤡᤏᤡ᤹ ᤀᤡᤱᤔᤠᤛᤡᤀᤠᤱ ᤀᤠᤵᤑᤣᤰ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤛᤡᤶ᤹॥

᥊᥌ ᤂᤧᤴ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤗᤰᤂᤥᤔᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤔᤠ ᤁᤧᤛᤢᤰᤋᤢᤶᤛᤡᤶ᤹॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤜᤡᤱ ᤂᤡᤏᤡ᤹ ᤛᤠᤜᤠ᤹ ᤕᤠ᤺ᤶᤒᤰ ᤔᤧᤈᤥᤃᤢ ᤔᤧᤒᤡᤖᤢᤛᤡᤖ. ᤁᤖ ᤂᤧᤱᤜᤠ᤹ᤖᤧ ᤋᤠᤵᤑᤣ᤺ᤸᤗᤡᤰ ᤔᤧᤵᤔᤠᤛᤡᤀᤠᤱ ᤕᤢᤰᤁᤥ ᤁᤵᤔᤠᤛᤡ ᤔᤧ᤺ᤴ॥

᥊᥍ “‘ᤂᤡᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠᤀᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤒᤥᤱᤒᤠ ᤘᤣ᤹ ᤗᤠᤈᤣᤒᤠ ᤀᤡᤃᤪ ᤘᤧᤵᤔᤡᤒᤠᤸᤗᤧ ᤁᤡᤃᤪ ᤂᤧᤸᤗᤧ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤜᤢᤰᤁᤥ ᤂᤡᤏᤡ᤹ ᤁᤢᤓᤠ ᤕᤠᤱᤃᤧᤛᤠ᤹ᤒᤠ ᤑᤢ᤹ᤏᤢᤛᤠ᤹ᤀᤡᤴ ᤀᤠᤒᤠᤅᤣ ᤛᤱᤛᤡᤱᤅᤠᤱ ᤘᤠ᤹ᤏᤧᤓᤃᤪ.

᥊᥎ ᤂᤧᤴ ᤁᤧᤛᤱᤛᤡᤱᤒᤠᤴ ᤌᤧ᤹ᤔᤠ ᤛᤢᤰᤋᤧᤳ॥ ᤂᤢᤏᤧ᤹ᤀᤣ ᤁᤢᤴᤛᤠ᤹ ᤁᤢᤃᤠ᤹ᤀᤡᤜᤠ᤹ᤀᤥᤒᤠ ᤁᤢᤓᤠᤖᤧ ᤂᤧᤴ ᤌᤧ᤹ᤔᤠ ᤔᤧᤛᤢᤰᤋᤢ᤹॥

᥊᥏ ᤂᤧᤸᤗᤧᤀᤣ ᤁᤢᤶᤓᤅᤠ. ᤁᤢᤶᤓᤢ᤹ ᤁᤢᤴᤛᤠ᤹. ᤀᤡᤃᤪ ᤁᤢᤓᤠ ᤏᤡ᤺ᤳᤋᤠᤱᤒᤠ ᤁᤢᤃᤠ᤹ᤀᤡ ᤁᤧᤎᤠᤵᤐᤠ ᤁᤢᤓᤠᤖᤧ ᤂᤧᤴ ᤌᤧ᤹ᤖᤢᤖ॥ ᤔᤧ᤺ᤴᤇᤠᤱ ᤂᤧᤸᤗᤧ ᤋᤠ᤺ᤴᤍᤡ ᤛᤢᤰᤋᤢᤏᤧᤓᤃᤪ ᤂᤢᤏᤧ᤹ ᤀᤠᤵᤑᤣᤰ ᤌᤧ᤹ᤛᤡᤱᤗ॥

᥋᥆ ᤂᤧᤴ ᤔᤏᤠᤴ ᤁᤢᤴᤍᤠᤱᤒᤥ ᤛᤱᤛᤡᤱᤒᤠ ᤋᤱᤒᤣᤀᤠᤱᤎᤥ ᤛᤠᤶᤔᤩᤠᤱ ᤋᤱᤒᤣ ᤌᤠᤖᤡᤰᤐᤠ ᤕᤧᤶᤜᤠ᤹ ᤂᤧᤴ ᤁᤧᤛᤱᤛᤡᤱᤒᤧᤴ ᤏᤢ ᤂᤢᤏᤧ᤹ ᤁᤧᤀᤡᤱᤒᤠ ᤁᤢᤴᤍᤠᤱᤒᤠ ᤏᤧᤵᤔᤠᤱᤗᤧ ᤏᤡ᤺ᤳᤇᤢᤖ॥ ᤏᤠᤶᤕᤠᤰᤁᤥ ᤑᤶᤔᤏᤠᤒᤠ ᤔᤏᤠ᤺ᤸᤗᤧ ᤂᤥᤛᤢᤒᤠ ᤁᤢᤏᤠᤶᤕᤠᤰ ᤁᤢᤀᤡᤛᤡ᤺ᤰ ᤂᤧᤴ ᤋᤱᤒᤣᤜᤠ᤹ᤀᤥᤒᤠ ᤏᤠᤶᤕᤠᤰᤁᤡᤴ ᤜᤢᤅᤢᤀᤠᤱ ᤂᤢᤏᤧ᤹ ᤁᤢᤴᤍᤠᤱᤒᤧᤴᤏᤢ ᤀᤠᤒᤠᤅᤣ ᤌᤧ᤹ᤛᤡᤱᤗ॥

᥋᥇ ᤕᤠᤶᤔᤥ ᤕᤢᤰᤛᤡᤱᤒᤠ ᤋᤱᤒᤣ ᤋᤠᤔᤠ ᤕᤖᤡᤰ ᤕᤧᤶ ᤘᤠ᤹ᤏᤧᤓᤃᤪ. ᤂᤢᤏᤧ᤹ ᤔᤧᤀᤡᤅᤢᤒᤠ ᤁᤧᤖᤧᤰ ᤔᤧᤸᤗᤢᤱᤅᤡᤴ ᤏᤡ᤺ᤵᤔᤠᤀᤠᤱ ᤆᤥ᤺ᤰᤕᤢᤶᤓᤥ ᤂᤥᤔᤠᤖᤧ ᤗᤠᤃᤡ ᤕᤖᤡᤰ ᤂᤧᤸᤗᤧ ᤔᤧᤸᤗᤢᤱᤅᤡᤴ ᤏᤢ᤺ᤰᤋᤢ ᤐᤡᤖᤢᤛᤡᤖ ᤐᤥᤱ᤹॥

᥋᥈ ᤕᤠᤶᤔᤥ ᤕᤢᤰᤛᤡᤱᤒᤠ ᤋᤱᤒᤣ ᤋᤠᤔᤠ ᤀᤠᤈᤧ᤺ᤳᤇᤡᤰᤗᤰ ᤕᤧᤶ ᤘᤠ᤹ᤏᤧᤓᤃᤪ. ᤂᤢᤏᤧ᤹ ᤔᤧᤀᤡᤅᤢᤒᤠ ᤁᤧᤖᤧᤰ ᤔᤧᤸᤗᤢᤱᤅᤡᤴ ᤏᤡ᤺ᤵᤔᤠᤀᤠᤱ ᤆᤥ᤺ᤰᤕᤢᤶᤓᤥ ᤂᤥᤔᤠᤖᤧ ᤗᤠᤃᤡ ᤂᤧᤸᤗᤧ ᤔᤧᤸᤗᤢᤱᤅᤡᤴ ᤏᤢ᤺ᤰᤋᤢ ᤐᤡᤖᤢᤛᤡᤖ ᤐᤥᤱ᤹॥

᥋᥉ ᤏᤠᤶᤕᤠᤰ ᤂᤥᤔᤠᤖᤧ ᤗᤠᤃᤡ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤘᤣ᤹ ᤗᤠᤈᤣᤒᤠ ᤁᤢᤴᤍᤠᤱᤒᤧᤴᤏᤢ ᤂᤧᤴ ᤘᤠ᤹ᤖ ᤐᤥᤱ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤘᤣ᤹ ᤗᤠᤈᤣᤒᤠ ᤔᤏᤠ᤺ᤸᤗᤧ ᤂᤢᤏᤧ᤹ ᤋᤠᤵᤑᤣ᤺ᤸᤗᤡᤰ ᤔᤧᤵᤔᤠᤀᤠᤱ ᤕᤢᤰᤔᤠ ᤔᤧᤓᤠ᤺ᤰᤋᤧᤶᤔᤡᤴᤏᤧ᤹॥

᥋᥊ ᤁᤴ ᤐᤠ᤺ᤴᤜᤠ᤹ ᤗᤠᤶᤔᤠᤱ ᤂᤧᤸᤗᤧ ᤆᤥ᤺ᤰᤕᤢᤶᤓᤥ ᤔᤧᤄᤥᤛᤢᤴᤏᤧᤓᤃᤪ. ᤂᤧᤴ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤏᤢ ᤛᤥᤛᤥᤖᤡᤰ ᤛᤠᤶᤔᤩᤠᤱ ᤋᤱᤒᤣᤀᤥ ᤗ᤺ᤴᤏᤠᤱ ᤐᤣ᤺ᤰᤗ॥

᥋᥋ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤘᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤛᤡ ᤔᤧ᤺ᤴ ᤁᤖ ᤂᤧᤱᤜᤠ᤹ᤃ ᤀᤠᤱᤃᤠ᤹ᤀᤣ ᤀᤠᤔᤏᤠᤛᤡᤀᤠᤱ ᤀᤠᤛᤧᤘᤠᤖᤥᤒᤠᤛᤡᤖᤥ॥ ᤀᤠᤱᤃᤠ᤹ᤀᤣ ᤂᤧᤱᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤣᤳᤋᤢᤱᤛᤡᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥’”

ᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤸᤗᤧ ᤁᤧᤎᤠᤒᤠ ᤔᤢ᤹ᤀᤡᤛᤠᤶᤜᤠ᤹

(ᤛᤠᤶᤕᤥ ᤀᤡᤱ ᥍:᥇᥈-᥈᥊. ᥈᥎:᥇-᥇᥊)

᥈᥌

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “‘ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤏᤠᤘᤠᤀᤡᤳᤗᤠᤜᤠ᤹ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹॥ ᤜᤧᤰᤁᤩᤠᤱ ᤀᤠᤒᤠᤅᤣ ᤗᤠᤃᤡ ᤁᤢᤓᤠ ᤂᤥ᤺ᤶᤔᤏᤠ ᤗᤰᤔᤏᤠᤒᤠ ᤏᤠᤘᤠᤀᤡᤳᤗᤠ ᤀᤡᤃᤪ ᤛᤣᤛᤣ ᤗᤢᤱᤜᤠ᤹ ᤔᤧᤕᤧᤵᤛᤧᤶᤛᤡᤶᤔᤡᤴᤏᤧ᤹. ᤜᤧᤰᤁᤩᤠᤱ ᤂᤥ᤺ᤶᤔᤏᤠ ᤗᤰᤔᤏᤠᤒᤠ ᤗᤢᤱᤜᤠ᤹ ᤂᤡᤏᤡ᤹ ᤗᤠᤈᤣ᤹ᤀᤥ ᤔᤧᤕᤧᤵᤛᤧᤶᤛᤡᤶᤔᤡᤴᤏᤧ᤹ᤀᤠᤱ ᤛᤧᤘᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤛᤠᤶᤒᤥᤴ ᤔᤧᤒᤳᤇᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥈ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤠᤒᤠᤌ ᤕᤧᤴᤏᤡᤴ ᤏᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥉ “‘ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤧᤘᤕᤡᤀᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ

᥊ ᤆᤠᤜᤠ ᤁᤧᤈᤥ᤺ᤰᤐᤠ ᤕᤧᤶᤔᤥ ᤀᤠᤱᤃᤠ᤹ ᤘᤜᤡᤳ ᤌᤠᤖ ᤕᤠ᤺ᤴᤍᤢᤱ᤹. ᤂᤧᤒᤩᤠᤱ ᤀᤡᤰᤋᤠᤵ ᤗᤠᤈᤣ᤹ᤀᤥ ᤐᤥᤃᤢᤃᤧᤴ ᤁᤢᤈᤠ ᤌᤥᤰ. ᤜᤧᤰᤁᤩᤠᤱ ᤐᤩᤠᤱᤛᤡ ᤀᤡᤰᤋᤠᤵᤐᤥᤒᤠ ᤛᤡᤱᤛᤣ᤹ᤒᤢᤱᤜᤠ᤹ᤀᤥ ᤁᤢᤈᤠ᤹ ᤌᤥᤰ॥

᥋ ᤆᤧᤸᤗᤧᤰᤛᤣ᤹ ᤋᤢᤵᤔᤠ ᤕᤧᤶ ᤌᤠᤖᤡᤰᤁᤣ ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ ᤁᤧᤏᤢᤃᤢᤶ ᤁᤧᤎᤠᤵᤛᤢᤶ᤹. ᤜᤧᤰᤁᤩᤠᤱ ᤁᤢᤈᤠ ᤗᤣ᤺ᤵᤔᤠ ᤕᤧᤶ ᤌᤧᤶᤒᤠᤀᤣ ᤆᤧᤸᤗᤧᤰᤛᤧ᤹ ᤁᤧᤛᤢᤵᤛᤢᤶ᤹॥ ᤂᤡᤏᤡ᤹ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ ᤁᤧᤛᤠᤰᤐᤠ ᤁᤧᤴᤍᤢᤔᤢᤶᤔᤡᤴ. ᤂᤶᤓᤩᤠᤱ ᤗᤠᤈᤣ᤹ᤀᤥ ᤂᤡᤏᤡ᤹ ᤜᤠᤱᤜᤠᤱ ᤁᤧᤒᤥ᤺ᤰᤂᤡ᤹॥

᥌ “‘ᤀᤠᤱᤃᤠ᤹ ᤗᤠᤈᤣ᤹ᤀᤥ ᤛᤏᤠᤖᤢᤱ ᤋᤠᤖᤢᤱ᤹॥ ᤂᤡᤏᤡ᤹ ᤁᤧᤛᤥ᤺ᤴᤏᤠᤛᤡᤀᤠᤱ ᤁᤧᤀᤡᤵᤛᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤜᤠ᤺ᤳᤗᤧᤀᤠᤱ ᤕᤱᤔᤠ ᤁᤧᤴᤇᤧᤖᤡᤴ᤹॥ ᤀᤠᤱᤃᤠ᤹ ᤗᤠᤈᤣ᤹ᤀᤥᤗᤠᤶ ᤔᤏᤠ ᤀᤠᤈᤠᤈᤠᤒᤠ ᤌᤰᤛᤠᤜᤠ᤹ ᤂᤧᤳᤋᤢᤱᤍᤣᤛᤢᤱᤛᤡᤱ᤹ ᤂᤧᤒᤩᤠᤱ ᤂᤡᤏᤡ᤹ ᤗᤠᤈᤣ᤹ᤀᤥ ᤂᤣᤔᤠ ᤌᤰᤔᤠ ᤔᤧᤒᤥ᤺ᤱᤏᤧᤴ॥

᥍ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤔᤡᤜᤠ᤹ ᤁᤧᤏᤠ᤺ᤳᤋᤢᤶᤛᤡᤶᤔᤠᤱ ᤋᤠᤓᤣ᤺ᤸᤗᤧ ᤂᤸᤗᤧ᤺ᤱ ᤂᤸᤗᤧ᤺ᤱ ᤁᤧᤗᤧ᤺ᤰᤂᤢᤶᤛᤡᤶ᤹॥

᥎ ᤂᤡᤏᤡ᤹ ᤅᤠᤛᤡ ᤔᤏᤠᤖᤧ ᤁᤡᤵ ᤅᤠᤛᤡ ᤏᤢ ᤁᤡᤵ ᤌᤡᤰ ᤔᤏᤠᤖᤧ ᤜᤧᤴᤇᤡᤱ ᤌᤡᤒᤥᤱ ᤔᤏᤠᤜᤠ᤹ ᤁᤧᤏᤠ᤺ᤳᤋᤢᤶᤛᤡᤶ᤹॥ ᤂᤡᤏᤡ᤹ ᤏᤡᤱᤔᤡᤜᤠ᤹ ᤂᤡᤏᤡ᤹ ᤋᤠᤓᤣ᤺ᤸᤗᤧ ᤂᤸᤗᤧ᤺ᤱ ᤂᤸᤗᤧ᤺ᤱ ᤗᤧ᤺ᤰᤂᤢᤛᤡ᤹॥

᥏ ᤀᤠᤱᤃᤠ᤹ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤐᤡᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ ᤕᤠ᤺ᤴᤏᤡᤱᤅᤠᤱ ᤁᤧᤒᤥ᤺ᤴᤍᤡᤖ ᤆᤥ᤺ᤰᤏᤡᤱ᤹. ᤂᤧᤒᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤂᤡᤏᤡ᤹ᤏᤢ ᤕᤥᤎᤥ ᤔᤧᤶᤒᤥ᤺ᤱᤅᤣ ᤆᤥᤃᤢᤱ᤹॥

᥇᥆ ᤂᤡᤏᤡ᤹ ᤁᤧᤃᤳᤋᤢᤶ ᤁᤧᤕᤢᤰᤂᤢᤶᤒᤠ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤴ ᤁᤧᤈᤠᤶᤗ ᤁᤧᤘᤕᤡᤖᤛᤠᤱ ᤁᤢᤛᤱ ᤁᤧᤍᤢᤶᤒᤠ ᤁᤢᤈᤠ ᤕᤢᤱᤔᤠᤍᤧᤴ ᤋᤱᤔᤠᤖᤧ ᤗᤠᤃᤡ ᤋᤃᤡᤒᤠ ᤁᤢᤈᤠᤴ ᤂᤧᤵᤔᤠ ᤐᤥᤱ᤹॥

᥇᥇ ᤀᤠᤱᤃᤠ᤹ ᤂᤡᤏᤡ᤹ ᤔᤧᤴᤈᤡ᤺ᤳᤋᤣ ᤂᤡᤏᤡ᤹ ᤗᤢᤶᤔᤥᤀᤣa ᤘᤠ᤹ᤀᤠ॥

᥇᥈ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤗᤠᤱᤄᤣ᤺ᤰᤁᤠᤖ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ. ᤂᤧᤒᤩᤠᤱ ᤂᤡᤏᤡ᤹ᤃ ᤀᤠᤱᤃᤠ᤹ ᤀᤠᤔᤏᤠ ᤁᤧᤒᤥ᤺ᤰᤂᤡ᤹॥

᥇᥉ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤂᤡᤏᤡ᤹ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤕᤥᤃ᤻ᤒᤠ ᤁᤧᤶᤒᤥ᤺ᤰᤂᤡᤴᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤡᤛᤪᤗᤠᤶ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ॥ ᤀᤠᤱᤃᤠ᤹ ᤂᤡᤏᤡ᤹ ᤁᤧᤶᤃᤢ᤺ᤳᤋᤡᤒᤠ ᤂᤧ᤺ᤵᤛᤡᤱᤅᤡᤴ ᤀᤧᤰᤂᤢᤱᤅᤠᤱ ᤏᤠᤖᤠ ᤆᤠᤱᤈᤠᤱᤅᤠᤱ ᤗᤠᤱᤃᤧᤄᤣ᤺ᤰᤐᤠ ᤆᤥ᤺ᤰᤏᤡᤱᤅᤠᤱ ᤘᤠ᤹ᤖᤥ॥’”

ᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤵᤔᤠ ᤔᤧᤴᤏᤠ᤺ᤵᤔᤠᤸᤗᤧ ᤁᤧᤍᤠᤒᤠ ᤂᤢᤶᤍᤡᤱᤜᤠ᤹

(ᤛᤠᤶᤕᤥ ᤀᤡᤱ ᥈᥎:᥇᥋-᥌᥎)

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “‘ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴ᤹. ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤁᤧᤴᤀᤡ᤺ᤳᤋᤢᤶ ᤁᤧᤴᤏᤠ᤺ᤳᤋᤢᤶᤔᤡᤴ᤹.

᥇᥋ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤁᤧᤈᤡ᤺ᤳᤋᤢᤶᤔᤠᤱ ᤁᤧᤏᤠ᤹ᤖᤢᤶ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤴᤀᤡ᤺ᤳᤋᤢᤶ ᤁᤧᤴᤏᤠ᤺ᤳᤋᤢᤶᤔᤡᤴᤏᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤧᤓᤧ᤺ᤴᤍᤢᤶᤏᤧᤓᤃᤪ.

᥇᥌ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤁᤡᤔᤠ ᤕᤱᤔᤠ ᤐᤥ᤺ᤱᤗ ᤆᤥᤃᤢᤱ᤹. ᤂᤶᤓᤩᤠᤱ ᤌᤰᤁᤡᤴ ᤁᤧᤔᤧᤱᤒᤠᤖ ᤁᤧᤍᤣ᤹ᤒᤠ. ᤔᤡᤰᤁᤡᤴ ᤔᤠᤖ ᤁᤧᤈᤥ᤺ᤰᤐᤠ ᤏᤢ ᤛᤰᤔᤠ ᤔᤧᤴᤕᤠᤰᤔᤏᤠᤒᤠ ᤁᤧᤈᤥ᤺ᤰᤐᤠᤖ ᤁᤧᤍᤣ᤹ᤒᤠ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤔᤠᤜᤠ᤹ ᤐᤠᤱᤄᤢᤱ ᤋᤠᤛᤢᤱ᤹॥ ᤂᤡᤏᤡ᤹ ᤁᤧᤗᤣ᤺ᤳᤋᤢᤶᤒᤠ ᤕᤠ᤹ᤖᤡ᤺ᤶᤒᤠᤜᤠ᤹ ᤌᤣᤏᤠᤎᤣᤒᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤁᤢᤈᤠ ᤁᤧᤍᤢᤶᤒᤠᤴ ᤔᤧᤈᤔᤧᤍᤣᤛᤢ ᤁᤧᤶᤒᤡᤖᤡ᤹॥

᥇᥍ ᤀᤠᤱᤃᤠ᤹ ᤂᤡᤏᤡ᤹ ᤀᤳᤏᤧᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ᤗᤠᤶ ᤜᤠᤖᤡ ᤁᤧᤍᤩᤧ᤹ᤀᤡ॥ ᤂᤡᤏᤡ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠᤜᤠ᤹ᤖᤧ ᤂᤡᤏᤡ᤹ ᤛᤶᤎᤠᤱ ᤕᤢᤰ ᤔᤧᤈᤥᤃᤢ᤹. ᤂᤧᤒᤩᤠᤱ ᤜᤠ᤺ᤳᤗᤧᤀᤠᤱ ᤔᤧᤴᤏᤠ᤺ᤳᤋᤣᤛᤠᤱ ᤂᤡᤏᤡ᤹ ᤁᤧᤄᤧᤳᤋᤠᤛᤡ᤹॥

᥇᥎ “‘ᤂᤡᤏᤡ᤹ ᤀᤠᤸᤗᤛᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴᤏᤧᤓᤃᤪ ᤂᤡᤏᤡ᤹ ᤗᤠᤕᤥᤸᤗᤧ ᤏᤢᤛᤡᤗᤧᤱ ᤌᤠᤖᤡᤰᤏᤢ᤺ᤸᤗᤧ ᤕᤖᤡᤰ ᤂᤢᤶᤍᤡᤱ ᤐᤡᤏᤡᤱ᤹॥

᥇᥏ ᤀᤠᤱᤃᤠ᤹ ᤂᤡᤏᤡ᤹ ᤕᤶᤒᤠ ᤜᤧᤴᤇᤡᤱᤔᤠᤴ ᤏᤢ ᤜᤠᤍᤡᤱ ᤌᤰᤔᤠᤴ ᤌᤣᤏᤠᤎᤣᤒᤠ ᤆᤥᤃᤢᤱ᤹॥ ᤂᤡᤏᤡ᤹ ᤛᤶᤎᤠᤱᤒᤠ ᤋᤠᤱᤛᤠᤱᤒᤠᤴ ᤑᤧᤴᤈᤣ᤹ ᤜᤧᤰᤋᤱᤒᤠ ᤏᤢ ᤂᤡᤏᤡ᤹ ᤛᤡᤃᤠᤱᤒᤠ ᤂᤠᤶᤒᤣ᤺ᤰᤔᤠᤴ ᤁᤠᤛᤠ ᤁᤢᤀᤡᤛᤡ᤺ᤰ ᤁᤧᤛᤠᤰᤐᤠ ᤆᤥᤃᤢᤱ᤹॥

᥈᥆ ᤂᤡᤏᤡ᤹ ᤔᤢᤰᤛᤠᤶᤔᤡᤴ ᤆᤠᤛᤥ᤺ᤰᤁᤠᤱ ᤐᤣᤰ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤡᤰᤋᤠᤵ ᤗᤠᤈᤣ᤹ᤀᤥ ᤐᤥᤃᤢᤃᤧᤴ ᤁᤢᤈᤠ ᤔᤧᤎᤥ᤺ᤰᤏᤧᤴ᤹. ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤛᤡᤱᤛᤣ᤹ᤜᤠ᤹ᤀᤥ ᤁᤢᤈᤠ᤹ ᤔᤧᤎᤥ᤺ᤰᤏᤧᤴ॥

᥈᥇ “‘ᤂᤡᤏᤡ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤗᤠᤱᤃᤧᤄᤣᤃᤡᤀᤠᤱ ᤀᤠᤸᤗᤛᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴᤏᤧᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤂᤥᤔᤠ ᤁᤧᤒᤥᤱᤒᤠ ᤗᤠᤕᤥᤸᤗᤧ ᤂᤢᤶᤍᤡᤱᤅᤡᤴ ᤏᤢᤛᤡᤗᤣᤱᤏᤢ᤺ᤸᤗᤧ ᤕᤖᤡᤰ ᤕᤠᤶᤔᤥ ᤋᤢᤰᤂᤣ ᤗᤠᤰᤂᤣᤜᤠ᤹ ᤂᤡᤏᤡ᤹ ᤛᤶᤎᤠᤱ ᤋᤠᤖᤢᤱ᤹॥

᥈᥈ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤋᤠᤶᤓᤢᤱ ᤌᤰᤛᤠᤜᤠ᤹ ᤐᤠᤱᤄᤢᤱ ᤋᤠᤛᤢᤱᤛᤡᤱ᤹. ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ ᤔᤧᤈᤛᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤐᤡᤳᤌᤰᤛᤠᤜᤠ᤹ ᤔᤧᤔᤧᤰᤂᤢᤛᤡ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤛᤠ᤹ᤖᤡᤰ ᤁᤧᤛᤢ᤺ᤴᤍᤡᤖ ᤁᤧᤶᤈᤥᤃᤡᤀᤠᤱ ᤂᤡᤏᤡ᤹ ᤗᤠᤶᤜᤠ᤹ᤀᤣ ᤆᤡᤈᤡ ᤂᤰᤂᤰ ᤐᤥ᤺ᤱᤗ ᤕᤠᤖᤡᤰ ᤂᤧᤱᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤔᤧᤒᤥ᤺ᤴ᤹॥

᥈᥉ “‘ᤁᤴᤜᤠ᤹ ᤁᤧᤖᤧᤰ ᤐᤥ᤺ᤱᤅᤠᤱᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤴᤏᤢ᤺ᤰᤂᤡᤴ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤜᤠᤒᤠ ᤗᤠᤱᤃᤧᤄᤣᤃᤡᤀᤠᤱ ᤁᤧᤒᤳᤇᤡᤏᤧᤓᤃᤪ.

᥈᥊ ᤀᤠᤱᤃᤠ᤹ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤏᤢᤛᤡᤗᤧᤱ ᤕᤠᤖᤡᤰ ᤂᤢᤶᤍᤡᤱ ᤐᤡᤏᤡᤱ᤹॥

᥈᥋ ᤀᤠᤱᤃᤠ᤹ ᤂᤡᤏᤡ᤹ ᤛᤶᤎᤠᤱ ᤋᤧᤴᤎᤱᤜᤠ᤹ ᤋᤠᤖᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤧᤓᤣ᤺ᤴᤍᤢᤶᤒᤠᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤱ᤹॥ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤣᤰᤕᤰᤜᤠ᤹ᤀᤥ ᤁᤧᤈᤢᤵᤛᤡ᤹. ᤀᤠᤱᤃᤠ᤹ ᤂᤧᤵᤔᤥᤀᤠᤱ ᤂᤡᤏᤡ᤹ ᤗᤢᤶᤔᤥ ᤋᤢᤰᤔᤠ ᤗᤠ᤺ᤰᤔᤠ ᤐᤠᤱᤄᤢᤱ᤹. ᤂᤧᤒᤩᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤎᤩᤧ᤹ᤀᤡ॥

᥈᥌ ᤀᤠᤱᤃᤠ᤹ ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤛᤠ᤹ᤖᤡᤰ ᤛᤢ᤺ᤸᤗᤡᤰ ᤆᤥᤃᤢᤱ ᤐᤡᤏᤡᤱ᤹ ᤂᤧᤴ ᤁᤢᤈᤠᤴ ᤗᤳᤇᤠ ᤜᤡᤶᤔᤥᤒᤠ ᤔᤡᤜᤠ᤺ᤳᤗᤢᤱᤅᤥ ᤌᤡᤒᤥᤱ ᤜᤡᤶᤔᤥᤒᤠ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤎᤥ᤺ᤰᤋᤢ᤹. ᤜᤧᤰᤁᤩᤠᤱ ᤔᤧᤎᤥ᤺ᤰᤋᤢᤀᤠᤱ ᤔᤧᤜᤠᤛᤢᤸᤗᤧ ᤜᤠ᤺ᤳᤋᤠᤱ ᤂᤠᤄᤠ ᤔᤧᤍᤧᤰᤋᤢᤴ᤹॥

᥈᥍ “‘ᤁᤴᤜᤠ᤹ ᤁᤧᤖᤧᤰ ᤐᤥ᤺ᤱᤅᤠᤱᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤗᤠᤱᤄᤣ᤺ᤰᤔᤠ ᤁᤧᤸᤗᤧᤖᤢᤶᤔᤡᤴᤏᤧᤓᤃᤪ.

᥈᥎ ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤥ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤁᤠ. ᤂᤧᤒᤩᤠᤱ ᤂᤡᤏᤡ᤹ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤢᤛᤡᤗᤧᤱ ᤕᤠᤖᤡᤰ ᤂᤢᤶᤍᤡᤱ ᤐᤡᤏᤡᤱ᤹॥

᥈᥏ ᤂᤡᤏᤡ᤹ ᤀᤠᤒᤠᤅᤣ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤛᤠᤴ ᤆᤠᤔᤠ ᤁᤧᤒᤥᤱᤒᤠ ᤐᤥᤱ᤹॥

᥉᥆ ᤀᤠᤱᤃᤠ᤹ ᤂᤡᤏᤡ᤹ ᤌᤧᤃᤢ ᤔᤠᤱᤘᤠᤀᤥ ᤁᤧᤈᤥᤃᤢᤶᤒᤠ ᤔᤠᤱᤎᤠ᤺ᤴᤜᤠ᤹ ᤔᤧᤰᤂᤢᤱ ᤐᤡᤏᤡᤱ᤹. ᤀᤠᤱᤃᤠ᤹ ᤂᤡᤏᤡ᤹ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤗᤢ᤺ᤴᤍᤢᤱ ᤐᤡᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤆᤣᤜᤠ᤹ ᤂᤡᤏᤡ᤹ ᤁᤢᤛᤡᤘᤧᤳ ᤏᤠᤘᤠᤀᤡᤳᤗᤠᤜᤠ᤹ ᤛᤶᤎᤠᤱ ᤗᤠᤵᤑᤣᤛᤢᤱ᤹. ᤂᤶᤓᤩᤠᤱ ᤂᤡᤏᤡ᤹ ᤏᤠ᤹ᤏᤡᤱ᤹॥

᥉᥇ ᤀᤠᤱᤃᤠ᤹ ᤂᤡᤏᤡ᤹ ᤕᤧᤰᤕᤰᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤱ ᤐᤡᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤠᤶᤕᤥᤒᤠᤍᤧᤴᤜᤠ᤹ ᤆᤡᤈᤡ ᤂᤰᤂᤰ ᤆᤥᤃᤢᤱ ᤐᤡᤏᤡᤱ᤹. ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤁᤢᤏᤠᤶᤃᤧᤏᤢ᤹ᤒᤠ ᤛᤡᤍᤢᤱᤈᤓᤠᤴ ᤔᤧᤍᤠ᤺ᤰᤁᤠᤴ॥

᥉᥈ ᤀᤠᤱᤃᤠ᤹ ᤗᤠᤈᤣᤴ ᤂᤠᤵᤐᤢᤌᤩᤱ ᤆᤥᤃᤢᤱ᤹॥ ᤁᤴᤜᤠ᤹ ᤁᤧᤖᤧᤰ ᤔᤧᤏᤡᤛᤢᤀᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤂᤡᤏᤡ᤹ ᤏᤡᤱᤔᤡᤜᤠ᤹ ᤕᤱᤔᤠ ᤁᤧᤳ॥

᥉᥉ ᤀᤠᤱᤃᤠ᤹ ᤆᤠᤀᤣ ᤂᤡᤏᤡ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤑᤢᤳᤇᤡᤱᤈᤩᤠᤱ ᤛᤧᤏᤡᤱᤍᤣᤏᤡᤱ᤹. ᤜᤧᤰᤁᤩᤠᤱ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤱᤅᤠᤱ ᤏᤠ᤺ᤳᤏᤡᤱ᤹॥ ᤂᤡᤏᤡ᤹ ᤗᤠᤈᤣᤴ ᤆᤡᤈᤡ ᤂᤰᤂᤰᤐᤠ ᤏᤢ ᤂᤡᤏᤡ᤹ ᤕᤧᤰᤕᤰᤁᤡᤴ ᤔᤢᤖᤧᤰ ᤂᤠᤖᤧ᤺ᤰᤐᤠ ᤐᤥᤱ᤹॥

᥉᥊ ᤆᤡᤈᤡ ᤂᤰᤂᤰ ᤐᤥ᤺ᤱᤅᤡᤸᤗᤧ ᤗᤠᤈᤣ᤺ᤸᤗᤧ ᤏᤠ᤺ᤶᤛᤡᤱᤔᤠ ᤛᤒᤠᤌ ᤋᤱᤒᤣᤜᤠ᤹ ᤏᤧᤵᤔᤠ ᤂᤥᤛᤢ᤹ ᤜᤧᤰᤁᤩᤠᤱ ᤂᤡᤏᤡ᤹ᤃ ᤀᤠᤒᤠᤅᤣ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤁᤧᤘᤕᤡ᤹. ᤂᤧᤒᤩᤠᤱ ᤀᤠᤶᤓᤠ ᤂᤧᤴ ᤕᤧᤶᤔᤥ ᤗᤠᤈᤣᤴ ᤏᤠ᤺ᤶᤛᤡᤱᤅᤠᤱ ᤛᤒᤠᤌ᤻ᤜᤠ᤹ ᤏᤧᤳᤋᤢ᤹॥

᥉᥋ ᤀᤠᤰᤂᤩᤠᤖᤡᤰ ᤕᤧᤴ ᤂᤧᤴ ᤆᤡᤈᤡ ᤂᤰᤂᤰ ᤐᤥ᤺ᤱᤅᤠᤱ ᤏᤧ᤹᤺ ᤗᤠᤈᤣ᤺ᤸᤗᤧ ᤏᤠ᤺ᤶᤛᤡᤱᤔᤠ ᤂᤥᤛᤢ᤹॥ ᤂᤡᤏᤡ᤹ ᤂᤧᤵᤔᤥ ᤁᤧᤕᤢᤅᤡᤸᤗᤧ ᤛᤒᤠᤌ᤻ᤜᤠ᤹ᤀᤥ ᤁᤧᤄᤥᤛᤢᤶᤒᤠ ᤏᤠ᤺ᤶᤛᤡᤱᤔᤠᤴ ᤂᤧᤸᤗᤧ ᤂᤥᤛᤢ᤹॥

᥉᥌ “‘ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤱᤔᤠ᤹ᤛᤥ᤺ᤶᤔᤡᤴ ᤆᤠ᤹ᤖᤡᤰ ᤁᤧᤃᤡᤒᤠ ᤆᤥᤃᤢᤱ ᤐᤡᤖᤢᤱᤛᤡᤱ᤹. ᤋᤧᤳᤗᤠᤑᤧᤰᤘᤠ ᤔᤰᤌᤠᤒᤠ ᤀᤡᤰᤗᤠᤎᤡᤰ ᤔᤧᤄᤧᤵᤛᤢᤛᤠᤱ ᤂᤧᤱᤜᤠ᤹ ᤏᤡᤱᤔᤡᤜᤠ᤹ᤖᤧ ᤔᤧᤏᤠ᤺ᤳᤋᤢᤛᤡᤒᤠ ᤜᤧᤰᤁᤣ ᤔᤧᤗᤥᤰ॥ ᤂᤧᤒᤩᤠᤱ ᤂᤧᤱᤜᤠ᤹ ᤁᤢᤓᤠᤖᤧ ᤋᤠᤓᤣ᤺ᤸᤗᤧ ᤛᤧᤵᤔᤠᤛᤡᤖᤧ ᤗᤠᤃᤡ ᤏᤠ᤺ᤳᤋᤢᤛᤡᤒᤠ ᤁᤢᤛᤡᤱ ᤐᤢᤒᤣᤗᤠᤵᤛᤠ ᤔᤧᤄᤧᤳᤇᤡᤱ ᤔᤧᤒᤣᤰ ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤔᤧᤏᤠ᤺ᤳᤋᤢᤛᤡᤴᤇᤠᤱ ᤂᤧᤱᤜᤠ᤹ ᤂᤠᤶᤒᤠᤱᤅᤥ ᤗᤖᤧ᤺ᤱᤓᤖᤧ᤺ᤱ ᤔᤧᤈᤥ᤺ᤴ᤹॥

᥉᥍ ᤜᤠ᤺ᤳᤗᤣᤀᤠᤱ ᤔᤧᤏᤠ᤺ᤳᤋᤢᤛᤡᤴᤇᤠᤱ ᤋᤠᤓᤣ᤺ᤸᤗᤧ ᤔᤧᤏᤠ᤺ᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤧᤗᤥᤰ ᤜᤧᤰᤁᤩᤠᤱ ᤌᤡᤰᤗᤧ ᤁᤢᤛᤶᤎᤠᤱ ᤌᤡᤰ ᤔᤧᤍᤥ᤺ᤰᤗ ᤔᤧᤃᤧᤱ᤹॥ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤧᤵᤔᤠ ᤁᤧᤴᤇᤢᤰᤋᤡᤴ᤹॥

᥉᥎ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤡᤏᤡ᤹ ᤁᤧᤔᤧᤃᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤸᤗᤧ ᤂᤡᤏᤡ᤹ ᤔᤡᤱ ᤔᤠᤛᤢ ᤁᤧᤒᤡᤖᤡ᤹॥

᥉᥏ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤆᤠᤜᤡ᤺ᤴ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤀᤠᤒᤠᤅᤣ ᤏᤢ ᤀᤠᤒᤠᤅᤣ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤔᤧᤔᤧᤰᤗ ᤔᤧᤒᤣᤰ॥

᥊᥆ “‘ᤁᤖ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤏᤢ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤱᤜᤠ᤹ᤖᤧ ᤀᤡᤱᤗᤧᤰᤁᤥ ᤌᤠᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤏᤢ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤏᤢ ᤏᤡᤱᤔᤡ ᤔᤧᤈᤥᤃᤧᤒᤠ ᤐᤠ᤺ᤴᤏᤡᤴ ᤐᤠ᤺ᤵᤔᤠ ᤔᤧᤍᤧᤴᤏᤧᤓᤃᤪ–

᥊᥇ ᤂᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤐᤥ᤺ᤰᤂᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤗᤠᤈᤣ᤹ᤀᤥ ᤐᤠᤱᤄᤢᤱᤛᤡᤱᤏᤧᤓᤃᤪ– ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤡᤱᤘᤠᤴ ᤏ᤺ᤶᤏ᤺ᤶᤒᤠ ᤔᤧᤈᤥᤃᤢᤀᤠᤱ ᤂᤢᤴᤇᤡ᤹ ᤗᤠᤕᤥᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱᤅᤡᤴ ᤔᤧᤍᤢᤔᤢᤏᤧᤓᤃᤪ.

᥊᥈ ᤕᤠᤁᤢᤒ. ᤀᤡᤛᤜᤠᤁ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤂᤧᤴ ᤗᤠᤈᤣ᤺ᤴᤏᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱ᤹॥

᥊᥉ ᤂᤧᤴ ᤗᤠᤈᤣᤴ ᤂᤧᤱᤜᤠ᤹ᤖᤧ ᤔᤧᤗᤧᤖᤢᤔᤧᤎᤀᤠᤱ ᤂᤧᤱᤜᤠ᤹ ᤔᤧ᤺ᤴᤏᤣ ᤆᤡᤈᤡ ᤂᤰᤂᤰ ᤐᤥ᤺ᤱᤅᤠᤱ ᤏᤧ᤺ᤸᤗᤧ ᤗᤠᤈᤣ᤺ᤸᤗᤧ ᤛᤒᤠᤌ᤻ᤜᤠ᤹ ᤏᤧᤵᤔᤠ ᤂᤥᤛᤢ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤔᤧᤍᤢᤔᤢ᤹. ᤂᤧᤴ ᤂᤢᤶᤍᤡᤱᤅᤡᤴ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤔᤡᤴ ᤔᤧᤏᤠ᤹ᤖᤢᤒᤠ ᤏᤢ ᤀᤠᤎᤡᤶᤔᤡᤴ ᤔᤧᤈᤡ᤺ᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤅᤠᤱ ᤘᤕᤧ॥

᥊᥊ ᤁᤴᤜᤠ᤹ ᤁᤧᤖᤧᤰ ᤔᤧᤈᤥᤃᤢᤛᤠᤱ ᤀᤠᤸᤗ ᤂᤧᤱᤜᤠ᤹ ᤏᤡᤱᤔᤡ ᤗᤠᤈᤣ᤹ᤀᤥ ᤔᤧᤘᤠ᤹ᤀᤡᤸᤗᤧ ᤀᤠᤱᤃᤠ᤹ ᤏᤠ᤹ᤖᤢᤱᤛᤡᤱᤒᤠ ᤏᤢ ᤀᤳᤋᤢᤱᤛᤡᤱᤒᤠᤀᤥ ᤂᤧᤱᤜᤠ᤹ ᤕᤢᤔᤪᤧᤰᤁ ᤔᤧᤔᤧᤱᤅᤠᤛᤡᤱᤅᤡᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴᤏᤠᤱ ᤔᤧᤗᤧᤱᤅᤠᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥

᥊᥋ ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤂᤢᤏᤡ᤹ ᤗᤠᤃᤡ ᤆᤥᤃᤢᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤅᤠᤱ ᤔᤧᤘᤕᤧ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥’”

᥊᥌ ᤛᤡᤏᤤ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤢᤏᤧ᤹ ᤔᤥᤛᤠᤴ ᤗᤠᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤌᤡᤶᤜᤠ᤹ ᤏᤢ ᤀᤡᤱᤈᤠ᤺ᤱᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

a 

᥈᥌:᥇᥇ ᤀᤡᤃᤪ ᤀᤠᤱᤃᤠ᤹ ᤀᤠᤛᤣᤛᤣ ᤕᤢᤱᤍᤧᤴᤏᤡᤴ ᤕᤢᤰᤂᤢᤱ᤹॥

ᤔᤠᤱᤜᤧᤰ ᤏᤢ ᤌᤡᤒᤥᤱᤗᤰ ᤋᤥ᤺ᤶᤔᤠ ᤌᤡᤶᤜᤠ᤹

᥈᥍

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤁᤢᤓᤠ ᤔᤏᤠ᤺ᤸᤗᤧ ᤔᤠᤱᤜᤧᤰ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢᤒᤠ ᤔᤏᤠᤴ ᤋᤥ᤺ᤴᤍᤢᤏᤧᤓᤃᤪ. ᤂᤧᤸᤗᤧ ᤕᤠᤖᤢᤒᤠ ᤁᤢᤔᤧᤸᤗᤢᤱ ᤁᤢᤀᤡᤛᤡ᤺ᤰ

᥉ ᤏᤡᤒᤥᤱᤅᤠᤱᤎᤥ ᤋᤢᤰᤐᤥᤱ ᤋᤱᤒᤣ ᤌᤠᤖᤡᤰᤐᤠ ᤕᤧᤶᤒᤡᤳᤇᤠ᤺ᤴ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗa ᤁᤢᤀᤡᤛᤡ᤺ᤰ ᤅᤠᤒᤥᤱ ᤕᤢᤵᤐᤠ ᤛᤣᤁᤣᤗ ᤁᤢᤔᤧᤸᤗᤢᤱ ᤜᤧᤶᤔᤠ ᤐᤡᤔᤠ॥

᥊ ᤜᤧᤰᤁᤩᤠᤱ ᤔᤧᤴᤇᤢᤔᤠᤴ ᤛᤢᤶᤒᤥᤱ ᤕᤢᤵᤐᤠ ᤛᤣᤁᤣᤗ ᤁᤢᤔᤧᤸᤗᤢᤱ ᤜᤧᤶᤔᤠ ᤐᤡᤔᤠ॥

᥋ ᤋᤱᤒᤣ ᤅᤠᤛᤡᤀᤠᤱᤎᤥ ᤏᤡᤒᤥᤱ ᤌᤠᤖᤡᤰᤐᤠ ᤕᤧᤶᤒᤡᤳᤇᤠ᤺ᤴ ᤏᤡᤒᤥᤱ ᤛᤣᤁᤣᤗ ᤏᤢ ᤔᤧᤴᤇᤢᤔᤠᤴ ᤌᤡᤒᤥᤱ ᤛᤣᤁᤣᤗ ᤁᤢᤔᤧᤸᤗᤢᤱ ᤜᤧᤶᤔᤠ ᤐᤡᤔᤠ॥

᥌ ᤗᤠ ᤌᤡᤰᤁᤠᤱᤎᤥ ᤋᤱᤒᤣ ᤅᤠᤛᤡ ᤌᤠᤖᤡᤰᤐᤠ ᤕᤧᤶᤒᤡᤳᤇᤠ᤺ᤴ ᤅᤠᤛᤡ ᤕᤢᤵᤐᤠ ᤛᤣᤁᤣᤗ ᤏᤢ ᤔᤧᤴᤇᤢᤔᤠᤴ ᤛᤢᤶᤛᤡ ᤕᤢᤵᤐᤠ ᤛᤣᤁᤣᤗ ᤁᤢᤔᤧᤸᤗᤢᤱ ᤜᤧᤶᤔᤠ ᤐᤡᤔᤠ॥

᥍ ᤋᤢᤰᤐᤥᤱ ᤋᤱᤒᤣᤀᤠᤱ ᤌᤥᤒᤠ ᤕᤧᤶᤒᤡᤳᤇᤠ᤺ᤴ ᤌᤡᤒᤥᤱᤅᤠᤱ ᤅᤠᤛᤡ ᤕᤢᤵᤐᤠ ᤛᤣᤁᤣᤗ ᤏᤢ ᤔᤧᤴᤇᤢᤔᤠᤴ ᤌᤡᤒᤥᤱ ᤕᤢᤵᤐᤠ ᤛᤣᤁᤣᤗ ᤁᤢᤔᤧᤸᤗᤢᤱ ᤜᤧᤶᤔᤠ ᤐᤡᤔᤠ॥

᥎ ᤁᤢᤔᤧᤸᤗᤢᤱ ᤜᤢᤱᤔᤠ ᤔᤧᤴᤇᤢᤰᤔᤏᤠᤒᤠ ᤁᤢᤓᤠ ᤕᤠᤱᤃᤧᤛᤠ᤹ᤒᤠ ᤘᤠ᤹ᤏᤧᤓᤃᤪ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤔᤧᤍᤠᤖᤢᤖ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧᤀᤣ ᤔᤠᤱᤜᤧᤰ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤛᤢᤰᤋᤢᤒᤠ ᤕᤠᤖᤡᤰ ᤂᤢᤏᤧ᤹ ᤁᤢᤔᤧᤸᤗᤢᤱ ᤜᤧᤴᤍᤢ ᤐᤡᤖᤢᤖ॥

᥏ “‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤋᤠ᤺ᤰᤋᤢᤒᤠ ᤌᤰᤛᤠ ᤘᤠ᤹ᤏᤧᤓᤃᤪ ᤛᤡᤍᤢᤱᤈᤓᤠ ᤌᤰᤛᤠᤴ ᤛᤣᤛᤣᤒᤠ ᤆᤥᤰ॥

᥇᥆ ᤂᤧᤸᤗᤧ ᤏᤢᤒᤠᤸᤗᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤶᤒᤠ ᤀᤡᤃᤪ ᤋᤠᤵᤑᤧ᤺ᤶᤒᤠᤸᤗᤧ ᤁᤢᤗᤧᤰᤘᤠ ᤏᤢᤒᤠ ᤗᤧᤰᤔᤠ ᤔᤧᤏᤢ᤹ᤏᤧᤴ᤹॥ ᤂᤧᤸᤗᤧ ᤌᤰᤛᤠ᤺ᤸᤗᤧ ᤁᤢᤗᤧᤰᤘᤠ ᤌᤰᤛᤠᤀᤣ ᤗᤧᤰᤋᤢᤏᤧᤓᤃᤪ ᤗᤧᤰᤋᤢᤛᤡᤒᤠ ᤏᤧᤵᤔᤠᤱ ᤌᤰᤛᤠᤜᤠ᤹ ᤛᤣᤛᤣᤒᤠ ᤆᤥ᤺ᤰᤛᤡ᤹॥

᥇᥇ ᤂᤧᤴ ᤔᤠᤱᤜᤧᤰ ᤆᤥᤃᤢᤒᤠ ᤌᤰᤛᤠᤴ ᤋᤥ᤺ᤶᤔᤠ ᤔᤧᤴᤏᤢ᤹ᤔᤏᤠᤒᤠ ᤀᤠᤛᤢᤳᤌᤥ ᤌᤰᤛᤠᤏᤧᤓᤃᤪ ᤂᤢᤏᤧ᤹ ᤂᤧᤴ ᤌᤰᤛᤠᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤥ ᤋᤠᤖᤢᤖ॥

᥇᥈ ᤏᤢᤒᤠ ᤆᤥ᤺ᤰᤛᤠᤱ ᤋᤠᤵᤑᤧ᤺ᤶᤒᤠ ᤆᤥ᤺ᤰᤛᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤸᤗᤧ ᤁᤢᤔᤧᤸᤗᤢᤱ ᤜᤧᤴᤍᤢᤖ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤆᤩᤠ ᤁᤢᤔᤧᤸᤗᤢᤱ ᤜᤧᤴᤍᤢ᤹ ᤜᤠᤒᤠ ᤂᤧᤴ ᤁᤢᤀᤡᤛᤡ᤺ᤰ ᤐᤥᤱ᤹॥

᥇᥉ ᤂᤧᤴ ᤔᤏᤠ᤺ᤸᤗᤧ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤌᤰᤛᤠᤴ ᤌᤧ᤹ᤖᤢᤒᤠᤏᤧᤓᤃᤪ. ᤜᤧᤶᤔᤏᤠᤒᤠ ᤁᤢᤔᤧᤸᤗᤢᤱᤅᤥ ᤀᤠᤸᤗᤛᤠᤱ ᤅᤠᤛᤡᤗᤧᤱ ᤁᤢᤗᤰ ᤕᤥ᤹ᤖᤢᤀᤠᤱ ᤗ᤺ᤳᤋᤢᤖ ᤐᤥᤱ᤹॥

᥇᥊ “‘ᤁᤢᤓᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤂᤢᤏᤧ᤹ ᤁᤢᤜᤡᤶᤔᤡᤴ ᤋᤥ᤺ᤴᤍᤢᤏᤧᤓᤃᤪ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤴ ᤏᤢᤒᤠ ᤆᤥ᤺ᤰᤐᤡ ᤋᤠᤵᤑᤧ᤺ᤶᤒᤠ ᤆᤥ᤺ᤰᤐᤡ ᤑᤠ᤹ᤀᤠᤱ ᤂᤧᤴ ᤀᤥᤔᤧᤳᤋᤢᤖ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤧᤸᤗᤢᤱ ᤜᤧᤴᤍᤢ ᤐᤡᤖᤢᤖ॥ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤠᤰᤂᤩᤠᤖᤡᤰ ᤁᤢᤔᤧᤸᤗᤢᤱ ᤜᤧᤴᤍᤢ᤹ ᤂᤧᤸᤗᤧ ᤁᤢᤔᤧᤸᤗᤢᤱ ᤂᤧᤶᤓᤩᤠᤖᤡᤰᤁᤣ ᤐᤥ᤺ᤱᤗ॥

᥇᥋ ᤁᤖ ᤁᤧᤍᤥ᤺ᤶᤒᤠᤸᤗᤧ ᤁᤢᤔᤧᤸᤗᤢᤱ ᤜᤢᤱᤔᤠᤀᤠᤱ ᤂᤧᤴ ᤌᤧ᤹ᤔᤠ ᤏᤡᤱᤘᤠ᤹ ᤆᤥᤃᤢᤏᤧᤓᤃᤪ. ᤜᤧᤶᤔᤏᤠᤒᤠ ᤁᤢᤔᤧᤸᤗᤢᤱᤅᤥ ᤀᤠᤸᤗᤛᤠᤱ ᤅᤠᤛᤡᤗᤧᤱ ᤁᤢᤗᤰ ᤕᤥ᤹ᤖᤢᤀᤠᤱ ᤂᤧᤸᤗᤧ ᤗ᤺ᤳᤋᤢᤖ ᤐᤥᤱ᤹. ᤂᤧᤒᤩᤠᤱ ᤂᤧᤴ ᤜᤡᤶᤔᤡᤴ ᤜᤠᤒᤠ ᤂᤧᤴ ᤔᤏᤠ᤺ᤸᤗᤧᤴ ᤐᤥᤱ᤹॥

᥇᥌ “‘ᤁᤢᤓᤠ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤗᤠᤈᤣ᤹ ᤛᤡᤱᤒᤢᤱᤅᤡᤸᤗᤧ ᤁᤢᤓᤠ ᤁᤢᤗᤰᤁᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥ᤺ᤶᤔᤠ ᤏᤡᤱᤘᤠ᤹ ᤆᤥᤃᤢᤏᤧᤓᤃᤪ ᤂᤧᤵᤔᤥ ᤁᤧᤗᤠ᤺ᤵᤐᤠ ᤕᤠ᤹ᤖᤡ᤺ᤶᤒᤠᤴ ᤆᤡᤈᤧᤵᤋᤢᤖ ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤸᤗᤧ ᤁᤢᤔᤧᤸᤗᤢᤱ ᤜᤧᤴᤍᤧᤶᤔᤧ᤹॥ ᤂᤧᤴ ᤁᤢᤀᤡᤛᤡ᤺ᤰ ᤏᤡᤒᤥᤱ ᤁᤡᤗᤥ ᤜ᤺ᤰᤛᤡᤖᤧ ᤗᤠᤃᤡ ᤌᤡᤒᤥᤱ ᤁᤢᤀᤠᤳ ᤕᤢᤵᤐᤠ ᤁᤢᤔᤧᤸᤗᤢᤱ ᤔᤧᤜᤧᤴᤍᤢᤖ॥

᥇᥍ ᤛᤠᤶᤔᤩᤠᤱ ᤋᤱᤒᤣᤀᤠᤱᤎᤥ ᤂᤧᤸᤗᤧ ᤁᤢᤀᤡᤰᤋᤠᤵᤐᤡᤴ ᤋᤥ᤺ᤴᤍᤢᤒᤠᤏᤧᤓᤃᤪ ᤂᤧᤸᤗᤧ ᤁᤢᤔᤧᤸᤗᤢᤱᤅᤡᤴ ᤔᤧᤜᤧᤴᤍᤢᤒᤠ ᤁᤢᤀᤡᤛᤡ᤺ᤰ ᤐᤥ᤺ᤱᤗ॥

᥇᥎ ᤁᤖ ᤂᤧᤸᤗᤧ ᤁᤢᤀᤡᤰᤋᤠᤵᤐᤡᤴ ᤛᤠᤶᤔᤩᤠᤱ ᤋᤱᤒᤣ ᤀᤣᤃᤠᤱ ᤋᤥ᤺ᤴᤍᤢᤒᤠᤏᤧᤓᤃᤪ. ᤛᤠᤶᤔᤩᤠᤱ ᤋᤱᤒᤣ ᤋᤠᤔᤠ ᤀᤠᤰᤂᤩᤠᤖᤡᤰ ᤕᤠ᤺ᤰᤋᤧᤀᤠᤱ ᤘᤠ᤹ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤏᤡᤖᤢᤖ. ᤜᤧᤰᤁᤩᤠᤱ ᤔᤧᤜᤧᤴᤍᤢᤒᤠ ᤁᤢᤔᤧᤸᤗᤢᤱᤅᤡᤴ ᤂᤧᤴᤗᤠᤶᤒᤠ ᤕᤢᤶᤛᤢᤖ॥

᥇᥏ ᤂᤧᤴ ᤀᤡᤰᤋᤠᤵᤐᤡᤴ ᤁᤧᤍᤥ᤺ᤶᤒᤧᤸᤗᤧᤀᤣ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤋᤣ᤹ᤖᤢᤒᤠᤏᤧᤓᤃᤪ. ᤔᤧᤜᤧᤴᤍᤢᤒᤠ ᤁᤢᤔᤧᤸᤗᤢᤱᤅᤥ ᤀᤠᤸᤗᤛᤠᤱ ᤅᤠᤛᤡᤃᤣᤰᤐᤠ ᤁᤢᤗᤰ ᤕᤥ᤹ᤖᤢᤀᤠᤱ ᤗ᤺ᤳᤋᤢᤖ. ᤜᤧᤰᤁᤩᤠᤱ ᤂᤧᤴ ᤂᤢᤏᤧ᤹ᤀᤡᤴᤏᤣ ᤐᤥᤱ᤹॥

᥈᥆ ᤁᤖ ᤂᤧᤸᤗᤧ ᤂᤧᤴ ᤀᤡᤰᤋᤠᤵᤐᤡᤴ ᤁᤢᤔᤧᤸᤗᤢᤱ ᤔᤧᤜᤢᤅᤢᤴᤏᤠᤱ ᤔᤧᤎᤧ᤹ᤖᤢᤴ ᤀᤡᤃᤪ ᤂᤧᤸᤗᤧ ᤘᤣ᤹ ᤔᤏᤠᤀᤥ ᤂᤧᤴ ᤀᤡᤰᤋᤠᤵᤐᤡᤴ ᤛᤱᤄᤢᤀᤠᤱ ᤏᤧᤏᤧᤓᤃᤪ. ᤂᤧᤸᤗᤧ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤀᤠᤓᤧᤸᤗᤧᤀᤠᤱ ᤌᤧ᤹ᤔᤠ ᤔᤧᤛᤢᤰᤋᤢᤴ᤹॥

᥈᥇ ᤂᤧᤴ ᤀᤡᤰᤋᤠᤵᤐᤡᤴ ᤛᤠᤶᤔᤩᤠᤱ ᤋᤱᤒᤣᤀᤥ ᤂᤠᤸᤛᤠ ᤗ᤺ᤴᤏᤡᤸᤗᤧ ᤛᤣᤛᤣᤒᤠ ᤐᤥᤱ᤹. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤖᤰ ᤋᤥ᤺ᤶᤔᤏᤠᤒᤠ ᤀᤡᤰᤋᤠᤵᤐᤡᤴ ᤛᤣᤛᤣᤒᤠ ᤐᤥᤱ᤹. ᤂᤧᤒᤩᤠᤱ ᤂᤧᤴ ᤀᤡᤰᤋᤠᤵ ᤕᤢᤰᤁᤡᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧᤴ ᤐᤥᤱ᤹॥

᥈᥈ “‘ᤁᤢᤓᤠ ᤔᤏᤠ᤺ᤸᤗᤧ ᤂᤥᤔᤠ ᤕᤢᤰ ᤗᤠᤶᤒᤠ ᤂᤥᤛᤢᤒᤠ ᤔᤧ᤺ᤴ ᤁᤖ ᤀᤡᤅᤢᤒᤠ ᤀᤡᤰᤋᤠᤵᤐᤡᤴ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢᤏᤧᤓᤃᤪ.

᥈᥉ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠᤶᤔᤩᤠᤱ ᤋᤱᤒᤣ ᤋᤠᤔᤠ ᤀᤠᤰᤂᤩᤠᤖᤡᤰ ᤘᤠ᤹ ᤂᤧᤴ ᤏᤡᤖᤢᤀᤠᤱ ᤀᤠᤰᤂᤩᤠᤖᤡᤰ ᤁᤢᤔᤧᤸᤗᤢᤱ ᤜᤧᤴᤍᤢ᤹ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤣᤛᤣ ᤆᤥᤰ ᤁᤧᤗ᤹ᤒᤠ ᤏᤡ᤺ᤴᤎᤥ ᤆᤥᤃᤢᤀᤠᤱ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤜᤢᤅᤢᤖ॥

᥈᥊ ᤕᤠᤶᤔᤥ ᤁᤢᤛᤱ ᤐᤥᤱᤔᤠ ᤋᤱᤒᤣᤀᤥ ᤂᤧᤴ ᤀᤡᤰᤋᤠᤵᤐᤡᤴ ᤂᤢᤏᤧ᤹ ᤜᤠ᤺ᤳᤗᤥᤗᤠᤶ ᤀᤡᤅᤢᤀᤠᤱ ᤏᤧᤛ᤻ᤛᤧ. ᤀᤡᤃᤪ ᤜᤠ᤺ᤳᤗᤧ ᤁᤢᤕᤢᤰᤁᤥ ᤂᤧᤴ ᤏᤧᤛ᤻ᤛᤧ. ᤂᤧᤸᤗᤧᤀᤥᤀᤣ ᤂᤧᤴ ᤏᤢ᤺ᤰᤋᤢᤍᤣᤛᤢᤖ॥

᥈᥋ ᤜᤧᤶᤔᤏᤠᤒᤠ ᤁᤢᤔᤧᤸᤗᤢᤱᤅᤡᤴ ᤁᤧᤖᤧᤰ ᤛᤣᤛᤣᤍᤧᤴᤏᤥᤒᤠ ᤕᤢᤵᤐᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᤐᤥ᤺ᤱᤗ– ᤏᤡᤒᤥᤱ ᤃᤣᤖᤠᤴ ᤛᤣᤁᤣᤗ ᤌᤡᤰ ᤐᤥᤱ᤹॥

᥈᥌ “‘ᤌᤰᤛᤠᤜᤠ᤹ᤖᤧ ᤔᤧᤎᤠᤵᤋᤢᤛᤡᤒᤠ ᤌᤡᤰᤛᤡᤃᤣᤰᤐᤠ ᤌᤰᤛᤠ ᤛᤠ᤺ᤳᤜᤠ᤹. ᤛᤧᤃᤶᤒᤠ ᤀᤡᤃᤪ ᤔᤧᤸᤗᤢᤰᤁᤡᤸᤗᤧ ᤁᤢᤛ᤻ᤛᤠ ᤆᤩᤠ ᤐᤥ᤺ᤱᤛᤠᤱ. ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧᤴᤏᤣ ᤔᤧᤒᤥ᤺ᤱ᤹– ᤂᤧᤱᤜᤠ᤹ ᤆᤠᤀᤣ ᤔᤧᤍᤥ᤺ᤴᤍᤣᤶᤛᤡᤶᤔᤡᤴᤏᤧ᤹॥

᥈᥍ ᤂᤧᤴ ᤀᤠᤛᤢᤳᤌᤥ ᤌᤰᤛᤠ᤺ᤸᤗᤧ ᤁᤢᤛ᤻ᤛᤠᤏᤧᤓᤃᤪ. ᤜᤧᤶᤔᤏᤠᤒᤠ ᤁᤢᤔᤧᤸᤗᤢᤱᤅᤥ ᤀᤠᤸᤗᤛᤠᤱ ᤅᤠᤛᤡᤃᤣᤰᤐᤠ ᤁᤢᤗᤰ ᤕᤥ᤹ᤔᤠᤀᤠᤱ ᤂᤧᤴ ᤛᤧᤶᤔᤠ ᤐᤥᤱ᤹. ᤁᤖ ᤌᤧ᤹ᤔᤏᤠᤒᤠ ᤔᤧ᤺ᤴᤏᤧᤓᤃᤪ ᤜᤧᤶᤔᤏᤠᤒᤠ ᤁᤢᤔᤧᤸᤗᤢᤱᤅᤥ ᤂᤧᤴ ᤛᤱᤔᤠ ᤐᤥᤱ᤹॥

᥈᥎ “‘ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤖᤰ ᤋᤥ᤺ᤶᤔᤏᤠᤒᤠ ᤔᤏᤠ. ᤌᤰᤛᤠ ᤀᤡᤃᤪ ᤀᤠᤵᤑᤣᤰ ᤗᤠᤈᤣ᤹ ᤛᤡᤱᤒᤢᤱᤅᤡᤴ ᤛᤱᤔᤠ ᤛᤢᤰᤔᤧᤍᤧᤳᤏᤧᤴ ᤜᤧᤰᤁᤩᤠᤱ ᤛᤧᤶᤔᤠᤀᤠᤱ ᤛᤢᤰᤔᤧᤍᤧᤳᤏᤧᤴ॥ ᤛᤖᤰ ᤋᤥ᤺ᤶᤔᤏᤠᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥᤰ॥

᥈᥏ “‘ᤔᤧᤰᤔᤠᤖᤧ ᤗᤠᤃᤡ ᤛᤖᤰ ᤋᤥ᤺ᤶᤔᤏᤠᤒᤠ ᤔᤏᤠᤴ. ᤂᤧᤴ ᤔᤧᤸᤗᤢᤱ ᤜᤢᤱᤔᤠᤀᤠᤱ ᤌᤧ᤹ᤔᤠ ᤔᤧ᤺ᤴ॥ ᤂᤧᤴ ᤛᤧᤵᤔᤠᤀᤣ ᤐᤥᤱ᤹॥

᥉᥆ “‘ᤛᤡᤱᤛᤣ᤹ᤜᤠ᤹ᤖᤧ ᤁᤢᤈᤠ᤹ᤜᤠ᤹ ᤀᤡᤃᤪ ᤀᤡᤰᤋᤠᤵᤐᤥᤒᤠ ᤕᤠ᤹ᤖᤡ᤺ᤶᤒᤠ ᤆᤩᤠᤛᤠᤱ. ᤀᤡᤰᤋᤠᤵᤐᤥ ᤁᤧᤍᤢᤶᤒᤠ ᤁᤢᤈᤠ᤺ᤸᤗᤧ ᤌᤡᤒᤥᤱᤗᤰᤁᤡᤴ ᤕᤜᤘᤣ ᤍᤠᤱᤒᤧᤸᤗᤧᤴᤏᤣ ᤐᤥᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤆᤥᤰ॥

᥉᥇ ᤁᤢᤓᤠ ᤔᤏᤠ᤺ᤸᤗᤧ ᤁᤢᤎᤡᤒᤥ᤺ᤱ ᤗᤰᤁᤡᤴ ᤁᤢᤔᤧᤸᤗᤢᤱ ᤜᤢᤱᤔᤠᤀᤠᤱ ᤌᤧ᤹ᤔᤠ ᤏᤡᤱᤘᤠ᤹ ᤆᤥᤃᤢᤏᤧᤓᤃᤪ. ᤂᤧᤵᤔᤥ ᤁᤢᤗᤰ ᤅᤠᤛᤡ ᤕᤥ᤹ᤖᤢᤀᤠᤱ ᤗ᤺ᤳᤋᤢᤖ ᤐᤥᤱ᤹॥

᥉᥈ ᤌᤰᤛᤠ ᤏᤡ᤺ᤵᤔᤠ ᤋᤰᤁᤠ᤺ᤳᤋᤡᤸᤗᤧ ᤁᤢᤛᤡᤃᤠᤱ ᤁᤧᤗᤡ᤺ᤴᤇᤡᤱ ᤁᤧᤒᤣ᤺ᤰᤐᤠ ᤌᤰᤛᤠᤀᤥ. ᤐᤡᤳᤌᤰᤛᤠ. ᤔᤧᤸᤗᤢᤰ ᤔᤧ᤺ᤴᤍᤠ ᤆᤩᤠᤛᤠᤱ. ᤌᤡᤒᤥᤱᤗᤰᤁᤡᤴ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤐᤥᤱ᤹॥

᥉᥉ ᤏᤢᤒᤠ ᤀᤡᤃᤪ ᤋᤠᤵᤑᤣ᤺ᤶᤒᤠ ᤌᤰᤛᤠᤜᤠ᤹ ᤂᤧᤸᤗᤧ ᤔᤧᤛᤧᤴᤍᤢᤛᤡᤴᤗ ᤜᤧᤰᤁᤩᤠᤱ ᤔᤧᤗᤧᤰᤋᤢᤛᤡᤴᤗ॥ ᤗᤧᤰᤔᤠᤀᤣ ᤐᤥ᤺ᤱᤏᤧᤓᤃᤪ. ᤗᤧᤰᤋᤢᤛᤡᤒᤠ ᤏᤧᤵᤔᤠᤱ ᤌᤰᤛᤠᤜᤠ᤹ ᤛᤣᤛᤣᤒᤠ ᤐᤥ᤺ᤱᤛᤡ᤹. ᤂᤧᤒᤩᤠᤱ ᤁᤢᤔᤧᤸᤗᤢᤱ ᤜᤢᤱᤔᤠᤀᤠᤱ ᤂᤧᤱᤜᤠ᤹ ᤌᤧ᤹ᤔᤠ ᤛᤢᤰᤔᤧᤴᤍᤧᤳᤏᤧᤴ॥’”

᥉᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤛᤡᤏᤤ ᤁᤥ᤺ᤰᤔᤠᤀᤥ ᤔᤥᤛᤠᤴ ᤐᤡᤖᤢᤒᤠ ᤀᤡᤱᤈᤠ᤺ᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

a 

᥈᥍:᥉ ᤛᤣᤁᤣᤗ ᤑᤠ᤹ᤀᤡᤴ ᤕᤢᤵᤐᤠ ᥇᥇.᥋ ᤃᤪᤠᤔᤒᤠ ᤘᤕᤧ॥

ᤂᤠᤏᤡ᤺ᤳ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤡᤏᤤ ᤁᤥ᤺ᤰᤔᤠᤴ ᤔᤧᤗᤧᤖᤢᤀᤠᤱ ᤀᤣᤃᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤺ᤸᤗᤧ ᤏᤠᤱᤃᤧᤴ ᤐᤡᤛᤠᤱ ᤌᤠᤖᤡᤰ ᤁᤧᤵᤔᤠ ᤜᤵᤔᤧᤴ– ᤗᤡᤒᤥᤱ ᤋᤱᤒᤣ ᤌᤖᤢᤀᤠᤱ ᤘᤕᤧ॥ ᤂᤧᤴ ᤕᤧᤶᤔᤥᤒᤠ ᤔᤢ᤺ᤴᤎᤢᤶᤔᤡᤴ ᤂᤠᤏᤡ᤺ᤳ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤔᤢ᤺ᤴᤎᤢᤶᤔᤥ ᤁᤧᤒᤵᤐᤠ ᤁᤧᤕᤧᤰᤐᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣ ᤀᤡᤃᤪ ᤔᤥᤛᤠᤴ ᤛᤡᤏᤤ ᤁᤥ᤺ᤰᤔᤠᤀᤥᤗᤠᤶ ᤛᤧᤶᤔᤢ᤹ᤀᤡ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤏᤠ᤺ᤳᤏᤡ᤺ᤳ ᤆᤥᤃᤢᤒᤠ ᤏᤢ ᤕᤠᤶᤔᤥ ᤂᤧᤴ ᤗᤳᤇᤠ ᤌᤠ᤺ᤰ ᤀᤣᤃᤠᤱ ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤔᤥᤀᤠᤒ ᤗᤠᤈᤣ᤹ᤀᤥ ᤕᤠᤶᤏᤠ᤺ᤳᤏᤡ᤺ᤳ ᤆᤥᤃᤢᤒᤠ ᤐᤠ᤺ᤴᤏᤡᤴᤏᤢ ᤛᤥᤖᤡᤰ ᤁᤴ ᤛᤠᤵᤐᤴᤏᤡᤸᤗᤧ ᤁᤢᤔᤡᤱᤅᤡᤸᤗᤧ ᤁᤠ᤹ᤀᤡ ᤐᤠᤴ ᤐᤳ॥ ᤂᤧᤴ ᤏᤧᤳᤇᤡ ᤕᤠᤶᤏᤠ᤺ᤳᤏᤡ᤺ᤳ ᤐᤥ᤺ᤰᤂᤧᤒᤠᤸᤗᤧ ᤁᤢᤗᤢᤶᤔᤥ ᤀᤡᤛᤪᤠᤀᤡᤗᤡᤜᤠ᤹ ᤁᤏᤠᤏ ᤗᤠᤈᤣ᤹ᤒᤠ ᤗᤠᤱᤃᤧᤳ ᤐᤡᤛᤠᤱᤒᤠ ᤁᤠᤍᤣᤛ-ᤒᤷᤏᤣᤀᤥ ᤔᤧᤃᤧᤖᤧ ᤁᤖ ᤐᤡᤑᤩᤢᤱ ᤔᤧᤈᤥᤃᤧᤀᤠᤱ ᤂᤧᤵᤔᤥᤗᤠᤶ ᤁᤴ ᤔᤠᤱᤜᤢᤵ ᤐᤥ᤺ᤰᤂᤧᤒᤠ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤔᤧᤴᤍᤧᤴᤍᤧᤴ॥ ᤂᤧᤴ ᤌᤢᤶᤔᤥ ᤕᤖᤡᤰ ᤋᤱᤒᤣ ᤌᤠᤖᤡᤰ ᤔᤧᤘᤕᤧᤀᤠᤱ ᤂᤧᤱᤜᤠ᤹ ᤕᤷᤍᤏ ᤘᤜ᤺ᤱ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤗᤠᤈᤣ᤹ᤀᤥ ᤔᤧᤃᤧᤖᤧ॥ ᤗᤳᤇᤠ ᤁᤢᤗᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥᤀᤣ ᤕᤢᤱᤔᤠ ᤘᤠ᤹ᤔᤠ ᤔᤧᤜᤣ᤺ᤰᤋᤧ ᤜᤧᤰᤁᤩᤠᤱ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢᤀᤠᤱ ᤁᤏᤠᤏ ᤗᤠᤈᤣ᤹ᤀᤥ ᤗᤠ᤺ᤵᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥᤱᤔᤠ ᤔᤧᤜᤣ᤺ᤰᤋᤧ॥

ᤁᤧᤛᤠᤰᤐᤠ ᤔᤧᤍᤢᤔᤢᤸᤗᤧ ᤁᤧᤃᤡᤒᤠ ᤏᤢ ᤏᤡᤱᤛᤠᤱ ᤁᤧᤒᤢᤰᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤢ ᤂᤢᤏᤧ᤹ ᤂᤧᤱᤜᤠ᤹ ᤗᤠᤶᤗᤥᤔᤠᤛᤡᤖᤧ ᤗᤠᤃᤡ ᤔᤢᤖᤠᤔᤧᤳᤋᤢᤒᤠ ᤔᤥᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤔᤠ᤹ ᤁᤧᤈᤥ᤺ᤰᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤔᤢ᤺ᤴᤎᤢᤶᤔᤡᤴ ᤂᤠᤏᤡ᤺ᤳ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤔᤏᤠᤖᤧ ᤔᤧᤴᤇᤢᤰᤔᤠ ᤔᤧᤱᤃᤧᤵᤔᤠ. ᤐᤠᤴ ᤔᤧᤱᤄᤧᤶᤔᤠ ᤏᤢ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤀᤠᤒᤠᤅᤣ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤧᤵᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤏᤢ ᤆᤰᤔᤧᤸᤗ᤹ᤀᤣ ᤁᤶᤒᤪᤠᤱ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤸᤗᤧ ᤔᤢ᤺ᤴᤎᤢᤶᤔᤡᤴ ᤁ᤹ᤕᤥ ᤐᤳ॥ ᤁᤢᤓᤠ ᤕᤧᤶᤔᤥ ᤔᤥᤛᤠᤴ ᤕᤥᤎᤥ ᤗ᤹ᤖᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤁᤢᤔᤏᤠᤜᤠ᤹ ᤗᤧᤵᤔᤠᤱ ᤂᤢᤏᤧ᤹ ᤌᤎᤵ ᤔᤧᤸᤗ᤹ᤔᤏᤠᤒᤠ ᤏᤢ ᤁᤢᤕᤠ᤺ᤶᤒᤰᤁᤡᤸᤗᤧ ᤔᤢ᤺ᤴᤎᤢᤶᤔᤡᤴ ᤁᤴ ᤛᤠᤵᤐᤴᤏᤥ ᤂᤥᤍᤧᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤀᤡᤛᤪᤠᤀᤡᤗᤡᤜᤠ᤹ ᤛᤡᤏᤤ ᤁᤥ᤺ᤰᤔᤠᤴ ᤗᤧᤵᤔᤠ ᤕᤠᤖᤡᤵ ᤔᤧᤒᤥ᤺ᤱ᤹ ᥇:᥇–᥏:᥈᥉

ᤁ) ᤌᤡᤰᤛᤡᤃᤣᤰᤐᤠ ᤕᤠᤶᤏᤠ᤺ᤳᤏᤡ᤺ᤳ ᥇:᥇–᥊:᥊᥏

ᤂ) ᤘᤣ᤹ ᤘᤣ᤹ ᤌᤡᤶ ᤏᤢ ᤛᤠᤶᤕᤥᤌᤡᤶᤜᤠ᤹ ᥋:᥇–᥎:᥈᥌

ᤃ) ᤏᤡᤛᤡᤃᤣᤰᤐᤠ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᥏:᥇-᥈᥉

ᤛᤡᤏᤤ ᤁᤥ᤺ᤰᤔᤠᤗᤠᤶ ᤔᤥᤀᤠᤒ ᤌᤠᤖᤡᤰ ᥇᥆:᥇–᥈᥇:᥉᥋

ᤔᤥᤀᤠᤒᤀᤥ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤜᤠ᤹ ᥈᥈:᥇–᥉᥈:᥊᥈

ᤔᤡᤛᤪᤗᤠᤶ ᤔᤥᤀᤠᤒ ᤌᤠᤖᤡᤰᤐᤠ ᤗᤠᤶᤍᤡ᤺ᤰᤗᤧ ᤆᤢᤰᤔᤢᤰᤐᤠ ᤐᤠᤴ ᥉᥉:᥇-᥊᥏

ᤕᤷᤍᤏ ᤘᤜ᤺ᤱᤅᤡᤴ ᤁᤠ᤺ᤰᤔᤠᤏᤢ᤺ᤸᤗᤧ ᤋᤃᤡᤒᤠ ᤛᤡᤘᤠ ᤂᤠᤜᤢᤴᤜᤠ᤹ ᥉᥉:᥋᥆–᥉᥌:᥇᥉

ᤂᤠᤏᤡ᤺ᤳ ᤛᤠᤵᤐᤴ

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤡᤰᤛᤡᤃᤣᤰᤐᤠ ᤕᤠᤶᤏᤠ᤺ᤳᤏᤡ᤺ᤳ

᥇

ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤓᤧᤖᤧᤒᤠ ᤏᤡᤛᤡᤃᤣᤰᤐᤠ ᤋᤱᤒᤣᤀᤥᤒᤠ ᤏᤡᤛᤡᤃᤣᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤜᤘᤣ ᤍᤠᤱᤒᤧᤴ ᤔᤥᤛᤠ᤺ᤴᤏᤢ ᤐᤠᤖᤧ॥

᥈ ᤂᤢᤏᤧ᤹ ᤔᤧᤳᤋᤢ. “ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤀᤥ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤏᤡ᤹ ᤕᤠᤶᤏᤠ᤺ᤳᤏᤡ᤺ᤳᤋᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤗᤳᤌᤡᤰᤁᤠᤱ ᤔᤧ᤺ᤴᤏᤣ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤡᤱ ᤛᤠᤵᤋᤧ᤹॥

᥉ ᤀᤡᤛᤪᤠᤀᤡᤗᤀᤥ ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤌᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤜᤠᤖᤢᤏᤧᤴ ᤏᤢ ᤂᤧᤏᤧ᤹ ᤁᤢᤗᤢᤵ ᤁᤢᤗᤢᤵ ᤆᤥᤃᤧ᤹ᤛᤧ᤹ᤀᤠᤱ ᤏᤡᤖᤧᤛᤧ᤹॥

᥊ ᤁᤧᤖᤧᤰ ᤌᤠ᤺ᤰᤗᤠᤶᤒᤠ ᤗᤳᤇᤠ ᤗᤳᤇᤠ ᤔᤏᤠ. ᤁᤧᤖᤧᤰᤗᤧ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶᤛᤕᤱᤒᤠ ᤗᤠᤶᤗᤥᤒᤧᤸᤗᤧ ᤂᤧᤏᤡ᤹ ᤁᤧᤓᤠ᤹ᤖᤡᤖ॥

᥋ ᤂᤧᤏᤡ᤹ ᤑᤠ᤹ᤒᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ–

“ᤖᤢᤒᤣᤏᤖᤧ ᤁᤢᤎᤠ᤺ᤰᤗᤠᤶ ᤛᤍᤣᤀᤢᤖᤖᤧ ᤁᤢᤛ᤻ᤛᤠ ᤀᤣᤗᤡᤛᤢᤖ.

᥌ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤗᤠᤶ ᤛᤢᤖᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤛᤗᤢᤔᤡᤀᤣᤗ॥

᥍ ᤕᤜᤢᤍᤠᤖᤧ ᤁᤢᤎᤠ᤺ᤰᤗᤠᤶ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏ.

᥎ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤗᤠᤶ ᤛᤢᤀᤠᤖᤖᤧ ᤁᤢᤛ᤻ᤛᤠ ᤏᤋᤏᤣᤗ.

᥏ ᤈᤒᤗᤢᤏᤖᤧ ᤁᤢᤎᤠ᤺ᤰᤗᤠᤶ ᤜᤧᤗᤥᤏᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒ.

᥇᥆ ᤕᤢᤛᤢᤑᤖᤧ ᤁᤢᤛ᤻ᤛᤠᤜᤠ᤹ᤗᤠᤶ–

ᤀᤡᤑᤪᤠᤀᤡᤔᤖᤧ ᤁᤢᤎᤠ᤺ᤰᤗᤠᤶ ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤔᤠ.

ᤔᤏᤛ᤻ᤛᤣᤖᤧ ᤁᤢᤎᤠ᤺ᤰᤗᤠᤶ ᤐᤍᤠᤛᤢᤖᤖᤣ ᤁᤢᤛ᤻ᤛᤠ ᤃᤔᤗᤡᤀᤣᤗ.

᥇᥇ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤗᤠᤶ ᤃᤡᤍᤣᤀᤥᤏᤡᤖᤧ ᤁᤢᤛ᤻ᤛᤠ ᤀᤒᤡᤍᤠᤏ.

᥇᥈ ᤍᤠᤏᤖᤧ ᤁᤢᤎᤠ᤺ᤰᤗᤠᤶ ᤀᤶᤔᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤀᤜᤡᤀᤣᤈᤣᤖ.

᥇᥉ ᤀᤠᤛᤣᤖᤖᤧ ᤁᤢᤎᤠ᤺ᤰᤗᤠᤶ ᤀᤥᤁᤪᤠᤏᤖᤧ ᤁᤢᤛ᤻ᤛᤠ ᤐᤃᤡᤀᤣᤗ.

᥇᥊ ᤃᤠᤍᤖᤧ ᤁᤢᤎᤠ᤺ᤰᤗᤠᤶ ᤍᤢᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤩᤠᤛᤠᤐ.

᥇᥋ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤗᤠᤶ ᤀᤣᤏᤠᤏᤖᤧ ᤁᤢᤛ᤻ᤛᤠ ᤀᤜᤡᤖ॥”

᥇᥌ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤗᤠᤶ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤐᤠᤎᤠ᤺ᤰ ᤗᤠᤶᤒᤠᤒᤠ ᤗᤠᤶᤗᤥᤒᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧ॥

᥇᥍ ᤁᤴ ᤌᤠ᤺ᤱ ᤂᤢᤴᤇᤡ᤹ ᤔᤡᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤔᤏᤠᤜᤠ᤹ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤕᤠᤱᤏᤧᤛᤡ.

᥇᥎ ᤜᤧᤰᤁᤩᤠᤱ ᤏᤡᤛᤡᤃᤣᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤂᤧᤱᤜᤠ᤹ᤖᤧ ᤛᤥᤖᤡᤰ ᤔᤧᤓᤢᤰᤂᤢᤛᤡ॥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱᤜᤠ᤹ ᤔᤧᤍᤥᤴᤍᤢᤛᤡ. ᤜᤧᤰᤁᤩᤠᤱ ᤏᤡᤒᤥᤱ ᤋᤱᤒᤣ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧᤀᤠᤱ ᤌᤥᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤡᤱᤜᤠ᤹ ᤔᤧᤛᤠᤵᤋᤢ॥

᥇᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤥᤛᤠ᤺ᤸᤗᤧ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤧᤱᤜᤠ᤹ ᤏᤡᤖᤢᤛᤡ॥

᥈᥆ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤋᤢᤶᤒᤠ ᤖᤢᤒᤣᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧᤀᤠᤱ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥈᥇ ᤖᤢᤒᤧᤏᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᥊᥌. ᥋᥆᥆ ᤔᤣᤘᤕᤧ॥

᥈᥈ ᤛᤡᤔᤡᤕᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥈᥉ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥋᥏.᥉᥆᥆ ᤔᤧᤘᤕᤧ॥

᥈᥊ ᤃᤠᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤋᤱᤒᤣ ᤏᤡᤒᤥᤱ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥈᥋ ᤃᤠᤍᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥊᥋. ᥌᥋᥆ ᤔᤧᤘᤕᤧ॥

᥈᥌ ᤕᤜᤢᤍᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥈᥍ ᤕᤜᤢᤍᤠᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥍᥊. ᥌᥆᥆ ᤔᤧᤘᤕᤧ॥

᥈᥎ ᤀᤡᤛ᤻ᤛᤠᤂᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥈᥏ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥋᥊. ᥊᥆᥆ ᤔᤧᤘᤕᤧ॥

᥉᥆ ᤈᤒᤗᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥉᥇ ᤈᤒᤗᤢᤏᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥋᥍.᥊᥆᥆ ᤔᤧᤘᤕᤧ॥

᥉᥈ ᤕᤢᤛᤢᤑᤖᤧ ᤁᤢᤛ᤻ᤛᤠᤜᤠ᤹ᤗᤠᤶ–

ᤀᤣᤑᤪᤠᤀᤡᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤋᤱᤒᤣ ᤏᤡᤒᤥᤱ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥉᥉ ᤀᤡᤑᤪᤠᤀᤡᤔᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥊᥆.᥋᥆᥆ ᤔᤧᤘᤕᤧ॥

᥉᥊ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤶᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥉᥋ ᤔᤏᤛ᤻ᤛᤣᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥉᥈. ᥈᥆᥆ ᤔᤧᤘᤕᤧ॥

᥉᥌ ᤒᤣᤏᤩᤠᤔᤡᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥉᥍ ᤒᤡᤏᤩᤠᤔᤡᤏᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥉᥋. ᥊᥆᥆ ᤔᤧᤘᤕᤧ॥

᥉᥎ ᤍᤠᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥉᥏ ᤍᤠᤏᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥌᥈. ᥍᥆᥆ ᤔᤧᤘᤕᤧ॥

᥊᥆ ᤀᤠᤛᤣᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥊᥇ ᤀᤠᤛᤧᤖᤖᤣ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥊᥇. ᥋᥆᥆ ᤔᤧᤘᤕᤧ॥

᥊᥈ ᤏᤵᤋᤠᤗᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶ–

ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤛᤠᤵᤋᤢ॥

᥊᥉ ᤏᤵᤋᤠᤗᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶᤒᤠᤒᤠ ᤂᤠᤏᤡ᤺ᤳᤋᤡᤴ ᥋᥉. ᥊᥆᥆ ᤔᤧᤘᤕᤧ॥

᥊᥊ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰᤁᤥᤒᤠ ᤀᤡᤛᤪᤠᤀᤡᤗᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤏᤡᤖᤧᤛᤢᤒᤠ ᤂᤰᤐᤧᤳ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤂᤠᤏᤡ᤺ᤳᤋᤡᤴ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ॥

᥊᥋ ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤋᤧᤴᤎᤱᤅᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤏᤡᤖᤢᤛᤡ॥

᥊᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤠᤏᤡ᤺ᤳᤋᤡᤴ ᤁᤧᤖᤧᤰᤗᤧ ᥌.᥆᥉.᥋᥋᥆ ᤔᤧᤘᤕᤧ॥

᥊᥍ ᤗᤧᤒᤡᤖᤧ ᤁᤢᤎᤠ᤺ᤰᤁᤡᤴ ᤘᤣ᤹ᤜᤠ᤹ᤏᤢ ᤔᤧᤴᤏᤡᤖᤢᤛᤡᤴ॥

᥊᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤀᤠᤱ ᤘᤕᤧ.

᥊᥏ “ᤗᤧᤒᤡᤖᤧ ᤁᤢᤎᤠ᤺ᤰᤁᤡᤴ ᤆᤠᤜᤡ᤺ᤴ ᤔᤧᤏᤡᤖᤧᤴᤏᤧ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤔᤧᤈᤥᤃᤧᤴᤏᤧ᤹॥

᥋᥆ ᤁᤖ ᤂᤧᤏᤧ᤹ ᤗᤧᤒᤡᤜᤠ᤹ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶᤔᤥ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠ ᤆᤡᤃᤰᤘᤠ ᤀᤥᤔᤧᤵᤔᤠ ᤕᤠ᤺ᤶᤒᤰᤁᤥ ᤔᤢᤖᤠᤔᤧᤳᤋᤧᤛᤧ᤹॥ ᤛᤠ᤺ᤱᤃᤠᤜᤡᤶᤔᤡᤴ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠ ᤆᤡᤃᤰᤘᤠᤜᤠ᤹ᤀᤠᤱ ᤂᤧᤱᤜᤠ᤹ᤖᤧᤀᤣ ᤔᤧᤒᤰᤂᤢᤖ॥ ᤂᤧᤱᤜᤠ᤹ᤖᤧ ᤂᤧᤴ ᤛᤠᤔᤠ ᤆᤡᤃᤰᤘᤠᤜᤠ᤹ ᤀᤥᤔᤧᤔᤧᤳᤋᤢᤖ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤡᤱᤔᤏᤠᤒᤠ ᤛᤠ᤺ᤱᤃᤠᤜᤡᤶᤜᤠ᤹ ᤂᤧᤴ ᤛᤠ᤺ᤱᤃᤠᤜᤡᤶᤔᤡᤸᤗᤧᤀᤣ ᤁᤒᤪᤡᤱ ᤐᤡᤛᤠᤱ ᤔᤧᤈᤥᤃᤢᤖ॥

᥋᥇ ᤛᤠ᤺ᤱᤃᤠᤜᤡᤶᤔᤴ ᤋᤃᤡ ᤔᤧᤍᤣ᤹ᤖᤢᤸᤗᤧ ᤗᤧᤒᤡᤜᤠ᤹ᤖᤧ ᤂᤧᤴ ᤔᤧᤀᤠ᤺ᤰᤂᤢᤖ. ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶ ᤑᤥ᤺ᤱᤔᤠ ᤕᤧᤶᤔᤥ ᤗᤧᤒᤡᤜᤠ᤹ᤖᤧᤀᤣ ᤂᤧᤴ ᤔᤧᤓᤥ᤺ᤰᤂᤢᤖ॥ ᤛᤠ᤺ᤱᤃᤠᤜᤡᤶ ᤐᤡᤛᤠᤱ ᤁᤧᤍᤠᤒᤠ ᤗᤧᤒᤡᤜᤠ᤹ᤏᤢ᤺ᤸᤗᤧ ᤀᤣᤕᤠᤱᤒᤠ ᤔᤏᤠᤴ ᤛᤧᤖᤧᤶᤔᤧ᤹॥

᥋᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤔᤏᤠᤛᤢᤶᤔᤥᤒᤠ ᤏᤢ ᤂᤢᤴᤇᤡ᤹ ᤀᤠᤒᤠᤅᤣ ᤏᤡᤛᤠ᤺ᤸᤗᤧ ᤁᤢᤕᤠ ᤁᤢᤕᤠ ᤂᤢᤴᤇᤡ᤹ ᤂᤡᤱᤔᤏᤠᤒᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢᤖ॥

᥋᥉ ᤁᤖ ᤗᤧᤒᤡᤜᤠ᤹ᤖᤧ ᤆᤠᤜᤡ᤺ᤴ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶ ᤁᤒᤪᤡᤱ ᤐᤡᤛᤠᤱ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶ ᤂᤢᤴᤇᤡ᤹ ᤂᤡᤱᤔᤏᤠᤒᤠ ᤔᤧᤈᤥᤃᤢᤖ. ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤱᤈᤢᤶᤓᤥ ᤛᤶᤎᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤔᤧᤎᤠᤏᤧᤴᤗ॥ ᤗᤧᤒᤡᤜᤠ᤹ᤖᤧᤀᤣ ᤋᤥ᤺ᤴᤍᤡ ᤐᤡᤔᤠ ᤛᤠ᤺ᤱᤃᤠᤜᤡᤶᤔᤡᤴ ᤁᤥᤔᤠ ᤀᤥᤔᤧᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥”

᥋᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤁᤢᤀᤡᤛᤡ᤺ᤰᤁᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤖᤥ॥

ᤌᤠ᤺ᤰ ᤌᤠ᤺ᤰᤐᤠ ᤔᤏᤠᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤕᤢᤱᤔᤠ ᤋᤱᤃᤠᤶ

᥈

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈ “ᤀᤡᤛᤪᤠᤀᤡᤗᤡᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤢᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤡᤛᤠ᤺ᤸᤗᤧ ᤁᤢᤛᤡᤃᤠᤱ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢᤖ॥ ᤂᤧᤱᤜᤠ᤹ᤖᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤁᤧᤖᤧᤰ ᤐᤡᤛᤠᤱ ᤀᤠᤈᤧ᤺ᤳ ᤗᤠ᤺ᤳᤗᤠ᤺ᤳ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢᤖ॥”

᥉ ᤏᤠᤱᤃᤧᤴ ᤗᤧᤵᤔᤠᤱ ᤏᤠᤶ ᤁᤧᤗᤡᤱᤒᤠ ᤐᤡᤛᤠᤱ ᤕᤜᤢᤍᤠ᤺ᤸᤗᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤠ᤺ᤸᤗᤧ ᤁᤢᤛᤡᤃᤠᤱ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤈᤥᤃᤢᤖ॥ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏᤧᤴ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤐᤥ᤺ᤱᤗ॥

᥊ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠ ᤛᤢᤶ ᥍᥊.᥌᥆᥆ ᤔᤧᤘᤠ᤹॥

᥋ ᤂᤧᤸᤗᤧ ᤁᤢᤒᤣᤛᤠᤱ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤓᤥ᤺ᤰᤂᤢᤖ॥ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠ ᤛᤢᤀᤠᤖᤖᤧ ᤁᤢᤛ᤻ᤛᤠ ᤏᤠᤋᤠᤏᤣᤗᤧᤴ ᤐᤥ᤺ᤱᤗ॥

᥌ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠ ᤛᤢᤶ ᥋᥊.᥊᥆᥆ ᤔᤧᤘᤠ᤹॥

᥍ ᤂᤧᤴ ᤀᤣᤃᤠᤱ ᤈᤒᤗᤢᤏᤖᤧ ᤁᤢᤎᤠ᤺ᤰᤜᤠ᤹ ᤔᤧᤘᤠ᤹ᤖ॥ ᤈᤒᤗᤢᤏᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠ ᤜᤧᤗᤥᤏᤧᤸᤗᤧ ᤁᤢᤛ᤻ᤛᤠ ᤀᤣᤗᤡᤀᤠᤒᤧᤴ ᤐᤥ᤺ᤱᤗ॥

᥎ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠ ᤛᤢᤶ ᥋᥍.᥊᥆᥆ ᤔᤧᤘᤠ᤹॥

᥏ ᤕᤜᤢᤍᤠ᤺ᤸᤗᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ ᤔᤧᤏᤡᤖᤢᤛᤡᤒᤠᤜᤠ᤹ᤖᤧ ᤁᤧᤖᤧᤰ ᤂᤢᤏᤡ᤹ ᤂᤠᤏᤡ᤺ᤳᤋᤡᤴ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤏᤠᤛᤢᤶ ᤁᤢᤀᤡᤛᤡ᤺ᤰ ᥇.᥎᥌.᥊᥆᥆ ᤔᤧᤘᤠ᤹॥ ᤁᤴᤜᤠ᤹ᤀᤣ ᤋᤃᤡ ᤋᤃᤡ ᤗᤠᤱᤔᤧᤄᤣ᤺ᤰᤁᤠᤱ ᤔᤧᤒᤣ᤺ᤰ॥

᥇᥆ ᤗᤠᤱᤃᤧᤳ ᤐᤡᤛᤠᤱ ᤖᤢᤒᤣᤏᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤔᤏᤠᤛᤢᤶᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤠ᤺ᤸᤗᤧ ᤁᤢᤛᤡᤃᤠᤱ ᤔᤧᤘᤠ᤹॥ ᤖᤢᤒᤣᤏᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤛᤍᤣᤀᤢᤖᤖᤧ ᤁᤢᤛ᤻ᤛᤠ ᤀᤣᤗᤡᤛᤢᤖᤧᤴ ᤐᤥ᤺ᤱᤗ॥

᥇᥇ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠ ᤛᤢᤶᤜᤠ᤹ ᥊᥌.᥋᥆᥆ ᤔᤧᤘᤠ᤹॥

᥇᥈ ᤂᤧᤸᤗᤧ ᤁᤢᤒᤣᤛᤠᤱ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢᤖ॥ ᤛᤡᤔᤡᤕᤥᤏᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤛᤢᤖᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤛᤗᤢᤔᤡᤀᤣᤗᤧᤴ ᤐᤥ᤺ᤱᤗ॥

᥇᥉ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠ ᤛᤢᤶᤜᤠ᤹ ᥋᥏.᥉᥆᥆ ᤔᤧᤘᤠ᤹॥

᥇᥊ ᤂᤧᤴ ᤀᤣᤃᤠᤱ ᤃᤠᤍᤖᤧ ᤁᤢᤎᤠ᤺ᤰᤜᤠ᤹ ᤔᤧᤘᤠ᤹ᤖ॥ ᤍᤢᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤩᤠᤛᤠᤐᤧᤴ ᤃᤠᤍᤧᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤐᤥ᤺ᤱᤗ॥

᥇᥋ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠ ᤛᤢᤶᤜᤠ᤹ ᥊᥋.᥌᥋᥆ ᤔᤧᤘᤠ᤹॥

᥇᥌ ᤖᤢᤒᤣᤏᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤏᤡᤖᤢᤛᤡᤒᤠ ᤁᤧᤖᤧᤰ ᤂᤠᤏᤡ᤺ᤳᤋᤧᤴ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤏᤠᤛᤢᤶ ᤁᤢᤀᤡᤛᤡ᤺ᤰ ᥇.᥋᥇.᥊᥋᥆ ᤔᤧᤘᤠ᤹॥ ᤂᤧᤱᤜᤠ᤹ ᤏᤡᤛᤡᤃᤣᤰᤐᤠ ᤋᤡ᤺ᤰᤗᤠᤀᤥ ᤗᤠᤱᤔᤧᤄᤣ᤺ᤰ॥

᥇᥍ ᤂᤧᤒᤩᤠᤱ ᤌᤡᤰᤛᤡᤃᤣᤰᤐᤠ ᤏᤧᤳᤇᤡ ᤛᤠ᤺ᤱᤃᤠᤜᤡᤶᤜᤠ᤹ ᤏᤢ ᤀᤣᤃᤠᤱᤛ᤻ᤔᤠ ᤏᤧᤳᤇᤡ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤧᤒᤡᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤒᤰᤂᤢᤀᤠᤱ ᤗᤠᤱᤔᤧᤄᤣ᤺ᤰᤗ॥ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢᤒᤠ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤡᤛᤠ ᤛᤡᤃᤠᤱ ᤁᤧᤖᤧᤰ ᤔᤏᤠᤜᤠ᤹ ᤌᤡᤰᤌᤡᤰ ᤀᤠᤵᤑᤣᤰ ᤀᤠᤵᤑᤣᤰ ᤋᤧᤴᤏᤥ ᤗᤠᤱᤔᤧᤄᤣ᤺ᤰᤗ॥

᥇᥎ ᤏᤠᤶᤎᤠ ᤐᤡᤛᤠᤱ ᤀᤣᤑᤪᤠᤀᤡᤔᤖᤧ ᤁᤢᤛᤠ᤺ᤱᤃᤠᤜᤡᤶᤔᤥᤒᤠ ᤔᤏᤠᤛᤢᤶᤜᤠ᤹ ᤂᤢᤴᤇᤡ᤹ ᤏᤡᤛᤠ᤺ᤸᤗᤧ ᤁᤢᤛᤡᤃᤠᤱ ᤔᤧᤘᤠ᤹॥

᥇᥏ ᤀᤡᤑᤪᤠᤀᤡᤔᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤔᤠ᤺ᤴ ᤐᤥ᤺ᤱᤗ॥ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠᤛᤢᤶᤜᤠ᤹ ᥊᥆.᥋᥆᥆ ᤔᤧᤘᤠ᤹॥

᥈᥆ ᤂᤧᤸᤗᤧ ᤁᤢᤒᤣᤛᤠᤱ ᤔᤏᤛ᤻ᤛᤣ᤺ᤸᤗᤧ ᤁᤢᤎᤠ᤺ᤰᤜᤠ᤹ ᤔᤧᤘᤠ᤹ᤖ॥ ᤔᤏᤛ᤻ᤛᤣ᤺ᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤐᤍᤠᤛᤢᤖᤖᤧ ᤁᤢᤛ᤻ᤛᤠ ᤃᤔᤗᤡᤀᤣᤗᤧᤴ ᤐᤥ᤺ᤱ॥

᥈᥇ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠᤛᤢᤶᤜᤠ᤹ ᥉᥈.᥈᥆᥆ ᤔᤧᤘᤠ᤹॥

᥈᥈ ᤂᤧᤴ ᤀᤣᤃᤠᤱ ᤒᤧᤏᤩᤠᤔᤡᤏᤖᤧ ᤁᤢᤎᤠ᤺ᤰᤁᤥᤒᤠ ᤔᤏᤠᤜᤠ᤹ ᤔᤧᤘᤠ᤹ᤖ॥ ᤒᤧᤏᤩᤠᤔᤡᤏᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤃᤡᤍᤣᤀᤥᤏᤡᤖᤧ ᤁᤢᤛ᤻ᤛᤠ ᤀᤒᤡᤍᤠᤏᤧᤴ ᤐᤥ᤺ᤱᤗ॥

᥈᥉ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠᤛᤢᤶᤜᤠ᤹ ᥉᥋.᥊᥆᥆ ᤔᤧᤘᤠ᤹॥

᥈᥊ ᤀᤡᤑᤪᤠᤀᤡᤔᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤏᤡᤖᤢᤛᤡᤒᤠ ᤁᤧᤖᤧᤰ ᤂᤠᤏᤡ᤺ᤳᤋᤧᤴ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤏᤠᤛᤢᤶᤜᤠ᤹ ᤁᤢᤀᤡᤛᤡ᤺ᤰ ᥇.᥆᥎.᥇᥆᥆ ᤔᤧᤘᤠ᤹॥ ᤁᤴᤜᤠ᤹ ᤛᤢᤶᤛᤡᤃᤣᤰᤐᤠ ᤋᤡ᤺ᤰᤗᤠᤀᤥ ᤗᤠᤱᤔᤧᤄᤣ᤺ᤰ॥

᥈᥋ ᤌᤠᤱᤃᤧᤳ ᤗᤧᤵᤔᤠᤱ ᤍᤠᤏᤖᤧ ᤁᤢᤛᤠ᤺ᤱᤃᤠᤜᤡᤶᤔᤥᤒᤠ ᤔᤏᤠᤛᤢᤶᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤠ ᤛᤡᤃᤠᤱ ᤔᤧᤘᤠ᤹॥ ᤍᤠᤏᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤀᤶᤔᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤀᤜᤡᤀᤣᤈᤣᤖᤧᤴ ᤐᤥ᤺ᤱᤗ॥

᥈᥌ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠᤛᤢᤶᤜᤠ᤹ ᥌᥈.᥍᥆᥆ ᤔᤧᤘᤠ᤹॥

᥈᥍ ᤂᤧᤸᤗᤧ ᤁᤢᤏᤡ᤺ᤳᤋᤠᤱ ᤀᤠᤛᤣᤖᤖᤧ ᤁᤢᤎᤠ᤺ᤰᤁᤥᤒᤠ ᤔᤏᤠᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤓᤥ᤺ᤰᤂᤢᤖ॥ ᤀᤠᤛᤧᤖᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤀᤥᤁᤪᤠᤏᤖᤧ ᤁᤢᤛ᤻ᤛᤠ ᤐᤃᤡᤀᤣᤗᤧᤴ ᤐᤥ᤺ᤱᤗ॥

᥈᥎ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠᤛᤢᤶᤜᤠ᤹ ᥊᥇.᥋᥆᥆ ᤔᤧᤘᤠ᤹॥

᥈᥏ ᤂᤧᤴ ᤀᤣᤃᤠᤱ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤁᤥᤒᤠ ᤔᤏᤠᤜᤠ᤹ ᤔᤧᤘᤠ᤹ᤖ॥ ᤏᤵᤋᤠᤗᤡᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠ ᤀᤣᤏᤠᤏᤖᤧ ᤁᤢᤛ᤻ᤛᤠ ᤀᤜᤡᤖᤧᤴ ᤐᤥ᤺ᤱ॥

᥉᥆ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤏᤠᤛᤢᤶᤜᤠ᤹ ᥋᥉.᥊᥆᥆ ᤔᤧᤘᤠ᤹॥

᥉᥇ ᤍᤠᤏᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤏᤡᤖᤢᤛᤡᤒᤠ ᤁᤧᤖᤧᤰ ᤕᤧᤶᤒᤡᤳᤇᤠ ᤔᤏᤠᤛᤢᤶ ᤂᤠᤏᤡ᤺ᤳᤋᤧᤴ ᥇.᥋᥍.᥌᥆᥆ ᤔᤧᤘᤠ᤹॥ ᤁᤴᤜᤠ᤹ᤃ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤡᤛᤠ᤺ᤸᤗᤧ ᤁᤢᤛᤡᤃᤠᤱ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤗᤠᤱᤔᤧᤄᤣ᤺ᤰ॥

᥉᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤏᤡᤖᤢᤛᤡᤒᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤏᤠᤛᤢᤶ ᤁᤢᤀᤡᤛᤡ᤺ᤰ ᤁᤧᤖᤧᤰ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤏᤡᤖᤢᤛᤡᤒᤠᤜᤠ᤹ ᤁᤧᤖᤧᤰ ᥌.᥆᥉.᥋᥋᥆ ᤔᤧᤘᤠ᤹॥

᥉᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤀᤡᤱᤈᤠ᤺ᤱ ᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤗᤧᤒᤡᤖᤧ ᤁᤢᤎᤠ᤺ᤰᤜᤠ᤹ ᤔᤧᤏᤡᤖᤢᤛᤡᤒᤠ ᤜᤥ᤺ᤵᤋᤧ॥

᥉᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤜᤧᤰᤁᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤡᤛᤠ᤺ᤸᤗᤧ ᤁᤢᤏᤡ᤺ᤳᤋᤠᤱ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤒᤠᤅᤣ ᤀᤠᤒᤠᤅᤣ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤗᤠᤱᤔᤧᤄᤣᤃᤧᤖᤥ॥

ᤜᤠᤖᤢᤏᤖᤧ ᤁᤢᤛ᤻ᤛᤠᤜᤠ᤹

᥉

ᤛᤡᤏᤤ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤠᤴ ᤔᤥᤛᤠ᤺ᤴᤏᤢ ᤐᤠᤖᤧᤒᤠ ᤕᤧᤶᤔᤥᤒᤠ ᤜᤠᤖᤢᤏᤧᤴ ᤏᤢ ᤔᤥᤛᤠ᤺ᤸᤗᤧ ᤂᤢᤴᤇᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧᤴ ᤛᤠᤵᤔᤢ᤺ᤴᤎᤢᤶᤔᤡᤴ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥈ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤜᤠᤒᤠ ᤁᤴᤜᤠ᤹ ᤘᤕᤧ– ᤋᤢᤶᤒᤧᤴ ᤏᤠᤍᤠᤒ ᤜᤧᤰᤁᤩᤠᤱ ᤀᤒᤡᤜᤢ. ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖ॥

᥉ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤁᤧᤒᤥᤱᤒᤠ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤛᤡᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤁᤴᤜᤠ᤹ᤀᤣ ᤘᤕᤧ॥

᥊ ᤁᤖ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡᤴᤒᤠ ᤔᤡ᤺ᤸᤗᤧ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡᤀᤣ ᤂᤢᤴᤇᤡ᤹ ᤛᤩᤧᤛᤡ. ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤛᤠᤀᤣ ᤔᤧᤜᤥ᤺ᤵᤋᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤗᤠᤈᤠᤖᤧᤴ ᤏᤢ ᤀᤡᤋᤠᤔᤠᤖᤧᤴᤗᤰ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤜᤠᤖᤢᤏᤧᤸᤗᤧ ᤁᤢᤒᤠ᤺ᤸᤗᤠᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥᤃᤧᤛᤡᤖᤥ॥

ᤗᤧᤒᤡᤜᤠ᤹ ᤕᤢᤰᤋᤡᤱ ᤔᤧᤈᤥᤃᤢᤛᤡ

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥌ “ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤡᤴ ᤁᤵᤔᤥ ᤏᤡ᤺ᤳᤋᤠᤱ ᤋᤠᤖᤧᤛᤧ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤒᤣᤛᤠᤱ ᤕᤧᤵᤛᤧᤛᤧ᤹. ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤓᤠ᤹ᤒᤠᤱ ᤔᤧᤒᤥ᤺ᤱᤅᤠᤱ ᤂᤢᤏᤧ᤹ ᤔᤧᤓᤠ᤹ᤖᤢᤖ॥

᥍ ᤛᤣᤛᤣ ᤕᤢᤱᤍᤧᤴᤏᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥ᤺ᤰᤁᤡᤸᤗᤧ ᤂᤧᤱᤜᤠ᤹ᤖᤧ ᤜᤠᤖᤢᤏᤧᤴ ᤏᤢ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤗᤠᤃᤡ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤔᤧᤈᤥᤃᤢ᤹॥

᥎ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤛᤠᤔᤠ ᤆᤡᤃᤰᤘᤠᤜᤠ᤹ ᤀᤥᤔᤧᤵᤔᤠ ᤕᤠ᤺ᤶᤒᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤈᤥᤃᤢ᤹. ᤜᤧᤰᤁᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤗᤰᤐᤧᤴᤏᤡᤴ ᤁᤢᤗᤡᤱᤍᤥ ᤔᤧᤃᤧᤳᤋᤢ᤹॥

᥏ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤗᤧᤒᤡᤜᤠ᤹ ᤐᤡᤖᤧᤛᤧ᤹॥ ᤂᤧᤱᤜᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥᤗᤠᤶ ᤂᤢᤴᤇᤡ᤹ ᤑᤠ᤹ᤔᤠᤛᤡᤖᤧ ᤗᤠᤃᤡ ᤁᤧᤕᤧᤰᤐᤠ ᤕᤠ᤺ᤶᤒᤰ ᤔᤧᤒᤡᤖᤢᤛᤡᤀᤠᤱ ᤘᤠ᤹॥

᥇᥆ ᤂᤧᤏᤧ᤹ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤕᤢᤰᤋᤡᤱ ᤆᤥᤃᤧᤛᤧ᤹॥ ᤂᤧᤱᤜᤠ᤹ᤀᤠᤱᤎᤥ ᤛᤣᤛᤣᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤁᤧᤍᤠᤒᤠ ᤁᤢᤓᤠ ᤘᤣ᤹ ᤔᤏᤠᤜᤠ᤹ ᤛᤧᤵᤔᤠᤛᤡ ᤐᤥᤱ᤹॥”

᥇᥇ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥈ “ᤀᤥᤔᤧᤳᤋᤧ᤹. ᤀᤡᤛᤪᤠᤀᤡᤗᤡᤜᤠ᤹ᤀᤥ ᤋᤢᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤠ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤗᤧᤒᤡᤜᤠ᤹ ᤛᤣᤃᤢᤱᤛᤡᤱᤅᤠᤱ ᤔᤧᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤗᤧᤒᤡᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤛᤡ.

᥇᥉ ᤌᤣᤀᤠᤱᤓᤧᤸᤗᤧ ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ᤀᤡᤴᤛᤡᤖᤥ॥ ᤔᤡᤛᤪ ᤗᤠᤈᤣ᤹ᤀᤥ ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹ ᤁᤧᤖᤧᤰ ᤛᤧᤖᤢᤱᤛᤡᤱᤒᤠ ᤕᤧᤴᤏᤥ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠ ᤔᤏᤠ ᤏᤢ ᤋᤃᤡ ᤁᤧᤎᤠᤵᤐᤠ ᤌᤰᤛᤠ ᤁᤧᤖᤧᤰ ᤀᤠᤱᤃᤠ᤹ ᤀᤠᤗᤠᤃᤡ ᤛᤧᤴᤍᤢᤱᤛᤡᤱᤅᤠᤱ ᤘᤕᤠᤱ॥ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠ ᤀᤠᤎᤰᤛᤠᤛᤡ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ॥”

ᤗᤧᤒᤡᤖᤧ ᤁᤢᤎᤠ᤺ᤰᤜᤠ᤹ ᤔᤧᤏᤡᤖᤢᤛᤡ

᥇᥊ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥋ “ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰᤜᤠ᤹ ᤏᤢ ᤜᤡᤶᤛᤕᤱ ᤛᤥᤛᤥᤖᤡᤰ ᤆᤥᤃᤧ᤹ᤀᤠᤱ ᤗᤧᤒᤡᤖᤧ ᤁᤢᤎᤠ᤺ᤰᤁᤡᤴ ᤏᤡᤖᤧᤛᤧ᤹॥ ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤶᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤂᤧᤏᤧ᤹ ᤏᤡᤖᤧᤛᤧ᤹॥”

᥇᥌ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤜᤧᤰᤁᤧ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤏᤡᤖᤢᤛᤡᤖᤥ॥

᥇᥍ ᤗᤧᤒᤡ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤁᤴᤜᤠ᤹ᤀᤣ ᤘᤕᤧ–

ᤃᤣᤷᤛᤥᤏ. ᤁᤜᤠᤋ ᤏᤢ ᤔᤖᤠᤖᤡ॥

᥇᥎ ᤃᤣᤷᤛᤥᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ–

ᤗᤡᤒ᤻ᤏᤠ ᤏᤢ ᤛᤡᤔᤡ॥

᥇᥏ ᤁᤜᤠᤋᤖᤧ ᤁᤢᤎᤠ᤺ᤰᤜᤠ᤹–

ᤀᤔᤪᤠᤔ. ᤕᤡᤛᤜᤠᤖ. ᤜᤣᤒᤪᤥᤏ ᤏᤢ ᤀᤢᤈ᤻ᤈᤡᤀᤣᤗ॥

᥈᥆ ᤔᤖᤠᤖᤡ᤺ᤸᤗᤧ ᤁᤢᤎᤠ᤺ᤰᤜᤠ᤹–

ᤔᤜᤗᤡ ᤏᤢ ᤔᤢᤛᤡ॥

ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤴᤜᤠ᤹ᤀᤣ ᤔᤧᤘᤕᤧ॥

᥈᥇ ᤃᤣᤷᤛᤥᤏᤗᤠᤶ ᤗᤡᤒ᤻ᤏᤡ ᤏᤢ ᤛᤡᤔᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤘᤕᤧ॥ ᤃᤣᤷᤛᤥᤏᤖᤧ ᤁᤢᤎᤠ᤺ᤰᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧ॥

᥈᥈ ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡᤰ ᤂᤧᤱᤜᤠ᤹ ᥍.᥋᥆᥆ ᤔᤧᤘᤕᤧ॥

᥈᥉ ᤃᤣᤷᤛᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤂᤡᤱᤔᤏᤠᤒᤠ ᤛᤠ᤺ᤱᤃᤠᤜᤡᤶᤜᤠ᤹ ᤛᤣᤛᤣ ᤛᤠ᤺ᤱᤃᤠᤜᤡᤶ ᤀᤣᤃᤠᤱ ᤏᤠᤶᤎᤠ ᤗᤧᤵᤔᤠᤱ ᤂᤡᤱᤔᤠ ᤁᤧᤒᤥᤱᤒᤠ ᤘᤕᤧ॥

᥈᥊ ᤃᤣᤷᤛᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤴ ᤗᤠᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤩᤠᤛᤠᤐᤧᤴ ᤘᤕᤧ॥

᥈᥋ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤛᤣᤛᤣ ᤕᤢᤱᤍᤧᤴ. ᤂᤡᤱᤔᤏᤠᤒᤠ ᤛᤠ᤺ᤱᤃᤠᤜᤡᤶ. ᤂᤧᤸᤗᤧ ᤗᤠᤃᤡ ᤗᤡᤱᤄᤠᤶᤒᤢ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤁᤧᤒᤵᤐᤠ ᤑᤥ᤺ᤴᤍᤠ.

᥈᥌ ᤗᤰᤂᤢᤶᤔᤥᤒᤠ ᤑᤥ᤺ᤴᤍᤠᤜᤠ᤹. ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤐᤡᤛᤠᤱ ᤗᤰᤂᤢᤶᤔᤥ ᤗᤠ᤺ᤵᤔᤠᤍᤧᤴᤏᤡᤴ ᤁᤧᤃᤵᤐᤠ ᤑᤥ᤺ᤴᤍᤠᤜᤠ᤹. ᤌᤠᤰᤐᤠᤜᤠ᤹ ᤏᤢ ᤁᤸᤗᤧ ᤗᤠᤃᤡ ᤀᤥᤃᤵ ᤆᤥ᤺ᤰᤔᤠ ᤁᤧᤒᤥᤱᤒᤠ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤃᤣᤷᤛᤥᤏᤡᤜᤠ᤹ᤖᤧ ᤀᤥᤔᤧᤵᤔᤠ ᤕᤠ᤺ᤶᤒᤰ ᤘᤕᤧ॥

᥈᥍ ᤁᤜᤠᤋᤗᤠᤶ ᤀᤔᤪᤠᤔᤡ. ᤕᤡᤛᤜᤠᤖᤡ. ᤜᤧᤒᤪᤥᤏᤡ ᤏᤢ ᤀᤢᤈ᤻ᤈᤡᤀᤣᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤔᤧᤒᤥ᤺ᤰᤂᤧ॥ ᤁᤜᤠᤋᤖᤧ ᤁᤢᤎᤠ᤺ᤰᤜᤠ᤹ ᤁᤴᤜᤠ᤹ᤀᤣᤖᤥ॥

᥈᥎ ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤃᤧᤵᤐᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᥎.᥌᥆᥆ ᤔᤧᤘᤕᤧ॥ ᤁᤜᤠᤋᤡᤜᤠ᤹ᤖᤧ ᤛᤣᤛᤣᤍᤧᤴᤏᤡᤴ ᤀᤥᤔᤧᤵᤔᤠ ᤁᤧᤒᤥᤱᤒᤠ ᤘᤕᤧ॥

᥈᥏ ᤁᤜᤠᤋᤖᤧ ᤁᤢᤎᤠ᤺ᤰᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤱᤃᤧᤳ ᤗᤧᤵᤔᤠᤱ ᤛᤠ᤺ᤱᤃᤠᤜᤡᤶᤜᤠ᤹ ᤂᤡᤱᤔᤠ ᤁᤧᤒᤥᤱᤒᤠ ᤘᤕᤧ॥

᥉᥆ ᤀᤢᤈ᤻ᤈᤡᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤐᤠᤏᤧᤴ ᤁᤜᤠᤋᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧ॥

᥉᥇ ᤔᤠᤱᤜᤢᤵ ᤛᤴᤍᤥᤰ. ᤆᤵᤋᤧᤴ. ᤛᤣᤔᤡᤕᤢᤱᤍᤧᤴ. ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤸᤗᤧ ᤛᤣᤛᤣᤍᤧᤴᤏᤥ ᤆᤠᤜᤠ ᤁᤧᤈᤥ᤺ᤰᤐᤠ ᤆᤡᤃᤰᤘᤠ ᤛᤠᤔᤠᤜᤠ᤹. ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴ ᤁᤧᤎᤣ᤺ᤰᤐᤠ ᤑᤥ᤺ᤴᤍᤠ ᤏᤢ ᤁᤴᤜᤠ᤹ ᤕᤠᤱᤔᤠ ᤁᤧᤖᤧᤰ ᤛᤠᤔᤠ ᤐᤢᤔᤠᤜᤠ᤹ ᤀᤥᤔᤧᤵᤔᤠ ᤁᤧᤒᤥᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤘᤕᤧ॥

᥉᥈ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤱᤃ ᤗᤧᤒᤡ ᤌᤠ᤺ᤰᤁᤥᤒᤠ ᤋᤢᤶ ᤗᤠᤶᤗᤥᤒᤠ ᤘᤕᤧ॥ ᤛᤣᤛᤣᤍᤧᤴᤏᤥᤒᤠ ᤐᤠ᤺ᤴᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤧᤖᤧᤰ ᤔᤏᤠᤜᤠ᤹ ᤔᤢᤖᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤕᤢᤰᤋᤡᤱ ᤔᤧᤈᤥᤃᤢ॥

᥉᥉ ᤔᤖᤠᤖᤡᤗᤠᤶ ᤔᤜᤗᤡ ᤏᤢ ᤔᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤔᤧᤒᤥ᤺ᤰᤂᤧ॥ ᤔᤖᤠᤖᤡᤖᤧ ᤁᤢᤎᤠ᤺ᤰᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥉᥊ ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᥌.᥈᥆᥆ ᤔᤧᤘᤕᤧ॥

᥉᥋ ᤔᤖᤠᤖᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤴ ᤀᤒᤡᤜᤣᤗᤖᤧ ᤁᤢᤛ᤻ᤛᤠ ᤛᤢᤖᤡᤀᤣᤗᤧᤴ ᤘᤕᤧ॥ ᤂᤧᤱᤜᤠ᤹ᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶ ᤌᤥ᤺ᤴᤍᤠᤱ ᤗᤧᤵᤔᤠᤱ ᤛᤠ᤺ᤱᤃᤠᤜᤡᤶᤜᤠ᤹ ᤂᤡᤱᤔᤠ ᤁᤧᤒᤥᤱᤒᤠ ᤘᤕᤧ॥

᥉᥌ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤛᤡᤱᤓᤧᤸᤗᤧᤰᤜᤠ᤹. ᤐᤧᤖᤧᤶ ᤁᤢᤛᤠᤰᤔᤠᤜᤠ᤹. ᤛᤡᤳᤗᤠᤱᤜᤠ᤹. ᤁᤢᤕᤢᤰᤏᤠᤜᤠ᤹ ᤏᤢ ᤂᤧᤸᤗᤧ ᤗᤠᤃᤡ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤜᤧᤰᤁᤩᤠᤱ ᤁᤴᤜᤠ᤹ ᤀᤥᤃᤵ ᤆᤥ᤺ᤰᤔᤠ ᤁᤧᤖᤧᤰ ᤛᤠᤔᤠᤜᤠ᤹.

᥉᥍ ᤁᤧᤖᤧᤰ ᤐᤡᤛᤠᤱᤒᤠ ᤗᤰᤂᤢᤶᤔᤥᤒᤠ ᤛᤡᤳᤗᤠᤱᤜᤠ᤹. ᤂᤧᤸᤗᤧ ᤁᤢᤕᤢᤰᤏᤠᤜᤠ᤹. ᤗᤰᤆᤢᤜᤠ᤹ ᤏᤢ ᤌᤠᤰᤐᤠᤜᤠ᤹ ᤔᤖᤠᤖᤡᤜᤠ᤹ᤖᤧ ᤀᤥᤔᤧᤵᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤘᤕᤧ॥

᥉᥎ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤠᤱᤃᤧᤴ ᤗᤧᤵᤔᤠᤱ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤋᤃᤡ ᤏᤠᤶ ᤁᤧᤃᤧᤵᤐᤠ ᤗᤧᤵᤔᤠᤱ ᤔᤥᤛᤠ. ᤜᤠᤖᤢᤏ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤂᤡᤱᤔᤠ ᤁᤧᤒᤥᤱᤒᤠ ᤘᤕᤧ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤱᤜᤠ᤹ᤖᤧ ᤛᤣᤛᤣᤍᤧᤴᤏᤡᤴ ᤀᤥᤔᤧᤵᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤘᤕᤧ॥ ᤂᤧᤸᤗᤧ ᤁᤢᤒᤣᤛᤠᤱ ᤁᤧᤍᤠᤒᤠ ᤘᤣ᤹ ᤀᤠᤳᤋᤡᤴ ᤔᤏᤠ᤺ᤴᤇᤠᤱ ᤛᤧᤵᤔᤠ ᤐᤥᤱ᤹॥

᥉᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤏᤡᤖᤧᤛᤢᤛᤡᤒᤠ ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤒᤠ ᤗᤧᤒᤡᤜᤠ᤹ ᤂᤢᤴᤇᤡ᤹ ᤁᤧᤖᤧᤰ ᤂᤠᤏᤡ᤺ᤳᤋᤧᤴ ᥈᥈.᥆᥆᥆ ᤔᤧᤘᤕᤧᤖᤥ॥

ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤋᤠᤰᤑᤠ᤺ᤴ ᤗᤧᤒᤡᤜᤠ᤹ ᤔᤧᤔᤧᤳᤇᤡᤱ

᥊᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤕᤧᤶᤒᤡᤳᤇᤠᤛᤠᤜᤠ᤹ ᤏᤡᤖᤧᤛᤧ᤹ᤀᤠᤱ ᤂᤢᤴᤇᤡ᤹ ᤔᤡᤱᤜᤠ᤹ ᤛᤠᤵᤋᤧ᤹॥

᥊᥇ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤂᤧᤏᤧ᤹ ᤗᤧᤒᤡᤜᤠ᤹ ᤋᤠᤖᤧᤛᤧ᤹॥ ᤁᤶᤓᤗ᤹ᤖᤡᤰᤁᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤁᤧᤎᤠᤵᤐᤠ ᤌᤰᤛᤠᤜᤠ᤹ᤖᤧ ᤁᤢᤗᤧᤰᤘᤠᤀᤥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠᤜᤠ᤹ ᤋᤠᤖᤧᤛᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥”

᥊᥈ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤏᤡᤖᤢᤛᤡ॥

᥊᥉ ᤗᤠᤎᤡᤰ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤒᤠ ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤂᤠᤏᤡ᤺ᤳ ᥈᥈.᥈᥍᥉ ᤘᤕᤧ॥

᥊᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥊᥋ “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤏᤡ᤹ ᤗᤧᤰᤘᤠᤀᤥ ᤗᤧᤒᤡᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳ ᤌᤰᤛᤠᤜᤠ᤹ᤖᤧ ᤗᤧᤰᤘᤠᤀᤥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤐᤡᤳᤌᤰᤛᤠᤜᤠ᤹ ᤋᤣ᤹ᤖᤧᤛᤧ᤹॥ ᤗᤧᤒᤡᤜᤠ᤹ ᤆᤠᤜᤡ᤺ᤴ ᤀᤠᤱᤃᤠ᤹ᤀᤡᤴ ᤔᤧᤒᤥ᤺ᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ॥

᥊᥌ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤗᤧᤒᤡᤜᤠ᤹ᤏᤢ᤺ᤸᤗᤧ ᥈᥍᥉ ᤕᤖᤡᤰ ᤔᤧᤕᤥ॥ ᤁᤴ ᤁᤧᤏᤶᤒᤠ ᤋᤢᤶᤒᤠ ᤛᤠᤜᤠ᤹ ᤌᤧ᤹ᤔᤠᤛᤡᤖᤧ ᤗᤠᤃᤡ.

᥊᥍ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗd ᤁᤢᤀᤡᤛᤡ᤺ᤰ ᤌᤡᤰᤌᤡᤰ ᤁᤧᤖᤧᤰᤗᤧ ᤗᤠᤃᤡ ᤛᤣᤁᤣᤗ ᤅᤠᤛᤡ ᤅᤠᤛᤡ ᤕᤢᤵᤐᤠ ᤑᤢᤰᤂᤣ᤹॥ ᤏᤡᤒᤥᤱ ᤃᤧᤖᤠᤖᤧ ᤛᤣᤁᤣᤗ ᤌᤡᤰ ᤐᤥᤱ᤹॥

᥊᥎ ᤜᤧᤰᤁᤩᤠᤱ ᤕᤠᤶᤔᤥ ᤁᤢᤕᤥ᤹ᤒᤠ ᤋᤢᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤌᤧ᤹ᤔᤠᤛᤡᤖᤧ ᤗᤠᤃᤡ ᤕᤠᤱᤅᤡᤴ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤐᤡᤖᤧᤛᤧ᤹॥”

᥊᥏ ᤁᤶᤓᤗ᤹ᤖᤡᤰ ᤗᤧᤒᤡᤜᤠ᤹ᤗᤠᤶ ᤆᤥ᤺ᤰᤕᤢᤶᤓᤥ ᤔᤧᤒᤡᤖᤢᤛᤡᤒᤠ ᤁᤧᤏᤶᤒᤠ ᤔᤏᤠᤜᤠ᤹ᤗᤠᤶᤒᤠ ᤔᤥᤛᤠ᤺ᤸᤗᤧ ᤌᤧ᤹ᤔᤠᤛᤡ ᤕᤠᤱᤅᤡᤴ ᤑᤢᤰᤂᤢ॥

᥋᥆ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤏᤡ᤹ ᤕᤢᤵᤐᤠ ᤂᤧ᤺ᤰᤜᤠ᤹ ᤑᤢᤰᤂᤢ. ᤂᤧᤴ ᤕᤢᤵᤐᤠ ᤂᤧᤸᤗᤧᤰᤜᤠ᤹ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇.᥉᥌᥋ ᤛᤣᤁᤣᤗf ᤕᤥᤖᤧ॥

᥋᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤛᤡᤱ ᤂᤧᤴ ᤔᤏᤠ ᤌᤧ᤹ᤔᤠ ᤕᤠᤱᤅᤡᤴ ᤂᤢᤏᤧ᤹ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤐᤡᤖᤢᤛᤡᤖᤥ॥

d 

᥉:᥊᥍ ᤛᤣᤁᤣᤗ ᤌᤡᤰᤁᤧᤴ ᥇᥇.᥋ ᤃᤪᤠᤔ ᤕᤥᤖᤧ

f 

᥉:᥋᥆ ᤜᤵᤔᤧᤴ ᥇᥌ ᤁᤡᤗᤥ

ᤗᤧᤒᤡ ᤌᤠ᤺ᤰᤁᤥᤒᤠ ᤁᤜᤠᤋ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹

᥊

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈ “ᤗᤧᤒᤡ᤺ᤸᤗᤧ ᤁᤢᤎᤠ᤺ᤰ ᤗᤢᤶᤔᤥᤗᤠᤶᤒᤠ ᤁᤜᤠᤋᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤏᤡᤖᤧᤛᤧ᤹॥

᥉ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤁᤧᤍᤠᤒᤠ ᤂᤧᤴ ᤛᤢᤶᤒᤥᤱᤅᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤁᤧᤃᤧᤵᤐᤠ ᤕᤧᤶᤒᤡᤳᤇᤠᤜᤠ᤹ ᤁᤧᤖᤧᤰ ᤏᤡᤖᤧᤛᤧ᤹॥

᥊ “ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤛᤠ᤹ᤖᤡᤰ ᤛᤣᤛᤣᤒᤠ ᤆᤡᤃᤰᤘᤠ ᤐᤠ᤺ᤴᤜᤠ᤹ ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤀᤥᤔᤧᤵᤔᤠ ᤕᤠ᤺ᤶᤒᤰᤗᤥ॥

᥋ ᤛᤠ᤺ᤱᤃᤠᤜᤡᤶᤜᤠ᤹ ᤋᤃᤡ ᤆᤵᤔᤠ ᤋᤣ᤹ᤔᤧᤸᤗᤧ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤔᤧᤗᤠ᤺ᤳᤗ ᤜᤧᤰᤁᤩᤠᤱ ᤁᤢᤎᤣ᤺ᤰᤔᤠ ᤑᤥ᤺ᤴᤍᤠᤴ ᤔᤧᤎᤠᤛᤢᤀᤠᤱ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴ ᤀᤠᤶᤓᤠ ᤂᤧᤸᤗᤧ ᤔᤧᤍᤧᤵᤋᤢᤖ॥

᥌ ᤂᤧᤱᤜᤠ᤹ᤖᤧ ᤂᤧᤸᤗᤧ ᤁᤢᤛᤶᤎᤠᤱ ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰᤁᤡᤸᤗᤧ ᤔᤧᤍᤧᤵᤋᤢᤖ. ᤂᤧᤒᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤁᤧᤖᤧᤰ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤆᤡᤖᤡᤰᤁᤡᤸᤗᤧ ᤔᤧᤄᤠᤵᤋᤢᤖ॥ ᤁᤢᤏᤢᤵᤔᤥ. ᤂᤧᤱᤜᤠ᤹ᤖᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹ ᤁᤢᤕᤠᤰᤏᤠᤀᤥ ᤔᤧᤕᤠᤰᤋᤢᤖ॥

᥍ “ᤂᤧᤱᤜᤠ᤹ᤖᤧ ᤛᤣᤛᤣ ᤂᤖᤧ᤺ᤱ ᤏᤧᤔᤠ ᤆᤵᤋᤧᤴᤏᤡᤸᤗᤧ ᤁᤢᤛᤶᤎᤠᤱ ᤗᤳᤇᤠ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤆᤡᤖᤡᤰ ᤌᤡᤰ ᤔᤧᤓᤧᤛᤢᤖ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤆᤧᤳᤌᤩᤠᤜᤠ᤹. ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱᤜᤠ᤹. ᤇᤧ᤺ᤱᤃᤩᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤕᤠᤱᤔᤠ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤔᤧᤕᤢᤰᤂᤢᤖ. ᤂᤧᤒᤩᤠᤱ ᤂᤧᤵᤔᤥ ᤀᤠᤓᤧᤸᤗᤧᤛᤠᤱ ᤁᤧᤏᤧᤒᤠ ᤂᤖᤧ᤺ᤱᤅᤡᤴ ᤂᤧᤸᤗᤧ ᤁᤢᤛᤶᤎᤠᤱ ᤔᤧᤏᤧᤛ᤻ᤛᤢᤖ॥

᥎ ᤂᤧᤱᤜᤠ᤹ᤖᤧ ᤂᤧᤸᤗᤧ ᤁᤢᤛᤶᤎᤠᤱ ᤜᤧ᤺ᤳᤋᤠᤱᤒᤠ ᤆᤡᤖᤡᤰᤁᤡᤸᤗᤧᤴ ᤔᤧᤓᤧᤛᤢᤖ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤘᤖ᤺ᤱᤅᤥᤒᤠ ᤌᤰᤛᤠ ᤜᤥᤖᤡᤰᤁᤡᤴ ᤔᤧᤓᤳᤇᤢᤖ. ᤂᤧᤒᤩᤠᤱ ᤆᤵᤋᤧᤴᤏᤡᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹ ᤁᤢᤕᤠᤰᤏᤠᤀᤥ ᤔᤧᤕᤠᤰᤋᤢᤖ॥

᥏ “ᤂᤧᤱᤜᤠ᤹ᤖᤧ ᤜᤡ᤺ᤰᤁᤥ᤺ᤶᤒᤠ ᤆᤡᤖᤡᤰᤁᤡᤴ ᤔᤧᤕᤠᤱᤛᤡᤱᤅᤠᤱ ᤛᤣᤔᤡᤕᤢᤱᤍᤧᤴ. ᤂᤧᤸᤗᤧ ᤁᤢᤜᤠ᤺ᤶᤔᤠ ᤛᤣᤔᤡᤜᤠ᤹ ᤏᤢ ᤛᤣᤔᤡ ᤜᤠ᤺ᤶᤔᤠ ᤂᤡ᤺ᤸᤗᤧ ᤁᤢᤄᤰᤔᤠ ᤏᤧ᤹ᤕᤠᤜᤠ᤹. ᤔᤠᤰᤛᤢ᤺ᤴᤍᤠ᤺ᤸᤗᤧ ᤁᤢᤍᤠ᤺ᤰᤔᤧᤴ ᤜᤧᤰᤁᤩᤠᤱ ᤁᤧᤖᤧᤰ ᤏᤡ᤺ᤱᤃᤣ᤹ ᤕᤠᤱᤔᤠ ᤂᤵᤐᤩᤠᤜᤠ᤹ ᤔᤧᤍᤧᤵᤋᤢᤖ॥

᥇᥆ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤛᤣᤔᤡ ᤕᤢᤱᤍᤧᤴᤏᤡᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠ ᤆᤡᤃᤰᤘᤠᤜᤠ᤹ᤀᤠᤱ ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰᤁᤡᤸᤗᤧ ᤔᤧᤃᤡᤳᤋᤢᤀᤠᤱ ᤂᤧᤸᤗᤧ ᤁᤢᤒᤱᤔᤠ ᤋᤰᤗᤠᤱᤅᤥ ᤔᤧᤓᤳᤇᤢᤖ॥

᥇᥇ “ᤂᤧᤱᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠ ᤛᤠᤶᤔᤩᤠᤱᤅᤡᤸᤗᤧ ᤁᤢᤛᤶᤎᤠᤱ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤆᤡᤖᤡᤰᤁᤡᤴ ᤔᤧᤓᤧᤛᤢᤖ ᤜᤧᤰᤁᤩᤠᤱ ᤘᤖ᤺ᤱᤅᤥᤒᤠ ᤏᤢᤒᤠ ᤛᤠᤜᤥᤖᤡᤰᤁᤡᤸᤗᤧ ᤔᤧᤍᤧᤵᤋᤢᤖ. ᤂᤧᤒᤩᤠᤱ ᤂᤧᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹ ᤕᤠᤰᤔᤠᤍᤧᤴᤏᤥ ᤔᤧᤎᤧᤰᤋᤢᤖ॥

᥇᥈ “ᤛᤣᤛᤣᤍᤧᤴᤏᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤔᤠ ᤁᤧᤖᤧᤰ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤠᤔᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤂᤧᤱᤜᤠ᤹ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤆᤡᤖᤡᤰᤁᤥ ᤔᤧᤏᤧᤛ᤻ᤛᤢᤖ ᤂᤧᤒᤩᤠᤱ ᤘᤖ᤺ᤱᤅᤥᤒᤠ ᤏᤢᤒᤠ ᤛᤠᤜᤥᤖᤡᤰᤁᤡᤸᤗᤧ ᤔᤧᤒᤴᤇᤢᤖ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤒᤱᤔᤠ ᤋᤰᤗᤠᤱᤜᤠ᤹ᤖᤧ ᤁᤢᤛᤶᤎᤠᤱ ᤔᤧᤓᤳᤇᤢᤖ॥

᥇᥉ “ᤂᤧᤱᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠ ᤁᤠᤛᤠᤀᤥᤗᤠᤶ ᤂᤠᤵᤐᤢ᤺ᤴ ᤔᤧᤒᤠᤃᤢᤖ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤐᤖᤠᤴᤗᤠ ᤆᤠ᤺ᤶᤒᤠ ᤆᤡᤖᤡᤰᤁᤡᤴ ᤔᤧᤓᤧᤛᤢᤖ॥

᥇᥊ ᤂᤧᤸᤗᤧ ᤁᤢᤛᤶᤎᤠᤱ ᤂᤧᤱᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤠᤱᤛᤧᤘᤠ ᤆᤥ᤺ᤰᤔᤧᤸᤗᤧ ᤕᤠᤱᤔᤏᤠᤒᤠ ᤁᤧᤖᤧᤰ ᤂᤵᤐᤩᤠᤜᤠ᤹. ᤀᤡᤃᤪ ᤔᤡ ᤏᤧᤔᤠ ᤛᤠᤱᤋᤧᤖᤧ᤺ᤱᤜᤠ᤹. ᤛᤠ ᤀᤢ᤺ᤱᤔᤠ ᤛᤢᤶᤈᤢᤗᤡᤜᤠ᤹. ᤋᤠᤒᤡᤸᤗᤥᤜᤠ᤹. ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤁᤧᤖᤧᤰ ᤛᤠᤔᤠ ᤆᤡᤃᤰᤘᤠᤜᤠ᤹ ᤔᤧᤕᤢᤰᤂᤢᤖ. ᤂᤧᤒᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤂᤧᤱᤜᤠ᤹ᤖᤧ ᤘᤖ᤺ᤱᤅᤥᤒᤠ ᤌᤰᤛᤠ ᤜᤥᤖᤡᤰᤁᤡᤴ ᤔᤧᤓᤧᤛᤢᤀᤠᤱ ᤂᤧᤸᤗᤧ ᤁᤢᤒᤱᤔᤠ ᤋᤰᤗᤠᤱᤜᤠ᤹ ᤁᤢᤕᤠᤰᤔᤠᤍᤧᤴᤏᤥ ᤔᤧᤗᤡ᤺ᤰᤂᤢᤖ॥

᥇᥋ “ᤛᤠ᤺ᤱᤃᤠᤜᤡᤶᤜᤠ᤹ ᤋᤃᤡ ᤆᤵᤔᤠ ᤕᤧᤶ ᤐᤥ᤺ᤱᤅᤡᤸᤗᤧ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤛᤣᤛᤣᤍᤧᤴᤏᤥᤒᤠ ᤁᤧᤖᤧᤰ ᤛᤢᤳᤌᤥ ᤛᤠᤔᤠ ᤆᤡᤃᤰᤘᤠᤜᤠ᤹ ᤔᤧᤍᤧᤵᤋᤢ ᤔᤧᤛᤢᤖᤢᤀᤠᤱ ᤂᤧᤱᤜᤠ᤹ ᤁᤢᤒᤱᤛᤧ ᤁᤜᤠᤋᤡᤜᤠ᤹ ᤔᤧᤍᤠᤖ॥ ᤁᤖ ᤂᤧᤱᤜᤠ᤹ᤖᤧ ᤛᤣᤛᤣᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤴᤇᤢᤛᤢᤴᤗ. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ ᤜᤍ᤹ ᤔᤧᤛ᤻ᤛᤡ᤹᤺॥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤁᤜᤠᤋᤡᤜᤠ᤹ᤖᤧ ᤔᤧᤒᤰᤂᤢᤖ॥

᥇᥌ “ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤀᤧᤗᤠᤈᤠᤖᤧᤸᤗᤧ ᤁᤢᤗᤰᤐᤧᤴᤏᤥ ᤜᤢᤰᤛᤢᤵᤔᤏᤠᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ– ᤛᤣᤔᤡ ᤜᤠ᤺ᤶᤔᤠᤖᤧ ᤗᤠᤃᤡ ᤏᤡ᤺ᤱᤃᤣ᤹. ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ. ᤌᤡᤰᤕᤠ᤺ᤴᤎᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ. ᤔᤠᤱᤌᤥ᤺ᤰᤏᤠ ᤐᤡᤔᤠ ᤏᤡ᤺ᤱᤃᤣ᤹– ᤁᤧᤖᤧᤰ ᤛᤣᤛᤣᤍᤧᤴᤏᤡᤴ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤂᤰᤐᤧᤳ ᤛᤠᤔᤠᤐᤢᤔᤠᤜᤠ᤹॥”

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥇᥎ “ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤗᤧᤒᤡᤜᤠ᤹ᤖᤧ ᤔᤧᤔᤧᤰᤂᤢᤛᤡᤖ ᤔᤧᤈᤥᤃᤧᤛᤧᤴᤏᤧ᤹॥

᥇᥏ ᤂᤧᤱᤜᤠ᤹ ᤛᤠ᤹ᤖᤡᤰ ᤛᤣᤛᤣᤒᤠ ᤐᤠ᤺ᤴᤜᤠ᤹ᤖᤧ ᤁᤢᤒᤣᤛᤠᤱ ᤔᤧᤍᤠ᤺ᤸᤗᤧ ᤔᤧᤴᤇᤡᤏᤧᤴᤗ ᤑᤠ᤹ᤀᤠᤱ ᤁᤴ ᤂᤢᤴᤇᤡ᤹ ᤗᤠᤃᤡ ᤆᤥᤃᤧᤛᤧ᤹– ᤜᤠᤖᤢᤏ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤛᤣᤛᤣᤍᤧᤴᤏᤥ ᤔᤧᤒᤣ᤺ᤰᤗ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤠ᤺ᤶᤒᤰ ᤏᤢ ᤌᤧᤔᤠ ᤌᤧᤔᤠᤜᤠ᤹ ᤐᤱᤔᤠ ᤐᤥᤱ᤹ ᤔᤢᤖᤠᤔᤧᤳᤋᤧᤛᤧ᤹॥

᥈᥆ ᤁᤖ ᤁᤜᤠᤋᤡᤜᤠ᤹ ᤛᤣᤛᤣᤒᤠ ᤐᤠ᤺ᤴᤜᤠ᤹ ᤀᤥᤔᤧᤳᤇᤧ ᤛᤵᤑᤠ ᤌᤡᤰᤗᤧ ᤗᤠᤃᤡ ᤛᤡᤃᤠᤱ ᤔᤧᤴᤗᤠ᤺ᤳᤏᤧᤴᤗ. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ ᤔᤧᤛᤡᤖᤥ॥”

ᤗᤧᤒᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥈ “ᤃᤣᤷᤛᤥᤏᤡ ᤛᤢᤘᤠᤱᤜᤠ᤹ᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤏᤢ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤁᤢᤀᤡᤛᤡ᤺ᤰ ᤏᤡᤖᤧᤛᤧ᤹॥

᥈᥉ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤁᤧᤍᤠᤒᤠ ᤛᤢᤶᤒᤥᤱ ᤋᤱᤒᤣᤀᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰᤐᤠ ᤕᤧᤶᤒᤡᤳᤇᤠᤜᤠ᤹ ᤁᤧᤖᤧᤰ ᤏᤡᤖᤧᤛᤧ᤹॥

᥈᥊ “ᤁᤰ ᤁᤢᤔᤠ ᤏᤢ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤃᤣᤷᤛᤥᤏ ᤛᤢᤘᤠᤱᤜᤠ᤹ᤖᤧ ᤕᤠ᤺ᤶᤒᤰᤁᤡᤴ ᤀᤠᤶᤓᤠ ᤁᤴᤗᤥ–

᥈᥋ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤑᤥ᤺ᤴᤍᤠᤜᤠ᤹. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ. ᤂᤧᤸᤗᤧ ᤁᤢᤄᤠᤵᤔᤠ. ᤂᤧᤸᤗᤧ ᤁᤢᤛᤶᤎᤠᤱᤒᤠ ᤛᤠ᤹ᤖᤡᤰ ᤏᤢᤒᤠ ᤛᤠᤜᤥᤖᤡᤰ ᤁᤢᤄᤠᤵᤔᤠ ᤏᤢ ᤛᤣᤛᤣ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤁᤧᤒᤵᤐᤠ ᤑᤥ᤺ᤴᤍᤠ.

᥈᥌ ᤛᤣᤛᤣ ᤛᤠ᤺ᤱᤃᤠᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤧᤖᤧᤰ ᤐᤡᤛᤠᤱᤒᤠ ᤗᤰᤂᤢᤶᤔᤥᤒᤠ ᤑᤥ᤺ᤴᤍᤠᤜᤠ᤹. ᤂᤧᤵᤔᤥᤒᤠ ᤗᤠ᤺ᤶᤎᤣ᤺ᤳ ᤑᤥ᤺ᤴᤍᤠ. ᤌᤠᤰᤐᤠᤜᤠ᤹. ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤕᤠ᤺ᤶᤒᤰᤗᤧ ᤗᤠᤃᤡ ᤕᤠᤱᤔᤏᤠᤒᤠ ᤁᤧᤖᤧᤰ ᤛᤠᤔᤠ ᤆᤡᤃᤰᤘᤠᤜᤠ᤹ ᤔᤧᤒᤰᤂᤢᤖ॥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤗᤠᤶ ᤆᤩᤠᤈᤩᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤐᤥᤱ᤹. ᤂᤧᤱᤜᤠ᤹ᤀᤠᤱ ᤃᤣᤷᤛᤥᤏ ᤛᤢᤘᤠᤱᤜᤠ᤹ᤖᤧᤀᤣ ᤔᤧᤈᤥᤃᤢᤖ॥

᥈᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤔᤠᤱᤛᤧᤘᤠ ᤕᤠ᤺ᤶᤒᤰᤜᤠ᤹. ᤀᤡᤃᤪ ᤁᤰ ᤁᤢᤔᤠ ᤕᤠ᤺ᤶᤒᤰ ᤐᤥ᤺ᤱᤛᤠᤱ ᤁᤡᤃᤪ ᤘᤣ᤹ ᤕᤠ᤺ᤶᤒᤰ ᤐᤥ᤺ᤱᤛᤠᤱ. ᤂᤧᤱᤜᤠ᤹ ᤁᤧᤖᤧᤰ ᤜᤠᤖᤢᤏ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤔᤢᤖᤠᤔᤧᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤃᤣᤷᤛᤥᤏ ᤛᤢᤘᤠᤱᤜᤠ᤹ᤖᤧ ᤔᤧᤈᤥᤃᤢᤖ॥ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤂᤧᤏᤡ᤹ᤀᤣ ᤔᤢᤖᤠᤔᤧᤳᤋᤧᤶᤛᤧ᤹॥

᥈᥎ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤃᤣᤷᤛᤥᤏᤡ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤜᤠᤒᤠ ᤁᤴᤗᤥ॥ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤗᤰᤐᤧᤴᤏᤡᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤀᤡᤋᤠᤔᤠᤖᤧᤸᤗᤧ ᤁᤢᤕᤢᤰᤁᤥ ᤘᤠ᤹ᤖᤖᤥ॥”

ᤔᤖᤠᤖᤡ ᤌᤠ᤺ᤰᤁᤥᤒᤠ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹

᥈᥏ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤔᤖᤠᤖᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤏᤡᤖᤧᤛᤧ᤹॥

᥉᥆ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤁᤧᤍᤠᤒᤠ ᤛᤢᤶᤒᤥᤱ ᤋᤱᤒᤣᤀᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤁᤧᤃᤧᤵᤐᤠᤜᤠ᤹ ᤕᤧᤶᤒᤡᤳᤇᤠᤜᤠ᤹ ᤁᤧᤖᤧᤰ ᤏᤡᤖᤧᤛᤧ᤹॥

᥉᥇ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ– ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤛᤡᤱᤓᤧᤸᤗᤧᤰᤜᤠ᤹. ᤂᤧᤸᤗᤧ ᤁᤢᤛᤠᤰᤔᤠᤜᤠ᤹. ᤋᤰᤗᤠᤱᤜᤠ᤹. ᤛᤡᤳᤗᤠᤱᤜᤠ᤹ ᤏᤢ ᤁᤢᤕᤢᤱᤏᤠᤜᤠ᤹.

᥉᥈ ᤂᤧᤴᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤐᤡᤛᤠᤱᤒᤠ ᤗᤰᤂᤢᤶᤔᤥᤒᤠ ᤛᤡᤳᤗᤠᤱᤜᤠ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹. ᤗᤰᤆᤢᤜᤠ᤹. ᤌᤠᤰᤐᤠᤜᤠ᤹ ᤏᤢ ᤂᤧᤴᤏᤢ ᤛᤥᤖᤡᤰᤐᤠ ᤛᤠᤔᤠ ᤆᤡᤃᤰᤘᤠᤜᤠ᤹. ᤂᤧᤒᤩᤠᤱ ᤁᤴᤜᤠ᤹ ᤕᤠᤱᤔᤠᤖᤧ ᤆᤠᤜᤠ ᤁᤧᤈᤥ᤺ᤰᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤒᤰᤂᤢᤖ॥ ᤐᤖᤡᤰ ᤐᤖᤡᤰᤐᤠ ᤛᤠᤔᤠᤜᤠ᤹ ᤐᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤀᤥ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤔᤡᤱ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ ᤔᤢᤖᤠᤔᤧᤳᤋᤧᤛᤧ᤹॥

᥉᥉ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤖᤠᤖᤡ ᤌᤠ᤺ᤰᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤛ᤻ᤛᤠ ᤀᤡᤋᤠᤔᤠᤖᤧᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤜᤠ᤹ ᤜᤠᤒᤠ ᤁᤴ ᤘᤕᤧᤖᤥ॥”

ᤗᤧᤒᤡᤖᤧ ᤁᤢᤎᤠ᤺ᤰᤜᤠ᤹ ᤂᤠᤏᤡ᤺ᤴ ᤔᤧᤈᤥᤃᤢᤛᤡ

᥉᥊ ᤔᤥᤛᤠ. ᤜᤠᤖᤢᤏ ᤏᤢ ᤛᤱᤈᤢᤶᤓᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤁᤜᤠᤋᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤏᤢ ᤜᤡᤶᤛᤕᤱ ᤀᤡᤛᤡ᤺ᤰ ᤔᤧᤏᤡᤖᤢᤛᤡ॥

᥉᥋ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤗᤠᤛᤧᤀᤠᤱ ᤔᤧᤘᤕᤧᤒᤠ ᤛᤢᤶᤒᤥᤱ ᤋᤱᤒᤣᤀᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤁᤧᤃᤧᤵᤐᤠ ᤂᤰᤐᤧᤳ ᤕᤧᤶᤒᤡᤳᤇᤠᤜᤠ᤹.

᥉᥌ ᤌᤠ᤺ᤰᤌᤠ᤺ᤰ ᤔᤧᤈᤥᤃᤢᤛᤡᤀᤠᤱ ᤔᤧᤏᤡᤖᤢᤛᤡᤒᤠᤜᤠ᤹ ᤁᤧᤖᤧᤰᤗᤧ ᥈.᥍᥋᥆ ᤔᤧᤘᤕᤧ॥

᥉᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤗᤠᤶ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤏᤡᤖᤧᤇᤢᤛᤡᤒᤠ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤂᤠᤏᤡ᤺ᤳ ᤜᤠᤒᤠ ᤁᤴ ᤘᤕᤧ॥

᥉᥎ ᤃᤣᤷᤛᤥᤏᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤏᤡᤖᤢᤛᤡᤀᤠᤱ ᤘᤕᤧ॥

᥉᥏ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤗᤠ᤺ᤵᤐᤠᤀᤠᤱ ᤁᤧᤘᤠ᤹ᤒᤠ ᤛᤢᤶᤒᤥᤱᤅᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤁᤧᤃᤧᤵᤐᤠ ᤂᤰᤐᤧᤳ ᤕᤧᤶᤒᤡᤳᤇᤠᤜᤠ᤹.

᥊᥆ ᤂᤧᤴ ᤌᤠ᤺ᤰᤌᤠ᤺ᤰ ᤏᤢ ᤔᤧᤏᤡᤖᤢᤛᤡᤒᤠ ᤜᤡᤶᤛᤕᤱᤜᤠ᤹ ᤁᤧᤖᤧᤰ ᥈.᥌᥉᥆ ᤔᤧᤘᤕᤧ॥

᥊᥇ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤏᤡᤖᤧᤇᤢᤛᤡᤒᤠ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤃᤣᤷᤛᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤂᤠᤏᤡ᤺ᤳᤋᤡᤴ ᤀᤠᤶᤓᤠ ᤁᤴ ᤘᤕᤧ॥

᥊᥈ ᤔᤖᤠᤖᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤏᤡᤖᤢᤛᤡᤀᤠᤱ ᤔᤧᤘᤕᤧ॥

᥊᥉ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤗᤠ᤺ᤵᤐᤠᤀᤠᤱ ᤁᤧᤘᤠ᤹ᤒᤠ ᤛᤢᤶᤒᤥᤱᤅᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤁᤧᤃᤧᤵᤐᤠ ᤂᤰᤐᤧᤳ ᤕᤧᤶᤒᤡᤳᤇᤠᤜᤠ᤹.

᥊᥊ ᤂᤧᤴ ᤌᤠ᤺ᤰᤌᤠ᤺ᤰ ᤔᤧᤈᤥᤃᤢᤛᤡᤒᤠ ᤔᤧᤏᤡᤖᤢᤛᤡᤒᤠᤜᤠ᤹ ᤁᤧᤖᤧᤰ ᥉.᥈᥆᥆ ᤔᤧᤘᤕᤧ॥

᥊᥋ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤏᤡᤖᤧᤇᤢᤛᤡᤒᤠ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤖᤠᤖᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤂᤠᤏᤡ᤺ᤳᤋᤡᤴ ᤀᤠᤶᤓᤠ ᤁᤴ ᤘᤕᤧ॥

᥊᥌ ᤁᤶᤓᤗ᤹ᤖᤡᤰ ᤔᤥᤛᤠ. ᤜᤠᤖᤢᤏ ᤏᤢ ᤀᤡᤛᤪᤠᤀᤡᤗᤡ ᤗᤠᤶᤗᤥᤒᤠᤜᤠ᤹ᤖᤧ ᤁᤧᤖᤧᤰ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰᤌᤠ᤺ᤰ ᤏᤢ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤔᤧᤏᤡᤖᤢᤛᤡ॥

᥊᥍ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤁᤰ ᤁᤢᤔᤠᤖᤧ ᤗᤠᤃᤡ ᤁᤧᤗᤠ᤺ᤵᤐᤠᤀᤠᤱ ᤁᤧᤘᤠ᤹ᤒᤠ ᤛᤢᤶᤒᤥᤱᤅᤠᤱᤎᤥ ᤅᤠᤒᤥᤱ ᤋᤱᤒᤣ ᤌᤠᤖᤡᤰ ᤁᤧᤃᤧᤵᤐᤠ ᤂᤰᤐᤧᤳ ᤕᤧᤶᤒᤡᤳᤇᤠᤜᤠ᤹.

᥊᥎ ᤂᤧᤴ ᤔᤧᤏᤡᤖᤢᤛᤡᤒᤠᤜᤠ᤹ ᤁᤧᤖᤧᤰ ᥎.᥋᥎᥆ ᤔᤧᤘᤕᤧ॥

᥊᥏ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤕᤠ᤺ᤶᤒᤰ ᤏᤢ ᤁᤰ ᤁᤢᤔᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤥᤛᤠ᤺ᤴᤗᤠᤶ ᤂᤧᤱᤜᤠ᤹ ᤕᤢᤰᤋᤡᤱ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤂᤧᤱᤜᤠ᤹ ᤏᤡᤖᤢᤛᤡᤖᤥ॥

ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤐᤥᤱᤔᤠ ᤁᤧᤒᤥᤱᤒᤠ ᤛᤢᤳᤌᤥ

᥋

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤜᤥᤖᤡᤰᤐᤥ ᤀᤠᤗᤡ᤺ᤰᤗᤡ᤺ᤰᤐᤠ ᤕᤠᤱᤄᤣ᤺ᤰ ᤁᤧᤗ᤺ᤶᤒᤠ. ᤌᤰᤁᤥᤗᤠᤶ ᤘᤕᤢᤔᤠ ᤋᤢᤰᤔᤠ ᤁᤧᤃᤵᤐᤠ. ᤜᤧᤰᤁᤩᤠᤱ ᤆᤣ ᤁᤧᤛᤢᤒᤠᤀᤠᤱ ᤀᤠᤛᤢᤳᤌᤥ ᤁᤧᤒᤥᤱᤒᤠ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤗᤠ᤺ᤳᤗᤠ᤺ᤳ ᤔᤧᤘᤠ᤹ᤖ ᤁᤧᤗ᤹ᤒᤠ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥

᥉ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤏᤧᤵᤔᤠᤱ ᤗᤠ᤺ᤰᤁᤠᤳ ᤕᤢᤰᤂᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤕᤠᤱᤎᤥ᤺ᤰᤁᤠᤒᤠ ᤛᤠ᤺ᤱᤃᤠᤜᤡᤶᤜᤠ᤹ ᤂᤧᤱᤜᤠ᤹ᤖᤧ ᤀᤠᤛᤢᤳᤌᤥ ᤔᤧᤴᤈᤥᤃᤢᤴᤗ॥”

᥊ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤧᤰᤁᤧᤀᤣ ᤔᤧᤈᤥᤃᤢ. ᤂᤧᤱᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤔᤧᤕᤢᤰᤂᤢᤛᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤜᤧᤰᤁᤧᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤖᤥ॥

ᤑᤣᤴᤕᤠ᤺ᤶᤒᤰᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤁᤧᤒᤥᤱᤒᤠ ᤛᤠᤶᤒᤠ᤺ᤴ

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥌ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤀᤠᤸᤗ ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤡᤱᤗᤧᤰ ᤔᤧᤳᤋᤢᤀᤠᤱ ᤁᤢᤓᤠ ᤘᤣ᤹ ᤐᤖᤡᤰᤐᤠ ᤗᤠᤕᤥ ᤑᤧᤴᤕᤠ᤺ᤶᤒᤰ ᤆᤥᤃᤢᤏᤧᤓᤃᤪ. ᤂᤧᤴ ᤔᤏᤠᤴ ᤀᤠᤵᤋᤡᤰᤛᤠᤒᤠ ᤐᤥᤱ᤹.

᥍ ᤜᤧᤰᤁᤩᤠᤱ ᤂᤧᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤗᤠᤕᤥᤒᤠ ᤐᤠ᤺ᤴᤏᤥ ᤋᤧᤶᤔᤠ ᤐᤥᤱ᤹॥ ᤂᤧᤸᤗᤧ ᤂᤢᤏᤧ᤹ ᤜᤠᤳ ᤋᤠᤵᤑᤧ᤺ᤶᤒᤠ ᤔᤧᤳᤋᤢᤀᤠᤱ ᤘᤠ᤹. ᤂᤢᤏᤧ᤹ ᤂᤧᤴ ᤔᤧᤳᤋᤢᤒᤠ ᤀᤠᤵᤋᤡᤰᤗᤧ ᤁᤢᤗᤧᤰᤘᤠ ᤁᤧᤖᤧᤰ ᤛᤠᤶᤒᤠ᤺ᤴ ᤏᤢ ᤀᤠᤸᤗᤛᤠᤱ ᤅᤠᤛᤡᤃᤣᤰᤐᤠ ᤗᤰ ᤐᤡᤖᤢᤖ ᤐᤥᤱ᤹॥

᥎ ᤁᤖ ᤂᤧᤴ ᤔᤏᤠᤴ ᤛᤩᤧᤄᤧᤖᤧᤀᤠᤱ ᤁᤢᤀᤠᤵᤋᤡᤰᤁᤡᤸᤗᤧ ᤁᤢᤗᤧᤰᤘᤠ ᤛᤠᤶᤒᤠ᤺ᤴ ᤁᤧᤜᤢᤱᤒᤠ ᤜᤠ᤺ᤳᤋᤠᤱ ᤁᤢᤔᤏᤠ ᤔᤧᤜᤥ᤺ᤵᤏᤧᤓᤃᤪ. ᤂᤧᤴ ᤛᤠᤶᤒᤠ᤺ᤴ ᤆᤡᤃᤰᤘᤠ᤺ᤴ ᤕᤜᤘᤣ ᤍᤠᤱᤒᤧᤸᤗᤧᤴ ᤐᤥ᤺ᤱᤅᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤐᤡᤔᤠ ᤐᤥᤱ᤹॥ ᤛᤠᤶᤒᤠ᤺ᤴ ᤜᤢᤱᤔᤠ ᤏᤢ ᤀᤠᤵᤋᤡᤰᤛᤠᤒᤧᤸᤗᤧ ᤁᤢᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤗᤳᤇᤠ ᤌᤢ᤺ᤶᤒᤠᤎᤡᤰ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤐᤡᤔᤠ ᤐᤥᤱ᤹॥

᥏ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤔᤧᤍᤥᤴᤍᤢ ᤔᤧᤍᤠᤖᤢᤒᤠ ᤛᤣᤛᤣᤒᤠ ᤛᤡᤍᤢᤱᤈᤓᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧᤴ ᤐᤥ᤺ᤱᤗ॥

᥇᥆ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤣᤛᤣᤒᤠ ᤔᤡᤰᤋᤥ᤺ᤰᤜᤠ᤹ ᤂᤢᤴᤇᤡ᤹ᤀᤡᤴᤏᤣᤖᤥ. ᤁᤖ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤔᤧᤒᤡᤖᤢᤒᤠ ᤌᤧᤔᤠ᤺ᤴᤇᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧᤴᤏᤣ ᤐᤥ᤺ᤱᤗᤖᤥ॥’”

ᤁᤢᤏᤠᤃᤧᤜᤧᤶᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤁᤢᤓᤠ ᤔᤏᤠ᤺ᤸᤗᤧ ᤁᤢᤔᤣ᤺ᤳᤋᤡᤴ ᤋᤠᤰᤁᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤧᤶᤒᤠ᤺ᤴ ᤀᤡᤱᤗᤧᤰᤁᤥ ᤌᤠᤛᤢᤀᤠᤱ

᥇᥉ ᤘᤣ᤹ ᤕᤧᤶᤒᤡᤳᤇᤠ᤺ᤴᤏᤢ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢ᤹. ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤁᤢᤕᤧᤶᤒᤠ᤺ᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤳᤋᤢ᤹. ᤂᤶᤓᤩᤠᤱ ᤂᤧᤴ ᤔᤧᤴᤇᤢᤔᤠᤴ ᤑᤧᤳᤗᤠᤖᤧᤛᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤜᤠ᤺ᤳᤋᤠᤱ ᤁᤧᤏᤡᤒᤠ ᤜᤥ᤺ᤵᤋᤧᤒᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤔᤧᤴᤕᤠᤱᤅᤣᤀᤠᤱ ᤘᤕᤧ.

᥇᥊ ᤜᤧᤰᤁᤩᤠᤱ ᤂᤧᤴ ᤑᤧᤰᤁᤧᤗᤠ᤹ᤔᤠ ᤁᤢᤔᤣ᤺ᤳᤋᤡᤴ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤏᤠᤜᤧᤳᤋᤢ. ᤂᤧᤒᤩᤠᤱ ᤔᤡᤰᤆᤥᤒᤥ᤹ᤔᤠ ᤜᤣ᤺ᤰᤋᤢ. ᤀᤡᤃᤪ ᤂᤧᤸᤗᤧ ᤁᤢᤔᤣ᤺ᤳᤋᤡᤴ ᤑᤧᤳᤔᤧᤸᤗᤠ᤹ᤀᤣ ᤘᤠ᤹ᤛᤠᤱ ᤁᤢᤏᤠᤜᤧᤴᤏᤠᤱ ᤏᤠᤜᤧᤳᤋᤢᤏᤧᤓᤃᤪ.

᥇᥋ ᤂᤧᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤋᤠᤖᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤸᤗᤧ ᤁᤢᤗᤠᤃᤡ ᤔᤠᤏᤠ ᤗᤡᤛᤡ ᤕᤠᤖᤡᤰ ᤜ᤺ᤰᤛᤡ ᤑᤣ᤹ᤖᤢᤶ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ॥ ᤂᤢᤏᤧ᤹ ᤂᤧᤵᤔᤥ ᤏᤡ᤺ᤱᤃᤣ᤹ ᤀᤡᤃᤪ ᤛᤢᤰᤐᤠ ᤔᤧᤕᤠᤰᤋᤢᤴᤗ. ᤌᤣᤀᤠᤱᤓᤧᤸᤗᤧ ᤁᤱᤃ ᤀᤠᤵᤋᤡᤰᤁᤧᤴ ᤏᤡᤱᤘᤠ᤹ᤛᤢᤶ ᤁᤧᤗ᤹ᤒᤠ. ᤀᤡᤃᤪ ᤏᤠᤜᤧᤴᤗᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤥ॥

᥇᥌ “‘ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤏᤡ᤺ᤳᤋᤠᤱ ᤋᤠᤖᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤕᤧᤵᤛᤢᤖ॥

᥇᥍ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤠᤶ ᤂᤵᤐᤩᤠᤀᤥ ᤛᤣᤛᤣᤒᤠ ᤆᤫᤠ᤺ᤳ ᤋᤠᤖᤢᤖ. ᤂᤧᤒᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶ ᤛᤡᤃᤠᤱᤒᤠ ᤂᤠᤶᤒᤠᤱᤅᤥᤒᤠ ᤂᤠᤶᤜᤡ᤺ᤰᤁᤡᤴ ᤕᤠᤱᤛᤡᤱᤅᤠᤱ ᤂᤧᤴ ᤆᤫᤠ᤺ᤳᤋᤥ ᤁᤣ᤺ᤳᤋᤢᤖ॥

᥇᥎ ᤂᤶᤓᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤕᤧᤵᤛᤢᤀᤠᤱ ᤀᤣᤃᤠᤱ ᤁᤢᤎᤧᤃᤣᤰ ᤀᤡ᤺ᤴ ᤑᤠ᤺ᤰᤂᤢ ᤐᤡᤖᤢᤖ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤢᤰᤁᤥ ᤏᤡᤱᤘᤠ᤹ᤛᤥᤰ ᤛᤡᤍᤢᤱᤈᤓᤠ ᤏᤠᤜᤧᤴ ᤛᤡᤍᤢᤱᤈᤓᤠᤴ ᤁᤣ᤺ᤳᤋᤢ ᤐᤡᤖᤢᤖ. ᤜᤧᤰᤁᤩᤠᤱ ᤔᤠᤱᤍᤣ ᤛᤠᤱᤃᤪᤠ ᤁᤧᤍᤠ᤺ᤵᤐᤠ ᤁᤧᤄᤡ᤺ᤰᤐᤠ ᤆᤫᤠ᤺ᤳᤋᤡᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤜᤢᤰᤁᤥ ᤕᤠᤱᤛᤡᤱᤗ॥

᥇᥏ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤢᤀᤠᤱ ᤀᤰᤂᤣ ᤔᤧᤳᤋᤢᤖ. “ᤁᤢᤓᤠ ᤕᤧᤶᤒᤡᤳᤇᤠ᤺ᤴ ᤂᤧᤏᤧ᤹ᤏᤢ ᤔᤧᤴᤏᤧᤀᤣ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤧᤶᤒᤠ᤺ᤸᤗᤧ ᤁᤢᤕᤢᤰᤁᤥ ᤁᤧᤘᤕᤧᤸᤗᤧ ᤑᤧᤳᤗᤠ᤹ᤔᤠ ᤗᤠᤶᤔᤥ ᤔᤧᤴᤘᤠ᤹ᤀᤣ ᤁᤧᤘᤕᤧᤀᤠᤱ ᤀᤠᤛᤢᤳᤌᤥ ᤔᤧᤶᤒᤥ᤺ᤱᤅᤣ ᤁᤧᤘᤠ᤹ᤏᤧᤓᤃᤪ. ᤔᤠᤱᤍᤣ ᤛᤠᤱᤃᤪᤠ ᤁᤧᤍᤠ᤺ᤵᤐᤠ ᤁᤴ ᤁᤧᤄᤡ᤺ᤰᤐᤠ ᤆᤫᤠ᤺ᤳᤋᤡᤸᤗᤧ ᤂᤧᤏᤧ᤹ ᤌᤧᤔᤠᤀᤠᤱ ᤜᤠᤴᤋᤡ ᤁᤧᤴᤈᤥ᤺ᤰᤏᤧᤴᤗ॥

᥈᥆ ᤁᤖ ᤂᤧᤏᤧ᤹ ᤁᤧᤕᤧᤶᤒᤠ᤺ᤸᤗᤧ ᤁᤢᤕᤢᤰᤁᤥ ᤁᤧᤘᤕᤧᤸᤗᤧ ᤂᤧᤏᤧ᤹ ᤁᤧᤗᤧᤅᤧ ᤁᤧᤒᤣᤀᤠᤱ ᤁᤧᤘᤕᤧ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤧᤶᤒᤠ᤺ᤴᤏᤢ᤺ᤸᤗᤧᤀᤠᤱ ᤘᤣ᤹ ᤕᤧᤶᤒᤡᤳᤇᤠ᤺ᤴᤏᤢ ᤂᤧᤏᤧ᤹ ᤁᤧᤏᤧᤛ᤻ᤛᤧᤀᤠᤱ ᤑᤧᤰᤁᤧᤗᤠ᤹ᤖᤧᤀᤠᤱ ᤁᤧᤘᤠ᤹॥”

᥈᥇ (ᤁᤴ ᤕᤧᤶᤔᤥ. ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤔᤠᤱᤍᤣ ᤛᤠᤱᤃᤪᤠᤒᤠ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢᤖ) “ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤢᤛ᤻ᤛᤠ ᤔᤧᤴᤕᤠᤰᤔᤏᤠᤔᤠ ᤏᤢ ᤂᤧᤏᤧ᤹ ᤁᤧᤛᤠᤵᤐᤥ᤺ᤰ ᤁᤧᤎᤱᤔᤠ ᤁᤧᤈᤥ᤺ᤰᤁᤡᤸᤗᤧ. ᤂᤢᤏᤧ᤹ ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤠᤱᤍᤣ ᤛᤠᤱᤃᤪᤠ ᤁᤧᤍᤠ᤺ᤵᤔᤠ ᤏᤢ ᤆᤡ᤺ᤳᤋᤧ ᤛᤩᤧᤔᤠ ᤁᤧᤈᤥ᤺ᤰᤗ॥

᥈᥈ ᤁᤴ ᤔᤠᤱᤍᤣ ᤛᤠᤱᤃᤪᤠ ᤁᤧᤍᤠ᤺ᤵᤐᤠ ᤆᤫᤠ᤺ᤳᤋᤡᤴ ᤁᤧᤛᤠᤵᤐᤥ᤺ᤰᤁᤥ ᤗᤠ᤺ᤳᤋᤠᤱ ᤁᤢᤛᤠᤵᤐᤥ᤺ᤰ ᤁᤧᤎᤱᤔᤠ ᤏᤢ ᤁᤢᤛ᤻ᤛᤠ ᤔᤧᤴᤕᤠᤰᤔᤏᤠᤔᤠ ᤁᤧᤈᤥ᤺ᤰᤗ॥”

“‘ᤂᤧᤒᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤖ “ᤀᤠᤔᤡᤴ. ᤀᤰᤋᤱᤒᤠᤀᤣ ᤐᤥ᤺ᤱᤗ॥”

᥈᥉ “‘ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤛᤠᤵᤗᤠᤌ᤺ᤱᤔᤥ ᤛᤠᤵᤋᤢᤖ ᤂᤧᤒᤩᤠᤱ ᤁᤧᤄᤡ᤺ᤰᤐᤠ ᤆᤫᤠ᤺ᤳ ᤁᤧᤕᤠᤰᤐᤠ ᤂᤥᤷᤕᤠᤀᤥ ᤂᤧᤴ ᤁᤣ᤺ᤳᤋᤢᤀᤠᤱ ᤘᤠᤜᤵᤋᤢᤍᤣᤛᤢᤖ.

᥈᥊ ᤂᤶᤓᤩᤠᤱ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠᤴ ᤂᤧᤴ ᤔᤠᤱᤍᤣ ᤁᤧᤍᤠ᤺ᤵᤐᤠ ᤁᤧᤄᤡ᤺ᤰᤐᤠ ᤆᤫᤠ᤺ᤳᤋᤡᤴ ᤌᤢᤱᤔᤠ ᤐᤠᤱᤄᤢᤖ. ᤜᤧᤰᤁᤩᤠᤱ ᤂᤧᤴ ᤔᤠᤱᤍᤧ ᤁᤧᤍᤠ᤺ᤵᤐᤠ ᤆᤫᤠ᤺ᤳᤋᤡᤴ ᤂᤧᤴ ᤔᤧᤴᤇᤢᤔᤠᤀᤥ ᤗᤠ᤺ᤳᤋᤠᤱ ᤂᤢᤏᤧ᤹ ᤀᤠᤵᤋᤡᤰᤛᤠᤔᤠ ᤆᤥ᤺ᤰᤏᤧᤓᤃᤪ ᤂᤧᤴ ᤆᤫᤠ᤺ᤳᤋᤡᤸᤗᤧ ᤛᤠ᤹ᤖᤡᤰ ᤁᤧᤍᤢᤰᤔᤠ ᤐᤥ᤺ᤱᤗ ᤕᤠ᤺ᤴᤍᤢ᤹॥

᥈᥋ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤏᤠᤜᤧᤶᤔᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤕᤠᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤐᤥᤃᤢᤃᤧᤴ ᤛᤡᤍᤢᤱᤈᤓᤠᤴ ᤌᤠ᤺ᤱ ᤐᤰᤂᤢᤖ. ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤠᤖᤢᤖ॥

᥈᥌ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤗᤠᤶ ᤜᤢᤰᤐᤰ ᤌᤡᤰ ᤕᤠᤱᤛᤡᤱᤗ ᤜᤧᤰᤁᤩᤠᤱ ᤏᤡᤱᤘᤠ᤹ᤛᤥᤰ ᤛᤡᤍᤢᤱᤈᤓᤠ ᤋᤱᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤴ ᤔᤡᤎᤡᤰᤂᤢᤖ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤧᤴ ᤆᤫᤠ᤺ᤳᤋᤡᤴ ᤂᤧᤴ ᤔᤧᤴᤇᤢᤔᤠᤴ ᤌᤢᤱᤔᤠ ᤐᤠᤱᤄᤢᤖ॥

᥈᥍ ᤀᤠᤸᤗ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠᤴ ᤆᤫᤠ᤺ᤳ ᤌᤢᤱᤔᤠ ᤐᤠᤱᤄᤢᤸᤗᤧ. ᤂᤧᤴ ᤑᤧᤳᤗᤠ᤹ᤖᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤑᤧᤴᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤏᤧᤓᤃᤪ. ᤂᤧᤴ ᤔᤠᤱᤍᤣ ᤁᤧᤍᤠ᤺ᤵᤐᤠ ᤆᤫᤠ᤺ᤳᤋᤡᤴ ᤂᤢᤏᤧ᤹ ᤁᤢᤛᤠᤵᤐᤥ᤺ᤰᤁᤥ ᤗᤠ᤺ᤳᤋᤠᤱ ᤛᤠ᤹ᤖᤡᤰ ᤌ᤺ᤵᤔᤠᤀᤣ ᤔᤧᤛᤢᤰᤋᤢᤴᤗ ᤌᤠᤖᤡᤰ ᤋᤢᤰ॥ ᤂᤧᤸᤗᤧ ᤁᤢᤛᤠᤵᤐᤥ᤺ᤰᤁᤡᤴ ᤌᤱᤍᤢ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤕᤠᤰᤔᤏᤠᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤠᤱᤍᤣ ᤛᤠᤱᤃᤪᤠ ᤁᤧᤍᤠ᤺ᤵᤔᤠ ᤐᤥᤱ᤹॥

᥈᥎ ᤁᤖ ᤂᤧᤴ ᤔᤧᤴᤇᤢᤔᤠᤴ ᤑᤧᤳᤔᤧᤴᤗᤠ᤹ᤀᤣ ᤘᤠ᤹ᤀᤠᤱ ᤁᤢᤀᤠᤵᤋᤡᤰ ᤀᤠᤛᤢᤳᤌᤥ ᤔᤧᤶᤒᤥ᤺ᤱᤅᤣ ᤘᤠ᤹ᤏᤧᤓᤃᤪ. ᤂᤧᤴ ᤀᤠᤵᤋᤡᤰ ᤔᤧ᤺ᤴᤏᤣᤔᤠ ᤁᤢᤍᤥ᤺ᤵᤔᤠ ᤐᤥ᤺ᤱᤅᤠᤱ ᤛᤠᤃᤵᤔᤠᤖᤧ ᤗᤠᤃᤡ ᤔᤧᤴᤇᤢᤰᤔᤠ ᤐᤥᤱᤔᤠ ᤛᤢᤰ॥

᥈᥏ “‘ᤁᤢᤕᤧᤶᤒᤠ᤺ᤸᤗᤧ ᤁᤢᤕᤢᤰᤁᤥ ᤁᤧᤘᤠ᤹ᤔᤠ ᤔᤣ᤺ᤳᤋᤡᤴ ᤋᤠᤰᤁᤴ ᤜᤧᤰᤁᤩᤠᤱ ᤀᤡᤱᤗᤧᤰᤛᤫᤠᤔᤠ ᤐᤥ᤺ᤱᤅᤠᤱ ᤀᤠᤛᤢᤳᤌᤥ ᤁᤧᤒᤥ᤺ᤱᤔᤠ.

᥉᥆ ᤀᤡᤃᤪ ᤏᤡᤱᤘᤠ᤹ᤀᤥ ᤏᤠᤜᤧᤴ ᤁᤧᤀᤡ᤺ᤵᤐᤠᤀᤠᤱ ᤁᤢᤔᤣᤳ ᤔᤡᤰᤆᤥ ᤁᤧᤒᤥ᤹ᤒᤠᤸᤗᤧ ᤗᤠᤃᤡ ᤌᤡᤶᤒᤣ ᤀᤠᤶᤓᤠ ᤁᤴᤗᤥ॥ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤧᤵᤛᤢᤖ. ᤜᤧᤰᤁᤩᤠᤱ ᤁᤴ ᤌᤡᤶᤒᤣ᤺ᤴ ᤁᤧᤖᤧᤰ ᤂᤢᤏᤧ᤹ ᤁᤢ᤺ᤳᤋᤢᤖ॥

᥉᥇ ᤂᤧᤒᤩᤠᤱ ᤂᤧᤴ ᤁᤢᤕᤧᤶᤒᤠ᤺ᤴ ᤁᤢᤓᤠ ᤐᤖᤡᤰᤐᤠ ᤑᤧᤴᤕᤠ᤺ᤶᤒᤰᤗᤠᤶ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱ᤹. ᤁᤖ ᤂᤧᤴ ᤔᤧᤴᤇᤢᤔᤠ᤺ᤸᤗᤧᤃ ᤂᤢᤏᤧ᤹ ᤆᤥᤃᤢᤒᤠ ᤁᤢᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤋᤢᤔᤢᤖᤥ॥’”

ᤏᤠᤈᤡᤖᤡᤜᤠ᤹ᤖᤧ ᤗᤠᤃᤡ ᤌᤡᤶᤜᤠ᤹

᥌

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤁᤢᤓᤠ ᤕᤧᤶᤒᤡᤳᤇᤠᤜᤠ᤹ ᤀᤡᤃᤪ ᤔᤧᤴᤇᤢᤔᤠᤜᤠ᤹ᤖᤧ ᤆᤥ᤺ᤰᤔᤠᤀᤣ ᤁᤧᤒᤥᤱᤒᤠ ᤔᤠᤱᤜᤢᤵ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤠ᤺ᤳᤗᤠ᤺ᤳ ᤐᤥᤱᤔᤠ ᤑᤠ᤹ᤀᤠᤱ ᤏᤠᤈᤡᤖᤡ ᤆᤥ᤺ᤰᤛᤡᤱᤔᤠ ᤔᤠᤱᤜᤢᤵ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤏᤧᤓᤃᤪ.

᥉ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤏᤢ ᤌᤡᤗᤠᤶ ᤂᤧᤱᤜᤠ᤹ ᤗᤠ᤺ᤳᤗᤠ᤺ᤳ ᤔᤧᤒᤥ᤺ᤱᤗ॥ ᤂᤧᤱᤜᤠ᤹ᤖᤧ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠ ᤏᤢ ᤁᤧᤛᤢ᤺ᤵᤐᤠ ᤌᤡ ᤔᤧᤴᤎᤢᤅᤢᤴᤗ. ᤜᤧᤰᤁᤩᤠᤱ ᤆᤧᤸᤗᤧᤰᤛᤣᤸᤗᤧ ᤁᤢᤘᤠ ᤀᤡᤃᤪ ᤁᤢᤖᤣ᤺ᤳᤗᤠ ᤁᤡᤃᤪ ᤏᤠᤶᤓᤧᤵᤔᤏᤠᤒᤠ ᤆᤧᤸᤗᤧᤰᤛᤣ᤹ᤜᤠ᤹ ᤔᤧᤴᤈᤏᤧᤴᤗ॥

᥊ ᤀᤠᤰᤂᤧᤴ ᤕᤠᤖᤡᤰ ᤀᤡᤖᤡ᤺ᤰ ᤂᤧᤱᤜᤠ᤹ ᤏᤠᤈᤡᤖᤡ ᤔᤧᤒᤥ᤺ᤱᤅᤠᤱ ᤔᤧᤘᤠ᤹. ᤂᤧᤶᤔᤩᤠᤰ ᤌᤠᤖᤡᤰᤁᤣ ᤂᤧᤱᤜᤠ᤹ᤖᤧ ᤁᤢᤓᤠ ᤆᤧᤸᤗᤧᤰᤛᤣᤸᤗᤧ ᤁᤢᤗᤡ᤺ᤶᤒᤠ ᤀᤡᤃᤪ ᤁᤢᤜᤥᤖᤡᤰᤁᤠᤱ ᤔᤧᤴᤈᤏᤧᤴᤗ॥

᥋ “‘ᤂᤧᤴ ᤗᤠ᤺ᤳᤗᤠ᤺ᤳ ᤐᤥᤱᤔᤠ ᤔᤠᤱᤜᤢᤵ ᤔᤧᤈᤥᤃᤢᤒᤠ ᤁᤧᤖᤧᤰ ᤕᤧᤴᤜᤠ᤹ ᤔᤧᤱᤃᤧᤳᤋᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤔᤧᤴᤏ᤺ᤰᤂᤢᤴᤗ॥ ᤀᤠᤓᤧᤸᤗᤧ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤱᤜᤠ᤹ ᤗᤠ᤺ᤳᤗᤠ᤺ᤳ ᤔᤧᤈᤥ᤺ᤰᤛᤡᤱ᤹. ᤂᤧᤴ ᤕᤧᤶᤔᤡᤴ ᤔᤧᤱᤃᤧᤳᤋᤧ ᤌᤧᤶᤒᤠ ᤂᤧᤱᤜᤠ᤹ ᤛᤢᤳᤌᤥ ᤔᤧᤒᤥ᤺ᤱᤅᤠᤱ ᤔᤧᤕᤢᤱᤗ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤁᤣ᤺ᤶᤒᤠ ᤔᤧᤜᤡᤱᤄᤢᤖ॥

᥌ “‘ᤀᤠᤓᤧᤸᤗᤧ ᤌᤠᤖᤡᤰ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤠ᤺ᤳᤗᤠ᤺ᤳ ᤔᤧᤒᤥ᤺ᤱᤅᤠᤱ ᤔᤧᤕᤢᤱ. ᤂᤧᤶᤔᤩᤠᤰ ᤕᤧᤴ ᤌᤠᤖᤡᤰᤁᤣ ᤂᤧᤱᤜᤠ᤹ ᤆᤣ᤺ᤸᤗᤧ ᤁᤢᤒᤣᤛᤠᤱ ᤔᤧᤶᤒᤣ᤺ᤰᤏᤧᤸᤗ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤀᤡᤃᤪ ᤔᤠᤏᤢᤍᤡᤱ ᤔᤠ. ᤁᤡᤃᤪ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ ᤀᤡᤃᤪ ᤏᤧ᤹ᤏᤢᤛᤠ᤹ ᤔᤧᤛ᤻ᤛᤡᤛᤠᤱ ᤂᤧᤱᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤀᤠᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤅᤡᤴᤗ. ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤣ᤺ᤰ ᤔᤧᤛᤧᤴᤇᤡᤱᤒᤠ ᤔᤡᤰᤛᤣ᤺ᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤐᤳ॥

᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣ᤺ᤰ ᤛᤧᤴᤇᤡᤱᤔᤠ ᤁᤧᤖᤧᤰ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤔᤧᤒᤥ᤺ᤱ᤹॥

᥏ “‘ᤜᤰᤆᤄᤳ ᤁᤢᤓᤠ ᤔᤏᤠᤎᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤛᤡᤀᤠᤱ ᤂᤧᤱᤜᤠ᤹ᤖᤧ ᤔᤧᤍᤥᤴᤍᤢᤒᤠ ᤂᤢᤴᤇᤡ᤹ ᤌᤧᤃᤣ᤺ᤰᤀᤡ᤺ᤴ ᤀᤠᤛᤢᤳᤌᤥ ᤐᤥ᤺ᤱᤏᤧᤓᤃᤪ. ᤛᤢᤳᤌᤥ ᤐᤥᤱᤔᤠ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤔᤧᤏ᤺ᤰᤂᤢᤖ॥

᥇᥆ ᤜᤧᤰᤁᤩᤠᤱ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤏᤧᤳᤇᤡ ᤛᤠᤵᤐᤧᤳᤋᤪᤢ᤺ᤰᤔᤠ ᤀᤡᤃᤪ ᤐᤧᤷᤘᤠᤈᤩᤠ᤺ᤰ ᤏᤧᤳᤇᤡ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤔᤧᤍᤠᤖᤢᤖ॥

᥇᥇ ᤆᤣ᤺ᤸᤗᤧ ᤁᤢᤒᤣᤛᤠᤱ ᤔᤧᤒᤥ᤺ᤰᤂᤧᤀᤠᤱ ᤂᤧᤱᤜᤠ᤹ ᤀᤠᤛᤢᤳᤌᤥ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤗᤳᤇᤠ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ. ᤘᤣ᤹ᤀᤡᤴ ᤆᤠᤜᤡ᤺ᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤆᤥᤃᤢᤀᤠᤱ ᤋᤥ᤺ᤴᤍᤢᤖ॥ ᤜᤧᤰᤁᤩᤠᤱ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤛᤣᤛᤣᤒᤠ ᤔᤧᤈᤥᤃᤢᤖ॥

᥇᥈ ᤂᤧᤱᤜᤠ᤹ ᤀᤣ᤺ᤰ ᤔᤧᤛᤧᤴᤇᤡᤱᤅᤠᤱ ᤔᤧᤘᤕᤧᤒᤠ ᤕᤧᤶᤔᤥ ᤀᤠᤛᤢᤳᤌᤥ ᤔᤧᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ. ᤂᤧᤴ ᤋᤃᤡᤒᤠ ᤕᤧᤴᤜᤠ᤹ ᤏᤡ᤺ᤵᤔᤠ ᤔᤧᤒᤥ᤺ᤱᤏᤧᤴ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤖᤧᤰ ᤁᤧᤵᤔᤠᤖᤧ ᤗᤠᤃᤡ ᤏᤠᤈᤡᤖᤡ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤀᤥ ᤂᤧᤱᤜᤠ᤹ ᤕᤠᤶᤔᤥ ᤔᤧᤍᤥ᤺ᤴᤇᤡᤱᤗ ᤐᤥᤱ᤹. ᤜᤧᤰᤁᤩᤠᤱ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤋᤱᤒᤣᤎᤡᤰ ᤁᤧᤃᤧᤵᤐᤠ ᤗᤳᤇᤠ ᤌᤢ᤺ᤶᤒᤠ ᤔᤧᤍᤠᤖᤢᤖ॥

᥇᥉ “‘ᤂᤢᤴᤇᤡ᤹ ᤀᤣ᤺ᤰ ᤔᤧᤛᤧᤴᤇᤡᤱᤒᤠ ᤕᤧᤶᤔᤡᤴ ᤁᤧᤵᤔᤠ ᤆᤢ᤺ᤳᤋᤠᤱ ᤀᤣᤃᤠᤱ ᤏᤠᤈᤡᤖᤡᤜᤠ᤹ᤖᤧ ᤗᤠᤃᤡ ᤌᤡᤶ ᤀᤠᤶᤓᤠ ᤁᤴᤗᤥ॥ ᤂᤧᤱᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤋᤠ᤺ᤵᤔᤠᤛᤡ ᤐᤥᤱ᤹॥

᥇᥊ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤗᤠᤃᤡ ᤁᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤛᤡ ᤐᤥᤱ᤹– ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤱᤒᤣᤎᤡᤰ ᤁᤧᤃᤧᤵᤐᤠ ᤔᤧᤱᤃᤠ᤺ᤶᤔᤏᤠᤒᤠ ᤗᤳᤇᤠ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳ. ᤌᤡᤶ ᤁᤢᤀᤡᤛᤡ᤺ᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤱᤒᤣᤎᤡᤰ ᤁᤧᤃᤧᤵᤔᤠ ᤔᤧᤱᤃᤠ᤺ᤶᤏᤠ ᤗᤳᤇᤠ ᤁᤢᤶᤔᤠᤔᤠ ᤔᤧᤸᤗᤢᤰᤛᤠ᤺ᤳ. ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧᤱᤃᤠ᤺ᤶᤔᤏᤠᤒᤠ ᤗᤳᤇᤠ ᤌᤢ᤺ᤶᤒᤠ.

᥇᥋ ᤐᤰᤘᤠᤎᤡᤰ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ– ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧᤴ ᤁᤧᤎᤢᤱᤒᤠ ᤆᤠᤖ᤺ᤵᤐᤠ ᤏᤢ ᤏᤡ᤺ᤱᤃᤣ᤹ ᤜᤢ᤺ᤵᤔᤏᤠᤒᤠ ᤐᤠ᤹ᤒᤠ᤺ᤶᤒᤠ ᤂᤖᤧ᤺ᤱ– ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ॥

᥇᥌ “‘ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤢᤖ॥

᥇᥍ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠᤖᤧ ᤁᤢᤀᤡᤛᤡ᤺ᤰ ᤐᤰᤘᤠᤀᤥ ᤁᤧᤕᤠᤰᤐᤠ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱᤅᤡᤴ ᤏᤢ ᤌᤢ᤺ᤶᤒᤠ᤺ᤴ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤥ᤺ᤴᤍᤢᤖ. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤏᤢ ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤢᤖ॥

᥇᥎ “‘ᤂᤧᤒᤩᤠᤱ ᤂᤧᤴ ᤏᤠᤈᤡᤖᤡᤜᤠ᤹ᤖᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤂᤢᤴᤇᤡ᤹ ᤔᤧᤍᤥᤴᤍᤢᤒᤠ ᤌᤧᤃᤣ᤺ᤰᤀᤡ᤺ᤴ ᤔᤧᤏ᤺ᤰᤂᤢᤖ. ᤜᤧᤰᤁᤩᤠᤱ ᤂᤧᤴ ᤌᤧᤃᤣ᤺ᤰᤀᤡ᤺ᤴ ᤔᤧᤍᤣ᤹ᤖᤢᤀᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤡᤃᤠᤱᤒᤠ ᤔᤡᤀᤥ ᤔᤧᤃᤣ᤺ᤳᤋᤢᤖ॥

᥇᥏ “‘ᤂᤧᤱᤜᤠ᤹ᤖᤧ ᤔᤧᤍᤥᤴᤍᤢᤒᤠ ᤂᤢᤴᤇᤡ᤹ ᤌᤧᤃᤣ᤺ᤰᤀᤡ᤺ᤴ ᤔᤧᤏ᤺ᤰᤂᤢ ᤔᤧᤛᤢᤖᤢᤀᤠᤱ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤔᤧᤎᤧᤴᤍᤢᤒᤠ ᤔᤧᤸᤗᤢᤰᤁᤡᤸᤗᤧ ᤁᤢᤓᤰᤋᤠᤱᤅᤡᤴ. ᤐᤰᤘᤠᤀᤥ ᤁᤧᤕᤠᤰᤐᤠ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤆᤠᤖ᤺ᤵᤐᤠ ᤌᤡᤰ ᤏᤢ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱᤅᤡᤴ ᤕᤠᤱᤛᤡᤱᤅᤠᤱ ᤂᤧᤴ ᤏᤠᤈᤡᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤣ᤺ᤳᤋᤢ ᤐᤡᤖᤢᤛᤡᤖ॥

᥈᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤌᤠ᤺ᤱ ᤐᤰᤂᤢᤖ॥ ᤁᤴᤜᤠ᤹ ᤏᤢ ᤌᤠ᤺ᤱ ᤐᤱᤔᤏᤠᤒᤠ ᤛᤠ ᤛᤱᤒᤵᤔᤠᤴ ᤜᤧᤰᤁᤩᤠᤱ ᤋᤥ᤺ᤶᤔᤏᤠᤒᤠ ᤁᤢᤗᤠᤱᤓᤧᤸᤗᤧᤰᤔᤠᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤁᤢᤄᤥᤔᤠ ᤗᤰ ᤐᤥᤱ᤹॥ ᤂᤧᤴ ᤀᤣᤃᤠᤱ ᤂᤧᤴ ᤏᤠᤈᤡᤖᤡᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠᤴ ᤔᤧᤎᤢᤅᤢᤸᤗᤧ ᤏᤢ᤹॥

᥈᥇ “‘ᤏᤠᤈᤡᤖᤡᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤔᤠᤱᤜᤢᤵᤐᤡᤸᤗᤧ ᤗᤠᤃᤡ ᤌᤡᤶ ᤀᤠᤶᤓᤠ ᤁᤴᤗᤥ॥ ᤂᤧᤱᤜᤠ᤹ ᤀᤠᤵᤑᤣᤰ ᤔᤧᤍᤥ᤺ᤴᤇᤡᤱᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤴ ᤜᤠᤒᤠ ᤁᤴᤗᤥ॥ ᤂᤧᤱᤜᤠ᤹ᤖᤧ ᤔᤧᤛᤢᤰᤋᤢᤏᤧᤓᤃᤪ ᤁᤢᤕᤥ᤹ᤒᤠ ᤛᤡᤍᤢᤱᤈᤓᤠᤜᤠ᤹ᤀᤠᤱ ᤋᤠ᤺ᤵᤔᤠ ᤔᤧᤛᤢᤰᤋᤢ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤏᤠᤈᤡᤖᤡ ᤌᤡᤶ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤁᤧᤖᤧᤰ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥᤱᤗᤥ॥’”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤠᤔᤠ ᤁᤧᤒᤥᤱᤒᤠ ᤔᤢ᤹ᤀᤡᤛᤠᤶ

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥉ “ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤧᤳᤋᤧᤛᤧ᤹. ‘ᤀᤡᤛᤪᤠᤀᤡᤗᤡᤜᤠ᤹ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤢᤶᤛᤢᤶᤔᤡᤸᤗᤧ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹ᤀᤥ–

᥈᥊ “‘ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤋᤠᤵᤌᤣᤰ ᤕᤠᤶᤎᤣᤰ ᤁᤧᤃᤳᤋᤡᤖᤖᤥ॥

᥈᥋ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤈᤡᤳᤗᤡ ᤏᤠᤖᤠᤴ ᤂᤡᤏᤡ᤹ ᤛᤶᤎᤠᤱ ᤀᤥ᤺ᤳᤗᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤖᤖᤥ॥

᥈᥌ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤈᤡᤳᤗᤡ ᤏᤠᤖᤠᤴ ᤂᤡᤏᤡ᤹ ᤛᤶᤎᤠᤱ ᤜᤡᤛᤢᤖᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤏᤢ᤹ᤔᤠ ᤋᤠᤔᤠ ᤛᤏᤠᤖᤢᤱ ᤁᤧᤒᤡᤖᤡᤖᤖᤥ॥’”

᥈᥍ “ᤁᤶᤓᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤘᤠ᤹ᤖ ᤔᤧᤕᤠ᤺ᤴᤍᤢ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤡᤱᤗᤥ॥”

ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤍᤥᤴᤍᤢᤒᤠ ᤕᤧᤴᤏᤥᤒᤠ ᤜᤢᤰᤛᤥᤕᤠᤱᤜᤠ᤹

᥍

ᤔᤥᤛᤠ᤺ᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤆᤥᤃᤢ ᤛᤢᤖᤢᤀᤠᤱ ᤀᤣᤃᤠᤱ. ᤂᤧᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤖᤡᤰᤐᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤂᤵᤐᤩᤠ ᤛᤠᤔᤠᤜᤠ᤹ ᤔᤠᤱᤌᤥ᤺ᤰᤏᤠ ᤆᤥᤃᤢᤀᤠᤱ ᤛᤣᤛᤣᤛᤠᤱᤛᤠᤱ ᤆᤥᤃᤢ॥

᥈ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹– ᤂᤠᤏᤡ᤺ᤳ ᤆᤥ᤺ᤰᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤌᤠ᤺ᤰᤗᤠᤶᤗᤥᤒᤠ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥᤴᤍᤢ॥

᥉ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤧᤵᤔᤏᤠᤒᤠ ᤋᤢᤰᤛᤡ ᤐᤡᤳᤗᤠᤎᤠᤜᤠ᤹ ᤏᤢ ᤌᤡᤒᤥᤱᤅᤠᤱ ᤏᤧᤳᤇᤡ ᤐᤡᤳᤜᤠ᤹. ᤏᤧᤳᤇᤡ ᤏᤧᤳᤇᤡ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤗᤳᤇᤠ ᤐᤡᤳᤗᤠᤎᤠ ᤏᤢ ᤗᤠᤶᤗᤥᤒᤠᤜᤠ᤹ ᤌᤰᤔᤠ ᤗᤳᤇᤠ ᤗᤳᤇᤠ ᤐᤡᤳ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤡᤍᤢᤱᤈᤓᤠ ᤔᤧᤍᤠᤖᤢᤀᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤍᤃᤡ ᤔᤧᤍᤥᤴᤍᤢᤛᤡ॥

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥋ “ᤂᤧᤱᤜᤠ᤹ᤗᤠᤶ ᤂᤧᤴ ᤔᤧᤍᤠᤖᤢᤛᤡᤒᤠᤜᤠ᤹ ᤋᤠ᤺ᤰᤋᤧ᤹. ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤕᤠ᤺ᤶᤒᤰᤁᤥ ᤂᤧᤱᤜᤠ᤹ ᤀᤥᤃᤵ ᤔᤧᤈᤥᤃᤢᤛᤡᤖ॥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤂᤧᤏᤧ᤹ ᤐᤡᤖᤧᤛᤧ᤹॥”

᥌ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤴ ᤐᤡᤳᤗᤠᤎᤠᤜᤠ᤹ ᤏᤢ ᤐᤡᤳᤜᤠ᤹ ᤗᤧᤒᤡᤜᤠ᤹ ᤐᤡᤖᤢᤛᤡ॥

᥍ ᤏᤧᤳᤇᤡ ᤐᤡᤳᤗᤠᤎᤠᤒᤠ ᤏᤢ ᤗᤡᤛᤡ ᤐᤡᤳᤜᤠ᤹ ᤂᤢᤏᤧ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤃᤣᤷᤛᤥᤏᤡᤜᤠ᤹ ᤐᤡᤖᤢᤛᤡ॥

᥎ ᤂᤢᤏᤧ᤹ ᤔᤖᤠᤖᤡᤜᤠ᤹ ᤂᤢᤴᤇᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤗᤡᤛᤡ ᤐᤡᤳᤗᤠᤎᤠ ᤏᤢ ᤕᤧᤳᤇᤡ ᤐᤡᤳ ᤐᤡᤖᤢᤛᤡ॥ ᤂᤧᤱᤜᤠ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤀᤡᤔᤠᤋᤠᤖᤧᤸᤗᤧ ᤁᤢᤕᤢᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤘᤕᤧ॥

᥏ ᤁᤖ ᤁᤜᤠᤋᤡᤜᤠ᤹ ᤂᤢᤏᤧ᤹ ᤌᤧᤔᤠᤀᤠᤱ ᤔᤧᤒᤡᤖᤢᤛᤡᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤰᤋᤠᤱᤅᤥ ᤛᤣᤛᤣᤒᤠ ᤛᤠᤔᤠᤜᤠ᤹ ᤐᤱᤔᤠ ᤁᤧᤒᤥᤱᤒᤠ ᤂᤢᤴᤇᤡ᤹ ᤕᤠ᤺ᤶᤒᤰ ᤘᤕᤧ॥

᥇᥆ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤠᤱᤎᤥ᤺ᤰᤏᤠ ᤔᤧᤈᤥᤃᤢᤒᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤖᤧ ᤂᤧᤴ ᤋᤥ᤺ᤶᤔᤠ ᤕᤠ᤺ᤶᤒᤰᤁᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤢᤰᤘᤠᤜᤠ᤹ ᤔᤧᤍᤠᤖᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤋᤃᤡ ᤔᤧᤍᤥᤴᤍᤢ॥

᥇᥇ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤋᤥ᤺ᤶᤔᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤌᤡᤰᤕᤠ᤺ᤴᤎᤰᤔᤠ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤀᤥ ᤗᤳᤇᤠᤖᤧ ᤂᤢᤏᤧ᤹ ᤁᤢᤜᤢᤰᤘᤠ᤺ᤴ ᤋᤥ᤺ᤴᤍᤢᤖ॥”

᥇᥈ ᤕᤜᤢᤍᤠ ᤌᤠ᤺ᤰᤁᤥᤒᤠ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏᤧᤴ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤜᤢᤰᤘᤠ ᤁᤧᤍᤥ᤺ᤶᤒᤠ ᤘᤕᤧ॥

᥇᥉ ᤂᤧᤸᤗᤧ ᤋᤥ᤺ᤴᤍᤢᤒᤠ ᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤧᤗᤒᤠa ᤗᤳᤇᤠ ᤕᤢᤵᤐᤠ ᤆᤩᤧᤳᤌᤩᤠ. ᥍᥆ ᤛᤣᤁᤣᤗᤒᤠb ᤗᤳᤇᤠ ᤕᤢᤵᤐᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤧ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥇᥊ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠc ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥇᥋ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤳᤇᤠ ᤁᤢᤶᤒᤠᤒᤠ ᤐᤡᤳᤛᤠᤳ. ᤗᤳᤇᤠ ᤌᤢ᤺ᤶᤒᤠ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤗᤳᤇᤠ ᤔᤧᤸᤗᤢᤰ.

᥇᥌ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤔᤧ᤺ᤴᤍᤒᤁᤠ.

᥇᥍ ᤜᤧᤰᤁᤩᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡᤃ ᤛᤧᤃᤶᤒᤠ ᤏᤧᤳᤇᤡ. ᤅᤠᤛᤡ ᤌᤢ᤺ᤶᤒᤠ. ᤅᤠᤛᤡ ᤔᤧ᤺ᤴᤍᤒᤁᤠ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤅᤠᤛᤡ ᤔᤧᤸᤗᤢᤰᤛᤠ᤺ᤳ॥ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏᤖᤧ ᤁᤢᤜᤢᤰᤘᤠ ᤜᤠᤒᤠ ᤁᤴᤜᤠ᤹ ᤘᤕᤧ॥

᥇᥎ ᤏᤡᤛᤡᤃᤣᤰᤐᤠ ᤕᤧᤴᤏᤥ ᤀᤡᤛ᤻ᤛᤠᤂᤠᤖᤒᤠ ᤌᤠ᤺ᤰᤗᤠᤶᤗᤥᤒᤠ ᤛᤢᤀᤠᤖᤖᤧ ᤁᤢᤛ᤻ᤛᤠ ᤏᤠᤋᤠᤏᤧᤸᤗᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥇᥏ ᤂᤧᤸᤗᤧ ᤋᤠᤖᤢᤒᤠ ᤜᤢᤰᤘᤠ᤺ᤴ ᤀᤠᤶᤓᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤗᤳᤇᤠ ᤕᤢᤵᤐᤠ ᤆᤧᤳᤌᤩᤠ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ– ᤂᤧᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥈᥆ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥈᥇ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤳᤇᤠ ᤁᤢᤶᤒᤠᤒᤠ ᤐᤡᤳᤛᤠᤳ. ᤗᤳᤇᤠ ᤌᤢ᤺ᤶᤒᤠ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤗᤳᤇᤠ ᤔᤧᤸᤗᤢᤰ.

᥈᥈ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤔᤧ᤺ᤴᤍᤒᤁᤠ.

᥈᥉ ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡᤃ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤛᤢᤀᤠᤖᤖᤧ ᤁᤢᤛ᤻ᤛᤠ ᤏᤋᤏᤧᤗᤖᤧ ᤁᤢᤜᤢᤰᤘᤠ ᤀᤠᤶᤓᤠ ᤁᤴᤜᤠ᤹ ᤘᤕᤧ॥

᥈᥊ ᤛᤢᤶᤛᤡᤃᤣᤰᤐᤠ ᤕᤧᤴᤏᤥ ᤈᤒᤢᤗᤢᤏᤒᤠ ᤌᤠ᤺ᤰᤗᤠᤶᤗᤥᤒᤠ ᤜᤣᤗᤥᤏᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥈᥋ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤗᤳᤇᤠ ᤕᤢᤵᤐᤠ ᤆᤩᤧᤳᤌᤩᤠ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ॥

᥈᥌ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥈᥍ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥈᥎ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥈᥏ ᤜᤧᤰᤁᤩᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡᤃ. ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤜᤣᤗᤥᤏᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒᤖᤧ ᤁᤢᤜᤢᤰᤘᤠ ᤀᤠᤶᤓᤠ ᤁᤴ ᤘᤕᤧ॥

᥉᥆ ᤗᤡᤛᤡᤃᤣᤰᤐᤠ ᤕᤧᤴᤏᤥ ᤖᤢᤒᤣᤏᤗᤧ ᤁᤢᤎᤠ᤺ᤰᤗᤠᤶᤗᤥᤒᤠ ᤛᤀᤢᤖᤖᤧ ᤁᤢᤛ᤻ᤛᤠ ᤀᤣᤗᤡᤛᤢᤖᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥉᥇ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤗᤳᤇᤠ ᤕᤢᤵᤐᤠ ᤆᤩᤧᤳᤌᤩᤠ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ॥

᥉᥈ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥉᥉ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥉᥊ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥉᥋ ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡᤃ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠᤳ ᤅᤠᤛᤡ॥ ᤛᤍᤣᤀᤢᤖᤖᤧ ᤁᤢᤛ᤻ᤛᤠ ᤀᤣᤗᤡᤛᤢᤖᤖᤧ ᤁᤢᤜᤢᤰᤘᤠ ᤜᤠᤒᤠ ᤁᤴ ᤘᤕᤧ॥

᥉᥌ ᤅᤠᤛᤡᤃᤣᤰᤐᤠ ᤕᤧᤴᤏᤥ ᤛᤡᤔᤡᤕᤥᤏᤒᤠ ᤌᤠ᤺ᤰᤗᤠᤶᤗᤥᤒᤠ ᤛᤢᤖᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤛᤗᤢᤔᤡᤀᤣᤗᤖᤧ ᤂᤢᤏᤧ᤹ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥉᥍ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤀᤠᤶᤓᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤗᤳᤇᤠ ᤕᤢᤵᤐᤠ ᤂᤵᤐᤩᤠ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥉᥎ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥉᥏ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤗᤳᤇᤠ ᤔᤧᤸᤗᤢᤰᤛᤠ᤺ᤳ.

᥊᥆ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥊᥇ ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤛᤢᤖᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤛᤗᤢᤔᤡᤀᤣᤗᤖᤧ ᤁᤢᤜᤢᤰᤘᤠ ᤜᤠᤒᤠ ᤁᤴ ᤘᤕᤧ॥

᥊᥈ ᤋᤢᤰᤛᤡᤃᤣᤰᤐᤠ ᤕᤧᤴᤏᤥ ᤃᤠᤍᤒᤠ ᤌᤠ᤺ᤰᤗᤠᤶᤗᤥᤒᤠ ᤍᤢᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤩᤠᤛᤠᤐᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥊᥉ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤀᤠᤶᤓᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤗᤳᤇᤠ ᤕᤢᤵᤐᤠ ᤆᤧᤳᤌᤩᤠ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ॥

᥊᥊ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥊᥋ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥊᥌ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥊᥍ ᤜᤧᤰᤁᤩᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤍᤢᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤩᤠᤛᤠᤐᤖᤧ ᤁᤢᤜᤢᤰᤘᤠ᤺ᤏ ᤀᤠᤶᤓᤠ ᤁᤴ ᤘᤕᤧ॥

᥊᥎ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤀᤣᤑᤪᤠᤀᤡᤔᤖᤧ ᤁᤢᤎᤠ᤺ᤰᤗᤠᤶᤗᤥᤒᤠ ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤔᤠ᤺ᤸᤗᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥊᥏ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤗᤳᤇᤠ ᤕᤢᤵᤐᤠ ᤆᤧᤳᤌᤩᤠ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ॥

᥋᥆ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥋᥇ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥋᥈ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥋᥉ ᤜᤧᤰᤁᤩᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ. ᤂᤧᤒᤩᤠᤱ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤔᤠ᤺ᤸᤗᤧ ᤁᤢᤜᤢᤰᤘᤠ᤺ᤴ ᤀᤠᤶᤓᤠ ᤁᤴ ᤘᤕᤧ॥

᥋᥊ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤔᤏᤛ᤻ᤛᤣᤒᤠ ᤌᤠ᤺ᤰᤗᤠᤶᤗᤥᤒᤠ ᤐᤍᤠᤛᤢᤖᤖᤧ ᤁᤢᤛ᤻ᤛᤠ ᤃᤔᤗᤡᤀᤣᤗᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥋᥋ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤕᤢᤵᤐᤠ ᤆᤧᤳᤌᤩᤠ ᤌᤡᤰ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ ᤌᤡᤰ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥋᥌ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥋᥍ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥋᥎ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥋᥏ ᤜᤧᤰᤁᤩᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤐᤍᤠᤛᤢᤖᤖᤧ ᤁᤢᤛ᤻ᤛᤠ ᤃᤔᤗᤡᤀᤣᤗᤖᤧ ᤁᤢᤜᤢᤰᤘᤠ ᤜᤠᤒᤠ ᤁᤴ ᤘᤕᤧ॥

᥌᥆ ᤑᤠᤱᤛᤡᤃᤣᤰᤐᤠ ᤕᤧᤴᤏᤥ ᤒᤣᤏᤩᤠᤔᤡᤏᤒᤠ ᤌᤠ᤺ᤰᤗᤠᤶᤗᤥᤒᤠ ᤃᤡᤍᤣᤀᤥᤏᤡᤖᤧ ᤁᤢᤛ᤻ᤛᤠ ᤀᤒᤡᤍᤠᤏᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥌᥇ ᤂᤧᤸᤗᤧ ᤁᤢᤜᤢᤰᤘᤠ ᤀᤠᤶᤓᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤕᤢᤵᤐᤠ ᤆᤧᤳᤌᤩᤠ ᤌᤡᤰ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ ᤌᤡᤰ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥌᥈ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ.

᥌᥉ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤔᤧᤸᤗᤢᤰᤛᤠ᤺ᤳᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤢ᤺ᤶᤒᤠ ᤌᤡᤰ.

᥌᥊ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥌᥋ ᤜᤧᤰᤁᤩᤠᤱ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤛᤧᤃᤶᤒᤠ ᤏᤧᤳᤇᤡ. ᤔᤧᤸᤗᤢᤰᤛᤠ᤺ᤳ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤢ᤺ᤶᤒᤠ ᤅᤠᤛᤡ॥ ᤃᤡᤍᤣᤀᤥᤏᤡ᤺ᤸᤗᤧ ᤁᤢᤛ᤻ᤛᤠ ᤀᤒᤡᤍᤠᤏᤖᤧ ᤁᤢᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ॥

᥌᥌ ᤌᤡᤒᤥᤱᤃᤣ᤺ᤰᤐᤠ ᤕᤧᤴᤏᤥ ᤍᤠᤏᤖᤧ ᤁᤢᤎᤠ᤺ᤰᤗᤠᤶᤗᤥᤒᤠ ᤀᤶᤔᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤀᤜᤡᤀᤣᤈᤣᤖᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥌᥍ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤜᤠᤒᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤕᤢᤵᤐᤠ ᤆᤧᤳᤌᤩᤠ ᤌᤡᤰ. ᤏᤢᤒᤥᤱ ᤛᤣᤁᤧᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ ᤌᤡᤰ. ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥌᥎ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ ᤌᤡᤰ.

᥌᥏ ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥍᥆ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥍᥇ ᤋᤱᤈᤢᤶ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡᤃ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤀᤶᤔᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤀᤜᤡᤀᤣᤈᤣᤖᤖᤧ ᤁᤢᤜᤢᤰᤘᤠ ᤀᤠᤶᤓᤠ ᤁᤴ ᤘᤕᤧ॥

᥍᥈ ᤌᤡᤒᤥᤱᤅᤠᤱ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤀᤠᤛᤣᤖᤒᤠ ᤌᤠ᤺ᤰᤗᤠᤶᤗᤥᤒᤠ ᤀᤥᤁᤪᤠᤏᤖᤧ ᤁᤢᤛ᤻ᤛᤠ ᤐᤃᤡᤀᤣᤗᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥍᥉ ᤂᤧᤸᤗᤧ ᤁᤢᤜᤢᤰᤘᤠ ᤀᤠᤶᤓᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤕᤢᤵᤐᤠ ᤆᤧᤳᤌᤩᤠ ᤌᤡᤰ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ ᤌᤡᤰ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥍᥊ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ ᤌᤡᤰ.

᥍᥋ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥍᥌ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥍᥍ ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤀᤥᤁᤪᤠᤏᤖᤧ ᤁᤢᤛ᤻ᤛᤠ ᤐᤃᤡᤀᤣᤗᤖᤧ ᤋᤠᤖᤢᤒᤠ ᤁᤢᤜᤢᤰᤘᤠ᤺ᤴ ᤀᤠᤶᤓᤠ ᤁᤴ ᤘᤕᤧ॥

᥍᥎ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤏᤵᤋᤠᤗᤡᤒᤠ ᤌᤠ᤺ᤰᤗᤠᤶᤗᤥᤒᤠ ᤀᤣᤗᤠᤏᤖᤧ ᤁᤢᤛ᤻ᤛᤠ ᤀᤜᤡᤖᤖᤧ ᤁᤢᤜᤢᤰᤘᤠ᤺ᤴ ᤋᤠᤖᤢ॥

᥍᥏ ᤂᤧᤸᤗᤧ ᤁᤢᤜᤢᤰᤘᤠ᤺ᤴ ᤀᤠᤶᤓᤠ ᤁᤴ ᤘᤕᤧ– ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥇᥉᥆ ᤛᤣᤁᤣᤗᤒᤠ ᤕᤢᤵᤐᤠ ᤆᤧᤳᤌᤩᤠ ᤌᤡᤰ. ᤏᤢᤒᤥᤱ ᤛᤣᤁᤣᤗᤒᤠ ᤗᤳᤇᤠ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠ ᤌᤡᤰ– ᤁᤴᤜᤠ᤹ ᤏᤧᤵᤔᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧ ᤁᤧᤍᤡᤶᤒᤠ ᤆᤥᤃᤧ–

᥎᥆ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱ ᤛᤣᤁᤣᤗᤒᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ ᤌᤡᤰ.

᥎᥇ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳᤌᤡᤰ.

᥎᥈ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰ.

᥎᥉ ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤛᤧᤃᤶᤒᤠ ᤏᤧᤳᤇᤡ. ᤌᤢ᤺ᤶᤒᤠ ᤅᤠᤛᤡ. ᤔᤧ᤺ᤴᤍᤒᤁᤠ ᤅᤠᤛᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤅᤠᤛᤡ॥ ᤀᤣᤏᤠᤏᤖᤧ ᤁᤢᤛ᤻ᤛᤠ ᤀᤜᤡᤖᤖᤧ ᤁᤢᤜᤢᤰᤘᤠ ᤜᤠᤒᤠ ᤁᤴ ᤘᤕᤧ॥

᥎᥊ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤠᤱᤎᤥ᤺ᤰᤏᤠ ᤆᤥ᤺ᤰᤔᤠ ᤏᤢ ᤋᤥ᤺ᤶᤔᤠ ᤕᤠ᤺ᤶᤒᤰᤁᤥ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤖᤧ ᤔᤧᤍᤥᤴᤍᤢᤒᤠ ᤜᤢᤰᤘᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤘᤕᤧ– ᤌᤡᤒᤥᤱᤅᤠᤱ ᤏᤧᤳᤇᤡ ᤕᤢᤵᤐᤠ ᤆᤧᤳᤌᤩᤠ. ᤌᤡᤒᤥᤱᤅᤠᤱ ᤏᤧᤳᤇᤡ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠᤜᤠ᤹. ᤜᤧᤰᤁᤩᤠᤱ ᤌᤡᤒᤥᤱ ᤏᤧᤳᤇᤡ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱ॥

᥎᥋ ᤁᤧᤖᤧᤰ ᤕᤢᤵᤐᤠ ᤆᤧᤳᤌᤩᤠᤜᤠ᤹ ᥇᥉᥆ ᤛᤣᤁᤣᤗ ᤕᤠᤖᤡᤰ ᤁᤧᤗᤡ᤺ᤵᤐᤠ ᤆᤥᤃᤧ ᤜᤧᤰᤁᤩᤠᤱ ᤛᤠᤔᤠᤰᤂᤡ᤹ ᤛᤠᤱᤔᤠ ᤕᤢᤵᤐᤠ ᤇᤧ᤺ᤱᤃᤩᤠᤜᤠ᤹ ᤏᤢᤒᤥᤱ ᤛᤣᤁᤣᤗ ᤕᤠᤖᤡᤰ ᤁᤧᤗᤡ᤺ᤵᤐᤠ ᤆᤥᤃᤧ॥ ᤂᤵᤐᤩᤠ ᤛᤠᤔᤠᤜᤠ᤹ᤖᤧ ᤁᤧᤖᤧᤰ ᤕᤢᤵᤐᤠ᤺ᤸᤗᤧ ᤁᤢᤗᤡ᤺ᤵᤔᤠᤴ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᥈᥆.᥊᥆᥆ ᤛᤣᤁᤣᤗd ᤕᤥᤖᤧ॥

᥎᥌ ᤛᤢᤰᤐᤠᤸᤗᤧ ᤁᤧᤍᤡᤶᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱᤜᤠ᤹. ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᤁᤧᤖᤧᤰ ᤌᤡᤒᤥᤱ ᤌᤡᤒᤥᤱ ᤛᤣᤁᤣᤗᤒᤠ ᤛᤠᤶᤔᤩᤠᤱ ᤛᤠᤱᤋᤧᤖᤧ᤺ᤱᤜᤠ᤹ ᥇᥈᥆ ᤛᤣᤁᤣᤗe ᤁᤧᤗᤡ᤺ᤵᤐᤠ ᤆᤥᤃᤧ॥

᥎᥍ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ. ᤂᤧᤴ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤛᤥᤖᤡᤰ. ᤌᤡᤒᤥᤱᤅᤠᤱ ᤏᤧᤳᤇᤡ ᤛᤧᤃᤶᤒᤠ. ᤌᤡᤒᤥᤱᤅᤠᤱ ᤏᤧᤳᤇᤡ ᤌᤢ᤺ᤶᤒᤠᤜᤠ᤹ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤧᤸᤗᤢᤰᤛᤠ᤺ᤳ ᤔᤧᤘᤕᤧ ᤜᤧᤰᤁᤩᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤧ᤺ᤴᤍᤒᤁᤠ ᤔᤧᤘᤕᤧ॥

᥎᥎ ᤜᤧᤰᤁᤩᤠᤱ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤆᤠᤜᤡ᤺ᤴ ᤌᤰᤛᤠᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤏᤡᤒᤥᤱᤅᤠᤱ ᤗᤡᤛᤡ ᤛᤧᤃᤶᤒᤠ. ᤋᤢᤰᤐᤥᤱ ᤌᤢ᤺ᤶᤒᤠ. ᤋᤢᤰᤐᤥᤱ ᤔᤧ᤺ᤴᤍᤒᤁᤠ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤋᤢᤰᤐᤥᤱ ᤔᤧᤸᤗᤢᤰᤛᤠ᤺ᤳ ᤔᤧᤘᤕᤧ॥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤠᤱᤌᤥ᤺ᤰᤏᤠ ᤐᤥ᤺ᤰᤂᤧᤀᤠᤱ ᤀᤣᤃᤠᤱ ᤂᤧᤴ ᤋᤥ᤺ᤶᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤜᤢᤰᤘᤠᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤘᤕᤧ॥

᥎᥏ ᤔᤥᤛᤠᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤜᤘᤣ ᤍᤠᤱᤒᤧᤴᤏᤢ ᤐᤠ᤺ᤵᤔᤠᤖᤧ ᤗᤠᤃᤡ ᤛᤡᤃᤠᤱ ᤗᤠᤛᤧᤎᤰᤔᤠ ᤏᤡᤱᤘᤠ᤹ᤑᤢᤔᤠᤱ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤸᤗᤧ ᤁᤢᤛᤶᤎᤠᤱᤒᤠ ᤏᤧᤳᤇᤡ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠᤴ ᤂᤧᤵᤛᤢ॥ ᤀᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤏᤢ ᤐᤠᤖᤧᤖᤥ॥

a 

᥍:᥇᥉ ᤜᤵᤔᤧᤴ ᥇.᥋ ᤁᤡᤗᤥ

b 

᥍:᥇᥉ ᤜᤵᤔᤧᤴ ᥎᥆᥆ ᤃᤪᤠᤔ

c 

᥍:᥇᥊ ᤜᤵᤔᤧᤴ ᥇᥇.᥋ ᤃᤪᤠᤔ

d 

᥍:᥎᥋ ᤜᤵᤔᤧᤴ ᥈᥎ ᤁᤡᤗᤥ

e 

᥍:᥎᥌ ᤜᤵᤔᤧᤴ ᥇.᥊ ᤁᤡᤗᤥ

ᤛᤣᤔᤡᤕᤢᤱᤍᤧᤴ ᤕᤢᤱᤔᤠ ᤌᤡᤶ

᥎

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤜᤠᤖᤢᤏᤧᤴ ᤔᤧᤳᤋᤧ᤹– ‘ᤂᤧᤏᤧ᤹ ᤏᤢᤛᤡ ᤛᤣᤔᤡᤜᤠ᤹ ᤁᤧᤕᤢᤰᤂᤢᤸᤗᤧ ᤂᤧᤴ ᤛᤣᤔᤡᤜᤠ᤹ᤖᤧ ᤛᤣᤔᤡᤕᤢᤱᤍᤧᤴ ᤋᤃᤡ ᤗᤧᤵᤔᤠᤱᤒᤠ ᤋᤧᤴᤏᤡᤴ ᤌᤥ᤹ᤖᤢᤖ॥’”

᥉ ᤜᤧᤰᤁᤩᤠᤱ ᤜᤠᤖᤢᤏᤧᤸᤗᤧ ᤜᤧᤰᤁᤣᤀᤣ ᤆᤥᤃᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰᤁᤣ ᤛᤣᤔᤡ ᤕᤢᤱᤍᤧᤴᤏᤡᤸᤗᤧ ᤋᤃᤡ ᤗᤧᤵᤔᤠᤱ ᤌᤥ᤹ᤖᤢᤖ ᤂᤢᤏᤧ᤹ ᤛᤣᤔᤡᤜᤠ᤹ ᤕᤢᤰᤂᤢ॥

᥊ ᤂᤧᤸᤗᤧ ᤁᤢᤕᤢᤰᤏᤠᤀᤠᤱᤎᤥ ᤁᤢᤓᤢᤱᤜᤠ᤹ ᤌᤠᤖᤡᤰ ᤛᤣᤔᤡ ᤕᤢᤱᤍᤧᤴᤏᤡᤴ ᤌᤰᤔᤏᤠᤒᤠ ᤛᤠᤶᤔᤩᤠᤱ ᤁᤢᤗ᤺ᤵᤐᤠ ᤆᤥᤃᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤁᤢᤒᤡ ᤀᤥ᤺ᤴᤎᤠᤰᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤛᤧᤔᤡ ᤕᤢᤱᤍᤧᤴᤏᤡᤴ ᤔᤧᤈᤥᤃᤢᤖᤥ॥

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤏᤢ ᤋᤥ᤺ᤴᤇᤡᤱᤔᤠ

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥌ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤗᤢᤶᤔᤥᤒᤠ ᤗᤧᤒᤡᤜᤠ᤹ ᤋᤣ᤹ᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤆᤥᤃᤧᤛᤧ᤹॥

᥍ ᤂᤧᤱᤜᤠ᤹ ᤛᤢᤳᤌᤥ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤂᤧᤏᤧ᤹ ᤀᤰᤂᤣ ᤆᤥᤃᤧ᤹– ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤆᤫᤠ᤺ᤳᤋᤡᤴ ᤛᤠᤰᤂᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤥᤒᤠ ᤁᤧᤖᤧᤰ ᤔᤢᤖᤡᤰᤜᤠ᤹ ᤔᤧᤏ᤺ᤰᤛᤢᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤆᤠᤱᤜᤠ᤹ ᤘᤠᤔᤧᤜᤵᤋᤢᤖ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤢᤳᤌᤥ ᤔᤧᤒᤥ᤺ᤱᤗ॥

᥎ ᤂᤧᤱᤜᤠ᤹ᤖᤣ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ ᤏᤢ ᤏᤡ᤺ᤱᤃᤣ᤹ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧᤴ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤔᤧᤍᤠᤖᤢᤖ. ᤂᤧᤒᤩᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡᤃ ᤂᤧᤏᤧ᤹ ᤘᤣ᤹ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ ᤋᤠᤖᤧ᤹॥

᥏ ᤂᤧᤏᤧ᤹ ᤗᤧᤒᤡᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤋᤃᤡ ᤋᤠᤖᤧᤛᤧ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤑᤢᤰᤂᤧᤛᤧ᤹॥

᥇᥆ ᤂᤧᤏᤧ᤹ ᤗᤧᤒᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤠᤖᤧᤛᤧ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤢᤰᤜᤠ᤹ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤧᤏᤧᤛ᤻ᤛᤢᤖ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤛᤧ ᤗᤧᤒᤡᤜᤠ᤹ ᤕᤠᤖᤡᤵ ᤔᤧᤒᤥᤱᤗ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤗᤧᤒᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤜᤠᤖᤢᤏᤧᤸᤗᤧ ᤋᤥ᤺ᤴᤍᤢᤛᤡᤖ॥

᥇᥈ “ᤂᤧᤴ ᤀᤣᤃᤠᤱ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤂᤧᤴ ᤏᤧᤳᤇᤡ ᤁᤢᤶᤒᤠᤒᤠ ᤐᤡᤳᤛᤠᤳᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤛᤶᤎᤠᤱ ᤔᤧᤏᤧᤛ᤻ᤛᤢ᤹॥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤗᤳᤇᤠ ᤐᤡᤳᤛᤠᤳ ᤋᤧᤴ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤏᤢ ᤘᤣ᤹ ᤐᤡᤳᤛᤠᤳ ᤋᤧᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥᤴᤍᤢᤛᤡᤖ॥

᥇᥉ ᤂᤧᤏᤧ᤹ ᤗᤧᤒᤡᤜᤠ᤹ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠᤖᤧ ᤂᤢᤴᤇᤡ᤹ ᤋᤃᤡ ᤕᤧᤵᤛᤧᤛᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤋᤥ᤺ᤴᤍᤧᤛᤧ᤹॥

᥇᥊ ᤁᤶᤓᤗ᤹ᤖᤡᤰ ᤂᤧᤏᤧ᤹ ᤗᤧᤒᤡᤜᤠ᤹ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤀᤣ᤺ᤰ ᤛᤧᤴᤍᤧᤛᤧ᤹. ᤜᤧᤰᤁᤩᤠᤱ ᤗᤧᤒᤡᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤛᤡᤖᤥ॥

᥇᥋ “ᤂᤧᤏᤧ᤹ ᤗᤧᤒᤡᤜᤠ᤹ ᤛᤢᤳᤌᤥ ᤁᤧᤈᤥᤃᤢᤛᤡᤀᤠᤱ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤜᤧᤰᤁᤣ ᤂᤧᤱᤜᤠ᤹ ᤋᤥ᤺ᤴᤍᤧᤛᤧ᤹ ᤂᤧᤴ ᤀᤣᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤗᤧᤒᤡᤜᤠ᤹ ᤛᤡᤃᤠᤱ ᤔᤧᤗᤠ᤺ᤳᤗ॥

᥇᥌ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤂᤧᤱᤜᤠ᤹ ᤁᤧᤖᤧᤰᤁᤣ ᤀᤠᤱᤃᤠ᤹ᤀᤥ ᤔᤧᤍᤥᤴᤍᤢᤛᤡᤒᤠᤖᤥ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠ ᤜᤧᤰᤁᤣ ᤂᤧᤱᤜᤠ᤹ ᤋᤠ᤺ᤰᤋᤢᤱᤛᤡᤱᤅᤠᤱ ᤘᤠ᤹ᤀᤠ॥

᥇᥍ ᤀᤡᤛᤪᤠᤀᤡᤗᤀᤥ. ᤔᤏᤠᤛᤠᤱ. ᤌᤰᤛᤠᤛᤠᤱ. ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠ ᤁᤧᤎᤠᤵᤐᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤀᤠᤔᤏᤠ ᤀᤠᤎᤰᤛᤠᤛᤡᤖᤥ॥ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤀᤠᤱᤃᤠ᤹ ᤛᤧᤖᤢᤱᤛᤡᤱᤒᤠ ᤕᤧᤴᤏᤥ ᤁᤴᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤀᤣ᤺ᤰ ᤛᤧᤴᤍᤢᤱᤛᤡᤱ॥

᥇᥎ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤀᤠᤱᤃᤠ᤹ ᤗᤧᤒᤡᤜᤠ᤹ ᤋᤠ᤺ᤰᤋᤢᤱᤛᤡᤱᤅᤠᤱ ᤔᤧᤘᤠ᤹॥

᥇᥏ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ. ᤀᤠᤱᤃᤠ᤹ ᤗᤧᤒᤡᤜᤠ᤹ ᤜᤠᤖᤢᤏᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤐᤡᤖᤢᤱᤛᤡᤱᤅᤠᤱ ᤘᤠ᤹॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤂᤧᤱᤜᤠ᤹ᤖᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤔᤧᤈᤥᤃᤢ ᤔᤧᤒᤡᤖᤢᤛᤡᤖ ᤜᤧᤰᤁᤩᤠᤱ ᤔᤏᤠᤜᤠ᤹ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤑᤠ᤹ᤀᤠᤱ ᤛᤡᤍᤢᤱᤓᤈᤠᤜᤠ᤹ ᤔᤧᤈᤥᤃᤢ ᤔᤧᤒᤡᤖᤢᤛᤡᤖ ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤛᤣᤛᤣᤍᤧᤴᤏᤥ ᤔᤧᤍᤠ᤺ᤸᤗᤧ ᤋᤢᤰᤔᤠ ᤗᤠ᤺ᤰᤔᤠᤖᤧ ᤔᤧᤍᤖᤢᤛᤡᤴᤗ॥”

᥈᥆ ᤗᤧᤒᤡᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤔᤥᤛᤠ. ᤜᤠᤖᤢᤏ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤗᤧᤒᤡᤜᤠ᤹ ᤔᤧᤍᤥᤴᤍᤢᤛᤡ॥

᥈᥇ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤠᤱ ᤂᤢᤴᤇᤡ᤹ ᤆᤠᤱᤜᤠ᤹ ᤘᤠᤔᤧᤜᤵᤋᤢ॥ ᤂᤧᤒᤩᤠᤱ ᤜᤠᤖᤢᤏᤧᤸᤗᤧ ᤂᤧᤱᤜᤠ᤹ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤥ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤢᤳᤌᤥ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ॥

᥈᥈ ᤂᤧᤴ ᤀᤣᤃᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤠ᤺ᤶᤒᤰ ᤆᤥ᤺ᤰᤛᤧ ᤗᤧᤒᤡᤜᤠ᤹ ᤛᤡᤃᤠᤱ ᤔᤧᤗᤠᤛᤧ॥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥊ “ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤸᤗᤧ ᤌᤡᤶᤔᤡᤴ ᤜᤠᤒᤠ ᤁᤴᤗᤥ– ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤔᤧᤗᤠ᤺ᤳᤗ॥

᥈᥋ ᤁᤖ ᤅᤠᤒᤥᤱ ᤋᤱᤒᤣ ᤔᤧᤃᤧᤳᤋᤠᤱ ᤀᤣᤃᤠᤱ ᤂᤧᤱᤜᤠ᤹ᤖᤧ ᤕᤠ᤺ᤶᤒᤰ ᤔᤧᤴᤈᤥᤃᤢᤴᤗ. ᤜᤧᤰᤁᤩᤠᤱ ᤕᤠ᤺ᤶᤒᤰᤗᤠᤶ ᤂᤧᤱᤜᤠ᤹ ᤔᤧᤀᤱᤛᤡᤱᤗ. ᤂᤧᤒᤩᤠᤱ ᤕᤠᤶᤔᤥ ᤕᤠ᤺ᤶᤒᤰ ᤔᤧᤴᤈᤥᤃᤢᤴᤗ॥

᥈᥌ ᤁᤖ ᤕᤠ᤺ᤶᤒᤰ ᤜᤧᤴᤕᤠ ᤆᤥ᤺ᤰᤔᤠᤀᤠᤱ ᤘᤠ᤹ᤔᤠᤖᤧ ᤗᤠᤃᤡ ᤗᤧᤒᤡ ᤑᤢ᤹ᤏᤢᤛᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤧᤓᤠ᤹ᤖᤢᤛᤡᤖ ᤔᤧᤘᤠ᤹ᤖ. ᤁᤖ ᤂᤧᤱᤜᤠ᤹ᤖᤧ ᤀᤠᤵᤑᤣᤰ ᤕᤠ᤺ᤶᤒᤰ ᤆᤠᤜᤡ᤺ᤴ ᤔᤧᤴᤈᤥᤃᤢᤴᤗ॥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤀᤰᤂᤣᤀᤣ ᤆᤥᤃᤧ᤹ᤀᤥ॥”

ᤆᤥ᤺ᤰᤕᤢᤶᤓᤥ ᤋᤱᤏᤠᤶ

᥏

ᤂᤧᤱᤜᤠ᤹ ᤔᤡᤛᤪᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤒᤠ ᤏᤡᤛᤡᤃᤣᤰᤐᤠ ᤋᤱᤒᤣ ᤁᤧᤖᤧᤒᤠ ᤌᤡᤰᤛᤡᤃᤣᤰᤐᤠ ᤗᤠᤀᤥ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢᤀᤠᤱ ᤐᤠᤖᤧ

᥈ “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤔᤧᤍᤥᤛᤢᤖ॥

᥉ ᤀᤠᤶᤓᤠ ᤁᤴ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤴᤏᤥᤒᤠ ᤕᤢ᤺ᤴᤇᤡᤰ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤥ ᤂᤡᤏᤡ᤹ ᤁᤴ ᤋᤥᤛᤧᤶᤔᤧ᤹॥ ᤂᤧᤸᤗᤧ ᤗᤠᤃᤡ ᤁᤧᤖᤧᤰ ᤌᤡᤶ ᤏᤢ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤋᤥᤛᤧᤶᤔᤧ᤹॥”

᥊ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤔᤧᤍᤥᤛᤢᤖ ᤑᤠ᤹ᤀᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ॥

᥋ ᤂᤧᤱᤜᤠ᤹ᤖᤧ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤌᤡᤰᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣᤰᤐᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤕᤢ᤺ᤴᤇᤡᤰ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤔᤧᤍᤥᤛᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤁᤧᤖᤧᤰ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢ॥

᥌ ᤁᤖ ᤔᤏᤠ ᤁᤧᤛᤡᤒᤠ ᤆᤣ᤺ᤴ ᤔᤧᤛᤢᤛᤢᤀᤠᤱ ᤀᤠᤛᤢᤳᤌᤥ ᤁᤧᤒᤥᤱᤒᤠ ᤕᤖᤡᤰᤋᤱᤒᤠ ᤔᤏᤠᤜᤠ᤹ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤂᤧᤸᤗᤧ ᤕᤠ᤺ᤴᤍᤡᤰ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤋᤥᤔᤠ ᤔᤧᤴᤇᤢᤰᤋᤢᤴ॥ ᤂᤧᤱᤜᤠ᤹ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤐᤣᤛᤠᤱ ᤔᤧᤍᤩᤧ॥

᥍ ᤂᤧᤴ ᤔᤏᤠᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤁᤧᤛᤡᤒᤠ ᤔᤏᤠ᤺ᤸᤗᤧ ᤁᤢᤈᤣᤴ ᤀᤠᤏᤡᤃᤧ ᤛᤢᤛᤢᤶᤒᤧᤀᤠᤱ ᤀᤠᤛᤢᤳᤌᤥ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧ॥ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤴᤏᤥ ᤀᤠᤏᤡᤃᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤠᤀᤥ ᤀᤠᤏᤡᤃᤧ ᤛᤡᤍᤢᤱᤈᤓᤠᤴ ᤌᤣᤀᤠᤱ ᤋᤥ᤺ᤶᤔᤠ ᤔᤧᤄᤥᤛᤢᤶᤒᤧᤴᤒᤠᤒᤣ᥅”

᥎ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤵᤑᤠ ᤜᤠᤱᤄᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤌᤧᤔᤠ ᤀᤡᤱᤈᤠ᤺ᤱ ᤁᤧᤒᤡᤖᤡ᤹. ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗ॥”

᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥆ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤜᤡᤶᤛᤕᤱᤅᤥ ᤔᤏᤠ ᤁᤧᤛᤡᤒᤠ ᤆᤣ᤺ᤴ ᤁᤢᤓᤠ ᤔᤏᤠ᤺ᤸᤗᤧ ᤛᤢᤛᤢᤀᤠᤱ ᤀᤠᤛᤢᤳᤌᤥ ᤐᤥ᤺ᤰᤂᤧᤀᤠᤱ ᤘᤠ᤹. ᤀᤡᤃᤪ ᤔᤠ᤺ᤱᤄᤠ ᤔᤠ᤺ᤱᤄᤠ ᤘᤣ᤹ ᤗᤠᤈᤣ᤹ ᤐᤣᤀᤠᤱ ᤘᤠ᤹ᤛᤠᤱ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤈᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤴ ᤋᤥᤛᤢᤖ ᤐᤥᤱ᤹॥

᥇᥇ ᤏᤡᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤕᤢ᤺ᤴᤇᤡᤰ ᤂᤧᤱᤜᤠ᤹ᤖᤧ ᤁᤴ ᤔᤧᤍᤥᤛᤢᤖ॥ ᤂᤧᤱᤜᤠ᤹ᤖᤧ ᤔᤧᤸᤗᤢᤰᤛᤠ᤺ᤳ. ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤏᤢ ᤁᤧᤄᤡ᤺ᤰᤐᤠ ᤏᤢᤎᤡᤀᤠᤱ ᤔᤧᤈᤖ॥

᥇᥈ ᤂᤧᤱᤜᤠ᤹ᤖᤧ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤌᤠᤖᤡᤰ ᤂᤧᤴᤗᤠᤶᤒᤠ ᤁᤢᤓᤠ ᤌᤣᤀᤠᤱ ᤔᤧᤴᤏᤴᤇᤢᤴᤗ॥ ᤂᤧᤸᤗᤧ ᤀᤠᤳᤋᤡᤴ ᤁᤢᤕᤧᤵᤐᤠᤴᤏᤠᤱ ᤔᤧᤴᤀᤧᤰᤂᤢᤴᤗ॥ ᤆᤥ᤹ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤒᤠ ᤁᤧᤖᤧᤰ ᤌᤡᤶ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤍᤥᤛᤢᤖ॥

᥇᥉ ᤁᤖ ᤀᤠᤳᤋᤡᤴ ᤔᤏᤠᤴ ᤛᤢᤳᤌᤥ ᤆᤥᤰ. ᤜᤧᤰᤁᤩᤠᤱ ᤗᤠᤶᤍᤡ᤺ᤰᤁᤥᤀᤠᤱ ᤜᤥᤵ. ᤂᤧᤸᤗᤧ ᤆᤥᤰᤕᤢᤶᤓᤥ ᤋᤱᤏᤠᤶ ᤔᤧᤍᤥᤛᤢᤴᤏᤧᤓᤃᤪ ᤂᤧᤴ ᤔᤏᤠᤴ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤛᤡᤍᤢᤱᤈᤓᤠ ᤔᤧᤍᤥᤴᤍᤢᤴ॥ ᤂᤧᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤢᤗᤠᤕᤥᤸᤗᤧ ᤂᤢᤶᤍᤡᤱ ᤂᤥᤛᤢᤖ॥

᥇᥊ “‘ᤂᤡᤏᤡ᤹ ᤗᤢᤶᤔᤥ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤕᤢᤱ. ᤜᤧᤰᤁᤩᤠᤱ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤆᤥᤰᤕᤢᤶᤓᤥ ᤋᤱᤏᤠᤶ ᤋᤥᤔᤠ ᤏᤡᤱᤘᤠ᤹ ᤆᤥᤃᤢᤏᤧᤓᤃᤪ. ᤂᤧᤸᤗᤧ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤒᤠ ᤌᤡᤶ ᤏᤢ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤂᤧᤸᤗᤧ ᤋᤥᤛᤢᤖ॥ ᤘᤣ᤹ ᤗᤠᤈᤣ᤹ᤒᤠ ᤏᤢ ᤀᤠᤵᤑᤣᤰ ᤗᤠᤈᤣ᤹ᤒᤠ ᤔᤏᤠᤖᤧ ᤗᤠᤃᤡ ᤂᤡᤏᤡ᤹ ᤗᤳᤇᤠ ᤌᤡᤶ ᤁᤵᤔᤠ ᤐᤥᤱᤗᤥ॥’”

ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱ ᤁᤧᤒᤵᤐᤠ ᤂᤠ᤹ᤔᤡᤳ

(ᤗᤠ ᥊᥆:᥉᥊-᥉᥎)

᥇᥋ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥᤰ ᤁᤧᤕᤢᤱᤒᤠ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤓᤥ᤺ᤰᤂᤢᤸᤗᤧ ᤕᤠ᤺ᤴᤍᤡᤰ ᤂᤠ᤹ᤔᤡ᤺ᤳᤋᤡᤸᤗᤧ ᤂᤧᤴ ᤐᤴᤇᤢ॥ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱᤒᤠ ᤂᤧᤴ ᤂᤠ᤹ᤔᤡ᤺ᤳᤋᤡᤴ ᤕᤢ᤺ᤴᤇᤡᤰ ᤐᤥ᤺ᤰᤂᤧᤀᤠᤱᤎᤥ ᤋᤠᤏᤠᤶ ᤌᤠᤖᤡᤰᤁᤣ ᤔᤡᤎᤢᤱ ᤔᤡᤖᤠ᤺ᤰ ᤜᤧᤰᤋᤱᤒᤠ ᤏᤡᤎᤠᤒᤧ॥

᥇᥌ ᤁᤴ ᤀᤠᤵᤑᤠᤸᤗᤧᤛᤠᤱ ᤀᤰᤋᤱᤒᤠᤀᤣ ᤐᤥ᤺ᤰᤂᤧᤖ ᤘᤕᤧ– ᤗᤧᤴᤍᤡᤰ ᤂᤠ᤹ᤔᤡ᤺ᤳᤋᤡᤸᤗᤧ ᤐᤴᤇᤢ. ᤜᤧᤰᤁᤩᤠᤱ ᤛᤧᤴᤍᤡᤰ ᤔᤡᤎᤢᤱ ᤔᤡᤖᤠ᤺ᤰ ᤜᤧᤰᤋᤱᤒᤠ ᤏᤡᤎᤠᤒᤣ॥

᥇᥍ ᤀᤠᤸᤗ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱᤒᤠ ᤂᤠ᤹ᤔᤡ᤺ᤳᤋᤡᤴ ᤀᤡ᤺ᤱᤛᤡᤱᤅᤡᤸᤗᤧ. ᤀᤡᤛᤪᤠᤀᤡᤗᤡᤜᤠ᤹ ᤗᤠᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤀᤠᤳᤋᤡᤴ ᤋᤧᤴᤏᤥ ᤂᤠ᤹ᤔᤡ᤺ᤳᤋᤡᤴ ᤑᤴᤇᤡᤱ. ᤜᤠᤒᤠ ᤂᤧᤴ ᤋᤧᤴᤏᤥᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤢᤀᤡᤱᤈᤠ᤺ᤱᤅᤥ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢ॥ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱ ᤂᤠ᤹ᤔᤡ᤺ᤳᤋᤡᤴ ᤐᤳᤇᤧᤖ ᤌᤠᤖᤡᤰ ᤂᤧᤱᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤀᤣ ᤕᤠᤱᤔᤧᤎᤥ᤺ᤰᤋᤧ॥

᥇᥏ ᤕᤖᤡᤰ ᤕᤧᤴ ᤌᤠᤖᤡᤰ ᤂᤠ᤹ᤔᤡ᤺ᤳᤋᤡᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱ ᤀᤠᤶᤓᤠ ᤐᤳᤇᤧᤏᤧᤓᤃᤪ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤄᤧᤵᤛᤢᤀᤠᤱ ᤗᤠᤶ ᤔᤧᤴᤎᤠᤛᤡᤱᤅᤡᤴ॥

᥈᥆ ᤁᤢᤓᤠ ᤕᤧᤶᤔᤥ ᤛᤣᤛᤣ ᤕᤢᤱᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤁᤢᤓᤠ ᤕᤧᤴ ᤌᤧᤶᤒᤠᤖᤰ ᤂᤠ᤹ᤔᤡ᤺ᤳᤋᤡᤴ ᤐᤳᤇᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤕᤠᤱᤔᤧᤎᤥ᤺ᤰᤋᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤗᤠᤶ ᤔᤧᤎᤠᤛᤡᤱ॥

᥈᥇ ᤜᤧᤰᤁᤩᤠᤱ ᤁᤢᤓᤠ ᤕᤧᤶᤔᤥ ᤕᤢ᤺ᤴᤇᤡᤰᤁᤠᤱᤎᤥ ᤋᤠᤏᤠᤶ ᤌᤠᤖᤡᤰᤗᤰ ᤂᤠ᤹ᤔᤡ᤺ᤳᤋᤡᤴ ᤐᤳᤇᤧ. ᤂᤶᤓᤩᤠᤱ ᤋᤠᤏᤠᤶ ᤂᤠ᤹ᤔᤡ᤺ᤳᤋᤧᤴ ᤀᤡ᤺ᤱᤛᤡᤱᤅᤠᤱ ᤂᤧᤱᤜᤠ᤹ ᤗᤠᤶ ᤔᤧᤎᤠᤛᤡᤱ॥ ᤗᤧᤴᤍᤡᤰᤛᤠᤱ ᤀᤡᤃᤪ ᤛᤧᤴᤍᤡᤰᤛᤠᤱ. ᤂᤠ᤹ᤔᤡ᤺ᤳᤋᤧᤴ ᤀᤡ᤺ᤱᤛᤡᤱᤏᤢᤔᤧ᤺ᤴᤏᤧ ᤂᤧᤱᤜᤠ᤹ ᤗᤠᤶ ᤔᤧᤎᤠᤛᤡᤱ॥

᥈᥈ ᤏᤡᤕᤠ᤺ᤴ ᤀᤡᤃᤪ ᤗᤠᤎᤡᤰ ᤁᤡᤃᤪ ᤋᤱᤒᤣᤎᤡᤰ ᤌᤠᤖᤡᤰᤛᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱ ᤂᤠ᤹ᤔᤡ᤺ᤳᤋᤧᤴ ᤐᤳᤇᤧᤖ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶ ᤔᤧᤴᤎᤠᤛᤡᤱᤅᤡᤴ. ᤁᤖ ᤂᤠ᤹ᤔᤡ᤺ᤳᤋᤧᤴ ᤀᤡ᤺ᤱᤛᤡᤱᤏᤢᤔᤧ᤺ᤴᤏᤣ ᤂᤧᤱᤜᤠ᤹ ᤗᤠᤶ ᤔᤧᤎᤠᤛᤡᤱ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤥᤀᤣ ᤂᤧᤱᤜᤠ᤹ ᤗᤠᤶ ᤔᤧᤎᤠᤛᤡᤱ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤗᤠᤶ ᤀᤠᤰᤋᤱᤒᤠ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤕᤧ. ᤂᤧᤱᤜᤠ᤹ᤖᤧ ᤜᤠᤒᤠ ᤂᤧᤴᤏᤣ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ॥

ᤕᤢᤵᤐᤠ ᤌᤢᤳᤋᤢᤖᤡ᤺ᤵᤐᤠᤜᤠ᤹

᥇᥆

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤕᤢᤵᤐᤠ ᤌᤢᤳᤋᤢ᤺ᤵᤐᤠ ᤏᤧᤳᤇᤡ ᤆᤥᤃᤧ᤹॥ ᤂᤧᤱᤜᤠ᤹ ᤌᤰᤔᤏᤠᤀᤠᤱ ᤆᤥ᤺ᤰᤔᤏᤠᤒᤠ ᤐᤥᤱᤔᤠ ᤐᤥᤱ᤹॥ ᤛᤱᤈᤢᤶᤓᤥ ᤑᤢᤱᤔᤠᤛᤡ ᤏᤢ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤏᤢ ᤗᤠᤶ ᤌᤠᤔᤠᤛᤡᤸᤗᤧ ᤂᤧᤴ ᤌᤢᤳᤋᤢᤖᤡ᤺ᤵᤐᤠᤜᤠ᤹ ᤔᤢ᤺ᤵᤔᤠ ᤐᤥᤱ᤹॥

᥉ ᤂᤧᤴ ᤏᤧᤵᤔᤈᤠᤱ ᤁᤣ᤺ᤶᤒᤠ ᤀᤡᤰᤗᤠ ᤔᤢ᤺ᤵᤔᤠᤸᤗᤧ ᤁᤧᤖᤧᤰ ᤛᤱᤈᤢᤶᤓᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠ᤺ᤵᤔᤠᤍᤧᤴᤏᤥ ᤂᤧᤏᤧ᤹ᤀᤥ ᤔᤧᤈᤢᤶ ᤔᤧᤍᤠᤖ॥

᥊ ᤁᤖ ᤗᤳᤇᤠᤖᤰ ᤔᤢ᤺ᤵᤔᤧᤸᤗᤧ ᤗᤠᤶᤗᤥᤒᤠᤜᤠ᤹. ᤀᤡᤃᤪ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤂᤧᤏᤧ᤹ᤀᤥ ᤔᤧᤈᤢᤶ ᤔᤧᤍᤠᤖ॥

᥋ ᤀᤠᤸᤗ ᤀᤡᤱᤄᤱ ᤐᤡᤔᤠᤛᤡ ᤋᤠᤱᤒᤠ ᤀᤡᤰᤗᤠᤴ ᤔᤢᤰᤁᤡᤸᤗᤧ ᤏᤠᤱᤃᤧᤴ ᤐᤡᤛᤠᤱ ᤁᤧᤏᤧᤒᤠ ᤛᤠ᤺ᤱᤃᤠᤜᤡᤶᤔᤥᤒᤠ ᤔᤏᤠᤜᤠ᤹ ᤗᤠᤶ ᤔᤧᤎᤠᤛᤡᤱᤗ॥

᥌ ᤀᤠᤸᤗ ᤏᤡᤗᤧᤱ ᤀᤡᤱᤄᤱ ᤐᤡᤔᤠᤛᤡ ᤋᤠᤱᤒᤠ ᤀᤡᤰᤗᤠᤴ ᤔᤢᤰᤁᤡᤸᤗᤧ ᤗᤠᤱᤃᤧᤳ ᤐᤡᤛᤠᤱ ᤁᤧᤏᤧᤒᤠ ᤛᤠ᤺ᤱᤃᤠᤜᤡᤶᤔᤥᤒᤠ ᤔᤏᤠᤜᤠ᤹ ᤗᤠᤶ ᤔᤧᤎᤠᤱᤛᤡᤱᤗ॥ ᤀᤡᤱᤄᤱ ᤐᤡᤔᤠᤛᤡ ᤗᤠᤶ ᤌᤠᤛᤡᤱᤔᤠᤖᤧ ᤗᤠᤃᤡ ᤔᤡᤰᤛᤧ᤺ᤴ ᤐᤥᤱ᤹॥

᥍ ᤛᤱᤈᤢᤶᤓᤥ ᤑᤢᤱᤔᤠᤛᤡ ᤕᤧᤶᤔᤥᤀᤠᤱ ᤁᤣ᤺ᤶᤒᤠ ᤀᤡᤰᤗᤠ ᤔᤢ᤺ᤵᤔᤠ ᤐᤥᤱ᤹॥

᥎ “ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤢᤳᤋᤢᤖᤡ᤺ᤵᤐᤠᤜᤠ᤹ ᤔᤧᤔᤢ᤺ᤳᤋᤢᤖ॥ ᤁᤴ ᤂᤡᤏᤡ᤹ ᤖ ᤂᤡᤏᤡ᤹ ᤕᤠᤱᤛᤡᤒᤠ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗ॥

᥏ ᤀᤠᤒᤠᤅᤣ ᤂᤡᤏᤡ᤹ ᤗᤠᤈᤣ᤹ᤀᤥ ᤂᤡᤏᤡ᤹ ᤛᤶᤎᤠᤱ ᤕᤢᤰ ᤁᤧᤈᤥ᤺ᤰᤐᤠ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤂᤡᤏᤡ᤹ ᤋᤧᤴᤎᤱ ᤆᤥ᤺ᤰᤛᤧ ᤁᤧᤒᤣᤃᤡᤸᤗᤧ ᤌᤢᤳᤋᤢᤖᤡ᤺ᤵᤐᤠ ᤀᤡᤰᤗᤠᤗᤠᤶ ᤀᤡᤱᤄᤱ ᤐᤡᤖᤧᤶᤛᤡᤶᤔᤧ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤣᤛᤠᤱ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ᤗᤠᤶ ᤀᤠᤱᤃᤠ᤹ ᤛᤧ᤺ᤵᤏᤡᤱ᤹॥

᥇᥆ ᤂᤡᤏᤡ᤹ ᤛ᤺ᤵᤔᤠ ᤕᤧᤶᤔᤥ– ᤂᤡᤏᤡ᤹ ᤗᤠᤃᤡ ᤏᤡ᤺ᤴᤎᤥ ᤁᤧᤒᤥᤱᤒᤠ ᤋᤱᤏᤠᤶᤜᤠ᤹ ᤏᤢ ᤗᤠᤍᤢᤵᤐᤥᤒᤠ ᤋᤱᤏᤠᤶᤜᤠ᤹ᤀᤥ– ᤂᤡᤏᤡ᤹ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤛᤡᤎᤢᤱᤈᤓᤠᤜᤠ᤹ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤂᤡᤏᤡ᤹ ᤌᤢᤳᤋᤢᤖᤡ᤺ᤵᤐᤠ ᤔᤢ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤀᤠᤵᤑᤣᤰ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤴ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ᤛᤥ᤺ᤰ ᤐᤥ᤺ᤱᤗ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥”

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤕᤅᤢ ᤔᤧᤍᤣ᤹ᤖᤢ

᥇᥇ ᤏᤡᤛᤡᤃᤣᤰᤐᤠ ᤋᤱᤒᤣᤀᤥᤒᤠ ᤏᤡᤛᤡᤃᤣᤰᤐᤠ ᤗᤠ ᤏᤡᤒᤥᤱ ᤕᤧᤴᤏᤥ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥᤰ ᤁᤧᤕᤢᤱᤒᤠ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱ ᤁᤧᤒᤵᤐᤠ ᤂᤠ᤹ᤔᤡ᤺ᤳᤋᤡᤴ ᤀᤡ᤺ᤱᤛᤡᤱ॥

᥇᥈ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤔᤧᤎᤠᤛᤡᤱᤅᤠᤱ ᤘᤣ᤹ ᤘᤣ᤹ ᤋᤧᤴᤜᤠ᤹ᤀᤥ ᤔᤧᤒᤣ. ᤜᤧᤰᤁᤩᤠᤱ ᤐᤠᤖᤠᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤠ᤹ᤔᤡ᤺ᤳᤋᤧᤴ ᤑᤴᤇᤡᤱ॥

᥇᥉ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤔᤥᤛᤠ᤺ᤴᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤗᤠᤶᤍᤡᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ॥

᥇᥊ ᤌᤡᤰᤛᤡᤃᤣ᤺ᤰᤐᤥ ᤕᤜᤢᤍᤠᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤔᤏᤠᤛᤢᤶᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤡᤛᤠᤴ ᤔᤧᤓᤥ᤺ᤰᤂᤢᤀᤠᤱ ᤋᤃᤡ ᤔᤧᤎᤠᤛᤡᤱ॥ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏᤧᤴ ᤔᤏᤠᤛᤢᤶᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥇᥋ ᤛᤢᤀᤠᤖᤖᤧ ᤁᤢᤛ᤻ᤛᤠ ᤏᤋᤏᤣᤗᤧᤴ ᤀᤡᤛ᤻ᤛᤠᤂᤠᤖ ᤌᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥇᥌ ᤜᤣᤗᤥᤏᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒᤧᤴ ᤈᤒᤗᤢᤏ ᤌᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥇᥍ ᤂᤧᤒᤩᤠᤱ ᤛᤣᤛᤣᤍᤧᤴᤏᤡᤴ ᤔᤧᤕᤅᤢ. ᤜᤧᤰᤁᤩᤠᤱ ᤂᤧᤴ ᤔᤧᤒᤰᤂᤢᤀᤠᤱ ᤃᤣᤷᤛᤥᤏᤡᤜᤠ᤹ ᤏᤢ ᤔᤖᤠᤖᤡᤜᤠ᤹ ᤋᤃᤠᤱ ᤔᤧᤎᤠᤛᤡᤱ॥

᥇᥎ ᤂᤧᤴ ᤀᤣᤃᤠᤱ ᤖᤢᤒᤧᤏᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤔᤏᤠᤛᤢᤶᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤏᤡᤛᤠᤴ ᤔᤧᤒᤰᤂᤢᤀᤠᤱ ᤋᤃᤠᤱ ᤔᤧᤎᤠᤛᤡᤱ॥ ᤛᤍᤣᤀᤢᤖᤖᤧ ᤁᤢᤛ᤻ᤛᤠ ᤀᤣᤗᤡᤛᤢᤖᤧᤴ ᤔᤏᤠᤛᤢᤶᤜᤠ᤹ ᤗᤠᤶᤃᤧᤒᤠ ᤘᤕᤧ॥

᥇᥏ ᤛᤢᤖᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤛᤗᤢᤔᤡᤀᤣᤗᤧᤴ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ.

᥈᥆ ᤜᤧᤰᤁᤩᤠᤱ ᤍᤢᤀᤣᤗᤖᤧ ᤁᤢᤛ᤻ᤛᤠ ᤀᤣᤗᤩᤠᤛᤠᤐᤧᤴ ᤃᤠᤍᤖᤧ ᤁᤢᤎᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥈᥇ ᤂᤧᤒᤩᤠᤱ ᤁᤜᤠᤋᤡᤜᤠ᤹ ᤛᤣᤛᤣᤒᤠ ᤐᤠ᤺ᤴᤜᤠ᤹ ᤔᤧᤒᤰᤂᤢᤀᤠᤱ ᤋᤃᤠᤱ ᤔᤧᤎᤠᤛᤡᤱ॥ ᤂᤧᤱᤜᤠ᤹ ᤁᤧᤵᤔᤠ ᤋᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤧᤴ ᤑᤥ᤺ᤱᤔᤠ ᤛᤢ᤺ᤵᤔᤠ ᤁᤧᤒᤥᤱᤒᤠ ᤘᤕᤧ॥

᥈᥈ ᤂᤧᤴ ᤀᤣᤃᤠᤱ ᤀᤣᤑᤪᤠᤀᤡᤔᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤔᤏᤠᤛᤢᤶᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤛᤠᤴ ᤔᤧᤓᤥ᤺ᤰᤂᤢᤀᤠᤱ ᤋᤃᤡ ᤔᤧᤎᤠᤛᤡᤱ॥ ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤔᤠ᤺ᤴ ᤔᤏᤠᤛᤢᤶᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥈᥉ ᤐᤍᤠᤛᤢᤖᤖᤧ ᤁᤢᤛ᤻ᤛᤠ ᤃᤔᤗᤡᤀᤣᤗᤧᤴ ᤔᤏᤛ᤻ᤛᤣᤖᤧ ᤁᤢᤎᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ.

᥈᥊ ᤜᤧᤰᤁᤩᤠᤱ ᤃᤡᤍᤣᤀᤥᤏᤡᤖᤧ ᤁᤢᤛ᤻ᤛᤠ ᤀᤒᤡᤍᤠᤏᤧᤴ ᤒᤧᤏᤩᤠᤔᤡᤏᤖᤧ ᤁᤢᤎᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥈᥋ ᤂᤧᤴ ᤀᤣᤃᤠᤱ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤁᤧᤒᤵᤐᤠ ᤍᤠᤏᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤛᤠᤴ ᤔᤧᤓᤥ᤺ᤰᤂᤢ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤛᤢᤶᤜᤠ᤹ ᤁᤶᤒᤪᤠᤱ ᤔᤧᤔᤧᤳᤋᤢᤛᤡᤖ ᤋᤃᤠᤱ ᤔᤧᤎᤠᤛᤡᤱ॥ ᤀᤶᤔᤡᤛᤍ᤻ᤍᤤᤖᤧ ᤁᤢᤛ᤻ᤛᤠ ᤀᤜᤡᤀᤣᤈᤣᤖᤧᤴ ᤔᤏᤠᤛᤢᤶᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥈᥌ ᤀᤥᤁᤪᤠᤏᤖᤧ ᤁᤢᤛ᤻ᤛᤠ ᤐᤃᤡᤀᤣᤗᤧᤴ ᤀᤠᤛᤣᤖᤖᤧ ᤁᤢᤎᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ.

᥈᥍ ᤜᤧᤰᤁᤩᤠᤱ ᤀᤣᤗᤠᤏᤖᤧ ᤁᤢᤛ᤻ᤛᤠ ᤀᤜᤡᤖᤧᤴ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤜᤠ᤹ ᤗᤠᤶᤃᤧᤗᤥᤒᤠ ᤘᤕᤧ॥

᥈᥎ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤏᤠᤛᤢᤶᤜᤠ᤹ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤎᤠᤛᤡᤱᤅᤡᤸᤗᤧ ᤁᤶᤓᤗ᤹ᤖᤡᤰ ᤗᤠᤱᤄᤣ᤺ᤰᤔᤠ ᤁᤧᤒᤥᤱᤒᤠ ᤘᤕᤧ॥

᥈᥏ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤠ ᤔᤡᤎᤩᤠᤏᤒᤠ ᤖᤢᤀᤣᤗᤖᤧ ᤁᤢᤛ᤻ᤛᤠ ᤜᤥᤒᤠᤒᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤐᤡᤏᤡᤱ ᤔᤧᤳᤋᤡᤃᤧᤒᤠ ᤋᤧᤴᤏᤥ ᤀᤠᤏᤡᤃᤧ ᤐᤣᤃᤡᤃᤧᤖ ᤐᤳᤇᤡᤃᤧ॥ ᤂᤧᤏᤧ᤹ᤀᤠᤱ ᤀᤠᤏᤡᤃᤧᤏᤢᤀᤣ ᤐᤣᤃᤧ᤹. ᤀᤠᤏᤡᤃᤧ ᤂᤧᤏᤧ᤹ ᤏᤢᤖᤡᤰᤁᤣ ᤔᤧᤳᤋᤠᤛᤡᤃᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤏᤢ᤹ᤔᤠ ᤋᤠᤔᤠ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹॥”

᥉᥆ ᤁᤖ ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤔᤧᤒᤣ᤺ᤰᤁᤠᤴ॥ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤈᤣ᤹ᤀᤥ ᤏᤢ ᤀᤠᤵᤑᤣᤰ ᤀᤠᤔᤏᤠᤜᤠ᤹ᤀᤥ ᤏᤢ᤺ᤱᤅᤠ ᤐᤣ᤺ᤰᤁᤠ॥”

᥉᥇ ᤁᤖ ᤔᤥᤛᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤀᤠᤏᤡᤃᤧ ᤀᤣ᤺ᤰ ᤀᤠᤸᤗᤧᤖᤧᤴᤏᤧ᤹॥ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤏᤡᤃᤧ ᤀᤠᤳᤋᤡ ᤀᤠᤳᤋᤡ ᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤠ ᤐᤥᤱ᤹ ᤂᤧᤴ ᤂᤧᤏᤧ᤹ ᤁᤧᤏᤡᤛᤢ᤹ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤏᤡᤃᤧ ᤗᤠᤃᤡ ᤗᤠᤶ ᤀᤥ᤺ᤴᤃᤧᤎᤠᤰᤐᤠ ᤐᤥᤱᤔᤠ ᤁᤧᤛᤢᤰ॥

᥉᥈ ᤂᤧᤏᤧ᤹ ᤀᤠᤏᤡᤃᤧᤏᤢ ᤛᤥᤖᤡᤰ ᤁᤧᤒᤣ᤺ᤰᤏᤧᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤐᤡᤖᤡᤃᤧᤒᤠ ᤏᤢ᤹ᤔᤠ ᤋᤠᤔᤠᤴ ᤂᤧᤏᤧ᤹ᤀᤠᤱ ᤑ᤺ᤱᤅᤠ ᤐᤡᤀᤠᤛᤡᤃᤧᤖᤥ॥”

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤶᤍᤡᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ

᥉᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤥ᤺ᤰᤔᤠᤀᤥᤗᤠᤶ ᤂᤧᤱᤜᤠ᤹ ᤛᤢᤶᤕᤠᤴ ᤗᤠᤶᤍᤡᤰ ᤔᤧᤈᤥᤃᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤠᤱᤎᤥ᤺ᤰᤔᤠᤍᤧᤴ ᤁᤥ᤺ᤳᤇᤧ ᤀᤠᤓᤧᤸᤗᤧᤛᤠᤱ ᤋᤃᤡ ᤋᤃᤡ ᤔᤧᤒᤣᤖ ᤔᤧᤘᤕᤧ॥

᥉᥊ ᤂᤧᤱᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤗᤠᤶ ᤔᤧᤎᤠᤛᤡᤱᤅᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠ᤹ᤔᤡ᤺ᤳᤋᤧᤴ ᤗᤧᤴᤍᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤐᤳᤇᤧ॥

᥉᥋ ᤀᤠᤓᤧᤸᤗᤧᤛᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤋᤃᤡ ᤔᤧᤍᤣ᤹ᤖᤢᤸᤗᤧ. ᤔᤥᤛᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤠᤀᤣ. ᤐᤥᤃᤧ᤹ᤀᤥ᥄

ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤑᤢᤳᤇᤡᤱᤈᤩᤠᤱ ᤔᤧᤒᤥ᤺ᤱᤗᤖᤥ᥄

ᤂᤧᤏᤧ᤹ ᤁᤧᤈᤡ᤺ᤵᤐᤠᤜᤠ᤹ ᤁᤧᤍᤃᤡ ᤁᤧᤍᤃᤡ ᤔᤧᤄᤧᤳᤇᤡᤱᤗᤖᤥ॥”

᥉᥌ ᤜᤧᤰᤁᤩᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤏᤠ᤺ᤵᤛᤢᤸᤗᤧ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤠᤀᤣ. ᤀᤡᤛᤪᤠᤀᤡᤗᤒᤠ ᤜᤧᤴᤇᤡᤱ ᤜᤧᤴᤇᤡᤱ ᤜᤡᤶᤛᤕᤱᤜᤠ᤹ᤀᤥ

ᤂᤧᤏᤧ᤹ ᤏᤢ᤺ᤰᤂᤧ ᤋᤩᤧ᤹ᤀᤥ᥄”

ᤀᤡᤛᤪᤠᤀᤡᤗᤡᤜᤠ᤹ ᤔᤏᤧᤔᤧᤎᤡᤰᤋᤧ

᥇᥇

ᤁᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤖ ᤌᤠᤖᤡᤰ ᤂᤧᤴ ᤔᤏᤠᤜᤠ᤹ ᤂᤢᤴᤇᤡ᤹ ᤋᤢᤰᤂᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤏᤧᤎᤡᤰᤔᤠ ᤔᤧᤜᤣ᤺ᤰᤋᤧ॥ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤸᤗᤧ ᤔᤡ ᤐᤥ᤺ᤰᤂᤣ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤗ᤺ᤶᤒᤠ ᤔᤡ᤺ᤴ ᤜᤠ᤹ᤖᤢᤀᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤕᤠ ᤁᤢᤍᤡᤱᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧ॥

᥈ ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤥᤛᤠᤀᤥ ᤔᤧᤍᤩᤧᤀᤠᤱ ᤔᤣᤖᤡᤱ ᤔᤧᤎᤰᤋᤧ॥ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ. ᤜᤧᤰᤁᤩᤠᤱ ᤔᤡ᤺ᤴ ᤛᤩᤧ॥

᥉ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤋᤒᤣᤖᤠa ᤔᤧᤔᤧᤳᤋᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤥᤗᤠᤶ ᤁᤧᤗ᤺ᤶᤒᤠ ᤔᤡ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤋᤡᤖᤧᤀᤠᤱ ᤘᤕᤧ॥

᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠ ᤂᤧᤈᤧᤰ ᤁᤧᤈᤥ᤺ᤰᤐᤠ ᤔᤏᤠᤛᤢᤶᤜᤠ᤹ ᤛᤠ᤹ᤖᤡᤰ ᤁᤢᤈᤠᤄᤩᤠ ᤔᤧᤒᤥ᤺ᤰᤂᤧ. ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤕᤠᤶᤔᤥ ᤔᤧᤜᤠᤒᤧᤀᤠᤱ ᤀᤰᤂᤣ ᤗ᤹ᤔᤠ ᤔᤧᤜᤣ᤺ᤰᤋᤧ. “ᤀᤠᤏᤡᤃᤧ ᤛᤠ ᤆᤠᤔᤠ ᤂᤥᤛᤢᤶᤒᤧᤸᤗᤧ ᤏᤢᤒᤠ ᤐᤥ᤺ᤰᤂᤧᤒᤠᤔᤧᤴ᥄

᥋ ᤔᤡᤛᤪᤀᤥ ᤀᤠᤏᤡᤃᤧ ᤜᤠᤒᤠ ᤆᤠᤔᤠ ᤂᤥᤛᤢᤶᤒᤧᤒᤠ ᤅᤠᤛᤠ᤺ᤴ– ᤜᤧᤰᤁᤩᤠᤱ ᤂᤠᤶᤐᤀᤡᤳ. ᤁᤰᤐᤠ. ᤇᤧ᤺ᤵᤐᤡ ᤏᤢ ᤔᤠᤰᤂᤥ᤹ ᤁᤢᤈ᤺ᤰᤜᤠ᤹ ᤏᤡᤱᤘᤠ᤹ᤛᤢᤶ ᤗ᤹ᤖᤡᤃᤧ॥

᥌ ᤁᤖ ᤁᤴ ᤔᤴᤏ᤺ᤴᤏᤢ᤺ᤸᤗᤧ ᤘᤣ᤹ ᤌᤣᤀᤠᤱ ᤁᤢᤈᤠ ᤏᤡᤔᤧᤍᤧᤳᤏᤧᤴ॥ ᤀᤠᤸᤗᤃ ᤀᤠᤏᤡᤃᤧ ᤆᤠᤔᤠᤀᤠᤱ ᤔᤧᤈᤠᤶᤒᤧᤴ॥”

᥍ ᤔᤴᤏ ᤔᤧᤵᤔᤏᤠᤒᤧᤴ ᤛ᤺ᤵᤑᤠ᤺ᤸᤗᤧ ᤁᤢᤛᤣ᤹ ᤜᤧᤰᤋᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤀᤥᤔᤧᤵᤔᤧᤸᤗᤧ ᤀᤠ᤺ᤱᤄᤡ᤺ᤰᤘᤠ ᤁᤢᤀᤡᤛᤡ᤺ᤰ ᤏᤡᤍᤧᤳᤋᤧ॥

᥎ ᤔᤏᤠᤜᤠ᤹ ᤔᤧᤒᤣᤀᤠᤱ ᤂᤧᤴ ᤔᤧᤓᤢᤰᤂᤢ. ᤗᤢᤱᤛᤢᤶᤔᤥ ᤔᤧᤕᤢ᤺ᤳᤋᤢᤀᤠᤱ ᤀᤡᤃᤪ ᤛᤢᤶᤒᤠᤱᤅᤥ ᤔᤧᤜᤠᤃᤢ. ᤜᤧᤰᤁᤩᤠᤱ ᤂᤵᤐᤩᤠᤀᤥ ᤔᤧᤎᤥ᤺ᤰᤋᤢᤀᤠᤱ ᤜᤠ᤺ᤰᤘᤠ ᤔᤧᤈᤥᤃᤢ॥ ᤂᤧᤴ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤌᤥ᤺ᤰᤔᤏᤠᤒᤠ ᤁᤢᤈᤠ ᤜᤧᤰᤁᤣ ᤁᤢᤈᤠᤏᤢᤖᤧ॥

᥏ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤛᤧᤴᤍᤡᤰ ᤛᤣ᤺ᤰᤘᤠ ᤌᤩᤧ᤺ᤸᤗᤧ ᤔᤴᤏ᤺ᤴᤏᤠᤱ ᤛᤥᤖᤡᤰ ᤌᤠᤛᤢ॥

᥇᥆ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤔᤧᤕᤧᤶᤛᤡᤱᤅᤠᤱ ᤁᤧᤖᤧᤰ ᤜᤡᤶᤛᤕᤱᤒᤠ ᤔᤏᤠᤜᤠ᤹ ᤔᤧᤜᤠᤒᤧᤖ ᤔᤧᤕᤧᤒᤧᤒᤠ ᤔᤥᤛᤠ᤺ᤸᤗᤧ ᤂᤧᤵᤛᤢ॥ ᤕᤜᤘᤣ ᤍᤠᤱᤒᤠᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤔᤥᤛᤠᤴ ᤏᤡᤱᤘᤠ᤹ ᤋᤢᤰᤔᤥ ᤌᤩᤧ॥

᥇᥇ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤌᤣᤀᤠᤱ ᤁᤧᤛᤧᤘᤠᤖᤥᤒᤠᤴ ᤁᤶᤓᤗ᤹ᤖᤡᤰ ᤋᤢᤰᤂᤣ ᤁᤧᤈᤠ᤺ᤳᤋᤢᤒᤠᤒᤣ᥅ ᤜᤧᤰᤁᤩᤠᤱ ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ᤏᤢ ᤁᤧᤏᤡᤱᤘᤠ᤹ ᤔᤧᤍᤠᤏᤧᤶᤒᤠᤒᤣ᥅ ᤂᤧᤒᤩᤠᤱ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤰᤁᤡᤴ ᤁᤧᤃᤢ᤺ᤳᤋᤠᤒᤠᤒᤣ᥅

᥇᥈ ᤌᤣ ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤀᤠᤛᤠᤵᤐᤥ᤺ᤰᤁᤥ ᤁᤢᤕᤢᤱᤛᤡᤱᤅᤠᤱ ᤛᤠᤘᤠ᤺ᤴᤍᤢᤱᤛᤡᤱᤒᤠᤒᤡ᥅ ᤏᤢᤕᤠᤶᤔᤥᤒᤠ ᤀᤅᤧ᤺ᤰᤘᤠᤴ ᤏᤢᤃᤧᤎᤢᤰᤔᤠᤸᤗᤧ ᤐᤰᤂᤢᤒᤠ ᤜᤧᤰᤁᤣ ᤁᤴᤜᤠ᤹ ᤐᤱᤔᤠᤛᤡᤀᤠᤱ ᤋᤣ᤹ᤔᤠᤛᤡ ᤁᤧᤕᤠ᤺ᤴᤏᤠᤒᤠᤒᤡ᥅

᥇᥉ ᤁᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤛᤠᤴ ᤀᤠᤱᤃᤠ᤹ ᤀᤠᤳᤋᤡᤏᤢ ᤂᤥᤛᤢᤱᤅᤠᤱ ᤋᤠᤖᤢᤱᤒᤣ᥅ ᤂᤧᤱᤜᤠ᤹ ᤀᤠᤱᤃᤠ᤹ᤀᤥ ᤔᤧᤍᤠᤀᤠᤱ ᤀᤰᤂᤣᤗ᤹ᤖᤡᤰ ᤔᤧᤜᤠ᤺ᤵ. ‘ᤀᤠᤏᤡᤃᤧ ᤛᤠ ᤆᤠᤔᤠ ᤀᤠᤒᤡᤖᤧ᤹॥’

᥇᥊ ᤀᤠᤱᤃᤠ᤹ ᤀᤣ᤺ᤰ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤰᤁᤡᤴ ᤁᤢᤔᤠ ᤔᤧᤛᤢᤰᤁᤠᤴ. ᤌᤣᤀᤠᤱᤓᤧᤸᤗᤧ ᤁᤴ ᤁᤰᤁᤡᤴ ᤀᤠᤱᤃᤠ᤹ ᤀᤠᤗᤠᤃᤡ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤆᤥᤰ॥

᥇᥋ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤀᤰᤂᤣᤀᤣ ᤁᤧᤔᤧᤳᤋᤠ. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤏᤧᤓᤃᤪ. ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤐᤖᤢᤔᤠᤸᤗᤧ ᤀᤠᤱᤃᤠ᤹ ᤛᤧᤖᤠᤱᤅᤧ᤹. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤔᤧᤰᤔᤠᤴ ᤀᤠᤱᤃᤠ᤹ ᤀᤠᤒᤠᤅᤣ ᤀᤥᤔᤧᤵᤔᤠ ᤔᤧᤒᤥ᤺ᤱᤏᤧᤴᤗ॥”

᥇᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ᤀᤥᤒᤠ ᤏᤢᤒᤥᤱ ᤗᤠᤶᤗᤥᤒᤠᤜᤠ᤹ ᤑᤢᤰᤂᤧᤛᤧ᤹. ᤂᤧᤱᤜᤠ᤹ ᤔᤏᤠᤜᤠ᤹ᤀᤥ ᤗᤠᤶᤗᤥᤒᤠ ᤏᤢ ᤕᤢᤰᤛᤠᤒᤠ ᤔᤧᤘᤠ᤹ ᤁᤧᤗ᤹ᤒᤠ ᤂᤧᤏᤧ᤹ ᤁᤧᤏᤡᤛᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤀᤠᤱᤃᤠ᤹ᤀᤥ ᤋᤠᤖᤧᤛᤧ᤹. ᤂᤧᤒᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤂᤧᤏᤧ᤹ᤏᤢ ᤛᤥᤖᤡᤰ ᤔᤧᤕᤧᤵᤗ॥

᥇᥍ ᤀᤠᤱᤃᤠ᤹ ᤕᤥ ᤕᤢᤀᤠᤀᤠᤱ ᤂᤧᤏᤧ᤹ᤏᤢ ᤋᤠ᤹ᤈᤧᤱᤅᤠ॥ ᤂᤧᤏᤧ᤹ ᤁᤧᤛᤶᤎᤠᤱ ᤁᤧᤘᤠ᤹ᤒᤠ ᤕᤠᤶᤛᤠᤶᤗᤠᤶ ᤁᤢᤓᤠ ᤕᤠᤶᤛᤠᤶ ᤕᤠᤱᤛᤡᤱᤅᤠᤀᤠᤱ ᤂᤧᤱᤜᤠ᤹ᤀᤥ ᤌᤧᤰᤋᤢᤱ ᤐᤡᤖᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤧᤏᤧ᤹ᤏᤢ ᤛᤥᤛᤥᤖᤡᤰ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤰᤁᤡᤴ ᤔᤧᤃᤢᤕᤢ᤹. ᤜᤧᤰᤁᤩᤠᤱ ᤂᤧᤏᤧ᤹ᤖᤰ ᤀᤣ᤺ᤰ ᤁᤢᤔᤠ ᤔᤧᤒᤥ᤺ᤱᤏᤧᤴᤗ॥

᥇᥎ “ᤂᤧᤏᤧ᤹ ᤔᤏᤠᤜᤠ᤹ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤛᤢᤳᤌᤥ ᤆᤥ᤺ᤰᤁᤠᤛᤡᤶᤔᤧ᤹ ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰ ᤛᤠ ᤆᤠᤔᤠ ᤁᤧᤄᤥᤛᤢᤶ᤹॥ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤧᤰᤂᤥ᤹ᤀᤥ ᤀᤰᤂᤣ ᤁᤧᤗ᤹ᤖᤡᤀᤠᤱ ᤁᤧᤜᤠᤒᤡᤀᤠᤱ ᤁᤧᤘᤕᤡ᤹. “ᤀᤠᤏᤡᤃᤧ ᤛᤠ ᤋᤶᤔᤠ ᤂᤥᤛᤢᤶᤒᤧᤸᤗᤧᤃᤔᤧᤴ ᤏᤢᤖᤧᤒᤠ ᤘᤕᤧ᥄ ᤀᤠᤏᤡᤃᤧ ᤗᤠᤃᤡ ᤔᤡᤛᤪ ᤗᤠᤈᤣ᤺ᤴᤏᤣ ᤏᤢᤒᤠ ᤆᤥᤃᤧ॥” ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤛᤠ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤴ ᤁᤧᤈᤠᤶ᤹॥

᥇᥏ ᤌᤡᤰᤕᤠᤴ ᤏᤡᤕᤠ᤺ᤴ. ᤗᤡᤕᤠᤴ ᤅᤠᤛᤡ ᤕᤧᤴ. ᤌᤡᤒᤥᤱ ᤀᤡᤃᤪ ᤏᤡᤒᤥᤱ ᤕᤧᤴᤗᤰ ᤔᤧ᤺ᤴ.

᥈᥆ ᤁᤖ ᤏᤧᤒᤥᤀᤥᤗᤠᤶᤒᤠ ᤗ᤺ᤴᤏᤠᤱ ᤏᤡᤱᤛᤳᤗᤧ᤹ ᤗᤧ᤹ᤖᤢᤖ ᤌᤠᤖᤡᤰ ᤗᤠᤎᤡᤰ ᤂᤠᤖᤠᤰ ᤂᤡᤏᤡ᤹ ᤂᤧᤴ ᤁᤧᤈᤠᤶ᤹॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤗᤢᤶᤔᤥ ᤁᤧᤘᤠ᤹ᤒᤠ ᤕᤜᤘᤣ ᤍᤠᤱᤒᤠᤴ ᤁᤧᤏᤠ᤹ᤖᤢᤶᤔᤠᤱ ᤂᤢᤏᤧ᤹ᤀᤣ ᤁᤢᤍᤃᤡ ᤀᤰᤂᤣᤗ᤹ᤖᤡᤰ ᤁᤧᤜᤠᤒᤡᤀᤠᤱ ᤁᤧᤘᤕᤡ᤹. “ᤀᤠᤏᤡᤃᤧ ᤌᤣᤀᤠᤱ ᤔᤡᤛᤪ ᤗᤠᤈᤣᤴ ᤗᤧᤖᤢᤶᤒᤧᤀᤠᤱ ᤑᤧᤖᤡᤃᤧᤒᤠᤒᤣ᥅”’”

᥈᥇ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤁ᤹ᤕᤥ ᥌.᥆᥆.᥆᥆᥆ ᤔᤏᤠᤜᤠ᤹ ᤋᤡ᤺ᤰᤋᤢᤱᤛᤡᤱᤅᤠᤱ ᤗᤠᤱᤄᤣ᤺ᤰᤁᤠᤖ ᤐᤳᤋᤠ ᤜᤧᤰᤁᤩᤠᤱ ‘ᤂᤧᤱᤜᤠ᤹ ᤗᤠᤎᤡᤰ ᤌᤠᤖᤡᤰ ᤁᤧᤕᤥᤒᤠ ᤛᤠ ᤐᤡᤖᤢᤱᤛᤡᤱ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢ᤹॥’

᥈᥈ ᤌᤣ ᤁᤴ ᤁᤧᤖᤧᤰ ᤔᤧᤸᤗᤢᤰ ᤔᤧ᤺ᤴᤍᤠᤰ ᤗᤢᤵᤜᤠ᤹ ᤏᤢ ᤐᤡᤳᤌᤰᤛᤠᤜᤠ᤹ ᤛᤧᤵᤔᤠᤛᤡᤸᤗᤧ ᤁᤶᤓᤩᤠᤖᤡᤰ ᤔᤏᤠᤜᤠ᤹ ᤕᤥᤖᤢᤛᤡᤒᤡ᥅ ᤀᤡᤃᤪ ᤘᤖ᤺ᤱᤅᤥ ᤁᤧᤕᤠᤰᤕᤠᤰᤐᤠ ᤁᤧᤖᤧᤰ ᤅᤠᤜᤠ᤹ ᤋᤧᤶᤔᤠᤛᤡᤛᤠᤱ ᤂᤧᤱᤜᤠ᤹ ᤋᤧᤰᤋᤢᤛᤡᤒᤡ᥅”

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤌᤣ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤔᤢᤰᤛᤠᤶᤔᤡᤴ ᤛᤢ᤺ᤸᤗᤡᤰ ᤐᤥ᤺ᤰᤂᤧᤀᤠᤱ ᤘᤠ᤹ᤒᤡ᥅ ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤐᤠ᤺ᤴᤏᤡᤴ ᤁᤧᤳᤋᤡ ᤔᤧᤃᤧᤳᤏᤧᤶᤒᤡ ᤂᤧᤴ ᤂᤧᤏᤧ᤹ ᤁᤧᤏᤡᤛᤢ᤹॥”

᥈᥊ ᤁᤸᤗᤧᤆᤥᤃᤢᤸᤗᤧ ᤔᤥᤛᤠᤴ ᤗᤠ᤺ᤰᤁᤠᤳ ᤐᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤏᤠᤜᤠ᤹ ᤔᤧᤳᤋᤢᤛᤡ॥ ᤂᤢᤏᤧ᤹ ᤗᤠᤶᤗᤥᤒᤠᤜᤠ᤹ᤗᤠᤶ ᤏᤢᤒᤥᤱ ᤔᤏᤠᤜᤠ᤹ ᤛᤣᤛᤣ ᤛᤠ᤺ᤱᤃᤠᤜᤡᤶ ᤁᤒᤪᤡᤱ ᤐᤡᤛᤠᤱ ᤕᤧᤵᤛᤢᤛᤡ॥

᥈᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤴ ᤂᤠ᤹ᤔᤡ᤺ᤳᤋᤥ ᤕᤥ ᤕᤧᤀᤠᤱ ᤂᤢᤏᤧ᤹ᤏᤢ ᤋᤠ᤹ᤈᤧᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤕᤠᤶᤛᤠᤶᤔᤥᤗᤠᤶ ᤁᤢᤓᤠ ᤕᤠᤱᤛᤡᤱᤅᤠᤱ ᤂᤧᤴ ᤏᤢᤒᤥᤱ ᤗᤠᤶᤗᤥᤒᤠᤜᤠ᤹ᤀᤥ ᤕᤠᤰᤋᤢ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤕᤠᤶᤛᤠᤶᤔᤡᤴ ᤕᤧᤀᤠᤱ ᤂᤧᤱᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧ॥ ᤁᤖ ᤋᤠ᤺ᤴᤍᤡ ᤋᤠ᤺ᤴᤍᤡᤃ ᤂᤧᤱᤜᤠ᤹ ᤜᤧᤰᤁᤣ ᤐᤠ᤺ᤵᤔᤠ ᤔᤧᤏᤠ᤹ᤖᤧ॥

᥈᥌ ᤂᤧᤴ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤀᤣᤸᤍᤠᤍ ᤏᤢ ᤔᤣᤍᤠᤍ ᤔᤡᤱ ᤁᤧᤘᤠ᤺ᤵᤐᤠ ᤏᤧᤴᤇᤡ ᤔᤏᤠ ᤘᤕᤧᤳᤇᤡ॥ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤔᤡᤱᤅᤠᤱ ᤔᤧᤛᤠᤵᤋᤢᤀᤠᤱ ᤐᤳᤇᤧ. ᤁᤖ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤔᤧᤶᤒᤣ᤺ᤰᤁᤣ ᤘᤕᤧᤳᤇᤡ॥ ᤁᤖ ᤕᤠᤶᤛᤠᤶᤔᤡᤴ ᤂᤢᤴᤇᤡ᤹ ᤛᤶᤎᤠᤱᤅᤠᤱ ᤕᤧ. ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤀᤣ ᤂᤢᤴᤇᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤧᤇᤢ॥

᥈᥍ ᤂᤧᤒᤩᤠᤱ ᤗᤳᤇᤠ ᤌᤠᤱᤒᤧᤴ ᤌᤡᤰ ᤗᤥ᤺ᤰᤋᤧ ᤐᤣᤀᤠᤱ ᤔᤥᤛᤠᤴ ᤔᤧᤳᤋᤢ. “ᤀᤧᤸᤍᤠᤍ ᤏᤢ ᤔᤣᤍᤠᤍᤖᤧ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤇᤢᤖ ᤕᤠᤰᤛᤡ॥”

᥈᥎ ᤏᤠᤗᤡᤃᤧᤴ ᤌᤠᤱᤒᤧᤴ ᤘᤕᤧᤀᤠᤱᤎᤥᤒᤠ ᤔᤥᤛᤠᤖᤧ ᤁᤢᤓᤠ᤹ᤒᤠᤱ. ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤱᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤔᤧᤓᤠ᤺ᤰᤋᤧᤛᤧᤴᤏᤧ᤹॥”

᥈᥏ ᤁᤖ ᤔᤥᤛᤠ᤺ᤸᤗᤧ ᤂᤧᤴ ᤔᤧᤳᤋᤢ. “ᤌᤣ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤏᤧ᤹ ᤏᤠᤜᤧᤶᤒᤪᤡ᤺ᤰᤐᤠ ᤁᤧᤒᤥ᤺ᤰᤂᤧᤒᤡ᥅ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤕᤠᤶᤛᤠᤶᤔᤡᤴ ᤀᤠᤵᤑᤣᤰ ᤀᤠᤵᤑᤣᤰ ᤁᤢᤔᤏᤠᤜᤠ᤹ᤀᤥ ᤁᤣ᤺ᤳᤋᤢ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤧᤒᤥ᤺ᤱᤅᤡᤸᤗᤧᤃ᤻ ᤛᤠ᤹ᤖᤡᤰ ᤏᤢᤒᤠ ᤐᤥ᤺ᤱᤒᤠ ᤘᤕᤧᤔᤧᤴ᥄”

᥉᥆ ᤂᤧᤒᤩᤠᤱ ᤔᤥᤛᤠᤴ ᤏᤢ ᤀᤡᤛᤪᤠᤀᤡᤗᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤛᤠ᤺ᤱᤃᤠᤜᤡᤶᤔᤥ ᤔᤧᤏᤢ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤢ᤺ᤳᤗᤢᤱᤃᤣ᤹ ᤐᤢᤜᤠ᤹ ᤔᤧᤈᤛᤡ

᥉᥇ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤑᤥ᤺ᤰᤂᤢ ᤑᤧᤴᤇᤢᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤘᤖ᤺ᤱᤅᤥᤗᤠᤶ ᤔᤢ᤺ᤳᤗᤢᤱᤃᤣ᤹ ᤐᤢᤜᤠ᤹ ᤑᤧᤛᤢ ᤋᤠᤖᤢᤛᤡ. ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶ ᤁᤒᤪᤡᤱ ᤐᤡᤛᤠᤱ ᤌᤡᤰᤕᤠᤴ ᤌᤠᤖᤡᤰᤐᤠ ᤗᤠᤶ ᤁᤢᤗᤧ᤺ᤶ ᤂᤠᤶᤒᤠᤱᤅᤥ ᤜᤢᤰᤛᤡᤰ ᤏᤧᤳᤇᤡ ᤕᤠᤖᤡᤰ ᤁᤢᤛᤧᤳ ᤁᤢᤛᤧᤳ ᤂᤧᤱᤜᤠ᤹ ᤔᤧᤕᤢᤱᤛᤡᤱ॥

᥉᥈ ᤔᤏᤠᤜᤠ᤹ᤖᤧ ᤂᤧᤸᤗᤧ ᤕᤠ᤺ᤴᤍᤡᤰ ᤏᤠᤶᤎᤠᤎᤠ. ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤏᤢ ᤁᤢᤍᤠ᤺ᤴᤍᤡᤰᤔᤠ ᤏᤠᤶᤎᤠᤎᤠᤀᤠᤱ ᤂᤧᤱᤜᤠ᤹ ᤔᤧᤍᤧᤶᤛᤢᤛᤡ॥ ᤛᤠ᤹ᤖᤡᤰ ᤀᤠᤈᤧ᤺ᤳᤇᤡᤰᤗᤰ ᤁᤧᤍᤧᤶᤒᤠᤜᤠ᤹ᤖᤧᤀᤠᤱ ᥇.᥌᥆᥆ ᤁᤡᤗᤥᤏᤢ᤺ᤸᤗᤧ ᤛᤢ᤺ᤸᤗᤡᤰ ᤔᤧᤴᤍᤧᤶᤛᤢᤛᤡᤴ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤛᤠ᤺ᤱᤃᤠᤜᤡᤶ ᤁᤒᤪᤡᤱ ᤐᤡᤛᤠᤱ ᤂᤧᤱᤜᤠ᤹ ᤔᤧᤄᤧᤰᤂᤢᤛᤡ॥

᥉᥉ ᤁᤖ ᤛᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤒᤥ᤹ᤒᤥ ᤐᤳᤇᤧᤖ ᤜᤧᤰᤁᤩᤠᤱ ᤂᤧᤴ ᤛᤠᤴ ᤂᤠᤶᤔᤠᤀᤣ ᤔᤧᤱᤄᤥᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤧᤴ ᤔᤏᤠᤜᤠ᤹ᤀᤥ ᤆᤢᤰᤋᤧ. ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤔᤏᤠᤜᤠ᤹ ᤛᤠ᤹ᤖᤡᤰ ᤕᤶᤒᤠ ᤔᤡᤱᤍᤣ᤹ᤀᤥ ᤔᤧᤎᤩᤧᤖ ᤕᤠ᤺ᤴᤍᤢᤛᤡ॥

᥉᥊ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤁᤡᤒᤪᤥᤌ-ᤜᤳᤋᤠᤘᤠc ᤔᤧᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤘᤣ᤹ ᤕᤖᤡᤰ ᤛᤠ᤺ᤸᤗᤧ ᤗᤠᤃᤡ ᤁᤢᤈᤠᤄᤩᤠ ᤁᤧᤒᤥᤱᤒᤠ ᤔᤏᤠᤜᤠ᤹ ᤜᤠᤒᤠ ᤂᤧᤵᤔᤥᤀᤣ ᤂᤧᤱᤜᤠ᤹ᤖᤧ ᤔᤧᤗᤢᤵᤋᤢ ᤔᤧᤎᤛᤡ॥

᥉᥋ ᤁᤡᤒᤪᤥᤌ-ᤜᤳᤋᤠᤘᤠᤗᤠᤶ ᤔᤏᤠᤜᤠ᤹ ᤗᤠᤱᤔᤧᤄᤣᤃᤧᤀᤠᤱ ᤜᤛᤣᤖᤥᤋ ᤗᤧᤵᤔᤠᤱ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤁᤢᤓᤠ ᤕᤧᤶ ᤕᤠᤱᤔᤧᤎᤥ᤺ᤰᤋᤧᤖᤥ॥

a 

᥇᥇:᥉ ᤋᤒᤣᤖᤠ– ᤁᤸᤗᤧ ᤁᤢᤔᤡᤱᤅᤧᤴ ᤜᤡᤒᤪᤢᤀᤥ “ᤔᤡᤃᤧᤍᤡᤰᤐᤠ” ᤁᤢᤀᤡᤛᤡ᤺ᤰ ᤂᤧᤶᤍᤧᤳ॥

c 

᥇᥇:᥉᥊ ᤁᤡᤒᤪᤥᤌ-ᤜᤳᤋᤠᤘᤠ ᤔᤧᤵᤔᤏᤠᤒᤧᤸᤗᤧ ᤁᤢᤒᤣ᤺ᤴ “ᤁᤢᤈᤠᤄᤩᤠᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤵᤐᤢᤱᤜᤠ᤹॥”

ᤔᤡᤖᤡᤕᤔ ᤏᤢ ᤜᤠᤖᤢᤏᤖᤧ ᤔᤥᤛᤠᤴ ᤀᤳᤋᤧᤛᤢ

᥇᥈

ᤁᤢᤛ ᤗᤠᤈᤣ᤹ ᤁᤧᤕᤢᤱᤔᤠ ᤔᤥᤛᤠ᤺ᤸᤗᤧ ᤁᤢᤔᤣᤳ ᤁᤢᤛᤡ᤺ᤸᤗᤧ ᤆᤥᤃᤢᤸᤗᤧ ᤔᤡᤖᤡᤕᤔ ᤏᤢ ᤜᤠᤖᤢᤏᤧᤴ ᤔᤥᤛᤠ᤺ᤸᤗᤧ ᤁᤢᤍᤰᤗᤧᤱᤘᤥᤀᤥ ᤐᤠ᤺ᤵᤔᤠ ᤜᤣ᤺ᤰᤋᤧᤛᤡ. ᤌᤣᤀᤠᤱᤓᤧᤸᤗᤧ ᤔᤥᤛᤠ᤺ᤸᤗᤧ ᤁᤢᤛ ᤗᤠᤈᤣ᤹ᤒᤠ ᤔᤧᤴᤇᤢᤔᤠ ᤌᤡᤰ ᤔᤣ᤺ᤳ ᤋᤠᤖᤢᤀᤠᤱ ᤘᤕᤧ॥

᥈ ᤂᤧᤴ ᤏᤧᤵᤔᤠᤱᤗᤧ ᤐᤠ᤺ᤳᤋᤧᤇᤢ. “ᤌᤣ ᤕᤜᤘᤣ ᤍᤠᤱᤒᤠᤴ ᤔᤥᤛᤠ᤺ᤴᤗᤠᤶᤒᤠᤖᤰ ᤐᤠᤖᤧᤀᤠᤱ ᤘᤠ᤹ᤒᤡ᥅ ᤌᤣ ᤂᤢᤏᤧ᤹ ᤀᤠᤴᤇᤡ᤹ᤗᤠᤶᤔᤠᤱ ᤔᤧᤒᤠᤖᤧᤴᤏᤠᤱ ᤔᤧᤘᤠ᤹ᤏᤧᤶᤒᤡ᥅” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢ॥

᥉ ᤔᤥᤛᤠᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰᤏᤢ᤺ᤸᤗᤧ ᤏ᤺ᤶᤏ᤺ᤶᤒᤠ ᤔᤏᤠ ᤘᤕᤧ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤔᤥ ᤔᤥᤛᤠ᤺ᤴ. ᤜᤠᤖᤢᤏᤧᤴ ᤏᤢ ᤔᤡᤖᤡᤕᤶᤔᤡᤴ ᤔᤧᤳᤋᤢᤛᤡ. “ᤂᤡᤏᤡ᤹ ᤛᤢᤶᤒᤪᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤋᤩᤧᤶᤔᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤢᤶᤒᤪᤠᤱ ᤔᤧᤍᤩᤧ॥

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤴ ᤂᤠ᤹ᤔᤡ᤺ᤵᤐᤠ ᤛᤡᤳᤗᤠᤱᤅᤥ ᤕᤧ ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤑᤴᤇᤡᤱᤅᤠᤱ ᤜᤠᤖᤢᤏᤧᤴ ᤏᤢ ᤔᤡᤖᤡᤕᤶᤔᤡᤴ ᤀᤢ᤺ᤳᤋᤢᤛᤡ॥ ᤀᤠᤸᤗ ᤂᤧᤴ ᤏᤧᤵᤔᤠᤱ ᤋᤃᤡ ᤋᤩᤧᤛᤡ.

᥌ ᤂᤧᤒᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤴᤇᤡ᤹ ᤂᤧᤵᤛᤧᤳᤇᤧ᤹ᤀᤥ–

“ᤂᤡᤏᤡ᤹ ᤗᤢᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤘᤠ᤹ᤀᤡᤸᤗᤧ.

ᤂᤧᤴ ᤔᤏᤠ᤺ᤴᤏᤢ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤛᤢᤑᤥᤀᤥ ᤀᤥ᤺ᤴᤎᤠᤰᤛᤡᤱᤅᤠᤖᤥ.

ᤛᤧᤵᤔᤠᤱᤔᤥ ᤀᤠᤱᤃᤠ᤹ ᤂᤧᤴᤏᤢ ᤐᤠ᤺ᤳᤋᤠᤖᤥ॥

᥍ ᤁᤖ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤥᤛᤠ᤺ᤴᤏᤢᤃ

ᤀᤠᤱᤃᤠ᤹ ᤜᤧᤰᤁᤣ ᤔᤧᤈᤥ᤺ᤰᤁᤠᤴᤗᤥ॥

ᤂᤢᤏᤧ᤹ᤃ ᤁᤧᤖᤧᤰ ᤀᤠᤜᤡᤶᤛᤕᤱᤅᤥ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

᥎ ᤀᤠᤱᤃᤠ᤹ ᤂᤧᤴᤏᤢ ᤛᤫᤠ᤺ᤳᤋᤠᤱ ᤋᤠ᤹ᤍᤡᤀᤥ ᤔᤧ᤺ᤴᤗᤥ.

ᤁᤖ ᤏᤠᤖᤠ ᤋᤢᤶᤍᤢᤶᤒᤠ ᤏᤢᤖᤡᤰᤁᤠᤱ ᤋᤠ᤹ᤈᤧᤱᤅᤠᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤀᤠᤱᤃᤠ᤹ ᤀᤠᤏᤠᤖᤠᤴ ᤀᤥᤔᤧᤳᤋᤢᤖᤥ॥

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤥᤛᤠᤴ

ᤆᤧᤰᤕᤠ ᤀᤡᤱᤍᤥ ᤔᤧᤵᤔᤠ ᤌᤣᤀᤠᤱ ᤁᤧᤱᤃᤡᤛᤧᤳᤇᤡᤴᤒᤠᤒᤣ᥅”

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ. ᤂᤶᤓᤩᤠᤱ ᤂᤢᤏᤧ᤹ ᤂᤧᤵᤔᤥᤏᤢ ᤜ᤻ᤕᤠᤵ ᤌᤠᤛᤡᤱᤅᤠᤱ ᤐᤣᤄᤧᤖᤧ॥

᥇᥆ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤛᤶᤎᤠᤱᤗᤠᤶ ᤂᤠ᤹ᤔᤡ᤺ᤳᤋᤧᤴ ᤀᤡ᤺ᤱᤛᤡᤱᤅᤧᤸᤗᤧ ᤔᤡᤖᤡᤕᤶᤔᤡᤴ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤋᤖᤢᤀᤠᤱ ᤏᤠ᤺ᤱ ᤜᤧᤰᤁᤣ ᤑᤢᤳᤋᤪᤡ᤺ᤱᤃᤩᤠ᤺ᤵᤔᤠ ᤐᤥ᤺ᤰᤂᤧᤆᤢᤖᤧᤀᤠᤱ ᤕᤧᤒᤧ॥ ᤜᤠᤖᤢᤏᤖᤧ ᤔᤡᤖᤡᤕᤶᤔᤡᤴ ᤀᤥᤔᤧᤳᤋᤢᤸᤗᤧ ᤂᤧᤴ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤋᤖᤢᤒᤠ ᤏᤡᤛᤢ॥

᥇᥇ ᤜᤠᤖᤢᤏᤖᤧ ᤔᤥᤛᤠᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤀᤠᤴᤇᤡᤃᤧ ᤀᤍᤱ ᤕᤠ᤺ᤶᤒᤰ ᤆᤥᤃᤧᤳᤇᤢᤃᤧ ᤜᤧᤰᤁᤩᤠᤱ ᤗᤠᤕᤥ ᤆᤥᤃᤧᤳᤇᤢᤃᤧᤀᤠᤱ ᤘᤠ᤹. ᤁᤖ ᤂᤧᤴᤗᤠᤶᤒᤠᤒᤠ ᤂᤢᤶᤍᤡᤱᤅᤡᤴ ᤀᤠᤴᤇᤡᤃᤧ ᤋᤢᤶᤔᤠ ᤔᤧᤒᤥ᤺ᤱᤏᤧᤴᤗ॥

᥇᥈ ᤁᤢᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥᤗᤠᤶ ᤗ᤺ᤴᤍᤧᤸᤗᤧᤛᤠ ᤂᤧᤴ ᤁᤢᤓᤪᤧ᤺ᤱ ᤁᤡᤖᤧᤀᤠᤱ ᤛᤩᤧᤒᤠ ᤜᤧᤰᤋᤱᤒᤠ ᤐᤥ᤺ᤱᤗ ᤔᤧᤕᤠ᤺ᤴᤍᤧᤴᤏᤧ᤹॥”

᥇᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤔᤠᤱ ᤐᤣᤗᤡ ᤑᤠᤰᤏᤧ᥄ ᤂᤧᤴ ᤘᤣ᤺ᤴᤍᤣ᤹ᤀᤥ॥”

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤴ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤏᤠᤖᤠᤀᤥ ᤌᤩᤠ᤺ᤳ ᤌᤥ᤺ᤰᤋᤢᤒᤠ ᤜᤧᤰᤁᤣ᤺ᤸᤗᤧ. ᤌᤣ ᤂᤧᤴ ᤕᤧᤳᤏᤠᤶ ᤌᤠᤖᤡᤰ ᤁᤢᤏᤠ ᤔᤧᤎᤩᤧᤏᤧᤶᤒᤠᤒᤡ᥅ ᤂᤧᤴ ᤕᤧᤳᤏᤠᤶ ᤌᤠᤖᤡᤰ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤛᤠᤰᤋᤧ ᤕᤢᤰᤂᤧ᤹. ᤂᤧᤴ ᤀᤣᤃᤠᤱᤗᤰ ᤂᤢᤏᤧ᤹ ᤛᤡᤃᤠᤱ ᤋᤠᤖᤧ᤹॥”

᥇᥋ ᤂᤧᤒᤩᤠᤱ ᤔᤡᤖᤡᤕᤶᤔᤡᤴ ᤕᤧᤳᤏᤠᤶ ᤌᤧᤶᤒᤠ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤔᤧᤛᤠᤰᤋᤢ ᤔᤧᤕᤢᤰᤂᤢ. ᤜᤧᤰᤁᤩᤠᤱ ᤔᤡᤖᤡᤕᤶᤔᤡᤴ ᤛᤡᤃᤠᤱ ᤔᤧᤴᤎᤧᤰᤁᤣ ᤌᤠᤖᤡᤰ ᤔᤏᤠᤜᤠ᤹ᤀᤠᤱ ᤋᤃᤡ ᤔᤧᤶᤒᤣᤏᤧᤴ॥

᥇᥌ ᤂᤧᤴ ᤀᤣᤃᤠᤱ ᤜᤛᤣᤖᤥᤋᤗᤠᤶ ᤋᤃᤡ ᤔᤧᤒᤣᤀᤠᤱ ᤐᤠᤖᤠᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢᤖᤥ॥

ᤌᤥ᤺ᤶᤈᤡᤒᤠᤜᤠ᤹

(ᤛᤠᤶᤕᤥ ᤀᤡᤱ ᥇:᥇᥏-᥉᥉)

᥇᥉

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤁᤏᤠᤏ ᤗᤠᤈᤣ᤹ᤀᤥ ᤌᤥ᤺ᤶᤈᤡᤒᤠᤜᤠ᤹ ᤐᤠᤱᤄᤧᤛᤧ᤹॥ ᤀᤠᤱᤃᤠ᤹ ᤂᤧᤴ ᤗᤠᤈᤣᤴ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤱᤛᤡᤱ᤹॥ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤌᤠ᤺ᤰᤁᤥᤗᤠᤶ ᤗᤠᤶᤗᤥᤒᤠ ᤌᤡᤰᤌᤡᤰ ᤐᤠᤱᤄᤧᤛᤧ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤐᤠᤖᤠᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤐᤠᤱᤄᤢᤍᤣᤛᤢᤛᤡ॥ ᤂᤧᤱᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤔᤧᤘᤕᤧ॥

᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤜᤠᤒᤠ ᤁᤴᤜᤠ᤹ᤀᤣ ᤘᤕᤧ–

ᤖᤢᤒᤧᤏᤖᤧ ᤁᤢᤎᤠ᤺ᤰᤗᤠᤶ ᤈᤰᤁᤢᤖᤖᤧ ᤁᤢᤛ᤻ᤛᤠ ᤛᤶᤔᤢᤀ.

᥋ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤗᤠᤶ ᤜᤥᤖᤡᤖᤧ ᤁᤢᤛ᤻ᤛᤠ ᤛᤠᤑᤠᤋ.

᥌ ᤕᤜᤢᤍᤠᤖᤧ ᤁᤢᤎᤠ᤺ᤰᤁᤥᤗᤠᤶ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒ.

᥍ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤗᤠᤶ ᤕᤢᤛᤢᤑᤖᤧ ᤁᤢᤛ᤻ᤛᤠ ᤕᤡᤃᤠᤗ.

᥎ ᤀᤡᤑᤪᤠᤀᤡᤔᤖᤧ ᤁᤢᤎᤠ᤺ᤰᤗᤠᤶ ᤏᤢᤏᤖᤧ ᤁᤢᤛ᤻ᤛᤠ ᤜᤥᤛᤡᤕᤠ.

᥏ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤖᤑᤢᤖᤧ ᤁᤢᤛ᤻ᤛᤠ ᤐᤗᤋᤡ.

᥇᥆ ᤈᤒᤗᤢᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤛᤥᤍᤡᤖᤧ ᤁᤢᤛ᤻ᤛᤠ ᤃᤍ᤻ᤍᤡᤀᤣᤗ.

᥇᥇ ᤕᤢᤛᤢᤑᤖᤧ ᤁᤢᤎᤠ᤺ᤰᤁᤥᤏᤢ ᤔᤏᤛ᤻ᤛᤣᤖᤧ ᤁᤢᤎᤠ᤺ᤰᤁᤥᤗᤠᤶ ᤛᤢᤛᤡᤖᤧ ᤁᤢᤛ᤻ᤛᤠ ᤃᤣᤍ᤻ᤍᤡ.

᥇᥈ ᤍᤠᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤃᤔᤸᤗᤡᤖᤧ ᤁᤢᤛ᤻ᤛᤠ ᤀᤶᤔᤡᤀᤣᤗ.

᥇᥉ ᤀᤠᤛᤣᤖᤖᤧ ᤁᤢᤎᤠ᤺ᤰᤁᤥᤗᤠᤶ ᤔᤡᤂᤠᤀᤣᤗᤖᤧ ᤁᤢᤛ᤻ᤛᤠ ᤛᤋᤢᤖ.

᥇᥊ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤁᤥᤗᤠᤶ ᤘᤥᤑ᤻ᤛᤡᤖᤧ ᤁᤢᤛ᤻ᤛᤠ ᤏᤜᤒᤡ.

᥇᥋ ᤃᤠᤍᤖᤧ ᤁᤢᤎᤠ᤺ᤰᤗᤠᤶ ᤔᤠᤁᤡᤖᤧ ᤁᤢᤛ᤻ᤛᤠ ᤃᤢᤀᤣᤗ॥

᥇᥌ ᤗᤠᤈᤣ᤹ᤀᤥᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤔᤥᤛᤠ᤺ᤸᤗᤧ ᤐᤠᤱᤄᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤀᤠᤶᤓᤠ ᤁᤴᤜᤠ᤹ᤀᤣᤖᤥ॥ (ᤔᤥᤛᤠ᤺ᤸᤗᤧ ᤏᤢᤏᤖᤧ ᤁᤢᤛ᤻ᤛᤠ ᤜᤥᤛᤡᤕᤠᤏ ᤕᤜᤥᤛᤢ ᤔᤡᤱ ᤘᤠ᤺ᤳᤋᤢ॥)

᥇᥍ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤁᤏᤠᤏ ᤗᤠᤈᤣᤴ ᤌᤥ᤺ᤶᤔᤠᤖᤧ ᤗᤠᤃᤡ ᤐᤠᤱᤄᤢᤛᤡᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤵᤔᤥᤗᤠᤶ ᤌᤠᤀᤠᤛᤡᤶᤔᤧ᤹ᤀᤠᤱ ᤏᤣᤃᤣᤘ ᤔᤧᤵᤔᤏᤠᤒᤠ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤋᤧᤱᤃᤵᤐᤥᤗᤠᤶ ᤁᤥ᤺ᤰᤔᤠ ᤐᤡᤛᤠᤱ ᤐᤣᤃᤧᤶᤔᤧ᤹.

᥇᥎ ᤜᤧᤰᤁᤩᤠᤱ ᤗᤠᤈᤣᤴ ᤀᤠᤰᤋᤱᤒᤠ ᤆᤥᤰ. ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤀᤠᤰᤂᤩᤠᤖᤡᤰ ᤁᤧᤎᤢᤶᤒᤠ ᤔᤧᤈᤥ᤺ᤰᤐᤡ ᤀᤡ ᤔᤧᤶᤎᤢᤶᤔᤏᤠᤒᤠ ᤔᤧᤈᤥ᤺ᤰᤐᤡ. ᤕᤖᤡᤰ ᤔᤧᤘᤠ᤹ᤒᤡ ᤀᤡ ᤛᤢ᤺ᤸᤗᤡᤰ ᤔᤧᤘᤠ᤹ᤒᤡ ᤂᤧᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤧᤶᤔᤧ᤹॥

᥇᥏ ᤂᤧᤱᤜᤠ᤹ ᤔᤧᤕᤢᤱᤒᤠ ᤗᤠᤈᤣᤴ ᤏᤢᤒᤠ ᤆᤥ᤺ᤰᤐᤡ ᤀᤡ ᤋᤠᤵᤑᤣ᤺ᤶᤒᤠ ᤆᤥ᤺ᤰᤐᤡ. ᤀᤠᤰᤋᤱᤒᤠ ᤆᤥᤰ. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤕᤢᤱᤒᤡ ᤀᤡ ᤕᤰᤁᤥ ᤔᤧᤕᤢᤱᤒᤡ. ᤀᤠᤰᤋᤱᤒᤠ ᤕᤧᤰᤕᤰᤁᤥ ᤔᤧᤕᤢᤱ᤹᥅

᥈᥆ ᤗᤠᤈᤣ᤹ ᤛᤡᤱᤒᤢᤱᤅᤡᤴ ᤀᤠᤰᤋᤱᤒᤠ ᤆᤥᤰ. ᤆᤠ ᤁᤧᤏᤢ᤹ᤒᤠ ᤆᤥ᤺ᤰᤐᤡ ᤔᤧᤴᤏᤢ᤹ᤔᤏᤠᤒᤠ ᤆᤥ᤺ᤰᤐᤡ. ᤂᤧᤵᤔᤥ ᤋᤠᤶᤓᤢᤱ ᤏᤧᤒᤡ ᤔᤧᤏᤧᤏᤧᤶᤒᤡ ᤂᤧᤴ ᤀᤥᤔᤧᤳᤋᤧᤶᤔᤧ᤹॥ ᤜᤠᤱᤜᤠᤱ ᤗ᤹ᤖᤧᤶᤔᤧ᤹. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤢᤓᤠ ᤛᤡᤱᤛᤣ᤹ᤜᤠ᤹ ᤑᤧᤳᤋᤧᤶᤔᤧ᤹॥” ᤂᤧᤴ ᤕᤧᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤆᤧᤸᤗᤧᤰᤛᤣ᤹ ᤋᤢᤶᤔᤠ ᤕᤠᤰᤘᤠ ᤘᤕᤧ॥

᥈᥇ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤌᤠᤶᤔᤠᤱ ᤌᤥ ᤔᤧᤎᤥ᤺ᤰᤛᤡᤱ ᤔᤧᤒᤣ ᤜᤧᤰᤁᤩᤠᤱ ᤈᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤗᤧᤒᤥ-ᤜᤔᤠᤋ ᤗᤧᤵᤔᤠᤱᤒᤠ ᤖᤜᤥᤒ ᤌᤠᤖᤡᤰ ᤂᤧᤴ ᤗᤠᤈᤣᤴ ᤔᤧᤎᤥ᤺ᤵᤛᤢ॥

᥈᥈ ᤂᤧᤱᤜᤠ᤹ ᤏᤧᤃᤣᤒᤗᤠᤶ ᤔᤧᤎᤥ᤺ᤰᤛᤡᤱᤅᤠᤱ ᤜᤧᤒᤪᤠᤏᤀᤥ ᤔᤧᤃᤧᤖᤧ. ᤂᤧᤵᤔᤥ ᤀᤏᤠᤁᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤜᤡᤔᤏ. ᤛᤣᤛᤤ ᤏᤢ ᤋᤸᤔᤤᤴ ᤔᤧᤕᤢᤅᤧ॥ ᤜᤧᤒᤪᤥᤏᤧᤱᤃ ᤔᤡᤛᤪᤒᤠ ᤛᤥᤀᤏ ᤕᤧᤰᤕᤰᤁᤧᤴᤏᤢ᤺ᤸᤗᤧ ᤋᤱᤒᤣ ᤏᤢᤛᤡ ᤋᤃᤡ ᤆᤢᤰᤋᤧ ᤆᤢᤖᤧᤀᤠᤱ ᤏᤧᤛ᤻ᤛᤧ॥

᥈᥉ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤀᤣᤛ᤻ᤁᤥᤗᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤒᤣ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤆᤧᤸᤗᤧᤰᤛᤣᤸᤗᤧ ᤁᤢᤒᤥᤖᤠ᤺ᤰᤁᤥᤒᤠ ᤗᤳᤇᤠ ᤁᤢᤒᤈᤠᤎᤡᤰ ᤔᤧᤈᤩᤧᤵᤋᤢᤀᤠᤱ ᤗᤳᤇᤠ ᤛᤡᤱᤗ᤺ᤱᤛᤠᤀᤥ ᤔᤧᤍᤡ᤺ᤰᤂᤢ ᤂᤧᤒᤩᤠᤱ ᤏᤧᤵᤑᤢ ᤔᤏᤠᤖᤧ ᤐᤰᤂᤧᤇᤢᤀᤠᤱ ᤑᤧᤳᤋᤧᤇᤢ॥ ᤂᤧᤱᤜᤠ᤹ᤖᤧ ᤑᤢ᤹ᤗᤧ᤹ᤛᤣ᤹ ᤏᤢ ᤐ᤺ᤳᤇᤣ᤹ᤀᤠᤱ ᤔᤧᤓᤧᤳᤋᤢ॥

᥈᥊ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤵᤔᤥᤗᤠᤶ ᤂᤧᤴ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤈᤠ᤺ᤴ ᤔᤧᤈᤩᤧᤵᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱᤅᤡᤴ ᤀᤣᤛ᤻ᤁᤗᤥᤏa ᤏᤧᤏᤧᤒᤠᤍᤧᤴ ᤔᤧᤔᤧᤳᤋᤢᤒᤠᤖᤥ॥

᥈᥋ ᤗᤡᤒᤥᤱ ᤕᤧᤴ ᤁᤧᤖᤧᤒᤠ ᤁᤢᤏᤢᤵᤔᤥ ᤂᤧᤴ ᤗᤠᤈᤣᤴ ᤔᤧᤎᤥ᤺ᤵᤛᤢ ᤔᤧᤛᤢᤖᤢᤀᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧ॥

ᤌᤥ᤺ᤶᤈᤡᤒᤠ ᤐᤠ᤺ᤴᤜᤠ᤹ ᤔᤧᤈᤧᤰᤂᤢ

᥈᥌ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤐᤠᤖᤠᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤁᤠᤍᤣᤛᤀᤥ ᤔᤥᤛᤠ. ᤜᤠᤖᤢᤏ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤀᤥ ᤔᤧᤍᤩᤧ. ᤜᤧᤰᤁᤩᤠᤱ ᤁᤠᤰ ᤛᤱᤈᤢᤶᤓᤥ᤺ᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤈᤧᤰᤋᤢᤛᤡ. ᤂᤧᤒᤩᤠᤱ ᤂᤧᤴ ᤗᤠᤈᤣ᤹ᤀᤥᤒᤠ ᤛᤡᤱᤛᤣ᤹ᤜᤠ᤹ ᤂᤧᤱᤜᤠ᤹ ᤀᤥ᤺ᤴᤔᤧᤎᤠᤰᤋᤢᤛᤡ॥

᥈᥍ ᤂᤧᤱᤜᤠ᤹ᤖᤧ ᤔᤥᤛᤠᤴ ᤀᤰᤂᤣ ᤔᤧᤔᤧᤳᤋᤢ. “ᤂᤧᤏᤧ᤹ ᤕᤠᤵᤔᤡ ᤁᤧᤒᤠᤱᤄᤧᤒᤠᤍᤧᤴᤏᤥ ᤀᤠᤏᤡᤃᤧ ᤁᤧᤖᤡᤃᤧ॥ ᤛᤧᤰᤂᤠᤀᤣ ᤂᤧᤴ ᤗᤠᤈᤣ᤹ᤀᤥ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤢᤱᤗᤳᤇ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤎᤥ᤺ᤰᤐᤠ ᤛᤡᤱᤛᤣ᤹ᤜᤠ᤹ ᤜᤠᤒᤠ ᤁᤴᤗᤥ॥

᥈᥎ ᤁᤖ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤔᤧᤈᤥ᤺ᤰᤗᤳᤇ ᤂᤶᤓᤩᤠᤱ ᤕᤧᤰᤕᤰᤜᤠ᤹ ᤗᤢᤱᤎᤠᤰᤁᤡᤸᤗᤧ ᤁᤒᤪᤡᤱ ᤔᤧᤓᤠᤰᤋᤢᤒᤠ ᤏᤢ ᤆᤠ᤹ᤖᤡᤰ ᤕᤶᤒ᤻ᤕᤶᤒᤠ ᤏᤧᤖᤧᤳᤇ॥ ᤂᤧᤴᤏᤢ᤺ᤸᤗᤧ ᤘᤣ᤹ ᤀᤠᤏᤡᤃᤧ ᤂᤧᤵᤔᤥ ᤀᤏᤠᤁᤖᤧ ᤁᤢᤛ᤻ᤛᤠᤜᤠ᤹ᤀᤠᤱ ᤏᤡᤛᤢᤶᤛᤡᤶᤒᤧ॥

᥈᥏ ᤏᤧᤃᤣᤒ ᤔᤧᤵᤔᤏᤠᤒᤠ ᤗᤠᤱᤃᤧᤳ ᤐᤡᤛᤠᤱᤒᤠ ᤋᤧᤱᤃᤵᤐᤥ ᤀᤔᤠᤗᤣᤁᤡᤜᤠ᤹. ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤒᤠ ᤋᤧᤱᤃᤵᤐᤥ ᤜᤡᤳᤋᤡ. ᤕᤒᤢᤛᤡ ᤏᤢ ᤀᤣᤔᤥᤖᤡᤜᤠ᤹ ᤂᤧᤒᤩᤠᤱ ᤘᤖ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤏᤢ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤏᤠᤏᤡᤜᤠ᤹ ᤔᤧᤕᤢᤱᤗᤳᤇ॥”

᥉᥆ ᤂᤧᤒᤩᤠᤱ ᤁᤠᤗᤣᤒᤖᤧ ᤔᤥᤛᤠ᤺ᤸᤗᤧ ᤁᤢᤍᤃᤡ ᤔᤏᤠᤜᤠ᤹ ᤛᤫᤠ᤺ᤳ ᤔᤧᤕᤢᤅᤧᤖ ᤕᤠ᤺ᤴᤍᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤠᤏᤡ᤹ ᤂᤡᤔᤥ ᤂᤧᤵᤔᤥ ᤐᤣᤃᤡᤀᤠᤱ ᤂᤧᤴ ᤗᤠᤈᤣᤴ ᤜᤢᤰᤁᤠᤵ ᤆᤥᤃᤢᤶ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤂᤧᤴ ᤛᤧᤰᤂᤠᤛᤠᤱ ᤏᤠ᤺ᤶᤔᤠ ᤀᤠᤛᤢᤰᤋᤢᤶ᤹॥”

᥉᥇ ᤁᤖ ᤂᤢᤏᤧ᤹ᤏᤢ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤂᤧᤴ ᤔᤏᤠᤜᤠ᤹ᤏᤢ ᤌᤰᤛᤧ ᤐᤣ᤺ᤰᤔᤠ ᤀᤠᤏᤡ᤹ ᤀᤠᤴᤇᤢᤰᤋᤢᤶᤔᤡᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤏᤡ᤹ᤏᤢ᤺ᤸᤗᤧ ᤐᤎᤢᤶ ᤁᤧᤎᤢᤶᤒᤠ ᤔᤧᤈᤥᤰ॥”

᥉᥈ ᤗᤠᤈᤣ᤹ ᤌᤥ᤺ᤶᤛᤧ ᤁᤧᤒᤣ᤺ᤰᤐᤠᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤀᤡᤱᤄᤱ ᤔᤧᤈᤧᤰᤋᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧ ᤗᤠᤈᤣ᤹ ᤌᤥ᤺ᤶᤛᤧ ᤐᤣᤃᤡᤃᤧᤀᤠᤱ ᤏᤢ᤺ᤰᤂᤡᤃᤧᤒᤠ ᤗᤠᤈᤣ᤺ᤸᤗᤧᤃ ᤂᤧᤵᤔᤥ ᤁᤧᤕᤢᤱᤒᤠ ᤀᤠᤵᤑᤣᤰ ᤁᤢᤔᤏᤠᤜᤠ᤹ ᤗᤖᤢᤍᤣᤛᤢᤛᤡᤒᤠᤖᤳᤇ. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤵᤔᤥ ᤏᤡᤛᤢᤶᤛᤡᤶᤒᤧᤒᤠ ᤔᤏᤠᤜᤠ᤹ᤃ ᤀᤠᤈᤠᤈᤠᤒᤠ ᤜᤥᤖᤢ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤧᤳᤇ॥

᥉᥉ ᤂᤧᤵᤔᤥ ᤀᤠᤏᤡᤃᤧ ᤏᤣᤑᤡᤗᤡᤔ ᤜᤥᤖᤢᤜᤠ᤹ ᤏᤡᤛᤢᤶᤛᤡᤶᤒᤧ. ᤂᤧᤱᤜᤠ᤹ᤃ ᤀᤏᤠᤁᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤛᤡᤖᤧᤳᤇ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤀᤠᤏᤡᤃᤧ ᤀᤠᤵᤑᤣᤰᤁ ᤐᤩᤠ᤺ᤳ ᤜᤧᤰᤋᤱᤒᤠ ᤏᤡᤀᤠᤛᤡᤃᤧ॥ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤔᤧᤏᤡᤛᤡᤃᤧᤸᤗᤧ ᤜᤧᤰᤋᤱᤒᤠᤀᤣ ᤏᤡᤎᤠᤒᤡᤃᤧᤖᤥ॥”

a 

᥇᥉:᥈᥊ ᤀᤣᤛ᤻ᤁᤗᤥᤏ– ᤜᤡᤒᤪᤢᤀᤥ ᤁᤴ ᤔᤡᤱᤅᤧᤸᤗᤧ ᤁᤢᤒᤣ᤺ᤴ “ᤆᤧᤸᤗᤧᤰᤛᤣ᤹ᤜᤠ᤹ᤖᤧ ᤁᤢᤒᤥᤖᤠᤰ॥”

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤔᤧᤀᤳᤋᤢ

᥇᥊

ᤂᤧᤴ ᤛᤧᤴᤍᤡᤰ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤑᤡᤖᤡᤰ ᤑᤡᤖᤡᤰ ᤔᤧᤓᤡ᤺ᤰᤋᤧᤖ ᤔᤧᤜᤠᤒᤧ॥

᥈ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤏᤧᤔᤧᤎᤡᤰᤋᤧ. ᤜᤧᤰᤁᤩᤠᤱ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤔᤧᤔᤧᤳᤋᤢᤛᤡ. “ᤔᤡᤛᤪ ᤗᤠᤈᤣ᤹ᤀᤥᤀᤣ ᤀᤠᤏᤡᤃᤧ ᤛᤩᤧ᤹ᤀᤡᤃᤧᤸᤗᤧ ᤏᤢᤒᤠ ᤐᤥ᤺ᤰᤂᤧᤒᤠ ᤘᤕᤧᤒᤠᤔᤧᤴ. ᤀᤡᤃᤪ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤩᤧ᤹ᤀᤡᤃᤧᤛᤠᤱ ᤏᤢᤖᤧᤒᤠ ᤘᤕᤧᤔᤧᤴ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤓᤣ᤺ᤸᤗᤧ ᤀᤠᤏᤡᤃᤧ ᤛᤧᤵᤔᤠᤖᤧ ᤗᤠᤃᤡ ᤌᤣᤀᤠᤱ ᤁᤴ ᤋᤧᤴᤏᤥ ᤑᤧᤳᤋᤡᤃᤧᤖ ᤐᤳᤇᤡᤃᤧᤒᤠᤒᤣ᥅ ᤀᤠᤏᤡᤃᤧ ᤔᤣ᤺ᤳᤜᤠ᤹ ᤏᤢ ᤛᤠᤜᤠ᤹ ᤏᤠᤵᤔᤏᤠᤒᤠ ᤆᤡᤃᤰᤘᤠ ᤜᤧᤰᤁᤣ ᤔᤧᤍᤧᤶᤛᤢᤛᤡ᤹॥ ᤀᤠᤸᤗ ᤀᤠᤏᤡ᤹ ᤔᤡᤛᤪ ᤗᤠᤈᤣ᤹ᤀᤥᤀᤣ ᤏᤢ᤺ᤱᤔᤠ ᤐᤣ᤺ᤰᤔᤠ ᤏᤢᤒᤠ ᤔᤧᤒᤥ᤺ᤱᤏᤧᤶᤒᤡ᥅”

᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤗᤳᤇᤠ ᤗᤠᤶᤗᤥᤒᤠ ᤛᤣᤃᤢᤶᤔᤠᤱ ᤔᤡᤛᤪ ᤗᤠᤈᤣ᤹ ᤏᤢ᤺ᤰᤂᤡ᤹॥”

᥋ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤛᤠᤶᤒᤥᤴ ᤜᤒᤳ ᤑᤴᤏᤧᤇᤡᤀᤠᤱ ᤏᤧᤏᤧᤳᤇᤡ॥

᥌ ᤗᤠᤈᤣ᤹ ᤌᤥ᤺ᤶᤛᤧ ᤁᤧᤒᤣ᤺ᤰᤐᤠᤜᤠ᤹ᤀᤥ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴᤏᤢ ᤏᤢ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤌᤧ᤺ᤰᤂᤧᤇᤢ.

᥍ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤂᤢᤴᤇᤡ᤹ ᤀᤰᤂᤣ ᤔᤧᤳᤋᤧᤇᤢᤛᤡ. “ᤀᤠᤏᤡᤃᤧ ᤁᤢᤎᤥ᤺ᤶᤛᤧ ᤐᤣᤃᤡᤃᤧᤒᤠ ᤗᤠᤈᤣᤴ ᤛᤠ᤹ᤖᤡᤰ ᤏᤢᤒᤠ ᤗᤠᤈᤣ᤹ ᤆᤥᤰ॥

᥎ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ᤏᤢ ᤁᤢᤏᤡᤱᤘᤠ᤹ ᤋᤠᤏᤧᤓᤃᤪ. ᤂᤢᤏᤧ᤹ ᤀᤠᤏᤡ᤹ ᤂᤧᤴ ᤗᤠᤈᤣ᤹ᤀᤥ ᤀᤠᤍᤣ᤹. ᤜᤧᤰᤁᤩᤠᤱ ᤂᤧᤴ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣᤴ ᤂᤢᤏᤧ᤹ ᤀᤠᤒᤡᤖᤥ॥

᥏ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥᤖᤰ ᤔᤧᤒᤥᤃᤧᤶᤔᤡᤴᤏᤧ᤹॥ ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤀᤠᤏᤡ᤹ ᤛᤠᤏᤠ᤺ᤳ ᤔᤧᤒᤥ᤺ᤱ᤹॥ ᤂᤧᤱᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠᤴ ᤂᤢᤴᤇᤡ᤹ᤗᤠᤶ ᤂᤧᤳᤇᤡᤱ ᤐᤣᤀᤠᤱ ᤜᤥᤵ. ᤁᤖ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ᤏᤢ ᤘᤠ᤹॥ ᤂᤡᤏᤡ᤹ ᤂᤧᤱᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹॥”

᥇᥆ ᤁᤖ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤧᤱᤜᤠ᤹ ᤗᤢᤱᤅᤡᤸᤗᤧ ᤗᤧᤵᤔᤠᤛᤡ ᤑᤠ᤹ᤀᤠᤱ ᤐᤠᤴ ᤔᤧᤜᤢᤵᤋᤢ॥ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥

᥇᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤴ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤰᤂᤩᤠᤖᤡᤰ ᤀᤡᤖᤡᤰ ᤔᤧᤏᤠ᤹ᤀᤠᤖ ᤔᤧᤘᤠ᤹ᤒᤣ᥅ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤡᤰᤛᤣ᤺ᤴᤜᤠ᤹ ᤔᤧᤏᤡᤛᤢᤀᤠᤱᤛᤠᤱ ᤁᤴᤜᤠ᤹ᤖᤧ ᤀᤠᤰᤂᤧᤴ ᤌᤠᤖᤡᤰ ᤀᤠᤱᤃᤠ᤹ ᤏᤛᤠᤴ ᤔᤧᤴᤈᤥ᤺ᤰᤁᤠᤀᤠᤴᤒᤠᤒᤣ᥅

᥇᥈ ᤁᤴᤜᤠ᤹ ᤀᤠᤱᤃᤠ᤹ ᤔᤡᤱᤍᤣᤸᤗᤧ ᤔᤧᤰᤂᤢᤱᤛᤡᤱ᤹. ᤁᤖ ᤂᤧᤏᤧ᤹ ᤗᤠᤶᤒᤠᤀᤣ ᤁᤴᤜᤠ᤹ᤏᤢ᤺ᤸᤗᤧᤀᤠᤱ ᤕᤶᤒᤠ ᤛᤢᤘᤠᤱ ᤏᤢ ᤔᤢᤰᤛᤠᤶᤛᤠᤒᤠ ᤆᤥᤃᤢᤱᤛᤡᤱ᤹॥”

᥇᥉ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ. “ᤔᤡᤛᤪᤡᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤸᤗᤧ ᤂᤧᤱᤜᤠ᤹ᤖᤧ ᤌᤣ ᤔᤧᤒᤠ᤺ᤳᤋᤢ᤹᥅ ᤀᤠᤍᤠᤱᤒᤠᤖᤧ ᤁᤧᤔᤢᤰᤛᤠᤶᤔᤡᤴ ᤀᤥ᤺ᤴᤃᤧᤎᤠᤰᤋᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤠᤍᤠᤱᤒᤠᤖᤧᤀᤣ ᤁᤴᤜᤠ᤹ ᤁᤧᤗ᤺ᤳᤋᤢ ᤁᤧᤎᤠᤰᤋᤢᤛᤡᤒᤠᤖᤥ॥

᥇᥊ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤔᤡᤛᤪᤡᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤈᤧᤰᤋᤢᤛᤡ᤹॥ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢ ᤔᤧᤛᤢᤖᤢᤀᤠᤱ ᤘᤠ᤹. ᤂᤧᤏᤧ᤹ ᤏᤠᤍᤢᤶᤍᤢᤶᤒᤠᤀᤣ ᤏᤡᤃᤧᤎᤠᤒᤧᤀᤠᤱ ᤁᤧᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤄᤠ᤹ᤔᤡ᤺ᤳᤋᤡᤴ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤧᤶᤛᤡᤱ ᤂᤧᤒᤩᤠᤱ ᤗᤧᤴᤍᤡᤰ ᤂᤠ᤹ᤔᤡᤳ ᤛᤡᤳᤗᤠᤱ ᤏᤢ ᤛᤧᤴᤍᤡᤰ ᤔᤡ ᤛᤡᤳᤗᤠᤱ ᤁᤧᤒᤥ᤺ᤱᤅᤠᤱ ᤂᤧᤏᤧ᤹ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤁᤧᤒᤣ᤺ᤰ॥

᥇᥋ ᤀᤠᤸᤗ ᤂᤧᤏᤧ᤹ ᤁᤴ ᤔᤏᤠᤜᤠ᤹ ᤌᤡᤰᤗᤧᤱᤗᤧ ᤁᤧᤛᤧᤖᤢᤛᤡᤸᤗᤧᤃ ᤂᤧᤏᤧ᤹ ᤁᤧᤔᤡᤱᤛᤥ ᤁᤧᤎᤠ᤺ᤱᤛᤥ ᤁᤧᤄᤧᤶᤒᤠ ᤛᤢᤘᤠᤱᤜᤠ᤹ᤖᤧ ᤀᤰᤂᤣ ᤔᤧᤗ᤹ᤀᤠᤱ ᤐᤠᤴ ᤔᤧᤒᤠ᤺ᤳᤋᤢ᤹.

᥇᥌ ‘ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤏᤠᤜᤠ᤹ ᤗᤠᤈᤣ᤹ ᤐᤡᤏᤡᤱ ᤔᤧᤳᤋᤢᤛᤡ ᤜᤧᤰᤁᤩᤠᤱ ᤔᤠᤱᤜᤧᤰ ᤆᤥᤃᤢ ᤁᤖ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤑᤧᤵᤔᤠ ᤔᤧᤛᤢᤰᤋᤢᤛᤡᤴ. ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤩᤧᤖᤢᤛᤡ॥’

᥇᥍ “ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤧ᤹ᤀᤥ. ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤠ᤹–

᥇᥎ ‘ᤕᤜᤘᤣ ᤍᤠᤱᤒᤠᤴ ᤜᤏᤧ ᤁᤢᤛᤡᤰ ᤔᤧᤶᤒᤥ᤺ᤰᤔᤏᤠᤒᤠ ᤏᤢ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥᤰ. ᤑᤧᤴᤕᤠ᤺ᤶᤒᤰ ᤏᤢ ᤗᤠᤕᤥ ᤗᤠᤛᤥᤳ ᤗᤧᤵᤔᤡ ᤁᤧᤒᤡᤒᤠ ᤆᤥᤰ. ᤁᤖ ᤀᤠᤵᤋᤡᤰᤛᤠᤒᤠᤴ ᤀᤠᤳᤋᤡᤴ ᤐᤖᤡᤰᤗᤧᤀᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤴᤈᤥ᤺ᤰᤔᤏᤠᤒᤠ. ᤐᤠᤎᤧᤒᤠ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤸᤗᤧ ᤁᤢᤗᤧᤰᤘᤠ ᤂᤢᤴᤇᤡ᤹ ᤛᤢᤶᤛᤡ ᤗᤡᤛᤡ ᤌᤠ᤺ᤰ ᤌᤠᤖᤡᤰᤛᤠᤱ ᤂᤢᤶᤍᤡᤱ ᤁᤧᤒᤡᤒᤠ ᤆᤥᤰ॥’

᥇᥏ ᤀᤠᤱᤃᤠ᤹ ᤂᤧᤏᤧ᤹ ᤐᤣᤗᤡ ᤑᤠᤰᤏᤧ. ᤂᤧᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ. ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤗᤠᤶ ᤀᤠᤸᤗᤥ ᤌᤠᤖᤡᤰ ᤗᤧᤵᤔᤡ ᤁᤧᤒᤡᤖᤢᤛᤡᤖ ᤁᤧᤘᤠ᤹ᤒᤠ ᤜᤧᤰᤁᤣ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥”

᥈᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤁᤢᤛᤡᤱᤅᤣ ᤀᤠᤱᤃᤠ᤹ ᤁᤴᤜᤠ᤹ ᤗᤧᤵᤔᤡ ᤐᤡᤖᤢᤱᤛᤡᤱᤅᤠᤱ ᤘᤠ᤹॥

᥈᥇ ᤜᤧᤰᤁᤣᤛᤠᤱ. ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤠᤖᤠᤰ ᤘᤠ᤹ᤒᤠ ᤁᤢᤀᤡᤛᤡ᤺ᤰ.

᥈᥈ ᤔᤡᤛᤪ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤏᤢ ᤀᤠᤱᤃᤠ᤹ ᤆᤥᤃᤢᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢᤀᤠᤱᤛᤠᤱ ᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠ ᤁᤧᤒᤥᤱᤒᤠᤀᤠᤱ ᤌᤡᤒᤥᤱᤗᤧᤱ ᤌᤠᤖᤡᤰ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤁᤧᤛᤠ᤹ᤒᤠ ᤁᤴ ᤁᤧᤖᤧᤰ ᤔᤏᤠᤜᤠ᤹ᤖᤧ–

᥈᥉ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ ᤔᤠᤱᤜᤧᤰ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤗᤠᤈᤣᤴ ᤂᤧᤱᤜᤠ᤹ᤀᤥ ᤗᤳᤇᤠᤖᤧᤀᤠᤱ ᤏᤡᤔᤠ ᤔᤧᤱᤄᤥᤛᤢᤴ᤹॥ ᤀᤠᤱᤃᤠ᤹ ᤁᤧᤏᤠ᤹ᤒᤠᤜᤠ᤹ᤖᤧ ᤂᤧᤴ ᤗᤠᤈᤣᤴ ᤀᤠᤵᤑᤠᤸᤗᤧᤀᤠᤱ ᤏᤡᤔᤠ ᤔᤧᤱᤄᤥᤛᤢᤴ᤹॥

᥈᥊ ᤁᤖ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤁᤠᤗᤧᤒᤖᤧᤀᤥ ᤘᤣ᤹ᤛ᤻ᤔᤠ ᤕᤠᤶᤛᤠᤶ ᤕᤠᤰ. ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤐᤖᤡᤰᤗᤧ ᤀᤠᤱᤃᤠ᤹ ᤀᤠᤈᤥ᤺ᤱ ᤀᤡ᤺ᤳᤋᤢᤀᤠᤱ ᤘᤠ᤹॥ ᤁᤸᤗᤧ ᤆᤥᤃᤢᤸᤗᤧᤀᤣ ᤂᤢᤏᤧ᤹ ᤁᤧᤖᤧᤀᤠᤱ ᤑᤧᤖᤧᤒᤠ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤂᤢᤏᤧ᤹ ᤋᤣ᤹ᤖᤢᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤧᤴ ᤗᤠᤈᤣ᤹ᤀᤥ ᤕᤢᤰ ᤔᤧᤈᤥᤃᤢ᤹॥

᥈᥋ ᤀᤔᤠᤗᤣᤁᤡᤜᤠ᤹ ᤏᤢ ᤁᤏᤠᤏᤡᤜᤠ᤹ ᤏᤧᤏᤧᤒᤠᤍᤧᤴᤜᤠ᤹ᤀᤥ ᤔᤧᤕᤢᤱᤒᤠᤸᤗᤧ ᤆᤥᤃᤢᤸᤗᤧ ᤋᤠ᤺ᤴᤍᤡᤰᤛᤠ ᤂᤡᤏᤡ᤹ ᤏᤢ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤗᤠᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤐᤣᤃᤧᤶᤔᤧ᤹॥”

᥈᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈᥍ “ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤴ ᤁᤢ᤹ᤀᤡᤃᤧᤓᤧᤶᤒᤠ ᤛᤱᤈᤢᤶᤓᤥ᤺ᤴ ᤀᤠᤰᤂᤩᤠᤖᤡᤰ ᤀᤡᤖᤡᤰ ᤔᤏᤧᤔᤧᤎᤡᤰᤐᤠᤒᤣ᥅ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤏᤧᤔᤧᤎᤡᤰᤋᤧᤒᤧᤴ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹॥

᥈᥎ ᤂᤡᤴᤇᤡ᤹ ᤂᤧᤱᤜᤠ᤹ ᤔᤧᤳᤋᤧᤛᤧᤛᤧ᤹. ‘ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤕᤜᤘᤣ ᤍᤠᤱᤒᤠᤸᤗᤧ ᤀᤢᤘᤠ ᤆᤥᤃᤢ᤹. ᤀᤠᤱᤃᤠ᤹ ᤂᤧᤵᤛᤢᤱᤗ ᤂᤡᤏᤡ᤹ ᤌᤧᤔᤠ ᤌᤧᤔᤠ ᤁᤧᤒᤠ᤺ᤳᤋᤢᤶᤔᤠᤱ ᤘᤕᤧ. ᤀᤠᤱᤃᤠ᤹ ᤜᤠᤒᤠ ᤂᤧᤴᤏᤣ ᤆᤥᤃᤢᤱ᤹॥

᥈᥏ ᤂᤡᤏᤡ᤹ ᤆᤣ ᤌᤰᤜᤠ᤹ ᤀᤠᤶᤓᤠ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤏᤧᤕᤠ᤺ᤰ. ᤂᤡᤏᤡ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤏᤧᤃᤧᤎᤡᤰᤋᤡᤀᤠᤱ ᤁᤧᤘᤕᤡ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤥ ᤏᤡᤒᤥᤱ ᤋᤱᤒᤣᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤒᤠ ᤀᤠᤳᤋᤡᤴᤜᤠ᤹ᤀᤠᤱ ᤂᤧᤴ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤁᤧᤱᤄᤥᤛᤡᤴ᤹॥

᥉᥆ ᤜᤧᤰᤁᤩᤠᤱ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤧᤒᤧᤴ ᤏᤢ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤏᤠᤱ ᤀᤠᤱᤃᤠ᤹ ᤐᤡᤏᤡᤱ ᤑᤠ᤹ᤀᤠᤱ ᤔᤠᤱᤜᤧᤰᤛᤡᤱᤅᤠᤀᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤗᤠᤈᤣ᤹ᤀᤥ ᤗᤠ᤺ᤵᤔᤠᤀᤠᤱ ᤕᤢᤱᤔᤠ ᤁᤧᤱᤄᤥᤛᤡᤴ᤹॥

᥉᥇ ᤏᤠᤵᤔᤏᤠᤛᤡᤒᤠ ᤆᤡᤃᤰᤘᤠ ᤜᤧᤰᤁᤣ ᤔᤧᤍᤧᤶᤛᤢᤛᤡ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤂᤡᤏᤡ᤹ ᤛᤠᤀᤣᤜᤠ᤹ᤃ ᤀᤠᤱᤃᤠ᤹ ᤂᤧᤵᤔᤥ ᤁᤧᤳᤋᤢᤱᤛᤡᤱ᤹. ᤂᤶᤓᤩᤠᤱ ᤂᤡᤏᤡ᤹ ᤏᤡᤏᤡ ᤂᤧᤶᤄᤧᤶ ᤁᤧᤸᤗᤠᤵᤋᤢᤶᤔᤡᤴᤒᤠ ᤋᤧᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤄᤥᤛᤢ᤹॥

᥉᥈ ᤁᤖ ᤂᤡᤏᤡ᤹ ᤆᤣ ᤌᤰᤜᤠ᤹ᤃ ᤀᤠᤶᤓᤠ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤏᤧᤕᤠ᤺ᤰ॥

᥉᥉ ᤂᤡᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤋᤠᤰᤔᤧᤃᤴᤏᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤂᤡᤏᤡ᤹ ᤏᤛᤠᤴ ᤁᤧᤴᤈᤥᤃᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤡᤏᤡ᤹ ᤁᤧᤖᤧᤰ ᤔᤧᤴᤇᤡᤀᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢ᤹॥

᥉᥊ ᤂᤡᤏᤡ᤹ ᤂᤧᤴ ᤗᤠᤈᤣᤴ ᤌᤥ᤺ᤶᤔᤠᤖᤧ ᤗᤠᤃᤡ ᤗᤡᤒᤥᤱ ᤕᤧᤴ ᤁᤧᤍᤣᤛᤢᤶᤔᤠᤱ ᤁᤧᤘᤕᤡ. ᤁᤸᤗᤧᤆᤥᤃᤢᤸᤗᤧ ᤌᤡᤰᤕᤠᤴ ᤁᤢᤍᤱᤒᤠ ᤋᤱᤒᤣ ᤌᤡᤰ. ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤋᤢᤰᤂᤣ ᤆᤩᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤔᤡ ᤐᤥ᤺ᤱᤅᤠᤸᤗᤧ ᤌᤣ ᤐᤥᤱ᤹ ᤂᤧᤴ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥’

᥉᥋ ᤁᤴ ᤁᤧᤒᤠ᤺ᤵᤐᤧᤴ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤧᤈᤢᤶᤒᤠ ᤁᤴ ᤁᤢ᤹ᤀᤡᤃᤧᤓᤧᤶᤒᤠ ᤛᤱᤈᤢᤶᤓᤥ᤺ᤴ ᤀᤠᤱᤃᤠ᤹ ᤀᤰᤂᤣᤀᤣ ᤔᤧᤳᤋᤢᤱ᤹॥ ᤀᤠᤶᤓᤠ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤛᤡᤀᤠᤱ ᤔᤧᤔᤠ᤺ᤳ॥”

᥉᥌ ᤔᤥᤛᤠ᤺ᤸᤗᤧ ᤗᤠᤈᤣᤴ ᤌᤥ᤺ᤶᤔᤠᤖᤧ ᤗᤠᤃᤡ ᤐᤠᤱᤄᤢᤛᤡᤸᤗᤧ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤀᤠᤱ ᤋᤠᤵᤑᤧ᤺ᤶᤒᤠ ᤀᤡᤱᤄᤱ ᤔᤧᤓᤧᤳᤋᤢ ᤜᤧᤰᤁᤩᤠᤱ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤔᤥᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤠᤖᤧᤖ ᤔᤧᤕᤠ᤺ᤴᤍᤢᤛᤡᤀᤠᤱ ᤘᤕᤧ.

᥉᥍ ᤂᤧᤴ ᤋᤠᤵᤑᤧ᤺ᤶᤒᤠ ᤀᤡᤱᤄᤱ ᤁᤧᤓᤧᤵᤐᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤍᤢᤰᤔᤧᤸᤗᤧ ᤔᤧᤛᤩᤧ॥

᥉᥎ ᤗᤠᤈᤣ᤹ ᤌᤥ᤺ᤶᤛᤧ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤀᤥ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤏᤢ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤧᤒᤧᤴᤗᤰ ᤁᤢᤜᤡᤱᤘᤧᤳ ᤕᤠ᤺ᤰᤋᤧᤛᤡ॥

᥉᥏ ᤀᤠᤸᤗ ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤁᤴ ᤐᤠ᤺ᤴᤏᤡᤴ ᤆᤧᤰᤋᤢᤛᤡᤸᤗᤧ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤣᤖᤡᤱ ᤔᤧᤎᤰᤋᤧᤀᤠᤱ ᤜᤠ᤺ᤵᤔᤠ ᤔᤧᤜᤣ᤺ᤰᤋᤧ॥

᥊᥆ ᤂᤧᤱᤜᤠ᤹ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤔᤧᤒᤥᤃᤧᤀᤠᤱ ᤀᤰᤂᤧ ᤔᤧᤗ᤹ᤖᤧᤖ ᤁᤥ᤺ᤰᤔᤠ ᤑᤠᤱᤈᤱᤒᤠ ᤋᤧᤱᤃᤵ ᤗᤧᤵᤔᤠᤱ ᤌᤥ᤺ᤰᤛᤡᤱᤔᤠ ᤔᤧᤜᤣ᤺ᤰᤋᤧ. “ᤀᤥᤔᤧᤳᤋᤧᤶᤔᤧ᤹. ᤀᤠᤏᤡ᤹ ᤁᤵᤔᤥᤗᤠᤶ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠᤍᤧᤴᤏᤥ ᤌᤥ᤺ᤰᤁᤠᤛᤡᤀᤠᤱ ᤐᤣᤃᤡ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤗᤠᤕᤥ ᤀᤠᤈᤥᤃᤢᤶᤔᤠᤱ ᤀᤠᤘᤠ᤹॥”

᥊᥇ ᤁᤖ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤓᤣ᤺ᤴᤍᤢᤶᤒᤠᤒᤣ᥅ ᤁᤴ ᤁᤢᤗᤡᤱᤎᤥ ᤔᤧᤃᤧᤳᤏᤧᤴ॥

᥊᥈ ᤂᤡᤏᤡ᤹ ᤌᤥ ᤔᤧᤎᤥ᤺ᤰᤁᤠᤛᤡᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤏᤡᤱᤔᤡᤜᤠ᤹ᤖᤧ ᤂᤡᤏᤡ᤹ ᤁᤧᤶᤏᤠ᤺ᤴᤍᤡ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤂᤡᤏᤡ᤹ ᤗᤢᤶᤔᤥ ᤜᤥᤵ॥

᥊᥉ ᤂᤧᤵᤔᤥ ᤀᤔᤠᤗᤣᤁᤡᤜᤠ᤹ ᤏᤢ ᤁᤏᤠᤏᤡᤜᤠ᤹ ᤂᤡᤏᤡ᤹ᤏᤢ ᤔᤧᤎᤰ. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤱᤜᤠ᤹ᤗᤠᤶ ᤜᤠᤖᤡ ᤁᤧᤍᤩᤧ᤹ᤀᤡ᤹॥ ᤕᤜᤘᤣ ᤍᤠᤱᤒᤠᤴ ᤂᤡᤏᤡ᤹ ᤋᤡᤶᤔᤠ ᤏᤠ᤺ᤵᤔᤠ ᤁᤧᤗᤧᤖᤢᤶ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ᤏᤢ ᤜᤥᤵ. ᤁᤖ ᤋᤠᤓᤣᤗᤠᤶ ᤂᤡᤏᤡ᤹ ᤁᤧᤛᤩᤧ᤹ᤀᤡᤖᤥ॥”

᥊᥊ ᤜᤧᤰᤁᤣᤛᤠᤱ ᤐᤠ᤺ᤴᤏᤣ ᤔᤧᤱᤄᤧᤶᤔᤣ ᤂᤧᤱᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤋᤧᤱᤃᤵ ᤗᤧᤵᤔᤠᤱ ᤋᤃᤡ ᤔᤧᤎᤥ᤺ᤰᤛᤡᤱ॥ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤏᤢ ᤔᤥᤛᤠᤴ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤗᤠᤶ ᤔᤧᤗ᤺ᤴᤍᤧᤴ॥

᥊᥋ ᤂᤧᤒᤩᤠᤱ ᤂᤧᤴ ᤁᤥ᤺ᤰᤔᤠᤀᤥ ᤁᤧᤕᤢᤱᤒᤠ ᤀᤔᤠᤗᤣᤁᤡᤜᤠ᤹ ᤏᤢ ᤁᤏᤠᤏᤡᤜᤠ᤹ ᤕᤥ ᤔᤧᤎᤠᤛᤡᤱ ᤔᤧᤕᤧᤀᤠᤱ ᤂᤧᤱᤜᤠ᤹ ᤜᤥᤷᤔᤠ ᤌᤠᤖᤡᤰᤁᤣ ᤔᤧᤎᤃᤢᤛᤡᤖ ᤜᤧᤰᤁᤩᤠᤱ ᤔᤧᤏᤠ᤺ᤳᤋᤢᤛᤡᤖ ᤔᤧᤓᤧᤳᤋᤢᤛᤡᤖᤥ॥

ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤌᤡᤶᤜᤠ᤹

᥇᥋

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤕᤢᤱᤔᤠᤖᤧ ᤗᤠᤃᤡ ᤐᤡᤏᤡᤱᤗ ᤐᤳᤋᤠᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤧᤖᤡ᤹.

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤔᤧ᤹॥ ᤁᤴ ᤛᤡᤍᤢᤱᤈᤓᤠᤜᤠ᤹ᤀᤥ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠ. ᤔᤠᤱᤜᤢᤵ ᤁᤧᤵᤔᤠ ᤛᤡᤍᤢᤱᤈᤓᤠ ᤀᤡᤃᤪ ᤀᤠᤒᤠᤅᤣ ᤏᤡᤱᤘᤠ᤹ᤖᤧ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ. ᤋᤱᤒᤣᤀᤥᤒᤠ ᤋᤱᤏᤠᤶᤜᤠ᤹ᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤐᤡᤳᤌᤰᤛᤠ ᤀᤡᤃᤪ ᤔᤧᤸᤗᤢᤰ ᤔᤧ᤺ᤴᤍᤠᤰᤜᤠ᤹ᤗᤠᤶ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠ ᤁᤧᤛᤢᤰᤋᤢᤶ᤹॥

᥊ ᤜᤧᤰᤁᤣ᤺ᤸᤗᤧ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤗᤡᤋᤖ ᤌᤡᤰ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤔᤠᤏᤠ ᤗᤡᤛᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤡᤸᤗᤧᤴ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹॥

᥋ ᤁᤧᤖᤧᤰ ᤛᤡᤍᤢᤱᤈᤓᤠ ᤀᤡᤃᤪ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤸᤗᤢᤰᤛᤠ᤺ᤳᤋᤧᤴᤏᤢ ᤛᤥᤛᤥᤖᤡᤰ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤔᤠᤏᤠ ᤗᤡᤛᤡ ᤆᤧᤸᤗᤧᤰᤛᤣ᤹ ᤛᤣ᤹ᤈ᤺ᤱᤘᤠᤀᤠᤱ ᤂᤡᤏᤡ᤹ ᤕᤠᤖᤡᤵ ᤆᤥᤃᤧᤶᤔᤧ᤹॥

᥌ “‘ᤌᤢ᤺ᤶᤒᤠ᤺ᤴᤏᤢ ᤛᤥᤖᤡᤰ ᤆᤠᤜᤣ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤡᤋᤖ ᤌᤡᤰᤁᤠᤱ ᤁᤢᤓᤪᤧ᤺ᤱ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰ ᤆᤢᤴᤈᤢᤶᤒᤠ ᤑᤧ᤹ᤖᤢᤶ.

᥍ ᤜᤧᤰᤁᤩᤠᤱ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤡᤋᤖ ᤌᤡᤰᤁᤠᤱ ᤁᤢᤓᤪᤣ᤺ᤱ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤕᤠᤖᤡᤵ ᤆᤥᤃᤧᤶᤔᤣ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤴ ᤁᤢᤏᤠᤶᤃᤧᤏᤢ᤹ᤒᤠ ᤛᤡᤍᤢᤱᤈᤓᤠ ᤜᤧᤰᤋᤱᤒᤠ ᤋᤥ᤺ᤴᤍᤧᤶᤔᤧ᤹॥

᥎ “‘ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤀᤡᤃᤪ ᤔᤠᤱᤜᤢᤵᤐᤡᤴ ᤁᤧᤵᤔᤠᤖᤧ ᤗᤠᤃᤡ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤸᤗᤧ ᤁᤡᤃᤪ ᤕᤜᤘᤣ ᤍᤠᤱᤒᤠᤀᤥ ᤂᤧᤏᤧ᤹ ᤋᤱᤈᤢᤶ ᤘᤠᤕᤠᤃᤣᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤁᤢᤶᤒᤠᤒᤠ ᤐᤡᤳᤛᤠᤳ ᤋᤧᤴ ᤁᤧᤍᤥ᤺ᤴᤍᤢᤸᤗᤧ.

᥏ ᤂᤧᤴ ᤐᤡᤳᤛᤠᤳ ᤋᤧᤴᤏᤢ ᤛᤥᤖᤡᤰ ᤗᤡᤋᤖ ᤏᤧᤳᤇᤡ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤋᤱᤒᤠᤀᤠᤱ ᤋᤥ᤺ᤴᤍᤧ᤹॥

᥇᥆ ᤜᤧᤰᤁᤩᤠᤱ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤡᤋᤖ ᤏᤧᤳᤇᤡ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤋᤠᤖᤧᤶᤔᤧ᤹॥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤐᤥᤱ᤹॥

᥇᥇ ᤁᤧᤖᤧᤰ ᤛᤧᤃᤶᤒᤠ ᤀᤡᤃᤪ ᤌᤢ᤺ᤶᤒᤠ ᤁᤡᤃᤪ ᤔᤧᤸᤗᤢᤰᤛᤠ᤺ᤳ ᤁᤡᤃᤪ ᤔᤧ᤺ᤴᤍᤛᤠ᤺ᤳᤗᤧ ᤗᤠᤃᤡ ᤂᤡᤏᤡ᤹ ᤀᤰᤂᤣᤀᤣ ᤆᤥᤃᤧᤶᤔᤧ᤹॥

᥇᥈ ᤂᤡᤏᤡ᤹ ᤀᤠᤰᤂᤩᤠᤖᤡᤰ ᤁᤧᤍᤥ᤺ᤶᤍᤢᤶᤛᤡᤶ᤹. ᤂᤧᤱᤜᤠ᤹ ᤁᤧᤖᤧᤰ ᤜᤧᤰᤁᤣᤀᤣ ᤆᤥᤃᤧᤶᤛᤡᤶᤔᤧ᤹॥

᥇᥉ “‘ᤗᤠᤈᤣ᤹ᤛᤠᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤁᤧᤗ᤺ᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤔᤧᤍᤥᤴᤍᤢᤸᤗᤧ ᤁᤧᤖᤧᤰᤗᤧ ᤜᤠᤒᤠ ᤁᤴ ᤐᤖᤡᤰᤗᤧ ᤔᤧᤈᤥᤃᤢᤖ॥

᥇᥊ ᤂᤡᤏᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤀᤡᤃᤪ ᤁᤧᤍᤠᤒᤠ ᤌᤠ᤺ᤰᤁᤥ ᤂᤡᤏᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤁᤢᤓᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤁᤧᤗ᤺ᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤋᤥ᤺ᤴᤍᤢᤸᤗᤧ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤜᤧᤰᤁᤣᤀᤣ ᤀᤠᤳᤋᤡᤀᤠᤱ ᤔᤧᤶᤒᤣ᤺ᤰᤁᤣ ᤂᤧᤸᤗᤧ ᤆᤥᤃᤢᤖ॥

᥇᥋ ᤂᤡᤏᤡ᤹ ᤛᤱᤈᤢᤶᤓᤥᤖᤧ ᤗᤠᤃᤡ ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤗᤠᤃᤡ ᤗᤳᤇᤠ ᤐᤖᤡᤰᤐᤠ ᤌᤡᤶ ᤐᤥ᤺ᤱᤗ॥ ᤁᤴ ᤂᤡᤏᤡ᤹ ᤋᤠ᤺ᤴᤍᤡ ᤁᤧᤍᤠᤒᤠ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤌᤡᤶ ᤐᤥ᤺ᤱᤗ॥ ᤘᤣ᤹ ᤗᤠᤈᤣ᤹ᤒᤠᤴᤏᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤡᤏᤡ᤹ ᤜᤧᤰᤋᤱᤒᤠᤀᤣ ᤐᤥ᤺ᤱᤗ॥

᥇᥌ ᤂᤡᤏᤡ᤹ ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤸᤗᤧ ᤗᤠᤃᤡ ᤗᤳᤇᤠ ᤐᤖᤡᤰᤐᤠ ᤌᤡᤶ ᤏᤢ ᤛᤠᤰᤌᤡᤶ ᤐᤥ᤺ᤱᤗ॥’”

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥎ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤋᤣ᤹ᤏᤡᤱᤒᤠ ᤗᤠᤈᤣ᤹ᤀᤥ ᤁᤧᤃᤧᤖᤡ᤹.

᥇᥏ ᤂᤧᤒᤩᤠᤱ ᤂᤡᤏᤡ᤹ ᤂᤧᤴ ᤗᤠᤈᤣ᤹ᤀᤥᤒᤠ ᤐᤥᤃᤢᤃᤧᤴ ᤁᤢᤈᤠᤴ ᤁᤧᤈᤠᤶᤔᤡᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤁᤢᤈᤠ ᤗᤰ ᤛᤧᤴᤍᤧᤶᤔᤧ᤹॥

᥈᥆ ᤂᤡᤏᤡ᤹ ᤂᤖᤧ᤺ᤱ ᤁᤧᤗᤧ᤺ᤱᤛᤢᤶᤔᤡᤸᤗᤧ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤗᤠᤶᤒᤠᤒᤠ ᤂᤖᤧ᤺ᤱᤅᤡᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹॥ ᤂᤡᤏᤡ᤹ ᤁᤢᤈᤠ ᤁᤧᤎᤠᤵᤛᤢᤶᤔᤡᤸᤗᤧ ᤁᤧᤛᤧᤴᤍᤢᤶᤒᤠ ᤁᤢᤈᤠᤗᤠᤶᤒᤠ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤒᤠ ᤜᤧᤰᤁᤣᤀᤣ ᤂᤧᤴ ᤂᤖᤧ᤺ᤱᤅᤡᤴ ᤁᤧᤍᤥ᤺ᤴᤍᤢᤶᤗ ᤐᤥᤱ᤹॥

᥈᥇ ᤂᤡᤏᤡ᤹ ᤋᤠ᤺ᤴᤍᤡ ᤁᤧᤍᤠᤒᤠ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤂᤡᤏᤡ᤹ ᤌᤡᤰᤛᤡᤃᤣᤰᤐᤠ ᤑᤣ᤹ᤖᤢᤶᤗᤠᤶ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

ᤔᤧᤴᤏᤡ ᤔᤧᤴᤎᤠ ᤁᤧᤒᤥᤱᤒᤠ ᤗᤠᤕᤥᤜᤠ᤹ᤖᤧ ᤗᤠᤃᤡ ᤛᤡᤍᤢᤱᤈᤓᤠᤜᤠ᤹

᥈᥈ “‘ᤀᤠᤸᤗ ᤂᤡᤏᤡ᤹ ᤕᤠ᤺ᤶᤒᤰ ᤁᤧᤓᤣ᤺ᤴᤍᤢᤶᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤁᤴ ᤀᤡᤱᤈᤠ᤺ᤱᤜᤠ᤹ᤀᤥᤒᤠ ᤗᤳᤇᤠᤀᤠᤱ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤧᤓᤃᤪ.

᥈᥉ ᤂᤡᤏᤡ᤹ ᤁᤧᤖᤧᤰ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤌᤡᤰᤛᤡᤃᤣᤰᤐᤠ ᤕᤧᤴᤏᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤗᤠᤶ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱᤜᤠ᤹ᤀᤥᤒᤠ ᤀᤠᤳᤋᤡᤴ ᤀᤡᤱᤈᤠ᤺ᤱᤅᤡᤴᤏᤠᤱ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤧᤓᤃᤪ.

᥈᥊ ᤜᤧᤰᤁᤩᤠᤱ ᤛᤱᤈᤢᤶᤓᤥ᤺ᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤂᤧᤴ ᤕᤠ᤺ᤶᤒᤰᤁᤡᤴ ᤀᤠᤴᤈᤠᤏᤡᤀᤥ ᤔᤧᤈᤥᤃᤢᤒᤠᤏᤧᤓᤃᤪ. ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤜᤧᤰᤋᤱᤒᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤂᤧᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤖᤡᤰ ᤌᤡᤶ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤔᤧ᤹. ᤜᤧᤰᤁᤩᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥

᥈᥋ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤗᤠᤃᤡ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢᤖ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤧᤈᤥᤃᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥᤴᤍᤢᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤏᤢ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤠᤖᤢᤀᤠᤱ ᤘᤠ᤹॥

᥈᥌ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤧᤖᤧᤰ ᤂᤢᤴᤇᤡ᤹ ᤛᤱᤈᤢᤶᤓᤥ᤺ᤴ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤏᤠᤱ ᤗᤧᤵᤔᤡ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤴ ᤑᤧᤴᤕᤠ᤺ᤶᤒᤰᤁᤥ ᤔᤧᤎᤩᤧᤀᤠᤱ ᤔᤧᤘᤕᤧ॥

᥈᥍ “‘ᤁᤖ ᤁᤢᤓᤠ ᤗᤳᤇᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤗᤠᤕᤥ ᤆᤥᤃᤢᤏᤧᤓᤃᤪ. ᤂᤧᤸᤗᤧ ᤋᤱᤒᤣ ᤌᤡᤰ ᤁᤧᤃᤧᤵᤔᤠ ᤁᤢᤶᤔᤠᤔᤠ ᤔᤧ᤺ᤴᤍᤛᤠ᤺ᤳ ᤌᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤜᤧᤰᤁᤣ ᤋᤥ᤺ᤴᤍᤢᤖ॥

᥈᥎ ᤏᤡᤱᤘᤠ᤹ ᤔᤧᤱᤄᤥᤀᤣ ᤗᤠᤕᤥ ᤁᤧᤈᤥ᤺ᤰᤐᤠ ᤂᤧᤴ ᤔᤏᤠᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ ᤐᤡᤖᤢᤖ. ᤜᤧᤰᤁᤩᤠᤱ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤐᤥ᤺ᤱᤅᤡᤸᤗᤧ ᤂᤧᤸᤗᤧ ᤗᤧᤵᤔᤡ ᤂᤥᤛᤢᤖᤥ॥

᥈᥏ ᤏᤡᤱᤘᤠ᤹ ᤔᤧᤱᤄᤥᤀᤣ ᤗᤠᤕᤥ ᤁᤧᤈᤥ᤺ᤰᤐᤠ ᤀᤡᤛᤪᤠᤀᤡᤗᤡ ᤕᤰᤕᤢᤱᤒᤠ ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ ᤗᤳᤇᤠ ᤌᤡᤶ ᤐᤥ᤺ᤱᤗ॥

᥉᥆ “‘ᤁᤖ ᤀᤠᤵᤑᤣᤰ ᤗᤠᤈᤣ᤹ᤛᤠᤒᤠ ᤀᤡᤃᤪ ᤘᤣ᤹ ᤗᤠᤈᤣ᤹ᤒᤠ ᤁᤢᤓᤠ ᤔᤏᤠ᤺ᤸᤗᤧ ᤏᤡᤏᤡᤒᤠ ᤗᤠᤕᤥ ᤆᤥᤃᤢᤏᤧᤓᤃᤪ. ᤕᤜᤘᤣ ᤍᤠᤱᤒᤧᤴ ᤀᤡᤱᤍᤥ ᤔᤧᤳᤋᤢᤒᤠ ᤀᤠᤵᤋᤡᤰᤁᤡᤴ ᤂᤧᤸᤗᤧ ᤁᤢᤛᤶᤎᤠᤱ ᤌᤠᤖᤥ. ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢ᤹॥

᥉᥇ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤀᤠᤱ ᤘᤠ᤹. ᤂᤧᤒᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤑᤣ᤺ᤴᤍᤢᤀᤠᤱ ᤘᤠ᤹॥ ᤂᤧᤴ ᤔᤏᤠᤴ ᤁᤢᤔᤏᤠᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥ ᤂᤧᤸᤗᤧ ᤆᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤋᤢᤔᤢᤖᤖᤥ॥’”

ᤏᤠ᤺ᤶᤛᤡᤱᤔᤠ ᤕᤧᤴ ᤁᤧᤓᤣ᤺ᤶᤒᤠ ᤔᤏᤠ

᥉᥈ ᤀᤡᤛᤪᤠᤀᤡᤗᤡᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤘᤕᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤎᤡᤰ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤛᤡᤱ ᤛᤢᤶᤏᤢ ᤕᤠᤃᤧᤒᤠ ᤔᤧᤏᤡᤛᤢ॥

᥉᥉ ᤛᤡᤱ ᤁᤧᤛᤢᤶᤒᤠ ᤔᤏᤠᤴ ᤂᤧᤱᤜᤠ᤹ᤖᤧ ᤔᤥᤛᤠ. ᤜᤠᤖᤢᤏ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤀᤥ ᤔᤧᤍᤠᤖᤢ॥

᥉᥊ ᤂᤧᤴ ᤂᤢᤶᤍᤡᤱ ᤐᤡᤔᤠ ᤁᤧᤒᤥᤱᤒᤠ ᤌᤡᤶᤔᤡᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤱᤃᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤔᤏᤠᤴ ᤔᤧᤛᤠᤰᤋᤢ ᤔᤧᤕᤢᤰᤂᤢ॥

᥉᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤴ ᤔᤏᤠᤴ ᤛᤧᤵᤔᤠᤀᤣ ᤐᤥᤱ᤹॥ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤧᤴ ᤔᤏᤠᤴ ᤛᤠ᤺ᤱᤃᤠᤜᤡᤶᤜᤠ᤹ ᤗᤠ᤺ᤰᤁᤠᤳ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢᤖ॥”

᥉᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤧᤴ ᤛᤠ᤺ᤱᤃᤠᤜᤡᤶᤜᤠ᤹ ᤗᤠ᤺ᤰᤁᤠᤳ ᤔᤧᤍᤣ᤹ᤖᤢ. ᤂᤧᤒᤩᤠᤱ ᤂᤧᤴ ᤗᤢᤱᤅᤧᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢᤖᤥ॥

ᤆᤠᤱᤜᤠ᤹ᤖᤧ ᤁᤢᤒᤥᤖᤠ᤺ᤰᤜᤠ᤹ᤖᤧ ᤗᤠᤃᤡ ᤌᤡᤶᤜᤠ᤹

᥉᥍ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢ.

᥉᥎ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤁᤧᤖᤧᤰ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤂᤡᤏᤡ᤹ ᤆᤠᤱᤜᤠ᤹ᤖᤧ ᤁᤢᤕᤠᤀᤥ ᤁᤢᤒᤥᤖᤠ᤺ᤰᤜᤠ᤹ ᤑᤳᤇᤧᤶᤔᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤗᤳᤇᤠ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤂᤡ ᤌᤧᤰᤋᤧᤶᤔᤧ᤹॥

᥉᥏ ᤂᤧᤴ ᤁᤢᤒᤥᤖᤠ᤺ᤰᤁᤡᤴ ᤀᤥᤃᤧᤔᤧᤳᤋᤢᤶᤔᤡᤸᤗᤧ ᤂᤡᤏᤡ᤹ ᤂᤧᤴ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤔᤡᤰᤗᤧ ᤏᤡᤛᤢᤒᤠ ᤐᤠ᤺ᤴᤏᤡᤴ ᤏᤢ ᤏᤡᤱᤘᤠ᤹ᤖᤧ ᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤥᤛᤢᤶᤒᤧᤃᤥ ᤔᤧᤗ᤹ᤖᤧᤶᤔᤡᤴᤏᤧ᤹ ᤁᤧᤗ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤏᤡᤱᤘᤠ᤹ᤛᤢᤶ ᤗ᤹ᤖ॥

᥊᥆ ᤂᤧᤒᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤀᤠᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹ ᤕᤠᤰᤁᤠᤱ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤁᤧᤒᤥ᤺ᤰᤂᤡ᤹॥

᥊᥇ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤎᤠᤰᤐᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤀᤣᤖᤥ॥’”

ᤁᤥᤖᤜ. ᤍᤠᤋᤠᤏ ᤏᤢ ᤀᤒᤡᤖᤠᤔᤧᤸᤗᤧ ᤔᤥᤛᤠᤴ ᤔᤧᤀᤳᤋᤢ

᥇᥌

ᤌᤡᤰᤕᤠᤴ ᤕᤡᤛᤜᤠᤖᤖᤧ ᤁᤢᤛ᤻ᤛᤠ ᤁᤥᤖᤜ. ᤗᤧᤒᤡ᤺ᤸᤗᤧ ᤁᤢᤛ᤻ᤛᤠ ᤁᤥᤖᤜ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ. ᤜᤧᤰᤁᤩᤠᤱ ᤖᤢᤒᤣᤏᤖᤧ ᤁᤢᤎᤠ᤺ᤰᤁᤥᤒᤠ ᤀᤣᤗᤡᤒᤖᤧ ᤁᤢᤛ᤻ᤛᤠ ᤍᤠᤋᤠᤏ ᤏᤢ ᤀᤒᤡᤖᤠᤔᤧᤴ ᤜᤧᤰᤁᤩᤠᤱ ᤐᤣᤗᤣᤌᤖᤧ ᤁᤢᤛ᤻ᤛᤠ ᤀᤥᤏᤧᤴ ᤐᤠᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧ॥

᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤥᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥᤒᤠ ᥈᥋᥆ ᤗᤠᤶᤗᤥᤒᤠ ᤔᤏᤠᤜᤠ᤹ᤏᤢ ᤌᤡᤰᤜᤢᤵ ᤔᤧᤒᤥ᤺ᤰᤂᤧ॥

᥉ ᤂᤧᤱᤜᤠ᤹ ᤔᤥᤛᤠᤴ ᤏᤢ ᤜᤠᤖᤢᤏᤧᤸᤗᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤧᤖᤧᤰ ᤔᤧᤓᤢᤱᤛᤡᤱᤅᤠᤱ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤂᤡᤏᤡ᤹ ᤛᤠ᤹ᤖᤡᤰᤁᤣ ᤔᤧᤴᤘᤠ᤹ᤔᤏᤠᤒᤠ ᤁᤧᤈᤥᤃᤢᤶ᥄ ᤛᤱᤈᤢᤶᤓᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤣᤛᤣᤒᤠ ᤔᤧᤈᤥᤰ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤠ᤹॥ ᤂᤡᤏᤡ᤹ ᤌᤣᤀᤠᤱ ᤀᤠᤵᤑᤣᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤁᤢᤔᤏᤠᤜᤠ᤹ᤏᤢ᤺ᤸᤗᤧ ᤕᤶᤒᤠ ᤁᤧᤜᤧᤴᤏᤠᤛᤡᤒᤠᤒᤣ᥅”

᥊ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤏᤢᤔᤧ᤺ᤴᤏᤣ ᤔᤥᤛᤠᤴ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤏᤧᤛᤡᤱ॥

᥋ ᤜᤧᤰᤁᤩᤠᤱ ᤂᤢᤏᤧ᤹ ᤁᤥᤖᤜ᤺ᤴ ᤏᤢ ᤂᤢᤏᤧ᤹ᤏᤢ ᤁᤧᤍᤡᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤋᤠ᤺ᤴᤍᤡᤰ ᤋᤠᤏᤠᤶ ᤜᤠᤳ ᤂᤢᤏᤧ᤹ ᤁᤢᤔᤏᤠ. ᤀᤠᤳᤋᤡᤴ ᤛᤣᤛᤣᤒᤠ ᤆᤥᤰ. ᤜᤧᤰᤁᤩᤠᤱ ᤜᤠᤳ ᤂᤢᤏᤧ᤹ ᤁᤢᤒᤣᤛᤠᤱ ᤋᤠᤔᤠ ᤑᤠ᤺ᤰᤋᤢ᤹ ᤂᤧᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤥᤛᤧ᤺ᤴᤎᤠᤱ ᤆᤥᤃᤢ᤹॥ ᤜᤠᤳ ᤂᤢᤏᤧ᤹ ᤛᤣᤃᤢ᤹. ᤂᤧᤴ ᤂᤢᤏᤧ᤹ ᤁᤢᤒᤣᤛᤠᤱ ᤋᤠᤔᤠ ᤑᤠ᤺ᤰᤋᤢ᤹॥

᥌ ᤁᤥᤖᤜᤀᤣ. ᤂᤧᤏᤧ᤹ ᤀᤰᤂᤣ ᤆᤥᤃᤧ᤹. ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤍᤡᤶᤒᤠ ᤔᤏᤠᤜᤠ᤹ᤖᤧ ᤛᤠᤱᤋᤧᤖᤧ᤺ᤱᤜᤠ᤹ ᤕᤠᤱᤅᤠᤛᤡᤶᤔᤧ᤹॥

᥍ ᤋᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤛᤠᤱᤋᤧᤖᤧ᤺ᤱᤜᤠ᤹ᤀᤥ ᤔᤡ ᤏᤢ ᤛᤢᤰᤐᤠ ᤕᤠᤰᤋᤧᤶᤔᤧ᤹॥ ᤜᤠᤳ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢ᤹. ᤜᤠᤒᤠ ᤂᤧᤴ ᤛᤣᤛᤣᤒᤠ ᤐᤥᤱ᤹॥ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ. ᤂᤡᤏᤡ᤹ ᤛᤠ᤹ᤖᤡᤰᤁᤣ ᤁᤢ᤹ᤀᤡᤃᤧᤓᤧᤖᤡ᥄”

᥎ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤁᤥᤖᤜ᤺ᤴ ᤔᤧᤳᤋᤢ. “ᤗᤧᤒᤡᤛᤣ. ᤂᤧᤵᤛᤧᤶᤔᤧ᤹॥

᥏ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤛᤱᤈᤢᤶᤓᤥ ᤋᤃᤡ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤧᤍᤠᤖᤡᤀᤠᤱ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥᤗᤠᤶ ᤂᤢᤏᤧ᤹ᤀᤣ ᤁᤧᤛᤣᤃᤡᤒᤠᤴ ᤌᤣ ᤂᤡᤏᤡ᤹ ᤂᤧᤴ ᤆᤢᤰᤐᤠ ᤁᤧᤗᤣ᤺ᤳᤋᤢᤶᤒᤡ᥅

᥇᥆ ᤂᤢᤏᤧ᤹ ᤂᤧᤏᤧ᤹ᤏᤢ ᤛᤥᤖᤡᤰ ᤁᤧᤶᤓᤢ᤹ ᤁᤧᤴᤛᤠ᤹ ᤗᤧᤒᤡᤜᤠ᤹ ᤏᤡ᤺ᤳᤋᤠᤱ ᤋᤠᤖᤢᤛᤡᤀᤠᤱ ᤘᤠ᤹॥ ᤀᤠᤸᤗ ᤌᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤠᤱ ᤁᤧᤃᤥ᤺ᤳᤋᤢᤶᤒᤡ᥅

᥇᥇ ᤂᤧᤏᤧ᤹ ᤁᤧᤍᤡᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤈᤢᤵᤛᤡᤀᤠᤱ ᤁᤧᤘᤕᤡᤒᤡ᥅ ᤜᤠᤖᤢᤏᤧᤴ ᤆᤠᤜᤡ᤺ᤴ ᤜᤠ᤺ᤳᤋᤠᤱ ᤂᤡᤏᤡ᤹ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤏᤧᤃᤧᤎᤡᤰᤋᤡᤒᤣ᥅”

᥇᥈ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤣᤗᤡᤀᤠᤒᤖᤧ ᤁᤢᤛ᤻ᤛᤠ ᤍᤠᤋᤠᤏᤧᤴ ᤏᤢ ᤀᤒᤡᤖᤠᤔᤧᤴ ᤀᤢ᤺ᤳᤇᤧ ᤐᤠᤱᤄᤢᤛᤡ॥ ᤁᤖ ᤂᤢᤴᤇᤡ᤹ ᤀᤰᤂᤣ ᤐᤠ᤺ᤳᤋᤧᤇᤢ. “ᤀᤠᤴᤇᤡᤃᤧ ᤔᤧᤓᤧᤴᤇᤡᤴᤃᤧᤴ॥

᥇᥉ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥᤗᤠᤶ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤡᤛᤧ ᤕᤠᤵᤔᤡ ᤁᤧᤓᤧᤳᤋᤧᤛᤠᤱ ᤂᤧᤏᤧ᤹ ᤁᤧᤴᤕᤥᤖᤧᤴᤒᤡ᥅ ᤕᤠᤶᤔᤥ ᤀᤠᤏᤡᤃᤧ ᤛᤶᤎᤠᤱ ᤕᤢᤰ ᤆᤥ᤺ᤰᤔᤠᤀᤠᤱ ᤁᤧᤃᤥ᤺ᤳᤋᤢᤒᤡ᥅

᥇᥊ ᤂᤧᤏᤧ᤹ ᤀᤠᤏᤡᤃᤧ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥᤀᤠᤱ ᤕᤠᤵᤔᤡ ᤁᤧᤶᤓᤧᤳᤋᤧᤴ. ᤜᤧᤰᤁᤩᤠᤱ ᤀᤡᤰᤋᤠᤵ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤠᤜᤠ᤹ ᤜᤢᤰᤁᤠᤵ ᤆᤥ᤺ᤰᤔᤠᤀᤠᤱ ᤕᤠᤵᤔᤡ ᤁᤧᤶᤒᤧᤖᤧᤴ॥ ᤂᤧᤏᤧ᤹ ᤌᤣ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ ᤋᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤒᤡ᥅ ᤀᤠᤏᤡᤃᤧ ᤑᤧᤶᤔᤠᤀᤣ ᤔᤧᤓᤧᤖᤡᤃᤧᤴ॥”

᥇᥋ ᤂᤧᤒᤩᤠᤱ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤔᤧᤍᤥᤴᤍᤢᤒᤠ ᤛᤡᤍᤢᤱᤈᤓᤠᤴ ᤔᤧᤍᤠ᤺ᤰᤋᤧᤴᤏᤧ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠ ᤀᤍᤱ ᤌᤡᤰᤁᤠᤱ ᤔᤧᤴᤍᤣ᤹ᤀᤣ ᤘᤠ᤹ᤀᤠ॥ ᤀᤠᤱᤃᤠ᤹ ᤂᤧᤱᤜᤠ᤹ᤀᤥ ᤁᤢᤓᤠ ᤜᤠ᤺ᤳᤋᤠᤱ ᤜᤠᤴᤋᤡ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠ॥”

᥇᥌ ᤔᤥᤛᤠ᤺ᤸᤗᤧ ᤁᤥᤖᤜ᤺ᤴ ᤔᤧᤳᤋᤢ. “ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤍᤡᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤜᤧᤰᤁᤩᤠᤱ ᤜᤠᤖᤢᤏᤧᤴᤏᤠᤱ ᤋᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤩᤧᤶᤔᤧ᤹॥

᥇᥍ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤵᤑᤣᤰ ᤀᤠᤵᤑᤣᤰ ᤛᤠᤱᤋᤧᤖᤧ᤺ᤱᤜᤠ᤹ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤂᤧᤱᤜᤠ᤹ᤀᤥ ᤛᤢᤰᤐᤠ ᤁᤣ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤁᤧᤖᤧᤰᤗᤧ ᤀᤠᤵᤑᤣᤰ ᤀᤠᤵᤑᤣᤰ ᤛᤠᤱᤋᤧᤖᤧ᤺ᤱᤜᤠ᤹. ᤀᤡᤃᤪ ᤁᤡᤵ ᤏᤧᤳᤇᤡᤀᤠᤱ ᤅᤠᤒᤥᤱ ᤛᤠᤱᤋᤧᤖᤧ᤺ᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤠᤖᤧᤶᤔᤧ᤹॥ ᤜᤠᤖᤢᤏᤧᤴ ᤏᤢ ᤂᤧᤏᤧ᤹ᤀᤠᤱ ᤀᤠᤵᤑᤣᤰ ᤀᤠᤵᤑᤣᤰ ᤛᤠᤱᤋᤧᤖᤧ᤺ᤱᤜᤠ᤹ ᤋᤠᤖᤧᤛᤧ᤹॥”

᥇᥎ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠᤱᤋᤧᤖᤧ᤺ᤱᤜᤠ᤹ ᤔᤧᤕᤠᤱᤛᤡᤱ ᤜᤧᤰᤁᤩᤠᤱ ᤂᤧᤵᤔᤥ ᤔᤡ᤺ᤴ ᤔᤧᤎᤧᤰᤋᤢᤀᤠᤱ ᤛᤢᤰᤐᤠ ᤔᤧᤜᤠ᤺ᤴᤍᤢ॥ ᤂᤶᤓᤩᤠᤱ ᤂᤧᤱᤜᤠ᤹ ᤔᤥᤛᤠᤴ ᤜᤧᤰᤁᤩᤠᤱ ᤜᤠᤖᤢᤏᤧᤴ ᤛᤥᤖᤡᤰ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤔᤧᤕᤧᤶᤛᤡᤱ॥

᥇᥏ ᤁᤥᤖᤜ᤺ᤸᤗᤧ ᤂᤢᤏᤧ᤹ ᤁᤧᤍᤡᤶᤒᤠ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤛᤢᤵᤛᤢᤛᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤂᤰᤐᤧᤳ ᤛᤱᤈᤢᤶᤓᤥᤀᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈᥇ “ᤁᤴ ᤛᤱᤈᤢᤶᤓᤥᤀᤥᤏᤢ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴᤜᤠ᤹ ᤌᤡᤰᤗᤧᤱᤗᤧ ᤂᤠᤵᤐᤢᤌᤩᤱ ᤆᤥᤃᤢᤱᤛᤡᤱ᤹॥”

᥈᥈ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤛᤠᤒᤴ ᤑᤴᤏᤧᤇᤡᤀᤠᤱ ᤏᤧᤏᤧᤛᤡ ᤜᤧᤰᤁᤩᤠᤱ ᤀᤰᤂᤣ ᤔᤧᤳᤋᤧᤛᤢ. “ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤖᤧᤰ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠ ᤁᤧᤃᤣ᤺ᤵᤐᤠ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤗᤳᤇᤠ ᤔᤏᤠᤖᤧ ᤗᤠᤕᤥ ᤆᤥᤃᤢᤒᤠᤀᤥ ᤌᤣ ᤂᤧᤏᤧ᤹ ᤁᤧᤖᤧᤰ ᤛᤱᤈᤢᤶᤓᤥ᤺ᤴᤏᤢ ᤁᤧᤛᤡᤰ ᤐᤥ᤺ᤰᤐᤠᤒᤡ᥅”

᥈᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥊ “ᤂᤧᤏᤧ᤹ ᤂᤧᤴ ᤛᤱᤈᤢᤶᤓᤥ᤺ᤴ ᤀᤰᤂᤣ ᤔᤧᤳᤋᤧᤛᤧ᤹. ‘ᤁᤥᤖᤜ. ᤍᤠᤋᤠᤏ ᤏᤢ ᤀᤒᤡᤖᤠᤔᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤒᤣᤛᤠᤱᤗᤠᤶ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤂᤧᤳᤋᤠᤛᤡᤶᤔᤧ᤹॥’”

᥈᥋ ᤔᤥᤛᤠᤴ ᤐᤥᤃᤧᤀᤠᤱ ᤍᤠᤋᤠᤏ ᤏᤢ ᤀᤒᤡᤖᤠᤔᤀᤥ ᤐᤣ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤀᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤔᤧᤎᤠᤛᤡᤱ॥

᥈᥌ ᤂᤢᤏᤧ᤹ ᤛᤱᤈᤢᤶᤓᤥ᤺ᤴ ᤛᤡᤱᤛᤡᤱ ᤕᤧᤰᤕᤧᤰ ᤐᤥᤱᤔᤠ ᤐᤠᤱᤄᤢᤛᤡ. “ᤁᤴ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤗᤠᤶ ᤗᤠ᤺ᤳᤗᤠ᤺ᤳ ᤂᤧᤳᤋᤠᤛᤡᤶᤔᤧ᤹. ᤜᤧᤰᤁᤩᤠᤱ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤌᤧᤔᤠᤀᤠᤱ ᤔᤧᤛᤢᤛᤧᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤕᤢᤔᤪᤧᤰ ᤁᤧᤔᤧᤃᤡ᤹॥”

᥈᥍ ᤁᤸᤗᤧᤆᤥᤃᤢᤸᤗᤧ ᤁᤥᤖᤜ. ᤍᤠᤋᤠᤏ ᤏᤢ ᤀᤒᤡᤖᤠᤔᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤗᤠᤶ ᤂᤧᤱᤜᤠ᤹ ᤔᤧᤗ᤺ᤴᤍᤧ ᤔᤧᤒᤣ॥ ᤍᤠᤋᤠᤏ ᤏᤢ ᤀᤒᤡᤖᤠᤔᤧᤴ ᤂᤢᤴᤇᤡ᤹ ᤔᤧ᤺ᤳᤛᤠᤜᤠ᤹ᤏᤢ ᤛᤥᤖᤡᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤗᤠ᤺ᤳᤗᤠ᤺ᤳ ᤔᤧᤕᤧᤶᤛᤡᤱ॥

᥈᥎ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡ. “ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠᤱᤄᤠᤱᤒᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤏᤡᤱᤘᤠ᤺ᤸᤗᤧ ᤆᤥᤃᤢᤱᤒᤠ ᤔᤧ᤺ᤴ ᤑᤠ᤹ᤀᤠᤱ ᤁᤴ ᤗᤠᤶᤒᤠ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥈᥏ ᤁᤴ ᤔᤏᤠᤜᤠ᤹ᤀᤠᤱ ᤘᤣ᤹ ᤁᤧᤖᤧᤰ ᤔᤏᤠᤜᤠ᤹ ᤁᤢᤛᤡᤱ ᤀᤠᤵᤑᤣᤰ ᤂᤢᤴᤇᤡ᤹ ᤌᤠ᤺ᤰ ᤐᤢᤴᤏᤠᤱ ᤔᤧᤛᤡᤏᤧᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤐᤠᤱᤄᤠᤱᤒᤠ ᤔᤧ᤺ᤴ॥

᥉᥆ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢ᤹ ᤜᤧᤰᤁᤩᤠᤱ ᤂᤠᤶᤒᤠᤱᤅᤡᤴ ᤐᤰᤁᤪᤧ᤹ ᤐ᤺ᤱᤅᤠᤱ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ᤏᤢ ᤛᤥᤖᤡᤰ ᤁᤴᤜᤠ᤹ ᤁᤢᤜᤡᤱᤘᤧᤳᤋᤣ ᤂᤧᤔᤠ ᤕᤱᤛᤱᤅᤥ ᤔᤧᤒᤣ᤺ᤰᤗ ᤕᤠ᤺ᤴᤍᤢᤛᤡᤏᤧᤓᤃᤪ. ᤁᤴ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤏᤠᤔᤧᤴᤇᤠ᤹ᤀᤣ ᤔᤧᤔᤧᤳᤋᤢᤖᤧᤇ ᤁᤧᤗ᤹ᤒᤠ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥”

᥉᥇ ᤂᤢᤏᤧ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤛᤢᤖᤢᤀᤠᤱᤗᤰ ᤌᤣ ᤐᤳᤇᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤃᤠᤱᤒᤠ ᤂᤠᤶᤒᤠᤱᤅᤡᤴ ᤜᤷᤃᤧ᤹ ᤐ᤺ᤰᤂᤧ॥

᥉᥈ ᤜᤧᤰᤁᤩᤠᤱ ᤂᤠᤶᤒᤠᤱᤅᤡᤴ ᤔᤢᤖᤠᤴ ᤜᤠ ᤔᤧᤵᤔᤏᤠᤒᤠ ᤁᤢᤛᤡᤱ ᤐ᤺ᤰᤂᤧᤀᤠᤱ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹. ᤁᤥᤖᤜᤖᤧ ᤁᤧᤖᤧᤰ ᤁᤢᤔᤏᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤆᤡᤃᤰᤘᤠᤜᤠ᤹ᤀᤠᤱ ᤂᤠᤱᤒᤠᤱᤅᤡᤸᤗᤧ ᤗᤖᤢᤍᤣᤛᤢᤛᤡ॥

᥉᥉ ᤂᤢᤴᤇᤡ᤹ ᤔᤧᤃᤳᤋᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ᤏᤢ ᤛᤥᤖᤡᤰ ᤁᤢᤜᤡᤱᤘᤧᤳᤋᤣ ᤂᤧᤱᤜᤠ᤹ ᤂᤧᤔᤠ ᤕᤱᤛᤱᤅᤥ ᤔᤧᤒᤣ॥ ᤂᤠᤶᤒᤠᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤆᤡᤈᤢᤵ ᤆᤢᤒᤧᤀᤠᤱ ᤗᤖᤢᤍᤣᤛᤢᤛᤡ. ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤂᤧᤱᤜᤠ᤹ ᤔᤧᤔᤧᤃᤧ॥

᥉᥊ ᤂᤧᤱᤜᤠ᤹ ᤔᤧᤓᤡ᤺ᤰᤋᤧᤒᤠ ᤀᤡᤰᤗᤠᤴ ᤁᤒᤪᤡᤱ ᤐᤡᤛᤠᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ ᤂᤧᤸᤗᤧ ᤆᤥᤃᤢᤸᤗᤧ ᤔᤧᤄᤧᤳᤇᤡᤱᤗ ᤀᤰᤂᤣ ᤗ᤹ᤔᤠ ᤔᤧᤜᤣ᤺ᤰᤋᤧ. “ᤀᤠᤏᤡ᤹ᤀᤠᤱ ᤀᤠᤸᤗ ᤂᤠᤶᤒᤠᤱᤅᤡᤸᤗᤧ ᤀᤠᤗᤳ ᤀᤠᤍᤣᤒᤡᤗᤠ᥄”

᥉᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥᤗᤠᤶ ᤔᤡᤎᤢᤱ ᤔᤡᤖᤠ᤺ᤰ ᤗ᤺ᤴᤍᤧᤀᤠᤱ ᤛᤢᤰᤐᤠ ᤁᤧᤜᤠ᤺ᤶᤒᤠ ᥈᥋᥆ ᤔᤏᤠᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡ॥

᥉᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥉᥍ “ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤁᤧᤍᤡ᤺ᤵᤐᤠᤀᤠᤱ ᤁᤧᤕᤢᤱᤒᤠ ᤔᤡᤎᤢᤱ ᤔᤡᤖᤠ᤺ᤰᤁᤥᤗᤠᤶ ᤛᤠᤱᤋᤧᤖᤧ᤺ᤱᤜᤠ᤹ ᤗ᤺ᤵᤔᤠ ᤏᤢ ᤔᤡᤛᤠᤱᤜᤠ᤹ ᤔᤠᤱᤓᤠ ᤔᤠ᤺ᤱᤄᤠ ᤋᤣ᤹ᤔᤠᤀᤠᤱ ᤛᤧᤔᤠᤖᤧ ᤗᤠᤃᤡ ᤔᤢᤖᤠ ᤔᤧᤳᤋᤧ᤹॥ ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠᤱᤋᤧᤖᤧ᤺ᤱᤜᤠ᤹ ᤛᤣᤛᤣᤒᤠ ᤆᤥᤰ–

᥉᥎ ᤂᤧᤱᤜᤠ᤹ᤃ ᤂᤢᤴᤇᤡ᤹ ᤀᤠᤒᤠᤅᤣ ᤕᤠᤶᤛᤠᤶᤔᤡᤴ ᤜᤠᤴᤋᤡ ᤆᤥᤃᤢᤖ ᤌᤠᤖᤡᤰ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤛᤠᤱᤋᤧᤖᤧ᤺ᤱᤛᤡᤖᤥ॥ ᤂᤧᤴ ᤛᤠᤱᤋᤧᤖᤧ᤺ᤱᤜᤠ᤹ᤗᤠᤶ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤐᤶᤔᤠᤖᤧ ᤗᤠᤃᤡ ᤗᤧᤵᤐᤧᤵᤐᤠ ᤑᤧ᤺ᤳᤇᤧᤶᤔᤧ᤹ᤀᤠᤱ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤥᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤛᤣᤛᤣᤒᤠ ᤆᤥᤰ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤴ ᤔᤡᤰᤛᤣᤴ ᤐᤥ᤺ᤱᤗ॥”

᥉᥏ ᤂᤧᤒᤩᤠᤱ ᤀᤣᤗᤠᤈᤠᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤧᤴ ᤂᤠᤵᤐᤢᤌᤩᤱ ᤁᤧᤒᤥᤱᤒᤠᤜᤠ᤹ᤖᤧ ᤔᤧᤍᤥᤴᤍᤢᤒᤠ ᤁᤠᤛᤠ ᤛᤠᤱᤋᤧᤖᤧ᤺ᤱᤜᤠ᤹ ᤕᤠᤱᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤃᤢ ᤑᤧ᤺ᤳᤇᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤃᤡᤵᤔᤠ ᤐᤠ᤹ᤐᤠ᤺ᤶᤒᤠ ᤁᤢᤗᤧ᤺ᤵᤗᤠ ᤆᤥᤃᤢ.

᥊᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤗᤠᤶ ᤀᤣᤗᤠᤈᤠᤖᤧᤴ ᤔᤧᤳᤋᤢᤀᤠᤱ ᤘᤕᤧᤒᤠ ᤜᤧᤰᤁᤣᤀᤣ ᤂᤧᤸᤗᤧ ᤆᤥᤃᤢ॥ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤛᤢᤰᤐᤠ ᤜᤠ᤺ᤴᤇᤧ ᤏᤡ᤺ᤳᤋᤠᤱ ᤔᤧᤍᤠᤏᤧᤴᤗ ᤑᤠ᤹ᤀᤠᤱ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤀᤠᤱ ᤘᤕᤧ. ᤔᤧ᤺ᤴᤏᤧᤓᤃᤪ ᤂᤧᤴᤏᤠᤱ ᤁᤥᤖᤜ᤺ᤴ ᤏᤢ ᤂᤢᤏᤧ᤹ ᤁᤧᤍᤡᤶᤒᤠ ᤔᤏᤠᤜᤠ᤹ ᤜᤧᤰᤁᤣ ᤂᤠᤵᤐᤢᤌᤩᤱ ᤔᤧᤒᤥ᤺ᤱ᤹॥

᥊᥇ ᤁᤢᤍᤠ᤺ᤴᤍᤡᤰᤔᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤰᤂᤣ ᤔᤧᤗ᤹ᤖᤧᤀᤠᤱ ᤔᤏᤧᤔᤧᤎᤡᤰᤋᤧ. “ᤂᤧᤴᤇᤡ᤹ᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤁᤧᤛᤧᤖᤢᤛᤡᤀᤠᤱ ᤘᤠ᤹॥”

᥊᥈ ᤁᤖ ᤀᤠᤸᤗ ᤛᤱᤈᤢᤶᤓᤥ᤺ᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤧᤈᤢᤵᤛᤧᤀᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤀᤥᤔᤧᤔᤧᤳᤋᤢ. ᤂᤧᤒᤩᤠᤱ ᤆᤄᤵ ᤂᤠ᤹ᤔᤡ᤺ᤳᤋᤧᤸᤗᤧ ᤂᤧᤴ ᤆᤡᤒᤴ ᤐᤴᤇᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥

᥊᥉ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤋᤃᤡ ᤐᤣᤛᤡ.

᥊᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥊᥋ “ᤂᤡᤏᤡ᤹ ᤆᤠᤜᤡ᤺ᤴ ᤁᤴ ᤛᤱᤈᤢᤶᤓᤥᤀᤥᤗᤠᤶ ᤗᤠ᤺ᤳᤗᤠ᤺ᤳ ᤂᤧᤳᤋᤠᤛᤡᤶᤔᤧ᤹. ᤂᤶᤓᤩᤠᤱ ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤔᤡᤰᤆᤡᤖᤠᤵᤐᤠ ᤌᤡᤰᤗᤧᤛᤠ ᤂᤠᤵᤐᤢᤌᤩᤱ ᤆᤥᤃᤢᤱᤛᤡᤱ᤹॥” ᤂᤧᤒᤩᤠᤱ ᤂᤧᤱᤜᤠ᤹ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱᤅᤠᤱ ᤔᤧᤏᤧᤛᤡᤱ॥

᥊᥌ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤛᤠᤱᤋᤧᤖᤧ᤺ᤱᤅᤡᤴ ᤕᤠᤱᤛᤡᤱᤅᤧ᤹. ᤂᤧᤒᤩᤠᤱ ᤂᤧᤵᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤗᤠᤶ ᤔᤡ᤺ᤴ ᤁᤣ᤺ᤳᤋᤧᤀᤠᤱ ᤛᤢᤰᤐᤠ ᤕᤠᤰᤋᤧ᤹. ᤜᤧᤰᤁᤩᤠᤱ ᤂᤡᤔᤥ ᤂᤧᤴ ᤛᤱᤈᤢᤶᤓᤥᤀᤥ ᤋᤣ᤹ᤖᤧᤀᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤋᤡᤰᤗᤠᤶ ᤛᤢᤳᤌᤥ ᤆᤥ᤺ᤰᤔᤠᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤴᤏᤢ ᤏᤠᤍᤱ ᤆᤥ᤺ᤰᤔᤠᤛᤡ ᤕᤠ᤺ᤶᤒᤰ ᤆᤥᤃᤧ ᤐᤡᤖᤧᤛᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤡ ᤜᤧᤰᤋᤱᤒᤠ ᤁᤢᤛᤠᤰᤁᤧᤴᤏᤡᤴ ᤐᤥᤃᤧ ᤆᤢᤖᤧᤀᤠᤱ ᤘᤠ᤹– ᤔᤡᤱᤍᤣ᤹ ᤐᤥᤃᤧ ᤆᤢᤖᤧᤀᤠᤱ ᤘᤠ᤹॥”

᥊᥍ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤧᤳᤋᤢᤒᤠ ᤁᤢᤛᤡᤱ ᤜᤠᤖᤢᤏᤖᤧ ᤛᤠᤱᤋᤧᤖᤧ᤺ᤱᤅᤡᤴ ᤕᤠᤱᤛᤡᤱᤅᤠᤱ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤗᤥ᤺ᤰᤋᤧᤀᤠᤱ ᤐᤣ॥ ᤔᤡᤱᤍᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤐᤥᤱᤔᤠ ᤜᤣ᤺ᤰᤋᤧ ᤆᤢᤖᤧᤀᤠᤱ ᤘᤕᤧ. ᤁᤖ ᤂᤢᤏᤧ᤹ ᤛᤢᤰᤐᤠ ᤜᤠ᤺ᤴᤍᤢᤀᤠᤱ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤋᤡᤰᤗᤠᤶ ᤛᤢᤳᤌᤥ ᤆᤥ᤺ᤰᤔᤠᤛᤡ ᤕᤠ᤺ᤶᤒᤰ ᤆᤥᤃᤢ ᤐᤡᤖᤢᤛᤡ॥

᥊᥎ ᤂᤢᤏᤧ᤹ ᤁᤧᤛᤡᤒᤠ ᤏᤢ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤧᤶᤛᤡᤱ. ᤜᤧᤰᤁᤩᤠᤱ ᤔᤡᤱᤍᤣ᤹ ᤐᤥ᤺ᤰᤔᤧᤴ ᤆᤰ ᤗ᤹ᤖᤧ॥

᥊᥏ ᤁᤥᤖᤜᤖᤧ ᤁᤢᤜᤡᤴᤍᤥᤰᤁᤥ ᤁᤧᤛᤡᤒᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤂᤧᤴ ᤕᤧᤶᤔᤥ ᤔᤡᤱᤍᤣᤸᤗᤧ ᤁᤧᤛᤡᤒᤠᤜᤠ᤹ ᥇᥊.᥍᥆᥆ ᤔᤧᤘᤕᤧ॥

᥋᥆ ᤔᤡᤱᤍᤧᤴ ᤆᤰᤗ᤹ᤖᤧᤀᤠᤱ ᤀᤣᤃᤠᤱ ᤜᤠᤖᤢᤏᤧᤴ ᤋᤢᤶᤔᤠᤍᤧᤴ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤔᤥᤛᤠᤖᤥᤀᤥ ᤏᤢ᤺ᤰᤂᤧᤖᤥ॥

ᤜᤠᤖᤢᤏᤖᤧ ᤁᤢᤍᤰᤁᤠ᤺ᤳ

᥇᥍

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤰᤔᤠ ᤗᤳᤇᤠ ᤗᤳᤇᤠ ᤗ᤹ᤖᤡᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤋᤰᤁᤠ᤺ᤳᤜᤠ᤹ ᤋᤠᤖᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤡᤱᤜᤠ᤹ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤰᤁᤠ᤺ᤳᤜᤠ᤹ᤀᤥ ᤛᤠᤵᤋᤧ᤹॥

᥉ ᤗᤧᤒᤡ ᤌᤠ᤺ᤰᤁᤥᤒᤠ ᤋᤰᤁᤠ᤺ᤳᤋᤥ ᤂᤧᤏᤧ᤹ ᤜᤠᤖᤢᤏᤖᤧ ᤁᤢᤔᤡᤱ ᤛᤠᤵᤋᤧ᤹. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤌᤠ᤺ᤰᤌᤰᤔᤠᤒᤠ ᤗᤠᤶᤗᤥᤒᤠ ᤔᤏᤠ᤺ᤸᤗᤧ ᤗᤠᤃᤡ ᤗᤳᤇᤠ ᤋᤰᤁᤠᤳ ᤁᤵᤔᤠ ᤐᤥᤱ᤹॥

᥊ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤜᤢᤵ ᤛᤠᤵᤗᤢᤱᤜᤠ᤹ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤀᤠᤱᤃᤠ᤹ ᤂᤡᤏᤡ᤹ ᤋᤢᤶᤏᤡᤱᤒᤠᤍᤧᤴᤏᤥ ᤂᤧᤴ ᤋᤰᤁᤠ᤺ᤳᤜᤠ᤹ ᤏᤧᤛ᤻ᤛᤧ᤹॥

᥋ ᤀᤠᤱᤃᤠ᤹ ᤀᤠᤳᤋᤡᤴ ᤔᤏᤠᤴ ᤛᤣᤃᤢᤱ᤹. ᤂᤧᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤁᤢᤈ᤺ᤰ ᤗ᤺ᤴ᤹॥ ᤁᤶᤓᤗ᤹ᤖᤡᤰ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤡᤛᤪᤠᤀᤡᤗᤡᤜᤠ᤹ ᤔᤏᤧᤎᤡᤰᤔᤠ ᤔᤧᤏᤠ᤹ᤖ ᤆᤥᤃᤢᤱ᤹॥”

᥌ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤴ ᤐᤠ᤺ᤴᤏᤡᤴ ᤆᤧᤰᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤁᤢᤀᤡᤛᤡ᤺ᤰ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤗᤳᤇᤠ ᤗ᤹ᤖᤡᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤋᤰᤁᤠ᤺ᤳᤜᤠ᤹ ᤂᤢᤏᤧ᤹ ᤔᤧᤒᤡᤖᤢ॥ ᤜᤠᤖᤢᤏᤖᤧ ᤁᤢᤍᤰᤁᤠ᤺ᤳᤋᤡᤴᤏᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤁᤠ᤺ᤳᤋᤡᤸᤗᤧ ᤁᤢᤗᤢᤶᤔᤥ ᤕᤧᤒᤧ॥

᥍ ᤔᤥᤛᤠ᤺ᤸᤗᤧ ᤂᤧᤴ ᤋᤰᤁᤠ᤺ᤳᤜᤠ᤹ ᤕᤠᤱᤛᤡᤱ ᤜᤧᤰᤁᤩᤠᤱ ᤔᤠᤱᤜᤢᤵ ᤛᤠᤵᤗᤢᤱᤜᤠ᤹ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤧᤛ᤻ᤛᤢ॥

᥎ ᤁᤢᤍᤠ᤺ᤰᤍᤡᤰᤔᤠ ᤔᤥᤛᤠᤴ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶᤔᤥ ᤐᤣ॥ ᤜᤧᤰᤁᤩᤠᤱ ᤗᤧᤒᤡ ᤌᤠ᤺ᤰᤁᤡᤸᤗᤧ ᤗᤠᤃᤡ ᤔᤧᤏᤧᤛ᤻ᤛᤢᤒᤠ ᤜᤠᤖᤢᤏᤖᤧ ᤁᤢᤍᤰᤁᤠ᤺ᤳᤋᤥ ᤁᤢᤓᤧᤰᤔᤣᤳ ᤗ᤺ᤴᤍᤧᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤁᤢᤓᤧᤰᤔᤣᤳ ᤗ᤺ᤴᤍᤧᤀᤠᤱ ᤁᤢᤓᤢᤱ ᤑᤧᤰᤋᤧ ᤂᤧᤒᤩᤠᤱ ᤂᤈᤱᤛᤣ᤹ᤀᤠᤱᤏᤡ ᤋᤢᤶᤛᤧ ᤆᤢᤖᤧᤀᤠᤱ ᤐᤳᤇᤧ᥄

᥏ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤁᤧᤖᤧᤰ ᤋᤰᤁᤠ᤺ᤳᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤗᤠᤶ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤋᤠᤖᤢ ᤜᤧᤰᤁᤩᤠᤱ ᤀᤥᤔᤧᤔᤧᤳᤋᤢᤀᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤰᤁᤠ᤺ᤳᤜᤠ᤹ ᤔᤧᤔᤧᤳᤇᤡᤱ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤐᤡᤑᤩᤢᤱ ᤁᤧᤈᤥ᤺ᤰᤐᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤡᤰᤛᤣ᤺ᤴᤗᤧ ᤗᤠᤃᤡ ᤜᤠᤖᤢᤏᤖᤧ ᤁᤢᤍᤰᤁᤠ᤺ᤳᤋᤡᤴ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥ᤺ᤰᤁᤥ ᤁᤢᤍᤃᤡ ᤋᤣ᤹ᤖᤧᤀᤠᤱ ᤕᤧᤵᤛᤧ᤹. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤱᤜᤠ᤹ ᤔᤏᤧᤎᤡᤰᤔᤠ ᤔᤧᤏᤠ᤹ᤖ ᤆᤥᤃᤧ ᤐᤡᤖᤧᤛᤧ᤹. ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ ᤔᤧᤛᤡᤖᤥ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤛᤡᤱ ᤔᤥᤛᤠ᤺ᤸᤗᤧ ᤁᤧᤖᤧᤰ ᤆᤥᤃᤢ॥

᥇᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤀᤥᤔᤧᤳᤋᤧᤛᤠ᤹ᤖᤧ. ᤀᤠᤏᤡᤃᤧ ᤔᤧᤃᤡᤃᤧ. ᤑᤧᤳᤗᤠ᤹ᤖᤡᤃᤧ. ᤀᤠᤏᤡᤃᤧ ᤁᤧᤖᤧᤰ ᤌᤣᤏᤠᤎᤣᤒᤠ ᤐᤥ᤺ᤰᤂᤡᤃᤧ᥄

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤕᤢᤱᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤁᤧᤍᤠᤒᤠ ᤁᤧᤖᤧᤰ ᤌᤡᤰᤁᤠᤱ ᤔᤧ᤺ᤴᤏᤣ ᤔᤧᤛᤡᤖᤥ॥ ᤌᤣ ᤀᤠᤏᤡᤃᤧᤀᤠᤱ ᤁᤧᤖᤧᤰ ᤔᤧᤰᤔᤠ ᤐᤥ᤺ᤱᤒᤠᤒᤡ᥅”

ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹

᥇᥎

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤂᤧᤏᤧ᤹. ᤁᤧᤛ᤻ᤛᤠ ᤁᤧᤶᤔᤧᤳᤇᤠ᤹ᤜᤠ᤹ ᤏᤢ ᤗᤧᤒᤡᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤛᤣᤛᤣᤍᤧᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤀᤠᤵᤋᤡᤰᤁᤡᤴ ᤂᤡᤏᤡ᤹ ᤁᤧᤃᤢᤕᤢᤶᤗ ᤐᤥᤱ᤹. ᤁᤖ ᤂᤧᤏᤧ᤹ ᤏᤢ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧᤖᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤔᤧᤍᤢᤔᤢᤶ᤹॥

᥈ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤍᤃᤠᤱ ᤔᤠᤱᤛᤧᤘᤠ ᤁᤧᤈᤥᤃᤢᤶᤔᤡᤸᤗᤧ ᤂᤧᤏᤧ᤹ ᤁᤧᤎᤠ᤺ᤰᤌᤧᤒᤠ ᤗᤧᤒᤡ ᤌᤠ᤺ᤰᤁᤥᤒᤠ ᤂᤧᤏᤧ᤹ ᤁᤧᤶᤓᤢ᤹ᤁᤧᤴᤛᤠ᤹ᤜᤠ᤹ᤀᤠᤱ ᤂᤧᤏᤧ᤹ᤏᤢ ᤛᤥᤖᤡᤰ ᤋᤠᤖᤧᤛᤧ᤹ᤀᤠᤱ ᤋᤩᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤏᤧ᤹ᤏᤢ ᤔᤧᤍᤱᤛᤡᤱᤅᤠᤱ ᤁᤧᤶᤓᤠ᤹ᤖ॥

᥉ ᤂᤧᤱᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤗᤰᤐᤧᤴᤛᤠᤒᤠ ᤔᤧᤒᤥ᤺ᤱᤗ. ᤜᤧᤰᤁᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤖ ᤐᤥᤱ᤹॥ ᤂᤧᤱᤜᤠ᤹ ᤛᤣᤛᤣᤍᤧᤴᤏᤥᤒᤠ ᤛᤠᤔᤠᤜᤠ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱᤗᤰ ᤔᤧᤴᤍᤠᤏᤧᤴᤗ. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ᤀᤠᤱ ᤂᤧᤱᤜᤠ᤹ᤏᤢᤀᤣ ᤛᤥᤖᤡᤰ ᤁᤧᤛᤩᤧ᤹ᤀᤡ॥

᥊ ᤂᤧᤱᤜᤠ᤹ᤖᤧ ᤂᤡᤏᤡ᤹ᤏᤢ ᤛᤥᤖᤡᤰ ᤔᤧᤒᤥ᤺ᤱᤅᤠᤱ ᤛᤠ᤺ᤱᤃᤠᤜᤡᤶᤔᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤕᤠ᤺ᤶᤒᤰᤜᤠ᤹ ᤀᤥᤔᤧᤔᤧᤳᤋᤢᤖ॥ ᤘᤣ᤹ ᤔᤏᤠ ᤀᤠᤳᤋᤡᤴᤏᤠᤱ ᤂᤡᤏᤡ᤹ ᤏᤡ᤺ᤳᤋᤠᤱ ᤋᤠᤔᤠ ᤔᤧᤄᤥᤏᤧᤴᤗ॥

᥋ “ᤂᤧᤏᤧ᤹ᤀᤣ ᤛᤣᤛᤣᤍᤧᤴᤏᤡᤴ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤕᤠ᤺ᤶᤒᤰᤜᤠ᤹ ᤀᤥᤔᤧᤳᤋᤧ ᤆᤥᤃᤧ᤹. ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤠᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤔᤧᤎᤠᤏᤧᤴᤗ॥

᥌ ᤀᤠᤱᤃᤠ᤹ᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤂᤧᤏᤧ᤹ ᤁᤧᤶᤓᤢ᤹ ᤁᤧᤴᤛᤠ᤹ ᤗᤧᤒᤡᤜᤠ᤹ ᤛᤣᤃᤢᤱᤛᤡᤱᤅᤠᤱ ᤘᤠ᤹॥ ᤂᤧᤱᤜᤠ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤛᤡᤒᤠ ᤂᤧᤏᤧ᤹ ᤁᤧᤗᤠᤃᤡ ᤜᤢᤰᤘᤠᤛᤡᤖᤥ॥

᥍ ᤁᤖ ᤂᤧᤏᤧ᤹ ᤏᤢ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧᤖᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤢ ᤑᤥ᤺ᤴᤍᤠ ᤛᤡᤃᤠᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ᤺ᤸᤗᤧ ᤕᤠ᤺ᤶᤒᤰᤁᤡᤴ ᤗᤰᤐᤧᤴ ᤋᤠ᤺ᤰᤋᤧ᤹ᤀᤠᤱ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥ ᤁᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ᤺ᤴ ᤀᤠᤱᤃᤠ᤹ ᤂᤡᤏᤡ᤹ ᤜᤢᤰᤘᤠ ᤁᤢᤀᤡᤛᤡ᤺ᤰ ᤐᤡᤏᤡᤱᤗ ᤐᤳᤋᤠ॥ ᤁᤢᤓᤠ ᤘᤣ᤹ ᤔᤏᤠ ᤁ᤹ᤕᤥ ᤋᤠᤏᤧᤓᤃᤪ ᤂᤧᤴ ᤛᤩᤧᤵᤔᤠ ᤐᤥᤱᤗᤥ॥”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤜᤠ᤹

᥎ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤱᤃᤠ᤹ᤀᤥ ᤔᤧᤍᤥᤴᤍᤢᤒᤠ ᤁᤧᤖᤧᤰ ᤛᤣᤛᤣᤒᤠ ᤛᤡᤍᤢᤱᤈᤓᤠᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤀᤥᤔᤧᤵᤔᤠ ᤕᤠ᤺ᤶᤒᤰ ᤐᤡᤏᤧᤀᤠᤱ ᤘᤠ᤹॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤃᤳᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ᤺ᤸᤗᤧ ᤆᤥᤃᤢᤸᤗᤧ ᤂᤧᤴ ᤗᤰᤜᤠ᤹ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤀᤠᤓᤧᤸᤗᤧᤛᤠᤱ ᤁᤧᤄᤥᤛᤢᤶᤒᤠ ᤗᤰ ᤁᤢᤛᤡᤱ ᤛᤧᤴᤍᤢᤱ ᤐᤡᤏᤡᤱᤅᤠᤱ ᤘᤠ᤹॥

᥏ ᤔᤡᤗᤠᤶᤒᤠ ᤛᤧᤶᤔᤏᤠᤒᤠ ᤏᤧᤔᤏᤠᤒᤠ ᤛᤠ᤹ᤖᤡᤰ ᤛᤢᤳᤌᤥ ᤛᤡᤍᤢᤱᤈᤓᤠᤜᤠ᤹ᤀᤥᤒᤠ ᤗᤰᤁᤡᤴ ᤂᤧᤏᤧ᤹ ᤁᤧᤗᤰ ᤐᤥ᤺ᤱᤗ॥ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤥ ᤔᤧᤍᤥᤴᤍᤢᤒᤠ ᤂᤧᤴ ᤛᤠ᤹ᤖᤡᤰ ᤛᤣᤛᤣᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ. ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤏᤢ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤜᤠ᤹ᤀᤥᤒᤠ ᤗᤰᤜᤠ᤹ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤗᤠᤃᤡ ᤂᤥᤔᤠ ᤗᤰ ᤐᤥᤱ᤹॥

᥇᥆ ᤂᤧᤏᤧ᤹ ᤂᤧᤴ ᤛᤠ᤹ᤖᤡᤰ ᤛᤣᤛᤣᤒᤠ ᤗᤣ᤺ᤳᤋᤧᤀᤠᤱ ᤆᤩᤧ᤹॥ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤧᤴ ᤔᤧᤈᤖ॥ ᤁᤴ ᤂᤧᤏᤧ᤹ ᤛᤢᤳᤌᤥᤒᤠ ᤗᤣ᤺ᤵᤔᤠ ᤐᤥᤱ᤹॥

᥇᥇ “ᤂᤧᤴᤏᤠᤱ ᤂᤧᤏᤧ᤹ᤀᤡᤴᤏᤧ ᤐᤥ᤺ᤱᤗ– ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤛᤧᤶᤔᤏᤠᤒᤠ ᤁᤧᤖᤧᤰ ᤜᤢᤰᤘᤠᤛᤢᤱᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤗᤠᤃᤡ ᤀᤠᤓᤧᤸᤗᤧᤛᤠᤱ ᤂᤥᤔᤠ ᤁᤧᤒᤥᤱᤒᤠ ᤗᤰ ᤁᤢᤛᤡᤱ ᤐᤡᤏᤡᤱᤅᤠᤱ ᤘᤠ᤹॥ ᤂᤧᤏᤧ᤹ ᤁᤧᤜᤡᤶᤔᤥ ᤛᤢᤳᤌᤥ ᤁᤧᤒᤥᤱᤒᤠ ᤁᤧᤖᤧᤰᤗᤧ ᤂᤧᤴ ᤆᤠᤔᤠ ᤔᤧᤛᤢᤰᤋᤢ᤹॥

᥇᥈ “ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤔᤧᤒᤡᤖᤢᤒᤠ ᤏᤢᤒᤠ ᤆᤤᤋᤢᤏ ᤏᤡ᤺ᤱᤃᤣ᤹. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ. ᤐᤥᤃᤢᤃᤧᤴ ᤁᤢᤈᤠᤴ ᤋᤃᤡ ᤁᤧᤍᤢᤶᤒᤠ ᤁᤢᤈᤠ ᤜᤧᤰᤁᤣ ᤀᤠᤱᤃᤠ᤹ ᤂᤧᤏᤧ᤹ᤀᤣ ᤐᤡᤏᤧᤀᤠᤱ ᤘᤠ᤹॥

᥇᥉ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤇᤧ ᤔᤧᤍᤠᤖᤢᤒᤠ ᤂᤢᤴᤇᤡ᤹ ᤋᤃᤡ ᤔᤧᤍᤢᤶᤛᤢᤒᤠ ᤁᤢᤈᤠᤜᤠ᤹ ᤂᤧᤏᤧ᤹ᤀᤡᤴᤏᤣ ᤐᤥ᤺ᤱᤗ॥ ᤂᤧᤏᤧ᤹ ᤁᤧᤜᤡᤶᤔᤥ ᤛᤢᤳᤌᤥ ᤁᤧᤒᤥᤱᤒᤠ ᤁᤧᤖᤧᤰᤗᤧ ᤂᤧᤴ ᤆᤠᤔᤠ ᤔᤧᤛᤢᤰᤋᤢ᤹॥

᥇᥊ “ᤀᤠᤱᤃᤠ᤹ᤀᤥ ᤛᤖᤰ ᤔᤧᤍᤥᤴᤍᤢᤒᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ᤀᤡᤴᤏᤣᤖᤥ॥

᥇᥋ ᤔᤏᤠ ᤀᤡᤃᤪ ᤌᤰᤛᤠᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥᤴᤍᤢᤛᤡᤒᤠ ᤋᤃᤡ ᤁᤧᤎᤠᤵᤐᤠ ᤏᤢ ᤛᤠᤃᤧᤘᤠ᤺ᤴᤇᤡᤱᤒᤠ ᤁᤧᤖᤧᤰ ᤌᤰᤛᤠᤈᤩᤠ᤺ᤰ ᤏᤢ ᤀᤅᤧ᤺ᤰᤘᤠᤜᤠ᤹ ᤂᤧᤏᤧ᤹ᤀᤡᤴᤏᤧ ᤔᤧᤒᤥ᤺ᤱᤗ॥ ᤀᤰᤂᤣ ᤐᤥ᤺ᤱᤛᤠᤱ ᤋᤃᤡ ᤛᤠᤃᤧᤘᤠ᤺ᤴᤇᤡᤱᤒᤠ ᤔᤏᤠ ᤏᤢ ᤁᤧᤎᤠᤵᤐᤠ ᤌᤰᤛᤠᤴ ᤂᤧᤏᤧ᤹ ᤁᤢᤔᤧᤴ ᤁᤧᤜᤢᤅᤢᤀᤠᤱ ᤁᤧᤎᤧ᤹ᤖᤢᤖ ᤐᤥᤱ᤹॥

᥇᥌ ᤗᤠᤎᤡᤰ ᤕᤥ᤺ᤸᤗᤧ ᤛᤣᤛᤣᤍᤧᤴᤏᤥᤒᤠ ᤛᤣᤁᤣᤗ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤢᤔᤧᤸᤗᤢᤱ ᤜᤧᤴᤍᤧᤀᤠᤱ ᤛᤣᤁᤣᤗ ᤅᤠᤛᤡ ᤁᤢᤔᤧᤸᤗᤢᤱ ᤜᤢᤅᤧ᤹ᤀᤠᤱ ᤂᤧᤴ ᤁᤧᤎᤧ᤹ᤖᤢᤖ ᤐᤥᤱ᤹॥ ᤏᤡᤒᤥᤱ ᤃᤣᤖᤠᤖᤧ ᤛᤣᤁᤣᤗ ᤌᤡᤰ ᤐᤥᤱ᤹॥

᥇᥍ “ᤁᤖ ᤋᤃᤡ ᤁᤧᤎᤠᤵᤐᤠ ᤐᤡᤳ. ᤔᤧᤸᤗᤢᤰ ᤀᤡᤃᤪ ᤔᤧ᤺ᤴᤍᤠ᤺ᤴ ᤛᤧᤶᤔᤠ ᤔᤧᤒᤥ᤺ᤱᤏᤧᤴ॥ ᤂᤧᤴ ᤛᤢᤳᤌᤥ ᤆᤥᤰ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤴ ᤂᤧᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤠᤰᤂᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥᤱᤔᤠᤖᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤢᤛᤡᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤥ᤺ᤳᤋᤧᤴ ᤔᤡᤎᤡᤰᤂᤧ᤹॥

᥇᥎ ᤁᤖ ᤌᤠ᤺ᤱ ᤐᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤱᤒᤵᤔᤧᤴ ᤜᤧᤰᤁᤣ ᤏᤢ ᤁᤢᤈᤢᤰᤘᤠ ᤁᤢᤗᤠᤱᤓᤧᤸᤗᤧᤰᤔᤧᤴ ᤜᤧᤰᤁᤣ ᤂᤧᤴ ᤋᤃᤡ ᤁᤧᤎᤠᤵᤐᤠ ᤐᤡᤳ. ᤔᤧᤸᤗᤢᤰ ᤏᤢ ᤔᤧ᤺ᤴᤍᤠ ᤛᤠ᤺ᤴᤏᤠᤱ ᤂᤧᤏᤧ᤹ᤀᤡᤴᤏᤧ ᤐᤥ᤺ᤱᤗ॥

᥇᥏ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥᤴᤍᤢᤒᤠ ᤛᤣᤛᤣᤒᤠ ᤛᤡᤍᤢᤱᤈᤓᤠᤗᤠᤶ ᤗᤠ᤺ᤳᤗᤠ᤺ᤳ ᤛᤧᤶᤔᤏᤠᤒᤠ ᤁᤧᤖᤧᤰ ᤗᤰᤜᤠ᤹ ᤀᤠᤓᤧᤸᤗᤧᤛᤠᤱ ᤁᤧᤄᤥᤛᤢᤶᤒᤠ ᤗᤰ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤏᤧ᤹ ᤏᤢ ᤁᤧᤛ᤻ᤛᤠᤜᤠ᤹ ᤐᤡᤏᤡᤱᤅᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹ᤖᤧ ᤗᤠᤃᤡ ᤛᤍᤠᤍᤡᤱ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤣ᤺ᤶᤔᤏᤠᤒᤠ ᤔᤠᤱᤜᤢᤵ ᤐᤥᤱ᤹॥”

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤖᤢᤏᤧᤴ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤒᤠ ᤗᤠᤈᤣ᤹ ᤛᤡᤱᤒᤢᤱᤜᤠ᤹ᤀᤥ ᤂᤡᤏᤡ᤹ ᤗᤠᤈᤣ᤹ ᤗᤰᤂᤥᤔᤠ ᤕᤢᤰ ᤜᤥᤵ॥ ᤂᤧᤱᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤏᤧ᤹ ᤌᤧᤔᤠᤀᤠᤱ ᤗᤰ ᤁᤧᤱᤄᤥᤛᤢᤴ᤹॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤏᤧ᤹ ᤁᤧᤄᤥᤔᤠ ᤗᤰ ᤏᤢ ᤁᤧᤗᤰ ᤀᤠᤱᤃᤠ᤹ᤀᤠᤀᤣᤖᤥ॥”

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰ

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤗᤧᤒᤡ᤺ᤸᤗᤧ ᤁᤢᤔᤢ᤹ᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤃ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤡᤒᤥᤱ ᤗᤰᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰ ᤁᤢᤀᤡᤛᤡ᤺ᤰ ᤐᤡᤖᤢᤱᤛᤡᤱᤅᤠᤱ ᤘᤠ᤹॥

᥈᥈ ᤀᤠᤸᤗᤀᤠᤱᤎᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤏᤡ᤺ᤳᤋᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤴᤍᤠᤏᤧᤴᤗ. ᤔᤧ᤺ᤴᤏᤧᤓᤃᤪ ᤂᤢᤴᤇᤡ᤹ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤛᤡᤖᤥ॥

᥈᥉ ᤁᤖ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤗᤧᤒᤡᤜᤠ᤹ᤖᤧ ᤔᤧᤈᤥᤃᤢᤖ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥᤱᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤂᤧᤱᤜᤠ᤹ᤀᤣ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤌᤠᤖᤥ॥ ᤂᤧᤴ ᤂᤡᤏᤡ᤹ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤌᤡᤶ ᤐᤥ᤺ᤱᤗ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤃ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤌᤧᤔᤠᤀᤠᤱ ᤗᤰᤂᤥᤔᤠ ᤕᤢᤰ ᤜᤥᤵ॥

᥈᥊ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥᤴᤍᤢᤒᤠ ᤌᤡᤒᤥᤱ ᤗᤰᤁᤡᤴᤏᤣ ᤀᤠᤱᤃᤠ᤹ ᤗᤧᤒᤡᤜᤠ᤹ ᤂᤢᤴᤇᤡ᤹ ᤂᤥᤔᤠ ᤁᤧᤒᤥᤱᤒᤠ ᤗᤰ ᤜᤧᤰᤁᤣ ᤐᤡᤖᤢᤱᤛᤡᤱᤅᤠᤱ ᤘᤠ᤹॥ ᤀᤠᤱᤃᤠ᤹ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤀᤰᤂᤧ ᤐᤠ᤺ᤳᤋᤢᤱᤅᤠᤱ ᤘᤠ᤹. ‘ᤀᤡᤛᤪᤠᤀᤡᤗᤡᤜᤠ᤹ᤀᤥ ᤁᤴᤜᤠ᤹ᤖᤧ ᤌᤧᤔᤠᤀᤠᤱ ᤗᤰᤂᤥᤔᤠ ᤕᤢᤰ ᤔᤧᤱᤃᤳᤋᤢᤴᤗᤥ॥’”

ᤗᤧᤒᤡᤜᤠ᤹ᤖᤧ ᤋᤥ᤺ᤶᤔᤠ ᤁᤧᤒᤥ᤺ᤱ ᤌᤡᤒᤥᤱ ᤗᤰ

᥈᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥌ “ᤂᤧᤏᤧ᤹ ᤗᤧᤒᤡᤜᤠ᤹ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤂᤥᤔᤠ ᤁᤧᤒᤥᤱᤒᤠ ᤗᤠᤈᤣ᤹ᤛᤡᤱᤒᤢᤱ ᤗᤰᤗᤧ ᤗᤠᤃᤡ ᤀᤠᤱᤃᤠ᤹ ᤐᤡᤏᤡᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤡᤒᤥᤱ ᤗᤰᤜᤠ᤹ ᤁᤧᤍᤠ᤺ᤰᤋᤢᤶᤔᤡᤸᤗᤧ ᤂᤧᤴ ᤗᤠᤶᤒᤠᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤌᤡᤒᤥᤱ ᤗᤰ ᤛᤧᤴᤍᤠᤶᤔᤧ᤹ᤀᤠᤱ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

᥈᥍ ᤂᤡᤏᤡ᤹ ᤛᤡᤍᤢᤱᤈᤓᤠᤴ ᤆᤠᤎᤠᤶᤔᤠᤍᤧᤴᤏᤥᤒᤠ ᤐᤥᤃᤢᤃᤧᤴ ᤁᤢᤈᤠ ᤏᤢ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥᤗᤠᤶ ᤁᤧᤗ᤺ᤶᤒᤠ ᤆᤧᤸᤗᤧᤰᤛᤣ᤹ ᤛᤣᤈ᤺ᤱᤘᤠ ᤁᤢᤛᤡᤱᤒᤠ ᤐᤥᤱ᤹॥

᥈᥎ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤁᤧᤄᤥᤛᤢᤶᤒᤠ ᤁᤧᤖᤧᤰ ᤌᤡᤒᤥᤱᤗᤰᤗᤠᤶ ᤂᤡᤏᤡ᤹ᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤗᤠᤶᤒᤠ ᤕᤜᤘᤣ ᤍᤠᤱᤒᤠᤀᤥ ᤁᤧᤍᤥ᤺ᤴᤍᤢᤶᤒᤠ ᤛᤡᤍᤢᤱᤈᤓᤠᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤴ ᤐᤡᤖᤧᤶᤔᤧ᤹॥

᥈᥏ ᤂᤡᤏᤡ᤹ ᤁᤧᤄᤥᤛᤢᤶᤒᤠᤗᤠᤶ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤏᤢ ᤛᤢᤳᤌᤥ ᤗᤰᤁᤡᤴ ᤆᤠᤀᤣ ᤛᤡᤍᤢᤱᤈᤓᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹॥’

᥉᥆ “ᤂᤧᤏᤧ᤹ ᤗᤧᤒᤡᤜᤠ᤹ ᤔᤧᤳᤋᤧᤛᤧ᤹- ‘ᤀᤠᤸᤗ ᤂᤡᤏᤡ᤹ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤗᤰᤁᤡᤴ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤂᤧᤴ ᤂᤡᤏᤡ᤹ ᤗᤠᤃᤡ ᤆᤠᤎᤠᤶᤔᤠᤍᤧᤴᤏᤥᤒᤠ ᤁᤢᤈᤠ ᤏᤢ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥᤒᤠ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤁᤢᤛᤡᤱᤒᤠ ᤐᤥᤱ᤹॥

᥉᥇ ᤜᤧᤰᤁᤩᤠᤱ ᤂᤡᤏᤡ᤹ ᤏᤢ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤖᤧ ᤂᤧᤴ ᤀᤠᤳᤋᤡᤴ ᤋᤧᤴᤏᤥᤛᤠᤱ ᤆᤠᤔᤠ ᤁᤧᤛᤢᤰᤋᤢᤶ᤹. ᤌᤣᤀᤠᤱᤓᤧᤸᤗᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤡᤏᤡ᤹ ᤂᤥᤔᤠ ᤏᤠᤶᤕᤠ᤺ᤰᤗᤥ॥

᥉᥈ ᤂᤡᤏᤡ᤹ ᤛᤠ᤹ᤖᤡᤰ ᤏᤢᤒᤠ ᤗᤰᤁᤡᤴ ᤁᤧᤍᤥ᤺ᤴᤍᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤠᤵᤋᤡᤰᤁᤥ ᤁᤧᤴᤎᤩᤧ᤹ᤀᤡᤴ. ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤣᤛᤣᤒᤠ ᤛᤡᤍᤢᤱᤈᤓᤠᤜᤠ᤹ ᤂᤡᤏᤡ᤹ ᤀᤠᤛᤢᤳᤌᤥ ᤁᤧᤴᤈᤥᤃᤢᤶᤔᤡᤴ᤹. ᤂᤶᤓᤩᤠᤱ ᤂᤡᤏᤡ᤹ ᤁᤧᤴᤇᤧ᤹ᤀᤡᤴᤏᤠᤱᤗᤥ॥’”

ᤛᤢᤳᤌᤥ ᤐᤥᤱᤔᤠ ᤌᤡᤶᤜᤠ᤹

᥇᥏

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ.

᥈ “ᤕᤜᤘᤣ ᤍᤠᤱᤒᤧᤸᤗᤧ ᤁᤧᤒᤡᤖᤡᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤗᤳᤇᤠ ᤌᤡᤶ ᤜᤠᤒᤠ ᤁᤴᤗᤥ- ᤁᤢᤍᤢᤰᤔᤠ ᤁᤢᤕ᤹ᤔᤠ ᤁᤧᤜᤥ᤺ᤵᤔᤠ ᤘᤖᤢᤵᤗᤢᤵᤔᤠ. ᤀᤠᤵᤑᤠᤸᤗᤧᤀᤠᤱ ᤂᤧ᤺ᤵᤛᤡᤱ ᤔᤧᤱᤃᤢ᤺ᤳᤋᤧᤔᤠ ᤜᤧ᤺ᤳᤋᤠᤱᤔᤠ ᤁᤢᤶᤔᤠᤔᤠ ᤐᤡᤳᤛᤠᤳ ᤌᤡᤰ ᤂᤧᤱᤜᤠ᤹ᤀᤥ ᤋᤠᤖᤧᤶᤔᤧ᤹ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹॥

᥉ ᤂᤡᤏᤡ᤹ ᤂᤧᤴ ᤁᤢᤶᤔᤠᤔᤠ ᤐᤡᤳᤛᤠᤳ ᤋᤡᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤴ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤂᤢᤏᤧ᤹ ᤂᤧᤴ ᤗ᤺ᤳᤋᤢᤖ. ᤂᤧᤒᤩᤠᤱ ᤂᤢᤏᤧ᤹ ᤁᤢᤒᤣᤛᤠᤱ ᤂᤧᤴ ᤔᤧᤛᤧᤖᤢᤖ॥

᥊ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤸᤗᤧ ᤁᤢᤜᤢᤰᤆᤥᤀᤥᤗᤠᤶ ᤂᤧᤴ ᤛᤠᤔᤠᤰᤂᤡᤴ ᤁᤢᤓᤠ ᤕᤠᤱᤛᤡᤱᤗ ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤋᤃᤡ ᤏᤢᤛᤡᤗᤧᤱ ᤛᤠᤰᤂᤢᤖ॥

᥋ ᤂᤢᤏᤧ᤹ ᤏᤡᤛᤢᤖᤀᤣ ᤂᤧᤴ ᤁᤢᤶᤔᤠᤔᤠ ᤐᤡᤳᤛᤠᤳ ᤋᤡᤴ. ᤁᤢᤜᤥᤖᤡᤰ. ᤁᤢᤏᤧᤰᤛᤠ. ᤁᤢᤔᤠᤰᤂᤡ᤹ ᤏᤢ ᤐᤡ᤹ᤜᤡ᤺ᤴ ᤛᤥᤛᤥᤖᤡᤰ ᤔᤡᤔᤧᤎᤡᤰᤂᤢ ᤔᤧᤍᤣᤛᤢᤖ॥

᥌ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤛᤠᤶᤔᤠᤱᤛᤡᤱ. ᤜᤡᤛᤵ ᤕᤠ᤺ᤴ. ᤜᤧ᤺ᤳᤋᤠᤱᤒᤠ ᤛᤧᤔᤢᤖᤡᤰᤁᤡᤴ ᤕᤠᤱᤛᤡᤱᤅᤠᤱ ᤔᤡᤔᤧᤎᤡᤰᤂᤢᤀᤠᤱ ᤁᤧᤏᤧᤒᤠ ᤁᤢᤶᤔᤠᤔᤠ ᤐᤡᤳᤛᤠᤳ ᤋᤥ ᤗᤠᤵᤑᤢᤛᤢ ᤁᤣ᤺ᤳᤋᤢᤖ॥

᥍ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤢᤏᤧ᤹ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ. ᤜᤧᤰᤁᤩᤠᤱ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤶᤛᤡᤱᤅᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤏᤢ᤺ᤱᤗ॥ ᤁᤖ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥ᤺ᤱᤗ॥

᥎ ᤂᤧᤴ ᤔᤡᤃᤧᤎᤡᤱᤒᤧᤸᤗᤧᤀᤠᤱ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ. ᤜᤧᤰᤁᤩᤠᤱ ᤆᤫᤠ᤺ᤳᤋᤡᤸᤗᤧ ᤘᤠᤖᤢ᤺ᤶᤛᤡᤱᤗ॥ ᤂᤢᤏᤧ᤹ᤀᤠᤱ ᤕᤢ᤺ᤴᤇᤡᤰ ᤌᤧᤶᤒᤠᤀᤣ ᤀᤠᤛᤢᤳᤌᤥ ᤐᤥ᤺ᤱᤗ॥

᥏ “ᤁᤢᤓᤠ ᤗᤳᤇᤠ ᤛᤢᤳᤌᤥ ᤔᤏᤠ᤺ᤸᤗᤧ ᤂᤧᤴ ᤁᤢᤶᤔᤠᤔᤠ ᤐᤡᤳᤛᤠᤳ ᤂᤠᤵᤐᤢ᤺ᤴ ᤑᤢᤰᤂᤢᤖ ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤁᤢᤓᤠ ᤛᤢᤳᤌᤥᤒᤠ ᤋᤧᤴᤏᤥ ᤂᤧᤴ ᤕᤢᤰᤂᤢᤖ॥ ᤂᤧᤱᤃ ᤀᤥᤃᤵ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤕᤥᤗᤠᤶ ᤛᤢᤳᤌᤥ ᤐᤥᤱᤔᤠ ᤑᤠ᤹ᤀᤠᤱ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤆᤫᤠ᤺ᤳᤋᤥ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥ᤺ᤸᤗᤧ ᤔᤧᤕᤢᤰᤂᤢᤖ ᤐᤥᤱ᤹॥ ᤁᤱᤃ ᤗᤠᤕᤥᤗᤠᤶ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡᤖᤥ॥

᥇᥆ ᤁᤢᤶᤔᤠᤔᤠ ᤐᤡᤳᤛᤠᤳ ᤂᤠᤵᤐᤢ ᤁᤧᤓᤢᤱᤒᤠᤸᤗᤧ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰᤁᤣ ᤂᤢᤏᤧ᤹ᤀᤠᤱ ᤀᤠᤛᤢᤳᤌᤥ ᤐᤥᤱ᤹॥ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤁᤴ ᤛᤍᤠᤍᤡᤱᤒᤠ ᤌᤡᤶ ᤐᤥ᤺ᤱᤗᤖᤥ॥

ᤆᤣ᤺ᤴ ᤛᤢᤔᤠᤀᤠᤱ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤌᤡᤶ

᥇᥇ “ᤆᤣ ᤁᤧᤛᤢᤒᤠ ᤔᤏᤠᤴ ᤏᤢᤛᤡ ᤕᤧᤴ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥇᥈ ᤂᤢᤏᤧ᤹ ᤂᤧᤴ ᤆᤫᤠ᤺ᤳᤋᤡᤸᤗᤧ ᤛᤢᤶᤛᤡᤃᤣᤰᤐᤠ ᤏᤢ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤛᤢᤳᤌᤥ ᤆᤥ᤺ᤰᤛᤡᤱᤗ. ᤜᤧᤰᤁᤩᤠᤱ ᤂᤢᤏᤧ᤹ ᤛᤢᤳᤌᤥ ᤐᤥᤱ᤹॥ ᤁᤖ ᤂᤧᤸᤗᤧ ᤛᤢᤶᤛᤡᤃᤣᤰᤐᤠ ᤏᤢ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤢᤏᤧ᤹ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤏᤧᤴᤏᤧᤓᤃᤪ ᤂᤧᤴ ᤛᤢᤳᤌᤥ ᤔᤧᤒᤥ᤺ᤱᤏᤧᤴ॥

᥇᥉ ᤀᤠᤳᤋᤡᤸᤗᤧ ᤆᤣ᤺ᤴ ᤛᤢᤛᤢᤀᤠᤱ ᤂᤢᤏᤧ᤹ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤡᤴ. ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤕᤢᤱᤍᤧᤴᤏᤡᤴ ᤀᤠᤛᤢᤳᤌᤥ ᤆᤥᤃᤢ᤹॥ ᤂᤧᤴ ᤔᤏᤠᤴ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖ॥ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤆᤫᤠ᤺ᤳᤋᤡᤴ ᤂᤧᤸᤗᤧ ᤁᤢᤛᤶᤎᤠᤱ ᤔᤧᤴᤇᤠᤰᤂᤢᤴ. ᤁᤸᤗᤧᤆᤥᤃᤢᤸᤗᤧ ᤂᤧᤴ ᤀᤠᤛᤢᤳᤌᤥᤀᤣ ᤆᤥᤰ॥ ᤂᤧᤸᤗᤧ ᤁᤢᤀᤠᤛᤢᤳᤌᤥ᤺ᤴ ᤂᤢᤏᤧ᤹ ᤁᤢᤛᤶᤎᤠᤱᤅᤣ ᤜᤠᤒᤠ ᤘᤠ᤹ᤖ॥

᥇᥊ “ᤁᤢᤓᤠ ᤔᤏᤠ᤺ᤴ ᤛᤠ᤺ᤱᤃᤠᤜᤡᤶᤔᤥ ᤛᤡᤏᤧᤓᤃᤪ ᤂᤧᤸᤗᤧ ᤗᤠᤃᤡ ᤌᤡᤶ ᤜᤠᤒᤠ ᤁᤴᤗᤥ- ᤂᤧᤴ ᤛᤠ᤺ᤱᤃᤠᤜᤡᤶᤔᤥ ᤁᤧᤍᤠᤒᤠ ᤏᤢ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤀᤠᤛᤢᤳᤌᤥ ᤔᤧᤒᤥ᤺ᤱ᤹॥

᥇᥋ ᤁᤢᤛᤢ᤺ᤵᤔᤠ ᤔᤧ᤺ᤴᤏᤣ ᤜᤱ ᤗ᤹ᤖᤡᤰ ᤁᤧᤕᤢᤱᤒᤠ ᤁᤧᤖᤧᤰ ᤂᤵᤐᤩᤠᤜᤠ᤹ ᤀᤠᤛᤢᤳᤌᤥ ᤐᤥᤱ᤹॥

᥇᥌ “ᤗᤠ᤺ᤰᤁᤠᤳ ᤗᤧᤵᤔᤠᤱ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤀᤡᤃᤪ ᤀᤠᤵᤑᤣᤰ ᤁᤧᤛᤡᤒᤠ ᤆᤣ ᤁᤡᤃᤪ ᤔᤏᤠ᤺ᤸᤗᤧ ᤁᤢᤕᤧᤳ ᤀᤡᤃᤪ ᤀᤡᤐᤢᤱᤅᤡᤴ ᤜᤠ᤺ᤳᤗᤧ ᤛᤢᤛᤢ᤹. ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥇᥍ “ᤂᤧᤴ ᤀᤠᤛᤢᤳᤌᤥ ᤔᤏᤠ᤺ᤸᤗᤧ ᤁᤢᤗᤠᤃᤡ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤐᤥᤱᤔᤠ ᤛᤡᤍᤢᤱᤈᤓᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤐᤡᤵᤔᤠ ᤂᤠᤵᤐᤢ᤺ᤴ ᤕᤠᤱᤛᤡᤅᤠᤱ ᤂᤵᤐᤩᤠᤀᤥ ᤁᤣ᤺ᤳᤋᤢᤖ ᤜᤧᤰᤁᤩᤠᤱ ᤛᤣᤛᤣᤒᤠ ᤆᤫᤠ᤺ᤳᤋᤡᤸᤗᤧ ᤂᤧᤴ ᤗᤧ᤺ᤰᤋᤢᤖ ᤐᤥᤱ᤹॥

᥇᥎ ᤂᤧᤒᤩᤠᤱ ᤁᤢᤓᤠ ᤛᤢᤳᤌᤥ ᤔᤏᤠ᤺ᤸᤗᤧ ᤜᤡᤛᤵ ᤕᤠ᤺ᤴᤏᤧᤴ ᤕᤠᤱᤛᤡᤱᤅᤠᤱ ᤂᤧᤴ ᤆᤫᤠ᤺ᤳᤋᤥ ᤜᤢᤶᤛᤢᤖ ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤔᤥ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤂᤵᤐᤩᤠ ᤛᤠᤔᤠᤜᤠ᤹ᤀᤥ ᤂᤶᤓᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤶᤎᤠᤱ ᤛᤠᤰᤂᤢᤖ॥ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧ ᤗᤢᤱᤛᤡ ᤕᤧᤳ. ᤔᤧᤛᤧᤖᤢᤒᤠ ᤀᤡᤃᤪ ᤀᤠᤒᤠᤅᤣ ᤁᤧᤛᤡᤒᤠ ᤆᤣᤜᤠ᤹. ᤀᤡᤃᤪ ᤀᤡᤐᤢᤱᤜᤠ᤹ ᤔᤧᤛᤢᤛᤢ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱᤅᤠᤱ ᤛᤠᤰᤂᤢᤖ॥

᥇᥏ ᤛᤢᤳᤌᤥ ᤔᤏᤠ᤺ᤸᤗᤧ ᤀᤠᤛᤢᤳᤌᤥ ᤁᤧᤒᤥᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤢᤶᤛᤡᤃᤣᤰᤐᤠ ᤏᤢ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤧᤴ ᤆᤫᤠ᤺ᤳᤋᤡᤴ ᤛᤠᤰᤂᤢᤖ॥ ᤛᤢᤳᤌᤥ ᤔᤏᤠ᤺ᤸᤗᤧ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤆᤠᤜᤡ᤺ᤴ ᤂᤢᤏᤧ᤹ ᤂᤧᤱᤜᤠ᤹ ᤛᤢᤳᤌᤥ ᤆᤥᤃᤢᤛᤡᤖ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤘᤠᤔᤧᤜᤵᤋᤢᤀᤠᤱ ᤘᤠᤔᤧᤖᤢ᤺ᤶᤛᤡᤱᤗ. ᤂᤧᤒᤩᤠᤱ ᤂᤧᤱᤜᤠ᤹ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤔᤧᤒᤥ᤺ᤱ᤹॥

᥈᥆ ᤁᤖ ᤀᤠᤛᤢᤳᤌᤥ ᤁᤧᤒᤥᤱᤒᤠ ᤔᤏᤠᤜᤠ᤹ ᤀᤠᤵᤑᤣᤰ ᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤅᤡᤴᤏᤧᤓᤃᤪ ᤂᤧᤴ ᤔᤏᤠᤜᤠ᤹ ᤛᤱᤈᤢᤶᤓᤥᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴᤏᤡᤴ ᤀᤠᤛᤢᤳᤌᤥ ᤔᤧᤈᤥᤃᤢ॥ ᤛᤢᤳᤌᤥ ᤐᤥᤱᤔᤠ ᤆᤫᤠ᤺ᤳᤋᤡᤴ ᤂᤧᤱᤜᤠ᤹ ᤛᤶᤎᤠᤱ ᤔᤧᤴᤇᤠᤱᤅᤣ ᤘᤠ᤹ᤒᤧᤸᤗᤧ ᤆᤥᤃᤢᤸᤗᤧᤀᤣ ᤂᤧᤱᤜᤠ᤹ ᤀᤠᤛᤢᤳᤌᤥ ᤔᤧᤈᤥᤰ॥

᥈᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤴ ᤛᤍᤠᤍᤡᤱᤗᤧ ᤗᤠᤃᤡ ᤌᤡᤶ ᤐᤥ᤺ᤱᤗ॥

“ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤆᤫᤠ᤺ᤳ ᤁᤧᤛᤠᤱᤒᤧᤸᤗᤧᤀᤠᤱ ᤁᤢᤈᤠᤱᤅᤡᤴ ᤘᤠᤜᤵᤋᤢᤖ॥ ᤂᤧᤴ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤆᤫᤠ᤺ᤳ ᤁᤧᤛᤢᤒᤧᤴᤏᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱ᤹॥

᥈᥈ ᤀᤠᤛᤢᤳᤌᤥ ᤔᤏᤠ᤺ᤸᤗᤧ ᤛᤢᤛᤢᤒᤠ ᤌᤧᤔᤠ᤺ᤴᤇᤠᤱ ᤀᤠᤛᤢᤳᤌᤥ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤛᤢᤛᤢᤒᤠ ᤐᤠ᤺ᤴᤜᤠ᤹ ᤁᤧᤛᤢᤒᤧᤴᤏᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤀᤠᤛᤢᤳᤌᤥ ᤐᤥᤱᤗᤥ॥”

ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤀᤥᤗᤠᤶ ᤆᤫᤠ᤺ᤳ

(ᤗᤠ ᥇᥍:᥇-᥍)

᥈᥆

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤌᤡᤰᤛᤡᤃᤣᤰᤐᤠ ᤗᤠᤀᤥ ᤈᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤃᤧᤖᤧ. ᤜᤧᤰᤁᤩᤠᤱ ᤁᤠᤍᤣᤛᤀᤥ ᤕᤠᤱᤔᤧᤎᤥ᤺ᤰᤋᤧ॥ ᤂᤶᤓᤩᤠᤱ ᤔᤡᤖᤡᤕᤶᤔᤡᤴ ᤀᤠᤶᤓᤠ ᤂᤧᤵᤔᤥ ᤔᤠᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤠᤶᤓᤠ ᤂᤧᤵᤔᤥ ᤔᤧᤗᤢᤵᤋᤢ॥

᥈ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤗᤠᤃᤡ ᤂᤧᤵᤔᤥ ᤌᤢᤱᤔᤠ ᤆᤫᤠ᤺ᤳ ᤜᤥ᤺ᤵᤋᤧ. ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤧᤈᤢᤵᤛᤧ॥

᥉ ᤂᤧᤱᤜᤠ᤹ ᤔᤥᤛᤠ᤺ᤴᤏᤢ ᤂᤧᤔᤠ᤹ ᤔᤧᤈᤥᤃᤧᤀᤠᤱ ᤀᤰᤂᤣ ᤔᤧᤔᤧᤳᤋᤢ. “ᤀᤠᤏᤡᤃᤧ ᤑᤢ᤹ᤏᤢᤛᤠ᤹ᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤣᤛᤠᤱ ᤔᤧᤛᤩᤧ᤺ᤸᤗᤧ ᤀᤠᤏᤡᤃᤧᤀᤠᤱ ᤛᤩᤧ᤹ᤀᤡᤃᤧᤸᤗᤧ ᤏᤢᤖᤧᤒᤠᤔᤧᤴ॥

᥊ ᤌᤣᤀᤠᤱᤓᤧᤸᤗᤧ ᤀᤠᤸᤗ ᤀᤠᤏᤡᤃᤧ ᤐᤡᤳᤌᤰᤛᤠᤜᤠ᤹ᤏᤢ ᤛᤥᤛᤥᤖᤡᤰ ᤀᤠᤏᤡᤃᤧᤀᤠᤱ ᤛᤩᤧ᤹ᤀᤡᤃᤧ॥ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥ᤺ᤴ ᤂᤧᤏᤧ᤹ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤓᤧᤳᤋᤢᤛᤡᤒᤠᤒᤣ᥅

᥋ ᤔᤡᤛᤪᤗᤠᤶ ᤌᤣᤀᤠᤱ ᤁᤴ ᤋᤠᤵᤑᤧ᤺ᤶᤒᤠ ᤋᤧᤴᤏᤥ ᤀᤠᤏᤡᤃᤧ ᤕᤠᤵᤔᤡ ᤁᤧᤓᤧᤳᤋᤧᤒᤠᤒᤣ᥅ ᤁᤴ ᤋᤧᤴᤏᤥ ᤁᤢᤈᤠ. ᤀᤡᤃᤪ ᤐ᤺ᤳᤇᤣ᤹ ᤁᤡᤃᤪ ᤆᤧᤸᤗᤧᤰᤛᤣ᤹ ᤑᤢ᤹ᤗᤧᤛᤣ᤹ᤜᤠ᤹ ᤌᤧᤔᤠᤀᤠᤱ ᤜᤥᤵ॥ ᤁ᤹ᤕᤥ ᤌᤢᤱᤔᤠ ᤆᤫᤠ᤺ᤳᤋᤠᤱ ᤜᤥᤵ᥄”

᥌ ᤂᤧᤒᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡᤗᤠᤶ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤥ ᤐᤣᤛᤡᤀᤠᤱ ᤛᤠᤶᤒᤥᤴ ᤜᤒᤳ ᤑᤴᤏᤧᤛᤡᤀᤠᤱ ᤏᤧᤏᤧᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥎ “ᤔᤠᤱᤜᤢᤵ ᤛᤴᤍᤥ᤺ᤰᤁᤧᤸᤗᤧ ᤁᤢᤍᤃᤡ ᤁᤧᤏᤧᤒᤠ ᤁᤴ ᤋᤰᤁᤠ᤺ᤳᤋᤡᤴ ᤋᤣ᤹ᤖᤧᤀᤠᤱ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤶᤓᤢ᤹ ᤜᤠᤖᤢᤏᤧᤴ ᤐᤣᤛᤧ᤹ ᤜᤧᤰᤁᤩᤠᤱ ᤛᤱᤈᤢᤶᤓᤥ᤺ᤴ ᤑᤢᤰᤂᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤗᤧ ᤋᤃᤡᤀᤣ ᤁᤴ ᤕᤠᤰᤐᤧᤴ ᤀᤡᤱᤈᤠ᤺ᤱ ᤐᤡᤖᤧ᤹ ᤜᤧᤰᤁᤩᤠᤱ ᤁᤴ ᤕᤠᤰᤐᤣ᤹ᤀᤥᤗᤠᤶ ᤆᤫᤠ᤺ᤳ ᤗᤠᤰᤋᤢ ᤗ᤺ᤴᤏᤠᤱ ᤂᤧᤏᤧ᤹ ᤛᤱᤈᤢᤶᤓᤥ᤺ᤴ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳᤌᤰᤛᤠᤜᤠ᤹ ᤕᤠᤰᤐᤣ᤹ᤀᤥᤗᤠᤶ ᤆᤫᤠ᤺ᤳ ᤁᤧᤒᤡᤖᤢᤛᤡ᤹॥”

᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤜᤧᤰᤁᤣ ᤔᤥᤛᤠ᤺ᤸᤗᤧ ᤋᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤃᤍᤡᤗᤠᤶ ᤐᤣ.

᥇᥆ ᤜᤧᤰᤁᤩᤠᤱ ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤕᤠᤰᤐᤣ᤺ᤸᤗᤧ ᤁᤢᤍᤃᤡ ᤛᤱᤈᤢᤶᤓᤥ᤺ᤴ ᤑᤢᤰᤂᤧᤛᤢᤛᤡ॥ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤵᤛᤧᤶᤔᤧ᤹. ᤐᤡᤑᤩᤢᤱ ᤁᤧᤈᤥ᤺ᤰᤐᤠᤛᤣ᥄ ᤌᤣ ᤀᤠᤴᤇᤡᤃᤧ ᤜᤠᤒᤠ ᤁᤴ ᤕᤠᤰᤐᤣ᤹ᤀᤥᤗᤠᤶ ᤂᤡᤏᤡ᤹ ᤆᤫᤠ᤺ᤳ ᤗ᤺ᤳᤇᤢ ᤐᤡᤀᤠᤛᤡᤃᤧᤒᤡ᥅”

᥇᥇ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤑᤥ᤺ᤰᤂᤢᤀᤠᤱ ᤏᤡᤖᤧᤱ ᤁᤢᤍᤰᤁᤠ᤺ᤳᤋᤡᤸᤗᤧ ᤕᤠᤰᤐᤣᤴ ᤜᤡᤵᤋᤢ॥ ᤂᤧᤒᤩᤠᤱ ᤂᤧᤵᤔᤥᤗᤠᤶ ᤑᤈᤱᤈᤱ ᤗ᤹ᤖᤡᤰ ᤘᤧᤳᤋᤧᤛᤖᤧ ᤆᤫᤠ᤺ᤳ ᤑᤰᤋᤧᤗ᤺ᤴᤍᤧ. ᤜᤧᤰᤁᤩᤠᤱ ᤛᤱᤈᤢᤶᤓᤥ ᤏᤢ ᤐᤡᤳ ᤌᤰᤛᤠᤜᤠ᤹ᤖᤧ ᤔᤧᤎᤢᤅᤢ॥

᥇᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤛᤣᤛᤣ ᤆᤥᤃᤠᤱᤒᤠ ᤐᤠ᤺ᤴᤏᤥ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤏᤢᤖᤡᤰᤁᤠᤱ ᤂᤧᤴᤇᤡ᤹ ᤀᤠᤱᤃᤠ᤹ ᤏᤛᤠᤴ ᤕᤠᤵᤔᤡ ᤁᤧᤴᤈᤥᤃᤧᤛᤡᤴᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤔᤠ ᤀᤡ᤺ᤳᤋᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤂᤧᤴᤇᤡ᤹ ᤂᤧᤱᤜᤠ᤹ ᤁᤧᤵᤔᤠ ᤁᤧᤱᤄᤥᤛᤢᤴ॥”

᥇᥉ ᤔᤣᤖᤡᤒᤠᤀᤥᤒᤠb ᤆᤫᤠ᤺ᤳ ᤜᤠᤒᤠ ᤁᤴ ᤔᤧᤔᤧᤳᤋᤢ᤹॥ ᤜᤠᤒᤠ ᤁ᤹ᤕᤥ ᤀᤡᤛᤪᤠᤀᤡᤗᤡᤜᤠ᤹ ᤕᤜᤘᤣ ᤍᤠᤱᤒᤠᤴᤏᤢ ᤂᤧᤔᤠ᤹ ᤔᤧᤈᤥᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤢᤏᤧ᤹ ᤛᤣᤛᤣ ᤗ᤹ᤖᤡᤰ ᤀᤥ᤺ᤴᤎᤠᤰᤛᤡᤱᤗᤥ॥

ᤀᤣᤍᤥᤔᤒᤠ ᤜᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤹ᤖᤢᤛᤡ

᥇᥊ ᤔᤥᤛᤠ᤺ᤸᤗᤧ ᤁᤠᤍᤣᤛᤗᤠᤶ ᤀᤡᤱᤛᤠᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤣᤍᤥᤔᤒᤠ ᤜᤠᤱᤅᤡᤴ ᤀᤡᤱᤄᤱ ᤜᤠᤰᤋᤢᤖᤥ.

“ᤂᤧᤏᤧ᤹ ᤁᤧᤃᤠ᤹ᤀᤡ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ᤀᤠᤏᤡᤃᤧ ᤋᤢᤔᤢᤶᤒᤧᤒᤠ ᤋᤢᤰᤂᤧ᤺ᤴ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹॥

᥇᥋ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤔᤧᤒᤣᤀᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤀᤠᤏᤡᤃᤧ ᤕᤖᤡᤰ ᤋᤱᤒᤣ ᤌᤠᤖᤡᤰ ᤔᤡᤛᤪ ᤗᤠᤈᤣ᤹ᤀᤥ ᤘᤕᤡᤃᤧ. ᤂᤶᤓᤩᤠᤱ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤡᤃᤧ॥

᥇᥌ ᤁᤖ ᤕᤜᤘᤣ ᤍᤠᤱᤒᤠᤴ ᤀᤠᤏᤡᤃᤧ ᤐᤣᤗᤡ ᤑᤠᤰᤋᤢᤶᤒᤧ. ᤂᤧᤒᤩᤠᤱ ᤂᤢᤏᤧ᤹ ᤀᤠᤏᤡᤃᤧ ᤐᤣᤗᤡᤴ ᤂᤧᤵᤛᤢ. ᤂᤶᤓᤩᤠᤱ ᤂᤢᤏᤧ᤹ ᤔᤠᤱᤗᤠᤀᤡᤱᤒᤠ ᤌᤡᤰ ᤐᤠᤱᤄᤢᤀᤠᤱ ᤔᤡᤛᤪᤗᤠᤶ ᤀᤠᤏᤡᤃᤧ ᤗ᤺ᤳᤋᤡ ᤑᤧᤳᤋᤡᤃᤧ॥

“ᤀᤠᤏᤡᤃᤧ ᤀᤠᤸᤗᤥ ᤂᤧᤏᤧ᤹ ᤁᤧᤗᤠᤈᤣ᤹ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤁᤠᤍᤣᤛ ᤕᤧᤰᤕᤰᤁᤥ ᤘᤕᤡᤃᤧ॥

᥇᥍ ᤆᤢᤱᤈᤡᤃᤧᤴ ᤐᤣᤗᤡ ᤑᤠᤰᤁᤠᤛᤡᤃᤧ. ᤀᤠᤏᤡᤃᤧ ᤂᤧᤏᤧ᤹ ᤁᤧᤗᤠᤈᤣ᤹ᤀᤥᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹॥ ᤀᤡᤰᤋᤠᤵ ᤀᤡᤃᤪ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤗᤠᤶ ᤀᤠᤏᤡᤃᤧ ᤐᤥ᤺ᤰᤂᤡᤃᤧᤀᤠᤱ ᤔᤧᤒᤣᤃᤡᤃᤧᤴ᤹॥ ᤂᤧᤏᤧ᤹ ᤁᤧᤈᤫᤠ᤺ᤳ ᤌᤢᤱᤔᤠ ᤁᤧᤘᤠᤒᤠᤰᤁᤥ ᤀᤠᤏᤡᤃᤧ ᤆᤫᤠ᤺ᤳ ᤔᤧᤎᤢᤅᤢᤶᤒᤧᤴ᤹॥ ᤜᤠᤱ ᤔᤠᤖᤠᤶᤗᤠᤶ ᤀᤠᤏᤡᤃᤧ ᤐᤥ᤺ᤰᤂᤡᤃᤧᤀᤠᤱ ᤐᤣᤃᤡᤃᤧ॥ ᤂᤧᤏᤧ᤹ ᤁᤧᤀᤡ᤺ᤴᤍᤥ᤺ᤴ ᤔᤧᤱᤃᤠ᤺ᤰᤁᤣ ᤌᤠᤖᤡᤰ ᤀᤠᤏᤡᤃᤧ ᤆᤢᤰᤘᤠ ᤑᤧᤱᤘᤠ ᤔᤧᤗ᤹ᤖᤡᤃᤧᤴ᤹॥”

᥇᥎ ᤁᤖ ᤀᤣᤍᤥᤶᤒᤠ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ.

“ᤁᤴ ᤗᤠᤈᤣ᤹ᤗᤠᤶ ᤐᤥᤱᤔᤠᤀᤠᤱ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤱᤄᤥᤛᤡᤴ᤹. ᤔᤧ᤺ᤴᤏᤧᤓᤃᤪ ᤋᤠᤓᤣ᤺ᤴ ᤕᤠᤱᤅᤠᤛᤡᤃᤧᤀᤠᤱ ᤀᤠᤏᤡᤃᤧ ᤂᤡᤏᤡ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤑᤳᤋᤠᤛᤡᤃᤧ॥”

᥇᥏ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢᤛᤡ.

“ᤔᤠᤖᤠᤶ ᤗᤠᤶᤒᤠᤀᤣ ᤀᤠᤏᤡᤃᤧ ᤐᤥ᤺ᤰᤂᤡᤃᤧᤀᤠᤱ ᤐᤣᤃᤡᤃᤧ᤹॥ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤐᤡᤳ ᤌᤰᤛᤠᤜᤠ᤹ᤖᤧ ᤂᤧᤏᤧ᤹ ᤁᤧᤈᤫᤠ᤺ᤳᤋᤧᤴ ᤌᤢᤅᤢᤶᤒᤧᤏᤧᤓᤃᤪ ᤂᤧᤸᤗᤧ ᤁᤢᤔᤧᤸᤗᤢᤱ ᤀᤠᤏᤡᤃᤧ ᤜᤢᤅᤢᤶᤒᤧ॥ ᤀᤠᤏᤡᤃᤧ ᤂᤧᤏᤧ᤹ ᤁᤧᤗᤠᤈᤣ᤹ᤀᤥᤗᤠᤶᤒᤠᤖᤰ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹॥”

᥈᥆ ᤕᤠᤶᤔᤥ ᤀᤣᤍᤥᤶᤒᤠ ᤜᤠᤱᤅᤡᤸᤗᤧ ᤔᤧᤳᤋᤢᤛᤡ.

“ᤀᤠᤏᤡᤃᤧ ᤂᤡᤏᤡ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤁᤠᤛᤡᤃᤧᤴ᤹᥄”

ᤂᤧᤒᤩᤠᤱ ᤀᤣᤍᤥᤶᤒᤠ ᤜᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤢᤰᤁᤧᤃᤢᤒᤠ ᤕᤖᤡᤰ ᤌᤰᤛᤢᤒᤠ ᤑᤧᤳᤋᤢᤛᤡᤀᤠᤱ ᤑᤧᤖᤧ॥

᥈᥇ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤴᤍᤥ᤺ᤴ ᤁᤠ᤺ᤰᤔᤠᤀᤠᤱ ᤐᤣ᤺ᤰᤔᤠ ᤂᤢᤏᤧ᤹ ᤔᤧᤍᤧᤴᤍᤧᤴ॥ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥᤗᤠᤶ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤖᤥ॥

ᤜᤠᤖᤢᤏᤧᤴ ᤔᤠᤛᤡᤱ

᥈᥈ ᤁᤧᤖᤧᤰ ᤛᤱᤈᤢᤶᤓᤥ᤺ᤴ ᤁᤠᤍᤣᤛᤗᤠᤶ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤜᤥᤖ ᤁᤥ᤺ᤰᤔᤠᤀᤥ ᤔᤧᤃᤧᤖᤧ ᤔᤧᤓᤧᤖᤧ॥

᥈᥉ ᤀᤣᤍᤥᤔ ᤗᤠᤈᤣ᤹ᤒᤠ ᤀᤡ᤺ᤴᤍᤥ ᤐᤣᤛᤠᤱᤒᤠ ᤜᤥᤖ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤜᤠᤖᤢᤏᤧᤴ ᤀᤰᤂᤣ ᤔᤧᤳᤋᤢᤛᤡ.

᥈᥊ “ᤜᤠᤖᤢᤏᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤀᤥ ᤐᤣ᤺ᤰᤁᤠᤱ ᤋᤱᤛᤡᤱ॥ ᤔᤣᤖᤡᤒᤠᤀᤥᤒᤠ ᤆᤫᤠ᤺ᤳᤋᤥ ᤂᤧᤴᤇᤡ᤹ ᤏᤧᤵᤔᤈᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥᤃᤧᤛᤡᤒᤠᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤐᤡᤔᤠ ᤀᤡ᤺ᤳᤋᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤂᤧᤴ ᤗᤠ᤺ᤵᤔᤠ ᤔᤧᤄᤥᤏᤧᤴ॥

᥈᥋ ᤜᤠᤖᤢᤏᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤂᤧᤏᤧ᤹ ᤌᤥ ᤜᤥᤖ ᤁᤥ᤺ᤰᤔᤠᤀᤥ ᤋᤣ᤹ᤖᤧᤛᤧ᤹ᤀᤠᤱ ᤐᤣᤃᤧ᤹॥

᥈᥌ ᤜᤠᤖᤢᤏᤖᤧ ᤁᤢᤈᤠᤱᤅᤡᤴ ᤑᤧᤴᤍᤧ᤹ᤀᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤆᤠᤰᤋᤧ᤹॥ ᤂᤧᤴ ᤀᤣᤃᤠᤱ ᤜᤠᤖᤢᤏᤧᤴ ᤂᤢᤏᤧ᤹ ᤁᤢᤎᤠ᤺ᤰᤜᤠ᤹ᤀᤥ ᤐᤣ᤺ᤰᤁᤠᤱ ᤋᤱᤛᤡᤱ᤹ ᤂᤧᤒᤩᤠᤱ ᤂᤧᤵᤔᤥᤀᤣ ᤛᤡᤖᤥ॥”

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤜᤧᤰᤁᤣᤀᤣ ᤔᤥᤛᤥ᤺ᤸᤗᤧ ᤆᤥᤃᤢ. ᤜᤧᤰᤁᤩᤠᤱ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤔᤡᤰᤗᤧ ᤋᤃᤡ ᤂᤧᤱᤜᤠ᤹ ᤜᤥᤖ ᤁᤥ᤺ᤰᤔᤠᤀᤥ ᤔᤧᤎᤥ᤺ᤰᤛᤡᤱ ᤔᤧᤒᤣ॥

᥈᥎ ᤔᤥᤛᤠ᤺ᤸᤗᤧ ᤜᤠᤖᤢᤏᤖᤧ ᤁᤢᤈᤠᤱᤅᤡᤴ ᤑᤧᤴᤍᤢᤀᤠᤱ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤆᤠᤰᤋᤢ. ᤜᤧᤰᤁᤩᤠᤱ ᤀᤠᤶᤓᤠ ᤂᤧᤴ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥ ᤜᤠᤖᤢᤏᤧᤴ ᤔᤠᤛᤡᤱ॥ ᤂᤧᤒᤩᤠᤱ ᤔᤥᤛᤠᤴ ᤏᤢ ᤀᤣᤗᤠᤈᤠᤖᤧᤴ ᤁᤥ᤺ᤰᤔᤠᤀᤥᤗᤠᤶ ᤕᤥ ᤌᤠᤏᤧᤛᤡ॥

᥈᥏ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤜᤠᤖᤢᤏᤧᤴ ᤔᤠᤛᤡᤱᤒᤠ ᤏᤡᤱᤘᤠ᤹ ᤔᤧᤄᤥᤛᤢ. ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤢᤶᤒᤥᤱ ᤕᤧᤴ ᤌᤠᤖᤡᤰ ᤔᤣᤖᤡᤱ ᤔᤧᤎᤰᤋᤧᤖᤥ॥

b 

᥈᥆:᥇᥉ ᤔᤣᤖᤡᤒᤠ– ᤁᤴ ᤔᤡᤱᤅᤡᤸᤗᤧ ᤁᤢᤒᤣ᤺ᤴ ᤜᤡᤒᤪᤢᤀᤥ “ᤔᤏᤧᤎᤡᤰᤔᤠ/ᤂᤧᤔᤠ᤹ ᤆᤥ᤺ᤰᤔᤠ” ᤐᤥᤱ᤹॥

ᤁᤏᤠᤏᤡᤜᤠ᤹ ᤜᤠᤖᤡᤔᤧᤍᤩᤧ

᥈᥇

ᤀᤠᤸᤗ ᤏᤣᤃᤣᤘᤀᤥ ᤁᤧᤕᤢᤱᤒᤠ ᤀᤠᤖᤠᤍᤒᤠ ᤁᤏᤠᤏᤡ ᤜᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤋᤠᤖᤡᤔᤒᤠ ᤗᤠᤶᤔᤥ ᤔᤧᤓᤧᤴᤗ ᤔᤧᤒᤳ ᤁᤧᤗ᤹ᤒᤠ ᤀᤡᤱᤄᤱ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥᤃᤧ. ᤂᤧᤒᤩᤠᤱ ᤂᤧᤱᤜᤠ᤹ᤀᤥᤒᤠ ᤁᤢᤓᤠᤃ ᤂᤢᤏᤧ᤹ ᤋᤧᤶᤛᤢᤛᤡᤀᤠᤱ ᤐᤢᤱᤗᤠᤎᤠᤒᤠ ᤆᤥᤃᤢ ᤑᤧᤳᤋᤢᤛᤡ॥

᥈ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴᤏᤢ ᤁᤴ ᤔᤠᤱᤜᤢᤵᤐᤡᤴ ᤔᤧᤈᤥᤃᤢᤀᤠᤱ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤴ ᤔᤏᤠᤜᤠ᤹ ᤀᤠᤏᤡᤃᤧ ᤜᤢᤰᤁᤥ ᤁᤧᤎᤠᤛᤢᤛᤡᤏᤧᤓᤃᤪ ᤀᤠᤏᤡᤃᤧ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤛᤖᤰ ᤋᤥ᤺ᤴᤍᤢᤶᤒᤧᤀᤠᤱ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤆᤥᤃᤢᤶ ᤐᤡᤖᤢᤶᤛᤡᤶᤒᤧ॥”

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤴ ᤂᤧᤵᤛᤢ. ᤜᤧᤰᤁᤩᤠᤱ ᤁᤏᤠᤏᤡᤜᤠ᤹ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤠᤱ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤔᤧᤈᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤴ ᤜᤥᤷᤔᤠa ᤔᤡᤱ ᤔᤧᤘᤠ᤺ᤳᤋᤢᤖᤥ॥

ᤁᤠᤛᤠ ᤀᤛᤣ᤺ᤰ

᥊ ᤂᤧᤱᤜᤠ᤹ᤖᤧ ᤀᤣᤍᤥᤔ ᤗᤠᤈᤣᤴ ᤁᤵᤔᤠᤀᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤜᤥᤖ ᤁᤥ᤺ᤰᤔᤠᤀᤥᤗᤠᤶ ᤜᤧ᤺ᤳᤋᤠᤱᤒᤠ ᤘᤖ᤺ᤱᤗᤠᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤒᤣ॥ ᤁᤖ ᤗᤠᤶᤍᤡ᤺ᤰᤁᤡᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤛᤠ᤹ᤖᤡᤰ ᤏᤠᤛᤡᤔᤧᤴᤎ᤺ᤵᤔᤏᤠᤒᤠ ᤔᤧᤒᤥ᤺ᤰᤂᤧ॥

᥋ ᤂᤧᤒᤩᤠᤱ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤥᤛᤠᤴ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤰᤂᤣ ᤗ᤹ᤔᤠ ᤔᤧᤜᤣ᤺ᤰᤋᤧ. “ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤛᤡᤛᤧ ᤂᤧᤏᤧ᤹ ᤌᤣᤀᤠᤱ ᤔᤡᤛᤪ ᤗᤠᤈᤣ᤹ᤗᤠᤶ ᤀᤠᤏᤡᤃᤧ ᤀᤠᤃ᤻ᤓᤧᤳᤋᤧᤒᤠᤒᤣ᥅ ᤁ᤹ᤕᤥ ᤂᤖᤧ᤺ᤱ ᤜᤥᤵ. ᤁ᤹ᤕᤥ ᤆᤫᤠ᤺ᤳᤋᤠᤱ ᤜᤥᤵ॥ ᤁᤴ ᤁᤢᤈᤠᤃᤧᤓᤧᤶᤒᤠ ᤁᤢᤈᤠ᤺ᤸᤗᤧ ᤀᤠᤏᤡᤃᤧ ᤏᤡᤱᤛᤳᤗᤧ᤹ ᤗᤧ᤹ᤖᤢ᥄”

᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤢᤏᤡᤱ ᤁᤧᤀᤠ᤺ᤵᤐᤠ ᤀᤛᤣ᤺ᤰᤜᤠ᤹ ᤐᤠᤱᤄᤢ ᤋᤠᤛᤢᤛᤡ. ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤧᤀᤃᤢᤛᤡ. ᤜᤧᤰᤁᤩᤠᤱ ᤕᤖᤡᤰ ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ ᤔᤧᤛᤩᤧ॥

᥍ ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤥᤛᤠᤀᤥ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤢ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤐᤠᤖᤡᤃᤧᤀᤠᤱ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤠ᤹॥ ᤂᤢᤏᤧ᤹ ᤀᤠᤏᤡᤃᤧᤀᤥᤗᤠᤶ ᤁᤴ ᤀᤛᤣ᤺ᤰᤜᤠ᤹ ᤂᤧᤳᤋᤢᤍᤧᤛᤢᤛᤡᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤧ ᤀᤠᤒᤡᤖᤧ᤹॥” ᤂᤧᤒᤩᤠᤱ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤥᤛᤠ᤺ᤸᤗᤧ ᤐᤧᤗᤡᤃᤧᤴ ᤋᤢᤘᤠ ᤆᤥᤃᤢ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤗᤳᤇᤠ ᤁᤢᤏᤡᤱ ᤁᤧᤀᤠ᤺ᤵᤐᤠ ᤀᤛᤣ᤺ᤰ ᤌᤡᤰᤗᤧ ᤁᤢᤈᤀᤡ᤺ᤳ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤴ ᤗᤳᤇᤠ ᤛᤡᤳᤗᤠᤱᤅᤥ ᤑᤥ᤺ᤴᤍᤧ᤹॥ ᤀᤛᤣ᤺ᤰᤁᤡᤸᤗᤧ ᤀᤃᤢᤛᤡᤒᤠᤜᤠ᤹ᤖᤧ ᤂᤧᤴ ᤀᤥᤔᤧᤔᤧᤳᤋᤢ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤜᤡᤱ᤹॥”

᥏ ᤂᤧᤶᤒᤩᤠᤱ ᤔᤥᤛᤠ᤺ᤸᤗᤧ ᤗᤳᤇᤠ ᤁᤠᤛᤠ ᤀᤛᤣ᤺ᤰ ᤆᤥᤃᤢᤀᤠᤱ ᤂᤧᤴ ᤗᤳᤇᤠ ᤛᤡᤳᤗᤠᤱᤅᤥ ᤑᤥ᤺ᤴᤍᤢ॥ ᤀᤛᤣ᤺ᤰᤁᤡᤸᤗᤧ ᤀᤃᤢᤛᤡᤒᤠ ᤁᤧᤖᤧᤰᤗᤧ ᤁᤠᤛᤠ ᤀᤛᤣ᤺ᤰᤁᤡᤴ ᤀᤥᤔᤧᤔᤧᤳᤋᤢᤀᤠᤱ ᤂᤧᤱᤜᤠ᤹ ᤔᤧᤜᤡᤅᤧ॥

ᤔᤥᤀᤠᤒ ᤐᤣ᤺ᤰᤔᤠᤖᤧ ᤗᤠᤃᤡ ᤗᤠᤶᤍᤡᤰ

᥇᥆ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤀᤥᤒᤥᤋᤀᤥ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥

᥇᥇ ᤜᤧᤰᤁᤩᤠᤱ ᤀᤥᤒᤥᤋᤗᤠᤶ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤔᤥᤀᤠᤒᤖᤧ ᤁᤢᤒᤣᤛᤠᤱ ᤏᤠᤱᤃᤧᤴ ᤗᤧᤵᤔᤠᤱ ᤀᤡᤕᤣ–ᤀᤒᤠᤖᤡᤔᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥

᥇᥈ ᤂᤧᤵᤔᤥᤗᤠᤶ ᤂᤧᤱᤜᤠ᤹ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤈᤣᤖᤣᤍᤒᤠ ᤏᤧᤏᤧᤒᤠᤍᤧᤴᤏᤥ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥

᥇᥉ ᤂᤧᤵᤔᤥᤗᤠᤶ ᤂᤧᤱᤜᤠ᤹ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥᤗᤠᤶ ᤁᤧᤗ᤺ᤶᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤀᤷᤏᤥᤏ ᤘᤜ᤺ᤱ ᤏᤠᤎᤠ᤺ᤶᤒᤡ ᤗᤧᤵᤔᤠᤱ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥ ᤀᤷᤏᤥᤏ ᤘᤜ᤺ᤱᤅᤡᤱᤃ ᤔᤥᤀᤠᤒᤖᤧ ᤁᤢᤀᤡ᤺ᤴᤍᤥᤖᤥ. ᤂᤧᤴ ᤔᤥᤀᤠᤒᤡ ᤏᤢ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤧ᤹᤺॥

᥇᥊ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤧᤴᤎᤱ ᤛᤠᤵᤐᤴᤏᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳᤗᤥ–

“ᤛᤢᤐᤠ ᤋᤧᤱᤃᤵᤐᤥᤒᤠ ᤘᤠᤜᤣᤒ ᤕᤧᤰᤕᤰᤁᤥ

ᤜᤧᤰᤁᤩᤠᤱ ᤀᤷᤏᤥᤏ ᤘᤜ᤺ᤱᤅᤥᤒᤠ ᤏᤧᤏᤧᤒᤠᤍᤧᤴᤜᤠ᤹ᤀᤥ

᥇᥋ ᤂᤧᤒᤩᤠᤱ ᤏᤧᤏᤧᤒᤠᤍᤧᤴᤜᤠ᤹ᤀᤥᤒᤠ ᤛᤢᤖᤣ᤺ᤶᤗᤧ᤺ᤶᤒᤠᤜᤠ᤹.

ᤂᤧᤴ ᤋᤧᤴᤜᤠ᤹ ᤀᤠᤖ ᤕᤧᤰᤕᤰ ᤗᤧᤵᤔᤠᤱ ᤜᤡᤛᤡᤱᤅᤠᤱ

ᤔᤥᤀᤠᤒᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤐᤣᤀᤠᤱ ᤏᤧᤖᤥ॥”

᥇᥌ ᤂᤧᤵᤔᤥᤗᤠᤶ ᤂᤧᤱᤜᤠ᤹ ᤒᤣᤀᤥᤖ ᤔᤧᤒᤣ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤰᤂᤣ ᤔᤧᤳᤋᤢᤒᤠ ᤘᤠᤒᤠᤰᤁᤡᤴ ᤀᤠᤶᤓᤠ ᤁᤵᤔᤥ ᤏᤧᤖᤥ. “ᤂᤧᤏᤧ᤹ ᤔᤏᤠᤜᤠ᤹ ᤑᤢᤰᤂᤧᤛᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤆᤫᤠ᤺ᤳ ᤐᤡᤖᤢᤱᤛᤡᤱ᤹॥”

᥇᥍ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤴ ᤏᤠᤖᤠᤑᤥᤔᤠ ᤛᤠᤶᤗᤥᤴ ᤛᤠᤶᤔᤧᤔᤧᤳᤋᤢᤖᤥ.

“ᤘᤠᤒᤠᤰᤁᤣ. ᤑᤰᤋᤧ ᤗ᤺ᤴᤍᤧ᤹ᤀᤥ.

ᤂᤧᤸᤗᤧ ᤁᤢᤛᤠᤶᤗᤥᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ

᥇᥎ ᤂᤧᤴ ᤘᤠᤒᤠᤰᤁᤡᤱᤃ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤍᤕᤢᤀᤠᤱ ᤏᤧᤛ᤻ᤛᤧᤖᤥ.

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤋᤰᤁᤠᤳ ᤏᤢ

ᤋᤰᤁᤠ᤺ᤳᤋᤡᤸᤗᤧ ᤔᤧᤍᤕᤢᤀᤠᤱ ᤏᤧᤛ᤻ᤛᤧᤖᤥ॥”

ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤔᤧᤗ᤺ᤴᤍᤧᤀᤠᤱ ᤔᤳᤋᤠᤏᤠᤀᤥ ᤗᤠᤶᤍᤡᤰ ᤔᤧᤈᤥᤃᤧ.

᥇᥏ ᤜᤧᤰᤁᤩᤠᤱ ᤔᤳᤋᤠᤏᤠᤗᤠᤶ ᤏᤜᤗᤡᤀᤣᤗᤀᤥ. ᤏᤜᤗᤡᤀᤣᤗᤗᤠᤶ ᤒᤔᤥᤋᤀᤥ.

᥈᥆ ᤂᤧᤒᤩᤠᤱ ᤒᤔᤥᤋᤗᤠᤶ ᤔᤥᤀᤠᤒᤒᤠ ᤋᤧᤸᤗᤰ ᤁᤧᤏᤧᤒᤠ ᤏᤧᤏᤧᤒᤠᤍᤧᤴᤏᤥ ᤌᤠᤖᤡᤰ ᤗᤠᤶᤍᤡᤰ ᤔᤧᤈᤥᤃᤧ ᤂᤧᤵᤔᤥᤏᤢ ᤐᤡᤛᤃᤠᤒᤠ ᤌᤥ ᤆᤴᤈᤶᤒᤠᤍᤧᤴᤏᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤴ ᤏᤡᤎᤠ᤺ᤵᤗᤥ॥

ᤛᤡᤜᤥᤏᤏᤢ ᤀᤥᤃ ᤜᤠᤱᤜᤠ᤹ ᤜᤠᤖᤡᤔᤧᤍᤩᤧ

(ᤛᤠᤶᤕᤥ ᤀᤡᤱ ᥈:᥈᥌–᥉:᥇᥇)

᥈᥇ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤀᤥ ᤀᤡᤱᤛᤠᤒᤠᤜᤠ᤹ ᤔᤧᤒᤠᤱᤄᤢᤛᤡ.

᥈᥈ “ᤂᤧᤏᤧ᤹ ᤁᤧᤗᤠ᤹ᤈᤣᤀᤥᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤀᤠᤏᤡᤃᤧ ᤀᤠᤓᤠ᤺ᤰᤋᤧ᤹॥ ᤀᤡᤰᤋᤠᤵ ᤗᤧᤵᤔᤠᤱ ᤀᤡᤃᤪ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤗᤧᤵᤔᤠᤱ ᤀᤠᤏᤡᤃᤧ ᤔᤧᤗᤠᤛᤡᤃᤧᤴ᤹॥ ᤀᤠᤏᤡᤃᤧ ᤂᤧᤏᤧ᤹ ᤀᤠᤳᤋᤡᤴ ᤁᤧᤘᤠᤒᤠᤰᤁᤥᤀᤠᤱ ᤆᤫᤠ᤺ᤳ ᤔᤧᤎᤢᤅᤢᤶᤒᤣᤴ᤹॥ ᤂᤧᤏᤧ᤹ ᤁᤧᤀᤡ᤺ᤴᤍᤥ᤺ᤴ ᤔᤧᤱᤃᤠ᤺ᤰᤁᤣ ᤌᤠᤖᤡᤰ ᤀᤠᤏᤡᤃᤧ ᤜᤠᤱ ᤔᤠᤖᤠᤶᤔᤣ ᤔᤠᤖᤠᤶᤗᤠᤶᤗᤰ ᤐᤥ᤺ᤰᤂᤡᤃᤧᤀᤠᤱ ᤐᤣᤃᤡᤃᤧ॥”

᥈᥉ ᤁᤖ ᤛᤡᤜᤥᤏᤖᤧ ᤀᤡᤛᤪᤠᤀᤡᤗᤡᤜᤠ᤹ ᤂᤢᤏᤧ᤹ ᤁᤢᤀᤡ᤺ᤴᤍᤥ᤺ᤴ ᤁᤠ᤺ᤰᤔᤠᤀᤠᤱ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤴ॥ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤕᤜᤛᤠ ᤌᤠᤖᤡᤰ ᤑᤧᤖᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥᤃᤧ॥

᥈᥊ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤧᤖᤢ. ᤜᤧᤰᤁᤩᤠᤱ ᤀᤷᤏᤥᤏ ᤜ᤺ᤱᤃᤢᤀᤠᤱᤎᤥ ᤕᤒ᤻ᤒᤥᤰ ᤘᤜ᤺ᤱ ᤌᤠᤖᤡᤰ ᤂᤢᤏᤧ᤹ ᤁᤢᤗᤠᤈᤣᤴ ᤜᤢᤰᤁᤠᤵ ᤔᤧᤈᤥᤃᤢ॥ ᤁᤖ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥ ᤌᤠᤖᤡᤰᤗᤰ ᤂᤧᤱᤜᤠ᤹ᤖᤧ ᤜᤢᤰᤁᤠᤵ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤏᤠ᤺ᤶᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥᤃᤧ॥

᥈᥋ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤴ ᤁᤧᤖᤧᤰ ᤕᤧᤰᤕᤰᤜᤠ᤹ ᤜᤢᤰᤁᤥ ᤔᤧᤎᤠᤛᤢ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤂᤰᤐᤧᤳ ᤕᤧᤰᤕᤰᤜᤠ᤹ᤀᤥ. ᤜᤣᤛ᤻ᤒᤥᤏ ᤏᤢ ᤂᤧᤴ ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤐᤠᤱᤓᤧ᤹ᤜᤠ᤹ᤀᤥᤀᤠᤱ ᤔᤧᤕᤢᤱᤛᤡᤱ॥

᥈᥌ ᤜᤣᤛ᤻ᤒᤥᤏᤧᤴ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤖᤧ ᤁᤢᤜᤠᤱᤐᤠᤱ ᤏᤧᤛ᤻ᤛᤧ॥ ᤔᤥᤀᤠᤒᤒᤠ ᤌᤡᤰᤛᤡᤃᤣᤰᤐᤠ ᤜᤠᤱᤅᤡᤴᤏᤢ ᤛᤡᤜᤥᤏᤧᤴ ᤌᤱ ᤌᤰᤋᤧᤀᤠᤱ ᤘᤕᤧ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤈᤣᤴ ᤀᤷᤏᤥᤏ ᤜ᤺ᤱᤃᤢ ᤌᤠᤖᤡᤰᤁᤣ ᤁᤢᤕᤢᤰᤁᤥᤗᤠᤶ ᤏᤠᤵᤋᤢᤀᤠᤱ ᤏᤧᤛ᤻ᤛᤧ॥

᥈᥍ ᤁᤸᤗᤧ ᤆᤥᤃᤢᤸᤗᤧᤀᤣ ᤛᤠᤶᤔᤡᤸᤗᤠᤒᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤛᤠᤶᤔᤧᤔᤧᤳᤋᤢᤀᤠᤱ ᤘᤠ᤹ᤖᤥ.

“ᤜᤣᤛ᤻ᤒᤥᤏᤀᤥ ᤂᤡᤏᤡ᤹ ᤋᤩᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤴ ᤕᤠᤶᤔᤥ ᤆᤥᤃᤧᤶᤔᤧ᤹ᤀᤥ॥

ᤛᤡᤜᤥᤏᤖᤧ ᤁᤢᤕᤧᤰᤕᤰᤁᤡᤴ ᤕᤠᤶᤔᤥ ᤆᤢᤰᤗᤖᤥ॥

᥈᥎ “ᤜᤧᤛ᤻ᤒᤥᤏᤗᤠᤶ ᤔᤡᤎᤢᤱ ᤔᤡᤖᤠ᤺ᤰ ᤗ᤺ᤴᤍᤧᤖᤥ.

ᤛᤡᤜᤥᤏᤒᤠ ᤕᤧᤰᤕᤰᤁᤥᤗᤠᤶ ᤔᤡᤎᤢᤱ ᤔᤡᤖᤠ᤺ᤰ ᤐᤥᤃᤧᤖᤥ

ᤜᤧᤰᤁᤩᤠᤱ ᤔᤥᤀᤠᤒᤒᤠ ᤀᤠᤖ ᤕᤧᤰᤕᤰᤁᤡᤴ

ᤏᤢ ᤀᤷᤏᤥᤏ ᤆᤴᤈᤶᤒᤠᤍᤧᤴᤏᤥᤒᤠ ᤔᤏᤠᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧᤖᤥ॥

᥈᥏ ᤔᤥᤀᤠᤒᤣ. ᤂᤧᤏᤧ᤹ᤃ ᤁᤧᤈᤡ᤺ᤳᤋᤧ ᤁᤧᤛᤩᤧᤖᤥ᥄

ᤁᤔᤥᤛᤖᤧc ᤁᤢᤔᤏᤠᤛᤣ. ᤂᤡᤏᤡ᤹ ᤁᤧᤔᤧᤃᤡᤖᤥ᥄

ᤂᤡᤏᤡ᤹ ᤔᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ ᤁᤧᤄᤧᤳᤇᤡᤱᤒᤠ ᤜᤧᤰᤁᤣ

ᤜᤧᤰᤁᤩᤠᤱ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤐᤢᤱᤗᤠᤎᤠᤒᤠ ᤜᤧᤰᤁᤣ

ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤧᤴ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥉᥆ “ᤁᤖ ᤀᤠᤏᤡᤃᤧ ᤂᤧᤱᤜᤠ᤹ ᤏᤠ᤺ᤴᤍᤢᤶᤛᤡᤶᤒᤧᤀᤠᤱ ᤘᤠ᤹ᤖᤥ॥

ᤜᤣᤛ᤻ᤒᤥᤏᤧᤱᤃ ᤍᤡᤒᤥᤏ ᤌᤠᤖᤡᤰᤁᤣ ᤔᤧᤃᤧᤖᤥ.

ᤜᤧᤰᤁᤩᤠᤱ ᤔᤣᤍᤒᤠ ᤌᤠᤖᤡᤰ ᤁᤧᤃᤧᤵᤐᤠ ᤏᤥᤐᤠᤴ

ᤀᤠᤏᤡᤃᤧ ᤔᤧᤰᤂᤢᤶᤒᤧᤀᤠᤱ ᤘᤠ᤹ᤖᤥ॥”

᥉᥇ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥉᥈ ᤔᤥᤛᤠ᤺ᤸᤗᤧ ᤕᤠᤈᤣᤖᤧᤴ ᤌᤥ᤺ᤶᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤁᤒᤪᤡᤱ ᤐᤡᤛᤠᤱᤒᤠ ᤐᤠᤱᤓᤣ᤹ᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢᤀᤠᤱ ᤂᤧᤵᤔᤥᤒᤠ ᤀᤣᤔᤥᤖᤡᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤧᤛᤢᤛᤡ॥

᥉᥉ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤔᤧᤀᤡᤖᤧᤖ ᤒᤠᤛᤠᤏᤒᤠ ᤗᤠᤶ ᤔᤧᤒᤥ᤺ᤰᤂᤧᤀᤠᤱ ᤔᤧᤎᤥ᤺ᤰᤛᤡᤱ॥ ᤒᤠᤛᤠᤏᤒᤠ ᤜᤠᤱ ᤀᤥᤃ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤂᤧᤱᤜᤠ᤹ᤏᤢ ᤌᤰᤔᤠᤖᤧ ᤗᤠᤃᤡ ᤀᤣᤍᤪᤀᤡ ᤔᤧᤵᤔᤏᤠᤍᤧᤴᤏᤥ ᤔᤧᤗ᤺ᤴᤍᤧ ᤔᤧᤍᤩᤧ॥

᥉᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤴᤏᤢ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ. ᤂᤧᤸᤗᤧ ᤁᤧᤖᤧᤰ ᤁᤢᤔᤏᤠᤜᤠ᤹ ᤏᤢ ᤂᤧᤸᤗᤧ ᤁᤢᤗᤠᤈᤣ᤺ᤴᤏᤠᤱ ᤂᤧᤏᤧ᤹ ᤜᤢᤰᤛᤢᤵᤏᤧᤀᤠᤱ ᤘᤠ᤹॥ ᤂᤧᤏᤧ᤹ ᤜᤣᤛ᤻ᤒᤥᤏᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤧᤴ ᤁᤧᤔᤧᤳᤋᤢᤒᤠ ᤜᤧᤰᤁᤣ ᤁᤴᤏᤠᤱ ᤔᤧᤳᤋᤧ᤹॥”

᥉᥋ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹. ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤀᤠᤳᤋᤡᤴᤏᤠᤱ ᤔᤧᤸᤗᤧᤳ ᤔᤧᤴᤎᤠᤀᤣ ᤁᤧᤖᤧᤰ ᤔᤧᤛᤩᤧᤖᤢᤛᤡᤀᤠᤱ ᤂᤢᤏᤧ᤹ ᤁᤢᤗᤠᤈᤣᤴ ᤜᤢᤰᤁᤠᤵ ᤔᤧᤈᤥᤃᤢᤖᤥ॥

a 

᥈᥇:᥉ ᤜᤥᤷᤔᤠ ᤑᤠ᤹ᤀᤡᤴ ᤂᤠᤵᤐᤢᤌᤩᤱ ᤐᤥᤱᤔᤠ॥

c 

᥈᥇:᥈᥏ ᤁᤔᤥᤛᤧᤴ ᤔᤥᤀᤠᤒᤒᤠ ᤔᤠᤱ ᤘᤕᤧ

ᤔᤥᤀᤠᤒ ᤜᤠᤱ ᤒᤠᤗᤠᤁᤖᤧ ᤒᤠᤗᤠᤔᤧᤴ ᤀᤢ᤺ᤳᤋᤢ

᥈᥈

ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶᤍᤡᤰ ᤔᤧᤈᤥᤃᤧᤖ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤒᤣ ᤜᤧᤰᤁᤩᤠᤱ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢ॥

᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤣᤔᤥᤖᤡᤜᤠ᤹ ᤌᤧᤔᤠ ᤌᤧᤔᤠ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ. ᤛᤡᤵᤐᤥᤖᤠᤖᤧ ᤁᤢᤛ᤻ᤛᤠ ᤒᤠᤗᤠᤁᤖᤧ ᤂᤧᤴ ᤏᤡᤛᤢᤀᤠᤱ ᤘᤕᤧ.

᥉ ᤜᤧᤰᤁᤩᤠᤱ ᤔᤥᤀᤠᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤠ᤹ᤖᤡᤰ ᤁᤡᤛᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤖᤡᤰ ᤔᤧᤘᤕᤧ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤛᤠᤶᤔᤡᤰᤗᤧ ᤗᤧᤖᤢᤛᤡ॥

᥊ ᤔᤥᤀᤠᤒᤡᤜᤠ᤹ᤖᤧ ᤔᤡᤍᤩᤠᤏᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ ᤔᤧᤔᤧᤳᤋᤢᤛᤡ. “ᤀᤠᤸᤗ ᤀᤠᤏᤡ᤹ ᤁᤧᤖᤧᤰ ᤐᤡᤛᤠᤱᤒᤠ ᤋᤧᤴᤏᤡᤴ ᤀᤠᤎᤥ᤺ᤱᤎᤥ᤺ᤱᤒᤠ ᤐᤡᤳᤋᤧᤸᤗᤧ ᤋᤧᤸᤗᤰ ᤀᤡᤰᤋᤠᤵᤜᤠ᤹ ᤗᤠ᤺ᤰᤋᤢ ᤑᤧᤳᤋᤢᤀᤠᤱ ᤕᤠ᤺ᤴᤜᤠ᤹ ᤕᤢᤔᤪᤧᤰ ᤔᤧᤰᤂᤢᤒᤠ ᤜᤧᤰᤁᤣ ᤁᤴ ᤔᤏᤠᤗᤢᤵᤗᤡᤜᤠ᤹ᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤢᤔᤪᤧᤰ ᤔᤧᤔᤧᤰᤂᤢᤒᤠ ᤐᤥ᤺ᤰᤂᤧ॥”

ᤂᤧᤴ ᤕᤧᤶᤔᤥ ᤛᤡᤵᤐᤥᤖᤠᤖᤧ ᤁᤢᤛ᤻ᤛᤠ ᤒᤠᤗᤠᤁᤧᤴ ᤔᤥᤀᤠᤒᤒᤠ ᤜᤠᤱ ᤘᤕᤧ॥

᥋ ᤂᤢᤏᤧ᤹ ᤕᤢᤑᤪᤣᤋᤡᤛ ᤁᤢᤒᤣᤛᤠᤱ ᤁᤧᤕᤢᤱᤒᤠ. ᤂᤢᤏᤧ᤹ ᤀᤠᤵᤑᤣᤰ ᤁᤢᤛᤢᤘᤠᤱᤒᤠ ᤁᤢᤴᤛᤠ᤹ᤖᤧ ᤁᤢᤒᤠᤱᤓᤧ᤹ ᤐᤋᤥᤖᤀᤥ ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤔᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤀᤡᤱᤄᤱ ᤜᤠᤰᤋᤢᤖᤥ.

“ᤔᤡᤛᤪᤗᤠᤶ ᤗᤳᤇᤠ ᤛᤢᤘᤠᤱᤒᤠ ᤔᤏᤠᤜᤠ᤹ ᤔᤧᤓᤧᤖᤧᤀᤠᤱ ᤗᤠᤈᤣ᤺ᤴᤏᤣ ᤛᤎᤧᤰ ᤔᤧᤎᤡᤶᤛᤢ ᤔᤧᤛᤢᤖᤢ॥ ᤂᤧᤱᤜᤠ᤹ ᤀᤠᤱᤃᤠ᤹ᤀᤣ ᤀᤠᤀᤡ᤺ᤴᤍᤥᤀᤥ ᤔᤧᤓᤧᤖᤧᤀᤠᤱ ᤔᤧᤕᤢᤱᤛᤡᤱᤅᤠᤱ ᤔᤧᤕᤢᤱ॥

᥌ ᤀᤠᤸᤗ ᤑᤧᤖᤧ᤹ᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤁᤴ ᤛᤢᤘᤠᤱᤜᤠ᤹ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤧᤛᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤔᤧᤈᤥᤰ॥ ᤜᤧᤰᤁᤣ ᤁᤧᤈᤥᤃᤢᤏᤧᤓᤃᤪ ᤀᤠᤱᤃᤠ᤹ ᤂᤧᤱᤜᤠ᤹ ᤏᤠ᤺ᤴᤍᤢᤱᤛᤡᤱᤅᤠᤱ ᤗᤠᤈᤣ᤹ᤗᤠᤶ ᤏᤠ᤺ᤵᤔᤠᤍᤧᤔᤠ ᤛᤢᤰᤋᤢᤱᤒᤡ ᤜᤠᤃ॥ ᤌᤧᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤳᤋᤡᤴ ᤔᤏᤠᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤢ᤹ ᤂᤢᤏᤧ᤹ᤀᤥ ᤔᤢ᤹ᤀᤡᤛᤠᤶ ᤌᤠ᤹᤺. ᤜᤧᤰᤁᤩᤠᤱ ᤀᤠᤳᤋᤡᤴ ᤔᤠᤱᤍᤣ ᤛᤠᤱᤃᤪᤠ ᤁᤧᤔᤧᤳᤋᤢ᤹ ᤂᤧᤴ ᤛᤠᤱᤃᤪᤠᤖᤧ ᤋᤧᤳᤋᤢ᤹. ᤂᤧᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥”

᥍ ᤔᤥᤀᤠᤒ ᤏᤢ ᤔᤡᤍᤩᤠᤏᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ᤖᤧ ᤌᤢᤶᤔᤩᤠ ᤀᤡᤔᤠ ᤁᤢᤈᤧᤴ ᤕᤠᤱᤅᤡᤴ ᤔᤧᤍᤠ᤺ᤰᤋᤢ. ᤜᤧᤰᤁᤩᤠᤱ ᤒᤠᤗᤠᤔᤀᤥ ᤔᤧᤍᤩᤧᤀᤠᤱ ᤒᤠᤗᤠᤁᤖᤧ ᤁᤢᤀᤡᤱᤄᤱᤅᤡᤴ ᤔᤧᤔᤧᤳᤋᤢ॥

᥎ ᤒᤠᤗᤠᤔᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤀᤡᤴ ᤛᤧᤴᤍᤡᤰ ᤀᤠᤶᤓᤠ ᤁᤶᤔᤥᤀᤣ ᤕᤠ᤺ᤰᤋᤧᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤌᤧᤔᤠ ᤔᤧᤳᤋᤠᤀᤠ. ᤀᤠᤱᤃᤠ᤹ ᤜᤠᤒᤠ ᤂᤧᤴ ᤐᤠ᤺ᤴᤏᤡᤴ ᤆᤧᤰᤏᤡᤱ᤹॥” ᤁᤸᤗᤧᤆᤥᤃᤢᤸᤗᤧ ᤔᤥᤀᤠᤒᤒᤠ ᤗᤠᤶᤗᤥᤒᤠᤜᤠ᤹ ᤒᤠᤗᤠᤔᤖᤥ ᤕᤠᤱᤔᤧᤎᤥ᤺ᤰᤋᤧ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤒᤠᤗᤠᤔᤖᤥ ᤕᤧᤀᤠᤱ ᤔᤧᤳᤋᤢ. “ᤂᤧᤏᤧ᤹ᤀᤥ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤜᤠ᤺ᤳᤇᤡᤒᤣ᥅”

᥇᥆ ᤒᤠᤗᤠᤔᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤔᤥᤀᤠᤒᤒᤠ ᤜᤠᤱ ᤛᤡᤵᤐᤥᤖᤠ᤺ᤸᤗᤧ ᤁᤢᤛ᤻ᤛᤠ ᤒᤠᤗᤠᤁᤖᤧ ᤀᤠᤱᤃᤠ᤹ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤠᤱᤅᤠᤱ ᤘᤠ᤹.

᥇᥇ ‘ᤔᤡᤛᤪᤗᤠᤶ ᤁᤧᤗ᤺ᤶᤒᤠ ᤁᤧᤓᤧᤶᤒᤠ ᤗᤳᤇᤠ ᤛᤢᤘᤠᤱᤛ᤻ᤔᤠ ᤔᤏᤠᤜᤠ᤹ᤖᤧ ᤗᤠᤈᤣᤴ ᤁᤧᤖᤧᤰ ᤛᤎᤧᤰ ᤔᤧᤎᤡᤶᤛᤢᤀᤠᤱ ᤏᤧ᤹᤺॥ ᤀᤠᤸᤗ ᤂᤧᤏᤧ᤹ ᤑᤧᤖᤧ᤹ᤀᤠᤱ ᤀᤠᤱᤃᤠ᤹ ᤗᤧᤵᤔᤠᤱᤗᤠᤶ ᤂᤧᤱᤜᤠ᤹ ᤔᤠᤱᤍᤣᤛᤧᤛᤧ᤹॥ ᤜᤧᤰᤁᤣ ᤁᤧᤈᤥᤃᤢᤏᤧᤓᤃᤪ ᤀᤠᤱᤃᤠ᤹ ᤂᤧᤱᤜᤠ᤹ ᤏᤠ᤺ᤴᤍᤢᤱᤛᤡᤱᤅᤠᤱ ᤗᤠᤈᤣ᤹ᤗᤠᤶ ᤏᤠ᤺ᤵᤔᤠᤍᤧᤔᤠ ᤛᤢᤰᤋᤢᤱᤒᤡ ᤜᤠᤃ॥’”

᥇᥈ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤠᤗᤠᤔᤧᤴ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤁᤴᤜᤠ᤹ᤏᤢ ᤔᤧᤒᤣᤃᤧᤴᤏᤧ᤹॥ ᤂᤧᤏᤧ᤹ ᤁᤴ ᤛᤢᤘᤠᤱᤜᤠ᤹ ᤔᤠᤱᤍᤣ ᤛᤠᤱᤃᤪᤠ ᤔᤧᤵᤔᤠᤛᤡ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤢ᤹ᤀᤡᤛᤠᤒᤠ ᤔᤧᤈᤥᤰ॥”

᥇᥉ ᤂᤧᤒᤩᤠᤱ ᤒᤠᤗᤠᤔᤧᤴ ᤋᤠᤏᤠᤶ ᤀᤠᤴᤍᤣ᤺ᤴ ᤐᤥᤃᤧ. ᤜᤧᤰᤁᤩᤠᤱ ᤒᤠᤗᤠᤁᤖᤧ ᤁᤢᤗᤠᤶᤗᤥᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤵᤑᤣᤰ ᤗᤠᤈᤣ᤹ᤀᤥ ᤐᤣᤃᤠᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤛᤥᤖᤡᤰ ᤐᤣ᤺ᤰᤔᤠ ᤔᤧᤓᤠ᤺ᤰᤋᤠᤱᤅᤡᤴ॥”

᥇᥊ ᤜᤧᤰᤁᤩᤠᤱ ᤔᤥᤀᤠᤒᤒᤠ ᤗᤠᤶᤗᤥᤒᤠᤜᤠ᤹ ᤒᤠᤗᤠᤁᤀᤥ ᤔᤧᤒᤣᤀᤠᤱ ᤔᤧᤔᤧᤳᤋᤢ. “ᤒᤠᤗᤠᤔᤧᤴ ᤀᤠᤏᤡᤃᤧᤏᤢ ᤑᤧᤶᤔᤠ ᤔᤧᤍᤧᤴᤍᤧᤴ॥”

᥇᥋ ᤂᤧᤒᤩᤠᤱ ᤒᤠᤗᤠᤁᤧᤸᤗᤧ ᤋᤃᤡ ᤐᤠᤱᤄᤢᤛᤡᤒᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤧᤍᤶᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤌᤥᤎᤥᤰᤐᤠ ᤕᤶᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤐᤠᤱᤄᤢᤛᤡ॥

᥇᥌ ᤂᤧᤱᤜᤠ᤹ ᤒᤠᤗᤠᤔᤖᤥ ᤔᤧᤍᤩᤧᤀᤠᤱ ᤂᤢᤏᤧ᤹ ᤔᤧᤔᤧᤳᤋᤢ. “ᤛᤡᤵᤐᤥᤖᤠ᤺ᤸᤗᤧ ᤁᤢᤛ᤻ᤛᤠ ᤒᤠᤗᤠᤁᤖᤧ ᤀᤰᤂᤣ ᤐᤠ᤺ᤳᤋᤢᤖᤥ–

“ᤂᤧᤏᤧ᤹ ᤀᤠᤱᤃᤠ᤹ ᤀᤠᤓᤠ᤹ᤛᤧ ᤑᤧᤶᤔᤠᤖᤧ ᤗᤠᤃᤡ ᤌᤧᤔᤠ ᤐᤠ᤺ᤴᤏᤡᤸᤗᤧᤀᤠᤱ ᤁᤧᤴᤇᤠᤰᤏᤧᤸᤗ॥

᥇᥍ ᤀᤠᤱᤃᤠ᤹ ᤂᤧᤏᤧ᤹ ᤕᤶᤒᤠ ᤏᤠᤈᤶ ᤐᤡᤏᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤆᤥ᤺ᤰᤏᤧ॥ ᤂᤧᤏᤧ᤹ ᤌᤣ ᤁᤧᤒᤠ᤺ᤳᤋᤢ᤹ ᤀᤠᤱᤃᤠ᤹ ᤜᤠᤒᤠ ᤂᤧᤴ ᤆᤥᤃᤢᤱ᤹॥ ᤁᤸᤗᤧᤆᤥᤃᤢᤸᤗᤧ ᤆᤡᤛᤠᤈᤡ ᤑᤧᤖᤧ᤹. ᤜᤧᤰᤁᤩᤠᤱ ᤁᤴ ᤛᤢᤘᤠᤱᤒᤠ ᤔᤏᤠᤜᤠ᤹ ᤔᤠᤱᤍᤣᤛᤧᤛᤧ᤹॥”

᥇᥎ ᤁᤖ ᤒᤠᤗᤠᤔᤧᤸᤗᤧ ᤒᤠᤗᤠᤁᤖᤧ ᤁᤢᤀᤡᤱᤛᤠᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤏᤥᤃᤵ ᤐᤡᤖᤢᤛᤡ. “ᤒᤠᤗᤠᤁᤖᤧ ᤁᤢᤜᤠᤱ ᤁᤢᤜᤡᤶᤔᤥ ᤁᤳᤋᤢᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤏᤢ ᤕᤢᤵᤐᤠᤜᤠ᤹ ᤐᤡᤀᤠᤛᤠᤱ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤆᤢᤰᤐᤠ ᤀᤡᤃᤪ ᤕᤶᤒᤠ ᤐᤠ᤺ᤴᤏᤥ ᤑᤣ᤺ᤶᤔᤠ ᤔᤧᤛᤢᤰᤁᤠᤴ॥

᥇᥏ ᤀᤠᤸᤗ ᤘᤣ᤹ᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣᤀᤣ ᤂᤡᤏᤡ᤹ᤀᤠᤱ ᤀᤠᤀᤡᤴ ᤛᤧᤴᤍᤡᤰ ᤜᤠᤒᤠ ᤁ᤹ᤕᤥ ᤕᤠ᤺ᤰᤋᤧᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤸᤗᤛᤠᤱ ᤘᤣ᤹ ᤌᤧᤔᤠ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ᤹॥”

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤴ ᤛᤧᤴᤍᤡᤰ ᤒᤠᤗᤠᤔᤖᤧᤀᤥ ᤕᤧᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤁᤴ ᤔᤏᤠᤜᤠ᤹ ᤂᤧᤏᤧ᤹ ᤁᤧᤀᤢ᤺ᤳᤇᤧ ᤔᤧᤍᤩᤧᤒᤠᤖᤥ॥ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤴᤜᤠ᤹ᤏᤢ ᤛᤥᤖᤡᤰ ᤐᤣᤃᤧ᤹. ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤌᤧᤔᤠ ᤌᤧᤔᤠ ᤔᤧᤳᤏᤧ. ᤂᤧᤴᤗᤰ ᤆᤥᤃᤧ᤹॥”

ᤒᤠᤗᤠᤔᤖᤧ ᤁᤢᤀᤍᤱᤅᤡᤴ

᥈᥇ ᤒᤠᤗᤠᤔᤧᤴ ᤋᤠᤏᤠᤶᤛᤠ ᤐᤥᤃᤧ. ᤜᤧᤰᤁᤩᤠᤱ ᤁᤢᤀᤍᤱᤅᤥ ᤁᤠᤖᤣ᤺ᤸᤗᤡᤴ ᤀᤡᤄᤣ᤺ᤰᤂᤢᤀᤠᤱ ᤔᤥᤀᤠᤒᤒᤠ ᤗᤠᤶᤗᤥᤒᤠᤜᤠ᤹ᤏᤢ ᤛᤥᤖᤡᤰ ᤐᤣᤖᤥ॥

᥈᥈ ᤁᤖ ᤒᤠᤗᤠᤔᤧᤴ ᤐᤣᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤕᤧᤀᤠᤱ ᤁᤢᤗᤠᤶᤔᤡᤴ ᤌᤣ᤺ᤰᤋᤢ ᤐᤡᤖᤢ॥ ᤂᤢᤏᤧ᤹ ᤀᤠᤵᤑᤣᤰ ᤁᤢᤀᤍᤱᤅᤡᤴ ᤕᤢᤰᤋᤢᤀᤠᤱ ᤐᤣᤖ ᤐᤳᤇᤧ॥ ᤒᤠᤗᤠᤶᤔᤧᤸᤗᤧ ᤂᤢᤏᤧ᤹ ᤁᤢᤀᤍᤱᤅᤡᤴ ᤕᤢᤰᤋᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤁᤢᤛᤧᤘᤠᤖᤥᤒᤠ ᤏᤧᤳᤇᤡᤀᤠᤱ ᤘᤕᤧᤳᤇᤡ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤁᤢᤜᤢᤰᤁᤥ ᤋᤠᤓᤣ᤺ᤴ ᤕᤠᤱᤛᤡᤱᤅᤠᤱ ᤗᤠᤶᤔᤥ ᤕᤧᤒᤧᤃᤖᤧᤒᤠ ᤂᤧᤴ ᤀᤍᤱᤅᤡᤸᤗᤧ ᤏᤡᤛᤢ. ᤜᤧᤰᤁᤩᤠᤱ ᤀᤍᤱᤅᤡᤴ ᤗᤠᤶᤔᤥᤏᤢ ᤜᤡᤸᤗᤡᤰ ᤜᤡᤛᤡᤱᤅᤠᤱ ᤀᤡᤰᤋᤠᤵ ᤗᤧᤵᤔᤠᤱ ᤌᤠᤛᤡᤱ॥ ᤗᤠᤶᤔᤥ ᤜᤡᤔᤠᤖᤧ ᤗᤠᤃᤡ ᤒᤠᤗᤠᤔᤧᤸᤗᤧ ᤀᤍᤱᤅᤡᤴ ᤜᤡᤵᤋᤢ॥

᥈᥊ ᤏᤠᤜᤠᤱ ᤁᤳᤏᤠᤜᤠᤱ ᤗᤢᤱᤎᤠᤰ ᤛᤧᤵᤔᤏᤠᤒᤠᤀᤠᤱ ᤁᤧᤕᤧᤵᤐᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤏᤧᤳᤇᤡᤖᤧ ᤁᤢᤗᤢᤶᤔᤥᤒᤠ ᤆᤡᤜᤢ᤹ᤜᤢ᤹ᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤕᤧᤶᤛᤡᤱ॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠ ᤀᤡᤱᤒᤧᤴ ᤏᤡᤛᤢᤀᤠᤱ ᤀᤍᤱᤅᤡᤴ ᤗᤢᤱᤎᤠᤰᤁᤥ ᤆᤡᤄᤧ᤺ᤶ ᤂᤧ᤺ᤶᤛᤡᤱ ᤜᤧᤰᤁᤩᤠᤱ ᤒᤠᤗᤠᤔᤖᤧ ᤁᤢᤗᤠᤱᤅᤡᤴ ᤗᤢᤱᤎᤠᤰᤁᤥ ᤆᤡᤓᤡ᤺ᤳ ᤑᤡ᤺ᤳᤋᤢ॥ ᤂᤢᤏᤧ᤹ ᤀᤍᤱᤅᤡᤴ ᤕᤠᤶᤔᤥ ᤜᤡᤵᤋᤢ॥

᥈᥌ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤀᤠᤸᤗᤛᤠᤱ ᤏᤠᤏᤠᤰ ᤐᤣᤀᤠᤱ ᤆᤢᤰᤘᤠ ᤑᤧᤱᤘᤠ ᤀᤠᤳᤋᤡᤀᤠᤱ ᤜᤡᤛᤡᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤡᤜᤢ᤹ᤜᤢ᤹ᤒᤠᤍᤧᤴᤏᤥ ᤕᤧᤶᤛᤡᤱ॥

᥈᥍ ᤀᤍᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤏᤡᤛᤢᤀᤠᤱ ᤜᤷᤃᤢᤵ ᤏᤧᤛᤡᤱ॥ ᤂᤧᤒᤩᤠᤱ ᤒᤠᤗᤠᤔᤧᤴ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤁᤢᤍᤰᤁᤠ᤺ᤳᤋᤡᤸᤗᤧ ᤀᤍᤱᤅᤡᤴ ᤗ᤺ᤶᤔᤠ ᤜᤣ᤺ᤰᤋᤢ॥

᥈᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤍᤱᤅᤡᤴ ᤐᤠᤖᤧᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤂᤧᤸᤗᤧ ᤒᤠᤗᤠᤔᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤌᤣ ᤔᤧᤳᤏᤧᤀᤠᤱ ᤘᤠ᤹ᤀᤠᤱ ᤀᤠᤱᤃᤠ᤹ ᤛᤢᤶᤍᤢ᤺ᤰ ᤁᤧᤜᤡᤵᤋᤠᤱᤒᤣ᥅”

᥈᥏ ᤒᤠᤗᤠᤔᤧᤸᤗᤧ ᤀᤍᤱᤅᤡᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤛᤎ᤺ᤰᤐᤠ ᤁᤧᤈᤥᤃᤠᤱ॥ ᤀᤠᤱᤃᤠ᤹ ᤀᤠᤜᤢᤰᤁᤥ ᤋᤠᤓᤣ᤺ᤴ ᤘᤕᤧᤒᤠ ᤜᤧᤰᤁᤣ᤺ᤸᤗᤧ ᤀᤠᤸᤗᤥᤛᤠ ᤂᤧᤏᤧ᤹ ᤛᤧᤳᤏᤧᤒᤠ ᤘᤕᤧᤔᤧᤴ᥄”

᥉᥆ ᤀᤍᤱᤅᤡᤸᤗᤧ ᤒᤠᤗᤠᤔᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤡᤱᤜᤡᤱ ᤌᤧᤶᤒᤠ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤏᤧ᤹ ᤁᤧᤕᤢᤰᤋᤢᤒᤠ ᤀᤍᤱᤅᤡᤴ ᤌᤣ ᤀᤠᤱᤃᤠ᤹ᤀᤣ ᤔᤧ᤺ᤴᤏᤠᤒᤡ᥅ ᤀᤠᤱᤃᤠ᤹ ᤀᤠᤵᤑᤠᤸᤗᤧ ᤂᤧᤏᤧ᤹ᤏᤢ ᤀᤰᤋᤱᤒᤠ ᤆᤥᤃᤢᤱᤅᤠᤱ ᤘᤕᤧᤒᤣ᥅”

ᤜᤧᤰᤁᤩᤠᤱ ᤒᤠᤗᤠᤔᤧᤸᤗᤧ ᤔᤧᤳᤋᤢ. “ᤔᤣ᤺ᤴ. ᤔᤧᤴᤈᤥ᤺ᤰᤁᤣ ᤁᤧᤘᤠ᤹॥”

᥉᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤒᤠᤗᤠᤔᤧᤴ ᤔᤡᤰ ᤏᤡᤛᤧᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤋᤠᤓᤣ ᤁᤧᤓᤡ᤺ᤱᤒᤠᤀᤠᤱ ᤜᤢᤰᤁᤥ ᤁᤧᤕᤠᤱᤛᤡᤱᤒᤠ ᤗᤠᤶᤔᤥ ᤁᤧᤕᤧᤵᤐᤠ ᤁᤧᤈᤠᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤂᤢᤏᤧ᤹ ᤏᤡᤛᤢ॥ ᤜᤧᤰᤁᤩᤠᤱ ᤀ᤺ᤰᤂᤢᤶ ᤔᤧ᤺ᤳᤇᤡᤱᤅᤠᤱ ᤛᤠᤶᤒᤥᤴ ᤑᤴᤇᤡᤱ॥

᥉᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤁᤧᤀᤍᤱᤅᤡᤴ ᤛᤢᤶᤍᤢ᤺ᤰ ᤁᤧᤜᤡᤵᤋᤢᤒᤠ᥅ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤶ ᤌᤣ᤺ᤰᤛᤧ ᤕᤠᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤍᤃᤡ ᤂᤧᤏᤧ᤹ ᤀᤠᤵᤑᤣᤰ ᤁᤧᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤗᤠᤱᤃᤧᤄᤣ᤺ᤰᤗ ᤁᤧᤒᤳ॥

᥉᥉ ᤂᤧᤴ ᤀᤍᤱᤅᤡᤸᤗᤧ ᤀᤠᤱᤃᤠ᤹ ᤏᤡᤛᤠᤱᤅᤠᤱ ᤀᤠᤸᤗᤥ ᤌᤠᤖᤡᤰᤗᤧ ᤛᤢᤶᤍᤢ᤺ᤰ ᤀᤠᤱᤃᤠ᤹ ᤀᤠᤍᤃᤡᤗᤠᤶ ᤂᤧᤳᤇᤡᤱ॥ ᤀᤠᤱᤃᤠ᤹ᤗᤠᤶ ᤂᤧᤴ ᤔᤧᤄᤧᤳᤇᤡᤱᤅᤧᤴᤒᤠ ᤜᤧᤰᤁᤣ᤺ᤸᤗᤧ ᤀᤠᤸᤗᤥ ᤌᤠᤖᤡᤰᤗᤧ ᤀᤠᤱᤃᤠ᤹ ᤂᤧᤏᤧ᤹ ᤀᤠᤴᤍᤣ᤺ᤴ ᤛᤧᤳᤏᤧᤔᤧᤴ. ᤁᤖ ᤂᤧᤱᤃ ᤁᤢᤜᤡᤱᤘᤧᤳ ᤗᤧᤖᤢᤱᤔᤧᤴ॥”

᥉᥊ ᤒᤠᤗᤠᤔᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹॥ ᤀᤠᤱᤃᤠ᤹ ᤀᤠᤗᤠᤶᤔᤡᤴ ᤁᤧᤎᤣ᤺ᤰᤋᤢᤀᤠᤱ ᤂᤧᤏᤧ᤹ ᤁᤧᤕᤧᤒᤧᤒᤠ ᤀᤠᤱᤃᤠ᤹ ᤔᤧᤴᤏᤡᤒᤠ॥ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤔᤡᤰᤛᤠᤀᤥ ᤁᤴ ᤏᤢᤒᤠ ᤔᤧᤈᤥ᤺ᤰᤏᤧᤴᤏᤧᤓᤃᤪ ᤀᤠᤱᤃᤠ᤹ ᤕᤠᤶᤔᤥ ᤏᤢ᤺ᤱᤅᤠ ᤐᤣ᤺ᤰᤁᤠ॥”

᥉᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤒᤠᤗᤠᤔᤧᤴ ᤔᤧᤳᤋᤢ. “ᤁᤴ ᤔᤏᤠᤜᤠ᤹ᤏᤢ ᤛᤥᤖᤡᤰ ᤐᤣᤃᤧ᤹॥ ᤁᤖ ᤀᤠᤱᤃᤠ᤹ ᤌᤧᤔᤠ ᤌᤧᤔᤠ ᤔᤧᤳᤏᤧ. ᤜᤠᤒᤠ ᤂᤧᤴᤗᤰ ᤂᤧᤏᤧ᤹ ᤐᤠ᤺ᤳᤋᤧ᤹॥ ᤁᤸᤗᤧᤆᤥᤃᤢᤸᤗᤧ ᤒᤠᤗᤠᤔᤧᤴ ᤒᤠᤗᤠᤁᤖᤧ ᤁᤢᤗᤠᤶᤗᤥᤒᤠᤜᤠ᤹ᤏᤢ ᤛᤥᤖᤡᤰ ᤐᤣᤖᤥ॥”

ᤒᤠᤗᤠᤁᤖᤧ ᤒᤠᤗᤠᤔᤧᤴ ᤗᤠᤱᤍᤠ᤺ᤰ ᤔᤧᤳᤋᤢ

᥉᥌ ᤒᤠᤗᤠᤁᤖᤧ ᤒᤠᤗᤠᤔᤧᤴ ᤑᤧᤖᤧᤒᤠ ᤂᤧᤵᤛᤢᤀᤠᤱ ᤂᤢᤏᤧ᤹ ᤁᤢᤗᤠᤈᤣ᤹ᤀᤥᤒᤠ ᤁᤢᤕᤠ ᤁᤢᤍᤡᤱᤜᤠ᤹ᤖᤧ ᤁᤢᤒᤣᤛᤠᤱᤒᤠ ᤀᤷᤏᤥᤏ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤔᤥᤀᤠᤒᤡ ᤕᤧᤰᤕᤰ ᤌᤠᤖᤡᤰᤁᤣ ᤂᤢᤴᤇᤡ᤹ ᤋᤢᤶᤛᤧ ᤐᤣ॥

᥉᥍ ᤒᤠᤗᤠᤁᤖᤧ ᤒᤠᤗᤠᤔᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤀᤢ᤺ᤳᤇᤧ ᤔᤏᤠᤜᤠ᤹ ᤐᤠᤱᤄᤢᤱᤛᤡᤱ. ᤁᤖ ᤂᤧᤏᤧ᤹ ᤀᤠᤱᤃᤠ᤹ᤀᤥ ᤌᤣᤀᤠᤱ ᤁᤧᤶᤓᤧᤖᤧᤴ᥅ ᤌᤣ ᤀᤠᤱᤃᤠ᤹ ᤂᤧᤏᤧ᤹ ᤕᤶᤒᤠ ᤏᤠᤈᤶ ᤐᤡᤔᤠ ᤔᤧᤛᤢᤰᤏᤧᤶᤒᤠ ᤘᤕᤧᤒᤡ᥅”

᥉᥎ ᤂᤧᤒᤩᤠᤱ ᤒᤠᤗᤠᤔᤖᤧ ᤒᤠᤗᤠᤁᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤑᤧᤖᤠᤱᤅᤠᤱ ᤘᤠ᤹ᤀᤠ॥ ᤌᤧᤔᤠ ᤐᤠᤴ ᤐᤠ᤺ᤵᤐᤠᤀᤠᤱ ᤀᤠᤱᤃᤠ᤹ ᤔᤢᤰᤛᤠᤶ ᤔᤧᤃᤳᤋᤠᤴ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤌᤧᤔᤠ ᤀᤡᤱᤈᤠ᤺ᤱ ᤐᤡᤀᤠ ᤀᤠᤶᤓᤠ ᤂᤧᤴᤗᤰ ᤀᤠᤱᤃᤠ᤹ ᤐᤠ᤺ᤵᤔᤠ ᤐᤥᤱ᤹॥”

᥉᥏ ᤂᤧᤒᤩᤠᤱ ᤒᤠᤗᤠᤔᤧᤴ ᤒᤠᤗᤠᤁᤧᤴᤏᤢ ᤛᤥᤖᤡᤰ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤡᤷᤕᤋ-ᤜᤢᤛᤥᤋᤀᤥ ᤔᤧᤓᤧᤖᤧ॥

᥊᥆ ᤒᤠᤗᤠᤁᤧᤸᤗᤧ ᤐᤡᤳᤜᤠ᤹ ᤏᤢ ᤔᤧᤸᤗᤢᤰᤜᤠ᤹ ᤛᤡᤍᤢᤱᤛᤓᤠ ᤋᤥ᤺ᤴᤍᤢᤛᤡᤀᤠᤱ ᤒᤠᤗᤠᤔᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤓᤧᤶᤒᤠ ᤗᤠᤶᤗᤥᤒᤠᤜᤠ᤹ ᤐᤡᤖᤢᤛᤡᤖᤥ॥

᥊᥇ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤒᤠᤗᤠᤁᤖᤧ ᤒᤠᤗᤠᤔᤧᤴ ᤋᤣ᤹ᤖᤢᤀᤠᤱ ᤒᤔᤥᤋ-ᤒᤠᤗᤀᤥ ᤌᤥ᤺ᤰᤏᤧᤛᤡ ᤐᤣᤛᤡ॥ ᤂᤧᤵᤔᤥᤗᤠᤶ ᤒᤠᤗᤠᤔᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤓᤠ ᤁᤢᤕᤠ ᤁᤢᤍᤡᤱᤜᤠ᤹ ᤏᤡᤛᤢᤖᤥ॥

ᤒᤠᤗᤠᤔᤖᤧ ᤌᤡᤰᤛᤡᤃᤣᤰᤐᤠ ᤁᤢᤀᤡᤱᤄᤱ

᥈᥉

ᤒᤠᤗᤠᤔᤧᤸᤗᤧ ᤒᤠᤗᤠᤁᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤛᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤠᤱ ᤐᤡᤖᤠᤱᤅᤧ᤹. ᤜᤧᤰᤁᤩᤠᤱ ᤏᤢᤛᤡ ᤛᤧᤃᤶᤒᤠ ᤏᤢ ᤏᤢᤛᤡ ᤌᤢ᤺ᤶᤒᤠᤜᤠ᤹ ᤕᤠᤖᤡᤵ ᤆᤥᤃᤠᤱ ᤐᤡᤖᤠᤱᤅᤧ᤹॥”

᥈ ᤒᤠᤗᤠᤔᤧᤸᤗᤧ ᤔᤧᤳᤋᤢᤒᤠ ᤜᤧᤰᤁᤣᤀᤣ ᤒᤠᤗᤠᤁᤖᤧ ᤆᤥᤃᤢ॥ ᤒᤠᤗᤠᤁ ᤏᤢ ᤒᤠᤗᤠᤔᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤰᤔᤠ ᤗᤳᤇᤠ ᤗᤳᤇᤠ ᤛᤧᤃᤶᤒᤠ ᤏᤢ ᤗᤳᤇᤠ ᤗᤳᤇᤠ ᤔᤧᤸᤗᤢᤰ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤛᤢ॥

᥉ ᤒᤠᤗᤠᤔᤧᤸᤗᤧ ᤒᤠᤗᤠᤁᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤢᤶᤛᤧ ᤐᤣ᤺ᤰᤁᤠᤸᤗᤧ ᤂᤧᤏᤧ᤹ ᤆᤠᤜᤡ᤺ᤴ ᤁᤧᤛᤡᤍᤢᤱᤈᤓᤠ᤺ᤸᤗᤧ ᤁᤢᤒᤣᤛᤠᤱ ᤕᤧᤶᤛᤡᤱᤅᤧ᤹॥ ᤀᤠᤸᤗ ᤀᤠᤱᤃᤠ᤹ ᤆᤠᤜᤡ᤺ᤴ ᤏᤠᤜᤠᤱ ᤗᤧᤵᤔᤠᤱ ᤐᤣ᤺ᤰᤁᤠ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤀᤠᤍᤢᤶᤛᤧ ᤕᤢᤒᤡᤗᤠ॥ ᤂᤢᤏᤧ᤹ ᤀᤠᤱᤃᤠ᤹ ᤆᤩᤠᤈᤩᤠ ᤀᤥ᤺ᤴᤎᤠᤰᤁᤠ. ᤂᤧᤴ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧ॥” ᤂᤧᤰᤁᤩᤠᤱ ᤂᤢᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠ ᤗᤧᤵᤔᤠᤱ ᤐᤣ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤠᤗᤠᤔᤧᤴ ᤋᤢᤔᤢ॥ ᤜᤧᤰᤁᤩᤠᤱ ᤒᤠᤗᤠᤔᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤏᤢᤛᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢᤱᤅᤠᤱ ᤂᤧᤵᤔᤥ ᤀᤠᤱᤃᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤰᤔᤠ ᤛᤧᤃᤶᤒᤠ ᤌᤡᤰᤌᤡᤰ ᤏᤢ ᤌᤢ᤺ᤶᤒᤠ ᤌᤡᤰᤌᤡᤰ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤛᤡᤱᤅᤠᤱ ᤔᤧᤏᤧᤖᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤒᤠᤗᤠᤔᤧᤸᤗᤧ ᤁᤢᤶᤒᤪᤠᤀᤥ ᤀᤡᤱᤄᤱ ᤌᤡᤰ ᤁᤣ᤺ᤳᤋᤢ ᤐᤡᤖᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤏᤢ᤺ᤱᤔᤠ ᤐᤣ᤺ᤰᤔᤠᤀᤠᤱ ᤒᤠᤗᤠᤁᤧᤴ ᤔᤧᤵᤔᤠ ᤁᤧᤒᤥᤱᤒᤠ ᤀᤡᤱᤄᤱᤅᤡᤴ ᤜᤠᤒᤠ ᤁᤴᤗᤥ॥”

᥌ ᤜᤧᤰᤁᤩᤠᤱ ᤒᤠᤗᤠᤶᤔᤧᤴ ᤒᤠᤗᤠᤁᤀᤥ ᤏᤢ᤺ᤰᤂᤧᤀᤠᤱ ᤐᤣ॥ ᤁᤴ ᤕᤧᤶᤔᤥ ᤒᤠᤗᤠᤁᤧᤴ ᤔᤥᤀᤠᤒᤒᤠ ᤁᤧᤖᤧᤰ ᤋᤢᤶ ᤔᤏᤠᤜᤠ᤹ᤏᤢ ᤛᤥᤖᤡᤰ ᤂᤢᤏᤧ᤹ ᤁᤢᤛᤡᤍᤢᤱᤈᤓᤠ᤺ᤴᤏᤢ ᤀᤠᤸᤗᤛᤠᤱ ᤕᤧᤒᤧᤃᤖᤧ॥

᥍ ᤂᤧᤒᤩᤠᤱ ᤒᤠᤗᤠᤔᤧᤸᤗᤧ ᤀᤠᤖᤠᤔᤗᤠᤶ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤁᤥ᤺ᤰᤔᤠᤜᤠ᤹ᤀᤥᤏᤢ ᤑᤧᤳᤋᤠᤱ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤶᤓᤗ᤹ᤖᤡᤰ ᤁᤢᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤖᤥ–

“‘ᤋᤩᤧᤶᤔᤧ᤹ᤀᤥ. ᤀᤠᤗᤠᤃᤡ ᤕᤠᤁᤢᤒᤧᤴ ᤔᤠᤱᤍᤣᤛᤧᤶᤔᤧ᤹ᤀᤥ

ᤋᤩᤧᤶᤔᤧ᤹ᤀᤥ.’ ᤔᤥᤀᤠᤒᤒᤠ ᤜᤠᤱ ᤒᤠᤗᤠᤁᤖᤧ ᤀᤰᤂᤣ ᤔᤧᤳᤋᤠᤱᤗᤥ

‘ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤕᤱᤔᤠ ᤛᤧᤖᤧᤛᤧ᤹ᤀᤥ॥’

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤛᤠᤱᤃᤪᤠ ᤔᤧᤔᤧᤳᤋᤢᤴᤇᤡᤴᤒᤠᤜᤠ᤹

ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤔᤠᤱᤍᤣᤛᤢᤱᤛᤡᤱᤒᤣ᥅

ᤕᤜᤘᤣ ᤍᤠᤱᤒᤧᤸᤗᤧᤀᤣ ᤆᤧᤰᤕᤠ ᤀᤡᤱᤍᤥ ᤔᤧᤔᤧᤳᤋᤢᤴᤇᤡᤴᤒᤠᤜᤠ᤹

ᤀᤠᤱᤃᤠ᤹ ᤀᤠᤰᤂᤣᤀᤠᤱ ᤀᤠᤵᤋᤡᤰ ᤁᤢ᤺ᤳᤋᤢᤱᤛᤡᤱᤒᤣ᥅

᥏ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤜᤠ᤹ᤖᤧ ᤁᤢᤈᤱᤅᤥᤏᤢ

ᤀᤠᤱᤃᤠ᤹ ᤂᤧᤱᤜᤠ᤹ ᤏᤡᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤌᤧᤃᤢᤜᤠ᤹ᤀᤥᤏᤢ

ᤀᤠᤱᤃᤠ᤹ ᤂᤧᤱᤜᤠ᤹ ᤀᤥᤔᤧᤳᤋᤢᤱᤛᤡᤱᤗᤥ॥

ᤀᤥᤔᤧᤳᤋᤧᤶᤔᤧ᤹. ᤁᤱᤃ ᤀᤣ᤺ᤰ ᤁᤧᤕᤢᤱᤒᤠ ᤛᤢᤘᤠᤱᤗᤥ.

ᤂᤧᤱᤜᤠ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤔᤧᤛᤧᤴᤇᤡᤱᤗᤥ॥

᥇᥆ ᤕᤧ᤺ᤱᤄᤠ ᤕᤠᤖᤡᤰ ᤕᤖᤡᤰ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠ᤺ᤳᤗᤧ ᤏᤡ᤺ᤵᤔᤠ ᤛᤢᤰᤋᤢᤛᤡᤒᤣ᥅

ᤀᤡᤃᤪ ᤀᤡᤛᤪᤠᤀᤡᤗᤒᤠ ᤁᤢᤗᤰ ᤗᤡᤛᤡᤀᤥ

ᤁᤢᤗᤰ ᤌᤡᤰᤜᤠ᤹ᤀᤠᤱ ᤜᤠ᤺ᤳᤗᤧ ᤏᤡ᤺ᤵᤔᤠ ᤛᤢᤰᤋᤢᤛᤡᤒᤣ᥅

ᤀᤠᤛᤡᤔᤧᤴ ᤛᤠᤶᤕᤥᤏᤡᤒᤠ ᤜᤧᤰᤋᤱᤒᤠ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤀᤠᤏᤢᤵᤔᤧᤴ ᤂᤧᤱᤜᤠ᤹ᤖᤧᤴ ᤜᤧᤰᤋᤱᤒᤠ ᤐᤥ᤺ᤱᤗᤖᤥ॥”

᥇᥇ ᤂᤧᤒᤩᤠᤱ ᤒᤠᤗᤠᤁᤧᤸᤗᤧ ᤒᤠᤗᤠᤔᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤌᤧᤔᤠ ᤁᤧᤔᤧᤳᤋᤠᤒᤠᤒᤣ᥅ ᤀᤠᤏᤡᤱᤔᤡᤜᤠ᤹ ᤛᤠᤱᤃᤪᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤑᤧᤳᤏᤧ. ᤁᤖ ᤂᤧᤏᤧ᤹ᤃ ᤂᤧᤱᤜᤠ᤹ ᤋᤠᤱᤃᤪᤠᤳᤆᤡ ᤔᤢ᤹ᤀᤡᤛᤠᤶᤏᤣ ᤁᤣᤒᤡᤖᤢᤛᤡ᥄”

᥇᥈ ᤂᤢᤏᤧ᤹ ᤒᤠᤗᤠᤁᤣᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤠᤱᤒᤠ ᤐᤠ᤺ᤴᤈᤠ᤺ᤰᤁᤡᤴᤏᤣ ᤀᤠᤱᤃᤠ᤹ ᤐᤠ᤺ᤵᤔᤠ ᤔᤧᤒᤥ᤺ᤱᤏᤧᤶᤒᤡ᥅”

ᤒᤠᤗᤠᤔᤖᤧ ᤏᤡᤛᤡᤃᤣᤰᤐᤠ ᤁᤢᤀᤡᤱᤄᤱ

᥇᥉ ᤂᤧᤒᤩᤠᤱ ᤒᤠᤗᤠᤁᤖᤧ ᤂᤢᤏᤧ᤹ ᤔᤧᤳᤋᤢ. “ᤆᤡᤛᤠᤛᤠᤈᤡ ᤘᤣ᤹ᤛ᤻ᤔᤠᤍᤧᤴᤏᤥ ᤀᤠᤱᤃᤠ᤹ᤀᤥ ᤑᤧᤖᤧ᤹॥ ᤂᤧᤵᤔᤥᤗᤠᤶ ᤂᤧᤏᤧ᤹ ᤂᤧᤱᤜᤠ᤹ ᤁᤧᤏᤡᤛᤢᤛᤡ᤹॥ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤕᤠ ᤁᤢᤍᤡᤱᤜᤠ᤹ᤖᤰ ᤁᤧᤏᤡᤛᤢ. ᤁᤖ ᤂᤧᤱᤜᤠ᤹ ᤁᤧᤖᤧᤰ ᤁᤧᤴᤏᤡᤛᤢᤛᤡᤴ᤹॥ ᤜᤠᤒᤠ ᤂᤧᤵᤔᤥᤗᤠᤶ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤧᤛᤧ᤹॥”

᥇᥊ ᤂᤧᤒᤩᤠᤱ ᤒᤠᤗᤠᤁᤖᤧ ᤂᤢᤏᤧ᤹ ᤐᤡᤛᤃᤠᤒᤠ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥ ᤁᤧᤏᤧᤒᤠ ᤛᤥᤑᤡᤔᤒᤠ ᤀᤡᤰᤋᤠᤵᤐᤥ ᤋᤣ᤹ᤖᤢ. ᤜᤧᤰᤁᤩᤠᤱ ᤏᤢᤛᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤰᤔᤠ ᤗᤳᤇᤠ ᤗᤳᤇᤠ ᤛᤧᤃᤶᤒᤠ ᤏᤢ ᤗᤳᤇᤠ ᤗᤳᤇᤠ ᤌᤢ᤺ᤶᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤡ॥

᥇᥋ ᤒᤠᤗᤠᤔᤧᤸᤗᤧ ᤒᤠᤗᤠᤁᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤢᤶᤛᤧ ᤐᤣ᤺ᤰᤁᤠᤸᤗᤧ ᤂᤧᤏᤧ᤹ ᤆᤠᤜᤡ᤺ᤴ ᤁᤴ ᤁᤧᤛᤡᤍᤢᤱᤈᤓᤠᤀᤥ ᤜᤠᤒᤠ ᤕᤧᤒᤧ᤹॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤒᤠᤗᤠᤔᤧᤴ ᤋᤢᤔᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤪᤠᤀᤥ ᤐᤠ᤺ᤴᤈᤠᤰ ᤁᤣ᤺ᤳᤋᤢ ᤐᤡᤖᤢ. ᤂᤶᤓᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤏᤢ᤺ᤱᤔᤠ ᤐᤣ᤺ᤰᤔᤠᤀᤠᤱ ᤒᤠᤗᤠᤁᤧᤴ ᤔᤧᤵᤔᤠ ᤁᤧᤒᤥᤱᤒᤠ ᤐᤠ᤺ᤴᤈᤠ᤺ᤰᤁᤡᤴ ᤀᤠᤶᤓᤠ ᤁᤴᤗᤥ॥”

᥇᥍ ᤂᤧᤒᤩᤠᤱ ᤒᤠᤗᤠᤶᤔᤧᤴ ᤒᤠᤗᤠᤁᤖᤧᤀᤥ ᤐᤣ॥ ᤒᤠᤗᤠᤰᤁᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤥᤀᤠᤒᤒᤠ ᤋᤢᤶ ᤔᤏᤠᤜᤠ᤹ ᤂᤧᤏᤧ᤹ ᤁᤢᤛᤡᤍᤢᤱᤈᤓᤠ᤺ᤸᤗᤧ ᤁᤢᤒᤣᤛᤠᤱ ᤀᤠᤸᤗᤛᤠᤱ ᤕᤧᤒᤧᤃᤖᤧ॥ ᤒᤠᤗᤠᤁᤧᤸᤗᤧ ᤂᤢᤏᤧ᤹ ᤛᤣ᤺ᤴᤍᤥᤛᤢ. “ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤁᤧᤔᤧᤳᤋᤧᤒᤣ᥅”

᥇᥎ ᤂᤧᤒᤩᤠᤱ ᤒᤠᤗᤠᤔᤧᤸᤗᤧ ᤂᤢᤏᤧ᤹ ᤁᤢᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤖᤥ–

ᤒᤠᤗᤠᤁᤀᤣ. ᤂᤧᤏᤧ᤹ ᤐᤥᤃᤧ᤹ᤀᤠᤱ ᤂᤧᤵᤛᤧ᤹ᤀᤥ.

ᤛᤡᤵᤐᤥᤖᤠ᤺ᤸᤗᤧ ᤁᤢᤛ᤻ᤛᤠᤀᤣ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤀᤠᤸᤗᤧᤰᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡ ᤔᤧ᤺ᤸᤗᤥ.

ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤧᤗᤧᤰᤂᤢᤴᤗᤥ.

ᤜᤧᤏᤠᤱᤓᤧᤸᤗᤧ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡ ᤔᤢ᤹ᤀᤡᤍᤠᤱᤛᤠ ᤔᤧ᤺ᤴᤗᤥ॥

ᤌᤣ ᤂᤢᤏᤧ᤹ ᤐᤠ᤺ᤳᤋᤢᤀᤠᤱ ᤂᤧᤴ ᤔᤧᤈᤥᤃᤢᤴᤒᤡ᥅

ᤀᤡᤃᤪ ᤌᤣ ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢᤀᤠᤱ ᤂᤧᤴ ᤔᤧᤃᤧᤳᤋᤢᤶᤒᤡ᥅

᥈᥆ ᤀᤥᤔᤧᤳᤋᤧᤶᤔᤧ᤹. ᤔᤢ᤹ᤀᤡᤛᤠᤶ ᤌᤠᤔᤠᤖᤧ ᤗᤠᤃᤡ

ᤀᤠᤱᤃᤠ᤹ᤃ ᤀᤡᤱᤈᤠ᤺ᤱ ᤂᤥᤛᤢᤱᤅᤠᤱ ᤘᤠ᤹ᤖᤥ

ᤂᤢᤏᤧ᤹ ᤔᤢ᤹ᤀᤡᤛᤠᤶ ᤌᤠᤛᤢᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤂᤧᤴ ᤗᤧᤱᤔᤠ ᤔᤧᤛᤢᤰᤁᤠᤴᤗᤥ॥

᥈᥇ “ᤕᤠᤁᤢᤒᤀᤥ ᤋ᤹ᤕᤠᤴ ᤑᤧᤶᤔᤠ ᤏᤡᤔᤧᤴᤍᤧᤳᤋᤣ ᤘᤠ᤹ᤖᤥ॥

ᤀᤡᤛᤪᤠᤀᤡᤗᤀᤥ ᤋᤢᤰᤂᤣ ᤗᤠᤰᤂᤣ ᤏᤡᤔᤧᤴᤎᤠ᤺ᤵᤐᤣ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤠ. ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤴᤇᤡ᤹ᤏᤢᤀᤣ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤢᤴᤇᤡ᤹ ᤜᤠᤱ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤢᤘᤠ ᤔᤧᤈᤥᤃᤢᤖᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤛᤪᤗᤠᤶ

ᤂᤧᤱᤜᤠ᤹ ᤗ᤺ᤳᤋᤢ ᤑᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤢᤏᤧ᤹ᤃ ᤋᤠᤶᤓᤢᤱᤅᤥᤒᤠ ᤛᤧᤃᤶᤒᤠᤴ ᤜᤧᤰᤁᤣ

ᤂᤢᤴᤇᤡ᤹ ᤗᤠᤃᤡ ᤋᤧᤴᤎᤱ ᤆᤥ᤺ᤰᤗᤥ॥

᥈᥉ ᤛᤧᤰᤂᤠᤛᤠᤱ ᤕᤠᤁᤢᤒᤧᤴ ᤁᤧᤕᤠᤱᤒᤠ ᤁᤡᤳᤆᤠᤰ ᤜᤥ᤺ᤵᤗᤥ.

ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤌᤧᤔᤠ ᤌᤢᤶᤔᤩᤠᤀᤠᤱ ᤜᤥ᤺ᤵᤗᤥ॥

ᤕᤠᤁᤢᤒ ᤏᤢ ᤀᤡᤛᤪᤠᤀᤡᤗᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤆᤥᤃᤢᤀᤠᤱ ᤘᤠ᤹ᤖᤥ᥄’

᥈᥊ ᤀᤥᤔᤧᤳᤋᤧᤶᤔᤧ᤹. ᤂᤧᤴ ᤛᤢᤘᤠᤱᤜᤠ᤹ ᤌᤧᤖᤡᤱᤔᤠᤴ ᤜᤧᤰᤁᤣ ᤔᤧᤒᤥ᤺ᤰᤗᤥ.

ᤕᤠᤵᤔᤡ ᤑᤵᤔᤠ ᤁᤧᤈᤥ᤺ᤰᤐᤠ ᤌᤧᤖᤡᤱᤒᤠᤴ ᤜᤧᤰᤁᤣ

ᤂᤧᤴ ᤋᤰᤐᤣᤳ ᤔᤢᤳᤌᤪᤡᤰ ᤐᤥ᤺ᤰᤗᤥ॥

ᤂᤧᤸᤗᤧ ᤛᤠᤏᤠ᤺ᤳᤋᤡᤴ ᤔᤧᤴᤈᤠᤀᤣ ᤌᤠᤖᤡᤰ

ᤜᤧᤰᤁᤩᤠᤱ ᤁᤢᤔᤠᤰᤂᤡᤴ ᤔᤧᤴᤎᤢᤱᤅᤣ ᤌᤠᤖᤡᤰ

ᤂᤧᤴ ᤔᤧᤏᤠ᤺ᤶᤛᤡᤱᤅᤡᤴᤗᤥ॥”

᥈᥋ ᤂᤧᤒᤩᤠᤱ ᤒᤠᤗᤠᤁᤧᤸᤗᤧ ᤒᤠᤗᤠᤔᤧᤴ ᤔᤧᤳᤋᤢ. “ᤂᤧᤱᤜᤠ᤹ ᤔᤠᤱᤍᤣ ᤛᤠᤱᤃᤪᤠᤀᤠᤱ ᤔᤧᤔᤧᤳᤋᤧᤛᤧᤴᤏᤧ᤹. ᤜᤧᤰᤁᤩᤠᤱ ᤔᤢ᤹ᤀᤡᤛᤠᤶᤔᤠᤱ ᤔᤧᤒᤡᤖᤧᤛᤧᤴᤏᤧ᤹᥄”

᥈᥌ ᤁᤖ ᤒᤠᤗᤠᤔᤧᤸᤗᤧ ᤒᤠᤗᤠᤁᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤆᤩᤠ ᤐᤠ᤺ᤳᤋᤢ᤹ ᤂᤧᤴ ᤀᤠᤱᤃᤠ᤹ ᤛᤧᤰᤂᤠ ᤆᤥ᤺ᤰᤔᤠᤀᤣ ᤐᤥᤱ ᤑᤠ᤹ᤀᤠᤱ ᤂᤧᤏᤧ᤹ ᤋᤃᤡᤀᤣ ᤔᤧᤔᤧᤳᤏᤧᤴᤏᤠᤱ ᤔᤧᤘᤕᤧᤴᤒᤡ᥅”

ᤒᤠᤗᤠᤔᤖᤧ ᤛᤢᤶᤛᤡᤃᤣᤰᤐᤠ ᤁᤢᤀᤡᤱᤄᤱ

᥈᥍ ᤂᤧᤒᤩᤠᤱ ᤒᤠᤗᤠᤁᤖᤧ ᤒᤠᤗᤠᤔᤧᤴ ᤔᤧᤳᤋᤢ. “ᤑᤧᤖᤧ᤹. ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤘᤣ᤹ᤛ᤻ᤔᤠᤍᤧᤴᤏᤥ ᤋᤣ᤹ᤏᤧ॥ ᤐᤥᤱᤔᤠ ᤛᤢᤰ. ᤂᤧᤵᤔᤥᤗᤠᤶ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤏᤧ᤹ ᤂᤧᤱᤜᤠ᤹ ᤛᤠᤱᤃᤪᤠ ᤔᤧᤵᤔᤠᤛᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤘᤠ᤹ᤒᤡ॥”

᥈᥎ ᤜᤧᤰᤁᤩᤠᤱ ᤒᤠᤗᤠᤁᤧᤸᤗᤧ ᤒᤠᤗᤠᤔᤧᤴ ᤐᤥᤖᤒᤠ ᤆᤴᤈᤶᤒᤠᤍᤧᤴᤏᤥ ᤋᤣ᤹ᤖᤢ. ᤂᤧᤵᤔᤥᤗᤠᤶ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤴ ᤏᤡᤎᤠᤒᤧ॥

᥈᥏ ᤂᤧᤒᤩᤠᤱ ᤒᤠᤗᤠᤔᤧᤸᤗᤧ ᤒᤠᤗᤠᤁᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤗᤠᤃᤡ ᤁ᤹ᤕᤥ ᤏᤢᤛᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤧ᤹ᤀᤠᤱ ᤏᤢᤛᤡ ᤛᤧᤃᤶᤒᤠ ᤏᤢ ᤏᤢᤛᤡ ᤌᤢ᤺ᤶᤒᤠᤜᤠ᤹ ᤕᤠᤖᤡᤵ ᤆᤥᤃᤠᤱ ᤐᤡᤖᤠᤱᤅᤧ᤹॥”

᥉᥆ ᤒᤠᤗᤠᤔᤧᤸᤗᤧ ᤔᤧᤳᤋᤢᤒᤠ ᤁᤢᤛᤡᤱᤅᤣ ᤒᤠᤗᤠᤁᤧᤸᤗᤧ ᤆᤥᤃᤢ. ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤵᤔᤣ ᤗᤳᤇᤠ ᤗᤳᤇᤠ ᤛᤧᤃᤶᤒᤠ ᤏᤢ ᤗᤳᤇᤠ ᤗᤳᤇᤠ ᤌᤢ᤺ᤶᤒᤠᤜᤠ᤹ ᤂᤢᤏᤧ᤹ ᤋᤥ᤺ᤴᤍᤢᤛᤡᤖᤥ॥

᥈᥊

ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤔᤠᤛᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤘᤠ᤹ ᤁᤧᤗ᤹ᤒᤠ ᤒᤠᤗᤠᤔᤧᤸᤗᤧ ᤏᤡᤱᤘᤠ᤹ ᤂᤥᤛᤢ. ᤂᤧᤒᤩᤠᤱ ᤂᤢᤏᤧ᤹ ᤘᤣ᤹ ᤕᤧᤶᤔᤥ ᤜᤧᤰᤁᤣ ᤂᤠᤗᤥ᤺ᤴᤇᤧ ᤔᤧᤒᤣᤏᤧᤴ. ᤁᤖ ᤂᤢᤏᤧ᤹ ᤁᤢᤏᤠᤖᤠᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤜᤡᤛᤢ॥

᥈ ᤀᤠᤸᤗ ᤒᤠᤗᤠᤔᤧᤸᤗᤧ ᤁᤢᤔᤡᤰᤁᤧᤴ ᤁᤠᤖᤡᤰ ᤔᤧᤳᤋᤢᤀᤠᤱ ᤀᤥᤔᤢᤕᤧ. ᤜᤧᤰᤁᤣ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰᤜᤠ᤹ᤏᤢ ᤔᤧᤕᤢᤅᤧᤒᤠ ᤏᤡᤛᤢᤛᤡ. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤢᤏᤧ᤹ᤀᤥ ᤕᤧ॥

᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤵᤔᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤖᤥ–

“ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤔᤧᤸᤗᤧ ᤐᤠ᤺ᤳᤋᤢᤖᤥ.

ᤂᤧᤴ ᤔᤏᤠ᤺ᤸᤗᤧ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤢᤖᤥ

ᤁᤱᤃ ᤂᤢᤏᤧ᤹ ᤁᤢᤀᤡᤱᤄᤱᤗᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰ ᤁᤧᤄᤧᤶᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

ᤂᤢᤏᤧ᤹ ᤔᤢᤰᤛᤠᤶᤍᤠᤱᤒᤠᤴ ᤗᤠᤶ ᤛᤢᤑᤥ ᤏᤡᤛᤢᤖᤥ.

ᤂᤢᤏᤧ᤹ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤰᤁᤡᤴ ᤜᤱ ᤗ᤹ᤖᤥ॥

᥋ “ᤕᤠᤁᤢᤒᤀᤣ. ᤂᤧᤏᤧ᤹ ᤁᤧᤛᤠ᤺ᤱᤃᤠᤜᤡᤶᤜᤠ᤹ ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ.

ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤁᤧᤕᤢᤱᤔᤠᤍᤣᤴᤜᤠ᤹ ᤆᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ᥄

᥌ “ᤂᤧᤱᤜᤠ᤹ ᤏᤧᤏᤧᤒᤠᤍᤧᤴ ᤜᤧᤰᤁᤣ ᤑᤧᤓᤧᤒᤠ ᤔᤧᤈᤥ᤺ᤰᤗᤥ.

ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤑᤢᤱᤀᤡᤰ ᤜᤧᤰᤁᤣ.

ᤕᤜᤘᤣ ᤍᤠᤱᤒᤧᤸᤗᤧ ᤗᤣ᤺ᤳᤋᤢᤒᤠ ᤋᤥᤗᤡᤛᤡᤱᤔᤠ ᤜᤧᤰᤁᤣ.

ᤆᤫᤠ᤺ᤳᤋᤡᤸᤗᤧ ᤁᤢᤕᤠᤀᤥᤒᤠ ᤛᤠᤶᤔᤠᤱᤛᤡᤱᤜᤠ᤹ ᤜᤧᤰᤁᤣ ᤋᤠᤒᤧᤀᤠᤱ ᤏᤧᤖᤥ॥

᥍ ᤂᤧᤸᤗᤧ ᤁᤢᤈᤫᤠ᤺ᤳ ᤕᤠᤱᤔᤠ ᤂᤵᤐᤩᤠᤜᤠ᤹ᤀᤥᤗᤠᤶ

ᤆᤫᤠ᤺ᤳᤋᤡᤴ ᤁᤢᤗᤧ᤺ᤶ ᤋᤡᤶᤔᤠᤱ ᤘᤧᤳᤗᤥ.

ᤂᤧᤸᤗᤧ ᤁᤢᤗᤡ᤺ᤶᤒᤧᤸᤗᤧ ᤐᤕᤥ ᤕᤥᤖᤢᤖ ᤆᤫᤠ᤺ᤳ ᤂᤥᤛᤢᤖᤥ॥

“ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤅᤡᤴ ᤀᤃᤠᤃᤧᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤠᤱᤈᤢᤶᤔᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤐᤥᤱᤗᤥ॥

᥎ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢ ᤑᤧᤳᤋᤢᤛᤡᤖᤥ॥

ᤂᤢᤏᤧ᤹ᤃ ᤋᤠᤶᤓᤢᤱᤅᤥᤒᤠ ᤛᤧᤃᤶᤒᤠᤴ ᤜᤧᤰᤁᤣ ᤂᤢᤴᤇᤡ᤹ ᤗᤠᤃᤡ ᤋᤧᤴᤎᤱ ᤆᤥ᤺ᤰᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤛᤢᤘᤠᤱᤜᤠ᤹ ᤔᤧᤗᤖᤢ ᤔᤧᤍᤧᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤳᤜᤠ᤹ ᤑᤕ᤺ᤵᤑᤕ᤺ᤵ ᤔᤧᤕ᤺ᤵᤛᤢᤖᤥ.

ᤂᤢᤴᤇᤡ᤹ ᤋᤥ᤺ᤱᤜᤠ᤹ᤖᤧ ᤂᤧᤱᤜᤠ᤹ ᤋᤡ᤺ᤰᤂᤢ ᤛᤧᤖᤢᤛᤡᤖ॥

᥏ ᤂᤧᤱᤜᤠ᤹ ᤌᤧᤖᤡᤱᤒᤠ ᤏᤢ ᤌᤧᤖᤡᤱᤔᤠᤜᤠ᤹ ᤜᤧᤰᤁᤣ

ᤁᤧᤱᤃᤪᤥᤒᤠ ᤔᤧᤈᤠᤀᤠᤱ ᤔᤧᤏᤧᤖᤥ.

ᤂᤧᤱᤜᤠ᤹ ᤜᤠ᤺ᤳᤗᤧ ᤑᤥ᤺ᤱᤔᤠ ᤛᤢᤰᤋᤢᤛᤡᤒᤣ᥅

“ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤁᤧᤒᤡᤒᤠᤜᤠ᤹ ᤔᤢ᤹ᤀᤡᤛᤠᤒᤠ ᤔᤧᤒᤥ᤺ᤱᤗᤖᤥ॥

ᤂᤧᤱᤜᤠ᤹ ᤔᤠᤱᤃᤧᤍᤧᤒᤠᤜᤠ᤹ ᤛᤠᤱᤃᤪᤠᤖᤧ ᤋᤧᤳᤋᤢᤛᤡᤖᤖᤥ॥”

᥇᥆ ᤂᤧᤒᤩᤠᤱ ᤒᤠᤗᤠᤁᤧᤴ ᤒᤠᤗᤠᤔᤧᤴᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤛᤠ᤺ᤵᤛᤢᤀᤠᤱ ᤒᤠᤗᤠᤔᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤛᤠᤱᤃᤪᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤂᤧᤏᤧ᤹ ᤀᤢ᤺ᤳᤏᤧᤀᤠᤱ ᤘᤕᤧ. ᤁᤖ ᤀᤥᤔᤧᤳᤋᤧ. ᤂᤧᤏᤧ᤹ ᤂᤧᤱᤜᤠ᤹ ᤛᤢᤶᤍᤢ᤺ᤰ ᤔᤢ᤹ᤀᤡᤛᤠᤶ ᤁᤧᤒᤡᤖᤢᤛᤡ॥

᥇᥇ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤂᤧᤏᤧ᤹ ᤀᤠᤵᤑᤣᤰ ᤁᤧᤘᤠ᤹ᤔᤠᤍᤧᤴᤏᤥ ᤏᤢ᤺ᤰᤂᤧ ᤐᤣᤃᤧ᤹॥ ᤀᤠᤱᤃᤠ᤹ ᤂᤧᤏᤧ᤹ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤧ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤔᤠ ᤗᤠᤶ ᤁᤧᤛᤠᤰᤋᤧ॥”

᥇᥈ ᤒᤠᤗᤠᤔᤧᤸᤗᤧ ᤒᤠᤗᤠᤁᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ᤀᤥ ᤁᤧᤒᤠᤱᤄᤢᤛᤡᤒᤠ ᤀᤡᤱᤛᤠᤒᤠᤜᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱᤅᤠᤱ ᤔᤧᤘᤕᤧᤏᤧᤶᤒᤡ᥅

᥇᥉ ‘ᤒᤠᤗᤠᤁᤧᤸᤗᤧ ᤁᤢᤜᤠᤱᤜᤡᤶᤔᤥ ᤁᤳᤋᤢᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤏᤢ ᤕᤢᤵᤐᤠᤜᤠ᤹ ᤀᤠᤱᤃᤠ᤹ ᤐᤡᤀᤠᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤠ᤺ᤰᤔᤠᤀᤠᤱ ᤀᤠᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤏᤢᤒᤠ ᤀᤡᤃᤪ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤔᤧᤛᤢᤰᤁᤠᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤆᤩᤠ ᤔᤧᤳᤋᤠ. ᤀᤠᤱᤃᤠ᤹ ᤂᤧᤴᤏᤣ ᤐᤠ᤺ᤳᤋᤢᤱ᤹॥’

᥇᥊ ᤀᤠᤸᤗ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠᤜᤠ᤹ᤀᤥ ᤐᤣ᤺ᤰᤁᤠ. ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤧᤔᤏᤠᤜᤠ᤹ ᤋᤠ᤺ᤴᤍᤡ ᤌᤧᤔᤠ ᤔᤧᤔᤧᤳᤋᤢᤛᤡ᤹. ᤀᤠᤱᤃᤠ᤹ ᤂᤧᤴ ᤔᤧᤳᤏᤧᤖᤥ॥”

ᤒᤠᤗᤠᤔᤖᤧ ᤗᤡᤛᤡᤃᤣᤰᤐᤠ ᤁᤢᤀᤡᤱᤄᤱ

᥇᥋ ᤂᤧᤒᤩᤠᤱ ᤂᤢᤏᤧ᤹ ᤁᤢᤒᤠ᤺ᤵᤔᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤖᤥ–

“ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤔᤧᤸᤗᤧ ᤐᤠ᤺ᤳᤋᤢᤖᤥ.

ᤂᤧᤴ ᤔᤏᤠ᤺ᤸᤗᤧ ᤁᤢᤔᤡᤰᤁᤧᤴ ᤜᤱ ᤗ᤹ᤖᤥ

ᤁᤱᤃ ᤂᤢᤏᤧ᤹ ᤁᤢᤀᤡᤱᤄᤱᤗᤥ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰ ᤁᤧᤄᤧᤶᤒᤧᤸᤗᤧ

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤥᤛᤢᤖᤥ.

ᤂᤢᤏᤧ᤹ ᤔᤢᤰᤛᤠᤶᤍᤠᤱᤒᤠᤗᤠᤶ ᤛᤢᤑᤥ ᤏᤡᤛᤢᤖᤥ

ᤂᤢᤏᤧ᤹ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤰᤁᤡᤴ ᤜᤱ ᤗ᤹ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥

᥇᥍ “ᤀᤠᤱᤃᤠ᤹ ᤂᤢᤏᤧ ᤏᤡᤛᤢᤱ᤹. ᤁᤖ ᤀᤠᤸᤗᤥᤃ ᤔᤧ᤺ᤴᤗᤥ॥

ᤀᤠᤱᤃᤠ᤹ ᤂᤢᤏᤧ᤹ ᤀᤥᤔᤧᤳᤋᤢᤱ᤹. ᤁᤖ ᤏᤡ᤺ᤳᤋᤠᤱ ᤗᤠᤶᤒᤠᤃ ᤔᤧ᤺ᤴᤗᤥ॥

ᤕᤠᤁᤢᤒᤗᤠᤶ ᤗᤳᤇᤠ ᤂᤣ᤺ᤶᤛᤡᤰᤐᤠ ᤗᤡᤱᤗᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤗᤠᤶ ᤜᤠᤱᤋᤰᤁᤠᤳ ᤌᤡᤰ ᤐᤥ᤺ᤰᤗᤥ॥

ᤂᤢᤏᤧ᤹ ᤔᤥᤀᤠᤒᤖᤧ ᤁᤢᤗᤠᤶᤗᤥᤒᤠᤜᤠ᤹ ᤕ᤺ᤵᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤛᤣᤌᤖᤧ ᤁᤢᤔᤢ᤹ᤀᤡᤍᤠᤱᤛᤠᤴ ᤔᤧᤰᤂᤢᤖᤥ॥

᥇᥎ ᤀᤣᤍᤥᤔᤧᤴ ᤜᤠᤖᤡ ᤋᤠᤖᤥ.

ᤜᤧᤰᤁᤩᤠᤱ ᤁᤢᤏᤡᤱᤔᤡ ᤛᤣᤀᤡᤖᤧᤴᤏᤠᤱ ᤜᤠᤖᤡ ᤋᤠᤖᤥ.

ᤁᤖ ᤀᤡᤛᤪᤠᤀᤡᤗᤧᤱᤃ ᤁᤧᤎᤢᤶᤒᤠ ᤐᤥᤱᤗᤥ॥

᥇᥏ ᤕᤠᤁᤢᤒᤗᤠᤶ ᤗᤳᤇᤠ ᤕᤢᤰᤛᤠᤒᤠ ᤌᤡᤰ ᤗ᤺ᤴᤗᤥ.

ᤂᤶᤓᤩᤠᤱ ᤕᤧᤰᤕᤰᤁᤥ ᤁᤧᤜᤡᤱᤒᤠᤜᤠ᤹ ᤔᤧᤰᤂᤢᤛᤡᤖᤥ॥”

ᤒᤠᤗᤠᤔᤖᤧ ᤅᤠᤛᤡᤃᤣᤰᤐᤠ ᤁᤢᤀᤡᤱᤄᤱ

᥈᥆ ᤂᤧᤒᤩᤠᤱ ᤂᤢᤏᤧ᤹ ᤀᤔᤠᤗᤣᤁᤡᤜᤠ᤹ ᤀᤥᤔᤧᤳᤋᤢᤛᤡᤀᤠᤱ ᤁᤢᤒᤠ᤺ᤵᤔᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤖᤥ–

“ᤁᤧᤖᤧᤰ ᤛᤢᤘᤠᤱᤜᤠ᤹ᤀᤥ ᤀᤔᤠᤗᤣᤁᤡᤴ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤘᤕᤧᤖᤥ.

ᤁᤖ ᤔᤧᤰᤔᤠ ᤛᤡᤔᤧᤴᤏᤣ ᤂᤧᤸᤗᤧ ᤁᤢᤏᤢᤵᤔᤠ ᤐᤥᤱᤗᤥ॥”

ᤒᤠᤗᤠᤔᤖᤧ ᤋᤢᤰᤛᤡᤃᤣᤰᤐᤠ ᤁᤢᤀᤡᤱᤄᤱ

᥈᥇ ᤜᤧᤰᤁᤩᤠᤱ ᤁᤣᤏᤡᤜᤠ᤹ ᤀᤥᤔᤧᤳᤋᤢᤛᤡᤀᤠᤱ ᤁᤢᤒᤠ᤺ᤵᤔᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤖᤥ–

“ᤂᤡᤏᤡ᤹ ᤕᤢᤱᤔᤠᤍᤧᤴᤏᤡᤴ ᤋᤠᤵᤌᤣᤰ ᤕᤠᤶᤎᤣᤰᤐᤠ ᤆᤥ᤺ᤰᤗᤥ.

ᤂᤡᤏᤡ᤹ ᤂᤧᤴ ᤕᤢᤰᤏᤠᤴ ᤕᤠᤰᤐᤣ᤹ᤀᤥᤒᤠ ᤐᤢᤜᤠᤵ ᤜᤧᤰᤋᤱᤒᤠ ᤆᤥ᤺ᤰᤗᤥ॥

᥈᥈ ᤁᤖ ᤀᤛ᤻ᤛᤢᤖᤖᤧ ᤂᤡᤏᤡ᤹ ᤁᤧᤍᤧᤶᤛᤡ ᤁᤧᤍᤣ᤹ᤖᤡᤖᤥ

ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤁᤣᤏᤡᤜᤠ᤹ ᤂᤠᤵᤐᤢᤌᤩᤱ ᤁᤧᤒᤥᤂᤡᤖᤥ॥”

ᤒᤠᤗᤠᤔᤖᤧ ᤏᤢᤛᤡᤃᤣᤰᤐᤠ ᤁᤢᤀᤡᤱᤄᤱ

᥈᥉ ᤂᤧᤒᤩᤠᤱ ᤂᤢᤏᤧ᤹ ᤕᤠᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤖᤥ–

“ᤆᤡ᤺ᤳᤋᤧᤛᤩᤧᤖᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤧ ᤆᤥᤃᤢᤸᤗᤧ ᤜᤠᤳ ᤜᤡᤱᤔᤠ ᤛᤢᤰᤐᤣ᥅

᥈᥊ ᤁᤡᤳᤋᤡᤔᤖᤧ ᤁᤢᤕᤠᤀᤥᤏᤢ ᤘᤠᤗᤠᤎᤠᤜᤠ᤹ ᤔᤧᤓᤧᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤛ᤻ᤛᤢᤖ ᤏᤢ ᤀᤣᤒᤣᤖᤧᤴ ᤔᤧᤏᤠ᤺ᤴᤍᤢᤛᤡᤖᤥ

ᤁᤖ ᤂᤧᤱᤜᤠ᤹ ᤀᤠᤵᤑᤣᤰᤁᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤔᤧᤔᤧᤰᤗᤥ॥”

᥈᥋ ᤂᤧᤴ ᤀᤣᤃᤠᤱ ᤒᤠᤗᤠᤔᤧᤴ ᤐᤥᤃᤧᤀᤠᤱ ᤁᤢᤜᤡᤶᤔᤥ ᤏᤢ᤺ᤰᤂᤧ. ᤜᤧᤰᤁᤩᤠᤱ ᤒᤠᤗᤠᤁᤧᤴᤏᤠᤱ ᤁᤢᤗᤠᤶᤔᤥ ᤌᤠᤛᤡᤱᤗᤥ॥

ᤐᤥᤖ ᤔᤧᤵᤔᤏᤠᤒᤠᤍᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹

᥈᥋

ᤀᤡᤛᤪᤠᤀᤡᤗᤡᤜᤠ᤹ ᤛᤡᤳᤋᤡᤔᤒᤠ ᤏᤧᤏᤧᤒᤠᤍᤧᤴᤏᤥ ᤛᤠ᤺ᤱᤃᤠᤜᤡᤶ ᤔᤧᤗᤣ᤺ᤳᤋᤢᤀᤠᤱ ᤔᤧᤕᤢᤅᤧᤸᤗᤧ ᤁᤢᤓᤠ ᤕᤧᤶᤒᤧᤳᤇᤡᤜᤠ᤹ᤖᤧ ᤔᤥᤀᤠᤒᤒᤠ ᤋᤧᤴᤇᤠᤔᤠ ᤔᤧᤴᤇᤢᤔᤠᤜᤠ᤹ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤥᤈᤢᤀᤠᤱ ᤀᤠᤛᤢᤳᤌᤥ ᤔᤧᤈᤥ᤺ᤰᤛᤡᤱ॥

᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤡᤍᤢᤱᤈᤓᤠ ᤔᤧᤒᤡᤖᤢᤛᤡᤸᤗᤧ ᤁᤴ ᤕᤧᤶᤒᤡᤳᤇᤠᤜᤠ᤹ ᤔᤧᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤁᤴ ᤕᤧᤶᤒᤡᤳᤇᤠᤜᤠ᤹ᤖᤧ ᤛᤡᤍᤢᤱᤈᤓᤠᤀᤥᤒᤠ ᤛᤠ ᤏᤢ ᤋ᤺ᤰ ᤔᤧᤈᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ॥

᥉ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤐᤥᤖᤒᤠ ᤒᤠᤗ ᤔᤠᤱᤅᤥ ᤔᤧᤄᤧ᤺ᤶᤛᤡᤱ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤠ᤹ᤖᤡᤰ ᤜᤠᤱᤃᤧᤴ ᤛᤡᤰᤆᤠ ᤗᤥᤖᤧ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤋᤣ᤹ᤖᤧᤛᤣ᤹ᤀᤠᤱ ᤛᤧᤖᤧᤛᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤠᤶᤗᤠ᤺ᤱᤔᤥ ᤏᤠᤶᤓᤧᤳᤋᤧᤛᤧ᤹. ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤔᤡ ᤜᤧᤰᤋᤱᤒᤠ ᤁᤛᤡᤰ ᤐᤥ᤺ᤰᤔᤠᤴ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶᤒᤠ ᤔᤠ᤺ᤱᤄᤠ ᤐᤥ᤺ᤱᤗ॥”

᥋ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤖᤧᤰ ᤐᤥᤖᤒᤠ ᤒᤠᤗ ᤔᤠᤱᤅᤥ ᤁᤧᤄᤧ᤺ᤶᤔᤠᤛᤡ॥”

᥌ ᤀᤡᤛᤪᤠᤀᤡᤗᤡᤜᤠ᤹ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤔᤧᤜᤠᤒᤧᤖ ᤔᤧᤕᤢᤅᤧ॥ ᤂᤧᤴ ᤕᤧᤶᤔᤥ ᤗᤳᤇᤠ ᤀᤡᤛᤪᤠᤀᤡᤗᤡ ᤌᤡᤰᤗᤧ ᤔᤥᤛᤠᤴ ᤏᤢ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡᤀᤣ ᤂᤢᤏᤧ᤹ ᤁᤢᤜᤡᤶᤛᤕᤱᤅᤥ ᤔᤡᤎᤩᤠᤏᤡ ᤔᤧᤴᤇᤢᤔᤠᤎᤡᤰ ᤋᤠᤖᤢ॥

᥍ ᤀᤠᤸᤗ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ. ᤜᤠᤖᤢᤏ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤶᤔᤧᤴᤇᤠ᤹ ᤐᤡᤏᤜᤠᤛᤖᤧ ᤂᤧᤴ ᤏᤡᤛᤢ. ᤂᤧᤒᤩᤠᤱ ᤂᤧᤸᤗᤧ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤔᤢᤳᤌᤪᤡᤰ ᤐᤥᤃᤧ ᤜᤧᤰᤁᤩᤠᤱ ᤁᤢᤜᤢᤰᤁᤥ ᤗᤠ᤺ᤰᤌᤡᤰ ᤕᤠᤱᤛᤡᤱᤅᤠᤱ

᥎ ᤂᤧᤴ ᤀᤡᤛᤪᤠᤀᤡᤗᤡ᤺ᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤛᤶᤎᤠᤱ ᤁᤧᤒᤵᤐᤠ ᤂᤧᤴ ᤀᤡᤛᤪᤠᤀᤡᤗᤡᤴ ᤏᤧᤵᤔᤠᤱ ᤔᤧᤴᤇᤢᤔᤠ᤺ᤸᤗᤧ ᤁᤢᤛᤠᤵᤐᤥ᤺ᤰᤁᤥᤗᤠᤶ ᤑᤩᤠᤰ ᤗᤛ᤻ᤛᤢᤖ ᤌᤢᤒᤢᤛᤡ॥ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ᤀᤥᤗᤠᤶ ᤂᤧᤴ ᤔᤡᤱᤍᤣᤴ ᤔᤠ᤺ᤱᤄᤠ ᤐᤥ᤺ᤰᤂᤧ॥

᥏ ᤁᤖ ᤂᤧᤴ ᤔᤡᤱᤍᤣᤸᤗᤧ ᥈᥊.᥆᥆᥆ ᤔᤏᤠᤜᤠ᤹ ᤛᤧᤖᤢᤛᤡ॥

᥇᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥇ “ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠ᤺ᤱᤛᤥᤖᤧ ᤗᤠᤃᤡ ᤀᤠᤱᤃᤠ᤹ ᤌᤢᤰᤁᤠᤒᤠ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ. ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤶᤔᤧᤴᤇᤠ᤹ ᤐᤡᤏᤜᤠᤛᤧᤴ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤌᤢᤰᤋᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤂᤧᤳᤋᤢᤍᤣᤛᤢ॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤥ ᤂᤧᤱᤜᤠ᤹ ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤱᤛᤡᤱᤅᤡᤴ॥

᥇᥈ ᤁᤸᤗᤣ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴᤏᤢ ᤋᤱᤔᤠ ᤔᤠᤱᤜᤢᤵ ᤆᤥᤃᤢᤱ᤹ ᤑᤠ᤹ᤀᤠᤱ ᤂᤢᤏᤧ᤹ ᤔᤧᤳᤋᤧ᤹॥

᥇᥉ ᤂᤧᤴ ᤏᤢ ᤂᤧᤸᤗᤧ ᤁᤢᤎᤠ᤺ᤰᤜᤠ᤹ᤀᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤀᤥ ᤕᤢᤰᤋᤡᤱ ᤆᤥᤃᤢᤱᤛᤡᤱ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤃᤡ ᤌᤢᤰᤋᤢᤀᤠᤱ ᤘᤕᤧ॥ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ ᤐᤡᤖᤢᤛᤡ॥”

᥇᥊ ᤂᤧᤴ ᤔᤡᤎᤩᤠᤏᤒᤠ ᤔᤧᤴᤇᤢᤔᤠᤴᤏᤢ ᤔᤧᤛᤧᤖᤢᤒᤠ ᤀᤡᤛᤪᤠᤀᤡᤗᤡ᤺ᤸᤗᤧ ᤁᤢᤔᤡᤱ ᤈᤡᤔᤪᤡ ᤘᤕᤧ. ᤂᤧᤴ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤁᤥᤒᤠ ᤗᤳᤇᤠ ᤜᤡᤶᤛᤕᤱᤒᤠ ᤗᤠᤶᤗᤥᤒᤠ ᤛᤠᤗᤢᤖᤧ ᤁᤢᤛ᤻ᤛᤠ ᤘᤕᤧ॥

᥇᥋ ᤂᤧᤴ ᤔᤧᤛᤧᤖᤢᤔᤠ ᤔᤡᤎᤩᤠᤏᤒᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤡᤱ ᤆᤠᤀᤣ ᤁᤥᤈᤒᤡ ᤘᤕᤧ. ᤂᤧᤴ ᤔᤡᤎᤩᤠᤏᤡ ᤛ᤺ᤱᤒᤠ ᤗᤠᤶᤗᤥᤒᤠ ᤛᤢᤖᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥇᥌ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥍ “ᤂᤧᤏᤧ᤹ ᤔᤡᤎᤩᤠᤏᤒᤠᤜᤠ᤹ ᤋᤢᤰᤂᤣ ᤆᤠ᤺ᤳᤋᤧᤛᤧᤀᤠᤱ ᤛᤧᤖᤧᤛᤧ᤹.

᥇᥎ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤀᤠᤱ ᤂᤡᤏᤡ᤹ ᤋᤢᤰᤂᤣ ᤁᤧᤶᤈᤠ᤺ᤳᤋᤡ. ᤜᤧᤰᤁᤩᤠᤱ ᤐᤥᤖᤀᤥ ᤀᤡᤱᤗᤧᤰ ᤁᤧᤶᤔᤧᤳᤋᤡᤀᤠᤱ ᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠ ᤁᤧᤶᤒᤠᤱᤄᤡ. ᤂᤧᤴ ᤕᤧᤶᤔᤥ ᤔᤡᤎᤩᤠᤏᤡ ᤗᤠᤶᤗᤥᤒᤠᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤁᤥᤈᤒᤡ᤺ᤴ ᤐᤥᤖᤒᤠ ᤔᤡᤱᤍᤣ᤹ ᤕᤧᤴᤏᤥ ᤔᤧᤛᤧᤖᤢᤀᤠᤱ ᤘᤕᤧᤖᤥ॥”

ᤏᤡᤛᤡᤃᤣᤰᤐᤠ ᤕᤠᤶᤏᤠ᤺ᤳᤏᤡ᤺ᤳa

᥈᥌

ᤔᤡᤱᤍᤣ᤹ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤀᤰᤂᤣ ᤔᤧᤳᤋᤢᤛᤡ.

᥈ “ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤗᤠᤶ ᤋᤱᤒᤣ ᤏᤡᤒᤥᤱ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤃᤧᤵᤐᤠ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠ ᤕᤠ᤺ᤶᤒᤰᤁᤥ ᤐᤣ᤺ᤰᤔᤠ ᤁᤧᤛᤢᤰᤐᤠᤜᤠ᤹ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤏᤡᤖᤧᤶᤛᤧ᤹॥”

᥉ ᤂᤧᤒᤩᤠᤱ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤂᤧᤱᤜᤠ᤹ ᤑᤢᤰᤂᤧᤛᤢᤛᤡᤀᤠᤱ ᤔᤧᤳᤋᤢᤛᤡ.

᥊ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤋᤱᤒᤣ ᤏᤡᤒᤥᤱ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤃᤧᤵᤐᤠ ᤔᤏᤠᤜᤠ᤹ ᤏᤡᤖᤧᤶᤛᤧ᤹॥”

ᤔᤡᤛᤪᤗᤠᤶ ᤁᤧᤗ᤺ᤶᤒᤠ ᤁᤧᤓᤧᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤜᤠᤒᤠ ᤁᤴᤜᤠ᤹ ᤔᤧᤘᤖᤥ–

᥋ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤋᤢᤶᤒᤠ ᤖᤢᤒᤧᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹–

ᤜᤠᤏᤥᤁᤗᤠᤶᤒᤠ. ᤜᤠᤏᤥᤁᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ.

ᤐᤸᤗᤢᤗᤠᤶᤒᤠ. ᤐᤸᤗᤢᤀᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ.

᥌ ᤜᤣᤛᤪᤥᤏᤗᤠᤶᤒᤠ. ᤜᤣᤛᤪᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ.

ᤁᤷᤔᤡᤗᤠᤶᤒᤠ. ᤁᤷᤔᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤔᤧᤒᤥ᤺ᤰᤂᤧ॥

᥍ ᤖᤢᤒᤧᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥ ᤂᤧᤱᤜᤠ᤹ ᥊᥉.᥍᥉᥆ ᤂᤠᤏᤡ᤺ᤳ ᤔᤧᤘᤕᤧ॥

᥎ ᤐᤸᤗᤢᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒ ᤘᤕᤧ॥

᥏ ᤀᤣᤗᤡᤀᤠᤒᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤏᤔᤢᤀᤣᤗ. ᤍᤠᤋᤠᤏ ᤏᤢ ᤀᤒᤡᤖᤠᤔ ᤔᤧᤘᤕᤧ॥ ᤁᤴᤜᤠ᤹ ᤀᤠᤶᤓᤠ ᤂᤧᤴ ᤍᤠᤋᤠᤏ ᤏᤢ ᤀᤒᤡᤖᤠᤔ ᤛᤱᤈᤢᤶᤓᤥᤒᤠ ᤛᤢᤜᤠᤱᤃᤧᤶᤒᤠᤜᤠ᤹ᤖᤥ. ᤂᤧᤱᤜᤠ᤹ ᤁᤥᤖᤜᤖᤧ ᤁᤢᤔᤏᤠ ᤛᤢᤶᤔᤥ ᤔᤧᤓᤢᤱᤛᤡᤱᤅᤠᤱ ᤔᤥᤛᤠᤴ ᤜᤧᤰᤁᤩᤠᤱ ᤜᤠᤖᤢᤏᤧᤴᤏᤢ ᤂᤧᤔᤠ᤹ ᤔᤧᤈᤥᤃᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤕᤧ॥

᥇᥆ ᤂᤧᤒᤩᤠᤱ ᤂᤠᤶᤒᤠᤱᤅᤡᤴ ᤜᤶᤒᤠ᤺ᤱ ᤐᤠ᤺ᤰᤂᤧᤀᤠᤱ ᤂᤧᤱᤜᤠ᤹ ᤁᤥᤖᤜ᤺ᤴ ᤏᤢ ᤅᤠᤒᤥᤱ ᤔᤏᤠᤜᤠ᤹ ᤛᤥᤛᤥᤖᤡᤰ ᤔᤧᤗᤠᤛᤧ ᤔᤧᤄᤧᤖᤧ. ᤂᤧᤴ ᤕᤧᤶᤔᤥ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤧᤸᤗᤧ ᤁᤥᤖᤜ᤺ᤴ ᤁᤧᤍᤡᤶᤒᤠ ᥈᥋᥆ ᤔᤏᤠᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠᤶᤍᤡᤱᤗᤧ ᤁᤢᤒᤡ ᤔᤧᤒᤥ᤺ᤰᤂᤧ॥

᥇᥇ ᤁᤖ ᤁᤥᤖᤜᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤆᤠᤜᤡ᤺ᤴ ᤔᤧᤴᤇᤡᤀᤣ ᤔᤧᤘᤕᤧ॥

᥇᥈ ᤛᤡᤔᤡᤕᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤏᤔᤢᤀᤣᤗᤗᤠᤶ ᤏᤔᤢᤀᤣᤗᤖᤧ ᤁᤢᤔᤢ᤹ᤀᤡᤍᤠᤱᤛᤠ.

ᤕᤠᤔᤡᤏᤗᤠᤶ ᤕᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤕᤠᤁᤡᤏᤗᤠᤶ ᤕᤠᤁᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥇᥉ ᤈᤣᤖᤜᤗᤠᤶ ᤈᤣᤖᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤛᤦᤗᤗᤠᤶ ᤛᤦᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥇᥊ ᤛᤡᤔᤡᤕᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥ ᤂᤧᤱᤜᤠ᤹ ᥈᥈.᥈᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥇᥋ ᤃᤠᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤛᤣᤑᤥᤏᤗᤠᤶ ᤛᤣᤑᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤜᤠᤃᤩᤡᤗᤠᤶ ᤜᤠᤃᤩᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤛᤢᤏᤡᤗᤠᤶ ᤛᤢᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥇᥌ ᤀᤥᤈᤏᤡᤗᤠᤶ ᤀᤥᤈᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤀᤣᤖᤡᤗᤠᤶ ᤀᤣᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥇᥍ ᤀᤖᤥᤍᤡᤗᤠᤶ ᤀᤖᤥᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤀᤖᤣᤗᤡᤗᤠᤶ ᤀᤖᤣᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥇᥎ ᤃᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥊᥆.᥋᥆᥆ ᤔᤧᤘᤕᤧ॥

᥇᥏ ᤀᤣᤖ ᤏᤢ ᤀᤥᤏᤠᤏᤧᤴ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤘᤕᤧᤛᤡ. ᤁᤖ ᤂᤢᤴᤇᤡ᤹ ᤁᤏᤠᤏ ᤗᤠᤈᤣ᤹ᤀᤥ ᤔᤠᤏᤧᤛᤡ॥

᥈᥆ ᤕᤜᤢᤍᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤛᤗᤣᤜᤗᤠᤶ ᤛᤣᤗᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤑᤠᤖᤣᤛᤗᤠᤶ ᤑᤠᤖᤣᤛᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤈᤣᤖᤜᤗᤠᤶ ᤈᤣᤖᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥈᥇ ᤑᤠᤖᤣᤛᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹–

ᤜᤣᤛᤪᤥᤏᤗᤠᤶ ᤜᤣᤛᤪᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤜᤠᤔᤢᤗᤗᤠᤶ ᤜᤠᤔᤢᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤣᤒᤥ᤺ᤰᤂᤧ॥

᥈᥈ ᤕᤜᤢᤍᤠ᤺ᤸᤗᤧ ᤁᤢᤜᤡᤶᤛᤕᤱᤗᤠᤶᤒᤠᤒᤠ ᤌᤠ᤺ᤰᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥ ᤂᤧᤱᤜᤠ᤹ ᥍᥌.᥋᥆᥆ ᤔᤧᤘᤕᤧ॥

᥈᥉ ᤀᤡᤛ᤻ᤛᤠᤂᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤋᤥᤗᤠᤗᤠᤶ ᤋᤥᤗᤠᤜᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤐᤢᤘᤠᤗᤠᤶ ᤐᤢᤘᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥈᥊ ᤕᤠᤛᤢᤒᤗᤠᤶ ᤕᤠᤛᤢᤒᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤛᤡᤔᤪᤥᤏᤗᤠᤶ ᤛᤡᤔᤪᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤔᤧᤒᤥ᤺ᤰᤂᤧ॥

᥈᥋ ᤀᤡᤛ᤻ᤛᤠᤂᤠᤖᤖᤧ ᤁᤢᤜᤡᤶᤛᤕᤱᤗᤠᤶᤒᤠᤒᤠ ᤔᤢ᤹ᤀᤡᤍᤠᤱᤛᤠ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥌᥊.᥉᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥈᥌ ᤈᤒᤗᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤛᤣᤖᤣᤍᤗᤠᤶ ᤛᤣᤖᤣᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤀᤣᤗᤥᤏᤗᤠᤶ ᤀᤣᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤕᤜᤗᤣᤗᤗᤠᤶ ᤕᤜᤣᤗᤣᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥈᥍ ᤈᤒᤗᤢᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥌᥆.᥋᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥈᥎ ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤏᤛ᤻ᤛᤣ ᤏᤢ ᤀᤣᤑᤪᤠᤀᤡᤔᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤜᤠ᤹ᤀᤣᤖᤥ–

᥈᥏ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹–

ᤔᤠᤁᤡᤖᤗᤠᤶ ᤔᤠᤁᤡᤖᤧᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ (ᤔᤠᤁᤡᤖᤖᤧ ᤃᤡᤗᤠᤍᤧᤴ ᤁᤳᤋᤢ).

ᤃᤡᤗᤠᤍᤗᤠᤶ ᤃᤡᤗᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥉᥆ ᤃᤡᤗᤠᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹–

ᤀᤡᤀᤣᤈᤣᤖᤗᤠᤶ ᤀᤡᤀᤣᤈᤣᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤜᤣᤗᤣᤁᤗᤠᤶ ᤜᤣᤗᤣᤁᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥉᥇ ᤀᤛᤪᤡᤀᤣᤗᤗᤠᤶ ᤀᤛᤪᤡᤀᤣᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤛᤣᤁᤣᤔᤗᤠᤶ ᤛᤣᤁᤣᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥉᥈ ᤛᤔᤡᤍᤠᤗᤠᤶ ᤛᤔᤡᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤜᤣᤐᤣᤖᤗᤠᤶ ᤜᤣᤐᤣᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥉᥉ (ᤜᤣᤐᤣᤖᤖᤧ ᤁᤢᤛ᤻ᤛᤠ ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤌᤡᤰᤁᤠᤱ ᤕᤧᤶᤒᤡᤳᤇᤠ ᤔᤧᤜᤥ᤺ᤵᤋᤧ. ᤁᤖ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤰ ᤔᤧᤘᤕᤧ॥ ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤔᤜᤗᤠ. ᤏᤥᤀᤠᤜ. ᤜᤥᤃ᤻ᤗᤠ. ᤔᤡᤸᤁᤠ ᤏᤢ ᤋᤡᤷᤛᤠ ᤘᤕᤧ॥)

᥉᥊ ᤔᤏᤛ᤻ᤛᤣᤖᤧ ᤁᤢᤜᤡᤶᤛᤱᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤀᤠᤶᤓᤠ ᤁᤴᤜᤠ᤹ ᤔᤧᤘᤕᤧᤖᤥ॥ ᤂᤧᤱᤜᤠ᤹ ᥋᥈.᥍᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥉᥋ ᤀᤡᤑᤪᤠᤀᤡᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤛᤢᤋᤣᤗᤜᤗᤠᤶ ᤛᤢᤋᤣᤗᤜᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤒᤣᤁᤣᤖᤗᤠᤶ ᤒᤣᤁᤣᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤋᤜᤏᤗᤠᤶ ᤋᤜᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥉᥌ ᤛᤢᤋᤣᤗᤜᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹–

ᤀᤣᤖᤠᤏᤗᤠᤶ ᤀᤣᤖᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥉᥍ ᤀᤡᤑᤪᤠᤀᤡᤔᤖᤧ ᤁᤢᤜᤡᤶᤛᤕᤱᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥉᥈.᥋᥆᥆ ᤂᤠᤏᤡ᤺ᤳ ᤔᤧᤘᤕᤧ॥

ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥉᥎ ᤒᤣᤏᤩᤠᤔᤡᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤒᤣᤗᤠᤗᤠᤶ ᤒᤣᤗᤠᤜᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤀᤛ᤻ᤒᤣᤗᤗᤠᤶ ᤀᤛ᤻ᤒᤣᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤀᤜᤣᤖᤠᤔᤗᤠᤶ ᤀᤜᤣᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥉᥏ ᤛᤢᤐᤠᤔᤗᤠᤶ ᤛᤢᤐᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤜᤢᤐᤠᤔᤗᤠᤶ ᤜᤢᤐᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥊᥆ ᤀᤠᤷᤍ ᤏᤢ ᤏᤠᤔᤠᤏᤗᤠᤶ ᤒᤣᤗᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹–

ᤀᤠᤷᤍᤗᤠᤶ ᤀᤠᤷᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤏᤠᤔᤠᤏᤗᤠᤶ ᤏᤠᤔᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥊᥇ ᤒᤧᤏᤩᤠᤔᤡᤏᤖᤧ ᤁᤢᤜᤡᤶᤛᤕᤱᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥊᥋.᥌᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥊᥈ ᤍᤠᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤛᤢᤜᤠᤔᤗᤠᤶ ᤛᤢᤜᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥ ᤍᤠᤏᤖᤧ ᤁᤢᤜᤡᤶᤛᤕᤱᤒᤠ ᤌᤠ᤺ᤰᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥊᥉ ᤁᤴᤜᤠ᤹ ᤁᤧᤖᤧᤰ ᤛᤢᤜᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥ ᤂᤧᤱᤜᤠ᤹ ᥌᥊.᥊᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥊᥊ ᤀᤠᤛᤣᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤕᤡᤶᤏᤠᤗᤠᤶ ᤕᤡᤶᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤕᤡᤛᤫᤡᤗᤠᤶ ᤕᤡᤛᤫᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤒᤖᤡᤀᤠᤗᤠᤶ ᤒᤖᤡᤀᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥊᥋ ᤜᤧᤰᤁᤩᤠᤱ ᤒᤖᤡᤀᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ–

ᤜᤣᤒᤣᤖᤗᤠᤶ ᤜᤣᤒᤣᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤔᤸᤁᤡᤀᤣᤗᤗᤠᤶ ᤔᤸᤁᤡᤀᤣᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥊᥌ (ᤀᤠᤛᤣᤖᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤌᤡᤰᤗᤧ ᤁᤢᤔᤡᤱ ᤛᤣᤖᤜ ᤘᤕᤧ॥)

᥊᥍ ᤀᤠᤛᤣᤖᤖᤧ ᤁᤢᤜᤡᤶᤛᤕᤱᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥋᥉.᥊᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥊᥎ ᤏᤵᤋᤠᤗᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ–

ᤕᤜᤛᤡᤗᤗᤠᤶ ᤕᤜᤛᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤃᤢᤏᤡᤗᤠᤶ ᤃᤢᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

᥊᥏ ᤕᤣᤛᤣᤖᤗᤠᤶ ᤕᤣᤛᤣᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤛᤡᤸᤗᤣᤔᤗᤠᤶ ᤛᤡᤸᤗᤣᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥋᥆ ᤏᤵᤋᤠᤗᤡᤖᤧ ᤁᤢᤜᤡᤶᤛᤕᤱᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥ ᤂᤧᤱᤜᤠ᤹ ᥊᥋.᥊᥆᥆ ᤂᤠᤏᤡ᤺ᤳ ᤔᤧᤘᤕᤧ॥

᥋᥇ ᤀᤡᤛᤪᤠᤀᤡᤗᤡ ᤕᤧᤶᤒᤡᤳᤇᤠᤜᤠ᤹ ᤁᤧᤖᤧᤰᤗᤧ ᥌.᥆᥇.᥍᥉᥆ ᤂᤠᤏᤡ᤺ᤳ ᤔᤧᤘᤕᤧ॥

᥋᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥋᥉ “ᤔᤧᤏᤡᤖᤢᤛᤡᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤗᤠᤈᤣᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤰᤂᤥᤔᤠ ᤗᤰᤁᤡᤴ ᤔᤧᤓ᤺ᤰᤂᤢᤖ॥

᥋᥊ ᤕᤖᤡᤰ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤶᤒᤠ ᤗᤠᤈᤣ᤹ ᤏᤢ ᤆᤢᤰᤐᤠ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤆᤢᤰᤐᤠᤀᤣ ᤗᤠᤈᤣ᤹ ᤐᤡᤖᤧᤛᤧ᤹॥ ᤗᤳᤇᤠ ᤗᤳᤇᤠ ᤜᤡᤶᤛᤕᤱᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤗᤰᤂᤥᤔᤠ ᤗᤰ ᤐᤡᤖᤧᤛᤧ᤹॥

᥋᥋ ᤜᤧᤰᤁᤣᤛᤠᤱ ᤂᤧᤴ ᤗᤠᤈᤣᤴ ᤋ᤹ᤕᤠᤴᤛᤥ᤺ᤴ ᤔᤧᤃᤧᤛᤢᤀᤠᤱ ᤔᤧᤓ᤺ᤰᤂᤢᤖ ᤐᤥᤱ᤹॥ ᤔᤧᤏᤡᤖᤢᤛᤡᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤗᤠᤈᤣᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤰᤂᤥᤔᤠ ᤗᤰᤁᤡᤴ ᤔᤧᤓ᤺ᤰᤂᤢᤖ॥

᥋᥌ ᤕᤶᤒᤠ ᤏᤢ ᤆᤢᤰᤐᤠᤖᤧ ᤂᤢᤴᤇᤡ᤹ᤗᤢᤶᤔᤥᤒᤠ ᤗᤰᤂᤥᤔᤠ ᤗᤰᤁᤡᤴ ᤋ᤹ᤕᤠᤴᤛᤥ᤺ᤴ ᤔᤧᤃᤧᤛᤢᤀᤠᤱᤅᤧ ᤔᤧᤓ᤺ᤰᤂᤢᤖ॥”

᥋᥍ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤔᤧᤏᤡᤖᤢᤛᤡᤒᤠ ᤗᤧᤒᤡᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ–

ᤃᤣᤷᤛᤥᤏᤗᤠᤶ ᤃᤣᤷᤛᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤁᤜᤠᤋᤗᤠᤶ ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤔᤖᤠᤖᤡᤗᤠᤶ ᤔᤖᤠᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧ॥

᥋᥎ ᤗᤧᤒᤡᤖᤧ ᤁᤢᤎᤠ᤺ᤰᤁᤥᤒᤠ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤗᤡᤒ᤻ᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤜᤣᤒᤪᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤔᤜᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤔᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

ᤁᤥᤖᤜᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ.

(ᤁᤜᤠᤋᤧᤴ ᤀᤔᤪᤠᤔᤖᤧ ᤁᤢᤎᤠ᤺ᤰᤌᤧᤒᤠ ᤘᤕᤧ॥

᥋᥏ ᤀᤔᤪᤠᤔᤖᤧ ᤁᤢᤔᤣ᤺ᤳᤋᤧᤸᤗᤧ ᤁᤢᤔᤡᤱ ᤕᤥᤁᤣᤒᤣᤍ ᤘᤕᤧ॥ ᤂᤧᤴ ᤆᤠᤜᤡ᤺ᤴ ᤗᤧᤒᤡᤖᤧ ᤁᤢᤎᤠ᤺ᤰᤗᤠᤶ ᤔᤡᤛᤪ ᤗᤠᤈᤣ᤹ᤀᤥ ᤛᤠᤃᤧᤘᤠ᤺ᤴᤇᤡᤱᤔᤠ ᤔᤧᤴᤇᤢᤔᤠᤛᤠ ᤘᤕᤧ॥ ᤂᤧᤸᤗᤧ ᤀᤔᤪᤠᤔᤗᤠᤶ. ᤜᤠᤖᤢᤏ. ᤔᤥᤛᤠᤴ ᤏᤢ ᤂᤢᤴᤇᤡ᤹ ᤏᤧ᤹ ᤔᤡᤖᤡᤕᤶᤔᤡᤴ ᤛᤠ ᤁᤳᤋᤢᤛᤡ॥

᥌᥆ ᤏᤠᤍᤠᤒ. ᤀᤒᤡᤜᤢ. ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖᤧᤴ ᤜᤠᤖᤢᤏᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠᤛᤡᤖᤥ॥

᥌᥇ ᤁᤖ ᤏᤠᤍᤠᤒ ᤏᤢ ᤀᤒᤡᤜᤢᤴ ᤆᤠᤜᤡ ᤕᤜᤘᤣ ᤍᤠᤱᤒᤧᤸᤗᤧ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤔᤧᤘᤕᤧᤏᤧᤶᤒᤠ ᤔᤡ᤺ᤴ ᤂᤢᤏᤧ᤹ ᤁᤢᤍᤃᤡ ᤋᤥ᤺ᤴᤍᤧᤛᤢᤸᤗᤧ ᤂᤢᤴᤇᤡ᤹ ᤛᤩᤧᤛᤡ॥)

᥌᥈ ᤗᤳᤇᤠ ᤗᤠ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤌᤥᤎᤥ᤺ᤰᤐᤠ ᤗᤧᤒᤡ ᤕᤧᤶᤒᤡᤳᤇᤠᤜᤠ᤹ ᥈᥉.᥆᥆᥆ ᤂᤠᤏᤡ᤺ᤳ ᤔᤧᤘᤕᤧ॥ ᤂᤧᤱᤜᤠ᤹ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤔᤧᤴᤏᤡ᤺ᤳᤇᤣ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ ᤌᤧᤔᤠᤀᤠᤱ ᤗᤰᤂᤥᤔᤠ ᤗᤰ ᤁᤢᤛᤡᤱᤒᤠ ᤗᤠᤈᤣ᤹ ᤔᤧᤶᤒᤡᤛᤣ ᤔᤧᤘᤕᤧ॥

᥌᥉ ᤔᤥᤛᤠ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤏᤡᤖᤧᤛᤢᤛᤡᤒᤠ ᤁᤧᤖᤧᤰ ᤁᤴᤜᤠ᤹ᤀᤣ ᤔᤧᤘᤕᤧ॥ ᤂᤢᤴᤇᤡ᤹ ᤀᤡᤛᤪᤠᤀᤡᤗᤡᤜᤠ᤹ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤏᤡᤖᤧᤛᤢᤛᤡᤀᤠᤱ ᤘᤕᤧ॥

᥌᥊ ᤁᤖ ᤁᤴ ᤁᤧᤘᤠ᤹ᤒᤠᤜᤠ᤹ᤀᤥ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤏᤡᤖᤧᤛᤢᤛᤡᤒᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤗᤳᤇᤠᤀᤠᤱ ᤔᤧᤜᤥ᤺ᤵᤋᤧ.

᥌᥋ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤂᤧᤱᤜᤠ᤹ ᤔᤢᤖᤧ᤺ᤰ ᤂᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤀᤣ ᤔᤧᤛᤡ ᤔᤧᤕᤠ᤺ᤰ॥” ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒ ᤏᤢ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴᤗᤰ ᤘᤕᤧᤛᤡ ᤘᤣ᤹ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤔᤧᤜᤥ᤺ᤵᤋᤧᤖᤥ॥

a 

᥈᥌:᥇ ᤌᤡᤰᤛᤡᤃᤣᤰᤐᤠ ᤕᤠᤶᤏᤠ᤺ᤳᤏᤡ᤺ᤳᤋᤧᤴ ᤂᤠᤏᤡ᤺ᤳ ᥇:᥇-᥊᥌

ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹

᥈᥍

ᤕᤥᤛᤣᤑᤖᤧ ᤁᤢᤛ᤻ᤛᤠ ᤔᤏᤛ᤻ᤛᤣᤖᤧ ᤁᤢᤎᤠ᤺ᤰᤁᤥ ᤁᤧᤘᤠ᤹ᤒᤠ ᤔᤏᤛ᤻ᤛᤣᤖᤧ ᤁᤢᤒᤧᤶᤔᤧᤴᤇᤠ᤹. ᤔᤠᤁᤡᤖᤖᤧ ᤁᤢᤈᤰᤔᤧᤴᤇᤠ᤹. ᤃᤡᤗᤠᤍᤖᤧ ᤁᤢᤶᤔᤧᤴᤇᤠ᤹. ᤜᤧᤐᤣᤖᤖᤧ ᤁᤢᤛ᤻ᤛᤠ ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤔᤜᤗᤠ. ᤏᤥᤀᤠᤜ. ᤜᤥᤃ᤻ᤗᤠ. ᤔᤡᤸᤁᤠ ᤏᤢ ᤋᤡᤷᤛᤠ ᤔᤧᤘᤕᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣᤗᤡ ᤔᤧᤓᤠᤰᤋᤧᤀᤠᤱ

᥈ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤥ ᤔᤥᤛᤠ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ. ᤗᤠᤶᤗᤥᤒᤠᤜᤠ᤹ ᤏᤢ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤂᤧᤴ ᤔᤧᤴᤇᤢᤔᤠᤜᤠ᤹ ᤔᤧᤕᤧᤶᤛᤡᤱ॥

᥉ “ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤠᤛᤡᤱ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ ᤁᤥᤖᤜᤖᤧ ᤁᤢᤔᤏᤠ ᤛᤢᤶᤔᤥ ᤂᤢᤏᤧ᤹ ᤜᤥ᤺ᤵᤋᤧ. ᤁᤖ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤕᤥᤸᤗᤧ ᤔᤠᤛᤡᤱ॥ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤀᤠᤱ ᤔᤧᤜᤥ᤺ᤵᤋᤧ॥

᥊ ᤌᤣ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤜᤥ᤺ᤵᤋᤧ ᤑᤠ᤹ᤀᤠᤱ ᤀᤠᤏᤡᤃᤧ ᤐᤠ᤺ᤸᤗᤧ ᤁᤢᤔᤡᤱᤅᤧᤴ ᤔᤠᤒᤠᤒᤡ᥅ ᤀᤠᤏᤡᤃᤧ ᤐᤠ᤺ᤸᤗᤧ ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹ᤀᤥ ᤀᤠᤏᤡᤃᤧᤀᤠᤱ ᤕᤠᤱᤛᤠᤁᤢᤴᤎᤣ ᤀᤠᤒᤡᤖᤧᤶᤔᤧ᤹॥”

᥋ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤱᤜᤠ᤺ᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤠᤀᤥ ᤋᤠᤖᤢ॥

᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥍ “ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤧ ᤁᤧᤘᤠ᤹ᤒᤠᤀᤣ ᤐᤠᤴ ᤔᤧᤒᤠ᤺ᤳᤋᤢ॥ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤏᤢ ᤂᤢᤴᤇᤡ᤹ ᤂᤥᤔᤠ ᤗᤰ ᤐᤡᤖᤧᤛᤧ᤹॥ ᤂᤧᤏᤧ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤐᤠ᤺ᤸᤗᤧ ᤁᤢᤗᤰ ᤁᤧᤄᤥᤔᤠ ᤆᤥᤃᤧᤛᤧ᤹॥

᥎ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹. ‘ᤁᤢᤓᤠ ᤔᤏᤠᤴ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤘᤠ᤹ᤀᤣ ᤔᤠᤛᤡᤱᤏᤧᤓᤃᤪ ᤁᤢᤛ᤻ᤛᤠ ᤔᤧᤴᤇᤢᤔᤠᤴᤏᤣ ᤗᤰ ᤁᤧᤄᤥᤔᤠ ᤆᤥᤃᤧ᤹॥

᥏ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤠᤱ ᤔᤧᤜᤥ᤺ᤵᤏᤧᤓᤃᤪ ᤂᤧᤸᤗᤧ ᤁᤢᤄᤥᤔᤠ ᤗᤰᤁᤡᤴ ᤂᤢᤏᤧ᤹ ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹ᤖᤧ ᤔᤧᤄᤥᤛᤢᤖ॥

᥇᥆ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤀᤠᤱ ᤔᤧᤜᤥ᤺ᤵᤏᤧᤓᤃᤪ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤴᤓᤢ᤹ᤁᤢᤴᤛᤠ᤹ᤜᤠ᤹ᤖᤧ ᤔᤧᤄᤥᤛᤢᤖ॥

᥇᥇ ᤂᤧᤸᤗᤧ ᤁᤢᤶᤒᤠᤖᤧ ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹ ᤜᤠ᤺ᤳᤋᤠᤱ ᤔᤧᤜᤥ᤺ᤵᤏᤧᤓᤃᤪ ᤜᤡᤶᤛᤕᤱᤅᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤡ᤺ᤳᤋᤠᤱᤒᤠ ᤌᤠ᤺ᤰᤁᤥᤒᤠ ᤑᤢ᤹ᤏᤢᤛᤠ᤹ ᤁᤧᤎᤠᤵᤐᤠᤴ ᤂᤧᤴ ᤔᤏᤠ᤺ᤸᤗᤧ ᤁᤢᤗᤰ ᤁᤧᤄᤥᤒᤠ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤂᤢᤏᤧ᤹ ᤁᤢᤕᤢᤰᤁᤥ ᤋᤠ᤺ᤰᤋᤢᤖ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤴ ᤛᤠᤶᤕᤥᤛᤠᤰᤌᤡᤶ ᤐᤥ᤺ᤱᤗᤖᤥ॥’”

ᤔᤥᤛᤠᤴ ᤔᤠᤛᤡᤱᤅᤠᤱ ᤕᤜᤥᤛᤢ᤺ᤴ ᤗᤠᤶᤗᤥᤒᤠ ᤐᤥ᤺ᤰᤂᤧ

(ᤛᤠᤶᤕᤥ ᤀᤡᤱ ᥉᥇:᥇-᥎)

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤴ ᤀᤒᤠᤖᤡᤔ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤜᤠ᤹ᤀᤥ ᤌᤠ᤺ᤱ ᤌᤥ᤺ᤰᤛᤡᤱᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣᤴ ᤀᤥᤔᤧᤳᤋᤧ᤹॥

᥇᥉ ᤂᤧᤏᤧ᤹ ᤂᤧᤴ ᤁᤧᤏᤡᤛᤢᤀᤠᤱ ᤀᤣᤃᤠᤱ ᤂᤧᤏᤧ᤹ᤀᤠᤱ ᤁᤧᤶᤓᤢ᤹ ᤜᤠᤖᤢᤏᤧᤴ ᤜᤧᤰᤁᤣ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤁᤧᤒᤣ᤺ᤰ॥

᥇᥊ ᤌᤣᤀᤠᤱᤓᤧᤸᤗᤧ ᤈᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤆᤫᤠ᤺ᤳᤜᤠ᤹ᤀᤥ ᤛᤱᤈᤢᤶᤓᤥ᤺ᤴ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤒᤥᤃᤧᤸᤗᤧ. ᤂᤧᤴᤇᤡ᤹ ᤏᤧᤵᤔᤠᤱᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠᤒᤠ ᤐᤠ᤺ᤴᤏᤡᤴ ᤀᤡᤱᤎᤠ᤺ᤱ ᤔᤧᤶᤒᤡᤀᤣ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤓᤣ᤺ᤴᤍᤢᤛᤡᤀᤠᤱ ᤁᤧᤘᤕᤧᤛᤡ॥” (ᤁᤴ ᤜᤡᤴᤍᤥᤰᤁᤡᤴ ᤛᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤔᤣᤖᤡᤒᤠ-ᤁᤠᤍᤣᤛᤒᤠ ᤆᤫᤠ᤺ᤳᤜᤠ᤹ᤀᤥ ᤐᤥ᤺ᤰᤂᤧᤀᤠᤱ ᤘᤕᤧ॥)

᥇᥋ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ.

᥇᥌ “ᤁᤧᤖᤧᤰ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠ ᤁᤧᤃᤣ᤺ᤵᤐᤠ ᤁᤧᤒᤡᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤀᤣ ᤁᤴ ᤛᤱᤈᤢᤶᤓᤥᤀᤥ ᤗᤳᤇᤠ ᤔᤏᤠ ᤕᤢᤰᤋᤡᤱ ᤐᤥ᤺ᤱᤗ.

᥇᥍ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤗᤠ᤺ᤰᤁᤠᤳ ᤁᤧᤒᤣ᤺ᤰᤐᤠ ᤏᤢ ᤛᤡᤃᤠᤱ ᤁᤧᤍᤠᤒᤠ ᤐᤥ᤺ᤱᤗ. ᤂᤧᤸᤗᤧ ᤂᤧᤱᤜᤠ᤹ ᤗᤠᤶᤗᤥᤛᤢ ᤋᤣ᤹ᤖᤢᤛᤡᤖ. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤃᤠᤱ ᤋᤠᤖᤢᤛᤡ᤹॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤈᤢᤶᤓᤥ᤺ᤴ ᤂᤢᤴᤇᤡ᤹ ᤁᤵᤐᤠᤱ ᤁᤧᤜᤥ᤺ᤵᤐᤠ ᤔᤧᤸᤗᤢᤰ ᤜᤧᤰᤋᤱᤒᤠ ᤔᤧᤶᤒᤥ᤺ᤱᤏᤧᤴᤗ॥”

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤗᤠᤶᤗᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤠᤶᤛᤠᤶᤔᤡᤴ ᤁᤧᤘᤠ᤹ᤒᤠ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤋᤣ᤹ᤖᤧᤀᤠᤱ ᤂᤧᤏᤧ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤂᤧᤏᤧ᤹ ᤁᤧᤜᤢᤰᤁᤡᤴ ᤏᤧᤛ᤻ᤛᤧ᤹.

᥇᥏ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤴ ᤏᤢ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤕᤧᤵᤛᤧ᤹॥ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤀᤣ ᤂᤧᤏᤧ᤹ ᤁᤴ ᤗᤰᤐᤧᤴᤏᤡᤴ ᤂᤢᤏᤧ᤹ ᤜᤢᤰᤛᤢᤵᤋᤧ᤹॥

᥈᥆ ᤂᤧᤏᤧ᤹ ᤁᤧᤕᤢᤰᤁᤥᤗᤠᤶ ᤂᤢᤏᤧ᤹ ᤁᤢᤓᤠ ᤕᤢᤰ ᤐᤡᤖᤧ᤹. ᤜᤧᤰᤁᤣᤗ᤹ᤖᤡᤰ ᤂᤰᤐᤧᤳ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥ᤺ᤸᤗᤧ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ॥

᥈᥇ ᤂᤢᤏᤧ᤹ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤀᤥ ᤋᤠᤖ ᤜᤧᤰᤁᤩᤠᤱ ᤀᤣᤗᤠᤈᤠᤖᤖᤧ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ‘ᤀᤢᤖᤡᤔ’ ᤏᤢ ‘ᤋᤢᤶᤔᤡᤔ’c ᤗᤠᤶ ᤏᤡ᤺ᤴᤎᤥ ᤐᤠᤴ ᤑᤢ᤹ᤖᤢᤀᤠᤱ ᤂᤧᤴ ᤋᤠ᤹ᤈᤧᤰᤋᤢᤖ॥ ᤕᤜᤥᤛᤢᤖᤧᤀᤣ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤋᤠᤔᤠ ᤏᤢ ᤐᤣ᤺ᤰᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖ॥”

᥈᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣ ᤔᤥᤛᤠ᤺ᤸᤗᤧ ᤆᤥᤃᤢ॥ ᤂᤢᤏᤧ᤹ ᤕᤜᤥᤛᤢ᤺ᤴ ᤋᤣ᤹ᤖᤢᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤴ ᤏᤢ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤕᤧᤵᤛᤢ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤧᤀᤣ ᤂᤢᤏᤧ᤹ ᤁᤢᤜᤢᤰᤁᤡᤴ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤏᤧᤛ᤻ᤛᤢ ᤜᤧᤰᤁᤩᤠᤱ ᤂᤧᤸᤗᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤴ ᤂᤢᤏᤧ᤹ ᤜᤢᤰᤛᤢᤵᤋᤢᤖᤥ॥

c 

᥈᥍:᥈᥇ ᤀᤢᤖᤡᤔ ᤏᤢ ᤋᤢᤶᤔᤡᤔ ᤔᤧᤵᤔᤏᤠᤒᤧᤴ ᤏᤧᤳᤇᤡ ᤐᤖᤡᤰᤐᤠ ᤐᤠᤴ ᤘᤕᤧ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤥᤃᤵ ᤆᤥᤃᤢᤀᤠᤱ ᤘᤕᤧ. ᤁᤴᤜᤠ᤹ ᤀᤠᤰᤂᤣᤗ᤹ᤖᤡᤰ ᤀᤥᤃᤵ ᤔᤧᤈᤥᤃᤢᤀᤠᤱ ᤘᤕᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤔᤧᤴᤏᤡᤀᤣ ᤘᤠ᤹॥ ᤗᤠ ᥈᥎:᥉᥆ ᤀᤥᤔᤧᤳᤋᤧ᤹॥

ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤡᤍᤢᤱᤈᤓᤠᤜᤠ᤹

(ᤗᤠ ᥈᥏:᥉᥎-᥊᥌)

᥈᥎

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤧᤛᤧ᤹– ‘ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤀᤠᤱᤃᤠ᤹ᤀᤥ ᤋᤥ᤺ᤶᤔᤠ ᤁᤧᤒᤥᤱᤒᤠ ᤕᤧᤶᤔᤥ ᤂᤡᤏᤡ᤹ ᤀᤡ᤺ᤳᤋᤧᤶᤔᤧ᤹ᤀᤠᤱ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤧᤶᤔᤧ᤹॥’

᥉ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥ᤺ᤶᤔᤠ ᤁᤧᤒᤥᤱᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤜᤠᤒᤠ ᤁᤴᤗᤥ– ᤔᤧᤱᤃᤠ᤺ᤶᤔᤏᤠᤒᤠ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰᤛᤠ᤺ᤳ ᤏᤧᤳᤇᤡ ᤆᤰᤔᤧᤸᤗ᤹ᤀᤣᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤴ ᤌᤡᤰᤕᤠ᤺ᤴᤎᤰ ᤋᤥ᤺ᤴᤍᤧᤶᤔᤧ᤹.

᥊ ᤗᤳᤇᤠ ᤋᤠᤏᤠᤶ ᤏᤢ ᤗᤳᤇᤠ ᤕᤢ᤺ᤴᤇᤡᤰ॥

᥋ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤕᤢᤔᤏᤠᤒᤠ ᤔᤠᤏᤠ ᤗᤡᤛᤡ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤁᤡᤗᤥ ᤌᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶᤔᤠᤱ ᤋᤥ᤺ᤴᤍᤧᤶᤔᤧ᤹॥

᥌ ᤁᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤴ ᤛᤡᤏᤤ ᤁᤥ᤺ᤰᤔᤠᤀᤥ ᤏᤡ᤺ᤴᤎᤥ ᤐᤥ᤺ᤰᤂᤧᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹॥

᥍ ᤁᤴᤏᤢ ᤋᤥ᤺ᤶᤔᤏᤠᤒᤠ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠᤴ ᤆᤠᤜᤡ᤺ᤴ ᤗᤳᤇᤠ ᤌᤢ᤺ᤶᤒᤠ᤺ᤸᤗᤧ ᤗᤠᤃᤡ ᤗᤡᤋᤖ ᤌᤡᤰ ᤛᤣ᤹ᤈᤱᤘᤠ ᤆᤠᤜᤠ ᤆᤥᤰ॥ ᤂᤧᤴ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠᤴ ᤛᤣᤛᤣᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥ᤺ᤴᤍᤧᤶᤔᤧ᤹॥

᥎ ᤏᤡᤛᤡᤃᤣᤰᤐᤠ ᤌᤢ᤺ᤶᤒᤠ᤺ᤴ ᤕᤢ᤺ᤴᤇᤡᤰ ᤋᤥ᤺ᤴᤍᤧᤶᤔᤧ᤹॥ ᤋᤠᤏᤠᤶ ᤁᤧᤍᤥ᤺ᤴᤍᤢᤶᤒᤠ ᤜᤧᤰᤁᤣ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤧᤶᤔᤧ᤹॥ ᤁᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹ᤀᤥ॥

ᤏᤠ᤺ᤶᤛᤡᤱᤔᤠ ᤕᤧᤴᤏᤥᤒᤠ ᤜᤢᤰᤘᤠ

᥏ “‘ᤛᤒᤠᤌ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤔᤧᤱᤃᤠ᤺ᤶᤔᤏᤠᤒᤠ ᤋᤱᤒᤣ ᤁᤧᤃᤧᤵᤐᤠ ᤌᤢ᤺ᤶᤒᤠ ᤏᤧᤳᤇᤡ. ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤖᤡᤰ ᤋᤥ᤺ᤶᤔᤠ ᤁᤧᤒᤥᤱᤒᤠ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤠᤱ ᤋᤥ᤺ᤴᤍᤧᤶᤔᤧ᤹॥

᥇᥆ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤀᤥ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤛᤥᤖᤡᤰ ᤛᤒᤠᤌ ᤕᤧᤴ ᤌᤰᤔᤠ ᤋᤥ᤺ᤶᤔᤏᤠᤒᤠ ᤁᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤥ॥

ᤗᤠ ᤌᤰᤔᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ

᥇᥇ “‘ᤗᤠ ᤌᤰᤔᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤏᤧᤳᤇᤡ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰ ᤏᤢᤛᤡ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥇᥈ ᤗᤳᤇᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤰᤔᤠ ᤆᤤᤋᤢᤏ ᤏᤡ᤺ᤱᤃᤧ᤹ᤀᤥ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤑᤣ᤹ᤖᤢᤶ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ. ᤌᤢ᤺ᤶᤒᤠ᤺ᤴᤏᤢ ᤛᤥᤛᤥᤖᤡᤰ ᤆᤤᤋᤢᤏ ᤏᤡ᤺ᤱᤃᤧ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ.

᥇᥉ ᤜᤧᤰᤁᤩᤠᤱ ᤔᤧᤸᤗᤢᤰ ᤌᤵᤔᤣ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤔᤠᤏᤠ ᤗᤡᤛᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹॥ ᤁᤱᤃ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤈᤠ ᤛᤡᤍᤢᤱᤈᤓᤠᤴ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹॥

᥇᥊ ᤂᤧᤴᤏᤢ ᤛᤥᤖᤡᤰ ᤋᤥ᤺ᤶᤔᤏᤠᤒᤠ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ. ᤗᤳᤇᤠ ᤐᤡᤳᤛᤠᤳ ᤋᤧᤴᤏᤢ ᤛᤥᤛᤥᤖᤡᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤗᤡᤋᤖ ᤏᤧᤳᤇᤡ. ᤜᤧᤰᤁᤩᤠᤱ ᤗᤳᤇᤠ ᤌᤢ᤺ᤶᤒᤠ ᤌᤵᤔᤣ ᤗᤡᤋᤖ ᤌᤡᤰᤁᤠᤱ ᤁᤢᤓᤪᤧ᤺ᤰ ᤆᤧᤸᤗᤣᤰ ᤛᤣ᤹ᤈᤱᤘᤠ ᤁᤧᤍᤥ᤺ᤶᤍᤢᤶᤗ ᤐᤥᤱ᤹॥ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳ ᤌᤰᤔᤠ ᤗᤡᤋᤖ ᤌᤡᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ. ᤋᤱᤒᤣᤀᤥᤒᤠ ᤁᤧᤖᤧᤰ ᤗᤠᤜᤠ᤹ᤀᤥ ᤗᤠᤍᤢᤵ ᤌᤰᤔᤠ ᤋᤥ᤺ᤶᤔᤠ ᤁᤧᤒᤥᤱᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤴ ᤜᤠᤒᤠ ᤁᤴᤗᤥ॥

᥇᥋ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤔᤧ᤺ᤴᤍᤒᤁᤠ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹ᤀᤥ॥

ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ

(ᤗᤧᤒᤡ ᥈᥉:᥋-᥇᥊)

᥇᥌ “‘ᤌᤡᤰᤛᤡᤃᤣᤰᤐᤠ ᤗᤠ᤺ᤸᤗᤧᤴ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤧᤴ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤋᤥᤔᤠ ᤐᤥᤱ᤹॥

᥇᥍ ᤂᤧᤴ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤅᤠᤛᤡ ᤕᤧᤴᤏᤥ ᤗᤳᤇᤠ ᤛᤥᤛᤥ᤺ᤳ ᤗᤖᤠᤱ ᤐᤥ᤺ᤱᤗ॥ ᤂᤧᤴ ᤛᤥᤛᤥ᤺ᤳᤗᤖᤠᤱᤅᤥ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤆᤠᤔᤠ ᤐᤥᤱ᤹॥

᥇᥎ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤆᤠᤜᤡ᤺ᤴ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤧᤴ ᤕᤧᤴᤏᤥ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ ᤌᤧᤔᤠᤀᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥ᤺ᤶᤔᤏᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤏᤧᤳᤇᤡ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤁᤧᤃᤧᤵᤐᤠ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳ ᤏᤢᤛᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤔᤧᤱᤃᤠ᤺ᤶᤏᤠ ᤔᤧᤒᤥᤱᤗ ᤐᤥᤱ᤹॥

᥈᥆ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤗᤳᤇᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤏᤢ ᤛᤥᤛᤥᤖᤡᤰ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ. ᤌᤢ᤺ᤶᤒᤠ᤺ᤴᤏᤢ ᤑᤥᤗᤰ ᤌᤡᤰ.

᥈᥇ ᤜᤧᤰᤁᤩᤠᤱ ᤏᤢᤛᤡ ᤌᤢ᤺ᤶᤒᤠᤜᤠ᤹ᤀᤥ ᤗᤳᤇᤠ ᤌᤢ᤺ᤶᤒᤠ ᤌᤵᤔᤣ ᤔᤠᤏᤠ ᤗᤡᤛᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶ॥

᥈᥈ ᤂᤧᤴᤏᤢ ᤛᤥᤛᤥᤖᤡᤰ ᤂᤡᤏᤡ᤹ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥

᥈᥉ ᤁᤴ ᤆᤠᤜᤡ᤺ᤴ ᤋᤠᤏᤠᤶ ᤌᤰᤔᤠ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥈᥊ ᤜᤠᤒᤠ ᤁᤴ ᤐᤖᤡᤰᤗᤧ ᤏᤢᤛᤡ ᤕᤧᤴ ᤌᤠᤖᤡᤰᤁᤣ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤑᤠ᤹ᤀᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤌᤡᤰᤕᤠ᤺ᤴᤎᤰ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤴᤗ᤹ᤀᤣᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤂᤧᤴᤏᤢ ᤛᤥᤖᤡᤰᤐᤠ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥈᥋ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤆᤥ᤺ᤰᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤸᤗᤧ ᤕᤠ᤺ᤴᤍᤡᤰ ᤌᤡᤰᤕᤠ᤺ᤴᤎᤰ ᤁᤧᤈᤥᤃᤢᤶᤒᤠ ᤌᤧᤔᤠ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

ᤕᤧᤳᤏᤠᤶᤜᤠ᤹ᤀᤥᤒᤠ ᤋᤱᤏᤠᤶ

(ᤗᤧᤒᤡ ᥈᥉:᥇᥋-᥈᥈)

᥈᥌ “‘ᤋᤃᤡ ᤁᤧᤍᤢᤶᤒᤠ ᤁᤢᤈᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤕᤧᤳᤏᤠᤶᤜᤠ᤹ᤀᤥᤒᤠ ᤋᤱᤏᤠᤶᤔᤥ ᤂᤠᤖᤰ ᤁᤧᤍᤢᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤡᤏᤡ᤹ ᤂᤧᤸᤗᤧ ᤕᤠ᤺ᤴᤍᤡᤰ ᤌᤡᤰᤕᤠ᤺ᤴᤎᤰ ᤁᤧᤈᤥᤃᤢᤶᤒᤠ ᤌᤧᤔᤠ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤑᤠ᤹ᤀᤠᤱ ᤆᤰᤔᤧᤸᤗ᤹ᤀᤣ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤏᤧᤳᤇᤡ. ᤌᤢ᤺ᤶᤒᤠ ᤌᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤸᤗᤢᤰ ᤏᤢᤛᤡ

᥈᥎ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤳᤇᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤰᤔᤣ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤆᤢᤴᤈᤢᤶᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤑᤣ᤹ᤖᤢᤶ. ᤌᤢ᤺ᤶᤒᤠ᤺ᤴ ᤏᤢ ᤑᤥᤗᤰ ᤌᤡᤰ.

᥈᥏ ᤜᤧᤰᤁᤩᤠᤱ ᤏᤢᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ᤀᤥ ᤗᤳᤇᤠ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳ ᤌᤵᤔᤣ ᤔᤠᤏᤠ ᤗᤡᤛᤡ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹॥

᥉᥆ ᤂᤧᤴᤏᤢ ᤛᤥᤛᤥᤖᤡᤰ ᤂᤡᤏᤡ᤹ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧ᤺ᤴᤍᤒᤁᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥

᥉᥇ ᤆᤰᤔᤧᤸᤗ᤹ᤀᤣᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤂᤧᤴᤏᤢ ᤛᤥᤖᤡᤰ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥ ᤂᤧᤱᤜᤠ᤹ ᤁᤧᤖᤧᤰ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤒᤥᤱᤗ ᤐᤥᤱᤗᤥ॥’”

ᤛᤠᤍᤠᤱ ᤔᤢ᤺ᤵᤔᤠ ᤋᤱᤏᤠᤶ

(ᤗᤧᤒᤡ ᥈᥉:᥈᥉-᥈᥋)

᥈᥏

“‘ᤏᤢᤛᤡᤃᤣᤰᤐᤠ ᤗᤠ᤺ᤸᤗᤧᤴ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤁᤧᤈᤥᤃᤢᤶᤒᤠ ᤌᤧᤔᤠ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤧᤱᤃ ᤂᤡᤏᤡ᤹ ᤗᤠᤃᤡ ᤌᤢᤳᤌᤢᤖᤡ᤺ᤵᤐᤠ ᤔᤢ᤺ᤵᤔᤠ ᤕᤧᤴᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤑᤠ᤹ᤀᤠᤱ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠᤎᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤏᤢᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥉ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤐᤡᤳᤛᤠᤳ ᤋᤡᤴᤏᤢ ᤛᤥᤛᤥᤖᤡᤰ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ. ᤔᤧᤸᤗᤢᤰᤁᤧᤴᤏᤢ ᤛᤥᤖᤡᤰ ᤑᤥᤗᤰ ᤌᤡᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ.

᥊ ᤜᤧᤰᤁᤩᤠᤱ ᤏᤢᤛᤡᤀᤣ ᤌᤢ᤺ᤶᤒᤠᤜᤠ᤹ᤀᤥ ᤁᤧᤖᤧᤰ ᤌᤢ᤺ᤶᤒᤠ ᤌᤵᤔᤣ ᤔᤠᤏᤠ ᤗᤡᤛᤡ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹॥

᥋ ᤂᤧᤴᤏᤢ ᤛᤥᤛᤥᤖᤡᤰ ᤂᤡᤏᤡ᤹ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠᤰ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥

᥌ ᤁᤴᤜᤠ᤹ ᤁᤧᤖᤧᤰ ᤗᤠ ᤌᤰᤔᤠ ᤏᤢ ᤕᤧᤴ ᤌᤰᤔᤠᤒᤠ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤖᤡᤰᤐᤠ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤐᤥᤱᤔᤠ ᤐᤥᤱ᤹॥ ᤂᤧᤱᤜᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤥ॥’”

ᤀᤠᤵᤋᤡᤰᤗᤠᤶ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤕᤧᤴ

(ᤗᤧᤒᤡ ᥈᥉:᥈᥌-᥉᥈)

᥍ “‘ᤀᤠᤶᤓᤠ ᤂᤧᤴ ᤏᤢᤛᤡᤃᤣᤰᤐᤠ ᤗᤠᤀᤥᤒᤠ ᤌᤡᤒᤥᤱᤃᤣ᤺ᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ॥ ᤂᤧᤴ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤧᤔᤠᤀᤠᤱ ᤔᤧᤈᤠᤶᤔᤡᤴᤏᤧ᤹ ᤔᤧᤎᤢᤅᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤌᤧᤔᤠ ᤐᤖᤡᤰᤗᤧᤴ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥᤱᤔᤠᤖᤧ ᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤂᤡᤏᤡ᤹ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠᤎᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤏᤢᤛᤡ ᤌᤢ᤺ᤶᤒᤠ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤂᤧᤱᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠ ᤏᤢ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥏ ᤜᤧᤰᤁᤩᤠᤱ ᤐᤡᤳᤛᤠᤳ ᤋᤡᤴᤏᤢ ᤛᤥᤛᤥᤖᤡᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴᤏᤢ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹. ᤌᤢ᤺ᤶᤒᤠ᤺ᤴᤏᤢ ᤛᤥᤛᤥᤖᤡᤰ ᤑᤥᤗᤰ ᤌᤡᤰ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹॥

᥇᥆ ᤜᤧᤰᤁᤩᤠᤱ ᤏᤢᤛᤡᤀᤣ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ ᤌᤰᤔᤠ ᤔᤠᤏᤠ ᤗᤡᤛᤡ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹॥

᥇᥇ ᤀᤠᤵᤋᤡᤰᤗᤠᤶ ᤛᤢᤳᤌᤥ ᤐᤥᤱᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧ᤺ᤴᤍᤒᤁᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠᤒᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤆᤰᤔᤧᤸᤗ᤹ᤀᤣ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤖᤡᤰ ᤋᤥ᤺ᤶᤔᤏᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤂᤶᤓᤩᤠᤱ ᤂᤧᤴᤏᤢ ᤛᤥᤛᤥᤖᤡᤰᤐᤠ ᤛᤣ᤹ᤈᤱᤘᤠ ᤆᤧᤸᤗᤧᤰᤛᤣ ᤛᤡᤍᤢᤱᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹ᤀᤥ॥’”

ᤋᤰᤋᤰᤘᤠ ᤜᤡᤶ ᤋᤱᤏᤠᤶᤔᤥᤒᤠ ᤜᤢᤰᤘᤠᤜᤠ᤹

(ᤗᤧᤒᤡ ᥈᥉:᥉᥉-᥊᥊)

᥇᥈ “‘ᤏᤢᤛᤡᤃᤣᤰᤐᤠ ᤗᤠ ᤌᤡᤒᤥᤱᤅᤠᤱ ᤅᤠᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ. ᤜᤧᤰᤁᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤌᤡᤰᤕᤠ᤺ᤴᤎᤰᤐᤠ ᤕᤠ᤺ᤶᤒᤰ ᤌᤧᤔᤠᤀᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤋᤱᤏᤠᤶ ᤋᤥᤛᤧᤶᤔᤧ᤹॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥᤱᤔᤠᤖᤧ ᤗᤠᤃᤡ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤌᤡᤒᤥᤱᤅᤠᤱ ᤛᤢᤶᤛᤡ ᤁᤢᤶᤒᤠᤒᤠ ᤐᤡᤳᤛᤠᤳ. ᤌᤢ᤺ᤶᤒᤠ ᤏᤧᤳᤇᤡ. ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤗᤡᤛᤡ ᤁᤢᤶᤒᤠᤒᤠ ᤔᤧᤸᤗᤢᤰ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤔᤧᤱᤃᤠ᤺ᤶᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥇᥊ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤌᤡᤒᤥᤱᤅᤠᤱ ᤛᤢᤶᤛᤡᤀᤣ ᤐᤡᤳᤛᤠᤳᤜᤠ᤹ᤀᤥ ᤗᤳᤇᤠ ᤐᤡᤳᤛᤠᤳ ᤌᤰᤔᤣ ᤆᤤᤋᤢᤏ ᤏᤡ᤺ᤱᤃᤣ᤹ᤀᤥ ᤛ᤹ᤔᤏᤠᤒᤠ ᤑᤥᤗᤰ ᤌᤡᤰᤁᤠᤱ ᤁᤢᤓᤪᤧ᤺ᤰ ᤆᤢᤴᤈᤢᤶᤒᤠ ᤑᤣ᤹ᤖᤢᤶ. ᤏᤧᤳᤇᤡ ᤌᤢ᤺ᤶᤒᤠᤜᤠ᤹ᤀᤥ ᤗᤳᤇᤠ ᤌᤢ᤺ᤶᤒᤠ᤺ᤴᤏᤢ ᤛᤥᤖᤡᤰ ᤑᤥᤗᤰ ᤌᤡᤰ ᤑᤣ᤹ᤖᤢᤶ.

᥇᥋ ᤜᤧᤰᤁᤩᤠᤱ ᤌᤡᤒᤥᤱᤅᤠᤱ ᤗᤡᤛᤡᤀᤣ ᤔᤧᤸᤗᤢᤰᤜᤠ᤹ᤏᤢ ᤛᤥᤖᤡᤰ ᤔᤠᤏᤠ ᤗᤡᤛᤡ ᤑᤣ᤹ᤖᤢᤶ ᤋᤥ᤺ᤴᤍᤧᤶᤔᤧ᤹॥

᥇᥌ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤒᤠ ᤏᤢ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥇᥍ “‘ᤏᤡᤛᤡᤃᤣᤰᤐᤠ ᤕᤧᤴᤏᤥ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤒᤥᤱᤅᤠᤱ ᤏᤧᤳᤇᤡ. ᤌᤢ᤺ᤶᤒᤠ ᤏᤧᤳᤇᤡ. ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤛᤡᤗᤡ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤂᤡᤏᤡ᤹ ᤋᤥ᤺ᤴᤍᤧᤶᤛᤡᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥇᥎ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠᤜᤠ᤹ ᤏᤢ ᤔᤧᤸᤗᤢᤰᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤶᤍᤧᤶᤛᤡᤶᤔᤧ᤹॥

᥇᥏ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤂᤧᤴᤏᤢ ᤛᤥᤖᤡᤰᤐᤠ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥈᥆ “‘ᤛᤢᤶᤛᤡᤃᤣᤰᤐᤠ ᤕᤧᤴᤏᤥ ᤌᤡᤒᤥᤱᤅᤠᤱ ᤌᤡᤰ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠ ᤏᤧᤳᤇᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤗᤡᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥈᥇ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠᤜᤠ᤹ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤛᤡᤶᤔᤧ᤹॥

᥈᥈ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤴ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤛᤣ᤹ᤈ᤺ᤱᤘᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥈᥉ “‘ᤗᤡᤛᤡᤃᤣᤰᤐᤠ ᤕᤧᤴᤏᤥ ᤌᤡᤒᤥᤱ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠ ᤏᤧᤳᤇᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤗᤡᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤌᤰᤛᤠᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠᤒᤠ ᤔᤧᤱᤃᤠ᤺ᤶᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥈᥊ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠᤜᤠ᤹ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤛᤡᤶᤔᤧ᤹.

᥈᥋ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤂᤧᤒᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤏᤢ᤺ᤸᤗᤧ ᤀᤣ᤺ᤰ ᤋᤥ᤺ᤴᤍᤧᤶᤔᤧ᤹॥

᥈᥌ “‘ᤅᤠᤛᤡᤃᤣᤰᤐᤠ ᤕᤧᤴᤏᤥ ᤑᤠᤱᤛᤡ ᤐᤡᤳᤛᤠᤳ. ᤌᤢ᤺ᤶᤒᤠ ᤏᤧᤳᤇᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤗᤡᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠᤒᤠ ᤔᤧᤱᤃᤠ᤺ᤶᤏᤠᤒᤠ ᤔᤧᤘᤠ᤹ᤖ ᤐᤥᤱ᤹॥

᥈᥍ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳᤜᤠ᤹. ᤔᤧᤸᤗᤢᤰᤜᤠ᤹ ᤜᤧᤰᤁᤩᤠᤱ ᤌᤢ᤺ᤶᤒᤠᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤛᤡᤶᤔᤧ᤹॥

᥈᥎ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤀᤣ᤺ᤰ ᤋᤥ᤺ᤴᤍᤧᤶᤔᤧ᤹॥

᥈᥏ “‘ᤋᤢᤰᤛᤡᤃᤣᤰᤐᤠ ᤕᤧᤴᤏᤥ ᤕᤧᤳᤇᤡ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠ ᤏᤧᤳᤇᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤗᤡᤛᤡ ᤔᤧᤸᤗᤢᤰᤜᤠ᤹ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠᤒᤠ ᤔᤧᤱᤃᤠ᤺ᤶᤔᤏᤠᤒᤠ ᤐᤥᤱᤔᤠ ᤐᤥᤱ᤹॥

᥉᥆ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳᤜᤠ᤹. ᤔᤧᤸᤗᤢᤰᤜᤠ᤹ ᤜᤧᤰᤁᤩᤠᤱ ᤌᤢ᤺ᤶᤒᤠᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤛᤡᤶᤔᤧ᤹॥

᥉᥇ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥉᥈ “‘ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤏᤢᤛᤡ ᤐᤡᤳᤛᤠᤳᤜᤠ᤹. ᤔᤧᤸᤗᤢᤰ ᤏᤧᤳᤇᤡ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤌᤡᤒᤥᤱᤅᤠᤱ ᤗᤡᤛᤡ ᤌᤢ᤺ᤶᤒᤠᤜᤠ᤹ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤁᤴᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠᤒᤠ ᤔᤧᤱᤃᤠ᤺ᤶᤏᤠᤒᤠ ᤐᤥᤱᤔᤠ ᤐᤥᤱ᤹॥

᥉᥉ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳᤜᤠ᤹. ᤌᤢ᤺ᤶᤒᤠᤜᤠ᤹ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤛᤡᤶᤔᤧ᤹॥

᥉᥊ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤋᤥ᤺ᤴᤍᤧᤶᤔᤧ᤹॥

᥉᥋ “‘ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤛᤣᤛᤣ ᤆᤢᤶᤗᤢᤱ ᤐᤥ᤺ᤱᤗ. ᤂᤧᤒᤩᤠᤱ ᤂᤡᤏᤡ᤹ ᤌᤡᤰᤕᤠ᤺ᤶᤎᤰ ᤁᤧᤈᤥᤃᤢᤶᤒᤠ ᤌᤧᤔᤠ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹॥

᥉᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤁᤢᤏᤠᤶ ᤐᤥ᤺ᤱᤗ ᤑᤠ᤹ᤀᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤐᤡᤳᤛᤠᤳ ᤌᤡᤰ. ᤌᤢ᤺ᤶᤒᤠᤎᤡᤰ ᤏᤢ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤁᤢᤶᤒᤠᤒᤠ ᤔᤧᤸᤗᤢᤰ ᤏᤢᤛᤡ ᤋᤥ᤺ᤴᤍᤧᤶᤛᤡᤶᤔᤧ᤹॥ ᤂᤧᤱᤜᤠ᤹ ᤁᤧᤖᤧᤰ ᤁᤢᤗᤠᤱ ᤁᤢᤜᤢᤰ ᤔᤧᤴᤇᤰᤔᤏᤠ ᤔᤧᤱᤃᤠ᤺ᤶᤏᤠᤒᤠ ᤔᤧᤒᤥᤱᤗ ᤐᤥᤱ᤹॥

᥉᥍ ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤴ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤐᤡᤳᤛᤠᤳ. ᤔᤧᤸᤗᤢᤰ ᤜᤧᤰᤁᤩᤠᤱ ᤌᤢ᤺ᤶᤒᤠᤜᤠ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤛᤡᤶᤔᤧ᤹॥

᥉᥎ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰᤁᤠᤱ ᤋᤥ᤺ᤴᤍᤧᤶᤔᤧ᤹॥ ᤁᤴ ᤆᤠᤜᤡ᤺ᤴ ᤆᤰᤔᤧᤸᤗ᤹ᤀᤣ ᤋᤥ᤺ᤶᤔᤏᤠᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ. ᤂᤧᤴᤏᤢ ᤛᤥᤖᤡᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤀᤣ᤺ᤰ ᤋᤥ᤺ᤴᤍᤧᤶᤔᤧ᤹॥

᥉᥏ “‘ᤂᤡᤏᤡ᤹ ᤔᤠᤱᤜᤢᤵ ᤁᤧᤈᤥᤃᤢᤶᤒᤠ ᤏᤢ ᤀᤠᤵᤑᤣᤰ ᤏᤡᤱᤘᤠ᤹ᤖᤧ ᤁᤧᤍᤥ᤺ᤴᤍᤢᤶᤒᤠ ᤛᤡᤍᤢᤱᤈᤓᤠ᤺ᤴᤏᤢ᤺ᤸᤗᤧ ᤘᤣ᤹ ᤔᤡᤎᤡᤱᤔᤏᤠᤍᤣᤶᤏᤠᤒᤠ ᤛᤡᤍᤢᤱᤈᤓᤠᤜᤠ᤹. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹. ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤂᤶᤓᤩᤠᤱ ᤋᤱᤈᤢᤶ ᤛᤡᤍᤢᤱᤈᤓᤠᤜᤠ᤹ ᤂᤡᤏᤡ᤹ ᤏᤡ᤺ᤴᤎᤥ ᤁᤧᤒᤥᤱᤒᤠ ᤋᤱᤏᤠᤶᤜᤠ᤹ᤀᤥ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧᤶᤔᤧ᤹॥’”

᥊᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡᤖᤥ॥

ᤔᤠᤱᤜᤢᤵ ᤆᤥ᤺ᤰᤔᤠ ᤌᤡᤶᤜᤠ᤹

᥉᥆

ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ-

᥈ ᤁᤢᤓᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤜᤢᤵ ᤆᤥᤃᤢ᤹ ᤀᤡᤃᤪ ᤔᤠᤱᤜᤧᤰᤛᤡᤱᤅᤠᤱ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤵᤔᤠ ᤐᤠᤴ ᤐᤠ᤺ᤳᤋᤢᤏᤧᤓᤃᤪ. ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢᤒᤠ ᤐᤠ᤺ᤴᤏᤡᤴ ᤔᤧᤱᤃᤧᤵᤔᤠ ᤔᤧᤏᤢ᤹ᤏᤧᤴ॥ ᤂᤢᤏᤧ᤹ ᤁᤢᤶᤒᤪᤠ᤺ᤸᤗᤧ ᤌᤧᤔᤠ ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧ. ᤂᤢᤏᤧ᤹ ᤂᤧᤴ ᤁᤧᤵᤔᤠᤀᤣ ᤐᤥᤱ᤹॥

᥉ “ᤁᤢᤓᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤘᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤜᤢᤵ ᤆᤥᤃᤢ᤹ ᤀᤡᤃᤪ ᤔᤠᤱᤜᤧᤰᤛᤡᤱᤅᤠᤱ ᤔᤠᤱᤜᤢᤵᤐᤡᤴ ᤁᤧᤵᤔᤠ ᤐᤠᤴ ᤐᤠ᤺ᤳᤋᤢ᤹.

᥊ ᤜᤧᤰᤁᤩᤠᤱ ᤁᤢᤶᤒᤠᤖᤧ ᤂᤧᤴ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤂᤧᤵᤛᤢᤀᤠᤱᤛᤠᤱ ᤂᤢᤏᤧ᤹ ᤛᤫᤠ᤺ᤳ ᤘᤠ᤹ᤏᤧᤓᤃᤪ. ᤂᤧᤴ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤐᤥᤱ᤹॥

᥋ ᤁᤖ ᤁᤢᤶᤒᤠᤖᤧ ᤂᤧᤴ ᤂᤧᤵᤛᤢᤒᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤂᤧᤴ ᤀᤳᤋᤢᤏᤧᤓᤃᤪ. ᤂᤧᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ᤺ᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤌᤣᤏᤠᤎᤣᤒᤠ ᤐᤥᤱ᤹॥ ᤂᤢᤏᤧ᤹ ᤁᤢᤶᤒᤠᤖᤧᤀᤣ ᤀᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤧᤴᤇ᤻ᤕᤠᤴ ᤗᤧᤖᤢᤍᤣᤛᤢ᤹॥

᥌ “ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢ ᤛᤢᤖᤢᤀᤠᤱ. ᤀᤡᤃᤪ ᤏᤢᤖᤡᤰ ᤏᤡᤱᤘᤠ᤹ ᤔᤧᤴᤀᤡ᤺ᤳᤇᤡᤱᤅᤣ ᤔᤠᤱᤜᤧᤰᤛᤡᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤣ᤺ᤰᤂᤡᤶ ᤐᤥ᤺ᤰᤂᤧ.

᥍ ᤂᤧᤒᤩᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧ ᤂᤧᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤒᤠ ᤕᤧᤴᤏᤥ ᤛᤫᤠ᤺ᤳ ᤔᤧᤶᤒᤠ᤺ᤳᤋᤧ ᤕᤢᤅᤧᤏᤧᤓᤃᤪ ᤂᤧᤴ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤐᤥᤱ᤹॥

᥎ ᤁᤖ ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧ ᤏᤡᤱᤘᤠ᤹ ᤂᤥᤛᤢᤒᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤂᤧᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤀᤳᤋᤢᤏᤧᤓᤃᤪ. ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤌᤣᤏᤠᤎᤣᤒᤠ ᤐᤥᤱ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤗᤧᤖᤢᤍᤣᤛᤢ᤹॥

᥏ “ᤁᤢᤕᤧᤶᤒᤠ ᤁᤧᤛᤡᤔᤠ ᤔᤣᤔᤣᤍᤢᤔᤠ ᤏᤢ ᤁᤢᤕᤧᤶᤒᤠ᤺ᤸᤗᤧ ᤏᤠ᤹ᤖᤢᤔᤠ ᤔᤧᤴᤇᤢᤔᤠ᤺ᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤆᤠᤜᤡ᤺ᤴ ᤁᤧᤵᤔᤠ ᤐᤥᤱ᤹॥

᥇᥆ “ᤁᤢᤓᤠ ᤔᤧᤴᤇᤢᤔᤠᤴ ᤁᤢᤕᤧᤶᤒᤠ᤺ᤸᤗᤧ ᤁᤢᤜᤡᤶᤔᤥ ᤋᤠᤈᤢ᤺ᤳᤋᤠᤱ ᤁᤢᤓᤠ ᤔᤠᤱᤜᤢᤵ ᤆᤥᤃᤢ᤹ ᤀᤡᤃᤪ ᤔᤠᤱᤜᤢᤵ ᤁᤧᤵᤔᤠᤖᤧ ᤔᤠᤱᤜᤧᤰᤛᤡᤱ᤹.

᥇᥇ ᤜᤧᤰᤁᤩᤠᤱ ᤂᤧᤴ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤂᤧᤵᤛᤢᤀᤠᤱᤛᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤛᤫᤠ᤺ᤳ ᤘᤠ᤹ᤀᤠᤱ ᤔᤧᤀᤳᤋᤢᤴᤏᤧᤓᤃᤪ. ᤂᤧᤴ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤐᤥᤱ᤹॥

᥇᥈ ᤁᤖ ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤒᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤂᤧᤸᤗᤧ ᤁᤢᤔᤠᤱᤜᤢᤵᤐᤡᤴ ᤀᤡᤃᤪ ᤁᤢᤔᤠᤱᤜᤧᤰᤁᤡᤴ ᤌᤣᤏᤠᤎᤣᤒᤠ ᤆᤥᤃᤢᤏᤧᤓᤃᤪ. ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤶᤒᤪᤠᤀᤥᤗᤠᤶ ᤁᤧᤗ᤺ᤶᤒᤠ ᤐᤠ᤺ᤴᤏᤡᤴ ᤜᤏᤧᤒᤠ ᤐᤥᤱ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤗᤧᤖᤢᤍᤣᤛᤢ᤹ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤕᤧᤶᤒᤠᤗᤧᤀᤣ ᤂᤧᤴ ᤁᤢᤔᤠᤱᤜᤢᤵᤐᤥ ᤁᤧᤵᤔᤠᤗᤠᤶ ᤌᤣ᤺ᤰᤋᤢ॥

᥇᥉ ᤂᤧᤸᤗᤧ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤀᤡᤃᤪ ᤔᤠᤱᤜᤢᤵᤐᤡᤴ ᤁᤧᤵᤔᤠ ᤏᤢ ᤔᤧᤱᤃᤧᤵᤔᤠ ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧ ᤆᤥ᤺ᤰᤔᤠ ᤕᤢᤰ ᤁᤳᤋᤢ᤹॥

᥇᥊ ᤁᤖ ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤀᤡᤃᤪ ᤔᤠᤱᤜᤧᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤡᤰᤕᤠ᤺ᤴᤎᤰᤔᤠ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤘᤠ᤹ᤏᤧᤓᤃᤪ. ᤂᤢᤏᤧ᤹ ᤂᤧᤴ ᤏᤡ᤺ᤴᤎᤥ ᤆᤥᤃᤢᤒᤠ ᤐᤥᤱ᤹॥ ᤂᤢᤏᤧ᤹ ᤂᤧᤴ ᤂᤧᤵᤛᤢᤀᤠᤱᤛᤠᤱ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤁᤢᤔᤣ᤺ᤳᤋᤡᤴ ᤜᤧᤰᤁᤣ ᤆᤥ᤺ᤰᤔᤠ ᤑᤠ᤺ᤰᤋᤢᤒᤠ ᤁᤢᤍᤱᤒᤠ ᤐᤥᤱ᤹॥

᥇᥋ ᤁᤖ ᤂᤢᤏᤧ᤹ ᤂᤧᤵᤛᤢᤒᤠ ᤁᤢᤓᤠ ᤕᤧᤶ ᤀᤣᤃᤠᤱ ᤂᤧᤴ ᤐᤠ᤺ᤴᤏᤡᤴ ᤌᤣᤏᤠᤎᤣᤒᤠ ᤆᤥᤃᤢᤏᤧᤓᤃᤪ. ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤀᤠᤵᤋᤡᤰᤁᤧᤴ ᤂᤢᤏᤧ᤹ᤀᤥᤀᤣ ᤌᤠᤖᤥ॥”

᥇᥌ ᤕᤧᤶᤒᤠ. ᤔᤣ᤺ᤳ ᤏᤢ ᤁᤢᤶᤒᤠ ᤁᤢᤶᤔᤠᤖᤧ ᤂᤢᤴᤇᤡ᤹ ᤜᤡᤶᤔᤥ ᤁᤧᤘᤠ᤹ᤔᤠ ᤔᤧᤴᤇ᤻ᤕᤠ ᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤎᤩᤠᤏᤡᤜᤠ᤹ ᤔᤧᤏᤠ᤺ᤴᤍᤢᤛᤡ

᥉᥇

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤡᤎᤩᤠᤏᤡᤜᤠ᤹ᤀᤥ ᤂᤧᤏᤧ᤹ ᤁᤢᤗᤧᤰᤘᤠ ᤏᤢ᤺ᤰᤋᤧ᤹॥ ᤂᤧᤴ ᤀᤣᤃᤠᤱ ᤂᤧᤏᤧ᤹ ᤁᤧᤛᤡᤀᤠᤱ ᤀᤠᤒᤠᤅᤣ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤐᤥ᤺ᤱᤛᤧ ᤁᤧᤒᤣ᤺ᤰ॥”

᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤔᤡᤎᤩᤠᤏᤡᤜᤠ᤹ᤏᤢ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤂᤢᤴᤇᤡ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤔᤏᤠᤜᤠ᤹ᤀᤥᤗᤠᤶ ᤁᤢᤓᤠ ᤔᤏᤠᤜᤠ᤹ ᤕᤠᤖᤡᤵ ᤆᤥᤃᤧᤶᤛᤡᤶᤔᤧ᤹॥

᥊ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤌᤰᤔᤠ ᥇.᥆᥆᥆ ᤌᤡᤰᤌᤡᤰ ᤔᤏᤠᤜᤠ᤹ ᤌᤱᤅᤥ ᤂᤡᤏᤡ᤹ ᤐᤠᤱᤄᤠᤶᤛᤡᤶᤔᤧ᤹॥”

᥋ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡ ᤌᤠ᤺ᤰᤌᤰᤔᤠ ᤋᤧᤴᤎᤱᤗᤧ ᤗᤠᤃᤡ ᥇.᥆᥆᥆ ᤌᤡᤰᤌᤡᤰ ᤔᤏᤠᤜᤠ᤹ ᤔᤧᤓᤢᤰᤂᤢᤛᤡ ᤜᤧᤰᤁᤩᤠᤱ ᥇᥈.᥆᥆᥆ ᤌᤰᤛᤢᤒᤠᤜᤠ᤹ ᤔᤧᤗ᤺ᤳᤋᤢᤛᤡ॥

᥌ ᤔᤥᤛᤠ᤺ᤸᤗᤧ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶ ᤌᤠ᤺ᤰᤌᤰᤔᤠ ᥇.᥆᥆᥆ ᤌᤡᤰᤌᤡᤰ ᤌᤱᤅᤥ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤸᤗᤧ ᤁᤢᤛ᤻ᤛᤠ ᤐᤡᤏᤜᤠᤛᤧᤴ ᤛᤣᤛᤣᤍᤧᤴᤏᤥᤒᤠ ᤛᤠᤔᤠᤐᤢᤔᤠᤜᤠ᤹ ᤏᤢ ᤀᤢ᤺ᤳᤇᤡᤱᤔᤠᤖᤧ ᤔᤢ᤺ᤵᤔᤏᤠᤒᤠ ᤌᤢᤳᤌᤢᤖᤡ᤺ᤵᤐᤠᤜᤠ᤹ ᤜᤢᤰᤔᤧᤛᤢᤵᤋᤢᤀᤠᤱ ᤔᤧᤒᤠᤱᤄᤢᤔᤧᤍᤣᤛᤢ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤡᤎᤩᤠᤏᤡᤜᤠ᤹ᤏᤢ ᤋᤧᤴᤎᤱ ᤔᤧᤈᤥᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤧᤶᤒᤡᤳᤇᤠ ᤔᤏᤠᤜᤠ᤹ ᤔᤧᤛᤧᤖᤢᤛᤡ॥

᥎ ᤁᤧᤛᤡᤒᤠᤜᤠ᤹ᤀᤥ ᤔᤡᤎᤩᤠᤏᤒᤠ ᤀᤣᤒᤡ. ᤖᤣᤁᤣᤔ. ᤛᤢᤖ. ᤜᤢᤖ ᤏᤢ ᤖᤣᤒᤠ ᤅᤠᤛᤡ ᤜᤠᤱᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤔᤧᤴᤏᤠᤱ ᤋᤠᤓᤣ᤺ᤸᤗᤧ ᤔᤧᤛᤧᤖᤢ॥

᥏ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤎᤩᤠᤏᤡ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤏᤢ ᤔᤧᤴᤇᤢᤔᤠ ᤕᤧᤶᤒᤡᤳᤇᤠ ᤜᤡᤴᤈᤠ᤹ᤒᤡᤳᤇᤠ᤹ᤀᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤳᤜᤠ᤹. ᤔᤧᤸᤗᤢᤰᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡ॥

᥇᥆ ᤂᤧᤱᤜᤠ᤹ ᤔᤧᤕᤢᤅᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤏᤢ ᤛᤠ᤺ᤱᤃᤠᤜᤡᤶᤜᤠ᤹ᤀᤠᤱ ᤔᤡᤔᤧᤎᤡᤰᤂᤢ ᤔᤧᤒᤡᤖᤢᤛᤡ॥

᥇᥇ ᤂᤧᤱᤜᤠ᤹ᤖᤧ ᤔᤧᤍᤧᤶᤛᤢᤛᤡᤒᤠᤜᤠ᤹. ᤌᤰᤛᤠᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣ ᤆᤡᤃᤰᤘᤠᤜᤠ᤹ᤃ ᤔᤧᤍᤣ᤹ᤖᤢᤀᤠᤱ ᤔᤧᤒᤣ॥

᥇᥈ ᤜᤧᤰᤁᤩᤠᤱ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥᤒᤠ ᤛᤠ᤺ᤱᤃᤠᤜᤡᤶᤔᤥ ᤔᤥᤛᤠ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤴ ᤏᤢ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤂᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹. ᤌᤰᤛᤠᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣ ᤆᤡᤃᤰᤘᤠᤜᤠ᤹ ᤔᤧᤍᤣ᤹ᤖᤢ॥

᥇᥉ ᤔᤥᤛᤠ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ ᤏᤢ ᤛᤱᤈᤢᤶᤓᤥᤀᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤛᤠ᤺ᤱᤃᤠᤜᤡᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ॥

᥇᥊ ᤌᤱᤅᤥᤗᤠᤶ ᤁᤧᤏᤢ᤺ᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤧᤴᤇᤡᤱ ᤏᤢ ᤁᤡᤵ ᤌᤡᤰᤁᤠᤱ ᤌᤥᤒᤠ ᤌᤰᤐᤣᤒᤠ ᤜᤧᤰᤁᤩᤠᤱ ᤌᤰᤔᤥᤒᤠᤜᤠ᤹ᤏᤢ ᤔᤥᤛᤠᤴ ᤁᤢᤕᤠ᤺ᤰᤗᤧ᤹ᤖᤧ॥

᥇᥋ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤣ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ ᤂᤡᤏᤡ᤹ ᤁᤢᤜᤡᤱᤘᤧᤳ ᤁᤧᤗᤧᤖᤢᤶᤛᤡᤶᤒᤡ᥅

᥇᥌ ᤀᤥᤔᤧᤳᤋᤧᤶᤔᤧ᤹. ᤒᤠᤗᤠᤔᤧᤸᤗᤧ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤐᤥᤖᤀᤥ ᤜᤠᤒᤠ ᤁᤴᤜᤠ᤹ᤖᤧᤀᤣ ᤀᤡᤛᤪᤠᤀᤡᤗᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡᤀᤠᤱ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤔᤡᤱᤍᤣ᤹ᤀᤠᤱ ᤐᤥᤃᤧᤀᤠᤱ ᤘᤕᤧ॥

᥇᥍ ᤁᤸᤗᤣ ᤆᤥᤃᤢᤸᤗᤧ ᤁᤧᤖᤧᤰ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤀᤥ ᤕᤧᤶᤒᤡᤳᤇᤠ ᤀᤅᤧ᤺ᤰᤘᤠᤜᤠ᤹ ᤏᤢ ᤕᤧᤶᤒᤡᤳᤇᤠᤏᤢ ᤛᤥᤖᤡᤰ ᤁᤧᤏᤧᤔᤠ ᤁᤧᤛᤢ᤺ᤵᤔᤠ ᤔᤧᤴᤇᤢᤔᤠᤜᤠ᤹ ᤛᤧᤖᤧᤶᤛᤡᤶᤔᤧ᤹॥

᥇᥎ ᤁᤖ ᤁᤢᤔᤣ᤺ᤰᤂᤡᤶ ᤔᤧᤶᤒᤥ᤺ᤱᤅᤣ ᤁᤧᤘᤠ᤹ᤔᤠ ᤔᤧᤴᤇ᤻ᤕᤠᤜᤠ᤹ ᤆᤠᤀᤣ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤢᤜᤡᤱᤘᤧᤳ ᤁᤳᤋᤧᤶᤛᤡᤶᤔᤧ᤹॥

᥇᥏ “ᤂᤡᤏᤡ᤹ᤀᤥ ᤀᤠᤳᤋᤡᤴᤜᤠ᤹ᤖᤧ ᤁᤢᤓᤠ ᤔᤏᤠ ᤁᤧᤛᤧᤖᤢᤶᤛᤡᤶᤔᤠᤱ ᤘᤠ᤹ ᤀᤡᤃᤪ ᤆᤣ ᤁᤧᤛᤢᤛᤢᤶᤔᤠᤱ ᤘᤠ᤹. ᤂᤧᤱᤜᤠ᤹ ᤁᤧᤖᤧᤰ ᤛᤠ᤺ᤱᤃᤠᤜᤡᤶᤗᤠᤶ ᤗᤠ᤺ᤰᤁᤠᤳ ᤏᤢᤛᤡ ᤕᤧᤴ ᤌᤠᤖᤡᤰ ᤕᤢᤱᤔᤠ ᤐᤥᤱ᤹॥ ᤛᤢᤶᤛᤡᤃᤣᤰᤐᤠ ᤏᤢ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤀᤠᤵᤑᤣᤰ ᤏᤢ ᤁᤧᤍᤧᤶᤛᤢᤶ ᤁᤧᤍᤠᤖᤢᤶᤛᤡᤶᤒᤠᤜᤠ᤹ᤀᤠᤱ ᤛᤢᤳᤌᤥ ᤆᤥᤃᤧᤶᤛᤡᤶᤔᤧ᤹॥

᥈᥆ ᤁᤧᤖᤧᤰ ᤆᤠᤱᤜᤠ᤹ ᤏᤢ ᤛᤡᤜᤥ᤹ᤒᤠᤜᤠ᤹. ᤔᤧ᤺ᤴᤍᤠ ᤔᤢᤖᤡᤰ ᤏᤢ ᤛᤡᤱᤅᤡᤸᤗᤧᤴ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤂᤡᤏᤡ᤹ ᤛᤢᤳᤌᤥ ᤆᤥ᤺ᤰᤔᤠᤛᤡ ᤐᤥᤱ᤹॥”

᥈᥇ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤸᤗᤧ ᤌᤱᤅᤥ ᤁᤧᤒᤣ᤺ᤰᤐᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤔᤥᤛᤠᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤠ᤹-

᥈᥈ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ. ᤑᤧᤴᤈᤣ᤹. ᤋᤡᤴ ᤏᤢ ᤗᤡᤕᤥᤗᤡᤵ.

᥈᥉ ᤜᤧᤰᤁᤩᤠᤱ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤔᤧᤶᤒᤥ᤺ᤱᤔᤏᤠᤒᤠ ᤁᤧᤖᤧᤰ ᤛᤠᤔᤠᤜᤠ᤹ ᤔᤡᤀᤥ ᤁᤣ᤺ᤳᤋᤧᤶᤔᤧ᤹ᤀᤠᤱ ᤛᤢᤳᤌᤥ ᤆᤥᤃᤧᤶᤛᤡᤶᤔᤧ᤹॥ ᤂᤧᤴᤏᤢ᤺ᤸᤗᤧ ᤘᤣ᤹ ᤂᤧᤱᤜᤠ᤹ ᤁᤧᤖᤧᤰ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤔᤠ ᤆᤫᤠ᤺ᤳᤋᤥ ᤁᤣ᤺ᤵᤔᤠᤛᤡᤀᤠᤱ ᤛᤢᤳᤌᤥ ᤆᤥ᤺ᤰᤔᤠᤛᤡ ᤐᤥᤱ᤹॥ ᤂᤧᤒᤩᤠᤱ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤁᤧᤒᤥᤱᤒᤠ ᤆᤡᤃᤰᤘᤠᤜᤠ᤹ ᤆᤠᤀᤣ ᤀᤠᤶᤓᤠ ᤂᤧᤴ ᤆᤫᤠ᤺ᤳᤋᤥ ᤁᤣ᤺ᤵᤔᤠᤛᤡᤀᤠᤱ ᤛᤢᤳᤌᤥ ᤆᤥ᤺ᤰᤔᤠᤛᤡ ᤐᤥᤱ᤹॥

᥈᥊ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤂᤡᤏᤡ᤹ ᤆᤠᤱᤜᤠ᤹ ᤘᤠᤜᤵᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤢᤳᤌᤥ ᤁᤧᤒᤥ᤺ᤰᤂᤡ᤹॥ ᤂᤧᤴ ᤀᤣᤃᤠᤱ ᤂᤡᤏᤡ᤹ ᤛᤠ᤺ᤱᤃᤠᤜᤡᤶᤔᤥ ᤁᤧᤍᤩᤧ᤹ᤀᤡᤸᤗᤧ ᤐᤥᤱᤗᤥ॥”

ᤌᤱᤅᤥ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤓ᤺ᤰᤂᤢ

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈᥌ “ᤔᤧᤍᤧᤶᤛᤢ ᤔᤧᤍᤠᤖᤢᤛᤡᤒᤠ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤂᤧᤏᤧ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ ᤜᤧᤰᤁᤩᤠᤱ ᤛᤱᤈᤢᤶᤓᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤏᤡᤖᤧᤶᤛᤡᤶᤛᤧ᤹॥

᥈᥍ ᤌᤱᤅᤥ ᤁᤧᤒᤣ᤺ᤰᤐᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤢ ᤘᤣ᤹ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤴ ᤆᤡᤃᤰᤘᤠ ᤛᤠᤔᤠᤜᤠ᤹ ᤁᤢᤗᤰ ᤏᤧᤳᤇᤡ ᤆᤥᤃᤧᤶᤔᤧ᤹ᤀᤠᤱ ᤑ᤺ᤰᤂᤧᤶᤔᤧ᤹॥

᥈᥎ ᤌᤱᤅᤥ ᤁᤧᤒᤣ᤺ᤰᤐᤠ ᤌᤰᤛᤢᤒᤠᤜᤠ᤹ᤗᤠᤶ ᤔᤏᤠᤜᤠ᤹. ᤁᤢᤶᤔᤠᤔᤠ ᤁᤢᤶᤒᤠᤒᤠ ᤐᤡᤳᤜᤠ᤹. ᤀᤍᤱ. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥᤗᤠᤶ ᤁᤡᤵ ᤅᤠᤛᤡ ᤌᤰᤔᤠ ᤗᤳᤇᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤣ᤺ᤱ ᤜᤢᤅᤧᤶᤔᤧ᤹॥

᥈᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤪᤧ᤺ᤱ ᤗᤰᤁᤥᤗᤠᤶ ᤁᤶᤓᤩᤠᤖᤡᤰ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤜᤢᤰᤘᤠ ᤁᤢᤛᤡᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤴ ᤐᤡᤖᤧᤶᤔᤧ᤹॥

᥉᥆ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤪᤧ᤺ᤱ ᤗᤰᤁᤥᤗᤠᤶ ᤔᤏᤠᤜᤠ᤹. ᤁᤢᤶᤔᤠᤔᤠ ᤁᤢᤶᤒᤠᤒᤠ ᤐᤡᤳᤜᤠ᤹. ᤀᤍᤱ. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤀᤡᤃᤪ ᤘᤣ᤹ ᤌᤰᤛᤠᤜᤠ᤹ᤗᤠᤶ ᤅᤠᤒᤥᤱ ᤌᤰᤔᤠ ᤗᤳᤇᤠ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴᤏᤡᤴ ᤀᤥᤔᤧᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹ ᤐᤡᤖᤧᤶᤛᤡᤶᤔᤧ᤹॥”

᥉᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤆᤥᤃᤧᤇᤢ॥

᥉᥈ ᤌᤱᤃᤧᤎᤰᤐᤠ ᤌᤰᤛᤢᤒᤠᤜᤠ᤹ᤖᤧ ᤜᤢᤰᤁᤥ ᤔᤧᤎᤠᤛᤢᤒᤠ ᤁᤧᤏᤶᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤜᤠᤒᤠ ᤁᤴᤜᤠ᤹ ᤘᤕᤧᤖᤥ– ᤔᤧᤸᤗᤢᤰ ᤏᤢ ᤔᤧ᤺ᤴᤍᤠ ᥌.᥍᥋.᥆᥆᥆

᥉᥉ ᤁᤢᤶᤔᤠᤔᤠ ᤏᤢ ᤁᤢᤶᤒᤠᤒᤠ ᤐᤡᤳ ᥍᥈.᥆᥆᥆

᥉᥊ ᤀᤍᤱ ᥌᥇.᥆᥆᥆

᥉᥋ ᤜᤧᤰᤁᤩᤠᤱ ᤕᤧᤶᤒᤡᤳᤇᤠᤏᤢ ᤛᤥᤖᤡᤰ ᤔᤧᤴᤀᤡᤶᤔᤣ ᤁᤧᤘᤠ᤹ᤔᤠ ᤔᤧᤴᤇᤢᤔᤠᤜᤠ᤹ ᤁᤧᤖᤧᤰᤗᤧ ᥉᥈.᥆᥆᥆॥

᥉᥌ ᤂᤧᤴᤗᤠᤶ ᤌᤱᤅᤥ ᤁᤧᤒᤣ᤺ᤰᤐᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤥ ᤁᤧᤎᤠᤒᤠ ᤁᤢᤓᤪᤧ᤺ᤱ ᤗᤰᤁᤡᤴ ᤜᤠᤒᤠ ᤁᤴ ᤘᤕᤧᤖᤥ–

᥉.᥉᥍.᥋᥆᥆ ᤔᤧᤸᤗᤢᤰ.

᥉᥍ ᤂᤧᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤣ᤺ᤱ ᥌᥍᥋ ᤔᤧᤸᤗᤢᤰ ᤔᤧᤘᤕᤧ.

᥉᥎ ᥉᥌.᥆᥆᥆ ᤁᤢᤶᤔᤠᤔᤠ ᤏᤢ ᤁᤢᤶᤒᤠᤒᤠ ᤐᤡᤳ. ᤂᤧᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤣ᤺ᤱ ᥍᥈ ᤔᤧᤘᤕᤧ.

᥉᥏ ᥉᥆.᥋᥆᥆ ᤀᤍᤱᤜᤠ᤹. ᤂᤧᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤣ᤺ᤱ ᥌᥇ ᤔᤧᤘᤕᤧ.

᥊᥆ ᥇᥌.᥆᥆᥆ ᤔᤧᤴᤇᤢᤔᤠᤜᤠ᤹. ᤂᤧᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤣ᤺ᤱ ᥉᥈ ᤔᤧᤘᤕᤧ॥

᥊᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢᤒᤠ ᤜᤧᤰᤁᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤜᤢᤰᤘᤠ ᤀᤣ᤺ᤱᤅᤡᤴ ᤔᤥᤛᤠ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤧᤴ ᤐᤡᤖᤢ॥

᥊᥈ ᤌᤱᤅᤥ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤗᤠᤶ ᤔᤥᤛᤠ᤺ᤸᤗᤧ ᤑ᤺ᤰᤂᤢᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤪᤧ᤺ᤱ ᤛᤱᤈᤢᤶᤓᤥ ᤗᤰᤁᤡᤴ ᤆᤠᤜᤡ᤺ᤴ ᤁᤴ ᤘᤕᤧ–

᥊᥉ ᥉.᥉᥍.᥋᥆᥆ ᤔᤧᤸᤗᤢᤰ.

᥊᥊ ᥉᥌.᥆᥆᥆ ᤁᤢᤶᤔᤠᤔᤠ ᤏᤢ ᤁᤢᤶᤒᤠᤒᤠ ᤐᤡᤳ.

᥊᥋ ᥉᥆.᥋᥆᥆᥆ ᤀᤍᤱ.

᥊᥌ ᥇᥌.᥆᥆᥆ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹॥

᥊᥍ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤪᤧ᤺ᤱ ᤗᤰᤁᤥᤗᤠᤶ ᤔᤥᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ᤗᤠᤶ ᤅᤠᤒᤥᤱ ᤌᤰᤔᤠ ᤗᤳᤇᤠ ᤕᤠᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤕᤢᤱᤍᤧᤴ ᤀᤥᤔᤧᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹ ᤐᤡᤖᤢᤛᤡ॥

᥊᥎ ᤂᤧᤒᤩᤠᤱ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤧᤴᤇᤡᤱ ᤏᤢ ᤁᤡᤵ ᤌᤡᤰᤁᤠᤱ ᤌᤥᤒᤠ ᤌᤰᤐᤣᤒᤠ ᤏᤢ ᤌᤰᤔᤥᤒᤠᤜᤠ᤹ ᤜᤧᤰᤁᤩᤠᤱ ᤁᤡᤵ ᤌᤡᤰᤐᤠ ᤌᤰᤐᤣᤒᤠᤜᤠ᤹ ᤔᤥᤛᤠᤀᤥ ᤔᤧᤍᤩᤧ॥

᥊᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤕᤢᤰᤁᤥ ᤁᤧᤘᤠ᤹ᤒᤠ ᤌᤰᤛᤢᤒᤠᤜᤠ᤹ ᤀᤠᤏᤡᤃᤧ ᤏᤡᤖᤢᤶᤛᤡᤶᤒᤧᤀᤠᤱ ᤘᤠ᤹॥ ᤀᤠᤏᤡᤃᤧ ᤗᤳᤇᤠ ᤔᤏᤠᤀᤠᤱ ᤔᤧᤴᤇᤢ᤺ᤴᤏᤧᤴ॥

᥋᥆ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤁᤧᤖᤧᤰᤗᤧ ᤂᤥᤛᤢᤶᤒᤧᤒᤠ ᤛᤠᤶᤔᤩᤠᤱ ᤗᤠᤱᤒᤠ᤺ᤱᤃᤡ. ᤜᤢᤰᤐᤠ᤺ᤱᤃᤡ. ᤛᤫᤠᤃᤣᤵ. ᤁᤢᤴᤍᤢᤸᤗᤥ ᤏᤢ ᤛᤡᤰᤁᤪᤡᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠᤀᤠᤱ ᤀᤠᤏᤡᤃᤧ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤀᤠᤏᤡᤃᤧ ᤋᤠᤖᤢᤶᤒᤧᤀᤠᤱ ᤘᤠ᤹॥”

᥋᥇ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤂᤧᤴ ᤔᤏᤠᤜᤠ᤹ᤗᤠᤶ ᤂᤧᤴ ᤁᤧᤖᤧᤰ ᤛᤠᤶᤔᤩᤠᤱ ᤛᤠᤔᤠᤜᤠ᤹ ᤋᤠ᤺ᤰᤋᤧᤛᤢ॥

᥋᥈ ᤜᤧᤴᤇᤡᤱ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤏᤢ ᤁᤡᤵ ᤌᤡᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤐᤣᤒᤠᤜᤠ᤹ᤗᤠᤶ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤋᤠ᤺ᤰᤋᤧᤛᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤜᤢᤰᤘᤠ ᤜᤧᤰᤁᤣ ᤋᤥ᤺ᤴᤍᤧᤛᤢᤒᤠ ᤛᤠᤶᤔᤩᤠᤱᤅᤡᤴ ᥇᥌.᥍᥋᥆ ᤛᤣᤁᤣᤗb ᤕᤥᤖᤧ॥

᥋᥉ ᤌᤱᤅᤥ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ ᤁᤧᤖᤧᤰᤗᤧ ᤌᤱᤅᤥ ᤔᤧᤏᤠᤵᤋᤢᤛᤡᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤀᤠᤵᤑᤣᤰ ᤀᤠᤵᤑᤣᤰᤁᤣ ᤔᤧᤍᤣ᤹ᤖᤢᤀᤠᤱ ᤘᤕᤧ॥

᥋᥊ ᤂᤧᤒᤩᤠᤱ ᤔᤥᤛᤠᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤜᤧᤴᤇᤡᤱ ᤏᤢ ᤁᤡᤵ ᤌᤡᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ ᤜᤧᤰᤁᤩᤠᤱ ᤌᤰᤐᤣᤒᤠᤜᤠ᤹ᤖᤧ ᤔᤧᤍᤠᤖᤢᤒᤠ ᤛᤠᤶᤔᤩᤠᤱᤜᤠ᤹ ᤕᤠᤱᤏᤧᤇᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤏᤡᤱᤘᤠ᤹ᤛᤥᤰ ᤐᤥ᤺ᤱᤗ ᤑᤠ᤹ᤀᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤋᤠᤖᤧᤇᤢᤖᤥ॥

b 

᥉᥇:᥋᥈ ᤂᤧᤴ ᤑᤠ᤹ᤀᤡᤴ ᤜᤵᤔᤧᤴ ᥇᥏᥆ ᤁᤡᤗᤥ ᤕᤠᤖᤡᤰ ᤕᤥᤖᤧ॥

ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤌᤠ᤺ᤰᤜᤠ᤹

(ᤛᤠᤶᤕᤥ ᤀᤡᤱ ᥉:᥇᥈-᥈᥈)

᥉᥈

ᤖᤢᤒᤣᤏ ᤏᤢ ᤃᤠᤍᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤏᤡ᤹ ᤕᤖᤡᤰ ᤁᤢᤗᤢᤵ ᤁᤢᤗᤢᤵ ᤐᤡᤳᤌᤰᤛᤠᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤕᤠᤈᤣᤖ ᤏᤢ ᤃᤡᤗᤠᤍ ᤗᤠᤈᤣᤴ ᤐᤡᤳᤌᤰᤛᤠ ᤆᤠᤖᤠᤶᤔᤠᤍᤧᤴᤗᤧ ᤗᤠᤃᤡ ᤏᤢᤒᤠ ᤁᤧᤒᤥᤱᤒᤠ ᤔᤧᤏᤡᤛᤢ॥

᥈ ᤁᤸᤗᤧᤆᤥᤃᤢᤸᤗᤧ ᤃᤠᤍ ᤏᤢ ᤖᤢᤒᤣᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤔᤥᤛᤠ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ ᤜᤧᤰᤁᤩᤠᤱ ᤛᤱᤈᤢᤶᤓᤥᤒᤠ ᤗᤠᤶᤗᤥᤒᤠᤜᤠ᤹ᤀᤥ ᤔᤧᤍᤩᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ.

᥉ “ᤀᤋᤠᤖᤥᤋ. ᤍᤡᤒᤥᤏ. ᤕᤠᤈᤣᤖ. ᤏᤡᤔᤪᤠ. ᤜᤣᤛ᤻ᤒᤥᤏ. ᤀᤣᤗᤠᤗᤧ. ᤛᤒᤠᤔ. ᤏᤣᤒᤥ ᤏᤢ ᤒᤀᤥᤏ–

᥊ ᤂᤧᤴ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤏᤠ᤺ᤴᤍᤢᤀᤠᤱ ᤏᤧᤛ᤻ᤛᤧ. ᤁᤴ ᤗᤠᤈᤣ᤹ᤜᤠ᤹ ᤐᤡᤳᤌᤰᤛᤠ ᤆᤠᤖᤠᤶᤔᤠᤍᤧᤴᤗᤧ ᤗᤠᤃᤡ ᤏᤢᤒᤠ ᤆᤥᤰ॥ ᤀᤠᤏᤡᤃᤧ ᤐᤡᤳ ᤌᤰᤛᤠᤀᤠᤱ ᤁᤳᤋᤢᤶᤛᤡᤶᤒᤧ॥

᥋ ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤋᤡᤏᤧᤓᤃᤪ ᤁᤴ ᤗᤠᤈᤣᤴ ᤀᤠᤏᤡᤃᤧ ᤕᤢᤰᤁᤥ ᤀᤠᤒᤡᤖᤧ᤹॥ ᤕᤷᤍᤏ ᤏᤠᤎᤠ᤺ᤶᤒᤡ ᤆᤠᤜᤡ᤺ᤴ ᤀᤠᤏᤡᤃᤧ ᤀᤠᤴᤍᤣ᤹ᤖᤧᤴᤏᤧ᤹॥”

᥌ ᤔᤥᤛᤠ᤺ᤸᤗᤧ ᤃᤠᤍ ᤏᤢ ᤖᤢᤒᤣᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤏᤠ ᤋᤧᤴᤎᤱᤅᤥ ᤔᤧᤒᤣ᤺ᤰᤁᤡᤸᤗᤧ ᤂᤡᤏᤡ᤹ ᤆᤠᤀᤣ ᤏᤡᤱᤘᤠ᤹ ᤕᤠ᤺ᤴᤍᤡᤰ ᤋᤠᤀᤠᤱ ᤜᤠᤒᤠ ᤁᤧᤕᤢᤅᤡᤒᤡ᥅

᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤢᤛᤡᤒᤠ ᤏᤠᤎᤠ᤺ᤶᤒᤡᤒᤠ ᤗᤠᤈᤣ᤹ᤀᤥ ᤐᤣ᤺ᤰᤔᤠ ᤁᤧᤀᤡ᤺ᤵᤐᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤌᤣᤀᤠᤱ ᤐᤱᤗ ᤁᤧᤕᤠ᤺ᤴᤍᤢᤶ ᤁᤧᤒᤡᤖᤢᤶᤛᤡᤶᤒᤠᤒᤣ᥅

᥎ ᤁᤠᤍᤣᤛ-ᤒᤷᤏᤣᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤛᤢᤎᤧᤒᤠ ᤌᤠ᤺ᤰᤌᤧᤒᤠᤜᤠ᤹ ᤁᤴ ᤗᤠᤈᤣᤴ ᤌᤥ᤺ᤶᤛᤧ ᤐᤠᤱᤄᤢᤱᤛᤡᤱᤅᤡᤸᤗᤧ ᤂᤡᤏᤡ᤹ ᤛᤢᤎᤧᤒᤠ ᤌᤠ᤺ᤰᤌᤧᤒᤠᤜᤠ᤹ ᤜᤠᤒᤠ ᤀᤰᤂᤣᤀᤣ ᤔᤧᤈᤥᤃᤢᤀᤠᤱ ᤔᤧᤘᤕᤧ॥

᥏ ᤀᤠᤸᤗ ᤂᤧᤱᤜᤠ᤹ ᤀᤣᤛ᤻ᤁᤥᤗᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤒᤣᤀᤠᤱ ᤁᤴ ᤗᤠᤈᤣᤴ ᤔᤧᤏᤡᤛᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤔᤧᤶᤒᤣ᤺ᤰᤏᤧᤴᤗ ᤑᤠ᤹ᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤐᤅᤧᤖ ᤔᤧᤕᤠ᤺ᤴᤍᤢ ᤔᤧᤒᤡᤖᤢᤛᤡᤀᤠᤱ ᤘᤕᤧ॥

᥇᥆ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤜᤠᤱᤃᤧᤴ ᤛᤡᤰᤆᤠ ᤗᤥᤖᤧ. ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤔᤠᤱᤜᤧᤰᤛᤡᤱᤅᤠᤱ ᤘᤕᤧ-

᥇᥇ ‘ᤀᤠᤱᤃᤠ᤹ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤔᤠᤱᤜᤧᤰᤛᤡᤱᤅᤠᤀᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤗᤠᤈᤣ᤹ᤀᤥ ᤔᤡᤛᤪᤗᤠᤶ ᤁᤧᤓᤧᤶᤒᤠ ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤌᤥᤒᤠ ᤀᤠᤳᤋᤡᤴᤜᤠ᤹ᤀᤠᤱ ᤗᤠ᤺ᤵᤔᤠ ᤔᤧᤱᤄᤥᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤢᤗᤡᤱᤍᤥ ᤁᤧᤖᤧᤖ ᤀᤠᤱᤃᤠ᤹ ᤔᤧᤴᤍᤡᤶᤍᤠᤱᤅᤡᤴ॥

᥇᥈ ᤁᤏᤈ᤻ᤈᤡ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒ ᤏᤢ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴᤗᤰ ᤗᤠ᤺ᤵᤔᤠ ᤂᤥᤛᤡ. ᤌᤣᤀᤠᤱᤓᤧᤸᤗᤧ ᤁᤴ ᤏᤧᤵᤑᤢᤖᤧᤃ ᤁᤢᤗᤡᤱᤍᤥ ᤁᤧᤖᤧᤖ ᤕᤜᤘᤣ ᤍᤠᤱᤒᤧᤴ ᤋᤡᤶᤍᤧᤛᤢ॥’

᥇᥉ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤌᤠ᤺ᤰᤁᤥᤒᤠᤜᤠ᤹ ᤁᤧᤖᤧᤰ ᤔᤧᤴᤇᤧᤏᤧᤸᤗ ᤌᤠᤖᤡᤰ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤂᤢᤏᤧ᤹ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤏᤠ ᤏᤢ ᤁᤳᤏᤠ ᤋᤠᤰᤁᤴᤍᤢ ᤁᤳᤋᤢᤛᤡ॥

᥇᥊ “ᤗᤠᤕᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤡᤴᤍᤠᤱᤛᤠᤕᤥᤒᤥᤖᤠᤛᤣ᥄ ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤠᤰᤁᤧᤴᤏᤡᤴ ᤀᤠᤸᤗᤛᤠᤱ ᤕᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤗᤧᤵᤔᤠᤱ ᤑᤥ᤺ᤱᤔᤠᤖᤧ ᤗᤠᤃᤡ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤧᤴᤏᤥ ᤁᤧᤒᤥᤃᤡᤀᤠᤱ ᤁᤧᤘᤕᤡ᤹॥

᥇᥋ ᤂᤡᤏᤡ᤹ ᤂᤢᤏᤧ᤹ ᤋᤡᤶᤔᤠ ᤁᤧᤴᤍᤧᤴᤍᤡᤴᤏᤧᤓᤃᤪ. ᤂᤢᤏᤧ᤹ ᤁᤴ ᤁᤧᤖᤧᤰ ᤔᤏᤠᤜᤠ᤹ ᤕᤠᤶᤔᤥ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤀᤣ ᤐᤈᤣ᤺ᤰ ᤐᤰᤌᤛᤡ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤰᤔᤠᤛᤡᤔᤧᤴ ᤂᤡᤏᤡ᤹ᤀᤣ ᤁᤧᤈᤥᤃᤢᤶᤒᤠ ᤐᤥ᤺ᤱ᤹॥”

᥇᥌ ᤂᤧᤒᤩᤠᤱ ᤂᤧᤱᤜᤠ᤹ ᤔᤥᤛᤠ᤺ᤸᤗᤧ ᤁᤢᤒᤣᤛᤠᤱ ᤔᤧᤍᤩᤧᤀᤠᤱ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤔᤧᤸᤗᤢᤰᤜᤠ᤹ᤖᤧ ᤗᤠᤃᤡ ᤔᤧᤸᤗᤢᤰᤂᤖ ᤏᤢ ᤀᤠᤏᤡᤃᤧ ᤔᤣ᤺ᤳᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁ᤹ᤕᤥ ᤕᤧᤰᤕᤰᤜᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧ.

᥇᥍ ᤁᤖ ᤀᤠᤏᤡᤃᤣ ᤀᤠᤵᤑᤣᤰ ᤆᤠᤀᤣ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤋᤧᤴᤏᤥ ᤔᤧᤱᤃᤧᤳᤇᤣ ᤌᤠᤖᤡᤰ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤠᤵᤛᤡᤱᤔᤠᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤌᤠᤛᤡᤱᤔᤠ ᤕᤠᤖᤡᤵ ᤘᤕᤡᤃᤧ॥ ᤁᤴ ᤕᤧᤶᤔᤥ ᤁᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤔᤧ᤺ᤳᤛᤠᤜᤠ᤹ ᤌᤧᤔᤠᤀᤠᤱ ᤔᤧᤶᤔᤧᤳᤇᤣ ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤗᤢᤱᤎᤠᤰᤁᤥ ᤋᤠᤵᤌᤣᤰ ᤕᤠᤶᤎᤣᤰ ᤔᤧᤒᤥ᤺ᤱᤅᤠᤱ ᤔᤧᤕᤠᤰ॥

᥇᥎ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥᤒᤠ ᤗᤰᤜᤠ᤹ ᤔᤧᤱᤄᤥᤛᤢᤴᤗ ᤌᤠᤖᤡᤰ ᤜᤡᤶᤔᤥ ᤀᤠᤏᤡᤃᤧ ᤔᤧᤏᤢ᤺ᤰᤂᤡᤃᤧᤴ᤹॥

᥇᥏ ᤕᤷᤍᤏ ᤏᤠᤎᤠ᤺ᤶᤒᤡ ᤏᤢ ᤂᤧᤴᤏᤢ᤺ᤸᤗᤧᤀᤠᤱ ᤏᤠ ᤂᤧᤱᤜᤠ᤹ᤗᤠᤶ ᤀᤠᤏᤡᤃᤧ ᤂᤥᤔᤠ ᤗᤰ ᤔᤧᤈᤥᤃᤢᤶᤒᤧᤴ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤕᤢᤰᤁᤥᤒᤠ ᤂᤥᤔᤠ ᤗᤰᤁᤡᤴ ᤕᤷᤍᤏ ᤁᤳᤏᤠᤜᤠᤱᤍᤠᤱᤅᤣ ᤆᤢᤰᤋᤧᤀᤠᤱ ᤏᤧᤖᤥ॥”

᥈᥆ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤗ ᤐᤥᤱ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤡᤏᤡ᤹ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤏᤢ ᤌᤱᤅᤥ ᤁᤧᤒᤣᤃᤡ᤹.

᥈᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤔᤡᤜᤠ᤹ ᤏᤠ᤺ᤳᤋᤢᤍᤣᤛᤢᤛᤡᤀᤠᤱ ᤔᤧᤏᤠ᤺ᤴᤍᤢᤛᤡᤴᤗ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤡᤏᤡ᤹ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤏᤢ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤒᤡᤃᤡ᤹.

᥈᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤗᤠᤈᤣᤴ ᤜᤢᤰᤁᤥ ᤌᤠᤏᤧᤓᤃᤪ ᤂᤡᤏᤡ᤹ ᤏᤢ᤺ᤱᤔᤠ ᤑᤧᤶᤔᤠ ᤁᤧᤛᤢᤰᤋᤡ᤹॥ ᤂᤧᤶᤒᤩᤠᤱ ᤕᤜᤘᤣ ᤍᤠᤱᤒᤠᤴ ᤏᤢ ᤀᤡᤛᤪᤠᤀᤡᤗ ᤗᤧᤵᤔᤠᤱ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤄᤥᤛᤢᤶ᤹॥ ᤂᤧᤒᤩᤠᤱ ᤁᤴ ᤗᤠᤈᤣᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤡᤏᤡ᤹ ᤕᤢᤰᤁᤥ ᤌᤠᤖᤥ॥

᥈᥉ “ᤁᤖ ᤂᤡᤏᤡ᤹ ᤀᤰᤂᤣ ᤁᤧᤴᤈᤥᤃᤢᤶᤔᤡᤴᤏᤧᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤡᤏᤡ᤹ ᤗᤠᤕᤥ ᤁᤧᤈᤥᤃᤢᤶ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤕᤥᤸᤗᤧ ᤛᤧᤰᤂᤠᤀᤣ ᤂᤡᤏᤡ᤹ ᤁᤧᤍᤧᤶᤛᤡ᤹॥

᥈᥊ ᤂᤡᤏᤡ᤹ ᤔᤣ᤺ᤳᤜᤠ᤹ ᤏᤢ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤣᤰᤕᤰᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤖᤧ ᤗᤠᤃᤡ ᤂᤖᤜᤠ᤹ ᤆᤥᤃᤧᤶᤔᤧ᤹. ᤁᤖ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤔᤠᤱᤜᤢᤵᤜᤠ᤹ᤀᤠᤱ ᤁᤧᤳᤋᤧᤶᤔᤧ᤹॥”

᥈᥋ ᤂᤧᤒᤩᤠᤱ ᤃᤠᤍ ᤏᤢ ᤖᤢᤒᤣᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤥᤛᤠᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤀᤠᤏᤡᤃᤧ ᤆᤥᤃᤢᤶᤒᤧ॥

᥈᥌ ᤀᤠᤏᤡᤃᤧ ᤀᤅᤧ᤺ᤰᤘᤠ ᤛᤠᤜᤠ᤹. ᤔᤣ᤺ᤳᤜᤠ᤹. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤏᤢ ᤐᤡᤳᤔᤠ ᤐᤡᤳᤜᤠ᤹ ᤁᤧᤖᤧᤰ ᤀᤠᤶᤓᤠ ᤁᤴ ᤃᤡᤗᤠᤍᤒᤠ ᤕᤧᤰᤕᤰᤁᤥᤀᤣ ᤔᤧᤕᤠ᤺ᤰ॥

᥈᥍ ᤁᤖ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤂᤧᤏᤧ᤹ ᤁᤧᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤏᤡᤃᤧ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤏᤢ ᤏᤠᤎᤠ᤺ᤶᤒᤡ ᤐᤣᤃᤡᤃᤧ᤹॥”

᥈᥎ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ. ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥈᥏ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤃᤠᤍ ᤏᤢ ᤖᤢᤒᤣᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤂᤡᤏᤡ᤹ᤏᤢ ᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤱᤅᤥ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤔᤧᤕᤠᤱᤛᤡᤱᤅᤠᤱ ᤕᤷᤍᤏ ᤏᤠᤎᤠ᤺ᤶᤒᤡ ᤔᤧᤒᤣ᤺ᤰ. ᤜᤧᤰᤁᤩᤠᤱ ᤗᤠᤈᤣᤴ ᤂᤡᤏᤡ᤹ ᤜᤢᤰᤁᤥ ᤌᤠᤏᤧᤓᤃᤪ. ᤃᤡᤗᤠᤍ ᤗᤠᤈᤣᤴ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤐᤡᤖᤧᤶᤛᤡᤶᤔᤧ᤹॥

᥉᥆ ᤁᤖ ᤂᤧᤱᤜᤠ᤹ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤕᤠᤱᤛᤡᤱᤔᤠᤀᤠᤱ ᤂᤡᤏᤡ᤹ᤏᤢ ᤛᤥᤖᤡᤰ ᤕᤷᤍᤏ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠ ᤔᤧᤴᤍᤧᤴᤏᤧᤴᤏᤧᤓᤃᤪ. ᤂᤧᤱᤜᤠ᤹ᤖᤧ ᤂᤡᤏᤡ᤹ᤏᤢ ᤛᤥᤖᤡᤰ ᤁᤏᤠᤏ ᤗᤠᤈᤣ᤹ᤀᤥᤀᤣ ᤕᤢᤰᤁᤥᤒᤠ ᤂᤥᤔᤠ ᤗᤰᤁᤡᤴ ᤔᤧᤄᤥᤛᤢ᤹॥”

᥉᥇ ᤃᤠᤍ ᤖ ᤖᤢᤒᤣᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤌᤧᤔᤠ ᤆᤥᤃᤧᤶᤔᤧ᤹ ᤔᤧᤳᤋᤡᤃᤧᤀᤠᤱ ᤘᤠ᤹ ᤀᤠᤏᤡᤃᤧ ᤜᤠᤒᤠ ᤂᤧᤴ ᤆᤥᤃᤢᤶᤒᤧ॥

᥉᥈ ᤀᤠᤏᤡᤃᤧ ᤑᤣᤈᤢᤶᤓᤧᤕᤠ ᤂᤈᤢᤶᤄᤕᤠ ᤜᤣ᤹ᤀᤠᤛᤡᤃᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤠᤎᤠ᤺ᤶᤒᤡ ᤁᤏᤠᤏ ᤗᤠᤈᤣ᤹ᤀᤥ ᤐᤣᤃᤡᤃᤧ᤹. ᤁᤖ ᤀᤠᤏᤡᤃᤧ ᤕᤢᤰᤁᤥᤒᤠ ᤂᤥᤔᤠ ᤗᤰᤁᤡᤴ ᤕᤷᤍᤏ ᤁᤳᤏᤠᤜᤠᤱᤍᤠᤱᤅᤣ ᤆᤢᤰᤗ॥”

᥉᥉ ᤂᤧᤒᤩᤠᤱ ᤃᤠᤍ ᤏᤢ ᤖᤢᤒᤣᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤜᤧᤰᤁᤩᤠᤱ ᤕᤥᤛᤣᤑᤖᤧ ᤁᤢᤛ᤻ᤛᤠ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤰ ᤁᤢᤎᤠ᤺ᤰᤜᤠ᤹ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤖᤧ ᤁᤢᤜᤠᤱᤈᤢᤶᤔᤡᤴ ᤏᤢ ᤒᤠᤛᤠᤏᤒᤠ ᤜᤠᤱ ᤀᤥᤃᤖᤧ ᤁᤢᤜᤠᤱᤈᤢᤶᤔᤡᤴ. ᤂᤢᤴᤇᤡ᤹ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤁᤧᤖᤧᤰ ᤕᤣᤰᤕᤰᤜᤠ᤹ᤀᤠᤱ ᤂᤰᤐᤧᤳ ᤔᤥᤛᤠ᤺ᤸᤗᤧ ᤐᤡᤖᤢᤛᤡ॥

᥉᥊ ᤂᤧᤒᤩᤠᤱ ᤃᤠᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤍᤡᤒᤥᤏ. ᤀᤋᤠᤖᤥᤋ. ᤀᤖᤥᤀᤣᤖ.

᥉᥋ ᤀᤋᤪᤥᤋ-ᤛᤥᤐᤠᤏ. ᤕᤠᤈᤣᤖ. ᤕᤥᤃᤒᤜᤠ.

᥉᥌ ᤒᤣᤌ-ᤏᤡᤔᤪᤠ ᤏᤢ ᤒᤣᤌ-ᤜᤠᤖᤠᤏᤧᤴ– ᤁᤴᤜᤠ᤹ ᤗᤢᤱᤎᤠᤰᤁᤡᤸᤗᤧ ᤁᤒᤢᤒᤠ ᤕᤣᤰᤕᤣᤰᤜᤠ᤹ ᤔᤧᤈᤥᤃᤢ. ᤂᤧᤒᤩᤠᤱ ᤔᤧᤸᤗᤢᤰ ᤔᤧ᤺ᤴᤍᤠ ᤛᤠᤰᤔᤠ ᤂᤖᤜᤠ᤹ ᤔᤧᤈᤥᤃᤢ॥

᥉᥍ ᤖᤢᤒᤣᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤜᤣᤛ᤻ᤒᤥᤏ. ᤀᤣᤗᤠᤗᤧ. ᤁᤡᤷᤕᤠᤋᤤᤔ.

᥉᥎ ᤏᤣᤒᤥ. ᤒᤠᤗ-ᤔᤥᤏ (ᤁᤴ ᤋᤧᤴᤜᤠ᤹ᤖᤧ ᤁᤢᤔᤡᤱ ᤗᤧᤰᤂᤧᤀᤠᤱ ᤏᤧᤖᤥ) ᤏᤢ ᤛᤡᤒ᤻ᤔᤠ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤔᤡᤱ ᤔᤧᤕᤢᤰᤂᤢ॥

᥉᥏ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤔᤠᤁᤡᤖᤧ ᤁᤢᤎᤠ᤺ᤰᤜᤠ᤹ ᤃᤡᤗᤠᤍ ᤗᤠᤈᤣ᤹ᤀᤥ ᤔᤧᤒᤣ. ᤜᤧᤰᤁᤩᤠᤱ ᤂᤧᤴ ᤜᤢᤰᤁᤠᤵ ᤆᤥᤃᤢᤀᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ ᤔᤧᤏᤠ᤺ᤳᤋᤢᤔᤧᤍᤣᤛᤢᤛᤡ॥

᥊᥆ ᤁᤸᤗᤧᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤔᤠᤁᤡᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤃᤡᤗᤠᤍ ᤗᤠᤈᤣᤴ ᤐᤡᤖᤢᤍᤣᤛᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ ᤜᤠᤒᤠ ᤂᤧᤵᤔᤥ ᤔᤧᤕᤢᤅᤧ॥

᥊᥇ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤕᤠᤀᤡᤖᤧᤴ ᤐᤣᤀᤠᤱ ᤂᤧᤵᤔᤥᤒᤠ ᤐᤠᤱᤈᤢᤶᤜᤠ᤹ ᤜᤢᤰᤁᤠᤵ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰ ᤐᤠᤱᤈᤢᤶᤜᤠ᤹ᤖᤧ ᤁᤢᤔᤡᤱ ᤜᤒ᤻ᤒᤠᤋ-ᤕᤠᤀᤡᤖd ᤕᤢᤰᤂᤢ॥

᥊᥈ ᤜᤧᤰᤁᤩᤠᤱ ᤏᤥᤒᤜ᤺ᤴ ᤐᤣᤀᤠᤱ ᤁᤣᤏᤠᤋ ᤏᤢ ᤂᤧᤵᤔᤥᤒᤠ ᤐᤠᤱᤈᤢᤶᤜᤠ᤹ ᤜᤢᤰᤁᤠᤵ ᤆᤥᤃᤢ. ᤂᤧᤒᤩᤠᤱ ᤀᤠᤵᤑᤣᤰ ᤁᤢᤔᤡᤱᤅᤥᤗᤠᤶ ᤂᤧᤱᤜᤠ᤹ ᤁᤧᤖᤧᤰ ᤏᤥᤒᤜ ᤔᤡᤱ ᤘᤠ᤺ᤳᤋᤢᤖᤥ॥

d 

᥉᥈:᥊᥇ ᤕᤠᤀᤡᤖᤖᤧ ᤁᤢᤒᤠᤱᤓᤣ᤹ᤜᤠ᤹॥

ᤔᤡᤛᤪᤗᤠᤶ ᤔᤥᤀᤠᤒ ᤌᤠᤖᤡᤰᤐᤠ ᤗᤠᤶᤍᤡᤰ

᥉᥉

ᤔᤥᤛᤠᤴ ᤏᤢ ᤜᤠᤖᤢᤏᤖᤧ ᤔᤡᤛᤪᤗᤠᤶ ᤗᤠᤶᤗᤥᤛᤢ ᤑᤧᤳᤋᤧᤛᤢᤛᤡᤒᤠ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤖᤧ ᤔᤡᤛᤪ ᤗᤠᤈᤣᤴ ᤔᤧᤗᤧᤖᤢᤀᤠᤱ ᤀᤣᤃᤠᤱ ᤂᤧᤱᤜᤠ᤹ᤖᤧ ᤀᤠᤳᤋᤡᤴ ᤀᤠᤳᤋᤡᤴ ᤋᤧᤴᤜᤠ᤹ᤀᤥ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤈᤥᤃᤢ ᤂᤧᤴ ᤋᤧᤴᤜᤠ᤹ᤖᤧ ᤐᤥᤎᤰᤁᤡᤴ ᤜᤠᤒᤠ ᤁᤴᤗᤥ॥

᥈ ᤗᤠᤶᤍᤡᤰ ᤔᤧᤈᤥᤃᤧᤒᤠ ᤘᤣ᤹ᤘᤣ᤹ ᤋᤧᤴᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤔᤥᤛᤠ᤺ᤸᤗᤧ ᤗᤠᤶᤍᤡᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤒᤠ ᤋᤧᤴᤜᤠ᤹ᤖᤧ ᤁᤢᤔᤡᤱ ᤛᤠᤵᤋᤢ॥ ᤂᤧᤱᤜᤠ᤹ᤖᤧ ᤗᤠᤶᤍᤡᤰ ᤔᤧᤈᤥᤃᤢᤒᤠ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤀᤰᤋᤱᤒᤠ ᤆᤥ᤺ᤰᤗᤥ–

᥉ ᤌᤡᤰᤛᤡᤃᤣᤰᤐᤠ ᤗᤠ ᤌᤡᤒᤥᤱᤅᤠᤱ ᤅᤠᤛᤡᤃᤣᤰᤐᤠ ᤕᤧᤴᤏᤥ ᤂᤧᤱᤜᤠ᤹ ᤖᤠᤔᤛᤣᤛᤗᤠᤶ ᤔᤧᤎᤠᤛᤡᤱ ᤔᤧᤓᤧᤖᤧ॥ ᤌᤡᤰᤛᤡᤃᤣᤰᤐᤠ ᤆᤥ᤺ᤰᤕᤢᤶᤓᤥ᤺ᤸᤗᤧ ᤁᤢᤍᤠ᤺ᤴᤍᤡᤰᤛᤔᤠ ᤁᤧᤖᤧᤰ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤡᤛᤪᤠᤀᤡᤗᤡᤜᤠ᤹ ᤁᤢᤍᤢᤱᤍᤢᤱ ᤔᤧᤎᤠᤛᤡᤱ ᤔᤧᤓᤧᤖᤧ॥

᥊ ᤂᤧᤴ ᤕᤧᤶᤔᤥ ᤔᤡᤛᤪᤡᤜᤠ᤹ᤖᤧ ᤆᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤛᤩᤧᤖᤢᤛᤡᤒᤠ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤆᤣᤗᤢᤵ ᤂ᤺ᤱᤗᤢᤵ ᤔᤧᤵᤔᤠ ᤔᤧᤈᤥᤃᤢᤛᤡᤖ ᤔᤧᤕᤠᤃᤧ॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤂᤠᤛᤧᤴ ᤆᤥᤃᤢᤛᤡᤀᤠᤱ ᤔᤧᤘᤕᤧ॥

᥋ ᤀᤡᤛᤪᤠᤀᤡᤗᤡᤜᤠ᤹ ᤖᤠᤔᤛᤣᤛᤗᤠᤶ ᤗᤠᤱᤔᤧᤄᤣᤃᤧ ᤔᤧᤓᤧᤖᤧ ᤜᤧᤰᤁᤩᤠᤱ ᤛᤢᤰᤁᤥᤋᤀᤥ ᤔᤧᤃᤧᤖᤧᤀᤠᤱ ᤕᤠᤱᤔᤧᤎᤥ᤺ᤰᤋᤧ॥

᥌ ᤂᤧᤱᤜᤠ᤹ ᤛᤢᤰᤁᤥᤋᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤸᤗᤧ ᤁᤢᤕᤠᤀᤥᤒᤠ ᤀᤣᤌᤠᤔᤀᤥ ᤕᤠᤱᤔᤧᤎᤥ᤺ᤰᤋᤧ॥

᥍ ᤀᤣᤌᤠᤔᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤒᤠᤗ ᤛᤣᤑᤥᤏ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤐᤡ-ᤜᤜᤡᤖᤥᤋᤀᤥ ᤔᤧᤏᤢ᤺ᤰᤂᤧ. ᤜᤧᤰᤁᤩᤠᤱ ᤔᤡᤃ᤻ᤍᤥᤗᤏᤢ ᤏᤡ᤺ᤳᤋᤠᤱ ᤕᤠᤱᤔᤧᤎᤥ᤺ᤰᤋᤧ॥

᥎ ᤂᤧᤱᤜᤠ᤹ ᤐᤡ-ᤜᤜᤡᤖᤥᤋᤗᤠᤶ ᤔᤧᤗ᤺ᤴᤍᤧᤀᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥᤗᤠᤶ ᤔᤧᤒᤥ᤺ᤰᤂᤧᤖ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤗᤠᤛᤧ॥ ᤂᤧᤱᤜᤠ᤹ ᤛᤢᤶᤕᤠᤴᤒᤠ ᤗᤠᤶ ᤀᤣᤌᤠᤔᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤗᤠᤱᤔᤧᤄᤣᤃᤧᤀᤠᤱ ᤔᤠᤖᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥏ ᤔᤠᤖᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤣᤗᤡᤔᤀᤥ ᤔᤧᤒᤣ. ᤂᤧᤵᤔᤥ ᤌᤡᤒᤥᤱᤅᤠᤱ ᤏᤧᤳᤇᤡ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠ ᤏᤧᤛ᤻ᤛᤧ ᤜᤧᤰᤁᤩᤠᤱ ᤏᤢᤒᤥᤱ ᤂᤧᤒᤰᤛᤡᤱᤜᤠ᤹ ᤕᤢᤅᤧ॥ ᤂᤧᤱᤜᤠ᤹ ᤀᤠᤶᤓᤠ ᤂᤧᤵᤔᤥ ᤕᤠᤱᤔᤧᤎᤥ᤺ᤰᤋᤧ॥

᥇᥆ ᤂᤧᤱᤜᤠ᤹ ᤀᤣᤗᤡᤔᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤕᤠᤱᤔᤧᤎᤥ᤺ᤰᤋᤧ॥

᥇᥇ ᤂᤧᤱᤜᤠ᤹ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥᤏᤢ ᤗᤠᤱᤔᤧᤄᤣᤃᤧᤀᤠᤱ ᤛᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤠᤱᤔᤧᤎᤥ᤺ᤰᤋᤧ॥

᥇᥈ ᤂᤧᤱᤜᤠ᤹ ᤛᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤍᤥᤑᤁᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥇᥉ ᤂᤧᤱᤜᤠ᤹ ᤍᤥᤑᤁᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤠᤗᤢᤛᤀᤥ ᤕᤠᤱᤔᤧᤎᤥ᤺ᤰᤋᤧ॥

᥇᥊ ᤀᤠᤗᤢᤛᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤖᤐᤡᤍᤡᤔᤀᤥ ᤕᤠᤱᤔᤧᤎᤥ᤺ᤰᤋᤧ. ᤂᤧᤵᤔᤥ ᤔᤏᤠᤜᤠ᤹ᤖᤧ ᤗᤠᤃᤡ ᤌᤢᤱᤔᤠ ᤆᤫᤠ᤺ᤳ ᤔᤧᤏᤧᤛ᤻ᤛᤧᤴ॥

᥇᥋ ᤂᤧᤱᤜᤠ᤹ ᤖᤐᤡᤍᤡᤔᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤠᤱᤔᤧᤎᤥ᤺ᤰᤋᤧ॥

᥇᥌ ᤂᤧᤱᤜᤠ᤹ ᤛᤡᤏᤤᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤁᤡᤒᤪᤥᤌ-ᤜᤳᤋᤠᤘᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥇᥍ ᤂᤧᤱᤜᤠ᤹ ᤁᤡᤒᤪᤥᤌ-ᤜᤳᤋᤠᤘᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤜᤛᤣᤖᤥᤋᤀᤥ ᤕᤠᤱᤔᤧᤎᤥ᤺ᤰᤋᤧ॥

᥇᥎ ᤂᤧᤱᤜᤠ᤹ ᤜᤛᤣᤖᤥᤋᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤖᤡᤳᤏᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥇᥏ ᤂᤧᤱᤜᤠ᤹ ᤖᤡᤳᤏᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤖᤡᤶᤔᤥᤏ-ᤑᤠᤖᤣᤛᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥆ ᤂᤧᤱᤜᤠ᤹ ᤖᤡᤶᤔᤥᤏ-ᤑᤠᤖᤣᤛᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤗᤡᤒ᤻ᤏᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥇ ᤂᤧᤱᤜᤠ᤹ ᤗᤡᤒ᤻ᤏᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤖᤡᤛ᤻ᤛᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥈ ᤂᤧᤱᤜᤠ᤹ ᤖᤡᤛ᤻ᤛᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤁᤣᤜᤣᤗᤠᤋᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥉ ᤂᤧᤱᤜᤠ᤹ ᤁᤣᤜᤣᤗᤠᤋᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤛᤣᤐᤣᤖ ᤁᤥ᤺ᤰᤔᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥊ ᤂᤧᤱᤜᤠ᤹ ᤛᤣᤐᤣᤖ ᤁᤥ᤺ᤰᤔᤠᤀᤥᤏᤢ ᤗᤠᤱᤔᤧᤄᤣᤃᤧᤀᤠᤱ ᤜᤖᤠᤍᤠᤜᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥋ ᤂᤧᤱᤜᤠ᤹ ᤜᤖᤠᤍᤠᤗᤠᤶ ᤗᤠᤱᤔᤧᤄᤧᤃᤧᤀᤠᤱ ᤔᤂᤣᤗᤥᤋᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥌ ᤔᤂᤣᤗᤥᤋᤗᤠᤶ ᤗᤠᤱᤔᤧᤄᤧᤃᤧᤀᤠᤱ ᤋᤜᤋᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥍ ᤂᤧᤱᤜᤠ᤹ ᤋᤜᤋᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤋᤣᤖᤜᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥎ ᤂᤧᤱᤜᤠ᤹ ᤋᤣᤖᤜᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤔᤡᤳᤁᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥈᥏ ᤂᤧᤱᤜᤠ᤹ ᤔᤡᤳᤁᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤜᤛᤔᤥᤏᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥆ ᤂᤧᤱᤜᤠ᤹ ᤜᤛᤔᤥᤏᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤔᤛᤣᤖᤥᤋᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥇ ᤂᤧᤱᤜᤠ᤹ ᤔᤛᤣᤖᤥᤋᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤒᤏᤣᤕᤠᤁᤠᤏᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥈ ᤂᤧᤱᤜᤠ᤹ ᤒᤏᤣ-ᤕᤠᤁᤠᤏᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤜᤥᤖ-ᤜᤃᤡᤍᤃᤠᤍᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥉ ᤂᤧᤱᤜᤠ᤹ ᤜᤥᤖ-ᤜᤃᤡᤍᤃᤠᤍᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤕᤥᤋᤒᤠᤋᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥊ ᤂᤧᤱᤜᤠ᤹ ᤕᤥᤋᤒᤠᤋᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤒᤪᤥᤏᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥋ ᤂᤧᤱᤜᤠ᤹ ᤀᤒᤪᤥᤏᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤣᤛᤩᤥᤏ-ᤃᤣᤒᤣᤖᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥌ ᤂᤧᤱᤜᤠ᤹ ᤀᤣᤛᤩᤥᤏ-ᤃᤣᤒᤣᤖᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤈᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤁᤠᤍᤣᤛᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥍ ᤂᤧᤱᤜᤠ᤹ ᤁᤠᤍᤣᤛᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤣᤍᤥᤔ ᤗᤠᤈᤣ᤹ᤀᤥᤒᤠ ᤀᤡ᤺ᤴᤍᤥᤀᤥ ᤁᤧᤕᤢᤱᤒᤠ ᤜᤥᤖ ᤌᤧᤃᤢᤀᤥ ᤕᤠᤱᤔᤧᤎᤥ᤺ᤰᤋᤧ॥

᥉᥎ ᤂᤧᤵᤔᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤵᤛᤢᤀᤠᤱ ᤜᤥᤖ ᤌᤧᤃᤢ᤺ᤳᤌᤠ᤺ᤱ ᤌᤥ᤺ᤰᤛᤡᤱ ᤐᤣ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤒᤠ ᤗᤡᤒᤥᤱ ᤋᤱᤒᤣ ᤀᤣᤃᤠᤱ ᤅᤠᤛᤡᤃᤣᤰᤐᤠ ᤗᤠ ᤁᤧᤖᤧᤒᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤂᤢᤏᤧ᤹ ᤔᤠᤛᤡᤱ॥

᥉᥏ ᤜᤥᤖ ᤁᤥ᤺ᤰᤔᤠᤀᤥ ᤜᤠᤖᤢᤏᤧᤴ ᤔᤠᤛᤡᤱᤅᤧᤸᤗᤧ ᤂᤢᤏᤧ᤹ ᥇᥈᥉ ᤋᤱᤒᤣ ᤁᤧᤖᤧᤀᤠᤱ ᤘᤕᤧ॥

᥊᥆ ᤁᤏᤠᤏᤒᤠ ᤏᤣᤃᤣᤘ ᤔᤧᤵᤔᤏᤠᤒᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤠᤖᤠᤍᤒᤠ ᤁᤏᤠᤏᤡ ᤜᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤓᤧᤴᤗ ᤔᤧᤒᤳ ᤁᤧᤗ᤹ᤒᤠ ᤀᤡᤱᤄᤱ ᤂᤧᤵᤛᤢ॥

᥊᥇ ᤂᤧᤱᤜᤠ᤹ ᤜᤥᤖ ᤁᤥ᤺ᤰᤔᤠ ᤑᤠᤱᤈᤱᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤛᤗᤔᤥᤏᤠᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥈ ᤂᤧᤱᤜᤠ᤹ ᤛᤗᤔᤥᤏᤠᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤐᤢᤏᤥᤏᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥉ ᤂᤧᤱᤜᤠ᤹ ᤐᤢᤏᤥᤏᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤥᤒᤥᤋᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥊ ᤂᤧᤱᤜᤠ᤹ ᤀᤥᤒᤥᤋᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤔᤥᤀᤠᤒᤒᤠ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤀᤡᤕᤣ-ᤀᤒᤠᤖᤡᤔᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥋ ᤂᤧᤱᤜᤠ᤹ ᤀᤡᤕᤣ-ᤀᤒᤠᤖᤡᤔᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤍᤡᤒᤥᤏ-ᤃᤠᤍᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥌ ᤂᤧᤱᤜᤠ᤹ ᤍᤡᤒᤥᤏ-ᤃᤠᤍᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤸᤔᤥᤏ-ᤍᤡᤒ᤻ᤗᤠᤋᤤᤔᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥍ ᤂᤧᤱᤜᤠ᤹ ᤀᤸᤔᤥᤏ-ᤍᤡᤒ᤻ᤗᤠᤋᤤᤔᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤏᤣᤒᤥ ᤁᤥ᤺ᤰᤔᤧᤸᤗᤧ ᤁᤢᤒᤣᤛᤠᤱ ᤀᤒᤠᤖᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤕᤠᤱᤔᤧᤎᤥ᤺ᤰᤋᤧ॥

᥊᥎ ᤂᤧᤱᤜᤠ᤹ ᤀᤒᤠᤖᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤗᤠᤶ ᤗᤠᤱᤔᤧᤄᤧᤃᤧᤀᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤕᤠᤱᤔᤧᤎᤥ᤺ᤰᤋᤧ॥

᥊᥏ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤒᤣᤌ-ᤕᤛᤡᤔᤥᤋᤗᤠᤶ ᤜᤠᤒᤡᤗ-ᤛᤡᤳᤋᤡᤔ ᤌᤠᤖᤡᤰᤁᤣ ᤂᤧᤱᤜᤠ᤹ ᤕᤠᤱᤔᤧᤎᤥ᤺ᤰᤋᤧᤖᤥ॥

ᤁᤏᤠᤏᤡᤜᤠ᤹ ᤗ᤺ᤵᤔᤠᤍᤣᤔᤠᤛᤡ ᤀᤡᤱᤈᤠ᤺ᤱ

᥋᥆ ᤂᤧᤒᤩᤠᤱ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥋᥇ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹– ‘ᤀᤠᤸᤗ ᤂᤡᤏᤡ᤹ ᤕᤷᤍᤏ ᤘᤜ᤺ᤱᤅᤡᤴ ᤁᤧᤃᤠ᤺ᤰᤋᤢᤶᤔᤠᤱ ᤁᤏᤠᤏ ᤗᤠᤈᤣ᤹ᤀᤥ ᤁᤧᤃᤧᤖᤡ᤹.

᥋᥈ ᤂᤧᤒᤩᤠᤱ ᤂᤡᤏᤡ᤹ ᤂᤧᤴ ᤗᤠᤈᤣ᤹ᤀᤥᤒᤠ ᤕᤰᤕᤢᤱᤒᤠᤜᤠ᤹ ᤁᤧᤖᤧᤰ ᤂᤧᤵᤔᤥᤗᤠᤶ ᤏᤠ᤺ᤳᤋᤧᤶᤍᤣᤛᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥ᤺ᤶᤔᤏᤠ ᤗᤰᤔᤏᤠᤒᤠ ᤆᤀᤡ᤺ᤳᤜᤠ᤹ ᤏᤢ ᤕᤥ᤺ᤶᤔᤏᤠᤒᤠ ᤏᤠᤘᤠᤀᤡᤳᤗᤠᤜᤠ᤹ ᤁᤧᤖᤧᤰ ᤂᤠᤵᤐᤢᤌᤩᤱ ᤆᤥᤃᤧᤶ ᤐᤡᤖᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤥ᤺ᤰᤔᤠᤀᤥᤒᤠ ᤔᤠᤱᤎᤠ᤺ᤴᤜᤠ᤹ ᤗᤢ᤺ᤴᤍᤧᤶ ᤐᤡᤖᤧᤶᤛᤡᤶᤔᤧ᤹॥

᥋᥉ ᤂᤧᤴ ᤗᤠᤈᤣᤴ ᤜᤢᤰᤁᤥ ᤌᤠᤛᤧᤶᤔᤧ᤹ᤀᤠᤱ ᤂᤡᤏᤡ᤹ ᤂᤧᤵᤔᤥ ᤕᤢᤅᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤗᤠᤈᤣᤴ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤅᤠᤱ ᤏᤧᤖᤥ॥

᥋᥊ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤁᤢᤀᤡᤛᤡ᤺ᤰ ᤂᤧᤴ ᤗᤠᤈᤣ᤹ᤀᤥ ᤋ᤹ᤕᤠ᤺ᤴᤛᤥᤴ ᤁᤧᤛᤧᤶᤔᤧ᤹ᤀᤠᤱ ᤂᤡᤏᤡ᤹ ᤗᤰᤜᤠ᤹ ᤑ᤺ᤰᤂᤧᤶᤔᤧ᤹॥ ᤕᤖᤡᤰ ᤜᤡᤶᤛᤕᤱ ᤁᤧᤘᤠ᤹ᤒᤠ ᤌᤠ᤺ᤰᤜᤠ᤹ ᤕᤶᤒᤠ ᤕᤢᤰ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤛᤢ᤺ᤸᤗᤡᤰ ᤜᤡᤶᤛᤕᤱ ᤁᤧᤘᤠ᤹ᤒᤠ ᤌᤠ᤺ᤰᤜᤠ᤹ ᤆᤢᤰᤐᤠ ᤕᤢᤰ ᤐᤡᤖᤧᤶᤛᤡᤶᤔᤧ᤹॥ ᤜᤠ᤺ᤳᤗᤧ ᤁᤢᤍ᤹ᤕᤠ᤺ᤴᤛᤥ᤺ᤴᤏᤡᤴ ᤀᤠᤳᤋᤡ ᤌᤠ᤹᤺ ᤂᤧᤴ ᤂᤢᤏᤧ᤹ᤀᤡᤴᤏᤣ ᤐᤥ᤺ᤱᤗ॥ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤂᤥᤔᤠ ᤗᤰᤜᤠ᤹ ᤜᤠᤛᤧᤶᤔᤧ᤹॥

᥋᥋ “‘ᤁᤖ ᤂᤡᤏᤡ᤹ ᤂᤧᤴ ᤗᤠᤈᤣ᤹ᤀᤥᤒᤠ ᤕᤰᤕᤢᤱᤒᤠᤜᤠ᤹ ᤁᤧᤴᤏᤠ᤺ᤳᤋᤢᤶ ᤁᤧᤴᤍᤣᤛᤢᤶᤛᤡᤶᤔᤧᤴᤏᤧᤓᤃᤪ. ᤂᤧᤵᤔᤥ ᤕᤢᤱᤔᤠ ᤁᤧᤓᤠ᤺ᤰᤋᤢᤶᤛᤡᤶᤒᤠᤜᤠ᤹ᤃ ᤂᤡᤏᤡ᤹ ᤔᤡᤰᤁᤥ ᤁᤧᤗᤠ᤺ᤵᤐᤠ ᤛᤠᤰᤆᤡ᤹ ᤏᤢ ᤌᤰᤁᤡᤴ ᤁᤧᤎᤢᤵᤐᤠ ᤋᤡᤱ ᤜᤧᤰᤋᤱᤒᤠ ᤔᤧᤒᤥ᤺ᤱ᤹. ᤂᤶᤓᤩᤠᤱ ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤅᤡᤛᤠᤱ ᤂᤧᤱᤜᤠ᤹ᤖᤧ ᤋᤢᤰᤂᤣ ᤁᤧᤶᤈᤠ᤺ᤳᤋᤡ᤹॥

᥋᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤌᤧᤔᤠ ᤔᤧᤳᤋᤢᤱᤛᤡᤱ᤹ ᤑᤠ᤹ᤀᤠᤱ ᤀᤡ᤺ᤳᤋᤢᤱᤅᤠᤱ ᤘᤕᤧ. ᤂᤧᤴ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱᤗᤥ॥’”

ᤁᤏᤠᤏ ᤗᤠᤈᤣ᤹ᤒᤠ ᤀᤡ᤺ᤴᤍᤥᤜᤠ᤹

᥉᥊

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤀᤠᤸᤗ ᤂᤡᤏᤡ᤹ ᤁᤏᤠᤏ ᤗᤠᤈᤣ᤹ᤀᤥ ᤁᤧᤗᤠᤛᤡᤸᤗᤧ ᤕᤠᤱᤛᤠᤁᤢᤴᤎᤣ ᤜᤧᤰᤁᤣ ᤂᤡᤏᤡ᤹ ᤐᤡᤏᤡᤱᤒᤠ ᤗᤠᤈᤣ᤹ᤀᤥᤒᤠ ᤀᤡ᤺ᤴᤍᤥ᤺ᤴ ᤀᤰᤋᤱᤒᤠ ᤆᤥ᤺ᤰᤗᤥ–

᥉ “‘ᤗᤠᤱᤃᤧᤳ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴ ᤛᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤗᤠᤶ ᤀᤣᤍᤥᤔᤖᤧ ᤁᤢᤀᤡ᤺ᤴᤍᤥ᤺ᤴᤏᤢ ᤛᤥᤛᤥᤖᤡᤰ ᤐᤣᤰ॥ ᤂᤡᤏᤡ᤹ ᤗᤠᤱᤃᤧᤳ ᤗᤧᤵᤔᤠᤱ ᤀᤡ᤺ᤴᤍᤥ᤺ᤴ ᤁᤢᤛᤡᤘᤧᤳ ᤘᤖ᤺ᤱᤅᤡᤸᤗᤧa ᤕᤥ ᤁᤢᤏᤢᤵᤔᤥᤗᤠᤶ ᤏᤠᤱᤃᤧᤴ ᤐᤡᤛᤠᤱᤗᤠᤶ ᤜᤣ᤺ᤰᤛᤡᤱ᤹॥

᥊ ᤂᤧᤴ ᤗᤠᤱᤃᤧᤳ ᤗᤧᤵᤔᤠᤱᤗᤠᤶ ᤀᤁᤪᤒ᤻ᤒᤡᤔᤒᤠ ᤁᤢᤓᤥᤛᤠᤱ ᤗ᤺ᤴᤏᤠᤱ ᤈᤡᤏ ᤌᤠᤖᤡᤰ ᤏᤢ ᤁᤠᤍᤣᤛ-ᤒᤷᤏᤣᤒᤠ ᤗᤠᤱᤃᤧᤳ ᤐᤡᤛᤠᤱ ᤁᤧᤳᤗ॥ ᤂᤧᤵᤔᤥᤗᤠᤶ ᤜᤛᤖ-ᤀᤍ᤻ᤍᤖ ᤐᤥ᤺ᤱᤗ ᤀᤈ᤻ᤔᤥᤏ ᤌᤠᤖᤡᤰ ᤁᤧᤳᤗ॥

᥋ ᤂᤧᤒᤩᤠᤱ ᤀᤡ᤺ᤴᤍᤥ᤺ᤴ ᤀᤈ᤻ᤔᤥᤏᤗᤠᤶ ᤀᤡᤀᤠᤱ ᤔᤡᤛᤪᤒᤠ ᤂᤸᤛᤠᤀᤥ ᤁᤧᤳᤋᤠᤱ ᤗᤢᤶᤒᤠ ᤘᤖ᤺ᤱ ᤏᤢᤵᤗ॥

᥌ “‘ᤏᤠᤶᤎᤠ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴᤃ ᤋᤢᤱᤃᤥᤍᤡᤱ ᤘᤖ᤺ᤱ ᤏᤢ ᤂᤧᤸᤗᤧ ᤁᤢᤕᤠᤀᤣ ᤁᤢᤕᤠ ᤐᤥ᤺ᤱᤗ॥ ᤂᤡᤏᤡ᤹ ᤏᤠᤶᤎᤠ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤜᤠᤒᤠ ᤁᤴ ᤐᤥᤱ᤹॥

᥍ “‘ᤂᤡᤏᤡ᤹ ᤌᤥ ᤌᤠᤱᤃᤧᤴ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴ ᤜᤠᤒᤠ ᤁᤴ ᤐᤥ᤺ᤱᤗ– ᤘᤖ᤺ᤱᤅᤠᤱᤎᤥ ᤜᤥᤖ ᤁᤥ᤺ᤰᤔᤠ ᤑᤠᤱᤈᤱ ᤌᤠᤖᤡᤰ ᤂᤡᤏᤡ᤹ ᤀᤡ᤺ᤴᤍᤥ ᤕᤢᤰᤂᤧᤶᤔᤧ᤹.

᥎ ᤜᤧᤰᤁᤩᤠᤱ ᤜᤥᤖ ᤁᤥ᤺ᤰᤔᤠ ᤑᤠᤱᤈᤱᤗᤠᤶ ᤗᤧᤒᤥ-ᤜᤔᤠᤋ ᤌᤠᤖᤡᤰ ᤀᤡ᤺ᤴᤍᤥ ᤕᤢᤰᤂᤧᤶᤔᤧ᤹॥ ᤂᤧᤒᤩᤠᤱ ᤀᤡ᤺ᤴᤍᤥ᤺ᤴ ᤛᤍᤠᤍ ᤐᤥ᤺ᤱᤅᤠᤱ

᥏ ᤛᤡᤐᤪᤥᤏ ᤌᤠᤖᤡᤰ ᤁᤧᤳᤗ॥ ᤂᤧᤸᤗᤧ ᤁᤢᤏᤢᤵᤔᤠᤴ ᤆᤠᤀᤣ ᤜᤛᤖ-ᤀᤣᤏᤠᤏᤧᤴ ᤐᤥ᤺ᤱᤗ॥ ᤂᤡᤏᤡ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤀᤠᤶᤓᤠ ᤁᤴ ᤐᤥᤱ᤹॥

᥇᥆ “‘ᤂᤡᤏᤡ᤹ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴᤃ ᤜᤛᤖ-ᤀᤣᤏᤠᤏᤗᤠᤶ ᤛᤐᤠᤔ ᤌᤠᤖᤡᤰ ᤕᤢᤰᤂᤧᤶᤔᤧ᤹॥

᥇᥇ ᤜᤧᤰᤁᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤛᤐᤠᤔᤗᤠᤶ ᤕᤥ ᤌᤠᤛᤡᤱᤅᤠᤱ ᤀᤣᤣᤏᤒᤠ ᤏᤠᤱᤃᤧᤴ ᤗᤧᤵᤔᤠᤱ ᤖᤡᤒ᤻ᤗᤠ ᤌᤠᤖᤡᤰ ᤁᤧᤳᤗ॥ ᤂᤧᤴ ᤀᤡ᤺ᤴᤍᤥ᤺ᤴ ᤕᤠᤶᤔᤥ ᤕᤥ ᤌᤠᤀᤠᤱ ᤃᤠᤗᤡᤗb ᤘᤖ᤺ᤱᤅᤡᤸᤗᤧ ᤁᤢᤕᤠᤁᤢᤕᤠᤒᤠ ᤕᤠᤰᤁᤣ᤺ᤰᤁᤣ᤺ᤰᤐᤠ ᤋᤧᤴᤜᤠ᤹ᤗᤠᤶ ᤏᤠᤱᤃᤧᤴ ᤐᤡᤛᤠᤱ ᤁᤧᤳᤗ॥

᥇᥈ ᤂᤧᤒᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤣ ᤁᤢᤕᤠ ᤐᤥ᤺ᤱᤅᤠᤱ ᤁᤢᤛᤡᤘᤧᤳ ᤘᤖ᤺ᤱ ᤘᤖ᤺ᤱᤅᤥ ᤗ᤺ᤴᤗ॥

“‘ᤁᤧᤖᤧᤰ ᤐᤡᤛᤠᤱᤒᤠ ᤀᤡ᤺ᤴᤍᤥᤜᤠ᤹ ᤛᤥᤛᤥᤖᤡᤰ ᤂᤡᤏᤡ᤹ ᤗᤠᤈᤣᤴ ᤜᤠᤒᤠ ᤁᤴᤗᤥ॥’”

᥇᥉ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤋ᤹ᤕᤠ᤺ᤴᤛᤥᤴ ᤔᤧᤃᤣᤛᤢᤀᤠᤱ ᤑᤠᤱᤛᤡᤀᤠᤱ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤕᤢᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤗᤠᤈᤣᤴ ᤜᤠᤒᤠ ᤁᤴᤗᤥ.

᥇᥊ ᤌᤣᤀᤠᤱᤓᤧᤸᤗᤧ ᤖᤢᤒᤣᤏ ᤏᤢ ᤃᤠᤍᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤜᤧᤰᤁᤩᤠᤱ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤁᤥᤒᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤔᤧᤄᤥᤛᤢ ᤔᤧᤛᤢᤖᤢᤀᤠᤱ ᤏᤧᤖᤥ॥

᥇᥋ ᤂᤧᤴ ᤏᤧᤳᤇᤡᤀᤠᤱ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤕᤖᤡᤜᤥ ᤁᤢᤍᤥ᤺ᤵᤔᤠ ᤕᤷᤍᤏ ᤘᤜ᤺ᤱᤅᤡᤸᤗᤧ ᤏᤠᤱᤃᤧᤴ ᤗᤧᤵᤔᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤢᤰᤁᤡᤴ ᤔᤧᤄᤥᤛᤢ ᤔᤧᤛᤢᤖᤢᤀᤠᤱ ᤏᤧᤖᤥ॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥇᥍ “ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤗᤠᤈᤣ᤹ ᤁᤧᤓ᤺ᤱᤒᤠ ᤁᤧᤒᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤜᤠᤒᤠ ᤁᤴᤜᤠ᤹ᤖᤥ- ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ ᤏᤢ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ॥

᥇᥎ ᤕᤢᤰᤗᤧ ᤗᤠᤃᤡ ᤏᤢ ᤗᤠᤈᤣᤴ ᤑ᤺ᤱᤔᤠᤖᤧ ᤗᤠᤃᤡ ᤂᤡᤏᤡ᤹ ᤌᤠ᤺ᤰᤌᤰᤔᤠ ᤗᤳᤇᤠ ᤗᤳᤇᤠ ᤗᤠᤶᤗᤥᤒᤠ ᤛᤣᤃᤧᤶᤛᤡᤶᤔᤧ᤹॥

᥇᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤁᤴ ᤐᤖᤡᤰᤐᤠ ᤘᤠ᤹ᤖᤥ–

“ᤕᤜᤢᤍᤠᤖᤧ ᤁᤢᤎᤠ᤺ᤰᤁᤥᤗᤠᤶ

ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒ.

᥈᥆ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤁᤥᤗᤠᤶ

ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤛᤣᤔᤢᤀᤣᤗ.

᥈᥇ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤁᤥᤗᤠᤶ

ᤁᤡᤛᤗᤥᤏᤖᤧ ᤁᤢᤛ᤻ᤛᤠ ᤀᤣᤗᤡᤍᤠᤍ.

᥈᥈ ᤍᤠᤏᤖᤧ ᤁᤢᤎᤠᤰ ᤗᤠᤶᤗᤥᤒᤠᤗᤠᤶ

ᤕᤥᤃᤗᤡᤖᤧ ᤁᤢᤛ᤻ᤛᤠ ᤒᤢᤰᤁᤡ.

᥈᥉ ᤕᤥᤛᤣᤑᤖᤧ ᤁᤢᤛ᤻ᤛᤠ ᤔᤏᤛ᤻ᤛᤣᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠᤗᤠᤶ

ᤀᤣᤐᤥᤍᤖᤧ ᤁᤢᤛ᤻ᤛᤠ ᤜᤴᤏᤡᤀᤣᤗ.

᥈᥊ ᤕᤥᤛᤣᤑᤖᤧ ᤁᤢᤛ᤻ᤛᤠ ᤀᤣᤑᤪᤠᤀᤡᤔᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠᤗᤠᤶ

ᤛᤡᤵᤋᤠᤏᤖᤧ ᤁᤢᤛ᤻ᤛᤠ ᤁᤔᤢᤀᤣᤗ.

᥈᥋ ᤈᤒᤗᤢᤏᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠᤗᤠᤶ

ᤐᤷᤏᤠᤁᤖᤧ ᤁᤢᤛ᤻ᤛᤠ ᤀᤣᤗᤡᤈᤠᤐᤠᤏ.

᥈᥌ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠᤗᤠᤶ

ᤀᤈᤠᤏᤖᤧ ᤁᤢᤛ᤻ᤛᤠ ᤐᤸᤋᤡᤀᤣᤗ.

᥈᥍ ᤀᤠᤛᤣᤖᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠᤗᤠᤶ

ᤛᤗᤥᤔᤡᤖᤧ ᤁᤢᤛ᤻ᤛᤠ ᤀᤜᤡᤜᤢᤍ.

᥈᥎ ᤏᤵᤋᤠᤗᤡᤖᤧ ᤁᤢᤎᤠ᤺ᤰ ᤗᤠᤶᤗᤥᤒᤠᤗᤠᤶ

ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤐᤍᤜᤣᤗ॥”

᥈᥏ ᤁᤏᤠᤏ ᤗᤠᤈᤣ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤥᤔᤠ ᤗᤰᤜᤠ᤹ ᤜᤠᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤕᤢᤰᤋᤡᤱ ᤆᤥᤃᤢᤛᤡᤒᤠ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

a 

᥉᥊:᥉ ᤜᤡᤒᤪᤢᤀᤥ. ᤕᤢᤶᤗᤠ᤺ᤰᤂᤠᤱ ᤘᤖ᤺ᤱ. ᤐᤠ᤺ᤳᤗᤠ ᥇᥈ᤀᤥ ᤐᤳ

b 

᥉᥊:᥇᥇ ᤂᤧᤱᤃ ᤜᤡᤒᤪᤢᤀᤥ ᤁᤡᤴᤏᤖᤣᤋ ᤘᤖ᤺ᤱᤅᤡᤴᤗᤥ॥

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰ

᥉᥋

ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ.

᥈ “ᤂᤡᤏᤡ᤹ ᤕᤢᤰᤁᤥ ᤁᤧᤎᤠᤒᤠ ᤗᤰᤗᤠᤶ ᤗᤧᤒᤡᤜᤠ᤹ ᤕᤢᤱᤔᤠᤖᤧ ᤗᤠᤃᤡ ᤕᤧᤰᤕᤰᤜᤠ᤹ ᤐᤡᤖᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤜᤠ᤹ᤖᤧ ᤁᤒᤪᤡᤱ ᤐᤡᤛᤠᤱᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤏᤥᤒᤠ ᤗᤠᤈᤣ᤹ᤜᤠ᤹ ᤗᤧᤒᤡᤜᤠ᤹ ᤐᤡᤖᤧᤶᤛᤡᤶᤔᤧ᤹॥

᥉ ᤕᤧᤰᤕᤰᤜᤠ᤹ᤀᤥ ᤆᤠᤀᤣ ᤂᤧᤱᤜᤠ᤹ ᤔᤧᤕᤢᤱᤗ॥ ᤐᤡᤳᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤆᤠᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤵᤔᤠ ᤐᤡᤳ. ᤔᤧᤸᤗᤢᤰ ᤔᤧ᤺ᤴᤍᤠ ᤏᤢ ᤂᤢᤴᤇᤡ᤹ ᤘᤣ᤹ ᤌᤰᤛᤠᤜᤠ᤹ᤖᤧ ᤗᤠᤃᤡ ᤐᤥ᤺ᤱᤗ॥

᥊ “ᤕᤣᤰᤕᤰᤜᤠ᤹ᤀᤥᤒᤠ ᤀᤠᤳᤋᤡᤴ ᤀᤠᤳᤋᤡᤴ ᤐᤡᤳᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤂᤡᤏᤡ᤹ ᤗᤧᤒᤡᤜᤠ᤹ ᤁᤧᤒᤡᤖᤢᤶᤛᤡᤶ᤹. ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤗᤢᤱᤎᤠᤰᤜᤠ᤹ᤗᤠᤶ ᥇.᥆᥆᥆ ᤜᤢᤰᤛᤡᤰ ᤔᤠ᤺ᤱᤄᤠ ᤌᤠᤖᤡᤰ ᤑᤧᤓᤧ ᤁᤧᤗ᤹ᤒᤠ ᤁᤧᤒᤣ᤺ᤰᤐᤠ ᤐᤥᤱᤔᤠ ᤐᤥᤱ᤹॥

᥋ ᤕᤣᤰᤕᤰᤁᤡᤸᤗᤧ ᤗᤠ᤺ᤰᤁᤠᤳ ᤗᤧᤵᤔᤠᤱ ᤏᤠᤱᤃᤧᤴ ᤐᤡᤛᤠᤱ ᥈.᥆᥆᥆ ᤜᤢᤰᤛᤡᤰ. ᤗᤠᤱᤃᤧᤳ ᤐᤡᤛᤠᤱ ᥈.᥆᥆᥆ ᤜᤢᤰᤛᤡᤰ. ᤏᤠᤶᤎᤠ ᤐᤡᤛᤠᤱ ᥈.᥆᥆᥆ ᤜᤢᤰᤛᤡᤰ ᤏᤢ ᤌᤠᤱᤃᤧᤳ ᤐᤡᤛᤠᤱ ᥈.᥆᥆᥆ ᤜᤢᤰᤛᤡᤰ. ᤕᤧᤰᤕᤰᤁᤡᤴ ᤆᤠᤜᤡ᤺ᤴ ᤁᤢᤗᤢᤶᤔᤥ ᤆᤢᤰᤗ ᤛᤡ᤺ᤰᤋᤧᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤁᤥᤒᤠ ᤐᤡᤳᤌᤰᤛᤠ ᤆᤠᤖᤠᤶᤔᤠᤍᤧᤴᤏᤡᤴ ᤜᤠᤒᤠ ᤁᤴᤗᤥ॥

ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹

(ᤛᤠᤶᤕᤥ ᤀᤡᤱ ᥇᥏:᥇-᥇᥉. ᤕᤜᤥ ᥈᥆:᥇-᥏)

᥌ “ᤂᤡᤏᤡ᤹ ᤗᤧᤒᤡᤜᤠ᤹ ᤁᤧᤒᤡᤖᤢᤶᤛᤡᤶᤒᤠ ᤕᤧᤰᤕᤰᤜᤠ᤹ᤀᤥ ᤋᤢᤰᤛᤡᤃ ᤛᤣ᤺ᤵᤛᤡᤱᤔᤠ ᤕᤧᤰᤕᤰ ᤐᤥᤱ᤹॥ ᤀᤠᤴᤈᤠᤏᤡ᤺ᤸᤗᤧ ᤔᤏᤠ ᤁᤧᤛᤧᤵᤐᤧᤴ ᤂᤧᤵᤔᤥ ᤂᤧᤳᤇᤡᤱ ᤐᤣ᤺ᤰᤁᤠᤱ ᤕᤢᤱᤔᤠ ᤛᤢᤰ॥ ᤁᤴᤜᤠ᤹ᤏᤢ᤺ᤸᤗᤧ ᤘᤣ᤹ ᤂᤡᤏᤡ᤹ ᤗᤧᤒᤡᤜᤠ᤹ ᤗᤡᤒᤥᤱᤅᤠᤱ ᤏᤧᤳᤇᤡ ᤕᤧᤰᤕᤰᤜᤠ᤹ ᤐᤡᤖᤧᤶᤛᤡᤶᤔᤧ᤹॥

᥍ ᤗᤧᤒᤡᤜᤠ᤹ ᤐᤡᤔᤠᤛᤡ ᤁᤧᤒᤥᤱᤒᤠ ᤕᤧᤰᤕᤰ ᤏᤢ ᤂᤧᤵᤔᤥᤒᤠ ᤐᤡᤳᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤁᤧᤖᤧᤰᤗᤧ ᤗᤡᤒᤥᤱᤅᤠᤱ ᤕᤧᤳᤇᤡ ᤐᤥᤱᤔᤠ ᤐᤥᤱ᤹॥

᥎ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤕᤖᤡᤰ ᤗᤰᤁᤧᤄᤥᤒᤠ ᤁᤧᤘᤠ᤹ᤒᤠᤜᤠ᤹ᤗᤠᤶ ᤕᤖᤡᤰ ᤏᤢ ᤀᤠᤈᤧ᤺ᤳᤇᤡᤰᤗᤰ ᤁᤧᤄᤥᤒᤠ ᤁᤧᤘᤠ᤹ᤒᤠᤗᤠᤶ ᤀᤠᤈᤧ᤺ᤳᤇᤡᤰᤗᤰ ᤕᤧᤰᤕᤰᤜᤠ᤹ ᤔᤧᤳᤋᤠᤛᤡᤶᤔᤧ᤹॥ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤖᤧ ᤀᤠᤰᤂᤩᤠᤖᤡᤰ ᤕᤧᤰᤕᤰᤜᤠ᤹ ᤔᤧᤃᤳᤋᤢ᤹. ᤆᤡᤈᤧᤵᤋᤧᤶᤔᤧ᤹ᤀᤠᤱ ᤂᤧᤴ ᤁᤢᤀᤡᤛᤡ᤺ᤰ ᤕᤧᤰᤕᤰᤜᤠ᤹ ᤗᤧᤒᤡᤜᤠ᤹ ᤐᤡᤖᤧᤶᤛᤡᤶᤔᤧ᤹॥”

᥏ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤔᤥᤛᤠᤴ ᤔᤧᤳᤋᤢ.

᥇᥆ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹– ‘ᤂᤡᤏᤡ᤹ ᤕᤷᤍᤏ ᤘᤜ᤺ᤱᤅᤡᤴ ᤁᤧᤃᤠ᤺ᤰᤋᤢᤶᤔᤡᤸᤗᤧ ᤁᤏᤠᤏ ᤗᤠᤈᤣ᤹ᤀᤥ ᤁᤧᤃᤧᤖᤡᤀᤠᤱ.

᥇᥇ ᤂᤡᤏᤡ᤹ ᤂᤧᤵᤔᤥ ᤁᤢᤓᤠ ᤛᤧ᤺ᤵᤛᤡᤱᤔᤠ ᤕᤧᤰᤕᤰᤜᤠ᤹ ᤛᤣᤃᤧᤶᤔᤧ᤹. ᤂᤶᤓᤩᤠᤱ ᤁᤢᤓᤠᤖᤧ ᤀᤠᤴᤈᤠᤏᤡ᤺ᤸᤗᤧ ᤔᤏᤠ ᤛᤩᤧᤖᤢᤏᤧᤓᤃᤪ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤂᤧᤵᤔᤥ ᤂᤧᤳᤇᤡᤱ ᤐᤣ᤺ᤰᤗ॥

᥇᥈ ᤔᤠᤰᤂᤡᤸᤗᤧ ᤁᤢᤗᤣᤰᤘᤠ ᤏᤢ᤺ᤰᤔᤠ ᤁᤧᤃᤥ᤺ᤵᤐᤠᤗᤠᤶ ᤂᤧᤳᤇᤡᤱᤔᤠᤖᤧ ᤗᤠᤃᤡ ᤂᤧᤴ ᤕᤧᤰᤕᤰᤜᤠ᤹ ᤛᤧ᤺ᤵᤛᤡᤱᤔᤠᤍᤧᤴ ᤐᤥᤱ᤹. ᤜᤧᤰᤁᤩᤠᤱ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤂᤠᤛᤧᤴᤗᤧ ᤗᤠᤃᤡ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤔᤧᤴᤕᤧᤶᤔᤧ ᤌᤧᤶᤒᤠ ᤔᤧᤴᤇᤧᤖᤢᤴᤗ॥

᥇᥉ ᤂᤡᤏᤡ᤹ ᤁᤧᤒᤡᤖᤢᤶᤛᤡᤶᤒᤠ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹ ᤋᤢᤰᤛᤡ ᤕᤠᤖᤡᤰ ᤏᤧᤖ॥

᥇᥊ ᤕᤷᤍᤏ ᤁᤳᤏᤠᤜᤠᤱᤍᤠᤱ ᤏᤠᤱᤃᤧᤴ ᤐᤡᤛᤠᤱ ᤛᤢᤶᤛᤡ. ᤁᤏᤠᤏ ᤗᤠᤈᤣ᤹ᤀᤥ ᤛᤢᤶᤛᤡ ᤛᤧ᤺ᤵᤛᤡᤱᤔᤠ ᤕᤧᤰᤕᤰᤜᤠ᤹ ᤛᤧᤴᤍᤠᤶᤔᤧ᤹॥

᥇᥋ ᤀᤡᤛᤪᤠᤀᤡᤗᤡᤜᤠ᤹. ᤘᤧᤵᤔᤡᤒᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤴ ᤕᤧᤰᤕᤰᤜᤠ᤹ᤀᤥ ᤋᤢᤰᤛᤡ ᤆᤠᤀᤣ ᤛᤧ᤺ᤵᤛᤡᤱᤔᤠ ᤕᤧᤰᤕᤰᤜᤠ᤹ ᤐᤥᤱ᤹॥ ᤁᤶᤓᤗ᤹ᤖᤡᤰ ᤀᤠᤴᤈᤠᤏᤡ᤺ᤸᤗᤧ ᤁᤢᤓᤠ ᤔᤏᤠ ᤁᤧᤛᤧᤵᤐᤠ ᤔᤏᤠᤴ ᤂᤧᤵᤔᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤛᤢᤰ॥

᥇᥌ “‘ᤁᤢᤓᤠ ᤔᤏᤠ᤺ᤸᤗᤧ ᤑᤧᤴᤈᤣ᤹ᤀᤡᤸᤗᤧ ᤁᤢᤓᤠ ᤔᤏᤠ ᤜᤡᤵᤋᤢ ᤛᤩᤧᤖᤢᤏᤧᤓᤃᤪ ᤂᤧᤱᤃ ᤔᤏᤠ ᤁᤧᤛᤧᤵᤐᤠᤀᤣᤖᤥ॥ ᤂᤧᤴ ᤔᤏᤠᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠᤀᤣ ᤐᤥᤱ᤹॥

᥇᥍ ᤁᤢᤓᤠ ᤔᤏᤠ᤺ᤸᤗᤧ ᤁᤢᤓᤠ ᤗᤢᤱᤅᤡᤸᤗᤧ ᤗᤧᤵᤋᤢᤀᤠᤱ ᤂᤧᤴ ᤛᤩᤧᤏᤧᤓᤃᤪ ᤂᤧᤴ ᤔᤏᤠ ᤁᤧᤛᤧᤵᤐᤠᤀᤣᤖᤥ॥ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠᤀᤣ ᤐᤥᤱ᤹॥

᥇᥎ ᤀᤡᤃᤪ ᤁᤢᤓᤠ ᤔᤏᤠ᤺ᤸᤗᤧ ᤛᤡᤱ ᤂᤈᤢᤶ ᤂᤕᤠ᤺ᤴ ᤕᤠᤱᤛᤡᤱᤅᤠᤱ ᤁᤢᤓᤠ ᤜᤡᤵᤋᤢᤀᤠᤱ ᤂᤧᤴ ᤛᤩᤧᤏᤧᤓᤃᤪ ᤂᤧᤴ ᤔᤏᤠ ᤁᤧᤛᤧᤵᤐᤠᤀᤣ ᤐᤥᤱ᤹॥ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠᤀᤣ ᤐᤥᤱ᤹॥

᥇᥏ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤔᤠᤰᤂᤡ᤹ᤀᤣ ᤏᤢ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤛᤩᤧᤖᤢᤖ॥ ᤂᤧᤴ ᤋᤢᤔᤢᤏᤢᤔᤧ᤺ᤴᤏᤣ ᤂᤢᤏᤧ᤹ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤛᤩᤧᤖᤢᤖ॥

᥈᥆ ᤁᤢᤓᤠ ᤔᤏᤠ᤺ᤸᤗᤧ ᤆᤡ᤺ᤳᤋᤢᤀᤠᤱ ᤁᤢᤓᤠ ᤆᤴᤍᤢ ᤛᤩᤧᤖᤢ ᤀᤡᤃᤪ ᤛᤡᤱᤀᤠ᤺ᤳᤋᤡᤸᤗᤧ ᤗᤧᤵᤋᤢ ᤛᤩᤧᤖᤢ᤹.

᥈᥇ ᤁᤡᤃᤪ ᤜᤢᤰᤁᤡᤸᤗᤧ ᤜᤡᤵᤋᤢᤀᤠᤱ ᤁᤢᤓᤠ ᤛᤩᤧᤖᤢᤏᤧᤓᤃᤪ. ᤁᤧᤜᤡᤵᤐᤠ ᤔᤏᤠᤴ ᤛᤧᤵᤔᤠᤀᤣ ᤐᤥᤱ᤹॥ ᤂᤧᤱᤃ ᤔᤏᤠ ᤁᤧᤛᤧᤵᤐᤠᤖᤥ॥ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤔᤠᤰᤂᤡ᤹ᤀᤣ ᤁᤢᤗᤧᤰᤘᤠ ᤏᤢ᤺ᤰᤔᤠ ᤏᤡᤱᤘᤠ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤂᤧᤴ ᤀᤠᤳᤋᤡ ᤋᤢᤔᤢ᤹ ᤂᤧᤵᤔᤥᤀᤣ ᤛᤩᤧᤖᤢᤖ॥

᥈᥈ “‘ᤁᤖ ᤁᤢᤓᤠ ᤔᤏᤠ᤺ᤸᤗᤧ ᤁᤢᤓᤠ ᤀᤠᤴᤈᤠᤏᤡ᤺ᤸᤗᤧ ᤆᤴᤍᤢ ᤛᤩᤧᤖᤢ᤹. ᤀᤡᤃᤪ ᤁᤢᤓᤠ ᤗᤢᤱᤛᤡᤱ ᤗᤠᤵᤑᤢᤛᤢᤍᤣᤛᤢᤸᤗᤧ ᤕᤠᤱᤄᤢᤀᤠᤱ ᤂᤧᤴ ᤛᤩᤧ.

᥈᥉ ᤁᤡᤃᤪ ᤏᤡᤱᤔᤡ ᤜᤥ᤺ᤵᤋᤧᤒᤠ ᤏᤢ ᤂᤠ᤺ᤶᤔᤠ ᤏᤡᤱᤘᤠ᤹ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠ᤺ᤸᤗᤧ ᤗᤠᤵᤐᤢᤱᤍᤣᤛᤢᤒᤠ ᤗᤢᤱᤅᤡᤸᤗᤧ ᤕᤠᤱᤄᤢᤀᤠᤱ ᤁᤢᤓᤠ ᤔᤏᤠ ᤛᤩᤧᤏᤧᤓᤃᤪ.

᥈᥊ ᤛᤱᤈᤢᤶᤓᤥ᤺ᤸᤗᤧ ᤔᤏᤠ ᤁᤧᤛᤧᤵᤐᤧᤴ ᤏᤢ ᤔᤠᤰᤂᤡ᤹ ᤁᤢᤗᤧᤰᤘᤠ ᤏᤢ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤁᤴ ᤌᤡᤶᤜᤠ᤹ ᤁᤢᤀᤡᤛᤡ᤺ᤰ ᤂᤠᤛᤣᤴ ᤆᤥ᤺ᤰᤔᤠᤛᤡ ᤐᤥᤱ᤹॥

᥈᥋ ᤛᤱᤈᤢᤶᤓᤥ᤺ᤸᤗᤧ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤔᤠᤰᤂᤡ᤹ ᤏᤢ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤸᤗᤧ ᤁᤢᤜᤢᤰᤁᤥᤗᤠᤶ ᤔᤧᤛᤧᤴᤍᤢᤖ. ᤜᤧᤰᤁᤩᤠᤱ ᤂᤧᤴ ᤂᤧᤳᤇᤡᤱᤅᤠᤱ ᤐᤣᤒᤠ ᤛᤧ᤺ᤵᤛᤡᤱᤔᤠᤍᤧᤴᤏᤥᤀᤣ ᤂᤧᤴ ᤔᤧᤒᤠᤱᤄᤢ ᤔᤧᤍᤧᤛᤢᤖ॥ ᤂᤧᤒᤩᤠᤱ ᤛᤣᤛᤣᤒᤠ ᤏᤡ᤺ᤱᤃᤣᤸᤗᤧ ᤔᤠᤱᤌᤥ᤺ᤰᤔᤠ ᤁᤧᤒᤥᤱᤒᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤔᤧᤛᤡᤏᤧᤴᤗ ᤌᤠᤖᤡᤰ ᤂᤧᤴ ᤔᤏᤠᤴ ᤜᤠᤒᤠ ᤂᤧᤵᤔᤥᤀᤣ ᤘᤠ᤹ᤖ॥

᥈᥌ “‘ᤁᤖ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤁᤢᤓᤠ ᤕᤧᤶᤔᤥ ᤂᤢᤏᤧ᤹ ᤂᤧᤳᤇᤡᤱᤅᤠᤱ ᤐᤣᤒᤠ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤁᤥᤗᤠᤶ ᤗᤠ᤺ᤰᤁᤠᤳ ᤐᤣ.

᥈᥍ ᤜᤧᤰᤁᤩᤠᤱ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤔᤠᤰᤂᤡ᤹ ᤏᤢ᤺ᤰᤔᤠ ᤁᤧᤃᤥ᤺ᤵᤐᤧᤸᤗᤧ ᤁᤶᤓᤗ᤹ᤖᤡᤰ ᤂᤧᤴ ᤗᤠ᤺ᤰᤁᤠᤳ ᤋᤢᤔᤢᤀᤠᤱ ᤔᤏᤠ ᤁᤧᤛᤧᤵᤐᤧᤴ ᤛᤩᤧᤖᤢᤏᤧᤓᤃᤪ. ᤂᤢᤏᤧ᤹ ᤔᤠᤰᤂᤡ᤹ ᤁᤧᤛᤧᤒᤠ ᤀᤠᤵᤋᤡᤰᤛᤠᤒᤠ ᤔᤧᤒᤥ᤺ᤱᤏᤧᤴ॥

᥈᥎ ᤌᤣᤀᤠᤱᤓᤧᤸᤗᤧ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤔᤧᤴᤇᤡᤀᤣ ᤌᤠᤖᤡᤰ ᤂᤢᤏᤧ᤹ ᤕᤧᤰᤕᤰᤁᤥᤀᤣ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤕᤢᤱᤔᤠ ᤁᤧᤒᤥᤱᤒᤠ ᤘᤕᤧ॥ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤛᤡᤀᤠᤱᤗᤰ ᤂᤧᤴ ᤔᤏᤠᤴ ᤂᤢᤏᤧ᤹ ᤁᤢᤗᤰᤂᤥᤔᤠ ᤗᤰ ᤗᤠᤈᤣ᤹ᤀᤥ ᤏᤢ᤺ᤱᤒᤣ᤺ᤰᤗ॥

᥈᥏ “‘ᤂᤡᤏᤡ᤹ ᤀᤠᤳᤋᤡ ᤁᤧᤕᤢᤅᤡᤛᤠᤱ ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤡᤒᤠ ᤁᤧᤍᤠᤒᤠ ᤌᤠ᤺ᤰᤜᤠ᤹ᤀᤥ ᤁᤴ ᤌᤡᤶᤒᤣ ᤛᤠᤰᤌᤡᤶᤔᤡᤴ ᤁᤢᤀᤡᤛᤡ᤺ᤰᤛᤡ᤺ᤰ ᤘᤠ᤹॥

᥉᥆ “‘ᤁᤢᤓᤠ ᤔᤏᤠ᤺ᤸᤗᤧ ᤁᤢᤓᤠ ᤛᤩᤧᤖᤢᤏᤧᤓᤃᤪ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤏᤧᤳᤇᤡ ᤋᤥ᤺ᤴᤍᤡ ᤁᤧᤒᤡᤒᤠᤜᤠ᤹ᤖᤧ ᤐᤠ᤺ᤳᤇᤢᤒᤠ ᤐᤷᤔᤠᤱᤃᤡ ᤁᤢᤀᤡᤛᤡ᤺ᤰᤗᤰ ᤂᤢᤏᤧ᤹ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤛᤢᤖ॥ ᤁᤖ ᤗᤳᤇᤠ ᤋᤥ᤺ᤴᤍᤡᤖᤧ ᤐᤠ᤺ᤳᤋᤢᤒᤠ ᤐᤷᤔᤠᤱᤃᤡ ᤐᤠ᤺ᤴᤏᤥᤖᤰ ᤜᤠ᤺ᤳᤋᤠᤱ ᤛᤡᤔᤧᤸᤗᤧ ᤂᤢᤶᤍᤡᤱ ᤔᤧᤒᤡᤖᤧᤶᤔᤡᤴᤏᤧ᤹॥

᥉᥇ “‘ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤁᤧᤕᤠ᤺ᤵᤐᤠ ᤔᤏᤠ ᤁᤧᤛᤧᤵᤐᤠ ᤔᤏᤠᤴ ᤛᤧ᤺ᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤢᤎᤧ᤹ᤔᤠ ᤕᤠᤱ ᤔᤧᤍᤠ᤺ᤰᤋᤠᤶᤔᤡᤴᤏᤧ᤹॥ ᤂᤧᤸᤗᤧ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠᤀᤣ ᤐᤥᤱ᤹॥

᥉᥈ “‘ᤛᤧ᤺ᤵᤛᤡᤱᤔᤠ ᤕᤧᤰᤕᤰᤁᤥ ᤁᤧᤄᤧᤳᤇᤡᤱ ᤁᤧᤒᤣ᤺ᤰᤐᤥᤗᤠᤶ ᤁᤢᤎᤧ᤹ᤔᤠ ᤕᤠᤱ ᤂᤡᤏᤡ᤹ ᤔᤧᤍᤠ᤺ᤰᤋᤠᤶᤔᤡᤴᤏᤧ᤹. ᤂᤧᤒᤩᤠᤱ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤔᤧᤴᤇᤡᤀᤣ ᤌᤠᤖᤡᤰ ᤂᤧᤴ ᤀᤠᤒᤠᤅᤣ ᤁᤢᤓᤠᤱᤓᤣ᤹ᤀᤥ ᤏᤢ᤺ᤱᤔᤠᤒᤣ᤺ᤰᤔᤠ ᤔᤧᤄᤥᤏᤧᤴᤗ॥

᥉᥉ “‘ᤂᤡᤏᤡ᤹ ᤀᤠᤵᤑᤣᤰ ᤗᤠᤈᤣ᤹ᤜᤠ᤹ ᤀᤠᤛᤢᤳᤌᤥ ᤔᤧᤈᤥᤃᤧᤶᤔᤡᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤔᤠᤰᤂᤡᤸᤗᤧ ᤗᤠᤈᤣᤴ ᤀᤠᤛᤢᤳᤌᤥ ᤆᤥᤃᤢ᤹. ᤔᤠᤰᤂᤡ᤹ ᤁᤛᤧᤒᤧᤸᤗᤧ ᤁᤢᤔᤠᤰᤂᤡᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤠᤰᤂᤡᤸᤗᤧᤀᤠᤱ ᤂᤧᤴ ᤔᤠᤰᤂᤡ᤹ ᤁᤧᤛᤧᤒᤠ ᤗᤠᤈᤣ᤺ᤸᤗᤧ ᤗᤠᤃᤡ ᤗᤠᤕᤥᤸᤗᤧ ᤗᤠᤃᤡ ᤗᤧᤵᤔᤡ ᤏᤠ᤺ᤰᤔᤠ ᤛᤢᤰᤔᤧᤍᤧᤳᤏᤧᤴ॥

᥉᥊ ᤂᤡᤏᤡ᤹ ᤀᤠᤵᤑᤣᤰ ᤁᤧᤕᤢᤅᤡᤒᤠ ᤗᤠᤈᤣᤴ ᤀᤠᤛᤢᤳᤌᤥ ᤔᤧᤈᤥᤃᤧᤶᤔᤡᤴᤏᤧ᤹. ᤂᤧᤵᤔᤥ ᤀᤠᤱᤃᤠ᤹ᤀᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤠ᤹ᤀᤠᤖᤥ॥’”

ᤜᤡᤶᤎᤰᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣ

᥉᥌

ᤕᤥᤛᤣᤑᤖᤧ ᤁᤢᤈᤰᤔᤧᤴᤇᤠ᤹. ᤔᤏᤛ᤻ᤛᤣᤖᤧ ᤁᤢᤶᤔᤧᤴᤇᤠ᤹. ᤔᤠᤁᤡᤖᤖᤧ ᤁᤢᤛ᤻ᤛᤠ ᤃᤡᤗᤠᤍᤖᤧ ᤁᤢᤎᤠ᤺ᤰᤁᤥᤒᤠ ᤗᤠᤶᤗᤥᤒᤠᤜᤠ᤹ ᤔᤧᤍᤩᤧ. ᤜᤧᤰᤁᤩᤠᤱ ᤔᤥᤛᤠᤴ ᤏᤢ ᤀᤡᤛᤪᤠᤀᤡᤗᤡ ᤗᤠᤶᤗᤥᤒᤠᤜᤠ᤹ ᤂᤢᤴᤇᤡ᤹ ᤜᤡᤶᤛᤕᤱᤒᤠ ᤁᤢᤎᤧᤃᤣ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤧᤕᤧᤶᤛᤡᤱᤅᤠᤱ ᤔᤧᤔᤧᤳᤋᤢᤛᤡ.

᥈ “ᤋ᤹ᤕᤠ᤺ᤴᤛᤥᤴ ᤁᤧᤔᤠᤀᤠᤱ ᤗᤠᤈᤣᤴ ᤀᤡᤛᤪᤠᤀᤡᤗᤡᤜᤠ᤹ ᤜᤢᤰᤛᤢᤵᤔᤠᤛᤡ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤠ ᤀᤡᤱᤈᤠ᤺ᤱ ᤁᤧᤒᤡᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤀᤠᤏᤡᤃᤧ ᤏᤢᤛᤠ᤹ ᤛᤗᤥᤑᤠᤍᤖᤧ ᤁᤢᤕᤢᤰᤁᤡᤴ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤁᤧᤒᤡᤖᤢᤛᤡᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤠ ᤀᤡᤱᤈᤠ᤺ᤱ ᤁᤧᤒᤡᤖᤧᤀᤠᤱ ᤘᤕᤧ॥

᥉ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤘᤣ᤹ ᤌᤠ᤺ᤰᤁᤥᤒᤠ ᤕᤧᤶᤒᤡᤳᤇᤠᤜᤠ᤹ᤏᤢ ᤂᤧᤱᤜᤠ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤈᤥ᤺ᤰᤏᤧᤓᤃᤪ. ᤂᤧᤴ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤡᤴ ᤘᤣ᤹ ᤌᤠ᤺ᤰᤁᤥᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤕᤥ᤹ᤛᤡᤱ᤹॥ ᤁᤶᤓᤗ᤹ᤖᤡᤰ ᤀᤠᤏᤡ᤹ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣᤴ ᤔᤠᤀᤠᤱ ᤐᤣᤰ॥

᥊ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤔᤥ ᤁᤢᤛᤱ ᤐᤥᤱᤔᤠ ᤋᤱᤒᤣ᤺ᤴ ᤋᤠ᤺ᤸᤗᤧ ᤂᤧᤴ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣ᤺ᤴᤏᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤈᤥᤃᤧᤀᤠᤱ ᤔᤧᤒᤣᤒᤠ ᤌᤠ᤺ᤰᤁᤥᤒᤠ ᤕᤠᤱᤛᤠᤁᤢᤴᤎᤣᤀᤥ ᤕᤥ᤹ᤛᤡᤱ᤹॥ ᤁᤶᤓᤗ᤹ᤖᤡᤰ ᤀᤠᤏᤡᤃᤧ ᤐᤠᤎᤧᤒᤠ ᤌᤠ᤺ᤰᤁᤥᤒᤠ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤔᤠᤛᤢᤶᤒᤧ᤹॥”

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤍᤳ ᤐᤡᤖᤢᤛᤡ– “ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤍᤥ᤺ᤵᤔᤠᤀᤣ ᤆᤥᤰ॥

᥌ ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤀᤡᤱᤈᤠ᤺ᤱᤅᤡᤴ ᤕᤠᤵᤔᤡ ᤐᤡᤖᤧᤀᤠᤱ ᤘᤠ᤹– ‘ᤀᤠᤵᤑᤣᤰ ᤂᤢᤴᤇᤡ᤹ ᤐᤠᤗᤧᤵᤔᤠᤱᤒᤠ ᤌᤠ᤺ᤰᤁᤥᤒᤠ ᤜᤡᤶᤛᤕᤱᤅᤡᤴ ᤜᤠ᤺ᤳᤗᤧ ᤁᤢᤛᤡᤖᤠ᤹ᤌᤠᤱ. ᤂᤧᤴᤏᤢᤖᤰ ᤂᤧᤱᤜᤠ᤹ᤖᤧ ᤔᤣ᤺ᤰᤂᤡᤶ ᤔᤧᤈᤥᤃᤢᤖ॥’

᥍ ᤀᤰᤂᤣ ᤆᤥ᤺ᤰᤔᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤐᤠᤗᤠᤶᤒᤠᤒᤠ ᤀᤠᤳᤋᤡᤴ ᤕᤠᤱᤛᤠᤁᤢᤴᤎᤣ᤺ᤴᤏᤠᤱ ᤗᤳᤇᤠ ᤌᤠ᤺ᤰᤁᤥᤗᤠᤶ ᤘᤣ᤹ᤛ᤻ᤔᤠ ᤌᤠ᤺ᤰᤁᤥ ᤐᤣ᤺ᤰᤔᤠ ᤔᤧᤄᤥᤏᤧᤴ॥ ᤀᤡᤛᤪᤠᤀᤡᤗᤡ ᤌᤠ᤺ᤰᤌᤰᤔᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣᤴ ᤀᤠᤵᤑᤣᤰ ᤌᤠ᤺ᤰᤁᤥᤀᤣ ᤆᤢᤰᤗ॥

᥎ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤁᤥᤒᤠ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣ ᤁᤧᤄᤥᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠ᤺ᤸᤗᤧ ᤂᤢᤏᤧ᤹ ᤁᤢᤶᤒᤠ ᤐᤡᤛᤠᤱᤒᤠ ᤌᤠ᤺ᤰᤁᤥ ᤔᤣ᤺ᤰᤂᤡᤶ ᤆᤥᤃᤢᤖ. ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣ ᤗᤰᤁᤡᤴ ᤔᤧᤄᤥᤛᤢᤖ॥

᥏ ᤐᤠᤗᤠᤶᤒᤠᤒᤠ ᤀᤠᤳᤋᤡᤴ ᤕᤠᤱᤛᤠᤁᤢᤴᤎᤣ᤺ᤴᤏᤠᤱ ᤗᤳᤇᤠ ᤌᤠ᤺ᤰᤁᤥᤗᤠᤶ ᤘᤣ᤹ᤛ᤻ᤔᤠ ᤌᤠ᤺ᤰᤁᤥ ᤔᤧᤴᤈᤳᤋᤢᤴᤗ. ᤁᤖ ᤀᤠᤳᤋᤡᤴ ᤀᤡᤛᤪᤠᤀᤡᤗᤡ᤺ᤸᤗᤧᤛᤠᤱ ᤀᤠᤵᤑᤣᤰ ᤐᤠᤎᤧᤒᤠ ᤌᤠ᤺ᤰᤁᤥᤒᤠ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣᤴ ᤁᤳᤋᤢᤖ॥”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤈᤥᤃᤢ॥

᥇᥇ ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤜᤗᤠ. ᤋᤡᤷᤛᤠ. ᤜᤥᤃ᤻ᤗᤠ. ᤔᤡᤸᤁᤠ ᤏᤢ ᤏᤥᤀᤠᤜᤖᤧ ᤀᤠᤵᤑᤣᤰ ᤂᤢᤴᤇᤡ᤹ ᤐᤠ᤺ᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ᤏᤢ ᤔᤣ᤺ᤰᤂᤡᤶ ᤔᤧᤈᤥᤃᤢ॥

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤕᤥᤛᤣᤑᤖᤧ ᤁᤢᤛ᤻ᤛᤠ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤜᤠ᤹ᤀᤥᤒᤠ ᤜᤡᤶᤛᤕᤱᤅᤥᤀᤣ ᤐᤥ᤺ᤰᤂᤧ॥

᥇᥉ ᤕᤖᤡᤜᤥ ᤁᤢᤍᤥ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱ ᤏᤢ ᤌᤡᤶᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥

ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ

ᤛᤠᤵᤐᤴ ᤏᤡᤛᤢᤶ

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤜᤠ᤹ᤀᤥ ᤛᤠ᤹ᤖᤡᤰ ᤔᤠ᤺ᤱᤗᤡᤰ ᤗᤠᤶᤍᤡᤰ ᤔᤧᤈᤥᤃᤧᤒᤠ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤥᤀᤠᤒ ᤗᤠᤈᤣ᤹ᤀᤥ ᤔᤧᤃᤧᤖᤧᤀᤠᤱ ᤔᤧᤏᤠ᤺ᤶᤛᤡᤱ ᤜᤧᤰᤁᤩᤠᤱ ᤂᤧᤵᤔᤥᤏᤢ ᤁᤏᤠᤏ ᤗᤠᤈᤣ᤹ᤀᤥ ᤔᤧᤗᤠᤛᤧ॥ ᤂᤧᤴ ᤗᤠᤈᤣᤴ ᤜᤢᤰᤁᤥ ᤌᤠᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤔᤢᤴᤇᤡᤱᤔᤠ ᤔᤧᤜᤣ᤺ᤰᤋᤧ॥ ᤔᤥᤀᤠᤒ ᤗᤠᤈᤣ᤹ᤀᤥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤕᤢᤅᤧᤒᤠ ᤕᤧᤶᤔᤥ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤕᤖᤡᤰ ᤐᤠ᤺ᤴᤜᤠ᤹ ᤔᤧᤳᤋᤢᤛᤡᤀᤠᤱ ᤘᤕᤧ॥ ᤁᤶᤓᤗ᤹ᤖᤡᤰ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤜᤠ᤹ ᤌᤧ᤺ᤰᤐᤧᤳ ᤔᤧᤍᤱᤄᤢᤀᤠᤱ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤜᤡᤴᤍᤥᤰ ᤛᤠᤵᤐᤴᤏᤡᤴ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤘᤠ᤹॥

ᤁᤴ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤁᤢᤓᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ– ᥇) ᤔᤥᤛᤠ᤺ᤸᤗᤧ ᤐᤣᤒᤠ ᤕᤧᤶ ᤗᤡᤒᤥᤱ ᤋᤱᤒᤣᤀᤥᤒᤠ ᤁᤢᤓᤠ ᤁᤧᤕᤧᤰᤐᤠ ᤜᤡᤴᤍᤥᤰᤜᤠ᤹ ᤏᤡᤱᤘᤠ᤹ᤛᤢᤶ ᤋᤠᤖᤢ ᤐᤡᤖᤢᤛᤡ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤜᤠ᤹ ᤗᤢᤶᤔᤥ ᤗᤠᤶᤗᤥᤛᤢ ᤑᤧᤳᤋᤢᤛᤡ॥ ᤂᤧᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤂᤢᤏᤧ᤹ ᤁᤢᤒᤠᤴ ᤁᤧᤄᤧᤶᤒᤠ ᤏᤢ ᤂᤢᤏᤧ᤹ᤀᤥ ᤛᤧᤘᤠ ᤁᤧᤈᤥ᤺ᤰᤐᤠ ᤔᤧᤒᤥ᤺ᤱᤅᤠᤱ ᤔᤧᤘᤠ᤹ᤖ ᤑᤠ᤹ᤀᤠᤱ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤜᤢ᤹ᤖᤢᤛᤡ᤹॥ ᥈) ᤔᤥᤛᤠ᤺ᤸᤗᤧ ᤌᤡᤒᤥᤱ ᤀᤡᤱᤈᤠ᤺ᤱᤜᤠ᤹ ᤕᤠᤶᤔᤥ ᤛᤠᤵᤋᤢ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥᤖᤰ ᤔᤠᤱᤛᤧᤘᤠ ᤆᤥ᤺ᤰᤔᤠ ᤁᤧᤗ᤹ᤒᤠ ᤌᤡᤰᤛᤡᤃᤣᤰᤐᤠ ᤀᤡᤱᤈᤠ᤺ᤱᤅᤡᤴ ᤋᤃᤡ ᤋᤠᤖᤢ᤹॥ ᤂᤧᤴ ᤀᤣᤃᤠᤱ ᤘᤣ᤹ ᤐᤖᤡᤰ ᤐᤖᤡᤰᤐᤠ ᤌᤡᤶᤜᤠ᤹ ᤕᤠᤶᤔᤥ ᤏᤢ᤺ᤰᤋᤢᤖ ᤀᤥᤔᤧᤳᤋᤢ᤹. ᤂᤧᤴ ᤁᤢᤀᤡᤛᤡ᤺ᤰ ᤔᤠᤱᤜᤢᤵ ᤗᤠᤈᤣ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤌᤠ᤺ᤰᤐᤠ ᤁᤧᤒᤥᤱᤒᤠ ᤘᤕᤧ॥ ᥉) ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤸᤗᤧ ᤁᤢᤒᤣ᤺ᤴ ᤏᤡᤱᤘᤠ᤹ᤛᤢᤶ ᤋᤠᤖᤢ ᤐᤡᤖᤢᤛᤡ᤹ ᤜᤧᤰᤁᤩᤠᤱ ᤂᤧᤴ ᤁᤢᤗᤡᤱᤍᤥ ᤁᤧᤵᤔᤠᤖᤧ ᤗᤠᤃᤡ ᤕᤠᤶᤔᤥ ᤔᤧᤍᤥ᤺ᤴᤇᤡᤱᤗ ᤕᤠ᤺ᤴᤍᤢᤛᤡ᤹॥ ᥊) ᤔᤥᤛᤠ᤺ᤸᤗᤧ ᤁᤢᤀᤣᤱᤃᤠᤱ ᤔᤏᤠᤜᤠ᤹ ᤗᤠᤶᤗᤥᤔᤠᤛᤡᤖᤧ ᤗᤠᤃᤡ ᤕᤜᤥᤛᤢ᤺ᤴ ᤗᤠᤶᤗᤥᤒᤠ ᤔᤧᤈᤥᤃᤢ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠ ᤐᤠ᤺ᤴᤏᤥ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥᤴ ᤛᤠᤶᤔᤧᤔᤧᤳᤋᤢᤀᤠᤱ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡ᤹ ᤂᤧᤴ ᤀᤣᤃᤠᤱ ᤕᤷᤍᤏ ᤘᤜ᤺ᤱᤅᤥᤒᤠ ᤏᤠᤱᤃᤧᤴ ᤐᤡᤛᤠᤱ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤔᤥᤛᤠᤴ ᤔᤠᤛᤡᤱ᤹॥

ᤁᤴ ᤛᤠᤵᤐᤴᤏᤥ ᤁᤧᤒᤵᤐᤠ ᤁᤢᤏᤢᤵᤔᤠ ᤐᤠ᤺ᤴᤏᤡᤱᤃ– ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤛᤣᤃᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤣ᤺ᤵᤋᤢᤛᤡᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤀᤠᤱ ᤘᤠ᤹॥ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹॥ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤵᤔᤠ ᤐᤥᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤡᤱᤔᤴ ᤔᤧᤄᤥᤛᤢ᤹ ᤂᤧᤒᤩᤠᤱ ᤀᤠᤵᤑᤠᤸᤗᤧᤛᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤂᤥᤔᤠ ᤔᤧᤛᤢᤰᤋᤢ᤹॥ ᤏᤠ᤺ᤳᤗᤠ ᤋᤢᤰᤛᤡ ᤐᤠ᤺ᤳᤗᤠ ᤗᤡᤛᤡᤀᤠᤱᤎᤥ ᤋᤢᤰᤛᤡ᤺ᤴ ᤁᤴ ᤛᤠᤵᤐᤴᤏᤥᤒᤠ ᤁᤧᤕᤧᤰᤐᤠ ᤐᤠ᤺ᤳᤗᤠᤖᤥ॥ ᤂᤧᤵᤔᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ– “ᤕᤜᤘᤣ ᤍᤠᤱᤒᤠᤴᤗᤰ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ॥ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰ ᤁᤧᤕᤠᤶᤛᤠᤶᤔᤡᤸᤗᤧ. ᤁᤧᤖᤧᤰ ᤁᤧᤛᤰᤔᤠ ᤛᤠᤶᤔᤡᤸᤗᤧ ᤜᤧᤰᤁᤩᤠᤱ ᤁᤧᤖᤧᤰ ᤁᤧᤎᤢᤶᤔᤡᤸᤗᤧ ᤔᤡ᤺ᤶᤈᤡ ᤔᤧᤳᤋᤧ᤹ (᥊-᥋ ᤐᤠ᤺ᤳᤗᤠ)॥” ᤕᤧᤛᤢ ᤂᤪᤡᤛ᤻ᤋᤖᤧ ᤁᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤀᤡᤱᤈᤠ᤺ᤱ ᤑᤠ᤹ᤀᤠᤱ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

ᤋᤠᤱᤒᤠ ᤌᤠᤔᤡᤱ

ᤔᤥᤛᤠ᤺ᤸᤗᤧ ᤌᤡᤰᤛᤡᤃᤣᤰᤐᤠ ᤁᤢᤛᤠᤶᤕᤥ ᤂᤠᤜᤢᤴ ᥇:᥇–᥊:᥊᥏

ᤔᤥᤛᤠ᤺ᤸᤗᤧ ᤏᤡᤛᤡᤃᤣᤰᤐᤠ ᤁᤢᤛᤠᤶᤕᤥ ᤂᤠᤜᤢᤴ ᥋:᥇–᥈᥌:᥇᥏

ᤁ) ᤌᤡᤒᤥᤱ ᤀᤡᤱᤈᤠ᤺ᤱ ᥋:᥇–᥇᥆:᥇᥈

ᤂ) ᤌᤡᤶ. ᤛᤠᤰᤌᤡᤶ ᤏᤢ ᤛᤠᤶᤍᤡᤱ ᥇᥇:᥇–᥈᥌:᥇᥏

ᤁᤏᤠᤏ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤀᤡᤱᤈᤠ᤺ᤱ ᥈᥍:᥇–᥈᥎:᥌᥎

ᤕᤠᤶᤔᤥ ᤁᤢᤛᤱ ᤔᤠᤱᤜᤢᤵ ᤐᤥᤱ᤹ ᥈᥏:᥇–᥉᥆:᥈᥆

ᤔᤥᤛᤠ᤺ᤸᤗᤧ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥᤒᤠ ᤁᤢᤒᤠ᤺ᤴᤜᤠ᤹ ᥉᥇:᥇–᥉᥉:᥈᥏

ᤔᤥᤛᤠᤴ ᤔᤠᤛᤡᤱ᤹ ᥉᥊:᥇-᥇᥈

ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ

ᤜᤥᤖᤣᤒᤗᤠᤶ ᤗ᤺ᤶᤔᤠ ᤐᤣ᤺ᤰᤔᤠ ᤀᤢᤘᤠ

᥇

ᤛᤢᤐᤖᤧ ᤁᤢᤍᤃᤡᤒᤠ ᤕᤷᤍᤏ ᤏᤧᤏᤧᤒᤠᤍᤧᤴᤏᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤕᤢᤅᤧᤒᤠᤍᤧᤴᤗᤠᤶ ᤌᤡᤰᤏᤠᤜᤠᤱ ᤁᤧᤏᤧᤒᤠ ᤐᤠᤖᤠᤏ. ᤋᤥᤑᤣᤗ. ᤗᤠᤒᤠᤏ. ᤜᤛᤣᤖᤥᤋ ᤏᤢ ᤍᤡᤛᤠᤜᤠᤋᤖᤧ ᤁᤢᤗᤢᤶᤔᤥᤒᤠ ᤕᤷᤍᤏ ᤏᤠᤶᤃᤧᤴ ᤐᤡᤛᤠᤱᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤥᤛᤠ᤺ᤸᤗᤧ ᤔᤧᤳᤋᤢᤛᤡᤒᤠ ᤐᤠ᤺ᤴᤈᤠ᤺ᤰᤁᤡᤴ ᤜᤠᤒᤠ ᤁᤴᤗᤥ॥

᥈ (ᤛᤣᤀᤡᤖ ᤁᤥ᤺ᤰᤔᤠ ᤑᤠᤱᤈᤱ ᤐᤥᤱᤔᤠᤀᤠᤱ ᤜᤥᤖᤣᤒᤗᤠᤶa ᤁᤠᤍᤣᤛ-ᤒᤷᤏᤣ ᤌᤠᤖᤡᤰ ᤐᤣ᤺ᤰᤔᤠ ᤌᤡᤒᤥᤱᤅᤠᤱ ᤌᤡᤰᤕᤠᤴ ᤌᤖᤢ᤹)॥

᥉ ᤔᤡᤛᤪ᤺ᤴ ᤔᤧᤗᤧᤖᤢᤒᤠ ᤗᤡᤒᤥᤱ ᤋᤱᤒᤣᤒᤠ ᤌᤡᤒᤥᤱᤅᤠᤱ ᤌᤡᤰ ᤗᤠ ᤁᤧᤖᤧᤒᤠ ᤌᤡᤰᤛᤡᤃᤣᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤥᤛᤠᤴ ᤌᤧᤔᤠ ᤌᤧᤔᤠ ᤀᤡᤱᤈᤠ᤺ᤱᤜᤠ᤹ ᤐᤡᤖᤢᤀᤠᤱ ᤘᤕᤧ. ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ॥

᥊ ᤜᤣᤛ᤻ᤒᤥᤏᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤧᤴ ᤏᤢ ᤀᤣᤍᤪᤀᤡ ᤜᤧᤰᤁᤩᤠᤱ ᤀᤛ᤻ᤋᤠᤖᤥᤋᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤔᤥᤛᤠ᤺ᤸᤗᤧ ᤏᤠ᤺ᤴᤍᤢᤛᤡᤀᤠᤱ ᤁᤴ ᤀᤰᤂᤣ ᤐᤥ᤺ᤰᤂᤧᤀᤠᤱ ᤘᤕᤧ॥

᥋ ᤕᤷᤍᤏ ᤏᤠᤎᤠ᤺ᤶᤒᤡ ᤗᤧᤵᤔᤠᤱ ᤔᤥᤀᤠᤒ ᤗᤠᤈᤣ᤹ᤀᤥ ᤔᤥᤛᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤐᤠ᤺ᤴᤜᤠ᤹ ᤆᤧᤱᤔᤠ ᤐᤠ᤺ᤵᤔᤠ ᤜᤣ᤺ᤰᤋᤢᤖᤥ–

᥌ ᤜᤥᤖᤣᤒ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤰᤂᤣ ᤀᤠᤔᤧᤳᤋᤧ. “ᤂᤡᤏᤡ᤹ ᤁᤴ ᤁᤥ᤺ᤰᤔᤠ ᤑᤠᤱᤈᤱᤅᤥ ᤁᤧᤕᤢᤅᤡᤒᤠ ᤕᤖᤡᤰ ᤕᤧᤴ ᤐᤥ᤺ᤰᤂᤧᤔᤠᤖᤧ॥

᥍ ᤀᤠᤸᤗ ᤂᤡᤏᤡ᤹ ᤛᤠ᤺ᤱᤃᤠᤜᤡᤶᤜᤠ᤹ ᤕᤅᤧᤶᤔᤧ᤹ᤀᤠᤱ ᤗᤠᤶ ᤌᤠᤀᤠᤛᤡᤶᤔᤧ᤹॥ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤏᤢ ᤂᤧᤸᤗᤧ ᤁᤢᤕᤠ ᤁᤢᤕᤠᤀᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ– ᤕᤷᤍᤏ ᤏᤧᤏᤧᤒᤠᤍᤧᤴᤏᤥ. ᤌᤧᤃᤢ ᤔᤠᤱᤘᤠᤀᤥ. ᤏᤠᤶᤎᤠ ᤐᤡᤛᤠᤱᤒᤠ ᤋᤧᤶᤒᤣᤀᤥ. ᤏᤣᤃᤣᤘ ᤗᤠᤈᤣ᤹ᤀᤥ ᤜᤧᤰᤁᤩᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤌᤠᤖᤡᤰ. ᤗᤣᤒᤏᤠᤏ ᤌᤠᤖᤡᤰ ᤏᤢ ᤐᤕᤶ ᤕᤶᤒᤠ ᤘᤜ᤺ᤱ ᤕᤢᤑᤪᤣᤋᤡᤛ ᤌᤠᤖᤡᤰᤁᤣ ᤐᤣᤃᤧᤶᤔᤧ᤹॥

᥎ ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤗ ᤐᤳᤋᤠᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤢᤜᤡᤱᤘᤧᤳ ᤘᤠ᤹ᤔᤠ ᤁᤧᤛᤢᤰᤋᤡᤖ ᤜᤧᤰᤁᤩᤠᤱ ᤕᤖᤡᤰ ᤐᤥ᤺ᤶᤔᤠ ᤌᤧ᤹ᤔᤠ ᤁᤧᤛᤢᤰᤋᤡᤖ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤔᤠᤱᤜᤧᤰᤋᤢᤛᤡᤀᤠᤱ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣᤴ ᤂᤡᤏᤡ᤹ ᤐᤣ᤺ᤰᤔᤠᤀᤠᤱ ᤕᤢᤰ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤗᤖᤥ॥”

ᤔᤥᤛᤠ᤺ᤸᤗᤧ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤛᤣᤃᤢᤛᤡ

(ᤗᤠ ᥇᥎:᥇᥉-᥈᥍)

᥏ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. “ᤀᤠᤱᤃᤠ᤹ ᤀᤣ᤺ᤰ ᤂᤡᤏᤡ᤹ ᤗᤠᤶᤗᤥᤔᤠᤍᤣ᤹ᤔᤠ ᤔᤧᤛᤢᤰᤏᤡᤱᤅᤡᤴ॥

᥇᥆ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤖᤡᤰ ᤁᤧᤒᤥ᤺ᤴᤍᤡ ᤁᤧᤎᤧ᤹ᤖᤡᤖ ᤁᤧᤕᤠ᤺ᤴᤍᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤸᤗᤥ ᤂᤡᤏᤡ᤹ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰ ᤁᤢᤀᤡᤛᤡ᤺ᤰ ᤕᤖᤡᤰ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹॥

᥇᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤠᤸᤗᤛᤠᤱ ᤜᤧᤴᤇᤡᤱ ᤜᤧᤴᤇᤡᤱ ᤁᤧᤓᤥᤛᤡᤖ ᤂᤧᤒᤩᤠᤱ ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖ᥄

᥇᥈ ᤁᤖ ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ ᤋᤢᤰᤂᤣᤜᤠ᤹. ᤁᤰᤜᤠ᤹ ᤏᤢ ᤂᤧᤔᤠ᤹ᤜᤠ᤹ ᤀᤣ᤺ᤰ ᤋᤱᤔᤠ ᤛᤢᤰᤋᤢᤱᤒᤣ᥅

᥇᥉ ᤂᤡᤏᤡ᤹ ᤌᤠ᤺ᤰᤌᤰᤔᤠ ᤁᤢᤓᤠ ᤛᤡᤰᤁᤢᤶᤛᤠᤒᤠ. ᤂᤠᤛᤡᤱ ᤁᤧᤏᤡ᤺ᤵᤐᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤔᤏᤠᤜᤠ᤹ ᤂᤡᤏᤡ᤹ ᤛᤣᤃᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤗᤠᤶᤗᤥᤒᤠ ᤕᤢᤰᤋᤡᤱ ᤆᤥᤃᤢᤱᤛᤡᤱ᤹॥”

᥇᥊ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ. “ᤂᤧᤏᤧ᤹ ᤕᤠᤵᤔᤡ ᤁᤧᤒᤡᤖᤧᤒᤠ ᤛᤢᤈᤠᤴ ᤏᤢᤒᤠ ᤆᤥᤰ॥”

᥇᥋ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤌᤠ᤺ᤰᤌᤰᤔᤠᤒᤠ ᤁᤢᤎᤧᤃᤣᤰ ᤔᤏᤠᤜᤠ᤹ ᤛᤣᤃᤢᤱᤛᤡᤱ॥ ᤂᤧᤱᤜᤠ᤹ ᤁᤧᤖᤧᤰ ᤂᤠᤛᤡᤱ ᤁᤧᤏᤡ᤺ᤵᤐᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤔᤏᤠ ᤔᤧᤘᤕᤧ. ᤂᤧᤒᤩᤠᤱ ᤂᤡᤏᤡ᤹ ᤌᤠ᤺ᤰᤌᤰᤔᤠᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ ᤜᤧᤴᤇᤡᤱ. ᤁᤡᤵ ᤌᤡᤰ. ᤅᤠᤒᤥᤱ ᤏᤢ ᤌᤡᤒᤥᤱᤗᤧ ᤗᤠᤃᤡ ᤗᤠᤶᤗᤥᤒᤠ ᤛᤣ᤺ᤴᤍᤢᤱᤛᤡᤱ॥ ᤌᤠ᤺ᤰᤌᤠ᤺ᤰᤗᤧ ᤗᤠᤃᤡ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤀᤠᤱ ᤛᤣ᤺ᤴᤍᤢᤱᤛᤡᤱ॥

᥇᥌ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤂᤡᤏᤡ᤹ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱᤅᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤠᤱ ᤘᤕᤧ– “ᤂᤡᤏᤡ᤹ ᤑᤢ᤹ᤏᤢᤛᤠ᤹ ᤗᤢᤶᤔᤥᤒᤠ ᤂᤧᤔᤠ᤹ᤜᤠ᤹ ᤂᤧᤵᤛᤧᤶᤔᤧ᤹ ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹. ᤂᤧᤴ ᤂᤧᤔᤠ᤹ᤀᤡᤴ ᤂᤡᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤗᤢᤶᤔᤥᤒᤠᤛᤠᤱ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹॥

᥇᥍ ᤂᤡᤏᤡ᤹ ᤂᤠᤛᤧᤴ ᤁᤧᤗᤥ᤺ᤴᤍᤢᤶᤔᤡᤸᤗᤧ ᤔᤏᤠᤜᤠ᤹ ᤂᤡᤏᤡ᤹ ᤌᤡᤰᤁᤧᤴ ᤏᤢᤖᤡᤰ ᤏᤢ ᤘᤣ᤹ᤀᤡᤴ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤔᤡᤴᤏᤧ᤹॥ ᤂᤡᤏᤡ᤹ ᤆᤢᤰᤐᤠ ᤕᤶᤒᤠ ᤏᤧᤵᤔᤠᤱᤗᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹॥ ᤀᤠᤳᤋᤡᤴ ᤔᤏᤠ᤺ᤴᤏᤢᤀᤠᤱ ᤔᤧᤃᤡᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤠᤛᤣᤴ ᤐᤠ᤺ᤴᤏᤡᤸᤗᤧ ᤏᤡ᤺ᤴᤎᤥ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤘᤠ᤹॥ ᤂᤡᤏᤡ᤹ ᤁᤧᤛᤠᤰᤐᤠ ᤁᤧᤍᤢᤔᤢᤶᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ᤀᤥ ᤋᤠᤖᤧᤶᤔᤧ᤹. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤴ ᤂᤧᤵᤛᤢᤱ᤹॥”

᥇᥎ ᤂᤧᤴ ᤕᤧᤶᤔᤥ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤡᤱᤅᤠᤱ ᤘᤕᤧᤖᤥ॥

ᤁᤠᤍᤣᤛ-ᤒᤷᤏᤣᤗᤠᤶ ᤌᤥ᤺ᤶᤈᤡᤒᤠᤜᤠ᤹ ᤔᤧᤒᤠᤱᤄᤢᤛᤡ

(ᤂᤠᤏᤡ᤺ᤳ ᥇᥉:᥇-᥈᥋)

᥇᥏ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤜᤥᤖᤧᤒᤗᤠᤶ ᤗᤠᤱᤄᤣᤃᤡᤃᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤛᤢᤒᤠ ᤂᤧᤴ ᤐᤕᤶ ᤕᤶᤒᤠ ᤏᤢ ᤁᤡᤵᤔᤠ ᤐᤄᤢᤃᤧᤄᤢᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤗᤠᤶ ᤐᤥ᤺ᤰᤂᤡᤃᤧᤀᤠᤱ ᤀᤣᤔᤥᤖᤡᤜᤠ᤹ ᤔᤧᤕᤢᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤧᤵᤔᤠᤱ ᤐᤣᤃᤡᤃᤧ॥ ᤂᤧᤴ ᤀᤣᤃᤠᤱ ᤁᤠᤍᤣᤛ-ᤒᤷᤏᤣ ᤗᤠᤈᤣ᤹ᤀᤥ ᤁᤧᤖᤡᤃᤧ॥

᥈᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. “ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤧᤖᤡᤀᤠᤱ ᤁᤧᤘᤕᤡ᤹॥

᥈᥇ ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤗᤠᤈᤣᤴ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤖᤥ॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤐᤣᤃᤧᤶᤔᤧ᤹ᤀᤠᤱ ᤂᤧᤴ ᤕᤢᤰ ᤆᤥᤃᤧᤶᤔᤧ᤹॥ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹. ᤏᤡᤱᤘᤠ᤹ ᤛᤪᤥ᤺ᤴ ᤔᤧᤗ᤹ᤖᤧᤶᤔᤡᤴᤏᤧ᤹॥”

᥈᥈ ᤂᤧᤒᤩᤠᤱ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤱᤃᤠ᤹ᤀᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤒᤠ᤺ᤳᤋᤢᤶ. “ᤌᤥ᤺ᤶᤔᤠᤖᤧ ᤗᤠᤃᤡ ᤀᤠᤏᤡ᤹ ᤋᤃᤡ ᤔᤏᤠᤜᤠ᤹ ᤐᤠᤱᤄᤢᤶᤛᤡᤶ॥ ᤂᤧᤴ ᤗᤠᤈᤣ᤹ᤀᤥ ᤀᤠᤏᤡ᤹ ᤀᤠᤳᤋᤡᤗᤠᤶ ᤐᤣ᤺ᤰᤔᤠ ᤐᤥᤱ᤹ ᤂᤧᤒᤩᤠᤱ ᤀᤠᤳᤋᤡᤴ ᤀᤠᤳᤋᤡᤴ ᤕᤧᤰᤕᤰᤁᤥ ᤀᤠᤃᤧᤳ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤂᤧᤱᤜᤠ᤹ᤖᤧ ᤀᤠᤏᤡ᤹ᤀᤥ ᤔᤧᤃᤧᤳᤋᤢ॥”

᥈᥉ ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤒᤠ ᤆᤥᤃᤧ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤌᤠ᤺ᤰᤁᤥᤗᤠᤶ ᤌᤡᤰᤌᤡᤰ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤏᤠᤜᤠ᤹ ᤛᤣᤃᤢᤱᤛᤡᤱ॥

᥈᥊ ᤂᤧᤱᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤗᤧᤵᤔᤠᤱ ᤔᤧᤎᤠᤛᤡᤱ ᤂᤧᤒᤩᤠᤱ ᤀᤣᤛ᤻ᤁᤥᤗᤒᤠ ᤛᤣ᤺ᤱᤄᤠᤀᤥ ᤔᤧᤃᤧᤖᤧᤀᤠᤱ ᤂᤧᤴ ᤂᤵᤐᤧᤳ ᤔᤧᤃᤴᤍᤢ॥

᥈᥋ ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤹ᤀᤥᤒᤠ ᤁᤢᤓᤠ ᤛᤡᤱᤛᤣ᤹ᤜᤠ᤹ ᤔᤧᤓᤧᤳᤋᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤀᤡᤱᤄᤱ ᤔᤧᤃᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤠᤒᤡᤒᤠ ᤂᤧᤴ ᤗᤠᤈᤣᤴ ᤆᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤧᤳᤇ॥”

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤀᤳᤋᤢ

(ᤂᤠᤏᤡ᤺ᤳ ᥇᥉:᥈᥌-᥉᥉)

᥈᥌ ᤁᤖ ᤂᤡᤏᤡ᤹ ᤂᤧᤵᤔᤥ ᤐᤣ᤺ᤰᤔᤠ ᤁᤧᤴᤍᤧᤴᤍᤡᤴ॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤸᤗᤧ ᤋᤱᤗᤧᤱᤘᤠᤀᤥ ᤂᤡᤏᤡ᤹ ᤁᤧᤒᤥᤃᤡ॥

᥈᥍ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤏᤧᤃᤧᤎᤡᤰᤋᤡᤀᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤏᤠ᤹ᤖᤧᤒᤠᤸᤗᤧ ᤆᤥᤃᤢᤸᤗᤧ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠᤛᤡᤀᤠᤱ ᤔᤧᤱᤔᤠᤛᤡ ᤑᤠ᤹ᤀᤠᤱ ᤔᤡᤛᤪᤗᤠᤶ ᤀᤠᤏᤡ᤹ ᤀᤠᤗ᤺ᤳᤋᤧ ᤀᤠᤓᤧᤳᤋᤧᤒᤠᤖᤥ॥

᥈᥎ ᤀᤠᤏᤡᤃᤧ ᤀᤠᤳᤋᤡ ᤐᤣ᤺ᤰᤔᤠ ᤛᤢᤰᤋᤡᤃᤧᤒᤣ᥅ ᤀᤠᤏᤡᤃᤧ ᤏᤢᤛᤠ᤹ᤜᤠ᤹ᤖᤧ ᤀᤠᤏᤡᤃᤧ ᤏᤡᤱᤛᤠᤱ ᤔᤧᤒᤢᤰᤂᤢᤀᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤂᤧᤴ ᤔᤏᤠᤜᤠ᤹ ᤀᤠᤏᤡ᤹ᤏᤢ᤺ᤸᤗᤧ ᤕᤶᤒᤠ ᤏᤢ ᤁᤣ᤺ᤶᤒᤠ ᤔᤧᤈᤥᤰ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤜᤠ᤹ ᤕᤶᤒᤠ ᤆᤥᤰ ᤜᤧᤰᤁᤩᤠᤱ ᤋᤠᤱᤛᤠᤱ ᤁᤧᤍᤰᤐᤠ ᤗᤢᤱᤎᤠᤰ ᤔᤧᤛᤧᤳᤋᤢᤀᤠᤱ ᤕᤧᤵ॥ ᤀᤠᤏᤡᤃᤧ ᤂᤧᤵᤔᤥ ᤀᤏᤠᤁᤡᤜᤠ᤹ᤀᤠᤱ ᤏᤡᤛᤢᤶᤛᤡᤶᤒᤧ॥’”

᥈᥏ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. “ᤂᤡᤏᤡ᤹ ᤕᤱᤔᤠ ᤔᤧᤛᤩᤧ᤹ᤀᤡᤴᤏᤧ᤹॥ ᤂᤧᤱᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹॥

᥉᥆ ᤂᤡᤏᤡ᤹ ᤔᤡᤰᤗᤧ ᤏᤡᤛᤢᤖᤀᤣ ᤂᤡᤏᤡ᤹ ᤗᤠᤃᤡ ᤔᤡᤛᤪ ᤗᤠᤈᤣ᤹ᤀᤥ ᤀᤠᤰᤂᤣᤗ᤹ᤖᤡᤰ ᤌᤱ ᤌᤰᤋᤧ ᤁᤧᤒᤡᤖᤡᤀᤠᤱ ᤘᤕᤧ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ ᤋᤃᤠᤱ ᤋᤃᤠᤱ ᤁᤧᤒᤣ᤺ᤰᤐᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤂᤡᤏᤡ᤹ ᤗᤠᤃᤡ ᤌᤱ ᤆᤥᤰ॥

᥉᥇ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤡᤏᤡ᤹ ᤗᤠᤱᤃᤧᤄᤣᤃᤡᤒᤠ ᤗᤠᤶ ᤂᤠᤖᤠᤰ ᤁᤢᤶᤒᤠᤖᤧ ᤁᤢᤛ᤻ᤛᤠᤴ ᤁᤢᤕᤢᤒᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤵᤔᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ ᤁᤧᤒᤰᤂᤡ ᤁᤧᤓᤧᤳᤋᤡᤀᤠᤱ ᤘᤕᤧ. ᤂᤧᤴ ᤂᤡᤏᤡ᤹ ᤂᤧᤵᤔᤥ ᤁᤧᤏᤡᤛᤢᤶᤔᤠᤱ ᤘᤕᤧ॥”

᥉᥈ ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤡᤏᤡ᤹ ᤏᤡᤱᤘᤠ᤹ ᤁᤧᤴᤕᤢᤰᤂᤢᤶᤔᤡᤴ.

᥉᥉ ᤂᤢᤏᤧ᤹ ᤂᤡᤏᤡ᤹ ᤗᤠᤃᤡ ᤛᤠ᤺ᤱᤃᤠᤜᤡᤶ ᤗᤣ᤺ᤵᤔᤠᤍᤧᤴ ᤁᤥ᤺ᤳᤇᤧ ᤏᤢ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤒᤥᤱᤒᤠ ᤗᤠᤶ ᤀᤥ᤺ᤴᤎᤠᤰᤛᤧ ᤛᤧᤴᤍᤡᤰ ᤔᤡᤎᤢᤱ ᤔᤡᤖᤠ᤺ᤰ ᤛᤡᤳᤗᤠᤱ ᤏᤢ ᤗᤧᤴᤍᤡᤰ ᤂᤠ᤹ᤔᤡᤳ ᤛᤡᤳᤗᤠᤱ ᤐᤥ᤺ᤰᤂᤧᤀᤠᤱ ᤗᤠᤶᤍᤡᤰ ᤂᤠᤖᤠᤰ ᤋᤃᤠᤱ ᤋᤃᤠᤱ ᤌᤠᤛᤡᤱ ᤐᤣᤖ ᤘᤕᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ

(ᤂᤠᤏᤡ᤺ᤳ ᥇᥊:᥈᥆-᥊᥋)

᥉᥊ ᤂᤡᤏᤡ᤹ ᤔᤏᤧᤁᤧᤎᤡᤰᤋᤡᤒᤠ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧ. ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤔᤠᤱᤜᤧᤰᤛᤡᤱ.

᥉᥋ “ᤁᤴ ᤀᤠᤛᤢᤳᤌᤥ ᤌᤠ᤺ᤰᤁᤥᤒᤠ ᤗᤳᤇᤠᤖᤧᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤂᤧᤴ ᤏᤢᤒᤠ ᤗᤠᤈᤣᤴ ᤏᤡᤔᤠ ᤁᤧᤱᤄᤥᤛᤢᤶᤔᤡᤴ᤹॥

᥉᥌ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤖᤧᤖᤰ ᤂᤧᤴ ᤗᤠᤈᤣᤴ ᤏᤡᤔᤠ ᤂᤥᤛᤢ᤹॥ ᤂᤢᤏᤧ᤹ ᤋᤥ᤹ᤖᤢᤒᤠ ᤗᤠᤈᤣᤴ ᤀᤠᤱᤃᤠ᤹ ᤂᤢᤏᤧ᤹ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤖᤢᤱᤛᤡᤱ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤢᤗᤡᤱᤍᤥ ᤁᤧᤖᤧᤖ ᤋᤡᤶᤍᤢᤀᤠᤱ ᤘᤠ᤹॥”

᥉᥍ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤏᤢ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤔᤧᤳᤋᤠᤱ. “ᤔᤥᤛᤠᤀᤣ. ᤂᤧᤏᤧ᤹ᤀᤠᤱ ᤂᤧᤵᤔᤥ ᤗᤠ᤺ᤵᤔᤠ ᤁᤧᤱᤄᤥᤏᤧᤴ॥

᥉᥎ ᤁᤖ ᤂᤧᤏᤧ᤹ ᤁᤧᤓᤠ᤹ᤒᤠᤱ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤂᤧᤵᤔᤥ ᤗᤠ᤺ᤳ॥ ᤂᤧᤏᤧ᤹ ᤂᤧᤴ ᤀᤠ᤺ᤴᤇᤡᤱᤔᤠ ᤐᤡᤖᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤴ ᤗᤠᤈᤣᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤖ ᤆᤥᤃᤢ᤹॥

᥉᥏ ᤂᤡᤏᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤂᤧᤱᤜᤠ᤹ ᤐᤢᤱᤗᤠᤎᤠᤒᤠ ᤔᤧᤒᤥ᤺ᤱ᤹ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤶ. ᤁᤖ ᤐᤖᤢᤔᤠᤸᤗᤧ ᤂᤧᤴ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤀᤠᤶᤓᤪᤧ᤺ᤱᤘᤠ ᤀᤅᤧ᤺ᤰᤘᤠᤜᤠ᤹ ᤆᤠᤀᤣ ᤂᤧᤵᤔᤥ ᤔᤧᤗᤠᤳ॥ ᤀᤠᤱᤃᤠ᤹ ᤂᤧᤴ ᤗᤠᤈᤣᤴ ᤂᤧᤱᤜᤠ᤹ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤴ ᤂᤧᤱᤜᤠ᤹ᤖᤧ ᤕᤢᤰ ᤔᤧᤈᤥᤃᤢ᤹॥

᥊᥆ ᤁᤖ ᤂᤡᤏᤡ᤹ᤃ ᤏᤢ᤺ᤰᤂᤧᤶᤔᤧ᤹ᤀᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱ ᤗᤧᤵᤔᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤜᤠ᤹ᤀᤥ ᤐᤣᤃᤧᤶᤔᤧ᤹॥”

᥊᥇ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤀᤠᤃ᤻ᤔᤧᤳᤋᤧ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ᤹॥ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤐᤣᤃᤡᤃᤧᤀᤠᤱ ᤌᤰᤋᤡᤃᤧ॥” ᤁᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤒᤠ ᤗᤠᤈᤣ᤹ᤀᤥ ᤌᤥ᤺ᤰᤛᤡᤱᤔᤠ ᤀᤢᤛᤢᤖᤢ ᤁᤧᤏᤡᤛᤢᤶᤔᤠᤱ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤵᤑᤣᤰ ᤀᤠᤵᤑᤣᤰ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ ᤁᤧᤜᤣ᤹ᤀᤠᤛᤡ॥

᥊᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤔᤧᤎᤥ᤺ᤰᤁᤠᤛᤡᤶ ᤔᤧᤒᤣᤃᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤌᤱ ᤔᤧᤈᤥᤃᤧᤶᤔᤡᤴᤏᤧ᤹॥ ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤜᤠᤖᤡ ᤁᤧᤍᤩᤧ᤹ᤀᤡ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤜᤥ᤺ᤵᤐᤠ॥’”

᥊᥉ ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤁᤖ ᤂᤡᤏᤡ᤹ ᤂᤧᤶᤔᤠᤀᤣ ᤁᤧᤱᤄᤧᤵᤛᤢᤶᤔᤡᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤸᤗᤧ ᤁᤢᤍᤰᤗᤧᤱᤘᤥᤀᤥ ᤂᤡᤏᤡ᤹ ᤁᤧᤒᤣᤃᤡ. ᤜᤧᤰᤁᤩᤠᤱ ᤀᤠᤎᤡᤱᤃᤠᤏᤡ ᤁᤧᤒᤥ᤺ᤰᤂᤡᤀᤠᤱ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤁᤧᤎᤥ᤺ᤰᤁᤠᤛᤡ॥

᥊᥊ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ ᤂᤡᤏᤡ᤹ᤏᤢ ᤔᤧᤎᤰᤋᤧ. ᤂᤶᤓᤩᤠᤱ ᤛᤰᤘᤠ ᤐᤴᤈᤩᤠᤱᤔᤧᤸᤗᤧ ᤔᤏᤠᤴ ᤔᤧᤏᤠ᤺ᤳᤋᤢᤒᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤐᤢᤒᤣᤗᤠᤵᤛᤠ ᤁᤧᤶᤏᤠ᤺ᤳᤋᤡ. ᤂᤧᤒᤩᤠᤱ ᤛᤣᤀᤡᤖᤗᤠᤶ ᤜᤥᤷᤔᤠ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤏᤠ᤺ᤴᤍᤡ॥

᥊᥋ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤢ᤺ᤰᤂᤡ ᤁᤧᤕᤧ᤹ᤀᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤜᤠᤒᤡ. ᤁᤖ ᤂᤢᤏᤧ᤹ ᤂᤡᤏᤡ᤹ ᤁᤧᤜᤠᤒᤡ ᤁᤧᤈᤡ᤺ᤰᤋᤡᤒᤠᤴ ᤔᤧᤄᤧᤵᤛᤢᤴ. ᤂᤧᤶᤄᤧᤶᤔᤠᤱ ᤔᤧᤗᤠᤵᤋᤢᤴ॥

᥊᥌ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤂᤧᤴ ᤁᤠᤍᤣᤛᤀᤥ ᤕᤖᤡᤰ ᤕᤧᤴ ᤋᤣᤔᤠ ᤁᤧᤒᤥᤱᤒᤠ ᤐᤥ᤺ᤰᤂᤧᤖᤥ॥

a 

᥇:᥈ ᤜᤥᤖᤣᤒ ᤑᤠ᤹ᤀᤡᤴ ᤛᤡᤏᤤ ᤁᤥ᤺ᤰᤔᤧᤸᤗᤧ ᤘᤣ᤹ᤛ᤻ᤔᤠ ᤁᤢᤔᤡᤱ॥

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤧᤒᤣ᤺ᤰᤐᤠ ᤋᤱᤒᤣᤜᤠ᤹

᥈

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤏᤢ᤺ᤰᤂᤡᤃᤧᤀᤠᤱ ᤜᤣ᤺ᤳᤋᤠᤱᤒᤠ ᤘᤖ᤺ᤱ ᤗᤧᤵᤔᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤐᤡᤛᤠᤱ ᤐᤣᤃᤡᤃᤧ. ᤜᤧᤰᤁᤩᤠᤱ ᤕᤖᤡᤰ ᤕᤧᤴ ᤌᤠᤖᤡᤰ ᤛᤣᤀᤡᤖᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣᤴ ᤁᤒᤢᤶᤒᤧ॥

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ.

᥉ “ᤂᤡᤏᤡ᤹ ᤁᤴ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣᤴ ᤁᤧᤃᤒᤢᤶᤒᤠ ᤕᤖᤡᤰ ᤕᤧᤴ ᤐᤥ᤺ᤰᤂᤧ॥ ᤀᤠᤸᤗ ᤌᤠᤱᤃᤧᤳ ᤗᤧᤵᤔᤠᤱ ᤌᤠᤀᤠᤛᤡᤶᤔᤧ᤹॥

᥊ ᤂᤧᤏᤧ᤹ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤧᤛᤧ᤹. ‘ᤂᤡᤏᤡ᤹ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤀᤠᤵᤑᤣᤰ ᤂᤡᤏᤡ᤹ ᤑᤢ᤹ᤏᤢᤛᤠ᤹ ᤛᤣᤀᤡᤖ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤁᤧᤒᤥ᤺ᤰᤂᤡᤀᤠᤱ ᤐᤣ᤺ᤰᤔᤠ ᤁᤧᤀᤡ᤺ᤳᤋᤡ᤹॥ ᤂᤧᤱᤜᤠ᤹ ᤂᤡᤏᤡ᤹ᤏᤢ ᤔᤧᤃᤡᤖᤥ. ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤕᤖᤡᤰ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹॥

᥋ ᤂᤧᤱᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤛᤡᤰ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤗᤠᤱᤍᤠᤵᤐᤣ᤹ ᤕᤠ᤺ᤵᤐᤠ ᤌᤡᤰᤁᤠᤱ ᤗᤠᤈᤣ᤹ ᤔᤧᤒᤡᤏᤡᤱᤅᤡᤴ᤹॥ ᤛᤣᤀᤡᤖᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣᤴ ᤀᤠᤱᤃᤠ᤹ ᤀᤧᤛᤠᤒᤖᤧ ᤁᤢᤕᤢᤰᤁᤥ ᤐᤡᤖᤢᤱᤅᤠᤱ ᤏᤧᤖᤥ॥

᥌ ᤆᤠᤔᤠ ᤁᤢᤈᤠ ᤏᤢ ᤌᤢᤱᤔᤠ ᤆᤫᤠ᤺ᤳᤗᤧ ᤗᤠᤃᤡ ᤂᤡᤏᤡ᤹ ᤂᤧᤱᤜᤠ᤹ ᤕᤢᤵᤐᤠᤕᤠᤱ ᤁᤧᤒᤡᤖᤢᤶᤛᤡᤶᤗ ᤐᤥᤱ᤹॥’”

᥍ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤖᤧᤰ ᤐᤖᤡᤰᤐᤠ ᤕᤠ᤺ᤶᤒᤰᤁᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤀᤠᤱ ᤘᤠ᤹॥ ᤁᤴ ᤕᤶᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤗᤠᤶᤍᤡᤰ ᤂᤠᤖᤠᤰ ᤂᤢᤏᤧ᤹ ᤂᤡᤏᤡ᤹ ᤋᤠᤵᤌᤣᤰ ᤕᤠᤶᤎᤣᤰ ᤁᤧᤃᤳᤋᤡᤀᤠᤱ ᤘᤠ᤹॥ ᤁᤴ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤛᤥᤖᤡᤰ ᤘᤠ᤹. ᤜᤧᤰᤁᤩᤠᤱ ᤂᤡᤏᤡ᤹ ᤌᤧᤔᤠ ᤐᤠ᤺ᤴᤏᤡᤴᤗᤧ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥᤀᤠᤱ ᤔᤧᤴᤎᤠᤀᤣ ᤁᤧᤘᤕᤡ᤹॥

᥎ ᤁᤸᤗᤧᤆᤥᤃᤢᤸᤗᤧ ᤛᤣᤀᤡᤖᤀᤥ ᤁᤧᤕᤢᤱᤒᤠ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠ. ᤀᤠᤏᤡᤃᤧ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥᤗᤠᤶ ᤐᤣᤃᤡᤃᤧ॥ ᤕᤷᤍᤏ ᤏᤧᤏᤧᤒᤠᤍᤧᤴᤏᤥᤗᤠᤶ ᤔᤧᤶᤒᤣ᤺ᤰᤁᤣ ᤀᤣᤗᤠᤋ ᤏᤢ ᤀᤣᤛᤩᤥᤏ-ᤃᤣᤒᤣᤖᤗᤠᤶ ᤜᤡᤀᤠᤛᤡᤃᤧᤀᤠᤱ ᤌᤥ ᤔᤥᤀᤠᤒᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤣᤴ ᤗᤠᤶ ᤌᤠᤀᤠᤛᤡᤃᤧ॥

᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤔᤥᤀᤠᤒᤒᤠ ᤔᤏᤠᤜᤠ᤹ ᤋᤢᤰᤂᤣᤗᤠᤰᤂᤣ ᤔᤧᤈᤠ᤺ᤳᤋᤠᤶᤛᤡᤶᤔᤧᤴᤏᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤛᤡᤰ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤗᤠᤶ ᤌᤧᤔᤠᤀᤠᤱ ᤗᤠᤈᤣ᤹ᤛᤡᤱᤒᤢᤱ ᤔᤧᤒᤡᤏᤡᤱᤅᤡᤴ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤥᤀᤠᤒ ᤗᤠᤈᤣ᤹ᤒᤠ ᤜᤠᤱᤐᤠᤱ ᤀᤠᤖ ᤕᤧᤰᤕᤰᤁᤡᤴ ᤗᤥᤋᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤐᤡᤖᤢᤱᤛᤡᤱᤅᤠᤱ ᤏᤧᤖᤥ॥”

᥇᥆ (ᤁᤢᤓᤠ ᤕᤧᤶ ᤂᤧᤵᤔᤥ ᤀᤣᤔᤡᤜᤠ᤹ ᤔᤧᤕᤢᤅᤧ. ᤂᤧᤱᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤔᤧᤕᤥᤖᤧ. ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ ᤏᤢ ᤀᤏᤠᤁᤡᤜᤠ᤹ ᤜᤧᤰᤁᤣ ᤁᤣ᤺ᤶᤒ᤻ ᤁᤣ᤺ᤶᤒᤠ ᤔᤧᤈᤥᤃᤧ॥

᥇᥇ ᤀᤏᤠᤁᤡᤜᤠ᤹ ᤜᤧᤰᤁᤣᤀᤣ ᤁᤴᤜᤠ᤹ᤀᤠᤱ ᤖᤐᤠᤀᤡᤀᤣ ᤔᤧᤗᤣ᤺ᤳᤋᤢᤛᤡ. ᤁᤖ ᤔᤥᤀᤠᤒᤡᤜᤠ᤹ᤖᤧᤃ ᤁᤴᤜᤠ᤹ ᤀᤣᤔᤡ ᤔᤧᤔᤧᤳᤋᤢᤛᤡ॥

᥇᥈ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴ ᤜᤥᤖᤡᤜᤠ᤹ᤀᤠᤱ ᤛᤣᤀᤡᤖᤀᤥ ᤔᤧᤕᤢᤅᤧ. ᤁᤖ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤁᤴᤜᤠ᤹ ᤔᤧᤏᤠ᤺ᤳᤋᤢᤔᤧᤍᤣᤛᤢᤛᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤕᤢᤰ ᤆᤥ᤺ᤰᤛᤧ ᤐᤡᤖᤢᤛᤡᤒᤠ ᤗᤠᤈᤣᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤣᤍᤣ᤹ᤖᤢᤒᤠ ᤜᤧᤰᤁᤣᤀᤣ ᤂᤧᤱᤜᤠᤖᤧ ᤁᤴᤜᤠ᤹ ᤔᤧᤔᤧᤰᤂᤢᤛᤡᤀᤠᤱ ᤂᤢᤴᤇᤡ᤹ ᤗᤧᤰᤘᤠᤀᤥ ᤁᤴᤜᤠ᤹ ᤔᤧᤕᤢᤱᤛᤡᤱ॥)

᥇᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤠᤸᤗ ᤈᤣᤖᤣᤍ ᤏᤧᤏᤧᤒᤠᤍᤧᤴᤏᤡᤴ ᤁᤠ᤺ᤰᤋᤠᤶᤔᤧ᤹॥” ᤜᤧᤰᤁᤩᤠᤱ ᤀᤠᤏᤡᤃᤧ ᤈᤣᤖᤣᤍ ᤘᤜ᤺ᤱ ᤏᤠᤎᤠ᤺ᤶᤒᤡ ᤐᤣᤃᤡᤃᤧ॥

᥇᥊ ᤁᤠᤍᤣᤛ-ᤒᤷᤏᤣ ᤗᤧᤖᤢᤶᤒᤧᤀᤠᤱ ᤈᤣᤖᤣᤍ ᤘᤜ᤺ᤱᤅᤡᤴ ᤁᤠ᤺ᤰᤔᤠᤖᤧ ᤗᤠᤃᤡ ᤛᤢᤶᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ ᤌᤖᤢ॥ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤴ ᤔᤠᤱᤜᤧᤰᤛᤡᤱᤒᤠ ᤜᤧᤰᤁᤣᤀᤣ ᤀᤠᤏᤡᤃᤧ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤌᤱ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤖᤧᤰ ᤔᤧᤔᤧᤃᤧ॥

᥇᥋ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤂᤧᤱᤜᤠ᤹ ᤁᤧᤖᤧᤰ ᤔᤧᤶᤔᤧᤃᤧᤴᤗ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤳᤇᤧ॥

᥇᥌ ᤔᤏᤠ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥᤗᤠᤶ ᤌᤱ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤁᤧᤖᤧᤰ ᤔᤧᤔᤧᤃᤧᤀᤠᤱ ᤀᤣᤃᤠᤱ

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ.

᥇᥎ “ᤀᤠᤀᤡᤴ ᤂᤡᤏᤡ᤹ ᤔᤥᤀᤠᤒᤖᤧ ᤁᤢᤍᤧ᤺ᤱᤃᤵᤐᤥ ᤁᤧᤏᤧᤒᤠ ᤀᤠᤖ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤁᤠ᤺ᤰᤔᤠᤀᤠᤱ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤒᤥᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥

᥇᥏ ᤀᤠᤸᤗ ᤂᤡᤏᤡ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥ ᤁᤧᤃᤧᤖᤡ. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤂᤧᤱᤜᤠ᤹ ᤋᤢᤰᤂᤣᤗᤠᤰᤂᤣ ᤔᤧᤈᤠ᤺ᤳᤋᤧᤶᤛᤡᤶᤔᤧᤴᤏᤧ᤹॥ ᤂᤧᤱᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤛᤡᤰ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶ ᤕᤢᤰ ᤆᤥ᤺ᤰᤔᤠ ᤀᤠᤱᤃᤠ᤹ ᤂᤡᤏᤡ᤹ ᤌᤧᤔᤠᤀᤠᤱ ᤗᤰ ᤔᤧᤒᤡᤏᤡᤱᤅᤡᤴ᤹॥ ᤀᤠᤱᤃᤠ᤹ ᤂᤧᤴ ᤗᤠᤈᤣᤴ ᤗᤥᤋᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤐᤡᤖᤢᤱᤛᤡᤱᤅᤠᤱ ᤏᤧᤖᤥ॥”

᥈᥆ (ᤂᤧᤴᤏᤠᤱ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤣ ᤔᤧᤗᤣ᤺ᤳᤋᤢᤀᤠᤱ ᤏᤧᤛ᤻ᤛᤧ॥ ᤀᤢᤴᤇᤥ᤺ᤴ ᤂᤧᤵᤔᤥ ᤖᤐᤠᤀᤡᤜᤠ᤹ ᤔᤧᤕᤢᤅᤧ. ᤁᤖ ᤀᤶᤔᤥᤏᤡᤜᤠ᤹ᤖᤧ ᤁᤴᤜᤠ᤹ ᤈᤔᤈᤢᤶᤔᤡ ᤔᤧᤔᤧᤳᤋᤢᤛᤡ॥

᥈᥇ ᤁᤴᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤔᤧᤕᤥᤖᤧ ᤜᤧᤰᤁᤩᤠᤱ ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ ᤏᤢ ᤀᤏᤠᤁᤡᤜᤠ᤹ ᤜᤧᤰᤁᤣ ᤁᤣ᤺ᤶᤒ᤻ ᤁᤣ᤺ᤶᤒᤠ ᤔᤧᤈᤥᤃᤧ॥ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤴᤜᤠ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤧᤰᤂᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤈᤔᤈᤢᤶᤔᤡᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤛᤡᤀᤠᤱ ᤀᤣᤃᤠᤱ ᤂᤢᤴᤇᤡ᤹ ᤗᤧᤰᤘᤠᤀᤥ ᤀᤶᤔᤥᤏᤡᤜᤠ᤹ ᤔᤧᤍᤩᤧᤀᤠᤱ ᤔᤧᤕᤢᤱᤛᤡᤱ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤀᤡᤖᤀᤥ ᤁᤧᤕᤢᤱᤒᤠ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡᤀᤠᤱ ᤀᤰᤂᤣᤀᤣ ᤆᤥᤃᤢ. ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤥᤖᤡᤜᤠ᤹ ᤔᤧᤰᤂᤢᤛᤡᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤜᤥᤖᤡᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤛᤡᤀᤠᤱ ᤀᤠᤀᤡᤴ ᤌᤠᤖᤡᤰ ᤂᤢᤴᤇᤡ᤹ ᤋᤧᤴᤏᤥ ᤀᤣᤍᤥᤔᤡᤜᤠ᤹ ᤔᤧᤕᤢᤱ᤹॥

᥈᥉ ᤜᤧᤰᤁᤩᤠᤱ ᤃᤠᤈᤠ ᤌᤠᤖᤡᤰ ᤁᤧᤕᤢᤱᤒᤠ ᤀᤒ᤻ᤒᤡᤜᤠ᤹ ᤁᤵᤋᤥᤖᤗᤠᤶ ᤁᤧᤍᤠᤒᤠ ᤁᤵᤋᤥᤖᤡᤜᤠ᤹ᤖᤧ ᤔᤧᤔᤧᤰᤂᤢᤛᤡ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤧᤴᤏᤥ ᤁᤴᤜᤠ᤹ ᤔᤧᤕᤢᤱᤛᤡᤱ॥)

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤡᤜᤥᤏ ᤜᤠᤱᤅᤡᤴ ᤔᤧᤏᤠ᤺ᤴᤍᤢ

(ᤂᤠᤏᤡ᤺ᤳ ᥈᥇:᥈᥇-᥉᥆)

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤐᤠ᤺ᤳᤋᤢ. “ᤐᤥᤃᤧᤶᤔᤧ᤹. ᤗᤠᤶ ᤌᤠᤀᤠᤛᤡᤶᤔᤧ᤹. ᤜᤧᤰᤁᤩᤠᤱ ᤀᤷᤏᤥᤏ ᤜ᤺ᤱᤃᤢ ᤏᤠᤎᤠ᤺ᤶᤒᤡ ᤐᤣᤃᤧᤶᤔᤧ᤹॥ ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤜᤧᤛ᤻ᤒᤥᤏᤒᤠ ᤀᤣᤔᤥᤖᤡ ᤛᤡᤜᤥᤏᤧᤴ ᤏᤢ ᤂᤢᤏᤧ᤹ ᤁᤢᤗᤠᤈᤣᤴ ᤂᤡᤏᤡ᤹ ᤜᤢᤰᤁᤥ ᤐᤡᤏᤡᤱᤅᤠᤱ ᤏᤧᤖᤥ॥ ᤂᤧᤴ ᤗᤠᤈᤣᤴ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴᤏᤢ ᤌᤱ ᤆᤥᤃᤧᤶᤔᤧ᤹॥

᥈᥋ ᤀᤠᤀᤡᤴᤒᤠ ᤕᤧᤴ ᤋᤠᤱᤛᤠᤱᤒᤧᤸᤗᤧ ᤑᤳᤋᤢᤒᤠᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤡᤏᤡ᤹ᤏᤢ ᤔᤧᤃᤡᤖ ᤜᤧᤰᤁᤩᤠᤱ ᤕᤱᤔᤠ ᤔᤧᤛᤡᤖ ᤕᤠ᤺ᤴᤍᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤔᤧᤴᤏᤥ ᤔᤧᤄᤧᤵᤛᤢᤀᤠᤱ ᤌᤧᤃᤰᤁᤰᤏᤠ ᤔᤧᤕᤱ. ᤂᤧᤒᤩᤠᤱ ᤂᤢᤴᤇᤡ᤹ ᤕᤱᤔᤠ ᤁᤧᤳᤗᤥ॥”

᥈᥌ ᤁᤍᤣᤔᤥᤋᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤏᤗᤠᤶ ᤀᤠᤱᤃᤠ᤹ ᤋᤱᤔᤠ ᤐᤠ᤺ᤴᤗᤧ ᤛᤏᤠᤖᤢᤱ ᤐᤣᤗᤡᤏᤢ ᤀᤡᤱᤛᤠᤒᤠᤜᤠ᤹ ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤀᤥ ᤐᤠᤱᤄᤢᤱᤛᤡᤱ.

᥈᥍ “ᤂᤧᤏᤧ᤹ ᤁᤧᤜᤠᤱᤈᤢᤶᤔᤥᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤀᤠᤏᤡᤃᤧ ᤀᤠᤓᤠ᤺ᤰᤋᤧ᤹॥ ᤗᤠᤶᤔᤧ ᤗᤠᤶᤗᤰ ᤀᤠᤏᤡᤃᤧ ᤐᤣᤃᤡᤃᤧ᤹॥ ᤑᤧᤱᤘᤠ ᤆᤢᤰᤘᤠ ᤀᤠᤏᤡᤃᤧ ᤔᤧᤗ᤹ᤖᤡᤃᤧᤴ॥

᥈᥎ ᤆᤠᤔᤠ ᤁᤢᤈᤠ ᤏᤢ ᤌᤢᤱᤔᤠᤖᤧᤗᤠᤃᤡ ᤆᤫᤠ᤺ᤳᤋᤡᤴ ᤕᤢᤵᤐᤠᤕᤠᤱᤅᤥ ᤀᤠᤏᤡᤃᤧᤀᤥ ᤛᤱᤄᤧᤶᤔᤧ᤹॥ ᤂᤧᤏᤧ᤹ ᤁᤧᤗᤠᤈᤣ᤹ᤀᤥ ᤗᤠᤶᤗᤰ ᤀᤠᤏᤡᤃᤧ ᤗᤠᤱᤄᤣ᤺ᤰᤔᤠᤀᤠᤱ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹-

᥈᥏ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤐᤡᤔᤠ ᤀᤡ᤺ᤳᤋᤡᤃᤧᤒᤠ ᤗᤠᤈᤣ᤹ᤀᤥ ᤁᤧᤵᤔᤠᤖᤧ ᤗᤠᤃᤡ ᤕᤷᤍᤏ ᤘᤜ᤺ᤱᤅᤡᤴ ᤀᤠᤏᤡᤃᤧ ᤔᤧᤱᤃᤠ᤺ᤰᤁᤣ ᤌᤠᤖᤡᤰ ᤛᤣᤀᤡᤖᤀᤥ ᤁᤧᤕᤢᤱᤒᤠ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤢ ᤀᤠᤖᤀᤥ ᤁᤧᤕᤢᤱᤒᤠ ᤔᤥᤀᤠᤒᤡᤜᤠ᤹ᤖᤧ ᤀᤠᤏᤡᤃᤧ ᤗᤠᤃᤡ ᤜᤧᤰᤁᤣ ᤔᤧᤈᤥᤃᤢᤀᤠᤱ ᤘᤕᤧ॥”

᥉᥆ “ᤁᤖ ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤖᤧ ᤀᤠᤏᤡᤃᤧ ᤐᤣ᤺ᤰᤔᤠ ᤔᤧᤓᤠ᤺ᤰᤋᤡᤃᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢᤰᤁᤥ ᤌᤠᤔᤠᤖᤧ ᤗᤠᤃᤡ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤏᤢ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤆᤥᤃᤢ ᤐᤡᤖᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤴ ᤂᤡᤏᤡ᤹ᤀᤣ ᤜᤢᤰᤁᤥ ᤘᤠ᤹॥”

᥉᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤛᤡᤜᤥᤏᤧᤴ ᤏᤢ ᤂᤢᤏᤧ᤹ ᤁᤢᤗᤠᤈᤣᤴ ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱ᤹॥ ᤀᤠᤸᤗ ᤂᤧᤸᤗᤧ ᤁᤢᤗᤠᤈᤣᤴ ᤕᤢᤰ ᤆᤥ᤺ᤰᤔᤠ ᤏᤢ ᤜᤢᤰᤁᤥ ᤌᤠᤔᤠ ᤜᤣ᤺ᤰᤋᤧᤶᤔᤧ᤹॥”

᥉᥈ ᤛᤡᤜᤥᤏᤧᤴ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤕᤜᤛᤠ ᤔᤧᤵᤔᤏᤠᤒᤠᤍᤧᤴᤏᤥ ᤀᤠᤏᤡᤃᤧᤏᤢ ᤌᤰᤛᤧ ᤔᤧᤓᤧᤖᤧᤸᤗᤧ.

᥉᥉ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤀᤠᤏᤡᤃᤧ ᤜᤢᤰᤁᤥ ᤌᤠᤛᤢ. ᤜᤧᤰᤁᤩᤠᤱ ᤂᤧᤴ. ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤁᤧᤖᤧᤰ ᤀᤠᤏᤡᤃᤧ ᤛᤧᤖᤢᤶᤛᤡᤶᤒᤧ॥

᥉᥊ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤁᤧᤖᤧᤰ ᤁᤢᤕᤧᤰᤕᤰᤜᤠ᤹ ᤀᤠᤏᤡᤃᤧ ᤜᤢᤰᤁᤠᤵ ᤆᤥᤃᤢᤶᤒᤧ. ᤜᤧᤰᤁᤩᤠᤱ ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ ᤛᤥᤛᤥᤖᤡᤰ ᤔᤏᤠᤜᤠ᤹ ᤔᤧᤕᤢᤅᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤆᤥᤃᤢᤶᤒᤧ॥ ᤀᤠᤏᤡᤃᤧ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤗᤧᤖᤢᤶᤛᤡᤶᤒᤧᤴ॥

᥉᥋ ᤀᤠᤏᤡᤃᤧ ᤜᤢᤰᤁᤠᤵ ᤆᤥᤃᤢᤶᤒᤧᤒᤠ ᤕᤧᤰᤕᤰᤜᤠ᤹ᤀᤥᤒᤠ ᤐᤡᤳᤌᤰᤛᤠᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣᤜᤠ᤹ᤖᤰ ᤀᤠᤏᤡᤃᤧ ᤀᤠᤵᤑᤣᤰ ᤗᤠᤃᤡ ᤌᤱ ᤏᤠ᤺ᤴᤍᤢᤶᤒᤧᤒᤠ ᤆᤡᤃᤰᤘᤠ ᤁᤢᤛᤡᤱ ᤔᤧᤳᤋᤠᤛᤡᤃᤧ॥

᥉᥌ ᤀᤷᤏᤥᤏ ᤜ᤺ᤱᤃᤢ᤺ᤸᤗᤧ ᤁᤢᤒᤣᤛᤠᤱ ᤁᤧᤏᤧᤒᤠ ᤀᤖᤥᤀᤣᤖᤗᤠᤶ ᤏᤢ ᤜ᤺ᤱᤃᤢᤀᤥ ᤁᤧᤏᤧᤒᤠ ᤕᤧᤰᤕᤰᤁᤠᤱ ᤁᤳᤏᤠ ᤃᤡᤗᤠᤍ ᤌᤠᤖᤡᤰ ᤀᤠᤏᤡᤃᤧ ᤜᤢᤰᤁᤥ ᤌᤠᤔᤠ ᤔᤧᤛᤢᤰᤋᤢᤶᤒᤧᤶᤒᤠ ᤔᤢᤰᤛᤠᤶᤒᤠ ᤕᤧᤰᤕᤰ ᤀᤠᤳᤋᤡᤀᤠᤱ ᤔᤧᤏᤧᤛ᤻ᤛᤧᤴ॥ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤀᤠᤏᤡᤃᤧ ᤜᤢᤰᤛᤢᤵᤋᤡᤃᤧ॥

᥉᥍ ᤀᤶᤔᤥᤏᤡᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤸᤗᤧ ᤁᤢᤕᤠᤀᤥ. ᤕᤒ᤻ᤒᤥᤁ ᤘᤜ᤺ᤱᤅᤡᤸᤗᤧ ᤁᤧᤖᤧᤰ ᤁᤢᤕᤠᤜᤠ᤹ᤀᤥᤒᤠ ᤗᤠᤈᤣ᤹ᤀᤥ ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤕᤧᤰᤕᤰᤜᤠ᤹ᤀᤥᤖᤰ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤔᤧᤒᤣᤃᤡᤃᤧᤴᤗᤥ॥

ᤀᤡᤛᤪᤠᤀᤡᤗᤖᤧ ᤀᤥᤃ ᤜᤠᤱᤅᤡᤴ ᤏᤠ᤺ᤴᤍᤢ

(ᤂᤠᤏᤡ᤺ᤳ ᥈᥇:᥉᥇-᥉᥋)

᥉

ᤂᤧᤴ ᤀᤣᤃᤠᤱ ᤒᤠᤛᤠᤏ ᤗᤧᤵᤔᤠᤱ ᤌᤠᤀᤠᤍᤡᤃᤧ॥ ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤑᤧᤳᤋᤢᤛᤡᤀᤠᤱ ᤀᤠᤏᤡᤃᤧᤏᤢ ᤋᤧᤴᤎᤱ ᤆᤥ᤺ᤰᤛᤧ ᤀᤣᤍᤪᤀᤡᤀᤥ ᤁᤧᤖᤧᤓᤧᤖᤧ॥

᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤏᤧ᤹ ᤂᤧᤴᤏᤢ ᤔᤧᤃᤡᤛᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ. ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤂᤢᤏᤧ᤹ ᤁᤢᤗᤠᤈᤣ᤺ᤴᤏᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤐᤡᤏᤧᤀᤠᤱ ᤘᤠ᤹॥ ᤜᤣᤛ᤻ᤒᤥᤏᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤛᤡᤜᤥᤏᤧᤴ. ᤂᤧᤏᤧ᤹ ᤀᤠᤰᤂᤣ ᤁᤧᤔᤧᤳᤋᤢ ᤂᤧᤴᤏᤠᤱ ᤜᤠᤒᤠ ᤜᤧᤰᤁᤣᤀᤣ ᤔᤧᤳᤋᤧ᤹॥”

᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤀᤠᤏᤡᤃᤧ ᤜᤢᤰᤁᤥ ᤌᤠᤛᤢᤛᤡ॥ ᤀᤠᤏᤡᤃᤧ ᤗᤳᤇᤠᤀᤠᤱ ᤔᤧᤸᤗᤧᤳᤋᤣ ᤂᤰᤐᤧᤳ ᤛᤧᤖᤢᤶᤛᤡᤶᤒᤧ॥

᥊ ᤜᤠᤒᤠ ᤂᤧᤴ ᤕᤧᤶᤔᤥ ᤀᤠᤏᤡᤃᤧ ᤗᤳᤇᤠᤀᤠᤱ ᤔᤧᤸᤗᤧᤳᤋᤣ ᤂᤢᤏᤧ᤹ ᤋᤢᤰᤐᤥᤱ ᤁᤢᤕᤧᤰᤕᤰᤜᤠ᤹ ᤀᤠᤏᤡᤃᤧ ᤜᤢᤰᤁᤠᤵ ᤆᤥᤃᤢᤶᤒᤧ. ᤒᤠᤛᤠᤏᤒᤠ ᤀᤥᤃ ᤜᤠᤱᤅᤡᤸᤗᤧ ᤁᤢᤜᤠᤱᤈᤢᤶ ᤀᤷᤃᤥᤒᤒᤠ ᤁᤧᤖᤧᤰ ᤋᤧᤱᤃᤵᤜᤠ᤹ᤀᤠᤱ ᤜᤢᤰᤁᤠᤵ ᤆᤥᤃᤢᤶᤒᤧ॥

᥋ ᤁᤴ ᤁᤧᤖᤧᤰ ᤕᤧᤰᤕᤰᤜᤠ᤹ ᤁᤣ᤺ᤶᤒ᤻ ᤁᤣ᤺ᤶᤒᤠ ᤗᤢᤱᤎᤠᤰᤜᤠ᤹ᤖᤧ ᤁᤒᤢᤒᤠ. ᤁᤢᤀᤧᤵᤔᤠ ᤏᤢ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤁᤧᤕᤧᤵᤐᤠ ᤆᤥᤃᤧ॥ ᤁᤴᤏᤢ᤺ᤸᤗᤧ ᤘᤣ᤹ ᤗᤢᤱᤎᤠᤰ ᤔᤧᤴᤕᤧᤵᤔᤏᤠᤒᤠ ᤕᤖᤡᤰ ᤐᤠᤱᤓᤣ᤹ᤜᤠ᤹ᤀᤠᤱ ᤏᤧᤛ᤻ᤛᤧ॥

᥌ ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤧᤴ ᤔᤧᤵᤔᤏᤠᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹. ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤂᤰᤐᤧᤳ ᤀᤠᤏᤡᤃᤧ ᤔᤧᤰᤂᤢᤶᤛᤡᤶᤒᤧ॥

᥍ ᤁᤖ ᤁᤧᤖᤧᤰ ᤐᤡᤳᤌᤰᤛᤠᤜᤠ᤹ ᤏᤢ ᤕᤧᤰᤕᤰᤁᤥᤒᤠ ᤆᤡᤃᤰᤘᤠ ᤕᤠᤱᤛᤠᤁᤢᤴᤎᤣᤜᤠ᤹ ᤀᤠᤏᤡᤃᤧ ᤏᤠ᤺ᤶᤔᤏᤠᤒᤠ ᤕᤠᤱᤛᤠᤁᤢᤴᤎᤣ ᤁᤢᤀᤡᤛᤡ᤺ᤰ ᤀᤠᤒᤠᤅᤣ ᤗᤠᤃᤡ ᤋᤣ᤹ᤖᤢᤶᤒᤧ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤧᤶᤔᤥ ᤁᤴ ᤏᤧᤳᤇᤡ ᤀᤣᤔᤥᤖᤡ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤷᤏᤥᤏ ᤘᤜ᤺ᤱᤅᤥᤏᤢ ᤜᤣᤷᤔᤥᤏ ᤁᤥ᤺ᤰᤔᤠ ᤌᤠᤖᤡᤰ ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤗᤠᤈᤣᤴ ᤀᤠᤏᤡᤃᤧ ᤜᤢᤰᤁᤠᤵ ᤆᤥᤃᤢᤶᤒᤧ॥

᥏ (ᤜᤣᤷᤔᤥᤏᤧᤴ ᤛᤡᤍᤥᤏᤡᤜᤠ᤹ᤖᤧ ᤛᤡᤖᤡᤀᤥᤏ ᤏᤢ ᤀᤣᤔᤥᤖᤡᤜᤠ᤹ᤖᤧ ᤛᤣᤏᤡᤖ ᤔᤧᤔᤧᤳᤋᤢ॥)

᥇᥆ ᤋᤧᤸᤗᤰᤁᤥ ᤁᤧᤖᤧᤰ ᤕᤧᤰᤕᤰᤜᤠ᤹ ᤏᤢ ᤁᤧᤖᤧᤰ ᤃᤡᤗᤠᤍᤧᤴ ᤏᤢ ᤁᤧᤖᤧᤰ ᤒᤠᤛᤠᤏᤧᤴ ᤏᤢ ᤒᤠᤛᤠᤏᤀᤥ ᤁᤧᤏᤧᤒᤠ ᤀᤥᤃᤖᤧ ᤁᤢᤜᤠᤱᤈᤢᤶᤔᤥᤒᤠ ᤛᤗᤁᤠ ᤏᤢ ᤀᤣᤍᤪᤀᤡ ᤕᤧᤰᤕᤰᤜᤠ᤹ ᤌᤠᤖᤡᤰᤁᤠᤱ ᤀᤠᤏᤡᤃᤧ ᤜᤢᤰᤁᤠᤵ ᤆᤥᤃᤢᤶᤒᤧ॥

᥇᥇ (ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤖᤐᤠᤀᤡᤜᤠ᤹ᤀᤥ ᤒᤠᤛᤠᤏᤒᤠ ᤀᤥᤃ ᤜᤠᤱᤅᤡᤴ ᤘᤕᤧ॥ ᤂᤢᤏᤧ᤹ ᤁᤢᤏᤧᤳᤏᤠ ᤀᤠ᤺ᤴᤎᤠ᤺ᤴ ᤑᤧᤴᤈᤣ᤺ᤸᤗᤧᤴ ᤏᤧᤛ᤻ᤛᤧ॥ ᤁᤴ ᤀᤠ᤺ᤴᤎᤠ᤺ᤴ ᤀᤠᤀᤡᤴ ᤌᤠᤖᤡᤰᤛᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ ᤖᤒ᤻ᤒᤠᤀᤥ ᤏᤧᤖᤥ॥ ᤜᤢᤰᤁᤡᤸᤗᤧ ᤛᤡ᤺ᤰᤔᤧᤸᤗᤧ ᤁᤴ ᤜᤢᤰᤛᤡᤰ ᤑᤠᤱᤛᤡ ᤁᤢᤗᤠᤶᤋᤡ ᤏᤢ ᤜᤢᤰᤛᤡᤰ ᤗᤡᤛᤡ ᤁᤢᤓᤧᤖᤧᤒᤠ ᤆᤥᤃᤧᤖᤥ॥)

ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤗᤠᤈᤣ᤹ᤜᤠ᤹ ᤔᤧᤓ᤺ᤰᤂᤢ

(ᤂᤠᤏᤡ᤺ᤳ ᥉᥈:᥇-᥊᥈)

᥇᥈ ᤂᤧᤴ ᤕᤧᤶᤔᤥ ᤂᤧᤴ ᤗᤠᤈᤣᤴ ᤀᤠᤏᤡᤃᤧ ᤕᤢᤰᤁᤥ ᤋᤠᤖᤢᤶᤒᤧᤸᤗᤧ. ᤀᤷᤏᤥᤏ ᤘᤜ᤺ᤱᤅᤥᤒᤠ ᤀᤖᤥᤀᤣᤖᤗᤠᤶ ᤌᤠᤱᤃᤧᤳ ᤐᤡᤛᤠᤱᤒᤠ ᤋᤧᤱᤃᤵᤐᤡᤴ ᤏᤢ ᤃᤡᤗᤠᤍᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤺ᤸᤗᤧ ᤁᤢᤓᤪᤧ᤺ᤰ. ᤂᤧᤵᤔᤥᤒᤠ ᤕᤧᤰᤕᤰᤜᤠ᤹ᤀᤠᤱ ᤀᤠᤱᤃᤠ᤹ ᤖᤢᤒᤣᤏᤡᤜᤠ᤹ ᤏᤢ ᤃᤠᤍᤡᤜᤠ᤹ ᤐᤡᤖᤢᤱᤛᤡᤱ॥

᥇᥉ ᤃᤡᤗᤠᤍ ᤗᤠᤈᤣ᤹ᤀᤥᤒᤠ ᤁᤧᤏᤶᤒᤠ ᤗᤰᤁᤡᤴ ᤏᤢ ᤀᤥᤃᤖᤧ ᤁᤢᤜᤠᤱᤈᤢᤶᤒᤠ ᤁᤧᤖᤧᤰ ᤒᤠᤛᤠᤏᤧᤴ ᤀᤠᤱᤃᤠ᤹ ᤔᤏᤛ᤻ᤛᤣ᤺ᤸᤗᤧ ᤁᤢᤓᤪᤧ᤺ᤰ ᤁᤢᤎᤠ᤺ᤰᤜᤠ᤹ ᤐᤡᤖᤢᤱᤛᤡᤱ॥ (ᤒᤠᤛᤠᤏᤀᤥ ᤁᤧᤏᤧᤒᤠ ᤀᤷᤃᤥᤒᤒᤠ ᤁᤧᤖᤧᤰ ᤋᤧᤱᤃᤵᤜᤠ᤹ ᤖᤐᤠᤀᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ ᤔᤧᤔᤧᤳᤋᤢᤀᤠᤱ ᤏᤧᤛ᤻ᤛᤧ॥

᥇᥊ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤕᤠᤀᤡᤖᤖᤧ ᤃᤛᤢᤖᤡ ᤏᤢ ᤔᤠᤁᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥ ᤌᤠᤖᤡᤰ ᤀᤷᤃᤥᤒᤒᤠ ᤁᤧᤖᤧᤰ ᤋᤧᤱᤃᤵᤜᤠ᤹ ᤔᤧᤳᤇᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤵᤑᤣᤰ ᤁᤢᤔᤡᤱᤗᤠᤶ ᤔᤡᤱ ᤘᤠ᤺ᤳᤋᤢ॥ ᤁᤸᤗᤧᤆᤥᤃᤢᤸᤗᤧ ᤀᤠᤀᤡᤴ ᤌᤠᤖᤡᤰᤛᤠᤱ ᤒᤠᤛᤠᤏᤧᤴ ᤜᤒ᤻ᤒᤠᤋ ᤕᤠᤀᤡᤖ ᤔᤧᤔᤧᤳᤋᤢ॥)

᥇᥋ ᤜᤧᤰᤁᤩᤠᤱ ᤃᤡᤗᤠᤍᤧᤴ ᤆᤠᤜᤡ᤺ᤴ ᤀᤠᤱᤃᤠ᤹ ᤔᤠᤁᤡᤖᤧᤴ ᤐᤡᤖᤢᤱ॥

᥇᥌ ᤁᤖ ᤃᤡᤗᤠᤍᤗᤠᤶ ᤀᤷᤏᤥᤏ ᤜ᤺ᤱᤃᤢ᤺ᤸᤗᤧ ᤁᤢᤗᤢᤶᤔᤥ ᤌᤠᤖᤡᤰ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ. ᤕᤒ᤻ᤒᤥᤰ ᤘᤜ᤺ᤱ ᤌᤠᤖᤡᤰ ᤆᤡᤓᤡ᤹ᤑᤡ᤹ᤒᤠ ᤏᤧᤏᤧᤒᤠᤍᤧᤴᤏᤡᤴ ᤀᤠᤱᤃᤠ᤹ ᤖᤢᤒᤣᤏᤡᤜᤠ᤹ ᤏᤢ ᤃᤠᤍᤡᤜᤠ᤹ ᤐᤡᤖᤢᤱᤛᤡᤱ॥

᥇᥍ ᤂᤧᤸᤗᤧ ᤏᤠᤶᤎᤠ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤕᤷᤍᤏ ᤏᤧᤏᤧᤒᤠᤍᤧᤴ. ᤃᤠᤗᤡᤗ ᤘᤖ᤺ᤱᤅᤥᤗᤠᤶ ᤐᤡᤛᤃᤠᤒᤠ ᤕᤠᤰᤁᤣ᤺ᤰᤁᤡᤸᤗᤧ ᤁᤢᤛᤡᤃᤠᤱ ᤁᤧᤏᤧᤒᤠ ᤀᤖᤠᤒᤠᤒᤠ ᤘᤖ᤺ᤱ. ᤂᤧᤴ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱᤅᤠᤱ ᤔᤧᤔᤧᤳᤋᤢ॥

᥇᥎ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤂᤧᤴ ᤛᤢᤘᤠᤱᤜᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱᤅᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱ. “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤗᤠᤈᤣᤴ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤖᤥ॥ ᤜᤧᤰᤁᤣᤛᤠᤱ ᤂᤡᤏᤡ᤹ᤀᤥᤗᤠᤶ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤑᤧᤈᤢᤶᤓᤧᤕᤠ ᤜᤣ᤹ᤛᤡᤱᤔᤠᤀᤠᤱ ᤂᤡᤏᤡ᤹ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ᤜᤠ᤹ ᤑᤠ᤹ᤔᤠᤛᤡᤖᤧ ᤗᤠᤃᤡ ᤂᤢᤴᤇᤡ᤹ ᤋᤃᤡ ᤐᤣ᤺ᤰᤔᤠ ᤐᤥᤱ᤹॥

᥇᥏ ᤂᤡᤏᤡ᤹ ᤔᤣ᤺ᤳᤜᤠ᤹. ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤏᤢ ᤛᤠ᤹ᤖᤡᤰ ᤕᤖᤡᤰ ᤌᤰᤛᤠᤜᤠ᤹ᤃ ᤀᤠᤱᤃᤠ᤹ ᤐᤡᤏᤡᤱᤒᤠ ᤕᤧᤰᤕᤰᤜᤠ᤹ᤀᤥ ᤔᤧᤘᤠ᤹ ᤔᤧᤕᤠ᤺ᤰ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤜᤧᤰᤁᤣᤀᤣ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤏᤠ᤺ᤶᤛᤡᤱᤔᤠ ᤔᤧᤶᤒᤡᤛᤣ ᤌᤠᤖᤡᤰ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤷᤍᤏ ᤏᤠᤶᤎᤠ ᤐᤡᤛᤠᤱ ᤐᤡᤖᤢᤛᤡᤒᤠ ᤗᤠᤈᤣᤴ ᤂᤧᤱᤜᤠ᤹ᤖᤧ ᤕᤢᤰ ᤔᤧᤴᤈᤥ᤺ᤰᤁᤣ ᤌᤠᤖᤡᤰ. ᤂᤡᤏᤡ᤹ ᤀᤰᤂᤣ ᤆᤥᤃᤧᤶᤔᤧ᤹॥ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤂᤡᤏᤡ᤹ ᤕᤢᤰᤁᤥ ᤐᤡᤏᤡᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤖᤧᤰ ᤏᤢ᤺ᤱᤔᤠᤓᤧᤶᤔᤠ ᤁᤧᤛᤢᤰᤋᤡ᤹॥”

᥈᥇ ᤀᤠᤱᤃᤠ᤹ ᤂᤧᤴ ᤕᤧᤶᤔᤥ ᤕᤜᤥᤛᤢ᤺ᤴ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤱ. “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤏᤧᤵᤑᤢ ᤜᤠᤱᤜᤠ᤹ ᤀᤠᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ ᤂᤧᤱᤜᤠ᤹ ᤁᤧᤖᤧᤰ ᤂᤡᤏᤡ᤹ ᤀᤠᤒᤠᤅᤣ ᤔᤡᤰᤁᤡᤸᤗᤧ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹॥ ᤀᤠᤸᤗ ᤂᤡᤏᤡ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤒᤣᤃᤡᤸᤗᤧ ᤂᤧᤴ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤧᤰᤁᤣᤀᤣ ᤔᤧᤳᤋᤢᤛᤡ᤹॥

᥈᥈ ᤂᤧᤱᤜᤠ᤹ᤏᤢ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤗᤠᤃᤡ ᤌᤰᤗᤥ॥”

ᤔᤥᤛᤠᤴ ᤁᤏᤠᤏ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤔᤧᤄᤥᤏᤧᤴ

᥈᥉ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤁᤶᤓᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤱ.

᥈᥊ “ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤀᤠᤵᤑᤣᤰ ᤁᤧᤛᤧᤘᤠᤖᤥᤒᤧᤴ ᤂᤧᤏᤧ᤹ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤁᤧᤈᤥ᤺ᤰᤐᤠ ᤏᤢ ᤁᤧᤔᤢᤰᤛᤠᤶᤔᤡᤴ ᤀᤥ᤺ᤴᤎᤠᤰᤔᤠ ᤁᤧᤀᤡ᤺ᤳᤋᤢᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤏᤧ᤹ ᤁᤧᤈᤥᤃᤢᤒᤠ ᤜᤧᤰᤋᤱᤒᤠ ᤕᤠ᤺ᤶᤒᤰ ᤏᤢ ᤜᤠᤱᤘᤠ ᤔᤠᤱᤘᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤛᤢᤰᤐᤠ ᤜᤠᤳ ᤘᤠ᤹ᤒᤣ᥅

᥈᥋ ᤀᤠᤱᤃᤠ᤹ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹. ᤜᤧᤰᤁᤩᤠᤱ ᤕᤷᤍᤏ ᤏᤠᤎᤠ᤺ᤶᤒᤡᤒᤠ ᤂᤧᤴ ᤏᤢᤒᤠ ᤗᤠᤈᤣ᤺ᤴ. ᤂᤧᤴ ᤏᤢᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣᤴ ᤏᤢ ᤗᤧᤒᤏᤠᤏᤧᤴ ᤀᤠᤱᤃᤠ᤹ ᤏᤡᤔᤠ ᤂᤥᤛᤢᤱᤗ॥”

᥈᥌ ᤁᤖ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤏᤢ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤢᤏᤧ᤹ ᤔᤧᤄᤧᤵᤛᤢᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤠ᤺ᤰᤋᤢ. ᤀᤠᤸᤗ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ᤏᤢ ᤘᤣ᤹ ᤐᤠᤴ ᤔᤧᤒᤠ᤺ᤳᤋᤧᤴᤏᤧ᤹॥

᥈᥍ ᤐᤡᤛᤃᤠ᤺ᤸᤗᤧ ᤁᤢᤈᤱᤅᤥ ᤌᤥ᤺ᤰᤛᤡᤱᤅᤧ ᤐᤣᤃᤧ᤹. ᤜᤧᤰᤁᤩᤠᤱ ᤏᤠᤶᤃᤧᤴ ᤏᤠᤶᤎᤠ. ᤌᤠᤱᤃᤧᤳ. ᤗᤠᤱᤃᤧᤳ. ᤁᤧᤖᤧᤰ ᤐᤡᤛᤠᤱ ᤀᤥᤔᤢᤕᤧ᤹॥ ᤀᤠᤵᤑᤣᤰ ᤁᤧᤔᤡᤰᤁᤡᤸᤗᤧ ᤂᤧᤴ ᤗᤠᤈᤣᤴ ᤀᤥᤔᤧᤳᤋᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤕᤷᤍᤏᤧᤴ ᤂᤧᤏᤧ᤹ ᤁᤠ᤺ᤰᤔᤠ ᤁᤧᤱᤄᤥᤛᤢᤴ᤹॥

᥈᥎ ᤐᤖᤢᤔᤠᤸᤗᤧ ᤂᤧᤏᤧ᤹ ᤕᤜᤥᤛᤢ᤺ᤴ ᤀᤡᤱᤈᤠ᤺ᤱ ᤐᤡᤖᤧ᤹. ᤂᤧᤒᤩᤠᤱ ᤀᤠ᤺ᤴᤇᤡᤱᤔᤠ ᤐᤡᤖᤧ᤹ᤀᤠᤱ ᤜᤠᤱᤜᤠᤱ ᤁᤧᤗ᤹ᤒᤠ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤀᤣ ᤁᤴ ᤔᤏᤠᤜᤠ᤹ ᤏᤠᤎᤠ᤺ᤶᤒᤡ ᤋᤣ᤹ᤖᤢᤛᤡ ᤜᤧᤰᤁᤩᤠᤱ ᤂᤧᤏᤧ᤹ ᤏᤡᤔᤠ ᤁᤧᤈᤥᤃᤢᤒᤠ ᤂᤧᤴ ᤗᤠᤈᤣᤴ ᤂᤧᤱᤜᤠ᤹ ᤕᤢᤰ ᤆᤥ᤺ᤰᤔᤠ ᤐᤠᤱᤄᤢᤛᤡ᤹॥”

᥈᥏ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤒᤣᤌ-ᤐᤥᤖᤖᤧ ᤁᤢᤒᤣᤛᤠᤱᤒᤠ ᤏᤧᤏᤧᤒᤠᤍᤧᤴᤏᤥ ᤕᤢᤅᤡᤃᤧᤖᤥ॥

ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤐᤣᤗᤡ ᤑᤠᤰᤋᤢᤛᤡ

᥊

ᤀᤠᤸᤗ. ᤀᤡᤛᤪᤠᤀᤡᤗᤡᤛᤣ. ᤀᤠᤱᤃᤠ᤹ ᤂᤡᤏᤡ᤹ ᤜᤢ᤹ᤔᤠ ᤆᤥ᤺ᤰᤏᤡᤱᤒᤠ ᤛᤠᤰᤌᤡᤶᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹॥ ᤂᤧᤱᤜᤠ᤹ ᤂᤡᤏᤡ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤂᤧᤒᤩᤠᤱ ᤂᤡᤏᤡ᤹ ᤁᤧᤜᤡᤅᤡ᤹. ᤂᤶᤓᤩᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣᤴ ᤕᤢᤰ ᤁᤧᤈᤥᤃᤢᤶ᤹॥

᥈ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤀᤡᤱᤈᤠ᤺ᤱᤜᤠ᤹ᤀᤥ ᤁᤢᤓᤠ ᤌᤧᤔᤠᤀᤠᤱ ᤔᤧᤕᤥ᤹ᤖᤧᤶᤔᤡᤴᤏᤧ᤹. ᤌᤧᤔᤠᤀᤠᤱ ᤔᤧᤄᤰᤋᤧᤶᤔᤡᤴᤏᤧ᤹ ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤗ ᤐᤳᤋᤠᤒᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥉ ᤒᤠᤗ-ᤐᤥᤖᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤆᤥᤃᤢ ᤂᤧᤴ ᤂᤡᤏᤡ᤹ ᤀᤠᤵᤑᤣᤰ ᤔᤡᤰᤁᤡᤸᤗᤧ ᤁᤧᤏᤡᤛᤢᤶᤔᤠᤱ ᤘᤠ᤹॥ ᤐᤥᤖᤒᤠ ᤒᤠᤗ ᤔᤠᤱᤅᤡᤴ ᤁᤧᤍᤡᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤢᤶᤔᤥᤗᤠᤶ ᤔᤧᤰᤂᤢᤛᤡ॥

᥊ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤆᤰᤔᤧᤸᤗ᤹ᤀᤣ ᤁᤧᤒᤵᤐᤠ ᤂᤡᤏᤡ᤹ ᤗᤢᤶᤔᤥᤒᤠ ᤔᤏᤠᤜᤠ᤹ ᤁᤧᤖᤧᤰ ᤀᤠᤀᤡᤴ ᤌᤠᤖᤡᤰᤛᤠᤱ ᤁᤢᤜᤡᤱᤘᤧᤳ ᤔᤧᤘᤠ᤹॥

᥋ ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤳᤋᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤠᤱᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤁᤧᤈᤥᤃᤢᤶᤒᤠ ᤗᤠᤈᤣ᤹ᤀᤥ ᤁᤴᤜᤠ᤹ ᤁᤧᤖᤧᤰ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡᤀᤣ ᤀᤠᤱᤃᤠ᤹ ᤂᤡᤏᤡ᤹ ᤁᤴ ᤌᤡᤶᤜᤠ᤹ ᤜᤢ᤹ᤏᤡᤱᤅᤠᤱ ᤘᤠ᤹॥

᥌ ᤂᤡᤏᤡ᤹ ᤂᤧᤴ ᤀᤡᤱᤈᤠ᤺ᤱᤜᤠ᤹ᤀᤥ ᤋᤧᤴᤍᤧᤶᤔᤧ᤹ ᤜᤧᤰᤁᤩᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤶᤓᤠ ᤁᤴᤗᤠᤶ ᤘᤣ᤹ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤡᤏᤡ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠᤴ ᤏᤢ ᤂᤠᤛᤡᤱᤏᤡ᤺ᤵᤔᤠᤴ ᤀᤡᤱᤔᤧᤓᤥᤛᤢ᤹॥ ᤁᤴ ᤁᤧᤖᤧᤰ ᤌᤡᤶᤜᤠ᤹ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. “ᤛᤧᤰᤂᤠᤛᤠᤱ ᤁᤴ ᤐᤕᤶ ᤕᤶᤒᤠ ᤛᤢᤘᤠᤱᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤛᤡᤰᤁᤢᤶᤛᤠᤒᤠ ᤏᤢ ᤂᤠᤛᤡᤱ ᤁᤧᤏᤡ᤺ᤵᤐᤠᤛᤡᤖᤧᤳᤇ᥄”

᥍ ᤀᤠᤏᤡ᤹ ᤂᤢᤏᤧ᤹ ᤐᤣᤗᤡ ᤀᤠᤓᤠᤰᤋᤢᤶᤔᤡᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤏᤡ᤺ᤳᤋᤠᤱ ᤘᤠ᤹ᤒᤠ ᤜᤧᤰᤁᤣ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤏᤡ᤺ᤳᤋᤠᤱ ᤁᤧᤘᤠ᤹ᤒᤠ ᤘᤣ᤹ ᤀᤠᤳᤋᤡᤴ ᤐᤕᤶ ᤕᤶᤒᤠ ᤔᤧᤴᤇᤠᤶ ᤛᤢᤘᤠᤱ ᤘᤠ᤹ᤒᤣ᥅

᥎ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤁᤴ ᤛᤠᤶᤕᤥᤌᤡᤶᤜᤠ᤹ ᤁᤢᤀᤡᤛᤡ᤺ᤰ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤁᤧᤃᤵᤐᤠ ᤘᤣ᤹ ᤀᤠᤳᤋᤡᤴ ᤐᤕᤶ ᤕᤶᤒᤠ ᤛᤢᤘᤠᤱ ᤘᤠ᤹ᤒᤣ᥅

᥏ ᤁᤖ ᤛᤡᤱᤛᤡᤱ ᤘᤕᤧᤶᤔᤧ᤹ ᤜᤧᤰᤁᤩᤠᤱ ᤀᤠᤵᤑᤣᤰ ᤏᤡᤱᤘᤠ᤹ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤔᤡᤰᤁᤡᤸᤗᤧ ᤁᤧᤏᤡᤛᤢᤶᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤔᤧᤓᤧ᤺ᤳᤇᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤂᤧᤴ ᤂᤡᤏᤡ᤹ ᤜᤡᤱᤜᤡᤱ ᤌᤠᤖᤡᤰ ᤂᤡᤏᤡ᤹ ᤏᤡᤱᤘᤠ᤹ᤀᤥᤏᤢ ᤔᤧᤗ᤺ᤴᤏᤧᤴ ᤔᤧᤒᤣ᤺ᤰᤏᤧᤴᤗ॥ ᤂᤧᤱᤜᤠ᤹ ᤂᤡᤏᤡ᤹ ᤛᤠᤜᤠ᤹ ᤏᤢ ᤔᤧᤴᤇᤠ᤹ᤜᤠ᤹ ᤜᤢ᤹ᤖᤧᤶᤛᤡᤶᤔᤧ᤹॥

᥇᥆ ᤜᤥᤖᤣᤒ ᤁᤥ᤺ᤰᤔᤠᤀᤥ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤁᤧᤕᤧᤒᤡᤒᤠ ᤕᤧᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤀᤠᤸᤗ ᤂᤢᤏᤧ᤹ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰ ᤂᤧᤶᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤍᤃᤡ ᤛᤢᤵᤛᤧᤛᤧ᤹. ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤹ᤀᤥ ᤂᤢᤴᤇᤡ᤹ ᤜᤡᤱᤜᤡᤱ ᤀᤠᤱᤃᤠ᤹ᤏᤢ ᤁᤡᤔᤠ ᤔᤧᤜᤢ᤹ᤛᤡᤱᤗ ᤂᤶᤓᤩᤠᤱ ᤂᤧᤴ ᤐᤠ᤺ᤴᤈᤠ᤺ᤰᤜᤠ᤹ ᤂᤢᤴᤇᤡ᤹ ᤛᤠᤜᤠ᤹ᤀᤠᤱ ᤔᤧᤜᤢ᤹ᤖᤢᤛᤡᤖ॥”

᥇᥇ ᤁᤥ᤺ᤰᤔᤠ ᤑᤠᤱᤈᤱᤅᤥ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤐᤥᤃᤧᤀᤠᤱ ᤋᤠᤱᤛᤠᤱᤒᤥ ᤌᤠᤖᤡᤰᤁᤣ ᤁᤧᤖᤧ. ᤜᤧᤰᤁᤩᤠᤱ ᤁᤢᤒ᤺ᤳ ᤁᤢᤒ᤺ᤳ ᤂᤠ᤹ᤔᤡᤳ ᤀᤡᤰᤛᤡᤱ ᤋᤩᤧᤀᤠᤱ ᤂᤧᤵᤔᤥ ᤂᤠᤔᤠᤰᤋᤧᤒᤠ ᤕᤧᤶᤔᤥ ᤂᤡᤏᤡ᤹ ᤁᤧᤍᤩᤧ᤹ᤀᤡ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤅᤡᤸᤗᤧ ᤁᤢᤒᤢᤱᤅᤥ ᤁᤧᤕᤧᤒᤡ॥

᥇᥈ ᤂᤧᤒᤩᤠᤱ ᤔᤡᤎᤢᤱ ᤔᤡᤖᤠ᤺ᤰ ᤗᤢᤶᤔᤥᤗᤠᤶ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ᤏᤢ ᤐᤠᤖᤧ॥ ᤂᤧᤴ ᤕᤧᤶᤔᤥ ᤂᤡᤏᤡ᤹ ᤐᤠ᤺ᤴᤇᤣ᤺ᤰᤘᤠ ᤀᤡᤰᤗᤠ᤺ᤴᤗᤰ ᤁᤧᤄᤧᤵᤛᤢᤶ. ᤁᤖ ᤁᤢᤓᤠ ᤌᤧᤔᤠ ᤆᤀᤡ᤺ᤳᤋᤠᤱ ᤁᤧᤴᤏᤡᤛᤢᤶᤔᤡᤴ॥ ᤂᤡᤏᤡ᤹ ᤗᤳᤇᤠ ᤀᤡᤰᤗᤠᤖᤰ ᤁᤧᤄᤧᤵᤛᤢᤶ॥

᥇᥉ ᤂᤢᤏᤧ᤹ ᤁᤢᤔᤠᤱᤜᤢᤵᤐᤡᤴ. ᤌᤡᤒᤥᤱ ᤁᤢᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗ ᤑᤠ᤹ᤀᤠᤱ ᤂᤢᤏᤧ᤹ ᤁᤧᤒᤡᤖᤡ. ᤜᤧᤰᤁᤩᤠᤱ ᤏᤧᤳᤇᤡ ᤛᤠᤵᤗᤢᤱᤅᤥ ᤂᤧᤱᤜᤠ᤹ ᤛᤠᤵᤋᤢ ᤁᤧᤒᤡᤖᤡ॥

᥇᥊ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤃᤠ᤺ᤰᤋᤢᤶᤔᤠᤱ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤌᤡᤶ ᤛᤠᤰᤌᤡᤶᤜᤠ᤹ ᤂᤡᤏᤡ᤹ ᤜᤢ᤹ᤔᤠ ᤀᤡᤱᤈᤠ᤺ड᤻ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤐᤡᤖᤠᤱᤅᤠᤱ ᤘᤕᤧᤖᤥ॥

ᤏᤠᤘᤠᤀᤡᤳᤗᤠᤴ ᤛᤧᤘᤠ ᤔᤧᤵᤔᤠ ᤔᤧᤏᤢ᤹ᤏᤧᤴ

᥇᥋ ᤜᤥᤖᤣᤒ ᤁᤥ᤺ᤰᤔᤠᤀᤥ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤗᤢᤶᤔᤥᤗᤠᤶ ᤕᤜᤘᤣ ᤍᤠᤱᤒᤧᤴ ᤐᤠᤖᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤧᤔᤠᤀᤠᤱ ᤆᤀᤡ᤺ᤳ ᤁᤧᤴᤏᤡᤛᤢᤶᤔᤡᤴ॥ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤕᤧᤶᤔᤧ᤹.

᥇᥌ ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤑᤧᤰᤁᤧᤸᤗᤠ᤹ᤖᤡ᤹. ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤗᤳᤇᤠ ᤏᤠᤘᤠᤀᤡᤳᤗᤠ ᤁᤧᤈᤥᤃᤢᤶ᤹ ᤜᤧᤰᤁᤩᤠᤱ ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ ᤆᤀᤡ᤺ᤳ.

᥇᥍ ᤀᤡᤃᤪ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤌᤰᤛᤠᤜᤠ᤹ ᤁᤡᤃᤪ ᤁᤢᤓᤠ ᤋᤠᤱᤛᤠᤱᤒᤥ ᤁᤧᤒᤧᤒᤠ ᤁᤢᤓᤠ ᤐᤢ᤺ᤸᤗᤧᤴ.

᥇᥎ ᤂᤠᤶᤒᤠᤱᤅᤥ ᤁᤧᤛ᤺ᤴᤇᤡᤱᤒᤠ ᤁᤢᤓᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤀᤡᤃᤪ ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤢᤓᤠ ᤅᤠ᤺ᤸᤗᤧ ᤁᤢᤈᤀᤡ᤺ᤳ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥏ ᤋᤠᤱᤛᤠᤱᤒᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤗᤠᤃᤡ ᤐᤡᤖᤢᤛᤡᤒᤠ ᤏᤠᤶ. ᤗᤠᤒᤠ. ᤂᤣ᤺ᤶᤛᤡᤰᤐᤠᤜᤠ᤹ ᤁᤧᤖᤧᤰ ᤂᤣᤛᤣᤒᤠᤜᤠ᤹ ᤁᤣᤏᤡᤛᤢᤶᤛᤡᤶᤔᤡᤸᤗᤧ ᤂᤧᤱᤜᤠ᤹ᤀᤥ ᤂᤡᤏᤡ᤹ ᤛᤡᤰᤔᤧᤛᤶᤏᤧᤴᤗ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤏᤢ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹॥

᥈᥆ ᤁᤖ ᤂᤡᤏᤡ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤑᤧᤴᤈᤣ᤹ ᤕᤥ᤺ᤶᤔᤠ ᤔᤡᤄᤠ᤺ᤱᤃᤪᤥ᤺ᤰ ᤜᤧᤰᤋᤱᤒᤠ ᤔᤡᤛᤪᤗᤠᤶ ᤀᤠᤵᤑᤣᤰ ᤁᤢᤗᤰᤂᤥᤔᤠ ᤜᤧᤰᤋᤱᤒᤠ ᤀᤠᤀᤡᤴ ᤁᤧᤘᤕᤡᤒᤠ ᤜᤧᤰᤁᤣ ᤁᤢᤔᤏᤠ ᤆᤥ᤺ᤰᤔᤠᤏᤡᤱᤗᤧ ᤗᤠᤃᤡ ᤁᤧᤗ᤺ᤳᤋᤡ ᤁᤧᤓᤧᤳᤋᤡᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥

᥈᥇ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ᤏᤢ ᤁᤢᤕᤠ᤺ᤰᤗᤧ᤹ᤖᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠ ᤔᤧᤱᤄᤥᤔᤏᤠᤒᤠ ᤏᤢ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤂᤧᤴ ᤏᤢᤒᤠ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤔᤧᤄᤥᤀᤠᤴᤒᤠ ᤔᤠᤱᤜᤧᤰ ᤆᤥᤃᤢ॥

᥈᥈ ᤀᤠᤱᤃᤠ᤹ ᤜᤠᤒᤠ ᤁᤴ ᤗᤠᤈᤣ᤹ᤀᤥᤀᤣ ᤛᤡᤔᤠ ᤁᤧᤒᤥᤱᤒᤠ ᤘᤠ᤹॥ ᤀᤠᤱᤃᤠ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠ ᤔᤧᤄᤥᤀᤠᤴ. ᤁᤖ ᤂᤡᤏᤡ᤹ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠᤀᤠᤱ ᤂᤧᤴ ᤏᤢᤒᤠ ᤗᤠᤈᤣᤴ ᤕᤢᤰ ᤆᤥ᤺ᤰᤔᤠ ᤁᤧᤈᤥᤃᤢᤶ᤹॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤐᤠ᤺ᤳᤋᤢᤒᤠ ᤀᤠᤳᤋᤡᤴ ᤐᤠ᤺ᤴᤏᤡᤴᤏᤠᤱ ᤂᤡᤏᤡ᤹ ᤏᤠᤘᤠᤀᤡᤳᤗᤠ ᤔᤧᤈᤥᤃᤧᤶᤔᤡᤴᤏᤧ᤹॥

᥈᥊ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤀᤠᤔᤧᤱᤔᤧᤱᤒᤠ ᤔᤡᤖᤥ. ᤂᤢᤏᤧ᤹ᤃ ᤘᤣ᤹ ᤔᤠᤱᤜᤠ᤹ ᤏᤠᤛᤡᤔᤧᤴᤎ᤺ᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ॥

᥈᥋ ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤏᤢ ᤔᤧᤴᤇᤠ᤹ᤜᤠ᤹ ᤁᤧᤃᤳᤋᤢᤶ ᤁᤧᤛᤢᤖᤢᤶᤛᤡᤶᤔᤠᤱ ᤜᤠᤒᤠ ᤂᤧᤴ ᤗᤠᤈᤣ᤹ᤀᤥ ᤕᤖᤡᤰ ᤋᤱᤒᤣ ᤕᤠᤖᤡᤰ ᤁᤧᤕᤢᤅᤡ ᤁᤧᤈᤢᤖᤡ ᤜᤧᤰᤁᤩᤠᤱᤛᤠᤱ ᤑᤧᤳᤁᤧᤗᤠᤖᤡᤀᤠᤱ ᤁᤢᤓᤠ ᤐᤠ᤺ᤴᤏᤡᤸᤗᤧ ᤁᤢᤈᤀᤡ᤺ᤳ ᤁᤢᤀᤡᤛᤡ᤺ᤰ ᤁᤢᤀᤡ᤺ᤳ ᤁᤧᤗᤰᤋᤢᤶ ᤁᤧᤄᤥ᤺ᤴᤍᤢᤶᤔᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤰᤛᤠᤀᤥ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤂᤢᤏᤧ᤹ ᤁᤢᤛᤡᤰ ᤁᤧᤓᤥ᤺ᤰᤂᤢᤶᤏᤧᤓᤃᤪ.

᥈᥌ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤷᤍᤏ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠ ᤁᤧᤀᤡ᤺ᤳᤋᤡᤒᤠ ᤂᤧᤴ ᤗᤠᤈᤣ᤹ᤀᤥ ᤜᤠᤖᤠᤀᤣ ᤂᤡᤏᤡ᤹ ᤁᤧᤖᤧᤰ ᤜᤷᤃᤢᤵ ᤁᤧᤔᤧᤃᤡ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤀᤡᤴᤒᤠ ᤕᤧᤴᤏᤥ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤀᤡᤱᤛᤢᤱ᤹. ᤜᤧᤰᤁᤩᤠᤱ ᤕᤖᤡᤰ ᤕᤧᤴ ᤕᤢᤱᤔᤠ ᤁᤧᤱᤄᤥᤛᤢᤶᤔᤡᤴ᤹ ᤁᤖ ᤘᤖᤧᤱᤗᤧᤱ ᤕᤢᤔᤪᤧᤰ ᤁᤧᤔᤧᤃᤡ᤹॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤢᤶᤔᤥ ᤑᤢᤳᤇᤡᤱᤈᤩᤠᤱ ᤁᤧᤈᤥᤃᤡ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤁᤧᤏᤠ᤺ᤳᤋᤡ ᤁᤧᤍᤣᤛᤡᤒᤠ ᤗᤠᤈᤣ᤹ᤀᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤢᤶᤔᤥ ᤂᤡᤏᤡ᤹ ᤛᤠ᤹ᤖᤡᤰ ᤛᤢ᤺ᤸᤗᤡᤰ ᤁᤧᤒᤥ᤺ᤰᤂᤡ᤹॥

᥈᥎ ᤂᤧᤵᤔᤥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠ. ᤏᤡᤔᤠ ᤔᤧᤴᤇᤢᤰᤔᤏᤠᤒᤠ. ᤂᤧᤶᤔᤠ ᤔᤧᤴᤇᤢᤰᤔᤏᤠᤒᤠ. ᤆᤠᤔᤠ ᤔᤧᤴᤇᤢᤰᤔᤏᤠᤒᤠ. ᤏᤠᤶᤔᤠ ᤔᤧᤴᤇᤢᤰᤔᤏᤠᤒᤠ ᤛᤡᤱ ᤏᤢ ᤗᤢᤱ ᤔᤠᤱᤜᤠ᤹ ᤂᤡᤏᤡ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ᤹॥

᥈᥏ ᤁᤖ ᤂᤧᤵᤔᤥᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤃᤥ᤺ᤳᤋᤢᤶ᤹ ᤂᤧᤒᤩᤠᤱ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤛᤰᤔᤠ ᤛᤠᤶᤔᤡᤸᤗᤧ ᤁᤧᤜᤰᤛᤢᤶᤏᤧᤓᤃᤪ ᤂᤡᤏᤡ᤹ ᤂᤢᤏᤧ᤹ ᤁᤧᤄᤥᤛᤢᤶ᤹॥

᥉᥆ ᤕᤠᤱᤛᤡᤒᤠ ᤕᤧᤴᤜᤠ᤹ᤀᤥ ᤀᤠᤸᤗ ᤂᤡᤏᤡ᤹ ᤁᤧᤛᤠᤰᤐᤥ ᤁᤧᤎᤩᤣ᤹ᤀᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤏᤡᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤛᤶᤎᤠᤱ ᤀᤡᤍᤠᤖᤥ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤁᤧᤏᤢ᤺ᤰᤂᤡ᤹. ᤂᤶᤓᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ᤹॥

᥉᥇ ᤂᤢᤏᤧ᤹ ᤂᤡᤏᤡ᤹ ᤗᤠᤵᤁᤧᤴᤍᤡᤛᤡᤴ᤹ ᤁᤧᤶᤔᤧᤰᤂᤡᤴ᤹॥ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤧᤰᤗᤠᤶ ᤏᤡ᤺ᤴᤎᤥ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤴ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰᤗᤥ॥

ᤏᤡᤱᤘᤠ᤹ᤑᤢᤔᤠᤱ ᤗᤳᤇᤠᤖᤰ ᤘᤠ᤹

᥉᥈ ᤀᤰᤋᤱᤒᤠ ᤐᤕᤶ ᤕᤶᤒᤠ ᤜᤡᤴᤍᤥᤰ ᤀᤠᤵᤑᤠᤸᤗᤧ ᤐᤥ᤺ᤰᤂᤧᤀᤠᤱ ᤘᤕᤧ ᤀᤡᤃᤪ ᤂᤧᤶᤍᤧᤳᤋᤧᤀᤠᤱ ᤘᤕᤧᤒᤣ᥅ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ ᤏᤠᤘᤠᤃᤧᤴ ᤆᤥᤃᤢᤛᤡᤒᤠ ᤋᤥᤗᤡᤱᤛᤥᤔᤢᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤥ᤺ᤳᤋᤧᤶ ᤜᤰᤛᤧᤶᤔᤧ᤹॥ ᤋᤠᤱᤛᤠᤱᤒᤠᤸᤗᤧ ᤁᤳᤏᤠᤛ᤻ᤔᤠ ᤁᤢᤕᤠᤀᤥᤏᤢ ᤏᤠᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰᤁᤠᤱ ᤜᤠᤒᤠ ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤧᤶᤔᤧ᤹॥

᥉᥉ ᤀᤠᤳᤋᤡᤴ ᤛᤢᤘᤠᤱᤜᤠ᤹ᤖᤧ ᤂᤡᤏᤡ᤹ ᤜᤧᤰᤁᤣᤀᤣ ᤔᤡᤗᤠᤶ ᤁᤧᤒᤠ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤔᤧᤘᤠ᤹ᤒᤣ᥅ ᤜᤧᤰᤁᤩᤠᤱ ᤔᤧᤜᤡᤅᤧᤀᤠᤱ ᤔᤧᤘᤠ᤹ᤒᤡ᥅

᥉᥊ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤠᤃᤡ ᤔᤡᤛᤪ ᤗᤠᤈᤣ᤹ᤀᤥ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤳᤋᤡᤴ ᤔᤠᤱᤅᤡᤸᤗᤧ ᤁᤢᤛᤢᤘᤠᤱᤅᤡᤴ ᤘᤣ᤹ᤛ᤻ᤔᤠ ᤛᤢᤘᤠᤱᤗᤠᤶ ᤗ᤺ᤳᤋᤢᤛᤡᤀᤠᤱ ᤀᤠᤵᤑᤣᤰ ᤁᤢᤔᤏᤠ ᤆᤥᤃᤢᤛᤡᤀᤠᤱ ᤘᤠ᤹ᤒᤣ᥅ ᤂᤡᤏᤡ᤹ᤀᤣ ᤔᤡᤰ ᤋᤃᤡ ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤴ ᤏᤢ ᤁᤢᤔᤢᤰᤁᤡᤴ ᤀᤥᤃᤵ ᤆᤥᤃᤢ॥ ᤂᤢᤏᤧ᤹ ᤐᤕᤶ ᤕᤶᤒᤠ ᤔᤠᤱᤍᤢᤰᤔᤠ ᤏᤢ ᤋᤧᤴᤎᤱ ᤐᤥᤃᤧᤖ ᤕᤠ᤺ᤴᤍᤢ. ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤖ ᤕᤠ᤺ᤴᤍᤢ॥

᥉᥋ ᤕᤜᤘᤣ ᤍᤠᤱᤒᤧᤴᤏᤣ ᤏᤡᤱᤘᤠ᤹ᤑᤢᤔᤠᤱ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥᤵ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤂᤢᤏᤧ᤹ ᤀᤥ᤺ᤴᤎᤠᤰᤋᤢᤛᤡᤒᤠᤖᤥ॥

᥉᥌ ᤂᤡᤏᤡ᤹ ᤜᤧᤴᤌᤡᤶ ᤕᤠᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤢᤀᤡᤰᤗᤠᤴ ᤁᤧᤄᤧᤵᤛᤢᤶᤗ ᤁᤧᤕᤠ᤺ᤴᤍᤡ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤢᤏᤧ᤹ ᤕᤶᤒᤠ ᤔᤡ᤺ᤴ ᤀᤥ᤺ᤴᤃᤧᤎᤠᤰᤋᤡ॥ ᤔᤡᤗᤠᤶᤒᤠ ᤂᤡᤏᤡ᤹ ᤂᤢᤏᤧ᤹ ᤁᤢᤒᤠ᤺ᤴᤜᤠ᤹ ᤁᤧᤄᤧᤵᤛᤢᤶ॥

᥉᥍ ᤂᤢᤏᤧ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤛᤣᤃᤢᤛᤡᤒᤠᤸᤗᤧ ᤆᤥᤃᤢᤸᤗᤧ. ᤂᤢᤏᤧ᤹ ᤀᤠᤵᤑᤣᤰ ᤁᤢᤘᤠ᤹ᤔᤠ ᤏᤢ ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤗᤠᤶ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡ॥

᥉᥎ ᤂᤡᤏᤡ᤹ ᤀᤠᤵᤑᤣᤰᤏᤢ᤺ᤸᤗᤧ ᤕᤶᤒᤠ ᤏᤢ ᤔᤢᤰᤛᤠᤶᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤗᤠ᤺ᤵᤔᤠᤀᤠᤱ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤀᤡᤴ ᤂᤢᤏᤧ᤹ ᤂᤧᤱᤜᤠ᤹ ᤏᤠ᤺ᤳᤋᤢᤍᤣᤛᤢᤛᤡᤀᤠᤱ ᤘᤠ᤹॥

᥉᥏ ᤕᤜᤘᤣ ᤍᤠᤱᤒᤧᤴᤏᤣ ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤏᤡᤱᤘᤠ᤹ᤑᤢᤔᤠᤱᤗᤥ ᤜᤧᤰᤁᤩᤠᤱ ᤂᤢᤏᤧ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥᤵ ᤁᤧᤗ᤹ᤒᤠ ᤀᤠᤀᤡᤴ ᤂᤡᤏᤡ᤹ ᤏᤡᤱᤘᤠ᤹ ᤂᤥᤛᤧᤶᤔᤧ᤹ᤀᤠᤱ ᤛᤡᤰᤗᤢᤱᤔᤠ᤹ᤀᤥ ᤕᤢᤰᤂᤧᤶᤔᤧ᤹॥

᥊᥆ ᤀᤠᤀᤡᤴ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤂᤢᤏᤧ᤹ ᤁᤢᤎᤡᤶ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤂᤧᤒᤩᤠᤱ ᤂᤡᤏᤡ᤹ ᤏᤢ ᤂᤡᤏᤡ᤹ ᤕᤠᤱᤛᤡᤒᤠ ᤌᤠ᤺ᤰᤜᤠ᤹ ᤔᤧᤏᤢ᤹ᤔᤧᤍᤠᤖ. ᤂᤶᤓᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖᤖᤥ॥

ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹

᥊᥇ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱ ᤕᤧᤰᤕᤰ ᤛᤢᤶᤛᤡ ᤗᤠ᤺ᤳᤗᤠ᤺ᤳ ᤛᤧᤴᤍᤢ॥

᥊᥈ ᤂᤧᤵᤔᤥ ᤏᤡᤱᤔᤡ ᤔᤧᤴᤘᤠ᤹ᤀᤣ ᤏᤢ ᤛᤧᤵᤔᤠ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤣ ᤁᤢᤓᤠᤖᤧ ᤀᤠᤴᤈᤠᤏᤡ᤺ᤸᤗᤧ ᤔᤏᤠ ᤛᤩᤧᤖᤢᤏᤧᤓᤃᤪ ᤂᤢᤏᤧ᤹ ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤗᤳᤇᤠ ᤕᤧᤰᤕᤰᤁᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠᤀᤠᤱ ᤛᤧ᤺ᤵᤛᤡᤱᤔᤠ ᤛᤢᤰ॥

᥊᥉ ᤂᤧᤴ ᤕᤧᤰᤕᤰᤜᤠ᤹ ᤁᤴᤜᤠ᤹ᤀᤣ ᤏᤧᤛ᤻ᤛᤧ– ᤖᤢᤒᤣᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤛᤶᤎᤠᤱᤒᤠ ᤋᤧᤸᤗᤰ ᤒᤣᤛᤣᤖ. ᤜᤧᤰᤁᤩᤠᤱ ᤃᤠᤍᤡᤜᤠ᤹ᤖᤧ ᤃᤡᤗᤠᤍᤒᤠ ᤖᤠᤔᤥᤋ ᤏᤢ ᤔᤏᤛ᤻ᤛᤧᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤗᤠᤃᤡ ᤒᤠᤛᤠᤏᤒᤠ ᤃᤥᤗᤠᤏᤧᤴ ᤏᤧᤛ᤻ᤛᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹ ᤂᤥᤔᤠᤏᤢ᤺ᤸᤗᤧ ᤋᤃᤡᤒᤠ ᤜᤡᤴᤍᤥᤰᤜᤠ᤹

᥊᥊ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶᤔᤡᤴ ᤜᤠᤒᤠ ᤁᤴᤗᤥ॥

᥊᥋ ᤔᤡᤛᤪᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤀᤠᤱ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡᤒᤠ ᤌᤡᤶ ᤏᤢ ᤛᤠᤰᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥊᥌ ᤁᤴ ᤌᤡᤶᤜᤠ᤹ ᤔᤥᤛᤠ᤺ᤸᤗᤧ ᤕᤷᤍᤏᤗᤠᤶ ᤏᤠᤱᤃᤧᤴ ᤐᤡᤛᤠᤱ ᤒᤣᤌ-ᤐᤥᤖ ᤋᤃᤠᤱᤒᤠ ᤏᤧᤏᤧᤒᤠᤍᤧᤴ ᤜᤣᤛ᤻ᤒᤥᤏᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤛᤡᤜᤥᤏᤖᤧ ᤁᤢᤗᤠᤈᤣ᤹ᤀᤥ ᤐᤡᤖᤢᤛᤡᤀᤠᤱ ᤘᤕᤧ॥ ᤔᤥᤛᤠᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤖ ᤔᤧᤒᤳᤇᤧᤸᤗᤧ ᤛᤡᤜᤥᤏᤧᤴ ᤔᤧᤏᤠ᤺ᤴᤍᤢ॥

᥊᥍ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤁᤢᤗᤠᤈᤣᤴ ᤏᤢ ᤒᤠᤛᤠᤏᤒᤠ ᤜᤠᤱ ᤀᤥᤃᤖᤧ ᤁᤢᤗᤠᤈᤣ᤺ᤴ. ᤜᤧᤰᤁᤩᤠᤱ ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱ ᤁᤧᤏᤧᤒᤠ ᤏᤧᤳᤇᤡ ᤀᤣᤔᤥᤖᤡ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤕᤢᤰ ᤔᤧᤈᤥᤃᤢ॥

᥊᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤖᤥᤀᤣᤖᤗᤠᤶ ᤀᤷᤏᤥᤏ ᤜ᤺ᤱᤃᤢ᤺ᤸᤗᤧ ᤁᤢᤕᤠᤀᤥᤒᤠ ᤆᤡᤓᤡ᤹ᤓᤡ᤹ᤒᤠ ᤁᤧᤖᤧᤰ ᤋᤧᤴᤜᤠ᤹ ᤛᤡᤖᤡᤕᤥᤴ ᤁᤥ᤺ᤰᤔᤠ ᤌᤠᤖᤡᤰ. ᤜᤣᤷᤔᤥᤏ ᤁᤥ᤺ᤰᤔᤠᤀᤠᤱ ᤔᤧᤔᤧᤳᤋᤢᤒᤠ ᤌᤠᤖᤡᤰ ᤔᤧᤏᤠ᤺ᤴᤍᤢ॥

᥊᥏ ᤜᤧᤰᤁᤩᤠᤱ ᤕᤷᤍᤏ ᤘᤜ᤺ᤱ ᤏᤠᤱᤃᤧᤴ ᤐᤡᤛᤠᤱ ᤐᤡᤛᤃᤠᤒᤠ ᤛᤢᤖᤣ᤺ᤶᤗᤧ᤺ᤶᤒᤠ ᤋᤧᤴᤏᤡᤸᤗᤧ ᤁᤢᤛᤡᤃᤠᤱ ᤁᤧᤏᤧᤒᤠ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱᤅᤥᤏᤢ ᤕᤥ ᤗᤧᤵᤔᤠᤱ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤠ᤺ᤴᤍᤢᤖᤥ॥

ᤌᤡᤒᤥᤱ ᤀᤡᤱᤈᤠ᤺ᤱ

(ᤗᤠ ᥈᥆:᥇-᥇᥍)

᥋

ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤡᤛᤣ. ᤀᤠᤀᤡᤴ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤌᤡᤶ ᤏᤢ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤂᤧᤵᤛᤧᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥈ “ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ᤏᤢ ᤜᤥᤖᤣᤒ ᤁᤥ᤺ᤰᤔᤠᤀᤥ ᤔᤠᤱᤜᤢᤵ ᤆᤥᤃᤢ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤔᤠᤱᤜᤢᤵᤐᤡᤴ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤏᤢᤖᤰ ᤔᤧ᤺ᤴ. ᤁᤖ ᤀᤠᤀᤡᤴ ᤁ᤹ᤕᤥ ᤀᤠᤏᤡ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤀᤠᤏᤡ᤹ ᤁᤧᤖᤧᤰᤏᤢᤀᤠᤱ ᤆᤥᤃᤢ॥

᥊ ᤁᤥ᤺ᤰᤔᤠ ᤑᤠᤱᤈᤱᤅᤥ ᤕᤜᤘᤣ ᤍᤠᤱᤒᤧᤴ ᤔᤡᤎᤢᤱ ᤔᤡᤖᤠ᤺ᤰ ᤗᤢᤶᤔᤥᤗᤠᤶ ᤂᤡᤏᤡ᤹ᤏᤢ ᤏᤠᤖᤠ ᤋᤢᤶᤍᤢᤶᤒᤠ ᤋᤠ᤹ᤈᤧᤰᤂᤧ॥

᥋ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤴ ᤏᤢ ᤂᤡᤏᤡ᤹ ᤗᤢᤶᤔᤥ ᤐᤥ᤺ᤰᤂᤠᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤧᤴ ᤂᤡᤏᤡ᤹ ᤔᤧᤵᤔᤠᤖᤧ ᤗᤠᤃᤡ ᤕᤧᤒᤠᤱ. ᤌᤣᤀᤠᤱᤓᤧᤸᤗᤧ ᤔᤡ᤺ᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤧᤃᤡᤛᤡᤀᤠᤱ ᤁᤥ᤺ᤰᤔᤠ ᤑᤠᤱᤈᤱᤅᤥ ᤁᤧᤴᤎᤥ᤺ᤰᤁᤠᤛᤡᤴ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

᥌ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ. ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹. ᤀᤡᤃᤪ ᤕᤥᤰ ᤁᤧᤶᤈᤥᤃᤡᤒᤠ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ॥

᥍ “ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤠᤱ ᤛᤠᤶᤔᤠᤱᤜᤠ᤹ᤀᤠᤱ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹॥

᥎ “ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤔᤧᤄᤥ᤺ᤴᤍᤧᤶ ᤔᤧᤗᤰᤋᤧᤶᤔᤡᤴᤏᤧ᤹ᤀᤠᤱ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤏᤠᤘᤠᤀᤡᤳᤗᤠ ᤔᤧᤈᤥᤃᤧᤶᤔᤡᤴᤏᤧ᤹. ᤌᤠ᤺ᤱ ᤋᤠᤱᤛᤠᤱᤒᤠ ᤀᤡᤃᤪ ᤔᤢ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤁᤡᤃᤪ ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤌᤧᤔᤠ ᤐᤠ᤺ᤴᤏᤡᤸᤗᤧ ᤁᤢᤀᤡᤳᤋᤥᤀᤠᤱ ᤆᤀᤡ᤺ᤳ ᤏᤠᤘᤠᤀᤡᤳᤗᤠ ᤔᤧᤈᤥᤃᤧᤶᤔᤡᤴᤏᤧ᤹॥

᥏ ᤂᤧᤱᤜᤠ᤹ ᤋᤃᤡ ᤀ᤺ᤰᤂᤢᤶ ᤔᤧᤓᤴᤏᤠᤛᤡᤶᤔᤡᤴᤏᤧ᤹. ᤂᤧᤱᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤘᤣ᤹ ᤔᤠᤱᤜᤠ᤹ ᤏᤠᤛᤡᤔᤧᤴᤎ᤺ᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤀᤠᤱᤃᤠ᤹ ᤁᤧᤏᤠ᤹ᤒᤠ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤂᤢᤶᤍᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤜᤠ᤹ᤖᤧ ᤂᤢᤴᤇᤡ᤹ ᤛᤢᤶᤛᤡᤃᤣᤰᤐᤠ ᤗᤡᤛᤡᤃᤣᤰᤐᤠ ᤌᤠ᤺ᤰ ᤌᤠᤖᤡᤰ ᤐᤡᤖᤢᤱᤛᤡᤱ᤹.

᥇᥆ ᤁᤖ ᤀᤠᤱᤃᤠ᤹ ᤔᤡ᤺ᤶᤈᤡ ᤁᤧᤔᤧᤵᤐᤠ ᤏᤢ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤧᤴᤇᤡᤱ ᤌᤠ᤺ᤰ ᤌᤠᤖᤡᤰ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱ᤹॥

᥇᥇ “ᤀᤠᤳᤋᤡᤴ ᤋᤠᤵᤑᤧ᤺ᤶᤒᤠ ᤏᤡᤱᤛᤣ᤺ᤰᤗᤧ ᤗᤠᤃᤡᤀᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤜᤏᤧ ᤔᤧᤒᤠᤋᤠᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤱ ᤑᤧᤰᤁᤧᤗᤠ᤺ᤶᤒᤠᤜᤠ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥

᥇᥈ “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠ ᤜᤧᤰᤁᤣ ᤛᤒᤠᤌ ᤕᤧᤴᤏᤡᤴ ᤛᤣᤛᤣ ᤗ᤹ᤖᤡᤰ ᤏᤧᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤀᤥ ᤕᤢᤰᤂᤧᤶᤔᤧ᤹॥

᥇᥉ ᤂᤡᤏᤡ᤹ ᤕᤠ᤺ᤶᤒᤰᤁᤡᤴ ᤋᤢᤰᤛᤡ ᤕᤧᤴ ᤌᤠᤖᤡᤰ ᤆᤥᤃᤧᤶᤔᤧ᤹.

᥇᥊ ᤁᤖ ᤏᤢᤛᤡᤃᤣᤰᤐᤠ ᤕᤧᤴᤏᤡᤱᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤒᤠᤌᤖᤥ॥ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤌᤧᤔᤠᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹– ᤂᤡᤏᤡ᤹ ᤛᤠᤜᤠ᤹ᤖᤧ. ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ᤖᤧ. ᤐᤡᤳᤜᤠ᤹ᤖᤧ. ᤀᤍᤱ ᤁᤢᤓᤠ ᤌᤰᤛᤠ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤘᤣ᤹ ᤗᤠᤈᤣ᤹ᤒᤠᤸᤗᤧᤀᤠᤱ ᤌᤧᤔᤠ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤢᤴᤗ॥ ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤂᤡᤏᤡ᤹ᤏᤢ ᤔᤧᤏᤠ᤺ᤶᤛᤡᤱᤗ॥

᥇᥋ ᤔᤡᤛᤪ ᤗᤠᤈᤣ᤹ᤀᤥ ᤂᤡᤏᤡ᤹ ᤕᤥᤰ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤔᤢᤰᤛᤠᤶ ᤏᤢ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡ. ᤂᤧᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤒᤠᤌ ᤕᤧᤴᤏᤡᤴ ᤏᤧᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠᤖᤥ॥

᥇᥌ “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠ ᤜᤧᤰᤁᤣᤀᤣ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤢ ᤔᤠᤏᤢᤍᤡᤱ ᤔᤠ᤺ᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖ. ᤂᤧᤒᤩᤠᤱ ᤂᤧᤵᤔᤥ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ॥

᥇᥍ “ᤔᤏᤠ ᤔᤧᤛᤧᤖᤧᤶᤔᤧᤴᤏᤧ᤹॥

᥇᥎ “ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥏ “ᤂᤡᤏᤡ᤹ ᤔᤧᤄᤢ᤺ᤳᤋᤧᤶᤔᤡᤴᤏᤧ᤹॥

᥈᥆ “ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤴ ᤔᤧᤴᤘᤠ᤹ᤔᤏᤠᤒᤠ ᤀᤠᤵᤋᤡᤰ ᤔᤧᤃᤢᤋᤧᤶᤶᤔᤡᤴᤏᤧ᤹॥

᥈᥇ “ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤔᤣ᤺ᤳ. ᤁᤢᤜᤡᤶ. ᤁᤢᤀᤡᤰᤋᤠᤵ. ᤁᤢᤕᤥ᤺ᤃ᤻ᤒᤠ. ᤁᤢᤕᤥᤃ᤻ᤔᤠ. ᤁᤢᤒᤡᤳ. ᤁᤢᤀᤍᤱ ᤀᤡᤃᤪ ᤂᤧᤸᤗᤧ ᤁᤢᤎᤧᤔᤠ ᤐᤠ᤺ᤴᤏᤡᤴᤏᤠᤱ ᤔᤡᤰ ᤔᤧᤃᤣ᤺ᤳᤋᤧᤶᤔᤡᤴᤏᤧ᤹॥”

᥈᥈ ᤁᤴ ᤀᤡᤱᤈᤠ᤺ᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤥ᤺ᤰᤔᤠ ᤑᤠᤱᤈᤱᤅᤥ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤏᤢ ᤂᤠ᤹ᤔᤡᤳ ᤜᤧᤰᤁᤩᤠᤱ ᤂᤠᤔᤠᤰᤔᤠ ᤗᤢᤶᤔᤥᤗᤠᤶ ᤕᤶᤒᤠ ᤀᤡᤰᤗᤠᤀᤥ ᤂᤡᤏᤡ᤹ ᤁᤧᤖᤧᤰ ᤆᤢᤶᤓᤥ᤺ᤴ ᤁᤧᤔᤧᤳᤋᤡ॥ ᤂᤢᤏᤧ᤹ ᤁᤢᤕᤥ᤹ᤒᤠ ᤘᤣ᤹ ᤌᤧᤔᤠᤀᤠᤱ ᤔᤧᤒᤠ᤺ᤳᤋᤢᤴ॥ ᤜᤧᤰᤁᤩᤠᤱ ᤂᤧᤴ ᤀᤡᤱᤈᤠ᤺ᤱᤜᤠ᤹ ᤏᤧᤳᤇᤡ ᤛᤠᤵᤗᤢᤱᤜᤠ᤹ᤀᤥ ᤛᤠᤵᤋᤢᤀᤠᤱ ᤀᤠᤱᤃᤠ᤹ ᤐᤡᤖᤠᤱᤗᤥ॥

ᤀᤡᤛᤪᤠᤀᤡᤗᤡᤜᤠ᤹ ᤁᤡᤔᤠ ᤕᤱᤔᤠᤀᤥ ᤔᤧᤎᤩᤧ

(ᤗᤠ ᥈᥆:᥇᥎-᥈᥇)

᥈᥉ ᤂᤡᤏᤡ᤹ ᤂᤠᤔᤠᤰᤔᤠ ᤗᤢᤶᤔᤥᤗᤠᤶ ᤀᤡᤰᤗᤠᤴ ᤁᤧᤄᤧᤵᤛᤢᤶ. ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤅᤡᤴ ᤔᤡᤎᤢᤱ ᤔᤡᤖᤠ᤺ᤰ ᤋᤡᤖᤧᤀᤠᤱ ᤕᤢᤅᤧ. ᤂᤧᤒᤩᤠᤱ ᤂᤡᤏᤡ᤹ ᤌᤠ᤺ᤰᤁᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤏᤢ ᤋᤢᤶᤔᤩᤠᤱᤜᤠᤱᤜᤠ᤹ ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤧᤍᤩᤧ॥

᥈᥊ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤏᤢ ᤁᤢᤜᤠᤱᤘᤠ᤺ᤴ ᤀᤠᤏᤡᤃᤧ ᤀᤥ᤺ᤴᤎᤠᤰᤋᤡᤃᤧ॥ ᤀᤠᤏᤡᤃᤧ ᤂᤢᤏᤧ᤹ ᤁᤢᤀᤡᤰᤗᤠᤴ ᤔᤡᤎᤢᤱ ᤔᤡᤖᤠ᤺ᤰᤗᤠᤶ ᤂᤧᤵᤛᤢᤶᤒᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤏᤠᤜᤠ᤹ᤏᤢ ᤐᤠᤖᤧᤛᤠᤱ ᤔᤏᤠᤜᤠ᤹ ᤁᤢᤜᤡᤱᤘᤧᤳ ᤔᤧᤘᤠ᤹ᤒᤠ ᤀᤠᤏᤡᤃᤧ ᤀᤠᤀᤡᤴᤏᤣ ᤏᤡᤛᤢᤶᤒᤧ॥

᥈᥋ ᤁᤖ ᤀᤠᤸᤗ. ᤁᤶᤓᤩᤠᤖᤡᤰ ᤕᤶᤒᤠ ᤔᤡᤎᤢᤱ ᤔᤡᤖᤠ᤺ᤰᤁᤥ ᤌᤣᤀᤠᤱ ᤔᤡᤍᤡᤰᤔᤠᤀᤠᤱ ᤛᤡᤔᤠᤒᤣ᥅ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠᤴ ᤀᤠᤸᤗᤛᤠᤱ ᤀᤠᤏᤡ᤹ ᤀᤠᤄᤧᤵᤛᤢᤶᤏᤧᤓᤃᤪ ᤀᤠᤏᤡ᤹ ᤀᤠᤛᤡᤖᤥ᥄

᥈᥌ ᤔᤡᤎᤢᤱ ᤔᤡᤖᤠ᤺ᤰᤁᤥᤗᤠᤶ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠᤖᤧᤒᤠᤴ ᤁᤧᤄᤧᤶᤒᤠᤀᤠᤱ ᤀᤠᤏᤡ᤹ ᤜᤧᤰᤁᤣ ᤁᤧᤜᤡᤱᤒᤠ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤀᤠᤳᤋᤡᤴ ᤔᤏᤠᤴ ᤘᤠ᤹ᤒᤣ᥅

᥈᥍ ᤂᤧᤏᤧ᤹ ᤀᤠᤵᤑᤣᤰᤁᤣ ᤏᤡ᤺ᤳᤋᤠᤱ ᤐᤣᤃᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤧ᤹ᤀᤠᤱ ᤀᤠᤏᤡᤃᤧ ᤀᤠᤔᤧᤳᤋᤧ᤹. ᤂᤧᤒᤩᤠᤱ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤀᤡ᤺ᤳᤋᤢᤶ ᤏᤠ᤺ᤳᤋᤢᤶᤒᤧ॥”

᥈᥎ ᤂᤡᤏᤡ᤹ ᤀᤠᤱᤃᤠ᤹ᤏᤢ ᤁᤧᤒᤠᤖᤡᤒᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤔᤧᤳᤋᤠᤒᤠᤴ ᤀᤠᤱᤃᤠ᤹ ᤂᤧᤵᤛᤢᤱ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤢᤍᤥ᤺ᤵᤔᤠᤀᤣ ᤔᤧᤒᤠ᤺ᤳᤋᤢ॥

᥈᥏ ᤀᤠᤱᤃᤠ᤹ᤏᤢ ᤁᤡᤔᤠ ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤁᤧᤖᤧᤰ ᤀᤠᤒᤠ᤺ᤴᤜᤠ᤹ ᤂᤧᤶᤔᤠ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤁᤧᤃᤳᤋᤢᤶᤔᤡᤸᤗᤧᤃ ᤏᤢᤒᤠ ᤐᤥ᤺ᤰᤂᤧᤒᤠ ᤘᤕᤧ. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤛᤍᤠᤍᤡᤱ ᤔᤧᤏᤢᤖᤧ ᤔᤧᤍᤠᤛᤧᤒᤠᤔᤧᤴ॥

᥉᥆ ᤐᤣᤃᤧ᤹ᤀᤠᤱ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥ ᤏᤢ᤺ᤰᤂᤧᤶᤔᤧ᤹॥’

᥉᥇ ᤁᤖ ᤂᤧᤏᤧ᤹ ᤆᤠᤜᤡ᤺ᤴ ᤁ᤹ᤕᤥ ᤀᤠᤱᤃᤠ᤹ ᤀᤠᤒᤣᤛᤠᤱ ᤕᤧᤒᤧ᤹॥ ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤱᤜᤠ᤹ ᤜᤢ᤹ᤔᤠᤛᤡ ᤁᤧᤒᤥᤱᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹. ᤌᤡᤶ ᤏᤢ ᤛᤠᤶᤕᤥᤌᤡᤶᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧ. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤐᤡᤖᤢᤱᤛᤡᤱᤅᤠᤱ ᤏᤧᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤂᤧᤴ ᤌᤡᤶᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ॥”

᥉᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤏᤢᤖᤡᤰᤁᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤆᤢᤰᤘᤠ ᤑᤧᤱᤘᤠ ᤗᤧᤵᤔᤠᤱ ᤀᤠᤳᤋᤡᤀᤠᤱ ᤔᤧᤒᤣᤃᤧᤶᤔᤡᤴᤏᤧ᤹॥

᥉᥉ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤠᤱᤄᤣ᤺ᤰᤔᤠᤖᤧ ᤗᤠᤃᤡ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤁᤧᤖᤧᤰ ᤗᤠᤶᤜᤠ᤹ᤀᤥ ᤗᤠᤱᤄᤣᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤕᤢᤰ ᤁᤧᤈᤥᤃᤢᤶᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤢᤜᤡᤱᤘᤧᤳ ᤘᤕᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ. ᤂᤧᤒᤩᤠᤱ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖᤖᤥ॥

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤀᤡᤱᤈᤠ᤺ᤱ

᥌

ᤂᤡᤏᤡ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤒᤣᤃᤡᤀᤠᤱ ᤕᤢᤰ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢ᤹ᤛᤧ ᤀᤠᤱᤃᤠ᤹ ᤀᤡᤱᤍᤳ ᤐᤡᤖᤠᤱᤒᤠ ᤀᤡᤱᤈᤠ᤺ᤱ. ᤌᤡᤶ ᤏᤢ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥈ ᤂᤡᤏᤡ᤹ ᤜᤡᤱᤜᤡᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹ᤀᤠᤱ ᤂᤡᤏᤡ᤹ ᤏᤢ ᤂᤡᤏᤡ᤹ ᤛᤠᤀᤣᤜᤠ᤹ ᤜᤧᤰᤁᤩᤠᤱ ᤔᤧᤴᤇᤠ᤹ᤜᤠ᤹ᤖᤧ ᤀᤠᤱᤃᤠ᤹ ᤐᤡᤏᤡᤱᤗ ᤐᤳᤋᤠᤒᤠ ᤁᤧᤖᤧᤰ ᤁᤢᤎᤡᤶᤜᤠ᤹ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖ॥

᥉ ᤀᤡᤛᤪᤠᤀᤡᤗᤡᤛᤣ ᤂᤧᤵᤛᤧᤶᤔᤧ᤹. ᤁᤴᤜᤠ᤹ ᤁᤧᤖᤧᤰ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤂᤧᤒᤩᤠᤱ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤕᤖᤡᤰ ᤁᤧᤒᤥ᤺ᤴᤍᤡ ᤁᤧᤎᤧ᤹ᤖᤡ᤹ᤀᤠᤱᤗᤥ॥

᥊ ᤀᤡᤛᤪᤠᤀᤡᤗᤡᤛᤣ. ᤂᤧᤵᤛᤧᤶᤔᤧ᤹. ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱ. ᤕᤜᤘᤣ ᤍᤠᤱᤒᤠ ᤗᤳᤇᤠᤖᤰ ᤘᤠ᤹॥

᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ᤖᤧ. ᤂᤡᤏᤡ᤹ ᤁᤧᤖᤧᤰ ᤏᤡᤱᤘᤠ᤹ᤖᤧ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤔᤢᤰᤛᤠᤶᤔᤡᤸᤗᤧ ᤔᤡ᤺ᤶᤈᤡ ᤔᤧᤳᤋᤠᤶᤔᤧ᤹॥

᥌ ᤜᤧᤰᤁᤩᤠᤱ ᤀᤠᤀᤡᤴ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱᤒᤠ ᤁᤴ ᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ᤀᤥ ᤕᤢᤰᤂᤧᤶᤔᤧ᤹॥

᥍ ᤂᤡᤏᤡ᤹ ᤜᤡᤶᤔᤥ ᤁᤧᤘᤕᤡᤸᤗᤧ. ᤗᤠᤶᤔᤥ ᤗᤠᤱᤃᤧᤄᤣᤃᤡᤸᤗᤧ. ᤁᤧᤏᤠ᤺ᤶᤔᤠᤛᤡᤸᤗᤧ ᤏᤢ ᤁᤧᤒᤥᤃᤡᤸᤗᤧ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤇᤢᤶ ᤀᤡᤱᤛᤢᤶ ᤋᤠᤖᤧᤶᤔᤧ᤹ ᤂᤶᤓᤩᤠᤱ ᤂᤡᤏᤡ᤹ ᤛᤠᤜᤠ᤹ ᤜᤢ᤹ᤖᤧᤶᤛᤡᤶᤔᤧ᤹॥

᥎ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤔᤡᤰᤛᤣ᤺ᤴᤗᤧ ᤗᤠᤃᤡ ᤀᤡᤄᤣ᤺ᤰᤂᤧᤶ ᤑᤳᤇᤧᤶᤔᤧ᤹॥ ᤂᤧᤱᤜᤠ᤹ ᤂᤡᤏᤡ᤹ ᤋᤫᤠᤒᤥ ᤂᤣ᤺ᤰᤂᤠᤶ ᤑᤳᤇᤧᤶᤔᤧ᤹॥

᥏ ᤂᤧᤱᤜᤠ᤹ ᤂᤡᤏᤡ᤹ ᤜᤡᤶ ᤗᤠᤶᤎᤣ᤺ᤳᤐᤢᤱ ᤏᤢ ᤔᤠᤗᤠᤶᤎᤣ᤺ᤳᤜᤠ᤹ᤀᤥ ᤛᤠᤵᤋᤠᤶᤔᤧ᤹॥

᥇᥆ ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤠᤎᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤣᤴᤏᤢ ᤂᤡᤏᤡ᤹ ᤐᤡᤏᤡᤱ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤢᤏᤧ᤹ ᤁᤧᤃᤧᤳᤋᤡ᤹. ᤂᤡᤏᤡ᤹ ᤁᤧᤴᤈᤥᤃᤢᤶᤔᤡᤴᤒᤠ ᤕᤶᤒ᤻ᤕᤶᤒᤠ ᤏᤢ ᤏᤢ᤺ᤒ᤻ᤏᤢᤒᤠ ᤕᤧᤰᤕᤰᤜᤠ᤹ ᤁᤧᤏᤧᤒᤠ ᤗᤠᤈᤣ᤹ᤀᤥ.

᥇᥇ ᤂᤧᤵᤔᤥ ᤂᤡᤏᤡ᤹ ᤁᤧᤴᤇᤢᤵᤛᤢᤶᤔᤡᤴᤒᤠ ᤛᤠ᤹ᤖᤡᤰ ᤏᤢᤒᤠ ᤐᤠ᤺ᤴᤜᤠ᤹ᤖᤧ ᤛᤎᤧᤰ ᤁᤧᤍᤡᤶᤒᤠ ᤜᤡᤶᤜᤠ᤹ ᤔᤧᤕᤢᤱ᤹. ᤜᤧᤰᤁᤩᤠᤱ ᤁᤧᤴᤍᤕᤢᤶᤔᤡᤴᤒᤠ ᤘᤒᤠᤰᤜᤠ᤹ ᤏᤢ ᤁᤧᤸᤗᤣ᤺ᤳᤋᤢᤶᤔᤡᤴᤒᤠ ᤆᤧᤸᤗᤧᤰᤛᤣ᤹ ᤏᤢ ᤆᤤᤋᤢᤏ ᤀᤡᤰᤋᤠᤵᤜᤠ᤹ ᤏᤧᤖᤥ. ᤂᤧᤒᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤁᤧᤈᤠᤶᤔᤠᤱ ᤁᤧᤄᤠᤛᤡ᤹.

᥇᥈ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤰ ᤗ᤹ᤖᤧᤶᤔᤧ᤹. ᤜᤧᤰᤁᤩᤠᤱ ᤕᤥᤰ ᤁᤧᤶᤈᤥᤃᤡᤒᤠ ᤗᤠᤈᤣ᤹ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤧᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹॥

᥇᥉ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤖᤧᤶᤔᤧ᤹. ᤂᤢᤏᤧ᤹ᤀᤡᤴᤗᤰ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤁᤢᤔᤡᤱᤅᤥ ᤔᤠᤱᤜᤧᤰᤁᤠᤛᤡᤶᤔᤧ᤹॥

᥇᥊ ᤂᤡᤏᤡ᤹ ᤁᤒᤪᤡᤱ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤘᤣ᤹ ᤔᤠᤱᤜᤠ᤹ ᤔᤧᤍᤡᤶᤍᤧᤶ ᤔᤧᤏᤠ᤺ᤳᤋᤧᤶᤛᤡᤶᤔᤧᤴᤏᤧ᤹.

᥇᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤣ᤹ ᤔᤠᤱᤜᤠ᤹ ᤏᤠᤛᤡᤔᤧᤴᤎ᤺ᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ॥ ᤔᤧ᤺ᤴᤏᤧᤓᤃᤪ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤡᤏᤡ᤹ ᤛᤶᤎᤠᤱ ᤆᤢᤰ. ᤂᤧᤒᤩᤠᤱ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤂᤡᤏᤡ᤹ ᤁᤧᤔᤧᤰᤂᤡ᤹॥

᥇᥌ ᤔᤛ᤻ᤛᤠᤀᤥ ᤜᤧᤰᤁᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤧᤶᤔᤡᤴᤏᤧ᤹॥

᥇᥍ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤌᤡᤶ ᤁᤢᤀᤡᤱᤈᤠ᤺ᤱᤜᤠ᤹ ᤏᤢ ᤂᤢᤏᤧ᤹ ᤂᤡᤏᤡ᤹ ᤁᤧᤒᤡᤖᤡᤒᤠ ᤌᤡᤶᤜᤠ᤹ ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤀᤠᤳᤋᤡᤴ ᤀᤠᤳᤋᤡᤴ ᤐᤠ᤺ᤴᤜᤠ᤹ ᤁᤢᤍᤥ᤺ᤵᤔᤠ ᤏᤢ ᤏᤢᤒᤠ ᤆᤥᤰ ᤂᤧᤴ ᤆᤥᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ. ᤂᤧᤒᤩᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤧᤰᤛᤡᤱᤅᤠᤱ ᤔᤠᤱᤜᤧᤰ ᤆᤥᤃᤢᤒᤠ ᤂᤧᤴ ᤏᤢᤒᤠ ᤗᤠᤈᤣᤴ ᤂᤡᤏᤡ᤹ ᤜᤢᤰᤁᤠᤵ ᤆᤥᤃᤧᤶᤔᤧ᤹.

᥇᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤧᤖᤧᤰ ᤏᤡᤱᤔᤡᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤧᤶᤍᤧᤛᤧᤶᤛᤡᤶᤔᤧ᤹॥

᥈᥆ ᤁᤧᤍᤠᤒᤠ ᤕᤧᤶᤔᤥ ᤂᤡᤏᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤛᤣ᤺ᤴᤁᤧᤶᤍᤥᤛᤡ᤹. “ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤖᤧᤒᤠ ᤁᤴ ᤌᤡᤶᤜᤠ᤹ ᤏᤢ ᤛᤠᤶᤕᤥᤌᤡᤶᤜᤠ᤹ᤖᤧ ᤁᤢᤒᤣ᤺ᤴ ᤌᤧᤔᤠᤒᤣ᥅”

᥈᥇ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹. “ᤔᤡᤛᤪ ᤗᤠᤈᤣ᤹ᤀᤥ ᤑᤠᤖᤥᤸᤗᤧ ᤁᤢᤕᤥ᤺ᤃ᤻ᤒᤠ ᤀᤠᤘᤕᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤗᤠᤶ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤸᤗᤧ ᤀᤠᤗ᤺ᤳᤋᤧ ᤀᤠᤓᤧᤳᤋᤧ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤔᤡᤰᤁᤡᤸᤗᤧ ᤏᤡᤛᤢᤖᤀᤣ ᤔᤡᤛᤪᤡᤜᤠ᤹. ᤑᤠᤖᤥᤴ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ᤀᤥ ᤛᤠ᤹ᤖᤡᤰ ᤁᤡᤵᤔᤠᤃᤧᤄᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣᤴ ᤏᤢ ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢ॥

᥈᥉ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤧᤰᤛᤡᤱᤅᤠᤱ ᤐᤡᤏᤡᤱ ᤗ᤹ᤖᤡᤰ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤀᤠᤏᤡ᤹ ᤑᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤂᤧᤵᤔᤥᤗᤠᤶ ᤀᤠᤗ᤺ᤳᤋᤧ॥

᥈᥊ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤀᤠᤏᤡ᤹ ᤁᤴ ᤁᤧᤖᤧᤰ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤢ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤠᤖᤧ ᤗᤠᤃᤡ ᤀᤡᤱᤍᤳ ᤀᤠᤒᤡᤖᤧᤒᤠᤖᤥ. ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤆᤰᤔᤧᤸᤗ᤹ᤀᤣ ᤀᤠᤏᤢ᤹ ᤀᤠᤍᤠᤖ. ᤜᤧᤰᤁᤩᤠᤱ ᤀᤠᤀᤡᤴ ᤜᤧᤰᤁᤣᤀᤣ ᤀᤠᤏᤡ᤹ᤀᤠᤱ ᤋᤠᤵᤌᤣᤰ ᤕᤠᤶᤎᤣᤰᤁᤥ ᤀᤠᤘᤠ᤹ᤖ॥

᥈᥋ ᤂᤢᤏᤧ᤹ ᤁᤢᤀᤡᤱᤍᤳ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤔᤡᤰᤛᤠ ᤋᤃᤡ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤀᤠᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤀᤠᤗ᤹ᤏᤧᤓᤃᤪ. ᤜᤠᤒᤠ ᤂᤧᤴᤏᤣ ᤀᤠᤏᤡ᤹ ᤗᤠᤃᤡ ᤛᤠᤶᤕᤥᤒᤠ ᤐᤥᤱᤗᤥ॥”

ᤁᤏᤠᤏᤡᤜᤠ᤹ᤏᤢ ᤑᤢᤳᤇᤡᤱᤔᤠ ᤔᤧᤏᤢ᤹ᤏᤧᤴ

(ᤗᤠ ᥉᥊:᥇᥇-᥇᥌)

᥍

ᤀᤠᤸᤗ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤑᤠ᤹ᤀᤠᤱ ᤐᤣ᤺ᤰᤔᤠ ᤁᤧᤈᤥᤃᤡᤒᤠ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤓᤧᤳᤋᤡ᤹. ᤜᤧᤰᤁᤩᤠᤱ ᤂᤡᤏᤡ᤹ᤏᤢ᤺ᤸᤗᤧ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤏᤢ ᤐᤎᤢᤶ ᤁᤧᤎᤢᤶᤒᤠ ᤁᤴ ᤏᤢᤛᤡ ᤔᤧᤴᤇᤠᤶ ᤛᤢᤘᤠᤱ. ᤜᤡᤳᤋᤡ. ᤃᤡᤷᤃᤠᤛᤡ. ᤀᤣᤔᤥᤖᤡ. ᤁᤏᤠᤏᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤂᤢᤏᤧ᤹ ᤏᤠ᤺ᤳᤋᤢᤍᤣᤛᤢᤛᤡ᤹.

᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤂᤡᤏᤡ᤹ ᤕᤢᤰᤁᤥ ᤋᤠᤖᤢᤛᤡ ᤁᤧᤒᤡᤖᤡ᤹. ᤂᤧᤒᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤁᤧᤏᤠ᤺ᤴᤍᤢᤶᤛᤡᤶᤒᤠ ᤔᤧᤒᤥ᤺ᤱ᤹. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤂᤧᤱᤜᤠ᤹ ᤂᤰᤐᤧᤳ ᤔᤧᤰᤂᤧᤶᤛᤡᤶᤔᤧ᤹॥ ᤂᤡᤏᤡ᤹ ᤂᤧᤱᤜᤠ᤹ᤏᤢ ᤌᤧᤔᤠ ᤐᤠ᤺ᤴᤏᤥᤀᤠᤱ ᤔᤧᤍᤱᤅᤠᤛᤡᤶᤔᤡᤴᤏᤧ᤹॥ ᤂᤧᤱᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤧᤶᤛᤡᤶᤔᤡᤴᤏᤧ᤹॥

᥉ ᤂᤧᤱᤜᤠ᤹ᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤔᤧᤒᤡᤖᤧᤶᤛᤡᤶᤔᤡᤴᤏᤧ᤹ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤂᤡᤏᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹ᤖᤧ ᤗᤠᤃᤡ ᤔᤧᤍᤠᤖᤧᤶᤛᤡᤶᤔᤡᤴᤏᤧ᤹.

᥊ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤕᤜᤘᤣ ᤍᤠᤱᤒᤠᤗᤠᤶ ᤔᤧᤜᤢᤛᤢᤛᤡᤀᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠ ᤔᤧᤒᤠᤱᤄᤢᤛᤡ᤹॥ ᤀᤰᤂᤣ ᤐᤥ᤺ᤱᤒᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤡᤏᤡ᤹ ᤛᤶᤎᤠᤱ ᤌᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤂᤡᤔᤥ ᤁᤧᤔᤧᤰᤂᤡ᤹॥

᥋ ᤂᤡᤏᤡ᤹ ᤂᤧᤱᤜᤠ᤹ᤏᤢ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤕᤴᤇᤧᤶ ᤐᤡᤖᤧᤶᤛᤡᤶᤔᤧ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤂᤥᤒᤠ ᤗᤢᤱᤜᤠ᤹ ᤑᤕ᤺ᤵᤑᤕ᤺ᤵ ᤕ᤺ᤵᤛᤧᤶ ᤐᤡᤖᤧᤶᤛᤡᤶᤔᤧ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤛᤣᤖᤠ ᤔᤠᤱᤅᤡᤸᤗᤧ ᤁᤢᤛᤡᤳᤗᤠᤱᤜᤠ᤹ ᤂᤰᤋᤧᤶᤔᤧ᤹ᤀᤠᤱ ᤛᤥ᤺ᤴᤍᤧᤶ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤧᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤔᤡᤀᤥ ᤔᤡᤎᤡᤰᤂᤧᤶ ᤐᤡᤖᤧᤶᤛᤡᤶᤔᤧ᤹॥

᥌ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤗᤳᤇᤠ ᤛᤣᤛᤣᤒᤠ ᤛᤢᤘᤠᤱᤏᤡᤱᤗᤥ॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤗᤠᤶ ᤂᤢᤏᤧ᤹ ᤁᤢᤗᤠᤃᤡ ᤗᤳᤇᤠ ᤁᤧᤕᤧᤰᤐᤠ ᤛᤢᤘᤠᤱ. ᤗᤳᤇᤠ ᤀᤡᤔᤧᤸᤗᤢᤱᤒᤠ ᤕᤠᤱᤛᤠᤁᤢᤴᤎᤣ ᤆᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤧᤛᤣᤃᤡᤀᤠᤱ ᤘᤠ᤹॥

᥍ ᤂᤡᤏᤡ᤹ ᤂᤠᤏᤡ᤺ᤳᤋᤥ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤕᤖᤡᤰ ᤁᤧᤕᤥᤖᤡᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠ ᤀᤡᤃᤪ ᤁᤧᤛᤣᤃᤡᤒᤠ ᤔᤧ᤺ᤴ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤂᤠᤏᤡ᤺ᤳᤋᤥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤆᤒᤧᤳᤇᤡᤰ ᤁᤧᤘᤕᤡ॥

᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤵᤔᤠᤖᤧ ᤗᤠᤃᤡᤀᤣ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤢᤰᤛᤠᤶᤔᤡᤸᤗᤧ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡ. ᤂᤧᤒᤩᤠᤱ ᤔᤡᤛᤪᤒᤠ ᤜᤠᤱ ᤑᤠᤖᤥᤸᤗᤧ ᤁᤢᤜᤢᤰᤁᤥᤗᤠᤶ. ᤕᤥᤰ ᤁᤧᤶᤈᤥᤃᤡᤒᤠ ᤗᤠᤈᤣ᤹ᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤡ॥

᥏ ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤀᤥ ᤕᤢᤰᤂᤧᤶᤔᤧ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤗᤳᤇᤠ ᤏᤛᤠ᤺ᤴᤛᤠᤒᤠ ᤏᤡᤱᤘᤠ᤹ᤑᤢᤔᤠᤱ ᤘᤠ᤹॥ ᤂᤢᤏᤧ᤹ ᤔᤡ᤺ᤶᤈᤡ ᤁᤧᤔᤧᤵᤐᤠ ᤏᤢ ᤂᤢᤏᤧ᤹ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤜᤧᤴᤇᤡᤱ ᤌᤠ᤺ᤰᤜᤠ᤹ᤀᤥ ᤏᤛᤠ᤺ᤴᤛᤠᤒᤠ ᤁᤢᤔᤠᤱᤜᤢᤵᤐᤡᤴ ᤁᤧᤳᤋᤢ᤹॥

᥇᥆ ᤁᤖ ᤂᤢᤏᤧ᤹ ᤁᤧᤏᤠ᤹ᤒᤠᤜᤠ᤹ ᤛᤧᤰᤂᤠᤛᤠᤱ ᤔᤧᤰᤂᤢᤛᤡ᤹. ᤂᤶᤓᤩᤠᤱ ᤂᤢᤏᤧ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤢᤗᤧᤰᤘᤠ ᤏᤢ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤔᤧᤛᤢᤏᤧᤴ॥

᥇᥇ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤀᤡᤱᤈᤠ᤺ᤱ. ᤌᤡᤶ ᤏᤢ ᤛᤠᤶᤕᤥᤌᤡᤶᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤗᤠᤃᤡ ᤔᤢ᤹ᤀᤡᤛᤠᤶ

(ᤛᤠᤶᤕᤥ ᤀᤡᤱ ᥈᥎:᥇-᥇᥊)

᥇᥈ ᤂᤡᤏᤡ᤹ ᤁᤴ ᤌᤡᤶᤜᤠ᤹ ᤁᤧᤄᤧᤵᤛᤢᤶᤔᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠ ᤁᤢᤔᤠᤱᤜᤢᤵᤐᤡᤴ ᤁᤧᤳᤋᤢ᤹॥

᥇᥉ ᤂᤢᤏᤧ᤹ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤀᤠᤱ ᤂᤡᤏᤡ᤹ ᤁᤧᤓᤥᤛᤡ᤹॥ ᤂᤢᤏᤧ᤹ ᤐᤡᤏᤡᤱ ᤑᤠ᤹ᤀᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤌᤰᤗᤠᤖᤧ ᤗᤠᤃᤡ ᤕᤖᤡᤰ ᤛᤠᤔᤧᤴᤇᤠ᤹ᤜᤠ᤹ ᤁᤧᤒᤡᤖᤡ᤹. ᤀᤡᤰᤋᤠᤵᤐᤥ ᤁᤧᤎᤥ᤺ᤰᤐᤠ ᤁᤢᤈᤠᤖᤧ ᤗᤠᤃᤡ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤏᤡ᤺ᤱᤃᤣ᤹. ᤐᤡᤳᤌᤰᤛᤠ. ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳᤛᤠᤳᤜᤠ᤹ ᤏᤢ ᤔᤧᤸᤗᤢᤰ ᤔᤧᤴᤍᤠᤰ ᤛᤠ᤺ᤳᤜᤠ᤹ᤀᤥᤀᤠᤱ ᤂᤢᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢ᤹॥

᥇᥊ ᤂᤡᤏᤡ᤹ ᤘᤣ᤹ ᤔᤏᤠᤜᤠ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤔᤢ᤹ᤀᤡᤛᤠᤒᤠ ᤁᤧᤒᤥ᤺ᤰᤂᤡ᤹॥ ᤂᤡᤏᤡ᤹ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ ᤔᤏᤠᤜᤠ᤹ᤀᤥ ᤀᤠᤳᤋᤡᤴᤜᤠ᤹ᤀᤠᤱ ᤗᤢᤰᤐᤠ ᤂᤰᤐᤠ ᤔᤧᤶᤒᤥ᤺ᤱᤏᤧᤴ ᤜᤧᤰᤁᤩᤠᤱ ᤌᤰᤛᤠᤜᤠ᤹ᤀᤥᤀᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤎᤠᤵᤔᤏᤠ ᤔᤧᤶᤒᤥ᤺ᤱᤏᤧᤴ॥

᥇᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤖᤧᤰ ᤋᤢᤰᤔᤠ ᤗᤠ᤺ᤰᤔᤠᤗᤠᤶ ᤁᤧᤘᤣ᤺ᤴᤍᤡ᤹॥ ᤔᤡᤛᤪᤀᤥ ᤂᤡᤏᤡ᤹ ᤁᤧᤏᤡᤛᤢᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤔᤡᤱᤍᤣ᤹ᤜᤠ᤹ ᤂᤡᤏᤡ᤹ ᤛᤶᤎᤠᤱ ᤔᤧᤍᤠᤖᤢᤴ᤹. ᤁᤖ ᤂᤡᤏᤡ᤹ᤏᤢ ᤏᤡᤱᤔᤡ ᤁᤧᤈᤥ᤺ᤰᤐᤠᤜᤠ᤹ᤀᤥ ᤂᤧᤴ ᤔᤡᤱᤍᤣ᤹ᤜᤠ᤹ ᤋᤠᤖᤢ᤹॥

᥇᥌ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢᤰᤁᤥ ᤁᤧᤒᤡᤖᤡᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤡᤏᤡ᤹ ᤔᤧᤰᤂᤧᤶᤛᤡᤶᤔᤧ᤹. ᤂᤧᤱᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤧᤶᤛᤡᤶᤔᤧᤴᤏᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤶᤓᤠ ᤂᤧᤴᤏᤣ ᤂᤡᤏᤡ᤹ ᤀᤡᤀᤥ ᤌᤠᤔᤠ ᤀᤡᤈᤥ ᤐᤥᤱ᤹॥

᥇᥍ ᤂᤡᤏᤡ᤹ ᤀᤠᤒᤠᤅᤣ ᤀᤰᤂᤣ ᤁᤧᤀᤡ᤺ᤳᤋᤢᤶᤒᤡᤗᤠ. “ᤁᤴ ᤛᤢᤘᤠᤱᤜᤠ᤹ ᤀᤠᤏᤡ᤹ᤏᤢ᤺ᤸᤗᤧ ᤁᤧᤎᤢᤶᤒᤠ ᤔᤧᤈᤥᤰ॥ ᤀᤠᤏᤡ᤹ ᤀᤠᤰᤂᤣᤀᤠᤱ ᤁᤴᤜᤠ᤹ ᤏᤠ᤺ᤵᤔᤠ ᤀᤠᤛᤢᤰᤋᤢᤶᤛᤡᤶᤒᤣ᥅”

᥇᥎ ᤁᤖ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠᤖᤥᤴ ᤏᤢ ᤁᤧᤖᤧᤰ ᤔᤡᤛᤪ ᤗᤠᤈᤣᤴ ᤀᤠᤰᤂᤣ ᤔᤧᤳᤋᤢ ᤂᤧᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥

᥇᥏ ᤕᤶᤒ᤻ᤕᤶᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹. ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤏᤢ ᤂᤧᤴ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤀᤠᤵᤑᤣᤰ ᤂᤡᤏᤡ᤹ ᤔᤡᤰᤁᤡᤸᤗᤧ ᤁᤧᤏᤡᤛᤢᤶ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤢᤰᤛᤠᤶ ᤏᤢ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤂᤢᤏᤧ᤹ ᤂᤡᤏᤡ᤹ ᤁᤧᤗ᤺ᤳᤋᤡ ᤁᤧᤓᤧᤳᤋᤡᤒᤠᤴ ᤂᤧᤵᤔᤥ ᤂᤡᤏᤡ᤹ ᤀᤠᤵᤑᤣᤰ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ– ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤠᤸᤗᤥ ᤁᤧᤃᤡᤖᤢᤶᤛᤡᤶᤒᤠ ᤂᤧᤴ ᤛᤢᤘᤠᤱᤜᤠ᤹ᤀᤠᤱ ᤜᤧᤰᤁᤣᤀᤣ ᤔᤧᤳᤋᤢᤛᤡ᤹॥

᥈᥆ ᤁᤴᤏᤢ᤺ᤸᤗᤧ ᤘᤣ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤏᤢ ᤂᤡᤏᤡ᤹ᤗᤠᤶ ᤁᤧᤈᤡᤱᤛᤡᤱᤒᤠᤜᤠ᤹ ᤔᤧᤶᤔᤧᤰᤏᤧᤴᤗ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤛᤠᤘᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡ᤹॥

᥈᥇ ᤂᤧᤱᤜᤠ᤹ᤏᤢ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹॥ ᤂᤢᤏᤧ᤹ ᤐᤕᤶ ᤕᤶᤒᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤏᤡᤱᤘᤠ᤹ᤑᤢᤔᤠᤱ ᤆᤥᤰ॥

᥈᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤢᤘᤠᤱᤜᤠ᤹ ᤕᤅᤣ᤺ᤰ ᤕᤅᤣ᤺ᤰ ᤂᤡᤏᤡ᤹ ᤋᤃᤡᤗᤠᤶ ᤗ᤺ᤳᤋᤢᤍᤣᤛᤢᤛᤡ᤹॥ ᤂᤡᤏᤡ᤹ ᤂᤧᤱᤜᤠ᤹ ᤌᤡᤰᤗᤧᤱᤗᤧ ᤔᤧᤱᤔᤠ ᤁᤧᤱᤄᤥᤛᤢᤶᤛᤡᤶᤔᤡᤴ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤁᤒᤪᤡᤱ ᤐᤡᤛᤠᤱᤒᤠ ᤋᤠᤶᤓᤢᤱ ᤌᤰᤛᤠᤜᤠ᤹ ᤕᤖᤡᤰ ᤔᤧᤒᤥ᤺ᤴᤗ ᤔᤧᤒᤣ᤺ᤰ॥

᥈᥉ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤂᤡᤏᤡ᤹ ᤕᤢᤰᤁᤥ ᤋᤠᤖᤢᤛᤡ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤶᤔᤧᤰᤏᤧᤴᤗ ᤌᤠᤖᤡᤰ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤏᤠᤰᤗ ᤕᤠ᤺ᤴᤍᤢᤛᤡ᤹॥

᥈᥊ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤛᤡ ᤁᤧᤒᤡᤖᤡ᤹. ᤂᤶᤓᤩᤠᤱ ᤂᤡᤏᤡ᤹ ᤋᤠᤱᤛᤠᤱᤒᤠᤸᤗᤧ ᤁᤢᤛᤡᤃᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤣ ᤁᤧᤔᤠᤛᤢᤶ ᤁᤧᤒᤡᤖᤢᤶᤛᤡᤶ᤹॥ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤂᤡᤏᤡ᤹ ᤋᤃᤡ ᤕᤧᤵᤔᤠ ᤔᤧᤴᤇᤢᤰᤏᤧᤴ॥ ᤂᤡᤏᤡ᤹ ᤂᤧᤱᤜᤠ᤹ ᤁᤧᤔᤢᤰᤂᤢᤶᤛᤡᤶ᤹॥

᥈᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧᤴ ᤏᤠᤘᤠᤀᤡᤳᤗᤠᤜᤠ᤹ ᤔᤡᤀᤥ ᤂᤡᤏᤡ᤹ ᤔᤡᤎᤡᤰᤂᤧᤶᤍᤣᤛᤧᤶᤛᤡᤶᤔᤧ᤹॥ ᤏᤠᤘᤠᤀᤡᤳᤗᤠᤀᤥ ᤁᤧᤕᤠᤰᤐᤠ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤔᤡᤰ ᤔᤧᤃᤣ᤺ᤳᤋᤧᤶᤔᤡᤴᤏᤣ᤹ ᤜᤧᤰᤁᤩᤠᤱ ᤀᤠᤵᤑᤣᤰ ᤗᤠᤃᤡ ᤔᤧᤔᤧᤳᤋᤠᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤶᤓᤠ ᤂᤧᤴᤏᤣ ᤂᤡᤏᤡ᤹ ᤀᤡᤀᤥ ᤌᤠᤔᤠ ᤀᤡᤈᤥ ᤐᤥᤱ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤁᤴ ᤁᤢᤛᤡᤰᤁᤧᤗᤧ᤺ᤱᤒᤠ ᤆᤥᤰ॥

᥈᥌ ᤀᤠᤳᤋᤡᤴ ᤛᤡᤰᤁᤧᤗᤧ᤺ᤱᤒᤠ ᤐᤠ᤺ᤴᤏᤡᤴᤏᤠᤱ ᤂᤡᤏᤡ᤹ ᤜᤡᤶᤔᤥ ᤔᤧᤍᤠᤖᤠᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ᤀᤠᤱ ᤂᤧᤴ ᤜᤧᤰᤁᤣ ᤔᤧᤰᤔᤠᤖᤧ ᤗᤠᤃᤡ ᤗᤠ᤺ᤳᤗᤠ᤺ᤳ ᤁᤧᤒᤥ᤺ᤰᤂᤡ᤹॥ ᤂᤡᤏᤡ᤹ ᤂᤧᤴ ᤆᤠ᤹ᤖᤡᤰᤁᤣ ᤆᤡ᤺ᤳᤋᤧᤶᤔᤧ᤹ ᤂᤧᤒᤩᤠᤱ ᤏᤠ᤹ᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤔᤧᤱᤔᤠᤖᤧ ᤗᤠᤃᤡ ᤗᤠ᤺ᤳᤗᤠ᤺ᤳ ᤛᤧᤶᤔᤏᤠᤒᤠ ᤐᤠ᤺ᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹

᥎

ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤗ ᤐᤳᤋᤠᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤢᤜᤡᤱᤘᤧᤳ ᤘᤠ᤹ᤔᤠ ᤁᤧᤛᤢᤰᤋᤡᤖ ᤜᤧᤰᤁᤩᤠᤱ ᤕᤖᤡᤰ ᤐᤥ᤺ᤶᤔᤠ ᤌᤧ᤹ᤔᤠ ᤁᤧᤛᤢᤰᤋᤡᤖ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤔᤠᤱᤜᤧᤰᤋᤢᤛᤡᤀᤠᤱ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣᤴ ᤂᤡᤏᤡ᤹ ᤐᤣ᤺ᤰᤔᤠᤀᤠᤱ ᤕᤢᤰ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤗ॥

᥈ ᤂᤡᤏᤡ᤹ ᤏ᤺ᤶᤏ᤺ᤶᤒᤠ ᤆᤥ᤺ᤰᤔᤠᤖᤧ ᤗᤠᤃᤡ. ᤏᤡᤱᤘᤠ᤹ ᤛᤠ᤹ᤔᤠᤖᤧ ᤗᤠᤃᤡ ᤏᤢ ᤂᤢᤏᤧ᤹ ᤁᤢᤀᤡᤱᤈᤠ᤺ड᤻ᤅᤡᤴ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹ ᤁᤧᤃᤳᤋᤢᤶᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤁᤴ ᤗᤡᤒᤥᤱ ᤋᤱᤒᤣ ᤌᤠᤖᤡᤰᤐᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤠᤶᤍᤡ᤺ᤰᤁᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤠᤰᤂᤣᤗ᤹ᤖᤡᤰ ᤗᤠᤶᤃᤧᤗᤥᤛᤡ. ᤂᤧᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥

᥉ ᤂᤢᤏᤧ᤹ ᤂᤡᤏᤡ᤹ ᤏ᤺ᤶᤏ᤺ᤶᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤛᤠᤰᤁᤡᤸᤗᤧ ᤁᤧᤍᤖᤡᤖ ᤁᤧᤕᤠ᤺ᤴᤍᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤔᤴᤏ ᤁᤧᤈᤠ᤺ᤳᤋᤡ. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤏᤢ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤌᤧᤔᤠᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ॥ ᤔᤧᤴᤇᤠᤶ ᤕᤠᤵᤔᤡ᤺ᤴ ᤁᤢᤈᤠ᤺ᤸᤗᤧᤖᤰ ᤔᤧᤜᤡᤱᤏᤧᤴ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤈᤠ᤺ᤰᤁᤡᤸᤗᤧ ᤜᤡᤱ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤂᤢᤏᤧ᤹ ᤀᤰᤂᤣ ᤆᤥᤃᤢᤒᤠᤖᤥ॥

᥊ ᤂᤧᤴ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤂᤡᤏᤡ᤹ ᤌᤰᤁᤥᤒᤠ ᤆᤠᤱᤜᤠ᤹ ᤔᤧᤍᤧ᤺ᤰᤂᤧᤴ. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤱᤜᤠ᤹ ᤔᤧᤎᤱᤍᤢᤴ॥

᥋ ᤂᤡᤏᤡ᤹ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤐᤥᤱ᤹. ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤛ᤻ᤛᤠᤴ ᤜᤧᤴᤌᤡᤶ ᤕᤠᤰᤋᤢᤒᤠ ᤁᤢᤀᤡᤛᤡ᤺ᤰ ᤕᤜᤣᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤧᤴᤌᤡᤶ ᤁᤧᤕᤠᤰᤋᤡ᤹॥

᥌ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤥ ᤗᤠᤱᤄᤣᤃᤧᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤡᤛᤧᤶᤔᤧ᤹ᤀᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥍ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤳᤇᤠ ᤏᤢᤒᤠ ᤗᤠᤈᤣ᤹ᤀᤥ ᤁᤧᤍᤣ᤹ᤖᤡᤖ ᤁᤧᤒᤳᤇᤡ᤹॥ ᤂᤧᤵᤔᤥ ᤘᤜ᤺ᤱ ᤕᤜ᤺ᤱ ᤏᤢ ᤘᤠᤒᤢᤴᤍᤠᤰᤘᤠ ᤁᤧᤗᤠᤰᤐᤠ ᤁᤧᤗ᤺ᤶᤒᤠ ᤆᤫᤠ᤺ᤳᤋᤡᤴ ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤏᤧᤏᤧᤒᤠᤍᤧᤴ ᤐᤥ᤺ᤱᤅᤠᤱ ᤁᤢᤱᤗᤥ॥

᥎ ᤂᤧᤴ ᤗᤠᤈᤣᤴ ᤔᤠᤛᤡ. ᤜ᤺ᤰᤛᤡ. ᤆᤧᤸᤗᤧᤰᤛᤣ᤹. ᤐ᤺ᤳᤇᤣ᤹. ᤑᤢᤳᤗᤧ᤹ᤛᤣ᤹. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤏᤢ ᤛᤰᤘᤠᤄᤢ᤺ᤸᤗᤧ ᤁᤧᤍᤡᤶᤒᤠ ᤆᤥᤰ॥

᥏ ᤂᤧᤴ ᤗᤠᤈᤣ᤹ᤀᤥ ᤂᤡᤏᤡ᤹ ᤗᤠᤃᤡ ᤁᤢᤈᤠ ᤛᤠᤰᤁᤡᤸᤗᤧ ᤁᤧᤴᤍᤖᤡᤴ॥ ᤂᤧᤵᤔᤥ ᤂᤡᤏᤡ᤹ ᤗᤠᤃᤡ ᤌᤧᤔᤠ ᤐᤠ᤺ᤴᤏᤥᤀᤠᤱ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤴᤎᤩᤧ᤹ᤀᤡᤴ॥ ᤂᤧᤴ ᤗᤠᤈᤣ᤹ᤀᤥᤒᤠ ᤗᤢᤱᤜᤠ᤹ᤀᤥ ᤑᤧᤴᤈᤣ᤹ ᤕᤠᤰ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤗᤠᤶ ᤑᤧᤔᤡ ᤁᤧᤗ᤺ᤳᤋᤢᤶ᤹॥

᥇᥆ ᤀᤠᤸᤗ ᤂᤡᤏᤡ᤹ ᤁᤧᤄᤠᤛᤡᤖ ᤌᤠᤖᤡᤰ ᤆᤠᤔᤠ ᤁᤧᤄᤥᤛᤢᤶᤔᤡᤸᤗᤧ. ᤂᤢᤏᤧ᤹ ᤂᤡᤏᤡ᤹ ᤁᤧᤒᤡᤖᤡᤒᤠ ᤗᤠᤈᤣ᤺ᤸᤗᤧ ᤗᤠᤃᤡ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤕᤜᤘᤣ ᤍᤠᤱᤒᤧᤴ ᤏᤡᤱᤘᤠ᤹ᤑᤣ᤺ᤶᤔᤠ ᤔᤧᤏᤢ᤹ᤏᤧᤴ

᥇᥇ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤕᤧᤶᤔᤧ᤹᥄ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤏᤢ ᤂᤢᤏᤧ᤹ ᤁᤢᤎᤡᤶᤜᤠ᤹ ᤔᤧᤓᤣ᤺ᤴᤍᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹॥

᥇᥈ ᤔᤧ᤺ᤴᤏᤧᤓᤃᤪ ᤀᤠᤸᤗ ᤂᤡᤏᤡ᤹ ᤁᤧᤈᤠᤶᤔᤠᤱ ᤂᤡᤏᤡ᤹ ᤁᤧᤄᤠᤛᤡ᤹. ᤂᤶᤓᤩᤠᤱ ᤏᤢ᤺ᤒ᤻ᤏᤢᤒᤠ ᤜᤡᤶᤜᤠ᤹ ᤁᤧᤈᤥᤃᤢᤶᤔᤠᤱ ᤁᤧᤕᤢᤅᤡ᤹.

᥇᥉ ᤂᤧᤒᤩᤠᤱ ᤂᤡᤏᤡ᤹ ᤌᤰᤛᤠᤗᤢᤵᤜᤠ᤹ ᤏᤢ ᤌᤰᤛᤠ ᤛᤢᤶᤜᤠ᤹ ᤕᤖᤡᤰ ᤔᤧᤒᤥᤱᤗ ᤔᤧᤒᤣ᤺ᤰ. ᤜᤧᤰᤁᤩᤠᤱ ᤂᤡᤏᤡ᤹ ᤛᤠᤶᤔᤩᤠᤱ ᤕᤢᤵᤐᤠ ᤏᤢ ᤂᤡᤏᤡ᤹ ᤁᤧᤃᤳᤋᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤘᤧᤳᤋᤧᤛᤖᤧ ᤐᤥᤱ᤹.

᥇᥊ ᤂᤧᤒᤩᤠᤱ ᤂᤡᤏᤡ᤹ ᤀᤠᤱᤍᤡᤱ ᤁᤧᤗ᤹ᤖᤡᤀᤠᤱ ᤕᤥᤰ ᤁᤧᤶᤈᤥᤃᤡᤒᤠ ᤗᤠᤈᤣ ᤔᤡᤛᤪᤗᤠᤶ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶ᤹॥

᥇᥋ ᤁᤢᤏᤡᤱ ᤁᤧᤀᤠ᤺ᤵᤐᤠ ᤀᤛᤣ᤺ᤰ ᤏᤢ ᤋᤠᤱᤛᤠᤱ ᤂᤧᤒᤰᤜᤠ᤹ ᤁᤧᤕᤠᤰᤐᤠ. ᤆᤡᤈᤡ ᤂᤰᤂᤰᤐᤠ ᤏᤢ ᤆᤠ ᤔᤧᤴᤏᤢ᤹ᤔᤏᤠᤒᤠ ᤗᤠᤈᤣ᤹ ᤁᤧᤏᤧᤒᤠ ᤐᤕᤶ ᤕᤶᤒᤠ ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ ᤂᤢᤏᤧ᤹ ᤂᤡᤏᤡ᤹ ᤗᤠᤶᤃᤧᤗᤥᤛᤡ ᤁᤧᤓᤧᤳᤋᤡ॥ ᤂᤢᤏᤧ᤹ ᤂᤡᤏᤡ᤹ ᤗᤠᤃᤡ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤗᤠᤶ ᤆᤫᤠ᤺ᤳ ᤗ᤺ᤳᤋᤢ॥

᥇᥌ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤒᤠ ᤔᤴᤏ᤺ᤴ ᤁᤧᤈᤠ᤺ᤳᤋᤡᤀᤠᤱ ᤁᤢᤏᤢᤵᤔᤥ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ ᤑᤠ᤹ᤀᤠᤱ ᤂᤢᤏᤧ᤹ ᤂᤡᤏᤡ᤹ ᤏ᤺ᤶᤏ᤺ᤶᤒᤠ ᤁᤧᤈᤥᤃᤡ ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤖᤢ॥

᥇᥍ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ᤀᤣ ᤆᤥᤃᤢ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤰᤂᤧ ᤔᤧᤗ᤹ᤖᤧᤶᤔᤡᤴᤏᤧ᤹. “ᤁᤴ ᤕᤠᤱᤛᤠᤁᤢᤴᤎᤣᤜᤠ᤹ ᤀᤠᤏᤡᤃᤧ ᤌᤢᤶᤔᤠ ᤛᤠᤰᤔᤠ ᤏᤢ ᤔᤢᤰᤁᤡᤸᤗᤧ ᤂᤥᤛᤢᤶᤒᤧ॥”

᥇᥎ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣ ᤂᤥᤔᤠ ᤔᤢᤰᤛᤠᤶ ᤁᤧᤒᤡᤖᤡ᤹॥ ᤁᤶᤓᤗ᤹ᤖᤡᤰᤁᤣ ᤂᤢᤏᤧ᤹ ᤂᤡᤏᤡ᤹ ᤐᤠᤎᤧᤒᤠ ᤋᤠᤰᤌᤧᤒᤠᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤀᤠᤵᤑᤠᤸᤗᤧᤛᤠᤱ ᤘᤠ᤹ᤖ ᤆᤥᤃᤢ᤹. ᤂᤧᤴ ᤀᤠᤀᤡᤴ ᤌᤠᤖᤡᤰᤁᤣ ᤜᤠᤒᤠ ᤘᤠ᤹॥

᥇᥏ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤁᤴ ᤁᤧᤛᤠᤰᤐᤠ ᤛᤠᤶᤍᤡᤱ ᤐᤡᤏᤡᤱᤗ ᤐᤳᤋᤠ. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤁᤧᤔᤢ᤺ᤳᤇᤢᤶ᤹ ᤜᤧᤰᤁᤩᤠᤱ ᤘᤣ᤹ ᤔᤠᤱᤜᤠ᤹ ᤁᤧᤍᤡᤶᤍᤢᤶᤛᤡᤶᤔᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤏᤢ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤏᤧᤓᤃᤪ. ᤂᤡᤏᤡ᤹ ᤛᤧᤰᤂᤠᤛᤠᤱ ᤁᤧᤔᤧᤃᤡ᤹॥

᥈᥆ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤧᤓᤃᤪ. ᤂᤡᤏᤡ᤹ ᤋᤃᤡᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤰᤂᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤣ ᤂᤡᤏᤡ᤹ᤀᤠᤱ ᤁᤧᤔᤧᤰᤂᤡᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤡᤱᤈᤠ᤺ᤱ ᤔᤧᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ

᥏

ᤀᤡᤛᤪᤠᤀᤡᤗᤡᤛᤣ. ᤂᤧᤵᤛᤧᤶᤔᤧ᤹᥄ ᤂᤡᤏᤡ᤹ᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣᤴ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤀᤡᤴ ᤂᤡᤏᤡ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤒᤣᤃᤡᤖ ᤁᤧᤒᤳᤇᤡ॥ ᤂᤧᤱᤜᤠ᤹ ᤋᤠᤱᤛᤠᤱᤒᤠ ᤁᤧᤍᤰᤐᤠ ᤗᤢᤱᤎᤠᤰᤜᤠ᤹ᤖᤧ ᤌᤣ᤺ᤰᤋᤢᤒᤠ ᤕᤧᤰᤕᤰᤜᤠ᤹ᤀᤥ ᤔᤧᤕᤢᤱ᤹᥄

᥈ ᤂᤧᤵᤔᤥᤒᤠ ᤔᤏᤠᤜᤠ᤹ᤃ ᤀᤏᤠᤁᤡᤛᤡᤖᤥ. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤂᤡᤏᤡ᤹ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹॥ ᤂᤧᤱᤜᤠ᤹ ᤁᤧᤎᤢᤶᤒᤠ ᤏᤢ ᤁᤣ᤺ᤶᤒ᤻ ᤁᤣ᤺ᤶᤒᤠ ᤔᤧᤈᤥᤰ॥ ᤂᤡᤏᤡ᤹ ᤀᤰᤋᤱᤒᤠ ᤐᤠᤴ ᤁᤧᤄᤧᤵᤛᤢᤶᤔᤠᤱ ᤘᤠ᤹. “ᤀᤏᤠᤁᤡᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤜᤠᤳ ᤕᤧᤵᤔᤠ ᤛᤢᤰᤐᤣ᥅”

᥉ ᤁᤖ ᤀᤠᤀᤡᤴ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤁᤢᤛᤡᤱ ᤏᤡ᤺ᤳᤋᤧᤶ ᤕᤢᤰᤂᤧᤶᤔᤧ᤹. ᤂᤠᤵᤐᤢᤌᤩᤱ ᤀᤠᤔᤧᤱᤔᤧᤱᤒᤠ ᤔᤡᤎᤢᤱ ᤔᤡᤖᤠ᤺ᤰ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤋᤃᤠᤱ ᤋᤃᤠᤱ ᤁᤧᤒᤣ᤺ᤰᤐᤠ ᤕᤜᤘᤣ ᤍᤠᤱᤒᤠᤴ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥ ᤂᤢᤏᤧ᤹ ᤂᤧᤱᤜᤠ᤹ ᤕᤢᤔᤪᤧᤰ ᤔᤧᤰᤂᤢᤛᤡ᤹ ᤂᤧᤒᤩᤠᤱ ᤂᤡᤏᤡ᤹ ᤕᤢᤰᤁᤥ ᤋᤠᤖᤢᤛᤡ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤜᤧᤰᤁᤣᤀᤣ ᤂᤡᤏᤡ᤹ ᤂᤧᤱᤜᤠ᤹ ᤁᤧᤏᤠ᤺ᤳᤋᤢᤶ ᤁᤧᤍᤣᤛᤢᤶᤛᤡᤶᤔᤠᤱ ᤜᤠᤖᤠᤀᤣ ᤁᤧᤔᤧᤰᤂᤢᤶᤛᤡᤶ᤹॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤃᤡᤗᤠᤶ ᤂᤧᤱᤜᤠ᤹ ᤗ᤺ᤳᤋᤢᤍᤣᤛᤡ ᤛᤢᤖᤢᤛᤡᤀᤠᤱ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤀᤰᤂᤧ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹. “ᤀᤠᤏᤡ᤹ ᤛᤠᤶᤕᤥᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧᤀᤣ ᤁᤴ ᤗᤠᤈᤣᤴ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤍᤠᤖᤧᤒᤠᤖᤥ॥” ᤐᤖᤢᤔᤠᤸᤗᤧ ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤠᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤢᤍᤣᤛᤢᤛᤡ᤹॥

᥋ ᤂᤡᤏᤡ᤹ ᤛᤠᤶᤕᤥᤒᤠ ᤕᤠ᤺ᤶᤒᤰ ᤀᤡᤃᤪ ᤁᤢᤍᤥ᤺ᤵᤔᤠ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣᤴ ᤕᤢᤰ ᤆᤥ᤺ᤰᤔᤠᤖᤧ ᤂᤡᤏᤡ᤹ ᤗᤠ᤺ᤵᤔᤠ ᤁᤧᤀᤡ᤺ᤳᤋᤡᤒᤠ ᤔᤧ᤺ᤴ॥ ᤁᤖ ᤁᤴ ᤔᤧᤴᤇᤠᤶ ᤛᤢᤘᤠᤜᤠ᤹ᤖᤧ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤗ᤺ᤳᤋᤢᤍᤣᤛᤢᤛᤡ᤹॥

᥌ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤜᤧᤳᤋᤠᤛᤡᤶᤔᤧ᤹. ᤂᤡᤏᤡ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤁᤴ ᤏᤢᤒᤠ ᤗᤠᤈᤣᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤐᤡᤔᤠ ᤁᤧᤈᤥᤃᤡᤒᤠ ᤔᤧ᤺ᤴ॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤐᤠᤴ ᤔᤧᤱᤄᤧᤶᤔᤏᤠᤒᤠ ᤔᤏᤠᤏᤡᤱᤗᤥ॥

ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ

᥍ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤠᤰᤁᤧᤴ ᤁᤧᤓᤥ᤺ᤰᤂᤢᤶ. ᤁᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹॥ ᤔᤡᤛᤪᤗᤠᤶ ᤁᤧᤗ᤺ᤴᤍᤡᤒᤠ ᤕᤧᤴᤏᤠᤱᤎᤥ ᤁᤴ ᤋᤧᤴᤏᤥ ᤁᤧᤃᤧᤖᤡ ᤁᤧᤓᤧᤖᤡᤒᤠ ᤌᤠᤖᤡᤰᤗᤧ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤴ ᤜᤠᤒᤠ ᤁᤧᤀᤳᤋᤢᤶᤔᤠᤱᤅᤣ ᤁᤧᤒᤳᤇᤡ᤹॥

᥎ ᤜᤥᤖᤧᤒᤀᤥᤀᤠᤱ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ ᤁᤢᤛᤠᤰᤁᤧᤴ ᤁᤧᤓᤥ᤺ᤰᤂᤢᤶ. ᤜᤧᤰᤁᤩᤠᤱ ᤂᤡᤏᤡ᤹ ᤕᤢᤔᤪᤧᤰ ᤔᤧᤱᤔᤠᤏᤡᤱ ᤌᤠᤖᤡᤰ ᤕᤜᤘᤣ ᤍᤠᤱᤒᤠᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤘᤕᤧ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵ ᤁᤧᤒᤵᤐᤠ ᤛᤠᤵᤗᤢᤱᤜᤠ᤹ ᤕᤢ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱᤅᤥ ᤀᤠᤱᤃᤠ᤹ ᤌᤠ᤺ᤱ ᤌᤥ᤺ᤰᤛᤡᤱ ᤐᤣᤃᤠᤱᤅᤠᤱ ᤘᤕᤠᤱ. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤴ ᤁᤥ᤺ᤰᤔᤠ ᤑᤠᤱᤈᤱᤅᤥ ᤛᤧᤴᤍᤡᤰ ᤗᤧᤴᤍᤡᤰ ᤗᤡᤒᤥᤱ ᤕᤧᤴ ᤌᤠᤖᤡᤰ ᤘᤕᤠᤱ॥ ᤀᤠᤱᤃᤠ᤹ ᤂᤖᤧ᤺ᤱ ᤀᤡᤃᤪ ᤆᤫᤠ᤺ᤳ ᤔᤧᤴᤈᤠᤒᤠ ᤔᤧᤴᤎᤢᤱᤒᤠ॥

᥇᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤡᤸᤗᤧ ᤛᤠᤵᤋᤢᤒᤠ ᤛᤠᤵᤗᤢᤱ ᤏᤧᤳᤇᤡ ᤀᤠᤱᤃᤠ᤹ ᤜᤢᤰᤛᤢᤵᤋᤠᤱ॥ ᤁᤥ᤺ᤰᤔᤠ ᤑᤠᤱᤈᤱ ᤛᤶᤎᤠᤱ ᤔᤡᤎᤢᤱ ᤔᤡᤖᤠ᤺ᤰᤗᤢᤶᤔᤥ ᤆᤢᤶᤓᤥ᤺ᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤠᤱᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤂᤧᤵᤔᤥ ᤐᤳᤇᤧ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤗᤡᤒᤥᤱ ᤕᤧᤴ ᤏᤢ ᤗᤡᤒᤥᤱ ᤛᤧᤴᤍᤡᤰ ᤁᤢᤏᤢᤵᤔᤥ ᤔᤠᤱᤜᤢᤵᤐᤥᤒᤠ ᤂᤧᤴ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤀᤠᤱᤃᤠ᤹ ᤐᤡᤖᤠᤱ॥

᥇᥈ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤐᤥᤃᤧ᤹. ᤂᤡᤔᤥ ᤁᤵᤔᤥᤏᤢ ᤕᤥ ᤌᤠᤛᤡᤱ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤔᤡᤛᤪᤗᤠᤶ ᤁᤧᤓᤧᤳᤋᤢᤛᤡᤒᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤑᤧᤳᤔᤧᤗᤠ᤹ᤖᤧᤀᤠᤱ ᤔᤧᤘᤠ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤘᤠ᤹ᤔᤠᤖᤧ ᤗᤠᤃᤡ ᤐᤡᤖᤢᤱᤛᤡᤱᤒᤠ ᤀᤡᤱᤈᤠ᤺ᤱᤅᤥᤗᤠᤶ ᤂᤧᤱᤜᤠ᤹ ᤀᤠᤰᤂᤧᤴ ᤜᤠᤖᤠ ᤔᤧᤏᤢ᤺ᤰᤂᤧ ᤔᤧᤒᤣ᥄ ᤜᤧᤰᤁᤩᤠᤱ ᤔᤧᤕᤥ᤺ᤴᤍᤢᤀᤠᤱ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤏᤠᤘᤠᤀᤡᤳᤗᤠ ᤔᤧᤈᤥᤃᤢᤀᤠᤱ ᤘᤠ᤹᥄”

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣᤀᤠᤱ ᤔᤧᤳᤋᤠᤱ. “ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤀᤥᤔᤧᤳᤋᤢᤱᤛᤡᤱ. ᤜᤧᤰᤁᤩᤠᤱ ᤁᤴᤜᤠ᤹ᤃ ᤛᤠ᤹ᤖᤡᤰ ᤐᤠᤴ ᤔᤧᤱᤄᤧᤶᤔᤏᤠᤒᤠ ᤔᤏᤠᤛᤡᤖᤧᤳᤇ॥

᥇᥊ ᤀᤠᤸᤗ ᤀᤠᤱᤃᤠ᤹ ᤗᤧᤖᤠᤱᤍᤣᤛᤠᤱᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴᤜᤠ᤹ ᤜᤍ᤹ ᤔᤧᤰᤂᤢᤱᤛᤡᤱ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤛᤠᤱᤃᤪᤠᤶᤐᤣᤍᤠᤱ ᤛᤡᤃᤠᤱᤗᤠᤶ ᤔᤠᤛᤢᤱ ᤐᤡᤖᤢᤱᤛᤡᤱ᤹॥ ᤜᤧᤰᤁᤩᤠᤱ ᤂᤧᤏᤧ᤹ ᤗᤠᤶᤒᤠᤀᤣ ᤂᤧᤱᤜᤠ᤹ᤏᤢ᤺ᤸᤗᤧ ᤔᤢᤰᤁᤧᤃᤢᤒᤠ ᤏᤢ ᤕᤖᤡᤰ ᤁᤧᤕᤥᤒᤠ ᤔᤧᤴᤇᤠᤶ ᤛᤢᤘᤠᤱ ᤆᤥᤃᤢᤱᤛᤡᤱ᤹॥”

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤜᤡᤸᤗᤡᤰ ᤜᤡᤛᤡᤱᤅᤠᤱ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤅᤥᤗᤠᤶ ᤕᤥ ᤌᤩᤠᤱ॥ ᤂᤧᤴ ᤕᤧᤶᤔᤥ ᤁᤥ᤺ᤰᤔᤠ ᤑᤠᤱᤈᤱᤅᤡᤴ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤧᤸᤗᤧ ᤋᤡᤖᤧᤀᤠᤱ ᤕᤢᤅᤧ. ᤜᤧᤰᤁᤩᤠᤱ ᤋᤃᤠᤱ ᤏᤢ ᤀᤣᤃᤠᤱ ᤏᤧᤵᤔᤠᤱ ᤗᤧᤵᤔᤠᤱ ᤛᤠᤵᤔᤏᤠᤒᤠ ᤔᤠᤱᤜᤢᤵᤐᤡᤸᤗᤧᤴ ᤏᤧᤳᤇᤡ ᤛᤠᤵᤗᤢᤱᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤘᤕᤧ॥

᥇᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤗᤠᤕᤥ ᤁᤧᤈᤥᤃᤢᤶᤒᤠ ᤏᤡᤛᤢᤱ ᤂᤧᤒᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤧᤕᤥ᤺ᤴᤍᤢᤶᤔᤠᤱ ᤗᤳᤇᤠ ᤐᤡᤳᤛᤠᤳ ᤏᤠᤘᤠᤀᤡᤳᤗᤠ ᤁᤧᤈᤥᤃᤢᤶ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱᤗᤠᤶ ᤁᤶᤓᤩᤠᤖᤡᤰ ᤜᤠᤖᤠ ᤌᤡᤰᤏᤠᤜᤠᤱ ᤁᤧᤏᤢ᤺ᤰᤂᤡ ᤁᤧᤒᤣᤃᤡᤀᤠᤱ ᤁᤧᤘᤕᤡ॥

᥇᥍ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤏᤧᤵᤔᤠᤱ ᤛᤠᤵᤗᤢᤱᤜᤠ᤹ ᤕᤠᤱᤛᤡᤱᤅᤠᤀᤠᤱ ᤀᤠᤜᤢᤰᤁᤥᤗᤠᤶ ᤗᤠᤵᤑᤣᤛᤢᤱ ᤜᤧᤰᤁᤩᤠᤱ ᤂᤡᤏᤡ᤹ ᤔᤡᤰ ᤋᤃᤡᤀᤣ ᤐᤰᤁᤪᤧ᤹ ᤐᤰᤁᤪᤧ᤹ ᤜᤧᤖᤢᤱ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤂᤡᤏᤡ᤹ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤂᤡᤏᤡ᤹ ᤁᤧᤖᤧᤰ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤠᤰᤁᤧᤴ ᤁᤧᤓᤥ᤺ᤰᤂᤢᤶ॥ ᤂᤧᤸᤗᤧ ᤆᤥᤃᤢᤸᤗᤧ ᤋᤃᤡᤒᤠ ᤜᤧᤰᤁᤣ ᤛᤧᤴᤍᤡᤰ ᤗᤧᤴᤍᤡᤰ ᤗᤡᤒᤥᤱ ᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤧᤶᤒᤧᤳ ᤏᤧᤛ᤻ᤛᤠᤱᤃᤖᤠᤱ॥ ᤀᤠᤱᤃᤠ᤹ ᤂᤖᤧ᤺ᤱ ᤀᤡᤃᤪ ᤆᤫᤠ᤺ᤳ ᤔᤧᤴᤈᤠᤒᤠ ᤔᤧᤴᤎᤢᤱᤒᤠ॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤏᤢ ᤁᤢᤕᤠ᤺ᤰᤗᤧ᤹ᤔᤠᤗᤠᤶ ᤀᤠᤱᤃᤠ᤹ ᤁᤡᤛᤠᤱ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤢᤔᤪᤧᤰ ᤔᤧᤱᤔᤠ ᤌᤠᤖᤡᤰ ᤂᤢᤏᤧ᤹ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤘᤕᤧ॥ ᤁᤖ ᤁᤴᤇᤢᤔᤥᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤒᤣ᤺ᤸᤗᤡᤴ ᤂᤧᤵᤛᤢ॥

᥈᥆ ᤜᤠᤖᤢᤏᤧᤴᤏᤠᤱ ᤔᤧᤱᤔᤠ ᤕᤠᤖᤡᤰ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤏᤢ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤂᤧᤴ ᤕᤧᤶᤔᤥ ᤜᤠᤖᤢᤏᤖᤧ ᤁᤢᤗᤠᤃᤡᤀᤠᤱ ᤐᤣᤗᤡ ᤑᤠᤰᤋᤢᤱ॥

᥈᥇ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤂᤡᤏᤡ᤹ ᤗᤠᤕᤥᤒᤠ ᤆᤡᤃᤰᤘᤠ. ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤂᤧᤴ ᤐᤡᤳᤛᤠᤳ ᤋᤧᤴ ᤕᤠᤱᤛᤡᤱᤅᤠᤀᤠᤱ ᤔᤡᤀᤥ ᤔᤡᤎᤡᤰᤂᤢᤱ ᤜᤧᤰᤁᤩᤠᤱ ᤂᤧᤴ ᤑᤕ᤺ᤵᤑᤕ᤺ᤵ ᤕ᤺ᤵᤛᤢᤱᤅᤠᤱ ᤁᤢᤶᤈᤡᤰᤔᤠ ᤆᤥᤃᤢᤱ. ᤂᤶᤓᤩᤠᤱ ᤂᤧᤴ ᤁᤢᤶᤈᤡᤰᤔᤠᤴ ᤁᤥ᤺ᤰᤔᤠ ᤑᤠᤱᤈᤱᤅᤥᤏᤢ ᤁᤧᤎᤠᤒᤠ ᤘᤜ᤺ᤱᤅᤥ ᤗᤠᤵᤑᤣᤛᤢᤱ ᤁᤧ᤺ᤳᤋᤢᤱ॥

᥈᥈ ᤋᤒᤣᤖᤠ. ᤔᤛ᤻ᤛᤠ ᤏᤢ ᤁᤡᤒᤪᤥᤌ-ᤜᤳᤋᤠᤘᤠᤀᤥᤀᤠᤱ ᤕᤜᤘᤣ ᤍᤠᤱᤒᤠᤴ ᤂᤡᤏᤡ᤹ ᤛᤠ᤹ᤖᤡᤰ ᤁᤢᤛᤡᤰ ᤁᤧᤓᤥ᤺ᤰᤂᤢᤶ॥

᥈᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤠᤍᤣᤛ-ᤒᤷᤏᤣᤗᤠᤶ ᤂᤡᤏᤡ᤹ ᤀᤰᤂᤣ ᤁᤧᤔᤧᤳᤋᤡᤀᤠᤱ ᤁᤧᤒᤠᤱᤄᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤗᤠᤈᤣᤴ ᤕᤢᤰ ᤆᤥᤃᤧᤶᤔᤧ᤹॥” ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤀᤳᤋᤢᤶ. ᤂᤧᤒᤩᤠᤱ ᤂᤡᤏᤡ᤹ ᤂᤢᤏᤧ᤹ ᤁᤢᤏᤠ ᤁᤧᤴᤇᤠ᤹ᤖᤢᤶᤔᤡᤴ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤏᤠᤱ ᤁᤧᤱᤄᤧᤵᤛᤢᤶᤔᤡᤴ॥

᥈᥊ ᤀᤠᤱᤃᤠ᤹ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤳᤏᤡᤱᤒᤠ ᤕᤧᤴᤏᤠᤱᤎᤥᤀᤣ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤘᤕᤡ॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤔᤧᤱᤔᤠ ᤐᤠᤴ ᤐᤠ᤺ᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤱᤃᤠ᤹ ᤗᤡᤒᤥᤱ ᤕᤧᤴ ᤛᤧᤴᤍᤡᤰ ᤗᤧᤴᤍᤡᤰ ᤏᤧᤛ᤻ᤛᤠᤱᤃᤖᤠᤱ॥

᥈᥌ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤐᤣᤗᤡ ᤑᤠᤰᤋᤢᤱᤅᤠᤱ ᤔᤧᤳᤋᤢᤱ. “ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤕᤶᤒᤠ ᤁᤧᤔᤢᤰᤛᤠᤶᤔᤥᤗᤠᤶ ᤁᤧᤛᤧᤴᤍᤢᤛᤡᤀᤠᤱ ᤔᤢᤰᤛᤠᤶᤛᤠᤒᤠ ᤁᤧᤜᤢᤰᤗᤠᤶ ᤔᤡᤛᤪᤗᤠᤶ ᤁᤧᤗ᤺ᤳᤋᤢ ᤁᤧᤓᤧᤳᤋᤢᤛᤡᤒᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤏᤢ ᤂᤧᤏᤧ᤹ ᤀᤠᤵᤑᤣᤰ ᤁᤧᤗᤰᤂᤥᤒᤠᤜᤠ᤹ ᤔᤧᤔᤧᤰᤂᤧᤛᤧᤴᤏᤧ᤹॥

᥈᥍ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤛᤧ᤹॥ ᤁᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤠᤴ ᤔᤧᤱᤄᤧᤶᤔᤠ. ᤑᤣᤴᤕᤠ᤺ᤶᤒᤰ ᤏᤢ ᤗᤠᤕᤥᤜᤠ᤹ ᤀᤥᤔᤧᤔᤧᤳᤋᤧᤴᤏᤧ᤹.

᥈᥎ ᤔᤧ᤺ᤴᤏᤧᤓᤃᤪ. ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤁᤧᤗ᤺ᤳᤋᤧ ᤁᤧᤓᤧᤳᤋᤧᤒᤠ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. ‘ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤋᤣ᤹ᤔᤠ ᤔᤧᤛᤢᤰᤋᤢᤛᤡᤴᤒᤠ ᤏᤢ ᤂᤧᤱᤜᤠ᤹ ᤆᤡ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤢᤏᤧ᤹ ᤂᤧᤱᤜᤠ᤹ ᤛᤧᤳᤇᤧ ᤋᤣ᤹ᤖᤢᤛᤡ॥’

᥈᥏ ᤁᤖ ᤂᤧᤏᤧ᤹ ᤕᤶᤒᤠ ᤁᤧᤔᤢᤰᤛᤠᤶ ᤏᤢ ᤀᤠᤵᤑᤣᤰ ᤁᤧᤜᤢᤰᤁᤡᤴ ᤁᤧᤛᤴᤇᤢᤀᤠᤱ ᤁᤧᤗ᤺ᤳᤋᤢ ᤁᤧᤓᤧᤳᤋᤢᤛᤡᤒᤠ ᤂᤧᤱᤜᤠ᤹ ᤂᤧᤏᤧ᤹ ᤁᤧᤔᤏᤠ ᤏᤢ ᤂᤧᤏᤧ᤹ ᤀᤠᤵᤑᤣᤰ ᤁᤧᤕᤠᤱᤛᤠ ᤁᤢᤴᤎᤣᤛᤡᤖᤥ॥”

ᤔᤥᤛᤠ᤺ᤸᤗᤧ ᤌᤡᤒᤥᤱ ᤀᤡᤱᤈᤠ᤺ᤱᤅᤡᤴ ᤕᤠᤶᤔᤥ ᤂᤥᤛᤢ

(ᤗᤠ ᥉᥊:᥇-᥇᥆)

᥇᥆

ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤋᤃᤡᤒᤠ ᤜᤧᤰᤁᤣᤀᤣ ᤗᤢᤱᤅᤡᤸᤗᤧᤴ ᤛᤠᤵᤗᤢᤱ ᤏᤧᤳᤇᤡ ᤂᤧᤖᤧ᤹. ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤅᤥ ᤌᤥ᤺ᤰᤛᤡᤱᤅᤧ᤹ᤀᤠᤱ ᤀᤠᤱᤃᤠ᤹ᤀᤥ ᤌᤠᤅᤧ᤹॥ ᤗᤳᤇᤠ ᤛᤡᤱᤅᤡᤸᤗᤧᤴ ᤛᤴᤍᤥᤰ ᤌᤡᤰᤁᤠᤱ ᤆᤥᤃᤧ᤹॥

᥈ ᤂᤧᤏᤧ᤹ ᤁᤧᤜᤧᤖᤢᤒᤠ ᤋᤃᤡᤒᤠ ᤛᤠᤵᤗᤢᤱᤅᤥ ᤁᤧᤒᤵᤐᤠ ᤐᤠ᤺ᤴᤈᤠ᤺ᤰᤜᤠ᤹ ᤀᤠᤱᤃᤠ᤹ ᤁᤴ ᤛᤠᤵᤗᤢᤱᤜᤠ᤹ᤀᤥ ᤛᤠᤵᤋᤢᤱ ᤐᤡᤏᤧᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤏᤧ᤹ ᤛᤴᤍᤥ᤺ᤰᤁᤥ ᤁᤧᤕᤠᤰᤋᤢᤖ ᤐᤥᤱ᤹॥”

᥉ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤒᤒᤢᤗ ᤛᤡᤱᤅᤡᤸᤗᤧᤴ ᤛᤴᤍᤥᤰ ᤆᤥᤃᤢ. ᤋᤃᤡᤒᤠ ᤜᤧᤰᤋᤱᤒᤠ ᤗᤢᤱᤅᤡᤸᤗᤧᤴ ᤛᤠᤵᤗᤢᤱ ᤏᤧᤳᤇᤡ ᤂᤰᤋᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤋᤠᤏᤠᤶᤛᤠ ᤐᤥᤃᤧ᤹ᤀᤠᤱ ᤛᤡᤏᤤ ᤁᤥ᤺ᤰᤔᤠᤀᤥ ᤌᤥ᤺ᤰᤛᤡᤱ॥ ᤂᤢᤏᤧ᤹ ᤁᤢᤜᤢᤰᤁᤥ ᤂᤧᤴ ᤏᤧᤳᤇᤡ ᤛᤠᤵᤗᤢᤱᤜᤠ᤹ᤀᤠᤱ ᤋᤣ᤹ᤖᤢᤀᤠᤱ ᤐᤣ॥

᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤆᤢᤶᤓᤥ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤁᤥ᤺ᤰᤔᤠ ᤑᤠᤱᤈᤱᤅᤥ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤗᤢᤶᤔᤥᤗᤠᤶ ᤂᤡᤏᤡ᤹ ᤁᤧᤒᤡᤖᤡᤒᤠ ᤌᤡᤒᤥᤱ ᤀᤡᤱᤈᤠ᤺ᤱᤅᤡᤴ ᤋᤃᤡ ᤜᤧᤰᤁᤣᤀᤣ ᤜᤠᤒᤠ ᤂᤧᤴ ᤐᤠ᤺ᤴᤈᤠ᤺ᤰᤜᤠ᤹ ᤂᤧᤴ ᤛᤠᤵᤗᤢᤱᤜᤠ᤹ᤀᤥ ᤛᤠᤵᤋᤢᤀᤠᤱ ᤀᤠᤱᤃᤠ᤹ ᤐᤡᤖᤠᤱ॥

᥋ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱᤗᤠᤶ ᤕᤥ ᤌᤠᤛᤡᤱᤅᤠ. ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤖᤠᤱᤒᤠ ᤜᤧᤰᤁᤣᤀᤣ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤛᤴᤍᤥ᤺ᤰᤁᤥ ᤂᤧᤴ ᤛᤠᤵᤗᤢᤱᤜᤠ᤹ ᤁᤣ᤺ᤳᤋᤢᤱ. ᤂᤧᤒᤩᤠᤱ ᤀᤠᤸᤗᤥ ᤂᤧᤴ ᤛᤠᤵᤗᤢᤱᤜᤠ᤹ ᤂᤧᤵᤔᤥ ᤕᤠᤰ॥

᥌ (ᤀᤡᤛᤪᤀᤡᤗᤡᤜᤠ᤹ ᤕᤠᤁᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤘᤠᤒᤠᤰᤜᤠ᤹ᤀᤥᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤔᤥᤛᤣᤖᤠᤀᤥ ᤔᤧᤃᤧᤖᤧ ᤔᤧᤓᤧᤖᤧ॥ ᤂᤧᤵᤔᤥ ᤜᤠᤖᤢᤏᤧᤴ ᤔᤠᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥ ᤔᤧᤈᤡᤰᤂᤢ॥ ᤂᤧᤒᤩᤠᤱ ᤂᤢᤏᤧ᤹ ᤁᤢᤍᤠᤰᤑᤠᤀᤥ ᤁᤢᤛ᤻ᤛᤠ ᤀᤣᤗᤠᤈᤠᤖᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥍ ᤂᤧᤵᤔᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤃᤢᤍᤃᤢᤍᤠ ᤌᤠᤖᤡᤰ ᤗᤠᤱᤔᤧᤄᤣᤃᤧ. ᤜᤧᤰᤁᤩᤠᤱ ᤃᤢᤍᤃᤢᤍᤠᤗᤠᤶ ᤘᤜ᤺ᤱᤜᤠ᤹ ᤁᤧᤏᤧᤒᤠ ᤕᤥᤋᤒᤠᤋᤠᤀᤥ ᤔᤧᤒᤣ॥

᥎ ᤀᤠᤀᤡᤴ ᤌᤠᤖᤡᤰ ᤁᤧᤒᤥᤱᤒᤠ ᤁᤧᤕᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤐᤱᤔᤠᤖᤧ ᤗᤠᤃᤡ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤧᤵᤔᤠᤀᤠᤱ ᤂᤢᤏᤧ᤹ ᤁᤢᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤂᤢᤏᤧ᤹ ᤁᤢᤔᤡᤱᤅᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤔᤠᤖᤧ ᤗᤠᤃᤡ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤣ ᤗᤧᤒᤡ ᤌᤠ᤺ᤰᤁᤡᤴ ᤛᤧᤴᤍᤢ॥

᥏ ᤁᤸᤗᤧᤆᤥᤃᤢᤸᤗᤧ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤗᤠᤶ ᤗᤠᤈᤣ᤹ᤛᤡᤱᤒᤢᤱ ᤗᤰ ᤂᤥᤔᤠ ᤀᤡᤃᤪ ᤗᤰᤂᤥᤔᤠ ᤔᤧᤱᤃᤳᤋᤢᤴ᤹॥ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤴᤏᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤗᤥ॥)

᥇᥆ ᤋᤃᤡᤒᤠ ᤜᤧᤰᤁᤣᤀᤣ. ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱᤅᤥ ᤗᤡᤒᤥᤱ ᤕᤧᤴ ᤌᤠᤖᤡᤰ ᤛᤧᤴᤍᤡᤰ ᤗᤧᤴᤍᤡᤰ ᤘᤕᤠᤱ॥ ᤁᤴ ᤗᤠᤶᤒᤠᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤒᤣ᤺ᤸᤗᤡᤴ ᤂᤧᤵᤛᤢ॥ ᤂᤢᤏᤧ᤹ ᤂᤡᤏᤡ᤹ ᤔᤧᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ॥

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤐᤥᤃᤧ᤹. ᤔᤏᤠᤜᤠ᤹ ᤗᤠᤶᤗᤥᤛᤧᤛᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤐᤡᤏᤡᤱ ᤔᤧᤳᤋᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤔᤧᤗᤠ᤺ᤳᤋᤠᤱ ᤂᤧᤴ ᤗᤠᤈᤣᤴ ᤕᤢᤰ ᤔᤧᤈᤥᤃᤢᤖᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤠ ᤐᤥᤱ᤹

᥇᥈ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤡᤛᤪᤠᤀᤡᤗᤡᤛᤣ. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤗᤠᤶ ᤂᤥᤔᤠ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤴᤗᤥ- ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤂᤡᤏᤡ᤹ ᤁᤡᤛᤧᤶᤔᤧ᤹. ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤶᤜᤠ᤹ᤀᤥ ᤗᤠᤱᤄᤣᤃᤧᤶᤔᤧ᤹. ᤂᤢᤏᤧ᤹ ᤔᤡ᤺ᤶᤈᤡ ᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤛᤰᤔᤠ ᤛᤠᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹.

᥇᥉ ᤜᤧᤰᤁᤩᤠᤱ ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤀᤡᤱᤍᤳ ᤐᤡᤏᤡᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤏᤢ ᤁᤢᤎᤡᤶᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥇᥊ ᤋᤠᤱᤛᤠᤱᤒᤠᤜᤠ᤹. ᤋᤠᤱᤛᤠᤱᤒᤠᤴᤏᤢ᤺ᤸᤗᤧᤀᤠᤱ ᤌᤠ᤺ड᤻ᤎᤠᤰᤐᤠ ᤐᤠ᤺ᤴᤜᤠ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴᤏᤣᤖᤥ॥

᥇᥋ ᤜᤧᤰᤁᤣᤛᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤀᤣ ᤂᤢᤏᤧ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤡᤛᤢᤶᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠ ᤂᤡᤏᤡ᤹ᤀᤣ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡ ᤗᤢᤶᤔᤥᤗᤠᤶ ᤂᤢᤏᤧ᤹ ᤁᤧᤛᤣᤃᤡ॥

᥇᥌ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤜᤷᤍᤥ ᤁᤧᤜᤧᤰᤐᤠ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤐᤠᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥

᥇᥍ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤔᤠᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤜᤘᤣ ᤍᤠᤱᤒᤠ. ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱ. ᤔᤢᤰᤛᤠᤶᤛᤠᤒᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤆᤥ᤺ᤰᤗᤥ॥ ᤂᤢᤏᤧ᤹ ᤀᤠᤳᤋᤡᤴᤜᤠ᤹ᤀᤠᤱ ᤀᤣ᤺ᤰ ᤐᤀᤣ᤺ᤰ ᤔᤧᤈᤥᤃᤢᤛᤡᤴ᤹. ᤂᤧᤒᤩᤠᤱ ᤂᤢᤏᤧ᤹ ᤀᤠᤵᤑᤠᤸᤗᤧᤀᤠᤱ ᤛᤫᤠ᤺ᤳᤋᤠᤱ ᤛᤢᤖᤢᤳᤕᤠᤱ ᤔᤧᤍᤠ᤺ᤰᤋᤢᤴ᤹॥

᥇᥎ ᤂᤢᤏᤧ᤹ ᤕᤧᤳᤇᤠᤒᤠᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ ᤂᤢᤴᤇᤡ᤹ ᤗᤧᤵᤔᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡ᤹. ᤜᤧᤰᤁᤩᤠᤱ ᤘᤧᤵᤔᤡᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹ ᤂᤧᤒᤩᤠᤱ ᤂᤢᤏᤧ᤹ ᤁᤢᤈᤠ ᤏᤢ ᤆᤠᤱ ᤐᤡᤖᤢᤛᤡ᤹॥

᥇᥏ ᤂᤡᤏᤡ᤹ᤀᤠᤱ ᤔᤡᤛᤪᤀᤥ ᤘᤧᤵᤔᤡᤒᤠ ᤁᤧᤘᤕᤡ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤘᤧᤵᤔᤡᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤐᤥᤱ᤹॥

᥈᥆ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹. ᤂᤢᤏᤧ᤹ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹. ᤂᤢᤏᤧ᤹ᤀᤥ ᤂᤡᤶᤔᤠᤛᤡᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤔᤠᤱᤁᤧᤜᤧᤰᤁᤠᤛᤡᤸᤗᤧ ᤂᤢᤏᤧ᤹ ᤁᤢᤔᤡᤱᤅᤥᤀᤣ ᤔᤠᤱᤜᤧᤰᤁᤠᤛᤡᤶᤔᤧ᤹॥

᥈᥇ ᤂᤢᤏᤧ᤹ᤀᤣ ᤂᤡᤏᤡ᤹ ᤏᤠᤖᤠᤑᤥᤔᤠ ᤗᤠᤶᤗᤥ॥ ᤂᤢᤏᤧ᤹ᤀᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ. ᤂᤢᤏᤧ᤹ᤀᤣ ᤂᤡᤏᤡ᤹ ᤗᤠᤃᤡ ᤂᤡᤏᤡ᤹ ᤔᤡᤰᤁᤡᤸᤗᤧ ᤏᤡᤛᤢᤒᤠ ᤂᤧᤴ ᤐᤕᤶ ᤕᤶᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ॥

᥈᥈ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤃ ᤏᤢᤒᤥᤱᤖᤰ ᤔᤡᤛᤪ ᤔᤧᤒᤣᤀᤠᤱ ᤔᤧᤘᤕᤧ. ᤁᤖ ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤁᤧᤈᤥᤃᤡᤀᤠᤱ ᤘᤠ᤹ᤖᤥ᥄

ᤕᤜᤘᤣ ᤍᤠᤱᤒᤧᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ

᥇᥇

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶ ᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤠᤱᤜᤠ᤹. ᤁᤢᤀᤡᤱᤍᤳᤜᤠ᤹. ᤁᤢᤎᤡᤶᤜᤠ᤹ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤀᤠᤓᤧᤸᤗᤧᤛᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥈ ᤀᤠᤀᤡᤴ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤧᤴᤌᤡᤶᤔᤡᤴ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ ᤁᤖ ᤂᤡᤏᤡ᤹ ᤛᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤧᤃᤳᤋᤢ᤹॥ ᤂᤢᤏᤧ᤹ ᤁᤢᤜᤠᤱᤘᤠ ᤁᤢᤔᤠᤱᤘᤠ. ᤂᤢᤏᤧ᤹ ᤔᤢᤰᤛᤠᤶᤒᤠ ᤁᤢᤜᤢᤰᤁᤡᤴ ᤏᤢ ᤛᤴᤇᤢᤒᤠ ᤁᤢᤜᤢᤰᤁᤡᤴ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱᤅᤣ ᤘᤠ᤹॥

᥉ ᤔᤡᤛᤪ ᤗᤠᤈᤣ᤹ ᤗᤢᤶᤔᤥ. ᤔᤡᤛᤪᤒᤠ ᤜᤠᤱ ᤑᤠᤖᤥ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤈᤣ᤹ ᤁᤢᤗᤧ᤺ᤶ ᤂᤢᤏᤧ᤹ ᤀᤥᤛᤣ᤺ᤴᤎᤠᤱ ᤆᤥᤃᤢᤒᤠ ᤔᤡᤰᤛᤣᤴ ᤏᤢ ᤕᤠ᤺ᤶᤒᤰᤜᤠ᤹ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱᤅᤣ ᤘᤠ᤹॥

᥊ ᤔᤡᤛᤪᤒᤠ ᤌᤰᤛᤢᤒᤠᤜᤠ᤹. ᤀᤴᤜᤠ᤹ ᤏᤢ ᤀᤴᤗᤠᤎᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤏᤠ᤺ᤳᤋᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥᤒᤠ ᤆᤫᤠ᤺ᤳᤋᤥ ᤂᤧᤱᤜᤠ᤹ ᤜᤢᤶᤛᤢᤛᤡᤀᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤔᤧᤰᤂᤢᤛᤡᤒᤠ ᤐᤠ᤺ᤴᤏᤡᤴᤏᤠᤱ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹॥

᥋ ᤁᤴ ᤋᤧᤴᤏᤥ ᤂᤡᤏᤡ᤹ ᤔᤧᤱᤃᤧᤳ ᤔᤧᤶᤓᤧᤴᤏᤣ ᤌᤠᤖᤡᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤢᤏᤧ᤹ ᤌᤧᤔᤠ ᤌᤧᤔᤠ ᤆᤥᤃᤢ ᤂᤧᤴ ᤁᤧᤏᤡᤒᤠ ᤂᤡᤏᤡ᤹ ᤛᤠᤜᤠ᤹ ᤔᤧ᤺ᤴ॥

᥌ ᤜᤧᤰᤁᤩᤠᤱ ᤂᤠᤶᤒᤠᤱᤅᤡᤴ ᤔᤢᤖᤠᤴ ᤜᤠ ᤔᤧᤵᤔᤏᤠᤒᤠ ᤁᤢᤛᤡᤱ ᤐ᤺ᤰᤂᤧᤀᤠᤱ ᤀᤠᤰᤂᤣᤗ᤹ᤖᤡᤰ ᤖᤢᤒᤣᤏ ᤌᤠ᤺ᤰᤁᤥᤒᤠ ᤀᤣᤗᤡᤀᤠᤒᤖᤧ ᤁᤢᤛ᤻ᤛᤠ ᤍᤠᤋᤠᤏ ᤏᤢ ᤀᤒᤡᤖᤠᤔᤧᤴ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹. ᤛᤠ᤺ᤱᤃᤠᤜᤡᤶᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤛᤥᤛᤥᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤧᤱᤜᤠ᤹ ᤗᤖᤢᤍᤣᤛᤢᤛᤡᤒᤠᤴᤏᤠᤱ ᤂᤡᤏᤡ᤹ᤀᤣ ᤁᤧᤏᤡᤛᤢᤶᤔᤠᤱ ᤘᤠ᤹॥

᥍ ᤂᤡᤏᤡ᤹ ᤀᤠᤵᤑᤣᤰ ᤔᤡᤰᤁᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤁᤴ ᤁᤧᤖᤧᤰ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤘᤠ᤹ᤖᤥ॥

ᤔᤠᤱᤜᤢᤵ ᤁᤧᤒᤥᤱᤒᤠ ᤗᤠᤈᤣ᤹ᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ

᥎ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤀᤡᤴ ᤀᤠᤰᤂᤩᤠᤖᤡᤰ ᤀᤡᤱᤈᤠ᤺ᤱ ᤐᤡᤏᤡᤱᤗ ᤐᤳᤋᤠ ᤂᤧᤱᤜᤠ᤹ ᤁᤧᤖᤧᤰ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤕᤷᤍᤏ ᤘᤜ᤺ᤱᤅᤡᤴ ᤁᤠ᤺ᤰᤋᤠᤶᤔᤧ᤹ ᤜᤧᤰᤁᤩᤠᤱ ᤕᤢᤰ ᤆᤥ᤺ᤰᤔᤠ ᤁᤧᤒᤥᤱᤒᤠ ᤗᤠᤈᤣᤴ ᤀᤠᤵᤑᤣᤰ ᤗᤠᤈᤣ᤹ ᤆᤥ᤺ᤰᤔᤠ ᤛᤢᤰᤋᤧᤶᤔᤧ᤹॥

᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤔᤠᤛᤡ ᤔᤠᤱᤜᤧᤰ ᤆᤥᤃᤢᤒᤠ ᤘᤧᤳᤋᤧᤛᤖᤧ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖ॥

᥇᥆ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤁᤧᤈᤥᤃᤢᤶᤒᤠ ᤗᤠᤈᤣᤴ ᤂᤡᤏᤡ᤹ ᤁᤧᤗ᤺ᤴᤍᤡ ᤁᤧᤓᤧᤖᤡᤒᤠ ᤔᤡᤛᤪ ᤗᤠᤈᤣ᤹ ᤜᤧᤰᤋᤱᤒᤠ ᤔᤧᤈᤥ᤺ᤰᤏᤧᤴ. ᤂᤧᤶᤔᤥᤃ ᤂᤡᤏᤡ᤹ ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤖᤢᤶᤔᤠᤱ ᤏᤢᤎᤡ ᤀᤡᤰᤋᤠᤵᤐᤥ ᤜᤧᤰᤁᤣ ᤗᤠᤱᤅᤡᤸᤗᤧ ᤆᤫᤠ᤺ᤳ ᤁᤧᤛᤠ᤺ᤳᤋᤢᤶ ᤁᤧᤕᤠᤰᤋᤢᤶ॥

᥇᥇ ᤁᤖ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤒᤣᤃᤡᤖ ᤁᤧᤒᤳᤇᤡᤒᤠ ᤗᤠᤈᤣ᤺ᤱᤃ ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤏᤧᤏᤧᤒᤠᤍᤧᤴᤏᤥᤒᤠ ᤗᤠᤈᤣ᤹ᤖᤥ. ᤂᤧᤵᤔᤥᤃ ᤋᤠᤱᤛᤠᤱᤒᤥᤒᤠ ᤆᤫᤠ᤺ᤳᤋᤡᤸᤗᤧ ᤂᤠᤶᤒᤣ᤺ᤰᤁᤡᤴ ᤘᤠᤖᤰᤂᤢ᤹॥

᥇᥈ ᤂᤧᤴ ᤗᤠᤈᤣᤴ ᤀᤥᤔᤧᤵᤔᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤱᤃ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤆᤥᤃᤢ᤹॥ ᤋᤱᤒᤣ᤺ᤸᤗᤧ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤋᤱᤒᤣ᤺ᤸᤗᤧ ᤁᤢᤏᤢᤵᤔᤠ ᤌᤠᤖᤡᤰᤁᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤖᤡᤰ ᤋᤠᤖᤡᤰᤁᤠᤱ ᤂᤧᤴ ᤀᤥᤔᤧᤳᤋᤢ᤹॥

᥇᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤀᤡᤱᤈᤠ᤺ᤱᤜᤠ᤹ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤡᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤔᤧᤳᤋᤢᤶ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤛᤰᤔᤠ ᤛᤠᤶᤔᤡᤸᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤏᤧᤓᤃᤪ.

᥇᥊ ᤀᤠᤱᤃᤠ᤹ ᤘᤕᤠᤶ ᤁᤢᤀᤡᤛᤡ᤺ᤰ ᤆᤢᤱᤘᤠ᤺ᤶᤔᤠ ᤏᤢ ᤜᤠᤱᤘᤠ᤺ᤶᤔᤥᤒᤠ ᤘᤜᤡᤳᤜᤠ᤹ ᤌᤠᤛᤢᤖ ᤕᤠ᤺ᤴᤍᤢᤱ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤏᤡ᤺ᤱᤃᤣ᤹ ᤛᤢᤶᤔᤠ ᤁᤧᤛᤢᤰᤋᤢᤶᤗ॥

᥇᥋ ᤀᤠᤱᤃᤠ᤹ ᤂᤡᤏᤡ᤹ ᤐᤡᤳ ᤌᤰᤛᤠᤜᤠ᤹ᤖᤧ ᤗᤠᤃᤡᤀᤠᤱ ᤌᤰᤛᤠ ᤆᤠᤖᤠᤶᤔᤠᤍᤧᤴᤏᤥ ᤕᤠ᤺ᤴ ᤐᤡᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤆᤠᤜᤠ ᤁᤧᤈᤥᤃᤡᤒᤠ ᤁᤧᤖᤧᤰ ᤁᤢᤈᤠᤜᤠ᤹ ᤂᤡᤏᤡ᤹ ᤁᤧᤄᤥᤛᤢᤶ᤹॥

᥇᥌ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤁᤧᤔᤧᤳᤋᤠᤛᤡᤀᤠᤱ ᤘᤣ᤹ ᤔᤠᤱᤛᤠᤶᤔᤠᤱᤜᤠ᤹ ᤛᤧᤘᤠ ᤏᤢ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤛᤡᤶᤒᤡᤗᤠ.

᥇᥍ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤌᤠᤖᤥ. ᤂᤧᤒᤩᤠᤱ ᤘᤜᤡᤳ ᤔᤧᤎᤠᤏᤧᤴᤗ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤁᤥ ᤐᤥᤃᤢᤃᤧᤴ ᤁᤢᤈᤠ ᤔᤧᤎᤥ᤺ᤰᤏᤧᤴᤗ ᤑᤠ᤹ᤀᤠᤱ ᤂᤢᤏᤧ᤹ ᤋᤠᤱᤛᤠᤱᤒᤥᤒᤠ ᤘᤃᤣ᤺ᤱᤔᤠᤴᤏᤣ ᤛᤠᤰᤋᤢ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤂᤧᤴ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤜᤠᤖᤠᤀᤣ ᤁᤧᤔᤧᤃᤡ ᤁᤧᤔᤠᤖᤡ᤹॥

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤀᤠᤒᤠ᤺ᤴᤈᤠ᤺ᤰᤜᤠ᤹ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤏᤢ ᤛᤡᤰᤗᤢᤱᤔᤠ᤹ᤀᤥ ᤕᤢᤰᤂᤧᤶᤔᤧ᤹॥ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤜᤠ᤹ᤀᤥ ᤏᤢ ᤋᤫᤠᤒᤥ ᤔᤡᤰᤛᤣᤴ ᤁᤢᤀᤡᤛᤡ᤺ᤰ ᤂᤣ᤺ᤰᤂᤧᤶᤔᤧ᤹॥

᥇᥏ ᤂᤡᤏᤡ᤹ ᤜᤡᤶᤔᤥ ᤁᤧᤘᤕᤡᤸᤗᤧ. ᤗᤠᤶᤔᤥ ᤗᤠᤱᤃᤧᤄᤣᤃᤡᤸᤗᤧ. ᤁᤧᤏᤠ᤺ᤶᤔᤠᤛᤡᤸᤗᤧ ᤏᤢ ᤁᤧᤒᤥᤃᤡᤸᤗᤧ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤇᤢᤶ ᤀᤡᤱᤛᤢᤶ ᤋᤠᤖᤧᤶᤔᤧ᤹ ᤂᤶᤓᤩᤠᤱ ᤂᤡᤏᤡ᤹ ᤛᤠᤜᤠ᤹ ᤜᤢ᤹ᤖᤧᤶᤛᤡᤶᤔᤧ᤹॥

᥈᥆ ᤂᤡᤏᤡ᤹ ᤜᤡᤶᤔᤥᤒᤠ ᤗᤠᤶᤎᤣ᤺ᤳᤐᤢᤱ ᤏᤢ ᤔᤠᤗᤠᤶᤎᤣ᤺ᤳᤜᤠ᤹ᤀᤥ ᤂᤧᤱᤜᤠ᤹ ᤛᤠᤵᤋᤧᤶᤔᤧ᤹.

᥈᥇ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ ᤐᤡᤔᤠᤛᤡ ᤔᤠᤱᤜᤧᤰ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤶᤎᤠᤱ ᤋᤠᤱᤛᤠᤱᤒᤧᤴ ᤐᤳᤗ ᤌᤠᤖᤡᤰ ᤂᤢᤏᤡ᤹ ᤌᤠ᤺ᤰ ᤆᤠ᤹ᤖ॥

᥈᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠ. ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤏᤢ ᤂᤢᤏᤧ᤹ᤀᤥ ᤂᤡᤶᤛᤡᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤐᤡᤏᤡᤱᤗ ᤐᤳᤋᤠᤒᤠ ᤁᤴ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ.

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤧᤖᤧᤰ ᤛᤢᤘᤠᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤢᤍᤣᤛᤢᤛᤡ᤹. ᤜᤧᤰᤁᤩᤠᤱ ᤂᤡᤏᤡ᤹ᤏᤢ᤺ᤸᤗᤧ ᤕᤶᤒᤠ ᤏᤢ ᤁᤧᤎᤢᤶᤒᤠ ᤛᤢᤘᤠᤱᤜᤠ᤹ ᤂᤡᤏᤡ᤹ ᤁᤧᤏᤠ᤺ᤴᤍᤢᤶᤛᤡᤶ᤹॥

᥈᥊ ᤂᤡᤏᤡ᤹ ᤗᤠᤱᤍᤠᤵᤐᤧᤸᤗᤧ ᤁᤧᤍᤥ᤹ᤖᤢᤶᤒᤠ ᤁᤧᤖᤧᤰ ᤋᤧᤴᤜᤠ᤹ ᤂᤡᤏᤡ᤹ᤀᤡᤴ ᤐᤥᤱ᤹– ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤠᤱᤎᤥ ᤗᤧᤒᤏᤠᤏ ᤌᤠᤖᤡᤰ. ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤘᤜ᤺ᤱ ᤕᤢᤑᤪᤣᤋᤡᤛᤀᤠᤱ ᤁᤳᤏᤠ ᤏᤠᤶᤎᤠ ᤐᤡᤛᤠᤱᤒᤠ ᤗᤢᤶᤒᤠ ᤘᤖ᤺ᤱ ᤌᤠᤖᤡᤰᤁᤣ ᤂᤡᤏᤡ᤹ ᤀᤡ᤺ᤴᤍᤥ ᤐᤥᤱ᤹॥

᥈᥋ ᤂᤡᤏᤡ᤹ ᤋᤃᤡ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤴᤎᤖᤢᤴ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤔᤧᤳᤋᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤳᤋᤠᤴ ᤁᤧᤒᤣᤃᤡᤛᤠᤱ ᤁᤧᤖᤧᤰ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤶᤃᤡᤖᤡᤀᤠᤱ ᤕᤱᤔᤠ ᤔᤧᤛᤡ॥

᥈᥌ ᤀᤥᤔᤧᤳᤋᤧᤶᤔᤧ᤹. ᤀᤠᤀᤡᤴ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤏᤢ ᤔᤠᤱᤍᤣ ᤛᤠᤱᤃᤪᤠ ᤛᤣ᤺ᤰᤔᤠ ᤛᤢᤕᤧᤶ ᤐᤡᤏᤡᤱᤗ ᤐᤳᤋᤠ॥

᥈᥍ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤗ ᤐᤳᤋᤠᤒᤠ ᤀᤡᤱᤈᤠ᤺ᤱᤜᤠ᤹ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤄᤥᤛᤢᤶ᤹॥

᥈᥎ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤴᤀᤡ᤺ᤳᤋᤢᤶ ᤁᤧᤴᤏᤠ᤺ᤳᤋᤢᤶᤔᤡᤴᤏᤠᤱ ᤂᤡᤏᤡ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤛᤡᤶᤔᤧᤴᤒᤠ ᤔᤠᤱᤜᤠ᤹ ᤁᤧᤍᤡᤶᤍᤢᤶᤛᤡᤶ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤴ ᤀᤡᤱᤍᤳ ᤐᤡᤏᤡᤱᤒᤠ ᤗᤠᤶᤔᤡᤴ ᤁᤧᤗᤧᤖᤢᤶᤏᤧᤓᤃᤪ ᤔᤠᤱᤍᤣ ᤛᤠᤱᤃᤪᤠ᤺ᤸᤗᤧ ᤂᤡᤏᤡ᤹ ᤁᤧᤍᤧᤳᤋᤡ᤹॥

᥈᥏ ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤗᤠᤛᤡᤒᤠ ᤗᤠᤈᤣ᤹ᤀᤥ ᤁᤧᤓᤧᤳᤋᤡ᤹. ᤂᤧᤒᤩᤠᤱ ᤂᤡᤏᤡ᤹ ᤔᤢ᤹ᤀᤡᤛᤠᤶᤔᤡᤴ ᤃᤡᤖᤡᤈ᤻ᤈᤡᤔ ᤌᤧᤃᤢ ᤛᤶᤎᤠᤱ ᤜᤧᤰᤁᤩᤠᤱ ᤔᤠᤱᤍᤣ ᤛᤠᤱᤃᤪᤠ᤺ᤴ ᤆᤠᤀᤣ ᤀᤣᤒᤠᤗ ᤌᤧᤃᤢ ᤛᤶᤎᤠᤱ ᤀᤢᤘᤠ ᤆᤥᤃᤧᤶᤔᤧ᤹॥

᥉᥆ (ᤀᤥᤔᤧᤳᤋᤧᤶᤔᤧ᤹. ᤁᤴ ᤏᤧᤳᤇᤡ ᤁᤥ᤺ᤰᤔᤠᤜᤠ᤹ ᤕᤷᤍᤏ ᤏᤠᤶᤎᤠ ᤐᤡᤛᤠᤱ. ᤕᤷᤍᤏ ᤏᤧᤏᤧᤒᤠᤍᤧᤴᤏᤥ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤢᤱ. ᤃᤡᤗᤃᤠᤗ ᤕᤧᤰᤕᤰ ᤏᤡ᤺ᤳᤋᤠᤱ ᤔᤥᤖᤣᤒᤠ ᤕᤜᤡᤒᤠ ᤛᤡᤱᤒᤢᤱᤗᤠᤶ ᤔᤠ᤺ᤱᤄᤠ ᤔᤧᤈᤥ᤺ᤰᤏᤧᤴ॥)

᥉᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣᤴ ᤕᤢᤰᤔᤠᤖᤧ ᤗᤠᤃᤡ ᤕᤷᤍᤏ ᤏᤠᤎᤠ᤺ᤶᤒᤡ ᤂᤡᤏᤡ᤹ ᤐᤣ᤺ᤰᤔᤠ ᤁᤧᤈᤥᤃᤡ᤹॥ ᤀᤠᤸᤗ ᤂᤧᤴ ᤋᤧᤴᤏᤡᤴ ᤂᤡᤏᤡ᤹ ᤕᤢᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤂᤧᤵᤔᤥ ᤁᤧᤕᤢᤅᤡ ᤁᤧᤃᤖᤡ.

᥉᥈ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤁᤴ ᤁᤧᤖᤧᤰ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤧᤶᤔᤧ᤹ᤀᤥ॥

ᤗᤳᤇᤠᤖᤰ ᤔᤠᤱᤛᤧᤘᤠ ᤆᤥ᤺ᤰᤔᤠᤍᤧᤴ

᥇᥈

ᤂᤡᤏᤡ᤹ ᤐᤠᤎᤧᤜᤠ᤹ᤖᤧ ᤂᤢᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤜᤡᤱᤜᤡᤱ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤒᤥᤱᤒᤠ ᤌᤡᤶᤜᤠ᤹ ᤏᤢ ᤛᤠᤶᤕᤥᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥈ ᤂᤡᤏᤡ᤹ ᤕᤢᤰᤁᤥ ᤋᤠ᤺ᤵᤔᤠ ᤁᤧᤈᤥᤃᤢᤶᤛᤡᤶᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤁᤥ᤺ᤰᤔᤠ ᤏᤢ ᤌᤧᤃᤢ ᤔᤠᤱᤘᤠᤀᤥ ᤁᤧᤏᤧᤒᤠ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤒᤠᤍᤧᤴᤜᤠ᤹ ᤏᤢ ᤜᤢᤶᤒᤧᤳ ᤁᤢᤒᤥᤖᤠᤰ ᤁᤧᤛᤧᤒᤠ ᤛᤡᤱᤒᤢᤱ ᤛᤡᤃᤠᤱᤒᤠ ᤁᤧᤖᤧᤰ ᤋᤧᤴᤜᤠ᤹ ᤂᤡᤏᤡ᤹ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤆᤥᤃᤧᤶᤔᤧ᤹॥

᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤜᤧᤖᤧᤶ ᤐᤡᤖᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤳᤌᤥᤒᤠ ᤗᤢᤱᤜᤠ᤹ ᤑᤕ᤺ᤵᤑᤕ᤺ᤵ ᤕ᤺ᤵᤛᤧᤶ ᤐᤡᤖᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤛᤣᤖᤠ ᤔᤠᤱᤅᤡᤸᤗᤧ ᤁᤢᤛᤡᤳᤗᤠᤱᤜᤠ᤹ ᤔᤡᤀᤥ ᤜᤠ᤺ᤴᤍᤠᤶᤍᤧᤛᤧᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤥ᤺ᤴᤍᤧᤶ ᤐᤡᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤋᤧᤴᤜᤠ᤹ᤗᤠᤶ ᤂᤢᤴᤇᤡ᤹ ᤔᤡᤱ ᤔᤠᤛᤧᤶ ᤐᤡᤖᤧᤶᤛᤡᤶᤔᤧ᤹॥

᥊ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤖᤡᤰᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤔᤡᤴᤏᤧ᤹॥

᥋ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤡᤱ ᤕᤢᤱᤔᤠ ᤏᤢ ᤂᤢᤏᤧ᤹ ᤀᤠᤵᤑᤣᤰ ᤕᤠᤱᤎᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶᤒᤠ ᤗᤳᤇᤠ ᤋᤧᤴᤎᤡᤰ ᤛᤣᤃᤢ᤹॥ ᤂᤡᤏᤡ᤹ ᤀᤠᤶᤓᤠ ᤂᤧᤴ ᤋᤧᤴᤏᤥ ᤐᤣᤃᤧᤶᤔᤧ᤹॥

᥌ ᤜᤠᤒᤠ ᤂᤧᤵᤔᤥᤀᤣ ᤂᤡᤏᤡ᤹ ᤔᤡᤎᤡᤱᤔᤏᤠᤍᤧᤔᤏᤠᤒᤠ ᤛᤡᤍᤢᤱᤈᤓᤠ. ᤛᤡᤍᤢᤱᤈᤓᤠ. ᤌᤡᤒᤥᤱᤗᤰ ᤏᤢ ᤔᤧᤴᤍᤥ᤺ᤴᤏᤣ ᤔᤧᤶᤒᤥ᤺ᤱᤔᤏᤠᤒᤠ ᤜᤢᤰᤘᤠ. ᤔᤠᤱᤜᤢᤵ ᤁᤧᤈᤥᤃᤢᤶᤒᤠ ᤛᤡᤍᤢᤱᤈᤓᤠ. ᤀᤠᤵᤑᤣᤰ ᤏᤡᤱᤘᤠ᤹ᤗᤠᤶ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ. ᤜᤧᤰᤁᤩᤠᤱ ᤐᤡᤳᤌᤰᤛᤠ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥᤒᤠ ᤋᤃᤡ ᤁᤧᤎᤠᤵᤐᤠ ᤌᤰᤛᤠᤜᤠ᤹ ᤋᤠᤖᤧᤶᤛᤧ᤹॥

᥍ ᤀᤠᤶᤓᤠ ᤂᤧᤵᤔᤥᤀᤣ ᤂᤡᤏᤡ᤹ ᤏᤢ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤁᤧᤈᤠᤶ ᤁᤧᤎᤢᤅᤢᤶ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤁᤧᤛ᤺ᤳᤋᤡ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤀᤠᤱ ᤘᤠ᤹॥

᥎ ᤀᤠᤀᤡᤴ ᤀᤠᤏᤡ᤹ ᤁᤧᤖᤧᤰᤗᤧ ᤀᤠᤵᤑᤣ᤺ᤰ ᤔᤡᤰᤛᤠᤀᤥ ᤁᤢᤍᤥ᤺ᤵᤔᤠ ᤀᤠᤗᤣ᤺ᤳᤋᤢᤶᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤏᤠ ᤜᤧᤰᤋᤱᤒᤠ ᤐᤠᤴ ᤂᤧᤵᤔᤥ ᤔᤧᤈᤥᤃᤧᤶᤔᤡᤴᤏᤧ᤹.

᥏ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤠ᤺ᤶᤛᤡᤱᤔᤠᤍᤧᤴ ᤏᤢ ᤗᤰᤂᤥᤔᤠ ᤐᤡᤔᤠ ᤁᤧᤈᤥᤃᤡᤀᤠᤱ ᤏᤧᤖᤥ. ᤂᤧᤵᤔᤥ ᤀᤠᤸᤗᤛᤠᤱ ᤂᤡᤏᤡ᤹ ᤔᤧᤱᤃᤧᤳᤋᤧ ᤁᤧᤘᤕᤡ᤹॥

᥇᥆ ᤁᤖ ᤕᤷᤍᤏ ᤘᤜ᤺ᤱᤅᤡᤴ ᤏᤠᤎᤠ᤺ᤶᤒᤡ ᤁᤧᤃᤠ᤺ᤰᤋᤢᤶᤔᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣᤴ ᤁᤧᤕᤢᤰᤋᤢᤶᤔᤠᤱ ᤂᤧᤵᤔᤥ ᤁᤧᤕᤢᤅᤡ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤋᤠᤵᤌᤣᤰ ᤕᤠᤶᤎᤣᤰ ᤁᤧᤕᤢᤰᤂᤡᤀᤠᤱ ᤁᤧᤖᤧᤰ ᤐᤡᤛᤠᤱᤒᤠ ᤏᤡᤱᤔᤡᤜᤠ᤹ᤗᤠᤶ ᤂᤡᤏᤡ᤹ ᤏᤠ᤺ᤶᤛᤡᤱᤔᤠ ᤁᤧᤒᤡᤖᤡ᤹॥

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤣᤃᤢᤒᤠ ᤋᤧᤴᤏᤥ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤀᤡᤱᤍᤳ ᤂᤡᤏᤡ᤹ ᤔᤡᤎᤡᤱᤔᤏᤠᤍᤧᤔᤏᤠᤒᤠ ᤛᤡᤍᤢᤱᤈᤓᤠ. ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤂᤡᤏᤡ᤹ ᤌᤡᤒᤥᤱᤗᤰ. ᤋᤥ᤺ᤶᤔᤠᤀᤣ ᤁᤧᤒᤥᤱᤒᤠ ᤜᤢᤰᤘᤠᤜᤠ᤹ ᤏᤢ ᤂᤡᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤜᤢᤵ ᤁᤧᤈᤥᤃᤢᤶᤒᤠ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ ᤋᤠᤖᤧᤶᤔᤧ᤹॥

᥇᥈ ᤜᤧᤰᤁᤩᤠᤱ ᤂᤡᤏᤡ᤹. ᤂᤡᤏᤡ᤹ ᤛᤠᤜᤠ᤹. ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤏᤢ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤀᤠᤵᤑᤣᤰ ᤂᤢᤴᤇᤡ᤹ ᤗᤰ ᤏᤢ ᤗᤠᤈᤣ᤹ᤛᤡᤱᤒᤢᤱ ᤔᤧᤱᤃᤵᤔᤏᤠᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤥᤛᤥᤳᤗᤖᤠᤱ ᤆᤥᤃᤧᤶᤔᤧ᤹॥

᥇᥉ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤕᤧᤶᤔᤧ᤹॥ ᤂᤡᤏᤡ᤹ ᤔᤡᤎᤡᤱᤔᤏᤠᤍᤧᤔᤏᤠᤒᤠ ᤛᤡᤍᤢᤱᤈᤓᤠᤴ ᤆᤩᤠᤈᤩᤠ ᤂᤡᤏᤡ᤹ ᤛᤡᤖᤠ᤹ᤃᤧᤎᤠᤱᤒᤠᤍᤧᤴᤏᤥ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

᥇᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤌᤠ᤺ᤰᤁᤥᤗᤠᤶ ᤛᤣᤃᤢᤒᤠᤍᤧᤴᤏᤥᤖᤰ ᤋᤥ᤺ᤴᤍᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤱᤍᤳ ᤐᤡᤏᤡᤱᤗ ᤐᤳᤋᤠᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤀᤠᤱ ᤂᤧᤵᤔᤥ ᤆᤥᤃᤧᤶᤔᤧ᤹॥

᥇᥋ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤳᤋᤡᤴ ᤕᤧᤰᤕᤰᤁᤥᤛᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤕᤠᤖᤡᤰ ᤂᤡᤏᤡ᤹ ᤛᤢᤳᤌᤥ ᤌᤰᤛᤠᤜᤠ᤹ ᤛᤧᤵᤔᤠᤛᤡᤀᤠᤱ ᤆᤠᤔᤠ ᤁᤧᤛᤢᤰᤋᤢᤶ᤹- ᤛᤩᤠ᤺ᤰᤐᤠ ᤏᤢ ᤐᤣ᤺ᤱᤘᤠ ᤛᤠ ᤁᤧᤈᤠᤶᤒᤠ ᤁᤢᤀᤡᤛᤡ᤺ᤰ. ᤌᤡᤶ ᤁᤧᤳᤗ ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤀᤠᤳᤋᤡᤴ ᤔᤏᤠ᤺ᤸᤗᤧᤛᤠᤱ ᤂᤧᤴ ᤆᤠᤔᤠ ᤛᤢᤰᤋᤢ᤹॥

᥇᥌ ᤔᤠᤰᤂᤡᤴᤗᤰ ᤔᤧᤈᤠᤶᤔᤡᤴᤏᤧ᤹॥ ᤂᤧᤴ ᤆᤫᤠ᤺ᤳ ᤁᤢᤀᤡᤛᤡ᤺ᤰ ᤂᤠᤶᤒᤠᤱᤅᤥ ᤜᤢᤰᤂᤧᤶᤍᤣᤛᤧᤶᤔᤧ᤹॥

᥇᥍ ᤂᤡᤏᤡ᤹ ᤀᤠᤵᤑᤣᤰ ᤕᤧᤰᤕᤰᤁᤥ ᤐᤥᤃᤢᤃᤧᤴ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤏᤡ᤺ᤱᤃᤣ᤺ᤸᤗᤧ ᤌᤡᤒᤥᤱᤗᤰ. ᤀᤡᤃᤪ ᤐᤡᤳᤌᤰᤛᤠ ᤁᤡᤃᤪ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤗᤠᤶ ᤋᤃᤡ ᤁᤧᤎᤠᤵᤐᤠ ᤌᤰᤛᤠ. ᤀᤡᤃᤪ ᤔᤠᤱᤜᤢᤵ ᤁᤧᤈᤥᤃᤢᤶᤒᤠ ᤁᤢᤓᤠ ᤐᤠᤴ ᤁᤡᤃᤪ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤒᤠ ᤛᤡᤍᤢᤱᤈᤓᤠ ᤀᤡᤃᤪ ᤋᤥ᤺ᤶᤔᤠᤀᤣ ᤁᤧᤒᤥ᤺ड᤻ᤒᤠ ᤛᤡᤍᤢᤱᤈᤓᤠᤴ ᤂᤡᤏᤡ᤹ ᤀᤠᤵᤑᤣᤰ ᤕᤧᤰᤕᤰᤁᤥ ᤔᤧᤈᤠᤶᤔᤡᤴᤏᤧ᤹॥

᥇᥎ ᤐᤖᤢᤔᤠᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠᤍᤧᤴᤏᤥ ᤂᤢᤏᤧ᤹ ᤁᤢᤍᤃᤡ ᤂᤡᤏᤡ᤹. ᤂᤡᤏᤡ᤹ ᤛᤠᤜᤠ᤹. ᤕᤥᤃ᤻ᤒᤠ ᤕᤥᤃ᤻ᤔᤠ ᤏᤢ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤧᤱᤜᤠ᤹ ᤆᤧᤶᤔᤧ᤹. ᤂᤧᤒᤩᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤥᤛᤥᤳᤗᤖᤠᤱ ᤆᤥᤃᤧᤶᤔᤧ᤹॥

᥇᥏ ᤛᤡᤱᤛᤡᤱ ᤕᤧᤰᤕᤧᤰ ᤘᤕᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤗᤠᤈᤣ᤹ᤀᤥ ᤁᤧᤘᤕᤡᤖ ᤌᤠᤖᤡᤰ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤐᤧᤸᤗᤧᤱ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹॥

᥈᥆ ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤡ᤺ᤴᤍᤥ᤺ᤴ ᤑᤥᤛᤢ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤠ ᤆᤠᤶᤒᤧᤃᤥ ᤁᤧᤗ᤹ᤖᤡᤀᤠᤱ ᤀᤰᤂᤣ ᤁᤧᤒᤠ᤺ᤳᤋᤢᤶ᤹. “ᤀᤠᤏᤡᤃᤧ ᤛᤠ ᤆᤠᤶᤒᤧ.” ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤆᤠᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤕᤠᤖᤡᤰ ᤆᤧᤶᤔᤧ᤹॥

᥈᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤗᤳᤇᤠ ᤋᤧᤴ ᤂᤢᤏᤧ᤹ ᤛᤣᤃᤢ᤹. ᤂᤧᤴ ᤔᤠ᤺ᤱᤏᤧᤓᤃᤪ. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤐᤡᤳᤌᤰᤛᤠ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤛᤧᤖᤧᤶᤛᤡᤶᤔᤧ᤹. ᤂᤧᤒᤩᤠᤱ ᤀᤠᤱᤃᤠ᤹ ᤀᤡᤱᤍᤳ ᤐᤡᤏᤡᤱᤒᤠ ᤁᤢᤀᤡᤛᤡ᤺ᤰ ᤀᤠᤵᤑᤣᤰ ᤕᤧᤰᤕᤰᤁᤥ ᤆᤠᤜᤠ ᤁᤧᤈᤥᤃᤡᤒᤠ ᤕᤠᤖᤡᤰ ᤆᤧᤶᤔᤧ᤹॥

᥈᥈ ᤛᤩᤠ᤺ᤰᤐᤠ ᤀᤡᤃᤪ ᤐᤧ᤺ᤱᤘᤠ ᤁᤧᤈᤠᤶᤒᤠ ᤀᤡᤛᤡ᤺ᤰ ᤂᤧᤱᤜᤠ᤹ᤀᤠᤱ ᤆᤧᤶᤔᤧ᤹– ᤌᤡᤶ ᤁᤧᤳᤗ ᤛᤢᤳᤌᤥ ᤀᤡᤃᤪ ᤀᤠᤛᤢᤳᤌᤥ ᤔᤏᤠ ᤜᤠ᤺ᤳᤗᤧᤛᤠᤱ ᤂᤧᤴ ᤆᤠᤔᤠ ᤛᤢᤰᤋᤢ᤹॥

᥈᥉ ᤔᤠᤰᤂᤡ᤹ᤀᤡᤴ ᤆᤠᤜᤡ᤺ᤴ ᤀᤠᤵᤑᤠᤸᤗᤧᤀᤠᤱ ᤔᤧᤈᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤔᤠᤰᤂᤡᤱᤃ ᤜᤡᤱᤔᤴᤗᤥ. ᤜᤧᤰᤁᤩᤠᤱ ᤛᤠ᤺ᤴᤏᤢ ᤛᤥᤖᤡᤰ ᤜᤡᤱᤔᤴ ᤆᤠᤔᤠ ᤔᤧᤏᤢ᤹ᤏᤧᤴ॥

᥈᥊ ᤂᤡᤏᤡ᤹ ᤂᤧᤴ ᤔᤠᤰᤂᤡᤴ ᤆᤠᤔᤠ ᤔᤧᤏᤢ᤹ᤏᤧᤴ॥ ᤆᤫᤠ᤺ᤳ ᤜᤧᤰᤁᤣ ᤂᤧᤴ ᤂᤠᤶᤒᤠᤱᤅᤥ ᤜᤢᤰᤂᤧᤶᤍᤣᤛᤧᤶᤔᤧ᤹॥

᥈᥋ ᤂᤡᤏᤡ᤹ ᤂᤧᤴ ᤔᤧᤈᤠᤶᤔᤧᤴᤏᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤰᤛᤠᤀᤥ ᤌᤣ᤺ᤴ ᤁᤢᤍᤥ᤺ᤵᤔᤠ ᤘᤠ᤹ ᤂᤧᤴ ᤂᤡᤏᤡ᤹ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤢ ᤂᤡᤏᤡ᤹ ᤕᤠᤱᤛᤡᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤏᤢ᤹ᤔᤧᤍᤠᤖ॥

᥈᥌ ᤂᤡᤏᤡ᤹ ᤁᤧᤍᤥ᤺ᤴᤍᤢᤶᤒᤠ ᤜᤢᤰᤘᤠᤜᤠ᤹ ᤏᤢ ᤔᤠᤱᤜᤢᤵ ᤁᤧᤈᤥᤃᤢᤶᤒᤠ ᤛᤡᤍᤢᤱᤈᤓᤠᤜᤠ᤹ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠᤍᤧᤴᤏᤥ ᤐᤣᤃᤧᤶᤔᤧ᤹॥

᥈᥍ ᤂᤡᤏᤡ᤹ ᤔᤡᤎᤡᤱᤔᤏᤠᤍᤧᤔᤏᤠᤒᤠ ᤛᤡᤍᤢᤱᤈᤓᤠ ᤛᤠᤜᤠ᤹ ᤏᤢ ᤔᤠᤰᤂᤡᤴ ᤏᤧᤵᤔᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤥ᤺ᤴᤍᤧᤶᤔᤧ᤹॥ ᤛᤡᤍᤢᤱᤈᤓᤠ ᤔᤠᤰᤂᤡᤴ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤁᤧᤜᤢᤰᤂᤢᤶ ᤁᤧᤍᤣᤛᤢᤶᤗ ᤐᤥᤱ᤹॥ ᤛᤠᤴ ᤆᤠᤀᤣ ᤂᤡᤏᤡ᤹ ᤆᤠᤔᤠ ᤁᤧᤛᤢᤰᤋᤢᤶ᤹॥

᥈᥎ ᤀᤠᤱᤃᤠ᤹ ᤂᤡᤏᤡ᤹ ᤀᤡᤱᤈᤠ᤺ᤱ ᤐᤡᤏᤡᤱᤗ ᤐᤳᤋᤠᤒᤠ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤰᤛᤠᤀᤥ ᤌᤣ᤺ᤴ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤆᤥᤰ ᤂᤧᤴ ᤂᤡᤏᤡ᤹ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤢ ᤕᤠᤱᤛᤡᤒᤠ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤏᤢ᤹ᤔᤧᤍᤠᤖᤖᤥ॥

ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠᤛᤡ ᤔᤧᤏᤢ᤹ᤏᤧᤴ

᥈᥏ ᤂᤡᤏᤡ᤹ ᤋᤧᤴᤎᤱ ᤁᤧᤈᤥᤃᤡᤀᤠᤱ ᤏᤠ᤺ᤵᤔᤠᤍᤧᤔᤠ ᤁᤧᤈᤥᤃᤢᤶᤛᤡᤶᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤂᤡᤏᤡ᤹ ᤋᤃᤠᤱᤅᤣ ᤔᤧᤰᤂᤢᤛᤡ᤹॥ ᤁᤖ ᤂᤧᤱᤜᤠ᤹ ᤁᤧᤏᤠ᤺ᤳᤋᤢᤶ ᤁᤧᤍᤣᤛᤢᤶᤛᤡᤶᤔᤠᤱ ᤀᤠᤸᤗ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤁᤧᤕᤢᤅᤡ᤹.

᥉᥆ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤕᤢᤅᤧᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤔᤧᤰ ᤔᤧᤈᤢ᤺ᤳᤋᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤰᤌᤡᤶᤔᤥ ᤂᤡᤏᤡ᤹ ᤔᤧᤎᤩᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤀᤰᤂᤧ ᤔᤧᤗ᤹ᤖᤧᤶᤔᤡᤴᤏᤧ᤹. “ᤁᤴ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ ᤀᤠᤰᤂᤣᤗ᤹ᤖᤡᤰᤏᤣ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤒᤣ᥅” ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ᤖᤧ ᤐᤠ᤺ᤴᤏᤥ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤔᤧᤈᤥᤃᤧᤶᤔᤡᤴᤏᤧ᤹॥ ᤀᤠᤏᤡᤃᤧᤀᤠᤱ ᤜᤧᤰᤁᤣᤀᤣ ᤆᤥᤃᤢᤶᤒᤧ ᤔᤧᤗ᤹ᤖᤧᤶᤔᤡᤴᤏᤧ᤹॥

᥉᥇ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤖᤡᤰᤐᤠ ᤛᤡᤰᤁᤧᤗᤧ᤺ᤱᤒᤠ ᤐᤠ᤺ᤴᤜᤠ᤹ ᤔᤧᤈᤥᤃᤢ᤹. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤆᤡ᤺ᤳᤋᤢ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤛᤠᤜᤠ᤹ᤀᤠᤱ ᤔᤡᤀᤥ ᤛᤡᤍᤢᤱᤈᤓᤠ ᤔᤧᤈᤥᤃᤢᤛᤡ᤹॥

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤐᤡᤏᤡᤱᤗ ᤐᤳᤋᤠᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹॥ ᤂᤧᤱᤜᤠ᤹ᤀᤥ ᤁᤢᤓᤠ ᤌᤧᤔᤠᤀᤠᤱ ᤔᤧᤕᤥ᤹ᤖᤧᤶᤔᤡᤴᤏᤧ᤹. ᤀᤡᤃᤪ ᤁᤢᤓᤠ ᤌᤧᤔᤠᤀᤠᤱ ᤔᤧᤄᤧ᤺ᤰᤂᤧᤶᤔᤡᤴᤏᤧ᤹ᤀᤥ॥

ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤔᤧ᤺ᤴ ᤁᤧᤗ᤹ᤒᤠ ᤛᤠᤶᤍᤡᤱ

᥇᥉

ᤂᤡᤏᤡ᤹ ᤗᤢᤶᤔᤥ ᤁᤢᤓᤠ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤀᤡᤃᤪ ᤋᤠ᤹ᤍᤡ ᤛᤧᤵᤔᤠᤱ ᤔᤠᤰᤐᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣᤴ ᤀᤡᤃᤪ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤀᤥ᤺ᤴᤎᤠᤰᤔᤠ ᤋᤠᤶᤛᤡᤱ ᤆᤥᤰ.

᥈ ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢᤒᤠ ᤔᤡᤰᤛᤣ᤺ᤴᤏᤡᤴ ᤀᤡᤃᤪ ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤐᤠ᤺ᤴᤏᤡᤴ ᤐᤥᤱ᤹ ᤜᤧᤰᤁᤩᤠᤱ (ᤂᤡᤏᤡ᤹ ᤋᤃᤡ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤛᤡᤶᤔᤡᤴᤒᤠ) “ᤘᤣ᤹ ᤔᤠᤱᤛᤠᤶᤔᤠᤱᤜᤠ᤹ ᤋᤡᤶᤍᤢᤶᤛᤡᤶ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤔᤧᤳᤋᤢᤶᤛᤡᤶ” ᤂᤧᤸᤗᤧ ᤜᤧᤰᤁᤣ ᤐᤠ᤺ᤳᤋᤢᤏᤧᤓᤃᤪ.

᥉ ᤂᤡᤏᤡ᤹ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤡᤃᤪ ᤋᤠ᤹ᤍᤡ ᤛᤧᤵᤔᤠᤱ ᤁᤧᤔᤠᤰᤐᤧᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹॥ ᤂᤧᤱᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤺ᤸᤗᤧ ᤔᤡ᤺ᤶᤈᤡ ᤁᤧᤔᤧᤳᤋᤢᤶᤒᤡ ᤁᤧᤶᤔᤧᤳᤋᤢᤶᤔᤡᤴᤒᤡ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤖᤢᤒᤠᤖᤥ॥

᥊ ᤂᤡᤏᤡ᤹ᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤥ ᤗᤠᤱᤄᤣᤃᤧᤶᤔᤧ᤹. ᤂᤢᤏᤧ᤹ᤏᤢ ᤁᤡᤛᤧᤶᤔᤧ᤹. ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤜᤠ᤹ ᤂᤧᤵᤛᤧᤶᤔᤧ᤹. ᤂᤢᤏᤧ᤹ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤀᤥᤀᤣ ᤂᤡᤶᤔᤠᤛᤡᤶᤔᤧ᤹॥

᥋ ᤁᤖ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤡᤃᤪ ᤋᤠ᤹ᤍᤡ ᤛᤧᤵᤔᤠᤱ ᤁᤧᤔᤠᤰᤐᤧᤴ ᤛᤧᤵᤔᤠᤀᤣ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤕᤥᤰ ᤁᤧᤶᤈᤥᤃᤡᤒᤠ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤒᤠᤀᤠᤱ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠ ᤗᤠᤶᤔᤥᤗᤠᤶ ᤂᤡᤏᤡ᤹ ᤜᤢᤔᤠ ᤐᤅᤔᤠᤖᤧ ᤗᤠᤃᤡ ᤂᤧᤸᤗᤧ ᤂᤢᤏᤧ᤹ ᤁᤢᤒᤡᤑᤩᤢᤱ ᤆᤥ᤺ᤰᤔᤠ ᤁᤧᤜᤢᤛᤡ॥ ᤁᤶᤓᤗ᤹ᤖᤡᤰ ᤂᤡᤏᤡ᤹ ᤗᤢᤶᤔᤥᤗᤠᤶ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹॥

᥌ ᤂᤡᤏᤡ᤹ ᤀᤠᤵᤑᤣᤰ ᤑᤢ᤹ᤏᤢᤛᤠ᤹. ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹. ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤔᤠ ᤔᤣ᤺ᤳᤜᤠ᤹ ᤀᤡᤃᤪ ᤏᤡ᤺ᤳᤋᤠᤱᤒᤠ ᤋᤧ᤺ᤱᤈᤢᤶᤜᤠ᤹ᤖᤧᤀᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤗᤠᤶ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤛᤡᤶᤔᤡᤴᤒᤠ ᤘᤣ᤹ ᤔᤠᤱᤜᤠ᤹ ᤔᤠᤱᤛᤧᤘᤠ ᤔᤧᤳᤋᤢᤶᤛᤡᤶ᤹ ᤑᤠ᤹ᤀᤠᤱ ᤂᤡᤏᤡ᤹ ᤛᤫᤠ᤺ᤳ ᤁᤧᤶᤗᤧᤔᤡᤏᤧᤓᤃᤪ–

᥍ ᤂᤡᤏᤡ᤹ ᤁᤒᤪᤡᤱ ᤐᤡᤛᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡ᤺ᤳᤋᤠᤱᤒᤠ ᤔᤠᤱᤛᤡᤛᤠᤱ ᤔᤠ᤺ᤱᤄᤠᤒᤠᤛᤡᤛᤠᤱ. ᤗᤠᤈᤣ᤺ᤸᤗᤧ ᤗᤳᤇᤠ ᤁᤢᤕᤠᤀᤥᤒᤠ ᤐᤥ᤺ᤱᤛᤠᤱ ᤁᤡᤃᤪ ᤘᤣ᤹ ᤁᤢᤕᤠᤀᤥᤒᤠ ᤐᤥ᤺ᤱᤛᤠᤱ–

᥎ ᤂᤧᤴ ᤀᤡᤱᤗᤧᤰᤛᤫᤠᤒᤧᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹. ᤂᤧᤴ ᤔᤧᤍᤡᤶᤍᤧᤶᤔᤡᤴᤏᤧ᤹॥ ᤐᤖᤢᤔᤠᤸᤗᤧ ᤗᤢᤱᤔᤠ᤹ ᤔᤧᤴᤍᤢᤰᤁᤣ. ᤔᤧᤶᤔᤠ᤹ᤀᤣ ᤀᤡᤃᤪ ᤔᤧᤴᤇᤧ᤺ᤵᤐᤣ

᥏ ᤂᤡᤏᤡ᤹ ᤂᤧᤴ ᤛᤧᤰᤂᤠᤛᤠᤱ ᤁᤧᤛᤧᤖᤢᤶᤗᤀᤣ ᤐᤥᤱ᤹॥ ᤂᤧᤏᤧ᤹ᤀᤣ ᤋᤃᤡ ᤂᤧᤴ ᤔᤏᤠᤴ ᤗᤢᤱᤅᤡᤸᤗᤧ ᤗᤧᤵᤋᤧ᤹ ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧᤀᤠᤱ ᤗᤢᤱᤅᤡᤸᤗᤧ ᤔᤧᤗᤧᤵᤋᤢᤖ॥

᥇᥆ ᤂᤡᤏᤡ᤹ ᤂᤧᤴ ᤜᤍ᤹ ᤛᤡᤖ ᤌᤠᤖᤡᤰ ᤗᤢᤱᤅᤡᤸᤗᤧ ᤗᤧᤵᤋᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤥᤰ ᤗᤠᤈᤣ᤹ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤧᤸᤗᤧ ᤂᤡᤏᤡ᤹ ᤗᤠᤶᤓᤥ᤺ᤵᤔᤠ ᤁᤧᤃᤥ᤺ᤳᤋᤡ॥

᥇᥇ ᤁᤶᤓᤗ᤹ᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤔᤧᤃᤡᤖᤥ. ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠᤶᤔᤥ ᤜᤠ᤺ᤳᤗᤧᤀᤠᤱ ᤔᤧᤈᤥᤃᤢᤴ᤹॥

᥇᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤱᤔᤠᤖᤧ ᤗᤠᤃᤡ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤁᤢᤓᤠ ᤕᤧᤰᤕᤰᤁᤥ

᥇᥉ ᤁᤢᤓᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤏᤠᤜᤠ᤹ ᤔᤧᤕᤧᤶᤛᤡᤱᤅᤠᤱ ᤂᤧᤶᤔᤥ ᤁᤧᤕᤢᤱᤒᤠᤜᤠ᤹ “ᤀᤠᤵᤑᤠᤸᤗᤧᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤔᤠᤱᤜᤠ᤹ ᤔᤠᤱᤛᤧᤘᤠ ᤔᤧᤳᤋᤢᤶᤛᤡᤶ” ᤔᤧᤔᤧᤳᤋᤢᤛᤡᤀᤠᤱ ᤔᤧᤜᤢᤛᤢᤛᤡᤒᤠ ᤂᤡᤏᤡ᤹ ᤁᤧᤄᤧᤵᤛᤢᤶᤏᤧᤓᤃᤪ.

᥇᥊ ᤛᤣ᤺ᤴᤍᤥᤛᤧᤶᤛᤧ᤹. ᤜᤰᤛᤠᤶᤔᤧ᤹ ᤁᤥ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤛᤠ᤹ᤖᤠᤶᤔᤧ᤹. ᤂᤧᤶᤒᤩᤠᤱ ᤜᤧᤰᤋᤱᤒᤠ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤂᤡᤏᤡ᤹ ᤗᤢᤶᤔᤥ ᤛᤧᤰᤂᤠᤀᤣ ᤐᤥ᤺ᤰᤂᤧᤒᤠᤏᤧᤓᤃᤪ.

᥇᥋ ᤂᤡᤏᤡ᤹ ᤂᤧᤴ ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤳᤌᤰᤛᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤧᤶ ᤛᤧᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤘᤖᤧᤱᤗᤧᤱ ᤔᤧᤰᤂᤧᤶᤔᤧ᤹॥

᥇᥌ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹ᤀᤠᤱ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤑᤢᤰᤂᤧᤶᤔᤧ᤹ᤀᤠᤱ ᤂᤧᤴ ᤕᤧᤰᤕᤰᤁᤡᤴ ᤏᤢ ᤛᤠᤔᤠᤐᤢᤔᤠᤜᤠ᤹ ᤛᤥᤛᤥᤖᤡᤰ ᤂᤠᤵᤐᤢᤌᤩᤱ ᤔᤡᤎᤡᤰᤂᤧᤶᤍᤣᤛᤧᤶᤔᤧ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤐᤥᤱ᤹॥ ᤂᤧᤴ ᤛᤍᤠᤍᤡᤱᤗᤧ ᤗᤠᤃᤡ ᤂᤠᤵᤐᤢᤌᤩᤱ ᤐᤥ᤺ᤱᤗ ᤜᤧᤰᤁᤩᤠᤱ ᤂᤧᤴ ᤕᤠᤶᤔᤥ ᤔᤧᤴᤈᤥᤃᤢᤴᤗ॥

᥇᥍ ᤂᤠᤵᤐᤢᤌᤩᤱ ᤆᤥ᤺ᤰᤔᤠᤖᤧ ᤗᤠᤃᤡ ᤛᤧᤶᤔᤏᤠᤒᤠ ᤌᤧᤔᤠ ᤐᤠ᤺ᤴᤜᤠ᤹ᤀᤠᤱ ᤂᤡᤏᤡ᤹ ᤔᤧᤍᤣ᤹ᤖᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤁᤢᤛ᤻ᤛᤠᤰᤁᤧᤴᤏᤡᤴ ᤆᤡᤵᤋᤢ᤹॥ ᤂᤢᤏᤧ᤹ ᤂᤡᤏᤡ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤖᤡ᤹ ᤜᤧᤰᤁᤩᤠᤱ ᤗᤢᤱᤔᤠ᤹ ᤁᤧᤍᤢᤰᤋᤡᤀᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤆᤥᤃᤢᤒᤠ ᤁᤢᤔᤠᤱᤜᤢᤵ ᤀᤡᤛᤡ᤺ᤰ ᤂᤢᤏᤧ᤹ ᤂᤡᤏᤡ᤹ ᤕᤖᤡᤰ ᤁᤧᤓᤥᤛᤡ᤹.

᥇᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠᤴ ᤁᤧᤄᤧᤶᤒᤠ ᤁᤧᤒᤥ᤺ᤰᤂᤡᤀᤠᤱ ᤀᤠᤀᤡᤴ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤗ ᤐᤳᤋᤠᤒᤠ ᤀᤠᤀᤡᤱᤍᤳ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤰᤛᤠᤀᤥ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗᤥ॥

ᤔᤧᤴᤘᤠ᤹ᤔᤏᤠᤒᤠ ᤏᤧᤳᤕᤢᤰᤔᤠ ᤛᤠᤰᤌᤡᤶ

᥇᥊

ᤂᤡᤏᤡ᤹ᤃ ᤕᤜᤣᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤏᤡᤱ॥ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤡᤏᤡ᤹ ᤔᤣᤖᤡᤱ ᤔᤧᤎᤰᤋᤧᤶᤔᤡᤴᤏᤧ᤹. ᤌᤧᤃᤣ᤺ᤰᤁᤥ ᤋᤃᤠᤱ ᤗᤧᤵᤔᤠᤱᤒᤠᤴ ᤔᤧᤏ᤺ᤰᤂᤧᤶᤔᤡᤴᤏᤧ᤹॥

᥈ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤣ᤺ᤴᤍᤡᤒᤠ ᤛᤢᤘᤠᤱᤏᤡᤱᤗᤥ॥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤘᤠ᤹ᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤂᤡᤏᤡ᤹ᤀᤣ ᤂᤢᤏᤧ᤹ ᤀᤡᤔᤧᤸᤗᤢᤱᤒᤠ ᤁᤢᤕᤠᤱᤛᤠᤁᤢᤴᤎᤣ ᤐᤥ᤺ᤱᤛᤧ ᤁᤧᤛᤣᤃᤡᤀᤠᤱ ᤘᤠ᤹ᤖᤥ॥

ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤌᤰᤛᤠᤐᤢᤛᤠᤜᤠ᤹

(ᤗᤧᤒᤡ ᥇᥇:᥇-᥊᥍)

᥉ ᤀᤠᤳᤋᤡᤴ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ᤀᤠᤱ ᤂᤡᤏᤡ᤹ ᤔᤧᤈᤧᤶᤔᤡᤴᤏᤧ᤹॥

᥊ ᤂᤡᤏᤡ᤹ ᤆᤠᤔᤠ ᤁᤧᤏᤢ᤹ᤒᤠ ᤌᤰᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ– ᤁᤢᤶᤒᤠᤒᤠ ᤐᤡᤳ. ᤔᤧᤸᤗᤢᤰ. ᤔᤧ᤺ᤴᤍᤠ.

᥋ ᤐᤧ᤺ᤱᤘᤠ. ᤛᤩᤠ᤺ᤰᤐᤠ. ᤁᤢᤍᤠᤱ ᤁᤧᤕᤢᤱᤒᤠ ᤛᤩᤠ᤺ᤰᤐᤠ. ᤋᤠᤶᤓᤢᤱ ᤔᤧ᤺ᤴᤍᤠ. ᤋᤠᤶᤓᤢᤱ ᤌᤢ᤺ᤶᤒᤠ. ᤋᤠᤱᤃᤣ᤺ᤶᤒᤠ ᤛᤩᤠ᤺ᤰᤐᤠ ᤏᤢ ᤏᤠᤱᤈᤱᤗᤢᤱᤅᤥᤒᤠ ᤔᤧᤸᤗᤢᤰ॥

᥌ ᤌᤰᤛᤠᤜᤠ᤹ᤀᤥᤒᤠ ᤏᤧᤳᤇᤡ ᤁᤢᤗᤰᤁᤥ ᤁᤢᤗᤠᤱ ᤋᤥ᤹ᤓᤣ᤺ᤳ ᤁᤧᤛᤧᤒᤠ ᤏᤢ ᤁᤢᤈᤠ ᤁᤧᤀᤶᤒᤠᤴ ᤂᤡᤏᤡ᤹ ᤆᤠᤔᤠ ᤏᤢ᤹॥

᥍ ᤁᤖ ᤁᤢᤈᤠ ᤁᤧᤀᤶᤒᤠ ᤏᤢ ᤏᤢᤖᤡᤰ ᤁᤢᤗᤠᤱ ᤋᤥ᤹ᤓᤣ᤺ᤳ ᤔᤧᤴᤇᤧᤔᤏᤠᤒᤠᤜᤠ᤹ᤀᤥ ᤁᤴᤜᤠ᤹ ᤔᤧᤈᤩᤧᤶᤔᤡᤴᤏᤧ᤹– ᤀᤢᤔᤣ. ᤑ᤺ᤳᤋᤠ. ᤁᤢᤔᤡ ᤁᤧᤜᤥ᤺ᤵᤐᤠ ᤛᤢᤒᤠ– ᤌᤣᤀᤠᤱᤓᤧᤸᤗᤧ ᤁᤴᤜᤠ᤹ᤖᤧ ᤁᤢᤈᤠᤃ ᤔᤧᤀᤴᤍᤢ ᤁᤖ ᤂᤢᤴᤇᤡ᤹ ᤗᤠᤱᤋᤥ᤹ᤓᤣ᤺ᤳ ᤁᤧᤛᤧᤶᤒᤠ ᤔᤧᤒᤳᤏᤧᤴ॥ ᤁᤴᤜᤠ᤹ ᤂᤡᤏᤡ᤹ ᤗᤠᤃᤡ ᤌᤡᤶ ᤁᤢᤀᤡᤛᤡ᤺ᤰ ᤀᤠᤛᤢᤳᤌᤥ ᤔᤧᤈᤥᤰ॥

᥎ ᤑᤠᤰᤁᤡᤴᤏᤠᤱ ᤀᤠᤛᤢᤳᤌᤥ ᤆᤥᤰ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤗᤠᤱ ᤋᤥ᤹ᤓᤧ᤺ᤳᤋᤡᤴ ᤁᤧᤛᤧᤶᤒᤠᤃ ᤐᤳ ᤁᤖ ᤂᤧᤸᤗᤧ ᤁᤢᤈᤠ ᤔᤧᤀᤴᤍᤢᤴ᤹॥ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥ ᤂᤧᤴ ᤌᤰᤛᤠ ᤛᤠᤜᤠ᤹ ᤂᤡᤏᤡ᤹ ᤔᤧᤈᤧᤶᤔᤡᤴᤏᤧ᤹. ᤂᤧᤴ ᤁᤢᤛᤡᤘᤧᤳ ᤌᤰᤛᤠᤜᤠ᤹ ᤔᤧᤛᤢᤛᤧᤶᤔᤡᤴᤏᤧ᤹॥

᥏ ᤆᤫᤠ᤺ᤳᤋᤥ ᤁᤧᤕᤠᤰᤐᤠᤜᤠ᤹ᤀᤥ ᤁᤢᤗᤠᤵ ᤏᤢ ᤁᤢᤛᤣ᤺ᤰ ᤁᤧᤒᤵᤐᤠᤜᤠ᤹ ᤂᤡᤏᤡ᤹ ᤆᤠᤔᤠ ᤏᤢ᤹॥

᥇᥆ ᤁᤖ ᤁᤢᤗᤠᤵ ᤏᤢ ᤁᤢᤛᤣ᤺ᤰ ᤔᤧᤶᤒᤵᤔᤏᤠᤒᤠᤜᤠ᤹ ᤂᤡᤏᤡ᤹ ᤔᤧᤈᤧᤶᤔᤡᤴᤏᤧ᤹॥ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥

᥇᥇ ᤛᤢᤳᤌᤥ ᤐᤢᤛᤠ ᤀᤠᤳᤋᤡᤴᤇᤠᤱ ᤂᤡᤏᤡ᤹ ᤆᤠᤔᤠ ᤏᤢ᤹॥

᥇᥈ ᤁᤖ ᤂᤡᤏᤡ᤹ ᤆᤠᤔᤠ ᤔᤧᤴᤏᤢ᤹ᤔᤏᤠᤒᤠᤜᤠ᤹ᤃ ᤁᤴᤜᤠ᤹ᤀᤣᤖᤥ– ᤁᤰᤁᤑᤡ᤺ᤰᤔᤠ. ᤁᤡᤌ ᤏᤢ ᤁᤢᤔᤠᤰᤗᤠ ᤁᤡᤌ.

᥇᥉ ᤁᤧᤖᤧᤰ ᤐᤖᤡᤰᤐᤠ ᤁᤢᤜᤧ᤺ᤳᤗᤠ ᤔᤕᤠ. ᤜᤧᤰᤁᤩᤠᤱ ᤁᤢᤔᤠᤰᤗᤠ ᤁᤡᤌ.

᥇᥊ ᤁᤧᤖᤧᤰ ᤐᤖᤡᤰᤐᤠ ᤁᤠ᤺ᤰᤘᤠ.

᥇᥋ ᤕᤶᤒᤠ ᤑᤰᤌᤡ᤺ᤶᤒᤠ. ᤁᤢᤗᤢᤗᤢ ᤁᤧᤗ᤹ᤒᤠ ᤑᤰᤌᤡ᤺ᤶᤒᤠ. ᤏᤢ ᤘᤖ᤺ᤱᤅᤥᤒᤠ ᤐᤢ. ᤁᤧᤖᤧᤰ ᤐᤖᤡᤰᤐᤠ ᤑᤡ᤺ᤳᤆᤥ.

᥇᥌ ᤆᤢᤰᤐᤠ ᤑᤰᤌᤡ᤺ᤶᤒᤠ. ᤕᤶᤒᤠ ᤑᤰᤌᤡ᤺ᤶᤒᤠ. ᤁᤢᤓᤖᤠ ᤑᤰᤌᤡ᤺ᤶᤒᤠ.

᥇᥍ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ ᤑᤰᤌᤡ᤺ᤶᤒᤠ. ᤅᤠ ᤁᤧᤈᤠᤒᤠ ᤔᤕᤠ. ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤠ᤺ᤰᤘᤠ.

᥇᥎ ᤘᤖ᤺ᤱᤘᤠ. ᤁᤧᤖᤧᤰ ᤐᤖᤡᤰᤐᤠ ᤗᤡᤗᤡᤘᤠ. ᤛᤡᤱᤎᤰᤌᤰᤘᤠ ᤏᤢ ᤏᤧᤰᤘᤠ ᤔᤧᤘᤠᤖᤠᤵ॥

᥇᥏ ᤁᤢᤗᤢᤵ ᤁᤢᤗᤢᤵᤐᤥ ᤁᤧᤒᤧᤒᤠ ᤁᤧᤖᤧᤰ ᤑᤣ᤹ᤒᤠ᤺ᤳᤜᤠ᤹ ᤂᤡᤏᤡ᤹ ᤗᤠᤃᤡ ᤀᤠᤛᤢᤳᤌᤥ ᤔᤧᤈᤥᤰ॥ ᤂᤧᤱᤜᤠ᤹ ᤔᤧᤈᤧᤶᤛᤡᤶᤔᤡᤴᤏᤧ᤹॥

᥈᥆ ᤁᤖ ᤁᤢᤗᤠᤵ ᤁᤧᤒᤵᤐᤠ ᤁᤧᤖᤧᤰ ᤘᤖᤡ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤆᤠᤔᤠ ᤏᤢ᤹॥

᥈᥇ ᤂᤡᤏᤡ᤹ ᤌᤧᤔᤠ᤺ᤴ ᤁᤢᤛᤡᤘᤧᤳ ᤁᤧᤄᤥᤛᤢᤶ᤹. ᤂᤡᤏᤡ᤹ ᤂᤧᤴ ᤔᤧᤈᤧᤶᤔᤡᤴᤏᤧ᤹॥ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤂᤧᤴ ᤐᤡᤔᤠ ᤁᤧᤛᤢᤰᤋᤢᤶ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤆ᤺ᤸᤗᤧ ᤏᤢ᤹. ᤀᤡᤃᤪ ᤂᤡᤏᤡ᤹ ᤂᤧᤴ ᤁᤧᤄᤥᤛᤢᤶᤒᤠ ᤁᤢᤛᤡᤘᤧᤳᤋᤧᤴ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤀᤥ ᤛᤱᤔᤠ ᤁᤧᤛᤢᤰᤋᤢᤶ॥ ᤁᤖ ᤂᤡᤏᤡ᤹ᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤁᤧᤛᤣ᤺ᤴᤍᤡᤒᤠ ᤛᤢᤘᤠᤱᤏᤡᤱᤗᤥ॥

ᤔᤧ᤺ᤴᤍᤛᤠ᤺ᤳ ᤛᤠᤴ ᤁᤢᤶᤔᤠᤖᤧ ᤁᤢᤏᤢᤀᤥ ᤔᤧᤎᤥ᤺ᤰᤋᤧᤶᤔᤡᤴᤏᤧ᤹ᤀᤥ॥

ᤌᤡᤒᤥᤱᤗᤰ ᤋᤥ᤺ᤶᤔᤠ ᤌᤡᤶ

᥈᥈ ᤋᤱᤒᤣ ᤌᤰᤔᤠ ᤀᤡᤰᤋᤠᤵᤜᤠ᤹ᤀᤥ ᤁᤧᤎᤥ᤺ᤰᤐᤠ ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠᤜᤠ᤹ᤗᤠᤶ ᤂᤡᤏᤡ᤹ ᤌᤡᤒᤥᤱᤗᤰ ᤛᤧᤶᤔᤠ ᤂᤡᤏᤡ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹॥

᥈᥉ ᤀᤠᤳᤋᤡᤴ ᤋᤧᤴᤏᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤔᤡᤱᤅᤥ ᤁᤢᤕᤢᤱᤔᤠᤍᤧᤴᤏᤡᤸᤗᤧ ᤗᤠᤃᤡ ᤛᤣᤃᤢ. ᤀᤠᤶᤓᤠ ᤂᤧᤵᤔᤥ ᤂᤡᤏᤡ᤹ ᤁᤢᤈᤠ. ᤆᤧᤸᤗᤧᤰᤛᤣ᤹ ᤌᤡ ᤏᤢ ᤏᤡ᤺ᤱᤃᤣᤸᤗᤧ ᤌᤡᤒᤥᤱᤗᤰ ᤜᤧᤰᤁᤩᤠᤱ ᤂᤡᤏᤡ᤹ ᤐᤡᤳᤌᤰᤛᤠᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤖᤧ ᤋᤃᤡ ᤔᤧᤎᤠᤵᤋᤢᤛᤡᤒᤠ ᤛᤠᤜᤠ᤹ ᤂᤢᤏᤧ᤹ ᤁᤢᤍᤃᤡ ᤆᤧᤶᤔᤧ᤹॥ ᤁᤶᤓᤗ᤹ᤖᤡᤰᤁᤣ ᤀᤠᤵᤑᤠᤸᤗᤧᤛᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤠ ᤁᤧᤜᤢ᤹ᤀᤠᤛᤡ᤹॥

᥈᥊ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤡᤏᤡ᤹ ᤌᤡᤒᤥᤱᤗᤰᤁᤡᤴ ᤐᤱᤔᤠ ᤋᤣ᤹ᤔᤠ ᤁᤧᤴᤇᤢᤰᤋᤢᤶᤔᤡᤴ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤌᤡᤒᤥᤱᤗᤰᤁᤡᤴ ᤋᤣ᤹ᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤣᤃᤢᤒᤠ ᤂᤢᤏᤧ᤹ ᤁᤢᤔᤡᤱᤅᤥᤒᤠ ᤕᤢᤱᤍᤧᤴᤏᤡᤴ ᤛᤠ᤹ᤖᤡᤰ ᤔᤠ᤺ᤱᤏᤧᤓᤃᤪ.

᥈᥋ ᤂᤡᤏᤡ᤹ ᤌᤡᤒᤥᤱᤗᤰᤁᤡᤴ ᤛᤱᤄᤧᤶᤔᤧ᤹ᤀᤠᤱ ᤕᤠᤱᤅᤡᤴ ᤂᤡᤏᤡ᤹ ᤜᤢᤰᤁᤥ ᤕᤠᤱᤅᤠᤛᤡᤶᤔᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠᤍᤧᤴᤏᤥ ᤐᤣᤃᤧᤶᤔᤧ᤹॥

᥈᥌ ᤀᤠᤵᤑᤣᤰ ᤂᤡᤏᤡ᤹ ᤏᤡᤱᤘᤠ᤹ ᤀᤡᤛᤡ᤺ᤰ ᤐᤡᤳᤌᤰᤛᤠ. ᤔᤧᤸᤗᤢᤰ. ᤆᤧᤸᤗᤧᤰᤛᤣ᤹ ᤁᤧᤍᤢᤶᤒᤠ ᤌᤡ ᤀᤡᤃᤪ ᤘᤣ᤹ ᤌᤡ. ᤆᤩᤠᤛᤠᤱ ᤀᤠᤶᤓᤠ ᤂᤧᤴ ᤕᤠᤱᤅᤡᤸᤗᤧ ᤀᤡᤅᤧᤶᤔᤧ᤹ ᤂᤶᤓᤩᤠᤱ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤏᤢ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤆᤠᤶᤔᤧ᤹ᤀᤠᤱ ᤛᤥᤛᤥᤳᤗᤖᤠᤱ ᤆᤥᤃᤧᤶᤔᤧ᤹॥

᥈᥍ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤌᤧᤔᤠᤀᤠᤱ ᤗᤰ ᤀᤡᤃᤪ ᤂᤥᤔᤠ ᤗᤰ ᤔᤧᤱᤃᤳᤋᤢᤴ᤹॥

᥈᥎ ᤋᤱᤒᤣ ᤛᤢᤶᤛᤡ ᤁᤣᤳ ᤌᤰᤔᤠ ᤁᤢᤏᤢᤵᤔᤥ ᤋᤱᤒᤣ ᤋᤱᤒᤣᤒᤠ ᤂᤡᤏᤡ᤹ ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠᤜᤠ᤹ᤖᤧᤴ ᤌᤡᤒᤥᤱᤗᤰᤁᤡᤴ ᤕᤧᤰᤕᤰᤁᤥᤒᤠ ᤆᤠᤎᤠ᤺ᤱᤅᤥ ᤕᤢᤰᤂᤧᤶᤔᤧ᤹.

᥈᥏ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤌᤧᤔᤠᤀᤠᤱ ᤗᤰ ᤀᤡᤃᤪ ᤂᤥᤔᤠ ᤗᤰ ᤔᤧᤱᤃᤵᤔᤏᤠᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠ ᤜᤥ᤹ᤍᤥ᤺ᤰ ᤏᤢ ᤔᤣᤔᤣᤍᤢᤔᤠᤜᤠ᤹ ᤐᤡᤖᤧᤶᤛᤡᤶᤔᤧ᤹. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖᤖᤥ॥

ᤏᤢᤛᤡᤃᤣᤰᤐᤠ ᤋᤱᤒᤣ

(ᤗᤧᤒᤡ ᥈᥋:᥇-᥍)

᥇᥋

ᤏᤢᤛᤡ ᤋᤱᤒᤣ ᤁᤣᤳ ᤌᤰᤔᤠ ᤁᤢᤏᤢᤵᤔᤥ ᤛᤡᤱᤏᤠᤳ ᤁᤧᤍᤣ᤹ᤒᤠᤴ ᤗᤧᤵᤔᤠᤍᤣᤔᤠ ᤐᤥᤱ᤹॥

᥈ ᤂᤧᤴ ᤁᤶᤓᤗ᤹ᤖᤡᤰ ᤆᤥ᤺ᤰᤔᤠ ᤐᤥᤱ᤹– ᤛᤡᤱᤏᤠᤳ ᤁᤧᤒᤡᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤁᤠ᤹ᤀᤡ ᤛᤥ᤹ᤎᤥ᤺ᤰ ᤑᤢ᤹ᤏᤢᤛᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤒᤡᤖᤢᤛᤡᤒᤠ ᤛᤡᤱᤏᤠᤳᤋᤡᤴ ᤔᤧᤗᤧᤖᤢ ᤔᤧᤍᤣᤛᤢᤖ॥ ᤂᤧᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤗᤠᤈᤣ᤹ᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤛᤡᤱᤏᤠᤳ ᤏᤢ᤺ᤰᤔᤠᤖᤧ ᤗᤠᤃᤡ ᤁᤧᤛᤠᤰᤐᤠ ᤔᤧᤈᤠ᤺ᤳᤋᤢᤛᤡᤴᤗ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤱᤏᤠᤳ ᤗᤧᤵᤔᤡ ᤂᤥᤔᤠ ᤕᤧᤶ ᤀᤢᤘᤠ ᤐᤥ᤺ᤰᤂᤧᤀᤠᤱ ᤘᤠ᤹॥

᥉ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤆᤠᤜᤡ᤺ᤴ ᤏᤠ᤺ᤰᤔᤠ ᤁᤧᤛᤢᤰᤋᤢᤶ. ᤁᤖ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤔᤧᤍᤣ᤹ᤖᤢᤒᤠ ᤛᤡᤱᤏᤠᤳᤋᤡᤴ ᤗᤧᤖᤧᤶᤍᤣᤛᤧᤶᤔᤧ᤹॥

᥊ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤢᤰᤁᤥ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤧᤰᤂᤠᤀᤣ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹. ᤂᤡᤏᤡ᤹ᤀᤥ ᤜᤠ᤺ᤳᤋᤠᤱ ᤕᤠᤱᤃᤧᤛᤠ᤹ᤒᤠ ᤔᤧᤒᤥ᤺ᤱᤏᤧᤴ॥

᥋ ᤀᤠᤱᤃᤠ᤹ ᤀᤠᤀᤡᤴ ᤀᤡᤱᤍᤳ ᤐᤡᤏᤡᤱᤒᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤂᤢᤏᤧ᤹ ᤁᤴ ᤆᤥᤃᤢ᤹॥

᥌ ᤂᤢᤏᤧ᤹ ᤁᤢᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤡᤱᤏᤠᤳ ᤁᤧᤒᤡᤖᤢᤶᤛᤡᤶ᤹. ᤁᤖ ᤂᤡᤏᤡ᤹ᤃ ᤛᤡᤱᤏᤠᤳ ᤋᤠ᤺ᤵᤔᤠ ᤔᤧᤒᤥ᤺ᤱᤏᤧᤴ॥ ᤂᤡᤏᤡ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤶᤎᤠᤱ ᤕᤢᤰ ᤁᤧᤈᤥᤃᤢᤶ᤹. ᤁᤖ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤛᤶᤎᤠᤱ ᤕᤢᤰ ᤔᤧᤴᤈᤥᤃᤢᤴ᤹॥

᥍ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣ᤹ᤀᤥᤒᤠ ᤁᤢᤓᤠ ᤕᤧᤰᤕᤰᤁᤥ ᤁᤢᤓᤠ ᤑᤢ᤹ᤏᤢᤛᤠ᤹ᤜᤠ᤹ ᤕᤠᤱᤃᤧᤛᤠ᤹ᤒᤠ ᤔᤧᤘᤠ᤹ᤏᤧᤓᤃᤪ. ᤂᤡᤏᤡ᤹ ᤂᤧᤴ ᤏᤢᤛᤠ᤹ᤀᤡᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ ᤆᤢ᤺ᤰᤐᤠ ᤔᤧᤈᤥᤃᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤜᤢᤰ ᤔᤧᤶᤒᤠ᤺ᤱᤔᤏᤠᤒᤠ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥

᥎ ᤐᤖᤢᤔᤠᤸᤗᤧ ᤂᤡᤏᤡ᤹ ᤜᤢᤰᤁᤡᤴ ᤑᤠ᤺ᤰᤂᤧᤶᤔᤧ᤹ᤀᤠᤱ ᤂᤧᤸᤗᤧ ᤁᤧᤛᤠᤰᤐᤠ ᤋᤢᤔᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤆᤠᤜᤠ ᤆᤥ᤺ᤰᤐᤠ ᤕᤠᤖᤡᤰ ᤌᤧᤳᤗᤱ ᤐᤡᤖᤧᤶᤔᤧ᤹॥

᥏ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹᥄ ᤛᤡᤱᤏᤠᤳ ᤗᤧᤵᤔᤠ ᤋᤱᤒᤣᤴ ᤋᤠᤔᤠ ᤀᤡ᤺ᤳᤋᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤢᤰᤐᤠ ᤁᤧᤈᤥᤃᤢᤶᤔᤠᤱ ᤕᤠᤱᤃᤧᤛᤠ᤹ᤒᤠ ᤀᤠᤵᤑᤣᤰ ᤑᤢ᤹ᤏᤢᤛᤠ᤹ᤜᤠ᤹ ᤑᤠ᤹ᤔᤠᤛᤡ ᤁᤧᤴᤍᤧᤴᤍᤡᤴᤏᤧᤓᤃᤪ. ᤂᤧᤴ ᤕᤠᤱᤃᤧᤛᤠ᤹ᤒᤧᤸᤗᤧ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤠᤀᤥ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ᤹. ᤜᤧᤰᤁᤩᤠᤱ ᤗᤠᤕᤥᤒᤠ ᤀᤠᤵᤋᤡᤰᤁᤥ ᤁᤧᤎᤩᤧ᤹ᤀᤡ॥

᥇᥆ ᤂᤡᤏᤡ ᤂᤧᤴ ᤏᤡᤱᤘᤠ᤹ ᤔᤧᤴᤍᤢᤰᤁᤣ ᤐᤡᤖᤧᤶᤔᤧ᤹. ᤂᤧᤴ ᤂᤡᤏᤡ᤹ ᤁᤧᤒᤡᤖᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤔᤧᤍᤢᤰᤏᤧᤴᤗ. ᤌᤣᤀᤠᤱᤓᤧᤸᤗᤧ ᤀᤠᤶᤓᤠ ᤁᤸᤗᤧ ᤆᤥᤃᤢᤸᤗᤧᤀᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤕᤠ᤺ᤶᤒᤰᤁᤥ ᤏᤢ ᤂᤡᤏᤡ᤹ ᤜᤢᤰ ᤁᤧᤕᤠᤰᤋᤢᤶᤒᤠ ᤁᤧᤖᤧᤰ ᤐᤠ᤺ᤴᤏᤥ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹॥

᥇᥇ ᤗᤠᤈᤣ᤹ᤀᤥ ᤀᤠᤓᤧᤸᤗᤣᤛᤠᤱ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ ᤔᤧᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤀᤡᤱᤈᤠ᤺ᤱ ᤐᤡᤏᤡᤱᤗ ᤐᤳᤋᤠ. ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤏᤢ ᤂᤡᤏᤡ᤹ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤂᤡᤏᤡ᤹ ᤏᤡᤱᤘᤠ᤹ ᤕᤶᤒᤠ ᤆᤥᤃᤧᤶᤔᤧ᤹ᤀᤠᤱ ᤐᤡᤖᤧᤛᤡᤶᤔᤧ᤹ᤀᤥ॥

ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ

(ᤗᤠ ᥈᥇:᥇-᥇᥇)

᥇᥈ ᤂᤡᤏᤡ᤹ ᤀᤠᤳᤋᤡᤴ ᤕᤜᤢᤍᤡ ᤏᤢᤛᤠ᤹ ᤏᤢᤛᤠ᤹ᤔᤠᤜᤠ᤹ ᤂᤡᤏᤡ᤹ ᤜᤢᤰᤁᤥ ᤀᤠᤵᤑᤣᤰ ᤔᤧᤛᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤂᤡᤏᤡ᤹ ᤕᤠ᤺ᤶᤒᤰ ᤔᤧᤈᤥᤃᤢ ᤁᤧᤶᤒᤡᤖᤡᤏᤧᤓᤃᤪ. ᤏᤢᤛᤡᤃᤣᤰᤐᤠ ᤋᤱᤒᤣᤀᤥ ᤆᤥ᤺ᤰᤕᤢᤶᤓᤥ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤑᤠ᤺ᤰᤋᤧᤶᤔᤧ᤹॥

᥇᥉ ᤂᤧᤴ ᤆᤥ᤺ᤰᤕᤢᤶᤓᤥ ᤐᤥ᤺ᤱᤅᤠᤱ ᤐᤣ᤺ᤰᤁᤡᤸᤗᤧ ᤌᤧᤔᤠᤀᤠᤱ ᤔᤧ᤺ᤴᤏᤣ ᤔᤧᤒᤠᤱᤄᤠᤶ ᤔᤧᤍᤣᤛᤧᤶᤔᤡᤴᤏᤧ᤹.

᥇᥊ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤔᤧᤸᤗᤢᤰ ᤔᤧ᤺ᤴᤍᤠ. ᤆᤠᤎᤠᤶᤔᤠᤍᤧᤴᤏᤥ ᤏᤢ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥᤗᤠᤶ ᤁᤢᤕᤥᤕᤥ ᤐᤡᤖᤧᤶᤔᤧ᤹ᤀᤠᤱ ᤂᤧᤴ ᤐᤠᤱᤄᤧᤶᤍᤣᤛᤧᤶᤔᤧ᤹॥

᥇᥋ ᤔᤡᤛᤪᤀᤥ ᤂᤡᤏᤡ᤹ ᤕᤥᤰ ᤁᤧᤘᤕᤡᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤡᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤜᤠᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤁᤴ ᤀᤡᤱᤍᤳᤋᤡᤴ ᤐᤡᤏᤡᤱᤗ ᤐᤳᤋᤠ॥

᥇᥌ ᤁᤖ ᤂᤡᤏᤡ᤹ ᤕᤥ᤺ᤃ᤻ᤒᤧᤸᤗᤧ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤜᤡᤶᤛᤕᤱᤅᤡᤴ ᤗᤢᤱᤔᤠ᤹ ᤁᤧᤜᤡ᤺ᤵᤋᤡ᤹ ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤀᤠᤱ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤂᤧᤏᤧ᤹ᤀᤥᤗᤠᤶ ᤐᤣ᤺ᤰᤔᤠ ᤀᤠᤏᤡᤱᤘᤠ᤹ ᤜᤥᤵ”

᥇᥍ ᤜᤧᤰᤁᤣᤏᤣᤓᤪ ᤋᤠᤰᤁᤫᤠ ᤌᤡᤰ ᤕᤠᤱᤅᤠᤛᤡᤶᤔᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤧᤰᤂᤥ᤹ ᤂᤡ᤺ᤴ ᤗᤠᤶᤎᤣ᤺ᤳᤋᤥ ᤂᤧ᤺ᤵᤛᤧᤶᤔᤧ᤹ᤀᤠᤱ ᤕᤳᤋᤧᤶᤔᤧ᤹. ᤂᤧᤒᤩᤠᤱ ᤂᤧᤴ ᤁᤢᤜᤡᤱᤜᤡᤱ ᤌᤠᤖᤡᤰ ᤂᤡᤏᤡ᤹ ᤕᤥᤃ᤻ᤒᤠ ᤐᤥᤱ᤹॥ ᤂᤡᤏᤡ᤹ ᤕᤥ᤺ᤃ᤻ᤔᤠᤴᤏᤠᤱ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥

᥇᥎ ᤂᤧᤴ ᤆᤥ᤺ᤰᤕᤢᤶᤓᤥ ᤐᤥ᤺ᤱᤅᤠᤱ ᤐᤣ᤺ᤰᤔᤠ ᤁᤧᤓᤠ᤺ᤰᤋᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠᤴ ᤆᤢ᤺ᤰᤐᤠ ᤔᤧᤈᤥᤃᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤏᤡᤶᤕᤠᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠᤸᤗᤧ ᤋᤠ᤺ᤰᤋᤢᤒᤠ ᤏᤡᤗᤧᤱ ᤁᤢᤏᤡᤶᤕᤠᤰᤁᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤕᤠ᤺ᤶᤒᤰ ᤂᤧᤴ ᤜᤡᤒᤪᤢ᤺ᤸᤗᤧ ᤋᤢᤰᤛᤡ ᤋᤱᤒᤣᤀᤥ ᤆᤥᤃᤢ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤖᤧᤰ ᤕᤠ᤺ᤶᤒᤰᤁᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖᤥ॥

ᤋᤃᤡ ᤁᤧᤎᤠᤵᤐᤠ ᤌᤰᤛᤠ

᥇᥏ ᤂᤡᤏᤡ᤹ ᤐᤡᤳᤌᤰᤛᤠᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤗᤠᤶ ᤋᤃᤡ ᤁᤧᤎᤠᤵᤐᤠ ᤁᤧᤖᤧᤰ ᤐᤡᤳᤛᤠᤳ ᤀᤡᤃᤪ ᤔᤧ᤺ᤴᤍᤛᤠ᤺ᤳᤋᤡᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤧᤴᤍᤧᤶ ᤕᤧᤵᤛᤧᤶᤔᤧ᤹॥ ᤂᤡᤏᤡ᤹ ᤐᤡᤳᤌᤰᤛᤠᤜᤠ᤹ᤀᤥᤒᤠ ᤋᤃᤡ ᤁᤧᤎᤠᤵᤐᤠᤜᤠ᤹ᤗᤠᤶ ᤌᤧᤔᤠᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤋᤃᤡ ᤁᤧᤎᤠᤵᤐᤠ ᤂᤡᤏᤡ᤹ ᤔᤧᤸᤗᤢᤰᤁᤡᤸᤗᤧ ᤁᤢᤶᤒᤪᤡᤰᤁᤧᤴ ᤔᤧᤄᤰᤋᤧᤶᤔᤡᤴᤏᤧ᤹॥

᥈᥆ ᤀᤠᤳᤋᤡᤴ ᤋᤧᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢ᤹ ᤂᤧᤵᤔᤥ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤏᤢ ᤋᤱᤒᤣ ᤌᤰᤔᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤴ ᤆᤧᤶᤔᤧ᤹॥

᥈᥇ ᤁᤢᤓᤠ ᤁᤢᤗᤠᤱ ᤁᤧᤛᤰᤐᤠ ᤀᤡᤃᤪ ᤁᤢᤔᤡᤰ ᤁᤧᤓᤧᤰᤐᤠ ᤌᤰᤛᤠ ᤔᤧᤘᤠ᤹ᤏᤧᤓᤃᤪ. ᤁᤡᤃᤪ ᤘᤣ᤹ ᤐᤖᤡᤰᤐᤠ ᤕᤠᤱᤄᤣ᤺ᤰ ᤁᤧᤒᤵᤐᤠ ᤁᤧᤃᤠ᤺ᤶᤒᤠ ᤐᤳᤏᤧᤓᤃᤪ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

᥈᥈ ᤀᤠᤵᤑᤣᤰ ᤂᤡᤏᤡ᤹ ᤕᤧᤰᤕᤰᤁᤥᤀᤣ ᤂᤧᤴ ᤆᤧᤶᤔᤧ᤹॥ ᤐᤧ᤺ᤱᤘᤠ ᤀᤡᤃᤪ ᤛᤩᤠ᤺ᤰᤐᤠ ᤛᤠ ᤁᤧᤈᤠᤶᤒᤠ ᤁᤢᤀᤡᤛᤡ᤺ᤰ ᤌᤡᤶ ᤁᤧᤵᤔᤠᤀᤠᤱ ᤛᤢᤳᤌᤥ ᤀᤡᤃᤪ ᤀᤠᤛᤢᤳᤌᤥ ᤔᤏᤠ᤺ᤸᤗᤧ ᤂᤧᤴ ᤆᤠᤔᤠ ᤛᤢᤰᤋᤢ᤹॥

᥈᥉ ᤁᤖ ᤂᤧᤸᤗᤧ ᤁᤢᤔᤠᤰᤂᤡᤴᤗᤰ ᤔᤧᤈᤧᤶᤔᤡᤴᤏᤧ᤹॥ ᤆᤫᤠ᤺ᤳ ᤁᤢᤀᤡᤛᤡ᤺ᤰ ᤂᤠᤶᤒᤠᤱᤅᤥ ᤂᤧᤴ ᤜᤢᤰᤂᤧᤶᤍᤧᤛᤧᤶᤔᤧ᤹ᤀᤥ॥

ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ

(ᤗᤠ ᥇᥈:᥇-᥈᥆)

᥇᥌

ᤀᤒᤡᤒ ᤗᤠ᤺ᤴ ᤏᤡᤱᤘᤠ᤹ᤛᤥ᤺ᤰ ᤆᤥᤃᤧᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤁᤢᤍᤱᤏᤠᤶᤔᤡᤴ ᤋᤥᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤒᤡᤒ ᤗᤠᤀᤥᤀᤣ ᤂᤢᤏᤧ᤹ ᤂᤡᤏᤡ᤹ ᤛᤧᤴᤍᤡᤰ ᤔᤡᤛᤪᤗᤠᤶ ᤁᤧᤗ᤺ᤳᤋᤡ ᤁᤧᤓᤧᤳᤋᤡ॥

᥈ ᤀᤠᤳᤋᤡᤴ ᤋᤧᤴᤏᤡᤴ ᤕᤜᤘᤣ ᤍᤠᤱᤒᤠ ᤀᤠᤵᤑᤣᤰ ᤁᤢᤔᤡᤱᤗᤧ ᤗᤠᤃᤡ ᤕᤢᤱᤍᤧᤴ ᤛᤣᤃᤢ᤹. ᤀᤠᤶᤓᤠ ᤂᤧᤵᤔᤥᤀᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤧᤸᤗᤢᤰ ᤔᤧ᤺ᤴᤍᤠ ᤏᤢ ᤐᤡᤳᤌᤰᤛᤠᤜᤠ᤹ᤗᤠᤶ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

᥉ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱᤅᤡᤴᤏᤢ ᤂᤧᤴ ᤔᤧᤈᤧᤶᤔᤡᤴᤏᤧ᤹॥ ᤁᤖ ᤏᤢᤛᤡ ᤕᤧᤴ ᤌᤠᤖᤡᤰ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤆᤧᤶᤔᤧ᤹॥ ᤁᤴ ᤂᤖᤧ᤺ᤱᤅᤡᤸᤗᤧ ᤂᤡᤏᤡ᤹ ᤋᤢᤰᤂᤣ ᤁᤧᤈᤩᤧ᤹ᤀᤡᤒᤠ ᤕᤧᤴᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢ᤹. ᤌᤣᤀᤠᤱᤓᤧᤸᤗᤧ ᤔᤡᤛᤪᤗᤠᤶ ᤂᤡᤏᤡ᤹ ᤜᤠᤖᤠᤜᤠᤖᤠ ᤁᤧᤗ᤺ᤴᤍᤡ ᤁᤧᤓᤧᤖᤡ॥ ᤔᤡᤛᤪᤗᤠᤶ ᤁᤧᤗ᤺ᤴᤍᤡ ᤁᤧᤓᤧᤖᤡᤒᤠᤴ ᤂᤡᤏᤡ᤹ ᤜᤡᤱᤜᤡᤱ ᤏᤡᤱᤘᤠ᤹ ᤗᤡᤱᤔᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤴ ᤆᤠᤔᤠ ᤐᤥ᤺ᤰᤂᤧᤒᤠᤖᤥ॥

᥊ ᤏᤢᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤳᤋᤢᤶᤒᤠ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤀᤡᤴ ᤂᤥᤔᤧᤍᤧᤳᤏᤧᤴᤗ॥ ᤌᤡᤰᤛᤡᤃᤣᤰᤐᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤕᤢ᤺ᤴᤇᤡᤰ ᤂᤡᤏᤡ᤹ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤒᤠ ᤌᤰᤛᤠ ᤛᤠᤴ ᤜᤠᤒᤠ ᤂᤧᤴ ᤛᤧᤴᤍᤡᤰᤛᤠ ᤆᤠᤶᤍᤣᤛᤠᤶᤔᤧ᤹ ᤋᤠᤏᤠᤶ ᤌᤠᤖᤡᤰ ᤂᤧᤴ ᤔᤧᤃᤳᤋᤧᤶᤔᤡᤴᤏᤧ᤹॥

᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤀᤠᤱ ᤏᤧᤒᤠ ᤆᤩᤠᤈᤩᤠ ᤕᤧᤰᤕᤰᤜᤠ᤹ᤀᤥ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

᥌ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥᤒᤠ ᤕᤢᤱᤍᤧᤴᤏᤡᤸᤗᤧ ᤗᤠᤃᤡ ᤛᤣᤃᤢᤒᤠᤍᤧᤴᤏᤥᤀᤣ ᤏᤠᤶᤎᤠᤒᤠ ᤕᤧᤶᤔᤥ ᤔᤡᤛᤪᤗᤠᤶ ᤂᤡᤏᤡ᤹ ᤗᤠᤶ ᤁᤧᤎᤠᤀᤠᤛᤡᤒᤠ ᤕᤧᤶᤔᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤧᤶᤔᤧ᤹॥

᥍ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠᤍᤧᤴᤏᤥ ᤂᤧᤴ ᤌᤥ᤺ᤰᤋᤧᤶᤔᤧ᤹ᤀᤠᤱ ᤆᤧᤶᤔᤧ᤹. ᤜᤧᤰᤁᤩᤠᤱ ᤋᤠᤏᤠᤶ ᤏᤢ᤺ᤰᤂᤧᤶᤔᤧ᤹ᤀᤠᤱ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥ ᤐᤣᤃᤧᤶᤔᤧ᤹॥

᥎ ᤋᤢᤰᤛᤡ ᤕᤧᤴ ᤌᤠᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤆᤧᤶᤔᤧ᤹. ᤂᤧᤒᤩᤠᤱ ᤏᤢᤛᤡᤃᤣᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤗᤳᤇᤠ ᤆᤢᤶᤗᤢᤱ ᤆᤥᤃᤧᤶᤔᤧ᤹॥ ᤂᤧᤸᤗᤧ ᤕᤠ᤺ᤴᤍᤡᤰ ᤌᤧᤔᤠ ᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

ᤕᤧᤳᤏᤠᤶᤒᤠ ᤋᤱᤏᤠᤶᤜᤠ᤹

(ᤗᤠ ᥉᥊:᥈᥈. ᤗᤧᤒᤡ ᥈᥉:᥇᥋-᥈᥇)

᥏ ᤁᤧᤍᤢᤶᤒᤠ ᤁᤢᤈᤠᤴ ᤜᤧᤰᤔᤠ ᤁᤧᤜᤣ᤺ᤰᤋᤢᤶᤒᤠ ᤕᤧᤶᤔᤠᤱᤎᤥ ᤏᤢᤛᤡ ᤕᤧᤳᤏᤠᤶ ᤏᤡᤖᤧᤶᤔᤧ᤹॥

᥇᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤢᤀᤡᤛᤡ᤺ᤰ ᤀᤠᤵᤑᤣᤰ ᤏᤡᤱᤘᤠ᤹ᤗᤠᤶ ᤁᤧᤍᤥ᤺ᤴᤍᤢᤶᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤴᤍᤧᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤕᤧᤳᤏᤠᤶᤒᤠ ᤋᤱᤏᤠᤶᤜᤠ᤹ ᤋᤥᤛᤧᤶᤔᤧ᤹॥

᥇᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤡᤱ ᤕᤢᤱᤍᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤛᤣᤃᤢᤒᤠᤍᤧᤴᤏᤥ ᤂᤡᤏᤡ᤹. ᤂᤡᤏᤡ᤹ ᤛᤠᤜᤠ᤹. ᤕᤥᤃ᤻ᤒᤠ ᤕᤥᤃ᤻ᤔᤠ. ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹. ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ ᤏᤢ ᤂᤡᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤔᤣᤔᤣᤍᤢᤔᤠ ᤁᤧᤖᤧᤰ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛ᤺ᤳᤋᤧᤶᤔᤧ᤹॥

᥇᥈ ᤏᤡᤱᤘᤠ᤹ ᤜᤧᤳᤋᤠᤛᤡᤶᤔᤧ᤹. ᤔᤡᤛᤪᤀᤥ ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤁᤧᤘᤕᤡ. ᤜᤧᤰᤁᤩᤠᤱ ᤁᤴ ᤌᤡᤶᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ᤀᤥ॥

ᤋᤰᤋᤰᤘᤠ ᤜᤡᤶ ᤋᤱᤏᤠᤶ

(ᤗᤧᤒᤡ ᥈᥉:᥉᥉-᥊᥉)

᥇᥉ ᤂᤡᤏᤡ᤹ ᤆᤠᤎᤠᤶᤔᤠᤍᤧᤴᤏᤥ ᤏᤢ ᤆᤧᤰᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥᤗᤠᤶ ᤁᤧᤖᤧᤰ ᤁᤢᤈᤠᤜᤠ᤹ ᤛᤢᤶᤔᤠ ᤁᤧᤛᤢᤖᤢᤶᤔᤠᤱ ᤂᤡᤏᤡ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤋᤰᤋᤰᤘᤠ ᤜᤡᤶ ᤋᤱᤏᤠᤶ ᤋᤥᤛᤧᤶᤔᤧ᤹॥

᥇᥊ ᤂᤡᤏᤡ᤹. ᤂᤡᤏᤡ᤹ ᤛᤠᤜᤠ᤹. ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤜᤧᤰᤁᤩᤠᤱ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹. ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ ᤁᤧᤖᤧᤰᤗᤣ ᤋᤱᤏᤠᤶ ᤋᤥᤛᤧᤶᤔᤧ᤹ᤀᤠᤱ ᤛ᤺ᤳᤋᤧᤶᤔᤧ᤹॥

᥇᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠᤍᤧᤴᤏᤥ ᤏᤢᤛᤡ ᤕᤧᤴ ᤌᤠᤖᤡᤰ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤋᤱᤏᤠᤶ ᤋᤥᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤂᤡᤏᤡ᤹ ᤁᤢᤈᤠ ᤌᤥ᤺ᤰᤔᤠ ᤏᤢ ᤕᤠ᤺ᤶᤒᤰᤜᤠ᤹ ᤜᤧᤴᤕᤠᤜᤠ᤹ᤀᤥ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹ ᤂᤧᤒᤩᤠᤱ ᤂᤡᤏᤡ᤹ ᤛ᤺ᤵᤔᤧᤴ ᤁᤢᤗᤡᤱᤍᤥ ᤁᤧᤳ॥

᥇᥌ ᤀᤠᤳᤋᤡᤴ ᤋᤧᤴᤏᤡᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢ᤹. ᤂᤧᤵᤔᤥ ᤋᤱᤒᤣᤖᤧ ᤛᤢᤶᤗᤧᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤥ. ᤕᤧᤳᤏᤠᤶᤒᤠ ᤋᤱᤏᤠᤶᤔᤥ ᤏᤢ ᤋᤰᤋᤰᤘᤠ ᤜᤡᤶ ᤋᤱᤏᤠᤶᤔᤥ ᤂᤡᤏᤡ᤹ ᤁᤧᤖᤧᤰ ᤕᤧᤶᤒᤡᤳᤇᤠ ᤔᤏᤠᤜᤠ᤹ ᤂᤢᤏᤧ᤹ ᤁᤢᤍᤃᤡ ᤀᤥ᤺ᤴᤔᤧᤎᤠᤰᤛᤡᤱᤗ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤳᤋᤡᤴᤜᤠ᤹ᤀᤠᤱ ᤁᤢᤄᤠᤗᤧᤶ ᤜᤢᤰ ᤌᤣᤀᤠᤱ ᤔᤧ᤺ᤴᤏᤣ ᤀᤥ᤺ᤴᤔᤧᤴᤎᤠᤰᤛᤡᤱᤅᤡᤸᤗ॥

᥇᥍ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰᤗᤧ ᤂᤡᤏᤡ᤹ ᤜᤢᤰᤘᤠ᤺ᤴ ᤋᤥ᤺ᤴᤍᤧᤶᤔᤧ᤹ᤀᤥ॥

ᤔᤏᤠᤜᤠ᤹ᤖᤧ ᤗᤠᤃᤡ ᤁᤢᤍᤥ᤺ᤵᤔᤠ ᤂᤠᤛᤧᤴᤗᤥ᤺ᤶᤔᤠ

᥇᥎ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤂᤡᤏᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰ ᤁᤢᤀᤡᤛᤡ᤺ᤰ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤕᤢᤰᤛᤠᤒᤠᤜᤠ᤹ ᤕᤢᤰᤋᤡᤱ ᤆᤥᤃᤧᤶᤛᤡᤶᤔᤧ᤹॥ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤂᤧᤱᤜᤠ᤹ᤖᤧ ᤁᤧᤘᤠ᤹ᤒᤠ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤗᤥ᤺ᤴᤍᤢ᤹॥

᥇᥏ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤔᤧᤗᤥ᤺ᤴᤍᤧᤶᤔᤡᤴᤏᤧ᤹. ᤀᤣ᤺ᤰ ᤐᤀᤣ᤺ᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤛᤫᤠ᤺ᤳᤋᤠᤱ ᤛᤢᤖᤢᤳᤕᤠᤱ ᤔᤧᤈᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤛᤫᤠ᤺ᤳᤋᤠᤱ ᤛᤢᤖᤢᤳᤕᤠᤱ ᤁᤧᤈᤠᤒᤧᤸᤗᤧ ᤂᤠᤛᤡᤱ ᤁᤧᤏᤡ᤺ᤵᤐᤧᤴ ᤔᤡᤰᤔᤧᤴᤏᤡᤔᤏᤠᤒᤠ ᤆᤥᤃᤢ᤹ ᤂᤶᤓᤩᤠᤱ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤐᤡᤷᤒᤣ᤺ᤶᤒᤠ ᤆᤠ᤺ᤳᤋᤢ᤹॥

᥈᥆ ᤂᤠᤛᤧᤴᤏᤡᤴ ᤋᤡᤶᤍᤧᤶ ᤏᤠ᤺ᤳᤋᤧᤶᤔᤧ᤹. ᤁᤢᤍᤥ᤺ᤵᤔᤠ ᤂᤠᤛᤧᤴᤗᤰ ᤆᤥᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣᤴ ᤕᤢᤰᤋᤧᤶᤔᤧ᤹ᤀᤠᤱ ᤂᤡᤏᤡ᤹ ᤁᤢᤜᤡᤱᤘᤧᤳ ᤘᤠ᤹ᤔᤠ ᤁᤧᤛᤢᤰᤋᤡᤖ॥

ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡ ᤔᤧ᤺ᤴ

᥈᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤁᤧᤈᤥᤃᤢᤶᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤀᤥ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤛᤡᤱ ᤛᤡᤳᤗᤠᤱᤅᤡᤴ ᤋᤰᤐᤧᤳ ᤔᤧᤜᤠᤰᤋᤧᤶᤔᤡᤴᤏᤧ᤹॥

᥈᥈ ᤂᤡᤏᤡ᤹ ᤁᤢᤓᤠ ᤛᤣᤛᤣᤒᤠ ᤗᤢᤱ ᤔᤧᤜᤠᤰᤋᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤡ᤺ᤳᤋᤢᤖᤥ॥

᥇᥍

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤁᤢᤓᤠ ᤕᤠᤱᤄᤣ᤺ᤰ ᤀᤡᤃᤪ ᤁᤢᤕᤥᤰ ᤁᤧᤒᤵᤐᤠ ᤁᤢᤶᤒᤠᤒᤠ ᤐᤡᤳ ᤁᤡᤃᤪ ᤔᤧᤸᤗᤢᤰᤁᤡᤴ ᤛᤡᤍᤢᤱᤈᤓᤠ ᤔᤧᤈᤥᤃᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤂᤧᤴ ᤛᤡᤰᤁᤧᤗᤧ᤺ᤱᤒᤠ ᤆᤥᤰ॥

᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤀᤠᤱ ᤏᤧᤒᤠ ᤁᤢᤓᤠ ᤕᤧᤰᤕᤰᤁᤥ ᤂᤡᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤁᤢᤓᤠ ᤔᤧᤴᤇᤢᤔᤠ ᤀᤡᤃᤪ ᤕᤧᤶᤒᤡᤳᤇᤠ᤺ᤸᤗᤧ ᤘᤣ᤹ ᤔᤠᤱᤜᤠ᤹ ᤁᤡᤃᤪ ᤏᤠᤶ ᤗᤠᤒᤠ.

᥉ ᤀᤡᤃᤪ ᤋᤠᤱᤛᤠᤱᤒᤥᤒᤠ ᤂᤣ᤺ᤶᤛᤡᤰᤐᤠᤜᤠ᤹ ᤛᤧᤘᤠ ᤔᤠᤱᤛᤧᤘᤠᤗᤠᤶ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵᤐᤡᤴ ᤑᤣ᤺ᤴᤍᤢᤀᤠᤱ ᤂᤢᤏᤧ᤹ ᤁᤢᤔᤡᤰᤛᤠᤀᤥ ᤑᤧᤴᤕᤠ᤺ᤶᤒᤰ ᤆᤥᤃᤢᤒᤠ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤏᤧᤓᤃᤪ.

᥊ ᤂᤡᤏᤡ᤹ ᤂᤧᤴ ᤏᤢᤖᤡᤰᤁᤠᤱ ᤛᤣ᤺ᤴᤍᤥ᤺ᤔᤠ ᤁᤢᤛᤡᤱ ᤏᤡ᤺ᤵᤔᤠ ᤏᤢ ᤛᤠ᤹ᤔᤠ ᤐᤥᤱ᤹॥ ᤁᤴ ᤛᤧᤰᤂᤠ ᤏᤢ ᤀᤰᤋᤱᤒᤠ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰ ᤀᤡᤛᤪᤠᤀᤡᤗᤀᤥ ᤐᤥ᤺ᤰᤂᤧᤒᤠᤀᤣᤏᤣ ᤓᤃᤪ

᥋ ᤀᤰᤋᤱᤒᤠ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠᤴ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣᤳ ᤗᤠ᤺ᤰᤁᤠᤳ ᤋᤠᤖᤧᤶᤔᤧ᤹ᤀᤠᤱ ᤗᤢᤱᤅᤡᤸᤗᤧ ᤐ᤺ᤳᤋᤧᤶ ᤛᤧᤖᤧᤶᤔᤧ᤹॥

᥌ ᤛᤧᤵᤔᤏᤠᤒᤠ ᤔᤏᤠᤴ ᤏᤧᤳᤇᤡ ᤀᤡᤃᤪ ᤛᤢᤶᤛᤡ ᤁᤧᤏᤡᤒᤠ ᤋᤥ᤺ᤴᤍᤡᤀᤥᤖᤰ ᤛᤧᤖᤧᤶᤔᤧ᤹॥ ᤗᤳᤇᤠᤖᤰ ᤁᤧᤏᤡᤒᤠ ᤋᤥ᤺ᤴᤍᤡᤀᤥ ᤀᤠᤳᤋᤡᤴᤏᤠᤱ ᤔᤧᤛᤧᤖᤧᤶᤔᤡᤴᤏᤧ᤹॥

᥍ ᤂᤧᤴ ᤛᤧᤵᤔᤠᤖᤧ ᤗᤠᤃᤡ ᤁᤧᤏᤡᤒᤠ ᤋᤥ᤺ᤴᤍᤡᤜᤠ᤹ᤖᤧᤀᤣ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤜᤢᤰ ᤔᤧᤕᤠᤰᤋᤢᤖ॥ ᤂᤧᤴ ᤀᤣᤃᤠᤱ ᤘᤣ᤹ ᤔᤏᤠᤜᤠ᤹ᤖᤧ ᤜᤢᤰ ᤔᤧᤃᤣ᤺ᤳᤋᤢᤖ॥ ᤂᤡᤏᤡ᤹ ᤗᤢᤶᤔᤥᤗᤠᤶ ᤂᤡᤏᤡ᤹ ᤗᤢᤶᤔᤥᤗᤠᤶ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹॥

᥎ ᤁᤢᤓᤠ ᤔᤏᤠᤛᤧᤵᤔᤠ ᤏᤠᤶᤗᤠ. ᤁᤢᤓᤠᤱ ᤐᤠ᤺ᤴᤎᤱ ᤀᤡᤃᤪ ᤜᤡᤵᤛᤡᤱᤔᤠ ᤌᤰᤛᤡᤱᤔᤠ ᤏᤠᤶᤗᤠ ᤐᤠ᤺ᤴᤜᤠ᤹ ᤂᤧᤔᤠ ᤌᤰᤔᤠ ᤐᤠ᤺ᤴᤜᤠ᤹ ᤋᤱᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤧᤛᤠᤰᤐᤠ ᤁᤧᤍᤢᤔᤢᤶᤏᤧᤓᤃᤪ. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤰᤔᤠ ᤀᤡ᤺ᤳᤋᤢᤒᤠᤍᤧᤴᤏᤥ ᤐᤣᤃᤧᤶᤔᤧ᤹॥

᥏ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤥ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤣ᤺ᤴᤍᤥᤛᤧᤶᤛᤡᤶᤔᤧ᤹. ᤂᤧᤒᤩᤠᤱ ᤂᤧᤴ ᤕᤧᤶᤔᤥᤒᤠ ᤂᤠᤛᤧᤴᤗᤥ᤺ᤶᤒᤠᤀᤥ ᤐᤣᤃᤧᤶᤔᤧ᤹ᤀᤠᤱ ᤛᤢᤈᤠ ᤏᤠ᤺ᤰᤋᤠᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤢᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤖ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤛᤣ᤺ᤰᤔᤠ ᤀᤡ᤺ᤳᤋᤢᤒᤠᤍᤧᤴᤏᤥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤏᤡ᤺ᤴᤎᤥ ᤁᤧᤶᤒᤡᤖᤡᤒᤠ ᤐᤠ᤺ᤴᤏᤡᤴ ᤁᤧᤈᤥᤃᤢᤶᤗ ᤐᤥᤱ᤹॥ ᤂᤧᤱᤜᤠ᤹ᤖᤧ ᤁᤧᤶᤒᤡᤖᤡᤒᤠ ᤀᤡᤱᤍᤳ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤏᤡᤱᤘᤠ᤹ ᤐᤡᤖᤧᤶᤔᤧ᤹॥

᥇᥇ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤜᤢ᤹ᤖᤡᤒᤠ ᤛᤠᤶᤕᤥᤌᤡᤶ ᤏᤢ ᤁᤧᤶᤒᤡᤖᤡᤒᤠ ᤏᤡ᤺ᤴᤎᤥ ᤐᤠᤴ ᤀᤡᤛᤡ᤺ᤰ ᤂᤡᤏᤡ᤹ ᤆᤥᤃᤧᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤔᤧᤳᤋᤡᤒᤠ ᤐᤠ᤺ᤴᤜᤠ᤹ᤗᤠᤶ ᤆᤢᤰᤘᤠ ᤑᤧᤱᤘᤠ ᤗᤧᤵᤔᤠᤱ ᤔᤧᤒᤣᤃᤧᤶᤔᤡᤴᤏᤧ᤹॥

᥇᥈ ᤕᤶᤒᤠ ᤁᤧᤜᤧᤴᤇᤡᤱᤒᤠᤀᤠᤱ ᤂᤧᤵᤔᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ ᤁᤧᤍᤠᤒᤠ ᤁᤧᤈᤢᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤡᤃᤪ ᤂᤠᤛᤧᤴᤗᤥ᤺ᤶᤒᤧᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠ ᤔᤏᤠᤴ ᤂᤡᤏᤡ᤹ ᤛᤧᤖᤧᤶᤔᤧ᤹॥ ᤂᤡᤏᤡ᤹ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤗᤠᤶ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤔᤧᤱᤔᤠ ᤐᤥᤱ᤹॥

᥇᥉ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢ᤹ ᤜᤧᤰᤁᤩᤠᤱ ᤁᤡᤔᤠ ᤕᤱᤔᤠ ᤔᤧᤎᤠᤖᤥ. ᤂᤧᤒᤩᤠᤱ ᤕᤠᤶᤔᤥ ᤁᤢᤏᤠᤔᤧᤴᤇᤠ᤹ ᤔᤧᤒᤥ᤺ᤱᤏᤧᤴᤗᤥ॥

ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤍᤳᤜᤠ᤹

᥇᥊ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤔᤠ ᤁᤧᤈᤥᤃᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤧᤖᤡ᤹ ᤜᤧᤰᤁᤩᤠᤱ ᤂᤧᤴ ᤁᤧᤕᤢᤰᤋᤢᤶᤔᤠᤱ ᤂᤧᤵᤔᤥ ᤕᤢᤱᤔᤠ ᤁᤧᤜᤣ᤺ᤰᤋᤡ᤹ ᤂᤧᤴ ᤀᤣᤃᤠᤱ. “ᤀᤠᤏᤡ᤹ ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ᤀᤠᤱ ᤀᤠᤏᤡ᤹ᤀᤥ ᤗᤳᤇᤠ ᤜᤠᤱ ᤕᤢᤰᤋᤡᤱ ᤆᤥᤃᤢᤶ᤹” ᤁᤧᤗ᤹ᤖᤡᤏᤧᤓᤃᤪ

᥇᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤔᤏᤠ᤺ᤴᤏᤣ ᤂᤡᤏᤡ᤹ ᤏᤡ᤺ᤴᤎᤥ ᤆᤥᤃᤧᤶᤔᤧ᤹ᤀᤠᤱ ᤂᤡᤏᤡ᤹ ᤜᤠᤱ ᤗᤣ᤺ᤳᤋᤧᤶᤔᤧ᤹॥ ᤂᤧᤴ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤗᤠᤶ ᤌᤡᤰᤐᤠ ᤐᤥᤱᤔᤠ ᤐᤥᤱ᤹॥ ᤀᤡᤛᤪᤠᤀᤡᤗᤡ ᤏᤢᤛᤠ᤹ ᤔᤣ᤺ᤴᤒᤠ. ᤗᤳᤇᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤂᤡᤏᤡ᤹ ᤛᤶᤎᤠᤱ ᤕᤢᤰᤋᤡᤱ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥌ ᤂᤧᤴ ᤜᤠᤱᤅᤡᤸᤗᤧ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤀᤴᤜᤠ᤹ ᤔᤧᤓᤢᤰᤂᤢᤛᤡᤴᤗ. ᤀᤡᤃᤪ ᤀᤠᤸᤗ ᤕᤖᤡᤰ ᤀᤴᤜᤠ᤹ ᤑᤧᤵᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤔᤧᤴᤏᤢ᤺ᤱᤏᤧᤴ ᤔᤧᤶᤒᤣ᤺ᤰᤏᤧᤴᤗ. ᤌᤣᤀᤠᤱᤓᤧᤸᤗᤧ “ᤂᤧᤴ ᤗᤠᤶᤔᤥ ᤕᤠᤶᤔᤥ ᤔᤧᤏᤢ᤺ᤰᤂᤧᤶ ᤔᤧᤒᤣᤃᤧᤶᤔᤡᤴᤏᤧ᤹” ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤔᤧᤳᤋᤡᤀᤠᤱ ᤘᤠ᤹॥

᥇᥍ ᤂᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤕᤖᤡᤰ ᤔᤣ᤺ᤳᤜᤠ᤹ ᤔᤧᤍᤠᤖᤢᤛᤡᤴᤗ. ᤔᤧ᤺ᤴᤏᤧᤓᤃᤪ ᤂᤧᤸᤗᤧ ᤁᤢᤏᤡᤱᤘᤠ᤹ ᤆᤠᤖᤠᤶ॥ ᤂᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤕᤖᤡᤰ ᤛᤠᤶᤔᤩᤠᤱ ᤕᤢᤵᤐᤠᤀᤠᤱ ᤔᤧᤓᤢᤰᤂᤢᤴ ᤔᤧᤕᤢᤰᤂᤢᤴᤗ॥

᥇᥎ ᤀᤠᤸᤗ ᤂᤧᤴ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤀᤥ ᤕᤢᤱ᤹. ᤂᤧᤒᤩᤠᤱ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤂᤧᤸᤗᤧ ᤗᤳᤇᤠ ᤛᤠᤵᤐᤴᤏᤥ ᤗᤡᤱᤄᤢᤖ॥

᥇᥏ ᤂᤧᤴ ᤛᤠᤶᤕᤥᤌᤡᤶᤔᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢ ᤁᤴ ᤌᤡᤶᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤧᤴ ᤛᤠᤵᤗᤠᤌ᤺ᤱᤔᤧᤴ ᤂᤢᤏᤧ᤹ ᤁᤳᤋᤢᤖ ᤂᤶᤓᤩᤠᤱ ᤂᤢᤏᤧ᤹ ᤁᤢᤜᤡᤱᤜᤡᤱ ᤌᤠᤖᤡᤰ ᤀᤠᤵᤑᤠᤸᤗᤧᤛᤠᤱ ᤏᤡᤖᤢᤖ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤠ ᤜᤢ᤹ᤛᤡᤱᤗ॥

᥈᥆ ᤂᤧᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤏᤢ᤺ᤸᤗᤧ ᤌᤥᤎᤥᤰᤐᤠ ᤔᤧᤗᤣ᤺ᤳᤇᤡᤱᤅᤡᤴᤗ. ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤔᤥᤗᤠᤶ ᤌᤡᤰᤏᤠᤜᤠᤱ ᤜᤡᤛᤡᤱᤅᤠᤱ ᤑᤧᤱᤘᤠ ᤀᤡᤃᤪ ᤆᤢᤰᤘᤠ ᤔᤧᤗ᤹ᤏᤧᤴᤗ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤖᤡᤰ ᤕᤧᤶ ᤌᤠᤖᤡᤰ ᤀᤡᤛᤪᤠᤀᤡᤗᤀᤥ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤕᤢᤰ ᤔᤧᤈᤥᤃᤢᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤄᤥᤔᤠ ᤗᤰ

᥇᥎

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠᤛᤡᤖᤥ. ᤛᤧᤰᤂᤠᤀᤥ ᤁᤧᤖᤧᤰ ᤗᤧᤒᤡ ᤌᤠ᤺ᤰᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤂᤢᤴᤇᤡ᤹ ᤗᤠᤈᤣ᤹ᤛᤡᤱᤒᤢᤱ ᤗᤰᤂᤥᤔᤠ ᤀᤡᤃᤪ ᤗᤰᤂᤥᤔᤠ ᤌᤣᤀᤠᤱ ᤜᤥᤵ॥ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤔᤧᤈᤀᤠᤱ ᤂᤧᤱᤜᤠ᤹ ᤔᤧᤜᤡᤱᤛᤡᤱᤗ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤜᤠᤒᤠ ᤂᤧᤴᤗᤥ॥

᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ ᤗᤢᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰ ᤌᤣᤀᤠᤱ ᤜᤥᤵ॥ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤀᤠᤶᤓᤠ ᤂᤢᤏᤧ᤹ᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤗᤥ॥

᥉ ᤐᤡᤳ ᤀᤡᤃᤪ ᤔᤧᤸᤗᤢᤰ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠᤜᤠ᤹ᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤥᤔᤠ ᤁᤧᤒᤥᤱᤒᤠ ᤗᤰᤁᤡᤴ ᤜᤠᤒᤠ ᤁᤴᤗᤥ– ᤛᤡᤍᤢᤱᤈᤓᤠ᤺ᤸᤗᤧ ᤁᤢᤓᤰᤋᤠᤱᤅᤡᤴ. ᤁᤢᤜᤠᤛᤡᤱᤒᤠ ᤏᤧᤵᤔᤠᤱ ᤗᤧᤵᤔᤠᤱᤒᤠ ᤗᤰᤜᤠ᤹ ᤏᤢ ᤁᤢᤜᤡᤍᤢᤳ ᤁᤧᤎᤧᤅᤠ᤺ᤱᤜᤠ᤹॥

᥊ ᤐᤥᤃᤢᤃᤧᤴ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ. ᤆᤤᤋᤢᤏ ᤏᤡ᤺ᤱᤃᤣ᤹ ᤋᤃᤡ ᤁᤧᤍᤢᤶᤒᤠ ᤁᤢᤈᤠ ᤜᤧᤰᤁᤩᤠᤱ ᤔᤧᤸᤗᤢᤰᤁᤡᤸᤗᤧ ᤋᤃᤡᤒᤠ ᤁᤢᤶᤒᤪᤡᤰᤁᤡᤴ ᤂᤡᤏᤡ᤹ ᤂᤧᤱᤜᤠ᤹ ᤁᤧᤒᤡᤖᤢᤶᤛᤡᤶᤗ ᤐᤥᤱ᤹॥

᥋ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡᤱᤅᤥ ᤕᤧᤵᤔᤠᤀᤠᤱ ᤀᤠᤵᤑᤠᤸᤗᤧᤛᤠᤱ ᤂᤢᤏᤧ᤹ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶ ᤗᤧᤒᤡ ᤌᤠ᤺ᤰᤜᤠ᤹ᤀᤣ ᤂᤢᤏᤧ᤹ ᤛᤣᤃᤢᤛᤡᤀᤠᤱ ᤘᤠ᤹॥

᥌ ᤀᤡᤛᤪᤠᤀᤡᤗᤒᤠ ᤁᤢᤓᤠ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤎᤡᤰ ᤗ᤺ᤴᤏᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠᤍᤧᤴᤏᤥ ᤁᤢᤛᤡᤖᤠ᤹ ᤐᤎᤠᤱ ᤌᤠᤱᤗ ᤋᤠᤏᤧᤓᤃᤪ.

᥍ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤁᤧᤖᤧᤰ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤁᤢᤀᤡᤛᤡ᤺ᤰ ᤂᤧᤸᤗᤧᤀᤠᤱ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤖ॥

᥎ ᤂᤢᤏᤧ᤹ ᤁᤢᤜᤡᤶᤛᤕᤱᤅᤥᤒᤠ ᤕᤠᤱᤛᤠᤁᤢᤴᤎᤣ ᤛᤱᤄᤢᤒᤠ ᤕᤠᤱ ᤂᤥᤛᤢᤛᤠᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤁᤢᤍᤱᤒᤠ ᤔᤡᤰᤋᤥᤰ ᤂᤥᤛᤢᤖ ᤐᤥᤱᤗᤥ॥

ᤔᤧᤴᤘᤠ᤹ᤔᤏᤠᤒᤠ ᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ

᥏ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤃᤧᤖᤡ ᤁᤧᤍᤩᤧ᤹ᤀᤡᤀᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤧᤗᤧ᤺ᤱᤒᤠ ᤌᤡᤶ ᤛᤠᤰᤌᤡᤶᤜᤠ᤹ ᤆᤥ᤺ᤰᤔᤠ ᤔᤧᤜᤢ᤹ᤀᤠᤛᤡᤶᤔᤡᤴᤏᤧ᤹॥

᥇᥆ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ ᤛᤠᤜᤠ᤹ ᤔᤡᤀᤥ ᤛᤡᤍᤢᤱᤈᤓᤠ ᤁᤧᤈᤥ᤺ᤰᤐᤠ. ᤋ᤹ᤕᤠᤴ ᤏᤢ᤹ᤔᤠ ᤑᤧᤶᤔᤠ ᤀᤥᤃᤧᤔᤧᤵᤐᤠ. ᤌᤢᤶᤕᤠ ᤁᤧᤀᤡᤒᤠ. ᤁᤡᤳᤆᤠᤰ ᤁᤧᤈᤥ᤺ᤰᤐᤠ.

᥇᥇ ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠ. ᤂᤧᤔᤠᤕᤱᤛᤱ ᤛᤢᤈᤠ ᤁᤧᤏᤠ᤺ᤰᤐᤠ ᤕᤧᤒᤠ ᤀᤡᤃᤪ ᤑᤧᤍᤠᤱᤔᤠ ᤂᤡᤏᤡ᤹ ᤗᤢᤶᤔᤥ ᤜᤠ᤺ᤳᤋᤠᤱ ᤔᤧᤴᤘᤠ᤹ᤏᤧᤴᤗ॥

᥇᥈ ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤠᤶᤃᤧᤛᤡᤱᤒᤠ ᤆᤥᤰ॥ ᤁᤴ ᤕᤠᤶᤃᤧᤛᤡᤱᤒᤠ ᤌᤡᤶ ᤛᤠᤰᤌᤡᤶᤜᤠ᤹ᤖᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤗ᤺ᤳᤋᤢᤍᤣᤛᤢᤛᤡ᤹॥

᥇᥉ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤡᤏᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤢᤍᤥ᤺ᤵᤔᤠ ᤐᤥᤱᤔᤠ ᤐᤥᤱᤗᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤠᤱᤔᤠ ᤔᤠᤱᤜᤢᤵ

᥇᥊ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠᤛᤡ ᤁᤧᤒᤥᤱᤒᤠ ᤛᤢᤘᤠᤱᤜᤠ᤹ᤖᤧ ᤌᤢᤶᤕᤠ ᤔᤧᤀᤡᤛᤢ ᤜᤧᤰᤁᤩᤠᤱ ᤁᤡᤳᤆᤠᤰ ᤔᤧᤈᤥᤃᤢ᤹॥ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤆᤠᤜᤡ᤺ᤴ ᤀᤰᤂᤣ ᤆᤥ᤺ᤰᤔᤠ ᤁᤧᤶᤓᤠ᤺ᤰᤋᤡᤴ᤹॥

᥇᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤑᤢ᤹ᤏᤢᤛᤠ᤹ᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤜᤧᤰᤋᤱᤒᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤂᤡᤏᤡ᤹ ᤗᤠᤃᤡ ᤗ᤺ᤳᤋᤢ᤹॥ ᤂᤡᤏᤡ᤹ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹॥

᥇᥌ ᤌᤣᤀᤠᤱᤓᤧᤸᤗᤧ ᤜᤥᤖᤣᤒ ᤁᤥ᤺ᤰᤔᤠᤀᤥᤒᤠ ᤆᤢᤶᤓᤥ᤺ᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤐᤣᤗᤡ ᤁᤧᤓᤠᤰᤋᤢᤶᤔᤠᤱ ᤘᤕᤧ. “ᤀᤠᤸᤗ ᤕᤠᤶᤔᤥ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠᤴ ᤂᤧᤶᤔᤠ ᤔᤧᤒᤥᤱᤏᤧᤴᤗ ᤜᤧᤰᤁᤩᤠᤱ ᤁᤴ ᤁᤡᤵᤔᤠ ᤁᤧᤄᤢᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤡᤴ ᤀᤥᤔᤧᤵᤔᤠ ᤔᤧᤒᤥ᤺ᤱᤏᤧᤴᤗ. ᤔᤧ᤺ᤴᤏᤧᤓᤃᤪ ᤀᤠᤏᤡᤃᤧ ᤛᤩᤧ᤹ᤀᤡᤃᤧᤖᤥ॥”

᥇᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤱᤜᤠ᤹ᤖᤧ ᤁᤢᤍᤥ᤺ᤵᤔᤠᤀᤣ ᤔᤧᤒᤠ᤺ᤳᤋᤢᤀᤠᤱ ᤘᤠ᤹॥

᥇᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ᤜᤠ᤹ ᤗᤢᤶᤔᤥᤗᤠᤶ ᤂᤧᤏᤧ᤹ ᤜᤧᤰᤋᤱᤒᤠ ᤌᤡᤰ ᤀᤠᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤗ᤺ᤳᤋᤢᤱ᤹॥ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤸᤗᤧ ᤁᤢᤶᤒᤪᤠᤀᤥ ᤁᤣ᤺ᤳᤋᤢᤱ ᤐᤡᤖᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ᤹॥

᥇᥏ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤀᤠᤱᤃᤠ᤹ ᤀᤠᤔᤡᤱᤅᤥ ᤐᤠ᤺ᤳᤋᤢᤒᤠ ᤀᤠᤒᤠ᤺ᤴᤈᤠ᤺ᤰᤜᤠ᤹ ᤔᤧᤱᤄᤧᤶᤔᤏᤠᤒᤠᤜᤠ᤹ ᤀᤠᤱᤃᤠ᤹ ᤔᤧᤗᤧᤖᤢᤱᤛᤡᤱᤅᤡᤴ᤹॥

᥈᥆ ᤁᤖ ᤀᤠᤱᤃᤠ᤹ ᤀᤡᤱᤈᤠ᤺ᤱᤅᤣ ᤔᤧᤒᤡᤖᤢᤱᤛᤡᤱᤅᤡᤴᤒᤠ ᤐᤠ᤺ᤴᤈᤠ᤺ᤰᤁᤡᤴ ᤀᤠᤔᤡᤱᤅᤥ ᤁᤧᤒᤠ᤺ᤵᤐᤠ ᤀᤡᤃᤪ ᤘᤣ᤹ ᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤛᤧᤵᤔᤠ ᤐᤥᤱ᤹॥”

᥈᥇ ᤂᤡᤏᤡ᤹ ᤀᤠᤵᤑᤣᤰ ᤛᤧ᤺ᤴᤃᤧᤗᤠᤵᤐᤠᤛᤡᤒᤡᤗᤠ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤐᤡ ᤀᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤀᤠᤏᤡ᤹ ᤀᤠᤰᤂᤣᤗ᤹ᤖᤡᤰ ᤁᤢᤛᤡᤱ ᤏᤡ᤺ᤵᤔᤠᤒᤣ᥅”

᥈᥈ ᤁᤢᤓᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤃᤧᤖᤧᤴ ᤀᤡᤃᤪ ᤛᤧᤰᤂᤠ ᤔᤧᤒᤥ᤺ᤰᤂᤧᤴᤏᤧᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤐᤠ᤺ᤳᤋᤢᤒᤠ ᤔᤧ᤺ᤴ॥ ᤂᤧᤱᤃ ᤜᤠᤒᤠ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤀᤠᤵᤑᤣᤰ ᤁᤢᤏᤡᤱᤘᤠ᤹ ᤌᤠᤵᤌᤠᤵ ᤐᤠ᤺ᤳᤋᤢᤒᤠ ᤐᤠ᤺ᤴᤗᤥ॥ ᤂᤡᤏᤡ᤹ ᤂᤧᤴᤏᤢ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

ᤀᤡ᤺ᤶᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹

(ᤂᤠᤏᤡ᤺ᤳ ᥉᥋:᥏-᥉᥊. ᤕᤜᤥ ᥈᥆:᥇-᥏)

᥇᥏

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤰᤂᤢᤛᤡ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣᤴ ᤂᤡᤏᤡ᤹ ᤕᤢᤰᤁᤥ ᤁᤧᤒᤡᤖᤡ᤹ ᤂᤧᤒᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤗᤠ᤺ᤰᤁᤠᤳ ᤁᤧᤏᤠ᤺ᤳᤋᤢᤶ ᤁᤧᤍᤣᤛᤢᤶᤔᤛᤡᤶ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ᤀᤥ ᤁᤧᤗᤠᤛᤡᤀᤠᤱ ᤁᤧᤕᤢᤅᤡ᤹.

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣ᤹ᤀᤥ ᤛᤢᤶᤛᤡ ᤕᤧᤰᤕᤰᤜᤠ᤹ ᤀᤣ᤺ᤰ ᤛᤧᤴᤍᤧᤶᤔᤧ᤹॥

᥉ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣᤴ ᤐᤣᤃᤧᤶᤔᤧ᤹ᤀᤠᤱ ᤀᤥᤔᤧᤳᤋᤧᤶᤔᤧ᤹ ᤜᤧᤰᤁᤩᤠᤱ ᤁᤢᤗᤰ ᤛᤢᤶᤛᤡ ᤆᤥᤃᤧᤶᤔᤧ᤹ ᤂᤧᤒᤩᤠᤱ ᤔᤏᤠ ᤁᤧᤛᤧᤵᤐᤠ ᤁᤢᤓᤠ ᤔᤏᤠᤴ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤀᤡ᤺ᤶᤛᤡᤱᤔᤠ ᤕᤧᤰᤕᤰᤜᤠ᤹ᤀᤥᤒᤠ ᤗᤳᤇᤠᤀᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤛᤢᤰᤗ॥

᥊ ᤏᤡᤱᤔᤡ ᤔᤧᤴᤘᤠ᤹ᤀᤣ ᤀᤠᤳᤋᤡᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤀᤠᤴᤈᤠᤏᤡ᤺ᤸᤗᤧ ᤛᤩᤧᤖᤢᤀᤠᤱ ᤀᤠᤵᤑᤣᤰ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤂᤧᤵᤔᤥ ᤁᤧᤄᤧᤳᤇᤡᤱᤒᤠ ᤁᤧᤒᤣ᤺ᤰᤐᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤡᤶ ᤜᤠᤒᤠ ᤁᤴᤗᤥ-

᥋ ᤗᤳᤇᤠ ᤁᤢᤒᤡᤖᤧ ᤗᤠᤃᤡ. ᤗᤳᤇᤠ ᤔᤏᤠᤴ ᤀᤠᤵᤑᤣᤰ ᤁᤢᤜᤡᤶᤒᤣᤛᤠᤱᤒᤧᤴᤏᤢ ᤋᤠᤶᤓᤢᤱᤅᤥ ᤛᤥᤖᤡᤰ ᤛᤡᤱ ᤁᤥ᤺ᤳᤇᤧ ᤐᤣᤰ ᤜᤧᤰᤁᤩᤠᤱ ᤛᤡᤱᤒᤢᤱᤅᤡᤴ ᤛᤥ᤺ᤶᤔᤠᤖᤧ ᤗᤠᤃᤡ ᤕᤠᤅᤢᤒᤠ ᤁᤢᤍ᤺ᤴᤍᤧᤴ ᤁᤢᤗᤠᤀᤥᤗᤠᤶ ᤋᤖᤵ ᤐᤡ᤺ᤱᤅᤠᤱ ᤂᤧᤴ ᤜᤡᤶᤒᤣᤛᤠᤱᤒᤠᤴ ᤕᤠᤱᤄᤢᤀᤠᤱ ᤛᤡ᤹᤺॥ ᤂᤧᤴ ᤔᤏᤠᤴ ᤁᤴ ᤕᤧᤰᤕᤰᤜᤠ᤹ᤀᤥᤒᤠ ᤁᤢᤓᤠ ᤗᤳᤇᤠᤀᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤛᤢᤰ ᤜᤧᤰᤁᤩᤠᤱ ᤂᤧᤴ ᤋᤠᤱᤛᤧ᤺ᤵᤛᤡᤱᤔᤠ ᤛᤢᤰ॥

᥌ ᤔᤧ᤺ᤴᤏᤧᤓᤃᤪ ᤗᤳᤇᤠᤖᤰ ᤕᤧᤰᤕᤰ ᤏᤧᤀᤠᤱ ᤗᤠᤶᤔᤡᤴ ᤛᤠ᤹ᤖᤡᤰ ᤔᤠ᤺ᤱᤅᤠᤱ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤁᤧᤏᤢ᤺ᤰᤐᤠᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧ ᤂᤧᤴ ᤏᤠ᤺ᤳᤋᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤗᤠᤶᤔᤥ ᤛᤡ᤹ᤖᤢᤀᤠᤱ ᤛᤧᤵᤔᤠ ᤛᤢᤰᤋᤢ᤹॥ ᤛᤧᤰᤂᤠ᤺ᤸᤗᤧ ᤂᤧᤴ ᤛᤧᤵᤔᤠᤃ ᤕᤠᤖᤢᤒᤠ ᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤛᤡᤰ ᤔᤧᤱᤃᤢᤀᤣ ᤂᤧᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤛᤧᤖᤢᤀᤠᤱ ᤘᤕᤧ॥

᥍ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤗᤠᤃᤡ ᤛᤢᤶᤛᤡ ᤕᤧᤰᤕᤰ ᤀᤣ᤺ᤰ ᤛᤧᤴᤍᤧᤶᤔᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤀᤡᤱᤈᤠ᤺ᤱ ᤐᤡᤏᤡᤱᤗ ᤐᤳᤋᤠ॥

᥎ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤧᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤗᤠᤈᤣ᤹ ᤕᤢᤰᤑᤢᤱᤅᤡᤴ ᤌᤥᤒᤥ ᤐᤥ᤺ᤱᤗ ᤆᤥᤃᤢ᤹ᤀᤠᤱ ᤔᤠᤱᤜᤢᤵ ᤆᤥᤃᤢᤒᤠ ᤁᤧᤖᤧᤰ ᤁᤧᤒᤡᤖᤡᤸᤗᤧ.

᥏ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤔᤧᤳᤋᤢᤶ᤹ ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤃᤧᤄᤣᤃᤡᤏᤧᤓᤃᤪ. ᤀᤠᤱᤃᤠ᤹ ᤀᤠᤀᤡᤴ ᤐᤡᤏᤡᤱᤒᤠ ᤌᤡᤶᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤂᤡᤏᤡ᤹ ᤘᤣ᤹ ᤛᤢᤶᤛᤡ ᤕᤧᤰᤕᤰᤜᤠ᤹ᤀᤠᤱ ᤕᤥ᤹ᤔᤠ ᤐᤥᤱ᤹॥

᥇᥆ ᤔᤧ᤺ᤴᤏᤧᤓᤃᤪ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤐᤡᤔᤠ ᤁᤧᤈᤥᤃᤡᤒᤠ ᤗᤠᤈᤣ᤹ᤀᤥ ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤁᤢᤔᤠᤰᤂᤡ᤹ ᤛᤧᤖᤥ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤠᤵᤋᤡᤰᤁᤡᤴ ᤂᤡᤏᤡ᤹ᤀᤥᤀᤣ ᤌᤠᤖᤥ॥

᥇᥇ ᤁᤖ ᤁᤢᤓᤠ ᤔᤏᤠ᤺ᤸᤗᤧ ᤛᤡᤰ ᤁᤢᤕᤢᤀᤠᤱᤅᤣ ᤁᤢᤜᤡᤶᤒᤣᤛᤠᤱᤒᤧᤴ ᤛᤢᤃᤢᤀᤠᤱ ᤜᤡᤵᤋᤢᤛᤧᤖᤢ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤁᤢᤓᤠ ᤗᤳᤇᤠᤀᤥ ᤂᤧᤳᤇᤡᤱ ᤐᤣ᤺ᤰᤏᤧᤓᤃᤪ.

᥇᥈ ᤂᤢᤏᤧ᤹ ᤀᤠᤵᤑᤣᤰ ᤁᤢᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤔᤏᤠ ᤔᤧᤒᤠᤱᤄᤢ ᤔᤧᤍᤣᤛᤢᤛᤡᤖ ᤜᤧᤰᤁᤩᤠᤱ ᤂᤧᤴ ᤔᤧᤍᤠᤖᤢᤀᤠᤱ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤔᤠᤰᤂᤡ᤹ ᤏᤢ᤺ᤰᤔᤠ ᤁᤧᤃᤥ᤺ᤵᤐᤠᤴ ᤜᤢᤰᤔᤧᤛᤢᤵᤋᤢᤖ॥

᥇᥉ ᤂᤧᤴ ᤗᤢᤱᤔᤠ᤹ ᤔᤧᤍᤢᤰᤋᤧᤶᤔᤡᤴᤏᤧ᤹. ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤗᤠᤶ ᤁᤢᤍᤥ᤺ᤵᤔᤠ ᤔᤏᤠᤛᤧᤵᤔᤠ ᤀᤠᤵᤋᤡᤰᤁᤡᤴ ᤂᤧᤳᤋᤧᤶᤍᤣᤛᤧᤶᤔᤧ᤹ᤀᤥ॥

ᤋᤃᤡ ᤁᤧᤏᤧᤒᤠ ᤀᤡ᤺ᤴᤍᤥᤜᤠ᤹

᥇᥊ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤀᤠᤵᤑᤣᤰ ᤗᤰᤁᤥ ᤐᤠᤎᤧᤒᤠᤜᤠ᤹ᤖᤧ ᤔᤧᤏᤧᤛ᤻ᤛᤢᤒᤠ ᤀᤡ᤺ᤴᤍᤥ᤺ᤴ ᤔᤧᤃᤠ᤺ᤰᤋᤧᤶᤔᤡᤴᤏᤧ᤹ᤀᤠᤱ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤀᤡ᤺ᤴᤍᤥᤀᤥᤒᤠ ᤗᤢᤱᤅᤡᤴ ᤔᤧᤄᤧᤳᤋᤧᤶ ᤔᤧᤍᤣᤛᤧᤶᤔᤡᤴᤏᤧ᤹ᤀᤥ॥

ᤋᤥ᤺ᤴᤍᤡᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤈᤠ᤺ᤱ

᥇᥋ ᤁᤢᤓᤠᤖᤧ ᤁᤢᤀᤠᤵᤋᤡᤰ ᤀᤡᤃᤪ ᤁᤢᤓᤧᤴ ᤕᤠ᤺ᤶᤒᤰᤁᤥ ᤗᤳᤇᤠᤖᤰ ᤋᤥ᤺ᤴᤍᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤜᤠ᤺ᤳᤋᤠᤱ ᤛᤠᤶᤒᤠ᤺ᤴ ᤔᤧᤃᤢ᤺ᤳᤋᤧᤶᤔᤡᤴᤏᤧ᤹॥ ᤏᤧᤳᤇᤡ ᤀᤡᤃᤪ ᤛᤢᤶᤛᤡ ᤋᤥ᤺ᤴᤍᤡᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤥᤗᤠᤶᤒᤠᤖᤰ ᤀᤠᤵᤋᤡᤰᤁᤡᤴ ᤏᤡ᤺ᤴᤎᤥ ᤆᤥ᤺ᤰᤔᤠ ᤛᤢᤰᤋᤧᤳ॥

᥇᥌ ᤁᤢᤓᤠ ᤔᤏᤠᤴ ᤀᤠᤵᤋᤡᤰ ᤁᤢ᤺ᤵᤔᤠᤖᤧ ᤗᤠᤃᤡ ᤁᤢᤓᤠ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤴ ᤕᤧᤶᤛᤡᤱᤏᤧᤓᤃᤪ.

᥇᥍ ᤀᤠᤵᤋᤡᤰᤛᤠᤒᤠᤴ ᤜᤧᤰᤁᤩᤠᤱ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤴ ᤏᤧᤵᤔᤠᤱ ᤂᤧᤴ ᤕᤧᤶᤔᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤏᤢ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋᤠᤛᤡᤖ ᤐᤥᤱ᤹॥

᥇᥎ ᤂᤧᤒᤩᤠᤱ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤧᤴ ᤏᤧᤳᤇᤡ ᤔᤏᤠᤜᤠ᤹ ᤏᤢᤖᤡᤰ ᤋᤠᤖᤡᤰᤁᤠᤱ ᤐᤠᤴ ᤛᤣ᤺ᤴᤔᤧᤍᤥᤛᤢᤛᤡᤖ ᤐᤥᤱ᤹॥ ᤋᤥ᤺ᤴᤍᤡ ᤐᤠ᤺ᤴᤏᤡᤴ ᤀᤡᤱᤗᤧᤰᤐᤠ ᤆᤥᤰ ᤜᤧᤰᤁᤩᤠᤱ ᤀᤠᤵᤑᤣᤰ ᤏᤢᤛᤠ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤴᤘᤠ᤹ᤔᤏᤠ ᤐᤠ᤺ᤳᤋᤢᤒᤠᤏᤧᤓᤃᤪ.

᥇᥏ ᤂᤢᤏᤧ᤹ ᤀᤠᤵᤑᤣᤰ ᤁᤢᤴᤛᤠ᤹ᤀᤡᤴ ᤌᤧᤔᤠ ᤔᤧᤵᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤘᤕᤧ ᤂᤧᤴᤏᤠᤱ ᤜᤠᤒᤠᤜᤧᤰᤁᤣ ᤔᤧᤳᤋᤧᤶᤔᤧ᤹॥ ᤂᤡᤏᤡ᤹ ᤗᤢᤶᤔᤥᤗᤠᤶ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹॥

᥈᥆ ᤁᤴ ᤔᤧᤄᤧᤵᤛᤢᤀᤠᤱ ᤘᤣ᤹ᤜᤠ᤹ ᤔᤧᤃᤡᤖᤥ॥ ᤂᤧᤴ ᤀᤣᤃᤠᤱ ᤂᤡᤏᤡ᤹ ᤗᤢᤶᤔᤥ ᤀᤰᤋᤱᤒᤠ ᤋᤠᤵᤑᤣ᤺ᤶᤒᤠ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤒᤥ᤺ᤱᤏᤧᤴ॥

᥈᥇ ᤀᤠᤵᤋᤡᤰᤁᤥ ᤁᤧᤎᤠᤒᤧᤴ ᤂᤡᤏᤡ᤹ ᤗᤢᤱᤔᤠ᤹ ᤔᤧᤍᤢᤰᤋᤧᤶᤔᤡᤴᤏᤧ᤹॥ ᤂᤧᤴ ᤂᤢᤶᤍᤡᤱ ᤁᤧᤒᤡᤖᤢᤶᤔᤡᤸᤗᤧ ᤌᤰᤁᤡᤸᤗᤧ ᤁᤢᤗᤧᤰᤘᤠ ᤌᤰ. ᤔᤡᤰᤁᤡᤸᤗᤧ ᤁᤢᤗᤧᤰᤘᤠ ᤔᤡᤰ. ᤜᤠᤒᤥ᤹ᤒᤠᤸᤗᤧ ᤁᤢᤗᤧᤰᤘᤠ ᤜᤠᤒᤥ᤹ᤒᤠ. ᤜᤢᤰᤁᤡᤸᤗᤧ ᤁᤢᤗᤧᤰᤘᤠ ᤜᤢᤰ ᤏᤢ ᤗᤠᤱᤅᤡᤸᤗᤧ ᤁᤢᤗᤧᤰᤘᤠ ᤗᤠᤱ ᤐᤥᤱᤔᤠ ᤐᤥᤱᤗᤥ॥

ᤋᤧᤴᤎᤱᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤈᤠ᤺ᤱ

᥈᥆

ᤂᤡᤏᤡ᤹ ᤋᤧᤴᤎᤱᤅᤥ ᤁᤧᤒᤣᤃᤡᤸᤗᤧ ᤏᤡᤱᤔᤡᤜᤠ᤹ᤖᤧ ᤀᤴᤜᤠ᤹. ᤀᤴᤗᤠᤎᤠᤜᤠ᤹ ᤜᤧᤰᤁᤩᤠᤱ ᤂᤡᤏᤡ᤹ᤏᤢ᤺ᤸᤗᤧ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠᤜᤠ᤹ ᤔᤧᤃᤳᤋᤢᤛᤡᤒᤠ ᤁᤧᤏᤡᤛᤢᤶᤔᤡᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹॥

᥈ ᤌᤱᤅᤥ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤀᤰᤂᤣ ᤐᤠ᤺ᤵᤔᤠ ᤐᤥᤱ᤹॥

᥉ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤥᤱ᤹. “ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤏᤠᤗᤡᤃᤧᤴ ᤌᤠᤱᤒᤧᤴ ᤔᤏᤠᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹᥄ ᤀᤠᤀᤡᤴ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤁᤧᤒᤣᤃᤡᤖ ᤁᤧᤒᤳᤇᤡ॥ ᤂᤡᤏᤡ᤹ ᤏᤡᤱᤘᤠᤴ ᤁᤧᤎᤢᤶᤒᤠ ᤆᤥᤃᤧᤶᤔᤧ᤹. ᤔᤧᤃᤡᤛᤧᤶᤔᤡᤴᤏᤧ᤹. ᤔᤧᤏᤠᤰᤋᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤕᤱᤔᤠ ᤔᤧᤛᤩᤧ᤹ᤀᤡᤴᤏᤧ᤹॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤧᤴᤎᤱ ᤆᤥ᤺ᤰᤁᤠᤱ ᤂᤡᤏᤡ᤹ ᤌᤱ ᤁᤧᤏᤠ᤺ᤶᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤛᤥᤛᤥᤖᤡᤰ ᤐᤣᤰ᥄”

᥋ ᤂᤧᤒᤩᤠᤱ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤖ. “ᤜᤡᤶ ᤁᤧᤈᤥ᤺ᤰᤐᤠᤀᤠᤱ ᤋᤥ᤺ᤶᤔᤠ ᤔᤧᤱᤄᤥᤔᤏᤠᤒᤠ ᤁᤢᤓᤠ ᤁ᤹ᤕᤥ ᤘᤠ᤹ᤏᤧᤓᤃᤪ. ᤂᤧᤴ ᤁᤢᤜᤡᤶᤔᤥ ᤏᤢ᤺ᤱᤅᤠᤱ ᤐᤣ᤺ᤰᤗ॥ ᤌᤱᤅᤥ ᤂᤧᤴ ᤔᤧᤛᤧᤖᤢᤏᤧᤓᤃᤪ. ᤘᤣ᤹ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤢᤜᤡᤶᤔᤡᤴ ᤋᤥ᤺ᤴᤍᤢ᤹॥

᥌ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤧᤗᤣ᤺ᤵᤐᤠᤀᤠᤱ ᤂᤧᤸᤗᤧ ᤁᤢᤈᤠ᤹ᤀᤡᤴ ᤋᤢᤵᤔᤠ ᤆᤠᤔᤠ ᤔᤧᤱᤄᤥᤔᤏᤠᤒᤠ ᤁᤢᤓᤠ ᤁ᤹ᤕᤥ ᤘᤠ᤹ᤏᤧᤓᤃᤪ. ᤂᤧᤴ ᤜᤡᤶᤔᤥ ᤏᤢ᤺ᤱᤅᤠᤱ ᤐᤣ᤺ᤰᤗ॥ ᤌᤱᤅᤥ ᤂᤧᤴ ᤔᤧᤛᤧᤖᤢᤏᤧᤓᤃᤪ. ᤘᤣ᤹ ᤔᤏᤠ᤺ᤸᤗᤧ ᤂᤧᤴ ᤋᤢᤒᤢ ᤆᤖᤥ॥

᥍ ᤁᤢᤓᤠᤖᤧ ᤂᤠᤖᤰ ᤐᤠ᤺ᤴᤑᤢ᤹ᤖᤢᤀᤠᤱ ᤁᤧᤕᤧᤵᤔᤠ ᤔᤧᤴᤇ᤻ᤕᤠᤴ ᤜᤡᤶ ᤔᤧᤸᤗᤡ᤺ᤱᤅᤣ ᤁᤳᤋᤢᤏᤧᤓᤃᤪ. ᤂᤢᤏᤧ᤹ ᤁᤢᤜᤡᤶᤔᤥ ᤏᤢ᤺ᤱᤅᤠᤱ ᤐᤣ᤺ᤰᤗ॥ ᤂᤢᤏᤧ᤹ ᤌᤱᤅᤥ ᤔᤧᤛᤩᤧᤖᤢᤏᤧᤓᤃᤪ ᤘᤣ᤹ ᤕᤧᤶᤒᤡᤳᤇᤠ᤺ᤸᤗᤧ ᤂᤧᤴ ᤔᤧᤴᤇ᤻ᤕᤠᤴ ᤋᤣ᤹ᤖᤢ᤹॥”

᥎ ᤜᤧᤰᤁᤩᤠᤱ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤔᤏᤠᤜᤠ᤹ ᤀᤰᤂᤣᤀᤠᤱ ᤔᤧᤔᤧᤳᤋᤢᤛᤡᤖ. “ᤁ᤹ᤕᤥ ᤁᤢᤓᤠ ᤛᤠ᤹ᤖᤡᤰ ᤁᤧᤃᤡᤒᤠ ᤁᤧᤛᤡᤒᤠ ᤏᤢ ᤁᤢᤏᤧᤖᤧᤳ ᤁᤧᤜᤥ᤺ᤵᤐᤠ ᤘᤠ᤹ᤏᤧᤓᤃᤪ. ᤂᤧᤴ ᤁᤢᤜᤡᤶᤔᤥ ᤏᤢ᤺ᤱᤅᤠᤱ ᤐᤣ᤺ᤰᤗ॥ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤛᤠᤘᤣ᤺ᤳ ᤕᤱ᤹॥”

᥏ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤔᤏᤠᤜᤠ᤹ ᤔᤧᤔᤧᤳᤋᤢ ᤔᤧᤛᤧᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤗᤠᤶᤗᤥᤒᤠᤜᤠ᤹ ᤕᤢᤰᤋᤡᤱ ᤔᤧᤈᤥᤃᤢᤛᤡᤖ॥

᥇᥆ ᤌᤱ ᤆᤥ᤺ᤰᤛᤧ ᤁᤢᤓᤠ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤁᤧᤃᤧᤖᤡᤀᤠᤱ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤋᤱᤔᤠ ᤛᤏᤠᤖᤢᤱ ᤐᤠᤴ ᤕᤢᤰᤂᤧᤶᤔᤧ᤹॥

᥇᥇ ᤂᤡᤏᤡ᤹ ᤁᤧᤕᤢᤰᤂᤢᤶᤒᤠ ᤋᤱᤔᤠ ᤛᤏᤠᤖᤢᤱ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤂᤢᤴᤇᤡ᤹ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤔᤧᤜᤴᤍᤢ ᤁᤧᤶᤒᤡᤖᤡᤏᤧᤓᤃᤪ. ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤑᤳᤇᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤕᤠ᤺ᤶᤒᤰ ᤔᤧᤈᤥᤃᤢ ᤁᤧᤶᤒᤡᤖᤡᤖ ᤐᤥᤱ᤹॥

᥇᥈ ᤁᤖ ᤂᤧᤱᤜᤠ᤹ᤖᤧ ᤂᤡᤏᤡ᤹ᤏᤢ ᤔᤧᤴᤍᤱᤏᤧᤴᤏᤠᤱ ᤋᤧᤴᤎᤱᤅᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥ᤺ᤰᤔᤠ ᤔᤧᤃᤥ᤺ᤳᤏᤧᤓᤃᤪ. ᤂᤧᤴ ᤕᤧᤰᤕᤰᤁᤡᤴ ᤁᤡᤷᤃᤵ ᤁᤒᤧᤶᤔᤧ᤹॥

᥇᥉ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤕᤧᤰᤕᤰᤁᤡᤴ ᤂᤡᤏᤡ᤹ ᤜᤢᤰᤁᤧᤛᤢᤵᤋᤡᤀᤠᤱ ᤀᤣᤃᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤧᤶ ᤛᤧᤖᤧᤶᤛᤡᤶᤔᤧ᤹॥

᥇᥊ ᤁᤖ ᤔᤧᤴᤇᤢᤔᤠ. ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹. ᤐᤡᤳᤌᤰᤛᤠᤜᤠ᤹ ᤏᤢ ᤂᤧᤴ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤘᤣ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤌᤱ ᤁᤧᤏᤠ᤺ᤴᤍᤢᤶᤒᤠ ᤆᤡᤃᤰᤘᤠ ᤁᤢᤀᤡᤛᤡ᤺ᤰ ᤔᤧᤵᤔᤠᤛᤡᤱ ᤁᤧᤛᤢᤰᤁᤠᤛᤡ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤡᤱᤔᤡᤜᤠ᤹ᤗᤠᤶ ᤁᤧᤒᤡᤖᤡᤒᤠ ᤁᤧᤏᤠᤵᤋᤢᤶᤛᤡᤶᤒᤠ ᤆᤡᤃᤰᤘᤠ᤺ᤴ ᤂᤡᤏᤡ᤹ ᤕᤠᤱᤔᤠ ᤁᤧᤛᤢᤰᤋᤢᤶ᤹॥

᥇᥋ ᤂᤡᤏᤡ᤹ᤗᤠᤶ ᤔᤠ᤺ᤱᤄᤠ ᤁᤧᤏᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤖᤰ ᤜᤧᤰᤁᤣ ᤆᤥᤃᤧᤶᤔᤧ᤹. ᤁᤢᤕᤠᤁᤢᤕᤠᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤜᤠ᤹ ᤔᤧ᤺ᤴ॥

᥇᥌ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤰᤂᤥᤔᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤁᤴ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤆᤠᤀᤣ ᤁᤢᤛᤰᤔᤠ ᤁᤧᤕᤠᤰᤐᤠ ᤌᤧᤔᤠ᤺ᤴᤏᤠᤱ ᤁᤢᤜᤡᤱᤘᤧᤳ ᤔᤧᤗᤧᤖᤧᤶᤔᤡᤴᤏᤧ᤹॥

᥇᥍ ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠ ᤁᤢᤀᤡᤛᤡ᤺ᤰ ᤜᤡᤳᤋᤡ. ᤀᤣᤔᤥᤖᤡ. ᤁᤏᤠᤏᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤂᤡᤏᤡ᤹ ᤘᤖᤧᤱᤗᤧᤱ ᤔᤧᤰᤂᤧᤶᤛᤡᤶᤔᤧ᤹॥

᥇᥎ ᤔᤧ᤺ᤴᤏᤧᤓᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤒᤠ ᤁᤧᤖᤧᤰ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤂᤡᤏᤡ᤹ ᤁᤧᤶᤜᤢ᤹ᤖᤡ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤗᤠᤕᤥ ᤁᤧᤈᤥᤃᤢᤶ᤹॥

᥇᥏ ᤁᤢᤓᤠ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥ᤺ᤰᤔᤠ ᤑᤠ᤹ᤀᤠᤱ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤁᤧᤈᤥᤃᤡᤀᤠᤱ ᤕᤖᤡᤰ ᤕᤧᤶ ᤌᤠᤖᤡᤰ ᤁᤡᤷᤃᤵ ᤁᤧᤃᤒᤢᤶ ᤁᤧᤏᤧᤛ᤻ᤛᤢᤶᤔᤡᤸᤗᤧ. ᤂᤧᤵᤔᤥᤒᤠ ᤛᤡᤱᤒᤢᤱᤜᤠ᤹ ᤔᤧᤀᤠ᤺ᤳᤋᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤈᤠ᤹ᤜᤠ᤹ ᤂᤡᤏᤡ᤹ ᤆᤠᤔᤠ ᤁᤧᤛᤢᤰᤋᤢᤶ᤹॥ ᤁᤸᤗᤧᤆᤥᤃᤢᤸᤗᤧ ᤁᤴᤜᤠ᤹ ᤔᤧᤀᤠ᤺ᤳᤋᤠᤶ ᤔᤧᤍᤣᤛᤧᤶᤔᤡᤴᤏᤧ᤹॥ ᤌᤣ ᤋᤠᤶᤓᤢᤱᤅᤥᤒᤠ ᤛᤡᤱᤒᤢᤱᤜᤠ᤹ ᤔᤏᤠᤛᤡᤀᤠᤱ ᤂᤡᤏᤡ᤹ ᤂᤧᤱᤜᤠ᤹ ᤁᤧᤃᤒᤢᤶᤔᤠᤱ ᤁᤧᤔᤧᤰᤂᤢᤶᤒᤡ᥅

᥈᥆ ᤁᤖ ᤁᤢᤈᤠ᤹ ᤔᤧᤴᤎᤥ᤺ᤰᤔᤏᤠᤒᤠ ᤛᤡᤱᤒᤢᤱᤖᤧᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤄᤥᤛᤢᤶᤔᤠᤱᤗᤰ ᤂᤡᤏᤡ᤹ ᤂᤧᤴ ᤛᤡᤱᤒᤢᤱᤜᤠ᤹ ᤋᤠᤱᤔᤠᤍᤣᤔᤠ ᤁᤧᤛᤢᤰᤋᤢᤶ᤹॥ ᤂᤡᤏᤡ᤹ᤏᤢ ᤌᤱ ᤁᤧᤈᤥ᤺ᤰᤐᤠ ᤕᤧᤰᤕᤰᤁᤡᤴ ᤔᤧᤴᤏᤠ᤺ᤴᤏᤣ ᤌᤠᤖᤡᤰ ᤁᤡᤷᤃᤵ ᤁᤵᤔᤠ ᤏᤧᤔᤠ ᤕᤠ᤺ᤶᤒᤰᤁᤥ ᤂᤧᤴ ᤛᤡᤱᤜᤠ᤹ ᤕᤠᤱᤔᤠ ᤁᤧᤛᤢᤰᤋᤢᤶᤗᤥ॥

ᤔᤏᤠ ᤁᤧᤛᤧᤵᤐᤠᤴ ᤕᤠᤱᤔᤧᤍᤧᤳᤏᤧᤴᤏᤡᤸᤗᤧ ᤆᤠᤜᤠ ᤁᤧᤈᤥ᤺ᤰᤐᤠ ᤌᤡᤶ

᥈᥇

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤁᤧᤒᤡᤖᤡᤀᤠᤱ ᤏᤧᤒᤠ ᤗᤠᤈᤣ᤹ᤀᤥᤒᤠ ᤁᤢᤓᤠ ᤀᤡᤰᤋᤠᤵᤐᤥ ᤁᤢᤓᤠ ᤔᤧᤛᤧᤖᤢᤒᤠ ᤔᤏᤠ ᤁᤧᤄᤥᤛᤢᤶ ᤜᤧᤰᤁᤩᤠᤱ ᤁᤧᤛᤧᤵᤐᤠ ᤔᤏᤠᤴ ᤁᤧᤴᤕᤠᤱᤄᤢᤶᤔᤡᤴᤏᤧᤓᤃᤪ.

᥈ ᤗᤠᤶᤗᤥᤒᤠᤜᤠ᤹ ᤏᤢ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤔᤧᤒᤣ᤺ᤰᤁᤠᤱ ᤔᤧᤛᤧᤖᤢᤒᤠ ᤔᤏᤠ ᤁᤧᤏᤧᤒᤠᤍᤧᤴᤗᤠᤶ ᤀᤠᤳᤋᤡᤴ ᤕᤧᤰᤕᤰᤁᤡᤴ ᤏᤡ᤺ᤳᤋᤠᤱ ᤏᤧ ᤂᤧᤴ ᤏᤡᤱᤘᤠ᤹ ᤏᤡ᤺ᤴᤎᤥ ᤔᤧᤈᤥᤃᤢᤖ॥

᥉ ᤂᤧᤴ ᤏᤡ᤺ᤳᤋᤠᤱᤒᤠ ᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤕᤠ᤺ᤶᤒᤰᤁᤥ ᤔᤧᤶᤓᤳᤇᤢᤶᤔᤠ ᤏᤢ ᤂᤧ᤺ᤵᤛᤡᤱ ᤔᤧᤴᤕᤠᤰᤋᤢᤶᤔᤠ ᤁᤖ᤺ᤱ ᤐᤡᤳᤔᤠᤎᤡᤰ ᤔᤧᤕᤠᤱᤛᤡᤱᤅᤠᤱ

᥊ ᤔᤧᤴᤎᤥ᤺ᤰᤂᤢᤶᤒᤠ ᤏᤢ ᤕᤠ᤹ᤖᤡ᤺ᤶᤒᤠ ᤔᤧᤴᤜᤣ᤹ᤖᤢᤶᤒᤠ ᤏᤧᤘᤠᤗᤠᤀᤥᤒᤠ ᤁᤢᤓᤠ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤧᤃᤧᤳᤋᤢᤀᤠᤱ ᤂᤧᤸᤗᤧ ᤁᤢᤛᤡᤳᤗᤠ᤺ᤴ ᤔᤧᤀᤧᤰᤂᤢ ᤔᤧᤒᤡᤖᤢᤖ ᤐᤥᤱ᤹॥

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤃᤡ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤂᤢᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤔᤠᤛᤡᤖᤧ ᤗᤠᤃᤡ ᤜᤧᤰᤁᤩᤠᤱ ᤁᤧᤖᤧᤰ ᤂᤣᤔᤠ ᤌᤰᤔᤠᤜᤠ᤹ ᤜᤡᤵᤛᤡᤱᤔᤠ ᤌᤰᤛᤡᤱᤔᤠᤜᤠ᤹ ᤋᤱᤔᤠ ᤐᤡᤔᤠᤛᤡ ᤕᤠ᤺ᤶᤒᤰᤗᤧ ᤗᤠᤃᤡ ᤂᤢᤏᤧ᤹ ᤛᤣᤃᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤧᤵᤔᤥ ᤔᤧᤘᤠ᤹ᤖ॥

᥌ ᤂᤧᤴ ᤔᤧᤛᤧᤖᤢᤒᤠ ᤆᤣ᤺ᤸᤗᤧ ᤛᤠ᤹ᤖᤡᤰ ᤁᤢᤒᤣᤛᤠᤱᤒᤠ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ᤖᤧ ᤘᤜ᤺ᤱᤅᤥ ᤁᤢᤏᤡᤃᤡ᤺ᤱᤔᤠ ᤔᤧᤀᤧᤰᤂᤢᤒᤠ ᤁᤖ᤺ᤱ ᤐᤡᤵᤔᤠ᤺ᤸᤗᤧ ᤁᤢᤛᤶᤎᤠᤱ ᤂᤢᤴᤇᤡ᤹ ᤜᤢᤰᤜᤠ᤹ ᤘᤠᤔᤧᤜᤵᤋᤢᤖ॥

᥍ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ. “ᤁᤴ ᤔᤏᤠᤛᤧᤵᤔᤠ ᤕᤠ᤺ᤶᤒᤰᤁᤡᤴ ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤔᤧ᤺ᤴ. ᤀᤠᤏᤡᤃᤧ ᤔᤡᤰᤁᤡᤸᤗᤧᤀᤠᤱ ᤂᤧᤴ ᤜᤧᤰᤁᤣ ᤐᤥ᤺ᤰᤂᤧᤖ ᤐᤳᤇᤧᤒᤠ ᤏᤡᤛᤢᤒᤠ ᤔᤧ᤺ᤴ॥

᥎ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤢᤛᤡᤒᤠ ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤠᤵᤋᤡᤰ ᤂᤧᤵᤔᤠ ᤁᤴ ᤛᤡᤍᤢᤱᤈᤓᤠᤴ ᤋᤠ᤺ᤰᤋᤧ᤹ᤀᤥ. ᤜᤧᤰᤁᤩᤠᤱ ᤁᤢᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤴ ᤔᤧᤛᤧᤖᤢᤒᤠ ᤔᤏᤠ᤺ᤸᤗᤧ ᤁᤢᤀᤠᤵᤋᤡᤰᤁᤧᤸᤗᤧ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤔᤧᤍᤧᤳᤋᤢᤛᤡᤴᤗ॥” ᤜᤧᤰᤁᤩᤠᤱ ᤁᤴ ᤔᤧᤛᤧᤖᤢᤒᤠ ᤔᤏᤠᤗᤠᤶ ᤁᤧᤒᤥᤱᤒᤠ ᤀᤠᤵᤋᤡᤰᤁᤧᤴ ᤗᤧᤵᤔᤡ ᤏᤠ᤺ᤰᤔᤠ ᤐᤥᤱ᤹॥

᥏ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤂᤡᤏᤡ᤹ ᤁᤧᤗᤠ᤹ᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤗᤢᤶᤔᤥᤗᤠᤶ ᤂᤧᤴ ᤁᤢᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤏᤠ ᤔᤧᤛᤧᤖᤢᤒᤠᤸᤗᤧ ᤁᤢᤀᤠᤵᤋᤡᤰᤁᤡᤴ ᤂᤡᤏᤡ᤹ᤗᤠᤶ ᤗᤠ᤺ᤳᤗᤠ᤺ᤳ ᤐᤥᤱᤗᤥ॥

ᤌᤱᤅᤥ ᤁᤧᤍᤧᤶᤛᤢᤶ ᤁᤧᤍᤠᤖᤢᤶᤛᤡᤶᤔᤠ ᤔᤧᤴᤇᤢᤔᤠᤜᤠ᤹

᥇᥆ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤥᤀᤥ ᤁᤧᤒᤣᤃᤡᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤛᤡᤀᤠᤱ ᤂᤧᤱᤜᤠ᤹ ᤁᤧᤍᤧᤶᤛᤢᤶ ᤁᤧᤍᤠᤖᤢᤶᤛᤡᤶᤔᤡᤸᤗᤧ.

᥇᥇ ᤁᤧᤍᤧᤶᤛᤢᤶ ᤁᤧᤍᤠᤖᤢᤶᤛᤡᤶᤔᤠᤜᤠ᤹ᤀᤥᤒᤠ ᤁᤢᤓᤠ ᤗᤳᤇᤠ ᤏᤢᤔᤠ ᤔᤧᤴᤇᤢᤔᤠᤴ ᤂᤡᤏᤡ᤹ ᤛᤡᤖᤠ᤹ᤌᤠᤱᤏᤧᤓᤃᤪ. ᤂᤡᤏᤡ᤹ ᤂᤧᤴ ᤔᤣ᤺ᤳ ᤆᤥ᤺ᤰᤔᤠ ᤁᤧᤛᤢᤰᤋᤢᤶ᤹॥

᥇᥈ ᤂᤧᤴ ᤂᤡᤏᤡ᤹ ᤜᤡᤶᤔᤥ ᤋᤣ᤹ᤖᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤁᤢᤎᤧᤃᤣᤰ ᤀᤡ᤺ᤴ ᤏ᤺ᤱᤔᤠ ᤏᤢ ᤁᤢᤛᤣ᤺ᤴᤍᤢ᤹ᤒᤠᤴ ᤂᤰᤔᤠ ᤐᤠᤱᤄᤧᤶᤔᤧ᤹.

᥇᥉ ᤂᤧᤒᤩᤠᤱ ᤂᤧᤴ ᤁᤧᤍᤧᤶᤛᤢᤶᤔᤡᤸᤗᤧ ᤂᤧᤸᤗᤧ ᤆᤠᤰᤂᤢᤒᤠ ᤆᤠᤱᤅᤡᤴ ᤗᤧᤰᤛᤡᤱᤔᤠ ᤐᤠᤱᤄᤧᤶᤔᤧ᤹॥ ᤂᤡᤏᤡ᤹ ᤜᤡᤶᤔᤥ ᤕᤢᤱ ᤜᤧᤰᤁᤩᤠᤱ ᤂᤧᤸᤗᤧ ᤗᤳᤇᤠ ᤗᤠ ᤂᤠᤖᤠᤰ ᤁᤢᤶᤒᤠ ᤁᤢᤶᤔᤠᤖᤧᤛᤡᤖᤧ ᤗᤠᤃᤡ ᤔᤣᤖᤡᤱ ᤌᤰᤔᤠ ᤛᤢᤖᤢᤀᤠᤱ ᤀᤣᤃᤠᤱ ᤂᤡᤏᤡ᤹ ᤂᤧᤵᤔᤥ ᤐᤣ᤺ᤰᤔᤠ ᤏᤢ ᤂᤢᤏᤧ᤹ ᤁᤢᤕᤧᤶᤒᤠ ᤐᤥᤱᤔᤠ ᤁᤧᤛᤢᤰᤋᤡ᤹. ᤂᤧᤒᤩᤠᤱ ᤂᤧᤴ ᤂᤡᤏᤡ᤹ ᤔᤣ᤺ᤳ ᤐᤥᤱ᤹॥

᥇᥊ ᤋᤠ᤺ᤴᤍᤡ ᤂᤧᤴ ᤂᤡᤏᤡ᤹ ᤛᤡᤖᤠ᤹ᤔᤧᤎᤠᤱᤏᤧᤴᤏᤧᤓᤃᤪ. ᤂᤧᤸᤗᤧ ᤀᤠᤳᤋᤡ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤶᤔᤧ᤹ᤀᤥ॥ ᤂᤧᤏᤧ᤹ ᤂᤧᤴ ᤛᤱᤔᤠ ᤔᤧᤏᤢ᤹ᤏᤧᤴ ᤀᤡᤃᤪ ᤕᤥᤃ᤻ᤔᤠ ᤜᤧᤰᤁᤣ ᤋᤠᤵᤑᤣ᤺ᤸᤗᤡᤰ ᤔᤧᤵᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤂᤧᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢᤀᤠᤱ ᤘᤠ᤹ᤖᤥ॥

ᤋᤢᤶᤒᤠ ᤛᤠ᤺ᤸᤗᤧ ᤁᤢᤄᤥᤔᤠ ᤗᤰ

᥇᥋ ᤁᤢᤓᤠ ᤔᤏᤠ᤺ᤸᤗᤧ ᤁᤢᤔᤣᤳ ᤏᤧᤳᤇᤡ ᤘᤠ᤹ᤛᤡ. ᤗᤳᤇᤠ ᤗᤢᤱᤔᤠ᤹ ᤜᤡ᤺ᤵᤋᤢᤔᤠ ᤏᤢ ᤘᤣ᤹ᤀᤡᤴ ᤗᤢᤱᤔᤠ᤹ ᤔᤧᤜᤡ᤺ᤵᤋᤢᤶᤔᤠ ᤜᤧᤰᤁᤩᤠᤱ ᤂᤧᤴ ᤏᤧᤵᤔᤠᤱᤗᤧ ᤕᤧᤶᤒᤡᤳᤇᤠᤛᤠ ᤁᤳᤇᤢᤸᤗᤧ ᤗᤢᤱᤔᤠ᤹ ᤔᤧᤜᤡ᤺ᤵᤋᤢᤶᤔᤠᤸᤗᤧ ᤆᤠᤜᤡ᤺ᤴ ᤋᤢᤶᤒᤠ ᤛᤠ ᤕᤧᤶᤒᤡᤳᤇᤠ ᤁᤳᤋᤢᤏᤧᤓᤃᤪ.

᥇᥌ ᤗᤠᤈᤣ᤹ᤛᤡᤱᤒᤢᤱ ᤔᤧᤓ᤺ᤰᤂᤢᤸᤗᤧ ᤗᤢᤱᤔᤠ᤹ ᤜᤡ᤺ᤵᤋᤢᤔᤠᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤑᤠ᤹ᤀᤠᤱ ᤗᤢᤱᤔᤠ᤹ ᤔᤧᤜᤡ᤺ᤵᤋᤢᤶᤔᤠᤸᤗᤧ ᤛᤧᤰᤂᤠᤒᤠ ᤁᤢᤛ᤻ᤛᤠ ᤋᤢᤶᤒᤠᤴ ᤁᤠ᤺ᤰᤋᤢᤀᤠᤱ ᤁᤢᤶᤒᤠᤖᤧ ᤑᤥ᤹ᤒᤠᤴ ᤕᤢᤰ ᤐᤡᤔᤠ ᤔᤧᤄᤥᤛᤢᤴ᤹॥

᥇᥍ ᤁᤖ ᤂᤧᤴ ᤗᤢᤱᤔᤠ᤹ ᤔᤧᤜᤡ᤺ᤵᤋᤢᤶᤔᤠᤸᤗᤧ ᤁᤢᤛ᤻ᤛᤠᤴᤏᤣ ᤂᤢᤏᤧ᤹ ᤁᤧᤖᤧᤰ ᤁᤢᤕᤠᤱᤛᤠᤁᤢᤴᤎᤣ᤺ᤸᤗᤧ ᤏᤡᤗᤧᤱ ᤁᤢᤗᤰᤁᤡᤴ ᤐᤡᤖᤢᤖ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤁᤢᤶᤒᤠᤖᤧ ᤁᤢᤔᤢᤰᤁᤡᤸᤗᤧ ᤌᤡᤰᤛᤡᤃᤣᤰᤐᤠ ᤗᤰᤗᤥ॥ ᤜᤧᤰᤁᤩᤠᤱ ᤋᤢᤶᤒᤠ ᤑᤠ᤹ᤀᤠᤱ ᤋᤠ᤺ᤰᤋᤢᤖ ᤐᤥᤱ᤹॥ ᤋᤢᤶᤒᤠ ᤗᤰᤂᤥᤔᤠ ᤕᤢᤰᤁᤡᤴ ᤂᤧᤸᤗᤧᤴᤏᤣ ᤐᤥᤱᤗᤥ॥

ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤕᤧᤶᤒᤡᤳᤇᤠᤛᤠ

᥇᥎ ᤁᤢᤶᤒᤠ ᤁᤢᤶᤔᤠᤖᤧ ᤂᤢᤴᤇᤡ᤹ ᤀᤡᤱᤈᤠ᤺ᤱ ᤔᤧᤱᤄᤧᤶᤔᤏᤠᤒᤠ ᤁᤢᤓᤠ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤁᤢ᤹ᤀᤡᤃᤧᤓᤧᤶᤒᤠ ᤕᤧᤶᤒᤡᤳᤇᤠ ᤛᤠᤴ ᤜᤧᤴᤌᤡᤶ ᤔᤧᤕᤠᤰᤋᤢᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴᤏᤧᤓᤃᤪ.

᥇᥏ ᤂᤧᤸᤗᤧ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤧᤴ ᤔᤧᤍᤧᤶᤛᤢᤀᤠᤱ ᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧᤀᤥ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤔᤧᤍᤣ᤹ᤖᤢᤖ॥

᥈᥆ ᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ ᤀᤰᤂᤣ ᤔᤧᤳᤇᤢᤖ. “ᤁᤴ ᤀᤠᤴᤇᤡᤃᤧ ᤕᤧᤶᤒᤡᤳᤇᤠ ᤛᤠᤴ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤢ ᤂᤠᤷᤔᤧᤴᤍᤰ ᤁᤧᤈᤥ᤺ᤰᤐᤠ ᤆᤥᤰ॥ ᤂᤧᤸᤗᤧ ᤀᤠᤴᤇᤡᤃᤧ ᤐᤠᤴ ᤔᤧᤄᤧᤵᤛᤢᤴ॥ ᤁᤴ ᤋ᤺ᤰᤌᤧ᤺ᤰᤁᤣ ᤏᤢ ᤌᤡᤔᤛᤠᤱ ᤆᤥᤰ॥”

᥈᥇ ᤂᤧᤒᤩᤠᤱ ᤂᤧᤴ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤧᤴ ᤛᤡᤖ ᤌᤠᤖᤡᤰ ᤗᤢᤱᤅᤡᤸᤗᤧ ᤔᤧᤗᤧᤵᤋᤢᤖ॥ ᤂᤡᤏᤡ᤹ ᤗᤢᤶᤔᤥᤗᤠᤶ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹. ᤂᤧᤒᤩᤠᤱ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤂᤧᤴ ᤁᤢ᤹ᤀᤡᤃᤧᤓᤧᤶᤒᤧᤴ ᤁᤧᤄᤧᤳᤋᤢᤶ᤹॥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤗᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢ᤹ ᤜᤧᤰᤁᤩᤠᤱ ᤔᤧᤃᤡᤖᤥ॥

ᤘᤣ᤹ ᤌᤡᤶᤜᤠ᤹

᥈᥈ ᤁᤢᤓᤠ ᤔᤏᤠ᤺ᤸᤗᤧ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤕᤠᤖᤡᤰᤐᤠ ᤗᤠᤕᤥ ᤆᤥᤃᤢᤸᤗᤧ ᤂᤡᤏᤡ᤹ ᤂᤧᤴ ᤁᤧᤛᤧᤖᤢᤶᤔᤠᤱ ᤂᤧᤸᤗᤧ ᤁᤢᤎᤰᤁᤡᤴ ᤛᤡᤱᤒᤢᤱᤅᤥ ᤁᤧᤓᤥ᤺ᤴᤍᤢᤶᤔᤡᤸᤗᤧ.

᥈᥉ ᤂᤧᤸᤗᤧ ᤁᤢᤎᤰ ᤆᤣ᤺ᤴ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤛᤡᤱᤒᤢᤱᤅᤥ ᤔᤧᤓᤥ᤺ᤴᤍᤧᤶ ᤔᤧᤓᤳᤇᤧᤶᤔᤡᤴᤏᤧ᤹. ᤁᤖ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤴ ᤗᤢᤵᤋᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤑᤥ᤺ᤶᤔᤏᤠᤒᤠ ᤔᤏᤠᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠᤱᤍᤣ ᤛᤠᤱᤃᤪᤠ᤺ᤸᤗᤧ ᤋᤧᤳᤋᤢᤒᤠ ᤐᤥᤱ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤰᤂᤥᤔᤠ ᤁᤧᤒᤡᤖᤡᤀᤠᤱ ᤏᤧᤒᤠ ᤗᤠᤈᤣᤴ ᤀᤠᤛᤢᤳᤌᤥ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥈᥈

ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤐᤡᤳ ᤀᤡᤃᤪ ᤔᤧᤸᤗᤢᤰᤁᤡᤴ ᤏᤠᤏᤠ ᤌᤥᤎᤥ ᤐᤣ᤺ᤰᤐᤠ ᤁᤧᤏᤡᤛᤢᤶᤔᤡᤸᤗᤧ ᤔᤧᤴᤏᤡᤔᤏᤠᤒᤠ ᤔᤧᤗᤧᤱᤅᤠᤛᤡᤶᤔᤡᤴᤏᤧ᤹॥ ᤂᤧᤴ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤛᤠᤶᤎᤠᤶᤔᤧ᤹॥

᥈ ᤁᤖ ᤂᤧᤴ ᤏᤢ᤹ᤛᤠ᤹ᤀᤡᤴ ᤏᤡ᤺ᤳᤋᤠᤱ ᤔᤧᤕᤢᤱᤏᤧᤴ ᤀᤡᤃᤪ ᤂᤧᤏᤧ᤹ ᤂᤧᤴ ᤁᤢᤛᤣ᤺ᤴ ᤁᤧᤴᤏᤡᤛᤢᤴᤏᤧᤓᤃᤪ. ᤂᤧᤸᤗᤧ ᤁᤢᤎᤰᤛᤠᤴ ᤂᤢᤏᤧ᤹ ᤔᤧᤃᤥ᤺ᤳᤋᤢᤴ ᤔᤧᤍᤠᤏᤧᤴᤗ ᤌᤠᤖᤡᤰ ᤂᤧᤏᤧ᤹ ᤁᤧᤜᤡᤶᤔᤥ ᤂᤧᤴ ᤋᤠᤖᤧ᤹ᤀᤠᤱ ᤁᤳᤋᤧ᤹॥ ᤂᤧᤴ ᤀᤣᤃᤠᤱ ᤁᤧᤴᤛᤠ᤹ ᤏᤢ᤺ᤰᤋᤧ ᤐᤡᤖᤧ᤹॥

᥉ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤀᤡᤸᤗᤧ ᤁᤢᤀᤍᤱ ᤀᤡᤃᤪ ᤁᤢᤈᤠᤱ ᤁᤡᤃᤪ ᤂᤧᤸᤗᤧ ᤔᤠᤛᤢᤒᤠ ᤌᤧᤔᤠᤛᤠᤱ ᤁᤧᤄᤥᤛᤢᤶᤔᤡᤸᤗᤧ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹. ᤛᤫᤠ᤺ᤳ ᤔᤧᤘᤕᤧᤶᤔᤡᤴᤏᤧ᤹॥

᥊ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤀᤡᤸᤗᤧ ᤁᤢᤀᤍᤱ ᤀᤡᤃᤪ ᤁᤢᤒᤡᤳᤋᤡᤴ ᤗᤠᤶᤔᤥ ᤁᤧᤅᤧᤒᤠ ᤁᤧᤏᤡᤛᤢᤶᤛᤠᤱ ᤔᤧᤴᤏᤡᤔᤏᤠᤒᤠ ᤔᤧᤗᤧᤱᤅᤠᤛᤡᤶᤔᤡᤴᤏᤧ᤹॥ ᤂᤧᤴ ᤑᤥ᤺ᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤑᤠ᤹ᤖᤧᤶᤔᤧ᤹॥

᥋ ᤕᤧᤶᤒᤡᤳᤇᤠᤖᤧ ᤆᤠᤱᤔᤏᤠᤒᤠ ᤆᤠᤱᤅᤡᤴ ᤔᤧᤴᤇᤢᤔᤠᤖᤧ ᤆᤠᤱᤔᤠ ᤔᤧᤏᤢ᤹ᤏᤧᤴ. ᤜᤧᤰᤁᤩᤠᤱ ᤔᤧᤴᤇᤢᤔᤠ᤺ᤸᤗᤧ ᤁᤢᤈᤠᤱᤅᤡᤴᤏᤠᤱ ᤕᤧᤶᤒᤡᤳᤇᤠᤖᤧ ᤆᤠᤱᤔᤠ ᤔᤧᤏᤢ᤹ᤏᤧᤴ॥ ᤀᤰᤂᤣ ᤁᤧᤈᤥ᤺ᤰᤐᤠᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤡ᤺ᤳᤋᤢ᤹॥

᥌ ᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤛᤡᤱᤒᤢᤱᤅᤥ ᤀᤡᤃᤪ ᤂᤠᤶᤒᤠᤱᤅᤥ ᤀᤠᤳᤋᤡᤛᤠᤱ ᤐᤢᤈᤩᤠ᤺ᤰ ᤀᤡᤃᤪ ᤁᤢᤎᤡ᤺ᤴᤏᤡᤴ ᤁᤢᤶᤔᤠᤖᤧ ᤁᤢᤵᤋᤢᤀᤠᤱ ᤕᤢᤱᤒᤠ ᤐᤢᤜᤠᤵ ᤁᤧᤄᤥᤛᤢᤶᤏᤧᤓᤃᤪ. ᤐᤢᤈᤩᤠ᤺ᤰᤜᤠ᤹ᤏᤢ ᤛᤥᤛᤥᤖᤡᤰ ᤁᤢᤶᤔᤠ᤺ᤴ ᤔᤧᤍᤣ᤹ᤖᤧᤶᤔᤡᤴᤏᤧ᤹॥

᥍ ᤁᤢᤶᤔᤠ᤺ᤴ ᤗᤧᤵᤔᤠᤀᤠᤱ ᤐᤢᤈᤩᤠ᤺ᤰᤜᤠ᤹ ᤂᤡᤏᤡ᤹ ᤋᤣ᤹ᤔᤠ ᤁᤧᤛᤢᤰᤋᤢᤶᤛᤡᤶ᤹॥ ᤀᤰᤂᤣ ᤆᤥᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ. ᤜᤧᤰᤁᤩᤠᤱ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖ॥

᥎ ᤁᤢᤛᤱ ᤜᤡᤶ ᤁᤧᤈᤥᤃᤢᤶᤔᤡᤸᤗᤧ ᤂᤠᤶᤒᤢ ᤛᤶᤎᤠᤱ ᤁᤒᤪᤡᤱ ᤐᤡᤛᤠᤱ ᤑᤠᤅᤠᤶᤔᤧ᤹. ᤂᤶᤓᤩᤠᤱ ᤁᤢᤓᤠ ᤔᤏᤠ ᤔᤧᤃᤧᤱ ᤔᤧᤛᤡ᤺ᤸᤗᤧ ᤂᤡᤏᤡ᤹ ᤜᤡᤶᤔᤡᤴ ᤛᤡᤔᤧᤸᤗᤧ ᤀᤠᤵᤋᤡᤰ ᤔᤧᤎᤠᤏᤧᤴ॥

᥏ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤏᤧᤳᤇᤡ ᤐᤖᤡᤰᤐᤠ ᤕᤠ᤹ᤖᤡ᤺ᤶᤒᤠ ᤔᤧᤗᤣ᤺ᤳᤋᤧᤶᤔᤡᤴᤏᤧ᤹. ᤔᤧ᤺ᤴᤏᤧᤓᤃᤪ ᤂᤡᤏᤡ᤹ ᤜᤧᤰᤁᤣ ᤁᤧᤈᤥᤃᤢᤶᤔᤡᤸᤗᤧ ᤂᤡᤏᤡ᤹ ᤁᤧᤗᤣ᤺ᤳᤋᤢᤶᤒᤠ ᤕᤠ᤹ᤖᤡ᤺ᤶᤒᤧᤴᤗᤰ ᤔᤧ᤺ᤴ ᤁᤖ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤈᤠ᤹ᤀᤡᤴᤏᤠᤱ ᤀᤠᤛᤢᤳᤌᤥ ᤐᤥᤱ᤹॥

᥇᥆ ᤐᤡᤳᤋᤧᤴ ᤏᤢ ᤀᤍᤱᤅᤡᤴ ᤛᤥᤖᤡᤰ ᤑᤶᤔᤠᤛᤡᤀᤠᤱ ᤋᤥ᤺ᤱᤔᤠᤛᤡ ᤔᤧᤏᤢ᤹ᤏᤧᤴ॥

᥇᥇ ᤂᤡ ᤏᤢ ᤏᤤᤏᤠᤛᤢᤳ ᤑ᤺ᤶᤔᤏᤠᤀᤠᤱ ᤌᤠᤰᤔᤏᤠᤒᤠ ᤆᤠᤱ ᤆᤠᤱᤔᤠ ᤔᤧᤏᤢ᤹ᤏᤧᤴ॥

᥇᥈ ᤂᤡᤏᤡ᤹ ᤁᤧᤈᤠᤰᤂᤢᤶᤒᤠ ᤆᤠᤱᤅᤡᤸᤗᤧ ᤁᤢᤓᤧᤖᤠᤀᤥ ᤛᤩᤥ᤺ᤱᤛᤩᤥ᤺ᤱ ᤁᤧᤗ᤹ᤒᤠ ᤁᤢᤒᤥᤖᤠᤰ ᤑᤳᤇᤧᤶᤔᤧ᤹ᤀᤥ॥

ᤔᤧᤴᤇᤢᤔᤠ ᤏᤢ ᤕᤧᤶᤒᤡᤳᤇᤠ ᤛᤥᤖᤡᤰ ᤀᤡᤶᤔᤠ ᤌᤡᤶ

᥇᥉ ᤁᤢᤓᤠ ᤋᤧᤴᤎᤠᤶ ᤔᤣ᤺ᤰᤂᤡᤶ ᤆᤥ᤺ᤰᤁᤠᤱ ᤁᤢᤔᤣ᤺ᤳᤋᤡᤴᤏᤢ ᤛᤥᤖᤡᤰ ᤀᤡᤶᤛᤧ ᤐᤣ᤺ᤰᤁᤡᤸᤗᤧ ᤂᤢᤏᤧ᤹ ᤏᤢᤒᤠ ᤐᤠᤴ ᤔᤧᤄᤥᤛᤢᤴ.

᥇᥊ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠᤴ ᤁᤢᤈᤠ᤺ᤳᤌᤡ ᤋᤣᤔᤠ ᤐᤡᤔᤠᤖᤧ ᤗᤠᤃᤡ ᤔᤧᤴᤘᤠ᤹ᤔᤏᤠᤒᤠ ᤀᤠᤵᤋᤡᤰ ᤁᤢ᤺ᤳᤋᤢᤀᤠᤱ ᤀᤰᤂᤣ ᤐᤠ᤺ᤳᤋᤢᤏᤧᤓᤃᤪ. “ᤀᤠᤱᤃᤠ᤹ ᤋᤠᤖᤢᤱᤔᤠ ᤀᤠᤔᤣ᤺ᤳᤋᤡᤴᤏᤢ ᤀᤡᤵᤛᤠᤱᤅᤡᤸᤗᤧ ᤂᤢᤏᤧ᤹ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤜᤧᤰᤁᤣ ᤔᤧᤗ᤹ᤖᤧᤴ॥”

᥇᥋ ᤂᤧᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤔᤠ ᤁᤢᤶᤒᤠᤖᤧ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤘᤠ᤹ᤒᤠ ᤏᤡ᤺ᤴᤎᤥ ᤐᤠᤴ ᤂᤱᤛᤢᤖ ᤐᤥᤱ᤹॥

᥇᥌ ᤂᤧᤒᤩᤠᤱ ᤂᤧᤴ ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤒᤠᤖᤧ ᤗᤠᤶᤗᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ. “ᤀᤠᤱᤃᤠ᤹ ᤀᤠᤛ᤻ᤛᤠ ᤔᤧᤴᤇᤢᤔᤠᤴ ᤁᤴ ᤔᤏᤠᤴ ᤔᤣ᤺ᤳ ᤐᤡᤖᤢᤱ. ᤁᤖ ᤂᤧᤸᤗᤧ ᤁᤴ ᤀᤠᤛ᤻ᤛᤠᤴ ᤏᤠ᤹ᤖᤢ᤹॥

᥇᥍ ᤁᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤀᤠᤱ ᤀᤠᤵᤋᤡᤰ ᤁᤢ᤺ᤳᤋᤢᤖ ᤐᤳ. ‘ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤆᤥᤃᤧᤒᤠ ᤐᤷᤔᤠ᤺ᤱᤃᤡ ᤔᤧᤱᤄᤥᤒᤠ’ ᤁᤖ ᤁᤴ ᤀᤠᤛ᤻ᤛᤠᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤆᤥ᤺ᤰᤐᤠ ᤐᤷᤔᤠ᤺ᤱᤃᤡ ᤁ᤹ᤕᤥ ᤘᤠ᤹॥” ᤂᤧᤒᤩᤠᤱ ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤒᤠᤖᤧ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤏᤧᤳᤏᤠ᤺ᤴ ᤑᤧᤛᤢᤖ॥

᥇᥎ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤧᤴ ᤔᤏᤠᤴ ᤔᤧᤍᤣ᤹ᤖᤢᤀᤠᤱ ᤂᤢᤶᤍᤡᤱ ᤔᤧᤒᤡᤖᤢᤖ.

᥇᥏ ᤂᤶᤓᤩᤠᤱ ᤀᤡᤛᤪᤠᤀᤡᤗᤒᤠ ᤗᤳᤇᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤁᤢᤈᤠ᤺ᤳᤌᤡ ᤋᤣᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤡᤵᤌᤡᤰ ᤕᤢᤵᤐᤠ ᤛᤣᤁᤣᤗd ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤒᤠᤀᤥ ᤛᤠᤶᤒᤠ᤺ᤴ ᤜᤢᤅᤢᤖ. ᤜᤧᤰᤁᤩᤠᤱ ᤔᤧᤴᤇᤕᤠ᤺ᤴ ᤆᤠᤜᤡ᤺ᤴ ᤂᤧᤸᤗᤧ ᤁᤢᤔᤣᤳ ᤐᤥ᤺ᤱᤅᤠᤱ ᤜᤠᤒᤠ ᤘᤠ᤹ᤖ॥ ᤂᤧᤴ ᤁᤢᤜᤡᤱᤜᤡᤱ ᤂᤢᤏᤧ᤹ ᤂᤧᤴ ᤔᤧᤴᤇ᤻ᤕᤠᤴ ᤏᤠ᤹ᤔᤠ ᤔᤧᤄᤥᤛᤢᤴ॥

᥈᥆ ᤁᤖ ᤀᤠᤵᤋᤡᤰᤁᤡᤴ ᤛᤧᤰᤂᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤂᤧᤴ ᤔᤧᤴᤇ᤻ᤕᤠᤀᤥ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤔᤡᤰᤛᤣᤴ ᤘᤠ᤹ᤒᤠ ᤐᤷᤔᤠ᤺ᤱᤃᤡ ᤂᤥᤔᤧᤍᤧᤳᤋᤧᤴᤏᤧᤓᤃᤪ.

᥈᥇ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤘᤕᤧᤸᤗᤧᤛᤠ ᤆᤧᤸᤗᤧᤰᤗᤧᤰ ᤗ᤹ᤖᤧᤀᤠᤱ ᤀᤡᤛᤪᤠᤀᤡᤗᤖᤧ ᤁᤢᤏᤠ ᤁᤢᤛᤠᤶ ᤌᤠᤔᤠ ᤕᤠ᤺ᤶᤒᤰ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤶᤒᤠᤖᤧᤀᤣ ᤁᤢᤜᤡᤶ ᤗᤠᤶᤎᤣ᤺ᤵᤐᤥ ᤔᤧᤍᤠᤖᤢᤀᤠᤱ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢᤖ॥ ᤂᤡᤏᤡ᤹ ᤗᤢᤶᤔᤥᤒᤠ ᤀᤰᤋᤱᤒᤠ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹॥

᥈᥈ ᤁᤢᤓᤠ ᤕᤧᤶᤒᤡᤳᤇᤠ ᤔᤏᤠᤴ ᤘᤣ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴᤏᤢ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢᤖ ᤐᤵᤐᤠ ᤁᤧᤍᤢᤔᤢᤶᤏᤧᤓᤃᤪ. ᤂᤧᤴᤏᤢ ᤁᤧᤀᤡᤶᤒᤠ ᤕᤧᤶᤒᤡᤳᤇᤠ᤺ᤴ ᤏᤢ ᤂᤧᤴ ᤔᤧᤴᤇᤢᤔᤠᤴ ᤏᤧᤵᤔᤠᤱ ᤛᤧᤵᤔᤠᤛᤡ ᤐᤥᤱ᤹॥ ᤀᤡᤛᤪᤠᤀᤡᤗᤗᤠᤶ ᤂᤡᤏᤡ᤹ ᤀᤰᤋᤱᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤂᤧᤵᤔᤠ ᤐᤥᤱ᤹॥

᥈᥉ ᤐᤠ᤺ᤴᤔᤧᤓᤢ᤹ᤖᤢᤀᤠᤱ ᤁᤧᤕᤧᤵᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤁᤢᤓᤠ ᤕᤧᤶᤒᤡᤳᤇᤠ ᤌᤡᤰᤗᤧ ᤋᤢᤔᤢᤀᤠᤱ ᤕᤧᤰᤕᤰᤁᤥ ᤂᤧᤴ ᤀᤡᤵᤋᤢᤒᤠ ᤁᤧᤍᤢᤔᤢᤶᤏᤧᤓᤃᤪ.

᥈᥊ ᤂᤧᤱᤜᤠ᤹ ᤏᤧᤵᤔᤠᤱ ᤕᤧᤰᤕᤰ ᤗᤠᤶᤎᤣᤳ ᤗᤠ᤺ᤰᤁᤠᤳ ᤋᤣ᤹ᤖᤧᤶᤛᤡᤶᤔᤧ᤹ᤀᤠᤱ ᤗᤢᤱᤅᤡᤸᤗᤧ ᤗᤧᤵᤋᤧᤶ ᤛᤧᤖᤧᤶᤛᤡᤶᤔᤧ᤹. ᤕᤧᤰᤕᤰᤁᤥᤀᤣ ᤘᤕᤧᤛᤠᤱ ᤁᤢᤓᤠ᤹ᤖᤧ ᤗᤠᤃᤡ ᤔᤧᤀ᤺ᤰᤋᤧᤶᤒᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤧᤴᤇᤢᤔᤠᤴ ᤛᤧᤖᤧᤶᤔᤧ᤹. ᤜᤧᤰᤁᤩᤠᤱ ᤘᤣ᤹ ᤕᤧᤶᤒᤡᤳᤇᤠ᤺ᤸᤗᤧ ᤁᤢᤔᤣ᤺ᤳᤋᤡᤴ ᤔᤣ᤺ᤳᤔᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤧᤶᤒᤡᤳᤇᤠ᤺ᤴᤏᤠᤱ ᤛᤧᤵᤔᤠ ᤐᤥᤱ᤹॥ ᤂᤡᤏᤡ᤹ ᤗᤢᤶᤔᤥᤗᤠᤶ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹॥

᥈᥋ ᤁᤖ ᤁᤢᤓᤠ ᤕᤧᤶᤒᤡᤳᤇᤠ᤺ᤸᤗᤧ ᤐᤠ᤺ᤴᤔᤧᤓᤢ᤹ᤖᤢᤀᤠᤱ ᤁᤧᤕᤧᤵᤔᤠ ᤔᤧᤴᤇ᤻ᤕᤠᤴ ᤗᤠ᤺ᤰᤁᤠᤳ ᤆᤡᤈᤡ ᤂᤰᤂᤰᤐᤠ ᤋᤧᤴᤏᤥ ᤋᤢᤔᤢ᤹ ᤜᤧᤰᤁᤩᤠᤱ ᤀᤢ᤺ᤰᤂᤢᤀᤠᤱ ᤔᤣ᤺ᤳᤔᤧᤳᤋᤢᤏᤧᤓᤃᤪ ᤂᤧᤴ ᤕᤧᤶᤒᤡᤳᤇᤠ᤺ᤴᤗᤰ ᤛᤧᤖᤧᤶᤔᤧ᤹॥

᥈᥌ ᤁᤖ ᤂᤧᤴ ᤔᤧᤴᤇ᤻ᤕᤠᤴ ᤆᤠᤜᤡ᤺ᤴ ᤌᤣᤀᤠᤱ ᤔᤧᤔᤧᤳᤋᤧᤶᤔᤡᤴᤏᤧ᤹. ᤂᤧᤸᤗᤧ ᤛᤡᤔᤠ ᤕᤠᤖᤡᤰᤐᤠ ᤗᤠᤕᤥ ᤆᤥᤃᤢᤒᤠ ᤜᤥᤵ. ᤁᤴ ᤐᤠ᤺ᤴᤏᤡᤱᤃ ᤁᤢᤓᤠ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤜᤡᤶᤒᤣᤛᤠᤱᤒᤧᤴ ᤑᤳᤋᤢᤀᤠᤱ ᤛᤧᤖᤢᤒᤠ ᤁᤢᤀᤡᤛᤡ᤺ᤰᤗᤥ॥

᥈᥍ ᤌᤣᤀᤠᤱᤓᤧᤸᤗᤧ ᤂᤧᤴ ᤐᤠ᤺ᤴᤔᤧᤓᤢ᤹ᤖᤢᤀᤠᤱ ᤁᤧᤕᤧᤵᤔᤠ ᤔᤧᤴᤇ᤻ᤕᤠᤴ ᤀ᤺ᤰᤋᤧᤛᤠᤱ ᤆᤡᤈᤡ ᤂᤰᤂᤰᤐᤠ ᤋᤧᤴᤏᤥ ᤂᤧᤸᤗᤧ ᤔᤣ᤺ᤳᤔᤧᤳᤋᤢᤸᤗᤧ ᤂᤧᤵᤔᤥ ᤂᤢᤏᤧ᤹ ᤁᤧᤓᤠ᤹ᤒᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧ॥

᥈᥎ ᤁᤢᤓᤠ ᤕᤧᤶᤒᤡᤳᤇᤠ᤺ᤸᤗᤧ ᤐᤠ᤺ᤴᤔᤧᤶᤓᤢ᤹ᤀᤣ ᤁᤧᤕᤧᤵᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤀᤢ᤺ᤰᤂᤢᤀᤠᤱ ᤔᤣ᤺ᤳᤔᤧᤳᤋᤢᤒᤠ ᤋᤢᤶᤍᤧᤳᤋᤧᤏᤧᤓᤃᤪ.

᥈᥏ ᤂᤧᤴ ᤕᤧᤶᤒᤡᤳᤇᤠ᤺ᤸᤗᤧ ᤂᤧᤴ ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤒᤠ ᤅᤠᤒᤥᤱ ᤛᤣᤁᤣᤗe ᤕᤢᤵᤐᤠ ᤐᤡᤖᤢᤖ ᤐᤥᤱ᤹॥ ᤂᤧᤴ ᤕᤧᤶᤒᤡᤳᤇᤠ᤺ᤸᤗᤧ ᤂᤧᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤀᤢ᤺ᤰᤂᤢᤀᤠᤱ ᤔᤣ᤺ᤳᤔᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤁᤢᤔᤣᤳ ᤆᤥᤃᤢᤖ ᤐᤥᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤱᤜᤡᤱ ᤂᤧᤴ ᤏᤠ᤹ᤔᤠ ᤔᤧᤄᤥᤛᤢᤴ᤹॥

᥉᥆ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤁᤢᤶᤒᤠᤖᤧ ᤁᤢᤔᤣ᤺ᤳᤋᤡᤴ ᤔᤧᤃᤳᤋᤢᤴᤗ. ᤜᤧᤰᤁᤩᤠᤱ ᤁᤢᤶᤒᤠᤖᤧ ᤁᤢᤀᤡᤵᤏᤠ᤺ᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤴᤗᤖᤥ॥

d 

᥈᥈:᥇᥏ ᥇.᥈ ᤁᤡᤗᤥ ᤕᤢᤵᤐᤠ

e 

᥈᥈:᥈᥏ ᥌᥆᥆ ᤃᤪᤠᤔ ᤕᤢᤵᤐᤠ

ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤗᤠᤶ ᤗ᤺ᤵᤔᤠᤍᤣᤔᤠ ᤁᤧᤒᤥᤱᤒᤠ ᤔᤏᤠ

᥈᥉

ᤁᤢᤸᤎᤡ᤺ᤶᤒᤠ ᤔᤧᤓᤧ᤺ᤳᤇᤢᤒᤠ ᤀᤡᤃᤪ ᤁᤢᤈᤢᤳᤆᤢ᤹ᤒᤠ ᤔᤧᤄᤰᤋᤢᤒᤠ ᤕᤧᤶᤒᤡᤳᤇᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤗᤠ᤺ᤵᤔᤠ ᤔᤧᤏᤢ᤹ᤏᤧᤴ॥

᥈ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤔᤏᤠᤗᤠᤶ ᤀᤡᤃᤪ ᤁᤠ᤹ᤀᤡ ᤛᤥ᤹ᤎᤥ᤺ᤰᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ ᤔᤏᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤗᤠ᤺ᤵᤔᤠ ᤔᤧᤏᤢ᤹ᤏᤧᤴ॥ ᤌᤡᤒᤥᤱ ᤌᤠ᤺ᤰ ᤌᤠᤖᤡᤰ ᤂᤧᤸᤗᤧ ᤀᤠᤳᤋᤡᤴ ᤁᤢᤔᤢ᤹ᤀᤡᤍᤠᤱᤛᤠ᤺ᤴᤏᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤗᤠ᤺ᤵᤔᤠ ᤔᤧᤏᤢ᤹ᤏᤧᤴ॥

᥉ ᤀᤶᤔᤥᤏᤡ ᤀᤡᤃᤪ ᤔᤥᤀᤠᤒᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤗᤠ᤺ᤵᤔᤠ ᤔᤧᤱᤄᤥᤏᤧᤴ॥ ᤌᤡᤒᤥᤱ ᤌᤠ᤺ᤰ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤡᤴ ᤔᤢ᤹ᤀᤡᤍᤠᤱᤛᤠᤜᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤗᤠ᤺ᤵᤔᤠ ᤔᤧᤱᤄᤥᤏᤧᤴ॥

᥊ ᤌᤣᤀᤠᤱᤓᤧᤸᤗᤧ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤓᤧᤖᤡᤸᤗᤧ ᤁᤢᤈᤠ ᤏᤢ ᤆᤫᤠ᤺ᤳ ᤁᤧᤔᤧᤶᤒᤡᤖᤡᤴ ᤜᤧᤰᤁᤩᤠᤱ ᤗᤠᤱᤍᤠ᤺ᤰ ᤁᤧᤔᤧᤶᤔᤧᤳᤋᤡᤴ॥ ᤂᤧᤱᤜᤠ᤹ᤖᤧ ᤀᤖᤠᤔ-ᤏᤠᤜᤠᤖᤤᤔᤒᤠ ᤐᤋᤥᤖᤀᤥ ᤁᤧᤕᤢᤱᤒᤠ ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤶᤔᤡᤴ ᤂᤡᤏᤡ᤹ ᤔᤠᤱᤍᤣ ᤛᤠᤱᤃᤪᤠ ᤔᤧᤵᤔᤠᤖᤧ ᤗᤠᤃᤡ ᤕᤠᤱ ᤔᤧᤒᤡᤖᤢᤀᤠᤱ ᤔᤧᤀᤢ᤺ᤳᤋᤢ॥

᥋ ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤠᤗᤠᤔᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤴ. ᤁᤖ ᤂᤢᤏᤧ᤹ ᤂᤧᤴ ᤔᤠᤱᤍᤣᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤥ᤺ᤰᤂᤧᤖ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡ᤹॥

᥌ ᤂᤡᤏᤡ᤹ ᤜᤡᤱᤜᤡᤱ ᤀᤶᤔᤥᤏᤡ ᤜᤧᤰᤁᤩᤠᤱ ᤔᤥᤀᤠᤒᤡᤜᤠ᤹ᤏᤢ ᤆᤢᤶᤍᤣᤱ ᤐᤥᤱᤔᤠᤖᤧ ᤗᤠᤃᤡ ᤏᤠᤍᤱ ᤔᤧᤈᤥᤃᤧᤶᤔᤡᤴᤏᤧ᤹॥

᥍ ᤀᤠᤳᤋᤡᤴ ᤀᤣᤍᤥᤔᤡᤜᤠ᤹ᤀᤠᤱ ᤂᤡᤏᤡ᤹ ᤔᤧᤏᤠ᤹ᤖᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤂᤡᤏᤡ᤹ ᤑᤢ᤹ᤏᤢᤛᤠᤛᤡᤖᤥ॥ ᤀᤠᤳᤋᤡᤴ ᤔᤡᤛᤪᤡᤜᤠ᤹ᤀᤠᤱ ᤂᤡᤏᤡ᤹ ᤔᤧᤏᤠ᤹ᤖᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤂᤡᤏᤡ᤹ ᤘᤧᤵᤔᤡᤒᤠ ᤁᤧᤘᤕᤡᤖᤥ॥

᥎ ᤂᤧᤱᤜᤠ᤹ᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ ᤛᤢᤶᤛᤡᤃᤣᤰᤐᤠ ᤌᤠ᤺ᤰᤁᤥᤒᤠ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤈᤢᤶᤓᤥᤀᤥ ᤗᤠ᤺ᤵᤔᤠ ᤔᤧᤄᤥᤖᤥ॥

ᤛᤠ᤺ᤱᤃᤠᤜᤡᤶᤜᤠ᤹ ᤛᤢᤳᤌᤥ ᤆᤥ᤺ᤰᤔᤠ ᤕᤠ᤺ᤶᤒᤰ

᥏ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤧᤴᤎᤱ ᤆᤥ᤺ᤰᤛᤧ ᤁᤧᤒᤣᤃᤡᤸᤗᤧ ᤁᤧᤖᤧᤰ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ᤗᤠᤶ ᤛᤧ᤺ᤵᤐᤠᤛᤡᤶᤔᤧ᤹ᤀᤠᤱ ᤘᤕᤧᤶᤔᤧ᤹॥

᥇᥆ ᤁᤢᤓᤠ ᤕᤧᤶᤒᤡᤳᤇᤠ ᤔᤏᤠᤴ ᤛᤧᤵᤔᤠᤱᤔᤥ ᤔᤧᤴᤇᤢᤔᤠᤏᤢ ᤏᤧᤒᤠ ᤛᤧᤵᤔᤠᤱ ᤔᤠᤰᤋᤢᤀᤠᤱ ᤀᤠᤛᤢᤳᤌᤥ ᤐᤥ᤺ᤱᤏᤧᤓᤃᤪ. ᤂᤢᤏᤧ᤹ ᤛᤠ᤺ᤱᤃᤠᤜᤡᤶᤜᤠ᤹ᤗᤠᤶ ᤗᤠ᤺ᤰᤁᤠᤳ ᤗ᤺ᤴᤒᤣ᤺ᤰᤗ ᤜᤧᤰᤁᤩᤠᤱ ᤜᤠᤒᤠ ᤂᤧᤵᤔᤥᤀᤣ ᤕᤢᤱᤗ॥

᥇᥇ ᤕᤢ᤺ᤴᤎᤥ ᤐᤥ᤺ᤱᤗ ᤐᤣ᤺ᤰᤁᤡᤸᤗᤧ ᤘᤖᤢ᤺ᤶᤛᤡᤱᤗ ᤜᤧᤰᤁᤩᤠᤱ ᤏᤠᤶᤎᤠᤀᤠᤱ ᤀᤣᤃᤠᤱ ᤂᤢᤏᤧ᤹ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶᤔᤥ ᤋᤠᤔᤠ ᤛᤢᤰ॥

᥇᥈ ᤐᤠᤜᤠᤖᤠ ᤐᤣ᤺ᤰᤔᤠᤍᤧᤴᤏᤡᤴ ᤛᤠ᤺ᤱᤃᤠᤜᤡᤶᤜᤠ᤹ ᤗᤠ᤺ᤰᤁᤠᤳ ᤆᤥᤃᤧᤶᤔᤧ᤹॥

᥇᥉ ᤂᤡᤏᤡ᤹ ᤑᤣᤈᤢᤶᤓᤧᤕᤠ᤺ᤴᤏᤢ ᤁᤢᤍᤔᤠ ᤗᤰᤆᤢ ᤌᤡᤰᤁᤠᤱ ᤁᤳᤋᤧᤶᤔᤧ᤹. ᤜᤧᤰᤁᤩᤠᤱ ᤐᤠᤜᤠᤖᤠ ᤁᤧᤕᤢᤱᤅᤡ ᤁᤧᤛᤢ᤺ᤳᤋᤠᤛᤡᤀᤠᤱ ᤀᤠᤶᤓᤠ ᤂᤧᤸᤗᤧ ᤐᤠᤰᤐᤧᤵᤐᤠ ᤋᤕᤧᤶᤔᤧ᤹ᤀᤠᤱ ᤐᤠᤜᤠᤖᤠ᤺ᤴ ᤗᤢᤵᤋᤧᤶᤔᤧ᤹॥

᥇᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤏᤢ ᤏᤡᤱᤔᤡᤜᤠ᤹ ᤜᤢᤰᤁᤥ ᤌᤠᤔᤠᤛᤡᤖᤧ ᤗᤠᤃᤡ ᤂᤡᤏᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤏᤠᤏᤠ ᤁᤳᤏᤠ ᤗᤠᤱᤄᤣ᤺ᤰᤁᤠᤱ ᤘᤠ᤹॥ ᤂᤡᤏᤡ᤹ ᤗᤢᤶᤔᤥ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤡᤔᤧᤎᤠ᤺ᤵᤏᤧᤴᤗ ᤑᤠ᤹ᤀᤠᤱ ᤂᤡᤏᤡ᤹ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶᤔᤡᤴ ᤛᤣᤛᤣ ᤐᤥᤱᤔᤠ ᤐᤥᤱ᤹. ᤔᤧ᤺ᤴᤏᤧᤓᤃᤪ ᤂᤢᤏᤧ᤹ ᤂᤡᤏᤡ᤹ᤗᤠᤶ ᤏᤢ᤺ᤱᤒᤣ᤺ᤰᤗᤥ॥

ᤕᤖᤡᤰ ᤐᤖᤡᤰᤐᤠ ᤌᤡᤶᤜᤠ᤹

᥇᥋ ᤁᤢᤓᤠ ᤕᤥ᤺ᤃ᤻ᤒᤠᤴ ᤂᤧᤳᤇᤡᤱᤅᤠᤱ ᤀᤡ᤺ᤶᤛᤡᤱᤔᤠᤖᤧ ᤗᤠᤃᤡ ᤂᤡᤏᤡ᤹ᤀᤥ ᤋᤠᤏᤧᤓᤃᤪ ᤂᤢᤏᤧ᤹ ᤁᤢᤴᤍᤠᤱᤒᤧᤴ ᤜᤢᤰᤔᤧᤛᤢᤵᤋᤧᤶᤔᤡᤴᤏᤧ᤹॥

᥇᥌ ᤂᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤕᤧᤰᤕᤰᤁᤡᤸᤗᤧ ᤁᤢᤓᤠ ᤋᤧᤴᤏᤥ ᤂᤧᤴ ᤂᤡᤏᤡ᤹ ᤕᤢᤱᤔᤠ ᤑᤠ᤺ᤰᤋᤧᤶᤔᤧ᤹॥ ᤂᤡᤏᤡ᤹ ᤂᤧᤴ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤔᤡᤴᤏᤧ᤹॥

᥇᥍ ᤀᤠᤳᤋᤡᤴ ᤀᤡᤛᤪᤠᤀᤡᤗᤡ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤸᤗᤧᤀᤠᤱ ᤔᤠᤱᤎᤠ᤺ᤴᤏᤥᤒᤠ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤗ॥

᥇᥎ ᤁᤢᤓᤠ ᤔᤠᤱᤜᤧᤰᤁᤡᤴ ᤁᤧᤵᤔᤠᤖᤧ ᤗᤠᤃᤡ ᤔᤧᤴᤇᤢᤔᤠ᤺ᤸᤗᤧ ᤀᤡᤃᤪ ᤕᤧᤶᤒᤡᤳᤇᤠ᤺ᤸᤗᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤗᤠᤶ ᤌᤃᤢ ᤋᤠᤖᤢᤒᤠ ᤀᤠᤳᤋᤡᤴ ᤕᤠᤱᤅᤡᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤧᤵᤔᤠᤱ ᤆᤡ᤺ᤳᤋᤢᤛᤡ᤹॥

᥇᥏ ᤁᤢᤛ᤻ᤛᤠ ᤕᤠᤱ ᤌᤰᤔᤠ ᤛᤢᤰᤁᤧᤍᤧᤵᤐᤠ ᤕᤠᤱ. ᤁᤢᤈᤠ ᤀᤡᤃᤪ ᤘᤣ᤹ ᤁᤢᤓᤠ ᤐᤠ᤺ᤴᤜᤠ᤹ ᤛᤡᤱᤏᤠᤳ ᤁᤧᤒᤡᤖᤢᤶᤛᤡᤶᤔᤡᤸᤗᤧ ᤑᤢ᤹ᤏᤢᤛᤠ᤹ᤗᤠᤶ ᤁᤢᤛ᤻ᤛᤠ ᤔᤧᤈᤩᤧᤶᤔᤡᤴᤏᤧ᤹॥

᥈᥆ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤴ ᤗᤠᤶᤒᤠ ᤆᤠᤜᤡ᤺ᤴ ᤁᤢᤛ᤻ᤛᤠ ᤋᤠ᤺ᤰᤔᤠ ᤁᤧᤛᤢᤰᤋᤢᤶ᤹. ᤁᤖ ᤀᤠᤵᤑᤣᤰ ᤑᤢ᤹ᤏᤢᤛᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶᤒᤠ ᤆᤠᤜᤡ᤺ᤴ ᤔᤧ᤺ᤴ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤁᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖ॥

᥈᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤁᤢᤓᤠ ᤔᤠᤱᤜᤢᤵ ᤁᤧᤈᤥᤃᤢᤶᤔᤠᤱ ᤂᤧᤴ ᤁᤧᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤔᤧᤛᤢᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤴ ᤂᤡᤏᤡ᤹ ᤁᤧᤃᤧᤳᤋᤢᤶᤒᤠ ᤀᤥᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢ᤹॥ ᤔᤧ᤺ᤴᤏᤧᤓᤃᤪ ᤗᤠᤕᤥᤀᤥ ᤂᤡᤏᤡ᤹ ᤁᤧᤎᤩᤧ᤹ᤀᤡᤖᤥ॥

᥈᥈ ᤁᤖ ᤔᤠᤱᤜᤢᤵᤐᤣ ᤔᤧᤴᤈᤥ᤺ᤰᤁᤣ ᤁᤧᤘᤕᤡᤏᤧᤓᤃᤪ ᤗᤠᤕᤥᤀᤥ ᤂᤡᤏᤡ᤹ ᤁᤧᤴᤎᤩᤧ᤹ᤀᤡᤴ᤹॥

᥈᥉ ᤌᤧᤔᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤔᤢᤖᤠᤀᤥᤗᤠᤶ ᤗ᤺ᤴ ᤂᤧᤴ ᤂᤡᤏᤡ᤹ ᤁᤧᤵᤔᤠᤀᤣ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤗᤠᤶ ᤂᤡᤏᤡ᤹ ᤀᤠᤵᤑᤣᤰ ᤔᤢᤖᤠ᤺ᤸᤗᤧ ᤔᤠᤱᤜᤢᤵ ᤁᤧᤈᤥᤃᤢᤶᤒᤠᤖᤥ॥

᥈᥊ ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤁᤧᤗᤠᤛᤡᤏᤧᤓᤃᤪ ᤆᤠᤔᤠ ᤂᤡᤏᤡ᤹ ᤛᤡᤖᤠ᤹ᤌᤠᤱᤒᤠ ᤕᤠᤖᤡᤰ ᤆᤧᤸᤗᤧᤰᤛᤣ᤺ᤴ ᤆᤠᤔᤠ ᤁᤧᤛᤢᤰᤋᤢᤶ᤹. ᤁᤖ ᤂᤡᤏᤡ᤹ ᤏ᤹ᤀᤡᤔᤠᤀᤥ ᤌᤧᤔᤠᤀᤠᤱ ᤔᤧᤕᤠᤰᤋᤧᤶᤔᤡᤴᤏᤧ᤹॥

᥈᥋ ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤀᤡᤰᤋᤠᤵᤐᤥ ᤁᤧᤗᤠᤛᤡᤏᤧᤓᤃᤪ ᤆᤠ᤺ᤸᤗᤧ ᤁᤢᤍᤠᤵᤔᤠ᤺ᤴ ᤜᤢᤰᤁᤡᤸᤗᤧ ᤂᤡᤔᤠ ᤁᤧᤛᤢᤰᤋᤢᤶ. ᤁᤖ ᤁᤧᤍᤢᤶᤒᤠ ᤀᤡᤰᤋᤠᤵᤐᤥ ᤁᤠᤳᤆᤩᤠ ᤕᤠᤱᤔᤠ ᤔᤧᤏᤢ᤹ᤏᤧᤴᤗᤥ॥

ᤏᤠ᤹ᤔᤠ ᤏᤢ ᤕᤠᤶᤔᤥ ᤔᤣ᤺ᤰᤂᤡᤶ ᤆᤥ᤺ᤰᤔᤠ

᥈᥊

ᤁᤢᤓᤠ ᤕᤧᤶᤒᤡᤳᤇᤠ᤺ᤸᤗᤧ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤃᤢᤔᤠ ᤔᤧᤴᤇᤢᤔᤠᤀᤥ ᤁᤢᤓᤠ ᤀᤠᤵᤋᤡᤰ ᤂᤥᤛᤢ᤹ ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤏᤠᤱ ᤏᤠ᤹ᤖᤢᤒᤠ ᤛᤠᤵᤗᤠ ᤛᤠᤵᤋᤢ ᤐᤡᤖᤢ᤹ ᤂᤧᤒᤩᤠᤱ ᤜᤡᤶᤔᤥᤗᤠᤶ ᤂᤧᤴ ᤗ᤺ᤳᤋᤢᤍᤣᤛᤢ᤹.

᥈ ᤜᤧᤰᤁᤩᤠᤱ ᤜᤡᤶᤔᤡᤴ ᤗᤧᤖᤢᤀᤠᤱ ᤀᤣᤃᤠᤱ ᤂᤧᤴ ᤘᤣ᤹ ᤔᤏᤠ᤺ᤸᤗᤧ ᤁᤢᤔᤣᤳ ᤐᤥᤱ᤹

᥉ ᤜᤧᤰᤁᤩᤠᤱ ᤏᤡᤛᤡᤃᤣᤰᤐᤠ ᤁᤢᤕᤣᤶᤒᤠ᤺ᤴᤏᤠᤱ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤏᤠᤱ ᤏᤠ᤹ᤖᤢᤒᤠ ᤛᤠᤵᤋᤢ ᤐᤡᤖᤢᤀᤠᤱ ᤜᤡᤶᤔᤥᤗᤠᤶ ᤂᤧᤴ ᤗ᤺ᤳᤋᤢᤍᤣᤛᤢ᤹ ᤀᤡᤃᤪ ᤕᤧᤶᤒᤡᤳᤇᤠ᤺ᤴ ᤀᤠᤵᤑᤣᤰ ᤛᤩᤧᤏᤧᤓᤃᤪ.

᥊ ᤂᤧᤴ ᤀᤠᤛᤢᤳᤌᤥ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤁᤧᤏᤠ᤹ᤒᤠ ᤋᤃᤡᤒᤠ ᤁᤢᤕᤧᤶᤒᤠ᤺ᤸᤗᤧ ᤂᤢᤏᤧ᤹ ᤕᤠᤶᤔᤥ ᤔᤣ᤺ᤳ ᤋᤣ᤹ᤔᤠ ᤔᤧᤏᤢ᤹ᤏᤧᤴᤗᤥ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤁᤴ ᤗᤳᤇᤠ ᤕᤠᤶᤃᤧᤛᤡᤱᤒᤠ ᤆᤥᤰ॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤰᤂᤥᤔᤠᤀᤥ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤗᤠᤕᤥᤸᤗᤧ ᤴ ᤀᤠᤵᤋᤡᤰ ᤔᤧᤍᤠᤖᤧᤶᤔᤡᤴᤏᤧ᤹ᤀᤥ॥

ᤐᤖᤡᤰ ᤐᤖᤡᤰᤐᤠ ᤌᤡᤶᤜᤠ᤹

᥋ ᤂᤠᤖᤰ ᤔᤣ᤺ᤰᤂᤡᤶ ᤁᤧᤈᤥ᤺ᤰᤐᤠ ᤕᤧᤶᤒᤡᤳᤇᤠ᤺ᤴ ᤌᤰᤛᤢᤒᤠ ᤐᤥ᤺ᤱᤛᤧ ᤔᤧᤒᤠᤱᤄᤧᤶᤔᤡᤴᤏᤧ᤹ ᤀᤡᤃᤪ ᤘᤣ᤹ ᤕᤠ᤺ᤶᤒᤰᤗᤧ ᤗᤠᤃᤡ ᤗᤰᤐᤧᤴ ᤔᤧᤒᤡᤖᤧᤶᤔᤡᤴᤏᤧ᤹॥ ᤋᤱᤒᤣ ᤌᤡᤰ ᤌᤠᤖᤡᤰ ᤂᤧᤴ ᤁᤢᤜᤡᤶᤔᤥ ᤏᤠᤏᤠ ᤌᤥᤎᤥ ᤔᤧᤸᤗ᤹ᤀᤣ ᤕᤢᤱᤗ ᤜᤧᤰᤁᤩᤠᤱ ᤂᤢᤏᤧ᤹ ᤋᤠᤖᤢᤔᤠ ᤁᤢᤔᤣ᤺ᤳᤋᤡᤴ ᤁᤢᤏᤡᤱᤘᤠ᤹ ᤋᤠᤛᤢ ᤐᤡᤖᤢᤖ॥

᥌ ᤛᤡᤱᤏᤠᤳᤋᤡᤸᤗᤧ ᤁᤢᤗᤧᤰᤘᤠ ᤋᤡᤰ ᤜᤧᤰᤁᤣ ᤗᤢᤱᤛᤢᤶᤔᤥᤒᤠ ᤏᤧᤵᤔᤠᤱ ᤗᤢᤱᤜᤠ᤹ ᤀᤡᤃᤪ ᤌᤠᤜᤠᤱᤒᤠ ᤗᤢᤱᤅᤡᤴᤏᤠᤱ ᤔᤧᤍᤣ᤹ᤖᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤔᤏᤠ᤺ᤸᤗᤧ ᤁᤢᤛᤠᤵᤐᤥ᤺ᤰ ᤜᤡᤱᤔᤧᤴᤏᤣ ᤋᤡᤰ ᤁᤧᤕᤢᤰᤂᤢᤶᤒᤠ ᤁᤢᤀᤡᤛᤡ᤺ᤰ ᤐᤥᤱ᤹॥

᥍ ᤁᤢᤓᤠᤖᤧ ᤀᤠᤳᤋᤡᤴ ᤀᤡᤛᤪᤠᤀᤡᤗᤡ ᤏᤢᤛᤠ᤹ᤀᤡᤴ ᤋᤧᤶᤛᤢ ᤋᤣ᤹ᤖᤢᤀᤠᤱ ᤂᤧᤴ ᤕᤥᤰ ᤆᤥᤃᤢ᤹ ᤀᤡᤃᤪ ᤛᤱᤄᤢᤍᤣᤛᤢᤏᤧᤓᤃᤪ. ᤂᤧᤴ ᤁᤧᤍᤧᤶᤒᤠ ᤁᤧᤍᤣ᤹ᤒᤠ ᤔᤏᤠᤴ ᤛᤧᤵᤔᤠ ᤐᤥᤱ᤹॥ ᤂᤡᤏᤡ᤹ ᤗᤢᤶᤔᤥᤗᤠᤶ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤂᤧᤳᤋᤠᤶᤔᤧ᤹॥

᥎ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤜᤢ᤹ᤖᤡᤒᤠ ᤐᤠ᤺ᤴᤜᤠ᤹ ᤁᤢᤀᤡᤛᤡ᤺ᤰᤛᤡ᤺ᤰ ᤆᤥ᤺ᤰᤔᤠ ᤛᤡᤱᤛᤡᤱ ᤕᤧᤰᤕᤧᤰ ᤁᤧᤗ᤹ᤖᤡᤖ ᤐᤥᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤒᤠ ᤀᤡᤱᤈᤠ᤺ᤱᤅᤡᤴ ᤂᤡᤏᤡ᤹ ᤏᤢᤖᤡᤰᤁᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥᤱ᤹॥

᥏ ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤓᤧᤖᤡᤸᤗᤧ ᤗᤠᤶᤔᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤖᤡᤕᤶᤔᤡᤴ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹᥄

᥇᥆ ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤴ ᤁᤢᤓᤠ ᤐᤖᤡᤰᤐᤠ ᤛᤡᤱᤏᤠᤳ ᤁᤧᤒᤡᤖᤢᤶᤔᤡᤸᤗᤧ ᤂᤧᤸᤗᤧ ᤕᤢᤰᤂᤢᤒᤠ ᤋᤡᤰ ᤗᤠᤛᤧ ᤜᤡᤶᤔᤥ ᤂᤡᤏᤡ᤹ ᤑᤢᤖᤢᤳ ᤔᤧᤗᤠᤛᤧᤶᤔᤡᤴᤏᤧ᤹॥

᥇᥇ ᤜᤡᤶ ᤗᤠ᤺ᤰᤁᤠᤳᤋᤣ ᤂᤡᤏᤡ᤹ ᤜᤠᤱᤄᤠᤶᤔᤧ᤹. ᤜᤧᤰᤁᤩᤠᤱ ᤛᤡᤱᤏᤠᤳ ᤁᤧᤍᤣ᤹ᤒᤧᤸᤗᤧᤀᤣ ᤗᤠ᤺ᤰᤁᤠᤳ ᤗ᤺ᤳᤋᤢ ᤁᤧᤒᤡᤖᤡᤖ॥

᥇᥈ ᤂᤧᤴ ᤔᤏᤠᤴ ᤕᤠᤱᤃᤧᤛᤠ᤹ᤒᤠ ᤆᤥ᤺ᤰᤏᤧᤓᤃᤪ ᤂᤧᤸᤗᤧ ᤋᤡᤰ ᤕᤢᤰᤂᤢᤒᤠ ᤁᤢᤄᤠᤶᤍᤣ᤺ᤳᤋᤥ ᤔᤧᤕᤢᤰᤂᤧᤶᤔᤡᤴᤏᤧ᤹ᤀᤠᤱ ᤔᤧᤀᤡᤵᤛᤧᤶᤔᤡᤴᤏᤧ᤹॥

᥇᥉ ᤏᤠᤶᤎᤠ ᤌᤠᤖᤡᤰᤗᤧ ᤂᤡᤏᤡ᤹ ᤂᤧᤴ ᤕᤢᤰᤂᤢᤒᤠ ᤋᤡᤰᤁᤧᤴ ᤏᤢ᤺ᤰᤋᤧᤶ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤁᤢᤄᤠᤶᤍᤣ᤺ᤳᤋᤥ ᤀᤡᤶᤔᤠᤱ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤰᤛᤠᤀᤥ ᤁᤴ ᤂᤡᤏᤡ᤹ ᤗᤠᤃᤡ ᤛᤠᤶᤕᤥᤏᤡᤒᤠ ᤐᤥ᤺ᤱᤗ॥

᥇᥊ ᤂᤡᤏᤡ᤹ ᤀᤡᤛᤪᤠᤀᤡᤗᤡ ᤏᤢᤛᤠ᤹ᤛᤠᤱ ᤀᤡᤃᤪ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤍᤠᤒᤠᤀᤠᤱ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤛᤠᤱ. ᤁᤢᤓᤠ ᤕᤠᤱᤃᤧᤛᤠ᤹ᤒᤠ ᤌᤣᤀᤠᤱ ᤔᤧᤱᤃᤵᤔᤏᤠᤒᤠ ᤕᤠ᤺ᤸᤗᤣ᤺ᤰ ᤁᤧᤏᤧ᤹ᤒᤠ ᤁᤧᤈᤠᤒᤧᤴ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤏᤥ ᤔᤧᤄᤢᤶᤛᤧᤶᤔᤡᤴᤏᤧ᤹॥

᥇᥋ ᤏᤠᤶᤎᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤌᤡᤰᤕᤠ᤺ᤴᤎᤰ ᤂᤧᤸᤗᤧ ᤁᤢᤏᤡᤶᤔᤩᤠᤰᤁᤡᤴ ᤐᤡᤖᤧᤶᤍᤣᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤠᤱᤃᤧᤛᤠ᤹ᤒᤠ ᤆᤥᤰ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤁᤢᤏᤡᤶᤔᤩᤠᤰᤁᤥᤀᤣ ᤁᤢᤏᤡᤱᤘᤠ᤹ ᤀᤡᤃᤣ᤺ᤰ ᤐᤳ॥ ᤔᤧ᤺ᤴᤏᤧᤓᤃᤪ ᤂᤧᤸᤗᤧ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢᤏᤧᤓᤃᤪ. ᤗᤠᤕᤥᤸᤗᤧ ᤂᤡᤏᤡ᤹ ᤁᤧᤍᤧᤳᤋᤡ᤹॥

᥇᥌ ᤛᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤸᤗᤧ ᤗᤠᤃᤡ ᤐᤠᤔᤠᤜᤠ᤹ ᤛᤧᤵᤔᤠᤛᤡ ᤔᤧᤏᤢ᤹ᤏᤧᤴ ᤜᤧᤰᤁᤩᤠᤱ ᤐᤠᤔᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤸᤗᤧ ᤗᤠᤃᤡ ᤛᤠᤜᤠ᤹ ᤛᤧᤵᤔᤠᤛᤡ ᤔᤧᤏᤢ᤹ᤏᤧᤴ॥ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤔᤧᤛᤡᤖᤥ॥

᥇᥍ ᤘᤣ᤹ ᤗᤠᤈᤣ᤹ᤒᤠᤜᤠ᤹ ᤏᤢ ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ᤖᤧ ᤗᤠᤃᤡ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤔᤧᤗᤥ᤺ᤴᤍᤧᤶᤔᤡᤴᤏᤧ᤹॥ ᤀᤠᤳᤋᤡᤴ ᤔᤣᤔᤣᤍᤢᤔᤠᤸᤗᤧ ᤁᤢᤄᤠᤶᤍᤣ᤺ᤳᤋᤡᤴᤏᤠᤱ ᤕᤠᤱᤅᤥ ᤔᤧᤕᤢᤰᤂᤧᤶᤔᤡᤴᤏᤧ᤹॥

᥇᥎ ᤔᤡᤛᤪᤀᤥ ᤂᤡᤏᤡ᤹ ᤕᤥᤰ ᤁᤧᤘᤕᤡᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤡᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤀᤰᤂᤣ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤏᤡᤱᤒᤠᤖᤥ॥

᥇᥏ ᤀᤡᤰᤋᤠᤵᤐᤥ ᤁᤢᤈᤠ ᤁᤧᤜᤧᤃᤢᤶᤔᤡᤸᤗᤧ ᤁᤢᤎ᤺ᤱᤔᤠ ᤌᤡᤰ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤏᤧᤓᤃᤪ. ᤂᤧᤸᤗᤧ ᤁᤢᤗᤠᤛᤧ ᤔᤧᤒᤣᤃᤧᤶᤔᤡᤴᤏᤧ᤹॥ ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠᤒᤠ ᤜᤥ᤹ᤍᤥ᤺ᤰᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ᤖᤧ ᤗᤠᤃᤡ ᤂᤧᤴ ᤗᤧᤖᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢᤰᤁᤥ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖ॥

᥈᥆ ᤆᤤᤋᤢᤏ ᤛᤡᤱᤒᤢᤱᤅᤡᤴ ᤘᤍᤪᤠ᤺ᤸᤗᤧ ᤁᤧᤜᤡᤵᤋᤢᤶ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤠ᤹ᤀᤡᤴ ᤁᤧᤎᤠᤛᤢᤶᤔᤠᤱ ᤀᤣᤃᤠᤱ ᤕᤠᤶᤔᤥ ᤏᤡᤗᤧᤱ ᤁᤢᤒᤥᤖᤠ᤺ᤰᤁᤥᤗᤠᤶ ᤁᤢᤈᤠ᤹ᤀᤡᤴ ᤔᤧᤎᤠᤛᤧᤶᤔᤡᤴᤏᤧ᤹॥ ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ᤖᤧ ᤗᤠᤃᤡ ᤂᤧᤴ ᤁᤧᤏᤶᤒᤠᤜᤠ᤹ ᤆᤠᤜᤡ᤺ᤴ ᤗᤧᤖᤧᤶ ᤐᤡᤖᤧᤶᤛᤡᤶᤔᤧ᤹॥

᥈᥇ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥᤒᤠ ᤆᤧᤸᤗᤧᤰᤛᤣ᤹ ᤁᤧᤍᤢᤒᤢᤶᤔᤡᤸᤗᤧ ᤕᤠᤶᤔᤥ ᤏᤡᤗᤧᤱ ᤛᤢᤖᤢᤰ ᤘᤖᤢᤰ ᤔᤧᤛᤢ᤺ᤴᤍᤧᤶᤔᤡᤴᤏᤧ᤹॥ ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ᤖᤧ ᤗᤠᤃᤡ ᤂᤧᤴ ᤁᤧᤏᤶᤒᤠᤜᤠ᤹ ᤆᤠᤜᤡ᤺ᤴ ᤗᤧᤖᤧᤶ ᤐᤡᤖᤧᤶᤛᤡᤶᤔᤧ᤹॥

᥈᥈ ᤔᤡᤛᤪ ᤗᤠᤈᤣ᤹ᤀᤥ ᤂᤡᤏᤡ᤹ ᤕᤥᤰ ᤁᤧᤘᤕᤡᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤀᤠᤶᤓᤠ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤀᤰᤂᤣ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤏᤡᤱᤒᤠᤖᤥ॥

᥈᥋

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤧᤔᤠ᤹ ᤐᤥ᤺ᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤂᤠᤛᤧᤴᤗᤥ᤺ᤶᤔᤠᤍᤧᤴ ᤜᤡᤶᤔᤥ ᤔᤧᤍᤣ᤹ᤖᤢᤖ ᤜᤧᤰᤁᤩᤠᤱ ᤂᤠᤛᤧᤴᤗᤥ᤺ᤶᤒᤠᤸᤗᤧ ᤂᤧᤴ ᤂᤧᤔᤠ᤹ᤀᤡᤴ ᤂᤰᤛᤢᤖ ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤴ ᤗᤧᤖᤢᤖ ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤴ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤢᤖ॥

᥈ ᤀᤠᤵᤋᤡᤰᤛᤠᤒᤠ ᤔᤏᤠᤴ ᤜᤡᤵᤔᤠ ᤐᤥ᤺ᤱᤏᤧᤓᤃᤪ. ᤂᤠᤛᤧᤴᤗᤥ᤺ᤶᤒᤠᤸᤗᤧ ᤂᤧᤴ ᤛᤶᤒᤧᤳ ᤏᤧᤔᤠ ᤐᤠᤱᤄᤢᤖ ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤋᤧ᤺ᤶᤓᤢᤰ ᤕᤠᤰᤐᤠᤱᤄᤢᤛᤡᤖ.

᥉ ᤁᤖ ᤗᤡᤒᤥᤱ ᤗᤧᤱᤏᤢ᤺ᤸᤗᤧ ᤕᤖᤡᤰ ᤋᤧ᤺ᤶᤓᤢᤰ ᤕᤠᤰᤔᤧᤒᤠᤱᤄᤢᤛᤡᤴᤗ॥ ᤂᤧᤸᤏᤢ᤺ᤸᤗᤧ ᤕᤖᤡᤰ ᤋᤧ᤺ᤶᤓᤢᤰ ᤆᤠ᤺ᤸᤗᤧ ᤂᤡᤏᤡ᤹ ᤔᤡᤰᤛᤠᤀᤥ ᤂᤡᤏᤡ᤹ ᤏᤢᤛᤠ᤹ᤀᤡᤴ ᤁᤢᤏᤠᤔᤧᤴᤇᤠ᤹ ᤐᤥᤱ᤹॥

᥊ ᤕᤠ᤹ ᤁᤧᤎᤠᤵᤛᤢᤶᤔᤡᤸᤗᤧ ᤐᤡᤳᤋᤧᤸᤗᤧ ᤁᤢᤶᤒᤪᤠᤀᤥ ᤆ᤺ᤵᤐᤡᤸᤗᤧ ᤔᤧᤛᤢ᤺ᤵᤋᤧᤶᤔᤡᤴᤏᤧ᤹ᤀᤥ॥

ᤁᤧᤔᤠᤛᤡᤱᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤗᤠᤃᤡ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰ

᥋ ᤛᤥᤖᤡᤰ ᤁᤧᤕᤢᤅᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤁᤢᤓᤠ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤘᤠ᤹ᤀᤣ ᤔᤠᤛᤡᤱᤏᤧᤓᤃᤪ. ᤂᤧᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤗᤠ᤺ᤰᤁᤠᤳᤐᤠ ᤘᤣ᤹ ᤛᤢᤘᤠᤱᤅᤥ ᤔᤣ᤺ᤰᤂᤡᤶ ᤔᤧᤈᤥᤃᤢᤴᤗ॥ ᤁᤧᤔᤠᤛᤡᤱᤒᤧᤸᤗᤧᤀᤣ ᤁᤢᤶᤓᤢ᤹ ᤀᤡᤃᤪ ᤁᤢᤴᤛᤠ᤹ᤀᤡᤸᤗᤧ ᤂᤧᤴ ᤀᤠᤵᤑᤣᤰ ᤔᤣ᤺ᤳ ᤆᤥᤃᤢᤖ. ᤜᤧᤰᤁᤩᤠᤱ ᤁᤧᤔᤠᤛᤡᤱᤒᤠ ᤁᤢᤕᤧᤶᤒᤠ᤺ᤸᤗᤧ ᤁᤢᤶᤓᤢ᤹ ᤀᤡᤃᤪ ᤁᤢᤴᤛᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤴ ᤁᤧᤳᤋᤢᤖ॥

᥌ ᤂᤧᤸᤗᤧ ᤁᤳᤋᤢᤒᤠ ᤋᤢᤶᤒᤠ ᤁᤢᤛ᤻ᤛᤠᤴ ᤁᤧᤔᤠᤛᤡᤱᤒᤠ ᤁᤢᤶᤓᤢ᤹ ᤀᤡᤃᤪ ᤁᤢᤴᤛᤠ᤹ᤖᤧ ᤁᤢᤔᤡᤱ ᤕᤢᤰᤂᤢ ᤐᤡᤖᤢᤖ. ᤜᤧᤰᤁᤣᤗ᤹ᤖᤡᤰ ᤂᤧᤸᤗᤧ ᤁᤢᤔᤡᤱᤅᤡᤴ ᤀᤡᤛᤪᤠᤀᤡᤗᤗᤠᤶ ᤔᤧᤔᤠᤏᤧᤴᤗ॥

᥍ ᤁᤖ ᤁᤧᤛᤡᤒᤧᤸᤗᤧ ᤁᤢᤔᤣ᤺ᤳᤋᤡᤴ ᤕᤢᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤏᤧᤓᤃᤪ. ᤑᤢ᤹ᤏᤢᤛᤠ᤹ ᤔᤣ᤺ᤳᤋᤡᤴ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤐᤣ᤺ᤰᤁᤠᤱ ᤗᤠᤶᤗᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ. “ᤁᤧᤛᤡᤒᤠ ᤀᤠᤕᤧᤶᤒᤠ᤺ᤸᤗᤧ ᤁᤢᤔᤡᤱᤅᤡᤴ ᤁᤢᤶᤓᤢ᤹ ᤀᤡᤃᤪ ᤁᤢᤴᤛᤠ᤹ᤖᤧ ᤀᤡᤛᤪᤠᤀᤡᤗᤀᤥ ᤘᤠ᤹ᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢᤴ᤹॥ ᤂᤧᤸᤗᤧ ᤀᤠᤱᤃᤠ᤹ᤏᤢ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤴ᤹॥”

᥎ ᤂᤧᤒᤩᤠᤱ ᤂᤧᤸᤗᤧ ᤁᤢᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤛᤢᤈᤠ ᤔᤧᤒᤡᤖᤢᤖ॥ ᤜᤧᤰᤁᤩᤠᤱ ᤂᤧᤴ ᤀᤠᤒᤠᤅᤣ ᤁᤢᤒᤠ᤺ᤴᤏᤥ ᤜᤠᤍᤡᤱ ᤌᤰᤁᤠᤱ “ᤀᤠᤱᤃᤠ᤹ ᤁᤴ ᤔᤣ᤺ᤳ ᤔᤧᤍᤣ᤹ᤀᤠᤴ” ᤑᤠ᤹ᤀᤠᤱ ᤀᤰᤂᤣ ᤐᤠ᤺ᤳᤋᤢᤏᤧᤓᤃᤪ

᥏ ᤁᤢᤴᤏᤧ᤹ᤍᤪᤣᤴ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤢᤏᤧ᤹ᤀᤥ ᤐᤣ᤺ᤰᤁᤠᤱ ᤂᤧᤸᤗᤧᤀᤣ ᤗᤳᤇᤠ ᤁᤢᤗᤠᤱᤛᤢ᤺ᤵᤐᤡᤴ ᤑᤧᤴᤍᤢᤖ ᤜᤧᤰᤁᤩᤠᤱ ᤁᤢᤶᤒᤪᤠᤀᤥ ᤌᤩᤠ᤺ᤳ ᤌᤥ᤺ᤰᤋᤢᤀᤠᤱ ᤀᤰᤂᤣ ᤔᤧᤳᤋᤢᤖ. “ᤀᤠᤳᤋᤡᤴ ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤑᤥᤔᤠ ᤔᤧᤍᤧᤴᤏᤧᤴ. ᤂᤧᤴ ᤀᤰᤂᤣᤀᤣ ᤔᤧᤵᤔᤠ ᤐᤥᤱ᤹॥”

᥇᥆ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤂᤧᤴ ᤕᤧᤶᤒᤡᤳᤇᤠ᤺ᤸᤗᤧ ᤁᤢᤜᤡᤶᤛᤕᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ᤹. “ᤗᤠᤱᤛᤢ᤺ᤵ ᤑᤧᤶᤔᤏᤠᤒᤠ ᤜᤡᤶᤛᤕᤱᤛᤡᤖᤥ॥

ᤘᤣ᤹ ᤌᤡᤶᤜᤠ᤹

᥇᥇ “ᤕᤧᤶᤒᤡᤳᤇᤠ ᤏᤧᤴᤇᤡ ᤆᤢᤱᤛᤡᤸᤗᤧ ᤌᤡᤰᤐᤠᤖᤧ ᤁᤢᤔᤣ᤺ᤳᤋᤡᤴ ᤋᤠᤀᤠᤱ ᤀᤠᤵᤑᤣᤰ ᤁᤢᤕᤧᤶᤒᤠ᤺ᤴ ᤏᤠᤱᤔᤠᤖᤧ ᤗᤠᤃᤡ ᤘᤣ᤹ᤛ᤻ᤔᤠᤸᤗᤧ ᤁᤢᤈᤢᤳᤆᤢ᤹ᤒᤧᤴ ᤕ᤹ᤖᤢ ᤐᤡᤖᤢᤏᤧᤓᤃᤪ.

᥇᥈ ᤂᤡᤏᤡ᤹ ᤂᤧᤸᤗᤧ ᤁᤢᤜᤢᤰᤁᤡᤴ ᤂᤰᤋᤧᤶ ᤐᤡᤖᤧᤶᤔᤧ᤹. ᤂᤧᤴ ᤆᤒᤧ᤺ᤳᤇᤡᤰᤁᤠᤱ ᤗᤢᤱᤔᤠ᤹ ᤔᤧᤍᤢᤰᤋᤧᤶᤔᤡᤴᤏᤧ᤹॥

᥇᥉ “ᤗᤳᤇᤠ ᤁᤢᤎᤠᤱᤔᤠᤖᤧ ᤗᤠᤃᤡ ᤁᤧᤗᤡ᤺ᤵᤐᤠ ᤏᤢ ᤕᤠᤱᤕᤠᤱᤒᤠ ᤐᤖᤡᤰ ᤐᤖᤡᤰᤐᤠ ᤁᤢᤎᤠᤱᤔᤠ ᤂᤡᤏᤡ᤹ ᤛᤢᤰᤘᤠᤀᤥ ᤔᤧᤃᤳᤋᤧᤶᤔᤡᤴᤏᤧ᤹॥

᥇᥊ ᤂᤡᤏᤡ᤹ ᤜᤡᤶᤔᤥᤀᤠᤱ ᤗᤳᤇᤠ ᤁᤢᤛᤡ᤺ᤰᤔᤠᤖᤧ ᤗᤠᤃᤡ ᤏᤧᤳᤇᤡ ᤐᤖᤡᤰᤐᤠ ᤕᤶᤒᤠ ᤏᤢ ᤆᤢᤰᤐᤠ ᤁᤢᤛᤡ᤺ᤰᤔᤠ ᤔᤧᤃᤳᤋᤧᤶᤔᤡᤴᤏᤧ᤹॥

᥇᥋ ᤁᤖ ᤂᤡᤏᤡ᤹ ᤁᤢᤍᤥ᤺ᤵᤔᤠ ᤐᤠᤛᤠᤱᤃᤠ ᤜᤧᤰᤁᤩᤠᤱ ᤁᤧᤃᤧᤵᤐᤠ ᤁᤢᤎᤠᤱᤔᤠ ᤏᤢ ᤁᤢᤛᤡ᤺ᤰᤔᤠ ᤁᤧᤃᤳᤋᤢᤶᤗ ᤐᤥᤱ᤹. ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤀᤠᤱ ᤏᤧᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤌᤠ᤺ᤰ ᤆᤠ᤹ᤖ॥

᥇᥌ ᤌᤣᤀᤠᤱᤓᤧᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤡᤱᤗᤧᤰ ᤁᤧᤈᤥ᤺ᤰᤐᤠᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤡ᤺ᤳᤋᤢᤖᤥ॥

ᤀᤔᤠᤗᤣᤁᤡᤜᤠ᤹ ᤛᤧᤵᤔᤠᤛᤡ ᤀᤡᤱᤈᤠ᤺ᤱ

᥇᥍ “ᤔᤡᤛᤪᤗᤠᤶ ᤂᤡᤏᤡ᤹ ᤁᤧᤓᤧᤖᤡᤸᤗᤧ ᤀᤔᤠᤗᤣᤁᤡᤜᤠ᤹ᤖᤧ ᤗᤠᤶᤔᤥ ᤂᤡᤏᤡ᤹ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤋᤡᤒᤠ ᤐᤠ᤺ᤴᤏᤡᤴ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹॥

᥇᥎ ᤗᤠᤶᤔᤥ ᤂᤡᤏᤡ᤹ ᤐᤏᤠ ᤁᤧᤏᤠᤛᤡᤒᤠ ᤕᤧᤶᤔᤥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤍᤢᤔᤡ ᤜᤧᤰᤁᤩᤠᤱ ᤁᤧᤏᤠᤒᤠᤀᤠᤱ ᤀᤣᤃᤠᤱ ᤁᤣᤒᤵᤐᤠᤜᤠ᤹ ᤁᤧᤖᤧᤰ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤡᤖᤢᤴ॥

᥇᥏ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤢᤰᤁᤥ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣ᤹ᤀᤥ ᤏᤡᤱᤔᤡᤜᤠ᤹ᤖᤧ ᤌᤱᤅᤥ ᤁᤧᤶᤓᤳᤋᤡᤒᤠᤗᤠᤶ ᤏᤠ᤺ᤶᤛᤡᤱᤔᤠ ᤁᤧᤄᤥᤛᤢᤶᤔᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤀᤔᤠᤗᤣᤁᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤔᤡᤰᤛᤣ᤺ᤴᤏᤣ ᤔᤠᤛᤧᤶ ᤐᤡᤖᤧᤶᤛᤡᤶᤔᤧ᤹॥ ᤁᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ᤀᤥ᥄”

ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤴ ᤌᤡᤒᤥᤱᤗᤰ ᤋᤥ᤺ᤶᤔᤠ

᥈᥌

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤕᤢᤰᤁᤥ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤗᤠᤈᤣ᤹ᤀᤥ ᤁᤧᤃᤧᤖᤡᤀᤠᤱ ᤂᤧᤴ ᤁᤧᤕᤢᤰᤋᤢᤶ᤹ ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤵᤔᤥ ᤁᤧᤕᤢᤅᤡᤀᤠᤱ ᤀᤣᤃᤠᤱ

᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤒᤠ ᤗᤠᤈᤣ᤹ᤀᤥᤗᤠᤶ ᤁᤧᤒᤥ᤺ᤰᤐᤠ ᤁᤧᤖᤧᤰ ᤐᤖᤡᤰᤐᤠ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤴ ᤗᤳᤇᤠ ᤏᤠ᤹ᤀᤡᤔᤠᤀᤥ ᤕᤠᤰᤋᤧᤶᤔᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤛᤣᤃᤢᤒᤠᤍᤧᤴᤏᤥ ᤋᤣ᤹ᤖᤧᤶᤔᤧ᤹.

᥉ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤀᤥ ᤐᤣᤃᤧᤶᤔᤧ᤹ᤀᤠᤱ ᤔᤧᤳᤋᤧᤶᤔᤧ᤹. “ᤂᤢᤏᤧ᤹ ᤀᤠᤏᤡᤃᤧ ᤐᤡᤏᤡᤱ ᤔᤧᤳᤋᤡᤃᤧᤀᤠᤱ ᤀᤠᤏᤡᤃᤧ ᤐᤠᤎᤧᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤧᤰ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤁᤧᤖᤠᤱ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤱᤃᤠ᤹ ᤀᤢᤘᤠ ᤆᤥᤃᤢᤱ᤹॥”

᥊ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤂᤡᤏᤡ᤹ ᤜᤢᤰᤁᤥᤗᤠᤶ ᤂᤧᤴ ᤏᤠ᤹ᤀᤡᤔᤠᤴ ᤕᤠᤱᤛᤡᤅᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤃᤍᤡ ᤕᤢᤰᤂᤢ᤹॥

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤡᤏᤡ᤹ ᤀᤰᤂᤣ ᤐᤠ᤺ᤳᤋᤧᤶᤔᤧ᤹. “ᤀᤠᤱᤃᤠ᤹ ᤀᤠᤍᤠᤰᤌᤧᤒᤠ᤺ᤴ ᤋᤠᤰᤁᤧᤒᤧ᤹ᤒᤠᤀᤠᤱ ᤁᤧᤘᤠ᤹ᤒᤠ ᤀᤖᤠᤔᤡ ᤘᤕᤧ॥ ᤂᤢᤏᤧ᤹ ᤛᤢ᤺ᤸᤗᤡᤰ ᤁᤢᤜᤡᤶᤛᤕᤱᤜᤠ᤹ᤏᤢ ᤔᤡᤛᤪᤀᤥ ᤐᤣᤀᤠᤱ ᤘᤣ᤹ ᤗᤠᤈᤣ᤹ᤒᤠ ᤐᤥ᤺ᤰᤂᤧ॥ ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ᤗᤠᤶ ᤗᤳᤇᤠ ᤐᤕᤶ ᤕᤶᤒᤠ. ᤔᤢᤰᤛᤠᤶᤒᤠ ᤏᤢ ᤀᤠᤳᤋᤠᤋᤠᤴᤏᤣ ᤏᤡ᤺ᤵᤔᤧᤴᤍᤧᤵᤔᤏᤠᤒᤠ ᤛᤢᤘᤠᤱ ᤐᤥ᤺ᤰᤂᤧ॥

᥌ ᤁᤖ ᤔᤡᤛᤪᤡᤜᤠ᤹ᤖᤧ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤋᤡᤃᤧᤀᤠᤱ ᤀᤠᤏᤡᤃᤧ ᤋᤢᤰᤂᤣ ᤔᤧᤈᤠ᤺ᤳᤋᤡᤃᤧ. ᤜᤧᤰᤁᤩᤠᤱ ᤛᤠ᤹ᤖᤡᤰ ᤁᤧᤛᤠᤰᤐᤠ ᤕᤥ᤺ᤰᤁᤥ ᤔᤧᤓᤳᤇᤡᤃᤧ॥

᥍ ᤂᤧᤒᤩᤠᤱ ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤌᤠ᤺ᤰᤌᤧᤒᤠ᤺ᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤶᤒᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤏᤡᤃᤧ ᤀᤡᤰᤗᤠᤴ ᤂᤧᤵᤛᤢ ᤂᤶᤓᤩᤠᤱ ᤀᤠᤏᤡᤃᤧ ᤋᤢᤰᤂᤣ ᤗᤠᤰᤂᤣ. ᤛᤩᤠᤱᤔᤧᤴᤍᤠᤱ ᤆᤥᤃᤢᤶᤒᤧᤒᤠ ᤕᤠ᤺ᤶᤒᤰᤁᤡᤴ ᤏᤢ ᤀᤠᤏᤡᤃᤧ ᤛᤶᤎᤠᤱ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤏᤡᤛᤢ॥

᥎ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤎᤢᤶᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤕᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤔᤧᤰᤔᤠᤛᤡᤔᤠ. ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣᤴ ᤏᤢ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢ ᤜᤧᤰᤁᤩᤠᤱ ᤔᤡᤛᤪᤗᤠᤶ ᤀᤠᤏᤡᤃᤧ ᤗ᤺ᤳᤋᤡᤃᤧ ᤑᤧᤳᤋᤡᤃᤧ॥

᥏ ᤂᤢᤏᤧ᤹ ᤀᤠᤏᤡᤃᤧ ᤁᤴ ᤋᤧᤴᤏᤥ ᤑᤧᤳᤋᤡᤃᤧᤀᤠᤱ ᤁᤴ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣᤴ ᤐᤡᤖᤡᤃᤧ॥

᥇᥆ ᤀᤠᤸᤗ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤒᤡᤖᤠᤱᤒᤠ ᤗᤠᤈᤣ᤹ᤀᤥᤒᤠ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤴ ᤂᤧᤏᤧ᤹ᤀᤥ ᤋᤠᤖᤢᤱᤅᤠᤱ ᤘᤠ᤹ᤖᤥ॥” ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤴ ᤏᤠ᤹ᤀᤡᤔᤧᤴ ᤕᤢᤰᤂᤧᤶᤔᤧ᤹ ᤜᤧᤰᤁᤩᤠᤱ ᤛᤠᤒᤴ ᤜᤒᤳ ᤑᤴᤏᤠᤛᤡᤶᤔᤧᤶᤔᤧ᤹ᤀᤠᤱ ᤂᤢᤏᤧ᤹ ᤛᤧᤘᤠ ᤔᤧᤳᤋᤧᤶᤔᤧ᤹॥

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤏᤢ ᤂᤡᤏᤡ᤹ ᤜᤡᤶᤛᤕᤱᤜᤠ᤹ ᤁᤧᤒᤡᤖᤡᤀᤠᤱ ᤘᤠ᤹. ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤡᤏᤡ᤹. ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ. ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤀᤠᤱ ᤛᤥᤛᤥ᤺ᤳ ᤗᤖᤠᤱ ᤔᤧᤗ᤹ᤖ॥

᥇᥈ ᤛᤢᤶᤛᤡᤃᤣᤰᤐᤠ ᤋᤱᤒᤣᤀᤥ ᤆᤠᤜᤡ᤺ᤴ ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠᤜᤠ᤹ᤖᤧᤴ ᤁᤢᤳᤆᤡᤒᤠ ᤌᤡᤒᤥᤱᤗᤰ ᤁᤧᤍᤥ᤺ᤴᤍᤢᤶᤗ ᤐᤥᤱ᤹॥ ᤁᤴ ᤋᤱᤒᤣᤀᤥᤒᤠ ᤂᤡᤏᤡ᤹ ᤁᤧᤖᤧᤰ ᤌᤡᤒᤥᤱᤗᤰᤜᤠ᤹ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠᤒᤠ ᤕᤧᤳᤇᤠᤔᤠ ᤏᤢ ᤔᤣᤔᤣᤍᤢᤔᤠᤜᤠ᤹ ᤂᤡᤏᤡ᤹ ᤂᤧᤴ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤕᤧᤰᤕᤰᤜᤠ᤹ᤀᤥ ᤂᤧᤱᤜᤠ᤹ᤖᤧ ᤂᤧᤴ ᤔᤧᤈᤀᤠᤱ ᤂᤢᤴᤇᤡ᤹ ᤛᤡᤰᤀᤣ᤺ᤵᤋᤢᤖ॥

᥇᥉ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣ ᤔᤧᤳᤋᤧᤶᤔᤧ᤹. “ᤀᤠᤱᤃᤠ᤹ ᤀᤠᤜᤡᤶᤔᤥᤗᤠᤶ ᤛᤣᤛᤣ ᤁᤢᤗᤰ ᤗ᤺ᤳᤋᤢᤱᤅᤠᤱ ᤂᤧᤏᤧ᤹ ᤁᤧᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠ ᤜᤥ᤹ᤍᤥ᤺ᤰ ᤏᤢ ᤔᤣᤔᤣᤍᤢᤔᤠᤜᤠ᤹ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤀᤠ॥ ᤀᤠᤱᤃᤠ᤹ ᤂᤧᤏᤧ᤹ ᤀᤠᤳᤋᤡᤴ ᤁᤧᤀᤡᤱᤈᤠ᤺ᤱᤜᤠ᤹ᤀᤠᤱ ᤔᤧᤴᤓᤣ᤺ᤴᤏᤣ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤀᤠᤳᤋᤡᤴᤏᤠᤱ ᤏᤡᤱᤘᤠ᤹ᤔᤧᤶᤔᤢ᤺ᤴᤏᤣ ᤘᤠ᤹ᤀᤠ॥

᥇᥊ ᤔᤣᤖᤡᤱᤎᤰᤔᤠ ᤕᤧᤶᤔᤥ ᤂᤧᤴ ᤛᤣᤛᤣ ᤗᤰᤁᤥᤗᤠᤶ ᤀᤠᤱᤃᤠ᤹ ᤌᤧᤔᤠᤀᤠᤱ ᤔᤧᤴᤈᤠᤀᤣ ᤁᤳᤋᤢᤱ᤹. ᤀᤠᤛᤢᤳᤌᤥ ᤐᤥ᤺ᤰᤂᤠᤱᤒᤠ ᤕᤧᤶᤔᤥᤀᤠᤱ ᤂᤧᤵᤔᤥᤗᤠᤶ ᤌᤧᤔᤠᤀᤠᤱ ᤔᤧᤸᤗ᤺ᤳᤋᤣ ᤁᤳᤋᤢᤱ᤹. ᤂᤧᤵᤔᤥᤗᤠᤶ ᤁᤧᤛᤡᤒᤠᤜᤠ᤹ᤀᤥ ᤌᤧᤔᤠᤀᤠᤱ ᤔᤧᤴᤍᤥ᤺ᤴᤏᤣ ᤘᤠ᤹ᤀᤠ॥ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤠ᤺ᤴᤈᤠ᤺ᤰᤁᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤖᤧᤰ ᤁᤧᤀᤡᤱᤈᤠ᤺ᤱᤜᤠ᤹ ᤁᤧᤳᤋᤢᤱᤅᤠᤱ ᤘᤠ᤹॥

᥇᥋ ᤂᤏᤧ᤹ ᤁᤧᤛᤣᤛᤣ ᤕᤢᤱᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀᤥᤀᤠᤔᤧᤳᤋᤧ᤹ᤀᤠᤱ ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤀᤠᤒᤡᤖᤧ᤹ᤀᤥ॥ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤏᤢ ᤔᤠᤱᤜᤧᤰ ᤁᤧᤈᤥᤃᤢᤀᤠᤱ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤀᤠᤏᤡᤃᤧ ᤕᤠᤵᤔᤡ ᤁᤧᤒᤡᤖᤧᤒᤠ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤺ᤴᤏᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤧ᤹ᤀᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤑᤣᤰ ᤁᤢᤔᤏᤠ

᥇᥌ ᤀᤠᤶᤓᤠ ᤁᤴ ᤌᤡᤶ ᤛᤠᤰᤌᤡᤶᤜᤠ᤹ᤀᤣ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤀᤡᤴ ᤂᤡᤏᤡ᤹ ᤀᤡᤱᤈᤠ᤺ᤱ ᤁᤧᤒᤡᤖᤡ᤹॥ ᤂᤧᤴ ᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤹ᤀᤥ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥇᥍ ᤕᤜᤘᤣ ᤍᤠᤱᤒᤧᤴ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤗᤥ. ᤀᤠᤏᤡᤃᤧ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤄᤣᤃᤡᤃᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤠᤰᤌᤡᤶ. ᤁᤢᤀᤡᤱᤈᤠ᤺ᤱ ᤏᤢ ᤁᤢᤎᤡᤶᤜᤠ᤹ ᤋᤡᤶᤍᤢᤶᤒᤧ. ᤂᤧᤒᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧ ᤑᤠ᤹ᤀᤠᤱ ᤀᤠᤀᤡᤴ ᤏᤡ᤺ᤴᤎᤥ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹॥

᥇᥎ ᤜᤧᤰᤁᤩᤠᤱ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤏᤠ ᤏᤢ ᤀᤡᤔᤧᤸᤗᤢᤱᤒᤠ ᤁᤢᤕᤠᤱᤛᤠᤁᤢᤴᤎᤣ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ ᤜᤧᤰᤁᤩᤠᤱ ᤂᤡᤏᤡ᤹ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗᤀᤣ ᤐᤥᤱ᤹ ᤑᤠ᤹ᤀᤠᤱ ᤂᤢᤏᤧ᤹ ᤀᤢᤘᤠ ᤆᤥᤃᤢᤀᤠᤱ ᤘᤠ᤹॥

᥇᥏ ᤂᤢᤏᤧ᤹ ᤆᤥᤃᤢᤛᤡᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤕᤖᤡᤰ ᤂᤡᤏᤡ᤹ ᤏᤧᤒᤥ ᤑᤥᤔᤠ. ᤔᤡᤱᤛᤥ ᤌᤠ᤺ᤱᤛᤥᤏᤢ ᤔᤡᤱ ᤋᤡ᤺ᤳᤗ ᤕᤠ᤺ᤴᤍᤢ ᤁᤣᤒᤡᤖᤡ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤗᤳᤇᤠ ᤛᤣᤛᤣᤒᤠ ᤛᤢᤘᤠᤱ ᤁᤧᤒᤥ᤺ᤰᤂᤡ᤹ ᤑᤠ᤹ᤀᤠᤱ ᤂᤢᤏᤧ᤹ ᤀᤢᤘᤠ ᤆᤥᤃᤢᤀᤠᤱ ᤘᤠ᤹ᤖᤥ॥

ᤛᤠᤵᤗᤢᤱᤅᤥ ᤛᤠᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹

᥈᥍

ᤔᤥᤛᤠ᤺ᤴ. ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤏᤢ ᤕᤧᤶᤛᤡᤱᤅᤠᤱ ᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥈ ᤀᤠᤸᤗ ᤕᤷᤍᤏ ᤘᤜ᤺ᤱᤅᤡᤴ ᤁᤧᤃᤠ᤺ᤰᤋᤢᤶᤔᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤒᤠ ᤗᤠᤈᤣ᤹ᤀᤥ ᤁᤧᤃᤧᤖᤡ᤹. ᤂᤧᤒᤧᤸᤗᤧ ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤋᤰᤐᤧᤳ ᤕᤧᤵᤛᤠᤶᤔᤧ᤹ᤀᤠᤱ ᤛᤡᤒᤢᤳᤋᤧᤸᤗᤧ ᤜᤡᤵᤋᤧᤶᤔᤧ᤹॥

᥉ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤒᤠ. ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥ ᤁᤧᤗᤠᤛᤡᤒᤠ ᤕᤧᤴᤏᤥ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤁᤵᤔᤥ ᤛᤠᤵᤋᤧᤶᤔᤧ᤹॥

᥊ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤃᤧᤖᤡᤒᤠ ᤕᤧᤴᤏᤥ ᤀᤠᤱᤃᤠ᤹ ᤀᤠᤀᤡᤴ ᤀᤡᤱᤈᤠ᤺ᤱ ᤐᤡᤏᤡᤱᤒᤠ ᤁᤢᤀᤡᤛᤡ᤺ᤰ ᤁᤴ ᤗᤢᤱᤜᤠ᤹ ᤀᤣᤒᤠᤗ ᤁᤥ᤺ᤰᤔᤠᤀᤥ ᤕᤧᤵᤛᤠᤶᤔᤧ᤹ᤀᤠᤱ ᤛᤡᤒᤢᤳᤋᤧᤸᤗᤧ ᤜᤡᤵᤋᤧᤶᤔᤧ᤹॥

᥋ “ᤂᤧᤒᤩᤠᤱ ᤀᤠᤶᤓᤠ ᤂᤧᤵᤔᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤗᤢᤱᤅᤡᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤧᤶᤔᤧ᤹॥ ᤂᤧᤵᤔᤥ ᤑᤧᤴᤈᤣ᤹ ᤛᤠᤷᤍᤠᤶ ᤔᤧᤕᤠᤅᤠᤶᤔᤡᤴᤏᤧ᤹॥

᥌ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤀᤡᤰᤋᤠᤵᤐᤥᤒᤠ ᤗᤢᤱᤜᤠ᤹ᤗᤠᤶ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤡᤎᤡᤱᤔᤏᤠᤍᤧᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

᥍ ᤂᤡᤏᤡ᤹ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹ᤀᤠᤱ ᤜᤠᤒᤠ ᤂᤧᤵᤔᤥ ᤆᤧᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤥᤛᤥ᤺ᤳ ᤗᤖᤠᤱ ᤆᤥᤃᤧᤶᤔᤧ᤹॥

᥎ ᤂᤡᤏᤡ᤹ ᤁᤧᤕᤧᤵᤛᤢᤶᤒᤠ ᤂᤧᤴ ᤗᤢᤱᤜᤠ᤹ᤀᤥ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤧᤖᤧᤰ ᤀᤡᤱᤍᤳᤜᤠ᤹ ᤏᤢᤖᤡᤰᤁᤠᤱ ᤛᤠᤵᤋᤧᤶᤔᤧ᤹॥”

᥏ ᤂᤧᤒᤩᤠᤱ ᤔᤥᤛᤠᤴ ᤏᤢ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤡᤛᤣ. ᤛᤫᤠ᤺ᤳ ᤕᤢᤅᤧᤶᤔᤧ᤹ᤀᤠᤱ ᤂᤧᤵᤛᤧᤶᤔᤧ᤹᥄ ᤀᤠᤀᤡᤏ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤔᤏᤠ ᤁᤧᤒᤥ᤺ᤰᤂᤡᤀᤠᤱ ᤘᤠ᤹॥

᥇᥆ ᤀᤠᤱᤃᤠ᤹ ᤀᤠᤀᤡᤴ ᤀᤡᤱᤍᤳ ᤐᤡᤏᤡᤱᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤏᤢ ᤁᤢᤎᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤧᤶᤔᤧ᤹ᤀᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ᤀᤥ॥”

ᤀᤡᤱᤈᤠ᤺ड᤻ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠᤜᤠ᤹ᤀᤥ ᤁᤧᤎᤠᤒᤠ ᤔᤠᤱᤍᤣ ᤛᤠᤱᤃᤪᤠᤜᤠ᤹

᥇᥇ ᤜᤠᤒᤠ ᤂᤧᤴ ᤕᤧᤴᤏᤥ ᤔᤥᤛᤠ᤺ᤸᤗᤧ ᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤍᤳ ᤐᤡᤖᤢᤛᤡ.

᥇᥈ “ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤃᤠ᤺ᤰᤋᤢᤶᤔᤠᤱ ᤀᤣᤃᤠᤱ ᤛᤡᤔᤡᤕᤥᤏ. ᤗᤧᤒᤡ. ᤕᤜᤢᤍᤠ. ᤀᤡᤛ᤻ᤛᤠᤂᤠᤖ. ᤕᤢᤛᤢᤑ ᤏᤢ ᤒᤣᤏᤩᤠᤔᤡᤏᤧᤴ ᤆᤠᤜᤡ᤺ᤴ ᤔᤏᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤔᤠᤛᤡᤖᤧ ᤗᤠᤃᤡ ᤃᤡᤖᤡᤈ᤻ᤈᤡᤔ ᤁᤥ᤺ᤰᤔᤠᤀᤥ ᤕᤧᤒᤧᤶᤔᤧ᤹॥

᥇᥉ ᤖᤢᤒᤣᤏ. ᤃᤠᤍ. ᤀᤠᤛᤣᤖ. ᤈᤒᤗᤢᤏ. ᤍᤠᤏ ᤏᤢ ᤏᤵᤋᤠᤗᤡᤴ ᤆᤠᤜᤡ᤺ᤴ ᤀᤣᤒᤠᤗ ᤁᤥ᤺ᤰᤔᤠᤀᤥ ᤕᤧᤒᤧᤶᤔᤧ᤹ᤀᤠᤱ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤠᤶᤛᤡᤶᤔᤧ᤹॥

᥇᥊ “ᤜᤧᤰᤁᤩᤠᤱ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠ᤺ᤸᤗᤧ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤀᤢᤘᤠ ᤔᤧᤈᤥᤃᤢᤛᤡᤖᤖᤥ.

᥇᥋ “‘ᤆᤥᤒᤣᤃᤢ᤺ᤸᤗᤧ ᤆᤥᤃᤢᤒᤠ ᤜᤧᤰᤁᤣ ᤗᤰᤔᤏᤠᤒᤠ ᤀᤡᤃᤪ ᤕᤥ᤺ᤶᤔᤏᤠᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤁᤧᤗᤧ᤺ᤱᤒᤠ ᤏᤠᤘᤠᤀᤡᤳᤗᤠᤴ ᤛᤫᤠ᤺ᤳᤋᤠᤱ ᤁᤧᤕᤢᤱᤒᤠ ᤔᤏᤠᤴ ᤛᤠᤱᤃᤪᤠᤖᤧ ᤋᤧᤳᤋᤢᤖᤖᤥ॥’ ᤂᤧᤒᤩᤠᤱ ᤁᤧᤖᤧᤰᤗᤧ

‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥇᥌ ‘ᤀᤠᤵᤑᤣᤰ ᤁᤢᤶᤒᤠ ᤁᤢᤶᤔᤠ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠ ᤔᤏᤠᤴ ᤔᤠᤱᤍᤣ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥇᥍ ‘ᤀᤠᤵᤑᤣᤰ ᤁᤢᤜᤡᤶᤒᤣᤛᤠᤱᤒᤧᤸᤗᤧ ᤁᤢᤀᤡ᤺ᤴᤍᤥᤀᤥᤒᤠ ᤗᤢᤱ ᤁᤧᤈᤵᤐᤠ ᤔᤏᤠᤴ ᤛᤠᤱᤃᤪᤠ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥇᥎ ‘ᤁᤢᤔᤡᤰ ᤁᤧᤜᤥ᤺ᤵᤐᤠᤴ ᤌᤡᤰᤏᤠᤜᤠᤱ ᤗᤠᤶ ᤀᤥ᤺ᤴᤃᤧᤎᤠᤰᤐᤠ ᤔᤏᤠᤴ ᤔᤠᤱᤍᤣ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥇᥏ ‘ᤘᤣ᤹ ᤗᤠᤈᤣ᤹ᤒᤠ. ᤕᤧᤳᤇᤠᤒᤠ ᤕᤧᤳᤇᤠᤔᤠ ᤏᤢ ᤔᤣᤔᤣᤍᤢᤔᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤴᤗᤥ᤺ᤶᤔᤏᤠᤒᤠ ᤔᤏᤠᤴ ᤛᤠᤱᤃᤪᤠ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥆ ‘ᤀᤠᤵᤑᤣᤰ ᤁᤢᤶᤒᤠᤖᤧ ᤁᤢᤔᤣ᤺ᤳᤜᤠ᤹ᤏᤢ ᤁᤧᤀᤡᤶᤒᤠ ᤔᤏᤠᤴ ᤔᤠᤱᤍᤣ ᤌᤠᤖᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤵᤑᤣᤰ ᤁᤢᤶᤒᤠᤖᤧ ᤁᤢᤀᤡᤵᤏᤠ᤺ᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥇ ‘ᤌᤰᤛᤠ ᤔᤣ᤺ᤳ ᤁᤧᤔᤧᤵᤐᤠ ᤔᤏᤠᤴ ᤔᤠᤱᤍᤣ ᤌᤠᤖᤖᤥ᥄’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥈ ‘ᤀᤠᤵᤑᤣᤰ ᤁᤢᤶᤒᤠ ᤀᤡᤃᤪ ᤁᤢᤶᤔᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ. ᤁᤡᤃᤪ ᤀᤠᤵᤑᤣᤰ ᤁᤢᤴᤛᤠ᤹ ᤔᤧᤴᤇᤢᤔᤠᤴ ᤔᤣ᤺ᤳ ᤁᤧᤍᤣ᤹ᤒᤠ ᤔᤏᤠᤴ ᤛᤠᤱᤃᤪᤠᤖᤧ ᤋᤧᤳᤋᤢᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥉ ‘ᤀᤠᤵᤑᤣᤰ ᤁᤢᤴᤏᤢ᤺ᤵᤔᤧᤴ ᤔᤣ᤺ᤳ ᤁᤧᤍᤣ᤹ᤒᤠ ᤔᤏᤠᤴ ᤔᤠᤱᤍᤣ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥊ ‘ᤛᤫᤠ᤺ᤳᤋᤠᤱ ᤁᤢᤜᤡᤶᤒᤣᤛᤠᤱᤒᤠ ᤔᤏᤠ ᤁᤧᤛᤧᤵᤐᤧᤴ ᤛᤠᤱᤃᤪᤠ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥋ ‘ᤁᤢᤍᤥ᤺ᤵᤔᤠ ᤔᤏᤠᤴ ᤛᤧᤵᤔᤠᤖᤧ ᤗᤠᤃᤡ ᤛᤫᤠ᤺ᤳ ᤛᤢᤖᤢᤳᤕᤠᤱ ᤁᤧᤈᤠᤒᤠ ᤔᤏᤠᤴ ᤛᤠᤱᤃᤪᤠ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥

᥈᥌ ‘ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤁᤢᤗᤡᤱᤍᤥ ᤁᤧᤳᤗ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠ ᤔᤏᤠᤴ ᤔᤠᤱᤍᤣ ᤌᤠᤖᤖᤥ॥’

ᤂᤧᤒᤩᤠᤱ ᤁᤧᤖᤧᤰᤗᤧ ‘ᤀᤠᤔᤡᤏ᥄’ ᤔᤧᤒᤠ᤺ᤳᤋᤢᤖᤖᤥ॥”

ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤧᤸᤗᤧ ᤂᤥᤃᤧᤍᤧᤵᤐᤠ ᤔᤢ᤹ᤀᤡᤛᤠᤶᤜᤠ᤹

(ᤗᤧᤒᤡ ᥈᥌:᥉-᥇᥉. ᤛᤠᤶᤕᤥ ᤀᤡᤱ ᥍:᥇᥈-᥈᥊)

᥈᥎

ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤀᤡᤱᤍᤳ ᤐᤡᤏᤡᤱᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤋᤡᤶᤔᤠ ᤏᤠ᤺ᤵᤔᤠ ᤁᤧᤍᤧᤴᤍᤡ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ. ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤂᤡᤏᤡ᤹ ᤌᤥᤎᤥᤰᤐᤠ ᤁᤧᤈᤥᤃᤡ᤹॥

᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤁᤴ ᤁᤧᤖᤧᤰ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤜᤠ᤹ ᤂᤡᤏᤡ᤹ᤀᤥ ᤌᤠᤀᤠᤱ ᤂᤡᤏᤡ᤹ ᤔᤢ᤹ᤀᤡᤛᤠᤒᤠ ᤁᤧᤒᤥ᤺ᤰᤂᤡᤖᤥ.

᥉ ᤂᤡᤏᤡ᤹ ᤕᤧᤰᤕᤰᤁᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤐᤠᤱᤓᤣ᤹ ᤐᤠᤱᤈᤢᤶᤔᤥ ᤔᤢ᤹ᤀᤡᤛᤠᤶ ᤌᤠᤖᤥ॥

᥊ ᤂᤡᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤖᤥ.

ᤂᤧᤴᤏᤢ ᤛᤥᤛᤥᤖᤡᤰ ᤀᤡᤰᤋᤠᤵᤐᤥᤒᤠ ᤐᤥᤃᤢᤃᤧᤴ ᤁᤢᤈᤠᤀᤥ ᤔᤢ᤹ᤀᤡᤛᤠᤶ ᤌᤠᤖᤥ.

ᤐᤡᤳᤌᤰᤛᤠ. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥ ᤔᤢ᤹ᤀᤡᤛᤠᤶ ᤌᤠᤖᤥ॥

᥋ ᤂᤡᤏᤡ᤹ ᤏᤠ᤹ᤀᤡᤔᤠᤜᤠ᤹ᤀᤥ ᤏᤢ ᤑᤣ᤹ᤖᤢᤶ ᤛ᤹ᤔᤠ ᤂᤷᤒᤠᤜᤠ᤹ᤀᤥ

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤖᤥ॥

᥌ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤁᤧᤗᤠᤛᤡ᤹ ᤁᤧᤗ᤺ᤴᤍᤡᤸᤗᤧ

ᤂᤡᤏᤡ᤹ᤀᤥ ᤜᤠᤱᤘᤠ ᤔᤢ᤹ᤀᤡᤛᤠᤶ ᤌᤠᤖᤥ॥

᥍ ᤂᤡᤏᤡ᤹ᤏᤢ ᤌᤱ ᤁᤧᤈᤥ᤺ᤰᤐᤠ ᤏᤡᤱᤔᤡᤜᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤂᤡᤏᤡ᤹ ᤋᤃᤡᤀᤣ ᤜᤠᤖᤡ ᤆᤠ᤺ᤳᤋᤢᤛᤡ᤹॥ ᤂᤧᤱᤜᤠ᤹ ᤂᤡᤏᤡ᤹ᤏᤢ ᤌᤰᤛᤧ ᤌᤡᤰ ᤗᤠᤶ ᤗᤠᤶᤒᤠ ᤔᤧᤍᤠᤖᤥ. ᤁᤖ ᤂᤧᤱᤜᤠ᤹ ᤂᤡᤏᤡ᤹ᤗᤠᤶ ᤏᤢᤛᤡ ᤗᤠᤶᤜᤠ᤹ᤀᤥ ᤔᤧᤄᤧᤳᤇᤡᤱ᤹॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤆᤠᤎᤠ᤺ᤱᤅᤥ ᤏᤢ ᤂᤡᤏᤡ᤹ ᤁᤧᤖᤧᤰ ᤕᤠ᤺ᤶᤒᤰᤁᤥ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤀᤠᤱ ᤏᤧᤒᤠ ᤗᤠᤈᤣ᤹ᤀᤥ ᤂᤢᤏᤧ᤹ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹॥

᥏ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤴᤍᤡᤀᤠᤱ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤃᤧᤄᤣᤃᤡᤏᤧᤓᤃᤪ. ᤂᤢᤏᤧ᤹ ᤂᤡᤏᤡ᤹ᤀᤥ ᤔᤠᤱᤜᤧᤰᤛᤡᤱᤅᤠᤱ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤀᤠᤵᤑᤣᤰ ᤛᤣᤛᤣ ᤁᤢᤔᤏᤠ ᤁᤧᤈᤥᤃᤡᤀᤠᤱ ᤁᤧᤕᤢᤰᤂᤡ᤹॥

᥇᥆ ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥᤗᤠᤶ ᤁᤧᤀᤢ᤺ᤳᤋᤡᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤡᤏᤡ᤹ᤏᤢ ᤔᤧᤃᤡᤖᤥ॥

᥇᥇ ᤂᤡᤏᤡ᤹ ᤐᤡᤏᤡᤱ ᤑᤠ᤹ᤀᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹. ᤐᤡᤳᤌᤰᤛᤠᤜᤠ᤹ ᤏᤢ ᤗᤠᤈᤣ᤹ᤀᤥ ᤁᤧᤎᤥ᤺ᤰᤐᤠ ᤁᤢᤈᤠᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤘᤧᤳᤋᤧᤛᤖᤧ ᤏᤢ᤹ᤔᤠ ᤋᤠᤔᤠ ᤁᤧᤒᤡᤖᤡᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤱᤛᤠᤱᤒᤥ ᤘᤧᤳᤋᤧᤛᤖᤧ ᤆᤡᤰᤂᤢ ᤕᤢᤰᤂᤢᤒᤠ ᤁᤢᤎᤠ᤺ᤱᤅᤡᤴ ᤜᤴᤍᤢᤀᤠᤱ ᤂᤡᤏᤡ᤹ ᤗᤠᤈᤣ᤹ᤀᤥ ᤆᤠᤜᤠ ᤆᤥ᤺ᤰᤐᤠ ᤕᤠᤰᤘᤠᤀᤥ ᤘᤜᤡᤳ ᤌᤠᤛᤢ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤜᤢᤰᤁᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹॥ ᤂᤡᤏᤡ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤡᤱᤏᤠᤳ ᤁᤧᤒᤡᤖᤢᤶᤛᤡᤶ᤹. ᤁᤖ ᤀᤠᤳᤋᤡᤴᤜᤠ᤹ᤗᤠᤶᤔᤠᤱ ᤕᤠᤱᤏᤠ ᤛᤡᤱᤏᤠᤳ ᤁᤧᤶᤓᤥ᤺ᤰᤂᤢᤶᤔᤡᤴᤗᤥ॥

᥇᥉ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ᤀᤥ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤀᤣᤃᤠᤱ ᤔᤧ᤺ᤴ ᤁᤖ ᤋᤃᤠᤱ ᤁᤧᤈᤥᤃᤡ᤹॥ ᤂᤡᤏᤡ᤹ ᤌᤥᤎᤥᤰᤐᤠ ᤁᤧᤒᤥ᤺ᤰᤂᤡ᤹ ᤁᤖ ᤕᤥᤕᤥᤰ ᤁᤧᤶᤒᤥ᤺ᤰᤂᤡᤴᤗᤥ॥

᥇᥊ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤀᤡᤱᤍᤳᤜᤠ᤹ᤀᤥᤒᤠ ᤁᤢᤓᤠᤗᤠᤶ ᤑᤧᤱᤘᤠ ᤏᤢ ᤆᤢᤰᤘᤠ ᤗᤧᤵᤔᤠᤱ ᤔᤧᤒᤣᤃᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤘᤣ᤹ ᤔᤠᤱᤜᤠ᤹ ᤔᤧᤍᤡᤶᤍᤧᤶᤛᤡᤶᤔᤡᤴᤏᤧ᤹ᤀᤠᤱ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧ᤹ᤀᤥ॥

ᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤠ ᤔᤧᤴᤏᤠ᤺ᤵᤔᤧᤸᤗᤧ ᤁᤧᤎᤠᤒᤠ ᤛᤠᤱᤃᤪᤠᤜᤠ᤹

(ᤗᤧᤒᤡ ᥈᥌:᥇᥊-᥊᥌)

᥇᥋ ᤁᤖ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤗ ᤐᤳᤋᤠᤒᤠ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤏᤢ ᤁᤢᤎᤡᤶᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤱᤄᤧᤵᤛᤢᤶᤔᤡᤴᤏᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤜᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤧᤓᤃᤪ. ᤁᤴ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤂᤡᤏᤡ᤹ ᤛᤶᤎᤠᤱ ᤌᤠᤀᤠᤱ ᤋᤢᤰᤂᤣᤀᤥ ᤁᤧᤎᤩᤧ᤹ᤀᤡᤖᤥ.

᥇᥌ ᤂᤡᤏᤡ᤹ ᤕᤧᤰᤕᤰᤜᤠ᤹ᤀᤥ ᤛᤠᤱᤃᤪᤠ ᤌᤠᤖᤥ.

ᤂᤡᤏᤡ᤹ ᤐᤠᤱᤓᤣ᤹ ᤐᤠᤱᤈᤢᤶᤔᤥ ᤔᤠᤱᤍᤣ ᤌᤠᤖᤥ॥

᥇᥍ ᤂᤡᤏᤡ᤹ ᤏᤠ᤹ᤀᤡᤔᤠᤜᤠ᤹ᤀᤥ ᤜᤧᤰᤁᤩᤠᤱ

ᤑᤣ᤹ᤖᤢᤶ ᤛ᤹ᤔᤠ ᤂᤷᤒᤠᤜᤠ᤹ᤀᤥ ᤔᤠᤱᤍᤣ ᤛᤠᤱᤃᤪᤠ ᤌᤠᤖᤥ॥

᥇᥎ ᤂᤡᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤀᤥ.

ᤂᤧᤴᤏᤢ ᤛᤥᤛᤥᤖᤡᤰ ᤀᤡᤰᤋᤠᤵᤐᤥᤒᤠ ᤐᤥᤃᤢᤃᤧᤴ ᤁᤢᤈᤠᤀᤥ.

ᤐᤡᤳᤌᤰᤛᤠ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳᤛᤠᤳᤜᤠ᤹ᤀᤥ.

ᤔᤧᤰᤗᤢᤰ ᤔᤧ᤺ᤴᤍᤠ ᤔᤧᤸᤗᤢᤰᤛᤠ᤺ᤳ ᤔᤧ᤺ᤴᤍᤛᤠ᤺ᤳᤜᤠ᤹ᤀᤥ

ᤔᤠᤱᤍᤧ ᤛᤠᤱᤃᤪᤠ ᤌᤠᤖᤥ॥

᥇᥏ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤁᤧᤗᤠᤛᤡ᤹ ᤁᤧᤗ᤺ᤴᤍᤡᤸᤗᤧ

ᤂᤡᤏᤡ᤹ᤀᤥ ᤔᤠᤱᤍᤣ ᤛᤠᤱᤃᤪᤠ ᤌᤠᤖᤥ॥

᥈᥆ ᤂᤢᤏᤧ᤹ ᤁᤧᤏᤠ᤹ᤖᤢᤶᤔᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤂᤡᤔᤥ ᤁᤧᤶᤔᤧᤃᤡᤴᤗ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤛᤶᤎᤠᤱ ᤏᤢ ᤂᤡᤏᤡ᤹ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤀᤥ ᤔᤠᤱᤍᤣ ᤛᤠᤱᤃᤪᤠ. ᤜᤕᤱ ᤁᤡᤸᤗᤡᤱ ᤏᤢ ᤋᤢᤰᤂᤣ ᤗᤠᤰᤂᤣ ᤐᤥ᤺ड᤻ᤗ ᤆᤥᤃᤢ᤹॥

᥈᥇ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤒᤣᤃᤡᤖ ᤁᤧᤒᤳᤇᤡᤒᤠ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤔᤡᤱ ᤘᤖᤧᤱᤗᤧᤱ ᤔᤠᤖ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤢᤶᤔᤥ ᤛᤠ᤹ᤖᤡᤰ ᤕᤶᤒᤠ ᤔᤠᤱᤍᤢᤰᤔᤠ ᤐᤥ᤺ᤰᤗ ᤆᤥᤃᤢ᤹॥

᥈᥈ ᤌᤰ ᤁᤧᤜᤣᤒᤠ ᤁᤧᤈᤵᤐᤠ. ᤌᤠᤔᤠ. ᤀᤠᤜᤶᤜᤶᤒᤠ ᤋᤢᤰᤔᤠ. ᤔᤡᤀᤠᤍᤡᤰᤋᤡᤰᤐᤠ ᤀᤠᤀᤥ᤹ᤀᤥ᤹ᤒᤠ. ᤛᤠᤱᤕᤠᤰᤔᤠ. ᤛᤡᤱᤈ᤺ᤰ ᤀᤡᤃᤧᤛᤢ᤹ᤒᤠ ᤂᤢᤰᤘᤠᤔᤣ᤺ᤳ ᤏᤢ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤋᤢᤰᤔᤠᤜᤠ᤹ ᤋᤠᤖᤢᤀᤠᤱ ᤂᤡᤏᤡ᤹ ᤁᤧᤶᤔᤧᤃᤡᤴᤗ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤳᤋᤡ᤹॥

᥈᥉ ᤜᤧᤰᤁᤩᤠᤱ ᤂᤡᤏᤡ᤹ ᤛᤶᤎᤠᤱ ᤁᤧᤒᤵᤐᤠ ᤋᤠᤱᤛᤠᤱᤒᤠᤴ ᤁᤠᤛᤠ ᤜᤧᤰᤁᤣ ᤘᤜᤡᤳ ᤔᤧᤴᤎᤠᤔᤏᤠᤒᤠ ᤏᤢ ᤂᤡᤏᤡ᤹ ᤛᤡᤃᤠᤱᤒᤠ ᤂᤠᤶᤒᤠᤱᤅᤡᤴ ᤑᤧᤴᤈᤣ᤹ ᤜᤣᤰᤁᤣ ᤁᤢᤈᤠ ᤔᤧᤴᤎᤥ᤺ᤰᤔᤏᤠᤒᤠ ᤐᤥᤱ᤹॥

᥈᥊ ᤂᤡᤏᤡ᤹ ᤗᤠᤈᤣ᤹ᤀᤥ ᤁᤧᤎᤠᤒᤠ ᤐᤠᤱᤃᤧᤴᤍᤡᤱ ᤘᤜᤡᤳᤋᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤠᤶᤜᤡ᤺ᤰ ᤗᤢᤱᤜᤡ᤺ᤰ ᤐᤥ᤺ᤱᤗ ᤆᤥᤃᤢ᤹॥ ᤂᤡᤏᤡ᤹ ᤂᤠᤵᤐᤢᤌᤩᤱ ᤔᤧᤶᤔᤧᤰᤁᤣ ᤌᤠᤖᤡᤰ ᤋᤠᤱᤛᤠᤱᤒᤥᤗᤠᤶ ᤂᤧᤴ ᤂᤡᤏᤡ᤹ ᤛᤶᤎᤠᤱ ᤌᤠᤖᤥ॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤜᤠᤖᤡ ᤁᤧᤍᤩᤧ᤹ᤀᤡᤖ ᤁᤧᤕᤠ᤺ᤴᤍᤡ᤹॥ ᤂᤧᤱᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤂᤡᤏᤡ᤹ ᤗᤳᤇᤠ ᤗᤠᤶ ᤗᤠᤶᤒᤠ ᤁᤧᤒᤣᤃᤡ᤹ ᤁᤖ ᤂᤧᤱᤜᤠ᤹ᤗᤠᤶ ᤂᤡᤏᤡ᤹ ᤏᤢᤛᤡᤗᤠᤶ ᤗᤠᤶᤒᤠ ᤁᤧᤄᤧᤳᤋᤠᤛᤡ᤹॥ ᤂᤡᤏᤡ᤹ ᤁᤧᤍᤢᤔᤢᤶᤒᤠᤴ ᤔᤧᤏᤡᤛᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ ᤐᤃᤡ ᤔᤧᤃᤡ॥

᥈᥌ ᤂᤡᤏᤡ᤹ ᤁᤧᤛᤡᤒᤠ ᤌᤰᤜᤠ᤹ ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ ᤏᤢ ᤂᤠᤶᤒᤣ᤺ᤰᤁᤥᤒᤠ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤆᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤏᤠ᤺ᤵᤐᤠ ᤁᤧᤍᤣᤒᤠ ᤜᤠ᤺ᤳᤋᤠᤱ ᤔᤧᤜᤥᤵ॥

᥈᥍ ᤂᤡᤏᤡ᤹ ᤘᤣ᤺ᤵᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪᤒᤠ ᤜᤥ᤹. ᤏᤧᤰᤛᤠ ᤁᤧᤒᤥᤒᤠ. ᤜᤥᤖᤡᤰ ᤁᤧᤀᤥ᤹ᤒᤠ ᤑᤰᤘᤠᤗᤧ᤺ᤱᤘᤠ ᤏᤢ ᤏᤧᤰᤛᤠ ᤁᤧᤛᤥᤒᤠ ᤋᤢᤰᤔᤠᤸᤗᤧ ᤁᤧᤍᤖᤡᤖ ᤁᤧᤕᤠ᤺ᤴᤍᤡ᤹॥

᥈᥎ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤏᤠᤱᤏᤠᤱ ᤌᤠᤵᤌᤠᤵ ᤗ᤹ᤔᤠ. ᤔᤡᤰᤑ᤺ᤶᤒᤠ ᤐᤥᤱᤔᤠ ᤏᤢ ᤏᤡᤱᤘᤠ᤹ ᤔᤢᤍᤱ ᤆᤠᤔᤠ ᤋᤢᤰᤔᤧᤸᤗᤧ ᤁᤧᤍᤖᤡᤖ ᤁᤧᤕᤠ᤺ᤴᤍᤡ᤹॥

᥈᥏ ᤔᤡᤰᤑ᤺ᤶᤒᤧᤸᤗᤧ ᤂᤠᤔᤠᤰᤔᤥ ᤛᤛᤵ ᤛᤛᤵ ᤛᤵᤛᤢᤒᤠ ᤁᤢᤀᤡᤛᤡ᤺ᤰ ᤗᤧᤴᤍᤡᤰ ᤔᤛᤣᤖᤠ ᤂᤡᤏᤡ᤹ ᤗᤠᤱᤃᤧᤄᤣᤃᤡ᤹॥ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤁᤢᤗᤡᤱᤍᤥ ᤔᤧᤱᤃᤧᤵᤔᤏᤠᤒᤠ ᤁᤧᤒᤥ᤺ᤰᤂᤡ᤹॥ ᤂᤡᤏᤡ᤹ ᤋᤠᤱᤃᤧᤛᤧ᤺ᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤆᤰᤔᤧᤸᤗ᤹ᤀᤣ ᤁᤧᤶᤕᤢᤰᤋᤡ ᤁᤧᤶᤏᤠᤵᤋᤡ᤹॥

᥉᥆ ᤂᤡᤏᤡ᤹ᤏᤢ ᤐᤠᤴ ᤁᤧᤒᤢ᤹ᤔᤠᤀᤠᤱ ᤁᤧᤕᤧᤵᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤘᤣ᤹ ᤔᤏᤠ᤺ᤸᤗᤧ ᤋᤣ᤹ᤖᤢ᤹ ᤜᤧᤰᤁᤩᤠᤱ ᤑᤧᤳᤗᤠ᤺ᤴᤍᤢ᤹॥ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤜᤡᤶᤔᤥ ᤂᤡᤏᤡ᤹ ᤀᤠᤵᤑᤣᤰ ᤕᤢᤱᤔᤠ ᤁᤧᤱᤄᤥᤛᤢᤶᤔᤡᤴ᤹॥ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤧᤗᤣ᤺ᤳᤋᤢᤶ᤹. ᤂᤧᤸᤗᤧ ᤁᤢᤈᤠ᤹ᤀᤡᤴ ᤀᤠᤵᤑᤣᤰ ᤛᤠ᤹ᤔᤠ ᤁᤧᤱᤄᤥᤛᤢᤶᤔᤡᤴ᤹॥

᥉᥇ ᤂᤡᤏᤡ᤹ ᤔᤡᤰ ᤋᤃᤡ ᤔᤧᤛᤥ᤺ᤴᤍᤢᤒᤠ ᤀᤠᤵᤑᤣᤰ ᤐᤡᤳᤇᤠ᤺ᤴ ᤂᤡᤏᤡ᤹ ᤆᤠᤔᤠ ᤁᤧᤱᤄᤥᤛᤢᤶᤔᤡᤴ᤹॥ ᤂᤡᤏᤡ᤹ᤗᤠᤶ ᤛᤠᤰᤁᤧᤸᤗᤧᤰ ᤁᤧᤶᤏᤠᤵᤋᤡ ᤁᤧᤶᤍᤣ᤹ᤖᤡᤒᤠ ᤀᤍᤱᤅᤡᤴ ᤔᤧᤴᤏᤢ᤺ᤰᤋᤢᤴ ᤁᤧᤔᤧᤶᤒᤡᤖᤡᤴ᤹॥ ᤂᤡᤏᤡ᤹ ᤔᤧᤸᤗᤢᤰᤁᤡᤴ ᤂᤡᤏᤡ᤹ ᤏᤡᤱᤔᤡᤜᤠ᤹ ᤔᤧᤒᤡᤖᤢᤛᤡ᤹. ᤁᤖ ᤂᤧᤴ ᤏᤢ᤺ᤰᤔᤠᤖᤧ ᤗᤠᤃᤡ ᤜᤠ᤺ᤳᤗᤧᤀᤠᤱ ᤁᤧᤶᤓᤠ᤹ᤖᤡᤴ᤹॥

᥉᥈ ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤘᤣ᤹ᤛ᤻ᤔᤠ ᤛᤢᤘᤠᤱᤜᤠ᤹ ᤔᤧᤒᤡᤖᤢᤛᤡ᤹. ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰᤔᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶ ᤀᤥᤃᤧᤔᤧᤳᤋᤢᤶᤔᤡᤸᤗᤧ ᤂᤡᤏᤡ᤹ ᤔᤡᤰᤁᤡᤴ ᤜᤧ᤺ᤳᤋᤠᤱᤒᤠ ᤐᤥᤱ᤹॥ ᤁᤖ ᤂᤧᤱᤜᤠ᤹ ᤘᤣ᤹ ᤗᤠᤈᤣ᤹ᤗᤠᤶ ᤏᤢ᤺ᤰᤔᤠ ᤋᤠ᤺ᤵᤔᤠᤛᤡ ᤂᤡᤏᤡ᤹ ᤁᤧᤴᤇᤢᤰᤋᤢᤶᤛᤡᤶᤔᤡᤴ᤹॥

᥉᥉ ᤂᤡᤏᤡ᤹ ᤗᤠᤈᤣ᤹ᤀᤥ ᤛᤩᤠᤱᤔᤧᤴᤍᤠᤱ ᤁᤧᤈᤥᤃᤢᤶᤒᤠ ᤁᤢᤈᤠᤴ ᤁᤢᤛᤣ᤺ᤴ ᤏᤡᤔᤧᤴᤍᤧᤵᤔᤏᤠᤒᤠ ᤛᤢᤘᤠᤱᤜᤠ᤹ᤖᤧ ᤔᤧᤈᤔᤧᤍᤣᤛᤢ᤹. ᤜᤧᤰᤁᤩᤠᤱ ᤂᤡᤏᤡ᤹ᤃ ᤂᤡᤏᤡ᤹ ᤜᤡᤱᤜᤡᤱ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤳᤋᤡᤀᤠᤱ ᤁᤧᤶᤕᤢᤰᤋᤡ᤹॥

᥉᥊ ᤂᤡᤏᤡ᤹ ᤔᤡᤰᤁᤡᤸᤗᤧ ᤏᤡᤛᤢᤒᤠ ᤏᤡᤕᤠᤖᤠ ᤐᤠ᤺ᤴᤜᤠ᤹ ᤀᤥᤃᤧᤔᤧᤳᤋᤢᤶᤔᤡᤸᤗᤧ ᤂᤡᤏᤡ᤹ ᤁᤧᤏᤠᤰᤂᤡ ᤁᤧᤒᤣᤃᤡ᤹॥

᥉᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤌᤢᤱᤒᤥ᤹ ᤏᤢ ᤗᤠᤱ ᤜᤧᤰᤁᤩᤠᤱ ᤌᤧᤃᤣ᤺ᤰᤁᤠᤱ ᤕᤥ ᤗᤠᤱᤍᤠᤵᤐᤣ᤹ᤀᤥ ᤌᤠᤖᤡᤰ ᤁᤧᤘᤠᤶᤒᤠ. ᤔᤧᤴᤘᤣ᤺ᤵᤔᤏᤠᤒᤠ ᤁᤧᤍᤢᤰᤐᤠ ᤜᤥ᤹ᤀᤡᤸᤗᤧ ᤁᤧᤍᤢᤃᤡᤖ ᤁᤧᤕᤠ᤺ᤴᤍᤡ᤹॥

᥉᥌ ᤂᤡᤏᤡ᤹ ᤏᤢ ᤂᤡᤏᤡ᤹ ᤕᤢᤰᤋᤡᤱ ᤁᤧᤈᤥᤃᤢᤶᤒᤠ ᤜᤠᤱᤅᤡᤴ. ᤂᤡᤏᤡ᤹ ᤏᤢ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤁᤢᤛᤣ᤺ᤴ ᤔᤧᤴᤏᤡ᤺ᤳᤋᤢᤴᤇᤡᤶᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤏᤠ᤺ᤳᤋᤡ ᤁᤧᤍᤣᤛᤡ᤹. ᤂᤶᤓᤩᤠᤱ ᤂᤧᤵᤔᤥ ᤛᤡᤱ ᤏᤢ ᤗᤢᤱ ᤔᤠᤱᤜᤠ᤹ ᤂᤡᤏᤡ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ᤹॥

᥉᥍ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤏᤠ᤺ᤳᤋᤡ ᤁᤧᤍᤣᤛᤡᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤏᤡᤛᤡᤀᤠᤱ ᤆᤡᤈᤡᤱ ᤕᤱᤔᤠ ᤔᤧᤛᤡ. ᤜᤧᤰᤁᤩᤠᤱ ᤗᤳᤇᤠ ᤁᤡᤵᤔᤠ ᤁᤧᤄᤢᤒᤠ ᤁᤢᤒᤡ ᤏᤢ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤁᤧᤒᤥ᤺ᤰᤂᤡ᤹॥

᥉᥎ ᤀᤡᤰᤋᤠᤵᤐᤥ ᤂᤡᤏᤡ᤹ ᤕᤖᤡᤰ ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤖᤢᤶ᤹. ᤁᤖ ᤆᤒᤧ᤺ᤳᤇᤡᤰᤗᤰ ᤁᤢᤈᤠ ᤁᤧᤛᤢᤵᤛᤢᤶ᤹. ᤌᤣᤀᤠᤱᤓᤧᤸᤗᤧ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢ᤹॥

᥉᥏ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤧᤃᤣ᤺ᤳᤋᤢᤶ᤹ ᤜᤧᤰᤁᤩᤠᤱ ᤁᤢᤈᤠ᤹ ᤌᤥ᤺ᤰᤗ ᤁᤧᤕᤠ᤺ᤴᤍᤢᤶ᤹. ᤁᤖ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤌᤢᤱᤔᤠ ᤏᤢ ᤆᤧᤸᤗᤧᤰᤛᤣ᤹ ᤛᤢᤶᤔᤠ ᤁᤧᤱᤄᤥᤛᤢᤶᤔᤡᤴ᤹. ᤌᤣᤀᤠᤱᤓᤧᤸᤗᤧ ᤑᤣ᤹ᤒᤠ᤺ᤳᤜᤠ᤹ᤖᤧ ᤂᤧᤴ ᤔᤧᤈᤔᤧᤍᤣᤛᤢ᤹॥

᥊᥆ ᤗᤠᤈᤣ᤹ ᤁᤧᤖᤧᤰ ᤂᤡᤏᤡ᤹ ᤆᤤᤋᤢᤏᤜᤠ᤹ ᤁᤧᤗᤣ᤺ᤳᤋᤢᤶ᤹. ᤁᤖ ᤂᤡᤏᤡ᤹ ᤏᤡ᤺ᤱᤃᤣ᤹ ᤕᤢᤔᤠ ᤁᤧᤱᤄᤥᤛᤢᤶᤔᤡᤴ᤹. ᤌᤣᤀᤠᤱᤓᤧᤸᤗᤧ ᤆᤤᤋᤢᤏᤧᤸᤗᤧ ᤁᤢᤈᤠ᤹ᤜᤠ᤹ ᤂᤠᤶᤒᤠᤱᤅᤥ ᤔᤰᤌᤠᤒᤣ᤺ᤰ॥

᥊᥇ ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤔᤧᤘᤠ᤹. ᤁᤖ ᤂᤡᤏᤡ᤹ ᤂᤧᤱᤜᤠ᤹ ᤁᤵᤔᤠ ᤁᤧᤱᤄᤥᤛᤢᤶᤛᤡᤔᤡᤴ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ᤹॥

᥊᥈ ᤂᤡᤏᤡ᤹ ᤛᤡᤱᤒᤢᤱᤜᤠ᤹ ᤏᤢ ᤗᤠᤈᤣ᤹ᤀᤥᤒᤠ ᤀᤡᤰᤋᤠᤵᤜᤠ᤹ ᤁᤧᤖᤧᤰ ᤏᤡ᤺ᤱᤄᤢᤰᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢ᤹॥

᥊᥉ ᤂᤡᤏᤡ᤹ ᤗᤢᤶᤔᤥ ᤕᤠᤱᤃᤧᤎᤥ᤺ᤰᤐᤠ ᤘᤣ᤹ ᤗᤠᤈᤣ᤹ᤒᤠᤴ ᤂᤡᤏᤡ᤹ᤏᤢ᤺ᤸᤗᤧ ᤌᤥᤎᤥ᤺ᤰᤐᤠ ᤐᤥ᤺ᤱᤗ ᤐᤣᤰ. ᤁᤖ ᤂᤡᤏᤡ᤹ ᤕᤥᤕᤥᤰ ᤁᤧᤒᤥ᤺ᤰᤂᤡᤖ ᤁᤧᤒᤣᤃᤡ᤹॥

᥊᥊ ᤂᤧᤸᤗᤧ ᤂᤡᤏᤡ᤹ ᤛᤡᤱᤏᤠᤳ ᤁᤧᤒᤡᤖᤡ᤹. ᤁᤖ ᤂᤡᤏᤡ᤹ ᤂᤧᤴ ᤛᤡᤱᤏᤠᤳ ᤁᤧᤶᤒᤡᤖᤢᤶᤔᤡᤴ᤹॥ ᤂᤧᤴ ᤆᤠᤜᤡ᤺ᤴ ᤋᤃᤠᤱ ᤐᤥᤱ᤹. ᤁᤖ ᤂᤡᤏᤡ᤹ᤃ ᤀᤣᤃᤠᤱ ᤁᤧᤒᤥ᤺ᤰᤂᤡ᤹॥

᥊᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱᤜᤠ᤹ ᤏᤢ ᤌᤡᤶᤜᤠ᤹ ᤋᤡᤶᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴᤏᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤔᤧᤶᤔᤧᤰᤁᤣ ᤌᤠᤖᤡᤰ ᤁᤴ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤂᤡᤏᤡ᤹ ᤛᤶᤎᤠᤱ ᤌᤠᤀᤠᤱ ᤋᤢᤰᤂᤣᤀᤥ ᤁᤧᤎᤩᤧ᤹ᤀᤡᤖᤥ॥

᥊᥌ ᤂᤡᤏᤡ᤹ ᤏᤢ ᤂᤡᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤂᤧᤴ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤐᤠ᤺ᤴᤜᤠ᤹ ᤐᤥᤱ᤹॥

᥊᥍ ᤂᤡᤏᤡ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤘᤧᤳᤋᤧᤛᤖᤧ ᤁᤧᤃᤳᤋᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤋᤩᤧᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤁᤧᤶᤔᤧᤳᤋᤢᤶᤔᤡᤴ᤹॥

᥊᥎ ᤁᤸᤗᤧᤆᤥᤃᤢᤸᤗᤧ ᤛᤠᤰᤔᤧᤴᤈᤠ. ᤘᤔᤧᤴᤎᤢᤱ. ᤗᤧᤰᤆᤠ᤹ ᤏᤢ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤎᤩᤧ᤹ᤀᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤐᤠᤱᤄᤢ ᤋᤠᤛᤢᤛᤡᤒᤠ ᤏᤡᤱᤔᤡᤜᤠ᤹ ᤕᤠ᤺ᤶᤒᤰ ᤁᤧᤈᤥᤃᤢᤶ ᤁᤧᤒᤡᤖᤢᤶᤛᤡᤶ᤹॥ ᤂᤢᤏᤧ᤹ ᤂᤡᤏᤡ᤹ ᤂᤠᤵᤐᤢᤌᤩᤱ ᤁᤧᤶᤔᤧᤰᤂᤡᤴᤗ ᤌᤠᤖᤡᤰ ᤂᤡᤏᤡ᤹ ᤑᤰᤋᤠᤱᤅᤥ ᤑᤧᤴᤈᤣ᤹ ᤂᤧ᤺ᤵᤛᤡᤱᤅᤡᤴ ᤑᤳᤇᤢ ᤁᤧᤒᤡᤖᤡ᤹॥

᥊᥏ ᤕᤜᤘᤣ ᤍᤠᤱᤒᤧᤸᤗᤧ ᤔᤠ᤺ᤱᤄᤠᤗᤠᤶ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠᤛ᤻ᤔᤠ ᤁᤢᤕᤠᤀᤥᤏᤢ ᤛᤢᤒᤢᤒᤢᤏᤠ ᤁᤰᤁᤑᤡ᤺ᤰᤔᤠᤸᤗᤧ ᤔᤢ ᤑᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤠ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠ ᤗᤳᤇᤠ ᤛᤢᤘᤠᤱᤛ᤻ᤔᤠ ᤔᤏᤠᤜᤠ᤹ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤋᤠᤖᤢᤛᤡ᤹.

᥋᥆ ᤁᤢᤗᤢᤱᤔᤠ᤹ᤀᤥ ᤁᤢᤶᤒᤪᤡᤰ ᤁᤧᤕᤢᤱᤒᤠ ᤛᤢᤘᤠᤱᤛ᤻ᤔᤠ ᤔᤏᤠᤜᤠ᤹ᤖᤧ ᤁᤠᤵᤐᤥ ᤋᤢᤶᤛᤠᤜᤠ᤹ ᤏᤠᤔᤧᤴᤇᤠ᤹ᤖᤢᤛᤡᤴ᤹ ᤜᤧᤰᤁᤩᤠᤱ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤂᤢᤴᤇᤡ᤹ ᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤏᤧᤴ᤹॥

᥋᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤐᤡᤳᤌᤰᤛᤠᤜᤠ᤹ᤀᤥᤒᤠ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳᤛᤠᤳᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥᤒᤠ ᤔᤧᤸᤗᤢᤰ ᤔᤧ᤺ᤴᤍᤛᤠ᤺ᤳᤜᤠ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤈᤣ᤹ᤀᤥᤒᤠ ᤁᤢᤈᤠᤜᤠ᤹ ᤂᤡᤏᤡ᤹ ᤁᤧᤔᤧᤃᤡᤖ ᤕᤠᤖᤡᤰ ᤔᤧᤈᤔᤧᤍᤣᤛᤢ᤹॥ ᤂᤡᤏᤡ᤹ ᤂᤠᤵᤐᤢᤌᤩᤱ ᤁᤧᤒᤥ᤺ᤰᤂᤡᤖ ᤕᤠᤖᤡᤰ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ. ᤆᤤᤋᤢᤏ ᤏᤡ᤺ᤱᤃᤣ᤹. ᤐᤡᤳᤌᤰᤛᤠᤜᤠ᤹ᤀᤥᤒᤠ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳᤛᤠᤳᤜᤠ᤹ ᤀᤡᤃᤪ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤀᤥᤒᤠ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤔᤧᤸᤗᤢᤰ ᤔᤧ᤺ᤴᤍᤛᤠ᤺ᤳᤜᤠ᤹ᤀᤥ ᤁᤢᤓᤠ ᤌᤣᤀᤠᤱ ᤔᤧᤸᤗᤧᤖᤢᤴ᤹॥

᥋᥈ ᤂᤡᤏᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹ ᤁᤡᤷᤃᤵ ᤔᤧᤃᤒᤢ ᤔᤧᤏᤧᤛ᤻ᤛᤢ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤕᤢᤰᤂᤢᤶᤒᤠ ᤗᤠᤈᤣ᤹ ᤁᤧᤖᤧᤰᤐᤠ ᤁᤣ᤺ᤶᤒᤠ ᤗᤢᤱᤎᤠᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤗᤢ᤺ᤴᤍᤢ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤔᤠ ᤁᤧᤀᤡ᤺ᤳᤋᤡᤒᤠ ᤁᤧᤖᤧᤰ ᤗᤠᤈᤣ᤹ ᤁᤢᤗᤧ᤺ᤶ ᤂᤧᤱᤜᤠ᤹ᤖᤧ ᤕᤧᤰᤕᤰᤜᤠ᤹ ᤌᤰᤔᤠ ᤂᤡᤏᤡ᤹ ᤁᤡᤷᤃᤵ ᤁᤧᤶᤃᤒᤡ᤹॥

᥋᥉ ᤁᤡᤷᤃᤵ ᤁᤧᤶᤃᤒᤡᤒᤠ ᤕᤧᤶᤔᤥ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤋᤢᤰᤂᤣ ᤁᤧᤶᤈᤠ᤺ᤳᤋᤡᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤔᤢ᤹ᤀᤡᤍᤠᤱᤛᤠ. ᤀᤠᤵᤑᤣᤰ ᤛᤠᤜᤠ᤹ᤀᤠᤱ ᤂᤡᤏᤡ᤹ ᤁᤧᤈᤠᤶᤛᤡᤶ᤹॥

᥋᥊ ᤂᤡᤏᤡ᤹ᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤢᤛᤢᤳᤏᤠ ᤁᤧᤏᤢ᤹ᤒᤠ ᤏᤢ ᤛᤠ᤹ᤖᤡᤰ ᤛᤡᤶᤛᤡᤶᤒᤠ ᤔᤏᤠ᤺ᤸᤗᤧᤀᤠᤱ ᤀᤠᤵᤑᤣᤰ ᤁᤢᤴᤛᤠ᤹. ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤔᤠ ᤁᤢᤔᤣ᤺ᤳᤋᤡᤴ ᤜᤧᤰᤁᤩᤠᤱ ᤁᤧᤍᤠᤱᤒᤠ ᤀᤅᤧ᤺ᤰᤘᤠ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴ᤹॥

᥋᥋ ᤁᤶᤓᤩᤠᤖᤡᤰ ᤛᤠ᤹ᤖᤡᤰᤁᤠᤱ ᤐᤥᤱ᤹. ᤂᤢᤏᤧ᤹ ᤆᤖ ᤕᤢᤱᤒᤠ ᤀᤅᤧ᤺ᤰᤘᤠ ᤁᤢᤛ᤻ᤛᤠᤜᤠ᤹ᤗᤠᤶᤒᤠᤒᤠ ᤛᤠᤴ ᤘᤣ᤹ ᤜᤠ᤺ᤳᤋᤠᤱ ᤔᤧᤒᤡᤖᤢᤴ᤹॥ ᤏᤡᤱᤔᤡᤜᤠ᤹ᤖᤧ ᤂᤡᤏᤡ᤹ ᤕᤧᤰᤕᤰᤜᤠ᤹ ᤁᤡᤷᤃᤵ ᤔᤧᤃᤒᤢ ᤔᤧᤏᤧᤛ᤻ᤛᤢᤒᤠ ᤛᤠ᤹ᤖᤡᤰ ᤕᤶᤒᤠ ᤋᤢᤰᤂᤣᤀᤥ ᤂᤧᤴ ᤔᤏᤠᤀᤥ ᤘᤣ᤹ ᤌᤧᤔᤠ᤺ᤴᤏᤠᤱ ᤔᤧᤍᤠᤱᤏᤧᤴ ᤔᤧᤕᤠ᤺ᤰᤏᤧᤴ᤹॥

᥋᥌ ᤂᤡᤏᤡ᤹ᤀᤥᤔᤠ ᤁᤢᤛᤢᤳᤏᤠ ᤁᤧᤏᤢ᤹ᤒᤠ ᤏᤢ ᤛᤠ᤹ᤖᤡᤰ ᤛᤡᤶᤛᤡᤶᤔᤠ. ᤂᤠᤶᤒᤠᤱᤅᤥᤀᤠᤱ ᤁᤢᤗᤠᤱᤕᤥᤰ ᤔᤧᤴᤎᤠᤔᤏᤠᤔᤠ ᤁᤢᤛᤢᤳᤏᤠ ᤁᤧᤏᤢ᤹ᤔᤠ ᤏᤢ ᤛᤡᤶᤛᤡᤶ ᤁᤧᤗ᤹ᤔᤠ ᤔᤧᤴᤇᤢᤔᤠ᤺ᤸᤗᤧ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤏᤢ ᤀᤠᤵᤑᤣᤰ ᤁᤢᤛ᤻ᤛᤠᤜᤠ᤹

᥋᥍ ᤂᤢᤏᤧ᤹ ᤁᤢᤛ᤻ᤛᤠ ᤕᤠᤱᤍᤠᤱᤅᤥᤗᤠᤶ ᤁᤧᤗ᤺ᤶᤒᤠ ᤐᤧ᤹ᤜᤡ᤺ᤴ ᤏᤢ ᤂᤢᤏᤧ᤹ ᤌᤠᤵᤋᤢᤛᤡᤒᤠ ᤀᤠᤶᤒᤪᤧ᤺ᤱᤘᤠ ᤁᤢᤛ᤻ᤛᤠᤜᤠ᤹ᤗᤠᤶᤒᤠᤒᤠ ᤛᤠ᤺ᤴᤏᤠᤱ ᤆᤠᤔᤠᤖᤧ ᤗᤠᤃᤡ ᤐᤡᤔᤠᤛᤡ ᤔᤧᤍᤧᤴᤏᤧᤴ᤹॥ ᤂᤢᤏᤧ᤹ ᤁᤢᤛᤰᤔᤠ ᤜᤡ᤺ᤰᤜᤡ᤺ᤰ ᤁᤧᤗ᤹ᤔᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤡᤷᤃᤵ ᤁᤵᤔᤠ ᤕᤧᤶᤔᤥ ᤏᤡᤱᤔᤡᤜᤠ᤹ᤖᤧ ᤂᤡᤏᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤂᤡᤏᤡ᤹ ᤋᤢᤰᤂᤣ ᤁᤧᤶᤈᤠ᤺ᤳᤋᤡᤒᤠ ᤛᤠ᤹ᤖᤡᤰ ᤕᤶᤒᤠ ᤋᤢᤰᤂᤣᤀᤥ ᤂᤧᤸᤗᤧ ᤛᤫᤠ᤺ᤳᤋᤠᤱ ᤂᤧᤴ ᤛᤠᤴ ᤀᤠᤵᤑᤣᤰ ᤆᤠᤔᤠ ᤏᤡᤱᤘᤠ᤹ ᤆᤥᤃᤢ᤹॥

᥋᥎ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤔᤡᤍᤡᤱᤃᤧᤴ ᤁᤡᤵᤔᤠᤃᤧᤄᤢᤒᤠ ᤁᤢᤔᤡᤱᤅᤥ ᤁᤧᤱᤃᤡᤛᤡᤴ ᤜᤧᤰᤁᤩᤠᤱ ᤂᤡᤏᤡ᤹ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤧᤖᤧᤰ ᤁᤢᤒᤠ᤺ᤴᤈᤠᤰ ᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤧᤓᤃᤪ.

᥋᥏ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤢ ᤂᤡᤏᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ᤀᤥ ᤁᤡᤵᤔᤠᤃᤧᤄᤢᤒᤠ. ᤌ᤺ᤵᤔᤧᤴᤍᤧᤵᤔᤏᤠᤒᤠ ᤏᤢ ᤆᤰᤔᤧᤸᤗ᤹ᤒᤠ ᤋᤢᤰᤂᤣᤜᤠ᤹ ᤜᤧᤰᤁᤩᤠᤱ ᤜᤠᤖᤠᤘᤖᤠ᤹ ᤔᤧᤴᤘᤣ᤺ᤵᤔᤏᤠᤒᤠ ᤛᤠ᤹ᤖᤡᤰ ᤕᤶᤒᤠ ᤋᤢᤰᤔᤠᤜᤠ᤹ ᤋᤠᤖᤢᤖᤥ॥

᥌᥆ ᤔᤡᤛᤪᤒᤠ ᤋᤢᤰᤔᤠᤜᤠ᤹ᤗᤠᤶ ᤂᤡᤏᤡ᤹ ᤁᤧᤃᤡᤛᤡᤀᤠᤱ ᤘᤕᤧ. ᤂᤧᤴ ᤁᤧᤖᤧᤰ ᤋᤢᤰᤔᤠᤜᤠ᤹ ᤂᤢᤏᤧ᤹ ᤂᤡᤏᤡ᤹ᤀᤥ ᤋᤠᤖᤢᤖᤥ. ᤜᤧᤰᤁᤩᤠᤱ ᤂᤧᤴ ᤋᤢᤰᤔᤠᤜᤠ᤹ ᤂᤡᤏᤡ᤹ᤀᤥ ᤂᤡᤶᤛᤡᤱ᤹॥

᥌᥇ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤖᤡᤰᤐᤠ ᤋᤢᤰᤔᤠ ᤏᤢ ᤁᤧᤛᤠᤰᤐᤠ ᤋᤢᤰᤂᤣᤜᤠ᤹ᤀᤠᤱ ᤂᤡᤏᤡ᤹ ᤔᤧᤶᤔᤧᤰᤁᤣ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ᤀᤥ ᤋᤠᤖᤢ᤹॥

᥌᥈ ᤋᤃᤡ ᤂᤡᤏᤡ᤹ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤕᤠᤖᤡᤰ ᤁᤧᤘᤠ᤹ᤒᤠᤜᤠ᤹ ᤛᤢ᤺ᤸᤗᤡᤰ ᤌᤡᤰᤗᤰ ᤁᤧᤍᤠᤅᤡ ᤁᤧᤕᤠ᤺ᤰᤋᤡ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ॥

᥌᥉ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤋᤩᤧᤖ ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠ ᤏᤢ ᤁᤧᤒᤥ᤺ᤴᤍᤡ ᤁᤧᤎᤧ᤹ᤖᤡᤖ ᤆᤥᤃᤢ. ᤀᤠᤸᤗ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤖ ᤂᤡᤏᤡ᤹ ᤂᤠᤵᤐᤢᤌᤩᤱ ᤁᤧᤈᤥᤃᤡᤀᤠᤱ ᤁᤧᤔᤧᤰᤂᤡ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠ᤺ᤵᤔᤠ ᤁᤧᤈᤥᤃᤡᤒᤠ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤜᤠ᤹ᤕᤠᤰ ᤁᤧᤀᤠᤃᤡ᤹॥

᥌᥊ ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤗᤳᤇᤠ ᤁᤢᤕᤠᤀᤥᤏᤢ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤘᤣ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤁᤧᤛᤧᤛᤡ᤹॥ ᤂᤧᤵᤔᤥ ᤂᤡᤏᤡ᤹ᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤛᤡᤶᤔᤡᤴᤒᤠ ᤜᤧᤰᤁᤩᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤛᤡᤴᤒᤠ ᤛᤡᤱ ᤏᤢ ᤗᤢᤱᤗᤠᤶ ᤔᤧᤈᤥᤃᤢᤛᤡᤒᤠ ᤘᤣ᤹ ᤔᤠᤱᤜᤠ᤹ ᤂᤡᤏᤡ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ᤹॥

᥌᥋ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤢᤖᤡᤰ ᤋᤠᤖᤡᤰᤁᤠᤱ ᤕᤢᤱᤔᤠ ᤁᤧᤱᤄᤥᤛᤢᤶᤔᤡᤴ. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤱᤋᤥ᤹ᤓᤣ᤺ᤳ ᤏᤠ᤺ᤶᤔᤠᤍᤧᤴᤏᤠᤱ ᤁᤧᤱᤄᤥᤛᤢᤶᤔᤡᤴ॥ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ. ᤜᤠᤱᤔᤠᤖᤧ ᤜᤠᤱᤔᤠᤖᤧ ᤔᤡᤰᤁᤥ ᤛᤢᤖᤡ᤺ᤳ ᤗᤠ᤺ᤵᤔᤠ ᤏᤢ ᤏᤡᤱᤘᤠ᤹ ᤛᤪᤥ᤺ᤴ ᤁᤧᤗ᤹ᤒᤠ ᤆᤥᤃᤢ ᤁᤧᤒᤡᤖᤡ᤹॥

᥌᥌ ᤂᤡᤏᤡ᤹ ᤆᤰᤔᤧᤸᤗ᤹ᤀᤣ ᤕᤥᤏᤠᤎᤥᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤜᤡᤅᤡ᤹॥ ᤛᤧᤴᤍᤡᤰ ᤗᤧᤴᤍᤡᤰ ᤁᤡᤔᤠᤖᤧ ᤆᤡᤖᤡᤶᤗᤡᤶᤏᤠ ᤁᤧᤕᤰᤂᤡ᤹ ᤜᤧᤰᤁᤩᤠᤱ ᤀᤠᤛᤡᤛᤡᤒᤠ ᤁᤡᤔᤧᤸᤗᤧ ᤂᤡᤏᤡ᤹ ᤆᤰᤔᤧᤸᤗ᤹ᤀᤣ ᤁᤧᤃᤡᤛᤡ᤹॥

᥌᥍ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤐᤃᤡ ᤁᤧᤃᤡᤛᤡᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤂᤡᤏᤡ᤹ ᤔᤡᤰᤁᤡᤸᤗᤧ ᤏᤡᤛᤢᤒᤠ ᤏᤡᤕᤠᤖᤠ᤺ᤸᤗᤧ ᤆᤥᤃᤢᤸᤗᤧ ᤋᤠᤏᤠᤶ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ᤹. “ᤕᤢ᤺ᤴᤇᤡᤰ ᤐᤥ᤺ᤱᤅᤡᤸᤗᤧᤃᤔᤧᤴ ᤏᤢ᤹ᤒᤠᤔᤧᤴ᥄” ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤁᤧᤒᤠ᤺ᤳᤋᤢᤶ᤹. “ᤋᤠᤏᤠᤶ ᤂᤠᤀᤥ᤺ᤳᤋᤡᤸᤗᤧᤃᤔᤧᤴ ᤏᤢ᤹ᤒᤠᤔᤧᤴ᥄”

᥌᥎ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤔᤡᤛᤪ ᤗᤠᤈᤣ᤹ᤀᤥ ᤕᤠᤱᤏᤠ ᤔᤧᤏᤢ᤺ᤰᤏᤡᤱᤅᤡᤴ ᤐᤠ᤺ᤳᤋᤢᤀᤠᤱ ᤘᤕᤧᤛᤠᤱ ᤘᤠᤗᤠᤎᤠᤜᤠ᤹ᤗᤠᤶ ᤂᤢᤏᤧ᤹ ᤂᤧᤵᤔᤥ ᤕᤠᤶᤔᤥ ᤕᤠᤱᤏᤠ ᤁᤧᤒᤠᤱᤄᤡ᤹॥ ᤂᤧᤵᤔᤥ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤕᤥᤃ᤻ᤒᤠ ᤕᤥᤃ᤻ᤔᤠ ᤐᤥᤱᤔᤠᤖᤧ ᤗᤠᤃᤡ ᤂᤡᤏᤡ᤹ ᤀᤠᤵᤑᤣᤰ ᤛᤱᤔᤠᤛᤡᤱ ᤋᤶᤛᤡᤱ ᤁᤧᤈᤥᤃᤢᤶ᤹. ᤁᤖ ᤜᤠ᤺ᤳᤗᤧᤀᤠᤱ ᤂᤡᤏᤡ᤹ ᤁᤧᤴᤀᤡᤅᤡᤴᤗᤥ॥

ᤔᤥᤀᤠᤒ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵ

᥈᥏

ᤜᤥᤖᤣᤒa ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴᤏᤢ᤺ᤸᤗᤧ ᤘᤣ᤹ ᤔᤥᤀᤠᤒ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤔᤠᤱᤜᤢᤵᤐᤡᤸᤗᤧᤴ ᤐᤠ᤺ᤴᤍᤠᤱᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣᤖᤥ॥

᥈ ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ-

ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪ ᤗᤠᤈᤣ᤹ᤀᤥ ᤑᤠᤖᤥᤴ. ᤂᤢᤏᤧ᤹ ᤁᤧᤖᤧᤰ ᤁᤢᤕᤢᤰᤛᤠᤒᤠᤜᤠ᤹ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤈᤣ᤹ᤀᤥ ᤂᤡᤏᤡ᤹ᤀᤣ ᤋᤃᤡ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹॥

᥉ ᤕᤶᤒ᤻ᤕᤶᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹. ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤏᤢ ᤂᤧᤴ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤀᤠᤵᤑᤣᤰ ᤂᤡᤏᤡ᤹ ᤔᤡᤰᤁᤡᤸᤗᤧ ᤁᤧᤏᤡᤛᤢᤶ॥

᥊ ᤁᤖ ᤀᤠᤀᤡᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹. ᤏᤡᤔᤠ ᤔᤡᤰ ᤏᤢ ᤂᤧᤶᤔᤠ ᤏᤧᤓᤠᤰ ᤔᤧᤶᤒᤡᤀᤣ ᤁᤧᤃᤳᤋᤡ᤹॥

᥋ ᤜᤣᤰᤁᤣᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤡᤏᤡ᤹ ᤗᤠᤶᤗᤥᤏᤡᤱ ᤑᤧᤳᤏᤡᤱᤅᤡᤸᤗᤧ ᤂᤡᤏᤡ᤹ ᤌᤰᤁᤥ ᤁᤧᤈᤠᤰᤂᤢᤶᤒᤠ ᤆᤠᤱᤜᤠ᤹ ᤁᤢᤍᤪᤧᤰ ᤔᤧᤒᤥ᤺ᤰᤂᤧᤴ. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤱᤅᤥ ᤁᤧᤈᤠᤰᤂᤢᤶᤒᤠ ᤗᤠᤱᤛᤢ᤺ᤵᤐᤡᤴᤏᤠᤱ ᤁᤢᤍᤪᤧᤰ ᤔᤧᤒᤥ᤺ᤰᤂᤧᤴ॥

᥌ ᤂᤡᤏᤡ᤹ ᤂᤖᤧ᤺ᤱ ᤁᤧᤴᤈᤠᤶᤔᤡᤴ ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤁᤧᤍᤢᤶᤒᤠ ᤌᤡ ᤀᤡᤃᤪ ᤘᤣ᤹ ᤀᤠᤔᤔᤒᤠ ᤌᤧᤔᤠᤀᤠᤱ ᤁᤧᤴᤎᤢᤅᤢᤶᤔᤡᤴ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴᤏᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤁᤧᤗ᤹ᤒᤠ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤰᤂᤣ ᤆᤥᤃᤢᤱᤒᤠᤖᤥ॥”

᥍ ᤂᤡᤏᤡ᤹ ᤁᤴ ᤋᤧᤴᤏᤥ ᤁᤧᤃᤧᤖᤡ ᤁᤧᤓᤧᤖᤡᤸᤗᤧ ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤏᤢ ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤌᤰᤛᤧ ᤗ᤺ᤴᤍᤧ ᤋᤩᤧᤛᤡ. ᤜᤧᤰᤁᤩᤠᤱ ᤀᤠᤏᤡ᤹ ᤂᤧᤱᤜᤠ᤹ ᤀᤠᤏᤠ᤺ᤴᤍᤢᤶᤛᤡᤶ॥

᥎ ᤜᤧᤰᤁᤩᤠᤱ ᤀᤠᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤜᤢᤰᤁᤠᤵ ᤆᤥ᤺ᤰᤔᤏᤠᤀᤠᤱ. ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ ᤂᤧᤴ ᤂᤢᤴᤇᤡ᤹ ᤂᤥᤔᤠ ᤗᤰ ᤁᤢᤛᤡᤱ ᤀᤠᤒᤡᤖᤢᤶᤛᤡᤶ॥

᥏ ᤁᤴ ᤔᤠᤱᤜᤢᤵᤐᤥᤒᤠ ᤐᤠ᤺ᤴᤈᤠ᤺ᤰᤁᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤂᤡᤏᤡ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤰᤂᤡᤖ॥

᥇᥆ ᤀᤠᤀᤡᤴ ᤂᤡᤏᤡ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤁᤧᤕᤧᤒᤡ ᤁᤧᤃᤖᤡ– ᤂᤡᤏᤡ᤹ ᤗᤠᤶᤗᤥᤒᤠᤱᤜᤠ᤹ ᤏᤢ ᤋᤢᤶ ᤗᤠᤶᤗᤥᤒᤠᤜᤠ᤹. ᤗᤠᤶᤗᤥᤒᤠᤜᤠ᤹ ᤏᤢ ᤕᤢᤰᤛᤠᤒᤠᤜᤠ᤹ ᤏᤢ ᤘᤣ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹.

᥇᥇ ᤂᤡᤏᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ ᤏᤢ ᤂᤡᤏᤡ᤹ ᤔᤣ᤺ᤳᤜᤠ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤃᤡ ᤛᤠ᤺ᤱᤃᤠᤜᤡᤶᤔᤥ ᤛᤡᤱ ᤁᤧᤄᤧ᤺ᤵᤐᤠ ᤏᤢ ᤆᤫᤠ᤺ᤳ ᤁᤧᤓᤠ᤺ᤵᤐᤠᤜᤠ᤹ ᤘᤣ᤹ ᤗᤠᤈᤣ᤹ᤒᤠᤀᤠᤱ ᤁᤧᤕᤧᤒᤡ᤹॥

᥇᥈ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤗᤳᤇᤠ ᤔᤠᤱᤜᤢᤵᤐᤥ ᤜᤢᤵᤛᤡᤱᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤵᤔᤥ ᤁᤧᤕᤧᤒᤡ᤹. ᤂᤧᤴ ᤔᤠᤱᤜᤢᤵᤐᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤀᤡᤴ ᤂᤡᤏᤡ᤹ᤏᤢ ᤜᤢᤵᤋᤢᤖ ᤐᤳ ᤜᤧᤰᤁᤩᤠᤱ ᤔᤠᤱᤜᤧᤰᤁᤡᤸᤗᤧ ᤀᤣ᤺ᤵᤛᤠᤵ ᤀᤣ᤺ᤵᤋᤢᤖ ᤐᤳ॥

᥇᥉ ᤀᤠᤰᤂᤣᤗ᤹ᤖᤡᤰ ᤂᤢᤏᤧ᤹ ᤂᤡᤏᤡ᤹ᤏᤢ ᤔᤠᤱᤜᤢᤵ ᤆᤥᤃᤢ ᤜᤧᤰᤁᤩᤠᤱ ᤂᤡᤏᤡ᤹ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤂᤧᤒᤩᤠᤱ ᤕᤠᤁᤢᤒᤏᤢ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤔᤠᤖᤧ ᤗᤠᤃᤡ ᤏᤢ ᤂᤡᤏᤡ᤹ ᤆᤠᤜᤡ᤺ᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤏᤠ ᤆᤠ᤺ᤰᤔᤠᤖᤧ ᤗᤠᤃᤡ ᤛᤧᤰᤂᤠ ᤆᤥᤃᤢᤖ ᤐᤳ॥

᥇᥊ ᤀᤠᤱᤃᤠ᤹ ᤁᤴ ᤔᤠᤱᤜᤧᤰᤁᤡᤴᤏᤢ ᤛᤥᤖᤡᤰᤐᤠ ᤔᤠᤱᤜᤢᤵᤐᤡᤴ ᤂᤡᤏᤡ᤹ ᤀᤠᤀᤡᤴ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤏᤡ᤹ᤏᤢ ᤛᤥᤖᤡᤰ ᤁᤧᤕᤧᤵᤐᤠᤜᤠ᤹ᤏᤢᤖᤰ ᤔᤧᤜᤢᤵᤐᤠᤀᤠᤴ.

᥇᥋ ᤁᤖ ᤀᤠᤀᤡᤴ ᤀᤠᤸᤗ ᤀᤠᤏᤡ᤹ᤏᤢ ᤛᤥᤖᤡᤰ ᤁᤵᤔᤥ ᤔᤧᤴᤘᤠ᤹ᤔᤏᤠᤒᤠᤜᤠ᤹ᤏᤢᤀᤠᤱ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱ᤹॥

᥇᥌ ᤀᤠᤏᤡ᤹ ᤀᤠᤰᤂᤣᤗ᤹ᤖᤡᤰ ᤔᤡᤛᤪ ᤗᤠᤈᤣ᤹ᤀᤥ ᤀᤠᤕᤢᤅᤧ. ᤜᤧᤰᤁᤩᤠᤱ ᤁᤵᤔᤥ ᤁᤧᤵᤔᤠᤖᤧ ᤗᤠᤃᤡ ᤘᤣ᤹ ᤗᤠᤈᤣ᤹ᤜᤠ᤹ᤗᤠᤶ ᤀᤠᤏᤡ᤹ ᤀᤠᤒᤥ᤺ᤰᤂᤧᤖ ᤀᤠᤰᤂᤣᤗ᤹ᤖᤡᤰ ᤀᤠᤃᤠ᤺ᤰᤋᤢᤶ ᤀᤠᤓᤧᤳᤋᤢᤶ ᤂᤧᤴ ᤂᤡᤏᤡ᤹ ᤁᤧᤏᤡᤛᤢᤶ᤹॥

᥇᥍ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤧᤗᤧ᤺ᤱᤒᤠ ᤛᤡᤱ. ᤗᤢᤱ. ᤕᤢᤵᤐᤠ ᤏᤢ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤘᤠ᤹॥

᥇᥎ ᤛᤡᤱᤛᤡᤱ ᤗ᤹ᤖᤧᤶᤔᤧ᤹᥄ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤔᤧᤳᤇᤧ ᤀᤠᤀᤡᤴ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤡᤏᤡ᤹ᤀᤥᤒᤠ ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ. ᤁᤡᤃᤪ ᤌᤠ᤺ᤰ ᤀᤡᤃᤪ ᤐᤠᤛᤡᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤔᤧᤜᤡᤛᤡᤱᤅᤡᤴᤗ॥ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤂᤡᤏᤡ᤹ ᤗᤢᤶᤔᤥ ᤀᤰᤋᤱᤒᤠ ᤑᤧᤴᤏᤡᤱᤘᤠ᤹ ᤁᤧᤍᤠ᤺ᤵᤐᤠ ᤌᤧᤔᤠ ᤐᤠ᤺ᤴᤏᤡᤸᤗᤧᤀᤠᤱ ᤁᤢᤒᤢᤱ ᤜᤥ᤺ᤵᤗ॥

᥇᥏ ᤀᤠᤸᤗ ᤜᤧᤰᤋᤱᤒᤠ ᤔᤏᤠ᤺ᤸᤗᤧ ᤁᤴ ᤔᤠᤱᤜᤧᤰᤁᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤂᤧᤵᤛᤢᤸᤗᤧ ᤂᤧᤴ ᤀᤠᤵᤑᤣᤰ ᤔᤢ᤹ᤀᤡᤛᤠᤶ ᤐᤡᤛᤡᤱ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤇᤡᤱ᤹. “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤶᤔᤥ ᤗᤠᤱᤄᤣ᤺ᤰᤁᤠᤀᤠᤱ ᤐᤳᤋᤠᤛᤠᤱ ᤀᤠᤱᤃᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤘᤠ᤹ᤀᤠ॥” ᤁᤴ ᤔᤏᤠ᤺ᤸᤗᤧ ᤆᤫᤠ᤺ᤳᤋᤡᤸᤗᤧ ᤘᤠᤖᤰᤂᤢᤒᤠ ᤗᤠᤈᤣ᤹ ᤛᤶᤎᤠᤱᤏᤢ ᤛᤥᤛᤥᤖᤡᤰ ᤁᤢᤛᤧᤱᤃᤪᤠ ᤗᤠᤈᤣ᤹ᤀᤥᤀᤠᤱ ᤋᤢᤰᤂᤣ ᤗᤠᤰᤂᤣ ᤋᤠᤖᤢ᤹॥

᥈᥆ ᤂᤧᤴ ᤗᤧᤵᤔᤡ ᤐᤡᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤑᤠᤸᤗᤧᤀᤠᤱ ᤁᤢᤏᤡᤱᤘᤠ᤹ ᤔᤧᤏᤢ᤺ᤰᤋᤢᤴ᤹. ᤁᤖ ᤂᤢᤏᤧ᤹ ᤔᤡᤁᤧᤍᤡ᤺ᤵᤐᤠ ᤁᤢᤛᤠᤰᤁᤧᤴᤏᤡᤴ ᤏᤢ ᤁᤢᤏᤠᤜᤧᤶᤔᤠᤴ ᤂᤧᤴ ᤔᤏᤠ᤺ᤸᤗᤧ ᤁᤢᤛᤶᤎᤠᤱ ᤌᤠᤖᤥ॥ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤂᤧᤴ ᤔᤏᤠ᤺ᤸᤗᤧ ᤁᤢᤛᤶᤎᤠᤱ ᤆᤢᤰ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤢᤔᤡᤱᤅᤡᤴ ᤋᤠᤱᤛᤠᤱᤒᤠ ᤛᤡᤃᤠᤱᤗᤠᤶ ᤔᤠᤛᤢ ᤐᤡᤖᤢ᤹॥

᥈᥇ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤌᤠ᤺ᤰᤁᤥᤗᤠᤶ ᤔᤧᤰᤔᤠ ᤛᤡᤔᤠᤖᤧ ᤗᤠᤃᤡ ᤀᤣ᤺ᤰ ᤛᤧᤴᤍᤢᤍᤣᤛᤢ᤹॥

᥈᥈ ᤂᤡᤏᤡ᤹ ᤀᤣᤃᤠᤱ ᤁᤧᤍᤠᤒᤠ ᤌᤠ᤺ᤰᤌᤠ᤺ᤰᤜᤠ᤹ ᤏᤢ ᤛᤠ᤹ᤖᤡᤰ ᤔᤠ᤺ᤱᤄᤠ ᤗᤠᤈᤣ᤹ᤜᤠ᤹ᤗᤠᤶ ᤁᤧᤍᤠᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤡᤏᤡ᤹ ᤗᤠᤈᤣ᤹ᤀᤥ ᤁᤧᤍᤠᤒᤠ ᤔᤧᤰᤔᤠ ᤛᤡᤔᤠᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤔᤥ ᤋᤠᤖᤢᤒᤠ ᤋᤢᤰᤔᤠᤜᤠ᤹ ᤔᤧᤏᤡᤛᤢᤖᤥ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤥ ᤛᤍᤥᤔ ᤏᤢ ᤃᤔᤥᤖᤠ. ᤀᤍᤔᤠ ᤏᤢ ᤛᤒᤥᤕᤡᤔᤧᤴ ᤂᤠᤵᤐᤢᤌᤩᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤗᤠᤈᤣ᤹ᤀᤥ ᤁᤧᤖᤧᤰ ᤁᤠᤴᤎᤠᤰ ᤏᤢ ᤕᤢᤶ ᤔᤡᤃᤧᤍᤡᤰᤐᤠ ᤔᤡᤄᤠ᤺ᤱᤃᤪᤥᤰᤗᤰ ᤐᤥᤱ᤹॥ ᤂᤧᤴ ᤌᤧᤔᤠᤀᤠᤱ ᤔᤧᤸᤗᤣ᤺ᤳᤋᤣᤒᤠ. ᤌᤧᤔᤠᤀᤠᤱ ᤔᤧᤸᤗᤡᤱᤔᤏᤠᤒᤠ ᤏᤢ ᤕᤠ᤺ᤴᤛᤢᤱᤅᤠᤱ ᤔᤧᤸᤗᤡᤱᤔᤏᤠᤒᤠ ᤕᤠᤰᤆᤠᤏᤠ ᤐᤥᤱ᤹॥

᥈᥊ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤐᤠ᤺ᤴᤛᤣ᤺ᤴᤍᤥ ᤔᤧᤈᤥᤃᤢ᤹. “ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤗᤠᤈᤣᤴ ᤌᤣᤀᤠᤱ ᤀᤰᤋᤱᤒᤠ ᤆᤥᤃᤢᤒᤠᤒᤣ᥅ ᤁᤴ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤜᤧᤰᤋᤱᤒᤠ ᤛᤠᤰᤁᤧᤴᤏᤡᤴ ᤌᤣᤀᤠᤱᤒᤣ᥅”

᥈᥋ ᤜᤧᤰᤁᤣ᤺ᤸᤗᤧ ᤀᤰᤋᤱᤒᤠ ᤏᤥᤃᤵ ᤋᤠᤖᤥ. “ᤂᤧᤱᤜᤠ᤹ ᤔᤡᤛᤪᤗᤠᤶ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤧᤳᤋᤢᤛᤡᤸᤗᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤧᤱᤜᤠ᤹ᤖᤧ ᤔᤧᤗᤧᤖᤢ ᤔᤧᤍᤣᤛᤢᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥

᥈᥌ ᤂᤧᤱᤜᤠ᤹ ᤔᤧᤒᤣᤀᤠᤱ ᤘᤣ᤹ ᤔᤠᤱᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ ᤜᤧᤰᤁᤩᤠᤱ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱᤅᤠᤱ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡ. ᤂᤧᤴ ᤔᤠᤱᤛᤠᤶᤔᤠᤱᤜᤠ᤹ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤇᤣ ᤔᤧᤘᤕᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤠᤱᤛᤠᤶᤔᤠᤜᤠ᤹ ᤂᤢᤴᤇᤡ᤹ ᤐᤡᤖᤢᤛᤡᤒᤠ ᤜᤥ᤺ᤵᤋᤧ॥

᥈᥍ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤁᤴ ᤗᤠᤈᤣ᤹ᤀᤥ ᤌᤩᤧ. ᤜᤧᤰᤁᤩᤠᤱ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤂᤢᤏᤧ᤹ ᤁᤴ ᤗᤠᤈᤣ᤹ᤀᤥ ᤌᤠᤛᤢ॥

᥈᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤥ ᤏᤢ ᤛᤠ᤹ᤖᤡᤰ ᤁᤢᤕᤠ᤺ᤰᤗᤧ᤹ᤔᤥ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤀᤥᤗᤠᤶ ᤜᤠ᤹ᤕᤠᤰ ᤀᤠ᤺ᤰᤂᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤧᤴ ᤀᤠᤀᤡᤴ ᤐᤥ᤺ᤰᤂᤧᤀᤠᤱ ᤏᤧᤒᤠ ᤁᤢᤀᤡᤛᤡ᤺ᤰ ᤘᤣ᤹ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤗᤠᤵᤐᤢᤱᤍᤣᤛᤢᤛᤡ᥄”

᥈᥏ ᤀᤥᤛᤣ᤺ᤴᤎᤠᤱ ᤔᤧᤶᤒᤥ᤺ᤱᤔᤏᤠᤒᤠ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤧᤴᤗᤥ॥ ᤁᤖ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤧᤖᤧᤰ ᤐᤠ᤺ᤴᤈᤠ᤺ᤰᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤀᤥᤛᤣ᤺ᤴᤎᤠᤱ ᤁᤧᤒᤥᤱᤒᤠ ᤐᤠ᤺ᤴᤜᤠ᤹ᤃ ᤀᤠᤏᤡ᤹ ᤏᤢ ᤀᤠᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧ ᤗᤠᤃᤡ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡᤖᤥ॥

a 

᥈᥏:᥇ ᤜᤥᤖᤣᤒ. ᤛᤡᤏᤤ ᤁᤥ᤺ᤰᤔᤠᤸᤗᤧ ᤘᤣ᤹ ᤁᤢᤔᤡᤱ॥

ᤛᤧᤴᤗᤵ ᤏᤢ ᤔᤢ᤹ᤀᤡᤛᤠᤶ ᤂᤥᤔᤠ ᤐᤠ᤺ᤴᤍᤱᤜᤠ᤹

᥉᥆

ᤕᤜᤘᤣ ᤍᤠᤱᤒᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤡᤏᤡ᤹ ᤁᤧᤏᤠ᤺ᤳᤋᤡ ᤁᤧᤍᤣᤛᤡ᤹ᤀᤠᤱ ᤀᤣᤃᤠᤱ ᤀᤠᤸᤗ ᤁᤴ ᤔᤢ᤹ᤀᤡᤛᤠᤶᤜᤠ᤹ ᤏᤢ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤂᤡᤏᤡ᤹ ᤛᤶᤎᤠᤱ ᤌᤠᤖᤥ ᤜᤧᤰᤁᤣ᤺ᤸᤗᤧ ᤂᤧᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤠᤱ

᥈ ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤏᤢ᤺ᤰᤂᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤴ ᤀᤡᤱᤈᤠ᤺ᤱ ᤆᤥᤃᤢᤱᤒᤠ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ ᤛᤡᤰᤗᤢᤱᤔᤠ᤹ ᤏᤢ ᤂᤡᤏᤡ᤹ ᤁᤧᤖᤧᤰ ᤏᤢ ᤛᤠ᤺ᤱᤃᤥ ᤛᤰᤔᤠ᤺ᤸᤗᤧ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ᤹.

᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠ ᤕᤧᤴᤏᤡᤴ ᤁᤧᤏᤢ᤺ᤰᤋᤡ ᤁᤧᤒᤡᤖᤡ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡ᤹. ᤂᤶᤓᤩᤠᤱ ᤀᤠᤳᤋᤡᤴ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤁᤧᤈᤥᤃᤡᤀᤠᤱ ᤘᤕᤧ. ᤂᤧᤱᤜᤠ᤹ᤗᤠᤶ ᤂᤡᤏᤡ᤹ ᤁᤧᤓᤢᤰᤂᤡ ᤁᤧᤍᤠᤖᤡ᤹॥

᥊ ᤂᤡᤏᤡ᤹ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤁᤧᤶᤗ᤺ᤳᤋᤡ ᤁᤧᤶᤍᤣᤛᤡᤀᤠᤱ ᤋᤠᤱᤛᤠᤱᤒᤠᤸᤗᤧ ᤁᤢᤛᤡᤱᤃᤠᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤔᤠ᤺ᤱᤄᤠᤒᤠ ᤗᤠᤈᤣ᤹ᤀᤥ ᤁᤧᤘᤕᤡᤛᤠᤱ ᤂᤧᤵᤔᤥᤗᤠᤶ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤓᤢᤰᤂᤡ᤹. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤡᤏᤡ᤹ ᤁᤧᤏᤢ᤺ᤰᤋᤡ ᤁᤧᤍᤠᤖᤡ᤹॥

᥋ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤕᤢᤰᤋᤢᤒᤠ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤍᤠᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤴ ᤁᤧᤕᤢᤰᤋᤢᤶ᤹. ᤂᤧᤒᤩᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤁᤧᤏᤢ᤹ᤒᤠ ᤁᤧᤍᤠᤒᤠ ᤏᤢ ᤏᤡ᤺ᤵᤔᤧᤴᤍᤧᤳᤋᤣ ᤕᤖᤡᤰ ᤁᤧᤈᤥᤃᤡ᤹॥

᥌ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤁᤧᤖᤧᤰ ᤛᤠ᤺ᤱᤃᤥ ᤛᤰᤔᤠ᤺ᤸᤗᤧ ᤔᤡ᤺ᤶᤈᤡ ᤁᤧᤔᤧᤳᤋᤢᤶᤗ ᤑᤠ᤹ᤀᤠᤱ ᤂᤢᤏᤧ᤹ ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤜᤷᤍᤥ ᤜᤧᤃᤢ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤱᤔᤠ ᤁᤧᤛᤢᤰᤋᤡᤖ॥

᥍ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤂᤡᤏᤡ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠ ᤏᤢ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤀᤥ ᤌᤠᤖ ᤕᤠ᤺ᤴᤍᤢ᤹॥

᥎ ᤂᤡᤏᤡ᤹ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤴᤍᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤂᤢᤏᤧ᤹ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ᤹॥

᥏ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤐᤠ᤺ᤴᤏᤥ ᤁᤧᤏᤢᤖᤡ ᤁᤧᤍᤠᤛᤡᤖ ᤆᤥᤃᤢ᤹॥ ᤂᤢᤏᤧ᤹ ᤕᤖᤡᤰ ᤜᤡᤴᤈᤠ᤹ᤒᤡᤳᤇᤠ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤠᤜᤠ᤹ ᤁᤧᤒᤡᤖᤡ᤹. ᤂᤡᤏᤡ᤹ ᤀᤡᤰᤋᤠᤵᤜᤠ᤹ᤀᤥ ᤕᤖᤡᤰ ᤁᤢᤈᤠ ᤁᤧᤎᤥ᤺ᤰᤐᤠ ᤐᤥ᤺ᤱᤗ ᤕᤠ᤺ᤴᤍᤢ ᤁᤧᤒᤡᤖᤡ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤏᤢ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤕᤠᤶᤔᤥ ᤂᤡᤏᤡ᤹ᤏᤢ ᤁᤢᤏᤡᤱᤘᤠ᤹ ᤋᤠᤖᤥ॥

᥇᥆ ᤛᤠᤶᤕᤥᤌᤡᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤀᤡᤱᤈᤠ᤺ᤱᤜᤠ᤹. ᤌᤡᤶᤜᤠ᤹ ᤏᤢ ᤂᤢᤏᤧ᤹ ᤁᤢᤀᤡᤰᤗᤠᤴ ᤁᤧᤄᤧᤵᤛᤢᤶᤔᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤡᤰᤗᤢᤱᤔᤠ᤹ ᤏᤢ ᤛᤰᤔᤠ ᤛᤠᤶᤔᤡᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤁᤧᤏᤢ᤺ᤰᤂᤡᤏᤧᤓᤃᤪ. ᤂᤡᤏᤡ᤹ᤏᤢ ᤁᤢᤏᤡᤱᤘᤠ᤹ ᤋᤠᤖᤥ॥

ᤜᤡᤱᤔᤧᤴ ᤏᤢ ᤛᤡᤔᤧᤴ ᤛᤣ᤺ᤰᤔᤠ

᥇᥇ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤐᤡᤏᤡᤱᤒᤠ ᤀᤡᤱᤈᤠ᤺ᤱᤅᤡᤴ ᤂᤡᤏᤡ᤹ ᤗᤠᤃᤡ ᤛᤠ᤹ᤖᤡᤰ ᤐᤛᤠᤰᤁᤧᤛᤠᤰᤐᤠ ᤀᤡᤃᤪ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤇᤢᤰᤋᤢᤶᤔᤡᤴᤒᤠ ᤔᤧᤈᤥ᤺ᤰᤏᤧᤴ॥

᥇᥈ ᤌᤣᤀᤠᤱᤓᤧᤸᤗᤧ ᤂᤧᤱᤃ ᤛᤠᤱᤃᤪᤠᤶᤐᤣᤍᤠᤱᤅᤥ ᤜᤥᤵ. ᤂᤡᤏᤡ᤹ ᤀᤰᤂᤣ ᤗ᤹ᤔᤠ ᤔᤧᤒᤥ᤺ᤱᤏᤧᤴ. “ᤀᤠᤏᤡ᤹ ᤗᤠᤃᤡ ᤜᤠᤳ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤥ ᤌᤥ᤺ᤰᤛᤡᤱ ᤐᤣ᤺ᤰᤁᤠᤱ ᤂᤧᤴ ᤕᤢᤖᤢ ᤀᤠᤒᤡᤒᤣ ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤔᤧᤳᤋᤠᤱ ᤂᤧᤴ ᤀᤡ᤺ᤵᤔᤠ ᤏᤠ᤺ᤵᤔᤠᤒᤣ᥅”

᥇᥉ ᤂᤧᤴ ᤘᤖ᤺ᤱᤅᤡᤸᤗᤧ ᤏᤠᤛ᤻ᤔᤠ ᤁᤢᤕᤠᤀᤥᤀᤠᤱ ᤜᤥᤵ. ᤂᤡᤏᤡ᤹ ᤀᤰᤂᤣ ᤗ᤹ᤔᤠ ᤔᤧᤒᤥ᤺ᤱᤏᤧᤴ. “ᤜᤠᤳ ᤘᤖ᤺ᤱ ᤏᤠᤎᤠ᤺ᤶᤒᤡ ᤐᤣ᤺ᤰᤐᤠᤒᤣ ᤜᤧᤰᤁᤩᤠᤱ ᤂᤧᤴ ᤑᤧᤳᤋᤢᤀᤠᤱ ᤀᤠᤏᤡ᤹ ᤀᤠᤔᤧᤳᤋᤠᤱ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤒᤠᤒᤣ᥅”

᥇᥊ ᤁᤖ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤐᤠ᤺ᤴᤈᤠ᤺ᤰᤁᤡᤴ ᤂᤡᤏᤡ᤹ ᤏᤡ᤺ᤳᤋᤠᤱᤅᤣ ᤘᤠ᤹. ᤂᤡᤏᤡ᤹ ᤀᤠᤵᤑᤣᤰ ᤔᤢᤖᤠᤀᤥ ᤏᤢ ᤂᤡᤏᤡ᤹ ᤛᤡᤰᤗᤢᤱᤔᤥᤀᤣ ᤘᤠ᤹॥

᥇᥋ ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤀᤠᤀᤡᤴ ᤜᤡᤱᤔᤧᤴ ᤏᤢ ᤏᤢ᤹ᤔᤠ ᤋᤠᤔᤧᤴ ᤜᤧᤰᤁᤩᤠᤱ ᤔᤧᤰᤔᤠ ᤏᤢ ᤛᤡᤔᤧᤴ ᤛᤣ᤺ᤰᤔᤠ ᤂᤡᤏᤡ᤹ ᤐᤡᤏᤡᤱ᤹॥

᥇᥌ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠ. ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤄᤣ᤺ᤰᤔᤠ. ᤂᤢᤏᤧ᤹ ᤁᤢᤀᤡᤱᤈᤠ᤺ᤱ. ᤁᤢᤎᤡᤶ ᤏᤢ ᤛᤠᤶᤕᤥᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤀᤡᤱᤍᤳ ᤐᤡᤏᤡᤱᤗ ᤐᤳᤋᤠ॥ ᤜᤧᤰᤁᤩᤠᤱᤗᤰ ᤂᤡᤏᤡ᤹ ᤁᤧᤜᤡᤅᤡ᤹. ᤂᤡᤏᤡ᤹ ᤁᤧᤒᤥ᤺ᤴᤍᤡ ᤁᤧᤎᤧ᤹ᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤕᤢᤰ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹॥

᥇᥍ ᤁᤖ ᤂᤡᤏᤡ᤹ ᤏᤡᤱᤘᤠ᤹ ᤋᤠᤰᤁᤴᤏᤠᤱ ᤂᤡᤏᤡ᤹ ᤀᤠᤎᤡᤱᤃᤠᤏᤡ ᤁᤧᤒᤥ᤺ᤰᤂᤡ᤹ ᤜᤧᤰᤁᤩᤠᤱ ᤘᤣ᤹ ᤛᤠᤶᤔᤠᤱᤜᤠ᤹ ᤗᤧᤵᤔᤠᤱ ᤂᤡᤏᤡ᤹ ᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤀᤠᤱ ᤂᤧᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡ ᤏᤢ ᤛᤠᤒᤴ ᤜᤰᤐᤧᤳᤋᤠᤱ ᤔᤠᤱᤛᤧᤘᤠ ᤔᤧᤵᤔᤠ ᤁᤧᤜᤣ᤺ᤰᤋᤢᤶᤛᤡᤏᤧᤓᤃᤪ.

᥇᥎ ᤂᤡᤏᤡ᤹ ᤛᤧᤰᤂᤠᤀᤣ ᤕᤢᤔᤪᤧᤰ ᤁᤧᤔᤧᤃᤡ᤹ ᤑᤠ᤹ᤀᤠᤱ ᤀᤠᤀᤡᤴ ᤀᤢᤘᤠ ᤆᤥᤃᤢᤱ᤹. ᤜᤧᤰᤁᤩᤠᤱ ᤕᤷᤍᤏ ᤏᤠᤶᤎᤠ ᤐᤡᤛᤠᤱ ᤂᤡᤏᤡ᤹ ᤕᤢᤰᤔᤠᤖᤧ ᤗᤠᤃᤡ ᤐᤣ᤺ᤰᤔᤠ ᤁᤧᤈᤥᤃᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤕᤖᤡᤰ ᤕᤧᤴ ᤁᤧᤴᤜᤡᤅᤡᤴ᤹॥

᥇᥏ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤋᤃᤡ ᤜᤡᤱᤔᤧᤴ ᤏᤢ ᤛᤡᤔᤧᤴ. ᤔᤢ᤹ᤀᤡᤛᤠᤶᤔᤡᤴ ᤏᤢ ᤔᤠᤱᤍᤣ ᤛᤠᤱᤃᤪᤠ᤺ᤴ ᤂᤡᤏᤡ᤹ ᤋᤃᤡ ᤏᤧᤛ᤻ᤛᤢᤱᤅᤠᤱ ᤏᤧᤖᤥ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤁᤧᤏᤡᤒᤠ ᤋᤥ᤺ᤴᤍᤡ ᤕᤧᤵᤛᤢᤱᤛᤡᤱ᤹॥ ᤀᤠᤸᤗ ᤜᤡᤱᤔᤧᤴᤏᤣ ᤂᤡᤏᤡ᤹ ᤛᤣᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤡᤱᤔᤠ ᤛᤢᤰᤋᤧᤶᤔᤧ᤹.

᥈᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤳᤋᤧᤶᤔᤧ᤹ᤖ. ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤂᤧᤒᤩᤠᤱ ᤂᤢᤏᤧ᤹ᤀᤥ ᤂᤡᤶᤔᤠᤛᤡᤶᤔᤡᤴᤏᤧ᤹ᤀᤠᤱ ᤜᤡᤅᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴᤏᤣ ᤂᤡᤏᤡ᤹ ᤜᤡᤱᤔᤠᤖᤥ. ᤜᤧᤰᤁᤩᤠᤱ ᤂᤡᤏᤡ᤹ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤂᤶᤓᤩᤠᤱ ᤕᤠᤁᤢᤒᤧᤴᤏᤢ ᤂᤢᤏᤧ᤹ ᤐᤡᤏᤡᤱ ᤔᤧᤳᤋᤢᤛᤡᤀᤠᤱ ᤔᤠᤱᤜᤧᤰᤛᤡᤱᤒᤠ ᤗᤠᤈᤣ᤹ᤀᤥ ᤂᤢᤏᤧ᤹ ᤂᤡᤏᤡ᤹ ᤌᤠ᤺ᤰ ᤁᤧᤈᤠ᤹ᤒᤠ ᤁᤧᤈᤥᤃᤡᤖᤥ॥

ᤕᤜᤥᤛᤢ᤺ᤴ ᤗᤠᤶᤗᤥᤒᤠ ᤐᤥᤱ᤹

᥉᥇

ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤴ ᤀᤡᤱᤍᤳᤜᤠ᤹ ᤔᤧᤵᤔᤠ ᤛᤢᤖᤢᤛᤡᤸᤗᤧ

᥈ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤀᤡᤴ ᤁᤡᤵ ᤌᤡᤰᤁᤠᤱ ᤏᤡᤒᤥᤱ ᤋᤱᤒᤣ ᤁᤧᤖᤠᤱ॥ ᤀᤠᤸᤗ ᤀᤠᤱᤃᤠ᤹ ᤗᤠᤶᤗᤥᤔᤠ ᤔᤧᤛᤢᤰᤏᤡᤱᤅᤡᤴ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤅᤠᤱ ᤘᤠ᤹. ‘ᤂᤧᤏᤧ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤁᤠ᤺ᤰᤔᤠᤀᤠᤱ ᤐᤣ᤺ᤰᤔᤠ ᤁᤧᤴᤇᤢᤰᤋᤢᤴ᤹॥’

᥉ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤂᤡᤏᤡ᤹ ᤋᤃᤡ ᤏᤠᤎᤠ᤺ᤶᤒᤡ ᤐᤣᤰ॥ ᤂᤢᤏᤧ᤹ ᤂᤡᤏᤡ᤹ ᤋᤃᤡᤗᤠᤶᤒᤠ ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤰᤂᤢᤛᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣᤴ ᤁᤧᤕᤢᤰᤋᤢᤶ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤕᤜᤥᤛᤢ᤺ᤴᤏᤠᤱ ᤂᤡᤏᤡ᤹ ᤋᤃᤡ ᤏᤠᤎᤠ᤺ᤶᤒᤡ ᤐᤣᤰ॥

᥊ “ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ ᤛᤡᤜᤥᤏᤧᤴ ᤏᤢ ᤀᤥᤃᤧᤴ ᤔᤧᤰᤂᤢᤛᤡᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴᤏᤠᤱ ᤔᤧᤰᤂᤢ᤹॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤛᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱᤒᤠ ᤁᤧᤖᤧᤰ ᤀᤡᤱᤍᤳᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤴᤜᤠ᤹ ᤁᤧᤔᤧᤳᤋᤢᤶᤛᤡᤶᤗ ᤐᤥᤱ᤹॥

᥌ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹᥄ ᤁᤴᤜᤠ᤹ᤏᤢ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ ᤜᤧᤰᤁᤩᤠᤱ ᤕᤱᤔᤠ ᤔᤧᤛᤩᤧᤴᤏᤧ᤹᥄ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤂᤡᤏᤡ᤹ᤏᤢ ᤐᤣᤰ॥ ᤂᤢᤏᤧ᤹ ᤂᤡᤏᤡ᤹ ᤀᤠᤓᤧᤸᤗᤧᤀᤠᤱ ᤁᤧᤸᤗᤧᤖᤡᤴ᤹. ᤗᤠᤵᤐᤠᤱ ᤁᤧᤴᤍᤣᤛᤡᤴ᤹॥”

᥍ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤕᤜᤥᤛᤢ᤺ᤴ ᤀᤢ᤺ᤳᤋᤢᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤢᤏᤧ᤹ ᤔᤧᤳᤋᤢ. “ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹᥄ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱ ᤔᤧᤳᤋᤢᤛᤡᤀᤠᤱ ᤔᤠᤱᤜᤧᤰ ᤆᤥᤃᤢᤒᤠ ᤗᤠᤈᤣ᤹ᤀᤥ ᤁᤴ ᤔᤏᤠᤜᤠ᤹ᤏᤢ ᤂᤧᤏᤧ᤹ᤀᤣ ᤁᤧᤒᤣ᤺ᤰ. ᤜᤧᤰᤁᤩᤠᤱ ᤂᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤖᤧ ᤗᤠᤃᤡ ᤂᤧᤏᤧ᤹ ᤂᤧᤱᤜᤠ᤹ ᤁᤧᤓ᤺ᤰᤂᤢ ᤁᤧᤒᤡᤖᤢᤛᤡᤖ ᤐᤥᤱ᤹॥

᥎ ᤕᤜᤘᤣ ᤍᤠᤱᤒᤧᤴ ᤀᤠᤵᤑᤣᤰ ᤂᤧᤏᤧ᤹ ᤁᤧᤍᤃᤡ ᤐᤣᤰ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤛᤥᤖᤡᤰ ᤘᤠ᤹॥ ᤂᤢᤏᤧ᤹ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤁᤧᤸᤗᤧᤳᤏᤧᤴ. ᤗᤠᤵᤐᤠᤱ ᤁᤧᤴᤍᤣᤏᤧᤴᤗᤥ॥”

ᤌᤡᤶᤜᤠ᤹ ᤏᤡ᤺ᤵᤔᤠ ᤁᤧᤒᤥᤱᤒᤠ ᤕᤧᤶᤜᤠ᤹

᥏ ᤁᤸᤗᤧᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤋᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤗᤧᤒᤡ᤺ᤸᤗᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤐᤡᤖᤢᤛᤡ॥

᥇᥆ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤀᤰᤋᤱᤒᤠ ᤀᤡᤱᤍᤳ ᤐᤡᤖᤢᤛᤡ. “ᤋᤱᤒᤣ ᤏᤢᤛᤡ ᤌᤰᤔᤠᤒᤠ ᤁᤢᤏᤢᤵᤔᤥ ᤛᤡᤱᤏᤠᤳᤜᤠ᤹ ᤗᤧᤵᤔᤠ ᤐᤡᤔᤠᤛᤡ ᤋᤱᤒᤣᤀᤥ. ᤋᤰᤋᤰᤘᤠ ᤜᤡᤶ ᤕᤠ᤺ᤰᤔᤠ ᤋᤱᤏᤠᤶᤔᤥ.

᥇᥇ ᤂᤢᤏᤧ᤹ ᤛᤣᤃᤢᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤥᤛᤣ᤺ᤴᤎᤠᤰᤛᤡᤱᤛᤧ ᤔᤧᤍᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤢᤴᤇᤡ᤹ ᤔᤧᤄᤧᤵᤛᤢᤖ ᤂᤡᤏᤡ᤹ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡᤖᤧᤶᤔᤧ᤹॥

᥇᥈ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ. ᤜᤡᤴᤈᤠ᤹ᤒᤡᤳᤇᤠ᤹ ᤏᤢ ᤂᤡᤏᤡ᤹ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ ᤁᤧᤖᤧᤰ ᤛᤢᤵᤛᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤠ ᤏᤢ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤧᤖᤧᤰ ᤐᤠ᤺ᤴᤈᤠ᤺ᤰᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤜᤢ᤹ᤛᤡᤱᤗ॥

᥇᥉ ᤕᤷᤍᤏ ᤏᤠᤎᤠ᤺ᤶᤒᤡ ᤂᤡᤏᤡ᤹ ᤕᤢᤰ ᤆᤥ᤺ᤰᤛᤧ ᤐᤣ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤗᤠᤈᤣ᤹ᤀᤥ ᤁᤧᤕᤢᤅᤡᤖ ᤌᤠᤖᤡᤰ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ᤖᤧᤀᤠᤱ ᤔᤧᤄᤧᤵᤛᤢᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤠ ᤜᤢ᤹ᤛᤡᤱᤔᤠ ᤁᤧᤒᤥᤱᤒᤠ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤁᤢᤏᤢᤵᤔᤠ ᤀᤡᤱᤍᤳ

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤛᤡᤔᤠ ᤕᤧᤴᤏᤡᤴ ᤏᤡ᤺ᤳᤋᤠᤱ ᤋᤩᤧᤄᤧᤖᤧ॥ ᤁᤸᤗᤧᤆᤥᤃᤢᤸᤗᤧ ᤕᤜᤥᤛᤢ᤺ᤴ ᤀᤢ᤺ᤳᤋᤧ᤹. ᤜᤧᤰᤁᤩᤠᤱ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤂᤡᤏᤡ᤹ ᤋᤩᤧᤶᤔᤧ᤹॥ ᤂᤧᤵᤔᤥ ᤂᤢᤏᤧ᤹ ᤆᤥ᤺ᤰᤔᤠ ᤁᤧᤒᤥᤱᤒᤠ ᤕᤠ᤺ᤶᤒᤰᤜᤠ᤹ ᤀᤠᤱᤃᤠ᤹ ᤜᤢᤰᤛᤢᤵᤋᤢᤱ᤹॥” ᤂᤧᤒᤩᤠᤱ ᤔᤥᤛᤠᤴ ᤏᤢ ᤕᤜᤥᤛᤢ᤺ᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤋᤩᤧᤛᤡ॥

᥇᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤛᤠ᤺ᤱᤃᤠᤜᤡᤶᤔᤥ ᤗᤳᤇᤠ ᤂᤠ᤹ᤔᤡᤳ ᤛᤡᤳᤗᤠᤱᤅᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ. ᤂᤶᤓᤩᤠᤱ ᤂᤧᤴ ᤛᤠ᤺ᤱᤃᤠᤜᤡᤶᤔᤥ ᤗᤠ᤺ᤵᤔᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤑᤴᤇᤡᤱ॥

᥇᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤒᤠ ᤁᤧᤎᤠ᤺ᤰᤌᤧᤒᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤛᤡᤔᤠ ᤁᤧᤈᤥ᤺ᤰ॥ ᤂᤧᤏᤧ᤹ ᤁᤧᤛᤡᤀᤠᤱ ᤀᤣᤃᤠᤱ ᤂᤧᤱᤜᤠ᤹ ᤔᤧᤗᤠ᤺ᤵᤐᤠ ᤗᤠᤈᤣ᤹ᤀᤥ ᤔᤧᤃᤧᤳᤋᤠᤱ ᤁᤴ ᤔᤏᤠᤜᤠ᤹ᤖᤧ ᤜᤠᤖᤠᤀᤣ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤜᤠ᤹ ᤗᤧᤵᤔᤠᤱ ᤔᤧᤗᤠᤳ ᤜᤧᤰᤁᤩᤠᤱ ᤕᤠᤶᤛᤠᤶᤔᤥ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹॥ ᤀᤠᤱᤃᤠ᤹ ᤔᤧᤗᤧᤳᤋᤠᤀᤠᤱ ᤂᤧᤱᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤂᤧᤱᤜᤠ᤹ᤖᤧ ᤔᤧᤓᤣ᤺ᤴᤍᤢ᤹॥

᥇᥍ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤆᤢᤰ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤗᤠᤵᤑᤣᤛᤢᤱᤛᤡᤱ᤹. ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤏᤠᤖᤠᤴ ᤂᤧᤱᤜᤠ᤹ᤗᤠᤶ ᤆᤡᤰᤂᤢᤱᤅᤠᤱ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤔᤧᤔᤧᤰ॥ ᤕᤖᤡᤰ ᤋᤢᤰᤂᤣ ᤗᤠᤰᤂᤣᤜᤠ᤹ ᤏᤢ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤀᤡᤍᤠᤖᤥ॥ ᤂᤧᤒᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤗᤢᤶᤔᤥ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧᤀᤣ ᤀᤠᤏᤡ᤹ ᤛᤶᤎᤠᤱ ᤀᤰᤋᤱᤒᤠ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣᤜᤠ᤹ ᤋᤩᤧᤒᤠᤃ ᤔᤧ᤺ᤶᤒᤡ᥅’

᥇᥎ ᤘᤣ᤹ ᤔᤠᤱᤜᤠ᤹ ᤗᤧᤵᤔᤠᤱ ᤔᤧᤗᤠ᤺ᤳᤋᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤛᤧᤰᤂᤠᤛᤠᤱ ᤀᤠᤏᤠᤖᤠᤴ ᤆᤡᤰᤂᤢᤱ᤹॥

᥇᥏ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤴ ᤛᤧᤘᤠᤛᤠᤶᤗᤥᤴ ᤛᤠᤵᤋᤧᤶᤔᤧ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤜᤢ᤹ᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠᤶᤗᤥᤔᤠ ᤐᤠᤱᤄᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤴ ᤛᤠᤶᤗᤥᤴ ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤇᤠ ᤋᤥ᤺ᤴᤍᤡ ᤐᤥ᤺ᤱᤗ॥

᥈᥆ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤀᤠᤱᤃᤠ᤹ ᤔᤠᤱᤜᤧᤰ ᤆᤥᤃᤢᤱᤛᤡᤱᤅᤠᤱ ᤐᤡᤔᤠᤛᤡ ᤔᤠᤱᤜᤢᤵ ᤆᤥᤃᤢᤱᤒᤠ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤂᤧᤱᤜᤠ᤹ ᤁᤧᤳᤋᤢᤱᤛᤡᤱᤅᤠᤱ ᤀᤣᤃᤠᤱ. ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤅᤢ᤹ ᤜᤧᤰᤁᤩᤠᤱ ᤘᤣ᤹ ᤔᤠᤱᤜᤠ᤹ ᤗᤧᤵᤔᤠᤱ ᤔᤧᤗᤠ᤺ᤳᤋᤠᤱ ᤁᤴᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤏᤠ᤹ᤀᤠᤕᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤢ᤹॥

᥈᥇ ᤕᤖᤡᤰ ᤋᤢᤰᤂᤣ ᤗᤠᤰᤂᤣ ᤏᤢ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤠᤀᤠᤱ ᤀᤣᤃᤠᤱ ᤁᤴ ᤛᤧᤘᤠᤛᤠᤶᤗᤥᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤁᤢᤛᤡᤱ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ ᤔᤧᤶᤓᤣ᤺ᤳᤇᤢᤴ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤁᤧᤵᤔᤠᤛᤡᤏᤢ᤺ᤸᤗᤧ ᤋᤃᤡᤀᤣ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤢᤒᤠ᤺ᤴ ᤁᤢᤛᤡᤱ ᤏᤡ᤺ᤳᤋᤢᤱ ᤛᤢᤖᤢᤱᤅᤠᤱ ᤘᤠ᤹॥”

᥈᥈ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤜᤠᤒᤠ ᤂᤧᤴ ᤕᤧᤴᤏᤥ ᤁᤴ ᤛᤧᤘᤠᤛᤠᤶᤗᤥᤴ ᤛᤠᤵᤋᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤜᤢ᤹ᤖᤢᤛᤡ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢ. “ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹᥄ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤗᤠᤈᤣ᤹ᤀᤥ ᤂᤧᤏᤧ᤹ᤀᤣ ᤀᤡᤛᤪᤠᤀᤡᤗᤡᤜᤠ᤹ ᤁᤧᤃᤧᤳᤋᤢᤛᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤵᤑᤣᤰ ᤂᤧᤏᤧ᤹ᤏᤢ ᤘᤠ᤹ᤀᤠ॥”

᥈᥊ ᤔᤥᤛᤠ᤺ᤸᤗᤧ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤛᤠᤵᤋᤢ ᤛᤢᤖᤢᤀᤠᤱ ᤀᤣᤃᤠᤱ

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤗᤧᤒᤡ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡ.

᥈᥌ “ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤴ ᤛᤠᤵᤐᤴᤏᤡᤴ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤏᤧᤛ᤻ᤛᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤁᤧᤏᤡᤒᤠ ᤋᤥ᤺ᤴᤍᤡ ᤁᤢᤛᤡᤱ ᤂᤧᤵᤔᤥ ᤏᤧᤖ॥

᥈᥍ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤐᤡᤑᤩᤢᤱ ᤁᤧᤈᤥᤃᤡᤒᤠᤴ ᤏᤢ ᤂᤡᤏᤡ᤹ ᤐᤠᤴ ᤔᤧᤱᤄᤧᤶᤔᤠᤴ ᤁᤢᤛᤡᤱ ᤏᤡ᤺ᤳᤋᤢᤱ᤹॥ ᤀᤠᤀᤡᤴ ᤀᤠᤱᤃᤠ᤹ ᤜᤡᤱᤅᤠᤀᤠᤱ ᤘᤠ᤹ᤀᤠᤖᤀᤣ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤖᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤁᤧᤒᤥᤃᤡᤀᤠᤱ ᤁᤧᤘᤕᤡᤏᤧᤓᤃᤪ. ᤀᤠᤱᤃᤠ᤹ ᤛᤡᤀᤠ ᤂᤧᤳᤋᤠᤀᤠᤱ ᤀᤣᤃᤠᤱᤃ ᤇᤧᤴᤏᤠ ᤛᤠ᤹ᤖᤡᤰ ᤐᤡᤑᤩᤢᤱ ᤁᤧᤈᤥᤃᤡ᤹᥄

᥈᥎ ᤂᤡᤏᤡ᤹ ᤌᤠ᤺ᤰᤁᤥ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤏᤢ ᤂᤡᤏᤡ᤹ ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ ᤀᤠᤱᤃᤠ᤹ᤀᤥ ᤑᤢᤰᤂᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤐᤠ᤺ᤴᤈᤠ᤺ᤰᤜᤠ᤹ ᤂᤡᤏᤡ᤹ ᤔᤧᤳᤏᤡᤱ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤠᤱᤛᤠᤱᤒᤠᤴ ᤏᤢ ᤂᤠᤶᤒᤣ᤺ᤰᤔᤠᤴ ᤁᤧᤏᤡᤒᤠ ᤋᤥ᤺ᤴᤍᤡ ᤕᤧᤵᤛᤢᤱᤛᤡᤱ᤹॥

᥈᥏ ᤀᤠᤱᤃᤠ᤹ ᤛᤡᤀᤠᤀᤠᤱ ᤀᤣᤃᤠᤱ ᤂᤡᤏᤡ᤹ ᤛᤧᤰᤂᤠᤛᤠᤱ ᤛᤠ᤹ᤖᤡᤰ ᤑᤧᤳᤁᤧᤗᤠᤖᤡ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤡᤏᤡᤱᤒᤠ ᤀᤡᤱᤈᤠ᤺ᤱᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤁᤧᤒᤥ᤺ᤰᤂᤡ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤂᤡᤏᤡ᤹ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤏᤢ ᤂᤡᤏᤡ᤹ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤡᤸᤗᤧ ᤂᤢᤏᤧ᤹ ᤁᤢᤛᤡᤰ ᤁᤧᤓᤥ᤺ᤰᤂᤢᤶᤒᤠᤸᤗᤧ ᤆᤥᤃᤢᤸᤗᤧ ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤂᤡᤏᤡ᤹ ᤕᤧᤳᤋᤢᤰᤂᤣ ᤁᤧᤍᤢᤔᤢᤶᤗᤥ॥”

ᤔᤥᤛᤠ᤺ᤸᤗᤧ ᤁᤢᤛᤠᤶᤗᤥ

᥉᥆ ᤜᤧᤰᤁᤩᤠᤱ ᤔᤥᤛᤠ᤺ᤸᤗᤧ ᤁᤴ ᤛᤧᤘᤠᤛᤠᤶᤗᤥᤀᤥᤒᤠ ᤐᤠ᤺ᤴᤇᤣ᤺ᤰᤘᤠᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥ᤺ᤸᤗᤧ ᤔᤧᤄᤧᤵᤛᤢᤖ ᤕᤠ᤺ᤴᤍᤢᤛᤡᤖᤥ॥

᥉᥈

ᤋᤠᤱᤛᤠᤱᤒᤣ. ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤠᤖᤥ᥄

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤣ.

ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤂᤧᤵᤛᤧ᤹ᤀᤥ॥

᥈ ᤀᤠᤱᤃᤠ᤹ ᤀᤠᤏᤡᤛᤠᤶᤔᤡᤴ ᤘᤜᤡᤳ ᤜᤧᤰᤁᤣ ᤌᤠᤖᤖᤥ.

ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤜᤠ᤹ ᤛᤣ᤺ᤰᤘᤠ ᤁᤢᤀᤡᤛᤡ᤺ᤰ ᤆᤢᤰᤗᤖᤥ.

ᤁᤢᤏ᤺ᤰ ᤕᤠ᤺ᤴ ᤛᤶᤎᤠᤱ ᤘᤜᤡ᤺ᤶᤒᤥ ᤜᤧᤰᤁᤣ ᤌᤠᤖᤖᤥ.

ᤛᤡᤱᤗᤡᤱ ᤛᤶᤎᤠᤱ ᤋᤧᤳᤋᤧᤳ ᤁᤧᤗ᤹ᤒᤠ ᤆᤫᤠ᤺ᤳ ᤜᤧᤰᤁᤣ ᤗ᤹ᤖᤖᤥ॥

᥉ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤀᤢᤘᤠ ᤆᤥᤃᤢᤱᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤆᤥ᤺ᤰᤗᤥ᥄

᥊ ᤂᤢᤏᤧ᤹ᤃ ᤀᤡ᤺ᤶᤛᤡᤱᤔᤠᤍᤧᤴ ᤕᤠᤰᤐᤣ᤹ᤖᤥ.

ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤶᤜᤠ᤹ ᤁᤢᤍᤥ᤺ᤵᤔᤠ ᤆᤥ᤺ᤰᤗᤥ॥

ᤂᤢᤏᤧ᤹ᤃ ᤐᤠᤴ ᤔᤧᤶᤓᤣ᤺ᤶᤔᤏᤠᤒᤠ ᤏᤛᤠ᤺ᤴᤛᤠᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ

ᤁᤢᤍᤥ᤺ᤵᤔᤠ ᤂᤠᤛᤣᤴ ᤁᤧᤗᤥ᤺ᤶᤒᤠ ᤏᤢ ᤛᤧᤰᤂᤠᤒᤠ ᤆᤥ᤺ᤰᤗᤥ॥

᥋ ᤂᤧᤱᤜᤠ᤹ᤖᤧ ᤂᤢᤏᤧ᤹ᤏᤢ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤖᤥ.

ᤁᤱᤃ ᤛᤡᤖᤡᤱᤔᤔᤠ ᤐᤠ᤺ᤴᤗᤥ

ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤂᤢᤏᤧ᤹ ᤁᤢᤔᤏᤠᤛᤡ ᤔᤧ᤺ᤴᤇᤡᤖᤥ.

ᤂᤧᤱᤜᤠ᤹ᤃ ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤏᤢ

ᤁᤢᤍᤥ᤺ᤵᤔᤠ ᤗᤠᤶ ᤔᤧᤴᤏᤠ᤺ᤵᤔᤏᤠᤒᤠ ᤌᤠ᤺ᤰᤛᤡᤖᤥ॥

᥌ ᤌᤣ ᤀᤰᤂᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤴ ᤂᤡᤏᤡ ᤁᤧᤈᤧᤰᤂᤢᤶᤒᤡ᥅

ᤀᤍᤱ ᤏᤢ ᤛᤡᤰᤁᤢᤶᤏᤡᤱᤘᤠ᤹ ᤁᤧᤜᤥ᤺ᤵᤐᤠ ᤔᤏᤠᤛᤣ.

ᤂᤡᤏᤡ᤹ ᤆᤀᤡ᤺ᤳ ᤁᤧᤏᤧᤒᤠ ᤏᤢ ᤁᤧᤈᤥ᤺ᤰᤐᤠ

ᤂᤢᤏᤧ᤹ᤀᤣ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ.

ᤂᤡᤏᤡ᤹ ᤗᤳᤇᤠ ᤛᤢᤘᤠᤱ ᤁᤧᤈᤥ᤺ᤰᤐᤠ ᤂᤢᤏᤧ᤹ᤀᤣ ᤔᤣ᤺ᤴᤏᤠᤱᤒᤡ᥅

᥍ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴᤒᤠ ᤕᤧᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤀᤢᤏᤠᤜᤢᤖᤡ ᤋᤃᤡᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ

ᤂᤡᤏᤡ᤹ ᤏᤡᤱᤘᤠ᤹ᤛᤢᤶ ᤗ᤹ᤖᤧᤶᤔᤧ᤹ᤀᤥ॥

ᤂᤡᤏᤡ᤹ ᤐᤠᤜᤠ᤹ ᤛᤣ᤺ᤴᤍᤥᤛᤧᤶᤛᤡᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤶᤔᤧᤳᤋᤡᤖᤥ.

ᤂᤡᤏᤡ᤹ ᤁᤠᤵᤐᤥ ᤋᤢᤶᤛᤠᤜᤠ᤹ ᤛᤧ᤺ᤴᤗᤠᤵᤋᤠᤶᤛᤡᤶᤔᤧ᤹ᤀᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤈᤧᤰᤋᤡᤖᤥ॥

᥎ ᤀᤠᤸᤗ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ.

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤠᤈᤣ᤹ᤛᤡᤱᤒᤢᤱ ᤐᤡᤖᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤧᤴᤍᤢᤛᤡᤖᤥ.

ᤂᤧᤒᤩᤠᤱ ᤀᤡᤛᤪᤠᤀᤡᤗᤡ ᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤀᤡ᤺ᤴᤍᤥᤜᤠ᤹ ᤏᤧᤛ᤻ᤛᤢ ᤐᤡᤖᤢᤛᤡᤖᤥ॥

᥏ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤃ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤛᤡᤖᤥ.

ᤕᤠᤁᤢᤒᤧᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤕᤠᤱᤛᤠ ᤁᤢᤴᤎᤣᤖᤥ॥

᥇᥆ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ.

ᤛᤢᤖᤡ᤺ᤳ ᤁᤧᤈᤱ ᤁᤧᤜᤢ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤀᤡᤰᤗᤠ᤺ᤸᤗᤧ ᤗᤥ᤺ᤰᤂᤢᤒᤠᤍᤧᤴᤏᤥ ᤂᤢᤏᤧ᤹ ᤂᤧᤱᤜᤠ᤹ ᤂᤥᤛᤢᤛᤡᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖᤥ.

ᤂᤢᤏᤧ᤹ ᤂᤧᤱᤜᤠ᤹ ᤁᤢᤔᤡᤰᤜᤠᤱᤔᤠ ᤜᤧᤰᤁᤣ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

᥇᥇ ᤁᤢᤜᤠᤵᤐᤡᤴ ᤁᤧᤔᤢᤶᤒᤠᤀᤠᤱ ᤁᤢᤛ᤻ᤛᤠᤜᤠ᤹ ᤛᤶᤎᤠᤱ

ᤛᤢᤖᤡ᤺ᤳ ᤁᤣᤈᤱᤅᤥ ᤁᤧᤒᤧᤒᤠᤀᤠᤱ ᤁᤧᤘᤠ᤹ᤒᤠ.

ᤁᤢᤗᤠᤵᤐᤡᤴ ᤜᤵᤑᤧ ᤁᤧᤔᤧᤵᤐᤠᤀᤠᤱ ᤁᤢᤛ᤻ᤛᤠᤜᤠ᤹ ᤁᤧᤎᤣ᤺ᤰᤐᤠ

ᤜᤧᤰᤁᤩᤠᤱ ᤁᤢᤗᤠᤵᤜᤠ᤹ ᤛᤶᤎᤠᤱ ᤁᤢᤛ᤻ᤛᤠ ᤁᤧᤒᤱᤒᤠ ᤁᤰᤁᤑᤡ᤺ᤰᤔᤠ ᤜᤧᤰᤁᤣ.

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤣ᤺ᤰ ᤂᤧᤱᤜᤠ᤹ ᤗᤠᤶᤗᤥᤛᤢᤛᤡᤖᤥ.

ᤂᤢᤏᤧ᤹ᤏᤢ ᤘᤣ᤹ ᤗᤠᤈᤣ᤹ᤒᤠ ᤀᤠᤳᤋᤡᤴ ᤔᤠᤱᤅᤡᤴᤏᤠᤱ ᤜᤥ᤺ᤵᤋᤧᤖᤥ॥

᥇᥉ ᤂᤢᤏᤧ᤹ ᤂᤧᤱᤜᤠ᤹ ᤆᤴᤈᤶᤒᤠᤍᤧᤴᤜᤠ᤹ ᤗᤡᤱᤒᤠᤱᤄᤢᤛᤡᤖᤥ

ᤜᤧᤰᤁᤩᤠᤱ ᤀᤡᤰᤋᤠᤵᤜᤠ᤹ᤀᤥᤒᤠ ᤁᤢᤈᤠᤜᤠ᤹ ᤆᤠ᤺ᤳᤋᤢᤛᤡᤖᤥ.

ᤂᤢᤏᤧ᤹ ᤂᤧᤱᤜᤠ᤹ ᤕᤠᤰᤐᤣ᤹ᤀᤥᤒᤠ ᤔᤠᤱᤘᤠ ᤛᤰᤘᤠᤄᤢ ᤏᤢ

ᤕᤠᤰᤂᤪᤧ᤺ᤰᤁᤥᤒᤠ ᤆᤤᤋᤢᤏ ᤏᤡ᤺ᤱᤃᤣ᤹ ᤆᤠ᤺ᤳᤋᤢᤛᤡᤖᤥ॥

᥇᥊ ᤂᤢᤏᤧ᤹ ᤂᤧᤱᤜᤠ᤹ ᤐᤡᤳᤌᤰᤛᤠᤜᤠ᤹ᤗᤠᤶ ᤏᤢᤍᤠᤰᤘᤠ

ᤜᤧᤰᤁᤩᤠᤱ ᤁᤧᤔᤧ᤹ᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ᤏᤢ ᤛᤥᤛᤥᤖᤡᤰ

ᤌᤰᤛᤠ ᤗᤢᤵᤜᤠ᤹ᤗᤠᤶ ᤐᤡᤳᤏᤢ ᤌᤢᤱᤄᤢᤛᤡᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤛᤠ᤹ᤖᤡᤰ ᤏᤢᤒᤠ ᤔᤠᤛᤡᤜᤠ᤹ᤏᤢ ᤛᤥᤛᤥᤖᤡᤰ

ᤔᤧ᤺ᤴᤍᤠᤜᤠ᤹ ᤏᤢ ᤒᤠᤛᤠᤏᤒᤠ ᤏᤢᤒᤠ ᤌᤢ᤺ᤶᤒᤠᤜᤠ᤹ ᤐᤡᤖᤢᤛᤡᤖᤥ॥

ᤆᤧᤸᤗᤧᤰᤛᤣᤸᤗᤧ ᤁᤢᤘᤠᤗᤠᤶ ᤆᤥ᤺ᤰᤔᤏᤠᤒᤠ

ᤆᤠ᤹ᤖᤡᤰ ᤁᤢᤈᤠᤃᤧᤏᤢ᤹ᤒᤠ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠᤴ ᤁᤧᤎᤢᤅᤢᤶᤗᤥ॥

᥇᥋ ᤁᤖ ᤕᤛᤢᤖᤢᤏa ᤔᤧ᤹ᤖᤢᤀᤠᤱ ᤗᤠᤱᤃᤧᤎᤡᤰᤐᤠ ᤐᤥ᤺ᤰᤂᤧᤖᤥ.

ᤏᤢᤖᤡᤰ ᤆᤠᤔᤠ ᤔᤧᤄᤥᤛᤢᤀᤠᤱ ᤔᤏᤠᤜᤠ᤹ ᤆᤠᤵᤔᤧ᤹ ᤔᤧ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤘᤖᤧᤱᤗᤧᤱᤒᤠ ᤔᤧᤒᤥ᤺ᤰᤂᤧᤒᤠᤖᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠ

ᤀᤠᤒᤠᤅᤣ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤗᤧᤖᤢ ᤔᤧᤍᤣᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤧᤴᤗᤵᤍᤠᤱᤒᤠ

ᤕᤠᤰᤐᤣ᤹ᤀᤡᤴ ᤜᤏᤧ ᤔᤧᤴᤈᤥᤒᤠ ᤔᤧᤔᤧᤳᤋᤢᤖᤥ॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤘᤣ᤹ ᤔᤠᤱᤜᤠ᤹ᤖᤧ ᤔᤧᤈᤥᤃᤢᤸᤗᤧ

ᤂᤢᤏᤧ᤹ ᤁᤢᤏᤠ ᤁᤧᤜᤧᤶᤒᤠ ᤐᤥ᤺ᤰᤂᤧᤖ ᤔᤧᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤛᤡᤰᤁᤧᤗᤧ᤺ᤱᤒᤠ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤆᤥᤃᤢᤸᤗᤧ

ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤖ ᤔᤧᤈᤥᤃᤢᤖᤥ॥

᥇᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤛᤧᤘᤠ ᤔᤧᤶᤔᤧᤳᤋᤣ ᤁᤧᤘᤠ᤹ᤒᤠ ᤔᤠᤱᤜᤠ᤹.

ᤀᤠᤸᤗᤥ ᤂᤠᤖᤰ ᤁᤧᤃᤧᤵᤐᤠ ᤁᤧᤍᤠᤒᤠ ᤔᤠᤱᤜᤠ᤹.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤇᤡᤴᤒᤠ ᤔᤠᤱᤜᤠ᤹.

ᤏᤡᤱᤘᤠ᤹ᤑᤢᤔᤠᤱ ᤔᤣ᤺ᤴᤒᤠ ᤑᤧᤴᤛᤠᤶᤜᤠ᤹ᤖᤧ ᤗᤠᤃᤡ

ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠ ᤔᤧᤍᤥᤴᤍᤢᤖᤥ॥

᥇᥎ ᤂᤡᤏᤡ᤹ ᤛᤠᤃᤧᤘᤠ᤺ᤶᤒᤠ ᤕᤠᤰᤐᤣ᤹ᤀᤡᤴ ᤁᤧᤗᤧᤖᤢᤶᤗᤥ.

ᤂᤡᤏᤡ᤹ ᤁᤧᤃᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤗᤥ॥

᥇᥏ ᤂᤧᤴ ᤏᤡᤛᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤏᤠ᤹ᤖᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ

ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤸᤗᤧ ᤜᤠᤱᤃᤧᤴ ᤛᤡᤰᤆᤠ ᤗᤥᤖᤧᤖᤥ॥

᥈᥆ ᤂᤧᤒᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤂᤧᤱᤜᤠ᤹ ᤗᤠᤵᤑᤢᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤧᤔᤠ ᤔᤧᤒᤥ᤺ᤱᤒᤡ. ᤀᤥᤔᤧᤳᤋᤢᤱ ᤛᤠ᤹ᤖᤢᤱᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤑᤧᤳᤁᤧᤗᤠ᤹ᤒᤠ ᤌᤠ᤺ᤰᤛᤡᤖᤥ.

ᤀᤡᤱᤀᤠᤗᤧᤰᤗᤧᤰᤐᤠ ᤌᤡᤴᤍᤠᤱ ᤛᤠᤕᤥᤒᤥᤖᤠᤛᤡᤖᤥ॥

᥈᥇ ᤂᤧᤴ ᤔᤠᤱ ᤔᤧ᤺ᤴᤒᤠᤸᤗᤧ ᤆᤥᤃᤢᤸᤗᤧ

ᤂᤧᤱᤜᤠ᤹ᤖᤧ ᤁᤢᤏᤠᤃᤧᤜᤧᤶᤒᤠ ᤔᤧᤈᤥᤃᤠᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤏᤧᤒᤠ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤆᤥᤃᤢᤸᤗᤧ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤖᤥ॥

ᤗᤳᤇᤠ ᤛᤢᤘᤠᤱᤅᤣ ᤁᤧᤜᤥ᤺ᤵᤐᤠ ᤔᤏᤠᤜᤠ᤹ᤗᤠᤶ

ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤏᤠ ᤁᤧᤜᤧᤶᤒᤠ ᤆᤥᤃᤢᤱᤛᤡᤱᤗᤥ.

ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤗᤳᤇᤠ ᤛᤢᤘᤠᤱᤗᤠᤶ

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤁᤧᤴ ᤑᤥ᤺ᤰᤂᤢᤱᤗᤥ॥

᥈᥈ ᤌᤣᤀᤠᤱᤓᤧᤸᤗᤧ ᤀᤠᤛᤠᤰᤁᤧᤴᤏᤡᤸᤗᤧ ᤔᤡᤎᤢᤱ ᤔᤡᤖᤠ᤺ᤰ ᤐᤥᤃᤧᤖᤥ.

ᤂᤧᤸᤗᤧ ᤛᤡᤃᤠᤱ ᤔᤢ ᤛᤡᤔᤧᤸᤗᤧ ᤜᤠᤱᤈᤢᤶᤔᤡᤴ ᤔᤡᤎᤡᤰᤂᤢᤖᤥ॥

ᤂᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ

ᤂᤧᤵᤔᤥᤒᤠ ᤁᤢᤈᤠᤴ ᤂᤠᤵᤐᤢᤌᤩᤱ ᤆᤥᤃᤢᤖᤥ.

ᤂᤶᤓᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤕᤢᤰᤏᤠᤜᤠ᤹ᤀᤥ

ᤁᤧᤖᤧᤰ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧ᤺ᤳᤋᤢᤖᤥ॥

᥈᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤢᤰᤂᤣ ᤗᤠᤰᤂᤣ ᤋᤠᤖᤢᤱᤗᤥ.

ᤀᤠᤱᤃᤠ᤹ ᤀᤠᤍᤥ᤺ᤱᤜᤠ᤹ᤖᤧ ᤂᤧᤱᤜᤠ᤹ ᤀᤠᤒᤢᤱᤛᤡᤱᤗᤥ॥

᥈᥊ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤀᤠᤔᤧᤱᤔᤧᤱᤒᤠ ᤛᤠᤰᤘᤠ᤺ᤴ. ᤔᤡᤀᤠᤍᤡᤰᤋᤡᤰᤐᤠ ᤕᤱᤍᤢᤱᤒᤠ

ᤜᤧᤰᤁᤩᤠᤱ ᤀᤠᤛᤡᤛᤡᤒᤠ ᤋᤢᤰᤔᤠᤜᤠ᤹ ᤐᤠᤱᤄᤢᤱ ᤋᤠᤛᤢᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤁᤣ᤺ᤱᤜᤠ᤹ ᤏᤢ

ᤂᤠᤶᤒᤠᤱᤅᤥ ᤁᤧᤀᤢ᤺ᤱᤛᤡᤱᤒᤠ ᤁᤧᤀᤠ᤺ᤵᤐᤠ ᤁᤢᤏᤡᤱ ᤁᤧᤕᤠᤰᤐᤠ

ᤀᤛᤣ᤺ᤰᤜᤠ᤹ ᤐᤠᤱᤄᤢᤱ ᤋᤠᤛᤢᤱᤛᤡᤱᤗᤥ॥

᥈᥋ ᤔᤠᤖᤠᤶᤜᤠ᤹ᤀᤥ ᤋᤠᤓᤣ᤺ᤸᤗᤧ ᤂᤧᤱᤜᤠ᤹ ᤗᤡᤃᤢᤰ ᤔᤧᤰᤂᤢᤱᤛᤡᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤁᤡᤔᤠ ᤕᤱᤔᤠ ᤀᤡᤛᤣ᤺ᤱ ᤐᤥ᤺ड᤻ᤗᤥ॥

ᤏᤠᤗᤡᤃᤧᤴ ᤌᤠᤱᤒᤧᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤛᤥᤛᤥᤖᤡᤰ.

ᤏᤢᤃᤧᤎᤢᤱᤒᤠ ᤀᤠᤶᤒᤪᤧ᤺ᤱᤘᤠ ᤀᤅᤧ᤺ᤰᤘᤠ ᤏᤢ

ᤁᤢᤎᤧᤃᤣᤰ ᤁᤧᤓᤢᤵᤐᤠ ᤁᤠᤵᤐᤥ ᤋᤢᤶᤛᤠᤜᤠ᤹ᤀᤠᤱ ᤔᤧᤔᤧᤰᤗᤥ॥

᥈᥌ ᤂᤧᤱᤜᤠ᤹ ᤏᤡᤱᤘᤠ᤹ᤛᤢᤶᤔᤥᤀᤠᤱ ᤔᤧᤴᤍᤠᤏᤧᤴᤗ ᤜᤠᤶᤒᤪᤧᤰ.

ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤘᤖᤧᤱᤗᤧᤱ ᤔᤧᤰᤂᤢᤱᤛᤡᤱᤒᤠ ᤘᤕᤧᤖᤥ॥

᥈᥍ ᤁᤖ ᤏᤡᤱᤔᤡᤜᤠ᤹ᤖᤧ ᤁᤢᤏᤠᤔᤧᤴᤇᤠ ᤔᤧᤒᤠ᤺ᤳᤋᤢᤒᤠ ᤀᤠᤛᤡᤖᤠ᤹ ᤔᤧᤎᤠᤅᤧᤸᤗᤥ.

ᤏᤡᤱᤔᤡᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤏᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤒᤡᤗᤠᤖᤥ.

‘ᤀᤠᤏᤡ᤹ ᤜᤢᤰᤁᤡᤸᤗᤧ ᤀᤠᤏᤠ᤺ᤴᤍᤢᤶᤛᤡᤶᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤴᤜᤠ᤹ ᤁᤧᤖᤧᤰ ᤆᤥᤃᤢᤒᤠ ᤔᤧ᤺ᤴᤗᤥ॥’”

᥈᥎ ᤀᤡᤛᤪᤠᤀᤡᤗᤧᤴ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤛᤢᤘᤠᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤣᤀᤠᤱ ᤛᤧᤶᤔᤠ ᤔᤧᤴᤇᤰᤋᤢᤴᤗᤥ॥

᥈᥏ ᤂᤧᤱᤜᤠ᤹ ᤛᤡᤰᤁᤢᤶᤛᤠᤒᤠ ᤔᤧᤒᤥ᤺ᤰᤂᤧᤀᤠᤱ

ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤒᤠ ᤜᤧᤰᤁᤣ᤺ᤸᤗᤧᤃ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤧᤴ

ᤀᤠᤰᤂᤣ ᤐᤥᤱ ᤑᤠ᤹ᤀᤠᤱ ᤔᤧᤏᤡᤛᤢᤒᤠ ᤜᤧᤰᤁᤣ᤺ᤸᤗᤧᤃ᥄

᥉᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤰᤐᤣ᤺ᤸᤗᤧ ᤔᤧᤛᤱᤄᤢᤛᤡᤴᤒᤠ ᤘᤕᤧᤸᤗᤧᤃ.

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤗᤠᤵᤑᤢᤔᤠ ᤔᤧᤛᤢᤖᤢᤛᤡᤴᤒᤠ ᤘᤕᤧᤸᤗᤧᤃ.

ᤀᤠᤰᤂᤣᤗ᤹ᤖᤡᤰ ᤌᤡᤰᤐᤠᤖᤧ ᤜᤧᤴᤇᤡᤱᤎᤡᤰ ᤏᤠ᤺ᤵᤔᤠ ᤛᤢᤰᤋᤢᤛᤡᤒᤠ ᤘᤕᤧᤒᤣ᥅

ᤀᤡᤃᤪ ᤏᤧᤳᤇᤡᤖᤧ ᤌᤡᤒᤥᤱ ᤜᤧᤴᤇᤡᤱ ᤏᤠ᤺ᤵᤔᤠ ᤛᤢᤰᤋᤧᤛᤢᤒᤣ᥅

᥉᥇ ᤁᤖ ᤀᤡᤛᤪᤠᤀᤡᤗᤒᤠ ᤕᤠᤰᤐᤣᤴ ᤀᤠᤏᤡ᤹

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤰᤐᤣ᤹ ᤜᤧᤰᤋᤱᤒᤠ ᤔᤧ᤺ᤴᤗᤥ.

ᤀᤠᤏᤡ᤹ ᤏᤡᤱᤔᤡᤜᤠ᤹ ᤀᤠᤵᤑᤣᤰᤁᤣ ᤁᤴ ᤐᤠ᤺ᤴᤏᤥ ᤔᤧᤍᤧᤴᤗᤥ॥

᥉᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ ᤀᤡᤘᤠ᤺ᤳᤋᤡᤴ

ᤛᤍᤥᤔᤒᤠ ᤆᤧᤸᤗᤧᤰᤛᤣ᤹ ᤀᤡᤘᤠ᤺ᤳᤋᤥᤗᤠᤶ

ᤜᤧᤰᤁᤩᤠᤱ ᤃᤔᤥᤖᤠᤒᤠ ᤀᤡᤰᤋᤠᤵᤜᤠ᤹ᤀᤥ ᤗᤠᤶ ᤋᤩᤧᤒᤠᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ᤀᤡᤴ ᤏᤡᤱ ᤁᤧᤕᤠᤰᤐᤠ ᤆᤥ᤺ᤰᤗᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ᤀᤡᤸᤗᤧ

ᤁᤢᤒᤈᤠᤜᤠ᤹ ᤛᤠᤰᤂᤡ᤺ᤰ ᤁᤧᤄᤡ᤺ᤰᤐᤠ ᤆᤥ᤺ᤰᤗᤥ॥

᥉᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ ᤌᤡ᤺ᤴ.

ᤀᤛᤣ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤗᤥ

ᤕᤠᤱᤜ᤺ᤰᤁᤡᤸᤗᤧ ᤁᤧᤀᤠ᤺ᤵᤐᤠ ᤁᤢᤏᤡᤱᤗᤥ॥

᥉᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤌᤣ ᤁᤴ ᤀᤠᤱᤃᤠ᤹ ᤕᤠᤱᤄᤥ᤺ᤳᤋᤢᤱ ᤕᤢᤰᤂᤢᤱᤒᤠ ᤜᤥ᤺ᤵᤐᤡ.

ᤜᤧᤰᤁᤩᤠᤱ ᤆᤠᤎᤠ᤺ᤱᤅᤥ ᤀᤣ᤺ᤵᤛᤠᤵ ᤀᤣ᤺ᤵᤋᤢᤱᤒᤠ ᤜᤥ᤺ᤵᤐᤡ᥅

᥉᥋ ᤁᤢᤗᤧᤰᤘᤠ ᤏᤢ᤺ᤰᤔᤠᤃ ᤀᤠᤱᤃᤠ᤹ ᤀᤠᤕᤠ᤺ᤶᤒᤰᤗᤥ.

ᤀᤠᤱᤃᤠ᤹ᤀᤣ ᤁᤢᤗᤧᤰᤘᤠ ᤜᤢᤅᤢᤱᤗᤥ॥

ᤁᤧᤗᤠ᤹ᤒᤠ ᤕᤧᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤅᤡᤴ ᤗᤧ᤺ᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤕᤧᤴᤏᤡᤴ ᤏᤡ᤺ᤳᤋᤠᤱ ᤁᤧᤖᤧᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥᤱᤗ ᤔᤧᤒᤳᤗᤥ॥”

᥉᥌ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤧᤴᤎᤢᤶᤔᤏᤠᤒᤠ ᤔᤧᤒᤥ᤺ᤱᤒᤠ ᤏᤢ

ᤂᤢᤴᤇᤡ᤹ ᤀᤡᤄᤣ᤺ᤱᤅᤥᤗᤠᤶ ᤔᤧᤸᤗᤧᤖᤢᤛᤡᤴᤒᤠ ᤂᤢᤏᤧ᤹ ᤏᤡᤛᤢᤖᤥ॥

ᤂᤧᤒᤩᤠᤱ ᤂᤢᤴᤇᤡ᤹ ᤗᤧᤵᤔᤠᤱ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ.

ᤂᤶᤓᤩᤠᤱ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥉᥍ ᤂᤧᤒᤩᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤍᤥᤛᤢᤛᤡᤖᤥ.

“ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤶᤛᤡᤱᤔᤠᤍᤧᤴ ᤕᤠᤰᤐᤣ᤹.

ᤂᤢᤴᤇᤡ᤹ ᤔᤠᤱᤜᤠ᤹ ᤀᤠᤳᤋᤡ ᤔᤧᤘᤠ᤹ᤒᤣ᥅

᥉᥎ ᤁᤴ ᤔᤠᤱᤜᤠ᤹ᤖᤧᤃ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤍᤢᤱᤈᤓᤠ᤺ᤸᤗᤧ

ᤁᤢᤛᤥ᤺ᤳᤋᤡᤴ ᤔᤧᤈᤀᤠᤱ ᤘᤕᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ ᤌᤡ

ᤛᤡᤍᤢᤱᤈᤓᤠᤴ ᤔᤧᤎᤢᤅᤢᤀᤠᤱ ᤘᤕᤧᤖᤥ॥

ᤁᤴᤜᤠ᤹ ᤔᤧᤒᤥ᤺ᤰᤁᤠᤱ ᤂᤡᤏᤡ᤹ ᤁᤧᤶᤓᤠ᤹ᤖᤡᤖᤖᤥ᥄

ᤁᤴᤜᤠ᤹ᤖᤧ ᤂᤡᤏᤡ᤹ ᤕᤢᤱᤔᤠᤍᤧᤴ ᤁᤧᤶᤒᤡᤖᤡᤖᤖᤥ᥄

᥉᥏ ᤀᤠᤸᤗ ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ᤃ ᤂᤢᤏᤧ᤹ᤀᤣᤀᤠᤖᤥ.

ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤔᤠᤱ ᤜᤥ᤺ᤵᤗᤥ॥

ᤀᤠᤱᤃᤠ᤹ᤀᤣ ᤛᤧᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤁᤢᤜᤡᤱᤘᤧᤳ ᤆᤥᤃᤢᤱᤛᤡᤱᤗᤥ॥

ᤀᤠᤱᤃᤠ᤹ᤀᤣ ᤂᤠ᤺ᤴᤍᤢᤱᤛᤡᤱᤗᤥ.

ᤂᤶᤓᤩᤠᤱ ᤀᤠᤱᤃᤠ᤹ᤀᤣ ᤘᤣ᤺ᤴᤍᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ

ᤜᤠ᤺ᤳᤗᤧᤀᤠᤱ ᤛᤧᤶᤔᤠ ᤔᤧᤛᤢᤰᤋᤢᤛᤡᤴᤗᤥ॥

᥊᥆ ᤀᤠᤸᤗ ᤀᤠᤱᤃᤠ᤹ ᤀᤠᤜᤢᤰᤁᤡᤴ

ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤑᤥ᤺ᤰᤂᤢᤱᤗᤥ

ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤱᤗᤥ–

ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ

᥊᥇ ᤀᤠᤸᤗ ᤛᤧᤸᤗᤧᤱ ᤛᤧᤸᤗᤧᤱ ᤁᤧᤗ᤹ᤒᤠ

ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤕᤠᤖᤠᤵᤋᤢᤱᤗᤥ.

ᤜᤧᤰᤁᤩᤠᤱ ᤂᤠᤛᤧᤴ ᤗᤥ᤺ᤶᤔᤥ

ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤂᤧᤴ ᤋᤧᤶᤛᤢᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤁᤧᤀᤵᤐᤠᤜᤠ᤹ᤀᤥ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤏᤠ᤹ᤒᤠᤜᤠ᤹ᤀᤥ ᤁᤢᤗᤧᤰᤘᤠ ᤜᤢᤅᤢᤱᤗᤥ॥

᥊᥈ ᤀᤠᤱᤃᤠ᤹ ᤀᤠᤍᤥ᤺ᤱᤜᤠ᤹ ᤔᤠᤰᤂᤡ᤹ ᤛᤧᤔᤠ ᤐᤠᤱᤄᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤀᤵᤐᤠᤜᤠ᤹ ᤀᤠᤍᤠᤓᤣᤸᤗᤧ ᤛᤧᤖᤢᤛᤡᤖᤥ॥

ᤀᤠᤱᤃᤠ᤹ᤏᤢ ᤌᤱ ᤁᤧᤈᤥ᤺ᤰᤐᤠᤜᤠ᤹ ᤗᤳᤇᤠᤀᤠᤱ ᤔᤧᤗᤧᤖᤢᤱᤛᤡᤱᤅᤡᤸᤗᤥ.

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤏᤢ ᤁᤧᤃᤠ᤺ᤶᤒᤠᤜᤠ᤹ᤀᤠᤱ ᤔᤧᤛᤡᤖᤥ॥”

᥊᥉ ᤔᤧᤴᤇᤠᤶ ᤛᤢᤘᤠᤱᤛᤣ. ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤛ᤺ᤳᤋᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ

ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤜᤢᤅᤢᤖᤥ॥

ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ᤀᤥ ᤁᤢᤗᤧᤰᤘᤠ ᤏᤢ᤺ᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤈᤣ᤹ ᤏᤢ ᤁᤢᤔᤏᤠᤜᤠ᤹ᤖᤧ ᤗᤠᤃᤡ

ᤀᤠᤵᤋᤡᤰᤗᤠᤶ ᤗᤧᤵᤔᤡ ᤏᤠ᤺ᤰᤋᤢ ᤐᤡᤖᤢᤛᤡᤖᤥ॥

᥊᥊ ᤔᤥᤛᤠᤴ ᤏᤢ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤋᤩᤧᤛᤡᤀᤠᤱ ᤁᤴ ᤛᤧᤘᤠᤛᤠᤶᤗᤥᤀᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤏᤠᤜᤠ᤹ ᤆᤧᤰᤋᤧᤇᤢᤛᤡᤖᤥ॥

ᤔᤥᤛᤠ᤺ᤸᤗᤧ ᤁᤢᤏᤢᤵᤔᤠ ᤁᤢᤀᤡᤱᤍᤳᤜᤠ᤹

᥊᥋ ᤜᤧᤰᤁᤣᤗ᤹ᤖᤡᤰ ᤔᤥᤛᤠ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤁᤴ ᤁᤠᤰ ᤐᤠ᤺ᤴᤈᤠ᤺ᤰᤜᤠ᤹ ᤔᤧᤳᤋᤢ ᤛᤢᤖᤢᤛᤡᤸᤗᤧ.

᥊᥌ ᤂᤢᤏᤧ᤹ ᤕᤥ᤹ᤖᤢᤖ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤀᤡᤴ ᤛᤠ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤀᤠᤱ ᤂᤡᤏᤡ᤹ ᤔᤧᤳᤏᤡᤱᤒᤠ ᤁᤧᤖᤧᤰ ᤐᤠ᤺ᤴᤈᤠ᤺ᤰᤜᤠ᤹ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤕᤢᤰᤂᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤛᤠᤜᤠ᤹ᤀᤠᤱ ᤁᤴ ᤛᤠᤶᤕᤥᤌᤡᤶᤔᤥᤒᤠ ᤁᤧᤖᤧᤰ ᤐᤠ᤺ᤴᤈᤠ᤺ᤰᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤜᤢ᤹ᤔᤠ ᤁᤧᤛᤢᤰᤋᤢᤶᤛᤡᤶᤗ॥

᥊᥍ ᤁᤴ ᤀᤡᤱᤍᤳᤜᤠ᤹ ᤂᤡᤏᤡ᤹ ᤗᤠᤃᤡ ᤜᤏᤧᤒᤠ ᤔᤧ᤺ᤴ॥ ᤁᤴᤜᤠ᤹ ᤂᤡᤏᤡ᤹ ᤗᤠᤃᤡ ᤜᤡᤱᤔᤠ ᤗᤠᤶᤗᤥ॥ ᤁᤴᤜᤠ᤹ᤗᤠᤶᤒᤠᤀᤣ ᤕᤷᤍᤏ ᤏᤠᤎᤠ᤺ᤶᤒᤡ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤐᤣ᤺ᤰᤔᤠ ᤁᤧᤈᤥᤃᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤢᤎᤠ᤺ᤰ ᤁᤧᤈᤠ᤹ᤒᤠ ᤁᤧᤒᤥ᤺ᤰᤂᤡ᤹॥”

ᤔᤥᤛᤠᤖᤧ ᤁᤢᤛᤡᤔᤠ ᤐᤠᤴ

᥊᥎ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤔᤥᤛᤠᤴ ᤀᤰᤂᤣ ᤔᤧᤳᤋᤢ.

᥊᥏ “ᤕᤖᤡᤜᤥ ᤁᤢᤒᤣᤛᤠᤱᤒᤠ ᤔᤥᤀᤠᤒ ᤗᤠᤈᤣ᤹ᤀᤥ ᤁᤧᤏᤧᤒᤠ ᤀᤒᤠᤖᤡᤔ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤏᤣᤒᤥ ᤁᤥ᤺ᤰᤔᤠᤀᤥ ᤌᤠ᤺ᤱ ᤌᤥ᤺ᤰᤛᤡᤱ ᤐᤣᤃᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤐᤡᤖᤢᤱᤛᤡᤱᤅᤠᤱ ᤏᤧᤒᤠ ᤁᤏᤠᤏ ᤗᤠᤈᤣᤴ ᤀᤥᤔᤧᤳᤋᤧ᤹॥

᥋᥆ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤓᤢ᤹ ᤜᤠᤖᤢᤏᤧᤴ ᤜᤥᤖ ᤁᤥ᤺ᤰᤔᤠᤀᤥ ᤔᤠᤛᤡᤱ ᤂᤧᤒᤩᤠᤱ ᤁᤧᤛᤡᤒᤠ ᤁᤧᤄᤧᤵᤐᤠ ᤁᤢᤃᤠ᤹ᤀᤡᤜᤠ᤹ᤀᤥ ᤐᤣ. ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤧᤎᤥ᤺ᤰᤛᤡᤱ ᤁᤧᤒᤣ᤺ᤰᤐᤠ ᤂᤧᤴ ᤁᤥ᤺ᤰᤔᤠ ᤑᤠᤱᤈᤱᤅᤥ ᤂᤧᤏᤧ᤹ ᤁᤧᤛᤡᤖᤥ ᤜᤧᤰᤁᤩᤠᤱ ᤁᤧᤔᤠᤛᤡᤱᤒᤠ ᤁᤧᤄᤧᤵᤐᤠ ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤀᤥ ᤋᤱᤛᤡᤱᤛᤧ ᤁᤧᤒᤣ᤺ᤰ॥

᥋᥇ ᤌᤣᤀᤠᤱᤓᤧᤸᤗᤧ ᤂᤧᤴᤇᤡ᤹ ᤏᤧᤵᤔᤠᤱᤗᤧ ᤈᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤔᤣᤖᤡᤒᤠ-ᤁᤠᤍᤣᤛᤒᤠ ᤆᤫᤠ᤺ᤳᤋᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ᤏᤢ ᤏᤛᤠᤴ ᤁᤧᤗᤧᤰᤂᤢᤛᤡ. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤴᤇᤡ᤹ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤛᤡᤴ॥

᥋᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤱᤛᤡᤱᤅᤠᤱ ᤏᤧᤒᤠ ᤂᤧᤴ ᤗᤠᤈᤣᤴ ᤔᤠ᤺ᤱᤄᤠ ᤗᤠᤶᤒᤠᤖᤰ ᤁᤧᤏᤡᤛᤢ᤹. ᤁᤖ ᤂᤧᤏᤧ᤹ ᤂᤧᤵᤔᤥ ᤐᤣ᤺ᤰᤔᤠ ᤁᤧᤱᤄᤥᤏᤧᤴᤗᤥ॥”

a 

᥉᥈:᥇᥋ ᤕᤛᤢᤖᤢᤏ ᤑᤠ᤹ᤀᤡᤴ ᤀᤡᤛᤪᤠᤀᤡᤗ

ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ ᤔᤥᤛᤠ᤺ᤸᤗᤧ ᤔᤢ᤹ᤀᤡᤛᤠᤶ ᤐᤡᤖᤢᤛᤡ

᥉᥉

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤔᤥᤛᤠ᤺ᤸᤗᤧ ᤂᤢᤏᤧ᤹ ᤁᤢᤔᤠᤛᤡᤱᤔᤠᤏᤢ᤺ᤸᤗᤧ ᤋᤃᤡ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤔᤡᤴ ᤜᤠᤒᤠ ᤁᤴᤗᤥ–

᥈ “ᤕᤜᤘᤣ ᤍᤠᤱᤒᤧᤴ ᤛᤡᤏᤤ ᤁᤥ᤺ᤰᤔᤠᤗᤠᤶ ᤕᤧᤖᤥ.

ᤜᤧᤰᤁᤩᤠᤱ ᤛᤣᤀᤡᤖ ᤌᤧᤃᤢᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ

ᤏᤠᤶ ᤁᤢᤀᤡᤛᤡ᤺ᤰ ᤁᤧᤖᤧ ᤌᤠᤅᤧᤖᤥ॥

ᤂᤢᤏᤧ᤹ ᤐᤠᤖᤠᤏ ᤁᤥ᤺ᤰᤔᤠ ᤑᤠᤱᤈᤱᤗᤠᤶ ᤀᤥ᤺ᤳᤋᤧᤖᤥ

ᤌᤡᤒᤥᤱ ᤜᤧᤴᤇᤡᤱ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤗᤠᤱᤃᤧᤳ ᤐᤡᤛᤠᤱᤗᤠᤶ.

ᤁᤢᤃᤥ᤺ᤰᤔᤠᤀᤥᤒᤠ ᤕᤠᤰᤁᤣ᤺ᤰᤁᤣ᤺ᤰᤐᤠ ᤋᤧᤴᤜᤠ᤹ᤗᤠᤶ ᤂᤢᤏᤧ᤹ ᤌᤠᤅᤧᤖᤥ॥

᥉ ᤛᤧᤰᤂᤠᤛᤠᤱ ᤂᤢᤏᤧ᤹ᤃ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ.

ᤛᤣᤛᤣ ᤔᤏᤠᤜᤠ᤹ ᤁᤧᤖᤧᤰ ᤂᤢᤏᤧ᤹ ᤁᤢᤜᤢᤰᤁᤥ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤄᤠᤜᤢᤴᤜᤠ᤹ ᤔᤧᤄᤧᤵᤛᤢᤖᤥ॥

᥊ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤁᤢᤳᤆᤡᤀᤥᤒᤠ ᤕᤠᤱᤛᤠᤁᤢᤴᤎᤣ ᤁᤢᤀᤡᤛᤡ᤺ᤰ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤍᤳᤜᤠ᤹ ᤔᤥᤛᤠ᤺ᤸᤗᤧ ᤀᤠᤏᤡ᤹ ᤀᤠᤒᤡᤖᤧᤖᤥ॥

᥋ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹.

ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤀᤠᤱ ᤛᤥᤛᤥᤖᤡᤰ ᤔᤧᤈᤢᤵᤛᤧᤸᤗᤧ

ᤂᤢᤏᤧ᤹ ᤕᤛᤢᤖᤢᤏᤀᤥ ᤜᤠᤱ ᤐᤥ᤺ᤰᤂᤧᤖᤥ॥”

᥌ “ᤔᤥᤛᤠ᤺ᤸᤗᤧ ᤖᤢᤒᤣᤏ ᤌᤠ᤺ᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤖᤥ–

“ᤖᤢᤒᤣᤏ ᤌᤠ᤺ᤰᤜᤠ᤹ ᤔᤧᤜᤡᤱᤅᤠᤱ ᤔᤧᤘᤠ᤹ᤖᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤴᤇᤡᤏᤧᤴᤗᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤜᤠ᤹ ᤛᤢ᤺ᤸᤗᤡᤰ ᤔᤧᤶᤒᤥ᤺ᤱᤏᤧᤴᤗᤖᤥ᥄”

᥍ ᤕᤜᤢᤍᤠᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ–

“ᤕᤜᤘᤣ ᤍᤠᤱᤒᤠᤀᤣ. ᤕᤜᤢᤍᤠ᤺ᤸᤗᤧ ᤁᤢᤀᤡᤰᤗᤠᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤴ ᤁᤢᤔᤏᤠᤜᤠ᤹ᤀᤥ ᤋᤠᤖᤧ᤹ᤀᤥ॥

ᤀᤠᤵᤑᤣᤰ ᤁᤢᤜᤢᤰᤁᤡᤸᤗᤧ ᤂᤢᤏᤧ᤹ ᤋᤠᤱᤛᤧ᤺ᤵᤛᤡᤱᤗᤥ॥

ᤂᤢᤏᤧ᤹ ᤁᤧᤀᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤂᤧᤏᤧ᤹ ᤂᤢᤏᤧ᤹ ᤁᤢᤓᤠ᤹ᤒᤠᤱ ᤐᤥ᤺ᤰᤂᤧ᤹ᤀᤥ॥”

᥎ ᤗᤧᤒᤡᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ–

“ᤂᤧᤏᤧ᤹ ᤁᤧᤍᤢᤶᤔᤡᤶᤔᤧᤴa ᤏᤢ ᤂᤧᤏᤧ᤹ ᤁᤧᤀᤢᤖᤡᤶᤔᤧᤴ

ᤂᤧᤏᤧ᤹ ᤁᤧᤛᤡᤖᤠ᤹ ᤁᤧᤎᤠᤱᤒᤠ ᤛᤧᤘᤠᤖᤥᤒᤧᤴᤏᤢ ᤘᤠ᤹ᤖᤥ.

ᤂᤧᤏᤧ᤹ ᤔᤛ᤻ᤛᤠᤀᤥ ᤂᤧᤸᤗᤧ ᤁᤢᤏᤡᤱᤘᤠ᤹ ᤁᤧᤛ᤻ᤛᤠ᤹ᤖᤢᤖᤥ.

ᤔᤣᤖᤡᤒᤠᤒᤠ ᤆᤫᤠ᤺ᤳᤋᤥ ᤂᤧᤏᤧ᤹ ᤂᤧᤴᤏᤢ ᤂᤧᤔᤠ᤹ ᤁᤧᤈᤥᤃᤧᤖᤥ॥

᥏ ᤂᤧᤸᤗᤧ ᤐᤠᤏᤢᤍᤡᤱ ᤁᤢᤶᤒᤠ ᤔᤠᤏᤢᤍᤡᤱ ᤁᤢᤶᤔᤠᤏᤢ᤺ᤸᤗᤧ ᤕᤖᤡᤰ.

ᤂᤢᤏᤧ᤹ ᤁᤢᤶᤓᤢ᤹ ᤏᤢ ᤁᤢᤴᤛᤠ᤹ᤜᤠ᤹ᤏᤢ᤺ᤸᤗᤧ ᤕᤖᤡᤁ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤁᤢᤀᤣᤜᤠ᤹ᤏᤢ᤺ᤸᤗᤧ ᤕᤖᤡᤰ ᤀᤠᤍᤠᤱᤒᤠ ᤔᤠᤱᤛᤧᤘᤠ ᤁᤧᤔᤧᤳᤋᤧᤖᤥ॥

ᤂᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤖᤥ.

ᤂᤧᤒᤩᤠᤱ ᤀᤠᤍᤠᤱᤒᤠᤖᤧ ᤁᤧᤔᤠᤱᤜᤢᤵᤐᤥ ᤏᤛᤠ᤺ᤴᤛᤠᤒᤠ ᤐᤥ᤺ᤰᤂᤧᤖᤥ॥

᥇᥆ ᤂᤧᤸᤗᤧ ᤂᤧᤏᤧ᤹ ᤁᤧᤀᤡᤱᤍᤳᤜᤠ᤹ ᤕᤠᤁᤢᤒᤧᤴ ᤜᤢ᤹ᤖᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤂᤧᤏᤧ᤹ ᤁᤧᤛᤠᤶᤕᤥ ᤌᤡᤶᤜᤠ᤹ ᤜᤢ᤹ᤖᤢᤖᤥ॥

ᤂᤧᤸᤗᤧ ᤂᤧᤏᤧ᤹ ᤁᤧᤍᤃᤡ ᤛᤢᤰᤐᤠ ᤜᤠ᤺ᤴᤍᤢᤖᤥ

ᤂᤧᤒᤩᤠᤱ ᤁᤧᤖᤧᤰ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤴ

ᤂᤧᤏᤧ᤹ᤀᤥ ᤗᤧᤳᤋᤡ ᤔᤧᤍᤥᤴᤍᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤥ᤺ᤴᤍᤢᤖᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤂᤧᤸᤗᤧ ᤁᤧᤖᤧᤰ ᤁᤢᤛᤢᤶᤒᤥᤎᤠᤀᤥ.

ᤀᤠᤍᤠᤱᤒᤠᤖᤧ ᤂᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤧ᤹ᤀᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤋᤠ᤺ᤰᤋᤧ᤹ᤀᤥ॥

ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ ᤁᤧᤖᤧᤰ

ᤂᤢᤴᤇᤡ᤹ ᤋᤰᤁᤪᤢᤶᤒᤧᤴ ᤜᤡᤵᤋᤧ ᤐᤡᤛᤧ᤹ᤀᤥ.

ᤕᤠᤶᤔᤥ ᤐᤥ᤺ᤰᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ

ᤂᤧᤸᤗᤧ ᤁᤢᤏᤡᤱᤔᤡᤜᤠ᤹ ᤌᤃᤧᤛᤧ᤹ᤀᤥ॥”

᥇᥈ ᤒᤣᤏᤩᤠᤔᤡᤏᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ–

“ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤔᤠ᤹ ᤋᤢᤰᤋᤢᤒᤧᤴ

ᤂᤢᤏᤧ᤹ᤀᤥ ᤋᤠᤵᤌᤣᤰ ᤕᤠᤶᤎᤣᤰ ᤘᤠ᤹ᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤴ ᤏᤠᤶᤎᤠᤎᤠ ᤌᤣ᤺ᤰᤋᤢ ᤁᤳᤋᤢᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤒᤧᤴ

ᤂᤢᤏᤧ᤹ ᤁᤢᤓᤰᤋᤠᤱᤜᤠ᤹ᤖᤧ ᤁᤢᤗᤢᤶᤔᤥ ᤏᤠ᤺ᤶᤛᤡᤱᤗᤥ॥”

᥇᥉ ᤕᤥᤛᤣᤑᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤌᤠ᤺ᤱ ᤋᤠᤱᤛᤠᤱᤒᤥᤗᤠᤶ ᤁᤧᤎᤠᤒᤠ ᤀᤡᤔᤧᤸᤗᤢᤱᤒᤠ ᤛᤣ᤺ᤰᤘᤠ᤺ᤸᤗᤧ

ᤜᤧᤰᤁᤩᤠᤱ ᤔᤢ ᤐᤠᤰᤗᤢᤶ ᤁᤧᤗ᤹ᤒᤠ ᤆᤫᤠ᤺ᤳᤋᤡᤸᤗᤧ ᤘᤠᤖᤰᤂᤢᤀᤠᤱ.

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤢᤗᤠᤈᤣᤴ ᤔᤢ᤹ᤀᤡᤛᤠᤶ ᤐᤡᤖᤢᤖᤥ–

᥇᥊ ᤏᤠᤶᤔᤡᤸᤗᤧ ᤁᤢᤈᤠ᤹ ᤌᤥ᤺ᤰᤗ ᤕᤠ᤺ᤴᤍᤢᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤐᤠ᤺ᤴ.

ᤜᤧᤰᤁᤩᤠᤱ ᤗᤠᤒᤧᤸᤗᤧ ᤐᤡᤔᤠ ᤛᤢᤰᤋᤢᤒᤠ ᤁᤠᤰᤏᤢ᤺ᤸᤗᤧ ᤏᤢᤒᤠ ᤐᤠ᤺ᤴ.

᥇᥋ ᤀᤢᤏᤠᤜᤢᤖᤡᤒᤠ ᤁᤥ᤺ᤰᤔᤠᤜᤠ᤹ᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤈᤠᤜᤠ᤹.

ᤂᤶᤓᤩᤠᤱ ᤏᤢᤵᤔᤧᤴᤍᤡᤱᤒᤠ ᤌᤧᤃᤢᤜᤠ᤹ᤀᤥᤒᤠ ᤘᤧᤳᤋᤧᤛᤖᤧ ᤛᤡᤱᤛᤣ᤹ᤜᤠ᤹.

᥇᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ

ᤂᤧᤸᤗᤧ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤜᤠᤱᤛᤧᤶᤜᤠ᤹.

ᤔᤡᤃᤧᤍᤡᤰᤐᤠᤖ ᤁᤧᤕᤢᤱᤒᤠ ᤑᤠᤳᤋᤠᤵᤐᤥ ᤁᤧᤕᤢᤱᤒᤠᤸᤗᤧ ᤁᤢᤗᤢᤱᤃᤢᤶᤔᤡᤴ–

ᤁᤴᤜᤠ᤹ ᤁᤧᤖᤧᤰ ᤕᤥᤛᤣᤑᤖᤧ ᤁᤢᤎᤧᤃᤣᤰ ᤛᤶᤎᤠᤱ ᤘᤠ᤹ᤖᤖᤥ.

ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤀᤥᤒᤠ ᤋᤢᤶᤔᤩᤠᤱᤜᤠᤱᤅᤡᤸᤗᤧ ᤁᤢᤔᤡᤰᤂᤢᤱᤒᤠ ᤛᤶᤎᤠᤱ ᤐᤳᤗᤖᤥ॥

᥇᥍ ᤜᤠᤱᤘᤠ ᤔᤠᤱᤘᤠᤀᤥ ᤂᤧᤴ ᤋᤃᤡ ᤁᤧᤎᤠᤵᤐᤠ ᤐᤡᤳᤛᤠᤳ ᤜᤧᤰᤁᤣ ᤗ᤹ᤖᤥ.

ᤂᤧᤸᤗᤧ ᤁᤢᤍᤠᤱᤅᤡᤴ ᤋᤠᤶᤓᤢᤱ ᤛᤠ᤺ᤱᤘᤧᤳᤋᤡᤸᤗᤧ ᤁᤢᤍᤠᤱᤗᤥ॥

ᤁᤴ ᤁᤢᤍᤠᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ

ᤏᤠ᤺ᤛ᤻ᤔᤠ ᤁᤢᤕᤠᤀᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤠᤱ ᤌᤥ᤺ᤰᤂᤢᤛᤡᤖᤥ॥

ᤀᤡᤑᤪᤠᤀᤡᤔᤒᤠᤜᤠ᤹ ᤁᤶᤓᤗ᤹ᤖᤡᤰᤁᤣ ᤌᤡᤒᤥᤱ ᤜᤧᤴᤇᤡᤱ ᤜᤧᤴᤇᤡᤱ ᤔᤧᤒᤥᤱᤗᤥ.

ᤔᤏᤛ᤻ᤛᤣᤒᤠᤜᤠ᤹ ᤀᤰᤂᤣᤗ᤹ᤖᤡᤰᤁᤣ ᤜᤧᤴᤇᤡᤱ ᤔᤧᤒᤥᤱᤗᤥ॥”

᥇᥎ ᤈᤒᤗᤢᤏ ᤏᤢ ᤀᤡᤛ᤻ᤛᤠᤁᤠᤖᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤈᤒᤗᤢᤏᤣ. ᤂᤧᤏᤧ᤹ ᤗᤠ᤺ᤰᤁᤠᤳ ᤏᤠᤏᤠ ᤁᤳᤏᤠ ᤁᤧᤒᤣ᤺ᤰᤁᤡᤸᤗᤧ.

ᤜᤧᤰᤁᤩᤠᤱ ᤀᤡᤛ᤻ᤛᤠᤂᤠᤖᤣ. ᤂᤡᤏᤡ᤹ ᤛᤠ᤺ᤱᤃᤠᤜᤡᤶᤔᤥ.

ᤂᤡᤏᤡ᤹ ᤏᤡᤱᤘᤠ᤹ ᤕᤧᤕᤧ ᤗ᤹ᤖᤧᤶᤔᤧ᤹ᤀᤥ॥

᥇᥏ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤁᤥ᤺ᤰᤔᤠᤀᤥ ᤔᤧᤀᤢ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤵᤔᤥ ᤛᤠᤶᤕᤥᤃᤧᤴ ᤛᤡᤍᤢᤱᤈᤓᤠ ᤔᤧᤍᤥᤴᤍᤢᤖᤥ॥

ᤂᤧᤱᤜᤠ᤹ᤖᤧ ᤘᤖ᤺ᤱᤅᤥᤒᤠ ᤘᤧᤳᤋᤧᤛᤖᤧ ᤕᤠᤱᤛᤠᤁᤢᤴᤎᤣ ᤏᤢ

ᤕᤧ᤺ᤱᤄᤠᤀᤥ ᤁᤧᤕᤠᤰᤐᤠ ᤕᤠᤱᤓᤢ᤺ᤴ ᤔᤧᤕᤠᤱᤄᤢᤖᤥ॥”

᥈᥆ ᤃᤠᤍᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤃᤠᤍᤖᤧ ᤁᤢᤗᤠᤈᤣ᤹ ᤁᤧᤓᤥᤒᤧᤴ ᤔᤢ᤹ᤀᤡᤛᤠᤒᤠᤖᤥ.

ᤌᤧᤃᤣ᤺ᤰᤐᤠ ᤏᤢ ᤜᤢᤰᤜᤠ᤹ ᤁᤧᤛᤠ᤺ᤱᤒᤠᤖ ᤁᤧᤕᤢᤱᤒᤠ

ᤌᤧᤖᤡᤱᤒᤠᤴ ᤜᤧᤰᤁᤧ ᤃᤠᤍᤧᤴ ᤂᤧᤵᤔᤥ ᤕᤢᤱᤗᤥ॥

᥈᥇ “ᤂᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤗᤠᤈᤣᤴ ᤛᤣᤃᤢᤖᤥ.

ᤗᤠᤶᤗᤥᤒᤠᤸᤗᤧ ᤁᤢᤗᤰᤁᤡᤴ ᤂᤢᤏᤧ᤹ ᤁᤢᤗᤠᤃᤡ ᤔᤧᤛᤧᤴᤍᤢᤀᤠᤱ ᤏᤧᤛ᤻ᤛᤧᤖᤥ॥

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤸᤗᤧ.

ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥ ᤏᤡᤱᤘᤠ᤹

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ

ᤂᤢᤏᤧ᤹ ᤁᤢᤄᤠᤛᤧᤴᤜᤠ᤹ ᤂᤧᤸᤗᤧ ᤁᤧᤳᤋᤢᤖᤥ॥”

᥈᥈ ᤍᤠᤏᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ–

“ᤍᤠᤏᤧᤱᤃ ᤌᤧᤖᤡᤱᤒᤧᤸᤗᤧ ᤁᤢᤛ᤻ᤛᤠᤖᤥ.

ᤂᤧᤴ ᤒᤠᤛᤠᤏᤗᤠᤶ ᤜᤢᤵᤐᤪᤠᤱ ᤗᤰᤗ ᤕᤢᤖᤥ॥”

᥈᥉ ᤏᤵᤋᤠᤗᤡᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ

ᤏᤵᤋᤠᤗᤡ᤺ᤸᤗᤧ ᤕᤖᤡᤰ ᤔᤢ᤹ᤀᤡᤛᤠᤶ ᤂᤥᤛᤢᤖᤥ.

ᤂᤧᤸᤗᤧ ᤘᤖ᤺ᤱᤅᤡᤸᤗᤧ ᤕᤥᤜᤠᤱ ᤏᤠᤶᤎᤠ ᤗᤧᤵᤔᤠᤱ ᤕᤢᤰ ᤆᤥᤃᤢᤖᤥ॥”

᥈᥊ ᤀᤠᤛᤣᤖᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤧᤶᤒᤡᤳᤇᤠ ᤛᤠᤜᤠ᤹ᤀᤥ ᤀᤠᤛᤣᤖᤧᤴ

ᤁᤧᤖᤧᤰᤏᤢ᤺ᤸᤗᤧ ᤕᤖᤡᤰ ᤔᤢ᤹ᤀᤡᤛᤠᤶ ᤁᤧᤄᤥᤒᤠ ᤐᤥ᤺ᤱᤗᤖᤥ॥

ᤁᤢᤴᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤧᤴ ᤛᤠ᤹ᤖᤡᤰ ᤂᤢᤴᤇᤡ᤹ ᤛᤡᤖᤠ᤹ᤃᤧᤎᤠᤱᤒᤠ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤁᤢᤗᤠᤈᤣ᤹ᤒᤠ ᤆᤤᤋᤢᤏ ᤛᤡᤱᤒᤢᤱᤜᤠ᤹ ᤕᤖᤡᤰ ᤁᤢᤈᤠ᤹ ᤌᤥ᤺ᤰᤗᤖᤥ॥

᥈᥋ ᤁᤧᤗᤠᤶᤎᤣ᤺ᤳᤋᤡᤸᤗᤧ ᤁᤢᤀᤧᤵᤔᤠᤜᤠ᤹ ᤑᤧᤴᤈᤣ᤹ ᤏᤢ ᤁᤠᤛᤠ᤺ᤸᤗᤧᤴ ᤐᤥ᤺ᤱᤗᤖᤥ.

ᤂᤧᤏᤧ᤹ ᤁᤧᤕᤧᤴᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰᤐᤠ ᤐᤥ᤺ᤱᤗᤖᤥ॥”

᥈᥌ “ᤕᤛᤢᤖᤢᤏᤖᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤜᤧᤰᤋᤱᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

ᤂᤡᤏᤡ᤹ ᤑᤠ᤹ᤔᤠᤖᤧ ᤗᤠᤃᤡ ᤂᤢᤏᤧ᤹ ᤋᤠᤱᤛᤠᤱᤒᤥ ᤌᤠ᤺ᤱ ᤁᤢᤜᤠᤱᤘᤠ ᤁᤢᤔᤠᤱᤘᤠᤀᤥ

ᤂᤢᤏᤧ᤹ ᤂᤠ᤹ᤔᤡ᤺ᤳᤋᤧᤴ ᤕᤢᤰᤋᤢᤖᤥ॥

᥈᥍ ᤏᤢᤵᤔᤧᤴᤍᤡᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤀᤡ᤺ᤶᤛᤡᤱᤔᤠᤍᤧᤴᤗᤥ.

ᤂᤧᤒᤩᤠᤱ ᤁᤢᤛᤡᤃᤠᤱᤃ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ

ᤁᤧᤎᤢᤶᤒᤠ ᤔᤢᤰᤛᤠᤶᤒᤠ ᤁᤢᤜᤢᤰᤜᤠ᤹ ᤘᤠ᤹ᤖᤥ॥

‘ᤂᤧᤱᤜᤠ᤹ ᤂᤡᤏᤡ᤹ ᤂᤠᤵᤐᤢᤌᤩᤱ ᤔᤧᤰᤂᤧᤶᤛᤡᤶᤔᤧ᤹ᤀᤥ’

ᤗ᤹ᤖᤡᤰ ᤂᤡᤏᤡ᤹ ᤏᤡᤱᤔᤡᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤢᤛᤡᤖᤥ॥

᥈᥎ ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤧᤴ ᤀᤣ᤺ᤰ ᤁᤶᤒᤪᤠᤱᤅᤥ ᤏᤧᤖᤥ

ᤁᤢᤈᤠ ᤏᤢ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤁᤧᤘᤠ᤹ᤒᤠ ᤗᤠᤈᤣ᤹ᤀᤥ.

ᤕᤠᤁᤢᤒᤖᤧ ᤁᤢᤈᤫᤠ᤺ᤳ ᤐᤢᤴᤍᤠᤰᤘᤠ᤺ᤴ ᤁᤶᤒᤪᤠᤱᤅᤥ ᤏᤧᤖᤥ

ᤂᤧᤵᤔᤥ ᤋᤠᤱᤛᤠᤱᤒᤧᤸᤗᤧ ᤛᤣ᤺ᤰᤘᤠ ᤌᤠᤛᤢᤖᤥ॥

᥈᥏ ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤔᤢ᤹ᤀᤡᤛᤠᤒᤠᤏᤧᤖᤥ᥄

ᤕᤜᤘᤣ ᤍᤠᤱᤒᤠᤗᤠᤶ ᤛᤧᤴᤗᤵ ᤁᤧᤄᤥᤒᤠ ᤛᤢᤘᤠᤱ.

ᤂᤧᤏᤧ᤹ ᤜᤧᤰᤋᤱᤒᤠ ᤜᤠᤳ ᤘᤠ᤹ᤀᤠᤱᤒᤣ᥅

ᤂᤢᤏᤧ᤹ᤃ ᤂᤧᤏᤧ᤹ ᤁᤧᤄᤥ ᤏᤢ ᤁᤧᤓᤠ᤹ᤒᤠᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤘᤠ ᤁᤧᤔᤠᤱᤘᤠ ᤋᤠᤓᤣᤖᤥ॥

ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤁᤧᤍᤃᤡ ᤔᤧᤏ᤺ᤶᤛᤡᤱᤅᤠᤱ ᤔᤧᤍᤠᤖᤥ

ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤴᤈᤶᤒᤠᤍᤧᤴᤜᤠ᤹ ᤁᤧᤗᤠ᤺ᤰᤋᤢᤖᤥ॥”

a 

᥉᥉:᥎ ᤀᤢᤖᤡᤔ ᤏᤢ ᤋᤢᤶᤔᤡᤏ– ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤥᤃᤵ ᤆᤥᤃᤢᤒᤠ ᤏᤧᤳᤇᤡ ᤐᤖᤡᤰᤐᤠ ᤐᤠ᤺ᤴᤜᤠ᤹॥ ᤗᤠ ᥈᥎:᥉᥆. ᤂᤠᤏᤡ᤺ᤳ ᥈᥍:᥈᥇ ᤀᤥ ᤀᤥᤔᤧᤳᤋᤧ᤹ᤀᤥ॥

ᤔᤥᤛᤠᤴ ᤔᤠᤛᤡᤱ

᥉᥊

ᤂᤧᤴ ᤀᤣᤃᤠᤱ ᤔᤥᤛᤠᤴ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥᤗᤠᤶ ᤕᤖᤡᤜᤥ ᤋᤃᤠᤱ ᤗᤧᤵᤔᤠᤱᤒᤠ ᤏᤣᤒᤥ ᤁᤥ᤺ᤰᤔᤠᤀᤥᤒᤠ ᤐᤡᤛᤃᤠ᤺ᤸᤗᤧ ᤁᤢᤈᤱᤅᤥ ᤌᤥ᤺ᤰᤛᤡᤱ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤧᤖᤧᤰ ᤗᤠᤈᤣᤴ ᤀᤥ᤺ᤴᤎᤠᤰᤋᤢ– ᤃᤡᤗᤠᤍᤗᤠᤶ ᤍᤠᤏ ᤌᤠᤖᤡᤰ.

᥈ ᤏᤵᤋᤠᤗᤡᤒᤠ ᤁᤧᤖᤧᤰ ᤋᤧᤴᤜᤠ᤹. ᤀᤣᤑᤪᤠᤀᤡᤔ ᤖ ᤔᤏᤛ᤻ᤛᤣᤒᤠ ᤌᤢᤶᤜᤠ᤹. ᤏᤠᤶᤎᤠ ᤗᤢᤶᤒᤠ ᤘᤖ᤺ᤱᤅᤥ ᤌᤠᤖᤡᤰᤐᤠ ᤕᤜᤢᤍᤠᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹.

᥉ ᤏᤣᤃᤣᤒ ᤔᤧᤵᤔᤏᤠᤒᤠ ᤕᤥᤜᤠᤱᤒᤠ ᤗᤠᤈᤣᤴ ᤏᤢ ᤂᤧᤒᤰᤛᤡᤱ ᤁᤧᤕᤢᤱᤒᤠ ᤕᤖᤡᤜᤥ ᤕᤧᤰᤕᤰᤁᤥᤒᤠ ᤏᤧᤏᤧᤒᤠᤍᤧᤴᤗᤠᤶ ᤛᤥᤀᤖ ᤌᤠᤖᤡᤰ॥

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤔᤧᤳᤋᤢ. “ᤁᤴ ᤗᤠᤈᤣᤴ ᤀᤠᤱᤃᤠ᤹ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤀᤰᤂᤣᤗ᤹ᤖᤡᤰ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤕᤧ. ‘ᤀᤠᤱᤃᤠ᤹ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤁᤴ ᤐᤡᤖᤢᤱᤛᤡᤱ᤹॥’ ᤀᤠᤱᤃᤠ᤹ ᤁᤴ ᤗᤠᤈᤣᤴ ᤜᤠᤒᤠ ᤁᤧᤔᤡᤰᤁᤡᤸᤗᤧ ᤀᤥᤃᤧᤔᤧᤳᤋᤢᤖ ᤕᤠ᤺ᤴᤏᤧ. ᤁᤖ ᤂᤧᤏᤧ᤹ ᤂᤧᤵᤔᤥ ᤐᤣ᤺ᤰᤔᤠ ᤁᤧᤱᤄᤥᤏᤧᤴ॥”

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤔᤥᤛᤠᤴ ᤔᤥᤀᤠᤒ ᤗᤠᤈᤣ᤹ᤀᤥ ᤔᤠᤛᤡᤱ॥

᥌ ᤔᤥᤀᤠᤒ ᤗᤠᤈᤣ᤹ᤀᤥᤒᤠ ᤒᤣᤌ-ᤐᤥᤖ ᤋᤃᤠᤱ ᤗᤧᤵᤔᤠᤱᤒᤠ ᤗᤳᤇᤠ ᤏᤧᤏᤧᤒᤠᤍᤧᤴᤏᤥ ᤂᤢᤏᤧ᤹ ᤔᤥᤛᤠᤴ ᤗᤢᤵᤋᤢ॥ ᤁᤖ ᤀᤠᤀᤡᤴ ᤌᤠᤖᤡᤰ ᤜᤠ᤺ᤳᤗᤧᤀᤠᤱ ᤂᤧᤸᤗᤧ ᤁᤢᤀᤡᤐᤢᤱᤅᤡᤴ ᤔᤧᤴᤏᤡᤀᤣ ᤘᤠ᤹॥

᥍ ᤔᤥᤛᤠᤴ ᤔᤠᤛᤡᤱᤅᤡᤸᤗᤧ ᤂᤢᤏᤧ᤹ ᤁᤡᤵ ᤌᤡᤰᤁᤠᤱ ᤏᤡᤒᤥᤱ ᤋᤱᤒᤣ ᤕᤥᤖᤧ॥ ᤜᤧᤰᤁᤣᤛᤠᤱ ᤂᤢᤏᤧ᤹ ᤁᤢᤔᤡᤰᤛᤠ ᤏᤢᤖᤧᤀᤠᤱ ᤘᤕᤧ. ᤐᤎᤢᤶ ᤌᤢᤶᤍᤧᤀᤠᤱ ᤘᤕᤧ॥

᥎ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤔᤥᤛᤠ᤺ᤸᤗᤧ ᤁᤢᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ ᤛᤢᤶᤒᤥᤱ ᤕᤧᤴ ᤌᤠᤖᤡᤰ ᤔᤣᤖᤡᤱ ᤔᤧᤎᤰᤋᤧ॥ ᤁᤓ᤻ᤔᤗ᤹ᤖᤡᤰ ᤔᤥᤛᤠ᤺ᤸᤗᤧ ᤁᤢᤗᤠᤃᤡ ᤏᤧᤳᤕᤢᤰᤔᤠ ᤏᤢ ᤔᤣᤖᤡᤱ ᤌᤰᤔᤠ ᤕᤧᤴᤏᤡᤴ ᤆᤢᤖᤧ॥

᥏ ᤀᤠᤸᤗ ᤔᤥᤛᤠ᤺ᤸᤗᤣ ᤁᤢᤜᤢᤰᤁᤡᤴ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢᤀᤥ ᤏᤧᤛ᤻ᤛᤢᤀᤠᤱ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤛᤣ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤡᤖᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤴ ᤐᤡᤖᤢᤒᤠ ᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ॥

᥇᥆ ᤂᤧᤴ ᤕᤧᤶᤔᤠᤱ ᤁᤳᤌᤥ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤔᤥᤛᤠᤴ ᤜᤧᤰᤋᤱᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤣ᤹ ᤜᤠ᤺ᤳᤋᤠᤱ ᤔᤧᤸᤗ᤺ᤴᤏᤣ ᤘᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤏᤠᤍᤢᤶᤍᤢᤶᤒᤠ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ॥

᥇᥇ ᤔᤡᤛᤪ ᤗᤠᤈᤣ᤹ᤀᤥ ᤑᤠᤖᤥᤴ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤕᤢᤰᤛᤠᤒᤠᤜᤠ᤹ᤀᤥ ᤁᤧᤖᤧᤰ ᤁᤢᤗᤠᤈᤣ᤹ᤀᤥ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤂᤢᤏᤧ᤹ᤀᤣ ᤐᤠᤱᤄᤢᤀᤠᤱ ᤘᤕᤧ॥

᥇᥈ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤔᤥ ᤔᤥᤛᤠ᤺ᤸᤗᤧ ᤆᤥᤃᤢᤒᤠ ᤁᤡᤵᤔᤠᤃᤧᤄᤢᤒᤠ ᤕᤠ᤺ᤶᤒᤰᤜᤠ᤹ ᤀᤡᤃᤪ ᤂᤧᤸᤗᤧ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤁᤢᤔᤢᤰᤁᤡᤴ ᤘᤣ᤹ ᤀᤠᤳᤋᤡᤸᤗᤧᤀᤠᤱ ᤀᤠᤵᤑᤠᤸᤗᤧᤀᤠᤱ ᤀᤥᤛᤣ᤺ᤴᤎᤠᤱ ᤔᤧᤴᤈᤥ᤺ᤰᤁᤣ ᤘᤠ᤹ᤖᤥ॥

ᤕᤜᤥᤛᤢᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤔᤥᤛᤠ᤺ᤴ ᤀᤣᤃᤠᤱᤒᤠ ᤗᤠᤶᤗᤥᤒᤠ ᤕᤜᤥᤛᤢ᤺ᤸᤗᤧ ᤁᤢᤗᤠᤶᤗᤥᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤏᤠᤏ ᤗᤠᤈᤣ᤺ᤴ ᤜᤢᤰᤁᤠᤵ ᤔᤧᤈᤥᤃᤢᤒᤠ ᤔᤢ᤺ᤴᤎᤢᤶᤔᤡᤴ ᤕᤜᤥᤛᤢᤖᤧ ᤁᤢᤛᤠᤵᤐᤴᤏᤥ ᤂᤥᤍᤧᤳ॥ ᤁᤴ ᤛᤠᤵᤐᤴᤏᤥ ᤕᤷᤍᤏ ᤘᤜ᤺ᤱᤅᤡᤴ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢᤒᤠ. ᤕᤖᤡᤜᤥ᤺ᤴ ᤔᤧᤕᤢᤰᤋᤢᤒᤠ. ᤀᤤᤒᤠ ᤋᤧᤴᤏᤥ ᤌᤱ ᤐᤥ᤺ᤰᤂᤧᤒᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤠᤶᤔᤥ ᤁᤢᤛᤱ ᤔᤠᤱᤜᤢᤵ ᤔᤧᤈᤥᤃᤢᤒᤠ ᤛᤠ᤹ᤖᤡᤰ ᤁᤧᤀᤡᤱᤒᤠ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤐᤳ॥

ᤁᤴ ᤛᤠᤵᤐᤴᤏᤥ ᤁᤧᤒᤵᤐᤠ ᤛᤠ᤹ᤖᤡᤰ ᤁᤧᤀᤡᤱᤒᤠ ᤐᤠ᤺ᤳᤗᤠᤜᤠ᤹ᤀᤥ ᤗᤳᤇᤠᤃ ᤜᤠᤒᤠ ᤁᤴᤗᤥ- “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤂᤡᤏᤡ᤹ ᤁᤧᤴᤍᤧᤴᤍᤡᤴᤏᤣᤓᤃᤪ ᤜᤠ᤺ᤳᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤣ- ᤔᤣᤛᤥᤐᤥᤋᤠᤔᤡᤕᤠᤀᤥ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤛᤧᤘᤠ ᤔᤧᤔᤧᤳᤋᤢᤛᤡᤒᤠ ᤔᤠᤱᤛᤠᤶᤔᤠᤱᤜᤠ᤹ᤒᤡ ᤀᤡ ᤀᤠᤸᤗᤥ ᤂᤡᤏᤡ᤹ ᤁᤧᤕᤢᤅᤡᤖ ᤁᤧᤘᤕᤡᤒᤠ ᤀᤣᤔᤥᤖᤡ ᤗᤠᤈᤣ᤹ᤀᤥᤒᤠ ᤔᤠᤱᤛᤠᤶᤔᤠᤱᤜᤠ᤹ᤒᤡ᥅ ᤀᤠᤀᤡᤴᤇᤠ ᤏᤡ᤺ᤴᤎᤥ ᤆᤥᤃᤧᤶᤔᤧ᤹॥ ᤀᤠᤱᤃᤠ᤹ ᤏᤢ ᤀᤠᤜᤡᤶᤛᤕᤱᤜᤠ᤹ᤖᤧᤃ ᤕᤜᤘᤣ ᤍᤠᤱᤒᤧᤴᤏᤣ ᤔᤠᤱᤛᤧᤘᤠ ᤔᤧᤳᤋᤢᤶᤒᤧᤖᤥ” (᥈᥊:᥇᥋)॥

ᤋᤠᤱᤒᤠ ᤌᤠᤔᤡᤱ

ᤁᤏᤠᤏ ᤗᤠᤈᤣ᤺ᤴ ᤔᤧᤏᤠ᤺ᤴᤍᤢᤒᤠ ᥇:᥇–᥇᥈:᥈᥊

ᤗᤠᤈᤣ᤺ᤴ ᤑ᤺ᤱᤔᤠ ᤕᤠ᤺ᤶᤒᤰ ᥇᥉:᥇–᥈᥇:᥊᥋

ᤁ) ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤗᤠᤈᤣ᤹ ᥇᥉:᥇-᥉᥉

ᤂ) ᤕᤷᤍᤏ ᤏᤠᤶᤎᤠ ᤗᤧᤵᤔᤠᤱᤒᤠ ᤗᤠᤈᤣ᤹ ᥇᥊:᥇–᥇᥏:᥋᥇

ᤃ) ᤀᤡ᤺ᤶᤛᤡᤱᤔᤠ ᤕᤧᤰᤕᤰᤜᤠ᤹ ᥈᥆:᥇-᥏

ᤄ) ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᥈᥇:᥇-᥊᥋

ᤏᤠᤱᤃᤧᤴ ᤗᤧᤵᤔᤠᤱᤒᤠ ᤌᤠ᤺ᤰᤜᤠ᤹ ᤂᤢᤴᤇᤡ᤹ ᤋᤧ᤺ᤱᤃᤵᤐᤥ ᤔᤧᤏᤢ᤺ᤰᤂᤧ ᥈᥈:᥇-᥉᥊

ᤕᤜᤥᤛᤢᤖᤧ ᤁᤢᤛᤧᤶᤔᤢᤀᤡ ᤀᤢᤘᤠ ᥈᥉:᥇-᥇᥌

ᤛᤁᤣᤔᤀᤥ ᤔᤠᤱᤜᤢᤵᤐᤡᤴ ᤕᤠᤶᤔᤥ ᤁᤢᤛᤱ ᤔᤧᤈᤥᤃᤢ ᥈᥊:᥇-᥉᥉

ᤕᤜᤥᤛᤢᤖᤧ ᤁᤢᤛᤠᤵᤐᤴ

ᤁᤏᤠᤏ ᤗᤠᤈᤣ᤺ᤴ ᤏᤠ᤺ᤶᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ

᥇

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤔᤠᤛᤡᤱᤅᤠᤱ ᤀᤣᤃᤠᤱ. ᤔᤥᤛᤠ᤺ᤸᤗᤧ ᤁᤢᤓᤠ᤹ᤒᤠᤱ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢ.

᥈ “ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤔᤠᤛᤡᤱ॥ ᤁᤸᤗᤧᤆᤥᤃᤢᤸᤗᤧ ᤐᤥᤃᤧ᤹. ᤂᤧᤏᤧ᤹ ᤁᤴ ᤁᤧᤖᤧᤰ ᤔᤏᤠᤜᤠ᤹ ᤋᤣ᤹ᤖᤧᤛᤧ᤹ᤀᤠᤱ ᤕᤷᤍᤏ ᤏᤠᤎᤠ᤺ᤶᤒᤡ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤐᤡᤔᤠ ᤀᤡ᤺ᤳᤋᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤐᤣᤃᤧ᤹॥

᥉ ᤀᤠᤱᤃᤠ᤹ ᤔᤥᤛᤠ᤺ᤴᤏᤢ ᤔᤠᤱᤜᤢᤵ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤗᤠᤱ ᤋᤠᤵᤐᤣ᤹ᤀᤡᤸᤗᤧ ᤋᤥ᤹ᤖᤢᤒᤠ ᤁᤧᤖᤧᤰ ᤋᤧᤴᤜᤠ᤹ ᤂᤧᤏᤧ᤹ ᤐᤡᤏᤧᤀᤠᤱ ᤏᤧᤖᤥ॥

᥊ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤠᤱa ᤁᤳᤌᤥ ᤗᤧᤒᤏᤠᤏ ᤌᤠᤖᤡᤰ ᤐᤣ᤺ᤰᤁᤠᤱ ᤐᤕᤶ ᤕᤶᤒᤠ ᤕᤢᤑᤪᤣᤋᤡᤛ ᤘᤜ᤺ᤱᤅᤠᤱ ᤏᤠ ᤜᤡᤳᤋᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤈᤣ᤺ᤴ ᤌᤠᤖᤡᤰ ᤏᤠᤶᤎᤠ ᤗᤧᤵᤔᤠᤱ ᤗᤢᤶᤒᤠ ᤘᤖ᤺ᤱ ᤌᤠᤖᤡᤰᤁᤣ ᤂᤡᤏᤡ᤹ ᤀᤡ᤺ᤴᤍᤥ ᤐᤥᤱ᤹॥

᥋ ᤂᤧᤏᤧ᤹ ᤁᤧᤜᤡᤱᤜᤡᤱ ᤌᤠᤖᤡᤰ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤜᤠ᤺ᤳᤋᤠᤱ ᤐᤥ᤺ᤰᤔᤠ ᤔᤧᤛᤢᤰᤏᤧᤴ॥ ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤔᤥᤛᤠ᤺ᤴᤏᤢ ᤘᤕᤠᤱ. ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ॥ ᤀᤠᤱᤃᤠ᤹ ᤂᤧᤏᤧ᤹ ᤔᤧᤏᤠ᤹ᤏᤧᤴ᤹. ᤜᤧᤰᤁᤩᤠᤱ ᤂᤧᤏᤧ᤹ ᤗᤠᤵᤔᤧᤓᤢᤏᤧᤴ॥

᥌ “ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤗᤠᤈᤣ᤺ᤴ ᤁᤴ ᤔᤏᤠᤜᤠ᤹ᤖᤧ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤴᤜᤠ᤹ ᤗᤠᤶᤃᤧᤗᤥᤛᤢᤛᤡ᤹॥

᥍ ᤁᤧᤎᤢᤶᤒᤠ ᤏᤢ ᤛᤠ᤹ᤖᤡᤰ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹॥ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤂᤧᤏᤧ᤹ ᤀᤡᤱᤈᤠ᤺ᤱ ᤁᤧᤒᤡᤖᤧᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧ ᤏᤠ᤺ᤳᤋᤧ᤹॥ ᤂᤧᤴ ᤗᤠᤶᤒᤠ ᤂᤧᤏᤧ᤹ ᤆᤢᤵᤛᤠᤱ ᤗᤧᤵᤔᤠᤱ ᤀᤡᤃᤪ ᤑᤧᤴᤇᤠᤱ ᤗᤧᤵᤔᤠᤱ ᤔᤧᤒᤣᤃᤧᤴᤏᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤳᤋᤡ ᤁᤧᤒᤣ᤺ᤰᤛᤠᤱ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤱ᤹॥

᥎ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤴ ᤛᤠᤵᤐᤴᤏᤡᤴ ᤂᤧᤏᤧ᤹ ᤁᤧᤶᤒᤪᤠᤀᤥᤗᤠᤶ ᤔᤧᤔᤠᤏᤧᤴᤗ. ᤁᤖ ᤗᤧᤴᤍᤡᤰ ᤛᤧᤴᤍᤡᤰ ᤛᤧᤘᤠ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤡ᤺ᤳᤋᤧ ᤏᤠ᤺ᤳᤋᤧ᤹. ᤂᤶᤓᤩᤠᤱ ᤂᤧᤏᤧ᤹ ᤁᤧᤖᤧᤰ ᤁᤧᤗᤠᤶᤔᤥ ᤌᤥ ᤁᤧᤒᤥ᤺ᤰᤁᤠᤱ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤱ᤹॥

᥏ ᤂᤧᤏᤧ᤹ ᤁᤧᤎᤢᤶᤒᤠ ᤏᤢ ᤛᤠ᤹ᤖᤡᤰ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤧᤀᤠᤱ ᤘᤠ᤹. ᤔᤧᤃᤡᤛᤧᤴᤏᤧ᤹. ᤕᤱᤔᤠ ᤔᤧᤛᤩᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤳᤋᤡ ᤁᤧᤒᤣ᤺ᤰᤛᤠᤱ. ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ. ᤂᤧᤏᤧ᤹ᤏᤢ ᤘᤠ᤹ᤖᤥ॥”

ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ

᥇᥆ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤃᤧᤶᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ.

᥇᥇ “ᤛᤠ᤺ᤱᤃᤠᤜᤡᤶ ᤗᤢᤶᤔᤥᤗᤠᤶ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤔᤏᤠᤜᤠ᤹ ᤀᤰᤂᤣᤗ᤹ᤖᤡᤰ ᤀᤡᤱᤍᤳ ᤐᤡᤖᤧᤶᤛᤡᤶᤔᤧ᤹. ‘ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤆᤠᤔᤠ ᤌᤢᤱᤔᤠᤜᤠ᤹ ᤕᤠᤱᤅᤠᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤸᤗ ᤛᤢᤶᤕᤠ᤺ᤴᤗᤧ ᤁᤴ ᤕᤷᤍᤏ ᤘᤜ᤺ᤱ ᤏᤠᤎᤠ᤺ᤶᤒᤡ ᤂᤡᤏᤡ᤹ ᤐᤣ᤺ᤰᤔᤠᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤗᤠᤈᤣ᤺ᤴ ᤜᤢᤰᤁᤠᤵ ᤆᤥ᤺ᤰᤔᤠ ᤐᤥᤱ᤹॥’”

᥇᥈ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤒᤠ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

᥇᥉ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱᤅᤡᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ‘ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤠ᤺ᤶᤛᤡᤱᤔᤠ ᤁᤧᤒᤡᤖᤡ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤗᤠᤈᤣ᤺ᤴ ᤁᤧᤒᤡᤖᤡᤀᤠᤱ ᤏᤧᤖᤥ॥’

᥇᥊ ᤂᤡᤏᤡ᤹ ᤔᤣᤗᤡᤱᤃᤧᤴ ᤔᤣ᤺ᤳᤜᤠ᤹. ᤀᤅᤧ᤺ᤰᤘᤠ ᤛᤠᤀᤣᤜᤠ᤹ ᤏᤢ ᤌᤰᤛᤠᤜᤠ᤹ ᤔᤥᤛᤠ᤺ᤸᤗᤧ ᤂᤡᤏᤡ᤹ ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤘᤠ᤹ᤔᤠ ᤔᤧᤛᤢᤰ॥ ᤁᤖ ᤂᤡᤏᤡ᤹ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤜᤣ᤹ᤀᤠᤛᤡᤶᤔᤧ᤹ᤀᤠᤱ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤋᤃᤡ ᤏᤠᤎᤠ᤺ᤶᤒᤡ ᤁᤧᤒᤡᤃᤡᤖ ᤐᤥᤱ᤹॥

᥇᥋ ᤜᤧᤰᤁᤩᤠᤱ ᤀᤠᤸᤗ ᤂᤡᤏᤡ᤹ ᤏᤠ᤺ᤶᤛᤡᤱᤔᤠ ᤁᤧᤒᤡᤖᤡᤒᤠ ᤜᤧᤰᤁᤣᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤀᤠᤱ ᤏᤠ᤺ᤶᤛᤡᤱᤔᤠ ᤔᤧᤒᤡᤖᤢᤛᤡᤴᤗ ᤌᤠᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤡᤔᤠ ᤁᤧᤈᤥᤃᤡᤒᤠ ᤗᤠᤈᤣ᤺ᤴ ᤂᤧᤱᤜᤠ᤹ᤖᤧ ᤕᤢᤰ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤂᤡᤏᤡ᤹ ᤂᤧᤱᤜᤠ᤹ ᤁᤧᤓᤠ᤹ᤖᤢᤶᤛᤡᤶᤗ ᤐᤥᤱ᤹॥ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤕᤷᤍᤏ ᤘᤜ᤺ᤱ ᤏᤠᤎᤠ᤺ᤶᤒᤠ ᤏᤠᤱᤃᤧᤴ ᤗᤧᤵᤔᤠᤱ ᤂᤡᤏᤡ᤹ ᤁᤧᤶᤒᤡᤖᤡᤒᤠ ᤗᤠᤈᤣ᤹ᤀᤥ ᤏᤢ᤺ᤱᤔᤠ ᤑᤧᤶᤔᤠᤀᤠᤱ ᤂᤧᤴ ᤕᤢᤰᤔᤠ ᤁᤧᤛᤢᤰᤋᤢᤶ᤹॥”

᥇᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤥᤛᤢ᤺ᤴ ᤀᤰᤂᤣᤗ᤹ᤖᤡᤰ ᤏᤥᤃᤵ ᤔᤧᤒᤡᤖᤢ. “ᤂᤧᤏᤧ᤹ ᤀᤠᤏᤡᤃᤧ ᤀᤠᤃᤧᤒᤡᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤆᤥᤃᤢᤶᤒᤧ᤹. ᤂᤧᤒᤩᤠᤱ ᤂᤧᤏᤧ᤹ ᤀᤠᤏᤡᤃᤧ ᤀᤠᤳᤋᤡ ᤀᤠᤳᤋᤡ ᤕᤠᤵᤔᤡ ᤁᤧᤒᤠᤱ. ᤂᤧᤵᤔᤥ ᤀᤠᤏᤡᤃᤧ ᤐᤣᤃᤡᤃᤧ᤹॥

᥇᥍ ᤀᤠᤰᤂᤣᤗ᤹ᤖᤡᤰ ᤔᤥᤛᤠ᤺ᤸᤗᤧ ᤁᤢᤒᤠ᤺ᤴᤜᤠ᤹ ᤁᤧᤖᤧᤰ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤕᤧ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡᤃᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴᤏᤠᤱ ᤂᤧᤵᤛᤢᤶᤒᤧ᤹॥ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤰᤂᤣᤗ᤹ᤖᤡᤰ ᤔᤥᤛᤠ᤺ᤴᤏᤢ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤏᤧ᤹ᤏᤢᤀᤠᤱ ᤘᤠ᤹ᤖ॥

᥇᥎ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤜᤠ᤺ᤳᤗᤧ ᤀᤳᤋᤢ᤹ ᤜᤧᤰᤁᤩᤠᤱ ᤂᤧᤏᤧ᤹ ᤀᤡᤱᤈᤠ᤺ᤱ ᤁᤧᤈᤥᤃᤢᤒᤠ ᤐᤠ᤺ᤴᤈᤠ᤺ᤰᤁᤡᤴ ᤜᤠ᤺ᤳᤗᤧ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ᤹. ᤂᤧᤴ ᤛᤧᤵᤔᤠ ᤐᤥᤱ᤹॥ ᤂᤧᤏᤧ᤹ᤖᤰ ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹ᤀᤥ॥”

a 

᥇:᥊ ᤗᤠᤱᤃᤧᤳ ᤐᤡᤛᤠᤱᤒᤠ ᤀᤡ᤺ᤴᤍᤥ॥ ᤗᤧᤒᤠᤏᤠᤏ. ᤌᤠᤱᤃᤧᤳ ᤐᤡᤛᤠᤱᤒᤠ ᤀᤡ᤺ᤴᤍᤥ॥

ᤕᤜᤥᤛᤢ᤺ᤸᤗᤧ ᤕᤖᤡᤜᤥᤀᤥ ᤌᤥ᤺ᤶᤈᤡᤒᤠ ᤐᤠᤱᤄᤢᤛᤡ

᥈

ᤂᤧᤒᤩᤠᤱ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤸᤗᤧ ᤛᤡᤳᤋᤡᤔᤗᤠᤶ ᤌᤥ᤺ᤶᤈᤡᤒᤠ ᤏᤧᤳᤇᤡ ᤛᤫᤠ᤺ᤳ ᤐᤠᤱᤄᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤧᤴ ᤗᤠᤈᤣ᤺ᤴ ᤏᤢ ᤛᤧᤰᤂᤠ᤺ᤸᤗᤧ ᤕᤖᤡᤜᤥᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ ᤑᤧᤳᤋᤧᤛᤧ᤹ᤀᤠᤱ ᤑᤧᤖᤧᤛᤧ᤹॥” ᤜᤧᤰᤁᤣᤗ᤹ᤖᤡᤰ ᤂᤢᤴᤇᤡ᤹ ᤐᤣᤛᤡ. ᤜᤧᤰᤁᤩᤠᤱ ᤖᤠᤜᤠᤒ ᤔᤡᤱ ᤁᤧᤘᤠ᤺ᤵᤔᤠ ᤁᤧᤳᤏᤡᤔᤧᤸᤗᤧ ᤁᤢᤜᤡᤶᤔᤥ ᤁᤧᤖᤧᤛᤡ. ᤂᤧᤒᤩᤠᤱ ᤀᤠᤶᤓᤠ ᤂᤧᤵᤔᤥ ᤕᤠᤱᤎᤥ᤺ᤰᤋᤧᤛᤡ॥

᥈ ᤜᤧᤰᤁᤩᤠᤱ ᤁᤢᤓᤠᤖᤧ ᤕᤖᤡᤜᤥᤒᤠ ᤜᤠᤱᤅᤡᤴ ᤀᤰᤂᤣ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹ᤀᤥ. ᤀᤡᤛᤪᤠᤀᤡᤗᤡ ᤌᤠ᤺ᤰᤁᤥᤒᤠ ᤁᤢᤓᤠ ᤔᤏᤠᤜᤠ᤹ ᤁᤴ ᤗᤠᤈᤣ᤺ᤴ ᤌᤥ᤺ᤶᤔᤠᤖᤧ ᤗᤠᤃᤡ ᤀᤠᤀᤡᤴ ᤛᤧᤴᤍᤡᤰ ᤁᤳᤏᤠ ᤔᤧᤓᤧᤖᤧᤀᤠᤱ ᤔᤧᤘᤠ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤕᤖᤡᤜᤥᤒᤠ ᤜᤠᤱᤅᤡᤸᤗᤧ ᤖᤠᤜᤠᤒᤖᤥ ᤁᤴ ᤀᤡᤱᤄᤱᤅᤡᤴ ᤜᤠᤅᤢᤍᤣᤛᤢ. “ᤂᤧᤏᤧ᤹ᤀᤥ ᤁᤧᤓᤧᤶᤒᤠᤀᤠᤱ ᤁᤧᤜᤡᤶᤔᤥ ᤁᤧᤗᤠ᤺ᤵᤐᤠ ᤔᤏᤠᤜᤠ᤹ ᤗ᤺ᤳᤋᤧ ᤑᤧᤳᤋᤧᤛᤧ᤹. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤗᤠᤈᤣ᤺ᤴ ᤌᤥ᤺ᤶᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤔᤧᤓᤧᤖᤧᤀᤠᤱ ᤔᤧᤘᤠ᤹॥”

᥊ ᤁᤖ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤂᤧᤴ ᤏᤧᤳᤇᤡ ᤔᤏᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤆᤡᤰᤂᤢ ᤕᤢᤰᤂᤢᤛᤡᤀᤠᤱ ᤕᤢᤅᤧᤛᤡ॥ ᤂᤧᤸᤗᤧ ᤐᤠ᤺ᤳᤋᤢ. “ᤀᤥᤖᤥ. ᤔᤏᤠ ᤏᤧᤳᤇᤡ ᤀᤠᤱᤃᤠ᤹ᤀᤥ ᤑᤧᤖᤧᤛᤡᤀᤠᤱ ᤘᤕᤧᤛᤡ. ᤁᤖ ᤂᤧᤱᤜᤠ᤹ ᤀᤠᤳᤋᤡᤗᤠᤶ ᤋᤩᤧᤛᤡᤀᤠᤱ ᤘᤕᤧᤛᤡ ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤱᤄᤥᤒᤠ॥

᥋ ᤕᤢ᤺ᤴᤇᤡᤰ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤛᤢᤵᤔᤠ ᤕᤧᤶᤔᤥ ᤂᤢᤴᤇᤡ᤹ ᤗ᤺ᤴᤍᤧ ᤐᤣᤛᤡ॥ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ ᤀᤠᤳᤋᤠᤴ ᤐᤣᤛᤡ. ᤀᤠᤱᤃᤠ᤹ ᤔᤧᤏᤡᤀᤠᤴ॥ ᤂᤡᤔᤥ ᤂᤢᤴᤇᤡ᤹ ᤀᤣᤃᤠᤱ ᤁᤧᤒᤣᤃᤡᤏᤣᤓᤃᤪ ᤂᤧᤏᤧ᤹ ᤂᤢᤴᤇᤡ᤹ ᤁᤧᤍᤢᤔᤢᤶᤛᤡᤶ᤹॥”

᥌ (ᤁᤖ ᤂᤧᤸᤗᤧ ᤂᤧᤴ ᤏᤧᤳᤇᤡ ᤔᤏᤠᤜᤠ᤹ ᤌᤠ᤺ᤱ ᤁᤦᤛᤡᤀᤥ ᤆᤡᤰᤂᤢ ᤕᤢᤰᤂᤢᤛᤡᤀᤠᤱ ᤕᤢᤅᤧᤛᤡ. ᤜᤧᤰᤁᤩᤠᤱ ᤁᤦᤛᤡᤀᤥ ᤂᤢᤏᤧ᤹ ᤋᤱᤄᤢ ᤏᤧᤛ᤻ᤛᤢᤒᤠ ᤆᤕᤠᤱᤛᤡᤱ ᤗᤠᤱᤜᤠ᤹ᤖᤧ ᤁᤢᤛᤡᤃᤠᤱ ᤂᤢᤴᤇᤡ᤹ ᤆᤡᤰᤂᤢᤛᤡᤀᤠᤱ ᤕᤢᤅᤧᤛᤡ॥)

᥍ ᤂᤢᤴᤇᤡ᤹ ᤁᤧᤏᤠ᤺ᤵᤐᤠ ᤔᤏᤠᤜᤠ᤹ ᤆᤠᤜᤡ᤺ᤴ ᤂᤢᤴᤇᤡ᤹ ᤔᤧᤏᤠ᤺ᤳᤋᤢᤛᤡᤖ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤐᤡᤳᤗᤢᤱᤔᤠᤜᤠ᤹ ᤗᤧᤵᤔᤠᤱ ᤔᤧᤎᤠᤛᤡᤱ॥ ᤂᤢᤴᤇᤡ᤹ ᤁᤧᤏᤠ᤺ᤵᤐᤠᤜᤠ᤹ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ ᤔᤧᤒᤣᤏᤢᤔᤧ᤺ᤴᤏᤣ ᤕᤖᤡᤜᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤆᤡᤛᤢᤵ ᤔᤧᤛᤢᤒᤢ॥

᥎ ᤂᤧᤴ ᤌᤥ᤺ᤶᤈᤡᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤀᤡᤶᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤔᤧᤴᤇᤢᤔᤠ᤺ᤴ ᤌᤠ᤺ᤱ ᤁᤦᤛᤡᤀᤥ ᤌᤥ᤺ᤰᤛᤡᤱ ᤌᤠᤅᤧ.

᥏ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤗᤠᤈᤣ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤖᤥ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹. ᤂᤧᤒᤩᤠᤱ ᤀᤠᤏᤡᤃᤧ ᤗᤢᤶᤔᤥ ᤂᤧᤏᤡ᤹ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤛᤠ᤹ᤖᤡᤰ ᤁᤡᤔᤠ ᤕᤱᤔᤠ ᤐᤥ᤺ᤰᤂᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤁ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤂᤡᤏᤡ᤹ ᤁᤧᤶᤃᤡᤖᤡᤀᤠᤱ ᤕᤱᤔᤠ ᤔᤧᤜᤣ᤺ᤰᤋᤧᤀᤠᤱ ᤔᤧᤘᤠ᤹॥

᥇᥆ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤴᤍᤡ ᤁᤧᤓᤧᤖᤡᤸᤗᤧ ᤂᤡᤏᤡ᤹ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤆᤵᤐᤪᤧᤰ ᤆᤒᤧᤖ ᤕᤠ᤺ᤴᤍᤢᤒᤠ ᤏᤢ ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠa ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤏᤧᤵᤔᤠᤱ ᤜᤠᤱᤜᤠ᤹. ᤛᤡᤜᤥᤏᤏᤢ ᤀᤥᤃᤧᤴ ᤂᤡᤏᤡ᤹ ᤘᤖᤧᤱᤗᤧᤱ ᤁᤧᤔᤧᤰᤂᤢᤶᤛᤡᤶᤒᤠᤀᤠᤱ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤠ᤹॥

᥇᥇ ᤁᤴ ᤂᤧᤵᤛᤢᤶᤒᤧᤏᤢᤔᤧ᤺ᤴᤏᤣ ᤀᤠᤏᤡᤃᤧ ᤁᤡᤛᤡᤃᤧ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤠ᤺ᤴᤇᤡᤱᤔᤠ ᤔᤧᤛᤢᤰᤋᤡᤃᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢ ᤔᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ॥

᥇᥈ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤂᤧᤴᤇᤡ᤹ ᤐᤣᤗᤡ ᤑᤠᤰᤏᤧᤛᤡᤱ. ᤀᤠᤱᤃᤠ᤹ ᤂᤧᤴᤇᤡ᤹ ᤏᤢᤖᤡᤰ ᤔᤧᤳᤏᤧᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ᤏᤢ ᤛᤥᤖᤡᤰ ᤕᤜᤘᤣ ᤍᤠᤱᤒᤧᤴᤏᤢ ᤔᤠᤱᤜᤧᤰ ᤆᤥᤃᤧᤛᤧ᤹. ᤀᤠᤱᤃᤠ᤹ ᤀᤠᤜᤡᤶᤛᤕᤱᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤧᤛᤧ᤹॥ ᤀᤠᤱᤃᤠ᤹ ᤗᤳᤇᤠ ᤛᤧᤰᤂᤠᤒᤠ ᤔᤡᤰᤛᤧ᤺ᤴ ᤀᤠᤒᤡᤖᤧ᤹.

᥇᥉ ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤶᤔᤠ ᤏᤢ ᤀᤠᤶᤒᤠ. ᤀᤠᤱᤃᤠ᤹ ᤀᤠᤶᤓᤢ᤹ ᤀᤠᤴᤛᤠ᤹. ᤀᤠᤴᤏᤧ᤹ ᤀᤠᤴᤛᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤀᤠᤰᤂᤩᤠᤖᤡᤰ ᤔᤧᤘᤠ᤹. ᤁᤧᤖᤧᤰ ᤁᤢᤜᤡᤱᤘᤧᤳ ᤋᤠᤱᤄᤧᤶᤛᤡᤶᤔᤧ᤹ᤀᤠᤱ ᤀᤠᤏᤡᤃᤧ ᤛᤡᤔᤠᤗᤠᤶ ᤋᤠᤱᤀᤠᤛᤧ᤺ᤵᤋᤧ᤹॥”

᥇᥊ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤀᤠ᤺ᤴᤇᤡᤱᤔᤠ ᤐᤡᤖᤧᤳᤇᤢ. “ᤂᤡᤏᤡ᤹ ᤜᤡᤱᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤛᤡᤔᤠᤛᤠᤱ ᤕᤠᤖᤡᤵ ᤘᤕᤡᤃᤧ॥ ᤀᤠᤏᤡᤃᤧ ᤁᤴ ᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤜᤠ᤺ᤳᤋᤠᤱ ᤁᤧᤶᤔᤧᤳᤋᤢᤶᤔᤡᤴᤏᤣ ᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤁᤴ ᤗᤠᤈᤣ᤺ᤴ ᤐᤡᤖᤡᤃᤧᤀᤠᤱ ᤀᤣᤃᤠᤱ ᤂᤡᤏᤡ᤹ ᤀᤠᤏᤡᤃᤧ ᤗᤢᤱᤔᤠ᤹ ᤋᤢᤰᤁᤠᤛᤡᤃᤧ ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤕᤠ᤺ᤶᤒᤰ ᤆᤥᤃᤢᤶ ᤐᤡᤀᤠᤛᤡᤃᤧᤖᤥ॥”

᥇᥋ ᤂᤧᤒᤩᤠᤱ ᤂᤧᤸᤗᤧ ᤂᤢᤴᤇᤡ᤹ ᤐᤣᤎᤠ᤺ᤵᤐᤥᤗᤠᤶ ᤌᤠᤰᤐᤠ᤺ᤸᤗᤧ ᤏᤠᤶᤔᤧᤳᤋᤢᤛᤡᤀᤠᤱ ᤕᤥ ᤌᤠᤛᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤢᤅᤧᤒᤠ ᤜᤡᤶᤔᤡᤴ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤥᤀᤥᤀᤣ ᤕᤢᤅᤧ॥

᥇᥌ ᤂᤧᤸᤗᤧ ᤔᤏᤠᤓᤠᤱ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤁᤥ᤺ᤰᤔᤠ ᤗᤧᤵᤔᤠᤱ ᤐᤣᤛᤧ᤹. ᤔᤧ᤺ᤴᤏᤣᤓᤃᤪ ᤁᤧᤏᤠ᤺ᤵᤐᤠᤜᤠ᤹ᤖᤧ ᤁᤧᤶᤛᤡ᤹ᤛᤡ᤹॥ ᤁᤧᤏᤠ᤺ᤵᤐᤠᤜᤠ᤹ ᤔᤧᤴᤏᤢ᤺ᤱᤏᤧᤸᤗ ᤌᤧᤶᤒᤠ ᤛᤢᤶᤕᤠ᤺ᤴ ᤌᤠᤖᤡᤰ ᤜᤠᤒᤠ ᤂᤧᤵᤔᤥ ᤆᤡᤱᤏᤧᤛᤧ᤹. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤧᤴᤇᤡ᤹ ᤀᤠᤵᤑᤣᤰ ᤗᤠᤶᤔᤡᤴ ᤏᤠ᤺ᤳᤋᤧᤛᤧ᤹॥”

᥇᥍ ᤂᤧᤴ ᤏᤧᤳᤇᤡ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤳᤋᤧᤛᤢ. “ᤂᤧᤏᤧ᤹ ᤔᤧᤳᤏᤧᤛᤡᤃᤧᤒᤠ ᤁᤴ ᤐᤠ᤺ᤴᤜᤠ᤹ ᤁᤧᤴᤈᤥᤃᤢᤴᤏᤣᤓᤃᤪ ᤀᤠᤴᤇᤡᤃᤧ ᤆᤥᤃᤧᤛᤢᤒᤠ ᤔᤠᤱᤜᤧᤰᤁᤡᤸᤗᤧ ᤔᤧᤄᤣ᤺ᤱᤛᤡᤃᤧᤴ॥

᥇᥎ ᤀᤠᤴᤇᤡᤃᤧ ᤁᤴ ᤗᤠᤈᤣ᤹ᤀᤥ ᤑᤧᤖᤧᤛᤡᤃᤧᤸᤗᤧ ᤀᤠᤳᤋᤡᤴ ᤐᤣᤎᤠ᤺ᤵᤐᤥᤗᤠᤶ ᤕᤠᤵᤔᤡ ᤕᤥ ᤁᤧᤎᤠᤛᤧ. ᤜᤠᤒᤠ ᤂᤧᤴ ᤐᤣᤎᤠ᤺ᤵᤐᤥ ᤁᤴ ᤜᤧ᤺ᤳᤋᤠᤱᤒᤠ ᤌᤠᤰᤐᤠ᤺ᤴ ᤀᤡᤄᤣ᤺ᤱᤔᤠ ᤑᤶᤔᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤒᤠ. ᤁᤧᤶᤔᤠ. ᤁᤧᤶᤓᤢ᤹ ᤁᤧᤴᤛᤠ᤹ ᤏᤢ ᤁᤧᤶᤒᤠᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤁᤧᤜᤡᤶᤔᤥ ᤑᤢᤱᤔᤠᤛᤡᤀᤠᤱ ᤕᤢᤱᤔᤠᤛᤡ ᤐᤥᤱ᤹॥

᥇᥏ ᤂᤧᤏᤧ᤹ ᤁᤧᤜᤡᤶᤔᤥᤗᤠᤶ ᤀᤠᤳᤋᤡᤴ ᤗᤠ᤺ᤰᤁᤠᤳ ᤔᤠᤖᤠᤶᤔᤥ ᤗ᤺ᤴ ᤂᤧᤸᤗᤧ ᤁᤢᤔᤠᤰᤂᤡᤴ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥᤀᤣ ᤌᤠᤖᤥ. ᤜᤧᤰᤁᤩᤠᤱ ᤀᤠᤴᤇᤡᤃᤧ ᤀᤠᤵᤋᤡᤰ ᤔᤧᤎᤠᤛᤡᤃᤧᤴ॥ ᤜᤧᤰᤁᤩᤠᤱ ᤁᤴ ᤜᤡᤶᤔᤥ ᤂᤧᤏᤧ᤹ᤏᤢ ᤀᤠᤳᤋᤡᤴ ᤕᤢᤱ᤹ ᤂᤧᤸᤗᤧ ᤁᤢᤛᤶᤎᤠᤱ ᤁᤢᤓᤠᤖᤧ ᤜᤢᤰ ᤕᤠᤰᤋᤢᤏᤣᤓᤃᤪ ᤂᤧᤸᤗᤧ ᤁᤢᤔᤠᤰᤂᤡᤴ ᤀᤠᤴᤇᤡᤃᤧ ᤛᤶᤎᤠᤱ ᤌᤠᤖᤥ॥

᥈᥆ ᤁᤖ ᤀᤠᤴᤇᤡᤃᤧ ᤆᤥᤃᤧᤛᤢᤃᤧᤒᤠ ᤕᤠ᤺ᤶᤒᤰᤁᤡᤴ ᤂᤧᤏᤧ᤹ ᤁᤧᤒᤠ᤺ᤳᤋᤢᤏᤣᤓᤃᤪ ᤂᤧᤏᤧ᤹ ᤀᤠᤴᤇᤡᤃᤧ ᤆᤥ᤺ᤰᤔᤠ ᤕᤠᤵᤔᤡ ᤁᤧᤒᤠᤱᤄᤧᤒᤠ ᤁᤴ ᤔᤠᤱᤜᤧᤰᤁᤡᤴ ᤗᤠᤶ ᤀᤠᤴᤇᤡᤃᤧ ᤆᤥ᤺ᤰᤕᤢᤶᤓᤥ ᤂᤥᤛᤡᤃᤧᤖᤥ॥”

᥈᥇ ᤂᤧᤸᤗᤧ ᤔᤧᤳᤋᤢᤛᤡ. “ᤂᤧᤴᤇᤡ᤹ ᤁᤧᤒᤠ᤺ᤳᤋᤧᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤐᤥ᤺ᤱᤗ॥” ᤜᤧᤰᤁᤩᤠᤱ ᤂᤧᤸᤗᤧ ᤂᤢᤴᤇᤡ᤹ ᤛᤧᤶᤔᤢ᤹ᤀᤡ ᤐᤡᤖᤢᤛᤡ. ᤂᤧᤒᤩᤠᤱ ᤂᤢᤴᤇᤡ᤹ ᤐᤣᤛᤡᤀᤠᤱ ᤂᤧᤸᤗᤧ ᤂᤧᤴ ᤜᤧ᤺ᤳᤋᤠᤱᤒᤠ ᤌᤠᤰᤐᤠ᤺ᤴ ᤐᤣᤎᤠ᤺ᤵᤐᤥ ᤂᤣ᤺ᤰᤂᤢ॥

᥈᥈ ᤂᤧᤴ ᤌᤥ᤺ᤶᤈᤡᤒᤠᤜᤠ᤹ ᤐᤣᤛᤡᤀᤠᤱ ᤁᤥ᤺ᤰᤔᤠᤀᤥ ᤁᤧᤖᤧᤛᤡ. ᤂᤢᤴᤇᤡ᤹ ᤏᤠ᤺ᤳᤇᤧ ᤁᤧᤓᤧᤶᤒᤠᤜᤠ᤹ᤖᤧ ᤗᤠᤶ ᤁᤢᤗᤧ᤺ᤶ ᤁᤧᤖᤧᤰ ᤔᤧᤃᤥ᤺ᤳᤋᤢᤛᤡᤛᤠᤱ ᤂᤢᤴᤇᤡ᤹ ᤂᤥᤔᤠ ᤔᤧᤴᤇᤢᤰᤋᤢᤛᤡᤴᤏᤠᤱ ᤔᤧᤴᤏᤢ᤺ᤱ ᤔᤧᤶᤒᤣ᤺ᤰᤁᤣ ᤌᤧᤶᤒᤠ ᤛᤢᤶᤕᤠ᤺ᤴ ᤂᤠᤖᤠᤰ ᤜᤠᤒᤠ ᤂᤧᤵᤔᤥ ᤕᤢᤅᤧᤛᤡ॥

᥈᥉ ᤂᤧᤒᤩᤠᤱ ᤂᤧᤴ ᤏᤧᤵᤔᤠᤱ ᤏᤢ᤺ᤰᤂᤧᤛᤡᤀᤠᤱ ᤁᤥ᤺ᤰᤔᤠᤀᤥᤗᤠᤶ ᤌᤩᤧᤛᤡ. ᤜᤧᤰᤁᤩᤠᤱ ᤏᤠᤎᤠ᤺ᤶᤒᤡ ᤗᤧᤵᤔᤠᤱ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢᤀᤥ ᤐᤣᤛᤡ. ᤂᤶᤓᤩᤠᤱ ᤂᤢᤴᤇᤡ᤹ ᤋᤢᤔᤧᤛᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤌᤧᤵᤐᤧᤳ ᤂᤢᤏᤧ᤹ ᤆᤧᤰᤋᤧᤛᤢ॥

᥈᥊ ᤕᤜᤥᤛᤢ᤺ᤴ ᤂᤢᤴᤇᤡ᤹ ᤔᤧᤳᤋᤧᤛᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤧᤖᤧᤰ ᤗᤠᤈᤣ᤺ᤴ ᤀᤠᤏᤡ᤹ ᤜᤢᤰᤁᤥ ᤀᤠᤒᤡᤖᤧᤀᤠᤱ ᤏᤧᤖᤥ॥ ᤀᤠᤏᤡ᤹ ᤀᤠᤈᤥᤃᤢᤶᤔᤡᤸᤗᤧ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤡᤔᤠ ᤕᤱᤔᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

a 

᥈:᥇᥆ ᤜᤡᤒᤪᤢᤀᤥ ᤏᤠᤎᤠ᤺ᤶᤒᤡ ᤐᤳ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤷᤍᤏ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢ

᥉

ᤕᤜᤥᤛᤢ᤺ᤴ ᤋᤠᤏᤠᤶ ᤀᤠᤴᤍᤣ᤺ᤴ ᤐᤥᤃᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤛᤡᤳᤋᤡᤔᤗᤠᤶ ᤕᤷᤍᤏ ᤔᤧᤓᤧᤖᤧ. ᤂᤧᤵᤔᤥ ᤂᤢᤴᤇᤡ᤹ ᤏᤠᤎᤠ᤺ᤶᤒᤡ ᤁᤠ᤺ᤰᤔᤠᤏᤢ᤺ᤸᤗᤧ ᤋᤃᤡ ᤕᤠᤱᤔᤧᤎᤥ᤺ᤰᤋᤧ॥

᥈ ᤛᤢᤶᤕᤠ᤺ᤴ ᤀᤣᤃᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤛᤠ᤺ड᤻ᤃᤠᤜᤡᤶ ᤗᤢᤶᤔᤥ ᤔᤧᤒᤣ.

᥉ ᤜᤧᤰᤁᤩᤠᤱ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡ. “ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤁᤧᤏᤡᤛᤢᤶ᤹. ᤜᤧᤰᤁᤩᤠᤱ ᤂᤧᤴ ᤁᤧᤒᤱᤒᤠᤀᤠᤱ ᤁᤧᤍᤣ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤗᤧᤒᤡᤜᤠ᤹ ᤁᤧᤏᤡᤛᤢᤶᤛᤡᤶ᤹. ᤂᤧᤒᤧᤸᤗᤧ ᤂᤡᤏᤡ᤹ ᤁᤧᤕᤢᤅᤡᤒᤠᤍᤧᤴᤜᤠ᤹ ᤗᤧᤖᤧᤶᤔᤧ᤹ᤀᤠᤱ ᤂᤧᤸᤗᤧ ᤁᤢᤀᤣᤃᤠᤱ ᤌᤠᤀᤠᤛᤡᤶᤔᤧ᤹॥

᥊ ᤁᤶᤓᤗ᤹ᤖᤡᤰ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤡᤴ ᤂᤡᤏᤡ᤹ ᤁᤧᤏᤡᤛᤢᤶ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤗᤠᤶᤔᤥ ᤂᤡᤏᤡ᤹ ᤋᤃᤡ ᤗᤠᤱᤔᤧᤱᤄᤣ᤺ᤰᤁᤣ ᤁᤧᤘᤕᤡ᤹॥ ᤁᤖ ᤂᤡᤏᤡ᤹ ᤏᤢ ᤂᤧᤸᤗᤧ ᤁᤢᤗᤢᤶᤔᤥ ᤜᤵᤔᤧᤴ ᤜᤧᤴᤇᤡᤱ ᤏᤧᤳᤇᤡ ᤜᤢᤰᤛᤡ᤺ᤰa ᤗᤠ᤺ᤳᤗᤠ᤺ᤳ ᤏᤧᤖ ᤕᤠ᤺ᤴᤍᤧᤶᤔᤧ᤹॥ ᤂᤧᤸᤗᤧ ᤁᤢᤒᤣᤛᤠᤱ ᤔᤧᤒᤣᤃᤧᤶᤔᤡᤴᤏᤧ᤹॥”

᥋ ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤵᤑᤣᤰ ᤛᤣᤛᤣᤒᤠ ᤆᤥ᤺ᤰᤁᤠᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢ᤹॥”

᥌ ᤕᤜᤥᤛᤢ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤐᤰᤂᤧᤶᤔᤧ᤹ᤀᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤗᤠᤱᤄᤣᤃᤧᤶᤔᤧ᤹॥” ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤒᤰᤂᤢᤀᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤔᤧᤒᤣ॥

᥍ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤀᤠᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤔᤥᤛᤠ᤺ᤴᤏᤢ ᤛᤥᤖᤡᤰ ᤘᤕᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤂᤧᤏᤧ᤹ᤏᤢᤀᤠᤱ ᤛᤥᤖᤡᤰ ᤘᤠ᤹ᤀᤠ ᤑᤠ᤹ᤀᤠᤱ ᤁᤴᤜᤠ᤹ᤖᤧ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤀᤠᤀᤡᤴᤒᤠ ᤕᤧᤴᤏᤠᤱᤎᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤏᤧ᤹ ᤕᤶᤒᤠ ᤗᤠᤶᤗᤥᤒᤠ ᤆᤥ᤺ᤰᤏᤧᤖᤥ॥

᥎ ᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤧᤏᤧ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤧᤛᤧ᤹. ‘ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤂᤡᤏᤡ᤹ ᤁᤧᤃᤧᤖᤡᤀᤠᤱ ᤆᤫᤠ᤺ᤳᤋᤥ ᤗᤠᤛᤠᤶᤔᤧ᤹ᤀᤠᤱ ᤕᤧᤒᤧᤶᤔᤧ᤹॥’”

᥏ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤁᤳᤏᤠ ᤑᤧᤖᤧᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹॥

᥇᥆ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤗᤢᤶᤔᤥ ᤘᤠ᤹ ᤜᤧᤰᤁᤩᤠᤱ ᤂᤡᤏᤡ᤹ ᤋᤃᤡᤗᤠᤶ ᤁᤏᤠᤏᤡ. ᤜᤡᤳᤋᤡ. ᤜᤡᤒ᤻ᤒᤡ. ᤐᤖᤡᤈ᤻ᤈᤡ. ᤃᤡᤷᤃᤠᤛᤡ. ᤀᤣᤔᤥᤖᤡ ᤏᤢ ᤕᤒᤢᤛᤡᤜᤠ᤹ ᤛᤧᤰᤂᤠᤀᤣ ᤏᤠ᤺ᤳᤋᤢᤍᤣᤛᤢᤛᤡ ᤁᤧᤗ᤹ᤒᤠᤴ ᤜᤠᤒᤠ ᤁᤴᤗᤠᤶᤒᤠᤀᤣ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥇ ᤀᤥᤔᤧᤳᤋᤧᤶᤔᤧ᤹. ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤂᤡᤏᤡ᤹ ᤋᤃᤡ ᤋᤃᤡ ᤕᤷᤍᤏ ᤏᤠᤎᤠ᤺ᤶᤒᤡ ᤐᤣᤰ॥

᥇᥈ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤌᤠ᤺ᤰ ᤌᤰᤔᤠᤗᤠᤶ ᤗᤳᤇᤠ ᤗᤳᤇᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤶᤒᤡᤳᤇᤠ ᤛᤣᤃᤧᤶᤛᤡᤶᤔᤧ᤹॥

᥇᥉ ᤀᤠᤸᤗ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤍᤠᤵᤐᤧᤴ ᤕᤷᤍᤏ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤥ ᤆᤢᤰᤁᤡᤸᤗᤧ. ᤀᤠᤶᤓᤠ ᤂᤧᤴ ᤕᤧᤶᤔᤥ ᤌᤥ ᤁᤧᤃᤢᤱᤒᤠ ᤁᤧᤕᤢᤒᤠ ᤕᤷᤍᤏ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤁᤢᤱᤔᤠ ᤏᤠ᤹ ᤜᤧᤰᤁᤩᤠᤱ ᤗᤢᤶᤛᤡᤱᤅᤠᤱ ᤕᤧᤵᤗᤥ॥”

᥇᥊ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤷᤍᤏ ᤘᤜ᤺ᤱᤅᤡᤴ ᤁᤠ᤺ᤰᤔᤠᤖᤧ ᤗᤠᤃᤡ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤛᤠ᤺ᤱᤃᤠᤜᤡᤶ ᤂᤠᤵᤔᤠᤜᤠ᤹ ᤔᤧᤕᤠᤱᤛᤡᤱ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤒᤰᤂᤢᤀᤠᤱ ᤂᤧᤱᤜᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤔᤧᤎᤠᤛᤡᤱ ᤔᤧᤒᤣ॥

᥇᥋ ᤁᤢᤈᤠ ᤛᤢᤶᤔᤠ ᤕᤧᤶ ᤂᤠᤖᤠᤰ ᤕᤷᤍᤏᤒᤠ ᤆᤫᤠ᤺ᤳᤋᤡᤴ ᤁᤢᤱᤕᤢᤀᤠᤱ ᤐᤳ॥ ᤜᤧᤰᤁᤣᤛᤠᤱ ᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤷᤍᤏᤀᤥ ᤔᤧᤃᤧᤖᤧᤀᤠᤱ ᤂᤢᤴᤇᤡ᤹ ᤗᤠᤱᤍᤠᤵᤐᤣᤸᤗᤧ ᤁᤢᤕᤠᤀᤥᤒᤠ ᤆᤫᤠ᤺ᤳᤋᤡᤴ ᤔᤧᤛᤢᤛᤢᤏᤢᤔᤧ᤺ᤴᤏᤣ

᥇᥌ ᤌᤥᤗᤠᤶᤒᤠ ᤁᤧᤕᤢᤒᤠ ᤆᤫᤠ᤺ᤳᤋᤡᤴ ᤛᤠ᤹ᤖᤡᤰ ᤏᤠᤏᤠᤰ. ᤛᤠᤷᤋᤠᤏᤗᤠᤶ ᤏᤡ᤺ᤳᤋᤠᤱ ᤀᤠᤍᤔ ᤔᤧᤵᤔᤏᤠᤒᤠ ᤕᤧᤰᤕᤰᤁᤥᤀᤣ ᤁᤢᤱᤔᤠ ᤏᤠ᤹ᤖᤧ ᤜᤧᤰᤁᤩᤠᤱ ᤗᤢᤶᤛᤡᤱᤅᤠᤱ ᤏᤧᤛ᤻ᤛᤧ᤹. ᤂᤶᤓᤩᤠᤱ ᤀᤖᤠᤒᤠᤒᤠ ᤘᤖ᤺ᤱ. ᤀᤡᤃᤪ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱb ᤗᤧᤵᤔᤠᤱ ᤁᤧᤃᤢᤱᤒᤠ ᤁᤧᤒᤣ᤺ᤰᤐᤠ ᤆᤫᤠ᤺ᤳᤋᤡᤴ ᤛᤩᤠᤰ ᤐᤢ᤹ᤖᤧᤀᤠᤱ ᤆᤵᤐᤪᤧᤰ ᤆᤒᤧ॥ ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤁᤳᤏᤠᤜᤠᤱᤍᤠᤱᤗᤠᤶ ᤕᤖᤡᤜᤥ ᤗᤧᤵᤔᤠᤱ ᤔᤧᤃᤠ᤺ᤰᤋᤢᤀᤠᤱ ᤔᤧᤒᤣ॥

᥇᥍ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥᤗᤠᤶ ᤔᤧᤃᤠ᤺ᤰᤋᤢᤀᤠᤱ ᤂᤧᤴ ᤛᤢᤘᤠᤱᤒᤠ ᤁᤠᤰ ᤔᤏᤠᤜᤠ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤔᤧᤶᤒᤣ᤺ᤰᤁᤣ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤗᤢᤶᤔᤥᤒᤠ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥ ᤌᤎᤵ ᤔᤧᤸᤗ᤹ᤀᤣ ᤔᤧᤕᤧᤒᤧᤖᤥ॥

a 

᥉:᥊ ᤜᤵᤔᤧᤴ ᥇᥆᥆᥆ ᤔᤡᤋᤖ॥

b 

᥉:᥇᥌ ᤁᤢᤛᤡᤘᤧᤳ ᤘᤖ᤺ᤱ॥

ᤀᤡ᤺ᤳᤗᤢᤱ

᥊

ᤀᤠᤸᤗ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤷᤍᤏ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢ ᤔᤧᤛᤢᤖᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ.

᥈ “ᤔᤏᤠᤜᤠ᤹ᤗᤠᤶ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤶᤒᤡᤳᤇᤠᤜᤠ᤹. ᤌᤠ᤺ᤰᤌᤰᤔᤠ ᤗᤳᤇᤠ ᤗᤳᤇᤠ ᤕᤧᤶᤒᤡᤳᤇᤠ ᤋᤣ᤹ᤖᤧᤛᤧ᤹ᤀᤠᤱ

᥉ ᤂᤧᤱᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤧᤛᤧ᤹. ‘ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤍᤠᤵᤐᤣᤸᤗᤧ ᤔᤧᤍᤥ᤹ᤖᤢᤒᤠᤍᤧᤴᤏᤥᤗᤠᤶ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤱᤜᤠ᤹ ᤕᤠᤱᤛᤡᤱᤅᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤐᤰᤂᤧᤶ ᤑᤧᤳᤋᤧᤶᤔᤧ᤹. ᤂᤧᤒᤩᤠᤱ ᤀᤠᤰᤂᤥ ᤛᤧᤴᤍᤡᤰ ᤂᤡᤏᤡ᤹ ᤀᤠᤳᤋᤡ ᤛᤠ᤺ᤱᤃᤠᤜᤡᤶ ᤁᤧᤗᤣ᤺ᤳᤋᤢᤶᤔᤠᤱ ᤁᤧᤕᤢᤅᤡ ᤜᤠᤒᤠ ᤂᤧᤵᤔᤥ ᤂᤧᤱᤜᤠ᤹ ᤏᤧᤛ᤻ᤛᤧᤶ ᤌᤩᤧᤶᤔᤧ᤹॥’”

᥊ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤕᤜᤥᤛᤢ᤺ᤸᤗᤧ ᤌᤠ᤺ᤰᤌᤰᤔᤠ ᤗᤳᤇᤠ ᤗᤳᤇᤠ ᤛᤣᤃᤢᤛᤡᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤶᤒᤡᤳᤇᤠᤜᤠ᤹ ᤀᤢ᤺ᤳᤋᤢᤛᤡ॥

᥋ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤖᤧ ᤂᤢᤏᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤁᤧᤖᤧᤰᤗᤧ ᤗᤳᤇᤠ ᤗᤳᤇᤠ ᤗᤢᤱ ᤂᤡᤏᤡ᤹ ᤑᤰᤋᤠᤱᤅᤥ ᤕᤢᤰᤂᤧᤶᤔᤧ᤹ᤀᤠᤱ ᤌᤠᤰᤋᤧᤶᤔᤧ᤹॥

᥌ ᤂᤡᤏᤡ᤹ ᤗᤢᤶᤔᤥ ᤁᤴ ᤗᤳᤇᤠ ᤔᤡᤰᤛᤣ᤺ᤴ ᤐᤥ᤺ᤱᤗ. ᤜᤧᤰᤁᤩᤠᤱ ᤕᤠᤱᤛᤡ ᤋᤠᤕᤧᤶᤔᤥ ᤂᤡᤏᤡ᤹ ᤛᤠᤀᤣᤜᤠ᤹ᤖᤧ ‘ᤁᤴ ᤗᤢᤱᤜᤠ᤹ᤖᤧ ᤁᤢᤒᤣ᤺ᤴ ᤌᤧᤔᤠᤒᤣ᥅’ ᤛᤣ᤺ᤴᤁᤧᤶᤍᤥᤛᤡᤸᤗᤧ.

᥍ ᤂᤡᤏᤡ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤕᤷᤍᤏᤒᤠ ᤆᤫᤠ᤺ᤳᤋᤡᤴ ᤁᤢᤱᤔᤠ ᤏᤠ᤹ᤖᤧᤀᤠᤱ ᤏᤧᤛ᤻ᤛᤧ॥ ᤛᤴᤍᤥ᤺ᤰᤁᤡᤸᤗᤧ ᤕᤷᤍᤏ ᤘᤜ᤺ᤱᤅᤡᤴ ᤁᤠ᤺ᤰᤋᤢᤸᤗᤧ ᤕᤷᤍᤏᤒᤠ ᤆᤫᤠ᤺ᤳᤋᤡᤴ ᤁᤢᤱᤔᤠ ᤏᤠ᤹ᤖᤧᤀᤠᤱ ᤏᤧᤛ᤻ᤛᤧ॥’ ᤁᤴ ᤗᤢᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤛᤍᤠᤍᤡᤱᤒᤠ ᤀᤡ᤺ᤳᤗᤢᤱ ᤐᤥ᤺ᤱᤅᤠᤱ ᤕᤧᤵ॥”

᥎ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢᤒᤠ ᤜᤧᤰᤁᤣ ᤕᤜᤥᤛᤢ᤺ᤸᤗᤧ ᤁᤢᤀᤡᤱᤍᤳᤋᤡᤴ ᤔᤧᤄᤧᤵᤛᤢᤀᤠᤱ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤷᤍᤏ ᤗᤢᤶᤔᤥᤗᤠᤶ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤱᤜᤠ᤹ ᤔᤧᤎᤠᤰᤋᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤕᤢᤅᤧᤒᤠᤍᤧᤴᤏᤥ ᤀᤡ᤺ᤳᤗᤢᤱ ᤔᤧᤕᤢᤰᤂᤢ॥

᥏ ᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤍᤠᤵᤐᤣᤸᤗᤧ ᤔᤧᤍᤥ᤹ᤖᤢᤒᤠᤍᤧᤴ. ᤀᤡᤃᤪ ᤕᤷᤍᤏ ᤗᤢᤶᤔᤥᤀᤠᤱ ᤘᤣ᤹ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤱᤜᤠ᤹ ᤕᤜᤥᤛᤢ᤺ᤸᤗᤧ ᤕᤧᤵᤛᤢ॥ ᤂᤧᤱᤜᤠ᤹ ᤀᤠᤀᤡᤴ ᤌᤠᤖᤡᤰ ᤜᤠᤒᤠ ᤂᤧᤵᤔᤥᤀᤣ ᤕᤧᤵ॥

᥇᥆ ᤔᤏᤠᤜᤠ᤹ ᤔᤧᤵᤔᤠᤛᤡᤖᤧ ᤗᤠᤃᤡ ᤔᤥᤛᤠ᤺ᤸᤗᤧ ᤕᤜᤥᤛᤢ᤺ᤴ ᤔᤢᤖᤠ ᤔᤧᤳᤋᤢᤀᤠᤱ ᤘᤕᤧᤒᤠ ᤜᤧᤰᤁᤣ. ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤐᤡᤖᤢᤒᤠ ᤀᤡᤱᤈᤠ᤺ᤱᤅᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤷᤍᤏ ᤗᤢᤶᤔᤥᤀᤣ ᤜᤠᤒᤠ ᤔᤧᤕᤧᤒᤧ ᤔᤧᤃᤖᤧ. ᤂᤧᤒᤩᤠᤱ ᤔᤏᤠᤜᤠ᤹ ᤜᤠᤖᤠᤜᤠᤖᤠ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢᤀᤠᤱ ᤔᤧᤒᤣ॥

᥇᥇ ᤜᤧᤰᤁᤩᤠᤱ ᤀᤠᤸᤗ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢ ᤔᤧᤛᤢᤖᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴᤏᤢ ᤛᤥᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤠᤱ ᤔᤏᤠᤜᤠ᤹ᤖᤧ ᤀᤥᤔᤧᤔᤧᤳᤋᤢ ᤔᤧᤓᤳᤇᤢᤛᤡᤖᤀᤣ ᤋᤃᤠᤱ ᤔᤧᤃᤠ᤺ᤰᤋᤢᤀᤠᤱ ᤔᤧᤓᤧᤖᤧ॥

᥇᥈ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤖᤢᤒᤣᤏᤖᤧ ᤁᤢᤎᤠ᤺ᤰᤜᤠ᤹. ᤃᤠᤍᤖᤧ ᤁᤢᤎᤠ᤺ᤰᤜᤠ᤹ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ᤺ᤸᤗᤧ ᤋᤃᤡ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤔᤧᤜᤣ᤹ᤛᤡᤱᤅᤠᤱ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢ॥

᥇᥉ ᤋᤧᤴᤎᤱᤗᤧ ᤗᤠᤃᤡ ᤜᤵᤔᤧᤴ ᤗᤡᤒᤥᤱ ᤜᤧᤴᤇᤡᤱ ᤕᤠᤖᤡᤰ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤜᤣ᤹ᤛᤡᤱᤒᤠ ᤕᤧᤶᤒᤡᤳᤇᤠᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢᤀᤠᤱ ᤕᤖᤡᤜᤥᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤒᤣ॥

᥇᥊ ᤂᤧᤸᤗᤧ ᤕᤠ᤺ᤴᤍᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤏᤡᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤕᤶᤒᤠ ᤗᤠᤶᤗᤥᤒᤠ ᤆᤥᤃᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤜᤡᤱᤜᤡᤱ ᤔᤥᤛᤠ᤺ᤴ ᤜᤧᤰᤁᤣᤀᤣ ᤕᤜᤥᤛᤢ᤺ᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢ॥

᥇᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ.

᥇᥌ “ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤛᤴᤍᤥ᤺ᤰᤁᤡᤴa ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤷᤍᤏᤗᤠᤶ ᤔᤧᤎᤥ᤺ᤰᤛᤡᤱ ᤔᤧᤎᤠᤱᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥”

᥇᥍ ᤁᤸᤗᤧᤆᤥᤃᤢᤸᤗᤧ ᤕᤜᤥᤛᤢ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤡᤏᤡ᤹ ᤕᤷᤍᤏᤗᤠᤶ ᤌᤥ ᤌᤥ᤺ᤰᤛᤡᤱ ᤌᤠᤅᤧᤶᤔᤧ᤹॥”

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤷᤍᤏ ᤗᤢᤶᤔᤥᤗᤠᤶ ᤔᤧᤎᤥ᤺ᤰᤛᤡᤱ ᤔᤧᤈᤢᤖᤧᤀᤠᤱ ᤂᤢᤴᤇᤡ᤹ ᤗᤠᤱᤍᤠᤱᤐᤣᤸᤗᤧ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤡᤴ ᤔᤧᤍᤥ᤹ᤖᤢᤏᤢᤔᤧ᤺ᤴᤏᤣ ᤕᤷᤍᤏᤒᤠ ᤆᤫᤠ᤺ᤳᤋᤡᤴ ᤁᤢᤗᤠᤶᤔᤥ ᤏᤢ᤺ᤰᤂᤧ ᤕᤧ ᤜᤧᤰᤁᤩᤠᤱ ᤋᤃᤡᤒᤠ ᤜᤧᤰᤁᤣᤀᤣ ᤁᤢᤕᤠᤜᤠ᤹ ᤌᤡᤶᤛᤢᤖ ᤁᤢᤱᤔᤠ ᤜᤣ᤺ᤰᤋᤧ॥

᥇᥏ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤒᤥᤱ ᤕᤧᤴᤏᤥ ᤔᤏᤠᤜᤠ᤹ ᤕᤷᤍᤏᤗᤠᤶ ᤔᤧᤎᤥ᤺ᤰᤛᤡᤱ ᤔᤧᤎᤠᤅᤧᤀᤠᤱ ᤕᤖᤡᤜᤥ ᤏᤠᤱᤃᤧᤴ ᤗᤧᤵᤔᤠᤱ ᤀᤡ᤺ᤴᤍᤥᤀᤥ ᤃᤡᤗᤃᤠᤗ ᤔᤧᤵᤔᤏᤠᤒᤠᤍᤧᤴᤏᤥ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥

᥈᥆ ᤂᤧᤱᤜᤠ᤹ᤖᤧ ᤕᤷᤍᤏ ᤘᤜ᤺ᤱᤅᤥᤗᤠᤶ ᤔᤧᤗ᤺ᤳᤋᤢ ᤔᤧᤎᤠᤰᤋᤢᤒᤠ ᤂᤧᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤱᤜᤠ᤹ ᤕᤜᤥᤛᤢ᤺ᤸᤗᤧ ᤃᤡᤗᤃᤠᤗᤀᤥ ᤜᤠᤰᤋᤢ॥

᥈᥇ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤕᤠᤱᤛᤡ ᤂᤡᤏᤡ᤹ ᤛᤠᤀᤣᤜᤠ᤹ᤖᤧ ‘ᤁᤴ ᤗᤢᤱᤜᤠ᤹ᤖᤧ ᤁᤢᤒᤣ ᤌᤧᤔᤠᤒᤣ᥅’ ᤑᤠ᤹ᤀᤠᤱ ᤛᤣ᤺ᤴᤁᤧᤶᤍᤥᤛᤡᤸᤗᤧ

᥈᥈ ᤂᤡᤏᤡ᤹ ᤂᤧᤱᤜᤠ᤹ ᤔᤧᤵᤔᤠ ᤁᤧᤛᤢᤰᤋᤢᤶᤛᤡᤔ᤹. ‘ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤷᤍᤏ ᤘᤜ᤺ᤱᤅᤡᤴ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥ ᤔᤧᤍᤥ᤹ᤖᤢᤀᤠᤱ ᤔᤧᤃᤠ᤺ᤰᤋᤢᤀᤠᤱ ᤘᤕᤧ॥’

᥈᥉ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤴ ᤀᤠᤏᤡᤃᤧ ᤔᤧᤱᤃᤠ᤺ᤰ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤀᤠᤏᤡᤃᤧ ᤋᤃᤡ ᤆᤵᤐᤪᤧᤰ ᤆᤒᤧᤖ ᤕᤠ᤺ᤴᤍᤢ. ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ ᤋᤃᤡᤀᤣ ᤂᤡᤏᤡ᤹ ᤏᤠᤎᤠ᤺ᤶᤒᤡ ᤔᤧᤱᤃᤠ᤺ᤰ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤕᤷᤍᤏᤒᤠ ᤆᤫᤠ᤺ᤳᤋᤡᤴᤏᤠᤱ ᤆᤵᤐᤪᤧᤰ ᤆᤒᤧᤖ ᤕᤠ᤺ᤴᤍᤢᤀᤠᤱ ᤘᤕᤧ॥

᥈᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥᤒᤠ ᤔᤢᤰᤛᤠᤶᤔᤡᤴ ᤏᤡᤱᤘᤠ᤹ ᤔᤧᤄᤥᤛᤢᤖ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤂᤡᤏᤡ᤹ ᤀᤠᤓᤧᤸᤗᤧᤛᤠᤱ ᤁᤡᤛᤧᤶᤔᤧ᤹ ᤑᤠ᤹ᤀᤠᤱ ᤁᤴ ᤁᤧᤖᤧᤰ ᤐᤥ᤺ᤰᤂᤧᤒᤠᤖᤥ॥”

a 

᥊:᥇᥌ ᤜᤡᤒᤪᤢᤀᤥ ᤋᤥ᤺ᤴᤍᤡ ᤛᤴᤍᤥᤰ ᤐᤳ॥

᥋

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤘᤜ᤺ᤱᤅᤡᤴ ᤔᤧᤱᤃᤠ᤺ᤰᤁᤣ ᤌᤠᤖᤡᤰ ᤂᤢᤴᤇᤡ᤹ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤕᤷᤍᤏ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤆᤵᤐᤪᤧᤰ ᤆᤒᤧᤖ ᤕᤠ᤺ᤴᤍᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤕᤷᤍᤏ ᤁᤳᤏᤠᤜᤠᤱᤎᤠᤱ ᤏᤠᤶᤎᤠ ᤐᤡᤛᤠᤱᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤜᤠᤱᤜᤠ᤹ ᤏᤢ ᤂᤠᤶᤍᤥ᤺ᤰᤗᤢᤶ ᤘᤖ᤺ᤱᤅᤡᤸᤗᤧ ᤁᤢᤒᤣᤛᤠᤱᤒᤠ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤜᤠᤱᤜᤠ᤹ᤖᤧ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤔᤧᤃᤡᤛᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠ᤹ ᤕᤱᤔᤠ ᤜᤣ᤺ᤰᤋᤧ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤰᤔᤠᤖᤧ ᤗᤠᤃᤡ ᤀᤠ᤺ᤴᤇᤡᤱᤔᤠ ᤔᤧᤴᤇᤢᤰᤋᤧᤴᤗᤥ॥

ᤃᤡᤗᤃᤠᤗᤀᤥ ᤜᤷᤍᤥ ᤜᤧᤰᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧ

᥈ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤗᤢᤱᤛᤧᤖᤢᤱᤒᤠᤴ ᤁᤢᤜᤧᤰᤔᤠ ᤆᤥᤃᤧ᤹ᤀᤠᤱ ᤕᤠᤶᤔᤥ ᤀᤡᤛᤪᤠᤀᤡᤗᤡᤜᤠ᤹ ᤜᤷᤍᤥ ᤜᤧᤃᤧ ᤐᤡᤖᤧᤛᤧ᤹॥”

᥉ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤗᤢᤱᤛᤧᤖᤢᤱᤒᤠᤜᤠ᤹ ᤁᤢᤜᤧᤰᤔᤠ ᤆᤥᤃᤢᤀᤠᤱ ᤃᤡᤒᤡᤕᤌ-ᤜᤠᤀᤖᤠᤗᤥᤌᤀᤥ ᤀᤡᤛᤪᤠᤀᤡᤗᤡᤜᤠ᤹ ᤜᤷᤍᤥ ᤜᤧᤃᤢ ᤐᤡᤖᤢᤛᤡ॥

᥊ ᤕᤜᤥᤛᤢ᤺ᤸᤗᤧ ᤜᤷᤍᤥ ᤜᤧᤰᤔᤠᤛᤡ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴ ᤘᤕᤧ. ᤔᤡᤛᤪᤗᤠᤶ ᤀᤠᤰᤂᤩᤠᤖᤡᤰ ᤔᤏᤠᤜᤠ᤹. ᤀᤡᤃᤪ ᤌᤰᤛᤢᤒᤠ ᤐᤥᤱᤔᤠ ᤁᤧᤗᤠ᤹ᤒᤠᤜᤠ᤹ ᤔᤧᤗ᤺ᤴᤍᤧ ᤔᤧᤓᤧᤖᤧᤀᤠᤱ ᤔᤧᤘᤕᤧ. ᤂᤧᤱᤜᤠ᤹ ᤁᤧᤖᤧᤰ ᤔᤡᤛᤪᤗᤠᤶ ᤔᤧᤗ᤺ᤴᤍᤧᤀᤠᤱ ᤀᤣᤃᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤛᤩᤧ ᤔᤧᤄᤧᤖᤧ॥

᥋ ᤔᤡᤛᤪᤗᤠᤶ ᤀᤠᤰᤂᤩᤠᤖᤡᤰ ᤔᤧᤗ᤺ᤴᤍᤧ ᤔᤧᤓᤧᤖᤧᤀᤠᤱ ᤔᤧᤘᤕᤧ. ᤂᤧᤱᤜᤠ᤹ ᤁᤧᤖᤧᤰᤗᤧᤴ ᤜᤷᤍᤥ ᤜᤧᤰᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤘᤕᤧ॥ ᤁᤖ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤀᤠᤱ ᤀᤣᤃᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥᤒᤠ ᤗᤠᤶᤍᤡ᤺ᤰᤁᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤠᤳᤋᤡᤴᤜᤠ᤹ᤖᤧᤴᤏᤠᤱ ᤜᤷᤍᤥ ᤔᤧᤴᤜᤧᤰᤁᤣ ᤘᤕᤧ॥

᥌ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤔᤡᤛᤪᤗᤠᤶ ᤁᤧᤗ᤺ᤶᤒᤠ ᤁᤧᤓᤧᤶᤒᤠ ᤁᤧᤖᤧᤰ ᤔᤏᤠᤜᤠ᤹. ᤀᤡᤃᤪ ᤌᤰᤛᤢᤒᤠ ᤐᤥᤱᤔᤠ ᤁᤧᤗᤠ᤹ᤒᤠᤜᤠ᤹ ᤔᤧᤶᤔᤧᤰᤁᤣ ᤌᤠᤖᤡᤰ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤗᤡᤒᤥᤱ ᤋᤱᤒᤣ ᤂᤠᤖᤠᤰ ᤗᤠᤱᤔᤧᤄᤣᤃᤧᤀᤠᤱ ᤔᤧᤘᤕᤧ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱ ᤔᤧᤳᤋᤢᤛᤡᤀᤠᤱ ᤔᤠᤱᤜᤢᤵ ᤆᤥᤃᤢᤒᤠ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤺ᤴ ᤂᤧᤱᤜᤠ᤹ᤖᤧ ᤏᤡᤔᤠ ᤔᤧᤱᤄᤥᤛᤢᤴ᤹ ᤑᤠ᤹ᤀᤠᤱ ᤂᤢᤴᤇᤡ᤹ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧ॥

᥍ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤛᤠᤔᤧᤘᤠ᤺ᤴᤇᤡᤱᤗ ᤕᤠ᤺ᤴᤍᤢᤛᤡᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤕᤜᤥᤛᤢ᤺ᤸᤗᤧ ᤜᤷᤍᤥ ᤜᤧᤃᤢ ᤐᤡᤖᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤗᤠᤶᤍᤡ᤺ᤰᤁᤥ ᤜᤷᤍᤥ ᤔᤧᤴᤜᤧᤰ ᤔᤧᤶᤒᤡᤛᤡᤱᤅᤣ ᤔᤧᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤜᤷᤍᤥ ᤔᤧᤴᤜᤧᤰᤁᤣᤒᤠ ᤔᤏᤠ ᤔᤧᤘᤕᤧ॥

᥎ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧᤴ ᤜᤷᤍᤥ ᤜᤧᤰᤔᤠ ᤆᤢᤖᤧᤀᤠᤱ ᤀᤣᤃᤠᤱ ᤂᤧᤱᤜᤠ᤹ ᤔᤧᤴᤘᤣ᤺ᤳᤋᤣ ᤌᤠᤖᤡᤰ ᤛᤠ᤺ᤱᤃᤠᤜᤡᤶᤔᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤧᤴᤜᤠ᤹ᤀᤥ ᤔᤧᤕᤢᤅᤧ॥

᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤀᤡᤴ ᤔᤡᤛᤪᤒᤠ ᤂᤡᤏᤡ᤹ ᤀᤡᤱᤍᤥ᤺ᤴ ᤂᤧᤳᤋᤢᤱ ᤐᤡᤏᤡᤱᤅᤠᤱ ᤘᤠ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤀᤠᤀᤡᤴ ᤌᤠᤖᤡᤰᤛᤠᤱ ᤃᤡᤗᤃᤠᤗa ᤔᤧᤔᤧᤳᤋᤢ॥

᥇᥆ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤃᤡᤗᤃᤠᤗᤀᤥ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢᤀᤠᤱ ᤔᤧᤕᤢᤅᤧ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤕᤢᤛᤡᤰ ᤕᤖᤡᤜᤥᤒᤠ ᤏᤧᤏᤧᤒᤠᤍᤧᤴᤏᤥᤀᤣ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤔᤧᤍᤥᤛᤢ॥

᥇᥇ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧ ᤁᤢᤍᤠ᤺ᤴᤍᤡᤰᤔᤠ. ᤜᤠᤒᤠ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤹ᤀᤥ ᤁᤧᤒᤥ᤺ᤰᤐᤠ ᤁᤢᤈᤠᤗᤠᤶᤒᤠ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤔᤏᤠᤒᤠ ᤂᤖᤧ᤺ᤱ ᤏᤢ ᤛᤡᤵᤑᤱᤃᤪᤠ ᤁᤢᤈᤠ ᤔᤧᤈ॥

᥇᥈ ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤹ᤀᤥ ᤁᤧᤒᤥ᤺ᤰᤐᤠ ᤁᤢᤈᤠ᤺ᤴ ᤔᤧᤈᤒᤠ ᤁᤢᤍᤠ᤺ᤴᤍᤡᤰᤔᤠᤀᤠᤱᤎᤥᤀᤣ ᤔᤴᤏ ᤌᤠᤔᤠ ᤆᤰ ᤗ᤹ᤖᤧ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ ᤔᤴᤏ ᤔᤧᤱᤄᤥᤛᤢᤴ॥ ᤁᤖ ᤂᤧᤴ ᤋᤱᤒᤣᤀᤥ ᤂᤧᤱᤜᤠ᤹ᤖᤧ ᤁᤏᤠᤏ ᤗᤠᤈᤣ᤹ᤀᤥᤒᤠ ᤁᤢᤈᤠ᤺ᤴ ᤔᤧᤈᤖᤥ॥

ᤕᤜᤥᤛᤢ᤺ᤴ ᤏᤢ ᤋᤠᤓᤣ ᤁᤧᤜᤣᤒᤠ ᤔᤏᤠ

᥇᥉ ᤕᤜᤥᤛᤢ᤺ᤴ ᤕᤖᤡᤜᤥ ᤏᤡ᤺ᤳᤋᤠᤱ ᤘᤕᤧᤸᤗᤧ ᤂᤢᤏᤧ᤹ ᤌᤥ ᤀᤥᤔᤕᤧ. ᤜᤧᤰᤁᤩᤠᤱ ᤁᤢᤜᤢᤰᤁᤥ ᤋᤠᤓᤣ ᤁᤧᤒᤱᤒᤠ ᤔᤏᤠᤎᤡᤰ ᤁᤢᤍᤃᤠᤱ ᤕᤧᤒᤧᤃᤖᤧᤒᤠ ᤏᤡᤛᤢ॥ ᤕᤜᤥᤛᤢ᤺ᤴ ᤂᤢᤏᤧ᤹ᤀᤥ ᤐᤣᤀᤠᤱ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤀᤠᤏᤡᤃᤧ ᤋᤣ᤺ᤱᤒᤠᤏᤧᤒᤡ ᤀᤡ ᤏᤡᤱᤔᤡᤏᤧᤒᤡ᥅”

᥇᥊ ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢ. “ᤋᤣ᤺ᤱᤒᤠᤀᤠᤱ ᤔᤧ᤺ᤴ. ᤏᤡᤱᤔᤡᤀᤠᤀᤠᤱ ᤔᤧ᤺ᤴ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤎᤰᤛᤢᤒᤠ ᤌᤰᤔᤥᤒᤠ ᤐᤥ᤺ᤰᤂᤠᤱᤅᤠᤱ ᤁ᤹ᤕᤥ ᤋᤩᤠᤱᤅᤠᤱ ᤘᤠ᤹ᤀᤠ॥”

ᤂᤧᤒᤩᤠᤱ ᤕᤜᤥᤛᤢ᤺ᤴ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱ ᤜᤧᤰᤁᤩᤠᤱ ᤛᤧᤘᤠ ᤔᤧᤳᤋᤢᤀᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤸᤗᤧ ᤌᤧᤔᤠ ᤆᤥᤃᤢᤱᤗ ᤁᤧᤗ᤹ᤒᤠ ᤁᤧᤏᤡᤱᤘᤠ᤹ ᤘᤠ᤹ᤒᤣ᥅”

᥇᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤎᤰᤛᤢᤒᤠ ᤌᤰᤔᤥᤒᤠᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤗᤠᤱᤜᤠ᤹ᤀᤥᤒᤠ ᤗᤠᤱᤛᤢ᤺ᤵᤜᤠ᤹ ᤑᤧᤴᤍᤣ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤕᤧᤵᤐᤠ ᤍᤧᤴᤏᤡᤴ ᤛᤣᤛᤣᤒᤠ ᤆᤥᤰ॥” ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤜᤧᤰᤁᤣᤀᤣ ᤆᤥᤃᤢᤖᤥ॥

a 

᥋:᥏ ᤜᤡᤒᤪᤢ ᤐᤠ᤺ᤴᤍᤠᤱᤅᤥ (ᤌᤧᤔᤠᤀᤡ) ᤁᤧᤱᤔᤏᤠᤍᤣᤔᤏᤠ ᤐᤥᤱ᤹॥

ᤕᤖᤡᤜᤥ᤺ᤴ ᤂᤠᤵᤐᤢᤌᤩᤱ ᤐᤥᤱ᤹

᥌

ᤀᤠᤸᤗ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤕᤖᤡᤜᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤔᤧᤛᤠᤰᤋᤢᤀᤠᤱ ᤐᤳᤇᤧ॥ ᤀᤠᤳᤋᤡᤴᤜᤠ᤹ᤀᤠᤱ ᤛᤡᤃᤠᤱ ᤗᤠ᤺ᤵᤔᤠ ᤏᤢ ᤗᤠ᤺ᤰᤁᤠᤳ ᤗ᤺ᤶᤔᤠ ᤔᤧᤱᤄᤥᤛᤧᤴ॥

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤕᤖᤡᤜᤥ᤺ᤴ. ᤂᤧᤵᤔᤥᤒᤠ ᤜᤠᤱᤅᤡᤴ ᤏᤢ ᤁᤧᤍᤶᤒᤠ ᤌᤰᤛᤢᤒᤠᤜᤠ᤹ᤀᤠᤱ ᤂᤧᤏᤧ᤹ ᤁᤧᤕᤢᤰᤁᤥ ᤌᤠᤛᤢᤱᤛᤡᤱ ᤐᤡᤏᤧᤀᤠᤱ ᤏᤧᤖᤥ॥

᥉ ᤁᤧᤖᤧᤰ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤁᤧᤜᤣᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤡᤴ ᤁᤡᤷᤃᤵ ᤁᤒᤧᤶᤔᤧ᤹ᤀᤠᤱ ᤌᤡᤰᤗᤧᤱ ᤁᤒᤪᤡᤱ ᤀᤡᤖᤧᤶᤔᤧ᤹॥ ᤋᤢᤰᤛᤡ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤀᤰᤂᤣ ᤆᤥᤃᤧᤶᤔᤧ᤹॥

᥊ ᤏᤢᤛᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤢᤛᤡ ᤌᤢ᤺ᤶᤒᤠ ᤛᤠᤍᤠᤱᤜᤠ᤹ ᤔᤧᤕᤠᤱᤛᤡᤱᤅᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤁᤢᤍᤃᤡ ᤗᤠᤱᤔᤧᤄᤣ᤺ᤰᤗ॥ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤁᤴ ᤕᤧᤰᤕᤰᤁᤡᤴ ᤂᤡᤏᤡ᤹ ᤏᤢᤛᤡᤗᤧᤱ ᤁᤒᤧᤶᤔᤧ᤹. ᤂᤶᤓᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤠᤍᤠᤱᤅᤡᤴ ᤔᤧᤔᤢ᤺ᤳᤋᤢᤖ॥

᥋ ᤜᤧᤰᤁᤩᤠᤱ ᤀᤠᤸᤗ ᤂᤧᤱᤜᤠ᤹ᤖᤧ ᤌᤢ᤺ᤶᤒᤠ ᤛᤠᤍᤠᤱᤅᤡᤴ ᤔᤠᤱᤓᤠ ᤀᤡᤖᤡ᤺ᤰ ᤔᤧᤔᤢ᤺ᤳᤋᤢ᤹. ᤂᤧᤒᤩᤠᤱ ᤂᤡᤏᤡ᤹ ᤛᤠᤍᤠᤱᤅᤡᤴ ᤔᤢᤰᤐᤠ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤁᤧᤖᤧᤰ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤗ॥ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤴ ᤁᤢᤒᤢᤱ ᤌᤧᤷᤗᤧ ᤆᤥ᤺ᤴ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤕᤧᤰᤕᤰᤁᤥ ᤁᤢᤍᤥ᤺ᤵᤔᤠ ᤔᤧᤗᤥ᤺ᤰ ᤔᤧᤗᤠᤳ॥”

᥌ ᤁᤸᤗᤧᤆᤥᤃᤢᤸᤗᤧ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤐᤰᤂᤧᤶᤔᤧ᤹. ᤜᤧᤰᤁᤩᤠᤱ ᤏᤢᤛᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤢ᤺ᤶᤒᤠ ᤛᤠᤍᤠᤱ ᤏᤢᤛᤡ ᤔᤧᤜᤣ᤹ᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤋᤃᤡ ᤗᤠᤱᤔᤧᤄᤣ᤺ᤰᤗ॥”

᥍ ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤋᤃᤡ ᤐᤥᤖᤧᤶᤔᤧ᤹ᤀᤠᤱ ᤂᤧᤴ ᤕᤧᤰᤕᤰ ᤁᤧᤖᤧᤰ ᤐᤡᤛᤠᤱ ᤀᤡᤖᤧᤶ ᤐᤣᤃᤧᤶᤔᤧ᤹॥ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤜᤣᤒᤠᤜᤠ᤹ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤋᤃᤡ ᤋᤃᤡ ᤗᤠᤱᤔᤧᤄᤣ᤺ᤰᤗ॥”

᥎ ᤕᤜᤥᤛᤢ᤺ᤸᤗᤧ ᤁᤴ ᤔᤏᤠᤜᤠ᤹ ᤔᤧᤳᤋᤢ ᤛᤢᤖᤢᤛᤡᤀᤠᤱ ᤀᤣᤃᤠᤱ ᤏᤢᤛᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤢ᤺ᤶᤒᤠ ᤛᤠᤍᤠᤱ ᤏᤢᤛᤡ ᤔᤧᤕᤠᤱᤛᤡᤱ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤠᤱᤔᤧᤄᤣᤃᤧᤀᤠᤱ ᤂᤢᤴᤇᤡ᤹ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢᤖ ᤋᤃᤡ ᤌᤠᤛᤡᤱᤔᤠ ᤔᤧᤜᤣ᤺ᤰᤋᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤆᤠᤜᤡ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤌᤠᤛᤡᤱ॥

᥏ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤜᤣᤒᤠ ᤔᤏᤠᤜᤠ᤹ ᤆᤠᤜᤡ᤺ᤴ ᤛᤠᤍᤠᤱ ᤁᤧᤔᤢ᤺ᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤗᤠᤱᤔᤧᤄᤣᤃᤧ. ᤜᤧᤰᤁᤩᤠᤱ ᤀᤣᤃᤠᤱ ᤁᤧᤒᤵᤐᤠ ᤌᤰᤛᤢᤒᤠᤜᤠ᤹ ᤆᤠᤜᤡ᤺ᤴ ᤔᤠᤱᤜᤢᤵ ᤛᤴᤍᤥᤰ ᤀᤣᤃᤠᤱ ᤗᤠᤱᤔᤧᤄᤣᤃᤧ. ᤂᤶᤓᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢᤖ ᤗᤠᤱᤔᤧᤄᤣᤃᤧ॥

᥇᥆ ᤁᤖ ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤔᤢᤖᤠ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤂᤡᤏᤡ᤹ ᤀ᤺ᤰᤋᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤔᤣᤒᤡᤏᤡᤱᤅᤡᤴᤒᤠ ᤕᤧᤴ ᤌᤠᤖᤡᤰ. ᤂᤡᤏᤡ᤹ ᤔᤧᤀ᤺ᤰᤋᤧᤶᤔᤡᤴᤏᤧ᤹. ᤂᤡᤏᤡ᤹ ᤀᤡᤰᤗᤠ᤺ᤴᤏᤣ ᤂᤧᤶᤔᤧᤍᤧᤳᤏᤧᤴᤗ. ᤂᤡᤏᤡ᤹ ᤔᤢᤖᤠᤀᤥᤗᤠᤶᤔᤠᤱ ᤁᤢᤓᤠ ᤐᤠ᤺ᤴᤇᤣ᤺ᤰᤘᤠ ᤔᤧᤗ᤺ᤳᤋᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤀ᤺ᤰᤋᤧᤶᤔᤧ᤹ ᤔᤧᤳᤏᤡᤱᤅᤠᤱᤗᤰ ᤂᤡᤏᤡ᤹ ᤀ᤺ᤰᤋᤧᤶᤔᤧ᤹॥”

᥇᥇ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤕᤧᤰᤕᤰ ᤁᤒᤪᤡᤱ ᤐᤡᤛᤠᤱ ᤌᤡᤰᤗᤧᤱ ᤀᤡᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤺ᤱᤃᤠᤜᤡᤶᤔᤥ ᤔᤧᤍᤩᤧ. ᤂᤧᤒᤩᤠᤱ ᤜᤠᤒᤠ ᤂᤧᤵᤔᤥ ᤕᤠᤱᤔᤧᤎᤥ᤺ᤰᤋᤧ॥

᥇᥈ ᤕᤜᤥᤛᤢ᤺ᤴ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤐᤥᤃᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤒᤰᤂᤢ॥

᥇᥉ ᤂᤧᤴ ᤏᤢᤛᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤢ᤺ᤶᤒᤠ ᤛᤠᤍᤠᤱ ᤏᤢᤛᤡ ᤔᤧᤕᤠᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤠᤱ ᤁᤢᤍᤃᤠᤱ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢᤖ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤳᤇᤧ॥ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤜᤣᤒᤠ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤀᤣᤃᤠᤱ ᤗᤠᤱᤃᤧᤄᤣ᤺ᤰᤐᤠ ᤌᤰᤛᤢᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤀᤣᤃᤠᤱ ᤔᤧᤓᤴᤇᤡᤱ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤆᤠᤜᤡ᤺ᤴ ᤛᤠᤍᤠᤱᤅᤡᤴ ᤔᤧᤔᤢ᤺ᤳᤋᤢᤖ ᤗᤠᤱᤔᤧᤄᤣᤃᤧ॥

᥇᥊ ᤁᤶᤓᤗ᤹ᤖᤡᤰ ᤏᤡᤛᤡᤃᤣ᤺ᤰᤐᤠ ᤕᤧᤴᤏᤥᤀᤠᤱ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤌᤡᤰᤗᤧᤱ ᤔᤧᤃᤒᤢᤀᤠᤱ ᤔᤧᤏᤢ᤺ᤰᤂᤧ॥ ᤋᤢᤰᤛᤡ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ॥

᥇᥋ ᤏᤢᤛᤡᤃᤣ᤺ᤰᤐᤠ ᤕᤧᤴ ᤋᤠᤏᤠᤶ ᤑᤍᤡ᤹ ᤘᤍᤡ᤹ ᤗ᤹ᤖᤧᤸᤗᤧᤛᤠ ᤂᤧᤱᤜᤠ᤹ ᤔᤧᤒᤥᤃᤧ. ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤐᤖᤡᤰᤗᤧᤀᤣ ᤕᤧᤰᤕᤰᤁᤡᤴ ᤔᤧᤃᤒᤢ. ᤂᤧᤸᤗᤧ ᤕᤠ᤺ᤴᤍᤡᤰᤗᤰ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤏᤢᤛᤡᤗᤧᤱ ᤔᤧᤃᤒᤢ॥

᥇᥌ ᤀᤠᤸᤗ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤠᤍᤠᤱᤅᤡᤴ ᤏᤢᤛᤡᤗᤧᤱ ᤔᤧᤔᤢ᤺ᤳᤋᤢᤸᤗᤧ ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀ᤺ᤰᤋᤧᤶᤔᤣ᤹᥄ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤕᤧᤰᤕᤰᤁᤡᤴ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤏᤧᤖᤥ॥

᥇᥍ ᤁᤴ ᤕᤧᤰᤕᤰᤁᤡᤴ ᤏᤢ ᤁᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤏᤠᤀᤠᤱ ᤘᤠ᤹॥ ᤁᤧᤳᤏᤡᤔᤠ ᤖᤠᤜᤠᤒᤧᤴ ᤏᤢ ᤂᤧᤸᤗᤧ ᤁᤢᤜᤡᤶᤔᤥ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ᤖᤰ ᤔᤧᤜᤡᤱ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤐᤠᤱᤔᤏᤠᤛᤡᤒᤠ ᤌᤥ᤺ᤶᤈᤡᤒᤠᤜᤠ᤹ ᤂᤧᤸᤗᤧ ᤆᤡᤰᤂᤢᤛᤡᤀᤠᤱ ᤘᤕᤧ॥

᥇᥎ ᤁᤖ ᤂᤠᤵᤐᤢᤌᤩᤱ ᤔᤧᤱᤛᤧ ᤋᤥ᤺ᤶᤔᤏᤠᤒᤠ ᤐᤠ᤺ᤴᤜᤠ᤹ᤗᤠᤶ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹. ᤔᤧ᤺ᤴᤏᤣᤓᤃᤪ ᤂᤧᤴ ᤋᤥ᤺ᤶᤔᤏᤠᤒᤠ ᤐᤠ᤺ᤴᤜᤠ᤹ ᤁᤧᤕᤠᤱᤅᤠᤛᤡᤀᤠᤱ ᤂᤡᤏᤡ᤹ᤀᤥ ᤔᤧᤰᤔᤠᤴ ᤁᤧᤍᤠᤖᤢᤶ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤍᤣ ᤛᤠᤱᤃᤪᤠ ᤁᤧᤍᤠᤖᤢᤶ᤹ ᤂᤧᤒᤩᤠᤱ ᤂᤧᤵᤔᤥ ᤋᤢᤰᤂᤣ ᤗᤠᤰᤂᤣ ᤌᤠᤖ ᤁᤧᤈᤥᤃᤢᤶ᤹॥

᥇᥏ ᤁᤖ ᤁᤧᤖᤧᤰ ᤕᤢᤵᤐᤠ ᤏᤢ ᤛᤠᤶᤔᤩᤠᤱ. ᤜᤧᤰᤁᤩᤠᤱ ᤁᤠᤛᤠ ᤏᤢ ᤑᤧᤴᤈᤣ᤹ ᤂᤵᤐᤩᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤢᤳᤌᤥ ᤆᤥᤰ॥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤔᤠ ᤕᤢᤱᤍᤧᤴᤏᤥ ᤁᤧᤍᤠᤖᤢᤶᤗ ᤐᤥᤱ᤹॥”

᥈᥆ ᤀᤠᤸᤗ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢ. ᤂᤧᤒᤩᤠᤱ ᤔᤏᤠᤜᤠ᤹ ᤔᤧᤀ᤺ᤰᤋᤧ. ᤜᤧᤰᤁᤩᤠᤱ ᤛᤠᤍᤠᤱᤅᤡᤸᤗᤧ ᤁᤢᤀᤡᤰᤗᤠ᤺ᤴ ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤂᤧᤱᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧᤸᤗᤧ ᤂᤧᤴ ᤗᤢᤱᤎᤠᤰᤁᤡᤴ ᤁᤢᤒᤢᤱ ᤌᤧᤷᤗᤧ ᤐᤢᤖᤢᤱ ᤗᤢ᤺ᤴᤍᤧ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤁᤢᤍᤥ᤺ᤵᤔᤠ ᤋᤃᤡ ᤔᤧᤒᤥᤖᤧᤀᤠᤱ ᤁᤧᤖᤧᤰ ᤕᤧᤰᤕᤰᤁᤥ ᤔᤧᤗᤠᤛᤧ ᤜᤧᤰᤁᤩᤠᤱ ᤂᤧᤴ ᤜᤢᤰᤁᤠᤵ ᤔᤧᤈᤥᤃᤢ॥

᥈᥇ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤔᤧᤈᤥᤃᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥ᤺ᤴᤍᤢ. ᤜᤧᤰᤁᤩᤠᤱ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹. ᤌᤠᤱᤒᤧᤴᤜᤠ᤹. ᤁᤠᤵᤐᤥ ᤋᤢᤶᤛᤠᤜᤠ᤹. ᤂᤶᤓᤩᤠᤱ ᤐᤡᤳᤜᤠ᤹. ᤔᤧᤸᤗᤢᤰᤜᤠ᤹ ᤏᤢ ᤀᤍᤱᤜᤠ᤹ ᤋᤠᤓᤣ᤺ᤸᤗᤧ ᤁᤧᤖᤧᤰ ᤔᤧᤛᤧᤖᤢᤛᤡ॥

᥈᥈ ᤜᤧᤰᤁᤩᤠᤱ ᤕᤜᤥᤛᤢ᤺ᤸᤗᤧ ᤂᤧᤴ ᤗᤠᤈᤣ᤹ᤀᤥ ᤌᤥ᤺ᤶᤈᤡᤒᤠ ᤁᤧᤒᤣ᤺ᤰᤐᤠ ᤂᤧᤴ ᤏᤧᤳᤇᤡ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤁᤧᤳᤏᤡᤔᤧᤸᤗᤧ ᤁᤢᤜᤡᤶᤔᤥ ᤂᤧᤴᤇᤡ᤹ ᤐᤣᤛᤧ᤹. ᤜᤧᤰᤁᤩᤠᤱ ᤂᤧᤴᤇᤡ᤹ ᤂᤢᤏᤧ᤹ᤏᤢ ᤔᤠᤱᤜᤧᤰ ᤁᤧᤈᤥᤃᤧᤛᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤔᤧᤴᤇᤢᤔᤠ᤺ᤴ ᤂᤧᤒᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤁ᤹ᤕᤥᤗᤠᤶ ᤗ᤺ᤳᤋᤧᤛᤧᤳᤇᤧ᤹॥”

᥈᥉ ᤀᤠᤸᤗ ᤂᤧᤴ ᤌᤥ᤺ᤶᤈᤡᤒᤠ ᤁᤧᤈᤥ᤺ᤰᤐᤠ ᤂᤧᤴ ᤏᤧᤵᤑᤢ ᤌᤠᤱᤒᤧᤴᤜᤠ᤹ ᤐᤣᤛᤡ. ᤜᤧᤰᤁᤩᤠᤱ ᤖᤠᤜᤠᤒᤧᤴ ᤏᤢ ᤂᤢᤏᤧ᤹ ᤁᤢᤶᤒᤠ. ᤁᤢᤶᤔᤠ. ᤁᤢᤶᤓᤢ᤹ ᤁᤢᤴᤛᤠ᤹ ᤂᤧᤒᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹. ᤂᤧᤸᤗᤧ ᤁᤧᤖᤧᤰ ᤁᤢᤃᤠ᤹ᤀᤡᤜᤠ᤹ ᤗᤠ᤺ᤰᤁᤠᤳ ᤗᤠᤶᤗᤥᤛᤢ ᤗ᤺ᤳᤋᤧᤛᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤛᤠ᤺ᤱᤃᤠᤜᤡᤶᤗᤠᤶ ᤗᤠ᤺ᤰᤁᤠᤳ ᤕᤢᤰᤂᤧᤛᤢᤛᤡ॥

᥈᥊ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤡᤔᤧᤎᤡᤰᤂᤢ ᤔᤧᤍᤣᤛᤢ. ᤁᤖ ᤛᤠᤶᤔᤩᤠᤱ. ᤕᤢᤵᤐᤠ ᤜᤧᤰᤁᤩᤠᤱ ᤁᤠᤛᤠ ᤏᤢ ᤑᤧᤴᤈᤣ᤹ ᤂᤵᤐᤩᤠᤜᤠ᤹ᤖᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤔᤠ ᤕᤢᤱᤍᤧᤴᤏᤥ ᤂᤧᤱᤜᤠ᤹ᤖᤧ ᤔᤧᤕᤢᤰᤂᤢ॥

᥈᥋ ᤁᤖ ᤁᤧᤳᤏᤡᤔᤠ ᤖᤠᤜᤠᤒᤧᤴ. ᤂᤧᤸᤗᤧ ᤁᤢᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤕᤜᤥᤛᤢ᤺ᤸᤗᤧ ᤋᤠᤱᤛᤧ᤺ᤵᤋᤢᤛᤡ. ᤌᤣᤀᤠᤱᤓᤧᤸᤗᤧ ᤕᤜᤥᤛᤢ᤺ᤸᤗᤧ ᤕᤖᤡᤜᤥᤀᤥ ᤌᤥ᤺ᤶᤈᤡᤒᤠ ᤐᤠᤱᤄᤢᤛᤡᤒᤠ ᤀᤡᤱᤛᤠᤒᤠᤜᤠ᤹ ᤂᤧᤸᤗᤧ ᤆᤡᤰᤂᤢᤛᤡᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤀᤠᤀᤡᤴ ᤌᤠᤖᤡᤰᤁᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤖᤠᤜᤠᤒᤧᤴ ᤘᤠ᤹॥

᥈᥌ ᤜᤠᤒᤠ ᤂᤧᤴ ᤕᤧᤶᤔᤥ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤔᤠᤱᤜᤧᤰ ᤆᤠ᤺ᤳᤋᤢᤛᤡᤀᤠᤱ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤴ ᤕᤖᤡᤜᤥ ᤕᤧᤰᤕᤰᤁᤡᤴ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤳᤋᤡᤴ ᤕᤧᤶᤛᤡᤱ᤹.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤛᤠᤱᤃᤪᤠ ᤔᤠᤱᤍᤣᤖᤧ ᤋᤧᤳᤋᤢᤖᤖᤥ॥

ᤁᤸᤗᤧ ᤁᤢᤒᤢᤱ ᤕᤢᤰᤂᤢᤸᤗᤧ ᤂᤧᤸᤗᤧ

ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤧᤴ ᤛᤡᤖᤥ.

ᤂᤧᤸᤗᤧ ᤁᤢᤛ᤻ᤛᤠ ᤑᤥ᤺ᤰᤘᤠ᤺ᤸᤗᤧ ᤁᤢᤔᤧᤴᤏᤥ

ᤁᤵᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤕᤧᤶᤛᤡᤱᤗᤥ॥”

᥈᥍ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤴ ᤕᤜᤥᤛᤢ᤺ᤴᤏᤢ ᤛᤥᤖᤡᤰ ᤘᤕᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤗᤠᤈᤣ᤹ ᤁᤧᤖᤧᤰ ᤛᤧᤖᤧᤖᤥ॥

ᤀᤠᤁᤠᤏᤖᤧ ᤁᤢᤗᤠᤕᤥ

᥍

ᤁᤖ ᤂᤠᤵᤐᤢᤌᤩᤱ ᤔᤧᤈᤥᤃᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥ᤺ᤴᤍᤢᤒᤠ ᤐᤠ᤺ᤴᤜᤠ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢ॥ ᤕᤜᤢᤍᤠ ᤌᤠ᤺ᤰᤁᤥᤒᤠ. ᤈᤣᤖᤜᤖᤧ ᤁᤢᤛ᤻ᤛᤠ ᤈᤒ᤻ᤍᤡᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤁᤠᤷᤔᤡᤖᤧ ᤁᤢᤛ᤻ᤛᤠ ᤀᤠᤁᤠᤏ ᤔᤧᤵᤔᤏᤠᤒᤠ ᤔᤏᤠᤎᤡᤰᤗᤧ ᤁᤴ ᤔᤧᤍᤥ᤺ᤴᤍᤢᤒᤠ ᤐᤠ᤺ᤴᤜᤠ᤹ ᤁᤢᤓᤠ ᤂᤢ᤺ᤳᤋᤢᤀᤠᤱ ᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥

᥈ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤕᤖᤡᤜᤥᤗᤠᤶ ᤒᤣᤌᤣᤗᤒᤠ ᤏᤠᤱᤃᤧᤴ ᤐᤡᤛᤠᤱ ᤒᤣᤌ-ᤀᤠᤘᤏ ᤏᤡ᤺ᤳᤋᤠᤱᤒᤠ ᤀᤤ ᤕᤧᤰᤕᤰᤁᤥ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤐᤠᤱᤄᤢᤛᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤂᤧᤴ ᤗᤠᤈᤣ᤺ᤴ ᤌᤥ᤺ᤵᤛᤧᤶᤔᤧ᤹॥” ᤂᤧᤴ ᤔᤏᤠᤜᤠ᤹ ᤔᤧᤒᤣᤀᤠᤱ ᤀᤤ ᤕᤧᤰᤕᤰᤁᤡᤴ ᤔᤧᤎᤥ᤺ᤵᤛᤢ॥

᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤀᤠᤱ ᤕᤜᤥᤛᤢ᤺ᤴ ᤔᤧᤔᤧᤳᤋᤢ. “ᤁᤧᤖᤧᤰ ᤔᤧᤶᤒᤣ᤺ᤰᤔᤠᤛᤠᤱ ᤏᤢ᤹. ᤁᤧᤳᤔᤧᤱᤃᤧᤳ ᤜᤧᤴᤇᤡᤱ ᤏᤧᤳᤇᤡ ᤛᤢᤶᤛᤡ ᤔᤏᤠᤜᤠ᤹ ᤔᤧᤒᤣ᤺ᤰᤁᤠᤱ ᤀᤤ ᤕᤧᤰᤕᤰᤁᤡᤴ ᤔᤧᤓᤳᤋᤢᤖ॥ ᤁᤧᤖᤧᤰ ᤔᤏᤠᤜᤠ᤹ ᤂᤧᤵᤔᤥ ᤐᤣ᤺ᤰᤔᤠᤖᤧ ᤗᤠᤃᤡ ᤋᤢᤰᤂᤣ ᤔᤧᤈᤠ᤺ᤳᤋᤧᤛᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤛᤢ᤺ᤸᤗᤡᤰᤗᤰ ᤔᤏᤠ ᤔᤧᤘᤠ᤹॥”

᥊ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤀᤥᤒᤠ ᤜᤧᤴᤇᤡᤱ ᤛᤢᤶᤛᤡ ᤕᤠᤖᤡᤰ ᤔᤏᤠᤜᤠ᤹ ᤔᤧᤒᤣ. ᤁᤖ ᤀᤤ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡᤀᤠᤱ ᤔᤧᤄᤧᤳᤇᤡᤱ॥

᥋ ᤀᤤ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤛᤢᤶᤒᤥᤱᤅᤠᤱ ᤋᤢᤰᤛᤡ ᤕᤠᤖᤡᤰ ᤔᤏᤠᤜᤠ᤹ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤛᤒᤠᤖᤡᤔa ᤌᤠᤖᤡᤰ ᤔᤧᤏᤠ᤺ᤳᤋᤢᤛᤡᤀᤠᤱ ᤛᤱᤔᤠᤱᤒᤠᤍᤧᤴᤏᤥ ᤂᤧᤱᤜᤠ᤹ ᤔᤧᤛᤧᤖᤢᤛᤡ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤂᤢᤴᤇᤡ᤹ ᤛᤡᤰᤗᤢᤱᤔᤠ᤹ ᤕᤰᤂᤧ॥

᥌ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤁᤢᤈᤠᤱᤜᤠ᤹ ᤌᤧ᤺ᤰᤂᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤂᤠᤶᤒᤠᤱᤅᤥ ᤛᤠᤒᤴ ᤜᤒᤳ ᤑᤴᤇᤡᤱ॥ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤀᤡᤛᤪᤠᤀᤡᤗᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤴ ᤂᤠᤶᤓᤢᤳᤇᤪᤢᤶᤒᤠᤸᤗᤧ ᤔᤧᤈᤢ᤺ᤳᤋᤢᤀᤠᤱ ᤀᤠᤶᤓᤠ ᤔᤧᤕᤢᤅᤧ ᤔᤧᤃᤖᤧ॥

᥍ ᤜᤧᤰᤁᤩᤠᤱ ᤕᤜᤥᤛᤢ᤺ᤸᤗᤧ ᤐᤠ᤺ᤳᤋᤢ. “ᤏᤠ᤹ᤖᤠᤱᤛᤩᤠᤱᤗᤥ᥄ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤴ ᤔᤏᤠᤜᤠ᤹ ᤕᤷᤍᤏ ᤁᤳᤏᤠᤜᤠᤱᤍᤠᤱ ᤁᤧᤓᤧᤳᤋᤢᤛᤡ ᤜᤧᤰᤁᤩᤠᤱ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤎᤠᤛᤢᤛᤡᤀᤠᤱ ᤀᤠᤏᤡᤃᤧ ᤔᤧᤱᤔᤠᤖᤧ ᤗᤠᤃᤡ ᤌᤣᤀᤠᤱ ᤕᤠᤵᤔᤡ ᤁᤧᤓᤧᤳᤋᤧᤒᤠᤒᤣ᥅ ᤂᤧᤴᤏᤢ᤺ᤸᤗᤧᤃ ᤀᤠᤏᤡᤃᤧ ᤏᤡᤱᤘᤠ᤹ ᤋᤠᤛᤢᤶᤒᤧᤀᤠᤱ ᤕᤷᤍᤏ ᤏᤠᤎᤠ᤺ᤶᤒᤡᤀᤣ ᤘᤕᤡᤃᤧᤔᤧᤴ॥

᥎ ᤕᤜᤘᤣ ᤍᤠᤱᤒᤠᤀᤣ. ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤗᤠᤶ ᤜᤠᤖᤡᤔᤧᤍᤩᤧᤀᤠᤱ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤀᤡ ᤔᤣ᤺ᤴᤏᤡ ᤀᤠᤸᤗ ᤀᤠᤱᤃᤠ᤹ ᤌᤧᤔᤠ ᤐᤠ᤺ᤳᤋᤢᤱᤒᤣ᥄

᥏ ᤌᤣᤀᤠᤱᤓᤧᤸᤗᤧ ᤁᤏᤠᤏᤡᤜᤠ᤹ ᤏᤢ ᤗᤠᤈᤣ᤹ᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤀᤠᤏᤡᤃᤧ ᤁᤡᤷᤃᤵ ᤔᤧᤃᤒᤡᤃᤧ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤀᤠᤏᤡᤃᤧ ᤔᤡᤱ ᤔᤧᤔᤠᤛᤢᤖᤥ॥ ᤂᤧᤴ ᤀᤣᤃᤠᤱ ᤂᤧᤏᤧ᤹ ᤐᤕᤶ ᤕᤶᤒᤠ ᤁᤧᤔᤡᤱᤅᤡᤸᤗᤧ ᤗᤠᤃᤡ ᤂᤧᤏᤧ᤹ ᤌᤣ ᤁᤧᤈᤥᤃᤢᤒᤣ᥅”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤐᤥᤃᤧ᤹᥄ ᤂᤧᤏᤧ᤹ ᤌᤣᤀᤠᤱ ᤁᤶᤓᤗ᤹ᤖᤡᤰ ᤛᤠᤶᤒᤥᤴ ᤜᤒᤳ ᤁᤧᤒᤵᤐᤠᤒᤣ᥅

᥇᥇ ᤀᤡᤛᤪᤠᤀᤡᤗᤖᤧ ᤗᤠᤕᤥ ᤆᤥᤃᤢᤀᤠᤱ ᤘᤠ᤹॥ ᤀᤠᤱᤃᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤒᤠ ᤔᤠᤱᤜᤢᤵᤐᤡᤴ ᤂᤧᤱᤜᤠ᤹ᤖᤧ ᤔᤧᤓᤣ᤺ᤴᤍᤢᤀᤠᤱ ᤘᤠ᤹॥ ᤔᤧᤱᤔᤠᤖᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤁᤢᤓᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤍᤣ᤹ᤖᤢᤀᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤔᤧᤄᤢ᤺ᤳᤋᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤡᤱᤗᤧᤰᤐᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ᤖᤧ ᤂᤧᤴ ᤛᤠᤔᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤆᤡᤃᤰᤘᤠᤜᤠ᤹ᤏᤢ ᤔᤧᤈᤡᤰᤂᤢᤀᤠᤱ ᤘᤠ᤹॥

᥇᥈ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤸᤗ ᤕᤧᤵᤔᤠ ᤔᤧᤴᤇᤢᤰᤏᤧᤴ॥ ᤂᤧᤱᤜᤠ᤹ ᤔᤠᤱᤍᤣ ᤛᤠᤱᤃᤪᤠᤖᤧ ᤋᤧᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤋᤃᤡ ᤂᤢᤴᤇᤡ᤹ ᤀᤣ᤺ᤰᤌᤠ᤺ᤰᤔᤧᤴ ᤔᤧᤜᤡᤛᤢ॥ ᤂᤡᤏᤡ᤹ ᤀᤠᤵᤑᤣᤰ ᤗᤢᤶᤔᤥᤗᤠᤶ ᤂᤧᤴ ᤔᤧᤱᤔᤠᤖᤧ ᤗᤠᤃᤡ ᤔᤧᤛᤧᤴᤍᤢᤶᤒᤠ ᤆᤡᤃᤰᤘᤠᤜᤠ᤹ ᤂᤠᤵᤐᤢᤌᤩᤱ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤀᤠᤸᤗᤀᤠᤱᤎᤥ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤔᤧᤘᤠ᤹ᤀᤠᤴ॥

᥇᥉ “ᤐᤥᤃᤧ᤹᥄ ᤔᤏᤠᤜᤠ᤹ ᤛᤣᤛᤣᤛᤠᤱᤛᤠᤱ ᤆᤥᤃᤧᤛᤧ᤹॥ ᤂᤧᤱᤜᤠ᤹ ᤋᤠ᤺ᤴᤍᤡᤰᤗᤧ ᤗᤠᤃᤡ ᤀᤠᤒᤠᤅᤣ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤗ ᤑᤠ᤹ᤀᤠᤱ ᤔᤧᤳᤋᤧᤛᤧ᤹. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹- ‘ᤀᤡᤛᤪᤠᤀᤡᤗᤡᤛᤣ. ᤂᤡᤏᤡ᤹ ᤗᤢᤶᤔᤥ ᤁᤢᤓᤠ ᤋᤥ᤺ᤶᤔᤏᤠᤒᤠ ᤛᤠᤔᤠᤜᤠ᤹ ᤘᤠ᤹॥ ᤂᤡᤏᤡ᤹ ᤗᤢᤶᤔᤥᤗᤠᤶ ᤂᤧᤴ ᤋᤥ᤺ᤶᤏᤠᤒᤠ ᤛᤠᤔᤠᤜᤠ᤹ ᤗᤠᤵᤔᤧᤴᤍᤣᤀᤣ ᤌᤠᤖᤡᤰ ᤂᤡᤏᤡ᤹ ᤏᤡᤱᤔᤡᤜᤠ᤹ ᤏᤠ᤺ᤶᤔᤠ ᤁᤧᤴᤇᤢᤰᤋᤢᤶᤛᤡᤶᤏᤧᤴ॥

᥇᥊ “‘ᤁᤸᤗᤧᤆᤥᤃᤢᤸᤗᤧ ᤋᤠᤏᤠᤶ ᤂᤡᤏᤡ᤹ ᤀᤠᤵᤑᤣᤰ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤏᤡ᤺ᤳᤋᤠᤱ ᤋᤩᤧᤶᤔᤧ᤹ ᤜᤧᤰᤁᤩᤠᤱ ᤀᤠᤳᤋᤡᤴ ᤌᤠ᤺ᤰᤁᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢ᤹. ᤂᤧᤱᤜᤠ᤹ ᤔᤢ᤹ᤀᤡᤍᤠᤱᤛᤠ ᤔᤧᤈᤥ᤺ᤰᤛᤡᤱᤅᤠᤱ ᤏᤡ᤺ᤳᤋᤠᤱ ᤔᤧᤍᤠᤖ. ᤂᤧᤒᤩᤠᤱ ᤀᤠᤳᤋᤡᤴ ᤔᤢ᤹ᤀᤡᤍᤠᤱᤛᤠ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢ᤹. ᤂᤧᤱᤜᤠ᤹ ᤜᤡᤶᤛᤕᤱ ᤜᤡᤶᤛᤕᤱ ᤔᤧᤒᤥ᤺ᤱᤅᤠᤱ ᤏᤡ᤺ᤳᤋᤠᤱ ᤔᤧᤍᤠᤖ. ᤜᤧᤰᤁᤩᤠᤱ ᤀᤠᤳᤋᤡᤴ ᤜᤡᤶᤛᤕᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢ᤹. ᤂᤧᤵᤔᤥᤗᤠᤶ ᤌᤡᤰᤐᤠ ᤌᤡᤰᤐᤠ ᤔᤏᤠ ᤏᤡ᤺ᤳᤋᤠᤱ ᤔᤧᤍᤠᤖ॥

᥇᥋ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤴ ᤋᤥ᤺ᤶᤔᤏᤠᤒᤠ ᤛᤠᤔᤠᤜᤠ᤹ᤏᤢ ᤛᤥᤖᤡᤰ ᤔᤧᤛᤣᤃᤢ᤹. ᤂᤧᤴ ᤏᤢ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤔᤡᤀᤥ ᤔᤡᤎᤡᤱᤔᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵᤐᤡᤴ ᤑᤣ᤺ᤴᤍᤢᤀᤠᤱ ᤘᤠ᤹. ᤂᤶᤓᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤀᤥ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹॥’”

᥇᥌ ᤕᤜᤥᤛᤢ᤺ᤴ ᤋᤠᤏᤠᤶ ᤀᤠᤴᤍᤣ᤺ᤴ ᤐᤥᤃᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤌᤠ᤺ᤰᤌᤠ᤺ᤰ ᤆᤥᤃᤢᤛᤡᤀᤠᤱ ᤏᤡ᤺ᤳᤋᤠᤱ ᤋᤠᤖᤢᤛᤡ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤌᤠ᤺ᤰᤁᤡᤴ ᤔᤧᤛᤣᤃᤢ᤹॥

᥇᥍ ᤜᤧᤰᤁᤩᤠᤱ ᤂᤧᤸᤗᤧ ᤕᤜᤢᤍᤠᤒᤠ ᤔᤢ᤹ᤀᤡᤍᤠᤱᤛᤠ ᤆᤥᤃᤢᤛᤡᤀᤠᤱ ᤏᤡ᤺ᤳᤋᤠᤱ ᤋᤠᤖᤢᤛᤡ. ᤂᤧᤒᤩᤠᤱ ᤂᤧᤸᤗᤧ ᤈᤣᤖᤜᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤛᤣᤃᤢᤛᤡ॥ ᤜᤧᤰᤁᤩᤠᤱ ᤂᤧᤸᤗᤧ ᤈᤣᤖᤜᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤡᤶᤛᤕᤱ ᤜᤡᤶᤛᤕᤱ ᤆᤥᤃᤢᤛᤡᤀᤠᤱ ᤏᤡ᤺ᤳᤋᤠᤱ ᤋᤠᤖᤢᤛᤡ. ᤜᤧᤰᤁᤩᤠᤱ ᤈᤒ᤻ᤍᤡᤖᤧ ᤁᤢᤜᤡᤶᤛᤕᤱᤅᤡᤴ ᤔᤧᤛᤣᤃᤢᤛᤡ॥

᥇᥎ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤸᤗᤧ ᤁᤢᤜᤡᤶᤛᤕᤱᤅᤥᤒᤠ ᤗᤳᤇᤠ ᤗᤳᤇᤠ ᤔᤏᤠ ᤏᤡ᤺ᤳᤋᤠᤱ ᤋᤠᤖᤢᤛᤡ. ᤂᤶᤓᤩᤠᤱ ᤕᤜᤢᤍᤠ ᤌᤠ᤺ᤰᤁᤥᤒᤠ. ᤈᤣᤖᤜᤖᤧ ᤁᤢᤛ᤻ᤛᤠ ᤈᤒ᤻ᤍᤡᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤁᤠᤷᤔᤡᤖᤧ ᤁᤢᤛ᤻ᤛᤠ ᤀᤠᤁᤠᤏ ᤔᤧᤵᤔᤏᤠᤒᤧᤴ ᤔᤧᤛᤣᤃᤢ॥

᥇᥏ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤣ ᤀᤠᤁᤠᤏᤧᤴ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤂᤧᤏᤧ᤹ ᤔᤡᤔᤡᤍᤡᤱ ᤐᤡᤖᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤌᤣ ᤁᤧᤈᤥᤃᤢᤀᤠᤱ ᤘᤠ᤹ ᤂᤧᤴ ᤂᤢᤏᤧ᤹ ᤁᤢᤍᤃᤡ ᤐᤠ᤺ᤳᤋᤧ᤹ᤀᤠᤱ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥ ᤀᤠᤱᤃᤠ᤹ᤗᤠᤶ ᤂᤧᤴ ᤔᤧᤈᤡᤰᤂᤧᤴᤏᤧ᤹॥”

᥈᥆ ᤀᤠᤁᤠᤏᤖᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤛᤧᤰᤂᤠᤀᤣᤖᤥ. ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤓᤧᤴ ᤕᤠ᤺ᤶᤒᤰᤁᤡᤴ ᤁᤴᤗᤥ-

᥈᥇ ᤀᤠᤸᤗ ᤏᤠᤵᤔᤏᤠᤛᤡᤒᤠ ᤕᤠᤱᤛᤠ ᤁᤢᤴᤎᤣᤜᤠ᤹ᤀᤥ ᤒᤣᤒᤡᤗᤥᤏᤡᤕᤠ ᤗᤠᤈᤣ᤹ᤀᤥᤒᤠ ᤗᤳᤇᤠ ᤏᤢᤒᤠ ᤗᤃᤣ᤺ᤳ. ᤁᤡᤵ ᤏᤧᤳᤇᤡ ᤛᤣᤁᤣᤗb ᤕᤠᤖᤡᤰ ᤁᤧᤗᤡ᤺ᤵᤐᤠ ᤕᤢᤵᤐᤠ ᤏᤢ ᤅᤠᤒᤥᤱ ᤛᤣᤁᤣᤗ ᤕᤠᤖᤡᤰ ᤁᤧᤗᤡ᤺ᤵᤐᤠ ᤗᤳᤇᤠ ᤛᤠᤶᤔᤩᤠᤱ ᤋᤰᤁᤠᤳ ᤌᤡᤰ ᤀᤠᤱᤃᤠ᤹ ᤏᤡᤛᤢᤱ. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤔᤡᤰ ᤗᤠᤛᤧᤀᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤋᤣ᤹ᤖᤢᤱ॥ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤛᤠ᤺ᤱᤃᤠᤜᤡᤶ ᤗᤢᤶᤔᤥ ᤂᤠᤶᤒᤠᤱ ᤛᤡᤃᤠᤱ ᤗᤢᤵᤋᤢᤱᤅᤠᤱ ᤕᤠᤰ. ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤔᤢ ᤕᤢᤵᤐᤠ᤺ᤴ ᤕᤠᤰ॥”

᥈᥈ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤔᤧᤗᤥ᤺ᤰᤋᤧᤀᤠᤱ ᤂᤧᤴ ᤛᤠ᤺ᤱᤃᤠᤜᤡᤶᤔᤥ ᤔᤧᤒᤣ. ᤜᤧᤰᤁᤩᤠᤱ ᤂᤧᤴ ᤆᤡᤃᤰᤘᤠᤜᤠ᤹ ᤂᤧᤸᤗᤧ ᤁᤢᤛᤠ᤺ड᤻ᤃᤠᤜᤡᤶᤔᤥ ᤗᤢᤵᤋᤢᤀᤠᤱ ᤕᤠᤃᤧ ᤂᤧᤒᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤔᤢ ᤕᤢᤵᤐᤠ᤺ᤴ ᤕᤠᤃᤧ॥

᥈᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤆᤡᤃᤰᤘᤠᤜᤠ᤹ ᤛᤠ᤺ᤱᤃᤠᤜᤡᤶ ᤗᤢᤶᤔᤥᤗᤠᤶ ᤔᤧᤗ᤺ᤳᤋᤢᤀᤠᤱ ᤕᤜᤥᤛᤢ᤺ᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤔᤧᤍᤠᤖᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤏᤧᤛ᤻ᤛᤢ ᤔᤧᤒᤡᤖᤢᤛᤡ॥

᥈᥊ ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤕᤜᤥᤛᤢ᤺ᤸᤗᤧ ᤈᤣᤖᤜ ᤌᤠ᤺ᤰᤁᤥᤒᤠ ᤀᤠᤁᤠᤏᤧᤴ ᤏᤢ ᤂᤧᤴ ᤕᤢᤵᤐᤠ᤺ᤴ. ᤗᤃᤣ᤺ᤳᤋᤡᤴ ᤜᤧᤰᤁᤩᤠᤱ ᤛᤠᤶᤔᤩᤠᤱ ᤋᤰᤁᤠ᤺ᤳᤋᤡᤴ. ᤂᤧᤒᤩᤠᤱ ᤂᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤡᤳᤜᤠ᤹. ᤁᤢᤀᤍᤱᤜᤠ᤹. ᤂᤶᤓᤩᤠᤱ ᤁᤢᤔᤧᤸᤗᤢᤰᤜᤠ᤹ ᤏᤢ ᤁᤢᤛᤠ᤺ᤱᤃᤠᤜᤡᤶᤔᤡᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤳᤋᤢᤒᤠ ᤁᤧᤘᤠ᤹ ᤔᤧᤴᤘᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤁᤥᤖᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤍᤣ᤹ᤖᤢ॥

᥈᥋ ᤕᤜᤥᤛᤢ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤏᤡᤃᤧ ᤛᤶᤎᤠᤱ ᤌᤣᤀᤠᤱ ᤀᤰᤋᤱᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹ ᤁᤧᤍᤠᤖᤢᤒᤠᤒᤣ᥅ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤛᤶᤎᤠᤱ ᤋᤢᤰᤂᤣ ᤗᤠᤰᤂᤣ ᤋᤠᤖᤢᤖᤥ॥” ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤀᤠᤱ ᤔᤧᤗᤧᤵᤋᤢ ᤔᤧᤛᤢᤖᤢᤀᤠᤱ ᤑᤢᤳᤗᤢᤶ ᤌᤩ᤺ᤱ ᤔᤡᤔᤧᤎᤡᤰᤂᤢ ᤔᤧᤍᤣᤛᤢᤛᤡ॥

᥈᥌ ᤂᤧᤱᤜᤠ᤹ᤖᤧ ᤀᤠᤁᤠᤏᤖᤧ ᤁᤢᤛᤶᤎᤠᤱ ᤕᤖᤡᤰ ᤗᤢᤱᤜᤠ᤹ ᤗᤢ᤺ᤵᤐᤧᤳ ᤔᤧᤗᤢᤵᤛᤢ. ᤂᤧᤴ ᤀᤠᤀᤡᤴ ᤌᤠᤖᤡᤰᤛᤠᤱ ᤜᤠᤒᤠ ᤏᤧᤖᤥ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤔᤡ ᤜᤧᤰᤋᤱᤒᤠ ᤁᤢᤛᤡᤰ ᤐᤥ᤺ᤰᤔᤠᤗᤠᤶ ᤏ᤺ᤶᤏ᤺ᤶ ᤐᤥ᤺ᤰᤂᤧ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤀᤠᤀᤡᤴ ᤌᤠᤖᤡᤰᤛᤠᤱ ᤀᤠᤁᤥᤖᤒᤠc ᤏᤧᤏᤧᤒᤠᤍᤧᤴ ᤔᤧᤔᤧᤳᤋᤢᤖᤥ॥

a 

᥍:᥋ ᤗᤢᤱ ᤐᤢᤴᤏᤠᤍᤧᤴ॥

b 

᥍:᥈᥇ ᤛᤣᤁᤣᤗ ᤌᤡᤰ ᤁᤢᤍᤱᤒᤠ ᥈.᥉ ᤁᤡᤗᤥᤃᤪᤠᤔ॥

c 

᥍:᥈᥌ ᤀᤠᤁᤥᤖᤖᤧ ᤁᤢᤒᤣ᤺ᤴ ᤋᤢᤰᤂᤣ ᤗᤠᤰᤂᤣ॥

ᤀᤤ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤔᤧᤈᤥᤃᤢᤀᤠᤱ ᤔᤧᤔᤧᤰᤂᤢ

᥎

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤔᤧᤃᤡᤛᤧᤴᤏᤧ᤹. ᤁᤧᤏᤡᤱᤘᤠ᤹ ᤛᤪᤥ᤺ᤴ ᤔᤧᤗ᤹ᤖᤧᤴᤏᤧ᤹॥ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤛᤥᤖᤡᤰ ᤋᤣ᤹ᤖᤧᤛᤧ᤹॥ ᤐᤣᤃᤧ᤹. ᤀᤤ ᤕᤧᤰᤕᤰᤁᤥ ᤌᤱ ᤆᤥᤃᤧ᤹॥ ᤀᤥᤔᤧᤳᤋᤧ᤹. ᤀᤤ ᤕᤧᤰᤕᤰᤁᤥᤒᤠ ᤜᤠᤱᤅᤡᤴ. ᤂᤧᤸᤗᤧ ᤁᤢᤔᤏᤠᤜᤠ᤹. ᤂᤧᤸᤗᤧ ᤁᤢᤕᤧᤰᤕᤰᤁᤡᤴ ᤏᤢ ᤂᤧᤸᤗᤧ ᤁᤢᤗᤠᤈᤣ᤺ᤴ ᤀᤠᤱᤃᤠ᤹ ᤂᤧᤏᤧ᤹ ᤜᤢᤰᤛᤢᤵᤏᤧᤀᤠᤱ ᤘᤠ᤹॥

᥈ ᤂᤧᤏᤧ᤹ ᤕᤖᤡᤜᤥ᤺ᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴ ᤀᤠᤰᤂᤣ ᤁᤧᤈᤥᤃᤢᤀᤠᤱ ᤘᤕᤧ. ᤀᤤ ᤕᤧᤰᤕᤰᤁᤡᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴᤏᤠᤱ ᤜᤧᤰᤁᤣᤀᤣ ᤁᤧᤈᤥᤃᤢ᤹. ᤁᤖ ᤂᤧᤵᤔᤥᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤏᤢ ᤂᤧᤵᤔᤥᤒᤠ ᤌᤰᤛᤠᤜᤠ᤹ᤖᤰ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤋᤣ᤹ᤔᤠ ᤁᤧᤛᤢᤰᤋᤢᤶ᤹॥ ᤂᤧᤴ ᤕᤧᤰᤕᤰᤁᤡᤴ ᤁᤢᤀᤣᤃᤠᤱ ᤗᤧᤵᤔᤠᤱ ᤛᤢᤃᤧᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤕᤜᤥᤛᤢ᤺ᤴ ᤁᤧᤖᤧᤰ ᤌᤱ ᤁᤧᤎᤰᤐᤠ ᤔᤏᤠᤜᤠ᤹ᤏᤢ ᤛᤥᤖᤡᤰ ᤀᤤ ᤕᤧᤰᤕᤰᤁᤥ ᤌᤱ ᤆᤥ᤺ᤰᤛᤧ ᤐᤣ᤺ᤰᤔᤠᤖᤧ ᤗᤠᤃᤡ ᤐᤥᤃᤧ॥ ᤕᤜᤥᤛᤢ᤺ᤸᤗᤧ ᤛᤢᤶᤒᤥᤱ ᤜᤧᤴᤇᤡᤱ ᤏᤢᤖᤡᤰ ᤌᤱ ᤁᤧᤎᤰᤐᤠ ᤔᤏᤠᤜᤠ᤹ ᤛᤣᤃᤢᤛᤡᤀᤠᤱ ᤛᤧᤴᤍᤡᤰᤛᤠ ᤑᤥ᤺ᤰᤂᤢᤛᤡ॥

᥊ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤁᤴ ᤕᤧᤰᤕᤰᤁᤡᤸᤗᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤛᤢᤃᤧᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹॥ ᤕᤧᤰᤕᤰᤗᤠᤶ ᤔᤠ᤺ᤱᤄᤠ ᤔᤧᤒᤣᤃᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤆᤠ᤺ᤳᤆᤠ᤺ᤳ ᤗ᤹ᤖᤧᤶᤔᤧ᤹॥

᥋ ᤀᤠᤱᤃᤠ᤹ᤏᤢ ᤛᤥᤖᤡᤰ ᤁᤧᤘᤠ᤹ᤒᤠ ᤔᤏᤠᤜᤠ᤹ᤏᤢ ᤀᤠᤱᤃᤠ᤹ ᤕᤧᤰᤕᤰ ᤗᤧᤵᤔᤠᤱ ᤋᤃᤡ ᤐᤣ᤺ᤰᤁᤠᤖᤥ. ᤜᤧᤰᤁᤩᤠᤱ ᤀᤠᤸᤗ ᤀᤤᤒᤠ ᤔᤏᤠᤜᤠ᤹ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤔᤧᤓᤧᤴ. ᤂᤧᤒᤩᤠᤱ ᤋᤃᤡ ᤜᤧᤰᤁᤣᤀᤣ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤀᤠᤶᤏᤠ᤺ᤳᤋᤧᤸᤗᤧ ᤀᤠᤄᤧᤳᤇᤡᤱ᤹॥

᥌ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤀᤠᤶᤏᤠ᤺ᤳ ᤜᤧᤰᤁᤩᤠᤱ ᤀᤠᤏᤡ᤹ ᤂᤧᤱᤜᤠ᤹ ᤕᤧᤰᤕᤰᤗᤠᤶ ᤔᤠᤱᤓᤠ ᤔᤠ᤺ᤱᤄᤠ ᤀᤠᤗ᤺ᤳᤋᤢᤶ ᤀᤠᤓᤧᤳᤋᤢᤶᤛᤡᤶ᤹. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤋᤃᤡᤒᤠ ᤜᤧᤰᤁᤣᤀᤣ ᤀᤡᤛᤪᤠᤀᤡᤗᤡᤜᤠ᤹ ᤀᤠᤏᤡ᤹ ᤋᤃᤠᤱᤗᤠᤶ ᤔᤧᤄᤧᤳᤇᤡᤱᤗ ᤔᤧᤒᤳ॥’ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤂᤢᤴᤇᤡ᤹ ᤋᤃᤠᤱᤗᤠᤶ ᤀᤠᤄᤧᤳᤇᤡᤱ᤹.

᥍ ᤂᤧᤒᤩᤠᤱ ᤂᤡᤏᤡ᤹ ᤁᤧᤛᤢᤃᤢᤶᤛᤡᤶᤔᤠᤱ ᤁᤧᤕᤢᤱᤅᤡᤒᤠ ᤋᤧᤴᤏᤥᤗᤠᤶ ᤐᤥᤃᤧᤶᤔᤧ᤹ᤀᤠᤱ ᤂᤧᤴ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢᤰᤁᤥ ᤂᤧᤴ ᤜᤢᤰᤁᤧᤛᤢᤵᤋᤡ᤹॥

᥎ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤁᤧᤈᤥᤃᤢᤶᤔᤡᤸᤗᤧ ᤂᤡᤏᤡ᤹ ᤂᤧᤵᤔᤥ ᤔᤡ ᤕᤠᤰᤋᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤀᤡᤛᤡ᤺ᤰ ᤂᤡᤏᤡ᤹ ᤆᤥᤃᤧᤶᤔᤧ᤹॥ ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤂᤡᤏᤡ᤹ ᤁᤴ ᤀᤡᤱᤈᤠ᤺ᤱᤜᤠ᤹ ᤐᤡᤏᤡᤱᤅᤠᤱ ᤘᤠ᤹॥”

᥏ ᤁᤶᤓᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤀᤠᤱ ᤀᤤ ᤕᤧᤰᤕᤰ ᤏᤠᤶᤎᤠ ᤗᤧᤵᤔᤠᤱ ᤒᤣᤌᤣᤗ ᤏᤢ ᤀᤤ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤔᤧᤛᤢᤃᤢᤛᤡᤀᤠᤱ ᤔᤧᤕᤢᤅᤧ॥ ᤁᤖ ᤕᤜᤥᤛᤢ᤺ᤴ ᤆᤠᤜᤡ᤺ᤴ ᤂᤧᤴ ᤛᤧᤴᤍᤡᤰ ᤛᤠ᤺ᤱᤃᤠᤜᤡᤶᤔᤥᤀᤣ ᤕᤢᤅᤧ॥

᥇᥆ ᤕᤜᤥᤛᤢ᤺ᤴ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤐᤥᤃᤧ. ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ ᤑᤢᤰᤂᤢᤛᤡᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤀᤤ ᤕᤧᤰᤕᤰ ᤗᤧᤵᤔᤠᤱ ᤔᤧᤒᤣ॥

᥇᥇ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤌᤱ ᤁᤧᤎᤰᤐᤠᤜᤠ᤹ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤏᤡ᤺ᤳᤋᤠᤱ ᤔᤧᤍᤩᤧ. ᤂᤧᤒᤩᤠᤱ ᤀᤤ ᤕᤧᤰᤕᤰ ᤌᤥᤜᤠᤱ ᤗᤧᤵᤔᤠᤱ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥ ᤂᤧᤱᤜᤠ᤹ ᤏᤢ ᤀᤤ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤗᤳᤇᤠ ᤏᤧᤏᤧᤒᤠᤍᤧᤴ ᤏᤧᤛ᤻ᤛᤧ॥

᥇᥈ ᤕᤜᤥᤛᤢ᤺ᤸᤗᤧ ᤜᤧᤴᤇᤡᤱ ᤅᤠᤛᤡ ᤕᤠᤖᤡᤰ ᤔᤏᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤕᤧᤰᤕᤰ ᤏᤠᤶᤎᤠ ᤗᤧᤵᤔᤠᤱ. ᤒᤣᤌᤣᤗ ᤏᤢ ᤀᤤ ᤕᤧᤰᤕᤰ ᤗᤢᤶᤔᤥ ᤔᤏᤠᤜᤠ᤹ ᤛᤢᤰᤔᤠ ᤐᤠᤱᤄᤢᤛᤡ॥

᥇᥉ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤶᤒᤠ ᤛᤠ᤺ᤱᤃᤠᤜᤡᤶᤔᤥ ᤕᤠᤖᤡᤵ ᤔᤧᤈᤥᤃᤢᤛᤡᤒᤠ ᤌᤰᤛᤢᤒᤠ ᤌᤠᤱᤃᤧᤳ ᤗᤧᤵᤔᤠᤱ ᤔᤧᤕᤢᤰᤂᤢᤛᤡ ᤜᤧᤰᤁᤩᤠᤱ ᤘᤣ᤹ ᤌᤰᤛᤢᤒᤠᤜᤠ᤹ ᤆᤠᤜᤡ᤺ᤴ ᤕᤧᤰᤕᤰᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤕᤢᤱᤔᤠ ᤔᤧᤒᤠᤱᤄᤢᤛᤡ॥ ᤕᤜᤥᤛᤢ᤺ᤴ ᤆᤠᤜᤡ᤺ᤴ ᤏᤧᤏᤧᤒᤠᤍᤧᤴᤏᤥᤀᤣ ᤏᤠᤶᤍᤠ᤺ᤳᤋᤠᤳ ᤕᤢᤅᤧ॥

᥇᥊ ᤀᤠᤸᤗ ᤀᤤ ᤕᤧᤰᤕᤰᤁᤥᤒᤠ ᤜᤠᤱᤅᤡᤸᤗᤧ ᤁᤴ ᤏᤡᤛᤢ ᤂᤧᤒᤩᤠᤱ ᤂᤢᤏᤧ᤹ ᤏᤢ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤔᤧᤒᤥᤃᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠᤍᤧᤴᤏᤥ ᤀᤖᤠᤒᤠ ᤋᤃᤡ ᤗᤧᤵᤔᤠᤱ ᤜᤠᤖᤠᤜᤠᤖᤠ ᤔᤧᤗ᤺ᤴᤍᤧ॥ ᤁᤖ ᤕᤧᤰᤕᤰ ᤀᤣᤃᤠᤱ ᤗᤧᤵᤔᤠᤱ ᤀᤠᤵᤑᤣᤰ ᤋᤰᤗᤧᤱᤘᤠᤀᤥ ᤀᤠᤶᤛᤢᤰᤁᤠᤱ ᤔᤧᤕᤢᤱ ᤑᤠ᤹ᤀᤠᤱ ᤂᤧᤸᤗᤧ ᤏᤡᤱᤘᤠ᤹ ᤔᤧᤄᤥᤛᤢᤴ᤹॥

᥇᥋ ᤂᤧᤒᤩᤠᤱ ᤕᤜᤥᤛᤢ᤺ᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤠᤖᤡᤃᤧᤍᤠᤒᤠ ᤔᤧᤗᤧᤱᤛᤡᤱᤅᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤔᤧᤄᤧᤳᤇᤡᤱ॥

᥇᥌ ᤂᤧᤱᤜᤠ᤹ ᤏᤠ᤺ᤵᤔᤠᤛᤡᤖᤣ ᤗᤠᤃᤡ ᤂᤧᤴ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤥᤛᤢ᤺ᤴ ᤀᤣᤃᤠᤱ ᤀᤣᤃᤠᤱ ᤔᤧᤏᤠ᤺ᤳᤋᤢᤖ ᤔᤧᤒᤣ. ᤂᤶᤓᤩᤠᤱ ᤕᤧᤰᤕᤰᤗᤠᤶ ᤕᤖᤡᤰ ᤔᤠ᤺ᤱᤄᤠ ᤔᤧᤗ᤺ᤴᤍᤧ ᤔᤧᤓᤧᤖᤧ॥

᥇᥍ ᤀᤡᤛᤪᤠᤀᤡᤗᤡᤜᤠ᤹ ᤔᤧᤴᤏᤠ᤺ᤵᤔᤏᤠᤒᤠ ᤔᤏᤠ ᤀᤤ ᤕᤧᤰᤕᤰ ᤏᤢ ᤒᤣᤌᤣᤗᤀᤥ ᤗᤳᤇᤠ ᤔᤏᤠᤀᤠᤱ ᤜᤥ᤺ᤵᤋᤧ॥ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤆᤡᤈᤡ ᤂᤰᤂᤰ ᤔᤧᤏᤧᤛ᤻ᤛᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤠ᤺ᤳᤋᤢᤛᤡ॥

᥇᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤥ ᤁᤧᤃᤳᤋᤢᤒᤠ ᤗᤠ᤺ᤰᤁᤡᤴ ᤀᤤ ᤗᤧᤵᤔᤠᤱ ᤛᤴᤇᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤴ ᤂᤧᤏᤧ᤹ ᤁᤧᤜᤢᤰᤁᤥ ᤐᤡᤏᤧ॥” ᤂᤶᤓᤩᤠᤱ ᤕᤜᤥᤛᤢ᤺ᤸᤗᤧ ᤁᤢᤜᤢᤰᤁᤥ ᤁᤳᤋᤢᤒᤠ ᤗᤠ᤺ᤰᤁᤡᤴ ᤕᤧᤰᤕᤰ ᤗᤧᤵᤔᤠᤱ ᤛᤴᤇᤢ॥

᥇᥏ ᤂᤢᤏᤧ᤹ ᤁᤢᤜᤢᤰᤁᤡᤴ ᤛᤴᤇᤢᤏᤢᤔᤧ᤺ᤴᤏᤣ ᤁᤧᤛᤢᤰᤐᤠᤀᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤔᤧᤕᤢᤅᤧᤒᤠ ᤀᤠᤵᤑᤣᤰ ᤀᤠᤵᤑᤣᤰ ᤋᤧᤴᤜᤠ᤹ᤀᤥᤗᤠᤶ ᤔᤢᤳᤌᤪᤡᤰ ᤔᤧᤒᤥᤃᤧ. ᤜᤧᤰᤁᤩᤠᤱ ᤕᤧᤰᤕᤰᤁᤥ ᤁᤢᤍᤢᤱᤍᤢᤱ ᤔᤧᤗᤥ᤺ᤰᤋᤧ ᤔᤧᤗᤠᤛᤧᤀᤠᤱ ᤂᤧᤴ ᤜᤢᤰᤁᤠᤵ ᤔᤧᤈᤥᤃᤢ. ᤂᤧᤒᤩᤠᤱ ᤂᤡᤔᤥ ᤂᤧᤵᤔᤥ ᤔᤡ ᤔᤧᤕᤠᤰᤋᤢ॥

᥈᥆ ᤀᤠᤸᤗ ᤀᤤᤒᤠ ᤔᤏᤠᤜᤠ᤹ ᤀᤣᤃᤠᤱ ᤔᤧᤜᤡᤛᤡᤱᤅᤠᤱ ᤀᤥᤔᤧᤔᤕᤧᤸᤗᤧ ᤕᤧᤰᤕᤰᤁᤥᤒᤠ ᤔᤡ᤺ᤰᤂᤢᤴ ᤋᤠᤱᤛᤠᤱᤒᤥ ᤐᤥᤃᤧᤀᤠᤱ ᤐᤳᤇᤧᤒᤠ ᤔᤧᤏᤡᤛᤢ. ᤁᤖ ᤂᤢᤴᤇᤡ᤹ ᤗᤠᤃᤡ ᤁᤳᤏᤠ ᤁᤳᤌᤥ ᤂᤧᤳᤇᤡᤱᤔᤠ ᤕᤧᤶᤔᤠᤱ ᤔᤧᤱᤄᤥᤛᤢᤴ. ᤌᤣᤀᤠᤱᤓᤧᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤄᤧᤳᤇᤡᤱᤒᤠ ᤁᤧᤗᤧᤱᤛᤡᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤏᤠ᤺ᤵᤐᤠ ᤀᤤᤒᤠ ᤔᤏᤠᤜᤠ᤹ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤑᤵᤔᤠ ᤔᤧᤜᤣ᤺ᤰᤋᤢᤛᤡ॥

᥈᥇ ᤌᤣᤀᤠᤱᤓᤧᤸᤗᤧ ᤂᤧᤴ ᤁᤧᤛᤢᤰᤐᤠᤀᤠᤱ ᤁᤧᤕᤢᤱᤒᤠᤜᤠ᤹ᤖᤧ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤔᤧᤈᤥᤃᤢᤒᤠ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤔᤡ᤺ᤰᤂᤢᤴ ᤌᤠ᤺ᤱ ᤐᤥᤃᤧᤀᤠᤱ ᤐᤳᤇᤧᤒᤠ ᤕᤜᤥᤛᤢ᤺ᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤀᤤᤒᤠ ᤔᤏᤠᤜᤠ᤹ ᤔᤧᤓᤳᤋᤢᤛᤡ॥

᥈᥈ ᤕᤧᤰᤕᤰᤁᤥ ᤁᤧᤃᤧᤵᤐᤠ ᤀᤡᤛᤪᤠᤀᤡᤗᤡᤜᤠ᤹ᤀᤠᤱ ᤀᤤᤒᤠ ᤔᤏᤠᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ ᤕᤧᤰᤕᤰᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧ॥ ᤁᤶᤓᤗ᤹ᤖᤡᤰ ᤁᤢᤓᤠ ᤁᤳᤏᤠᤜᤠᤱ ᤗᤧᤵᤔᤠᤱᤗᤠᤶ ᤏᤢ ᤁᤢᤓᤠ ᤏᤠᤜᤠᤱ ᤗᤧᤵᤔᤠᤱᤗᤠᤶ ᤔᤧᤒᤥ᤺ᤰᤂᤧᤀᤠᤱ ᤀᤤᤒᤠ ᤔᤏᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤈᤢᤰᤋᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤗᤳᤇᤠᤀᤠᤱ ᤐᤡᤶᤔᤠ ᤏᤢ ᤜᤡᤱᤔᤠ ᤔᤧᤱᤄᤥᤀᤣ ᤔᤧᤛᤧᤖᤢᤛᤡ॥

᥈᥉ ᤁᤖ ᤀᤤᤒᤠ ᤜᤠᤱᤅᤡᤴ ᤂᤧᤱᤜᤠ᤹ᤖᤧ ᤁᤢᤜᤡᤱᤘᤧᤳᤋᤣ ᤔᤧᤍᤧᤶᤛᤢᤀᤠᤱ ᤕᤜᤥᤛᤢᤀᤥ ᤔᤧᤓᤧᤳᤋᤢ॥

᥈᥊ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤤᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ ᤂᤢᤴᤇᤡ᤹ ᤔᤧᤏᤠ᤺ᤳᤋᤢᤛᤡᤒᤠ ᤏᤧᤏᤧᤒᤠᤍᤧᤴᤏᤥ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤔᤧᤰᤂᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤋᤠᤓᤣ᤺ᤸᤗᤧ ᤕᤢᤔᤪᤧᤰ ᤔᤧᤔᤧᤰᤂᤢᤛᤡ॥ ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤤ ᤕᤧᤰᤕᤰᤁᤥ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤂᤧᤵᤔᤥ ᤁᤧᤘᤠ᤹ᤒᤠᤜᤠ᤹ᤀᤠᤱ ᤔᤧᤛᤧᤖᤢᤛᤡ॥

᥈᥋ ᤂᤧᤸᤗᤧ ᤕᤠ᤺ᤴᤍᤡᤰ ᤔᤧᤛᤧᤖᤢᤛᤡᤒᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤔᤧᤘᤕᤧ. ᤀᤤ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤁᤧᤖᤧᤰᤗᤧ ᤂᤧᤶᤔᤩᤠᤰᤗᤰ ᤔᤧᤘᤕᤧ॥

᥈᥌ ᤌᤣᤀᤠᤱᤓᤧᤸᤗᤧ ᤕᤜᤥᤛᤢ᤺ᤸᤗᤧ ᤀᤤᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ ᤕᤢᤔᤪᤧᤰ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ ᤂᤢᤏᤧ᤹ ᤗᤠ᤺ᤰᤁᤡᤴ ᤋᤧᤶᤛᤢᤀᤠᤱ ᤛᤴᤇᤢᤒᤠ ᤁᤢᤜᤢᤰᤁᤡᤴ ᤔᤧᤏᤠ᤺ᤵᤛᤢᤴ॥

᥈᥍ ᤁᤖ ᤌᤰᤛᤠᤜᤠ᤹ ᤏᤢ ᤕᤧᤰᤕᤰᤁᤥᤒᤠ ᤕᤠᤱᤛᤠᤁᤢᤴᤎᤣᤜᤠ᤹ᤖᤰ. ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤣ᤹ᤖᤢ॥

᥈᥎ ᤁᤶᤓᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤀᤤ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤔᤡᤎᤡᤰᤂᤢᤀᤠᤱ ᤁᤧᤗᤢᤶᤛᤡᤱᤒᤠᤀᤠᤱ ᤁᤧᤏᤧᤒᤠ ᤆᤥᤃᤢ. ᤂᤧᤴ ᤜᤠᤒᤠ ᤀᤠᤀᤡᤴ ᤌᤠᤖᤡᤰᤁᤠᤱ ᤏᤧᤖᤥ॥

᥈᥏ ᤜᤧᤰᤁᤩᤠᤱ ᤂᤢᤏᤧ᤹ ᤀᤤᤒᤠ ᤜᤠᤱᤅᤡᤴ ᤕᤢ᤺ᤴᤇᤡᤰ ᤌᤠᤖᤡᤰ ᤗᤳᤇᤠ ᤛᤡᤱᤒᤢᤱᤅᤥ ᤑᤥ᤺ᤴᤍᤢ ᤑᤳᤇᤢ ᤂᤶᤓᤩᤠᤱ ᤏᤠᤶᤎᤩᤧ᤺ᤸᤗᤧ ᤕᤜᤥᤛᤢ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤧᤸᤗᤧ ᤁᤢᤈᤣ᤺ᤴ ᤛᤡᤱᤒᤢᤱᤅᤥᤗᤠᤶ ᤕᤥ ᤔᤧᤎᤠᤛᤢᤀᤠᤱ ᤕᤧᤰᤕᤰᤁᤥ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤥ ᤗᤠᤵᤔᤧᤍᤣᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤕᤖᤡᤰ ᤗᤢᤱᤜᤠ᤹ ᤔᤧᤗᤢᤵᤛᤢ. ᤂᤧᤴ ᤀᤠᤸᤗᤥ ᤌᤠᤖᤡᤰᤛᤠᤱ ᤏᤧᤖᤥ॥

ᤀᤣᤒᤠᤗ ᤁᤥ᤺ᤰᤔᤠᤀᤥ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤔᤧᤏᤡᤖᤢ

᥉᥆ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤣᤒᤠᤗ ᤁᤥ᤺ᤰᤔᤠᤀᤥ

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤥᤛᤠ᤺ᤸᤗᤧ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤵᤐᤠ ᤜᤧᤰᤁᤣ. ᤔᤧᤱᤄᤰᤁᤣᤒᤠ ᤀᤡᤃᤪ ᤑᤧᤴᤈᤣᤸᤗᤧ ᤔᤧᤴᤇᤢᤀᤣᤒᤠ ᤗᤢᤱᤜᤠ᤹ᤗᤠᤶ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢ. ᤜᤧᤰᤁᤩᤠᤱ ᤂᤧᤵᤔᤥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ. ᤂᤧᤒᤩᤠᤱ ᤋᤱᤈᤢᤶ ᤛᤡᤍᤢᤱᤈᤓᤠᤀᤠᤱ ᤔᤧᤍᤥ᤺ᤴᤍᤢ॥

᥉᥈ ᤂᤧᤵᤔᤥ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤥᤛᤠ᤺ᤸᤗᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤗᤢᤱᤜᤠ᤹ᤀᤥ ᤗᤡᤱᤄᤢ॥

᥉᥉ ᤀᤡᤛᤪᤠᤀᤡᤗᤡᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤔᤠᤛᤡ ᤐᤥᤱ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤋᤃᤡᤀᤣ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ. ᤘᤣ᤹ ᤗᤠᤈᤣ᤹ᤒᤠ. ᤀᤠᤵᤑᤣᤰ ᤗᤠᤈᤣ᤹ᤒᤠ. ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹. ᤕᤢᤰᤛᤠᤒᤠᤜᤠ᤹. ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤂᤧᤱᤜᤠ᤹ᤏᤢ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤗᤧᤒᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤛᤴᤍᤥᤰ ᤏᤠᤜᤠᤱ ᤁᤳᤏᤠᤜᤠᤱ ᤁᤢᤓᤪᤧ᤺ᤱ ᤀᤣᤒᤠᤗ ᤁᤥ᤺ᤰᤔᤠ ᤋᤃᤡ ᤏᤢ ᤘᤣ᤹ ᤁᤢᤓᤪᤧ᤺ᤱ ᤃᤡᤖᤡᤈ᤻ᤈᤡᤔ ᤁᤥ᤺ᤰᤔᤠ ᤋᤃᤡ ᤔᤧᤕᤧᤶᤛᤡᤱ॥

᥉᥊ ᤂᤧᤴ ᤀᤣᤃᤠᤱ ᤔᤢ᤹ᤀᤡᤛᤠᤶ ᤏᤢ ᤔᤠᤱᤍᤣ ᤛᤠᤱᤃᤪᤠᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ. ᤁᤧᤖᤧᤰ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤐᤠ᤺ᤴᤈᤠ᤺ᤰᤜᤠ᤹ ᤕᤜᤥᤛᤢ᤺ᤸᤗᤧ ᤏᤡᤖᤢ ᤐᤡᤖᤢᤛᤡ॥

᥉᥋ ᤔᤥᤛᤠ᤺ᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤕᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹. ᤔᤧᤴᤇᤢᤔᤠᤜᤠ᤹. ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤢᤏᤧ᤹ ᤔᤧᤏᤡᤖᤢᤶᤒᤠ ᤐᤠ᤺ᤴ ᤌᤧᤔᤠᤀᤠᤱ ᤔᤧᤕᤠ᤺ᤰᤋᤧᤴᤗᤥ॥

ᤃᤡᤒᤥᤏᤡᤜᤠ᤹ᤖᤧ ᤕᤜᤥᤛᤢ᤺ᤴ ᤀᤡᤱᤔᤧᤗᤧᤰᤋᤢ

᥏

ᤀᤠᤸᤗ ᤕᤷᤍᤏ ᤘᤜ᤺ᤱ ᤏᤠᤶᤎᤠ ᤐᤡᤛᤠᤱᤒᤠ ᤁᤧᤖᤧᤰ ᤜᤠᤱᤜᤠ᤹ᤖᤧ ᤌᤧᤔᤠ ᤐᤥ᤺ᤰᤂᤧᤀᤠᤱ ᤘᤕᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ॥ ᤁᤴ ᤜᤠᤱᤜᤠ᤹ᤃ ᤏᤠᤶᤎᤠ ᤐᤡᤛᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ. ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤗᤠᤈᤣ᤹ᤜᤠ᤹ᤀᤥ ᤏᤢ ᤗᤢᤶᤒᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠ ᤁᤢᤕᤠ ᤗᤧᤒᤏᤠᤏ ᤌᤠᤱᤃᤧᤳ ᤗᤧᤵᤔᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤌᤠᤖᤡᤰ ᤁᤧᤕᤢᤱᤒᤠ ᤜᤡᤳᤋᤡ. ᤀᤣᤔᤥᤖᤡ. ᤁᤏᤠᤏᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤔᤧᤘᤕᤧ॥

᥈ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤰᤔᤠᤖᤧ ᤗᤠᤃᤡ ᤁᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤌᤡᤰᤜᤢᤵ ᤔᤧᤈᤥᤃᤢᤛᤡ॥

᥉ ᤁᤖ ᤕᤖᤡᤜᤥᤀᤥ ᤏᤢ ᤀᤣᤣᤀᤥ ᤕᤜᤥᤛᤢ᤺ᤸᤗᤧ ᤆᤥᤃᤢᤒᤠ ᤐᤠ᤺ᤴᤏᤡᤴ ᤃᤡᤒᤥᤏ ᤁᤧᤕᤢᤱᤒᤠᤜᤠ᤹ᤖᤧ ᤔᤧᤄᤧᤵᤛᤢ.

᥊ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤗᤳᤇᤠ ᤀᤡᤱᤗᤧᤰ ᤐᤠ᤺ᤴ ᤔᤧᤈᤥᤃᤢ॥ ᤂᤧᤱᤜᤠ᤹ ᤗᤠᤈᤣ᤹ᤒᤠ ᤀᤡᤱᤛᤠᤒᤠ ᤔᤧᤗᤧᤱᤛᤡᤱᤛᤠᤱ ᤁᤢᤍᤪᤧᤰ ᤑᤠ᤺ᤱᤃᤪᤡᤔᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤕᤠᤱᤔᤠ ᤁᤧᤍᤧ᤺ᤱᤒᤠ ᤗᤧᤶᤔᤏᤠᤒᤠ ᤛᤡᤜᤥ᤹ᤒᤠ ᤛᤢᤰᤘᤠᤜᤠ᤹ ᤂᤢᤴᤇᤡ᤹ ᤀᤍᤱᤜᤠ᤹ ᤔᤧᤃᤢ᤺ᤳᤋᤢᤛᤡ॥

᥋ ᤜᤧᤰᤁᤩᤠᤱ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤅᤥ ᤗᤧᤶᤔᤏᤠᤒᤠ ᤁᤢᤍᤪᤧᤰ ᤗᤠᤱᤛᤢ᤺ᤵᤜᤠ᤹ ᤏᤢ ᤂᤢᤴᤇᤡ᤹ ᤌᤰᤁᤥ ᤁᤢᤍᤪᤧᤰ ᤆᤠᤱᤜᤠ᤹ ᤔᤧᤈᤠᤰᤂᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤆᤠᤜᤠ᤹ᤀᤠᤱ ᤁᤧᤖᤧᤰ ᤁᤧᤜᤣᤒᤠ ᤏᤢ ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤆᤥᤃᤧ॥

᥌ ᤂᤧᤒᤩᤠᤱ ᤂᤧᤱᤜᤠ᤹ ᤃᤡᤗᤃᤠᤗᤒᤠ ᤛᤠ᤺ᤱᤃᤠᤜᤡᤶᤔᤥ ᤕᤜᤥᤛᤢᤀᤥ ᤔᤧᤍᤩᤧᤀᤠᤱ ᤂᤢᤏᤧ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧᤃ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤋᤩᤧ᤹ᤀᤡᤃᤧᤒᤠᤖᤥ॥ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧᤏᤢ ᤏᤠᤍᤱ ᤆᤥᤃᤧᤶᤔᤧ᤹॥”

᥍ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤧᤴ ᤜᤡᤒ᤻ᤒᤡᤜᤠ᤹ ᤔᤧᤔᤧᤳᤋᤢᤛᤡ. “ᤂᤡᤏᤡ᤹ᤃ ᤀᤠᤏᤡᤃᤧ ᤗᤢᤶᤔᤥᤀᤣ ᤁᤧᤕᤢᤱᤒᤠ ᤔᤏᤠᤏᤡᤱᤒᤡᤗᤠ. ᤂᤡᤏᤡ᤹ᤏᤢ ᤀᤠᤏᤡᤃᤧ ᤀᤠᤰᤂᤣᤗ᤹ᤖᤡᤰ ᤏᤠᤍᤱ ᤆᤥ᤺ᤰᤔᤠ ᤛᤢᤰᤋᤢᤶᤒᤧᤒᤣ᥅”

᥎ ᤂᤧᤱᤜᤠ᤹ᤖᤧ ᤕᤜᤥᤛᤢ᤺ᤴ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤂᤧᤏᤧ᤹ᤀᤣ ᤁᤧᤕᤥ᤺ᤃ᤻ᤒᤠᤍᤡᤃᤧ॥”

ᤁᤖ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤜᤠ᤺ᤳᤏᤡᤱᤒᤣ ᤜᤧᤰᤁᤩᤠᤱ ᤀᤠᤳᤋᤡᤗᤠᤶ ᤁᤧᤍᤩᤧ᤹ᤀᤡᤒᤠᤒᤣ᥅”

᥏ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤕᤥ᤺ᤃ᤻ᤒᤠᤜᤠ᤹ ᤕᤖᤡᤰ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤂᤧᤵᤛᤢᤶᤒᤧᤀᤠᤱ ᤀᤠᤏᤡᤃᤧ ᤋᤩᤧ᤹ᤀᤡᤃᤧᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤀᤡᤱᤒᤠ ᤁᤢᤔᤡᤱᤅᤡᤴ ᤏᤢ ᤔᤡᤛᤪ ᤗᤠᤈᤣ᤹ᤀᤥ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤕᤡᤃᤧ.

᥇᥆ ᤕᤷᤍᤏ ᤏᤠᤎᤠ᤺ᤶᤒᤡ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤏᤧᤵᤔᤠᤱ ᤜᤠᤱᤜᤠ᤹. ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤧᤴ ᤏᤢ ᤀᤛ᤻ᤋᤠᤖᤥᤋ ᤁᤧᤕᤢᤱᤒᤠ ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤌᤧᤔᤠ ᤌᤧᤔᤠ ᤔᤧᤳᤋᤢᤛᤡᤀᤠᤱ ᤘᤕᤧ. ᤂᤧᤴ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤕᤡᤃᤧ॥

᥇᥇ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤋᤢᤶᤓᤠᤰᤛᤠᤜᤠ᤹ ᤏᤢ ᤀᤠᤏᤡᤃᤧ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤁᤧᤖᤧᤰᤗᤧ ᤀᤠᤏᤡᤃᤧ ᤀᤰᤂᤣ ᤔᤧᤔᤧᤳᤋᤡᤃᤧ. ‘ᤂᤡᤏᤡ᤹ ᤗᤠᤶᤍᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤶᤔᤥ ᤆᤠᤔᤠ ᤁᤢᤈᤠ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤠᤶᤛᤡᤶᤔᤧ᤹. “ᤀᤠᤏᤡᤃᤧᤃ ᤂᤡᤏᤡ᤹ᤀᤣ ᤕᤥ᤺ᤃ᤻ᤒᤠᤍᤡᤃᤧ. ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤏᤡᤃᤧᤏᤢ ᤏᤠᤍᤱ ᤆᤥᤃᤧᤶᤔᤧ᤹॥”’

᥇᥈ “ᤀᤠᤏᤡᤃᤧ ᤂᤡᤏᤡ᤹ᤀᤥ ᤗ᤺ᤶᤔᤏᤠ ᤑᤧᤶᤔᤏᤠ᤺ᤸᤗᤧ ᤕᤠ᤺ᤴᤍᤡᤰ ᤀᤠᤏᤡᤃᤧ ᤜᤡᤶᤔᤥᤗᤠᤶ ᤀᤠᤏᤡᤃᤧ ᤆᤠᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤁᤴ ᤂᤖᤧ᤺ᤱᤅᤡᤴ ᤐᤃᤥ ᤁᤥᤛᤧᤖ ᤕᤠᤱᤅᤠᤛᤡᤃᤧᤀᤠᤱ ᤘᤕᤧ. ᤁᤖ ᤀᤠᤸᤗ ᤀᤥᤔᤧᤳᤋᤧᤶᤔᤧ᤹. ᤁᤴ ᤜᤣᤖᤧᤀᤠᤱ ᤛᤢᤰᤏᤠ᤺ᤶᤒᤠ ᤌᤩᤧ ᤆᤢᤖᤧᤀᤠᤱ ᤘᤠ᤹॥

᥇᥉ ᤀᤠᤏᤡᤃᤧ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤕᤠᤱᤔᤏᤠᤒᤠ ᤁᤴ ᤛᤡᤜᤥ᤹ᤒᤠ ᤛᤢᤰᤘᤠᤜᤠ᤹ ᤁᤢᤛᤱᤅᤣ ᤘᤕᤧ. ᤁᤖ ᤀᤥᤔᤧᤳᤋᤧᤶᤔᤧ᤹. ᤁᤴᤜᤠ᤹ ᤋᤧ᤺ᤰᤂᤧᤒᤣᤀᤠᤱ ᤘᤠ᤹. ᤂᤶᤓᤩᤠᤱ ᤀᤠᤏᤡᤃᤧ ᤁᤴ ᤆᤠᤱᤜᤠ᤹ ᤏᤢ ᤗᤠᤱᤛᤢ᤺ᤵᤜᤠ᤹ᤀᤠᤱ ᤔᤠ᤺ᤱᤄᤠ ᤗᤠᤶ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤁᤢᤍᤪᤧᤰ ᤐᤥ᤺ᤰᤂᤧᤆᤢᤖᤧᤀᤠᤱ ᤘᤠ᤹॥”

᥇᥊ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤈᤠ᤺ᤱ ᤐᤠ᤺ᤴ ᤔᤧᤱᤄᤧᤶᤔᤣ ᤂᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤁᤢᤈᤠᤜᤠ᤹ ᤀᤥᤔᤧᤔᤧᤳᤋᤢ ᤔᤧᤛᤠ᤹ᤖᤢ॥

᥇᥋ ᤜᤧᤰᤁᤩᤠᤱ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ᤏᤢ ᤋᤱᤔᤠᤀᤠᤱ ᤔᤧᤴᤇᤧᤵᤔᤠᤛᤡ ᤏᤠᤍᤱ ᤆᤥᤃᤢ ᤂᤧᤒᤩᤠᤱ ᤂᤧᤱᤜᤠ᤹ᤏᤢ ᤐᤠ᤺ᤴᤍᤱ ᤆᤥᤃᤢᤀᤠᤱ ᤛᤱᤈᤢᤶᤓᤥᤒᤠ ᤗᤠᤶᤗᤥᤒᤠᤜᤠ᤹ᤖᤧᤀᤠᤱ ᤁᤴ ᤐᤠ᤺ᤴᤏᤥ ᤋᤧᤶᤔᤠ ᤔᤠᤱᤜᤧᤰ ᤔᤧᤈᤥᤃᤢ॥

᥇᥌ ᤃᤡᤒᤥᤏᤡᤜᤠ᤹ᤏᤢ ᤐᤠ᤺ᤴᤍᤱ ᤔᤧᤈᤥᤃᤢᤒᤠ ᤛᤢᤶᤕᤠ᤺ᤴ ᤀᤣᤃᤠᤱᤛᤠ ᤂᤧᤱᤜᤠ᤹ᤃ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤠᤛᤡᤖᤧᤳᤇ. ᤜᤧᤰᤁᤩᤠᤱ ᤀᤠᤵᤑᤣᤰ ᤗᤢᤶᤔᤥ ᤁᤧᤕᤢᤱᤒᤠᤛᤡᤖᤧᤳᤇ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ॥

᥇᥍ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤗᤠᤱᤔᤧᤄᤣᤃᤧᤀᤠᤱ ᤛᤢᤶᤕᤠ᤺ᤴᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤔᤧᤃᤧᤖᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤃ ᤃᤡᤒᤥᤏ. ᤁᤐᤡᤖᤠ. ᤒᤣᤖᤥᤋ ᤖ ᤁᤡᤷᤕᤋ-ᤕᤠᤖᤡᤔ ᤏᤧᤛ᤻ᤛᤧ॥

᥇᥎ ᤀᤡᤛᤪᤠᤀᤡᤗᤡᤜᤠ᤹ ᤂᤧᤱᤜᤠ᤹ᤏᤢ ᤔᤧᤴᤎᤰᤋᤧᤴ. ᤌᤣᤀᤠᤱᤓᤧᤸᤗᤧ ᤛᤱᤈᤢᤶᤓᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤧᤱᤜᤠ᤹ᤏᤢ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤜᤧᤰ ᤔᤧᤈᤥᤃᤢᤀᤠᤱ ᤘᤕᤧ॥

ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤏᤧᤎᤡᤰᤔᤠ ᤔᤧᤜᤣ᤺ᤰᤋᤧ॥

᥇᥏ ᤁᤖ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ᤖᤧ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧ ᤂᤧᤱᤜᤠ᤹ᤏᤢ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤜᤧᤰ ᤆᤥᤃᤢᤶᤒᤧᤀᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤂᤧᤱᤜᤠ᤹ ᤛᤢᤔᤠ ᤔᤧᤛᤢᤰᤋᤢᤶᤛᤡᤶᤒᤧᤴ᤹॥

᥈᥆ ᤀᤠᤏᤡ᤹ ᤀᤰᤂᤣᤀᤣ ᤆᤥ᤺ᤰᤔᤠ ᤐᤥᤱ᤹- ᤀᤠᤏᤡ᤹ ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤗᤧᤵᤔᤠᤛᤡ ᤐᤥᤱ᤹. ᤔᤧ᤺ᤴᤏᤣᤓᤃᤪ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤔᤠᤱᤜᤧᤰᤁᤡᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤀᤠᤏᤡ᤹ ᤛᤶᤎᤠᤱ ᤌᤠᤖᤥ॥

᥈᥇ ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤗᤧᤖᤧᤶᤛᤡᤶᤔᤧ᤹॥ ᤁᤖ ᤂᤧᤱᤜᤠ᤹ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤡᤱ ᤁᤧᤃᤥ᤺ᤵᤐᤠ ᤏᤢ ᤆᤫᤠ᤺ᤳ ᤁᤧᤓᤠ᤺ᤵᤐᤠ ᤔᤧᤒᤥ᤺ᤱᤅᤠᤱ ᤔᤧᤘᤠ᤹ᤖ ᤕᤠ᤺ᤴᤍᤧᤶᤛᤡᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤗᤠᤶᤗᤥᤒᤠᤜᤠ᤹ᤖᤧ ᤂᤧᤱᤜᤠ᤹ᤏᤢ ᤔᤧᤈᤥᤃᤢᤒᤠ ᤔᤠᤱᤜᤧᤰ ᤁᤢᤀᤡᤛᤡ᤺ᤰ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤡᤱ ᤁᤧᤜᤱᤒᤠ ᤏᤢ ᤆᤫᤠ᤺ᤳ ᤁᤧᤓᤠ᤺ᤵᤐᤠ ᤔᤧᤒᤥ᤺ᤰᤂᤧ॥

᥈᥈ ᤜᤧᤰᤁᤩᤠᤱ ᤕᤜᤥᤛᤢ᤺ᤸᤗᤧ ᤃᤡᤒᤥᤏᤡᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤛᤧᤰᤂᤠ᤺ᤸᤗᤧ ᤂᤡᤏᤡ᤹ᤃ ᤀᤠᤏᤡᤃᤧ ᤗᤢᤶᤔᤥᤀᤣ ᤁᤧᤕᤢᤱᤒᤠᤏᤡᤱᤖᤧᤳᤇ. ᤁᤖ ᤂᤡᤏᤡ᤹ ᤌᤣᤀᤠᤱ ‘ᤀᤠᤏᤡᤃᤧ ᤛᤠ᤹ᤖᤡᤰ ᤔᤠ᤺ᤱᤄᤠᤒᤠ ᤗᤠᤈᤣ᤹ ᤁᤧᤕᤢᤱᤒᤠᤛᤡᤃᤧᤖᤥ’ ᤑᤠ᤹ᤀᤠᤱ ᤀᤡᤱᤗᤧᤰ ᤁᤧᤒᤠ᤺ᤳᤋᤢᤶ᤹᥅

᥈᥉ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤔᤠᤱᤍᤣ ᤛᤠᤱᤃᤪᤠ ᤁᤧᤎᤩᤧ᤹ᤀᤡᤀᤠᤱ ᤁᤧᤘᤕᤡ᤹॥ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤂᤡᤏᤡ᤹ ᤀᤠᤓᤧᤸᤗᤧᤛᤠᤱ ᤔᤠᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤛᤡᤱ ᤁᤧᤜᤱᤒᤠ ᤏᤢ ᤆᤫᤠ᤺ᤳ ᤁᤧᤓᤠ᤺ᤵᤐᤠ ᤐᤥᤱᤔᤠᤀᤠᤱ ᤘᤠ᤹ᤔᤠ ᤐᤥᤱ᤹॥”

᥈᥊ ᤂᤧᤱᤜᤠ᤹ᤖᤧ ᤕᤜᤥᤛᤢ᤺ᤴ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤐᤡᤖᤢᤒᤠ ᤁᤴ ᤗᤠᤈᤣ᤺ᤴ ᤁᤧᤖᤧᤰ ᤂᤡᤏᤡ᤹ ᤐᤡᤔᤠ ᤏᤢ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤔᤧᤱᤔᤠᤛᤡ ᤀᤡᤱᤈᤠ᤺ᤱ ᤐᤡᤖᤢᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤁᤧᤕᤥ᤺ᤃ᤻ᤒᤠᤜᤠ᤹ ᤀᤠᤏᤡᤃᤧ ᤏᤢᤖᤡᤰᤁᤠᤱ ᤔᤧᤔᤧᤳᤋᤡᤃᤧᤀᤠᤱ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤛᤠ᤹ᤖᤡᤰ ᤁᤡᤛᤡᤃᤧᤀᤠᤱ ᤀᤠᤏᤡᤃᤧ ᤜᤡᤱᤔᤴ ᤛᤧ᤺ᤵᤔᤠᤖᤧ ᤗᤠᤃᤡ ᤀᤰᤂᤣ ᤆᤥᤃᤢᤶᤒᤧᤒᤠᤖᤥ॥

᥈᥋ ᤀᤠᤸᤗ ᤀᤥᤔᤧᤳᤋᤧ᤹. ᤀᤠᤏᤡᤃᤧ ᤂᤧᤏᤧ᤹ ᤁᤧᤜᤢᤰᤁᤥ ᤘᤕᤡᤃᤧ॥ ᤂᤧᤏᤧ᤹ ᤌᤧᤔᤠ ᤆᤥ᤺ᤰᤔᤠ ᤏᤢᤒᤠ ᤏᤢ ᤁᤧᤗᤠ᤹ᤒᤠ ᤆᤥᤰ. ᤂᤧᤴ ᤀᤠᤏᤡᤃᤧᤏᤢ ᤆᤥᤃᤧ᤹॥”

᥈᥌ ᤁᤶᤓᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤴᤇᤧᤖᤢᤛᤡᤴ॥

᥈᥍ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠᤍᤧᤴᤏᤥ ᤂᤢᤏᤧ᤹ᤀᤥ ᤔᤧᤍᤥ᤺ᤴᤍᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤛᤡᤱ ᤁᤧᤃᤥ᤺ᤵᤐᤠ ᤏᤢ ᤆᤫᤠ᤺ᤳ ᤁᤧᤓᤠ᤺ᤵᤐᤠ ᤆᤥᤃᤢᤛᤡ॥ ᤂᤧᤱᤜᤠ᤹ ᤀᤠᤀᤡᤴ ᤌᤠᤖᤡᤰ ᤜᤧᤰᤋᤱᤒᤠᤀᤣ ᤔᤧᤘᤠ᤹ᤖᤥ॥

ᤀᤣᤔᤥᤖᤡᤜᤠ᤹ ᤜᤠᤖᤡᤔᤧᤍᤩᤧ

᥇᥆

ᤕᤜᤥᤛᤢ᤺ᤸᤗᤧ ᤀᤤ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤢᤀᤠᤱ ᤂᤠᤵᤐᤢᤌᤩᤱ ᤆᤥᤃᤢᤸᤗᤧ ᤕᤖᤡᤜᤥᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴ ᤂᤠᤵᤐᤢᤌᤩᤱ ᤆᤥᤃᤢᤒᤠ ᤜᤧᤰᤁᤣᤀᤣ ᤀᤤᤒᤠ ᤜᤠᤱᤅᤡᤴ ᤏᤢ ᤕᤧᤰᤕᤰᤁᤡᤴᤏᤠᤱ ᤂᤠᤵᤐᤢᤌᤩᤱ ᤆᤥᤃᤢ ᤑᤠ᤹ᤀᤠᤱ ᤕᤖᤢᤛᤗᤧᤔᤒᤠ ᤜᤠᤱ ᤀᤍᤥᤏᤡᤛᤣᤍᤣᤁᤖᤧ ᤂᤧᤵᤛᤢ ᤜᤧᤰᤁᤩᤠᤱ ᤃᤡᤒᤥᤏ ᤁᤧᤕᤢᤱᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤏᤠᤍᤱ ᤔᤧᤈᤥᤃᤢᤀᤠᤱ ᤔᤧᤕᤢᤱ ᤁᤧᤗ᤹ᤒᤠ ᤀᤡᤱᤄᤱᤅᤡᤴᤏᤠᤱ ᤂᤧᤵᤛᤢ॥

᥈ ᤂᤢᤏᤧ᤹ ᤏᤢ ᤁᤢᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ. ᤌᤣᤀᤠᤱᤓᤧᤸᤗᤧ ᤃᤡᤒᤥᤏᤧᤴ ᤗᤳᤇᤠ ᤕᤶᤒᤠ ᤕᤧᤰᤕᤰ ᤏᤧᤛ᤻ᤛᤧ. ᤜᤠᤱᤕᤢᤰᤏᤠ ᤕᤧᤰᤕᤰ ᤜᤧᤰᤁᤣ ᤂᤧᤴ ᤀᤤ ᤕᤧᤰᤕᤰᤁᤡᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥᤃᤧ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤢᤰᤁᤧᤃᤢᤒᤠ ᤔᤧᤈᤥᤃᤧ॥

᥉ ᤁᤸᤗᤧᤆᤥᤃᤢᤸᤗᤧ ᤕᤖᤢᤛᤗᤧᤔᤒᤠ ᤜᤠᤱ ᤀᤍᤥᤏᤡᤛᤣᤍᤣᤁᤖᤧ ᤜᤣᤒᤪᤥᤏᤒᤠ ᤜᤠᤱ ᤜᤥᤜᤠᤔ. ᤕᤷᤔᤢᤋᤒᤠ ᤜᤠᤱ ᤐᤡᤖᤠᤔ. ᤗᤠᤁᤡᤛᤒᤠ ᤜᤠᤱ ᤕᤠᤐᤡ ᤏᤢ ᤀᤣᤃ᤻ᤗᤥᤏᤒᤠ ᤜᤠᤱ ᤍᤒᤡᤖᤧᤴ ᤐᤣᤗᤡ ᤑᤠᤰᤋᤢᤛᤡ.

᥊ “ᤂᤡᤏᤡ᤹ ᤀᤠᤱᤃᤠ᤹ᤀᤥ ᤑᤧᤖᤧᤶᤔᤧ᤹ ᤜᤧᤰᤁᤩᤠᤱ ᤃᤡᤒᤥᤏᤧᤴ ᤌᤱᤅᤥ ᤑᤵᤔᤠ ᤀᤠᤓᤠ᤹ᤖᤧ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤕᤜᤥᤛᤢ᤺ᤴ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤏᤠᤍᤱ ᤆᤥᤃᤢᤖᤧᤳᤇ॥”

᥋ ᤂᤧᤒᤩᤠᤱ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤅᤠᤛᤡ ᤜᤠᤱ. ᤀᤡᤃᤪ ᤕᤖᤢᤛᤗᤧᤔ. ᤜᤣᤒᤪᤥᤏ. ᤕᤷᤔᤢᤋ. ᤗᤠᤁᤡᤛ ᤏᤢ ᤀᤣᤃ᤻ᤗᤥᤏᤒᤠ ᤅᤠᤛᤡ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧᤀᤠᤱ ᤃᤡᤒᤥᤏᤖᤧ ᤁᤢᤒᤣᤛᤠᤱ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢᤀᤠᤱ ᤂᤧᤴᤏᤢ ᤌᤱ ᤔᤧᤈᤥᤃᤧ॥

᥌ ᤁᤸᤗᤧᤆᤥᤃᤢᤸᤗᤧ ᤃᤡᤒᤥᤏᤒᤠ ᤔᤏᤠᤜᤠ᤹ᤖᤧ ᤃᤡᤗᤃᤠᤗᤒᤠ ᤛᤠ᤺ᤱᤃᤠᤜᤡᤶᤔᤥ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤕᤜᤥᤛᤢᤀᤥ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ. “ᤀᤠᤏᤡᤃᤧᤀᤥ ᤜᤠᤖᤠ ᤑᤧᤖᤧᤶᤔᤧ᤹ᤀᤠᤱ ᤀᤠᤏᤡᤃᤧ ᤀᤠᤛᤧ᤺ᤵᤋᤧ᤹. ᤜᤧᤰᤁᤩᤠᤱ ᤀᤠᤓᤠ᤹ᤖᤧ᤹॥ ᤂᤡᤏᤡ᤹ ᤕᤥ᤺ᤃ᤻ᤒᤠᤜᤠ᤹ ᤗᤠᤵᤀᤠᤶᤓᤣᤛᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤜᤠᤱᤜᤠ᤹ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤔᤧᤈᤢᤵᤛᤧᤀᤠᤱ ᤔᤧᤘᤠ᤹॥”

᥍ ᤁᤸᤗᤧᤆᤥᤃᤢᤸᤗᤧ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤏᤢ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱᤜᤠ᤹ ᤕᤠᤱᤛᤡᤱᤅᤠᤱ ᤃᤡᤗᤃᤠᤗᤗᤠᤶ ᤕᤜᤥᤛᤢ᤺ᤴ ᤐᤣ॥

᥎ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤂᤧᤏᤧ᤹ ᤂᤧᤱᤜᤠ᤹ᤏᤢ ᤔᤧᤃᤡᤛᤧᤴᤏᤧ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱᤅᤠᤱ ᤔᤧᤘᤠ᤹॥ ᤂᤧᤏᤧ᤹ ᤁᤧᤍᤃᤡ ᤂᤧᤱᤜᤠ᤹ ᤗᤳᤇᤠᤀᤠᤱ ᤋᤠᤱᤔᤠ ᤔᤧᤴᤇᤢᤰᤏᤧᤴ॥”

᥏ ᤕᤜᤥᤛᤢ᤺ᤴ ᤛᤧᤴᤍᤡᤰ ᤏᤠᤶᤍᤠ᤺ᤳᤍᤠ᤺ᤳ ᤃᤡᤗᤃᤠᤗᤗᤠᤶ ᤗᤠᤱᤄᤣᤃᤧ ᤐᤣᤀᤠᤱ ᤌᤡᤰᤗᤧᤱᤔᤧᤸᤗᤧ ᤀᤣᤔᤥᤖᤡᤜᤠ᤹ ᤆᤡᤑᤳ ᤑᤳᤋᤢᤛᤡ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤱᤜᤠ᤹ ᤔᤧᤏᤠᤰᤋᤧ ᤔᤧᤒᤣᤖ ᤕᤠ᤺ᤴᤍᤢᤛᤡ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤃᤡᤒᤥᤏᤀᤥ ᤌᤩ᤺ᤱ ᤔᤧᤏᤠ᤺ᤴᤍᤢᤛᤡᤀᤠᤱ ᤜᤠᤖᤡᤔᤧᤈᤠ᤺ᤳᤋᤢᤛᤡ. ᤂᤧᤒᤩᤠᤱ ᤒᤣᤌ-ᤜᤥᤖᤥᤏᤒᤠ ᤌᤠᤱᤔᤠᤱᤒᤠ ᤗᤠᤶᤔᤥ ᤔᤧᤏᤠ᤺ᤳᤋᤢᤛᤡᤀᤠᤱ ᤀᤠᤈᤣᤁᤠ ᤏᤢ ᤔᤰᤁᤣᤍᤠ ᤌᤠᤖᤡᤰ ᤔᤧᤛᤩᤧᤖᤢᤛᤡᤖ ᤔᤧᤍᤣ᤹ᤖᤢᤛᤡ॥

᥇᥇ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤂᤧᤱᤜᤠ᤹ ᤒᤣᤌ-ᤜᤥᤖᤥᤏᤗᤠᤶ ᤀᤠᤈᤣᤁᤠ ᤌᤠᤖᤡᤰᤁᤣ ᤛᤱᤔᤠᤱᤒᤥ ᤔᤧᤄᤧᤳᤇᤡᤱᤗ ᤔᤧᤒᤳᤇᤧᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤶᤒ᤻ᤕᤶᤒᤠ ᤑ᤺ᤴᤜᤠ᤹ ᤌᤠᤛᤢ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠᤏᤢ᤺ᤸᤗᤧ ᤕᤖᤡᤰ ᤑ᤺ᤴᤏᤡᤸᤗᤧ ᤌᤃᤢ ᤛᤧᤖᤢᤛᤡᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤣᤔᤥᤖᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡᤸᤗᤧ ᤕᤠ᤺ᤶᤔᤠ ᤕᤜᤥᤛᤢ᤺ᤴ ᤕᤜᤘᤣ ᤍᤠᤱᤒᤧᤴᤏᤢ ᤐᤠᤖᤧ॥ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤰᤂᤣ ᤐᤠ᤺ᤳᤋᤢᤖᤥ.

“ᤏᤠᤶᤔᤣ. ᤂᤧᤏᤧ᤹ ᤃᤡᤒᤥᤏᤖᤧ ᤁᤢᤛᤶᤎᤠᤱ.

ᤜᤧᤰᤁᤩᤠᤱ ᤗᤠᤒᤠᤀᤣ. ᤂᤧᤏᤧ᤹ᤃ

ᤀᤕᤩᤠᤗᤥᤏᤒᤠ ᤏᤧᤏᤧᤒᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤐᤳᤇᤧ᤹ᤀᤥ॥”

᥇᥉ ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤡᤱᤔᤡᤜᤠ᤹ᤀᤥ ᤁᤢᤗᤣᤰᤘᤠ ᤔᤧᤴᤏᤢ᤺ᤰᤁᤣ ᤌᤠᤖᤡᤰ ᤏᤠᤶᤔᤡᤴ ᤏᤢ ᤗᤠᤒᤧᤴ ᤑᤴᤏᤧᤛᤡ॥ ᤁᤴ ᤐᤠ᤺ᤴᤏᤡᤴ ᤕᤠᤛᤠᤖᤖᤧ ᤁᤢᤛᤠᤵᤐᤴᤏᤥᤀᤠᤱ ᤛᤠᤵᤋᤧᤀᤠᤱ ᤐᤳ॥

ᤏᤠᤶᤔᤡᤴ ᤋᤠᤱᤛᤠᤱᤒᤧᤸᤗᤧ ᤁᤢᤗᤢᤶᤔᤥ ᤐᤳᤇᤧᤃᤖᤧ. ᤜᤧᤰᤁᤩᤠᤱ ᤏᤠᤶᤎᤠᤎᤠ ᤌᤠᤖᤡᤰᤁᤣ ᤏᤠᤶᤎᤠᤔᤠ ᤛᤢᤛᤧ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠ ᤐᤠ᤺ᤴ ᤂᤧᤶᤔᤠ ᤜᤣ᤺ᤰᤋᤢᤀᤠᤱᤎᤥ ᤁᤶᤓᤗ᤹ᤖᤡᤰ ᤀᤠᤓᤧᤸᤗᤧᤀᤠᤱ ᤏᤠᤶᤎᤠᤔᤠ ᤛᤢᤛᤧᤒᤠ ᤕᤧᤴ ᤜᤥ᤺ᤵᤋᤧ॥ ᤛᤧᤰᤂᤠᤛᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤧᤴ ᤋᤧᤴᤎᤱ ᤆᤥᤃᤧ॥

᥇᥋ ᤂᤧᤒᤩᤠᤱ ᤕᤜᤥᤛᤢ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤃᤡᤗᤃᤠᤗᤒᤠ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤔᤧᤏᤢ᤺ᤰᤂᤧᤖᤥ॥

ᤕᤜᤥᤛᤢ᤺ᤸᤗᤧ ᤅᤠᤛᤡ ᤀᤣᤔᤥᤖᤡ ᤜᤠᤱᤜᤠ᤹ ᤋᤧᤶᤛᤢᤛᤡ

᥇᥌ ᤀᤠᤸᤗ ᤂᤧᤴ ᤅᤠᤛᤡ ᤀᤣᤔᤥᤖᤡ ᤜᤠᤱᤜᤠ᤹ ᤔᤧᤄᤧᤳᤇᤡᤱᤅᤠᤱ ᤔᤰᤁᤣᤍᤠ ᤑᤢᤰᤁᤥᤀᤥ ᤔᤧᤈᤡᤱᤛᤡᤱᤅᤠᤱ ᤔᤧᤕᤢᤅᤧ॥

᥇᥍ ᤔᤰᤁᤣᤍᤠᤒᤠ ᤑᤢᤰᤁᤥᤀᤥ ᤁᤧᤈᤡᤱᤛᤡᤱᤒᤠ ᤂᤧᤴ ᤅᤠᤛᤡᤀᤣ ᤜᤠᤱᤜᤠ᤹ ᤔᤧᤕᤠᤱᤄᤢᤛᤡ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤕᤜᤥᤛᤢᤀᤥ ᤁᤧᤖᤧ॥

᥇᥎ ᤕᤜᤥᤛᤢ᤺ᤸᤗᤧ ᤔᤧᤳᤋᤢᤛᤡ. “ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤁᤧᤱᤄᤠᤶᤔᤧ᤹ᤀᤠᤱ ᤂᤧᤴ ᤑᤢᤰᤁᤥ᤺ᤸᤗᤧ ᤁᤢᤜᤱᤅᤥ ᤏᤧᤛ᤻ᤛᤧᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤥᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ ᤏᤡ᤺ᤳᤋᤠᤱ ᤕᤧᤵᤛᤧᤶᤛᤡᤶᤔᤧ᤹॥

᥇᥏ ᤁᤖ ᤂᤡᤏᤡ᤹ ᤆᤠᤜᤡ᤺ᤴ ᤂᤧᤱᤜᤠ᤹ ᤔᤧᤜᤠᤱᤄᤧᤶᤛᤡᤶᤔᤡᤴᤏᤧ᤹. ᤂᤡᤏᤡ᤹ ᤏᤡᤱᤔᤡᤜᤠ᤹ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ ᤏᤠ᤺ᤳᤋᤧᤶᤛᤡᤶᤔᤧ᤹. ᤂᤢᤴᤇᤡ᤹ ᤀᤣᤃᤠᤱᤗᤠᤶᤒᤠ ᤂᤧᤱᤜᤠ᤹ ᤑᤳᤋᤧᤶᤛᤡᤶᤔᤧ᤹॥ ᤂᤢᤴᤇᤡ᤹ ᤕᤧᤰᤕᤰᤁᤥ ᤗᤠ᤺ᤵᤔᤠ ᤂᤧᤱᤜᤠ᤹ ᤔᤧᤓᤠ᤺ᤰᤋᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤢᤰᤁᤥ ᤂᤧᤱᤜᤠ᤹ ᤌᤠᤛᤢᤛᤡᤀᤠᤱ ᤘᤠ᤹॥”

᥈᥆ ᤀᤠᤸᤗ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤈᤩᤧᤵᤋᤢᤛᤡᤀᤠᤱ ᤔᤧᤔᤧᤰᤂᤢᤛᤡ. ᤜᤧᤰᤁᤩᤠᤱ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤗᤢᤱᤎᤠᤰᤁᤡᤸᤗᤧ ᤁᤒᤢᤒᤠ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤔᤧᤗᤠᤛᤧ.

᥈᥇ ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤔᤰᤁᤣᤍᤠᤒᤠ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤕᤜᤥᤛᤢᤀᤥ ᤌᤣᤀᤠᤱ ᤔᤧᤸᤗ᤹ᤀᤣ ᤔᤧᤏᤢ᤺ᤰᤂᤧ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤠ᤺ᤵᤔᤠ ᤜᤠ᤺ᤳᤋᤠᤱ ᤔᤧᤀᤠ᤺ᤴᤇᤡᤱᤅᤡᤴ॥

᥈᥈ ᤕᤜᤥᤛᤢ᤺ᤸᤗᤧ ᤔᤧᤳᤋᤢᤛᤡ. “ᤑᤢᤰᤁᤥ᤺ᤸᤗᤧ ᤁᤢᤜᤱᤅᤡᤴ ᤜᤴᤍᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤅᤠᤛᤡ ᤜᤠᤱᤜᤠ᤹ ᤑᤢᤰᤁᤥᤀᤥᤗᤠᤶ ᤗ᤺ᤳᤋᤧᤶᤛᤡᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤋᤠᤖᤧᤶᤛᤡᤶᤔᤧ᤹॥”

᥈᥉ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤕᤖᤢᤛᤗᤧᤔᤒᤠ ᤜᤠᤱ. ᤜᤣᤒᤪᤥᤏᤒᤠ ᤜᤠᤱ. ᤕᤷᤔᤢᤋᤒᤠ ᤜᤠᤱ. ᤗᤠᤁᤡᤛᤒᤠ ᤜᤠᤱ ᤏᤢ ᤀᤣᤃ᤻ᤗᤥᤏᤒᤠ ᤜᤠᤱ ᤁᤴ ᤅᤠᤛᤡ ᤜᤠᤱᤜᤠ᤹ ᤑᤢᤰᤁᤥᤀᤥᤗᤠᤶ ᤔᤧᤗ᤺ᤳᤋᤢᤛᤡᤀᤠᤱ ᤔᤧᤍᤠᤖᤢᤛᤡ॥

᥈᥊ ᤂᤧᤱᤜᤠ᤹ᤖᤧ ᤂᤧᤴ ᤜᤠᤱᤜᤠ᤹ ᤕᤜᤥᤛᤢᤀᤥ ᤔᤧᤍᤠᤖᤢᤛᤡᤀᤠᤱ ᤀᤣᤃᤠᤱ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤂᤢᤴᤇᤡ᤹ᤏᤢ ᤁᤧᤍᤠᤒᤠ ᤌᤱᤅᤥᤒᤠ ᤌᤰᤔᤥᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤁᤳᤏᤠ ᤑᤧᤖᤧᤶᤔᤧ᤹ᤀᤠᤱ ᤂᤡᤏᤡ᤹ ᤗᤠᤱᤅᤡᤸᤗᤧ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤥ᤹ᤔᤥ ᤋᤥ᤹ᤖᤧᤶᤛᤡᤶᤔᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤓᤧᤖᤧᤀᤠᤱ ᤗᤠᤱᤅᤡᤸᤗᤧ ᤂᤧᤴᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤥ᤹ᤔᤥ ᤔᤧᤍᤥ᤹ᤖᤢᤛᤡ॥

᥈᥋ ᤕᤜᤥᤛᤢ᤺ᤸᤗᤧ ᤌᤰᤔᤥᤒᤠᤜᤠ᤹ ᤔᤧᤳᤋᤢᤛᤡ. “ᤔᤧᤃᤡᤛᤧᤶᤛᤡᤴᤏᤧ᤹. ᤂᤡᤏᤡ᤹ ᤏᤡᤱᤛᤠᤱ ᤔᤧᤒᤢᤃᤧᤶᤔᤡᤴᤏᤧ᤹॥ ᤀᤠ᤺ᤴᤏᤠᤛᤡᤶᤔᤧ᤹ᤀᤠᤱ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤌᤱ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤂᤡᤏᤡ᤹ ᤏᤡᤱᤔᤡᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤀᤣ ᤔᤧᤳᤋᤢᤛᤡ᤹॥”

᥈᥌ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤌᤃᤢ ᤛᤧᤖᤢᤛᤡ. ᤜᤧᤰᤁᤩᤠᤱ ᤅᤠᤛᤡ ᤛᤡᤱᤒᤢᤱᤅᤥ ᤂᤧᤱᤜᤠ᤹ ᤑᤥ᤺ᤴᤍᤢᤛᤡ. ᤂᤶᤓᤩᤠᤱ ᤂᤧᤱᤜᤠ᤹ ᤕᤢ᤺ᤴᤇᤡᤰ ᤌᤠᤖᤡᤰᤁᤣ ᤛᤡᤱᤒᤢᤱᤅᤥ ᤋᤧᤸᤗᤧᤶ ᤔᤧᤓᤥ᤺ᤴᤇᤡᤱᤅᤠᤱ ᤔᤧᤒᤳᤇᤧ॥

᥈᥍ ᤏᤠᤶᤎᤩᤧᤒᤠ ᤕᤧᤶᤔᤥ ᤕᤜᤥᤛᤢ᤺ᤸᤗᤧ ᤔᤢᤖᤠ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤛᤡᤱᤒᤢᤱᤅᤥᤏᤢ ᤔᤧᤎᤠᤛᤢᤛᤡᤀᤠᤱ ᤂᤧᤱᤜᤠ᤹ ᤔᤧᤈᤡᤱᤛᤡᤱᤒᤠ ᤜᤠᤒᤠ ᤂᤧᤴ ᤑᤢᤰᤁᤥᤀᤥ ᤗᤠᤵᤔᤧᤍᤣᤛᤢᤛᤡ. ᤜᤧᤰᤁᤩᤠᤱ ᤑᤢᤰᤁᤥ᤺ᤸᤗᤧ ᤁᤢᤜᤱᤅᤥ ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤔᤧᤏᤧᤛ᤻ᤛᤢ. ᤂᤧᤴ ᤗᤢᤱᤜᤠ᤹ ᤀᤠᤀᤡᤴ ᤌᤠᤖᤡᤰ ᤜᤠᤒᤠ ᤏᤧᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤥ ᤗᤧᤵᤔᤠᤱᤒᤠ ᤕᤧᤰᤕᤰᤜᤠ᤹ ᤔᤧᤔᤧᤰᤂᤢ

᥈᥎ ᤜᤧᤰᤁᤩᤠᤱ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤥᤛᤢ᤺ᤸᤗᤧ ᤔᤰᤁᤣᤍᤠ᤺ᤴ ᤜᤢᤰᤁᤠᤵ ᤆᤥᤃᤢ. ᤂᤧᤒᤩᤠᤱ ᤂᤧᤴ ᤗᤠᤈᤣ᤺ᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴᤏᤠᤱ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤧᤖᤢ॥ ᤂᤢᤏᤧ᤹ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤰᤂᤢᤛᤡ. ᤂᤢᤏᤧ᤹ ᤁᤢᤜᤡᤱᤘᤧᤳ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤗᤧᤖᤢᤛᤡᤴ॥ ᤂᤢᤏᤧ᤹ ᤕᤖᤡᤜᤥᤒᤠ ᤜᤠᤱᤅᤡᤴ ᤔᤧᤳᤋᤢᤒᤠ ᤜᤧᤰᤁᤣᤀᤣ ᤔᤰᤁᤣᤍᤠᤒᤠ ᤜᤠᤱᤅᤡᤴᤏᤠᤱ ᤔᤧᤳᤋᤢᤖᤥ॥

᥈᥏ ᤂᤧᤴ ᤀᤣᤃᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤔᤰᤁᤣᤍᤠᤗᤠᤶ ᤗᤡᤒ᤻ᤏᤠ ᤐᤣᤀᤠᤱ ᤂᤧᤴ ᤌᤱᤅᤥ ᤑᤳᤋᤢ॥

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴ ᤀᤡᤛᤪᤠᤀᤡᤗᤡᤜᤠ᤹ ᤜᤢᤰᤛᤢᤵᤋᤢᤛᤡ. ᤜᤧᤰᤁᤩᤠᤱ ᤂᤧᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤧᤖᤢᤛᤡ॥ ᤂᤢᤏᤧ᤹ ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤁᤢᤜᤡᤱᤘᤧᤳ ᤔᤧᤗᤧᤖᤢᤛᤡᤴ॥ ᤕᤖᤡᤜᤥᤒᤠ ᤜᤠᤱᤅᤡᤴ ᤂᤢᤏᤧ᤹ ᤀᤠᤰᤂᤣ ᤔᤧᤳᤋᤢᤀᤠᤱ ᤘᤕᤧ ᤂᤧᤵᤔᤥᤒᤠ ᤜᤠᤱᤅᤡᤴᤏᤠᤱ ᤂᤢᤏᤧ᤹ ᤜᤧᤰᤁᤣᤀᤣ ᤔᤧᤳᤋᤢ॥

᥉᥇ ᤂᤧᤒᤩᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤗᤡᤒ᤻ᤏᤠᤗᤠᤶ ᤗᤠᤁᤡᤛᤀᤥ ᤐᤣ. ᤜᤧᤰᤁᤩᤠᤱ ᤁᤡᤷᤃᤵ ᤁᤒᤢᤀᤠᤱ ᤂᤧᤴ ᤌᤱᤅᤥ ᤑᤳᤋᤢ॥

᥉᥈ ᤕᤜᤘᤣ ᤍᤠᤱᤒᤧᤸᤗᤧ ᤗᤠᤁᤡᤛ ᤕᤧᤰᤕᤰᤁᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢ. ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤂᤢᤴᤇᤡ᤹ ᤂᤧᤴ ᤜᤢᤰᤁᤠᤵ ᤔᤧᤈᤥᤃᤢ. ᤂᤶᤓᤩᤠᤱ ᤂᤧᤴ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ ᤋᤠᤓᤣ᤺ᤸᤗᤧ ᤔᤧᤰᤂᤢᤛᤡᤀᤠᤱ ᤗᤡᤒ᤻ᤏᤠᤀᤥ ᤆᤥᤃᤢᤒᤠ ᤁᤢᤀᤡᤛᤡ᤺ᤰᤁᤣ ᤔᤧᤳᤋᤢᤛᤡ॥

᥉᥉ ᤜᤠᤒᤠ ᤂᤧᤴ ᤕᤧᤶᤔᤥ ᤃᤣᤈᤣᤖᤒᤠ ᤜᤥᤖᤠᤔ ᤜᤠᤱᤅᤡᤴ ᤗᤠᤁᤡᤛᤖᤧ ᤁᤢᤓᤠ᤹ᤛᤧ ᤋᤩᤧ॥ ᤁᤖ ᤕᤜᤥᤛᤢ᤺ᤸᤗᤧ ᤀᤠᤳᤋᤡᤴᤜᤠ᤹ᤀᤠᤱ ᤁᤢᤜᤡᤱᤘᤧᤳ ᤔᤧᤸᤗᤧᤳᤇᤡᤱᤅᤣ ᤂᤧᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤏᤠ᤺ᤴᤍᤢᤛᤡ॥

᥉᥊ ᤂᤧᤴ ᤀᤣᤃᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤗᤠᤁᤡᤛᤗᤠᤶ ᤀᤣᤃ᤻ᤗᤥᤏᤀᤥ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤁᤡᤷᤃᤵ ᤔᤧᤃᤒᤢᤀᤠᤱ ᤌᤱᤅᤥ ᤔᤧᤓᤳᤋᤢ॥

᥉᥋ ᤂᤧᤸᤗᤧ ᤕᤠ᤺ᤴᤍᤡᤰ ᤂᤢᤏᤧ᤹ ᤂᤧᤴ ᤜᤢᤰᤁᤠᤵ ᤆᤥᤃᤢᤀᤠᤱ ᤋᤠᤓᤣ᤺ᤸᤗᤧ ᤔᤧᤰᤂᤢ॥ ᤂᤧᤱᤜᤠ᤹ᤖᤧ ᤗᤠᤁᤡᤛ ᤕᤧᤰᤕᤰᤁᤡᤴ ᤁᤢᤀᤡᤛᤡ᤺ᤰ ᤂᤧᤵᤔᤥᤒᤠ ᤁᤧᤖᤧᤰ ᤋᤠᤓᤣ᤺ᤸᤗᤧ ᤔᤧᤔᤧᤰᤂᤢᤛᤡ॥

᥉᥌ ᤂᤧᤒᤩᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤀᤣᤃ᤻ᤗᤥᤏᤗᤠᤶ ᤌᤥ ᤌᤥ᤺ᤰᤛᤡᤱᤅᤠᤱ ᤜᤣᤒᤪᤥᤏᤀᤥ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤡᤴ ᤌᤱᤅᤥ ᤔᤧᤓᤳᤋᤢ॥

᥉᥍ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤡᤴ ᤌᤱᤅᤥ ᤔᤧᤓᤳᤋᤢ. ᤜᤧᤰᤁᤩᤠᤱ ᤂᤧᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴ ᤂᤧᤒᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤐᤠᤱᤓᤣ᤹ᤜᤠ᤹ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤔᤧᤰᤂᤢᤛᤡ॥ ᤂᤧᤱᤜᤠ᤹ᤖᤧ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤸᤗᤧᤖᤢᤛᤡᤴ॥ ᤀᤣᤃ᤻ᤗᤥᤏᤀᤥ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ᤖᤧ ᤂᤧᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤘᤖᤧᤱᤗᤧᤱ ᤔᤧᤔᤧᤰᤂᤢᤛᤡ॥

᥉᥎ ᤂᤧᤒᤩᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤏᤢ᤺ᤰᤂᤧᤀᤠᤱ ᤍᤒᤡᤖ ᤗᤧᤵᤔᤠᤱ ᤐᤣ. ᤜᤧᤰᤁᤩᤠᤱ ᤂᤧᤴ ᤌᤱᤅᤥ ᤑᤳᤋᤢ॥

᥉᥏ ᤂᤧᤱᤜᤠ᤹ᤖᤧ ᤂᤧᤴ. ᤂᤧᤵᤔᤥᤒᤠ ᤜᤠᤱᤅᤡᤴ ᤏᤢ ᤂᤧᤸᤗᤧ ᤁᤧᤖᤧᤰ ᤁᤢᤒᤠᤱᤓᤣ᤹ᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤗᤧ᤺ᤰᤂᤢᤛᤡ॥ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤢᤔᤪᤧᤰ ᤔᤧᤔᤧᤰᤂᤢᤛᤡ॥ ᤂᤧᤱᤜᤠ᤹ᤖᤧ ᤀᤠᤳᤋᤡᤴᤜᤠ᤹ᤀᤠᤱ ᤁᤢᤜᤡᤱᤘᤧᤳ ᤔᤧᤸᤗᤧᤖᤢᤛᤡᤴ॥ ᤂᤧᤱᤜᤠ᤹ᤖᤧ ᤜᤣᤒᤪᤥᤏ ᤏᤢ ᤗᤡᤒ᤻ᤏᤠ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤜᤠᤱᤅᤡᤴ ᤔᤧᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤍᤒᤡᤖ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤴᤏᤠᤱ ᤔᤧᤔᤧᤳᤋᤢ॥

᥊᥆ ᤁᤶᤓᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤁᤧᤖᤧᤰ ᤗᤠᤈᤣ᤹. ᤀᤡᤃᤪ ᤁᤥ᤺ᤰᤔᤠ ᤑᤠᤱᤈᤱᤒᤠ ᤋᤧ᤺ᤱᤃᤵ. ᤏᤣᤃᤣᤘ ᤔᤧᤵᤔᤏᤠᤒᤠ ᤕᤥ ᤗᤧᤵᤔᤠᤱᤒᤠ ᤗᤠᤈᤣ᤹. ᤋᤧᤶᤒᤣ ᤏᤢ ᤌᤧᤃᤢ ᤔᤠᤱᤘᤠ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤜᤠᤱᤜᤠ᤹ᤀᤠᤱ ᤏᤠ᤺ᤴᤍᤢᤛᤡ॥ ᤂᤢᤏᤧ᤹ ᤀᤠᤳᤋᤡᤴᤜᤠ᤹ᤀᤠᤱ ᤁᤢᤜᤡᤱᤘᤧᤳ ᤔᤧᤗᤧᤖᤢᤛᤡᤴ॥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤛᤰᤔᤠ ᤁᤧᤛᤥ᤺ᤴᤇᤡᤱᤒᤠ ᤁᤧᤘᤠ᤹ᤘᤠ᤹ᤒᤠ ᤁᤧᤖᤧᤰ ᤂᤢᤏᤧ᤹ ᤔᤧᤰᤂᤢᤛᤡ॥

᥊᥇ ᤕᤜᤥᤛᤢ᤺ᤸᤗᤧ ᤁᤠᤍᤣᤛ-ᤒᤷᤏᤣᤗᤠᤶ ᤃᤠᤈᤠ ᤌᤠᤖᤡᤰ ᤏᤢ ᤃᤥᤛᤣᤏᤗᤠᤶ ᤃᤡᤒᤥᤏ ᤌᤠᤖᤡᤰᤐᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ ᤏᤠ᤺ᤴᤍᤢᤛᤡ॥

᥊᥈ ᤁᤴ ᤁᤧᤖᤧᤰ ᤜᤠᤱᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤕᤜᤥᤛᤢ᤺ᤸᤗᤧ ᤌᤡᤰᤗᤧᤱᤗᤧ ᤏᤠ᤺ᤴᤍᤢᤍᤣ᤹ᤖᤢᤛᤡ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤌᤱ ᤌᤰᤋᤧ॥

᥊᥉ ᤂᤧᤴ ᤀᤣᤃᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤃᤡᤗᤃᤠᤗᤒᤠ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤏᤢ᤺ᤰᤂᤧᤍᤩᤧᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤌᤥ ᤗᤧᤵᤔᤠᤱᤒᤠ ᤌᤰᤛᤢᤒᤠᤜᤠ᤹ ᤔᤧᤏᤠ᤺ᤴᤍᤢᤛᤡ

᥇᥇

ᤜᤠᤛᤥᤖᤒᤠ ᤜᤠᤱ ᤕᤠᤒᤡᤏᤖᤧ ᤁᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤔᤠᤍᤥᤏᤒᤠ ᤜᤠᤱ ᤕᤥᤒᤠᤒ. ᤛᤡᤔᤪᤥᤏᤒᤠ ᤜᤠᤱ. ᤀᤇ᤻ᤕᤠᤐᤒᤠ ᤜᤠᤱ.

᥈ ᤌᤠᤱᤃᤧᤳ ᤗᤧᤵᤔᤠᤱ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤜᤠᤱᤜᤠ᤹ ᤏᤢ ᤁᤡᤴᤏᤣᤖᤣᤋ ᤕᤥ ᤗᤧᤵᤔᤠᤱᤒᤠ ᤀᤖᤠᤒᤠᤒᤠ ᤏᤢ ᤋᤧᤶᤒᤣᤒᤠ ᤜᤧᤰᤁᤩᤠᤱ ᤏᤠᤶᤎᤠ ᤗᤧᤵᤔᤠᤱ ᤍᤥᤖ ᤌᤧᤃᤢ ᤔᤠᤱᤘᤠᤒᤠ ᤜᤠᤱᤜᤠ᤹.

᥉ ᤏᤠᤱᤃᤧᤴ ᤏᤢ ᤏᤠᤶᤎᤠ ᤏᤧᤵᤔᤠᤱ ᤐᤡᤛᤠᤱ ᤁᤧᤕᤢᤱᤒᤠ ᤁᤏᤠᤏᤡ. ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤒᤠ ᤀᤣᤔᤥᤖᤡ. ᤜᤡᤳᤋᤡ. ᤐᤖᤡᤈ᤻ᤈᤡᤜᤠ᤹. ᤕᤒᤢᤛᤡᤜᤠ᤹ ᤏᤢ ᤔᤡᤛ᤻ᤐᤠ ᤗᤠᤈᤣ᤹ᤒᤠ ᤜᤣᤷᤔᤥᤏ ᤁᤥ᤺ᤰᤔᤠ ᤛᤡᤃᤠᤱ ᤁᤧᤕᤢᤱᤒᤠ ᤜᤡᤒ᤻ᤒᤡᤜᤠ᤹ ᤀᤡᤱᤄᤱ ᤜᤠᤰᤋᤢᤛᤡ॥

᥊ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤛᤥᤖᤡᤰ. ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤕᤠᤖᤡᤰᤁᤣ ᤕᤖᤡᤰ ᤀᤴᤜᤠ᤹ ᤜᤧᤰᤁᤩᤠᤱ ᤀᤴᤗᤠᤎᤠᤜᤠ᤹ᤏᤢ ᤛᤥᤛᤥᤖᤡᤰ ᤆᤡᤜᤢ᤹ ᤆᤡᤜᤢ᤹ ᤔᤧᤗ᤺ᤴᤍᤧ ᤔᤧᤕᤧ॥

᥋ ᤁᤴ ᤁᤧᤖᤧᤰ ᤜᤠᤱᤜᤠ᤹ ᤔᤧᤈᤢᤵᤛᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤕᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤣᤖᤥᤔ ᤔᤧᤵᤔᤏᤠᤒᤠ ᤘᤖᤰ ᤏᤡ᤺ᤳᤋᤠᤱ ᤛᤥᤖᤡᤰ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤂᤧᤱᤜᤠ᤹ᤏᤢ ᤔᤧᤃᤡᤛᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰ ᤜᤠᤒᤠ ᤁᤴ ᤕᤧᤶᤔᤥ ᤂᤧᤱᤜᤠ᤹ ᤁᤧᤖᤧᤰ ᤛᤧᤖᤢᤱᤛᤡᤱᤅᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤜᤢᤰᤛᤢᤵᤋᤢᤱᤛᤡᤱ᤹॥ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤛᤠᤘᤣᤳᤜᤠ᤹ ᤆᤩᤧᤵᤋᤧ ᤐᤡᤖᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠᤎᤠᤜᤠ᤹ ᤔᤡᤎᤡᤰᤂᤧ ᤐᤡᤖᤧᤛᤧ᤹॥”

᥍ ᤂᤧᤒᤩᤠᤱ ᤕᤜᤥᤛᤢ᤺ᤴ ᤁᤧᤖᤧᤰ ᤌᤰᤗᤡᤜᤠᤱᤜᤠ᤹ᤏᤢ ᤛᤥᤖᤡᤰ ᤔᤣᤖᤥᤔ ᤔᤧᤵᤔᤏᤠᤒᤠ ᤘᤖᤰᤁᤥ ᤆᤄᤵ ᤁᤧᤖᤧᤀᤠᤱ ᤂᤧᤱᤜᤠ᤹ᤏᤢ ᤌᤰᤔᤠ ᤜᤣ᤺ᤰᤋᤧ॥

᥎ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤂᤧᤱᤜᤠ᤹ ᤌᤠᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤶᤒᤠ ᤛᤡᤍᤥᤏ ᤌᤠᤖᤡᤰ ᤏᤢ ᤔᤡᤛᤪᤐᤥᤋ-ᤔᤤᤔ ᤌᤠᤖᤡᤰ. ᤂᤧᤒᤩᤠᤱ ᤏᤠᤱᤃᤧᤴ ᤐᤡᤛᤠᤱ ᤔᤡᤛ᤻ᤐᤠᤒᤠ ᤏᤧᤏᤧᤒᤠᤍᤧᤴ ᤌᤠᤖᤡᤰ ᤔᤧᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤳᤇᤠᤀᤠᤱ ᤁᤢᤜᤡᤱᤘᤧᤳ ᤔᤧᤸᤗᤧᤳᤇᤡᤱᤅᤣ ᤂᤧᤱᤜᤠ᤹ ᤔᤧᤛᤧᤖᤢᤛᤡ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤛᤧᤖᤢᤛᤡ॥ ᤂᤢᤏᤧ᤹ ᤂᤧᤅᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤛᤠᤘᤣᤳᤜᤠ᤹ ᤆᤩᤧᤵᤋᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠᤎᤠᤜᤠ᤹ ᤔᤡᤎᤡᤰᤂᤢᤍᤣᤛᤢ ᤐᤡᤖᤢᤛᤡ॥

᥇᥆ ᤂᤧᤴ ᤕᤧᤶᤔᤥ ᤕᤜᤥᤛᤢ᤺ᤸᤗᤧ ᤜᤠᤛᤥᤖ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤢ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤜᤠᤱᤅᤡᤴ ᤋᤠᤓᤣ᤺ᤸᤗᤧ ᤆᤩᤧᤵᤋᤢ. ᤌᤣᤀᤠᤱᤓᤧᤸᤗᤧ ᤋᤃᤡ ᤜᤠᤛᤥᤖᤧᤴ ᤂᤧᤴ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤀᤥ ᤗᤠᤶᤗᤥᤒᤠ ᤏᤧᤛ᤻ᤛᤧ॥

᥇᥇ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤋᤠᤓᤣ᤺ᤸᤗᤧ ᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤧᤵᤔᤥ ᤛᤰᤔᤠ ᤁᤧᤛᤥ᤺ᤴᤇᤡᤱᤒᤠ ᤗᤳᤇᤠᤀᤠᤱ ᤔᤧᤸᤗᤧᤳᤇᤡᤱᤅᤣ ᤘᤖᤧᤱᤗᤧᤱ ᤔᤧᤔᤧᤰᤂᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤛᤥᤖᤀᤥ ᤔᤡ ᤕᤠᤰᤋᤢ॥

᥇᥈ ᤂᤧᤴ ᤜᤠᤱᤕᤢᤰᤏᤠ ᤕᤧᤰᤕᤰᤜᤠ᤹ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤜᤠᤱᤜᤠ᤹ᤀᤠᤱ ᤕᤜᤥᤛᤢ᤺ᤸᤗᤧ ᤜᤢᤰᤁᤠᤵ ᤆᤥᤃᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤧᤖᤢᤛᤡ॥

᥇᥉ ᤕᤜᤥᤛᤢ᤺ᤸᤗᤧ ᤜᤠᤛᤥᤖ ᤕᤧᤰᤕᤰᤁᤡᤴᤗᤰ ᤔᤡᤎᤡᤰᤂᤢ ᤁᤖ ᤀᤢ᤺ᤰᤆᤶᤈᤶᤒᤠᤍᤧᤴᤜᤠ᤹ᤀᤥ ᤁᤧᤏᤧᤒᤠ ᤘᤣ᤹ ᤀᤠᤳᤋᤡᤴ ᤕᤧᤰᤕᤰᤁᤡᤴᤏᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡ ᤔᤧᤴᤎᤡᤰᤂᤢᤴ॥

᥇᥊ ᤁᤴ ᤕᤧᤰᤕᤰᤜᤠ᤹ᤀᤥᤒᤠ ᤁᤧᤖᤧᤰ ᤌᤰᤛᤠᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣ ᤛᤠᤔᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤵᤑᤣᤰ ᤂᤢᤴᤇᤡ᤹ ᤗᤠᤃᤡ ᤔᤧᤍᤣ᤹ᤖᤢ॥ ᤁᤖ ᤔᤏᤠᤜᤠ᤹ᤃ ᤁᤧᤖᤧᤰ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢᤛᤡᤀᤠᤱ ᤔᤧᤔᤧᤰᤂᤢᤛᤡ॥ ᤛᤰᤔᤠ ᤁᤧᤛᤥ᤺ᤴᤇᤡᤱᤒᤠ ᤌᤧᤔᤠ᤺ᤴᤏᤠᤱ ᤂᤧᤱᤜᤠ᤹ᤖᤧ ᤔᤧᤸᤗᤧᤖᤢᤴ॥

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰᤁᤣ. ᤔᤥᤛᤠ᤺ᤸᤗᤧ ᤕᤜᤥᤛᤢ᤺ᤴ ᤔᤢᤖᤠ ᤔᤧᤳᤋᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤕᤜᤥᤛᤢ᤺ᤸᤗᤧ ᤁᤧᤖᤧᤰ ᤀᤡ᤺ᤳᤋᤢ ᤏᤠ᤺ᤳᤋᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤐᤡᤖᤢᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ᤀᤥ ᤕᤜᤥᤛᤢ᤺ᤸᤗᤧ ᤀᤠᤳᤋᤡᤴᤏᤠᤱ ᤔᤧᤱᤃᤧᤵᤔᤏᤠᤒᤠ ᤔᤧᤈᤥᤃᤢᤴᤗᤥ॥

ᤕᤜᤥᤛᤢ᤺ᤸᤗᤧ ᤜᤢᤰᤁᤠᤵ ᤆᤥᤃᤢᤒᤠ ᤗᤠᤈᤣ᤹

᥇᥌ ᤁᤶᤓᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤂᤧᤴ ᤁᤧᤖᤧᤰ ᤗᤠᤈᤣ᤹ᤜᤠ᤹. ᤀᤡᤃᤪ ᤁᤥ᤺ᤰᤔᤠ ᤑᤠᤱᤈᤱᤒᤠ ᤋᤧ᤺ᤱᤃᤵᤜᤠ᤹. ᤏᤣᤃᤣᤘ ᤔᤧᤵᤔᤏᤠᤒᤠ ᤕᤥ ᤗᤠᤱᤃᤧᤵᤐᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤏᤢ ᤃᤥᤛᤣᤏᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹. ᤋᤧᤶᤒᤣ. ᤀᤖᤠᤒᤠ. ᤀᤡᤛᤪᤠᤀᤡᤗᤒᤠ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤏᤢ ᤂᤧᤴᤏᤢ ᤛᤥᤖᤡᤰᤐᤠ ᤋᤧᤶᤒᤣ.

᥇᥍ ᤛᤣᤀᤡᤖᤒᤠ ᤌᤠᤶᤔᤠᤱᤒᤥ ᤁᤧᤏᤧᤒᤠ ᤜᤠᤗᤠᤁ ᤔᤧᤵᤔᤏᤠᤒᤠ ᤁᤥ᤺ᤰᤔᤠᤀᤥᤗᤠᤶ ᤋᤣ᤹ᤖᤢᤀᤠᤱ ᤜᤣᤷᤔᤥᤏ ᤁᤥ᤺ᤰᤔᤠ ᤛᤡᤃᤠᤱ ᤗᤧᤒᤏᤠᤏᤒᤠ ᤏᤧᤏᤧᤒᤠᤍᤧᤴᤏᤥ ᤒᤠᤗ-ᤃᤠᤍ ᤌᤠᤖᤡᤰ ᤏᤠ᤺ᤴᤍᤢᤀᤠᤱ ᤜᤢᤰᤁᤠᤵ ᤆᤥᤃᤢ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤜᤠᤱᤜᤠ᤹ ᤋᤧᤶᤛᤢᤛᤡᤀᤠᤱ ᤛᤧᤖᤢᤛᤡ॥

᥇᥎ ᤂᤧᤴ ᤁᤧᤖᤧᤰ ᤜᤠᤱᤜᤠ᤹ᤏᤢ ᤕᤖᤡᤰ ᤕᤧᤴ ᤌᤧᤶᤒᤠ ᤕᤜᤥᤛᤢ᤺ᤴ ᤋᤧᤴᤎᤱ ᤆᤥᤃᤧ॥

᥇᥏ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤏᤠᤍᤱ ᤁᤧᤈᤥ᤺ᤰᤐᤠ ᤃᤡᤒᤥᤏ ᤁᤧᤕᤢᤱᤒᤠ ᤜᤡᤒ᤻ᤒᤡᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤕᤧᤰᤕᤰᤜᤠ᤹ᤖᤧᤀᤠᤱ ᤐᤠ᤺ᤴᤍᤱ ᤔᤧᤴᤈᤥᤃᤢᤴ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤧᤖᤧᤰ ᤕᤧᤰᤕᤰᤜᤠ᤹ ᤌᤱᤗᤠᤶᤒᤠ ᤜᤢᤰᤁᤠᤵ ᤔᤧᤈᤥᤃᤢ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤔᤧᤍᤠᤖ ᤜᤧᤰᤁᤩᤠᤱ ᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤂᤧᤱᤜᤠ᤹ ᤁᤧᤖᤧᤰ ᤘᤖᤧᤱᤗᤧᤱ ᤔᤧᤔᤧᤰᤗ ᤁᤧᤗ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤘᤕᤧ॥

᥈᥇ ᤂᤧᤴ ᤕᤧᤶᤔᤥ ᤕᤜᤥᤛᤢ᤺ᤴ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤁᤧᤖᤧ ᤜᤧᤰᤁᤩᤠᤱ ᤜᤣᤒᤪᤥᤏ. ᤍᤒᤡᤖ. ᤀᤏᤠᤒ ᤂᤶᤓᤩᤠᤱ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤏᤠᤁᤡᤜᤠ᤹ ᤕᤢᤔᤪᤧᤰ ᤔᤧᤰᤂᤢᤛᤡ. ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤔᤧᤰᤂᤢᤛᤡ॥

᥈᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤗᤳᤇᤠᤀᤠᤱ ᤀᤏᤠᤁᤡᤜᤠ᤹ ᤔᤧᤴᤕᤠ᤺ᤰᤋᤧᤴ. ᤃᤠᤈᤠ. ᤃᤠᤍ ᤏᤢ ᤀᤛ᤻ᤍᤥᤍᤀᤥᤖᤰ ᤁᤢᤓᤠ ᤔᤧᤕᤠ᤺ᤰᤋᤧ॥

᥈᥉ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤕᤜᤥᤛᤢ᤺ᤸᤗᤧ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤏᤠ᤺ᤴᤍᤢᤛᤡᤀᤠᤱ ᤜᤢᤰᤁᤠᤵ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤁᤢᤗᤰ ᤁᤢᤗᤰ ᤆᤥᤃᤢᤀᤠᤱ ᤔᤧᤕᤢᤰᤋᤢᤖ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤑ᤺ᤰᤂᤢ ᤐᤡᤖᤢᤛᤡ॥

ᤜᤧᤰᤁᤩᤠᤱ ᤗᤠᤈᤣ᤺ᤴ ᤌᤱ ᤆᤥ᤺ᤰᤔᤠᤗᤠᤶ ᤏᤠ᤺ᤶᤛᤡᤱᤗᤥ॥

ᤔᤥᤛᤠ᤺ᤸᤗᤧ ᤏᤠ᤺ᤴᤍᤢᤛᤡᤒᤠ ᤜᤠᤱᤜᤠ᤹

᥇᥈

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤷᤍᤏ ᤏᤠᤎᤠ᤺ᤶᤒᤡ ᤏᤠᤱᤃᤧᤴ ᤀᤷᤏᤥᤏᤒᤠ ᤏᤧᤏᤧᤒᤠᤍᤧᤴᤗᤠᤶ ᤜᤣᤷᤔᤥᤏ ᤁᤥ᤺ᤰᤔᤠ ᤑᤠᤱᤈᤱ ᤌᤠᤖᤡᤰ. ᤜᤧᤰᤁᤩᤠᤱ ᤀᤖᤠᤒᤠ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ ᤔᤧᤏᤠ᤺ᤴᤍᤢᤛᤡᤀᤠᤱ ᤜᤢᤰᤁᤠᤵ ᤔᤧᤈᤥᤃᤢᤒᤠ ᤗᤠᤈᤣ᤹ᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤔᤧᤛᤧᤖᤢᤛᤡᤒᤠ ᤜᤠᤱᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ-

᥈ ᤜᤣᤛ᤻ᤒᤥᤏ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤖᤧ ᤀᤷᤏᤥᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤀᤖᤥᤀᤣᤖᤗᤠᤶ. ᤏᤧᤏᤧᤒᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥᤗᤠᤶ ᤃᤡᤗᤠᤍᤧᤴ ᤁᤢᤓᤪᤧ᤺ᤱ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥᤒᤠ ᤕᤒ᤻ᤒᤥᤁ ᤘᤜ᤺ᤱ ᤌᤠᤖᤡᤰ.

᥉ ᤜᤧᤰᤁᤩᤠᤱ ᤋ᤹ᤀᤡ ᤏᤠᤱᤃᤧᤴ ᤗᤧᤵᤔᤠᤱ ᤀᤖᤠᤒᤠ. ᤁᤡᤴᤏᤣᤖᤣᤋa ᤘᤖ᤺ᤱᤅᤥᤗᤠᤶ ᤀᤖᤠᤒᤠ ᤔᤧᤵᤔᤏᤠᤒᤠ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱ ᤌᤠᤖᤡᤰ. ᤜᤧᤰᤁᤩᤠᤱ ᤒᤣᤌ-ᤕᤛᤡᤔᤥᤋ ᤏᤠᤱᤃᤧᤴ ᤐᤣ᤺ᤰᤔᤠ ᤗᤠᤶᤔᤥ ᤌᤠᤖᤡᤰ ᤏᤢ ᤕᤥ ᤗᤠᤱᤃᤧᤴ ᤐᤡᤛᤠᤱ ᤆᤠᤜᤡ᤺ᤴ ᤐᤡᤛᤃᤠᤒᤠ ᤕᤠᤰᤁᤣ᤺ᤰᤁᤣ᤺ᤰᤐᤠ ᤋᤧᤴᤏᤡᤸᤗᤧ ᤁᤢᤛᤡᤱᤃᤠᤱᤒᤠ ᤗᤠᤈᤣ᤹ᤜᤠ᤹ᤀᤥ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥

᥊ ᤀᤛ᤻ᤋᤠᤖᤥᤋ ᤏᤢ ᤀᤣᤍᤪᤀᤡᤀᤥ ᤁᤧᤕᤢᤱᤒᤠ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤒᤠᤛᤠᤏᤒᤠ ᤜᤠᤱ ᤀᤥᤃᤖᤧ

᥋ ᤜᤣᤷᤔᤥᤏ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ. ᤛᤗᤁᤠ ᤜᤧᤰᤁᤩᤠᤱ ᤁᤧᤖᤧᤰ ᤒᤠᤛᤠᤏᤀᤥ ᤃᤛᤢᤖᤡᤜᤠ᤹ ᤏᤢ ᤔᤠᤁᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥ ᤌᤠᤖᤡᤰ ᤏᤢ ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤖᤧ ᤁᤢᤀᤡ᤺ᤴᤍᤥᤀᤥ ᤌᤠᤖᤡᤰ ᤂᤧᤒᤩᤠᤱ ᤃᤡᤗᤠᤍᤀᤥ ᤁᤢᤓᤪᤧ᤺ᤱ ᤜᤠᤱᤕᤢᤰ ᤆᤥᤃᤢᤀᤠᤱ ᤏᤧᤛ᤻ᤛᤧ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤖᤢᤒᤣᤏᤡᤜᤠ᤹. ᤃᤠᤍᤡᤜᤠ᤹ ᤏᤢ ᤔᤏᤛ᤻ᤛᤣᤒᤠ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ ᤕᤢᤰᤗᤧ ᤗᤠᤃᤡ ᤂᤧᤴ ᤐᤡᤖᤢᤛᤡᤖᤥ॥

ᤕᤜᤥᤛᤢ᤺ᤸᤗᤧ ᤏᤠ᤺ᤴᤍᤢᤛᤡᤒᤠ ᤜᤠᤱᤜᤠ᤹

᥍ ᤕᤷᤍᤏ ᤏᤠᤶᤎᤠ ᤐᤡᤛᤠᤱ ᤁᤳᤏᤠᤜᤠᤱᤍᤠᤱ ᤗᤧᤒᤏᤠᤏ ᤏᤧᤏᤧᤒᤠᤍᤧᤴᤏᤥᤒᤠ ᤒᤠᤗ-ᤃᤠᤍᤗᤠᤶ ᤛᤣᤀᤡᤖ ᤌᤠᤱᤔᤠᤱᤒᤥ ᤁᤧᤏᤧᤒᤠ ᤜᤠᤗᤠᤁ ᤁᤥ᤺ᤰᤔᤠ ᤌᤠᤖᤡᤰᤐᤠ ᤗᤠᤈᤣ᤹ᤜᤠ᤹ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ ᤗᤰᤂᤥᤔᤠᤖᤧ ᤗᤠᤃᤡ ᤁᤢᤗᤰ ᤁᤢᤗᤰ ᤑ᤺ᤰᤂᤢ ᤐᤡᤖᤢᤛᤡᤀᤠᤱ ᤏᤧᤛ᤻ᤛᤧᤒᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ-

᥎ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹. ᤋᤧᤶᤒᤣ᤹. ᤀᤖᤠᤒᤠ. ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ. ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤏᤢ ᤏᤣᤃᤣᤘ ᤔᤧᤵᤔᤏᤠᤒᤠ ᤕᤥ ᤗᤧᤵᤔᤠᤱᤒᤠ ᤗᤠᤈᤣ᤹. ᤀᤡᤃᤪ ᤜᤡᤳᤋᤡ. ᤀᤣᤔᤥᤖᤡ. ᤁᤏᤠᤏᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤔᤧᤕᤢᤅᤧᤒᤠ ᤗᤠᤈᤣ᤹ᤜᤠ᤹ᤀᤥ ᤁᤧᤕᤢᤱᤒᤠ ᤜᤠᤱᤜᤠ᤹ ᤁᤴᤜᤠ᤹ᤀᤣᤖᤥ-

᥏ ᤕᤖᤡᤜᤥᤒᤠ ᤗᤳᤇᤠ ᤜᤠᤱ. ᤒᤣᤌᤣᤗ ᤏᤡ᤺ᤳᤋᤠᤱᤒᤠ ᤀᤤ ᤕᤧᤰᤕᤰᤁᤥᤒᤠ ᤗᤳᤇᤠ ᤜᤠᤱ.

᥇᥆ ᤕᤖᤢᤛᤗᤧᤔᤒᤠ ᤗᤳᤇᤠ ᤜᤠᤱ. ᤜᤣᤒᤪᤥᤏᤒᤠ ᤗᤳᤇᤠ ᤜᤠᤱ.

᥇᥇ ᤕᤷᤔᤢᤋᤒᤠ ᤗᤳᤇᤠ ᤜᤠᤱ. ᤗᤠᤁᤡᤛᤒᤠ ᤗᤳᤇᤠ ᤜᤠᤱ.

᥇᥈ ᤀᤣᤃ᤻ᤗᤥᤏᤒᤠ ᤗᤳᤇᤠ ᤜᤠᤱ. ᤃᤣᤈᤣᤖᤒᤠ ᤗᤳᤇᤠ ᤜᤠᤱ.

᥇᥉ ᤍᤒᤡᤖᤒᤠ ᤗᤳᤇᤠ ᤜᤠᤱ. ᤃᤣᤍᤣᤖᤒᤠ ᤗᤳᤇᤠ ᤜᤠᤱ.

᥇᥊ ᤜᤥᤷᤔᤠᤒᤠ ᤗᤳᤇᤠ ᤜᤠᤱ. ᤀᤠᤖᤠᤍᤒᤠ ᤗᤳᤇᤠ ᤜᤠᤱ.

᥇᥋ ᤗᤡᤒ᤻ᤏᤠᤒᤠ ᤗᤳᤇᤠ ᤜᤠᤱ. ᤀᤍᤢᤸᤗᤠᤔᤒᤠ ᤗᤳᤇᤠ ᤜᤠᤱ.

᥇᥌ ᤔᤰᤁᤣᤍᤠᤒᤠ ᤗᤳᤇᤠ ᤜᤠᤱ. ᤒᤣᤌᤣᤗᤒᤠ ᤗᤳᤇᤠ ᤜᤠᤱ.

᥇᥍ ᤋᤵᤐᤢᤜᤒᤠ ᤗᤳᤇᤠ ᤜᤠᤱ. ᤜᤣᤐᤣᤖᤒᤠ ᤗᤳᤇᤠ ᤜᤠᤱ.

᥇᥎ ᤀᤐᤣᤁᤒᤠ ᤗᤳᤇᤠ ᤜᤠᤱ. ᤗᤛ᤻ᤛᤠᤖᤥᤏᤒᤠ ᤗᤳᤇᤠ ᤜᤠᤱ.

᥇᥏ ᤔᤠᤍᤥᤏᤒᤠ ᤗᤳᤇᤠ ᤜᤠᤱ. ᤜᤠᤛᤥᤖᤒᤠ ᤗᤳᤇᤠ ᤜᤠᤱ.

᥈᥆ ᤛᤡᤔᤪᤥᤏ-ᤔᤥᤖᤏᤒᤠ ᤗᤳᤇᤠ ᤜᤠᤱ. ᤀᤇ᤻ᤕᤠᤐᤒᤠ ᤗᤳᤇᤠ ᤜᤠᤱ.

᥈᥇ ᤋᤠᤏᤠᤁᤒᤠ ᤗᤳᤇᤠ ᤜᤠᤱ. ᤔᤃᤡᤍ᤻ᤍᤥᤒᤠ ᤗᤳᤇᤠ ᤜᤠᤱ.

᥈᥈ ᤁᤠᤍᤣᤛᤒᤠ ᤗᤳᤇᤠ ᤜᤠᤱ. ᤕᤥᤰᤏᤠᤔᤒᤠ ᤗᤳᤇᤠ ᤜᤠᤱ.

᥈᥉ ᤍᤥᤖ ᤁᤥ᤺ᤰᤔᤠᤀᤥᤒᤠ ᤗᤳᤇᤠ ᤜᤠᤱ. ᤃᤡᤗᤃᤠᤗᤀᤥᤒᤠ ᤃᤕᤡᤔᤒᤠ ᤗᤳᤇᤠ ᤜᤠᤱ.

᥈᥊ ᤜᤧᤰᤁᤩᤠᤱ ᤋᤡᤷᤛᤠᤒᤠ ᤗᤳᤇᤠ ᤜᤠᤱ॥

ᤁᤴᤜᤠ᤹ ᤁᤧᤖᤧᤰᤗᤧ ᤛᤢᤶᤒᤥᤱᤅᤠᤱ ᤌᤡᤰ ᤜᤠᤱᤜᤠ᤹ ᤔᤧᤘᤕᤧᤖᤥ॥

a 

᥇᥈:᥉ ᤂᤧᤴ ᤃᤠᤗᤡᤗᤡ ᤘᤖ᤺ᤱ

ᤀᤠᤸᤗᤛᤠᤱ ᤏᤠ᤺ᤶᤔᤠᤛᤡ ᤁᤧᤒᤥ᤺ᤱᤒᤠ ᤗᤠᤈᤣ᤹ᤜᤠ᤹

᥇᥉

ᤀᤠᤸᤗ ᤕᤜᤥᤛᤢ᤺ᤴ ᤁᤠᤵᤐᤥᤒᤠ ᤋᤢᤶᤛᤧ. ᤜᤧᤰᤁᤩᤠᤱ ᤕᤖᤡᤰ ᤋᤱᤒᤣ ᤁᤧᤖᤧᤔᤠᤖᤧᤀᤠᤱ ᤘᤕᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤠᤵᤐᤥᤒᤠ ᤁᤧᤍᤢᤶᤛᤧᤀᤠᤱ ᤕᤖᤡᤰ ᤋᤱᤒᤣ ᤁᤧᤃᤧᤖᤧ. ᤁᤖ ᤀᤠᤸᤗᤛᤠᤱ ᤕᤖᤡᤰ ᤗᤠᤈᤣ᤹ᤜᤠ᤹ ᤕᤢᤰᤁᤥ ᤋᤠ᤺ᤵᤔᤠᤛᤡ ᤕᤠ᤺ᤰᤋᤧᤀᤠᤱ ᤘᤠ᤹॥

᥈ ᤀᤠᤸᤗᤛᤠᤱ ᤁᤧᤕᤠ᤺ᤰᤐᤠ ᤗᤠᤈᤣ᤹ᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ- ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ ᤏᤢ ᤃᤛᤢᤖᤡᤜᤠ᤹.

᥉ ᤔᤡᤛᤪ ᤗᤠᤈᤣ᤹ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤛᤡᤜᤥᤖ ᤘᤜ᤺ᤱᤗᤠᤶ ᤁᤳᤏᤠ ᤀᤣᤁᤪᤥᤏᤒᤠ ᤀᤡ᤺ᤴᤍᤥ ᤌᤠᤖᤡᤰ- ᤁᤴᤜᤠ᤹ ᤁᤧᤖᤧᤰ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤥ ᤆᤢᤰᤋᤧᤀᤠᤱ ᤏᤧᤖᤥ. (ᤅᤠᤛᤡ ᤐᤗᤡᤛ᤻ᤋᤡ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤧ᤺ᤱᤃᤵᤜᤠ᤹ ᤃᤠᤈᤠ. ᤀᤛ᤻ᤍᤥᤍ. ᤀᤛ᤻ᤁᤗᤥᤏ. ᤃᤠᤋ ᤏᤢ ᤀᤣᤁᤪᤥᤏ). ᤜᤧᤰᤁᤩᤠᤱ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤀᤒ᤻ᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤛᤥᤛᤥᤖᤡᤰ.

᥊ ᤗᤠᤱᤃᤧᤳ ᤗᤧᤵᤔᤠᤱ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹. ᤛᤡᤍᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤖᤠ ᤔᤧᤵᤔᤏᤠᤒᤠ ᤗᤠᤈᤣ᤹ᤗᤠᤶ ᤀᤐᤣᤁ ᤏᤢ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ ᤌᤠᤖᤡᤰ.

᥋ ᤕᤠᤶᤔᤥ ᤃᤒᤠᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹. ᤜᤧᤰᤁᤩᤠᤱ ᤏᤠᤱᤃᤧᤴ ᤗᤧᤵᤔᤠᤱ ᤜᤣᤷᤔᤥᤏ ᤁᤥ᤺ᤰᤔᤠ ᤑᤠᤱᤈᤱ ᤁᤢᤛᤡᤃᤠᤱᤒᤠ ᤒᤠᤗ-ᤃᤠᤍᤗᤠᤶ ᤜᤣ᤺ᤰᤛᤡᤱᤅᤠᤱ ᤗᤧᤒᤥ-ᤜᤔᤠᤋᤒᤠ ᤏᤧᤏᤧᤒᤠᤍᤧᤴ ᤌᤠᤖᤡᤰ ᤗᤧᤒᤏᤠᤏ ᤗᤠᤈᤣ᤺ᤴ ᤁᤧᤖᤧᤰ॥

᥌ “ᤜᤧᤰᤁᤩᤠᤱ ᤗᤧᤒᤏᤠᤏᤗᤠᤶ ᤔᤡᤛᤪᤐᤥᤋ-ᤔᤤᤔ ᤌᤠᤖᤡᤰᤐᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ ᤁᤧᤕᤢᤱᤒᤠ ᤁᤧᤖᤧᤰ. ᤀᤡᤃᤪ ᤛᤡᤍᤥᤏᤡᤜᤠ᤹॥ ᤀᤠᤱᤃᤠ᤹ ᤁᤴᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤗ᤺ᤳᤋᤢᤱᤍᤣᤛᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤁᤢᤀᤡᤛᤡ᤺ᤰ ᤁᤴ ᤗᤠᤈᤣ᤺ᤴ ᤗᤰᤂᤥᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ ᤑ᤺ᤰᤂᤧ ᤐᤡᤖᤧᤛᤧ᤹॥

᥍ ᤀᤠᤸᤗ ᤁᤴ ᤗᤠᤈᤣ᤺ᤴ ᤑᤠᤱᤛᤡ ᤌᤠ᤺ᤰᤜᤠ᤹ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤗᤰᤂᤥᤔᤠᤖᤧ ᤗᤠᤃᤡ ᤑ᤺ᤰᤂᤧ ᤐᤡᤖᤧᤛᤧ᤹ᤀᤥ॥”

ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤗᤠᤈᤣ᤺ᤴ ᤔᤧᤓ᤺ᤰᤂᤢ

᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤖᤢᤒᤣᤏᤡᤜᤠ᤹ ᤏᤢ ᤃᤠᤍᤡᤜᤠ᤹ ᤜᤧᤰᤁᤩᤠᤱ ᤔᤏᤛ᤻ᤛᤣᤒᤠ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤏᤠᤎᤠ᤺ᤶᤒᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤔᤧᤄᤥᤛᤢᤖᤥ॥

᥏ ᤀᤷᤏᤥᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤀᤖᤥᤀᤣᤖ ᤏᤢ ᤜᤠᤒᤠ ᤂᤧᤴ ᤏᤧᤏᤧᤒᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥᤒᤠ ᤕᤧᤰᤕᤰᤁᤥᤏᤢ ᤔᤣᤍᤒᤠᤒᤠ ᤁᤧᤖᤧᤰ ᤋᤧᤸᤗᤰᤁᤡᤴ ᤍᤡᤒᤥᤏ ᤌᤠᤖᤡᤰ.

᥇᥆ ᤜᤣᤛ᤻ᤒᤥᤏᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤖᤧ ᤁᤧᤖᤧᤰ ᤁᤢᤕᤧᤰᤕᤰᤜᤠ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥ ᤌᤠᤖᤡᤰ.

᥇᥇ ᤃᤡᤗᤠᤍ ᤗᤠᤈᤣ᤺ᤴ ᤜᤧᤰᤁᤩᤠᤱ ᤃᤛᤢᤖᤡ ᤏᤢ ᤔᤠᤁᤠᤋᤡᤒᤠ ᤀᤡ᤺ᤴᤍᤥᤀᤥ ᤌᤠᤖᤡᤰ. ᤂᤧᤒᤩᤠᤱ ᤁᤧᤖᤧᤰ ᤜᤣᤷᤔᤥᤏ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤏᤢ ᤛᤗᤁᤠ ᤌᤠᤖᤡᤰ ᤒᤠᤛᤠᤏ ᤁᤧᤖᤧᤰ-

᥇᥈ ᤀᤡᤃᤪ ᤂᤧᤴ ᤖᤐᤠᤀᤡᤜᤠ᤹ᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤀᤛ᤻ᤋᤠᤖᤥᤋ ᤏᤢ ᤀᤣᤍᤪᤀᤡᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤥᤃ ᤜᤠᤱᤅᤡᤸᤗᤧ ᤁᤧᤖᤧᤰ ᤒᤠᤛᤠᤏᤒᤠ ᤁᤢᤜᤠᤱᤈᤢᤶᤔᤥ ᤌᤠᤖᤡᤰ. ᤌᤣᤀᤠᤱᤓᤧᤸᤗᤧ ᤁᤴᤜᤠ᤹ ᤔᤥᤛᤠ᤺ᤸᤗᤧ ᤏᤠ᤺ᤴᤍᤢᤛᤡᤀᤠᤱ ᤏᤠ᤺ᤳᤋᤢᤍᤣᤛᤢᤛᤡᤀᤠᤱ ᤔᤧᤘᤕᤧ॥

᥇᥉ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤃᤛᤢᤖᤡᤜᤠ᤹ ᤏᤢ ᤔᤠᤁᤠᤋᤡᤜᤠ᤹ ᤔᤧᤴᤏᤠ᤺ᤳᤋᤢᤛᤡᤴ॥ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤃᤛᤢᤖᤡᤜᤠ᤹ ᤏᤢ ᤔᤁᤠᤋᤡᤜᤠ᤹ ᤔᤧᤕᤢᤱᤗᤥ॥

᥇᥊ ᤁᤖ ᤔᤥᤛᤠ᤺ᤸᤗᤧ ᤗᤧᤒᤡ ᤌᤠ᤺ᤰᤜᤠ᤹ ᤌᤧᤔᤠᤀᤠᤱ ᤗᤰᤂᤥᤔᤠ ᤕᤢᤰ ᤔᤧᤒᤡᤖᤢᤛᤡᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤧᤍᤥ᤺ᤴᤍᤢᤒᤠ ᤔᤡ ᤗᤠᤶᤒᤠᤒᤠ ᤛᤡᤍᤢᤱᤈᤓᤠᤜᤠ᤹ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤕᤢᤰᤗᤥ॥

ᤖᤢᤒᤣᤏᤖᤧ ᤂᤥᤛᤢᤒᤠ ᤋᤧ᤺ᤱᤃᤵ

᥇᥋ ᤔᤥᤛᤠ᤺ᤸᤗᤧ ᤖᤢᤒᤣᤏᤖᤧ ᤁᤢᤎᤠ᤺ᤰᤜᤠ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤀᤰᤂᤣᤗ᤹ᤖᤡᤰ ᤑ᤺ᤰᤂᤢ ᤐᤡᤖᤢᤛᤡᤖᤥ-

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤀᤰᤋᤱᤒᤠ ᤏᤧᤛ᤻ᤛᤧ- ᤀᤷᤏᤥᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤀᤖᤥᤀᤣᤖ ᤏᤢ ᤜᤠᤒᤠ ᤂᤧᤴ ᤏᤧᤏᤧᤒᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥᤒᤠ ᤕᤧᤰᤕᤰᤁᤡᤴ. ᤜᤧᤰᤁᤩᤠᤱ ᤔᤣᤍᤒᤠᤒᤠ ᤁᤧᤖᤧᤰ ᤋᤧᤸᤗᤰᤜᤠ᤹ᤗᤠᤶ ᤜᤣ᤺ᤰᤛᤡᤱᤅᤠᤱ

᥇᥍ ᤜᤣᤛ᤻ᤒᤥᤏ ᤏᤢ ᤂᤧᤴ ᤋᤧᤸᤗᤰᤁᤥᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹. ᤍᤡᤒᤥᤏ. ᤒᤠᤔᤥᤋ-ᤒᤠᤗ. ᤒᤣᤌ-ᤒᤠᤗ-ᤔᤥᤏ.

᥇᥎ ᤕᤜᤛᤠ. ᤁᤍᤣᤔᤥᤋ. ᤔᤣᤐᤠᤋ.

᥇᥏ ᤁᤡᤷᤕᤠᤋᤤᤔ. ᤛᤡᤒ᤻ᤔᤠ ᤏᤢ ᤏᤧᤏᤧᤒᤠᤍᤧᤴᤏᤥᤒᤠ ᤁᤥ᤺ᤰᤔᤠᤀᤥ ᤁᤧᤏᤧᤒᤠ ᤛᤣᤖᤣᤌ-ᤛᤣᤜᤠᤖ.

᥈᥆ ᤒᤣᤌ-ᤐᤥᤖ. ᤐᤡᤛᤃᤠᤒᤠ ᤕᤠᤰᤁᤣ᤺ᤰᤁᤣ᤺ᤰᤐᤠ ᤋᤧᤴᤏᤡᤴ. ᤜᤧᤰᤁᤩᤠᤱ ᤒᤣᤌ-ᤕᤛᤡᤔᤥᤋ ᤌᤠᤖᤡᤰᤁᤣ-

᥈᥇ ᤋᤧᤸᤗᤰᤁᤥᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤏᤢ ᤜᤣᤛ᤻ᤒᤥᤏᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤖᤧ ᤁᤧᤖᤧᤰ ᤁᤢᤜᤠᤱᤈᤢᤶᤔᤡᤴ ᤜᤧᤰᤁᤩᤠᤱ ᤔᤡᤍᤩᤠᤏᤒᤠ ᤕᤢᤰᤛᤠᤒᤠᤜᤠ᤹. ᤀᤡᤃᤪ ᤛᤡᤜᤥᤏᤏᤢ ᤏᤠᤍᤱ ᤁᤧᤈᤥ᤺ᤰᤐᤠ ᤂᤧᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤣᤒᤡ. ᤖᤣᤁᤣᤔ. ᤛᤢᤖ. ᤜᤢᤖ ᤏᤢ ᤖᤣᤒᤠᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤔᤥᤛᤠ᤺ᤸᤗᤧ ᤛᤧᤖᤢᤛᤡᤀᤠᤱ ᤘᤕᤧ॥

᥈᥈ ᤌᤱᤅᤥ ᤔᤧᤛᤧᤖᤢᤛᤡᤒᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤒᤀᤥᤖᤖᤧ ᤁᤢᤛ᤻ᤛᤠ. ᤌᤢᤶᤔᤩᤠ ᤁᤧᤀᤡᤒᤠ ᤒᤠᤗᤠᤶᤔᤧᤴᤏᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤋᤠᤓᤣ᤺ᤸᤗᤧ ᤔᤧᤛᤧᤖᤢ॥

᥈᥉ ᤖᤢᤒᤣᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠ᤺ᤴ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧ॥ ᤖᤢᤒᤣᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤡᤴ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤁᤢᤀᤡᤛᤡ᤺ᤰ ᤕᤧᤰᤕᤰᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤃᤠᤍᤖᤧ ᤂᤥᤛᤢᤒᤠ ᤋᤧ᤺ᤱᤃᤵ

᥈᥊ ᤕᤠᤶᤔᤥ ᤔᤥᤛᤠ᤺ᤸᤗᤧ ᤃᤠᤍᤖᤧ ᤁᤢᤎᤠ᤺ᤰᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤁᤶᤓᤗ᤹ᤖᤡᤰ ᤑ᤺ᤰᤂᤢ ᤐᤡᤖᤢᤛᤡᤖᤥ-

᥈᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤀᤰᤋᤱᤒᤠ ᤏᤧᤛ᤻ᤛᤧ- ᤕᤠᤈᤣᤖ ᤏᤢ ᤃᤡᤗᤠᤍᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤜᤧᤰᤁᤩᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤁᤢᤓᤪᤧ᤺ᤱ. ᤖᤒ᤻ᤒᤠ ᤏᤡ᤺ᤳᤋᤠᤱᤒᤠ ᤀᤖᤥᤀᤣᤖ ᤌᤠᤖᤡᤰ.

᥈᥌ ᤜᤧᤰᤁᤩᤠᤱ ᤜᤣᤛ᤻ᤒᤥᤏᤗᤠᤶ ᤖᤠᤔᤋ-ᤔᤛ᤻ᤐᤠ ᤏᤢ ᤒᤣᤋᤥᤏᤡᤔ ᤌᤠᤖᤡᤰ. ᤜᤶᤓᤩᤠᤱ ᤔᤜᤏᤥᤔᤗᤠᤶ ᤍᤒᤡᤖᤒᤠ ᤀᤡ᤺ᤴᤍᤥ ᤌᤠᤖᤡᤰ

᥈᥍ ᤜᤧᤰᤁᤩᤠᤱ ᤏᤧᤏᤧᤒᤠᤍᤧᤴᤏᤥᤒᤠ ᤒᤣᤌ-ᤜᤠᤖᤠᤔ. ᤒᤣᤌ-ᤏᤡᤔᤪᤠ. ᤛᤢᤰᤁᤥᤋ. ᤛᤠᤐᤥᤏ ᤏᤢ ᤜᤣᤛ᤻ᤒᤥᤏᤒᤠ ᤜᤠᤱ ᤛᤡᤜᤥᤏᤖᤧ ᤁᤢᤜᤠᤱᤈᤢᤶ ᤁᤧᤏᤶᤒᤠᤀᤠᤱ ᤁᤧᤏᤧᤒᤠ (ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤁᤡᤴᤏᤣᤖᤣᤋ ᤘᤖ᤺ᤱᤅᤡᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤕᤠᤱᤄᤢ)॥

᥈᥎ ᤃᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ. ᤕᤧᤰᤕᤰᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤔᤏᤛ᤻ᤛᤣᤖᤧ ᤏᤠᤱᤃᤧᤴ ᤐᤡᤛᤠᤱ ᤂᤥᤛᤢᤒᤠ ᤋᤧ᤺ᤱᤃᤵ

᥈᥏ ᤕᤠᤶᤔᤥ ᤔᤥᤛᤠ᤺ᤸᤗᤧ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹. ᤀᤡᤃᤪ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤁᤶᤓᤗ᤹ᤖᤡᤰ ᤑ᤺ᤰᤂᤢ ᤐᤡᤖᤢᤛᤡᤖᤥ-

᥉᥆ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤀᤰᤋᤱᤒᤠ ᤏᤧᤛ᤻ᤛᤧ- ᤔᤜᤏᤥᤔᤗᤠᤶ ᤒᤠᤛᤠᤏ ᤌᤠᤖᤡᤰ. ᤒᤠᤛᤠᤏᤒᤠ ᤜᤠᤱ ᤀᤥᤃᤖᤧ ᤁᤧᤖᤧᤰ ᤁᤢᤜᤠᤱᤈᤢᤶᤜᤠ᤹. ᤒᤠᤛᤠᤏᤀᤥ ᤁᤧᤏᤧᤒᤠ ᤕᤠᤀᤡᤖᤖᤧ ᤁᤧᤖᤧᤰ ᤁᤢᤒᤠᤱᤓᤣ᤹ᤜᤠ᤹. ᤁᤧᤖᤧᤰ ᤋᤢᤰᤐᤥ᤺ᤱ ᤕᤧᤰᤕᤰᤜᤠ᤹.

᥉᥇ ᤜᤧᤰᤁᤩᤠᤱ ᤃᤡᤗᤠᤍᤖᤧ ᤁᤢᤗᤰ ᤁᤢᤓᤪᤧ᤺ᤱ. ᤀᤛ᤻ᤋᤠᤖᤥᤋ ᤏᤢ ᤀᤣᤍᤪᤀᤡ (ᤒᤠᤛᤠᤏᤀᤥ ᤁᤧᤏᤧᤒᤠ ᤀᤥᤃᤖᤧ ᤜᤠᤱ ᤁᤢᤕᤧᤰᤕᤰᤜᤠ᤹)॥ ᤁᤴ ᤁᤧᤖᤧᤰ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤠᤁᤡᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ. ᤀᤡᤃᤪ ᤔᤠᤁᤡᤖᤖᤧ ᤁᤢᤓᤪᤧ᤺ᤱ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤐᤡᤖᤢᤛᤡᤀᤠᤱ ᤏᤧᤛ᤻ᤛᤧ॥

᥉᥈ ᤕᤖᤡᤜᤥ ᤏᤠᤱᤃᤧᤴ ᤗᤧᤵᤔᤠᤱ. ᤕᤷᤍᤏ ᤏᤠᤎᤠ᤺ᤶᤒᤡ ᤔᤥᤀᤠᤒᤒᤠ ᤏᤧᤏᤧᤒᤠᤍᤧᤴᤏᤥ ᤔᤥᤛᤠ᤺ᤸᤗᤧ ᤗᤰᤂᤥᤔᤠᤖᤧ ᤗᤠᤃᤡ ᤑ᤺ᤰᤂᤢ ᤐᤡᤖᤢᤛᤡᤒᤠᤴ ᤜᤠᤒᤠ ᤁᤴᤜᤠ᤹ᤖᤥ॥

᥉᥉ ᤁᤖ ᤗᤧᤒᤡ ᤌᤠ᤺ᤰᤜᤠ᤹ ᤔᤥᤛᤠ᤺ᤸᤗᤧ ᤌᤧᤔᤠᤀᤠᤱ ᤗᤰᤂᤥᤔᤠ ᤔᤧᤒᤡᤖᤢᤛᤡᤴ॥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤐᤥ᤺ᤰᤂᤧᤖᤥ॥

ᤕᤷᤍᤏ ᤏᤠᤶᤎᤠ ᤐᤡᤛᤠᤱᤒᤠ ᤗᤠᤈᤣ᤹

᥇᥊

ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ. ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤗᤠᤶᤒᤥᤜᤠ᤹ᤖᤧ ᤂᤧᤱᤜᤠ᤹ ᤔᤧᤓ᤺ᤰᤂᤢ ᤔᤧᤒᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤏᤠᤏ ᤗᤠᤈᤣ᤹ᤀᤥ ᤗᤰᤂᤥᤔᤠ ᤕᤢᤰ ᤔᤧᤈᤥᤃᤢᤒᤠᤍᤧᤴᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤗᤠᤶᤒᤠ ᤂᤧᤴ ᤑᤠᤱᤛᤡᤀᤠᤱ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤋ᤹ᤕᤠ᤺ᤴᤛᤥᤴ ᤁᤧᤛᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤜᤠ᤹ ᤑ᤺ᤰᤂᤢ॥

᥉ ᤏᤧᤳᤇᤡᤀᤠᤱ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤃ ᤕᤷᤍᤏ ᤏᤠᤎᤠ᤺ᤶᤒᤡ ᤏᤠᤱᤃᤧᤴ ᤐᤡᤛᤠᤱ ᤔᤥᤛᤠ᤺ᤸᤗᤧ ᤗᤰᤂᤥᤔᤠ ᤐᤡᤖᤢᤛᤡᤀᤠᤱᤅᤣ ᤏᤧᤛ᤻ᤛᤧ. ᤁᤖ ᤂᤧᤱᤜᤠ᤹ᤀᤥ ᤗᤧᤒᤡᤜᤠ᤹ ᤆᤠᤜᤡ᤺ᤴ ᤌᤧᤔᤠ ᤗᤰᤁᤠᤱ ᤐᤡᤖᤢᤛᤡᤒᤠ ᤜᤥ᤺ᤵᤋᤧ.

᥊ ᤌᤣᤀᤠᤱᤓᤧᤸᤗᤧ ᤕᤥᤛᤣᤑᤖᤧ ᤁᤢᤛ᤻ᤛᤠᤜᤠ᤹ᤀᤣ. ᤔᤏᤛ᤻ᤛᤣ ᤏᤢ ᤀᤣᤑᤪᤠᤀᤡᤔᤖᤧ ᤂᤢᤴᤇᤡ᤹ ᤏᤧᤳᤇᤡ ᤌᤠ᤺ᤰ ᤔᤧᤘᤕᤧ॥ ᤗᤧᤒᤡᤜᤠ᤹ ᤕᤢᤱᤔᤠᤖᤧ ᤗᤠᤃᤡ ᤕᤧᤰᤕᤰᤜᤠ᤹ ᤏᤢ ᤂᤢᤴᤇᤡ᤹ ᤌᤰᤛᤠ ᤆᤠᤖᤠᤶᤔᤠᤍᤧᤴᤗᤧ ᤗᤠᤃᤡ ᤏᤢ ᤆᤡᤃᤰᤘᤠᤜᤠ᤹ᤖᤧ ᤗᤠᤃᤡᤖᤰ ᤗᤠᤈᤣ᤹ ᤔᤧᤒᤡᤖᤢᤛᤡᤀᤠᤱ ᤏᤧᤛ᤻ᤛᤧ. ᤘᤣ᤹ ᤗᤰ ᤔᤧᤶᤒᤡᤛᤡᤱᤅᤣ ᤔᤧᤘᤕᤧ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰᤁᤣ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢ ᤜᤧᤰᤁᤩᤠᤱ ᤗᤠᤈᤣ᤺ᤴ ᤔᤧᤓ᤺ᤰᤂᤢᤖᤥ॥

ᤁᤠᤗᤣᤒᤖᤧ ᤜᤣᤒᤪᤥᤏᤧᤴ ᤂᤥᤛᤢ

᥌ ᤂᤧᤒᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤃᤡᤗᤃᤠᤗᤀᤥ ᤕᤜᤥᤛᤢᤀᤥ ᤔᤧᤍᤩᤧ. ᤜᤧᤰᤁᤩᤠᤱ ᤁᤏᤈ᤻ᤈᤡ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤖᤧ ᤂᤢᤏᤧ᤹ ᤔᤧᤳᤋᤢ. “ᤁᤠᤍᤣᤛ-ᤒᤷᤏᤣᤀᤥ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤔᤥᤛᤠ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤀᤠᤱᤅᤣ ᤘᤠ᤹॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤣ ᤁᤠᤍᤣᤛ-ᤒᤷᤏᤣᤗᤠᤶ ᤁᤴ ᤗᤠᤈᤣ᤺ᤴ ᤌᤥ᤺ᤶᤔᤠᤖᤧ ᤗᤠᤃᤡ ᤐᤠᤱᤄᤠᤱᤅᤡᤸᤗᤧ ᤀᤠᤱᤃᤠ᤹ ᤋᤱᤒᤣ ᤗᤡᤒᤥᤱ ᤁᤧᤖᤠᤱᤅᤠᤱ ᤘᤕᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤒᤠ ᤁᤢᤀᤡᤛᤡ᤺ᤰ ᤀᤡᤱᤄᤱ ᤑᤧᤳᤋᤢᤱᤅᤠᤱ ᤂᤢᤏᤧ᤹ ᤔᤧᤳᤋᤢᤱ॥

᥎ ᤁᤖ ᤀᤠᤱᤃᤠ᤹ᤏᤢ ᤛᤥᤖᤡᤰ ᤁᤧᤒᤣ᤺ᤰᤐᤠ ᤀᤠᤱᤃᤠ᤹ ᤀᤠᤶᤓᤢ᤹ ᤀᤠᤴᤛᤠ᤹ᤛᤡᤖᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤁᤡᤔᤠ ᤕᤱᤔᤠ ᤐᤥ᤺ᤰᤂᤧᤖ ᤔᤧᤈᤥᤃᤢ. ᤜᤧᤰᤁᤣᤛᤠᤱ ᤀᤠᤱᤃᤠ᤹ᤃ ᤁᤧᤖᤧᤰ ᤀᤠᤏᤡᤱᤘᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤡᤶᤍᤢᤱ ᤏᤠ᤺ᤳᤋᤢᤱ॥

᥏ ᤁᤸᤗᤧᤆᤥᤃᤢᤸᤗᤧ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤔᤥᤛᤠ᤺ᤴ ᤔᤠᤱᤜᤧᤰᤛᤡᤱᤅᤠᤱ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. ‘ᤂᤧᤏᤧ᤹ ᤁᤧᤗᤠᤱᤅᤡᤸᤗᤧ ᤁᤧᤍᤥ᤹ᤖᤢ ᤁᤧᤍᤠᤖᤢᤒᤠ ᤋᤧᤴᤏᤡᤴ ᤛᤧᤰᤂᤠᤛᤠᤱ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤖᤧᤰ ᤁᤧᤏᤡᤱᤘᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤍᤡᤶᤍᤢ ᤁᤧᤏᤠ᤺ᤳᤋᤢᤀᤠᤱ ᤘᤠ᤹॥’

᥇᥆ “ᤀᤠᤸᤗ ᤀᤥᤔᤧᤳᤋᤧ᤹. ᤀᤡᤛᤪᤠᤀᤡᤗᤡᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤋᤠᤰᤔᤧᤃᤴᤍᤧᤀᤠᤱ ᤔᤧᤘᤕᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤏᤡᤴ ᤔᤥᤛᤠ᤺ᤴ ᤔᤧᤳᤋᤢᤒᤠ ᤕᤧᤶᤔᤠᤱᤎᤥ ᤀᤠᤸᤗᤥ ᤗᤡᤒᤥᤱᤅᤠᤱ ᤋᤱᤒᤣ ᤅᤠᤛᤡ ᤁᤧᤖᤧᤔᤠᤖᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤁᤢᤜᤡᤱᤘᤧᤳᤋᤣ ᤁᤳᤋᤠᤀᤠ॥ ᤀᤠᤸᤗ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤕᤧᤵᤐᤥ᤺ᤱᤅᤠᤱ ᤋᤱᤒᤣ ᤅᤠᤛᤡ ᤁᤧᤖᤠᤱᤅᤠᤱ ᤘᤠ᤹ᤀᤠ॥

᥇᥇ ᤜᤧᤰᤁᤣᤛᤠᤱ ᤔᤥᤛᤠ᤺ᤸᤗᤧ ᤀᤠᤱᤃᤠ᤹ ᤐᤠᤱᤄᤠᤱᤒᤠ ᤕᤧᤴᤏᤥ ᤕᤠᤖᤡᤰᤁᤣ ᤀᤠᤸᤗᤥᤀᤠᤱ ᤁᤧᤎᤢᤶᤒᤠ ᤆᤥ᤺ᤰᤁᤠ॥ ᤌᤱ ᤆᤥ᤺ᤰᤛᤧ ᤗᤠ᤺ᤰᤁᤠᤳ ᤐᤣ᤺ᤰᤔᤠᤖᤧ ᤗᤠᤃᤡ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤀᤠᤰᤂᤩᤠᤰ ᤁᤧᤎᤢᤶᤒᤠ ᤆᤥᤃᤠᤱ. ᤀᤠᤱᤃᤠ᤹ ᤀᤠᤸᤗᤥᤀᤠᤱ ᤂᤧᤶᤔᤩᤠᤰᤁᤣ ᤌᤢᤶᤔᤠ॥

᥇᥈ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤁᤴ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤺ᤴ ᤀᤠᤱᤃᤠ᤹ ᤐᤡᤖᤠᤱᤅᤧ᤹. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤕᤠ᤺ᤴᤍᤡᤰ ᤐᤠ᤺ᤳᤋᤢᤀᤠᤱ ᤘᤕᤧ॥ ᤂᤧᤵᤔᤥ ᤀᤏᤠᤁᤡᤜᤠ᤹ ᤔᤧᤕᤢᤱ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤶᤒ᤻ᤕᤶᤒᤠ ᤜᤠᤱᤕᤰ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤔᤧᤈᤥᤃᤢᤀᤠᤱ ᤏᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤴ ᤕᤧᤶᤔᤥ ᤂᤧᤏᤧ᤹ ᤁᤧᤄᤧᤵᤛᤢᤀᤠᤱᤅᤣ ᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤑᤠ᤹ᤀᤠᤒᤠᤗᤠᤶ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤱᤜᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱ᤹॥”

᥇᥉ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤔᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤰᤂᤥᤔᤠ ᤁᤢᤀᤡᤛᤡ᤺ᤰ ᤜᤣᤒᤪᤥᤏᤧᤴ ᤐᤡᤖᤢ॥

᥇᥊ ᤁᤸᤗᤧᤆᤥᤃᤢᤸᤗᤧ ᤁᤏᤈ᤻ᤈᤡ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤖᤧ ᤁᤢᤗᤰᤂᤥᤔᤠ ᤗᤰᤁᤡᤴ ᤀᤠᤀᤡᤴ ᤌᤠᤖᤡᤰ ᤜᤣᤒᤪᤥᤏᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤖᤧᤰ ᤁᤢᤏᤡᤱᤘᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠ᤺ᤳᤋᤢ ᤋᤡᤶᤍᤢᤀᤠᤱ ᤘᤕᤧ॥

᥇᥋ ᤜᤣᤒᤪᤥᤏᤖᤧ ᤋᤃᤡᤒᤠ ᤁᤢᤔᤡᤱ ᤁᤡᤷᤕᤋ-ᤀᤷᤒᤠ ᤏᤧᤛ᤻ᤛᤧ॥ ᤜᤠᤒᤠ ᤁᤴ ᤀᤷᤒᤠ᤺ᤴ ᤀᤏᤠᤁᤡᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤔᤏᤠ ᤘᤕᤧ॥

ᤂᤧᤒᤩᤠᤱ ᤂᤧᤴ ᤗᤠᤈᤣ᤺ᤴ ᤌᤱ ᤐᤥᤱᤔᤠᤗᤠᤶ ᤏᤠ᤺ᤶᤛᤡᤱᤔᤠ ᤂᤥᤛᤧᤖᤥ॥

ᤕᤜᤢᤍᤠ᤺ᤸᤗᤧ ᤂᤥᤛᤢᤒᤠ ᤋᤧ᤺ᤱᤃᤵ

᥇᥋

ᤕᤜᤢᤍᤠ ᤌᤠ᤺ᤰᤁᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤡᤴ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤣᤍᤥᤔᤒᤠ ᤀᤡ᤺ᤴᤍᤥ ᤌᤠᤖᤡᤰ. ᤜᤧᤰᤁᤩᤠᤱ ᤗᤠᤱᤃᤧᤳ ᤐᤡᤛᤠᤱ ᤛᤡᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤌᤠᤖᤡᤰ ᤏᤧᤛ᤻ᤛᤧᤖᤥ॥

᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱᤅᤡᤸᤗᤧ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤕᤥᤛ᤻ᤔᤠ ᤁᤢᤕᤠᤀᤥᤏᤢ ᤜᤣ᤺ᤰᤛᤡᤱᤅᤠᤱ ᤏᤧᤛ᤻ᤛᤧ॥

᥉ ᤂᤧᤴ ᤀᤁᤪᤒ᤻ᤒᤡᤔᤒᤠ ᤌᤠᤶᤔᤠᤱᤒᤥ ᤗᤠᤱᤃᤧᤳ ᤗᤧᤵᤔᤠᤱᤗᤠᤶ ᤐᤥ᤺ᤰᤂᤧᤀᤠᤱ ᤛᤡᤏᤧᤴ ᤗᤛ᤻ᤛᤢᤖ ᤁᤠᤍᤣᤛ-ᤒᤷᤏᤣ ᤗᤠᤱᤃᤧᤳᤗᤠᤶ ᤌᤠᤶᤔᤠᤱ ᤜᤡᤛᤡᤱ ᤜᤧᤰᤁᤩᤠᤱ ᤜᤣᤛᤪᤥᤏᤧᤴ ᤗᤛ᤻ᤛᤢᤖ ᤀᤍ᤻ᤍᤠᤖ ᤌᤠᤖᤡᤰ ᤌᤠᤶᤔᤠᤱ ᤜᤡᤛᤡᤱᤅᤠᤱ ᤁᤷᤁᤠᤀᤥ ᤀᤡᤖᤧᤖ ᤏᤢ᤺ᤰᤂᤧᤀᤠᤱ ᤏᤧᤛ᤻ᤛᤧ॥

᥊ ᤂᤧᤵᤔᤥᤗᤠᤶ ᤂᤧᤴ ᤀᤡ᤺ᤴᤍᤥ᤺ᤴ ᤀᤈ᤻ᤔᤥᤏᤧᤴ ᤗᤛ᤻ᤛᤢᤖ ᤔᤡᤛᤪᤒᤠ ᤘᤜ᤺ᤱᤅᤥ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥ ᤂᤧᤴ ᤀᤡ᤺ᤴᤍᤥ᤺ᤴ ᤗᤢᤶᤒᤠᤱ ᤘᤖ᤺ᤱᤅᤥ ᤏᤢᤒᤧᤀᤠᤱ ᤏᤧᤛ᤻ᤛᤧ॥ ᤂᤧᤸᤗᤧ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤁᤢᤀᤡ᤺ᤴᤍᤥ᤺ᤴ ᤀᤠᤶᤓᤠ ᤁᤴᤗᤥ॥

᥋ ᤏᤠᤱᤃᤧᤴ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱ ᤕᤷᤍᤏᤖᤧ ᤁᤢᤏᤢᤵᤔᤥ ᤌᤠᤖᤡᤰᤁᤣ ᤏᤧᤛ᤻ᤛᤧ॥

ᤌᤥ ᤌᤠᤱᤃᤧᤴ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤕᤷᤍᤏᤖᤧ ᤘᤜ᤺ᤱ ᤁᤢᤏᤢᤵᤔᤥ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱᤅᤡᤸᤗᤧ ᤌᤥ᤺ᤛ᤻ᤔᤠ ᤁᤢᤕᤠᤀᤥ ᤜᤣ᤺ᤰᤛᤡᤱᤅᤠᤱ.

᥌ ᤒᤣᤌ-ᤜᤥᤃ᤻ᤗᤠ ᤌᤥ᤺ᤰᤛᤡᤱ ᤜᤧᤰᤁᤩᤠᤱ ᤒᤣᤌ-ᤀᤖᤠᤒᤠᤗᤠᤶ ᤌᤠᤱᤃᤧᤳ ᤗᤛ᤻ᤛᤢᤀᤠᤱ ᤏᤧᤛ᤻ᤛᤧ. ᤂᤧᤒᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤖᤢᤒᤣᤏ ᤌᤠ᤺ᤰᤁᤥᤒᤠ ᤒᤥᤜᤏ ᤗᤢᤱᤅᤥ ᤌᤠᤖᤡᤰ ᤌᤥ᤺ᤰᤛᤡᤱ ᤐᤣᤀᤠᤱ ᤏᤧᤛ᤻ᤛᤧ॥

᥍ ᤂᤧᤴ ᤀᤡ᤺ᤴᤍᤥ᤺ᤴ ᤀᤠᤁᤠᤖᤒᤠ ᤏᤧᤏᤧᤒᤠᤍᤧᤴᤗᤠᤶ ᤍᤒᤡᤖ ᤌᤠᤖᤡᤰ ᤌᤥ᤺ᤰᤛᤡᤱ ᤐᤣᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤌᤠᤱᤃᤧᤳ ᤗᤧᤵᤔᤠᤱ. ᤘᤜ᤺ᤱ ᤗᤠᤱᤃᤧᤳ ᤗᤧᤵᤔᤠᤱ ᤁᤧᤏᤧᤒᤠ ᤀᤍᤢᤶᤔᤡᤔᤒᤠ ᤌᤠᤶᤔᤠᤱᤒᤥ ᤁᤢᤍᤥ᤺ᤵᤔᤠ ᤃᤡᤗᤃᤠᤗ ᤗᤧᤵᤔᤠᤱ ᤐᤣᤀᤠᤱ ᤏᤧᤛ᤻ᤛᤧ॥ ᤂᤶᤓᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤀᤣᤏ-ᤛᤣᤔᤣᤛ ᤔᤧᤵᤔᤏᤠᤒᤠ ᤘᤖᤰᤁᤡᤸᤗᤧ ᤁᤢᤕᤠ ᤁᤢᤕᤠ ᤐᤥ᤺ᤰᤂᤧᤖ ᤀᤣᤏ-ᤖᤥᤃᤣᤗᤀᤥ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥎ ᤕᤠᤶᤔᤥ ᤜᤠᤒᤠ ᤂᤧᤴ ᤀᤡ᤺ᤴᤍᤥ᤺ᤴ ᤒᤣᤏᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤐᤥ᤺ᤰᤂᤧᤖ ᤕᤒᤢᤛᤡ ᤀᤡᤃᤪ. ᤕᤖᤢᤛᤗᤧᤔ ᤗᤠᤱᤃᤧᤳ ᤗᤧᤵᤔᤠᤱ ᤌᤠᤶᤔᤠᤱ ᤐᤣᤀᤠᤱ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴ ᤏᤠᤶᤎᤠ ᤗᤧᤵᤔᤠᤱ ᤁᤧᤏᤧᤒᤠ ᤏᤢ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤏᤧᤏᤧᤒᤠᤍᤧᤴᤏᤡᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠ ᤗᤧᤵᤔᤠᤱ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥ ᤌᤠᤖᤡᤰᤁᤣ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥏ ᤀᤠᤶᤓᤠ ᤂᤧᤴ ᤀᤡ᤺ᤴᤍᤥ᤺ᤴ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥᤗᤠᤶ ᤏᤣᤵᤋᤥᤜ ᤔᤧᤵᤔᤏᤠᤒᤠ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠᤀᤥ ᤁᤧᤖᤧᤀᤠᤱ ᤀᤣᤐᤪᤥᤏ ᤁᤥ᤺ᤰᤔᤠ ᤑᤠᤱᤈᤱᤅᤥᤒᤠ ᤕᤧᤰᤕᤰᤜᤠ᤹ᤀᤥ ᤌᤠᤖᤡᤰ ᤐᤣᤀᤠᤱ ᤏᤧᤛ᤻ᤛᤧ॥ ᤕᤠᤶᤔᤥ ᤂᤧᤴ ᤀᤡ᤺ᤴᤍᤥ᤺ᤴ ᤒᤠᤗᤠ. ᤀᤡᤃᤪ ᤁᤡᤷᤕᤋ-ᤕᤠᤖᤡᤔ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥇᥆ ᤒᤠᤗᤠᤗᤠᤶ ᤂᤧᤴ ᤀᤡ᤺ᤴᤍᤥ᤺ᤴ ᤛᤣᤀᤡᤖ ᤁᤥ᤺ᤰᤔᤠ ᤑᤠᤱᤈᤱ ᤌᤠᤖᤡᤰ ᤏᤠᤶᤎᤠ ᤗᤧᤵᤔᤠᤱ ᤜᤡᤛᤡᤱ. ᤜᤧᤰᤁᤩᤠᤱ ᤕᤠᤖᤡᤔ ᤌᤧᤃᤢᤀᤥ (ᤂᤧᤴ ᤁᤛᤠᤗᤥᤏᤀᤠᤱ ᤔᤧᤔᤧᤳᤋᤢ᤹) ᤌᤠᤱᤃᤧᤳ ᤁᤢᤕᤠ ᤐᤥ᤺ᤰᤂᤧᤖ ᤒᤣᤌ-ᤛᤣᤔᤣᤛ ᤌᤠᤖᤡᤰ ᤌᤠᤛᤡᤱᤅᤠᤱ ᤋᤡᤶᤏᤠ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥇᥇ ᤂᤧᤴ ᤀᤡ᤺ᤴᤍᤥ᤺ᤴ ᤕᤠᤶᤔᤥ ᤀᤣᤁᤪᤥᤏ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤖᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤕᤠᤶᤔᤥ ᤛᤡᤰᤁᤖᤥᤏᤀᤥ ᤁᤧᤖᤧᤀᤠᤱ ᤒᤠᤗᤠ ᤁᤥ᤺ᤰᤔᤠᤴ ᤗᤛ᤻ᤛᤢᤀᤠᤱ ᤕᤒ᤻ᤏᤣᤗᤀᤥ ᤗ᤺ᤴᤍᤧᤖ ᤂᤧᤴ ᤀᤡ᤺ᤴᤍᤥ᤺ᤴ ᤗᤢᤶᤒᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥇᥈ ᤏᤠᤶᤎᤠ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤱᤃ ᤗᤢᤶᤒᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠ᤺ᤴᤏᤣ ᤐᤥ᤺ᤰᤂᤧ॥

ᤕᤜᤢᤍᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤡᤛᤠᤱᤒᤠ ᤀᤡ᤺ᤴᤍᤥᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤁᤠᤗᤣᤒᤖᤧ ᤜᤣᤒᤪᤥᤏ ᤏᤢ ᤍᤒᤡᤖᤧᤴ ᤏᤠ᤺ᤴᤍᤢᤛᤡ

(ᤂᤠᤗᤥ ᥇:᥇᥇-᥇᥋)

᥇᥉ ᤕᤜᤥᤛᤢ᤺ᤸᤗᤧ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤈᤠ᤺ᤱ ᤂᤥᤛᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤧᤴ ᤕᤜᤢᤍᤠᤀᤥ ᤁᤴ ᤗᤰᤁᤡᤴ ᤐᤡᤖᤢ. ᤀᤡᤃᤪ ᤀᤏᤠᤁᤖᤧ ᤁᤢᤎᤠ᤺ᤰᤌᤧᤒᤠ ᤀᤷᤒᤠᤖᤧ ᤁᤢᤕᤧᤰᤕᤰ. ᤁᤡᤷᤕᤋ-ᤀᤷᤒᤠ. ᤂᤧᤴ ᤜᤣᤒᤪᤥᤏᤀᤠᤱ ᤔᤧᤔᤧᤳᤋᤢ॥

᥇᥊ ᤛᤢᤶᤛᤡ ᤀᤏᤠᤁᤜᤠ᤹. ᤛᤣᤛᤤ. ᤀᤜᤡᤔᤏ ᤏᤢ ᤋᤸᤔᤤ ᤀᤏᤠᤁᤒᤠ ᤜᤡᤶᤛᤕᤱᤜᤠ᤹ ᤁᤠᤗᤣᤒᤖᤧ ᤂᤧᤵᤔᤥᤗᤠᤶ ᤗ᤺ᤳᤋᤢᤍᤣᤛᤢᤛᤡ॥

᥇᥋ ᤂᤧᤵᤔᤥᤗᤠᤶ ᤂᤢᤏᤧ᤹ ᤍᤒᤡᤖ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤰᤋᤧᤖ ᤐᤣ॥ ᤋᤃᤡᤃ ᤍᤒᤡᤖᤖᤧ ᤁᤢᤔᤡᤱ ᤁᤡᤷᤕᤋ-ᤛᤣᤐᤣᤖ ᤏᤧᤛ᤻ᤛᤧ॥

᥇᥌ ᤁᤠᤗᤣᤒᤖᤧ ᤐᤠ᤺ᤳᤋᤢ. “ᤜᤠ᤺ᤳᤗᤧ ᤁᤡᤷᤕᤋ-ᤛᤣᤐᤣᤖᤧᤴ ᤏᤠ᤺ᤴᤍᤢᤀᤠᤱ ᤜᤢᤰᤁᤠᤵ ᤆᤥᤃᤢ᤹. ᤂᤧᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤔᤧᤴᤇᤡᤴ ᤀᤰᤛᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤵᤔᤠ ᤐᤡᤖᤢᤱ᤹॥”

᥇᥍ ᤂᤧᤒᤩᤠᤱ ᤁᤠᤗᤣᤒᤖᤧ ᤁᤢᤴᤛᤠ᤹ ᤁᤏᤈᤖᤧ ᤁᤢᤛ᤻ᤛᤠ ᤀᤥᤳᤏᤡᤀᤣᤗᤖᤧ ᤂᤧᤴ ᤜᤢᤰᤁᤠᤵ ᤆᤥᤃᤢ ᤜᤧᤰᤁᤩᤠᤱ ᤁᤠᤗᤣᤒᤖᤧ ᤁᤢᤛ᤻ᤛᤠ ᤔᤧᤴᤇᤡᤴ ᤀᤰᤛᤠ᤺ᤴᤏᤢ ᤂᤧᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥

᥇᥎ ᤌᤡᤰᤕᤠ᤺ᤴ ᤀᤰᤛᤠ᤺ᤴ ᤀᤥᤳᤏᤡᤀᤣᤗᤖᤥ ᤐᤣᤒᤠ ᤕᤧᤶᤔᤥ ᤂᤢᤏᤧ᤹ ᤁᤢᤶᤒᤠ ᤗᤳᤇᤠ ᤗᤠᤈᤣ᤹ ᤏᤠ᤺ᤰᤔᤠᤖᤧ ᤗᤠᤃᤡ ᤂᤧᤴ ᤜᤢᤛᤢ॥ ᤀᤠᤸᤗ ᤀᤰᤛᤠ᤺ᤴ ᤂᤢᤏᤧ᤹ ᤁᤢᤀᤍᤱᤅᤥᤗᤠᤶ ᤕᤥ ᤌᤠᤛᤡᤱ ᤜᤧᤰᤁᤣ᤺ᤸᤗᤧ ᤁᤠᤗᤣᤒᤖᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤌᤣ ᤆᤠᤜᤠ ᤁᤧᤈᤥ᤺ᤰ᥅”

᥇᥏ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤗᤳᤇᤠ ᤔᤡᤰᤐᤣ᤹ ᤐᤡᤖᤠᤱᤅᤧ᤹॥ ᤂᤧᤏᤧ᤹ ᤀᤠᤱᤃᤠ᤹ ᤏᤣᤃᤣᤘᤀᤥ ᤗᤠᤈᤣ᤹ ᤁᤧᤒᤡᤖᤠᤱᤒᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠᤜᤠ᤹ᤀᤠᤱ ᤐᤡᤖᤠᤱᤅᤧ᤹॥” ᤂᤧᤒᤩᤠᤱ ᤁᤠᤗᤣᤒᤖᤧ ᤂᤢᤏᤧ᤹ ᤌᤥ᤺ᤛ᤻ᤔᤠ ᤏᤢ ᤕᤥᤛ᤻ᤔᤠ ᤏᤧᤵᤔᤠᤱ ᤘᤠᤒᤢᤴᤍᤠᤰᤘᤠᤜᤠ᤹ ᤐᤡᤖᤢᤖᤥ॥

ᤕᤜᤢᤍᤠᤒᤠ ᤕᤧᤰᤕᤰᤜᤠ᤹

᥈᥆ ᤕᤜᤢᤍᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤥᤔᤠ ᤗᤰᤁᤡᤴ ᤜᤠᤒᤠ ᤁᤴᤗᤥ-

᥈᥇ ᤏᤣᤃᤣᤘ ᤛᤠ᤹ᤖᤡᤰ ᤕᤥ ᤗᤧᤵᤔᤠᤱ ᤀᤣᤍᤥᤔᤖᤧ ᤁᤢᤀᤡ᤺ᤴᤍᤥ ᤐᤡᤛᤠᤱ ᤕᤜᤢᤍᤠᤖᤧ ᤁᤢᤎᤠ᤺ᤰᤁᤥᤒᤠ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤗᤧᤵᤔᤠᤱᤒᤠ ᤕᤧᤰᤕᤰᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤏᤧᤛ᤻ᤛᤧ- ᤁᤒ᤻ᤛᤣᤗ. ᤀᤣᤍᤣᤖ. ᤕᤠᤃᤢᤖ.

᥈᥈ ᤁᤡᤏᤠ. ᤍᤡᤔᤥᤏᤠ. ᤀᤍᤠᤍᤠ.

᥈᥉ ᤁᤣᤍᤣᤛ. ᤜᤠᤛᤥᤖ. ᤕᤡᤳᤏᤠᤏ.

᥈᥊ ᤈᤡᤐ. ᤋᤣᤗᤣᤔ. ᤒᤠᤗᤥᤋ.

᥈᥋ ᤜᤠᤛᤥᤖ-ᤜᤠᤍᤳᤋᤠ. ᤁᤡᤷᤕᤥᤋ-ᤜᤣᤛᤪᤥᤏ (ᤂᤧᤴ ᤜᤠᤛᤥᤖ).

᥈᥌ ᤀᤔᤠᤔ. ᤛᤣᤔᤠ. ᤔᤥᤗᤠᤍᤠ.

᥈᥍ ᤜᤛᤖ-ᤃᤍ᤻ᤍᤠ. ᤜᤣᤛ᤻ᤔᤥᤏ. ᤒᤣᤌ-ᤐᤠᤗᤣᤋ.

᥈᥎ ᤜᤛᤖ-ᤛᤢᤀᤠᤗ. ᤒᤣᤷᤛᤣᤒᤠ. ᤒᤡᤈᤩᤥᤋᤩᤠ.

᥈᥏ ᤒᤠᤗᤠ. ᤀᤡᤔ. ᤀᤣᤛᤣᤔ.

᥉᥆ ᤀᤣᤸᤋᤥᤗᤍ. ᤁᤛᤡᤗ. ᤜᤥᤷᤔᤠ.

᥉᥇ ᤛᤡᤰᤗᤃ. ᤔᤍᤔᤴᤏᤠ. ᤛᤴᤛᤴᤏᤠ.

᥉᥈ ᤗᤒᤠᤀᤥᤋ. ᤛᤡᤸᤜᤡᤔ. ᤀᤤᤏ ᤏᤢ ᤖᤡᤶᤔᤥᤏ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤖᤧᤰᤗᤧ ᤏᤡᤒᤥᤱᤅᤠᤱ ᤑᤠᤱᤛᤡ ᤕᤧᤰᤕᤰᤜᤠ᤹ᤀᤠᤱ ᤏᤧᤛ᤻ᤛᤧ॥

᥉᥉ ᤌᤧᤃᤢᤃᤢᤒᤠᤍᤧᤴᤏᤥ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤆᤠᤜᤡ᤺ᤴ- ᤀᤣᤛ᤻ᤋᤥᤗ. ᤛᤥᤖᤠ. ᤀᤛ᤻ᤏᤠ.

᥉᥊ ᤈᤠᤏᤥᤜ. ᤀᤣᤏ-ᤃᤴᤏᤡᤔ. ᤋᤵᤐᤢᤜ. ᤀᤣᤏᤠᤔ.

᥉᥋ ᤕᤷᤔᤢᤋ. ᤀᤍᤢᤸᤗᤠᤔ. ᤛᤥᤁᤥ. ᤀᤠᤈᤣᤁᤠ.

᥉᥌ ᤛᤠᤖᤤᤔ. ᤀᤍᤡᤋᤤᤔ. ᤃᤍᤣᤖᤠ ᤏᤢ ᤃᤣᤍᤣᤖᤥᤋᤣᤔ॥ ᤁᤵᤔᤥ ᤁᤧᤏᤧᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤰᤕᤰᤜᤠ᤹ᤀᤠᤱ ᤏᤧᤛ᤻ᤛᤧ॥

᥉᥍ ᤛᤏᤠᤏ. ᤜᤍᤠᤛᤠ. ᤔᤡᤃ᤻ᤍᤗ ᤃᤠᤍ.

᥉᥎ ᤍᤡᤗᤠᤏ. ᤔᤡᤛ᤻ᤐᤠ. ᤕᤥᤰᤋᤣᤗ.

᥉᥏ ᤗᤠᤁᤡᤛ. ᤒᤥᤛ᤻ᤁᤋ. ᤀᤣᤃ᤻ᤗᤥᤏ.

᥊᥆ ᤁᤥᤒ᤻ᤒᤏ. ᤗᤜᤔᤠᤛ. ᤁᤡᤋᤗᤡᤛ.

᥊᥇ ᤃᤍᤣᤖᤥᤋ. ᤒᤣᤌ-ᤍᤠᤃᤥᤏ. ᤏᤠᤔᤠ ᤏᤢ ᤔᤰᤁᤣᤍᤠ॥ ᤁᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤋᤢᤰᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥊᥈ ᤗᤡᤒ᤻ᤏᤠ. ᤀᤣᤋᤣᤖ. ᤀᤠᤛᤠᤏ.

᥊᥉ ᤕᤡᤵᤋᤠᤜ. ᤀᤛ᤻ᤏᤠ. ᤏᤛᤡᤒ.

᥊᥊ ᤁᤡᤗᤠᤜ. ᤀᤰᤈᤡᤒ ᤏᤢ ᤔᤠᤖᤣᤛᤠ॥ ᤁᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤑᤠᤱᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥊᥋ ᤂᤧᤵᤔᤥᤒᤠ ᤕᤧᤰᤕᤰᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ ᤛᤥᤛᤥᤖᤡᤰ ᤀᤣᤁᤪᤥᤏ.

᥊᥌ ᤀᤣᤁᤪᤥᤏᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤀᤛ᤻ᤍᤥᤍ ᤏᤡ᤺ᤳᤋᤠᤱᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹. ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ.

᥊᥍ ᤀᤛ᤻ᤍᤥᤍ. ᤂᤧᤵᤔᤥᤒᤠ ᤕᤧᤰᤕᤰᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ ᤛᤥᤛᤥᤖᤡᤰ. ᤃᤠᤈᤠ. ᤂᤧᤵᤔᤥᤒᤠ ᤕᤧᤰᤕᤰᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ ᤛᤥᤛᤥᤖᤡᤰ. ᤔᤡᤛᤪᤒᤠ ᤘᤜ᤺ᤱ ᤏᤢ ᤗᤢᤶᤒᤠᤱ ᤘᤖ᤺ᤱ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥊᥎ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥᤒᤠ ᤕᤧᤰᤕᤰᤜᤠ᤹ ᤆᤠᤜᤡ᤺ᤴ- ᤛᤔᤡᤖ. ᤕᤳᤋᤡᤖ. ᤛᤥᤁᤥ.

᥊᥏ ᤍᤴᤏᤠ. ᤁᤡᤷᤕᤋ-ᤛᤴᤏᤠ (ᤂᤧᤴ ᤍᤒᤡᤖ).

᥋᥆ ᤀᤏᤠᤒ. ᤀᤣᤛ᤻ᤋᤔᤥᤜ. ᤀᤏᤡᤔ.

᥋᥇ ᤃᤥᤛᤣᤏ. ᤜᤥᤗᤥᤏ ᤏᤢ ᤃᤡᤗᤥᤜ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤌᤡᤰ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥋᥈ ᤀᤖᤒ. ᤍᤢᤔᤠ. ᤀᤣᤛᤠᤏ.

᥋᥉ ᤕᤠᤏᤢᤔ. ᤒᤣᤌ-ᤋᤵᤐᤢᤜ. ᤀᤐᤣᤁᤠ.

᥋᥊ ᤜᤢᤶᤋᤠ. ᤁᤡᤷᤕᤋ-ᤀᤷᤒᤠ (ᤂᤧᤴ ᤜᤣᤒᤪᤥᤏ) ᤏᤢ ᤛᤡᤀᤥᤖ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤑᤠᤱᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥋᥋ ᤔᤠᤀᤥᤏ. ᤁᤷᤔᤣᤗ. ᤈᤡᤐ. ᤕᤢᤳᤋᤠ.

᥋᥌ ᤕᤡᤈᤖᤣᤗ. ᤕᤥᤰᤍᤠᤔ. ᤈᤠᤏᤥᤜ.

᥋᥍ ᤁᤤᤏ. ᤃᤡᤒᤠ ᤏᤢ ᤋᤡᤶᤏᤠ॥ ᤂᤧᤵᤔᤥᤒᤠ ᤐᤠᤱᤓᤣᤱᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥋᥎ ᤜᤸᤜᤢᤗ. ᤒᤣᤌ-ᤛᤖ. ᤃᤍᤥᤖ.

᥋᥏ ᤔᤠᤖᤠᤋ. ᤒᤣᤌ-ᤀᤏᤥᤋ ᤏᤢ ᤀᤣᤸᤋᤁᤥᤏ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤋᤢᤰᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥌᥆ ᤁᤡᤷᤕᤋ-ᤒᤠᤗ (ᤂᤧᤴ ᤁᤡᤷᤕᤋ- ᤕᤠᤖᤡᤔ) ᤏᤢ ᤖᤒ᤻ᤒᤠ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤕᤧᤰᤕᤰ ᤏᤧᤳᤇᤡ ᤏᤧᤛ᤻ᤛᤧ॥

᥌᥇ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ- ᤒᤣᤌ-ᤀᤖᤠᤒᤠ. ᤔᤡᤍ᤻ᤍᤡᤏ ᤏᤢ ᤛᤁᤠᤁᤠ.

᥌᥈ ᤏᤡᤒ᤻ᤛᤠᤏ. ᤕᤢᤶ ᤕᤧᤰᤕᤰ ᤏᤢ ᤀᤣᤏ-ᤃᤍᤡ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤋᤢᤰᤛᤡ ᤕᤧᤰᤕᤰ ᤏᤧᤛ᤻ᤛᤧ॥

᥌᥉ ᤕᤜᤢᤍᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤕᤒᤢᤛᤡᤜᤠ᤹ ᤏᤠ᤺ᤵᤔᤠᤍᤣᤔᤠ ᤔᤧᤴᤇᤢᤰᤋᤢᤛᤡᤴ॥ ᤂᤧᤴ ᤕᤒᤢᤛᤡᤜᤠ᤹ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤕᤖᤢᤛᤗᤧᤔᤒᤠ ᤕᤜᤢᤍᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤏᤢ ᤛᤥᤖᤡᤰ ᤂᤧᤵᤔᤥ ᤔᤧᤕᤢᤱᤗᤥ॥

ᤀᤣᤑᤪᤠᤀᤡᤔ ᤏᤢ ᤏᤠᤶᤎᤠ ᤗᤧᤵᤔᤠᤱ ᤔᤏᤛ᤻ᤛᤣᤖᤧ ᤂᤢᤴᤇᤡ᤹ ᤗᤠᤈᤣ᤹

᥇᥌

ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤔᤧᤄᤥᤛᤢᤒᤠ ᤗᤰᤁᤡᤴ ᤜᤠᤒᤠ ᤁᤴᤗᤥ- ᤂᤧᤸᤗᤧ ᤁᤢᤀᤡ᤺ᤴᤍᤥ᤺ᤴ ᤕᤖᤡᤜᤥ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤆᤫᤠ᤺ᤳᤋᤡᤴ. ᤀᤡᤃᤪ ᤕᤖᤡᤜᤥ ᤏᤡ᤺ᤳᤋᤠᤱᤗᤠᤶ ᤜᤣ᤺ᤰᤛᤡᤱᤅᤠᤱ ᤌᤠᤶᤔᤠᤱ ᤗᤠᤶ ᤐᤣ᤺ᤰᤔᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤐᤥ᤺ᤰᤂᤧᤖ ᤒᤣᤌᤣᤗᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥈ ᤕᤠᤶᤔᤥ ᤒᤣᤌᤣᤗᤗᤠᤶ ᤗᤢᤈᤀᤥ ᤗᤛ᤻ᤛᤢᤀᤠᤱ ᤀᤖᤁᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤀᤥᤒᤠ ᤀᤋᤠᤖᤥᤋ ᤌᤠᤖᤡᤰᤁᤣ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥉ ᤂᤧᤒᤩᤠᤱ ᤏᤠᤶᤎᤠ ᤗᤧᤵᤔᤠᤱ ᤕᤥ ᤌᤠᤛᤡᤱᤅᤠᤱ ᤕᤸᤐᤣᤋᤡᤒᤠ ᤀᤡ᤺ᤴᤍᤥ ᤐᤥ᤺ᤰᤂᤧᤖ ᤕᤥᤛ᤻ᤔᤠ ᤒᤣᤌ-ᤜᤥᤖᤥᤏᤖᤧ ᤁᤢᤕᤠ ᤐᤥ᤺ᤰᤂᤧᤖ ᤐᤣ ᤜᤧᤰᤁᤩᤠᤱ ᤃᤣᤈᤣᤖ ᤌᤠᤖᤡᤰ ᤁᤧᤖᤧᤀᤠᤱ ᤗᤢᤶᤒᤠ ᤘᤖ᤺ᤱᤅᤥ ᤏᤢᤒᤧᤀᤠᤱ ᤏᤧᤛ᤻ᤛᤧ॥

᥊ ᤁᤶᤓᤗ᤹ᤖᤡᤰ ᤕᤥᤛᤣᤑᤖᤧ ᤏᤧᤳᤇᤡ ᤁᤢᤔᤢ᤹ᤀᤡᤍᤠᤱᤛᤠ. ᤔᤏᤛ᤻ᤛᤣ ᤏᤢ ᤀᤣᤑᤪᤠᤀᤡᤔᤖᤧ ᤂᤢᤴᤇᤡ᤹ ᤗᤰᤂᤥᤔᤠᤴ ᤂᤥᤛᤧᤳᤇᤢᤖᤥ॥

ᤀᤣᤑᤪᤠᤀᤡᤔᤖᤧ ᤁᤢᤗᤰ

᥋ ᤀᤣᤑᤪᤠᤀᤡᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤗᤥ-

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤡᤸᤗᤧ ᤏᤠᤱᤃᤧᤴ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤀᤋᤠᤖᤥᤋ-ᤀᤍ᤻ᤍᤠᤖᤗᤠᤶ ᤏᤠᤜᤠᤱᤒᤠ ᤒᤣᤌ-ᤜᤥᤖᤥᤏ ᤐᤥ᤺ᤰᤂᤧᤖ

᥌ ᤗᤢᤶᤒᤠ ᤘᤖ᤺ᤱᤅᤥ ᤌᤠᤖᤡᤰ ᤏᤧᤛ᤻ᤛᤧ॥ ᤂᤧᤴ ᤀᤡ᤺ᤴᤍᤥ᤺ᤴ ᤌᤠᤱᤃᤧᤳ ᤔᤡᤰᤔᤋᤠᤋ ᤐᤥ᤺ᤰᤂᤧᤀᤠᤱ ᤏᤠᤱᤃᤧᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤋᤠᤏᤋ-ᤛᤡᤗᤥ ᤁᤧᤖᤧ ᤂᤧᤒᤩᤠᤱ ᤁᤸᤗᤧ ᤁᤢᤕᤠ ᤁᤢᤕᤠ ᤐᤥ᤺ᤰᤂᤧᤖ ᤕᤠᤏᤥᤜ ᤌᤠᤖᤡᤰ ᤗᤛ᤻ᤛᤢᤀᤠᤱ ᤏᤧᤛ᤻ᤛᤧ॥

᥍ ᤂᤧᤒᤩᤠᤱ ᤂᤧᤴ ᤕᤠᤏᤥᤜᤗᤠᤶ ᤀᤋᤠᤖᤥᤋ ᤏᤢ ᤏᤠᤖᤠ ᤌᤠᤖᤡᤰ ᤕᤥ ᤌᤩᤧᤖ ᤕᤖᤡᤜᤥ ᤁᤧᤖᤧᤀᤠᤱ ᤕᤷᤍᤏ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥎ ᤂᤧᤴ ᤀᤡ᤺ᤴᤍᤥ᤺ᤴ ᤋᤵᤐᤢᤜᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤐᤣᤀᤠᤱ ᤁᤏᤠᤒᤠ ᤕᤜ᤺ᤱ ᤌᤠᤖᤡᤰ ᤌᤠᤛᤡᤱᤅᤠᤱ ᤗᤢᤶᤒᤠ ᤘᤖ᤺ᤱᤅᤥ ᤏᤢᤒᤣᤀᤠᤱ ᤏᤧᤛ᤻ᤛᤧ॥ ᤀᤣᤑᤪᤠᤀᤡᤔᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤗᤥ॥

᥏ ᤁᤴᤏᤢ᤺ᤸᤗᤧ ᤘᤣ᤹. ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤗᤠᤶ ᤀᤣᤑᤪᤠᤀᤡᤔᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧᤛᤧᤴᤍᤢᤀᤠᤱ ᤏᤧᤛ᤻ᤛᤧᤒᤠᤴ ᤁᤧᤖᤧᤰ ᤕᤧᤰᤕᤰᤜᤠ᤹ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤀᤠᤱ ᤏᤧᤛ᤻ᤛᤧ॥

᥇᥆ ᤁᤖ ᤂᤧᤱᤜᤠ᤹ᤖᤧ ᤃᤣᤈᤣᤖᤀᤥ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ ᤔᤧᤴᤏᤠ᤺ᤳᤋᤢᤛᤡᤴ॥ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤁᤏᤠᤏᤡᤜᤠ᤹ ᤀᤣᤑᤪᤠᤀᤡᤔᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤕᤢᤱ. ᤁᤖ ᤂᤧᤱᤜᤠ᤹ᤖᤧ ᤕᤥ᤺ᤰ ᤐᤥᤱᤔᤠᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤏᤠᤶᤎᤠ ᤗᤧᤵᤔᤠᤱ ᤔᤏᤛ᤻ᤛᤣᤖᤧ ᤂᤥᤛᤢᤒᤠ ᤋᤧ᤺ᤱᤃᤵ

᥇᥍

ᤕᤥᤛᤣᤑᤖᤧ ᤁᤢᤛ᤻ᤛᤠ ᤋᤢᤶᤒᤠ ᤔᤏᤛ᤻ᤛᤧᤖᤧ ᤁᤢᤓᤠ ᤁᤢᤎᤠ᤺ᤰᤜᤠ᤹ ᤕᤷᤍᤏ ᤏᤠᤶᤎᤠ ᤐᤡᤛᤠᤱᤒᤠ ᤗᤠᤈᤣ᤹ᤒᤠ ᤗᤰᤁᤡᤴ ᤔᤧᤒᤡᤖᤢᤛᤡᤀᤠᤱ ᤏᤧᤛ᤻ᤛᤧ॥ ᤃᤡᤗᤠᤍᤖᤧ ᤁᤢᤶᤒᤠ ᤔᤠᤁᤡᤖ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤋᤢᤶᤒᤧᤴ ᤗᤳᤇᤠ ᤌᤰᤗᤧᤱ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱ ᤃᤡᤗᤠᤍ ᤏᤢ ᤒᤠᤛᤠᤏ ᤋᤧ᤺ᤱᤃᤵᤜᤠ᤹ ᤂᤢᤏᤧ᤹ ᤔᤧᤒᤡᤖᤢᤀᤠᤱ ᤏᤧᤛ᤻ᤛᤧ॥

᥈ ᤕᤷᤍᤏ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤡᤴ ᤁᤧᤏᤶᤒᤠ ᤔᤏᤛ᤻ᤛᤧᤖᤧ ᤁᤢᤜᤡᤶᤛᤕᤱᤜᤠ᤹ ᤔᤧᤒᤡᤖᤢᤛᤡᤀᤠᤱ ᤏᤧᤛ᤻ᤛᤧ॥ ᤂᤧᤴ ᤜᤡᤶᤛᤕᤱᤜᤠ᤹ ᤀᤒᤡᤀᤣᤈᤣᤖ. ᤜᤣᤗᤣᤁ. ᤀᤛᤪᤡᤀᤣᤗ. ᤛᤁᤣᤔ. ᤜᤣᤐᤣᤖ ᤏᤢ ᤛᤔᤡᤍᤠᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧ॥ ᤂᤧᤱᤜᤠ᤹ ᤕᤥᤛᤣᤑᤖᤧ ᤁᤢᤛ᤻ᤛᤠ. ᤁᤢᤶᤔᤧᤴᤇᤠ᤹ ᤏᤢ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱᤅᤥᤒᤠ ᤗᤠᤶᤗᤥᤒᤠ ᤔᤏᤠ ᤔᤧᤘᤕᤧᤖᤥ॥

᥉ ᤁᤖ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤔᤠᤁᤡᤖ. ᤔᤠᤁᤡᤖᤖᤧ ᤁᤢᤛ᤻ᤛᤠ ᤃᤡᤗᤠᤍ. ᤃᤡᤗᤠᤍᤖᤧ ᤁᤢᤛ᤻ᤛᤠ ᤜᤣᤐᤣᤖ. ᤜᤣᤐᤣᤖᤖᤧ ᤁᤢᤛ᤻ᤛᤠ ᤛᤗᤥᤑᤠᤍ. ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤰ ᤔᤧᤘᤕᤧ॥ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤂᤢᤴᤇᤡ᤹ ᤔᤡᤱ ᤀᤰᤋᤱᤒᤠ ᤘᤕᤧ- ᤔᤜᤗᤠ. ᤏᤥᤀᤠᤜ. ᤜᤥᤃ᤻ᤗᤠ. ᤔᤡᤸᤁᤠ ᤏᤢ ᤋᤡᤷᤛᤠ॥

᥊ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ. ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ ᤏᤢ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤋᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤀᤣ ᤀᤠᤏᤡᤃᤧ ᤗᤰᤂᤥᤔᤠᤴ ᤔᤧᤒᤡᤖᤡᤃᤧᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤋᤢᤶᤒᤠᤜᤠ᤹ᤏᤢ ᤛᤥᤖᤡᤰ ᤗᤰᤂᤥᤔᤠ ᤐᤡᤖᤢᤛᤡ॥

᥋ ᤂᤧᤒᤩᤠᤱ ᤔᤏᤛ᤻ᤛᤣᤖᤧ ᤕᤷᤍᤏ ᤏᤠᤎᤠ᤺ᤶᤒᤡᤒᤠ ᤃᤡᤗᤠᤍ ᤗᤠᤈᤣ᤺ᤴ ᤏᤢ ᤒᤠᤛᤠᤏ ᤗᤠᤈᤣ᤺ᤴ ᤛᤥᤛᤥᤖᤡᤰ ᤌᤡᤒᤥᤱ ᤗᤰ ᤂᤥᤛᤢ.

᥌ ᤌᤣᤀᤠᤱᤓᤧᤸᤗᤧ ᤔᤏᤛ᤻ᤛᤣᤖᤧ ᤁᤢᤎᤠ᤺ᤰᤁᤥᤒᤠ ᤔᤧᤴᤇᤢᤔᤠ ᤛᤠᤜᤠ᤹ᤖᤧᤀᤠᤱ ᤂᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤰᤔᤧᤄᤥᤛᤢᤀᤠᤱ ᤏᤧᤛ᤻ᤛᤧ॥ ᤃᤡᤗᤠᤍ ᤗᤠᤈᤣ᤺ᤴ ᤆᤠᤜᤡ᤺ᤴ ᤔᤏᤛ᤻ᤛᤣᤖᤧ ᤁᤧᤏᤶᤒᤠ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤥ ᤌᤩᤧᤖᤥ॥

᥍ ᤀᤠᤸᤗ ᤔᤏᤛ᤻ᤛᤣᤖᤧ ᤁᤢᤗᤰᤁᤥᤒᤠ ᤀᤡ᤺ᤴᤍᤥ᤺ᤴ ᤀᤠᤛᤣᤖᤗᤠᤶ ᤛᤁᤣᤔ ᤏᤠᤱᤃᤧᤴ ᤐᤡᤛᤠᤱᤒᤠ ᤔᤡᤰᤔᤋᤠᤋ ᤌᤠᤖᤡᤰ ᤏᤧᤛ᤻ᤛᤧ॥ ᤂᤧᤴ ᤀᤡ᤺ᤴᤍᤥ᤺ᤴ ᤗᤠᤱᤃᤧᤳ ᤗᤧᤵᤔᤠᤱ ᤐᤣᤀᤠᤱ ᤀᤣᤏ-ᤋᤵᤐᤢᤜᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤧᤴᤏᤥ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥎ ᤋᤵᤐᤢᤜᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤔᤏᤛ᤻ᤛᤣᤖᤧ ᤁᤢᤗᤰᤁᤥ ᤌᤩᤧ. ᤁᤖ ᤔᤏᤛ᤻ᤛᤣᤖᤧ ᤁᤢᤀᤡ᤺ᤴᤍᤥᤀᤥ ᤁᤧᤕᤢᤱᤒᤠ ᤋᤵᤐᤢᤜ ᤕᤧᤰᤕᤰᤁᤡᤴ ᤆᤠᤜᤡ᤺ᤴ ᤀᤣᤑᤪᤠᤀᤡᤔᤖᤧ ᤁᤢᤗᤰᤁᤥ ᤌᤩᤧ॥

᥏ ᤜᤧᤰᤁᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤗᤠᤱᤃᤧᤳ ᤗᤧᤵᤔᤠᤱ ᤁᤏᤠᤒᤠ ᤕᤜ᤺ᤱᤅᤥ ᤌᤠᤖᤡᤰ ᤐᤣᤀᤠᤱ ᤏᤧᤛ᤻ᤛᤧ॥ ᤔᤏᤛ᤻ᤛᤣᤖᤧ ᤁᤢᤓᤠ ᤁᤢᤕᤧᤰᤕᤰᤜᤠ᤹ ᤀᤣᤑᤪᤠᤀᤡᤔᤖᤧ ᤁᤢᤗᤰᤁᤥ ᤌᤩᤧ. ᤁᤖ ᤔᤏᤛ᤻ᤛᤣᤖᤧ ᤁᤢᤀᤡ᤺ᤴᤍᤥ᤺ᤴ ᤘᤜ᤺ᤱᤅᤡᤸᤗᤧ ᤌᤠᤱᤃᤧᤳ ᤗᤧᤵᤔᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤗᤢᤶᤒᤠ ᤘᤖ᤺ᤱᤅᤥ ᤂᤧᤴ ᤐᤣᤀᤠᤱ ᤏᤢᤒᤧᤀᤠᤱ ᤏᤧᤛ᤻ᤛᤧ॥

᥇᥆ ᤗᤠᤱᤃᤧᤳ ᤗᤧᤵᤔᤠᤱ ᤀᤣᤑᤪᤠᤀᤡᤔᤖᤧ ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱ ᤔᤏᤛ᤻ᤛᤣᤖᤧ ᤁᤢᤗᤰ ᤏᤧᤛ᤻ᤛᤧ॥ ᤔᤏᤛ᤻ᤛᤧᤖᤧ ᤁᤢᤀᤡ᤺ᤴᤍᤥ᤺ᤴ ᤗᤢᤶᤒᤠ ᤘᤖ᤺ᤱᤅᤥ ᤐᤣᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤴ ᤌᤠᤱᤃᤧᤳ ᤗᤧᤵᤔᤠᤱ ᤀᤠᤛᤣᤖ ᤏᤢ ᤏᤠᤱᤃᤧᤴ ᤗᤧᤵᤔᤠᤱ ᤀᤡᤛ᤻ᤛᤠᤂᤠᤖ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥇᥇ ᤀᤡᤛ᤻ᤛᤠᤂᤠᤖ ᤏᤢ ᤀᤠᤛᤣᤖᤀᤥ ᤔᤏᤛ᤻ᤛᤣᤖᤧ ᤁᤶᤔᤩᤠᤰ ᤂᤥᤛᤢ- ᤒᤣᤌ-ᤛᤠᤏ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹. ᤕᤡᤒᤗᤠᤔ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ ᤜᤧᤰᤁᤩᤠᤱ ᤍᤥᤖᤒᤠ (ᤍᤥᤖᤧᤱᤃ ᤘᤖ᤺ᤱᤅᤡᤸᤗᤧ ᤁᤢᤕᤠ). ᤀᤣᤴᤍᤥᤖᤒᤠ. ᤋᤠᤏᤠᤁᤒᤠ ᤏᤢ ᤔᤃᤡᤍ᤻ᤍᤥᤒᤠ ᤕᤰᤕᤢᤱᤒᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤓᤣ᤹ᤜᤠ᤹॥

᥇᥈ ᤜᤧᤰᤁᤣᤛᤠᤱ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤕᤰᤕᤢᤱᤒᤠᤜᤠ᤹ ᤏᤠ᤺ᤵᤔᤠᤍᤣᤔᤠ ᤔᤧᤴᤇᤢᤰᤋᤢᤛᤡᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤏᤠᤏᤡᤜᤠ᤹ᤖᤧ ᤂᤧᤴ ᤗᤠᤈᤣ᤹ᤀᤥ ᤕᤢᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤘᤕᤧ॥

᥇᥉ ᤁᤖ ᤔᤧᤕᤢᤅᤧᤖ ᤔᤧᤒᤣ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤢᤰᤛᤠᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤂᤧᤱᤜᤠ᤹ ᤕᤥ᤺ᤰ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤑᤶᤔᤠ ᤔᤧᤜᤣ᤺ᤰᤋᤢᤛᤡ. ᤁᤖ ᤂᤰᤐᤧᤳ ᤔᤧᤴᤏᤠ᤺ᤳᤋᤢᤴ ᤔᤧᤴᤍᤣᤛᤢᤛᤡᤴᤗᤥ॥

ᤀᤣᤑᤪᤠᤀᤡᤔ ᤏᤢ ᤏᤠᤶᤎᤠᤒᤠ ᤔᤏᤛ᤻ᤛᤣᤖᤧ ᤕᤖᤡᤰ ᤗᤠᤈᤣ᤹ ᤏᤠ᤺ᤰᤋᤧᤛᤢ

᥇᥊ ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤜᤥᤛᤢ᤺ᤴ ᤀᤰᤂᤣ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤀᤠᤸᤗᤥ ᤌᤧᤶᤒᤠ ᤕᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤂᤠᤏᤡ᤺ᤳᤋᤥ ᤕᤖᤡᤰ ᤕᤥᤖᤡᤃᤧ ᤁᤧᤗ᤹ᤒᤠ ᤁᤧᤏᤡᤛᤢᤛᤠᤱ ᤀᤠᤏᤡᤃᤧ ᤗᤰᤂᤥᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤣᤀᤠᤱ ᤗᤳᤇᤠᤖᤰ ᤁᤢᤗᤰ ᤀᤠᤏᤡᤃᤧ ᤕᤠᤵᤔᤡ ᤁᤧᤒᤧᤖᤧᤒᤣ᥅”

᥇᥋ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤂᤠᤏᤡ᤺ᤳᤋᤥ ᤕᤖᤡᤰ ᤁᤧᤕᤥᤖᤡ. ᤜᤧᤰᤁᤩᤠᤱ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤺ᤴ ᤂᤡᤏᤡ᤹ ᤗᤠᤈᤣ᤺ᤴ ᤆᤡᤜᤢ᤹ᤜᤢ᤹ ᤗ᤹ᤏᤣᤓᤃᤪ ᤐᤖᤡᤈ᤻ᤈᤡ ᤏᤢ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤒᤠ ᤋᤠᤶᤓᤢᤱᤅᤥ ᤐᤣᤃᤧᤶᤔᤧ᤹ᤀᤠᤱ ᤂᤡᤏᤡ᤹ ᤗᤠᤃᤡ ᤑᤠ᤺ᤳᤗᤧ᤺ᤰᤂᤧᤶᤔᤧ᤹॥”

᥇᥌ ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤀᤠᤏᤡᤃᤧ ᤔᤧᤜᤳᤋᤡᤃᤧᤴ॥ ᤜᤧᤰᤁᤩᤠᤱ ᤒᤣᤌ-ᤛᤠᤏ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤧᤒᤩᤠᤱ ᤕᤡᤈᤖᤣᤗᤒᤠ ᤏᤧᤏᤧᤒᤠᤍᤧᤴᤏᤥ ᤁᤧᤕᤢᤱᤒᤠ ᤁᤧᤖᤧᤰ ᤁᤏᤠᤏᤡᤜᤠ᤹ᤖᤧ ᤑᤧᤴᤈᤣ᤹ ᤀᤴᤗᤠᤎᤠᤜᤠ᤹ ᤔᤧᤃᤳᤋᤢ॥”

᥇᥍ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤕᤥᤛᤣᤑᤖᤧ ᤁᤢᤜᤡᤶᤛᤕᤱ. ᤀᤡᤃᤪ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣ᤺ᤴ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤖᤡᤰ ᤁᤧᤘᤕᤡ᤹ ᤜᤧᤰᤁᤩᤠᤱ ᤁᤧᤎᤢᤶᤒᤠᤀᤠᤱ ᤁᤧᤈᤥᤃᤡ᤹॥ ᤂᤡᤏᤡ᤹ ᤗᤠᤃᤡ ᤁᤢᤗᤰ ᤌᤡᤰᤗᤰ ᤔᤧ᤺ᤴ.

᥇᥎ ᤁᤖ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤋᤠᤶᤓᤢᤱᤅᤡᤴᤏᤠᤱ ᤂᤡᤏᤡ᤹ᤀᤡᤴ ᤐᤥᤱ᤹॥ ᤂᤧᤵᤔᤥᤒᤠ ᤛᤡᤱᤒᤢᤱᤜᤠ᤹ ᤗᤧ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠ ᤁᤢᤍᤡᤱᤒᤠ ᤗᤠᤈᤣ᤺ᤴᤏᤠᤱ ᤂᤡᤏᤡ᤹ᤀᤡᤴᤏᤣ ᤐᤥᤱ᤹॥ ᤂᤧᤴ ᤁᤏᤠᤏᤡᤜᤠ᤹ᤖᤧ ᤑᤧᤴᤈᤣ᤹ ᤀᤴᤗᤠᤎᤠᤜᤠ᤹ ᤔᤧᤃᤳᤋᤢ᤹ ᤂᤶᤓᤩᤠᤱ ᤂᤧᤱᤜᤠ᤹ ᤁᤧᤎᤢᤶᤒᤠ ᤔᤧᤈᤥᤰ ᤜᤧᤰᤁᤣᤛᤠᤱ ᤂᤡᤏᤡ᤹ ᤂᤧᤱᤜᤠ᤹ ᤏᤠ᤺ᤵᤔᤠᤍᤣᤔᤠ ᤁᤧᤛᤢᤰᤋᤢᤶᤛᤡᤶᤗᤥ॥”

ᤁᤧᤏᤶᤒᤠ ᤗᤠᤈᤣ᤺ᤴ ᤔᤧᤓ᤺ᤰᤂᤢ

᥇᥎

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤛᤡᤗᤥᤀᤥ ᤔᤧᤈᤢᤵᤛᤧ. ᤜᤧᤰᤁᤩᤠᤱ ᤂᤧᤵᤔᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥ ᤂᤧᤴ ᤗᤠᤈᤣ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤋᤩᤧ ᤆᤢᤖᤧᤀᤠᤱ ᤏᤧᤛ᤻ᤛᤧ.

᥈ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤀᤠᤸᤗᤛᤠᤱ ᤏᤢᤛᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤕᤢᤰ ᤔᤧᤱᤄᤥᤀᤣ ᤔᤧᤘᤕᤧ॥

᥉ ᤁᤸᤗᤧᤆᤥᤃᤢᤸᤗᤧ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤗᤡᤸᤗᤧ ᤁᤧᤒᤡᤖᤡᤒᤠ ᤗᤠᤈᤣ᤺ᤴ ᤕᤢᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤀᤠᤰᤂᤧᤴᤍᤩᤠ᤺ᤴ ᤌᤠᤖᤡᤰ ᤁᤧᤛᤢᤛᤡᤒᤣ᥅

᥊ ᤀᤠᤸᤗ ᤌᤠ᤺ᤰᤌᤰᤔᤠ ᤛᤢᤶᤛᤡ ᤛᤢᤶᤛᤡ ᤔᤏᤠᤜᤠ᤹ ᤂᤡᤏᤡ᤹ ᤗᤠᤃᤡ ᤕᤢᤰᤋᤡᤱ ᤆᤥᤃᤧᤶᤛᤡᤶᤔᤧ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤐᤠᤱᤄᤢᤱᤍᤣᤛᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣ᤺ᤰᤁᤠᤱ ᤗᤠᤈᤣ᤹ᤀᤥ ᤋᤠᤰᤔᤧᤃᤴ ᤂᤧᤒᤩᤠᤱ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤡᤴ ᤔᤧᤛᤠᤵᤋᤢᤀᤠᤱ ᤀᤠᤱᤃᤠ᤹ᤀᤥ ᤔᤧᤏᤢ᤺ᤱ ᤔᤧᤍᤠᤖᤥ॥

᥋ ᤂᤧᤴ ᤗᤠᤈᤣ᤺ᤴ ᤂᤡᤏᤡ᤹ ᤁᤢᤗᤰ ᤏᤢᤛᤡᤀᤥ ᤑ᤺ᤰᤂᤧᤶᤔᤧ᤹॥ ᤕᤜᤢᤍᤠ᤺ᤴ ᤗᤠᤱᤃᤧᤳ ᤗᤧᤵᤔᤠᤱ ᤀᤠᤒᤠᤅᤣ ᤁᤢᤀᤡ᤺ᤴᤍᤥ ᤏᤢ ᤕᤥᤛᤣᤑᤖᤧ ᤁᤢᤜᤡᤶᤛᤱᤅᤡᤴ ᤆᤠᤜᤡ᤺ᤴ ᤌᤠᤱᤃᤧᤳ ᤗᤧᤵᤔᤠᤱ ᤂᤢᤴᤇᤡ᤹ᤀᤣ ᤀᤡ᤺ᤴᤍᤥᤀᤥ ᤔᤧᤕᤢᤱᤗ ᤐᤥᤱ᤹॥

᥌ ᤂᤡᤏᤡ᤹ ᤂᤧᤴ ᤏᤢᤛᤡ ᤁᤢᤗᤰᤜᤠ᤹ᤖᤧ ᤐᤠ᤺ᤴᤜᤠ᤹ ᤛᤠᤵᤔᤠ ᤁᤧᤛᤢᤖᤢᤶᤔᤠᤱ ᤀᤠᤱᤃᤠ᤹ᤀᤥ ᤋᤠᤖᤧᤶᤔᤧ᤹॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤡᤏᤡ᤹ ᤗᤠᤃᤡ ᤀᤠᤱᤃᤠ᤹ ᤋ᤹ᤕᤠ᤺ᤴᤛᤥᤴ ᤁᤧᤛᤢᤱ ᤐᤡᤏᤡᤱ᤹॥

᥍ “ᤁᤖ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤡᤏᤡ᤹ᤗᤠᤶ ᤌᤧᤔᤠᤀᤠᤱ ᤗᤰ ᤔᤧᤱᤄᤥᤛᤢᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠ᤺ᤴᤏᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤰᤂᤥᤔᤠᤖᤥ॥ ᤃᤠᤍ. ᤖᤢᤒᤣᤏ ᤏᤢ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤏᤠᤱᤃᤧᤴ ᤐᤡᤛᤠᤱ ᤕᤷᤍᤏ ᤏᤠᤎᤠ᤺ᤶᤒᤡ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤐᤡᤖᤢᤛᤡᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤗᤰᤂᤥᤔᤠᤴ ᤔᤧᤄᤥᤛᤢᤀᤠᤱᤅᤣ ᤘᤠ᤹॥”

᥎ ᤂᤧᤒᤩᤠᤱ ᤂᤧᤴ ᤔᤏᤠᤜᤠ᤹ ᤔᤧᤒᤥᤃᤧᤀᤠᤱ ᤔᤧᤒᤣ᤺ᤸᤗᤧ ᤕᤜᤥᤛᤢ᤺ᤸᤗᤧ ᤂᤧᤴ ᤗᤠᤈᤣ᤺ᤸᤗᤧ ᤁᤢᤀᤡᤳᤇᤠᤵ ᤆᤥ᤺ᤰᤔᤠᤀᤠᤱ ᤋᤠ᤺ᤵᤔᤠᤖᤧ ᤗᤠᤃᤡ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤐᤣᤃᤧᤶᤔᤧ᤹. ᤂᤧᤴ ᤗᤠᤈᤣ᤹ᤀᤥ ᤁᤧᤖᤧᤰ ᤋᤠᤰᤁᤴᤍᤧᤶᤔᤧ᤹. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤐᤠ᤺ᤴᤜᤠ᤹ ᤛᤠᤵᤋᤧᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤏᤢ᤺ᤰᤂᤧᤶ ᤋᤩᤧᤶᤔᤧ᤹. ᤂᤧᤒᤩᤠᤱ ᤀᤠᤶᤓᤠ ᤁᤴ ᤛᤡᤗᤥᤀᤥᤀᤣ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤡᤏᤡ᤹ ᤗᤠᤃᤡ ᤀᤠᤱᤃᤠ᤹ ᤋ᤹ᤕᤠ᤺ᤴᤛᤥᤴ ᤁᤧᤛᤢᤱ ᤐᤡᤏᤡᤱ᤹॥”

᥏ ᤂᤧᤒᤩᤠᤱ ᤂᤧᤴ ᤔᤏᤠᤜᤠ᤹ ᤔᤧᤒᤣᤀᤠᤱ ᤂᤧᤴ ᤗᤠᤈᤣ᤺ᤴ ᤁᤢᤗᤧ᤺ᤶ ᤋᤠᤰᤔᤧᤃᤴᤍᤧ. ᤜᤧᤰᤁᤩᤠᤱ ᤕᤧᤰᤕᤰ ᤕᤧᤰᤕᤰ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤢ ᤂᤧᤒᤩᤠᤱ ᤁᤢᤗᤰ ᤏᤢᤛᤡ ᤔᤧᤈᤥᤃᤢᤀᤠᤱ ᤁᤧᤖᤧᤰᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤒᤠ᤺ᤳᤋᤢ ᤔᤧᤈᤧᤰᤂᤢ. ᤜᤧᤰᤁᤩᤠᤱ ᤕᤜᤥᤛᤢᤀᤥ ᤛᤡᤗᤥᤀᤥ ᤁᤧᤏᤧᤒᤠ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤔᤧᤏᤢ᤺ᤰᤂᤧ॥

᥇᥆ ᤜᤧᤰᤁᤩᤠᤱ ᤕᤜᤥᤛᤢ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤡᤗᤥᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋ᤹ᤕᤠ᤺ᤴᤛᤥᤴ ᤁᤧᤛᤢ. ᤜᤧᤰᤁᤩᤠᤱ ᤜᤠᤒᤠ ᤂᤧᤵᤔᤥᤀᤣ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤴ ᤗᤠᤈᤣ᤺ᤴ ᤑ᤺ᤰᤂᤢ ᤐᤡᤖᤢᤛᤡᤖᤥ॥

ᤒᤣᤏᤩᤠᤔᤡᤏᤖᤧ ᤁᤢᤗᤰ

᥇᥇ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤰᤂᤣᤗ᤹ᤖᤡᤰ ᤋ᤹ᤕᤠ᤺ᤴᤛᤥᤴ ᤌᤩᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤡᤸᤗᤧ ᤀᤡ᤺ᤴᤍᤥ᤺ᤴ ᤕᤜᤢᤍᤠ ᤏᤢ ᤕᤥᤛᤣᤑᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤖᤧ ᤗᤢᤶᤔᤥ ᤌᤩᤧ॥

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤕᤷᤍᤏᤗᤠᤶ ᤜᤣ᤺ᤰᤛᤡᤱᤅᤠᤱ ᤕᤖᤡᤜᤥ ᤏᤡ᤺ᤳᤋᤠᤱᤗᤠᤶ ᤌᤠᤱᤃᤧᤳ ᤐᤡᤛᤠᤱ ᤐᤣᤖ. ᤏᤠᤶᤎᤠ ᤐᤡᤛᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥ ᤌᤥ᤺ᤰᤛᤡᤱᤅᤠᤱ ᤒᤣᤌ-ᤀᤠᤘᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥇᥉ ᤂᤧᤴ ᤀᤡ᤺ᤴᤍᤥ᤺ᤴ ᤂᤧᤵᤔᤥᤗᤠᤶ ᤗᤢᤈ ᤌᤠᤖᤡᤰ (ᤁᤴ ᤒᤣᤌᤣᤗ ᤔᤧᤔᤧᤳᤋᤢ) ᤂᤧᤵᤔᤥᤒᤠ ᤗᤠᤱᤃᤧᤳ ᤗᤧᤵᤔᤠᤱ ᤁᤧᤖᤧᤀᤠᤱ ᤕᤥᤛ᤻ᤔᤠ ᤒᤣᤌ-ᤜᤥᤖᤥᤏᤒᤠ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱᤗᤠᤶ ᤀᤋᤠᤖᤥᤋ-ᤀᤍ᤻ᤍᤠᤖ ᤌᤠᤖᤡᤰ ᤌᤩᤧᤀᤠᤱ ᤏᤧᤛ᤻ᤛᤧ॥

᥇᥊ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤧᤴ ᤀᤡ᤺ᤴᤍᤥ᤺ᤴ ᤏᤠᤶᤎᤠ ᤗᤧᤵᤔᤠᤱ ᤐᤣᤀᤠᤱ ᤗᤠᤱᤃᤧᤳ ᤗᤧᤵᤔᤠᤱ ᤀᤡᤖᤧᤖ ᤒᤣᤌ-ᤜᤥᤖᤥᤏ ᤋᤃᤠᤱᤒᤠ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤁᤥ᤺ᤰᤔᤠᤗᤠᤶ ᤕᤜᤢᤍᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤁᤡᤷᤕᤋ-ᤒᤠᤗ ᤌᤠᤖᤡᤰ (ᤀᤠᤶᤓᤠ ᤁᤴ ᤁᤡᤷᤕᤋ-ᤕᤠᤖᤡᤔ ᤔᤧᤔᤧᤳᤋᤢ) ᤁᤧᤖᤧᤀᤠᤱ ᤏᤧᤛ᤻ᤛᤧ॥ ᤏᤠᤶᤎᤠ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴ ᤜᤠᤒᤠ ᤁᤴᤗᤥ॥

᥇᥋ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴ ᤆᤠᤜᤡ᤺ᤴ ᤁᤡᤷᤕᤋ-ᤕᤠᤖᤡᤔ ᤁᤢᤕᤠᤀᤥᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤐᤣᤀᤠᤱ ᤏᤣᤵᤋᤥᤜᤒᤠ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠᤜᤠ᤹ᤀᤥ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥇᥌ ᤂᤧᤴ ᤀᤡ᤺ᤴᤍᤥ᤺ᤴ ᤒᤣᤏ-ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤡᤸᤗᤧ ᤁᤢᤍᤃᤡ ᤏᤢ ᤖᤐᤠᤀᤡᤒᤠ ᤏᤧᤏᤧᤒᤠᤍᤧᤴᤏᤡᤸᤗᤧ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤁᤥ᤺ᤰᤔᤠᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤌᤠᤛᤡᤱ ᤜᤧᤰᤁᤩᤠᤱ ᤕᤒᤢᤛᤡ ᤕᤧᤰᤕᤰ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥᤗᤠᤶ ᤕᤥ ᤌᤠᤛᤡᤱᤗ ᤀᤣᤏ-ᤖᤥᤃᤣᤗ ᤌᤠᤛᤡᤱᤅᤠᤱ ᤏᤧᤛ᤻ᤛᤧ॥

᥇᥍ ᤂᤧᤴ ᤌᤠᤱᤃᤧᤳ ᤗᤧᤵᤔᤠᤱ ᤂᤡᤱᤛᤡᤱᤅᤠᤱ ᤀᤣᤏ-ᤛᤣᤔᤣᤛ ᤗᤧᤵᤔᤠᤱ ᤐᤣᤀᤠᤱ ᤀᤍᤢᤶᤔᤡᤔᤒᤠ ᤌᤠᤶᤔᤠᤱᤒᤠᤸᤗᤧ ᤁᤢᤍᤃᤠᤱ ᤃᤗᤡᤗᤥᤋ ᤗ᤺ᤴᤍᤧᤖ ᤖᤢᤒᤣᤏ ᤜᤡᤶᤛᤕᤱᤒᤠ ᤒᤥᤜᤏᤖᤧ ᤁᤢᤗᤢᤱᤅᤥ ᤌᤩᤧᤀᤠᤱ ᤏᤧᤛ᤻ᤛᤧ॥

᥇᥎ ᤂᤧᤵᤔᤥᤗᤠᤶ ᤂᤧᤴ ᤒᤣᤌ-ᤀᤖᤠᤒᤠᤒᤠ ᤁᤢᤍᤥ᤺ᤵᤔᤠ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤖᤧᤀᤠᤱ ᤀᤖᤠᤒᤠᤀᤥᤀᤣ ᤌᤩᤧᤀᤠᤱ ᤏᤧᤛ᤻ᤛᤧ॥

᥇᥏ ᤂᤧᤴ ᤀᤡ᤺ᤴᤍᤥ᤺ᤴ ᤕᤠᤶᤔᤥ ᤒᤣᤌ-ᤜᤥᤃ᤻ᤗᤠᤒᤠ ᤌᤠᤱᤃᤧᤳ ᤁᤢᤕᤠ᤺ᤴ ᤗᤛ᤻ᤛᤢᤀᤠᤱ ᤕᤷᤍᤏ ᤏᤠᤶᤎᤠ ᤗᤧᤵᤔᤠᤱ ᤁᤧᤏᤧᤒᤠ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱᤅᤥᤒᤠ ᤌᤠᤱᤃᤧᤳ ᤗᤧᤵᤔᤠᤱ ᤁᤢᤕᤠᤀᤥ ᤏᤢᤒᤧᤀᤠᤱ ᤏᤧᤛ᤻ᤛᤧ॥ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴ ᤜᤠᤒᤠ ᤁᤴᤗᤥ॥

᥈᥆ ᤂᤧᤸᤗᤧ ᤏᤠᤱᤃᤧᤴ ᤐᤡᤛᤠᤱᤒᤠ ᤀᤡ᤺ᤴᤍᤥ᤺ᤴᤃ ᤕᤷᤍᤏ ᤘᤜ᤺ᤱᤅᤡᤴᤏᤧ ᤐᤥ᤺ᤰᤂᤧ॥ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤡᤸᤗᤧ ᤁᤧᤖᤧᤰ ᤐᤡᤛᤠᤱᤒᤠ ᤀᤡ᤺ᤴᤍᤥᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥈᥇ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤁᤢᤀᤡᤛᤡ᤺ᤰ ᤔᤧᤄᤥᤛᤢᤒᤠ ᤕᤧᤰᤕᤰᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

ᤕᤖᤡᤜᤥ. ᤒᤣᤌ-ᤜᤥᤃ᤻ᤗᤠ. ᤀᤣᤔᤣᤁ-ᤁᤛᤡᤛ.

᥈᥈ ᤒᤣᤌ-ᤀᤖᤠᤒᤠ. ᤛᤔᤠᤖᤤᤔ. ᤒᤣᤌᤣᤗ.

᥈᥉ ᤀᤒ᤻ᤒᤡᤔ. ᤐᤠᤖᤠ. ᤀᤥᤐᤪᤠ.

᥈᥊ ᤁᤐᤖ-ᤀᤔᤥᤏᤡ. ᤀᤥᤵᤏᤡ ᤏᤢ ᤃᤣᤒᤠ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤣᤰᤕᤰᤜᤠ᤹ ᤏᤧᤛ᤻ᤛᤧ॥

᥈᥋ ᤃᤡᤒᤥᤏ. ᤖᤠᤔᤠ. ᤒᤣᤖᤥᤋ.

᥈᥌ ᤔᤡᤛ᤻ᤐᤠ. ᤁᤐᤡᤖᤠ. ᤔᤥᤛᤠ.

᥈᥍ ᤖᤣᤁᤣᤔ. ᤕᤡᤷᤐᤗ. ᤋᤖᤗᤠ.

᥈᥎ ᤛᤣᤗᤠᤜ. ᤀᤣᤗᤣᤐ. ᤕᤒᤢᤛᤡ ᤕᤧᤰᤕᤰ (ᤀᤡᤃᤪ ᤕᤖᤢᤛᤗᤧᤔ). ᤃᤡᤒᤠ ᤏᤢ ᤁᤡᤷᤕᤋ-ᤕᤠᤖᤡᤔ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧᤖᤥ॥

ᤒᤣᤏᤩᤠᤔᤡᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤜᤠᤒᤠ ᤁᤴᤗᤥ॥

ᤛᤡᤔᤡᤕᤥᤏᤖᤧ ᤂᤥᤛᤢᤒᤠ ᤗᤠᤈᤣ᤹ ᤗᤰ

᥇᥏

ᤏᤡᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤛᤡᤔᤡᤕᤥᤏᤖᤧ. ᤀᤡᤃᤪ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤌᤩᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤴ ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤸᤗᤧ ᤁᤢᤗᤢᤶᤔᤥ ᤆᤢᤰᤋᤧ॥

᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤔᤧᤄᤥᤛᤢᤒᤠᤴ ᤜᤠᤒᤠ ᤁᤴᤜᤠ᤹ᤀᤣᤖᤥ- ᤒᤣᤷᤛᤣᤒᤠ (ᤀᤡᤃᤪ ᤛᤣᤒᤠ). ᤔᤥᤗᤠᤍᤠ.

᥉ ᤜᤛᤖ-ᤛᤢᤀᤠᤗ. ᤒᤠᤗᤠ. ᤀᤣᤛᤣᤔ.

᥊ ᤀᤣᤸᤋᤥᤗᤍ. ᤒᤋᤢᤗ. ᤜᤥᤷᤔᤠ.

᥋ ᤛᤡᤰᤗᤃ. ᤒᤣᤌ-ᤔᤷᤁᤠᤒᤥᤋ. ᤜᤛᤖ-ᤛᤢᤛᤠ.

᥌ ᤒᤣᤌ-ᤗᤒᤠᤀᤥᤋ ᤏᤢ ᤛᤠᤖᤢᤜᤣᤏ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤛᤢᤶᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥍ ᤀᤤᤏ. ᤖᤡᤶᤔᤥᤏ. ᤀᤣᤋᤣᤖ ᤏᤢ ᤀᤠᤛᤠᤏ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥎ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤐᤠᤱᤓᤣ᤹ᤜᤠ᤹ ᤒᤠᤗᤠᤋ-ᤒᤣᤀᤖ. ᤀᤡᤃᤪ ᤏᤣᤃᤣᤘ ᤔᤧᤵᤔᤏᤠᤒᤠ ᤀᤡᤃᤪ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤗᤠᤈᤣ᤹ ᤖᤠᤔᤠ ᤌᤠᤖᤡᤰᤁᤣ ᤏᤧᤛ᤻ᤛᤧᤖᤥ॥

ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤴ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥏ ᤕᤜᤢᤍᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤥᤗᤠᤶᤒᤠᤀᤣ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤗᤰᤂᤥᤔᤠ ᤔᤧᤄᤥᤛᤢᤀᤠᤱ ᤏᤧᤛ᤻ᤛᤧᤖᤥ. ᤌᤣᤀᤠᤱᤓᤧᤸᤗᤧ ᤕᤜᤢᤍᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤜᤠ ᤔᤧᤈᤥᤃᤧᤒᤠᤏᤢ᤺ᤸᤗᤧ ᤕᤖᤡᤰ ᤗᤰᤔᤧᤄᤥᤛᤢᤀᤠᤱ ᤏᤧᤛ᤻ᤛᤧ॥ ᤁᤸᤗᤧᤆᤥᤃᤢᤸᤗᤧ ᤛᤡᤔᤡᤕᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤜᤢᤍᤠ᤺ᤸᤗᤧ ᤁᤢᤗᤰᤁᤥᤀᤣ ᤗᤰᤂᤥᤔᤠ ᤕᤢᤰ ᤔᤧᤄᤥᤛᤢᤀᤠᤱ ᤏᤧᤛ᤻ᤛᤧᤖᤥ॥

ᤈᤒᤢᤗᤢᤏᤖᤧ ᤁᤢᤗᤰ

᥇᥆ ᤛᤢᤶᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤈᤒᤢᤗᤢᤏᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤶᤓᤗ᤹ᤖᤡᤰ ᤌᤩᤧ- ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤔᤧᤄᤥᤛᤢᤒᤠ ᤀᤡ᤺ᤴᤍᤥ᤺ᤴ ᤛᤠᤖᤡᤍ ᤌᤠᤖᤡᤰ ᤏᤧᤛ᤻ᤛᤧᤖᤥ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤔᤖᤗᤠ ᤌᤧᤶᤒᤠ ᤐᤥᤖᤧᤀᤠᤱ ᤍᤒ᤻ᤒᤣᤛᤣᤋ ᤌᤠᤖᤡᤰ ᤁᤧᤖᤧ ᤂᤶᤓᤩᤠᤱ ᤕᤥᤰᤏᤠᤔ ᤋᤃᤡᤒᤠ ᤕᤜ᤺ᤱ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥇᥈ ᤂᤧᤴ ᤀᤡ᤺ᤴᤍᤥ᤺ᤴ ᤛᤠᤖᤡᤍᤗᤠᤶ ᤕᤠᤶᤔᤥ ᤏᤠᤱᤃᤧᤴ ᤗᤧᤵᤔᤠᤱ. ᤀᤡ᤺ᤴᤍᤥ᤺ᤴ ᤌᤠᤖᤡᤰ ᤏᤠᤱᤃᤧᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤏᤧᤛ᤻ᤛᤧ॥ ᤂᤧᤴ ᤍᤠᤒᤖᤋᤀᤥ ᤗ᤺ᤴᤍᤧᤀᤠᤱ ᤕᤠᤐᤡ ᤌᤠᤖᤡᤰ ᤌᤥ᤺ᤰᤛᤡᤱᤒᤣᤀᤠᤱ ᤏᤧᤛ᤻ᤛᤧ॥

᥇᥉ ᤂᤧᤵᤔᤥᤗᤠᤶ ᤂᤧᤴ ᤏᤠᤱᤃᤧᤴ ᤗᤧᤵᤔᤠᤱ ᤐᤣᤀᤠᤱ ᤃᤠᤋ-ᤜᤣᤐᤣᤖ ᤏᤢ ᤀᤡᤌ-ᤁᤠᤛᤡᤏ ᤌᤠᤖᤡᤰ ᤗᤛ᤻ᤛᤢᤖ ᤖᤡᤶᤔᤥᤏ ᤌᤠᤖᤡᤰ ᤁᤧᤖᤧ ᤜᤧᤰᤁᤩᤠᤱ ᤏᤣᤀᤠ ᤗᤧᤵᤔᤠᤱ ᤐᤣᤀᤠᤱ ᤏᤧᤛ᤻ᤛᤧ॥

᥇᥊ ᤂᤧᤒᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤜᤴᤏᤋᤥᤏ ᤗᤧᤵᤔᤠᤱ ᤌᤠᤱᤃᤧᤳ ᤜᤡᤛᤡᤱᤅᤠᤱ ᤕᤡᤵᤋᤠᤜᤀᤣᤗᤒᤠ ᤏᤧᤏᤧᤒᤠᤍᤧᤴᤏᤥ ᤁᤧᤖᤧᤀᤠᤱ ᤏᤧᤛ᤻ᤛᤧᤖᤥ॥

᥇᥋ ᤂᤧᤴ ᤀᤡ᤺ᤴᤍᤥᤀᤥ ᤁᤠᤌᤠᤌ. ᤏᤜᤗᤗ. ᤛᤡᤔᤪᤥᤏ. ᤀᤡᤍᤗᤠᤜ ᤏᤢ ᤒᤣᤌᤗᤧᤜᤧᤶᤔᤡᤴᤏᤠᤱ ᤏᤧᤛ᤻ᤛᤧ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤈᤒᤢᤗᤢᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤥᤒᤠ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤀᤡᤛ᤻ᤛᤠᤂᤠᤖᤖᤧ ᤁᤢᤗᤰ

᥇᥍ ᤗᤡᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤀᤡᤛ᤻ᤛᤠᤂᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤰᤂᤣᤗ᤹ᤖᤡᤰ ᤌᤩᤧᤖᤥ-

᥇᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤕᤡᤈᤖᤣᤗ. ᤁᤛᤢᤸᤗᤥᤋ. ᤛᤢᤏᤣᤔ.

᥇᥏ ᤜᤐᤖᤤᤔ. ᤛᤡᤀᤥᤏ. ᤀᤏᤠᤜᤠᤖᤋ.

᥈᥆ ᤖᤒ᤻ᤒᤡᤋ. ᤁᤡᤛᤩᤥᤏ. ᤀᤣᤒᤣᤛ.

᥈᥇ ᤖᤣᤔᤣᤋ. ᤀᤣᤏ-ᤃᤴᤏᤡᤔ. ᤀᤣᤏ-ᤜᤍ᤻ᤍᤠ ᤏᤢ ᤒᤣᤌ-ᤐᤛᤣᤛ ᤐᤥ᤺ᤰᤂᤧᤖ

᥈᥈ ᤂᤧᤴ ᤀᤡ᤺ᤴᤍᤥ᤺ᤴ ᤋᤒᤥᤖ. ᤛᤜᤛᤢᤔᤠ ᤏᤢ ᤒᤣᤌ-ᤛᤣᤔᤣᤛ ᤌᤠᤖᤡᤰ ᤁᤧᤖᤧᤀᤠᤱ ᤕᤷᤍᤏᤀᤥ ᤏᤢᤒᤧᤀᤠᤱ ᤏᤧᤛ᤻ᤛᤧ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤋᤢᤰᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧᤖᤥ॥

᥈᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤥᤒᤠ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤐᤠᤱᤓᤧ᤹ᤜᤠ᤹ᤏᤢ ᤛᤥᤛᤥᤖᤡᤰ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤀᤠᤛᤣᤖᤖᤧ ᤁᤢᤗᤰ

᥈᥊ ᤅᤠᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤀᤠᤛᤣᤖᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤰᤂᤣᤗ᤹ᤖᤡᤰ ᤌᤩᤧᤖᤥ-

᥈᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤜᤣᤸᤁᤋ. ᤜᤗᤡ. ᤒᤣᤋᤣᤏ. ᤀᤇ᤻ᤕᤠᤐ.

᥈᥌ ᤀᤸᤗᤶᤔᤣᤗᤣᤁ. ᤀᤔᤠᤍ. ᤔᤡᤛᤠᤗ ᤏᤢ ᤏᤠᤶᤎᤠ ᤁᤷᤔᤣᤗ ᤗᤧᤵᤔᤠᤱ ᤛᤡᤜᤥᤖ-ᤗᤡᤒ᤻ᤏᤠᤋ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥈᥍ ᤜᤧᤰᤁᤩᤠᤱ ᤂᤧᤴ ᤏᤠᤱᤃᤧᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤒᤣᤌ-ᤍᤠᤃᤥᤏ ᤗᤧᤵᤔᤠᤱ ᤐᤣᤀᤠᤱ ᤈᤒᤗᤢᤏ ᤏᤢ ᤕᤡᤵᤋᤠᤜᤀᤣᤗᤒᤠ ᤏᤧᤏᤧᤒᤠᤍᤧᤴ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤒᤣᤌ-ᤀᤣᤔᤣᤁ ᤏᤢ ᤏᤡᤀᤣᤗ ᤌᤠᤱᤃᤧᤳ ᤗᤧᤵᤔᤠᤱ ᤐᤣᤀᤠᤱ ᤂᤧᤴ ᤑᤧᤱᤘᤠ ᤗᤧᤵᤛᤠᤱ ᤁᤠᤒᤢᤗᤀᤥ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥈᥎ ᤂᤧᤴ ᤀᤡ᤺ᤴᤍᤥ᤺ᤴ ᤀᤣᤒᤪᤥᤏ. ᤖᤜᤥᤒ. ᤜᤶᤔᤥᤏ ᤏᤢ ᤁᤏᤠ ᤐᤥ᤺ᤰᤂᤧᤀᤠᤱ ᤕᤶᤒᤠ ᤛᤡᤍᤥᤏ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥈᥏ ᤜᤧᤰᤁᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤖᤠᤔᤠ ᤏᤢ ᤗᤢᤱᤎᤠᤰ ᤁᤧᤕᤧᤵᤐᤠ ᤋᤢᤖᤥᤛ ᤕᤧᤰᤕᤰ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤏᤧᤛ᤻ᤛᤧ॥ ᤂᤧᤴ ᤀᤡ᤺ᤴᤍᤥ᤺ᤴ ᤕᤠᤶᤔᤥ ᤜᤥᤛᤠ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤀᤰᤈᤡᤒ. ᤀᤢᤶᤔᤠ. ᤀᤐᤣᤁ ᤏᤢ ᤖᤜᤥᤒ ᤏᤡ᤺ᤳᤋᤠᤱᤒᤠ ᤗᤢᤶᤒᤠ ᤘᤖ᤺ᤱᤅᤥ ᤏᤢᤒᤧᤀᤠᤱ ᤏᤧᤛ᤻ᤛᤧ॥

᥉᥆ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤏᤡᤒᤥᤱᤅᤠᤱ ᤏᤧᤳᤇᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧᤖᤥ॥

᥉᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤠᤛᤣᤖᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤥᤒᤠ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤏᤵᤋᤠᤗᤡᤖᤧ ᤁᤢᤗᤰ

᥉᥈ ᤋᤢᤰᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤀᤰᤂᤣᤗ᤹ᤖᤡᤰ ᤌᤩᤧᤖᤥ॥

᥉᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤜᤣᤗᤣᤐ ᤏᤢ ᤛᤠᤏᤴᤏᤡᤔᤀᤥ ᤁᤧᤕᤢᤱᤒᤠ ᤕᤶᤒᤠ ᤛᤡᤱᤒᤢᤱᤅᤥᤗᤠᤶ. ᤀᤍᤠᤔᤡ-ᤏᤣᤁᤣᤒ ᤏᤢ ᤕᤒ᤻ᤏᤣᤗ ᤗᤛ᤻ᤛᤢᤀᤠᤱ ᤗᤰᤁᤢᤔ ᤌᤠᤖᤡᤰ ᤐᤥ᤺ᤰᤂᤧᤖ ᤕᤷᤍᤏᤀᤥ ᤏᤢᤒᤧᤀᤠᤱ ᤏᤧᤛ᤻ᤛᤧ॥

᥉᥊ ᤜᤧᤰᤁᤩᤠᤱ ᤂᤧᤴ ᤀᤡ᤺ᤴᤍᤥ᤺ᤴ ᤏᤠᤶᤎᤠ ᤗᤧᤵᤔᤠᤱ ᤀᤈ᤻ᤏᤥᤌ-ᤋᤒᤥᤖ ᤐᤡᤛᤠᤱ ᤜᤡᤛᤡᤱ. ᤂᤧᤵᤔᤥᤗᤠᤶ ᤜᤢᤰᤁᤥᤁᤀᤥ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤴ ᤗᤠᤱᤃᤧᤳ ᤗᤧᤵᤔᤠᤱ ᤈᤒᤢᤗᤢᤏ ᤌᤠᤖᤡᤰ. ᤏᤠᤶᤎᤠ ᤗᤧᤵᤔᤠᤱ ᤀᤠᤛᤣᤖ ᤌᤠᤖᤡᤰ ᤏᤢ ᤏᤠᤱᤃᤧᤴ ᤗᤧᤵᤔᤠᤱ ᤕᤷᤍᤏ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧ॥

᥉᥋ ᤗᤢᤱᤎᤠᤰ ᤁᤧᤕᤧᤵᤐᤠ ᤕᤧᤰᤕᤰᤜᤠ᤹ ᤆᤠᤜᤡ᤺ᤴ ᤛᤡᤍ᤻ᤍᤡᤔ. ᤛᤣᤖ. ᤜᤶᤔᤋ. ᤖᤰᤁᤋ. ᤁᤡᤴᤏᤖᤣᤋ.

᥉᥌ ᤀᤍᤠᤔᤠ. ᤖᤠᤔᤠ. ᤜᤠᤛᤥᤖ.

᥉᥍ ᤁᤣᤍᤣᤛ. ᤀᤣᤍᤪᤀᤡ. ᤀᤣᤏ-ᤜᤠᤛᤥᤖ.

᥉᥎ ᤕᤡᤖᤥᤏ. ᤔᤡᤃ᤻ᤍᤗ-ᤀᤣᤗ. ᤜᤥᤖᤣᤔ. ᤒᤣᤌ-ᤀᤏᤠᤋ ᤏᤢ ᤒᤣᤌ-ᤛᤣᤔᤣᤛ ᤏᤧᤛ᤻ᤛᤧ॥ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤒᤥᤱᤅᤠᤱ ᤑᤠᤱᤛᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧᤖᤥ॥

᥉᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤁᤴᤜᤠ᤹ᤀᤣᤖᤥ॥

ᤍᤠᤏᤖᤧ ᤁᤢᤗᤰ

᥊᥆ ᤏᤢᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤍᤠᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤶᤓᤗ᤹ᤖᤡᤰ ᤌᤩᤧᤖᤥ-

᥊᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤀᤡ᤺ᤴᤍᤥ᤺ᤴ ᤛᤥᤖᤠ. ᤀᤣᤛ᤻ᤋᤥᤗ. ᤀᤡᤖ-ᤛᤣᤔᤣᤛ.

᥊᥈ ᤛᤠᤗᤘᤡᤏ. ᤀᤕᤩᤠᤗᤥᤏ. ᤀᤡᤳᤗᤠ.

᥊᥉ ᤀᤣᤗᤥᤏ. ᤋᤡᤶᤏᤠ. ᤀᤣᤁᤪᤥᤏ.

᥊᥊ ᤀᤣᤸᤋᤁᤣ. ᤃᤡᤒ᤻ᤒᤋᤥᤏ. ᤒᤠᤗᤠᤋ.

᥊᥋ ᤕᤜᤢᤍ. ᤒᤏᤣ-ᤒᤖᤁ. ᤃᤠᤋ-ᤖᤡᤶᤔᤥᤏ.

᥊᥌ ᤔᤣ-ᤕᤖᤁᤥᤏ ᤏᤢ ᤖᤰᤁᤥᤏ ᤛᤥᤛᤥᤖᤡᤰ ᤕᤥᤵᤐᤠᤒᤠ ᤀᤡ᤺ᤴᤍᤥ ᤌᤠᤖᤡᤰ ᤏᤧᤛ᤻ᤛᤧ॥

᥊᥍ ᤁᤖ ᤍᤠᤏᤒᤠ ᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤕᤢᤰᤔᤠ ᤁᤧᤛᤠᤰᤐᤠ ᤔᤧᤍᤢᤔᤢᤀᤠᤱ ᤘᤕᤧ. ᤁᤸᤗᤧᤆᤥᤃᤢᤸᤗᤧ ᤍᤠᤏᤒᤠ ᤜᤡᤶᤛᤕᤱᤜᤠ᤹ ᤗᤧᤛᤣᤔ ᤔᤧᤒᤣᤀᤠᤱ ᤂᤧᤵᤔᤥ ᤋᤧᤴᤎᤱ ᤔᤧᤈᤥᤃᤧ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤔᤧᤰᤂᤢᤛᤡ. ᤂᤧᤒᤩᤠᤱ ᤂᤧᤵᤔᤥ ᤔᤧᤕᤢᤱᤛᤡᤱᤅᤠᤱ ᤗᤧᤛᤣᤶᤔᤧᤴ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤍᤠᤏᤖᤧ ᤁᤢᤔᤡᤱ ᤁᤢᤀᤡᤛᤡ᤺ᤰ ᤍᤠᤏ ᤔᤡᤱ ᤔᤧᤘᤠ᤺ᤳᤋᤢᤖᤥ॥

᥊᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤍᤠᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤥᤒᤠ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤜᤠᤒᤠ ᤁᤴᤜᤠ᤹ᤀᤣᤖᤥ॥

ᤁᤢᤏᤢᤵᤔᤠ ᤗᤰ

᥊᥏ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤖᤧ ᤗᤠᤃᤡ ᤀᤡ᤺ᤴᤍᤥᤜᤠ᤹ ᤔᤧᤛᤧᤴᤍᤢᤀᤠᤱ ᤗᤠᤈᤣ᤺ᤴ ᤔᤧᤓ᤺ᤰᤂᤢ ᤔᤧᤛᤢᤖᤢ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤢᤗᤰ ᤌᤡᤰ ᤗᤰᤂᤥᤔᤠ ᤔᤧᤒᤡᤖᤢ॥

᥋᥆ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤠ᤺ᤰᤋᤢᤒᤠ ᤁᤢᤀᤡᤛᤡ᤺ᤰᤁᤣ. ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤋᤡᤶᤏᤌ-ᤛᤣᤖᤜ ᤗᤠᤈᤣ᤺ᤴ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤕᤧᤰᤕᤰ ᤆᤥᤃᤢᤀᤠᤱ ᤂᤧᤵᤔᤥ ᤕᤢᤅᤧ॥

᥋᥇ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ. ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤡᤗᤥᤒᤠ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤗᤠ᤺ᤵᤔᤠᤍᤧᤴᤏᤥ ᤔᤧᤕᤢᤅᤧᤀᤠᤱ ᤋ᤹ᤕᤠ᤺ᤴᤛᤥ᤺ᤴ ᤔᤧᤃᤧᤛᤢ ᤜᤧᤰᤁᤩᤠᤱ ᤁᤢᤗᤰ ᤔᤧᤓ᤺ᤰᤂᤢᤒᤠ ᤗᤰᤂᤥᤔᤠ ᤀᤡ᤺ᤴᤍᤥᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤗᤠᤈᤣ᤹ ᤑ᤺ᤱᤔᤠ ᤕᤠ᤺ᤶᤒᤰᤁᤡᤴ ᤔᤧᤛᤢᤖᤢᤖᤥ॥

ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹

᥈᥆

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤛᤢ᤺ᤴ ᤀᤰᤂᤣ ᤔᤧᤳᤋᤢ.

᥈ “ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤔᤥᤛᤠ᤺ᤴ ᤗᤠᤶᤒᤠ ᤂᤡᤏᤡ᤹ ᤔᤧᤳᤏᤡᤱᤒᤠ ᤁᤢᤀᤡᤛᤡ᤺ᤰ ᤛᤧ᤺ᤵᤛᤡᤱᤍᤧᤴ ᤕᤧᤰᤕᤰᤜᤠ᤹ ᤏᤡ᤺ᤴᤎᤥ ᤆᤥᤃᤧᤶᤔᤧ᤹॥

᥉ ᤏᤡᤱᤘᤠ᤹ ᤔᤧᤱᤄᤥᤀᤣ ᤀᤡᤃᤪ ᤀᤠᤴᤈᤠᤏᤡ᤺ᤸᤗᤧ ᤁᤢᤓᤠᤖᤧ ᤔᤏᤠ ᤛᤧᤖᤢᤏᤣᤓᤃᤪ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤂᤧᤳᤇᤡᤱᤅᤠᤱ ᤂᤧᤵᤔᤥ ᤐᤣ᤺ᤰᤗ. ᤜᤧᤰᤁᤩᤠᤱ ᤁᤢᤗᤧᤰᤘᤠ ᤏᤢ᤺ᤰᤔᤠ ᤁᤧᤃᤥ᤺ᤵᤐᤠᤜᤠ᤹ᤗᤠᤶ ᤂᤧᤴ ᤕᤧᤰᤕᤰᤜᤠ᤹ ᤛᤣ᤺ᤵᤛᤡᤱᤔᤠᤍᤧᤴ ᤐᤥᤱ᤹॥

᥊ “‘ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤁᤢᤓᤠ ᤗᤳᤇᤠᤀᤥ ᤂᤧᤴ ᤂᤧᤳᤇᤡᤱ ᤐᤣ᤺ᤰᤗ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤥ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤥ ᤕᤧᤶᤛᤡᤱᤗ. ᤂᤧᤒᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤕᤧᤰᤕᤰᤁᤥᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤆᤧᤰᤋᤢᤛᤡᤖ॥ ᤜᤧᤰᤁᤩᤠᤱ ᤕᤧᤰᤕᤰ ᤛᤡᤃᤠᤱ ᤂᤢᤴᤇᤡ᤹ᤀᤥ ᤔᤧᤍᤣ᤹ᤖᤢᤀᤠᤱ ᤂᤧᤴ ᤕᤢᤱᤔᤠᤍᤧᤴ ᤔᤧᤒᤡᤖᤢᤖ ᤜᤧᤰᤁᤩᤠᤱ ᤂᤧᤴ ᤂᤧᤱᤜᤠ᤹ᤏᤢ ᤛᤥᤖᤡᤰ ᤕᤢᤱᤗ॥

᥋ ᤔᤏᤠ ᤛᤧᤖᤢᤒᤠᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠ ᤁᤧᤃᤥ᤺ᤵᤐᤧᤸᤗᤧ ᤂᤧᤴ ᤏᤠ᤺ᤳᤋᤢᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤂᤧᤴ ᤁᤢᤗᤧᤰᤘᤠ ᤏᤢ᤺ᤰᤔᤠ ᤁᤧᤃᤥ᤺ᤵᤐᤧᤴ ᤜᤢᤰᤔᤧᤴᤇᤢᤵᤋᤢᤴᤗ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤀᤠᤴᤈᤠᤏᤡ᤺ᤸᤗᤧ ᤛᤧᤖᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤴᤏᤢ ᤂᤢᤏᤧ᤹ ᤌᤧᤔᤠᤀᤠᤱ ᤏᤡᤱᤔᤡ ᤜᤥ᤺ᤵᤋᤧ॥

᥌ ᤜᤧᤰᤁᤩᤠᤱ ᤂᤠᤛᤧᤴᤗᤧ ᤗᤠᤃᤡ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤧᤴᤕᤧᤵᤐᤣ ᤌᤠᤖᤡᤰ ᤏᤢ ᤂᤧᤴ ᤕᤧᤶᤔᤥᤒᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤔᤧᤴᤇᤡᤀᤣ ᤌᤠᤖᤡᤰ ᤂᤧᤴ ᤜᤠᤒᤠ ᤂᤧᤴ ᤕᤧᤰᤕᤰᤁᤥ ᤘᤠ᤹ᤖ॥ ᤂᤧᤴ ᤀᤣᤃᤠᤱ ᤂᤧᤴ ᤔᤏᤠ ᤁᤧᤛᤧᤵᤐᤧᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤡᤶᤔᤥ ᤀᤠᤵᤑᤣᤰ ᤁᤢᤕᤧᤰᤕᤰᤁᤥ. ᤀᤠᤳᤋᤡᤏᤢ ᤂᤢᤏᤧ᤹ ᤂᤧᤳᤇᤡᤱᤅᤠᤱ ᤘᤕᤧ. ᤜᤠᤒᤠ ᤂᤧᤴ ᤕᤧᤰᤕᤰᤁᤥ ᤐᤣ᤺ᤰᤗ॥’”

᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤷᤍᤏ ᤏᤠᤶᤎᤠ ᤐᤡᤛᤠᤱ ᤃᤠᤗᤡᤗᤀᤥ ᤏᤵᤋᤠᤗᤡᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥ ᤁᤣᤍᤣᤛ. ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥ ᤛᤁᤣᤔ ᤏᤢ ᤕᤜᤢᤍᤠᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥ ᤁᤡᤷᤕᤋ-ᤀᤷᤒᤠ᤺ᤴ (ᤂᤧᤴ ᤜᤣᤒᤪᤥᤏ ᤔᤧᤔᤧᤳᤋᤢ) ᤔᤧᤍᤥ᤺ᤴᤍᤢ॥

᥎ ᤕᤖᤡᤜᤥᤒᤠ ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱ. ᤖᤢᤒᤣᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤏᤧᤏᤧᤒᤠᤍᤧᤴᤏᤥ ᤒᤣᤛᤧᤖᤧᤴ. ᤃᤠᤍᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤃᤡᤗᤠᤍᤀᤥ ᤁᤧᤏᤧᤒᤠ ᤖᤠᤔᤥᤋᤧᤴ. ᤔᤏᤛ᤻ᤛᤧᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤒᤠᤛᤠᤏᤀᤥ ᤁᤧᤏᤧᤒᤠ ᤃᤥᤗᤠᤏᤧᤴ ᤂᤧᤱᤜᤠ᤹ᤖᤧ ᤔᤧᤛᤣᤃᤢ॥

᥏ ᤁᤢᤓᤠᤖᤧ ᤁᤢᤓᤠ ᤔᤏᤠᤴ ᤀᤠᤴᤈᤠᤏᤡ᤺ᤸᤗᤧ ᤛᤧᤖᤢᤏᤣᤓᤃᤪ ᤆᤢᤶᤗᤢᤱ ᤋᤃᤡ ᤂᤧᤸᤗᤧ ᤁᤢᤄᤠᤛᤧᤴ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤔᤏᤠ ᤛᤧᤖᤢᤒᤠᤸᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤁᤧᤃᤥ᤺ᤵᤐᤧᤸᤗᤧ ᤁᤢᤜᤢᤰᤁᤥᤗᤠᤶ ᤛᤡᤔᤠ ᤔᤧᤒᤥ᤺ᤱᤏᤧᤸᤗ ᤑᤠ᤹ᤀᤠᤱ ᤂᤧᤴ ᤂᤧᤳᤇᤡᤱᤔᤠᤀᤠᤱ ᤐᤣ᤺ᤰᤔᤠᤖᤧ ᤗᤠᤃᤡ. ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ᤏᤢ ᤛᤥᤖᤡᤰ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤗᤠᤃᤡ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹

᥈᥇

ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖ. ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤏᤢ ᤀᤡᤛᤪᤠᤀᤡᤗᤡ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤔᤧᤍᤩᤧᤀᤠᤱ

᥈ ᤁᤏᤠᤏ ᤗᤠᤈᤣ᤹ᤒᤠ ᤛᤡᤗᤥᤀᤥ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧ ᤕᤢᤱᤔᤠᤖᤧ ᤗᤠᤃᤡ ᤕᤧᤰᤕᤰᤜᤠ᤹ ᤏᤢ ᤀᤠᤏᤡᤃᤧ ᤌᤰᤛᤠᤜᤠ᤹ ᤆᤠᤖᤠᤶᤔᤠᤛᤡᤖᤧ ᤗᤠᤃᤡ ᤁᤒᤪᤡᤱ ᤐᤡᤛᤠᤱᤒᤠ ᤋᤧᤴᤜᤠ᤹ ᤔᤧᤒᤡᤖᤡᤃᤧᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤗᤠᤶᤒᤠ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤠ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤧᤒᤡᤜᤠ᤹ ᤂᤢᤴᤇᤡ᤹ ᤗᤰᤂᤥᤔᤠᤗᤠᤶ ᤁᤴ ᤕᤧᤰᤕᤰᤜᤠ᤹ ᤏᤢ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ ᤔᤧᤒᤡᤖᤢᤛᤡ॥

᥊ ᤜᤧᤰᤁᤩᤠᤱ ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤥ ᤌᤡᤰᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤌᤩᤧ॥ ᤗᤧᤒᤡᤜᤠ᤹ᤀᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤕᤜᤢᤍᤠᤖᤧ ᤁᤢᤎᤠ᤺ᤰᤁᤥᤗᤠᤶ. ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤏᤢ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤌᤡᤒᤥᤱᤅᤠᤱ ᤛᤢᤶᤛᤡ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥋ ᤁᤜᤠᤋᤖᤧ ᤁᤧᤏᤶᤒᤠ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤣᤑᤪᤠᤀᤡᤔᤖᤧ ᤁᤢᤎᤠ᤺ᤰᤁᤥᤗᤠᤶ. ᤍᤠᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤗᤠᤶ ᤌᤡᤒᤥᤱ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥌ ᤃᤣᤷᤛᤥᤏᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤜᤠ᤹ᤗᤠᤶ. ᤀᤠᤛᤣᤖᤖᤧ ᤁᤢᤎᤠ᤺ᤰᤜᤠ᤹ᤗᤠᤶ. ᤏᤵᤋᤠᤗᤡᤖᤧ ᤁᤢᤎᤠ᤺ᤰᤜᤠ᤹ᤗᤠᤶ ᤏᤢ ᤒᤠᤛᤠᤏᤀᤥ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤕᤱᤜᤠ᤹ᤗᤠᤶ ᤌᤡᤒᤥᤱᤅᤠᤱ ᤛᤢᤶᤛᤡ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥍ ᤔᤖᤠᤖᤡᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤖᤢᤒᤣᤏ. ᤃᤠᤍ ᤏᤢ ᤈᤒᤢᤗᤢᤏᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤗᤠᤶ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴ ᤗᤠᤶᤒᤠ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ ᤛᤥᤛᤥᤖᤡᤰ ᤂᤧᤴ ᤕᤧᤰᤕᤰᤜᤠ᤹ ᤗᤧᤒᤡᤜᤠ᤹ ᤔᤧᤒᤡᤖᤢᤛᤡ॥

᥏ ᤂᤧᤱᤜᤠ᤹ᤖᤧ ᤕᤜᤢᤍᤠᤖᤧ ᤁᤢᤎᤠ᤺ᤰᤜᤠ᤹ ᤏᤢ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ᤗᤠᤶ ᤁᤴ ᤕᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥇᥆ ᤁᤴ ᤕᤧᤰᤕᤰᤜᤠ᤹ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ᤀᤥᤒᤠ ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤀᤥᤒᤠ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧᤒᤡᤖᤢᤛᤡ. ᤌᤣᤀᤠᤱᤓᤧᤸᤗᤧ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤋᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥᤀᤣ ᤌᤩᤧᤀᤠᤱ ᤘᤕᤧ-

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤜᤢᤍᤠᤒᤠ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤁᤡᤷᤕᤋ-ᤀᤷᤒᤠ (ᤂᤧᤴ ᤜᤣᤒᤪᤥᤏ) ᤔᤧᤵᤔᤏᤠᤒᤠ ᤕᤧᤰᤕᤰᤁᤡᤴ ᤏᤢ ᤂᤧᤴ ᤁᤒᤪᤡᤱᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ ᤔᤧᤒᤡᤖᤢᤛᤡ॥ (ᤀᤷᤒᤠ᤺ᤴ ᤀᤏᤠᤁᤖᤧ ᤁᤢᤎᤠ᤺ᤰᤌᤧᤒᤠ ᤘᤕᤧ॥)

᥇᥈ ᤁᤖ ᤂᤧᤴ ᤕᤧᤰᤕᤰᤁᤥᤒᤠ ᤀᤡᤰᤋᤠᤵᤜᤠ᤹ ᤏᤢ ᤂᤧᤵᤔᤥᤒᤠ ᤐᤠᤱᤈᤢᤶᤜᤠ᤹ᤃ ᤂᤧᤱᤜᤠ᤹ᤖᤧ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤧᤴ ᤗᤰᤂᤥᤔᤠ ᤔᤧᤒᤡᤖᤢᤀᤠᤱ ᤏᤧᤛ᤻ᤛᤧ॥

᥇᥉ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤔᤏᤠ ᤁᤧᤛᤧᤵᤐᤧᤸᤗᤧ ᤁᤢᤗᤠᤃᤡ ᤛᤧ᤺ᤵᤛᤡᤔᤠᤱᤍᤧᤴ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤜᤣᤒᤪᤥᤏ ᤕᤧᤰᤕᤰᤁᤡᤴ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ. ᤜᤧᤰᤁᤩᤠᤱ ᤗᤡᤒ᤻ᤏᤠ.

᥇᥊ ᤕᤳᤋᤡᤖ. ᤀᤣᤛ᤻ᤋᤔᤥ.

᥇᥋ ᤜᤥᤗᤥᤏ. ᤍᤒᤡᤖ.

᥇᥌ ᤀᤤᤏ. ᤕᤢᤳᤋᤠ ᤏᤢ ᤒᤣᤌ-ᤛᤣᤔᤣᤛ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤴ ᤏᤧᤳᤇᤡ ᤕᤜᤢᤍᤠ ᤏᤢ ᤛᤡᤔᤡᤕᤥᤏ ᤌᤠ᤺ᤰᤜᤠ᤹ᤗᤠᤶ ᤑᤠᤱᤛᤡ ᤕᤧᤰᤕᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤒᤡᤖᤢᤛᤡ॥

᥇᥍ ᤜᤧᤰᤁᤩᤠᤱ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤃᤡᤒᤥᤏ. ᤃᤣᤒᤠ.

᥇᥎ ᤀᤏᤠᤋᤥᤋ ᤏᤢ ᤀᤸᤔᤥᤏᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥇᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤡᤒᤥᤱᤅᤠᤱ ᤛᤢᤶᤛᤡ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤏᤧᤛ᤻ᤛᤧ॥

᥈᥆ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤁᤜᤠᤋᤡᤒᤠ ᤁᤧᤏᤶᤒᤠ ᤜᤡᤶᤛᤕᤱᤜᤠ᤹ᤖᤧ ᤆᤠᤜᤡ᤺ᤴ ᤀᤣᤑᤪᤠᤀᤡᤔᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤥᤗᤠᤶ ᤁᤴ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥈᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤑᤪᤠᤀᤡᤔᤒᤠ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤔᤏᤠ ᤁᤧᤛᤧᤵᤐᤧᤸᤗᤧ ᤗᤠᤃᤡ ᤛᤧ᤺ᤵᤛᤡᤱᤔᤠ ᤛᤁᤣᤔ ᤕᤧᤰᤕᤰᤁᤡᤴ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤛᤥᤛᤥᤖᤡᤰ ᤏᤢ ᤃᤣᤈᤣᤖ.

᥈᥈ ᤁᤡᤒ᤻ᤛᤤᤔ. ᤒᤣᤌ-ᤜᤥᤖᤥᤏ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥈᥉ ᤍᤠᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤂᤧᤱᤜᤠ᤹ᤖᤧ ᤀᤣᤸᤋᤁᤣ. ᤃᤡᤒ᤻ᤒᤋᤥᤏ.

᥈᥊ ᤀᤕᤩᤠᤗᤥᤏ. ᤃᤠᤋ-ᤖᤡᤶᤔᤥᤏ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥈᥋ ᤔᤏᤛ᤻ᤛᤣᤖᤧ ᤁᤢᤓᤪᤣ᤺ᤰ ᤁᤢᤎᤠ᤺ᤰᤜᤠ᤹ᤗᤠᤶ ᤂᤧᤱᤜᤠ᤹ᤖᤧ ᤋᤠᤏᤠᤁ ᤏᤢ ᤃᤠᤋ-ᤖᤡᤶᤔᤥᤏ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤏᤧᤳᤇᤡ ᤕᤧᤰᤕᤰᤜᤠ᤹ ᤔᤧᤄᤥᤛᤢ॥

᥈᥌ ᤁᤜᤠᤋᤡᤖᤧ ᤁᤧᤏᤶᤒᤠ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤡᤒᤥᤱ ᤕᤧᤰᤕᤰᤜᤠ᤹ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤏᤧᤛ᤻ᤛᤧ॥

᥈᥍ ᤗᤧᤒᤡ ᤌᤠ᤺ᤰᤁᤥᤒᤠ ᤃᤣᤷᤛᤥᤏᤡᤜᤠ᤹- ᤔᤏᤛ᤻ᤛᤣᤖᤧ ᤁᤢᤓᤪᤣ᤺ᤰ ᤁᤢᤎᤠ᤺ᤰᤜᤠ᤹ᤗᤠᤶ ᤒᤠᤛᤠᤏᤀᤥ ᤔᤏᤠ ᤁᤧᤛᤧᤵᤐᤧᤸᤗᤧ ᤁᤢᤗᤠᤃᤡ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤃᤥᤗᤠᤏ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ. ᤜᤧᤰᤁᤩᤠᤱ ᤒᤣ-ᤀᤣᤛ᤻ᤋᤖᤠ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤏᤧᤳᤇᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥈᥎ ᤀᤡᤛ᤻ᤛᤠᤂᤠᤖᤖᤧ ᤁᤢᤎᤠ᤺ᤰᤁᤥᤗᤠᤶ ᤁᤡᤛᤩᤥᤏ. ᤍᤠᤒᤖᤋ.

᥈᥏ ᤕᤷᤔᤢᤋ ᤏᤢ ᤀᤣᤏ-ᤃᤴᤏᤡᤔ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥉᥆ ᤀᤠᤛᤣᤖᤖᤧ ᤁᤢᤎᤠ᤺ᤰᤗᤠᤶ ᤔᤡᤛᤠᤗ. ᤀᤒ᤻ᤍᤥᤏ.

᥉᥇ ᤜᤣᤸᤁᤋ ᤏᤢ ᤖᤜᤥᤒ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥉᥈ ᤏᤵᤋᤠᤗᤡᤖᤧ ᤁᤢᤎᤠ᤺ᤰᤁᤥᤗᤠᤶ ᤃᤠᤗᤡᤗᤀᤥ ᤔᤏᤠ ᤁᤧᤛᤧᤵᤐᤧᤸᤗᤧ ᤁᤢᤗᤠᤃᤡ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤁᤣᤍᤣᤛ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤜᤧᤰᤁᤩᤠᤱ ᤜᤶᤔᤥᤋ-ᤍᤥᤖ ᤏᤢ ᤁᤷᤋᤠᤏ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤛᤢᤶᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥉᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤁᤢᤀᤡᤛᤡ᤺ᤰ ᤃᤣᤷᤛᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤡᤒᤥᤱ ᤕᤧᤰᤕᤰᤜᤠ᤹ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤏᤧᤛ᤻ᤛᤧ॥

᥉᥊ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤏᤶᤒᤠ ᤔᤖᤠᤖᤡ ᤜᤡᤶᤛᤕᤱᤜᤠ᤹ ᤆᤠᤜᤡ᤺ᤴ- ᤈᤒᤢᤗᤢᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤕᤥᤰᤏᤠᤔ. ᤁᤷᤋᤜ.

᥉᥋ ᤍᤡᤶᤏᤠ ᤏᤢ ᤏᤜᤗᤗ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥉᥌ ᤖᤢᤒᤣᤏᤖᤧ ᤁᤢᤎᤠ᤺ᤰᤁᤥᤗᤠᤶ ᤒᤣᤛᤣᤖ. ᤕᤜᤛᤠ.

᥉᥍ ᤁᤍᤣᤔᤥᤋ ᤏᤢ ᤔᤣᤐᤠᤋ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥉᥎ ᤃᤠᤍᤖᤧ ᤁᤢᤎᤠ᤺ᤰᤁᤥᤗᤠᤶ ᤃᤡᤗᤠᤍᤀᤥ ᤔᤏᤠ ᤁᤧᤛᤧᤵᤐᤧᤸᤗᤧ ᤁᤢᤗᤠᤃᤡ ᤛᤧ᤺ᤵᤛᤡᤱᤔᤠᤍᤧᤴ ᤏᤡ᤺ᤴᤎᤥ ᤁᤧᤒᤥ᤺ड᤻ᤒᤠ ᤕᤧᤰᤕᤰ ᤖᤠᤔᤥᤋ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ. ᤜᤧᤰᤁᤩᤠᤱ ᤔᤜᤏᤥᤔ.

᥉᥏ ᤜᤣᤛ᤻ᤒᤥᤏ ᤏᤢ ᤕᤠᤈᤣᤖ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤖᤧᤰᤗᤧ ᤗᤡᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥊᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤗᤧᤒᤡᤖᤧ ᤁᤧᤏᤶᤒᤠ ᤔᤖᤠᤖᤡᤖᤧ ᤁᤧᤖᤧᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤕᤧᤰᤕᤰᤜᤠ᤹. ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤏᤧᤛ᤻ᤛᤧ॥

᥊᥇ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤁᤧᤏᤧᤒᤠ ᤗᤠᤈᤣ᤹ ᤛᤡᤱᤒᤢᤱᤅᤥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤖᤧᤰᤗᤧ ᤗᤡᤒᤥᤱᤅᤠᤱ ᤕᤧᤳᤇᤡ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ॥

᥊᥈ ᤁᤴ ᤕᤧᤰᤕᤰᤜᤠ᤹ᤖᤧ ᤁᤢᤃᤒᤪᤡᤱ ᤗᤧᤵᤔᤠᤱ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ ᤏᤧᤛ᤻ᤛᤧ॥ ᤁᤧᤖᤧᤰ ᤕᤧᤰᤕᤰᤜᤠ᤹ ᤁᤴ ᤐᤖᤡᤰᤗᤧᤴᤏᤣ ᤏᤧᤛ᤻ᤛᤧᤖᤥ॥

ᤀᤡᤛᤪᤠᤀᤡᤗᤖᤧ ᤗᤠᤈᤣ᤺ᤴ ᤕᤢᤰᤁᤥ ᤋᤠᤖᤢ

᥊᥉ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤱᤛᤡᤱ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤧᤕᤢᤰᤋᤢᤀᤠᤱ ᤂᤧᤵᤔᤥ ᤔᤧᤕᤢᤅᤧ॥

᥊᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤧᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ. ᤂᤧᤱᤜᤠ᤹ ᤁᤧᤖᤧᤰ ᤐᤡᤛᤠᤱᤗᤠᤶ ᤏᤠ᤺ᤶᤛᤡᤱᤔᤠ ᤐᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤏᤡᤱᤔᤡᤜᤠ᤹ᤀᤥᤒᤠ ᤗᤳᤇᤠᤀᤠᤱ ᤂᤢᤴᤇᤡ᤹ ᤋᤃᤡ ᤕᤧᤵᤔᤠ ᤔᤧᤴᤇᤢᤰᤋᤧᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤂᤧᤱᤜᤠ᤹ᤀᤣ ᤜᤢᤰᤛᤢᤵᤋᤢᤛᤡ॥

᥊᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧᤒᤠ ᤏᤢᤒᤠ ᤐᤠ᤺ᤴᤜᤠ᤹ ᤗᤳᤇᤠᤀᤠᤱ ᤔᤧᤱᤃᤧᤵᤔᤏᤠᤒᤠ ᤔᤧᤶᤒᤥ᤺ᤱᤅᤣ ᤁᤧᤖᤧᤰ ᤁᤧᤖᤧᤖᤥ॥

ᤕᤜᤥᤛᤢ᤺ᤸᤗᤧ ᤏᤠᤱᤃᤧᤴ ᤐᤡᤛᤠᤱᤒᤠ ᤌᤠ᤺ᤰᤜᤠ᤹ ᤛᤧᤶᤔᤢ᤹ᤀᤡ ᤐᤡᤖᤢᤛᤡ

᥈᥈

ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤖᤢᤒᤣᤏ. ᤃᤠᤍ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ ᤀᤢ᤺ᤳᤋᤢᤛᤡ.

᥈ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤔᤠᤱ ᤁᤧᤘᤕᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ᤀᤠᤱ ᤁᤧᤖᤧᤰ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹॥

᥉ ᤕᤖᤡᤰ ᤕᤧᤶᤔᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤸᤗᤧᤳᤋᤧ ᤁᤧᤃᤳᤋᤢᤶᤛᤡᤶ᤹. ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤕᤠ᤺ᤶᤒᤰᤜᤠ᤹ ᤁᤧᤃᤧᤳᤋᤢᤶᤔᤠᤱ ᤁᤧᤘᤕᤡ᤹॥

᥊ ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤏᤠ᤺ᤶᤛᤡᤱᤔᤠ ᤁᤧᤒᤡᤖᤢᤶᤛᤡᤶᤔᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤏᤢ᤺ᤰᤂᤧᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤕᤷᤍᤏ ᤏᤠᤎᤠ᤺ᤶᤒᤡ ᤂᤡᤏᤡ᤹ ᤕᤢᤰᤔᤠᤖᤧ ᤗᤠᤃᤡ ᤁᤧᤒᤡᤖᤡᤒᤠ ᤂᤡᤏᤡ ᤀᤠᤵᤑᤣᤰ ᤗᤠᤈᤣ᤹ᤀᤥ ᤐᤣᤃᤧᤶᤔᤧ᤹॥

᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤳᤋᤧᤶᤔᤧ᤹. ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤶᤜᤠ᤹ᤀᤥ ᤗᤠᤱᤄᤣᤃᤧᤶᤔᤧ᤹. ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤂᤢᤏᤧ᤹ᤀᤥᤀᤣ ᤐᤳᤇᤧᤶᤔᤧ᤹. ᤂᤡᤏᤡ᤹ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤺ᤸᤗᤧ ᤂᤢᤏᤧ᤹ᤀᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱᤅᤡᤴ ᤏᤢ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤠᤱ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥”

᥌ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤀᤠᤱ ᤗᤠᤶᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤜᤡᤶᤜᤠ᤹ᤀᤥ ᤔᤧᤒᤣ॥

᥍ (ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤃ ᤔᤥᤛᤠ᤺ᤸᤗᤧ ᤒᤠᤛᤠᤏᤀᤥ ᤕᤢᤰ ᤐᤡᤖᤢᤛᤡᤀᤠᤱ ᤏᤧᤛ᤻ᤛᤧ. ᤁᤖ ᤘᤣ᤹ ᤁᤢᤓᤪᤧ᤺ᤱᤜᤠ᤹ ᤕᤜᤥᤛᤢ᤺ᤸᤗᤧ ᤕᤷᤍᤏ ᤁᤳᤏᤠᤜᤠᤱᤍᤠᤱ ᤏᤠᤶᤎᤠ ᤗᤧᤵᤔᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤐᤡᤖᤢᤛᤡ॥) ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤜᤠ᤹ᤀᤥ ᤐᤣ᤺ᤰᤔᤠᤖᤧ ᤗᤠᤃᤡ ᤗᤠᤶᤔᤧᤳᤋᤢᤛᤡᤸᤗᤧ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤔᤠᤱ ᤐᤡᤖᤢᤛᤡ.

᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤕᤖᤡᤰ ᤕᤠᤱᤛᤠᤁᤢᤴᤎᤣ ᤏᤢ ᤕᤖᤡᤰ ᤌᤰᤛᤠᤜᤠ᤹ ᤕᤠᤱᤅᤠᤛᤡᤶᤔᤧ᤹ ᤜᤧᤰᤁᤩᤠᤱ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ. ᤑᤧᤴᤈᤣ᤹ ᤏᤢ ᤕᤖᤡᤰ ᤆᤠᤱᤜᤠ᤹ ᤋᤣ᤹ᤖᤧᤶᤔᤧ᤹ᤀᤠᤱ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤜᤠ᤹ᤀᤥ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹॥ ᤂᤡᤏᤡ᤹ ᤏᤡᤱᤔᤡᤜᤠ᤹ᤀᤥᤗᤠᤶ ᤁᤧᤏᤠᤵᤋᤢᤶᤛᤡᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤀᤠᤵᤑᤣᤰ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤑ᤺ᤰᤂᤧᤶᤔᤧ᤹॥”

᥏ ᤂᤧᤒᤩᤠᤱ ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤣ᤺ᤱ ᤁᤢᤎᤠ᤺ᤰᤜᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤀᤡᤛᤡ᤺ᤰ ᤔᤥᤛᤠ᤺ᤴ ᤗᤠᤶᤒᤠ ᤂᤧᤱᤜᤠ᤹ᤖᤧ ᤕᤢᤰ ᤔᤧᤄᤥᤛᤢᤒᤠ ᤗᤠᤈᤣ᤹ ᤃᤡᤗᤠᤍ ᤐᤣ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤧᤶᤔᤢ᤹ᤀᤡ ᤔᤧᤒᤥ᤺ᤰᤂᤧᤀᤠᤱ ᤁᤏᤠᤏ ᤗᤠᤈᤣ᤹ᤒᤠ ᤛᤡᤗᤥᤗᤠᤶ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤖᤥ॥

ᤕᤷᤍᤏ ᤁᤢᤕᤠᤀᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ

᥇᥆ ᤂᤧᤱᤜᤠ᤹ ᤁᤏᤠᤏ ᤗᤠᤈᤣ᤹ᤀᤥᤒᤠ ᤕᤷᤍᤏ ᤁᤢᤕᤠ ᤁᤢᤕᤠ ᤃᤗᤡᤗᤥᤋᤀᤥ ᤔᤧᤃᤧᤖᤧᤸᤗᤧ. ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤖᤧ ᤕᤷᤍᤏ ᤏᤡ᤺ᤳᤋᤠᤱ ᤀᤥᤔᤧᤵᤔᤧᤸᤗᤧ ᤕᤶᤒᤠ ᤏᤡᤃᤧᤍᤧᤵᤐᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤔᤧᤈᤥᤃᤢ॥

᥇᥇ ᤜᤧᤰᤁᤩᤠᤱ ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤖᤧ ᤁᤏᤠᤏ ᤗᤠᤈᤣ᤹ᤒᤠ ᤀᤡ᤺ᤴᤍᤥᤀᤥ ᤕᤷᤍᤏ ᤏᤡ᤺ᤳᤋᤠᤱ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤗᤧᤵᤔᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤔᤧᤈᤥᤃᤢ ᤁᤧᤗ᤹ᤒᤠ ᤐᤠ᤺ᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ॥

᥇᥈ ᤂᤧᤒᤩᤠᤱ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤌᤠ᤺ᤰᤜᤠ᤹ᤏᤢ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤛᤡᤗᤥᤀᤥ ᤔᤧᤈᤢᤵᤛᤧ॥

᥇᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤃᤡᤗᤠᤍᤒᤠ ᤗᤠᤈᤣ᤹ᤀᤥ ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤐᤡᤏᤜᤠᤛᤧᤴ ᤔᤧᤒᤠᤱᤄᤢ.

᥇᥊ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤏᤠᤶᤎᤠ ᤐᤡᤛᤠᤱᤒᤠ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤔᤏᤠᤜᤠ᤹ᤀᤥᤒᤠ ᤌᤡᤒᤥᤱ ᤔᤏᤠᤜᤠ᤹ ᤌᤠ᤺ᤰ ᤌᤰᤔᤠᤗᤠᤶ ᤌᤡᤰᤐᤠ ᤌᤡᤰᤐᤠ ᤔᤧᤒᤠᤱᤄᤢᤛᤡ॥ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤀᤥᤒᤠ ᤗᤳᤇᤠ ᤗᤳᤇᤠ ᤜᤡᤶᤛᤕᤱᤒᤠ ᤗᤠᤶᤗᤥᤒᤠ ᤔᤧᤘᤕᤧ॥

᥇᥋ ᤜᤧᤰᤁᤩᤠᤱ ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤃ ᤃᤡᤗᤠᤍ ᤗᤠᤈᤣ᤹ᤀᤥ ᤔᤧᤒᤣᤀᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ.

᥇᥌ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤛᤱᤈᤢᤶᤓᤥᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹- ‘ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤀᤠᤰᤂᤣᤗ᤹ᤖᤡᤰ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹᥅ ᤂᤡᤏᤡ᤹ ᤀᤠᤸᤗᤥ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤁᤧᤒᤥ᤺ᤰᤂᤡ᤹ ᤜᤧᤰᤁᤩᤠᤱ ᤂᤢᤏᤧ᤹ ᤋᤡᤶᤔᤠ ᤏᤠ᤺ᤵᤔᤠ ᤁᤧᤏᤠ᤹ᤖᤢᤶᤔᤠᤱ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤧᤈᤥᤃᤢᤶᤔᤠᤱ ᤕᤢᤱᤒᤠᤒᤣ᥅

᥇᥍ ᤌᤣ ᤐᤥᤖᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤀᤠᤏᤡ᤹ ᤀᤠᤱᤄᤢᤔᤧᤴᤒᤡ᥅ ᤂᤧᤵᤔᤥᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤕᤶᤒᤠ ᤔᤡᤱᤍᤣ᤹ ᤐᤥᤃᤧ ᤜᤧᤰᤁᤣᤛᤠᤱ ᤀᤠᤏᤡ᤹ ᤀᤠᤀᤡᤴ ᤌᤠᤖᤡᤰ ᤂᤧᤴ ᤑᤧᤴᤕᤠ᤺ᤶᤒᤰᤁᤥᤗᤠᤶ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤔᤧᤴᤇᤢᤰᤛᤡᤱᤅᤣ ᤀᤠᤘᤠ᤹॥

᥇᥎ ᤌᤣ ᤀᤠᤀᤡᤴ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤴ ᤗᤠᤶᤒᤠ ᤂᤡᤏᤡ᤹ ᤔᤠ᤺ᤱᤄᤠ ᤁᤧᤒᤥ᤺ᤰᤂᤡᤖ ᤁᤧᤒᤳᤇᤡᤒᤡ᥅ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤐᤡᤑᤩᤢᤱᤒᤠ ᤁᤧᤒᤥ᤺ᤰᤂᤡᤏᤣᤓᤃᤪ. ᤋᤠ᤺ᤴᤍᤡᤰ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤏᤢ ᤂᤢᤏᤧ᤹ ᤁᤢᤕᤠ᤺ᤰᤗᤧ᤹॥

᥇᥏ “‘ᤁᤖ ᤂᤡᤏᤡ᤹ ᤁᤧᤕᤢᤰᤋᤢᤶᤒᤠ ᤗᤠᤈᤣ᤺ᤴ ᤀᤠᤛᤢᤳᤌᤥ ᤆᤥ᤺ᤰᤏᤣᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴ ᤁᤧᤏᤧᤒᤠ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤈᤣ᤹ᤀᤥ ᤂᤡᤏᤡ᤹ ᤂᤧᤵᤔᤥ ᤑᤧᤖᤧᤶᤔᤧ᤹. ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤈᤣ᤺ᤴ ᤁᤢᤍᤱᤒᤠ ᤕᤢᤰᤋᤧᤶᤔᤧ᤹॥ ᤁᤖ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤧᤗᤧᤖᤧᤶᤔᤡᤴᤏᤧ᤹ ᤂᤧᤒᤩᤠᤱ ᤂᤡᤏᤡ᤹ ᤗᤠᤃᤡ ᤘᤣ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤔᤧᤈᤥᤃᤧᤶᤔᤡᤴᤏᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤃᤪ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥

᥈᥆ ᤈᤣᤖᤜᤖᤧ ᤁᤢᤛ᤻ᤛᤠ ᤀᤠᤁᤠᤏᤖᤧ ᤂᤠᤵᤐᤢᤌᤩᤱ ᤔᤧᤱᤔᤠᤀᤠᤱ ᤋᤥ᤺ᤶᤔᤏᤠᤒᤠ ᤆᤡᤃᤰᤘᤠᤜᤠ᤹ᤀᤥ ᤑᤧᤴᤕᤠ᤺ᤶᤒᤰ ᤆᤥᤃᤢᤸᤗᤧ ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛ᤻ᤛᤠᤰᤁᤧᤴᤏᤡᤴ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤀᤥ ᤔᤧᤎᤩᤧᤏᤧᤶᤒᤡ᥅ ᤁᤢᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠ᤺ᤴᤗᤰ ᤔᤧᤛᤩᤧᤏᤧᤴ॥’”

᥈᥇ ᤂᤧᤒᤩᤠᤱ ᤖᤢᤒᤣᤏᤡ. ᤃᤠᤍᤡ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤖᤧ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤀᤥᤒᤠ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤔᤧᤔᤧᤳᤋᤢᤛᤡ.

᥈᥈ “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤢᤰᤛᤠᤶᤍᤠᤱᤒᤠ ᤆᤥᤰ᥄ ᤕᤜᤘᤣ ᤍᤠᤱᤒᤧᤴ ᤔᤢᤰᤛᤠᤶᤍᤠᤱᤒᤠ ᤆᤥᤰ᥄ ᤂᤢᤏᤧ᤹ᤀᤣ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤛᤡᤱᤏᤡ᤺ᤳᤋᤢ᤹᥄ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖ᥄ ᤀᤠᤏᤡᤃᤧ ᤐᤡᤑᤩᤢᤱᤒᤠ ᤐᤥ᤺ᤰᤂᤡᤃᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤑᤧᤴᤕᤠ᤺ᤶᤒᤰ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤏᤣᤓᤃᤪ. ᤀᤠᤀᤡᤴ ᤀᤠᤏᤡᤃᤧ ᤁᤢᤜᤡᤱᤘᤧᤳ ᤀᤠᤸᤗᤧᤖᤧᤴᤏᤧ᤹॥

᥈᥉ ᤕᤜᤘᤣ ᤍᤠᤱᤒᤧᤴ ᤀᤠᤏᤡᤃᤧ ᤋᤡᤶᤔᤠ ᤏᤠ᤹ᤖᤢᤶᤒᤧᤀᤠᤱ ᤀᤠᤏᤡᤃᤧ ᤀᤠᤵᤑᤣᤰ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢᤶᤒᤧᤀᤠᤱ ᤕᤢᤱᤖᤧᤳᤇ. ᤀᤡᤃᤪ ᤂᤧᤵᤔᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤀᤡᤃᤪ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤁᤡᤃᤪ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤆᤥᤃᤢᤶᤒᤧᤒᤠᤏᤣᤓᤪ. ᤕᤜᤘᤣ ᤍᤠᤱᤒᤧᤸᤗᤣ ᤂᤢᤏᤧ᤹ ᤀᤠᤵᤑᤣᤰ ᤂᤢᤶᤍᤡᤱ ᤐᤡᤖᤡᤃᤧᤖᤖᤥ॥

᥈᥊ “ᤜᤧᤰᤁᤣ ᤔᤧ᤺ᤴ. ᤁᤢᤓᤠ ᤕᤧᤶ ᤋᤠᤕᤧᤶᤔᤥ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤠᤏᤡᤃᤧ ᤔᤢ᤹ᤀᤡᤍᤠᤱᤛᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤒᤡᤗᤠ ᤑᤠ᤹ᤀᤠᤱ ᤀᤠᤏᤡᤃᤧ ᤁᤴ ᤆᤥᤃᤢᤶᤒᤧᤒᤠᤖᤥ- ‘ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤌᤣᤀᤠᤱ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤒᤠᤒᤣ᥅

᥈᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤖᤢᤒᤣᤏᤡᤜᤠ᤹ ᤏᤢ ᤃᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤢᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤷᤍᤏ ᤘᤜ᤺ᤱᤅᤡᤴ ᤀᤡ᤺ᤴᤍᤥ ᤏᤧᤛ᤻ᤛᤢ ᤀᤠᤒᤡᤖᤧᤀᤠᤱ ᤏᤧᤖᤥ॥ ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤂᤥᤔᤠ ᤗᤰ ᤌᤣᤀᤠᤱ ᤜᤥᤵ॥’ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤠᤏᤡᤃᤧ ᤔᤢ᤹ᤀᤡᤍᤠᤱᤛᤠᤜᤠ᤹ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤶᤔᤧᤵᤔᤏᤠᤒᤠ ᤔᤧᤈᤥᤃᤢᤛᤡ᤹ ᤑᤠ᤹ᤀᤠᤱ ᤁᤡᤛᤡᤃᤧ॥

᥈᥌ “ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤀᤰᤂᤣ ᤆᤥᤃᤢᤶᤒᤧᤒᤠᤖᤥ. ‘ᤔᤡᤎᤡᤱᤔᤏᤠᤒᤠ ᤀᤡᤃᤪ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤔᤧ᤺ᤴᤇᤠᤱ. ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤱᤃ ᤀᤠᤏᤡᤃᤧ ᤆᤥ᤺ᤰᤔᤠᤀᤣ ᤐᤥᤱ᤹॥’

᥈᥍ ᤁᤖ ᤀᤠᤏᤡᤃᤧ ᤏᤢ ᤂᤡᤏᤡ᤹ ᤗᤢᤶᤔᤥ ᤜᤧᤰᤁᤩᤠᤱ ᤀᤠᤏᤡ᤹ ᤋᤠ᤺ᤴᤍᤡᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤴ ᤗᤳᤇᤠ ᤋᤥ᤺ᤴᤍᤡᤖᤧ ᤗᤠᤃᤡ ᤐᤥ᤺ᤱᤗ. ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤛᤡᤍᤢᤱᤈᤓᤠᤜᤠ᤹ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤀᤠᤕᤠᤱᤅᤠᤛᤡᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤂᤢᤏᤧ᤹ ᤁᤢᤍᤃᤡᤀᤣ ᤀᤠᤏᤡ᤹ ᤔᤠᤱᤛᤧᤘᤠ ᤀᤠᤈᤥᤃᤢᤶ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤠᤏᤡᤃᤧ ᤔᤢ᤹ᤀᤡᤍᤠᤱᤛᤠᤜᤠ᤹ ᤀᤰᤂᤣ ᤔᤧᤵᤔᤠ ᤔᤧᤱᤄᤥᤛᤢᤛᤡᤴᤗ. ‘ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤂᤥᤔᤠ ᤗᤰ ᤌᤣᤀᤠᤱ ᤜᤥᤵ॥’

᥈᥎ “ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤀᤡᤃᤪ ᤀᤠᤏᤡᤃᤧ ᤔᤢ᤹ᤀᤡᤍᤠᤱᤛᤠᤜᤠ᤹ ᤋᤠᤕᤧᤶᤔᤥ ᤜᤧᤰᤁᤣ ᤔᤧᤔᤧᤳᤋᤢᤛᤡᤸᤗᤧ ᤀᤠᤏᤡᤃᤧ ᤀᤰᤂᤣ ᤔᤧᤳᤋᤢᤶᤛᤡᤶᤒᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧ. ‘ᤀᤥᤔᤧᤳᤋᤧᤶᤔᤧ᤹. ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤜᤧᤰᤋᤱᤒᤠ ᤌᤡᤰ ᤔᤧᤈᤥᤃᤢᤀᤠᤱ ᤕᤢᤱ᤹. ᤁᤴ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤛᤡᤍᤢᤱᤈᤓᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤀᤠᤏᤡᤃᤧ ᤏᤢ ᤂᤡᤏᤡ᤹ ᤗᤢᤶᤔᤥ ᤋᤥ᤺ᤴᤍᤡᤖᤧ ᤗᤠᤃᤡ ᤔᤧᤈᤥᤃᤢᤒᤠᤖᤥ॥’

᥈᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤏᤡᤃᤧ ᤐᤡᤑᤩᤢᤱᤒᤠ ᤐᤥᤱᤔᤠᤀᤠᤱ ᤂᤢᤏᤧ᤹ ᤁᤢᤛᤣᤛᤣᤍᤧᤴᤏᤡᤸᤗᤧ ᤁᤢᤍᤃᤠᤱ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤗᤧᤵᤔᤠ. ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤘᤣ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥ᤺ᤰᤔᤠᤀᤠᤱ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤴ ᤋᤡᤶᤔᤠ ᤏᤠ᤺ᤵᤔᤠ ᤗᤧᤵᤔᤠ ᤕᤧᤴᤃ ᤀᤠᤓᤧᤸᤗᤧᤀᤠᤱ ᤔᤧᤍᤠᤏᤧᤴᤗᤖᤥ॥”

᥉᥆ ᤀᤠᤸᤗ ᤖᤢᤒᤣᤏ. ᤃᤠᤍ ᤏᤢ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤡᤏᤜᤠᤛ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤗᤠᤶᤗᤥᤒᤠᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧ॥

᥉᥇ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤐᤡᤏᤜᤠᤛᤖᤧ ᤖᤢᤒᤣᤏ. ᤃᤠᤍ ᤏᤢ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤀᤰᤂᤣ ᤔᤧᤳᤋᤣᤛᤢᤛᤡ. “ᤕᤜᤘᤣ ᤍᤠᤱᤒᤧᤴ ᤀᤠᤏᤡ᤹ᤏᤢ ᤘᤠ᤹ᤖᤧᤳᤇ ᤑᤠ᤹ᤀᤠᤱ ᤀᤠᤀᤡᤴ ᤀᤠᤏᤡᤃᤧ ᤏᤡᤱᤘᤠ᤹ ᤂᤥᤛᤢᤶᤒᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤔᤧ᤺ᤴᤗᤳᤇ॥ ᤀᤠᤸᤗ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤂᤡᤏᤡ᤹ ᤁᤧᤛᤧ᤺ᤵᤋᤢᤶᤛᤡᤶᤔᤠᤱ ᤔᤧᤘᤠ᤹॥”

᥉᥈ ᤂᤧᤒᤩᤠᤱ ᤃᤡᤗᤠᤍ ᤗᤠᤈᤣ᤹ᤒᤠ ᤖᤢᤒᤣᤏᤡ ᤜᤧᤰᤁᤩᤠᤱ ᤃᤠᤍᤡᤜᤠ᤹ᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤐᤡᤏᤜᤠᤛᤧᤴ ᤏᤢ ᤂᤧᤴ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤁᤏᤠᤏ ᤗᤠᤈᤣ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤥ ᤔᤧᤏᤢ᤺ᤰᤂᤧ. ᤂᤶᤓᤩᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤔᤧᤈᤧᤰᤋᤢᤛᤡ॥

᥉᥉ ᤂᤧᤴ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ᤌᤠᤅᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤔᤧᤓᤥᤛᤢ॥ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤐᤣ᤺ᤰᤔᤠ. ᤜᤧᤰᤁᤩᤠᤱ ᤖᤢᤒᤣᤏᤡ ᤏᤢ ᤃᤠᤍᤡᤜᤠ᤹ ᤔᤧᤕᤢᤱᤒᤠ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤆᤥ᤺ᤰᤛᤧ ᤐᤣ᤺ᤰᤔᤠ ᤐᤠ᤺ᤴ ᤐᤠ᤺ᤵᤔᤠ ᤔᤧᤏᤠ᤹ᤖᤧ॥

᥉᥊ ᤜᤧᤰᤁᤩᤠᤱ ᤖᤢᤒᤣᤏᤡᤜᤠ᤹ ᤏᤢ ᤃᤠᤍᤡᤜᤠ᤹ᤖᤧ “ᤕᤜᤘᤣ ᤍᤠᤱᤒᤧᤴ ᤏᤡᤱᤘᤠ᤹ᤑᤢᤔᤠᤱᤗᤥ ᤁᤧᤗ᤹ᤒᤠ ᤀᤠᤏᤡ᤹ ᤗᤢᤶᤔᤥ ᤋᤥ᤺ᤴᤍᤡᤖᤥ.” ᤑᤠ᤹ᤀᤠᤱ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤔᤡᤱ ᤔᤧᤕᤢᤰᤂᤢᤖᤥ॥

ᤕᤜᤥᤛᤢ᤺ᤸᤗᤧ ᤆᤥᤃᤢᤒᤠ ᤁᤢᤏᤢᤵᤔᤠ ᤀᤢᤘᤠ

᥈᥉

ᤀᤠᤸᤗ ᤕᤖᤡᤰ ᤕᤧᤴ ᤀᤣᤃᤠᤱ. ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤏᤡᤱᤔᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤺ᤶᤛᤡᤱᤔᤠ ᤐᤡᤖᤢᤛᤡᤀᤠᤱ ᤘᤕᤧ. ᤜᤧᤰᤁᤩᤠᤱ ᤕᤜᤥᤛᤢ᤺ᤴ ᤕᤖᤡᤰ ᤋᤱᤒᤣ ᤁᤧᤖᤧᤔᤠᤖᤧᤀᤠᤱ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤘᤕᤧ.

᥈ ᤕᤜᤥᤛᤢ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹. ᤌᤠ᤺ᤰᤗᤠᤶᤗᤥᤒᤠᤜᤠ᤹. ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤕᤢᤰᤛᤠᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤁᤠᤵᤐᤥᤒᤠ ᤋᤢᤶᤛᤠᤱ ᤜᤧᤰᤁᤩᤠᤱ ᤕᤖᤡᤰ ᤋᤱᤒᤣ ᤁᤧᤖᤠᤱ ᤔᤠᤖᤠᤱ॥

᥉ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤠᤃᤡ ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤌᤧᤔᤠ ᤌᤧᤔᤠ ᤔᤧᤳᤋᤢᤛᤡ. ᤂᤧᤴ ᤂᤡᤏᤡ᤹ᤀᤣ ᤀᤠᤵᤑᤣᤰ ᤁᤧᤏᤡᤛᤢᤶᤔᤠᤱ ᤘᤠ᤹॥ ᤂᤡᤏᤡ᤹ ᤗᤠᤃᤡ ᤌᤱ ᤁᤧᤈᤥ᤺ᤰᤐᤠ ᤂᤢᤏᤧ᤹ᤀᤣ. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ॥

᥊ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤕᤷᤍᤏᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤗᤢᤶᤒᤠ ᤘᤖ᤺ᤱᤅᤥ ᤌᤠᤖᤡᤰ ᤁᤴ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤀᤡᤃᤪ ᤀᤠᤱᤃᤠ᤹ ᤏᤠ᤺ᤴᤍᤢᤱᤛᤡᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤂᤡᤏᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤑ᤺ᤰᤂᤢᤱ ᤐᤡᤖᤢᤱᤛᤡᤱᤅᤠᤱ ᤏᤧᤖᤥ॥

᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤣᤰᤁᤣ ᤂᤡᤏᤡ᤹ ᤋᤃᤡᤗᤠᤶ ᤂᤧᤱᤜᤠ᤹ ᤗ᤺ᤳᤋᤢᤍᤧᤛᤢᤛᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤡᤛᤢᤶᤗ ᤂᤢᤏᤧ᤹ ᤂᤧᤱᤜᤠ᤹ ᤏᤠ᤺ᤳᤋᤢᤍᤣᤛᤢᤛᤡ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤁᤧᤕᤢᤰᤋᤢᤶ᤹॥

᥌ “ᤁᤸᤗᤧᤆᤥᤃᤢᤸᤗᤧ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤱᤜᤠᤱ ᤗ᤹ᤖᤡᤰ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤋᤡᤶᤍᤧᤶ ᤏᤠ᤺ᤳᤋᤧᤶᤔᤧ᤹. ᤂᤧᤒᤩᤠᤱ ᤂᤧᤵᤔᤥᤗᤠᤶ ᤂᤡᤏᤡ᤹ ᤆᤢᤰᤘᤠ ᤑᤧᤱᤘᤠ ᤔᤧᤒᤣᤃᤧᤶᤔᤡᤴᤏᤧ᤹॥

᥍ ᤂᤡᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤘᤧ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤔᤧᤓ᤺ᤴᤏᤠᤛᤡᤶᤔᤴᤏᤧ᤹. ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤔᤡᤱᤜᤠ᤹ ᤔᤧᤀᤡᤱᤛᤧᤶᤔᤡᤴᤏᤧ᤹. ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ ᤔᤠᤱᤜᤧᤰ ᤔᤧᤈᤥᤃᤧᤶᤔᤧᤴᤏᤧ᤹॥ ᤂᤧᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹ ᤜᤧᤰᤁᤩᤠᤱ ᤛᤠᤶᤒᤥᤴᤏᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹॥

᥎ ᤁᤖ ᤂᤡᤏᤡ᤹ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤁᤧᤘᤕᤡᤒᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤌᤎᤵ ᤔᤧᤸᤗ᤹ᤀᤣ ᤘᤕᤧᤶᤔᤧ᤹॥

᥏ “ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤃᤡᤗᤠᤶᤒᤠᤀᤣ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤠ᤺ᤳᤋᤢᤍᤧᤛᤢᤛᤡᤀᤠᤱ ᤘᤠ᤹॥ ᤀᤠᤀᤡᤴ ᤌᤠᤖᤡᤰ ᤂᤡᤏᤡ᤹ ᤋᤃᤡ ᤜᤠ᤺ᤳᤋᤠᤱ ᤕᤧᤵᤔᤠ ᤔᤧᤴᤇᤢᤰᤁᤣ ᤘᤠ᤹॥

᥇᥆ ᤂᤡᤏᤡ᤹ᤀᤥᤒᤠ ᤗᤳᤇᤠᤖᤧ ᤜᤧᤴᤇᤡᤱ ᤔᤏᤠᤜᤠ᤹ ᤏᤠ᤺ᤵᤔᤠᤍᤣᤔᤠ ᤛᤢᤰᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤡᤏᤡ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤀᤡᤛᤡ᤺ᤰ ᤂᤡᤏᤡ᤹ ᤗᤠᤃᤡ ᤋᤧᤴᤎᤱ ᤁᤧᤈᤥ᤺ᤰᤐᤠᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤘᤠ᤹॥

᥇᥇ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠᤖᤧ ᤗᤠᤃᤡ ᤛᤠ᤹ᤖᤡᤰ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹॥

᥇᥈ “ᤁᤖ ᤁᤢᤓᤠ ᤐᤖᤡᤰᤐᤠ ᤐᤠ᤺ᤴᤏᤥ ᤂᤡᤏᤡ᤹ ᤌᤡᤰᤏᤠᤜᤠᤱ ᤁᤧᤜᤡᤀᤠᤛᤡᤀᤠᤱ ᤂᤧᤴ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ. ᤀᤡᤃᤪ ᤂᤡᤏᤡ᤹ ᤗᤢᤶᤔᤥ ᤁᤧᤕᤢᤱᤒᤠᤜᤠ᤹ᤏᤢ ᤁᤧᤒᤳᤇᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤁᤧᤈᤥᤃᤡᤀᤠᤱ ᤁᤧᤓᤢᤳᤋᤠᤛᤡᤏᤣᤓᤃᤪ.

᥇᥉ ᤁᤴ ᤐᤠ᤺ᤴᤏᤥ ᤏᤡ᤺ᤴᤎᤥ ᤐᤥ᤺ᤰᤂᤧᤶᤔᤧ᤹. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤕᤠᤶᤔᤥ ᤔᤧᤏᤠ᤺ᤳᤋᤢᤴ ᤔᤧᤍᤣᤛᤢᤛᤡᤴ᤹. ᤁᤖ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤁᤴ ᤏᤢᤒᤠ ᤗᤠᤈᤣ᤹ᤀᤥᤗᤠᤶ ᤂᤡᤏᤡ᤹ ᤁᤧᤶᤔᤧᤃᤡᤴᤗ ᤌᤠᤖᤡᤰ ᤂᤧᤱᤜᤠ᤹ ᤂᤡᤏᤡ᤹ ᤗᤠᤃᤡ ᤆᤧᤴ ᤏᤢ ᤀᤡᤍᤠ᤺ᤰ. ᤂᤶᤓᤩᤠᤱ ᤂᤡᤏᤡ᤹ ᤀᤣ᤺ᤰᤌᤠ᤺ᤰᤔᤥ ᤋᤧ᤺ᤶᤓᤢᤰ ᤏᤢ ᤂᤡᤏᤡ᤹ ᤔᤡᤰᤁᤥ ᤛᤠᤰᤆᤡ᤹ ᤔᤧᤒᤥ᤺ᤱ᤹॥

᥇᥊ “ᤀᤠᤸᤗ ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤥ ᤐᤣ᤺ᤰᤁᤠᤖ ᤐᤳᤋᤠ॥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤔᤧᤴᤏᤥ ᤐᤠ᤺ᤳᤋᤢᤒᤠ ᤁᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ ᤗᤳᤇᤠᤀᤠᤱ ᤕᤥᤎᤥ ᤔᤧᤶᤒᤥ᤺ᤱᤅᤣ ᤘᤠ᤹॥ ᤂᤡᤏᤡ᤹ ᤗᤠᤃᤡ ᤁᤧᤖᤧᤰ ᤁᤧᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤗᤳᤇᤠᤀᤠᤱ ᤂᤧᤴ ᤗᤠᤶᤒᤠ ᤔᤧᤃᤧᤖᤧᤶᤒᤠ ᤜᤥᤵ ᤑᤠ᤹ᤀᤠᤱ ᤂᤡᤏᤡ᤹ ᤀᤠᤵᤑᤣᤰ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤁᤧᤖᤧᤰ ᤏᤡᤱᤘᤠ᤺ᤸᤗᤧ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹॥

᥇᥋ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤔᤧᤳᤋᤡᤒᤠ ᤁᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤗᤠᤃᤡ ᤁᤧᤖᤧᤀᤠᤱ ᤘᤠ᤹. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤁᤴ ᤏᤢᤒᤠ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤕᤢᤔᤪᤧᤰ ᤁᤧᤶᤔᤧᤰᤂᤡᤴᤗ ᤌᤠᤖᤡᤰ. ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤛᤶᤎᤠᤱ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤀᤠᤱ ᤋᤠᤖᤢ᤹॥

᥇᥌ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠ ᤐᤠ᤺ᤴᤜᤠ᤹ᤗᤠᤶ ᤂᤡᤏᤡ᤹ ᤌᤡᤰᤏᤠᤜᤠᤱ ᤁᤧᤜᤡᤀᤠᤛᤡᤀᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤛᤡᤶᤏᤣᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ ᤁᤢᤛᤠᤰᤁᤧᤴᤏᤡᤴ ᤂᤡᤏᤡ᤹ ᤛᤶᤎᤠᤱ ᤌᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤁᤧᤒᤡᤖᤡᤒᤠ ᤁᤴ ᤏᤢᤒᤠ ᤗᤠᤈᤣ᤹ᤀᤥᤗᤠᤶ ᤂᤡᤏᤡ᤹ ᤂᤡᤔᤥ ᤘᤖᤧᤱᤗᤧᤱ ᤁᤧᤔᤧᤃᤡᤖᤥ॥”

᥈᥊

ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤠ᤺ᤰᤜᤠ᤹ ᤛᤁᤣᤔᤀᤥ ᤑᤢᤰᤂᤢᤛᤡ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹. ᤌᤠ᤺ᤰᤗᤠᤶᤗᤥᤒᤠᤜᤠ᤹. ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ ᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤔᤧᤍᤥ᤺ᤴᤇᤡᤱ॥

᥈ ᤕᤜᤥᤛᤢ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. ‘ᤀᤢᤴᤇᤥ᤺ᤴ ᤀᤒᤪᤠᤜᤠᤔ ᤏᤢ ᤏᤠᤜᤥᤖᤖᤧ ᤁᤢᤶᤒᤠ ᤋᤣᤖᤜ. ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡ ᤔᤧᤕᤢᤅᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ॥

᥉ ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠ ᤀᤒᤪᤠᤜᤠᤶᤔᤡᤴ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡᤗᤠᤶ ᤑᤧᤳᤋᤢᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤏᤠᤏ ᤗᤠᤈᤣ᤹ ᤁᤧᤖᤧᤰ ᤐᤡᤛᤠᤱ ᤗᤠᤶᤗᤥᤛᤢᤱᤅᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤑᤥᤛᤢᤱᤛᤡᤱ॥ ᤀᤠᤱᤃᤠ᤹ ᤂᤢᤏᤧ᤹ ᤀᤡᤛᤜᤠᤰᤁᤧᤴ ᤐᤡᤖᤢᤱ॥

᥊ ᤕᤠᤶᤔᤥ ᤀᤠᤱᤃᤠ᤹ ᤀᤡᤛᤜᤠᤰᤁᤧᤴ ᤕᤠᤁᤢᤒ ᤏᤢ ᤀᤣᤛᤠᤘ ᤏᤧᤵᤑᤢ ᤁᤢᤛ᤻ᤛᤠ ᤐᤡᤖᤢᤱ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤧᤛᤠᤒᤧᤴ ᤗᤰᤂᤥᤔᤠᤖᤧ ᤗᤠᤃᤡ ᤛᤣᤀᤡᤖᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤺ᤴ ᤐᤡᤖᤢᤱ॥ ᤁᤖ ᤕᤠᤁᤢᤒ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤃ ᤔᤡᤛᤪ ᤗᤠᤈᤣ᤹ ᤕᤥ ᤗᤧᤵᤔᤠᤱ ᤔᤧᤒᤣ॥

᥋ “‘ᤂᤧᤒᤩᤠᤱ ᤀᤠᤱᤃᤠ᤹ ᤔᤥᤛᤠ᤺ᤴ ᤏᤢ ᤜᤠᤖᤢᤏᤧᤴ ᤐᤠᤱᤄᤢᤱᤛᤡᤱᤅᤠᤱ ᤂᤧᤵᤔᤥ ᤀᤠᤱᤃᤠ᤹ ᤆᤥᤃᤢᤱᤒᤠ ᤕᤠ᤺ᤶᤒᤰᤗᤠᤶ ᤔᤡᤛᤪ ᤗᤠᤈᤣ᤹ᤀᤥ ᤕᤧᤳᤋᤢᤰᤂᤣ ᤋᤩᤧᤖ ᤕᤠ᤺ᤴᤍᤢᤱ. ᤜᤧᤰᤁᤩᤠᤱ ᤋᤠ᤺ᤴᤍᤡ ᤀᤠᤱᤃᤠ᤹ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ॥

᥌ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤅᤡᤸᤗᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤌᤠᤖᤡᤰ ᤂᤡᤏᤡ᤹ ᤁᤧᤃᤧᤖᤡ ᤁᤧᤓᤧᤖᤡ. ᤔᤡᤛᤪᤡᤜᤠ᤹ᤖᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤀᤴᤗᤠᤎᤠ ᤜᤧᤰᤁᤩᤠᤱ ᤀᤴᤃᤧᤗᤥ᤺ᤱᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤌᤠᤖᤡᤰ ᤔᤧᤏᤠ᤺ᤳᤋᤢ ᤔᤧᤓᤧᤳᤋᤢᤛᤡ॥

᥍ ᤁᤖ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤏᤢ ᤔᤡᤛᤪ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤠᤔᤠᤰᤋᤧᤖ ᤕᤠ᤺ᤴᤍᤢᤀᤠᤱ ᤔᤡᤛᤪᤡᤜᤠ᤹ᤀᤥ ᤘᤖ᤺ᤱᤅᤡᤴ ᤏᤢ᤺ᤰᤋᤢᤀᤠᤱ ᤂᤧᤱᤜᤠ᤹ ᤜᤢᤶᤛᤢ ᤁᤣ᤺ᤳᤋᤢᤛᤡ॥ ᤔᤡᤛᤪ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤌᤧᤔᤠ ᤆᤥᤃᤢᤱ. ᤂᤧᤴ ᤂᤡᤏᤡ᤹ ᤀᤠᤵᤑᤣᤰ ᤔᤡᤰᤁᤡᤸᤗᤧ ᤁᤧᤏᤡᤛᤢᤶ॥ ᤂᤧᤒᤩᤠᤱ ᤂᤡᤏᤡ᤹ ᤕᤖᤡᤰ ᤕᤧᤴ ᤌᤠᤖᤡᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤘᤕᤡ॥

᥎ “‘ᤀᤠᤱᤃᤠ᤹ ᤕᤷᤍᤏ ᤏᤠᤎᤠ᤺ᤶᤒᤡ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤂᤡᤏᤡ᤹ ᤑᤧᤳᤏᤡᤱ॥ ᤂᤧᤱᤜᤠ᤹ ᤂᤡᤏᤡ᤹ᤏᤢ ᤌᤱ ᤔᤧᤈᤥᤃᤧ. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱᤅᤠᤱ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤁᤧᤕᤢᤰᤋᤢᤶ॥ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡ ᤂᤧᤱᤜᤠ᤹ ᤔᤧᤰᤂᤢᤱᤛᤡᤱ॥

᥏ ᤂᤧᤒᤩᤠᤱ ᤔᤥᤀᤠᤒᤒᤠ ᤜᤠᤱ ᤛᤡᤵᤐᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤰᤁᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤰᤋᤧ॥ ᤜᤧᤰᤁᤩᤠᤱ ᤂᤡᤏᤡ᤹ ᤔᤠᤱᤍᤣ ᤛᤠᤱᤃᤪᤠ ᤔᤧᤵᤔᤠᤖᤧ ᤗᤠᤃᤡ ᤒᤠᤗᤠᤁᤧᤸᤗᤧ ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤔᤧᤴ ᤀᤢ᤺ᤵᤔᤠ ᤐᤠᤱᤄᤢᤛᤡ॥

᥇᥆ ᤁᤖ ᤒᤠᤗᤠᤔᤖᤧ ᤁᤢᤒᤣᤗᤡ᤺ᤴ ᤀᤠᤱᤃᤠ᤹ ᤔᤧᤱᤄᤧᤶ ᤔᤧᤶᤒᤡᤒᤠ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤃ ᤂᤡᤏᤡ᤹ ᤆᤰᤔᤧᤸᤗ᤹ᤀᤣ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤏᤡ ᤁᤧᤒᤡᤖᤡ॥ ᤁᤶᤓᤗ᤹ᤖᤡᤰᤁᤣ ᤀᤠᤱᤃᤠ᤹ ᤂᤡᤏᤡ᤹ ᤒᤠᤗᤠᤁᤧᤸᤗᤧ ᤁᤢᤜᤢᤰᤁᤥᤗᤠᤶ ᤛᤧ᤺ᤵᤏᤡᤱ॥

᥇᥇ “‘ᤂᤧᤴ ᤀᤣᤃᤠᤱ ᤕᤷᤍᤏ ᤘᤜ᤺ᤱᤅᤡᤴ ᤁᤧᤃᤠ᤺ᤰᤋᤢᤶᤔᤠᤱ ᤕᤖᤡᤜᤥ ᤁᤧᤓᤧᤖᤡ॥ ᤜᤧᤰᤁᤩᤠᤱ ᤕᤖᤡᤜᤥᤒᤠ ᤔᤏᤠᤜᤠ᤹. ᤀᤣᤔᤥᤖᤡ. ᤐᤖᤡᤈ᤻ᤈᤡ. ᤁᤏᤠᤏᤡ. ᤜᤡᤳᤋᤡ. ᤃᤡᤷᤃᤠᤛᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤂᤡᤏᤡ᤹ᤏᤢ ᤌᤱ ᤔᤧᤈᤥᤃᤧ॥ ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱ॥

᥇᥈ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡᤋᤃᤡ ᤛᤠᤘᤠ ᤛᤰᤘᤠ ᤌᤡᤰ ᤐᤠᤱᤄᤢᤱᤍᤣᤛᤢᤱ. ᤂᤧᤸᤗᤧ ᤂᤧᤱᤜᤠ᤹. ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤏᤧᤳᤇᤡ ᤜᤠᤱᤜᤠ᤹ᤀᤠᤱ ᤂᤡᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤢᤍᤣᤛᤢᤛᤡ॥ ᤂᤧᤴ ᤂᤡᤏᤡ᤹ ᤀᤠᤵᤑᤣᤰ ᤋᤠᤓᤣ ᤏᤢ ᤗᤡ᤺ᤸᤗᤧ ᤆᤥ᤺ᤰᤔᤠ ᤔᤧᤒᤥ᤺ᤰᤂᤧᤴ॥

᥇᥉ ᤁᤶᤓᤗ᤹ᤖᤡᤰ ᤂᤡᤏᤡ᤹ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤢᤍᤡᤰ ᤔᤧᤴᤈᤥ᤺ᤰᤁᤣᤒᤠ ᤗᤠᤈᤣ᤺ᤴ ᤏᤢ ᤂᤡᤏᤡ᤹ ᤀᤠᤵᤑᤣᤰ ᤁᤧᤴᤈᤥᤃᤢᤶᤔᤡᤶᤒᤠ ᤕᤧᤰᤕᤰᤜᤠ᤹ ᤂᤡᤏᤡ᤹ ᤐᤡᤏᤡᤱ॥ ᤂᤡᤏᤡ᤹ ᤂᤧᤵᤔᤥ ᤁᤧᤕᤢᤅᤡᤖ ᤁᤧᤘᤕᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤁᤧᤸᤗᤣ᤺ᤳᤋᤢᤶᤔᤡᤶᤒᤠ ᤆᤧᤸᤗᤧᤰᤛᤣ᤹ᤜᤠ᤹ ᤏᤢ ᤆᤤᤋᤢᤏ ᤛᤡᤱᤛᤣ᤹ᤜᤠ᤹ ᤁᤧᤈᤠᤶᤗ ᤁᤧᤘᤕᤡ᤹॥’

᥇᥊ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤜᤘᤣ ᤍᤠᤱᤒᤧᤴᤏᤢ ᤂᤡᤏᤡ᤹ ᤁᤡᤛᤧᤶᤔᤧ᤹. ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹॥ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡ ᤏᤢ ᤔᤡᤛᤪ ᤗᤠᤈᤣ᤹ᤀᤥ ᤛᤧᤘᤠ ᤔᤧᤔᤧᤳᤋᤢᤛᤡᤒᤠ ᤔᤠᤱᤜᤠ᤹ ᤗᤠᤵᤑᤢᤛᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹॥

᥇᥋ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤂᤡᤏᤡ᤹ ᤛᤡᤖᤠ᤹ᤔᤧᤎᤠᤱᤏᤧᤴᤏᤣᤓᤃᤪ ᤂᤡᤏᤡ᤹ ᤜᤠ᤺ᤳᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤁᤧᤈᤥᤃᤢᤶ᤹. ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡ ᤛᤧᤘᤠ ᤔᤧᤔᤧᤳᤋᤢᤛᤡᤒᤠ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤒᤡ ᤀᤡ ᤂᤡᤏᤡ᤹ ᤀᤠᤸᤗᤥ ᤁᤧᤕᤢᤅᤡᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤒᤡ ᤂᤡᤏᤡ᤹ ᤀᤠᤀᤡᤴᤇᤠ ᤏᤡ᤺ᤴᤎᤥ ᤆᤥᤃᤧᤶᤔᤧ᤹॥ ᤁᤖ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤜᤡᤶᤛᤕᤱᤜᤠ᤹ᤖᤧᤃ ᤕᤜᤘᤣ ᤍᤠᤱᤒᤠᤀᤥᤀᤣ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤶᤒᤧᤖᤥ॥”

ᤔᤠᤱᤜᤢᤵᤐᤡᤴ ᤕᤠᤶᤔᤥ ᤁᤢᤛᤱ ᤔᤧᤈᤥᤃᤢ

᥇᥌ ᤂᤧᤒᤩᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤴ ᤗᤧᤵᤔᤠᤀᤠᤱ ᤀᤠᤓᤧᤸᤗᤧᤀᤠᤱ ᤘᤣ᤹ ᤔᤠᤱᤜᤠ᤹ ᤀᤠᤏᤡᤃᤧ ᤛᤧᤘᤠ ᤔᤧᤵᤔᤠᤛᤡ ᤔᤧᤒᤥ᤺ᤱᤏᤧᤴᤗ॥

᥇᥍ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤔᤡᤛᤪ ᤗᤠᤈᤣ᤹ᤒᤠ ᤕᤥ᤺ᤰ ᤐᤥᤱᤔᤠ ᤜᤡᤶᤔᤥᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤖᤢᤛᤡᤀᤠᤱ ᤗ᤺ᤳᤋᤢ ᤑᤧᤳᤋᤢᤛᤡᤒᤠᤖᤥ. ᤜᤧᤰᤁᤩᤠᤱ ᤀᤠᤏᤡᤃᤧ ᤔᤡᤰᤁᤡᤸᤗᤧ ᤏᤡᤛᤢᤖᤀᤣ ᤜᤧᤰᤋᤱᤒᤠ ᤕᤶᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤆᤥᤃᤢ॥ ᤂᤶᤓᤩᤠᤱ ᤀᤠᤏᤡᤃᤧ ᤀᤠᤳᤋᤡ ᤐᤣᤃᤡᤃᤧᤛᤠᤱ. ᤀᤠᤳᤋᤡᤴ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤠᤏᤡᤃᤧ ᤑᤧᤖᤡᤃᤧᤛᤠᤱ ᤂᤢᤏᤧ᤹ ᤀᤠᤏᤡᤃᤧ ᤋᤠᤱᤛᤧ᤺ᤵᤋᤡᤃᤧ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤋᤃᤡᤗᤠᤶ ᤁᤧᤖᤧᤰ ᤛᤢᤘᤠᤱᤜᤠ᤹ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ᤀᤠᤱ ᤏᤠ᤺ᤳᤋᤢᤍᤣᤛᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤶᤒᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤗᤥ॥”

᥇᥏ ᤕᤜᤥᤛᤢ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤔᤠᤱᤛᤧᤘᤠ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤴ॥ ᤂᤢᤏᤧ᤹ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱ ᤏᤢ ᤁᤢᤏᤠᤃᤧᤜᤧᤶᤒᤠ ᤏᤡᤱᤘᤠ᤹ᤑᤢᤔᤠᤱ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤜᤠ᤹ ᤏᤢ ᤂᤡᤏᤡ᤹ ᤗᤠᤕᤥᤜᤠ᤹ᤗᤠᤶ ᤗᤧᤵᤔᤡ ᤁᤧᤶᤒᤡᤖᤡᤴ᤹॥

᥈᥆ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ ᤁᤧᤗᤧᤖᤢᤶᤔᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤏᤣᤓᤃᤪ ᤀᤠᤸᤗᤥ ᤌᤠᤖᤡᤰ ᤂᤢᤏᤧ᤹ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤆᤥᤃᤢᤛᤠᤱ ᤂᤡᤏᤡ᤹ ᤗᤠᤃᤡ ᤋᤠᤵᤑᤣ᤺ᤶᤒᤠ ᤆᤥ᤺ᤰᤛᤧ ᤂᤢᤏᤧ᤹ ᤏᤢ᤺ᤱᤅᤠᤱ ᤂᤡᤏᤡ᤹ ᤕᤢᤔᤪᤧᤰ ᤁᤧᤔᤧᤰᤂᤡ᤹॥”

᥈᥇ ᤁᤖ ᤔᤏᤠᤜᤠ᤹ᤖᤧ ᤕᤜᤥᤛᤢ᤺ᤴ ᤔᤧᤔᤧᤳᤋᤢ. “ᤔᤧ᤺ᤴ. ᤕᤜᤘᤣ ᤍᤠᤱᤒᤠᤀᤥᤀᤣ ᤀᤠᤏᤡᤃᤧ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤶᤒᤧ॥”

᥈᥈ ᤂᤧᤒᤩᤠᤱ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤀᤥ ᤔᤠᤱᤛᤧᤘᤠ ᤆᤥ᤺ᤰᤔᤠ ᤂᤡᤏᤡ᤹ ᤀᤠᤵᤑᤣᤰᤁᤣ ᤏᤡ᤺ᤴᤎᤥ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤥ ᤂᤡᤏᤡ᤹ ᤀᤠᤵᤑᤣᤰ ᤋᤥ᤺ᤴᤍᤡ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹॥”

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤀᤠᤵᤑᤣᤰᤁᤣ ᤋᤥ᤺ᤴᤍᤡ ᤘᤕᤡᤃᤧᤖᤥ॥”

᥈᥉ ᤕᤜᤥᤛᤢ᤺ᤸᤗᤧ ᤔᤧᤳᤋᤢᤛᤡ. “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ᤏᤢ ᤁᤧᤘᤠ᤹ᤒᤠ ᤘᤣ᤹ ᤔᤠᤱᤜᤠ᤹ ᤗ᤺ᤳᤋᤧᤶᤍᤧᤛᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤺ᤴ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤜᤡᤛᤧᤶᤔᤧ᤹॥”

᥈᥊ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤕᤜᤥᤛᤢ᤺ᤴ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤏᤡᤃᤧ ᤔᤠᤱᤛᤧᤘᤠ ᤆᤥᤃᤢᤶᤒᤧ ᤂᤧᤒᤩᤠᤱ ᤀᤠᤏᤡᤃᤧ ᤂᤢᤏᤧ᤹ᤀᤣ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧ॥”

᥈᥋ ᤕᤜᤥᤛᤢ᤺ᤸᤗᤧ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤔᤏᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢ. ᤜᤧᤰᤁᤩᤠᤱ ᤛᤁᤣᤔᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠᤶᤕᤥᤛᤠᤰᤌᤡᤶ ᤏᤢ ᤀᤡᤱᤈᤠ᤺ᤱᤜᤠ᤹ ᤛᤠᤵᤋᤢ॥

᥈᥌ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤥᤛᤢ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤶᤒᤠ ᤗᤢᤱᤎᤡᤰ ᤋᤠᤖᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴᤏᤡᤸᤗᤧ ᤁᤢᤒᤣᤛᤠᤱᤒᤠ ᤕᤜᤡᤒᤠ ᤛᤡᤱᤒᤢᤱ ᤛᤡᤃᤠᤱ ᤕᤧᤵᤛᤢ॥

᥈᥍ ᤕᤜᤥᤛᤢ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤁᤴ ᤗᤢᤱᤅᤡᤴ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤔᤧᤳᤋᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤸᤗᤧ ᤂᤧᤵᤛᤢᤀᤠᤱ ᤘᤠ᤹॥ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤠ᤹ᤖᤢᤶᤏᤣᤓᤃᤪ ᤂᤧᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤥᤱ᤹॥”

᥈᥎ ᤁᤶᤓᤗ᤹ᤖᤡᤰ ᤕᤜᤥᤛᤢ᤺ᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤗᤰᤂᤥᤔᤠ ᤗᤠᤈᤣ᤹ᤜᤠ᤹ᤀᤥ ᤐᤠᤱᤄᤢᤍᤣᤛᤢᤛᤡᤖᤥ॥

ᤕᤜᤥᤛᤢ᤺ᤴ ᤏᤢ ᤀᤣᤗᤠᤈᤠᤖᤧᤴ ᤔᤠᤏᤧᤛᤡ

᥈᥏ ᤁᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤴ ᤁᤡᤵ ᤌᤡᤰᤁᤠᤱ ᤌᤡᤒᤥᤱ ᤋᤱᤒᤣ ᤕᤥᤖᤧᤸᤗᤧ ᤔᤠᤛᤡᤱ॥

᥉᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤃᤠᤛ ᤁᤥ᤺ᤰᤔᤠᤸᤗᤧ ᤌᤠᤱᤃᤧᤳ ᤗᤧᤵᤔᤠᤱ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤀᤥᤒᤠ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤰᤂᤥᤔᤠ ᤋᤡᤶᤏᤌ-ᤛᤣᤖᤜ ᤀᤡ᤺ᤴᤍᤥᤀᤥ ᤔᤧᤈᤡᤰᤂᤢ॥

᥉᥇ ᤕᤜᤥᤛᤢ᤺ᤸᤗᤧ ᤁᤢᤜᤡᤱᤜᤡᤱ ᤏᤢ ᤂᤢᤏᤧ᤹ ᤔᤠᤛᤡᤱᤅᤠᤱ ᤀᤣᤃᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤁᤧᤄᤥᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤜᤡᤱᤅᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥᤀᤣ ᤔᤠᤱᤛᤧᤘᤠ ᤔᤧᤈᤥᤃᤢ॥

᥉᥈ ᤕᤠᤁᤢᤒᤖᤧ ᤁᤡᤵ ᤌᤡᤰ ᤕᤢᤵᤐᤠ ᤁᤢᤀᤠ᤺ᤳᤜᤠ᤹ᤖᤧ ᤛᤁᤣᤔᤖᤧ ᤁᤢᤶᤒᤠ ᤜᤔᤥᤖᤖᤧ ᤁᤢᤛ᤻ᤛᤠᤜᤠ᤹ᤗᤠᤶ ᤀᤡᤅᤢᤒᤠ ᤁᤢᤗᤰ ᤌᤡᤰ ᤗᤠᤈᤣ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤓᤧᤳᤋᤢᤒᤠ ᤕᤥᤛᤣᤑᤖᤧ ᤁᤢᤕᤧᤵ ᤁᤢᤗᤢᤱᤛᤡᤜᤠ᤹ ᤔᤧᤗᤢᤵᤋᤢ॥ ᤂᤧᤴ ᤋᤧᤴᤏᤡᤴ ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤥ ᤌᤩᤧ॥

᥉᥉ ᤜᤧᤰᤁᤩᤠᤱ ᤜᤠᤖᤢᤏᤖᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴᤏᤠᤱ ᤔᤠᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤐᤡᤏᤜᤠᤛᤧᤴ ᤔᤧᤒᤡᤖᤢᤒᤠ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤃᤡᤒᤠᤀᤥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤈᤡᤰᤂᤢᤖᤥ॥

ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤁᤏᤠᤏ ᤗᤠᤈᤣ᤹ᤀᤥ ᤛᤡ᤹ᤔᤧᤴᤇᤡ᤹ ᤔᤧᤕᤠᤃᤧᤒᤠ ᤕᤧᤶᤔᤠᤱᤎᤥ ᤁᤵᤔᤥ ᤜᤠᤱᤕᤢᤰ ᤆᤥ᤺ᤰᤔᤠ ᤔᤧᤴᤜᤣ᤺ᤰᤛᤡᤱᤅᤣ ᤘᤕᤧᤖ ᤌᤠᤖᤡᤰ. ᤁᤢᤓᤠᤱ ᤂᤠᤛᤧᤴ ᤜᤥ᤺ᤵᤋᤧᤒᤠ ᤕᤧᤶᤔᤥᤒᤠ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴᤏᤥ ᤂᤥᤍᤧᤳ॥ ᤂᤧᤴ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤘᤠᤱᤜᤠ᤹ᤀᤥᤒᤠ ᤔᤢᤰᤁᤧᤃᤢᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤐᤳ. ᤂᤧᤱᤜᤠ᤹ ᤂᤠᤛᤧᤴᤗᤥ᤺ᤶᤒᤠ ᤔᤧᤔᤧᤳᤋᤢᤛᤡ॥ ᤔᤧᤴᤈᤥᤒᤠ ᤐᤠ᤺ᤴᤏᤡᤸᤗᤧ ᤁᤢᤒᤣᤏᤢ᤺ᤸᤗᤧᤃ ᤂᤧᤱᤜᤠ᤹ ᤕᤖᤡᤰ ᤁᤢᤛᤡᤱ ᤌᤰᤛᤢᤒᤠ ᤗᤠᤶᤗᤥᤒᤠ ᤔᤧᤘᤕᤧ॥ ᤂᤧᤱᤜᤠ᤹ᤀᤥ ᤁᤢᤔᤡᤱ ᤁᤧᤍᤡ᤺ᤵᤐᤠ ᤛᤡᤔᤛᤥᤏ ᤔᤡᤱ ᤁᤧᤘᤠ᤺ᤵᤐᤠ ᤌᤡᤰ ᤘᤕᤧ. ᤂᤧᤸᤗᤧ ᤔᤢᤰᤛᤠᤶᤒᤠ ᤁᤢᤕᤠ᤺ᤶᤒᤰᤜᤠ᤹ᤖᤧ ᤕᤠ᤺ᤶᤒᤣᤀᤥ ᥇᥉-᥇᥌ ᤏᤠ᤺ᤳᤗᤠᤜᤠ᤹ᤀᤥ ᤛᤠᤵᤋᤧᤀᤠᤱ ᤐᤳ॥

ᤁᤴ ᤛᤠᤵᤐᤴᤏᤥᤒᤠ ᤕᤶᤒᤠ ᤏᤡᤛᤠᤶᤃ ᤜᤠᤒᤠ ᤁᤴᤗᤥ- ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤛᤧ᤺ᤵᤔᤠᤛᤡ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤧᤘᤠ ᤆᤥ᤺ᤰᤔᤥ ᤘᤕᤧ ᤜᤧᤰᤁᤩᤠᤱ ᤛᤧᤘᤠ ᤔᤧᤴᤈᤥᤃᤧᤴᤏᤡᤸᤗᤧ ᤀᤠᤓᤧᤸᤗᤧᤛᤠᤱ ᤂᤧᤱᤜᤠ᤹ᤖᤧ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤀᤠᤱ ᤘᤕᤧ॥ ᤁᤖ ᤂᤧᤴᤏᤢ᤺ᤸᤗᤧ ᤕᤖᤡᤰ ᤐᤠ᤺ᤱᤃ ᤀᤰᤋᤱᤒᤠ ᤘᤕᤧ. ᤀᤠᤸᤗ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤧᤘᤠ ᤔᤧᤴᤈᤥᤃᤧᤴᤏᤡᤸᤗᤧ ᤋᤢᤰᤂᤣ ᤗᤠᤰᤂᤣᤜᤠ᤹ ᤔᤧᤍᤢᤔᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤠᤕᤥᤗᤠᤶ ᤔᤧᤜᤡᤴᤍᤧᤀᤠᤱ ᤂᤢᤏᤧ᤹ ᤗᤧᤵᤔᤠᤱ ᤔᤧᤜᤡᤛᤡᤱᤅᤧᤸᤗᤧ. ᤂᤢᤏᤧ᤹ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤐᤥ᤺ᤰᤂᤧᤖᤥ॥

ᤋᤠᤱᤒᤠ ᤌᤠᤔᤡᤱ

ᤕᤜᤥᤛᤢ᤺ᤴ ᤜᤡᤅᤧ ᤌᤠᤖᤡᤰᤐᤠ ᤜᤡᤴᤍᤥᤰᤜᤠ᤹ ᥇:᥇–᥈:᥇᥆

ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᥈:᥇᥇–᥇᥌:᥉᥇

ᤘᤣ᤹ ᤕᤖᤡᤰ ᤜᤡᤴᤍᤥᤰᤜᤠ᤹ ᥇᥍:᥇–᥈᥇:᥈᥋

ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴ

ᤕᤜᤢᤍᤠ ᤏᤢ ᤛᤡᤔᤡᤕᤥᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤀᤍᤥᤏᤡ-ᤒᤣᤈᤣᤁᤧᤴ ᤔᤧᤍᤧᤶᤛᤢ

᥇

ᤕᤜᤥᤛᤢ᤺ᤴ ᤔᤠᤛᤡᤱᤅᤠᤱ ᤀᤣᤃᤠᤱ ᤀᤠᤳᤋᤡᤴ ᤌᤠ᤺ᤰᤜᤠ᤹ᤖᤧ ᤋᤃᤡ ᤁᤏᤠᤏᤡᤜᤠ᤹ ᤑᤵᤔᤠᤛᤡ ᤐᤥᤱ᤹ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤔᤧᤍᤥᤛᤢ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰᤜᤠ᤹ᤖᤧ ᤔᤧᤓᤳᤋᤢᤖ॥ ᤀᤠᤱᤃᤠ᤹ ᤂᤧᤴ ᤗᤠᤈᤣ᤺ᤴ ᤂᤢᤴᤇᤡ᤹ ᤜᤢᤰᤛᤢᤵᤋᤢᤱᤛᤡᤱᤅᤠᤱ ᤏᤧᤖᤥ॥”

᥉ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ ᤛᤡᤔᤡᤕᤥᤏᤡᤜᤠ᤹ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧ ᤗᤰᤁᤥ ᤁᤧᤎᤠᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤀᤠᤏᤡᤃᤧᤏᤢ ᤌᤥ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤁᤏᤠᤏᤡᤜᤠ᤹ᤏᤢ ᤀᤠᤏᤡ᤹ ᤌᤱ ᤆᤥᤃᤡ॥ ᤂᤧᤒᤩᤠᤱ ᤀᤠᤏᤡᤃᤧᤀᤠᤱ ᤂᤡᤏᤡ᤹ ᤗᤰᤁᤥ ᤁᤧᤎᤠᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ᤏᤢ ᤌᤥ ᤐᤣᤃᤡᤃᤧ᤹॥” ᤁᤸᤗᤧᤆᤥᤃᤢᤸᤗᤧ ᤛᤡᤔᤡᤕᤥᤏᤡᤜᤠ᤹ ᤂᤧᤱᤜᤠ᤹ᤏᤢ ᤌᤥ ᤔᤧᤒᤣ॥

᥊ ᤂᤧᤒᤩᤠᤱ ᤌᤱ ᤆᤥ᤺ᤰᤛᤧ ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰᤜᤠ᤹ ᤋᤃᤠᤱ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤏᤠᤏᤡᤜᤠ᤹ ᤏᤢ ᤐᤖᤡᤈ᤻ᤈᤡᤜᤠ᤹ ᤂᤧᤱᤜᤠ᤹ ᤜᤢᤰᤛᤢᤵᤋᤢᤛᤡ॥ ᤂᤧᤱᤜᤠ᤹ᤖᤧ ᤒᤣᤈᤣᤁᤀᤥ ᤜᤧᤴᤇᤡᤱ ᤌᤡᤒᤥᤱ ᤔᤏᤠᤜᤠ᤹ ᤔᤧᤛᤧᤖᤢᤛᤡ॥

᥋ ᤂᤧᤱᤜᤠ᤹ᤖᤧ ᤂᤧᤵᤔᤥ ᤀᤍᤥᤏᤡ-ᤒᤣᤈᤣᤁᤧᤴ ᤔᤧᤍᤢᤔᤢᤀᤠᤱ ᤂᤧᤱᤜᤠ᤹ ᤌᤱ ᤔᤧᤈᤥᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤏᤠᤏᤡ ᤏᤢ ᤐᤖᤡᤈ᤻ᤈᤡᤜᤠ᤹ ᤔᤧᤏᤠ᤺ᤴᤍᤢᤛᤡ॥

᥌ ᤀᤍᤥᤏᤡ-ᤒᤣᤈᤣᤁᤧᤴ ᤆᤠᤜᤡ᤺ᤴ ᤂᤧᤳᤇᤡᤱ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤏᤠ᤺ᤳᤋᤢᤀᤠᤱ ᤔᤧᤍᤧᤶᤛᤢ. ᤂᤶᤓᤩᤠᤱ ᤂᤢᤏᤧ᤹ ᤁᤢᤜᤢᤰᤔᤠ ᤏᤢ ᤁᤢᤗᤠᤱᤔᤠᤜᤠ᤹ ᤔᤧᤄᤰᤋᤢ ᤔᤧᤒᤡᤖᤢ॥

᥍ ᤀᤍᤥᤏᤡ-ᤒᤣᤈᤣᤁᤖᤧ ᤐᤠ᤺ᤳᤋᤢ. “ᤁᤢᤜᤢᤰᤔᤠ ᤏᤢ ᤁᤢᤗᤠᤱᤔᤠ ᤔᤧᤄᤰᤋᤢ ᤔᤧᤒᤡᤖᤢᤛᤡᤒᤠ ᤏᤢᤒᤥᤱ ᤜᤠᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤈᤠ ᤆᤠᤔᤠ ᤆᤵᤋᤧᤴ ᤛᤡᤃᤠᤱ ᤆᤠᤈᤡ᤹ᤜᤠ᤹ ᤛᤣ᤺ᤰᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤘᤕᤧ॥ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤘᤕᤠᤱᤒᤠ ᤜᤧᤰᤁᤣᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹॥” ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤕᤖᤢᤛᤗᤧᤔᤀᤥ ᤔᤧᤓᤧᤳᤋᤢᤀᤠᤱ ᤂᤢᤏᤧ᤹ ᤂᤧᤵᤔᤥᤀᤣ ᤛᤩᤧᤖᤥ॥

ᤕᤜᤢᤍᤠᤒᤠ ᤌᤠ᤺ᤰᤜᤠ᤹ᤖᤧ ᤕᤖᤢᤛᤗᤧᤔ ᤏᤢ ᤜᤣᤒᤪᤥᤏᤀᤥ ᤌᤱ ᤔᤧᤏᤠ᤺ᤴᤍᤢ

᥎ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤕᤖᤢᤛᤗᤧᤔᤀᤥ ᤌᤱ ᤔᤧᤈᤥᤃᤢᤀᤠᤱ ᤂᤧᤴ ᤜᤢᤰᤁᤠᤵ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤂᤧᤵᤔᤥᤒᤠ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤥ ᤔᤡ ᤔᤧᤕᤠᤰᤋᤢ॥

᥏ ᤂᤧᤴ ᤀᤣᤃᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤗᤠᤱᤃᤧᤳ ᤗᤧᤵᤔᤠᤱ ᤔᤧᤎᤠᤛᤡᤱ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ. ᤏᤣᤃᤣᤘᤀᤥ ᤏᤢ ᤋᤧᤶᤒᤣᤀᤥ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ᤏᤢ ᤌᤱ ᤔᤧᤈᤥᤃᤧ॥

᥇᥆ ᤂᤧᤱᤜᤠ᤹ᤖᤧ ᤜᤣᤒᤪᤥᤏ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ ᤔᤧᤓᤳᤋᤢᤛᤡ. ᤜᤧᤰᤁᤩᤠᤱ ᤛᤣᤛᤤ. ᤀᤜᤡᤔᤏ ᤏᤢ ᤋᤸᤔᤤᤴ ᤔᤧᤏᤠ᤺ᤴᤍᤢ॥ (ᤜᤣᤒᤪᤥᤏᤖᤧ ᤋᤃᤡᤒᤠ ᤁᤢᤔᤡᤱ ᤁᤡᤷᤕᤋ-ᤀᤷᤒᤠ ᤏᤧᤛ᤻ᤛᤧᤖᤥ॥)

ᤍᤒᤡᤖ ᤕᤧᤰᤕᤰᤁᤡᤴ ᤀᤥᤳᤏᤡᤀᤣᤗᤖᤧ ᤏᤠ᤺ᤴᤍᤢ

(ᤕᤜᤥ ᥇᥋:᥇᥉-᥇᥏)

᥇᥇ ᤂᤧᤵᤔᤥᤗᤠᤶ ᤂᤧᤱᤜᤠ᤹ ᤍᤒᤡᤖ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤥᤀᤥ ᤋᤃᤡ ᤔᤧᤒᤣᤀᤠᤱ ᤔᤧᤓᤳᤋᤢᤛᤡ॥ (ᤍᤒᤡᤖᤖᤧ ᤋᤃᤡᤒᤠ ᤁᤢᤔᤡᤱ ᤁᤡᤷᤕᤋ-ᤛᤣᤐᤣᤖ ᤏᤧᤛ᤻ᤛᤧ)॥

᥇᥈ ᤜᤧᤰᤁᤩᤠᤱ ᤁᤠᤗᤣᤒᤖᤧ ᤐᤠ᤺ᤳᤋᤢ. “ᤜᤠ᤺ᤳᤗᤧ ᤁᤡᤷᤕᤋ-ᤛᤣᤐᤣᤖᤧᤴ ᤑᤳᤋᤢᤀᤠᤱ ᤜᤢᤰᤁᤠᤵ ᤆᤥᤃᤢ᤹. ᤂᤧᤴᤏᤢ ᤀᤠᤛ᤻ᤛᤠ ᤔᤧᤴᤇᤡᤴ ᤀᤰᤛᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤱ᤹॥”

᥇᥉ ᤂᤧᤒᤩᤠᤱ ᤁᤠᤗᤣᤒᤖᤧ ᤁᤢᤴᤛᤠ᤹ ᤁᤏᤈᤖᤧ ᤁᤢᤛ᤻ᤛᤠ ᤀᤥᤳᤏᤡᤀᤣᤗᤖᤧ ᤂᤧᤴ ᤜᤢᤰᤁᤠᤵ ᤆᤥᤃᤢ॥ ᤜᤧᤰᤁᤩᤠᤱ ᤁᤠᤗᤣᤒᤖᤧ ᤁᤢᤛ᤻ᤛᤠ ᤔᤧᤴᤇᤡᤴ ᤀᤰᤛᤠ᤺ᤴ ᤂᤧᤴᤏᤢ ᤔᤣ᤺ᤰᤂᤡᤶ ᤔᤧᤳᤋᤢ॥

᥇᥊ ᤀᤠᤸᤗ ᤌᤡᤰᤕᤠ᤺ᤴ ᤀᤰᤛᤠ᤺ᤴ ᤀᤥᤳᤏᤡᤀᤣᤗᤖᤥ ᤋᤩᤧ. ᤜᤧᤰᤁᤣ᤺ᤸᤗᤧ ᤁᤢᤶᤒᤠ ᤁᤢᤗᤰ ᤌᤡᤰ ᤗᤠᤈᤣ᤹ ᤏᤠ᤺ᤰᤔᤠᤖᤧ ᤗᤠᤃᤡ ᤀᤥᤳᤏᤡᤀᤣᤗᤖᤧ ᤂᤧᤴ ᤜᤢᤛᤢ॥ ᤀᤠᤸᤗ ᤁᤢᤀᤍᤱᤅᤥᤗᤠᤶ ᤂᤧᤴ ᤌᤠᤛᤡᤱᤅᤡᤸᤗᤧ ᤁᤠᤗᤣᤒᤖᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤌᤧᤔᤠ ᤆᤠᤜᤠ ᤁᤧᤈᤥᤃᤧ᥅”

᥇᥋ ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤗᤳᤇᤠ ᤐᤧᤘᤠ ᤐᤡᤖᤠᤱᤅᤧ᤹॥ ᤂᤧᤏᤧ᤹ ᤏᤧᤃᤣᤒᤀᤥ ᤀᤠᤱᤃᤠ᤹ ᤗᤠᤈᤣ᤹ ᤁᤧᤒᤡᤖᤠᤱᤒᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠᤜᤠ᤹ᤀᤠᤱ ᤐᤡᤖᤠᤱᤅᤧ᤹॥” ᤁᤸᤗᤧᤆᤥᤃᤢᤸᤗᤧ ᤁᤠᤗᤣᤒᤖᤧ ᤂᤢᤏᤧ᤹ ᤌᤥ᤺ᤛ᤻ᤔᤠ ᤏᤢ ᤕᤥᤛ᤻ᤔᤠ ᤏᤧᤵᤔᤠᤱ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠᤜᤠ᤹ ᤐᤡᤖᤢᤖᤥ॥

ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏ ᤌᤠ᤺ᤰᤜᤠ᤹ᤖᤧ ᤌᤱ ᤔᤧᤏᤠ᤺ᤴᤍᤢ

᥇᥌ ᤔᤥᤛᤠ᤺ᤸᤗᤧ ᤁᤢᤴᤏᤢ᤺ᤵᤐᤠᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ. ᤁᤣᤏᤡᤜᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ ᤂᤧᤒᤰᤛᤡᤱᤜᤠ᤹ᤖᤧᤴ ᤕᤧᤰᤕᤰᤁᤥᤗᤠᤶ ᤀᤠᤖᤠᤍ ᤏᤡ᤺ᤳᤋᤠᤱᤒᤠ ᤏᤣᤃᤣᤘᤀᤥ ᤁᤧᤏᤧᤒᤠ ᤕᤜᤢᤍᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤧᤒᤣ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ᤏᤢ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥇᥍ ᤂᤧᤴ ᤀᤣᤃᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤑᤢ᤹ᤏᤢᤛᤠᤜᤠ᤹ ᤛᤡᤔᤡᤕᤥᤏᤡᤜᤠ᤹ᤏᤢ ᤔᤧᤒᤣᤀᤠᤱ ᤛᤐᤋ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ ᤔᤧᤓᤳᤋᤢᤛᤡ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤔᤧᤈᤥᤃᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤜᤥᤷᤔᤠa ᤔᤧᤕᤢᤰᤂᤢ॥

᥇᥎ ᤕᤜᤢᤍᤠ᤺ᤸᤗᤧ ᤃᤠᤈᤠ. ᤀᤛ᤻ᤁᤗᤥᤏ ᤏᤢ ᤀᤣᤁᤪᤥᤏ ᤕᤧᤰᤕᤰᤜᤠ᤹ ᤜᤧᤰᤁᤩᤠᤱ ᤁᤒᤪᤡᤱ ᤐᤡᤛᤠᤱᤒᤠ ᤏᤢ ᤐᤠᤱᤈᤢᤶᤜᤠ᤹ᤀᤠᤱ ᤔᤧᤳᤇᤡᤱ॥

᥇᥏ ᤕᤜᤘᤣ ᤍᤠᤱᤒᤧᤴ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ ᤘᤕᤧ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤺ᤴ ᤔᤧᤕᤢᤰᤋᤢ॥ ᤁᤖ ᤏᤧᤏᤧᤒᤠᤍᤧᤴᤏᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤏᤠ᤺ᤵᤔᤠᤍᤣᤔᤠ ᤔᤧᤴᤇᤢᤰᤋᤢᤛᤡᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤑᤧᤴᤈᤣ᤹ ᤀᤴᤗᤠᤎᤠᤜᤠ᤹ ᤔᤧᤃᤳᤋᤢ॥

᥈᥆ ᤂᤧᤒᤩᤠᤱ ᤔᤥᤛᤠ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤁᤠᤗᤣᤒᤧᤴ ᤜᤣᤒᤪᤥᤏᤧᤴ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤏᤠᤁᤖᤧ ᤛᤢᤶᤛᤡ ᤁᤢᤛ᤻ᤛᤠᤜᤠ᤹ ᤂᤧᤴ ᤗᤠᤈᤣ᤹ᤗᤠᤶ ᤏᤠ᤺ᤳᤋᤢᤍᤣᤛᤢᤛᤡ॥

᥈᥇ ᤁᤖ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤕᤖᤢᤛᤗᤧ᤺ᤶᤒᤠ ᤕᤒᤢᤛᤡᤜᤠ᤹ ᤔᤧᤴᤏᤠ᤺ᤳᤋᤢᤴ ᤔᤧᤴᤍᤣᤛᤢᤛᤡᤴ॥ ᤁᤸᤗᤧᤆᤥᤃᤢᤸᤗᤧ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤕᤖᤢᤛᤗᤧ᤺ᤶᤔᤥ ᤕᤒᤢᤛᤡᤜᤠ᤹ ᤒᤣᤏᤩᤠᤔᤡᤏᤡᤜᤠ᤹ᤏᤢ ᤔᤧᤕᤢᤱᤗᤥ॥

ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣ ᤌᤠ᤺ᤰᤜᤠ᤹ᤖᤧ ᤒᤣᤌᤣᤗ ᤕᤧᤰᤕᤰᤁᤥ ᤌᤱ ᤔᤧᤏᤠ᤺ᤴᤍᤢ

᥈᥈ ᤕᤥᤛᤣᤑᤖᤧ ᤁᤢᤎᤠ᤺ᤰᤁᤥᤒᤠ ᤔᤏᤠᤜᤠ᤹ᤖᤧ ᤒᤣᤌᤣᤗ ᤕᤧᤰᤕᤰᤁᤡᤴ ᤔᤧᤓᤳᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤏᤢ ᤘᤕᤧ॥

᥈᥉ ᤂᤧᤱᤜᤠ᤹ᤖᤧ ᤒᤣᤌᤣᤗᤀᤥ ᤌᤥ᤺ᤶᤈᤡᤒᤠᤜᤠ᤹ ᤔᤧᤒᤠᤱᤄᤢᤛᤡ॥ (ᤋᤃᤡ ᤒᤣᤌᤣᤗᤖᤧ ᤁᤢᤔᤡᤱ ᤗᤢᤈ ᤏᤧᤛ᤻ᤛᤧ).

᥈᥊ ᤁᤴ ᤌᤥ᤺ᤶᤈᤡᤒᤠᤜᤠ᤹ᤖᤧ ᤔᤏᤠᤎᤡᤰ ᤕᤧᤰᤕᤰᤁᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧᤖ ᤐᤳᤇᤧᤒᤠ ᤔᤧᤏᤡᤛᤢᤀᤠᤱ ᤂᤧᤴ ᤔᤧᤔᤧᤳᤋᤢ. “ᤕᤧᤰᤕᤰᤁᤥ ᤀᤠᤰᤂᤣᤗ᤹ᤖᤡᤰ ᤗᤠ᤺ᤵᤔᤠᤒᤣ ᤀᤠᤏᤡᤃᤧ ᤀᤠᤔᤧᤳᤋᤣ᤹ᤀᤠ. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤏᤧ᤹ ᤏᤢᤖᤡᤰ ᤔᤧᤳᤋᤠᤛᤡᤃᤧ॥”

᥈᥋ ᤁᤸᤗᤧᤆᤥᤃᤢᤸᤗᤧ ᤂᤧᤸᤗᤧ ᤕᤧᤰᤕᤰᤁᤥ ᤀᤠᤰᤂᤣᤗ᤹ᤖᤡᤰ ᤗᤠ᤺ᤵᤔᤠ ᤐᤥ᤺ᤱ ᤑᤠ᤹ᤀᤠᤱ ᤂᤧᤱᤜᤠ᤹ ᤀᤥ᤺ᤴᤎᤠᤰᤋᤢᤛᤡ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡ. ᤁᤖ ᤂᤧᤴ ᤔᤏᤠᤴ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤌᤣᤀᤠᤱ ᤔᤧᤶᤔᤧᤳᤋᤢᤛᤡᤴ॥

᥈᥌ ᤂᤧᤴ ᤔᤏᤠᤴ ᤜᤡᤳᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤐᤣ. ᤜᤧᤰᤁᤩᤠᤱ ᤂᤧᤸᤗᤧ ᤂᤧᤵᤔᤥ ᤗᤳᤇᤠ ᤕᤧᤰᤕᤰ ᤆᤥᤃᤢᤀᤠᤱ ᤂᤧᤸᤗᤧ ᤁᤢᤔᤡᤱ ᤗᤢᤈ ᤕᤢᤰᤂᤢ॥ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤀᤠᤀᤡᤴ ᤌᤠᤖᤡᤰ ᤜᤠᤒᤠ ᤂᤧᤴ ᤏᤧᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤴᤏᤠ᤺ᤳᤋᤢᤴ ᤔᤧᤴᤍᤣᤛᤢᤛᤡᤴᤒᤠ ᤔᤏᤠᤜᤠ᤹

᥈᥍ ᤁᤖ ᤔᤏᤛ᤻ᤛᤣᤒᤠ ᤔᤏᤠᤜᤠ᤹ᤖᤧ ᤒᤣᤌ-ᤛᤠᤏ. ᤋᤠᤏᤠᤁ. ᤍᤥᤖ. ᤕᤡᤒᤗᤠᤔ ᤜᤧᤰᤁᤩᤠᤱ ᤔᤃᤡᤍ᤻ᤍᤥ ᤏᤢ ᤁᤢᤄᤡᤖᤡᤒᤠ ᤐᤠᤱᤈᤢᤶᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ ᤔᤧᤴᤏᤠ᤺ᤴᤋᤢᤴ ᤔᤧᤴᤍᤣᤛᤢᤛᤡᤴ॥ ᤌᤣᤀᤠᤱᤓᤧᤸᤗᤧ ᤁᤏᤠᤏᤡᤜᤠ᤹ᤖᤧ ᤂᤧᤴ ᤋᤧᤴᤜᤠ᤹ᤀᤥ ᤜᤠᤒᤠ ᤔᤧᤶᤔᤢᤴᤏᤣ ᤕᤢᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢ॥

᥈᥎ ᤀᤠᤸᤗ ᤕᤠᤱᤛᤡ ᤀᤡᤛᤪᤠᤀᤡᤗᤡᤜᤠ᤹ ᤔᤢᤰᤛᤠᤶᤛᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤃᤡ ᤛᤠᤰᤁᤧᤸᤗᤧᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡ. ᤁᤖ ᤂᤧᤱᤜᤠ᤹ᤖᤧ ᤂᤧᤱᤜᤠ᤹ ᤁᤧᤖᤧᤰ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤠ᤺ᤳᤋᤢᤴ ᤔᤧᤴᤍᤣᤛᤢᤛᤡᤴ॥

᥈᥏ ᤃᤣᤈᤣᤖᤀᤥ ᤁᤧᤕᤢᤱᤒᤠ ᤁᤏᤠᤏᤡᤜᤠ᤹ ᤀᤣᤑᤪᤠᤀᤡᤔᤖᤧ ᤔᤧᤏᤠ᤺ᤳᤋᤢᤛᤡᤴ. ᤂᤧᤸᤗᤧ ᤆᤥᤃᤢᤸᤗᤧ ᤁᤏᤠᤏᤡᤜᤠ᤹ ᤃᤣᤈᤣᤖᤀᤥ ᤂᤢᤴᤇᤡ᤹ᤏᤢ ᤛᤥᤖᤡᤰ ᤔᤧᤕᤢᤅᤧ ᤔᤧᤃᤖᤧ॥

᥉᥆ ᤈᤒᤢᤗᤢᤏᤖᤧ ᤁᤡᤋᤪᤥᤏ ᤏᤢ ᤏᤜᤗᤥᤗᤒᤠ ᤁᤏᤠᤏᤡᤜᤠ᤹ ᤔᤧᤏᤠ᤺ᤳᤋᤢᤴ ᤔᤧᤍᤣᤛᤢᤛᤡᤴ. ᤂᤧᤸᤗᤧ ᤆᤥᤃᤢᤸᤗᤧ ᤁᤏᤠᤏᤡᤜᤠ᤹ ᤂᤢᤴᤇᤡ᤹ᤏᤢ ᤛᤥᤖᤡᤰ ᤔᤧᤕᤢᤅᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤱᤜᤠ᤹ ᤛᤠᤰᤁᤧᤸᤗᤧᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡ॥

᥉᥇ ᤀᤠᤛᤣᤖᤖᤧ ᤀᤰᤁᤥ. ᤛᤡᤍᤥᤏ. ᤀᤜᤗᤠᤒ. ᤀᤰᤈᤡᤒ. ᤜᤣᤗᤘᤠ. ᤀᤐᤣᤁ ᤏᤢ ᤖᤜᤥᤒ ᤁᤧᤕᤢᤱᤒᤠᤜᤠ᤹ ᤔᤧᤏᤠ᤺ᤳᤋᤢᤴ ᤔᤧᤍᤣᤛᤢᤛᤡᤴ॥

᥉᥈ ᤁᤶᤓᤗ᤹ᤖᤡᤰ ᤀᤠᤛᤣᤖᤡᤜᤠ᤹ ᤁᤏᤠᤏᤡ ᤕᤰᤕᤢᤱᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤕᤢᤅᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤱᤜᤠ᤹ ᤔᤧᤴᤏᤠ᤺ᤳᤋᤢᤴ ᤔᤧᤴᤍᤣᤛᤢᤛᤡᤴ॥

᥉᥉ ᤏᤵᤋᤠᤗᤡᤖᤧ ᤒᤣᤌ-ᤛᤣᤔᤣᤛ ᤏᤢ ᤒᤣᤌ-ᤀᤏᤠᤋᤒᤠ ᤕᤰᤕᤢᤱᤒᤠᤜᤠ᤹ ᤔᤧᤴᤏᤠ᤺ᤳᤋᤢᤛᤡᤴ. ᤁᤖ ᤂᤧᤵᤔᤥᤒᤠ ᤁᤏᤠᤏᤡᤜᤠ᤹ᤏᤢ ᤔᤧᤕᤢᤅᤧ. ᤜᤧᤰᤁᤩᤠᤱ ᤒᤣᤌ-ᤛᤣᤔᤣᤛ ᤕᤰᤕᤢᤱᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠᤰᤁᤧᤸᤗᤧᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤒᤥ᤺ᤰᤂᤧ॥

᥉᥊ ᤀᤣᤔᤥᤖᤡᤜᤠ᤹ᤖᤧ ᤍᤠᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤔᤧᤏᤠ᤺ᤳᤋᤢᤔᤧᤍᤣᤛᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤧᤏᤧᤒᤠᤍᤧᤴᤏᤥ ᤕᤢᤔᤠ ᤔᤧᤶᤓᤠ᤺ᤰᤋᤢᤛᤡᤴ॥

᥉᥋ ᤀᤣᤔᤥᤖᤡᤜᤠ᤹ᤖᤧ ᤜᤣᤖᤣᤛ ᤁᤥ᤺ᤰᤔᤠ. ᤀᤕᤩᤠᤗᤥᤏ ᤏᤢ ᤛᤠᤸᤒᤡᤔᤀᤥ ᤔᤧᤶᤔᤢᤴᤏᤣ ᤕᤢᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢ. ᤁᤖ ᤕᤥᤛᤣᤑᤖᤧ ᤁᤢᤎᤠ᤺ᤰᤜᤠ᤹ ᤂᤧᤱᤜᤠ᤹ᤀᤥ ᤔᤢᤰᤛᤠᤶᤛᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤀᤠᤱ ᤂᤢᤴᤇᤡ᤹ ᤗᤠᤃᤡ ᤛᤠᤰᤁᤧᤸᤗᤧᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤈᤥᤃᤢᤛᤡ॥

᥉᥌ ᤀᤣᤍᤥᤔᤡᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤴ ᤀᤁᤪᤒ᤻ᤒᤡᤔᤒᤠ ᤌᤠᤶᤔᤠᤱᤒᤠᤗᤠᤶ ᤛᤣᤗᤠ ᤌᤠᤖᤡᤰᤏᤢ᤺ᤸᤗᤧᤀᤠᤱ ᤏᤠ ᤕᤠᤱᤄᤢᤀᤠᤱ ᤏᤧᤛ᤻ᤛᤧᤖᤥ॥

a 

᥇:᥇᥍ ᤂᤧᤸᤗᤧ ᤁᤢᤒᤣ᤺ᤴ ᤂᤠᤵᤐᤢᤌᤩᤱ ᤘᤖᤧᤱᤗᤧᤱ ᤆᤥ᤺ᤰᤔᤠ ᤐᤥᤱ᤹

ᤒᤥᤁᤡᤔᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠ

᥈

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤃᤡᤗᤃᤠᤗᤗᤠᤶ ᤒᤥᤁᤡᤔᤀᤥ ᤌᤥ᤺ᤰᤛᤡᤱ ᤐᤣ. ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ. ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤧᤰ ᤆᤥᤃᤢᤱᤒᤠ ᤁᤴ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤳᤏᤡᤱ ᤑᤧᤳᤏᤡᤱ॥ ᤀᤠᤱᤃᤠ᤹ ᤐᤠ᤺ᤳᤋᤢᤱ. ‘ᤀᤠᤱᤃᤠ᤹ ᤂᤡᤏᤡ᤹ᤏᤢ ᤆᤥᤃᤢᤱᤅᤠᤱ ᤘᤕᤧᤒᤠ ᤔᤠᤱᤜᤢᤵᤐᤡᤴ ᤀᤠᤓᤧᤸᤗᤧᤀᤠᤱ ᤔᤧᤓᤣ᤺ᤴᤏᤠᤴ॥

᥈ ᤂᤡᤏᤡ᤹ᤀᤠᤱ ᤁᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ᤏᤢ ᤔᤠᤱᤜᤧᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤗᤢ᤺ᤴᤍᤧᤶ ᤐᤡᤖᤧᤶᤛᤡᤶᤔᤧ᤹॥’ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴ॥ ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤌᤧᤔᤠ ᤁᤧᤈᤥᤃᤢᤶ᥅

᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹. ‘ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤔᤧᤏᤠ᤺ᤳᤋᤢᤱᤛᤡᤱᤅᤡᤴ᤹॥ ᤂᤡᤏᤡ᤹ ᤗᤠᤃᤡ ᤂᤧᤱᤜᤠ᤹ ᤋᤡᤱ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤂᤡᤏᤡ᤹ ᤗᤠᤃᤡ ᤆᤧᤴ ᤔᤧᤒᤥ᤺ᤱ᤹॥’”

᥊ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡᤸᤗᤧ. ᤂᤧᤱᤜᤠ᤹ ᤁᤧᤖᤧᤰ ᤘᤧ᤺ᤱᤅᤠᤱ ᤘᤧ᤺ᤱ ᤔᤧᤜᤠᤒᤧ॥

᥋ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤒᤥᤁᤡᤔb ᤔᤧᤕᤢᤰᤂᤢ॥ ᤂᤧᤵᤔᤥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢᤖᤥ॥

ᤕᤜᤥᤛᤢ᤺ᤴ ᤔᤠᤛᤡᤱ

᥌ ᤕᤜᤥᤛᤢ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶᤔᤧᤳᤋᤢᤛᤡᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤂᤧᤴ ᤗᤠᤈᤣ᤹ᤀᤥ ᤂᤢᤴᤇᤡ᤹ ᤗᤰᤂᤥᤔᤠ ᤗᤰᤁᤥ ᤁᤧᤎᤠᤒᤠ ᤀᤠᤵᤑᤣᤰ ᤗᤠᤈᤣ᤹ᤜᤠ᤹ ᤕᤢᤰᤔᤠᤖᤧ ᤗᤠᤃᤡ ᤔᤧᤒᤣ॥

᥍ ᤕᤜᤥᤛᤢ᤺ᤴ ᤜᤡᤅᤧᤖ ᤌᤠᤖᤡᤰ ᤏᤢ ᤂᤢᤏᤧ᤹ ᤁᤢᤀᤣᤃᤠᤱᤒᤠ ᤗᤠᤶᤗᤥᤒᤠᤜᤠ᤹ ᤔᤧᤜᤡᤅᤧᤖ ᤌᤠᤖᤡᤰ. ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤥᤃᤢᤒᤠ ᤁᤧᤖᤧᤰ ᤕᤶᤒ᤻ᤕᤶᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢᤀᤠᤱ ᤘᤕᤧ. ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤘᤕᤧ॥

᥎ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤧᤴ. ᤁᤡᤵ ᤌᤡᤰᤁᤠᤱ ᤌᤡᤒᤥᤱ ᤋᤱᤒᤣᤖᤧ ᤔᤠᤛᤡᤱ.

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤃᤠᤛ ᤁᤥ᤺ᤰᤔᤠ ᤌᤠᤱᤃᤧᤳ ᤗᤧᤵᤔᤠᤱ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤁᤧᤏᤧᤒᤠ ᤂᤢᤏᤧ᤹ᤀᤣ ᤁᤢᤗᤰᤂᤥᤔᤠ ᤗᤰᤁᤥᤒᤠ ᤋᤡᤶᤏᤌ-ᤜᤣᤖᤣᤛᤒᤠ ᤀᤡ᤺ᤴᤍᤥᤀᤥ ᤔᤧᤈᤡᤰᤂᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡᤛᤪᤠᤀᤡᤗᤖᤧ ᤔᤧᤀᤡ᤺ᤳᤋᤢᤴ

᥇᥆ ᤂᤧᤴ ᤁᤠᤰ ᤌᤠ᤺ᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤔᤧᤒᤣ॥ ᤕᤠᤱᤛᤡ ᤘᤣ᤹ ᤌᤠ᤺ᤰᤜᤠ᤹ ᤔᤧᤃᤧᤖᤧ ᤔᤧᤎᤠᤅᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤆᤥᤃᤢᤀᤠᤱ ᤘᤕᤧᤒᤠ ᤕᤠ᤺ᤶᤒᤰᤜᤠ᤹ᤀᤠᤱ ᤔᤧᤴᤏᤡᤛᤢᤴ॥

᥇᥇ ᤀᤠᤳᤋᤡᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤋᤠᤵᤑᤧ᤺ᤶᤒᤠ ᤆᤥᤃᤧ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤠᤒᤠ ᤂᤧᤴ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ. ᤜᤧᤰᤁᤩᤠᤱ ᤒᤠᤗ ᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠ ᤔᤧᤜᤣ᤺ᤰᤋᤢᤛᤡ॥

᥇᥈ ᤔᤡᤛᤪᤗᤠᤶ ᤂᤢᤴᤇᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤀᤠᤵᤑᤣᤰ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤗᤧᤖᤢᤀᤠᤱ ᤂᤧᤱᤜᤠ᤹ ᤘᤣ᤹ ᤔᤠᤱᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤡᤶᤍᤢᤛᤡ ᤀᤡᤃᤪ ᤂᤢᤴᤇᤡ᤹ ᤁᤒᤪᤡᤱ ᤐᤡᤛᤠᤱ ᤁᤧᤕᤢᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤔᤧᤍᤡᤶᤍᤢᤛᤡ॥ ᤂᤧᤱᤜᤠ᤹ ᤂᤧᤴ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤛᤠᤒᤴ ᤔᤧᤓᤴᤇᤡᤱ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤰ ᤐᤥᤃᤧᤖ ᤔᤧᤕᤠ᤺ᤴᤍᤢ॥

᥇᥉ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤗᤧᤖᤢᤀᤠᤱ ᤒᤠᤗ ᤏᤢ ᤀᤛ᤻ᤋᤥᤖᤣᤋ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ॥

᥇᥊ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤁᤢᤛᤠᤰᤁᤧᤴ ᤐᤥᤃᤧ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤑᤠ᤺ᤴᤍᤠᤜᤠ᤹ ᤏᤢ ᤀᤠᤏᤠᤵᤏᤠᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤏᤠᤵᤋᤢᤛᤡᤖ ᤕᤠ᤺ᤴᤍᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤒᤪᤡᤱ ᤐᤡᤛᤠᤱᤒᤠ ᤏᤡᤱᤔᤡᤜᤠ᤹ᤀᤥ ᤛᤱᤄᤢᤍᤣᤛᤢᤛᤡ. ᤂᤧᤒᤩᤠᤱ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤱᤜᤠ᤹ᤖᤧ ᤌ᤺ᤵᤔᤠ ᤔᤧᤴᤇᤢᤰᤋᤢᤴ॥

᥇᥋ ᤂᤧᤱᤜᤠ᤹ ᤌᤱᤅᤥ ᤌᤰᤛᤧ ᤔᤧᤗ᤺ᤴᤍᤧ ᤌᤰᤔᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤀᤠ᤺ᤵᤐᤠ ᤛᤠᤶᤍᤡᤱ ᤐᤡᤖᤢᤛᤡᤒᤠ ᤁᤢᤛᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤢᤰᤂᤣ ᤗᤠᤰᤂᤣᤜᤠ᤹ ᤋᤠᤖᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤥ ᤔᤧᤎᤩᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡ

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤀᤥ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤗ᤺ᤳᤋᤢᤛᤡ. ᤂᤧᤱᤜᤠ᤹ᤖᤧ ᤁᤴ ᤀᤠᤏᤠᤵᤏᤠᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤂᤧᤱᤜᤠ᤹ ᤔᤧᤛᤧ᤺ᤵᤋᤢᤛᤡ॥

᥇᥍ ᤁᤖ ᤂᤧᤱᤜᤠ᤹ᤖᤧ ᤁᤴ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤜᤠ᤹ᤀᤠᤱ ᤔᤧᤱᤄᤧᤵᤛᤢᤴ॥ ᤂᤧᤱᤜᤠ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤛᤠᤒᤴ ᤑᤴᤇᤡᤱᤔᤠ ᤔᤧᤜᤣ᤺ᤰᤋᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤐᤠᤎᤧᤒᤠᤜᤠ᤹ᤖᤧ ᤔᤧᤏᤠ᤺ᤳᤋᤢ ᤔᤧᤍᤡᤶᤍᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤗᤠᤱᤄᤣ᤺ᤰᤔᤠ ᤗᤠᤶᤔᤡᤴ ᤜᤠᤖᤠᤀᤣ ᤔᤧᤗᤧᤖᤢ ᤔᤧᤍᤣᤛᤢ॥

᥇᥎ ᤀᤠᤵᤑᤠᤸᤗᤧᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤑᤥ᤺ᤰᤂᤢᤛᤡᤸᤗᤧ. ᤕᤜᤘᤣ ᤍᤠᤱᤒᤧᤴ ᤂᤧᤴ ᤂᤠᤛᤧᤴᤗᤥ᤺ᤶᤒᤠᤴᤏᤢ ᤘᤕᤧ. ᤜᤧᤰᤁᤩᤠᤱ ᤂᤧᤴ ᤁᤢᤜᤡᤱᤜᤡᤱ ᤂᤢᤏᤧ᤹ ᤂᤧᤱᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤋᤠᤱᤛᤧ᤺ᤵᤋᤢᤛᤡᤀᤠᤱ ᤐᤳᤇᤧ॥ ᤀᤠᤓᤧᤸᤗᤧᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤋᤢᤛᤡ ᤜᤧᤰᤁᤩᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ ᤔᤧᤕᤠᤖᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ॥

᥇᥏ ᤁᤖ ᤂᤧᤴ ᤂᤠᤛᤧᤴᤗᤥ᤺ᤶᤒᤠᤴ ᤔᤠᤛᤡᤱᤏᤢᤔᤧ᤺ᤴᤏᤣ ᤀᤣᤕᤠᤱᤒᤠ ᤛᤠᤶᤔᤠᤱᤜᤠ᤹ ᤔᤧᤍᤡᤶᤍᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤔᤧᤳᤋᤢᤛᤡᤖ ᤂᤧᤱᤜᤠ᤹ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤑᤧᤳᤔᤧᤗᤠ᤹ᤖᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤁᤡᤴ ᤏᤢ ᤜᤠᤍᤡᤱ ᤌᤰᤔᤠ ᤛᤢᤳᤏᤠ᤺ᤴ ᤗᤧᤵᤔᤠ ᤔᤧᤴᤍᤧᤴᤍᤧᤴ॥

᥈᥆ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤜᤠᤱᤃᤧᤴ ᤛᤡᤰᤆᤠ ᤗᤥᤖᤧᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤴ ᤛᤢᤘᤠᤱᤒᤠ ᤔᤏᤠᤜᤠ᤹ᤖᤧ ᤔᤧᤓᤣ᤺ᤴᤍᤢᤒᤠ ᤏᤢ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤱᤄᤧᤵᤛᤢᤶᤒᤠᤸᤗᤧ ᤆᤥᤃᤢᤸᤗᤧ.

᥈᥇ ᤀᤠᤸᤗ ᤕᤜᤥᤛᤢ᤺ᤸᤗᤧ ᤁᤢᤛᤡᤔᤠ ᤕᤧᤶᤔᤥ ᤗᤧᤖᤢᤎᤛᤡᤒᤠ ᤁᤴ ᤁᤧᤖᤧᤰ ᤛᤢᤘᤠᤱᤜᤠ᤹ᤗᤠᤶ ᤗᤳᤇᤠ ᤀᤠᤳᤋᤡᤴ ᤛᤢᤘᤠᤱᤅᤡᤴᤏᤠᤱ ᤀᤡᤛᤪᤠᤀᤡᤗᤗᤠᤶ ᤀᤠᤱᤃᤠ᤹ ᤔᤧᤏᤠ᤺ᤳᤋᤠᤴ ᤔᤧᤍᤣᤀᤠᤴ॥

᥈᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤥ ᤁᤢᤍᤥ᤺ᤵᤔᤠ ᤗᤠᤱᤔᤧᤄᤣ᤺ᤰᤐᤡ ᤜᤠᤃ ᤑᤠ᤹ᤀᤠᤱ ᤀᤥᤔᤧᤵᤔᤠᤛᤡᤖᤧ ᤗᤠᤃᤡ ᤁᤴ ᤛᤢᤘᤠᤱᤜᤠ᤹ᤗᤠᤶᤒᤠᤀᤣ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤢᤱᤛᤡᤱ᤹॥”

᥈᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤏᤧ ᤂᤧᤵᤔᤥ ᤕᤢᤱᤔᤠ ᤑᤠ᤺ᤰᤋᤢᤛᤡᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤥᤛᤢ᤺ᤸᤗᤧ ᤁᤢᤜᤢᤰᤁᤥ ᤔᤧᤎᤠᤛᤢᤛᤡᤴᤏᤠᤱ ᤂᤧᤱᤜᤠ᤹ ᤜᤠᤖᤠ ᤔᤧᤏᤠ᤺ᤳᤋᤢᤴ ᤔᤧᤍᤣᤛᤢᤛᤡᤴᤗᤥ॥

b 

᥈:᥋ ᤂᤧᤴ ᤁᤢᤒᤣ᤺ᤴ ᤕᤶᤒᤠ ᤀᤡᤰᤗᤠᤀᤥ ᤜᤠ᤺ᤵᤔᤠ ᤐᤥᤱ᤹

ᤁᤏᤠᤏ ᤁᤧᤕᤢᤱᤒᤠ ᤁᤧᤕᤠ᤺ᤰᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

᥉

ᤁᤏᤠᤏ ᤗᤠᤈᤣ᤹ᤀᤥ ᤌᤱ ᤐᤥ᤺ᤰᤂᤧᤒᤠᤴ ᤔᤧᤴᤍᤢᤶ ᤔᤧᤴᤏᤡᤀᤣ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤛᤠ᤹ᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤓᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤢᤱᤔᤠ ᤑᤠ᤺ᤰᤋᤢᤛᤡᤀᤠᤱ ᤘᤕᤧ॥

᥈ ᤀᤡᤛᤪᤠᤀᤡᤗᤀᤥ ᤕᤠᤱᤛᤡ ᤁᤧᤃᤧᤵᤐᤠ ᤁᤧᤎᤠᤱᤒᤠ ᤌᤠ᤺ᤰ. ᤀᤡᤃᤪ ᤋᤃᤡ ᤌᤱ ᤆᤥ᤺ᤰᤔᤠ ᤔᤧᤸᤗᤧᤀᤣ ᤁᤧᤘᤠ᤹ᤒᤠᤜᤠ᤹. ᤀᤠᤰᤂᤣᤗ᤹ᤖᤡᤰ ᤌᤱ ᤆᤥ᤺ᤰᤔᤠ ᤜᤢ᤹ᤔᤠᤛᤡ ᤁᤧᤗ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤘᤕᤧ॥

᥉ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤃ ᤜᤠᤒᤠ ᤁᤴᤜᤠ᤹ᤀᤣᤖᤥ- ᤐᤗᤡᤛ᤻ᤋᤡᤒᤠ ᤅᤠᤛᤡ ᤕᤢᤰᤛᤠᤒᤠᤜᤠ᤹. ᤁᤧᤖᤧᤰ ᤁᤏᤠᤏᤡᤜᤠ᤹. ᤛᤡᤍᤥᤏᤡ ᤏᤢ ᤗᤧᤒᤏᤠᤏᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤒᤠᤗ-ᤜᤣᤷᤔᤥᤏ ᤁᤥ᤺ᤰᤔᤠᤗᤠᤶ ᤗᤧᤒᤥ-ᤜᤔᤠᤋ ᤌᤠᤖᤡᤰ ᤁᤧᤕᤢᤱᤒᤠ ᤜᤡᤒ᤻ᤒᤡᤜᤠ᤹॥

᥊ ᤂᤢᤏᤧ᤹ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠᤴ ᤆᤠᤜᤡ᤺ᤴ ᤔᤥᤛᤠᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤛᤠ᤹ᤔᤠᤖᤧ ᤗᤠᤃᤡ ᤘᤕᤧ॥

᥋ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤁᤏᤠᤏᤡ. ᤜᤡᤳᤋᤡ. ᤀᤣᤔᤥᤖᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ᤏᤢ ᤛᤥᤖᤡᤰ ᤕᤢᤱᤔᤠ ᤐᤥ᤺ᤰᤂᤧ.

᥌ ᤂᤧᤱᤜᤠ᤹ᤖᤧ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤠᤱᤜᤠ᤹ᤀᤠᤱ ᤛᤧᤘᤠ ᤔᤧᤵᤔᤠ ᤔᤧᤜᤣ᤺ᤰᤋᤢᤛᤡᤖᤥ॥

ᤀᤥᤳᤏᤡᤀᤣᤗᤧᤴ ᤀᤡᤛᤪᤠᤀᤡᤗᤀᤥ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥍ ᤀᤠᤳᤋᤡᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤋᤠᤵᤑᤧ᤺ᤶᤒᤠ ᤆᤥᤃᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤠᤒᤠ ᤂᤧᤴ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢ ᤜᤧᤰᤁᤩᤠᤱ ᤒᤠᤗ ᤔᤠᤱᤜᤠ᤹ ᤏᤢ ᤀᤛᤣᤖᤠ ᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ॥

᥎ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤘᤜᤘᤣ ᤍᤠᤱᤒᤧᤴ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤖᤠᤔ-ᤏᤠᤜᤠᤖᤤᤔᤒᤠ ᤜᤠᤱ ᤁᤢᤛᤏ-ᤖᤡᤛᤠᤋᤤᤔᤖᤧ ᤁᤢᤜᤢᤰᤁᤥ ᤛᤱᤄᤢᤛᤡ. ᤀᤡᤛᤪᤠᤀᤡᤗᤡᤜᤠ᤹ ᤕᤧᤳᤇᤡ ᤋᤱᤒᤣ ᤌᤠᤖᤡᤰ ᤁᤢᤛᤏ-ᤖᤡᤛᤠᤋᤤᤔᤖᤧ ᤁᤢᤕᤢᤰᤁᤥ ᤔᤧᤘᤕᤧ॥

᥏ ᤁᤖ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤢᤓᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤁᤠᤗᤣᤒᤖᤧ ᤁᤢᤴᤛᤠ᤹ ᤁᤏᤈᤖᤧ ᤁᤢᤛ᤻ᤛᤠ ᤀᤥᤳᤏᤡᤀᤣᤗᤧᤴ ᤑᤥ᤺ᤰᤂᤢ. ᤜᤧᤰᤁᤩᤠᤱ ᤂᤧᤸᤗᤧ ᤂᤧᤱᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤖᤢᤛᤡ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤧᤸᤗᤧᤀᤥ ᤕᤧ. ᤜᤧᤰᤁᤩᤠᤱ ᤂᤧᤴ ᤀᤡᤛᤪᤠᤀᤡᤗᤀᤥ ᤗᤠᤶᤗᤥᤒᤠ ᤐᤥ᤺ᤰᤂᤧ॥ ᤂᤧᤴ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤗ᤺ᤴᤍᤧ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤖᤠᤔᤒᤠ ᤜᤠᤱ ᤁᤢᤛᤏ-ᤖᤡᤛᤠᤋᤤᤔᤧᤴ ᤂᤧᤸᤗᤧ ᤁᤢᤜᤢᤰᤁᤥ ᤌᤠᤛᤢ॥ ᤀᤥᤳᤏᤡᤀᤣᤗᤖᤧ ᤂᤧᤴ ᤏᤠ᤺ᤴᤍᤢ॥

᥇᥇ ᤁᤶᤓᤗ᤹ᤖᤡᤰ ᤁᤏᤈᤖᤧ ᤁᤢᤛ᤻ᤛᤠ ᤀᤥᤳᤏᤡᤀᤣᤗᤧᤴ ᤔᤧᤴᤇᤡᤀᤣ ᤌᤠᤖᤡᤰ ᤗᤠᤈᤣ᤹ᤀᤥ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤛᤏᤠᤖᤢᤱ ᤐᤥ᤺ᤰᤂᤧᤖᤥ॥

ᤀᤣᤜᤢᤍᤧᤴ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥇᥈ ᤕᤠᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴ ᤔᤧᤈᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤀᤠᤒᤒᤠ ᤜᤠᤱ ᤀᤣᤃ᤻ᤗᤥᤏᤧᤴ ᤀᤡᤛᤪᤠᤀᤡᤗᤀᤥ ᤁᤧᤎᤢᤶᤒᤠ ᤆᤥᤃᤢ॥

᥇᥉ ᤀᤣᤃ᤻ᤗᤥᤏᤖᤧ ᤀᤶᤔᤥᤏᤡᤜᤠ᤹ ᤏᤢ ᤀᤔᤠᤗᤣᤁᤡᤜᤠ᤹ ᤌᤱᤗᤧ ᤗᤠᤃᤡ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤌᤱᤅᤥ ᤑᤵᤔᤠᤛᤡᤖᤧ ᤗᤠᤃᤡ ᤋᤃᤡ ᤔᤧᤎᤠᤛᤡᤱ. ᤂᤶᤓᤩᤠᤱ ᤂᤧᤒᤰᤛᤡᤱᤜᤠ᤹ ᤁᤧᤕᤢᤱᤒᤠ ᤕᤧᤰᤕᤰᤁᤡᤴ ᤜᤢᤰᤁᤥ ᤔᤧᤎᤠᤛᤢ॥

᥇᥊ ᤀᤡᤛᤪᤠᤀᤡᤗᤡᤜᤠ᤹ ᤌᤡᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ ᤌᤠᤖᤡᤰ ᤔᤥᤀᤠᤒᤒᤠ ᤜᤠᤱ ᤀᤣᤃ᤻ᤗᤥᤏᤖᤧ ᤁᤢᤕᤢᤰᤁᤥ ᤔᤧᤘᤕᤧ॥

᥇᥋ ᤕᤠᤶᤔᤥ ᤂᤧᤱᤜᤠ᤹ᤖᤧ ᤁᤢᤓᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤗᤳᤇᤠ ᤔᤏᤠ. ᤀᤡᤃᤪ ᤒᤣᤏᤩᤠᤔᤡᤏᤡ ᤃᤣᤖᤠ᤺ᤸᤗᤧ ᤁᤢᤛ᤻ᤛᤠ. ᤑᤧᤱᤜᤣ᤺ᤰᤁᤩᤠ ᤀᤣᤜᤢᤍᤧᤴ ᤂᤧᤱᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡᤖᤧ ᤗᤠᤃᤡ ᤑᤥ᤺ᤰᤂᤢ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤀᤠᤒᤒᤠ ᤜᤠᤱ ᤀᤣᤃ᤻ᤗᤥᤏᤀᤥ ᤂᤢᤴᤇᤡ᤹ ᤛᤢᤷᤋᤢᤰ ᤜᤢᤱᤛᤧ ᤔᤧᤒᤠᤱᤄᤢᤔᤧᤍᤣᤛᤢ॥

᥇᥌ ᤀᤣᤜᤢᤍᤖᤧ ᤀᤠᤵᤑᤣᤰ ᤁᤢᤗᤠᤃᤡ ᤜᤢᤰᤛᤡ᤺ᤰᤌᤡᤰ ᤕᤠᤖᤡᤰ ᤁᤣ᤺ᤶᤒᤠ ᤏᤧᤵᤔᤠᤱ ᤗᤧᤵᤔᤠᤱ ᤁᤢᤕᤠ ᤁᤧᤒᤵᤐᤠ ᤋᤠᤓᤣᤎᤡᤰ ᤁᤢᤈᤢᤰᤘᤠ ᤁᤢᤃᤧᤱᤅᤥᤏᤢ ᤁᤢᤗᤠᤱ ᤛᤧᤒᤱᤒᤥ ᤁᤢᤍᤣ᤺ᤳᤋᤡᤸᤗᤧ ᤋᤧᤵᤋᤢᤀᤠᤱ ᤜᤣ᤹ᤛᤡᤱ॥

᥇᥍ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤥᤀᤠᤒᤒᤠ ᤜᤠᤱ ᤀᤣᤃ᤻ᤗᤥᤏᤀᤥ ᤛᤢᤷᤋᤢᤰ ᤋᤣ᤹ᤖᤢᤀᤠᤱ ᤐᤣ॥ ᤀᤣᤃ᤻ᤗᤥᤏᤧᤴ ᤛᤠ᤹ᤖᤡᤰ ᤁᤧᤔᤧ᤹ᤒᤠ ᤔᤏᤠ ᤘᤕᤧ॥

᥇᥎ ᤀᤣᤜᤢᤍᤖᤧ ᤀᤣ᤺ᤱᤕᤠᤱᤅᤡᤴ ᤋᤥ᤺ᤴᤍᤢ ᤛᤢᤖᤢᤀᤠᤱ ᤂᤧᤸᤗᤧ ᤛᤢᤷᤋᤢᤰ ᤆᤡᤃᤰᤘᤠ ᤁᤧᤒᤱᤒᤠ ᤁᤧᤓᤧᤵᤐᤠ ᤔᤏᤠᤴ ᤐᤠᤱᤄᤢᤍᤣᤛᤢ॥

᥇᥏ ᤂᤢᤏᤧ᤹ ᤀᤠᤵᤑᤣᤰ ᤆᤠᤜᤡ᤺ᤴ ᤃᤡᤗᤃᤠᤗᤀᤥ ᤁᤧᤕᤢᤱᤒᤠ. ᤏᤠᤘᤠᤀᤡᤳᤗᤠᤜᤠ᤹ ᤁᤧᤕᤢᤱᤒᤠᤍᤧᤴᤀᤥᤗᤠᤶ ᤏᤢ᤺ᤰᤂᤧᤓᤧᤖᤧ. ᤜᤧᤰᤁᤩᤠᤱ ᤂᤧᤸᤗᤧ ᤔᤧᤳᤋᤢ. “ᤐᤕᤶ ᤜᤠᤱᤅᤣ. ᤀᤠᤱᤃᤠ᤹ ᤀᤠᤍᤠᤱᤒᤠ ᤛᤫᤠ᤺ᤳᤋᤠᤱ ᤌᤧᤔᤠᤀᤡ ᤔᤧᤵᤔᤠ ᤁᤳᤏᤧ॥”

ᤂᤧᤒᤩᤠᤱ ᤀᤣᤃ᤻ᤗᤥᤏᤖᤧ ᤔᤧᤶᤒᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤗᤠ᤺ᤰᤁᤠᤳ ᤐᤠᤱᤄᤢᤛᤡ॥

᥈᥆ ᤀᤠᤸᤗ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤁᤦᤛᤡᤀᤥ ᤛᤢᤛᤢ ᤁᤧᤗ᤹ᤒᤠ ᤕᤠᤰᤑᤠᤱᤅᤥ ᤕᤢᤅᤧᤃᤖᤧᤸᤗᤧ ᤀᤣᤜᤢᤍᤧᤴ ᤁᤢᤒᤣᤛᤠᤱ ᤑᤧᤖᤧᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤗᤠᤶ ᤀᤠᤍᤠᤱᤒᤠ ᤀᤠᤱᤃᤠ᤹ ᤌᤧᤔᤠᤀᤡ ᤔᤧᤵᤔᤠ ᤐᤠ᤺ᤴ ᤘᤠ᤹॥”

᥈᥇ ᤂᤧᤒᤩᤠᤱ ᤀᤣᤃ᤻ᤗᤥᤏᤧᤴ ᤂᤢᤏᤧ᤹ ᤁᤢᤕᤢᤰᤏᤠᤀᤥᤗᤠᤶ ᤐᤥᤃᤧ. ᤜᤧᤰᤁᤩᤠᤱ ᤀᤣᤜᤢᤍᤖᤧ ᤂᤢᤏᤧ᤹ ᤁᤢᤓᤧᤱᤘᤠ ᤜᤢᤰᤁᤡᤸᤗᤧ ᤁᤢᤈᤢᤰᤘᤠ ᤁᤢᤗᤠᤱᤛᤧᤒᤱᤒᤠ ᤗᤧᤵᤔᤠᤱ ᤁᤧᤒᤵᤐᤠ ᤋᤠᤓᤣ᤺ᤴ ᤗ᤺ᤳᤋᤢᤀᤠᤱ ᤂᤢᤏᤧ᤹ ᤁᤢᤛᤠᤵᤐᤥ᤺ᤰᤁᤥ ᤑᤏ᤹ ᤌᤢᤒᤢ॥

᥈᥈ ᤋᤠᤓᤣ᤺ᤴ ᤁᤢᤗᤠ᤺ᤴᤏᤢ ᤛᤥᤖᤡᤰ ᤗᤠᤛᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤣ᤺ᤰᤁᤥ ᤐᤷᤍ᤹ ᤗ᤺ᤴᤍᤧ॥ ᤁᤢᤛᤥ᤺ᤳᤋᤡᤸᤗᤧ ᤋᤠᤓᤣ᤺ᤴ ᤆᤡᤒᤴ ᤐᤴᤇᤢ॥ ᤂᤢᤏᤧ᤹ ᤋᤠᤓᤣ᤺ᤴ ᤔᤧᤗ᤺ᤳᤋᤢᤴ. ᤁᤖ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤗᤧᤖᤢᤎ॥

᥈᥉ ᤂᤧᤒᤩᤠᤱ ᤀᤣᤜᤢᤍᤖᤧ ᤕᤠᤰᤑᤠᤱᤅᤥᤒᤠ ᤗᤠᤶᤎᤣ᤺ᤳᤜᤠ᤹ ᤛᤢᤒᤢᤀᤠᤱ ᤀᤧᤳᤋᤢᤎ ᤜᤧᤰᤁᤩᤠᤱ ᤗᤰᤂᤢᤶᤔᤥ ᤌᤠᤛᤡᤱ ᤕᤧ॥

᥈᥊ ᤀᤠᤸᤗ ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤴᤍᤧ ᤆᤢᤖᤧᤀᤠᤱ ᤀᤣᤃ᤻ᤗᤥᤏᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤛᤡᤃᤠᤱ ᤔᤧᤗᤠᤛᤧ. ᤂᤧᤒᤩᤠᤱ ᤗᤠᤶᤎᤣ᤺ᤳᤜᤠ᤹ᤀᤥ ᤋᤡᤔᤡᤰ ᤐᤳᤇᤧᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤜᤠᤱᤅᤡᤴ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤛᤢᤛᤢ ᤁᤧᤗ᤹ᤒᤠ ᤌᤠ᤺ᤱᤛ᤻ᤔᤠ ᤕᤠᤰᤑᤠᤱᤅᤥ ᤐᤠᤜᤠᤖᤠ ᤕᤢᤱᤛᤡᤱᤅᤠᤱ ᤕᤢᤱᤒᤡᤗᤠ॥”

᥈᥋ ᤕᤖᤡᤰ ᤕᤧᤶ ᤌᤠᤖᤡᤰ ᤂᤧᤱᤜᤠ᤹ᤖᤧ ᤔᤧᤜᤠᤱᤄᤢᤀᤠᤱ ᤔᤧᤕᤢᤅᤧᤸᤗᤧ ᤂᤢᤴᤇᤡ᤹ ᤏᤡᤱᤛᤡᤛᤡ ᤗ᤹ᤖᤧ. ᤜᤧᤰᤁᤣᤛᤠᤱ ᤀᤣᤃ᤻ᤗᤥᤏᤖᤧ ᤌᤠ᤺ᤱᤛ᤻ᤔᤠ ᤕᤠᤰᤑᤠᤱᤅᤥᤒᤠ ᤗᤠᤶᤎᤣ᤺ᤳᤜᤠ᤹ ᤔᤧᤴᤜᤴᤍᤢᤴ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤋᤡᤔᤡᤰᤜᤠ᤹ ᤔᤧᤍᤣ᤹ᤖᤢᤀᤠᤱ ᤗᤠᤶᤎᤣ᤺ᤳᤜᤠ᤹ ᤔᤧᤜᤴᤍᤢ. ᤜᤧᤰᤁᤩᤠᤱ ᤂᤢᤴᤇᤡ᤹ ᤍᤠᤱᤒᤠᤴ ᤂᤠᤶᤒᤠᤱᤅᤥ ᤛᤩᤧᤀᤠᤱ ᤏᤧᤛ᤻ᤛᤧᤒᤠ ᤔᤧᤍᤢᤔᤢ॥

᥈᥌ ᤂᤧᤱᤜᤠ᤹ᤖᤧ ᤔᤧᤜᤠᤱᤄᤢᤀᤠᤱ ᤔᤧᤕᤢᤅᤧᤸᤗᤧ ᤀᤣᤜᤢᤍᤧᤴ ᤑᤡ᤺ᤴᤇᤡᤱᤅᤠᤱ ᤂᤧᤳᤇᤡᤱ॥ ᤂᤢᤏᤧ᤹ ᤏᤠᤘᤠᤀᤡᤳᤗᤠᤜᤠ᤹ ᤁᤧᤕᤢᤱᤒᤠᤍᤧᤴ ᤗᤠᤶᤒᤠ ᤗᤡ᤺ᤴᤇᤡᤱ ᤐᤣᤀᤠᤱ ᤛᤡᤖᤠ ᤔᤧᤵᤔᤏᤠᤒᤠ ᤋᤧᤴᤏᤥ ᤁᤧᤖᤧ॥

᥈᥍ ᤜᤧᤰᤁᤩᤠᤱ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤀᤥ ᤁᤧᤖᤧᤀᤠᤱ ᤂᤢᤏᤧ᤹ ᤛᤠᤍᤠᤱᤅᤡᤴ ᤔᤢ᤺ᤳᤋᤢ. ᤂᤶᤓᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤁᤥ᤺ᤰᤔᤠᤀᤥᤗᤠᤶ ᤂᤢᤏᤧ᤹ᤏᤢ ᤔᤧᤕᤧᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤋᤃᤡ ᤋᤣ᤹ᤖᤢᤛᤡ॥

᥈᥎ ᤀᤣᤜᤢᤍᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤀᤣᤃᤠᤱ ᤑᤧᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤏᤡᤱᤔᤡ ᤔᤥᤀᤠᤒᤡᤜᤠ᤹ ᤂᤡᤏᤡ᤹ ᤜᤢᤰᤁᤧᤛᤢᤵᤋᤡᤀᤠᤱ ᤘᤠ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤔᤧᤎᤠᤛᤡᤱᤅᤠᤱ ᤔᤧᤕᤧ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤥᤀᤠᤒ ᤁᤳᤏᤠᤜᤠᤱ ᤕᤷᤍᤏ ᤘᤜ᤺ᤱ ᤁᤢᤕᤠᤀᤥᤒᤠ ᤗᤢᤱᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤀᤠᤳᤋᤡᤴᤜᤠ᤹ᤀᤠᤱ ᤏᤠᤎᤠ᤺ᤶᤒᤡ ᤐᤣ᤺ᤰᤔᤠ ᤔᤧᤶᤓᤠ᤺ᤰᤋᤢᤛᤡᤴ॥

᥈᥏ ᤂᤧᤱᤜᤠ᤹ᤖᤧ ᤂᤧᤸᤗᤧ ᤕᤠ᤺ᤴᤍᤡᤰ ᤂᤵᤔᤧᤴ ᤜᤧᤴᤇᤡᤱ ᤌᤡᤒᤥᤱ ᤔᤥᤀᤠᤒᤡᤜᤠ᤹ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ ᤁᤧᤖᤧᤰ ᤁᤧᤎᤢᤶᤒᤠ ᤏᤢ ᤔᤢᤰᤁᤧᤃᤢᤒᤠ ᤕᤧᤶᤒᤡᤳᤇᤠ ᤔᤧᤘᤕᤧ॥ ᤗᤳᤇᤠᤀᤠᤱ ᤂᤧᤳᤇᤡᤱᤔᤠ ᤔᤧᤱᤄᤥᤛᤧᤴ॥

᥉᥆ ᤁᤶᤓᤗ᤹ᤖᤡᤰ ᤂᤧᤸᤗᤧ ᤕᤠ᤺ᤴᤍᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤀᤠᤒᤧᤴ ᤂᤢᤴᤇᤡ᤹ ᤕᤢᤰᤁᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤕᤧᤵᤐᤥ᤺ᤱ ᤋᤱᤒᤣ ᤌᤠᤖᤡᤰ ᤛᤏᤠᤖᤢᤱ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧᤖᤥ॥

ᤛᤔᤃᤖᤧᤴ ᤀᤡᤛᤪᤠᤀᤡᤗᤀᤥ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥉᥇ ᤀᤣᤜᤢᤍᤖᤧ ᤁᤢᤀᤣᤃᤠᤱ ᤀᤏᤠᤋᤖᤧ ᤁᤢᤛ᤻ᤛᤠ ᤛᤔᤃᤖᤧᤴ ᤗᤠᤶᤗᤥᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤁᤡᤵ ᤋᤢᤰᤛᤡ ᤐᤗᤡᤛ᤻ᤋᤡᤜᤠ᤹ ᤐᤡᤳ ᤏᤠ᤺ᤵᤔᤠ ᤋᤰᤁᤠ᤺ᤳᤋᤡᤸᤗᤧ ᤛᤧᤖᤢᤛᤡ॥ ᤂᤧᤸᤗᤧᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

ᤍᤒᤥᤖᤠ ᤏᤢ ᤒᤠᤖᤠᤁ

᥊

ᤀᤣᤜᤢᤍᤧᤴ ᤔᤠᤛᤡᤱᤅᤠᤱ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤌᤧᤔᤠ᤺ᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤕᤠᤶᤔᤥ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢ॥

᥈ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤜᤠᤛᤥᤖᤀᤥ ᤕᤢᤰ ᤁᤧᤈᤥ᤺ᤰᤐᤠ ᤁᤏᤠᤏᤡ ᤜᤠᤱ ᤕᤠᤒᤡᤏᤖᤧ ᤁᤢᤜᤢᤰᤁᤥ ᤛᤱᤄᤢᤛᤡ॥ ᤂᤧᤸᤗᤧ ᤁᤢᤎᤰᤔᤥᤒᤠ ᤛᤡᤛᤖᤠ᤺ᤴ ᤘᤕᤧ. ᤂᤢᤏᤧ᤹ ᤜᤖᤥᤛᤣᤋ ᤜᤃ᤻ᤃᤥᤕᤡᤔᤀᤥ ᤕᤢᤅᤧ॥

᥉ ᤛᤡᤛᤖᤠ᤺ᤸᤗᤧ ᤁᤡᤵ ᤑᤠᤱᤛᤡ ᤑᤧᤴᤈᤣ᤹ ᤀᤴᤗᤠᤎᤠᤜᤠ᤹ ᤁᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤏᤡᤒᤥᤱ ᤋᤱᤒᤣ ᤌᤠᤖᤡᤰ ᤛᤠ᤹ᤖᤡᤰ ᤋᤢᤰᤁᤣ ᤆᤠ᤺ᤳᤋᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤓᤠ᤹ᤖᤧ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ॥

᥊ ᤂᤧᤴ ᤕᤧᤶᤔᤥ ᤗᤵᤐᤡᤍᤥᤋᤖᤧ ᤁᤢᤔᤣ᤺ᤳ ᤍᤒᤥᤖᤠ᤺ᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤔᤠ ᤘᤕᤧ॥ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤘᤕᤧ॥

᥋ ᤂᤢᤏᤧ᤹ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ ᤖᤠᤔᤠ ᤏᤢ ᤒᤣᤌᤣᤗ ᤗᤢᤶᤔᤥ ᤁᤧᤏᤧᤒᤠ ᤍᤒᤥᤖᤠ᤺ᤸᤗᤧ ᤁᤢᤄᤧᤒᤰᤛᤡᤱᤅᤡᤸᤗᤧ ᤑᤳᤋᤢᤒᤠᤍᤧᤴᤏᤥ ᤕᤢᤅᤧᤖ ᤘᤕᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤂᤢᤏᤧ᤹ᤀᤥ ᤂᤠᤛᤧᤴᤗᤧ ᤗᤠᤃᤡ ᤔᤧᤍᤩᤧᤖ ᤔᤧᤘᤕᤧ॥

᥌ ᤂᤢᤏᤧ᤹ ᤏᤵᤋᤠᤗᤡᤒᤠ ᤁᤣᤍᤣᤛᤗᤠᤶ ᤀᤒᤡᤏᤥᤀᤔᤖᤧ ᤁᤢᤛ᤻ᤛᤠ ᤒᤠᤖᤠᤁᤧᤴ ᤀᤢ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤀᤰᤋᤱᤒᤠ ᤘᤠ᤹- ‘ᤂᤧᤏᤧ᤹ ᤐᤣᤃᤧ᤹ᤀᤠᤱ ᤏᤵᤋᤠᤗᤡ ᤏᤢ ᤈᤒᤢᤗᤢᤏᤒᤠ ᤌᤡᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ ᤑᤢᤰᤂᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤏᤧ᤹ᤏᤢ ᤛᤥᤖᤡᤰ ᤋᤒᤥᤖ ᤁᤥ᤺ᤰᤔᤠᤀᤥ ᤋᤣ᤹ᤖᤧᤛᤧ᤹॥

᥍ ᤀᤠᤱᤃᤠ᤹ ᤕᤠᤒᤡᤏᤖᤧ ᤁᤢᤎᤰᤔᤥᤒᤠ ᤛᤡᤛᤖᤠ᤺ᤴ ᤁᤡᤛᤥᤏ ᤘᤜ᤺ᤱᤅᤥ ᤂᤢᤏᤧ᤹ ᤁᤢᤀᤴᤗᤠᤎᤠᤜᤠ᤹ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ᤀᤠᤱ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤐᤡᤏᤧᤖᤥ॥’”

᥎ ᤒᤠᤖᤠᤁᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ᤏᤢ ᤛᤥᤖᤡᤰ ᤁᤧᤒᤣ᤺ᤰᤏᤣᤓᤃᤪ ᤀᤠᤱᤃᤠ᤹ ᤐᤣ᤺ᤰᤁᤠ. ᤁᤖ ᤂᤧᤏᤧ᤹ ᤁᤧᤶᤒᤣ᤺ᤰᤏᤧᤴᤏᤣᤓᤃᤪ ᤀᤠᤱᤃᤠ᤹ᤀᤠᤱ ᤔᤧᤒᤣ᤺ᤰᤁᤠᤴ॥”

᥏ ᤍᤒᤥᤖᤠ᤺ᤸᤗᤧ ᤔᤧᤳᤋᤢ. “ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤐᤣ᤺ᤰᤁᤠ. ᤁᤖ ᤂᤧᤏᤧ᤹ ᤁᤧᤒᤣ᤺ᤰᤛᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤱᤄᤥᤛᤢᤴ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤛᤖᤠ᤺ᤴ ᤔᤧᤴᤇᤢᤔᤠ ᤌᤡᤰᤗᤧ ᤁᤢᤜᤢᤰᤁᤥ ᤌᤠᤛᤢ᤹॥” ᤂᤧᤒᤩᤠᤱ ᤍᤒᤥᤖᤠ᤺ᤴ ᤐᤥᤃᤧᤀᤠᤱ ᤒᤠᤖᤠᤁᤧᤴᤏᤢ ᤁᤣᤍᤣᤛ ᤌᤠᤛᤡᤱ॥

᥇᥆ ᤒᤠᤖᤠᤁᤧᤸᤗᤧ ᤈᤒᤢᤗᤢᤏ ᤏᤢ ᤏᤵᤋᤠᤗᤡ᤺ᤴ ᤁᤣᤍᤣᤛᤀᤥ ᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤌᤡᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢ. ᤜᤧᤰᤁᤩᤠᤱ ᤍᤒᤥᤖᤠ᤺ᤴᤏᤠᤱ ᤂᤢᤏᤧ᤹ᤏᤢ ᤐᤣ॥

᥇᥇ ᤀᤠᤸᤗ ᤁᤣᤏᤡ ᤜᤣᤒᤣᤖᤖᤧ. ᤀᤡᤃᤪ ᤔᤥᤛᤠ᤺ᤸᤗᤧ ᤁᤢᤱᤃᤢᤱᤒᤠ ᤜᤥᤒᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠ᤺ᤸᤗᤧ ᤘᤣ᤹ ᤁᤣᤏᤡᤜᤠ᤹ ᤋᤡᤶᤔᤠ ᤏᤠ᤹ᤖᤢᤛᤡᤀᤠᤱ ᤁᤣᤍᤣᤛ ᤁᤢᤒᤣᤛᤠᤱᤒᤠ ᤛᤠᤏᤴᤏᤡᤔᤀᤥ ᤁᤧᤕᤢᤱᤒᤠ ᤕᤜᤡᤒᤠ ᤛᤡᤱᤒᤢᤱ ᤏᤡ᤺ᤳᤋᤠᤱ ᤂᤢᤏᤧ᤹ ᤁᤢᤛᤠ᤺ᤱᤃᤠᤜᤡᤶᤔᤡᤴ ᤂᤡᤱᤄᤢᤀᤠᤱ ᤏᤧᤛ᤻ᤛᤧ॥

᥇᥈ ᤀᤒᤡᤏᤥᤀᤔᤖᤧ ᤁᤢᤛ᤻ᤛᤠ ᤒᤠᤖᤠᤁᤧᤴ ᤋᤒᤥᤖ ᤁᤥ᤺ᤰᤔᤠᤀᤥ ᤐᤣᤀᤠᤱ ᤕᤠᤰ ᤁᤧᤗ᤹ᤒᤠ ᤛᤡᤛᤖᤠ᤺ᤴ ᤔᤧᤔᤧᤳᤋᤢ॥

᥇᥉ ᤂᤧᤒᤩᤠᤱ ᤂᤢᤏᤧ᤹ ᤁᤡᤵ ᤑᤠᤱᤛᤡ ᤑᤧᤴᤈᤣ᤹ ᤁᤢᤀᤴᤗᤠᤎᤠᤜᤠ᤹ ᤏᤢ ᤁᤢᤎᤰᤛᤢᤒᤠᤜᤠ᤹ ᤜᤖᤥᤛᤣᤋ ᤜᤃ᤻ᤃᤥᤕᤡᤔᤗᤠᤶ ᤁᤡᤛᤥᤏ ᤘᤜ᤺ᤱᤅᤥ ᤑᤢᤰᤂᤢᤛᤡ॥

᥇᥊ ᤂᤧᤒᤩᤠᤱ ᤍᤒᤥᤖᤠ᤺ᤸᤗᤧ ᤒᤠᤖᤠᤁᤧᤴ ᤔᤧᤳᤋᤢ. “ᤐᤥᤃᤧ᤹. ᤀᤠᤀᤡᤴᤒᤠ ᤕᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤛᤖᤠ᤺ᤴ ᤂᤧᤏᤧ᤹ ᤁᤧᤜᤢᤰᤁᤥ ᤁᤧᤒᤡᤖᤧᤀᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ ᤁᤧᤍᤃᤡ ᤐᤣᤀᤠᤱ ᤘᤠ᤹॥” ᤁᤸᤗᤧᤆᤥᤃᤢᤸᤗᤧ ᤒᤠᤖᤠᤁᤧᤴ ᤋᤒᤥᤖ ᤁᤥ᤺ᤰᤔᤠᤀᤥᤗᤠᤶ ᤕᤥ ᤌᤠᤛᤡᤱ ᤕᤧ. ᤂᤶᤓᤩᤠᤱ ᤌᤡᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ ᤂᤧᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤔᤧᤕᤧ॥

᥇᥋ ᤒᤠᤖᤠᤁᤧᤸᤗᤧ ᤌᤱᤅᤥ ᤑᤵᤔᤠᤛᤡᤏᤢ᤺ᤸᤗᤧ ᤋᤃᤡᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤛᤖᤠ᤺ᤴ. ᤂᤢᤏᤧ᤹ ᤁᤧᤖᤧᤰ ᤁᤢᤀᤴᤗᤠᤎᤠᤜᤠ᤹ ᤏᤢ ᤛᤥᤖᤡᤰ ᤌᤰᤛᤢᤒᤠᤜᤠ᤹ᤀᤠᤱ ᤔᤧᤏᤠᤰᤋᤧᤖ ᤕᤠ᤺ᤴᤍᤢᤛᤡ ᤜᤧᤰᤁᤩᤠᤱ ᤋᤠᤓᤣ᤺ᤸᤗᤧ ᤆᤩᤧᤵᤋᤢᤛᤡ॥ ᤛᤡᤛᤖᤠ᤺ᤴ ᤁᤢᤀᤴᤗᤠᤀᤥᤗᤠᤶ ᤌᤠᤛᤡᤱᤅᤠᤱ ᤗᤠᤱᤄᤣᤃᤧᤀᤠᤱᤅᤣ ᤂᤧᤳᤇᤡᤱ॥

᥇᥌ ᤒᤠᤖᤠᤁᤧᤸᤗᤧ ᤀᤴᤗᤠᤎᤠᤜᤠ᤹ ᤏᤢ ᤌᤰᤛᤢᤒᤠᤜᤠ᤹ ᤜᤖᤥᤛᤣᤋ ᤜᤃ᤻ᤃᤥᤏᤡᤕᤔ ᤌᤧᤶᤒᤠ ᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤰᤂᤢᤛᤡ॥ ᤗᤳᤇᤠᤀᤠᤱ ᤔᤧᤴᤜᤡᤅᤧᤴ॥

᥇᥍ ᤁᤳᤏᤠ ᤛᤡᤛᤖᤠ᤺ᤴ ᤆᤠᤜᤡ᤺ᤴ ᤗᤠᤱᤄᤣᤃᤧᤖ ᤂᤧᤳᤇᤡᤱᤅᤠᤱ ᤁᤣᤏᤡ ᤜᤣᤒᤣᤖᤖᤧ ᤁᤢᤔᤣ᤺ᤳ ᤕᤠᤀᤣᤗᤖᤧ ᤁᤢᤛᤠ᤺ᤱᤃᤠᤜᤡᤶᤔᤥ ᤗᤠᤛᤧ. ᤌᤣᤀᤠᤱᤓᤧᤸᤗᤧ ᤜᤠᤛᤥᤖᤒᤠ ᤜᤠᤱ ᤕᤠᤒᤡᤏ ᤏᤢ ᤁᤣᤏᤡ ᤜᤣᤒᤣᤖᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤗᤢᤶᤔᤥ ᤔᤧᤍᤅᤧᤀᤠᤱ ᤔᤧᤘᤕᤧ॥

᥇᥎ ᤕᤠᤀᤣᤗᤧᤴ ᤛᤡᤛᤖᤠ᤺ᤸᤗᤧ ᤁᤢᤍᤢᤶᤛᤧ ᤗ᤺ᤴᤍᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤗᤧᤵᤔᤠᤱ ᤌᤠᤅᤧ᤹. ᤛᤡᤃᤠᤱ ᤌᤠᤅᤧ᤹॥ ᤔᤧᤃᤡᤛᤧᤴᤏᤧ᤹॥” ᤁᤸᤗᤧᤆᤥᤃᤢᤸᤗᤧ ᤛᤡᤛᤖᤠ᤺ᤴ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤂᤠᤶᤍᤣ᤺ᤳ ᤌᤡᤰᤗᤧ ᤂᤠᤵᤋᤢ॥

᥇᥏ ᤛᤡᤛᤖᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤆᤒᤧ᤺ᤳᤇᤡᤰ ᤆᤫᤠ᤺ᤳ ᤌᤢᤱᤔᤠ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤘᤠᤔᤡ᤺ᤰ॥” ᤂᤧᤒᤩᤠᤱ ᤂᤢᤏᤧ᤹ ᤐᤡᤳᤏᤢ᤺ᤸᤗᤧ ᤁᤧᤍᤡᤶᤒᤠ ᤛᤡᤜᤥ᤹ᤒᤠ ᤛᤢᤰᤘᤠ᤺ᤴ ᤑᤠ᤺ᤰᤂᤢᤀᤠᤱ ᤂᤧᤴ ᤌᤢᤱᤔᤠ ᤐᤡᤖᤢ. ᤂᤶᤓᤩᤠᤱ ᤂᤢᤏᤧ᤹ ᤕᤠᤶᤔᤥ ᤂᤠᤶᤍᤣ᤺ᤳᤋᤡᤸᤗᤧ ᤂᤠᤵᤋᤢ॥

᥈᥆ ᤛᤡᤛᤖᤠ᤺ᤸᤗᤧ ᤔᤧᤳᤋᤢ. “ᤛᤠ᤺ᤱᤃᤠᤜᤡᤶ ᤗᤠᤶᤎᤣ᤺ᤳᤋᤥᤀᤣ ᤂᤧᤏᤧ᤹ ᤕᤧᤒᤣᤃᤖᤧ᤹. ᤜᤧᤰᤁᤩᤠᤱ ᤁᤢᤓᤠ ᤔᤧᤍᤠᤀᤠᤱ ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤛᤧ᤺ᤴᤁᤧᤶᤍᤥ᤹. ‘ᤁᤵᤔᤥ ᤁᤢᤓᤠ ᤔᤏᤠ ᤘᤠ᤹ᤒᤡ’ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤔᤧᤳᤋᤧᤛᤧ᤹ ‘ᤜᤥ᤺ᤵᤗᤥ॥’”

᥈᥇ ᤁᤖ ᤜᤣᤒᤣᤖᤖᤧ ᤁᤢᤔᤣ᤺ᤳ ᤕᤠᤀᤣᤗᤖᤧ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤰᤆᤢ ᤌᤡᤰ ᤏᤢ ᤔᤖ᤺ᤱᤃᤩᤠ ᤌᤡᤰ ᤕᤠᤱᤛᤡᤱ ᤜᤧᤰᤁᤩᤠᤱ ᤛᤡᤛᤖᤠ᤺ᤴ ᤐᤏᤠ ᤏᤠᤛᤧᤀᤠᤱ ᤔᤢᤖᤢᤰ ᤂᤠᤖᤢᤰ ᤀᤡᤵᤛᤧᤒᤠ ᤕᤧᤶᤔᤥ ᤛᤫᤠ᤺ᤳᤋᤠᤱ ᤂᤢᤏᤧ᤹ ᤁᤢᤒᤣᤛᤠᤱ ᤐᤣ॥ ᤕᤠᤀᤣᤗᤖᤧ ᤛᤡᤛᤖᤠ᤺ᤸᤗᤧ ᤁᤢᤴᤛᤡ᤺ᤴᤒᤧᤴ ᤐᤷᤍ᤹ ᤗᤛ᤻ᤛᤢᤀᤠᤱ ᤂᤠᤶᤒᤠᤱᤅᤡᤴ ᤛᤢᤛᤢᤖ ᤌᤠᤖᤡᤰ ᤗᤰᤆᤢ᤺ᤴ ᤌᤧᤵᤋᤢ. ᤜᤧᤰᤁᤩᤠᤱ ᤂᤧᤴ ᤛᤩᤧ॥

᥈᥈ ᤒᤠᤖᤠᤁᤧᤸᤗᤧ ᤛᤡᤛᤖᤠ᤺ᤴ ᤏᤠ᤺ᤳᤋᤢᤖ ᤋᤩᤧ᤺ᤸᤗᤧ ᤕᤠᤀᤣᤗᤧᤴ ᤂᤢᤏᤧ᤹ ᤁᤢᤍᤢᤶᤛᤧ ᤋᤩᤧᤀᤠᤱ ᤂᤧᤴ ᤔᤧᤳᤋᤢ. “ᤑᤧᤖᤧ᤹. ᤂᤧᤏᤧ᤹ ᤁᤧᤃᤥ᤺ᤳᤋᤢᤒᤠ ᤔᤏᤠᤴ ᤀᤠᤱᤃᤠ᤹ ᤀᤥ᤺ᤴᤎᤠᤰᤏᤧ॥” ᤒᤠᤖᤠᤁᤧᤴ ᤂᤢᤏᤧ᤹ᤏᤢ ᤛᤡᤃᤠᤱ ᤗᤠᤛᤧ. ᤜᤧᤰᤁᤩᤠᤱ ᤛᤡᤛᤖᤠ᤺ᤴ ᤁᤢᤴᤛᤡ᤺ᤴᤒᤥ ᤗᤰᤆᤢ᤺ᤸᤗᤧ ᤗᤣ᤺ᤳᤋᤢᤀᤠᤱ ᤆᤥ᤺ᤴᤍᤧᤀᤠᤱ ᤛᤩᤧᤀᤠᤱ ᤏᤧᤛ᤻ᤛᤧᤒᤠ ᤏᤡᤛᤢ॥

᥈᥉ ᤂᤧᤸᤗᤧ ᤕᤠ᤺ᤴᤍᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤏᤠᤏᤒᤠ ᤜᤠᤱ ᤕᤠᤒᤡᤏᤧᤴ ᤔᤧᤏᤠ᤺ᤴᤍᤢᤖ ᤕᤠ᤺ᤴᤍᤢᤛᤡ॥

᥈᥊ ᤂᤢᤏᤧ᤹ ᤌᤩ᤺ᤱ ᤔᤧᤴᤍᤣᤀᤣ ᤌᤠᤖᤡᤰ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤕᤠᤒᤡᤏᤖᤧ ᤁᤢᤍᤰᤗᤧᤱᤘᤠᤀᤥ ᤀᤡᤛᤪᤠᤀᤡᤗᤡᤜᤠ᤹ ᤔᤢᤰᤛᤠᤶᤒᤠ ᤔᤧᤒᤥ᤺ᤰᤂᤧᤖ ᤔᤧᤒᤣᤖᤥ॥

ᤍᤒᤥᤖᤠ ᤏᤢ ᤒᤠᤖᤠᤁᤧᤸᤗᤧ ᤂᤢᤴᤇᤡ᤹ ᤛᤧᤘᤠᤛᤠᤶᤗᤥ

᥋

ᤂᤧᤸᤗᤧ ᤕᤠ᤺ᤴᤍᤡᤰ ᤍᤒᤥᤖᤠ ᤏᤢ ᤀᤒᤡᤏᤥᤀᤔᤖᤧ ᤁᤢᤛ᤻ᤛᤠ ᤒᤠᤖᤠᤁᤧᤸᤗᤧ ᤁᤴ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤛᤢᤖᤥ-

᥈ “ᤀᤠᤸᤗ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤔᤏᤠᤜᤠ᤹ᤖᤧ

ᤗᤠᤶᤗᤥᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ.

ᤔᤏᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤔᤧᤍᤥ᤺ᤴᤇᤡᤱᤒᤠᤸᤗᤧ ᤆᤥᤃᤢᤸᤗᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥉ “ᤜᤠᤱᤛᤣ. ᤂᤧᤵᤛᤧᤶᤔᤧ᤹ᤀᤥ᥄ ᤕᤢᤰᤛᤠᤒᤠᤛᤣ. ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ᥄

ᤀᤠᤱᤃᤠ᤹ ᤛᤠᤶᤗᤥᤀᤠᤖᤥ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ

ᤛᤧᤘᤠᤛᤠᤶᤗᤥ ᤌᤡᤰ ᤛᤠᤶᤔᤧᤳᤋᤢᤱᤗᤥ॥

᥊ “ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤛᤣᤀᤡᤖᤗᤠᤶ ᤋᤃᤡ ᤁᤧᤎᤠᤛᤡᤱᤅᤧᤸᤗᤧ.

ᤂᤧᤏᤧ᤹ ᤀᤣᤍᤥᤔᤖᤧ ᤁᤢᤗᤠᤈᤣ᤹ᤗᤠᤶ. ᤋᤃᤡ ᤁᤧᤒᤥᤖᤧᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤕᤰᤂᤧᤖᤥ.

ᤋᤠᤱᤛᤠᤱᤒᤧᤸᤗᤧ ᤌᤠᤛᤢᤖᤥ. ᤂᤠ᤹ᤔᤡ᤺ᤳᤋᤡᤸᤗᤧ ᤘᤜᤡᤳ ᤌᤠᤛᤢᤖᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ. ᤀᤥᤖᤥ.

ᤛᤡᤏᤤᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ.

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤁᤡᤔᤧᤸᤗᤧ ᤌᤧᤃᤰᤁᤰᤏᤠ ᤕᤰᤂᤢᤖᤥ॥

᥌ “ᤀᤏᤠᤋᤖᤧ ᤁᤢᤛ᤻ᤛᤠ ᤛᤔᤃᤖᤖᤧ ᤁᤢᤕᤧᤶᤔᤥ. ᤕᤠᤀᤣᤗᤖᤧ ᤁᤢᤕᤧᤶᤔᤥ

ᤗᤠᤶᤍᤡ᤺ᤵᤐᤠᤱᤜᤠ᤹ ᤔᤠᤖᤠᤶᤜᤠ᤹ᤀᤥ ᤗᤠᤱᤔᤧᤱᤄᤣᤃᤧᤴᤗᤥ.

ᤔᤏᤠᤜᤠ᤹ ᤀᤡᤗᤠᤶᤜᤠ᤹ᤀᤥ ᤗᤠᤱᤔᤧᤄᤣᤃᤧᤖᤥ॥

᥍ ᤀᤠᤱᤃᤠ᤹ ᤍᤒᤥᤖᤠ᤺ᤴ ᤔᤧᤶᤒᤥ᤺ᤰᤁᤣ ᤌᤠᤖᤡᤰ.

ᤀᤡᤛᤪᤠᤀᤡᤗ ᤐᤠᤱᤓᤣ᤹ᤒᤠ ᤜᤡᤱᤔᤴ ᤏᤢᤒᤧᤖᤥ.

ᤀᤡᤛᤪᤠᤀᤡᤗᤖᤧ ᤔᤠᤏᤢᤍᤡᤱ ᤁᤢᤶᤔᤠ ᤜᤧᤰᤁᤣ ᤐᤥᤃᤠᤱᤗᤥ॥

᥎ ᤀᤠᤸᤗ ᤂᤧᤱᤜᤠ᤹ᤖᤧ ᤁᤢᤛᤱ ᤔᤠᤱᤜᤠ᤹ ᤔᤧᤛᤣᤃᤢᤛᤡᤸᤗᤧ.

ᤕᤧᤰᤕᤰᤜᤠ᤹ᤀᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤀᤥ ᤋᤧᤴᤎᤱ ᤐᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤗᤡᤒᤥᤱ ᤜᤧᤴᤇᤡᤱ ᤌᤰᤗᤡᤜᤠᤱᤜᤠ᤹ᤖᤧ

ᤂᤥ ᤀᤡᤃᤪ ᤗᤠ᤺ᤰᤁᤠᤱ ᤔᤧᤃᤳᤋᤢᤒᤠ ᤏᤡᤔᤧᤍᤧᤳᤋᤧᤴᤗᤥ॥

᥏ ᤔᤏᤠ ᤗᤢᤶᤜᤠ᤹ᤀᤥᤒᤠ ᤏᤡᤱᤘᤠ᤹ᤗᤠᤶᤒᤠᤒᤠ ᤁᤶᤒᤪᤠᤱᤒᤠᤜᤠ᤹ᤏᤢ

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤠᤴ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤏᤢ ᤘᤠ᤹ᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

᥇᥆ “ᤂᤡᤏᤡ᤹. ᤑᤍᤠᤱᤒᤠ ᤀᤍᤱᤜᤠ᤹ ᤁᤧᤕᤢᤰᤐᤠᤜᤠ᤹ᤖᤧ.

ᤛᤡᤱ ᤕᤢᤰᤏᤠᤍᤧᤴᤏᤥᤒᤠ ᤋᤠᤖᤡᤜᤠ᤹ ᤁᤧᤕᤢᤰᤋᤢᤶᤔᤠᤱ ᤁᤧᤕᤢᤅᤡᤖᤥ.

ᤜᤧᤰᤁᤩᤠᤱ ᤂᤡᤏᤡ᤹. ᤗᤠᤱᤃᤧᤄᤣ᤺ᤰᤐᤠᤀᤠᤱ ᤗᤠᤶᤃᤧᤎᤠᤛᤡᤱᤒᤠᤜᤠ᤹ᤖᤧ.

᥇᥇ ᤁᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤢᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤛᤠᤶᤃᤧᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤂᤧᤶᤍᤧᤳᤗ ᤐᤳᤗᤥ.

ᤂᤧᤵᤔᤥ ᤔᤧᤴᤇᤢᤔᤠᤜᤠ᤹ ᤆᤫᤠ᤺ᤳ ᤑᤠ᤺ᤳᤇᤧ ᤔᤧᤍᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤛᤠᤶᤕᤥᤒᤠ ᤕᤠ᤺ᤶᤒᤰᤜᤠ᤹

ᤀᤡᤛᤪᤠᤀᤡᤗᤀᤥ ᤔᤢᤰᤁᤧᤃᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤒᤠ ᤕᤠ᤺ᤶᤒᤰᤜᤠ᤹

ᤂᤧᤵᤔᤥ ᤂᤧᤱᤜᤠ᤹ᤖᤧ ᤕᤠᤶᤔᤥ ᤔᤧᤀᤡ᤺ᤳᤋᤢᤀᤠᤱ ᤔᤧᤒᤠ᤺ᤳᤋᤢᤖᤥ॥

“ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹

ᤕᤥ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤀᤥ ᤔᤧᤒᤣᤖᤥ॥

᥇᥈ “‘ᤍᤒᤥᤖᤠᤀᤣ. ᤂᤧᤏᤧ᤹ ᤀᤠᤵᤑᤣᤰ ᤛᤥᤖᤧ᤹ᤀᤥ. ᤛᤥᤖᤧ᤹ᤀᤥ

ᤂᤧᤏᤧ᤹ ᤀᤠᤵᤑᤣᤰ ᤛᤥᤖᤧ᤹ᤀᤥ. ᤛᤥᤖᤧ᤹ᤀᤥ᥄

ᤁᤧᤶᤒᤪᤠ᤺ᤴ ᤜᤴᤍᤧ᤹ᤀᤠᤱ ᤂᤧᤏᤧ᤹ ᤛᤠᤶᤗᤥᤖᤧ᤹ᤀᤥ॥

ᤀᤒᤡᤏᤥᤀᤔᤖᤧ ᤁᤢᤛ᤻ᤛᤠ ᤒᤠᤖᤠᤁᤀᤣ. ᤐᤥᤃᤧ᤹ᤀᤥ. ᤐᤥᤃᤧ᤹ᤀᤥ

ᤀᤠᤏᤡ᤹ ᤏᤡᤱᤔᤡᤜᤠ᤹ ᤋᤧᤶᤛᤧ ᤋᤣ᤹ᤖᤧᤛᤧ᤹ᤀᤥ᥄’

᥇᥉ “ᤂᤧᤴ ᤕᤧᤶᤔᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹

ᤋᤢᤶᤔᤩᤠᤱᤜᤠᤱᤜᤠ᤹ᤀᤥ ᤕᤥ ᤔᤧᤕᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤀᤠᤱᤃᤠ᤹ᤀᤥ

ᤔᤢᤰᤁᤧᤃᤢᤒᤠ ᤌᤰᤛᤢᤒᤠᤜᤠ᤹ᤏᤢ ᤔᤧᤍᤩᤧᤖᤥ॥

᥇᥊ ᤁᤢᤓᤠ ᤀᤣᤑᤪᤠᤀᤡᤔᤗᤠᤶ ᤏᤧᤏᤧᤒᤠᤍᤧᤴᤏᤥ ᤔᤧᤕᤧᤖᤥ.

ᤂᤧᤱᤃ ᤌᤡᤰᤗᤧᤱ ᤀᤔᤠᤗᤣᤁᤡᤜᤠ᤹ ᤔᤧᤕᤢᤅᤧᤒᤠᤍᤧᤴ ᤏᤧᤛ᤻ᤛᤧᤖᤥ॥

ᤂᤧᤏᤧ᤹ ᤁᤧᤍᤡᤶᤒᤠᤜᤠ᤹ᤏᤢ ᤛᤥᤖᤡᤰ ᤒᤣᤏᤩᤠᤔᤡᤏᤧᤴᤏᤠᤅ ᤘᤕᤧᤖᤥ.

ᤔᤠᤁᤡᤖᤗᤠᤶ ᤌᤰᤐᤧᤒᤠᤜᤠ᤹ ᤔᤧᤕᤧᤖᤥ.

ᤈᤒᤢᤗᤢᤏᤗᤠᤶ ᤌᤰᤔᤥᤒᤠᤸᤗᤧ ᤁᤢᤍᤰᤁᤠ᤺ᤳ ᤁᤧᤒᤱᤒᤠ ᤔᤏᤠᤜᤠ᤹ ᤔᤧᤕᤧᤖᤥ॥

᥇᥋ ᤀᤡᤛ᤻ᤛᤠᤂᤠᤖᤖᤧ ᤁᤢᤗᤠᤶᤗᤥᤒᤠᤜᤠ᤹ ᤍᤒᤥᤖᤠ᤺ᤴᤏᤢ ᤔᤧᤕᤧᤖᤥ.

ᤀᤥᤖᤥ. ᤀᤡᤛ᤻ᤛᤠᤂᤠᤖᤧᤴ ᤒᤠᤖᤠᤰᤁᤧᤴᤏᤢ ᤘᤕᤧᤖᤥ॥

ᤂᤧᤱᤜᤠ᤹ ᤂᤧᤸᤗᤧ ᤁᤢᤀᤣᤃᤠᤱ ᤕᤥ ᤏᤧᤏᤧᤒᤠᤍᤧᤴᤏᤥ ᤔᤧᤗᤥ᤺ᤰᤋᤧ ᤔᤧᤕᤧᤖᤥ॥

ᤖᤢᤒᤣᤏᤖᤧ ᤌᤠ᤺ᤰᤁᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤢᤶᤜᤠ᤹ᤀᤥ

ᤐᤣ᤺ᤰᤔᤠ ᤀᤡ ᤔᤧᤶᤒᤣ᤺ᤰᤔᤠᤀᤡ ᤁᤧᤗ᤹ᤒᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤐᤡᤷᤒᤣ᤺ᤶᤒᤥ ᤔᤧᤎᤩᤧᤖᤥ॥

᥇᥌ ᤂᤧᤱᤜᤠ᤹ ᤌᤣᤀᤠᤱ ᤔᤧᤸᤗᤢᤰᤜᤠ᤹ ᤋᤡᤶᤔᤠᤛᤡᤖᤧ ᤗᤠᤃᤡ

ᤛᤠ᤺ᤱᤃᤠᤜᤡᤶᤔᤥ ᤔᤧᤕᤢᤅᤧ ᤔᤧᤗᤠᤖᤧᤒᤠᤒᤣ᥅

ᤌᤣ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤔᤧᤸᤗᤢᤰᤜᤠ᤹ ᤑᤡ᤺ᤰ ᤔᤧᤔᤧᤳᤋᤢᤛᤡᤒᤠ ᤀᤡᤰᤗᤠ᤺ᤴ ᤂᤧᤶᤔᤠᤖᤧ ᤗᤠᤃᤡᤒᤡ᥅

ᤏᤠ᤹ᤖᤠᤱᤗᤥ. ᤖᤢᤒᤣᤏᤖᤧ ᤁᤢᤎᤠ᤺ᤰᤜᤠ᤹ ᤔᤧᤛᤧᤖᤧᤖᤥ.

ᤀᤠᤳᤋᤡ ᤗᤧᤵᤔᤠᤱ ᤐᤣ᤺ᤰᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡ᤺ᤴᤎᤥ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥍ ᤃᤡᤗᤠᤍᤧᤴ ᤕᤷᤍᤏ ᤏᤠᤎᤠ᤺ᤶᤒᤡᤀᤣ ᤕᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤘᤠᤗᤠᤎᤠᤜᤠ᤹ᤖᤧ ᤁᤢᤕᤠᤀᤥ

ᤍᤠᤏᤖᤧ ᤌᤣᤀᤠᤱ ᤜᤠᤱᤄᤢᤀᤠᤱ ᤕᤢᤅᤧᤒᤠᤒᤣ᥅

ᤀᤠᤛᤣᤖᤧᤴ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤀᤣ ᤕᤢᤅᤧᤖᤥ.

ᤂᤢᤏᤧ᤹ᤃ ᤁᤢᤘᤠᤗᤠᤎᤠ ᤕᤧᤶᤔᤠᤍᤧᤴᤏᤥᤀᤣ ᤕᤢᤅᤧᤗᤠᤖᤧᤖᤥ॥

᥇᥎ ᤈᤒᤢᤗᤢᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤧᤴᤏᤣ ᤁᤧᤛᤠᤰᤐᤥ ᤔᤧᤎᤠᤛᤢᤖᤥ.

ᤏᤵᤋᤠᤗᤡ᤺ᤸᤗᤧᤀᤠᤱ ᤋᤧᤴᤎᤱ ᤆᤥ᤺ᤰᤔᤠᤍᤧᤴᤏᤥ ᤜᤧᤰᤁᤣᤀᤣ ᤆᤥᤃᤢᤖᤥ॥

᥇᥏ “ᤜᤠᤱᤜᤠ᤹ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤌᤱ ᤔᤧᤈᤥᤃᤢᤖᤥ.

ᤁᤏᤠᤏᤒᤠ ᤜᤠᤱᤜᤠ᤹ᤖᤧ ᤔᤃᤡᤍ᤻ᤍᤥᤒᤠ ᤘᤜ᤺ᤱᤜᤠ᤹ᤖᤧ

ᤁᤢᤕᤠᤀᤥᤒᤠ ᤋᤠᤏᤠᤁᤀᤥ ᤋᤧᤴᤎᤱ ᤔᤧᤈᤥᤃᤢᤖᤥ॥

ᤁᤖ ᤂᤧᤱᤜᤠ᤹ᤖᤧ ᤁᤢᤓᤠ ᤕᤢᤵᤐᤠ. ᤁᤢᤓᤠ ᤔᤧᤏᤠᤵᤋᤢᤛᤡᤒᤠ

ᤆᤡᤃᤰᤘᤠᤜᤠ᤹ ᤌᤧᤔᤠᤀᤠᤱ ᤔᤧᤴᤍᤣ᤹ᤖᤢᤴᤗᤥ॥

᥈᥆ ᤂᤣ᤺ᤶᤛᤡᤰᤐᤠᤜᤠ᤹ᤖᤧᤀᤠᤱ ᤋᤠᤱᤛᤠᤱᤒᤥᤗᤠᤶ ᤌᤱ ᤔᤧᤈᤥᤃᤢᤖᤥ.

ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤀᤡᤔᤠᤍᤧᤴᤏᤥᤗᤠᤶ

ᤂᤣᤛᤣᤒᤠᤜᤠ᤹ ᤛᤡᤛᤖᤠ᤺ᤴᤏᤢ ᤔᤧᤎᤰᤋᤧᤖᤥ॥

᥈᥇ ᤁᤡᤛᤥᤏ ᤀᤢᤴᤇᤣ᤺ᤴᤇᤔᤠ ᤋᤃᤡᤒᤠ ᤘᤜ᤺ᤱ.

ᤁᤡᤛᤥᤏ ᤘᤜ᤺ᤱᤅᤡᤸᤗᤧ ᤂᤧᤱᤜᤠ᤹ ᤐᤰᤂᤢᤍᤣ᤹ᤖᤢᤛᤡᤖᤥ.

ᤀᤠᤱᤃᤠ᤹ ᤔᤧᤳᤇᤡᤱᤅᤠ. ᤂᤧᤏᤧ᤹ ᤔᤧᤱᤃᤡᤀᤣ ᤗᤠᤱᤄᤣᤃᤧᤀᤥ॥

᥈᥈ ᤂᤧᤒᤩᤠᤱ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤋᤥ᤹ᤓᤧ᤺ᤳᤜᤠ᤹ ᤔᤧᤎᤠᤵᤛᤢᤖᤥ.

ᤂᤧᤵᤔᤥᤒᤠ ᤀᤴᤜᤠ᤹ ᤐᤈᤠᤳ ᤔᤧᤈᤠᤳᤋᤧᤖ ᤔᤧᤗᤥ᤺ᤰᤋᤧᤖᤥ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

‘ᤔᤣᤖᤥᤈᤧᤴ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤧ᤹ᤀᤥ

ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤁᤢᤈᤠᤓᤧᤴᤗ ᤔᤠᤱᤍᤣᤛᤧᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤆᤒᤧ᤺ᤳᤇᤡᤰᤁᤠᤱ ᤔᤧᤶᤓᤠ᤹ᤖᤢᤴᤗᤥ.

ᤁᤧᤎᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤓᤠ᤹ ᤔᤧᤶᤒᤡᤖᤢᤴᤗᤥ॥’

᥈᥊ “ᤁᤣᤏᤡ ᤜᤣᤒᤣᤖᤖᤧ ᤔᤧᤸᤗᤡᤱᤃᤧᤴ ᤁᤢᤔᤣ᤺ᤳ ᤕᤠᤀᤣᤗᤧᤴ

ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ᤏᤢ᤺ᤸᤗᤧ ᤔᤢ᤹ᤀᤡᤛᤠᤔᤠ ᤐᤥ᤺ᤱᤗᤖᤥ॥

ᤛᤠ᤺ᤱᤃᤠᤜᤡᤶᤔᤥ ᤁᤧᤕᤢᤱᤔᤠ ᤔᤧᤴᤇᤢᤔᤠᤜᤠ᤹ᤀᤥ

ᤁᤧᤖᤧᤰᤏᤢ᤺ᤸᤗᤧ ᤆᤠ᤹ᤖᤡᤰ ᤔᤢ᤹ᤀᤡᤛᤠᤔᤠ ᤐᤥ᤺ᤱᤗᤖᤥ॥

᥈᥋ ᤛᤡᤛᤖᤠ᤺ᤸᤗᤧ ᤆᤫᤠ᤺ᤳ ᤏᤠ᤺ᤰᤋᤢᤖᤥ.

ᤁᤖ ᤂᤢᤏᤧ᤹ ᤂᤧᤴ ᤐᤡᤳᤏᤢ ᤐᤡᤖᤢᤖᤥ.

ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤗᤠᤃᤡ ᤔᤧᤕᤠᤖᤢᤒᤠ ᤂᤥᤷᤕᤠᤀᤥ

ᤂᤢᤏᤧ᤹ ᤂᤧᤴ ᤏᤢᤍᤠᤰᤘᤠ ᤐᤡᤖᤢᤖᤥ॥

᥈᥌ ᤂᤢᤏᤧ᤹ ᤁᤢᤜᤢᤰᤁᤡᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤰᤆᤢᤀᤥ ᤛᤴᤇᤢᤖᤥ.

ᤂᤢᤏᤧ᤹ ᤁᤢᤈᤢᤰᤘᤠ ᤜᤢᤰᤁᤥ ᤔᤷᤕᤠ᤺ᤴ ᤐᤰᤂᤢᤖᤥ॥

ᤂᤢᤏᤧ᤹ ᤛᤡᤛᤖᤠ᤺ᤴ ᤔᤷᤕᤠ᤺ᤸᤗᤧ ᤜᤡᤵᤋᤢᤖᤥ.

ᤂᤢᤏᤧ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤠᤴ ᤕ᤺ᤵᤛᤢᤖᤥ.

ᤂᤢᤏᤧ᤹ ᤂᤧᤸᤗᤧ ᤁᤢᤴᤛᤡ᤺ᤶᤒᤧᤴ ᤗᤰᤋᤢᤖᤥ

ᤜᤧᤰᤁᤩᤠᤱ ᤕᤧᤳᤆᤪᤡᤱᤔᤠ ᤆᤥᤃᤢᤖᤥ॥

᥈᥍ ᤁᤢᤗᤠᤱᤜᤠ᤹ᤖᤧ ᤔᤧᤍᤰᤋᤢᤴᤏᤠᤱ ᤛᤡᤛᤖᤠ᤺ᤴ ᤆᤥ᤺ᤴᤍᤧᤖᤥ.

ᤂᤧᤴ ᤐᤣᤷᤈᤢᤛᤠ ᤆᤥ᤺ᤴᤍᤧᤀᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤱᤈᤰᤐᤥ ᤏᤧᤛ᤻ᤛᤧᤃᤖᤧᤖᤥ.

ᤁᤢᤗᤠᤱᤜᤠ᤹ᤖᤧ ᤔᤧᤍᤰᤋᤢᤴᤏᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤱᤈᤰᤐᤥ ᤛᤠᤶᤒᤥᤴ ᤐᤳᤇᤧᤖᤥ॥

ᤂᤧᤴ ᤛᤠᤶᤒᤥᤴ ᤆᤢᤰᤋᤧᤒᤠᤍᤧᤴᤏᤥ ᤆᤥ᤺ᤴᤍᤧᤀᤠᤱ ᤛᤩᤧᤖᤥ॥

᥈᥎ “ᤛᤡᤛᤖᤠ᤺ᤸᤗᤧ ᤁᤢᤶᤔᤠᤖᤧ ᤜᤱᤜᤱᤍᤠᤱᤒᤠ ᤐᤣᤎᤠ᤺ᤵᤐᤥᤗᤠᤶ

ᤌᤥ᤺ᤵᤛᤢᤀᤠᤱ ᤀᤥᤔᤧᤳᤋᤢ. ᤐᤣᤎᤠ᤺ᤵᤐᤥᤗᤠᤶ ᤌᤥ᤺ᤵᤛᤢᤖᤥ

ᤜᤧᤰᤁᤩᤠᤱ ᤑᤡ᤺ᤰᤋᤧᤀᤠᤱ ᤀᤰᤂᤣ ᤗ᤹ᤖᤧᤖᤥ.

‘ᤂᤧᤸᤗᤧ ᤁᤢᤀᤴᤗᤠᤎᤠ᤺ᤴ ᤁᤧᤵᤔᤠ ᤌᤣᤀᤠᤱ ᤁᤶᤔᤩᤠᤰ ᤛᤢᤛᤧᤒᤠᤒᤣ᥅

ᤂᤧᤸᤗᤧ ᤁᤢᤀᤴᤗᤠᤎᤠᤜᤠ᤹ ᤂᤴᤍᤪᤱ ᤂᤴᤍᤪᤱ ᤗ᤹ᤔᤠ ᤀᤡᤰᤗᤠ᤺ᤴ

ᤜᤧᤴᤏᤠᤱ ᤁᤶᤓᤩᤠᤖᤡᤰ ᤐᤛᤢᤛᤢᤒᤠᤒᤣ᥅’

᥈᥏ “ᤂᤧᤸᤗᤧ ᤁᤢᤔᤧᤴᤇᤢᤔᤠᤜᤠ᤹ ᤗᤢᤶᤔᤥᤔᤠ ᤁᤧᤖᤧᤰᤏᤢ᤺ᤸᤗᤧ

ᤛᤡᤰᤁᤢᤶᤛᤠᤔᤧᤸᤗᤧ ᤀᤰᤋᤱᤒᤠ ᤏᤥᤃᤵ ᤐᤡᤖᤢᤖᤥ.

ᤛᤧᤰᤂᤠᤀᤣ ᤂᤢᤏᤧ᤹ ᤀᤠᤵᤑᤣᤰᤁᤠᤱ ᤀᤰᤂᤣ ᤐᤠ᤺ᤳᤋᤢᤖᤥ.

᥉᥆ ‘ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤔᤧᤃᤥ᤺ᤳᤋᤢᤖ ᤔᤧᤕᤠᤰᤐᤡᤗᤠ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤓ᤺ᤰᤂᤢᤖ ᤔᤧᤕᤠᤰᤐᤡᤗᤠ.

ᤁᤧᤖᤧᤰ ᤕᤧᤶᤒᤡᤳᤇᤠ ᤌᤰᤔᤠ ᤔᤧᤴᤇ᤻ᤕᤠ ᤌᤡᤰ.

ᤐᤥᤱᤔᤠ ᤛᤢᤰ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤏᤧᤳᤇᤡ.

ᤛᤡᤛᤖᤠ᤺ᤸᤗᤧ ᤁᤢᤗᤠᤃᤡ ᤆᤠ᤺ᤶᤔᤏᤠᤒᤠ ᤆᤠᤱᤜᤠ᤹.

ᤁᤢᤓᤢᤱ ᤗᤰᤔᤏᤠᤒᤠ ᤆᤠ᤺ᤶᤔᤏᤠᤒᤠ ᤆᤠᤱᤜᤠ᤹.

ᤁᤢᤓᤢᤱ ᤀᤡᤛᤣ᤺ᤱ ᤗᤰᤔᤏᤠᤒᤠ ᤋᤣ᤺ᤵᤑᤢᤱᤜᤠ᤹.

ᤀᤠᤱᤃᤠ᤹ ᤀᤠᤛᤡᤳᤗᤠᤀᤥ ᤘᤠ᤺ᤵᤔᤠᤖᤧ ᤗᤠᤃᤡ

ᤁᤴᤜᤠ᤹ ᤁᤧᤖᤧᤰ ᤏᤠᤵᤔᤏᤠᤛᤡᤒᤠ ᤆᤡᤃᤰᤘᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥’

᥉᥇ “ᤕᤜᤘᤣ ᤍᤠᤱᤒᤠᤀᤣ. ᤁᤶᤓᤗ᤹ᤖᤡᤰᤁᤣ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ ᤔᤧᤔᤧᤰᤗᤖᤥ.

ᤁᤖ ᤂᤧᤏᤧ᤹ ᤔᤡ᤺ᤶᤈᤡ ᤁᤧᤔᤧᤵᤐᤠᤜᤠ᤹ ᤁᤧᤖᤧᤰ

ᤏᤠᤶᤗᤠ᤺ᤱᤔᤥ ᤏᤠᤶ ᤁᤧᤃᤧᤵᤐᤠ ᤏᤠᤶ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗᤖᤥ॥”

ᤂᤧᤒᤩᤠᤱ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤗᤠᤈᤣ᤹ᤀᤥ ᤛᤏᤠᤖᤢᤱ ᤐᤥ᤺ᤰᤂᤧᤖᤥ॥

ᤃᤡᤍᤥᤏᤧᤴ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤐᤥ᤺ᤱ

᥌

ᤕᤠᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤋᤱᤒᤣ ᤏᤢᤛᤡ ᤌᤠᤖᤡᤰ ᤌᤠᤛᤢᤛᤡ॥

᥈ ᤔᤡᤍᤩᤠᤏᤡᤜᤠ᤹ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤔᤧᤈᤥᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ. ᤑᤢᤰᤁᤥᤜᤠ᤹ᤀᤥ ᤏᤢ ᤛᤧ᤺ᤵᤛᤡᤱᤔᤠᤍᤧᤴᤜᤠ᤹ᤀᤥ ᤐᤣ᤺ᤰᤔᤠᤀᤠᤱ ᤕᤢᤱᤔᤠ ᤐᤥ᤺ᤰᤂᤧ॥

᥉ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤢᤈᤠ ᤔᤧᤜᤣ᤹ᤖᤢ ᤔᤧᤗᤣ᤺ᤳᤋᤢᤸᤗᤧ ᤔᤡᤍᤩᤠᤏᤡᤜᤠ᤹ ᤏᤢ ᤀᤔᤠᤗᤣᤁᤡᤜᤠ᤹ ᤜᤧᤰᤁᤩᤠᤱ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤓᤧᤖᤧ॥

᥊ ᤂᤧᤱᤜᤠ᤹ᤖᤧ ᤗᤠᤈᤣ᤹ᤀᤥ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤈᤥᤃᤢᤀᤠᤱ ᤔᤧᤕᤢᤱᤛᤡᤱ ᤜᤧᤰᤁᤩᤠᤱ ᤃᤠᤈᤠ ᤁᤢᤕᤠ ᤌᤠᤖᤡᤰᤐᤠ ᤁᤢᤈᤠ ᤀᤡᤰᤋᤠᤵᤜᤠ᤹ ᤔᤧᤜᤥ᤺ᤵᤋᤢ ᤔᤧᤍᤣᤛᤢ. ᤁᤶᤔᤩᤠᤰᤗᤰ ᤔᤧ᤺ᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤔᤧᤸᤗᤢᤰ. ᤐᤡᤳ ᤏᤢ ᤀᤍᤱ ᤘᤣ᤹ ᤁᤢᤜᤡᤱᤘᤧᤳ ᤌᤧᤔᤠᤀᤠᤱ ᤔᤧᤸᤗᤧᤖᤢᤛᤡᤴ॥

᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤵᤔᤠ ᤐᤡᤳ ᤗᤢᤵᤜᤠ᤹ ᤏᤢ ᤛᤠ᤺ᤱᤃᤠᤜᤡᤶ ᤁᤢᤄᤠᤵᤔᤠᤜᤠ᤹ ᤔᤧᤍᤠᤖᤢᤀᤠᤱ ᤏᤡ᤺ᤱᤄᤢᤰᤘᤠ᤺ᤸᤗᤧ ᤁᤢᤒᤴᤈᤩᤠᤱᤔᤠ ᤁᤢᤀᤡᤛᤡ᤺ᤰ ᤔᤧᤍᤩᤧ॥ ᤔᤏᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤢᤔᤣᤜᤠ᤹ ᤏᤡ᤺ᤵᤔᤧᤴᤍᤧᤳ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤗᤠᤈᤣ᤺ᤴ ᤘᤖᤧᤱᤗᤧᤱ ᤔᤧᤱᤔᤠᤖᤧ ᤗᤠᤃᤡ ᤔᤧᤓᤳᤋᤢ॥

᥌ ᤁᤶᤓᤗ᤹ᤖᤡᤰᤁᤣ ᤔᤡᤍᤩᤠᤏᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤕᤠᤱᤃᤧᤛᤠ᤹ᤒᤠ ᤔᤧᤈᤥᤃᤢᤛᤡ. ᤜᤧᤰᤁᤩᤠᤱ ᤁᤢᤓᤠ᤹ᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ॥

᥍ ᤔᤡᤍᤩᤠᤏᤡᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢᤸᤗᤧ.

᥎ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤐᤠᤱᤄᤢ ᤋᤠᤛᤢ. ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤔᤡᤛᤪᤒᤠ ᤕᤥ᤺ᤰ ᤗᤠᤈᤣ᤹ᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ॥

᥏ ᤔᤡᤛᤪᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤏᤢ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤐᤡᤏᤡᤱ॥ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤢᤱᤍᤧᤛᤢᤱᤛᤡᤱ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤂᤡᤏᤡ᤹ ᤐᤡᤏᤡᤱ॥

᥇᥆ ᤀᤠᤱᤃᤠ᤹ ᤔᤧᤳᤏᤡᤱ. ‘ᤀᤠᤱᤃᤠ᤹ ᤕᤜᤘᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤂᤡᤏᤡ᤹ ᤁᤧᤕᤢᤅᤡᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤒᤠ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹॥’ ᤁᤖ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤡᤏᤡ᤹ ᤔᤧᤱᤄᤧᤶᤔᤣ ᤁᤧᤘᤕᤡ᤹॥”

᥇᥇ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤕᤧᤀᤠᤱ ᤀᤒᤡᤀᤣᤈᤣᤖᤡ ᤕᤥᤀᤠᤛᤖᤧ ᤀᤥᤐᤪᤠ ᤔᤧᤵᤔᤏᤠᤒᤠ ᤁᤢᤗᤠᤈᤣ᤹ᤀᤥᤒᤠ ᤕᤜᤡᤒᤠ ᤛᤡᤱᤒᤢᤱ ᤛᤡᤃᤠᤱ ᤕᤢᤱᤛᤡᤱ॥ ᤕᤥᤀᤠᤛᤖᤧ ᤁᤢᤛ᤻ᤛᤠ ᤃᤡᤍᤥᤏᤧᤴ ᤆᤠᤜᤡ᤺ᤴ ᤔᤡᤍᤩᤠᤏᤡᤜᤠ᤹ᤗᤠᤶ ᤆᤡᤱᤛᤡᤱᤔᤠᤖᤧ ᤗᤠᤃᤡ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤔᤠᤛᤡ ᤜᤡᤵᤏᤢ ᤕᤠᤃᤧ॥

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤃᤡᤍᤥᤏᤖᤥ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤔᤢᤰᤁᤧᤃᤢᤒᤠ ᤌᤰᤛᤢᤒᤠᤏᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ᤏᤢ ᤘᤠ᤹ᤖᤥ॥”

᥇᥉ ᤃᤡᤍᤥᤏᤖᤧ ᤂᤧᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤵᤛᤧ᤹ᤀᤥ. ᤕᤜᤘᤣ ᤍᤠᤱᤒᤧᤴ ᤛᤧᤰᤂᤠᤀᤣ ᤀᤠᤏᤡᤃᤧᤏᤢ ᤘᤠ᤹ᤏᤣᤓᤃᤪ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤏᤡᤃᤣ ᤌᤣᤀᤠᤱ ᤋᤢᤔᤢᤶᤒᤧᤒᤣ᥅ ᤂᤧᤴ ᤁᤧᤖᤧᤰ ᤏᤡᤱᤘᤠ᤹ ᤁᤧᤔᤠᤒᤠ ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹ ᤌᤧᤔᤠ ᤐᤥ᤺ᤰᤂᤧᤒᤣ. ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤗᤠᤶ ᤂᤧᤴ ᤂᤧᤶᤛᤢᤶᤒᤧᤀᤠᤱ ᤘᤠ᤹. ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤘᤕᤧ. ‘ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶ ᤀᤠᤏᤡ᤹ ᤀᤠᤗ᤺ᤳᤋᤧ ᤀᤠᤓᤧᤳᤋᤧᤒᤠ ᤔᤧ᤺ᤶᤒᤡ᥅’ ᤁᤖ ᤀᤠᤸᤗᤃ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤏᤠ᤹ᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤀᤠᤏᤡ᤹ ᤜᤢᤰᤀᤠᤛᤢᤵᤋᤧ ᤀᤠᤍᤣᤛᤧᤀᤠᤱ ᤘᤠ᤹॥”

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤜᤡᤛᤡᤱᤅᤠᤱ ᤔᤧᤳᤋᤢ. “ᤐᤣᤃᤧ᤹. ᤀᤡᤛᤪᤠᤀᤡᤗᤡᤜᤠ᤹ ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤂᤧᤏᤧ᤹ᤀᤥ ᤁᤧᤕᤠᤰᤐᤠ ᤁᤴ ᤔᤢᤰᤛᤠᤶᤔᤡᤴ ᤀᤥᤃᤵ ᤆᤥᤃᤧ᤹॥ ᤂᤧᤏᤧ᤹ ᤁᤧᤒᤠᤱᤒᤧᤴ ᤀᤠᤱᤃᤠ᤹ᤀᤣᤖᤥ॥”

᥇᥋ ᤃᤡᤍᤥᤏᤖᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤵᤛᤧ᤹ᤀᤥ. ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤛᤧ᤺ᤵᤔᤠ ᤛᤢᤰᤋᤢᤱᤛᤡᤱᤒᤣ᥅ ᤀᤠᤱᤃᤠ᤹ ᤀᤠᤎᤠ᤺ᤰᤜᤠ᤹ ᤀᤥᤔᤧᤳᤋᤧᤛᤧ᤹ ᤂᤧᤴ ᤔᤏᤛ᤻ᤛᤣᤀᤥ ᤁᤧᤖᤧᤰᤏᤢ᤺ᤸᤗᤧ ᤔᤧᤴᤎᤢᤶᤔᤏᤠᤒᤠ ᤆᤥᤰ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤛᤕᤱᤅᤥ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤐᤠ ᤘᤠ᤹ᤀᤠ॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤏᤥᤃᤵ ᤐᤡᤖᤢ. “ᤁᤖ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤖᤧᤰ ᤔᤡᤍᤩᤠᤏᤡᤜᤠ᤹ ᤗᤳᤇᤠ ᤔᤏᤠ ᤁᤢᤀᤡᤛᤡ᤺ᤰ ᤆᤡᤎᤰ ᤆᤡᤎᤰ ᤁᤧᤎᤃᤢᤛᤡ᤹॥”

᥇᥍ ᤃᤡᤍᤥᤏᤖᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤏᤣᤓᤃᤪ. ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤧᤴ ᤕᤜᤘᤣ ᤍᤠᤱᤒᤠᤏᤧ ᤁᤧᤗ᤹ᤒᤠ ᤔᤡᤰᤛᤣ᤺ᤴ ᤐᤡᤖᤠᤱᤅᤧ᤹॥

᥇᥎ ᤐᤣᤗᤡ ᤑᤠᤰᤏᤧ. ᤀᤠᤱᤃᤠ᤹ ᤀᤠᤜᤢᤰᤘᤠ᤺ᤴ ᤋᤠᤖᤢᤱᤅᤠᤱ ᤂᤧᤏᤧ᤹ ᤁᤧᤍᤃᤡ ᤔᤧᤴᤍᤥ᤺ᤴ ᤔᤧᤴᤏᤧᤀᤣ ᤌᤠᤖᤡᤰ ᤂᤧᤏᤧ᤹ ᤁᤵᤔᤥᤗᤠᤶ ᤔᤧᤒᤣᤃᤧᤴᤏᤧ᤹ᤀᤥ॥”

ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤧᤴᤍᤠᤏᤧᤴᤗ ᤌᤠᤖᤡᤰ ᤀᤠᤱᤃᤠ᤹ ᤀᤠᤶᤓᤠ ᤁᤵᤔᤥ ᤜᤠᤱᤏᤧ॥”

᥇᥏ ᤂᤧᤒᤩᤠᤱ ᤃᤡᤍᤥᤏᤧᤴ ᤜᤡᤶᤔᤥ ᤐᤣᤀᤠᤱ ᤔᤧ᤺ᤴᤍᤛᤠ᤺ᤳ ᤛᤠ ᤌᤥ᤺ᤰᤋᤢ. ᤜᤧᤰᤁᤩᤠᤱ ᤀᤣᤑᤠᤎᤡᤰa ᤑᤣ᤹ᤖᤢᤶ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤗᤧ᤺ᤱᤛᤢ॥ ᤂᤢᤏᤧ᤹ ᤛᤠ᤺ᤴ ᤆᤠᤜᤡ᤺ᤴ ᤗᤳᤇᤠ ᤏᤠ᤹ᤀᤡᤒᤔᤠᤀᤥ ᤕᤠᤰᤋᤢ ᤜᤧᤰᤁᤩᤠᤱ ᤁᤢᤘᤠ᤺ᤴ ᤆᤠᤜᤡ᤺ᤴ ᤗᤳᤇᤠ ᤂᤥᤷᤕᤠᤀᤥ ᤁᤣ᤺ᤳᤋᤢᤀᤠᤱ ᤕᤜᤡᤒᤠ ᤛᤡᤱᤒᤢᤱ ᤛᤡᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤁᤢᤍᤃᤡ ᤋᤠᤖᤢᤀᤠᤱ ᤋᤥ᤺ᤴᤍᤢ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤴ ᤛᤠ᤺ᤴ ᤏᤢ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱᤅᤡᤴ ᤁᤴ ᤗᤢᤱᤈᤱᤅᤥ ᤕᤢᤰᤂᤧ᤹. ᤜᤧᤰᤁᤩᤠᤱ ᤁᤢᤘᤠ᤺ᤴ ᤆᤠᤜᤡ᤺ᤴ ᤜᤢᤰᤂᤧᤍᤣᤛᤧ᤹॥” ᤂᤧᤒᤩᤠᤱ ᤃᤡᤍᤥᤏᤖᤧ ᤜᤧᤰᤁᤣᤀᤣ ᤆᤥᤃᤢ॥

᥈᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤜᤢᤰᤁᤥ ᤁᤳᤋᤢᤒᤠ ᤋᤰᤁᤠ᤺ᤳᤋᤡᤴ ᤛᤴᤇᤢᤀᤠᤱ ᤁᤢᤛᤶᤔᤡᤸᤗᤧ ᤂᤧᤴ ᤛᤠ᤺ᤴ ᤏᤢ ᤂᤖᤧ᤺ᤱᤅᤡᤴ ᤛᤢᤛᤢ॥ ᤂᤧᤒᤩᤠᤱ ᤗᤢᤱᤈᤱᤅᤥᤗᤠᤶ ᤔᤡ ᤋᤡᤖᤧᤀᤠᤱ ᤂᤧᤴ ᤛᤠ᤺ᤴ ᤏᤢ ᤂᤖᤧ᤺ᤱᤅᤡᤴ ᤌᤩ᤺ᤱ ᤔᤡᤎᤡᤰᤂᤢᤍᤣᤛᤢ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤔᤕᤧᤒᤣ॥

᥈᥈ ᤂᤧᤒᤩᤠᤱ ᤃᤡᤍᤥᤏᤖᤧ ᤂᤧᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠ ᤀᤡᤱᤒᤠᤖᤧᤳᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤐᤠ᤺ᤳᤋᤢ. “ᤀᤠᤶᤒᤡ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤣ᥄ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤏᤠᤍᤢᤶᤍᤢᤶᤒᤠ ᤏᤡᤛᤢᤱ᥄”

᥈᥉ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤛᤏᤠᤖᤢᤱ᥄ ᤔᤧᤃᤡᤛᤧᤴᤏᤧ᤹. ᤂᤧᤏᤧ᤹ ᤁᤧᤴᤇᤡᤏᤧᤴ॥”

᥈᥊ ᤃᤡᤍᤥᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤂᤧᤵᤔᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤱ ᤕᤜᤘᤣ ᤍᤠᤱᤒᤧᤴ ᤛᤏᤠᤖᤢᤱᤍᤠᤱᤒᤠ ᤕᤢᤰᤂᤢ॥ ᤂᤧᤴ ᤀᤠᤀᤡᤴ ᤌᤠᤖᤡᤰᤁᤠᤱ ᤀᤒᤡᤀᤣᤈᤣᤖᤡᤖᤧ ᤁᤢᤗᤠᤈᤣ᤹ ᤀᤥᤐᤪᤠᤀᤥ ᤏᤧᤖᤥ॥

᥈᥋ ᤀᤠᤶᤓᤠ ᤂᤧᤴ ᤛᤧᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤃᤡᤍᤥᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤎᤰᤛᤠ ᤗᤢᤵᤐᤥᤗᤠᤶ ᤋᤱᤒᤣ ᤏᤢᤛᤡ ᤁᤧᤃᤧᤵᤐᤠ ᤏᤡᤛᤡᤃᤣ᤺ᤰᤐᤠ ᤛᤧᤃᤶᤒᤠ ᤐᤡᤳ ᤌᤡᤰ ᤋᤠᤖᤧ᤹. ᤁᤧᤶᤒᤠᤖᤧ ᤁᤢᤒᤠᤗ ᤔᤠᤱᤅᤡᤸᤗᤧ ᤁᤢᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤴᤇᤧᤍᤣᤛᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠ᤺ᤴ ᤛᤥ᤺ᤴᤍᤧ᤹॥

᥈᥌ ᤂᤧᤒᤩᤠᤱ ᤜᤠᤒᤠ ᤂᤧᤴ ᤆᤴᤈᤶᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤁᤢᤀᤡ᤺ᤳ ᤁᤧᤍᤠᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤏᤡᤛᤡᤃᤣ᤺ᤰᤐᤠ ᤛᤧᤃᤶᤒᤠ ᤐᤡᤳᤋᤧᤴ ᤕᤠᤱᤛᤡᤱᤅᤧ᤹ᤀᤠᤱ ᤂᤧᤏᤧ᤹ ᤁᤧᤛᤥ᤺ᤴᤍᤢᤒᤠ ᤀᤛᤣᤖᤠ ᤏᤠᤘᤠᤀᤡᤳᤗᤠ ᤛᤡᤱᤅᤡᤸᤗᤧ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤧ᤹॥”

᥈᥍ ᤂᤧᤒᤩᤠᤱ ᤃᤡᤍᤥᤏᤖᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ᤀᤥᤒᤠ ᤌᤡᤒᤥᤱ ᤔᤏᤠᤜᤠ᤹ ᤕᤠᤱᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢ॥ ᤁᤖ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤜᤡᤶᤛᤕᤱ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤏᤢ ᤁᤡᤛᤧ. ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤴ ᤕᤠ᤺ᤶᤒᤰᤁᤡᤴ ᤗᤧᤴᤍᤡᤰ ᤔᤧ᤺ᤴ ᤁᤖ ᤛᤧᤴᤍᤡᤰ ᤆᤥᤃᤢ॥

᥈᥎ ᤀᤠᤸᤗ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤋᤠᤏᤠᤶ ᤔᤧᤒᤥᤃᤧᤸᤗᤧ ᤂᤧᤱᤜᤠ᤹ᤖᤧ ᤒᤠᤗ ᤔᤠᤱᤅᤡᤸᤗᤧ ᤁᤢᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤧᤕᤛ᤻ᤛᤢᤀᤠᤱ ᤏᤧᤛ᤻ᤛᤧᤒᤠ ᤏᤢ ᤂᤧᤸᤗᤧ ᤁᤢᤒᤣᤛᤠᤱ ᤁᤧᤕᤢᤱᤒᤠ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠ᤺ᤴ ᤔᤧᤛᤥ᤺ᤴᤍᤢᤀᤠᤱ ᤏᤧᤛ᤻ᤛᤧᤒᤠ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤧᤴ ᤏᤡᤛᤡᤃᤣ᤺ᤰᤐᤠ ᤛᤧᤃᤶᤒᤠ ᤐᤡᤳᤋᤧᤴ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤒᤠ ᤔᤧᤏᤡᤛᤢ॥

᥈᥏ ᤂᤧᤱᤜᤠ᤹ ᤌᤡᤰᤏᤢ ᤘᤣ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤔᤧᤍᤥ᤺ᤛᤡᤱ. “ᤁᤴ ᤜᤠ᤺ᤳᤗᤧ ᤆᤥᤃᤢᤒᤠᤒᤣ᥅” ᤂᤧᤱᤜᤠ᤹ᤖᤧ ᤏᤢᤖᤡᤰᤁᤠᤱ ᤕᤥ᤺ᤰᤔᤧᤎᤰᤋᤢᤛᤡᤀᤠᤱ ᤀᤣᤃᤠᤱ ᤀᤰᤂᤣ ᤔᤧᤔᤧᤳᤋᤢᤛᤡ. “ᤕᤥᤀᤠᤛᤖᤧ ᤁᤢᤛ᤻ᤛᤠ ᤃᤡᤍᤥᤏᤖᤧ ᤆᤥᤃᤢᤒᤠᤖᤥ॥”

᥉᥆ ᤂᤧᤒᤩᤠᤱ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤕᤥᤀᤠᤛᤧᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤗᤠ᤺ᤰᤁᤠᤳ ᤗ᤺ᤳᤋᤧ᤹॥ ᤂᤧᤸᤗᤧ ᤒᤠᤗ ᤔᤠᤱᤅᤡᤸᤗᤧ ᤁᤢᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤴᤇᤢᤍᤣᤛᤢᤖᤧᤳᤇ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤣᤛᤠᤱ ᤁᤧᤕᤢᤱᤒᤠ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠ᤺ᤴᤏᤠᤱ ᤛᤥ᤺ᤴᤍᤢᤍᤣᤛᤢᤖᤧᤳᤇ॥ ᤂᤢᤏᤧ᤹ ᤛᤧᤵᤔᤠᤀᤣ ᤐᤥᤱ᤹॥”

᥉᥇ ᤁᤖ ᤕᤥᤀᤠᤛᤖᤧ ᤁᤢᤍᤃᤡ ᤁᤧᤖᤧᤰ ᤐᤡᤛᤠᤱᤒᤠ ᤁᤧᤕᤧᤵᤐᤠ ᤁᤧᤀᤵᤐᤠ ᤜᤕᤱ ᤁᤡᤸᤗᤡᤱᤜᤠ᤹ ᤔᤧᤳᤋᤢᤛᤡ. “ᤌᤣ ᤂᤡᤏᤡ᤹ ᤒᤠᤗ ᤔᤠᤱᤅᤡᤸᤗᤧ ᤗᤠᤃᤡ ᤁᤧᤎᤰᤋᤡᤒᤠᤒᤡ᥅ ᤒᤠᤗ ᤔᤠᤱᤅᤡᤴ ᤋᤠᤱᤛᤧ᤺ᤵᤔᤠ ᤕᤠ᤺ᤶᤒᤰᤁᤡᤴ ᤀᤠᤏᤡᤃᤧᤴ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤒᤡ᥅ ᤒᤠᤗ ᤔᤠᤱᤅᤡᤸᤗᤧ ᤗᤠᤃᤡ ᤐᤠ᤺ᤴᤎᤱ ᤁᤧᤈᤥ᤺ᤰᤐᤠᤜᤠ᤹ ᤋᤠᤏᤠᤶ ᤌᤠᤖᤡᤰᤗᤧ ᤔᤧᤛᤧᤖᤢᤛᤡ᤹᥅ ᤒᤠᤗ ᤔᤠᤱᤅᤡᤴ ᤔᤠᤱᤅᤣᤏᤣᤓᤃᤪ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤢᤓᤠᤖᤧ ᤔᤧᤕᤛ᤻ᤛᤢ ᤔᤧᤒᤡᤖᤢᤒᤠᤏᤣᤓᤃᤪ. ᤂᤧᤴ ᤁᤢᤗᤠᤃᤡ ᤀᤠᤵᤑᤣᤰ ᤐᤠ᤺ᤴᤎᤱ ᤆᤥ᤺ᤰᤗ॥”

᥉᥈ ᤂᤧᤸᤗᤧ ᤕᤠ᤺ᤴᤍᤡᤰ ᤂᤧᤱᤜᤠ᤹ᤖᤧ ᤃᤡᤍᤥᤏᤖᤧ ᤁᤢᤔᤡᤱ ᤕᤖᤢᤒ-ᤒᤠᤗ ᤔᤧᤔᤧᤳᤋᤢ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤒᤠᤗᤖᤧ ᤁᤢᤗᤣᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤂᤢᤏᤧ᤹ᤀᤣ ᤕᤛ᤻ᤛᤢᤀᤠᤱ ᤏᤧᤖᤥ. ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤔᤡᤱ ᤔᤧᤘᤠ᤺ᤳᤋᤢ. ᤂᤧᤸᤗᤧ ᤁᤢᤒᤣ᤺ᤴ. “ᤁᤴ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤒᤠᤗ ᤔᤠᤱᤅᤡᤴ ᤀᤠᤵᤑᤣᤰ ᤌᤰᤗ॥”

ᤃᤡᤍᤥᤏᤖᤧ ᤗᤳᤇᤠ ᤔᤡᤰᤛᤣ᤺ᤴ ᤏᤠ᤺ᤰᤋᤢ

᥉᥉ ᤁᤧᤖᤧᤰ ᤔᤡᤍᤩᤠᤏᤡᤜᤠ᤹. ᤀᤔᤠᤗᤣᤁᤡᤜᤠ᤹ ᤏᤢ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧ. ᤜᤧᤰᤁᤩᤠᤱ ᤕᤷᤍᤏ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢᤀᤠᤱ ᤕᤡᤈᤖᤣᤗᤒᤠ ᤏᤧᤏᤧᤒᤠᤍᤧᤴᤏᤥ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ॥

᥉᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤃᤡᤍᤥᤏᤖᤥ ᤕᤧ॥ ᤂᤢᤏᤧ᤹ ᤛᤠᤍᤠᤱᤅᤡᤴ ᤔᤢ᤺ᤳᤋᤢᤀᤠᤱ ᤀᤒᤡᤀᤣᤈᤣᤖᤡᤜᤠ᤹ ᤂᤢᤏᤧ᤹ ᤋᤡᤶᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡ॥

᥉᥋ ᤂᤢᤏᤧ᤹ ᤔᤏᤛ᤻ᤛᤣ ᤁᤧᤖᤧᤰ ᤐᤡᤛᤠᤱ ᤀᤡᤱᤄᤱ ᤁᤧᤍᤣ᤹ᤒᤠ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤛᤡ॥ ᤂᤢᤏᤧ᤹ ᤀᤠᤛᤣᤖ. ᤈᤒᤢᤗᤢᤏ ᤏᤢ ᤏᤵᤋᤠᤗᤡ ᤜᤧᤱᤄᤠᤳᤋᤡᤀᤠᤱ ᤀᤡᤱᤄᤱ ᤁᤧᤍᤣ᤹ᤒᤠ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤀᤠᤱ ᤂᤢᤏᤧ᤹ ᤁᤢᤍᤢᤶᤛᤧ ᤔᤧᤍᤩᤧ॥

᥉᥌ ᤃᤡᤍᤥᤏᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤡᤛᤪᤠᤀᤡᤗᤡᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤁᤧᤛᤧ᤺ᤵᤋᤢᤛᤡᤒᤠᤏᤣᤓᤃᤪ.

᥉᥍ ᤀᤠᤸᤗ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤔᤧᤸᤗᤢᤰ ᤔᤢᤖᤡᤰᤜᤠ᤹ ᤆᤠᤏᤢᤰᤔᤠᤍᤧᤴᤏᤥ ᤏᤧᤛ᤻ᤛᤢᤱ᤹॥ ᤔᤧᤸᤗᤢᤰ ᤔᤢᤖᤡᤰᤁᤥᤖᤰ ᤛᤣ᤺ᤰᤘᤠ ᤌᤠᤛᤢᤀᤠᤱ ᤂᤧᤴ ᤁᤧᤖᤧᤰ ᤐᤡᤛᤠᤱ ᤂᤠᤶᤒᤠᤱᤅᤡᤴ ᤆᤠᤜᤡ᤺ᤴ ᤛᤧᤱᤛᤧᤱ ᤗ᤹ᤏᤣᤓᤃᤪ. ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤁᤧᤛᤧ᤺ᤵᤋᤢᤛᤡ᤹ ᤁᤧᤗ᤹ᤒᤠ ᤀᤠᤱᤃᤠ᤹ ᤛᤧᤰᤂᤠᤀᤣ ᤏᤡᤱᤘᤠ᤹ ᤏᤡ᤺ᤴᤎᤥ ᤂᤥᤛᤢᤱ᤹॥”

᥉᥎ ᤂᤧᤒᤩᤠᤱ ᤜᤧᤰᤁᤣᤀᤣ ᤐᤥ᤺ᤰᤂᤧ॥ ᤂᤢᤏᤧ᤹ ᤋᤠᤏᤠᤶ ᤐᤥᤃᤧᤀᤠᤱ ᤂᤧᤴ ᤛᤠᤔᤢᤖᤡᤰᤁᤡᤴ ᤕ᤹ᤖᤢ. ᤜᤧᤰᤁᤩᤠᤱ ᤛᤠᤔᤢᤖᤡᤰᤁᤥᤗᤠᤶ ᤂᤥᤷᤕᤠᤎᤡᤰ ᤁᤢᤍᤡᤶᤍᤡᤶ ᤛᤣ᤺ᤰᤘᤠ ᤗ᤺ᤴᤍᤧ॥

᥉᥏ ᤂᤧᤒᤩᤠᤱ ᤃᤡᤍᤥᤏᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤁᤧᤕᤠ᤺ᤰ ᤔᤧᤗᤧ᤹ᤖᤧᤴᤏᤧ᤹ᤀᤥ. ᤁᤖ ᤀᤠᤸᤗᤛᤠᤱ ᤀᤠᤱᤃᤠ᤹ ᤐᤠ᤺ᤵᤔᤠ ᤑᤠ᤺ᤰᤋᤠᤱᤅᤧ᤹॥ ᤐᤣᤗᤡ ᤑᤠᤰᤏᤧ. ᤀᤠᤱᤃᤠ᤹ ᤕᤠᤶᤔᤥ ᤌᤡᤰᤗᤧᤱ ᤁᤴ ᤛᤠᤔᤢᤖᤡᤰᤁᤡᤴ ᤛᤠ᤹ᤔᤠ ᤐᤡᤖᤠᤱᤅᤧ᤹॥ ᤁᤴᤇᤗᤠᤶᤒᤠ ᤆᤠᤜᤡ᤺ᤴ ᤂᤧᤴ ᤛᤠᤔᤢᤖᤡᤰᤁᤡᤴᤗᤰ ᤛᤧᤱᤛᤧᤱ ᤗ᤹ᤖᤖᤥ. ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤂᤠᤶᤒᤠᤱᤅᤡᤴ ᤛᤣ᤺ᤰᤘᤠ᤺ᤸᤗᤧ ᤘᤠᤒᤡ᤺ᤴᤗ॥”

᥊᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤧᤴᤍᤡᤰᤁᤠᤱ ᤜᤠᤒᤠ ᤜᤧᤰᤁᤣᤀᤣ ᤆᤥᤃᤢ॥ ᤛᤠᤔᤢᤖᤡᤰᤁᤡᤴᤗᤰ ᤛᤧᤱᤛᤧᤱ ᤗ᤹ᤖᤧ. ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰ ᤐᤡᤛᤠᤱᤒᤠ ᤂᤠᤶᤒᤠᤱᤅᤥ ᤛᤣ᤺ᤰᤘᤠ ᤌᤠᤛᤢᤀᤠᤱ ᤏᤧᤛ᤻ᤛᤧᤖᤥ॥

a 

᥌:᥇᥏ ᤀᤣᤑᤠ ᤌᤡᤰᤁᤧᤴ ᤜᤵᤔᤧᤴ ᥈᥈ ᤗᤡᤋᤖ ᤕᤠᤖᤡᤰ ᤕᤥᤖᤧ

ᤃᤡᤍᤥᤏᤖᤧ ᤔᤡᤍᤩᤠᤏᤡᤜᤠ᤹ ᤏᤠ᤺ᤴᤍᤢᤛᤡ

᥍

ᤕᤖᤢᤒ-ᤒᤠᤗ. ᤂᤢᤏᤧ᤹ ᤃᤡᤍᤥᤏ ᤔᤧᤔᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤔᤧᤒᤥᤃᤧᤀᤠᤱ ᤜᤖᤥᤍᤒᤠ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠᤀᤥ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢ॥ ᤔᤡᤍᤩᤠᤏᤡᤜᤠ᤹ᤖᤧ ᤆᤠᤜᤡ᤺ᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤥᤜᤠᤱ ᤗᤧᤵᤔᤠᤱ ᤔᤥᤖᤣ ᤁᤥ᤺ᤰᤔᤠᤒᤠ ᤏᤧᤏᤧᤒᤠᤍᤧᤴᤏᤥ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤈᤥᤃᤢ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤃᤡᤍᤥᤏᤧᤴ ᤔᤧᤳᤋᤢ. “ᤔᤡᤍᤩᤠᤏᤡᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤔᤠᤛᤡᤖᤧ ᤗᤠᤃᤡ ᤂᤧᤏᤧ᤹ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤆᤠᤜᤠ᤹ ᤆᤥ᤺ᤰᤁᤠᤒᤠᤏᤢ᤺ᤸᤗᤧ ᤕᤖᤡᤰ ᤔᤧᤘᤠ᤹. ᤂᤧᤸᤗᤧ ᤆᤥᤃᤢᤸᤗᤧ ᤔᤡᤍᤩᤠᤏᤡᤜᤠ᤹ ᤀᤠᤱᤃᤠ᤹ ᤁᤧᤜᤢᤰᤁᤥ ᤌᤠᤔᤠᤛᤡ ᤔᤧᤛᤢᤰᤁᤠᤴ ᤔᤧ᤺ᤴᤏᤣᤓᤃᤪ ᤀᤡᤛᤪᤠᤀᤡᤗᤡᤜᤠ᤹ ᤀᤠᤱᤍᤡᤱ ᤔᤧᤗ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤔᤢᤰᤛᤠᤶᤔᤡᤸᤗᤧ ᤁᤴ ᤌᤱᤅᤡᤴ ᤏᤠ᤺ᤴᤍᤢᤶᤒᤧᤒᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹॥

᥉ ᤀᤠᤸᤗ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤕᤠᤖᤡᤰ ᤗᤳᤇᤠ ᤀᤡᤱᤍᤳ ᤀᤢᤘᤠ ᤆᤥᤃᤧ᤹. ᤜᤧᤰᤁᤣᤗ᤹ᤖᤡᤰ ᤁᤵᤔᤥ ᤁᤡᤔᤧᤸᤗᤧ ᤁᤧᤕᤱᤒᤠ ᤁᤢᤓᤠ ᤔᤧᤘᤠ᤹ᤏᤣᤓᤃᤪ ᤂᤧᤱᤜᤠ᤹ ᤃᤡᤗᤠᤍ ᤁᤥ᤺ᤰᤔᤠᤗᤠᤶᤔᤣ ᤂᤡᤔᤥ ᤂᤢᤴᤇᤡ᤹ ᤜᤡᤶᤔᤥ ᤔᤧᤏᤢ᤺ᤱ ᤔᤧᤒᤣ᤺ᤰᤗ॥” ᤁᤶᤓᤗ᤹ᤖᤡᤰ ᤏᤡᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤔᤧᤏᤢ᤺ᤰᤂᤧ ᤔᤧᤒᤣ. ᤜᤧᤰᤁᤩᤠᤱ ᤌᤡᤒᤥᤱ ᤜᤧᤴᤇᤡᤱ ᤔᤧᤘᤕᤧ ᤔᤧᤕᤠ᤺ᤰᤋᤧ॥

᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤃᤡᤍᤥᤏᤧᤴ ᤔᤧᤳᤋᤢ. “ᤀᤠᤸᤗᤛᤠᤱ ᤔᤏᤠᤜᤠ᤹ ᤕᤖᤡᤰ ᤔᤧᤘᤠ᤹॥ ᤂᤧᤱᤜᤠ᤹ ᤕᤥ ᤘᤜ᤺ᤱᤅᤥ ᤋᤣ᤹ᤖᤧᤛᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤃᤡ ᤂᤧᤱᤜᤠ᤹ᤗᤠᤶ ᤀᤠᤱᤃᤠ᤹ ᤛᤧᤴᤍᤢᤱᤛᤡᤱ᤹॥ ᤀᤠᤸᤗ ᤀᤠᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱ᤹. ‘ᤁᤴ ᤔᤏᤠᤴ ᤆᤠᤜᤡ᤺ᤴ ᤂᤧᤏᤧ᤹ᤏᤢ ᤐᤣᤰ॥’ ᤂᤧᤒᤩᤠᤱ ᤂᤧᤴ ᤐᤣᤰ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱ. ‘ᤁᤴ ᤔᤏᤠᤴ ᤂᤧᤏᤧ᤹ᤏᤢ ᤔᤧᤒᤣ᤺ᤰᤏᤧᤴ॥’ ᤂᤶᤓᤩᤠᤱ ᤂᤧᤴ ᤔᤧᤒᤣ᤺ᤰᤏᤧᤴ॥”

᥋ ᤁᤸᤗᤧᤆᤥᤃᤢᤸᤗᤧ ᤃᤡᤍᤥᤏᤖᤧ ᤔᤏᤠᤜᤠ᤹ ᤕᤥ ᤘᤜ᤺ᤱᤅᤥ ᤕᤢᤖᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤩᤠᤒᤠ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤗᤧᤛᤥ᤺ᤵᤐᤠᤸᤗᤧ ᤆᤫᤠ᤺ᤳ ᤁᤧᤗᤠᤰᤐᤠᤀᤠᤱ ᤁᤧᤎᤢᤱᤒᤠᤜᤠ᤹ ᤁᤧᤖᤧᤰ ᤌᤡᤰᤗᤧᤵᤔᤠᤱ ᤕᤧᤵᤛᤧᤛᤧ᤹. ᤜᤧᤰᤁᤩᤠᤱ ᤌᤡᤰᤏᤠᤜᤠᤱ ᤗᤧᤵᤔᤠᤱ ᤆᤠᤜᤡ᤺ᤴ ᤌᤢᤱᤒᤥ᤺ᤸᤗᤧ ᤁᤧᤍᤰᤛᤡᤱᤒᤠᤀᤠᤱ ᤆᤫᤠ᤺ᤳ ᤁᤧᤎᤢᤱᤒᤠᤜᤠ᤹ ᤕᤧᤵᤛᤧᤛᤧ᤹॥”

᥌ ᤀ᤺ᤰᤂᤢᤶ ᤁᤧᤓᤴᤇᤡᤱᤒᤠᤀᤠᤱ ᤜᤢᤰᤁᤡᤸᤗᤧ ᤆᤫᤠ᤺ᤳ ᤁᤧᤒᤠ᤺ᤰᤐᤠ ᤁᤧᤎᤢᤱᤒᤠᤜᤠ᤹ ᤁᤡᤵ ᤛᤢᤶᤛᤡ ᤔᤧᤕᤥᤖᤧ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤌᤢᤱᤒᤥᤜᤒᤳ ᤔᤧᤓᤴᤇᤡᤱᤅᤠᤱ ᤆᤫᤠ᤺ᤳ ᤔᤧᤎᤢᤅᤢ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤃᤡᤍᤥᤏᤧᤴ ᤔᤧᤳᤋᤢ. “ᤁᤴ ᤁᤡᤵ ᤛᤢᤶᤛᤡ ᤀᤠᤳᤋᤡᤴᤜᤠ᤹ᤖᤧ ᤔᤧᤗᤠᤃᤢᤀᤠᤱ ᤆᤫᤠ᤺ᤳ ᤔᤧᤎᤢᤅᤢ ᤜᤠᤒᤠ ᤁᤴᤜᤠ᤹ᤗᤠᤶᤒᤠᤀᤣ ᤀᤠᤱᤃᤠ᤹ ᤂᤡᤏᤡ᤹ ᤛᤧ᤺ᤵᤏᤡᤱ᤹. ᤜᤧᤰᤁᤩᤠᤱ ᤔᤡᤍᤩᤠᤏᤡᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱ᤹॥ ᤘᤣ᤹ᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤧᤴᤜᤠ᤹ᤀᤥ ᤔᤧᤒᤣ᤺ᤰᤗ॥”

᥎ ᤁᤸᤗᤧᤆᤥᤃᤢᤸᤗᤧ ᤃᤡᤍᤥᤏᤖᤧ ᤁᤴ ᤘᤣ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤐᤠᤱᤄᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤧᤴ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ ᤗᤠᤖᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤔᤏᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤆᤠᤔᤠ ᤁᤢᤈᤠᤜᤠ᤹ ᤏᤢ ᤛᤠᤍᤠᤱᤜᤠ᤹ ᤔᤧᤍᤠ᤺ᤰᤋᤢ॥

ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ ᤕᤥᤜᤠᤱ ᤗᤧᤵᤔᤠᤱ ᤏᤧᤏᤧᤒᤠᤍᤧᤴᤏᤥ ᤏᤧᤛ᤻ᤛᤧ॥

᥏ ᤂᤧᤴ ᤛᤧᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤕᤥ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱᤅᤠᤱ ᤔᤧᤘᤠ᤹॥

᥇᥆ ᤜᤧᤰᤁᤣ ᤆᤥ᤺ᤰᤔᤠ ᤂᤧᤏᤧ᤹ ᤁᤧᤃᤡᤏᤣ ᤑᤃᤪ ᤋᤃᤡ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤐᤢᤖᤠᤜ᤺ᤴᤏᤢ ᤕᤥ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤐᤣᤃᤧ᤹.

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤧᤔᤠ ᤔᤧᤒᤠ᤺ᤳᤋᤢᤖ ᤔᤧᤕᤠᤰᤐᤡ ᤂᤧᤵᤛᤧ᤹॥ ᤜᤠᤒᤠ ᤂᤧᤴ ᤐᤠ᤺ᤴᤏᤡᤴ ᤁᤧᤄᤧᤵᤛᤢᤀᤠᤱ ᤀᤣᤃᤠᤱ ᤛᤠ᤺ᤱᤃᤠᤜᤡᤶᤜᤠ᤹ ᤑᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤠ᤺ᤴᤇᤡᤱᤔᤠ ᤁᤧᤄᤥᤛᤢ᤹॥”

ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤏᤢ ᤂᤧᤴ ᤁᤢᤛᤧᤘᤠᤖᤥᤒᤠ ᤐᤢᤖᤠᤜ᤺ᤴ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤔᤧᤕᤢᤅᤧ ᤔᤧᤃᤖᤧᤒᤠ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤕᤠᤀᤥ ᤌᤰᤛᤢᤒᤠ ᤕᤧᤵᤏᤠᤀᤥ ᤐᤣᤛᤧᤳᤇᤡ॥

᥇᥈ ᤀᤠᤸᤗ ᤔᤡᤎᤩᤠᤏᤡ. ᤀᤔᤠᤗᤣᤁᤡ ᤏᤢ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤖᤡᤰ ᤏᤡ᤺ᤱᤄᤢᤰᤘᤠ ᤁᤢᤀᤡᤛᤡ᤺ᤰ ᤛᤎᤧᤰ ᤏᤧᤏᤧᤒᤠᤍᤧᤴᤏᤥ ᤔᤧᤏᤧᤛ᤻ᤛᤧ॥ ᤀᤢᤔᤣᤜᤠ᤹ᤃ ᤏᤡ᤺ᤵᤔᤠᤀᤣ ᤔᤧᤴᤏᤡ᤺ᤳᤇᤣ ᤔᤧᤘᤕᤧ॥ ᤂᤠᤏᤡ᤺ᤳᤋᤥ ᤂᤧᤱᤜᤠ᤹ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠ ᤆᤣ᤺ᤰ ᤕᤠᤖᤡᤰ ᤔᤧᤘᤕᤧ॥

᥇᥉ ᤀᤠᤸᤗ ᤃᤡᤍᤥᤏᤧᤴ ᤏᤡ᤺ᤳᤋᤠᤱ ᤁᤧᤖᤧᤒᤠ ᤕᤧᤶᤔᤥᤀᤣ ᤔᤏᤠᤎᤡᤰᤗᤧ ᤁᤢᤈᤢᤶᤔᤡᤴ ᤂᤢᤏᤧ᤹ ᤁᤢᤛᤧᤵᤔᤠᤱᤅᤡᤴ ᤆᤧᤰᤋᤢᤖ ᤕᤢᤅᤧ॥ ᤂᤧᤸᤗᤧ ᤔᤧᤳᤋᤢ. “ᤀᤥᤔᤧᤳᤋᤧ᤹ ᤀᤠᤱᤃᤠ᤹ ᤛᤧᤵᤔᤠᤱᤔᤥ ᤗᤧᤵᤐᤧᤵᤐᤠ ᤜ᤺ᤰᤛᤡ ᤂᤖᤧ᤺ᤱ ᤌᤡᤰ ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤗᤥ᤺ᤰᤋᤧᤖ ᤁᤧᤅᤧᤖ ᤋᤩᤧᤒᤠ ᤔᤠᤰᤋᤢᤱ॥ ᤂᤧᤴ ᤂᤖᤧ᤺ᤱᤅᤡᤸᤗᤧ ᤛᤠ᤺ᤱᤃᤠᤜᤡᤶᤜᤠ᤹ ᤗᤧᤰᤂᤢᤀᤠᤱ ᤆᤥ᤺ᤴᤍᤧᤖ ᤌᤠᤖᤡᤰ ᤂᤧᤴ ᤂᤖᤧ᤺ᤱᤅᤡᤴ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤛᤠ᤹ᤖᤡᤰ ᤋᤥ᤺ᤰᤋᤧ॥”

᥇᥊ ᤂᤢᤏᤧ᤹ ᤁᤢᤈᤢᤶᤔᤡᤸᤗᤧ ᤏᤥᤃᤵ ᤐᤡᤖᤢ. “ᤛᤧᤰᤂᤠᤛᤠᤱ ᤁᤱᤃ ᤀᤡᤛᤪᤠᤀᤡᤗᤡ ᤕᤥᤀᤠᤛᤖᤧ ᤁᤢᤛ᤻ᤛᤠ ᤃᤡᤍᤥᤏᤖᤧ ᤁᤢᤍᤠᤓᤣᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤍᤩᤠᤏᤡᤜᤠ᤹ ᤏᤢ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤂᤢᤏᤧ᤹ ᤁᤢᤜᤢᤰᤁᤥ ᤌᤠᤛᤢᤛᤡᤀᤠᤱ ᤘᤠ᤹॥”

᥇᥋ ᤀᤠᤸᤗ ᤃᤡᤍᤥᤏᤖᤧ ᤋᤠ᤹ᤍᤡ ᤛᤧᤵᤔᤠᤱᤅᤡᤴ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤒᤴ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤏᤢ᤺ᤰᤂᤧᤍᤩᤧᤀᤠᤱ ᤔᤧᤳᤋᤢᤛᤡ. “ᤐᤥᤃᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤡᤴ ᤂᤡᤏᤡ᤹ ᤜᤢᤰᤁᤧᤛᤢᤵᤋᤡᤀᤠᤱ ᤘᤠ᤹॥”

᥇᥌ ᤂᤢᤏᤧ᤹ ᤂᤧᤴ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ ᤁᤢᤗᤢᤵ ᤛᤢᤶᤛᤡ ᤆᤥᤃᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤗᤳᤇᤠ ᤗᤳᤇᤠ ᤛᤠᤍᤠᤱ ᤏᤢ ᤛᤡᤃᤠᤱ ᤗᤧᤵᤔᤠᤱ ᤔᤡᤈᤥ᤺ᤳ ᤁᤧᤍᤡ᤺ᤵᤐᤠ ᤌᤣᤀᤠᤱ ᤔᤧᤴᤕᤠᤰᤔᤏᤠᤒᤠ ᤑᤢᤈᤡᤰ ᤌᤡᤰᤌᤡᤰ ᤐᤡᤖᤢᤛᤡ॥

᥇᥍ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤥᤀᤠᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤀᤠᤍᤡᤶᤍᤧᤶᤔᤧ᤹॥ ᤀᤠᤸᤗ ᤀᤠᤱᤃᤠ᤹ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤕᤠᤀᤥ ᤁᤧᤳᤋᤠᤀᤠ. ᤂᤧᤒᤩᤠᤱ ᤀᤠᤱᤃᤠ᤹ ᤌᤧᤔᤠ ᤆᤥᤃᤢᤱ᤹ ᤂᤡᤏᤡ᤹ᤀᤠᤱ ᤜᤠᤒᤠ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥

᥇᥎ ᤀᤠᤸᤗ ᤀᤠᤱᤃᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤠᤔᤏᤠᤜᤠ᤹ᤖᤧ ᤛᤠᤍᤠᤱᤅᤡᤴ ᤔᤢ᤺ᤳᤋᤢᤶᤒᤧ. ᤂᤧᤒᤧᤸᤗᤧ ᤂᤡᤏᤡ᤹ᤀᤠᤱ ᤛᤠ᤺ᤱᤃᤠᤜᤡᤶᤜᤠ᤹ ᤁᤧᤖᤧᤰ ᤐᤡᤛᤠᤱ ᤂᤡᤏᤡ᤹ ᤛᤠᤍᤠᤱᤜᤠ᤹ ᤔᤢ᤺ᤳᤋᤧᤶᤔᤧ᤹. ᤂᤶᤓᤩᤠᤱ ᤀ᤺ᤰᤋᤧᤶᤔᤧ᤹ᤀᤠᤱ ᤐᤠ᤺ᤳᤋᤧᤶᤔᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤢ ᤃᤍᤥᤏᤖᤧ ᤁᤢᤗᤠᤃᤡᤖᤥ᥄’”

᥇᥏ ᤀᤡᤰᤁᤧᤃᤥᤒᤠ ᤁᤶᤒᤪᤠᤱᤜᤠ᤹ ᤂᤠᤖᤰ ᤔᤧᤗᤧᤰᤛᤡᤱᤅᤠᤱ ᤔᤧᤕᤧᤒᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢ. ᤃᤡᤍᤥᤏ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤡᤵ ᤌᤡᤰ ᤔᤏᤠᤜᤠ᤹ ᤛᤧᤴᤍᤡᤰ ᤌᤡᤒᤥᤱ ᤔᤢᤰᤋᤧᤸᤗᤧ ᤛᤠ᤺ᤱᤃᤠᤜᤡᤶᤜᤠ᤹ᤖᤧ ᤁᤢᤕᤠᤀᤥ ᤔᤧᤃᤧᤖᤧ॥ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤢᤰᤁᤥ ᤔᤧᤃᤳᤋᤢᤒᤠ ᤑᤢᤈᤡᤰᤜᤠ᤹ ᤔᤧᤜᤧᤖᤢ॥

᥈᥆ ᤂᤧᤴ ᤛᤢᤶᤛᤡᤀᤣ ᤗᤢᤵ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢ ᤂᤧᤒᤩᤠᤱ ᤑᤢᤈᤡᤰᤜᤠ᤹ ᤔᤧᤜᤧᤖᤢ॥ ᤑᤧᤱᤘᤠ ᤜᤢᤰᤁᤥ ᤔᤡᤈᤥ᤺ᤳ ᤏᤢ ᤆᤢᤰᤘᤠ ᤜᤢᤰᤁᤥ ᤛᤠᤍᤠᤱᤅᤡᤴ ᤔᤧᤕᤠᤱᤛᤡᤱᤅᤠᤱ ᤂᤧᤱᤜᤠ᤹ ᤔᤧᤀ᤺ᤰᤋᤧ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤢ ᤃᤡᤍᤥᤏᤖᤧ ᤁᤢᤗᤠᤃᤡ ᤋᤠᤓᤣ᥄”

᥈᥇ ᤂᤧᤱᤜᤠ᤹ ᤁᤧᤖᤧᤰ ᤀᤠᤵᤑᤣᤰ ᤔᤧᤕᤧᤶᤛᤡᤱᤒᤠᤍᤧᤴᤏᤥᤀᤣ ᤛᤠ᤺ᤱᤃᤠᤜᤡᤶᤜᤠ᤹ ᤁᤧᤖᤧᤰ ᤐᤡᤛᤠᤱ ᤔᤧᤕᤧᤒᤧ ᤔᤧᤃᤖᤧ. ᤜᤧᤰᤁᤩᤠᤱ ᤁᤧᤖᤧᤰ ᤔᤡᤎᤩᤠᤏᤡ ᤌᤰᤛᤢᤒᤠᤜᤠ᤹ ᤔᤧᤀ᤺ᤰᤋᤧ ᤔᤧᤓᤡ᤺ᤰᤋᤧᤖ ᤔᤧᤄᤧᤳᤇᤡᤱ॥

᥈᥈ ᤂᤧᤴ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤁᤢᤗᤧ᤺ᤶ ᤌᤡᤰᤁᤡᤴ ᤘᤣ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤑᤥ᤺ᤰᤂᤢᤛᤡ॥ ᤂᤧᤒᤩᤠᤱ ᤔᤡᤎᤩᤠᤏᤡ ᤌᤰᤛᤢᤒᤠᤜᤠ᤹ ᤛᤛᤣᤖᤠᤒᤠ ᤒᤣᤌ-ᤛᤡᤳᤋᤠᤀᤥ ᤋᤒ᤻ᤒᤠᤋᤖᤧ ᤁᤢᤕᤠᤀᤥᤒᤠ ᤜᤠᤒᤡᤗ-ᤔᤜᤥᤗᤠᤒᤠ ᤀᤡ᤺ᤴᤍᤥᤀᤥ ᤌᤠᤖᤡᤰ ᤔᤧᤄᤧᤳᤇᤡᤱ॥

᥈᥉ ᤃᤡᤍᤥᤏᤖᤧ ᤏᤵᤋᤠᤗᤡ. ᤀᤠᤛᤣᤖ ᤌᤠ᤺ᤰᤜᤠ᤹ ᤏᤢ ᤔᤏᤛ᤻ᤛᤣ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤏᤧᤵᤔᤠᤱ ᤗᤧᤵᤔᤠᤱᤒᤠ ᤀᤠᤸᤗᤛᤠᤱ ᤕᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤡᤍᤩᤠᤏᤡᤜᤠ᤹ ᤔᤧᤏᤠ᤺ᤳᤋᤢᤛᤡ॥

᥈᥊ ᤃᤡᤍᤥᤏᤖᤧ ᤀᤣᤑᤪᤠᤀᤡᤔᤒᤠ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤹ᤜᤠ᤹ᤀᤥ ᤁᤴ ᤀᤡᤱᤄᤱᤅᤡᤴ ᤋᤣ᤹ᤔᤠᤀᤠᤱ ᤛᤧᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤛᤡ. “ᤂᤡᤏᤡ᤹ ᤕᤥ ᤌᤠᤀᤠᤛᤡᤶᤔᤧ᤹ᤀᤠᤱ ᤔᤡᤍᤩᤠᤏᤡᤜᤠ᤹ ᤔᤧᤰᤂᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤒᤣᤌ-ᤒᤖᤠ ᤌᤠᤖᤡᤰ ᤕᤷᤍᤏ ᤘᤜ᤺ᤱᤅᤥ ᤆᤫᤠ᤺ᤳ ᤁᤧᤏᤧᤒᤠᤍᤧᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤢᤰᤁᤠᤵ ᤆᤥᤃᤧᤶᤔᤧ᤹॥”

ᤁᤸᤗᤧᤆᤥᤃᤢᤸᤗᤧ ᤁᤧᤖᤧᤰ ᤀᤣᤑᤪᤠᤀᤡᤔᤡᤜᤠ᤹ ᤔᤧᤀᤢ᤺ᤳᤋᤢᤛᤡ. ᤂᤶᤓᤩᤠᤱ ᤒᤣᤌ-ᤒᤖᤠ ᤌᤠᤖᤡᤰ ᤕᤷᤍᤏ ᤘᤜ᤺ᤱᤅᤥ ᤆᤫᤠ᤺ᤳ ᤁᤧᤏᤧᤒᤠᤜᤠ᤹ ᤂᤧᤱᤜᤠ᤹ᤖᤧ ᤜᤢᤰᤁᤠᤵ ᤔᤧᤈᤥᤃᤢ॥

᥈᥋ ᤂᤧᤱᤜᤠ᤹ᤖᤧ ᤏᤧᤵᤑᤢ ᤔᤡᤎᤩᤠᤏᤡ ᤕᤢᤰᤛᤠᤒᤠ ᤀᤥᤖᤣᤒ ᤏᤢ ᤈᤀᤣᤒᤧᤴ ᤔᤧᤍᤧᤶᤛᤢᤛᤡ॥ ᤀᤥᤖᤣᤒᤧᤴ ᤂᤧᤱᤜᤠ᤹ᤖᤧ ᤀᤥᤖᤣᤒᤒᤠ ᤕᤠᤰᤐᤣ᤹ᤀᤥ ᤔᤧᤛᤧᤖᤢ ᤜᤧᤰᤁᤩᤠᤱ ᤈᤀᤣᤒᤧᤴ ᤆᤠᤜᤡ᤺ᤴ ᤈᤀᤣᤒᤒᤠ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤔᤧᤛᤧᤖᤢ. ᤂᤧᤒᤩᤠᤱ ᤔᤡᤍᤩᤠᤏᤡᤜᤠ᤹ ᤐᤢᤒᤣᤗᤠᤵᤛᤠ ᤆᤰᤔᤧᤸᤗ᤹ᤀᤣ ᤔᤧᤏᤠ᤺ᤳᤋᤢᤛᤡ॥ ᤕᤠᤱᤛᤡ ᤂᤧᤱᤜᤠ᤹ᤖᤧ ᤀᤥᤖᤣᤒ ᤏᤢ ᤈᤀᤣᤒᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤜᤠ᤹ ᤕᤷᤍᤏ ᤁᤳᤏᤠᤜᤠᤱᤍᤠᤱ ᤃᤡᤍᤥᤏᤖᤥ ᤔᤧᤓᤧᤳᤋᤢᤖᤥ॥

ᤔᤡᤍᤩᤠᤏᤡᤜᤠ᤹ ᤁᤢᤏᤢᤵᤔᤥ ᤜᤠᤖᤡᤔᤧᤍᤩᤧ

᥎

ᤀᤣᤑᤪᤠᤀᤡᤔᤒᤠ ᤔᤏᤠᤜᤠ᤹ᤖᤧ ᤃᤡᤍᤥᤏᤧᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤠᤏᤡᤃᤧᤏᤢ ᤀᤰᤂᤣ ᤁᤧᤈᤥᤃᤢᤒᤠᤒᤣ᥅ ᤔᤡᤍᤩᤠᤏᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤁᤧᤒᤣ᤺ᤸᤗᤧ ᤂᤧᤏᤧ᤹ ᤀᤠᤏᤡᤃᤧ ᤌᤣᤀᤠᤱ ᤕᤠᤵᤔᤡ ᤁᤧᤴᤀᤢ᤺ᤳᤋᤧᤴᤒᤠᤒᤣ᥅” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤢᤖᤠ ᤔᤧᤍᤥᤛᤢᤖ ᤀᤠᤵᤋᤡᤰ ᤔᤧᤃᤢ᤺ᤳᤋᤢ॥

᥈ ᤁᤖ ᤃᤡᤍᤥᤏᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤈᤥᤃᤢᤶᤒᤠᤴᤏᤢ ᤋᤱᤔᤧᤸᤗᤧ ᤀᤠᤱᤃᤠ᤹ ᤌᤣ ᤆᤥᤃᤢᤱᤅᤠᤱ ᤘᤠ᤹ᤒᤣ᥅ ᤌᤣ ᤀᤣᤑᤪᤠᤀᤡᤔᤒᤠ ᤆᤧᤸᤗᤧᤰᤛᤣ᤹ᤀᤥ ᤁᤥ᤺ᤵᤔᤏᤠᤒᤠ ᤛᤡᤗᤠᤜᤠ᤹ ᤀᤒᤡᤀᤣᤈᤣᤖᤖᤧ ᤁᤧᤖᤧᤰ ᤁᤢᤈᤧᤸᤗᤧᤰᤛᤣ᤹ ᤛᤢᤶᤔᤏᤠᤒᤠᤴᤏᤢ᤺ᤸᤗᤧ ᤏᤢᤒᤠ ᤔᤧᤈᤥ᤺ᤰᤏᤧᤶᤒᤡ᥅

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤍᤩᤠᤏᤒᤠ ᤕᤢᤰᤛᤠᤒᤠ ᤀᤥᤖᤣᤒ ᤏᤢ ᤈᤀᤣᤒᤧᤴ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤛᤡᤀᤠᤱ ᤘᤠ᤹ᤛᤡ॥ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤌᤣ ᤆᤥ᤺ᤰᤔᤠ ᤛᤢᤰᤋᤢᤱᤅᤠᤱ ᤘᤠ᤹ᤒᤣ᥅” ᤂᤢᤏᤧ᤹ ᤁᤴ ᤁᤢᤒᤠ᤺ᤴᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰ ᤆᤡ᤺ᤰᤋᤢ॥

᥊ ᤃᤡᤍᤥᤏᤧᤴ ᤕᤷᤍᤏ ᤘᤜ᤺ᤱᤅᤥ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤡᤵ ᤛᤢᤶᤛᤡ ᤁᤢᤔᤏᤠᤜᤠ᤹ ᤐᤏᤠ ᤔᤧᤏᤠᤛᤧᤀᤠᤱ ᤔᤧᤘᤕᤧᤛᤠᤱ ᤕᤷᤍᤏ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢᤀᤠᤱ ᤏᤡᤱᤔᤡᤜᤠ᤹ ᤔᤧᤏᤠ᤺ᤳᤋᤢᤛᤡᤀᤠᤱ ᤔᤧᤒᤳᤇᤧ॥

᥋ ᤂᤢᤏᤧ᤹ ᤛᤢᤰᤁᤥᤋᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤁᤴ ᤀᤠᤔᤏᤠᤜᤠ᤹ ᤁᤢᤓᤠ ᤆᤠᤔᤠ ᤁᤢᤈᤠ ᤐᤡᤖᤧᤶᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤏᤠᤛᤧᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤡᤍᤩᤠᤏᤒᤠ ᤜᤠᤱᤜᤠ᤹ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤏᤠ᤺ᤳᤋᤢᤱᤛᤡᤱᤗ ᤐᤳᤋᤠ॥”

᥌ ᤁᤖ ᤛᤢᤰᤁᤥᤋᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤌᤣ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤂᤧᤏᤧ᤹ ᤁᤧᤜᤢᤰᤁᤥ ᤁᤧᤎᤠᤛᤢ ᤁᤧᤛᤢᤖᤢᤛᤡᤀᤠᤱ ᤘᤠ᤹ᤛᤡᤒᤡ᥅ ᤂᤧᤏᤧ᤹ ᤁᤧᤎᤰᤛᤢᤒᤠᤜᤠ᤹ ᤀᤠᤏᤡᤃᤧ ᤌᤣᤀᤠᤱ ᤁᤢᤈᤠ ᤐᤡᤖᤢᤶᤛᤡᤶᤒᤧᤒᤣ᥅”

᥍ ᤃᤡᤍᤥᤏᤖᤧ ᤔᤧᤳᤋᤢᤛᤡ. “ᤜᤧᤰᤁᤣᤏᤣᤓᤃᤪ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤛᤢᤛᤡ᤹ ᤂᤧᤒᤩᤠᤱ ᤀᤠᤱᤃᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤋᤡᤱᤃᤪᤣᤰ ᤏᤢ ᤀᤠᤗᤰᤗᤰᤐᤠ ᤕᤠ᤺ᤴᤜᤠ᤹ᤖᤧ ᤂᤡᤏᤡ᤹ ᤜᤥᤖᤡᤰᤁᤡᤴ ᤀᤰᤂᤢᤱ᤹॥”

᥎ ᤂᤢᤏᤧ᤹ ᤂᤧᤵᤔᤥᤗᤠᤶ ᤐᤏᤡᤀᤣᤗ ᤐᤣ. ᤂᤧᤒᤩᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ ᤜᤧᤰᤁᤣᤗ᤹ᤖᤡᤰᤁᤣ ᤐᤣᤗᤡ ᤑᤠᤰᤋᤢᤛᤡ॥ ᤐᤏᤡᤀᤣᤗᤒᤠ ᤔᤏᤠᤜᤠ᤹ᤖᤧᤀᤠᤱ ᤛᤢᤰᤁᤥᤋᤒᤠ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰᤁᤣ ᤔᤧᤔᤧᤳᤋᤢ॥

᥏ ᤂᤢᤏᤧ᤹ ᤐᤏᤡᤀᤣᤗᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤢᤖᤡᤰ ᤋᤠᤖᤡᤰ ᤏᤢ᤺ᤱᤅᤠᤀᤠᤱ ᤂᤡᤏᤡ᤹ ᤁᤴ ᤆᤱᤜᤡᤶᤔᤡᤴ ᤌᤢᤵᤛᤢᤱ ᤐᤡᤏᤡᤱ᤹॥”

᥇᥆ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤂᤢᤴᤇᤡ᤹ ᥇᥋.᥆᥆᥆ ᤌᤰᤛᤢᤒᤠᤜᤠ᤹ᤏᤢ ᤁᤷᤁᤥᤖᤀᤥ ᤘᤕᤧᤳᤇᤡ॥ ᤏᤠᤱᤃᤧᤴ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤔᤏᤠᤛᤢᤶᤜᤠ᤹ᤗᤠᤶ ᤁᤧᤏᤶᤒᤠ ᤌᤰᤛᤢᤒᤠᤜᤠ᤹ ᤁᤧᤖᤧᤰ ᤁᤶᤔᤩᤠᤗᤰ ᤔᤧᤘᤕᤧ॥ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤖᤧ ᤁᤠᤵᤋᤢᤛᤡᤒᤠ ᥇.᥈᥆.᥆᥆᥆ ᤔᤏᤠᤜᤠ᤹ ᤋᤧᤴᤎᤱᤅᤥ ᤔᤧᤛᤧᤖᤢᤛᤡᤀᤠᤱ ᤘᤕᤧ॥

᥇᥇ ᤏᤥᤒᤜ ᤏᤢ ᤕᤥᤃᤒᤜᤠᤒᤠ ᤏᤠᤱᤃᤧᤴ ᤗᤧᤵᤔᤠᤱ ᤛᤠ᤺ᤱᤃᤠᤜᤡᤶᤔᤥ ᤁᤧᤕᤢᤱᤒᤠᤜᤠ᤹ ᤗᤠᤱᤔᤧᤄᤣᤃᤧᤒᤠ ᤗᤠᤶ ᤐᤥ᤺ᤰᤂᤧᤀᤠᤱ ᤃᤡᤍᤥᤏᤧᤴ ᤋᤃᤡ ᤌᤠᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤱᤛᤡᤱ ᤔᤧᤴᤗ᤹ᤖᤧᤶᤒᤠ ᤕᤧᤶᤔᤥ ᤂᤢᤏᤧ᤹ ᤌᤰᤛᤢᤒᤠᤜᤠ᤹ ᤌᤱᤅᤥ ᤑᤳᤋᤢᤛᤡ॥

᥇᥈ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤆᤠᤜᤡ᤺ᤴ ᤂᤧᤳᤏᤧᤛᤡ. ᤁᤖ ᤂᤢᤏᤧ᤹ ᤁᤴ ᤔᤡᤎᤩᤠᤏᤡ ᤜᤠᤱᤜᤠ᤹ ᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤏᤧᤵᤔᤠᤱ ᤋᤧᤶᤛᤢᤛᤡᤀᤠᤱ ᤂᤢᤴᤇᤡ᤹ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤜᤠᤖᤡᤔᤧᤍᤩᤧ॥

᥇᥉ ᤀᤠᤸᤗ ᤕᤥᤀᤠᤛᤖᤧ ᤁᤢᤛ᤻ᤛᤠ ᤃᤡᤍᤥᤏᤧᤴ ᤋᤧᤴᤎᤱᤅᤥᤗᤠᤶ ᤜᤣᤖᤣᤛᤒᤠ ᤆᤡᤜᤢ᤹ᤜᤢ᤹ᤒᤠᤍᤧᤴ ᤐᤥ᤺ᤰᤂᤧᤀᤠᤱ ᤏᤢ᤺ᤰᤂᤧᤸᤗᤧ.

᥇᥊ ᤂᤢᤏᤧ᤹ ᤛᤢᤰᤁᤥᤋᤒᤠ ᤏᤠᤗᤡᤃᤧᤴ ᤌᤠᤱᤒᤧᤴ ᤌᤡᤰ ᤋᤧᤶᤛᤢᤀᤠᤱ ᤛᤧ᤺ᤴᤍᤥᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤛᤢᤰᤁᤥᤋᤒᤠ ᤏᤢᤒᤥᤱᤅᤠᤱ ᤏᤢᤛᤡ ᤗᤠᤶᤗᤥᤒᤠᤜᤠ᤹ ᤏᤢ ᤕᤧᤰᤕᤰᤁᤥᤒᤠ ᤋᤢᤶᤓᤠᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤃᤡᤍᤥᤏᤧᤴ ᤛᤠᤵᤋᤢ ᤐᤡᤖᤢ॥

᥇᥋ ᤂᤧᤴ ᤀᤣᤃᤠᤱ ᤃᤡᤍᤥᤏᤧᤴ ᤛᤢᤰᤁᤥᤋᤒᤠ ᤔᤏᤠᤜᤠ᤹ᤀᤥ ᤑᤧᤖᤧᤀᤠᤱ ᤔᤧᤳᤋᤢᤛᤡ. “ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤁᤵᤔᤥ ᤘᤠ᤹ᤛᤡ. ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤔᤠᤱ ᤀᤠᤱᤃᤠ᤹ ᤕᤠᤵᤔᤡ ᤐᤠ᤺ᤴ ᤁᤧᤔᤧᤳᤋᤡᤀᤠᤱ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤳᤋᤧᤀᤠᤱ ᤘᤕᤧ. ‘ᤀᤥᤔᤧᤳᤋᤧ᤹ ᤁᤵᤔᤥ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤂᤧᤏᤧ᤹ ᤁᤧᤜᤢᤰᤁᤥ ᤌᤩᤧᤈᤢᤖᤧᤛᤡᤀᤠᤱ ᤘᤠ᤹ᤛᤡ ᤜᤧᤰᤁᤩᤠᤱ ᤌᤣᤀᤠᤱ ᤀᤠᤏᤡᤃᤧ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤢᤈᤠ ᤐᤡᤖᤢᤶᤛᤡᤶᤒᤧᤒᤠᤒᤣ᥅’”

᥇᥌ ᤂᤧᤒᤩᤠᤱ ᤂᤢᤏᤧ᤹ ᤕᤧᤰᤕᤰᤁᤥᤒᤠ ᤂᤧᤴ ᤋᤢᤶᤓᤠᤰᤛᤠᤜᤠ᤹ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤛᤢᤰᤁᤥᤋᤒᤠ ᤔᤏᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤋᤡᤱᤃᤪᤣᤰ ᤏᤢ ᤀᤠᤗᤢᤰᤗᤢᤰᤐᤠ ᤕᤠ᤺ᤴᤜᤠ᤹ᤖᤧ ᤜᤡᤵᤋᤢᤛᤡᤀᤠᤱ ᤂᤢᤶᤍᤡᤱ ᤐᤡᤖᤢᤛᤡ॥

᥇᥍ ᤂᤢᤏᤧ᤹ ᤐᤏᤡᤀᤣᤗᤒᤠ ᤆᤱᤜᤡᤶᤔᤡᤴ ᤌᤢᤵᤛᤢᤍᤣᤛᤢ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤛᤧᤖᤢᤛᤡ॥

᥇᥎ ᤂᤧᤒᤩᤠᤱ ᤂᤢᤏᤧ᤹ ᤈᤣᤒᤜ ᤏᤢ ᤛᤸᤔᤢᤴᤏᤠ᤺ᤴ ᤔᤧᤳᤋᤢᤛᤡ. “ᤋᤒᤥᤖᤀᤥ ᤂᤡᤏᤡ᤹ ᤁᤧᤛᤧᤖᤢᤶᤛᤡᤶᤒᤠ ᤔᤏᤠᤜᤠ᤹ ᤀᤠᤰᤋᤱᤒᤠ ᤔᤧᤘᤕᤧ᥅” ᤂᤢᤴᤇᤡ᤹ ᤐᤠ᤺ᤳᤋᤧᤛᤢ. “ᤂᤧᤱᤜᤠ᤹ ᤂᤧᤏᤧ᤹ ᤜᤧᤰᤋᤱᤒᤠᤀᤣ ᤔᤧᤘᤕᤧ. ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤠᤖᤠᤴ ᤜᤠᤱᤛᤠ ᤜᤧᤰᤋᤱᤒᤠ ᤆᤥᤃᤧ॥”

᥇᥏ ᤃᤡᤍᤥᤏᤖᤧ ᤔᤧᤳᤋᤢᤛᤡ. “ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤛ᤻ᤛᤠ ᤀᤠᤱᤃᤠ᤹ ᤀᤠᤶᤓᤢ᤹ ᤀᤠᤴᤛᤠ᤹ᤛᤡ ᤔᤧᤘᤕᤧ॥ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤂᤡᤏᤡ᤹ ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤁᤧᤗᤧᤖᤢᤶᤛᤡᤶᤒᤠ ᤜᤧᤰᤁᤣ᤺ᤸᤗᤧᤃ ᤀᤠᤱᤃᤠ᤹ ᤂᤧᤴᤇᤡ᤹ ᤔᤧᤛᤧᤳᤏᤧᤛᤡᤱᤅᤡᤴᤒᤠ ᤘᤕᤧ॥”

᥈᥆ ᤂᤧᤒᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤠ ᤕᤣᤋᤣᤖᤧᤴ ᤔᤧᤳᤋᤢ. “ᤂᤧᤏᤧ᤹ ᤐᤥᤃᤧ᤹ᤀᤠᤱ ᤂᤧᤱᤜᤠ᤹ ᤛᤧᤖᤧᤛᤧ᤹᥄” ᤁᤖ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤆᤢᤰᤛᤠ ᤜᤡᤴᤈᤠ᤹ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤠᤓᤣ᤺ᤴ ᤔᤧᤓᤡ᤺ᤰᤂᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤡᤛᤧ॥

᥈᥇ ᤁᤸᤗᤧᤆᤥᤃᤢᤸᤗᤧ ᤈᤣᤒᤜ ᤏᤢ ᤛᤸᤔᤢᤴᤏᤠᤖᤧ ᤃᤡᤍᤥᤏᤧᤴ ᤔᤧᤳᤋᤧᤛᤢ. “ᤀᤠᤍᤠᤱᤒᤠ ᤕᤧᤶᤒᤡᤳᤇᤠᤏᤧᤏᤣᤓᤃᤪ ᤀᤠᤵᤑᤣᤰ ᤑᤧᤖᤧ᤹ᤀᤠᤱ ᤀᤠᤴᤇᤡᤃᤧ ᤀᤠᤛᤧᤖᤧ᤹॥” ᤂᤧᤒᤩᤠᤱ ᤃᤡᤍᤥᤏᤧᤴ ᤐᤥᤃᤧᤀᤠᤱ ᤏᤧᤵᤔᤠᤱ ᤛᤧᤖᤢᤛᤡ. ᤂᤧᤒᤩᤠᤱ ᤂᤢᤴᤇᤡ᤹ ᤀᤢᤔᤣᤜᤠ᤹ᤖᤧ ᤏᤡᤃᤡ᤺ᤱᤔᤥ ᤁᤧᤒᤵᤐᤠ ᤗᤠᤒᤠᤂᤧ᤺ᤰᤘᤠᤜᤠ᤹ ᤑᤧᤴᤍᤢᤀᤠᤱ ᤋᤣ᤹ᤖᤢ॥

᥈᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤃᤡᤍᤥᤏᤧᤴ ᤔᤧᤔᤧᤳᤋᤢ. “ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤏᤡᤃᤧ ᤀᤠᤃ᤻ᤛᤧ᤺ᤵᤋᤧᤀᤠᤱ ᤘᤠ᤹॥ ᤀᤠᤸᤗ ᤂᤧᤏᤧ᤹ ᤀᤠᤏᤡᤃᤧ ᤕᤢᤰᤛᤠᤒᤠ ᤐᤥ᤺ᤰᤂᤧ᤹. ᤂᤧᤴ ᤀᤣᤃᤠᤱ ᤁᤧᤛ᤻ᤛᤠ. ᤁᤧᤶᤔᤧᤴᤇᤠ᤹ᤀᤡᤴ ᤀᤠᤏᤡᤃᤧ ᤕᤢᤰᤛᤠᤒᤠ ᤐᤥ᤺ᤱᤗ॥”

᥈᥉ ᤁᤖ ᤃᤡᤍᤥᤏᤖᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤡᤃᤪ ᤀᤠᤛ᤻ᤛᤠ᤺ᤴ ᤔᤧ᤺ᤴ ᤁᤖ ᤕᤜᤘᤣ ᤍᤠᤱᤒᤧᤴᤏᤣ ᤂᤡᤏᤡ᤹ ᤛᤶᤎᤠᤱ ᤕᤢᤰᤛᤠᤒᤠ ᤐᤥᤱ᤹॥”

᥈᥊ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤂᤡᤏᤡ᤹ ᤗᤳᤇᤠ ᤐᤠ᤺ᤴ ᤐᤣᤗᤡ ᤑᤠᤰᤔᤠ ᤀᤠᤏᤡᤱᤘᤠ᤹ ᤘᤠ᤹॥ ᤂᤡᤏᤡ᤹ ᤁᤧᤖᤧᤰᤗᤧ ᤁᤧᤏᤠᤵᤋᤢᤶᤛᤡᤶᤒᤠ ᤂᤡᤏᤡ᤹ ᤆᤡᤃᤰᤘᤠᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤗᤳᤇᤠ ᤁᤢᤴᤍᤢᤸᤗᤥ ᤀᤠᤒᤡᤖᤧᤶᤔᤧ᤹॥” ᤂᤧᤴ ᤏᤡᤱᤔᤡ ᤀᤡᤛ᤻ᤔᤠᤀᤣᤗᤡᤜᤠ᤹ᤀᤥ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤘᤠ᤹ᤔᤠ ᤛᤠᤰᤌᤡᤶ ᤘᤕᤧ॥

᥈᥋ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤏᤡᤛ᤻ᤛᤣᤛᤠᤱ. ᤀᤠᤏᤡᤃᤧ ᤂᤧᤴ ᤐᤡᤀᤠᤛᤡᤃᤧ॥” ᤂᤧᤒᤩᤠᤱ ᤆᤡᤖᤡᤰ ᤌᤡᤰ ᤔᤧᤓᤧᤛᤢ. ᤜᤧᤰᤁᤩᤠᤱ ᤁᤧᤖᤧᤰᤗᤧ ᤔᤧᤏᤠᤵᤋᤢᤛᤡᤒᤠ ᤂᤢᤴᤇᤡ᤹ ᤆᤡᤃᤰᤘᤠᤜᤠ᤹ᤗᤠᤶ ᤂᤧᤵᤔᤥ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤌᤡᤰᤌᤡᤰ ᤗᤠᤵᤔᤧᤓᤢᤛᤢ ᤔᤧᤒᤡᤖᤢ॥

᥈᥌ ᤂᤢᤏᤧ᤹ ᤏᤠ᤺ᤰᤋᤢᤛᤡᤒᤠ ᤛᤠᤶᤔᤩᤠᤱ ᤁᤢᤴᤍᤢᤸᤗᤥᤜᤠ᤹ ᥇.᥍᥆᥆ ᤛᤣᤁᤣᤗa ᤕᤠᤖᤡᤰ ᤐᤥ᤺ᤰᤂᤧ॥ ᤁᤱᤃ ᤗᤠᤒᤠᤂᤧ᤺ᤰᤘᤠ ᤜᤧᤰᤁᤩᤠᤱ ᤘᤣ᤹ ᤘᤠ᤺ᤳᤋᤡ ᤛᤠᤔᤠᤜᤠ᤹ ᤏᤢ ᤔᤡᤎᤩᤠᤏᤡ ᤜᤠᤱᤜᤠ᤹ᤖᤧ ᤔᤧᤈᤠᤰᤂᤢᤒᤠ ᤐᤠᤖᤠᤴᤗᤠ ᤆᤠᤱᤜᤠ᤹ᤏᤢ᤺ᤸᤗᤧ ᤘᤣ᤹ ᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤢᤔᤣᤜᤠ᤹ᤖᤧ ᤏᤡᤃᤡ᤺ᤱᤔᤥ ᤔᤧᤘᤠᤖᤢᤒᤠ ᤛᤡᤁᤪᤡᤜᤠ᤹ᤃ ᤏᤡ᤺ᤵᤔᤠᤀᤣ ᤔᤧᤴᤏᤡᤖᤢᤴ॥

᥈᥍ ᤂᤧᤴ ᤛᤠᤶᤔᤩᤠᤱᤜᤠ᤹ᤗᤠᤶ ᤃᤡᤍᤥᤏᤖᤧ ᤗᤳᤇᤠ ᤗᤃᤣ᤺ᤵ ᤆᤥᤃᤢᤀᤠᤱ ᤂᤢᤏᤧ᤹ ᤁᤢᤕᤧᤰᤕᤰ ᤀᤥᤐᤪᤠᤀᤥ ᤂᤧᤴ ᤑᤳᤇᤢ॥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤛᤧᤘᤠ ᤔᤧᤔᤧᤳᤋᤢᤀᤠᤱ ᤁᤴᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤴ ᤃᤡᤍᤥᤏ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ ᤂᤢᤶᤔᤠᤛᤡ ᤗᤳᤇᤠ ᤆᤧᤴ ᤐᤥ᤺ᤰᤂᤧ॥

᥈᥎ ᤔᤡᤍᤩᤠᤏᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤔᤧᤎᤩᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤴ ᤆᤠᤱᤈᤠᤱ ᤔᤧᤵᤔᤠ ᤔᤧᤴᤇᤢᤰᤋᤢᤴ॥ ᤃᤡᤍᤥᤏᤖᤧ ᤁᤢᤜᤡᤱᤜᤡᤱ ᤀᤠᤸᤗᤛᤠᤱ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤗᤠᤈᤣ᤹ᤀᤥ ᤛᤏᤠᤖᤢᤱ ᤐᤥ᤺ᤰᤂᤧᤖᤥ॥

ᤃᤡᤍᤥᤏᤧᤴ ᤔᤠᤛᤡᤱ

᥈᥏ ᤂᤧᤴ ᤀᤣᤃᤠᤱ ᤕᤥᤀᤠᤛᤖᤧ ᤁᤢᤛ᤻ᤛᤠ ᤕᤖᤢᤒ-ᤒᤠᤗᤧᤴ ᤀᤠᤵᤑᤣᤰ ᤁᤢᤜᤡᤶᤔᤥ ᤐᤣᤀᤠᤱ ᤕᤢᤱᤔᤠ ᤜᤣ᤺ᤰᤋᤧ॥

᥉᥆ ᤂᤢᤏᤧ᤹ ᤏᤢᤒᤥᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤖᤡᤰ ᤁᤢᤔᤣ᤺ᤳ ᤔᤧᤘᤕᤣ॥

᥉᥇ ᤛᤁᤣᤔᤀᤥᤀᤠᤱ ᤂᤢᤏᤧ᤹ ᤁᤢᤈᤰᤔᤣ᤺ᤳ ᤌᤡᤰ ᤘᤕᤧ. ᤂᤧᤸᤗᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ ᤐᤡᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤱ ᤂᤢᤏᤧ᤹ ᤀᤒᤡᤔᤣᤗᤣᤁ ᤘᤠ᤺ᤳᤋᤢ॥

᥉᥈ ᤜᤧᤰᤁᤩᤠᤱ ᤕᤥᤀᤠᤛᤖᤧ ᤁᤢᤛ᤻ᤛᤠ ᤃᤡᤍᤥᤏᤧᤴ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤔᤠᤛᤡᤱ. ᤂᤶᤓᤩᤠᤱ ᤀᤒᤡᤀᤣᤈᤣᤖᤡᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤀᤥᤐᤪᤠ ᤔᤧᤵᤔᤏᤠᤒᤠᤍᤧᤴᤏᤥ ᤔᤧᤈᤡᤰᤂᤢ॥

᥉᥉ ᤂᤢᤏᤧ᤹ ᤔᤠᤛᤡᤱᤅᤠᤱ ᤂᤡᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤠᤶᤔᤥ ᤒᤠᤗ ᤔᤠᤱᤜᤠ᤹ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤰ ᤔᤧᤜᤣ᤺ᤰᤋᤢ ᤜᤧᤰᤁᤩᤠᤱ ᤒᤠᤗ-ᤒᤖᤡᤋᤧᤴ ᤂᤢᤴᤇᤡ᤹ ᤔᤠᤱ ᤔᤧᤈᤥᤃᤢ॥

᥉᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤛᤠᤱᤒᤠ ᤏᤡᤱᤔᤡᤜᤠ᤹ᤖᤧ ᤜᤢᤰᤁᤥᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤒᤡᤒᤠ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢ॥

᥉᥋ ᤕᤖᤢᤒ-ᤒᤠᤗ. ᤀᤡᤃᤪ ᤃᤡᤍᤥᤏᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤆᤥᤃᤢᤒᤠ ᤁᤧᤖᤧᤰ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤀᤠᤱ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ ᤏᤢᤖᤡᤰ ᤔᤧᤵᤔᤠᤛᤡ ᤕᤠ᤺ᤶᤒᤰ ᤔᤧᤴᤈᤥᤃᤢᤴᤗᤥ॥

a 

᥎:᥈᥌ ᤜᤵᤔᤧᤴ ᤏᤡᤒᤥᤱ ᤁᤡᤗᤥ॥

ᤀᤒᤡᤔᤣᤗᤣᤁᤧᤴ ᤛᤁᤣᤔᤀᤥ ᤕᤢᤰᤛᤠᤒᤠ ᤐᤥ᤺ᤱ

᥏

ᤕᤖᤢᤒ-ᤒᤠᤗᤖᤧ ᤁᤢᤛ᤻ᤛᤠ ᤀᤒᤡᤔᤣᤗᤣᤁᤧᤴ ᤛᤁᤣᤔᤀᤥ ᤂᤢᤏᤧ᤹ ᤁᤢᤱᤃᤫᤠᤛᤡᤀᤥ ᤐᤣ. ᤜᤧᤰᤁᤩᤠᤱ ᤁᤢᤱᤃᤫᤠᤛᤡᤀᤥᤒᤠ ᤜᤡᤶᤛᤕᤱᤜᤠ᤹ ᤁᤧᤖᤧᤰ ᤂᤢᤏᤧ᤹ ᤔᤧᤳᤋᤢᤛᤡ.

᥈ “ᤛᤁᤣᤔᤒᤠ ᤁᤧᤖᤧᤰ ᤋᤢᤶᤔᤩᤠᤱᤜᤠᤱᤜᤠ᤹ ᤂᤡᤏᤡ᤹ ᤁᤴ ᤐᤠ᤺ᤴᤏᤡᤴ ᤛᤧ᤺ᤴᤍᤥᤛᤠᤶᤛᤧ᤹- ‘ᤕᤖᤢᤒ-ᤒᤠᤗᤖᤧ ᤏᤢᤒᤥᤱ ᤁᤢᤛ᤻ᤛᤠᤜᤠ᤹ᤖᤧ ᤂᤡᤏᤡ᤹ ᤛᤶᤎᤠᤱ ᤕᤢᤰ ᤆᤥ᤺ᤰᤔᤠ ᤏᤢᤒᤠᤒᤡ ᤀᤡ ᤌᤡᤰᤐᤠᤖᤧᤰ ᤕᤢᤰ ᤆᤥ᤺ᤰᤔᤠ ᤏᤢᤒᤠᤒᤡ᥅’ ᤀᤠᤱᤃᤠ᤹ ᤂᤡᤏᤡ᤹ᤀᤣ ᤔᤧᤶᤓᤧᤰᤔᤠ ᤁᤠ᤹ᤀᤡᤀᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥”

᥉ ᤀᤠᤸᤗ ᤂᤢᤏᤧ᤹ ᤁᤢᤱᤃᤫᤠᤛᤡᤖᤧ ᤂᤢᤏᤧ᤹ ᤗᤧᤵᤔᤠᤱ ᤛᤁᤣᤔᤒᤠ ᤁᤧᤖᤧᤰ ᤋᤢᤶᤔᤩᤠᤱᤜᤠᤱᤜᤠ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤔᤧᤳᤋᤢᤛᤡᤸᤗᤧ. ᤂᤧᤱᤜᤠ᤹ ᤀᤒᤡᤔᤣᤗᤣᤁ ᤗᤧᤵᤔᤠᤱ ᤐᤵᤔᤠᤖᤧ ᤗᤠᤃᤡ ᤔᤧᤔᤢᤴᤇᤡᤱ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤒᤠᤳᤋᤢ. “ᤂᤢᤏᤧ᤹ᤃ ᤀᤠᤏᤡ᤹ ᤀᤠᤵᤑᤣᤰ ᤁᤠ᤹ᤀᤡᤖᤥ॥”

᥊ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤒᤠᤗ-ᤒᤖᤡᤋᤒᤠ ᤔᤠᤱᤜᤡᤶᤔᤥᤗᤠᤶ ᤏᤢᤒᤥᤱ ᤕᤢᤵᤐᤠ ᤕᤠᤱᤀᤡᤳᤇᤣ᤹ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤋᤣ᤹ᤖᤢᤀᤠᤱ ᤁᤢᤛᤢᤶᤔᤧᤴᤍᤶᤔᤏᤠ ᤑᤧᤰᤁᤧᤗᤠ᤹ᤒᤠ ᤔᤏᤠᤜᤠ᤹ ᤕᤠ᤺ᤸᤗᤣ᤺ᤰ ᤛᤠᤅᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤀᤣᤃᤠᤱ ᤔᤧᤎᤠᤛᤡᤱ॥

᥋ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤜᤡᤶ ᤀᤥᤐᤪᤠ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤒᤥᤱ ᤁᤢᤶᤓᤢ᤹ ᤁᤢᤴᤛᤠ᤹ ᤕᤖᤢᤒ-ᤒᤠᤗᤖᤧ ᤁᤢᤛ᤻ᤛᤠᤜᤠ᤹ ᤗᤳᤇᤠ ᤗᤢᤱᤈᤱᤅᤥ ᤛᤧᤖᤢᤛᤡ॥ ᤁᤖ ᤕᤖᤢᤒ-ᤒᤠᤗᤖᤧ ᤁᤢᤛ᤻ᤛᤠ ᤑᤥ᤺ᤰᤘᤠᤒᤠ ᤕᤥᤋᤠᤔᤧᤴ ᤆᤡᤱᤛᤡᤱᤅᤠᤱ ᤜᤡᤅᤧ ᤕᤠ᤺ᤰᤋᤧ॥

᥌ ᤂᤧᤒᤩᤠᤱ ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ ᤏᤢ ᤒᤣᤌ-ᤔᤡᤸᤗᤥᤒᤠ ᤔᤏᤠᤜᤠ᤹ ᤁᤧᤖᤧᤰ ᤔᤧᤈᤢᤵᤛᤧᤀᤠᤱ ᤛᤁᤣᤔᤀᤥ ᤁᤧᤕᤢᤱᤒᤠ ᤕᤶᤒᤠ ᤕᤜᤡᤒᤠ ᤛᤡᤱᤒᤢᤱ ᤐᤣᤛᤠᤱᤒᤠ ᤛᤡᤳᤗᤠᤱᤅᤥ ᤀᤒᤡᤔᤣᤗᤣᤁᤧᤴ ᤜᤠᤱ ᤔᤧᤈᤥᤃᤢᤖᤥ॥

ᤕᤥᤋᤠᤔᤖᤧ ᤁᤢᤍᤠ᤹ᤍᤡ ᤂᤧᤍᤠ᤹

᥍ ᤀᤠᤸᤗ ᤁᤴ ᤐᤠ᤺ᤴᤏᤡᤴ ᤕᤥᤋᤠᤔᤧᤴ ᤔᤧᤔᤧᤳᤋᤢᤸᤗᤧ ᤂᤢᤏᤧ᤹ ᤐᤣᤀᤠᤱ ᤃᤡᤖᤡᤈ᤻ᤈᤡᤔ ᤁᤥ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤕᤧᤶᤛᤡᤱ. ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖᤥ.

“ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤛᤣ. ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤂᤡᤏᤡ᤹ ᤐᤠ᤺ᤴᤏᤡᤴ ᤂᤧᤵᤛᤢᤖᤖᤥ॥

᥎ ᤀᤠᤵᤑᤣᤰ ᤗᤠᤃᤡ ᤌᤡᤰᤗᤧᤱ ᤛᤡᤱᤒᤢᤱᤜᤠ᤹

ᤗᤳᤇᤠ ᤜᤠᤱ ᤕᤢᤰᤋᤡᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤈᤢᤵᤛᤧᤖᤥ.

ᤜᤧᤰᤁᤩᤠᤱ ᤂᤧᤴ ᤛᤡᤱᤒᤢᤱᤜᤠ᤹ᤖᤧ ᤆᤤᤋᤢᤏᤧᤴ ᤔᤧᤔᤧᤳᤋᤢᤖᤥ.

‘ᤂᤧᤏᤧ᤹ ᤋᤩᤧ᤹ᤀᤠᤱ ᤀᤠᤏᤡᤃᤧ ᤜᤠᤱ ᤐᤥ᤺ᤰᤂᤧ᤹ᤀᤥ॥’

᥏ ᤁᤖ ᤆᤤᤋᤢᤏ ᤛᤡᤱᤒᤢᤱᤅᤡᤸᤗᤧ ᤔᤧᤳᤋᤢᤛᤡᤖᤥ.

‘ᤔᤠᤱᤜᤠ᤹ ᤏᤢ ᤔᤏᤠᤜᤠ᤹ ᤀᤡᤱᤎᤠ᤺ᤱ ᤁᤧᤒᤡᤒᤠ

ᤀᤡᤔᤧᤸᤗᤢᤱᤒᤠ ᤀᤠᤱᤃᤠ᤹ ᤀᤠᤏᤡ᤺ᤱᤃᤣ᤺ᤴ ᤗᤧᤖᤢᤱᤒᤠᤒᤡ

ᤜᤧᤰᤁᤩᤠᤱ ᤛᤡᤱᤒᤢᤱᤜᤠ᤹ᤀᤥ ᤕᤢᤰ ᤆᤥᤃᤢᤱᤒᤠᤒᤡ᥅’

᥇᥆ “ᤂᤧᤒᤩᤠᤱ ᤛᤡᤱᤒᤢᤱᤜᤠ᤹ᤖᤧ ᤐ᤺ᤳᤇᤣ᤹ᤒᤢᤱᤔᤠᤴ ᤔᤧᤔᤧᤳᤋᤢᤖᤥ.

‘ᤂᤧᤏᤧ᤹ ᤋᤩᤧ᤹ᤀᤠᤱ ᤀᤠᤏᤡᤃᤧ ᤜᤠᤱ ᤐᤥ᤺ᤰᤂᤧ᤹ᤀᤥ॥’

᥇᥇ ᤁᤖ ᤐ᤺ᤳᤇᤣ᤹ᤒᤢᤱᤔᤠᤸᤗᤧ ᤔᤧᤳᤋᤢᤛᤡᤖᤥ.

‘ᤁᤧᤗᤡᤶᤒᤠ ᤏᤢ ᤁᤢᤈᤠ ᤁᤧᤏᤢ᤹ᤒᤠ ᤁᤢᤈᤠ᤹ᤀᤡᤴ ᤀᤠᤱᤃᤠ᤹ ᤗᤧᤖᤢᤱᤒᤠᤒᤡ

ᤜᤧᤰᤁᤩᤠᤱ ᤛᤡᤱᤒᤢᤱᤜᤠ᤹ᤀᤥ ᤕᤢᤰ ᤆᤥᤃᤢᤱᤒᤠᤒᤡ᥅’

᥇᥈ “ᤂᤧᤒᤩᤠᤱ ᤛᤡᤱᤒᤢᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ᤒᤢᤱᤔᤠᤴ ᤔᤧᤔᤧᤳᤋᤢᤖᤥ.

‘ᤂᤧᤏᤧ᤹ ᤋᤩᤧ᤹ᤀᤠᤱ ᤀᤠᤏᤡᤃᤧ ᤜᤠᤱ ᤐᤥ᤺ᤰᤂᤧ᤹ᤀᤥ॥’

᥇᥉ ᤁᤖ ᤆᤧᤸᤗᤧᤰᤛᤣ᤹ᤒᤢᤱᤅᤡᤸᤗᤧ ᤔᤧᤳᤋᤢᤛᤡᤖᤥ.

‘ᤔᤠᤱᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤔᤠ

ᤀᤠᤱᤃᤠ᤹ ᤀᤠᤈᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ᤺ᤴ ᤗᤧᤖᤢᤱᤒᤠᤒᤡ

ᤜᤧᤰᤁᤩᤠᤱ ᤛᤡᤱᤒᤢᤱᤜᤠ᤹ᤀᤥ ᤕᤢᤰ ᤆᤥᤃᤢᤱᤒᤠᤒᤡ᥅’

᥇᥊ “ᤁᤢᤏᤢᤵᤔᤥ ᤁᤧᤖᤧᤰ ᤛᤡᤱᤒᤢᤱᤜᤠ᤹ᤖᤧ ᤋᤡᤱᤃᤪᤣᤰ ᤐᤢᤱᤅᤡᤴ ᤔᤧᤔᤧᤳᤋᤢᤖᤥ.

‘ᤂᤧᤏᤧ᤹ ᤋᤩᤧ᤹ᤀᤠᤱ ᤀᤠᤏᤡᤃᤧ ᤜᤠᤱ ᤐᤥ᤺ᤰᤂᤧ᤹ᤀᤥ॥’

᥇᥋ ᤋᤡᤱᤃᤪᤣᤰ ᤐᤢᤱᤅᤡᤸᤗᤧ ᤛᤡᤱᤒᤢᤱᤜᤠ᤹ ᤔᤧᤳᤋᤢᤛᤡᤖᤥ.

‘ᤛᤧᤰᤂᤠᤀᤣ ᤂᤡᤏᤡ᤹ ᤀᤠᤱᤃᤠ᤹ ᤜᤠᤱ ᤐᤥᤱᤔᤠᤖᤧ ᤗᤠᤃᤡ

ᤔᤠᤱᤌᤥ᤺ᤰᤏᤠ ᤐᤡᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤏᤣᤓᤃᤪ

ᤀᤠᤱᤃᤠ᤹ ᤀᤠᤛᤡᤃᤠᤱ ᤀᤡ᤺ᤵᤋᤢᤱᤒᤠᤍᤧᤴᤏᤥ ᤀᤡ᤺ᤶᤛᤡᤱᤛᤧ ᤋᤩᤧᤶᤔᤧ᤹ᤀᤥ॥

ᤔᤧ᤺ᤴᤏᤣᤓᤃᤪ. ᤋᤡᤱᤜᤠ᤹ᤀᤥᤗᤠᤶ ᤔᤡ ᤗ᤺ᤴᤗᤖᤥ

ᤜᤧᤰᤁᤩᤠᤱ ᤗᤧᤒᤏᤠᤏᤒᤠ ᤛᤠᤶᤔᤠᤱᤛᤡᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤖᤥ॥’

᥇᥌ “ᤀᤒᤡᤔᤣᤗᤣᤁᤧᤴ ᤜᤠᤱ ᤁᤧᤈᤥᤃᤢᤶᤔᤠᤱ ᤂᤡᤏᤡ᤹ ᤛᤧᤰᤂᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤒᤡ᥅ ᤜᤧᤰᤁᤩᤠᤱ ᤕᤖᤢᤒ-ᤒᤠᤗ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ᤏᤢ ᤁᤧᤘᤠ᤹ᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤒᤡ᥅ ᤂᤧᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤏᤢᤖᤡᤰ ᤁᤧᤔᤧᤳᤋᤢᤶᤛᤡᤶᤔᤠᤱ ᤁᤧᤘᤕᤡᤒᤡ᥅

᥇᥍ ᤀᤠᤱᤃᤠ᤹ ᤀᤠᤶᤒᤠᤖᤧ ᤂᤡᤏᤡ᤹ ᤗᤠᤃᤡ ᤌᤱ ᤌᤰᤋᤧ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤔᤠᤗᤡᤱᤍᤥ ᤌᤠᤖᤡᤰᤐᤠ ᤁᤧᤛᤠᤰᤐᤥ ᤌᤩᤧᤀᤠᤱ ᤔᤡᤍᤩᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤂᤡᤏᤡ᤹ ᤁᤧᤛᤧ᤺ᤵᤋᤡ.

᥇᥎ ᤁᤖ ᤀᤠᤀᤡᤴ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤂᤡᤏᤡ᤹ ᤁᤧᤒᤥᤃᤡᤀᤠᤱ ᤁᤧᤘᤕᤡ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤒᤥᤱ ᤁᤢᤛ᤻ᤛᤠᤜᤠ᤹ ᤗᤳᤇᤠ ᤗᤢᤱᤈᤱᤅᤥ ᤁᤧᤈᤩᤧᤵᤋᤢᤶ ᤁᤧᤛᤧᤖᤢᤶᤛᤡᤶᤔᤠᤱ ᤘᤠ᤹. ᤂᤧᤒᤩᤠᤱ ᤂᤢᤏᤧ᤹ ᤁᤢᤕᤥ᤺ᤃ᤻ᤔᤠᤸᤗᤧ ᤁᤢᤛ᤻ᤛᤠ ᤀᤒᤡᤔᤣᤗᤣᤁᤧᤴ ᤀᤠᤏᤡ᤹ ᤁᤠ᤹ᤀᤡ ᤑᤠ᤹ᤀᤠᤱ ᤛᤁᤣᤔᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤁᤧᤈᤥᤃᤢᤶᤔᤠᤱ ᤘᤠ᤹-

᥇᥏ “ᤂᤡᤏᤡ᤹ ᤀᤠᤀᤡᤴ ᤕᤖᤢᤒ-ᤒᤠᤗ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤛᤧᤰᤂᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤏᤣᤓᤃᤪ. ᤀᤒᤡᤔᤣᤗᤣᤁᤧᤴᤏᤢ ᤂᤡᤏᤡ᤹ ᤏᤡᤱᤘᤠ᤹ ᤋᤠᤛᤧᤶᤔᤣ᤹ ᤂᤧᤒᤩᤠᤱ ᤂᤢᤏᤧ᤹ ᤂᤡᤏᤡ᤹ᤏᤢ ᤁᤢᤏᤡᤱᤘᤠ᤹ ᤋᤠᤖᤖᤥ᥄

᥈᥆ ᤔᤧ᤺ᤴᤏᤣᤓᤃᤪ. ᤀᤒᤡᤔᤣᤗᤣᤁᤥᤗᤠᤶ ᤔᤡ ᤗ᤺ᤴᤗ ᤜᤧᤰᤁᤩᤠᤱ ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ ᤏᤢ ᤒᤣᤌ-ᤔᤡᤸᤗᤥᤴ ᤂᤠᤵᤐᤢᤌᤩᤱ ᤆᤥᤃᤢᤖ᥄ ᤛᤣᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ ᤏᤢ ᤒᤣᤌ-ᤔᤡᤸᤗᤥ ᤗᤠᤶᤔᤠᤱᤅᤠᤱ ᤔᤡ ᤗ᤺ᤴᤏᤠᤱ ᤀᤒᤡᤔᤣᤗᤣᤁᤧᤴ ᤂᤠᤵᤐᤢᤌᤩᤱ ᤆᤥᤃᤢᤖ᥄”

᥈᥇ ᤂᤧᤴ ᤀᤣᤃᤠᤱ ᤕᤥᤋᤠᤔᤧᤴ ᤛᤢᤸᤗᤡ ᤂᤧᤳᤇᤡᤱᤅᤠᤱ ᤂᤢᤏᤧ᤹ ᤒᤣᤀᤖ ᤔᤧᤵᤔᤏᤠᤒᤠᤍᤧᤴᤏᤥ ᤁᤧᤖᤧ. ᤜᤧᤰᤁᤩᤠᤱ ᤂᤧᤵᤔᤥᤀᤣ ᤋᤢᤶᤔᤩᤠᤱᤜᤠᤱᤜᤠ᤹ ᤕᤢᤱᤔᤠ ᤜᤣ᤺ᤰᤋᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤓᤢ᤹ ᤀᤒᤡᤔᤣᤗᤣᤁᤧᤴᤏᤢ ᤁᤡᤛᤧᤖᤥ॥

ᤛᤁᤣᤔᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤀᤒᤡᤔᤣᤗᤣᤁᤧᤴ ᤔᤧᤀᤳᤋᤢ

᥈᥈ ᤀᤒᤡᤔᤣᤗᤣᤁᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠ ᤐᤥ᤺ᤰᤂᤧᤒᤠ ᤋᤱᤒᤣ ᤛᤢᤶᤛᤡ ᤀᤣᤃᤠᤱ

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤡᤔᤣᤗᤣᤁᤧᤴ ᤏᤢ ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤧᤔᤧᤴᤍᤱ ᤋᤠᤵᤑᤧ᤺ᤶᤒᤠ ᤛᤠᤶᤎᤡᤰ ᤐᤠᤱᤄᤢ ᤋᤠᤛᤢ. ᤜᤧᤰᤁᤩᤠᤱ ᤛᤁᤣᤔᤒᤠ ᤔᤏᤠᤜᤠ᤹ᤖᤧ ᤀᤒᤡᤔᤣᤗᤣᤁᤧᤴ ᤀᤡᤱᤗᤧᤰᤁᤥ ᤔᤧᤎᤠᤛᤢ॥

᥈᥊ ᤕᤖᤢᤒ-ᤒᤠᤗᤖᤧ ᤏᤢᤒᤥᤱ ᤁᤢᤛ᤻ᤛᤠᤜᤠ᤹ ᤔᤧᤛᤧᤖᤢᤛᤡᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤂᤧᤱᤜᤠ᤹ ᤁᤧᤛᤧᤵᤐᤠ ᤂᤢᤴᤇᤡ᤹ ᤏᤢᤛᤠ᤹ ᤀᤒᤡᤔᤣᤗᤣᤁᤀᤥ ᤜᤧᤰᤁᤩᤠᤱ ᤂᤧᤴ ᤁᤧᤜᤢᤒᤠ ᤁᤧᤒᤱᤒᤠ ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ᤀᤥ ᤁᤢᤗᤧᤰᤘᤠ ᤔᤧᤏᤢ᤺ᤰᤋᤢᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤆᤥᤃᤢᤀᤠᤱ ᤘᤕᤧ॥

᥈᥋ ᤀᤒᤡᤔᤣᤗᤣᤁᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤁᤥ᤺ᤰᤔᤠᤸᤗᤧ ᤁᤢᤛᤶᤔᤥ ᤗᤠᤱᤃᤧᤄᤣ᤺ᤰᤐᤠ ᤀᤒᤡᤔᤣᤗᤣᤁ ᤀᤥᤔᤧᤳᤇᤧ ᤏᤢ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤁᤧᤖᤧᤰ ᤏᤠᤵᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ ᤔᤧᤕᤢᤰᤂᤢᤛᤡ. ᤜᤧᤰᤁᤩᤠᤱ ᤁᤴ ᤀᤡᤱᤄᤱᤅᤡᤴ ᤀᤒᤡᤔᤣᤗᤣᤁᤖᤥ ᤔᤧᤃᤧᤳᤋᤢ॥

᥈᥌ ᤀᤠᤸᤗ ᤀᤣᤒᤣᤍᤖᤧ ᤁᤢᤛ᤻ᤛᤠ ᤃᤠᤗᤧᤴ ᤂᤢᤏᤧ᤹ ᤁᤢᤴᤛᤠ᤹ ᤁᤢᤶᤓᤢ᤹ᤜᤠ᤹ᤏᤢ ᤛᤁᤣᤔᤀᤥ ᤑᤧᤖᤧ. ᤜᤧᤰᤁᤩᤠᤱ ᤛᤁᤣᤔᤒᤠ ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠᤴ ᤂᤢᤏᤧ᤹ ᤗᤧᤵᤔᤠᤱ ᤔᤧᤜᤡᤛᤢ॥

᥈᥍ ᤂᤧᤱᤜᤠ᤹ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ ᤔᤧᤒᤣᤀᤠᤱ ᤁᤧᤍᤢᤶᤒᤠ ᤁᤢᤈᤠ᤹ᤜᤠ᤹ ᤔᤧᤍᤢᤒᤢ. ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤔᤧᤀᤣ᤺ᤵᤛᤢ॥ ᤂᤧᤴ ᤀᤣᤃᤠᤱ ᤂᤢᤴᤇᤡ᤹ ᤔᤠᤱᤅᤡᤸᤗᤧᤴ ᤔᤠᤱᤜᤡᤶᤔᤥ ᤋᤱᤏᤠᤶ ᤋᤥᤛᤧ ᤔᤧᤒᤣ॥ ᤂᤧᤵᤔᤥ ᤂᤧᤱᤜᤠ᤹ᤖᤧ ᤁᤢᤈᤠᤜᤠ᤹ ᤔᤧᤈ ᤔᤧᤎᤢᤅᤢᤀᤠᤱ ᤀᤒᤡᤔᤣᤗᤣᤁᤧᤴ ᤔᤠᤱᤔᤧᤍᤣᤛᤢ॥

᥈᥎ ᤂᤧᤒᤩᤠᤱ ᤀᤣᤒᤣᤍᤖᤧ ᤁᤢᤛ᤻ᤛᤠ ᤃᤠᤗᤖᤧ ᤔᤧᤳᤋᤢᤛᤡ. “ᤀᤒᤡᤔᤣᤗᤣᤁᤧᤴ ᤜᤠ᤺ᤵᤐᤣ᥅ ᤜᤧᤰᤁᤩᤠᤱ ᤌᤣᤀᤠᤱ ᤀᤠᤏᤡ᤹ ᤛᤁᤣᤔᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤆᤥ᤺ᤰᤔᤏᤠ ᤐᤡᤔᤏᤠᤒᤠᤒᤣ᥅ ᤌᤣ ᤂᤢᤏᤧ᤹ ᤕᤖᤢᤒ-ᤒᤠᤗᤖᤧ ᤁᤢᤛ᤻ᤛᤠ ᤔᤧ᤺ᤶᤒᤡ᥅ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤠ᤹ᤒᤠᤱᤅᤡᤴ ᤈᤒᤢᤗᤧᤴ ᤔᤧ᤺ᤶᤒᤡ᥅ ᤂᤧᤴᤏᤢ᤺ᤸᤗᤧᤃ ᤛᤁᤣᤔᤖᤧ ᤁᤢᤶᤒᤠ ᤜᤔᤥᤖᤖᤧ ᤁᤢᤔᤏᤠᤜᤠ᤹ ᤀᤠᤏᤡ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤡᤔᤠᤛᤡᤸᤗᤧ ᤏᤢᤒᤠ ᤐᤥᤱ᤹॥ ᤀᤠᤏᤡ᤹ ᤌᤣᤀᤠᤱ ᤀᤒᤡᤔᤣᤗᤣᤁᤧᤴ ᤕᤠ᤺ᤶᤒᤰ ᤆᤥ᤺ᤰᤔᤏᤠ ᤐᤡᤔᤏᤠᤒᤠᤒᤣ᥅

᥈᥏ ᤁᤴ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤕᤢᤰᤁᤥ ᤔᤧᤘᤕᤧᤒᤠ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤀᤒᤡᤔᤣᤗᤣᤁᤧᤴ ᤗᤠ᤺ᤳᤗᤠ᤺ᤳ ᤆᤥᤃᤢᤱᤒᤠ ᤘᤕᤧᤔᤧᤴ॥ ᤀᤠᤱᤃᤠ᤹ ᤂᤢᤏᤧ᤹ ᤀᤰᤂᤧ ᤔᤧᤳᤋᤢᤱᤒᤠ ᤘᤕᤧ. ‘ᤂᤧᤏᤧ᤹ ᤁᤧᤎᤰᤛᤢᤒᤠᤜᤠ᤹ ᤁᤧᤖᤧᤰ ᤀᤢ᤺ᤳᤋᤧᤛᤧ᤹ᤀᤠᤱ ᤌᤱ ᤆᤥᤃᤧ᤹॥’”

᥉᥆ ᤀᤠᤸᤗ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠ ᤈᤒᤢᤗᤖᤧ ᤀᤣᤒᤣᤍᤖᤧ ᤁᤢᤛ᤻ᤛᤠ ᤃᤠᤗᤖᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤁᤢᤕᤠ᤺ᤰᤗᤧ᤹ᤖᤧ॥

᥉᥇ ᤂᤢᤏᤧ᤹ ᤛᤫᤠ᤺ᤳᤋᤠᤱ ᤀᤒᤡᤔᤣᤗᤣᤁᤀᤥ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. “ᤀᤣᤒᤣᤍᤖᤧ ᤁᤢᤛ᤻ᤛᤠ ᤃᤠᤗᤧᤴ ᤏᤢ ᤂᤧᤸᤗᤧ ᤁᤢᤴᤛᤠ᤹ᤁᤢᤶᤓᤢ᤹ᤜᤠ᤹ ᤛᤁᤣᤔ ᤔᤧᤓᤧᤖᤧᤀᤠᤱ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤔᤧᤜᤢᤛᤢᤛᤡ ᤔᤧᤒᤰᤂᤢᤛᤡᤖ ᤔᤧᤕᤠ᤺ᤰ॥

᥉᥈ ᤁᤸᤗᤧᤆᤥᤃᤢᤸᤗᤧ ᤛᤧᤴᤍᤡᤰᤛᤠ ᤐᤥᤃᤧ᤹ᤀᤠᤱ ᤂᤧᤏᤧ᤹ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤀᤡᤰᤋᤠᤵᤜᤠ᤹ᤀᤥ ᤛᤢᤃᤧᤶᤛᤡᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹॥

᥉᥉ ᤂᤧᤴ ᤀᤣᤃᤠᤱ ᤋᤠᤏᤠᤶ ᤏᤠᤶ ᤁᤧᤳᤏᤢᤔᤧ᤺ᤴᤏᤣ ᤕᤧᤰᤕᤰᤁᤡᤴ ᤑᤳᤋᤧᤶᤔᤧ᤹. ᤜᤧᤰᤁᤩᤠᤱ ᤀᤠᤸᤗ ᤂᤧᤴ ᤏᤢ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤔᤧᤗ᤺ᤴᤏᤡᤸᤗᤧ ᤌᤣ ᤆᤥ᤺ᤰᤔᤠ ᤐᤥᤱ᤹ ᤂᤧᤴ ᤆᤥᤃᤧᤶᤔᤧ᤹॥”

᥉᥊ ᤁᤸᤗᤧᤆᤥᤃᤢᤸᤗᤧ ᤀᤒᤡᤔᤣᤗᤣᤁᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤧᤴᤍᤡᤰᤛᤠ ᤔᤧᤒᤥᤃᤧ. ᤜᤧᤰᤁᤩᤠᤱ ᤁᤢᤗᤰ ᤗᤡᤛᤡ ᤔᤧᤒᤥ᤺ᤰᤂᤧᤀᤠᤱ ᤛᤁᤣᤶᤔᤡᤴ ᤑᤵᤔᤠᤖᤧ ᤗᤠᤃᤡ ᤔᤧᤈᤡᤱᤛᤡᤱᤅᤠᤱ ᤔᤧᤕᤢᤅᤧ॥

᥉᥋ ᤀᤠᤸᤗ ᤀᤣᤒᤣᤍᤖᤧ ᤁᤢᤛ᤻ᤛᤠ ᤃᤠᤗᤧᤴ ᤗᤠ᤺ᤰᤁᤠᤳ ᤐᤣᤀᤠᤱ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤗᤠ᤺ᤵᤔᤠᤍᤧᤴᤏᤥ ᤕᤧᤒᤧᤃᤖᤧ. ᤜᤠᤒᤠ ᤂᤧᤴ ᤕᤧᤶᤔᤥ ᤀᤒᤡᤔᤣᤗᤣᤁᤧᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤔᤧᤈᤡᤱᤛᤡᤱᤒᤠᤍᤧᤴᤏᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ॥

᥉᥌ ᤃᤠᤗᤖᤧ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤈᤒᤢᤗᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤁᤥ᤺ᤰᤔᤠᤸᤗᤧ ᤁᤢᤛᤶᤔᤥᤗᤠᤶ ᤔᤏᤠᤜᤠ᤹ ᤕᤥ ᤔᤧᤕᤢᤖ ᤔᤧᤒᤳ॥”

ᤈᤒᤢᤗᤖᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤡᤛᤢᤛᤡᤒᤠᤜᤠ᤹ᤃ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤖᤧ ᤀᤡ᤺ᤵᤋᤢᤒᤠᤍᤧᤴᤜᤠ᤹ᤖᤥ. ᤔᤏᤠᤜᤠ᤹ ᤜᤧᤰᤋᤱᤒᤠᤀᤣ ᤂᤧᤴ ᤏᤡᤎᤠ᤺ᤵᤗ ᤐᤳ॥”

᥉᥍ ᤁᤖ ᤕᤠᤶᤔᤥ ᤃᤠᤗᤖᤧ ᤔᤧᤳᤋᤢ. “ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤢᤗᤢᤶᤔᤥᤒᤠ ᤋᤧᤴᤜᤠ᤹ᤀᤥᤗᤠᤶ ᤔᤏᤠᤜᤠ᤹ ᤕᤥ ᤔᤧᤕᤢᤖ ᤔᤧᤒᤳ. ᤜᤧᤰᤁᤩᤠᤱ ᤁᤢᤗᤢᤵ ᤌᤡᤰ ᤆᤠᤜᤡ᤺ᤴ ᤌᤢᤶᤕᤠ ᤁᤧᤀᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤜᤡᤒᤠ ᤛᤡᤱᤒᤢᤱ ᤗᤧᤵᤔᤠᤱᤗᤠᤶ ᤔᤧᤕᤢᤖ ᤔᤧᤒᤳ॥”

᥉᥎ ᤂᤧᤒᤩᤠᤱ ᤈᤒᤢᤗᤖᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤕᤶᤒ᤻ᤕᤶᤒᤠ ᤐᤠ᤺ᤴᤜᤠ᤹ ᤀᤠᤸᤗ ᤀᤠᤳᤋᤡ ᤘᤠ᤹᥅ ᤂᤧᤏᤧ᤹ ᤁᤧᤒᤠ᤺ᤳᤋᤢᤀᤠᤱ ᤘᤕᤧ. ‘ᤀᤒᤡᤔᤣᤗᤣᤁᤧᤴ ᤜᤠ᤺ᤳᤋᤠᤱ ᤀᤠᤏᤡ᤹ ᤂᤢᤏᤧ᤹ ᤁᤢᤕᤢᤰᤁᤥ ᤘᤠ᤹ᤔᤠᤒᤣ᥅’ ᤂᤧᤏᤧ᤹ ᤌᤣᤏᤠᤎᤣᤒᤠ ᤁᤧᤗᤣ᤺ᤳᤋᤢᤛᤡᤀᤠᤱ ᤔᤧᤘᤕᤧᤒᤠ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧ᤺ᤴᤇᤡᤒᤡ᥅ ᤀᤠᤸᤗ ᤐᤣᤃᤧ᤹ᤀᤠᤱ ᤂᤧᤱᤜᤠ᤹ᤏᤢ ᤌᤰᤋᤧ᤹॥”

᥉᥏ ᤁᤸᤗᤧᤆᤥᤃᤢᤸᤗᤧ ᤃᤠᤗᤖᤧ ᤛᤁᤣᤔᤒᤠ ᤕᤰᤕᤢᤱᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤀᤒᤡᤔᤣᤗᤣᤁᤧᤴ ᤌᤱᤅᤥ ᤑᤳᤋᤢ.

᥊᥆ ᤁᤖ ᤀᤒᤡᤔᤣᤗᤣᤁᤖᤧ ᤂᤢᤏᤧ᤹ ᤜᤠᤖᤡᤈᤠ᤺ᤳᤋᤢᤀᤠᤱ ᤂᤧᤴ ᤂᤧᤳᤇᤡᤱ॥ ᤕᤶᤒᤠ ᤗᤠᤶᤎᤣ᤺ᤳᤋᤥ ᤗᤠ᤺ᤵᤔᤠᤍᤧᤴ ᤌᤠᤖᤡᤰᤁᤣ ᤗᤠᤶ ᤁᤢᤗᤧ᤺ᤶ ᤆᤣᤜᤠ᤹ ᤔᤧᤛᤧᤖᤧᤀᤠᤱ ᤔᤧᤏᤧᤛ᤻ᤛᤧ॥

᥊᥇ ᤀᤒᤡᤔᤣᤗᤣᤁᤧᤴ ᤐᤣᤀᤠᤱ ᤀᤖᤢᤔᤠᤜ ᤔᤧᤵᤔᤏᤠᤒᤠᤍᤧᤴᤏᤥ ᤀᤠᤵᤑᤣᤰ ᤕᤢᤱᤛᤡᤱ. ᤂᤶᤓᤩᤠᤱ ᤈᤒᤢᤗᤖᤧ ᤃᤠᤗ ᤏᤢ ᤂᤢᤏᤧ᤹ ᤁᤢᤴᤛᤠ᤹ᤁᤢᤶᤓᤢ᤹ᤜᤠ᤹ ᤛᤁᤣᤔᤗᤠᤶ ᤗ᤺ᤳᤋᤢᤍᤣᤛᤢᤛᤡ॥

᥊᥈ ᤁᤢᤍᤠ᤺ᤴᤍᤡᤰᤔᤠ ᤛᤁᤣᤔᤒᤠ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤋᤠᤶᤍᤠᤶᤒᤠᤍᤧᤴᤏᤥ ᤔᤧᤒᤣ. ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤀᤒᤡᤔᤣᤗᤣᤁᤧᤴ ᤔᤧᤈᤧᤰᤋᤢ॥

᥊᥉ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤆᤠᤜᤡ᤺ᤴ ᤁᤢᤔᤏᤠᤜᤠ᤹ ᤋᤠᤖᤢᤛᤡᤀᤠᤱ ᤂᤧᤱᤜᤠ᤹ ᤁᤢᤗᤢᤵ ᤛᤢᤶᤛᤡ ᤆᤥᤃᤢᤛᤡ. ᤜᤧᤰᤁᤩᤠᤱ ᤕᤧᤰᤕᤰ ᤗᤠ᤺ᤰᤁᤠᤳ ᤋᤠᤶᤍᤠᤶᤒᤠᤍᤧᤴᤏᤥ ᤛᤢᤃᤢᤛᤡᤀᤠᤱ ᤕᤢᤅᤧ॥ ᤀᤠᤸᤗ ᤂᤢᤏᤧ᤹ ᤔᤏᤠᤜᤠ᤹ ᤕᤧᤰᤕᤰ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ ᤔᤧᤓᤧᤖᤧᤒᤠ ᤏᤡᤛᤢᤛᤡ. ᤂᤧᤒᤩᤠᤱ ᤂᤢᤏᤧ᤹ ᤐᤥᤃᤧᤀᤠᤱ ᤂᤧᤱᤜᤠ᤹ ᤌᤱᤅᤥ ᤑᤳᤋᤢᤛᤡ॥

᥊᥊ ᤀᤒᤡᤔᤣᤗᤣᤁ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤛᤢᤶᤜᤠ᤹ ᤔᤧᤈᤠᤳᤋᤧᤖ ᤋᤃᤡ ᤔᤧᤒᤥᤖᤧ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤗᤠ᤺ᤵᤔᤠᤍᤧᤴ ᤕᤶᤒᤠ ᤗᤠᤶᤎᤣ᤺ᤵᤐᤥ ᤌᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧ॥ ᤂᤧᤒᤩᤠᤱ ᤘᤣ᤹ ᤁᤢᤗᤢᤵ ᤏᤧᤳᤇᤡ ᤔᤏᤠᤜᤠ᤹ ᤆᤠᤜᤡ᤺ᤴ ᤔᤧᤓᤧᤖᤧᤀᤠᤱ ᤋᤠᤶᤍᤠᤶᤒᤠᤍᤧᤴᤏᤥ ᤁᤧᤘᤠ᤹ᤒᤠᤜᤠ᤹ ᤔᤧᤓᤳᤋᤢ ᤔᤣᤍᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛᤧᤖᤢᤛᤡ॥

᥊᥋ ᤀᤒᤡᤔᤣᤗᤣᤁᤖᤧ ᤏᤠᤶᤎᤠᤎᤠ ᤂᤧᤴ ᤕᤧᤰᤕᤰᤁᤥ ᤌᤱ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤜᤢᤰᤁᤠᤵ ᤆᤥᤃᤢ॥ ᤂᤢᤏᤧ᤹ ᤂᤧᤴ ᤂᤧᤵᤔᤥᤒᤠ ᤔᤏᤠᤜᤠ᤹ ᤛᤧᤖᤢᤛᤡ. ᤕᤧᤰᤕᤰᤁᤡᤴ ᤔᤧᤕᤴᤇᤢ ᤔᤧᤍᤣᤛᤢ. ᤂᤧᤒᤩᤠᤱ ᤂᤧᤴ ᤋᤧᤴᤏᤥ ᤕᤢᤶᤔᤡᤴ ᤛᤧᤛᤢ॥

᥊᥌ ᤀᤠᤸᤗ ᤛᤁᤣᤔᤒᤠ ᤆᤱᤜᤡᤶᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤀᤣᤗ-ᤒᤖᤡᤋ ᤔᤠᤱᤜᤡᤶᤔᤥᤒᤠ ᤜᤠᤱᤕᤰᤁᤥ ᤔᤧᤒᤣ॥

᥊᥍ ᤂᤧᤱᤜᤠ᤹ ᤂᤧᤵᤔᤥ ᤛᤥᤖᤡᤰ ᤔᤧᤈᤢᤵᤛᤧᤀᤠᤱ ᤔᤧᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤒᤡᤔᤣᤗᤣᤁᤧᤴ ᤔᤧᤈᤧᤰᤋᤢ॥

᥊᥎ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤸᤔᤥᤏ ᤁᤥ᤺ᤰᤔᤠᤀᤥ ᤔᤧᤎᤥ᤺ᤰᤛᤡᤱ॥ ᤂᤢᤏᤧ᤹ ᤋ᤺ᤴᤍᤣ᤺ᤴ ᤕᤠᤱᤛᤡᤱᤅᤠᤱ ᤛᤡᤱᤒᤥᤖᤠ᤺ᤰᤁᤡᤴ ᤀᤠ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤰᤋᤠᤱᤅᤥ ᤐᤰᤂᤢ॥ ᤂᤢᤏᤧ᤹ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤌᤣ ᤆᤥᤃᤢᤱᤗ ᤐᤳᤋᤠ ᤀᤥᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤜᤠᤖᤠᤜᤠᤖᤠ ᤂᤡᤏᤡ᤹ᤀᤠᤱ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥”

᥊᥏ ᤁᤸᤗᤧᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤛᤡᤱᤒᤥᤖᤠ᤺ᤰᤜᤠ᤹ ᤔᤧᤀᤠ᤺ᤳᤋᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤒᤡᤔᤣᤗᤣᤁᤧᤴ ᤔᤧᤍᤡᤶᤍᤢ. ᤜᤧᤰᤁᤩᤠᤱ ᤛᤡᤱᤒᤥᤖᤠ᤺ᤰᤜᤠ᤹ ᤜᤠᤱᤕᤰ ᤁᤧᤖᤧᤰ ᤐᤡᤛᤠᤱ ᤔᤧᤗᤢᤵᤛᤢᤀᤠᤱ ᤔᤡ ᤔᤧᤕᤠᤰᤋᤢ॥ ᤂᤶᤓᤩᤠᤱ ᤛᤁᤣᤔ ᤆᤱᤜᤡᤶᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤛᤩᤧ. ᤂᤧᤱᤜᤠ᤹ ᤜᤵᤔᤧᤴ ᤜᤧᤴᤇᤡᤱ ᤌᤡᤰ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤔᤧᤘᤕᤧ॥

᥋᥆ ᤂᤧᤴ ᤀᤣᤃᤠᤱ ᤀᤒᤡᤔᤣᤗᤣᤁᤧᤴ ᤋᤣᤒᤣᤛ ᤕᤧᤰᤕᤰᤁᤥ ᤐᤣ. ᤜᤧᤰᤁᤩᤠᤱ ᤂᤧᤴ ᤁᤒᤪᤡᤱ ᤁᤡᤷᤃᤵ ᤁᤒᤢᤀᤠᤱ ᤜᤢᤰᤁᤠᤵ ᤆᤥᤃᤢ॥

᥋᥇ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤌᤎᤵ ᤔᤧᤸᤗ᤹ᤔᤏᤠᤒᤠ ᤜᤠᤱᤕᤰ ᤌᤡᤰ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹. ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤂᤧᤵᤔᤥ ᤔᤧᤛᤧ᤺ᤵᤛᤡᤱᤅᤠᤱ ᤔᤧᤕᤢᤅᤧ॥ ᤂᤧᤱᤜᤠ᤹ᤖᤧ ᤜᤠᤱᤕᤰᤁᤡᤴ ᤔᤧᤛᤢᤒᤢᤀᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤔᤧᤒᤣ॥

᥋᥈ ᤀᤒᤡᤔᤣᤗᤣᤁᤧᤴ ᤜᤠᤱᤕᤰᤁᤥ ᤐᤣᤀᤠᤱ ᤂᤧᤴ ᤌᤱᤅᤥ ᤑᤳᤋᤢ॥ ᤀᤠᤸᤗ ᤂᤧᤴ ᤜᤠᤱᤕᤰᤁᤥ ᤔᤡ ᤁᤣ᤺ᤵᤔᤠ ᤑᤠ᤹ᤀᤠᤱ ᤂᤧᤵᤔᤥᤒᤠ ᤗᤠᤶᤎᤣᤳ ᤐᤣᤛᤠᤱ ᤐᤣ᤺ᤸᤗᤧ.

᥋᥉ ᤔᤧᤴᤇᤢᤔᤠ ᤌᤡᤰᤗᤧ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥ ᤗᤢᤱᤛᤢᤶᤔᤡᤴ ᤗᤢᤶ ᤔᤰᤌᤠ᤺ᤴᤍᤢᤀᤠᤱ ᤂᤧᤸᤗᤧ ᤁᤢᤔᤡᤰᤂᤥ᤺ᤰᤁᤡᤴ ᤕ᤺ᤵᤛᤢ ᤐᤡᤖᤢ॥

᥋᥊ ᤀᤒᤡᤔᤣᤗᤣᤁᤖᤧ ᤂᤡᤔᤥ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤌᤠᤱᤒᤧᤴᤏᤡᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤜᤠᤖᤠ ᤁᤧᤍᤠᤓᤣ᤺ᤴ ᤋᤖᤵ ᤑᤡ᤺ᤰᤂᤧᤀᤠᤱ ᤀᤠᤱᤃᤠ᤹ ᤛᤧᤖᤠᤱᤅᤧ᤹. ᤔᤧ᤺ᤴᤏᤣᤓᤃᤪ ᤔᤧᤴᤇᤢᤔᤠ ᤌᤡᤰᤗᤧ ᤂᤢᤏᤧ᤹ ᤛᤧᤖᤢ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤴ ᤌᤠᤱᤒᤧᤴᤏᤡᤸᤗᤧ ᤆᤡᤎᤢᤵ ᤌᤢᤒᤢᤀᤠᤱ ᤂᤧᤴ ᤛᤩᤧ॥

᥋᥋ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤒᤡᤔᤣᤗᤣᤁᤧᤴ ᤛᤩᤧᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤔᤧᤏᤢ᤺ᤰᤂᤧ॥

᥋᥌ ᤁᤶᤓᤗ᤹ᤖᤡᤰᤁᤣ ᤀᤒᤡᤔᤣᤗᤣᤁᤖᤧ ᤂᤢᤏᤧ᤹ ᤏᤢᤒᤥᤱ ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹ ᤛᤧᤖᤢᤛᤡᤀᤠᤱ ᤁᤢᤶᤒᤠᤖᤧ ᤁᤢᤍᤰᤗᤧᤱᤘᤠᤀᤥ ᤆᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤀᤥ ᤏᤢ᤺ᤰᤋᤢ.

᥋᥍ ᤜᤧᤰᤁᤩᤠᤱ ᤛᤁᤣᤔᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢ᤺ᤰᤋᤢ ᤐᤡᤖᤢᤛᤡᤀᤠᤱ ᤂᤢᤴᤇᤡ᤹ᤀᤣ ᤌᤧᤃᤣ᤺ᤰᤐᤥ ᤌᤠᤛᤢ ᤐᤡᤖᤢᤛᤡ॥ ᤕᤖᤢᤒ-ᤒᤠᤗᤖᤧ ᤁᤢᤛ᤻ᤛᤠ ᤕᤥᤋᤠᤔᤖᤧ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢᤛᤡᤒᤠᤴ ᤂᤧᤱᤜᤠ᤹ᤀᤥ ᤛᤧᤰᤂᤠᤀᤣ ᤌᤩᤧᤖᤥ॥

ᤋᤥᤗᤠ᤺ᤴ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥇᥆

ᤀᤒᤡᤔᤣᤗᤣᤁᤖᤧ ᤁᤢᤕᤧᤶ ᤁᤧᤖᤧᤀᤠᤱ ᤀᤣᤃᤠᤱ ᤀᤡᤛ᤻ᤛᤠᤂᤠᤖᤖᤧ ᤗᤳᤇᤠ ᤁᤢᤔᤏᤠ. ᤐᤢᤘᤠᤖᤧ ᤁᤢᤛ᤻ᤛᤠ ᤍᤥᤍᤥᤖᤧ ᤁᤢᤶᤔᤧᤴᤇᤠ᤹. ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤛᤠᤔᤡᤖ ᤁᤧᤕᤢᤱᤒᤠ ᤋᤥᤗᤠ᤺ᤴ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤐᤥᤃᤧ॥

᥈ ᤂᤢᤏᤧ᤹ ᤏᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤛᤡᤱᤅᤠᤱ ᤛᤠᤔᤡᤖᤀᤥ ᤔᤧᤈᤡᤰᤂᤢᤖᤥ॥

ᤕᤠᤀᤡᤖᤧᤴ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥉ ᤂᤢᤏᤧ᤹ ᤁᤢᤀᤣᤃᤠᤱ ᤃᤡᤗᤠᤍᤡ ᤕᤠᤀᤡᤖᤧᤴ ᤐᤥᤃᤧ॥ ᤂᤢᤏᤧ᤹ ᤏᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥊ ᤂᤢᤏᤧ᤹ ᤛᤢᤶᤒᤥᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤀᤍᤱᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤗᤠᤱᤔᤧᤄᤣᤃᤧ॥ ᤃᤡᤗᤠᤍ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤢᤶᤒᤥᤱ ᤕᤧᤰᤕᤰᤜᤠ᤹ ᤏᤧᤛ᤻ᤛᤧ. ᤂᤧᤱᤜᤠ᤹ ᤀᤠᤀᤡᤴ ᤌᤠᤖᤡᤰ ᤜᤒ᤻ᤒᤠᤋ ᤕᤠᤀᤡᤖa ᤔᤧᤔᤧᤳᤋᤢ᤹॥

᥋ ᤕᤠᤀᤡᤖᤧᤴ ᤔᤠᤛᤡᤱᤅᤠᤱ ᤂᤢᤏᤧ᤹ ᤁᤠᤔᤥᤏᤀᤥ ᤔᤧᤈᤡᤰᤂᤢᤖᤥ॥

ᤀᤶᤔᤥᤏᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤕᤢᤰᤋᤢᤛᤡ

᥌ ᤕᤠᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤖᤠᤔ. ᤛᤡᤍᤥᤏ ᤏᤢ ᤔᤥᤀᤠᤒ ᤜᤧᤰᤁᤩᤠᤱ ᤀᤶᤔᤥᤏᤡᤜᤠ᤹ ᤏᤢ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ ᤂᤧᤒᤩᤠᤱ ᤒᤠᤗ ᤏᤢ ᤀᤛ᤻ᤋᤥᤖᤣᤋ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤗᤧᤖᤢᤀᤠᤱ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤶᤔᤧᤳᤋᤢᤴ॥

᥍ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤁᤢᤛᤠᤰᤁᤧᤴ ᤐᤥᤃᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤐᤗᤡᤛ᤻ᤋᤡᤜᤠ᤹ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤛᤱᤄᤢᤍᤣᤛᤢᤛᤡ. ᤂᤧᤱᤜᤠ᤹ᤖᤧ ᤂᤧᤴ ᤋᤱᤒᤣᤀᤥ ᤀᤡᤛᤪᤠᤀᤡᤗᤡᤜᤠ᤹ ᤜᤡᤜᤥ᤺ᤳ ᤌᤧᤜᤥ᤺ᤳ ᤔᤧᤔᤧᤳᤋᤢᤛᤡ॥

᥎ ᤂᤧᤱᤜᤠ᤹ᤖᤧ ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤃᤡᤗᤠᤍᤀᤥ ᤁᤧᤕᤢᤱᤒᤠ ᤀᤡᤛᤪᤠᤀᤡᤗᤡᤜᤠ᤹ ᤌᤡᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ ᤌᤠᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤖ ᤔᤧᤘᤕᤧ॥

᥏ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰ ᤒᤣᤏᤩᤠᤔᤡᤏ ᤏᤢ ᤀᤣᤑᤪᤠᤀᤡᤔᤒᤠ ᤜᤡᤶᤛᤕᤱᤜᤠ᤹ ᤌᤱᤅᤥ ᤑᤵᤔᤠᤛᤡᤖᤧ ᤗᤠᤃᤡ ᤀᤶᤔᤥᤏᤡᤜᤠ᤹ᤖᤧ ᤕᤷᤍᤏ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢ॥

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣᤀᤥ ᤔᤧᤎᤩᤧ॥

᥇᥆ ᤜᤧᤰᤁᤩᤠᤱ ᤁᤢᤓᤠ᤹ᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢᤀᤠᤱ ᤔᤧᤔᤧᤳᤋᤢ. “ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ॥ ᤂᤧᤏᤧ᤹ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤧᤳᤋᤠᤛᤡᤃᤧᤀᤠᤱ ᤒᤠᤗ ᤔᤠᤱᤅᤡᤴ ᤛᤧᤘᤠ ᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤔᤡᤛᤪᤡ. ᤀᤣᤔᤥᤖᤡ. ᤀᤶᤔᤥᤏᤡ. ᤐᤗᤡᤛ᤻ᤋᤡ.

᥇᥈ ᤛᤡᤍᤥᤏᤡ. ᤀᤔᤠᤗᤣᤁᤡ ᤏᤢ ᤔᤡᤍᤩᤠᤏᤡᤜᤠ᤹ ᤁᤧᤖᤧᤰᤗᤧ ᤂᤡᤏᤡ᤹ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤳᤋᤡ. ᤜᤧᤰᤁᤩᤠᤱ ᤁᤢᤓᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤕᤠᤵᤔᤡ ᤐᤣᤗᤡ ᤁᤧᤓᤠᤰᤋᤡ. ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤔᤧᤛᤧ᤺ᤵᤏᤡᤱᤅᤡᤴᤒᤡ᥅

᥇᥉ ᤁᤖ ᤂᤡᤏᤡ᤹ ᤕᤠᤵᤔᤡ ᤁᤧᤗᤧᤖᤡᤀᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ॥ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤕᤠᤶᤔᤥ ᤔᤧᤛᤧ᤺ᤵᤏᤡᤱᤅᤡᤴ॥

᥇᥊ ᤐᤣᤃᤧᤶᤔᤧ᤹ᤀᤠᤱ ᤂᤡᤏᤡ᤹ ᤁᤧᤛᤣᤃᤢᤶᤛᤡᤶᤒᤠ ᤔᤠᤱᤜᤠ᤹ ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤋᤧᤶᤔᤛᤡᤶᤔᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤋᤢᤰᤂᤣᤘᤠ ᤕᤧᤶᤔᤥ ᤁᤧᤶᤛᤧ᤺ᤵᤋᤡᤖᤖᤥ॥”

᥇᥋ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ॥ ᤂᤧᤏᤧ᤹ ᤀᤠᤏᤡᤃᤧ ᤀᤠᤰᤂᤣ ᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢ᤹ ᤜᤧᤰᤁᤣᤀᤣ ᤀᤠᤔᤧᤳᤋᤧ᤹॥ ᤁᤖ ᤀᤠᤸᤗ ᤀᤠᤏᤡᤃᤧ ᤀᤠᤛᤧ᤺ᤵᤋᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤁᤠᤛᤡᤃᤧ॥”

᥇᥌ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤜᤠ᤹ ᤔᤧᤗᤧᤖᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤔᤧᤳᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤸᤗᤛᤠᤱ ᤋᤢᤰᤂᤣ ᤗᤠᤰᤂᤣᤜᤠ᤹ ᤀᤥᤔᤧᤵᤔᤠ ᤔᤧᤛᤢᤰᤋᤢᤴ॥

᥇᥍ ᤂᤧᤒᤩᤠᤱ ᤀᤶᤔᤥᤏᤡᤜᤠ᤹ ᤌᤱᤗᤧ ᤗᤠᤃᤡ ᤔᤧᤓᤢᤰᤂᤢᤛᤡᤀᤠᤱ ᤃᤡᤗᤠᤍᤀᤥ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤈᤥᤃᤧᤀᤠᤱ ᤔᤧᤏᤧᤛ᤻ᤛᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤆᤠᤜᤡ᤺ᤴ ᤔᤧᤈᤢᤵᤛᤧᤀᤠᤱ ᤔᤡᤛ᤻ᤐᤠᤀᤥ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥

᥇᥎ ᤂᤧᤒᤩᤠᤱ ᤃᤡᤗᤠᤍᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤳᤋᤡᤴ ᤔᤏᤠ᤺ᤸᤗᤧ ᤋᤃᤡ ᤀᤶᤔᤥᤏᤡᤜᤠ᤹ ᤌᤱᤅᤥ ᤑᤳᤋᤢᤛᤡ ᤜᤠᤒᤠ ᤂᤢᤏᤧ᤹ᤀᤣ ᤃᤡᤗᤠᤍ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠ ᤐᤥᤱᤗᤥ॥”

a 

᥇᥆:᥊ ᤁᤸᤗᤧ ᤁᤢᤒᤣ᤺ᤴ “ᤕᤠᤀᤡᤖᤖᤧ ᤁᤢᤒᤠᤱᤈᤢᤶ” ᤐᤥᤱ᤹

᥇᥇

ᤃᤡᤗᤠᤍᤒᤠ ᤕᤡᤵᤋᤠ᤺ᤴ ᤗᤳᤇᤠ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤘᤕᤧ॥ ᤂᤢᤏᤧ᤹ ᤗᤳᤇᤠ ᤁᤧᤳᤏᤡᤔᤠ ᤗᤧᤵᤔᤠᤱᤒᤠ ᤃᤡᤗᤠᤍᤖᤧ ᤁᤢᤛ᤻ᤛᤠ ᤘᤕᤧ॥

᥈ ᤁᤖ ᤃᤡᤗᤠᤍᤖᤧ ᤁᤢᤔᤣ᤺ᤳᤋᤡᤸᤗᤧᤀᤠᤱ ᤂᤢᤏᤧ᤹ ᤕᤖᤡᤰ ᤕᤧᤶᤒᤡᤳᤇᤠᤛᤠᤜᤠ᤹ ᤁᤳᤋᤢ ᤐᤡᤖᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤕᤡᤵᤋᤠ᤺ᤴ ᤔᤧᤏᤠ᤺ᤳᤋᤢ ᤔᤧᤍᤣᤛᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧ ᤐᤠ᤺ᤸᤗᤧ ᤁᤢᤜᤡᤶᤔᤥ ᤂᤧᤏᤧ᤹ ᤁᤧᤗᤰᤂᤥᤔᤠ ᤌᤣᤀᤠᤱ ᤜᤥᤵ॥ ᤂᤧᤏᤧ᤹ᤃ ᤘᤣ᤹ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠᤏᤧ॥”

᥉ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤢᤴᤓᤢ᤹ᤁᤢᤴᤛᤠ᤹ᤜᤠ᤹ᤗᤠᤶ ᤕᤡᤵᤋᤠ᤺ᤴ ᤂᤧᤳᤇᤡᤱᤅᤠᤱ ᤋᤥᤒ ᤗᤠᤈᤣ᤹ᤀᤥ ᤕᤢᤱᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤁᤢᤓᤠ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤔᤏᤠᤜᤠ᤹ ᤂᤢᤏᤧ᤹ ᤁᤢᤃᤧᤖᤧᤰ ᤐᤡᤛᤠᤱ ᤔᤧᤈᤢᤵᤛᤧᤀᤠᤱ ᤂᤢᤏᤧ᤹ ᤔᤧᤍᤡᤶᤍᤢ॥

᥊ ᤁᤢᤓᤠ ᤕᤧᤶ ᤀᤣᤃᤠᤱ ᤀᤶᤔᤥᤏᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤌᤱᤅᤥ ᤔᤧᤓᤳᤋᤢᤛᤡ॥

᥋ ᤀᤠᤸᤗ ᤌᤱ ᤐᤥᤱᤔᤠ ᤜᤣ᤺ᤰᤋᤧᤸᤗᤧ ᤃᤡᤗᤠᤍᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ ᤋᤥᤒ ᤗᤠᤈᤣ᤹ᤀᤥ ᤕᤡᤵᤋᤠ᤺ᤸᤗᤧ ᤁᤢᤗᤠᤛᤧ ᤔᤧᤒᤣ॥

᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ ᤑᤧᤖᤧ᤹ᤀᤠᤱ ᤀᤠᤏᤡᤃᤧ ᤌᤰᤔᤥᤒᤠ ᤐᤥ᤺ᤰᤂᤧ᤹ ᤜᤧᤰᤁᤩᤠᤱ ᤀᤶᤔᤥᤏᤡᤜᤠ᤹ᤏᤢ ᤀᤠᤏᤡ᤹ ᤌᤱ ᤆᤥ᤺ᤰᤔᤠ ᤀᤠᤛᤢᤰ॥”

᥍ ᤁᤖ ᤕᤡᤵᤋᤠᤖᤧ ᤃᤡᤗᤠᤍᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤱᤃᤠ᤹ ᤀᤠᤃ᤻ᤈᤡ᤺ᤳᤋᤧᤀᤠᤱ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤔᤥᤗᤠᤶ ᤀᤠᤃ᤻ᤏᤠ᤺ᤳᤋᤧ ᤀᤠᤃ᤻ᤍᤣᤛᤧ॥ ᤀᤠᤸᤗ ᤋᤢᤰᤂᤣ ᤁᤧᤍᤢᤔᤡᤸᤗᤧ ᤂᤡᤏᤡ᤹ ᤌᤣᤀᤠᤱ ᤀᤠᤱᤃᤠ᤹ᤀᤥ ᤁᤧᤍᤩᤧ᤹ᤀᤡᤒᤠᤒᤣ᥅”

᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ ᤀᤠᤏᤡᤃᤧᤀᤥ ᤁᤧᤓᤧᤴᤏᤠᤱ ᤀᤶᤔᤥᤏᤡᤜᤠ᤹ᤏᤢ ᤌᤱ ᤁᤧᤈᤥ᤺ᤰᤏᤣᤓᤃᤪ. ᤀᤠᤏᤡᤃᤧᤀᤥ ᤂᤧᤏᤧ᤹ ᤃᤡᤗᤠᤍ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠ ᤆᤥ᤺ᤰᤁᤠᤛᤡᤃᤧ ᤜᤧᤰᤁᤩᤠᤱ ᤀᤠᤸᤗ ᤀᤠᤏᤡᤃᤧ ᤂᤧᤏᤧ᤹ ᤗᤧᤵᤔᤠᤱ ᤐᤳᤇᤡᤃᤧ॥”

᥏ ᤕᤡᤵᤋᤠᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤶᤔᤥᤏᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤕᤠᤵᤔᤡ ᤁᤧᤏᤢ᤺ᤰᤋᤡ ᤁᤧᤍᤣ᤹ᤖᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤛᤢᤛᤡ ᤐᤡᤀᤠᤏᤣᤓᤃᤪ ᤌᤣ ᤛᤧᤰᤂᤠᤀᤣ ᤀᤠᤱᤃᤠ᤹ ᤂᤡᤏᤡ᤹ ᤕᤢᤰᤛᤠᤒᤠ ᤀᤠᤃ᤻ᤈᤥ᤺ᤰᤐᤡ᥅”

᥇᥆ ᤃᤡᤗᤠᤍᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ᤖᤧ ᤕᤡᤵᤋᤠ᤺ᤴ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤴ ᤀᤠᤏᤡ᤹ ᤗᤢᤶᤔᤥ ᤁᤧᤏᤡᤒᤠ ᤋᤥ᤺ᤴᤍᤡ ᤘᤠ᤹॥ ᤀᤠᤏᤡᤃᤧ ᤂᤢᤏᤧ᤹ᤀᤥ ᤔᤠᤱᤜᤧᤰᤁᤠᤛᤡᤃᤧᤀᤠᤱ ᤐᤠ᤺ᤳᤋᤢᤶᤒᤧ ᤀᤠᤏᤡᤃᤧ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤆᤥᤃᤢᤶᤒᤧ॥”

᥇᥇ ᤂᤧᤒᤩᤠᤱ ᤃᤡᤗᤠᤍᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ᤏᤢ ᤛᤥᤖᤡᤰ ᤕᤡᤵᤋᤠ᤺ᤴ ᤐᤣ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤂᤢᤴᤇᤡ᤹ ᤕᤢᤰᤛᤠᤒᤠ ᤏᤢ ᤌᤰᤔᤥᤒᤠ ᤔᤧᤈᤥᤃᤢ॥ ᤂᤶᤓᤩᤠᤱ ᤔᤡᤛ᤻ᤐᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤡᤵᤋᤠ᤺ᤸᤗᤧ ᤂᤢᤏᤧ᤹ ᤁᤧᤖᤧᤰ ᤁᤢᤒᤠ᤺ᤴᤜᤠ᤹ ᤕᤠᤶᤔᤥ ᤐᤠ᤺ᤳᤋᤢ॥

᥇᥈ ᤂᤧᤒᤩᤠᤱ ᤕᤡᤵᤋᤠ᤺ᤸᤗᤧ ᤀᤶᤔᤥᤏᤒᤠ ᤜᤠᤱᤅᤡᤴ ᤀᤰᤂᤣ ᤔᤧᤳᤋᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. “ᤂᤧᤏᤧ᤹ ᤌᤣᤀᤠᤱ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤁᤧᤒᤥᤃᤧᤀᤠᤱ ᤀᤠᤏᤡᤃᤧ ᤗᤠᤈᤣ᤺ᤴ ᤌᤱᤅᤥ ᤁᤧᤓᤳᤋᤢ᥅”

᥇᥉ ᤀᤶᤔᤥᤏᤒᤠ ᤜᤠᤱᤅᤡᤸᤗᤧ ᤕᤡᤵᤋᤠ᤺ᤸᤗᤧ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤎᤥ᤺ᤰᤛᤡᤱ ᤔᤧᤎᤠᤅᤧᤸᤗᤧ ᤂᤧᤱᤜᤠ᤹ᤖᤧ ᤀᤷᤏᤥᤏ ᤘᤜ᤺ᤱᤗᤠᤶ ᤕᤒ᤻ᤒᤥᤁ ᤏᤢ ᤕᤷᤍᤏ ᤘᤜ᤺ᤱ ᤌᤠᤖᤡᤰᤐᤠ ᤀᤠᤏᤡᤃᤧ ᤗᤠᤈᤣ᤺ᤴ ᤔᤧᤍᤣ᤹ᤖᤢ॥ ᤁᤴ ᤗᤠᤈᤣ᤺ᤴ ᤔᤧᤱᤄᤣᤀᤣ ᤔᤧᤴᤎᤰᤁᤣ ᤀᤠᤏᤢ᤺ᤰᤋᤧ ᤀᤠᤒᤡᤖᤧ᤹॥”

᥇᥊ ᤕᤡᤵᤋᤠ᤺ᤸᤗᤧ ᤀᤶᤔᤥᤏᤒᤠ ᤜᤠᤱᤅᤥ ᤏᤡᤛᤡᤃᤣ᤺ᤰ ᤗᤧᤱ ᤕᤠᤶᤔᤥ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡᤖᤥ-

᥇᥋ “ᤕᤡᤵᤋᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴᤏᤠᤱ ᤔᤧᤴᤍᤣ᤹ᤖᤢᤴ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴᤏᤠᤱ ᤔᤧᤴᤍᤣ᤹ᤖᤢᤴ॥

᥇᥌ ᤁᤖ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤎᤥ᤺ᤰᤛᤡᤱ ᤔᤧᤎᤠᤅᤧᤸᤗᤧ. ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤗᤠᤶ ᤔᤧᤒᤥ᤺ᤰᤂᤧᤀᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤔᤧᤒᤣ ᤜᤧᤰᤁᤩᤠᤱ ᤁᤠᤍᤣᤛ ᤔᤧᤃᤧᤖᤧ॥

᥇᥍ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤡᤱᤛᤠᤒᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤀᤣᤍᤥᤔᤒᤠ ᤜᤠᤱᤅᤥ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ. ‘ᤂᤧᤏᤧ᤹ ᤁᤧᤗᤠᤈᤣ᤹ᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤀᤠᤏᤡᤃᤧ ᤀᤠᤓᤠ᤺ᤰᤋᤧ᤹.’ ᤁᤖ ᤀᤣᤍᤥᤔᤒᤠ ᤜᤠᤱᤅᤡᤴ ᤂᤧᤶᤔᤠᤀᤣ ᤔᤧᤍᤧᤴᤍᤧᤴ॥ ᤂᤧᤱᤜᤠ᤹ᤖᤧ ᤔᤥᤀᤠᤒᤒᤠ ᤜᤠᤱᤅᤥᤀᤠᤱ ᤔᤧᤒᤠᤱᤄᤢᤛᤡ. ᤁᤖ ᤂᤢᤏᤧ᤹ᤀᤠᤱ ᤔᤧᤍᤧᤴᤍᤧᤴ॥ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤠᤍᤣᤛᤀᤥᤀᤣ ᤔᤧᤕᤢᤅᤧ॥

᥇᥎ “ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤔᤧᤎᤠᤛᤡᤱ ᤀᤣᤍᤥᤔ ᤏᤢ ᤔᤥᤀᤠᤒ ᤗᤠᤈᤣ᤹ᤜᤠ᤹ ᤔᤧᤃᤒᤢᤀᤠᤱ ᤔᤥᤀᤠᤒ ᤏᤠᤱᤃᤧᤴ ᤗᤧᤵᤔᤠᤱ ᤔᤧᤃᤧᤖᤧ॥ ᤂᤧᤱᤜᤠ᤹ᤖᤧ ᤀᤷᤏᤥᤏ ᤘᤜ᤺ᤱ ᤏᤠᤎᤠ᤺ᤶᤒᤡ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ. ᤁᤖ ᤂᤧᤱᤜᤠ᤹ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ᤀᤥ ᤆᤠᤜᤡ᤺ᤴ ᤔᤧᤸᤗᤠᤛᤧᤴ. ᤌᤣᤀᤠᤱᤓᤧᤸᤗᤧ ᤀᤷᤏᤥᤏ ᤘᤜ᤺ᤱᤅᤡᤴ ᤔᤥᤀᤠᤒᤒᤠ ᤀᤡ᤺ᤴᤍᤥᤀᤥ ᤏᤧᤛ᤻ᤛᤧ॥

᥇᥏ “ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤣᤛ᤻ᤒᤥᤏᤀᤥ ᤜᤠᤱ ᤁᤧᤈᤥ᤺ᤰᤐᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤧᤴ ‘ᤀᤠᤏᤡᤃᤧ ᤗᤠᤈᤣ᤹ᤀᤥ ᤁᤧᤵᤔᤠᤖᤧ ᤗᤠᤃᤡ ᤁᤧᤗᤠᤈᤣ᤹ᤀᤥᤗᤠᤶ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹’ ᤗ᤹ᤖᤡᤰ ᤀᤡᤱᤛᤠᤒᤠᤜᤠ᤹ ᤔᤧᤒᤠᤱᤄᤢᤛᤡ॥

᥈᥆ ᤁᤖ ᤛᤡᤜᤥᤏᤖᤧ ᤀᤡᤛᤪᤠᤀᤡᤗᤡᤜᤠ᤹ ᤁᤢᤗᤠᤈᤣ᤹ᤀᤥᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤏᤛᤠ᤺ᤴ ᤔᤧᤈᤥᤃᤢᤛᤡᤴ॥ ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤕᤜᤛᤠᤀᤥ ᤛᤠ᤺ᤱᤃᤠᤜᤡᤶᤜᤠ᤹ ᤆᤥᤃᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥᤃᤧ॥

᥈᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤜᤥᤏᤧᤴ ᤏᤢ ᤂᤧᤸᤗᤧ ᤁᤧᤖᤧᤰ ᤁᤢᤔᤏᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ. ᤂᤶᤓᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡᤀᤠᤱ ᤂᤧᤴ ᤋᤧᤴᤏᤥ ᤁᤧᤕᤢᤱᤒᤠ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤔᤧᤕᤢᤰᤋᤢ॥

᥈᥈ ᤂᤧᤱᤜᤠ᤹ᤖᤧ ᤀᤷᤏᤥᤏ ᤘᤜ᤺ᤱᤗᤠᤶ ᤕᤒ᤻ᤒᤥᤁ ᤘᤜ᤺ᤱ ᤌᤠᤖᤡᤰ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤗᤠᤶ ᤕᤷᤍᤏ ᤘᤜ᤺ᤱ ᤌᤠᤖᤡᤰᤁᤣ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡ॥

᥈᥉ “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤏᤢ᤹ᤔᤠ ᤋᤠᤔᤠᤖᤧ ᤗᤠᤃᤡ ᤀᤣᤔᤥᤖᤡᤜᤠ᤹ ᤏᤠ᤺ᤳᤋᤢᤍᤣᤛᤢᤛᤡ॥ ᤀᤠᤸᤗ ᤁᤴ ᤏᤢ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤣ ᤕᤢᤰ ᤁᤧᤃᤳᤋᤢ᤹᥅

᥈᥊ ᤂᤡᤏᤡ᤹ ᤔᤠᤱ ᤁᤔᤥᤛᤖᤧ ᤂᤡᤏᤡ᤹ ᤌᤣ ᤁᤧᤒᤡᤖᤡᤛᤠᤱ ᤁᤧᤍᤠ᤺ᤰᤋᤢᤶ᤹ ᤔᤧ᤺ᤶᤒᤡ᥅ ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤌᤣ ᤐᤡᤖᤡᤃᤧ ᤂᤧᤴᤏᤣ ᤋᤠ᤺ᤰᤋᤢᤶᤒᤧ॥

᥈᥋ ᤀᤠᤸᤗ ᤔᤥᤀᤠᤒᤒᤠ ᤜᤠᤱ ᤛᤡᤵᤐᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤁᤧᤴᤏᤢ᤺ᤸᤗᤧ ᤌᤣ ᤂᤧᤏᤧ᤹ ᤏᤢᤒᤠ ᤁᤧᤈᤥ᤺ᤰᤁᤠᤱᤒᤡ᥅ ᤀᤠᤓᤧᤸᤗᤧ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤂᤧᤔᤠ᤹ ᤆᤥᤃᤧᤀᤠᤱ ᤌᤱᤅᤥ ᤑᤳᤋᤢᤛᤡᤒᤣ᥅

᥈᥌ “ᤁᤡᤵ ᤛᤢᤶᤛᤡ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤜᤣᤛ᤻ᤒᤥᤏ. ᤀᤖᤥᤀᤣᤖ ᤏᤢ ᤂᤧᤴ ᤁᤧᤖᤧᤰ ᤐᤡᤛᤠᤱᤒᤠ ᤐᤠᤱᤈᤢᤶᤜᤠ᤹ᤀᤥ ᤜᤧᤰᤁᤩᤠᤱ ᤀᤷᤏᤥᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤔᤧᤕᤢᤅᤧ॥ ᤂᤧᤴ ᤕᤧᤶᤔᤥ ᤂᤡᤏᤡ᤹ ᤂᤧᤴ ᤕᤧᤰᤕᤰᤜᤠ᤹ ᤌᤣᤀᤠᤱ ᤁᤧᤴᤏᤢ᤺ᤰᤋᤢᤶᤔᤧᤴᤒᤣ᥅

᥈᥍ ᤀᤠᤏᤡᤃᤧ ᤂᤡᤏᤡ᤹ ᤗᤠᤃᤡ ᤌᤧᤔᤠᤀᤠᤱ ᤋᤠᤵᤑᤧ᤺ᤶᤒᤠ ᤆᤥᤃᤢᤶᤒᤧᤒᤠ ᤜᤥᤵ. ᤁᤖ ᤂᤡᤏᤡ᤹ ᤀᤠᤏᤡᤃᤧ ᤌᤱᤅᤥ ᤕᤠᤵᤔᤡ ᤁᤧᤓᤳᤋᤡᤀᤠᤱ ᤋᤠᤵᤑᤧ᤺ᤶᤒᤠ ᤁᤧᤈᤥᤃᤢᤶᤗ ᤁᤧᤘᤕᤡ॥ ᤕᤜᤘᤣ ᤍᤠᤱᤒᤧᤴ ᤂᤠᤛᤧᤴᤗᤥ᤺ᤶᤒᤠ ᤘᤠ᤹. ᤂᤢᤏᤧ᤹ᤀᤣ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤀᤡᤴᤒᤠ ᤕᤧᤴᤏᤥ ᤂᤠᤛᤧᤴ ᤆᤥᤃᤢᤖ॥”

᥈᥎ ᤁᤖ ᤕᤡᤵᤋᤠ᤺ᤸᤗᤧ ᤜᤠᤅᤢᤒᤠ ᤀᤡᤱᤄᤱᤅᤡᤴ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤅᤡᤸᤗᤧ ᤏᤡᤏᤡ ᤂᤧᤶᤄᤧᤶᤔᤠᤱ ᤔᤧᤗᤠᤵᤋᤢᤴᤗᤥ॥

ᤕᤡᤵᤋᤠᤖᤧ ᤁᤢᤔᤠᤱᤜᤧᤰ

᥈᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤕᤡᤵᤋᤠᤀᤥ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤃᤡᤗᤠᤍ ᤏᤢ ᤔᤏᤛ᤻ᤛᤣᤗᤠᤶ ᤐᤥ᤺ᤰᤂᤧᤖ ᤃᤡᤗᤠᤍᤒᤠ ᤔᤡᤛ᤻ᤐᤠᤗᤠᤶ ᤗ᤺ᤴᤍᤧᤀᤠᤱ ᤀᤶᤔᤥᤏᤡᤜᤠ᤹ ᤁᤠ᤺ᤰᤋᤢᤱᤛᤡᤱᤅᤠᤱ ᤐᤣᤃᤠᤱ॥

᥉᥆ ᤕᤡᤵᤋᤠ᤺ᤸᤗᤧ ᤁᤴ ᤔᤠᤱᤜᤧᤰᤁᤡᤴ ᤆᤥᤃᤢᤀᤠᤱ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤶᤔᤥᤏᤡᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤁᤧᤎᤠᤛᤢᤛᤡᤏᤣᤓᤃᤪ.

᥉᥇ ᤀᤠᤱᤃᤠ᤹ ᤀᤶᤔᤥᤏᤡᤜᤠ᤹ ᤏᤠ᤺ᤴᤍᤢᤱᤛᤡᤱᤅᤠᤱ ᤏᤢ᤺ᤱᤅᤠᤸᤗᤧ ᤀᤠᤱᤃᤠ᤹ ᤀᤠᤍᤢᤶᤛᤧ ᤀᤠᤜᤡᤶᤔᤥᤒᤠ ᤗᤠᤶᤎᤣ᤺ᤳᤗᤠᤶ ᤗᤠ᤺ᤰᤁᤠᤳ ᤁᤧᤗ᤺ᤶᤒᤧᤴ ᤕᤜᤘᤣ ᤍᤠᤱᤒᤧᤸᤗᤧᤴᤏᤣ ᤐᤥᤱ᤹॥ ᤀᤠᤱᤃᤠ᤹ ᤂᤧᤴ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤆᤥᤃᤢᤱ᤹॥”

᥉᥈ ᤂᤧᤒᤩᤠᤱ ᤕᤡᤵᤋᤠ᤺ᤴ ᤀᤶᤔᤥᤏᤡᤜᤠ᤹ ᤌᤱᤅᤥ ᤑᤵᤔᤠᤛᤡᤖᤧ ᤗᤠᤃᤡ ᤏᤠᤎᤠ᤺ᤶᤒᤡ ᤁᤠ᤺ᤰᤋᤢᤀᤠᤱ ᤐᤣ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤂᤢᤏᤧ᤹ ᤁᤢᤜᤢᤰᤁᤥ ᤌᤠᤛᤢᤛᤡ॥

᥉᥉ ᤂᤢᤏᤧ᤹ ᤀᤖᤥᤀᤣᤖᤗᤠᤶ ᤔᤡᤴᤏᤡᤋ ᤜᤧᤰᤁᤩᤠᤱ ᤜᤠᤒᤡᤗ-ᤁᤖᤔᤡᤔ ᤌᤠᤖᤡᤰ ᤏᤡᤒᤥᤱ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤏᤠ᤺ᤴᤍᤢᤛᤡ॥ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤶᤔᤥᤏᤡᤜᤠ᤹ ᤕᤢᤰᤁᤥ ᤔᤧᤍᤠᤖᤢᤛᤡᤖᤥ॥

ᤕᤡᤵᤋᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ

᥉᥊ ᤀᤠᤸᤗ ᤕᤡᤵᤋᤠ᤺ᤴ ᤂᤢᤏᤧ᤹ ᤁᤢᤜᤡᤶ ᤔᤡᤛ᤻ᤐᤠ ᤏᤢ᤺ᤰᤂᤧᤸᤗᤧ. ᤂᤢᤏᤧ᤹ ᤋᤢᤶᤔᤠᤖᤧ ᤗᤠᤃᤡ ᤂᤡᤳᤇᤡᤱ ᤂᤡᤳᤇᤡᤱ ᤁᤧᤗ᤹ᤒᤠ ᤋᤠᤜᤡᤵᤜᤠ᤹ ᤜᤡᤵᤏᤢ ᤗᤠ᤺ᤱᤏᤢ ᤁᤧᤗ᤺ᤶᤔᤧᤱᤃ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴᤏᤣ ᤘᤕᤧᤖᤥ᥄ ᤁᤴ ᤂᤢᤏᤧ᤹ ᤁᤢᤛ᤻ᤛᤠ ᤗᤳᤌᤡᤰᤔᤠ ᤘᤕᤧ. ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤔᤧᤜᤥ᤺ᤵᤋᤧ॥

᥉᥋ ᤀᤠᤸᤗ ᤂᤢᤏᤧ᤹ ᤁᤴ ᤁᤢᤛ᤻ᤛᤠ᤺ᤴ ᤏᤡᤛᤢᤀᤠᤱ ᤂᤢᤏᤧ᤹ ᤁᤢᤈᤠᤱᤅᤡᤴ ᤌᤧ᤺ᤰᤂᤢᤀᤠᤱ ᤔᤧᤳᤋᤢ. “ᤆᤡ᤺ᤳᤋᤧᤛᤩᤧᤖᤥ ᤀᤠᤛ᤻ᤛᤠᤀᤣ. ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤛᤠᤱ ᤐᤢᤃᤧᤖ ᤁᤧᤈᤥᤃᤢᤖᤥ᥄ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣ᤺ᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤁᤧᤍᤠᤖᤢᤀᤠᤱ ᤘᤠ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴᤏᤢ ᤗᤳᤇᤠ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤏᤢ᤺ᤰᤔᤠ ᤔᤧᤏᤢ᤹ᤏᤧᤴ॥”

᥉᥌ ᤂᤧᤸᤗᤧ ᤔᤧᤳᤋᤢ. “ᤀᤠᤶᤒᤦ. ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴᤏᤢ ᤔᤧᤱᤃᤧᤳᤋᤣ ᤔᤧᤴᤏᤢ᤹ᤔᤏᤠᤒᤠ ᤔᤠᤱᤜᤧᤰ ᤁᤧᤈᤥᤃᤢᤀᤠᤱ ᤘᤠ᤹॥ ᤂᤧᤏᤧ᤹ ᤂᤧᤴ ᤁᤢᤀᤡᤛᤡ᤺ᤰᤁᤣ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤏᤡᤱᤔᤡ ᤀᤶᤔᤥᤏᤡᤜᤠ᤹ᤀᤥ ᤁᤢᤗᤧᤰᤘᤠ ᤏᤢ᤺ᤰᤋᤢᤀᤠᤱ ᤘᤠ᤹॥

᥉᥍ ᤁᤖ ᤀᤠᤶᤒᤦ. ᤀᤠᤱᤃᤠ᤹ ᤗᤳᤇᤠ ᤐᤠ᤺ᤴᤗᤧ ᤗᤠᤃᤡ ᤐᤣᤗᤡ ᤑᤠᤰᤏᤧ. ᤗᤠ ᤏᤧᤳᤇᤡ ᤌᤠᤖᤡᤰ ᤀᤠᤱᤃᤠ᤹ ᤗᤧᤖᤠᤱᤍᤣᤛᤠᤱᤅᤧ᤹. ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤴᤍᤣ᤺ᤱᤔᤠᤜᤠ᤹ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤋᤠᤰᤁᤶᤔᤠ ᤘᤠ᤹ᤔᤠ ᤂᤥᤀᤠᤖ. ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤡᤛᤠᤃᤧᤴ ᤔᤧᤴᤇᤡᤴ ᤘᤠ᤹ᤀᤠᤖ ᤛᤡᤀᤠᤒᤠᤀᤥ ᤔᤣᤖᤡᤱ ᤌᤰᤔᤠ ᤛᤢᤰᤁᤠᤖ॥”

᥉᥎ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤐᤣ᤺ᤰᤔᤠ ᤁᤧᤛᤢᤰ॥” ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤗᤠ ᤏᤧᤳᤇᤡᤖᤧ ᤗᤠᤃᤡ ᤗᤠᤶᤔᤧᤳᤋᤢᤍᤣᤛᤢ॥ ᤂᤢᤏᤧ᤹ ᤁᤢᤴᤈᤢᤶ ᤁᤢᤴᤍᤣ᤺ᤱᤔᤠᤜᤠ᤹ᤏᤢ ᤐᤣ. ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤂᤢᤏᤧ᤹ ᤛᤠᤔᤧᤱᤃᤳᤋᤣ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤘᤕᤧᤖᤀᤣ ᤛᤡᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤥ ᤜᤠᤒᤧ ᤆᤡ᤺ᤰᤋᤧ॥

᥉᥏ ᤗᤠ ᤏᤧᤳᤇᤡ ᤀᤣᤃᤠᤱ ᤁᤢᤏᤢᤵᤔᤥ ᤂᤢᤏᤧ᤹ ᤁᤢᤶᤒᤠᤖᤥ ᤏᤢ᤺ᤰᤂᤧᤍᤩᤧ. ᤜᤧᤰᤁᤩᤠᤱ ᤕᤡᤵᤋᤠ᤺ᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤳᤋᤢ॥ ᤂᤧᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤀᤣ ᤘᤕᤧ॥

ᤁᤴ ᤕᤧᤶᤔᤠᤱ ᤁᤳᤌᤥ

᥊᥆ ᤀᤡᤛᤪᤠᤀᤡᤗᤒᤠ ᤔᤧᤴᤇᤢᤔᤠ ᤛᤠᤜᤠ᤹ ᤋᤱᤒᤣ ᤌᤰᤔᤠ ᤗᤡᤕᤠ᤺ᤴ ᤌᤠᤖᤡᤰ ᤃᤡᤗᤠᤍᤡ ᤕᤡᤵᤋᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤏᤡᤱᤘᤠ᤹ᤛᤥ᤺ᤰᤁᤥ ᤗᤠ᤺ᤰᤁᤠᤳ ᤐᤣ᤺ᤰᤔᤠ ᤛᤠᤰᤌᤡᤶ ᤐᤥ᤺ᤰᤂᤧᤖᤥ॥

ᤕᤡᤵᤋᤠ ᤏᤢ ᤀᤣᤑᤪᤠᤀᤡᤔᤡᤜᤠ᤹

᥇᥈

ᤀᤣᤑᤪᤠᤀᤡᤔᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤔᤧᤓᤢᤰᤂᤢᤛᤡ. ᤜᤧᤰᤁᤩᤠᤱ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢᤀᤠᤱ ᤛᤠᤐᤥᤏ ᤔᤧᤒᤣ॥ ᤂᤧᤱᤜᤠ᤹ᤖᤧ ᤕᤡᤵᤋᤠ᤺ᤴ ᤔᤧᤔᤧᤳᤋᤢ. “ᤀᤶᤔᤥᤏᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤁᤧᤒᤣ᤺ᤸᤗᤧ ᤀᤠᤏᤡᤃᤧ ᤌᤣᤀᤠᤱ ᤕᤠᤵᤔᤡ ᤁᤧᤴᤀᤢ᤺ᤳᤋᤣᤴ᥅ ᤀᤠᤏᤡᤃᤧ ᤂᤧᤏᤧ᤹ ᤏᤢ ᤁᤧᤜᤡᤶᤔᤡᤴᤏᤠᤱ ᤔᤡᤎᤡᤰᤂᤢᤶ ᤐᤡᤀᤠᤛᤡᤃᤧ॥”

᥈ ᤕᤡᤵᤋᤠ᤺ᤸᤗᤧ ᤏᤥᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤶᤔᤥᤏᤡᤜᤠ᤹ᤏᤢ ᤕᤶᤒᤠ ᤂᤧᤔᤠ᤹ ᤔᤧᤈᤥᤃᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤀᤠᤓᤠ᤹ᤖᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤐᤣᤗᤡ ᤑᤠᤰᤏᤡᤱᤅᤠᤱ ᤘᤕᤧ॥ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤏᤡᤃᤧ ᤕᤠᤵᤔᤡ ᤋᤠᤱᤁᤧᤴᤇᤧ᤺ᤵᤋᤡᤴ॥

᥉ ᤂᤧᤒᤩᤠᤱ ᤀᤠᤏᤡᤃᤧ ᤂᤡᤏᤡ᤹ᤗᤠᤶ ᤌᤧᤔᤠᤀᤠᤱ ᤁᤢᤓᤠ᤹ ᤔᤧᤄᤥᤛᤢᤶᤒᤧᤴᤒᤠᤖᤧᤳᤇ ᤁᤧᤗ᤹ᤒᤠ ᤀᤠᤱᤃᤠ᤹ ᤏᤡᤛᤢᤱ. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤁᤧᤛᤠᤰᤐᤥ ᤌᤠᤛᤢᤱᤅᤠᤱ ᤀᤶᤔᤥᤏᤡᤜᤠ᤹ ᤁᤠ᤺ᤰᤋᤢᤱᤛᤡᤱᤅᤠᤱ ᤐᤣᤃᤠᤱ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤛᤢᤛᤡ॥ ᤀᤠᤸᤗ ᤀᤠᤀᤡᤴ ᤂᤡᤏᤡ᤹ ᤌᤣᤀᤠᤱ ᤀᤠᤱᤃᤠ᤹ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤁᤧᤍᤩᤧ᤹ᤀᤡᤒᤠᤒᤣ᥅”

᥊ ᤂᤧᤒᤩᤠᤱ ᤀᤣᤑᤪᤠᤀᤡᤔᤡᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤘᤕᤧ. “ᤂᤡᤏᤡ᤹ ᤃᤡᤗᤠᤍᤡᤜᤠ᤹ᤃ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣᤗᤠᤶ ᤁᤧᤄᤧᤳᤇᤡᤱᤒᤠᤀᤠᤱ ᤁᤧᤒᤣ᤺ᤰᤐᤠᤏᤡᤱᤒᤠ॥” ᤂᤧᤸᤗᤧ ᤆᤥᤃᤢᤸᤗᤧ ᤕᤡᤵᤋᤠ᤺ᤸᤗᤧ ᤃᤡᤗᤠᤍᤒᤠ ᤁᤧᤖᤧᤰ ᤔᤏᤠᤜᤠ᤹ ᤑᤢᤰᤂᤢᤛᤡᤀᤠᤱ ᤀᤣᤑᤪᤠᤀᤡᤔᤡᤜᤠ᤹ᤏᤢ ᤌᤰᤋᤧ॥ ᤃᤡᤗᤠᤍᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤜᤡᤵᤋᤢ॥

᥋ ᤃᤡᤗᤠᤍᤡᤜᤠ᤹ᤖᤧ ᤕᤷᤍᤏ ᤘᤜ᤺ᤱ ᤁᤢᤕᤠᤀᤥᤒᤠ ᤐᤡᤳᤗᤢᤱᤜᤠ᤹ ᤔᤧᤔᤧᤳᤇᤡᤱ. ᤜᤧᤰᤁᤩᤠᤱ ᤀᤣᤑᤪᤠᤀᤡᤔᤡᤜᤠ᤹ ᤐᤣ᤺ᤰᤔᤠ ᤔᤧᤶᤓᤠ᤺ᤰᤛᤡᤱᤅᤣ ᤔᤧᤎᤣ᤺ᤰᤋᤢ ᤔᤧᤕᤧᤵᤛᤢᤛᤡ॥ ᤀᤠᤸᤗ ᤁᤧᤄᤧᤳᤇᤡᤱᤒᤠ ᤁᤢᤓᤠ ᤀᤣᤑᤪᤠᤀᤡᤔᤡ ᤌᤡᤰ ᤏᤠᤎᤠ᤺ᤶᤒᤡ ᤁᤠ᤺ᤰᤔᤠᤀᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤋᤧᤸᤗᤧ ᤃᤡᤗᤠᤍᤒᤠ ᤔᤏᤠᤜᤠ᤹ᤖᤧ ᤂᤧᤴ ᤛᤣ᤺ᤴᤔᤧᤍᤥᤛᤢ. “ᤌᤣ ᤂᤧᤏᤧ᤹ ᤀᤣᤑᤪᤠᤀᤡᤔᤡᤏᤧᤒᤡ᥅” ᤜᤧᤰᤁᤩᤠᤱ ᤂᤧᤸᤗᤧ “ᤔᤧ᤺ᤴ” ᤐᤠ᤺ᤳᤋᤢᤏᤣᤓᤃᤪ

᥌ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤜᤧᤰᤁᤣᤏᤣᤓᤃᤪ ‘ᤆᤡᤒ᤻ᤒᤥᤗᤣᤋ’ ᤐᤠ᤺ᤳᤋᤧ᤹॥” ᤂᤧᤸᤗᤧ ᤏᤢᤖᤡᤰ ᤗᤧᤱᤔᤠ ᤔᤧᤴᤇᤢᤰᤁᤣ “ᤛᤡᤒ᤻ᤒᤥᤗᤣᤋ” ᤐᤠ᤺ᤳᤋᤢᤏᤣᤓᤃᤪ. ᤂᤧᤱᤜᤠ᤹ᤖᤧ ᤂᤧᤴ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤐᤡᤳᤗᤢᤱᤜᤠ᤹ᤀᤥ ᤔᤧᤍᤧᤶᤛᤢᤀᤠᤱ ᤔᤧᤛᤧᤖᤢ॥ ᤂᤧᤴ ᤕᤧᤶᤔᤥ ᤀᤣᤑᤪᤠᤀᤡᤔᤒᤠ ᥊᥈.᥆᥆᥆ ᤔᤏᤠᤜᤠ᤹ ᤔᤧᤛᤧᤖᤢᤛᤡᤀᤠᤱ ᤘᤕᤧ॥

᥍ ᤕᤡᤵᤋᤠ᤺ᤴ ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥ ᤂᤧᤒᤩᤠᤱ ᤃᤡᤗᤠᤍᤡ ᤕᤡᤵᤋᤠ᤺ᤴ ᤔᤠᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤃᤡᤗᤠᤍᤒᤠ ᤗᤳᤇᤠ ᤕᤧᤰᤕᤰᤁᤥ ᤔᤧᤈᤡᤰᤂᤢᤖᤥ॥

ᤀᤡᤒ᤻ᤛᤠᤏ. ᤀᤣᤗᤥᤏ ᤏᤢ ᤀᤒ᤻ᤍᤥᤏ

᥎ ᤕᤡᤵᤋᤠ᤺ᤴ ᤀᤣᤃᤠᤱ ᤒᤣᤌᤗᤧᤜᤧᤔᤒᤠ ᤀᤡᤒ᤻ᤛᤠᤏ ᤀᤡᤛᤪᤠᤀᤣᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥏ ᤂᤢᤏᤧ᤹ ᤛᤢᤶᤒᤥᤱ ᤕᤧᤶᤒᤡᤳᤇᤠ ᤁᤢᤛ᤻ᤛᤠ ᤏᤢ ᤛᤢᤶᤒᤥᤱ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤧᤘᤕᤧ॥ ᤂᤢᤏᤧ᤹ ᤂᤧᤴ ᤛᤢᤶᤒᤥᤱ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤘᤣ᤹ ᤌᤠ᤺ᤰᤜᤠ᤹ᤏᤢ ᤔᤣ᤺ᤰᤂᤡᤶ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤗᤠᤃᤡ ᤛᤢᤶᤒᤥᤱ ᤔᤧᤴᤇ᤻ᤕᤠᤜᤠ᤹ ᤘᤣ᤹ ᤌᤠ᤺ᤰᤜᤠ᤹ᤗᤠᤶ ᤋᤠᤖᤢᤛᤡ॥ ᤂᤢᤏᤧ᤹ ᤏᤢᤛᤡ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥇᥆ ᤂᤧᤒᤩᤠᤱ ᤂᤢᤏᤧ᤹ ᤔᤠᤛᤡᤱ. ᤜᤧᤰᤁᤩᤠᤱ ᤒᤣᤌᤗᤧᤜᤧᤔᤀᤥ ᤔᤧᤈᤡᤰᤂᤢᤖᤥ॥

ᤀᤣᤗᤥᤏᤧᤴ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥇᥇ ᤀᤡᤒ᤻ᤛᤠᤏᤧᤸᤗᤧ ᤁᤢᤀᤣᤃᤠᤱ ᤈᤒᤢᤗᤢᤏᤒᤠ ᤀᤣᤗᤥᤏᤧᤴ ᤋᤱᤒᤣ ᤌᤡᤒᤥᤱ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥇᥈ ᤂᤧᤒᤩᤠᤱ ᤂᤧᤴ ᤔᤠᤛᤡᤱ. ᤜᤧᤰᤁᤩᤠᤱ ᤈᤒᤢᤗᤢᤏᤒᤠ ᤗᤠᤈᤣ᤹ ᤀᤕᤩᤠᤗᤥᤏᤀᤥ ᤔᤧᤈᤡᤰᤂᤢᤖᤥ॥

ᤀᤒ᤻ᤍᤥᤏᤧᤴ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤐᤥᤱ᤹

᥇᥉ ᤂᤧᤴ ᤀᤣᤃᤠᤱ ᤐᤡᤖᤠᤋᤥᤏᤡ ᤜᤡᤸᤗᤣᤗᤖᤧ ᤁᤢᤛ᤻ᤛᤠ ᤀᤒ᤻ᤍᤥᤏᤧᤴ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥇᥊ ᤂᤢᤏᤧ᤹ ᤗᤡᤒᤥᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤛᤢᤶᤒᤥᤱ ᤁᤢᤶᤔᤧᤴᤇᤠ᤹ ᤔᤧᤘᤕᤧ. ᤜᤧᤰᤁᤩᤠᤱ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤀᤍᤱᤜᤠ᤹ ᤔᤧᤕᤢᤰᤋᤢᤛᤡ॥ ᤂᤢᤏᤧ᤹ ᤕᤧᤳᤇᤡ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥇᥋ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤠᤛᤡᤱ. ᤜᤧᤰᤁᤩᤠᤱ ᤀᤔᤠᤗᤣᤁᤡᤜᤠ᤹ᤖᤧ ᤂᤢᤴᤇᤡ᤹ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤀᤣᤑᤪᤠᤀᤡᤔᤒᤠ ᤐᤡᤖᤠᤋᤥᤏᤀᤥ ᤔᤧᤈᤡᤰᤂᤢᤖᤥ॥

ᤛᤡᤔᤛᤥᤏᤧᤴ ᤛᤠᤘᤠ᤺ᤴᤇᤡᤱ

᥇᥉

ᤕᤠᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤣ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ॥

᥈ ᤍᤠᤏᤖᤧ ᤁᤢᤎᤠ᤺ᤰᤁᤥ ᤛᤥᤖᤠ ᤁᤧᤕᤢᤱᤒᤠ ᤔᤏᤠᤎᤡᤰ ᤘᤕᤧ. ᤂᤢᤏᤧ᤹ ᤁᤢᤔᤡᤱ ᤔᤠᤏᤥᤜ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤛᤠᤔᤧᤱᤃᤵᤔᤏᤠᤔᤠ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠ᤺ᤳᤋᤠᤱ ᤁᤢᤛ᤻ᤛᤠᤁᤢᤀᤣ ᤔᤧᤜᤥ᤺ᤵᤋᤧ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤂᤧᤴ ᤔᤧᤴᤇᤢᤔᤠᤀᤥ ᤀᤥ᤺ᤴᤎᤠᤰᤛᤡᤱᤅᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤛᤠᤔᤧᤱᤃᤵᤔᤏᤠᤔᤠ ᤁᤧᤈᤥ᤺ᤰ ᤜᤧᤰᤁᤩᤠᤱ ᤜᤠ᤺ᤳᤋᤠᤱ ᤁᤧᤛ᤻ᤛᤠᤁᤧᤀᤣ ᤔᤧᤜᤥᤵ. ᤁᤖ ᤂᤧᤏᤧ᤹ ᤔᤧᤴᤇᤢᤰᤔᤠ ᤁᤧᤒᤥ᤺ᤱᤅᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤧᤃᤳᤋᤢ᤹॥

᥊ ᤀᤠᤸᤗ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧ᤹. ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤀᤡᤃᤪ ᤘᤣ᤹ ᤀᤠᤔᤔᤒᤠ ᤜᤧᤴᤕᤠ ᤔᤧᤎᤢᤅᤧᤴᤏᤧ᤹. ᤜᤧᤰᤁᤩᤠᤱ ᤀᤠᤳᤋᤡᤴ ᤐᤖᤡᤰᤗᤧᤴ ᤀᤠᤛᤢᤳᤌᤥ ᤁᤢᤈᤠᤀᤠᤱ ᤔᤧᤴᤈᤠᤀᤧ᤹.

᥋ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤔᤧᤴᤇᤢᤰᤔᤠ ᤁᤧᤒᤥ᤺ᤱᤅᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤧᤃᤳᤋᤢ᤹॥ ᤂᤧᤸᤗᤧ ᤁᤢᤎᤧᤃᤣ᤺ᤰ ᤀᤡ᤺ᤴ ᤔᤧᤏ᤺ᤰᤂᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤅᤧ᤺ᤰᤘᤠ᤺ᤴ ᤛᤠᤘᤠ᤺ᤴᤇᤡᤱᤒᤠ ᤕᤧᤶᤔᤠᤱᤎᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤣ᤺ᤰ ᤛᤧᤶᤔᤏᤠᤒᤠ ᤏᤠᤈᤡᤖᤡ ᤐᤥᤱ᤹॥ ᤂᤢᤏᤧ᤹ᤀᤣ ᤀᤡᤛᤪᤠᤀᤡᤗᤡᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤛᤧᤶᤔᤠ ᤜᤣ᤺ᤰᤋᤢᤛᤡ॥”

᥌ ᤂᤧᤴ ᤔᤧᤴᤇᤢᤔᤠ᤺ᤴ ᤐᤣᤀᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤀᤰᤂᤣ ᤔᤧᤳᤋᤢᤀᤠᤱ ᤆᤧᤰᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤌᤡᤰ ᤀᤠᤱᤃᤠ᤹ᤀᤥ ᤋᤩᤧ॥ ᤂᤢᤏᤧ᤹ ᤁᤢᤏᤠᤖᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤁᤢᤏᤠᤖᤠ ᤜᤧᤰᤋᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤀᤥᤔᤧᤵᤔᤧᤸᤗᤧ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤆᤥᤃᤧ॥ ᤂᤢᤏᤧ᤹ ᤀᤠᤳᤋᤡᤗᤠᤶ ᤋᤩᤣᤒᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤣ᤺ᤴᤔᤧᤴᤍᤥᤒᤠ. ᤜᤧᤰᤁᤩᤠᤱ ᤂᤢᤏᤧ᤹ᤀᤠᤱ ᤁᤢᤔᤡᤱᤅᤡᤴ ᤀᤠᤱᤃᤠ᤹ ᤔᤧᤔᤧᤳᤋᤠᤱᤅᤡᤴ॥

᥍ ᤁᤖ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. ‘ᤂᤧᤏᤧ᤹ ᤔᤧᤴᤇᤢᤰᤔᤠ ᤁᤧᤒᤥ᤺ᤱᤅᤠᤱ ᤗᤳᤇᤠ ᤕᤧᤶᤒᤡᤳᤇᤠᤛᤠ ᤁᤧᤃᤳᤋᤢ᤹॥ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤀᤡᤃᤪ ᤘᤣ᤹ ᤀᤠᤔᤔᤒᤠ ᤜᤧᤴᤕᤠ ᤔᤧᤎᤢᤅᤧᤴᤏᤧ᤹. ᤜᤧᤰᤁᤩᤠᤱ ᤀᤠᤳᤋᤡᤴ ᤀᤠᤛᤢᤳᤌᤥ ᤁᤢᤈᤠᤀᤠᤱ ᤔᤧᤈᤩᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤆᤢᤰᤐᤧᤴ ᤛᤠᤘᤠ᤺ᤴᤇᤡᤱᤒᤠ ᤕᤧᤴᤏᤠᤱᤎᤥ ᤁᤢᤛᤡᤔᤠ ᤕᤧᤴ ᤌᤠᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤣ᤺ᤰ ᤛᤧᤶᤔᤏᤠᤒᤠ ᤏᤠᤈᤡᤖᤡ ᤐᤥᤱ᤹॥’”

᥎ ᤂᤧᤒᤩᤠᤱ ᤔᤠᤏᤥᤜᤖᤧ ᤕᤜᤘᤣ ᤍᤠᤱᤒᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤐᤣᤗᤡ ᤑᤠᤰᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤐᤣᤗᤡ ᤑᤠᤰᤏᤧ. ᤂᤧᤏᤧ᤹ ᤁᤧᤒᤠᤱᤄᤢᤒᤠ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤁᤢᤔᤏᤠᤴ ᤕᤠᤶᤔᤥ ᤌᤡᤰᤗᤧᤱ ᤀᤠᤴᤇᤡᤃᤧᤀᤥ ᤋᤠᤖᤖᤥ. ᤜᤧᤰᤁᤩᤠᤱ ᤂᤧᤴ ᤛᤠᤃᤧᤘᤠ᤺ᤴᤇᤡᤱᤒᤠᤴ ᤜᤡᤱᤔᤠ ᤁᤢᤶᤔᤠᤖᤧ ᤗᤠᤃᤡ ᤀᤠᤴᤇᤡᤃᤧ ᤌᤣ ᤆᤥ᤺ᤰᤔᤠ ᤐᤥᤱ᤹ ᤂᤧᤴ ᤐᤠ᤺ᤴᤏᤡᤴ ᤀᤠᤴᤇᤡᤃᤧ ᤔᤧᤳᤇᤡᤃᤧᤖᤖᤥ॥”

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤏᤥᤜᤖᤧ ᤁᤢᤒᤣᤗᤡ᤺ᤴ ᤂᤧᤵᤛᤢ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤀᤡᤰᤋᤠᤵᤐᤥ ᤁᤧᤕᤢᤱᤔᤠ ᤁᤧᤃᤶᤔᤠ ᤂᤧᤴ ᤔᤧᤴᤇᤢᤔᤠᤀᤥ ᤕᤠᤶᤔᤥ ᤕᤧ॥ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤂᤢᤏᤧ᤹ᤏᤢ ᤜᤥ᤺ᤵᤋᤧ॥

᥇᥆ ᤔᤧᤴᤇᤢᤔᤠ᤺ᤴ ᤂᤡᤔᤥ ᤗᤥ᤺ᤰᤋᤧᤖ ᤐᤣᤀᤠᤱ ᤔᤠᤏᤥᤜ᤺ᤴ ᤔᤧᤳᤋᤢ. “ᤂᤧᤸᤗᤧ ᤕᤠ᤺ᤴᤍᤡᤰ ᤁᤧᤍᤠᤒᤠ ᤂᤧᤴ ᤔᤏᤠᤴ ᤕᤠᤶᤔᤥ ᤀᤠᤱᤃᤠ᤹ᤀᤥ ᤋᤩᤧᤀᤠᤱ ᤘᤠ᤹᥄”

᥇᥇ ᤔᤠᤏᤥᤜ᤺ᤴ ᤂᤡᤔᤥ ᤂᤧᤴ ᤁᤢᤔᤣ᤺ᤳᤋᤧᤴᤏᤢ ᤐᤣ ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤋᤢᤔᤢᤀᤠᤱ ᤔᤧᤳᤋᤢ. “ᤌᤣ ᤀᤠᤱᤃᤠ᤹ ᤀᤠᤔᤣ᤺ᤳᤋᤧᤴᤏᤢ ᤜᤧᤏᤠ ᤁᤧᤔᤒᤠᤴ ᤂᤧᤏᤧ᤹ᤀᤣᤏᤧᤒᤡ᥅” ᤂᤧᤸᤗᤧ ᤐᤠ᤺ᤳᤋᤢ. “ᤀᤥᤘᤠ. ᤀᤠᤱᤃᤠ᤹ᤀᤣᤖᤥ॥”

᥇᥈ ᤔᤠᤏᤥᤜᤖᤧ ᤔᤧᤳᤋᤢ. “ᤀᤠᤸᤗ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤁᤧᤳᤋᤡᤸᤗᤧ. ᤂᤧᤴ ᤆᤢᤰᤐᤧᤸᤗᤧ ᤀᤠᤰᤋᤱᤒᤠ ᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱᤒᤣ ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥ᤺ᤱᤒᤣ᥅”

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤏᤥᤃᤵ ᤐᤡᤖᤢᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤁᤧᤖᤧᤰ ᤂᤧᤏᤧ᤹ ᤁᤧᤔᤣ᤺ᤳᤋᤡᤸᤗᤧ ᤀᤡ᤺ᤳᤋᤢᤖ ᤏᤠ᤺ᤳᤋᤢᤖ ᤐᤥᤱ᤹॥

᥇᥊ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤥᤗᤠᤶ ᤁᤧᤗ᤺ᤶᤒᤠ ᤌᤧᤔᤠᤀᤠᤱ ᤂᤢᤏᤧ᤹ ᤆᤠᤔᤠ ᤛᤠ᤹ᤔᤠ ᤔᤧᤏᤢ᤹ᤏᤧᤴ॥ ᤂᤢᤏᤧ᤹ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤀᤡᤃᤪ ᤀᤠᤔᤔᤒᤠ ᤌᤧᤔᤠᤀᤠᤱ ᤌᤢᤱᤔᤠ ᤔᤧᤏᤢ᤹ᤏᤧᤴ॥ ᤀᤠᤛᤢᤳᤌᤥ ᤁᤢᤈᤠ ᤌᤧᤔᤠᤀᤠᤱ ᤂᤢᤏᤧ᤹ ᤆᤠᤔᤠ ᤔᤧᤏᤢ᤹ᤏᤧᤴ॥ ᤀᤠᤱᤃᤠ᤹ ᤌᤣ ᤐᤠ᤺ᤳᤋᤢᤱᤅᤠᤱ ᤘᤠ᤹ ᤂᤧᤱᤜᤠ᤹ ᤁᤧᤖᤧᤰ ᤂᤢᤏᤧ᤹ ᤆᤥᤃᤢᤖ ᤐᤥᤱ᤹॥”

᥇᥋ ᤔᤠᤏᤥᤜᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤔᤧᤳᤋᤢ. “ᤛᤵᤑᤠᤎᤡᤰ ᤀᤠᤳᤇᤡᤃᤧᤏᤢ ᤘᤕᤧ᤹. ᤜᤧᤰᤁᤩᤠᤱ ᤀᤠᤳᤇᤡᤃᤧ ᤂᤧᤏᤧ᤹ ᤁᤧᤗᤠᤃᤡ ᤔᤧ᤺ᤴᤍᤛᤠ᤺ᤳ ᤌᤡᤰ ᤛᤠ ᤌᤥ᤺ᤰᤛᤢᤃᤧᤖᤥ॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤔᤧᤳᤋᤢ. “ᤂᤧᤴᤇᤡ᤹ ᤀᤠᤱᤃᤠ᤹ ᤗᤠᤶᤀᤠᤃ᤻ᤛᤠᤰᤛᤠᤱ ᤂᤧᤴᤇᤡ᤹ ᤁᤧᤍᤥ᤺ᤴᤇᤢᤒᤠ ᤁᤢᤈᤠ᤺ᤴ ᤔᤧᤈᤠᤀᤠᤴ॥ ᤁᤖ ᤂᤧᤴᤇᤡ᤹ ᤌᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤛᤢᤏᤣᤓᤃᤪ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤕᤠᤖᤡᤵ ᤆᤥᤃᤧᤳᤇᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤂᤧᤴ ᤋᤥ᤺ᤴᤍᤧᤳᤇᤧ᤹॥” ᤜᤧᤰᤁᤣᤛᤠᤱ ᤔᤠᤏᤥᤜᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤑᤠ᤹ᤀᤠᤱ ᤂᤧᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤴ॥

᥇᥍ ᤂᤧᤒᤩᤠᤱ ᤔᤠᤏᤥᤜᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤔᤡᤱ ᤌᤧᤔᤠᤒᤣ᥅ ᤂᤧᤏᤧ᤹ ᤁᤧᤒᤠ᤺ᤴᤈᤠ᤺ᤰᤁᤡᤴ ᤁᤧᤳᤋᤡᤸᤗᤧ ᤀᤠᤴᤇᤡᤃᤧ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤘᤠ᤹॥”

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤛᤣ᤺ᤴᤍᤥ᤺ᤔᤠ ᤁᤧᤀᤠ᤺ᤴᤇᤡᤱᤒᤠᤒᤣ᥅ ᤁᤴ ᤔᤡᤱᤅᤡᤴ ᤏᤡᤱᤘᤠ᤹ ᤁᤧᤔᤠᤒᤠ ᤆᤥᤰ॥”

᥇᥏ ᤂᤧᤒᤩᤠᤱ ᤔᤠᤏᤥᤜᤖᤧ ᤔᤧ᤺ᤴᤍᤛᤠ᤺ᤳᤋᤡᤴ ᤏᤢ ᤏᤡᤱᤘᤠ᤹ᤗᤠᤶᤒᤠᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴ ᤕᤠᤱᤛᤡᤱᤅᤠᤱ ᤗᤢᤱᤈᤱᤅᤥ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤔᤠᤏᤥᤜ ᤏᤢ ᤂᤢᤏᤧ᤹ ᤁᤢᤔᤣ᤺ᤳᤋᤡᤸᤗᤧ ᤀᤥᤔᤧᤳᤋᤢᤛᤡᤀᤠᤱ ᤐᤳᤇᤧᤛᤡᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢ॥

᥈᥆ ᤀᤠᤸᤗ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤗᤠᤶ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤔᤡᤎᤢᤱ ᤔᤡᤖᤠ᤺ᤰ ᤐᤥᤃᤧ. ᤂᤧᤒᤩᤠᤱ ᤔᤡᤎᤢᤱ ᤔᤡᤖᤠ᤺ᤰᤁᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤌᤠ᤺ᤱ ᤗᤧᤵᤔᤠᤱ ᤐᤣ॥ ᤁᤴ ᤏᤡᤛᤧᤳᤇᤢᤀᤠᤱ ᤔᤠᤏᤥᤜ ᤏᤢ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤑᤴᤏᤧᤳᤇᤡ॥

᥈᥇ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤁᤢᤔᤠᤱᤗᤠᤀᤡᤱᤒᤧᤴ ᤔᤠᤏᤥᤜ ᤏᤢ ᤂᤢᤏᤧ᤹ ᤁᤢᤔᤣ᤺ᤳᤋᤥ ᤕᤠᤶᤔᤥ ᤀᤥ᤺ᤴᤔᤧᤎᤠᤰᤛᤡᤱᤅᤧᤴ. ᤜᤧᤰᤁᤩᤠᤱ ᤔᤠᤏᤥᤜᤖᤧ ᤂᤧᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠ ᤀᤡᤱᤒᤠᤖᤧᤳᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢ॥

᥈᥈ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤔᤧᤳᤋᤢ. “ᤛᤧᤰᤂᤠᤛᤠᤱ ᤀᤠᤴᤇᤡ᤹ ᤀᤠᤛᤡᤛᤡ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤴᤇᤡ᤹ ᤀᤠᤏᤡᤛᤧᤳᤇᤢᤀᤠᤱ ᤘᤠ᤹॥”

᥈᥉ ᤁᤖ ᤂᤢᤏᤧ᤹ ᤁᤢᤔᤣ᤺ᤳᤋᤧᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤴᤇᤡ᤹ ᤛᤧᤵᤔᤠᤀᤣ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧᤒᤠ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤀᤠᤴᤇᤡ᤹ ᤜᤢᤰᤁᤥᤒᤠ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤴ ᤏᤢ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴ ᤔᤧᤍᤠ᤺ᤰᤋᤢᤶᤒᤠ ᤘᤕᤧ ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤠᤵᤔᤡ ᤀᤥ᤺ᤴᤔᤧᤎᤠᤰᤋᤧᤶᤒᤠ ᤀᤡᤃᤪ ᤔᤧᤒᤠ᤺ᤳᤋᤢᤶᤒᤠ ᤘᤕᤧ॥”

᥈᥊ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤀᤠᤱ ᤛᤡᤔᤛᤥᤏ ᤔᤡᤱ ᤘᤠ᤺ᤳᤋᤢ॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤐᤥᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢ॥

᥈᥋ ᤜᤧᤰᤁᤩᤠᤱ ᤂᤢᤏᤧ᤹ ᤛᤥᤖᤠ ᤏᤢ ᤀᤣᤛ᤻ᤋᤥᤗᤖᤧ ᤁᤢᤗᤢᤶᤔᤥ ᤁᤧᤏᤧᤒᤠ ᤔᤜᤏᤣᤜ-ᤍᤠᤏᤀᤥ ᤕᤢᤅᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤂᤢᤏᤧ᤹ ᤌᤢᤰᤔᤠ ᤜᤣ᤺ᤰᤋᤢᤖᤥ॥

ᤛᤡᤔᤛᤥᤏ ᤏᤢ ᤋᤡᤶᤏᤠᤒᤠ ᤔᤧᤴᤇ᤻ᤕᤠ

᥇᥊

ᤛᤡᤔᤛᤥᤏᤧᤴ ᤋᤡᤶᤏᤠ ᤗᤧᤵᤔᤠᤱ ᤕᤥ ᤌᤠᤛᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥ ᤐᤗᤡᤛ᤻ᤋᤡ ᤔᤧᤴᤇᤢᤔᤠᤎᤡᤰ ᤁᤢᤔᤡᤰ ᤗᤠᤛᤧ॥

᥈ ᤀᤠᤸᤗ ᤂᤢᤏᤧ᤹ ᤏᤢ᤺ᤰᤂᤧ ᤌᤠᤅᤧᤀᤠᤱ ᤁᤢᤶᤒᤠ ᤁᤢᤶᤔᤠᤛᤡ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤋᤡᤶᤏᤠᤀᤥ ᤐᤗᤡᤛ᤻ᤋᤡ ᤔᤧᤴᤇᤢᤔᤠ ᤌᤡᤰ ᤀᤠᤔᤡᤰ ᤗᤠᤛᤧᤀᤠᤱ ᤘᤠ᤹. ᤀᤠᤱᤃᤠ᤹ ᤂᤧᤴᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤀᤠᤔᤧᤳᤋᤧ᤹॥”

᥉ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤌᤣ ᤀᤠᤏᤡ᤹ ᤀᤠᤵᤑᤣᤰ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤁᤧᤏᤢ᤹ᤔᤠ ᤀᤠᤏᤡ᤹ ᤁᤠ᤹ᤀᤡᤀᤥ ᤀᤡᤃᤪ ᤀᤠᤏᤡ᤹ ᤔᤏᤠᤜᤠ᤹ᤀᤥ ᤜᤠ᤺ᤳᤋᤠᤱ ᤔᤧᤴᤇᤢᤔᤠ ᤜᤥ᤺ᤵᤐᤡ᥅ ᤜᤧᤰᤁᤩᤠᤱ ᤜᤷᤍᤥ ᤔᤧᤴᤜᤧᤰᤔᤏᤠ ᤐᤗᤡᤛ᤻ᤋᤡᤜᤠ᤹ᤀᤥᤒᤠ ᤔᤧᤴᤇᤢᤔᤠ᤺ᤴ ᤂᤧᤏᤧ᤹ ᤔᤣ᤺ᤳ ᤋᤠ᤺ᤵᤔᤠ ᤐᤥ᤺ᤱᤒᤠᤒᤡ᥅”

ᤁᤖ ᤛᤡᤔᤛᤥᤏᤖᤧ ᤁᤢᤶᤒᤠ ᤁᤢᤶᤔᤠᤛᤡ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤂᤧᤴ ᤔᤧᤴᤇᤢᤔᤠ᤺ᤴᤏᤣ ᤀᤠᤛᤡᤖᤠ᤹ᤌᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤴᤏᤣ ᤌᤠᤰᤋᤧᤶ ᤀᤠᤒᤡᤖᤧᤶᤔᤧ᤹॥” ᤂᤧᤴᤏᤣ ᤀᤠᤱᤃᤠ᤹ ᤀᤠᤗᤠᤃᤡ ᤗᤠ᤹ᤖᤢ᤹॥

᥊ ᤁᤖ ᤁᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰ ᤘᤠ᤹ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤘᤕᤧᤛᤡ॥ ᤂᤧᤴ ᤕᤧᤶᤔᤥ ᤐᤗᤡᤛ᤻ᤋᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠ ᤔᤧᤘᤕᤧ. ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤛᤢᤕᤧᤶ ᤀᤥᤔᤧᤳᤋᤢᤖ ᤘᤕᤧ॥

᥋ ᤛᤡᤔᤛᤥᤏᤧᤴ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠᤛᤡᤏᤢ ᤋᤡᤶᤏᤠ ᤗᤧᤵᤔᤠᤱ ᤕᤥ ᤌᤠᤛᤡᤱ. ᤜᤧᤰᤁᤩᤠᤱ ᤀᤠᤸᤗ ᤂᤧᤱᤜᤠ᤹ ᤂᤧᤵᤔᤥᤒᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤔᤧᤃᤧᤖᤧᤸᤗᤧ ᤌᤧᤰᤋᤢᤰ ᤗᤳᤇᤠ ᤁᤧᤘᤧᤶᤒᤠ ᤌᤧᤖᤡᤱᤒᤠ ᤌᤡᤰ ᤜᤢᤛᤧᤖ ᤛᤡᤔᤛᤥᤏᤧᤴ ᤗᤧᤵᤔᤠᤱ ᤑᤧᤖᤧ॥

᥌ ᤂᤡᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤧᤴ ᤛᤡᤔᤛᤥᤏᤀᤥ ᤆᤄᤵ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤢᤰᤁᤥ ᤌᤣᤀᤠᤱ ᤔᤧᤃᤳᤋᤢᤴᤇᤠᤱ ᤂᤢᤏᤧ᤹ ᤂᤧᤴ ᤌᤧᤖᤡᤱᤒᤧᤴ ᤗᤳᤇᤠ ᤔᤧ᤺ᤴᤍᤛᤠ᤺ᤳ ᤁᤢᤀᤡᤛᤡ᤺ᤰ ᤋᤧᤖᤧᤰ ᤘᤖᤧᤰ ᤌᤧ᤺ᤰᤂᤢ॥ ᤁᤖ ᤂᤢᤏᤧ᤹ ᤆᤥᤃᤢᤒᤠ ᤐᤠ᤺ᤴᤏᤡᤴ ᤁᤢᤶᤒᤠ ᤁᤢᤶᤒᤠᤛᤡ ᤔᤧᤔᤧᤳᤋᤢᤛᤡᤴ॥

᥍ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤥ ᤌᤠᤛᤡᤱᤅᤠᤱ ᤂᤧᤴ ᤔᤧᤴᤇᤢᤔᤠ᤺ᤴᤏᤢ ᤋᤠ᤹ᤈᤧᤰᤂᤧ. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤛᤢ ᤐᤡᤖᤢ॥

᥎ ᤁᤢᤓᤠ ᤕᤧᤴ ᤀᤣᤃᤠᤱ ᤂᤧᤴ ᤔᤣ᤺ᤰᤂᤡᤶ ᤔᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤠᤶᤔᤥ ᤕᤥ ᤌᤠᤛᤡᤱ॥ ᤂᤧᤴ ᤁᤢᤛᤡᤘᤧᤳ ᤌᤧᤖᤡᤱᤒᤧᤴ ᤁᤢᤀᤥᤔᤧᤳᤇᤧ ᤗᤠᤶᤔᤥᤗᤠᤶ ᤂᤢᤏᤧ᤹ ᤂᤧᤳᤏᤠ ᤗᤧᤵᤔᤠᤱ ᤐᤣ. ᤜᤧᤰᤁᤩᤠᤱ ᤂᤧᤵᤔᤥ ᤁᤢᤛᤡᤘᤧᤳ ᤌᤧᤖᤡᤱᤒᤧᤸᤗᤧ ᤁᤢᤎᤰᤁᤥ ᤂᤢᤏᤧ᤹ ᤛᤰᤘᤠ ᤐᤴᤈᤩᤠᤱᤔᤠ ᤛᤥᤖᤡᤰᤐᤠ ᤛᤰᤘᤠᤗᤧᤰ ᤌᤡᤰ ᤏᤡᤛᤢ॥

᥏ ᤂᤢᤏᤧ᤹ ᤛᤰᤘᤠᤄᤢ᤺ᤴ ᤕᤃᤢᤀᤠᤱ ᤁᤢᤜᤢᤰᤁᤡᤴ ᤗᤠᤃᤢᤖ ᤐᤣ॥ ᤀᤠᤸᤗ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠᤛᤡᤀᤥ ᤁᤧᤖᤧᤍᤩᤧᤀᤠᤱ ᤂᤢᤴᤇᤡ᤹ᤀᤠᤱ ᤁᤢᤓᤠ ᤛᤰᤘᤠᤄᤢ ᤐᤡᤖᤢᤛᤡ. ᤂᤧᤒᤩᤠᤱ ᤂᤢᤴᤇᤡ᤹ᤀᤠᤱ ᤆᤩᤧᤛᤢ॥ ᤁᤖ ᤂᤢᤏᤧ᤹ ᤂᤧᤴ ᤛᤰᤘᤠᤄᤢ᤺ᤴ ᤁᤢᤛᤡᤘᤧᤳ ᤌᤧᤖᤡᤱᤒᤥᤗᤠᤶ ᤕᤃᤢᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡᤴ॥

᥇᥆ ᤀᤠᤸᤗ ᤂᤢᤏᤧ᤹ ᤁᤢᤶᤒᤠ ᤂᤧᤴ ᤔᤧᤴᤇᤢᤔᤠ᤺ᤴ ᤀᤥᤔᤧᤳᤇᤧ ᤕᤥ ᤐᤣ. ᤜᤧᤰᤁᤩᤠᤱ ᤔᤣ᤺ᤰᤂᤡᤶᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤛᤡᤔᤛᤥᤏᤖᤧ ᤂᤧᤵᤔᤥ ᤛᤠᤓᤱᤈᤠ ᤆᤠ᤺ᤳᤋᤢᤛᤡ॥

᥇᥇ ᤀᤠᤸᤗ ᤂᤢᤏᤧ᤹ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤥᤛᤣ᤺ᤴᤎᤠᤰᤛᤡᤱ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤢᤶᤒᤥᤱ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤘᤠ᤹ᤔᤠᤖᤧ ᤗᤠᤃᤡ ᤔᤧᤍᤠᤖᤢᤛᤡ॥

᥇᥈ ᤛᤡᤔᤛᤥᤏᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤂᤡᤏᤡ᤹ ᤗᤳᤇᤠ ᤀᤠᤵᤋᤥ ᤋᤧᤶᤏᤡᤱ᤹॥ ᤁᤴ ᤏᤢᤛᤡ ᤕᤧᤴᤏᤥᤒᤠ ᤛᤠᤓᤱᤈᤠ ᤕᤧᤶᤔᤥ ᤂᤡᤏᤡ᤹ ᤀᤠᤵᤋᤥ᤺ᤸᤗᤧ ᤁᤢᤒᤣ᤺ᤴ ᤜᤶᤔᤠ ᤁᤧᤛᤢᤰᤋᤢᤶᤏᤣᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤛᤢᤶᤒᤥᤱ ᤁᤢᤓᤠᤰ ᤆᤡᤖᤡᤰ ᤏᤢ ᤛᤢᤶᤒᤥᤱ ᤁᤢᤃᤠᤵ ᤆᤠᤱ ᤐᤡᤏᤡᤱ᤹॥

᥇᥉ ᤁᤖ ᤂᤡᤏᤡ᤹ ᤂᤧᤴ ᤀᤠᤵᤋᤥ᤺ᤸᤗᤧ ᤁᤢᤒᤧ᤺ᤴ ᤜᤶᤔᤠ ᤁᤧᤴᤇᤢᤰᤋᤢᤶᤔᤡᤴᤏᤣᤓᤃᤪ ᤂᤡᤏᤡ᤹ ᤀᤠᤱᤃᤠ᤹ ᤛᤢᤶᤒᤥᤱ ᤁᤢᤓᤠᤰ ᤆᤡᤖᤡᤰ ᤏᤢ ᤛᤢᤶᤒᤥᤱ ᤆᤠᤱᤔᤠ ᤆᤠᤱ ᤀᤠᤃ᤻ᤒᤡᤖ ᤐᤥᤱ᤹॥”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤗᤢ ᤐᤥᤱ᤹. ᤀᤠᤵᤋᤥ᤺ᤴ ᤀᤠᤏᤡᤃᤧ ᤂᤧᤵᤛᤢᤶ ᤛᤠ᤹ᤖᤢᤶᤒᤧ॥”

᥇᥊ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤀᤠᤈᤠᤈᤠᤒᤠᤗᤠᤶ ᤆᤠᤔᤠ ᤗ᤺ᤴᤍᤧᤖᤥ.

ᤁᤧᤎᤢᤶᤒᤠᤗᤠᤶ ᤁᤧᤗᤡᤶᤒᤠ ᤗ᤺ᤴᤍᤧᤖᤥ॥”

ᤛᤢᤶᤕᤠ᤺ᤴ ᤁᤢᤏᤢᤵᤔᤥ ᤌᤠᤖᤡᤰᤛᤠᤱ ᤂᤧᤱᤜᤠ᤹ᤖᤧ ᤂᤧᤴ ᤀᤠᤵᤋᤥ᤺ᤴ ᤁᤢᤒᤣ ᤜᤶᤔᤠ ᤔᤧᤴᤇᤢᤰᤋᤢᤴ॥

᥇᥋ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤛᤡᤔᤛᤥᤏᤖᤧ ᤁᤢᤔᤣ᤺ᤳᤋᤡᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤕᤧᤶᤒᤠ᤺ᤴ ᤗᤧᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤋᤥ᤺ᤴ ᤜᤴᤍᤢ ᤐᤡᤖᤡᤃᤧᤖ. ᤔᤧ᤺ᤴᤏᤣᤓᤃᤪ ᤀᤠᤏᤡᤃᤧ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤜᤡᤶᤔᤡᤴ ᤔᤡ᤺ᤸᤗᤧ ᤗᤠᤒᤢᤶᤍᤣᤛᤢᤶᤒᤧ॥ ᤌᤣ ᤂᤧᤏᤡ᤹ ᤀᤠᤏᤡᤃᤧ ᤕᤠᤱᤛᤠᤁᤢᤴᤎᤣᤜᤠ᤹ ᤏᤠᤵᤔᤠᤖᤧ ᤗᤠᤃᤡ ᤕᤠᤵᤔᤡ ᤁᤧᤀᤢ᤺ᤳᤋᤧᤒᤠᤒᤡ᥅”

᥇᥌ ᤂᤧᤒᤩᤠᤱ ᤛᤡᤔᤛᤥᤏᤖᤧ ᤁᤢᤔᤣ᤺ᤳᤋᤡᤴ ᤂᤢᤏᤧ᤹ ᤁᤢᤍᤃᤡ ᤜᤠᤒᤧ ᤆᤡ᤺ᤰᤋᤧᤀᤠᤱ ᤔᤧᤳᤋᤢ.

“ᤂᤧᤏᤧ᤹ᤃ ᤀᤠᤱᤃᤠ᤹ ᤁᤧᤈᤡ᤺ᤳᤋᤠᤖᤥ॥ ᤂᤧᤏᤧ᤹ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤴᤍᤢᤰᤁᤠᤴ॥ ᤂᤧᤏᤧ᤹ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤵᤋᤥ ᤁᤧᤍᤧᤶᤛᤢᤛᤡᤀᤠᤱ ᤘᤠ᤹. ᤁᤖ ᤂᤧᤴ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗ ᤔᤧᤴᤕᤠ᤺ᤴᤏᤣ ᤁᤧᤃᤳᤋᤠ॥”

ᤂᤢᤏᤧ᤹ ᤁᤢᤔᤣ᤺ᤳᤋᤧᤴ ᤔᤧᤳᤋᤢ. “ᤀᤠᤱᤃᤠ᤹ᤃ ᤀᤠᤶᤒᤠ ᤀᤠᤶᤔᤠᤛᤡᤀᤠᤱ ᤂᤧᤴ ᤔᤧᤶᤔᤧᤳᤇᤡᤱᤅᤣ ᤁᤳᤋᤢᤱᤛᤡᤱ॥ ᤂᤧᤏᤧ᤹ ᤌᤣᤀᤠᤱ ᤔᤧᤳᤏᤧᤒᤣ᥅”

᥇᥍ ᤁᤖ ᤛᤠᤓᤱᤈᤠ᤺ᤸᤗᤧᤴ ᤏᤢᤛᤡ ᤕᤧᤴ ᤔᤧᤶᤔᤠ᤺ᤳᤋᤧ ᤌᤠᤖᤡᤰ ᤂᤧᤴ ᤂᤢᤏᤧ᤹ ᤁᤢᤍᤃᤡ ᤆᤰᤔᤧᤸᤗ᤹ᤀᤣ ᤜᤠᤒᤧᤀᤠᤱ ᤕᤢᤅᤧ॥ ᤁᤸᤗᤧᤆᤥᤃᤢᤸᤗᤧ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤴ ᤛᤠ᤹ᤖᤡᤰ ᤜᤠᤍᤡᤱ ᤌᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤆᤧᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ ᤆᤧᤰᤋᤢᤛᤡ॥

᥇᥎ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤏᤠᤶᤎᤠᤔᤠᤏᤢ᤺ᤸᤗᤧ ᤋᤃᤡ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤛᤡᤔᤛᤥᤏᤧᤴ ᤀᤰᤂᤣ ᤔᤧᤔᤧᤳᤋᤢᤖᤥ.

“ᤛᤰᤘᤠᤄᤢᤏᤢ᤺ᤸᤗᤧ ᤌᤣ᤺ᤴ ᤗᤡᤶᤔᤠᤱᤒᤣ᥅

ᤌᤧᤖᤡᤱᤒᤧᤴᤏᤢ᤺ᤸᤗᤧ ᤌᤣ᤺ᤴ ᤌᤢᤶᤔᤠᤱᤒᤣ᥅”

ᤛᤡᤔᤛᤥᤏᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤱᤃᤠ᤹ ᤀᤠᤃᤖ᤺ᤱ ᤐᤡᤵᤔᤠ᤺ᤴ ᤁᤧᤴᤎᤥ᤺ᤰᤂᤢᤶᤔᤡᤴᤒᤠ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤁᤴ ᤀᤠᤵᤋᤥ᤺ᤰᤁᤡᤴ ᤜᤶᤔᤠ ᤁᤧᤴᤇᤢᤰᤋᤢᤶᤔᤡᤴᤒᤠ ᤘᤕᤧᤖᤥ॥”

᥇᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤡᤔᤥ ᤛᤡᤔᤛᤥᤏᤀᤥ ᤕᤧ ᤜᤧᤰᤁᤩᤠᤱ ᤂᤢᤏᤧ᤹ ᤕᤥ ᤀᤛ᤻ᤁᤗᤥᤏ ᤌᤠᤛᤡᤱ ᤕᤧ. ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤛᤢᤶᤒᤥᤱ ᤔᤏᤠᤜᤠ᤹ ᤛᤧᤖᤢᤛᤡ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤡᤃᤰᤘᤠ ᤜᤧᤴᤕᤠᤜᤠ᤹ ᤑᤧᤴᤍᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤂᤧᤴ ᤀᤠᤵᤋᤥ ᤁᤧᤜᤶᤒᤠ ᤔᤏᤠᤜᤠ᤹ ᤐᤡᤖᤢᤛᤡ॥ ᤁᤖ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤌᤥ ᤐᤣ॥

᥈᥆ ᤔᤣ᤺ᤰᤂᤡᤶᤛᤠᤒᤧᤴᤏᤢ ᤁᤧᤘᤠ᤹ᤒᤠ ᤔᤏᤠᤴ ᤛᤡᤔᤛᤥᤏᤖᤧ ᤁᤢᤔᤣ᤺ᤳᤋᤡᤴ ᤔᤧᤒᤡᤖᤢᤖᤥ॥

᥇᥋

ᤁᤢᤓᤠ ᤕᤧᤶ ᤀᤣᤃᤠᤱ ᤔᤠᤛᤡ ᤜᤧᤰᤔᤠ ᤕᤧᤶᤔᤥ ᤛᤡᤔᤛᤥᤏᤖᤧ ᤔᤧ᤺ᤴᤍᤛᤠ᤺ᤳ ᤌᤡᤰ ᤕᤠᤱᤛᤡᤱᤅᤠᤱ ᤁᤢᤔᤣ᤺ᤳᤋᤡᤸᤗᤧ ᤁᤢᤍᤢᤶᤛᤧ ᤐᤣ॥ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤔᤣ᤺ᤳᤋᤡᤸᤗᤧ ᤁᤢᤕᤠᤰᤑᤠᤱᤅᤥ ᤐᤣ᤺ᤰᤔᤠ ᤀᤠᤏᤡᤱᤘᤠ᤹ ᤘᤠ᤹॥” ᤁᤖ ᤁᤢᤴᤏᤢ᤺ᤵᤐᤧᤸᤗᤧ ᤂᤢᤏᤧ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤴ॥

᥈ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤂᤧᤴ ᤁᤧᤈᤡ᤺ᤳᤋᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ᤃ ᤔᤣ᤺ᤰᤂᤡᤛᤠᤒᤠ ᤁᤧᤴᤈᤢᤶᤔᤡᤴ ᤂᤢᤏᤧ᤹ ᤐᤡᤖᤢᤱᤍᤣᤛᤢᤱ॥ ᤂᤧᤸᤗᤧ ᤁᤢᤴᤛᤠ᤹ᤀᤡᤴ ᤂᤢᤏᤧ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤏᤢᤔᤠ ᤔᤧᤈᤥ᤺ᤰᤏᤧᤴᤏᤠᤱᤒᤡ᥅ ᤐᤖᤢᤔᤧᤸᤗᤧ ᤀᤠᤸᤗ ᤁᤢᤴᤛᤠ᤹ᤀᤡᤴ ᤋᤣ᤹ᤖᤧ᤹॥”

᥉ ᤁᤖ ᤛᤡᤔᤛᤥᤏᤖᤧ ᤔᤧᤳᤋᤢ. “ᤁᤴᤇᤗᤠᤶᤒᤠ ᤀᤠᤱᤃᤠ᤹ ᤐᤗᤡᤛ᤻ᤋᤡᤜᤠ᤹ ᤁᤢᤗᤧᤰᤘᤠ ᤏᤢ᤺ᤰᤔᤠ ᤐᤡᤔᤠᤛᤡ ᤕᤢᤰ ᤁᤳᤋᤢᤱ᤹॥ ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤧᤱᤜᤠ᤹ ᤁᤢᤓᤠ ᤜᤠᤴᤋᤡ ᤆᤥᤃᤢᤱᤛᤡᤱ᤹॥”

᥊ ᤂᤧᤒᤩᤠᤱ ᤂᤢᤏᤧ᤹ ᤐᤣᤀᤠᤱ ᤁᤡᤵ ᤛᤢᤶᤛᤡ ᤛᤩᤠᤗᤜᤠ᤹ ᤋᤧᤶᤛᤢᤛᤡ॥ ᤂᤢᤏᤧ᤹ ᤏᤧᤳᤏᤧᤳᤇᤡ ᤛᤩᤠᤗᤜᤠ᤹ᤖᤧ ᤂᤢᤴᤇᤡ᤹ ᤔᤡᤜᤠ᤹ ᤂᤣ᤺ᤰᤂᤢ ᤜᤧᤰᤁᤩᤠᤱ ᤏᤧᤳᤇᤡ ᤁᤢᤃᤠᤵ ᤌᤰᤔᤠ ᤂᤢᤴᤇᤡ᤹ ᤗᤢᤶᤔᤥ ᤋᤩᤠ᤺ᤸᤗᤥ᤺ᤳ ᤌᤡᤰᤌᤡᤰ ᤂᤣ᤺ᤰᤂᤢ ᤐᤡᤖᤢᤛᤡ॥

᥋ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤂᤧᤴ ᤋᤩᤠ᤺ᤸᤗᤥ᤺ᤳᤜᤠ᤹ ᤜᤠ᤺ᤴᤍᤢ ᤜᤧᤰᤁᤩᤠᤱ ᤂᤧᤴ ᤛᤩᤠᤗᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤍᤢᤶᤒᤠᤀᤠᤱ ᤁᤧᤕᤧᤵᤐᤠ ᤀᤡᤰᤋᤠᤵᤐᤥ ᤗᤧᤖᤢᤍᤣᤛᤢᤛᤡ॥ ᤂᤧᤱᤜᤠ᤹ᤖᤧ ᤁᤧᤍᤢᤶᤒᤠᤀᤠᤱ ᤁᤧᤕᤧᤵᤐᤠ ᤁᤢᤈᤠᤜᤠ᤹ ᤜᤧᤰᤁᤩᤠᤱ ᤀᤡᤔᤧᤄᤣ᤺ᤰᤂᤢ ᤔᤧᤏᤧᤛ᤻ᤛᤢᤒᤠ ᤆᤠᤎ᤺ᤱᤔᤠᤜᤠ᤹ ᤛᤥᤛᤥᤖᤡᤰ ᤆᤧᤸᤗᤧᤰᤛᤣ᤹ ᤀᤡᤰᤋᤥᤵᤜᤠ᤹ ᤏᤢ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤛᤡᤱᤛᤣ᤹ᤀᤡᤰᤜᤠ᤹ᤀᤠᤱ ᤔᤡᤔᤧᤎᤡᤰᤂᤢ ᤔᤧᤍᤣᤛᤢ॥

᥌ ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤴ ᤜᤠ᤺ᤳᤗᤧ ᤆᤥᤃᤢᤒᤠᤒᤣ᥅”

ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤛᤡᤔᤛᤥᤏᤖᤧᤖᤥ. ᤌᤣᤀᤠᤱᤓᤧᤸᤗᤧ ᤋᤡᤶᤏᤠᤒᤠ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤸᤗᤧ ᤛᤡᤔᤛᤥᤏᤖᤧ ᤁᤢᤔᤣ᤺ᤳᤋᤡᤴ ᤔᤣ᤺ᤰᤂᤡᤶᤛᤠᤒᤧᤸᤗᤧ ᤁᤢᤴᤈᤢᤶᤔᤡᤴ ᤐᤡᤖᤢᤍᤣᤛᤢ॥ ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ ᤔᤧᤒᤣᤀᤠᤱ ᤂᤧᤴ ᤔᤧᤴᤇᤢᤔᤠ᤺ᤴ ᤏᤢ ᤁᤢᤶᤒᤠ ᤔᤡᤔᤧᤎᤡᤰᤂᤢᤛᤡ॥”

᥍ ᤛᤡᤔᤛᤥᤏᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤸᤗᤧ ᤁᤢᤗᤧᤰᤘᤠ ᤔᤧᤴᤜᤢᤱᤅᤣ ᤔᤧᤗᤧᤳᤏᤡᤱᤅᤡᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤠᤱᤜᤧᤰᤁᤠᤛᤡᤱᤅᤠᤱ ᤐᤠ᤺ᤳᤋᤢᤱ᤹॥”

᥎ ᤜᤧᤰᤁᤩᤠᤱ ᤂᤢᤏᤧ᤹ ᤆᤡᤎᤰ ᤆᤡᤎᤰ ᤌᤃᤢᤛᤡᤀᤠᤱ ᤕᤖᤡᤰ ᤛᤧᤖᤢᤛᤡ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤌᤥ ᤌᤠᤛᤡᤱ ᤐᤣᤀᤠᤱ ᤀᤣᤋᤠᤔᤒᤠ ᤕᤠᤰᤐᤣ᤹ᤀᤥᤒᤠ ᤑᤢᤰᤁᤥᤀᤥ ᤕᤢᤱᤔᤠ ᤜᤣ᤺ᤰᤋᤧᤖᤥ॥

ᤛᤡᤔᤛᤥᤏᤖᤧ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤴᤍᤢᤛᤡ

᥏ ᤐᤗᤡᤛ᤻ᤋᤡᤜᤠ᤹ ᤌᤥ ᤔᤧᤎᤥ᤺ᤰᤛᤡᤱ ᤔᤧᤎᤠᤅᤧᤀᤠᤱ ᤕᤜᤢᤍᤠ ᤗᤠᤈᤣ᤹ᤀᤥ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢ. ᤜᤧᤰᤁᤩᤠᤱ ᤗᤜᤡ ᤕᤧᤰᤕᤰᤁᤡᤸᤗᤧ ᤁᤢᤕᤠᤀᤥ ᤔᤧᤛᤧᤛᤡᤱᤅᤠᤱ ᤔᤧᤕᤢᤅᤧ॥

᥇᥆ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤀᤠᤏᤡᤃᤧᤏᤢ ᤌᤰᤛᤧ ᤁᤧᤎᤠᤅᤡᤒᤠᤒᤣ᥅”

ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤛᤡᤔᤛᤥᤏᤧᤴ ᤀᤡᤄᤣ᤺ᤱᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤌᤠᤅᤡᤃᤧᤀᤠᤱ ᤘᤕᤡᤃᤧ᤹॥ ᤂᤢᤏᤧ᤹ ᤀᤠᤏᤡᤃᤧ ᤔᤧᤳᤋᤡᤃᤧᤒᤠ ᤜᤧᤰᤁᤣᤀᤣ ᤀᤠᤏᤡᤃᤧ ᤂᤧᤴ ᤔᤧᤳᤋᤢᤶᤒᤧ॥”

᥇᥇ ᤂᤧᤒᤩᤠᤱ ᤕᤜᤢᤍᤠᤒᤠ ᤜᤧᤴᤇᤡᤱ ᤛᤢᤶᤛᤡ ᤔᤏᤠᤜᤠ᤹ ᤀᤣᤋᤠᤔ ᤕᤠᤰᤐᤣ᤹ᤀᤥᤒᤠ ᤑᤢᤰᤁᤥᤀᤥ ᤔᤧᤕᤧ॥ ᤂᤧᤱᤜᤠ᤹ᤖᤧ ᤛᤡᤔᤛᤥᤏᤧᤴ ᤔᤧᤔᤧᤳᤋᤢ. “ᤐᤗᤡᤛ᤻ᤋᤡᤜᤠ᤹ ᤀᤠᤏᤡ᤹ ᤕᤢᤰᤛᤠᤒᤠᤛᤡ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤏᤡᤛᤢᤀᤠᤱᤅᤣ ᤘᤠ᤹॥ ᤀᤠᤸᤗ ᤀᤥᤔᤧᤳᤋᤧ᤹. ᤂᤧᤏᤧ᤹ ᤀᤠᤏᤡᤃᤧᤏᤢ ᤌᤣ ᤁᤧᤈᤥᤃᤢᤒᤠᤒᤣ᥅”

ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤌᤣ ᤔᤧᤔᤧᤳᤋᤠᤱᤅᤠᤱ ᤘᤕᤧ᤹. ᤀᤠᤱᤃᤠ᤹ᤀᤠᤱ ᤂᤧᤱᤜᤠ᤹ ᤜᤧᤰᤁᤣᤀᤣ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹॥”

᥇᥈ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤂᤧᤏᤧ᤹ ᤂᤣ᤺ᤱᤔᤠᤀᤠᤱ ᤐᤗᤡᤛ᤻ᤋᤡᤜᤠ᤹ ᤜᤢᤰᤛᤢᤵᤔᤠᤛᤡᤖᤧ ᤗᤠᤃᤡ ᤕᤧ᤹ᤀᤡᤃᤧᤀᤠᤱ ᤘᤕᤡᤃᤧ᤹॥”

ᤛᤡᤔᤛᤥᤏᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣᤏᤣᤓᤃᤪ. ᤂᤡᤏᤡ᤹ ᤀᤠᤵᤑᤣᤰ ᤀᤠᤱᤃᤠ᤹ ᤔᤧᤛᤧᤳᤋᤠᤛᤡᤃᤧᤴ ᤑᤠ᤹ᤀᤠᤱ ᤀᤠᤱᤃᤠ᤹ᤏᤢ ᤔᤠᤱᤜᤧᤰ ᤆᤥᤃᤧᤶᤔᤧ᤹॥”

᥇᥉ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤀᤥ᤺ᤰ ᤐᤥᤱ᤹. ᤀᤠᤏᤡᤃᤧᤃ ᤂᤧᤏᤧ᤹ ᤀᤡᤄᤣ᤺ᤱᤅᤠᤛᤡᤃᤧᤖᤰ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤀᤠᤛᤡᤃᤧ॥ ᤀᤠᤏᤡᤃᤧ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤔᤧᤛᤧᤳᤋᤠᤛᤡᤃᤧᤴ᤹॥” ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤛᤱ ᤌᤠᤰᤐᤠ ᤏᤧᤳᤇᤡᤖᤧ ᤀᤡᤔᤧᤄᤣ᤺ᤰᤂᤢ. ᤜᤧᤰᤁᤩᤠᤱ ᤕᤠᤰᤐᤣ᤹ᤀᤥᤒᤠ ᤑᤢᤰᤁᤥᤀᤥᤗᤠᤶ ᤌᤠ᤺ᤱ ᤔᤧᤎᤠᤰᤋᤢ॥

᥇᥊ ᤂᤢᤏᤧ᤹ ᤗᤜᤡ ᤁᤧᤵᤔᤠ ᤆᤥᤃᤧᤸᤗᤧ ᤐᤗᤡᤛ᤻ᤋᤡᤜᤠ᤹ ᤔᤧᤀ᤺ᤰᤋᤧᤖ ᤂᤢᤏᤧ᤹ ᤗᤧᤵᤔᤠᤱ ᤔᤧᤓᤧᤖᤧ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤡᤔᤥ ᤂᤢᤏᤧ᤹ᤀᤥ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤢᤰ ᤐᤠᤂᤪᤠᤀᤥ ᤁᤧᤒᤵᤐᤠ ᤌᤠᤰᤐᤠᤜᤠ᤹ ᤔᤡᤃᤧᤍᤡᤰᤐᤠ ᤂᤡ ᤁᤢᤀᤡᤛᤡ᤺ᤰ ᤛᤩᤠᤰ ᤘᤕᤠᤰ ᤐᤢ᤹ᤖᤧ॥

᥇᥋ ᤂᤢᤏᤧ᤹ ᤀᤍᤱᤅᤡᤸᤗᤧ ᤗᤳᤇᤠ ᤁᤢᤔᤠᤱᤘᤠ ᤁᤢᤛᤡᤱᤍᤠᤱᤔᤠ ᤌᤡᤰ ᤂᤥᤛᤢ. ᤜᤧᤰᤁᤩᤠᤱ ᤂᤧᤴ ᤂᤵᤛᤢᤀᤠᤱ ᤜᤧᤴᤇᤡᤱ ᤌᤡᤰ ᤔᤏᤠᤜᤠ᤹ ᤜᤡᤵᤋᤢ ᤛᤧᤖᤢᤛᤡ॥

᥇᥌ ᤂᤧᤒᤩᤠᤱ ᤛᤡᤔᤛᤥᤏᤖᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤍᤱᤅᤡᤸᤗᤧ ᤁᤢᤛᤡᤱᤍᤠᤱᤔᤧᤸᤗᤧ

ᤀᤠᤱᤃᤠ᤹ ᤜᤧᤴᤇᤡᤱ ᤌᤡᤰ ᤔᤏᤠᤜᤠ᤹ ᤛᤧᤖᤢᤱᤛᤡᤱᤗᤥ.

ᤀᤠᤱᤃᤠ᤹ ᤀᤍᤱᤅᤡᤸᤗᤧ ᤁᤢᤛᤡᤱᤍᤠᤱᤔᤧᤸᤗᤧ

ᤂᤧᤱᤜᤠ᤹ ᤔᤧᤰᤂᤢᤱᤛᤡᤱᤅᤠᤱ ᤗᤢᤵᤛᤢᤱᤛᤡᤱᤗᤥ॥”

᥇᥍ ᤁᤶᤓᤩᤠᤖᤡᤰ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤢᤏᤧ᤹ ᤀᤍᤱᤅᤡᤸᤗᤧ ᤁᤢᤛᤡᤱᤍᤠᤱᤔᤧᤴ ᤗᤠᤵᤑᤢᤛᤢ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤖᤠᤔᤋ-ᤗᤜᤡa ᤔᤧᤕᤢᤰᤂᤢ॥

᥇᥎ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤘᤠᤔᤡ᤺ᤰᤋᤧ ᤜᤧᤰᤁᤩᤠᤱ ᤀ᤺ᤰᤋᤧᤀᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤴ ᤁᤴ ᤕᤶᤒᤠ ᤌᤱᤅᤡᤴ ᤁᤧᤏᤠ᤺ᤶᤒᤠ ᤁᤧᤈᤥᤃᤢ. ᤜᤧᤰᤁᤩᤠᤱ ᤌᤣ ᤀᤠᤸᤗ ᤀᤠᤱᤃᤠ᤹ ᤘᤠᤔᤡ᤺ᤰᤔᤧᤸᤗᤧ ᤛᤡᤀᤠᤖᤒᤡ᥅ ᤌᤣ ᤁᤴ ᤜᤷᤍᤥ ᤔᤧᤴᤜᤧᤰᤔᤏᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤀᤠᤖᤒᤡ᥅”

᥇᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤗᤜᤡᤀᤥ ᤐᤠᤰᤗᤢᤶ ᤁᤧᤗ᤹ᤒᤠ ᤋᤧᤴᤏᤡᤴ ᤆᤡᤖᤢᤀᤠᤱ ᤜᤧᤖᤢ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤆᤫᤠ᤺ᤳ ᤗ᤺ᤴᤍᤧ॥ ᤛᤡᤔᤛᤥᤏᤖᤧ ᤂᤧᤴ ᤆᤫᤠ᤺ᤳᤋᤡᤴ ᤌᤢᤅᤢᤀᤠᤱ ᤂᤢᤏᤧ᤹ ᤁᤢᤛᤰᤔᤠ ᤁᤧᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤶᤔᤥ ᤁᤢᤕᤠᤶ ᤆᤠᤱᤈᤠᤱᤒᤠ ᤐᤥ᤺ᤰᤂᤧ॥ ᤁᤸᤗᤧᤆᤥᤃᤢᤸᤗᤧ ᤗᤜᤡᤒᤠ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠ᤺ᤴ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤠᤱ ᤀᤣᤏ-ᤜᤰᤁᤥᤖᤣb ᤔᤧᤔᤧᤳᤋᤢ॥

᥈᥆ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤥ ᤛᤡᤔᤛᤥᤏᤧᤴ ᤋᤱᤒᤣ ᤏᤡᤒᤥᤱ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧᤖᤥ॥

a 

᥇᥋:᥇᥍ ᤁᤸᤗᤧ ᤁᤢᤒᤣ᤺ᤴ “ᤛᤡᤱᤍᤠᤱᤔᤠ ᤕᤧᤳ ᤁᤥ᤺ᤰᤔᤠ” ᤐᤥᤱ᤹

b 

᥇᥋:᥇᥏ ᤀᤣᤏ-ᤜᤰᤁᤥᤖᤣ ᤂᤧᤸᤗᤧ ᤁᤢᤒᤣ᤺ᤴ “ᤁᤧᤀ᤺ᤰᤐᤠ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠ” ᤐᤥᤱ᤹

ᤛᤡᤔᤛᤥᤏᤧᤴ ᤃᤠᤈᤠ ᤕᤧᤰᤕᤰᤁᤥ ᤐᤣᤰ

᥇᥌

ᤌᤡᤰᤕᤠ᤺ᤴ ᤛᤡᤔᤛᤥᤏᤧᤴ ᤃᤠᤈᤠ ᤐᤣ. ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤗᤳᤇᤠ ᤕᤧᤶᤒᤠ ᤜᤱᤈᤣᤏᤠ ᤌᤡᤰ ᤏᤡᤛᤢ. ᤜᤧᤰᤁᤩᤠᤱ ᤛᤧᤴᤍᤡᤰ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠᤀᤥ ᤐᤣ॥

᥈ ᤃᤠᤈᤠᤒᤠ ᤔᤏᤠᤜᤠ᤹ᤖᤧ ᤛᤡᤔᤛᤥᤏᤧᤴ ᤕᤧᤒᤠ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤡᤷᤃᤵ ᤔᤧᤃᤒᤢᤀᤠᤱ ᤂᤧᤴ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤂᤧᤴ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤔᤧᤛᤢᤃᤢᤀᤠᤱ ᤔᤧᤕᤢᤅᤧ॥ ᤛᤧᤴᤍᤡᤰ ᤂᤧᤱᤜᤠ᤹ ᤛᤫᤠ᤺ᤳ ᤔᤧᤕᤢᤅᤧ. ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣ ᤔᤧᤔᤧᤳᤇᤡᤱ. “ᤂᤠᤀᤥ᤺ᤳᤋᤠᤱ ᤀᤠᤏᤡ᤹ ᤂᤢᤏᤧ᤹ ᤛᤧᤖᤢᤶ᤹॥”

᥉ ᤁᤖ ᤛᤡᤔᤛᤥᤏᤧᤴ ᤛᤧᤴᤍᤡᤰ ᤛᤧᤳᤗᤢᤶ ᤑᤰᤋᤧᤖ ᤌᤠᤖᤡᤰᤗᤰ ᤀᤡᤵᤏᤠᤀᤥ ᤗᤧᤰᤂᤧᤀᤠᤱ ᤏᤧᤛ᤻ᤛᤧ॥ ᤂᤧᤒᤩᤠᤱ ᤂᤢᤏᤧ᤹ ᤛᤧᤸᤗᤢᤶ ᤑᤰᤋᤧᤸᤗᤧ ᤐᤥᤃᤧᤀᤠᤱ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤡᤴ ᤏᤢ ᤏᤧᤵᤔᤠᤱ ᤛᤡᤳᤗᤠᤱᤜᤠ᤹. ᤁᤢᤎᤣ᤺ᤰᤔᤠᤜᤠ᤹ ᤁᤧᤖᤧᤰ ᤂᤢᤏᤧ᤹ ᤌᤡᤰᤗᤧᤱᤗᤧ ᤜᤠ᤹ᤕᤠᤰ ᤘᤕᤠᤰ ᤀᤠ᤺ᤰᤂᤢᤍᤣᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤓᤰᤋᤠᤱᤅᤥ ᤁᤣ᤺ᤳᤋᤢᤀᤠᤱ ᤜᤣᤒᤪᤥᤏ ᤋᤃᤠᤱᤒᤠ ᤁᤥ᤺ᤰᤔᤠ ᤛᤶᤎᤠᤱ ᤐᤰᤂᤢ ᤋᤣ᤹ᤖᤢᤖᤥ॥

ᤛᤡᤔᤛᤥᤏ ᤏᤢ ᤍᤗᤡᤗᤠ

᥊ ᤁᤢᤓᤠ ᤕᤧᤶ ᤀᤣᤃᤠᤱ ᤛᤡᤔᤛᤥᤏᤧᤴ ᤛᤥᤖᤣᤁᤐᤠ ᤏᤧᤏᤧᤒᤠᤍᤧᤴᤏᤥ ᤁᤧᤕᤢᤱᤔᤠ ᤍᤗᤡᤗᤠ ᤔᤡᤱ ᤁᤧᤘᤠ᤺ᤵᤔᤠ ᤔᤧᤴᤇᤢᤔᤠ ᤌᤡᤰᤏᤢ ᤗᤢᤱᤔᤠ᤹ᤜᤡ᤺ᤶᤔᤥ ᤌᤩᤧ॥

᥋ ᤐᤗᤡᤛ᤻ᤋᤡᤒᤠ ᤗᤠᤶᤗᤥᤒᤠᤜᤠ᤹ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤍᤢᤶᤛᤧ ᤔᤧᤒᤣᤀᤠᤱ ᤂᤧᤴ ᤔᤧᤔᤧᤳᤋᤢ. “ᤂᤢᤏᤧ᤹ ᤌᤣ᤺ᤸᤗᤧ ᤂᤧᤶᤔᤩᤠᤰ ᤛᤠ᤹ᤖᤡᤰ ᤁᤧᤎᤢᤶᤒᤠ ᤆᤥᤃᤢ. ᤜᤧᤰᤁᤩᤠᤱ ᤀᤠᤰᤂᤣᤗ᤹ᤖᤡᤰ ᤀᤠᤏᤡᤃᤧ ᤂᤢᤏᤧ᤹ ᤂᤢᤶᤔᤠᤀᤠᤱ ᤀᤡᤄᤣ᤺ᤱᤔᤠ ᤏᤢ ᤔᤧᤴᤎᤢᤶᤔᤏᤠᤒᤠ ᤆᤥ᤺ᤰᤔᤠ ᤛᤢᤰᤋᤢᤶᤒᤧᤒᤣ. ᤂᤧᤏᤧ᤹ ᤗᤧᤔᤧ᤹ ᤛᤢ᤺ᤴᤍᤧᤀᤠᤱ ᤛᤧ᤺ᤴᤍᤥᤛᤣ᤹ᤀᤠ॥ ᤀᤠᤏᤡᤃᤧ ᤁᤧᤖᤧᤰᤗᤠᤶ ᤂᤧᤏᤧ᤹ ᥇.᥇᥆᥆a ᤕᤢᤵᤐᤠ ᤕᤠᤱᤀᤡᤳᤇᤣ᤹ ᤁᤧᤄᤥᤛᤢ᤹॥”

᥌ ᤁᤸᤗᤣ ᤆᤥᤃᤢᤸᤗᤧ ᤍᤗᤡᤗᤠ᤺ᤸᤗᤧ ᤛᤡᤔᤛᤥᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤌᤣ᤺ᤸᤗᤧ ᤁᤧᤈᤥ᤺ᤰᤐᤣ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤀᤡᤄᤣ᤺ᤱᤔᤠᤀᤠᤱ ᤛᤠᤰᤔᤠ ᤛᤢᤰᤁᤧᤍᤧᤵᤐᤣ᥅”

᥍ ᤛᤡᤔᤛᤥᤏᤖᤧ ᤔᤧᤳᤋᤢ. “ᤁᤢᤓᤠᤖᤧ ᤀᤠᤱᤃᤠ᤹ ᤗᤡ᤺ᤸᤗᤧ ᤁᤢᤔᤠᤱᤘᤠ ᤔᤧᤴᤜᤣᤔᤏᤠᤒᤠ ᤏᤢᤛᤡ ᤐᤧᤖᤧ᤺ᤴᤈᤥᤜᤠ᤹ᤖᤧ ᤀᤡᤄᤣ᤺ᤱᤅᤠᤏᤣᤓᤃᤪ ᤀᤠᤱᤃᤠ᤹ ᤘᤣ᤹ ᤔᤏᤠ ᤜᤧᤰᤁᤣ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤅᤠ ᤐᤣ᤺ᤰᤁᤠ॥”

᥎ ᤂᤧᤒᤩᤠᤱ ᤐᤗᤡᤛ᤻ᤋᤡᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤗᤡ᤺ᤸᤗᤧ ᤁᤢᤔᤠᤱᤘᤠ ᤏᤢᤛᤡ ᤔᤧᤴᤜᤣᤔᤏᤠᤒᤠ ᤐᤧᤖᤧ᤺ᤴᤈᤥᤜᤠ᤹ ᤂᤢᤏᤧ᤹ ᤔᤧᤍᤠᤖᤢ ᤔᤣᤒᤡᤖᤢ. ᤜᤧᤰᤁᤩᤠᤱ ᤍᤗᤡᤗᤠ᤺ᤸᤗᤧ ᤛᤡᤔᤛᤥᤏᤧᤴ ᤀᤡᤄᤣ᤺ᤰᤂᤢ॥

᥏ ᤂᤢᤏᤧ᤹ ᤘᤣ᤹ ᤕᤠᤰᤑᤠᤱᤅᤥ ᤔᤏᤠᤜᤠ᤹ ᤆᤡᤰᤂᤢ ᤕᤢᤰᤂᤢᤛᤡᤀᤠᤱ ᤔᤧᤕᤢᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤂᤧᤴ ᤔᤧᤳᤋᤢ. “ᤛᤡᤔᤛᤥᤏᤣ. ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤏᤧ᤹ ᤁᤧᤶᤓᤳᤋᤧ ᤁᤧᤶᤍᤠᤖᤧᤖᤥ᥄” ᤁᤖ ᤂᤢᤏᤧ᤹ ᤐᤧᤖᤧ᤺ᤴᤈᤥᤜᤠ᤹ ᤔᤡᤃᤧᤍᤡᤰᤐᤠ ᤂᤡᤜᤠ᤹ ᤜᤧᤰᤁᤣ ᤛᤩᤠᤰ ᤘᤕᤠᤰ ᤑᤢ᤹ᤖᤢᤍᤣᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤢᤰᤁᤡᤸᤗᤧ ᤛᤡᤒᤡ᤹ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤔᤠ ᤔᤧᤴᤇᤢᤰᤋᤢᤴ॥

᥇᥆ ᤂᤧᤒᤩᤠᤱ ᤍᤗᤡᤗᤠ᤺ᤸᤗᤧ ᤛᤡᤔᤛᤥᤏᤧᤴ ᤔᤧᤳᤋᤢ. “ᤂᤧᤏᤧ᤹ᤃ ᤀᤠᤱᤃᤠ᤹ ᤌᤣᤏᤠᤎᤣᤔᤠ ᤁᤧᤈᤥᤃᤠᤱ ᤂᤶᤓᤩᤠᤱ ᤀᤠᤱᤃᤠ᤹ ᤀᤡᤱᤗᤧᤰ ᤁᤧᤔᤧᤳᤋᤠᤱ॥ ᤁᤴᤇᤢᤔᤥ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹. ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤀᤡᤄᤣ᤺ᤱᤔᤠ ᤛᤢᤰᤁᤧᤍᤧᤵᤐᤣ᥅”

᥇᥇ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤁᤢᤓᤠᤖᤧ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤕᤠᤱᤅᤣᤒᤠ ᤁᤢᤛᤱ ᤌᤠᤰᤐᤠᤜᤠ᤹ᤖᤧ ᤆᤡᤃᤧᤰ ᤆᤡᤃᤧᤰ ᤀᤡᤄᤣ᤺ᤱᤅᤠᤏᤣᤓᤃᤪ ᤀᤠᤱᤃᤠ᤹ ᤘᤣ᤹ ᤔᤏᤠ ᤁᤢᤀᤡᤛᤡ᤺ᤰ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤅᤠ ᤐᤣ᤺ᤰᤁᤠ॥”

᥇᥈ ᤁᤸᤗᤧᤆᤥᤃᤢᤸᤗᤧ ᤍᤗᤡᤗᤠ᤺ᤸᤗᤧ ᤁᤢᤛᤱ ᤌᤠᤰᤐᤠᤜᤠ᤹ ᤋᤠᤖᤢᤀᤠᤱ ᤂᤢᤏᤧ᤹ ᤀᤡᤄᤣ᤺ᤰᤂᤢ॥ ᤂᤧᤴ ᤕᤧᤶᤔᤥᤀᤠᤱ ᤔᤏᤠᤜᤠ᤹ ᤛᤡᤃᤠᤱ ᤕᤠᤰᤑᤠᤱᤅᤥ ᤔᤧᤈᤡᤱᤛᤡᤱᤅᤠᤱ ᤔᤧᤕᤢᤅᤧ॥ ᤂᤧᤒᤩᤠᤱ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤔᤧᤳᤋᤢ. “ᤛᤡᤔᤛᤥᤏᤣ. ᤐᤗᤛ᤻ᤋᤡᤜᤠ᤹ᤖᤧ ᤂᤧᤏᤧ᤹ ᤁᤧᤶᤓᤳᤋᤧ ᤁᤧᤶᤍᤠᤖᤧᤖᤥ᥄” ᤁᤖ ᤂᤢᤏᤧ᤹ ᤁᤢᤜᤢᤰᤁᤥᤒᤠ ᤌᤠᤰᤐᤠᤜᤠ᤹ ᤂᤡᤍᤥᤖᤠ ᤁᤢᤀᤡᤛᤡ᤺ᤰ ᤛᤩᤠᤰ ᤘᤕᤠᤰ ᤑᤢ᤹ᤖᤢᤍᤣᤛᤢ॥

᥇᥉ ᤍᤗᤡᤗᤠ᤺ᤸᤗᤧ ᤛᤡᤔᤛᤥᤏᤧᤴ ᤔᤧᤳᤋᤢ. “ᤂᤧᤏᤧ᤹ᤃ ᤀᤠᤸᤗᤛᤠᤱ ᤀᤠᤱᤃᤠ᤹ ᤜᤏᤧᤔᤠ ᤁᤧᤈᤥᤃᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤡᤱᤗᤧᤰ ᤐᤠ᤺ᤴ ᤁᤧᤔᤧᤳᤋᤠᤖ ᤁᤧᤘᤠ᤹॥ ᤐᤠ᤺ᤳᤋᤧ᤹. ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤀᤡᤄᤣ᤺ᤱᤔᤠ ᤛᤢᤰᤁᤧᤍᤧᤵᤐᤣ᥅”

ᤛᤡᤔᤛᤥᤏᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤎᤧᤃᤣ᤺ᤰ ᤀᤡᤀᤥᤒᤠ ᤏᤢᤛᤡ ᤁᤧᤄᤠ᤹ᤒᤠᤜᤠ᤹ ᤌᤠᤰᤁᤥ ᤁᤧᤔᤠ᤺ᤳᤋᤢᤀᤠᤱ ᤗᤰᤆᤢ᤺ᤸᤗᤧ ᤀᤡᤃᤧᤛᤡᤰᤂᤢ ᤁᤧᤓᤳᤇᤢᤏᤣᤓᤃᤪ ᤀᤠᤱᤃᤠ᤹ ᤘᤣ᤹ ᤔᤏᤠ ᤁᤢᤀᤡᤛᤡ᤺ᤰ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤅᤠ ᤐᤣ᤺ᤰᤁᤠ॥”

᥇᥊ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤀᤡᤵᤛᤧᤸᤗᤧ ᤍᤗᤡᤗᤠ᤺ᤸᤗᤧ ᤂᤧᤸᤗᤧ ᤁᤢᤎᤧᤃᤣ᤺ᤰ ᤀᤡᤀᤥᤒᤠ ᤏᤢᤛᤡ ᤂᤧᤴ ᤁᤧᤄᤠ᤹ᤒᤠᤜᤠ᤹ ᤌᤠᤰᤁᤥ ᤔᤠ᤺ᤳᤋᤢᤀᤠᤱ ᤗᤰᤆᤢ᤺ᤸᤗᤧ ᤀᤡᤛᤡᤰᤂᤢ ᤑᤳᤇᤢ॥ ᤜᤧᤰᤁᤩᤠᤱ ᤕᤠᤶᤔᤥ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤔᤧᤳᤋᤢ. “ᤛᤡᤔᤛᤥᤏᤣ. ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤏᤧ᤹ ᤁᤧᤶᤓᤳᤋᤧ ᤁᤧᤶᤍᤠᤖᤧᤖᤥ᥄” ᤂᤢᤏᤧ᤹ ᤋᤠᤍᤠᤵ ᤛᤥᤖᤧᤀᤠᤱ ᤌᤠᤰᤁᤡᤴᤏᤢ ᤛᤥᤖᤡᤰ ᤗᤰᤆᤢ᤺ᤴ ᤜᤠ᤹ᤕᤠᤰ ᤀᤠ᤺ᤰᤂᤢᤍᤣᤛᤢ॥

᥇᥋ ᤂᤧᤒᤩᤠᤱ ᤂᤢᤏᤧ᤹ ᤛᤡᤔᤛᤥᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤡᤱᤘᤠ᤹ᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤔᤧᤵᤔᤠᤀᤣ ᤁᤧᤶᤔᤧᤳᤋᤠᤴᤏᤧᤸᤗᤧ ᤂᤧᤏᤧ᤹ ᤗᤢᤱᤔᤠ᤹ ᤜᤡ᤺ᤵᤏᤧ ᤑᤠ᤹ᤀᤠᤱ ᤀᤠᤰᤂᤣᤗ᤹ᤖᤡᤰ ᤁᤧᤒᤠ᤺ᤳᤋᤢᤒᤣ᥅ ᤁᤴ ᤛᤢᤶᤍᤢ᤺ᤰᤁᤥᤀᤠᤱ ᤂᤧᤏᤧ᤹ ᤀᤠᤱᤃᤠ᤹ ᤌᤣᤏᤠᤎᤣᤔᤠ ᤁᤧᤈᤥᤃᤠᤱ ᤜᤧᤰᤁᤩᤠᤱ ᤂᤧᤏᤧ᤹ ᤌᤣ᤺ᤸᤗᤧ ᤐᤎᤢᤶ ᤁᤧᤎᤢᤶᤒᤠ ᤁᤧᤈᤥ᤺ᤰ ᤑᤠ᤹ᤀᤠᤱ ᤀᤠᤸᤗᤛᤠᤱ ᤔᤧᤶᤒᤠ᤺ᤳᤋᤣ ᤁᤧᤘᤠ᤹॥”

᥇᥌ ᤜᤧᤰᤁᤣᤗ᤹ᤖᤡᤰ ᤂᤧᤸᤗᤧ ᤛᤡᤔᤛᤥᤏᤧᤴ ᤁᤴ ᤐᤠ᤺ᤴᤜᤠ᤹ᤖᤧ ᤌᤡᤰᤕᤠ᤺ᤴᤎᤰ ᤕᤧ᤺ᤰᤁᤠᤱ ᤕᤧ᤺ᤰ ᤔᤧᤳᤋᤢᤀᤠᤱ ᤛᤡᤔᤠᤗᤡᤱᤍᤥ ᤁᤧᤖᤧᤖ ᤌᤠᤖᤡᤰ ᤋᤢᤰᤂᤣ ᤆᤠ᤺ᤳᤋᤢ॥

᥇᥍ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤔᤠ᤹ᤖᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤴ ᤆᤧᤰᤋᤢᤍᤣᤛᤢ॥ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤎᤧᤃᤣ᤺ᤰ ᤀᤡ᤺ᤴ ᤀᤠᤓᤧᤸᤗᤧᤀᤠᤱ ᤔᤧᤴᤏ᤺ᤱᤅᤣ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤠᤘᤠ᤺ᤴᤏᤠᤛᤡᤱᤅᤠᤱᤎᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤣ᤺ᤰ ᤔᤧᤛᤧᤴᤍᤠᤱᤒᤠ ᤏᤠᤈᤡᤖᤡᤀᤠ॥ ᤀᤠᤱᤃᤠ᤹ ᤀᤠᤎᤧᤃᤣ᤺ᤰ ᤀᤡ᤺ᤴ ᤔᤧᤏ᤺ᤰᤂᤢᤏᤣᤓᤃᤪ ᤀᤠᤱᤃᤠ᤹ ᤀᤠᤔᤢᤰᤁᤡᤴ ᤀᤠᤱᤃᤠ᤹ᤗᤠᤶ ᤐᤣ᤺ᤰᤂᤧᤳ. ᤜᤧᤰᤁᤩᤠᤱ ᤀᤠᤱᤃᤠ᤹ ᤘᤣ᤹ ᤔᤏᤠ ᤁᤢᤀᤡᤛᤡ᤺ᤰ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤅᤠ॥”

᥇᥎ ᤂᤢᤏᤧ᤹ ᤔᤠ᤹ᤖᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤒᤠ ᤑᤠ᤹ᤀᤠᤱ ᤀᤠᤸᤗ ᤍᤗᤡᤗᤠ᤺ᤸᤗᤧ ᤏᤡᤱᤘᤠ᤹ ᤂᤥᤛᤢ. ᤂᤧᤒᤩᤠᤱ ᤂᤢᤏᤧ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤀᤢ᤺ᤵᤔᤠᤛᤡᤖᤧ ᤗᤠᤃᤡ ᤔᤏᤠ ᤐᤠᤱᤄᤢᤛᤡ. “ᤕᤠᤶᤔᤥ ᤌᤡᤰᤗᤧᤱ ᤋᤩᤧᤶᤔᤧ᤹ᤀᤥ. ᤂᤧᤸᤗᤧ ᤔᤠ᤹ᤖᤢᤒᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹ᤖᤥ॥” ᤁᤸᤗᤧᤆᤥᤃᤢᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤔᤧᤍᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤕᤢᤵᤐᤠᤀᤠᤱ ᤔᤧᤍᤠᤖᤢ॥

᥇᥏ ᤍᤗᤡᤗᤠ᤺ᤸᤗᤧ ᤛᤡᤔᤛᤥᤏᤧᤴ ᤁᤢᤓᤰᤌᤢᤱᤔᤥ ᤀᤡᤵᤋᤢ. ᤜᤧᤰᤁᤩᤠᤱ ᤔᤏᤠ ᤌᤡᤰ ᤀᤢ᤺ᤳᤋᤢᤀᤠᤱ ᤏᤢᤛᤡᤀᤣ ᤁᤧᤄᤠ᤹ᤒᤠ ᤁᤢᤎᤧᤃᤣ᤺ᤰ ᤀᤡᤜᤠ᤹ ᤏ᤺ᤱᤔᤠ ᤐᤠᤱᤄᤢ॥ ᤁᤶᤓᤗ᤹ᤖᤡᤰ ᤍᤗᤡᤗᤠ᤺ᤸᤗᤧ ᤆᤥᤃᤢᤸᤗᤧ ᤛᤡᤔᤛᤥᤏᤧᤴ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤰᤂᤧᤖ ᤌᤧᤶᤒᤠ ᤁᤢᤔᤢᤰᤁᤡᤴ ᤔᤕᤧᤒᤣ॥

᥈᥆ ᤂᤧᤒᤩᤠᤱ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤔᤧᤳᤋᤢ. “ᤛᤡᤔᤛᤥᤏᤣ. ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤏᤧ᤹ ᤁᤧᤶᤓᤳᤋᤧ ᤁᤧᤶᤍᤠᤖᤧᤖᤥ᥄”

ᤂᤢᤏᤧ᤹ ᤋᤠᤍᤠᤵ ᤛᤥᤖᤧᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤋᤃᤡ ᤜᤧᤰᤁᤣᤀᤣ ᤀᤠᤎᤰᤁᤧᤴ ᤜᤡᤸᤗᤡᤰ ᤜᤡᤸᤗᤡᤰ ᤜᤡᤰᤛᤢᤱᤅᤠᤱ ᤐᤣ᤺ᤰᤁᤠ॥” ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠ᤹ᤖᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤂᤢᤏᤧ᤹ ᤏᤡᤱᤘᤠ᤹ ᤔᤧᤱᤄᤥᤀᤣ ᤘᤕᤧ॥

᥈᥇ ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤧ᤹ ᤔᤧᤍᤧᤶᤛᤢᤀᤠᤱ ᤁᤢᤔᤡᤰᤜᤠ᤹ ᤗᤡᤃᤰ ᤔᤧᤗ᤺ᤳᤋᤢ ᤔᤧᤍᤣᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤃᤠᤈᤠ ᤕᤧᤰᤕᤰᤁᤥ ᤔᤧᤕᤢᤖᤢ॥ ᤂᤧᤱᤜᤠ᤹ᤖᤧ ᤂᤧᤵᤔᤥ ᤂᤢᤏᤧ᤹ ᤁᤠᤛᤠ ᤛᤡᤁᤪᤡᤜᤠ᤹ᤖᤧ ᤀᤡᤔᤧᤄᤣ᤺ᤰᤂᤢ. ᤂᤶᤓᤩᤠᤱ ᤐᤢᤱᤗᤠᤜᤡᤶᤔᤥ ᤂᤢᤏᤧ᤹ ᤗᤢᤱᤛᤢᤶ ᤕᤢ᤺ᤵᤔᤠ ᤔᤧᤒᤠᤱᤄᤢ॥

᥈᥈ ᤁᤖ ᤂᤢᤏᤧ᤹ ᤁᤢᤎᤧᤃᤣ᤺ᤰ ᤀᤡ᤺ᤴ ᤔᤧᤏ᤺ᤰᤂᤢᤀᤠᤱ ᤀᤣᤃᤠᤱ ᤕᤠᤶᤔᤥ ᤐᤥᤔᤠ ᤜᤣ᤺ᤰᤋᤧᤖᤥ॥

ᤛᤡᤔᤛᤥᤏᤧᤴ ᤔᤠᤛᤡᤱ

᥈᥉ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤂᤢᤴᤇᤡ᤹ ᤔᤠᤱ ᤍᤠᤃᤥᤏᤖᤧ ᤁᤢᤗᤠᤃᤡ ᤗᤳᤇᤠ ᤕᤶᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤢ ᤂᤧᤸᤗᤧ ᤁᤢᤍᤃᤡ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤈᤢᤵᤛᤧ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤔᤠᤱᤅᤡᤸᤗᤧ ᤀᤠᤏᤡ᤹ ᤏᤡᤱᤔᤡ ᤛᤡᤔᤛᤥᤏᤧᤴ ᤀᤠᤏᤡ᤹ ᤜᤢᤰᤀᤠᤛᤢᤵᤋᤧᤀᤠᤱ ᤘᤠ᤹॥”

᥈᥊ ᤀᤠᤸᤗ ᤔᤏᤠᤜᤠ᤹ᤖᤧ ᤛᤡᤔᤛᤥᤏᤧᤴ ᤔᤧᤏᤡᤛᤢᤀᤠᤱ ᤁᤶᤓᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤂᤢᤴᤇᤡ᤹ ᤔᤠᤱᤅᤡᤴ ᤁᤢᤏᤠᤖᤠ ᤑᤥᤔᤠ ᤔᤧᤜᤣ᤺ᤰᤋᤢᤖᤥ.

“ᤀᤠᤏᤡ᤹ ᤏᤡᤱᤔᤡ. ᤀᤠᤏᤡ᤹ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤁᤧᤈᤥ᤺ᤰᤐᤠ.

ᤀᤠᤏᤡ᤹ ᤗᤢᤶᤔᤥ ᤕᤖᤡᤰ ᤔᤏᤠ ᤁᤧᤛᤧᤵᤐᤠ

ᤀᤠᤏᤡ᤹ ᤏᤡᤱᤔᤡ᤺ᤴ ᤀᤠᤏᤡ᤹ ᤔᤠᤱᤅᤡᤸᤗᤧ

ᤀᤠᤏᤡ᤹ ᤜᤢᤰᤀᤠᤛᤢᤵᤋᤧᤀᤠᤱ ᤘᤠ᤹ᤖᤥ॥”

᥈᥋ ᤀᤠᤸᤗ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤛᤡᤔᤛᤥᤏᤧᤴ ᤗ᤺ᤳᤋᤧᤶᤔᤣ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤏᤡ᤹ ᤗᤔᤡᤳᤋᤠ ᤀᤥ᤺ᤴᤀᤠᤎᤠᤰᤗᤖᤥ॥” ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤛᤡᤔᤛᤥᤏᤧᤴ ᤐᤢᤱᤗᤠᤜᤡᤶᤔᤥᤗᤠᤶ ᤔᤧᤗ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤃᤡ ᤗᤔᤡᤳᤋᤠ ᤀᤥ᤺ᤴᤎᤠᤰᤋᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤢᤖᤢᤶ ᤛᤡᤳᤗᤠᤱᤜᤠ᤹ᤖᤧ ᤁᤢᤗᤢᤶᤔᤥ ᤔᤧᤕᤧᤵᤛᤢ.

᥈᥌ ᤜᤧᤰᤁᤩᤠᤱ ᤛᤡᤔᤛᤥᤏᤖᤧ ᤂᤢᤏᤧ᤹ ᤁᤢᤜᤢᤰ ᤁᤧᤍᤧᤶᤒᤠ ᤆᤢᤰᤐᤧᤴ ᤔᤧᤳᤋᤢ. “ᤔᤠᤱᤜᤡᤶ ᤁᤧᤍᤰᤐᤠᤀᤠᤱ ᤁᤧᤕᤧᤵᤐᤠ ᤔᤢᤖᤢᤶ ᤛᤡᤳᤗᤠᤱᤜᤠ᤹ ᤀᤠᤱᤃᤠ᤹ ᤛᤢᤔᤠ ᤐᤠᤱᤄᤠᤱᤅᤧ᤹. ᤂᤶᤓᤩᤠᤱ ᤀᤠᤱᤃᤠ᤹ ᤂᤧᤵᤔᤥ ᤋᤰᤛᤡᤱᤅᤠᤀᤠᤱ ᤕᤧᤵᤐᤠ॥”

᥈᥍ ᤀᤠᤸᤗ ᤔᤠᤱᤜᤡᤶᤔᤡᤴ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ᤖᤧ ᤛᤎᤧᤰ ᤋᤡᤶᤛᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ᤀᤠᤱ ᤂᤧᤵᤔᤥ ᤔᤧᤘᤕᤧ. ᤜᤧᤰᤁᤩᤠᤱ ᤜᤧᤴᤇᤡᤱ ᤛᤢᤶᤛᤡ ᤕᤠᤖᤡᤰ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤗᤡᤱᤂᤠᤶᤒᤢ ᤛᤶᤎᤠᤱ ᤔᤧᤕᤢᤅᤧᤀᤠᤱ ᤛᤡᤔᤛᤥᤏᤖᤧ ᤀᤥ᤺ᤴᤎᤠᤰᤋᤢᤛᤡᤒᤠ ᤗᤔᤡᤳᤋᤠ᤺ᤴ ᤀᤥᤔᤧᤔᤧᤳᤋᤢᤖ ᤔᤧᤕᤢᤅᤧ॥

᥈᥎ ᤂᤧᤒᤩᤠᤱ ᤛᤡᤔᤛᤥᤏᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ᥄ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤀᤠᤸᤗᤛᤠᤱ ᤕᤠᤶᤔᤥ ᤌᤡᤰᤗᤧᤱᤎᤡᤰ ᤔᤢᤰᤛᤠᤶ ᤐᤡᤖᤠᤱᤅᤧ᤹ᤀᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤰᤜᤠ᤹ ᤔᤧᤗ᤺ᤳᤋᤢ ᤔᤧᤍᤣᤛᤢ ᤔᤧᤒᤡᤖᤠᤱᤒᤠᤸᤗᤧ ᤗᤠᤃᤡ ᤁᤴ ᤐᤗᤡᤛ᤻ᤋᤡᤜᤠ᤹ᤀᤥ ᤌᤡᤰᤗᤧᤱᤔᤠᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠ ᤛᤢᤰᤋᤢᤱᤗᤖᤥ॥”

᥈᥏ ᤂᤧᤒᤩᤠᤱ ᤂᤢᤏᤧ᤹ ᤁᤢᤜᤢᤰᤁᤡᤴ ᤔᤠᤱᤜᤡᤶ ᤁᤧᤍᤰᤐᤠᤀᤠᤱ ᤁᤧᤕᤧᤵᤐᤠ ᤂᤧᤴ ᤔᤢᤖᤢᤶ ᤛᤡᤳᤗᤠᤱᤜᤠ᤹ᤀᤥ ᤑᤳᤇᤢᤀᤠᤱ.

᥉᥆ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤱᤃᤠ᤹ ᤐᤗᤡᤛ᤻ᤋᤡᤜᤠ᤹ᤏᤢ ᤛᤥᤖᤡᤰ ᤛᤡᤀᤠᤖᤖᤥ॥” ᤂᤧᤒᤩᤠᤱ ᤛᤡᤔᤛᤥᤏᤖᤧ ᤁᤧᤖᤧᤰ ᤁᤢᤔᤢᤰᤛᤠᤶᤔᤡᤴ ᤗ᤺ᤳᤋᤢᤀᤠᤱ ᤛᤡᤳᤗᤠᤱᤜᤠ᤹ ᤀᤡ᤺ᤴᤍᤢ. ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤠᤱᤜᤡᤶᤔᤡᤴ ᤆᤥ᤺ᤴᤍᤧ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤛᤩᤧ᤺ᤸᤗᤧ ᤂᤢᤏᤧ᤹ ᤜᤡᤅᤧᤒᤠ ᤕᤧᤶᤔᤥ ᤛᤧᤖᤢᤛᤡᤒᤠᤏᤢ᤺ᤸᤗᤧ ᤕᤖᤡᤰ ᤔᤏᤠᤜᤠ᤹ ᤛᤧᤖᤢᤛᤡ॥

᥉᥇ ᤂᤢᤏᤧ᤹ ᤁᤢᤴᤛᤠ᤹ᤛᤡ ᤏᤢ ᤂᤢᤏᤧ᤹ ᤁᤢᤶᤒᤠᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤕᤥ ᤔᤧᤒᤣ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤎᤠᤰᤋᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤶᤒᤠ ᤔᤠᤏᤥᤜᤖᤧ ᤁᤢᤀᤡᤐᤢᤱᤅᤥ ᤛᤥᤖᤠ ᤀᤣᤛ᤻ᤋᤥᤗᤖᤧ ᤁᤢᤗᤢᤶᤔᤥ ᤔᤧᤈᤡᤰᤂᤢ॥ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤥ ᤛᤡᤔᤛᤥᤏᤧᤴ ᤏᤡᤒᤥᤱ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧᤖᤥ॥

a 

᥇᥌:᥋ ᥇.᥇᥆᥆ ᤕᤢᤵᤐᤠ ᤕᤠᤱᤀᤡᤳᤇᤧ᤺ᤴ ᤂᤵᤔᤧᤴ ᥇᥉ ᤁᤡᤗᤥᤃᤪᤠᤔ

ᤔᤡᤁᤠᤖᤧ ᤁᤢᤏᤠᤘᤠᤀᤡᤳᤗᤠᤜᤠ᤹

᥇᥍

ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤔᤡᤁᤠ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤎᤡᤰ ᤘᤕᤧ॥

᥈ ᤂᤢᤏᤧ᤹ ᤁᤢᤶᤔᤠ ᤔᤧᤳᤋᤢ. “ᤂᤧᤏᤧ᤹ ᤁᤧᤔᤠᤛᤢᤒᤠ ᤂᤧᤴ ᥇.᥇᥆᥆a ᤕᤢᤵᤐᤠ ᤕᤠᤱᤀᤡᤳᤇᤣ᤹ᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ. ᤀᤠᤱᤃᤠ᤹ ᤂᤧᤵᤛᤢᤱᤗ ᤂᤧᤏᤧ᤹ ᤂᤧᤴ ᤁᤧᤄᤢ᤺ᤵᤐᤧᤴ ᤔᤠᤱᤍᤣ ᤛᤠᤱᤃᤪᤠ ᤁᤧᤔᤧᤳᤋᤢᤀᤠᤱ ᤘᤕᤧ. ᤂᤧᤴ ᤕᤢᤵᤐᤠ ᤕᤠᤱᤀᤡᤳᤇᤣ᤹ᤜᤠ᤹ ᤀᤠᤱᤃᤠ᤹ ᤁᤳᤋᤢᤱ᤹. ᤂᤧᤴ ᤀᤠᤱᤃᤠ᤹ ᤋᤣ᤹ᤖᤢᤱᤅᤠᤱ ᤘᤕᤧ॥”

ᤂᤢᤏᤧ᤹ ᤁᤢᤶᤔᤠᤖᤧ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤖᤥ᥄”

᥉ ᤂᤢᤏᤧ᤹ ᤂᤧᤴ ᤁᤡᤵ ᤌᤡᤒᤥᤱᤅᤠᤱ ᤌᤡᤰ ᤕᤢᤵᤐᤠ ᤕᤠᤱᤀᤡᤳᤇᤣ᤹ᤜᤠ᤹ ᤁᤢᤶᤔᤠ ᤏᤢ᤺ᤰᤋᤢ ᤐᤡᤖᤢᤀᤠᤱ ᤀᤣᤃᤠᤱ. ᤂᤢᤏᤧ᤹ ᤁᤢᤶᤔᤠᤖᤧ ᤐᤠ᤺ᤳᤋᤢ. “ᤀᤠᤸᤗ ᤁᤴ ᤀᤠᤱᤃᤠ᤹ ᤀᤠᤕᤢᤵᤐᤠ᤺ᤴ ᤀᤠᤛ᤻ᤛᤠ᤺ᤸᤗᤧ ᤁᤢᤏᤢ᤹ᤔᤠ ᤁᤢᤍᤠᤔᤠᤖᤧ ᤗᤠᤃᤡ ᤗᤳᤇᤠ ᤗᤰᤔᤏᤠᤒᤠ ᤀᤡᤳ ᤌᤡᤰ ᤏᤢ ᤕᤢᤵᤐᤠ᤺ᤴ ᤕᤥ᤺ᤶᤔᤠᤀᤠᤱ ᤗᤳᤇᤠ ᤏᤠᤘᤠᤀᤡᤳᤗᤠ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢᤱ᤹॥”

᥊ ᤁᤶᤓᤗ᤹ᤖᤡᤰ ᤂᤧᤴ ᤕᤢᤵᤐᤠ᤺ᤴ ᤂᤢᤏᤧ᤹ ᤁᤢᤶᤔᤠ ᤏᤢ᤺ᤰᤋᤢ ᤐᤡᤖᤢ॥ ᤜᤧᤰᤁᤩᤠᤱ ᤂᤧᤸᤗᤧ ᥈᥆᥆ ᤕᤢᤵᤐᤠ ᤕᤠᤱᤀᤡᤳᤇᤣ᤹ᤜᤠ᤹ ᤕᤠᤱᤛᤡᤱᤅᤠᤱ ᤗᤳᤇᤠ ᤕᤢᤵᤐᤠ ᤆᤥᤒᤣᤃᤢ᤺ᤴ ᤐᤡᤖᤢ. ᤂᤧᤸᤗᤧ ᤂᤧᤴ ᤕᤠᤱᤀᤡᤳᤇᤣ᤹ᤜᤠ᤹ ᤕᤥ᤺ᤴᤍᤢᤀᤠᤱ ᤀᤡᤳ ᤌᤡᤰ ᤏᤢ ᤗᤳᤇᤠ ᤏᤠᤘᤠᤀᤡᤳᤗᤠ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤡᤁᤠ᤺ᤸᤗᤧ ᤁᤢᤜᤡᤶᤔᤥ ᤔᤧᤕᤢᤰᤂᤢ॥

᥋ ᤁᤴ ᤔᤡᤁᤠ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤗᤳᤇᤠ ᤁᤢᤔᤠᤱᤎᤠ᤺ᤴ ᤏᤧᤛ᤻ᤛᤧ॥ ᤂᤢᤏᤧ᤹ ᤗᤳᤇᤠ ᤀᤣᤐᤥᤍ ᤏᤢ ᤜᤡᤶᤛᤠᤶᤔᤠᤱ ᤏᤠᤘᤠᤀᤡᤳᤗᤠᤜᤠ᤹ ᤆᤥᤃᤢᤛᤡ. ᤜᤧᤰᤁᤩᤠᤱ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤀᤥᤗᤠᤶ ᤗᤳᤇᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤣ᤺ᤴᤍᤢ॥

᥌ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤀᤥ ᤜᤠ᤺ᤳᤋᤠᤱ ᤜᤠᤱ ᤜᤥ᤺ᤵᤋᤧ. ᤜᤧᤰᤁᤩᤠᤱ ᤔᤏᤠᤜᤠ᤹ ᤌᤰᤔᤠ ᤀᤠᤳᤋᤡᤴ ᤏᤢᤒᤠ ᤔᤧᤏᤡᤛᤢ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢ॥

᥍ ᤀᤠᤸᤗ ᤕᤜᤢᤍᤠᤒᤠ ᤒᤣᤌᤗᤧᤜᤧᤔᤗᤠᤶ ᤕᤜᤢᤍᤠᤒᤠ ᤜᤡᤶᤛᤕᤱ ᤗᤢᤶᤔᤥ ᤁᤧᤕᤢᤱᤒᤠ ᤌᤠᤱᤒᤧᤴ ᤗᤧᤒᤡ ᤌᤡᤰ ᤘᤕᤧ॥

᥎ ᤂᤢᤏᤧ᤹ ᤒᤣᤌᤗᤧᤜᤧᤔ ᤕᤧᤰᤕᤰᤁᤡᤴ ᤗᤧᤖᤢᤀᤠᤱ ᤀᤠᤳᤋᤡ ᤌᤡᤰᤏᤠᤜᤠᤱ ᤕᤢᤱᤔᤠᤍᤧᤴ ᤁᤥ᤺ᤳᤇᤧ ᤌᤠᤅᤧᤀᤠᤱ ᤘᤕᤧ॥ ᤗᤠᤶᤍᤡᤰ ᤆᤥᤃᤧᤸᤗᤧ ᤂᤢᤏᤧ᤹ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤔᤡᤁᤠᤖᤧ ᤁᤢᤜᤡᤶᤔᤥ ᤁᤧᤖᤧᤍᤩᤧ॥

᥏ ᤔᤡᤁᤠᤖᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤀᤠᤳᤋᤡᤗᤠᤶ ᤁᤧᤍᤩᤧᤒᤠᤃ᥅”

ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤢᤍᤠᤀᤥᤒᤠ ᤒᤣᤌᤗᤧᤜᤧᤔᤒᤠ ᤗᤧᤒᤡᤀᤠᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤳᤇᤠ ᤕᤢᤱᤔᤠᤍᤧᤴ ᤁᤥ᤺ᤳᤋᤢᤱᤗ ᤘᤠ᤹ᤀᤠ॥”

᥇᥆ ᤂᤧᤒᤩᤠᤱ ᤔᤡᤁᤠᤖᤧ ᤂᤧᤴ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤛᤥᤖᤡᤰ ᤕᤢᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤒᤠ ᤐᤥ᤺ᤰᤂᤧ᤹ ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧ᤹॥ ᤀᤠᤱᤃᤠ᤹ ᤋᤱᤒᤣ ᤌᤰᤔᤠ ᤂᤧᤏᤧ᤹ ᤌᤡᤒᤥᤱ ᤕᤢᤵᤐᤠ ᤕᤠᤱᤀᤡᤳᤇᤣ᤹ ᤐᤡᤏᤧ. ᤂᤶᤓᤩᤠᤱ ᤂᤧᤏᤧ᤹ ᤆᤠᤱᤔᤠ ᤆᤠᤱ ᤐᤡᤏᤧ ᤜᤧᤰᤁᤩᤠᤱ ᤆᤠᤔᤠ ᤁᤢᤈᤠᤀᤠᤱ ᤐᤡᤏᤧᤖᤥ॥”

᥇᥇ ᤁᤸᤗᤧᤆᤥᤃᤢᤸᤗᤧ ᤗᤧᤒᤡ᤺ᤴ ᤔᤡᤁᤠ᤺ᤴᤏᤢ ᤛᤥᤖᤡᤰ ᤕᤢᤱᤔᤠ ᤋᤧᤴᤍᤧ. ᤜᤧᤰᤁᤩᤠᤱ ᤔᤡᤁᤠᤖᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ ᤁᤢᤀᤣᤜᤠ᤹ᤀᤥᤒᤠ ᤌᤡᤰᤐᤠ ᤜᤧᤰᤁᤣ ᤔᤧᤳᤋᤢ॥

᥇᥈ ᤔᤡᤁᤠᤖᤧ ᤂᤧᤴ ᤗᤧᤒᤡ᤺ᤴ ᤕᤠ᤺ᤶᤒᤰᤁᤥ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤂᤧᤴ ᤌᤠᤱᤒᤧᤴ ᤔᤏᤠᤴ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤜᤡᤶᤔᤥ ᤕᤢᤅᤧ॥

᥇᥉ ᤔᤡᤁᤠᤖᤧ ᤐᤠ᤺ᤳᤋᤢ. “ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤏᤢ᤹ᤀᤠ ᤋᤠᤀᤠᤖ ᤆᤥᤃᤢ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱ᤹. ᤌᤣᤀᤠᤱᤓᤧᤸᤗᤧ ᤗᤧᤒᤡ ᤌᤡᤰ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

a 

᥇᥍:᥈ ᥇.᥇᥆᥆ ᤕᤠᤱᤀᤡᤳᤇᤡ᤺ᤴ ᤜᤵᤔᤧᤴ ᥇᥉ ᤁᤡᤗᤥᤃᤪᤠᤔ

ᤔᤡᤁᤠ ᤏᤢ ᤍᤠᤏᤖᤧ ᤁᤢᤎᤠ᤺ᤰᤜᤠ᤹

᥇᥎

ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤀᤥ ᤜᤠ᤺ᤳᤋᤠᤱ ᤜᤠᤱ ᤜᤥ᤺ᤵᤋᤧ॥ ᤍᤠᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤁᤢᤓᤠ ᤋᤧ᤺ᤱᤃᤵᤐᤥ ᤕᤢᤱᤔᤠᤖᤧ ᤗᤠᤃᤡ ᤛᤢᤕᤧᤶ ᤀᤥᤔᤧᤔᤧᤳᤋᤢᤖ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤘᤣ᤹ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤖᤧ ᤔᤧᤄᤥᤛᤢᤒᤠ ᤁᤢᤀᤡᤛᤡ᤺ᤰ ᤋᤧ᤺ᤱᤃᤵᤜᤠ᤹ᤀᤥ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤗᤰᤜᤠ᤹ ᤔᤧᤱᤄᤥᤀᤣ ᤔᤧᤘᤕᤧ॥

᥈ ᤁᤸᤗᤧᤆᤥᤃᤢᤸᤗᤧ ᤍᤠᤏ ᤌᤠ᤺ᤰᤁᤥᤒᤠᤜᤠ᤹ᤖᤧ ᤅᤠᤛᤡ ᤌᤰᤗᤡᤜᤠᤱᤜᤠ᤹ ᤛᤥᤖᤠ ᤏᤢ ᤀᤣᤛ᤻ᤋᤥᤗᤗᤠᤶ ᤔᤧᤒᤠᤱᤄᤢᤛᤡ॥ ᤁᤴ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤕᤠ᤺ᤶᤒᤰ ᤔᤧᤈᤥᤃᤢ᤹॥ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹. ᤗᤠᤈᤣ᤺ᤴ ᤌᤥ᤺ᤵᤛᤧᤶᤔᤧ᤹ᤀᤠᤱ ᤁᤥ᤺ᤳᤋᤧᤶᤔᤧ᤹॥”

ᤂᤧᤱᤜᤠ᤹ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤒᤠ ᤔᤡᤁᤠᤖᤧ ᤁᤢᤜᤡᤶᤔᤥ ᤔᤧᤃᤧᤖᤧ ᤔᤧᤍᤩᤧᤀᤠᤱ ᤂᤧᤴ ᤛᤧᤴᤍᤡᤰ ᤜᤠᤒᤠ ᤂᤧᤵᤔᤥ ᤔᤧᤀᤡᤵᤛᤧ॥

᥉ ᤀᤠᤸᤗ ᤂᤧᤱᤜᤠ᤹ ᤔᤡᤁᤠᤖᤧ ᤁᤢᤜᤡᤶᤔᤥ ᤂᤧᤵᤔᤥ ᤔᤧᤘᤕᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤌᤠᤱᤒᤧᤴ ᤗᤧᤒᤡ᤺ᤸᤗᤧ ᤁᤢᤀᤡᤰᤗᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢ॥ ᤂᤧᤱᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤵᤔᤥ ᤜᤠ᤺ᤳᤗᤧ ᤁᤧᤍᤠᤖᤧ᥅ ᤂᤧᤏᤧ᤹ ᤁᤵᤔᤥ ᤌᤣ ᤁᤧᤈᤥ᤺ᤰᤗ ᤁᤧᤘᤠ᤹᥅ ᤂᤧᤏᤧ᤹ ᤁᤵᤔᤥ ᤌᤣ ᤁᤧᤕᤠ᤺ᤶᤒᤰ ᤘᤠ᤹᥅”

᥊ ᤔᤡᤁᤠ᤺ᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤌᤣᤎᤣ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤠᤶᤔᤩᤠᤰᤁᤥ ᤕᤢᤰᤂᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥”

᥋ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤜᤧᤰᤁᤣᤏᤣᤓᤃᤪ. ᤀᤠᤏᤡᤃᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤠᤏᤡᤃᤧ ᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳᤋᤡ ᤔᤧᤃᤧᤳᤏᤧᤴᤏᤡ ᤑᤠ᤹ᤀᤠᤱ ᤛᤣ᤺ᤴᤍᤥᤛᤧ ᤀᤠᤒᤡᤖᤧ᤹॥”

᥌ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤏᤥᤃᤵ ᤐᤡᤖᤢᤛᤡ. “ᤏᤢᤖᤡᤰᤁᤠᤱ ᤐᤣᤃᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤗᤠᤶᤍᤡ᤺ᤰᤁᤥ ᤗᤠᤶᤃᤧᤗᤥᤛᤡ᤹॥”

᥍ ᤂᤧᤴ ᤅᤠᤛᤡ ᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤗᤣᤛ ᤕᤧᤰᤕᤰᤁᤥ ᤔᤧᤃᤧᤖᤧ॥ ᤂᤧᤱᤜᤠ᤹ᤖᤧ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠ ᤛᤡᤍᤥᤏᤡᤜᤠ᤹ ᤁᤢᤀᤡᤛᤡ᤺ᤰ ᤛᤏᤠᤖᤢᤱ ᤏᤢ ᤜᤠᤱᤜᤠᤱ ᤗ᤹ᤖᤡᤰ ᤔᤧᤕᤢᤅᤣ ᤔᤧᤘᤕᤧᤒᤠ ᤔᤧᤏᤡᤛᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤁᤧᤖᤧᤰ ᤐᤠ᤺ᤴᤜᤠ᤹ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤏᤢᤖᤧ ᤔᤧᤍᤠᤛᤧᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ ᤛᤡᤍᤥᤏᤗᤠᤶ ᤔᤠ᤺ᤱᤄᤠ ᤔᤧᤘᤕᤧ. ᤜᤧᤰᤁᤩᤠᤱ ᤘᤣ᤹ ᤀᤠᤳᤋᤡᤴᤜᤠ᤹ᤏᤢᤀᤠᤱ ᤋᤢᤶᤔᤠ ᤐᤣ᤺ᤰᤔᤠ ᤁᤠ᤹ᤀᤡ ᤜᤥ᤺ᤵᤋᤧ॥

᥎ ᤂᤧᤴ ᤅᤠᤛᤡ ᤔᤏᤠᤜᤠ᤹ ᤛᤥᤖᤠ ᤏᤢ ᤀᤣᤛ᤻ᤋᤥᤗ ᤔᤧᤏᤢ᤺ᤰᤂᤧ ᤔᤧᤍᤩᤧᤀᤠᤱ ᤀᤣᤃᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤛᤣ᤺ᤴᤔᤧᤍᤢᤛᤢᤛᤡ. “ᤂᤡᤏᤡ᤹ ᤀᤠᤰᤋᤱᤒᤠ ᤀᤡᤱᤄᤱ ᤁᤧᤍᤠᤖᤢᤶ᥅”

᥏ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤀᤠᤏᤡ᤹ ᤐᤣᤃᤡᤀᤠᤱ ᤂᤧᤱᤜᤠ᤹ ᤌᤱᤅᤥ ᤑᤳᤋᤢᤶᤛᤡᤶ᤹᥄ ᤀᤠᤏᤡᤃᤧ ᤏᤡᤛᤢᤶᤒᤧᤒᤠ ᤂᤧᤴ ᤗᤠᤈᤣ᤺ᤴ ᤛᤠ᤹ᤖᤡᤰ ᤏᤢᤒᤠ ᤆᤥᤰ॥ ᤌᤣ ᤂᤡᤏᤡ᤹ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤁᤧᤛᤢᤛᤡᤀᤠᤱ ᤁᤧᤘᤕᤡᤒᤡ᥅ ᤀᤠᤸᤗᤥᤀᤣ ᤌᤠᤀᤠᤛᤡᤶᤔᤧ᤹ᤀᤠᤱ ᤂᤧᤴ ᤗᤠᤈᤣ᤺ᤴ ᤕᤢᤰᤋᤧᤶᤔᤧ᤹॥

᥇᥆ ᤀᤠᤸᤗ ᤂᤡᤏᤡ᤹ ᤂᤧᤵᤔᤥ ᤁᤧᤃᤧᤖᤡᤸᤗᤧ. ᤂᤡᤏᤡ᤹ ᤗᤳᤇᤠ ᤕᤶᤒᤠ ᤏᤢ ᤋᤠᤶᤍᤠᤶᤒᤠ ᤗᤠᤈᤣ᤹ᤀᤥ ᤜᤠᤱᤜᤠᤱ ᤗ᤹ᤖᤡᤰ ᤁᤧᤕᤢᤱᤒᤠ ᤁᤧᤘᤠ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤏᤡᤛᤢᤶᤛᤡᤶ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤗᤠᤈᤣ᤺ᤴ ᤂᤡᤏᤡ᤹ ᤜᤢᤰᤁᤧᤛᤢᤵᤋᤡᤀᤠᤱ ᤏᤧ. ᤂᤧᤴ ᤗᤠᤈᤣ᤹ᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤥᤃᤧᤍᤧᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤘᤠ᤹॥”

᥇᥇ ᤁᤸᤗᤧᤆᤥᤃᤢᤸᤗᤧ ᤛᤥᤖᤠ ᤏᤢ ᤀᤣᤛ᤻ᤋᤥᤗᤗᤠᤶ ᤔᤧᤛᤣᤃᤢᤛᤡᤒᤠ ᤍᤠᤏᤖᤧ ᤁᤢᤎᤠ᤺ᤰᤁᤥᤒᤠ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤁᤧᤜᤣᤒᤠ ᥌᥆᥆ ᤔᤏᤠᤜᤠ᤹ ᤔᤧᤗ᤺ᤴᤍᤧ॥

᥇᥈ ᤂᤧᤱᤜᤠ᤹ ᤔᤧᤎᤥ᤺ᤰᤛᤡᤱ ᤔᤧᤎᤠᤅᤧᤀᤠᤱ ᤕᤜᤢᤍᤠᤒᤠ ᤁᤡᤷᤕᤋ-ᤕᤠᤖᤡᤔ ᤏᤠᤶᤎᤠ ᤗᤧᤵᤔᤠᤱ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤁᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤀᤠᤀᤡᤴ ᤌᤠᤖᤡᤰ ᤔᤜᤏᤣᤜ-ᤍᤠᤏa ᤔᤧᤔᤧᤳᤋᤢ᤹॥

᥇᥉ ᤂᤧᤵᤔᤥᤗᤠᤶ ᤂᤧᤱᤜᤠ᤹ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤗᤧᤵᤔᤠᤱ ᤔᤧᤒᤣᤀᤠᤱ ᤔᤡᤁᤠᤖᤧ ᤁᤢᤜᤡᤶᤔᤥ ᤔᤧᤍᤩᤧ॥

᥇᥊ ᤂᤧᤒᤩᤠᤱ ᤗᤣᤛ ᤁᤒᤪᤡᤱ ᤐᤡᤛᤠᤱᤒᤠ ᤗᤠᤈᤣ᤹ᤜᤠ᤹ ᤌᤥ᤺ᤶᤛᤧ ᤁᤧᤒᤣ᤺ᤰᤐᤠ ᤂᤧᤴ ᤅᤠᤛᤡ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤋᤠ᤹ᤔᤧᤈᤧᤰᤋᤢᤛᤡ. “ᤌᤣ ᤁᤴ ᤜᤡᤶᤜᤠ᤹ᤀᤥᤒᤠ ᤗᤳᤇᤠᤀᤥ ᤀᤣᤐᤥᤍ ᤏᤢ ᤜᤡᤶᤛᤠᤶᤔᤠᤱ ᤏᤠᤘᤠᤀᤡᤳᤗᤠᤜᤠ᤹. ᤗᤰᤔᤏᤠᤒᤠ ᤀᤡᤳ ᤏᤢ ᤕᤢᤵᤐᤠ ᤕᤥ᤺ᤶᤔᤏᤠᤒᤠ ᤏᤠᤘᤠᤀᤡᤳᤗᤠ ᤕᤢᤱ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶᤒᤡ᥅ ᤀᤠᤸᤗ ᤀᤠᤰᤂᤣ ᤆᤥ᤺ᤰᤔᤠ ᤁᤧᤗ᤹ᤒᤠᤴ ᤂᤡᤏᤡ᤹ ᤁᤧᤏᤡᤛᤢᤶ᤹॥”

᥇᥋ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤜᤡᤛᤡᤱᤅᤠᤱ ᤔᤡᤁᤠᤖᤧ ᤁᤢᤜᤡᤶ ᤗᤧᤵᤔᤠᤱ ᤂᤧᤴ ᤌᤠᤱᤒᤧᤴ ᤗᤧᤒᤡ᤺ᤸᤗᤧ ᤁᤢᤕᤢᤰᤏᤠᤀᤥ ᤔᤧᤒᤣ. ᤜᤧᤰᤁᤩᤠᤱ ᤂᤢᤏᤧ᤹ ᤛᤧᤘᤠ ᤔᤧᤔᤧᤳᤋᤢ॥

᥇᥌ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤁᤧᤜᤣᤒᤠ ᤂᤧᤴ ᤁᤡᤵ ᤋᤢᤰᤛᤡ ᤍᤠᤏᤖᤧ ᤁᤢᤎᤠ᤺ᤰᤜᤠ᤹ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤶᤒᤪᤠᤀᤥ ᤔᤧᤕᤧᤶᤛᤡᤱ॥

᥇᥍ ᤗᤠᤈᤣ᤺ᤸᤗᤧ ᤁᤢᤎᤥ᤺ᤶᤛᤧ ᤁᤧᤒᤣ᤺ᤰᤐᤠ ᤂᤧᤴ ᤅᤠᤛᤡ ᤔᤏᤠᤜᤠ᤹ ᤜᤡᤶᤔᤥ ᤔᤧᤗᤠᤛᤧ. ᤜᤧᤰᤁᤩᤠᤱ ᤗᤰᤔᤏᤠᤒᤠ ᤀᤡᤳ. ᤀᤣᤐᤥᤍ. ᤜᤡᤶᤛᤠᤶᤔᤠᤱ ᤏᤠᤘᤠᤀᤡᤳᤗᤠ ᤏᤢ ᤕᤥ᤺ᤶᤔᤏᤠᤒᤠ ᤏᤠᤘᤠᤀᤡᤳᤗᤠ᤺ᤴ ᤔᤧᤕᤠᤱᤛᤡᤱ॥ ᤜᤠᤒᤠ ᤂᤧᤴ ᤕᤧᤶᤔᤥ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤁᤧᤜᤣᤒᤠ ᥌᥆᥆ ᤔᤏᤠᤜᤠ᤹ᤏᤢ ᤛᤥᤖᤡᤰ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤶᤒᤪᤠᤀᤥ ᤕᤧᤒᤧᤃᤖᤧ॥

᥇᥎ ᤂᤧᤴ ᤅᤠᤛᤡ ᤔᤏᤠᤜᤠ᤹ ᤔᤡᤁᤠᤖᤧ ᤁᤢᤜᤡᤶᤔᤥ ᤔᤧᤗᤠᤛᤧᤀᤠᤱ ᤗᤰᤔᤏᤠᤒᤠ ᤀᤡᤳ. ᤀᤣᤐᤥᤍ. ᤜᤡᤶᤛᤠᤶᤔᤠᤱ ᤏᤠᤘᤠᤀᤡᤳᤗᤠ ᤏᤢ ᤕᤥ᤺ᤶᤔᤏᤠᤒᤠ ᤏᤠᤘᤠᤀᤡᤳᤗᤠ᤺ᤴ ᤔᤧᤍᤣ᤹ᤖᤢᤸᤗᤧ. ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤛᤧ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤌᤣ ᤁᤧᤈᤥᤃᤢᤶᤒᤠᤒᤣ᥅”

᥇᥏ ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤛᤫᤠ᤺ᤳ ᤔᤧᤒᤠᤖᤧᤴᤏᤧ᤹. ᤐᤠ᤺ᤴᤇᤣ᤺ᤰᤘᤠ ᤌᤡᤰᤁᤠᤱ ᤔᤧᤶᤒᤠ᤺ᤳᤋᤧ᤹॥ ᤂᤧᤏᤧ᤹ ᤑᤧᤖᤧ᤹ᤀᤠᤱ ᤀᤠᤏᤡᤃᤧ ᤐᤠ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧ᤹॥ ᤗᤳᤇᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠ ᤏᤢᤒᤠᤒᤡ ᤀᤡ ᤀᤡᤛᤪᤠᤀᤡᤗᤒᤠ ᤗᤳᤇᤠ ᤌᤠ᤺ᤰᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠ ᤏᤢᤒᤠᤒᤡ᥅”

᥈᥆ ᤁᤴ ᤐᤠ᤺ᤴᤏᤡᤸᤗᤧ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤁᤢᤏᤡᤱᤘᤠ᤹ ᤋᤩᤧ॥ ᤂᤢᤏᤧ᤹ ᤂᤧᤴ ᤀᤣᤐᤥᤍ. ᤗᤰᤔᤏᤠᤒᤠ ᤆᤀᤡ᤺ᤳᤋᤧᤴ ᤏᤢ ᤜᤡᤶᤛᤠᤶᤔᤠᤱ ᤏᤠᤘᤠᤀᤡᤳᤗᤠᤜᤠ᤹ ᤕᤠᤱᤛᤡᤱ. ᤜᤧᤰᤁᤩᤠᤱ ᤂᤧᤴ ᤔᤏᤠᤛᤢᤶᤔᤥ ᤑ᤺ᤴᤇᤡᤱ॥

᥈᥇ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤔᤧᤒᤣ. ᤂᤶᤓᤩᤠᤱ ᤐᤡᤳᤌᤰᤛᤠᤜᤠ᤹. ᤁᤢᤔᤧᤴ ᤁᤧᤄᤡ᤺ᤰᤐᤠ ᤛᤠᤔᤠᤐᤢᤔᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤂᤢᤴᤇᤡ᤹ ᤋᤃᤡ ᤔᤧᤎᤠᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤒᤣ॥

᥈᥈ ᤂᤧᤴ ᤍᤠᤏ ᤌᤠ᤺ᤰᤁᤥᤒᤠᤜᤠ᤹ ᤔᤡᤁᤠᤖᤧ ᤁᤢᤜᤡᤶᤔᤥᤗᤠᤶ ᤀᤠᤈᤧ᤺ᤳᤇᤡᤰ ᤆᤡᤏᤠᤏᤠᤰᤗᤰ ᤔᤧᤃᤧᤖᤧᤖ ᤔᤧᤒᤳᤇᤧᤒᤡᤗᤠ. ᤔᤡᤁᤠᤖᤧ ᤁᤢᤜᤡᤶᤒᤣᤛᤠᤱᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤍᤠᤏ ᤌᤠ᤺ᤰᤁᤥᤒᤠᤜᤠ᤹ ᤏᤠ᤺ᤳᤋᤢᤛᤡᤀᤠᤱ ᤛᤡ᤹ᤖᤢᤛᤡ.

᥈᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤓᤧ᤺ᤰᤋᤢᤛᤡ. ᤜᤧᤰᤁᤩᤠᤱ ᤍᤠᤏ ᤌᤠ᤺ᤰᤁᤥᤒᤠᤜᤠ᤹ ᤔᤧᤜᤡᤛᤡᤱᤅᤠᤱ ᤔᤡᤁᤠᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤎᤣ ᤛᤰᤛᤰᤐᤣ᥅ ᤌᤣᤀᤠᤱ ᤁᤴ ᤔᤏᤠᤜᤠ᤹ ᤁᤧᤀᤢ᤺ᤳᤋᤢᤛᤡᤒᤠᤒᤣ᥅”

᥈᥊ ᤔᤡᤁᤠᤖᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤃᤡ ᤆᤥᤃᤢᤱᤛᤡᤱᤒᤠ ᤀᤠᤱᤃᤠ᤹ ᤀᤠᤔᤠᤱᤜᤠ᤹ ᤂᤡᤏᤡ᤹ ᤁᤧᤍᤣ᤹ᤖᤢᤶᤛᤡᤶ॥ ᤂᤡᤏᤡ᤹ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤛᤠᤶᤒᤧᤴᤏᤠᤱ ᤁᤧᤍᤣ᤹ᤖᤢᤶᤔᤠᤱ ᤁᤧᤒᤣᤃᤡ॥ ᤀᤠᤱᤃᤠ᤹ ᤀᤠᤗᤠᤃᤡ ᤌᤣᤎᤡᤰᤁᤠᤱ ᤀᤠᤃᤧᤴᤎᤠ᤹ᤖᤧᤴ. ᤜᤧᤰᤁᤩᤠᤱ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤔᤠᤱ ᤕᤠᤵᤔᤡ ᤐᤠ᤺ᤴ ᤛᤧ᤺ᤴᤃᤧᤍᤥᤛᤡ. ‘ᤂᤧᤏᤧ᤹ ᤌᤣᤀᤠᤱ ᤁᤧᤍᤶᤒᤠ ᤁᤧᤗᤧᤱᤛᤡᤱᤒᤠᤒᤣ᥅’ ᤗ᤹ᤖᤡᤰ ᤀᤠᤰᤂᤣᤗ᤹ᤖᤡᤰ ᤐᤠ᤺ᤵᤔᤠ ᤁᤧᤛᤢᤰᤋᤢᤶᤒᤠᤒᤣ᥅”

᥈᥋ ᤍᤠᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤏᤧ᤹ ᤀᤰᤂᤣ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤀᤠᤏᤡᤃᤧ ᤔᤧᤄᤧᤵᤛᤢᤶᤒᤧᤴᤗᤥ॥ ᤔᤧ᤺ᤴᤏᤣᤓᤃᤪ ᤁᤢᤓᤠ ᤁᤢᤛᤡᤰ ᤁᤧᤈᤶᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤜᤡᤵᤐᤠᤱ ᤂᤧᤏᤧ᤹ ᤁᤧᤴᤜᤡᤱᤏᤧᤴ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ ᤔᤧᤴᤜᤡᤱᤏᤧᤴ॥”

᥈᥌ ᤁᤶᤓᤩᤠᤖᤡᤰ ᤔᤧᤒᤠ᤺ᤳᤋᤢᤀᤠᤱ ᤍᤠᤏᤒᤠ ᤌᤠ᤺ᤰᤜᤠ᤹ ᤂᤢᤴᤇᤡ᤹ ᤗᤠᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤔᤡᤁᤠᤖᤧ ᤂᤧᤱᤜᤠ᤹ ᤂᤢᤏᤧ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤁᤧᤎᤢᤶᤒᤠ ᤏᤡᤛᤢᤛᤡᤀᤠᤱ ᤀᤠᤵᤑᤣᤰ ᤁᤢᤜᤡᤶ ᤗᤧᤵᤔᤠᤱ ᤏᤢ᤺ᤰᤛᤧᤀᤠᤱ ᤐᤣ॥

᥈᥍ ᤁᤶᤓᤗ᤹ᤖᤡᤰ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤏᤢ ᤔᤡᤁᤠᤖᤧ ᤂᤢᤏᤧ᤹ ᤁᤢᤗᤠᤃᤡ ᤆᤥᤃᤢᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤍᤣ᤹ᤖᤢᤀᤠᤱ ᤂᤧᤱᤜᤠ᤹ ᤔᤧᤒᤣ. ᤜᤧᤰᤁᤩᤠᤱ ᤛᤏᤠᤖᤢᤱ ᤏᤢ ᤜᤠᤱᤜᤠᤱ ᤗ᤹ᤖᤡᤰ ᤔᤏᤠᤜᤠ᤹ ᤔᤧᤕᤢᤅᤧᤒᤠ ᤗᤣᤛ ᤕᤧᤰᤕᤰᤁᤡᤴ ᤂᤧᤱᤜᤠ᤹ᤖᤧ ᤌᤱᤅᤥ ᤔᤧᤓᤳᤋᤢ॥ ᤂᤧᤱᤜᤠ᤹ᤖᤧ ᤂᤧᤴ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢᤛᤡᤀᤠᤱ ᤂᤢᤴᤇᤡ᤹ ᤕᤧᤰᤕᤰᤁᤥ ᤔᤡ ᤔᤧᤕᤠᤰᤋᤢ॥

᥈᥎ ᤂᤧᤱᤜᤠ᤹ ᤁᤧᤛᤧ᤺ᤵᤐᤠ ᤁᤧᤏᤠᤱᤒᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤡᤍᤥᤏᤗᤠᤶ ᤔᤠ᤺ᤱᤄᤠ ᤔᤧᤘᤕᤧ. ᤜᤧᤰᤁᤩᤠᤱ ᤘᤣ᤹ ᤀᤠᤳᤋᤡᤴᤜᤠ᤹ᤏᤢᤀᤠᤱ ᤋᤢᤶᤔᤠ ᤐᤣ᤺ᤰᤔᤠ ᤁᤠ᤹ᤀᤡ ᤜᤥ᤺ᤵᤋᤧ॥ ᤂᤧᤴ ᤕᤧᤰᤕᤰᤁᤡᤴ ᤒᤣᤌ-ᤖᤜᤥᤒ ᤏᤡ᤺ᤳᤋᤠᤱᤒᤠ ᤏᤧᤏᤧᤒᤠᤍᤧᤴᤏᤥ ᤏᤧᤛ᤻ᤛᤧ॥

ᤍᤠᤏᤒᤠ ᤌᤠ᤺ᤰᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤡᤴ ᤕᤠᤶᤔᤥ ᤔᤧᤈᤥᤃᤢᤀᤠᤱ ᤂᤧᤵᤔᤥ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥈᥏ ᤂᤧᤴ ᤋᤧᤴᤏᤡᤴ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤍᤠᤏᤖᤧ ᤁᤢᤔᤡᤱᤅᤥ ᤍᤠᤏ ᤔᤡᤱ ᤔᤧᤘᤠ᤺ᤳᤋᤢ॥ ᤂᤧᤴ ᤕᤧᤰᤕᤰᤁᤧᤸᤗᤧ ᤋᤃᤡᤒᤠ ᤁᤢᤔᤡᤱ ᤗᤣᤛ ᤏᤧᤛ᤻ᤛᤧ॥

᥉᥆ ᤍᤠᤏᤒᤠ ᤌᤠ᤺ᤰᤜᤠ᤹ᤖᤧ ᤂᤧᤴ ᤗᤰᤔᤏᤠᤒᤠ ᤏᤠᤘᤠᤀᤡᤳᤗᤠ᤺ᤴ ᤔᤧᤕᤢᤰᤂᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤔᤧᤴᤍᤧᤶᤛᤢᤴ ᤔᤧᤴᤍᤣ᤹ᤖᤢᤛᤡᤴᤗ ᤌᤠᤖᤡᤰ ᤔᤛᤠ᤺ᤸᤗᤧ ᤁᤢᤶᤔᤧᤴᤇᤠ᤹ ᤃᤣᤷᤛᤥᤔᤖᤧ ᤁᤢᤛ᤻ᤛᤠ ᤈᤥᤏᤠᤌᤏ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤍᤠᤏᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤧᤒᤥ᤺ᤰᤂᤧ॥

᥉᥇ ᤜᤧᤰᤁᤩᤠᤱ ᤛᤡᤗᤥᤀᤥ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤡᤴ ᤕᤢᤅᤧᤖ ᤌᤠᤖᤡᤰ ᤂᤧᤱᤜᤠ᤹ᤖᤧ ᤔᤡᤁᤠᤖᤧ ᤆᤥᤃᤢᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤖᤥ॥

a 

᥇᥎:᥇᥈ ᤁᤸᤗᤧ ᤁᤢᤒᤣ᤺ᤴ “ᤍᤠᤏᤖᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹” ᤐᤥᤱ᤹

ᤗᤧᤒᤡ ᤏᤢ ᤂᤢᤏᤧ᤹ ᤁᤢᤈᤰᤔᤣ᤺ᤳ

᥇᥏

ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤀᤥ ᤜᤠ᤺ᤳᤋᤠᤱ ᤜᤠᤱ ᤜᤥ᤺ᤵᤋᤧ॥ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤛᤡᤃᤠᤱ ᤛᤠ᤹ᤖᤡᤰ ᤔᤠ᤺ᤱᤄᤠ ᤗᤧᤒᤡ ᤌᤡᤰ ᤕᤢᤅᤧ. ᤂᤢᤏᤧ᤹ ᤕᤜᤢᤍᤠᤒᤠ ᤒᤣᤌᤗᤧᤜᤧᤔᤗᤠᤶ ᤂᤢᤏᤧ᤹ ᤁᤢᤗᤠᤃᤡ ᤆᤰᤔᤣ᤺ᤳ ᤌᤡᤰ ᤌᤠᤰᤋᤢᤀᤠᤱ ᤁᤳᤋᤢ॥

᥈ ᤁᤖ ᤂᤧᤴ ᤔᤧᤴᤇᤢᤔᤠ᤺ᤴ ᤆᤧᤸᤗᤧᤰᤗᤧᤰᤔᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤏᤠ᤹ᤖᤢ ᤜᤧᤰᤁᤩᤠᤱ ᤘᤣ᤹ ᤕᤧᤶᤒᤡᤳᤇᤠᤜᤠ᤹ᤏᤢ ᤀᤡᤵᤛᤧᤀᤠᤱ ᤕᤜᤢᤍᤠᤒᤠ ᤒᤣᤌᤗᤧᤜᤧᤔ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤐᤣᤀᤠᤱ ᤘᤕᤧ॥ ᤂᤢᤏᤧ᤹ ᤂᤧᤵᤔᤥ ᤐᤣᤀᤠᤱ ᤘᤕᤧᤒᤠ ᤗᤠ ᤗᤡᤛᤡ ᤁᤧᤖᤧ ᤆᤢᤖᤧᤀᤠᤱ ᤘᤕᤧ.

᥉ ᤂᤧᤒᤩᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤁᤢᤛᤧᤘᤠᤖᤥᤒᤠᤴ ᤏᤢ ᤀᤍᤱ ᤏᤧᤳᤇᤡ ᤋᤣ᤹ᤖᤢᤛᤡᤀᤠᤱ ᤂᤧᤴ ᤗᤧᤶᤔᤠᤀᤠᤱ ᤏᤢ᤺ᤰᤔᤠ ᤌᤠᤰᤔᤠᤖᤧ ᤗᤠᤃᤡ ᤁᤢᤔᤣ᤺ᤳᤋᤡᤸᤗᤧ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤐᤣ॥ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤋᤣ᤹ᤖᤢ ᤜᤧᤰᤁᤩᤠᤱ ᤁᤢᤴᤏᤢ᤺ᤵᤐᤧᤸᤗᤧ ᤂᤢᤏᤧ᤹ ᤏᤡᤛᤢᤀᤠᤱ ᤗᤢᤱᤔᤧᤴᤍᤡᤱ ᤗᤠᤶᤍᤠ᤺ᤰ ᤔᤧᤳᤋᤢ॥

᥊ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤶᤒᤠ. ᤁᤢᤴᤏᤢ᤺ᤵᤐᤧᤸᤗᤧ ᤂᤢᤏᤧ᤹ ᤕᤧ᤺ᤰᤁᤠᤱ ᤕᤧ᤺ᤰ ᤔᤧᤳᤋᤢᤸᤗᤧ ᤂᤧᤴ ᤂᤢᤏᤧ᤹ᤏᤢ ᤛᤢᤶᤕᤠ᤺ᤴ ᤕᤢᤅᤧ॥ ᤂᤧᤒᤩᤠᤱ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤴᤏᤢ ᤁᤢᤈᤠ ᤆ. ᤌᤢᤅᤢᤀᤠᤱ ᤂᤧᤵᤔᤥ ᤀᤡᤵᤛᤧ॥

᥋ ᤗᤡᤕᤠ᤺ᤴ ᤁᤧᤖᤧᤸᤗᤧ ᤂᤧᤱᤜᤠ᤹ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤔᤧᤒᤥᤃᤧᤀᤠᤱ ᤛᤧᤔᤠ ᤕᤠᤖᤡᤵ ᤔᤧᤒᤥ᤺ᤰᤂᤧ. ᤁᤖ ᤂᤢᤏᤧ᤹ ᤁᤢᤶᤒᤠᤱᤗᤢᤔᤡᤴ ᤔᤧᤳᤋᤢ. “ᤂᤧᤏᤧ᤹ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤁᤢᤓᤠ ᤗᤠᤶᤎᤠᤛᤡᤱᤔᤠ ᤁᤢᤈᤠᤈᤡ ᤆᤩᤧ᤹ᤀᤠᤱ ᤁᤧᤕᤠᤶ ᤆᤠᤱᤈᤠᤱ ᤔᤧᤳᤋᤧ᤹॥”

᥌ ᤁᤸᤗᤧᤆᤥᤃᤢᤸᤗᤧ ᤂᤢᤴᤇᤡ᤹ ᤏᤧᤵᤔᤠᤱ ᤕᤢᤱᤏᤧᤳᤇᤡ. ᤜᤧᤰᤁᤩᤠᤱ ᤛᤥᤖᤡᤰ ᤁᤢᤈᤠ ᤔᤧᤈᤩᤧ ᤔᤧᤎᤢᤅᤧ॥ ᤂᤧᤒᤩᤠᤱ ᤔᤧᤴᤇᤢᤔᤠ᤺ᤸᤗᤧ ᤁᤢᤶᤒᤠᤖᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤸᤗᤛᤠᤱ ᤌᤡᤰ ᤛᤧᤴ ᤕᤠ᤺ᤰᤋᤧ᤹ᤀᤠᤱ ᤛᤥᤛᤥ᤺ᤳᤗᤖᤠᤱ ᤆᤥᤃᤧ᤹॥”

᥍ ᤀᤠᤸᤗ ᤂᤢᤏᤧ᤹ ᤐᤣ᤺ᤰᤔᤠᤖᤧ ᤗᤠᤃᤡ ᤐᤥᤃᤧᤸᤗᤧ ᤁᤢᤴᤏᤢ᤺ᤵᤐᤧᤸᤗᤧ ᤂᤢᤏᤧ᤹ ᤕᤠ᤺ᤰᤔᤠᤖᤧ ᤗᤠᤃᤡ ᤗᤧᤔᤢ. ᤜᤧᤰᤁᤩᤠᤱ ᤀᤠᤸᤗᤛᤠᤱ ᤌᤡᤰ ᤛᤧᤴ ᤕᤠ᤺ᤰᤋᤧ॥

᥎ ᤅᤠᤛᤡ ᤕᤧᤴ ᤁᤧᤖᤧᤸᤗᤧ ᤂᤢᤏᤧ᤹ ᤗᤠᤶ ᤌᤠᤛᤡᤱᤔᤠᤖᤧ ᤗᤠᤃᤡ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤐᤥᤃᤧ॥ ᤁᤖ ᤔᤧᤴᤇ᤻ᤕᤠ᤺ᤸᤗᤧ ᤁᤢᤶᤒᤠᤖᤧ ᤔᤧᤳᤋᤢ. “ᤂᤧᤏᤧ᤹ ᤋᤃᤡ ᤌᤧᤔᤠᤀᤡᤈᤡ ᤆᤩᤧ᤹ᤀᤠᤱ ᤗᤧᤴᤈᤥ ᤌᤠᤖᤡᤰ ᤕᤢᤅᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤢᤴᤇᤡ᤹ ᤛᤥᤖᤡᤰ ᤆᤩᤧᤛᤢ ᤌᤢᤅᤧᤛᤢ॥

᥏ ᤂᤧᤒᤩᤠᤱ ᤂᤧᤴ ᤔᤏᤠᤴ ᤂᤢᤏᤧ᤹ ᤁᤢᤈᤰᤔᤣ᤺ᤳᤋᤧᤴ ᤜᤧᤰᤁᤩᤠᤱ ᤁᤢᤛᤧᤘᤠᤖᤥᤒᤧᤴᤏᤢ ᤐᤣ᤺ᤰᤔᤠᤖᤧ ᤗᤠᤃᤡ ᤐᤥᤃᤧ॥ ᤁᤖ ᤂᤢᤏᤧ᤹ ᤁᤢᤴᤏᤢ᤺ᤵᤐᤧᤸᤗᤧ ᤔᤧᤳᤋᤢ. “ᤀᤥᤔᤧᤳᤋᤧᤛᤠ᤹ᤖᤧ. ᤕᤢ᤺ᤴᤇᤡᤰ ᤐᤥᤱᤔᤠ ᤆᤥᤰ॥ ᤀᤠᤀᤡᤴ ᤛᤧᤴᤍᤡᤰ ᤀᤠᤶᤓᤠ ᤁ᤹ᤕᤥ ᤕᤠ᤺ᤰᤋᤧ᤹ᤀᤠᤱ ᤁᤧᤏᤡᤱᤘᤠ᤹ ᤋᤠᤛᤧ᤹. ᤜᤧᤰᤁᤩᤠᤱ ᤋᤠ᤺ᤴᤍᤡᤰ ᤋᤠᤏᤠᤶᤛᤠ ᤐᤥᤃᤧ᤹ᤀᤠᤱ ᤜᤡᤶᤔᤥ ᤐᤣᤃᤧ᤹॥”

᥇᥆ ᤁᤖ ᤂᤧᤴ ᤔᤏᤠ᤺ᤴ ᤂᤧᤴ ᤛᤧᤴᤍᤡᤰ ᤕᤠ᤺ᤰᤔᤠ ᤔᤧᤍᤧᤴᤍᤧᤴ॥ ᤂᤢᤏᤧ᤹ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤌᤠᤛᤡᤱᤒᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤰ ᤁᤢ᤺ᤳᤋᤢᤛᤡᤒᤠ ᤏᤧᤳᤇᤡ ᤀᤍᤱᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤰᤔᤧ᤺ᤳᤋᤧᤴᤏᤢ ᤕᤒᤢᤛ. ᤀᤡᤃᤪ ᤕᤖᤢᤛᤗᤧᤶ ᤗᤧᤵᤔᤠᤱ ᤌᤠᤛᤡᤱ॥

᥇᥇ ᤀᤠᤸᤗ ᤂᤧᤱᤜᤠ᤹ ᤕᤒᤢᤛ ᤏᤡ᤺ᤳᤋᤠᤱ ᤔᤧᤃᤧᤖᤧᤸᤗᤧ ᤕᤖᤡᤰ ᤏᤠᤶᤎᤩᤧ ᤆᤢᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤕᤥ᤺ᤃ᤻ᤒᤧᤸᤗᤧ ᤁᤢᤴᤍᤠᤱᤒᤧᤴ ᤔᤧᤳᤋᤢ. “ᤀᤠᤸᤗ ᤀᤠᤏᤡ᤹ ᤐᤣᤃᤡᤀᤠᤱ ᤕᤒᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤁᤴ ᤕᤧᤰᤕᤰᤁᤥ ᤕᤠᤱᤎᤥ᤺ᤰᤋᤡ॥”

᥇᥈ ᤁᤖ ᤂᤢᤏᤧ᤹ ᤁᤢᤴᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤔᤧ᤺ᤴ. ᤀᤡᤛᤪᤠᤀᤡᤗᤡᤜᤠ᤹ ᤔᤧᤜᤥ᤺ᤵᤐᤠ ᤁᤴ ᤀᤣᤕᤠᤱᤒᤠ ᤕᤧᤰᤕᤰᤁᤥ ᤕᤠ᤺ᤰᤋᤡᤔᤧ᤺ᤴ॥ ᤐᤖᤢᤔᤠᤸᤗᤧ ᤀᤠᤏᤡ᤹ ᤃᤡᤒᤠ ᤐᤣᤃᤡ॥”

᥇᥉ ᤂᤢᤏᤧ᤹ ᤁᤢᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤃᤡᤒᤠ ᤀᤡᤃᤪ ᤖᤠᤔᤠ ᤌᤠᤖᤡᤰ ᤁᤧᤵᤔᤠ ᤋᤶᤛᤡᤱ ᤆᤥᤃᤢᤶ᤹. ᤜᤧᤰᤁᤩᤠᤱ ᤛᤧᤴᤍᤡᤰ ᤂᤧᤵᤔᤥ ᤕᤠ᤺ᤰᤋᤡ॥”

᥇᥊ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ ᤋᤃᤡ ᤔᤧᤒᤣᤀᤠᤱ ᤏᤠᤶᤎᤩᤧ᤺ᤸᤗᤧ ᤂᤧᤱᤜᤠ᤹ ᤒᤣᤏᤩᤠᤔᤡᤏᤒᤠ ᤃᤡᤒᤠ ᤏᤡ᤺ᤳᤋᤠᤱ ᤔᤧᤘᤕᤧ॥

᥇᥋ ᤂᤧᤱᤜᤠ᤹ ᤜᤠᤒᤠ ᤂᤧᤵᤔᤥ ᤛᤧᤴᤍᤡᤰ ᤕᤠᤱᤎᤥ᤺ᤰᤔᤠᤖᤧ ᤗᤠᤃᤡ ᤔᤧᤗᤠᤛᤧ. ᤜᤧᤰᤁᤩᤠᤱ ᤔᤧᤒᤣᤀᤠᤱ ᤕᤧᤰᤕᤰᤁᤥᤒᤠ ᤗᤠᤶᤍᤥᤀᤥ ᤔᤧᤕᤢᤱᤛᤡᤱ॥ ᤁᤖ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤱᤜᤠ᤹ ᤕᤠᤱᤎᤥ᤺ᤰᤔᤠᤖᤧ ᤗᤠᤃᤡ ᤜᤡᤶᤔᤥ ᤔᤧᤴᤍᤣ᤹ᤖᤢᤛᤡᤴ॥

᥇᥌ ᤜᤠᤒᤠ ᤁᤴ ᤕᤧᤶᤔᤥ ᤁᤠᤵᤐᤥᤒᤠ ᤔᤏᤠ ᤌᤡᤰ ᤁᤢᤀᤡᤰᤋᤠᤵᤐᤥᤗᤠᤶ ᤕᤢ᤺ᤴᤇᤡᤰ ᤁᤢᤜᤡᤶᤔᤥ ᤏᤢ᤺ᤰᤂᤧᤖ ᤐᤳᤇᤧ॥ ᤂᤢᤏᤧ᤹ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤁᤧᤕᤢᤱᤒᤠ ᤔᤏᤠ ᤘᤕᤧ. ᤁᤖ ᤂᤢᤏᤧ᤹ ᤃᤡᤒᤠ ᤕᤢᤅᤧᤖ ᤘᤕᤧ. ᤂᤧᤵᤔᤥᤒᤠ ᤘᤣ᤹ ᤔᤏᤠᤜᤠ᤹ ᤒᤣᤏᤩᤠᤔᤡᤏᤡ ᤔᤧᤘᤕᤧ॥

᥇᥍ ᤂᤢᤏᤧ᤹ ᤀᤰᤂᤣ ᤌᤥ ᤀᤥᤔᤕᤧᤸᤗᤧ ᤕᤧᤰᤕᤰᤁᤥᤒᤠ ᤗᤠᤶᤍᤥᤀᤥ ᤂᤧᤴ ᤗᤠᤶᤍᤡ᤺ᤵᤐᤠᤱᤜᤠ᤹ ᤏᤡᤛᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤠᤳᤋᤡᤗᤠᤶ ᤁᤧᤍᤩᤧ᤹ᤀᤡᤒᤠ ᤏᤢ ᤀᤠᤳᤋᤡ ᤁᤧᤒᤣᤃᤡᤒᤠ ᤑᤠ᤹ᤀᤠᤱ ᤛᤧ᤺ᤴᤍᤥᤛᤢᤛᤡ॥

᥇᥎ ᤗᤧᤒᤡ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤕᤜᤢᤍᤠᤒᤠ ᤒᤣᤌᤗᤧᤜᤧᤔᤗᤠᤶ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤗᤠᤈᤣ᤹ᤒᤠ ᤛᤡᤃᤠᤱ ᤔᤠ᤺ᤱᤄᤠ ᤏᤢ᤺ᤰᤛᤡᤃᤧ ᤐᤣᤃᤡᤃᤧᤖ ᤐᤳᤇᤡᤃᤧ॥ ᤀᤠᤱᤃᤠ᤹ ᤕᤜᤢᤍᤠᤒᤠ ᤒᤣᤌᤗᤧᤜᤧᤔ ᤐᤣᤃᤠᤱᤅᤠᤱ ᤘᤕᤠᤱ. ᤜᤧᤰᤁᤩᤠᤱ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ᤺ᤱᤅᤠᤖ ᤐᤳᤋᤠ॥ ᤁᤖ ᤜᤠ᤺ᤳᤗᤧᤀᤠᤱ ᤀᤠᤱᤃᤠ᤹ ᤜᤡᤶᤔᤥ ᤔᤧᤴᤍᤣ᤹ᤀᤣ ᤁᤳᤋᤠ॥

᥇᥏ ᤀᤍᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤡᤗᤠᤱ. ᤀᤠᤱᤃᤠ᤹ ᤀᤠᤗᤠᤃᤡ. ᤀᤠᤱᤃᤠ᤹ ᤁᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤃᤡ ᤏᤢ ᤛᤧᤘᤠᤖᤥᤒᤧᤸᤗᤧ ᤁᤢᤗᤠᤃᤡ ᤁᤢᤈᤠ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤁᤳᤋᤢᤱ᤹॥ ᤀᤠᤏᤡᤃᤧ ᤆᤠᤜᤠ ᤁᤧᤈᤥ᤺ᤰᤐᤠ ᤁᤢᤈᤠᤜᤠ᤹ ᤀᤠᤏᤡᤃᤧᤀᤣ ᤁᤳᤋᤢᤶᤒᤧ. ᤀᤠᤍᤠᤱᤒᤣ॥”

᥈᥆ ᤂᤧᤴ ᤁᤠᤵᤐᤥᤒᤠ ᤔᤏᤠ᤺ᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤜᤡᤶᤔᤥ ᤑᤧᤖᤧᤶᤔᤧ᤹. ᤂᤡᤏᤡ᤹ ᤆᤠᤜᤠ ᤁᤧᤈᤥᤃᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤐᤡᤏᤡᤱ᤹॥ ᤁᤖ ᤗᤠᤶᤍᤥᤀᤥᤀᤣ ᤆᤠᤜᤡ᤺ᤴ ᤛᤧᤴᤍᤡᤰ ᤂᤡᤏᤡ᤹ ᤏᤧᤔᤠ ᤆᤠᤜᤠ ᤔᤧᤈᤥ᤺ᤰᤏᤧᤴ॥”

᥈᥇ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤜᤡᤶᤔᤥ ᤋᤣ᤹ᤖᤢᤛᤡᤀᤠᤱ ᤀᤍᤱᤜᤠ᤹ ᤁᤢᤈᤠ ᤆᤫᤠ᤺ᤳ ᤐᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹ ᤘᤠᤔᤧᤜᤵᤋᤢᤀᤠᤱ ᤔᤧᤈ ᤔᤧᤎᤢᤅᤢ॥

᥈᥈ ᤀᤠᤸᤗ ᤂᤧᤱᤜᤠ᤹ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ ᤜᤠᤱᤜᤠᤱ ᤔᤧᤕᤠᤃᤧ ᤔᤧᤃᤖᤧᤸᤗᤧ. ᤂᤧᤴ ᤕᤧᤰᤕᤰᤁᤥᤒᤠ ᤁᤢᤓᤠ ᤂᤠᤷᤔᤧᤴᤍᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤧᤴ ᤜᤡᤶᤔᤡᤴ ᤁᤡᤷᤃᤵ ᤔᤧᤃᤒᤢ. ᤜᤧᤰᤁᤩᤠᤱ ᤂᤧᤴ ᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤡᤴ ᤂᤴᤍᤪᤱᤅᤠᤱ ᤂᤴᤍᤪᤱ ᤔᤧᤔᤧᤳᤋᤢᤖ ᤂᤧᤴ ᤜᤡᤶᤍᤠᤱᤒᤧᤴ ᤔᤧᤓᤧ᤺ᤰᤋᤢᤀᤠᤱ ᤀᤰᤂᤣ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤜᤡᤶᤔᤥ ᤕᤠᤱᤃᤧᤎᤥ᤺ᤰᤐᤠ ᤔᤏᤠᤴ ᤗᤠ᤺ᤰᤁᤠᤳ ᤗ᤺ᤳᤋᤧ᤹॥ ᤀᤠᤏᤡᤃᤧ ᤂᤧᤴ ᤔᤣ᤺ᤳ ᤔᤧᤳᤋᤢᤶᤒᤧ॥”

᥈᥉ ᤂᤧᤴ ᤜᤡᤶᤍᤠᤱᤒᤧᤴ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤧ᤺ᤴ. ᤋᤣ᤺ᤱᤈᤢᤶᤛᤣ. ᤀᤰᤋᤱᤒᤠ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥ ᤁᤱᤃ ᤀᤠᤱᤃᤠ᤹ ᤀᤠᤍᤖᤣᤒᤠ ᤔᤏᤠ. ᤀᤰᤋᤱᤒᤠ ᤕᤠᤶᤃᤧᤛᤡᤱᤒᤠ ᤐᤠ᤺ᤴ ᤔᤧᤔᤧᤳᤋᤧᤶᤔᤡᤴᤏᤧ᤹॥

᥈᥊ ᤁ᤹ᤕᤥ ᤀᤠᤱᤃᤠ᤹ ᤛᤡᤛᤠᤃᤧᤴ ᤀᤠᤛ᤻ᤛᤠ ᤔᤧᤴᤇ᤻ᤕᤠᤴ ᤏᤢ ᤁᤴ ᤔᤏᤠ᤺ᤸᤗᤧ ᤁᤢᤈᤰᤔᤣ᤺ᤳᤋᤧᤴ ᤘᤠ᤹ᤛᤡ॥ ᤀᤠᤱᤃᤠ᤹ ᤂᤢᤴᤇᤡ᤹ ᤂᤡᤏᤡ᤹ ᤗᤢᤶᤔᤥ ᤑᤧᤳᤋᤢᤱᤛᤡᤱ ᤐᤡᤏᤡᤱ᤹॥ ᤂᤢᤴᤇᤡ᤹ ᤔᤣ᤺ᤳ ᤔᤧᤳᤋᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤆᤥ᤺ᤰᤔᤠ ᤁᤧᤛᤢᤰᤋᤢᤶ᤹॥ ᤁᤖ ᤁᤴ ᤔᤏᤠᤴ ᤆᤠᤜᤡ᤺ᤴ ᤀᤰᤋᤱᤒᤠ ᤕᤠᤶᤃᤧᤛᤡᤱᤒᤠ ᤐᤠ᤺ᤴ ᤔᤧᤔᤧᤳᤋᤧᤶᤔᤡᤴᤏᤧ᤹॥”

᥈᥋ ᤁᤖ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤂᤧᤶᤔᤠᤀᤣ ᤔᤧᤱᤄᤧᤵᤛᤢᤴ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤗᤠᤶᤍᤡ᤺ᤵᤐᤠᤱᤅᤡᤸᤗᤧ ᤂᤢᤏᤧ᤹ ᤁᤢᤈᤰᤔᤣ᤺ᤳᤋᤧᤴ ᤕᤠᤱᤛᤡᤱᤅᤠᤱ ᤂᤧᤱᤜᤠ᤹ᤀᤥ ᤐᤠᤱᤄᤢ॥ ᤂᤧᤱᤜᤠ᤹ᤖᤧ ᤂᤧᤴ ᤔᤧᤴᤇᤢᤔᤠ᤺ᤴ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤂᤠᤔᤧᤴᤀᤥ᤺ᤳᤋᤣ ᤌᤠᤖᤡᤰ ᤔᤣ᤺ᤳ ᤔᤧᤔᤧᤳᤋᤢᤀᤠᤱ ᤂᤢᤏᤧ᤹ ᤔᤧᤴᤘᤠ᤹ᤔᤏᤠ ᤔᤧᤔᤧᤳᤋᤢ. ᤜᤧᤰᤁᤩᤠᤱ ᤋᤠᤏᤠᤶ ᤂᤠᤀᤥ᤺ᤳᤋᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢ॥

᥈᥌ ᤂᤧᤴ ᤆᤢᤰᤔᤧᤴ ᤋᤠᤏᤠᤶ ᤑᤍᤡᤘᤍᤡ᤹ ᤗ᤹ᤖᤧᤸᤗᤧ ᤏᤢ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤏᤧᤛ᤻ᤛᤧᤒᤠ ᤜᤡᤶᤔᤧᤸᤗᤧ ᤗᤠᤶᤎᤣ᤺ᤵᤐᤥ ᤆᤥ᤺ᤴᤍᤧ. ᤜᤧᤰᤁᤩᤠᤱ ᤂᤠᤔᤧᤴᤀᤥ᤺ᤳᤋᤣ ᤌᤠᤖᤡᤰ ᤜᤠᤒᤠ ᤂᤧᤵᤔᤥ ᤏᤧᤛ᤻ᤛᤧᤃᤖᤧ॥

᥈᥍ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤕᤧᤶᤒᤠ᤺ᤴ ᤋᤠᤏᤠᤶ ᤐᤥᤃᤧ. ᤜᤧᤰᤁᤩᤠᤱ ᤗᤠᤶ ᤌᤠᤛᤡᤱᤔᤠᤖᤧ ᤗᤠᤃᤡ ᤜᤡᤶᤔᤥᤒᤠ ᤗᤠᤶᤎᤣ᤺ᤳᤋᤧᤴ ᤜᤴᤍᤢ॥ ᤂᤶᤓᤩᤠᤱ ᤂᤢᤏᤧ᤹ ᤁᤢᤈᤰᤔᤣ᤺ᤳᤋᤧᤴ ᤗᤠᤶᤎᤣ᤺ᤵᤐᤢᤱᤅᤥ ᤁᤢᤜᤢᤰᤜᤠ᤹ ᤛᤴᤇᤢᤀᤠᤱ ᤆᤥ᤺ᤴᤍᤧᤀᤠᤱ ᤏᤧᤛ᤻ᤛᤧᤒᤠ ᤏᤡᤛᤢ॥

᥈᥎ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤐᤥᤃᤧ᤹. ᤐᤣᤃᤡ॥” ᤁᤖ ᤂᤢᤏᤧ᤹ ᤌᤣᤀᤠᤱ ᤏᤥᤃᤵ ᤔᤧᤄᤥᤛᤢᤴ॥ ᤂᤢᤏᤧ᤹ ᤂᤧᤴ ᤑᤥ᤺ᤰᤂᤢᤀᤠᤱ ᤀᤍᤱᤅᤡᤸᤗᤧ ᤁᤢᤛᤶᤎᤠᤱ ᤕᤢᤰᤂᤢ ᤜᤧᤰᤁᤩᤠᤱ ᤜᤡᤶᤗᤧᤵᤔᤠᤱ ᤌᤠᤛᤢ॥

᥈᥏ ᤀᤠᤸᤗ ᤂᤢᤏᤧ᤹ ᤜᤡᤶᤔᤥ ᤁᤧᤖᤧᤀᤠᤱ ᤑᤧᤈᤠᤎᤡᤰ ᤕᤠᤱᤛᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤰᤔᤣ᤺ᤳᤋᤧᤴ ᤐᤠᤰᤗᤧ ᤐᤠᤰᤗᤧ ᤆᤩᤧᤵᤋᤢᤀᤠᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤃᤠᤰᤔᤠ ᤆᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤐᤡᤛᤠᤱ ᤜᤠᤅᤢᤍᤣᤛᤢ॥

᥉᥆ ᤂᤧᤴ ᤁᤧᤏᤡᤒᤠ ᤁᤧᤖᤧᤰᤗᤧ ᤔᤧᤒᤠ᤺ᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤓᤧᤖᤧᤒᤠ ᤕᤧᤶᤔᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤀᤰᤋᤱᤒᤠ ᤀᤠᤓᤧᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤘᤠ᤹॥ ᤂᤧᤴ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤌᤣ ᤆᤥ᤺ᤰᤔᤠ ᤐᤥᤱ᤹ ᤋᤠ᤹ᤈᤧᤰᤂᤧᤶᤔᤧ᤹ᤀᤠᤱ ᤐᤠ᤺ᤳᤋᤠᤶᤔᤧ᤹ᤀᤥ॥”

ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤒᤣᤏᤩᤠᤔᤡᤏ ᤌᤠ᤺ᤰᤜᤠ᤹ ᤌᤱ ᤔᤧᤈᤥᤰ

᥈᥆

ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹. ᤍᤠᤏᤗᤠᤶ ᤒᤣᤷᤛᤣᤒᤠ ᤌᤠᤖᤡᤰᤐᤠ ᤂᤰᤐᤧᤳ ᤛᤱᤈᤢᤶᤓᤥᤜᤠ᤹. ᤜᤧᤰᤁᤩᤠᤱ ᤃᤡᤗᤠᤍ ᤗᤠᤶᤒᤠᤀᤠᤱ ᤗᤳᤇᤠ ᤔᤏᤠ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥᤗᤠᤶ ᤔᤧᤗ᤺ᤴᤍᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤡᤛ᤻ᤐᤠ ᤔᤧᤈᤢᤵᤛᤧ॥

᥈ ᤀᤡᤛᤪᤠᤀᤡᤗᤡ ᤌᤠ᤺ᤰᤁᤥᤒᤠᤜᤠ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹. ᤋᤠᤓᤣ ᤁᤧᤜᤣᤒᤠ ᥊.᥆᥆.᥆᥆᥆ ᤌᤰᤗᤡᤜᤠᤱᤜᤠ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤢᤶᤗᤢᤱᤅᤥ ᤔᤧᤈᤢᤵᤛᤧ॥

᥉ (ᤒᤣᤏᤩᤠᤔᤡᤏᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛ᤻ᤐᤠ ᤔᤧᤒᤣᤀᤠᤱ ᤔᤧᤕᤠᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ॥) ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢᤛᤡ. “ᤀᤠᤔᤧᤳᤋᤧ᤹. ᤀᤰᤋᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤑᤧᤴᤕᤠ᤺ᤶᤒᤰ ᤀᤠᤰᤂᤣᤀᤠᤱ ᤐᤥ᤺ᤰᤂᤧᤒᤣ᥅”

᥊ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤔᤧᤛᤧᤖᤢᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤕᤧᤶᤒᤠ ᤗᤧᤒᤡ᤺ᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤢ ᤀᤠᤈᤰᤔᤣ᤺ᤳᤋᤧᤴ ᤛᤧᤴᤍᤡᤰ ᤕᤠᤱᤎᤥ᤺ᤰᤔᤠᤖᤧ ᤗᤠᤃᤡ ᤒᤣᤏᤩᤠᤔᤡᤏᤒᤠ ᤃᤡᤒᤠ ᤑᤧᤖᤧᤛᤡᤃᤧᤀᤠᤱ ᤘᤕᤧᤛᤡᤃᤧ॥

᥋ ᤂᤧᤴ ᤛᤧᤴᤍᤡᤰ ᤃᤡᤒᤠ ᤁᤧᤕᤢᤱᤒᤠᤜᤠ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤒᤥᤃᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤧᤛ᤻ᤛᤠᤱᤒᤠ ᤜᤡᤶᤔᤡᤴ ᤁᤡᤷᤃᤵ ᤔᤧᤃᤒᤢ. ᤀᤠᤱᤃᤠ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤈᤰᤔᤣ᤺ᤳᤋᤧᤴ ᤔᤣ᤺ᤳ ᤔᤧᤔᤧᤳᤋᤢᤀᤠᤱ ᤂᤧᤴ ᤛᤩᤧ॥

᥌ ᤀᤠᤱᤃᤠ᤹ ᤂᤧᤸᤗᤧ ᤁᤢᤈᤣ᤺ᤴ ᤋᤣ᤹ᤖᤢᤱᤅᤠᤱ ᤁᤢᤃᤠᤰᤔᤠ ᤁᤢᤃᤠᤰᤔᤠ ᤐᤠᤰᤗᤧ ᤐᤠᤰᤗᤧ ᤆᤩᤧᤵᤋᤢᤱ. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤐᤡᤛᤠᤱ ᤜᤠᤅᤢᤱᤍᤣᤛᤢᤱ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤀᤥ ᤀᤰᤋᤱᤒᤠ ᤑᤧᤴᤕᤠ᤺ᤶᤒᤰ ᤏᤢ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤘᤕᤧ॥

᥍ ᤀᤠᤸᤗ ᤂᤡᤏᤡ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤐᤠ᤺ᤳᤋᤧᤶᤔᤧ᤹ᤀᤠᤱ ᤛᤢᤈᤠ ᤀᤠᤒᤡᤖᤧ᤹॥”

᥎ ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤗᤳᤇᤠ ᤔᤏᤠ ᤁᤢᤀᤡᤛᤡ᤺ᤰ ᤔᤧᤕᤧᤶᤛᤡᤱᤅᤠᤱ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧᤀᤥᤗᤠᤶ ᤗᤳᤇᤠᤀᤠᤱ ᤜᤡᤶᤔᤥ ᤔᤧᤏᤢ᤺ᤰᤂᤡᤃᤧᤴ ᤔᤧᤒᤣᤃᤡᤃᤧᤴ. ᤗᤳᤇᤠᤀᤠᤱ ᤜᤡᤶᤔᤥ ᤔᤧᤏᤢ᤺ᤰᤂᤡᤃᤧᤴ ᤔᤧᤒᤣᤃᤡᤃᤧᤴ॥

᥏ ᤀᤠᤸᤗ ᤃᤡᤒᤠ᤺ᤴ ᤀᤠᤏᤡᤃᤧ ᤀᤰᤂᤣ ᤔᤧᤳᤋᤢᤶᤒᤧ. ᤋ᤹ᤕᤠ᤺ᤴᤛᤥ᤺ᤴ ᤁᤧᤛᤢᤶᤒᤧᤀᤠᤱ ᤂᤧᤴ ᤁᤢᤀᤡᤛᤡ᤺ᤰ ᤌᤱ ᤆᤥ᤺ᤰᤛᤧ ᤐᤣᤃᤡᤃᤧ॥”

᥇᥆ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶ ᤁᤡᤵ ᤌᤡᤰ ᤌᤰᤔᤠ ᤌᤡᤒᤥᤱ. ᤜᤧᤴᤇᤡᤱ ᤌᤰᤔᤠ ᤁᤡᤵ ᤌᤡᤰ ᤏᤢ ᤌᤡᤒᤥᤱ ᤜᤧᤴᤇᤡᤱ ᤌᤰᤔᤠ ᤜᤧᤴᤇᤡᤱ ᤌᤡᤰ ᤕᤠᤖᤡᤰ ᤀᤡᤛᤪᤠᤀᤡᤗᤀᤥ ᤀᤰᤋᤱᤒᤠ ᤕᤠᤶᤃᤧᤛᤡᤱᤒᤠ ᤁᤧᤈᤥ᤺ᤰᤐᤠ ᤒᤣᤏᤩᤠᤔᤡᤏᤒᤠ ᤃᤡᤒᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤣ᤺ᤰᤐᤠᤜᤠ᤹ᤖᤧ ᤗᤠᤃᤡ ᤔᤏᤠᤜᤠ᤹ᤗᤠᤶ ᤆᤠᤔᤠ ᤁᤢᤈᤠ ᤑᤢᤱᤔᤠᤖᤧ ᤗᤠᤃᤡ ᤗ᤺ᤵᤔᤠ ᤐᤠᤱᤄᤢᤶᤛᤡᤶᤒᤧ॥

᥇᥇ ᤁᤶᤓᤗ᤹ᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤈᤢᤵᤛᤧ ᤜᤧᤰᤁᤩᤠᤱ ᤗᤳᤇᤠ ᤔᤏᤠ ᤁᤢᤀᤡᤛᤡ᤺ᤰ ᤂᤧᤴ ᤃᤡᤒᤠ ᤕᤧᤰᤕᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤡᤰᤜᤢᤵ ᤔᤧᤒᤥ᤺ᤰᤂᤧ॥

᥇᥈ ᤀᤡᤛᤪᤠᤀᤡᤗᤡ ᤌᤠ᤺ᤰᤁᤥ ᤔᤏᤠᤜᤠ᤹ᤖᤧ ᤒᤣᤏᤩᤠᤔᤡᤏ ᤌᤠ᤺ᤰᤁᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤛᤠᤱ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤔᤧᤒᤠᤱᤄᤢᤛᤡ. “ᤂᤡᤏᤡ᤹ ᤗᤢᤶᤔᤥ ᤀᤰᤋᤱᤒᤠ ᤑᤧᤴᤕᤠ᤺ᤶᤒᤰ ᤌᤣᤀᤠᤱ ᤐᤥ᤺ᤰᤂᤧᤒᤠ᥅

᥇᥉ ᤃᤡᤒᤠᤒᤠ ᤂᤧᤴ ᤂᤠᤷᤔᤧᤴᤍᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤀᤠᤏᤡᤃᤧ ᤜᤢᤰᤁᤥ ᤌᤠᤛᤠᤶᤛᤡᤶᤔᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤱᤜᤠ᤹ ᤛᤧᤖᤢᤶᤛᤡᤶᤒᤧᤀᤠᤱ ᤀᤡᤛᤪᤠᤀᤡᤗᤀᤥ ᤐᤥ᤺ᤰᤂᤧᤒᤠ ᤁᤴ ᤑᤧᤴᤕᤠ᤺ᤶᤒᤰᤁᤡᤴ ᤗᤠᤵᤑᤢᤛᤢᤶᤒᤧ॥”

ᤁᤖ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤔᤧᤱᤄᤧᤶᤛᤢᤴ॥

᥇᥊ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤰᤕᤰᤜᤠ᤹ᤀᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤃᤡᤒᤠ ᤕᤧᤰᤕᤰᤁᤥ ᤔᤧᤈᤢᤵᤛᤧ॥

᥇᥋ ᤂᤧᤴ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤡᤔᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤰᤕᤰᤜᤠ᤹ᤀᤥᤗᤠᤶ ᤋᤠᤓᤣ ᤁᤧᤜᤣᤒᤠ ᤏᤡᤒᤥᤱᤅᤠᤱ ᤋᤢᤰᤛᤡ ᤜᤧᤴᤇᤡᤱ ᤌᤰᤛᤢᤒᤠᤜᤠ᤹ ᤌᤱ ᤆᤥ᤺ᤰᤛᤧ ᤔᤧᤓᤢᤰᤂᤢᤛᤡ॥

᥇᥌ ᤁᤴ ᤔᤏᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤃᤡᤒᤠᤒᤠ ᤁᤡᤵ ᤏᤢᤛᤡ ᤔᤧᤛᤣᤃᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤔᤧᤘᤕᤧ. ᤁᤴ ᤔᤧᤛᤣᤃᤢᤛᤡᤒᤠ ᤔᤏᤠᤜᤠ᤹ ᤁᤧᤖᤧᤰ ᤑᤧᤱᤜᤣ᤺ᤰᤁᤩᤠ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤀᤷᤍᤥ᤺ᤸᤗᤧ ᤔᤧᤛᤥ᤺ᤰᤋᤢᤀᤠᤱ ᤔᤧᤗᤧᤵᤋᤢᤒᤠ ᤌᤧᤃᤣ᤺ᤰ ᤛᤣ᤺ᤶᤒᤪᤡᤰᤘᤠ᤺ᤴ ᤔᤧᤕᤠᤱᤄᤢᤶᤒᤠ ᤜᤥ᤺ᤵᤋᤧ॥

᥇᥍ ᤒᤣᤏᤩᤠᤔᤡᤏᤒᤠ ᤌᤠ᤺ᤰᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤆᤠᤜᤡ᤺ᤴ ᤋᤠᤓᤣ ᤁᤧᤜᤣᤒᤠ ᥊.᥆᥆.᥆᥆᥆ ᤔᤏᤠᤜᤠ᤹ ᤔᤧᤓᤢᤰᤂᤢᤛᤡ. ᤂᤧᤱᤜᤠ᤹ ᤁᤧᤖᤧᤰ ᤁᤧᤎᤰᤐᤠ ᤌᤰᤛᤢᤒᤠ ᤔᤧᤘᤕᤧᤖᤥ॥

᥇᥎ ᤀᤡᤛᤪᤠᤀᤡᤗᤡᤜᤠ᤹ ᤂᤡᤔᤥ ᤒᤣᤌᤣᤗ ᤗᤧᤵᤔᤠᤱ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤔᤠᤱᤅᤡᤴ ᤀᤰᤂᤣ ᤔᤧᤔᤧᤳᤋᤢᤀᤠᤱ ᤛᤣ᤺ᤴᤔᤧᤍᤥᤛᤢ. “ᤀᤠᤏᤡᤃᤧᤀᤥᤒᤠ ᤀᤠᤳᤋᤡᤴ ᤌᤠ᤺ᤰᤜᤠ᤹ᤖᤧ ᤋᤃᤡ ᤒᤣᤏᤩᤠᤔᤡᤏᤡᤜᤠ᤹ ᤑᤵᤔᤠᤛᤡᤒᤣ᥅”

ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤛᤡ. “ᤋᤃᤡ ᤕᤜᤢᤍᤠᤒᤠ ᤌᤠ᤺ᤰᤜᤠ᤹ᤖᤧ॥”

᥇᥏ ᤁᤸᤗᤣ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤋᤠᤏᤠᤶ ᤀᤠᤴᤍᤣ᤺ᤴ ᤃᤡᤒᤠ ᤋᤃᤠᤱ ᤗᤧᤵᤔᤠᤱ ᤔᤧᤒᤣᤀᤠᤱ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥

᥈᥆ ᤃᤡᤒᤠᤀᤥ ᤒᤣᤏᤩᤠᤔᤡᤏᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤕᤠᤖᤡᤵ ᤔᤧᤈᤥᤃᤢᤛᤡ॥

᥈᥇ ᤂᤧᤸᤗᤧ ᤕᤠ᤺ᤴᤍᤡᤰ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤃᤡᤒᤠᤗᤠᤶ ᤔᤧᤓᤳᤋᤢᤛᤡᤀᤠᤱ ᥈᥈.᥆᥆᥆ ᤀᤡᤛᤪᤠᤀᤡᤗᤡᤜᤠ᤹ ᤌᤱ ᤁᤧᤒᤥ᤺ᤱᤒᤠᤍᤧᤴᤏᤥ ᤔᤧᤛᤧᤖᤢᤛᤡ॥

᥈᥈ ᤁᤖ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤀᤠ᤺ᤴᤇᤡᤱᤔᤠ ᤔᤧᤒᤡᤛᤡᤱ. ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤠᤳᤋᤡᤍᤡ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤕᤠᤖᤡᤵ ᤔᤧᤈᤥᤃᤢᤛᤡᤀᤠᤱ ᤘᤕᤧ ᤀᤠᤶᤓᤠ ᤂᤧᤵᤔᤥ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤕᤠᤖᤡᤵ ᤔᤧᤈᤥᤃᤢᤛᤡ॥

᥈᥉ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤌᤥ ᤔᤧᤎᤥ᤺ᤰᤛᤡᤱ ᤔᤧᤒᤣ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤢ᤺ᤴᤇᤡᤰ ᤌᤠᤖᤡᤰ ᤔᤧᤜᤠᤒᤣ. ᤂᤶᤓᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤔᤧᤍᤥᤛᤢ. “ᤌᤣ ᤀᤠᤏᤡᤃᤧ ᤑᤢ᤹ᤏᤢᤛᤠ᤹ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤕᤠᤶᤔᤥ ᤐᤣᤃᤡᤃᤧᤒᤡ᥅”

ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤛᤡ. “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤥᤀᤥ ᤂᤡᤏᤡ᤹ ᤌᤠ᤺ᤱ ᤌᤥ᤺ᤰᤁᤠᤛᤡᤶ ᤐᤣᤃᤧᤶᤔᤧ᤹॥”

᥈᥊ ᤏᤡᤛᤡᤃᤣ᤺ᤰᤐᤠ ᤕᤧᤴᤏᤥᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤒᤣᤏᤩᤠᤔᤡᤏᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤋᤃᤡ ᤔᤧᤎᤠᤛᤡᤱ॥

᥈᥋ ᤒᤣᤏᤩᤠᤔᤡᤏᤡᤜᤠ᤹ᤀᤠᤱ ᤂᤧᤱᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤃᤡᤒᤠᤗᤠᤶ ᤔᤧᤗ᤺ᤴᤍᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤠᤓᤣ ᤁᤧᤜᤣᤒᤠ ᤘᤣ᤹ ᤜᤧᤴᤇᤡᤱ ᤕᤧᤳᤇᤡ ᤀᤡᤛᤪᤠᤀᤡᤗᤡᤜᤠ᤹ ᤔᤧᤛᤧᤖᤢᤛᤡ॥

᥈᥌ ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤒᤣᤌᤣᤗ ᤔᤧᤒᤣ. ᤜᤧᤰᤁᤩᤠᤱ ᤂᤧᤵᤔᤥ ᤂᤧᤱᤜᤠ᤹ ᤕᤢ᤺ᤴᤇᤡᤰ ᤌᤠᤖᤡᤰᤁᤣ ᤔᤣᤖᤡᤱ ᤔᤧᤎᤰᤋᤧᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋ᤺ᤰᤏᤧᤳ ᤔᤧᤕᤢᤅᤧ॥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤡᤎᤡᤱᤔᤏᤠᤒᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥

᥈᥍ ᤂᤧᤴ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤜᤠᤒᤠ ᤂᤧᤵᤔᤥ ᤕᤢᤅᤧ.

᥈᥎ ᤜᤧᤰᤁᤩᤠᤱ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤜᤠᤖᤢᤏᤖᤧ ᤁᤢᤶᤔᤧᤴᤇᤠ᤹ ᤐᤡᤏᤜᤠᤛᤖᤧ ᤂᤧᤸᤗᤧ ᤁᤢᤒᤣᤛᤠᤱ ᤔᤠᤱᤛᤧᤘᤠ ᤆᤥᤃᤢᤖ ᤘᤕᤧ॥ ᤂᤶᤓᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤔᤧᤍᤥᤛᤢ. “ᤌᤣ ᤀᤠᤏᤡᤃᤧ ᤑᤢ᤹ᤏᤢᤛᤠ᤹ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤕᤠᤶᤔᤥ ᤐᤣᤃᤡᤃᤧᤒᤡ ᤀᤡ ᤔᤧᤒᤣᤃᤡᤃᤧᤴᤒᤡ᥅”

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹. ᤂᤧᤱᤜᤠ᤹ ᤑᤳᤋᤧᤶᤛᤡᤶᤔᤧ᤹॥ ᤋᤠ᤺ᤴᤍᤡᤰ ᤀᤠᤱᤃᤠ᤹ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱ॥”

᥈᥏ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤃᤡᤒᤠ ᤕᤧᤰᤕᤰ ᤁᤧᤖᤧᤰ ᤐᤡᤛᤠᤱ ᤛᤢᤰᤔᤠᤛᤡᤀᤠᤱ ᤕᤢᤱᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤔᤧᤕᤢᤰᤂᤢᤛᤡ॥

᥉᥆ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤃᤡ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤋᤃᤡᤒᤠ ᤜᤧᤰᤁᤣᤀᤣ ᤃᤡᤒᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤕᤠᤖᤡᤵ ᤔᤧᤈᤥᤃᤢᤛᤡ॥

᥉᥇ ᤜᤧᤰᤁᤩᤠᤱ ᤒᤣᤏᤩᤠᤔᤡᤏᤡᤜᤠ᤹ ᤆᤠᤜᤡ᤺ᤴ ᤂᤧᤴ ᤌᤰᤛᤢᤒᤠᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ. ᤂᤧᤒᤩᤠᤱ ᤂᤧᤱᤜᤠ᤹ ᤕᤧᤰᤕᤰᤁᤥᤗᤠᤶ ᤔᤠᤱᤓᤠ ᤔᤠ᤺ᤱᤄᤠ ᤔᤧᤃᤧᤖᤧ. ᤜᤧᤰᤁᤩᤠᤱ ᤋᤠᤶᤍᤠᤶᤒᤠᤍᤧᤴᤏᤥ ᤜᤧᤰᤁᤩᤠᤱ ᤒᤣᤌᤣᤗ ᤐᤣ᤺ᤰᤔᤠ ᤔᤠᤖᤠᤶᤜᤠ᤹ᤀᤥ ᤏᤢ ᤃᤡᤒᤠ ᤐᤣ᤺ᤰᤔᤠ ᤗᤠᤶᤔᤥ ᤋᤃᤡᤒᤠ ᤜᤧᤰᤁᤣᤀᤣ ᤁᤢᤓᤠ ᤀᤡᤛᤪᤠᤀᤡᤗᤡᤜᤠ᤹ ᤀᤡᤃᤪ ᤛᤢᤶᤒᤥᤱ ᤔᤏᤠᤜᤠ᤹ ᤛᤧᤵᤔᤠ ᤔᤧᤜᤣ᤺ᤰᤋᤢᤛᤡ॥

᥉᥈ ᤂᤧᤒᤩᤠᤱ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤂᤧᤱᤜᤠ᤹ ᤋᤃᤡ ᤜᤧᤰᤁᤧᤀᤣ ᤀᤠᤍᤥᤃᤢᤶᤛᤡᤶᤗ ᤀᤠᤕᤠᤰ॥” ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤁᤧᤄᤧᤳᤇᤡᤱᤒᤠ ᤗᤧᤱᤅᤠᤛᤡᤀᤠᤱ ᤂᤧᤱᤜᤠ᤹ ᤕᤧᤰᤕᤰᤁᤥᤗᤠᤶ ᤗᤠ᤺ᤰᤁᤠᤳ ᤔᤠᤖᤠᤶᤜᤠ᤹ᤀᤥ ᤗ᤺ᤳᤋᤢᤶᤛᤡᤶ᤹॥”

᥉᥉ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤧᤴᤜᤠ᤹ ᤔᤧᤗᤧᤖᤢᤀᤠᤱ ᤒᤠᤗ-ᤋᤠᤔᤠᤖᤀᤥ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤛᤠ᤺ᤶᤛᤡᤱ. ᤜᤧᤰᤁᤩᤠᤱ ᤔᤏᤠ ᤁᤧᤛᤢᤰᤐᤠᤀᤠᤱ ᤁᤧᤕᤢᤱᤒᤠᤜᤠ᤹ ᤃᤡᤒᤠᤒᤠ ᤏᤠᤶᤎᤠᤗᤠᤶ ᤗᤡᤃᤰ ᤔᤧᤗ᤺ᤴᤍᤧ ᤔᤧᤓᤧᤖᤧ॥ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤌᤡᤒᤥᤱ ᤜᤧᤴᤇᤡᤱ ᤔᤧᤛᤣᤃᤢᤛᤡᤒᤠ ᤌᤰᤛᤢᤒᤠᤜᤠ᤹ᤖᤧ ᤋᤃᤡᤗᤠᤶᤒᤠ ᤃᤡᤒᤠ᤺ᤴ ᤔᤧᤓᤳᤋᤢ॥

᥉᥊ ᤜᤠᤖᤠᤀᤣ ᤕᤶᤒᤠ ᤋᤧᤴᤎᤱ ᤐᤥ᤺ᤰᤂᤧ॥ ᤁᤖ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤛᤶᤎᤠᤱ ᤁᤧᤍᤠᤒᤠᤖ ᤁᤧᤒᤵᤐᤠ ᤋᤢᤰᤂᤣ᤺ᤴ ᤆᤒᤧ᤺ᤳᤇᤡᤰᤁᤠᤱ ᤆᤡᤔᤧᤴᤈᤧᤵᤋᤢᤴ॥

᥉᥋ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤑᤧᤈᤢᤶᤓᤧᤕᤠ ᤁᤧᤜᤣᤒᤠ ᤒᤣᤏᤩᤠᤔᤡᤏᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤠᤖᤡ ᤆᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤋᤠᤓᤣ ᤁᤧᤜᤣᤒᤠ ᥈᥋.᥇᥆᥆ ᤒᤡᤏᤩᤠᤔᤡᤏᤡᤜᤠ᤹ ᤔᤧᤛᤧᤖᤢᤛᤡ॥

᥉᥌ ᤀᤠᤸᤗ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤜᤠᤖᤡᤔᤧᤍᤩᤧᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤃᤡᤒᤠ ᤏᤡ᤺ᤳᤋᤠᤱ ᤔᤏᤠ ᤁᤧᤛᤢᤰᤐᤠ ᤔᤧᤕᤢᤰᤂᤢᤛᤡᤒᤠᤜᤠ᤹ᤀᤥ ᤏᤡᤱᤘᤠ᤹ ᤔᤧᤕᤢᤰᤂᤢᤀᤠᤱ ᤀᤠᤵᤑᤣᤰ ᤆᤠᤜᤡ᤺ᤴ ᤁᤧᤄᤧᤳᤇᤡᤱᤒᤠ ᤁᤧᤒᤣ᤺ᤰᤐᤠ ᤔᤧᤗᤧᤱᤛᤡᤱᤅᤠᤱ ᤔᤧᤘᤕᤧ॥

᥉᥍ ᤂᤧᤴ ᤁᤧᤛᤢᤰᤐᤠᤀᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤌᤡᤰᤗᤧᤱᤔᤠᤸᤗᤧ ᤃᤡᤒᤠ ᤕᤧᤰᤕᤰᤁᤡᤴ ᤑᤢᤖᤢᤳ ᤔᤧᤗᤡᤛᤢ. ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡ॥

᥉᥎ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤁᤧᤛᤢᤰᤐᤠᤀᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ᤏᤢ ᤀᤰᤋᤱᤒᤠ ᤐᤠ᤺ᤴᤔᤧᤍᤱᤄᤢᤀᤠᤱ ᤘᤕᤧ॥ ᤕᤧᤰᤕᤰᤁᤥᤗᤠᤶ ᤔᤡ᤺ᤰᤂᤥ᤹ ᤁᤧᤀᤡᤰᤛᤡᤱᤒᤠᤴ ᤐᤥ᤺ᤰᤁᤧᤸᤗᤧ.

᥉᥏ ᤀᤡᤛᤪᤠᤀᤡᤗᤡᤜᤠ᤹ ᤌᤱᤅᤥ ᤏᤢ᤺ᤱᤔᤠ ᤋᤠᤔᤠ ᤁᤧᤒᤥ᤺ᤱᤒᤠ ᤘᤕᤧ॥

ᤋᤃᤡᤒᤠ ᤌᤱᤅᤥ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤕᤧᤶᤔᤥ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤑᤵᤔᤠ ᤔᤧᤜᤣ᤺ᤰᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤵᤔᤧᤴ ᤛᤢᤶᤒᤥᤱ ᤔᤏᤠᤜᤠ᤹ ᤔᤧᤛᤧᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤋᤃᤡᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ ᤀᤠᤏᤠ᤺ᤴᤍᤢᤶᤛᤡᤶᤗ ᤀᤠᤒᤳ॥”

᥊᥆ ᤁᤖ ᤀᤠᤸᤗ ᤕᤧᤰᤕᤰᤁᤥᤗᤠᤶ ᤔᤡ᤺ᤰᤂᤥ᤹ ᤁᤧᤀᤡᤰᤛᤡᤱᤒᤠᤴ ᤌᤠ᤺ᤱ ᤐᤥ᤺ᤰᤔᤠ ᤜᤣ᤺ᤰᤋᤧᤸᤗᤧ. ᤒᤣᤏᤩᤠᤔᤡᤏᤡᤜᤠ᤹ᤖᤧ ᤀᤣᤃᤠᤱ ᤔᤧᤜᤡᤛᤡᤱᤅᤠᤱ ᤀᤥᤔᤧᤔᤧᤳᤋᤢ॥ ᤀᤥᤔᤧᤳᤋᤧᤶᤔᤧ᤹. ᤕᤧᤰᤕᤰᤁᤥ ᤁᤧᤖᤧᤰ ᤔᤡ ᤗᤠᤛᤧᤀᤠᤱ ᤔᤡ᤺ᤰᤂᤥ᤺ᤴ ᤌᤠ᤺ᤱ ᤋᤠᤱᤛᤠᤱᤒᤥ ᤐᤥᤃᤧᤒᤠ ᤔᤧᤏᤡᤛᤢ᥄

᥊᥇ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤜᤡᤸᤗᤡᤰ ᤔᤧᤜᤡᤛᤡᤱᤅᤠᤱ ᤂᤧᤱᤜᤠ᤹ ᤔᤧᤓᤳᤋᤢᤛᤡ॥ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤧᤴ ᤋᤩᤧᤒᤠ ᤔᤧᤏᤡᤛᤢᤀᤠᤱ ᤁᤡᤔᤠᤖᤧ ᤂᤢᤴᤇᤡ᤹ ᤕᤱᤔᤠ ᤁᤧᤖᤧ॥

᥊᥈ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤂᤧᤱᤜᤠ᤹ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤔᤧᤄᤧᤳᤇᤡᤱ ᤔᤧᤒᤣ. ᤁᤖ ᤌᤱ ᤁᤧᤈᤥ᤺ᤰᤐᤠᤜᤠ᤹ ᤂᤢᤴᤇᤡ᤹ᤀᤥ ᤔᤧᤃᤧᤖᤧ ᤜᤧᤰᤁᤩᤠᤱ ᤕᤧᤰᤕᤰᤁᤥᤗᤠᤶ ᤁᤧᤎᤠᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤁᤢᤗᤢᤶᤔᤥ ᤔᤧᤕᤠᤰᤋᤢᤛᤡᤀᤠᤱ ᤆᤧᤵᤔᤠ ᤛᤧᤵᤔᤠ ᤔᤧᤜᤣ᤺ᤰᤋᤢᤛᤡ॥

᥊᥉ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤢᤛᤡᤀᤠᤱ ᤐᤢᤒᤣᤗᤠᤵᤛᤠ ᤔᤧᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤔᤧᤏᤠ᤺ᤳᤋᤢᤛᤡᤀᤠᤱ ᤃᤡᤒᤠᤒᤠ ᤏᤠᤱᤃᤧᤴ ᤐᤡᤛᤠᤱ ᤗᤳᤇᤠ ᤋᤧᤴᤏᤥᤗᤠᤶ ᤔᤧᤄᤰᤋᤢᤛᤡ॥

᥊᥊ ᤂᤧᤸᤗᤧ ᤕᤠ᤺ᤴᤍᤡᤰ ᥇᥎.᥆᥆᥆ ᤒᤣᤏᤩᤠᤔᤡᤏᤡᤜᤠ᤹ ᤔᤧᤛᤧᤖᤢᤛᤡ. ᤂᤧᤱᤜᤠ᤹ ᤁᤧᤖᤧᤰ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱᤜᤠ᤹ ᤔᤧᤘᤕᤧ॥

᥊᥋ ᤁᤧᤍᤠᤱᤒᤠᤜᤠ᤹ ᤆᤠᤜᤡ᤺ᤴ ᤔᤧᤏᤢ᤺ᤰᤂᤧᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤖᤡᤶᤔᤥᤏ ᤕᤠᤰᤐᤣ᤹ᤀᤥ ᤔᤧᤄᤧᤳᤇᤡᤱ॥ ᤗᤠᤶᤜᤠ᤹ᤀᤥ ᤏᤠᤏᤠ ᤁᤳᤏᤠ ᤔᤧᤗᤧᤖᤧ ᤔᤧᤕᤠ᤺ᤰᤋᤧᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᥋.᥆᥆᥆ ᤕᤠᤖᤡᤰ ᤔᤏᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤧᤶᤛᤢᤛᤡᤀᤠᤱ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤒᤣᤏᤩᤠᤔᤡᤏᤡᤜᤠ᤹ ᤃᤡᤍᤥᤔ ᤌᤧᤶᤒᤠ ᤔᤧᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤀᤠᤸᤗᤛᤠᤱ ᥈.᥆᥆᥆ ᤔᤏᤠᤜᤠ᤹ ᤔᤧᤛᤧᤖᤢᤛᤡ॥

᥊᥌ ᤂᤧᤸᤗᤧ ᤕᤠ᤺ᤴᤍᤡᤰ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤜᤣᤒᤠ ᥈᥋.᥆᥆᥆ ᤒᤣᤏᤩᤠᤔᤡᤏᤡ ᤌᤰᤗᤡᤜᤠᤱᤜᤠ᤹ ᤔᤧᤛᤧᤖᤢᤛᤡ॥

᥊᥍ ᤁᤖ ᤁᤧᤜᤡᤱᤒᤠ ᤁᤡᤵ ᤋᤢᤰᤛᤡ ᤆᤠᤜᤡ᤺ᤴ ᤔᤧᤏᤢ᤺ᤰᤂᤧᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤖᤡᤶᤔᤥᤏᤒᤠ ᤕᤠᤰᤐᤣ᤹ᤀᤥ ᤔᤧᤄᤧᤳᤇᤡᤱ ᤜᤧᤰᤁᤩᤠᤱ ᤂᤧᤵᤔᤥ ᤗᤠ ᤗᤡᤛᤡ ᤌᤠᤖᤡᤰ ᤔᤧᤕᤢᤅᤧ॥

᥊᥎ ᤀᤡᤛᤪᤠᤀᤡᤗᤡᤜᤠ᤹ ᤒᤣᤏᤩᤠᤔᤡᤏ ᤗᤧᤵᤔᤠᤱ ᤔᤧᤏᤢ᤺ᤰᤂᤧᤀᤠᤱ ᤔᤏᤠᤜᤠ᤹ ᤏᤢ ᤐᤡᤳᤌᤰᤛᤠᤜᤠ᤹ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤔᤧᤍᤢᤔᤢᤛᤡᤒᤠ ᤁᤧᤖᤧᤰ ᤂᤧᤱᤜᤠ᤹ᤖᤧ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤔᤧᤗᤡᤛᤢᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥᤀᤠᤱ ᤔᤡ ᤔᤧᤕᤠᤰᤋᤢᤖᤥ॥

ᤁᤧᤜᤡᤱᤒᤠ ᤒᤣᤏᤩᤠᤔᤡᤏᤡ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤔᤣ᤺ᤳᤜᤠ᤹

᥈᥇

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤛ᤻ᤐᤠᤀᤥ ᤀᤰᤋᤱᤒᤠ ᤔᤠᤱᤜᤧᤰ ᤔᤧᤈᤥᤃᤢᤀᤠᤱ ᤘᤕᤧ. “ᤀᤠᤏᤡ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤠᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤒᤣᤏᤩᤠᤔᤡᤏᤡᤜᤠ᤹ ᤔᤣ᤺ᤰᤂᤡᤶᤗᤧ ᤗᤠᤃᤡ ᤐᤡᤖᤢᤶᤛᤡᤶ ᤔᤧ᤺ᤴ॥”

᥈ ᤜᤧᤰᤁᤩᤠᤱ ᤔᤏᤠᤜᤠ᤹ ᤒᤣᤌᤣᤗ ᤔᤧᤒᤣᤀᤠᤱ ᤕᤢ᤺ᤴᤇᤡᤰ ᤌᤠᤖᤡᤰᤁᤣ ᤂᤧᤵᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤔᤧᤕᤢᤅᤧ. ᤜᤧᤰᤁᤩᤠᤱ ᤛᤠ᤹ᤖᤡᤰ ᤕᤶᤒᤠ ᤀᤡᤰᤗᤠᤀᤥ ᤀᤢ᤺ᤰᤁᤠᤱ ᤀᤢ᤺ᤰ ᤔᤧᤜᤠᤒᤧ॥

᥉ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤌᤣᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤒᤣ᥅ ᤌᤣᤀᤠᤱ ᤀᤠᤀᤡᤴᤒᤠ ᤕᤧᤴᤏᤥ ᤀᤡᤛᤪᤠᤀᤡᤗᤒᤠ ᤌᤠ᤺ᤰ ᤌᤡᤰ ᤔᤕᤧᤒᤣᤒᤠᤒᤣ᥅”

᥊ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤔᤏᤠᤜᤠ᤹ ᤀᤠᤴᤍᤣ᤺ᤴ ᤔᤧᤒᤥᤃᤧ. ᤜᤧᤰᤁᤩᤠᤱ ᤂᤧᤵᤔᤥ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤔᤧᤈᤥᤃᤢᤀᤠᤱ ᤔᤡᤎᤡᤱᤔᤏᤠᤒᤠ ᤏᤢ ᤋᤱᤈᤢᤶ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥

᥋ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤒᤠ ᤁᤢᤓᤠ ᤌᤠ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤴᤍᤩᤧᤏᤧᤶᤒᤡ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤛᤣ᤺ᤴᤔᤧᤍᤥ᤺ᤛᤡᤱ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤴᤈᤢᤶᤔᤏᤠᤒᤠᤴ ᤛᤧᤵᤔᤠᤀᤣ ᤐᤥᤱ᤹ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤡᤛ᤻ᤐᤠᤀᤥ ᤁᤧᤛᤠᤰᤐᤠ ᤔᤠᤱᤜᤧᤰ ᤔᤧᤈᤥᤃᤢᤀᤠᤱ ᤘᤕᤧ॥

᥌ ᤀᤠᤸᤗ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤀᤡᤴᤒᤠ ᤕᤧᤴᤏᤥ ᤀᤡᤛᤪᤠᤀᤡᤗᤀᤥ ᤌᤠ᤺ᤰ ᤌᤡᤰᤁᤣ ᤔᤕᤧᤒᤣᤖᤥ॥”

᥍ ᤂᤧᤱᤜᤠ᤹ ᤛᤣ᤺ᤴᤔᤧᤍᤥ᤺ᤛᤡᤱ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤔᤣ᤺ᤰᤂᤡᤶᤗᤧ ᤗᤠᤃᤡ ᤂᤧᤱᤜᤠ᤹ ᤐᤡᤔᤠᤛᤡ ᤔᤧ᤺ᤴ ᤑᤠ᤹ᤀᤠᤱ ᤔᤠᤱᤜᤧᤰ ᤀᤠᤈᤥᤃᤢᤶᤔᤠᤱ ᤘᤕᤧ॥ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤔᤣ᤺ᤳ ᤁᤥ᤺ᤵᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤀᤠᤏᤡ᤹ ᤌᤣ ᤆᤥ᤺ᤰᤔᤠ ᤐᤡᤔᤠᤛᤡ ᤀᤠᤛᤢᤰᤋᤢᤶᤒᤣ᥅”

᥎ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢᤛᤡ. “ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶ ᤕᤜᤘᤣ ᤍᤠᤱᤒᤠᤀᤥ ᤔᤡᤛ᤻ᤐᤠ ᤔᤧᤶᤒᤣ᤺ᤰᤔᤏᤠᤒᤠ ᤁᤢᤓᤠ ᤔᤧᤘᤠ᤹ᤒᤡ᥅” ᤜᤧᤰᤁᤩᤠᤱ ᤕᤠᤒᤣᤛ-ᤃᤡᤗᤠᤍᤗᤠᤶ ᤀᤠᤳᤋᤡᤴᤜᤠ᤹ᤀᤠᤱ ᤆᤢᤶᤗᤢᤱᤗᤧ ᤗᤠᤃᤡ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤶᤓᤧᤖᤧᤴᤗᤳᤇ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ॥

᥏ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤔᤧᤏᤡᤖᤢᤛᤡᤸᤗᤧ ᤕᤠᤒᤣᤛ ᤃᤡᤗᤠᤍᤒᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤓᤧᤖᤧᤒᤠ ᤔᤧᤱᤄᤥᤛᤢᤛᤡᤴ॥

᥇᥆ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤕᤧᤈᤢᤶᤓᤥᤜᤠ᤹ᤖᤧ ᤕᤠᤒᤣᤛ ᤃᤡᤗᤠᤍᤒᤠ ᤕᤧᤶᤒᤡᤳᤇᤠ. ᤔᤧᤴᤇᤢᤔᤠ ᤏᤢ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤋᤠᤓᤣ᤺ᤸᤗᤧ ᤛᤧᤵᤔᤠᤛᤡᤖᤧ ᤗᤠᤃᤡ ᥇᥈.᥆᥆᥆ ᤌᤰᤗᤡᤜᤠᤱᤜᤠ᤹ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡᤀᤠᤱ ᤔᤧᤒᤠᤱᤄᤢᤛᤡ॥

᥇᥇ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤜᤧᤰᤁᤩᤠᤱ ᤕᤧᤶᤒᤡᤳᤇᤠᤏᤢ ᤁᤧᤀᤡᤶᤔᤠ ᤔᤧᤴᤇᤢᤔᤠᤜᤠ᤹ ᤛᤧᤖᤧᤶᤛᤡᤶᤔᤧ᤹. ᤁᤖ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤆᤠᤜᤡ᤺ᤴ ᤗᤧᤖᤧᤶᤛᤡᤶᤔᤧ᤹॥”

᥇᥈ ᤂᤧᤱᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤕᤠᤒᤣᤛ-ᤃᤡᤗᤠᤍ ᤁᤧᤕᤢᤱᤒᤠᤜᤠ᤹ᤀᤥ ᤁᤡᤵ ᤗᤡᤛᤡ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤔᤧᤍᤢᤔᤢᤛᤡ. ᤂᤧᤱᤜᤠ᤹ ᤀᤠᤳᤋᤡᤴ ᤕᤧᤶᤒᤡᤳᤇᤠᤜᤠ᤹ᤏᤢᤀᤠᤱ ᤔᤧᤴᤀᤡᤶᤔᤣ ᤔᤧᤘᤕᤧ॥ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤁᤴᤜᤠ᤹ ᤁᤏᤠᤏ ᤛᤡᤗᤥᤒᤠ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤍᤠᤖᤢᤛᤡ॥

᥇᥉ ᤂᤧᤒᤩᤠᤱ ᤁᤧᤖᤧᤰ ᤕᤧᤈᤢᤶᤓᤥᤜᤠ᤹ᤖᤧ ᤖᤡᤶᤔᤥᤏᤒᤠ ᤕᤠᤰᤐᤣ᤹ᤀᤥ ᤁᤧᤕᤠᤰᤐᤠ ᤒᤣᤏᤩᤠᤔᤡᤏᤡᤜᤠ᤹ ᤋᤱᤔᤠ ᤐᤠ᤺ᤴ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤀᤡᤱᤄᤱ ᤔᤧᤜᤠᤰᤋᤢᤛᤡ॥

᥇᥊ ᤁᤸᤗᤧᤆᤥᤃᤢᤸᤗᤧ ᤒᤣᤏᤩᤠᤔᤡᤏᤡᤜᤠ᤹ ᤔᤧᤏᤢ᤺ᤰᤂᤧ ᤔᤧᤕᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤠᤱᤄᤢᤛᤡᤀᤠᤱ ᤁᤧᤘᤠ᤹ᤔᤠ ᤂᤧᤴ ᤕᤠᤒᤣᤛ ᤃᤡᤗᤠᤍᤒᤠ ᤔᤧᤴᤇᤢᤔᤠᤜᤠ᤹ ᤂᤧᤱᤜᤠ᤹ ᤔᤧᤒᤡᤖᤢᤛᤡ. ᤁᤖ ᤂᤧᤱᤜᤠ᤹ ᤁᤴ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤍᤧᤰᤋᤢᤛᤡᤴ॥

᥇᥋ ᤔᤏᤠᤜᤠ᤹ ᤀᤠᤸᤗᤛᤠᤱ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤡᤱᤘᤠ᤹ ᤋᤢᤃᤧᤖ ᤕᤠᤃᤧ. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤀᤥ ᤁᤴ ᤗᤠ᤺ᤳᤗᤠ᤺ᤳ ᤐᤥᤱᤔᤠ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤀᤠᤱ ᤘᤕᤧ॥

᥇᥌ ᤜᤧᤰᤁᤩᤠᤱ ᤕᤧᤈᤢᤶᤓᤥᤀᤥ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤒᤣᤏᤩᤠᤔᤡᤏᤒᤠ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ᤃ ᤔᤧᤛᤧᤖᤢᤛᤡ ᤔᤣ᤺ᤳᤗᤧ ᤔᤧᤴᤍᤧᤰᤔᤏᤠᤒᤠᤜᤠ᤹ ᤔᤣ᤺ᤳ ᤁᤥ᤺ᤵᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤀᤠᤏᤡ᤹ ᤌᤣ ᤀᤠᤈᤥᤃᤢᤶᤒᤠᤒᤣ᥅”

᥇᥍ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤧᤄᤧᤳᤇᤡᤱᤒᤠᤀᤠᤱ ᤁᤧᤜᤡᤱᤒᤠ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤰᤁᤧᤄᤥᤒᤠ ᤔᤧᤘᤠ᤹ᤖᤀᤣ ᤐᤥᤱ᤹. ᤔᤧ᤺ᤴᤏᤣᤓᤃᤪ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤀᤥᤗᤠᤶ ᤗᤳᤇᤠ ᤌᤠ᤺ᤰᤁᤡᤸᤗᤧ ᤁᤢᤔᤡᤱ ᤔᤠᤒᤣ᤺ᤰ॥

᥇᥎ ᤀᤠᤏᤡ᤹ ᤀᤠᤵᤑᤣᤰ ᤔᤧᤴᤇᤢᤔᤠ ᤛᤠᤜᤠ᤹ ᤂᤧᤱᤜᤠ᤹ᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤵᤔᤠ ᤀᤠᤴᤇᤢᤰᤋᤢᤶᤛᤡᤶᤔᤧᤴ. ᤌᤣᤀᤠᤱᤓᤧᤸᤗᤧ ᤒᤣᤏᤩᤠᤔᤡᤏᤡ᤺ᤴᤏᤢ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤣ᤺ᤰᤂᤡᤶ ᤁᤧᤔᤧᤵᤐᤠ ᤔᤏᤠᤀᤥ ᤔᤠᤱᤍᤣ ᤛᤠᤱᤃᤪᤠ ᤌᤠ ᤑᤠ᤹ᤀᤠᤱ ᤔᤠᤱᤜᤧᤰ ᤀᤠᤈᤥᤃᤢᤶᤔᤠᤱ ᤘᤠ᤹॥”

᥇᥏ ᤂᤧᤒᤩᤠᤱ ᤒᤣᤌᤣᤗ ᤌᤠᤱᤃᤧᤳ ᤐᤡᤛᤠᤱ. ᤒᤣᤌᤣᤗᤗᤠᤶ ᤛᤣᤁᤣᤔ ᤐᤣ᤺ᤰᤔᤠ ᤔᤠᤖᤠᤶᤔᤥᤏᤢ ᤏᤠᤱᤃᤧᤴ ᤗᤧᤵᤔᤠᤱ ᤜᤧᤰᤁᤩᤠᤱ ᤗᤒᤥᤏᤠᤒᤠ ᤗᤠᤱᤃᤧᤳ ᤗᤧᤵᤔᤠᤱ ᤛᤡᤗᤥᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤱᤒᤣ ᤌᤰᤔᤠ ᤁᤧᤍᤠᤒᤠ ᤋᤱᤏᤠᤶᤔᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤛᤢᤶᤗ᤹ᤖᤧ॥

᥈᥆ ᤁᤸᤗᤧᤆᤥᤃᤢᤸᤗᤧ ᤒᤣᤏᤩᤠᤔᤡᤏᤡᤜᤠ᤹ ᤔᤧᤔᤧᤳᤋᤢᤛᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ ᤆᤡᤱᤅᤠᤛᤡᤶᤔᤧᤀᤠᤱ ᤕᤢᤅᤧᤶᤔᤧ᤹॥

᥈᥇ ᤜᤧᤰᤁᤩᤠᤱ ᤛᤡᤗᤥᤒᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤗᤠ᤺ᤱᤛᤧ ᤔᤧᤍᤠ᤺ᤸᤗᤧ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ ᤗᤠᤶ ᤂᤡᤏᤡ᤹ ᤗᤡᤃᤰ ᤗ᤺ᤴᤍᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤣ᤺ᤳ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤗᤳᤇᤠ ᤗᤳᤇᤠ ᤔᤧᤴᤇ᤻ᤕᤠ ᤋᤧᤶᤛᤧᤶᤛᤡᤶᤔᤧ᤹॥ ᤂᤧᤒᤩᤠᤱ ᤂᤡᤏᤡ᤹ ᤀᤠᤒᤠᤅᤣ ᤜᤡᤶ ᤒᤣᤏᤩᤠᤔᤡᤏᤖᤧ ᤁᤢᤗᤠᤈᤣ᤹ ᤗᤧᤵᤔᤠᤱ ᤐᤣᤃᤧᤶᤔᤧ᤹॥

᥈᥈ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤜᤠ᤹ ᤀᤡᤃᤪ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤍᤠᤀᤠᤱ ᤀᤠᤏᤡᤃᤧ ᤔᤧᤔᤧᤳᤋᤡᤃᤧᤏᤣᤓᤃᤪ. ᤀᤠᤏᤡᤃᤧ ᤔᤧᤳᤋᤢᤛᤡᤶᤒᤧ. ‘ᤀᤠᤏᤡᤃᤧ ᤐᤣᤗᤡ᤺ᤴ ᤂᤧᤵᤛᤠᤶᤔᤧ᤹ᤀᤠᤱ ᤂᤧᤱᤜᤠ᤹ ᤑᤠ᤹ᤖᤧᤶᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤌᤱᤅᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤣ᤺ᤳ ᤀᤠᤏᤡᤃᤧ ᤋᤠ᤺ᤵᤔᤠ ᤐᤡᤔᤠᤛᤡ ᤔᤧᤛᤢᤰᤋᤢᤶᤒᤧᤴ॥ ᤂᤡᤏᤡ᤹ ᤁᤢᤍᤥ᤺ᤵᤔᤠ ᤁᤧᤈᤥᤃᤡ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤁᤴᤜᤠ᤹ ᤁᤧᤶᤒᤡᤖᤢᤶᤛᤡᤶᤏᤧᤴ॥’”

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤔᤧᤴᤇ᤻ᤕᤠᤜᤠ᤹ ᤔᤧᤗᤠ᤺ᤰᤂᤧᤖ ᤔᤧᤕᤠᤃᤧᤒᤠ ᤕᤧᤶᤔᤥ ᤒᤣᤏᤩᤠᤔᤡᤏᤡ ᤕᤧᤶᤒᤡᤳᤇᤠ ᤁᤧᤖᤧᤰᤗᤧ ᤀᤠᤵᤑᤣᤰ ᤀᤠᤵᤑᤣᤰ ᤔᤣ᤺ᤳ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤗᤳᤇᤠ ᤗᤳᤇᤠ ᤔᤧᤴᤇ᤻ᤕᤠ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ॥ ᤂᤧᤴ ᤒᤣᤏᤩᤠᤔᤡᤏᤡᤜᤠ᤹ᤖᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤈᤥᤃᤢ॥ ᤂᤧᤒᤩᤠᤱ ᤂᤢᤴᤇᤡ᤹ ᤗᤠᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤗᤧᤵᤔᤠᤱᤒᤠ ᤕᤠᤱᤛᤠᤁᤢᤴᤎᤣ ᤁᤧᤏᤧᤒᤠᤍᤧᤴᤏᤥ ᤔᤧᤒᤣᤀᤠᤱ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤕᤠᤶᤔᤥ ᤔᤧᤈᤥᤃᤢ. ᤂᤶᤓᤩᤠᤱ ᤂᤧᤵᤔᤥ ᤔᤧᤕᤢᤅᤧ॥

᥈᥊ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤀᤠᤱ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤏᤢ ᤜᤡᤶᤛᤕᤱᤜᤠ᤹ ᤔᤧᤛᤧᤖᤧ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤐᤠᤏᤢᤍᤡᤱ ᤐᤠᤗᤧᤵᤔᤠᤱᤒᤠ ᤕᤠᤱᤛᤠᤁᤢᤴᤎᤣ ᤁᤧᤏᤧᤒᤠᤍᤧᤴᤏᤥ ᤔᤧᤒᤣ॥

᥈᥋ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤀᤥ ᤜᤠ᤺ᤳᤋᤠᤱ ᤜᤠᤱ ᤜᤥ᤺ᤵᤋᤧ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢᤖᤥ॥

ᤖᤢᤌᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤖᤢᤌᤧᤸᤗᤧ ᤁᤴ ᤏᤢ᤹ᤔᤠ ᤋᤠᤔᤠ ᤁᤧᤒᤥ᤺ᤱᤒᤠ ᤁᤢᤄᤧᤍᤠ᤺ᤸᤗᤧ ᤜᤡᤴᤍᤥᤰᤁᤡᤴ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤵᤐᤴᤏᤥᤒᤠ ᤂᤣᤔᤠ ᤌᤰᤔᤠ ᤕᤧᤶᤔᤥ ᤐᤥ᤺ᤰᤂᤧᤀᤠᤱ ᤘᤕᤧ॥ ᤔᤥᤀᤠᤒᤒᤠ ᤔᤧᤴᤇᤢᤔᤠ ᤖᤢᤌᤧᤸᤗᤧ ᤗᤳᤇᤠ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ ᤔᤏᤠᤎᤡᤰᤏᤢ ᤁᤢᤔᤣ᤺ᤰᤂᤡᤶ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤔᤠᤛᤡᤱᤅᤠᤱ ᤕᤠᤱᤛᤡ ᤂᤢᤏᤧ᤹ ᤀᤡᤛᤪᤠᤀᤡᤗᤡ ᤁᤢᤴᤏᤢ᤺ᤵᤔᤧᤴ ᤛᤠ᤹ᤖᤡᤰ ᤏᤢᤒᤠ ᤁᤢᤍᤥ᤺ᤵᤔᤠ ᤛᤢᤳᤏᤠ ᤀᤥᤛᤣ᤺ᤴᤎᤠᤰᤋᤢ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤠ᤹ᤖᤡᤰ ᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰ ᤀᤥᤛᤧ᤺ᤴᤎᤠᤱ ᤆᤥᤃᤢ᤹॥ ᤁᤢᤏᤢᤵᤔᤥ ᤂᤢᤏᤧ᤹ ᤋᤃᤡᤒᤠ ᤁᤢᤕᤧᤶᤒᤠ᤺ᤸᤗᤧ ᤁᤢᤃᤠ᤹ᤀᤡᤜᤠ᤹ᤀᤥᤒᤠ ᤗᤳᤇᤠ ᤘᤣ᤹ ᤕᤧᤶᤒᤠᤎᤡᤰ ᤋᤢᤔᤢ᤹ ᤂᤧᤒᤩᤠᤱ ᤜᤠᤒᤠ ᤂᤧᤴ ᤋᤧᤴᤎᤠᤶ ᤔᤣ᤺ᤰᤂᤡᤶᤗᤠᤶ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤐᤕᤶ ᤕᤶᤒᤠ ᤜᤠᤱ ᤍᤠᤀᤢᤍᤖᤧ ᤁᤢᤛᤢ ᤕᤢᤔᤠ ᤐᤥᤱ᤹॥

ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤧᤍᤠ᤹ ᤔᤢ᤺ᤴᤎᤢᤶᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤂᤢᤏᤧ᤹ᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤱᤅᤡᤸᤗᤧ ᤁᤧᤒᤥ᤺ᤱᤒᤠ ᤁᤧᤍᤠᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢ᤹॥ ᤖᤢᤌᤧᤸᤗᤧ ᤁᤢᤛᤠᤵᤐᤴᤏᤡᤸᤗᤧᤃ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤍᤠᤒᤠ ᤗᤳᤇᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤒᤠ ᤏᤢ ᤂᤢᤏᤧ᤹ ᤂᤧᤴ ᤏᤛᤠ᤺ᤴᤛᤠᤒᤠ ᤔᤏᤠᤜᤠ᤹ᤏᤢ ᤌᤡᤰᤜᤢᤵ ᤐᤥ᤺ᤱᤒᤠ ᤜᤡᤴᤍᤥᤰᤁᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ॥

ᤋᤠᤱᤒᤠ ᤌᤠᤔᤡᤱ

ᤏᤠᤀᤥᤔᤡ᤺ᤴ ᤖᤢᤌᤧᤴᤏᤢ ᤒᤣᤌᤗᤧᤜᤧᤔ ᤏᤢ᤺ᤰᤂᤧᤒᤠ ᥇:᥇-᥈᥈

ᤖᤢᤌ ᤏᤢ ᤒᤥᤀᤈᤧᤴ ᤋᤢᤔᤧᤛᤡᤒᤠ ᥈:᥇–᥉:᥇᥎

ᤒᤥᤀᤈ ᤏᤢ ᤖᤢᤌᤖᤧ ᤂᤢᤴᤇᤡ᤹ ᤔᤣ᤺ᤰᤂᤡᤶ ᥊:᥇-᥈᥈

ᤖᤢᤌᤖᤧ ᤁᤢᤛᤠᤵᤐᤴ

ᤀᤣᤗᤡᤔᤣᤗᤧᤁ ᤏᤢ ᤁᤢᤜᤡᤶᤛᤕᤱᤜᤠ᤹

᥇

ᤀᤢᤴᤇᤣ᤺ᤴ ᤂᤠᤛᤧᤴᤗᤥ᤺ᤶᤒᤠ ᤔᤧᤔᤧᤳᤋᤢᤛᤡᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤕᤢᤰ ᤔᤧᤈᤥᤃᤢᤒᤠ ᤕᤧᤶᤔᤥ ᤗᤠᤈᤣ᤹ᤀᤥ ᤛᤠᤰ ᤐᤥᤃᤧ. ᤜᤧᤰᤁᤩᤠᤱ ᤕᤜᤢᤍᤠ ᤗᤠᤈᤣ᤹ᤒᤠ ᤒᤣᤌᤗᤧᤜᤧᤔᤗᤠᤶ ᤁᤢᤓᤠ ᤔᤏᤠ ᤌᤡᤰᤗᤧ ᤁᤢᤔᤣ᤺ᤳᤋᤡᤴ ᤏᤢ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤧᤳᤇᤡ ᤋᤣ᤹ᤖᤢᤛᤡᤀᤠᤱ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤁᤢᤓᤠ ᤕᤧᤶᤗᤧ ᤗᤠᤃᤡ ᤕᤢᤱᤛᤧ ᤐᤣ॥

᥈ ᤂᤧᤴ ᤔᤏᤠ᤺ᤸᤗᤧ ᤁᤢᤔᤡᤱ ᤀᤣᤗᤡᤔᤣᤗᤧᤁ ᤘᤕᤧ॥ ᤂᤧᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤏᤠᤀᤥᤔᤡ ᤘᤕᤧ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤔᤜᤗᤥᤏ ᤏᤢ ᤁᤡᤗᤩᤥᤏ ᤘᤕᤧ॥ ᤂᤧᤱᤜᤠ᤹ ᤕᤜᤢᤍᤠ ᤒᤣᤌᤗᤧᤜᤧᤔᤒᤠ ᤀᤣᤐᤪᤠᤋᤡ ᤌᤠ᤺ᤰᤁᤥᤒᤠ ᤔᤧᤘᤕᤧ॥ ᤂᤧᤱᤜᤠ᤹ ᤔᤥᤀᤠᤒᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤔᤧᤒᤣ. ᤜᤧᤰᤁᤩᤠᤱ ᤀᤠᤶᤓᤠ ᤂᤧᤶᤔᤥ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥉ ᤀᤣᤗᤡᤔᤣᤗᤧᤰᤁᤧᤴ ᤔᤠᤛᤡᤱ ᤜᤧᤰᤁᤩᤠᤱ ᤏᤥᤀᤥᤔᤡ᤺ᤴ ᤀᤣ᤺ᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤧᤳᤇᤡᤏᤢ ᤕᤢᤱᤔᤠ ᤜᤣ᤺ᤰᤋᤧ॥

᥊ ᤂᤧᤴ ᤏᤧᤵᤑᤢ ᤑᤢ᤹ᤏᤢᤛᤠ᤹ᤜᤠ᤹ ᤀᤥᤷᤐᤠ ᤏᤢ ᤖᤢᤌ ᤔᤡᤱ ᤁᤧᤘᤠ᤺ᤵᤔᤠ ᤔᤥᤀᤠᤒᤡ ᤔᤧᤴᤇ᤻ᤕᤠᤜᤠ᤹ᤏᤢ ᤔᤣ᤺ᤰᤂᤡᤶ ᤆᤥᤃᤧᤛᤡ॥ ᤂᤧᤴ ᤀᤣᤃᤠᤱ ᤜᤵᤔᤧᤴ ᤋᤱᤒᤣ ᤌᤡᤒᤥᤱ ᤕᤠᤱᤛᤡ

᥋ ᤔᤜᤗᤥᤏ ᤏᤢ ᤁᤡᤗᤩᤥᤏ ᤏᤧᤵᤔᤠᤱ ᤔᤠᤏᤧᤛᤡ॥ ᤀᤠᤸᤗ ᤏᤠᤀᤥᤔᤡ᤺ᤴ ᤕᤧᤶᤒᤠ ᤏᤢ ᤕᤧᤶᤒᤡᤳᤇᤠᤛᤠᤜᤠ᤹ ᤔᤧ᤺ᤴᤏᤣ ᤀᤣ᤺ᤰᤛᤧᤳᤇᤠ ᤐᤥ᤺ᤰᤂᤧᤖᤥ॥

ᤏᤠᤀᤥᤔᤡ᤺ᤴ ᤏᤢ ᤖᤢᤌᤧᤴ ᤒᤣᤌᤗᤧᤜᤧᤔ ᤏᤢ᤺ᤱᤛᤡ᤹

᥌ ᤁᤢᤓᤠ ᤕᤧᤶ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤐᤥᤃᤢᤃᤧᤴ ᤁᤢᤈᤠ ᤌᤥ᤺ᤰᤋᤧᤒᤠᤴ ᤏᤠᤀᤥᤔᤡ᤺ᤸᤗᤧ ᤂᤧᤵᤛᤢ॥ ᤂᤢᤏᤧ᤹ ᤁᤢᤶᤒᤠᤱᤗᤡᤜᤠ᤹ᤏᤢ ᤔᤥᤀᤠᤒ ᤗᤠᤈᤣ᤹ᤗᤠᤶ ᤀᤠᤒᤠᤅᤣ ᤁᤢᤗᤠᤈᤣ᤹ᤀᤥ ᤕᤠᤱᤏᤠ ᤏᤢ᤺ᤱᤔᤠᤖᤧ ᤗᤠᤃᤡ ᤋᤠᤶᤛᤡᤱ ᤆᤥᤃᤧᤖ ᤕᤠᤃᤧ॥

᥍ ᤂᤧᤒᤩᤠᤱ ᤂᤢᤏᤧ᤹ ᤁᤢᤶᤒᤠᤱᤗᤡᤜᤠ᤹ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤕᤢᤅᤧᤒᤠ ᤋᤧᤴᤏᤡᤴ ᤗᤧᤖᤢ. ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤜᤡᤶ ᤕᤜᤢᤍᤠᤒᤠ ᤗᤠᤶᤔᤥ ᤌᤠᤛᤡᤱ॥

᥎ ᤂᤧᤒᤩᤠᤱ ᤏᤠᤀᤥᤔᤡ᤺ᤸᤗᤧ ᤂᤢᤏᤧ᤹ ᤁᤢᤶᤒᤠᤱᤗᤡᤜᤠ᤹ ᤗᤠᤶᤔᤥ ᤔᤧᤳᤋᤢᤛᤡ. “ᤂᤧᤴᤇᤡ᤹ ᤀᤠᤒᤠᤅᤣ ᤐᤠᤔᤠᤖᤧ ᤂᤢᤴᤇᤡ᤹ ᤜᤡᤶᤔᤥ ᤏᤢ᤺ᤰᤂᤧᤛᤧ᤹॥ ᤂᤧᤴᤇᤡ᤹ ᤀᤠᤱᤃᤠ᤹ ᤜᤧᤰᤁᤩᤠᤱ ᤀᤠᤛ᤻ᤛᤠᤜᤠ᤹ ᤕᤠᤵᤔᤡ ᤏᤢᤖᤡᤰ ᤀᤠᤃ᤻ᤔᤧᤳᤋᤧ. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴᤇᤡ᤹ ᤁᤧᤏᤢ᤹ᤛᤡ ᤁᤧᤍᤠᤛᤡᤖ ᤆᤥᤃᤢᤖ॥

᥏ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴᤇᤡ᤹ ᤏᤧᤵᤔᤠᤱᤗᤧ ᤕᤠᤶᤔᤥ ᤔᤣ᤺ᤰᤂᤡᤶ ᤁᤧᤈᤥ᤺ᤰᤛᤢᤸᤗᤧ ᤂᤧᤴᤇᤡ᤹ ᤕᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ᤀᤥ ᤁᤶᤒᤪᤠᤱ ᤁᤧᤔᤧᤳᤇᤡᤖ॥” ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤆᤢᤵ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤢ᤺ᤰᤁᤠᤱ ᤀᤢ᤺ᤰ ᤔᤧᤜᤠᤒᤧ॥

᥇᥆ ᤂᤧᤴ ᤀᤣᤃᤠᤱ ᤂᤢᤴᤇᤡ᤹ ᤗ᤹ᤖᤧᤛᤡ. “ᤀᤠᤴᤇᤡᤃᤧ ᤂᤧᤏᤧ᤹ ᤁᤧᤔᤏᤠᤜᤠ᤹ᤀᤥ ᤂᤧᤏᤧ᤹ᤏᤢᤀᤣ ᤐᤡᤳᤇᤡᤃᤧ॥”

᥇᥇ ᤏᤠᤀᤥᤔᤡ᤺ᤸᤗᤧ ᤔᤧᤳᤋᤢᤛᤡ. “ᤔᤣ᤺ᤴᤏᤠ. ᤀᤠᤛ᤻ᤛᤠᤛᤣ. ᤂᤧᤴᤇᤡ᤹ ᤔᤠᤒᤠ ᤜᤡᤶᤔᤥ ᤁᤧᤏᤢ᤺ᤱᤛᤡᤖ ᤐᤥᤱ᤹॥ ᤂᤧᤴᤇᤡ᤹ ᤌᤣᤖᤥ ᤑᤠ᤹ᤀᤠᤱ ᤀᤠᤱᤃᤠ᤹ᤏᤢ ᤐᤣ᤺ᤰᤔᤠ ᤁᤧᤃᤥ᤺ᤳᤇᤡᤒᤠᤒᤣ᥅ ᤂᤧᤴᤇᤡ᤹ ᤕᤧᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤕᤠᤶᤔᤥ ᤕᤧᤶᤒᤡᤳᤇᤠᤛᤠ ᤁᤵᤔᤠ ᤔᤧᤛᤢᤰᤁᤠᤴ॥

᥇᥈ ᤜᤡᤶᤔᤥ ᤏᤢ᤺ᤰᤂᤧᤛᤧ᤹॥ ᤀᤠᤱᤃᤠ᤹ ᤁᤠᤵᤔᤢᤔᤠ ᤋᤢᤶᤛᤠᤱ ᤆᤢᤖᤠᤱᤅᤠᤱ ᤘᤠ᤹ᤀᤠ. ᤀᤠᤱᤃᤠ᤹ ᤕᤠᤶᤔᤥ ᤔᤣ᤺ᤰᤂᤡᤶa ᤆᤥ᤺ᤰᤔᤠ ᤔᤧᤛᤢᤰᤁᤠᤴ॥ ᤜᤧᤰᤋᤱᤒᤠ ᤏᤡᤱᤛᤠᤱ ᤆᤥ᤺ᤰᤔᤠ ᤗᤠᤶ ᤘᤠ᤹ ᤜᤧᤰᤁᤩᤠᤱ ᤀᤠᤀᤡᤴ ᤛᤧᤴᤍᤡᤰᤛᤠ ᤔᤣ᤺ᤰᤂᤡᤶ ᤆᤥ᤺ᤰᤁᤠᤀᤠᤱ ᤕᤧᤶᤒᤡᤳᤇᤠᤛᤠ ᤁᤵᤔᤠ ᤛᤢᤰᤋᤢᤱᤛᤠᤱ ᤂᤧᤱᤜᤠ᤹ ᤔᤧᤒᤥᤀᤠᤱ ᤕᤶᤒᤠ ᤔᤧᤒᤥ᤺ᤱ ᤌᤧᤶᤒᤠᤖᤧ

᥇᥉ ᤂᤧᤴᤇᤡ᤹ ᤜᤠᤱᤔᤠ ᤁᤧᤛᤢᤰᤛᤢᤀᤠᤱᤒᤡ᥅ ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤘᤠ᤹ᤔᤠ ᤁᤧᤛᤢᤰᤛᤢᤒᤡ᥅ ᤔᤧ᤺ᤴ. ᤀᤠᤛ᤻ᤛᤠᤛᤣ. ᤂᤧᤴ ᤐᤥᤱᤔᤠᤀᤣ ᤔᤧᤴᤇᤢᤰᤔᤏᤠᤒᤠ ᤐᤠ᤺ᤴᤗᤥ॥ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤧᤴᤇᤡ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤀᤠᤱᤃᤠ᤹ ᤁᤧᤛᤠᤰᤐᤠ ᤋᤢᤔᤢᤱᤅᤠᤱ ᤘᤠ᤹॥”

᥇᥊ ᤂᤧᤒᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤀᤢ᤺ᤰᤁᤠᤱ ᤀᤢ᤺ᤰ ᤔᤧᤜᤠᤒᤧ॥ ᤂᤧᤴ ᤀᤣᤃᤠᤱ ᤀᤥᤷᤐᤠ᤺ᤸᤗᤧ ᤁᤢᤴᤏᤢ᤺ᤵᤔᤠᤴ ᤆᤢᤵ ᤏᤠᤶᤛᤢᤀᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤀᤥ ᤏᤢ᤺ᤰᤂᤧᤒᤣ. ᤁᤖ ᤖᤢᤌᤧᤴ ᤁᤢᤴᤏᤢ᤺ᤵᤔᤧᤴᤏᤢ ᤂᤧ᤺ᤶᤛᤡᤱᤅᤠᤱ ᤐᤳᤇᤧ॥

᥇᥋ ᤏᤠᤀᤥᤔᤡ᤺ᤸᤗᤧ ᤖᤢᤌᤧᤴ ᤔᤧᤳᤋᤢ. “ᤀᤥᤔᤧᤳᤋᤧᤛᤠ᤹ᤖᤧ. ᤂᤧᤏᤧ᤹ ᤁᤧᤴᤏᤧ᤹ ᤀᤠᤒᤠᤅᤣ ᤁᤢᤃᤠ᤹ᤀᤡᤜᤠ᤹ᤀᤥ ᤏᤢ ᤁᤢᤔᤠᤱ ᤛᤠᤶᤔᤠᤱᤜᤠ᤹ᤀᤥ ᤏᤢ᤺ᤰᤂᤧᤀᤠᤱ ᤐᤣ. ᤂᤧᤏᤧ᤹ᤀᤠᤱ ᤏᤢ᤺ᤰᤂᤧ ᤐᤣᤃᤧ᤹॥”

᥇᥌ ᤁᤖ ᤖᤢᤌᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤗᤧᤖᤠᤱᤅᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤧᤛᤠᤰᤐᤠ ᤔᤧᤈᤠ᤺ᤳᤋᤠᤱᤅᤡᤴᤏᤧ᤹॥ ᤀᤠᤱᤃᤠ᤹ ᤂᤧᤏᤧ᤹ᤏᤢᤀᤣ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹॥ ᤂᤧᤏᤧ᤹ ᤀᤠᤳᤋᤡ ᤁᤧᤒᤣ᤺ᤰ ᤜᤧᤰᤁᤩᤠᤱ ᤁᤧᤕᤢᤱ. ᤀᤠᤱᤃᤠ᤹ ᤂᤧᤵᤔᤥᤀᤣ ᤐᤣ᤺ᤰᤁᤠ ᤜᤧᤰᤁᤩᤠᤱ ᤕᤢᤱᤅᤠ॥ ᤂᤧᤏᤧ᤹ ᤁᤧᤃᤠ᤹ᤀᤡᤜᤠ᤹ ᤀᤠᤱᤃᤠ᤹ ᤀᤠᤃᤠ᤹ᤀᤡ ᤔᤧᤒᤥ᤺ᤱ. ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱ ᤐᤥᤱ᤹॥

᥇᥍ ᤂᤧᤏᤧ᤹ ᤀᤠᤳᤋᤡ ᤁᤧᤔᤠᤛᤡᤱ. ᤀᤠᤱᤃᤠ᤹ ᤂᤧᤵᤔᤥᤀᤣ ᤔᤠᤛᤡᤱᤅᤠ ᤜᤧᤰᤁᤩᤠᤱ ᤂᤧᤵᤔᤥᤀᤣ ᤔᤧᤗᤢᤵᤐᤠᤖ॥ ᤛᤡᤔᤧᤸᤗᤧᤖᤰ ᤀᤠᤱᤃᤠ᤹ ᤂᤧᤏᤧ᤹ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤆᤥ᤺ᤰᤁᤠ. ᤘᤣ᤹ ᤐᤠ᤺ᤴᤏᤡᤸᤗᤧ ᤗᤠ᤺ᤳᤗᤠ᤺ᤳ ᤐᤥ᤺ᤱᤅᤠᤏᤣᤓᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤍᤣ ᤛᤠᤱᤃᤪᤠ᤺ᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤆᤢᤰᤗ॥”

᥇᥎ ᤖᤢᤌᤧᤸᤗᤧ ᤀᤠᤱᤃᤠ᤹ᤏᤢᤀᤣ ᤐᤣ᤺ᤰᤔᤠ ᤛᤧᤰᤂᤠᤒᤠ ᤏᤡ᤺ᤴᤎᤥ ᤆᤥᤃᤢ ᤛᤢᤖᤢᤖᤧᤳᤇ ᤁᤧᤗ᤹ᤒᤠ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤏᤠᤀᤥᤔᤡ᤺ᤸᤗᤧ ᤕᤠᤶᤔᤥ ᤘᤣ᤹ ᤌᤣᤀᤠᤱ ᤔᤧᤒᤠ᤺ᤳᤋᤢᤴ॥

᥇᥏ ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤵᤔᤠᤱ ᤗᤠᤶ ᤌᤠᤏᤧᤳᤇᤡ. ᤜᤧᤰᤁᤩᤠᤱ ᤒᤣᤌᤗᤧᤜᤧᤔ ᤁᤧᤖᤧ ᤑᤧᤖᤧᤳᤇᤡ॥ ᤀᤠᤸᤗ ᤒᤣᤌᤗᤧᤜᤧ᤺ᤶᤔᤥ ᤂᤢᤴᤇᤡ᤹ ᤁᤧᤖᤧᤛᤡᤸᤗᤧ ᤕᤧᤰᤕᤰᤁᤥ ᤁᤧᤖᤧᤰ ᤐᤡᤛᤠᤱ ᤁᤴ ᤐᤠ᤺ᤴᤏᤡᤴ ᤀᤡᤅᤧ॥ ᤔᤧᤴᤇᤢᤔᤠᤜᤠ᤹ ᤀᤰᤂᤣᤗ᤹ᤖᤡᤰ ᤐᤠ᤺ᤴ ᤛᤣ᤺ᤴᤍᤥ᤺ᤔᤠ ᤔᤧᤜᤣ᤺ᤰᤋᤧ. “ᤌᤣ ᤁᤴ ᤛᤧᤰᤂᤠ ᤏᤠᤀᤥᤔᤡ᤺ᤴᤏᤣᤒᤡ᥅”

᥈᥆ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤠᤀᤥᤔᤡ ᤀᤠᤶᤔᤧᤳᤋᤧᤶᤔᤡᤴᤏᤧ᤹ ᤁᤖ ᤔᤠᤖᤠb ᤀᤠᤔᤧᤳᤋᤧ᤹. ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤏᤡᤱᤘᤠ᤹ ᤁᤧᤒᤱᤒᤠ ᤆᤥᤃᤢᤀᤠᤱ ᤘᤠ᤹॥

᥈᥇ ᤀᤠᤱᤃᤠ᤹ ᤁᤵᤔᤥᤏᤢ ᤐᤣᤃᤠᤱᤅᤡᤸᤗᤧ ᤀᤠᤱᤃᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤳᤋᤢᤱ. ᤁᤖ ᤀᤠᤸᤗᤥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤌᤣᤀᤠᤱ ᤔᤧ᤺ᤴᤏᤣ ᤏᤢ᤺ᤰᤋᤠᤱ ᤑᤧᤳᤋᤠᤱᤅᤠᤱ ᤘᤠ᤹॥ ᤀᤠᤸᤗ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤠᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤶᤎᤠᤱ ᤋᤢᤰᤂᤣ ᤗᤠᤰᤂᤣᤜᤠ᤹ ᤋᤠᤖᤢᤀᤠᤱ ᤘᤠ᤹ᤀᤡᤸᤗᤧ ᤀᤠᤱᤃᤠ᤹ ᤌᤣᤀᤠᤱ ᤏᤠᤀᤥᤔᤡc ᤀᤠᤃ᤻ᤔᤧᤵᤐᤠᤒᤣ᥅”

᥈᥈ ᤁᤶᤓᤗ᤹ᤖᤡᤰ ᤏᤠᤀᤥᤔᤡ᤺ᤴ ᤁᤢᤶᤒᤠᤱᤗᤡ ᤔᤥᤀᤠᤒᤡ ᤖᤢᤌᤧᤴᤏᤢ ᤛᤥᤖᤡᤰ ᤔᤥᤀᤠᤒᤗᤠᤶᤒᤠ ᤏᤢ᤺ᤰᤂᤧ ᤑᤧᤖᤧ॥ ᤒᤣᤌᤗᤧᤜᤧ᤺ᤶᤔᤥ ᤂᤢᤴᤇᤡ᤹ ᤁᤧᤖᤧ ᤑᤧᤖᤧᤛᤡᤸᤗᤧ ᤂᤠᤖᤰ ᤜ᤺ᤰᤛᤡ ᤜᤧᤰᤔᤠ ᤔᤧᤜᤣ᤺ᤰᤋᤢᤖ ᤔᤧᤕᤠᤃᤧᤖᤥ॥

a 

᥇:᥇᥈ ᤀᤠᤏᤡ᤹ ᤛᤠᤰᤌᤡᤶᤔᤥ ᤕᤧᤶᤒᤡᤇᤠ᤺ᤴ ᤛᤡ᤺ᤸᤗᤧ ᤔᤣᤔᤣᤍᤢᤔᤠ ᤁᤢᤔᤣ᤺ᤳᤋᤡᤸᤗᤧ ᤂᤧᤴ ᤁᤧᤛᤡᤒᤧᤸᤗᤧ ᤁᤢᤎᤠ᤺ᤰᤁᤥ ᤕᤠᤶᤔᤥ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤛᤢᤰᤋᤢ᤹॥ ᤀᤡᤛᤪᤠᤀᤡᤗᤀᤥ ᤕᤧᤶᤒᤡᤳᤇᤠ᤺ᤴ ᤛᤡ᤺ᤸᤗᤧ ᤂᤧᤴ ᤔᤣᤔᤣᤍᤢᤔᤠ ᤁᤢᤔᤣ᤺ᤳᤋᤡᤸᤗᤧ ᤁᤧᤛᤡᤒᤠ ᤁᤢᤕᤧᤶᤒᤠ᤺ᤸᤗᤧ ᤁᤢᤴᤛᤠ᤹ᤖᤧ ᤔᤣ᤺ᤰᤂᤡᤶ ᤆᤥᤃᤢᤛᤢᤖᤢᤀᤠᤱ ᤘᤕᤧᤛᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤂᤧᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤕᤧᤶᤒᤡᤳᤇᤠᤛᤠ ᤁᤳᤋᤢᤸᤗᤧ ᤂᤧᤴ ᤀᤅᤧ᤺ᤰᤘᤠ᤺ᤴ ᤁᤧᤖᤧᤰᤗᤧ ᤁᤧᤛᤡᤒᤠ ᤁᤢᤕᤧᤒᤠ᤺ᤸᤗᤧ ᤁᤢᤛ᤻ᤛᤠ ᤔᤧᤔᤧᤳᤋᤢᤖᤥ॥

b 

᥇:᥈᥆ ᤔᤠᤖᤠ ᤑᤠ᤹ᤀᤡᤴ ᤁᤧᤄᤡ᤺ᤰᤐᤠ ᤐᤥᤱ᤹॥

c 

᥇:᥈᥇ ᤏᤠᤀᤥᤔᤡ ᤑᤠ᤹ᤀᤡᤴ ᤁᤧᤛ᤺ᤵᤔᤠ ᤐᤥᤱ᤹॥

ᤒᤥᤀᤈᤖᤧ ᤁᤢᤀᤡᤰᤋᤠᤵᤐᤥ ᤖᤢᤌᤧᤴ

᥈

ᤏᤠᤀᤥᤔᤡ᤺ᤸᤗᤧ ᤗᤳᤇᤠ ᤒᤥᤀᤈ ᤔᤡᤱ ᤁᤧᤘᤠ᤺ᤵᤐᤠ ᤁᤢᤔᤏᤠᤎᤡᤰ ᤘᤕᤧ॥ ᤏᤠᤀᤥᤔᤡ᤺ᤸᤗᤧ ᤁᤢᤕᤧᤶᤒᤠ ᤀᤣᤗᤡᤔᤣᤗᤧᤰᤁᤧᤸᤗᤧ ᤁᤢᤜᤡᤶᤛᤕᤱᤒᤠ ᤗᤳᤇᤠ ᤕᤠᤱᤛᤠᤁᤢᤴᤎᤣᤛᤠᤒᤠ ᤌᤡᤰ ᤘᤕᤧ॥

᥈ ᤌᤡᤰᤕᤠ᤺ᤴ ᤔᤥᤀᤥᤒᤗᤠᤶ ᤁᤧᤓᤧᤶᤔᤠ ᤖᤢᤌᤧᤸᤗᤧ ᤏᤠᤀᤥᤔᤡ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤡᤰᤋᤠᤵᤐᤠᤜᤠ᤹ᤀᤥ ᤐᤣ᤺ᤰᤁᤠᤀᤠᤱ ᤂᤧ᤹ᤕᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠ ᤁᤢᤈᤠᤜᤠ᤹ ᤑᤢᤰᤂᤢᤱ ᤋᤠᤖᤢᤱᤒᤡ᥅ ᤁᤢᤓᤠᤖᤧᤃ ᤀᤠᤱᤃᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤓᤠ᤺ᤰᤁᤠᤗᤠ᤹ᤒᤣ᥅” ᤏᤠᤀᤥᤔᤡ᤺ᤸᤗᤧ ᤔᤧᤳᤋᤢ. “ᤐᤥ᤺ᤱ. ᤀᤠᤛ᤻ᤛᤠᤀᤣ ᤜᤧᤰᤁᤣᤀᤣ ᤆᤥᤃᤧ᤹॥”

᥉ ᤜᤧᤰᤁᤩᤠᤱ ᤖᤢᤌᤧᤴ ᤀᤡᤰᤋᤠᤵᤐᤥ ᤐᤣᤀᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ ᤂᤧᤱᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠ ᤆᤠᤍᤠᤵᤔᤠᤜᤠ᤹ ᤂᤶᤔᤠ ᤜᤣ᤺ᤰᤋᤢ॥ ᤜᤧᤰᤁᤩᤠᤱ ᤂᤧᤴ ᤀᤡᤰᤋᤠᤵᤐᤡᤴ ᤀᤣᤗᤡᤔᤣᤗᤧᤰᤁᤧᤸᤗᤧ ᤁᤢᤜᤡᤶᤛᤕᤱᤒᤠ ᤒᤥᤀᤈᤖᤧᤀᤣ ᤁᤢᤀᤡᤰᤋᤠᤵ ᤏᤧᤛ᤻ᤛᤧ॥

᥊ ᤁᤢᤓᤠ ᤕᤧᤶ ᤀᤣᤃᤠᤱ. ᤒᤥᤀᤈᤧᤴ ᤀᤠᤒᤠᤅᤣ ᤒᤣᤌᤗᤧᤜᤧᤔᤗᤠᤶ ᤁᤧᤖᤧᤍᤩᤧ ᤜᤧᤰᤁᤩᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤋᤢᤔᤢᤛᤡᤀᤠᤱ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤴ ᤂᤡᤏᤡ᤹ᤏᤢ ᤘᤠ᤹ᤖᤖᤥ॥” ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤁᤧᤒᤡᤖ᥄”

᥋ ᤂᤧᤒᤩᤠᤱ ᤒᤥᤀᤈᤧᤸᤗᤧ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤀᤥᤒᤠ ᤕᤶᤒᤠ ᤔᤏᤠᤴ ᤛᤧ᤺ᤴᤍᤥᤛᤢ. “ᤂᤧᤴ ᤆᤢᤰᤔᤧᤴ ᤜᤠ᤺ᤳᤏᤡᤒᤣ᥅”

᥌ ᤛᤧᤘᤠᤖᤥᤒᤠᤸᤗᤧ ᤔᤧᤳᤋᤢ. “ᤂᤧᤴ ᤔᤥᤀᤠᤒᤗᤠᤶᤒᤠ ᤏᤠᤀᤥᤔᤡ᤺ᤴᤏᤢ ᤁᤧᤓᤧᤶᤔᤠ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤢᤔᤠᤖᤥ॥

᥍ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤑᤴᤇᤡᤱᤔᤠᤀᤠᤱ ᤁᤧᤔᤠᤒᤠ ᤁᤧᤕᤠ᤺ᤰᤐᤠ ᤁᤢᤈᤠᤜᤠ᤹ ᤛᤡᤗᤠ ᤁᤥ᤺ᤵᤔᤠ ᤑᤠ᤺ᤰᤋᤠᤱᤅᤧ᤹ ᤑᤠ᤹ᤀᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ॥ ᤂᤢᤏᤧ᤹ ᤀᤠᤴᤍᤣ᤺ᤴ ᤋᤠᤏᤠᤶᤔᤠᤱᤎᤥ ᤕᤠ᤺ᤶᤒᤰ ᤆᤥ᤺ᤰᤏᤢ ᤕᤠᤰ ᤜᤧᤰᤁᤩᤠᤱ ᤀᤠᤸᤗᤥ ᤂᤠᤖᤰ ᤏᤠ᤺ᤶᤛᤡᤱᤔᤠᤖᤧ ᤗᤠᤃᤡ ᤏᤠᤶᤈᤡ᤺ᤰᤂᤥ᤹ᤀᤥ ᤕᤢᤱᤛᤡᤱᤅᤠᤱ ᤕᤢᤱ᤹॥”

᥎ ᤒᤥᤀᤈᤧᤸᤗᤧ ᤖᤢᤌᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤌᤧᤔᤠᤀᤡ ᤛᤢᤈᤠ ᤐᤡᤏᤧ ᤗ᥅ ᤀᤠᤱᤃᤠ᤹ ᤀᤠᤀᤡᤰᤋᤠᤵᤐᤥᤖᤰ ᤕᤠ᤺ᤶᤒᤰ ᤆᤥᤃᤧ᤹. ᤘᤣ᤹ ᤀᤠᤳᤋᤡᤀᤠᤱ ᤔᤧᤒᤣᤃᤧᤴᤏᤧ᤹॥ ᤁ᤹ᤕᤥ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤴᤇ᤻ᤕᤠᤜᤠ᤹ᤏᤢ ᤕᤠ᤺ᤶᤒᤰ ᤆᤥᤃᤧ᤹॥

᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤀᤥᤔᤧᤳᤋᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤕᤠᤰᤐᤠᤍᤧᤴᤏᤥ ᤘᤕᤧ᤹॥ ᤂᤧᤏᤧ᤹ ᤋᤢᤰᤂᤣ ᤁᤧᤔᤧᤴᤈᤠ᤺ᤳᤏᤧᤸᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹॥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤘᤠᤔᤡ᤺ᤰᤏᤣᤓᤃᤪ ᤐᤣᤃᤧ᤹ᤀᤠᤱ ᤔᤏᤠᤜᤠ᤹ᤖᤣ ᤔᤧᤓᤠ᤺ᤳᤋᤢ ᤔᤧᤕᤢᤰᤂᤢᤒᤠ ᤁᤢ᤺ᤴᤍᤠᤀᤥᤒᤠ ᤆᤫᤠ᤺ᤳᤋᤡᤴ ᤌᤢᤅᤧ᤹॥”

᥇᥆ ᤂᤧᤒᤩᤠᤱ ᤖᤢᤌᤧᤴ ᤂᤠᤶᤒᤠᤱᤅᤥ ᤛᤠᤒᤴ ᤑᤴᤇᤡᤱ ᤜᤧᤰᤁᤩᤠᤱ ᤛᤧᤘᤠ ᤔᤧᤳᤋᤢᤀᤠᤱ ᤒᤥᤀᤈᤧᤴ ᤔᤧᤳᤋᤢ. “ᤌᤣᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤏᤧ᤹ ᤁᤶᤓᤩᤠᤖᤡᤰ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤈᤥᤃᤢᤒᤠᤒᤣ᥅ ᤀᤠᤱᤃᤠ᤹ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤢᤔᤠ᤺ᤴ ᤌᤣᤀᤠᤱ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤒᤣ᥅”

᥇᥇ ᤒᤥᤀᤈᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤕᤧᤶᤒᤠ᤺ᤴ ᤔᤠᤛᤡᤱᤅᤠᤱ ᤂᤧᤏᤧ᤹ ᤁᤧᤴᤏᤢ᤺ᤵᤔᤠᤴ ᤏᤢᤖᤡᤰ ᤁᤧᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹॥ ᤂᤧᤏᤧ᤹ ᤁᤧᤶᤒᤠ ᤁᤧᤶᤔᤠ ᤏᤢ ᤀᤠᤒᤠᤅᤣ ᤁᤧᤗᤠᤈᤣ᤺ᤴ ᤁᤧᤗᤧᤖᤢᤀᤠᤱ ᤀᤠᤓᤧᤸᤗᤧᤀᤠᤱ ᤁᤢᤛᤧ᤺ᤴ ᤔᤧᤴᤏᤡᤀᤣᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤍᤩᤧᤀᤠᤱ ᤁᤧᤕᤢᤱᤒᤠᤴ ᤀᤠᤱᤃᤠ᤹ ᤏᤡᤛᤢᤱ᤹॥

᥇᥈ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤕᤠ᤺ᤶᤒᤰᤁᤡᤸᤗᤧ ᤌᤢᤶᤄᤥ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖ॥ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤃᤪᤶᤒᤠᤱᤅᤥ ᤂᤧᤏᤧ᤹ ᤁᤧᤀᤡ᤺ᤶᤛᤡᤱᤅᤠᤱ ᤁᤧᤘᤠ᤹. ᤂᤧᤏᤧ᤹ ᤂᤥᤔᤠ ᤁᤧᤒᤥ᤺ᤱᤒᤠ ᤌᤢᤶᤄᤥ᤺ᤴ ᤂᤢᤏᤧ᤹ ᤁᤧᤒᤡᤖ᥄”

᥇᥉ ᤖᤢᤌᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤁᤠ. ᤀᤠᤱᤃᤠ᤹ ᤂᤧᤏᤧ᤹ ᤗᤳᤇᤠ ᤁᤧᤕᤥ᤺ᤃ᤻ᤔᤠᤀᤠᤱ ᤔᤣ᤺ᤴᤏᤠ. ᤜᤧᤰᤁᤣᤛᤠᤱ ᤀᤠᤱᤃᤠ᤹ᤏᤢ ᤌᤡᤰᤏᤧᤳᤇᤡ ᤐᤠ᤺ᤴᤜᤠ᤹ ᤁᤧᤒᤠ᤺ᤳᤋᤢᤀᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤩᤧᤖ ᤁᤧᤈᤥᤃᤢ॥”

᥇᥊ ᤋ᤺ᤰ ᤆᤠᤔᤠ ᤕᤧᤶ ᤐᤥ᤺ᤰᤂᤧᤸᤗᤧ ᤒᤥᤀᤈᤧᤸᤗᤧ ᤖᤢᤌᤧᤴ ᤔᤧᤳᤋᤢ. “ᤑᤧᤖᤧ᤹. ᤂᤖᤧ᤺ᤱᤅᤡᤴ ᤆᤩᤧ᤹. ᤂᤖᤧ᤺ᤱᤅᤡᤴ ᤁᤢᤘᤠᤀᤥ ᤜᤢᤶᤛᤧ᤹ᤀᤠᤱ ᤆᤩᤧ᤹॥” ᤜᤧᤰᤁᤩᤠᤱ ᤂᤢᤏᤧ᤹ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ ᤕᤢᤱᤛᤡᤱ॥ ᤒᤥᤀᤈᤧᤸᤗᤧ ᤂᤢᤏᤧ᤹ ᤁᤢᤓᤠ ᤏᤔᤏᤠᤒᤠ ᤁᤢᤈᤠᤈᤡ ᤐᤡᤖᤢ॥ ᤂᤢᤏᤧ᤹ ᤁᤢᤛᤠᤵᤐᤥ᤺ᤰ ᤂᤠᤄᤠ ᤆ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤆᤠᤔᤠ ᤁᤢᤈᤠ ᤏᤖᤧ॥

᥇᥋ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤐᤥᤃᤧᤀᤠᤱ ᤆᤠ ᤑᤢᤱᤛᤧ ᤐᤣ॥ ᤂᤧᤒᤩᤠᤱ ᤒᤥᤀᤈᤧᤸᤗᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤁᤢᤈᤠ ᤁᤧᤜᤧᤃᤢᤶᤔᤠᤱ ᤁᤧᤕᤢᤰᤂᤢᤶᤒᤠ ᤆᤠᤎ᤺ᤱᤔᤠᤜᤠ᤹ᤖᤧ ᤁᤢᤗᤢᤶᤔᤥᤀᤠᤱ ᤂᤧᤴ ᤛᤡᤗᤠ ᤁᤥ᤺ᤵᤔᤠ ᤑᤠ᤺ᤰᤋᤧᤶᤔᤧ᤹. ᤂᤢᤏᤧ᤹ ᤔᤧᤎᤣ᤺ᤰᤋᤧᤶ ᤔᤧᤛᤠᤰᤋᤧᤶᤔᤡᤴᤏᤧ᤹.

᥇᥌ ᤂᤧᤴᤏᤢ᤺ᤸᤗᤧ ᤘᤣ᤹ ᤁᤧᤄᤣ᤺ᤰᤂᤢᤶᤒᤠ ᤆᤠᤎ᤺ᤱᤔᤠᤜᤠ᤹ ᤗᤠᤶᤒᤠᤀᤠᤱ ᤁᤢᤓᤠ ᤁᤢᤈᤠ ᤂᤢᤏᤧ᤹ ᤗᤧᤖᤧᤶ ᤐᤡᤖᤧᤶᤔᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤛᤢᤶᤔᤠ ᤑᤠ᤺ᤰᤋᤧᤶᤔᤧ᤹॥”

᥇᥍ ᤀᤰᤂᤣᤗ᤹ᤖᤡᤰ ᤖᤢᤌᤧᤸᤗᤧ ᤕᤢ᤺ᤴᤇᤡᤰ ᤌᤠᤖᤡᤰ ᤀᤡᤰᤋᤠᤵᤜᤠ᤹ᤀᤥ ᤛᤡᤗᤠ ᤁᤥ᤺ᤳᤋᤢ ᤂᤧᤴ ᤁᤥ᤺ᤳᤋᤢᤒᤠ ᤁᤢᤍᤠᤵᤔᤠᤜᤠ᤹ ᤏᤢᤃᤢᤸᤗᤧ ᤑᤥᤗᤰ ᤅᤠᤛᤡ ᤕᤠᤖᤡᤰ ᤁᤢᤈᤠ ᤗ᤺ᤴᤍᤧ॥

᥇᥎ ᤜᤧᤰᤁᤩᤠᤱ ᤂᤧᤴ ᤁᤢ᤺ᤳᤇᤡᤱᤅᤠᤱ ᤂᤢᤏᤧ᤹ ᤕᤧᤰᤕᤰᤁᤥ ᤑᤧᤖᤧ. ᤂᤧᤒᤩᤠᤱ ᤂᤢᤏᤧ᤹ ᤑᤢᤰᤂᤢ ᤋᤠᤖᤢᤒᤠ ᤕᤖᤡᤰ ᤛᤡᤗᤠ ᤁᤢᤈᤠ᤺ᤴ ᤁᤢᤴᤏᤢᤔᤧᤸᤗᤧ ᤏᤡᤛᤢ॥ ᤂᤧᤴ ᤀᤣᤃᤠᤱ ᤖᤢᤌᤧᤸᤗᤧ ᤀᤠᤵᤑᤣᤰ ᤆᤀᤠᤱ ᤏᤴᤇᤢᤒᤠ ᤁᤢᤈᤠ᤺ᤴᤏᤠᤱ ᤗ᤺ᤳᤋᤢᤀᤠᤱ ᤁᤢᤴᤏᤢ᤺ᤵᤔᤠᤴ ᤐᤡᤖᤢ॥

᥇᥏ ᤁᤢᤴᤏᤢ᤺ᤵᤔᤠ ᤏᤠᤀᤥᤔᤡ᤺ᤸᤗᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤁᤓᤩᤠᤖᤡᤰ ᤁᤢᤈᤠ᤺ᤴ ᤂᤧᤏᤧ᤹ ᤀᤠᤀᤡᤴ ᤀᤠᤳᤋᤡ ᤁᤧᤓᤢᤰᤂᤢᤒᤣ᥅ ᤂᤧᤏᤧ᤹ ᤜᤠ᤺ᤳᤗᤧ ᤁᤢᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤁᤧᤈᤥᤃᤧ᥅ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤖ᥄” ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤒᤥᤀᤈᤖᤧ ᤁᤢᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥᤃᤧᤒᤠ ᤐᤠ᤺ᤴᤏᤡᤴ ᤁᤢᤴᤏᤢ᤺ᤵᤔᤠ ᤏᤠᤀᤥᤔᤡ᤺ᤴ ᤆᤧᤰᤋᤢ॥

᥈᥆ ᤜᤧᤰᤁᤩᤠᤱ ᤏᤠᤀᤥᤔᤡ᤺ᤸᤗᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤒᤥᤀᤈᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤖ. ᤕᤜᤘᤣ ᤍᤠᤱᤒᤠᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤀᤠᤏᤡ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤏᤢ ᤀᤠᤏᤡ᤹ ᤜᤡᤶᤛᤕᤱᤒᤠ ᤁᤧᤛᤡᤒᤠ ᤁᤧᤖᤧᤰᤗᤧ ᤂᤢᤏᤡ᤹ ᤛᤶᤎᤠᤱ ᤁᤧᤳᤋᤢ᤹॥ ᤂᤧᤴ ᤔᤏᤠᤴ ᤀᤠᤎᤧ᤹ᤎᤧ᤹ᤒᤠ ᤀᤠᤏᤡ᤹ ᤀᤠᤒᤠᤅᤣ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡᤖᤥ॥ ᤂᤢᤏᤧ᤹ᤃ ᤀᤠᤏᤡ᤹ ᤀᤥᤔᤧᤵᤔᤠᤀᤣ ᤁᤧᤒᤥ᤺ᤱᤒᤠᤀᤠᤱᤗᤥ॥”

᥈᥇ ᤖᤢᤌᤧᤸᤗᤧ ᤐᤠ᤺ᤳᤋᤢ. “ᤂᤧᤴᤏᤢ᤺ᤸᤗᤧ ᤘᤣ᤹ ᤆᤠ ᤜᤧᤰᤔᤠ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤛᤥᤖᤡᤁ ᤆᤠᤛᤢᤶᤔᤠ ᤕᤠ᤺ᤶᤒᤰ ᤆᤥᤃᤧ᤹ ᤔᤧᤳᤋᤠᤱᤅᤠᤱ ᤘᤠ᤹॥”

᥈᥈ ᤏᤠᤀᤥᤔᤡ᤺ᤸᤗᤧ ᤖᤢᤌᤧᤴ ᤔᤧᤳᤋᤢ. “ᤀᤥᤘᤠ ᤀᤠᤛ᤻ᤛᤠᤀᤣ. ᤒᤥᤀᤈᤖᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠᤜᤠ᤹ᤏᤢ ᤂᤧᤏᤧ᤹ ᤕᤠ᤺ᤶᤒᤰ ᤆᤥᤃᤧ᤹॥ ᤁᤢᤓᤠ ᤘᤣ᤹ ᤔᤏᤠ᤺ᤸᤗᤧ ᤁᤢᤀᤡᤰᤋᤠᤵᤐᤥ ᤁᤧᤒᤣ᤺ᤰᤁᤡᤸᤗᤧ ᤂᤧᤏᤧ᤹ ᤋᤢᤰᤂᤣ ᤆᤠ᤺ᤵᤔᤠ ᤁᤧᤶᤛᤢᤰ॥”

᥈᥉ ᤁᤸᤗᤧᤆᤥᤃᤢᤸᤗᤧ ᤁᤧᤖᤧᤰ ᤔᤠᤛᤡ ᤏᤢ ᤜ᤺ᤰᤛᤡ ᤜᤧᤰᤔᤠ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤖᤢᤌᤧᤸᤗᤧ ᤒᤥᤀᤈᤖᤧ ᤁᤢᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤴᤏᤢ᤺ᤵᤔᤠᤴᤏᤢ ᤕᤢᤅᤧᤖᤥ॥

ᤖᤢᤌᤧᤴ ᤏᤢ ᤒᤥᤀᤈᤧᤴ ᤜ᤺ᤰᤛᤡ ᤜᤡᤵᤔᤠᤍᤧᤴᤏᤥ ᤋᤢᤶᤛᤡ᤹

᥉

ᤁᤢᤓᤠ ᤕᤧᤶ ᤀᤣᤃᤠᤱ ᤏᤠᤀᤥᤔᤡ᤺ᤸᤗᤧ ᤖᤢᤌᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤡᤶ ᤁᤧᤎᤠ᤺ᤱ ᤐᤥᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤜᤡᤶᤛᤠᤒᤠᤎᤡᤰ ᤁᤥ᤺ᤵᤔᤠ ᤐᤡᤔᤠ ᤀᤠᤏᤡᤱᤘᤠ᤹ ᤘᤠ᤹॥

᥈ ᤒᤥᤀᤈᤧᤴ ᤀᤠᤏᤡ᤹ ᤀᤠᤒᤠᤅᤣ ᤔᤏᤠ॥ ᤂᤧᤏᤧ᤹ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠᤜᤠ᤹ᤏᤢ ᤕᤠ᤺ᤶᤒᤰ ᤁᤧᤈᤥ᤺ᤰᤗ ᤁᤧᤘᤠ᤹॥ ᤀᤠᤸᤗ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧ᤹॥ ᤀᤠᤀᤡᤴ ᤛᤧᤴᤍᤡᤰ ᤆᤠᤏᤢᤰᤔᤠᤍᤧᤴᤏᤥ ᤂᤢᤏᤧ᤹ ᤜ᤺ᤰᤛᤡ ᤜᤡᤵᤋᤢᤖ ᤕᤠᤰ॥

᥉ ᤂᤧᤏᤧ᤹ ᤘᤠᤖᤢ᤺ᤶᤛᤡᤱᤅᤧ᤹ ᤘᤠᤜᤵᤛᤡᤱᤅᤧ᤹. ᤁᤢᤏᤠᤶᤃᤧᤏᤢ᤹ᤒᤠ ᤑᤢᤱᤏᤠᤶ ᤜᤢ᤺ᤳᤇᤡᤱᤅᤧ᤹ᤀᤠᤱ ᤏᤢᤒᤠ ᤆᤠᤱ ᤆᤠᤰᤂᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤜ᤺ᤰᤛᤡ ᤜᤡᤵᤋᤢᤒᤠᤍᤧᤴᤏᤥ ᤐᤣᤃᤧ᤹॥ ᤁᤖ ᤂᤢᤏᤧ᤹ ᤆᤠᤔᤠ ᤌᤢᤱᤔᤠ ᤔᤧᤴᤇᤢ᤺ᤳᤋᤧ ᤌᤠᤖᤡᤰ ᤂᤧᤏᤧ᤹ ᤂᤧᤵᤔᤥ ᤁᤧᤘᤠ᤹ ᤁᤧᤗ᤹ᤒᤠ ᤂᤢᤏᤧ᤹ ᤏᤡᤱᤘᤠ᤹ ᤔᤧᤄᤥᤛᤢᤴᤗ॥

᥊ ᤂᤢᤏᤧ᤹ ᤀᤡᤶᤛᤧ ᤐᤣ᤺ᤰᤁᤡᤸᤗᤧ ᤂᤧᤏᤧ᤹ ᤂᤢᤏᤧ᤹ ᤁᤢᤀᤡᤶᤔᤠᤍᤧᤴᤏᤡᤴ ᤀᤥᤔᤧᤳᤋᤧ ᤏᤧᤛ᤻ᤛᤧ᤹॥ ᤂᤧᤴ ᤀᤣᤃᤠᤱ ᤐᤣᤃᤧ᤹ᤀᤠᤱ ᤂᤢᤏᤧ᤹ ᤁᤢᤗᤠᤱ ᤗᤧᤵᤔᤠᤱᤒᤠ ᤂᤢᤄᤠᤶᤍᤣ᤺ᤳᤋᤡᤴ ᤑᤥ᤺ᤰᤂᤧᤀᤠᤱ ᤂᤧᤵᤔᤥᤀᤣ ᤏᤧᤛᤡᤱᤅᤧ᤹॥ ᤂᤧᤒᤩᤠᤱ ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤐᤥᤱ᤹. ᤂᤧᤴ ᤂᤢᤏᤧ᤹ᤀᤣ ᤁᤧᤔᤧᤳ॥”

᥋ ᤖᤢᤌᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤁᤧᤖᤧᤰ ᤀᤠᤱᤃᤠ᤹ ᤆᤥᤃᤢᤱ᤹॥”

᥌ ᤖᤢᤌᤧᤴ ᤜ᤺ᤰᤛᤡ ᤜᤡᤵᤔᤠᤍᤧᤴᤏᤥ ᤐᤣ ᤜᤧᤰᤁᤩᤠᤱ ᤁᤢᤴᤏᤢ᤺ᤵᤔᤧᤸᤗᤧ ᤔᤧᤳᤋᤢᤒᤠ ᤜᤧᤰᤁᤣᤀᤣ ᤆᤥᤃᤢ॥

᥍ ᤁᤢᤈᤠ ᤆ ᤌᤢᤅᤢ ᤛᤢᤖᤢᤀᤠᤱ ᤒᤥᤀᤈᤧᤸᤗᤧ ᤁᤢᤏᤡᤱᤘᤠ᤹ ᤋᤩᤧ॥ ᤜ᤺ᤰᤛᤡ ᤔᤧᤗᤢᤵᤛᤢᤀᤠᤱ ᤏᤧᤛ᤻ᤛᤧᤒᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤐᤣᤀᤠᤱ ᤂᤢᤏᤧ᤹ ᤀᤡᤵᤛᤧ॥ ᤖᤢᤌᤧᤴ ᤕᤠ᤺ᤰᤕᤠ᤺ᤰ ᤛᤫᤠ᤺ᤳᤋᤠᤱ ᤋᤩᤧ. ᤂᤠᤶᤍᤣ᤺ᤳᤋᤡᤴ ᤑᤥ᤺ᤰᤂᤢᤀᤠᤱ ᤂᤢᤏᤧ᤹ ᤁᤢᤗᤠᤱ ᤗᤧᤵᤔᤠᤱ ᤀᤡᤵᤛᤧa॥

᥎ ᤛᤧᤴᤍᤡᤰ ᤂᤄᤵ ᤒᤥᤀᤈᤧᤴ ᤛᤥᤖᤧ ᤜᤧᤰᤁᤩᤠᤱ ᤗᤧᤱᤛᤡᤱᤅᤧᤸᤗᤧ ᤔᤧᤴᤇᤢᤔᤠᤎᤡᤰ ᤂᤢᤏᤧ᤹ ᤁᤢᤗᤠᤱᤅᤡᤸᤗᤧ ᤁᤢᤕᤠᤀᤥ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤒᤠ ᤏᤡᤛᤢ॥

᥏ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤜᤠ᤺ᤳᤏᤧᤃ᥅”

ᤖᤢᤌᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤘᤠᤖᤥᤔᤠ ᤖᤢᤌᤀᤠᤖᤥ. ᤀᤠᤍᤠᤱᤒᤣ॥ ᤂᤧᤏᤧ᤹ ᤀᤠᤏᤡᤃᤧ ᤏᤡ᤺ᤳᤋᤠᤱᤒᤠ ᤀᤠᤏᤡᤃᤧ ᤀᤠᤵᤑᤣᤰ ᤔᤏᤠᤏᤧ॥ ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤵᤔᤠ ᤗᤰᤐᤧᤴ ᤂᤧᤏᤧ᤹ ᤁᤧᤜᤢᤰᤁᤥ ᤘᤠ᤹॥ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤠᤱ ᤀᤠᤱᤃᤠ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤠᤱᤅᤧ᤹॥”

᥇᥆ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖ. ᤂᤧᤏᤧ᤹ ᤁᤧᤴᤏᤢ᤺ᤵᤔᤠᤴ ᤀᤠᤰᤂᤩᤠᤖᤡᤰ ᤏᤢᤖᤡᤰ ᤁᤧᤔᤧᤳᤋᤢ. ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤴ ᤐᤠ᤺ᤴᤏᤥ ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡ ᤜᤧᤰᤁᤩᤠᤱ ᤏᤡᤱᤘᤠ᤹ᤀᤥ ᤁᤧᤕᤢᤰᤂᤢᤛᤡ॥ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤀᤡᤃᤪ ᤁᤢᤓᤠ ᤕᤠᤱᤃᤧᤛᤠ᤹ᤒᤠ ᤌᤠᤱᤒᤧᤴᤏᤧᤴᤏᤢ ᤐᤣ᤺ᤰᤔᤠ ᤁᤧᤛᤢᤰᤋᤢᤒᤠ ᤘᤕᤧ. ᤁᤖ ᤂᤧᤏᤧ᤹ ᤜᤧᤰᤁᤣ ᤁᤧᤴᤈᤥᤃᤢᤴ॥

᥇᥇ ᤀᤠᤸᤗ ᤖᤢᤌᤀᤣ. ᤂᤧᤏᤧ᤹ ᤁᤧᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤔᤧᤒᤥ᤺ᤱᤏᤧᤴ॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤆᤥᤃᤢᤱ᤹॥ ᤁᤴ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤛᤢᤶᤒᤥᤎᤠᤛᤠᤔᤠ ᤁᤧᤈᤥ᤺ᤰ ᤑᤠ᤹ᤀᤠᤱ ᤔᤧᤏᤡᤛᤢ॥

᥇᥈ ᤛᤧᤰᤂᤠᤀᤣ ᤀᤠᤱᤃᤠ᤹ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡᤀᤠ. ᤀᤠᤱᤃᤠ᤹ ᤂᤧᤏᤧ᤹ ᤁᤶᤒᤪᤠᤱ ᤔᤧᤵᤔᤠᤀᤣ ᤐᤥᤱ᤹॥ ᤁᤖ ᤁᤴᤏᤢ᤺ᤸᤗᤧ ᤀᤠᤸᤗᤛᤠᤱ ᤏᤡ᤺ᤳᤋᤠᤱᤒᤠ ᤗᤳᤇᤠ ᤘᤣ᤹ ᤁᤠ᤹ᤀᤡᤎᤡᤰ ᤘᤠ᤹॥

᥇᥉ ᤀᤠᤸᤗ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤀᤠᤶᤓᤠ ᤁᤵᤔᤥᤀᤣ ᤏᤧᤛ᤻ᤛᤧ᤹॥ ᤋᤠᤏᤠᤶ ᤂᤠᤀᤥ᤺ᤳᤋᤠᤱ ᤂᤧᤏᤧ᤹ ᤜᤢᤰᤁᤥ ᤋᤠ᤺ᤰᤔᤠ ᤂᤢᤏᤧ᤹ ᤋᤧᤴᤏᤡ ᤔᤧᤍᤧᤴᤏᤧᤴᤏᤡ. ᤀᤠᤱᤃᤠ᤹ ᤁᤥ᤺ᤳᤋᤢᤱ᤹॥ ᤁᤖ ᤂᤧᤏᤧ᤹ ᤁᤧᤗᤠᤃᤡ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤸᤗᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤴᤏᤣᤓᤃᤪ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤣᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤁᤴ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤆᤥᤃᤢᤱ᤹॥ ᤀᤠᤸᤗ ᤋᤠᤏᤠᤶ ᤌᤠᤖᤡᤰ ᤜᤠᤒᤠ ᤁ᤹ᤕᤥ ᤏᤧᤛ᤻ᤛᤧ᤹॥”

᥇᥊ ᤜᤧᤰᤁᤣᤗ᤹ᤖᤡᤰ ᤖᤢᤌᤧᤴ ᤂᤧᤵᤔᤥᤀᤣ ᤒᤥᤀᤈᤧᤸᤗᤧ ᤁᤢᤗᤠᤱ ᤗᤧᤵᤔᤠᤱ ᤀᤡᤵᤛᤧ॥ ᤁᤖ ᤋᤢᤶᤒᤠ᤺ᤱ ᤘᤒᤠ᤺ᤱ ᤂᤠᤀᤥ᤺ᤵᤔᤠᤏᤢ᤺ᤸᤗᤧ ᤋᤃᤡ ᤜᤠ᤺ᤳᤗᤧᤀᤠᤱ ᤔᤧᤴᤏᤡᤀᤣ ᤐᤥᤃᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤵᤔᤥ ᤋᤩᤧᤒᤠ ᤐᤠ᤺ᤴᤏᤡᤴ ᤜᤠ᤺ᤳᤗᤧᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤴᤗ ᤁᤧᤗ᤹ᤒᤠ ᤒᤥᤀᤈᤧᤸᤗᤧ ᤁᤢᤏᤡᤱᤘᤠ᤹ ᤘᤕᤧ॥

᥇᥋ ᤒᤥᤀᤈᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤧᤵᤛᤢᤒᤠ ᤐ᤺ᤳᤌᤠᤱᤅᤡᤴ ᤂᤠᤶᤒᤠᤱᤅᤥ ᤑᤧᤛᤧᤀᤠᤱ ᤋᤠ᤺ᤰᤋᤧ᤹॥” ᤖᤢᤌᤧᤸᤗᤧ ᤜᤧᤰᤁᤣᤀᤣ ᤆᤥᤃᤢ॥ ᤒᤥᤀᤈᤧᤸᤗᤧ ᤂᤵᤔᤧᤴ ᤑᤥᤗᤰ ᤋᤢᤰᤛᤡ ᤕᤠᤖᤡᤰ ᤜ᤺ᤰᤛᤡ ᤂᤧᤵᤔᤥ ᤌᤧᤰᤋᤢ ᤐᤡᤖᤢ ᤜᤧᤰᤁᤩᤠᤱ ᤁᤰᤁᤧᤴ ᤑᤥ᤺ᤰᤂᤢᤀᤠᤱ ᤁᤢᤓᤰᤋᤠᤱᤅᤥ ᤁᤢ᤺ᤳᤋᤢᤍᤣᤛᤢ॥ ᤂᤧᤴ ᤁᤢᤕᤢᤀᤠᤱ ᤖᤢᤌᤧᤴ ᤕᤧᤰᤕᤰᤁᤥ ᤏᤢ᤺ᤰᤂᤧ॥

᥇᥌ ᤜᤡᤶᤔᤥ ᤁᤧᤖᤧᤍᤩᤧ᤺ᤸᤗᤧ ᤂᤢᤏᤧ᤹ ᤁᤢᤴᤏᤢ᤺ᤵᤔᤠᤸᤗᤧ ᤛᤧ᤺ᤴᤍᤥᤛᤢ. “ᤀᤠᤛ᤻ᤛᤠᤀᤣ. ᤜᤧᤴ ᤐᤥ᤺ᤰᤂᤧᤃ᥅”

ᤒᤥᤀᤈᤖᤧ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤖᤢᤌᤧᤸᤗᤧ ᤐᤠ᤺ᤳᤋᤢ॥

᥇᥍ ᤂᤧᤸᤗᤧ ᤐᤠ᤺ᤳᤋᤢ. “ᤂᤢᤏᤧ᤹ ᤀᤠᤱᤃᤠ᤹ ᤁᤴ ᤑᤥᤗᤰ ᤋᤢᤰᤛᤡ ᤜ᤺ᤰᤛᤡ ᤐᤡᤖᤠᤱ॥ ᤂᤢᤏᤧ᤹ ᤌᤣᤀᤠᤱ ᤔᤧ᤺ᤴᤏᤣ ᤀᤠᤱᤃᤠ᤹ ᤀᤠᤴᤏᤢ᤺ᤵᤔᤠᤸᤗᤥ ᤔᤧᤒᤠᤱᤄᤠᤱᤅᤧᤴ॥”

᥇᥎ ᤏᤥᤀᤥᤔᤡ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤖᤢᤌᤀᤣ. ᤀᤠᤸᤗ ᤏᤠᤛᤡ ᤌ᤺ᤳᤋᤧ᤹ᤀᤠᤱ ᤕᤢᤅᤧ᤹ ᤀᤠᤰᤂᤣ ᤐᤥ᤺ᤱᤅᤡ. ᤀᤥᤔᤧᤳᤋᤧ᤹ᤖ ᤘᤕᤧ᤹॥ ᤀᤠᤀᤡᤴ ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤔᤧᤴᤈᤥ᤺ᤰᤁᤣ ᤒᤥᤀᤈᤧᤴ ᤏᤠ᤺ᤶᤛᤡᤱᤔᤠ ᤔᤧᤄᤥᤏᤧᤴᤗᤥ॥”

a 

᥉:᥍ ᤂᤧᤴ ᤑᤠ᤹ᤀᤡᤴ ᤛᤧ᤺ᤵᤛᤡᤱᤔᤠ ᤏᤠ᤺ᤰᤋᤢᤒᤠ ᤔᤡᤰᤛᤧᤴ॥

ᤒᤥᤀᤈ ᤏᤢ ᤖᤢᤌᤖᤧ ᤂᤢᤴᤇᤡ᤹ ᤔᤣ᤺ᤰᤂᤡᤶ

᥊

ᤒᤥᤀᤈᤧᤴ ᤐᤣᤀᤠᤱ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤧ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤆᤢᤶᤗᤢᤱ ᤁᤧᤒᤥ᤺ᤱᤒᤠᤍᤧᤴᤏᤥ ᤕᤢᤱᤛᤡᤱ॥ ᤂᤧᤵᤔᤥ ᤀᤣᤗᤡᤔᤣᤰᤁᤧᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤏᤡ᤺ᤳᤋᤠᤱᤒᤠ ᤂᤧᤴ ᤁᤢᤃᤠ᤹ᤀᤡ᤺ᤴ ᤋᤩᤧ. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤒᤥᤀᤈᤧᤸᤗᤧ ᤐᤠ᤺ᤴ ᤐᤠ᤺ᤳᤋᤢᤀᤠᤱ ᤘᤕᤧ॥ ᤒᤥᤀᤈᤧᤸᤗᤧ ᤂᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤁᤳᤏᤠ ᤑᤧᤖᤧ᤹ᤀᤠᤱ ᤕᤢᤅᤧ᤹ᤒᤠ.” ᤂᤢᤏᤧ᤹ ᤒᤥᤀᤈᤧᤸᤗᤧ ᤁᤢᤒᤣᤛᤠᤱ ᤑᤧᤖᤧᤀᤠᤱ ᤕᤢᤱᤛᤡᤱ॥

᥈ ᤒᤥᤀᤈᤧᤸᤗᤧ ᤕᤧᤰᤕᤰᤁᤥᤒᤠ ᤌᤡᤒᤥᤱ ᤋᤢᤶᤓᤠᤰᤐᤠ ᤕᤧᤶᤒᤡᤳᤇᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤂᤧᤵᤔᤥ ᤕᤢᤱ ᤐᤠᤱᤄᤢᤛᤡ॥ ᤂᤧᤱᤜᤠ᤹ ᤁᤧᤖᤧᤰ ᤔᤧᤕᤢᤱᤛᤡᤱ

᥉ ᤂᤧᤒᤩᤠᤱ ᤒᤥᤀᤈᤧᤸᤗᤧ ᤂᤧᤴ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤴ ᤔᤧᤳᤋᤢ. “ᤀᤠᤏᤡ᤹ ᤑᤢ᤹ ᤀᤣᤗᤡᤔᤣᤗᤧᤰᤁᤧᤸᤗᤧ ᤗᤳᤇᤠ ᤁᤢᤗᤰᤌᤡᤰ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤁᤧᤏᤡᤱᤘᤠ᤹ ᤕᤠᤰᤗᤠ᤹ᤒᤠ॥ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤗᤠᤶ ᤏᤠᤀᤥᤔᤡ᤺ᤴ ᤏᤢ᤺ᤰᤂᤧ ᤑᤧᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤴ ᤁᤢᤗᤰᤌᤡᤰ ᤗᤠᤈᤣ᤺ᤴ ᤛᤱᤔᤠ ᤁᤢᤏᤡᤱᤘᤠ᤹ ᤘᤠ᤹॥

᥊ ᤁᤴ ᤀᤠᤱᤃᤠ᤹ ᤀᤠᤛᤢᤘᤠᤱᤒᤠ ᤋᤢᤶᤓᤠᤰᤛᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤧᤏᤧ᤹ ᤂᤧᤴ ᤗᤠᤈᤣ᤺ᤴ ᤌᤧ᤹ᤖᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤁᤴ ᤐᤠ᤺ᤴᤏᤡᤴ ᤐᤠ᤺ᤵᤔᤠ ᤀᤡ᤺ᤳᤋᤢᤱᤅᤠᤱ ᤘᤠ᤹॥ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤸᤗᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤴ ᤂᤧᤏᤧ᤹ ᤆᤥᤃᤧ᤹. ᤁᤖ ᤂᤧᤏᤧ᤹ ᤁᤧᤴᤈᤥᤃᤢᤴᤏᤣᤓᤃᤪ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ᤹॥ ᤌᤧᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤀᤣᤃᤠᤱ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ ᤀᤠᤱᤃᤠ᤹ᤀᤠ॥” ᤂᤧᤸᤗᤧ ᤐᤠ᤺ᤳᤋᤢ. “ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤸᤗᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤆᤥᤃᤢᤱ᤹॥”

᥋ ᤂᤧᤒᤩᤠᤱ ᤒᤥᤀᤈᤖᤧ ᤔᤧᤳᤋᤢ. “ᤐᤥᤱ᤹. ᤂᤧᤏᤧ᤹ ᤏᤠᤀᤥᤔᤡ᤺ᤴᤗᤠᤶᤒᤠ ᤏᤢ ᤔᤥᤀᤠᤒᤗᤠᤶ ᤁᤧᤓᤧᤶᤔᤠ ᤔᤧᤴᤇᤢᤔᤠ ᤖᤢᤌᤗᤠᤶᤒᤠ ᤂᤧᤴ ᤀᤡᤰᤋᤠᤵᤐᤡᤴ ᤁᤧᤀᤡᤅᤢᤒᤠ ᤕᤧᤴᤏᤥ ᤁᤧᤔᤠᤛᤡᤱᤒᤠ ᤀᤣᤗᤡᤔᤣᤗᤧᤰᤁᤡᤸᤗᤧ ᤁᤢᤗᤰᤁᤡᤴᤏᤢ ᤛᤥᤛᤥᤖᤡᤰ ᤂᤧᤸᤗᤧ ᤁᤢᤔᤡᤱᤅᤡᤴ ᤔᤧᤶᤔᤠᤖᤧ ᤗᤠᤃᤡ ᤖᤢᤌᤧᤴᤏᤠᤱ ᤁᤧᤄᤥᤛᤢ᤹॥”

᥌ ᤁᤴ ᤂᤧᤵᤛᤢᤀᤠᤱ ᤂᤧᤴ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤸᤗᤧ ᤒᤥᤀᤈᤧᤴ ᤔᤧᤳᤋᤢ. “ᤜᤧᤰᤁᤣᤏᤣᤓᤃᤪ ᤀᤠᤱᤃᤠ᤹ ᤀᤠᤄᤥᤔᤠ ᤗᤰᤁᤡᤴ ᤂᤧᤏᤧ᤹ ᤗᤧᤖᤢᤱ ᤐᤡᤏᤧ. ᤌᤣᤀᤠᤱᤓᤧᤸᤗᤧ ᤀᤠᤛ᤻ᤛᤠᤜᤠ᤹ᤖᤧ ᤂᤧᤴ ᤀᤡᤰᤋᤠᤵᤐᤥ ᤕᤢᤰ ᤆᤥ᤺ᤰᤔᤠ ᤔᤧᤱᤄᤥᤛᤢᤶᤒᤠᤖᤧᤳᤇ. ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤂᤧᤏᤧ᤹ ᤆᤥᤃᤧ᤹॥ ᤀᤠᤱᤃᤠ᤹ ᤁᤴ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤔᤧᤛᤢᤰᤁᤠᤴ॥”

᥍ ᤂᤧᤴ ᤕᤧᤶᤔᤥ ᤗᤠᤈᤣ᤹ᤛᤡᤱᤒᤢᤱ ᤀᤡᤃᤪ ᤕᤠᤱᤛᤠᤁᤢᤴᤎᤣ ᤀᤡᤱᤔᤠ ᤛᤱᤔᤠ ᤐᤥ᤺ᤱᤅᤡᤸᤗᤧ ᤀᤡᤃᤪ ᤗᤧᤰᤔᤠ ᤐᤥ᤺ᤱᤅᤡᤸᤗᤧ ᤁᤧᤛᤱᤒᤠ ᤔᤏᤠ᤺ᤸᤗᤧ ᤗᤠᤱᤛᤢ᤺ᤵᤐᤡᤴ ᤑᤧᤶᤔᤠᤀᤠᤱ ᤁᤧᤀᤡᤱᤒᤧᤴ ᤐᤡᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤗᤧᤱᤜᤱ ᤆᤥ᤺ᤰᤔᤏᤠᤒᤠᤴ ᤛᤧᤰᤂᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤥᤛᤧ᤺ᤴᤎᤠᤱ ᤔᤧᤈᤥᤃᤢ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤡ᤺ᤳᤋᤠᤱᤒᤠ ᤁᤠ᤹ᤀᤡ᤺ᤸᤗᤧ ᤒᤥᤀᤈᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤒᤠᤅᤣ ᤁᤧᤗᤠᤃᤡ ᤂᤧᤴ ᤀᤡᤅᤧ᤹॥” ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤱᤛᤢ᤺ᤵᤐᤡᤴ ᤑᤧᤴᤍᤢ॥

᥏ ᤂᤧᤒᤩᤠᤱ ᤒᤥᤀᤈᤖᤧ ᤂᤧᤵᤔᤥ ᤁᤧᤘᤠ᤹ᤒᤠ ᤋᤢᤶᤓᤠᤰᤐᤠᤜᤠ᤹ ᤏᤢ ᤘᤣ᤹ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤧᤏᤡ᤹ ᤁᤧᤖᤧᤰ ᤁᤴ ᤐᤠ᤺ᤴᤏᤡᤴ ᤁᤧᤏᤡᤒᤠ ᤀᤠᤛᤠ᤺ᤰᤂᤡ ᤁᤧᤘᤕᤡ. ᤀᤠᤱᤃᤠ᤹ ᤀᤠᤀᤡᤴ ᤏᤠᤀᤥᤔᤡ᤺ᤴᤗᤠᤶᤒᤠ ᤀᤣᤗᤡᤔᤣᤗᤧᤁ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤔᤜᤗᤥᤏ ᤏᤢ ᤁᤡᤗᤩᤥᤏᤖᤧ ᤆᤩᤠᤈᤩᤠ ᤔᤧᤃᤳᤋᤢ. ᤂᤧᤱᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤀᤡᤅᤢᤱᤅᤠᤱ ᤘᤠ᤹॥

᥇᥆ ᤁᤴᤏᤢ ᤛᤥᤛᤥᤖᤡᤰ. ᤔᤜᤗᤥᤏᤖᤧ ᤔᤣᤔᤣᤍᤢᤔᤠ ᤁᤢᤔᤣ᤺ᤳ ᤔᤥᤀᤠᤒᤗᤠᤶ ᤁᤧᤓᤧᤶᤔᤠ ᤖᤢᤌᤧᤴ ᤀᤠᤱᤃᤠ᤹ ᤀᤠᤔᤣ᤺ᤳ ᤐᤥᤱ᤹॥ ᤜᤧᤰᤁᤣ ᤐᤥ᤺ᤱᤅᤡᤸᤗᤧ ᤁᤧᤛᤡᤒᤠ ᤁᤧᤄᤧᤵᤐᤠ ᤔᤏᤠ᤺ᤸᤗᤧ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤘᤠ᤹ᤕᤠ᤺ᤰ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤧᤰᤕᤰᤁᤥ ᤁᤢᤎᤠ᤺ᤰᤜᤠ᤹ ᤔᤧᤘᤠ᤹ ᤔᤧᤕᤠ᤺ᤰ॥ ᤀᤠᤀᤡᤴᤒᤠ ᤕᤧᤴᤏᤥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤏᤡᤒᤠ ᤛᤠ᤺ᤰᤂᤡ ᤁᤧᤘᤕᤡ॥”

᥇᥇ ᤂᤧᤴ ᤋᤢᤶᤓᤠᤰᤐᤠᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤥᤖᤥ. ᤀᤠᤏᤡᤃᤧ ᤛᤠ᤺ᤰᤂᤡ ᤘᤕᤡᤃᤧᤖᤥ॥ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧ ᤕᤠᤁᤢᤒᤖᤧ ᤁᤢᤜᤡᤶᤔᤡᤴ ᤁᤢᤗᤧ᤺ᤶ ᤁᤧᤎᤡᤶᤔᤠ ᤁᤧᤒᤡᤔᤠ ᤖᤠᤜᤣᤗ ᤏᤢ ᤗᤧᤀᤠ᤺ᤴ ᤜᤧᤰᤁᤣ ᤂᤧᤏᤧ᤹ ᤁᤧᤔᤣ᤺ᤳᤋᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤖᤖᤥ. ᤂᤧᤱᤜᤠ᤹ᤃ ᤀᤡᤛᤪᤠᤀᤡᤗᤖᤧ ᤁᤢᤎᤠ᤺ᤰᤛᤡᤖᤥ॥ ᤀᤣᤐᤪᤠᤋᤠᤀᤥ ᤂᤧᤏᤧ᤹ ᤁᤧᤔᤡᤱᤛᤥ ᤀᤡᤱᤎᤠ᤺ᤱ ᤐᤥ᤺ᤱᤗ. ᤜᤧᤰᤁᤩᤠᤱ ᤒᤣᤌᤗᤧᤜᤧ᤺ᤶᤔᤥ ᤂᤧᤏᤧ᤹ ᤁᤧᤔᤡᤱ ᤋᤡ᤺ᤳᤗ॥

᥇᥈ ᤁᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤒᤡᤒᤠ ᤔᤢ᤹ᤀᤡᤍᤠᤱᤛᤠ᤺ᤸᤗᤧ ᤂᤧᤏᤧ᤹ ᤁᤧᤜᤡᤶᤛᤕᤱᤅᤡᤴ ᤕᤜᤢᤍᤠ᤺ᤴᤗᤠᤶ ᤋᤠᤔᤠᤖᤧᤸᤗᤧ ᤁᤳᤋᤢᤒᤠ ᤕᤧᤶᤒᤡᤳᤇᤠᤛᤠ ᤑᤠᤖᤣᤛᤧᤸᤗᤧ ᤁᤢᤜᤡᤔᤩᤛᤱ ᤜᤧᤰᤁᤣ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤖ ᤆᤥᤃᤢᤖᤖᤥ॥”

ᤒᤥᤀᤈᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥇᥉ ᤁᤶᤓᤗ᤹ᤖᤡᤰ ᤒᤥᤀᤈᤧᤸᤗᤧ ᤖᤢᤌᤧᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤜᤡᤶᤔᤥ ᤋᤠᤖᤢ॥ ᤀᤠᤸᤗ ᤂᤢᤴᤇᤡ᤹ ᤛᤥᤖᤡᤰ ᤀᤡᤵᤛᤧᤳᤇᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤢ᤹ᤀᤡᤛᤠᤶ ᤐᤡᤖᤢ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤗᤳᤇᤠ ᤕᤧᤶᤒᤡᤳᤇᤠᤛᤠ ᤁᤳᤋᤢ॥

᥇᥊ ᤔᤧᤴᤇᤢᤔᤠᤜᤠ᤹ᤖᤧ ᤏᤠᤀᤥᤔᤡ᤺ᤴ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤠᤖᤠ ᤑᤥᤛᤧ᤹᥄ ᤂᤢᤏᤧ᤹ ᤂᤧᤏᤧ᤹ ᤔᤧᤴᤇᤠ᤹ᤎᤡᤰ ᤁᤧᤒᤡᤖᤧᤀᤠᤱ ᤘᤠ᤹॥ ᤔᤧᤴᤇᤠ᤹ᤀᤡᤸᤗᤧ ᤂᤧᤏᤧ᤹ ᤁᤧᤜᤡᤱ ᤁᤧᤃᤢᤶ॥ ᤁᤴ ᤕᤧᤶᤒᤡᤳᤇᤠ ᤀᤅᤧ᤺ᤰᤘᤠ᤺ᤴ ᤀᤡᤛᤪᤠᤀᤡᤗᤀᤥ ᤁᤢᤔᤡᤱ ᤁᤧᤀᤡᤱᤒᤠ ᤐᤥ᤺ᤱᤗ᥄

᥇᥋ ᤂᤧᤏᤧ᤹ ᤁᤧᤶᤒᤠᤱᤗᤡ᤺ᤸᤗᤧ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰ॥ ᤂᤧᤸᤗᤧ ᤂᤧᤏᤧ᤹ ᤏᤢᤛᤡ ᤕᤧᤶᤒᤡᤳᤇᤠ ᤛᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤏᤢᤖᤡᤰ ᤁᤧᤔᤧᤳᤋᤧᤀᤠᤱ ᤘᤠ᤹॥ ᤀᤠᤸᤗ ᤂᤢᤏᤧ᤹ ᤗᤳᤇᤠ ᤔᤧᤴᤇᤠ᤹ ᤌᤡᤰ ᤂᤧᤏᤧ᤹ ᤁᤧᤒᤡᤖᤧᤀᤠᤱ ᤘᤠ᤹॥ ᤂᤧᤸᤗᤧ ᤂᤧᤏᤧ᤹ ᤁᤧᤜᤡᤱᤔᤴᤏᤥ ᤁᤧᤛ᤺ᤳᤗ ᤁᤧᤕᤠ᤺ᤴ ᤜᤧᤰᤁᤩᤠᤱ ᤁᤠᤵᤔᤢᤔᤠ ᤁᤧᤍᤢᤶᤔᤡᤸᤗᤧ ᤁᤧᤜᤡᤱ᤹॥”

᥇᥌ ᤏᤠᤀᤥᤔᤡ᤺ᤸᤗᤧ ᤆᤢᤰᤐᤠ ᤀᤅᤧ᤺ᤰᤘᤠ᤺ᤴ ᤁᤢᤓᤰᤌᤢᤱᤔᤥ ᤕᤠᤱᤛᤡᤱ. ᤜᤧᤰᤁᤩᤠᤱ ᤂᤧᤴ ᤀᤥᤔᤧᤳᤋᤢ ᤜᤡᤱᤄᤢ॥

᥇᥍ ᤜᤡᤶᤒᤣᤛᤠᤱᤒᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤧᤴ ᤕᤧᤶᤒᤡᤳᤇᤠ ᤛᤠ᤺ᤴ ᤀᤥᤒᤣᤍ ᤔᤡᤱ ᤔᤧᤘᤠ᤺ᤳᤋᤢ॥ ᤂᤧᤱᤜᤠ᤹ᤖᤧ ᤁᤧᤖᤧᤰ ᤔᤧᤔᤧᤳᤋᤢᤛᤡ. “ᤏᤠᤀᤥᤔᤡ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤌᤡᤰ ᤛᤠᤘᤠ᤺ᤴᤇᤡᤱᤅᤠᤱ ᤘᤠ᤹॥” ᤀᤥᤒᤣᤍᤧᤴ ᤕᤡᤛᤤᤖᤧ ᤁᤢᤶᤒᤠ ᤏᤢ ᤍᤠᤀᤢᤍᤖᤧ ᤁᤢᤴᤎᤧᤒᤠ ᤐᤥ᤺ᤰᤂᤧ॥

᥇᥎ ᤑᤠᤖᤣᤛᤀᤠᤱᤎᤥ ᤍᤠᤀᤢᤍ ᤌᤠᤖᤡᤰᤐᤠ ᤔᤡᤱᤛᤪᤠ᤺ᤴ ᤀᤰᤋᤱᤒᤠ ᤘᤠ᤹- ᤑᤠᤖᤣᤛᤖᤧ ᤁᤢᤛ᤻ᤛᤠ ᤜᤣᤛᤪᤥᤏ.

᥇᥏ ᤜᤣᤛᤪᤥᤏᤖᤧ ᤁᤢᤛ᤻ᤛᤠ ᤖᤠᤔ. ᤖᤠᤔᤖᤧ ᤁᤢᤛ᤻ᤛᤠ ᤀᤶᤔᤡᤏᤠᤍᤠᤒ.

᥈᥆ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏ. ᤏᤜᤛᤥᤏᤖᤧ ᤁᤢᤛ᤻ᤛᤠ ᤛᤸᤔᤥᤏ.

᥈᥇ ᤛᤸᤔᤥᤏᤖᤧ ᤁᤢᤛ᤻ᤛᤠ ᤒᤥᤀᤈ.

᥈᥈ ᤒᤥᤀᤈᤖᤧ ᤁᤢᤛ᤻ᤛᤠ ᤀᤥᤒᤣᤍ. ᤀᤥᤒᤣᤍᤖᤧ ᤁᤢᤛ᤻ᤛᤠ ᤕᤡᤛᤤ ᤜᤧᤰᤁᤩᤠᤱ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍ ᤘᤕᤧᤖᤥ॥

ᤛᤠᤔᤢᤀᤣᤗᤖᤧ ᤌᤡᤰᤛᤡᤃᤣᤰᤐᤠ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤶᤔᤠᤱ ᤁᤳᤌᤥ ᤜᤠᤱᤜᤠ᤹ᤖᤧ ᤕᤢᤰ ᤔᤧᤈᤥᤃᤢᤒᤠ ᤕᤧᤶ ᤌᤠᤖᤡᤰ ᤁᤧᤖᤧᤒᤠ ᤛᤠᤵᤔᤢ᤺ᤴᤎᤢᤶᤔᤡᤴ ᤛᤠᤔᤢᤀᤣᤗᤖᤧ ᤌᤡᤰᤛᤡᤃᤣᤰᤐᤠ ᤁᤢᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤀᤡᤛᤪᤠᤀᤡᤗᤒᤠ ᤔᤧᤴᤇᤠᤶ ᤛᤢᤘᤠᤱ ᤜᤡᤱᤔᤴᤏᤥ ᤁᤴ ᤆᤡ᤹ᤗᤡᤏᤠᤖᤠ ᤗᤧᤰᤂᤧᤒᤠ ᤛᤠᤵᤔᤢ᤺ᤴᤎᤢᤶᤔᤥ ᤐᤠ᤺ᤵᤔᤤ ᤐᤥᤱᤅᤡᤸᤗᤧ ᤛᤢᤶᤛᤡ ᤔᤏᤠᤜᤠ᤹ᤖᤧ ᤌᤥᤍᤡᤱ ᤕᤢᤰᤏᤠᤍᤧᤴᤜᤠ᤹ ᤔᤧᤕᤢᤰᤋᤢ॥ ᤂᤧᤱᤜᤠ᤹ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤌᤥᤛᤢᤍᤡᤱ ᤂᤠᤛᤧᤴᤗᤥ᤺ᤶᤒᤠ ᤛᤠᤔᤢᤀᤧᤗᤧᤴ ᤘᤕᤧ. ᤀᤡᤛᤪᤠᤀᤡᤗᤀᤥ ᤁᤧᤖᤧᤰᤏᤢᤰᤏᤢ᤺ᤸᤗᤧ ᤋᤃᤡᤒᤠ ᤜᤠᤱ ᤛᤠᤘᤗᤧᤴ ᤘᤕᤧ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤕᤢᤰ ᤆᤥ᤺ᤰᤔᤠ ᤕᤢᤰ ᤂᤥᤔᤠᤏᤢ᤺ᤸᤗᤧ ᤋᤃᤡ ᤆᤥᤃᤧᤇᤢᤒᤠ ᤋᤡᤱᤍᤡᤱᤃᤣ ᤕᤠ᤺ᤶᤒᤰᤜᤠ᤹ ᤛᤠᤔᤢᤀᤧᤗ ᤏᤢ ᤍᤠᤀᤢᤍᤖᤧ ᤂᤢᤴᤇᤡ᤹ ᤐᤥᤎᤰᤁᤥ ᤛᤥᤛᤥᤖᤡᤰ ᤛᤠᤵᤋᤧᤀᤠᤱ ᤐᤳ॥

ᤋᤃᤡᤒᤠ ᤔᤠᤱᤜᤢᤵᤐᤥ ᤘᤣ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤜᤠ᤹ᤀᤥ ᤛᤠᤵᤋᤧᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ ᤁᤴ ᤛᤠᤵᤐᤴᤏᤡᤸᤗᤧ ᤁᤧᤕᤧᤰᤐᤠ ᤌᤥ᤺ᤰᤐᤡ᤺ᤱᤃ- ᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴᤛᤠᤒᤠ ᤐᤥᤱᤔᤧᤸᤗᤧ ᤁᤢᤗᤡᤱᤍᤥ ᤀᤠᤃᤧᤳ ᤁᤖ ᤂᤠᤜᤢᤴ ᤔᤧᤱᤄᤧᤶᤔᤏᤠᤒᤠ ᤐᤥᤱᤔᤧᤸᤗᤧ ᤀᤠᤔᤧᤰ॥ ᤁᤴ ᤐᤠ᤺ᤴᤏᤡᤴ ᥈:᥉᥆ ᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤕᤜᤘᤣ ᤍᤠᤱᤒᤠᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤡᤴ ᤔᤧᤳᤋᤢᤒᤠ ᤐᤠ᤺ᤴᤇᤣ᤺ᤰᤘᤠᤀᤥ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤧᤳ. “ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠᤜᤠ᤹ ᤀᤠᤱᤃᤠ᤹ ᤆᤡ᤺ᤳᤋᤢᤱᤛᤡᤱ॥”

ᤜᤠᤱᤕᤢᤰ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤴ ᤛᤠᤵᤐᤴᤏᤥ ᤐᤖᤡᤰ ᤐᤖᤡᤰᤐᤠ ᤏᤡᤱᤘᤠ᤹ᤐᤠ᤺ᤴᤜᤠ᤹ ᤛᤠᤵᤋᤧᤀᤠᤱ ᤐᤳ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴᤏᤣ ᤛᤧᤰᤂᤠᤒᤠ ᤜᤠᤱ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤘᤕᤧ. ᤁᤖ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤣᤗᤡᤴ ᤂᤧᤵᤛᤢᤀᤠᤱ ᤂᤢᤴᤇᤡ᤹ ᤗᤠᤃᤡ ᤜᤠᤱᤎᤡᤰ ᤛᤣᤃᤢ॥ ᤁᤧᤕᤧᤰᤐᤠ ᤏᤢ ᤛᤧᤰᤂᤠᤒᤠ ᤐᤠ᤺ᤴᤏᤡᤱᤃ. ᤀᤡᤛᤪᤠᤀᤡᤗᤒᤠ ᤜᤠᤱ ᤏᤢ ᤔᤏᤠᤜᤠ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤢᤰ ᤏᤢ ᤁᤢᤄᤠᤛᤧ᤺ᤴᤏᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤍᤧᤴᤍᤧᤀᤠᤱ ᤔᤧᤘᤕᤧ (᥇ ᤛᤠᤔᤢ ᥈:᥍-᥇᥆)॥ ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ ᤕᤠᤱᤃᤧᤛᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤁᤵᤔᤠ ᤁᤧᤒᤥᤱᤒᤠ ᤘᤕᤧ॥

ᤌᤠᤔᤡᤱ

ᤛᤔᤢᤀᤣᤗᤧᤴ ᤀᤡᤛᤪᤠᤀᤡᤗᤀᤥ ᤂᤠᤛᤧᤴᤗᤥ᤺ᤶᤒᤠ ᤐᤥ᤺ᤰᤂᤧᤒᤠ ᥇:᥇–᥍:᥇᥍

ᤛᤠᤘᤗᤧᤴ ᤜᤠᤱ ᤐᤥ᤺ᤰᤂᤧᤒᤠ ᥎:᥇–᥇᥆:᥈᥍

ᤛᤠᤘᤗᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤁᤢᤜᤣ᤺ᤰᤛᤡᤱᤔᤥᤒᤠ ᤋᤱᤒᤣ᤹ᤜᤠ᤹ ᥇᥇:᥇–᥇᥋:᥉᥋

ᤍᤠᤀᤢᤍ ᤏᤢ ᤛᤠᤘᤗ ᥇᥌:᥇–᥉᥆:᥉᥇

ᤛᤠᤘᤗᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤔᤧᤛᤩᤧᤒᤠ ᥉᥇:᥇-᥇᥉

ᤛᤠᤔᤢᤀᤣᤗᤖᤧ ᤌᤡᤰᤛᤡᤃᤣᤰᤐᤠ ᤁᤢᤛᤠᤵᤐᤴ

ᤛᤡᤗᤥᤀᤥ ᤀᤧᤸᤁᤠᤏᤠ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱ

᥇

ᤀᤣᤑᤪᤠᤀᤡᤶ ᤛᤢᤘᤠᤱᤛ᤻ᤔᤠ ᤀᤧᤸᤁᤠᤏᤠ ᤔᤧᤵᤔᤏᤠᤒᤠ ᤔᤏᤠᤎᤡᤰ ᤘᤕᤧ॥ ᤂᤢᤏᤧ᤹ ᤀᤧᤑᤪᤠᤀᤡᤶ ᤗᤠᤈᤣ᤹ᤒᤠ ᤁᤥ᤺ᤰᤔᤠᤀᤥ ᤁᤧᤏᤧᤒᤠ ᤖᤠᤔᤠᤜ ᤐᤠᤱᤈᤢᤶ ᤁᤧᤕᤢᤱᤒᤠ ᤔᤏᤠ ᤘᤕᤧ॥ ᤂᤢᤏᤧ᤹ ᤕᤖᤥᤜᤠᤔᤖᤧ ᤁᤢᤛ᤻ᤛᤠ. ᤀᤧᤗᤡᤜᤢᤖᤧ ᤁᤢᤶᤔᤧᤴᤇᤠ᤹ ᤘᤕᤧ. ᤋᤥᤜᤢᤖᤧ ᤁᤢᤈᤰᤔᤧᤴᤇᤠ᤹. ᤛᤢᤐᤖᤧ ᤁᤢᤒᤧᤶᤔᤧᤴᤇᤠ᤹ ᤘᤕᤧᤖᤥ॥

᥈ ᤂᤢᤏᤧ᤹ ᤁᤢᤔᤣᤳ ᤏᤧᤳᤇᤡ ᤘᤕᤧᤛᤡ. ᤋᤢᤶᤔᤧᤸᤗᤧ ᤁᤢᤔᤡᤱ ᤜᤴᤏᤠ ᤏᤢ ᤐᤠ᤺ᤰᤔᤧᤸᤗᤧ ᤁᤢᤔᤡᤱ ᤐᤧᤏᤡᤴᤏᤠ ᤘᤕᤧ॥ ᤐᤧᤏᤡᤴᤏᤠᤖᤧ ᤁᤢᤛ᤻ᤛᤠᤁᤢᤀᤣ ᤔᤧᤘᤕᤧ ᤁᤖ ᤜᤴᤏᤠᤖᤧ ᤁᤢᤛ᤻ᤛᤠᤁᤢᤀᤣ ᤔᤧᤜᤥ᤺ᤵᤋᤧ॥

᥉ ᤀᤧᤸᤁᤠᤏᤠ᤺ᤴ ᤋᤱᤒᤣᤎᤰᤔᤠ ᤁᤢᤜᤡᤶᤛᤕᤱᤏᤢ ᤛᤥᤖᤡᤰ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤜᤧᤰᤁᤩᤠᤱ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤖᤠᤔᤠᤜ ᤐᤠᤱᤈᤢᤶᤗᤠᤶ ᤛᤡᤗᤥ ᤐᤣᤖ ᤘᤕᤧ॥ ᤂᤧᤴ ᤕᤧᤶᤔᤥ ᤀᤣᤗᤡᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤜᤥᤵᤏᤡ᤺ᤴ ᤏᤢ ᤐᤡᤴᤜᤠᤛᤧᤴ ᤂᤢᤏᤧ᤹ᤏᤢ ᤛᤥᤖᤡᤰ ᤛᤧᤘᤠ ᤆᤥ᤺ᤰᤔᤠ ᤁᤧᤓᤠ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤛᤡ॥

᥊ ᤀᤧᤸᤁᤠᤏᤠ᤺ᤸᤗᤧ ᤛᤡᤗᤥᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥᤃᤢᤸᤗᤧ ᤛᤡᤍᤢᤱᤈᤓᤠᤀᤥᤒᤠ ᤛᤠᤗᤰᤜᤠ᤹ ᤆᤒᤧ᤺ᤳᤇᤡᤰ ᤁᤢᤔᤣᤳ ᤐᤧᤏᤡᤴᤏᤠ᤺ᤴ ᤏᤢ ᤁᤢᤛ᤻ᤛᤠᤜᤠ᤹ ᤐᤡᤖᤢᤛᤡ॥

᥋ ᤁᤖ ᤂᤢᤏᤧ᤹ ᤁᤢᤔᤣᤳ ᤜᤴᤏᤠ᤺ᤴ ᤁᤢᤗᤰ ᤏᤧᤳᤇᤡ ᤕᤠᤖᤡᤰ ᤐᤡᤖᤢ ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤜᤴᤏᤠ᤺ᤸᤗᤧ ᤁᤢᤛᤠᤕᤠᤱᤍᤠᤱᤅᤡᤴ ᤛᤠᤰᤋᤢᤀᤠᤱ ᤘᤕᤧ॥

᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤜᤴᤏᤠ᤺ᤴ ᤛᤠᤔᤧᤃᤳᤋᤧᤸᤗ ᤕᤠ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤁᤢᤸᤗᤠ᤹ᤔᤠ ᤐᤧᤏᤡᤴᤏᤠ᤺ᤸᤗᤧ ᤂᤢᤏᤧ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖ ᤋᤢᤰᤂᤣ ᤆᤠ᤺ᤳᤋᤢ॥

᥍ ᤜᤧᤰᤁᤣᤗ᤹ᤖᤡᤰᤁᤣ ᤋᤱᤒᤣᤎᤰᤔᤠ ᤀᤧᤸᤁᤠᤏᤠ᤺ᤴ ᤁᤢᤜᤡᤶᤛᤠᤔᤠᤜᤠ᤹ᤏᤢ ᤔᤠᤱᤜᤡᤶᤔᤥ ᤔᤧᤒᤣᤖ ᤔᤧᤘᤕᤧ॥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤡᤶᤔᤥ ᤀᤣᤸᤁᤠᤏᤠ᤺ᤴ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤛᤧ ᤐᤣᤎᤰᤔᤠ ᤐᤧᤏᤡᤴᤏᤠ᤺ᤸᤗᤧ ᤜᤴᤏᤠ᤺ᤴ ᤜᤠ᤺ᤵᤛᤢᤀᤠᤱ ᤌᤣᤀᤠᤱ ᤔᤧᤴᤈᤠᤔᤏᤠᤔᤠ ᤐᤥ᤺ᤰᤂᤧᤖ ᤌᤠᤖᤡᤰ ᤆᤥᤃᤢ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤧᤸᤁᤠᤏᤠ᤺ᤸᤗᤧ ᤁᤢᤔᤣ᤺ᤳᤋᤡᤴ ᤛᤧ᤺ᤴᤍᤥᤛᤢ. “ᤜᤴᤏᤠᤀᤣ᥄ ᤂᤧᤏᤧ᤹ ᤌᤣᤀᤠᤱ ᤁᤧᤜᤠ᤺ᤵᤐᤠᤒᤣ᥅ ᤂᤧᤏᤧ᤹ ᤌᤣᤀᤠᤱ ᤁᤢᤈᤠ ᤁᤧᤴᤈᤏᤧᤶᤒᤠᤒᤣ᥅ ᤌᤣᤀᤠᤱ ᤂᤧᤏᤧ᤹ ᤂᤧᤶᤕᤠᤰ ᤛᤠ᤹ᤖᤡᤰ ᤁᤧᤏᤡᤱᤘᤠ᤹ ᤋᤢᤃᤧᤒᤠᤒᤣ᥅ ᤀᤠᤱᤃᤠ᤹ ᤌᤣ ᤌᤡᤒᤥᤱ ᤁᤧᤛ᤻ᤛᤠᤁᤧᤀᤣᤏᤢ᤺ᤸᤗᤧᤀᤠᤱ ᤕᤶᤒᤠ ᤐᤠᤴ ᤔᤧ᤺ᤴᤏᤠᤒᤡ᥅”

ᤜᤴᤏᤠ᤺ᤴ ᤏᤢ ᤀᤣᤗᤡᤴ

᥏ ᤌᤡᤰᤗᤧᤱ ᤛᤡᤗᤥᤀᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤆᤢᤖᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋ᤺ᤰ ᤆᤠᤔᤠ ᤌᤢᤱᤔᤠ ᤔᤧᤛᤢᤖᤢᤀᤠᤱ ᤜᤴᤏᤠ᤺ᤴ ᤐᤥᤃᤧ॥ ᤂᤧᤶᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤡᤴ ᤔᤠᤱᤜᤡᤶᤔᤥ ᤋᤢᤘᤠ ᤆᤥ᤺ᤰᤛᤧ ᤐᤣᤀᤠᤱ ᤛᤣᤛᤣ ᤔᤠᤱᤛᤧᤘᤠ ᤆᤥ᤺ᤰᤔᤠ ᤋᤧᤴᤏᤡᤸᤗᤧ ᤁᤢᤒᤣᤛᤠᤱᤒᤠ ᤗᤠᤶᤎᤣ᤺ᤵᤐᤥᤒᤠ ᤀᤣ᤺ᤰᤏᤠ᤺ᤶᤓᤣ᤹ᤀᤥ ᤕᤢᤅᤧᤃᤖᤧ॥

᥇᥆ ᤜᤴᤏᤠ᤺ᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤖ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧ॥

᥇᥇ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤔᤠᤱᤜᤢᤵ ᤆᤥᤃᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤀᤠᤱᤃᤠ᤹ ᤀᤠᤍᤢᤰᤂᤣᤴ ᤀᤥᤃᤧᤔᤧᤳᤋᤢᤀᤠᤱ ᤐᤣᤗᤡ ᤑᤠᤰᤏᤧᤒᤠᤴ ᤁᤧᤄᤧᤵᤛᤢ ᤜᤧᤰᤁᤩᤠᤱ ᤗᤢᤱᤔᤠ᤹ ᤁᤧᤍᤢᤰᤁᤠᤀᤠᤱ ᤏᤥᤃᤵ ᤁᤧᤒᤡᤀᤠ. ᤂᤧᤒᤩᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤅᤡᤴᤏᤧ᤹ᤀᤥ. ᤜᤧᤰᤁᤩᤠᤱ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ॥ ᤂᤧᤏᤧ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤧᤒᤡᤀᤠᤏᤣᤑᤃᤪ ᤂᤧᤴ ᤁᤢᤜᤡᤱᤜᤡᤱ ᤌᤠᤖᤡᤰ ᤀᤠᤱᤃᤠ᤹ ᤀᤠᤍᤠᤱᤒᤠ ᤕᤜᤘᤣ ᤍᤠᤱᤒᤠᤴᤏᤣ ᤐᤡᤏᤧᤖᤥ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤎᤧᤃᤣᤰ ᤀᤡ᤺ᤴ ᤀᤠᤓᤧᤸᤗᤧᤀᤠᤱ ᤔᤧᤏ᤺ᤰᤂᤢᤸᤗᤥ॥”

᥇᥈ ᤜᤧᤰᤁᤣᤗ᤹ᤖᤡᤰ ᤜᤴᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤆᤰᤔᤧᤴᤗ᤹ᤀᤣ ᤀᤡᤖᤡᤰ ᤌᤠᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. ᤁᤖ ᤀᤣᤗᤡ᤺ᤸᤗᤧ ᤜᤴᤏᤠ᤺ᤸᤗᤧ ᤁᤢᤶᤒᤪᤠ ᤔᤢᤛᤡᤰ ᤔᤢᤛᤡᤰ ᤔᤢᤴᤍᤧᤒᤠᤸᤗᤰ ᤛᤫᤠ᤺ᤳ ᤀᤥᤔᤧᤳᤋᤢ॥

᥇᥉ ᤜᤴᤏᤠ᤺ᤴ ᤁᤢᤏᤡᤱᤘᤠ᤹ᤀᤥ ᤛᤫᤠ᤺ᤳ ᤐᤣᤗᤡ ᤑᤠᤰᤏᤢ ᤕᤢᤅᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤒᤪᤠ᤺ᤴ ᤔᤢᤴᤍᤧᤛᤠᤱ ᤐᤠ᤺ᤳᤋᤢᤒᤠ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤴᤏᤠᤱ ᤀᤣᤗᤡᤖᤧ ᤁᤱᤃ ᤛᤣ᤹ᤈᤱᤘᤠ᤺ᤸᤗᤧ ᤔᤕᤢᤖᤧᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤗᤡᤖᤧ ᤔᤧᤳᤋᤢ. “ᤀᤠᤓᤧᤸᤗᤧ ᤌᤠᤖᤡᤰ ᤂᤧᤏᤧ᤹ ᤜᤠᤒᤠ ᤀᤰᤂᤣᤗ᤹ᤖᤡᤰ ᤛᤣ᤹ᤈᤱᤘᤠ᤺ᤸᤗᤧ ᤁᤧᤔᤀᤠᤱ ᤁᤧᤕᤢᤱᤒᤠᤒᤧ᥅ ᤂᤧᤏᤧ᤹ ᤁᤧᤛᤣ᤹ᤈᤱᤘᤠᤴ ᤌᤢᤱᤔᤠ ᤗᤧᤖᤧ᤹॥”

᥇᥋ ᤜᤴᤏᤠ᤺ᤸᤗᤧ ᤔᤧᤳᤋᤢ. “ᤜᤧᤰᤁᤣ ᤔᤧ᤺ᤴ. ᤀᤠᤍᤠᤱᤒᤣ᥄ ᤀᤠᤱᤃᤠ᤹ᤃ ᤏᤡᤱᤘᤠ᤹ᤀᤥ ᤐᤕᤶ ᤕᤶᤒᤠ ᤋᤢᤰᤂᤣ ᤁᤧᤈᤠᤔᤠ ᤔᤧᤴᤇᤢᤔᤠᤀᤠ॥ ᤛᤣ᤹ᤈᤱᤘᤠ᤺ᤸᤗᤧ ᤔᤕᤠᤱᤒᤠ ᤔᤧ᤺ᤴ॥ ᤀᤠᤱᤃᤠ᤹ ᤛᤣ᤹ᤈᤱᤘᤠ ᤔᤧᤴᤎᤢᤱᤅᤣ ᤘᤠ᤹ᤀᤠ ᤁᤖ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤴ ᤀᤠᤍᤢᤰᤂᤣ ᤀᤠᤗᤠᤰᤂᤣᤜᤠ᤹ ᤆᤧᤰᤋᤢᤱᤗ ᤐᤳᤋᤠ॥

᥇᥌ ᤀᤠᤍᤠᤱᤒᤣ. ᤀᤠᤱᤃᤠ᤹ ᤁᤢᤛᤢᤶᤔᤧᤴᤍᤶᤏᤠᤔᤠ ᤔᤧᤴᤇᤢᤔᤠ ᤔᤧᤗᤣ᤺ᤳᤋᤠᤱᤅᤡᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤕᤶ ᤕᤶᤒᤠ ᤀᤠᤍᤢᤰᤂᤣ ᤀᤠᤗᤠᤰᤂᤣ᤺ᤸᤗᤧ ᤆᤥᤃᤢᤸᤗᤧ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱᤗ ᤐᤳᤋᤠ॥”

᥇᥍ ᤜᤧᤰᤁᤣ᤺ᤸᤗᤧ ᤀᤣᤗᤡ᤺ᤸᤗᤧ ᤔᤧᤳᤋᤢ. “ᤁᤧᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤛᤏᤠᤖᤢᤱᤅᤠᤱ ᤐᤣᤃᤧ᤹ᤀᤥ. ᤜᤧᤰᤁᤩᤠᤱ ᤂᤧᤏᤧ᤹ ᤀᤡᤛᤪᤠᤀᤡᤸᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤠ᤺ᤰᤋᤢᤒᤠᤴ ᤂᤢᤏᤧ᤹ ᤁᤧᤒᤡᤖᤖᤥ॥”

᥇᥎ ᤜᤴᤏᤠ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤏᤥᤃᤧᤴᤗᤥ᥄ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤐᤥᤱᤗ॥” ᤜᤧᤰᤁᤩᤠᤱ ᤂᤧᤴ ᤏᤢ᤺ᤰᤂᤧ ᤐᤣᤀᤠᤱ ᤁᤢᤓᤠ ᤁᤢᤈᤠᤈᤡ ᤆ. ᤂᤧᤒᤩᤠᤱ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤢᤏᤡᤱᤘᤠ᤹ ᤋᤢᤰᤂᤣ ᤔᤧᤈᤩᤧᤏᤧᤴ॥

ᤜᤴᤏᤠ᤺ᤸᤗᤧ ᤛᤠᤔᤢᤀᤧᤗᤧᤴ ᤁᤳᤋᤢ

᥇᥏ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤀᤧᤸᤁᤠᤏᤠ᤺ᤴ ᤏᤢ ᤁᤢᤜᤡᤶᤛᤠᤔᤠᤜᤠ᤹ ᤔᤧᤒᤥᤃᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤛᤣᤛᤣ ᤔᤠᤱᤛᤧᤘᤠ ᤔᤧᤔᤧᤳᤋᤢ॥ ᤜᤧᤰᤁᤩᤠᤱ ᤖᤠᤔᤠᤒᤠ ᤀᤠᤒᤠᤅᤣ ᤂᤢᤏᤡ᤹ ᤜᤡᤶᤔᤥ ᤔᤧᤏᤢ᤺ᤰᤂᤧ॥ ᤜᤧᤰᤁᤩᤠᤱ ᤛᤧᤴᤍᤡᤰ ᤀᤣᤸᤁᤠᤏᤠ᤺ᤴ ᤁᤢᤔᤣᤳ ᤜᤴᤏᤠ᤺ᤴᤏᤢ ᤀᤡᤵᤛᤧ. ᤂᤧᤶᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤜᤴᤏᤠ᤺ᤸᤗᤧ ᤁᤢᤒᤣᤗᤡᤴ ᤏᤡᤱᤘᤠ᤹ ᤀᤡ᤺ᤳᤋᤢ॥

᥈᥆ ᤜᤧᤰᤁᤣᤗ᤹ᤖᤡᤰ ᤜᤴᤏᤠ᤺ᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤛᤠᤘᤠ᤺ᤴᤍᤢ॥ ᤂᤢᤏᤧ᤹ ᤂᤧᤸᤗᤧ ᤁᤢᤔᤡᤱ ᤛᤠᤔᤢᤀᤧᤗ ᤔᤡᤱ ᤘᤠ᤺ᤳᤋᤢ. ᤜᤧᤰᤁᤩᤠᤱ ᤕᤠᤶᤔᤥ ᤐᤠ᤺ᤳᤋᤢ. “ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤏᤠ᤺ᤰᤋᤢᤱᤅᤠᤱᤅᤣ ᤁᤴ ᤕᤧᤶᤒᤡᤳᤇᤠ ᤛᤠᤴ ᤐᤥ᤺ᤰᤂᤧᤒᤠᤖᤥ॥”

᥈᥇ ᤋᤱᤒᤣᤎᤡᤰ ᤀᤣᤃᤠᤱ ᤀᤧᤸᤁᤠᤏᤠ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤜᤧᤰ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤋᤱᤒᤣᤎᤰᤔᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤛᤡᤗᤥᤀᤥ ᤔᤧᤒᤣ॥

᥈᥈ ᤁᤖ ᤜᤴᤏᤠ᤺ᤴ ᤂᤧᤱᤜᤠ᤹ᤏᤢ ᤔᤧᤒᤣᤏᤧᤴ॥ ᤂᤧᤸᤗᤧ ᤁᤢᤕᤧᤶᤒᤠ᤺ᤴ ᤔᤧᤳᤋᤢ. “ᤀᤅᤧ᤺ᤰᤘᤠ᤺ᤸᤗᤧ ᤏᤢᤎᤢᤱᤔᤠ ᤗᤧᤖᤢᤀᤠᤱ ᤋ᤺ᤰ ᤆᤠᤔᤠ ᤜᤣ᤺ᤰᤋᤢᤖ ᤌᤠᤖᤡᤰ ᤜᤠᤱᤔᤠ ᤐᤥᤱ. ᤜᤧᤰᤁᤩᤠᤱᤗᤰ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤋᤣ᤹ᤖᤢᤱᤀᤠᤱ ᤋᤥ᤺ᤴᤍᤢᤱ॥ ᤜᤧᤰᤁᤩᤠᤱ ᤁᤢᤜᤡᤱᤜᤡᤱ ᤌᤠᤖᤡᤰ ᤂᤧᤵᤔᤥᤀᤣ ᤕᤜᤘᤣ ᤍᤠᤱᤒᤧᤴᤏᤢ ᤘᤠ᤹ᤖᤥ॥”

᥈᥉ ᤁᤢᤕᤧᤶᤒᤠ ᤀᤧᤸᤁᤠᤏᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤱᤃ ᤏᤢᤒᤠᤀᤣᤖᤥ॥ ᤀᤅᤧ᤺ᤰᤘᤠ᤺ᤸᤗᤧ ᤏᤢᤎᤢᤱᤔᤠ ᤔᤧᤸᤗᤧᤳᤋᤣ ᤌᤠᤖᤡᤰ ᤂᤧᤏᤧ᤹ ᤜᤡᤶᤔᤥᤀᤣ ᤕᤢᤅᤧ᤹॥ ᤂᤧᤏᤧ᤹ ᤔᤠᤱᤜᤧᤰ ᤁᤧᤈᤥᤃᤢᤒᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤓᤠ᤹ ᤁᤧᤒᤡᤖ॥” ᤂᤧᤸᤗᤧ ᤆᤥᤃᤢᤸᤗᤧ ᤜᤴᤏᤠ᤺ᤴ ᤜᤡᤶᤔᤥᤀᤣ ᤕᤢᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤅᤧ᤺ᤰᤘᤠ᤺ᤸᤗᤧ ᤏᤢᤎᤢᤱᤔᤠ ᤔᤧᤴᤏᤠ᤹ᤀᤣ ᤌᤠᤖᤡᤰ ᤐᤥᤖᤧᤖ ᤕᤠ᤺ᤴᤍᤢ॥

᥈᥊ ᤜᤴᤏᤠ᤺ᤸᤗᤧ ᤀᤅᤧ᤺ᤰᤘᤠᤴ ᤏᤢᤎᤢᤱᤔᤠ ᤗᤧᤖᤢᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤅᤧ᤺ᤰᤘᤠᤴ ᤛᤡᤗᤥᤀᤥ ᤋᤣ᤹ᤖᤢᤀᤠᤱ ᤐᤣ॥ ᤂᤢᤏᤧ᤹ ᤋᤱᤒᤣ ᤛᤢᤶᤛᤡ ᤁᤧᤃᤧᤵᤐᤠ ᤐᤡᤳᤛᤠᤳ. ᤑᤥᤗᤰ ᤅᤠᤛᤡ ᤑᤧ᤹ᤖᤢᤶ ᤜᤧᤰᤁᤩᤠᤱ ᤛᤡᤜᤥ᤹ᤒᤠ ᤛᤢᤰᤘᤠᤎᤡᤰ ᤁᤢᤗᤧᤶ ᤆᤧᤸᤗᤧᤰᤛᤣ᤹ ᤌᤡ ᤋᤣ᤹ᤖᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤡᤶᤔᤥ ᤐᤣ॥ ᤀᤅᤧ᤺ᤰᤘᤠᤴ ᤆᤢ᤺ᤰᤋᤧᤛᤠᤱ ᤂᤢᤏᤧ᤹ ᤂᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤣ᤹ᤖᤢᤀᤠᤱ ᤐᤣ॥

᥈᥋ ᤂᤧᤱᤜᤠ᤹ᤖᤧ ᤂᤧᤴ ᤁᤢᤶᤒᤠᤒᤠ ᤐᤡᤳᤋᤧᤴ ᤔᤧᤛᤧᤖᤢ ᤜᤧᤰᤁᤩᤠᤱ ᤀᤅᤧ᤺ᤰᤘᤠᤴ ᤀᤣᤗᤡᤖᤧ᤹ᤀᤥ ᤔᤧᤍᤠᤖᤢ॥

᥈᥌ ᤜᤴᤏᤠ᤺ᤸᤗᤧ ᤀᤣᤗᤡᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤢᤛᤡᤱ ᤁᤧᤏᤡ᤺ᤳᤋᤠᤱᤒᤡ᥅ ᤁᤢᤓᤠ ᤋᤱᤒᤣ᤹ ᤋᤃᤡ ᤁᤧᤒᤣᤛᤠᤱ ᤍᤠᤱᤒᤠᤴ ᤐᤣᤗᤡ ᤑᤠᤰᤏᤢ ᤁᤧᤕᤧᤵᤔᤠ ᤔᤧᤴᤇᤢᤔᤠᤴ ᤀᤠᤱᤃᤠ᤹ᤀᤣᤖᤥ॥

᥈᥍ ᤜᤠᤒᤠ ᤁᤴ ᤀᤅᤧ᤺ᤰᤘᤠᤴ ᤀᤠᤱᤃᤠ᤹ ᤁᤳᤋᤢᤱᤗ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱᤅᤠᤱ ᤘᤕᤠᤱ. ᤜᤧᤰᤁᤩᤠᤱ ᤁᤴ ᤀᤅᤧ᤺ᤰᤘᤠᤴ ᤂᤢᤏᤧ᤹ ᤐᤡᤖᤠᤱᤒᤠᤖᤥ॥

᥈᥎ ᤀᤠᤸᤗ ᤀᤠᤱᤃᤠ᤹ ᤁᤴ ᤀᤅᤧ᤺ᤰᤘᤠᤴ ᤕᤜᤘᤣ ᤍᤠᤱᤒᤠᤴᤏᤣ ᤐᤡᤖᤢᤱᤗ ᤐᤳᤋᤠᤖᤥ॥ ᤜᤧᤰᤁᤩᤠᤱ ᤁᤴ ᤀᤅᤧ᤺ᤰᤘᤠᤴ ᤁᤢᤜᤡᤱᤜᤡᤱ ᤌᤠᤖᤡᤰ ᤕᤜᤘᤣ ᤍᤠᤱᤒᤠᤗᤧᤴᤏᤣᤖᤥ॥” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤴ ᤛᤣᤛᤣ ᤔᤠᤱᤛᤧᤘᤠ ᤔᤧᤔᤧᤳᤋᤢᤖᤥ॥

ᤜᤴᤏᤠ᤺ᤸᤗᤧ ᤁᤢᤒᤣᤗᤡᤃᤧᤴ ᤋᤢᤘᤠ

᥈

ᤜᤧᤰᤁᤩᤠᤱ ᤂᤧᤵᤔᤥ ᤜᤴᤏᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ.

“ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤕᤜᤘᤣ ᤍᤠᤱᤒᤠᤀᤥ ᤛ᤺ᤳᤋᤧᤀᤠᤱ ᤘᤠ᤹ᤖᤥ.

ᤕᤜᤘᤣ ᤍᤠᤱᤒᤠᤀᤥ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ॥

ᤀᤠᤏᤡᤱᤔᤡᤜᤠ᤹ ᤕᤣ᤺ᤵᤔᤠᤛᤡ ᤐᤠ᤺ᤴ ᤀᤠᤱᤃᤠ᤹ ᤀᤠᤶᤒᤪᤠᤀᤥ ᤋᤩᤧᤀᤠᤱ ᤘᤠ᤹ᤖᤥ.

ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤛᤧᤴᤗᤵ ᤁᤧᤒᤡᤖᤠᤱᤒᤠᤀᤥ ᤀᤠᤛᤡᤰ ᤐᤛᤶᤛᤔᤧᤀᤠᤱ ᤘᤠ᤹ᤀᤠᤖᤥ॥

᥈ ᤕᤜᤘᤣ ᤍᤠᤱᤒᤠᤴ ᤜᤧᤰᤋᤱᤒᤠ ᤛᤣᤛᤣᤒᤠ ᤜᤠ᤺ᤳᤋᤠᤱ ᤜᤥᤵ.

ᤂᤧᤏᤧ᤹ ᤁᤢᤛᤡᤱᤋᤠᤱᤒᤠ ᤘᤣ᤹ ᤀᤠᤳᤋᤡᤴᤏᤠᤱ ᤜᤥᤵ.

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤋᤱᤒᤠ ᤕᤠᤰᤐᤣ᤹ ᤘᤣ᤹ ᤀᤣ᤺ᤴᤏᤠᤱ ᤜᤥᤵ॥

᥉ ᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴ ᤔᤧᤒᤠᤖᤧᤴᤏᤧ᤹.

ᤕᤶᤒᤠ ᤗᤧᤱᤛᤡᤱᤔᤠ ᤐᤠ᤺ᤴᤇᤣ᤺ᤰᤘᤠ ᤁᤧᤶᤒᤪᤠᤀᤥᤗᤠᤶ ᤔᤧᤗ᤺ᤳᤋᤧᤴᤏᤧ᤹॥

ᤌᤣᤀᤠᤱᤑᤠᤸᤗᤧ ᤕᤜᤘᤣ ᤍᤠᤱᤒᤠᤱᤃ ᤁᤧᤖᤧᤰ ᤛᤡᤰᤁᤢᤶᤏᤡᤱᤘᤠ᤹ ᤁᤧᤃᤵᤐᤠ ᤏᤡᤱᤘᤠ᤹ᤑᤢᤔᤠᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤖᤧ ᤔᤧᤈᤥᤃᤢᤒᤠ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤛᤧᤴᤍᤢᤖᤥ॥

᥊ ᤁᤧᤎᤢᤶᤒᤠ ᤌᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤗᤡ᤺ᤴ ᤀᤧᤃᤧᤀᤠᤱ ᤘᤠ᤹ᤖᤥ.

ᤁᤖ ᤜᤷᤈᤢ᤹ ᤁᤧᤈᤥ᤺ᤶᤒᤠᤜᤠ᤹ ᤁᤧᤎᤢᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥋ ᤂᤠᤄᤠ ᤁᤧᤈᤠᤒᤠᤜᤠ᤹ ᤀᤠᤸᤗᤥ ᤆᤠᤔᤠᤖᤧ ᤗᤠᤃᤡ ᤀᤠᤒᤠᤅᤣ ᤔᤧᤛᤱᤛᤡᤱ ᤔᤧᤍᤣᤛᤡᤱᤅᤠᤱ ᤔᤧᤘᤠ᤹ᤖᤥ.

ᤁᤖ ᤁᤢᤛᤧᤳᤁᤧᤗᤠ᤺ᤰᤐᤠᤜᤠ᤹ᤖᤧ ᤀᤸᤗᤥ ᤂᤢᤏᤡ᤹ ᤂᤠᤄᤠ ᤆᤠᤔᤠ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ॥

ᤛᤠᤔᤧᤱᤃᤵᤔᤏᤠᤔᤠ ᤔᤧᤴᤇᤢᤔᤠ᤺ᤸᤗᤧ ᤏᤢᤛᤡ ᤜᤡᤴᤈᤠ᤹ᤒᤡᤳᤇᤠ᤹ ᤁᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ.

ᤁᤖ ᤕᤖᤡᤰ ᤛᤠᤃᤧᤃᤵᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠ ᤌᤡᤰᤁᤠᤱ ᤔᤧᤴᤜᤡᤅᤧᤸᤗᤥ॥

᥌ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤛᤡᤔᤧᤴ ᤋᤠᤖᤢ ᤜᤧᤰᤁᤩᤠᤱ ᤏᤧᤳᤋᤡᤃᤧᤴ ᤜᤡᤱᤔᤴ ᤀᤠᤒᤡᤖᤥ.

ᤂᤢᤏᤧ᤹ᤀᤣ ᤔᤏᤠᤜᤠ᤹ ᤀᤡᤐᤢᤱᤅᤥ ᤐᤠᤱᤄᤢᤛᤡ

ᤜᤧᤰᤁᤩᤠᤱ ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤜᤡᤱᤔᤴ ᤐᤡᤖᤢᤛᤡᤖᤥ॥

᥍ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤔᤏᤠᤜᤠ᤹ ᤕᤠᤱᤃᤧᤛᤠ᤹ᤒᤠ ᤏᤢ ᤕᤠᤱᤛᤠᤁᤢᤴᤎᤣᤛᤠᤒᤠ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤁᤢᤓᤠ ᤕᤥᤕᤥᤰ ᤆᤥᤃᤢᤛᤡ ᤜᤧᤰᤁᤩᤠᤱ ᤌᤥ ᤁᤢᤓᤠ ᤑᤥ᤺ᤰᤂᤢᤛᤡᤖᤥ॥

᥎ ᤂᤢᤏᤧ᤹ᤃ ᤕᤠᤱᤃᤧᤛᤠ᤹ᤒᤠᤜᤠ᤹ ᤂᤠᤶᤜᤡ᤺ᤰᤁᤥᤏᤢ ᤌᤥ ᤑᤥ᤺ᤰᤂᤢᤛᤡᤖᤥ

ᤌᤣᤎᤡᤰᤁᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤂᤢᤴᤇᤡ᤹ ᤋᤢᤰᤂᤣ ᤗᤠᤰᤂᤣᤗᤠᤶᤒᤠ ᤌᤠ᤺ᤱ ᤑᤥ᤺ᤰᤂᤢᤛᤡᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤜᤠᤱᤛᤠᤜᤠ᤹ᤏᤢ ᤁᤢᤍᤱᤒᤠ ᤆᤥᤃᤢᤛᤡᤖᤥ

ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤕᤢᤰᤏᤠᤀᤥ ᤕᤢᤰᤂᤢᤛᤡᤖᤥ॥

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤢᤰᤏᤠᤜᤠ᤹ᤃ ᤕᤜᤘᤣ ᤍᤠᤱᤒᤠᤸᤗᤧᤴᤏᤧᤖᤥ.

ᤂᤢᤏᤧ᤹ ᤕᤥ᤹ᤒᤠ ᤗᤠᤈᤣ᤺ᤴ ᤂᤧᤸᤗᤧ ᤁᤢᤛᤶᤎᤠᤱ ᤕᤢᤰᤂᤢᤀᤠᤱ ᤕᤢᤱᤗᤥ॥

᥏ ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤁᤢᤔᤏᤠᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤁᤖ ᤗᤠᤕᤥᤒᤠ ᤔᤏᤠᤜᤠ᤹ ᤂᤠᤔᤠᤰᤔᤥ ᤔᤧᤔᤧᤰᤗᤥ॥

ᤜᤠ᤺ᤳᤋᤠᤱ ᤀᤠᤒᤠᤅᤣ ᤌᤢᤶᤗᤧ ᤁᤧᤏᤠ᤺ᤶᤒᤠ ᤐᤥᤱᤔᤠ ᤔᤧᤛᤢᤰᤏᤧᤸᤗᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ ᤁᤧᤖᤧᤰ ᤔᤧᤔᤧᤰᤗᤥ॥

ᤂᤢᤏᤧ᤹ ᤌᤥ ᤛᤠᤱᤃᤪᤠᤶᤐᤣᤍᤠᤱ ᤗᤠᤶᤒᤠᤏᤢ ᤜᤢ᤺ᤰᤗ ᤂᤧᤱᤜᤠ᤹ ᤑᤧ᤺ᤰᤋᤢᤛᤡᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤖᤧᤰ ᤐᤡᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤠᤛᤧᤴ ᤆᤥᤃᤢᤖᤥ॥

ᤂᤢᤏᤧ᤹ ᤛᤣᤃᤢᤒᤠ ᤜᤠᤱᤅᤡᤴ ᤔᤢᤰᤛᤠᤶ ᤐᤡᤖᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤛᤣ᤺ᤴᤍᤢᤒᤠ ᤜᤠᤱᤅᤡᤴ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤖᤥ॥”

᥇᥇ ᤂᤧᤴ ᤀᤣᤃᤠᤱ ᤀᤧᤸᤁᤠᤏᤠ᤺ᤴ ᤖᤠᤔᤠᤒᤠ ᤁᤢᤜᤡᤶᤔᤥ ᤏᤢ᤺ᤰᤂᤧ॥ ᤁᤖ ᤀᤅᤧ᤺ᤰᤘᤠ ᤛᤠᤔᤢᤀᤧᤗᤧᤴ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤡᤖᤧ ᤁᤢᤃᤶᤒᤪᤠᤱᤅᤥ ᤛᤡᤗᤥᤀᤥ ᤕᤠ᤺ᤰᤋᤧᤖᤥ॥

ᤀᤣᤗᤡᤖᤧ ᤁᤢᤛ᤻ᤛᤠᤜᤠ᤹

᥇᥈ ᤀᤣᤗᤡᤖᤧ ᤁᤢᤛ᤻ᤛᤠ ᤏᤧᤳᤇᤡ ᤁᤢᤀᤡᤃᤧᤓᤧᤶᤒᤠ ᤘᤕᤧᤛᤡ. ᤂᤧᤴ ᤏᤧᤵᤔᤠᤱᤗᤧ ᤕᤜᤘᤣ ᤍᤠᤱᤒᤧᤴ ᤀᤠᤵᤑᤠᤸᤗᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤧᤇᤢᤴ॥

᥇᥉ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰᤁᤡᤴ ᤁᤢᤏᤠ ᤔᤧᤛᤠ᤹ᤖᤧᤛᤢᤴ-ᤁᤢᤓᤠ ᤔᤏᤠᤜᤠ᤹ᤖᤧ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤸᤗᤧ ᤀᤣᤗᤡᤖᤧ ᤏᤧᤵᤑᤢ ᤁᤢᤛ᤻ᤛᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤛᤧᤘᤠᤖᤥᤒᤧᤴ ᤜᤢᤰᤁᤥ ᤛᤢᤶᤈᤢᤗᤡ᤺ᤴ ᤐᤡᤖᤧᤳᤇᤢᤀᤠᤱ ᤐᤠᤱᤄᤧᤛᤢ॥ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤛᤠ᤺ᤴ ᤗᤠᤰᤋᤢᤖ ᤕᤢᤱᤅᤡᤸᤗᤧ.

᥇᥊ ᤂᤧᤴ ᤛᤧᤘᤠᤖᤥᤒᤧᤸᤗᤧ ᤛᤠ ᤌᤥ᤺ᤰᤔᤏᤠᤒᤠ ᤂᤵᤐᤩᤠᤀᤥ ᤛᤢᤶᤈᤢᤗᤡ᤺ᤴ ᤁᤣ᤺ᤳᤋᤢ ᤜᤧᤰᤁᤩᤠᤱ ᤂᤧᤴ ᤛᤢᤶᤈᤢᤗᤡ᤺ᤸᤗᤧ ᤋᤡ᤺ᤰᤛᤢᤀᤠᤱ ᤁᤧᤎᤠᤱᤒᤠ ᤛᤠ᤺ᤴ ᤀᤣᤗᤡᤖᤧ ᤁᤢᤛ᤻ᤛᤠᤜᤠ᤹ ᤔᤧᤒᤡᤖᤢᤛᤡᤖ ᤕᤠ᤺ᤴᤍᤢᤛᤡ॥ ᤛᤡᤗᤥᤀᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤁᤧᤍᤠᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤜᤠᤒᤠ ᤜᤧᤰᤋᤱᤒᤠ ᤔᤧᤈᤥᤃᤢ॥

᥇᥋ ᤁᤢᤓᤠ ᤕᤧᤶᤔᤥ ᤛᤠ᤺ᤸᤗᤧ ᤁᤢᤛᤥ᤺ᤳᤋᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤧᤘᤠᤖᤥᤒᤧᤴ ᤋᤩᤧᤀᤠᤱ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤠᤃᤡ ᤀᤥ᤹ᤔᤠ ᤆᤠᤔᤠᤖᤧ ᤗᤠᤃᤡ ᤛᤠᤔᤠᤱᤘᤠ ᤀᤠᤒᤡᤖᤧ᤹ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤏᤡ᤹ᤗᤠᤶᤒᤠ ᤌᤥ᤺ᤰᤔᤏᤠᤒᤠ ᤛᤠ ᤔᤧ᤺ᤴ ᤁᤢᤔᤠᤱᤘᤠᤖᤰ ᤋᤠ᤺ᤰᤋᤢᤖᤥ॥”

᥇᥌ “ᤀᤥ᤺ᤰ. ᤋᤃᤡ ᤁᤢᤛᤥ᤺ᤳᤋᤧᤴ ᤔᤡᤎᤡᤰᤂᤢᤱ᤹. ᤜᤧᤰᤁᤩᤠᤱ ᤁᤧᤏᤠ᤺ᤰᤋᤢᤒᤠ ᤕᤠᤖᤡᤰᤁᤣ ᤋᤣᤖᤧ᤹” ᤗ᤹ᤖᤡᤰ ᤂᤧᤴ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠ ᤔᤏᤠ᤺ᤸᤗᤧ ᤐᤠ᤺ᤳᤋᤢᤏᤣᤑᤃᤪ ᤂᤧᤴ ᤛᤧᤘᤠᤖᤥᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. “ᤔᤧ᤺ᤴ ᤂᤧᤴ ᤀᤠᤱᤃᤠ᤹ ᤀᤠᤸᤗᤥᤛᤠ ᤀᤠᤃ᤻ᤒᤡᤖ ᤐᤥ᤺ᤱ. ᤔᤧ᤺ᤴᤏᤣᤑᤃᤪ ᤏᤠᤵᤏᤡᤱᤅᤠᤱᤛᤠᤱ ᤋᤣ᤹ᤖᤢᤱ᤹॥”

᥇᥍ ᤀᤣᤗᤡᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤛᤠ᤹ᤖᤡᤰ ᤕᤶᤒᤠ ᤐᤥ᤺ᤰᤂᤧᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤏᤡᤛᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥ᤺ᤴᤍᤢᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤂᤧᤱᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤳᤋᤧᤇᤢ॥

ᤛᤠᤔᤢᤀᤧᤗᤧᤴ ᤛᤡᤗᤥᤒᤠ ᤏᤡᤱᤘᤠ᤹ᤑᤢ ᤜᤡᤶᤔᤥ

᥇᥎ ᤂᤧᤴ ᤕᤧᤶᤔᤥ ᤀᤅᤧ᤺ᤰᤘᤠ ᤛᤠᤔᤢᤀᤧᤗᤧᤱᤃ ᤏᤠᤀᤡᤏᤠᤛᤢ᤺ᤳ ᤀᤣᤐᤥᤍ ᤆᤠᤱ ᤆᤠᤰᤂᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤆᤰᤔᤧᤸᤗ᤹ᤀᤣ ᤛᤧᤘᤠ ᤆᤥ᤺ᤰᤔᤠ ᤜᤣ᤺ᤰᤋᤧ॥

᥇᥏ ᤋᤱᤒᤣᤎᤰᤔᤠ ᤁᤢᤶᤔᤠᤖᤧ ᤂᤧᤴ ᤗᤳᤇᤠ ᤆᤢᤰᤛᤠ ᤋᤣ᤺ᤳ ᤋ᤹ᤖᤢ. ᤜᤧᤰᤁᤩᤠᤱ ᤋᤱᤒᤣᤎᤰᤔᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤁᤢᤕᤧᤶᤒᤠ᤺ᤴᤏᤢ ᤐᤣᤛᤡᤸᤗᤧ ᤂᤧᤴ ᤋᤣ᤺ᤳᤋᤡᤴ ᤁᤢᤶᤔᤠᤖᤧ ᤛᤠᤔᤢᤀᤧᤗᤧᤴ ᤋᤣ᤹ᤖᤢᤒᤡᤖᤢ॥

᥈᥆ ᤀᤣᤗᤡ᤺ᤸᤗᤧ ᤀᤧᤸᤁᤠᤏᤠ᤺ᤴ ᤏᤢ ᤁᤢᤔᤣ᤺ᤳ ᤜᤴᤏᤠ᤺ᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖ ᤔᤧᤳᤋᤢᤛᤡ. “ᤂᤧᤴᤇᤡ᤹ ᤁᤧᤏᤠ᤺ᤰᤋᤧᤛᤢᤒᤠ ᤁᤴ ᤂᤧᤴᤇᤡ᤹ ᤛᤠ᤺ᤸᤗᤧ ᤁᤢᤗᤧᤰᤘᤠᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤴ ᤔᤧᤴᤇᤢᤔᤠ᤺ᤴᤗᤠᤶᤒᤠᤀᤣ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤁᤧᤒᤡᤛᤡᤖᤖᤥ॥” ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤜᤡᤶᤔᤥ ᤏᤢ᤺ᤰᤂᤧᤛᤡ॥

᥈᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤴᤏᤠ᤺ᤴ ᤗᤢᤱᤔᤠ᤹ ᤋᤢᤰᤋᤢ᤹. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤳᤇᤠ ᤛᤢᤶᤛᤡ ᤏᤢ ᤔᤧᤴᤇᤢᤔᤠ ᤏᤧᤳᤇᤡ ᤛᤠᤜᤠ᤹ ᤁᤳᤋᤢᤛᤡ॥ ᤏᤠ ᤀᤅᤧ᤺ᤰᤘᤠ ᤛᤠᤔᤢᤀᤧᤗᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤐᤥᤔᤠᤎᤠᤱᤔᤠ ᤜᤣ᤺ᤰᤋᤧ॥

ᤀᤣᤗᤡ᤺ᤴ ᤏᤢ ᤁᤢᤛ᤻ᤛᤠᤜᤠ᤹

᥈᥈ ᤀᤣᤗᤡ᤺ᤴ ᤀᤠᤸᤗ ᤛᤠ᤹ᤖᤡᤰ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤆᤥᤃᤢᤛᤡᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤂᤧᤵᤛᤢ॥ ᤜᤧᤰᤁᤩᤠᤱ ᤛᤣᤛᤣ ᤛᤠ᤺ᤱᤃᤠᤜᤡᤶ ᤗᤠᤶᤎᤣ᤺ᤵᤐᤥ ᤛᤧᤘᤠ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠᤜᤠ᤹ᤏᤢ ᤛᤥᤖᤡᤰ ᤀᤡᤵᤛᤧᤇᤡᤒᤠ ᤐᤠ᤺ᤴᤜᤠ᤹ᤀᤠᤱ ᤂᤢᤏᤧ᤹ ᤂᤧᤵᤛᤢ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤴᤇᤡ᤹ ᤌᤣᤀᤠᤱ ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤛᤢᤒᤠᤃ᥅ ᤂᤧᤴᤇᤡ᤹ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤛᤢ ᤁᤧᤗ᤹ᤒᤠ ᤐᤠ᤺ᤴ ᤁᤧᤖᤧᤰ ᤔᤏᤠᤜᤠ᤹ᤗᤠᤶ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹॥

᥈᥊ ᤔᤣ᤺ᤴᤏᤠ. ᤀᤠᤛ᤻ᤛᤠᤛᤣ. ᤀᤠᤱᤃᤠ᤹ ᤆᤩᤠ ᤂᤧᤵᤛᤢᤱᤗ ᤘᤠ᤹ᤀᤠ. ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤁᤧᤀᤡᤱᤒᤠ ᤁᤶᤓᤍᤠᤱᤒᤠ ᤐᤠ᤺ᤴᤜᤠ᤹ ᤏᤢᤒᤠ ᤔᤧ᤺ᤴ॥

᥈᥋ ᤔᤏᤠ᤺ᤸᤗᤧ ᤔᤏᤠ᤺ᤸᤗᤧᤀᤣ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤗᤠᤛᤥ᤺ᤳ ᤆᤥᤃᤢᤏᤣᤑᤃᤪ ᤏᤡᤱᤘᤠ᤹ᤑᤢᤔᤠᤱᤗᤧ ᤁᤢᤜᤢᤰᤁᤡᤴ ᤗᤠᤕᤥ ᤁᤧᤈᤥ᤺ᤰᤐᤠᤸᤗᤧ ᤁᤢᤛᤶᤎᤠᤱ ᤆᤢᤰᤔᤠ ᤛᤢᤰᤗᤥ॥ ᤁᤖ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤏᤣᤑᤃᤪ ᤂᤧᤸᤗᤧ ᤁᤢᤗᤠᤃᤡ ᤜᤠ᤺ᤳᤗᤧ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤒᤠᤒᤣ᥅”

ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤧᤇᤢᤛᤠᤱ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤒᤠ᤺ᤴᤜᤠ᤹ ᤂᤧᤶᤄᤧᤶ ᤔᤧᤗᤠᤵᤋᤧᤛᤢᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤛᤧᤵᤔᤠᤛᤡᤀᤣ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧᤖᤥ॥

᥈᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤏᤢ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤱᤃᤢᤶᤗᤠᤶ ᤛᤠᤔᤢᤀᤧᤗᤧᤴ ᤌᤰᤗᤠ ᤗᤡᤱᤃᤧᤴᤏᤥ ᤐᤥᤖᤧᤖ ᤐᤣ॥

ᤀᤣᤗᤡᤖᤧ ᤁᤢᤜᤡᤶᤛᤕᤱᤅᤥ ᤋᤠᤵᤑᤧ᤺ᤶᤒᤠ ᤔᤠᤱᤏᤡᤱᤘᤠ᤹ᤐᤠᤴ

᥈᥍ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤁᤢᤛᤧᤘᤠᤖᤥᤒᤠᤎᤡᤰ ᤋᤩᤧᤀᤠᤱ ᤀᤣᤗᤡ᤺ᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤁᤧᤶᤒᤠ ᤁᤧᤴᤎᤧᤒᤠᤛᤡᤖᤧ ᤂᤢᤏᤡ᤹ ᤜᤡᤶᤛᤕᤱᤜᤠ᤹ ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤡᤸᤗᤧ ᤁᤢᤕᤥ᤺ᤃ᤻ᤒᤠ ᤔᤧᤘᤕᤧᤸᤗᤧ ᤀᤠᤱᤃᤠ᤹ ᤀᤠᤒᤠᤅᤣ ᤂᤧᤱᤜᤠ᤹ᤖᤥ ᤀᤥᤛᤣ᤺ᤴ ᤔᤧᤎᤠᤰᤛᤡᤱᤅᤠᤴᤒᤡ᥅

᥈᥎ ᤀᤠᤱᤃᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ᤀᤥ ᤂᤧᤏᤧ᤹ ᤁᤧᤛᤢᤎᤧᤒᤠ ᤜᤠᤖᤢᤏᤧᤴ ᤀᤠᤱᤃᤠ᤹ᤀᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤱᤛᤧ. ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤡᤍᤢᤱᤈᤓᤠ ᤋᤥ᤺ᤴᤇᤧ. ᤛᤢᤰᤐᤠ-ᤛᤠᤱᤛᤡᤱ ᤜᤠ᤺ᤴᤇᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤣᤛᤠᤱ ᤏᤠᤀᤡᤏᤠᤛᤢ᤺ᤳ ᤀᤣᤐᤥᤍ ᤆᤠᤱᤔᤠᤀᤠᤱ ᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤛᤣᤃᤢᤱ॥ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤧᤳᤋᤡ ᤔᤧᤍᤥ᤺ᤴᤍᤢᤒᤠᤀᤥᤗᤠᤶ ᤁᤢᤓᤠ ᤗᤰᤜᤠ᤹ ᤂᤧᤏᤧ᤹ ᤁᤧᤛᤢᤎᤧᤒᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤁᤵᤔᤠ ᤕᤢᤰ ᤐᤡᤖᤢᤱᤛᤡᤱ॥

᥈᥏ ᤀᤠᤱᤃᤠ᤹ ᤀᤠᤕᤢᤰᤏᤠᤀᤥ ᤋᤥ᤺ᤴᤇᤧ ᤔᤧᤍᤠᤖᤢᤒᤠ ᤗᤧᤳᤋᤡᤜᤠ᤹ ᤏᤢ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤂᤡᤏᤡ᤹ ᤌᤣᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤢᤶᤔᤡᤴᤒᤠᤒᤣ᥅ ᤂᤧᤏᤧ᤹ ᤀᤡᤛᤪᤠᤀᤡᤗᤡ ᤀᤠᤔᤏᤠᤜᤠ᤹ᤖᤧ ᤗᤧᤳᤋᤡ ᤔᤧᤍᤥ᤺ᤴᤍᤢᤒᤠ ᤏᤢᤒᤠ ᤆᤡᤃᤰᤘᤠᤜᤠ᤹ ᤂᤧᤏᤧ᤹ ᤁᤧᤗᤠᤃᤡ ᤁᤧᤕᤢᤰᤂᤢᤀᤠᤱ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤌᤣᤀᤠᤱ ᤁᤧᤛ᤻ᤛᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤢᤛᤡᤒᤠᤒᤣ᥅’

᥉᥆ “ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤂᤧᤏᤧ᤹ ᤁᤧᤜᤡᤶᤛᤕᤱ ᤏᤢ ᤁᤧᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤛᤍᤠᤍᤡᤱ ᤆᤰᤔᤧᤴᤗ᤹ᤀᤣ ᤀᤠᤱᤃᤠ᤹ ᤀᤠᤍᤃᤡ ᤔᤠᤱᤛᤧᤘᤠ ᤔᤧᤈᤥᤃᤢᤖ ᤑᤠ᤹ᤀᤠᤱ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤕᤠᤱ॥’ ᤁᤖ ᤀᤠᤸᤗ ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤀᤠᤸᤗᤀᤠᤱᤎᤥ ᤀᤰᤂᤣ ᤐᤥᤱᤔᤠ ᤔᤧᤏᤢ᤹ᤏᤧᤴ॥ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠᤜᤠ᤹ ᤀᤠᤱᤃᤠ᤹ ᤆᤡ᤺ᤳᤋᤢᤱᤛᤡᤱ॥’

᥉᥇ ᤀᤥᤔᤧᤳᤋᤧ᤹. ᤀᤠᤸᤗ ᤀᤰᤋᤱᤒᤠ ᤕᤧᤶ ᤋᤠᤖᤒᤳ. ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ ᤏᤢ ᤁᤧᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ ᤁᤧᤖᤧᤰ ᤏᤢᤵᤛᤢᤱᤛᤡᤱ. ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤠ᤺ᤰᤛ᤹ᤖ ᤕᤠ᤺ᤴᤍᤢᤱᤛᤡᤱᤅᤠᤱ ᤁᤠᤵᤐᤥᤒᤠ ᤔᤧᤴᤍᤢᤶᤔᤣ ᤔᤧᤛᤡ᤹᤺॥

᥉᥈ ᤀᤠᤱᤃᤠ᤹ ᤀᤠᤕᤢᤱᤔᤠᤍᤧᤴᤏᤥ ᤂᤧᤏᤧ᤹ ᤐᤕᤶ ᤕᤶᤒᤠ ᤋᤢᤰᤂᤣ ᤋᤠᤒᤠ ᤁᤧᤏᤡᤛᤢ᤹॥ ᤜᤧᤰᤁᤣᤛᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤃ ᤏᤢ᤹ᤔᤠ ᤋᤠᤔᤠᤀᤣ ᤐᤥ᤺ᤱ. ᤁᤖ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤁᤧᤜᤡᤶᤛᤕᤱᤅᤥ ᤁᤧᤖᤧᤰ ᤌᤠᤱᤒᤧᤴ ᤔᤧᤘᤠ᤹ᤖᤀᤣ ᤔᤧᤛᤡᤔᤧᤄᤧᤳᤗᤥ॥

᥉᥉ ᤁᤖ ᤁᤢᤓᤠ ᤔᤏᤠᤜᤠ᤹ ᤀᤠᤱᤃᤠ᤹ ᤛᤧ᤺ᤵᤋᤢᤱ ᤁᤳᤋᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤂᤧᤏᤧ᤹ ᤁᤧᤔᤡᤰᤘᤠ ᤏᤢ ᤔᤧᤖᤡᤱ ᤌᤰᤔᤠᤖᤧ ᤗᤠᤃᤡᤖᤰ ᤔᤧᤒᤥ᤺ᤱ॥ ᤜᤧᤰᤁᤩᤠᤱ ᤕᤖᤡᤰᤋᤱᤒᤠ ᤁᤧᤔᤏᤠᤜᤠ᤹ ᤌᤠᤱᤒᤧᤴ ᤔᤧᤘᤧᤴᤏᤠᤱ ᤔᤧᤘᤠ᤹ᤀᤡᤸᤗᤧᤛᤠ ᤔᤧᤛᤡᤖᤥ॥

᥉᥊ “ᤁᤴ ᤁᤧᤖᤧᤰᤗᤧᤴ ᤔᤡᤰᤛᤣ᤺ᤱᤃ ᤂᤧᤏᤧ᤹ ᤏᤧᤵᤑᤢ ᤁᤧᤛ᤻ᤛᤠᤜᤠ᤹ᤀᤥ ᤋᤠᤵᤑᤧ᤺ᤶᤒᤠ ᤐᤥ᤺ᤱᤒᤠ ᤁᤧᤏᤡᤛᤢ᤹॥ ᤂᤢᤴᤇᤡ᤹ ᤏᤧᤵᤔᤠᤱ ᤌᤡᤰᤕᤧᤴᤗᤧ ᤛᤡᤛᤡᤖᤥ॥

᥉᥋ ᤀᤠᤱᤃᤠ᤹ ᤀᤠᤒᤠᤅᤣ ᤂᤧᤏᤧ᤹ ᤁᤧᤗᤠᤃᤡ ᤗᤳᤇᤠ ᤏᤛᤠᤏᤡᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤎᤡᤰ ᤑᤥ᤺ᤰᤂᤢᤱ. ᤂᤧᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤏᤢ ᤀᤠᤕᤠᤶᤛᤠᤶᤔᤥ ᤀᤡ᤺ᤳᤋᤢᤱᤒᤠ ᤜᤧᤰᤁᤣᤀᤣ ᤆᤥᤃᤢ᤹॥ ᤀᤠᤱᤃᤠ᤹ ᤂᤧᤸᤗᤧ ᤁᤢᤎᤠ᤺ᤰᤜᤠ᤹ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤆᤥᤃᤢᤱᤛᤡᤱ. ᤜᤧᤰᤁᤩᤠᤱ ᤂᤧᤸᤗᤧ ᤀᤠᤱᤃᤠ᤹ ᤛᤣᤃᤢᤱᤒᤠ ᤜᤠᤱᤅᤡᤸᤗᤧ ᤁᤢᤍᤃᤡ ᤛᤍᤠᤍᤡᤱ ᤔᤠᤱᤛᤧᤘᤠ ᤆᤥᤃᤢᤖᤥ॥

᥉᥌ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤡᤶᤛᤕᤱᤅᤥ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰᤗᤧ ᤂᤢᤏᤧ᤹ ᤁᤢᤍᤃᤡ ᤔᤧᤒᤣ᤺ᤰᤁᤠᤱ ᤌᤢᤱᤒᤥᤜᤒᤳ ᤔᤧᤓᤴᤇᤡᤱ᤹ ᤂᤧᤒᤩᤠᤱ ᤕᤢᤵᤐᤠ ᤕᤠᤱᤀᤡᤳᤇᤣ᤹ ᤌᤡᤰ ᤏᤢ ᤆᤒᤧ᤺ᤳᤇᤡᤰ ᤁᤢᤈᤠᤈᤡ ᤐᤡᤖᤠᤱᤅᤧ᤹ᤏᤠ ᤗ᤹ᤖᤡᤰ ᤐᤣᤗᤡ ᤔᤧᤓᤠᤰᤋᤢ᤹. ‘ᤀᤠᤱᤃᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤰᤁᤥ ᤀᤠᤕᤠᤰᤋᤧ᤹ᤏᤠ. ᤜᤧᤰᤁᤣ᤺ᤸᤗ᤹ᤖᤡᤰ ᤀᤠᤱᤃᤠ᤹ ᤀᤠᤗᤠᤃᤡ ᤆᤠᤔᤠ ᤌᤢᤱᤔᤠ ᤁᤢᤈᤠ ᤁᤳᤋᤢᤱᤗ॥’”

ᤕᤜᤘᤣ ᤍᤠᤱᤒᤠᤴ ᤛᤠᤔᤢᤀᤧᤗᤖᤥ ᤀᤥᤛᤣ᤺ᤴᤎᤠᤰᤛᤡᤱᤒᤠ

᥉

ᤀᤠᤸᤗ ᤀᤣᤗᤡ᤺ᤸᤗᤧ ᤁᤢᤕᤢᤰᤁᤥ ᤛᤠᤔᤢᤀᤧᤗᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤔᤠᤱᤛᤧᤘᤠ ᤆᤥᤃᤢᤖ ᤘᤕᤧ॥ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ ᤆᤠ᤹ᤖᤡᤰ ᤂᤧᤶᤔᤧᤍᤧᤳᤋᤧᤴ. ᤜᤧᤰᤁᤩᤠᤱ ᤂᤢᤏᤧ᤹ ᤋᤠ᤹ᤍᤡᤃᤧᤴ ᤛᤢᤑᤥᤜᤠ᤹ᤀᤠᤱ ᤔᤏᤠᤜᤠ᤹ ᤕᤖᤡᤰ ᤀᤥᤛᤣ᤺ᤴᤔᤧᤎᤠᤰᤋᤢᤛᤡᤴ॥

᥈ ᤌᤡᤰᤗᤧᤱ ᤛᤧᤴᤍᤡᤰ ᤀᤣᤗᤡ᤺ᤴ ᤀᤠᤒᤠᤅᤣ ᤁᤢᤕᤢᤰᤏᤠᤀᤥ ᤏᤧᤛᤡᤱᤅᤠᤱ ᤏᤧᤛ᤻ᤛᤧ॥ ᤂᤢᤏᤧ᤹ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤁᤢᤔᤡᤰᤜᤠ᤹ ᤌ᤺ᤶᤎ᤺ᤶᤒᤠ ᤐᤥ᤺ᤰᤂᤧ ᤐᤣᤀᤠᤱ ᤘᤕᤧ. ᤜᤧᤰᤁᤩᤠᤱ ᤏᤢᤖᤡᤰ ᤂᤠᤏᤡᤔᤠ ᤔᤧᤛᤢᤰᤋᤢᤴᤏᤠᤱ ᤘᤕᤧ॥

᥉ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥᤰ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤡᤶᤔᤥ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥ ᤂᤧ᤹ᤕᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤔᤡ᤺ᤴ ᤔᤧᤴᤇᤧᤳᤋᤣ ᤕᤢᤅᤧ॥

᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ “ᤛᤠᤔᤢᤀᤧᤗᤀᤣ. ᤛᤠᤔᤢᤀᤧᤗᤀᤣ” ᤔᤧᤳᤋᤢᤖ ᤀᤢ᤺ᤳᤋᤢ॥ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ “ᤜᤤ. ᤀᤠᤱᤃᤠ᤹ ᤁᤵᤔᤥ ᤘᤠ᤹ᤀᤠᤖᤥ” ᤔᤧᤳᤋᤢ॥

᥋ ᤜᤧᤰᤁᤩᤠᤱ ᤂᤢᤏᤧ᤹ ᤐᤥᤃᤧᤀᤠᤱ ᤗᤥ᤺ᤰᤋᤧᤖ ᤐᤣᤀᤠᤱ ᤀᤣᤗᤡ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤀᤢ᤺ᤳᤋᤠᤱᤒᤠᤒᤡ᥅ ᤀᤠᤱᤃᤠ᤹ ᤁᤵᤔᤥᤀᤣ ᤘᤠ᤹ᤀᤠᤖᤥ॥” ᤁᤖ ᤀᤣᤗᤡ᤺ᤸᤗᤧ ᤏᤥᤃᤵ ᤐᤡᤖᤢ. “ᤀᤠᤲᤜᤠ᤹. ᤀᤠᤱᤃᤠ᤹ᤃ ᤂᤧᤏᤧ᤹ ᤔᤧᤀᤢ᤺ᤳᤏᤧᤸᤗᤥ॥ ᤐᤣᤃᤧ᤹ᤀᤠᤱ ᤀᤡᤵᤛᤧ᤹॥” ᤂᤧᤒᤩᤠᤱ ᤛᤠᤔᤢᤀᤧᤗᤧᤴ ᤏᤢ᤺ᤰᤂᤧ ᤐᤣᤀᤠᤱ ᤀᤡᤵᤛᤧ॥

᥌ ᤕᤜᤘᤣ ᤍᤠᤱᤒᤠᤸᤗᤧ ᤕᤠᤶᤔᤥ ᤛᤠᤔᤢᤀᤧᤗᤧᤴ “ᤛᤠᤔᤢᤀᤧᤗᤀᤣ” ᤔᤧᤳᤋᤢᤖ ᤀᤢ᤺ᤳᤋᤢ॥ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤔᤢᤳᤌᤪᤡᤰ ᤐᤥᤃᤧᤒᤣᤀᤠᤱ ᤀᤣᤗᤡ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤀᤢ᤺ᤳᤋᤠᤱᤒᤠᤒᤡ᥅ ᤀᤠᤱᤃᤠ᤹ ᤁᤵᤔᤥᤀᤣ ᤘᤠ᤹ᤀᤠᤖᤥ॥” ᤁᤖ ᤀᤣᤗᤡ᤺ᤸᤗᤧ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤔᤧᤴᤀᤢ᤺ᤵᤐᤠᤏᤧᤖᤥ॥ ᤐᤣᤃᤧ᤹ᤀᤠᤱ ᤀᤡᤵᤛᤧ᤹ᤀᤥ॥”

᥍ ᤀᤠᤸᤗ ᤛᤠᤔᤢᤀᤧᤗᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤶᤓ ᤌᤠᤖᤡᤰ ᤛᤠᤔᤢᤀᤧᤗᤖᤥ ᤀᤥᤛᤣ᤺ᤴᤎᤠᤱ ᤔᤧᤶᤒᤥ᤺ᤱᤅᤣ ᤘᤕᤧ॥

᥎ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤀᤢ᤺ᤳᤋᤢᤒᤠ ᤛᤢᤶᤗᤧᤱ ᤁᤧᤖᤧ. ᤛᤠᤔᤢᤀᤧᤗᤧᤴ ᤐᤥᤃᤧᤀᤠᤱ ᤀᤣᤗᤡᤖᤧ᤹ᤀᤥ ᤐᤣ ᤜᤧᤰᤁᤩᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤧᤀᤢ᤺ᤳᤋᤠᤱᤒᤠᤒᤡ᥅ ᤀᤠᤱᤃᤠ᤹ ᤁᤵᤔᤥᤀᤣ ᤘᤠ᤹ᤀᤠᤖᤥ॥” ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧᤏᤡ ᤁᤴ ᤜᤡᤴᤈᤠ᤹ᤀᤡᤴ ᤀᤢ᤺ᤳᤋᤢᤒᤠᤖᤧᤇ ᤑᤠᤀᤠᤱ ᤀᤣᤗᤡᤖᤧ ᤁᤢᤛᤡᤱᤏᤡ᤺ᤳᤋᤢ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤗᤡᤖᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤏᤧᤛ᤻ᤛᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤶᤔᤥ ᤁᤧᤀᤢ᤺ᤳᤏᤧᤑᤠᤃᤪ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤠᤀᤣ. ᤐᤠᤖᤧ᤹ᤀᤥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤸᤗᤧ ᤂᤧᤵᤛᤢᤱᤗ ᤐᤳᤋᤠᤖᤥ॥’” ᤂᤧᤸᤗᤧ ᤆᤥᤃᤢᤸᤗᤧ ᤛᤠᤔᤢᤀᤧᤗᤧᤴ ᤁᤢᤕᤢᤰᤏᤠᤀᤥ ᤏᤢ᤺ᤰᤂᤧ ᤐᤣᤀᤠᤱ ᤏᤧᤛᤡᤱᤅᤠᤱ ᤏᤧᤛ᤻ᤛᤧ॥

᥇᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤵᤔᤥ ᤋᤩᤧᤀᤠᤱ ᤕᤧᤶᤛᤡᤱ. ᤜᤧᤰᤁᤩᤠᤱ ᤀᤠᤴᤍᤧ᤺ᤴ ᤀᤢ᤺ᤳᤋᤢᤒᤠ ᤜᤧᤰᤁᤣᤀᤣ “ᤛᤠᤔᤢᤀᤧᤗᤀᤣ᥄ ᤛᤠᤔᤢᤀᤧᤗᤀᤣ᥄” ᤗ᤹ᤖᤡᤰ ᤀᤢ᤺ᤳᤋᤢ॥ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤐᤠᤖᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤸᤗᤧ ᤂᤧᤵᤛᤢᤱᤗ ᤐᤳᤋᤠᤖᤥ॥”

᥇᥇ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤀᤡᤛᤪᤠᤀᤡᤗᤀᤥ ᤁᤢᤓᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤗ ᤐᤳᤋᤠᤖᤥ. ᤜᤧᤰᤁᤩᤠᤱ ᤂᤧᤴ ᤁᤧᤄᤧᤶᤒᤠ ᤁᤧᤖᤧᤰᤗᤧ ᤂᤢᤏᤡ᤹ ᤏᤧᤄᤥ᤹-ᤏᤧᤓᤠᤰᤘᤠ ᤑᤡᤱᤗᤥ॥

᥇᥈ ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤀᤣᤗᤡ᤺ᤴ ᤏᤢ ᤁᤢᤜᤡᤶᤛᤕᤱᤅᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤁᤧᤳᤋᤢᤱᤗᤥ॥

᥇᥉ ᤀᤠᤱᤃᤠ᤹ ᤂᤧᤸᤗᤧ ᤁᤢᤜᤡᤶᤛᤕᤱᤜᤠ᤹ ᤛᤍᤠᤍᤡᤱ ᤂᤢᤶᤍᤡᤱ ᤐᤡᤖᤢᤱᤛᤡᤱ ᤑᤠ᤹ᤀᤠᤱ ᤂᤧᤴ ᤔᤧᤳᤋᤢᤱᤅᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤆᤥᤃᤢᤛᤡᤒᤠ ᤛᤡᤰᤁᤧᤗᤧ᤺ᤱᤒᤠ ᤗᤠᤕᤥ ᤗᤠᤛᤥ᤺ᤳᤜᤠ᤹ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ॥ ᤜᤧᤰᤁᤣᤛᤠᤱ ᤁᤢᤛ᤻ᤛᤠᤜᤠ᤹ ᤗᤠᤕᤥ ᤆᤥ᤺ᤰᤔᤠ ᤕᤠ᤺ᤶᤒᤰᤗᤠᤶ ᤔᤧᤎᤣ᤺ᤰᤋᤢᤛᤡᤴ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤗᤡ᤺ᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤆᤥᤃᤧᤇᤢᤒᤠ ᤗᤠᤕᤥᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤘᤠ᤹ᤀᤠ. ‘ᤀᤣᤗᤡᤖᤧ ᤁᤢᤜᤡᤶᤛᤕᤱ ᤏᤢ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤛᤡᤍᤢᤱᤈᤓᤠ ᤀᤡᤃᤪ ᤗᤧᤳᤋᤡ᤺ᤸᤗᤧ ᤀᤠᤓᤧᤸᤗᤧᤀᤠᤱ ᤗᤧᤵᤔᤡ ᤔᤧᤒᤥ᤺ᤱᤏᤧᤴ॥’”

᥇᥋ ᤛᤠᤔᤢᤀᤧᤗᤧᤴ ᤋᤠᤏᤠᤶ ᤂᤠᤀᤥ᤺ᤳᤋᤧ ᤌᤠᤖᤡᤰᤁᤣ ᤜᤠᤒᤠ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤐᤥᤃᤧᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤜᤴᤍᤢ॥ ᤂᤢᤏᤧ᤹ ᤏᤡᤛᤢᤒᤠ ᤛᤢᤑᤥᤴ ᤀᤣᤗᤡ᤺ᤴ ᤔᤧᤵᤔᤠ ᤁᤡᤛᤧ॥

᥇᥌ ᤁᤖ ᤀᤣᤗᤡ᤺ᤸᤗᤧ ᤛᤠᤔᤢᤀᤧᤗᤧᤴ “ᤀᤠᤛ᤻ᤛᤠ ᤛᤠᤔᤢᤀᤧᤗᤀᤣ” ᤔᤧᤳᤋᤢᤀᤠᤱ ᤀᤢ᤺ᤳᤋᤢ॥ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤜᤤ. ᤀᤠᤱᤃᤠ᤹ ᤁᤵᤔᤥᤀᤣ ᤘᤠ᤹ᤀᤠᤖᤥ॥”

᥇᥍ ᤜᤧᤰᤁᤩᤠᤱ ᤀᤣᤗᤡ᤺ᤸᤗᤧ ᤛᤧ᤺ᤴᤍᤥᤛᤢ. “ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤌᤣ ᤁᤧᤔᤧᤳᤋᤧ᥅ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤶᤔᤠ᤹ᤀᤣ ᤔᤧᤳᤋᤠᤱᤅᤣ᤹॥ ᤂᤢᤏᤧ᤹ ᤁᤧᤔᤧᤳᤋᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤗᤳᤇᤠᤖᤰ ᤁᤧᤔᤠ᤹ᤖᤢᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤁᤧᤈᤠ᤺ᤳᤗᤖᤥ॥”

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤔᤢᤀᤧᤗᤖᤧ ᤏᤡᤛᤢᤒᤠ ᤁᤧᤖᤧᤰ ᤛᤢᤑᤥᤜᤠ᤹ ᤗᤳᤇᤠᤀᤠᤱ ᤔᤧᤶᤔᤠ᤹ᤀᤣ ᤀᤣᤗᤡ᤺ᤴ ᤔᤧᤳᤋᤢ॥ ᤜᤧᤰᤁᤩᤠᤱ ᤀᤣᤗᤡ᤺ᤸᤗᤧ ᤐᤠ᤺ᤳᤋᤢ. “ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤠᤴᤗᤥ. ᤂᤢᤏᤧ᤹ ᤀᤥᤔᤧᤳᤋᤢᤸᤗᤧ ᤏᤢᤒᤠ ᤁᤧᤎᤠ᤺ᤵᤐᤠ ᤐᤠ᤺ᤴᤜᤠ᤹ ᤁᤢᤏᤡᤱᤘᤠ᤹ ᤜᤧᤰᤁᤣᤀᤣ ᤆᤥᤃᤢᤖᤖᤥ॥”

᥇᥏ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤐᤥᤖᤧᤖ ᤌᤠᤱᤒᤧᤴ ᤁᤧᤖᤧᤖ ᤐᤣ. ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ᤏᤢ ᤘᤕᤧ. ᤂᤧᤒᤩᤠᤱ ᤛᤠᤔᤢᤀᤧᤗᤖᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤧᤰᤂᤠ ᤁᤧᤖᤧᤖᤥ॥

᥈᥆ ᤜᤧᤰᤁᤩᤠᤱ ᤍᤠᤏ ᤗᤠᤈᤣ᤹ᤀᤠᤱ ᤁᤳᤏᤠ ᤒᤣᤖᤛᤣᤒᤠ ᤌᤠᤖᤡᤰᤐᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠᤔᤢᤀᤧᤗᤧᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤖᤇ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢ॥

᥈᥇ ᤕᤜᤘᤣ ᤍᤠᤱᤒᤧᤴ ᤛᤡᤗᤥᤀᤥ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤡᤱᤗ ᤘᤕᤧ. ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤁᤢᤒᤠ᤺ᤴᤈᤠ᤺ᤰᤗᤠᤶ ᤛᤠᤔᤢᤀᤧᤗᤖᤧᤀᤥᤀᤠᤱ ᤀᤠᤒᤠᤅᤣ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤡᤱᤗᤥ॥

ᤐᤗᤡᤛ᤻ᤋᤡᤜᤠ᤹ᤖᤧ ᤛᤴᤍᤥ᤺ᤰᤁᤡᤴ ᤜᤢᤰᤁᤠᤵ ᤔᤧᤔᤧᤳᤇᤡᤱᤒᤠ

᥊

ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤧᤖᤧᤰ ᤐᤡᤛᤠᤱ ᤛᤧᤖᤧ॥ ᤀᤠᤸᤗ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤡᤜᤠ᤹ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤋᤃᤡ ᤔᤧᤒᤥᤖᤧ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤧᤒᤣᤏ-ᤀᤣᤈᤖ ᤔᤧᤵᤔᤏᤠᤒᤠᤍᤧᤴᤏᤥ ᤛᤠ᤺ᤱᤃᤠᤜᤡᤶ ᤔᤧᤄᤡᤱᤄᤢᤀᤠᤱ ᤔᤧᤕᤢᤱᤛᤡᤱ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤀᤐᤣᤁ ᤔᤧᤵᤔᤏᤠᤒᤠᤍᤧᤴᤏᤥ ᤋᤢᤖᤠᤕᤰ ᤔᤧᤄᤡᤱᤄᤢᤀᤠᤱ ᤔᤧᤕᤢᤱᤛᤡᤱ॥

᥈ ᤐᤗᤡᤛ᤻ᤋᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤆᤡᤓᤳ ᤔᤧᤓᤳᤋᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤔᤏᤠᤜᤠ᤹ ᤜᤧᤴᤇᤡᤱ ᤗᤡᤛᤡ ᤕᤠᤖᤡᤰ ᤌᤱᤅᤥ ᤜᤍ᤹ ᤔᤧᤛᤩᤣ॥

᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ ᤕᤰᤁᤥ ᤔᤧᤏᤢ᤺ᤰᤂᤧ ᤔᤧᤍᤩᤧᤀᤠᤱ ᤀᤡᤛᤪᤠᤀᤡᤗᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤀᤡᤴ ᤀᤠᤏᤡ᤹ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤗᤡᤛ᤻ᤋᤡᤜᤠ᤹ᤗᤠᤶ ᤜᤠᤖᤡᤀᤠᤍᤩᤧᤖ ᤀᤠᤕᤠ᤺ᤴᤍᤧᤒᤠᤒᤣ᥅ ᤀᤠᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤛᤡᤗᤥᤀᤥᤗᤠᤶ ᤌᤠᤰᤋᤢᤶ. ᤂᤧᤴ ᤀᤠᤏᤡ᤹ᤗᤢᤶᤔᤥᤀᤣ ᤘᤠ᤹ᤖ ᤜᤧᤰᤁᤩᤠᤱ ᤀᤠᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤛᤧ᤺ᤵᤗ॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤛᤡᤗᤥᤀᤥ ᤔᤏᤠᤜᤠ᤹ ᤔᤧᤒᤠᤱᤄᤢᤛᤡ. ᤜᤧᤰᤁᤩᤠᤱ ᤁᤖᤢᤒ ᤔᤧᤵᤔᤏᤠᤒᤠ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤎᤠᤰᤋᤢ॥ ᤂᤧ᤹ᤕᤥ ᤀᤣᤗᤡᤖᤧ ᤁᤢᤛ᤻ᤛᤠ ᤏᤧᤵᤑᤢ. ᤜᤥᤵᤏᤡ᤺ᤴ ᤏᤢ ᤐᤡᤴᤜᤠᤛᤧᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤘᤕᤧᤛᤡ॥

᥋ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤋᤢᤖᤠᤕᤰᤁᤥ ᤔᤧᤍᤠᤖᤢ. ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤠᤶᤒᤣ᤺ᤰᤔᤧᤴᤏᤣ ᤕᤰᤂᤧᤖ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧ॥

᥌ ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤴ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤀᤠᤱ ᤛᤣ᤺ᤴᤔᤧᤍᤥᤛᤡᤱ. “ᤜᤡᤒᤪᤢᤜᤠ᤹ᤖᤧ ᤂᤢᤴᤇᤡ᤹ ᤋᤢᤖᤠᤕᤰᤁᤥ ᤂᤧᤴ ᤕᤶᤒᤠ ᤀᤡᤰᤗᤠ᤺ᤴ ᤌᤣᤒᤣ᥅” ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤕᤰᤁᤥ ᤁᤧᤖᤧᤀᤠᤱ ᤕᤢᤱ ᤁᤧᤗ᤹ᤒᤠ ᤐᤗᤡᤛ᤻ᤋᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ॥

᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤔᤧᤃᤡᤛᤧᤖ ᤔᤧᤒᤠ᤺ᤳᤋᤢ. “ᤔᤠᤱᤅᤡᤴ ᤋᤢᤖᤠᤕᤰᤁᤥ ᤛᤩᤧᤖᤧᤇ॥ ᤆᤡ᤺ᤳᤋᤠᤱᤗᤰ ᤛᤩᤧᤖᤥ᥄ ᤀᤠᤏᤡ᤹ᤃ ᤀᤠᤔᤧᤰᤐᤠ ᤐᤥ᤺ᤰᤂᤧᤖᤥ. ᤀᤰᤋᤱᤒᤠᤃ ᤋᤃᤡ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤘᤕᤧ॥

᥎ ᤁᤴ ᤔᤢᤰᤛᤠᤶᤍᤠᤱᤒᤠ ᤔᤠᤱᤜᤠ᤹ᤖᤧ ᤂᤢᤏᤡ᤹ ᤔᤢᤰᤛᤠᤶᤗᤠᤶ ᤀᤠᤏᤡ᤹ ᤜᤠ᤺ᤳᤗᤧ ᤋᤠᤱᤛᤧ᤺ᤵᤔᤠ ᤀᤠᤛᤢᤰᤐᤠᤒᤣ᥅ ᤜᤠᤒᤠ ᤁᤴ ᤔᤠᤱᤜᤠ᤹ᤖᤧᤀᤣ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤔᤡᤛᤪᤡᤜᤠ᤹ ᤐᤖᤡᤰ ᤐᤖᤡᤰᤐᤠ ᤋᤢᤰᤔᤠ ᤗᤠ᤺ᤰᤔᤠᤗᤠᤶ ᤔᤧᤔᤧᤰᤂᤢᤛᤡᤀᤠᤱ ᤘᤕᤧ॥

᥏ ᤐᤗᤡᤛ᤻ᤋᤡᤛᤣ. ᤜᤠᤱᤜᤠᤱ ᤗ᤹ᤖᤧᤶᤔᤧ᤹. ᤕᤧᤶᤒᤡᤳᤇᤠ ᤜᤧᤰᤁᤣ ᤕᤠ᤺ᤶᤒᤰ ᤆᤥᤃᤧᤶᤔᤧ᤹. ᤔᤣ᤺ᤴᤏᤧᤓᤠᤃᤪ ᤂᤧᤱᤜᤠ᤹ ᤂᤡᤏᤡ᤹ ᤕᤥ᤺ᤰᤐᤠ ᤔᤧᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤧᤴ ᤜᤡᤒᤪᤢᤜᤠ᤹ᤖᤧ ᤂᤢᤴᤇᤡ᤹ ᤕᤥ᤺ᤰ ᤁᤧᤒᤥ᤺ᤰᤂᤡᤖᤥ॥ ᤁᤧᤎᤢᤶᤒᤠ ᤕᤧᤶᤒᤡᤳᤇᤠ ᤜᤧᤰᤁᤣ ᤌᤱ ᤆᤥᤃᤧᤶᤔᤧ᤹॥”

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤌᤱ ᤔᤧᤈᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤜᤠᤖᤡᤔᤧᤍᤩᤧᤀᤠᤱ ᤂᤢᤴᤇᤡ᤹ ᤋᤢᤖᤠᤕᤰ ᤗᤧᤵᤔᤠᤱ ᤔᤧᤄᤧᤳᤇᤡᤱ ᤔᤧᤒᤣ॥ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤁᤢᤈᤠᤓᤧᤖᤧᤖ ᤜᤠᤖᤡᤔᤧᤍᤩᤧ. ᤜᤧᤰᤁᤩᤠᤱ ᤛᤢᤶᤒᤥᤱ ᤜᤧᤴᤇᤡᤱ ᤕᤠᤖᤡᤰ ᤂᤠᤶᤒᤠᤱᤅᤥ ᤁᤧᤎᤰᤐᤠ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤔᤧᤛᤩᤧ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤁᤢᤛᤴᤍᤥ᤺ᤰᤁᤡᤴ ᤜᤢᤰᤁᤠᤵ ᤔᤧᤔᤧᤳᤇᤡᤱ. ᤜᤧᤰᤁᤩᤠᤱ ᤀᤣᤗᤡᤖᤧ ᤁᤢᤛ᤻ᤛᤠ. ᤜᤥ᤺ᤵᤏᤡ᤺ᤴ ᤏᤢ ᤐᤡᤴᤜᤠᤛᤧᤴ ᤏᤧᤵᤔᤠᤱ ᤔᤧᤛᤩᤧᤖᤢᤛᤡᤖᤥ॥

ᤀᤣᤗᤡᤖᤧ ᤁᤢᤛᤡᤔᤧᤴ

᥇᥈ ᤜᤠᤒᤠ ᤂᤧᤴ ᤕᤧᤴᤏᤥ ᤒᤡᤏᤩᤠᤔᤡᤏ ᤌᤠ᤺ᤰᤁᤥᤒᤠ ᤔᤏᤠᤎᤡᤰ ᤌᤱᤗᤠᤶᤒᤠ ᤛᤡᤗᤥᤀᤥ ᤂᤧᤳᤇᤡᤱᤅᤠᤱ ᤋᤩᤧ. ᤂᤧᤸᤗᤧ ᤁᤢᤍᤣ᤺ᤳᤜᤠ᤹ ᤋᤧᤖᤧᤰ ᤋᤧᤖᤧᤰ ᤋᤧ᤺ᤰᤂᤧᤀᤠᤱ ᤁᤢᤎᤧᤃᤣ᤺ᤰᤐᤥ ᤂᤠᤶᤜᤡ᤺ᤰᤛᤥᤖᤡ ᤐᤳᤇᤧ॥

᥇᥉ ᤂᤧᤴ ᤁᤧᤖᤧᤍᤩᤧ᤺ᤸᤗᤧ ᤀᤣᤗᤡ᤺ᤴ ᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤁᤢᤕᤢᤱᤔᤠᤍᤧᤴᤏᤥ ᤕᤢᤱᤛᤡᤱᤅᤠᤱ ᤀᤥᤔᤏᤢ ᤕᤢᤅᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤕᤰᤂᤧᤀᤠᤱ ᤘᤕᤧ॥ ᤂᤧᤴ ᤔᤏᤠ᤺ᤸᤗᤧ ᤀᤡᤱᤄᤱᤅᤡᤴ ᤋᤠᤖᤢᤀᤠᤱ ᤕᤧᤰᤕᤰ ᤛᤡᤃᤠᤱ ᤗᤠᤛᤧ. ᤜᤧᤰᤁᤩᤠᤱ ᤐᤥ᤺ᤰᤂᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤏᤠᤜᤠ᤹ ᤆᤧᤰᤋᤢᤛᤡ ᤜᤧᤰᤁᤣ᤺ᤸᤗᤧ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤜᤠᤒᤧ ᤔᤧᤓᤡ᤺ᤰᤋᤧ॥

᥇᥊ ᤀᤣᤗᤡᤖᤧ ᤂᤧᤴ ᤜᤠ᤺ᤶᤗᤠᤰᤘᤠ ᤐᤥᤃᤧᤒᤠᤴ ᤂᤧᤵᤛᤢᤀᤠᤱ ᤐᤠ᤺ᤳᤋᤢ. “ᤁᤴ ᤜᤕᤱ ᤁᤡᤸᤗᤡᤱᤅᤡᤴ ᤌᤣᤒᤣ᥅” ᤂᤧᤴ ᤔᤏᤠᤴ ᤜᤠᤖᤠᤜᤠᤖᤠ ᤀᤣᤗᤡᤖᤧ᤹ᤀᤥ ᤐᤣ॥

᥇᥋ ᤂᤧᤴ ᤕᤧᤶᤔᤥ ᤀᤣᤗᤡ᤺ᤴ ᤑᤠᤱᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ᤹ ᤁᤧᤖᤧᤀᤠᤱ ᤘᤕᤧ. ᤔᤡᤰ ᤏᤡᤔᤠᤀᤠᤱ ᤔᤧᤴᤇᤢᤰᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥇᥌ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤣᤗᤡ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤌᤱᤗᤠᤶᤒᤠ ᤂᤠᤖᤰ ᤁᤧᤖᤠᤱ ᤋᤩᤠᤱᤒᤠᤖᤥ॥ ᤀᤠᤀᤡᤴᤇᤠ ᤀᤠᤱᤃᤠ᤹ ᤌᤱᤗᤠᤶᤒᤠ ᤂᤧᤳᤇᤡᤱᤅᤠᤱᤅᤠᤱ ᤋᤩᤠᤱᤒᤠᤖᤥ॥” ᤀᤣᤗᤡᤖᤧ ᤛᤧ᤺ᤴᤍᤥᤛᤢ. “ᤀᤠᤛ᤻ᤛᤠᤀᤣ. ᤌᤣ ᤐᤥ᤺ᤰᤂᤧᤒᤣ᥅”

᥇᥍ ᤂᤧᤴ ᤀᤡᤱᤄᤱ ᤁᤧᤍᤠ᤺ᤵᤐᤠ ᤔᤏᤠ᤺ᤸᤗᤧ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ ᤐᤗᤡᤛ᤻ᤋᤡᤜᤠ᤹ᤗᤠᤶ ᤐᤢᤒᤣᤗᤠᤵᤛᤠ ᤔᤧᤄᤧᤳᤇᤡᤱ ᤔᤧᤒᤣ॥ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤕᤖᤡᤰ ᤔᤧᤔᤧᤃᤧ॥ ᤀᤠᤍᤠᤱᤒᤠᤖᤧ ᤁᤧᤛ᤻ᤛᤠ. ᤜᤥᤵᤏᤡ᤺ᤴ ᤏᤢ ᤐᤡᤴᤜᤠᤛᤧᤴ ᤏᤧᤵᤑᤠᤱ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴᤏᤠᤱ ᤕᤠᤵᤔᤡ ᤔᤧᤏᤠᤵᤋᤧ ᤔᤧᤍᤣ᤹ᤖᤧ॥”

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤸᤗᤧ ᤁᤢᤕᤠ᤺ᤶᤒᤣ᤹ᤀᤥ ᤂᤧᤵᤛᤢᤏᤠᤔᤧ᤺ᤴᤏᤣ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤒᤣᤛᤠᤱᤒᤠ ᤁᤢᤕᤢᤱᤔᤠᤍᤧᤴᤏᤥᤗᤠᤶ ᤀᤣᤗᤡ᤺ᤴ ᤀᤣᤃᤠᤱ ᤗᤧᤵᤔᤠᤱ ᤆᤡᤸᤗᤧᤰ ᤗᤧᤰᤂᤧᤎᤩᤧ. ᤜᤧᤰᤁᤩᤠᤱ ᤁᤢᤏᤡ᤺ᤱᤔᤧᤴ ᤆᤧᤃᤧᤀᤠᤱ ᤛᤩᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤠᤵᤐᤥᤒᤠ ᤏᤢ ᤁᤢᤎᤰ ᤁᤧᤗᤡ᤺ᤵᤐᤠ ᤔᤏᤠ ᤘᤕᤧ॥ ᤂᤢᤏᤧ᤹ ᤋᤱᤒᤣ᤹ ᤗᤡᤒᤥᤱ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤍᤠᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ॥

ᤐᤡᤴᤜᤠᤛᤖᤧ ᤁᤢᤔᤣ᤺ᤳᤋᤡᤴ ᤛᤩᤧᤒᤠ

᥇᥏ ᤀᤣᤗᤡ᤺ᤸᤗᤧ ᤁᤢᤶᤒᤠᤱᤗᤡ. ᤐᤡᤴᤜᤠᤛᤖᤧ ᤁᤢᤔᤣ᤺ᤳᤋᤡᤴ ᤔᤧᤴᤇᤢᤰᤔᤠ ᤘᤕᤧ. ᤜᤧᤰᤁᤩᤠᤱ ᤀᤅᤧ᤺ᤰᤘᤠ ᤁᤵᤔᤠ ᤕᤧᤶ ᤋᤩᤧᤈᤢᤖᤧᤀᤠᤱ ᤘᤕᤧ॥ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤔᤏᤠᤜᤠ᤹ ᤜᤢᤰᤁᤠᤵ ᤔᤧᤔᤧᤳᤇᤡᤱ ᤁᤧᤗ᤹ᤒᤠ ᤏᤢ ᤁᤢᤴᤏᤥ᤺ᤵᤐᤠᤴ ᤜᤧᤰᤁᤩᤠᤱ ᤁᤢᤕᤧᤶᤒᤠ᤺ᤴ ᤛᤩᤧᤒᤠ ᤏᤡᤱᤘᤠ᤹ ᤂᤥᤛᤢ. ᤜᤠᤒᤠ ᤂᤧᤴ ᤕᤧᤶᤔᤥ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤀᤠᤱ ᤂᤧᤸᤗᤧ ᤛᤠᤃᤳᤋᤢ॥

᥈᥆ ᤂᤧᤴ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤂᤠ ᤛᤡᤔᤠ ᤀᤡ᤺ᤳᤋᤣᤸᤗᤧ ᤁᤢᤃᤶᤒᤪᤠᤱ ᤁᤧᤔᤧᤵᤔᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤜᤠᤱᤜᤠᤱ ᤗ᤹ᤖᤧ. ᤂᤧᤏᤧ᤹ ᤕᤧᤶᤒᤡᤳᤇᤠ᤹ᤛᤠᤎᤡᤰ ᤁᤧᤃᤳᤋᤢᤀᤠᤱ ᤘᤠ᤹॥” ᤁᤖ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤏᤢ᤺ᤰᤋᤢᤴ. ᤂᤧᤸᤗᤧ ᤁᤢᤏᤡᤱᤘᤠ᤹ᤀᤥᤀᤣ ᤔᤧᤕᤢᤰᤂᤢᤴ॥

᥈᥇ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤔᤡᤱ ᤀᤡᤁᤠᤒᤥᤍ ᤕᤢᤰᤂᤢ. ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤀᤡᤛᤪᤠᤀᤡᤗᤗᤠᤶᤒᤠ ᤔᤡᤔᤡᤍᤡᤱᤅᤡᤴ ᤔᤕᤧ.” ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤘᤣ᤹ ᤔᤏᤠᤖᤧ ᤂᤢᤏᤡ᤹ ᤜᤢᤰᤁᤥ ᤌᤩᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤁᤢᤴᤏᤥ᤺ᤵᤐᤧᤴ ᤏᤢ ᤁᤢᤕᤧᤶᤒᤠ᤺ᤴ ᤛᤩᤧᤛᤡᤀᤠᤱ ᤜᤥ᤺ᤵᤋᤧᤇᤡ॥

᥈᥈ ᤂᤢᤏᤧ᤹ ᤗ᤹ᤖᤧ “ᤀᤡᤛᤪᤠᤀᤡᤗᤗᤠᤶᤒᤠ ᤔᤡᤔᤡᤍᤡᤱ ᤔᤕᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤕᤠᤵᤔᤡ ᤔᤧᤏᤠᤵᤋᤧ ᤔᤧᤍᤣ᤹ᤖᤧᤀᤠᤱ ᤘᤠ᤹ᤖᤥ॥”

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤃᤳᤋᤢ

᥋

ᤐᤗᤡᤛ᤻ᤋᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤜᤢᤰᤁᤠᤵ ᤔᤧᤔᤧᤳᤇᤡᤱᤅᤠᤱ ᤀᤧᤒᤣᤴ-ᤀᤣᤈᤖᤗᤠᤶᤒᤠ ᤂᤧᤱᤜᤠ᤹ᤖᤧ ᤀᤛᤍᤥᤍ ᤐᤠᤱᤈᤢᤶᤔᤥ ᤔᤧᤍᤣ᤹ᤖᤢ॥

᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤴᤍᤥ᤺ᤰᤁᤡᤴ ᤔᤧᤒᤰᤂᤢ ᤔᤧᤍᤣ᤹ᤖᤢᤀᤠᤱ ᤍᤠᤃᤥᤏ ᤔᤠᤱ ᤁᤧᤕᤢᤱᤒᤠ ᤔᤠᤱᤜᤡᤶᤔᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤍᤠᤃᤥᤏᤧᤸᤗᤧᤀᤣ ᤁᤢᤒᤣᤛᤠᤱ ᤔᤧᤕᤢᤰᤂᤢ॥

᥉ ᤁᤢᤍᤠ᤺ᤴᤍᤡᤰᤛ᤻ᤔᤠ ᤋᤠᤏᤠᤶ ᤀᤛ᤻ᤍᤥᤍᤒᤠ ᤔᤏᤠᤜᤠ᤹ ᤔᤧᤒᤥᤃᤧᤀᤠᤱ ᤀᤥᤔᤧᤔᤧᤳᤋᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤍᤠᤃᤥᤏᤧᤴ ᤆᤥ᤺ᤴᤍᤧᤀᤠᤱ ᤛᤠᤶᤒᤥ᤺ᤴ ᤜᤒᤳᤇᤠ ᤑᤴᤇᤡᤱᤅᤠᤱ ᤐᤳᤇᤧᤒᤠ ᤔᤧᤏᤡᤛᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤍᤠᤃᤥᤏᤧᤴ ᤔᤧᤒᤰᤂᤢᤀᤠᤱ ᤕᤠᤶᤔᤥ ᤁᤢᤕᤢᤱᤔᤠᤍᤧᤴᤏᤥᤀᤣ ᤔᤧᤕᤢᤰᤂᤢ॥

᥊ ᤁᤖ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤂᤧᤱᤜᤠ᤹ ᤔᤧᤒᤥᤃᤧᤀᤠᤱ ᤀᤥᤔᤧᤔᤧᤳᤋᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰ ᤋᤃᤡᤒᤠ ᤁᤢᤗᤠᤱᤈᤰᤐᤥ ᤛᤠᤶᤒᤥ᤺ᤴ ᤜᤒᤳ ᤆᤥ᤺ᤴᤍᤧᤀᤠᤱ ᤏᤧᤛ᤻ᤛᤧᤒᤠ ᤔᤧᤏᤡᤛᤢ. ᤜᤧᤰᤁᤩᤠᤱ ᤂᤧᤴ ᤍᤠᤃᤥᤏᤧᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤏᤢ ᤁᤢᤜᤢᤰᤜᤠ᤹ ᤑᤢᤳᤆᤡᤰ ᤘᤈᤡᤰ ᤐᤢᤴᤍᤧ ᤛᤩᤠᤰ ᤘᤕᤠᤰ ᤐᤢ᤹ᤖᤧᤀᤠᤱ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤕᤠᤀᤥ ᤏᤧᤛ᤻ᤛᤧᤃᤖᤧ. ᤍᤠᤃᤥᤏᤧᤸᤗᤧ ᤁᤢᤎᤰᤁᤡᤴᤗᤰ ᤜᤠᤒᤠ ᤕᤢᤅᤧᤈᤩᤧ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤧᤶᤔᤠᤱᤎᤥ ᤀᤠᤸᤗᤥ ᤌᤠᤖᤡᤰᤛᤠᤱ ᤍᤠᤃᤥᤏᤧᤸᤗᤧ ᤁᤢᤕᤰᤕᤠᤒᤠᤜᤠ᤹ ᤏᤢ ᤘᤣ᤹ ᤐᤗᤡᤛ᤻ᤋᤡᤜᤠ᤹ ᤀᤛ᤻ᤍᤥᤍᤒᤠ ᤍᤠᤃᤥᤏ ᤔᤠᤱᤜᤡᤶ ᤛᤡᤃᤠᤱ ᤔᤧᤗᤠ᤺ᤳᤋᤡᤸᤗᤧ ᤂᤧᤴ ᤍᤠᤃᤥᤏᤧᤴ ᤔᤧᤏᤧᤛ᤻ᤛᤢᤒᤠ ᤋᤧᤴᤏᤡᤴ ᤔᤧᤴᤍᤥ᤹ᤀᤣ ᤔᤧᤗᤠᤳ॥

᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤛ᤻ᤍᤥᤍ ᤐᤠᤱᤈᤢᤶᤔᤥ ᤏᤢ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤐᤠᤱᤓᤣ᤹ᤒᤠ ᤔᤏᤠᤜᤠ᤹ ᤛᤶᤎᤠᤱ ᤁᤡᤵᤔᤠ ᤁᤧᤄᤢᤒᤠ ᤑᤰᤘᤠᤗᤧ᤺ᤱᤘᤠ ᤁᤧᤗ᤺ᤶᤒᤠ ᤕᤠᤱᤄᤣ᤺ᤰ ᤆᤥᤃᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤶᤎᤠᤱ ᤔᤠᤱᤍᤢᤰᤔᤠ ᤋᤠᤖᤢ॥a

᥍ ᤂᤧᤴ ᤔᤏᤠᤜᤠ᤹ᤖᤧ ᤌᤣ ᤐᤥ᤺ᤰᤂᤧ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤀᤠᤏᤡ᤹ ᤁᤵᤔᤥ ᤛᤵᤑᤠᤎᤡᤰᤁᤠᤱ ᤕᤢᤱᤔᤠ ᤔᤧᤏᤢ᤹ᤏᤧᤴ᥄ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤘᤠ᤹᥄ ᤍᤠᤃᤥᤏ ᤔᤠᤱᤅᤡᤴᤏᤢ ᤛᤥᤖᤡᤰ ᤀᤠᤏᤡ᤹ ᤁᤧᤖᤧᤰ ᤀᤠᤔᤧᤰᤗᤥ॥”

᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ ᤔᤧᤀᤢ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤁᤴ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤀᤠᤏᤡᤃᤧ ᤌᤣ ᤆᤥᤃᤢᤶᤒᤧᤒᤠᤒᤣ᥅” ᤜᤧᤰᤁᤩᤠᤱ ᤕᤢᤰᤛᤠᤒᤠᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤃᤠᤋᤒᤠ ᤐᤠᤱᤈᤢᤶᤔᤥ ᤔᤧᤛᤔᤧᤎᤖ॥” ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤔᤧᤈᤳᤋᤢ ᤔᤧᤍᤣ᤹ᤖᤢ॥

᥏ ᤁᤖ ᤛᤴᤍᤥ᤺ᤰᤁᤡᤴ ᤃᤠᤋᤀᤥ ᤁᤧᤖᤧᤏᤢᤔᤧ᤺ᤴᤏᤣ ᤂᤧᤵᤔᤥᤒᤠ ᤆᤢᤰᤐᤠ ᤕᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤑᤰᤘᤠᤗᤧ᤺ᤱᤘᤠ ᤔᤧᤗ᤺ᤴᤍᤧᤖ ᤕᤠ᤺ᤴᤍᤢᤛᤡᤀᤠᤱ ᤋᤢᤰᤂᤣ ᤆᤠ᤺ᤵᤔᤠ ᤜᤣ᤺ᤰᤋᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤐᤠᤱᤈᤢᤶᤔᤥ ᤛᤠ᤹ᤖᤡᤰ ᤁᤡᤔᤠ ᤕᤱᤔᤠ ᤐᤥ᤺ᤰᤂᤧ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤶᤔᤥᤗᤠᤶ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤀᤣᤁᤪᤥᤴ ᤐᤠᤱᤈᤢᤶᤔᤥ ᤔᤧᤛᤔᤧᤎ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤂᤧ᤹ᤕᤥ ᤔᤧᤃᤧᤳᤋᤢᤒᤠ ᤔᤧᤏᤡᤛᤢᤏᤣᤔᤧ᤺ᤴᤏᤣ ᤀᤣᤁᤪᤥᤴᤒᤠ ᤔᤏᤠᤜᤠ᤹ ᤔᤧᤀ᤺ᤰᤋᤧᤖ ᤔᤧᤒᤠ᤺ᤳᤋᤢ. “ᤂᤧᤱᤜᤠ᤹ᤖᤧᤃ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤀᤠᤏᤡ᤹ ᤏᤢ ᤀᤠᤏᤡ᤹ ᤜᤡᤶᤛᤕᤱᤜᤠ᤹ ᤛᤧᤳᤇᤧ ᤁᤵᤔᤥ ᤔᤧᤓᤧᤳᤋᤢᤀᤠᤱ ᤘᤠ᤹ᤖᤥ॥”

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤁᤪᤥᤏᤒᤠ ᤔᤏᤠᤜᤠ᤹ᤖᤧ ᤐᤗᤡᤛ᤻ᤋᤡ ᤕᤢᤰᤛᤠᤒᤠᤜᤠ᤹ ᤔᤧᤀᤢ᤺ᤳᤋᤢᤛᤡᤀᤠᤱ ᤔᤧᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤕᤠᤱᤏᤠ ᤀᤠᤒᤠᤅᤣ ᤁᤢᤕᤢᤰᤏᤠᤀᤥ ᤏᤢ᤺ᤰᤋᤧᤶᤍᤣᤛᤧᤶᤔᤧ᤹ᤀᤥ॥ ᤔᤧ᤺ᤴᤏᤣᤑᤃᤪ ᤁᤸᤗᤧ ᤀᤠᤏᤡᤃᤧ ᤁᤧᤖᤧᤰ ᤛᤩᤧᤖᤡᤃᤧᤖᤥ॥” ᤛᤡᤔᤧᤴ ᤏᤢ ᤋᤢᤰᤔᤠ ᤗᤠ᤺ᤰᤔᤠᤴ ᤐᤠᤱᤈᤢᤶᤔᤥ ᤁᤧᤖᤧᤰ ᤐᤥᤃᤧᤀᤠᤱ ᤏᤧᤛ᤻ᤛᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤡᤴ ᤂᤧᤴ ᤐᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤘᤕᤧᤖᤥ॥

᥇᥈ ᤔᤧᤴᤇᤡᤀᤣ ᤁᤧᤘᤠ᤹ᤒᤠᤜᤠ᤹ ᤁᤡᤵᤔᤠ ᤁᤧᤄᤢᤒᤠ ᤑᤰᤘᤠᤗᤧ᤺ᤱᤘᤠ ᤗ᤺ᤶᤔᤠᤸᤗᤧ ᤋᤢᤰᤂᤣ ᤆᤠ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤜᤠ᤺ᤵᤔᤠ ᤑᤡ᤺ᤰᤔᤧᤴ ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤁᤧᤖᤧᤖᤥ॥

a 

᥋:᥌ ᤃᤪᤡᤁ (LXX) ᤏᤢ ᤗᤩᤠᤋᤡᤏ ᤓᤸᤃᤣᤋ (Vulgate) ᤀᤥ ᤁᤴ ᤔᤧᤕᤥ᤹ᤖᤢᤀᤠᤱ ᤐᤳ- “ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤂᤠᤖᤠᤰ ᤛᤢᤒᤠᤜᤠ᤹ ᤔᤧᤛᤧᤖᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤧᤰᤕᤰ ᤂᤠᤖᤠᤰ ᤔᤧᤰᤔᤠ ᤏᤢ ᤛᤡᤔᤠ ᤋᤩᤧ॥”

ᤐᤗᤡᤛ᤻ᤋᤡᤜᤠ᤹ᤖᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤏᤢ᤺ᤰᤋᤢᤒᤠ

᥌

ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤢᤵ ᤁᤢᤛᤴᤍᤥ᤺ᤰᤁᤡᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤧ᤺ᤱᤃᤵᤐᤥ ᤕᤢᤅᤧᤒᤠ ᤏᤢᤛᤡ ᤗᤠ ᤌᤠᤖᤡᤰ ᤁᤧᤖᤧᤀᤠᤱ ᤘᤕᤧ॥

᥈ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤂᤠᤃᤧᤀᤡᤰᤐᤠᤜᤠ᤹ ᤔᤧᤀᤢ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ ᤛᤧ᤺ᤴᤔᤧᤗᤠᤵᤋᤢᤛᤡ. “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤀᤠᤸᤗ ᤀᤠᤏᤡᤃᤧ ᤌᤣ ᤆᤥᤃᤢᤶᤒᤧᤒᤠᤒᤣ᥅ ᤂᤧᤴ ᤋᤃᤡ ᤕᤢᤅᤧᤒᤠ ᤁᤢᤕᤢᤰᤏᤠᤍᤧᤴᤏᤥ ᤀᤠᤏᤡᤃᤧ ᤀᤠᤰᤂᤣᤀᤠᤱ ᤏᤢ᤺ᤰᤔᤠᤍᤣᤔᤠᤒᤣ᥅ ᤀᤠᤔᤧᤳᤋᤧ᤹ᤀᤥ॥”

᥉ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤂᤧᤏᤡ᤹ ᤁᤧᤏᤢ᤺ᤰᤋᤢᤶ ᤁᤧᤍᤣᤛᤢᤶᤒᤠᤏᤧ ᤑᤃᤪ ᤂᤧᤴᤏᤡᤴ ᤜᤠᤒᤠ ᤔᤧᤏᤢ᤺ᤰᤋᤠᤶᤔᤡᤴᤏᤧ᤹॥ ᤁᤖ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠᤏᤢ ᤏᤢ᤺ᤰᤋᤠᤶᤔᤧ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤘᤣ᤺ᤳᤋᤡᤀᤠᤱ ᤌᤣᤀᤠᤱᤏᤡ ᤂᤢᤏᤧ᤹ ᤋᤢᤰᤂᤣ ᤆᤠ᤺ᤳᤋᤡᤃᤧᤒᤣ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥”

᥊ ᤐᤗᤡᤛ᤻ᤋᤡᤜᤠ᤹ᤖᤧ ᤛᤧ᤺ᤴᤔᤧᤍᤥᤛᤢᤛᤡ. “ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤀᤠᤰᤋᤱᤒᤠ ᤛᤡᤍᤢᤱᤈᤓᤠ ᤜᤠᤱᤔᤠᤍᤣᤔᤠᤒᤣ᥅” ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤏᤥᤃᤵ ᤔᤧᤒᤡᤖᤢᤛᤡ. “ᤅᤠᤛᤡ ᤛᤠᤶᤔᤩᤠᤱ ᤗ᤺ᤵᤗᤠ ᤏᤢ ᤅᤠᤛᤡ ᤛᤠᤶᤔᤩᤠᤱ ᤛᤢᤒᤠᤜᤠ᤹ ᤐᤗᤡᤛ᤻ᤋᤡ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤂᤠᤏᤡ᤺ᤳ ᤁᤢᤀᤡᤛᤡ᤺ᤰ ᤜᤠᤅᤧᤶᤍᤣᤛᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤶᤓᤠ ᤂᤧᤴ ᤋᤢᤰᤔᤠᤸᤗᤧ ᤂᤧᤏᤡ᤹ ᤏᤢ ᤂᤧᤏᤡ᤹ ᤕᤢᤰᤛᤠᤒᤠᤜᤠ᤹ ᤁᤧᤕᤠᤱᤄᤡᤀᤠᤱ ᤁᤧᤘᤕᤡ॥

᥋ ᤂᤡᤏᤡ᤹ ᤌᤰᤁᤥ ᤁᤧᤗ᤺ᤶᤒᤠ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤜᤧᤰᤋᤱᤒᤠ ᤅᤠᤛᤡ ᤛᤠᤶᤔᤩᤠᤱ ᤀᤡ᤺ᤳᤜᤠ᤹ ᤏᤢ ᤐᤗᤡᤛ᤻ᤋᤡ ᤗᤠᤈᤣ᤺ᤴ ᤌᤩ᤺ᤱ ᤁᤧᤈᤥ᤺ᤰᤐᤠ ᤛᤢᤒᤠ ᤆᤀᤡ᤺ᤳᤜᤠ᤹ ᤆᤥᤃᤧᤶᤛᤧ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤅ ᤐᤡᤖᤠᤶᤔᤧ᤹॥ ᤜᤧᤰᤁᤣ ᤁᤧᤈᤥᤃᤢᤶᤏᤧᤑᤃᤪ ᤂᤢᤏᤧ᤹ ᤂᤧᤏᤡ᤹. ᤂᤧᤏᤡ᤹ ᤔᤠᤱᤜᤠ᤹ ᤏᤢ ᤂᤧᤏᤡ᤹ ᤗᤠᤈᤣ᤺ᤴ ᤂᤢᤶᤍᤡᤱ ᤐᤡᤔᤠ ᤗᤧᤖᤢ॥

᥌ ᤂᤧᤏᤡ᤹ ᤌᤣᤀᤠᤱ ᤔᤡᤛᤪᤒᤠ ᤜᤠᤱ ᤑᤠᤖᤥᤴ ᤏᤢ ᤂᤧᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤜᤧᤰᤁᤣ ᤂᤧᤏᤡ᤹ ᤏᤡᤱᤘᤠ᤺ᤴ ᤆᤡ᤺ᤵᤐᤠᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣ ᤆᤠ᤺ᤳᤋᤢᤛᤡᤀᤠᤱᤗᤰ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤶᤔᤠ ᤐᤣ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤒᤠ ᤔᤧ᤺ᤶᤒᤡ᥅”

᥍ “ᤀᤠᤸᤗ. ᤀᤠᤵᤑᤠᤸᤗᤧᤀᤠᤱ ᤔᤧᤱᤄᤧ᤺ᤵᤐᤣ ᤁᤧᤘᤠ᤹ᤔᤠ ᤏᤢ ᤂᤠᤖᤰ ᤁᤧᤎᤠᤵᤔᤠ ᤐᤡᤵᤔᤠ ᤏᤧᤳᤇᤡ ᤜᤧᤰᤁᤩᤠᤱ ᤁᤢᤛᤱ ᤐᤡᤳᤗᤠᤎᤠ ᤌᤡᤰ ᤕᤠᤖᤡᤵ ᤆᤥᤃᤠᤶᤔᤧ᤹॥ ᤜᤧᤰᤁᤩᤠᤱ ᤂᤧᤴ ᤐᤡᤵᤔᤠᤜᤠ᤹ ᤐᤡᤳᤗᤠᤎᤠᤀᤥ ᤂᤧ᤺ᤵᤋᤠᤶᤛᤡᤶᤔᤧ᤹ ᤁᤖ ᤐᤡᤳᤛᤠ᤺ᤳᤜᤠ᤹ ᤆᤠᤜᤡ᤺ᤴ ᤛᤧᤴᤍᤠᤶᤛᤡᤶᤔᤧ᤹ᤀᤠᤱ ᤐᤡᤳᤌᤠ᤺ᤱᤅᤥ ᤋᤣ᤹ᤖᤠᤶᤛᤡᤶᤔᤧ᤹॥

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤋᤣ᤹ᤖᤧᤶᤔᤧ᤹ᤀᤠᤱ ᤐᤡᤳᤗᤠᤎᤠ ᤛᤶᤎᤠᤱ ᤕᤢᤰᤂᤠᤶᤔᤧ᤹. ᤜᤧᤰᤁᤩᤠᤱ ᤌᤰᤁᤥ ᤁᤧᤗ᤺ᤶᤒᤠ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤜᤧᤰᤋᤱᤒᤠ ᤅᤠᤛᤡ ᤛᤠᤶᤔᤩᤠᤱ ᤀᤡ᤺ᤳᤜᤠ᤹ ᤏᤢ ᤛᤠᤶᤔᤩᤠᤱ ᤛᤢᤒᤠᤜᤠ᤹ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤛᤴᤍᤥ᤺ᤰᤁᤥ ᤕᤢᤰᤂᤠᤶᤔᤧ᤹॥ ᤜᤧᤰᤁᤩᤠᤱ ᤂᤧᤴ ᤐᤡᤵᤔᤠᤜᤠ᤹ ᤀᤠᤳᤋᤠᤴ ᤐᤣ᤺ᤰᤔᤠ ᤂᤢᤴᤇᤡ᤹ ᤛᤡᤖᤠ᤹ᤌᤠᤱ ᤂᤧᤵᤔᤥᤀᤣ ᤐᤡᤳᤇᤡᤖᤖᤥ॥

᥏ ᤁᤖ ᤂᤧᤱᤜᤠ᤹ ᤜᤠᤒᤠ ᤀᤥᤔᤧᤳᤋᤧᤶ ᤑᤳᤇᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤗᤠᤈᤣ᤹ᤒᤠ ᤀᤡ᤺ᤴᤍᤥ᤺ᤴ ᤁᤠ᤺ᤰᤛᤢᤀᤠᤱ ᤒᤣᤌ-ᤛᤣᤔᤣᤛ ᤗᤧᤵᤔᤠᤱ ᤐᤡᤳᤇᤡᤏᤣᤑᤃᤪ ᤀᤠᤏᤡ᤹ᤀᤥ ᤕᤧᤳᤋᤢᤰᤂᤣ ᤁᤧᤍᤠ᤺ᤵᤐᤧᤴ ᤕᤜᤘᤣ ᤍᤠᤱᤒᤠᤴᤏᤣᤖᤇ ᤑᤠ᤹ᤀᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤴ ᤗᤧᤵᤔᤠᤱ ᤔᤧᤒᤡᤳᤇᤡᤏᤣᤑᤃᤪ ᤂᤧᤴ ᤕᤧᤳᤋᤢᤰᤂᤣ᤺ᤴ ᤕᤜᤘᤣ ᤍᤠᤱᤒᤠᤗᤠᤶ ᤋᤩᤧᤒᤠ ᤔᤧ᤺ᤴᤗᤇ. ᤁᤖ ᤀᤠᤒᤠᤅᤣ ᤐᤥ᤺ᤰᤂᤧᤒᤠᤖᤇ ᤑᤠ᤹ᤀᤠᤱ ᤀᤠᤏᤡ᤹ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥”

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤜᤠᤒᤠ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤐᤡᤵᤔᤠ ᤏᤧᤳᤇᤡ ᤔᤧᤍᤠᤖᤢᤛᤡᤀᤠᤱ ᤐᤡᤳᤗᤠᤎᤠᤀᤥ ᤔᤧᤄᤧ᤺ᤵᤋᤢᤛᤡ ᤜᤧᤰᤁᤩᤠᤱ ᤐᤡᤳᤛᤠᤳᤜᤠ᤹ ᤆᤠᤜᤡ᤺ᤴ ᤐᤡᤳᤌᤠ᤺ᤱᤅᤥ ᤔᤧᤍᤣ᤹ᤖᤢᤛᤡ॥

᥇᥇ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ ᤛᤢᤒᤠ ᤏᤢ ᤂᤢᤏᤡ᤹ ᤌᤰᤁᤥ ᤁᤧᤗ᤺ᤶᤒᤠ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤜᤧᤰᤋᤱᤒᤠ ᤅᤠᤛᤡ ᤛᤠᤶᤔᤩᤠᤱ ᤀᤡ᤺ᤳᤜᤠ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤐᤡᤳᤗᤠᤎᤠ ᤛᤶᤎᤠᤱ ᤔᤧᤕᤢᤰᤂᤢ॥

᥇᥈ ᤜᤧᤰᤁᤩᤠᤱ ᤂᤧᤴ ᤐᤡᤵᤔᤠᤜᤠ᤹ ᤒᤣᤌ-ᤛᤣᤔᤣᤛᤒᤠ ᤗᤠᤶᤔᤣᤗᤠᤶ ᤔᤠ᤺ᤱᤅᤠᤱ ᤔᤠ᤺ᤱ ᤀ᤺ᤰᤋᤧᤇᤡᤖ ᤔᤠ᤺ᤰᤂᤧᤇᤡᤖ ᤗᤠᤶᤔᤡᤴ ᤔᤧᤴᤗᤧᤳᤋᤧ ᤋᤥ᤺ᤴᤍᤥ᤺ᤴ ᤌᤠᤏᤧᤛᤡ॥ ᤂᤧᤶᤒᤩᤠᤱ ᤐᤗᤡᤛ᤻ᤋᤡ ᤕᤢᤰᤛᤠᤒᤠᤜᤠ᤹ᤖᤧ ᤒᤣᤌ-ᤛᤣᤔᤣᤛᤒᤠ ᤀᤡ᤺ᤴᤍᤥ ᤌᤠᤖᤡᤰ ᤔᤧᤍᤡᤶᤍᤢ ᤔᤧᤍᤣ᤹ᤖᤢᤛᤡᤖᤥ॥

᥇᥉ ᤀᤠᤸᤗ ᤂᤧᤴ ᤕᤧᤶᤔᤥ ᤒᤣᤌ-ᤛᤣᤔᤣᤛᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤡᤜᤠ᤹ ᤛᤣ᤺ᤱᤄᤠ ᤏᤧᤏᤧᤒᤠᤍᤧᤴᤏᤥ ᤔᤧᤜᤧᤃᤢᤖ ᤔᤧᤕᤠᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤌᤥ ᤀᤥᤔᤧᤔᤕᤧᤸᤗᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤏᤡᤛᤢᤀᤠᤱ ᤐᤛ᤺ᤳ ᤔᤧᤛ᤺ᤳᤋᤧ॥

᥇᥊ ᤜᤧᤰᤁᤩᤠᤱ ᤂᤧᤴ ᤐᤡᤳᤗᤠᤎᤠ᤺ᤴ ᤒᤣᤌ-ᤛᤣᤔᤣᤛᤒᤠ ᤕᤜᤥᤛᤢᤖᤧ ᤁᤢᤒᤩᤠᤱᤛᤡᤀᤥ ᤁᤧᤖᤧᤀᤠᤱ ᤕᤶᤒᤠ ᤗᤢᤱᤎᤡᤰᤗᤧ ᤁᤢᤒᤣᤛᤠᤱ ᤕᤧᤶᤛᤡᤱ॥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤐᤡᤳᤗᤠᤎᤠ ᤛᤡᤱᤅᤡᤴ ᤔᤧᤄᤧᤖᤢ ᤜᤧᤰᤁᤩᤠᤱ ᤐᤡᤵᤔᤠᤜᤠ᤹ ᤔᤧᤛᤧᤖᤢᤛᤡᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥

᥇᥋ ᤂᤧᤒᤩᤠᤱ ᤗᤧᤒᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤜᤧᤰᤁᤩᤠᤱ ᤌᤰᤁᤥ ᤁᤧᤗ᤺ᤶᤒᤠ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤜᤧᤰᤋᤱᤒᤠ ᤅᤠᤛᤡ ᤛᤠᤶᤔᤩᤠᤱ ᤀᤡ᤺ᤳᤜᤠ᤹ ᤏᤢ ᤛᤠᤶᤔᤩᤠᤱ ᤛᤢᤒᤠ ᤁᤧᤕᤠᤰᤐᤠ ᤆᤢᤰᤐᤠ ᤛᤴᤍᤥ᤺ᤰᤁᤡᤴ ᤔᤧᤗ᤺ᤳᤋᤢᤀᤠᤱ ᤕᤶᤒᤠ ᤗᤢᤱ ᤛᤶᤎᤠᤱ ᤔᤧᤕᤢᤰᤂᤢ॥ ᤜᤧᤰᤁᤩᤠᤱ ᤒᤣᤌ-ᤛᤣᤔᤣᤛᤒᤠ ᤔᤏᤠᤜᤠ᤹ᤖᤧ ᤜᤠᤒᤠ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤘᤣ᤹ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢ॥

᥇᥌ ᤐᤗᤡᤛ᤻ᤋᤡᤒᤠ ᤂᤧᤴ ᤅᤠᤛᤡ ᤕᤢᤰᤛᤠᤒᤠᤜᤠ᤹ᤖᤧ ᤂᤧᤴ ᤁᤧᤖᤧᤰ ᤔᤧᤏᤡᤛᤢ. ᤜᤧᤰᤁᤩᤠᤱ ᤀᤠᤶᤓᤠ ᤂᤧᤴ ᤕᤧᤴᤏᤥᤀᤣ ᤂᤧᤱᤜᤠ᤹ ᤀᤣᤁᤪᤥᤴ ᤔᤧᤏᤢ᤺ᤰᤂᤧ ᤔᤧᤒᤣ॥

᥇᥍ ᤐᤗᤡᤛ᤻ᤋᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤔᤧᤜᤠᤅᤢᤒᤠ ᤌᤰᤁᤥ ᤁᤧᤗ᤺ᤶᤒᤠ ᤑᤰᤘᤠᤗᤧ᤺ᤱᤘᤠ ᤕᤠᤱᤄᤣ᤺ᤰ ᤜᤧᤰᤋᤱᤒᤠ ᤅᤠᤛᤡ ᤛᤠᤶᤔᤩᤠᤱ ᤀᤡ᤺ᤳᤜᤠ᤹ ᤀᤛᤍᤥᤍ. ᤃᤠᤈᤠ. ᤀᤛ᤻ᤁᤗᤥᤏ. ᤃᤠᤋ ᤏᤢ ᤀᤣᤰᤁᤪᤥᤏ ᤁᤴ ᤁᤧᤖᤧᤰᤗᤧ ᤗᤠᤃᤡ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤗᤳᤇᤠ ᤗᤳᤇᤠ ᤛᤡᤍᤢᤱᤈᤓᤠ ᤘᤕᤧ॥

᥇᥎ ᤜᤧᤰᤁᤩᤠᤱ ᤛᤠᤶᤔᤩᤠᤱ ᤛᤢᤒᤠᤜᤠ᤹ᤃ ᤗᤢᤱᤎᤠᤰᤗᤧ ᤁᤒᤪᤡᤱ ᤁᤒᤢᤒᤠ ᤅᤠᤛᤡ ᤐᤗᤡᤛ᤻ᤋᤡ ᤕᤧᤰᤕᤰ ᤏᤢ ᤂᤧᤸᤗᤧ ᤁᤢᤄᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤖᤧ ᤗᤠᤃᤡ ᤘᤕᤧ. ᤂᤧᤵᤔᤥᤃ ᤅᤠᤛᤡ ᤕᤢᤰᤛᤠᤒᤠᤜᤠ᤹ᤖᤧ ᤕᤢᤰ ᤔᤧᤈᤥᤃᤢᤀᤠᤱ ᤘᤕᤧ॥ ᤒᤣᤌ-ᤛᤣᤔᤣᤛᤒᤠ ᤕᤶᤒᤠ ᤗᤢᤱ ᤛᤶᤎᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤔᤧᤕᤢᤰᤂᤢ. ᤂᤧᤴ ᤒᤣᤌ-ᤛᤣᤔᤣᤛᤒᤠ ᤕᤜᤥᤛᤢᤖᤧ ᤁᤢᤒᤩᤠᤱᤛᤡᤀᤥ ᤋᤥ᤺ᤴᤍᤡᤖᤧ ᤗᤠᤃᤡ ᤀᤠᤸᤗᤥ ᤌᤠᤖᤡᤰᤛᤠᤱ ᤏᤧᤖᤥ॥

᥇᥏ ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤒᤣᤌ-ᤛᤣᤔᤣᤛᤒᤠ ᤏᤢᤒᤥᤱ ᤔᤏᤠᤜᤠ᤹ ᤛᤧᤖᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤛᤡᤃᤠᤱ ᤀᤥᤔᤧᤔᤧᤳᤋᤢᤀᤠᤱ ᤘᤕᤧ॥ ᤕᤜᤘᤣ ᤍᤠᤱᤒᤠᤸᤗᤧ ᤁᤶᤓᤍᤠᤱᤒᤠ ᤕᤶᤒᤠ ᤔᤧᤰᤔᤠᤛᤡᤔᤠ ᤋᤠᤖᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤖᤡᤱ ᤔᤧᤎᤰᤋᤧ॥

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤁᤡᤷᤕᤋ-ᤕᤠᤖᤡᤶ ᤔᤧᤃᤧᤳᤋᤢ

᥈᥆ ᤜᤧᤰᤁᤩᤠᤱ ᤒᤣᤌ-ᤛᤣᤔᤣᤛᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠ. ᤁᤴ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤜᤠ᤺ᤳ ᤕᤧᤵᤔᤠ ᤛᤢᤰᤐᤠᤒᤣ᥅ ᤁᤵᤔᤥ ᤗᤠᤶ ᤁᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤀᤠᤏᤡ᤹ ᤀᤠᤳᤋᤡ ᤔᤧᤍᤣ᤹ᤖᤢᤖ ᤕᤠ᤺ᤶᤔᤠᤛᤡᤒᤣ᥅”

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤁᤡᤷᤕᤋ-ᤕᤠᤖᤡᤶ ᤁᤧᤕᤢᤱᤒᤠ ᤔᤏᤠᤜᤠ᤹ ᤀᤡᤱᤄᤱ ᤔᤧᤜᤠᤰᤋᤢᤛᤡᤀᤠᤱ ᤔᤧᤔᤧᤳᤋᤢᤛᤡ. “ᤐᤗᤡᤛ᤻ᤋᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤏᤢ᤺ᤰᤋᤢ ᤔᤧᤓᤧᤴᤇᤢᤀᤠᤱ ᤘᤠ᤹॥ ᤕᤥ ᤕᤧ᤹ᤀᤠᤶᤔᤧ᤹ᤀᤠᤱ ᤂᤧᤴ ᤂᤧᤏᤡ᤹ᤀᤥ ᤌᤥ ᤋᤣ᤹ᤖᤠᤶᤔᤧ᤹ᤀᤥ॥”

᥍

ᤂᤧᤸᤗᤧ ᤆᤥᤃᤢᤸᤗᤧ ᤁᤡᤷᤕᤋ-ᤕᤠᤖᤡᤶᤒᤠ ᤔᤏᤠᤜᤠ᤹ ᤔᤧᤕᤧᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤍᤣ᤹ᤖᤢ॥ ᤂᤧᤱᤜᤠ᤹ᤖᤧ ᤔᤧᤍᤣ᤹ᤖᤢᤀᤠᤱ ᤁᤡᤷᤕᤋ-ᤕᤠᤖᤡᤶᤒᤠ ᤁᤥ᤺ᤰᤔᤠᤀᤥ ᤀᤒᤡᤏᤠᤍᤠᤒᤖᤧ ᤁᤢᤜᤡᤶᤔᤥ ᤔᤧᤕᤢᤰᤂᤢ. ᤜᤧᤰᤁᤩᤠᤱ ᤁᤢᤛ᤻ᤛᤠ ᤀᤧᤗᤠᤈᤠᤖᤧᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤁᤶᤒᤪᤠᤱ ᤔᤧᤵᤔᤠ ᤕᤠ᤺ᤶᤒᤰᤀᤥ ᤔᤧᤍᤥ᤺ᤴᤍᤢᤖᤥ॥

ᤛᤠᤔᤢᤀᤧᤗᤖᤧ ᤀᤡᤛᤪᤠᤀᤡᤗᤀᤥ ᤕᤢᤰ ᤆᤥᤃᤢᤒᤠ

᥈ ᤁᤶᤓᤗ᤹ᤖᤡᤰ ᤛᤴᤍᤥ᤺ᤰᤁᤡᤴ ᤁᤡᤷᤕᤋ-ᤕᤠᤖᤡᤶᤔᤥ ᤕᤖᤡᤰ ᤕᤧᤶ. ᤋᤱᤒᤣ᤹ ᤏᤡᤒᤥᤱ ᤌᤠᤖᤡᤰ ᤕᤢᤅᤧ॥ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤣᤖᤡᤱ ᤔᤧᤎᤰᤋᤧᤀᤠᤱ ᤕᤜᤘᤣ ᤍᤠᤱᤒᤧᤴ ᤔᤧᤃᤥ᤺ᤳᤋᤢ॥

᥉ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤢᤒᤠᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤂᤧᤏᤡ᤹ ᤁᤧᤜᤡᤴᤍᤡᤀᤠᤱ ᤁᤠᤰ ᤏᤡᤱᤘᤠ᤺ᤴ ᤁᤧᤜᤡᤛᤢᤶ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤁᤧᤏᤢ᤺ᤰᤂᤡᤒᤠᤏᤧᤑᤃᤪ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤔᤠᤱᤜᤠ᤹ ᤏᤢ ᤀᤛ᤻ᤋᤥᤖᤣᤋ ᤏᤠᤘᤠᤀᤡᤳᤗᤠᤜᤠ᤹ ᤂᤧᤏᤡ᤹ᤗᤠᤶ ᤂᤧᤳᤋᤠᤶ ᤋᤣᤛᤠᤶᤛᤧ᤹॥ ᤂᤧᤏᤡ᤹ ᤀᤠᤒᤠᤅᤣ ᤁᤧᤖᤧᤰ ᤏᤡᤱᤘᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤏᤠᤛᤡᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤖᤰ ᤔᤠᤱᤛᤧᤘᤠ ᤔᤧᤳᤋᤠᤶᤔᤧ᤹. ᤜᤧᤰᤁᤣ ᤁᤧᤈᤥᤃᤢᤶᤏᤧᤑᤃᤪ ᤂᤢᤏᤧ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶᤒᤠ ᤁᤧᤛᤧ᤺ᤵᤋᤡ॥”

᥊ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤒᤠᤗ ᤏᤢ ᤀᤛ᤻ᤋᤥᤖᤣᤋ ᤔᤠᤱᤜᤠ᤹ ᤔᤧᤄᤧᤳᤋᤢ ᤔᤧᤍᤣᤛᤢᤛᤡ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤀᤥᤖᤰ ᤔᤠᤱᤛᤧᤘᤠ ᤔᤧᤈᤥᤃᤧ॥

᥋ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤔᤧᤳᤋᤢᤛᤡ. “ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛ᤻ᤐᤠᤀᤥ ᤛᤢᤵᤛᤧᤶᤛᤧ᤹. ᤜᤧᤰᤁᤩᤠᤱ ᤂᤧᤏᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱ᤹॥”

᥌ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤡᤛ᤻ᤐᤠᤀᤥ ᤔᤧᤈᤢᤵᤛᤧ. ᤂᤧᤱᤜᤠ᤹ᤖᤧ ᤆᤫᤠ᤺ᤳᤋᤡᤴ ᤔᤧᤒᤠᤃᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤔᤧᤜᤢᤰᤂᤢ॥ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ ᤗᤧᤴᤍᤡᤰ ᤏᤠᤶᤎᤠᤎᤠ ᤋ᤺ᤰᤏᤧᤳᤋᤥ ᤔᤧᤕᤢᤅᤧ ᤜᤧᤰᤁᤩᤠᤱ ᤂᤧᤵᤔᤥ “ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤶᤒᤧ” ᤗ᤹ᤖᤡᤰ ᤂᤧᤱᤜᤠ᤹ ᤐᤠ᤺ᤵᤔᤠ ᤔᤧᤍᤧᤴᤍᤧ॥ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤔᤡᤛ᤻ᤐᤠᤀᤥ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥍ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤡᤛ᤻ᤐᤠᤀᤥ ᤔᤧᤈᤢᤵᤛᤧᤀᤠᤱ ᤔᤧᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤄᤧᤵᤛᤢ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤛᤠᤒᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤔᤧᤗ᤺ᤴᤍᤧ॥ ᤐᤗᤡᤛ᤻ᤋᤡᤜᤠ᤹ ᤋᤃᤡ ᤌᤱ ᤆᤥ᤺ᤰᤛᤧ ᤔᤧᤓᤧᤴᤗ ᤔᤧᤒᤳ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ॥

᥎ ᤂᤧᤱᤜᤠ᤹ᤖᤧ ᤛᤠᤔᤢᤀᤧᤗᤧᤴ ᤔᤧᤔᤧᤳᤋᤢ. “ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶᤒᤠ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤗᤠᤃᤡ ᤆᤰᤔᤧᤴᤗ᤹ᤀᤣ ᤐᤣᤗᤡ ᤑᤠᤰᤋᤧ ᤀᤠᤒᤡᤖᤧ᤹ᤀᤥ॥”

᥏ ᤂᤧᤒᤩᤠᤱ ᤛᤠᤔᤢᤀᤧᤗᤖᤧ ᤏᤢᤃᤧᤎᤢᤱᤒᤠᤖ ᤁᤧᤘᤠ᤹ᤒᤠ ᤗᤳᤇᤠ ᤔᤧᤸᤗᤢᤰᤛᤠ᤺ᤳ ᤋᤠᤖᤢᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤁᤢᤓᤢᤶᤒᤠ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤏᤥᤃᤵ ᤐᤡᤖᤢᤖᤥ॥

᥇᥆ ᤛᤠᤔᤢᤀᤧᤗᤖᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ ᤕᤠᤃᤧᤸᤗᤧ. ᤐᤗᤡᤛ᤻ᤋᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤔᤧᤃᤧᤖᤧ ᤔᤧᤓᤧᤖᤧ॥ ᤁᤖ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤶᤒᤠ ᤀᤡᤰᤗᤠᤀᤥ ᤂᤠᤶᤒᤣ᤺ᤰᤔᤧᤴ ᤗᤥ᤺ᤰᤂᤢᤖ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤀ᤺ᤰᤋᤧ ᤜᤧᤰᤁᤣ᤺ᤸᤗᤧ ᤐᤗᤡᤛ᤻ᤋᤡᤜᤠ᤹ ᤌᤣ ᤆᤥ᤺ᤰᤔᤠ. ᤌᤣ ᤏᤠ᤹ᤔᤠ ᤗ᤹ᤖᤡᤰ ᤔᤧᤏᤠᤰᤋᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡ॥

᥇᥇ ᤔᤡᤛ᤻ᤐᤠᤗᤠᤶ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ ᤔᤧᤏᤠ᤺ᤳᤋᤢᤛᤡᤖ ᤒᤣᤌ-ᤁᤖ ᤁᤢᤛᤡ᤺ᤰᤋᤥ ᤌᤠᤖᤡᤰ ᤗᤠᤶ ᤁᤢᤗᤧ᤺ᤶ ᤔᤧᤈᤩᤧᤵᤋᤢ ᤔᤧᤛᤩᤧᤖᤢᤛᤡ॥

᥇᥈ ᤂᤧᤒᤩᤠᤱ ᤀᤠᤶᤓᤠ ᤂᤧᤵᤔᤥ ᤛᤠᤔᤢᤀᤧᤗᤖᤧ ᤕᤶᤒᤠ ᤗᤢᤱᤎᤡᤰ ᤋᤣ᤹ᤖᤢᤀᤠᤱ ᤔᤡᤛ᤻ᤐᤠ ᤏᤢ ᤛᤣᤏᤖᤧ ᤁᤢᤗᤢᤶᤔᤥ ᤗᤣ᤺ᤳᤋᤢ॥ ᤂᤢᤏᤧ᤹ ᤂᤧᤸᤗᤧ ᤁᤢᤔᤡᤱ ᤀᤧᤒᤣᤏ-ᤀᤣᤈᤖ (“ᤁᤢᤓᤠ᤹ ᤁᤧᤒᤡᤒᤠ ᤗᤢᤱ”) ᤘᤠ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤁ᤹ᤕᤥ ᤌᤠᤖᤡᤰ ᤀᤠᤏᤡ᤹ ᤀᤠᤓᤠ᤹ᤖᤧᤖᤥ॥”

᥇᥉ ᤜᤧᤰᤁᤣᤗ᤹ᤖᤡᤰ ᤐᤗᤡᤛ᤻ᤋᤡᤜᤠ᤹ ᤜᤠᤖᤡᤔᤧᤍᤩᤧᤀᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤕᤖᤡᤰ ᤕᤧᤴ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤕᤢᤰᤐᤢᤱᤍᤧᤴᤏᤥ ᤂᤧᤱᤜᤠ᤹ ᤕᤠᤶᤔᤥ ᤔᤧᤸᤗᤠᤛᤧᤴ॥ ᤛᤠᤔᤢᤀᤧᤗᤖᤧ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤕᤜᤘᤣ ᤍᤠᤱᤒᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤘᤕᤧ॥

᥇᥊ ᤐᤗᤡᤛ᤻ᤋᤡᤜᤠ᤹ᤖᤧ ᤜᤢᤰᤁᤠᤵ ᤔᤧᤈᤥᤃᤢ ᤔᤧᤍᤣ᤹ᤖᤢᤒᤠ ᤀᤣᤁᤪᤥᤏᤠᤱ ᤁᤳᤏᤠ ᤏᤢ ᤃᤠᤌ ᤁᤢᤒᤣᤛᤠᤱᤒᤠ ᤀᤡᤛᤪᤠᤀᤡᤗᤡ ᤕᤧᤰᤕᤰ ᤐᤠᤱᤈᤢᤶᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤠᤶᤔᤥ ᤔᤧᤏᤢ᤺ᤰᤋᤢ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤢᤒᤣᤛᤠᤱᤒᤠ ᤕᤢᤰᤐᤢᤱᤍᤧᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥᤗᤠᤶ ᤔᤧᤏᤢ᤺ᤰᤋᤢ॥ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗ ᤏᤢ ᤀᤧᤔᤥᤖᤡ ᤗᤢᤶᤔᤥᤀᤠᤱ ᤐᤠ᤺ᤴᤍᤱ ᤐᤥ᤺ᤰᤂᤧ॥

᥇᥋ ᤜᤧᤰᤁᤣᤗ᤹ᤖᤡᤰ ᤛᤠᤔᤢᤀᤧᤗᤖᤧ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤀᤡᤛᤪᤠᤀᤡᤗᤀᤥ ᤂᤠᤛᤧᤴ ᤆᤥᤃᤢ॥

᥇᥌ ᤋᤱᤒᤣ᤹ ᤌᤰᤔᤠ ᤂᤢᤏᤧ᤹ ᤋᤃᤡ ᤒᤣᤌᤣᤗ ᤜᤧᤰᤁᤩᤠᤱ ᤃᤡᤗᤃᤠᤗ ᤏᤢ ᤔᤡᤛ᤻ᤐᤠ ᤐᤠᤱᤈᤢᤶᤜᤠᤳᤋᤡ ᤐᤣᤀᤠᤱ ᤂᤢᤏᤧ᤹ ᤔᤏᤠᤜᤠ᤹ ᤂᤠᤛᤧᤴ ᤆᤥᤃᤢ ᤐᤡᤖᤢᤛᤡ॥

᥇᥍ ᤁᤖ ᤂᤢᤏᤧ᤹ ᤖᤠᤔᤠᤒᤠ ᤁᤢᤜᤡᤶᤔᤥᤀᤣ ᤏᤢ᤺ᤰᤂᤧ॥ ᤜᤧᤰᤁᤩᤠᤱ ᤂᤧᤵᤔᤥᤀᤠᤱ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤛᤪᤠᤀᤡᤗᤡᤜᤠ᤹ ᤂᤠᤛᤧᤴ ᤆᤥᤃᤢ ᤐᤡᤖᤢᤛᤡ॥ ᤂᤢᤏᤧ᤹ ᤂᤧᤵᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤠᤱ ᤔᤧᤏᤠ᤺ᤰᤋᤢ

᥎

ᤛᤠᤔᤢᤀᤧᤗᤧᤴ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤀᤡᤛᤪᤠᤀᤡᤗᤀᤥ ᤂᤠᤛᤧᤴ ᤁᤧᤗᤥ᤺ᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤢᤛᤡ॥

᥈ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤠᤸᤗᤧ ᤁᤢᤔᤡᤱ ᤕᤥᤀᤧᤗ ᤘᤕᤧ ᤜᤧᤰᤁᤩᤠᤱ ᤁᤢᤛ᤻ᤛᤠ ᤛᤖᤢᤶᤒᤠᤸᤗᤧ ᤁᤢᤔᤡᤱ ᤀᤒᤡᤕᤠ ᤘᤕᤧ॥ ᤂᤧᤴ ᤏᤧᤵᤑᤢᤖᤧ ᤒᤣᤷᤛᤣᤒᤠᤀᤥ ᤂᤠᤛᤧᤴ ᤗᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤧᤛᤢ॥

᥉ ᤁᤖ ᤂᤧᤴ ᤏᤧᤵᤑᤢ ᤁᤢᤛ᤻ᤛᤠᤜᤠ᤹ ᤁᤢᤶᤒᤠ ᤜᤧᤰᤁᤣ ᤏᤢᤒᤠ ᤔᤏᤠ ᤜᤥ᤺ᤵᤋᤧᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤠᤱᤅᤥ ᤛᤠ᤹ᤖᤡᤰ ᤂᤡ᤺ᤶᤒᤪᤠ᤺ᤰᤐᤠ ᤘᤕᤧᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤱ ᤆᤧᤛᤢᤀᤠᤱ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤗᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤧᤛᤢ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤖᤠᤔᤠᤒᤠ ᤛᤠᤔᤢᤀᤧᤗᤖᤣ᤹ᤀᤥ ᤔᤧᤍᤩᤧ॥

᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤸᤗ ᤂᤧᤏᤧ᤹ ᤁᤠᤵᤐᤥᤒᤠ ᤁᤧᤍᤢᤶᤛᤣ. ᤜᤧᤰᤁᤩᤠᤱ ᤁᤧᤛ᤻ᤛᤠᤜᤠ᤹ ᤂᤧᤏᤧ᤹ ᤗᤠᤱᤁᤧᤄᤣ᤺ᤰᤐᤠ ᤗᤠᤶᤔᤥ ᤗᤠᤱᤔᤧᤄᤣ᤺ᤰᤛᤡᤴ॥ ᤀᤠᤸᤗ ᤘᤣ᤹ ᤗᤠᤈᤣ᤹ᤒᤠ ᤛᤢᤘᤠᤱᤜᤠ᤹ ᤜᤧᤰᤁᤣ ᤀᤠᤏᤡᤃᤧ ᤗᤠᤶᤃᤧᤗᤥᤒᤠ ᤜᤠᤱᤎᤡᤰ ᤕᤢᤰᤋᤡᤱ ᤆᤥᤃᤧ ᤀᤠᤒᤡᤖᤧ᤹ᤀᤥ॥”

᥌ ᤁᤖ ᤂᤧᤱᤜᤠ᤹ᤖᤧ “ᤀᤠᤏᤡᤃᤧ ᤗᤠᤶᤃᤧᤗᤥᤒᤠ ᤜᤠᤱᤎᤡᤰ ᤕᤠᤵᤔᤡ ᤀᤠᤒᤡᤖᤧ᤹ᤀᤥ” ᤔᤧᤔᤧᤳᤋᤢᤸᤗᤧ ᤂᤧᤴ ᤐᤠ᤺ᤴᤏᤡᤴ ᤛᤠᤔᤢᤀᤣᤗᤖᤧ ᤁᤢᤛᤡᤖᤠ᤹ ᤔᤧᤎᤠᤅᤧᤴ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥

᥍ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤔᤏᤠᤜᤠ᤹ᤖᤧ ᤁᤧᤶᤔᤧᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤧ᤹॥ ᤁᤱᤃ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤠ᤹ᤖᤧᤒᤠ ᤔᤧ᤺ᤴ॥ ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤣ ᤂᤢᤏᤡ᤹ ᤜᤠᤱ ᤐᤥᤱᤔᤠ ᤔᤧᤏᤠ᤹ᤖᤠᤱᤒᤠᤖᤥ॥

᥎ ᤀᤠᤱᤃᤠ᤹ ᤔᤡᤛᤪᤗᤠᤶ ᤂᤧᤱᤜᤠ᤹ ᤗᤠᤶᤗᤥᤛᤢᤱ ᤗ᤺ᤳᤋᤢᤱᤛᤡᤱᤅᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤂᤧᤱᤜᤠ᤹ᤖᤣ ᤜᤠᤒᤠᤜᤧᤰᤁᤣ ᤔᤧᤔᤧᤳᤋᤠᤖ ᤔᤧᤘᤠ᤹. ᤀᤠᤸᤗ ᤂᤧᤱᤜᤠ᤹ᤖᤧ ᤂᤧᤏᤧ᤹ᤀᤠᤱ ᤜᤧᤰᤁᤣᤀᤣ ᤁᤧᤶᤔᤧᤳᤗ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤹ᤖᤠᤱᤅᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤖ ᤔᤧᤘᤠ᤹॥

᥏ ᤀᤠᤸᤗ ᤂᤧᤱᤜᤠ᤹ᤖᤧ ᤌᤣ ᤔᤧᤒᤠ᤺ᤳᤋᤢᤖ ᤔᤧᤘᤠ᤹ ᤂᤧᤵᤛᤧ᤹. ᤁᤖ ᤂᤧᤱᤜᤠ᤹ ᤗᤠᤶᤃᤧᤗᤥᤒᤠ ᤜᤠᤱᤅᤡᤸᤗᤧ ᤀᤠᤰᤋᤱᤒᤠ ᤐᤖᤡᤰᤗᤧ ᤕᤢᤰ ᤆᤥᤃᤢᤛᤡ᤹ ᤂᤧᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤧᤛᤧ᤹ᤀᤥ॥”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤠᤔᤢᤀᤧᤗᤖᤧ ᤜᤠᤱ ᤁᤧᤏᤠ᤺ᤰᤐᤠ ᤔᤏᤠᤜᤠ᤹ ᤔᤧᤳᤋᤢᤛᤡ॥

᥇᥇ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤧᤏᤡ᤹ ᤛᤶᤎᤠᤱ ᤜᤠᤱ ᤁᤧᤈᤥ᤺ᤰᤐᤠ ᤜᤠᤱᤅᤡᤴ ᤀᤰᤋᤱᤒᤠ ᤆᤥᤰ- ᤂᤢᤏᤧ᤹ ᤂᤧᤏᤡ᤹ ᤛᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤁᤢᤀᤴᤗᤠᤎᤠᤜᤠ᤹ ᤜᤧᤰᤁᤩᤠᤱ ᤁᤢᤀᤴ ᤁᤧᤗᤥ᤺ᤱᤒᤠᤜᤠ᤹ᤏᤢ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤄᤢᤛᤡ᤹. ᤂᤧᤒᤩᤠᤱ ᤂᤧᤱᤜᤠ᤹ ᤁᤢᤀᤴᤗᤠᤎᤠᤜᤠ᤹ ᤋᤃᤡᤍᤃᤡ ᤗᤥ᤺ᤰᤔᤠ ᤐᤠᤱᤄᤢᤛᤡ᤹॥

᥇᥈ ᤁᤢᤓᤠᤃ ᤜᤧᤴᤇᤡᤱ ᤜᤧᤴᤇᤡᤱ ᤏᤢ ᤅᤠᤒᤥᤱ ᤅᤠᤒᤥᤱ ᤔᤏᤠᤗᤢᤵᤐᤥ ᤛᤢᤜᤠᤱᤔᤡᤒᤠ ᤐᤥ᤺ᤱᤛᤧ ᤕᤢᤰᤋᤡᤱ ᤆᤥᤃᤢᤛᤡ᤹॥ ᤜᤧᤰᤁᤩᤠᤱ ᤘᤣ᤹ᤜᤠ᤹ ᤆᤠᤜᤡ᤺ᤴ ᤁᤢᤒᤩᤠᤱᤛᤡ ᤁᤧᤎᤥ᤺ᤱᤒᤠ ᤏᤢ ᤁᤢᤈᤠ ᤁᤧᤛᤢᤶᤒᤠ ᤆᤥᤃᤢᤛᤡ᤹॥ ᤀᤠᤸᤛᤠᤱ ᤕᤠᤶᤔᤥ ᤘᤣ᤹ᤜᤠ᤹ ᤌᤱ ᤆᤥ᤺ᤰᤔᤠ ᤑᤧᤈᤢᤶ ᤑᤧᤕᤠ ᤏᤢ ᤁᤢᤀᤴᤗᤠᤎᤠᤜᤠ᤹ᤀᤥ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤂᤈᤢᤶ ᤂᤕᤠᤜᤠ᤹ ᤆᤥ᤺ᤰᤔᤠ ᤐᤠᤱᤄᤢᤛᤡ᤹॥

᥇᥉ ᤂᤧᤸᤗᤧ ᤂᤧᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤋ᤺ᤰ ᤁᤧᤎᤥ᤺ᤰᤔᤠ. ᤂᤖᤧ᤺ᤱ ᤁᤧᤗᤧ᤺ᤱᤔᤠ ᤏᤢ ᤑᤢᤱᤏᤠᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤑᤳᤇᤢᤛᤡ᤹॥

᥇᥊ ᤂᤧᤸᤗᤧ ᤂᤧᤏᤡ᤹ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤐᤩᤠᤱᤛᤡᤜᤠ᤹. ᤆᤧᤸᤗᤧᤰᤛᤣ᤹ ᤀᤡᤰᤜᤠ᤹ ᤏᤢ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤀᤡᤰᤜᤠ᤹ ᤋᤣ᤹ᤖᤢᤀᤠᤱ ᤁᤢᤛᤧᤘᤠᤖᤥᤒᤠᤜᤠ᤹ ᤐᤡᤖᤢᤛᤡ᤹॥

᥇᥋ ᤂᤢᤏᤧ᤹ ᤀᤠᤒᤠᤅᤣ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤢᤛᤧᤘᤠᤖᤥᤒᤠᤜᤠ᤹ ᤐᤡᤔᤠᤛᤡᤖᤧ ᤗᤠᤃᤡ ᤂᤧᤸᤗᤧ ᤂᤧᤏᤡ᤹ ᤁᤢᤈᤠᤜᤠ᤹ ᤏᤢ ᤆᤧᤸᤗᤧᤰᤛᤣᤸᤗᤧ ᤌᤡᤒᤥᤱᤗᤰ ᤋᤣ᤹ᤖᤢ ᤁᤧᤒᤡᤖᤡ᤹॥

᥇᥌ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤏᤡ᤹ ᤕᤥ᤺ᤰ ᤁᤧᤃᤳᤋᤢᤶᤛᤡᤶᤒᤠ ᤌᤠᤱᤒᤧᤴ ᤔᤧᤴᤇᤩᤠᤜᤠ᤹ ᤏᤢ ᤂᤧᤏᤡ᤹ ᤘᤖᤡᤰᤗᤡᤰᤐᤠ ᤐᤡᤳ ᤛᤠ᤺ᤱᤘᤠᤜᤠ᤹ ᤂᤧᤒᤩᤠᤱ ᤀᤍᤱᤜᤠ᤹ ᤋᤣ᤹ᤖᤢᤛᤡᤀᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤥ ᤑᤳᤇᤢᤛᤡ᤹॥

᥇᥍ ᤂᤧᤏᤡ᤹ ᤁᤧᤃᤳᤋᤢᤶᤛᤡᤶᤒᤠ ᤔᤧᤸᤗᤢᤰ ᤔᤧ᤺ᤴᤍᤠᤗᤠᤶ ᤂᤢᤏᤧ᤹ ᤌᤡᤒᤥᤱᤗᤰ ᤋᤣ᤹ᤖᤢ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤧᤏᤡ᤹ ᤀᤠᤵᤑᤣᤰᤁᤠᤱ ᤂᤢᤏᤧ᤹ ᤁᤢᤕᤥ᤺ᤰ ᤁᤧᤒᤥ᤺ᤰᤂᤡ᤹॥

᥇᥎ ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤂᤧᤏᤡ᤹ ᤁᤧᤛᤣᤃᤢᤶᤒᤠ ᤜᤠᤱᤅᤡᤴᤗᤠᤶ ᤆᤥ᤺ᤰᤕᤢᤶᤓᤥ ᤂᤥᤔᤠᤖᤧ ᤗᤠᤃᤡ ᤁᤧᤀ᤺ᤰᤋᤡ᤹ ᤁᤧᤜᤠᤒᤡ᤹. ᤁᤖ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤡ᤹ ᤐᤣᤗᤡᤃᤧᤴ ᤋᤢᤘᤠ᤺ᤴ ᤔᤧᤄᤧᤵᤛᤢᤴ᤹॥”

᥇᥏ ᤁᤖ ᤂᤧᤴ ᤔᤏᤠᤜᤠ᤹ᤖᤧ ᤛᤠᤔᤢᤀᤧᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤱᤄᤧᤵᤛᤢᤴ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤧ᤺ᤴ. ᤀᤠᤏᤡᤃᤧ ᤜᤠᤱᤅᤣ ᤆᤠᤜᤠᤒ᤻ ᤆᤥᤃᤡᤃᤧ॥

᥈᥆ ᤂᤧᤒᤩᤠᤱ ᤀᤠᤏᤡᤃᤧ ᤛᤶᤎᤠᤱ ᤕᤢᤰ ᤁᤧᤈᤥ᤺ᤰᤐᤠ ᤏᤢ ᤌᤱᤅᤥ ᤁᤧᤍᤣ᤹ᤒᤠ ᤜᤠᤱ ᤂᤥᤛᤢᤶᤒᤧᤸᤗᤧ ᤀᤠᤏᤡᤃᤧ ᤘᤣ᤹ ᤗᤠᤈᤣ᤹ᤒᤠ ᤛᤢᤘᤠᤱᤜᤠ᤹ ᤜᤧᤰᤋᤱᤒᤠ ᤐᤥ᤺ᤰᤂᤡᤃᤧᤖᤥ॥”

᥈᥇ ᤂᤧᤴ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤠᤔᤢᤀᤧᤗᤖᤧ ᤂᤧᤵᤛᤢᤀᤠᤱ ᤁᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤕᤠᤶᤔᤥ ᤏᤢ᤺ᤰᤋᤢᤖ ᤐᤠ᤺ᤳᤋᤢ॥

᥈᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤔᤣᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧ᤹. ᤜᤧᤰᤁᤩᤠᤱ ᤜᤠᤱᤎᤡᤰ ᤛᤣᤃᤧ ᤐᤡᤖᤧᤛᤧ᤹॥” ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤧᤖᤧᤰ ᤔᤏᤠᤜᤠ᤹ ᤀᤠᤒᤠᤅᤣ ᤂᤧᤏᤡ᤹ ᤐᤠᤱᤈᤢᤶᤔᤥ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹ᤀᤥ॥”

ᤛᤠᤔᤢᤀᤧᤖᤧ ᤛᤠᤘᤗᤗᤧᤴ ᤋᤢᤔᤢ᤹

᥏

ᤒᤡᤏᤩᤠᤔᤡᤴ ᤌᤠ᤺ᤰᤁᤥᤒᤠ ᤗᤳᤇᤠ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤔᤏᤠᤎᤡᤰ ᤘᤕᤧ. ᤂᤧᤸᤗᤧ ᤁᤢᤔᤡᤱ ᤁᤡᤛ ᤘᤕᤧ॥ ᤂᤢᤏᤧ᤹ ᤀᤒᤡᤀᤧᤗᤖᤧ ᤁᤢᤛ᤻ᤛᤠ. ᤈᤖᤥᤖᤖᤧ ᤁᤢᤶᤔᤧᤴᤇᤠ᤹. ᤒᤁᤥᤖᤋᤖᤧ ᤁᤢᤈᤰᤔᤧᤴᤇᤠ᤹. ᤜᤧᤰᤁᤩᤠᤱ ᤀᤐᤡᤜᤖᤧ ᤁᤢᤒᤧᤴᤔᤧᤴᤇᤠ᤹ ᤘᤕᤧ॥

᥈ ᤁᤡᤛᤖᤧ ᤛᤠᤘᤗ ᤔᤧᤵᤔᤏᤠᤒᤠ ᤁᤢᤛ᤻ᤛᤠ ᤌᤠᤱᤒᤧᤴᤎᤡᤰ ᤘᤕᤧ. ᤂᤢᤏᤧ᤹ ᤀᤡᤛᤪᤠᤀᤡᤗᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤏᤢ ᤕᤶᤒᤠ ᤁᤣ᤺ᤶᤒᤠ ᤔᤏᤠ ᤘᤕᤧ॥ ᤘᤣ᤹ ᤔᤏᤠᤜᤠ᤹ ᤂᤢᤏᤧ᤹ ᤁᤢᤓᤰᤋᤠᤱᤅᤥ ᤌᤠᤖᤡᤰᤗᤰ ᤔᤧᤒᤳᤇᤧ॥

᥉ ᤌᤡᤰᤕᤧᤴ ᤛᤠᤘᤗᤖᤧ ᤁᤢᤶᤒᤠ ᤁᤡᤛᤖᤧ ᤁᤢᤓᤠ ᤁᤢᤀᤍᤱᤜᤠ᤹ ᤔᤧᤔᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤛᤠᤘᤗᤧᤴ ᤔᤧᤳᤋᤢ. “ᤛᤣᤘᤠᤖᤥᤒᤠᤎᤡᤰ ᤋᤣ᤹ᤖᤧᤀᤠᤱ ᤀᤍᤱ ᤁᤥ᤺ᤳᤇᤧ ᤐᤣᤃᤧ᤹॥”

᥊ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤎᤡᤰ ᤋᤣ᤹ᤖᤢᤀᤠᤱ ᤀᤡᤑᤪᤠᤀᤡᤔ ᤗᤠᤈᤣ᤹ᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤁᤠ᤺ᤰᤋᤢᤀᤠᤱ ᤛᤗᤡᤛᤠ ᤌᤢᤶ ᤐᤥ᤺ᤰᤂᤧᤖ ᤐᤣ. ᤁᤖ ᤂᤧᤵᤔᤥ ᤀᤍᤱᤜᤠ᤹ ᤔᤧᤄᤥᤛᤢᤴᤇᤡᤴ॥ ᤂᤢᤴᤇᤡ᤹ ᤛᤠᤗᤡᤶ ᤁᤢᤄᤡᤖᤡᤒᤠ ᤌᤢᤶᤔᤥ ᤐᤥ᤺ᤰᤂᤧᤛᤡᤖ ᤐᤣᤛᤡ. ᤂᤧᤵᤔᤥᤀᤠᤱ ᤀᤍᤱᤜᤠ᤹ ᤔᤧᤜᤥ᤺ᤵᤋᤧ॥ ᤜᤧᤰᤁᤩᤠᤱ ᤂᤢᤴᤇᤡ᤹ ᤒᤡᤏᤩᤠᤔᤡᤴᤗᤧ ᤁᤢᤍᤧ᤺ᤱᤃᤵ ᤁᤧᤖᤧᤰ ᤁᤥ᤺ᤳᤋᤧᤇᤢᤛᤡᤛᤠᤱ ᤂᤧᤱᤜᤠ᤹ᤖᤧ ᤀᤍᤱᤜᤠ᤹ ᤀᤠᤳᤋᤥᤀᤠᤱ ᤂᤥᤔᤠ ᤔᤧᤛᤢᤰᤋᤧᤛᤢᤴ॥

᥋ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤢᤐ ᤌᤢᤶᤔᤥ ᤁᤧᤖᤧᤇᤡ. ᤜᤴᤏᤠᤱ ᤛᤠᤘᤗᤖᤧ ᤁᤢᤛᤣᤘᤠᤖᤥᤒᤧᤴ ᤔᤧᤳᤋᤢ. “ᤑᤧᤖᤧ᤹. ᤀᤠᤸᤗ ᤜᤡᤶᤔᤥ ᤏᤢ᤺ᤱᤛᤡ ᤐᤡᤳᤇᤡ॥ ᤔᤧ᤺ᤴᤏᤣᤑᤃᤪ ᤀᤠᤶᤒᤠᤖᤧ ᤁᤢᤀᤍᤱᤜᤠ᤹ ᤏᤡᤱᤘᤠ᤹ ᤀᤡ᤺ᤵᤔᤠ ᤗᤧᤖᤢᤛᤡ᤹ ᤜᤧᤰᤁᤩᤠᤱ ᤀᤠᤴᤇᤡ᤹ ᤗᤠᤃᤡ ᤁᤢᤏᤡᤱᤘᤠ᤹ ᤋᤢᤰᤂᤣ ᤆᤠᤒᤡᤗᤠ॥”

᥌ ᤁᤖ ᤁᤢᤛᤧᤘᤠᤖᤥᤒᤧᤸᤗᤧ ᤔᤧᤳᤋᤢ. “ᤂᤠ. ᤀᤠᤏᤡᤱᤘᤠ᤹ ᤛᤢᤶᤗ᤹ᤖᤧ. ᤁᤴ ᤐᤠᤱᤈᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤁᤢᤔᤡᤱ ᤁᤧᤀᤡᤱᤒᤠ ᤁᤢᤔᤏᤠᤎᤡᤰ ᤘᤠ᤹॥ ᤂᤢᤏᤧ᤹ᤃ ᤁᤵᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳ॥ ᤀᤠᤴᤇᤡ᤹ ᤐᤡᤳᤇᤡᤀᤠᤱ ᤂᤧᤴᤏᤡᤴ ᤁᤥ᤺ᤳᤇᤢ॥ ᤀᤠᤴᤇᤡ᤹ ᤀᤠᤳᤋᤡᤴ ᤗᤠᤶ ᤐᤥᤱᤔᤠᤀᤠᤱ ᤀᤍᤱ ᤁᤥ᤺ᤳᤇᤧ ᤐᤣ᤺ᤰᤔᤠᤒᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤔᤧᤳᤇᤡ᤹॥”

᥍ ᤁᤖ ᤛᤠᤘᤗᤖᤧ ᤔᤧᤳᤋᤢ. “ᤀᤠᤴᤇᤡ᤹ ᤀᤠᤒᤡᤳᤇᤡᤸᤗᤧ ᤂᤢᤏᤧ᤹ ᤌᤣ ᤐᤡᤔᤠ ᤀᤠᤛᤢᤰᤛᤢᤒᤣ᥅ ᤀᤠᤴᤇᤡ᤹ ᤌᤣᤀᤠᤱ ᤀᤠᤱᤃᤳᤇᤢᤴ᤹॥ ᤀᤠᤴᤇᤡ᤹ ᤆᤠᤔᤠ ᤁᤢᤈᤠ᤺ᤴᤏᤣ ᤁᤧᤖᤧᤰ ᤔᤠᤖᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤐᤡᤔᤠᤖᤧ ᤗᤠᤃᤡ ᤀᤠᤴᤇᤡ᤹ ᤛᤢᤱ ᤌᤣᤀᤠᤱ ᤀᤠᤱᤃᤳᤇᤢᤴ᤹॥ ᤀᤠᤴᤇᤡ᤹ᤏᤢ ᤌᤣ ᤘᤠ᤹ᤀᤠᤱᤒᤣ᥅”

᥎ ᤁᤢᤛᤧᤘᤠᤖᤥᤒᤧᤸᤗᤧ ᤕᤠᤶᤔᤥ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤗᤳᤇᤠ ᤕᤢᤵᤐᤠᤕᤠᤱ ᤁᤳᤋᤢᤱ᤹॥ ᤀᤠᤴᤇᤡ᤹ ᤀᤠᤳᤋᤠᤴ ᤐᤣ᤺ᤰᤔᤠ ᤐᤥ᤺ᤱ ᤂᤧᤴ ᤀᤠᤔᤧᤳᤇᤡᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤴ ᤕᤢᤵᤐᤠ᤺ᤴ ᤂᤢᤏᤧ᤹ ᤐᤡᤖᤢᤱ᤹॥”

᥏ (ᤂᤧᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤢᤈᤠ ᤏᤠ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤰᤂᤣ ᤐᤠ᤺ᤵᤔᤠ ᤌᤡᤶ ᤘᤕᤧ. “ᤀᤠᤏᤡ᤹ ᤐᤣᤃᤡᤀᤠᤱ ᤛᤢᤑᤥ ᤁᤧᤏᤡᤒᤧᤴ ᤛᤧ᤺ᤴᤍᤥᤛᤢᤶ॥” ᤌᤣᤀᤠᤱᤓᤧᤸᤗᤧ ᤀᤠᤀᤡᤴ ᤋᤠ᤺ᤴᤍᤡᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤂᤧᤴ ᤕᤧᤶᤔᤥ ᤛᤢᤑᤥ ᤁᤧᤏᤡᤒᤠ ᤔᤧᤔᤧᤳᤋᤢ॥)

᥇᥆ ᤛᤠᤘᤗᤧᤴ ᤋᤧᤴᤍᤧᤀᤠᤱ ᤐᤠ᤺ᤳᤋᤢ. “ᤏᤢᤒᤠ ᤐᤥ᤺ᤰᤂᤧ. ᤀᤠᤴᤇᤡ᤹ ᤜᤠᤒᤠᤜᤧᤰᤁᤣ ᤆᤥ᤺ᤰᤛᤢ॥” ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤁᤧᤘᤠ᤹ᤒᤠ ᤐᤠᤱᤈᤢᤶ ᤗᤧᤵᤛᤠᤱ ᤂᤢᤴᤇᤡ᤹ ᤌᤠᤏᤧᤛᤡ॥

᥇᥇ ᤂᤧᤱᤜᤠ᤹ ᤐᤠᤱᤈᤢᤶ ᤁᤧᤒᤣ᤺ᤰᤐᤠ ᤁᤥ᤺ᤰᤔᤠᤀᤥᤒᤠ ᤌᤠᤶᤔᤠᤱ ᤗᤠᤶᤔᤥ ᤐᤣᤛᤡᤖ ᤐᤳᤇᤧᤛᤡᤸᤗᤧ ᤂᤧᤱᤜᤠ᤹ᤖᤧ ᤆᤫᤠ᤺ᤳ ᤑᤠ᤺ᤳᤇᤧ ᤁᤧᤓᤧᤶᤔᤠᤖ ᤁᤧᤒᤵᤔᤠ ᤔᤧᤴᤇ᤻ᤕᤠᤜᤠ᤹ ᤋᤢᤔᤧᤛᤢᤛᤡ॥ ᤜᤧᤰᤁᤩᤠᤱ ᤂᤢᤴᤇᤡ᤹ ᤂᤧᤱᤜᤠ᤹ ᤛᤧ᤺ᤴᤗᤠᤵᤋᤧᤛᤢ. “ᤛᤢᤑᤥ ᤁᤧᤏᤡᤒᤠ ᤔᤏᤠᤴ ᤜᤡᤶᤔᤥ ᤘᤠ᤹ᤒᤡ᥅”

᥇᥈ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤘᤠ᤹ᤖᤥ. ᤂᤢᤏᤧ᤹ᤃ ᤂᤠᤖᤰ ᤂᤧᤴᤇᤡ᤹ ᤋᤃᤡ ᤐᤣ᤺ᤰᤗ ᤐᤳ॥ ᤜᤠᤖᤠ ᤐᤣᤛᤧᤇᤧ᤹. ᤂᤢᤏᤧ᤹ᤃ ᤀᤠᤏᤡᤃᤧ ᤐᤠᤱᤈᤢᤶᤔᤥ ᤀᤠᤀᤡᤴᤗᤰ ᤁᤧᤖᤧ ᤋᤩᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤀᤡᤴ ᤁᤥ᤺ᤰᤔᤠᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤍᤧᤴᤏᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤁᤧᤒᤥ᤺ᤱᤒᤠ ᤘᤠ᤹॥

᥇᥉ ᤁᤥ᤺ᤰᤔᤠᤀᤥᤒᤠ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤍᤧᤴᤏᤥ ᤂᤢᤏᤧ᤹ ᤆᤠᤈᤠᤛᤧ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡᤀᤣ ᤐᤠᤱᤈᤢᤶᤔᤥ ᤂᤧᤴᤇᤡ᤹ ᤁᤧᤃᤧᤳᤇᤡᤖ ᤁᤧᤒᤳᤇᤡᤸᤗᤧᤛᤠ ᤂᤢᤏᤧ᤹ ᤁᤧᤍᤢᤶᤛᤢ᤹॥ ᤂᤢᤏᤧ᤹ ᤔᤧᤱᤃᤧᤳᤋᤣ ᤌᤠᤖᤡᤰ ᤔᤏᤠᤜᤠ᤹ᤖᤧ ᤁᤢᤈᤠ ᤔᤧᤴᤈᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧ᤹ᤕᤥ ᤁᤧᤈᤢᤶᤒᤠ ᤔᤏᤠᤜᤠ᤹ᤖᤧ ᤆᤠᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤛᤡᤍᤢᤱᤈᤓᤠᤀᤥ ᤔᤢ᤹ᤀᤡᤛᤠᤶ ᤌᤠᤔᤠ ᤐᤥ᤺ᤱ॥ ᤜᤧᤰᤁᤩᤠᤱ ᤂᤧᤴᤇᤡ᤹ ᤂᤢᤏᤧ᤹ ᤀᤠᤸᤗᤥᤛᤠ ᤁᤧᤍᤢᤶᤛᤢ᤹॥”

᥇᥊ ᤂᤢᤴᤇᤡ᤹ ᤐᤠᤱᤈᤢᤶ ᤗᤧᤵᤔᤠᤱ ᤌᤠᤏᤧᤇᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤠᤱᤈᤢᤶᤔᤥ ᤁᤧᤖᤧᤛᤡᤖ ᤐᤳᤇᤧᤛᤡᤸᤗᤧᤛᤠ ᤛᤠᤔᤢᤀᤧᤗᤧᤴ ᤂᤢᤴᤇᤡ᤹ ᤋᤃᤡ ᤁᤥ᤺ᤰᤔᤠᤀᤥ ᤌᤥ ᤐᤣ᤺ᤰᤔᤠᤖᤧ ᤗᤠᤃᤡ ᤑᤧᤖᤧᤖ ᤐᤳᤇᤧ॥

᥇᥋ ᤀᤠᤸᤗ ᤛᤠᤘᤗᤧᤴ ᤂᤧᤴ ᤐᤠᤱᤈᤢᤶᤔᤥ ᤋᤠᤔᤠᤏᤢ᤺ᤸᤗᤧ ᤌᤡᤰᤕᤧᤴ ᤋᤃᤡ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ-

᥇᥌ “ᤋᤠ᤺ᤴᤍᤡᤰᤐᤠ ᤜᤠᤒᤠ ᤁᤴ ᤕᤧᤶᤔᤥ ᤒᤡᤏᤩᤠᤔᤡᤴ ᤌᤢᤶᤗᤠᤶᤒᤠ ᤔᤏᤠᤎᤡᤰ ᤂᤧᤏᤧ᤹ᤀᤥ ᤐᤠᤱᤄᤢᤱ॥ ᤂᤧᤴᤏᤡᤴ ᤀᤡᤛᤪᤠᤀᤡᤗᤒᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤧ᤹॥ ᤂᤧᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶᤒᤠ ᤀᤠᤔᤏᤠᤜᤠ᤹ ᤛᤧ᤺ᤵᤋᤢᤛᤡ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤣ᤺ᤴ ᤏᤡᤛᤢᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤃᤧᤴ ᤋᤢᤘᤠ᤺ᤴ ᤀᤠᤱᤃᤠ᤹ ᤀᤠᤍᤃᤡ ᤁᤧᤖᤧᤀᤠᤱ ᤘᤠ᤹॥”

᥇᥍ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤛᤠᤘᤗᤧᤏ ᤏᤡᤛᤢᤀᤠᤱ ᤂᤡᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤔᤧᤳᤏᤧᤒᤠ ᤔᤏᤠᤴ ᤜᤠᤒᤠ ᤁᤴᤗᤥ॥ ᤀᤠᤶᤓᤠ ᤁᤴ ᤔᤏᤠ᤺ᤸᤗᤧ ᤀᤠᤔᤏᤠᤜᤠ᤹ ᤛᤶᤍᤠᤱ ᤕᤢᤰ ᤆᤥᤃᤢᤖᤥ॥”

᥇᥎ ᤜᤧᤰᤁᤩᤠᤱ ᤕᤶᤒᤠ ᤗᤠᤶᤎᤣ᤺ᤳᤋᤥ ᤛᤠᤔᤢᤀᤧᤗᤖᤧ ᤁᤢᤒᤣᤛᤠᤱ ᤐᤣᤀᤠᤱ ᤛᤠᤘᤗᤖᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤛᤢᤑᤥ ᤁᤧᤏᤡᤒᤠ ᤔᤏᤠ᤺ᤸᤗᤧ ᤁᤢᤜᤡᤶ ᤀᤠᤋᤡᤴᤒᤣ᥅ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤏᤠ॥”

᥇᥏ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ᤀᤣ ᤛᤢᤑᤥ ᤁᤧᤏᤡᤒᤠ ᤔᤏᤠᤀᤠᤖᤥ॥ ᤀᤠᤱᤃᤠ᤹ ᤀᤠᤍᤃᤡ ᤀᤠᤍᤃᤡ ᤁᤥ᤺ᤰᤔᤠᤀᤥᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴᤏᤥ ᤌᤥ ᤐᤣᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤀᤡᤴ ᤂᤧᤴᤇᤡ᤹ ᤀᤠᤱᤃᤠ᤹ᤏᤢᤀᤣ ᤋ᤺ᤰ ᤁᤧᤈᤠᤛᤢᤖ ᤐᤥ᤺ᤱᤗᤥ॥ ᤜᤧᤰᤁᤩᤠᤱ ᤋᤠ᤺ᤴᤍᤡᤰ ᤋᤠᤏᤠᤶᤗᤰ ᤁᤧᤏᤡᤱᤘᤠ᤹ᤀᤥ ᤁᤧᤕᤠᤰᤐᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤔᤧᤳᤏᤧᤀᤠᤱ ᤂᤧᤏᤧ᤹ ᤐᤠᤱᤏᤧᤖᤥ॥

᥈᥆ ᤛᤢᤶᤕᤧᤴ ᤋᤃᤡ ᤁᤧᤔᤠᤒᤠ ᤁᤧᤀᤍᤱᤜᤠ᤹ᤖᤧ ᤐᤠ᤺ᤴᤏᤥ ᤁᤧᤏᤡᤱᤘᤠ᤹ ᤔᤧᤗᤥᤖᤣᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤥᤔᤧᤍᤧᤳᤋᤧ ᤔᤧᤈᤢᤖᤧᤀᤠᤱ ᤔᤧᤘᤠ᤹॥ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤠ᤺ᤰᤋᤢᤒᤠ ᤜᤠᤱᤅᤡᤸᤗᤧ ᤗᤠᤃᤡᤃ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤏᤢ ᤁᤧᤶᤒᤠᤖᤧ ᤁᤧᤜᤡᤶᤛᤕᤱ ᤗᤧᤵᤔᤠᤱ ᤗᤠᤶ ᤀᤥᤔᤧᤔᤧᤳᤋᤢᤖ ᤔᤧᤘᤠ᤹ᤖᤥ॥”

᥈᥇ ᤛᤠᤘᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ᤃ ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤏᤢ᤺ᤸᤗᤧ ᤆᤢ᤺ᤰᤛᤠ ᤒᤡᤏᤩᤠᤔᤡᤴ ᤌᤠ᤺ᤰᤁᤥᤒᤠᤀᤠᤖᤥ॥ ᤒᤡᤏᤩᤠᤔᤡᤴ ᤛᤢᤘᤠᤱᤅᤡᤱᤃ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧ᤺ᤴᤏᤣᤒᤠ ᤆᤥ᤺ᤰᤗᤥ॥ ᤂᤧᤏᤧ᤹ ᤌᤣᤀᤠᤱ ᤀᤰᤋᤱᤒᤠ ᤐᤠ᤺ᤴ ᤀᤠᤱᤃᤠ᤹ᤏᤢ ᤁᤧᤒᤠ᤺ᤳᤋᤢᤒᤠᤒᤣ᥅”

᥈᥈ ᤂᤧᤒᤩᤠᤱ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤏᤢ ᤁᤢᤛᤧᤘᤠᤖᤥᤒᤠᤴ ᤆᤠᤈᤠᤔᤠᤍᤧᤴᤏᤥᤒᤠ ᤗᤳᤇᤠ ᤕᤶᤒᤠ ᤗᤰᤛᤡᤱᤅᤥ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤔᤧᤀᤢ᤺ᤳᤋᤢᤛᤡᤒᤠ ᤛᤢᤶᤒᤥᤱ ᤋᤖᤧᤒᤠᤜᤠ᤹ᤏᤢ ᤛᤥᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤕᤢᤰᤏᤠᤀᤥ ᤂᤢᤏᤧ᤹ ᤕᤢᤰᤂᤢᤛᤡ॥

᥈᥉ ᤂᤧᤒᤩᤠᤱ ᤛᤠᤔᤢᤀᤧᤗᤖᤧ ᤋ᤺ᤰ ᤁᤧᤎᤥ᤺ᤰᤐᤧᤴ ᤔᤧᤳᤋᤢ. “ᤛᤧᤴᤍᤧ ᤕᤢᤰᤂᤧ᤹ ᤔᤧᤳᤏᤧᤒᤠ ᤛᤠᤔᤢᤸᤗᤠ᤺ᤴ ᤁᤳᤏᤠ ᤑᤧᤳᤋᤧ᤹॥”

᥈᥊ ᤋ᤺ᤰ ᤁᤧᤎᤥ᤺ᤰᤐᤧᤸᤗᤧ ᤛᤧᤴᤍᤢᤀᤠᤱ ᤁᤧᤕᤢᤱᤒᤠ ᤁᤢᤗᤠᤱᤓᤧᤸᤗᤧᤰᤔᤠᤏᤢᤒᤠ ᤛᤠᤔᤢᤸᤗᤠ᤺ᤴ ᤑᤧᤳᤋᤢᤀᤠᤱ ᤛᤠᤘᤗᤖᤧ ᤁᤢᤍᤃᤡ ᤏᤧᤛ᤻ᤛᤢ॥ ᤜᤧᤰᤁᤣ᤺ᤸᤗᤧ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧ ᤑᤠ᤹ᤀᤠᤱ ᤛᤧᤴᤍᤢᤱ ᤕᤢᤰᤂᤢᤱᤒᤠ ᤛᤠᤔᤢᤸᤗᤠ᤺ᤴ ᤜᤠᤒᤠ ᤁᤴ ᤁᤧᤏᤧᤒᤧᤸᤗᤥ॥ ᤀᤠᤸᤗ ᤆᤩᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤢ᤺ᤳᤋᤢᤱᤛᤡᤱᤒᤠ ᤋᤖᤧᤒᤠᤜᤠ᤹ᤏᤢ ᤂᤧᤏᤧ᤹ ᤁᤧᤈᤖ ᤑᤠ᤹ᤀᤠᤱ ᤛᤠᤔᤢᤸᤗᤠ᤺ᤴ ᤛᤧᤴᤍᤢᤱ ᤕᤢᤰᤂᤢᤱᤅᤠᤱ ᤘᤕᤧ॥” ᤜᤧᤰᤁᤩᤠᤱ ᤂᤧᤴ ᤕᤧᤴᤏᤥ ᤛᤠᤘᤗᤖᤧ ᤛᤠᤔᤢᤀᤧᤗᤧᤴᤏᤢ ᤛᤥᤖᤡᤰ ᤁᤢᤈᤠ ᤆᤖᤥ॥

᥈᥋ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤁᤥ᤺ᤰᤔᤠᤀᤥᤒᤠ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤍᤧᤴᤏᤥᤗᤠᤶ ᤕᤥ ᤐᤠᤱᤈᤢᤶᤔᤥ ᤔᤧᤕᤧ. ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤢᤜᤡᤶ ᤁᤦᤛᤡᤀᤥ ᤛᤠᤘᤗᤧᤴ ᤋᤣ᤹ᤖᤢᤀᤠᤱ ᤂᤧᤸᤗᤧ ᤁᤢᤗᤠᤃᤡ ᤀᤡᤵᤏᤠ ᤑᤧᤛᤢ॥

᥈᥌ ᤋᤠᤏᤠᤶ ᤋᤢᤶᤒᤠ᤺ᤱ ᤘᤒᤠ᤺ᤱ ᤂᤠᤀᤥ᤺ᤳᤋᤧᤸᤗᤧ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤁᤦᤛᤡᤀᤥ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤐᤥᤃᤧ᤹. ᤀᤠᤸᤗ ᤀᤠᤱᤃᤠ᤹ ᤐᤠᤱᤏᤧᤍᤣᤏᤧᤖᤥ॥” ᤜᤧᤰᤁᤩᤠᤱ ᤛᤠᤘᤗᤧᤴ ᤐᤥᤃᤧᤀᤠᤱ ᤏᤧᤵᤔᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧᤒᤣᤛᤡ॥

ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤕᤢᤰᤛᤠᤒᤠ ᤆᤥᤃᤢᤒᤠ

᥈᥍ ᤂᤧᤱᤜᤠ᤹ ᤕᤥ ᤐᤠᤱᤈᤢᤶ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤁᤧᤛᤧᤘᤠᤖᤥᤒᤧᤴ ᤀᤠᤴᤇᤡ᤹ᤏᤢ᤺ᤸᤗᤧ ᤋᤃᤡ ᤐᤣᤃᤧ᤹ ᤔᤧᤳᤋᤧ᤹॥” ᤜᤧᤰᤁᤩᤠᤱ ᤂᤧᤴ ᤋᤃᤡ ᤌᤠᤛᤡᤱ ᤐᤣ॥ ᤂᤧᤒᤩᤠᤱ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤵᤔᤥᤀᤣ ᤛᤵᤑᤠ ᤕᤧᤒᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤔᤧᤳᤏᤧᤖᤥ॥”

᥇᥆

ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤐᤷᤕᤠᤔᤠᤎᤡᤰ ᤏᤡ᤺ᤱᤃᤧ᤹ ᤕᤠᤱᤛᤡᤱᤅᤠᤱ ᤂᤧᤴᤏᤡᤴ ᤛᤠᤘᤗᤖᤧ ᤁᤢᤎᤧᤃᤣ᤺ᤰ ᤛᤶᤎᤠᤱ ᤜᤢᤰᤂᤢ॥ ᤜᤧᤰᤁᤩᤠᤱ ᤆᤢᤵ ᤔᤧᤳᤋᤢᤀᤠᤱ ᤀᤰᤂᤣ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤀᤡᤛᤪᤠᤀᤡᤗᤡ ᤁᤢᤔᤏᤠᤜᤠ᤹ᤀᤥ ᤗᤠᤶᤗᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤛᤣ᤺ᤴᤍᤧᤀᤠᤱ ᤘᤠ᤹॥

᥈ ᤀᤠᤀᤡᤴ ᤀᤠᤱᤃᤠ᤹ᤀᤥᤗᤠᤶ ᤂᤧᤏᤧ᤹ ᤁᤧᤒᤣ᤺ᤰᤁᤠᤱ ᤒᤡᤏᤩᤠᤔᤡᤴ ᤌᤢᤶᤔᤡᤸᤗᤧ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤖᤠᤜᤣᤗᤖᤧ ᤁᤢᤀᤡᤐᤢᤱ ᤐᤣᤛᤠᤱ ᤏᤧᤳᤇᤡ ᤔᤏᤠ ᤁᤧᤍᤢᤔᤢᤛᤡ᤹॥ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤀᤰᤂᤣ ᤁᤧᤶᤔᤧᤳ. ‘ᤂᤧᤏᤧ᤹ ᤁᤧᤃᤥ᤺ᤳᤋᤢᤛᤡᤖ ᤁᤧᤘᤠ᤹ᤒᤠ ᤀᤍᤱᤜᤠ᤹ ᤂᤥᤔᤧᤍᤧᤳᤋᤧᤀᤠᤱ ᤔᤧᤘᤠ᤹॥ ᤜᤧᤰᤁᤩᤠᤱ ᤁᤧᤶᤒᤠᤖᤧ ᤂᤧᤴ ᤀᤍᤱᤜᤠ᤹ ᤏᤡᤱᤘᤠ᤹ ᤀᤡ᤺ᤵᤔᤠ ᤗᤧᤖᤢᤛᤡᤀᤠᤱ ᤘᤠ᤹. ᤂᤧᤒᤩᤠᤱ ᤂᤧᤏᤧ᤹ ᤁᤧᤀᤡ᤺ᤳᤗ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤰᤂᤣ ᤆᤠᤖ “ᤀᤠᤸᤗ ᤀᤠᤛ᤻ᤛᤠ᤺ᤸᤗᤧ ᤁᤢᤗᤠᤃᤡ ᤌᤣ ᤆᤥᤃᤢᤱᤒᤠᤒᤣ᥅”’ ᤐᤠ᤺ᤳᤋᤢᤖ ᤘᤠ᤹॥

᥉ “ᤂᤧᤶᤒᤩᤠᤱ ᤂᤧᤵᤔᤥᤏᤢ ᤋᤠᤒᤥᤖᤒᤠ ᤕᤶᤒᤠ ᤛᤡᤱᤒᤢᤱᤅᤥ ᤁᤧᤃᤧᤳᤋᤡᤸᤗᤧ ᤒᤣᤌᤧᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤁᤧᤒᤣ᤺ᤰᤐᤠᤖ ᤁᤧᤒᤵᤐᤠ ᤛᤢᤶᤛᤡ ᤔᤏᤠ ᤁᤧᤍᤢᤔᤢᤛᤡ᤹॥ ᤌᤡᤰᤛᤡᤃᤣ᤺ᤰᤐᤠᤸᤗᤧ ᤔᤧ᤺ᤴᤍᤠᤛᤠ᤺ᤳ ᤛᤢᤶᤛᤡ. ᤏᤡᤛᤡᤃᤣ᤺ᤰᤐᤠᤸᤗᤧ ᤂᤖᤧ᤺ᤱ ᤛᤢᤶᤛᤡ. ᤜᤧᤰᤁᤩᤠᤱ ᤘᤣ᤹ᤀᤡᤸᤗᤧ ᤛᤣᤜᤥ᤹ ᤛᤢᤰᤘᤠᤎᤡᤰ ᤁᤢᤗᤧ᤺ᤶ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤔᤧᤃᤢᤕᤢᤀᤠᤱ ᤔᤧᤒᤣ᤺ᤰᤗ ᤔᤧᤒᤵᤐᤠ ᤁᤧᤍᤢᤔᤢᤛᤡᤖᤥ॥

᥊ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳ ᤜᤧᤰᤁᤩᤠᤱ ᤂᤖᤧ᤺ᤱ ᤏᤧᤳᤇᤡ ᤁᤧᤶᤒᤡ. ᤂᤧᤱᤜᤠ᤹ᤗᤠᤶ ᤂᤧᤏᤧ᤹ ᤂᤧᤴ ᤁᤧᤍᤠ᤺ᤰᤋᤢᤖᤥ॥

᥋ “ᤂᤧᤴ ᤀᤣᤃᤠᤱ ᤂᤧᤏᤧ᤹ ᤃᤡᤒᤠ ᤔᤧᤵᤔᤏᤠᤒᤠ ᤋᤧᤴᤏᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠᤀᤥ ᤁᤧᤒᤣ᤺ᤰ. ᤂᤧ᤹ᤕᤥ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤕᤰ ᤏᤧ᤹᤺॥ ᤂᤧᤏᤧ᤹ ᤐᤠᤱᤈᤢᤶᤔᤥ ᤁᤧᤵᤔᤠ ᤁᤧᤈᤥ᤺ᤰᤁᤡᤸᤗᤧ. ᤁᤥ᤺ᤰᤔᤠᤀᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤗᤠᤶ ᤂᤡᤳᤆᤡᤱ ᤂᤡᤳᤆᤡᤱ ᤁᤧᤗ᤹ᤒᤠ ᤔᤢᤰᤗᤠ. ᤔᤢᤑᤪᤠᤔᤠ ᤏᤢ ᤋᤢ᤺ᤱᤃᤣ ᤁᤧᤔᤢᤱᤒᤠᤖ ᤁᤧᤏᤢ᤺ᤱᤒᤠ ᤁᤧᤕᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤗᤢᤵᤜᤠ᤹ ᤁᤧᤍᤢᤔᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤢᤖ ᤔᤧᤒᤳ॥

᥌ ᤂᤡᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤕᤠᤶᤛᤠᤶᤔᤡᤴ ᤔᤢᤰᤛᤠᤶᤏᤢ ᤁᤧᤛᤶᤎᤠᤱ ᤆᤢᤰ. ᤂᤧᤒᤩᤠᤱ ᤂᤧᤏᤧ᤹ᤀᤠᤱ ᤂᤧᤱᤜᤠ᤹ᤏᤢᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤳ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤧᤱᤛᤡᤱᤅᤠᤱ ᤘᤣ᤹ ᤁᤢᤛᤱ ᤔᤏᤠ ᤁᤧᤒᤥ᤺ᤱᤗᤥ॥

᥍ ᤁᤴ ᤔᤡᤰᤛᤣ᤺ᤴᤜᤠ᤹ ᤐᤥ᤺ᤱᤈᤢ᤺ᤳ. ᤜᤧᤰᤁᤩᤠᤱ ᤂᤧᤏᤧ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤕᤠ᤺ᤶᤒᤰ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤏᤢ ᤘᤠ᤹॥

᥎ “ᤂᤧᤏᤧ᤹ ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡ ᤕᤥ ᤃᤡᤸᤃᤠᤸ ᤌᤠᤛᤡᤱ ᤐᤣᤃᤧ᤹. ᤜᤧᤰᤁᤩᤠᤱ ᤀᤠᤈᤧ᤺ᤳ ᤀᤣᤃᤠᤱ ᤀᤠᤱᤃᤠ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤛᤏᤠᤖᤢᤱ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤕᤢᤀᤠ॥ ᤁᤖ ᤂᤧᤏᤧ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤜᤠᤱᤅᤠᤖ ᤐᤥ᤺ᤱ॥ ᤂᤧᤒᤩᤠᤱ ᤀᤠᤱᤃᤠ᤹ ᤁᤧᤳᤋᤠ ᤕᤢᤀᤠᤀᤠᤱ ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤘᤠ᤹ ᤂᤧᤴ ᤔᤧᤳᤏᤧ॥”

᥏ ᤛᤠᤘᤗᤧᤴ ᤛᤠᤔᤢᤀᤧᤗᤖᤥ ᤐᤣᤀᤠᤱ ᤏᤢ᤺ᤰᤂᤧᤖ ᤐᤳᤇᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤘᤗᤖᤧ ᤁᤢᤏᤡᤱᤘᤠ᤹ᤀᤡᤴ ᤗᤧᤰᤂᤢᤀᤠᤱ ᤁᤢᤛᤱ ᤆᤥᤃᤢᤒᤡᤖᤢ॥ ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤔᤡᤰᤛᤣ᤺ᤴᤜᤠ᤹ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤐᤥ᤺ᤰᤂᤧ॥

᥇᥆ ᤛᤠᤘᤗᤧᤴ ᤏᤢ ᤁᤢᤛᤧᤘᤠᤖᤥᤒᤠᤴ ᤃᤡᤒᤠ ᤁᤧᤖᤧᤛᤡᤸᤗᤧ. ᤂᤧᤵᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤗᤢᤵᤜᤠ᤹ᤖᤧ ᤂᤢᤏᤧ᤹ ᤔᤧᤍᤢᤔᤢ॥ ᤀᤠᤶᤓᤠ ᤂᤧᤴ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤔᤢᤰᤛᤠᤶᤏᤢ ᤂᤢᤏᤧ᤹ᤀᤥ ᤋᤩᤧ. ᤜᤧᤰᤁᤩᤠᤱ ᤂᤢᤏᤧ᤹ᤀᤠᤱ ᤂᤧᤴ ᤔᤠᤱᤅᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤏᤢ ᤛᤥᤖᤡᤰ ᤔᤠᤱᤅᤡᤱᤘᤠ᤹ᤐᤠ᤺ᤴ ᤐᤠ᤺ᤵᤔᤠ ᤜᤣ᤺ᤰᤋᤧ॥

᥇᥇ ᤜᤧᤰᤁᤩᤠᤱ ᤋᤃᤡᤀᤠᤱᤎᤥ ᤂᤢᤏᤧ᤹ ᤁᤢᤛᤡᤱ ᤁᤧᤏᤡ᤺ᤵᤐᤠ ᤁᤧᤖᤧᤰᤗᤧ ᤔᤠᤱᤅᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤏᤢ ᤛᤥᤖᤡᤰ ᤔᤠᤱᤅᤡᤱᤘᤠ᤹ᤐᤠ᤺ᤴ ᤐᤠᤖᤧᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤡᤛᤖᤧ ᤁᤢᤛ᤻ᤛᤠ ᤛᤠᤘᤗᤧᤴ ᤌᤧᤔᤠ ᤐᤥ᤺ᤰᤂᤧᤒᤣ᥅ ᤂᤢᤏᤧ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤗᤢᤵᤐᤥᤒᤠᤒᤡ᥅”

᥇᥈ ᤂᤧᤵᤔᤥ ᤁᤧᤕᤧᤵᤐᤠ ᤔᤏᤠᤎᤡᤰᤗᤧ ᤀᤰᤂᤣ ᤔᤧᤳᤋᤢᤛᤡ᤹. “ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤀᤠᤳᤋᤡᤱᤃ᥅” ᤂᤧᤒᤩᤠᤱᤎᤥ ᤀᤰᤂᤣ ᤐᤠ᤺ᤵᤔᤠ ᤔᤧᤜᤣ᤺ᤰᤋᤢ. “ᤌᤣ ᤛᤠᤘᤗᤧᤴᤏᤠᤱ ᤔᤠᤱᤅᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ ᤐᤥ᤺ᤰᤂᤧᤒᤠᤒᤡ᥅”

᥇᥉ ᤛᤠᤘᤗᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤛᤢᤖᤢᤀᤠᤱ. ᤂᤢᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤧᤏᤧᤒᤠ ᤌᤥ ᤁᤥ᤺ᤰᤔᤠᤀᤥ ᤐᤣ॥

᥇᥊ ᤀᤠᤸᤗ ᤛᤠᤘᤗᤖᤧ ᤁᤢᤶᤓᤅᤠᤖᤧ ᤂᤢᤏᤧ᤹ ᤏᤢ ᤁᤢᤛᤧᤘᤠᤖᤥᤒᤧᤴ ᤛᤣ᤺ᤴᤍᤥᤛᤢᤛᤡ. “ᤂᤧᤴᤇᤡ᤹ ᤀᤠᤳᤋᤠᤴ ᤁᤧᤒᤣᤛᤡᤀᤠᤱ ᤁᤧᤘᤕᤧᤛᤡ᥅” ᤛᤠᤘᤗᤖᤧ ᤁᤢᤶᤓᤅᤠ ᤔᤧᤳᤋᤢ “ᤀᤍᤱ ᤁᤥ᤺ᤳᤇᤧ ᤀᤠᤴᤇᤡᤃᤧ ᤐᤣᤛᤡᤃᤧᤀᤠᤱ ᤘᤕᤧᤛᤡᤃᤧ॥ ᤁᤖ ᤀᤍᤱᤜᤠ᤹ ᤂᤥᤔᤠ ᤔᤧᤛᤢᤰᤋᤢᤛᤡᤃᤧᤴᤏᤠᤱ ᤛᤠᤔᤢᤀᤧᤗᤖᤧᤀᤥ ᤐᤣᤛᤡᤃᤧᤀᤠᤱ ᤘᤕᤧᤛᤡᤃᤧ॥”

᥇᥋ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤓᤅᤠᤖᤧ ᤔᤧᤳᤋᤢ. “ᤛᤠᤔᤢᤀᤧᤗᤖᤧ ᤌᤣ ᤁᤧᤈᤧᤰᤋᤧᤛᤡ᥅ ᤀᤠᤱᤃᤠ᤹ ᤀᤠᤔᤧᤳᤋᤧ᤹॥”

᥇᥌ ᤜᤧᤰᤁᤩᤠᤱ ᤛᤠᤘᤗᤖᤧ ᤔᤧᤳᤋᤢ. “ᤀᤍᤱᤜᤠ᤹ ᤔᤧᤄᤥᤛᤢᤛᤡᤀᤠᤱ ᤘᤠ᤹ ᤑᤠ᤹ᤀᤠᤱ ᤂᤢᤏᤧ᤹ ᤀᤠᤴᤇᤡᤃᤧ ᤔᤧᤳᤋᤧᤇᤡᤃᤧ॥” ᤁᤖ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ ᤗ᤹ᤖᤡᤰ ᤛᤠᤔᤢᤀᤧᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤁᤢᤶᤓᤅᤠ ᤔᤧᤔᤧᤳᤋᤢᤴ॥

ᤛᤠᤘᤗᤧᤴ ᤜᤠᤱ ᤐᤥ᤺ᤱ᤹

᥇᥍ ᤀᤠᤸᤗ ᤛᤠᤔᤢᤀᤧᤗᤖᤧ ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤆᤢᤶᤛᤧ ᤔᤡᤛ᤻ᤐᤠ ᤔᤧᤵᤔᤏᤠᤒᤠ ᤋᤧᤴᤏᤥ ᤀᤢ᤺ᤳᤋᤢᤛᤡ.

᥇᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱ॥ ᤂᤧᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤔᤡᤛᤪᤡᤜᤠ᤹ ᤏᤢ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤗᤠᤶ ᤂᤧᤏᤡ᤹ ᤛᤧ᤺ᤵᤏᤡᤱᤅᤠᤱ ᤘᤠ᤹॥’

᥇᥏ ᤁᤖ ᤂᤧᤏᤡ᤹ ᤁᤧᤖᤧᤰ ᤋᤢᤰᤂᤣ ᤗᤠᤰᤂᤣᤗᤠᤶ ᤋᤠᤱᤃᤧᤛᤧ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤴ ᤕᤧᤶᤔᤥ ᤂᤧᤏᤡ᤹ ᤁᤧᤏᤠ᤹ᤖᤢᤶᤔᤠᤱ ᤁᤧᤘᤕᤡ॥ ᤜᤧᤰᤁᤩᤠᤱ ᤂᤧᤏᤡ᤹ ᤀᤰᤂᤣᤀᤠᤱ ᤁᤧᤒᤠ᤺ᤳᤋᤢᤶ ‘ᤔᤧ᤺ᤴ. ᤀᤠᤏᤡ᤹ ᤗᤢᤶᤔᤥ ᤗᤳᤇᤠ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤠᤱᤎᤡᤰ ᤕᤢᤰᤋᤡᤱ ᤆᤥᤃᤧ᤹॥’ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤌᤠ᤺ᤰᤌᤠ᤺ᤰ ᤏᤢ ᤐᤠᤛᤡᤱ ᤐᤠᤛᤡᤱ ᤐᤥ᤺ᤰᤂᤧᤶᤔᤧ᤹ᤀᤠᤱ ᤀᤠᤒᤠᤅᤣ ᤀᤠᤒᤠᤅᤣ ᤋᤧᤴᤜᤠ᤹ᤀᤥ ᤆᤢᤵᤛᤠᤶᤔᤧ᤹॥”

᥈᥆ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤌᤠ᤺ᤰᤜᤠ᤹ ᤏᤡ᤺ᤳᤋᤠᤱ ᤋᤠᤖᤢᤛᤡ. ᤜᤧᤰᤁᤩᤠᤱ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤸᤗᤧ ᤒᤡᤏᤩᤠᤔᤡᤴ ᤌᤠ᤺ᤰᤁᤡᤴ ᤔᤧᤛᤣᤃᤢ॥

᥈᥇ ᤂᤧᤒᤩᤠᤱ ᤂᤢᤏᤧ᤹ ᤒᤡᤏᤩᤠᤔᤡᤴ ᤌᤠ᤺ᤰᤁᤥᤒᤠ ᤁᤧᤖᤧᤰ ᤜᤡᤶᤛᤕᤱᤒᤠ ᤔᤏᤠᤜᤠ᤹ ᤋᤃᤡ ᤋᤠᤖᤢᤛᤡ. ᤜᤧᤰᤁᤩᤠᤱ ᤔᤋᤪᤡ ᤗᤧᤵᤔᤠᤱᤒᤠ ᤜᤡᤶᤛᤕᤱᤅᤡᤴ ᤔᤧᤛᤣᤃᤢ॥ ᤜᤧᤰᤁᤩᤠᤱ ᤁᤢᤏᤢᤵᤔᤥ ᤁᤡᤛᤖᤧ ᤁᤢᤛ᤻ᤛᤠ ᤛᤠᤘᤗᤧᤴ ᤔᤧᤛᤣᤃᤢ॥ ᤁᤖ ᤔᤏᤠᤜᤠ᤹ᤖᤧ ᤂᤧᤴ ᤔᤧᤃᤥ᤺ᤳᤋᤢᤸᤗᤧ ᤂᤢᤏᤧ᤹ ᤂᤥᤔᤠ ᤔᤧᤴᤇᤢᤰᤋᤢᤴ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤛᤣ᤺ᤴᤔᤧᤍᤥᤛᤢ. “ᤂᤧᤴ ᤔᤏᤠᤴ ᤁᤵᤔᤥ ᤘᤠ᤹ᤒᤡ᥅” ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤏᤥᤃᤵ ᤐᤡᤖᤢᤛᤡ. “ᤘᤠ᤹. ᤂᤧᤴ ᤔᤏᤠᤴ ᤆᤡᤃᤰᤘᤠ ᤛᤠᤔᤠᤜᤠ᤹ᤖᤧ ᤁᤢᤗᤢᤶᤔᤥ ᤆᤡᤱᤛᤡᤱᤅᤠᤱ ᤕᤢᤱ॥”

᥈᥉ ᤂᤧᤱᤜᤠ᤹ ᤔᤧᤗᤥ᤺ᤰᤋᤧᤖ ᤔᤧᤒᤣᤀᤠᤱ ᤂᤢᤏᤧ᤹ ᤔᤧᤓᤧᤳᤋᤢᤀᤠᤱ ᤔᤧᤓᤧᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤔᤧᤕᤧᤵᤛᤢ ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ ᤁᤢᤓᤰᤋᤠᤱᤏᤢ᤺ᤸᤗᤧ ᤋᤠᤱᤛᤠᤖᤰ ᤔᤧᤘᤕᤧ॥

᥈᥊ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤧᤖᤧᤰ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤔᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤔᤏᤠᤴ ᤁᤧᤏᤡᤛᤢᤶᤒᤡ᥅ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤂᤢᤏᤧ᤹ ᤁᤢᤛᤡᤰᤋᤠᤱᤒᤠ ᤔᤏᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤜᤥᤵ॥” ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤔᤧᤀ᤺ᤰᤋᤧ. “ᤜᤠᤱᤅᤡᤴ ᤛᤍᤠᤍᤡᤱ ᤜᤡᤱᤗᤖᤥ᥄”

᥈᥋ ᤂᤧᤴ ᤀᤣᤃᤠᤱ ᤛᤠᤔᤢᤀᤧᤗᤖᤧ ᤔᤏᤠᤜᤠ᤹ ᤜᤠᤱᤅᤡᤸᤗᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤗᤳᤇᤠ ᤛᤠᤵᤗᤠᤀᤥ ᤛᤠᤵᤋᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤏᤧᤛ᤻ᤛᤢ ᤐᤡᤖᤢᤛᤡ॥ ᤂᤧᤶᤒᤩᤠᤱ ᤂᤢᤏᤧ᤹ ᤔᤏᤠᤜᤠ᤹ ᤀᤠᤒᤠᤅᤣ ᤂᤢᤏᤡ᤹ ᤜᤡᤶ ᤜᤡᤶᤔᤥ ᤏᤢ᤺ᤰᤂᤠᤶᤔᤧ ᤐᤣᤃᤠᤶᤔᤧ᤹ ᤔᤧᤳᤋᤢᤛᤡ॥

᥈᥌ ᤛᤠᤘᤗᤧᤴᤏᤠᤱ ᤃᤡᤒᤠᤒᤠ ᤁᤢᤜᤡᤶᤔᤥ ᤐᤣ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤱᤅᤥ ᤗᤠᤶᤗᤥᤛᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤂᤢᤏᤧ᤹ᤏᤢᤀᤣ ᤔᤧᤒᤣ॥

᥈᥍ ᤁᤖ ᤂᤧᤵᤔᤥ ᤛᤠᤘᤗᤖᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ᤀᤠᤱ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤀᤰᤂᤣᤀᤠᤱ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧ ᤀᤠᤓᤣᤗ᤹ᤖᤡᤰ ᤀᤠᤏᤡ᤹ ᤛᤧ᤺ᤵᤔᤠ ᤀᤠᤛᤢᤰᤐᤣ᥅” ᤂᤧᤱᤜᤠ᤹ᤖᤧ ᤛᤠᤘᤗᤧᤴ ᤁᤢᤏᤠᤔᤧᤴᤇᤠ ᤔᤧᤔᤧᤳᤋᤢᤖ ᤁᤡᤏᤠ᤺ᤴᤍᤡ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤃᤡ ᤌᤣᤀᤠᤱ ᤛᤢᤱ ᤔᤧᤴᤍᤠᤖᤢᤴ॥ ᤁᤖ ᤛᤠᤘᤗᤖᤧ ᤌᤣᤀᤠᤱ ᤔᤧᤒᤠ᤺ᤳᤋᤢᤴ॥

ᤛᤠᤘᤗᤖᤧ ᤀᤶᤔᤥᤏᤡᤜᤠ᤹ ᤏᤠ᤺ᤴᤍᤢᤛᤡᤒᤠ

᥇᥇

ᤗᤠᤎᤡᤰ ᤀᤣᤃᤠᤱ ᤀᤠᤶᤔᤥᤏᤒᤠ ᤜᤠᤱ ᤏᤠᤜᤠᤛᤖᤧ ᤁᤢᤎᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰ ᤕᤠᤒᤣᤛ-ᤃᤡᤗᤠᤍ ᤐᤣ. ᤜᤧᤰᤁᤩᤠᤱ ᤂᤧᤴ ᤋᤧᤴᤏᤡᤴ ᤁᤡᤷᤃᤵ ᤁᤒᤢ॥ ᤕᤠᤒᤣᤛᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤠᤜᤠᤛᤧᤴ ᤔᤧᤔᤧᤳᤋᤢ. “ᤀᤠᤏᤡᤃᤧᤏᤢ ᤁᤧᤍᤱᤃᤪ ᤀᤠᤏᤡᤃᤧ ᤂᤧᤏᤧ᤹ ᤁᤧᤛᤧᤘᤠ ᤁᤧᤈᤥ᤺ᤰᤐᤠ ᤁᤧᤔᤏᤠ ᤐᤥ᤺ᤰᤂᤡᤃᤧ॥”

᥈ ᤁᤖ ᤀᤶᤔᤥᤏᤡ ᤏᤠᤜᤠᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤗᤳᤇᤠ ᤐᤠ᤺ᤴᤏᤥᤖᤰ ᤂᤧᤏᤡ᤹ᤏᤢ ᤋᤱᤅᤠ॥ ᤂᤧᤴ ᤋᤱᤔᤠ ᤐᤠ᤺ᤴᤜᤠ᤹ ᤀᤰᤋᤱᤒᤠ ᤘᤠ᤹. ᤂᤧᤏᤡ᤹ ᤁᤧᤖᤧᤰᤗᤧ ᤆᤢᤰᤘᤠ ᤗᤧᤵᤛᤠᤱᤒᤠ ᤔᤡᤰᤁᤡᤴ ᤗ᤺ᤳᤋᤢᤱᤍᤣᤛᤢᤱ ᤐᤡᤏᤡᤱ. ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤐᤣᤰ॥”

᥉ ᤕᤠᤒᤣᤛᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤔᤧᤳᤋᤢ. “ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤐᤡᤛᤠᤱ ᤁᤴ ᤀᤡᤱᤄᤱᤅᤡᤴ ᤛᤧᤔᤠᤖᤧ ᤗᤠᤃᤡ ᤏᤢᤛᤡ ᤕᤧᤴ ᤌᤠᤖᤡᤰ ᤕᤧᤶ ᤕᤠᤵᤔᤡ ᤁᤧᤒᤡᤖ ᤐᤥ᤺ᤱ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤛᤧ᤺ᤵᤛᤧ ᤜᤠ᤺ᤳᤋᤠᤱ ᤔᤧᤍᤠᤏᤧᤴᤏᤣᤑᤃᤪ ᤀᤠᤏᤡᤃᤧ ᤂᤧᤏᤧ᤹ᤀᤥᤀᤣ ᤜᤢᤰᤛᤢᤵᤐᤠᤛᤡᤃᤧ॥”

᥊ ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤃᤡᤒᤠᤒᤠ ᤛᤠᤘᤗᤖᤧᤀᤥ ᤔᤧᤃᤧᤖᤧ ᤔᤧᤍᤩᤧ. ᤜᤧᤰᤁᤩᤠᤱ ᤁᤴ ᤀᤡᤱᤄᤱᤅᤡᤴ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡᤸᤗᤧ ᤁᤧᤖᤧᤰ ᤛᤠ᤹ᤖᤡᤰ ᤔᤧᤜᤠᤒᤧ ᤔᤧᤈᤡ᤺ᤰᤋᤧ॥

᥋ ᤂᤧᤴ ᤕᤧᤶᤔᤥ ᤛᤠᤘᤗᤧᤴ ᤐᤩᤠᤱᤛᤡᤀᤥᤗᤠᤶ ᤐᤡᤳᤜᤠ᤹ ᤏᤠ᤺ᤳᤋᤢᤛᤡᤀᤠᤱ ᤏᤢ᤺ᤰᤂᤧ ᤋᤩᤧᤖ ᤐᤳᤇᤧ॥ ᤜᤧᤰᤁᤩᤠᤱ “ᤌᤣ ᤐᤥ᤺ᤰᤂᤧ᥅ ᤌᤣᤀᤠᤱ ᤔᤏᤠᤜᤠ᤹ ᤔᤧᤜᤠ᤺ᤵᤐᤠ᥅” ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤛᤡ॥ ᤜᤧᤰᤁᤩᤠᤱ ᤕᤠᤒᤣᤛᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤂᤢᤏᤧ᤹ ᤔᤧᤔᤧᤳᤋᤢ॥

᥌ ᤛᤠᤘᤗᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤜᤠ᤹ ᤂᤧᤵᤛᤢᤸᤗᤧ. ᤂᤡᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤢᤏᤧ᤹ᤀᤥ ᤋᤩᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤰᤁᤧᤴᤏᤡᤸᤗᤧ ᤔᤡ ᤐᤥ᤺ᤰᤂᤣ॥

᥍ ᤂᤧᤒᤩᤠᤱ ᤂᤢᤏᤧ᤹ ᤁᤢᤶᤒᤠᤒᤠ ᤐᤡᤳ ᤏᤧᤳᤇᤡ ᤋᤠᤖᤢᤛᤡᤀᤠᤱ ᤂᤧᤱᤜᤠ᤹ ᤆᤠᤰᤂᤰ ᤆᤠᤰᤂᤰ ᤂᤰᤋᤢᤛᤡ. ᤜᤧᤰᤁᤩᤠᤱ ᤀᤡᤱᤄᤱ ᤁᤧᤍᤠ᤺ᤵᤐᤠ ᤔᤏᤠᤜᤠ᤹ ᤂᤧᤴ ᤆᤠᤰᤂᤰ ᤆᤠᤰᤂᤰ ᤂᤰᤋᤢᤒᤠ ᤛᤠ᤺ᤴ ᤐᤡᤖᤢᤛᤡ. ᤂᤶᤒᤩᤠᤱ ᤀᤡᤛᤪᤠᤀᤡᤗᤀᤥ ᤁᤧᤖᤧᤰ ᤐᤡᤛᤠᤱ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤐᤠᤱᤄᤢᤍᤣᤛᤢᤛᤡ. “ᤛᤠᤘᤗ ᤏᤢ ᤛᤠᤔᤢᤀᤧᤗᤖᤧ ᤂᤢᤴᤇᤡ᤹ ᤑᤠ᤹ᤛᤧ ᤌᤱ ᤆᤥ᤺ᤰᤛᤧ ᤋᤠᤔᤠ ᤔᤧᤴᤍᤧᤶᤔᤏᤠᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤡᤳᤜᤠ᤹ᤀᤠᤱ ᤜᤠᤒᤠ ᤀᤰᤂᤣᤗ᤹ᤖᤡᤰᤁᤣ ᤆᤠᤰᤂᤰ ᤆᤠᤰᤂᤰ ᤂᤰᤔᤠᤛᤡ ᤐᤥ᤺ᤱ॥” ᤜᤧᤰᤁᤩᤠᤱ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤴᤏᤢ ᤔᤧᤃᤡᤛᤧᤀᤠᤱ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤗ᤺ᤴᤍᤧ ᤔᤧᤍᤩᤧ॥

᥎ ᤛᤠᤘᤗᤖᤧ ᤂᤧᤱᤜᤠ᤹ ᤌᤱ ᤌᤰᤔᤠᤖᤧ ᤗᤠᤃᤡ ᤒᤣᤈᤣᤰᤁᤥ ᤛᤢᤵᤛᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤡᤖᤢᤛᤡᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤗᤠᤅᤧᤴᤇᤡᤱ ᤛᤢᤶᤛᤡ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ ᤜᤧᤴᤇᤡᤱ ᤛᤢᤶᤒᤥᤱ ᤔᤧᤘᤕᤧ॥

᥏ ᤂᤧᤱᤜᤠ᤹ᤖᤧ ᤀᤡᤱᤄᤱ ᤁᤧᤍᤠ᤺ᤵᤐᤠ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡ. “ᤕᤠᤒᤣᤛ ᤃᤡᤗᤠᤍᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤠᤶᤛᤡᤶᤔᤧ᤹. ‘ᤋᤠ᤺ᤴᤍᤡᤰ ᤗᤧᤴᤍᤡᤰ ᤏᤠᤶᤗᤠ᤺ᤱ ᤌᤠᤖᤡᤰᤗᤧ ᤂᤧᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤄᤥᤛᤢᤶ॥’” ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤔᤧᤒᤣᤀᤠᤱ ᤁᤴ ᤐᤠ᤺ᤴᤏᤡᤴ ᤕᤠᤒᤣᤛᤒᤠ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤰᤔᤠ ᤁᤧᤖᤧ॥

᥇᥆ ᤜᤧᤰᤁᤩᤠᤱ ᤕᤠᤒᤣᤛᤒᤠ ᤔᤏᤠᤜᤠ᤹ᤖᤧ ᤏᤠᤜᤠᤛᤧᤴ ᤔᤧᤔᤧᤳᤋᤢ. “ᤋᤠ᤺ᤴᤍᤡᤰ ᤀᤠᤏᤡᤃᤧ ᤀᤠᤒᤠᤅᤣ ᤂᤧᤏᤧ᤹ ᤁᤧᤜᤢᤰᤁᤥ ᤜᤢᤰᤛᤢᤵᤐᤠᤛᤡᤃᤧ. ᤜᤧᤰᤁᤩᤠᤱ ᤀᤠᤏᤡᤃᤧᤏᤢ ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤁᤧᤛᤡᤖᤠ᤹ᤎᤠᤱ ᤂᤧᤴ ᤆᤥᤃᤧ᤹ᤀᤥ॥”

᥇᥇ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤛᤠᤘᤗᤖᤧ ᤁᤢᤔᤏᤠᤜᤠ᤹ ᤁᤢᤗᤢᤵ ᤛᤢᤶᤛᤡ ᤆᤥᤃᤢᤛᤡ॥ ᤋᤠᤏᤠᤶᤛᤠ ᤀᤡᤛᤪᤠᤀᤡᤗᤡᤜᤠ᤹ ᤀᤶᤔᤥᤏᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤕᤰ ᤛᤡᤃᤠᤱ ᤔᤧᤗᤠᤛᤧᤀᤠᤱ ᤗᤧᤴᤈᤥ ᤌᤠᤖᤡᤰᤗᤧ ᤕᤖᤡᤰ ᤀᤶᤔᤥᤏᤡᤜᤠ᤹ ᤔᤧᤛᤩᤧᤖᤢᤛᤡ॥ ᤂᤧᤴ ᤀᤣᤃᤠᤱ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤏᤧᤳᤑᤢ ᤛᤥᤖᤡᤰ ᤐᤥᤱᤔᤠ ᤔᤧᤱᤄᤥᤀᤣ ᤑᤢᤳᤆᤡᤱᤈᤩᤠ᤺ᤱ ᤔᤧᤒᤥ᤺ᤰᤂᤧ॥

᥇᥈ ᤂᤧᤴ ᤀᤣᤃᤠᤱ ᤔᤏᤠᤜᤠ᤹ᤖᤧ ᤛᤠᤔᤢᤀᤧᤗᤧᤴ ᤔᤧᤔᤧᤳᤋᤢ. “ᤛᤠᤘᤗᤖᤧ ᤀᤠᤏᤡ᤹ ᤗᤢᤶᤔᤥ ᤜᤠᤱ ᤔᤧᤈᤥᤃᤢᤴᤗ ᤑᤠ᤹ᤀᤠᤱ ᤁᤧᤒᤠ᤺ᤵᤐᤠᤜᤠ᤹ ᤜᤠ᤺ᤳᤇᤡᤒᤣ᥅ ᤂᤧᤱᤜᤠ᤹ ᤁᤵᤔᤥ ᤋᤠᤖᤠᤶᤛᤡᤶᤔᤧ᤹ ᤀᤠᤏᤡᤃᤧ ᤂᤧᤱᤜᤠ᤹ ᤛᤧᤖᤢᤶᤛᤡᤶᤒᤧ॥”

᥇᥉ ᤁᤖ ᤛᤠᤘᤗᤖᤧ ᤔᤧᤳᤋᤢᤛᤡ. “ᤜᤧᤰᤁᤣ ᤔᤧ᤺ᤴ. ᤕᤜᤘᤣ ᤍᤠᤱᤒᤠᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤶᤓᤗ᤹ᤖᤡᤰ ᤛᤧ᤺ᤵᤋᤢᤛᤡᤒᤠ ᤕᤧᤴᤏᤥ ᤀᤠᤳᤋᤡᤴᤜᤠ᤹ᤀᤠᤱ ᤛᤧᤵᤔᤠᤛᤡ ᤔᤧᤏᤢ᤹ᤏᤧᤴ॥”

᥇᥊ ᤂᤧᤒᤩᤠᤱ ᤛᤠᤔᤢᤀᤧᤗᤖᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤋᤩᤧᤶᤔᤧ᤹. ᤀᤠᤏᤡ᤹ ᤃᤡᤸᤃᤠᤗ ᤐᤣᤃᤡᤀᤠᤱ ᤂᤧᤵᤔᤥ ᤛᤠᤘᤗᤧᤴ ᤜᤠᤱ ᤕᤢᤰᤋᤡᤱ ᤆᤥᤃᤢᤶ॥”

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤃᤡᤸᤃᤠᤗ ᤔᤧᤒᤣᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤛᤠᤘᤗᤧᤴ ᤜᤠᤱ ᤕᤢᤰᤋᤡᤱ ᤔᤧᤈᤥᤃᤢ॥ ᤜᤧᤰᤁᤩᤠᤱ ᤂᤧᤵᤔᤥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤛᤏᤠᤖᤢᤱᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥ ᤂᤧᤴ ᤕᤧᤴᤏᤥ ᤛᤠᤘᤗ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤐᤛ᤺ᤳ ᤔᤧᤛ᤺ᤳᤋᤧᤀᤠᤱ ᤕᤶᤒᤠ ᤛᤛᤠᤱᤛᤪᤥᤳ ᤔᤧᤈᤥᤃᤧᤖᤥ॥

ᤛᤠᤔᤢᤀᤧᤗᤖᤧ ᤔᤏᤠᤜᤠ᤹ ᤀᤢᤘᤠ ᤆᤥᤃᤢᤛᤡᤒᤠ

᥇᥈

ᤛᤠᤔᤢᤀᤧᤗᤖᤧ ᤂᤧᤵᤔᤥ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤂᤧᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤂᤧᤵᤛᤢᤱ. ᤂᤧᤒᤩᤠᤱ ᤂᤧᤏᤡ᤹ᤗᤢᤶᤔᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤠᤱᤅᤡᤴ ᤕᤢᤰᤋᤡᤱ ᤆᤥᤃᤢᤱᤅᤠᤱ ᤘᤠ᤹॥

᥈ ᤜᤠᤒᤠ ᤂᤧᤴ ᤜᤠᤱᤅᤡᤴ ᤂᤧᤏᤡ᤹ ᤗᤠᤶᤗᤥᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤀᤠᤱᤃᤠ᤹ᤃ ᤁᤠᤵᤐᤥᤒᤠ ᤋᤢᤶᤛᤠᤱᤅᤠᤱ ᤘᤠ᤹ᤀᤠ. ᤂᤧᤒᤩᤠᤱ ᤀᤠᤎᤧᤃᤣ᤺ᤰ ᤔᤢᤖᤡᤰᤁᤠᤱ ᤑᤢᤳᤋᤧ ᤆᤢᤖᤧᤀᤠᤱ ᤘᤠ᤹॥ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ᤀᤠᤱ ᤂᤧᤏᤡ᤹ᤏᤢᤀᤣ ᤔᤧᤘᤠ᤹॥ ᤀᤠᤱᤃᤠ᤹ᤃ ᤆᤢ᤺ᤰᤋᤠᤱᤀᤠᤱᤎᤥ ᤀᤠᤸᤗᤥ ᤌᤧᤶᤒᤠ ᤂᤧᤏᤡ᤹ ᤗᤠᤶᤗᤥᤒᤠ ᤐᤥ᤺ᤰᤂᤠᤱ ᤌᤠᤅᤠᤱᤅᤠᤱ ᤘᤠ᤹ᤀᤠ॥

᥉ ᤀᤠᤱᤃᤠ᤹ ᤀᤠᤶᤓᤠ ᤁᤵᤔᤥ ᤘᤠ᤹ᤀᤠ॥ ᤀᤠᤱᤃᤠ᤹ᤏᤢ ᤂᤧᤏᤡ᤹ ᤛᤡᤖᤠ᤹ᤔᤧᤴᤎᤠᤱᤔᤏᤠᤒᤠ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤁᤧᤃᤳᤋᤢᤶᤏᤣᤑᤃᤪ ᤁᤵᤔᤥ ᤕᤜᤘᤣ ᤍᤠᤱᤒᤠᤴ ᤏᤢ ᤂᤢᤏᤧ᤹ ᤛᤣ᤺ᤴᤍᤢᤒᤠ ᤁᤢᤔᤏᤠ᤺ᤸᤗᤧ ᤁᤢᤍᤃᤡ ᤐᤠ᤺ᤳᤋᤠᤶᤔᤧ᤹॥ ᤀᤠᤱᤃᤠ᤹ ᤜᤠ᤺ᤳᤗᤧ ᤁᤢᤒᤡᤳᤋᤧᤴ ᤋᤣ᤹ᤖᤢᤱ ᤐᤡᤖᤢᤱᤅᤠᤱ ᤘᤠ᤹ᤀᤠ᥅ ᤜᤠ᤺ᤳᤗᤧ ᤁᤢᤀᤍᤱᤅᤡᤴ ᤋᤣ᤹ᤖᤢᤱ ᤐᤡᤖᤢᤱᤅᤠᤱ ᤘᤠ᤹ᤀᤠ᥅ ᤀᤠᤱᤃᤠ᤹ ᤀᤠᤳᤋᤡᤴ ᤀᤡᤱᤗᤧᤰᤋᤢᤱᤅᤠᤱ ᤘᤠᤀᤠ᥅ ᤀᤠᤱᤃᤠ᤹ ᤜᤠ᤺ᤳᤗᤧ ᤋᤠᤵᤑᤧ᤺ᤶᤒᤠ ᤁᤢᤕᤠ᤺ᤶᤒᤰᤁᤡᤴ ᤔᤠ᤹ᤔᤠᤖᤧ ᤗᤠᤃᤡ ᤕᤠᤱ ᤋᤧᤶᤛᤢᤱᤅᤠᤱ ᤘᤠ᤹ᤀᤠ᥅ ᤀᤠᤱᤃᤠ᤹ ᤀᤠᤔᤧᤳᤋᤠᤶᤔᤧ᤹. ᤂᤧᤴ ᤜᤠᤴᤋᤡ ᤁᤧᤒᤥ᤺ᤱᤒᤠᤜᤠ᤹ ᤀᤠᤱᤃᤠ᤹ ᤏᤢ᤺ᤰᤋᤢᤱ᤹॥”

᥊ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤕᤠᤵᤔᤡ ᤀᤡᤱᤔᤧᤸᤗᤧᤰᤁᤣ ᤁᤧᤘᤠ᤹ᤖᤥ॥ ᤀᤠᤍᤠᤱᤒᤠᤖᤧ ᤀᤠᤏᤡᤃᤧᤏᤢ ᤋᤢᤰᤂᤣ ᤆᤠ᤺ᤵᤔᤠ ᤏᤡᤱᤄᤢᤶᤒᤠ ᤕᤠ᤺ᤶᤒᤰᤜᤠ᤹ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤁᤣᤘᤠ᤹ᤖᤥ॥ ᤀᤠᤍᤠᤱᤒᤠᤖᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤌᤣᤀᤠᤱ ᤁᤧᤍᤣ᤹ᤖᤢ ᤁᤧᤒᤡᤖᤢᤛᤡᤒᤠ ᤜᤥ᤺ᤵᤗᤥ॥”

᥋ ᤂᤧᤴ ᤀᤣᤃᤠᤱ ᤛᤠᤔᤢᤀᤧᤗᤖᤧ ᤂᤧᤴ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤏᤡ᤹ ᤌᤣᤀᤠᤱ ᤐᤠ᤺ᤴᤜᤠ᤹ ᤁᤧᤱᤄᤥᤛᤢᤶᤔᤡᤴ ᤑᤠ᤹ᤀᤠᤱ ᤀᤠᤀᤡᤴᤒᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤴ ᤁᤧᤏᤡᤒᤠ ᤋᤥ᤺ᤴᤍᤡ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤛᤣ᤺ᤴᤍᤢᤒᤠ ᤔᤏᤠ᤺ᤴᤏᤠᤱ ᤋᤥ᤺ᤴᤍᤡ ᤘᤠ᤹ᤖᤥ॥” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤥᤖᤥ. ᤂᤢᤏᤧ᤹ ᤁᤧᤏᤡᤒᤠ ᤋᤥ᤺ᤴᤍᤡ ᤘᤠ᤹ᤖᤥ॥”

᥌ ᤛᤠᤔᤢᤀᤧᤗᤖᤧ ᤕᤠᤶᤔᤥ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤧᤏᤡ᤹ ᤔᤥᤛᤠ᤺ᤴ ᤏᤢ ᤜᤠᤖᤢᤏᤧᤴ ᤁᤧᤒᤡᤖᤡ. ᤜᤧᤰᤁᤩᤠᤱ ᤂᤧᤏᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢ ᤑᤧᤳᤋᤢᤛᤡ॥

᥍ ᤀᤠᤸᤗ ᤂᤧᤏᤡ᤹ ᤁᤵᤔᤥ ᤕᤧᤒᤠᤶᤔᤧ᤹. ᤌᤣᤀᤠᤱᤑᤠᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤧᤏᤡ᤹ ᤏᤢ ᤂᤧᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ ᤀᤠᤱᤃᤠ᤹ ᤔᤧᤳᤏᤡᤱ॥

᥎ “ᤕᤠᤁᤢᤒᤧᤴ ᤔᤡᤛᤪᤗᤠᤈᤣ᤹ ᤐᤣᤀᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤁᤧᤛᤠᤰᤐᤠ ᤋᤢᤰᤂᤣᤀᤥ ᤔᤧᤎᤩᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢ. ᤂᤧᤒᤩᤠᤱ ᤂᤢᤏᤧ᤹ ᤔᤥᤛᤠ᤺ᤴ ᤏᤢ ᤜᤠᤖᤢᤏᤧᤴ ᤐᤠᤱᤄᤢᤛᤡ॥ ᤂᤧᤴ ᤏᤧᤵᤑᤢᤜᤠ᤹ᤖᤧ ᤂᤧᤏᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤧᤛᤢᤀᤠᤱ ᤂᤧᤱᤜᤠ᤹ ᤁᤴ ᤋᤧᤴᤏᤥ ᤕᤢᤰᤂᤢᤛᤡ॥

᥏ “ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤴ ᤏᤡᤱᤘᤠ᤹ ᤔᤧᤔᤢ᤺ᤳᤇᤢ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤜᤠᤛᤥᤖᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤐᤧᤒᤠ ᤛᤡᤛᤣᤖᤠᤖᤧ ᤁᤢᤜᤢᤰᤁᤥ. ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤏᤢ ᤔᤥᤀᤠᤒᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤔᤧᤎᤩᤧᤖ ᤕᤠ᤺ᤴᤍᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤠ᤺ᤴᤍᤢᤛᤡ॥

᥇᥆ ᤜᤧᤰᤁᤩᤠᤱ ᤂᤧᤏᤡ᤹ ᤐᤠᤎᤧᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤧᤰᤂᤠ ᤏᤡᤛ᤻ᤛᤣᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤀᤠᤱ ᤔᤧᤒᤠ᤺ᤳᤋᤢ. ‘ᤀᤠᤏᤡᤃᤧ ᤗᤠᤕᤥ ᤆᤥ᤺ᤰᤔᤏᤠ. ᤀᤠᤏᤡᤃᤧ ᤕᤜᤘᤣ ᤍᤠᤱᤒᤧᤴ ᤗᤧᤖᤢᤶᤒᤧᤀᤠᤱ ᤒᤠᤗ ᤔᤠᤱᤅᤡᤴ ᤏᤢ ᤀᤛ᤻ᤋᤥᤖᤣᤋ ᤔᤠᤱᤜᤠ᤹ ᤛᤧᤘᤠ ᤔᤧᤳᤋᤢᤶᤛᤡᤶᤒᤧ॥ ᤁᤖ ᤀᤠᤸᤗ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤔᤠᤗᤠᤶ ᤀᤠᤛᤧ᤺ᤵᤋᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤏᤧ᤹ᤀᤥ ᤔᤠᤱᤛᤧᤘᤠ ᤆᤥᤃᤢᤶᤒᤧ॥’

᥇᥇ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤃᤡᤍᤥᤏ. ᤒᤠᤖᤠᤁ. ᤕᤡᤵᤋᤠ ᤏᤢ ᤛᤠᤔᤢᤀᤧᤗᤗᤧᤴ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤡᤛᤠᤱᤒᤠ ᤂᤧᤏᤡ᤹ ᤏᤡᤱᤔᤡᤜᤠ᤹ᤗᤠᤶ ᤁᤧᤶᤛᤧ᤺ᤵᤋᤡ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤡ᤹ ᤏᤢᤖᤡᤰ ᤋᤠᤖᤡᤰᤁᤠᤱ ᤕᤢᤱᤔᤠ ᤁᤧᤜᤣ᤺ᤰᤋᤡ॥

᥇᥈ “ᤁᤖ ᤂᤧᤴ ᤀᤣᤃᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤏᤠᤜᤠᤛᤧᤴ ᤂᤧᤏᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤑᤧᤖᤧᤖ ᤐᤳᤇᤧᤒᤠ ᤁᤧᤏᤡᤛᤢᤶ॥ ᤕᤜᤘᤣ ᤍᤠᤱᤒᤠ ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤂᤧᤏᤡ᤹ ᤜᤠᤱ ᤘᤕᤧᤛᤠᤱ ᤂᤧᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤔᤧᤳᤋᤧ. ‘ᤔᤧ᤺ᤴ. ᤀᤠᤏᤡᤃᤧᤀᤥ ᤜᤠᤱ ᤁᤧᤈᤥ᤺ᤰᤐᤠ ᤜᤠᤱ ᤆᤠᤜᤠᤒ᤻ ᤆᤥᤃᤡᤃᤧ॥’

᥇᥉ “ᤀᤠᤸᤗ. ᤂᤧᤏᤡ᤹ ᤁᤧᤛᤣᤃᤢᤶᤒᤠ ᤜᤠᤱᤅᤡᤴ ᤁᤵᤔᤥ ᤘᤠ᤹॥ ᤂᤧᤏᤡ᤹ ᤜᤠᤱ ᤁᤧᤏᤠ᤺ᤰᤋᤢᤶ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤡ᤹ᤗᤢᤶᤔᤥ ᤜᤠᤱ ᤕᤢᤰᤋᤡᤱ ᤆᤥᤃᤢᤀᤠᤱ ᤘᤠ᤹॥

᥇᥊ ᤕᤜᤘᤣ ᤍᤠᤱᤒᤠᤴ ᤂᤧᤏᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤔᤠᤱ ᤂᤢᤏᤧ᤹ ᤁᤢᤛᤧᤘᤠ ᤁᤧᤈᤥᤃᤢᤶ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤶᤒᤥ᤺ᤰᤁᤣ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤱ ᤁᤧᤈᤥᤃᤢᤶ. ᤜᤧᤰᤁᤩᤠᤱ ᤂᤧᤏᤡ᤹ ᤜᤠᤱᤅᤡᤴ ᤏᤢ ᤂᤧᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤡᤏᤣᤑᤃᤪ. ᤂᤧᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡ᤹॥

᥇᥋ ᤁᤖ ᤂᤧᤏᤡ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤱ ᤔᤧᤴᤈᤥ᤺ᤰᤁᤣ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥᤃᤡᤏᤣᤑᤃᤪ. ᤂᤧᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤘᤕᤧᤒᤠ ᤜᤧᤰᤁᤣᤀᤣ ᤂᤧᤏᤡ᤹ ᤋᤰᤗᤧᤱᤘᤠᤀᤥ ᤂᤢᤏᤧ᤹ ᤐᤥ᤺ᤰᤗᤥ॥

᥇᥌ “ᤀᤠᤸᤗ ᤛᤫᤠ᤺ᤳᤋᤠᤱ ᤕᤧᤒᤠᤶᤔᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤡᤏᤡ᤹ ᤋᤃᤡᤀᤣ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤴ ᤀᤔᤧᤳᤋᤠᤶᤔᤧ᤹॥

᥇᥍ ᤀᤠᤸᤗᤥ ᤔᤠᤛᤡ ᤜᤧᤰᤔᤠ ᤕᤧᤶ ᤘᤠ᤹ ᤔᤧ᤺ᤶᤒᤡ᥅ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤺ᤶᤓᤣ ᤏᤢ ᤘᤜᤡᤳ ᤌᤠᤛᤢᤖ ᤕᤠ᤺ᤴᤍᤢᤖᤥ॥ ᤂᤧᤒᤩᤠᤱ ᤂᤧᤏᤡ᤹ ᤜᤠᤱ ᤁᤧᤏᤠ᤺ᤰᤋᤢᤶᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗᤇ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤧᤏᤡᤛᤢᤶ᤹॥”

᥇᥎ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ. ᤜᤧᤰᤁᤩᤠᤱ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤂᤢᤏᤧ᤹ ᤛᤠ᤺ᤶᤓᤣ ᤏᤢ ᤘᤜᤡᤳ ᤌᤩᤧᤖ ᤕᤠ᤺ᤴᤍᤢ॥ ᤂᤧᤴ ᤔᤧᤏᤡᤛᤢᤀᤠᤱ ᤁᤧᤖᤧᤰ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤴ ᤏᤢ ᤛᤠᤔᤢᤀᤧᤗᤖᤧ ᤂᤢᤴᤇᤡ᤹ ᤋᤃᤡ ᤔᤧᤃᤡᤛᤧᤖᤥ॥

᥇᥏ ᤂᤧᤴ ᤔᤏᤠᤜᤠ᤹ᤖᤧ ᤛᤠᤔᤢᤀᤧᤗᤗᤧᤴ ᤔᤧᤔᤧᤳᤋᤢ. “ᤛᤡᤔᤠᤗᤠᤶ ᤜᤡᤱᤔᤠ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤋᤧ᤹ᤀᤥ॥ ᤌᤣᤀᤠᤱᤑᤠᤸᤗᤧ ᤀᤠᤏᤡᤃᤧ ᤜᤠᤱ ᤏᤠ᤺ᤰᤋᤢᤶᤒᤧᤀᤠᤱ ᤗᤠᤕᤥ ᤛᤶᤎᤠᤱ ᤗᤠᤕᤥ ᤕᤥ᤹ᤖᤢᤶᤒᤧᤀᤠᤱ ᤘᤠ᤹ᤖᤥ॥”

᥈᥆ ᤛᤠᤔᤢᤀᤧᤗᤖᤧ ᤂᤧᤴ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤔᤧᤃᤡᤛᤠᤶᤔᤡᤴᤏᤧ᤹. ᤂᤧᤏᤡ᤹ ᤁᤧᤖᤧᤰ ᤐᤖᤡᤰᤐᤠ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤶᤛᤠᤱ ᤕᤜᤘᤣ ᤍᤠᤱᤒᤠᤴ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤗᤧᤖᤠᤶᤔᤡᤴᤏᤧ᤹. ᤁᤖ ᤂᤧᤏᤡ᤹ ᤁᤠᤰ ᤏᤡᤱᤘᤠ᤹ ᤛᤡᤃᤠᤱᤗᤠᤶᤒᤠᤀᤣ ᤂᤢᤏᤧ᤹ ᤁᤢᤛᤧᤘᤠ ᤆᤥᤃᤠᤶᤔᤧ᤹᥄

᥈᥇ ᤛᤧᤰᤂᤠ ᤔᤣ᤺ᤶᤒᤠ ᤔᤠᤱᤜᤠ᤹ᤀᤥ ᤏᤛᤠ᤺ᤴ ᤔᤧᤈᤥᤃᤠᤶᤔᤡᤴᤏᤧ᤹. ᤂᤧᤱᤜᤠ᤹ᤖᤧ ᤑᤠ᤹ᤔᤠᤀᤠᤱ ᤀᤠᤔᤧᤴᤇᤢᤰᤏᤧᤴ ᤛᤧ᤺ᤵᤔᤠᤀᤠᤱ ᤀᤠᤔᤧᤴᤇᤢᤰᤏᤧᤴ. ᤌᤣᤀᤠᤱᤑᤠᤸᤗᤧ ᤂᤧᤱᤜᤠ᤹ᤃ ᤌᤣᤛᤡᤀᤠᤱ ᤔᤧ᤺ᤴ॥

᥈᥈ ᤐᤕᤶ ᤕᤶᤒᤠ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤡ᤹ ᤀᤠᤑᤠᤸᤗᤧᤀᤠᤱ ᤗᤠᤵᤁᤧᤴᤍᤣᤛᤡᤴ. ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤀᤠᤒᤠᤅᤣ ᤁᤢᤔᤏᤠ ᤆᤥ᤺ᤰᤔᤠᤏᤡᤱ ᤂᤢᤏᤧ᤹ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹॥

᥈᥉ ᤂᤧᤏᤡ᤹ ᤗᤠᤃᤡ ᤋᤢᤘᤠ ᤆᤥ᤺ᤰᤔᤠ ᤗᤧᤵᤔᤠᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥ᤺ᤰᤔᤠ ᤐᤠ᤺ᤴ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤐᤥ᤺ᤱᤗ॥ ᤜᤧᤰᤁᤩᤠᤱ ᤌᤣ᤺ᤴ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤆᤥᤰ ᤂᤧᤴᤏᤡᤴᤏᤣ ᤀᤥᤛᤣ᤺ᤴᤎᤠᤰᤏᤡᤱ॥

᥈᥊ ᤁᤖ ᤂᤧᤏᤡ᤹ ᤏᤡᤱᤘᤠ᤹ ᤛᤡᤃᤠᤱᤗᤠᤶᤔᤣ ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤠᤶᤔᤧ᤹. ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤁᤢᤛᤧᤘᤠ ᤆᤥᤃᤠᤶᤔᤧ᤹॥ ᤂᤧᤏᤡ᤹ ᤗᤠᤃᤡ ᤂᤢᤏᤧ᤹ ᤀᤠᤰᤋᤱᤒᤠ ᤐᤕᤶ ᤕᤶᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ ᤂᤧᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤠᤶᤔᤧ᤹॥

᥈᥋ ᤁᤖ ᤂᤧᤏᤡ᤹ ᤀᤠᤓᤧᤸᤗᤧᤛᤠᤱ ᤑᤧᤴ ᤕᤠ᤺ᤶᤒᤰᤗᤰ ᤁᤧᤈᤥᤃᤢᤶᤏᤧᤑᤃᤪ ᤂᤧᤏᤡ᤹ ᤁᤧᤖᤧᤰ ᤁᤧᤔᤧᤃᤡ᤹ ᤜᤧᤰᤁᤩᤠᤱ ᤂᤧᤏᤡ᤹ ᤜᤠᤱᤅᤡᤴᤏᤠᤱ ᤔᤧᤰᤗᤥ॥”

ᤐᤗᤡᤛ᤻ᤋᤡᤜᤠ᤹ᤏᤢ ᤋᤧᤴᤎᤱ ᤐᤥ᤺ᤰᤂᤧᤒᤠ

᥇᥉

ᤛᤠᤘᤗᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤛᤢᤶᤒᤥᤱ ᤋᤱᤒᤣ᤹ ᤕᤥᤖᤧᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤗᤡᤒᤥᤱᤅᤠᤱ ᤋᤱᤒᤣ᤹ ᤏᤧᤳᤇᤡ ᤌᤠᤖᤡᤰ ᤜᤠᤱ ᤆᤥᤃᤢ॥

᥈ ᤛᤠᤘᤗᤖᤧ ᤜᤧᤴᤇᤡᤱ ᤛᤢᤶᤛᤡ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤛᤣᤃᤢᤛᤡ- ᤔᤡᤰᤔᤠᤛ ᤏᤢ ᤒᤧᤌᤧᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤂᤢᤏᤧ᤹ᤏᤢ ᤜᤧᤴᤇᤡᤱ ᤏᤧᤳᤇᤡ ᤔᤧᤘᤕᤧ. ᤜᤧᤰᤁᤩᤠᤱ ᤒᤡᤏᤩᤠᤔᤡᤴᤒᤠ ᤃᤡᤒᤠᤀᤥ ᤈᤥᤏᤠᤌᤠᤏᤧᤴᤏᤢ ᤜᤧᤴᤇᤡᤱᤎᤡᤰ ᤔᤧᤘᤕᤧ॥ ᤁᤧᤏᤶᤒᤠ ᤁᤢᤓᤠ᤹ ᤔᤏᤠᤜᤠ᤹ ᤆᤠᤜᤡ᤺ᤴ ᤂᤢᤏᤡ᤹ ᤜᤡᤶᤔᤥ ᤐᤠᤱᤄᤢᤍᤣᤛᤢᤛᤡ॥

᥉ ᤈᤥᤏᤠᤌᤠᤏᤧᤸᤗᤧ ᤃᤡᤒᤠᤀᤥ ᤁᤧᤏᤧᤒᤠ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤌᤱ ᤆᤥ᤺ᤰᤛᤧ ᤑᤳᤋᤢᤛᤡ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢ॥ ᤜᤧᤰᤁᤩᤠᤱ ᤛᤠᤘᤗᤖᤧ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤐᤡᤛᤠᤱ ᤁᤧᤕᤢᤱᤒᤠ “ᤜᤡᤒᤪᤢᤜᤠ᤹ᤖᤧ ᤔᤧᤄᤧᤵᤛᤢᤖ” ᤑᤠ᤹ᤀᤠᤱ ᤌᤢᤳᤋᤢᤖᤡ᤺ᤵᤐᤠᤴ ᤔᤢ᤺ᤵᤐᤠᤱᤄᤢᤛᤡ॥

᥊ ᤂᤧᤸᤗᤧ ᤆᤥᤃᤢᤸᤗᤧ “ᤛᤠᤘᤗᤧᤴ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠ ᤜᤣ᤺ᤰᤋᤧᤖᤧᤇ. ᤜᤧᤰᤁᤩᤠᤱ ᤀᤠᤸᤗ ᤐᤗᤡᤛ᤻ᤋᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤈᤡ᤺ᤳᤋᤢᤛᤡ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ॥” ᤀᤠᤶᤓᤠ ᤁᤴ ᤌᤢᤳᤋᤢᤖᤡ᤺ᤵᤐᤠᤗᤠᤶ ᤔᤧᤄᤧᤵᤛᤢᤒᤠ ᤀᤡᤱᤄᤱᤅᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤃᤡᤸᤃᤠᤗᤒᤠ ᤛᤠᤘᤗᤖᤧᤀᤥ ᤔᤧᤈᤢᤵᤛᤧ ᤔᤧᤍᤩᤧ॥

᥋ ᤐᤗᤡᤛ᤻ᤋᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤔᤧᤈᤢᤵᤛᤧ॥ ᤂᤧᤱᤜᤠ᤹ᤏᤢ ᤜᤧᤴᤇᤡᤱ ᤛᤢᤶᤒᤥᤱ ᤀᤴᤗᤠᤎᤠ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤜᤧᤴᤇᤡᤱ ᤋᤢᤰᤛᤡ ᤔᤧᤘᤕᤧ॥ ᤜᤧᤰᤁᤩᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤁᤢᤀᤡᤛᤡ᤺ᤰ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤳᤋᤣ ᤂᤠᤶᤔᤥ ᤁᤧᤎᤰᤐᤠ ᤋᤡᤸᤗᤡᤱᤃᤠᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ ᤒᤣᤌᤜᤠᤘᤏᤒᤠ ᤏᤠᤶᤃᤧᤳ ᤐᤡᤛᤠᤱ ᤔᤡᤰᤔᤠᤛᤀᤥ ᤌᤥ ᤔᤧᤒᤣᤀᤠᤱ ᤔᤧᤕᤢᤱᤛᤡᤱ॥

᥌ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤁᤧᤈᤠ᤹ᤒᤠ ᤋᤢᤰᤂᤣᤀᤥ ᤔᤧᤎᤩᤧ. ᤌᤣᤀᤠᤱᤑᤠᤸᤗᤧ ᤂᤧᤱᤜᤠ᤹ ᤔᤧᤓᤳᤋᤢ ᤔᤧᤓᤧᤳᤋᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤑᤢᤰᤁᤢᤀᤥ. ᤕᤠ᤺ᤴᤛᤢᤱ ᤛᤡᤃᤠᤱ. ᤕᤠᤰᤐᤣ᤹ᤑᤡ᤺ᤵᤔᤥ. ᤜᤧᤰᤁᤩᤠᤱ ᤗᤢᤶᤒᤠ᤺ᤳᤜᤠ᤹ᤀᤥ ᤏᤢ ᤘᤒᤠᤰᤜᤠ᤹ᤀᤥ ᤔᤧᤈᤡᤱᤛᤡᤱ॥

᥍ ᤁᤢᤓᤠ ᤀᤡᤛᤪᤠᤀᤡᤗᤡᤜᤠ᤹ ᤕᤷᤍᤏ ᤕᤱᤄᤱᤅᤡᤴ ᤔᤧᤃᤠ᤺ᤰᤋᤢᤀᤠᤱ ᤃᤠᤍ ᤏᤢ ᤃᤡᤗᤠᤍ ᤗᤠᤈᤣ᤹ᤒᤠ ᤌᤢᤶᤜᤠ᤹ᤀᤥ ᤆᤡᤱᤛᤡᤱᤛᤧ ᤔᤧᤄᤧᤳᤇᤡᤱ ᤔᤧᤒᤣ॥ ᤁᤖ ᤛᤠᤘᤗᤧᤴ ᤃᤡᤸᤃᤠᤗᤀᤥᤀᤣ ᤕᤢᤅᤧ ᤕᤠ᤺ᤰᤋᤧ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤡᤔᤠ ᤕᤱᤔᤠ ᤔᤧᤜᤣ᤺ᤰᤋᤧ॥

᥎ ᤛᤠᤔᤢᤀᤧᤗᤖᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤛᤠᤘᤗᤖᤧ ᤏᤢᤛᤡ ᤕᤧᤴ ᤌᤠᤖᤡᤰ ᤜᤠᤱᤄᤢᤀᤠᤱ ᤕᤢᤅᤧ. ᤁᤖ ᤛᤠᤔᤢᤀᤧᤗᤧᤴ ᤃᤡᤗᤃᤠᤗ ᤁᤧᤵᤔᤠ ᤔᤧᤛᤢᤰᤋᤧᤴ॥ ᤜᤧᤰᤁᤣ᤺ᤸᤗᤧ ᤛᤠᤘᤗᤖᤧ ᤁᤢᤔᤏᤠᤜᤠ᤹ ᤂᤧᤳᤇᤡᤱᤔᤠ ᤔᤧᤜᤣ᤺ᤰᤋᤧ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤔᤧᤳᤋᤢᤛᤡ. “ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤛᤏᤠᤖᤢᤱ ᤛᤡᤍᤢᤱᤈᤓᤠᤖᤧ ᤌᤰᤛᤠᤜᤠ᤹ ᤋᤠᤖᤠᤶᤛᤧ᤹” ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥

᥇᥆ ᤂᤢᤏᤧ᤹ ᤂᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤢᤖᤢᤖ ᤐᤳᤇᤧᤸᤗᤧ ᤛᤠᤔᤢᤀᤧᤗᤧᤴ ᤁᤧᤖᤧᤍᤩᤧ. ᤜᤧᤰᤁᤩᤠᤱ ᤛᤠᤘᤗᤧᤴ ᤂᤢᤏᤧ᤹ ᤁᤢᤗᤠᤱᤍᤠ᤺ᤰᤛᤧ ᤐᤣ॥

᥇᥇ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤂᤧᤏᤧ᤹ ᤁᤴ ᤌᤣ ᤁᤧᤈᤥᤃᤢᤒᤠᤒᤣ᥅” ᤛᤠᤘᤗᤖᤧ ᤏᤥᤃᤵ ᤐᤡᤖᤢ. “ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤗᤧᤖᤠᤱᤅᤠᤱ ᤔᤧᤄᤧᤳᤇᤡᤱᤗ ᤔᤧᤒᤳᤇᤧᤒᤠ ᤏᤡᤛᤢᤱᤛᤡᤱ. ᤜᤧᤰᤁᤩᤠᤱ ᤁᤧᤒᤠ᤺ᤳᤋᤢᤒᤠ ᤕᤧᤶᤔᤥ ᤀᤠᤍᤠᤱᤒᤠᤀᤠᤱ ᤁᤧᤱᤃᤧᤖᤧᤴ. ᤂᤧᤶᤒᤩᤠᤱ ᤐᤗᤡᤛ᤻ᤋᤜᤠ᤹ᤀᤠᤱ ᤔᤡᤁᤔᤠᤛᤀᤥ ᤔᤧᤈᤢᤵᤛᤧᤖ ᤔᤧᤒᤳᤇᤧ॥

᥇᥈ ᤀᤠᤸᤗ ᤐᤗᤡᤛ᤻ᤋᤡᤜᤠ᤹ ᤀᤠᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤃᤡᤸᤃᤠᤗᤀᤥ ᤔᤧᤍᤠ ᤁᤧᤗ᤹ᤒᤠ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴᤏᤠᤱ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤱᤒᤠ ᤜᤥᤵ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤴ ᤀᤠᤱᤃᤠ᤹ ᤀᤠᤒᤠᤅᤣ ᤆᤥ᤺ᤰᤔᤠᤀᤣ ᤁᤧᤒᤥ᤺ᤱᤒᤠ ᤏᤡᤱᤘᤠ᤹ ᤂᤥᤛᤢᤱ॥”

᥇᥉ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤍᤱ ᤕᤠ᤺ᤶᤒᤰ ᤁᤧᤈᤥᤃᤢ॥ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤧᤒᤠ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤱ ᤁᤧᤴᤈᤥᤃᤢᤴ॥ ᤂᤧᤴ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤱ ᤁᤧᤈᤥᤃᤢᤸᤗᤧᤃ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤁᤧᤜᤠᤱᤈᤢᤶᤔᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤐᤥ᤺ᤰᤂᤧᤒᤠᤔᤧᤴ॥

᥇᥊ ᤁᤖ ᤀᤠᤸᤗ ᤂᤧᤏᤧ᤹ ᤁᤧᤜᤠᤱᤈᤢᤶᤔᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤔᤧᤒᤥ᤺ᤱᤏᤧᤶᤒᤠ ᤐᤥ᤺ᤰᤂᤧ॥ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤒᤠᤅᤣ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤏᤢ ᤂᤢᤏᤧ᤹ ᤁᤢᤏᤡᤱᤘᤠ᤹ ᤀᤡᤛᤡ᤺ᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤎᤡᤰ ᤁᤥ᤺ᤳᤋᤢᤀᤠᤱ ᤘᤠ᤹॥ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤁᤢᤔᤏᤠᤜᤠ᤹ᤀᤥ ᤗᤠᤶᤗᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤢᤀᤠᤱ ᤘᤠ᤹. ᤌᤣᤀᤠᤱᤑᤠᤸᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤴᤀᤡ᤺ᤳᤋᤢᤴ ᤁᤧᤴᤏᤠ᤺ᤳᤋᤢᤴ॥”

᥇᥋ ᤜᤧᤰᤁᤩᤠᤱ ᤃᤡᤸᤃᤠᤗ ᤋᤧᤴᤏᤡᤴ ᤗᤧᤖᤢᤀᤠᤱ ᤒᤡᤏᤩᤠᤔᤡᤴᤒᤠ ᤃᤡᤒᤠ ᤗᤧᤵᤛᤠᤱ ᤌᤠᤛᤡᤱ॥ ᤜᤧᤰᤁᤩᤠᤱ ᤛᤠᤘᤗᤖᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤏᤡᤖᤢᤛᤡᤸᤗᤧ ᤂᤧᤱᤜᤠ᤹ ᤁᤡᤵ ᤋᤢᤰᤛᤡ ᤕᤠᤖᤡᤰ ᤔᤧᤘᤕᤧ॥

᥇᥌ ᤛᤠᤘᤗᤧᤴ ᤏᤢ ᤁᤢᤛ᤻ᤛᤠ ᤈᤥᤏᤠᤌᤏᤧᤴ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤒᤡᤏᤩᤠᤔᤡᤴᤒᤠ ᤃᤡᤒᤠᤀᤥ ᤋᤢᤖᤠᤜᤡᤶ ᤔᤧᤈᤥᤃᤢ॥ ᤐᤗᤡᤛ᤻ᤋᤡᤜᤠ᤹ᤃ ᤔᤡᤰᤔᤠᤛᤀᤥ ᤋᤢᤖᤠᤜᤡᤶ ᤔᤧᤗᤣ᤺ᤳᤋᤢᤀᤠᤱ ᤔᤧᤕᤢᤱᤛᤡᤱ॥

᥇᥍ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤔᤧᤕᤢᤱᤒᤠ ᤋᤧᤴᤏᤥᤗᤠᤶ ᤆᤡᤃᤰᤘᤠ ᤁᤧᤏᤠᤵᤐᤠ ᤔᤏᤠᤗᤢᤵ ᤛᤢᤶᤛᤡ ᤔᤧᤗ᤺ᤴᤍᤧ ᤔᤧᤓᤧᤖᤧ॥ ᤌᤡᤰᤛᤡᤃᤣ᤺ᤰᤐᤠ ᤗᤢᤵᤜᤠ᤹ ᤛᤢᤀᤠᤗ ᤋᤧ᤺ᤱᤃᤵᤐᤥ ᤁᤧᤏᤧᤒᤠ ᤀᤥᤐᤪᤠ ᤗᤧᤵᤔᤠᤱ ᤔᤧᤗᤠᤛᤧ॥

᥇᥎ ᤏᤡᤛᤡᤃᤣ᤺ᤰᤐᤠ ᤗᤢᤵᤜᤠ᤹ ᤒᤧᤃ-ᤜᤧᤖᤥᤏ ᤗᤧᤵᤔᤠᤱ ᤔᤧᤗᤠᤛᤧ॥ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤗᤢᤵᤜᤠ᤹ ᤛᤒᤥᤀᤡᤏ ᤋᤧᤶᤒᤣ᤹ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤧᤵᤔᤠᤱ ᤔᤧᤗᤠᤛᤧ॥

᥇᥏ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤀᤥ ᤁᤧᤖᤧᤰ ᤐᤡᤛᤠᤱ ᤑᤧᤴᤈᤣ᤹ ᤁᤧᤎᤰᤐᤠ ᤜᤠ᤺ᤳᤋᤠᤱ ᤂᤥᤔᤧᤴᤍᤧᤳᤋᤧᤴ. ᤌᤣᤀᤠᤱᤑᤠᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤋᤠᤓᤣ ᤏᤢ ᤗᤠ᤺ᤰᤜᤠ᤹ ᤌᤰᤔᤠ ᤔᤧᤶᤒᤠᤱᤄᤢᤴᤇᤡᤴ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤑᤠᤗᤡ. ᤁᤠ᤺ᤱ. ᤋ᤺ᤴᤍᤡ᤹ ᤏᤢ ᤁᤠᤳᤆᤩᤠᤜᤠ᤹ᤀᤠᤱ ᤜᤠᤛᤧᤶᤛᤧ ᤐᤗᤡᤛ᤻ᤋᤡᤜᤠ᤹ᤖᤧᤀᤥ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥈᥇ ᤗᤳᤇᤠ ᤑᤠᤗᤡ ᤕᤠ ᤁᤠ᤺ᤱ ᤜᤠᤛᤧᤶᤔᤧᤸᤗᤧ ᤁᤢᤔᤧᤸᤗᤢᤱ ᤕᤠᤱᤀᤡᤳᤇᤣᤎᤡᤰ ᤘᤕᤧ. ᤜᤧᤰᤁᤩᤠᤱ ᤐᤡᤳ ᤏᤠ᤺ᤵᤔᤠᤖᤧ ᤗᤠᤃᤡ ᤀ᤺ᤰᤂᤢ᤹ᤂᤢ᤹ᤒᤠᤴ ᤜᤠᤛᤶᤛᤶᤒᤠ ᤆᤥ᤺ᤰᤔᤠ ᤏᤢ ᤋ᤺ᤴᤍᤡ᤹ ᤜᤠᤛᤧᤶᤔᤠ ᤁᤢᤔᤧᤸᤗᤢᤱ ᤕᤠᤱᤀᤡᤳᤇᤣ ᤏᤧᤳᤇᤡ ᤘᤕᤧ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤌᤱ ᤐᤥᤱᤔᤠ ᤜᤣ᤺ᤰᤋᤧᤸᤗᤧ ᤛᤠᤘᤗᤧᤴ ᤏᤢ ᤈᤥᤏᤠᤌᤠᤏᤧᤴ ᤌᤱ ᤆᤥ᤺ᤰᤔᤠ ᤁᤧᤓᤠ᤹ᤒᤠ ᤔᤏᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤋᤠᤓᤣ ᤏᤢ ᤗᤠ᤺ᤰ ᤔᤧᤱᤃᤳᤋᤢᤴ॥ ᤁᤖ ᤛᤠᤘᤗᤧᤴ ᤏᤢ ᤈᤥᤏᤠᤌᤠᤏᤏᤧᤸᤗᤧᤖᤰ ᤑᤧᤈᤢᤶ ᤑᤧᤕᤠ ᤁᤳᤋᤧᤛᤢ॥

᥈᥉ ᤂᤧᤴ ᤕᤧᤶᤔᤥ ᤔᤡᤰᤔᤠᤛᤒᤠ ᤆᤡᤓᤡ᤹ᤑᤡ᤹ᤒᤠ ᤗᤠᤶᤔᤡᤴ ᤁᤶᤒᤪᤠᤱ ᤔᤧᤳᤇᤧ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤔᤧᤒᤣᤀᤠᤱ ᤔᤧᤘᤕᤧᤖᤥ॥

ᤈᤥᤏᤠᤌᤠᤏᤖᤧ ᤔᤧᤱᤃᤡᤀᤣ ᤕᤠ᤺ᤶᤒᤰ ᤆᤥᤃᤢᤒᤠ

᥇᥊

ᤌᤡᤰᤕᤧᤴ ᤛᤠᤘᤗᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏᤖᤧ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤌᤠᤱᤒᤧᤴᤏᤡᤴ ᤔᤧᤳᤋᤢ. “ᤑᤧᤖᤧ᤹ ᤀᤠᤴᤇᤡ᤹ ᤂᤧᤴ ᤁᤥ᤺ᤰᤔᤠᤸᤗᤧ ᤏᤠᤜᤠᤱ ᤗᤧᤵᤔᤠᤱᤒᤠ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤜᤡᤶ ᤗᤧᤵᤔᤠᤱ ᤐᤡᤳᤇᤡ॥” ᤁᤖ ᤂᤧᤸᤗᤧ ᤁᤴ ᤐᤠ᤺ᤴᤏᤡᤴ ᤁᤢᤶᤒᤠ ᤔᤧᤶᤔᤧᤳᤋᤣ ᤘᤕᤧ॥

᥈ ᤂᤧᤴ ᤕᤧᤶᤔᤥ ᤛᤠᤘᤗᤖᤧ ᤃᤡᤒᤠ ᤁᤢᤒᤣᤛᤠᤱ ᤔᤡᤃᤪᤥᤴ ᤔᤧᤵᤔᤏᤠᤒᤠ ᤋᤧᤴᤏᤥ ᤑᤢ᤹ᤗᤧᤛᤣ᤹ ᤛᤡᤱᤛᤣᤸᤗᤧ ᤑᤳᤋᤢᤒᤠᤍᤧᤴᤏᤥ ᤋᤢᤖᤠᤜᤡᤶ ᤗᤣ᤺ᤳᤋᤢᤀᤠᤱ ᤕᤢᤅᤧ॥ ᤂᤢᤏᤧ᤹ᤏᤢ ᤁᤧᤵᤔᤧᤱᤃᤧᤳ ᤁᤡᤵ ᤋᤢᤰᤛᤡ ᤕᤠᤖᤡᤰ ᤔᤏᤠᤜᤠ᤹ ᤔᤧᤘᤕᤧ॥

᥉ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤆᤠᤱᤔᤏᤠᤒᤠ ᤀᤣᤐᤥᤍ ᤆᤠᤱ ᤁᤧᤈᤠᤱᤒᤠ ᤀᤜᤡᤕᤠᤜ᤺ᤴ ᤘᤕᤧ॥ ᤀᤜᤡᤕᤠᤜ᤺ᤱᤃ ᤀᤡᤰᤁᤠᤒᤥᤍᤖᤧ ᤁᤢᤴᤛᤠ᤹ ᤀᤜᤡᤋᤢᤒᤖᤧ ᤁᤢᤛ᤻ᤛᤠ ᤘᤕᤧ॥ ᤀᤡᤰᤁᤠᤒᤥᤍ ᤏᤢ ᤀᤜᤡᤋᤢᤒᤧᤱᤃ ᤛᤡᤗᤥᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤡᤖᤧ ᤁᤢᤶᤔᤧᤴᤇᤠ᤹ ᤜᤧᤰᤁᤩᤠᤱ ᤐᤡᤴᤜᤠᤛᤖᤧ ᤁᤢᤛ᤻ᤛᤠ ᤘᤕᤧᤛᤡ॥ ᤈᤥᤏᤠᤌᤠᤏᤧᤴ ᤐᤣᤒᤠ ᤜᤠ᤺ᤳᤗᤧᤀᤠᤱ ᤏᤡᤱᤘᤠ᤹ ᤔᤧᤱᤄᤥᤛᤢᤴ॥

᥊ ᤈᤥᤏᤠᤌᤠᤏᤖᤧ ᤐᤗᤡᤛ᤻ᤋᤡ ᤋᤢᤖᤠᤜᤡᤶ ᤐᤣ᤺ᤰᤔᤠ ᤁᤥ᤺ᤳᤋᤢᤒᤠ ᤔᤡᤁᤔᤠᤛᤒᤠ ᤆᤡᤓᤡ᤹ᤑᤡ᤹ᤒᤠ ᤗᤠᤶᤔᤡᤸᤗᤧ ᤏᤧᤵᤔᤠᤱ ᤐᤡᤛᤠᤱ ᤕᤠᤰᤁᤣ᤺ᤰ ᤑᤢᤱᤃᤣ᤺ᤰ ᤐᤳᤇᤧ॥ ᤌᤡᤰ ᤗᤧᤵᤔᤠᤱᤒᤠᤴ ᤒᤥᤛᤣᤛ ᤏᤢ ᤘᤣ᤹ ᤗᤧᤵᤔᤠᤱᤒᤠᤴ ᤛᤣᤏᤣᤜ ᤔᤧᤔᤧᤳᤋᤢ॥

᥋ ᤌᤠᤱᤃᤧᤋ ᤗᤧᤵᤔᤠᤱᤒᤠ ᤕᤠᤰᤁᤣ᤺ᤰᤁᤡᤴ ᤔᤡᤰᤔᤠᤛᤖᤧ ᤁᤢᤍᤃᤡ ᤏᤢ ᤗᤠᤱᤃᤧᤋ ᤗᤧᤵᤛᤠᤱᤒᤠᤴ ᤃᤡᤒᤠᤖᤧ ᤁᤢᤍᤃᤡ ᤐᤳᤇᤧ॥

᥌ ᤈᤥᤏᤠᤌᤠᤏᤖᤧ ᤁᤢᤓᤧᤈᤠ ᤁᤢᤓᤧᤕᤢᤶ ᤁᤧᤒᤱᤒᤧᤴ ᤔᤧᤳᤋᤢ. “ᤑᤧᤖᤧ᤹. ᤀᤠᤴᤇᤡ᤹ ᤂᤧᤴ ᤜᤷᤍᤥ ᤔᤧᤴᤜᤧᤰᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤜᤡᤶᤔᤡᤴ ᤀᤥᤔᤧᤳᤇᤧ ᤐᤡᤳᤇᤡ॥ ᤀᤠᤏᤡ᤹ ᤕᤖᤡᤰ ᤀᤠᤘᤠ᤹ᤛᤠᤱ ᤛᤢ᤺ᤸᤗᤡᤰ ᤀᤠᤘᤠ᤹ᤛᤠᤱ ᤀᤠᤏᤡ᤹ ᤛᤧ᤺ᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤴ ᤘᤠ᤹. ᤂᤢᤏᤧ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤏᤠ᤺ᤶᤔᤠ ᤔᤧᤴᤇᤢᤰᤋᤢᤴ॥”

᥍ ᤂᤢᤏᤧ᤹ ᤁᤢᤓᤧᤈᤠ ᤁᤧᤓᤧᤕᤢᤶ ᤁᤧᤒᤱᤒᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤌᤣ ᤆᤥ᤺ᤰᤔᤠ ᤁᤧᤛᤡᤖᤠ᤹ᤎᤠᤱ. ᤆᤥᤃᤧ᤹॥ ᤗᤠᤶᤗᤥᤖᤧ᤹ ᤀᤠᤍᤠᤱᤒᤠᤖᤧ ᤌᤣ ᤁᤧᤈᤥᤃᤢᤛᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤗᤠᤶᤒᤠᤀᤣ ᤑᤠ᤹ᤏᤧ॥”

᥎ ᤈᤥᤏᤠᤌᤠᤏᤖᤧ ᤔᤧᤳᤋᤢ. “ᤑᤧᤖᤧ᤹. ᤀᤠᤴᤇᤡ᤹ ᤏᤠᤜᤠᤱᤍᤠᤱ ᤏᤠ᤺ᤱᤛᤢᤀᤠᤱ ᤐᤡᤳᤇᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤶᤏᤡᤛᤡᤖ॥

᥏ ᤂᤧᤱᤜᤠ᤹ᤖᤧ ‘ᤀᤠᤏᤡᤃᤧ ᤂᤧᤴᤇᤡ᤹ᤀᤥ ᤔᤧᤱᤃᤧᤳᤋᤧ ᤌᤠᤖᤡᤰ ᤂᤧᤴᤇᤡ᤹ ᤜᤠᤒᤠ ᤂᤧᤵᤔᤥ ᤕᤧᤒᤧᤛᤧ᤹’ ᤀᤠᤶᤔᤧᤳᤇᤡᤏᤣᤑᤃᤪ ᤀᤠᤴᤇᤡ᤹ ᤀᤠᤕᤧᤵᤛᤡᤒᤠ ᤋᤧᤴᤏᤥᤀᤣ ᤕᤧᤵᤛᤡ ᤂᤧᤱᤜᤠ᤹ᤖᤧᤀᤥ ᤐᤡᤳᤇᤡ ᤔᤧ᤺ᤴ॥

᥇᥆ ᤁᤖ ᤂᤧᤱᤜᤠ᤹ᤖᤧ ‘ᤁᤳᤌᤥ ᤌᤠᤅᤧᤛᤧ᤹’ ᤔᤧᤗ᤹ᤏᤣ ᤑᤃᤪ ᤀᤠᤴᤇᤡ᤹ ᤂᤠᤳᤌᤥ ᤐᤡᤳᤇᤡ. ᤌᤣᤀᤠᤱᤑᤠᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤀᤠᤴᤇᤡ᤹ᤜᤢᤰᤁᤥ ᤌᤠᤛᤢ ᤀᤠᤒᤡᤖᤧᤇᤡ ᤁᤧᤗ᤹ᤒᤠ ᤀᤠᤴᤇᤡ᤹ ᤗᤠᤃᤡ ᤀᤡᤒᤢ ᤐᤥ᤺ᤱᤗᤥ॥”

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧᤀᤥ ᤏᤡᤎᤠ᤺ᤶᤏᤧᤛᤡ॥ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ ᤀᤰᤂᤣᤖᤡᤰ ᤔᤧᤒᤠᤖᤧ. “ᤀᤥᤔᤧᤳᤋᤠᤶᤔᤧ᤹. ᤜᤡᤒᤪᤢᤜᤠ᤹ᤃ ᤂᤢᤏᤡ᤹ ᤔᤧᤈᤡᤱᤛᤡᤱᤒᤠ ᤜᤱᤃᤠᤖᤡᤱᤒᤠᤜᤠ᤹ᤗᤠᤶ ᤔᤧᤗ᤺ᤴᤗ ᤔᤧᤒᤳᤗᤥ॥”

᥇᥈ ᤐᤗᤡᤛ᤻ᤋᤡ ᤁᤶᤒᤪᤠᤱᤒᤠ ᤋᤢᤖᤠᤜᤡᤶ ᤌᤰᤛᤢᤒᤠᤜᤠ᤹ᤖᤧ ᤈᤥᤏᤠᤌᤠᤏᤧᤴ ᤏᤢ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤃᤢᤒᤠᤴ ᤔᤧᤔᤧᤳᤋᤢᤛᤡ. “ᤁᤳᤌᤥ ᤌᤠᤅᤧᤛᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤛᤠᤶ ᤜᤢ᤹ᤀᤠᤛᤡᤃᤧ॥” ᤜᤧᤰᤁᤣ᤺ᤸᤗᤧ ᤈᤥᤏᤠᤌᤠᤏᤖᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤃᤢᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤀᤣᤃᤠᤱ ᤌᤠᤅᤧ᤹॥ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤀᤠᤏᤡ᤹ ᤀᤡᤛᤪᤠᤀᤡᤗᤡ ᤜᤢᤰᤁᤥ ᤌᤠᤛᤢᤛᤡᤀᤠᤱ ᤘᤠ᤹॥”

᥇᥉ ᤜᤧᤰᤁᤩᤠᤱ ᤈᤥᤏᤠᤌᤠᤏᤖᤧ ᤁᤢᤗᤠᤱ ᤁᤢᤜᤢᤰᤗᤧ ᤋᤥ᤹ᤖᤢᤀᤠᤱ ᤀᤢ᤺ᤱᤛᤡᤱᤗ ᤌᤥ ᤌᤥ᤺ᤰᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤧᤴᤏᤠᤱ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤌᤠᤛᤡᤱ॥ ᤈᤥᤏᤠᤌᤠᤏᤖᤧ ᤂᤧᤴ ᤐᤗᤡᤛ᤻ᤋᤡᤜᤠ᤹ ᤜᤡᤵᤋᤢᤛᤡᤀᤠᤱ ᤜᤷᤃᤢᤵ ᤛᤥ᤺ᤴᤍᤢᤛᤡ. ᤂᤧᤒᤩᤠᤱ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤧᤸᤗᤧ ᤂᤧᤱᤜᤠ᤹ ᤛᤩᤧᤖᤢᤛᤡ॥

᥇᥊ ᤁᤴ ᤌᤡᤰᤛᤡᤃᤣ᤺ᤰᤐᤠ ᤌᤱᤅᤥ ᤁᤢᤃᤠᤵ ᤌᤡᤰ ᤐᤡᤳᤗᤧ ᤌᤡᤰᤕᤧᤴ ᤋᤥ᤺ᤱᤔᤧᤸᤗᤧ ᤁᤧᤈᤢ᤺ᤵᤐᤠᤍᤧᤴᤏᤥ ᤈᤥᤏᤠᤌᤠᤏ ᤏᤢ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤧᤸᤗᤧ ᤏᤡᤒᤥᤱ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤛᤧᤖᤧᤇᤢᤛᤡ॥

᥇᥋ ᤜᤧᤰᤁᤩᤠᤱ ᤋᤢᤖᤠᤜᤡᤶ ᤌᤰᤋᤧᤴᤏᤥ ᤁᤧᤘᤠ᤹ᤒᤠ ᤌᤰᤛᤢᤒᤠᤜᤠ᤹ ᤕᤱᤔᤠ ᤔᤧᤛᤩᤧ॥ ᤂᤧᤒᤩᤠᤱ ᤋᤢᤖᤠᤜᤡᤶᤔᤥ ᤏᤢ ᤆᤡᤃᤰᤘᤠ ᤁᤢᤈᤠ ᤁᤧᤏᤠᤵᤐᤠ ᤗᤢᤵᤐᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤁᤧᤖᤧᤰ ᤐᤃᤡ ᤔᤧᤃᤡᤛᤧ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤴᤏᤣ ᤕᤰᤂᤧᤀᤠᤱ ᤕᤶᤒᤠ ᤁᤡᤔᤠ ᤕᤱᤔᤠ ᤐᤥ᤺ᤰᤂᤧ॥

ᤐᤗᤡᤛ᤻ᤋᤡᤜᤠ᤹ ᤜᤠᤖᤡᤔᤧᤍᤩᤧᤒᤠ

᥇᥌ ᤒᤡᤏᤩᤠᤔᤡᤴ ᤋᤧᤱᤃᤵᤐᤥᤒᤠ ᤃᤡᤒᤠᤀᤥ ᤛᤠᤘᤗᤖᤧ ᤁᤢᤀᤡᤰ ᤁᤧᤃᤥᤒᤠ ᤔᤏᤠᤜᤠ᤹ᤖᤧ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤑᤢᤳᤆᤡᤱᤈᤩᤠ᤺ᤱ ᤔᤧᤒᤥ᤺ᤰᤂᤧᤀᤠᤱ ᤏᤠ ᤏᤢ ᤁᤳᤏᤠ ᤔᤧᤗᤥ᤺ᤰᤋᤧᤀᤠᤱ ᤔᤧᤘᤕᤧᤒᤠ ᤔᤧᤏᤡᤛᤢᤛᤡ॥

᥇᥍ ᤜᤧᤰᤁᤩᤠᤱ ᤛᤠᤘᤗᤖᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤌᤰᤛᤢᤒᤠᤜᤠ᤹ ᤜᤠ᤺ᤳᤜᤠ᤺ᤳ ᤔᤧᤘᤠ᤹ ᤜᤠ᤺ᤳᤜᤠ᤺ᤳ ᤔᤧᤜᤥᤵ ᤏᤡᤖᤧᤶᤛᤡᤶᤔᤧ᤹॥” ᤂᤧᤱᤜᤠ᤹ᤖᤧ ᤔᤧᤏᤡᤖᤢᤛᤡᤸᤗᤧ ᤈᤥᤏᤠᤌᤠᤏ ᤏᤢ ᤁᤢᤓᤧᤈᤠ ᤁᤢᤓᤧᤕᤢᤶ ᤁᤧᤃᤢᤒᤧᤴ ᤂᤧᤵᤔᤥ ᤜᤥ᤺ᤵᤋᤧᤛᤡ॥

᥇᥎ ᤜᤧᤰᤁᤩᤠᤱ ᤛᤠᤘᤗᤖᤧ ᤀᤜᤡᤕᤠᤜ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤁᤵᤔᤥ ᤑᤧᤳᤋᤧ᤹॥” (ᤂᤧᤴ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤛᤴᤍᤥ᤺ᤰᤁᤡᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤘᤕᤧ॥)

᥇᥏ ᤛᤠᤘᤗᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤴᤏᤢ ᤐᤠᤖᤧᤖ ᤐᤳᤇᤧ. ᤏᤠ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤜᤡᤶᤔᤥ ᤛᤠ᤹ᤖᤡᤰ ᤛᤠ᤹ᤖᤡᤰ ᤜᤕᤱ ᤁᤡᤸᤗᤡᤱ ᤐᤥ᤺ᤰᤂᤧᤖ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤢᤰᤁᤡᤴ ᤗ᤺ᤳᤋᤧ᤹॥”

᥈᥆ ᤜᤧᤰᤁᤩᤠᤱ ᤛᤠᤘᤗᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤔᤧᤈᤢᤵᤛᤧᤀᤠᤱ ᤌᤱ ᤌᤰᤔᤠᤍᤧᤴ ᤗᤧᤵᤛᤠᤱ ᤔᤧᤎᤠᤛᤡᤱ. ᤂᤧᤵᤔᤥ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤑᤢᤳᤆᤡᤱᤈᤩᤠ᤺ᤱ ᤔᤧᤒᤥ᤺ᤰᤂᤧᤀᤠᤱ ᤀᤠᤒᤠᤅᤣ ᤌᤱ ᤔᤧᤈᤩᤧᤵᤛᤡᤱ ᤔᤧᤎᤰᤛᤡᤱᤗ ᤔᤧᤕᤠᤃᤧᤒᤠ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤛᤡ॥

᥈᥇ ᤂᤧᤴ ᤕᤧᤶᤔᤥ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤜᤡᤶᤔᤥ ᤁᤧᤒᤣ᤺ᤰᤐᤠ ᤀᤡᤛᤪᤠᤀᤡᤗᤡᤜᤠ᤹ ᤐᤗᤡᤛ᤻ᤋᤡᤜᤠ᤹ ᤔᤧᤗᤧᤖᤢᤛᤡᤀᤠᤱ ᤛᤠᤘᤗ ᤜᤧᤰᤁᤩᤠᤱ ᤈᤥᤏᤠᤌᤠᤏᤧᤴᤏᤢ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤡᤜᤠ᤹ᤏᤢ॥ ᤔᤧᤓᤧᤖᤧ॥

᥈᥈ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ ᤁᤧᤄᤧᤳᤇᤡᤱᤒᤠᤀᤠᤱ ᤁᤧᤈᤡᤱᤛᤡᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ ᤔᤧᤄᤧᤳᤇᤡᤱ ᤁᤧᤗ᤹ᤒᤠ ᤀᤡᤱᤄᤱ ᤔᤧᤄᤧᤵᤛᤢ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤀᤠᤱ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ᤏᤢ ᤔᤧᤍᤱᤛᤡᤱᤅᤠᤱ ᤐᤗᤡᤛ᤻ᤋᤡᤜᤠ᤹ ᤔᤧᤏᤠ᤺ᤳᤋᤢᤛᤢᤛᤡ॥

᥈᥉ ᤂᤧᤴ ᤕᤧᤴᤏᤥ. ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤌᤱᤗᤠᤶ ᤛᤧ᤺ᤵᤋᤢᤛᤡ. ᤜᤧᤰᤁᤩᤠᤱ ᤒᤣᤌ-ᤀᤠᤘᤏ ᤏᤠᤎᤠ᤺ᤶᤒᤡ ᤌᤠᤖᤡᤰ ᤌᤱ ᤐᤥ᤺ᤰᤂᤧᤖ ᤐᤣᤖᤥ॥

ᤌᤱ ᤐᤥ᤺ᤰᤂᤧᤀᤠᤱ ᤀᤣᤃᤠᤱᤒᤠ ᤜᤡᤴᤍᤥᤰᤜᤠ᤹

᥈᥊ ᤂᤧᤸᤗᤧ ᤕᤠ᤺ᤴᤍᤡᤰ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤕᤧᤳᤋᤢᤰᤂᤣ ᤔᤧᤍᤢᤔᤧᤀᤠᤱ ᤛᤠ᤹ᤖᤡᤰ ᤔᤧᤏᤠᤛᤧᤀᤠᤱ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤛᤠᤘᤗᤖᤧ “ᤏᤡᤱᤔᤡᤜᤠ᤹ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ ᤕᤢ᤺ᤴᤇᤡᤰ ᤐᤥᤱᤔᤠ ᤋᤃᤡ ᤁᤢᤈᤠ ᤁᤧᤈᤠᤒᤠ ᤜᤠ᤺ᤳᤇᤠᤱ ᤔᤠᤱᤍᤣ ᤛᤠᤰᤔᤢᤖᤠ ᤋᤢᤶᤗ” ᤗ᤹ᤖᤡᤰ ᤔᤠᤱᤜᤧᤰ ᤆᤥ᤺ᤰᤐᤠᤱᤄᤢᤛᤡᤀᤠᤱ ᤘᤕᤧ॥

᥈᥋ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤋᤠᤶᤓᤢᤱᤅᤥ ᤔᤧᤗᤠᤛᤧ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤂᤠᤶᤒᤠᤱᤅᤥ ᤂᤧᤱᤜᤠ᤹ᤖᤧ ᤕᤖᤡᤰ ᤛᤰᤘᤠᤄᤢ ᤔᤧᤏᤡᤛᤢ॥

᥈᥌ ᤀᤰᤂᤣᤖᤡᤰ ᤂᤧᤱᤜᤠ᤹ᤖᤧ ᤕᤖᤡᤰ ᤛᤰᤘᤠᤄᤢ᤺ᤴ ᤘᤠᤜᤥᤖᤧᤖ ᤐᤳᤇᤧᤒᤠ ᤔᤧᤏᤡᤛᤢᤛᤠᤱ ᤛᤠᤰᤔᤢᤖᤠ ᤔᤧᤍᤢᤶᤗ ᤁᤧᤗ᤹ᤒᤠ ᤔᤠᤰᤜᤧᤰᤁᤡᤸᤗᤧ ᤆᤥᤃᤢᤸᤗᤧ ᤜᤠ᤺ᤳᤗᤧᤀᤠᤱ ᤛᤰᤘᤠᤄᤢ᤺ᤴ ᤔᤧᤴᤇᤢᤛᤢᤴ॥

᥈᥍ ᤁᤖ ᤛᤠᤘᤗᤖᤧ ᤁᤢᤔᤏᤠᤜᤠ᤹ᤏᤢ ᤔᤠᤱᤜᤧᤰ ᤆᤥᤃᤢᤒᤠ ᤐᤠ᤺ᤴᤏᤡᤴ ᤁᤢᤛ᤻ᤛᤠ ᤈᤥᤏᤠᤌᤠᤏᤖᤧ ᤂᤧᤶᤔᤤ ᤔᤧᤱᤄᤧᤶᤔᤣ ᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤁᤢᤜᤢᤰᤁᤥᤒᤠ ᤋᤰᤁᤠᤋᤡᤸᤗᤧ ᤛᤰᤘᤠᤗᤧᤰᤁᤡᤴ ᤆᤡᤖᤰ ᤗᤰᤋᤢ॥ ᤜᤧᤰᤁᤩᤠᤱ ᤁᤢᤄᤢ᤺ᤴ ᤗᤠᤃᤢᤀᤠᤱ ᤆ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤰᤔᤠ ᤁᤧᤖᤧ ᤂᤧᤒᤩᤠᤱ ᤆᤠᤱᤈᤠᤱ ᤗ᤹ᤖᤧᤀᤠᤱ ᤁᤧᤎᤢᤶᤒᤠ ᤐᤥ᤺ᤰᤂᤧ॥

᥈᥎ ᤜᤧᤰᤁᤩᤠᤱ ᤌᤰᤛᤢᤒᤠᤌᤡᤰᤗᤧ ᤈᤥᤏᤠᤌᤠᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤒᤠᤖᤧ ᤀᤰᤂᤣ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤐᤠ᤺ᤳᤋᤢᤀᤠᤱ ᤘᤠ᤹॥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. ‘ᤀᤠᤀᤡᤴᤒᤠ ᤕᤧᤴᤏᤥ ᤁᤢᤈᤠ ᤁᤧᤈᤠᤒᤠ ᤔᤏᤠᤴ ᤛᤠᤰᤔᤢᤖᤠ ᤔᤠᤱᤍᤣ ᤋᤢᤶᤗ॥’ ᤂᤧᤸᤗᤧ ᤆᤥᤃᤢᤸᤗᤧᤛᤠ ᤔᤏᤠᤜᤠ᤹ ᤛᤠᤰᤁᤡᤸᤗᤧ ᤕᤰᤂᤢᤛᤡᤀᤠᤱ ᤔᤧᤘᤠ᤹॥”

᥈᥏ ᤈᤥᤏᤠᤌᤠᤏᤖᤧ ᤂᤧᤴᤏᤡᤴ ᤔᤧᤳᤋᤢ. “ᤀᤠᤶᤒᤠᤖᤧ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤗᤠᤈᤣ᤹ᤖᤧ ᤗᤠᤃᤡ ᤏᤢᤒᤠ ᤔᤧᤒᤥ᤺ᤰᤂᤧᤴ॥ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤀᤠᤈᤧ᤺ᤳᤇᤡᤰ ᤛᤰᤘᤠᤄᤢ᤺ᤴ ᤛᤠ᤹ᤖᤢᤱᤅᤠᤱᤗᤰ ᤘᤕᤠᤱ ᤀᤠᤰᤂᤧᤴ ᤆᤠ᤺ᤳᤆᤠ᤺ᤵᤐᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥

᥉᥆ ᤏᤡᤱᤔᤡᤜᤠ᤹ᤗᤠᤶ ᤏᤠᤵᤔᤏᤠᤛᤡᤒᤠ ᤁᤢᤈᤠᤜᤠ᤹ ᤀᤠᤀᤡᤴ ᤔᤏᤠᤜᤠ᤹ᤖᤧ ᤆᤠᤔᤠ ᤔᤧᤄᤥᤛᤢᤸᤗᤧᤃ ᤇᤧᤴᤏᤠ ᤀᤠᤰᤂᤧᤴ ᤏᤢᤒᤠ ᤐᤥ᤺ᤰᤂᤧᤒᤠᤔᤧᤴ॥ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ ᤀᤠᤸᤗᤛᤠᤱ ᤕᤖᤡᤰ ᤛᤧᤵᤔᤠ ᤔᤧᤛᤢᤰᤋᤢᤛᤡᤒᤠᤔᤧᤴ॥”

᥉᥇ ᤂᤧᤴ ᤕᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ ᤔᤡᤰᤔᤠᤛᤗᤠᤶᤒᤠᤏᤢ ᤀᤠᤕᤠᤗᤥᤏ ᤌᤠᤖᤡᤰ ᤔᤧᤏᤠ᤺ᤳᤋᤢᤛᤡᤖ ᤔᤧᤛᤧᤖᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤀᤡᤛᤪᤠᤀᤡᤗᤡᤜᤠ᤹ ᤛᤠᤰᤁᤡᤸᤗᤧ ᤂᤢᤴᤇᤡ᤹ ᤌᤏᤠ ᤗᤧᤰᤂᤧᤀᤠᤱ ᤘᤕᤧ॥

᥉᥈ ᤂᤧᤱᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤛᤠᤔᤠᤜᤠ᤹ ᤔᤧᤓᤳᤋᤢ. ᤔᤧᤗᤠᤛᤧ. ᤜᤧᤰᤁᤩᤠᤱ ᤔᤧᤸᤗᤢᤰ ᤐᤡᤳᤜᤠ᤹ ᤔᤧᤍᤧᤶᤛᤢᤛᤡ. ᤜᤧᤰᤁᤩᤠᤱ ᤂᤠᤶᤒᤠᤱᤅᤥᤀᤣ ᤔᤧᤛᤧᤖᤢᤛᤡᤀᤠᤱ ᤔᤠᤰᤂᤡ᤹ᤏᤢᤛᤥᤖᤡ ᤛᤠ ᤔᤧᤈ॥

᥉᥉ “ᤔᤏᤠᤜᤠ᤹ᤖᤧ ᤔᤠᤰᤂᤡ᤹ ᤛᤥᤖᤡ ᤛᤠ ᤔᤧᤈᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤖ ᤔᤧᤕᤠᤰ” ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤳᤋᤡᤸᤗᤧᤀᤡ ᤛᤠᤘᤗᤗᤧᤴ ᤔᤧᤳᤋᤢ॥ ᤛᤠᤘᤗᤖᤧ ᤔᤧᤳᤋᤢᤛᤡ. “ᤂᤧᤏᤡ᤹ ᤏᤛᤠ᤺ᤴᤏᤡᤴ ᤀᤠᤒᤠᤅᤣ ᤁᤧᤗᤧᤰᤂᤢᤶ॥ ᤗᤳᤇᤠ ᤕᤶᤒᤠ ᤗᤢᤱᤎᤡᤰ ᤜᤠᤖᤠ ᤁᤵᤔᤥ ᤋᤠᤖᤠᤶᤔᤧ᤹॥”

᥉᥊ ᤂᤢᤏᤧ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤐᤣᤃᤠᤶᤔᤧ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤠᤶᤛᤡᤶᤔᤧ᤹. ‘ᤀᤠᤒᤠᤅᤣ ᤂᤧᤏᤡ᤹ ᤔᤧᤸᤗᤢᤰ ᤏᤢ ᤐᤡᤳᤜᤠ᤹ ᤁᤵᤔᤥ ᤋᤠᤖᤠᤶᤛᤡᤶᤔᤧ᤹ ᤜᤧᤰᤁᤩᤠᤱ ᤛᤧᤖᤧᤶᤛᤡᤶᤔᤧ᤹ᤀᤠᤱ ᤆᤩᤣᤶᤔᤧ᤹॥ ᤀᤰᤂᤣᤖᤡᤰ ᤂᤧᤏᤡ᤹ ᤔᤠᤰᤂᤡ᤹ ᤛᤥᤖᤡᤒᤠ ᤛᤠ ᤁᤧᤈᤠᤶᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹᥅’” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤧᤴᤍᤡᤰ ᤁᤧᤖᤧᤰᤗᤧ ᤂᤢᤏᤡ᤹ ᤐᤡᤳᤜᤠ᤹ ᤂᤧᤵᤔᤥ ᤔᤧᤍᤠᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥᤀᤣ ᤔᤧᤛᤧᤖᤢᤛᤡ॥

᥉᥋ ᤂᤧᤶᤒᤩᤠᤱ ᤛᤠᤘᤗᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥᤃᤢ॥ ᤂᤧᤱᤃ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤛᤠᤘᤗᤖᤧ ᤆᤥᤃᤢᤒᤠ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤘᤕᤧ॥

᥉᥌ ᤜᤧᤰᤁᤩᤠᤱ ᤛᤠᤘᤗᤖᤧ ᤔᤧᤳᤋᤢᤛᤡ. “ᤀᤠᤏᤡ᤹ ᤕᤥ ᤐᤗᤡᤛ᤻ᤋᤡᤜᤠ᤹ᤖᤧᤀᤥ ᤛᤧᤴᤍᤡᤰ ᤌᤱ ᤆᤥ᤺ᤰᤛᤧ ᤐᤣᤃᤡ. ᤜᤧᤰᤁᤩᤠᤱ ᤂᤠᤔᤧᤴᤀᤥ᤺ᤳᤋᤧ ᤌᤠᤖᤡᤰ ᤂᤧᤱᤜᤠ᤹ ᤏᤠ᤺ᤳᤋᤢᤶᤛᤡᤶ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤏᤠᤎᤡᤰᤁᤠᤱ ᤗᤧᤵᤔᤠᤛᤡᤔᤧ᤺ᤴ. ᤁᤖ ᤁᤧᤖᤧᤰ ᤛᤧᤵᤔᤠᤛᤡ॥” ᤁᤢᤔᤏᤠᤜᤠ᤹ᤖᤧ ᤔᤧᤔᤧᤳᤋᤢ. “ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤁᤧᤛᤡᤖᤠ᤹ᤎᤠᤱ ᤆᤥᤃᤧ᤹॥” ᤁᤖ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤐᤠ᤺ᤳᤋᤢ. “ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤛᤢᤈᤠ ᤏᤠ᤺ᤰᤋᤢᤶ॥”

᥉᥍ ᤜᤧᤰᤁᤣ᤺ᤸᤗᤧ ᤛᤠᤘᤗᤖᤧ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤗᤠᤵᤋᤢ. “ᤀᤠᤱᤃᤠ᤹ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤳᤋᤢᤱᤛᤡᤱᤒᤡ᥅ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤁᤧᤎᤠᤛᤢᤛᤡᤒᤡ᥅” ᤁᤖ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤘᤗᤧᤴ ᤏᤥᤃᤵ ᤔᤧᤒᤡᤖᤢᤴᤗᤥ॥

᥉᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤔᤧᤳᤋᤢᤛᤡ. “ᤀᤠᤀᤡᤴ ᤌᤣ ᤗᤠᤕᤥ ᤐᤥ᤺ᤰᤂᤧᤀᤠᤱ ᤘᤠ᤹ ᤂᤧᤴ ᤏᤡᤱᤘᤠ᤹ ᤂᤥᤛᤢᤶ॥

᥉᥏ ᤀᤡᤛᤪᤠᤀᤡᤗᤧᤴ ᤋᤠᤱᤃᤧᤛᤧ᤺ᤵᤐᤠ ᤕᤜᤘᤣ ᤍᤠᤱᤒᤧᤴ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ. ᤂᤢᤏᤧ᤹ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤅᤠᤀᤠᤱ ᤐᤠ᤺ᤳᤋᤢᤱᤗᤥ. ᤀᤠᤱᤃᤠ᤹ ᤀᤠᤛ᤻ᤛᤠ ᤈᤥᤏᤠᤌᤠᤏᤖᤧᤀᤣ ᤗᤠᤕᤥ ᤆᤥᤃᤢᤛᤠᤱ ᤂᤧᤴᤏᤡᤴ ᤛᤡᤖᤥ॥” ᤁᤖ ᤂᤧᤵᤔᤥ ᤁᤧᤘᤠ᤹ᤒᤠ ᤀᤠᤋᤡᤴᤜᤠ᤹ᤖᤧᤀᤠᤱ ᤌᤣᤀᤠᤱ ᤂᤢᤏᤧ᤹ ᤔᤧᤶᤔᤧᤋᤢᤴ॥

᥊᥆ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤢᤛᤡ. “ᤂᤧᤏᤡ᤹ ᤁᤧᤖᤧᤰ ᤌᤡᤰᤗᤧᤵᤔᤠᤱ ᤕᤢᤅᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢ ᤀᤠᤛ᤻ᤛᤠ ᤈᤥᤏᤠᤌᤠᤏᤧᤴ ᤘᤣ᤹ ᤗᤧᤵᤔᤠᤱ ᤕᤢᤱᤛᤡᤃᤧ॥” ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤌᤣ᤺ᤴ ᤏᤢᤒᤠ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢ ᤂᤧᤴᤏᤣ ᤆᤥᤃᤧ᤹ᤀᤥ॥”

᥊᥇ ᤂᤧᤒᤩᤠᤱ ᤛᤠᤘᤗᤖᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤰᤂᤣᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤀᤠᤀᤡᤴ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤧᤴ ᤌᤣᤀᤠᤱ ᤏᤥᤃᤵ ᤁᤧᤶᤒᤡᤖᤠᤱᤅᤡᤴ᥅ ᤁᤴ ᤗᤠᤕᤥᤴ ᤀᤠᤱᤃᤠ᤹ ᤀᤡᤃᤪ ᤀᤠᤛ᤻ᤛᤠ ᤈᤥᤏᤠᤌᤠᤏᤗᤠᤶᤒᤠ ᤘᤠ᤹ᤏᤧᤑᤃᤪ. ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤸᤗᤧ ᤂᤧᤸᤗᤧ ᤁᤢᤗᤰᤁᤥ ‘ᤀᤢᤖᤡᤶ’ ᤌᤠᤖᤖᤥ॥ ᤁᤴ ᤗᤠᤕᤥᤴ ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤡᤗᤠᤶᤒᤠ ᤐᤥ᤺ᤰᤂᤧᤒᤠᤏᤣᤑᤃᤪ ᤂᤧᤸᤗᤧ ᤁᤢᤗᤰᤁᤥ ‘ᤋᤢᤶᤔᤡᤶ’ ᤌᤠᤖᤖᤥ॥” ᤈᤥᤏᤠᤌᤠᤏ ᤏᤢ ᤛᤠᤘᤗᤧᤴ ᤋ᤹ᤕᤠ᤺ᤴᤛᤥ᤺ᤴᤏᤡᤸᤗᤧ ᤀᤣ᤹ᤀᤣ ᤛᤧᤴᤍᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤍᤠᤅᤧ॥

᥊᥈ ᤜᤧᤰᤁᤩᤠᤱ ᤛᤠᤘᤗᤖᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤢ ᤀᤠᤛ᤻ᤛᤠ ᤈᤥᤏᤠᤌᤠᤏᤖᤧ ᤁᤢᤔᤡᤱᤀᤥ ᤛᤡᤱᤈᤣ᤺ᤰ ᤛᤧᤰᤂᤠᤶᤔᤧ᤹॥” ᤜᤧᤰᤁᤩᤠᤱ ᤁᤢᤏᤢᤵᤔᤥ ᤈᤥᤏᤠᤌᤠᤏᤧᤴ ᤌᤩᤧ॥

᥊᥉ ᤂᤧᤶᤒᤩᤠᤱ ᤛᤠᤘᤗᤖᤧ ᤈᤥᤏᤠᤌᤠᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣ ᤁᤧᤈᤥᤃᤢᤀᤠᤱ ᤘᤠ᤹᥅ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤈᤥᤏᤠᤌᤠᤏᤖᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤍᤰᤁᤠ᤺ᤳᤋᤡᤸᤗᤧ ᤁᤢᤛᤶᤔᤡᤸᤗᤧ ᤛᤰᤘᤠᤄᤢ᤺ᤴ ᤗᤰᤋᤢᤱᤅᤠᤱ ᤆᤢᤒᤧᤳᤇᤡᤰ ᤆᤠᤱᤅᤠᤱ ᤘᤕᤧ॥ ᤌᤣ ᤀᤠᤸᤗ ᤀᤠᤱᤃᤠ᤹ ᤛᤡᤔᤠ ᤐᤥ᤺ᤱᤒᤠᤒᤡ᥅”

᥊᥊ ᤛᤠᤘᤗᤖᤧ ᤔᤧᤳᤋᤢ. “ᤈᤥᤏᤠᤌᤠᤏᤣ. ᤂᤧᤏᤧ᤹ ᤁᤧᤛᤡᤖ ᤐᤥ᤺ᤱ. ᤁᤴ ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤛᤡᤔᤠ ᤂᤢᤶᤍᤡᤱ ᤁᤧᤱᤄᤥᤛᤢᤴᤏᤣ ᤑᤃᤪ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤛᤧᤳᤋᤠᤖ॥”

᥊᥋ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠᤘᤗᤧᤴ ᤔᤧᤔᤧᤳᤋᤢ. “ᤌᤣ ᤈᤥᤏᤠᤌᤠᤏᤧᤴ ᤛᤡᤒᤠᤒᤡ᥅ ᤀᤠᤶᤓᤠ ᤂᤢᤏᤧ᤹ᤀᤣ ᤌᤱᤅᤥ ᤏᤡᤱᤔᤡᤜᤠ᤹ ᤏᤠ᤺ᤴᤍᤢᤛᤡᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤛᤧ᤺ᤵᤋᤢᤛᤡᤒᤠ ᤔᤧ᤺ᤶᤒᤡ᥅ ᤀᤰᤋᤱᤒᤠ ᤔᤧᤒᤥ᤺ᤱᤏᤧᤸᤗ॥ ᤕᤜᤘᤣ ᤍᤠᤱᤒᤧᤴ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧ. ᤈᤥᤏᤠᤌᤠᤏᤧᤸᤗᤧ ᤁᤢᤎᤧᤃᤣ᤺ᤰ ᤀᤡᤎᤡᤰᤁᤠᤱ ᤂᤠᤶᤒᤠᤱᤅᤥ ᤗᤢ᤺ᤰᤔᤠ ᤌᤠᤔᤠ ᤔᤧᤄᤥᤏᤧᤴ. ᤌᤣᤀᤠᤱᤑᤠᤸᤗᤧ ᤂᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤓᤠ᤹ᤗᤠᤶ ᤁᤶᤓᤩᤠᤖᤡᤰ ᤕᤶᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹॥” ᤀᤰᤂᤣᤖᤡᤰ ᤂᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤈᤥᤏᤠᤌᤠᤏᤧᤴ ᤔᤧᤛᤧ᤺ᤵᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤔᤠ ᤔᤧᤒᤥ᤺ᤰᤂᤧᤴ॥

᥊᥌ ᤜᤧᤰᤁᤩᤠᤱ ᤛᤠᤘᤗᤖᤧ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤵᤔᤠ ᤗᤧᤖᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

ᤛᤠᤘᤗᤖᤧ ᤁᤢᤕᤢᤰ ᤏᤢ ᤁᤢᤜᤡᤶᤛᤕᤱ

᥊᥍ ᤛᤠᤘᤗᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤄᤡᤖᤡᤒᤠ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ᤏᤢ ᤁᤧᤖᤧᤰ ᤐᤡᤛᤠᤱ ᤌᤱ ᤌᤰᤋᤧ॥ ᤂᤢᤏᤧ᤹ ᤔᤥᤀᤠᤒ. ᤀᤶᤔᤥᤏ. ᤀᤣᤍᤥᤶᤒᤠ ᤔᤏᤠᤜᤠ᤹. ᤛᤥᤒᤠᤒᤠ ᤜᤠᤱᤜᤠ᤹ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥᤃᤧ॥ ᤂᤢᤏᤧ᤹ ᤀᤠᤳᤋᤥ ᤀᤠᤳᤋᤥ ᤌᤱ ᤆᤥ᤺ᤰᤛᤧ ᤐᤣ. ᤂᤧ᤹ᤕᤥ ᤁᤧᤕᤢᤱᤒᤠᤜᤠ᤹ ᤂᤢᤏᤧ᤹ ᤏᤠ᤺ᤴᤍᤢᤛᤡ॥

᥊᥎ ᤂᤢᤏᤧ᤹ ᤔᤧᤱᤃᤡᤀᤣ ᤌᤱ ᤌᤰᤋᤧ. ᤜᤧᤰᤁᤩᤠᤱ ᤀᤔᤠᤗᤣᤁᤡᤜᤠ᤹ ᤏᤠ᤺ᤴᤍᤢᤛᤡ॥ ᤜᤧᤰᤁᤩᤠᤱ ᤆᤡᤃᤰᤘᤠ ᤁᤧᤏᤠᤵᤐᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤛᤧ᤺ᤵᤋᤢᤛᤡ॥

᥊᥏ ᤛᤠᤘᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤈᤥᤏᤠᤌᤠᤏ. ᤕᤡᤛ᤻ᤒᤡ ᤏᤢ ᤔᤸᤁᤡᤛᤢᤀ ᤔᤧᤘᤕᤧ॥ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠ ᤋᤢᤶᤔᤧᤶᤗᤧ ᤁᤢᤔᤡᤱ ᤔᤧᤖᤠᤒ ᤏᤢ ᤑᤥ᤺ᤰᤘᤠᤔᤠᤸᤗᤧ ᤁᤢᤔᤡᤱ ᤔᤡᤁᤗ ᤘᤕᤧ॥

᥋᥆ ᤂᤢᤏᤧ᤹ ᤁᤢᤔᤣ᤺ᤳᤋᤡᤴ ᤀᤜᤡᤔᤠᤛᤖᤧ ᤁᤢᤛ᤻ᤛᤠ ᤀᤜᤡᤏᤥᤔ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤰᤐᤧᤒᤠᤴ ᤂᤢᤏᤧ᤹ ᤁᤢᤶᤓᤅᤠ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤴ ᤘᤕᤧ॥

᥋᥇ ᤛᤠᤘᤗᤖᤧ ᤁᤢᤶᤒᤠ ᤁᤡᤛᤛᤧᤴ ᤏᤢ ᤀᤒᤏᤣᤖᤖᤧ ᤁᤢᤶᤒᤠ ᤏᤣᤖᤧᤴ ᤀᤒᤡᤀᤧᤗᤖᤧ ᤁᤢᤛ᤻ᤛᤠ ᤘᤕᤧᤛᤡ॥

᥋᥈ ᤛᤠᤘᤗᤖᤧ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤐᤗᤡᤛ᤻ᤋᤡᤜᤠ᤹ᤏᤢ ᤐᤕᤶ ᤕᤶᤒᤠ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ॥ ᤂᤢᤏᤧ᤹ ᤋᤢᤔᤢᤛᤡᤒᤠ ᤁᤧᤎᤢᤶᤒᤠ ᤏᤢ ᤔᤧᤱᤃᤡᤔᤏᤠᤒᤠ ᤔᤏᤠᤜᤠ᤹ ᤛᤠᤘᤗᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤥ ᤜᤠᤖᤠᤘᤖᤠ ᤕᤢᤰᤋᤡᤱ ᤆᤥᤃᤢᤍᤣᤛᤢᤛᤡᤖᤥ॥

ᤀᤔᤠᤗᤣᤁᤡᤜᤠ᤹ᤏᤢ ᤌᤱ ᤐᤥ᤺ᤰᤂᤧᤒᤠ

᥇᥋

ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤀᤡᤛᤪᤠᤀᤡᤗᤡ ᤁᤢᤔᤏᤠᤜᤠ᤹ᤀᤥ ᤜᤠᤱ ᤕᤢᤰᤋᤡᤱ ᤆᤥ᤺ᤰᤔᤠᤖᤧ ᤗᤠᤃᤡ ᤐᤠᤱᤄᤢᤒᤠ ᤔᤏᤠᤴ ᤀᤠᤱᤃᤠ᤹ᤀᤣᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤄᤱᤅᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧ᤹ᤀᤥ॥

᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤀᤔᤠᤗᤧᤁᤡᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹. ᤌᤣᤀᤠᤱᤑᤠᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤗ᤺ᤴᤍᤧ ᤔᤧᤎᤠᤅᤧᤸᤗᤧ ᤀᤔᤠᤗᤧᤁᤡᤜᤠ᤹ᤖᤧ ᤌᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤧᤓᤳᤋᤢᤛᤡᤀᤠᤱ ᤘᤠ᤹॥’

᥉ ᤀᤠᤸᤗ ᤀᤔᤠᤗᤧᤁᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤐᤣᤃᤧ᤹॥ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤌᤣᤎᤡᤰᤁᤠᤱ ᤔᤧᤸᤗᤧᤳᤋᤣ ᤁᤧᤖᤧᤰ ᤂᤠᤵᤐᤢᤌᤩᤱ ᤆᤥᤃᤧ᤹॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤶᤒᤡᤳᤇᤠ. ᤔᤧᤴᤇᤢᤔᤠ. ᤀᤅᤧ᤺ᤰᤘᤠᤜᤠ᤹ ᤜᤧᤰᤁᤩᤠᤱ ᤏᤢᤃᤧᤎᤢᤱᤒᤠ ᤀᤅᤧ᤺ᤰᤘᤠ ᤛᤠᤜᤠ᤹. ᤁᤢᤶᤒᤠᤒᤠ ᤐᤡᤳ. ᤔᤧ᤺ᤴᤍᤠ ᤔᤧᤸᤗᤢᤰ. ᤀᤢᤔᤣ ᤏᤢ ᤀᤍᤱᤜᤠ᤹ ᤁᤧᤖᤧᤰ ᤔᤧᤰᤂᤧᤛᤧ᤹॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤋᤧᤗᤧᤔ ᤔᤧᤵᤔᤏᤠᤒᤠ ᤋᤧᤴᤏᤥ ᤛᤢᤵᤛᤢᤛᤡ॥ ᤂᤧᤵᤔᤥ ᤀᤡᤛᤪᤠᤀᤡᤗᤒᤠ ᤗᤠᤅᤧᤴᤇᤡᤱ ᤏᤧᤳᤇᤡ ᤂᤠᤶᤒᤠᤱᤅᤥ ᤁᤧᤎᤰᤐᤠ ᤌᤰᤛᤢᤒᤠᤜᤠ᤹ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤧᤴᤇᤡᤱ ᤌᤡᤒᤥᤱ ᤔᤏᤠᤜᤠ᤹ ᤔᤧᤘᤕᤧ॥

᥋ ᤛᤠᤘᤗ ᤏᤢ ᤁᤢᤔᤏᤠᤜᤠ᤹ ᤀᤔᤠᤗᤧᤁᤡᤜᤠ᤹ᤖᤧ ᤂᤢᤏᤡ᤹ ᤐᤠᤱᤈᤢᤶᤔᤥ ᤔᤧᤒᤣ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤆᤩᤠ᤺ᤳ ᤁᤧᤜᤥ᤺ᤵᤐᤠ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤂᤧᤱᤜᤠ᤹ ᤔᤧᤛᤢᤃᤢᤛᤡᤖ ᤔᤧᤕᤢᤅᤧ॥

᥌ ᤂᤧᤶᤒᤩᤠᤱ ᤂᤢᤏᤧ᤹ ᤁᤣᤏᤡᤜᤠ᤹ ᤔᤧᤳᤋᤢᤛᤡ. “ᤂᤧᤏᤡ᤹ ᤀᤔᤠᤗᤧᤁᤡᤜᤠ᤹ᤖᤧᤀᤥᤗᤠᤶ ᤗ᤺ᤴᤍᤧᤶᤔᤧ᤹ᤀᤠᤱ ᤐᤣᤃᤠᤶᤔᤧ᤹. ᤜᤧᤰᤁᤣ ᤁᤧᤈᤥᤃᤢᤶᤏᤧᤓᤠᤃᤪ ᤀᤔᤠᤗᤧᤁᤡᤜᤠ᤹ ᤛᤧᤖᤢᤱᤛᤡᤱᤅᤡᤸᤗᤧ ᤂᤧᤏᤡ᤹ ᤁᤧᤴᤇ᤻ᤕᤧ᤹ᤀᤡᤴ. ᤌᤣᤀᤠᤱᤑᤠᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤔᤧᤗ᤺ᤴᤍᤧ ᤔᤧᤎᤠᤅᤧᤸᤗᤧ ᤂᤧᤏᤡ᤹ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤔᤠ ᤕᤠ᤺ᤶᤒᤰ ᤀᤥᤛᤣ᤺ᤏ ᤁᤧᤎᤠᤰᤋᤢᤶᤛᤡᤶ॥” ᤁᤴ ᤐᤠ᤺ᤴᤜᤠ᤹ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤀᤔᤠᤗᤧᤁᤡᤜᤠ᤹ᤗᤠᤶ ᤔᤧᤗ᤺ᤴᤍᤧ ᤔᤧᤒᤣ॥

᥍ ᤜᤧᤰᤁᤩᤠᤱ ᤜᤠᤒᤡᤗᤠᤗᤠᤶ ᤔᤡᤛᤪᤒᤠ ᤏᤠᤶᤃᤧᤴ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤛᤢᤖ ᤌᤠᤖᤡᤰᤁᤣ ᤛᤠᤘᤗᤖᤧ ᤀᤔᤠᤗᤧᤁᤡᤜᤠ᤹ᤏᤢ ᤌᤱ ᤆᤥ᤺ᤰᤏᤢ ᤏᤠ᤺ᤴᤍᤢ ᤋᤣ᤹ᤖᤢᤛᤡ॥

᥎ ᤂᤢᤏᤧ᤹ ᤀᤔᤠᤗᤧᤁᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤀᤃᤠᤃᤧᤴ ᤁᤢᤜᤡᤱᤘᤧᤳ ᤋᤧᤶᤛᤢ. ᤜᤧᤰᤁᤩᤠᤱ ᤀᤃᤠᤃ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤛᤧᤖᤢᤛᤡ॥

᥏ ᤁᤖ ᤛᤠᤘᤗ ᤏᤢ ᤁᤢᤔᤏᤠᤜᤠ᤹ᤖᤧ ᤀᤃᤠᤃᤧᤴ ᤏᤢ ᤏᤢ᤺ᤒ᤻ᤏᤢᤒᤠ ᤔᤧᤸᤗᤢᤰ ᤜᤧᤰᤁᤩᤠᤱ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳ. ᤘᤖᤢᤵᤗᤢᤵᤐᤠ ᤐᤡᤳᤛᤠᤳ . ᤏᤢ ᤔᤧᤸᤗᤢᤰᤛᤠ᤺ᤳ ᤂᤧᤒᤩᤠᤱ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤜᤠᤒᤠ ᤔᤧᤛᤧ᤺ᤵᤋᤢ ᤔᤧᤃᤳᤋᤢᤛᤡ॥ ᤁᤖ ᤕᤠ᤺ᤶᤒᤰ ᤔᤧᤶᤒᤡᤔᤏᤠᤒᤠ ᤏᤢ ᤁᤢᤔᤧᤸᤗᤢᤱ ᤁᤧᤜᤥ᤺ᤵᤐᤠᤜᤠ᤹ ᤆᤠᤜᤡ᤺ᤴ ᤂᤠᤵᤐᤢᤌᤩᤱ ᤔᤧᤈᤥᤃᤢ॥

ᤛᤠᤘᤗᤧᤴ ᤜᤠᤱᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤔᤧᤏᤠ᤹ᤖᤢ

᥇᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤀᤰᤂᤣ ᤔᤧᤳᤋᤢ.

᥇᥇ “ᤀᤠᤱᤃᤠ᤹ ᤛᤠᤘᤗᤧᤴ ᤜᤠᤱ ᤆᤥᤃᤢᤱᤒᤠᤀᤥ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤱᤃᤠ᤹ᤗᤠᤶ ᤏᤢ᤺ᤰᤂᤧᤒᤣᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤸᤗᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴᤏᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤱ ᤔᤧᤈᤥᤃᤢᤴᤗᤥ॥” ᤁᤴ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤛᤠᤔᤢᤀᤧᤗᤖᤧ ᤁᤢᤏᤡᤱᤘᤠ᤹ ᤐᤅᤧ. ᤜᤧᤰᤁᤩᤠᤱ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ॥

᥇᥈ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤋᤠᤏᤠᤶᤛᤠ ᤐᤥᤃᤧᤀᤠᤱ ᤛᤠᤘᤗᤖᤧ ᤁᤢᤍᤢᤶᤛᤧ ᤐᤣ. ᤁᤖ ᤂᤢᤏᤧ᤹ ᤔᤧᤔᤧᤳᤋᤢ. “ᤛᤠᤘᤗᤧᤱᤃ ᤁᤷᤔᤣᤗ ᤐᤣᤀᤠᤱ ᤕᤠᤰ॥ ᤂᤧᤵᤔᤥ ᤂᤢᤏᤧ᤹ ᤁᤢᤏᤡᤱᤘᤠ᤹ᤛᤥᤖᤧ ᤗᤠᤃᤡ ᤀᤡ᤺ᤳᤗᤢᤱᤎᤡᤰ ᤗᤣ᤺ᤳᤋᤢᤀᤠᤱ ᤕᤢᤱ. ᤜᤧᤰᤁᤩᤠᤱ ᤕᤥ ᤃᤡᤸᤃᤠᤗ ᤏᤢ᤺ᤰᤂᤧ ᤕᤧ ᤆᤢᤖᤧᤀᤠᤱ ᤘᤠ᤹॥”

᥇᥉ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤛᤠᤘᤗ ᤘᤕᤧᤒᤠ ᤋᤧᤴᤏᤥ ᤁᤢᤍᤢᤶᤛᤧ ᤁᤧᤖᤧ. ᤜᤧᤰᤁᤩᤠᤱ ᤛᤠᤘᤗᤖᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤢ᤹ᤀᤡᤛᤠᤶᤔᤡᤴ ᤀᤠᤍᤠᤱᤒᤠᤏᤢ ᤘᤠ᤹ᤖᤖᤥ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱ ᤜᤧᤰᤁᤣ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤖᤥ॥”

᥇᥊ ᤁᤖ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤴᤓᤠᤰᤁᤥ ᤔᤧᤸᤗᤢᤰ ᤑᤧ᤺ᤰᤋᤧᤒᤠ ᤂᤧᤵᤛᤢᤱᤒᤠᤱᤃ ᤌᤣᤒᤣ᥅ ᤐᤡᤳᤜᤠ᤹ ᤔᤧᤔᤠ᤺ᤱᤒᤧᤴ ᤀᤠᤴᤓᤠᤰᤁᤥ ᤂᤧᤵᤛᤢᤱᤒᤠᤱᤃ ᤌᤣᤒᤣ᥅”

᥇᥋ ᤛᤠᤘᤗᤖᤧ ᤔᤧᤳᤋᤢ. “ᤌᤰᤛᤢᤒᤠᤜᤠ᤹ᤖᤧ ᤂᤧᤱᤜᤠ᤹ ᤀᤔᤠᤗᤧᤁᤡᤜᤠ᤹ᤗᤠᤶ ᤔᤧᤍᤠᤖᤢᤛᤡᤒᤠᤖᤥ॥ ᤂᤧᤱᤜᤠ᤹ᤖᤧ ᤏᤢ᤺ᤒ᤻ᤏᤢᤒᤠ ᤔᤧᤸᤗᤢᤰ ᤏᤢ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳᤜᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤥ ᤗᤧᤳᤋᤡ ᤋᤥ᤺ᤴᤇᤧ ᤔᤧᤏᤴᤇᤢᤛᤡᤒᤠᤖᤥ॥ ᤁᤖ ᤀᤠᤏᤡᤃᤧ ᤘᤣ᤹ ᤁᤧᤏᤶᤒᤠᤜᤠ᤹ ᤁᤧᤖᤧᤰ ᤛᤧᤖᤢᤶᤛᤡᤶᤒᤧ॥”

᥇᥌ ᤁᤖ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤔᤧᤒᤠᤖᤧᤴᤏᤧ᤹. ᤕᤠ᤺ᤰᤋᤢ᥄ ᤔᤡ᤺ᤵᤔᤠ ᤛᤧᤴᤍᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤠᤱᤒᤠ ᤐᤠ᤺ᤴᤏᤡᤴᤗᤰ ᤂᤧᤵᤛᤧ᤹॥” ᤛᤠᤘᤗᤖᤧ ᤛᤧ᤺ᤴᤍᤥᤛᤢ. “ᤀᤠᤰᤋᤱᤒᤠ ᤐᤠ᤺ᤴᤒᤣ᥅ ᤔᤧᤳᤋᤠᤱᤅᤧ᤹॥”

᥇᥍ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤒᤠᤅᤣ ᤆᤢ᤺ᤰᤛᤠᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤛᤠᤱ ᤂᤧᤏᤧ᤹ᤃ ᤀᤡᤛᤪᤠᤀᤡᤗᤡ ᤛᤢᤘᤠᤱᤒᤠ ᤗᤠᤶᤗᤥᤒᤠ ᤁᤧᤴᤘᤕᤧᤴᤒᤡ᥅ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤜᤠᤱ ᤁᤧᤛᤣᤃᤧᤒᤠ ᤔᤧ᤺ᤶᤒᤡ᥅

᥇᥎ ᤜᤧᤰᤁᤩᤠᤱ ᤂᤢᤏᤧ᤹ ‘ᤐᤣᤃᤧ᤹. ᤜᤧᤰᤁᤩᤠᤱ ᤗᤠᤕᤥ ᤁᤧᤈᤥ᤺ᤰᤐᤠ ᤀᤔᤠᤗᤣᤁᤡᤜᤠ᤹ ᤁᤧᤖᤧᤰ ᤛᤧᤖᤧᤛᤧ᤹॥ ᤂᤧᤱᤜᤠ᤹ ᤁᤧᤖᤧᤰ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥᤃᤧ᤹’ ᤑᤠ᤹ᤀᤠᤱ ᤁᤧᤒᤠᤱᤄᤧ॥

᥇᥏ ᤌᤣᤀᤠᤱ ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤜᤧᤰᤁᤣ ᤕᤠ᤺ᤶᤒᤰ ᤁᤧᤴᤈᤥᤃᤢᤴ᥅ ᤌᤣᤀᤠᤱ ᤔᤧᤏᤠᤵᤋᤢ ᤔᤧᤍᤠᤖᤢᤛᤡᤒᤠ ᤆᤡᤃᤰᤘᤠᤜᤠ᤹ ᤁᤧᤍᤠ᤺ᤰᤋᤢᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤡᤖᤠ᤹ ᤔᤧᤴᤎᤠᤱᤔᤏᤠᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠᤒᤣ᥅”

᥈᥆ ᤛᤠᤘᤗᤖᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤁᤖ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱ॥ ᤕᤜᤘᤣ ᤍᤠᤱᤒᤠᤸᤗᤧ ᤐᤣᤃᤧ᤹ᤀᤠᤱ ᤆᤥᤃᤧ᤹ ᤔᤧᤳᤋᤠᤱᤒᤠ ᤕᤠ᤺ᤶᤒᤰᤁᤡᤴ ᤆᤥᤃᤢᤱ॥ ᤜᤧᤰᤁᤩᤠᤱ ᤀᤔᤠᤗᤣᤁᤡ ᤜᤠᤱᤅᤡᤴ ᤋᤧᤶᤛᤢᤱ ᤋᤠᤖᤢᤱᤅᤠᤱ ᤘᤠ᤹॥ ᤂᤧᤱᤜᤠ᤹ᤀᤥ ᤘᤣ᤹ᤜᤠ᤹ᤃ ᤂᤰᤐᤧᤳ ᤔᤧᤰᤂᤢᤱᤛᤡᤱ॥

᥈᥇ ᤌᤰᤛᤢᤒᤠᤜᤠ᤹ᤖᤧ ᤔᤧᤏᤠᤵᤋᤢ ᤔᤧᤍᤠᤖᤢᤛᤡᤒᤠ ᤐᤠ᤺ᤴᤜᤠ᤹ ᤏᤢ᤺ᤒ᤻ᤏᤢᤒᤠ ᤔᤧᤸᤗᤢᤰ ᤏᤢ ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤏᤢ᤺ᤒ᤻ᤏᤢᤒᤠ ᤆᤡᤃᤰᤘᤠᤜᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤃᤡᤸᤃᤠᤗᤀᤥ ᤔᤧᤕᤢᤰᤂᤢᤛᤡᤀᤠᤱ ᤘᤠ᤹॥”

᥈᥈ ᤁᤖ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤘᤕᤠᤃᤧᤴ ᤛᤡᤍᤢᤱᤈᤓᤠᤏᤢ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤥᤀᤣ ᤂᤢᤏᤧ᤹ ᤔᤧᤛ᤺ᤳᤏᤧᤶᤒᤡ᥅ ᤘᤕᤠᤃᤧᤴ ᤛᤡᤍᤢᤱᤈᤓᤠᤏᤢ᤺ᤸᤗᤧ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤢᤒᤠᤖᤥ॥ ᤜᤧᤰᤁᤩᤠᤱ ᤁᤢᤒᤠ᤺ᤴᤈᤠ᤺ᤰ ᤀᤡ᤺ᤵᤔᤠ ᤏᤠ᤺ᤵᤔᤠᤴ ᤔᤧᤸᤗᤢᤰ ᤛᤥ᤺ᤳᤋᤧᤏᤢ᤺ᤸᤗᤧ ᤏᤢᤒᤠᤖᤥ॥

᥈᥉ ᤂᤢᤏᤧ᤹ ᤁᤢᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤠᤃ ᤁᤡᤳᤆᤠᤰ ᤆᤥ᤺ᤰᤔᤠ ᤜᤧᤰᤋᤱᤒᤠ ᤗᤠᤕᤥᤖᤥ. ᤜᤧᤰᤁᤩᤠᤱ ᤀᤠᤱᤍᤡᤱ ᤗ᤹ᤔᤠᤃ ᤗᤢᤱ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤏᤠᤒᤠᤴᤏᤢ᤺ᤸᤗᤧᤀᤠᤱ ᤋᤠᤵᤑᤧ᤺ᤶᤒᤠᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠ᤺ᤰᤗᤠᤶ ᤔᤠ᤺ᤱᤄᤠ ᤁᤧᤒᤥ᤺ᤰᤂᤧ. ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧᤀᤠᤱ ᤂᤧᤏᤧ᤹ ᤜᤠᤱ ᤐᤥᤱᤔᤠᤗᤠᤶ ᤁᤧᤗᤧᤖᤧᤀᤠᤱ ᤘᤠ᤹ᤖᤥ॥”

᥈᥊ ᤛᤠᤘᤗᤖᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱ॥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤏᤢ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤂᤧᤶᤔᤠ ᤋᤧᤴᤍᤡᤱ ᤔᤧᤴᤈᤥ᤺ᤰᤐᤠᤴ॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤏᤢ ᤁᤡᤛᤠᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤣ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢ ᤜᤠᤒᤠ ᤂᤧᤴᤏᤣ ᤆᤥᤃᤢᤱ॥

᥈᥋ ᤀᤠᤸᤗ ᤀᤠᤱᤃᤠ᤹ ᤐᤣᤗᤡ ᤆᤥ᤺ᤰᤁᤠ. ᤀᤠᤱᤃᤠ᤹ ᤀᤠᤗᤠᤕᤥᤴ ᤗᤧᤵᤔᤡ ᤆᤥᤃᤧ ᤀᤠᤒᤡᤖᤧ᤹. ᤀᤠᤱᤃᤠ᤹ᤏᤢ ᤑᤧᤖᤧ᤹. ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤁᤢᤍᤃᤡ ᤔᤠᤱᤛᤧᤘᤠ ᤔᤧᤵᤔᤠ ᤛᤢᤰᤋᤢᤱᤗ॥”

᥈᥌ ᤁᤖ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ᤏᤢ ᤔᤧᤒᤣ᤺ᤰᤁᤠᤴ॥ ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠ᤺ᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤱ ᤁᤧᤴᤈᤥᤃᤢᤴ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤜᤠᤱ ᤐᤥᤱᤔᤠᤗᤠᤶ ᤁᤧᤗᤧᤖᤧ ᤁᤧᤍᤣᤛᤧᤀᤠᤱ ᤘᤠ᤹॥”

᥈᥍ ᤛᤠᤔᤢᤀᤧᤗᤧᤴ ᤐᤣ᤺ᤰᤔᤠ ᤑᤠ᤹ᤀᤠᤱ ᤜᤡᤛᤡᤱᤗ ᤐᤳᤇᤧ. ᤁᤖ ᤛᤠᤘᤗᤖᤧ ᤁᤢᤍᤣ᤺ᤳ ᤑᤧᤖᤠᤀᤥ ᤋᤧᤶᤛᤢ. ᤜᤧᤰᤁᤣ᤺ᤸᤗᤧ ᤂᤧᤴ ᤋᤣ᤺ᤳ ᤑᤧᤖᤠ᤺ᤴ ᤋᤧᤖᤧ᤹ ᤋᤧ᤺ᤰᤂᤧ॥

᥈᥎ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤀᤠᤀᤡᤴ ᤀᤡᤛᤪᤠᤀᤡᤗ ᤜᤠᤱᤈᤢᤶᤔᤡᤴ ᤂᤧᤏᤧ᤹ᤗᤠᤶ ᤂᤧ᤺ᤰᤂᤢᤀᤠᤱ ᤁᤧᤒᤣᤛᤠᤱᤒᤠ ᤜᤠᤱᤅᤡᤴ ᤐᤡᤖᤢᤀᤠᤱ ᤘᤠ᤹. ᤂᤧᤴᤏᤡᤱᤃ ᤂᤧᤏᤧ᤹ᤏᤢ᤺ᤸᤗᤧ ᤏᤢᤒᤠ ᤆᤥᤰ॥

᥈᥏ ᤕᤜᤘᤣ ᤍᤠᤱᤒᤠᤱᤃ ᤀᤡᤛᤪᤠᤀᤡᤗᤒᤠ ᤜᤠᤱᤘᤠ ᤔᤠᤱᤘᤠ ᤔᤡᤔᤡᤍᤡᤱᤗᤥ. ᤂᤢᤏᤧ᤹ ᤀᤡᤱᤗᤧᤰ ᤔᤧᤒᤠ᤺ᤳᤏᤧᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤏᤠ ᤔᤧ᤺ᤴ ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ᤀᤠᤱ ᤔᤧᤗᤧᤰᤂᤢᤴ॥”

᥉᥆ ᤛᤠᤘᤗᤖᤧ ᤏᤥᤃᤵ ᤐᤡᤖᤢ. “ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱ॥ ᤁᤖ ᤀᤡᤛᤪᤠᤀᤡᤗᤡ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤏᤢ ᤀᤡᤛᤪᤠᤀᤡᤗ ᤗᤠᤈᤣ᤹ ᤋᤃᤡ ᤌᤡᤰᤗᤧᤱᤗᤰ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤀᤠᤈᤥᤃᤧ᤹. ᤀᤠᤱᤃᤠ᤹ᤏᤢ ᤑᤧᤖᤧ᤹. ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤁᤧᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤴ ᤔᤠᤱᤛᤧᤘᤠ ᤔᤧᤵᤔᤠ ᤛᤢᤰᤋᤢᤱᤗ॥”

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤔᤢᤀᤧᤗᤧᤴ ᤛᤠᤘᤗᤧᤴᤏᤢ ᤛᤥᤖᤡᤁ ᤐᤣ. ᤜᤧᤰᤁᤩᤠᤱ ᤛᤠᤘᤗᤖᤧ ᤕᤜᤘᤣ ᤍᤠᤱᤒᤠᤴ ᤔᤠᤱᤛᤧᤘᤠ ᤔᤧᤳᤋᤢ॥

᥉᥈ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤀᤔᤠᤗᤣᤁᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤀᤃᤠᤃᤧᤴ ᤀᤠᤱᤃᤠ᤹ᤀᤥ ᤑᤧᤳᤋᤧ᤹॥ ᤀᤃᤠᤃᤧᤴ ᤔᤧᤱᤃᤡᤀᤣ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤔᤧᤛᤡᤀᤠᤴ ᤜᤡᤱᤅᤠ” ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤖ ᤂᤢᤏᤧ᤹ᤀᤥ ᤑᤧᤖᤧ॥

᥉᥉ ᤁᤖ ᤛᤠᤔᤢᤀᤧᤗᤖᤧ ᤀᤰᤂᤣ ᤐᤠ᤺ᤳᤋᤢ. “ᤂᤧᤏᤧ᤹ ᤁᤧᤍᤠᤓᤣ᤺ᤸᤗᤧ ᤔᤏᤠ ᤁᤧᤛᤧᤖᤢᤛᤡᤀᤠᤱ ᤔᤧᤴᤇᤢᤔᤠᤜᤠ᤹ ᤛᤠ ᤔᤧ᤺ᤴᤏᤣ ᤔᤧᤒᤥ᤺ᤰᤂᤧᤒᤠ ᤜᤧᤰᤁᤣ ᤀᤠᤱᤃᤠ᤹ ᤂᤧᤏᤧ᤹ ᤛᤧᤳᤏᤧᤀᤠᤱ ᤁᤧᤶᤔᤠ ᤛᤠ ᤔᤧ᤺ᤴᤏᤣ ᤐᤥ᤺ᤱᤗᤥ॥” ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤀᤔᤠᤗᤣᤁᤡ ᤜᤠᤱ ᤀᤃᤠᤃᤧᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤃᤡᤸᤃᤠᤗᤀᤥ ᤛᤧᤖᤢᤖᤥ॥

᥉᥊ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤖᤠᤔᤠ ᤁᤢᤒᤠᤱᤓᤣ᤹ ᤐᤣ. ᤁᤖ ᤛᤠᤘᤗᤧᤴ ᤃᤡᤒᤠᤒᤠ ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤡᤶᤔᤥ ᤐᤣ॥

᥉᥋ ᤛᤠᤔᤢᤀᤧᤗᤧᤴ ᤁᤢᤛᤡᤔᤠ ᤕᤧᤴ ᤌᤠᤖᤡᤰᤛᤠᤱ ᤛᤠᤘᤗᤖᤧ ᤁᤢᤍᤢᤶᤛᤧ ᤀᤠᤓᤧᤸᤗᤧᤀᤠᤱ ᤔᤧᤒᤣᤏᤧᤴ. ᤁᤖ ᤛᤠᤔᤢᤀᤧᤗᤧᤴ ᤛᤠᤘᤗᤖᤧ ᤁᤢᤗᤠᤃᤡ ᤔᤧᤖᤡᤱ ᤌᤰᤋᤧᤀᤠᤱ ᤘᤕᤧ॥ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤘᤗᤧᤴ ᤀᤡᤛᤪᤠᤀᤡᤗᤀᤥ ᤜᤠᤱ ᤆᤥᤃᤢᤒᤠᤀᤥ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤃᤧᤖᤥ॥

ᤍᤠᤀᤢᤍᤧᤴ ᤜᤠᤱ ᤕᤢᤰᤋᤡᤱ ᤐᤥ᤺ᤰᤂᤧᤒᤠ

᥇᥌

ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤛᤠᤘᤗᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥᤱᤔᤠ ᤏᤠ᤹ᤖᤢᤱᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤀᤠᤓᤧᤸᤗᤧ ᤌᤠᤖᤡᤰ ᤂᤧᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤁᤧᤎᤰᤐᤠᤒᤣ᥅ ᤂᤧᤏᤧ᤹ ᤁᤧᤃᤳᤋᤢᤒᤠ ᤛᤠᤍᤠᤱᤅᤡᤴ ᤏᤡ᤺ᤱᤃᤧ᤹ᤀᤡᤸᤗᤧ ᤌᤡᤶᤛᤧᤀᤠᤱ ᤋᤣ᤹ᤖᤧᤀᤠᤱ ᤐᤣᤃᤧ᤹॥ ᤀᤠᤱᤃᤠ᤹ ᤒᤣᤌᤗᤧᤜᤧᤶᤒᤠ ᤕᤡᤛᤤᤖᤧᤀᤥ ᤂᤧᤏᤧ᤹ ᤐᤠᤱᤏᤧᤖ ᤐᤳᤋᤠ॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤢᤛ᤻ᤛᤠᤎᤡᤰ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤛᤣᤃᤢᤱᤅᤠᤱ ᤘᤠ᤹॥”

᥈ ᤁᤖ ᤛᤠᤔᤢᤀᤧᤗᤖᤧ ᤔᤧᤳᤋᤢ. “ᤀᤠᤰᤁᤣᤖᤡᤰ ᤐᤣ᤺ᤰᤔᤠ ᤛᤢᤰᤁᤠᤒᤣ᥅ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤘᤗᤖᤧ ᤂᤧᤵᤛᤢᤀᤠᤱ ᤀᤠᤱᤃᤠ᤹ ᤛᤧᤳᤋᤠᤃᤏᤢ॥” ᤕᤜᤘᤣ ᤍᤠᤱᤒᤠᤸᤗᤧ ᤔᤧᤳᤋᤢ. “ᤐᤡᤵᤔᤠᤎᤡᤰ ᤋᤣ᤹ᤖᤧᤀᤠᤱ ᤀᤰᤂᤣ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤋᤩᤠᤱᤒᤠᤖᤥ॥’

᥉ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤕᤡᤛᤤᤴᤏᤠᤱ ᤀᤢᤳᤋᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤐᤥ᤺ᤱ ᤁᤧᤖᤧᤰ ᤔᤧᤳᤏᤧ॥ ᤂᤧᤵᤔᤥ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤏᤧᤒᤠ ᤔᤏᤠᤴ ᤜᤠᤱ ᤁᤧᤛᤣ᤺ᤴᤍᤢᤖ ᤁᤧᤈᤥᤃᤢᤖ ᤐᤥ᤺ᤱᤗᤥ॥”

᥊ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤛᤠᤔᤢᤀᤧᤗᤖᤧ ᤆᤥᤃᤢ॥ ᤂᤢᤏᤧ᤹ ᤒᤣᤌᤗᤧᤜᤧᤔ ᤁᤧᤖᤧ ᤜᤧᤰᤁᤩᤠᤱ ᤂᤧᤴ ᤐᤠᤱᤈᤢᤶᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ᤖᤧ ᤔᤧᤍᤢᤔᤢᤀᤠᤱ ᤂᤧᤱᤜᤠ᤹ ᤁᤡᤔᤧᤸᤗᤧ ᤔᤧᤕᤰᤂᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢ. “ᤀᤠᤍᤠᤱᤒᤣ ᤏᤢᤖᤡᤰ ᤋᤠᤖᤡᤰᤁᤠᤱ ᤁᤧᤎᤠᤅᤧᤒᤡ᥅”

᥋ ᤛᤠᤔᤢᤀᤧᤗᤖᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤏᤢᤖᤡᤰ ᤋᤠᤖᤡᤰ ᤛᤏᤠᤖᤢᤱᤅᤠᤱ ᤋᤩᤠᤱ. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤋᤩᤠᤱᤒᤠ॥ ᤂᤧᤏᤡ᤹ ᤛᤢᤳᤌᤥ ᤐᤥ᤺ᤰᤂᤠᤶᤔᤧ᤹ᤀᤠᤱ ᤀᤠᤱᤃᤠ᤹ᤏᤢ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤋᤩᤣᤶᤔᤧ᤹॥” ᤜᤧᤰᤁᤩᤠᤱ ᤛᤠᤔᤢᤀᤣᤗᤖᤧ ᤕᤡᤛᤤ᤺ᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤛᤢᤳᤌᤥ ᤆᤥᤃᤢᤛᤡᤀᤠᤱ ᤂᤧᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤀᤢ᤺ᤳᤋᤢᤛᤡ॥

᥌ ᤂᤧᤱᤜᤠ᤹ ᤂᤧᤵᤔᤥ ᤔᤧᤃᤧᤖᤧ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤀᤣᤗᤡᤀᤠᤒᤧᤴ ᤏᤡᤛᤢᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢ. “ᤛᤧᤰᤂᤠᤛᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤣ᤺ᤴᤍᤢᤒᤠ ᤜᤠᤱᤅᤡᤴ ᤁᤵᤔᤥ ᤂᤢᤏᤧ᤹ ᤁᤢᤍᤃᤡ ᤕᤧᤵᤗᤇ॥”

᥍ ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤏᤢᤒᤠᤍᤠᤒᤠ ᤏᤢ ᤁᤣ᤺ᤶᤒᤠ ᤆᤥ᤺ᤰᤛᤠᤱ ᤂᤧᤴ ᤀᤥᤔᤧᤔᤧᤳᤋᤧᤴᤏᤧ᤹. ᤌᤣᤀᤠᤱᤑᤠᤸᤗᤧ ᤀᤠᤱᤃᤠ᤹ ᤂᤧᤴ ᤏᤠ᤹ᤖᤢᤱᤅᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤠᤸᤗᤧ ᤔᤏᤠ ᤜᤧᤰᤁᤣ ᤀᤥᤔᤧᤔᤧᤳᤋᤢᤛᤡᤴ॥ ᤔᤏᤠᤜᤠ᤹ᤖᤧ ᤏᤠᤖᤠ ᤀᤥᤔᤧᤔᤧᤳᤋᤢᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ. ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤛᤡᤰᤗᤢᤱᤔᤧᤴ ᤀᤥᤔᤧᤳᤋᤢᤀᤠᤱ ᤕᤠ᤺ᤶᤒᤰ ᤆᤥᤃᤢ॥”

᥎ ᤜᤧᤰᤁᤣ᤺ᤸᤗᤧ ᤕᤡᤛᤤᤖᤧ ᤀᤒᤡᤏᤠᤍᤠᤒᤧᤴ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤢᤍᤃᤡ ᤗᤠᤱᤄᤣ᤺ᤰ ᤐᤠᤱᤄᤢ॥ ᤁᤖ ᤛᤠᤔᤢᤀᤧᤗᤖᤧ ᤐᤠ᤺ᤳᤋᤢ. “ᤔᤧ᤺ᤴ. ᤁᤴᤏᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤛᤣᤃᤢᤒᤠ ᤔᤏᤠᤴ ᤔᤧ᤺ᤴ॥”

᥏ ᤂᤧᤴ ᤀᤣᤃᤠᤱ ᤕᤡᤛᤤᤖᤧ ᤛᤶᤔᤠ᤺ᤴ ᤛᤠᤔᤢᤀᤧᤗᤖᤧ ᤁᤢᤒᤣᤛᤠᤱ ᤋᤠᤖᤢ॥ ᤁᤖ ᤛᤠᤔᤢᤀᤧᤗᤖᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤛᤣᤃᤢᤒᤠ ᤔᤏᤠᤴ ᤁᤴᤏᤠᤱ ᤔᤧ᤺ᤴ॥”

᥇᥆ ᤀᤰᤂᤣᤗ᤹ᤖᤡᤰᤁᤣ ᤕᤡᤛᤤᤖᤧ ᤏᤢᤛᤡ ᤁᤢᤛ᤻ᤛᤠᤜᤠ᤹ ᤛᤠᤔᤢᤀᤧᤗᤖᤧ ᤁᤢᤍᤃᤡ ᤋᤠᤖᤢᤛᤡ. ᤁᤖ ᤂᤢᤏᤧ᤹ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤁᤴᤜᤠ᤹ᤀᤥ ᤀᤠᤳᤋᤡᤴᤏᤠᤱ ᤛᤣᤃᤢᤛᤡᤒᤠ ᤜᤥᤵ॥”

᥇᥇ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤁᤶᤓᤖᤰᤐᤡ᥅” ᤕᤡᤛᤤᤖᤧ ᤔᤧᤳᤋᤢ. “ᤀᤠᤸᤗᤛᤠᤱ ᤑᤥ᤺ᤰᤘᤠᤒᤠᤎᤡᤰ ᤘᤠ᤹. ᤁᤖ ᤂᤧᤱᤃ ᤔᤧᤸᤗᤢᤰ ᤁᤳᤇᤧ ᤐᤣᤀᤠᤱ ᤘᤠ᤹॥” ᤛᤠᤔᤢᤀᤧᤗᤖᤧ ᤕᤡᤛᤤᤴ ᤔᤧᤳᤋᤢ. “ᤂᤧᤴ ᤀᤢ᤺ᤳᤋᤧ᤹॥ ᤂᤢᤏᤧ᤹ ᤔᤧᤴᤍᤠᤀᤣ ᤌᤠᤖᤡᤰ ᤀᤠᤏᤡ᤹ ᤀᤠᤴᤕᤢᤱᤏᤧᤴ॥”

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤡᤛᤤᤖᤧ ᤂᤧᤴ ᤑᤥ᤺ᤰᤘᤠᤒᤧᤴ ᤁᤢᤗᤠᤛᤧ ᤐᤠᤱᤄᤢᤛᤡ॥ ᤂᤧᤴ ᤁᤢᤏᤠᤖᤠ ᤔᤖᤠ᤺ᤁᤩᤠ᤺ᤵᤐᤠ. ᤁᤢᤔᤡᤰ ᤆᤠ᤺ᤳᤆᤠ᤺ᤳ ᤁᤧᤗ᤹ᤒᤠ ᤜᤧᤰᤁᤩᤠᤱ ᤛᤠ᤹ᤖᤡᤰ ᤏᤢ᤺ᤒ᤻ᤛᤢᤰᤐᤠ ᤘᤕᤧ॥ ᤕᤜᤘᤣ ᤍᤠᤱᤒᤠᤸᤗᤧ ᤛᤠᤔᤢᤀᤧᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤛᤣ᤺ᤴᤍᤢᤱᤒᤠ ᤔᤏᤠᤴ ᤁᤴᤏᤣᤖᤥ. ᤜᤠᤱ ᤛᤣ᤺ᤴᤍᤧ᤹॥”

᥇᥉ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤏᤡ᤺ᤱᤃᤣ᤹ ᤁᤧᤕᤠᤰᤐᤠ ᤛᤠᤍᤠᤱᤅᤡᤴ ᤐᤰᤂᤢᤀᤠᤱ ᤁᤢᤶᤓᤢ᤹ᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤜᤠᤱ ᤛᤣ᤺ᤴᤍᤢ. ᤂᤧᤴ ᤕᤧᤴᤏᤠᤱᤎᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤕᤠᤶᤛᤠᤶᤔᤡᤴ ᤔᤢᤰᤛᤠᤶᤏᤢ ᤍᤠᤀᤢᤍᤖᤧᤀᤥ ᤋᤩᤧ॥ ᤜᤧᤰᤁᤩᤠᤱ ᤛᤠᤔᤢᤀᤧᤗᤧᤴ ᤖᤠᤔᤠ ᤗᤧᤵᤔᤠᤱ ᤐᤣ॥

ᤍᤠᤀᤢᤍᤧᤴ ᤛᤠᤘᤗᤖᤧ ᤁᤢᤜᤠᤱᤜᤡᤶᤔᤥ

᥇᥊ ᤀᤠᤸᤗ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤛᤠᤘᤗᤧᤴ ᤗᤧᤖᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤐᤠᤱᤄᤢ ᤕᤢᤛᤢᤒᤠ ᤑᤧᤴᤛᤠᤶᤔᤡᤸᤗᤧ ᤛᤠᤘᤗᤧᤴ ᤋᤧᤶᤛᤢᤀᤠᤱ ᤋᤢᤰᤂᤣ ᤆᤠ᤺ᤳᤋᤢ॥

᥇᥋ ᤛᤠᤘᤗᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤣ ᤀᤥᤔᤧᤳᤋᤧ᤹. ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠ ᤗᤳᤇᤠ ᤑᤧᤴᤛᤠᤶᤔᤡᤸᤗᤧ ᤋᤢᤰᤂᤣ ᤁᤧᤈᤠ᤺ᤳᤗ ᤘᤠ᤹॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤔᤢᤖᤠ ᤀᤠᤔᤧᤳᤋᤧ᤹. ᤜᤧᤰᤁᤩᤠᤱ ᤏᤢᤖᤡᤰ ᤔᤢᤰᤗᤠ ᤔᤢᤱᤔᤠ ᤁᤧᤗᤧᤒᤠ ᤔᤏᤠᤎᤡᤰ ᤁᤥ᤺ᤳᤋᤢᤶ ᤋᤠᤖᤢᤶᤒᤧ॥ ᤑᤧᤴᤛᤠᤶᤔᤡᤴ ᤂᤧᤏᤧ᤹ᤀᤥ ᤋᤠᤀᤡᤸᤗᤧ ᤂᤧᤸᤗᤧ ᤔᤢᤰᤗᤠ ᤔᤢᤰᤂᤢ ᤜᤧᤰᤁᤩᤠᤱ ᤀᤠᤍᤠᤱᤒᤣ ᤁᤧᤘᤣ᤺ᤳᤗᤥ॥”

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤏᤢᤖᤡᤰ ᤔᤢᤰᤗᤠ ᤁᤧᤔᤢᤱᤒᤠ ᤔᤏᤠᤎᤡᤰ ᤁᤥ᤺ᤳᤋᤠᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤋᤠᤖᤠᤶᤔᤧ᤹॥”

᥇᥎ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤎᤡᤰᤗᤧ ᤔᤧᤳᤋᤢ. “ᤒᤣᤌᤗᤧᤜᤧᤔ ᤁᤧᤕᤢᤱᤒᤠ ᤕᤡᤛᤤᤖᤧ ᤁᤢᤛ᤻ᤛᤠᤎᤡᤰᤗᤧ ᤏᤢᤖᤡᤰ ᤔᤢᤰᤗᤠ ᤔᤢᤰᤂᤢᤒᤠ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥ ᤂᤧᤴ ᤔᤧᤱᤃᤡᤀᤣ ᤌᤱ ᤌᤰᤔᤠ ᤁᤧᤎᤢᤶᤒᤠ ᤔᤏᤠ ᤆᤥᤰ॥ ᤂᤢᤏᤧ᤹ ᤐᤠ᤺ᤴ ᤐᤠ᤺ᤵᤔᤠ ᤛᤡᤰᤁᤢᤶᤛᤠᤒᤠ ᤏᤢ ᤀᤥᤔᤧᤵᤔᤠᤸᤗᤧ ᤛᤠ᤹ᤖᤡᤰ ᤁᤢᤄᤧᤶᤛᤡᤱᤔᤠ ᤁᤧᤕᤠᤰᤐᤠ ᤏᤢᤒᤠ ᤔᤏᤠ ᤘᤠ᤹॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤂᤧᤴᤏᤢ ᤘᤠ᤹॥”

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤀᤡᤱᤄᤱ ᤁᤧᤛᤠᤒᤠ ᤔᤏᤠᤜᤠ᤹ ᤕᤡᤛᤤᤖᤧᤀᤥ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤐᤠᤱᤄᤢᤛᤡ. “ᤁᤧᤔᤧᤸᤗᤢᤰ ᤁᤧᤃᤶᤒᤠ ᤁᤧᤛ᤻ᤛᤠ ᤍᤠᤀᤢᤍᤧᤴ ᤀᤠᤱᤃᤠ᤹ᤀᤥ ᤐᤠᤱᤂᤧ᤹॥”

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤕᤡᤛᤤᤖᤧ ᤛᤣᤜᤥ᤹ ᤛᤢᤰᤘᤠᤎᤡᤰ ᤁᤢᤎᤡᤶ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ. ᤔᤧ᤺ᤴᤍᤠᤈᤩᤠ᤺ᤰ ᤌᤡᤰ ᤜᤧᤰᤁᤩᤠᤱ ᤂᤖᤧ᤺ᤱ ᤁᤧᤃᤢᤒᤠ ᤀᤍᤱ ᤌᤡᤰᤏᤢ ᤁᤢᤛ᤻ᤛᤠ ᤍᤠᤀᤢᤍᤧᤴ ᤛᤠᤘᤗᤖᤧᤀᤥ ᤐᤠᤱᤄᤢᤍᤣᤛᤢ॥

᥈᥇ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤛᤠᤘᤗᤖᤧ᤹ᤀᤥ ᤁᤧᤖᤧᤀᤠᤱ ᤁᤢᤛᤧᤘᤠ ᤆᤥ᤺ᤰᤔᤠ ᤜᤣ᤺ᤰᤋᤢ॥ ᤛᤠᤘᤗᤖᤧ ᤂᤧᤴ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤌᤠᤱᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤁᤢᤛᤧᤘᤠᤖᤥᤒᤠ ᤐᤥ᤺ᤰᤂᤣ॥

᥈᥈ ᤜᤧᤰᤁᤩᤠᤱ ᤛᤠᤘᤗᤖᤧ ᤕᤡᤛᤤᤴ ᤀᤡᤱᤄᤱ ᤜᤠᤰᤋᤢ. “ᤍᤠᤀᤢᤍᤧᤴ ᤀᤠᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤛᤧ ᤕᤠ᤺ᤰᤗ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤢᤕᤠ᤺ᤶᤒᤰᤁᤡᤴ ᤛᤠ᤹ᤖᤡᤰ ᤏᤢᤒᤠ ᤏᤡᤛᤢᤱ॥”

᥈᥉ ᤀᤠᤓᤧᤸᤗᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤢᤰᤂᤣ ᤆᤠ᤺ᤳᤇᤧ ᤐᤠᤱᤄᤢᤒᤠ ᤑᤧᤴᤛᤠᤶᤔᤡᤴ ᤛᤠᤘᤗᤖᤧᤀᤥ ᤋᤩᤧ᤺ᤸᤗᤧ. ᤍᤠᤀᤢᤍᤖᤧ ᤁᤢᤔᤢᤰᤗᤠ᤺ᤴ ᤕᤠᤱᤛᤡᤱᤅᤠᤱ ᤔᤢᤰᤂᤢ ᤐᤡᤖᤢ. ᤜᤧᤰᤁᤩᤠᤱ ᤂᤡᤍᤥᤀᤣ ᤛᤠᤘᤗᤧᤴ ᤘᤣ᤺ᤳᤋᤧ॥ ᤜᤧᤰᤁᤩᤠᤱ ᤂᤧᤴ ᤋᤢᤰᤂᤣ ᤁᤧᤈᤠ᤺ᤵᤐᤠ ᤑᤧᤴᤛᤠᤶᤔᤡᤸᤗᤧ ᤂᤢᤏᤧ᤹ ᤗᤧᤖᤢᤀᤠᤱ ᤐᤣ᤺ᤰᤂᤧᤵᤐᤠ ᤘᤕᤧᤖᤥ॥

ᤃᤥᤗᤩᤋᤖᤧ ᤀᤡᤛᤪᤠᤀᤡᤗᤡᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡ

᥇᥍

ᤀᤠᤸᤗ ᤐᤗᤡᤛ᤻ᤋᤡᤜᤠ᤹ᤖᤧ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤡ᤹ ᤌᤰᤛᤢᤒᤠᤜᤠ᤹ ᤔᤧᤛᤢᤵᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤢᤍᤠᤒᤠ ᤛᤥᤁᤥᤀᤥ ᤔᤧᤈᤢᤵᤛᤧ॥ ᤂᤧᤱᤜᤠ᤹ᤖᤧ ᤛᤥᤁᤥ ᤏᤢ ᤀᤠᤈᤣᤁᤠ ᤗᤢᤶᤔᤥᤒᤠ ᤀᤣᤐᤣᤛ-ᤍᤶᤔᤡᤔ ᤋᤧᤴᤏᤥ ᤋᤢᤖᤠᤕᤰ ᤔᤧᤈᤥᤃᤢᤀᤠᤱ ᤔᤧᤕᤢᤱᤛᤡᤱ॥

᥈ ᤛᤠᤘᤗᤧᤴ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤀᤠᤱ ᤔᤧᤈᤢᤵᤛᤧᤀᤠᤱ ᤀᤣᤗᤠᤜ ᤋᤧᤶᤒᤣ᤹ᤀᤥ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤋᤢᤖᤠᤕᤰ ᤔᤧᤈᤥᤃᤢᤀᤠᤱ ᤔᤧᤕᤢᤱᤛᤡᤱ॥

᥉ ᤐᤗᤡᤛ᤻ᤋᤡᤜᤠ᤹ ᤌᤡᤰ ᤁᤥ᤺ᤰᤔᤠᤀᤥ ᤔᤧᤕᤢᤱᤛᤡᤱ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤘᤣ᤹ ᤁᤥ᤺ᤰᤔᤠᤀᤥ ᤔᤧᤕᤢᤱᤛᤡᤱ॥ ᤂᤧᤴ ᤁᤥ᤺ᤰᤔᤠ ᤌᤧᤃᤢᤜᤠ᤹ ᤕᤶᤒᤠ ᤏᤧᤏᤧᤒᤠ ᤋᤧᤶᤒᤣ᤹ ᤌᤡᤰᤗᤧ ᤛᤧᤴᤍᤢᤀᤠᤱ ᤏᤧᤛ᤻ᤛᤧ॥

᥊ ᤜᤧᤰᤁᤩᤠᤱ ᤃᤠᤋᤗᤠᤶᤒᤠ ᤃᤥᤗᤩᤋ ᤔᤡᤱ ᤁᤧᤘᤠ᤺ᤵᤐᤠ ᤁᤧᤎᤢᤶᤒᤠ ᤌᤰᤛᤢᤒᤠᤎᤡᤰ ᤐᤗᤡᤛ᤻ᤋᤡ ᤋᤢᤖᤠᤜᤡᤶᤗᤠᤶ ᤗ᤺ᤴᤍᤧ॥ ᤂᤧᤴ ᤜᤢᤰᤛᤡ᤺ᤰ ᤋᤢᤰᤛᤡᤀᤠᤱ ᤁᤢᤓᤪᤧ᤺ᤱ ᤕᤠᤖᤡᤰ ᤁᤣ᤺ᤶᤒᤠ ᤆᤥᤃᤧ॥

᥋ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤥ ᤁᤠᤛᤠ ᤋᤥᤐᤡ ᤂᤢ᤺ᤰᤂᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤋᤢᤰᤐᤥ᤺ᤱ ᤁᤡᤗᤥ ᤕᤠᤖᤡᤰ ᤁᤧᤗᤡ᤺ᤵᤐᤠ ᤁᤠᤛᤠ ᤛᤧ᤺ᤵᤆᤠᤱ ᤋᤣ᤺ᤳ ᤆᤠᤰᤂᤢᤀᤠᤱ ᤘᤕᤧ॥

᥌ ᤂᤢᤏᤧ᤹ ᤁᤢᤗᤠᤱᤜᤠ᤹ᤀᤥ ᤁᤠᤛᤠ ᤛᤧ᤺ᤵᤆᤠᤱ ᤆᤠᤰᤂᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ᤀᤥ ᤁᤢᤓᤰᤋᤠᤱᤅᤥᤗᤠᤶ ᤁᤢᤀᤣ᤺ᤰᤌᤠ᤺ᤰᤔᤥ ᤁᤠᤛᤠ ᤗᤠ᤺ᤰᤌᤡᤰ ᤋᤧᤸᤗᤧᤶ ᤜᤣᤛᤢᤀᤠᤱ ᤐᤳᤇᤧ॥

᥍ ᤂᤢᤏᤧ᤹ ᤁᤳᤋᤢᤒᤠ ᤗᤠ᤺ᤰᤁᤡᤸᤗᤧ ᤁᤢᤗᤠ᤺ᤴ ᤌᤠᤰ ᤆᤡᤖᤡᤰ ᤁᤡᤵᤔᤠ ᤛᤡᤱᤃᤩᤠ᤺ᤵᤐᤠ ᤘᤕᤧ. ᤜᤧᤰᤁᤩᤠᤱ ᤑᤧᤴᤈᤣ᤹ ᤗᤠ᤺ᤰᤁᤡᤸᤗᤧ ᤁᤢᤛᤶᤔᤡᤴ ᤁᤡᤗᤥ ᤏᤢᤛᤡ ᤕᤠᤖᤡᤰ ᤕᤥᤖᤧ. ᤂᤧᤶᤒᤩᤠᤱ ᤁᤢᤄᤥ ᤁᤧᤒᤱᤒᤧᤴ ᤂᤢᤏᤧ᤹ ᤁᤢᤍᤃᤡ ᤁᤢᤍᤃᤡ ᤗᤠᤱᤄᤣᤃᤧᤖ ᤘᤕᤧ॥

᥎ ᤃᤥᤗᤩᤋᤧᤴ ᤕᤧᤶᤛᤡᤱᤅᤠᤱ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤀ᤺ᤰᤋᤧᤖ ᤀᤰᤂᤣ ᤔᤧᤳᤋᤢᤛᤡ. “ᤂᤧᤵᤔᤥ ᤂᤧᤏᤡ᤹ ᤌᤣ ᤁᤧᤈᤥᤃᤡᤒᤠᤒᤧ᥅ ᤌᤱ ᤁᤧᤈᤥᤃᤡᤒᤠᤒᤡ᥅ ᤀᤠᤱᤃᤠ᤹ ᤐᤗᤡᤛ᤻ᤋᤡᤀᤠ॥ ᤛᤠᤘᤗᤖᤧ ᤁᤢᤕᤥ᤺ᤰᤐᤠᤛᤣ᥄ ᤀᤠᤱᤃᤠ᤹ᤏᤢ ᤌᤱ ᤆᤥ᤺ᤰᤛᤧ ᤂᤧᤏᤡ᤹ ᤗᤳᤇᤠ ᤔᤏᤠᤎᤡᤰ ᤛᤣᤃᤠᤶᤔᤧ᤹॥

᥏ ᤂᤧᤸᤗᤧ ᤀᤠᤱᤃᤠ᤹ ᤏᤠ᤺ᤴᤏᤠᤏᤣᤑᤃᤪ ᤀᤠᤏᤡᤃᤧ ᤐᤗᤡᤛ᤻ᤋᤡᤜᤠ᤹ ᤂᤧᤏᤡ᤹ ᤕᤥ᤺ᤰᤐᤠ ᤐᤥ᤺ᤰᤂᤡᤃᤧᤀᤠᤱ ᤂᤧᤏᤡ᤹ ᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢᤶᤒᤧ. ᤁᤖ ᤀᤠᤱᤃᤠ᤹ ᤂᤧᤴ ᤏᤠ᤺ᤴᤍᤢᤱᤏᤣᤑᤃᤪ ᤂᤧᤏᤡ᤹ ᤀᤠᤏᤡᤃᤧ ᤕᤥ᤺ᤰᤐᤠ ᤁᤧᤒᤥ᤺ᤰᤂᤡᤀᤠᤱ ᤀᤠᤏᤡᤃᤧᤴ ᤛᤧᤘᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗ ᤐᤥ᤺ᤱ॥”

᥇᥆ ᤜᤧᤰᤁᤩᤠᤱ ᤂᤧᤴ ᤐᤗᤡᤛ᤻ᤋᤡ᤺ᤸᤗᤧ ᤐᤠ᤺ᤳᤋᤢ. “ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤌᤣᤛᤡᤀᤠᤱ ᤔᤧ᤺ᤴ. ᤀᤠᤱᤃᤠ᤹ᤏᤢ ᤌᤱ ᤆᤥ᤺ᤰᤛᤧ ᤔᤏᤠᤎᤡᤰ ᤐᤠᤱᤄᤠᤶᤔᤧ᤹᥄”

᥇᥇ ᤛᤠᤘᤗ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤔᤧᤃᤡᤛᤧ ᤔᤧᤕᤰᤂᤧ॥

ᤕᤡᤛᤤᤖᤧ ᤍᤠᤀᤢᤍᤧᤴ ᤛᤠᤘᤗᤖᤧ ᤁᤢᤍᤢᤖᤠᤕᤰᤁᤥ ᤐᤠᤱᤄᤢᤒᤠ

᥇᥈ ᤀᤠᤸᤗ ᤍᤠᤀᤢᤍᤧᤴ ᤀᤡᤐᤪᤠᤋᤡ ᤕᤡᤛᤤ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥ ᤂᤢᤏᤧ᤹ᤃ ᤕᤜᤢᤍᤠ ᤗᤠᤈᤣ᤹ᤒᤠ ᤒᤣᤌᤗᤧᤜᤧᤔ ᤁᤧᤕᤢᤱᤒᤠ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤧᤳᤇᤡ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤘᤕᤧ॥ ᤂᤧᤴ ᤕᤧᤶᤔᤥ ᤕᤡᤛᤤ᤺ᤴ ᤁᤠᤵᤐᤥᤒᤠ ᤏᤢ ᤁᤢᤛᤠᤘᤣ᤺ᤳ ᤔᤧᤴᤕᤠᤰᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥇᥉ ᤕᤡᤛᤤᤖᤧ ᤁᤢᤛ᤻ᤛᤠ ᤋᤢᤶᤒᤧᤴ. ᤛᤖᤢᤶᤒᤧᤴ ᤏᤢ ᤜᤠᤱᤛᤖᤢᤶᤒᤧᤴ ᤌᤱᤅᤥ ᤛᤠᤘᤗᤧᤴᤏᤢ ᤔᤧᤘᤕᤧ॥ ᤋᤢᤶᤒᤧᤴ ᤀᤣᤗᤡᤀᤠᤒ. ᤛᤖᤢᤶᤒᤧᤴ ᤀᤒᤡᤏᤠᤍᤠᤒ ᤏᤢ ᤜᤠᤱᤛᤶᤛᤖᤢᤶᤒᤧᤴ ᤛᤶᤔᤠ ᤔᤧᤘᤕᤧ॥

᥇᥊ ᤍᤠᤀᤢᤍᤧᤴ ᤁᤧᤖᤧᤰᤏᤢ᤺ᤸᤗᤧ ᤐᤠ᤺ᤰᤐᤠ ᤘᤕᤧ॥ ᤂᤢᤏᤧ᤹ᤏᤢ᤺ᤸᤗᤧ ᤋᤢᤶᤒᤠ ᤛᤢᤶᤛᤡ ᤁᤢᤶᤓᤢ᤹ᤜᤠ᤹ ᤛᤠᤘᤗᤧᤴᤏᤢᤀᤣ ᤔᤧᤘᤕᤧ॥

᥇᥋ ᤁᤖ ᤂᤧᤴ ᤕᤧᤶᤔᤥ ᤍᤠᤀᤢᤍᤖᤧ ᤛᤠᤘᤗᤧᤴ ᤗᤧᤖᤢᤀᤠᤱ ᤁᤢᤶᤒᤠᤖᤧ ᤁᤢᤔᤧᤸᤗᤢᤰ ᤁᤶᤛᤧ ᤒᤣᤌᤗᤧᤜᤧᤔ ᤏᤢ᤺ᤰᤂᤧ ᤐᤣ. ᤑᤧᤖᤧᤖ ᤘᤕᤧ॥

᥇᥌ ᤂᤧᤴ ᤐᤗᤡᤛ᤻ᤋᤡ ᤃᤥᤗᤩᤋᤖᤧ ᤌᤡᤰᤕᤠ᤺ᤴᤎᤰ ᤋᤠᤏᤠᤶ ᤏᤢ ᤕᤢ᤺ᤴᤇᤡᤰ ᤗᤡᤒᤥᤱ ᤕᤧᤴ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤌᤱ ᤌᤰᤔᤠ ᤛᤠ᤺ᤳᤋᤢᤛᤡ॥

᥇᥍ ᤌᤡᤰᤕᤧᤴ ᤕᤡᤛᤤᤖᤧ ᤂᤢᤏᤧ᤹ ᤁᤢᤛ᤻ᤛᤠ ᤍᤠᤀᤢᤍᤧᤴ ᤔᤧᤳᤋᤢ. “ᤁᤴ ᤑᤢᤗᤰ ᤅᤠᤛᤡ ᤛᤠᤶᤒᤣ᤺ᤳᤋᤧᤴ ᤏᤢ ᤌᤡᤒᤥᤱ ᤁᤢᤗᤧᤵ ᤂᤖᤧ᤺ᤱᤜᤠ᤹ ᤋᤣ᤹ᤖᤧᤀᤠᤱ ᤁᤧᤶᤓᤢ᤹ᤛᤡᤖᤧ ᤂᤢᤏᤡ᤹ ᤋᤢᤖᤠᤕᤰᤁᤥ ᤜᤠᤖᤠ ᤐᤣᤃᤧ᤹॥

᥇᥎ ᤁᤴ ᤂᤖᤧ᤺ᤱᤜᤠ᤹ᤏᤢ ᤛᤥᤖᤡᤰ ᤐᤡᤳᤏᤢᤂᤥ᤺ᤴᤍᤡ᤺ᤴ ᤜᤧᤴᤇᤡᤱ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤐᤧᤒᤠᤴ ᤋᤣ᤹ᤖᤧ ᤐᤡᤖᤧ᤹॥ ᤜᤧᤰᤁᤩᤠᤱ ᤁᤧᤶᤓᤢ᤹ᤛᤡ ᤔᤧᤏᤢ᤹ᤔᤧᤍᤠᤖ ᤔᤧᤘᤠ᤹ᤒᤡ ᤔᤧ᤺ᤶᤒᤡ ᤀᤥᤔᤳᤋᤧᤛᤧ᤹. ᤂᤧᤒᤩᤠᤱ ᤂᤧᤱᤜᤠ᤹ᤗᤠᤶ ᤀᤡᤱᤄᤱ ᤏᤡ᤺ᤴᤎᤥ ᤑᤧᤳᤋᤧ᤹ᤀᤠᤱ ᤑᤧᤖᤧ᤹॥

᥇᥏ ᤂᤧᤱᤜᤠ᤹ ᤛᤠᤘᤗ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ᤏᤢ ᤛᤥᤖᤡᤰ ᤀᤧᤗᤠᤜᤒᤠ ᤋᤧᤴᤒᤣᤀᤥ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤏᤢ ᤔᤧᤕᤠᤰ॥”

᥈᥆ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰ ᤋᤠᤏᤠᤶᤛᤠ ᤍᤠᤀᤢᤍᤖᤧ ᤗᤳᤇᤠ ᤔᤧᤸᤗᤢᤰ ᤁᤧᤃᤶᤒᤠᤸᤗᤧ ᤁᤢᤜᤢᤰᤁᤥ ᤔᤧᤸᤗᤢᤰᤜᤠ᤹ ᤗᤧᤖᤢᤎᤛᤡ ᤜᤧᤰᤁᤩᤠᤱ ᤁᤢᤈᤠᤜᤠ᤹ ᤕᤠᤱᤛᤡᤱᤅᤠᤱ ᤁᤢᤶᤒᤠ ᤕᤡᤛᤤᤖᤧ ᤔᤢᤖᤠᤔᤧᤳᤋᤢᤒᤠ ᤕᤠ᤺ᤶᤒᤰᤁᤥ ᤌᤠᤛᤡᤱ॥ ᤌᤰᤛᤢᤒᤠᤜᤠ᤹ ᤋᤧᤱᤎᤱᤃᤧᤴ ᤀᤢᤘᤠ ᤆᤥ᤺ᤰᤏᤢ ᤋᤧᤶᤒᤣ᤹ᤀᤥ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤋᤢᤖᤠᤕᤰᤁᤥ ᤂᤧᤴ ᤁᤧᤖᤧ॥

᥈᥇ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤐᤗᤡᤛ᤻ᤋᤡᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤌᤧ᤺ᤰᤐᤧᤳ ᤔᤧᤕᤧᤶᤛᤡᤱᤅᤠᤱ ᤕᤠᤖᤡᤵ ᤔᤧᤒᤥ᤺ᤰᤂᤧᤖ ᤔᤧᤒᤳᤇᤧ॥

᥈᥈ ᤍᤠᤀᤢᤍᤖᤧ ᤂᤢᤏᤧ᤹ ᤋᤣ᤹ᤖᤢᤀᤠᤱ ᤐᤣᤒᤠ ᤁᤢᤈᤠᤜᤠ᤹ ᤆᤡᤃᤰᤘᤠ ᤁᤧᤕᤢᤱᤒᤠᤸᤗᤥ ᤕᤢᤰᤂᤢᤎᤀᤠᤱ ᤌᤧ᤺ᤰᤐᤧᤳ ᤔᤧᤕᤧᤒᤧᤒᤠ ᤋᤧᤴᤏᤥ ᤗᤥ᤺ᤰᤋᤧᤖ ᤐᤣ ᤜᤧᤰᤁᤩᤠᤱ ᤁᤢᤶᤓᤢ᤹ᤛᤡ ᤛᤧᤘᤠ ᤔᤧᤳᤋᤢᤛᤡ॥

᥈᥉ ᤍᤠᤀᤢᤍᤧᤴ ᤁᤢᤶᤓᤢ᤹ᤛᤡᤏᤢ ᤋᤠ᤹ᤈᤧᤱᤏᤢ ᤕᤧᤒᤧᤸᤗᤧ. ᤃᤠᤋᤒᤠ ᤐᤗᤡᤛ᤻ᤋᤡ ᤃᤥᤗᤩᤋᤧᤴ ᤋᤢᤖᤠᤜᤡᤶᤗᤠᤶ ᤗ᤺ᤴᤍᤧᤀᤠᤱ ᤋᤃᤡᤒᤠ ᤜᤧᤰᤁᤣ ᤀ᤺ᤰᤋᤧ॥ ᤂᤧᤸᤗᤧ ᤐᤠ᤺ᤳᤋᤢᤒᤠᤴ ᤂᤧᤴ ᤍᤠᤀᤢᤍᤖᤧ ᤂᤧᤵᤛᤢ॥

᥈᥊ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤔᤏᤠᤴ ᤔᤧᤏᤡᤛᤢᤏᤢᤔᤧ᤺ᤴᤏᤣ ᤛᤠ᤹ᤖᤡᤰ ᤔᤧᤃᤡᤛᤧ ᤜᤧᤰᤁᤩᤠᤱ ᤔᤧᤄᤧᤳᤇᤡᤱ ᤔᤧᤒᤣ॥

᥈᥋ ᤀᤠᤸᤗ ᤂᤧᤱᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤒᤠᤖᤧ. “ᤀᤥᤔᤧᤳᤋᤠᤶᤔᤧ᤹. ᤂᤧᤴ ᤔᤏᤠᤴ ᤌᤡᤰᤕᤠ᤺ᤴᤎᤰ ᤗ᤺ᤴᤏᤠᤱ ᤀᤡᤛᤪᤠᤀᤡᤗᤡᤜᤠ᤹ ᤌᤱ ᤌᤰᤔᤠ ᤛᤠ᤺ᤳᤋᤢᤛᤡ᤹॥ ᤂᤧᤴ ᤁᤧᤛᤧᤵᤐᤠ ᤔᤏᤠᤴ ᤜᤠᤱᤅᤡᤸᤗᤧ ᤐᤕᤶ ᤕᤶᤒᤠ ᤌᤢᤶᤄᤥ ᤐᤡᤖᤢ᤹. ᤜᤧᤰᤁᤩᤠᤱ ᤁᤢᤛ᤻ᤛᤠ ᤔᤧᤴᤇ᤻ᤕᤠ᤺ᤴᤏᤢ ᤔᤣ᤺ᤰᤂᤡᤶ ᤔᤧᤳᤋᤢ᤹. ᤂᤧᤶᤒᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ᤖᤧ ᤀᤡᤛᤪᤠᤀᤡᤗᤀᤥ ᤀᤣ᤺ᤱᤕᤠᤱᤅᤠᤱ ᤜᤢᤱᤔᤠ ᤔᤧᤒᤥ᤺ᤱᤏᤧᤴ॥”

᥈᥌ ᤍᤠᤀᤢᤍᤖᤧ ᤂᤢᤏᤧ᤹ ᤁᤢᤒᤣᤛᤠᤱ ᤁᤧᤕᤧᤵᤐᤠ ᤔᤏᤠᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤁᤴ ᤐᤗᤡᤛ᤻ᤋᤡ᤺ᤴ ᤁᤧᤛᤧᤵᤐᤠ ᤏᤢ ᤀᤰᤋᤱᤒᤠ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗᤗᤠᤶᤒᤠ ᤁᤧᤄᤧᤵᤐᤠ ᤁᤧᤍᤣᤒᤠ ᤔᤏᤠ᤺ᤸᤗᤧ ᤀᤠᤰᤋᤱᤒᤠ ᤌᤢᤶᤄᤥ ᤂᤥᤛᤢᤒᤣ᥅ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠ ᤁᤴ ᤜᤷᤍᤥ ᤔᤧᤱᤜᤧᤰᤔᤏᤠᤒᤠ ᤐᤗᤡᤛ᤻ᤋᤡ᤺ᤴ ᤜᤠ᤺ᤵᤐᤣ᥅”

᥈᥍ ᤂᤧᤴ ᤃᤥᤗᤩᤋᤧᤴ ᤁᤧᤛᤧᤵᤐᤠ ᤔᤏᤠ᤺ᤸᤗᤧ ᤀᤠᤰᤋᤱᤒᤠ ᤌᤢᤶᤄᤥ ᤂᤥᤛᤢᤒᤣ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤴ ᤔᤏᤠᤜᤠ᤹ᤖᤧ ᤍᤠᤀᤢᤍᤧᤴ ᤕᤠᤶᤔᤥᤀᤠᤱ ᤔᤧᤔᤧᤳᤋᤢ॥

᥈᥎ ᤜᤧᤰᤁᤣᤗ᤹ᤖᤡᤰ ᤍᤠᤀᤢᤍᤧᤴ ᤔᤏᤠᤜᤠ᤹ᤏᤢ ᤋᤠ᤹ᤈᤧᤱᤏᤢ ᤕᤧᤒᤧᤒᤠ ᤂᤢᤏᤧ᤹ ᤁᤢᤶᤓᤢ᤹ ᤋᤢᤶᤒᤠ ᤀᤣᤗᤡᤀᤠᤒᤧᤸᤗᤧ ᤂᤧᤵᤛᤢᤀᤠᤱ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥ ᤂᤧᤸᤗᤧ ᤍᤠᤀᤢᤍᤧᤴ ᤀᤰᤂᤣ ᤔᤧᤳᤋᤢᤖ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤁᤵᤔᤥ ᤌᤣ ᤆᤥ᤺ᤰᤏᤢ ᤁᤧᤘᤠ᤹᥅ ᤋᤠᤶᤓᤢᤱᤅᤥ ᤁᤧᤘᤠ᤹ᤒᤠ ᤆᤒᤧ᤺ᤳᤇᤡᤰ ᤔᤧᤸᤗᤢᤰᤜᤠ᤹ ᤀᤠᤳᤋᤡᤴᤜᤠ᤹ ᤀᤥᤔᤧᤳ ᤁᤧᤒᤠᤱᤄᤢᤛᤡᤀᤠᤱ ᤁᤵᤔᤥ ᤁᤧᤕᤧ᥅ ᤂᤧᤏᤧ᤹ ᤀᤠᤱᤍᤡᤱ ᤁᤧᤗ᤹ᤒᤠ ᤏᤢ ᤑᤧᤴᤏᤡᤱᤘᤠ᤹ ᤁᤧᤀᤡ᤺ᤵᤐᤠᤏᤧ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤏᤧ॥ ᤂᤧᤏᤧ᤹ᤃ ᤁᤵᤔᤥ ᤌᤱ ᤀᤥᤔᤳᤇᤧᤖᤰ ᤁᤧᤍᤩᤧ᥄”

᥈᥏ ᤍᤠᤀᤢᤍᤖᤧ ᤔᤧᤳᤋᤢ. “ᤀᤠᤸᤗᤥ ᤀᤠᤱᤃᤠ᤹ ᤌᤣ ᤆᤥᤃᤢᤱᤅᤠᤱ ᤘᤠ᤹ᤒᤣ᥅ ᤀᤠᤱᤃᤠ᤹ ᤐᤠ᤺ᤵᤔᤠᤱ ᤔᤧᤏᤢ᤹ᤏᤧᤴᤒᤠᤒᤡ᥅”

᥉᥆ ᤁᤢᤶᤓᤢ᤹ᤗᤠᤶ ᤌᤡᤰᤏᤠᤜᤠᤱ ᤐᤣᤀᤠᤱ ᤂᤢᤏᤧ᤹ ᤕᤠᤶᤔᤥ ᤘᤣ᤹ ᤔᤏᤠᤜᤠ᤹ᤖᤥ ᤐᤣ. ᤜᤧᤰᤁᤩᤠᤅ ᤀᤠᤶᤓᤠ ᤂᤧᤴ ᤐᤠ᤺ᤴᤏᤡᤴ ᤕᤠᤶᤔᤥ ᤛᤧ᤺ᤴᤍᤥᤛᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰᤗᤧ ᤒᤠᤂᤧᤴ ᤀᤠᤴᤍᤣ᤺ᤶᤒᤠ ᤐᤠ᤺ᤴᤏᤡᤴ ᤏᤥᤃᤵ ᤔᤧᤒᤡᤖᤢ॥

᥉᥇ ᤍᤠᤀᤢᤍᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤘᤣ᤹ᤜᤠ᤹ᤖᤧ ᤂᤢᤏᤡ᤹ ᤏᤧᤓᤠᤰᤁᤥ ᤆᤢᤰᤋᤧ. ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤴ ᤛᤠᤘᤗᤖᤧᤀᤥ ᤔᤧᤃᤧᤳᤋᤢ. ᤂᤧᤒᤩᤠᤱ ᤂᤢᤏᤧ᤹ ᤍᤠᤀᤢᤍᤧᤴ ᤀᤢ᤺ᤳᤋᤢ॥

᥉᥈ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤛᤠᤘᤗᤧᤴ ᤔᤧᤳᤋᤢ. “ᤂᤧᤴ ᤐᤗᤡᤛ᤻ᤋᤡ᤺ᤴ ᤁᤡᤵᤔᤠ ᤁᤧᤄᤢᤒᤠ ᤘᤠ᤹ ᤑᤠ᤹ᤀᤠᤱ ᤂᤧᤴᤏᤢ ᤜᤠ᤺ᤳᤋᤠᤱ ᤔᤧᤱᤃᤡᤏᤧᤸᤗ॥ ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤂᤧᤴ ᤐᤗᤡᤛ᤻ᤋᤡ᤺ᤴᤏᤢ ᤌᤱ ᤆᤥ᤺ᤰᤁᤠ॥”

᥉᥉ ᤛᤠᤘᤗᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤣ᤺ᤰᤁᤠᤱ ᤂᤧᤴᤏᤢ ᤌᤱ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤴ॥ ᤂᤧᤏᤧ᤹ ᤜᤡᤴᤈᤠ᤹ ᤁᤧᤘᤠ᤹. ᤁᤖ ᤂᤧᤱᤃ ᤁᤢᤜᤡᤱᤜᤡᤱ ᤌᤱ ᤆᤥ᤺ᤰᤗ ᤘᤠ᤹॥”

᥉᥊ ᤁᤖ ᤍᤠᤀᤢᤍᤖᤧ ᤛᤠᤘᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤔᤧᤸᤗᤢᤰᤜᤠ᤹ ᤀᤥᤔᤧᤳᤋᤢᤱᤛᤡᤱ᤹॥ ᤁᤣᤒᤠ ᤀᤡᤃᤪ ᤔᤠ᤺ᤰᤕᤢ᤺ᤴ ᤋᤠᤀᤠᤱ ᤔᤧᤸᤗᤢᤰᤗᤢᤵᤗᤠᤶᤒᤠ ᤔᤧᤸᤗᤢᤰᤛᤠ᤺ᤳᤌᤡᤰ ᤋᤣ᤹ᤖᤢᤸᤗᤧ.

᥉᥋ ᤀᤠᤱᤃᤠ᤹ ᤂᤧᤴ ᤏᤠ᤺ᤳᤋᤢᤱ ᤜᤧᤰᤁᤩᤠᤱ ᤜᤡᤵᤋᤢᤱᤅᤠᤱ ᤂᤧᤸᤗᤧ ᤁᤢᤶᤒᤪᤠᤀᤥᤗᤠᤶ ᤔᤧᤸᤗᤢᤰᤁᤡᤴ ᤏᤠᤵᤋᤢᤱ॥ ᤀᤠᤱᤃᤠ᤹ ᤗᤧᤵᤔᤠᤱ ᤀᤠᤜᤠ᤹ᤛᤧ ᤜᤡᤛᤡᤱᤅᤡᤸᤗᤧ ᤛᤡᤱᤍᤠᤱᤒᤥ ᤋᤧᤶᤛᤢᤱᤅᤠᤱ ᤆᤡᤎᤰ ᤆᤡᤎᤰ ᤌᤃᤢᤱ ᤛᤧᤖᤢᤱ॥

᥉᥌ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤸᤗᤧ ᤁᤣᤒᤠ ᤏᤢ ᤔᤠ᤺ᤰᤕᤢ ᤏᤧᤵᤔᤠᤱ ᤛᤧᤖᤢᤱᤛᤡᤱᤅᤠᤱ ᤘᤠ᤹॥ ᤁᤴ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤐᤗᤡᤛ᤻ᤋᤡ᤺ᤴᤏᤠᤱ ᤜᤠᤒᤠ ᤂᤧᤴ ᤛᤡᤃᤣᤒᤠ ᤔᤠ᤺ᤰᤕᤢᤜᤠ᤹ ᤜᤧᤰᤁᤣᤀᤣ ᤛᤧᤖᤢᤱ. ᤌᤣᤀᤠᤱᤑᤠᤸᤗᤧ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ ᤂᤧᤸᤗᤧ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡᤀᤠᤱ ᤘᤠ᤹॥

᥉᥍ ᤛᤡᤃᤣᤒᤠ ᤏᤢ ᤔᤠ᤺ᤰᤕᤢ ᤜᤢᤰᤗᤠᤶᤒᤠ ᤁᤧᤍᤠᤱᤒᤠ ᤁᤧᤛᤧ᤺ᤵᤐᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤴ ᤐᤗᤡᤛ᤻ᤋᤡ᤺ᤸᤗᤧ ᤁᤢᤜᤢᤰᤗᤠᤶᤒᤠᤀᤠᤱ ᤀᤠᤱᤃᤠ᤹ ᤛᤧ᤺ᤵᤐᤠ॥” ᤜᤧᤰᤁᤩᤠᤱ ᤛᤠᤘᤗᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤜᤧᤰᤁᤣᤏᤣᤑᤃᤪ ᤐᤣᤃᤧ᤹. ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ᤏᤢ ᤘᤠ᤹ᤖ॥”

᥉᥎ ᤂᤧᤒᤩᤠᤱ ᤛᤠᤘᤗᤖᤧ ᤁᤢᤗᤃᤣ᤺ᤳᤋᤡᤴ ᤍᤠᤀᤢᤍᤧᤴ ᤆᤠ᤺ᤰᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤌᤱᤅᤥ ᤌᤰᤛᤧ᤺ᤵᤔᤠ ᤛᤧ᤺ᤵᤆᤠᤱᤅᤡᤴ ᤆᤠᤰᤋᤢ. ᤁᤢᤎᤧᤃᤣ᤺ᤰᤐᤥ ᤁᤠᤱᤛᤠ ᤋᤠᤱᤂᤢ᤺ᤰᤁᤧᤴ ᤂᤢ᤺ᤰᤋᤢ॥

᥉᥏ ᤂᤧᤒᤩᤠᤱ ᤁᤢᤍᤠᤓᤣ᤺ᤴ ᤍᤠᤀᤢᤍᤖᤧ ᤁᤢᤛᤧ᤺ᤵᤆᤠᤱ ᤛᤶᤍᤠᤱ ᤀᤡᤓᤢᤳᤋᤢ ᤐᤡᤖᤢ॥ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤏᤠ ᤏᤢ ᤁᤳᤏᤠ ᤗᤠᤱᤄᤣᤃᤧ ᤛᤠ᤹ᤖᤢᤸᤗᤧ ᤂᤢᤏᤧ᤹ ᤁᤢᤈᤢᤵ ᤔᤧᤍᤩᤧᤏᤧᤴ. ᤌᤣᤀᤠᤱᤑᤠᤸᤗᤧ ᤂᤢᤏᤧ᤹ ᤀᤠᤵᤑᤠᤸᤗᤧᤀᤠᤱ ᤀᤰᤋᤱᤒᤠ ᤔᤧᤴᤈᤠᤱᤅᤣ ᤘᤕᤧ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤛᤠᤘᤗᤧᤴ ᤔᤧᤳᤋᤢ. “ᤁᤴᤜᤠ᤹ ᤆᤠᤱᤔᤠᤀᤠᤱ ᤀᤠᤱᤃᤠ᤹ ᤗᤠᤱᤄᤣ᤺ᤰᤔᤠ ᤔᤧᤛᤢᤰᤁᤠᤴ. ᤌᤣᤀᤠᤱᤑᤠᤸᤗᤧ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤠᤱᤅᤣ ᤘᤠ᤹ᤀᤠ॥” ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤂᤧᤱᤜᤠ᤹ ᤐᤧᤸᤗᤧᤰ ᤘᤖᤧᤰ ᤑᤧᤴᤍᤢᤍᤣᤛᤢ॥

᥊᥆ ᤂᤧᤴ ᤀᤣᤃᤠᤱ ᤍᤠᤀᤢᤍᤖᤧ ᤀᤠᤒᤠᤅᤣ ᤁᤢᤍᤰᤁᤠ᤺ᤳᤋᤡᤴ ᤕᤠᤱᤛᤡᤱ. ᤜᤧᤰᤁᤩᤠᤱ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤗᤠᤶ ᤘᤖᤧᤱᤗᤧᤱᤒᤠ ᤗᤢᤱ ᤅᤠᤛᤡ ᤛᤣᤃᤢᤀᤠᤱ ᤔᤧᤸᤗᤢᤰᤁᤶᤛᤧ ᤐᤣ᤺ᤰᤁᤡᤸᤗᤧ ᤜᤣᤛᤢᤒᤠ ᤕᤠ᤺ᤱᤄᤠᤀᤥ ᤕᤠᤰᤋᤢ॥ ᤜᤧᤰᤁᤩᤠᤱ ᤗᤢᤱᤗᤧᤵᤔᤠ ᤁᤢᤀᤷᤍᤥ᤺ᤴ ᤕᤠᤱᤛᤡᤱᤅᤠᤱ ᤂᤧᤴ ᤐᤗᤡᤛ᤻ᤋᤡ᤺ᤴᤏᤢ ᤌᤱ ᤆᤥ᤺ᤰᤛᤧ ᤌᤠᤛᤡᤱ॥

᥊᥇ ᤂᤧᤶᤓᤧᤸᤗᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠᤴ ᤋᤃᤡ ᤗᤠᤶᤗᤥᤛᤢᤀᤠᤱ ᤂᤧᤴ ᤃᤥᤗᤩᤋᤧᤴ ᤍᤠᤀᤢᤍ ᤗᤧᤵᤔᤠᤱ ᤑᤧᤖᤧ॥

᥊᥈ ᤂᤧᤸᤗᤧ ᤍᤠᤀᤢᤍᤧᤴ ᤏᤢᤖᤡᤰ ᤕᤠᤒᤥ᤹ᤖᤢᤖ ᤀᤥᤔᤳᤋᤢ. ᤜᤧᤰᤁᤩᤠᤱ ᤁᤢᤏᤠᤖᤠ ᤔᤖᤠ᤺ᤰᤁᤩᤠ᤺ᤵᤐᤠ ᤏᤢ ᤏᤢᤒᤠᤍᤠᤒᤠ ᤜᤡᤴᤈᤠ᤹ᤀᤡᤴ ᤏᤡᤛᤢᤀᤠᤱ ᤂᤧᤴ ᤆᤡ᤺ᤵᤔᤠ ᤜᤣ᤺ᤰᤋᤢ॥

᥊᥉ ᤂᤧᤸᤗᤧ ᤍᤠᤀᤢᤍᤧᤴ ᤀᤰᤂᤣ ᤔᤧᤳᤋᤢ. “ᤀᤠᤱᤃᤠ᤹ ᤌᤣ ᤂᤩᤠᤒᤠ-ᤁᤥ᤺ᤳᤆᤥ ᤀᤠᤒᤡ᥅ ᤜᤧᤰᤁᤩᤠᤱ ᤀᤠᤜᤡᤵᤛᤧ ᤋᤰᤁᤠᤳ ᤁᤧᤓᤧᤳᤋᤢᤀᤠᤱ ᤁᤧᤓᤧᤖᤧᤒᤠᤒᤡ᥅” ᤂᤧᤸᤗᤧ ᤁᤢᤔᤠᤱᤅᤡᤸᤗᤧ ᤁᤢᤔᤡᤱ ᤗᤥ᤺ᤰᤂᤢᤖ ᤍᤠᤀᤢᤍᤧᤴ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤵᤔᤠ ᤜᤣ᤺ᤰᤋᤢ॥

᥊᥊ ᤐᤗᤡᤛ᤻ᤋᤡ ᤃᤥᤗᤩᤋᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤑᤧᤖᤧ᤹. ᤀᤠᤱᤃᤠ᤹ ᤛᤧᤳᤏᤧᤀᤠᤱ ᤁᤧᤏᤧᤰᤛᤠ᤺ᤴ ᤋᤠᤱᤛᤠᤰᤐᤥᤒᤠ ᤐᤢᤜᤠ᤹ ᤏᤢ ᤂᤠᤶᤒᤣ᤺ᤰᤔᤥᤒᤠ ᤌᤰᤛᤠᤜᤠ᤹ ᤆᤠᤒᤠᤱᤄᤢᤱᤛᤡᤱ॥”

᥊᥋ ᤍᤠᤀᤢᤍᤖᤧ ᤃᤥᤗᤩᤋᤧᤴ ᤔᤧᤳᤋᤢ. “ᤂᤧᤏᤧ᤹ᤃ ᤀᤠᤱᤃᤠ᤹ᤏᤢ ᤌᤱ ᤆᤥ᤺ᤰᤛᤧ ᤋᤠᤓᤣ. ᤗᤠ᤺ᤰ ᤜᤧᤰᤁᤩᤠᤱ ᤕᤧᤴ ᤁᤧᤓᤧᤳᤋᤢᤀᤠᤱ ᤁᤧᤓᤧᤖᤧ. ᤁᤖ ᤀᤠᤱᤃᤠ᤹ᤃ ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢᤛᤡᤒᤠ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤂᤧᤏᤧ᤹ᤏᤢ ᤌᤱ ᤆᤥ᤺ᤰᤛᤧ ᤋᤩᤠᤱᤅᤠᤱ ᤘᤠ᤹ᤀᤠ॥

᥊᥌ ᤀᤠᤀᤡᤴᤒᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤀᤠᤜᤢᤰᤁᤥ ᤁᤧᤎᤠᤛᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧᤳᤏᤧᤀᤠᤱ ᤁᤧᤎᤧᤃᤣ᤺ᤰᤁᤡᤴ ᤂᤰᤋᤢᤱ᤹॥ ᤀᤠᤀᤡᤴᤒᤠ ᤁᤴ ᤕᤧᤴᤏᤥ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤁᤢᤛᤡᤘᤧᤋ ᤌᤰᤜᤠ᤹ ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ ᤏᤢ ᤂᤠᤶᤒᤣ᤺ᤰᤁᤥᤒᤠ ᤌᤰᤛᤠᤜᤠ᤹ ᤆᤠᤔᤠ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱ ᤘᤠ᤹ᤖᤧᤇ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱᤒᤠ ᤔᤏᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥊᥍ ᤁᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤏᤠᤜᤠ᤹ ᤛᤧ᤺ᤵᤔᤠᤛᤡ ᤋᤠᤓᤣ. ᤗᤠ᤺ᤰ. ᤋᤥ᤺ᤱᤗᤡ ᤆᤠᤜᤠᤒ᤻ ᤔᤧᤈᤥ᤺ᤰᤏᤧᤴᤗᤇ ᤁᤧᤗ᤹ᤒᤠ ᤁᤢᤛᤡᤱ ᤔᤧᤏᤡ᤺ᤳᤋᤢ᤹. ᤌᤣᤀᤠᤱᤑᤠᤸᤗᤧ ᤌᤱᤅᤡᤱᤃ ᤕᤜᤘᤣ ᤍᤠᤱᤒᤠᤸᤗᤧᤴᤏᤧᤖᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤧᤏᤡ᤹ ᤁᤧᤖᤧᤰ ᤐᤗᤡᤛ᤻ᤋᤡᤜᤠ᤹ ᤀᤠᤏᤡᤃᤧ ᤜᤢᤰᤁᤥ ᤌᤠᤛᤢ ᤐᤡᤖᤡᤃᤧ॥”

᥊᥎ ᤂᤧᤴ ᤀᤣᤃᤠᤱ ᤃᤥᤗᤩᤋᤧᤴ ᤍᤠᤀᤢᤍ ᤘᤕᤧᤒᤠ ᤗᤧᤵᤔᤠᤱ ᤌᤠᤛᤡᤱ ᤑᤧᤖᤧ. ᤜᤧᤰᤁᤩᤠᤱ ᤍᤠᤀᤢᤍᤧᤴᤏᤠᤱ ᤂᤡᤔᤥ ᤂᤧᤴᤏᤢ ᤌᤰᤛᤧ ᤗᤥ᤺ᤰᤋᤧᤒᤣ॥

᥊᥏ ᤂᤢᤏᤧ᤹ ᤁᤢᤛᤢᤰᤘᤠᤀᤥ ᤁᤢᤜᤢᤰᤁᤣᤴ ᤁᤣ᤺ᤳᤋᤢᤀᤠᤱ ᤗᤢᤱᤎᤡᤰ ᤗ᤺ᤳᤋᤢ. ᤜᤧᤰᤁᤩᤠᤱ ᤗᤢᤱᤗᤧᤵᤔᤠ ᤀᤷᤍᤥᤀᤥ ᤕᤠᤰᤋᤢᤀᤠᤱ ᤂᤧᤴ ᤃᤥᤗᤩᤋᤖᤧ ᤁᤢᤍᤫᤠᤒᤥ ᤗᤧᤵᤋᤢ॥ ᤜᤧᤰᤁᤩᤠᤱ ᤗᤢᤱᤅᤡᤸᤗᤧ ᤂᤧᤸᤗᤧ ᤁᤢᤍᤫᤠᤒᤧᤴ ᤐᤷᤜᤱ ᤜᤅᤧ ᤂᤧᤒᤩᤠᤱ ᤂᤠᤶᤒᤠᤱᤅᤥ ᤂᤧᤴ ᤛᤠᤶᤒᤥᤴ ᤜᤷᤃᤢᤵ ᤆᤥ᤺ᤴᤍᤧ॥

᥋᥆ ᤀᤰᤂᤣᤗ᤹ᤖᤡᤰ ᤍᤠᤀᤢᤍᤧᤸᤗᤧ ᤀᤷᤍᤥ ᤏᤢ ᤗᤢᤱᤅᤡᤸᤗᤧ ᤌᤱ ᤌᤰᤔᤠ ᤏᤠ᤺ᤴᤍᤢ॥ ᤂᤢᤏᤧ᤹ᤏᤢ ᤋᤠᤓᤣ ᤜᤥ᤺ᤵᤋᤧᤛᤠᤱ ᤂᤧᤸᤗᤧ ᤃᤥᤗᤩᤋᤧᤴ ᤀᤷᤍᤥ᤺ᤸᤗᤧ ᤗᤧᤵᤋᤢᤀᤠᤱ ᤛᤥ᤺ᤴᤍᤢ. ᤜᤧᤰᤁᤩᤠᤱ ᤛᤧᤖᤢᤖᤥ॥

᥋᥇ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤗᤥ᤺ᤰᤋᤧᤖ ᤐᤣᤀᤠᤱ ᤃᤥᤗᤩᤋᤧᤴ ᤆᤥ᤺ᤴᤍᤧᤒᤠ ᤋᤧᤴᤏᤥ ᤕᤧᤶᤛᤡᤱ॥ ᤜᤧᤰᤁᤩᤠᤱ ᤃᤥᤗᤩᤋᤖᤧ ᤁᤢᤍᤠᤓᤣ᤺ᤴ ᤁᤢᤛᤢ᤺ᤵᤐᤥᤗᤠᤶ ᤋᤖᤵ ᤑᤡ᤺ᤰᤂᤢᤀᤠᤱ ᤁᤢᤎᤧᤃᤣ᤺ᤰᤁᤧᤴ ᤑᤢᤳᤆᤡᤰ ᤐᤢ᤹ᤖᤧᤖ ᤆᤩᤧᤵᤋᤢ॥ ᤜᤧᤰᤁᤣᤖᤡᤰ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤁᤧᤎᤢᤶᤒᤠ ᤔᤏᤠᤴ ᤛᤩᤧᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤔᤧᤄᤧᤳᤇᤡᤱ॥

᥋᥈ ᤀᤡᤛᤪᤠᤀᤡᤗ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤌᤱ ᤌᤰᤔᤠ ᤔᤧᤏᤠ᤺ᤴᤍᤢᤒᤠ ᤀᤡᤰᤗᤠᤏᤢ ᤃᤠᤋ ᤜᤧᤰᤁᤩᤠᤱ ᤀᤣᤁᤪᤥᤴ ᤗᤠ᤺ᤵᤔᤠ ᤗᤠᤶ ᤌᤠᤖᤡᤰᤁᤣ ᤂᤧᤱᤜᤠ᤹ ᤐᤢᤒᤣᤗᤠᤵᤛᤠ ᤔᤧᤏᤠ᤺ᤳᤋᤢ ᤔᤧᤍᤣ᤹ᤖᤢᤛᤡ॥ ᤛᤠᤖᤤᤶᤔᤠᤱᤎᤥ ᤃᤠᤋ ᤏᤢ ᤀᤣᤁᤪᤥᤴ ᤐᤣ᤺ᤰᤔᤠᤗᤠᤶ ᤁᤢᤗᤧ᤺ᤶ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤢᤛᤡᤘᤧᤳ ᤌᤰᤜᤠ᤹ ᤛᤧᤖᤧᤀᤠᤱ ᤏᤧᤛ᤻ᤛᤧ॥

᥋᥉ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤳᤋᤢᤛᤡᤀᤠᤱ ᤔᤧᤏᤢ᤺ᤰᤂᤧᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤋᤢᤖᤠᤜᤡᤶᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤔᤧᤏᤠᤵᤋᤢ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡ॥

᥋᥊ ᤍᤠᤀᤢᤍᤖᤧ ᤃᤥᤗᤩᤋᤖᤧ ᤁᤢᤎᤣᤃᤣ᤺ᤰᤐᤠᤴ ᤐᤰᤂᤢᤀᤠᤱ ᤕᤖᤢᤛᤗᤧᤶ ᤋᤠᤖᤢ. ᤁᤖ ᤂᤧᤸᤗᤧ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤀᤠᤒᤠᤅᤣ ᤁᤢᤛ᤻ᤛᤠ᤺ᤱᤃᤠ ᤜᤡᤶᤔᤥ ᤏᤧᤛ᤻ᤛᤢ॥

ᤍᤠᤀᤢᤍᤧᤴ ᤛᤠᤘᤗᤖᤧ ᤁᤢᤍᤃᤡ ᤔᤧᤍᤠᤖᤢᤒᤠ

᥋᥋ ᤛᤠᤘᤗᤖᤧ ᤍᤠᤀᤢᤍᤧᤴ ᤂᤧᤴ ᤐᤗᤡᤛ᤻ᤋᤡ᤺ᤴᤏᤢ ᤌᤰᤛᤧ ᤐᤣᤖ ᤐᤳᤇᤧᤒᤠ ᤏᤡᤛᤢᤀᤠᤱ ᤌᤰᤔᤥᤒᤠ ᤀᤒᤏᤣᤖᤧᤴ ᤛᤠᤘᤗᤖᤧ ᤛᤧ᤺ᤴᤍᤥᤛᤢ. “ᤀᤒᤏᤣᤖᤣ. ᤂᤧᤴ ᤆᤢᤰᤐᤧᤴ ᤜᤠ᤺ᤳᤗᤧ ᤁᤢᤛ᤻ᤛᤠᤒᤣ᥅” ᤀᤒᤏᤣᤖᤖᤧ ᤔᤧᤳᤋᤢ᤹. “ᤀᤠᤍᤠᤱᤒᤣ ᤜᤠᤱᤅᤣ. ᤛᤧᤰᤂᤠ ᤐᤠ᤺ᤳᤋᤢᤱ ᤁᤴ ᤔᤏᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤠᤴ॥”

᥋᥌ ᤜᤠᤱᤅᤡᤸᤗᤧ ᤀᤒᤏᤣᤖ ᤌᤰᤔᤥᤒᤠᤴ ᤔᤧᤳᤋᤢ. “ᤂᤧᤴ ᤆᤢᤰᤐᤧᤴ ᤜᤠ᤺ᤳᤗᤧ ᤁᤢᤛ᤻ᤛᤠᤒᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤧᤍᤠᤖᤧ᤹॥”

᥋᥍ ᤍᤠᤀᤢᤍᤧᤸᤗᤧ ᤂᤧᤴ ᤐᤗᤡᤛ᤻ᤋᤡ᤺ᤴ ᤛᤧᤖᤢᤀᤠᤱ ᤏᤢ᤺ᤰᤂᤧᤍᤩᤧ. ᤜᤧᤰᤁᤩᤠᤱ ᤀᤒᤏᤣᤖᤖᤧ ᤂᤧᤴ ᤆᤢᤰᤐᤧᤴ ᤋᤣ᤹ᤖᤢᤀᤠᤱ ᤛᤠᤘᤗᤖᤧ ᤁᤢᤍᤃᤠᤱ ᤋᤥ᤺ᤴᤍᤢ॥ ᤂᤧᤴ ᤐᤗᤡᤛ᤻ᤋᤡ᤺ᤸᤗᤧ ᤁᤢᤎᤧᤃᤣ᤺ᤰᤐᤧᤴ ᤍᤠᤀᤢᤍᤖᤧ ᤐᤰᤂᤢᤀᤠᤱ ᤐᤳᤇᤧ॥

᥋᥎ ᤛᤠᤘᤗᤖᤧ ᤂᤧᤴ ᤛᤧ᤺ᤴᤍᤥᤛᤢ. “ᤆᤢᤰᤐᤣ ᤂᤧᤏᤧ᤹ ᤜᤠ᤺ᤳᤗᤧ ᤁᤢᤛ᤻ᤛᤠᤏᤧᤒᤣ᥅” ᤍᤠᤀᤢᤍᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤕᤥ᤺ᤰ ᤒᤣᤌᤗᤧᤜᤧᤔᤒᤠ ᤕᤡᤛᤤᤖᤧ ᤁᤢᤛ᤻ᤛᤠᤀᤠᤖᤥ॥”

᥇᥎

ᤍᤠᤀᤢᤍᤖᤧ ᤛᤠᤘᤗᤧᤴᤏᤢ ᤋᤠ᤹ᤈᤧᤱᤔᤠ ᤛᤢᤖᤢᤀᤠᤱ. ᤛᤠᤘᤗᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴ ᤍᤠᤀᤢᤍᤧᤴᤏᤢ ᤏᤡᤱᤘᤠ᤹ᤀᤥ ᤌᤡᤰᤜᤢᤵ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤠᤒᤠᤅᤣ ᤜᤧᤰᤁᤣ ᤍᤠᤀᤢᤍᤧᤴ ᤗᤢᤱᤔᤠ᤹ ᤋᤢᤰᤔᤠ ᤜᤣ᤺ᤰᤋᤢ॥

᥈ ᤂᤧᤴ ᤕᤧᤴᤏᤠᤱᤎᤥ ᤛᤠᤘᤗᤖᤧ ᤍᤠᤀᤢᤍᤧᤴ ᤂᤢᤏᤧ᤹ᤏᤢᤀᤣ ᤁᤵᤔᤠ ᤜᤣ᤺ᤰᤋᤢ. ᤜᤧᤰᤁᤩᤠᤱ ᤁᤢᤶᤒᤠᤖᤧ ᤁᤢᤜᤡᤶᤔᤥ ᤕᤠᤶᤔᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤔᤧᤒᤠᤱᤄᤢᤴ॥

᥉ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤀᤠᤒᤠᤅᤣ ᤜᤧᤰᤁᤣ ᤗᤢᤱᤔᤠ᤹ ᤋᤢᤰᤋᤢᤒᤠᤸᤗᤧ ᤆᤥᤃᤢᤸᤗᤧ. ᤈᤥᤏᤠᤌᤠᤏᤖᤧ ᤂᤧᤴᤏᤢ ᤔᤠᤱᤜᤧᤰ ᤆᤥᤃᤢ॥

᥊ ᤂᤧᤒᤩᤠᤱ ᤈᤥᤏᤠᤌᤠᤏᤖᤧ ᤀᤠᤒᤠᤅᤣ ᤜᤧᤵᤛᤢᤒᤠ ᤋᤣ᤺ᤳᤋᤧᤴ ᤑᤧᤴᤍᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤎᤰᤛᤢᤒᤠ ᤆᤠᤱᤅᤡᤴ ᤏᤢ ᤁᤢᤍᤠᤓᤣ᤺ᤴ. ᤁᤢᤗᤡ᤺ᤴ ᤜᤧᤰᤁᤩᤠᤱ ᤁᤢᤓ᤹ᤀᤡ᤺ᤴᤏᤠᤱ ᤍᤠᤀᤢᤍᤧᤴ ᤐᤡᤖᤢ॥

᥋ ᤛᤠᤘᤗᤖᤧ ᤕᤠ᤺ᤶᤒᤰ ᤆᤥ᤺ᤰᤛᤧ ᤐᤠᤱᤄᤢᤒᤠ ᤀᤠᤳᤋᤡᤴ ᤕᤠ᤺ᤶᤒᤰᤁᤥᤛᤠᤱ ᤍᤠᤀᤢᤍᤖᤧ ᤁᤢᤛ᤻ᤛᤠᤱᤗᤛ᤻ᤛᤢᤖ ᤕᤠ᤺ᤶᤒᤰ ᤆᤥᤃᤢ. ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤂᤧᤴᤏᤡᤴ ᤌᤥᤛᤢᤍᤡᤱ ᤌᤰᤔᤥᤒᤠ ᤕᤢᤰᤋᤡᤱ ᤆᤥᤃᤢ॥ ᤀᤰᤂᤣᤖᤡᤰ ᤌᤥᤛᤢᤍᤡᤱ ᤌᤰᤔᤥᤒᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤛᤠᤘᤗᤖᤧ ᤁᤢᤎᤰᤛᤢᤒᤠ ᤗᤠᤶᤗᤥᤒᤠᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤛᤡᤖᤠ᤹ᤌᤠᤅᤧᤖᤥ॥

ᤛᤠᤘᤗᤖᤧ ᤍᤠᤀᤢᤍᤧᤴ ᤏᤠᤜᤧᤳᤋᤢᤒᤠ

᥌ ᤍᤠᤀᤢᤍᤖᤧ ᤐᤗᤡᤛ᤻ᤋᤡ ᤃᤥᤗᤩᤠᤋᤧᤴ ᤛᤧᤖᤢᤀᤠᤱ ᤏᤢ᤺ᤰᤂᤧᤖ ᤐᤳᤇᤧ. ᤜᤧᤰᤁᤣ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤐᤠᤱᤈᤢᤶᤗᤠᤶ ᤔᤧᤴᤇᤢᤔᤠᤜᤠ᤹ ᤔᤧᤗ᤺ᤴᤍᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤢ᤺ᤱᤃᤣ ᤏᤢ ᤂᤡᤳᤆᤡᤱ ᤂᤡᤳᤆᤡᤱ ᤁᤧᤗ᤹ᤒᤠ ᤔᤢᤰᤗᤠᤜᤠ᤹ ᤔᤧᤔᤢᤰᤂᤢᤖ ᤛᤠᤶᤗᤥᤏᤢ ᤜᤧᤰᤁᤩᤠᤱ ᤗᤠ᤺ᤱᤏᤢ ᤛᤠᤘᤗ ᤜᤠᤱᤅᤡᤴ ᤁᤢᤍᤢᤶᤛᤧ ᤔᤧᤍᤩᤧ॥

᥍ ᤔᤧᤴᤇᤢᤔᤠᤜᤠ᤹ ᤔᤧᤛ᤺ᤳᤋᤧᤀᤠᤱ ᤀᤰᤂᤣᤖᤡᤰ ᤛᤠᤶᤔᤧᤗᤥᤖᤧ. “ᤛᤠᤘᤗᤖᤧ ᤜᤧᤴᤇᤡᤱ ᤜᤧᤴᤇᤡᤱ ᤛᤧᤖᤢᤛᤡ. ᤜᤧᤰᤁᤩᤠᤱ ᤍᤠᤀᤢᤍᤖᤧᤃ ᤗᤠᤅᤧᤴᤇᤡᤱ ᤗᤠᤅᤧᤴᤇᤡᤱ ᤛᤧᤖᤢᤛᤡ॥”

᥎ ᤁᤴ ᤐᤠ᤺ᤴᤏᤡᤸᤗᤧ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤛᤠᤘᤗᤧᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥ ᤂᤢᤏᤧ᤹ ᤐᤠ᤺ᤳᤋᤢ. “ᤍᤠᤀᤢᤍᤖᤧ ᤁᤢᤗᤠᤃᤡ ᤂᤧᤱᤜᤠ᤹ᤖᤧ ᤗᤠᤅᤧᤴᤇᤡᤱ ᤗᤠᤅᤧᤴᤇᤡᤱ ᤔᤧᤏᤡᤖᤢᤛᤡ॥ ᤀᤠᤱᤃᤠ᤹ ᤗᤠᤃᤡ ᤆᤠᤜᤡ᤺ᤴ ᤜᤧᤴᤇᤡᤱ ᤜᤧᤴᤇᤡᤱᤗᤰ ᤔᤧᤏᤡᤖᤢᤛᤡ॥ ᤀᤠᤸᤗ ᤂᤢᤏᤧ᤹ ᤜᤠᤱ ᤆᤥ᤺ᤰᤔᤠᤖᤰ ᤔᤧᤃᤳᤋᤢ॥”

᥏ ᤂᤧᤴ ᤕᤧᤴᤏᤠᤱᤎᤥ ᤛᤠᤘᤗᤖᤧ ᤍᤠᤀᤢᤍᤧᤴ ᤛᤠ᤹ᤖᤡᤰ ᤏᤠᤜᤧᤵᤔᤠ ᤜᤣ᤺ᤰᤋᤢ॥

᥇᥆ ᤁᤢᤍᤠ᤺ᤴᤍᤡᤰᤔᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢ ᤋᤠᤛᤢᤒᤠ ᤑᤧᤴᤛᤠᤶᤔᤡᤸᤗᤧ ᤛᤠᤘᤗᤧᤴ ᤋᤧᤶᤛᤢ॥ ᤂᤢᤏᤧ᤹ ᤜᤡᤶᤔᤥᤀᤣ ᤁᤧᤘᤠ᤹ᤒᤠ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ ᤐᤠᤖᤧᤖ ᤕᤢᤅᤧ. ᤁᤖ ᤍᤠᤀᤢᤍᤧᤴ ᤋᤃᤡᤒᤠ ᤜᤧᤰᤁᤣᤀᤣ ᤛᤠᤘᤗᤖᤧ ᤁᤢᤗᤠᤃᤡ ᤔᤢᤰᤗᤠ ᤔᤢᤱᤏᤢ ᤕᤢᤅᤧ॥ ᤛᤠᤘᤗᤖᤧ ᤁᤢᤜᤢᤰᤁᤥ ᤗᤳᤇᤠ ᤗᤠ᤺ᤰᤌᤡᤰ ᤁᤳᤋᤢᤀᤠᤱ ᤕᤢᤅᤧ॥

᥇᥇ “ᤍᤠᤀᤢᤍᤧᤴ ᤗᤢᤱᤎᤠᤰᤁᤥ ᤂᤷᤍᤡ᤺ᤱ ᤋᤡ᤺ᤰᤂᤢ ᤑᤳᤇᤢᤖ ᤗᤧᤵᤋᤢᤱ” ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤗᤠ᤺ᤰᤁᤡᤸᤗᤧ ᤏᤡᤗᤧᤱ ᤗᤧᤵᤋᤢ. ᤁᤖ ᤍᤠᤀᤢᤍᤧᤴ ᤏᤡᤗᤧᤱᤅᤣ ᤀᤡ᤺ᤶᤛᤡᤱ॥

᥇᥈ ᤛᤠᤘᤗᤧᤴ ᤍᤠᤀᤢᤍᤧᤴᤏᤢ ᤁᤡᤔᤠ ᤜᤣ᤺ᤰᤋᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤍᤠᤀᤢᤍᤧᤴᤏᤢ ᤘᤕᤧ. ᤁᤖ ᤛᤠᤘᤗᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤗᤧᤖᤢᤛᤢᤖᤢᤀᤠᤱ ᤘᤕᤧ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤜᤧᤴᤇᤡᤱ ᤌᤰᤛᤢᤒᤠ ᤋᤢᤖᤠᤖᤧᤴ ᤌᤰᤔᤥᤒᤠ ᤕᤢᤰᤋᤡᤱ ᤆᤥᤃᤢᤀᤠᤱ ᤂᤢᤏᤧ᤹ᤗᤠᤶ ᤔᤠ᤺ᤱᤄᤠ ᤐᤠᤱᤄᤢᤍᤣᤛᤢ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤜᤧᤴᤇᤡᤱ ᤌᤰᤛᤢᤒᤠ ᤋᤢᤖᤠᤜᤠ᤹ ᤏᤢᤖᤡᤰᤁᤠᤱ ᤗᤠᤶᤗᤥᤛᤢᤛᤡ॥

᥇᥊ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤁᤢᤗᤡᤱᤍᤥ ᤁᤧᤖᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤘᤕᤧ॥

᥇᥋ ᤍᤠᤀᤢᤍᤖᤧ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤁᤢᤗᤡᤱᤍᤥ ᤁᤧᤖᤧᤒᤠ ᤛᤠᤘᤗᤖᤧ ᤏᤡᤛᤢᤀᤠᤱ ᤂᤢᤏᤧ᤹ ᤍᤠᤀᤢᤍᤧᤴᤏᤢ ᤛᤠ᤹ᤖᤡᤰ ᤁᤡᤔᤠ ᤜᤣ᤺ᤰᤋᤧ॥

᥇᥌ ᤁᤖ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤕᤜᤢᤍᤠᤒᤠᤜᤠ᤹ᤖᤧ ᤍᤠᤀᤢᤍᤧᤴ ᤗᤢᤱᤔᤠ᤹ ᤔᤧᤍᤢᤰᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤌᤱᤅᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤐᤥ᤺ᤰᤂᤧᤀᤠᤱ ᤏᤢᤖᤡᤰᤁᤠᤱ ᤗᤠᤶᤗᤥᤛᤢᤛᤡᤖ ᤘᤕᤧ॥

ᤍᤠᤀᤢᤍᤖᤧ ᤛᤠᤘᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤔᤧ᤺ᤰᤂᤡᤶ ᤔᤧᤳᤋᤢ

᥇᥍ ᤛᤠᤘᤗᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤛ᤻ᤛᤠ ᤋᤢᤶᤔᤠ ᤔᤣᤖᤠᤒᤧᤴᤏᤢ ᤂᤧᤏᤧ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤏᤧ. ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤌᤢᤶᤍᤧ᤹ᤖ ᤀᤠᤛᤧᤘᤠ ᤕᤠ᤺ᤶᤒᤰ ᤆᤥᤃᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤌᤱ ᤌᤰᤋᤧ᤹॥” ᤌᤣᤀᤠᤱᤓᤧᤸᤗᤧ ᤛᤠᤘᤗᤖᤧ ᤀᤠᤒᤠᤅᤣ ᤁᤢᤜᤢᤰᤗᤠᤶ ᤔᤧ᤺ᤴ. ᤁᤖ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶᤒᤠ ᤍᤠᤀᤢᤍᤧᤴ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧ॥

᥇᥎ ᤁᤖ ᤍᤠᤀᤢᤍᤖᤧ ᤛᤠᤘᤗᤧᤴ ᤔᤧᤳᤋᤢ. “ᤀᤡᤛᤪᤠᤀᤡᤗ ᤛᤢᤘᤠᤱᤀᤥ ᤀᤠᤶᤒᤠ ᤆᤢ᤺ᤰᤛᤠ ᤘᤠ᤹. ᤀᤠᤱᤃᤠ᤹ ᤜᤠᤱᤅᤡᤸᤗᤧ ᤁᤢᤶᤒᤠᤱᤗᤢᤔᤡ᤹ ᤐᤥᤱᤔᤠ ᤔᤧᤗᤠ᤹ᤀᤠᤴ॥”

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤁᤢᤛ᤻ᤛᤠ ᤔᤣᤖᤠᤒᤧᤴ ᤍᤠᤀᤢᤍᤧᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤐᤡᤔᤠ ᤕᤧᤴ ᤋᤩᤧ. ᤁᤖ ᤔᤣᤖᤠᤒᤧᤸᤗᤧ ᤁᤢᤔᤣ᤺ᤰᤂᤡᤶᤃ ᤔᤜᤥᤗᤠᤒᤠ ᤀᤍᤪᤡᤀᤣᤗᤧᤴᤏᤢᤏᤡ ᤐᤥ᤺ᤰᤂᤧ॥

᥈᥆ ᤁᤖ ᤛᤠᤘᤗᤖᤧ ᤘᤣ᤹ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤡᤁᤗᤧᤴ ᤏᤢ ᤍᤠᤀᤢᤍᤧᤴ ᤏᤠᤏᤢ᤹ᤏᤧᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤛᤠᤘᤗᤧᤴ ᤔᤧᤔᤧᤳᤋᤢ॥ ᤜᤧᤰᤁᤣ᤺ᤸᤗᤧ ᤛᤠᤘᤗᤧᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧ॥

᥈᥇ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤀᤰᤂᤣ ᤐᤠ᤺ᤳᤋᤢ. “ᤂᤧᤴᤏᤣ ᤍᤠᤀᤢᤍᤧᤴᤏᤢ ᤔᤣ᤺ᤰᤂᤡᤶ ᤆᤥᤃᤢᤱ ᤐᤡᤖᤢᤱ᤹. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤛᤡᤖ. ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤧᤒᤥ᤺ᤰᤗ॥” ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤍᤠᤀᤢᤍᤧᤴ ᤁᤢᤶᤒᤠᤱᤗᤢᤔᤡ᤹ ᤐᤥᤱᤔᤠ ᤘᤣ᤹ ᤛᤢᤕᤧᤶ ᤐᤡᤖᤢ॥

᥈᥈ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤢᤔᤏᤠᤜᤠ᤹ ᤍᤠᤀᤢᤍᤖᤧᤀᤥ ᤐᤣ᤺ᤰᤔᤠᤀᤠᤱ ᤛᤫᤠ᤺ᤳ ᤀᤰᤋᤱᤒᤠ ᤐᤠ᤺ᤴ ᤔᤧᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤜᤠᤱᤅᤡᤴ ᤂᤧᤏᤧ᤹ᤏᤢ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹. ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤛᤡᤖᤠ᤹ ᤁᤧᤶᤎᤠᤱ॥ ᤀᤠᤸᤗ ᤜᤠᤖᤠ ᤜᤠᤱᤅᤡᤸᤗᤧ ᤁᤢᤶᤒᤠᤱᤗᤢᤔᤡ᤹ ᤐᤥ᤺ᤰᤂᤧ᤹॥”

᥈᥉ ᤂᤧᤱᤜᤠ᤹ᤖᤧ ᤀᤠᤶᤓᤠ ᤁᤴ ᤐᤠ᤺ᤴᤏᤡᤴ ᤍᤠᤀᤢᤍᤧᤴ ᤔᤧᤔᤧᤳᤋᤢ॥ ᤁᤖ ᤍᤠᤀᤢᤍᤖᤧ ᤔᤧᤳᤋᤢᤛᤡ. “ᤜᤠᤱᤅᤡᤸᤗᤧ ᤁᤢᤶᤒᤠᤱᤗᤢᤔᤡ᤹ ᤐᤥᤱᤔᤠ ᤀᤢᤛᤢᤖᤢ ᤆᤥᤰ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤡ᥅ ᤀᤠᤱᤃᤠ᤹ᤃ ᤌᤣᤀᤠᤱ ᤁᤧᤜᤥ᤺ᤵᤐᤠ ᤔᤏᤠᤀᤠ. ᤜᤠ᤺ᤳᤗᤧᤀᤠᤱ ᤀᤠᤱᤃᤠ᤹ ᤁᤢᤛᤡᤱ ᤔᤧᤴᤏᤡ᤺ᤋᤠᤴ॥”

᥈᥊ ᤍᤠᤀᤢᤍᤖᤧ ᤐᤠ᤺ᤳᤋᤢᤒᤠ ᤁᤴ ᤐᤠ᤺ᤴᤜᤠ᤹ ᤛᤠᤘᤗᤧᤴ ᤁᤢᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ॥

᥈᥋ ᤜᤧᤰᤁᤩᤠᤱ ᤛᤠᤘᤗᤖᤧ ᤕᤠᤶᤔᤥ ᤀᤰᤂᤣ ᤔᤧᤵᤔᤠ ᤐᤠᤱᤄᤢᤛᤡ. “ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤗᤧᤰᤘᤠ ᤜᤢᤱᤔᤠᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤔᤧᤴᤇᤩᤠ᤺ᤸᤗᤧ ᤁᤢᤔᤧᤸᤗᤢᤱᤗᤧ ᤗᤠᤃᤡ ᤁᤡᤵᤌᤡᤰ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤆᤢᤳᤆᤢ᤹ᤈᤱᤜᤠ᤹ᤖᤰ ᤏᤠ᤺ᤰᤋᤢᤀᤠᤱ ᤘᤠ᤹॥” ᤛᤠᤘᤗᤖᤧ ᤍᤠᤀᤢᤍᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶ ᤛᤡᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤘᤕᤧ॥

᥈᥌ ᤛᤠᤘᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤔᤏᤠᤜᤠ᤹ᤖᤧ ᤍᤠᤀᤢᤍᤧᤴ ᤔᤧᤔᤧᤳᤋᤢ॥ ᤁᤴ ᤐᤠ᤺ᤴᤏᤡᤸᤗᤧ ᤜᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤍᤠᤀᤢᤍᤧᤴ ᤋᤧᤴᤍᤧ॥ ᤜᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤕᤧᤶᤔᤡᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤁᤢᤔᤏᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤍᤠᤀᤢᤍᤧᤴ ᤐᤣ॥

᥈᥍ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤔᤧᤒᤣᤀᤠᤱ ᤁᤡᤵ ᤏᤧᤳᤇᤡ ᤐᤗᤡᤛ᤻ᤋᤡᤜᤠ᤹ ᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤢᤳᤆᤢ᤹ᤈᤱᤜᤠ᤹ ᤔᤧᤄᤰᤋᤢ. ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤶᤒᤠᤱᤗᤢᤔᤡ᤹ ᤐᤥ᤺ᤱᤅᤠᤖ ᤑᤠ᤹ᤀᤠᤱ ᤋᤣ᤹ᤖᤢᤀᤠᤱ ᤜᤠᤱᤅᤡᤴ ᤐᤡᤖᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤁᤢᤛ᤻ᤛᤠ ᤔᤡᤁᤗᤧᤴ ᤍᤠᤀᤢᤍᤧᤴᤏᤢ ᤔᤣ᤺ᤰᤂᤡᤶ ᤆᤥᤃᤢᤒᤡᤖᤢ॥

᥈᥎ ᤕᤜᤘᤣ ᤍᤠᤱᤒᤠᤴ ᤍᤠᤀᤢᤍᤧᤴᤏᤢ ᤘᤠ᤹ᤖᤇ ᤁᤧᤗ᤹ᤒᤠ ᤛᤠᤘᤗᤖᤧ ᤏᤡᤱᤘᤠ᤹ ᤂᤥᤛᤢ. ᤜᤧᤰᤁᤩᤠᤱ ᤔᤡᤁᤗᤖᤧᤀᤠᤱ ᤍᤠᤀᤢᤍᤧᤴ ᤛᤠ᤹ᤖᤡᤰ ᤏᤠᤏᤢ᤹ᤖᤢᤖᤧᤳᤇ ᤑᤠ᤹ᤀᤠᤱ ᤁᤢᤛᤡᤱᤏᤡ᤺ᤳᤋᤢ॥

᥈᥏ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤧᤴ ᤍᤠᤀᤢᤍᤧᤴᤏᤢ ᤇᤧᤴᤏᤠ ᤛᤠ᤹ᤖᤡᤰ ᤁᤡᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤏᤡᤱᤔᤡ ᤐᤥ᤺ᤰᤂᤧ॥

᥉᥆ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤏᤡ᤹ ᤌᤰᤔᤥᤒᤠᤜᤠ᤹ ᤌᤱ ᤆᤥ᤺ᤰᤛᤧ ᤔᤧᤍᤩᤧᤖ ᤔᤧᤘᤕᤧ॥ ᤀᤰᤁᤣᤖᤡᤰ ᤂᤧᤱᤜᤠ᤹ ᤌᤱ ᤆᤥ᤺ᤰᤛᤧ ᤔᤧᤍᤩᤧ᤺ᤸᤗᤧ ᤛᤠᤘᤗᤖᤧ ᤘᤣ᤹ ᤁᤢᤎᤰᤔᤥᤒᤠᤜᤠ᤹ᤏᤢ᤺ᤸᤗᤧ ᤍᤠᤀᤢᤍᤖᤧ ᤕᤖᤡᤰ ᤏᤠ᤺ᤴᤍᤢᤛᤡ॥ ᤂᤧᤒᤩᤠᤱ ᤜᤧᤰᤁᤣ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤁᤢᤔᤡᤱ ᤀᤡᤅᤧᤖᤥ॥

ᤍᤠᤀᤢᤍᤧᤴ ᤛᤠᤘᤗᤖᤧ ᤋᤢᤰᤂᤣ ᤆᤠ᤺ᤳᤋᤢᤒᤠ

᥇᥏

ᤛᤠᤘᤗᤖᤧ ᤍᤠᤀᤢᤍᤧᤴ ᤛᤧᤖᤧᤶᤔᤧ᤹ ᤑᤠ᤹ᤀᤠᤱ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴ ᤏᤢ ᤁᤧᤖᤧᤰ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ॥ ᤁᤖ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤌᤠᤅᤧ॥

᥈ ᤂᤧᤸᤗᤧ ᤆᤥᤃᤢᤸᤗᤧ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤶᤒᤠ ᤛᤠᤘᤗᤖᤧ ᤂᤧᤏᤧ᤹ ᤛᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤢᤕᤧᤶ ᤀᤥᤔᤧᤳᤋᤢᤖ ᤘᤠ᤹॥ ᤋᤠ᤺ᤴᤍᤡᤰ ᤋᤠᤏᤠᤶ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤕᤧ᤹. ᤐᤩᤠᤱᤛᤡ ᤗᤧᤵᤔᤠᤱ ᤐᤣᤃᤧ᤹ᤀᤠᤱ ᤆᤡᤱᤛᤡᤱᤅᤧ᤹ᤀᤠᤱ ᤕᤢᤅᤧ᤹॥

᥉ ᤀᤠᤱᤃᤠ᤹ ᤗᤠ᤺ᤰᤁᤠᤳ ᤐᤣ᤺ᤰᤁᤠᤀᤠᤱ ᤂᤧᤏᤧ᤹ ᤁᤧᤈᤡᤱᤛᤡᤱᤒᤠ ᤐᤩᤠᤱᤛᤡ ᤐᤣᤛᤠᤱ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤒᤣᤛᤠᤱ ᤕᤧᤵᤐᤠ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤂᤢᤏᤧ᤹ᤏᤢ ᤋᤠ᤹ᤈᤧᤱᤅᤠ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤓᤠ ᤐᤠ᤺ᤴ ᤏᤡᤱᤘᤠ᤹ ᤂᤥᤛᤢᤱᤏᤣ ᤑᤃᤪ ᤂᤧᤴ ᤆᤧᤰᤏᤧ॥”

᥊ ᤈᤥᤏᤠᤌᤠᤏᤖᤧ ᤍᤠᤀᤢᤍᤖᤧ ᤁᤢᤕᤠ᤺ᤶᤒᤣᤀᤥ ᤁᤢᤶᤒᤠ ᤏᤢᤖᤡᤰ ᤋᤠ᤹ᤈᤧᤰᤋᤢ. “ᤀᤠᤍᤠᤱᤒᤣ ᤜᤠᤱᤅᤡᤸᤗᤧ ᤁᤧᤕᤥ᤺ᤰ ᤍᤠᤀᤢᤍᤧᤴ ᤌᤣᤀᤠᤱ ᤔᤧᤔᤧᤳᤋᤧᤴᤏᤧ᤹॥ ᤂᤢᤏᤧ᤹ ᤁᤧᤍᤰᤗᤧᤱᤘᤠᤀᤥ ᤌᤣᤀᤠᤱ ᤑᤧᤴᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤠ᤹॥ ᤂᤢᤏᤧ᤹ ᤌᤣ ᤆᤥᤃᤢᤀᤠᤱ ᤘᤠ᤹. ᤂᤧᤴ ᤀᤠᤍᤠᤱᤒᤠᤖᤧ ᤗᤠᤃᤡ ᤏᤢᤒᤠᤀᤣ ᤆᤥᤃᤢᤀᤠᤱ ᤘᤠ᤹॥

᥋ ᤂᤧᤴ ᤐᤗᤡᤛ᤻ᤋᤡ᤺ᤴ ᤛᤧᤖᤢᤸᤗᤧ ᤂᤢᤏᤧ᤹ ᤁᤢᤎᤰᤁᤡᤴ ᤗᤧᤖᤢᤀᤠᤱ ᤔᤧᤱᤃᤡᤀᤣ ᤌᤱ ᤆᤥᤃᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤕᤶᤒᤠ ᤌᤱ ᤏᤠ᤺ᤴᤍᤢ॥ ᤜᤧᤰᤁᤩᤠᤱ ᤂᤧᤴ ᤁᤧᤏᤡᤛᤢᤀᤠᤱ ᤛᤠ᤹ᤖᤡᤰ ᤁᤧᤏᤡᤱᤘᤠ᤹ ᤋᤩᤧ॥ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤌᤣᤀᤠᤱ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠᤴ ᤌᤧᤔᤠᤀᤠᤱ ᤛᤧᤵᤔᤠ ᤁᤧᤃᤥ᤺ᤳᤋᤢᤒᤠᤒᤣ᥅”

᥌ ᤈᤥᤏᤠᤌᤠᤏᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧ ᤛᤠᤘᤗᤧᤴ ᤁᤢᤏᤡᤱᤘᤠ᤹ ᤋᤩᤧ. ᤜᤧᤰᤁᤩᤠᤱ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤍᤠᤀᤢᤍᤧᤴ ᤔᤧᤛᤧᤳᤋᤠᤴ ᤗ᤹ᤖᤡᤰ ᤔᤠᤱᤜᤧᤰᤛᤡᤱ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤳᤋᤢ॥ ᤂᤶᤒᤩᤠᤱ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤛᤠᤘᤗᤖᤧᤀᤥ ᤋᤣ᤹ᤖᤢ. ᤜᤧᤰᤁᤩᤠᤱ ᤋᤃᤡᤒᤠ ᤜᤧᤰᤁᤣ ᤜᤠᤱᤅᤡᤸᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥎ ᤕᤠᤶᤔᤥ ᤌᤱ ᤐᤥᤱᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥᤃᤧ॥ ᤂᤧᤵᤔᤥ ᤂᤢᤏᤧ᤹ ᤛᤠ᤹ᤖᤡᤰ ᤌᤃᤢᤛᤡ. ᤂᤧᤴ ᤐᤗᤡᤛ᤻ᤋᤡᤜᤠ᤹ ᤂᤧᤵᤔᤥᤏᤢ ᤔᤧᤄᤧᤳᤇᤡᤱ ᤔᤧᤄᤧᤖᤧ॥

᥏ ᤌᤡᤰᤕᤠ᤺ᤴ ᤛᤠᤘᤗᤖᤧ ᤁᤢᤜᤢᤰᤁᤥ ᤗᤠ᤺ᤰᤁᤡᤴ ᤕᤠᤱᤛᤡᤱᤅᤠᤱ ᤁᤢᤜᤡᤶᤔᤥ ᤕᤢᤅᤧᤈᤩᤧ. ᤂᤧᤶᤓᤧᤸᤗᤧ ᤕᤜᤘᤣ ᤍᤠᤱᤒᤠᤗᤠᤶᤒᤠ ᤁᤧᤍᤠᤒᤠ ᤑᤧᤴᤛᤠᤶᤔᤡᤸᤗᤧ ᤛᤠᤘᤗᤧᤴ ᤋᤧᤶᤛᤢ. ᤂᤧᤴ ᤕᤧᤶᤔᤥ ᤍᤠᤀᤢᤍᤧᤴᤏᤠᤱ ᤔᤢᤰᤗᤠ ᤔᤢᤰᤂᤢᤖ ᤀᤠᤶᤓᤠ ᤂᤧᤵᤔᤥ ᤕᤢᤅᤧ॥

᥇᥆ ᤛᤠᤘᤗᤖᤧ ᤍᤠᤀᤢᤍᤧᤴ ᤗᤢᤱᤎᤠᤰᤁᤥ ᤗᤠ᤺ᤰᤁᤡᤸᤗᤧ ᤋᤡ᤺ᤰᤂᤢᤖ ᤑᤠ᤹ᤀᤠᤱ ᤑᤧᤱ ᤗᤧᤵᤋᤢ ᤁᤖ ᤍᤠᤀᤢᤍᤧᤴ ᤀᤡ᤺ᤶᤛᤡᤱ. ᤜᤧᤰᤁᤩᤠᤱ ᤂᤧᤴ ᤗᤠ᤺ᤰᤁᤡᤴ ᤗᤢᤱᤎᤠᤰᤁᤥ ᤗᤣ᤺ᤳᤇᤡᤱ॥ ᤍᤠᤀᤢᤍᤧᤴ ᤜᤠᤒᤠ ᤂᤧᤴ ᤛᤧᤴᤍᤡᤰ ᤂᤧᤳᤇᤡᤱ॥

᥇᥇ ᤜᤠᤒᤠ ᤂᤧᤴ ᤛᤧᤴᤍᤡᤰᤛᤠ ᤛᤠᤘᤗᤖᤧ ᤍᤠᤀᤢᤍᤖᤧ ᤁᤢᤜᤡᤶᤔᤥ ᤁᤢᤓᤠ ᤁᤢᤔᤏᤠᤜᤠ᤹ ᤁᤢᤎᤥ᤺ᤶᤛᤧ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤌᤠᤖᤡᤰᤗᤧ ᤛᤧᤵᤔᤠ ᤑᤠ᤹ᤀᤠᤱ ᤐᤠᤱᤄᤢᤛᤡ॥ ᤁᤖ ᤍᤠᤀᤢᤍᤖᤧ ᤁᤢᤔᤣ᤺ᤳ ᤔᤡᤁᤗᤖᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤸᤗᤥ ᤛᤧᤴᤍᤡᤰᤛᤠ ᤁᤧᤱᤄᤧᤳᤇᤡᤱᤅᤡᤴ ᤁᤧᤶᤒᤣ᤺ᤰᤏᤧᤴᤏᤡ ᤑᤃᤪ ᤋᤠ᤺ᤴᤍᤡᤰ ᤋᤠᤏᤠᤶᤛᤠ ᤁᤧᤶᤛᤧᤳ॥”

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤔᤡᤁᤗᤖᤧ ᤍᤠᤀᤢᤍᤧᤴ ᤐᤣᤎᤠ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤕᤥ ᤌᤠᤛᤢᤀᤠᤱ ᤗ᤺ᤳᤋᤢᤍᤣᤛᤢ. ᤜᤧᤰᤁᤩᤠᤱ ᤛᤫᤠ᤺ᤳᤋᤠᤱ ᤂᤧᤳᤇᤡᤱ ᤐᤣ॥

᥇᥉ ᤂᤧᤒᤩᤠᤱ ᤔᤡᤁᤗᤖᤧ ᤏᤠᤘᤠᤀᤡᤳᤗᤠᤎᤡᤰ ᤋᤠᤖᤢᤀᤠᤱ ᤁᤢᤕᤢᤰᤏᤠᤀᤥ ᤏᤧᤛ᤻ᤛᤢ. ᤜᤧᤰᤁᤩᤠᤱ ᤁᤢᤎᤧᤃᤧ᤺ᤰᤐᤥ ᤔᤧ᤺ᤴᤍᤠ ᤔᤢᤖᤡᤰᤁᤡᤸᤗᤧ ᤁᤒᤢᤀᤠᤱ ᤋᤣ᤺ᤳ ᤂᤠᤵᤋᤢ ᤏᤧᤛ᤻ᤛᤢ॥

᥇᥊ ᤛᤠᤘᤗᤖᤧ ᤁᤢᤔᤏᤠᤜᤠ᤹ ᤍᤠᤀᤢᤍᤖᤧ ᤁᤢᤍᤧᤶᤛᤧ ᤐᤠᤱᤄᤢᤛᤡ. ᤁᤖ ᤔᤡᤁᤗᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤢᤏᤧ᤹ᤃ ᤋᤢᤰᤗ ᤏᤧ᤹᤺॥”

᥇᥋ ᤜᤧᤰᤁᤣ᤺ᤸᤗᤧ ᤛᤠᤘᤗᤖᤧ ᤍᤠᤀᤢᤍᤧᤴ ᤀᤠᤒᤠᤅᤣ ᤔᤡᤰᤁᤡᤸᤗᤧ ᤀᤥᤔᤧᤳᤋᤠᤶᤔᤧ᤹ ᤑᤠ᤹ᤀᤠᤱ ᤂᤧᤱᤜᤠ᤹ ᤐᤠᤱᤄᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤁᤢᤕᤢᤰᤏᤠᤏᤢ ᤀᤠᤱᤃᤠ᤹ᤀᤥ ᤋᤠᤖᤠᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤛᤧᤖᤢᤱ᤹॥”

᥇᥌ ᤂᤧᤴ ᤁᤢᤔᤏᤠᤜᤠ᤹ ᤔᤧᤒᤣᤀᤠᤱ ᤜᤡᤶᤔᤥ ᤔᤧᤗᤠᤛᤧ ᤁᤖ ᤕᤢᤰᤏᤠᤀᤥ ᤏᤠᤘᤠᤀᤡᤳᤗᤠ᤺ᤴ ᤏᤢ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤔᤧᤴᤍᤠᤰ ᤔᤢᤖᤡᤰᤁᤡᤸᤗᤰ ᤔᤧᤄᤥᤛᤢ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤔᤡᤁᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ ᤀᤠᤏᤡᤱᤔᤡ ᤍᤠᤀᤢᤍᤧᤴ ᤁᤧᤄᤧᤳᤋᤢ ᤁᤧᤍᤣᤛᤢᤀᤠᤱ ᤀᤡᤱᤃᤧᤗᤧᤰᤁᤠᤒᤠ᥅” ᤔᤡᤁᤗᤖᤧ ᤔᤧᤳᤋᤢ. “ᤂᤢᤏᤧ᤹. ‘ᤂᤧᤳᤇᤡᤱᤔᤠ ᤁᤧᤶᤓᤠ᤹ᤀᤠᤱᤏᤣ ᤑᤃᤪ ᤛᤧᤳᤏᤧ’ ᤔᤧᤳᤋᤠᤱ॥”

᥇᥎ ᤍᤠᤀᤢᤍᤧᤴ ᤂᤧᤳᤇᤡᤱᤅᤠᤱ ᤖᤠᤔᤠ ᤐᤠᤱᤈᤢᤶ ᤛᤠᤔᤢᤀᤧᤗᤖᤥ ᤐᤣ. ᤜᤧᤰᤁᤩᤠᤱ ᤛᤠᤘᤗᤖᤧ ᤂᤢᤏᤧ᤹ᤏᤢ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤔᤢᤀᤧᤗᤧᤴ ᤆᤧᤰᤋᤢ॥ ᤂᤧᤶᤒᤩᤠᤱ ᤛᤠᤔᤢᤀᤧᤗᤧᤴ ᤏᤢ ᤂᤢᤏᤧ᤹ ᤏᤤᤕᤥᤋ ᤐᤣᤛᤡᤀᤠᤱ ᤕᤢᤱᤔᤠ ᤜᤣ᤺ᤰᤋᤧᤛᤡ॥

᥇᥏ ᤍᤠᤀᤢᤍᤧᤴ ᤖᤠᤔᤠᤒᤠ ᤏᤤᤕᤥᤋᤀᤥ ᤘᤠ᤹ ᤑᤠ᤹ᤀᤠᤱ ᤁᤢᤓᤠ ᤔᤏᤠᤖᤧ ᤛᤠᤘᤗᤧᤴ ᤔᤧᤔᤧᤳᤋᤢ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤁᤢᤓᤠ ᤔᤏᤠᤜᤠ᤹ ᤍᤠᤀᤢᤍᤖᤧ ᤁᤢᤍᤧᤶᤛᤧ ᤐᤠᤱᤄᤢᤛᤡ॥ ᤂᤧᤶᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤠᤔᤢᤀᤧᤗᤖᤧ ᤗᤠᤶᤗᤥᤛᤢᤛᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤠᤔᤢᤀᤧᤗᤧᤴᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤏᤢ ᤔᤧᤕᤠᤃᤧᤒᤠ ᤔᤧᤏᤡᤛᤢᤛᤡ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤥᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤋᤩᤣᤀᤠᤱ ᤂᤧᤱᤜᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤔᤧᤜᤣ᤺ᤰᤋᤧ॥

᥈᥇ ᤁᤴ ᤐᤠ᤺ᤴᤜᤠ᤹ ᤛᤠᤘᤗᤖᤧ ᤂᤧᤵᤛᤢᤀᤠᤱ ᤕᤠᤶᤔᤥᤀᤠᤱ ᤘᤣ᤹ ᤔᤏᤠᤜᤠ᤹ ᤐᤠᤱᤄᤢᤛᤡ॥ ᤂᤧᤱᤜᤠ᤹ᤀᤠᤱ ᤂᤢᤴᤇᤡ᤹ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤔᤧᤜᤣ᤺ᤰᤋᤧ॥ ᤛᤠᤘᤗᤖᤧ ᤕᤠᤶᤔᤥ ᤛᤢᤶᤛᤡᤃᤣ᤺ᤰᤐᤥ ᤔᤏᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤜᤠᤒᤠᤜᤧᤰᤁᤣ ᤔᤧᤈᤥᤃᤢ॥

᥈᥈ ᤜᤧᤰᤁᤣ᤺ᤸᤗᤧ ᤛᤠᤘᤗᤧᤴ ᤀᤠᤒᤠᤅᤣ ᤖᤠᤔᤠ ᤌᤠᤛᤡᤱᤅᤠᤱ ᤐᤣ. ᤂᤧᤶᤒᤩᤠᤱ ᤛᤣᤁᤢᤀᤥ ᤁᤧᤏᤧᤒᤠ ᤕᤶᤒᤠ ᤘᤒᤠᤰᤁᤥ ᤁᤧᤖᤧ॥ ᤂᤧᤵᤔᤥ ᤂᤢᤏᤧ᤹ ᤁᤧᤖᤧᤀᤠᤱ ᤔᤏᤠᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤛᤠᤔᤢᤀᤧᤗᤧᤴ ᤏᤢ ᤍᤠᤀᤢᤍᤧᤴ ᤀᤠᤳᤋᤠᤴ ᤘᤠ᤹ᤛᤡᤒᤣ॥” ᤂᤧᤒᤩᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ “ᤂᤢᤴᤇᤡ᤹ᤃ ᤖᤠᤔᤠᤒᤠ ᤏᤤᤕᤥᤋᤀᤥ ᤘᤠ᤹ᤛᤡᤖᤥ” ᤔᤧᤔᤧᤳᤋᤢ॥

᥈᥉ ᤂᤢᤏᤧ᤹ ᤂᤧᤴ ᤗᤠᤶᤔᤥ ᤗᤠᤱᤄᤣᤃᤧᤖ ᤐᤳᤇᤧᤸᤗᤧᤛᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤢᤏᤧ᤹ᤀᤥ ᤋᤩᤣᤀᤠᤱ ᤂᤢᤏᤧ᤹ᤀᤠᤱ ᤖᤠᤔᤠᤒᤠ ᤏᤤᤕᤥᤋ ᤌᤠᤖᤡᤰᤁᤣ ᤁᤢᤛᤡᤰᤛᤔᤧᤖ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤏᤢ ᤗᤠᤱᤄᤣᤃᤧ ᤁᤧᤖᤧ॥

᥈᥊ ᤂᤧᤵᤔᤥ ᤂᤢᤏᤧ᤹ ᤁᤢᤈᤠᤱ ᤁᤢᤍᤣ᤺ᤳᤜᤠ᤹ ᤑᤧᤴᤍᤢ. ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤁᤢᤍᤃᤡ ᤁᤢᤛᤡᤰᤛᤔᤧᤖ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤏᤢ ᤗᤧᤴᤍᤡᤰ ᤏᤠᤶᤎᤠᤎᤠ ᤏᤢ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤕᤢᤅᤧ ᤗᤧᤰᤆᤠᤒᤢᤎᤢ᤺ᤰ ᤕᤢᤅᤧᤃᤖᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤀᤰᤂᤣ ᤔᤧᤗ᤹ᤖᤧ. “ᤌᤣ ᤛᤠᤘᤗᤧᤴᤏᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤗᤳᤇᤠᤒᤡ᥅”

ᤈᤥᤏᤠᤌᤠᤏᤧᤸᤗᤧ ᤍᤠᤀᤢᤍᤧᤴ ᤑᤠ᤹ᤖᤢ

᥈᥆

ᤂᤧᤒᤩᤠᤱ ᤍᤠᤀᤢᤍᤧᤴ ᤖᤠᤔᤠᤒᤠ ᤏᤤᤕᤥᤋᤗᤠᤶ ᤂᤧᤳᤇᤡᤱᤅᤠᤱ ᤈᤥᤏᤠᤌᤠᤏᤖᤥ ᤐᤣ॥ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤌᤣ ᤆᤥᤃᤢᤱᤅᤠᤱ ᤘᤠ᤹ᤒᤣ᥅ ᤀᤠᤱᤃᤠ᤹ᤏᤢ ᤌᤣ ᤀᤠᤵᤋᤡᤰ ᤘᤠ᤹ᤒᤣ᥅ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤱᤃᤠ᤹ ᤌᤣ ᤑᤧᤴᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤀᤠᤱ ᤂᤢᤏᤧ᤹ ᤛᤧᤵᤔᤠ ᤁᤥ᤺ᤳᤋᤠ᤹ᤒᤠᤒᤣ᥅”

᥈ ᤈᤥᤏᤠᤌᤠᤏᤖᤧ ᤔᤧᤳᤋᤢ. “ᤀᤰᤋᤱᤒᤠ ᤔᤧᤒᤥ᤺ᤱᤗᤧᤴᤗ॥ ᤂᤧᤏᤧ᤹ ᤁᤧᤴᤇᤡᤏᤧᤴ॥ ᤆᤢᤰᤐᤠ ᤕᤠ᤺ᤶᤒᤰᤛᤠᤱ ᤕᤶᤒᤠ ᤕᤠ᤺ᤶᤒᤰᤛᤠᤱ ᤀᤠᤶᤒᤠᤖᤧ ᤀᤠᤱᤃᤠ᤹ ᤛᤧ᤺ᤴᤔᤧᤴᤍᤥᤀᤣ ᤕᤠ᤺ᤶᤒᤰ ᤔᤧᤈᤥᤃᤢᤴ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤏᤡ᤺ᤴᤎᤥ ᤘᤠ᤹॥ ᤀᤠᤱᤃᤠ᤹ ᤀᤠᤶᤒᤠᤖᤧ ᤀᤰᤋᤱᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ᤗᤠᤶ ᤀᤠᤰᤁᤣᤖᤡᤰ ᤆᤡᤰᤂᤢᤒᤣ᥅ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠ ᤔᤧ᤺ᤴ॥”

᥉ ᤁᤖ ᤍᤠᤀᤢᤍᤖᤧ ᤔᤠᤱᤜᤧᤰᤛᤡᤱᤗ ᤐᤠ᤺ᤳᤋᤢ. “ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤏᤡᤱᤘᤠ᤹ᤀᤥ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤱ ᤘᤠ᤹. ‘ᤈᤥᤏᤠᤌᤠᤏᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴᤗ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤸᤗᤧ ᤁᤢᤏᤡᤱᤘᤠ᤹ ᤋᤢᤰ॥’ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤠ᤹॥ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹ ᤀᤠᤱᤃᤠ᤹ ᤀᤠᤛᤡᤔᤧᤴ ᤏᤡ᤺ᤳᤋᤠᤱ ᤘᤠ᤹॥”

᥊ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤔᤧᤳᤋᤢ᤹. “ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤁᤧᤏᤡᤱᤘᤠ᤹ ᤘᤠ᤹. ᤀᤠᤱᤃᤠ᤹ ᤜᤠᤒᤠ ᤂᤧᤴ ᤁᤧᤗᤠᤃᤡ ᤆᤥᤃᤢᤱ᤹॥”

᥋ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤔᤧᤳᤋᤢ. “ᤋᤠ᤺ᤴᤍᤡᤰᤁ ᤗᤠᤍᤢᤵ ᤋᤱᤏᤠᤶ. ᤜᤧᤰᤁᤩᤠᤱ ᤀᤠᤱᤃᤠ᤹ ᤜᤠᤱᤅᤡᤴᤏᤢ ᤛᤥᤖᤡᤰ ᤕᤢᤱᤔᤠᤀᤠᤱ ᤆᤠᤈᤠᤔᤠ ᤐᤥ᤺ᤱ॥ ᤁᤖ ᤀᤠᤳᤇᤧᤴᤍᤠ᤺ᤴ ᤕᤢ᤺ᤴᤇᤡᤰ ᤌᤠᤖᤡᤰ ᤐᤩᤠᤱᤛᤡᤀᤥ ᤐᤣ᤺ᤰᤁᤠᤀᤠᤱ ᤆᤡᤱᤛᤡᤱᤅᤠ॥

᥌ ᤂᤧᤏᤧ᤹ ᤁᤧᤶᤒᤠᤖᤧ ᤀᤠᤱᤃᤠ᤹ ᤜᤥ᤺ᤵᤐᤠᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤛᤧ᤺ᤴᤗᤠᤵᤐᤠᤏᤣᤑᤃᤪ ᤀᤰᤂᤣ ᤔᤧᤳᤋᤧ᤹. ‘ᤒᤣᤌᤗᤧᤜᤧᤔ ᤁᤢᤜᤡᤶᤔᤥ ᤌᤠᤖᤡᤰ ᤆᤄᤵ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤀᤠᤱᤃᤠ᤹ ᤏᤠ᤺ᤶᤛᤡᤱᤕᤧᤴ ᤏᤠ᤺ᤰᤋᤠᤱ. ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤁᤢᤜᤡᤶᤛᤕᤱᤒᤠ ᤁᤧᤖᤧᤰᤗᤧ ᤋᤱᤒᤣ᤹ ᤌᤰᤔᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤘᤠ᤹ᤖᤇ॥’

᥍ ᤂᤢᤏᤧ᤹ ‘ᤏᤢ᤹’ ᤐᤠ᤺ᤳᤋᤢᤏᤣᤑᤃᤪ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤒᤠᤀᤣ ᤐᤥ᤺ᤱ. ᤁᤖ ᤁᤢᤛᤡᤰᤆᤠᤏᤣ ᤑᤃᤪ ᤂᤢᤏᤧ᤹ ᤀᤠᤱᤃᤠ᤹ ᤛᤧᤵᤔᤠᤀᤣ ᤁᤥ᤺ᤳᤋᤠᤒᤠᤖᤧᤇ ᤑᤠ᤹ᤀᤠᤱ ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥

᥎ ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤕᤥ᤺ᤰᤁᤠᤖᤥ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤢ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤗᤳᤇᤠ ᤔᤠᤱᤜᤧᤰ ᤀᤠᤈᤥᤃᤧᤛᤢᤀᤠᤱ ᤘᤠ᤹॥ ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤏᤧᤑᤃᤪ ᤂᤧᤏᤧ᤹ᤀᤣ ᤛᤧᤖᤠᤱᤅᤧ᤹॥ ᤁᤖ ᤁᤧᤶᤒᤠᤖᤧ ᤁᤢᤜᤢᤰᤁᤥ ᤌᤠᤔᤠ ᤔᤧᤒᤠᤱᤄᤠᤱᤅᤡᤴᤏᤧ᤹ᤀᤥ॥”

᥏ ᤈᤥᤏᤠᤌᤠᤏᤖᤧ ᤔᤧᤳᤋᤢ. “ᤔᤧ᤺ᤴ. ᤔᤧ᤺ᤴ. ᤀᤰᤋᤱᤒᤠ ᤔᤧᤒᤥ᤺ᤱᤏᤧᤸᤗ॥ ᤀᤠᤱᤃᤠ᤹ ᤀᤠᤶᤒᤠᤖᤧ ᤂᤧᤏᤧ᤹ ᤛᤧᤵᤔᤠᤀᤣ ᤁᤧᤃᤥ᤺ᤳᤋᤧᤒᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤅᤡᤸᤗᤧ ᤂᤧᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤔᤧᤔᤧᤳᤏᤧᤶᤒᤡ᥅”

᥇᥆ ᤍᤠᤀᤢᤍᤖᤧ ᤈᤥᤏᤠᤌᤠᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤒᤠ ᤁᤢᤛᤡᤰ ᤐᤥ᤺ᤰᤁᤠᤱ ᤁᤧᤍᤴᤏᤧᤸᤗᤧ. ᤂᤧᤴ ᤀᤠᤱᤃᤠ᤹ ᤜᤠ᤺ᤳᤗᤧ ᤔᤧᤳᤋᤠ᤹ᤒᤣ᥅”

᥇᥇ ᤈᤥᤏᤠᤌᤠᤏᤖᤧ ᤔᤧᤳᤋᤢ. “ᤑᤧᤖᤧ᤹. ᤀᤠᤴᤇᤡ᤹ ᤐᤩᤠᤱᤛᤡᤀᤥ ᤐᤡᤳᤇᤡ॥” ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤥᤖᤡᤰ ᤐᤩᤠᤱᤛᤡᤀᤥ ᤐᤣᤛᤡ॥

᥇᥈ ᤜᤧᤰᤁᤩᤠᤱ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤕᤠᤶᤔᤥ ᤔᤧᤳᤋᤢ. “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤋᤠ᤺ᤴᤍᤡᤰ ᤀᤡᤃᤪ ᤀᤠᤳᤇᤡᤴᤍᤠ᤺ᤴ ᤀᤠᤶᤓᤠ ᤁᤴ ᤕᤧᤶᤔᤥ ᤀᤠᤱᤃᤠ᤹ ᤀᤠᤶᤒᤠ ᤛᤧ᤺ᤴᤍᤥᤛᤢᤱ᤹॥ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤂᤢᤏᤧ᤹ ᤁᤢᤏᤡᤱᤘᤠ᤹ ᤏᤢᤒᤠ ᤘᤠ᤹ᤏᤧᤑᤃᤪ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧ॥

᥇᥉ ᤁᤖ ᤀᤠᤱᤃᤠ᤹ ᤀᤠᤶᤒᤠᤖᤧ ᤂᤧᤏᤧ᤹ ᤂᤠ᤺ᤶᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤘᤠ᤹ᤏᤧᤑᤃᤪ. ᤜᤧᤰᤁᤩᤠᤱ ᤂᤧᤏᤧ᤹ ᤔᤧᤔᤧᤳᤏᤧᤴᤏᤠᤱ ᤔᤧᤛᤧ᤺ᤵᤏᤧᤴᤏᤣ ᤑᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤧᤳᤋᤠᤖ॥ ᤕᤜᤘᤣ ᤍᤠᤱᤒᤧᤴ ᤀᤠᤶᤒᤠᤏᤢ ᤘᤠ᤹ᤒᤠ ᤜᤧᤰᤁᤣᤀᤣ ᤂᤧᤏᤧ᤹ᤏᤢᤀᤠᤱ ᤘᤠ᤹ᤖ॥

᥇᥊ ᤁᤖ ᤀᤠᤱᤃᤠ᤹ ᤜᤡᤱᤅᤠᤖ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤜᤧᤰᤁᤣ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹. ᤁᤖ ᤀᤠᤱᤃᤠ᤹ ᤀᤠᤴᤇᤧᤖᤧᤴᤏᤧ᤹॥

᥇᥋ ᤂᤧᤏᤧ᤹ ᤀᤠᤜᤡᤶᤛᤕᤱᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤖᤧᤛᤧᤴᤏᤧ᤹॥ ᤕᤜᤘᤣ ᤍᤠᤱᤒᤠᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤍᤠᤀᤢᤍᤖᤧ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ ᤔᤧᤰᤂᤢᤛᤡᤛᤠᤱ ᤂᤧᤴ ᤗᤢᤱᤃᤢᤶᤔᤡᤴ ᤀᤠᤜᤡᤶᤛᤕᤱᤅᤥ ᤘᤠ᤹ᤖᤖᤥ॥”

᥇᥌ ᤀᤰᤂᤣ ᤐᤠ᤺ᤳᤋᤢᤖ ᤈᤥᤏᤠᤌᤠᤏᤖᤧ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤜᤠ᤹ᤏᤢ ᤕᤠᤶᤔᤥ ᤔᤠᤱᤜᤢᤵ ᤆᤥᤃᤢ. “ᤕᤜᤘᤣ ᤍᤠᤱᤒᤠᤸᤗᤧ ᤍᤠᤀᤢᤍᤖᤧ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖ॥”

᥇᥍ ᤜᤧᤰᤁᤩᤠᤱ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤕᤠᤶᤔᤥ ᤔᤠᤱᤜᤧᤰ ᤆᤥ᤺ᤰᤐᤠᤱᤄᤢ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤍᤠᤀᤢᤍᤧᤴ ᤀᤠᤒᤠᤅᤣ ᤁᤢᤀᤡᤛᤡ᤺ᤰ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤘᤕᤧ॥

᥇᥎ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤋᤠ᤺ᤴᤍᤡᤰᤁ ᤗᤠᤍᤢᤵ ᤋᤱᤏᤠᤶ ᤘᤠ᤹॥ ᤂᤧᤵᤔᤥ ᤁᤧᤕᤢᤰᤏᤠᤍᤧᤴᤏᤡᤸᤗᤰ ᤏᤧᤒᤠ ᤏᤡᤍᤧᤳ ᤜᤧᤰᤁᤩᤠᤱ ᤁᤧᤜᤥ᤺ᤵᤗᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤍᤧᤳᤗᤥ॥

᥇᥏ ᤀᤠᤳᤇᤡᤴᤍᤠ᤺ᤴ ᤕᤢ᤺ᤴᤇᤡᤰ ᤂᤧᤏᤧ᤹ ᤁᤧᤜᤥ᤺ᤵᤐᤠ ᤐᤠ᤺ᤴ ᤁ᤹ᤕᤥ ᤗ᤺ᤴᤏᤡᤸᤗᤧ. ᤀᤢᤴᤇᤥ᤺ᤴ ᤁᤧᤈᤡᤱᤛᤡᤱᤒᤠᤍᤧᤴᤏᤥ ᤆᤡᤱᤛᤡᤱᤅᤧ᤹ ᤜᤧᤰᤁᤩᤠᤱ ᤀᤧᤈᤧᤗ ᤗᤢᤱᤅᤡᤸᤗᤧ ᤁᤢᤒᤣᤛᤠᤱ ᤀᤠᤜᤠᤱᤄᤧ᤹॥

᥈᥆ ᤌᤣᤜᤠ᤹ᤀᤡ ᤛᤥ᤺ᤰᤋᤢᤱᤅᤠᤱ ᤁᤧᤀᤠᤵᤐᤠ ᤗᤧᤱᤛᤡᤅᤠᤖ ᤛᤢᤶᤛᤡ ᤋᤥ᤺ᤱ ᤀᤠᤒᤢᤱᤍᤣᤛᤢᤱ॥

᥈᥇ ᤜᤧᤰᤁᤩᤠᤱ ᤀᤠᤛᤧᤘᤠᤖᤥᤒᤧᤴ ᤂᤧᤴ ᤋᤥ᤺ᤱᤜᤠ᤹ ᤁᤥ᤺ᤳᤇᤧ ᤐᤠᤱᤄᤢᤱ᤹॥ ᤀᤠᤱᤃᤠ᤹ ᤂᤧᤴ. ‘ᤀᤥᤔᤧᤳᤋᤧ᤹. ᤋᤥ᤺ᤱᤜᤠ᤹ ᤂᤧᤏᤧ᤹ ᤁᤧᤘᤠ᤹ᤒᤠᤸᤗᤧ ᤁᤳᤏᤠ ᤗᤧᤵᤛᤠᤱ ᤔᤧᤏᤧ᤹᤺. ᤂᤧᤱᤜᤠ᤹ ᤂᤵᤛᤧ᤹ᤀᤠᤱ ᤑᤧᤳᤋᤧ᤹’ ᤔᤧᤋᤢᤱᤏᤣ ᤑᤃᤪ ᤂᤧᤏᤧ᤹ ᤁᤧᤈᤡᤱᤛᤡᤱᤒᤠᤍᤧᤴᤗᤠᤶ ᤗ᤺ᤴᤔᤠᤀᤠᤱ ᤑᤧᤶᤔᤠ ᤁᤧᤛᤢᤰ॥ ᤀᤠᤱᤃᤠ᤹ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤐᤠ᤺ᤳᤋᤢᤱ᤹. ᤂᤧᤏᤧ᤹ ᤁᤧᤏᤢ᤹ᤒᤠ ᤁᤧᤈᤥ᤺ᤰ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤴᤇᤡᤏᤧᤴ॥

᥈᥈ ᤁᤖ ᤀᤠᤱᤃᤠ᤹ ᤂᤧᤴ ᤀᤠᤛᤧᤘᤠᤖᤥᤒᤧᤴ ‘ᤀᤥᤔᤧᤳᤋᤧ᤹. ᤋᤥ᤺ᤱᤜᤠ᤹ ᤂᤧᤏᤧ᤹ ᤁᤧᤘᤠ᤹ᤒᤠᤸᤗᤧ ᤏᤠᤜᤠᤱ ᤗᤧᤵᤔᤠᤱ ᤔᤧᤏᤧ᤹᤺’ ᤔᤧᤳᤋᤢᤱᤏᤣ ᤑᤃᤪ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤂᤧᤳᤇᤡᤱᤔᤠᤀᤣ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤒᤠᤖᤧᤇ॥

᥈᥉ ᤀᤠᤴᤇᤡ᤹ ᤗᤢᤶᤔᤥ ᤐᤥ᤺ᤰᤂᤧᤒᤠ ᤔᤠᤱᤜᤧᤰᤁᤡᤴ ᤛᤍᤠᤍᤡᤱ ᤌᤠᤖᤡᤰᤁᤣ ᤁᤧᤳᤗ ᤁᤧᤗ᤹ᤒᤠ ᤐᤠ᤺ᤴᤏᤥ ᤕᤜᤘᤣ ᤍᤠᤱᤒᤧᤴ ᤁᤧᤏᤡᤒᤠ ᤋᤥ᤺ᤴᤍᤡ ᤐᤥ᤺ᤱᤗᤥ॥”

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤐᤩᤠᤱᤛᤡᤀᤥ ᤆᤡᤱᤛᤡᤱᤅᤠᤱ ᤕᤢᤅᤧ॥ ᤜᤧᤰᤁᤩᤠᤱ ᤗᤠᤍᤢᤵ ᤋᤱᤏᤠᤶ ᤋᤩᤧ ᤜᤧᤰᤁᤩᤠᤱ ᤜᤠᤱᤅᤡᤴ ᤆᤠᤈᤠᤛᤧ ᤕᤢᤱᤛᤡᤱ॥

᥈᥋ ᤜᤠᤱᤅᤡᤴ ᤗᤢᤱᤎᤠᤰ ᤐᤡᤛᤠᤱᤒᤠ ᤁᤢᤕᤢᤰᤏᤠᤍᤧᤴᤏᤥ ᤕᤢᤅᤧ. ᤜᤠᤱᤅᤡᤸᤗᤧ ᤁᤢᤍᤃᤠᤱ ᤗᤧᤵᤔᤠᤱ ᤈᤥᤏᤠᤌᤠᤏᤧᤴ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤒᤣᤛᤠᤱ ᤀᤒᤏᤣᤖᤧᤴ ᤕᤢᤅᤧ ᤁᤖ ᤍᤠᤀᤢᤍᤧᤴ ᤁᤢᤕᤢᤱᤍᤧᤴᤏᤥ ᤜᤥ᤺ᤵᤋᤧ॥

᥈᥌ ᤂᤧᤴ ᤕᤧᤴᤏᤥ ᤛᤠᤘᤗᤖᤧ ᤌᤣᤀᤠᤱ ᤔᤧᤒᤠ᤺ᤳᤋᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡ᤺ᤳᤋᤢ. “ᤕᤜᤢᤍᤡ ᤌᤡᤶ ᤀᤡᤛᤡ᤺ᤰ ᤀᤠᤛᤢᤳᤌᤥ ᤐᤥ᤺ᤰᤂᤧᤒᤡᤗᤠ॥”

᥈᥍ ᤁᤖ ᤁᤢᤍᤠ᤺ᤴᤍᤡᤰᤔᤠ. ᤗᤠᤍᤢᤵ ᤋᤱᤏᤠᤶᤔᤡᤸᤗᤧ ᤏᤡᤛᤡᤃᤣ᤺ᤰᤐᤠ ᤕᤧᤴᤏᤥᤀᤠᤱ ᤍᤠᤀᤢᤍᤧᤴ ᤁᤢᤕᤢᤱᤔᤠᤍᤧᤴᤏᤥ ᤜᤥ᤺ᤵᤋᤧ॥ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴ ᤔᤧᤳᤋᤢ. “ᤌᤣᤀᤠᤱ ᤕᤡᤛᤤᤖᤧ ᤁᤢᤛ᤻ᤛᤠ᤺ᤴ ᤔᤡ᤺ᤵᤔᤠᤀᤠᤱ ᤀᤠᤀᤡᤴᤏᤠᤱ ᤆᤠᤈᤠᤛᤧ ᤁᤵᤔᤥ ᤔᤧᤍᤩᤧᤏᤧᤶᤒᤠᤃ᥅”

᥈᥎ ᤈᤥᤏᤠᤌᤠᤏᤖᤧ ᤁᤢᤶᤒᤠ ᤛᤠᤘᤗᤧᤴ ᤔᤧᤳᤋᤢ. “ᤍᤠᤀᤢᤍᤖᤧ ᤒᤣᤌᤗᤧᤜᤧᤔ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤕᤧ॥

᥈᥏ ᤂᤢᤏᤧ᤹ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤐᤣ᤺ᤰᤔᤠ ᤀᤠᤒᤠᤱᤄᤧ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤜᤡᤶᤛᤕᤱᤜᤠ᤹ᤖᤧ ᤐᤠᤱᤈᤢᤶᤔᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖ ᤔᤧᤕᤠᤰ. ᤜᤧᤰᤁᤩᤠᤱ ᤀᤠᤶᤓᤢ᤹ᤛᤡᤖᤧ ᤂᤧᤏᤧ᤹ ᤂᤧᤵᤔᤥ ᤁᤧᤘᤠ᤹ᤖᤒᤥ᤺ᤱ ᤔᤧᤔᤧᤳᤋᤠᤱᤅᤠᤱ ᤘᤠ᤹॥ ᤂᤧᤏᤧ᤹ ᤐᤣ᤺ᤰᤔᤠ ᤁᤧᤒᤠᤱᤅᤠᤏᤣ ᤑᤃᤪ ᤀᤠᤶᤓᤢ᤹ᤛᤡ ᤋᤢᤶᤛᤧ ᤐᤣ᤺ᤰᤁᤠ॥’ ᤂᤧᤸᤗᤧ ᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤁᤢᤈᤠᤔᤠᤍᤧᤴᤏᤥ ᤂᤢᤏᤧ᤹ ᤋᤠᤔᤠ ᤔᤧᤛᤢᤰᤋᤧᤴ॥”

᥉᥆ ᤜᤧᤰᤁᤣ᤺ᤸᤗᤧ ᤛᤠᤘᤗᤧᤴ ᤈᤥᤏᤠᤌᤠᤏᤧᤴᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤀᤰᤂᤣ ᤔᤧᤳᤋᤢ. “ᤁᤢᤀᤡᤃᤧᤓᤧᤶᤒᤠ ᤏᤢ ᤀᤠᤱᤍᤡᤱ ᤁᤧᤗ᤹ᤒᤠᤀᤣ. ᤂᤧᤏᤧ᤹ᤃ ᤀᤠᤛ᤻ᤛᤠᤏᤧ ᤔᤣ᤺ᤴᤏᤧ᥄ ᤂᤧᤏᤧ᤹ ᤕᤡᤛᤤ᤺ᤸᤗᤧ ᤁᤢᤛ᤻ᤛᤠ ᤍᤠᤀᤢᤍᤧᤴ ᤜᤠᤱ ᤐᤥ᤺ᤱᤔᤠ ᤁᤧᤛᤣᤃᤢᤀᤠᤱ ᤀᤠᤒᤠᤅᤣ ᤁᤧᤈᤠ᤺ᤳᤌᤡ ᤏᤢ ᤁᤧᤶᤔᤠᤖᤧ ᤁᤢᤈᤠ᤺ᤳᤌᤡ ᤁᤧᤍᤣᤛᤢᤒᤠᤴ ᤀᤠᤱᤃᤠ᤹ ᤔᤧᤏᤡᤀᤠᤴᤒᤡ᥅

᥉᥇ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤧᤴ ᤜᤡᤱᤗ ᤌᤠᤖᤡᤰ ᤂᤧᤏᤧ᤹ ᤜᤠᤱ ᤐᤥᤱᤔᤠ ᤁᤧᤴᤇᤢᤰᤏᤧᤴ॥ ᤀᤠᤸᤗ ᤂᤧᤴ ᤀᤠᤱᤃᤠ᤹ᤀᤥ ᤁᤢᤍᤠ᤺ᤳᤇᤧ ᤁᤢᤓᤠ ᤐᤠᤱᤄᤧᤛᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤛᤧᤵᤔᤠᤀᤣ ᤐᤥ᤺ᤱ॥”

᥉᥈ ᤈᤥᤏᤠᤌᤠᤏᤖᤧ ᤁᤢᤶᤒᤠ ᤔᤧᤳᤋᤢ. “ᤌᤣᤀᤠᤱ ᤂᤢᤏᤧ᤹ ᤛᤡᤔᤠ ᤐᤥ᤺ᤱᤒᤠᤒᤣ᥅ ᤂᤢᤏᤧ᤹ ᤌᤣ ᤆᤥᤃᤢᤀᤠᤱ ᤘᤠ᤹ᤒᤣ᥅”

᥉᥉ ᤜᤧᤰᤁᤣ᤺ᤸᤗᤧ ᤁᤢᤶᤒᤠ ᤛᤠᤘᤗᤖᤧ ᤁᤢᤗᤠ᤺ᤰᤁᤡᤴ ᤐᤰᤂᤢᤀᤠᤱ ᤈᤥᤏᤠᤌᤠᤏᤧᤴ ᤑᤧᤱ ᤗᤧᤵᤋᤢᤓᤧᤴᤇᤢ॥ ᤜᤧᤰᤁᤩᤠᤱᤃ ᤈᤥᤏᤠᤌᤠᤏᤖᤧ ᤛᤧᤰᤂᤠᤀᤣ ᤀᤠᤶᤒᤠᤖᤧ ᤍᤠᤀᤢᤍᤧᤴ ᤛᤧᤵᤔᤠᤀᤣ ᤏᤡᤱᤘᤠ᤹ ᤆᤥᤃᤢᤒᤠᤖᤧᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢ॥

᥉᥊ ᤈᤥᤏᤠᤌᤠᤏᤧᤴ ᤁᤢᤛᤡᤰ ᤐᤥᤃᤧᤀᤠᤱ ᤆᤠᤈᤠᤔᤠᤍᤧᤴᤏᤥᤗᤠᤶ ᤔᤢᤳᤆᤵ ᤐᤥᤃᤧᤀᤠᤱ ᤐᤣ॥ ᤜᤧᤰᤁᤩᤠᤱ ᤂᤧᤴ ᤗᤠ᤺ᤸᤗᤧ ᤏᤡᤕᤧᤴᤒᤠ ᤕᤧᤴᤏᤥ ᤂᤢᤏᤧ᤹ ᤌᤧᤔᤠᤀᤠᤱ ᤔᤧᤈᤏᤧᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤒᤠᤖᤧ ᤍᤠᤀᤢᤍᤖᤧᤴ ᤁᤢᤏᤠᤔᤧᤛᤠ᤹ᤖᤢᤴᤏᤠᤱ ᤁᤢᤏᤠᤎᤠᤛᤢ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤆᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ॥

᥉᥋ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶᤛᤠ ᤈᤥᤏᤠᤌᤠᤏᤧᤴ ᤍᤠᤀᤢᤍᤖᤧ ᤁᤢᤍᤢᤶᤛᤧ ᤆᤢᤰᤛᤠ ᤜᤡᤴᤈᤠ᤹ᤎᤡᤰ ᤋᤣ᤹ᤖᤢᤀᤠᤱ ᤐᤩᤠᤱᤛᤡᤀᤥ ᤐᤣ॥

᥉᥌ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤜᤡᤴᤈᤠ᤹ᤀᤡᤴ ᤔᤧᤳᤋᤢ. “ᤀᤠᤱᤃᤠ᤹ ᤋᤥ᤺ᤱ ᤀᤠᤒᤢᤱ. ᤂᤧᤏᤧ᤹ ᤗᤥ᤺ᤰᤋᤧ ᤐᤣᤃᤧ᤹ᤀᤠᤱ ᤁᤥ᤺ᤳᤋᤧ᤹॥” ᤜᤧᤰᤁᤩᤠᤱ ᤂᤧᤴ ᤜᤡᤴᤈᤠ᤹ᤀᤡᤴ ᤐᤣᤖ ᤐᤳᤇᤧᤸᤗᤧ ᤂᤢᤏᤧ᤹ᤀᤠᤱ ᤏᤠᤜᤠᤱᤏᤠ ᤋᤥ᤺ᤱᤎᤡᤰ ᤀᤠᤒᤢᤍᤣᤛᤢ॥

᥉᥍ ᤈᤥᤏᤠᤌᤠᤏᤖᤧ ᤁᤢᤍᤥ᤺ᤱᤅᤡᤴ ᤔᤰᤌᤩᤧᤒᤠ ᤋᤧᤴᤏᤥ ᤜᤡᤴᤈᤠ᤹ᤀᤡᤴ ᤁᤧᤖᤧᤖ ᤐᤳᤇᤧᤸᤗᤧ ᤆᤥᤏᤠᤌᤠᤏᤖᤧ ᤔᤧᤳᤋᤢ. “ᤀᤥᤔᤳᤋᤧ᤹. ᤋᤥ᤺ᤱᤅᤡᤴ ᤂᤧᤏᤧ᤹ ᤁᤧᤘᤠ᤹ᤒᤠᤴᤏᤢ᤺ᤸᤗᤧ ᤏᤠᤜᤠᤱᤍᤠᤱ ᤔᤧᤏᤧᤏᤧᤶᤒᤡ᥅”

᥉᥎ ᤜᤧᤰᤁᤩᤠᤱ ᤕᤠᤶᤔᤥ ᤔᤧᤳᤋᤢ. “ᤜᤠᤖᤠ ᤐᤣᤃᤧ᤹ ᤜᤠᤖᤠ. ᤔᤧᤜᤠᤱᤄᤧᤴᤏᤧ᤹” ᤂᤧᤴ ᤜᤡᤴᤈᤠ᤹ᤀᤡᤸᤗᤧ ᤋᤥ᤺ᤱᤅᤡᤴ ᤂᤵᤛᤢ ᤜᤧᤰᤁᤩᤠᤱ ᤁᤢᤴᤍᤠᤱᤒᤠᤸᤗᤥ ᤏᤢ᤺ᤰᤂᤧ॥

᥉᥏ ᤁᤖ ᤜᤡᤴᤈᤠ᤹ᤀᤡᤸᤗᤧ ᤁᤴ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤌᤣᤒᤣ᥅ ᤑᤠ᤹ᤀᤠᤱ ᤌᤣᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴ. ᤍᤠᤀᤢᤍ ᤏᤢ ᤈᤥᤏᤠᤌᤠᤏᤖᤧᤖᤰ ᤁᤢᤛᤡᤱ ᤏᤡ᤺ᤳᤋᤧᤛᤢᤀᤠᤱ ᤘᤕᤧ॥

᥊᥆ ᤜᤧᤰᤁᤩᤠᤱ ᤈᤥᤏᤠᤌᤠᤏᤖᤧ ᤂᤢᤏᤧ᤹ ᤁᤢᤗᤡ᤹ ᤏᤢ ᤁᤢᤍᤥ᤺ᤱᤜᤠ᤹ ᤂᤧᤴ ᤜᤡᤴᤈᤠ᤹ᤀᤡᤴ ᤐᤡᤖᤢᤀᤠᤱ ᤔᤧᤳᤋᤢ᤹. “ᤁᤴᤜᤠ᤹ ᤋᤣ᤹ᤖᤧᤀᤠᤱ ᤐᤠᤱᤈᤢᤶᤔᤥ ᤏᤢ᤺ᤰᤂᤧ ᤐᤣᤃᤧ᤹॥”

᥊᥇ ᤂᤧᤴ ᤜᤡᤴᤈᤠ᤹ᤀᤡᤴ ᤐᤣᤀᤠᤱ ᤕᤶᤒᤠ ᤗᤢᤱᤅᤡᤸᤗᤧ ᤗᤠᤱᤃᤧᤴ ᤗᤧᤵᤛᤠᤱᤏᤢ ᤍᤠᤀᤢᤍᤧᤴ ᤗ᤺ᤴᤍᤧ. ᤜᤧᤰᤁᤩᤠᤱ ᤈᤥᤏᤠᤌᤠᤏᤖᤧ ᤁᤢᤍᤃᤡ ᤛᤢᤶᤗᤧᤱ ᤀ᤺ᤰᤂᤢᤶ ᤀ᤺ᤰᤂᤢᤶ ᤗ᤹ᤖᤡᤰ ᤌᤢ᤺ᤱᤛᤡᤱᤅᤠᤱ ᤛᤧᤘᤠ ᤔᤧᤳᤋᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤢᤶ ᤔᤧᤳᤏᤧᤛᤡᤀᤠᤱ ᤜᤧᤵᤏᤧᤛᤡᤖ ᤜᤠᤒᤧᤛᤡ. ᤈᤥᤏᤠᤌᤠᤏᤧᤴᤏᤢ᤺ᤸᤗᤧ ᤍᤠᤀᤢᤍᤧᤴ ᤛᤠ᤹ᤖᤡᤰ ᤜᤠᤒᤧ॥

᥊᥈ ᤂᤧᤒᤩᤠᤱ ᤈᤥᤏᤠᤌᤠᤏᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤏᤢ᤺ᤖᤡᤰᤁᤠᤱ ᤐᤣᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤴᤇᤡ᤹ ᤗᤢᤶᤔᤥ ᤏᤢ ᤀᤠᤴᤇᤡ᤹ ᤛᤠᤔᤧᤴᤇᤠ᤹ ᤗᤢᤶᤔᤥ ᤛᤍᤠᤍᤡᤱ ᤛᤠ᤺ᤰᤂᤡ ᤁᤧᤘᤠ᤹ᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤀᤠᤴᤇᤡ᤹ ᤏᤧᤵᤔᤠᤱ ᤔᤠᤱᤀᤠᤜᤧᤰᤏᤧᤛᤡᤀᤠᤱ ᤘᤠ᤹॥” ᤂᤧᤶᤒᤩᤠᤱ ᤍᤠᤀᤢᤍᤧᤴ ᤂᤧᤵᤔᤥᤏᤢ ᤐᤣ. ᤜᤧᤰᤁᤩᤠᤱ ᤈᤥᤏᤠᤌᤠᤏᤧᤴ ᤐᤠᤱᤈᤢᤶᤔᤥ ᤏᤢ᤺ᤰᤂᤧᤖᤥ॥

ᤍᤠᤀᤢᤍᤧᤴ ᤛᤠᤘᤗᤗᤠᤶ ᤂᤧᤳᤇᤡᤱ

᥈᥇

ᤍᤠᤀᤢᤍᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤜᤡᤔᤣᤗᤣᤁ ᤘᤕᤧᤒᤠ ᤏᤥᤒ ᤕᤧᤰᤕᤰᤁᤥ ᤂᤧᤳᤇᤡᤱᤅᤠᤱ ᤐᤣ॥ ᤜᤧᤰᤁᤩᤠᤱ ᤀᤜᤡᤔᤧᤗᤧᤰᤁᤧᤸᤗᤧ ᤍᤠᤀᤢᤍᤧᤴ ᤏᤡᤛᤢᤸᤗᤧ ᤁᤢᤃᤡᤔᤠᤸᤗᤧ ᤆᤡᤖᤡᤶᤗᤡᤶᤏᤠ ᤕᤰᤂᤧᤖ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤣ᤺ᤰᤛᤧᤳᤇᤠ ᤁᤧᤍᤩᤧᤒᤠᤒᤣ᥅ ᤌᤣᤀᤠᤱ ᤂᤧᤏᤧ᤹ᤏᤢ ᤘᤣ᤹ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤜᤥ᤺ᤵᤐᤠᤒᤣ᥅”

᥈ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤜᤡᤔᤧᤗᤧᤰᤁᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤣ᤺ᤰᤛᤠ ᤋᤩᤠᤱ. ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤕᤠ᤺ᤶᤒᤰ ᤆᤥ᤺ᤰᤛᤧ ᤐᤠᤱᤄᤠᤱᤅᤠᤱ ᤘᤠ᤹॥ ᤂᤢᤏᤧ᤹ ᤆᤥᤃᤧ᤹ ᤔᤧᤳᤋᤠᤱᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤌᤣᤀᤠᤱ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤗᤠᤶ ᤌᤠᤛᤡᤱᤅᤠᤱᤅᤡᤸᤗᤧ ᤀᤠᤶᤓᤠ ᤁᤴ ᤋᤧᤴᤏᤥ ᤋᤢᤔᤡᤖᤥ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹॥

᥉ ᤀᤠᤸᤗ ᤂᤧᤏᤧ᤹ ᤁᤧᤜᤢᤰᤁᤥ ᤌᤣ ᤘᤠ᤹᥅ ᤅᤠᤛᤡ ᤂᤖᤧ᤺ᤱ ᤐᤡᤖᤠᤱᤅᤧ᤹ ᤀᤡᤃᤪ ᤂᤧᤏᤧ᤹ᤏᤢ ᤌᤣ ᤘᤠ᤹ ᤜᤠᤒᤠ ᤂᤧᤴ ᤐᤡᤖᤠᤱᤅᤧ᤹॥”

᥊ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤆᤠᤔᤠ ᤑᤠ᤹ᤀᤠᤱ ᤗᤧ᤺ᤱᤔᤏᤠᤒᤠ ᤂᤖᤧ᤺ᤱ ᤔᤧᤃᤳᤋᤠᤴ॥ ᤁᤖ ᤋᤥ᤺ᤶᤔᤏᤠᤒᤠ ᤛᤣᤛᤣ ᤂᤖᤧ᤺ᤱᤗᤰ ᤘᤠ᤹॥ ᤂᤧᤏᤧ᤹ ᤁᤧᤔᤏᤠᤜᤠ᤹ ᤔᤧᤴᤇᤢᤔᤠᤜᤠ᤹ᤏᤢ ᤔᤧᤴᤀᤡᤶᤔᤣ ᤔᤧᤘᤠ᤹ᤏᤣᤓᤃᤪ ᤂᤧᤴ ᤂᤖᤧ᤺ᤱᤅᤡᤴ ᤋᤣ᤹ᤔᤠ ᤁᤧᤛᤢᤰᤋᤢ᤹॥”

᥋ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤔᤧᤳᤋᤢ. “ᤂᤧᤱᤜᤠ᤹ ᤔᤧᤴᤇᤢᤔᤠᤜᤠ᤹ᤏᤢ ᤔᤧᤴᤀᤡᤶᤔᤣ ᤔᤧᤘᤠ᤹॥ ᤆᤢᤰᤐᤠ ᤕᤠ᤺ᤶᤒᤰᤁᤥ ᤔᤧᤒᤣ᤺ᤰᤁᤡᤸᤗᤧᤀᤣ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤌᤡᤶ ᤁᤢᤀᤡᤛᤡ᤺ᤰ ᤀᤠᤒᤠᤅᤣ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤡᤸᤗᤧ ᤀᤰᤋᤱᤒᤠ ᤕᤶᤒᤠ ᤕᤠ᤺ᤶᤒᤰᤁᤥ ᤔᤧᤒᤣ᤺ᤰᤁᤡᤸᤗᤧ ᤂᤧᤴᤏᤢ᤺ᤸᤗᤧ ᤛᤠ᤹ᤖᤡᤰ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤅᤠᤱ ᤔᤧᤘᤠ᤹॥”

᥌ ᤂᤧᤵᤔᤥ ᤘᤣ᤹ ᤂᤖᤧ᤺ᤱ ᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤍᤠᤀᤢᤍᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱᤅᤡᤴ ᤐᤡᤖᤢ. ᤂᤧᤴ ᤛᤣᤛᤣ ᤂᤖᤧ᤺ᤱᤅᤡᤴ ᤆᤵᤋᤧᤴᤏᤥᤗᤠᤶ ᤔᤧᤗ᤺ᤳᤋᤢᤀᤠᤱ ᤁᤧᤃᤥᤒᤠ ᤂᤖᤧ᤺ᤱᤅᤡᤸᤗᤧ ᤔᤧᤗᤧᤰᤋᤢᤀᤠᤱ ᤏᤧᤛ᤻ᤛᤧ॥

᥍ ᤀᤠᤸᤗ ᤂᤧᤸᤗᤧ ᤕᤠ᤺ᤴᤍᤡᤰ ᤛᤠᤘᤗᤖᤧ ᤁᤢᤛᤧᤘᤠᤖᤥᤒᤠᤎᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤧᤵᤔᤥ ᤕᤠ᤺ᤰᤋᤧᤀᤠᤱ ᤘᤕᤧ॥ ᤂᤧᤸᤗᤧ ᤁᤢᤔᤡᤱ ᤀᤧᤍᤥᤔᤡ ᤍᤥᤀᤣᤃ ᤘᤕᤧ. ᤜᤧᤰᤁᤩᤠᤱ ᤂᤧᤴ ᤛᤠᤘᤗᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤀᤥ ᤁᤢᤎᤧᤃᤣ᤺ᤰ ᤘᤕᤧ॥

᥎ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤜᤡᤔᤧᤗᤧᤰᤁᤧᤴ ᤔᤧᤳᤋᤢ. “ᤂᤧᤏᤧ᤹ ᤗᤠ᤺ᤰ ᤀᤡᤃᤪ ᤋᤠᤓᤣ ᤁᤧᤃᤳᤋᤢᤒᤡ᥅ ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤆᤥ᤺ᤰᤛᤧ ᤔᤡᤸᤗᤡᤰ ᤗᤥ᤺ᤰᤋᤧ᤹ ᤔᤧᤳᤋᤠᤱᤒᤠᤸᤗᤧ ᤀᤠᤱᤃᤠ᤹ ᤗᤠ᤺ᤰ ᤀᤡᤃᤪ ᤋᤠᤓᤣ ᤐᤱᤔᤠ ᤔᤧᤄᤥᤛᤢᤱᤅᤡᤴ॥”

᥏ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤔᤧᤳᤋᤢ. “ᤀᤣᤗᤠᤜᤒᤠ ᤋᤧᤶᤒᤣ᤹ᤀᤥ ᤂᤧᤏᤧ᤹ ᤁᤧᤛᤧᤖᤢᤒᤠ ᤐᤗᤡᤛ᤻ᤋᤡ ᤃᤥᤗᤩᤋᤖᤧ ᤁᤢᤍᤠᤓᤣ᤺ᤴ ᤁᤵᤔᤥ ᤘᤠ᤹॥ ᤂᤧᤴ ᤀᤣᤐᤥᤍᤖᤧ ᤋᤣ᤺ᤳᤋᤡᤸᤗᤧ ᤁᤢᤀᤣᤃᤠᤱ ᤆᤡᤖᤡᤰᤁᤡᤸᤗᤧ ᤁᤡᤵᤔᤏᤠᤀᤠᤱ ᤏᤧ᤹᤺॥ ᤂᤧᤴ ᤁᤧᤍᤣ᤹ᤖᤢᤏᤣᤑᤃᤪ ᤋᤣ᤹ᤖᤧ॥ ᤁᤵᤔᤥ ᤘᤣ᤹ ᤋᤠᤓᤣ ᤜᤥᤵ॥” ᤍᤠᤀᤢᤍᤖᤧ ᤔᤧᤳᤋᤢ. “ᤂᤧᤴ ᤜᤧᤰᤋᤱᤒᤠ ᤘᤣ᤹ ᤋᤠᤓᤣᤀᤣ ᤜᤥᤵ॥ ᤀᤠᤱᤃᤠ᤹ ᤜᤠᤒᤠ ᤂᤧᤴ ᤐᤡᤖᤠᤱᤅᤧ᤹॥”

᥇᥆ ᤂᤧᤴ ᤕᤧᤴ ᤍᤠᤀᤢᤍᤧᤴ ᤂᤧᤳᤇᤡᤱᤅᤠᤱ ᤗᤠᤶᤎᤠᤛᤡᤱ. ᤜᤧᤰᤁᤩᤠᤱ ᤃᤠᤋᤒᤠ ᤜᤠᤱ ᤀᤠᤁᤡᤛᤖᤧᤔᤥ ᤐᤣ॥

᥇᥇ ᤁᤖ ᤀᤠᤁᤡᤛᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤍᤠᤀᤢᤍᤧᤴ ᤂᤧᤵᤔᤥ ᤂᤢᤏᤡ᤹ ᤛᤡᤖᤠ᤹ᤔᤧᤎᤠᤅᤧᤴ॥ ᤂᤧᤱᤜᤠ᤹ᤖᤧ ᤀᤠᤁᤡᤛ ᤜᤠᤱᤅᤡᤴ ᤔᤧᤔᤧᤳᤋᤢ. “ᤁᤴ ᤔᤏᤠ᤺ᤱᤃ ᤁᤴ ᤗᤠᤈᤣ᤹ᤒᤠ ᤜᤠᤱ ᤍᤠᤀᤢᤍᤧᤴ ᤔᤧ᤺ᤶᤒᤡ᥅ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤴᤇᤢᤔᤠᤜᤠ᤹ ᤔᤧᤗᤠ᤺ᤰᤂᤧᤖ ᤀᤰᤂᤣ ᤐᤠ᤺ᤳᤏᤢ ᤛᤠᤶᤔᤧᤗᤥᤖᤧᤀᤠᤱ ᤘᤕᤧ. ‘ᤛᤠᤘᤗᤖᤧ ᤜᤧᤴᤇᤡᤱ ᤜᤧᤴᤇᤡᤱ ᤛᤧᤖᤢᤛᤡ. ᤁᤖ ᤍᤠᤀᤢᤍᤖᤧ ᤗᤠᤅᤧᤴᤇᤡᤱ ᤗᤠᤅᤧᤴᤇᤡᤱ ᤛᤧᤖᤢᤛᤡ॥’”

᥇᥈ ᤁᤴ ᤐᤠ᤺ᤴᤏᤡᤴ ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ᤀᤥ ᤕᤢᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤃᤠᤋᤒᤠ ᤜᤠᤱ ᤀᤠᤁᤡᤛᤧᤴᤏᤢ ᤛᤠ᤹ᤖᤡᤰ ᤁᤡᤛᤧ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤣ ᤁᤧᤏᤠᤱᤒᤠ ᤜᤧᤰᤁᤣ ᤁᤧᤗ᤹ᤒᤠ ᤀᤡᤳᤗᤠ ᤆᤥᤃᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤗᤠᤶᤎᤣ᤺ᤳᤋᤡᤸᤗᤧ ᤏᤧᤵᤔᤠᤱ ᤗᤧᤵᤔᤠᤱ ᤀᤢᤃᤢᤖ ᤁᤢᤔᤢᤎᤥᤀᤥ ᤁᤢᤎᤩᤠ᤺ᤳᤋᤡᤴ ᤘᤠᤍᤣ᤺ᤴᤍᤢᤖ ᤂᤢᤏᤧ᤹ ᤁᤧᤏᤠᤱᤒᤠ ᤜᤧᤰᤋᤱᤒᤠᤀᤣ ᤐᤥ᤺ᤰᤂᤧ॥

᥇᥊ ᤂᤧᤓᤧᤸᤗᤧ ᤀᤠᤁᤡᤛᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤱᤃ ᤁᤧᤏᤠᤱᤒᤠᤏᤧᤖᤧᤇ॥ ᤂᤧᤴ ᤌᤣᤀᤠᤱ ᤀᤠᤱᤃᤠ᤹ᤀᤥ ᤁᤧᤍᤠᤖᤢᤶᤒᤠ᥅

᥇᥋ ᤀᤠᤱᤃᤠ᤹ᤀᤥ ᤌᤣ ᤁᤧᤏᤠᤱᤒᤠᤜᤠ᤹ ᤔᤧᤛᤢ᤺ᤶᤒᤡ᥅ ᤜᤧᤰᤁᤩᤠᤱ ᤂᤧᤏᤡ᤹ ᤁᤴᤏᤡᤴ ᤀᤠᤱᤃᤠ᤹ ᤋᤢᤰᤂᤣ ᤀᤠᤈᤠ᤺ᤳᤇᤧ ᤁᤧᤍᤠᤖᤢᤶᤒᤠᤒᤡ᥅ ᤁᤴᤜᤧᤰᤍᤱᤒᤠᤴ ᤀᤠᤜᤡᤶᤔᤥ ᤀᤠᤱᤃᤠ᤹ ᤕᤢᤰᤂᤢᤱᤒᤠᤒᤡ᥅”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤛᤧᤖᤢᤛᤡᤒᤠ

᥈᥈

ᤍᤠᤀᤢᤍᤖᤧ ᤃᤠᤋ ᤐᤠᤱᤈᤢᤶᤔᤡᤴ ᤗᤧᤖᤢᤀᤠᤱ ᤀᤍᤢᤸᤗᤠᤶᤒᤠ ᤑᤢᤰᤁᤢᤀᤥ ᤐᤣᤀᤠᤱ ᤆᤡᤱᤛᤡᤱ॥ ᤂᤧᤸᤗᤧ ᤁᤢᤶᤓᤢ᤹ᤛᤡ ᤏᤢ ᤂᤧᤸᤗᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤍᤢᤶᤛᤧ ᤔᤧᤒᤣ॥

᥈ ᤋᤢᤰᤂᤣᤀᤥ ᤁᤧᤎᤠᤒᤠ. ᤛᤡᤱᤏᤠᤳᤋᤥ ᤁᤧᤎᤠᤒᤠ ᤏᤢ ᤗᤢᤱᤜᤠ᤺ᤴ ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤔᤧᤴᤍᤠᤔᤏᤠᤒᤠ ᤔᤏᤠᤜᤠ᤹ ᤜᤵᤔᤧᤴ ᤁᤡᤵ ᤗᤡᤛᤡ ᤕᤠᤖᤡᤰ ᤂᤢᤏᤧ᤹ᤀᤥ ᤔᤧᤈᤢᤵᤛᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤐᤥ᤺ᤰᤂᤧ॥

᥉ ᤂᤧᤵᤔᤥᤗᤠᤶ ᤍᤠᤀᤢᤍᤧᤴ ᤔᤥᤀᤠᤒᤒᤠ ᤔᤡᤛ᤻ᤐᤠᤀᤥ ᤐᤣ ᤜᤧᤰᤁᤩᤠᤱ ᤂᤧᤶᤔᤥᤒᤠ ᤜᤠᤱᤅᤡᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤌᤣ ᤆᤥᤃᤢ ᤂᤧᤴ ᤏᤡ᤺ᤴᤎᤥ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤀᤠᤱᤃᤠ᤹ ᤀᤠᤶᤒᤠ ᤏᤢ ᤀᤠᤶᤔᤠ ᤂᤧᤏᤧ᤹ᤀᤥ ᤕᤢᤱᤛᤡᤖᤖᤥ॥”

᥊ ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤶᤒᤠ ᤏᤢ ᤁᤢᤶᤔᤠ ᤔᤥᤀᤠᤒᤒᤠ ᤜᤠᤱᤜᤡᤶᤔᤥ ᤕᤢᤰᤂᤢᤎᤛᤡ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤁᤢᤕᤰᤁᤥ ᤕᤢᤅᤧ ᤌᤠᤖᤡᤰ ᤂᤧᤱᤜᤠ᤹ ᤜᤠᤱᤜᤡᤶᤔᤥᤀᤣ ᤕᤢᤅᤧᤛᤡ॥

᥋ ᤁᤖ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤃᤠᤍᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤂᤧᤏᤧ᤹ ᤕᤰᤁᤥ ᤔᤧᤕᤢᤅᤧᤴᤏᤧ᤹॥ ᤜᤠᤖᤠ ᤕᤜᤢᤍᤠ ᤗᤠᤈᤣ᤹ ᤐᤣᤃᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤜᤠᤖᤣᤋᤒᤠ ᤋᤠᤶᤓᤢᤱᤅᤥ ᤐᤣ॥

᥌ ᤀᤠᤸᤗ ᤛᤠᤘᤗᤖᤧ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤏᤡᤔᤧᤎᤠᤒᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤵᤛᤢ॥ ᤛᤠᤘᤗᤧᤴ ᤃᤡᤒᤠᤒᤠ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥᤒᤠ ᤜᤢᤶᤒᤧᤵᤐᤠ ᤛᤡᤱᤒᤢᤱᤅᤡᤸᤗᤧ ᤁᤢᤛᤡ᤺ᤰᤋᤥ ᤁᤢᤜᤢᤰᤁᤥ ᤗᤠ᤺ᤰᤁᤡᤴ ᤕᤠᤱᤛᤡᤱᤅᤠᤱ ᤕᤢᤅᤧ॥ ᤂᤧᤸᤗᤧ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤁᤢᤄᤡᤖᤡ ᤔᤧᤕᤧᤒᤧ॥

᥍ ᤛᤠᤘᤗᤖᤧ ᤂᤧᤴ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤒᤡᤏᤩᤠᤔᤡᤏᤡᤛᤣ. ᤀᤠᤒᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤠᤶᤔᤧ᤹॥ ᤕᤡᤛᤤᤖᤧ ᤁᤢᤛ᤻ᤛᤠ᤺ᤸᤗᤧ ᤂᤧᤏᤡ᤹ ᤁᤧᤖᤧᤰ ᤐᤩᤠᤱᤛᤡᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤌᤡᤰ ᤁᤧᤒᤡᤖᤡᤒᤡ᥅ ᤀᤡ ᤜᤧᤴᤇᤡᤱ ᤏᤢ ᤁᤡᤵ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤔᤥᤒᤠ ᤆᤥᤃᤡᤃᤧ ᤑᤠ᤹ᤀᤠᤱ ᤏᤡᤱᤛᤠᤱ ᤁᤧᤈᤥᤃᤢᤶᤒᤡ᥅

᥎ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤂᤧᤏᤡ᤹ ᤁᤧᤖᤧᤰᤗᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤆᤧᤶᤓᤴ ᤁᤧᤈᤥᤃᤢᤶᤒᤠ ᤔᤧ᤺ᤶᤒᤡ᥅ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤸᤗᤧ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤧᤴᤏᤢ ᤋᤅᤧᤒᤠᤀᤠᤱ ᤂᤧᤏᤡ᤹ ᤁᤧᤖᤧᤰᤗᤧ ᤕᤠᤵᤔᤡ ᤁᤧᤶᤔᤧᤳᤋᤡᤴ᥄ ᤂᤧᤏᤡ᤹ᤗᤢᤶᤔᤥ ᤀᤠᤋᤡᤸᤗᤧᤀᤠᤱ ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤌᤣᤀᤠᤱ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴ॥ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤸᤗᤧᤀᤣ ᤀᤠᤱᤃᤠ᤹ ᤀᤠᤛᤣᤘᤠᤖᤥᤒᤧᤴ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤑᤥ᤺ᤰᤂᤢᤀᤠᤱ ᤀᤠᤱᤃᤠ᤹ ᤛᤧᤵᤔᤠ ᤑᤠ᤹ᤀᤠᤱ ᤜᤢᤛᤢ ᤂᤧᤴᤏᤠᤱ ᤕᤠᤵᤔᤡ ᤁᤧᤶᤔᤧᤳᤋᤡᤴ॥”

᥏ ᤁᤖ ᤛᤠᤘᤗᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤁᤧᤕᤧᤵᤐᤠ ᤀᤣᤍᤥᤔᤡ ᤍᤥᤀᤣᤃᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤕᤡᤛᤤᤖᤧ ᤁᤢᤛ᤻ᤛᤠ᤺ᤴ ᤀᤜᤡᤋᤢᤒᤖᤧ ᤁᤢᤛ᤻ᤛᤠ ᤀᤜᤡᤔᤧᤗᤧᤰᤁᤧᤴ ᤘᤠ᤹ᤒᤠ ᤏᤥᤒ ᤐᤠᤱᤓᤣ᤹ᤀᤥ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢᤱ॥

᥇᥆ ᤀᤜᤡᤔᤧᤗᤧᤰᤁᤡᤸᤗᤧ ᤍᤠᤀᤢᤍᤖᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤛᤢᤈᤠ ᤏᤠ᤺ᤰᤋᤢ॥ ᤜᤧᤰᤁᤩᤠᤱ ᤂᤧᤸᤗᤧ ᤆᤠᤔᤠ ᤁᤢᤈᤠ ᤏᤢ ᤐᤗᤡᤛ᤻ᤋᤡ ᤃᤥᤗᤩᤋᤖᤧ ᤁᤢᤍᤠᤓᤣ᤺ᤴᤏᤠᤱ ᤍᤠᤀᤢᤍᤧᤴ ᤐᤡᤖᤢ॥”

᥇᥇ ᤂᤧᤶᤒᤩᤠᤱ ᤛᤠᤘᤗᤖᤧ ᤏᤥᤒᤀᤥ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤜᤡᤔᤧᤗᤧᤰᤁᤧᤴ ᤏᤢ ᤏᤥᤒᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤕᤱᤜᤠ᤹ ᤀᤢ᤺ᤵᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤛᤠᤘᤗ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤈᤢᤵᤛᤧ॥

᥇᥈ ᤛᤠᤘᤗᤖᤧ ᤀᤜᤡᤔᤣᤗᤧᤰᤁᤧᤴ ᤔᤧᤳᤋᤢ. “ᤀᤜᤡᤋᤢᤒᤖᤧ ᤁᤢᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹॥” “ᤀᤥᤃᤏᤢ ᤀᤠᤍᤠᤱᤒᤣ” ᤗ᤹ᤖᤡᤰ ᤀᤜᤡᤔᤣᤗᤣᤁᤖᤧ ᤏᤥᤃᤵ ᤐᤡᤖᤢ॥

᥇᥉ ᤛᤠᤘᤗᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤏᤢ ᤕᤡᤛᤤᤖᤧ ᤁᤢᤛ᤻ᤛᤠ᤺ᤸᤗᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤌᤣᤀᤠᤱ ᤆᤧᤶᤓᤴ ᤁᤧᤈᤥᤃᤢᤛᤡ᥅ ᤂᤧᤏᤧ᤹ ᤂᤧᤴ ᤌᤣᤀᤠᤱ ᤆᤠᤔᤠ ᤁᤢᤈᤠ ᤏᤢ ᤋᤠᤓᤣ᤺ᤴ ᤁᤧᤒᤡᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤢᤈᤠ ᤁᤧᤏᤠ᤺ᤰᤋᤢᤒᤠᤒᤣ᥅ ᤀᤠᤸᤗᤥ ᤂᤧᤴ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤴ ᤕᤧᤶᤔᤥ ᤀᤠᤱᤃᤠ᤹ ᤛᤧᤵᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤛᤢᤰᤁᤠᤖ ᤕᤢᤱ॥”

᥇᥊ ᤀᤜᤡᤔᤧᤗᤧᤰᤁᤡᤸᤗᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤠᤖᤧ ᤁᤧᤖᤧᤰ ᤁᤧᤛᤣᤘᤥᤖᤥᤒᤠᤜᤠ᤹ᤀᤥ ᤍᤠᤀᤢᤍ ᤜᤧᤰᤋᤱᤒᤠ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤛᤢᤶᤒᤥᤎᤠᤛᤠᤒᤠ ᤔᤏᤠ. ᤜᤠᤱᤅᤡᤸᤗᤧᤀᤣ ᤁᤢᤶᤒᤠᤱᤗᤢᤔᤡ᤹. ᤀᤠᤍᤠᤱᤒᤠ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤌᤰᤐᤧᤒᤠ. ᤀᤠᤍᤠᤱᤒᤠᤖᤧ ᤁᤧᤜᤡᤶᤛᤕᤱᤅᤥ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤒᤠ ᤍᤠᤀᤢᤍ ᤜᤧᤰᤋᤱᤒᤠ ᤔᤏᤠ ᤘᤣ᤹ ᤜᤠ᤺ᤳ ᤘᤠ᤹ᤒᤣ᥅

᥇᥋ ᤀᤰᤋᤱᤒᤠ ᤕᤧᤶᤔᤥ ᤂᤧᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤢᤈᤠ ᤏᤠ᤺ᤰᤋᤢᤱᤒᤠᤴ ᤌᤡᤰᤛᤡᤃᤣ᤺ᤰᤐᤠᤒᤡ᥅ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤏᤢ ᤀᤠᤜᤡᤶᤛᤕᤱᤜᤠ᤹ ᤑᤥᤋᤩᤠ ᤀᤠᤱᤃᤢ᤺ᤳᤋᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤁᤧᤘᤠ᤹ᤒᤠ ᤆᤧᤶᤓᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤠ᤹ᤀᤠᤖᤥ॥”

᥇᥌ ᤁᤖ ᤜᤠᤱᤅᤡᤸᤗᤧ ᤔᤧᤳᤋᤢ᤹. “ᤀᤜᤡᤔᤧᤗᤧᤰᤁᤣ᥄ ᤂᤧᤏᤧ᤹ ᤏᤢ ᤁᤧᤜᤡᤶᤛᤕᤱᤜᤠ᤹ ᤁᤧᤖᤧᤰ ᤛᤡᤔᤠᤀᤣ ᤐᤥ᤺ᤱᤗᤥ॥”

᥇᥍ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤒᤣᤛᤠᤱ ᤁᤢᤄᤡᤖᤡ ᤁᤧᤕᤧᤵᤐᤠ ᤁᤢᤃᤶᤒᤪᤠᤱᤜᤠ᤹ ᤔᤧᤳᤋᤢᤛᤡ. “ᤐᤣᤃᤧᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧᤖᤧᤶᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤀᤠᤱ ᤍᤠᤀᤢᤍ ᤗᤧᤵᤔᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤍᤠᤀᤢᤍᤧᤴ ᤂᤧᤳᤇᤡᤱᤅᤧᤖ ᤐᤳᤇᤧᤒᤠ ᤔᤧᤏᤡᤛᤢᤛᤠᤱ ᤀᤠᤱᤃᤠ᤹ ᤔᤧᤶᤔᤧᤳᤋᤠᤱᤅᤡᤴ॥” ᤁᤖ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧᤵᤔᤠᤛᤡ ᤔᤧᤴᤍᤧᤴᤍᤧᤴ॥

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤀᤣᤍᤥᤔᤡ ᤍᤥᤀᤣᤃᤧᤴ ᤔᤧᤳᤋᤢ. “ᤍᤥᤀᤣᤃᤣ. ᤐᤣᤃᤧ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧᤖᤧᤛᤧ᤹॥” ᤂᤧᤒᤩᤠᤱ ᤀᤣᤍᤥᤔᤡ ᤍᤥᤀᤣᤃᤧᤴ ᤐᤣᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤕᤧᤴ ᤂᤧᤸᤗᤧ ᤕᤧᤵᤐᤥ᤺ᤱᤅᤠᤱ ᤅᤠᤛᤡ ᤏᤠᤀᤡᤏᤠᤛᤢ᤺ᤳ ᤀᤧᤐᤥᤍ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤜᤠ᤹ ᤛᤧᤖᤢᤛᤡ॥

᥇᥏ ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰ ᤏᤥᤒᤒᤠ ᤁᤧᤖᤧᤰ ᤁᤢᤛᤰᤔᤠ ᤁᤧᤕᤠᤰᤐᤠ ᤌᤰᤛᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤧᤖᤢᤛᤡ- ᤕᤧᤶᤒᤡᤳᤇᤠ. ᤔᤧᤴᤇᤢᤔᤠ. ᤜᤡᤴᤈᤠ᤹ᤒᤡᤳᤇᤠ᤹. ᤏᤢᤃᤧᤎᤢᤱᤒᤠ ᤀᤅᤧ᤺ᤰᤘᤠ. ᤁᤢᤶᤒᤠᤒᤠ ᤁᤢᤶᤔᤠᤔᤠ ᤐᤡᤳ. ᤀᤍᤱ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠ ᤁᤧᤖᤧᤰ ᤛᤧᤖᤢᤛᤡ॥

᥈᥆ ᤀᤜᤡᤔᤧᤗᤧᤰᤁᤧᤸᤗᤧ ᤁᤢᤛ᤻ᤛᤠ. ᤀᤜᤡᤋᤢᤒᤖᤧ ᤁᤢᤶᤔᤧᤴᤇᤠ᤹ ᤀᤒᤡᤕᤠᤌᤠᤖᤧᤴ ᤂᤧᤳᤇᤡᤱᤅᤠᤱ ᤍᤠᤀᤢᤍᤖᤧᤀᤥ ᤐᤣ॥

᥈᥇ ᤛᤠᤘᤗᤖᤧ ᤀᤠᤰᤁᤣᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧᤖᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤸᤗᤧ ᤍᤠᤀᤢᤍᤧᤴ ᤆᤧᤰᤋᤢ॥

᥈᥈ ᤜᤶᤓᤩᤠᤱ ᤍᤠᤀᤢᤍᤖᤧ ᤂᤧᤴ ᤔᤧᤳᤋᤢ. “ᤂᤧᤴ ᤕᤧᤴᤏᤥ ᤀᤣᤍᤥᤔᤡ ᤍᤥᤀᤣᤃᤧᤴ ᤂᤧᤵᤔᤥᤀᤣ ᤘᤕᤧ. ᤜᤧᤰᤁᤩᤠᤱ ᤂᤧᤸᤗᤧ ᤛᤠᤘᤗᤧᤴ ᤔᤧᤳᤋᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤅᤠᤱ ᤘᤕᤧ॥ ᤂᤧᤏᤧ᤹ ᤁᤧᤶᤒᤠ ᤏᤢ ᤁᤢᤜᤡᤶᤛᤕᤱ ᤁᤧᤖᤧᤰᤗᤧ ᤂᤢᤏᤡ᤹ ᤛᤡᤔᤧᤴ ᤀᤠᤱᤃᤠ᤹ ᤆᤥᤃᤢᤱᤅᤡᤸᤗᤧᤀᤣ ᤐᤥ᤺ᤰᤂᤧᤒᤠᤖᤥ॥

᥈᥉ ᤂᤧᤏᤧ᤹ ᤀᤠᤱᤃᤠ᤹ᤏᤢᤀᤣ ᤁᤵᤔᤥ ᤕᤢᤅᤧ᤹. ᤔᤧᤃᤡᤛᤧᤴᤏᤧ᤹॥ ᤂᤧᤏᤧ᤹ ᤛᤧᤵᤔᤠ ᤁᤧᤃᤥ᤺ᤵᤐᤧᤸᤗᤧ ᤀᤠᤱᤃᤠ᤹ᤀᤠᤱ ᤛᤧᤵᤔᤠᤀᤣ ᤁᤥ᤺ᤳᤋᤠᤱᤅᤠᤱ ᤘᤠ᤹॥ ᤂᤧᤏᤧ᤹ ᤀᤠᤱᤃᤠ᤹ᤏᤢᤀᤣ ᤁᤧᤕᤢᤱᤅᤡᤸᤗᤧ ᤁᤧᤜᤡᤱᤗᤥ॥”

ᤍᤠᤀᤢᤍᤖᤧ ᤁᤡᤗᤠᤜ ᤕᤧᤰᤕᤰᤁᤧᤴ ᤛᤧ᤺ᤵᤋᤢᤒᤠ

᥈᥉

“ᤐᤗᤡᤛ᤻ᤋᤡᤜᤠ᤹ ᤁᤡᤗᤠᤜ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤏᤢ ᤌᤱ ᤔᤧᤈᤥᤃᤧ. ᤜᤧᤰᤁᤩᤠᤱ ᤁᤡᤗᤠᤜᤒᤠ ᤔᤏᤠᤜᤠ᤹ᤖᤧ ᤂᤠᤖᤰ ᤕᤠ᤹ᤂᤠᤗᤠᤀᤥ ᤔᤧᤓᤢᤰᤂᤢᤀᤠᤱ ᤁᤧᤕᤢᤱᤒᤠ ᤆᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤛᤡ” ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤍᤠᤀᤢᤍᤖᤧ ᤂᤧᤵᤛᤢ॥

᥈ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤴ ᤛᤧ᤺ᤴᤍᤥᤛᤢ. “ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤁᤠᤒᤡ᤹” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤏᤥᤃᤵ ᤐᤡᤖᤢ. “ᤀᤥ᤺ᤰ. ᤐᤣᤃᤧ᤹ᤀᤠᤱ ᤌᤰᤋᤧ᤹. ᤜᤧᤰᤁᤩᤠᤱ ᤁᤡᤗᤠᤜ ᤕᤧᤰᤕᤰᤁᤡᤴ ᤛᤧ᤺ᤵᤋᤧ᤹॥”

᥉ ᤁᤖ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤜᤢᤍᤠᤀᤥᤀᤣ ᤀᤠᤏᤡ᤹ ᤀᤠᤃᤡᤀᤠᤱ ᤀᤠᤘᤠ᤹. ᤁᤡᤗᤠᤜᤀᤥ ᤀᤠᤏᤡ᤹ ᤀᤠᤒᤣ᤺ᤰᤁᤠᤱ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ᤏᤢ ᤌᤱ ᤀᤠᤈᤥ᤺ᤰᤁᤡᤸᤗᤧ ᤁᤴᤏᤢ᤺ᤸᤗᤧ ᤁᤧᤛᤠᤰᤐᤠ ᤀᤠᤍᤢᤔᤢᤶ᥄”

᥊ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤕᤠᤶᤔᤥᤀᤠᤱ ᤕᤜᤘᤣ ᤍᤠᤱᤒᤧᤴ ᤛᤢᤈᤠ ᤏᤠ᤺ᤰᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤣ ᤂᤢᤏᤧ᤹ ᤔᤧᤳᤋᤢ. “ᤁᤡᤗᤠᤜ ᤕᤧᤰᤕᤰᤁᤥ ᤌᤱ ᤆᤥ᤺ᤰᤛᤧ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤐᤗᤡᤛ᤻ᤋᤡᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱ ᤐᤡᤏᤧ॥”

᥋ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤁᤡᤗᤠᤜ ᤕᤧᤰᤕᤰᤁᤥ ᤔᤧᤒᤣ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤔᤧᤎᤰᤋᤧ॥ ᤂᤧᤱᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ ᤕᤖᤡᤰ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤡᤳᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡ. ᤜᤧᤰᤁᤣᤗ᤹ᤖᤡᤰ ᤍᤠᤀᤢᤍᤖᤧ ᤁᤡᤗᤠᤜ ᤕᤧᤰᤕᤰᤁᤧᤴ ᤏᤢ ᤂᤧᤵᤔᤥᤒᤠ ᤔᤏᤠᤜᤠ᤹ ᤛᤧ᤺ᤵᤋᤢᤛᤡᤖᤥ॥

᥌ ᤀᤜᤡᤔᤧᤗᤧᤁᤖᤧ ᤁᤢᤛ᤻ᤛᤠ ᤀᤒᤡᤕᤠᤌᤠᤖᤧᤴ ᤍᤠᤀᤢᤍ ᤘᤕᤧᤒᤠ ᤁᤡᤗᤠᤜ ᤕᤧᤰᤕᤰᤁᤥ ᤂᤧᤳᤇᤡᤱ ᤋᤩᤧ᤺ᤸᤗᤧ ᤀᤣᤐᤥᤍᤏᤢ ᤋᤩᤣᤀᤠᤱ ᤘᤕᤧ॥

᥍ ᤍᤠᤀᤢᤍᤧᤏ ᤁᤡᤗᤠᤜ ᤕᤧᤰᤕᤰᤁᤥ ᤋᤩᤣᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴ ᤁᤢᤓᤠ ᤔᤏᤠᤖᤧ ᤛᤠᤘᤗᤧᤏ ᤔᤧᤔᤧᤳᤋᤢ. ᤜᤧᤰᤁᤩᤠᤱ ᤛᤠᤘᤗᤖᤧ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤂᤧᤴ ᤍᤠᤀᤢᤍᤧᤏ ᤀᤠᤱᤃᤠ᤹ ᤀᤠᤜᤢᤰᤁᤥ ᤐᤡᤖᤠᤱᤅᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤡᤖᤡ ᤑᤠᤱᤔᤏᤠᤒᤠ ᤕᤧᤰᤕᤰ ᤛᤡᤃᤠᤱ ᤂᤧᤴ ᤀᤠᤒᤠᤅᤣ ᤗᤠᤛᤧᤀᤠᤱ ᤛᤠᤰᤛᤡᤱᤅᤠᤱ ᤕᤠᤰ॥”

᥎ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤁᤡᤗᤠᤜ ᤕᤧᤰᤕᤰᤁᤥ ᤐᤣ᤺ᤰᤔᤠᤀᤠᤱ ᤍᤠᤀᤢᤍᤧᤏ ᤏᤢ ᤁᤢᤔᤏᤠᤜᤠ᤹ ᤁᤡᤷᤃᤵ ᤁᤵᤔᤠᤛᤡ ᤑᤠ᤹ᤀᤠᤱ ᤐᤠᤱᤄᤢᤛᤡ॥

᥏ ᤛᤠᤘᤗᤖᤧ ᤆᤥᤃᤢᤒᤠ ᤆᤧᤶᤓᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤍᤠᤀᤢᤍᤖᤧ ᤏᤡᤱᤘᤠ᤹ ᤂᤥᤛᤢ॥ ᤜᤧᤰᤁᤩᤠᤱ ᤀᤒᤡᤕᤠᤌᤠᤖ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤣᤐᤥᤍ ᤋᤣ᤺ᤳᤋᤡᤴ ᤑᤧᤵᤔᤠ ᤐᤠᤱᤄᤢ॥

᥇᥆ ᤂᤧᤒᤩᤠᤱ ᤍᤠᤀᤢᤍᤧᤸᤗᤧ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤆᤥᤃᤢᤱᤅᤡᤸᤗᤧ ᤛᤠᤘᤗᤧᤴ ᤁᤡᤗᤠᤜ ᤕᤧᤰᤕᤰᤁᤥ ᤋᤠᤀᤠᤱ ᤂᤧᤴ ᤔᤧᤱᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤠ᤹ᤔᤢ ᤁᤧᤗ᤹ᤒᤠ ᤂᤧᤵᤛᤢᤱᤅᤠᤱ ᤘᤠ᤹॥

᥇᥇ ᤁᤡᤗᤠᤜ ᤕᤧᤰᤕᤰᤐᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤂᤢᤏᤧ᤹ ᤁᤢᤜᤢᤰᤁᤥ ᤜᤢᤰᤔᤧᤛᤢᤵᤐᤠᤒᤡ᥅ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤸᤗᤧ ᤂᤧᤵᤛᤢᤱᤒᤠ ᤁᤢᤀᤡᤛᤡ᤺ᤰ ᤛᤠᤘᤗᤧᤏ ᤁᤡᤗᤠᤜ ᤕᤧᤰᤕᤰᤁᤥ ᤋᤠᤒᤡ᥅ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤧᤴ ᤔᤧᤳᤋᤠᤱᤅᤧ᤹ᤀᤥ॥” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤛᤧᤰᤂᤠᤛᤠᤱ ᤛᤠᤘᤗᤧᤴ ᤋᤠᤖᤥ॥”

᥇᥈ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤕᤠᤶᤔᤥ ᤛᤧ᤺ᤴᤍᤥᤛᤢ. “ᤁᤡᤗᤠᤜᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤏᤢ ᤀᤠᤔᤏᤠᤜᤠ᤹ ᤛᤠᤘᤗᤖᤧ ᤁᤢᤜᤢᤰᤁᤥ ᤜᤢᤰᤔᤧᤛᤢᤵᤋᤡᤃᤧᤒᤡ᥅” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤜᤠᤒᤠ ᤜᤧᤰᤁᤣᤀᤣ ᤔᤧᤈᤥᤃᤢ॥”

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤜᤧᤰᤁᤩᤠᤱ ᤁᤡᤵ ᤋᤢᤰᤛᤡ ᤕᤠᤖᤡᤰ ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤂᤧᤵᤔᤥᤗᤠᤶ ᤂᤧᤳᤇᤡᤱ ᤜᤧᤰᤁᤩᤠᤱ ᤘᤣ᤹ ᤋᤧᤴ ᤗᤧᤵᤔᤠᤱ ᤔᤧᤒᤣᤀᤠᤱ ᤔᤧᤈᤳᤇᤡᤱᤗ ᤔᤧᤒᤣ॥ ᤍᤠᤀᤢᤍᤧᤴ ᤁᤡᤗᤠᤜ ᤕᤧᤰᤕᤰᤗᤠᤶ ᤂᤧᤳᤇᤡᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤓᤠᤖᤧ ᤛᤠᤘᤗᤧᤴ ᤔᤧᤔᤧᤳᤋᤢ ᤜᤧᤰᤁᤣ᤺ᤸᤗᤧᤃ ᤂᤢᤏᤧ᤹ ᤂᤧᤵᤔᤥ ᤔᤧᤒᤣᤏᤧᤴ॥

ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤔᤧᤈᤡᤱᤛᤡᤱ

᥇᥊ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤰᤜᤠ᤹ᤀᤥ ᤏᤢ ᤈᤡᤐ ᤔᤧᤵᤔᤏᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤆᤡᤱᤛᤡᤱᤗ ᤘᤠ᤹ᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤛᤠᤘᤗᤖᤧ ᤌᤡᤰᤕᤠ᤺ᤴᤎᤰ ᤁᤥ᤺ᤵᤔᤠ ᤜᤱᤔᤠ ᤜᤣ᤺ᤰᤋᤢ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤍᤠᤀᤢᤍᤧᤴ ᤂᤢᤏᤧ᤹ ᤁᤢᤜᤢᤰᤁᤥ ᤔᤧᤒᤡᤖᤢᤴ॥

᥇᥋ ᤍᤠᤀᤢᤍᤧᤴ ᤈᤡᤐ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ ᤜᤥᤖᤣᤛ ᤋᤧᤴᤏᤥ ᤘᤕᤧᤸᤗᤧ. ᤛᤠᤘᤗᤧᤴ ᤁᤢᤛᤧᤳᤇᤧ ᤗ᤺ᤴᤍᤧᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤂᤢᤏᤧ᤹ ᤂᤧᤵᤛᤢ॥

᥇᥌ ᤂᤧᤒᤩᤠᤱ ᤛᤠᤘᤗᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴ ᤜᤥᤖᤣᤛ ᤔᤧᤵᤏᤠᤒᤠ ᤋᤧᤴᤏᤥ ᤍᤠᤀᤢᤍᤖᤧ ᤁᤢᤍᤢᤶᤛᤧ ᤐᤣ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤜᤠᤱᤜᤠᤱ ᤗ᤹ᤔᤠᤖᤧ ᤗᤠᤃᤡ ᤛᤠ᤺ᤱᤃᤢ ᤛᤰᤔᤠ ᤗᤠ᤹ᤛᤡᤱᤔᤠ ᤑᤠ᤹ᤖᤢ॥

᥇᥍ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤔᤧᤃᤡᤛᤧᤴᤏᤧ᤹. ᤀᤠᤱᤃᤠ᤹ ᤀᤠᤶᤒᤠ ᤛᤠᤘᤗᤖᤧ ᤛᤢᤔᤠᤀᤠᤱ ᤁᤧᤱᤄᤥᤏᤧᤴ॥ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤁᤧᤒᤥ᤺ᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤓᤥᤛᤠᤱᤒᤠ ᤐᤥ᤺ᤱᤅᤠ॥ ᤀᤠᤱᤃᤠ᤹ ᤀᤠᤶᤒᤠ ᤛᤠᤘᤗᤖᤧᤀᤠᤱ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤘᤠ᤹॥”

᥇᥎ ᤂᤧᤴ ᤏᤧᤵᤔᤠᤱᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤔᤠᤱᤜᤢᤰ ᤆᤥᤃᤧᤛᤢ॥ ᤜᤧᤰᤁᤩᤠᤱ ᤈᤥᤏᤠᤌᤠᤏᤧᤴ ᤁᤢᤜᤡᤶᤔᤥ ᤏᤢ᤺ᤰᤂᤧ. ᤁᤖ ᤍᤠᤀᤢᤍᤧᤴ ᤜᤥᤖᤣᤛᤀᤥᤀᤣ ᤕᤠ᤺ᤰᤋᤧ॥

᥇᥏ ᤛᤠᤘᤗᤧᤴ ᤃᤡᤒᤠ ᤔᤧᤵᤔᤏᤠᤒᤠ ᤋᤧᤴᤏᤥ ᤘᤕᤧᤸᤗᤧ ᤈᤡᤐᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ᤀᤥ ᤀᤡᤱᤄᤱ ᤔᤧᤍᤠᤖᤢ. “ᤍᤠᤀᤢᤍᤧᤱᤃ ᤕᤧᤛᤡᤔᤥᤏᤗᤠᤶ ᤗᤠᤱᤃᤧᤳ ᤕᤥ ᤗᤧᤵᤛᤠᤱᤒᤠ ᤜᤁᤡᤗᤠ ᤁᤥ᤺ᤰᤔᤠᤒᤠ ᤜᤥᤖᤣᤛᤒᤠ ᤕᤰᤜᤠ᤹ᤀᤥ ᤆᤡᤱᤛᤡᤱᤗ ᤘᤠ᤹॥

᥈᥆ ᤀᤠᤸᤗ ᤀᤠᤍᤠᤱᤒᤠ ᤜᤠᤱᤅᤣ. ᤀᤠᤵᤑᤠᤸᤗᤧ ᤕᤢᤔᤠ ᤁᤧᤛᤡᤖᤠ᤹ᤎᤠᤱ ᤕᤣ᤹ᤀᤥ. ᤜᤧᤰᤁᤩᤠᤱ ᤂᤧᤴ ᤁᤧᤜᤢᤰᤁᤥ ᤜᤢᤰᤛᤢᤵᤔᤠ ᤕᤠ᤺ᤶᤒᤰᤁᤡᤴ ᤀᤠᤏᤡᤃᤧᤴᤗᤥ॥”

᥈᥇ ᤜᤧᤰᤁᤩᤠᤱ ᤛᤠᤘᤗᤖᤧ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤸᤗᤧ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤋᤡ॥

᥈᥈ ᤀᤠᤸᤗ ᤐᤣᤃᤧᤶᤔᤧ᤹ᤀᤠᤱ ᤕᤠᤖᤡᤵ ᤐᤥ᤺ᤰᤂᤠᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤀᤠᤳᤋᤠᤴ ᤘᤠ᤹ ᤂᤧᤒᤩᤠᤱ ᤜᤠ᤺ᤳᤗᤧ ᤂᤢᤏᤧ᤹ ᤏᤡᤛᤢ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹॥ ᤂᤧᤴ ᤛᤠ᤹ᤖᤡᤰ ᤆᤠ᤺ᤵᤐᤠ ᤆᤥ᤺ᤰᤔᤢ ᤁᤧᤗ᤹ᤒᤠ ᤂᤧᤵᤛᤢᤱᤅᤠᤱ ᤘᤠ᤹॥

᥈᥉ ᤂᤢᤏᤧ᤹ ᤀᤠᤳᤋᤠᤴ ᤆᤡᤱᤛᤡᤱ. ᤁᤧᤖᤧᤰ ᤁᤢᤈᤡᤱᤛᤡᤱᤔᤠ ᤋᤧᤴᤏᤡᤴ ᤔᤡᤰᤆᤥ ᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ᤀᤥ ᤀᤡᤱᤄᤱ ᤋᤠᤖᤠᤶᤔᤧ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤠᤱ ᤂᤡᤏᤡ᤹ᤏᤢ ᤐᤣ᤺ᤰᤁᤠ॥ ᤂᤧᤴ ᤁᤴ ᤗᤠᤈᤣ᤹ᤀᤥ ᤘᤠ᤹ᤏᤧᤑᤃᤪ ᤕᤜᤢᤍᤠᤒᤠ ᤁᤧᤖᤧᤰ ᤜᤡᤶᤛᤕᤱᤗᤢᤶᤔᤥᤏᤢᤛᤠᤱ ᤁᤥ᤺ᤳᤋᤢᤱ ᤗ᤺ᤳᤋᤢᤱ᤹॥”

᥈᥊ ᤂᤧᤱᤜᤠ᤹ ᤜᤠᤖᤠᤜᤠᤖᤠ ᤛᤠᤘᤗᤧᤴᤏᤢ᤺ᤸᤗᤧᤀᤠᤱ ᤋᤃᤡ ᤈᤡᤐ ᤗᤧᤵᤔᤠᤱ ᤔᤧᤎᤠᤛᤡᤱ॥ ᤂᤧᤶᤓᤧᤶᤗᤧ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤕᤧᤛᤡᤔᤥᤏᤗᤠᤶ ᤕᤥ ᤗᤠᤱᤃᤧᤴ ᤗᤧᤵᤛᤠᤱᤒᤠ ᤀᤖᤠᤒᤠᤒᤠ ᤔᤠᤀᤥᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤔᤧᤘᤕᤧ॥

᥈᥋ ᤜᤧᤰᤁᤩᤠᤱ ᤛᤠᤘᤗᤧᤴ ᤏᤢ ᤁᤢᤔᤏᤠᤜᤠ᤹ᤖᤧ ᤁᤥ᤺ᤵᤔᤠ ᤔᤧᤜᤣ᤺ᤰᤋᤢ॥ ᤍᤠᤀᤢᤍᤧᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤕᤠᤰᤁᤣ᤺ᤰ ᤗᤧᤵᤔᤠᤱ ᤌᤠᤛᤡᤱ. ᤜᤧᤰᤁᤩᤠᤱ ᤕᤧᤛᤡᤔᤥᤏᤗᤠᤶ ᤗᤠᤱᤃᤧᤴ ᤗᤧᤵᤛᤠᤱᤒᤠ ᤔᤠᤀᤥᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤘᤠ᤹ᤔᤠ ᤜᤣ᤺ᤰᤋᤧ॥ ᤛᤠᤘᤗᤖᤧ ᤂᤧᤵᤔᤥ ᤘᤠ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤍᤠᤀᤢᤍᤖᤧ ᤁᤢᤃᤥ᤺ᤳᤇᤧ ᤔᤠᤀᤥᤴᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤕᤧ᤺ᤱᤄᤠᤍᤧᤴ ᤗᤧᤵᤛᤠᤱ ᤌᤠᤛᤡᤱ॥

᥈᥌ ᤛᤠᤘᤗᤧᤴ ᤁᤥ᤺ᤰᤔᤠᤸᤗᤧ ᤏᤠᤜᤠᤱ ᤗᤧᤵᤔᤠᤱ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤁᤥ᤺ᤰᤔᤠᤸᤗᤧ ᤁᤳᤏᤠᤜᤠᤱ ᤗᤧᤵᤔᤠᤱ ᤐᤥ᤺ᤰᤂᤧᤛᤡ॥ ᤍᤠᤀᤢᤍ ᤏᤢ ᤁᤢᤔᤏᤠᤜᤠ᤹ ᤂᤧᤳᤇᤡᤱᤔᤠ ᤑᤠ᤹ᤀᤠᤱ ᤗᤠᤶᤃᤥ᤺ᤳᤏᤢ ᤔᤧᤒᤳᤇᤧ॥ ᤛᤠᤘᤗᤧᤴ ᤏᤢ ᤁᤢᤔᤏᤠᤜᤠ᤹ ᤂᤢᤴᤇᤡ᤹ ᤋᤧᤶᤛᤧ ᤏᤡ᤺ᤳᤋᤠᤱ ᤏᤡ᤺ᤳᤋᤠᤱ ᤔᤧᤃᤧᤖᤧ॥

᥈᥍ ᤂᤧᤒᤩᤠᤱ ᤗᤳᤇᤠ ᤀᤡᤱᤄᤱᤛᤠᤒᤠᤎᤡᤰ ᤛᤠᤘᤗᤖᤧ᤹ᤀᤥ ᤋᤩᤣᤀᤠᤱ ᤔᤧᤳᤋᤢ. “ᤜᤠᤖᤠ ᤑᤧᤖᤧ᤹. ᤌᤣᤀᤠᤱᤓᤧᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤀᤠᤏᤡ᤹ ᤗᤠᤈᤣ᤹ᤀᤥ ᤋᤧᤴᤎᤱ ᤔᤧᤈᤥᤃᤢᤖ ᤔᤧᤕᤠᤰ॥”

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤍᤠᤀᤢᤍᤧᤴ ᤏᤠ᤺ᤵᤔᤠ ᤏᤠ᤹ᤖᤢᤀᤠᤱ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤏᤢ᤺ᤰᤂᤧ॥ ᤜᤧᤰᤁᤣ᤺ᤸᤗᤧ ᤂᤧᤴ ᤋᤧᤴᤏᤡᤴ “ᤛᤣᤗᤠᤜᤠᤔᤠᤗᤣᤁᤥᤌ”a ᤔᤧᤔᤧᤳᤋᤢ॥

᥈᥏ ᤂᤧᤒᤩᤠᤱ ᤂᤧᤵᤔᤥᤏᤢ ᤍᤠᤀᤢᤍᤧᤴ ᤐᤣ. ᤜᤧᤰᤁᤩᤠᤱ ᤀᤣᤏ-ᤃᤍᤡᤒᤠ ᤕᤰᤜᤠ᤹ᤀᤥ ᤘᤠ᤹ᤔᤠ ᤜᤣ᤺ᤰᤋᤧᤖᤥ॥

a 

᥈᥉:᥈᥎ ᤂᤧᤳᤇᤡᤱᤔᤠ ᤕᤠᤰᤐᤣ᤹

ᤍᤠᤀᤢᤍᤖᤧ ᤛᤠᤘᤗᤧᤴ ᤔᤧᤛᤧᤖᤢᤴ

᥈᥊

ᤛᤠᤘᤗᤖᤧ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤳᤋᤢᤛᤡᤀᤠᤱ ᤏᤢ᤺ᤰᤂᤧ. ᤜᤧᤰᤁᤣ᤺ᤸᤗᤧ ᤍᤠᤀᤢᤍᤧᤴ ᤀᤣᤏ-ᤃᤍᤡᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤕᤧ᤺ᤱᤄᤠᤍᤧᤴᤏᤥ ᤘᤠ᤹ ᤁᤧᤗ᤹ᤒᤠ ᤂᤢᤏᤧ᤹ ᤂᤧᤵᤛᤢ॥

᥈ ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤗᤠᤶᤒᤠ ᤜᤧᤴᤇᤡᤱ ᤛᤢᤶᤛᤡ ᤔᤏᤠ ᤛᤣᤃᤢᤛᤡᤀᤠᤱ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤍᤠᤀᤢᤍ ᤏᤢ ᤂᤧᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤁᤥ᤺ᤳᤇᤧ ᤛᤩᤠ᤺ᤰᤐᤠ ᤕᤠᤰᤁᤣ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤌᤠᤛᤡᤱ॥

᥉ ᤜᤧᤰᤁᤩᤠᤱ ᤂᤢᤏᤧ᤹ ᤗᤠᤶᤒᤣᤛᤠᤱ ᤁᤧᤏᤧᤒᤠ ᤔᤧᤸᤗᤢᤰᤂᤖᤀᤥ ᤋᤩᤧ॥ ᤂᤧᤸᤗᤧ ᤁᤢᤒᤣᤛᤠᤱ ᤗᤳᤇᤠ ᤗᤢᤱᤑᤢᤰᤁᤢᤎᤡᤰ ᤏᤧᤛ᤻ᤛᤧ॥ ᤛᤠᤘᤗᤧᤴ ᤂᤧᤴ ᤑᤢᤰᤁᤥᤀᤥ ᤗᤠᤛᤧᤀᤠᤱ ᤐᤠᤜᤠᤖᤠ ᤕᤢᤱᤛᤡᤱ॥ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤂᤧᤴ ᤗᤢᤱᤑᤢᤰᤁᤢᤀᤥ ᤔᤧᤈᤡᤱᤛᤡᤱᤅᤠᤱ ᤔᤧᤕᤢᤅᤧ॥

᥊ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤸᤗᤥ ᤂᤧᤏᤧ᤹ ᤛᤢᤕᤧᤶ ᤁᤧᤄᤥᤛᤢᤀᤠᤱ ᤘᤠ᤹᥄ ᤀᤠᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤋᤧ. ‘ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡ᤺ᤴ ᤁᤧᤜᤢᤰᤁᤥ ᤌᤠᤛᤢᤱ ᤐᤡᤏᤧ. ᤜᤧᤰᤁᤩᤠᤱ ᤂᤧᤴᤏᤢ ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢ᤹ ᤜᤠᤒᤠ ᤜᤧᤰᤁᤣᤀᤣ ᤆᤥᤃᤧ᤹॥’” ᤍᤠᤀᤢᤍᤧᤴ ᤀᤅᤣ᤺ᤰᤁᤠᤱ ᤐᤣᤀᤠᤱ ᤛᤠᤘᤗᤖᤧ ᤁᤢᤈᤠᤱᤍᤣ᤺ᤳᤋᤡᤸᤗᤧ ᤁᤢᤛᤢᤰᤐᤧᤴ ᤂᤰᤋᤢ ᤐᤡᤖᤢ॥

᥋ ᤁᤖ ᤛᤠᤘᤗᤖᤧ ᤁᤢᤈᤠᤱᤍᤣ᤺ᤳᤋᤡᤸᤗᤧ ᤁᤢᤛᤢᤰᤐᤧᤴ ᤂᤰᤋᤢ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ ᤋᤠ᤹ᤈᤧᤰᤂᤧ॥

᥌ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤴᤍᤠᤱᤒᤧᤴ. ᤜᤧᤰᤁᤣ ᤔᤧᤵᤔᤠ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤒᤠᤱᤅᤠᤴ. ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤜᤠᤱ ᤐᤥ᤺ᤱᤛᤧ ᤛᤣᤃᤢᤒᤠᤖᤥ᥄ ᤀᤠᤱᤃᤠ᤹ ᤂᤢᤏᤧ᤹ ᤜᤢᤰ ᤕᤠᤰᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤜᤠᤱᤗᤥ᥄”

᥍ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤑᤧ᤺ᤰᤋᤢᤛᤡ. ᤜᤧᤰᤁᤩᤠᤱ ᤛᤠᤘᤗᤧᤴ ᤑᤵᤔᤠᤀᤠᤱ ᤛᤧᤵᤔᤠ ᤔᤧᤒᤠᤱᤄᤢᤛᤡᤴ॥ ᤛᤠᤘᤗᤧᤴ ᤐᤥᤃᤧᤀᤠᤱ ᤂᤧᤴ ᤗᤢᤱᤓᤢᤰᤁᤢᤴ ᤗᤧᤖᤢ ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤗᤠᤶᤔᤥ ᤌᤠᤛᤡᤱ॥

᥎ ᤜᤧᤰᤁᤩᤠᤱ ᤍᤠᤀᤢᤍᤧᤴᤏᤠᤱ ᤗᤢᤱᤓᤢᤰᤁᤢᤛᤡᤃᤠᤱᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧ. ᤜᤧᤰᤁᤩᤠᤱ ᤛᤠᤘᤗᤧᤴ ᤔᤧᤳᤋᤢ. “ᤀᤠᤍᤠᤱᤒᤠ ᤜᤠᤱᤅᤣ᥄” ᤛᤠᤘᤗᤧᤴ ᤜᤡᤛᤡᤱᤅᤠᤱ ᤀᤥᤔᤧᤳᤋᤢ. ᤜᤧᤰᤁᤣ᤺ᤸᤗᤧ ᤍᤠᤀᤢᤍᤧᤴ ᤂᤠᤶᤒᤠᤱᤅᤥ ᤜᤒᤳ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤖ

᥏ ᤍᤠᤀᤢᤍᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢᤖ ᤘᤠ᤹ ᤗ᤹ᤖᤡᤰ ᤘᤣ᤹ ᤔᤏᤠᤖᤧ ᤁᤧᤶᤔᤧᤵᤐᤠ ᤐᤠ᤺ᤴᤏᤡᤴ ᤌᤣᤀᤠᤱ ᤁᤧᤄᤧᤵᤛᤢᤒᤠᤒᤣ᥅

᥇᥆ ᤀᤠᤸᤗᤥ ᤂᤠ ᤗᤢᤱᤓᤢᤰᤁᤢᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤀᤠᤜᤢᤰᤁᤥ ᤁᤧᤎᤠᤛᤧᤀᤠᤱ ᤘᤕᤧᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤀᤠᤒᤠᤅᤣ ᤁᤧᤏᤡᤛᤢᤖᤥ॥ ᤁᤢᤓᤠ ᤀᤠᤔᤏᤠᤜᤠ᤹ᤖᤧ ᤛᤧᤖᤧ᤹ ᤔᤧᤔᤧᤳᤋᤠᤱ ᤁᤖ ᤂᤧᤏᤧ᤹ ᤗᤧᤳᤏᤧᤍᤣᤏᤧ. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱ. ‘ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤁᤢᤛᤶᤍᤠᤱ ᤜᤢᤰᤑᤥ᤺ᤱᤔᤠ ᤔᤧᤛᤢᤰᤁᤠᤴ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤔᤏᤠᤖᤥ॥’

᥇᥇ ᤀᤠᤶᤒᤦ. ᤀᤠᤱᤃᤠ᤹ ᤀᤠᤜᤢᤰᤁᤥ ᤁᤳᤋᤢᤱᤒᤠ ᤁᤧᤍᤣ᤺ᤵᤑᤧᤖᤠ᤺ᤴ ᤀᤥᤔᤧᤳᤋᤧ᤹ᤀᤥ᥄ ᤀᤠᤱᤃᤠ᤹ ᤛᤧᤵᤔᤠ ᤛᤢᤰᤏᤧᤔᤧᤴ ᤁᤖ ᤁᤧᤍᤣ᤺ᤵᤑᤧᤖᤠ᤺ᤴᤗᤰ ᤂᤰᤋᤢᤱ॥ ᤁᤴᤗᤠᤶᤒᤠᤀᤣ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤠᤴ ᤀᤡᤃᤪ ᤛᤧᤵᤔᤠ ᤔᤧᤃᤥ᤺ᤳᤏᤧᤶᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤁᤧᤄᤥᤛᤢᤖᤥ॥ ᤀᤠᤱᤃᤠ᤹ ᤌᤣᤀᤠᤱ ᤋᤠᤵᤑᤧ᤺ᤶᤒᤠ ᤔᤧᤔᤧᤳᤏᤧᤴᤇᤠᤱ ᤂᤧᤏᤧ᤹ᤃ ᤀᤠᤱᤃᤠ᤹ ᤛᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤁᤧᤏᤠ᤺ᤳᤋᤠᤖ ᤁᤧᤘᤠ᤹॥

᥇᥈ ᤀᤠᤴᤇᤡ᤹ ᤗᤢᤶᤔᤥ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤠᤛᤧᤴ ᤆᤥᤃᤢᤖᤖᤥ. ᤀᤠᤱᤃᤠ᤹ ᤋᤢᤰᤂᤣ ᤁᤧᤈᤠ᤺ᤳᤋᤠᤱᤒᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤛᤶᤍᤠᤱ ᤂᤠᤛᤧᤴ ᤆᤥᤃᤢᤖ. ᤁᤖ ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤂᤧᤏᤧ᤹ ᤁᤧᤛᤶᤎᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤓᤥ᤺ᤱᤅᤠᤴᤗᤥ॥

᥇᥉ ᤀᤢᤏᤇᤥ᤺ᤶᤒᤠ ᤂᤧᤍᤠ᤹ ᤀᤰᤋᤱᤒᤠ ᤘᤠ᤹. ‘ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤋᤠᤵᤑᤧ᤺ᤶᤒᤠ ᤔᤏᤠ᤺ᤸᤗᤧᤖᤰ ᤆᤥᤃᤢ᤹॥’ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤔᤧᤓᤥ᤺ᤱᤅᤠᤴᤗᤥ॥

᥇᥊ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤜᤠ᤺ᤳᤗᤧ ᤁᤢᤍᤰᤗᤧᤱᤘᤠᤀᤥ ᤗ᤺ᤴᤍᤧᤀᤠᤱ ᤘᤠ᤹ᤒᤣ᥅ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤜᤠ᤺ᤳ ᤁᤧᤏᤠ᤺ᤳᤋᤢᤖ ᤁᤧᤘᤠ᤹ᤒᤣ᥅ ᤗᤳᤇᤠ ᤁᤢᤛᤡᤘᤧᤳ ᤁᤥ᤺ᤳᤆᤥ᤹ ᤀᤡᤃᤪ ᤗᤳᤇᤠ ᤛᤡᤔᤧᤴᤍᤰ ᤜᤧᤰᤋᤱᤒᤠ ᤌᤣᤏᤠᤎᤣᤒᤠ ᤀᤠᤱᤃᤠ᤹ ᤁᤢᤛᤡᤱᤒᤠ ᤔᤏᤠᤴ ᤔᤧ᤺ᤶᤒᤡ᥅

᥇᥋ ᤕᤜᤘᤣ ᤍᤠᤱᤒᤧᤴᤏᤣ ᤂᤠᤛᤧᤴ ᤁᤧᤗᤥ᤺ᤶᤒᤠᤖᤥ. ᤂᤢᤏᤧ᤹ᤀᤣ ᤀᤠᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤆᤥᤃᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤂᤠᤛᤧᤴ ᤗᤥ᤺ᤴᤍᤢᤖ॥ ᤂᤢᤏᤧ᤹ᤀᤣ ᤌᤣ᤺ᤰᤁᤠᤖ ᤂᤧᤒᤩᤠᤱ ᤁᤧᤜᤢᤰᤗᤠᤶ ᤋᤠᤱᤛᤧ᤺ᤵᤐᤠᤖ॥”

᥇᥌ ᤍᤠᤀᤢᤍᤖᤧ ᤁᤴ ᤐᤠ᤺ᤴᤜᤠ᤹ ᤛᤠᤘᤗᤧᤴᤏᤢ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤡᤍᤥ. ᤛᤠᤘᤗᤖᤧ ᤐᤠ᤺ᤳᤋᤢ. “ᤁᤴ ᤁᤧᤒᤠ᤺ᤵᤐᤧᤴ ᤂᤧᤏᤧ᤹ᤀᤣᤒᤡ. ᤀᤠᤛ᤻ᤛᤠ ᤍᤠᤀᤢᤍᤣ᥅” ᤜᤧᤰᤁᤩᤠᤱ ᤛᤠᤘᤗᤧᤴ ᤜᤠ᤺ᤵᤔᤠ ᤜᤣ᤺ᤰᤋᤧ॥

᥇᥍ ᤂᤢᤏᤧ᤹ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤱᤃᤠ᤹ᤏᤢ᤺ᤸᤗᤧ ᤂᤧᤏᤧ᤹ ᤕᤖᤡᤰ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰ. ᤀᤠᤱᤃᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤳᤏᤧ. ᤁᤖ ᤂᤧᤏᤧ᤹ ᤀᤠᤱᤃᤠ᤹ ᤏᤢᤖᤡᤰ ᤁᤧᤔᤧᤳᤋᤠᤱ॥

᥇᥎ ᤀᤠᤀᤡᤴ ᤀᤠᤱᤃᤠ᤹ᤏᤢ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤥᤛᤣᤴᤍᤠᤱ ᤁᤧᤈᤥᤃᤢ. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤧᤜᤢᤰᤁᤥ ᤌᤠᤛᤠᤱ. ᤁᤖ ᤂᤧᤏᤧ᤹ ᤁᤧᤴᤇᤧᤖᤠᤱᤅᤡᤴ॥

᥇᥏ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤏᤡᤱᤔᤡ᤺ᤴ ᤋᤧᤶᤛᤢᤀᤠᤱ ᤌᤣᤀᤠᤱ ᤔᤧᤶᤔᤧᤳᤋᤣ ᤐᤣ᤺ᤰᤔᤠ ᤐᤠᤱᤄᤢ᥅ ᤁᤸᤗᤧᤆᤥᤃᤢᤸᤗᤧ ᤀᤠᤀᤡᤴ ᤀᤠᤱᤃᤠ᤹ᤏᤢ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤜᤠᤱᤘᤠ ᤔᤠᤱᤘᤠ ᤁᤧᤒᤡᤖᤖᤥ॥

᥈᥆ ᤀᤠᤸᤗ ᤂᤧᤏᤧ᤹ᤀᤣ ᤀᤡᤛᤪᤠᤀᤡᤗᤒᤠ ᤜᤠᤱ ᤁᤧᤒᤥ᤺ᤱ ᤁᤧᤗ᤹ᤒᤧᤴ ᤀᤠᤱᤃᤠ᤹ ᤏᤡᤛᤢᤱᤗᤥ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤗᤠᤈᤣ᤺ᤸᤗᤧ ᤂᤧᤏᤧ᤹ ᤁᤧᤜᤠᤱᤕᤢᤰ ᤆᤥ᤺ᤰᤔᤠ ᤕᤧᤶᤔᤥᤀᤣ ᤏᤢ᤹ᤔᤠᤍᤠᤔᤠ ᤕᤠ᤺ᤶᤒᤰ ᤆᤥᤃᤢᤖᤥ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛ᤻ᤛᤠ ᤀᤠᤶᤔᤧᤴᤇᤠ᤹ᤜᤠ᤹ ᤔᤧᤛᤧᤖᤢᤱᤛᤡᤅᤡᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤀᤠᤶᤒᤠᤖᤧ ᤁᤢᤜᤡᤶᤛᤕᤱᤗᤠᤶᤒᤠ ᤔᤧᤍᤢ᤺ᤰᤁᤠᤴ ᤑᤠ᤹ᤀᤠᤱ ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱᤅᤧ᤹॥”

᥈᥈ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤛᤠᤘᤗᤧᤴᤏᤢ ᤔᤠᤱᤜᤧᤰᤛᤡᤱ॥ ᤜᤧᤰᤁᤩᤠᤱ ᤛᤠᤘᤗᤧᤴ ᤁᤢᤜᤡᤶᤔᤥ ᤏᤢ᤺ᤰᤂᤧ. ᤁᤖ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤕᤰ ᤗᤧᤵᤔᤠᤱ ᤔᤧᤎᤠᤛᤡᤱᤗᤥ॥

ᤛᤠᤔᤢᤀᤧᤗᤧᤴ ᤔᤠᤛᤡᤱ

᥈᥋

ᤛᤠᤔᤢᤀᤣᤗᤧᤴ ᤔᤠᤛᤡᤱ॥ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤈᤢᤵᤛᤧᤀᤠᤱ ᤂᤢᤏᤧ᤹ ᤁᤢᤗᤠᤃᤡ ᤔᤣᤖᤡᤱ ᤔᤧᤎᤰᤋᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤖᤠᤔᤠᤒᤠ ᤁᤢᤜᤡᤶᤔᤥa ᤔᤧᤍᤣ᤹ᤖᤢᤀᤠᤱ ᤔᤧᤗᤢᤵᤋᤢ॥ ᤜᤴᤏᤠᤱ ᤍᤠᤀᤢᤍᤧᤴ ᤐᤠᤖᤠᤴᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤕᤥ ᤌᤩᤧ॥

ᤍᤠᤀᤢᤍᤧᤴ ᤏᤢ ᤀᤒᤡᤃᤣᤗ

᥈ ᤔᤠᤀᤥᤏ ᤐᤠᤱᤈᤢᤶᤔᤥ ᤗᤳᤇᤠ ᤔᤏᤠ ᤘᤕᤧ. ᤁᤷᤔᤣᤗ ᤐᤠᤱᤈᤢᤶᤔᤥ ᤂᤢᤏᤧ᤹ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤁᤳᤋᤢ॥ ᤂᤧᤴ ᤔᤠᤱᤓᤠ ᤁᤧᤃᤵᤐᤠ ᤔᤏᤠ ᤘᤕᤧ. ᤜᤧᤴᤇᤡᤱ ᤛᤢᤶᤛᤡ ᤔᤧᤸᤗᤢᤰ ᤏᤢ ᤜᤧᤴᤇᤡᤱᤎᤡᤰ ᤔᤧ᤺ᤴᤍᤠᤰ ᤁᤳᤋᤢᤛᤡ॥ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤁᤠᤖᤔᤣᤗᤀᤥ ᤁᤢᤔᤧᤸᤗᤢᤰ ᤔᤢᤖᤡᤰ ᤏ᤺ᤱᤏᤢ ᤕᤠᤃᤧ॥

᥉ ᤂᤢᤏᤧ᤹ ᤁᤢᤔᤡᤱᤃ ᤏᤠᤒᤠᤗ ᤘᤕᤧ. ᤜᤧᤰᤁᤩᤠᤱ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤀᤒᤡᤃᤣᤗ ᤘᤕᤧ॥ ᤀᤒᤡᤃᤣᤗᤧᤴ ᤛᤠ᤹ᤖᤡᤰ ᤏᤢᤔᤠ ᤏᤢ ᤆᤠ᤺ᤵᤔᤠ ᤘᤕᤧ. ᤁᤖ ᤂᤧᤴ ᤔᤏᤠᤴ ᤛᤠ᤹ᤖᤡᤰ ᤁᤢᤛᤡᤰ ᤁᤧᤒᤥ᤺ᤰᤐᤠ ᤏᤢ ᤔᤏᤠ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤔᤠ ᤘᤕᤧ. ᤂᤢᤏᤧ᤹ᤃ ᤁᤠᤗᤣᤒᤖᤧ ᤁᤢᤜᤡᤶᤛᤕᤱᤒᤠ ᤔᤏᤠ ᤘᤕᤧ॥

᥊ ᤜᤧᤰᤁᤩᤠᤱ ᤏᤠᤒᤠᤗᤧᤴ ᤁᤢᤔᤧᤸᤗᤢᤰ ᤔᤢᤖᤡᤰ ᤏ᤺ᤱᤏᤢ ᤕᤠᤰ ᤁᤧᤗ᤹ᤒᤠ ᤐᤠ᤺ᤴ ᤍᤠᤀᤢᤍᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤘᤕᤧᤸᤗᤧ ᤂᤧᤵᤛᤢ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤌᤡᤒᤥᤱ ᤌᤠᤱᤒᤧᤴ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤐᤠᤱᤄᤢᤛᤡ. “ᤁᤠᤷᤔᤣᤗ ᤐᤠᤱᤈᤢᤶ ᤐᤣᤃᤧᤶᤔᤧ᤹ᤀᤠᤱ ᤏᤠᤒᤠᤗᤧᤴ ᤀᤠᤱᤃᤠ᤹ ᤀᤠᤛᤧᤘᤠᤔᤢ ᤔᤧᤳᤋᤠᤶᤔᤧ᤹॥

᥌ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤠᤶᤔᤧ᤹. ‘ᤂᤧᤏᤧ᤹ ᤏᤢ ᤁᤧᤜᤡᤔᤛᤕᤱᤜᤠ᤹ ᤜᤧᤰᤁᤩᤠᤱ ᤁᤧᤜᤡᤶᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤁᤧᤏᤢᤖᤡ ᤁᤧᤍᤠᤛᤡᤖ॥

᥍ ᤂᤧᤏᤧ᤹ ᤁᤧᤔᤧᤸᤗᤢᤰ ᤔᤢᤖᤡᤰ ᤏ᤺ᤱᤏᤢ ᤁᤧᤕᤠᤰ ᤁᤧᤗ᤹ᤒᤠᤴ ᤂᤢᤏᤧ᤹ ᤂᤧᤵᤛᤢ॥ ᤂᤧᤏᤧ᤹ ᤁᤧᤔᤧᤸᤗᤢᤰ ᤁᤧᤃᤶᤒᤠᤜᤠ᤹ ᤀᤠᤏᤡᤃᤧᤏᤢ ᤔᤧᤘᤕᤧᤸᤗᤧ ᤀᤠᤏᤡᤃᤧ ᤂᤧᤱᤜᤠ᤹ ᤌᤣᤀᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤶᤛᤡᤶᤒᤧᤴ॥ ᤂᤧᤱᤜᤠ᤹ ᤁᤠᤖᤔᤣᤗᤀᤥ ᤔᤧᤘᤕᤧᤸᤗᤧ ᤂᤢᤴᤇᤡ᤹ ᤌᤣᤀᤠᤱ ᤔᤧᤶᤔᤠᤀᤣ ᤘᤕᤧ॥

᥎ ᤂᤧᤏᤧ᤹ ᤁᤧᤔᤏᤠᤜᤠ᤹ ᤛᤧ᤺ᤴᤗᤠᤵᤋᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤐᤠ᤺ᤴᤜᤠ᤹ ᤁᤧᤶᤔᤧᤳ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤌᤠᤱᤒᤧᤴ ᤀᤠᤔᤏᤠᤜᤠ᤹ ᤗᤠᤱ ᤋᤠ᤺ᤰᤋᤧᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤋᤱᤏᤠᤶ ᤋᤥᤔᤠ ᤕᤧᤶᤔᤥ ᤀᤠᤍᤧᤀᤠᤱ ᤀᤠᤘᤠ᤹॥ ᤂᤧᤏᤧ᤹ ᤌᤣ ᤁᤧᤃᤳᤋᤢ ᤜᤠᤒᤠ ᤂᤧᤴᤏᤣ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ ᤏᤢ ᤁᤧᤛ᤻ᤛᤠ ᤍᤠᤀᤢᤍᤧᤴ ᤐᤡᤖᤧ᤹ᤀᤥ॥’”

᥏ ᤍᤠᤀᤢᤍᤖᤧ ᤌᤠᤱᤒᤧᤴ ᤁᤢᤔᤏᤠᤜᤠ᤹ ᤔᤧᤃᤧᤖᤧ ᤔᤧᤍᤧ. ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤍᤠᤀᤢᤍᤖᤧ ᤁᤢᤔᤡᤱᤅᤥ ᤏᤠᤒᤠᤗᤧᤴ ᤔᤧᤔᤧᤳᤋᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤜᤠᤱᤄᤢ॥

᥇᥆ ᤜᤧᤰᤁᤩᤠᤱ ᤏᤠᤒᤠᤗᤖᤧ ᤍᤠᤀᤢᤍᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤍᤠᤀᤢᤍᤧᤴ ᤜᤠ᤺ᤳ᥅ ᤁᤴ ᤕᤡᤛᤤᤖᤧ ᤁᤢᤛ᤻ᤛᤠ ᤔᤧᤵᤔᤏᤠᤒᤧᤴ ᤜᤠ᤺ᤳ᥅ ᤁᤴ ᤕᤧᤶᤔᤥ ᤕᤖᤡᤰ ᤛᤧᤘᤠᤖᤥᤒᤠᤜᤠ᤹ ᤂᤢᤴᤇᤡ᤹ ᤍᤠᤱᤒᤠᤗᤠᤶ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤘᤠ᤹॥

᥇᥇ ᤀᤠᤱᤃᤠ᤹ ᤀᤠᤈᤠᤔᤠ ᤀᤠᤎᤢᤱᤔᤠ ᤏᤢ ᤀᤠᤱᤃᤠ᤹ ᤀᤠᤔᤧᤸᤗᤢᤰ ᤔᤢᤖᤡᤰ ᤁᤧᤏ᤺ᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤛᤠ᤺ᤴ ᤀᤠᤱᤃᤠ᤹ ᤁᤢᤛᤡᤱᤅᤣ ᤔᤧᤏᤡ᤺ᤳᤋᤠᤛᤡᤅᤡᤴᤒᤠ ᤔᤏᤠᤜᤠ᤹ ᤌᤣᤀᤠᤱ ᤐᤡᤖᤢᤱᤛᤡᤱᤒᤠᤒᤣ᥅”

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤔᤧᤏᤢ᤺ᤰᤂᤧ ᤔᤧᤒᤣ. ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰ ᤐᤠ᤺ᤴᤏᤡᤴ ᤍᤠᤀᤢᤍᤧᤴ ᤔᤧᤈᤧᤰᤋᤢ॥

᥇᥉ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤧᤖᤧᤰᤗᤧ ᤀᤠᤒᤠᤅᤣ ᤂᤡᤏᤡ᤹ ᤋᤠᤓᤣ᤺ᤴ ᤜᤣ᤹ᤀᤠᤛᤡᤶᤔᤧ᤹॥” ᤂᤧᤱᤜᤠ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤂᤢᤴᤇᤡ᤹ ᤋᤠᤓᤣ᤺ᤴ ᤔᤧᤜᤣ᤹ᤛᤡᤱ. ᤜᤧᤰᤁᤩᤠᤱ ᤍᤠᤀᤢᤍᤖᤧᤀᤠᤱ ᤀᤠᤒᤠᤅᤣ ᤁᤢᤍᤠᤓᤣ᤺ᤴ ᤜᤣ᤹ᤛᤡᤱ॥ ᤜᤧᤰᤁᤩᤠᤱ ᤜᤵᤔᤧᤴ ᤁᤡᤵ ᤗᤡᤛᤡ ᤁᤢᤔᤏᤠᤜᤠ᤹ ᤍᤠᤀᤢᤍᤖᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤔᤧᤎᤠᤛᤡᤱ॥ ᤂᤧᤒᤩᤠᤱ ᤁᤡᤵ ᤏᤧᤳᤇᤡ ᤁᤢᤔᤏᤠᤜᤠ᤹ ᤆᤡᤃᤰᤘᤠ ᤁᤥᤛᤧ ᤔᤧᤕᤠ᤺ᤰᤋᤧ॥

᥇᥊ ᤁᤖ ᤗᤳᤇᤠ ᤌᤠᤱᤒᤧᤴ ᤛᤧᤘᤠᤖᤥᤒᤠᤎᤡᤰᤗᤧ ᤏᤠᤒᤠᤗᤖᤧ ᤁᤢᤔᤣ᤺ᤳ ᤀᤒᤡᤃᤣᤗᤧᤴ ᤔᤧᤳᤋᤢ. “ᤍᤠᤀᤢᤍᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤗᤠᤶ ᤀᤠᤏᤡ᤹ ᤍᤠᤱᤒᤧᤴ ᤏ᤺ᤶᤏ᤺ᤶᤒᤠ ᤛᤧᤘᤠ ᤋᤥ᤺ᤴᤇᤧ ᤁᤢᤀᤡᤱᤄᤱ ᤁᤧᤛᤠᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤘᤕᤧ. ᤁᤖ ᤂᤢᤏᤧ᤹ᤃ ᤂᤧᤴ ᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤳᤋᤢᤛᤡ॥

᥇᥋ ᤁᤖ ᤂᤧᤴ ᤔᤏᤠᤜᤠ᤹ᤖᤧᤃ ᤀᤠᤏᤡᤃᤧ ᤛᤠ᤹ᤖᤡᤰ ᤏᤢᤖᤡᤰ ᤔᤧᤔᤧᤳᤋᤡᤃᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤵᤑᤠᤸᤗᤧᤀᤠᤱ ᤋᤢᤰᤂᤣ ᤔᤧᤴᤈᤠ᤺ᤳᤋᤡᤃᤧᤴ. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤱᤜᤠ᤹ᤏᤢ ᤆᤠᤖᤠᤶᤍᤧᤴᤜᤠ᤹ᤀᤥ ᤘᤕᤡᤃᤧᤸᤗᤧ ᤌᤣᤀᤠᤱ ᤔᤧᤔᤠᤛᤢᤶᤒᤧᤴ॥

᥇᥌ ᤀᤠᤏᤡᤃᤧ ᤔᤧᤸᤗᤢᤰ ᤆᤠᤖᤠᤶᤛᤧ ᤐᤣ᤺ᤰᤔᤏᤠ᤺ᤸᤗᤧ ᤂᤧᤱᤜᤠ᤹ᤃ ᤀᤠᤏᤡᤃᤧ ᤁᤧᤖᤧᤰ ᤐᤡᤛᤠᤱ ᤗᤢᤱᤎᤠᤰ ᤜᤧᤰᤁᤣ ᤁᤶᤒᤪᤠᤱ ᤁᤧᤈᤥ᤺ᤰᤐᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥

᥇᥍ ᤀᤠᤸᤗ ᤂᤧᤏᤧ᤹ ᤌᤣ ᤆᤥ᤺ᤰᤔᤠᤒᤥ᤺ᤱ ᤏᤢᤖᤡᤰᤁᤠᤱ ᤀᤡ᤺ᤳᤋᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤍᤠᤱᤒᤧᤴ ᤏᤢ ᤁᤢᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤋᤢᤰᤂᤣ ᤗᤠᤰᤂᤣ ᤋᤠᤖ ᤐᤳ॥ ᤂᤢᤏᤧ᤹ᤃ ᤛᤠ᤹ᤖᤡᤰ ᤋᤠᤰᤁᤧᤓᤧ᤹ᤒᤠ ᤆᤥ᤺ᤰ. ᤂᤢᤏᤧ᤹ᤏᤢ ᤜᤠ᤺ᤳᤋᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤏᤧᤴ॥”

᥇᥎ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤀᤒᤡᤃᤣᤗᤖᤧ ᤜᤠᤖᤠᤘᤖᤠ ᤁᤡᤵ ᤏᤧᤳᤇᤡ ᤁᤢᤗᤧᤵ ᤂᤖᤧ᤺ᤱ. ᤛᤧᤜᤥᤒᤠ ᤛᤢᤰᤘᤠ ᤏᤧᤳᤇᤡ ᤆᤧᤸᤗᤧᤰᤛᤣ᤹ ᤌᤡ. ᤜᤧᤰᤁᤩᤠᤱ ᤔᤧᤛᤧᤖᤢᤛᤡᤀᤠᤱ ᤔᤧᤄᤰᤋᤢ ᤔᤧᤎᤥ᤺ᤰᤋᤢᤀᤠᤱ ᤕᤠᤖᤡᤵ ᤔᤧᤈᤥᤃᤢᤒᤠ ᤅᤠᤛᤡ ᤔᤧᤸᤗᤢᤰᤛᤠ. ᤑᤢᤗᤰ ᤕᤧᤳᤇᤡ ᤛᤠᤶᤒᤣ᤺ᤳ. ᤏᤠᤶᤔᤧᤓᤧᤳᤋᤢᤀᤠᤱ ᤔᤧᤄᤧᤰᤛᤢᤒᤠ ᤁᤡᤵᤌᤡᤰ ᤆᤧᤸᤗᤧᤰᤛᤣ᤹ ᤁᤢᤒᤈᤠ. ᤜᤧᤰᤁᤩᤠᤱ ᤏᤠᤶᤔᤧᤓᤧᤳᤋᤢᤀᤠᤱ ᤔᤧᤄᤧᤰᤛᤢᤒᤠ ᤁᤡᤵ ᤏᤧᤳᤇᤡ ᤁᤢᤃᤠᤰᤔᤠ ᤐ᤺ᤳᤇᤣᤛᤣ᤹ ᤀᤍᤱᤜᤠ᤹ ᤁᤢ᤺ᤳᤋᤢᤛᤡ॥

᥇᥏ ᤜᤧᤰᤁᤩᤠᤱ ᤛᤧᤘᤠᤖᤥᤒᤠᤜᤠ᤹ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤍᤃᤡ ᤌᤠᤛᤡᤱᤅᤠᤶᤔᤧ᤹. ᤀᤠᤱᤃᤠ᤹ ᤀᤣᤃᤠᤱ ᤀᤣᤃᤠᤱ ᤑᤧᤴᤏᤠ॥” ᤁᤖ ᤁᤢᤕᤧᤶᤒᤠ ᤏᤠᤒᤠᤗᤧᤴ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤔᤧᤳᤋᤢᤴ॥

᥈᥆ ᤀᤒᤡᤃᤣᤗᤖᤧ ᤀᤍᤱᤅᤡᤴ ᤕᤢᤰᤋᤢ ᤜᤧᤰᤁᤩᤠᤱ ᤁᤥ᤺ᤰᤔᤠᤀᤥᤒᤠ ᤀᤡᤗᤠᤶᤔᤥ ᤐᤣᤖ ᤐᤳᤇᤧᤸᤗᤧ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤕᤥ ᤔᤧᤎᤩᤧᤖ ᤔᤧᤒᤳᤇᤧᤒᤠ ᤏᤡᤛᤢᤛᤡ॥

᥈᥇ ᤍᤠᤀᤢᤍᤖᤧ ᤂᤠᤖᤰ ᤐᤠ᤺ᤳᤋᤢᤀᤠᤱ ᤘᤕᤧ. “ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤌᤣᤀᤠᤱ ᤔᤧᤶᤔᤠᤀᤣ ᤛᤠ᤹ᤖᤡᤰ ᤏᤢᤖᤡᤰ ᤀᤠᤏᤡᤃᤧ ᤁᤸᤗᤧ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤛᤧ᤺ᤵᤔᤏᤠᤒᤧᤱᤃ ᤜᤏᤧᤖᤰ ᤐᤥ᤺ᤰᤂᤧᤖᤧᤇ॥ ᤂᤧᤸᤗᤧᤃ ᤏᤢᤒᤠᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ᤏᤢ ᤋᤠᤵᤑᤧ᤺ᤶᤒᤠ ᤆᤥᤃᤢ॥

᥈᥈ ᤋᤠ᤺ᤴᤍᤡᤰ ᤋᤠᤏᤠᤶ ᤌᤠᤖᤡᤰᤗᤧ ᤂᤧᤴᤏᤢ ᤁᤧᤘᤠ᤹ᤒᤠ ᤕᤧᤶᤒᤡᤳᤇᤠᤜᤠ᤹ᤀᤥ ᤗᤳᤇᤠᤖᤰ ᤁᤢᤔᤏᤠ ᤁᤢᤜᤡᤱᤘᤧᤳ ᤕᤠ᤺ᤰᤋᤧᤏᤣᤓᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ᤀᤠᤱ ᤛᤧᤳᤋᤠ᤹ᤖ॥”

᥈᥉ ᤀᤒᤡᤃᤣᤗᤖᤧ ᤍᤠᤀᤢᤍᤧᤴ ᤏᤡᤛᤢᤸᤗᤧ ᤂᤢᤏᤧ᤹ ᤜᤠᤖᤠᤜᤠᤖᤠ ᤁᤢᤀᤍᤱ ᤛᤶᤎᤠᤱᤗᤠᤶ ᤌᤠᤛᤡᤱ. ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤍᤃᤠᤱ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ

᥈᥊ ᤂᤧᤸᤗᤧ ᤁᤢᤗᤠᤱᤅᤥ ᤛᤧᤘᤠ ᤔᤧᤳᤋᤢᤖ ᤐᤠ᤺ᤳᤋᤢ. “ᤀᤠᤴᤍᤠᤱᤒᤣ. ᤀᤠᤱᤃᤠ᤹ᤀᤥᤀᤣ ᤀᤠᤵᤋᤡᤰ ᤌᤠᤖ॥ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤔᤧᤴ ᤐᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤠᤱᤅᤧ᤹ᤀᤥ॥ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ॥

᥈᥋ ᤀᤠᤍᤠᤱᤒᤠᤖᤧ ᤂᤧᤴ ᤏᤠᤒᤠᤗᤖᤧ ᤁᤢᤒᤠ᤺ᤴᤏᤥ ᤏᤡᤱᤘᤠ᤹ ᤔᤧᤒᤡᤖᤧᤴᤏᤧ᤹ᤀᤥ॥ ᤂᤧᤸᤗᤧ ᤁᤢᤔᤡᤱ ᤏᤠᤒᤠᤗᤖᤥ॥ ᤂᤧᤴ ᤜᤠᤒᤠ ᤜᤧᤰᤋᤱᤒᤠ ᤆᤥᤰ॥ ᤂᤧᤸᤗᤧ ᤁᤢᤔᤡᤱᤅᤣ ‘ᤛᤎ᤺ᤰᤐᤠ ᤀᤍᤱᤗᤥ’ ᤂᤧᤸᤗᤧ ᤁᤢᤕᤧᤵᤗᤧᤰᤁᤡᤴᤏᤠᤱ ᤀᤍᤱ ᤜᤧᤰᤋᤱᤒᤠᤀᤣ ᤆᤥᤰ॥ ᤀᤠᤍᤠᤱᤒᤠᤖᤧ ᤁᤧᤒᤠᤱᤄᤢᤛᤡᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤔᤧᤏᤡᤛᤢᤱᤛᤡᤱᤅᤡᤴ ᤀᤠᤍᤠᤱᤒᤣ॥

᥈᥌ “ᤀᤠᤸᤗ ᤔᤠᤰᤂᤡ᤹ᤛᤡᤘᤠ ᤛᤧᤔᤠ ᤏᤢ ᤁᤢᤗᤧᤰᤘᤠ ᤜᤢᤱᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤍᤠᤱᤒᤠ ᤁᤧᤛᤠᤰᤗᤖᤥ॥ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤜᤡᤱᤔᤴᤏᤥ ᤔᤠᤱᤜᤧᤰᤛᤡᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤍᤠᤱᤒᤠᤖᤧ ᤁᤧᤏᤡᤱᤔᤡᤜᤠ᤹ ᤏᤢ ᤀᤠᤍᤠᤱᤒᤠᤴ ᤔᤧᤱᤔᤠ ᤁᤧᤃᤥ᤺ᤵᤐᤠ ᤁᤧᤖᤧᤰᤗᤧ ᤏᤠᤒᤠᤗᤖᤧ ᤋᤢᤔᤢᤒᤠ ᤜᤧᤰᤋᤱᤒᤠᤀᤣ ᤐᤥ᤺ᤱᤗ॥

᥈᥍ ᤀᤠᤸᤗ ᤀᤠᤱᤃᤠ᤹ ᤁᤧᤛᤧᤘᤠᤖᤥᤔᤠᤸᤗᤧ ᤋᤠᤖᤢᤱᤒᤠ ᤛᤢᤱᤅᤡᤴ ᤁᤵᤔᤥ ᤘᤠ᤹॥ ᤀᤠᤍᤠᤱᤒᤠᤏᤢ ᤁᤧᤘᤠ᤹ᤒᤠ ᤌᤠᤱᤒᤧᤴᤜᤠ᤹ ᤐᤡᤖᤧᤛᤧ᤹ᤀᤥ॥

᥈᥎ “ᤀᤠᤴᤍᤠᤱᤒᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤔᤠᤸᤗᤧ ᤑᤣ᤺ᤴᤍᤢᤒᤠ ᤐᤠ᤺ᤴᤏᤧᤴ ᤗᤧᤵᤔᤡ ᤐᤡᤖᤧ᤹ᤀᤥ॥ ᤀᤠᤍᤠᤱᤒᤠᤖᤧ ᤁᤧᤎᤠ᤺ᤰᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤍᤠᤍᤡᤱ ᤁᤧᤘᤠ᤹ᤒᤠ ᤆᤥᤃᤢᤛᤡᤖ. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧᤃ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤎᤱᤜᤠ᤹ᤀᤥ ᤌᤱ ᤁᤧᤈᤥ᤺ᤰᤗ ᤁᤧᤒᤳᤗᤥ॥ ᤀᤠᤍᤠᤱᤒᤠ ᤁᤧᤘᤠ᤹ᤖ ᤌᤠᤖᤡᤰ ᤂᤧᤏᤧ᤹ᤀᤥ ᤋᤠᤵᤑᤧ᤺ᤶᤒᤠ ᤌᤣᤀᤠᤱ ᤂᤥᤔᤧᤍᤧᤳᤏᤧᤴᤗᤖᤥ॥

᥈᥏ ᤁᤢᤓᤠ ᤔᤏᤠᤎᤡᤰᤗᤧ ᤀᤠᤍᤠᤱᤒᤠ ᤁᤧᤏᤠ᤺ᤳᤋᤠᤱ ᤛᤧᤵᤔᤠ ᤁᤧᤃᤥ᤺ᤳᤏᤧᤑᤃᤪ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤶᤒᤪᤠᤱᤅᤥ ᤁᤧᤕᤢᤱ॥ ᤁᤖ ᤁᤧᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤴᤏᤡᤴ ᤂᤢᤏᤧ᤹ ᤀᤷᤍᤥᤀᤥ ᤕᤠᤰᤔᤠᤀᤠᤱ ᤗᤠᤵᤑᤣ᤺ᤶᤏᤠᤒᤠ ᤗᤢᤱ ᤁᤢᤀᤡᤛᤡ᤺ᤰ ᤗᤠᤵᤑᤢᤛᤢᤖᤥ॥

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤴᤍᤠᤱᤒᤧᤴ ᤁᤧᤒᤡᤖᤧᤒᤠ ᤁᤧᤖᤧᤰ ᤔᤠᤱᤜᤢᤵᤐᤡᤴ ᤁᤧᤳᤋᤢᤀᤠᤱ ᤀᤡᤛᤪᤠᤀᤡᤗᤒᤠ ᤕᤢᤰᤛᤠᤒᤠ ᤁᤧᤈᤥ᤺ᤰᤁᤡᤸᤗᤧ

᥉᥇ ᤀᤠᤍᤠᤱᤒᤠᤖᤧ ᤔᤠᤰᤂᤡ᤹ᤛᤡᤘᤠ ᤁᤧᤛᤧᤛᤢᤒᤠ ᤏᤢ ᤁᤢᤗᤧᤰᤘᤠ ᤁᤧᤜᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤗᤠᤃᤡ ᤏᤡᤱᤘᤠ᤹ᤗᤥᤔᤠ ᤀᤡᤃᤪ ᤁᤧᤗᤡ᤺ᤵᤐᤠ ᤁᤰ ᤁᤧᤒᤥ᤺ᤱᤒᤠ ᤌᤣᤀᤠᤱ ᤜᤥ᤺ᤵᤗᤥ॥ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤧᤴ ᤁᤧᤏᤢ᤹ ᤁᤧᤍᤠᤖ ᤆᤥᤃᤢᤖᤥ. ᤜᤧᤰᤁᤣ᤺ᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤔᤠᤴ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ॥”

᥉᥈ ᤂᤧᤒᤩᤠᤱ ᤍᤠᤀᤢᤍᤖᤧ ᤀᤒᤡᤃᤣᤗᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗ. ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤍᤢᤶᤛᤧ ᤀᤠᤀᤡᤴ ᤂᤧᤏᤧ᤹ ᤁᤧᤒᤠᤱᤄᤧ॥

᥉᥉ ᤂᤧᤏᤧ᤹ ᤏᤢᤒᤠ ᤁᤧᤛᤡᤰᤁᤢᤶ ᤏᤡᤱᤘᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤁᤧᤒᤡᤖ. ᤌᤣᤀᤠᤱᤓᤧᤸᤗᤧ ᤀᤠᤀᤡᤴ ᤀᤠᤱᤃᤠ᤹ ᤔᤏᤠᤛᤧᤵᤔᤠ ᤏᤢ ᤁᤢᤗᤧᤰᤘᤠ ᤜᤢᤱᤔᤠ ᤐᤠ᤺ᤴᤗᤠᤶ ᤂᤧᤏᤧ᤹ ᤁᤧᤛᤧ᤺ᤵᤋᤠᤱ॥

᥉᥊ ᤂᤧᤏᤧ᤹ ᤁᤧᤜᤡᤶᤛᤕᤱᤒᤠ ᤕᤧᤶᤒᤡᤳᤇᤠᤜᤠ᤹ ᤛᤧᤵᤔᤠᤗᤠᤶ ᤁᤧᤛᤧ᤺ᤵᤐᤠ ᤀᤡᤛᤪᤠᤀᤡᤗᤒᤠ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤢᤶᤛᤧ ᤜᤠᤖᤠ ᤁᤧᤴᤍᤩᤧᤏᤧᤶᤒᤠ ᤜᤧᤰᤁᤣᤗᤧᤃ ᤏᤠᤒᤠᤗᤖᤧ ᤁᤢᤜᤡᤶᤛᤕᤱᤒᤠ ᤕᤧᤶᤒᤡᤳᤇᤠᤛᤠᤜᤠ᤹ ᤗᤳᤇᤠᤀᤠᤱ ᤋᤠᤏᤠᤶ ᤌᤠᤖᤡᤰ ᤔᤧᤴᤜᤡᤅᤧᤶᤒᤠᤖᤥ॥”

᥉᥋ ᤂᤧᤒᤩᤠᤱ ᤀᤒᤡᤃᤣᤗᤖᤧ ᤋᤣ᤹ᤖᤢᤒᤠ ᤛᤢᤱᤅᤡᤴ ᤂᤢᤏᤧ᤹ ᤋᤠ᤺ᤰᤋᤢ. ᤜᤧᤰᤁᤩᤠᤱ ᤔᤧᤳᤋᤢ. “ᤏᤢᤖᤡᤰᤁᤠᤱ ᤁᤧᤜᤡᤶᤔᤥ ᤏᤢ᤺ᤰᤂᤧ᤹ᤀᤥ॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤂᤧᤵᤛᤢᤱᤅᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤠ ᤜᤧᤰᤁᤣᤀᤣ ᤀᤠᤱᤃᤠ᤹ ᤆᤥᤃᤢᤱ॥”

᥉᥌ ᤀᤒᤡᤃᤣᤗᤧᤴ ᤜᤡᤶᤔᤥ ᤏᤢ᤺ᤰᤂᤧᤀᤠᤱ ᤋᤩᤧ᤺ᤸᤗᤧ ᤏᤠᤒᤠᤗᤖᤧ ᤜᤡᤶᤔᤥ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤕᤠᤖᤡᤵ ᤆᤥ᤺ᤰᤔᤏᤠᤒᤠ ᤜᤧᤰᤁᤣᤀᤣ ᤕᤶᤒᤠ ᤛᤠᤓᤱᤈᤠ ᤔᤧᤈᤖ ᤔᤧᤕᤠᤃᤧᤒᤠ ᤏᤡᤛᤢ॥ ᤏᤠᤒᤠᤗᤧᤴ ᤌᤡ᤺ᤸᤗᤧ ᤔᤕᤢᤀᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤕᤧ॥ ᤂᤧᤴ ᤛᤠ᤹ᤖᤡᤰ ᤔᤕᤢᤀᤠᤱ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤔᤣ᤺ᤳ ᤀᤒᤡᤃᤣᤗᤖᤧ ᤂᤢᤏᤧ᤹ ᤋᤠᤏᤠᤶ ᤌᤠᤖᤡᤰ ᤌᤣᤀᤠᤱ ᤔᤧᤈᤧᤰᤋᤢᤴ॥

᥉᥍ ᤋᤠᤏᤠᤶᤛᤠ ᤌᤡ᤺ᤸᤗᤧ ᤗᤧᤖᤢᤀᤠᤱ ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤧᤰᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤧᤷᤘᤧᤳᤋᤡᤸᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠᤀᤣ ᤗᤧᤖᤢ. ᤂᤧᤶᤒᤩᤠᤱ ᤂᤧᤴ ᤗᤢᤱ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤀᤠᤱ ᤗᤱᤗᤧ᤺ᤱᤘᤠ ᤐᤥ᤺ᤰᤂᤧ॥

᥉᥎ ᤌᤡᤒᤥᤱ ᤕᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤋᤖᤢ ᤜᤧᤰᤁᤩᤠᤱ ᤂᤧᤴ ᤛᤩᤧ॥

᥉᥏ ᤍᤠᤀᤢᤍᤖᤧ ᤏᤠᤒᤠᤗᤧᤴ ᤛᤩᤧ ᤁᤧᤗ᤹ᤒᤠ ᤂᤧᤵᤛᤢ. ᤂᤧᤸᤗᤧ ᤐᤠ᤺ᤳᤋᤢ. “ᤂᤧᤸᤗᤧ ᤆᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤠᤃᤡ ᤂᤠᤛᤧᤴ ᤁᤧᤈᤥ᤺ᤰᤐᤠ ᤏᤢ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤴ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤁᤧᤛᤧ᤺ᤵᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ॥ ᤏᤠᤒᤠᤗᤖᤧ ᤆᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤀᤠᤒᤠᤅᤣ ᤁᤢᤎᤧᤃᤣ᤺ᤰᤐᤥ ᤌᤠᤛᤢ ᤐᤡᤖᤢᤀᤠᤱ ᤘᤠ᤹॥” ᤂᤧᤒᤩᤠᤱ ᤍᤠᤀᤢᤍᤖᤧ ᤀᤒᤡᤃᤣᤗᤧᤴ ᤂᤢᤏᤧ᤹ ᤁᤢᤔᤣ᤺ᤳ ᤐᤥᤱᤔᤠ ᤛᤢᤰᤐᤡ ᤔᤧᤛᤢᤰᤏᤧᤶᤒᤡ ᤑᤠ᤹ᤀᤠᤱ ᤀᤡᤱᤄᤱ ᤜᤠᤅᤢᤍᤣᤛᤢ॥

᥊᥆ ᤍᤠᤀᤢᤍᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤁᤷᤔᤣᤗ ᤔᤧᤒᤣᤀᤠᤱ ᤀᤒᤡᤃᤣᤗᤧᤴ ᤔᤧᤔᤧᤳᤋᤢ. “ᤍᤠᤀᤢᤍᤖᤧ ᤁᤢᤔᤣ᤺ᤳ ᤐᤥᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤗᤠᤛᤧ ᤕᤠᤵᤔᤡ ᤐᤠᤱᤄᤧᤀᤠᤱ ᤘᤠ᤹॥”

᥊᥇ ᤂᤧᤴ ᤔᤢᤳᤆᤵ ᤐᤥᤃᤧ. ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤀ᤺ᤰᤂᤢᤶ ᤑᤴᤇᤡᤱᤗ ᤛᤧᤘᤠ ᤔᤧᤳᤋᤢᤛᤡᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ᤃ ᤀᤠᤴᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤕᤠᤖᤡᤵ ᤘᤠ᤹ᤀᤠ. ᤀᤠᤱᤃᤠ᤹ᤃ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱ ᤘᤠᤃᤧᤜᤵᤔᤠ ᤁᤢᤛᤧᤘᤠᤖᤥᤔᤠᤖᤥ॥”

᥊᥈ ᤜᤧᤰᤁᤩᤠᤱ ᤀᤒᤡᤃᤣᤗᤧᤴ ᤜᤠᤖᤠᤜᤠᤖᤠ ᤕᤠᤖᤡᤵ ᤐᤥ᤺ᤰᤂᤧ. ᤂᤢᤏᤧ᤹ ᤅᤠᤛᤡ ᤁᤢᤴᤍᤣ᤺ᤱᤔᤠᤜᤠ᤹ᤏᤢ ᤀᤍᤱ ᤔᤧᤕᤢᤰᤋᤢᤀᤠᤱ ᤀᤡᤱᤄᤱ ᤁᤧᤍᤠ᤺ᤵᤐᤠ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ᤏᤢ ᤔᤧᤒᤣ. ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤔᤣ᤺ᤳ ᤐᤠ᤺ᤰᤂᤧᤖᤥ॥

᥊᥉ ᤍᤠᤀᤢᤍᤖᤧ ᤕᤡᤈᤖᤣᤗᤒᤠ ᤀᤜᤡᤏᤥᤶᤔᤧᤴᤏᤠᤱ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤘᤕᤧ॥ ᤂᤧᤱᤜᤠ᤹ ᤏᤧᤵᤔᤠᤱ ᤂᤢᤏᤧ᤹ ᤁᤢᤔᤣ᤺ᤳ ᤐᤥ᤺ᤰᤂᤧᤛᤡ॥

᥊᥊ ᤀᤠᤶᤓᤠ ᤁᤴ ᤕᤧᤶᤔᤥ ᤛᤠᤘᤗᤖᤧ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠ ᤍᤠᤀᤢᤍᤖᤧ ᤁᤢᤔᤣ᤺ᤳ ᤔᤡᤁᤗᤧᤴ ᤃᤸᤗᤡᤔᤒᤠ ᤗᤣᤛᤖᤧ ᤁᤢᤛ᤻ᤛᤠ ᤐᤸᤋᤡᤀᤣᤗᤧᤴ ᤁᤢᤔᤣ᤺ᤳ ᤐᤥ᤺ᤱᤛᤧ ᤐᤡᤖᤢᤍᤣᤛᤢᤀᤠᤱ ᤘᤕᤧᤖᤥ॥

a 

᥈᥋:᥇ ᤜᤡᤒᤪᤢ ᤏᤢ ᤁᤢᤓᤠ ᤏᤢᤒᤥᤱᤗᤧᤴ ᤁᤢᤒᤢᤱᤛᤠᤵᤜᤠ᤹ᤀᤥ. ᤜᤧᤰᤁᤩᤠᤱ ᤏᤢᤒᤥᤱᤗᤧᤴ ᤁᤢᤒᤢᤱᤛᤠᤵᤜᤠ᤹ᤀᤥ ᤔᤥᤀᤠᤏ ᤐᤳ

ᤍᤠᤀᤢᤍᤖᤧ ᤕᤠᤶᤔᤥᤀᤠᤱ ᤛᤠᤘᤗᤧᤴ ᤗᤧᤖᤢᤒᤠ

᥈᥌

ᤈᤡᤐᤡᤜᤠ᤹ ᤃᤡᤒᤠᤀᤥ ᤁᤧᤘᤠ᤹ᤒᤠ ᤛᤠᤘᤗᤖᤧ᤹ᤀᤥ ᤔᤧᤒᤣᤀᤠᤱ ᤕᤛᤡᤔᤥᤏ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤜᤁᤡᤗᤠᤒᤠ ᤁᤥ᤺ᤰᤔᤠ ᤑᤠᤱᤈᤱᤅᤥ ᤍᤠᤀᤢᤍᤧᤴ ᤆᤡᤱᤛᤡᤱᤅᤠᤱ ᤕᤢᤱ ᤗ᤹ᤖᤡᤰ ᤔᤧᤈᤧᤰᤋᤢ॥

᥈ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤁᤢᤃᤥ᤺ᤳᤇᤧ ᤛᤠᤘᤗᤖᤧ ᤜᤧᤴᤇᤡᤱ ᤛᤢᤶᤛᤡ ᤛᤣ᤺ᤰᤔᤏᤠᤒᤠ ᤔᤏᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤜᤠᤖᤠᤜᤠᤖᤠ ᤈᤡᤐ ᤔᤧᤵᤏᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤗᤧᤵᤔᤠᤱ ᤕᤥ ᤌᤩᤧ॥

᥉ ᤕᤛᤡᤔᤥᤏ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤜᤁᤡᤗᤠ ᤁᤥ᤺ᤰᤔᤠᤸᤗᤧ ᤁᤢᤒᤣᤛᤠᤱ ᤂᤢᤏᤧ᤹ ᤋᤢᤖᤠᤕᤰ ᤗᤣ᤺ᤳᤋᤢ॥ ᤁᤖ ᤍᤠᤀᤢᤍᤧᤱᤃ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥᤀᤣ ᤕᤢᤅᤧ॥ ᤛᤠᤘᤗᤧᤴ ᤂᤢᤏᤧ᤹ ᤁᤢᤏᤠ᤺ᤳᤇᤧ ᤕᤣᤀᤠᤱ ᤘᤠ᤹ ᤁᤧᤗ᤹ᤒᤠ ᤂᤧᤵᤛᤢᤏᤠᤔᤧ᤺ᤴᤏᤣ.

᥊ ᤍᤠᤀᤢᤍᤖᤧ ᤔᤏᤠ ᤁᤧᤛᤢᤰᤐᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤛᤠᤘᤗᤧᤴ ᤛᤧᤰᤂᤠᤀᤣ ᤕᤣᤀᤠᤱ ᤘᤠ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤄᤥᤛᤢ॥

᥋ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤐᤥᤃᤧᤀᤠᤱ ᤜᤠᤖᤠᤘᤖᤠ ᤛᤠᤘᤗᤖᤧ ᤋᤢᤖᤠᤕᤰ ᤗᤣ᤺ᤳᤋᤢᤀᤠᤱ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤒᤠ ᤋᤧᤴᤏᤥ ᤐᤣ. ᤜᤧᤰᤁᤩᤠᤱ ᤛᤠᤘᤗ ᤏᤢ ᤂᤢᤏᤧ᤹ ᤁᤢᤎᤰᤋᤢᤶᤒᤠ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤴ ᤀᤡᤵᤛᤧᤛᤡᤀᤠᤱ ᤏᤧᤛ᤻ᤛᤧᤛᤡᤒᤠ ᤋᤧᤴᤏᤡᤴ ᤏᤡᤛᤢ॥ ᤛᤠᤘᤗᤧᤴ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥

᥌ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤜᤡᤳᤋᤡ ᤀᤜᤡᤔᤧᤗᤧᤰᤁᤧᤴ ᤏᤢ ᤕᤥᤀᤠᤒᤖᤧ ᤁᤢᤴᤛᤠ᤹ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤀᤒᤡᤛᤤᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤐᤠ᤺ᤳᤋᤢ. “ᤛᤠᤘᤗ ᤏᤧᤒᤠ ᤋᤢᤖᤠᤕᤰᤁᤥ ᤀᤠᤱᤃᤠ᤹ᤏᤢ ᤜᤠ᤺ᤳ ᤐᤣ᤺ᤰᤐᤣ᥅” ᤀᤒᤡᤛᤤᤖᤧ ᤔᤧᤳᤋᤢ. “ᤂᤧᤏᤧ᤹ᤏᤢ ᤀᤠᤱᤃᤠ᤹ ᤐᤣ᤺ᤰᤁᤠ॥”

᥍ ᤍᤠᤀᤢᤍᤧᤏ ᤏᤢ ᤀᤒᤡᤛᤤᤴ ᤛᤧᤴᤍᤡᤰ ᤋᤢᤖᤠᤕᤰᤁᤥ ᤗᤠᤛᤧᤛᤡ. ᤜᤧᤰᤁᤩᤠᤱ ᤛᤠᤘᤗᤖᤧ ᤋᤠᤰᤂᤥ᤺ᤱ ᤗᤧᤵᤔᤠᤱ ᤁᤢᤗᤠ᤺ᤰᤁᤡᤴ ᤂᤠᤶᤔᤥ ᤗᤣ᤺ᤳᤋᤢᤀᤠᤱ ᤔᤏᤠᤗᤢᤶᤔᤥ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤒᤠ ᤏᤡᤛᤢ॥ ᤀᤒᤏᤣᤖᤧᤴ ᤏᤢ ᤁᤢᤎᤰᤛᤢᤒᤠᤜᤠ᤹ ᤛᤠᤘᤗᤖᤧ ᤁᤢᤄᤡᤖᤡ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧ॥

᥎ ᤜᤧᤰᤁᤩᤠᤱ ᤀᤒᤡᤛᤤᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤏᤡᤱᤔᤡ᤺ᤴ ᤀᤠᤀᤡᤴ ᤁᤧᤜᤢᤰᤁᤥ ᤜᤢᤰᤁᤧᤛᤢᤵᤋᤧᤀᤠᤱ ᤘᤠ᤹ᤖᤧᤇ॥ ᤗᤠ᤺ᤰᤁᤡᤸᤗᤧ ᤌᤡᤰᤗᤧᤱᤔᤠᤸᤗᤧ ᤂᤠᤶᤒᤠᤱᤅᤥ ᤂᤷᤍᤡ᤺ᤱ ᤋᤡ᤺ᤰᤂᤢᤖ ᤌᤢᤵᤔᤠ ᤀᤡᤱᤈᤠ᤺ᤱ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤏᤡᤗᤧᤱ ᤌᤢᤵᤔᤠᤀᤣ ᤔᤧᤒᤥ᤺ᤱᤏᤧᤴ॥”

᥏ ᤁᤖ ᤍᤠᤀᤢᤍᤧᤸᤗᤧ ᤂᤧᤴ ᤔᤧᤳᤋᤢ. “ᤜᤠᤱᤅᤡᤴ ᤔᤧᤛᤧᤖᤧᤴᤏᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤁᤢᤔᤏᤠ ᤛᤶᤎᤠᤱ ᤜᤢᤰ ᤁᤧᤕᤠᤰᤐᤠ ᤀᤠᤳᤋᤡᤴ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥ᤺ᤱᤒᤣ᥅”

᥇᥆ ᤍᤠᤀᤢᤍᤖᤧ ᤕᤠᤶᤔᤥᤀᤠᤱ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹. ᤂᤧᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤛᤧᤖᤢ᤹॥ ᤀᤡᤃᤪ ᤁᤢᤎᤠ᤺ᤰ ᤐᤢᤴᤏᤠᤱ ᤛᤡ᤹᤺ ᤔᤣ᤺ᤴᤏᤧᤑᤃᤪ ᤌᤱᤅᤥ ᤐᤣ᤺ᤰᤁᤠᤱ ᤛᤡ᤹᤺॥

᥇᥇ ᤁᤖ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤜᤢᤰᤑᤥ᤺ᤱᤔᤠ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤔᤧᤒᤡᤀᤠᤸᤗ॥ ᤀᤠᤸᤗ ᤂᤢᤏᤧ᤹ ᤁᤢᤍᤠᤰᤂᤥ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤁᤧᤏᤧᤒᤠ ᤗᤠ᤺ᤰᤁᤡᤴ ᤏᤢ ᤁᤢᤈᤫᤠ᤺ᤳ ᤕᤠᤱᤔᤠ ᤑᤱᤏᤠ᤺ᤴ ᤋᤣ᤹ᤛᤢᤀᤠᤱ ᤐᤡᤳᤇᤡ॥”

᥇᥈ ᤂᤧᤒᤩᤠᤱ ᤍᤠᤀᤢᤍᤖᤧ ᤛᤠᤘᤗᤖᤧ ᤁᤢᤍᤠᤰᤂᤥ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤁᤧᤏᤧᤒᤠ ᤗᤠ᤺ᤰᤁᤡᤴ ᤏᤢ ᤆᤫᤠ᤺ᤳ ᤕᤠᤱᤔᤠ ᤑᤱᤏᤠ᤺ᤴ ᤋᤣ᤹ᤖᤢ. ᤜᤧᤰᤁᤩᤠᤱ ᤂᤧᤵᤔᤥᤏᤢ ᤐᤣᤛᤡ॥ ᤋᤢᤖᤠᤕᤰᤁᤥ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧ॥ ᤀᤠᤳᤋᤡᤸᤗᤧᤀᤠᤱ ᤂᤧᤱᤜᤠ᤹ ᤔᤧᤴᤏᤡᤛᤢᤛᤡᤴ. ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤔᤧᤱᤄᤥᤛᤢᤴ. ᤀᤠᤳᤋᤡᤴᤏᤠᤱ ᤔᤧᤶᤒᤥᤃᤧᤴ॥ ᤕᤜᤘᤣ ᤍᤠᤱᤒᤠᤸᤗᤧ ᤐᤠᤱᤄᤢᤒᤠ ᤔᤡᤰ ᤕᤢᤔᤠᤀᤥ ᤂᤣᤱᤜᤠ᤹ ᤔᤢᤖᤢᤰ ᤂᤠᤖᤢᤰ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧ॥

᥇᥉ ᤂᤶᤒᤩᤠᤱ ᤍᤠᤀᤢᤍᤧᤴ ᤘᤣ᤹ ᤗᤧᤵᤔᤠᤱ ᤐᤣᤀᤠᤱ ᤔᤠ᤺ᤱᤄᤠᤒᤠ ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥ ᤕᤧᤶᤛᤡᤱ॥ ᤂᤢᤴᤇᤡ᤹ᤗᤢᤶᤔᤥᤒᤠ ᤑᤧᤖᤧ᤺ᤴ ᤔᤠᤱᤓᤠ ᤔᤠ᤺ᤱᤄᤠ ᤏᤧᤛ᤻ᤛᤧ॥

᥇᥊ ᤍᤠᤀᤢᤍᤖᤧ ᤌᤰᤛᤢᤒᤠᤜᤠ᤹ ᤏᤢ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤴ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣ ᤔᤧᤳᤋᤢᤛᤡ. “ᤀᤒᤏᤣᤖᤣ. ᤁᤧᤄᤧᤵᤛᤢᤒᤡ᥅” ᤀᤒᤏᤣᤖᤖᤧ ᤔᤧᤳᤋᤢ. “ᤜᤠᤱᤅᤡᤴ ᤁᤧᤓᤧ᤺ᤰᤐᤠ ᤂᤧᤏᤧ᤹ ᤜᤠ᤺ᤳᤏᤧᤒᤣ᥅”

᥇᥋ ᤍᤠᤀᤢᤍᤖᤧ ᤀᤒᤏᤣᤖᤧᤴ ᤔᤧᤳᤋᤢ. “ᤂᤧᤏᤧ᤹ᤃ ᤕᤧᤶᤒᤡᤳᤇᤠ ᤔᤏᤠᤏᤧ ᤔᤧ᤺ᤶᤒᤡ᥅ ᤀᤡᤛᤪᤠᤀᤡᤗᤀᤥ ᤂᤧᤏᤧ᤹ ᤜᤧᤰᤋᤱᤒᤠ ᤁᤢᤓᤠ ᤘᤣ᤹ᤀᤠᤱ ᤔᤧᤘᤠ᤹ᤒᤡ᥅ ᤂᤧᤏᤧ᤹ ᤌᤣᤀᤠᤱ ᤁᤧᤜᤠᤱᤅᤡᤴ ᤏᤢᤖᤡᤰ ᤁᤶᤒᤪᤠᤱ ᤁᤧᤶᤔᤧᤳᤋᤢᤶᤒᤠᤒᤣ᥅ ᤂᤧᤏᤧ᤹ ᤁᤧᤴᤍᤠᤱᤒᤠ ᤜᤠᤱᤅᤡᤴ ᤛᤧᤳᤇᤧ ᤗᤳᤇᤠ ᤔᤏᤠ ᤋᤩᤧᤀᤠᤱ ᤘᤕᤧ॥

᥇᥌ ᤂᤧᤏᤧ᤹ ᤁᤴ ᤏᤢᤒᤠ ᤁᤧᤴᤈᤥᤃᤢᤴ॥ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤐᤠ᤺ᤳᤋᤢᤱ᤹. ᤂᤧᤏᤧ᤹ᤃ ᤛᤧᤵᤔᤠᤀᤣ ᤁᤧᤒᤥ᤺ᤱᤒᤠ ᤁᤧᤈᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤍᤠᤱᤒᤠ. ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤁᤢᤔᤏᤠᤴ ᤁᤶᤒᤪᤠᤱ ᤁᤧᤶᤔᤧᤳᤋᤢᤶᤔᤡᤴ॥ ᤀᤥᤔᤧᤳᤋᤧᤶᤔᤧ᤹᥄ ᤂᤢᤏᤧ᤹ ᤁᤢᤍᤠᤰᤂᤥ᤺ᤱᤅᤥ ᤁᤧᤏᤧᤒᤠ ᤁᤢᤗᤠ᤺ᤰᤁᤡᤴ ᤏᤢ ᤁᤢᤈᤫᤠ᤺ᤳ ᤕᤠᤱᤔᤠ ᤑᤱᤏᤠ᤺ᤴ ᤀᤠᤳᤋᤠᤴ ᤘᤠ᤹᥅”

᥇᥍ ᤛᤠᤘᤗᤖᤧ ᤍᤠᤀᤢᤍᤖᤧ ᤁᤢᤀᤡᤰᤗᤠ᤺ᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤐᤠ᤺ᤳᤋᤢ. “ᤂᤧᤏᤧ᤹ᤀᤣᤒᤡ᥅ ᤀᤠᤛ᤻ᤛᤠ ᤍᤠᤀᤢᤍᤣ᥅” ᤍᤠᤀᤢᤍᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤀᤣᤖᤥ. ᤀᤠᤍᤠᤱᤒᤠ ᤜᤠᤱᤅᤣ॥”

᥇᥎ ᤜᤧᤰᤁᤩᤠᤱ ᤔᤧᤳᤋᤢ. “ᤀᤠᤴᤍᤠᤱᤒᤣ. ᤌᤣᤀᤠᤱ ᤁᤶᤓᤩᤠᤖᤡᤰ ᤛᤠ᤹ᤖᤡᤰ ᤁᤧᤛᤧᤘᤠᤖᤥᤒᤠᤴ ᤁᤧᤏᤠ᤺ᤳᤋᤢᤒᤠᤒᤣ᥅ ᤀᤠᤱᤃᤠ᤹ ᤌᤣ ᤆᤥᤃᤢᤱᤅᤠᤱ ᤘᤠ᤹ᤒᤣ᥅ ᤀᤠᤱᤃᤠ᤹ ᤀᤠᤜᤢᤰᤗᤠᤶ ᤌᤧᤔᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤘᤠ᤹ᤒᤣ᥅

᥇᥏ ᤀᤠᤍᤠᤱᤒᤠ ᤜᤠᤱᤅᤣ. ᤀᤠᤱᤃᤠ᤹ ᤌᤣ ᤐᤠ᤺ᤳᤋᤢᤱ ᤏᤢᤖᤡᤰ ᤂᤧᤵᤛᤧ᤹ᤀᤥ॥ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤧᤓᤥ᤺ᤰᤂᤧᤒᤠᤏᤧᤑᤃᤪ ᤁᤴ ᤛᤡᤍᤢᤱᤈᤓᤠ᤺ᤴ ᤂᤢᤏᤧ᤹ ᤋᤠ᤺ᤰᤋᤢᤖ॥ ᤁᤖ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠᤏᤧ ᤑᤃᤪ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤧᤱᤜᤠ᤹ ᤛᤶᤎᤠᤱ ᤔᤠᤱᤍᤣ ᤛᤠᤰᤔᤢᤖᤠ ᤌᤠᤖᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤳᤋᤢᤛᤡᤖ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤰᤗᤠᤶ ᤀᤠᤱᤃᤠ᤹ ᤔᤧᤗ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠ ᤜᤠᤱᤅᤣ. ᤕᤜᤘᤣ ᤍᤠᤱᤒᤠᤗᤠᤶ ᤔᤠ᤺ᤱᤄᤠ ᤐᤥ᤺ᤱᤅᤠᤀᤠᤱ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤛᤡᤔᤠ ᤔᤧᤓᤠ᤺ᤰᤋᤠᤱᤅᤡᤴᤏᤧ᤹॥ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥᤒᤠ ᤛᤡᤱᤗᤠᤜᤠ᤹ᤀᤥ ᤋᤠᤶᤓᤢᤱ ᤐᤢ᤺ᤴ ᤏᤠ᤺ᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤛᤡᤵᤋᤰᤐᤠ ᤜᤧᤰᤋᤱᤒᤠ ᤔᤏᤠᤴ ᤑᤢ᤺ᤳᤇᤧ ᤌᤣᤀᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤁᤧᤗ᤺ᤴᤍᤧᤀᤠᤱ ᤁᤧᤘᤠ᤹ᤒᤠᤒᤣ᥅”

᥈᥇ ᤂᤧᤒᤩᤠᤱ ᤛᤠᤘᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱ॥ ᤍᤠᤀᤢᤍ ᤀᤠᤛ᤻ᤛᤠᤀᤣ ᤏᤢ᤺ᤰᤂᤧᤀᤠᤱ ᤋᤩᤧ᤹॥ ᤀᤠᤀᤡᤴᤒᤠ ᤕᤧᤴᤏᤥ ᤂᤧᤏᤧ᤹ ᤀᤠᤱᤃᤠ᤹ ᤛᤠ᤺ᤱᤃᤢᤃᤧᤴ ᤀᤠᤛᤰᤔᤠ᤺ᤴ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ. ᤀᤠᤸᤗ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤂᤧᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥ᤺ᤰᤁᤠᤴ॥ ᤀᤠᤱᤃᤠ᤹ᤃ ᤛᤧᤰᤂᤠᤛᤠᤱ ᤀᤍᤱ ᤐᤥ᤺ᤰᤂᤠᤱ. ᤀᤠᤱᤃᤠ᤹ ᤆᤠ᤹ᤖᤡᤰ ᤕᤶᤒᤠ ᤕᤠ᤺ᤶᤒᤰ ᤑᤣ᤺ᤴᤍᤢᤱ॥”

᥈᥈ ᤍᤠᤀᤢᤍᤖᤧ ᤔᤧᤳᤋᤢ. “ᤜᤠᤱᤅᤡᤸᤗᤧ ᤁᤢᤗᤠ᤺ᤰᤁᤡᤴ ᤁᤵᤔᤥ ᤏᤧ᤹᤺॥ ᤀᤠᤍᤠᤱᤒᤠᤖᤧ ᤗᤳᤇᤠ ᤁᤧᤔᤏᤠᤎᤡᤰ ᤁᤢᤗᤠᤛᤧ ᤐᤠᤱᤄᤧ᤹॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥ ᤏᤢ ᤏᤛᤠ᤺ᤴᤛᤠᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤠᤃᤡ ᤌᤢᤶᤄᤥ ᤐᤡᤖᤢᤛᤡ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤀᤡᤴ ᤀᤠᤱᤃᤠ᤹ ᤀᤠᤜᤢᤰᤁᤥ ᤀᤠᤴᤍᤠᤱᤒᤧᤴ ᤜᤢᤰᤛᤢᤵᤋᤠᤱᤅᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤁᤢᤔᤏᤠ᤺ᤸᤗᤧ ᤁᤢᤛᤶᤎᤠᤱ ᤀᤠᤱᤃᤠ᤹ ᤀᤠᤜᤢᤰ ᤑᤥ᤺ᤱᤔᤠ ᤔᤧᤍᤧᤴᤍᤠᤱᤅᤡᤴ॥

᥈᥊ ᤀᤥᤔᤧᤳᤋᤧ᤹᥄ ᤀᤠᤀᤡᤴ ᤁᤧᤛᤰᤔᤠ᤺ᤴ ᤀᤡᤔᤧᤸᤗᤢᤱᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱ. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤱᤃᤠ᤹ ᤀᤠᤛᤰᤔᤠᤴ ᤀᤡᤔᤧᤸᤗᤢᤱᤒᤠ ᤐᤥ᤺ᤱᤗ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤁᤧᤖᤧᤰ ᤐᤖᤡᤰᤐᤠ ᤋᤢᤰᤂᤣ ᤗᤠᤰᤂᤣᤜᤠ᤹ᤀᤥ ᤛᤧ᤺ᤵᤐᤠᤖᤖᤥ॥”

᥈᥋ ᤜᤧᤰᤁᤩᤠᤱ ᤛᤠᤘᤗᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤛ᤻ᤛᤠ ᤍᤠᤀᤢᤍᤣ. ᤂᤧᤏᤧ᤹ᤀᤣ ᤔᤢ᤹ᤀᤡᤛᤠᤒᤠ ᤁᤧᤒᤥ᤺ᤱᤗᤖᤥ॥ ᤂᤧᤏᤧ᤹ ᤕᤶᤒ᤻ᤕᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢ᤹. ᤂᤧᤶᤒᤩᤠᤱ ᤂᤧᤏᤧ᤹ ᤌᤱ ᤁᤧᤏᤠ᤺ᤶᤒᤠ ᤁᤧᤒᤥ᤺ᤱ॥” ᤜᤧᤰᤁᤩᤠᤱ ᤍᤠᤀᤢᤍ ᤀᤠᤒᤠᤅᤣ ᤁᤢᤗᤠᤶ ᤏᤠ᤺ᤳᤋᤢᤀᤠᤱ ᤌᤠᤛᤡᤱ. ᤂᤧᤒᤩᤠᤱ ᤛᤠᤘᤗᤧᤴ ᤁᤢᤜᤠᤱᤜᤡᤶᤔᤥ ᤏᤢ᤺ᤰᤂᤧ॥

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤍᤠᤀᤢᤍᤧᤴ ᤘᤕᤧᤒᤠ

᥈᥍

ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ᤀᤥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢ. “ᤀᤠᤸᤗ ᤌᤡᤰᤕᤠ᤺ᤱᤃ ᤛᤠᤘᤗᤖᤧ ᤁᤢᤜᤢᤰᤗᤠᤶᤒᤠ ᤛᤡᤔᤠᤀᤣ ᤐᤥ᤺ᤱ॥ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠᤀᤣ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤒᤠ ᤐᤥ᤺ᤱ॥ ᤂᤧᤒᤩᤠᤱ ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤧᤖᤧᤰ ᤛᤠᤘᤗᤖᤧ ᤀᤠᤱᤃᤠ᤹ ᤁᤥ᤺ᤵᤔᤠ ᤗᤧᤳᤋᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤜᤢᤰᤁᤥ ᤌᤠᤔᤠᤗᤠᤶ ᤜᤡᤱᤅᤠᤖᤥ॥”

᥈ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤡᤵ ᤋᤢᤰᤛᤡ ᤁᤢᤔᤏᤠᤜᤠ᤹ ᤀᤡ᤺ᤴᤍᤥ᤺ᤴ ᤔᤧᤃᤠ᤺ᤰᤋᤢᤀᤠᤱ ᤃᤠᤋ ᤗᤠᤈᤣ᤹ᤒᤠ ᤔᤠᤀᤥᤁᤖᤧ ᤁᤢᤛ᤻ᤛᤠ ᤜᤠᤱ ᤀᤠᤁᤡᤛᤖᤧ᤹ᤀᤥ ᤔᤧᤒᤣ॥

᥉ ᤜᤧᤰᤁᤩᤠᤱ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤏᤢ ᤛᤥᤖᤡᤰ ᤍᤠᤀᤢᤍᤖᤧ ᤁᤢᤔᤣ᤺ᤳ ᤕᤡᤈᤖᤣᤗᤡ ᤀᤜᤡᤏᤥᤔ ᤏᤢ ᤏᤠᤒᤠᤗᤖᤧ ᤁᤢᤔᤣᤔᤣᤍᤢᤔᤠ ᤁᤢᤔᤣ᤺ᤳ ᤀᤒᤡᤃᤣᤗᤧᤴ ᤋᤣ᤹ᤖᤢᤛᤡᤀᤠᤱ ᤀᤠᤁᤡᤛᤧᤴᤏᤢ ᤃᤠᤋᤀᤥ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥊ ᤍᤠᤀᤢᤍᤧᤴ ᤃᤠᤋᤀᤥ ᤂᤧᤳᤇᤡᤱ ᤐᤣᤀᤠᤱ ᤘᤠ᤹ ᤁᤧᤗ᤹ᤒᤠ ᤛᤠᤘᤗᤧᤴ ᤔᤧᤔᤧᤳᤋᤢ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤍᤠᤀᤢᤍᤧᤴ ᤁᤥ᤺ᤵᤔᤠ ᤗᤧᤖᤢ॥

᥋ ᤍᤠᤀᤢᤍᤖᤧ ᤀᤠᤁᤡᤛᤧᤴ ᤔᤧᤳᤋᤢ. “ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤁᤠ᤹ᤏᤧᤑᤃᤪ ᤂᤧᤏᤧ᤹ ᤁᤧᤗᤠᤈᤣ᤹ᤒᤠ ᤗᤳᤇᤠ ᤆᤢᤰᤛᤠ ᤕᤧᤰᤕᤰᤁᤥ ᤕᤢᤱᤔᤠᤍᤧᤴ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤌᤣᤀᤠᤱ ᤜᤠᤱᤅᤡᤴᤏᤢ ᤁᤴ ᤜᤠᤱ ᤕᤢᤱᤒᤠ ᤕᤧᤰᤕᤰᤁᤥ ᤕᤢᤱᤅᤠᤒᤠᤒᤣ᥅”

᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤁᤡᤛᤖᤧ ᤂᤧᤴ ᤕᤧᤴᤏᤥ ᤂᤢᤏᤧ᤹ ᤛᤡᤰᤗᤃ ᤕᤧᤰᤕᤰᤁᤡᤴ ᤐᤡᤖᤢ. ᤂᤧᤴ ᤀᤠᤸᤗᤛᤠᤱ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥍ ᤍᤠᤀᤢᤍᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤋᤱᤒᤣᤎᤡᤰᤁᤠᤱ ᤗᤡᤛᤡ ᤗᤠᤎᤠᤖᤡᤰ ᤕᤢᤅᤧ॥

᥎ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ᤖᤧ ᤃᤛ᤻ᤛᤢᤖᤡᤜᤠ᤹. ᤃᤡᤈᤪᤡᤜᤠ᤹ ᤜᤧᤰᤁᤩᤠᤱ ᤀᤔᤠᤗᤧᤁᤡᤜᤠ᤹ ᤔᤧᤓᤳᤋᤢᤛᤡᤀᤠᤱ ᤂᤢᤏᤡ᤹ ᤆᤡᤃᤰᤘᤠᤜᤠ᤹ ᤔᤧᤏᤠᤵᤋᤢᤛᤡ॥ ᤂᤧᤱᤜᤠ᤹ ᤀᤢᤴᤇᤥ᤺ᤴᤏᤠᤱᤎᤥᤀᤣ ᤛᤢᤖ ᤏᤢ ᤔᤡᤛᤪᤗᤠᤈᤣ᤹ ᤌᤠᤖᤡᤰᤁᤣ ᤔᤧᤕᤢᤱᤛᤡᤱᤅᤠᤱ ᤔᤧᤕᤢᤅᤧ॥

᥏ ᤀᤰᤂᤣᤗ᤹ᤖᤡᤰ ᤍᤠᤀᤢᤍᤧᤸᤗᤧ ᤗᤠᤈᤣ᤹ᤜᤠ᤹ᤀᤥ ᤌᤱ ᤆᤥ᤺ᤰᤛᤧ ᤐᤣ᤺ᤸᤗᤧ ᤕᤧᤶᤒᤡᤇᤠ᤹ ᤀᤡᤃᤪ ᤔᤧᤴᤇᤢᤔᤠ᤹ ᤀᤠᤳᤋᤡᤴᤏᤠᤱ ᤁᤢᤜᤡᤱᤘᤧᤳ ᤔᤧᤗᤧᤖᤢᤛᤡᤴ॥ ᤂᤢᤏᤧ᤹ ᤔᤧᤸᤗᤢᤰ ᤔᤧ᤺ᤴᤍᤠᤰ ᤏᤢ ᤐᤡᤳ. ᤀᤍᤱ ᤏᤢ ᤀᤢᤔᤣᤜᤠ᤹ ᤜᤧᤰᤁᤩᤠᤱ ᤋᤣ᤺ᤵᤑᤢᤱᤜᤠ᤹ ᤋᤣ᤹ᤖᤢᤛᤡᤀᤠᤱ ᤀᤠᤁᤡᤛᤖᤧ᤹ᤀᤥ ᤏᤢ᤺ᤰᤂᤧᤀᤠᤱ ᤐᤣ॥

᥇᥆ ᤀᤠᤁᤡᤛᤖᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤀᤠᤀᤡᤴ ᤂᤧᤏᤧ᤹ ᤀᤠᤳᤋᤠᤴ ᤗᤧᤵᤔᤠᤱ ᤆᤡᤃᤰᤘᤠ ᤏᤠᤵᤛᤧ ᤁᤧᤒᤣ᥅” ᤍᤠᤀᤢᤍᤖᤧ ᤔᤧᤳᤋᤢ. “ᤕᤜᤢᤍᤠᤒᤠ ᤏᤧᤃᤣᤒ ᤗᤠᤈᤣ᤹ᤀᤥ” ᤀᤡ “ᤕᤖᤜᤔᤣᤗᤡᤜᤠ᤹ᤖᤧ ᤀᤡᤃᤪ ᤁᤣᤏᤡᤜᤠ᤹ᤖᤧ ᤂᤢᤴᤇᤡ᤹ ᤏᤣᤃᤣᤘ ᤗᤠᤈᤣ᤹ᤀᤥ॥”

᥇᥇ ᤍᤠᤀᤢᤍᤖᤧ ᤀᤠᤳᤋᤡᤱᤅᤠᤱ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤴ ᤃᤠᤋᤀᤥ ᤁᤢᤜᤡᤱᤘᤧᤳ ᤔᤧᤍᤠᤖᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤰᤋᤱᤒᤠ ᤀᤡ᤺ᤳᤋᤢ ᤂᤧᤱᤜᤠ᤹ᤖᤧ. ᤍᤠᤀᤢᤍᤖᤧ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ ᤁᤧᤗ᤹ᤒᤠ ᤀᤡᤱᤄᤱ ᤃᤠᤋᤀᤥ ᤋᤠ᤺ᤵᤔᤠ ᤔᤧᤛᤢᤰᤋᤢ᤹॥ ᤍᤠᤀᤢᤍᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤢᤅᤧᤖ ᤌᤠᤖᤡᤰ ᤀᤰᤋᤱᤒᤠᤀᤣ ᤕᤠ᤺ᤶᤒᤰ ᤆᤥᤃᤢᤖ ᤘᤕᤧ॥

᥇᥈ “ᤀᤡᤛᤪᤠᤀᤡᤗᤡ ᤁᤢᤛᤢᤘᤠᤱᤜᤠ᤹ᤀᤥ ᤋᤠᤵᤑᤧ᤺ᤶᤒᤠ ᤔᤡᤱ ᤌᤃᤢᤒᤠᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤁᤢᤜᤡᤱᤜᤡᤱ ᤌᤠᤖᤡᤰ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤐᤥ᤺ᤱᤅᤠᤱ ᤕᤢᤱ” ᤁᤧᤗ᤹ᤒᤠ ᤀᤡ᤺ᤳᤋᤢᤀᤠᤱ ᤀᤠᤁᤡᤛᤖᤧ ᤍᤠᤀᤢᤍᤧᤴ ᤏᤛᤠ᤺ᤴ ᤆᤥᤃᤢᤖᤥ॥

᥈᥎

ᤂᤧᤴ ᤕᤧᤶᤔᤥ ᤐᤗᤡᤛ᤻ᤋᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤔᤧᤓᤢᤰᤂᤢᤛᤡ॥ ᤀᤠᤁᤡᤛᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤂᤧᤏᤧ᤹ ᤏᤢ ᤁᤧᤔᤏᤠᤜᤠ᤹ ᤀᤠᤱᤃᤠ᤹ᤏᤢ ᤌᤱᤅᤥ ᤐᤣ᤺ᤰᤔᤠᤒᤥ᤺ᤱ ᤁᤧᤗ᤹ᤒᤠᤴ ᤁᤧᤏᤡᤛᤢᤒᤡᤗᤠ॥”

᥈ ᤍᤠᤀᤢᤍᤖᤧ ᤀᤠᤁᤡᤛᤧᤴ ᤔᤧᤳᤋᤢ. “ᤛᤠ᤹ᤖᤡᤰ ᤏᤢᤒᤠᤖᤥ. ᤁᤧᤛᤧᤘᤠᤖᤥᤒᤠᤸᤗᤧ ᤀᤠᤰᤂᤣ ᤆᤥᤃᤢ ᤂᤧᤱᤃ ᤁᤧᤏᤡᤛᤢᤀᤣᤖᤥ॥” ᤜᤧᤰᤁᤣ᤺ᤸᤗᤧ ᤀᤠᤁᤡᤛᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤁᤧᤜᤡᤱᤜᤡᤱ ᤌᤠᤖᤡᤰᤁᤣ ᤀᤠᤱᤃᤠ᤹ ᤀᤠᤃᤶᤒᤪᤠᤱ ᤆᤥ᤺ᤰᤏᤧᤖᤥ॥”

ᤛᤠᤘᤗᤖᤧ ᤁᤡᤳᤆᤠᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠ᤺ᤴ ᤛᤢᤈᤠ ᤏᤠ᤺ᤰᤋᤢ

᥉ ᤀᤠᤸᤗ ᤛᤠᤔᤢᤀᤧᤗᤧᤴ ᤛᤩᤧᤀᤠᤱ ᤜᤥ᤺ᤵᤋᤧ. ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤁᤢᤗᤠᤃᤡ ᤔᤣᤖᤡᤱ ᤔᤧᤎᤰᤋᤧᤀᤠᤱ ᤂᤧᤴ ᤂᤢᤏᤧ᤹ ᤀᤠᤒᤠᤅᤣ ᤁᤢᤕᤧᤰᤕᤁ ᤖᤠᤔᤠᤀᤥ ᤔᤧᤗᤢᤵᤋᤢ॥ ᤛᤠᤘᤗᤖᤧ ᤛᤠᤶᤔᤠᤱᤆᤩᤠᤱ ᤔᤢᤖᤠ ᤁᤧᤔᤧᤵᤐᤠ ᤏᤢ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤗᤠᤈᤣ᤹ᤗᤠᤶᤒᤠ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤘᤕᤧ॥

᥊ ᤐᤗᤡᤛ᤻ᤋᤡᤜᤠ᤹ ᤔᤧᤓᤢᤱᤛᤡᤱᤅᤠᤱ ᤛᤢᤏᤣᤶᤔᤥ ᤔᤧᤍᤩᤧ. ᤜᤧᤰᤁᤩᤠᤱ ᤂᤧᤵᤔᤥ ᤋᤢᤖᤠᤕᤰ ᤔᤧᤗᤣ᤺ᤳᤋᤢ॥ ᤛᤠᤘᤗᤖᤧᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤑᤢᤰᤂᤢᤛᤡᤀᤠᤱ ᤃᤡᤸᤒᤥ ᤔᤧᤵᤔᤏᤠᤍᤧᤴᤏᤥ ᤋᤢᤖᤠᤕᤰ ᤔᤧᤗᤣ᤺ᤳᤋᤢ॥

᥋ ᤛᤠᤘᤗᤖᤧ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤏᤡᤛᤢᤛᤡᤀᤠᤱ ᤛᤠ᤹ᤖᤡᤰ ᤁᤡᤛᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤢᤱᤔᤠᤴ ᤕᤰᤂᤧ॥

᥌ ᤜᤧᤰᤁᤣ᤺ᤸᤗᤧ ᤛᤠᤘᤗᤖᤧ ᤕᤜᤘᤣ ᤍᤠᤱᤒᤠᤴ ᤛᤧ᤺ᤴᤍᤥᤛᤢ. ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤛᤧᤵᤔᤠᤱᤗᤠᤶᤔᤠᤱ ᤏᤥᤃᤵ ᤔᤧᤒᤡᤖᤢᤴ. ᤀᤢᤖᤡᤔ ᤗᤠᤶᤔᤠᤱ ᤏᤥᤃᤵ ᤔᤧᤒᤡᤖᤢᤴ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤗᤠᤶᤔᤠᤱ ᤏᤥᤃᤵ ᤔᤧᤒᤡᤖᤢᤴ॥

᥍ ᤜᤧᤰᤁᤣ᤺ᤸᤗᤧ ᤛᤠᤘᤗᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤛᤠᤶᤔᤠᤱᤆᤩᤠᤱ ᤁᤧᤕᤠᤱᤔᤠ ᤗᤳᤇᤠ ᤔᤧᤴᤇᤢᤔᤠᤎᤡᤰ ᤀᤠᤱᤃᤠ᤹ ᤀᤠᤗᤠᤃᤡ ᤁᤥ᤺ᤳᤋᤠᤶᤔᤧ᤹. ᤂᤧᤒᤩᤠᤱ ᤀᤠᤱᤃᤠ᤹ ᤐᤣ᤺ᤰᤁᤠ᤹ᤀᤠᤱ ᤂᤢᤏᤧ᤹ ᤛᤣ᤺ᤴᤍᤥᤛᤢᤱ॥” ᤜᤧᤰᤁᤩᤠᤱ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤔᤧᤳᤋᤢ. “ᤀᤧᤴᤍᤥᤖᤀᤥ ᤗᤳᤇᤠ ᤔᤧᤴᤇᤢᤔᤠ᤹ ᤘᤠ᤹॥”

᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤧᤴ ᤘᤣ᤹ ᤋᤣ᤺ᤳ ᤆᤠᤰᤛᤡᤱ ᤜᤧᤰᤁᤩᤠᤱ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠᤒᤠ ᤗᤧᤱᤛᤡᤱᤅᤠᤱ ᤏᤧᤵᤑᤢ ᤁᤢᤔᤏᤠᤜᤠ᤹ᤏᤢ ᤛᤧᤴᤍᤡᤰ ᤂᤧᤴ ᤔᤧᤴᤇᤢᤔᤠᤀᤥ ᤐᤣ॥ ᤜᤧᤰᤁᤩᤠᤱ ᤂᤧᤴ ᤔᤧᤳᤋᤢ. “ᤀᤠᤳᤋᤡᤴ ᤔᤡᤱ ᤗᤥ᤺ᤰᤋᤢᤱ. ᤛᤠᤶᤔᤠᤱ ᤆᤩᤠᤱᤜᤠ᤹ ᤛᤧ᤺ᤴᤍᤥᤛᤧᤛᤧ᤹ᤀᤠᤱ ᤜᤠᤒᤠ ᤂᤧᤴ ᤔᤏᤠ᤺ᤸᤗᤧ ᤁᤢᤛᤠᤶᤔᤡᤴ ᤀᤠᤱᤃᤠ᤹ ᤀᤠᤗᤠᤃᤡ ᤀᤢ᤺ᤳᤋᤠᤱ ᤐᤡᤖᤠᤱᤅᤧ᤹॥”

᥏ ᤁᤖ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤔᤧᤳᤋᤢ. “ᤛᤠᤘᤗᤖᤧ ᤌᤣ ᤆᤥᤃᤢᤀᤠᤱ ᤘᤠ᤹ ᤂᤧᤱᤃ ᤂᤧᤏᤧ᤹ ᤁᤧᤏᤡᤛᤢᤀᤣᤖᤥ॥ ᤛᤠᤶᤔᤠᤱᤆᤩᤠᤱ ᤁᤧᤕᤠᤱᤒᤠ ᤏᤢ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ ᤂᤢᤏᤧ᤹ ᤗᤠᤈᤣ᤹ᤗᤠᤶᤒᤠ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤘᤠ᤹॥ ᤜᤠᤒᤠ ᤁᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤱᤏᤧᤑᤃᤪ ᤀᤠᤱᤃᤠ᤹ ᤛᤡᤀᤠ. ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤁᤧᤒᤠᤱᤅᤠᤒᤠᤒᤣ᥅”

᥇᥆ ᤛᤠᤘᤗᤖᤧ ᤔᤠᤱᤜᤧᤰᤛᤡᤱᤅᤠᤱ ᤂᤧᤴᤏᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤧᤳᤏᤧ. ᤁᤴ ᤕᤠ᤺ᤶᤒᤰᤁᤡᤴ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤁᤧᤛᤶᤍᤠᤱ ᤀᤰᤋᤱᤒᤠ ᤔᤧᤰᤔᤠᤛᤡᤔᤠ ᤕᤠ᤺ᤶᤒᤰ ᤔᤧᤍᤠᤏᤧᤴᤗᤥ॥”

᥇᥇ ᤜᤧᤰᤁᤣ᤺ᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤗᤠᤃᤡ ᤜᤠ᤺ᤳ ᤀᤢ᤺ᤳᤋᤢᤱᤒᤠᤒᤣ᥅” ᤛᤠᤘᤗᤖᤧ ᤔᤧᤳᤋᤢ. “ᤛᤠᤔᤢᤀᤧᤗᤧᤴ ᤀᤢ᤺ᤳᤋᤧ᤹॥”

᥇᥈ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤛᤠᤔᤢᤀᤧᤗᤧᤴ ᤗ᤺ᤴᤍᤧ ᤋᤩᤧᤒᤠ ᤏᤡᤛᤢᤸᤗᤧ ᤛᤠ᤹ᤖᤡᤰ ᤕᤱᤔᤠ ᤛᤩᤧ. ᤜᤧᤰᤁᤩᤠᤱ ᤀ᤺ᤰᤋᤧᤖ ᤛᤠᤘᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤡᤱᤗᤧᤰ ᤁᤧᤔᤧᤳᤋᤠᤱᤒᤠᤒᤣ᥅ ᤂᤧᤏᤧ᤹ᤃ ᤛᤠᤘᤗᤧᤴᤏᤧᤏᤡᤖᤧᤇ॥”

᥇᥉ ᤜᤠᤱᤅᤡᤸᤗᤧ ᤂᤧᤴ ᤔᤧᤳᤋᤢ. “ᤔᤧᤃᤡᤛᤧᤴᤏᤧ᤹॥ ᤂᤧᤏᤧ᤹ ᤌᤣ᤺ᤴ ᤁᤧᤏᤡᤛᤢᤖ ᤁᤧᤒᤳ᥅” ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤔᤧᤳᤋᤢ. “ᤂᤠᤶᤒᤠᤱ ᤛᤡᤃᤠᤱᤗᤠᤶ ᤁᤧᤗ᤺ᤶᤒᤠᤖ ᤁᤧᤒᤵᤐᤠ ᤗᤳᤇᤠ ᤛᤠᤶᤎᤡᤰ ᤏᤡᤛᤢᤱᤗ ᤐᤳᤋᤠ॥”

᥇᥊ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤂᤧᤴ ᤀᤠᤰᤋᤱᤒᤠ ᤆᤥᤰ᥅” ᤂᤧᤸᤗᤧ ᤔᤧᤳᤋᤢ. “ᤂᤠᤶᤍᤣ᤺ᤳ ᤁᤧᤜᤧᤶᤒᤠ ᤗᤳᤇᤠ ᤁᤠᤵᤐᤥᤒᤠ ᤔᤏᤠᤎᤡᤰ ᤌᤥ ᤗ᤺ᤴᤎᤠᤱᤗ ᤐᤳ॥” ᤜᤧᤰᤁᤣ᤺ᤸᤗᤧ ᤂᤧᤴ ᤛᤠᤔᤢᤀᤧᤗᤧᤴᤏᤣ ᤑᤠ᤹ᤀᤠᤱ ᤛᤠᤘᤗᤖᤧ ᤏᤡᤱᤘᤠ᤹ ᤂᤥᤛᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢ॥

᥇᥋ ᤜᤧᤰᤁᤩᤠᤱ ᤛᤠᤔᤢᤀᤧᤗᤖᤧ ᤛᤠᤘᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤌᤥ ᤁᤧᤗ᤺ᤳᤋᤠᤱᤅᤠᤱ ᤌᤣᤀᤠᤱ ᤋᤢᤰᤂᤣ ᤁᤧᤈᤠ᤺ᤳᤋᤠᤒᤠᤒᤣ᥅” ᤛᤠᤘᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤥ ᤌᤩᤠᤱᤅᤠᤱ ᤘᤠ᤹ᤀᤠ॥ ᤐᤗᤡᤛ᤻ᤋᤡᤜᤠ᤹ᤖᤧ ᤌᤱᤅᤥ ᤀᤠᤱᤃᤠ᤹ ᤔᤧᤀᤣ᤺ᤵᤋᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤗᤧᤖᤠᤱᤅᤠᤱ ᤘᤠ᤹॥ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤗᤠᤶ ᤜᤧᤰᤁᤩᤠᤱ ᤛᤧᤵᤔᤠᤱᤗᤠᤶᤔᤠᤱ ᤏᤥᤃᤵ ᤔᤧᤒᤡᤖᤠᤱᤅᤡᤴ॥ ᤀᤠᤱᤃᤠ᤹ ᤌᤣ ᤆᤥᤃᤢᤱᤒᤠᤒᤣ ᤑᤠ᤹ᤀᤠᤱ ᤛᤣ᤺ᤴᤍᤥᤛᤧ ᤂᤧᤏᤧ᤹ ᤀᤢ᤺ᤳᤏᤧᤒᤠ॥”

᥇᥌ ᤛᤠᤔᤢᤀᤣᤗᤖᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤗᤧᤖᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤍᤰᤗᤧᤱᤘᤠᤀᤥ ᤐᤥ᤺ᤰᤂᤧᤀᤠᤱ ᤘᤠ᤹ᤏᤧᤑᤃᤪ ᤌᤣᤀᤠᤱ ᤀᤠᤱᤃᤠ᤹ ᤛᤣ᤺ᤴᤃᤧᤍᤥᤀᤠᤒᤠᤒᤣ᥅

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤗᤠᤶᤒᤠ ᤋᤃᤡᤛᤠ ᤁᤧᤔᤧᤳᤋᤧᤀᤠᤱ ᤘᤠ᤹॥ ᤂᤢᤏᤧ᤹ ᤁᤧᤜᤢᤰᤗᤠᤶᤒᤠ ᤁᤧᤜᤠᤱᤈᤢᤶᤔᤡᤴ ᤁᤧᤏᤠᤵᤋᤧᤀᤠᤱ ᤍᤠᤀᤢᤍᤧᤴ ᤐᤡᤖᤢᤀᤠᤱ ᤘᤠ᤹॥

᥇᥎ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤴ. ᤜᤧᤰᤁᤩᤠᤱ ᤂᤧᤏᤧ᤹ ᤀᤔᤠᤗᤣᤁᤡᤜᤠ᤹ ᤁᤧᤖᤧᤰ ᤁᤧᤴᤇᤧᤖᤢᤛᤡᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤧᤛᤶᤍᤠᤱ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤒᤠᤖᤥ॥

᥇᥏ ᤂᤧᤏᤧ᤹ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ॥ ᤋᤠ᤺ᤴᤍᤡ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤀᤠᤱᤃᤠ᤹ᤏᤢ ᤔᤧᤘᤠ᤹॥ ᤀᤥᤖᤥ. ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ᤹॥”

᥈᥆ ᤛᤠᤔᤢᤀᤣᤗᤖᤧ ᤁᤢᤒᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤁᤡᤛᤧᤀᤠᤱ ᤛᤠᤘᤗᤧᤴ ᤂᤠᤶᤒᤠᤱᤔᤥ ᤆᤥ᤺ᤴᤍᤧᤀᤠᤱ ᤛᤸᤗᤡᤰ ᤛᤴᤇᤡᤱ॥ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤏᤢ ᤗᤧᤴᤍᤡᤰ ᤏᤠᤶᤎᤠᤎᤠ ᤌᤣᤀᤠᤱ ᤔᤧᤈᤏᤧᤶᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤰᤔᤠ ᤌᤣᤀᤠᤱ ᤔᤧᤴᤕᤠᤰᤔᤏᤠᤒᤠ ᤐᤥ᤺ᤰᤂᤧ॥

᥈᥇ ᤂᤧᤒᤩᤠᤱ ᤔᤧᤴᤇᤢᤔᤠ᤹ᤀᤡᤴ ᤛᤠᤘᤗᤖᤧ᤹ᤀᤥ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤡᤛᤧᤒᤠ ᤏᤡᤛᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤧᤔᤧᤳᤋᤠᤱᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤂᤧᤵᤛᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤴ ᤂᤧᤏᤧ᤹ ᤁᤧᤗᤠᤃᤡ ᤁᤧᤛᤠᤰᤐᤠᤀᤥ ᤌᤠᤛᤢᤱ॥

᥈᥈ ᤀᤠᤸᤗ ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ॥ ᤀᤠᤱᤃᤠ᤹ ᤁᤧᤗᤠᤃᤡ ᤁᤢᤓᤠ ᤆᤠ ᤋᤠᤖᤢᤱ᤹. ᤆᤩᤧ᤹ᤀᤠᤱ ᤗᤠᤱᤄᤣ᤺ᤰᤔᤠᤖᤧ ᤗᤠᤃᤡ ᤁᤧᤎᤢᤶᤒᤠ ᤐᤥ᤺ᤰᤂᤧ᤹ᤀᤥ॥”

᥈᥉ ᤁᤖ ᤛᤠᤘᤗᤧᤴ ᤆᤠᤔᤠ ᤔᤧᤍᤧᤴᤍᤧᤴ॥ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤓᤠ᤹ᤖᤢᤸᤗᤧ ᤂᤢᤏᤧ᤹ ᤋᤧᤴᤍᤧ. ᤜᤧᤰᤁᤩᤠᤱ ᤂᤠᤶᤒᤠᤱᤅᤥᤗᤠᤶ ᤐᤥᤃᤧᤀᤠᤱ ᤏᤧᤳᤏᤠᤍᤧᤴᤏᤥ ᤕᤢᤱᤛᤡᤱ॥

᥈᥊ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤜᤡᤶᤔᤥ ᤔᤧᤜᤡᤱᤄᤢᤒᤠ ᤐᤡᤳᤛᤠ᤺ᤳ ᤌᤡᤰ ᤘᤕᤧ॥ ᤂᤧᤴ ᤛᤧᤖᤢᤀᤠᤱ ᤌᤥ᤺ᤰᤋᤢ॥ ᤂᤧᤸᤗᤧ ᤁᤢᤓᤠ ᤑᤣ᤹ᤖᤢᤶ ᤋᤠᤖᤢᤀᤠᤱ ᤛ᤹ᤖᤢ. ᤜᤧᤰᤁᤩᤠᤱ ᤁᤧᤓᤰᤐᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤗᤧ᤺ᤰᤛᤢ॥

᥈᥋ ᤂᤧᤴ ᤂᤖᤧ᤺ᤱᤅᤡᤴ ᤛᤠᤘᤗ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤢᤰᤂᤢ ᤐᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤧᤴ ᤆᤠᤔᤠ ᤌᤢᤱᤔᤠᤜᤠ᤹ ᤔᤧᤈ ᤔᤧᤎᤢᤅᤢᤀᤠᤱ ᤀᤠᤶᤓᤠ ᤂᤧᤴ ᤛᤧᤴᤍᤡᤰ ᤂᤧᤱᤜᤠ᤹ ᤔᤧᤎᤠᤛᤡᤱᤗᤥ॥

ᤀᤠᤁᤡᤛᤖᤧ ᤍᤠᤀᤢᤍᤧᤴ ᤛᤡᤰᤗᤃ ᤐᤠᤱᤄᤢᤒᤠ

᥈᥏

ᤀᤠᤸᤗ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤌᤱ ᤆᤥ᤺ᤰᤛᤧ ᤀᤐᤣᤁᤀᤥ ᤔᤧᤛᤢᤵᤛᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤡᤈᤖᤣᤗᤒᤠ ᤘᤒᤢᤴᤍᤠᤰ ᤁᤢᤒᤣᤛᤠᤱ ᤋᤢᤖᤠᤕᤰ ᤔᤧᤗᤣ᤺ᤳᤋᤢ॥

᥈ ᤐᤗᤡᤛ᤻ᤋᤡ ᤕᤢᤰᤛᤠᤒᤠᤜᤠ᤹ᤖᤧ ᤁᤡᤵᤌᤡᤰ ᤁᤡᤵᤌᤡᤰ ᤏᤢ ᤜᤧᤴᤇᤡᤱ ᤜᤧᤴᤇᤡᤱᤅᤥ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤋᤃᤡ ᤔᤧᤓᤥᤛᤢᤛᤡᤖ ᤔᤧᤒᤳᤇᤧ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤀᤠᤁᤡᤛᤧᤴᤏᤢ ᤀᤣᤃᤠᤱᤛ᤻ᤔᤠ ᤋᤡ᤺ᤰᤗᤠᤀᤥ ᤔᤧᤘᤕᤧ॥

᥉ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢᤛᤡ. “ᤁᤴ ᤜᤡᤒᤪᤢᤜᤠ᤹ ᤁᤵᤔᤥ ᤌᤣ᤺ᤴ ᤆᤥ᤺ᤰᤏᤢ ᤔᤧᤘᤠ᤹ᤒᤣ᥅” ᤀᤠᤁᤡᤛᤧᤸᤗᤧ ᤔᤧᤳᤋᤢᤛᤡ. “ᤁᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤛᤠᤘᤗᤖᤧ ᤁᤢᤛᤧᤘᤠᤖᤥᤒᤠ ᤍᤠᤀᤢᤍᤧᤴᤗᤥ. ᤁᤴ ᤀᤠᤱᤃᤠ᤹ᤏᤢ ᤘᤠ᤹ᤒᤠ ᤋᤱᤒᤣᤎᤡᤰᤏᤢ᤺ᤸᤗᤧ ᤕᤖᤡᤰ ᤐᤥ᤺ᤰᤂᤧᤀᤠᤱ ᤘᤠ᤹॥ ᤀᤠᤱᤃᤠ᤹ᤏᤢ ᤘᤕᤧᤀᤠᤱᤎᤥ ᤀᤠᤱᤃᤠ᤹ ᤁᤴ ᤔᤏᤠᤀᤥ ᤋᤠᤵᤑᤧ᤺ᤶᤒᤠ ᤀᤠᤵᤋᤡᤰ ᤌᤣᤀᤠᤱ ᤔᤧᤱᤄᤥᤀᤣ ᤘᤠ᤹ᤀᤠᤖᤥ॥”

᥊ ᤁᤖ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ᤖᤧ ᤛᤠ᤹ᤖᤡᤰ ᤛᤡᤰᤐᤥᤃᤧ. ᤜᤧᤰᤁᤩᤠᤱ ᤀᤠᤁᤡᤛᤧᤴ ᤔᤧᤔᤧᤳᤋᤢ. “ᤂᤧᤴ ᤔᤏᤠᤴ ᤂᤧᤏᤧ᤹ ᤁᤧᤒᤡᤖᤢᤒᤠ ᤋᤧᤴᤏᤥ ᤐᤠᤱᤄᤧᤍᤣᤛᤧ᤹॥ ᤂᤧᤴ ᤀᤠᤏᤡ᤹ᤏᤢ ᤌᤱ ᤆᤥ᤺ᤰᤛᤧ ᤔᤧᤒᤣ᤺ᤰᤏᤧᤸᤗ. ᤔᤧ᤺ᤴᤏᤧ ᤑᤃᤪ ᤂᤧᤸᤗᤧ ᤌᤱᤅᤥ ᤀᤠᤏᤡ᤹ ᤀᤡᤱᤀᤠᤗᤧᤰ॥ ᤀᤠᤏᤡ᤹ ᤔᤏᤠᤜᤠ᤹ ᤛᤧᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤜᤠ᤹ ᤁᤢᤴᤍᤠᤱᤒᤧᤴ ᤐᤡᤖᤢ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤋᤱᤔᤠ ᤁᤴ ᤔᤏᤠ᤺ᤸᤗᤧ ᤁᤢᤗᤠᤃᤡ ᤁᤴᤏᤢ᤺ᤸᤗᤧ ᤏᤢᤒᤠ ᤛᤢᤕᤧᤶ ᤘᤣ᤹ ᤌᤣ ᤐᤥᤱᤔᤠ ᤛᤢᤰᤐᤣ᥅

᥋ ᤁᤱᤃ ᤜᤠᤒᤠ ᤂᤧᤴ ᤍᤠᤀᤢᤍᤧᤴ ᤔᤧ᤺ᤶᤒᤡ᥅ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤔᤧᤴᤇᤢᤔᤠᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤛᤠᤶᤔᤧᤗᤥᤖᤧᤖ ᤔᤧᤗᤠ᤺ᤰᤂᤧᤀᤠᤱ ᤔᤧᤘᤕᤧ. ‘ᤛᤠᤘᤗᤖᤧ ᤜᤧᤴᤇᤡᤱ ᤜᤧᤴᤇᤡᤱ ᤛᤧᤖᤢᤛᤡ. ᤜᤧᤰᤁᤩᤠᤱ ᤍᤠᤀᤢᤍᤖᤧᤃ ᤗᤠᤅᤧᤴ ᤗᤠᤅᤧᤴ ᤛᤧᤖᤢᤛᤡ॥’”

᥌ ᤜᤧᤰᤁᤩᤠᤱ ᤀᤠᤁᤡᤛᤖᤧ ᤍᤠᤀᤢᤍᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤐᤠ᤺ᤳᤋᤢᤱ᤹. ᤂᤧᤏᤧ᤹ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤁᤧᤈᤥ᤺ᤰ. ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤁᤧᤘᤠ᤹ᤀᤠᤱ ᤁᤴ ᤌᤱᤅᤥ ᤁᤧᤎᤰᤐᤠ ᤐᤠ᤺ᤴᤏᤥ ᤀᤠᤱᤃᤠ᤹ ᤋᤧᤴᤏᤠ॥ ᤂᤧᤏᤧ᤹ ᤀᤠᤱᤃᤠ᤹ᤀᤥ ᤁᤧᤍᤩᤣᤀᤠᤱᤎᤥ ᤂᤧᤏᤧ᤹ᤀᤥ ᤋᤠᤵᤑᤧ᤺ᤶᤒᤠ ᤌᤣᤀᤠᤱ ᤔᤧᤱᤄᤥᤀᤣ ᤘᤠ᤹ᤀᤠ. ᤁᤖ ᤂᤧᤏᤧ᤹ ᤌᤱ ᤌᤰᤛᤧ ᤐᤣ᤺ᤰᤔᤠ ᤐᤠ᤺ᤴᤏᤥ ᤘᤣ᤹ ᤕᤢᤰᤛᤠᤒᤠᤜᤠ᤹ ᤂᤧᤏᤧ᤹ᤏᤢ ᤔᤧᤴᤍᤧᤴᤏᤧᤴ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤏᤢᤖᤡᤰᤁᤠᤱ ᤜᤡᤶᤔᤥ ᤐᤣᤃᤧ᤹ᤀᤥ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤖᤠ᤹ᤔᤧᤴᤎᤠᤱᤔᤏᤠᤒᤠ ᤐᤠ᤺ᤴ ᤌᤣᤀᤠᤱ ᤔᤧᤈᤥᤃᤧᤴᤏᤧ᤹॥”

᥎ ᤍᤠᤀᤢᤍᤧᤸᤗᤧ ᤀᤠᤁᤡᤛᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤌᤣ ᤆᤥᤃᤢᤱᤅᤠᤱ ᤘᤠ᤹ᤀᤠᤒᤣ᥅ ᤀᤠᤱᤃᤠ᤹ ᤁᤧᤛᤧᤘᤠ ᤆᤥ᤺ᤰᤛᤧ ᤗᤠᤛᤠᤱᤅᤠᤱᤎᤥ ᤀᤠᤸᤗ ᤌᤠᤖᤡᤰ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤸᤗᤥ ᤌᤧᤔᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤁᤧᤄᤥᤛᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤜᤠᤱᤅᤡᤸᤗᤧ ᤁᤧᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤌᤣᤀᤠᤱ ᤌᤱ ᤆᤥ᤺ᤰᤔᤠ ᤔᤧᤄᤥᤀᤠᤶᤒᤠᤒᤣ᥅”

᥏ ᤜᤧᤰᤁᤣ᤺ᤸᤗᤧ ᤀᤠᤁᤡᤛᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤏᤡᤔᤠᤀᤥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰ ᤁᤢᤍᤥ᤺ᤵᤔᤠ ᤁᤧᤈᤥ᤺ᤰ. ᤁᤖ ᤐᤗᤡᤛ᤻ᤋᤡ ᤕᤢᤰᤛᤠᤒᤠᤜᤠ᤹ᤖᤧ ᤂᤧᤏᤧ᤹ ᤂᤢᤴᤇᤡ᤹ᤏᤢ ᤛᤥᤖᤡᤰ ᤌᤱ ᤆᤥ᤺ᤰᤛᤧ ᤐᤣ᤺ᤰᤔᤠ ᤁᤧᤴᤇᤢᤰᤏᤧᤴ ᤔᤧᤒᤠ᤺ᤳᤋᤢᤀᤠᤱ ᤘᤠ᤹॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤋᤠ᤺ᤴᤍᤡᤰ ᤋᤠᤏᤠᤶ ᤂᤠᤀᤥ᤺ᤳᤏᤢ ᤔᤣ᤺ᤴᤏᤣ ᤐᤥᤃᤧ᤹ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤁᤧᤍᤠᤒᤠ ᤁᤧᤴᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤋᤣ᤹ᤖᤧᤛᤧᤀᤠᤱ ᤐᤣᤃᤧ᤹ᤀᤥ॥”

᥇᥇ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤏᤢ᤺ᤱᤔᤠ ᤐᤣ᤺ᤰᤔᤠ ᤑᤠ᤹ᤀᤠᤱ ᤋᤠᤏᤠᤶ ᤔᤧᤒᤥᤃᤧ॥ ᤐᤗᤡᤛ᤻ᤋᤡᤜᤠ᤹ᤃ ᤕᤡᤈᤖᤣᤗ ᤗᤧᤵᤔᤠᤱ ᤔᤧᤎᤠᤛᤡᤱᤗᤥ॥

ᤀᤔᤠᤗᤧᤁᤡᤜᤠ᤹ᤏᤢ ᤋᤧᤴᤎᤱ ᤐᤥ᤺ᤰᤂᤧᤒᤠ

᥉᥆

ᤛᤢᤶᤕᤠ᤺ᤴ ᤀᤣᤃᤠᤱ ᤍᤠᤀᤢᤍᤧᤏ ᤏᤢ ᤁᤢᤔᤏᤠᤜᤠ᤹ ᤛᤡᤰᤗᤃ ᤔᤧᤃᤧᤖᤧ॥ ᤜᤠᤒᤠ ᤂᤧᤴ ᤕᤧᤶᤔᤥ ᤀᤔᤠᤗᤧᤁᤡᤜᤠ᤹ᤖᤧ ᤕᤜᤢᤍᤠᤗᤠᤶ ᤕᤥ ᤗᤧᤵᤛᤠᤱᤒᤠ ᤏᤧᤃᤣᤒ ᤏᤢ ᤛᤡᤰᤗᤃᤒᤠ ᤔᤏᤠᤜᤠ᤹ ᤔᤧᤏᤠᤵᤋᤢᤛᤡᤀᤠᤱ ᤘᤕᤧ॥ ᤛᤡᤰᤗᤃᤀᤥ ᤂᤧᤱᤜᤠ᤹ ᤌᤱ ᤔᤧᤈᤥᤃᤧᤀᤠᤱ ᤂᤧᤵᤔᤥ ᤔᤡ ᤔᤧᤕᤠᤰᤋᤢᤀᤠᤱ ᤘᤕᤧ॥

᥈ ᤂᤧᤱᤜᤠ᤹ᤖᤧ ᤔᤧᤴᤇᤢᤔᤠᤜᤠ᤹ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤆᤢᤰᤛᤠ-ᤕᤶᤒᤠ ᤁᤧᤖᤧᤰ ᤔᤧᤳᤇᤧᤳᤇᤡᤱᤅᤣ ᤔᤧᤍᤣ᤹ᤖᤢᤛᤡᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤁᤴᤜᤠ᤹ ᤋᤃᤡ ᤋᤃᤡ ᤗᤠᤶᤔᤧᤗᤥᤛᤢ ᤔᤧᤍᤣ᤹ᤖᤢᤛᤡᤖ ᤔᤧᤒᤳᤇᤧ॥

᥉ ᤂᤧᤒᤩᤠᤱ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤛᤡᤰᤗᤃ ᤔᤧᤃᤧᤖᤧᤸᤗᤧ. ᤂᤧᤴ ᤀᤔᤠᤗᤧᤁᤡᤜᤠ᤹ᤖᤧ ᤕᤧᤰᤕᤰᤁᤡᤴ ᤔᤡ ᤔᤧᤕᤠᤰᤋᤢᤀᤠᤱ ᤂᤢᤴᤇᤡ᤹ ᤔᤣ᤺ᤳᤜᤠ᤹. ᤕᤧᤶᤒᤡᤳᤇᤠ. ᤔᤧᤴᤇᤢᤔᤠ ᤛᤠᤜᤠ᤹ ᤁᤧᤖᤧᤰ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤒᤣ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤜᤠ᤺ᤵᤔᤠ ᤔᤧᤜᤣ᤺ᤰᤋᤧ. ᤜᤧᤰᤁᤩᤠᤱ ᤜᤠ᤺ᤵᤔᤠᤀᤣ ᤔᤧᤴᤇᤢᤰᤁᤣ ᤌᤠᤖᤡᤰ ᤔᤧᤜᤠᤒᤧ॥

᥋ ᤍᤠᤀᤢᤍᤖᤧ ᤏᤧᤵᤔᤠᤱ ᤁᤢᤔᤣ᤺ᤳ ᤕᤡᤈᤖᤣᤗᤒᤠ ᤀᤜᤡᤏᤥᤔ ᤏᤢ ᤁᤠᤷᤔᤣᤗᤒᤠ ᤏᤠᤒᤠᤗᤖᤧ ᤁᤢᤔᤣᤔᤣᤍᤢᤔᤠ ᤀᤒᤡᤃᤣᤗᤧᤴᤏᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤕᤧ॥

᥌ ᤍᤠᤀᤢᤍᤧᤴ ᤁᤧᤛᤠᤰᤐᤥ ᤌᤩᤧ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤃᤧᤀᤠᤱ ᤍᤠᤀᤢᤍᤧᤴ ᤗᤢᤱᤅᤡᤸᤗᤧ ᤗᤧᤵᤐᤠᤛᤡᤃᤧ ᤔᤧᤵᤔᤠ ᤔᤧᤜᤣ᤺ᤰᤋᤢ॥ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤢᤰᤛᤠᤶ ᤂᤥᤛᤢ॥

᥍ ᤂᤧᤒᤩᤠᤱ ᤍᤠᤀᤢᤍᤖᤧ ᤀᤜᤡᤔᤧᤗᤧᤰᤁᤧᤸᤗᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤧᤴ ᤔᤧᤳᤋᤢ. “ᤀᤠᤱᤃᤠ᤹ᤀᤥ ᤀᤣᤐᤥᤍᤧᤴ ᤋᤠᤖᤧ᤹॥” ᤜᤧᤰᤁᤩᤠᤱ ᤀᤒᤡᤕᤠᤌᤠᤖᤧᤸᤗᤧ ᤂᤧᤴ ᤋᤠᤖᤢ॥

᥎ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤍᤥᤛᤢ. “ᤀᤠᤱᤃᤠ᤹ ᤁᤴ ᤆᤡᤃᤰᤘᤠ ᤁᤢᤈᤠ ᤁᤧᤏᤠᤵᤐᤠ ᤔᤏᤠᤗᤢᤵᤜᤠ᤹ ᤏᤠ᤺ᤳᤋᤢᤱᤛᤡᤱᤒᤡ᥅ ᤀᤠᤱᤃᤠ᤹ ᤂᤧᤱᤜᤠ᤹ ᤛᤡ᤹ᤔᤠ ᤛᤢᤰᤋᤢᤱᤒᤡ᥅” ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤂᤧᤱᤜᤠ᤹ ᤏᤠ᤺ᤳᤋᤧᤛᤧ᤹॥ ᤂᤧᤱᤜᤠ᤹ ᤁᤧᤛᤡ᤹ᤖᤢᤛᤡ ᤜᤧᤰᤁᤩᤠᤱ ᤁᤧᤖᤧᤰ ᤁᤧᤛᤧ᤺ᤵᤋᤢᤛᤡ᤹॥”

᥏ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍ ᤏᤢ ᤁᤡᤵ ᤋᤢᤰᤛᤡ ᤁᤢᤔᤏᤠᤜᤠ᤹ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤒᤛᤥᤖᤒᤠ ᤘᤜ᤺ᤱ ᤌᤠᤖᤡᤰ ᤔᤧᤃᤧᤖᤧ॥

᥇᥆ ᤘᤜ᤺ᤱ ᤏᤠ᤺ᤱᤔᤠᤀᤠᤱ ᤐᤣ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤛᤠ᤹ᤖᤡᤰ ᤁᤧᤏᤠᤒᤠ ᤁᤡᤵ ᤏᤧᤳᤇᤡ ᤔᤏᤠᤜᤠ᤹ ᤀᤣᤃᤠᤱ ᤔᤧᤕᤢᤅᤧ ᤔᤧᤗᤠᤖᤧ॥ ᤁᤖ ᤍᤠᤀᤢᤍᤧᤴ ᤏᤢ ᤁᤡᤵ ᤗᤡᤛᤡᤖᤧ ᤂᤧᤱᤜᤠ᤹ ᤔᤧᤏᤠ᤺ᤳᤋᤢᤛᤡᤖ ᤔᤧᤒᤣ॥

᥇᥇ ᤋᤧᤶᤒᤣ᤹ᤀᤥ ᤂᤧᤱᤜᤠ᤹ᤖᤧ ᤗᤳᤇᤠ ᤔᤡᤛᤪᤒᤠ ᤔᤏᤠᤎᤡᤰ ᤔᤧᤍᤢᤔᤢ. ᤜᤧᤰᤁᤩᤠᤱ ᤍᤠᤀᤢᤍᤖᤧ᤹ᤀᤥ ᤔᤧᤍᤠᤖᤢ॥ ᤂᤧᤱᤜᤠ᤹ᤖᤧ ᤂᤧᤴ ᤆᤠᤔᤠ ᤏᤢ ᤌᤢᤱᤔᤠ ᤔᤧᤒᤡᤖᤢ.

᥇᥈ ᤁᤢᤓᤠ ᤂᤧᤱᤔᤏᤠᤒᤠ ᤐ᤺ᤳᤇᤣᤛᤣ᤹ ᤏᤢ ᤂᤧᤱᤔᤏᤠᤒᤠ ᤜᤢᤰᤐᤰ ᤏᤧᤳᤇᤡ ᤆᤧᤸᤗᤧᤰᤛᤣ᤹ ᤔᤧᤒᤡᤖᤢ॥ ᤂᤧᤴ ᤆᤛᤢᤖᤢᤀᤠᤱ ᤂᤧᤸᤗᤧ ᤁᤢᤛᤰᤔᤠ ᤗᤠᤛᤧ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤛᤢᤶᤕᤧᤴ ᤏᤢ ᤛᤢᤶᤛᤧᤴ ᤌᤠᤖᤡᤰ ᤌᤣᤀᤠᤱ ᤔᤧᤴᤈᤠᤀᤣ ᤔᤧᤴᤎᤢᤱᤅᤣ ᤘᤕᤧ॥

᥇᥉ ᤍᤠᤀᤢᤍᤧᤸᤗᤧ ᤂᤧᤴ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤜᤠ᤺ᤳᤗᤧ ᤁᤢᤔᤏᤠᤒᤣ᥅ ᤂᤧᤏᤧ᤹ ᤀᤠᤳᤋᤥᤗᤠᤶ ᤁᤧᤍᤩᤧᤒᤠ᥅” ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤗᤳᤇᤠ ᤔᤡᤛᤪᤡᤀᤠᤖᤥ. ᤗᤳᤇᤠ ᤀᤔᤠᤗᤧᤁᤡ᤺ᤸᤗᤧ ᤁᤢᤛᤧᤘᤠᤖᤥᤒᤠᤀᤠ॥ ᤁᤖ ᤛᤢᤶᤕᤧᤴ ᤋᤃᤡ ᤋᤢᤃᤠᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤗᤧᤖᤠᤱ ᤌᤩᤠᤱᤅᤠᤱ ᤐᤣ॥

᥇᥊ ᤀᤠᤏᤡᤃᤧ ᤕᤜᤢᤍᤠᤗᤠᤶ ᤕᤥ ᤗᤧᤵᤔᤠᤱᤒᤠ ᤁᤖᤣᤋᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ ᤏᤣᤃᤣᤘᤀᤥ. ᤜᤧᤰᤁᤩᤠᤱ ᤁᤠᤗᤣᤒᤖᤧ ᤁᤢᤍᤧ᤺ᤱᤃᤵ ᤏᤣᤃᤣᤒᤀᤥ ᤏᤠᤵᤔᤏᤠᤛᤡᤀᤠᤱ ᤘᤕᤧ ᤜᤧᤰᤁᤩᤠᤱ ᤛᤡᤰᤗᤃᤀᤥ ᤔᤡ ᤕᤠᤰᤔᤏᤠᤀᤠᤱ ᤂᤠᤵᤐᤢᤌᤩᤱ ᤆᤥ᤺ᤰᤔᤏᤠ॥”

᥇᥋ ᤍᤠᤀᤢᤍᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤂᤧᤴ ᤁᤧᤏᤠᤵᤐᤠ ᤔᤏᤠᤗᤢᤵᤜᤠ᤹ᤀᤥ ᤐᤣ᤺ᤰᤔᤠ ᤗᤠᤶ ᤀᤥᤛᤣ᤺ᤴᤎᤠᤰᤔᤠ ᤁᤧᤛᤢᤰᤁᤠ᤹ᤒᤡ᥅” ᤂᤧᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤜᤧᤰᤛᤡᤱᤅᤧ᤹ᤀᤠᤱ ᤔᤧᤳᤋᤠᤱᤅᤧ᤹. ‘ᤀᤠᤱᤃᤠ᤹ ᤂᤧᤏᤧ᤹ ᤔᤧᤛᤧᤳᤏᤧᤴ ᤀᤡᤃᤪ ᤁᤧᤴᤍᤠᤱᤒᤠᤸᤗᤧ ᤁᤢᤜᤢᤰᤁᤥ ᤜᤢᤰᤔᤧᤛᤢᤵᤏᤧᤴ’. ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤠᤶ ᤀᤥ᤺ᤴᤎᤠᤰᤏᤧᤀᤠᤱ ᤂᤧᤱᤜᤠ᤹ᤖᤥ ᤁᤧᤳᤏᤧ॥”

᥇᥌ ᤜᤧᤰᤁᤩᤠᤱ ᤂᤧᤸᤗᤧ ᤗᤠᤶ ᤀᤥ᤺ᤴᤎᤠᤰᤋᤢᤖ ᤕᤥ ᤋᤣ᤹ᤖᤢ॥ ᤂᤧᤵᤔᤥ ᤀᤔᤠᤗᤧᤁᤡᤜᤠ᤹ ᤁᤧᤖᤧᤰ ᤐᤡᤛᤠᤱ ᤔᤧᤛᤧᤖᤧᤀᤠᤱ ᤔᤧᤈᤖ. ᤔᤧᤎᤢᤅᤢᤖ ᤜᤧᤰᤁᤩᤠᤱ ᤐᤗᤡᤛ᤻ᤋᤡ ᤏᤢ ᤕᤜᤢᤍᤠ ᤗᤠᤈᤣ᤹ᤜᤠ᤹ᤗᤠᤶ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤗᤢᤶᤛᤡᤱᤒᤠ ᤋᤧᤴᤏᤥ ᤛᤥᤛᤥ᤺ᤳᤗᤖᤠ᤺ᤱ ᤆᤥ᤺ᤰᤏᤢ ᤔᤧᤕᤠᤃᤧ॥

᥇᥍ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤂᤧᤱᤜᤠ᤹ᤏᤢ ᤕᤢ᤺ᤴᤇᤡᤰᤁᤠᤱᤎᤥ ᤁᤢᤍᤠ᤺ᤴᤍᤡᤰᤔᤠ ᤕᤢ᤺ᤴᤇᤡᤰ ᤌᤠᤖᤡᤰ ᤌᤰᤋᤧ॥ ᤜᤧᤰᤁᤩᤠᤱ ᤁᤡᤵ ᤗᤡᤛᤡ ᤌᤠᤱᤒᤧᤴᤜᤠ᤹ᤖᤰ ᤀᤢᤔᤣᤜᤠ᤹ᤀᤥ ᤔᤧᤗᤠᤛᤧᤀᤠᤱ ᤔᤧᤄᤧᤳᤇᤡᤱ. ᤘᤣ᤹ ᤔᤏᤠ ᤗᤳᤇᤠᤀᤠᤱ ᤁᤢᤜᤡᤱᤘᤧᤳ ᤔᤧᤴᤕᤠ᤺ᤰᤋᤧᤴ॥

᥇᥎ ᤀᤔᤠᤗᤣᤁᤡᤜᤠ᤹ᤖᤧ ᤔᤧᤍᤣ᤹ᤖᤢᤛᤡᤒᤠ ᤁᤧᤖᤧᤰ ᤔᤏᤠᤜᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤣ᤺ᤳ ᤏᤧᤵᤔᤠᤱ ᤍᤠᤀᤢᤍᤖᤧ ᤏᤢ᤺ᤰᤋᤢ ᤋᤠᤖᤢᤛᤡ॥

᥇᥏ ᤆᤢᤰᤐᤠ ᤕᤶᤒᤠ. ᤕᤧᤶᤒᤡᤳᤇᤠ ᤔᤧᤴᤇᤢᤔᤠ᤹ ᤛᤠᤜᤠ᤹. ᤔᤧᤏᤠᤵᤋᤢ ᤔᤧᤍᤣ᤹ᤖᤢᤛᤡᤒᤠ ᤜᤠ᤺ᤳᤋᤠᤱ ᤜᤧᤰᤁᤩᤠᤱ ᤌᤣᤕᤠᤱ ᤔᤧᤕᤠ᤺ᤰᤋᤧᤴ॥ ᤍᤠᤀᤢᤍᤖᤧ ᤁᤧᤖᤧᤰ ᤏᤢ᤺ᤰᤋᤢ ᤋᤠᤖᤢᤛᤡ॥

᥈᥆ ᤂᤢᤏᤧ᤹ ᤔᤧᤸᤗᤢᤰ ᤔᤧ᤺ᤴᤍᤠ. ᤁᤢᤶᤒᤠᤒᤠ ᤐᤡᤳ ᤐᤡᤵᤔᤠ ᤁᤧᤖᤧᤰ ᤜᤢᤰᤁᤠᤵ ᤔᤧᤳᤇᤡᤱ. ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ᤖᤧ ᤘᤣ᤹ ᤗᤢᤵᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤂᤧᤱᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤣ᤹ᤖᤢᤛᤡᤖ ᤔᤧᤒᤠ᤺ᤳᤋᤢ. “ᤁᤴᤜᤠ᤹ ᤍᤠᤀᤢᤍᤖᤧ ᤏᤠᤵᤋᤢᤛᤡᤒᤠᤖᤥ॥”

᥈᥇ ᤂᤧᤒᤩᤠᤱ ᤍᤠᤀᤢᤍᤧᤴ ᤒᤛᤥᤖ ᤘᤜ᤺ᤱᤅᤥ ᤁᤧᤏᤠ᤺ᤶᤛᤡᤱᤒᤠᤀᤠᤱ ᤁᤧᤕᤢᤱᤒᤠ ᤂᤧᤴ ᤁᤡᤵ ᤏᤧᤳᤇᤡ ᤔᤏᤠᤜᤠ᤹ᤀᤥ ᤐᤣ॥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤍᤠᤀᤢᤍᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤋᤢᤶᤛᤧ ᤔᤧᤗ᤺ᤴᤍᤧ॥ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤁᤧᤖᤧᤸᤗᤧ ᤂᤧᤱᤜᤠ᤹ “ᤛᤧᤘᤠᤖᤥ” ᤔᤧᤳᤋᤢᤛᤡ॥

᥈᥈ ᤁᤖ ᤍᤠᤀᤢᤍᤧᤴᤏᤢ ᤁᤧᤘᤠ᤹ᤒᤠ ᤋᤠᤵᤑᤧ᤺ᤶᤒᤠ ᤏᤢ ᤁᤢ᤹ᤀᤡᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤍᤠᤀᤢᤍᤖᤧ ᤁᤢᤒᤠ᤺ᤴᤏᤡᤴ ᤁᤢᤗᤢᤶᤔᤥ ᤔᤧᤄᤰᤋᤢᤀᤠᤱ ᤔᤧᤒᤠ᤺ᤳᤋᤢ. “ᤁᤴ ᤔᤏᤠᤜᤠ᤹ ᤀᤠᤏᤡ᤹ᤏᤢ ᤔᤧᤶᤒᤣᤏᤧᤴ॥ ᤀᤠᤏᤡ᤹ ᤀᤠᤏᤢ᤺ᤰᤋᤢᤶ ᤀᤠᤍᤠᤖᤢᤶᤒᤠ ᤀᤠᤏᤠᤵᤋᤢᤶᤛᤡᤶᤒᤠ ᤆᤡᤃᤰᤘᤠᤗᤠᤶ ᤂᤢᤴᤇᤡ᤹ ᤗᤠᤃᤡ ᤌᤣᤀᤠᤱ ᤗᤰ ᤀᤠᤴᤕᤠᤰᤋᤢᤶᤔᤡᤴ. ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤏᤢ ᤛᤠᤜᤠ᤹ᤖᤰ ᤔᤧᤍᤣ᤹ᤖᤢᤛᤡᤖ॥”

᥈᥉ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤠᤛᤧ᤺ᤵᤋᤧ. ᤁᤴ ᤁᤧᤖᤧᤰ ᤀᤠᤏᤡ᤹ ᤀᤠᤒᤡᤖᤧ. ᤜᤧᤰᤁᤩᤠᤱ ᤏᤡᤱᤔᤡᤜᤠ᤹ ᤀᤠᤏᤡ᤹ ᤜᤢᤰᤁᤥ ᤌᤠᤛᤢᤛᤡ ᤀᤠᤒᤡᤖᤧ॥ ᤀᤠᤸᤗ ᤂᤢᤏᤧ᤹ ᤀᤠᤒᤡᤖᤧᤒᤠ ᤆᤡᤃᤰᤘᤠᤜᤠ᤹ ᤜᤧᤰᤁᤣ ᤀᤠᤴᤈᤥᤃᤢᤶᤔᤡᤴ॥

᥈᥊ ᤂᤧᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤜᤧᤰᤁᤣᤃ ᤜᤠ᤺ᤳ ᤋᤧᤶᤒᤠᤒᤣ᥅ ᤆᤡᤃᤰᤘᤠ ᤁᤥᤛᤧ ᤁᤧᤕᤢᤱᤒᤠᤜᤠ᤹ᤖᤧ ᤌᤱᤅᤥ ᤁᤧᤒᤣ᤺ᤰᤐᤠᤜᤠ᤹ᤏᤢ ᤁᤢᤍᤱᤒᤠ ᤗᤰ ᤔᤧᤄᤥᤛᤢ᤹॥ ᤁᤧᤖᤧᤰᤗᤧ ᤁᤢᤍᤱᤒᤠ ᤗᤰ ᤔᤧᤄᤥᤛᤢ᤹॥”

᥈᥋ ᤂᤧᤴ ᤕᤧᤶᤔᤠᤱᤎᤥ ᤍᤠᤀᤢᤍᤖᤧ ᤐᤡᤖᤢᤛᤡᤒᤠ ᤌᤡᤶᤜᤠ᤹ ᤀᤡᤛᤪᤠᤀᤡᤗᤀᤥ ᤀᤠᤸᤗᤥ ᤌᤠᤖᤡᤰᤁᤠᤱ ᤘᤠ᤹॥

᥈᥌ ᤍᤠᤀᤢᤍᤧᤴ ᤛᤡᤰᤗᤃᤀᤥ ᤋᤩᤧ. ᤜᤧᤰᤁᤩᤠᤱ ᤔᤧᤏᤠᤵᤋᤢᤛᤡᤒᤠ ᤁᤢᤓᤠ ᤆᤡᤃᤰᤘᤠᤜᤠ᤹ ᤂᤢᤏᤧ᤹ ᤁᤢᤴᤈᤢᤶᤜᤠ᤹. ᤕᤜᤢᤍᤠᤒᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤜᤠᤰᤋᤢᤍᤣᤛᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤔᤡᤜᤠ᤹ᤗᤠᤶᤒᤠ ᤏᤠᤵᤔᤏᤠᤛᤡᤒᤠ ᤆᤡᤃᤰᤘᤠᤗᤠᤶᤒᤠ ᤁᤴ ᤂᤡᤏᤡ᤹ ᤛᤢᤱᤗᤥ॥”

᥈᥍ ᤂᤢᤏᤧ᤹ ᤒᤣᤌᤣᤗᤀᤥ. ᤖᤠᤔᤥᤋ-ᤏᤣᤃᤣᤘᤀᤥ. ᤕᤳᤋᤡᤖᤀᤥ.

᥈᥎ ᤀᤖᤥᤀᤣᤖᤀᤥ. ᤛᤡᤐᤔᤥᤋᤀᤥ. ᤀᤣᤛ᤻ᤋᤔᤥᤀᤥ.

᥈᥏ ᤖᤠᤁᤠᤗᤀᤥ. ᤕᤖᤜᤔᤣᤗᤡᤜᤠ᤹ ᤏᤢ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ.

᥉᥆ ᤜᤥᤖᤔᤠᤀᤥ. ᤒᤥᤖ ᤀᤠᤛᤠᤏᤀᤥ. ᤀᤳᤋᤠᤰᤁᤥ.

᥉᥇ ᤜᤧᤒᤪᤥᤴᤏᤥ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤏᤢ ᤁᤢᤔᤏᤠᤜᤠ᤹ ᤀᤠᤳᤋᤠ ᤀᤠᤳᤋᤠ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤔᤧᤘᤕᤧ ᤂᤧᤴ ᤁᤧᤖᤧᤰ ᤋᤧᤴᤜᤠ᤹ᤀᤥᤒᤠ ᤔᤏᤠᤜᤠ᤹ ᤂᤧᤴ ᤛᤢᤱᤜᤠ᤹ ᤜᤠᤰᤋᤢᤛᤡᤖᤥ॥

ᤛᤠᤘᤗ ᤏᤢ ᤁᤢᤛ᤻ᤛᤠᤜᤠ᤹ ᤔᤧᤛᤩᤧᤒᤠ

(᥇ ᤛᤠᤵᤔᤢ ᥇᥆:᥇-᥇᥈)

᥉᥇

ᤀᤠᤸᤗ ᤐᤗᤡᤛ᤻ᤋᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤔᤧᤈᤥᤃᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤜᤠᤖᤡᤔᤧᤍᤩᤧᤀᤠᤱ ᤔᤧᤄᤧᤳᤇᤡᤱ. ᤜᤧᤰᤁᤩᤠᤱ ᤃᤡᤸᤒᤥ ᤁᤥ᤺ᤰᤔᤠᤀᤥ ᤕᤖᤡᤰ ᤔᤧᤛᤧᤖᤢᤛᤡ॥

᥈ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤛᤠᤀᤢᤗᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤐᤢᤒᤣᤗᤠᤵᤛᤠ ᤔᤧᤏᤠ᤺ᤳᤋᤢᤛᤡ. ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤛᤠᤘᤗᤖᤧ ᤁᤢᤛ᤻ᤛᤠ ᤛᤢᤶᤛᤡ ᤈᤥᤏᤠᤌᤠᤏᤧᤴ. ᤀᤒᤡᤏᤠᤍᤠᤒᤧᤴ ᤏᤢ ᤔᤸᤁᤡᤛᤢᤀ᤺ᤴ ᤔᤧᤛᤧᤖᤢᤛᤡ॥

᥉ ᤛᤠᤘᤗᤖᤧ ᤁᤢᤍᤰᤗᤧᤱᤘᤠᤀᤥ ᤁᤧᤖᤧᤰ ᤐᤡᤛᤠᤱ ᤕᤶᤒᤠ ᤌᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤗᤡ ᤏᤢ ᤋᤥ᤺ᤱ ᤁᤧᤃᤵᤐᤠᤜᤠ᤹ᤖᤧ ᤂᤢᤏᤧ᤹ ᤔᤧᤕᤠᤱᤄᤢ. ᤂᤧᤶᤒᤩᤠᤱ ᤂᤣᤱᤜᤠ᤹ᤖᤧ ᤛᤠᤘᤗᤧᤴ ᤛᤠ᤹ᤖᤡᤰ ᤔᤧᤄᤠ᤺ᤴᤍᤢ॥

᥊ ᤜᤧᤰᤁᤣ᤺ᤸᤗᤧ ᤛᤠᤘᤗᤖᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤔᤏᤠᤴ ᤔᤧᤳᤋᤢ. “ᤁᤧᤍᤠᤓᤣ᤺ᤴ ᤋᤖᤵ ᤑᤡ᤺ᤰᤂᤧ᤹ᤀᤠᤱ ᤀᤠᤱᤃᤠ᤹ ᤌᤢᤒᤠᤱᤅᤧ᤹ᤀᤠᤱ ᤛᤧᤖᤠᤱᤅᤧ᤹. ᤔᤧ᤺ᤴᤏᤧ ᤑᤃᤪ ᤂᤧᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤔᤧᤍᤠᤀᤠᤱ ᤀᤠᤱᤃᤠ᤹ ᤔᤧᤎᤢᤵᤐᤠ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤠᤀᤠᤱ ᤔᤧᤛᤧᤳᤋᤠ॥” ᤁᤖ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠᤸᤗᤧ ᤔᤧᤛᤧᤖᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤡᤛᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤘᤗᤖᤧ ᤀᤠᤒᤠᤅᤣ ᤁᤢᤍᤠᤓᤣ᤺ᤴ ᤗ᤺ᤳᤋᤢ. ᤂᤧᤒᤩᤠᤱ ᤂᤧᤴ ᤛᤶᤎᤠᤱ ᤜᤠᤷᤓᤳ ᤑᤴᤇᤡᤱᤅᤠᤱ ᤛᤧᤳᤇᤡᤱ॥

᥋ ᤜᤧᤰᤁᤩᤠᤱ ᤂᤧᤴ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤁᤧᤒᤱᤒᤧᤸᤗᤧ ᤛᤠᤀᤢᤗᤧᤴ ᤛᤩᤧᤒᤠ ᤏᤡᤛᤢ. ᤂᤧᤶᤒᤩᤠᤱ ᤂᤢᤏᤧ᤹ᤀᤠᤱ ᤀᤠᤵᤑᤣᤰ ᤁᤢᤍᤠᤓᤣᤀᤥ ᤋᤡ᤺ᤱᤛᤡᤱ ᤛᤧᤳᤇᤡᤱᤅᤠᤱ ᤂᤢᤏᤧ᤹ᤏᤢᤀᤣ ᤛᤩᤧ॥

᥌ ᤛᤠᤘᤗᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤛᤢᤶᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤧᤈᤠ ᤁᤢᤓᤧᤕᤢᤶ ᤁᤧᤃᤢᤒᤠᤴ ᤂᤧᤒᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹ ᤀᤠᤶᤓᤠ ᤂᤧᤴ ᤕᤧᤴᤏᤥ ᤛᤥᤖᤡᤰ ᤔᤧᤛᤩᤧ॥

᥍ ᤜᤧᤰᤁᤩᤠᤱ ᤏᤧᤏᤧᤒᤠᤍᤧᤴᤏᤡᤸᤗᤧ ᤏᤠᤎᤠ᤺ᤶᤒᤡ ᤏᤢ ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ ᤔᤧᤄᤧᤳᤇᤡᤱᤒᤠ ᤜᤧᤰᤁᤩᤠᤱ ᤛᤠᤘᤗᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤀᤠᤱ ᤔᤧᤛᤩᤧᤖᤢᤛᤡᤒᤠ ᤔᤧᤏᤡᤛᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤔᤧᤗᤧᤖᤢᤀᤠᤱ ᤔᤧᤄᤧᤳᤇᤡᤱ ᤔᤧᤒᤣ॥ ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ ᤂᤧᤵᤔᤥ ᤔᤧᤒᤣᤀᤠᤱ ᤂᤧᤴ ᤕᤧᤰᤕᤰᤜᤠ᤹ ᤜᤢᤰᤁᤠᤵ ᤔᤧᤔᤧᤳᤇᤡᤱ॥

᥎ ᤁᤢᤍᤠ᤺ᤴᤍᤡᤰᤔᤠ. ᤐᤗᤡᤛ᤻ᤋᤡᤜᤠ᤹ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤡᤃᤰᤘᤠ ᤛᤠᤔᤠ ᤋᤣ᤹ᤛᤧ ᤔᤧᤍᤩᤧ᤺ᤸᤗᤧ ᤂᤧᤱᤜᤠ᤹ᤖᤧ ᤛᤠᤘᤗᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤃᤡᤸᤒᤥ ᤁᤥ᤺ᤰᤔᤠᤀᤥ ᤔᤧᤛᤩᤣᤀᤠᤱ ᤔᤧᤏᤧᤛ᤻ᤛᤧᤒᤠ ᤔᤧᤏᤡᤛᤢᤛᤡ॥

᥏ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤠᤘᤗᤖᤧ ᤁᤢᤎᤣᤃᤣ᤺ᤰᤐᤧᤴ ᤔᤧᤄᤰᤋᤢ ᤜᤧᤰᤁᤩᤠᤱ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤔᤧᤓᤧᤴᤍᤢᤀᤠᤱ ᤔᤧᤍᤣ᤹ᤖᤢ॥ ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ᤀᤥ ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤔᤧᤒᤠᤱᤄᤢᤛᤡ. ᤂᤢᤴᤇᤡ᤹ ᤔᤏᤠᤜᤠ᤹ ᤏᤢ ᤏᤠᤘᤠᤀᤡᤳᤗᤠ ᤁᤧᤕᤢᤱᤒᤠ ᤔᤠᤱᤜᤡᤶᤜᤠ᤹ᤀᤥ ᤌᤠᤖᤡᤰ ᤁᤴ ᤀᤡᤱᤄᤱᤅᤡᤴ ᤔᤧᤃᤧᤳᤋᤢ॥

᥇᥆ ᤂᤧᤱᤜᤠ᤹ᤖᤧ ᤛᤠᤘᤗᤖᤧ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤀᤛ᤻ᤋᤥᤖᤣᤋ ᤔᤠᤱᤜᤡᤶᤔᤥ ᤔᤧᤏᤧᤛ᤻ᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤒᤣᤌ-ᤛᤠᤴᤒᤠ ᤗᤢᤱᤎᤠᤰᤁᤥ ᤁᤢᤎᤰᤁᤡᤴ ᤔᤧᤍᤡ᤺ᤰᤛᤢᤀᤠᤱ ᤋᤧᤸᤗᤧᤶ ᤔᤧᤓᤥ᤺ᤴᤍᤢ॥

᥇᥇ ᤐᤗᤡᤛ᤻ᤋᤡᤜᤠ᤹ᤖᤧ ᤛᤠᤀᤢᤗᤧᤴ ᤂᤢᤴᤇᤡ᤹ ᤐᤠ᤺ᤵᤐᤠ᤺ᤳ ᤔᤧᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤃᤡᤗᤠᤍ-ᤕᤠᤒᤣᤛᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤔᤧᤄᤧᤵᤛᤢ॥

᥇᥈ ᤁᤧᤖᤧᤰ ᤌᤱ ᤆᤥ᤺ᤰᤔᤠ ᤁᤧᤎᤢᤶᤒᤠ ᤔᤏᤠᤜᤠ᤹ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤔᤧᤒᤣᤀᤠᤱ ᤛᤠᤘᤗᤧᤴ ᤏᤢ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤡᤴ ᤒᤣᤌ-ᤛᤠᤴᤒᤠ ᤗᤢᤱᤎᤠᤰᤗᤠᤶ ᤔᤧᤗ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ ᤕᤠᤒᤣᤛ ᤔᤧᤕᤢᤖᤢᤛᤡ. ᤂᤧᤒᤩᤠᤱ ᤂᤧᤴ ᤌᤰᤜᤠ᤹ ᤔᤧᤀᤥ᤹ᤖᤢ ᤔᤧᤍᤣᤛᤢ॥

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤳᤜᤠ᤹ ᤔᤧᤍᤣ᤹ᤖᤢᤀᤠᤱ ᤕᤠᤒᤣᤛᤀᤥ ᤁᤢᤓᤧᤰᤘᤠ ᤛᤩᤥ᤺ᤱᤛᤩᤥ᤺ᤱ ᤁᤧᤒᤵᤐᤠ ᤛᤡᤱᤒᤢᤱᤅᤡᤸᤗᤧ ᤁᤢᤛᤡᤃᤠᤱ ᤔᤧᤗᤢᤵᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤔᤣᤖᤡᤱᤅᤥ ᤏᤧᤳ ᤔᤧᤕᤢᤅᤧ॥

ᤛᤠᤔᤢᤀᤧᤗᤖᤧ ᤏᤡᤛᤡᤃᤣ᤺ᤰᤐᤠ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤌᤡᤰᤛᤡᤃᤣ᤺ᤰᤐᤠ ᤛᤠᤔᤢᤀᤧᤗᤖᤧ ᤁᤢᤛᤠᤵᤐᤴᤏᤡᤴ ᤆᤰᤔᤧᤸᤗ᤹ᤀᤣ ᤛᤠᤵᤋᤧᤒᤠ ᤁᤢᤈᤰ ᤏᤡᤛᤡᤃᤣ᤺ᤰᤐᤠ ᤛᤠᤔᤢᤀᤧᤗᤖᤧ ᤁᤢᤛᤠᤵᤐᤴᤏᤡᤴ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤗᤠᤱᤃᤧᤳ ᤐᤡᤛᤠᤱ ᤕᤜᤢᤍᤠ ᤛᤶᤎᤠᤱ (᥇-᥊ ᤏᤠ᤺ᤳᤗᤠᤜᤠ᤹) ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤜᤠᤱᤈᤢᤶ ᤛᤶᤎᤠᤱ (᥋-᥈᥊ ᤏᤠ᤺ᤳᤗᤠᤜᤠ᤹) ᤍᤠᤀᤢᤍᤖᤧ ᤕᤢᤰ ᤆᤥᤃᤢᤒᤠ ᤛᤠᤵᤔᤢ᤺ᤴᤎᤢᤶᤗᤥ॥ ᤍᤠᤀᤢᤍᤖᤧ ᤀᤠᤒᤠᤅᤣ ᤜᤠᤱᤈᤢᤶᤔᤥᤒᤠ ᤏᤡᤱᤔᤡᤜᤠ᤹ᤏᤢ ᤛᤥᤛᤥᤖᤡᤰ ᤘᤣ᤹ ᤗᤠᤈᤣ᤹ᤒᤠ ᤏᤡᤱᤔᤡᤜᤠ᤹ᤏᤢ ᤋᤧᤴᤎᤱ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤸᤗᤧ ᤀᤠᤒᤠᤅᤣ ᤁᤢᤜᤠᤱᤈᤢᤶᤔᤡᤴ ᤐᤥᤖᤧ ᤜᤧᤰᤁᤩᤠᤱ ᤁᤢᤜᤠᤱᤕᤢᤰᤏᤠ᤺ᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤁᤴ ᤛᤠᤵᤐᤴᤏᤡᤸᤗᤧ ᤏᤢᤖᤡᤰ ᤋᤠᤖᤡᤰᤁᤠᤱ ᤆᤧᤰᤂᤢ ᤐᤠ᤺ᤳᤋᤢ॥ ᤍᤠᤀᤢᤍᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤠ᤹ᤖᤡᤰ ᤏᤛᤠ᤺ᤴᤛᤠᤒᤠ ᤏᤢ ᤁᤢᤔᤏᤠᤜᤠ᤹ᤖᤧ ᤏᤠᤔᤧᤛᤠ᤹ᤖᤢᤒᤠ ᤔᤏᤠ ᤆᤥᤃᤧ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤐᤳ॥ ᤜᤧᤰᤁᤣᤛᤠᤱ ᤂᤢᤏᤧ᤹ ᤕᤖᤡᤰᤗᤧᤱ ᤁᤢᤏᤡᤱᤘᤠ᤹ᤖᤧ ᤏᤠ᤺ᤰᤋᤢᤒᤠ ᤏᤢ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤐᤠ᤺ᤴᤜᤠ᤹ ᤂᤥᤔᤠᤖᤧ ᤗᤠᤃᤡ ᤔᤏᤠ ᤗᤢᤱᤔᤠ᤹ ᤔᤧᤴᤍᤢᤰᤔᤏᤠᤒᤠ ᤏᤢ ᤕᤶᤒᤠ ᤗᤠᤕᤥᤗᤠᤛᤥ᤺ᤳ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤔᤏᤠ ᤜᤧᤰᤋᤱᤒᤠᤀᤠᤱ ᤏᤡᤍᤧᤳ॥ ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤏᤡᤱᤘᤠᤐᤠ᤺ᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤖᤧ ᤂᤢᤏᤧ᤹ ᤁᤢᤗᤠᤕᤥᤜᤠ᤹ ᤀᤥ᤺ᤴᤎᤠᤰᤋᤢᤀᤠᤱ ᤂᤢᤏᤧ᤹ ᤂᤧᤴ ᤗᤠᤕᤥᤜᤠ᤹ “ᤀᤥᤖᤥ. ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤒᤠᤀᤣᤖᤥ” ᤑᤠ᤹ᤀᤠᤱ ᤐᤠ᤺ᤳᤋᤢ॥ ᤍᤠᤀᤢᤍᤖᤧ ᤁᤢᤜᤡᤱᤔᤴ ᤏᤢ ᤂᤢᤏᤧ᤹ ᤂᤥᤛᤢᤒᤠ ᤏᤢ᤹ᤔᤠ ᤋᤠᤔᤠ. ᤜᤠᤱᤘᤠ ᤔᤠᤱᤘᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤗᤠᤶ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤏᤡ᤺ᤳᤋᤠᤱ ᤔᤧᤒᤥ᤺ᤰᤂᤧ॥ ᤋᤠ᤺ᤴᤍᤡ ᤗᤠᤈᤣ᤹ᤀᤥ ᤋᤢᤰᤂᤣ ᤗᤠᤰᤂᤣ ᤐᤥ᤺ᤰᤂᤧ ᤋᤩᤧᤒᤠ ᤕᤧᤶᤔᤥ ᤂᤧᤱᤜᤠ᤹ ᤜᤠᤱ ᤆᤠᤜᤠᤒ᤻ ᤔᤧᤈᤥᤃᤧᤸᤗᤧ “ᤍᤠᤀᤢᤍᤖᤧ ᤁᤢᤛ᤻ᤛᤠ” ᤀᤡᤃᤪ ᤍᤠᤀᤢᤍᤖᤧ ᤁᤢᤎᤠ᤺ᤰᤗᤠᤶ ᤂᤢᤏᤧ᤹ ᤜᤧᤰᤋᤱᤒᤠᤀᤣ ᤐᤥᤱᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

ᤋᤠᤱᤒᤠ ᤌᤠᤔᤡᤱ

ᤕᤜᤢᤍᤠ ᤗᤠᤈᤣ᤹ᤀᤥ ᤍᤠᤀᤢᤍᤖᤧ ᤕᤢᤰ ᤆᤥᤃᤢᤒᤠ ᥇:᥇–᥊:᥇᥈

ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤧᤖᤧᤰ ᤍᤠᤀᤢᤍᤖᤧ ᤕᤢᤰ ᤆᤥᤃᤢᤒᤠ ᥋:᥇–᥈᥊:᥈᥋

ᤁ) ᤁᤢᤜᤣ᤺ᤰᤛᤡᤱᤔᤠ ᤋᤱᤒᤣ᤹ᤜᤠ᤹ ᥋:᥇–᥇᥆:᥇᥏

ᤂ) ᤍᤠᤀᤢᤍᤧᤴ ᤏᤢ ᤒᤣᤌᤛᤣᤒᤠ ᥇᥇:᥇–᥇᥈:᥈᥋

ᤃ) ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣᤜᤠ᤹ ᥇᥈:᥈᥌–᥈᥆:᥈᥌

ᤄ) ᤁᤢᤏᤢᤵᤔᤠ ᤋᤱᤒᤣ᤹ᤜᤠ᤹ ᥈᥇:᥇–᥈᥊:᥈᥋

ᤛᤠᤔᤢᤀᤧᤗᤖᤧ ᤏᤡᤛᤡᤃᤣ᤺ᤰᤐᤠ ᤁᤢᤛᤠᤵᤐᤴ

ᤍᤠᤀᤢᤍᤖᤧ ᤛᤠᤘᤗᤧᤴ ᤔᤠᤛᤡᤱᤒᤠ ᤏᤡᤱᤘᤠ᤹ ᤂᤥᤛᤢ

᥇

ᤛᤠᤘᤗᤧᤴ ᤛᤩᤧᤀᤠᤱ ᤀᤣᤃᤠᤱ ᤍᤠᤀᤢᤍᤖᤧ ᤀᤔᤠᤗᤧᤁᤡᤜᤠ᤹ ᤌᤱᤅᤥ ᤏᤠ᤺ᤴᤍᤢᤛᤡᤀᤠᤱ ᤏᤢ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤕᤧᤴ ᤌᤠᤖᤡᤰ ᤛᤡᤰᤗᤃᤀᤥᤀᤣ ᤕᤢᤅᤧ ᤕᤠ᤺ᤰᤋᤧ॥

᥈ ᤜᤧᤰᤁᤩᤠᤱ ᤛᤢᤶᤕᤧᤴ ᤁᤧᤖᤧᤸᤗᤧ ᤕᤠ᤺ᤴᤍᤡᤰ ᤁᤢᤍᤣ᤺ᤳ ᤁᤧᤍᤧ᤺ᤱᤒᤠ. ᤁᤢᤎᤧᤃᤣ᤺ᤰᤐᤥ ᤂᤠᤶᤓᤢᤳᤇᤪᤢ᤺ᤶᤒᤠ ᤁᤧᤒᤵᤐᤠ ᤔᤏᤠᤎᤡᤰ ᤛᤠᤘᤗᤖᤧ ᤁᤢᤍᤢᤖᤠᤕᤰᤗᤠᤶ ᤗᤡᤃᤰ ᤗ᤺ᤴᤍᤧᤍᤩᤧ॥ ᤂᤧᤴ ᤍᤠᤀᤢᤍᤖᤧ ᤁᤢᤒᤣᤛᤠᤱ ᤁᤧᤖᤧ ᤜᤧᤰᤁᤩᤠᤱ ᤁᤢᤍᤃᤡ ᤛᤠᤶᤒᤥᤴ ᤜᤒᤳ ᤑᤴᤇᤡᤱ॥

᥉ ᤍᤠᤀᤢᤍᤖᤧ ᤂᤧᤴ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤀᤠᤳᤋᤠᤴᤗᤠᤶᤒᤠ ᤁᤧᤍᤩᤧᤒᤠ᥅”

ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤋᤢᤖᤠᤕᤰᤗᤠᤶᤒᤠ ᤋᤠᤅᤠᤱᤅᤠᤱ ᤂᤧᤳᤇᤡᤅᤠᤀᤠᤱ ᤋᤩᤠᤱᤒᤠ॥”

᥊ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤂᤧᤴ ᤕᤠᤶᤔᤥ ᤛᤧ᤺ᤴᤍᤥᤛᤢ.

“ᤀᤡᤱᤄᤱ ᤌᤧᤔᤠ ᤘᤠ᤹ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥”

ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤏᤡ᤹ ᤌᤰᤛᤢᤒᤠᤜᤠ᤹ ᤌᤱ ᤆᤥ᤺ᤰᤔᤠᤍᤧᤴᤗᤠᤶ ᤔᤧᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤌᤱᤅᤥ ᤕᤖᤡᤰ ᤔᤧᤛᤩᤧ॥ ᤛᤠᤘᤗᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴᤏᤠᤱ ᤛᤩᤧᤛᤡ॥”

᥋ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤂᤧᤴ ᤀᤡᤱᤄᤱ ᤁᤧᤍᤠ᤺ᤵᤐᤠ ᤌᤠᤱᤒᤧᤴᤏᤡᤴ ᤛᤧ᤺ᤴᤍᤥᤛᤢ. “ᤛᤠᤘᤗᤧᤴ ᤏᤢ ᤈᤥᤏᤠᤌᤠᤏᤧᤴ ᤔᤧᤛᤧᤖᤢᤛᤡ ᤑᤠ᤹ᤀᤠᤱ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤁᤧᤏᤡᤛᤢ᥅”

᥌ ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤃᤡᤸᤒᤥ ᤁᤥ᤺ᤰᤔᤠᤀᤥ ᤘᤕᤠᤱᤅᤡᤸᤗᤧ ᤛᤠᤘᤗᤧᤴ ᤀᤠᤒᤠᤅᤣ ᤁᤢᤗᤠ᤺ᤰᤁᤡᤸᤗᤧ ᤋᤰᤛᤡᤱᤅᤠᤱ ᤀ᤺ᤰᤂᤢᤶ ᤐᤳᤇᤧᤒᤠ ᤏᤡᤛᤢᤱ॥ ᤀᤠᤕᤠᤰᤁᤥ᥄ ᤂᤶᤒᤩᤠᤱ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠᤎᤠᤜᤠ᤹ ᤏᤢ ᤀᤴᤃᤧᤗᤥ᤺ᤱᤒᤠᤜᤠ᤹ ᤂᤢᤏᤧ᤹ ᤁᤢᤀᤣᤃᤠᤱ ᤔᤧᤘᤕᤧ॥”

᥍ ᤜᤧᤰᤁᤩᤠᤱ ᤂᤢᤏᤧ᤹ ᤀᤣᤃᤠᤱ ᤜᤡᤛᤡᤱᤅᤡᤸᤗᤧ ᤀᤠᤱᤃᤠ᤹ ᤏᤡᤛᤠᤱᤅᤠᤱ ᤀᤢ᤺ᤳᤋᤠᤱ॥ ᤀᤠᤱᤃᤠ᤹ ᤔᤧᤳᤋᤢᤱ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤁᤵᤔᤥ ᤘᤠ᤹ᤀᤠᤖᤥ॥”

᥎ ᤂᤢᤏᤧ᤹ ᤔᤧᤳᤋᤠᤱ. “ᤂᤧᤏᤧ᤹ ᤜᤠ᤺ᤳᤏᤧᤒᤣ᥅” ᤀᤠᤱᤃᤠ᤹ “ᤀᤔᤠᤗᤧᤁᤡᤀᤠ” ᤔᤧᤳᤋᤢᤱ॥

᥏ ᤂᤧᤒᤩᤠᤱ ᤂᤢᤏᤧ᤹ ᤔᤧᤳᤋᤠᤱ. “ᤀᤠᤱᤃᤠ᤹ ᤀᤠᤒᤣᤛᤠᤱ ᤑᤧᤖᤧ᤹ᤀᤠᤱ ᤛᤧᤖᤠᤱᤅᤧ᤹ᤏᤠ॥ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠ. ᤜᤧᤰᤁᤣᤛᤠᤱ ᤛᤡᤔᤠᤗᤡᤱᤎᤥᤀᤥ ᤁᤧᤖᤠᤱ ᤆᤢᤖᤠᤱᤅᤠᤱ ᤘᤠ᤹ᤀᤠ॥

᥇᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤢᤒᤣᤛᤠᤱ ᤐᤣᤃᤠᤱ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤠ᤺ᤴᤍᤧᤒᤠᤸᤗᤧ ᤆᤥᤃᤢᤸᤗᤧ ᤛᤧᤖᤢᤱ॥ ᤂᤢᤏᤧ᤹ ᤔᤧᤜᤡᤱᤏᤧᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ॥ ᤀᤠᤱᤃᤠ᤹ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥᤗᤠᤶ ᤋᤡᤆ᤺ᤴ ᤏᤢ ᤁᤢᤜᤢᤰᤁᤥᤗᤠᤶ ᤜᤢᤰᤐᤠ᤺ᤱᤃᤡ᤺ᤴ ᤗ᤺ᤳᤋᤢᤱ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ᤹ᤀᤥ ᤂᤠ ᤁ᤹ᤕᤥ ᤋᤠᤖᤢᤱᤅᤠᤱ ᤘᤠ᤹॥”

᥇᥇ ᤁᤴ ᤂᤧᤵᤛᤢᤀᤠᤱ ᤍᤠᤀᤢᤍᤖᤧ ᤁᤢᤍᤣ᤺ᤳᤋᤧᤴ ᤋᤧᤖᤧᤰ ᤌᤧ᤺ᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧᤀᤠᤱ ᤜᤠᤒᤠᤜᤧᤰᤁᤣ ᤔᤧᤈᤥᤃᤢ॥

᥇᥈ ᤜᤧᤰᤁᤩᤠᤱ ᤛᤠᤘᤗᤧᤴ. ᤂᤢᤏᤧ᤹ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴ. ᤂᤧᤶᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ ᤋᤠᤓᤣᤗᤠᤶ ᤔᤧᤛᤩᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤛᤱᤒ᤹ᤔᤠᤴ ᤔᤧᤜᤡᤵᤋᤢᤖ ᤔᤧᤜᤠᤒᤧ. ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤋ᤺ᤰᤏᤧᤳ ᤔᤧᤕᤢᤅᤣ॥

᥇᥉ ᤜᤧᤰᤁᤩᤠᤱ ᤀᤡᤱᤄᤱ ᤁᤧᤍᤠ᤺ᤵᤐᤠ ᤂᤧᤴ ᤌᤠᤱᤒᤧᤴᤏᤡᤴ ᤍᤠᤀᤢᤍᤖᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤳᤋᤠᤗᤠᤶ ᤁᤧᤍᤩᤧᤒᤠ᥅” ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤔᤠᤗᤧᤁᤡ. ᤂᤧᤏᤧ᤹ ᤁᤧᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤀᤠ॥”

᥇᥊ ᤍᤠᤀᤢᤍᤖᤧ ᤂᤧᤴ ᤔᤧᤳᤋᤢ. “ᤕᤜᤘᤣ ᤍᤠᤅᤒᤧᤸᤗᤧ ᤛᤣ᤺ᤴᤍᤢᤒᤠ ᤁᤢᤔᤏᤠᤴ ᤛᤧᤵᤔᤠᤖᤧ ᤗᤠᤃᤡ ᤜᤢᤰᤁᤣ᤺ᤵᤔᤠ ᤂᤧᤏᤧ᤹ ᤁᤧᤱᤃᤡᤛᤧᤶᤒᤡ᥅”

᥇᥋ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ᤀᤥ ᤗᤳᤇᤠ ᤌᤠᤱᤒᤧᤴ ᤔᤏᤠᤎᤡᤰ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤁᤴ ᤔᤏᤠᤴ ᤛᤧᤖᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤜᤡᤵᤋᤢᤀᤠᤱ ᤛᤧᤖᤢ॥

᥇᥌ ᤍᤠᤀᤢᤍᤖᤧ ᤂᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤂᤧᤏᤧ᤹ ᤁᤧᤔᤠᤰᤂᤡᤴ ᤀᤠᤒᤠᤅᤣ ᤁᤧᤎᤧᤃᤣ᤺ᤰ ᤛᤶᤎᤠᤱ ᤆᤢᤰᤗ॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤛᤣᤃᤢᤒᤠ ᤁᤢᤔᤏᤠᤴ ᤛᤧᤖᤢᤱ’ ᤗ᤹ᤖᤡᤰ ᤀᤠᤒᤠᤅᤣ ᤁᤧᤶᤒᤪᤠ᤺ᤸᤗᤧ ᤁᤧᤒᤠ᤺ᤳᤋᤢᤀᤠᤱ ᤀᤠᤵᤋᤡᤰ ᤁᤧᤄᤥᤛᤢᤖᤥ॥”

ᤍᤠᤀᤢᤍᤖᤧ ᤛᤠᤘᤗᤧᤴ ᤏᤢ ᤈᤥᤏᤠᤌᤠᤏᤧᤴ ᤜᤠ᤺ᤵᤋᤢᤛᤡᤒᤠ

᥇᥍ ᤂᤧᤴ ᤀᤣᤃᤠᤱ ᤛᤠᤘᤗᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤈᤥᤏᤠᤌᤠᤏᤖᤧ ᤂᤢᤴᤇᤡ᤹ ᤗᤠᤃᤡ ᤍᤠᤀᤢᤍᤧᤴ ᤀᤰᤂᤣᤗ᤹ᤖᤡᤰ ᤔᤧᤖᤡᤱ ᤌᤰᤋᤧ.

᥇᥎ ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤢᤍᤠᤒᤠ ᤔᤏᤠᤜᤠ᤹ ᤁᤴ “ᤗᤡ” ᤔᤧᤵᤔᤏᤠᤒᤠ ᤛᤠᤶᤗᤥ᤺ᤴ ᤜᤢ᤹ᤖᤠᤶᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤁᤴ ᤛᤠᤶᤗᤥ᤺ᤴ ᤕᤠᤛᤠᤖa ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤗᤥ-

᥇᥏ “ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ. ᤀᤠᤏᤡ᤹ ᤂᤧᤶᤛᤡᤱᤔᤠ. ᤀᤠᤏᤡ᤹ ᤗᤠᤶᤗᤥᤒᤠᤜᤠ᤹ ᤔᤧᤛᤧᤖᤢᤛᤡᤀᤠᤱ ᤔᤧᤏᤧᤖᤥ॥

ᤂᤧᤴ ᤐᤎᤢᤶ ᤁᤧᤎᤢᤶᤒᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤔᤧᤈᤥ᤺ᤴᤍᤧᤒᤣ᥄

᥈᥆ “ᤁᤴ ᤐᤠ᤺ᤴᤏᤡᤴ ᤃᤠᤋᤀᤥ ᤔᤧᤈᤧᤰᤋᤧᤶᤛᤡᤶᤔᤡᤴᤏᤧ᤹ᤀᤥ.

ᤀᤛ᤻ᤁᤗᤥᤏᤒᤠ ᤔᤠᤖᤠᤶᤜᤠ᤹ᤀᤥ ᤁᤴ ᤐᤠ᤺ᤴᤏᤡᤴ ᤔᤧᤀᤡᤱᤛᤠᤶᤔᤡᤴᤏᤧ᤹ᤀᤥ.

ᤁᤧᤀᤡᤱᤛᤢᤶᤏᤧᤓᤃᤪ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇ᤻ᤕᤠ ᤛᤠᤜᤠ᤹ ᤔᤧᤛ᤺ᤳᤗᤥ.

ᤔᤧ᤺ᤴᤏᤣᤓᤃᤪ ᤜᤷᤍᤥ ᤔᤧᤴᤜᤧᤰᤁᤣᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇ᤻ᤕᤠ ᤛᤠᤜᤠ᤹ ᤔᤧᤀᤣ᤺ᤳᤗᤥ॥

᥈᥇ “ᤃᤡᤸᤒᤥᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ. ᤂᤡᤏᤡ᤹ ᤛᤶᤎᤠᤱ ᤜᤡ᤺ᤰᤘᤠ ᤀᤡᤃᤪ ᤘᤜᤡᤳ ᤔᤧᤎᤠᤏᤧᤴᤗᤖᤥ.

ᤂᤡᤏᤡ᤹ᤀᤥ ᤁᤢᤈᤠᤀᤣ ᤔᤧᤎᤥ᤺ᤰᤏᤧᤸᤗᤖᤥ॥

ᤌᤣᤀᤠᤱᤓᤧᤸᤗᤧ ᤐᤎᤢᤶ ᤁᤧᤎᤢᤶᤒᤠᤸᤗᤧ ᤁᤢᤎᤣ᤺ᤰᤛᤡᤱᤔᤠ ᤁᤢᤄᤥ᤺ᤴ ᤁᤢᤏᤠᤔᤧᤴᤇᤠ᤹ ᤐᤥ᤺ᤰᤂᤧᤀᤠᤱ ᤂᤠᤶᤒᤠᤱᤅᤥ ᤏᤧᤃᤴᤗᤥ.

ᤛᤠᤘᤗᤖᤧ ᤁᤢᤎᤣ᤺ᤰᤛᤡᤱᤔᤠ ᤁᤢᤄᤥ᤺ᤴ ᤏᤡ᤺ᤱᤃᤣ᤹ ᤔᤧ᤺ᤴᤏᤣ ᤔᤧᤸᤗᤧᤰᤔᤏᤠᤒᤠ ᤐᤥ᤺ᤰᤂᤧᤖᤥ॥

᥈᥈ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤛᤱᤒᤵᤔᤧᤴ ᤔᤧᤴᤍᤡ᤺ᤱᤅᤣ.

ᤁᤧᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡ᤹ ᤔᤧᤴᤏᤧ᤺ᤰᤁᤣ

ᤈᤥᤏᤠᤌᤠᤏᤖᤧ ᤁᤢᤍᤥ᤺ᤱ ᤏᤢ ᤁᤢᤗᤡ᤺ᤴ ᤀᤠᤓᤧᤸᤗᤧᤀᤠᤱ ᤀᤣᤃᤠᤱ ᤔᤧᤏᤢ᤺ᤰᤂᤧᤴᤗᤥ

ᤛᤠᤘᤗᤖᤧ ᤁᤢᤍᤠᤓᤣ᤺ᤴ ᤔᤠᤰᤂᤡ᤹ ᤔᤧᤴᤇᤧᤀᤣ ᤁᤢᤛᤢ᤺ᤵᤐᤥ ᤔᤧᤗᤠᤛᤧᤴᤗᤥ॥

᥈᥉ “ᤛᤠᤘᤗ ᤏᤢ ᤈᤥᤏᤠᤌᤠᤏᤧᤴ ᤁᤢᤜᤡᤱᤘᤧᤳ ᤘᤕᤧᤛᤡᤸᤗᤧ ᤏᤢᤒᤠ ᤏᤢ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤘᤕᤧᤛᤡᤖᤥ॥

ᤂᤧᤱᤜᤠ᤹ ᤜᤡᤱᤔᤠ ᤏᤢ ᤛᤡᤔᤠᤀᤥᤀᤠᤱ ᤔᤧᤛᤧᤴᤍᤧᤛᤡᤴᤗᤥ॥

ᤂᤧᤱᤜᤠ᤹ ᤁᤰᤁᤑᤡ᤺ᤰᤔᤠᤏᤢ᤺ᤸᤗᤧᤀᤠᤱ ᤁᤧᤈᤠᤵᤐᤠ ᤘᤕᤧᤛᤡ. ᤌᤧᤖᤡᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤁᤧᤎᤢᤶᤒᤠ ᤘᤕᤧᤛᤡᤖᤥ॥

᥈᥊ “ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤔᤧᤴᤇ᤻ᤕᤠᤛᤣ. ᤛᤠᤘᤗᤖᤧ ᤁᤢᤗᤠᤃᤡ ᤜᤠᤒᤠᤶᤔᤧ᤹ᤀᤥ॥

ᤂᤢᤏᤧ᤹ᤀᤣ ᤁᤢᤜᤧ᤺ᤳᤗᤠ ᤏᤢ ᤐᤏᤢᤏᤢᤒᤠ ᤆᤠᤱ ᤁᤧᤈᤠᤰᤋᤡᤖᤥ.

ᤂᤡᤏᤡ᤹ ᤆᤠᤱᤜᤠ᤹ᤃ ᤛᤠᤶᤔᤩᤠᤱ ᤑᤢᤱᤜᤠ᤹ᤖᤧ ᤌᤥ᤹ᤖᤢᤖᤥ॥

᥈᥋ “ᤁᤧᤎᤢᤶᤒᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤌᤱᤅᤥ ᤔᤧᤛᤩᤧᤒᤣ᥄

ᤂᤧᤱᤜᤠ᤹ᤃ ᤋᤧᤴᤎᤱᤅᤥ ᤔᤧᤛᤧᤖᤢᤛᤡᤖᤥ.

ᤈᤥᤏᤠᤌᤠᤏᤧᤱᤃ ᤂᤡᤏᤡ᤹ ᤁᤥ᤺ᤰᤔᤠᤀᤥ ᤛᤩᤧᤀᤠᤱ ᤏᤧᤖᤥ॥

᥈᥌ “ᤈᤥᤏᤠᤌᤠᤏᤣ. ᤀᤠᤱᤃᤠ᤹ ᤀᤠᤴᤛᤠ᤹ᤀᤣ.

ᤂᤧᤏᤧ᤹ ᤁᤧᤗᤠᤃᤡ ᤀᤠᤱᤃᤠ᤹ ᤜᤠ᤺ᤵᤐᤠᤖᤥ॥

ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤁᤧᤏᤢ᤹ᤒᤠ ᤏᤢ ᤐᤏᤢᤏᤢᤒᤠ ᤁᤧᤘᤕᤧᤖᤥ॥

ᤀᤠᤱᤃᤠ᤹ ᤀᤠᤗᤠᤃᤡ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤧᤴ

ᤔᤧᤴᤇᤢᤔᤠᤖᤧ ᤗᤢᤱᤔᤠ᤹ ᤀᤠᤶᤜᤡ᤺ᤵᤐᤧᤴ ᤁᤧᤏᤠ᤺ᤶᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤘᤕᤧᤖᤥ॥

᥈᥍ “ᤐᤎᤢᤶ ᤁᤧᤎᤢᤶᤒᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤔᤧᤛᤩᤧᤒᤣ᥄

ᤌᤱ ᤆᤥ᤺ᤰᤔᤠ ᤑᤧᤈᤢᤶ ᤑᤧᤕᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤔᤧᤔᤧᤃᤧᤒᤣ॥”

a 

᥇:᥇᥎ ᤕᤠᤛᤠᤖ ᤑᤠ᤹ᤀᤡᤴ ᤁᤢᤍᤥ᤺ᤵᤔᤠ ᤐᤥᤱ᤹॥

ᤕᤜᤢᤍᤠ ᤗᤠᤈᤣ᤹ᤀᤥ ᤍᤠᤀᤢᤍᤧᤴ ᤜᤠᤱ ᤐᤥ᤺ᤰᤂᤧᤒᤠ

᥈

ᤁᤴ ᤀᤣᤃᤠᤱ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤴ ᤀᤰᤂᤣ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤢᤍᤠᤒᤠ ᤗᤳᤇᤠ ᤕᤧᤰᤕᤰᤁᤥ ᤐᤣ᤺ᤰᤁᤠᤒᤡ᥅” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤌᤥ ᤐᤣᤃᤧ᤹॥” ᤍᤠᤀᤢᤍᤖᤧ ᤕᤠᤶᤔᤥ ᤛᤧ᤺ᤴᤍᤥᤛᤢ. “ᤀᤠᤳᤋᤡᤴ ᤕᤧᤰᤕᤰᤁᤥ ᤐᤣ᤺ᤰᤁᤠᤒᤣ᥅” ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤏᤥᤃᤵ ᤐᤡᤖᤢ. “ᤌᤥ ᤜᤧᤒᤪᤥᤴᤏᤥ ᤐᤣᤃᤧ᤹॥”

᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤡᤈᤖᤣᤗ ᤁᤧᤕᤢᤱᤔᤠ ᤍᤠᤀᤢᤍᤖᤧ ᤁᤢᤔᤣ᤺ᤳ ᤀᤜᤡᤏᤥᤶᤔᤧᤴ ᤏᤢ ᤁᤠᤷᤔᤣᤗᤒᤠ ᤏᤠᤒᤠᤗᤖᤧ ᤁᤢᤔᤣᤔᤣᤍᤢᤔᤠ ᤀᤒᤡᤃᤣᤗᤧᤴ ᤂᤢᤏᤧ᤹ᤏᤢ ᤛᤥᤖᤡᤰ ᤋᤣ᤹ᤖᤢᤛᤡᤀᤠᤱ ᤂᤧᤵᤔᤥ ᤐᤣ॥

᥉ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤢᤎᤰᤛᤢᤒᤠᤜᤠ᤹ᤀᤠᤱ ᤂᤢᤴᤇᤡ᤹ ᤔᤣ᤺ᤳ ᤛᤠᤜᤠ᤹ᤏᤢ ᤁᤧᤖᤧᤰ ᤋᤣ᤹ᤖᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ ᤜᤧᤒᤪᤥᤏ ᤏᤢ ᤂᤧᤵᤔᤥᤒᤠ ᤕᤧᤰᤕᤰᤜᤠ᤹ᤀᤥ ᤕᤢᤱᤔᤠ ᤔᤧᤜᤣ᤺ᤰᤋᤧ॥

᥊ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤍᤩᤧᤀᤠᤱ ᤕᤜᤢᤍᤠᤒᤠ ᤛᤢᤘᤠᤱ ᤛᤶᤎᤠᤱ ᤍᤠᤀᤢᤍᤧᤏ ᤜᤠᤱ ᤔᤧᤈᤥᤃᤢ॥

ᤕᤠᤒᤣᤛ ᤃᤡᤗᤠᤍᤒᤠ ᤔᤏᤠᤜᤠ᤹ᤖᤧ ᤛᤠᤘᤗᤧᤴ ᤔᤧᤗᤢᤵᤋᤢᤀᤠᤱ ᤘᤕᤧ ᤑᤠ᤹ᤀᤠᤱ ᤍᤠᤀᤢᤍᤧᤏ ᤔᤧᤔᤧᤳᤋᤢ॥

᥋ ᤂᤧᤒᤩᤠᤱ ᤍᤠᤀᤢᤍᤖᤧ ᤂᤧᤱᤜᤠ᤹ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢᤛᤡ. “ᤂᤡᤏᤡ᤹ ᤍᤠᤱᤒᤠ ᤛᤠᤘᤗ ᤗᤧᤵᤔᤠᤱ ᤗᤢᤱᤔᤠ᤹ ᤋᤢᤰᤔᤠ ᤕᤠ᤺ᤶᤒᤰ ᤀᤥᤛᤣ᤺ᤴᤎᤠᤱ ᤁᤧᤈᤥᤃᤢᤶᤒᤠ ᤏᤢ ᤂᤢᤏᤧ᤹ ᤁᤧᤗᤢᤵᤋᤢᤶᤒᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤘᤠ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖᤖᤥ॥

᥌ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤀᤠᤵᤑᤠᤗᤧᤛᤠᤱ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤁᤧᤔᤧᤳᤋᤡᤒᤠᤴ ᤏᤢ ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠᤴ ᤀᤥᤛᤣ᤺ᤴ ᤁᤧᤎᤠᤰᤋᤡᤖ. ᤜᤧᤰᤁᤩᤠᤱ ᤂᤡᤏᤡ᤹ ᤛᤠᤘᤗᤧᤴᤏᤢ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤥ ᤀᤠᤱᤃᤠ᤹ᤀᤠᤱ ᤂᤡᤏᤡ᤹ᤏᤢ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤱ॥

᥍ ᤀᤠᤸᤗ ᤂᤡᤏᤡ᤹ ᤜᤢᤰᤜᤠ᤹ ᤁᤧᤎᤢᤶᤒᤠ ᤐᤥ᤺ᤱᤗ. ᤜᤧᤰᤁᤩᤠᤱ ᤜᤠᤱᤜᤠᤱ ᤗ᤹ᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤍᤠᤱᤒᤠ ᤛᤠᤘᤗᤧᤏ ᤛᤩᤧᤀᤠᤱ ᤜᤥᤵ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤂᤢᤴᤇᤡ᤹ ᤜᤠᤱ ᤔᤧᤈᤥᤃᤠᤱᤅᤠᤱ ᤘᤠ᤹ᤖᤥ॥”

ᤀᤡᤛ᤻ᤒᤥᤛᤣᤋᤧᤴ ᤀᤡᤛᤪᤠᤀᤡᤒᤠ ᤜᤠᤱ ᤐᤥ᤺ᤰᤂᤧ

᥎ ᤜᤠᤒᤠ ᤁᤴ ᤗᤢᤶᤔᤥ ᤛᤠᤘᤗᤖᤧ ᤁᤢᤎᤰᤔᤥᤒᤠ ᤏᤣᤖᤧᤸᤗᤧ ᤁᤢᤛ᤻ᤛᤠ ᤀᤒᤏᤣᤖᤧᤸᤗᤧ ᤛᤠᤘᤗᤖᤧ ᤁᤢᤛ᤻ᤛᤠ ᤀᤡᤛ᤻ᤒᤥᤛᤣᤋᤧᤴ ᤔᤜᤏᤥᤶᤔᤥa ᤋᤠᤖᤢ.

᥏ ᤜᤧᤰᤁᤩᤠᤱ ᤃᤡᤗᤠᤍ. ᤀᤛᤢᤖ. ᤕᤡᤈᤖᤣᤗ. ᤀᤣᤑᤪᤠᤀᤡᤶ ᤏᤢ ᤒᤡᤏᤩᤠᤔᤡᤏ ᤂᤧᤶᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤜᤠᤱᤕᤢᤰ ᤆᤥᤃᤢ॥

᥇᥆ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧᤸᤗᤧ ᤀᤡᤛ᤻ᤒᤥᤛᤣᤋᤧᤴ ᤗᤡᤒᤥᤱ ᤋᤱᤒᤣ᤹ ᤕᤥᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤋᤱᤒᤣ᤹ ᤏᤧᤳᤇᤡ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥ ᤜᤧᤰᤁᤣᤛᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧᤃ ᤍᤠᤀᤢᤍᤧᤴᤏᤣ ᤔᤧᤍᤡᤶᤍᤢ॥

᥇᥇ ᤜᤧᤰᤁᤩᤠᤱ ᤜᤧᤒᤪᤥᤴᤏᤥ ᤕᤜᤢᤍᤠ ᤛᤢᤘᤠᤱ ᤛᤶᤎᤠᤱ ᤍᤠᤀᤢᤍᤖᤧ ᤋᤱᤒᤣ᤹ ᤏᤢᤛᤡᤀᤠᤱ ᤁᤢᤓᤪᤧ᤺ᤱ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢᤖᤥ॥

ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤗᤢᤶᤔᤥ ᤌᤱ ᤐᤥ᤺ᤰᤂᤧ

᥇᥈ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤸᤗᤧ ᤛᤠᤘᤗᤖᤧ ᤁᤢᤛ᤻ᤛᤠ ᤀᤡᤛ᤻ᤒᤥᤛᤣᤋᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤔᤜᤏᤥᤔᤗᤠᤶ ᤃᤡᤒᤥᤴ ᤗᤧᤵᤔᤠᤱ ᤐᤣ॥

᥇᥉ ᤜᤧᤰᤁᤩᤠᤱ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤍᤠᤀᤢᤍᤖᤧ ᤁᤢᤎᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤜᤧᤒᤪᤥᤏᤗᤠᤶ ᤌᤠᤛᤡᤱᤅᤠᤱ ᤐᤣ॥ ᤂᤧᤱᤜᤠ᤹ ᤃᤡᤒᤥᤏᤒᤠ ᤘᤖᤰᤁᤥ ᤔᤧᤍᤢᤔᤧ. ᤜᤧᤰᤁᤩᤠᤱ ᤌᤡᤰᤁᤡᤸᤗᤧ ᤘᤖᤰ ᤁᤳᤏᤠᤜᤠᤱ ᤗᤧᤵᤔᤠᤱ ᤏᤢ ᤘᤣ᤹ᤀᤡᤸᤗᤧ ᤘᤖᤰ ᤏᤠᤜᤠᤱᤍᤠᤱ ᤌᤱ ᤆᤥ᤺ᤰᤔᤠ ᤕᤠᤖᤡᤵ ᤔᤧᤒᤥ᤺ᤰᤂᤧ॥

᥇᥊ ᤀᤒᤏᤣᤖᤧᤸᤗᤧ ᤕᤥᤀᤠᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤌᤠᤱᤒᤧᤴ ᤀᤠᤔᤏᤠᤜᤠ᤹ᤀᤥ ᤗᤳᤇᤠ ᤗᤳᤇᤠ ᤀᤠᤴᤇᤡ᤹ ᤋᤃᤠᤱ ᤌᤰᤛᤡᤖ॥”

ᤕᤥᤀᤠᤒᤖᤧ ᤔᤧᤳᤋᤢ. “ᤗᤢ ᤐᤥ᤺ᤱ. ᤂᤧᤱᤜᤠ᤹ᤖᤧ ᤜᤠᤒᤠᤜᤧᤰᤁᤣ ᤆᤥ᤺ᤰᤛᤢᤖ॥”

᥇᥋ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤔᤧᤒᤥᤃᤧ. ᤜᤧᤰᤁᤩᤠᤱ ᤒᤡᤏᤩᤠᤔᤡᤏ ᤏᤢ ᤛᤠᤘᤗᤖᤧ ᤁᤢᤛ᤻ᤛᤠ ᤀᤡᤛ᤻ᤒᤥᤛᤣᤋ ᤗᤧᤵᤔᤠᤱᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤜᤧᤰᤁᤩᤠᤱ ᤍᤠᤀᤢᤍ ᤗᤧᤵᤔᤠᤱᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤏᤧᤵᤑᤢ ᤏᤧᤵᤑᤢ ᤀᤠᤒᤠᤅᤣ ᤋᤧᤴᤏᤥ ᤔᤧᤕᤧᤶᤛᤡᤱ॥

᥇᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ ᤌᤧᤃᤣ᤺ᤰᤐᤥ ᤔᤧᤍᤧᤶᤛᤢᤛᤡᤀᤠᤱ ᤋᤠᤓᤣ᤺ᤸᤗᤧ ᤛᤠᤵᤐᤥ᤺ᤰᤁᤥ ᤔᤧᤎᤢᤒᤢᤛᤡ॥ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤌᤡᤰᤗᤧᤱᤗᤧ ᤛᤥᤖᤡᤰ ᤔᤧᤛᤩᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤃᤡᤒᤥᤏᤒᤠ ᤂᤧᤴ ᤋᤧᤴᤏᤡᤴ ᤜᤣᤸᤁᤋ-ᤜᤈ᤻ᤈᤢᤖᤡᤔb ᤔᤧᤔᤧᤳᤋᤢ॥

᥇᥍ ᤂᤧᤴ ᤕᤧᤴᤏᤥ ᤛᤠ᤹ᤖᤡᤰ ᤕᤶᤒᤠ ᤌᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤒᤏᤣᤖᤧᤴ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤍᤠᤀᤢᤍᤖᤧ ᤁᤢᤎᤰᤛᤢᤒᤠᤜᤠ᤹ᤏᤢ ᤜᤠᤖᤡᤔᤧᤍᤩᤧ॥

᥇᥎ ᤛᤖᤢᤕᤠᤜᤖᤧ ᤕᤥᤀᤠᤒ. ᤀᤒᤡᤛᤤ ᤏᤢ ᤀᤛᤠᤜᤣᤗ ᤛᤢᤶᤒᤪᤠᤱ ᤁᤢᤛ᤻ᤛᤠᤜᤠ᤹. ᤂᤧᤵᤔᤥ ᤔᤧᤘᤕᤧ॥ ᤀᤛᤠᤜᤣᤗᤧᤴ ᤋᤧᤶᤒᤣ᤹ᤀᤥ ᤐᤧ᤺ᤱᤘᤠᤏᤢ᤺ᤸᤗᤧ ᤆᤠᤳᤋᤢᤖ ᤁᤧᤗᤥ᤺ᤰᤐᤠ ᤘᤕᤧ॥

᥇᥏ ᤂᤢᤏᤧ᤹ ᤆᤢᤰᤘᤠ ᤑᤧᤱᤘᤠ ᤀᤠᤳᤋᤠᤴᤏᤠᤱ ᤔᤧᤴᤜᤡᤛᤡᤱᤅᤣ ᤀᤒᤏᤣᤖᤧᤴ ᤏᤠ᤺ᤳᤋᤢᤖ ᤐᤣ॥

᥈᥆ ᤜᤧᤰᤁᤣ᤺ᤸᤗᤧ ᤀᤒᤏᤣᤖᤧᤴ ᤂᤢᤏᤧ᤹ ᤁᤢᤀᤣᤃᤠᤱ ᤜᤡᤛᤡᤱᤅᤠᤱ ᤀᤥᤔᤧᤳᤋᤢᤀᤠᤱ ᤔᤧᤳᤋᤢ. “ᤀᤛᤠᤜᤣᤗᤀᤣ. ᤂᤧᤏᤧ᤹ᤀᤧᤒᤡ᥅” “ᤀᤥᤖᤥ” ᤗ᤹ᤖᤡᤰ ᤂᤢᤏᤧ᤹ ᤔᤧᤳᤋᤢ॥

᥈᥇ ᤀᤒᤏᤣᤖᤧᤸᤗᤧ ᤔᤧᤳᤋᤢ. “ᤆᤢᤰᤘᤠ ᤀᤡᤃᤪ ᤑᤧᤱᤘᤠ ᤗᤧᤵᤛᤠᤱ ᤐᤣᤃᤧ᤹ᤀᤠᤱ ᤌᤠᤱᤒᤧᤴᤜᤠ᤹ᤀᤥ ᤗᤳᤇᤠ ᤋᤧᤶᤛᤧᤀᤠᤱ ᤂᤧᤸᤗᤧ ᤁᤢᤓᤧᤈᤠ ᤁᤢᤍᤰᤁᤠ᤺ᤳᤜᤠ᤹ ᤏᤠᤵᤋᤧ᤹॥” ᤁᤖ ᤀᤛᤠᤜᤣᤗᤖᤧ ᤂᤢᤏᤧ᤹ ᤏᤠ᤺ᤵᤔᤠ ᤔᤧᤗᤧᤖᤢᤴ॥

᥈᥈ ᤜᤧᤰᤁᤩᤠᤱ ᤀᤒᤏᤣᤖᤧᤸᤗᤧ ᤀᤛᤠᤜᤣᤗᤧᤴ “ᤀᤠᤱᤃᤠ᤹ ᤏᤠ᤺ᤵᤔᤠ ᤗᤧᤖᤠᤱᤅᤧ᤹” ᤔᤧᤳᤋᤢᤖ ᤛᤠᤶᤍᤡᤱ ᤐᤡᤖᤢ॥ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤌᤣᤀᤠᤱ ᤛᤧᤳᤏᤧᤒᤣ᥅ ᤂᤧᤏᤧ᤹ ᤛᤧᤳᤏᤧᤀᤠᤱ ᤁᤧᤶᤓᤢ᤹ ᤕᤥᤀᤠᤒᤧᤴ ᤀᤠᤰᤂᤣᤗ᤹ᤖᤡᤰ ᤀᤠᤏᤠᤖᤠᤴ ᤀᤥ᤺ᤴᤎᤠᤰᤋᤢᤱᤒᤠᤒᤣ᥅”

᥈᥉ ᤁᤖ ᤀᤛᤠᤜᤣᤗᤧᤴ ᤏᤢ᤺ᤱᤔᤠ ᤔᤧᤍᤧᤴᤍᤧᤴ. ᤜᤧᤰᤁᤣ᤺ᤸᤗᤧ ᤀᤒᤏᤣᤖᤧᤸᤗᤧ ᤔᤧᤴᤜᤡᤛᤡᤱᤅᤣ ᤀᤣᤃᤠᤱᤗᤠᤶ ᤗᤠ᤺ᤰᤁᤡᤸᤗᤧ ᤁᤢᤒᤢᤱ ᤗᤧᤵᤔᤠᤱᤒᤠ ᤁᤢᤗᤠ᤺ᤸᤗᤧ ᤂᤧᤴ ᤑᤧᤱ ᤗ᤹ᤖᤡᤰ ᤗᤧᤵᤋᤢᤍᤣᤛᤢᤀᤠᤱ ᤂᤧᤸᤗᤧ ᤁᤢᤛ᤻ᤛᤠᤵᤐᤥ᤺ᤰᤁᤡᤴ ᤑᤩᤠᤰ ᤗᤛ᤻ᤛᤢ. ᤗᤠ᤺ᤰᤁᤡᤴ ᤁᤢᤀᤣᤃᤠᤱ ᤗ᤺ᤴᤍᤧ. ᤜᤧᤰᤁᤩᤠᤱ ᤂᤢᤏᤧ᤹ ᤗᤠᤶᤔᤥᤀᤣ ᤜᤷᤈᤢ᤹ ᤆᤥ᤺ᤴᤍᤧᤀᤠᤱ ᤛᤩᤧ॥ ᤀᤛᤠᤜᤣᤗᤧᤴ ᤆᤥ᤺ᤴᤍᤧᤀᤠᤱ ᤛᤩᤧᤒᤠᤍᤧᤴᤏᤥ ᤁᤧᤃᤧᤵᤐᤠ ᤁᤧᤖᤧᤰ ᤂᤧᤵᤔᤥᤀᤣ ᤔᤧᤏᤠ᤺ᤶᤛᤡᤱ॥

᥈᥊ ᤁᤖ ᤕᤥᤀᤠᤒ ᤏᤢ ᤀᤒᤡᤛᤤᤖᤧ ᤀᤒᤏᤣᤖᤧᤴ ᤜᤠᤒᤠ ᤏᤠ᤺ᤳᤋᤢᤛᤡᤀᤠᤱ ᤐᤳᤇᤧᤛᤡ॥ ᤜᤧᤰᤁᤩᤠᤱ ᤏᤠᤶ ᤗᤠᤛᤧᤖ ᤐᤳᤇᤧᤸᤗᤧ ᤂᤧᤱᤜᤠ᤹ ᤀᤶᤔᤠᤒᤠ ᤃᤡᤜ ᤁᤢᤒᤣᤛᤠᤱᤒᤠ ᤁᤥ᤺ᤰᤔᤠᤀᤥ ᤔᤧᤃᤧᤖᤧ. ᤂᤧᤴ ᤃᤡᤒᤥᤏᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤕᤧ᤺ᤱᤄᤠᤍᤧᤴᤏᤥᤒᤠ ᤗᤠᤶᤔᤥ ᤏᤧ᤹᤺॥

᥈᥋ ᤒᤡᤏᤩᤠᤔᤡᤏᤡᤜᤠ᤹ ᤀᤒᤏᤣᤖ ᤗᤧᤵᤔᤠᤱ ᤔᤧᤓᤢᤱᤛᤡᤱ. ᤜᤧᤰᤁᤩᤠᤱ ᤗᤳᤇᤠ ᤁᤥ᤺ᤰᤔᤠᤸᤗᤧ ᤁᤢᤈᤱᤎᤠᤱ ᤌᤱᤗᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧ॥

᥈᥌ ᤜᤧᤰᤁᤣ᤺ᤸᤗᤧ ᤀᤒᤏᤣᤖᤧᤴ ᤀ᤺ᤰᤋᤧᤀᤠᤱ ᤕᤥᤀᤠᤒᤧᤴ ᤔᤧᤳᤋᤢ. “ᤌᤣ ᤋᤠᤓᤣ᤺ᤸᤗᤧ ᤀᤠᤓᤧᤸᤗᤧᤛᤠᤱ ᤔᤏᤠᤜᤠ᤹ ᤔᤧᤰᤂᤢᤛᤡᤒᤠᤒᤡ᥅ ‘ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤜᤠ᤹ ᤀᤠᤸᤗ ᤔᤧᤏᤠ᤺ᤳᤋᤧᤶᤛᤡᤶᤔᤧᤴᤏᤧ᤹’ ᤁᤧᤔᤧᤳᤋᤢᤛᤡᤀᤠᤱ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤧᤴᤏᤢ᤺ᤰᤋᤢᤛᤡᤶᤒᤠᤒᤡ᥅”

᥈᥍ ᤕᤥᤀᤠᤒᤧᤸᤗᤧ ᤔᤧᤳᤋᤢ. “ᤛᤧᤰᤂᤠᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤛᤢᤱᤅᤠᤱ ᤐᤠ᤺ᤳᤋᤢᤱ᤹. ᤂᤧᤏᤧ᤹ ᤁᤴ ᤐᤠ᤺ᤴᤏᤡᤴ ᤁᤧᤶᤒᤠ᤺ᤳᤋᤢᤴᤏᤡᤸᤗᤧᤃ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤋᤠ᤺ᤴᤍᤡᤰ ᤋᤠᤏᤠᤶ ᤌᤠᤖᤡᤰᤛᤠᤱ ᤏᤠ᤺ᤵᤔᤠ ᤔᤧᤸᤗᤧᤖᤢᤛᤡᤴᤔᤧᤴ॥”

᥈᥎ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤛᤠᤍᤠᤱᤅᤡᤴ ᤔᤢ᤺ᤳᤋᤢᤀᤠᤱ ᤔᤢᤰᤂᤢ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤺ᤵᤔᤠ ᤔᤧᤗᤧᤖᤢᤛᤡ. ᤂᤶᤒᤩᤠᤱ ᤌᤱ ᤐᤥᤱᤔᤠ ᤆᤰ ᤗ᤹ᤖᤧ॥

᥈᥏ ᤜᤧᤰᤁᤩᤠᤱ ᤀᤒᤏᤣᤖᤧᤴ ᤏᤢ ᤁᤢᤔᤏᤠᤜᤠ᤹ ᤀᤖᤠᤒᤠᤗᤠᤶ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤗᤠᤱᤔᤧᤄᤣᤃᤧᤖ ᤔᤧᤒᤣᤀᤠᤱ ᤂᤧᤱᤜᤠ᤹ᤖᤧ ᤕᤷᤍᤏ ᤋᤧᤶᤒᤣ᤺ᤴ ᤔᤧᤏᤠ᤺ᤰᤂᤢ. ᤜᤧᤰᤁᤩᤠᤱ ᤋᤠᤏᤠᤶ ᤀᤠᤰᤂᤥ᤺ᤰ ᤌᤠᤖᤡᤰ ᤗᤠᤱᤔᤧᤄᤣᤃᤧᤖ ᤔᤜᤏᤥᤔ ᤔᤧᤃᤧᤖᤧ॥

᥉᥆ ᤕᤥᤀᤠᤒᤖᤧ ᤀᤒᤏᤣᤖᤧᤴ ᤏᤠ᤺ᤵᤔᤠ ᤗᤧᤖᤢᤀᤠᤱ ᤁᤢᤎᤰᤛᤢᤒᤠᤜᤠ᤹ ᤛᤢᤵᤛᤢᤛᤡ. ᤜᤧᤰᤁᤣ᤺ᤸᤗᤧ ᤀᤛᤠᤜᤣᤗᤧᤴᤏᤢ᤺ᤸᤗᤧ ᤘᤣ᤹ ᤌᤡᤒᤥᤱᤅᤠᤱ ᤑᤠᤱᤛᤡ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤔᤧᤜᤥ᤺ᤵᤋᤧ॥

᥉᥇ ᤁᤖ ᤍᤠᤀᤢᤍᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤀᤒᤏᤣᤖᤧᤴ ᤁᤧᤍᤡᤶᤒᤠ ᤒᤡᤏᤩᤠᤔᤡᤏᤖᤧ ᤁᤢᤔᤏᤠᤜᤠ᤹ ᤁᤡᤵ ᤛᤢᤶᤛᤡᤀᤠᤱ ᤋᤢᤰᤐᤥ᤺ᤱ (᥉᥌᥆) ᤔᤧᤛᤧᤖᤢᤛᤡᤀᤠᤱ ᤘᤕᤧ॥

᥉᥈ ᤂᤧᤱᤜᤠ᤹ᤖᤧ ᤀᤛᤠᤜᤣᤗᤧᤴ ᤔᤧᤃᤢᤕᤢᤀᤠᤱ ᤔᤧᤍᤣ᤹ᤖᤢ. ᤜᤧᤰᤁᤩᤠᤱ ᤒᤧᤌᤗᤣᤜᤧᤔ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤒᤣᤛᤠᤱ ᤔᤧᤗᤢᤵᤋᤢ॥ ᤂᤧᤴ ᤀᤣᤃᤠᤱ ᤕᤥᤀᤠᤒᤧᤴ ᤏᤢ ᤁᤢᤔᤏᤠᤜᤠ᤹ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤗᤠᤱᤔᤧᤄᤣᤃᤧᤀᤠᤱ ᤋᤠᤏᤠᤶ ᤜᤧᤒᤪᤥᤴᤏᤥ ᤔᤧᤃᤧᤖᤧᤖᤥ॥

a 

᥈:᥎ ᤔᤜᤥᤏᤥᤔ ᤔᤧᤵᤔᤏᤠᤒᤠ ᤋᤧᤴᤏᤡᤴ ᤕᤷᤍᤏ ᤁᤳᤏᤠᤜᤠᤱ ᤗᤧᤵᤔᤠᤱ ᤏᤧ᤹᤺॥

b 

᥈:᥇᥌ ᤜᤣᤸᤁᤋ-ᤜᤈ᤻ᤈᤢᤖᤡᤔ ᤑᤠ᤹ᤀᤡᤴ ᤋᤠᤓᤧ᤺ᤸᤗᤧ ᤋᤧᤸᤗᤰ ᤐᤥᤱ᤹॥

᥉

ᤍᤠᤀᤢᤍ ᤏᤢ ᤛᤠᤘᤗᤧᤴ ᤁᤧᤍᤡᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤖᤡᤰ ᤕᤧᤴ ᤌᤠᤖᤡᤰ ᤌᤱ ᤐᤥ᤺ᤰᤂᤧ॥ ᤍᤠᤀᤢᤍᤧᤴ ᤇᤧᤴᤏᤠ ᤁᤧᤎᤢᤶᤒᤠ ᤐᤥ᤺ᤰᤂᤧᤖ ᤐᤣ. ᤜᤧᤰᤁᤩᤠᤱ ᤛᤠᤘᤗᤖᤧ ᤁᤢᤜᤡᤶᤛᤕᤱᤜᤠ᤹ ᤇᤧᤴᤏᤠ ᤕᤥ᤺ᤴᤈᤥ᤹ᤈᤥ᤹ᤒᤠ ᤔᤧᤒᤥ᤺ᤰᤂᤧᤖ ᤔᤧᤒᤣᤖᤥ॥

ᤍᤠᤀᤢᤍᤖᤧ ᤁᤢᤛ᤻ᤛᤠᤜᤠ᤹

᥈ ᤜᤧᤰᤁᤩᤠᤱ ᤜᤧᤒᤪᤥᤴᤏᤥ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤠᤔᤧᤘᤠ᤺ᤴᤇᤡᤱ- ᤋᤢᤶᤒᤠ ᤁᤢᤛ᤻ᤛᤠ᤺ᤴ ᤀᤔᤏᤥᤏ ᤘᤕᤧ. ᤂᤢᤏᤧ᤹ ᤁᤢᤶᤔᤠ ᤕᤡᤈᤖᤣᤗᤡ ᤀᤜᤡᤏᤥᤔ ᤘᤕᤧ.

᥉ ᤂᤢᤏᤧ᤹ ᤁᤢᤛ᤻ᤛᤠ ᤛᤖᤢᤶᤒᤧᤴ ᤁᤡᤗᤠᤒ ᤘᤕᤧ. ᤂᤧᤸᤗᤧ ᤁᤢᤶᤔᤠ ᤁᤠᤷᤔᤣᤗᤒᤠ ᤏᤠᤒᤠᤗᤖᤧ ᤁᤢᤔᤣᤔᤣᤍᤢᤔᤠ ᤀᤒᤡᤃᤣᤗ ᤘᤕᤧ. ᤂᤢᤏᤧ᤹ ᤁᤢᤛ᤻ᤛᤠ ᤕᤠᤱᤛᤖᤢᤶᤒᤧᤴ ᤀᤒ᤻ᤛᤠᤗᤥᤔ ᤘᤕᤧ. ᤂᤢᤏᤧ᤹ ᤁᤢᤶᤔᤠ ᤃᤛᤢᤖᤒᤠ ᤜᤠᤱ ᤋᤸᤔᤤᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤠᤁᤠ ᤘᤕᤧ.

᥊ ᤌᤠᤱᤛᤖᤢᤶᤒᤧᤴ ᤀᤍᤥᤏᤡᤕᤠ ᤘᤕᤧ. ᤂᤢᤏᤧ᤹ ᤁᤢᤶᤔᤠ ᤜᤃᤡᤋ ᤘᤕᤧ. ᤅᤠᤛᤡᤃᤣ᤺ᤰᤐᤧᤴ ᤛᤐᤋᤩᤠᤜ ᤘᤕᤧ. ᤂᤢᤏᤧ᤹ ᤁᤢᤶᤔᤠ ᤀᤒᤡᤋᤗ ᤘᤕᤧ.

᥋ ᤜᤧᤰᤁᤩᤠᤱ ᤑᤥ᤺ᤰᤘᤠᤒᤧᤴ ᤕᤡᤋᤪᤠᤔ ᤘᤕᤧ. ᤂᤢᤏᤧ᤹ ᤁᤢᤶᤔᤠ ᤍᤠᤀᤢᤍᤖᤧ ᤁᤢᤔᤣ᤺ᤳ ᤀᤣᤃ᤻ᤗᤠ ᤘᤕᤧ॥ ᤁᤴᤜᤠ᤹ ᤁᤧᤖᤧᤰ ᤜᤧᤒᤪᤥᤴᤏᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤍᤠᤀᤢᤍᤖᤧ ᤁᤢᤛ᤻ᤛᤠᤜᤠ᤹ ᤔᤧᤘᤕᤧᤖᤥ॥

ᤍᤠᤀᤢᤍᤧᤴ ᤏᤢ ᤀᤒᤏᤣᤖᤧᤴ ᤋᤱᤛᤡ

᥌ ᤛᤠᤘᤗ ᤏᤢ ᤍᤠᤀᤢᤍᤧᤴ ᤁᤧᤍᤡᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤌᤱ ᤐᤥ᤺ᤰᤂᤧᤖ ᤐᤣ. ᤀᤒᤏᤣᤖᤧᤴ ᤏᤅᤣ᤺ᤰᤁᤠᤱ ᤛᤠᤘᤗᤖᤧ ᤁᤢᤛᤢᤘᤠᤱᤅᤥ ᤁᤧᤎᤢᤶᤒᤠ ᤆᤥ᤺ᤰᤛᤡᤱᤗ ᤐᤣ॥

᥍ ᤀᤠᤸᤗ ᤀᤕᤩᤠᤖᤧ ᤁᤢᤛ᤻ᤛᤠ ᤔᤧᤴᤇᤡᤴ ᤖᤡᤛ᤻ᤐᤠ᤺ᤴ ᤛᤠᤘᤗᤖᤧ ᤁᤢᤔᤣ᤺ᤳ ᤐᤠ᤺ᤰᤔᤠ ᤘᤕᤧ॥ ᤀᤡᤛ᤻ᤒᤥᤛᤣᤋᤖᤧ ᤀᤒᤏᤣᤖᤧᤴ ᤔᤧᤳᤋᤢ. “ᤌᤣᤀᤠᤱ ᤂᤧᤏᤧ᤹ ᤀᤠᤶᤒᤠᤖᤧ ᤁᤢᤔᤣ᤺ᤳ ᤐᤠ᤺ᤰᤔᤧᤴᤏᤢ ᤁᤧᤀᤡᤵᤛᤧ᥅”

᥎ ᤜᤧᤰᤁᤣ᤺ᤸᤗᤧ ᤀᤡᤛ᤻ᤒᤥᤛᤣᤋᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤀᤒᤏᤣᤖᤧᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤕᤜᤢᤍᤠᤖᤧ ᤁᤢᤛᤧᤘᤠ ᤁᤧᤈᤥ᤺ᤰᤐᤠ ᤂᤩᤠᤒᤠᤀᤠᤒᤡ᥅ ᤀᤠᤸᤗ ᤌᤠᤖᤡᤰ ᤂᤧᤏᤧ᤹ ᤁᤧᤶᤒᤠ ᤛᤠᤘᤗᤖᤧ ᤁᤢᤜᤡᤶᤛᤕᤱ. ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤏᤢ ᤁᤢᤴᤈᤢᤶᤜᤠ᤹ᤖᤧ ᤂᤢᤴᤇᤡ᤹ ᤔᤏᤠ ᤘᤕᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤍᤠᤀᤢᤍᤖᤧ ᤁᤢᤜᤢᤰᤁᤥ ᤜᤢᤰᤔᤧᤛᤢᤵᤏᤧᤴ॥ ᤜᤧᤰᤁᤣᤛᤠᤱ ᤁᤴ ᤔᤧᤴᤇᤢᤔᤠ᤺ᤴᤏᤢ ᤀᤠᤵᤋᤡᤰ ᤁᤧᤃᤢ᤺ᤳᤋᤠ᥄

᥏ ᤀᤠᤸᤗ ᤍᤠᤀᤢᤍᤖᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ‘ᤆᤥᤃᤢᤱ’ ᤗ᤹ᤖᤡᤰ ᤔᤠᤱᤜᤧᤰᤛᤡᤱᤒᤠ ᤐᤠ᤺ᤴᤏᤡᤴ ᤁᤧᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤛᤢᤰᤛᤢᤰ ᤔᤧᤈᤥᤃᤢᤱᤅᤡᤴᤏᤣᤓᤃᤪ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤂᤢᤶᤍᤡᤱ ᤐᤡᤀᤠᤖ॥

᥇᥆ ᤀᤠᤱᤃᤠ᤹ ᤛᤠᤘᤗᤖᤧ ᤁᤢᤜᤡᤶᤛᤕᤱᤅᤡᤴ ᤜᤠᤱᤕᤢᤰᤏᤠᤗᤠᤶ ᤁᤧᤱᤔᤠ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤍᤠᤏᤗᤠᤶᤒᤠ ᤒᤣᤷᤛᤣᤒᤠ ᤌᤠᤖᤡᤰ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤔᤠ ᤕᤠ᤺ᤶᤒᤰ ᤆᤥᤃᤢᤱ॥”

᥇᥇ ᤜᤧᤰᤁᤩᤠᤱ ᤀᤡᤛ᤻ᤒᤥᤛᤣᤋᤧᤴ ᤀᤒᤏᤣᤖᤧᤴᤏᤢ ᤁᤡᤛᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤌᤣᤀᤠᤱ ᤔᤧᤵᤔᤠ ᤔᤧᤛᤢᤰᤋᤢᤴ॥

᥇᥈ ᤂᤧᤴ ᤀᤣᤃᤠᤱ ᤀᤒᤏᤣᤖᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤍᤠᤀᤢᤍᤖᤧ᤹ᤀᤥ ᤁᤢᤔᤏᤠᤜᤠ᤹ ᤐᤠᤱᤄᤢᤛᤡ. “ᤁᤴ ᤗᤠᤈᤣ᤹ᤀᤡᤴ ᤜᤠ᤺ᤳᤗᤧᤴᤒᤣ᥅ ᤀᤠᤏᤡ᤹ ᤋᤅᤡ. ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤡᤴ ᤂᤧᤏᤧ᤹ ᤗᤧᤵᤔᤠᤱ ᤋᤠ᤺ᤵᤔᤠ ᤀᤠᤛᤢᤰᤛᤢᤰ ᤑᤠ᤹ᤏᤧ॥”

᥇᥉ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤀᤰᤂᤣᤗ᤹ᤖᤡᤰ ᤔᤧᤳᤋᤢ. “ᤐᤥᤱ᤹. ᤁᤖ ᤛᤠᤘᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤡᤁᤗᤧᤴ ᤀᤠᤱᤃᤠ᤹ᤀᤥ ᤋᤠᤖᤧᤀᤠᤱ ᤋᤩᤧ᤹. ᤜᤧᤰᤁᤩᤠᤱᤗᤰ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤋᤱᤅᤠ॥”

᥇᥊ ᤍᤠᤀᤢᤍᤖᤧ ᤛᤠᤘᤗᤖᤧ ᤁᤢᤛ᤻ᤛᤠ ᤀᤡᤛ᤻ᤒᤥᤛᤣᤋᤧᤴᤏᤠᤱ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢᤍᤣᤛᤢ. “ᤀᤠᤱᤃᤠ᤹ ᤁᤡᤵ ᤌᤡᤰ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤆᤢᤳᤆᤢ᤹ᤒᤠᤜᤠ᤹ ᤔᤧᤸᤗᤢᤱ ᤁᤢᤀᤡᤛᤡ᤺ᤰ ᤜᤢᤅᤢᤱᤅᤠᤱ ᤏᤠ᤺ᤰᤋᤢᤱᤒᤠ ᤀᤠᤱᤃᤠ᤹ ᤀᤠᤔᤣ᤺ᤳ ᤔᤡᤁᤗᤧᤴ ᤀᤠᤱᤃᤠ᤹ ᤐᤡᤖᤠᤱᤅᤧ᤹॥”

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛ᤻ᤒᤥᤛᤣᤋᤖᤧ ᤔᤏᤠᤜᤠ᤹ ᤐᤠᤱᤄᤢᤛᤡᤀᤠᤱ ᤔᤡᤁᤗᤧᤴ ᤂᤢᤏᤧ᤹ ᤁᤢᤕᤧᤶᤒᤠ ᤗᤣᤛᤖᤧ ᤁᤢᤛ᤻ᤛᤠ ᤐᤸᤋᤡᤀᤣᤗ ᤗᤠᤶᤒᤠ ᤑᤧᤳᤋᤢ॥

᥇᥌ ᤁᤖ ᤁᤢᤕᤧᤶᤒᤠ ᤐᤸᤋᤡᤀᤣᤗᤧᤴ ᤜᤠᤒᤧᤖ ᤒᤜᤢᤖᤡᤔ ᤌᤠᤖᤡᤰ ᤔᤡᤁᤗᤧᤴ ᤋᤡᤶᤍᤢᤖ ᤑᤧᤖᤧ॥ ᤜᤧᤰᤁᤣ᤺ᤸᤗᤧ ᤀᤒᤏᤣᤖᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤏᤢ᤺ᤰᤂᤧ ᤐᤣᤃᤧ᤹”. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ᤺ᤰᤂᤧᤀᤠᤱ ᤐᤣ॥

᥇᥍ ᤜᤧᤰᤁᤩᤠᤱ ᤀᤒᤏᤣᤖᤧᤴ ᤀᤡᤛᤪᤠᤀᤡᤗᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ᤖᤥ ᤐᤣᤀᤠᤱ ᤔᤧᤳᤋᤢᤛᤡ. “ᤕᤖᤡᤰ ᤋᤃᤡᤀᤠᤱᤎᤥ ᤍᤠᤀᤢᤍᤧᤴ ᤜᤠᤱ ᤐᤥ᤺ᤱᤗ ᤕᤠ᤺ᤴᤍᤢᤶᤒᤧ ᤁᤧᤗ᤹ᤒᤠ ᤂᤡᤏᤡ᤹ ᤏᤡᤱᤘᤠ᤹ ᤘᤕᤧ॥

᥇᥎ ᤀᤠᤸᤗ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. ‘ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤧᤜᤢᤰᤗᤠᤶᤒᤠᤀᤣ ᤀᤡᤛᤪᤠᤀᤡᤗᤡ ᤀᤠᤔᤏᤠᤜᤠ᤹ ᤐᤗᤡᤛ᤻ᤋᤡᤜᤠ᤹ ᤏᤢ ᤘᤣ᤹ ᤁᤧᤖᤧᤰ ᤏᤡᤱᤔᤡ ᤜᤢᤰᤗᤠᤶ ᤛᤧ᤺ᤵᤋᤢᤱᤛᤡᤱ॥’”

᥇᥏ ᤀᤒᤏᤣᤖᤧᤴ ᤘᤡᤏᤩᤠᤔᤡᤏᤡᤜᤠ᤹ᤏᤢᤀᤠᤱ ᤋᤠ᤹ᤈᤧᤰᤂᤧ॥ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤘᤡᤏᤩᤠᤔᤡᤏᤡᤜᤠ᤹ ᤔᤧᤍᤧᤴᤍᤧᤒᤠ ᤁᤧᤖᤧᤰ ᤐᤠ᤺ᤴᤏᤡᤴ ᤔᤧᤳᤇᤧ ᤀᤒᤏᤣᤖᤧᤴ ᤍᤠᤀᤢᤍ ᤘᤕᤧᤒᤠᤍᤧᤴ ᤜᤧᤒᤪᤥ᤺ᤴᤏᤥ ᤐᤣ॥

᥈᥆ ᤀᤒᤏᤣᤖᤧᤴ ᤏᤡᤒᤥᤱ ᤁᤢᤔᤏᤠᤜᤠ᤹ᤏᤢ ᤍᤠᤀᤢᤍ ᤘᤕᤧᤒᤠᤍᤧᤴ ᤜᤧᤒᤪᤥ᤺ᤴᤏᤥ ᤐᤣ. ᤍᤠᤀᤢᤍᤖᤧ ᤀᤒ᤻ᤏᤣᤖ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ॥

᥈᥇ ᤜᤧᤰᤁᤩᤠᤱ ᤀᤒᤏᤣᤖᤧᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹ ᤜᤧᤰᤁᤩᤠᤱ ᤀᤠᤍᤠᤱᤒᤠ ᤜᤠᤱᤅᤡᤸᤗᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤛᤢᤵᤛᤢᤱ ᤋᤠᤖᤢᤱᤛᤡᤱ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠᤏᤢ ᤗᤳᤇᤠ ᤔᤠᤱᤜᤢᤵ ᤔᤧᤈᤥᤃᤢᤖ॥ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤳᤋᤥ ᤌᤠᤖᤡᤰ ᤜᤠᤱᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢ᤹ ᤂᤧᤵᤔᤥ ᤌᤠᤖᤡᤰ ᤜᤠᤱ ᤆᤥᤃᤧ᤹ᤀᤥ॥” ᤜᤴᤏᤠᤱ ᤍᤠᤀᤢᤍᤖᤧ ᤀᤒᤏᤣᤖᤧᤴ ᤐᤠᤱᤄᤢᤍᤣᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤖᤡᤰᤁᤠᤱ ᤐᤣᤖᤥ॥

ᤀᤒᤏᤣᤖᤧᤴ ᤔᤧᤛᤧᤖᤢ

᥈᥈ ᤁᤖ ᤂᤧᤴ ᤀᤣᤃᤠᤱ ᤂᤡᤍᤥᤀᤣ ᤏᤠᤵᤛᤧ ᤁᤧᤒᤣ᤺ᤰᤐᤠᤀᤠᤱ ᤁᤧᤘᤠ᤹ᤒᤠ ᤍᤠᤀᤢᤍᤖᤧ ᤁᤢᤎᤰᤛᤢᤒᤠᤜᤠ᤹ ᤕᤥᤀᤠᤒᤧᤴᤏᤢ ᤔᤧᤏᤠᤵᤋᤢᤛᤡᤒᤠ ᤕᤖᤡᤰ ᤆᤡᤃᤰᤘᤠᤜᤠ᤹ ᤔᤧᤍᤠᤖᤢᤀᤠᤱ ᤔᤧᤏᤢ᤺ᤰᤂᤧ ᤔᤧᤃᤧᤖᤧ॥ ᤀᤒᤏᤣᤖᤧᤴ ᤍᤠᤀᤢᤍᤧᤴᤏᤢ ᤜᤧᤒᤪᤥ᤺ᤴᤏᤥ ᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤍᤠᤀᤢᤍᤖᤧ ᤏᤢᤖᤡᤰᤁᤠᤱ ᤐᤠᤱᤄᤢᤍᤣᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤜᤥ᤺ᤵᤋᤧ॥

᥈᥉ ᤕᤥᤀᤠᤒ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤌᤰᤛᤢᤒᤠᤜᤠ᤹ ᤔᤧᤃᤧᤖᤧ. ᤜᤧᤰᤁᤩᤠᤱ ᤏᤣᤖᤧᤸᤗᤧ ᤁᤢᤛ᤻ᤛᤠ ᤀᤒᤏᤣᤖᤧᤴ ᤜᤠᤱᤅᤡᤸᤗᤧ᤹ᤀᤥ ᤋᤩᤧᤀᤠᤱ ᤏᤢᤖᤡᤰᤁᤠᤱ ᤏᤢ᤺ᤰᤂᤧ ᤐᤣᤒᤠ ᤂᤧᤸᤗᤧ ᤂᤧᤵᤛᤢ॥

᥈᥊ ᤜᤧᤰᤁᤣ᤺ᤸᤗᤧ ᤕᤥᤀᤠᤒᤧᤴ ᤐᤣᤀᤠᤱ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤴ ᤌᤣ ᤁᤧᤈᤥᤃᤢᤒᤠ᥅ ᤀᤒᤏᤣᤖᤧᤴ ᤀᤠᤍᤠᤱᤒᤠᤖᤥ ᤋᤩᤧᤀᤠᤱ ᤘᤕᤧ॥ ᤀᤠᤍᤠᤱᤒᤠᤖᤧ ᤀᤠᤰᤂᤣᤀᤠᤱ ᤁᤧᤒᤠᤱᤄᤢ ᤁᤧᤍᤣᤛᤢᤒᤠ᥅ ᤂᤢᤏᤧ᤹ᤃ ᤂᤧᤳᤇᤡᤱᤅᤠᤱ ᤐᤣ॥

᥈᥋ ᤀᤠᤍᤠᤱᤒᤠᤖᤧ ᤏᤣᤖᤧᤸᤗᤧ ᤁᤢᤛ᤻ᤛᤠ ᤀᤒᤏᤣᤖᤧᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱ ᤘᤠ᤹॥ ᤂᤢᤏᤧ᤹ᤃ ᤀᤠᤍᤠᤱᤒᤠᤖᤧ ᤌᤣ ᤁᤧᤈᤥᤃᤢᤖ ᤁᤧᤘᤠ᤹ ᤂᤧᤴ ᤁᤧᤖᤧᤰ ᤁᤢᤛᤡᤱᤏᤡ᤺ᤳᤇᤧ ᤏᤢ ᤁᤧᤀᤡᤱᤗᤧᤰᤛᤧ ᤋᤩᤧᤀᤠᤱ ᤘᤕᤧ॥”

᥈᥌ ᤕᤥᤀᤠᤒᤧᤴ ᤍᤠᤀᤢᤍᤖᤧ ᤁᤢᤍᤃᤡᤗᤠᤶ ᤗ᤺ᤴᤍᤧ. ᤂᤢᤏᤧ᤹ ᤀᤡᤱᤄᤱᤛᤠᤒᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤕᤠᤶᤔᤥ ᤛᤡᤖᤠᤒᤠ ᤘᤠᤒᤠᤰᤗᤠᤶ ᤔᤧᤏᤢ᤺ᤰᤋᤢᤀᤠᤱ ᤔᤧᤍᤠᤖᤢ॥ ᤁᤖ ᤍᤠᤀᤢᤍᤖᤧ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤕᤧ॥

᥈᥍ ᤜᤧᤰᤁᤩᤠᤱ ᤀᤒᤏᤣᤖᤧᤴ ᤜᤧᤒᤪᤥᤏ ᤏᤢ᤺ᤰᤂᤧ. ᤜᤧᤰᤁᤣ᤺ᤸᤗᤧ ᤕᤥᤀᤠᤒᤖᤧ ᤛᤡᤒᤡ᤹ᤀᤠᤱ ᤋᤠ᤹ᤃᤧᤈᤧᤱᤒᤠ ᤗᤧᤱᤛᤡᤱᤅᤠᤱ ᤂᤢᤏᤧ᤹ᤏᤢ ᤗᤠᤶᤎᤣ᤺ᤵᤐᤠᤸᤗᤧ ᤏᤠᤜᤠᤱ ᤗᤧᤵᤔᤠᤱ ᤋᤣ᤹ᤖᤢᤀᤠᤱ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤴᤛᤠ᤹ ᤀᤛᤠᤜᤣᤗᤧᤸᤗᤧ ᤁᤢᤗᤧᤰᤘᤠ ᤜᤢᤱᤛᤧ ᤀᤒᤏᤣᤖᤧᤴ ᤁᤢᤛ᤻ᤛᤠᤵᤐᤥ᤺ᤰᤁᤥ ᤌᤢᤒᤢᤀᤠᤱ ᤛᤧᤖᤢ॥

᥈᥎ ᤍᤠᤀᤢᤍᤖᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤐᤠ᤺ᤳᤋᤢ. “ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤸᤗᤧ ᤁᤢᤛᤡᤔᤠᤀᤥ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤗᤠᤈᤣ᤺ᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤡᤔᤠᤀᤥ ᤌᤣᤀᤠᤱ ᤀᤠᤵᤋᤡᤰ ᤜᤥᤵ॥

᥈᥏ ᤕᤥᤀᤠᤒ ᤏᤢ ᤂᤢᤏᤧ᤹ ᤁᤢᤶᤒᤠᤖᤧ ᤁᤧᤖᤧᤰ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤌᤠᤖᤖᤥ॥ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤀᤥ ᤔᤡᤰᤘᤠ ᤁᤧᤗ᤺ᤶᤒᤠ ᤕᤠᤱᤄᤣ᤺ᤰ ᤏᤢ ᤁᤧᤈᤳᤇᤡᤱᤒᤠ ᤜᤥᤖᤡᤰ ᤋᤢᤰᤔᤠᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤖᤢᤛᤡᤸᤗ. ᤋᤰᤁᤠᤋᤡᤸᤗᤧ ᤋᤰᤛᤡᤱᤔᤠᤀᤠᤱ ᤗᤠᤱᤄᤣ᤺ᤰᤔᤠ ᤀᤡᤃᤪ ᤋᤠᤓᤣᤗᤠᤶᤒᤠ ᤛᤡᤔᤠ ᤀᤡᤃᤪ ᤏᤠ᤺ᤰᤔᤠᤀᤠᤱ ᤆᤠᤔᤠᤖᤰ ᤐᤥ᤺ᤱᤗ॥”

᥉᥆ ᤀᤰᤂᤣᤗ᤹ᤖᤡᤰ ᤃᤡᤒᤥᤏᤒᤠ ᤌᤱᤅᤥ ᤀᤒᤏᤣᤖᤧᤸᤗᤧ ᤂᤢᤴᤇᤡ᤹ ᤏᤢᤛᤠ᤹ ᤀᤛᤜᤣᤗᤧᤴ ᤛᤧᤖᤢᤒᤠᤸᤗᤧ ᤆᤥᤃᤢᤸᤗᤧ ᤕᤥᤀᤠᤒ ᤏᤢ ᤂᤢᤏᤧ᤹ ᤁᤢᤴᤛᤠ᤹ ᤀᤒᤡᤛᤤᤸᤗᤧ ᤀᤒᤏᤣᤖᤧᤴ ᤛᤧᤖᤧᤇᤢᤖᤥ॥

ᤀᤒᤏᤣᤖᤧᤴ ᤀᤡᤐᤢᤱᤅᤥ ᤔᤧᤏᤧᤛ᤻ᤛᤢ

᥉᥇ ᤍᤠᤀᤢᤍᤖᤧ ᤕᤥᤀᤠᤒ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤋᤣ᤺ᤳ ᤌᤧ᤺ᤱᤔᤠ. ᤛᤃᤡᤋᤣᤳ ᤆᤠᤱᤔᤠ ᤏᤢ ᤀᤒᤏᤣᤖᤖᤧ ᤁᤢᤈᤣ ᤋᤃᤡ ᤜᤠ᤺ᤵᤔᤠᤖ ᤗᤠᤱᤄᤣ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤜᤠᤱᤅᤡᤴ ᤀᤠᤒᤠᤅᤣ ᤆᤣ ᤁᤧᤒᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ ᤗᤠᤱᤄᤣᤃᤧ॥

᥉᥈ ᤂᤧᤱᤜᤠ᤹ᤖᤧ ᤀᤒᤏᤣᤖᤧᤴ ᤜᤧᤒᤪᤥ᤺ᤴᤏᤥ ᤔᤧᤗᤢᤵᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤐᤢᤱᤅᤥ ᤜᤠᤱᤅᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤛᤠ᤹ᤖᤡᤰ ᤔᤧᤜᤠᤒᤧ॥

᥉᥉ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤀᤒᤏᤣᤖᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤜᤠ᤺ᤵᤔᤠ ᤛᤠᤶᤗᤥᤎᤡᤰ ᤆᤥᤃᤢᤖᤥ-

“ᤀᤒᤏᤣᤖᤀᤣ. ᤌᤣᤀᤠᤱ ᤁᤢ᤹ᤀᤡᤁᤧᤓᤧ᤹ᤒᤠ ᤔᤏᤠ ᤁᤢᤀᤡᤛᤡ᤺ᤰ ᤁᤧᤛᤩᤧᤒᤠᤒᤣ᥅

᥉᥊ ᤂᤧᤏᤧ᤹ ᤁᤧᤜᤢᤰ ᤀᤡᤔᤧᤱᤄᤣ᤺ᤱᤅᤣ ᤐᤳᤇᤧ.

ᤂᤧᤏᤧ᤹ ᤁᤧᤗᤠᤱᤅᤥ ᤑᤧᤴᤈᤣ᤹ ᤛᤡᤁᤪᤡ ᤔᤧᤒᤳᤇᤧᤴ.

ᤂᤧᤏᤧ᤹ᤃ ᤁᤢ᤹ᤀᤡᤁᤧᤓᤧ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤎᤩᤧᤒᤠ ᤁᤢᤀᤡᤛᤡ᤺ᤰ ᤁᤧᤃᤧᤅᤧᤖᤥ॥”

ᤜᤧᤰᤁᤣ᤺ᤸᤗᤧ ᤕᤠᤶᤔᤥ ᤁᤧᤖᤧᤰ ᤔᤏᤠᤜᤠ᤹ ᤔᤧᤜᤠᤒᤧ॥

᥉᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤍᤠᤀᤢᤍᤧᤴ ᤏᤠᤶ ᤔᤧᤴᤎᤠᤀᤣᤛᤠ ᤁᤢᤓᤠ ᤆᤠ ᤆᤖ ᤑᤠ᤹ᤀᤠᤱ ᤔᤧᤒᤡᤖᤢ. ᤁᤖ ᤍᤠᤀᤢᤍᤖᤧ ᤔᤠᤱᤜᤧᤰᤛᤡᤱᤅᤠᤱ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ. “ᤏᤠᤶ ᤌᤠᤔᤠᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ ᤁᤢᤈᤠ ᤛᤢᤛᤢᤱᤏᤣᤓᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤂᤢᤶᤍᤡᤱ ᤐᤡᤀᤠᤖ॥”

᥉᥌ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰᤗᤧ ᤐᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤔᤧᤍᤧᤴᤍᤧ॥ ᤜᤠᤱᤅᤡᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤏᤥ ᤂᤧᤱᤜᤠ᤹ ᤔᤧᤛ᤺ᤳᤋᤧ॥

᥉᥍ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤸᤗᤧ ᤁᤢᤛᤡᤔᤠᤀᤥ ᤜᤠᤱᤅᤡᤸᤗᤧ ᤁᤢᤜᤢᤰ ᤜᤥᤵ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢ॥

᥉᥎ ᤍᤠᤀᤢᤍᤖᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤀᤥ ᤀᤠᤀᤡᤴ ᤗᤳᤇᤠ ᤌᤱ ᤌᤰᤔᤠ ᤁᤧᤎᤢᤶᤒᤠ. ᤕᤶᤒᤠ ᤔᤏᤠᤎᤡᤰ ᤛᤩᤧ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤶᤒᤡ᥅

᥉᥏ ᤀᤠᤱᤃᤠ᤹ ᤜᤠᤱ ᤐᤥ᤺ᤰᤂᤠᤱᤛᤠᤱ ᤁᤧᤏᤢ᤹ᤒᤠ ᤏᤢ ᤏ᤺ᤶᤏ᤺ᤶᤒᤠ ᤆᤥᤃᤠᤱ ᤁᤖ ᤁᤴ ᤛᤖᤢᤕᤠᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤏᤠᤜᤠ᤹ ᤛᤩᤧᤖᤧᤳᤇᤢᤛᤡ॥ ᤂᤧᤱᤜᤠ᤹ ᤀᤠᤱᤃᤠ᤹ᤏᤢ᤺ᤸᤗᤧ ᤁᤧᤀᤠ᤺ᤵᤐᤠ ᤐᤥ᤺ᤰᤂᤧᤇᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢ᤹ᤀᤡᤁᤧᤓᤧ᤹ᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤂᤧᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱ ᤐᤡᤖᤢᤖᤖᤥ॥”

ᤀᤡᤛ᤻ᤒᤥᤛᤣᤋᤧᤏ ᤛᤡ᤹᤺

᥊

ᤛᤠᤘᤗᤖᤧ ᤁᤢᤛ᤻ᤛᤠ ᤀᤡᤛ᤻ᤒᤥᤛᤣᤋᤖᤧ ᤜᤧᤒᤪᤥ᤺ᤴᤏᤥ ᤀᤒᤏᤣᤖᤧᤴ ᤔᤧᤛᤧᤖᤢ ᤁᤧᤗ᤹ᤒᤠ ᤂᤧᤵᤛᤢ. ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤁᤢᤗᤠᤱ ᤁᤢᤜᤢᤰ ᤛᤠ᤹ᤀᤡ ᤐᤢ᤹ᤖᤧ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤃᤡᤛᤧ॥

᥈ ᤀᤡᤛ᤻ᤒᤥᤛᤣᤋᤖᤧ ᤏᤧᤵᤑᤢ ᤁᤢᤗᤠᤶᤗᤥᤒᤠ ᤘᤕᤧᤛᤡ. ᤂᤧᤱᤜᤠ᤹ ᤆᤡᤃᤰᤘᤠ ᤁᤧᤏᤠᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧᤛᤡ. ᤂᤢᤴᤇᤡ᤹ ᤔᤡᤱ ᤒᤠᤏᤠᤜ ᤏᤢ ᤖᤣᤁᤠᤒ ᤘᤕᤧ॥ ᤂᤢᤴᤇᤡ᤹ ᤒᤡᤏᤩᤠᤔᤡᤏ ᤛᤢᤘᤠᤱᤒᤠ ᤘᤕᤧᤛᤡ ᤒᤣᤖᤥᤋ ᤕᤧᤰᤕᤰᤁᤥᤒᤠ ᤖᤡᤶᤔᤥᤏᤖᤧ ᤁᤢᤛ᤻ᤛᤠ ᤘᤕᤧᤛᤡ॥ ᤋᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤒᤣᤖᤥᤋ ᤔᤧᤵᤔᤏᤠᤒᤠ ᤕᤧᤰᤕᤰᤁᤥ ᤔᤧᤕᤢᤅᤧ॥

᥉ ᤌᤣᤀᤠᤱᤓᤧᤸᤗᤧ ᤁᤢᤓᤠ ᤕᤧᤶ ᤋᤃᤡ ᤒᤣᤖᤥᤋᤡᤜᤠ᤹ ᤃᤡᤳᤋᤤ ᤔᤧᤵᤏᤠᤒᤠ ᤋᤧᤴᤏᤥ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤀᤠᤸᤗ ᤌᤠᤖᤡᤰᤛᤠᤱ ᤂᤧᤵᤔᤥᤀᤣ ᤘᤧᤵᤔᤡᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤕᤢᤱ॥

᥊ ᤛᤠᤘᤗᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏᤖᤧ ᤗᤳᤇᤠ ᤁᤢᤛ᤻ᤛᤠ ᤘᤕᤧ. ᤂᤧᤸᤗᤧ ᤁᤢᤗᤠᤱ ᤏᤧᤵᤔᤠᤱ ᤗᤠᤱᤛᤰᤐᤠ ᤆᤥᤃᤧ॥ ᤕᤡᤈᤖᤣᤗᤗᤠᤶᤒᤠ ᤛᤠᤘᤗ ᤏᤢ ᤈᤥᤏᤠᤌᤠᤏ ᤔᤧᤛᤧᤖᤢᤛᤡ ᤁᤧᤗ᤹ᤒᤠ ᤀᤡᤱᤄᤱ ᤋᤩᤧ᤺ᤸᤗᤧ ᤂᤧᤴ ᤋᤱᤒᤣ᤹ ᤅᤠᤛᤡ ᤁᤧᤖᤧᤀᤠᤱ ᤘᤕᤧ॥ ᤂᤧᤴ ᤀᤥᤃᤧᤔᤧᤵᤔᤠᤸᤗᤧ ᤂᤧᤴ ᤕᤠᤱᤛᤡᤱᤅᤠᤱ ᤂᤧᤳᤋᤢ ᤋᤣ᤹ᤖᤢᤀᤠᤱ ᤘᤕᤧ. ᤁᤖ ᤜᤠᤖᤠᤜᤠᤖᤠ ᤂᤧᤳᤇᤡᤱ ᤐᤣ᤺ᤸᤗᤧ ᤂᤧᤴ ᤁᤧᤅᤧ. ᤜᤧᤰᤁᤩᤠᤱᤅᤣ ᤂᤧᤴ ᤗᤠᤱᤛᤰᤐᤠ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤸᤗᤧ ᤁᤢᤔᤡᤱ ᤔᤐᤡᤒᤥᤛᤣᤋ ᤘᤕᤧ॥

᥋ ᤗᤧᤴᤍᤡᤰ ᤏᤠᤶᤛᤣ᤺ᤰᤋᤧᤀᤠᤱ ᤀᤡᤛ᤻ᤒᤥᤛᤣᤋᤧᤴ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤸᤗᤧ ᤂᤢᤏᤧ᤹ ᤁᤢᤜᤡᤶᤔᤥ ᤒᤣᤖᤥᤋᤡ ᤖᤡᤔᤥᤏᤖᤧ ᤁᤢᤛ᤻ᤛᤠ ᤖᤣᤁᤠᤒ ᤏᤢ ᤒᤠᤏᤠᤜ᤺ᤴ ᤋᤩᤧᤛᤡᤀᤠᤱ ᤜᤡᤶᤛᤡᤃᤠᤱ ᤗᤠᤛᤧᤇᤡ॥

᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤡᤶᤛᤡᤃᤠᤱ ᤔᤠᤛᤡ ᤗᤠᤛᤧ ᤐᤣᤛᤡᤒᤠ ᤁᤢᤀᤡᤛᤡ᤺ᤰ ᤐᤣᤛᤡᤀᤠᤱ ᤂᤧᤱᤜᤠ᤹ᤖᤧ ᤁᤢᤛ᤻ᤛᤠᤵᤐᤥ᤺ᤰᤁᤥ ᤌᤢᤒᤧᤇᤢᤀᤠᤱ ᤛᤧᤖᤧᤇᤢ॥ ᤜᤧᤰᤁᤩᤠᤱ ᤖᤣᤁᤠᤒ ᤏᤢ ᤁᤢᤶᤓᤢ᤹ ᤒᤏᤠᤜ᤺ᤴ ᤛᤫᤠ᤺ᤳ ᤗ᤺ᤴᤍᤧᤇᤡ॥

᥍ ᤀᤡᤛ᤻ᤒᤥᤛᤣᤋᤧᤴ ᤁᤢᤜᤡᤶᤔᤥᤒᤠ ᤀᤠᤒᤠᤅᤣ ᤁᤢᤀᤡᤵᤏᤠᤀᤥ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤸᤗᤧ ᤂᤧᤱᤜᤠ᤹ ᤜᤡᤶᤛᤡᤃᤠᤱ ᤗᤠᤛᤧᤇᤡ॥ ᤂᤢᤴᤇᤡ᤹ ᤗᤠ᤺ᤰᤁᤡᤸᤗᤧ ᤌᤢᤒᤢ ᤛᤧᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤧᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤑᤢ᤹ᤕᤠᤰ ᤂᤰᤋᤧᤳᤇᤢᤀᤠᤱ ᤋᤣ᤹ᤖᤧᤇᤢ. ᤜᤧᤰᤁᤩᤠᤱ ᤀᤖᤠᤒᤠᤗᤠᤶ ᤐᤥ᤺ᤰᤂᤧᤇᤡᤖ ᤛᤧᤴᤇᤧᤴ ᤗᤠᤱᤄᤣᤃᤧᤇᤡᤀᤠᤱ ᤐᤣᤛᤡ॥

᥎ ᤂᤧᤱᤜᤠ᤹ᤖᤧ ᤀᤡᤛ᤻ᤒᤥᤛᤣᤋᤖᤧ ᤁᤢᤎᤣᤃᤣ᤺ᤰᤐᤧᤴ ᤜᤧᤒᤪᤥᤴᤏᤥ ᤁᤧᤘᤠ᤹ᤒᤠ ᤍᤠᤀᤢᤍᤖᤧ᤹ᤀᤥ ᤋᤣ᤹ᤖᤧᤇᤢ. ᤜᤧᤰᤁᤩᤠᤱ ᤜᤠᤱᤅᤡᤴ ᤔᤧᤳᤋᤧᤇᤢ. “ᤀᤠᤍᤠᤱᤒᤠ ᤛᤧᤵᤔᤠ ᤁᤧᤃᤥ᤺ᤵᤐᤠ. ᤀᤠᤍᤠᤱᤒᤠᤖᤧ ᤁᤧᤏᤡᤱᤔᤡ ᤛᤠᤘᤗᤖᤧ ᤁᤢᤛ᤻ᤛᤠ ᤀᤡᤛ᤻ᤒᤥᤛᤣᤋᤖᤧ ᤁᤢᤎᤣᤃᤣ᤺ᤰᤐᤧᤴ ᤀᤥᤔᤧᤳᤋᤧ᤹ ᤁᤵᤔᤥ ᤘᤠ᤹॥ ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤘᤗ ᤏᤢ ᤂᤢᤏᤧ᤹ ᤁᤢᤛᤢᤘᤠᤱᤜᤠ᤹ᤀᤥ ᤀᤠᤀᤡᤴ ᤁᤢᤗᤧᤰᤘᤠ ᤜᤢᤅᤢᤀᤠᤱ ᤘᤠ᤹॥”

᥏ ᤍᤠᤀᤢᤍᤖᤧ ᤒᤣᤖᤥᤋᤡ ᤖᤡᤔᤥᤏᤖᤧ ᤁᤢᤛ᤻ᤛᤠ ᤖᤣᤁᤠᤒ ᤏᤢ ᤁᤢᤴᤛᤠ᤹ ᤒᤏᤠᤜ᤺ᤴ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ᤀᤣ ᤁᤧᤖᤧᤰ ᤋᤢᤰᤂᤣᤀᤥᤗᤠᤶᤒᤠ ᤀᤠᤱᤃᤠ᤹ ᤛᤧ᤺ᤵᤋᤠᤱ. ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤐᤠ᤺ᤳᤋᤢᤱ᤹.

᥇᥆ ᤛᤠᤘᤗ ᤛᤩᤧᤒᤠᤴ ᤏᤢᤒᤠ ᤀᤡᤱᤄᤱ ᤗ᤹ᤖᤡᤰ ᤁᤧᤀᤡ᤺ᤵᤐᤠᤀᤠᤱ ᤀᤠᤱᤃᤠ᤹ᤀᤥ ᤀᤡᤱᤄᤱ ᤁᤧᤍᤠ᤺ᤵᤐᤠ ᤔᤏᤠᤴ ᤋᤧᤶᤛᤢᤱ. ᤜᤧᤰᤁᤩᤠᤱ ᤛᤡᤰᤗᤃᤀᤥ ᤂᤧᤴ ᤛᤧᤖᤢᤱ॥ ᤀᤠᤱᤃᤠ᤹ ᤂᤧᤸᤗᤧ ᤁᤢᤀᤡᤱᤄᤱᤅᤡᤸᤗᤧ ᤆᤥᤃᤢᤸᤗᤧ ᤛᤡᤔᤠ ᤐᤠᤱᤄᤢᤱ॥

᥇᥇ ᤁᤖ ᤁᤢ᤹ᤀᤡᤁᤧᤓᤧ᤹ᤒᤠ ᤔᤏᤠᤜᤠ᤹ᤖᤧ ᤗᤳᤇᤠ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤏᤠᤴ ᤂᤧᤸᤗᤧ ᤁᤢᤕᤢᤰᤏᤠ ᤁᤢᤀᤡᤶᤍᤧᤴᤏᤥ ᤛᤧᤖᤧᤇᤢᤏᤧᤓᤃᤪ ᤂᤧᤸᤗᤧ ᤁᤢᤗᤧᤰᤘᤠ ᤀᤠᤰᤂᤧᤴ ᤕᤶᤒᤠ ᤐᤥ᤺ᤱᤒᤣ᥅ ᤂᤧᤴᤇᤡ᤹ ᤁᤧᤈᤥᤃᤧᤇᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤧᤴᤇᤡ᤹ ᤁᤴ ᤂᤠᤶᤒᤣ᤺ᤰᤔᤥᤗᤠᤶ ᤁᤧᤶᤔᤧᤰᤛᤡᤶᤒᤡ᥅”

᥇᥈ ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤏᤧᤵᤔᤠᤱ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱ ᤜᤢᤰᤜᤠ᤹ ᤔᤧᤄᤰᤋᤢ. ᤜᤧᤰᤁᤩᤠᤱ ᤜᤧᤒᤪᤥ᤺ᤴᤏᤥ ᤘᤠᤒᤠᤰᤁᤡᤸᤗᤧ ᤁᤢᤒᤣᤛᤠᤱ ᤔᤧᤓᤥ᤺ᤴᤍᤢᤛᤡ॥ ᤁᤖ ᤀᤡᤛ᤻ᤒᤥᤛᤣᤋᤖᤧ ᤁᤢᤎᤣᤃᤣ᤺ᤰᤐᤧᤴ ᤂᤧᤱᤜᤠ᤹ᤖᤧ ᤔᤧᤍᤣ᤹ᤖᤢᤀᤠᤱ ᤜᤧᤒᤪᤥ᤺ᤴᤏᤥ ᤀᤒᤏᤣᤖᤖᤧ ᤁᤢᤀᤡᤵᤐᤢᤱᤅᤥ ᤔᤧᤏᤧᤛ᤻ᤛᤢᤖᤥ॥

ᤍᤠᤀᤢᤍᤧᤴ ᤜᤠᤱ ᤐᤥ᤺ᤰᤂᤧ

(᥇ ᤛᤠᤵᤔᤢ ᥇᥇:᥇-᥏. ᥇᥊:᥇-᥍)

᥋

ᤀᤠᤸᤗ ᤀᤡᤛᤪᤠᤀᤡᤗᤒᤠ ᤁᤧᤖᤧᤁ ᤛᤢᤘᤠᤱᤜᤠ᤹ ᤍᤠᤀᤢᤍ ᤘᤕᤧᤒᤠᤍᤧᤴ ᤜᤧᤒᤪᤥ᤺ᤴᤏᤥ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤀᤠᤍᤠᤱᤒᤠᤖᤧᤀᤣ ᤁᤧᤃᤠ᤹ᤀᤡᤍᤡᤃᤧᤖᤥ॥

᥈ ᤀᤠᤸᤗ ᤐᤣᤕᤧᤶᤔᤥ ᤛᤠᤀᤢᤗᤧᤴ ᤜᤠᤱ ᤘᤕᤧᤸᤗᤧᤛᤠ ᤀᤠᤍᤠᤱᤒᤠᤖᤧ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ ᤌᤱᤅᤥ ᤋᤃᤡ ᤗᤠᤶᤃᤧᤗᤥᤛᤢᤛᤡ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠ ᤀᤰᤂᤣ ᤁᤧᤔᤧᤳᤋᤧ. ‘ᤂᤧᤏᤧ᤹ᤀᤣ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰᤁᤶᤒᤠ ᤁᤧᤒᤥ᤺ᤱ᤹. ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠ ᤁᤧᤒᤥ᤺ᤱ᤹॥’”

᥉ ᤜᤧᤰᤁᤣ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤁᤠᤵᤐᤥ ᤋᤢᤶᤛᤠᤜᤠ᤹ ᤍᤠᤀᤢᤍ ᤜᤠᤱᤅᤡᤴ ᤘᤕᤧᤒᤠᤍᤧᤴ ᤜᤧᤒᤪᤥ᤺ᤴᤏᤥ ᤔᤧᤍᤩᤧ॥ ᤍᤠᤀᤢᤍᤖᤧ ᤂᤧᤱᤜᤠ᤹ᤏᤢ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤃᤡ ᤔᤠᤱᤜᤢᤵ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤍᤠᤀᤢᤍᤧᤴ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢ॥

᥊ ᤍᤠᤀᤢᤍᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤛᤢᤶᤒᤥᤱ ᤋᤱᤒᤣ᤹ ᤕᤥᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤗᤡᤒᤥᤱ ᤋᤱᤒᤣ᤹ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥

᥋ ᤂᤢᤏᤧ᤹ ᤜᤧᤒᤪᤥᤏ ᤕᤢᤅᤧᤀᤠᤱ ᤕᤜᤢᤍᤠᤀᤥ ᤏᤢᤛᤡ ᤋᤱᤒᤣᤀᤠᤱ ᤁᤢᤓᤪᤧ᤺ᤱ ᤜᤠᤱᤕᤢᤰ ᤆᤥᤃᤢ. ᤜᤧᤰᤁᤩᤠᤱ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗ ᤏᤧᤵᤔᤠᤱᤅᤥ ᤕᤖᤢᤛᤗᤧᤔ ᤕᤢᤅᤧᤀᤠᤱ ᤛᤢᤶᤒᤥᤱᤅᤠᤅ ᤛᤢᤶᤛᤡ ᤋᤱᤒᤣ᤹ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥

᥌ ᤂᤧᤴ ᤀᤣᤃᤠᤱ ᤍᤠᤀᤢᤍ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤕᤒᤢᤛᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤔᤧᤒᤣ॥ ᤕᤒᤢᤛᤡᤜᤠ᤹ᤖᤧ ᤍᤠᤀᤢᤍᤧᤏ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤵᤔᤥ ᤋᤠᤔᤠ ᤁᤧᤴᤇᤢᤰᤏᤧᤴ. ᤔᤡᤰᤑ᤺ᤶᤒᤠ ᤏᤢ ᤗᤠᤱᤛᤰᤐᤠᤜᤠ᤹ᤖᤧᤀᤠᤱ ᤏᤠ᤺ᤵᤔᤠ ᤁᤧᤶᤛᤢᤰ॥” ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤍᤠᤀᤢᤍᤧᤴ ᤀᤠᤵᤑᤠᤸᤗᤧᤀᤠᤱ ᤕᤖᤢᤛᤗᤧᤔ ᤗᤠ᤺ᤵᤔᤠ ᤔᤧᤛᤢᤰᤏᤧᤴ ᤁᤧᤗ᤹ᤒᤠ ᤘᤕᤧ॥

᥍ ᤜᤧᤰᤁᤣᤛᤠᤱ ᤍᤠᤀᤢᤍᤖᤧ ᤛᤡᤕᤥᤏᤒᤠ ᤕᤰᤁᤡᤴ ᤜᤢᤰᤁᤠᤵ ᤆᤥᤃᤢ. ᤂᤧᤴ ᤀᤠᤸᤗᤥ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤔᤧᤔᤧᤳᤋᤢ॥

᥎ ᤂᤧᤴ ᤕᤧᤴᤏᤥ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤜᤠ᤺ᤳᤗᤧ ᤕᤒᤢᤛᤡᤜᤠ᤹ ᤛᤧᤖᤢᤛᤡ᤹. ᤂᤧᤸᤗᤧ ᤍᤠᤀᤢᤍᤖᤧ ᤁᤢᤏᤡᤱᤔᤡ ᤔᤡᤰᤑ᤺ᤶᤒᤠ ᤏᤢ ᤗᤱᤗᤧ᤺ᤱᤘᤠᤜᤠ᤹ ᤆᤫᤠ᤺ᤳ ᤗᤠᤱᤃᤧᤄᤣ᤺ᤰᤐᤠ ᤜᤱᤃᤠᤖᤡᤱᤒᤥ ᤗᤠ᤺ᤳᤋᤠᤱ ᤂᤧᤱᤜᤠ᤹ ᤋᤧᤶᤛᤢᤛᤡᤖ ᤐᤥᤱ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤡᤰᤑ᤺ᤶᤒᤠ ᤏᤢ ᤗᤠᤱᤛᤰᤐᤠᤜᤠ᤹ ᤔᤠᤱᤜᤡᤶᤔᤥ ᤗᤠ᤺ᤵᤔᤠ ᤔᤧᤱᤄᤥᤏᤧᤴ॥”

᥏ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤜᤠᤒᤠ ᤂᤧᤴ ᤕᤰᤁᤥ ᤕᤢᤱᤔᤠ ᤜᤣ᤺ᤰᤋᤧ. ᤂᤧᤴ ᤕᤰᤁᤡᤸᤗᤧ ᤁᤢᤔᤡᤱ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤕᤢᤰᤂᤢ॥ ᤍᤠᤀᤢᤍᤖᤧ ᤁᤢᤗᤢᤱᤎᤠᤰᤜᤠ᤹ᤖᤧ ᤁᤢᤍᤰᤔᤠ ᤌᤢᤵᤌᤠ᤹ᤀᤥ ᤗᤧᤵᤔᤠᤱᤏᤢ ᤕᤰ ᤁᤧᤖᤧᤰ ᤐᤡᤛᤠᤱ ᤕᤧᤰᤕᤰ ᤆᤥᤃᤢ॥

᥇᥆ ᤜᤧᤰᤁᤩᤠᤱ ᤂᤢᤏᤧ᤹ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤖ ᤐᤣ. ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ᤏᤢ ᤘᤕᤧ॥

᥇᥇ ᤋᤢᤖᤥᤛᤒᤠ ᤜᤣᤖᤠᤔ ᤜᤠᤱᤅᤡᤸᤗᤧ ᤍᤠᤀᤢᤍᤖᤧᤀᤥ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢ ᤕᤢᤛᤢᤛᤡ॥ ᤂᤢᤏᤧ᤹ ᤛᤠᤶᤔᤠᤱᤛᤡᤱ ᤛᤡᤱᤜᤠ᤹ ᤜᤧᤰᤁᤩᤠᤱ ᤗᤢᤱᤃᤠᤶᤒᤠᤜᤠ᤹ ᤏᤢ ᤛᤡᤱᤃᤠᤶᤒᤠᤜᤠ᤹ᤀᤠᤱ ᤍᤠᤀᤢᤍᤖᤧ ᤁᤢᤜᤠᤱᤜᤡᤶ ᤆᤥ᤺ᤰᤛᤧ ᤐᤠᤱᤄᤢ ᤕᤢᤛᤢᤛᤡ॥

᥇᥈ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤀᤥ ᤍᤠᤀᤢᤍᤧᤴ ᤜᤠᤱ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤢᤜᤠᤱᤕᤢᤰ ᤔᤢᤰᤛᤠᤶᤔᤡᤴ ᤌᤠ᤺ᤱᤎᤠᤰ ᤆᤥᤃᤢ ᤑᤠ᤹ᤀᤠᤱ ᤍᤠᤀᤢᤍᤖᤧ ᤏᤡᤱᤘᤠ᤹ ᤂᤥᤛᤢ॥

᥇᥉ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤜᤧᤒᤪᤥᤏᤗᤠᤶᤒᤠ ᤕᤖᤢᤛᤗᤧᤔ ᤋᤩᤧᤀᤠᤱ ᤕᤖᤡᤰ ᤔᤣ᤺ᤳ ᤏᤢ ᤔᤣ᤺ᤳ ᤐᤠ᤺ᤰᤔᤠᤜᤠ᤹ ᤋᤠᤖᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤛᤠᤔᤧᤘᤠ᤺ᤴᤇᤡᤱ॥

᥇᥊ ᤕᤖᤢᤛᤗᤧᤔᤀᤥ ᤛᤠᤃᤧᤘᤠ᤺ᤴᤇᤡᤱᤔᤠ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤜᤠᤒᤠ ᤁᤴᤜᤠ᤹ᤖᤥ- ᤛᤶᤔᤢᤀ. ᤛᤥᤒᤠᤒ. ᤏᤠᤋᤠᤏ. ᤛᤥᤗᤥᤔᤏ.

᥇᥋ ᤕᤡᤓᤠᤖ. ᤀᤣᤗᤡᤛᤢᤀ. ᤏᤣᤐᤣᤃ. ᤕᤠᤐᤡ.

᥇᥌ ᤀᤣᤗᤡᤛᤠᤔᤠ. ᤀᤣᤗᤩᤠᤍᤠ ᤏᤢ ᤀᤣᤗᤡᤐᤣᤗᤣᤋ॥

ᤐᤗᤡᤛ᤻ᤋᤡᤜᤠ᤹ ᤜᤠᤖᤡᤔᤧᤍᤩᤧ

(᥇ ᤛᤠᤵᤔᤢ ᥇᥊:᥎-᥇᥍)

᥇᥍ ᤍᤠᤀᤢᤍᤧᤴ ᤀᤡᤛᤪᤠᤀᤡᤗᤀᤥ ᤜᤠᤱ ᤔᤧᤛᤣ᤺ᤴᤍᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤄᤧᤵᤛᤢ. ᤂᤧᤱᤜᤠ᤹ᤖᤧ ᤌᤰᤛᤢᤒᤠᤜᤠ᤹ ᤔᤧᤍᤣ᤹ᤖᤢᤛᤡᤀᤠᤱ ᤍᤠᤀᤢᤍᤖᤧ ᤁᤢᤃᤥ᤺ᤳᤇᤧ ᤔᤧᤗ᤺ᤴᤍᤧ. ᤁᤖ ᤁᤴ ᤐᤠ᤺ᤴᤏᤡᤴ ᤍᤠᤀᤢᤍᤖᤧ ᤂᤧᤵᤛᤢᤀᤠᤱ ᤕᤥ ᤕᤰᤁᤥ ᤌᤠᤛᤡᤱ॥

᥇᥎ ᤀᤠᤸᤗ ᤐᤗᤡᤛ᤻ᤋᤡᤜᤠ᤹ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤏᤧᤏᤧᤒᤠ ᤋᤧᤶᤒᤣ᤹ᤀᤥ ᤔᤧᤛᤧᤖᤧᤀᤠᤱ ᤔᤧᤕᤢᤱᤛᤡᤱ॥

᥇᥏ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤴ ᤛᤧ᤺ᤴᤍᤥᤛᤢ. “ᤀᤠᤱᤃᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤣ᤺ᤰᤁᤠᤒᤡ᥅ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤜᤢᤰᤁᤧᤛᤢᤵᤐᤠᤒᤡ᥅” ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤐᤣᤃᤧ᤹. ᤀᤠᤱᤃᤠ᤹ ᤐᤗᤡᤛ᤻ᤋᤡᤜᤠ᤹ ᤛᤧᤰᤂᤠᤀᤣ ᤂᤧᤏᤧ᤹ ᤁᤧᤜᤢᤰᤁᤥ ᤜᤢᤰᤛᤢᤵᤏᤧ॥”

᥈᥆ ᤂᤧᤒᤩᤠᤱ ᤍᤠᤀᤢᤍᤧᤴ ᤒᤠᤗ-ᤐᤖᤠᤈᤡᤔa ᤔᤧᤵᤏᤠᤒᤠ ᤋᤧᤴᤏᤥ ᤐᤣᤀᤠᤱ ᤌᤱ ᤆᤥᤃᤢ. ᤐᤗᤡᤛ᤻ᤋᤡᤜᤠ᤹ ᤌᤱᤅᤥ ᤏᤠ᤺ᤴᤍᤢᤛᤡ॥ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤘᤜ᤺ᤱᤅᤡᤸᤗᤧ ᤁᤢᤕᤠ᤺ᤴ ᤌᤢᤵᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ᤗᤠᤶ ᤌᤧ᤺ᤰᤐᤧᤳ ᤁᤧᤕᤧᤵᤐᤠ ᤀᤠᤏᤡᤱᤔᤡᤜᤠ᤹ ᤔᤧᤰᤂᤢᤛᤡ॥” ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤒᤠᤗ-ᤐᤖᤠᤈᤡᤔ ᤕᤢᤰᤂᤢ॥

᥈᥇ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡ᤺ᤳᤗᤠᤜᤠ᤹ ᤜᤠᤒᤠ ᤂᤧᤵᤔᤥ ᤔᤧᤗᤧᤖᤢ ᤔᤧᤎᤛᤡ. ᤜᤧᤰᤁᤩᤠᤱ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤒᤣ॥

᥈᥈ ᤕᤠᤶᤔᤥ ᤐᤗᤡᤛ᤻ᤋᤡᤜᤠ᤹ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤋᤧᤶᤒᤣ᤹ᤀᤥ ᤔᤧᤎᤠᤅᤧ ᤜᤧᤰᤁᤩᤠᤱ ᤔᤧᤛᤧᤛᤡᤱᤅᤠᤱ ᤔᤧᤕᤢᤱᤛᤡᤱ॥

᥈᥉ ᤍᤠᤀᤢᤍᤖᤧ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤴ ᤛᤧ᤺ᤴᤍᤥᤛᤢ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤁᤴ ᤕᤧᤶᤔᤥ ᤌᤡᤰᤗᤧᤱᤗᤧ ᤔᤧᤓᤳᤋᤧᤛᤧᤴᤏᤧ᤹. ᤁᤖ ᤜᤡᤛᤡᤱᤅᤧ᤹ᤀᤠᤱ ᤐᤡᤐᤥᤖ ᤛᤡᤱᤒᤢᤱᤅᤡᤸᤗᤧ ᤁᤢᤍᤃᤠᤱᤗᤠᤶ ᤂᤢᤴᤇᤡ᤹ ᤀᤣᤃᤠᤱᤗᤠᤶᤒᤠ ᤑᤳᤋᤧᤛᤧ᤹॥

᥈᥊ ᤂᤧᤴ ᤀᤣᤃᤠᤱ ᤐᤡᤐᤥᤖ ᤛᤡᤱᤒᤢᤱᤜᤠ᤹ᤖᤧ ᤁᤢᤛᤶ ᤁᤢᤛᤶᤔᤥ ᤜᤢᤖᤢᤜᤢᤖᤢ ᤗ᤹ᤖᤡᤰ ᤛ᤺ᤰᤏᤢᤔᤧ᤺ᤴᤏᤣ ᤂᤧᤱᤜᤠ᤹ᤏᤢ ᤌᤱ ᤌᤰᤋᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤏᤠ᤺ᤴᤇᤧ ᤂᤧᤏᤧ᤹ ᤁᤧᤍᤃᤡ ᤐᤣ᤺ᤰᤗᤥ॥”

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤍᤠᤀᤢᤍᤖᤧ ᤆᤥᤃᤢ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ ᤃᤡᤒᤥᤏᤗᤠᤶᤒᤠ ᤃᤧᤈᤧᤖ ᤌᤠᤖᤡᤰ ᤏᤠ᤺ᤳᤋᤢ ᤋᤣ᤹ᤖᤢᤛᤡᤀᤠᤱ ᤛᤩᤧᤖᤢᤛᤡᤖᤥ॥

a 

᥋:᥈᥆ ᤒᤠᤗᤐᤖᤠᤈᤡᤔ ᤑᤠ᤹ᤀᤡᤴ ᤁᤧᤓᤰᤐᤠ ᤁᤧᤗ᤺ᤶᤒᤠ ᤍᤠᤱᤒᤠ ᤐᤥᤱ᤹॥

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤖᤢᤛᤗᤧᤔ ᤔᤧᤍᤠᤖᤢ

(᥇ ᤛᤠᤵᤔᤢ ᥇᥉:᥇-᥇᥊. ᥇᥋:᥈᥋–᥇᥌:᥌.0)

᥌

ᤍᤠᤀᤢᤍᤖᤧ ᤕᤠᤶᤔᤥ ᤀᤡᤛᤪᤠᤀᤡᤗᤒᤠ ᤛᤢᤶᤒᤥᤱ ᤜᤧᤴᤇᤡᤱ ᤛᤣ᤺ᤰᤔᤏᤠᤒᤠ ᤌᤰᤛᤢᤒᤠᤜᤠ᤹ ᤀᤢ᤺ᤳᤋᤢᤛᤡ.

᥈ ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤋᤠ᤺ᤵᤔᤠ ᤑᤠ᤹ᤀᤠᤱ ᤕᤜᤢᤍᤠᤒᤠ ᤒᤠᤗᤠᤗᤠᤶᤒᤠa ᤍᤠᤀᤢᤍᤧᤴ ᤗ᤺ᤴᤍᤧᤀᤠᤱ ᤐᤣ. ᤁᤖᤢᤒ ᤔᤧᤵᤏᤠᤒᤠ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱ ᤂᤧᤴ ᤛᤴᤍᤥ᤺ᤰᤁᤥ ᤐᤳᤇᤧ॥

᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤗᤳᤇᤠ ᤁᤢᤛᤱ ᤐᤡᤳᤗᤠᤎᤠᤀᤥ ᤔᤧᤕᤠᤰᤋᤢ. ᤜᤧᤰᤁᤩᤠᤱ ᤁᤥ᤺ᤰᤔᤠᤀᤥ ᤁᤧᤕᤢᤱᤒᤠ ᤀᤒᤡᤏᤠᤍᤠᤒᤖᤧ ᤁᤢᤜᤡᤶᤔᤥᤗᤠᤶ ᤔᤧᤍᤠᤖᤢ. ᤜᤧᤰᤁᤩᤠᤱ ᤀᤒᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤀᤢᤈ᤻ᤈᤠᤜ ᤏᤢ ᤀᤜᤡᤕᤥ᤺ᤸᤗᤧ ᤐᤡᤳᤗᤠᤎᤠ᤺ᤴ ᤗᤠᤶᤗᤥᤛᤧᤇᤢᤖ ᤋᤣ᤹ᤖᤧᤇᤢ॥

᥊ ᤜᤧᤰᤁᤩᤠᤱ ᤀᤜᤡᤕᤥ᤺ᤴ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤁᤢᤍᤃᤡ ᤌᤠᤛᤡᤱ॥

᥋ ᤍᤠᤀᤢᤍᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤂᤢᤴᤇᤡ᤹ ᤛᤡᤰᤛᤔᤧᤖ ᤛᤠᤶᤗᤥᤏᤢ. ᤛᤠᤖᤠᤱᤃᤡ. ᤋᤢᤱᤃᤣ. ᤁᤣ. ᤂᤡᤳᤆᤡᤱ ᤂᤡᤳᤆᤡᤱ ᤁᤧᤗ᤹ᤒᤠ ᤔᤢᤰᤗᤠ ᤏᤢ ᤛᤠᤵᤑᤱᤃᤠ ᤜᤡᤵᤏᤢ ᤔᤧᤛ᤺ᤳᤋᤧᤖ ᤔᤧᤕᤠᤃᤧ॥

᥌ ᤂᤧᤱᤜᤠ᤹ ᤏᤠᤁᤥᤏᤒᤠ ᤁᤢᤈᤠ ᤑᤢᤱᤔᤠᤍᤧᤴᤏᤥ ᤔᤧᤃᤧᤖᤧ. ᤜᤧᤰᤁᤣ᤺ᤸᤗᤧ ᤐᤡᤳᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹ ᤋᤥ᤺ᤰᤋᤧ. ᤜᤧᤰᤁᤩᤠᤱ ᤀᤢᤈ᤻ᤈᤠᤜ᤺ᤸᤗᤧ ᤁᤢᤜᤢᤰᤁᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤋᤰᤋᤢ॥

᥍ ᤁᤖ ᤕᤜᤘᤣ ᤍᤠᤱᤒᤧᤴ ᤀᤢᤈ᤻ᤈᤠᤜ᤺ᤴᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ. ᤂᤧᤸᤗᤧ ᤁᤢᤜᤢᤰᤁᤡᤸᤗᤧ ᤛᤢᤔᤠ ᤔᤧᤴᤏᤢ᤹ᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤛᤢᤛᤢᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤀᤠᤶᤓᤠ ᤂᤧᤵᤔᤥᤀᤣ ᤜᤍ᤹ ᤛᤩᤧᤖᤢ᤺॥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤒᤣᤛᤠᤱ ᤂᤧᤴ ᤛᤩᤧ॥

᥎ ᤕᤜᤘᤣ ᤍᤠᤱᤒᤧᤴ ᤀᤰᤂᤣᤗ᤹ᤖᤡᤰ ᤌᤡᤰᤗᤧᤱᤗᤧ ᤁᤢᤛᤠᤰᤁᤧᤴᤏᤡᤸᤗᤧ ᤔᤡ ᤐᤥ᤺ᤰᤂᤧᤀᤠᤱ ᤀᤢᤈ᤻ᤈᤠᤜ᤺ᤴ ᤂᤢᤶᤍᤡᤱ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤁᤢᤕᤠ᤺ᤰᤗᤧ᤹ᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤑᤠᤖᤧᤛb ᤀᤢᤈ᤻ᤈᤠᤜ ᤕᤢᤰᤂᤢ॥ ᤀᤠᤸᤗ ᤌᤠᤖᤡᤰᤛᤠᤱ ᤂᤧᤸᤗᤧ ᤁᤢᤔᤡᤱ ᤒᤠᤄᤧᤴ ᤘᤠ᤹ᤖᤥ॥

᥏ ᤂᤧᤴ ᤕᤧᤴᤏᤥ ᤍᤠᤀᤢᤍᤧᤴ ᤕᤜᤘᤣ ᤍᤠᤱᤒᤧᤴᤏᤢ ᤛᤠ᤹ᤖᤡᤰ ᤁᤡᤛᤧ. ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤀᤠᤸᤗ ᤀᤠᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤀᤠᤱᤃᤠ᤹ᤏᤢ ᤕᤢᤰᤂᤢᤱᤒᤠᤒᤣ᥅”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤂᤢᤏᤧ᤹ᤏᤢ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤋᤣ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ॥ ᤁᤖ ᤌᤡᤰᤏᤠᤜᤠᤱ ᤗᤧᤵᤔᤠᤱ ᤐᤣᤀᤠᤱ ᤃᤠᤋ ᤁᤧᤕᤢᤱᤒᤠ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤜᤡᤶᤔᤥ ᤋᤣ᤹ᤖᤢ॥

᥇᥇ ᤀᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤀᤥᤒᤣᤍ ᤀᤣᤍᤥᤔᤖᤧ ᤁᤢᤜᤡᤶᤔᤥ ᤗᤠ ᤛᤢᤶᤛᤡ ᤌᤠᤖᤡᤰ ᤕᤢᤅᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤥᤒᤣᤍ ᤀᤧᤍᤥᤔ ᤏᤢ ᤂᤢᤏᤧ᤹ ᤁᤢᤜᤡᤔᤛᤕᤱᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤢ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤥᤒᤣᤍ ᤀᤣᤍᤥᤔᤗᤧ ᤁᤢᤜᤡᤶᤛᤕᤱ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤆᤡᤃᤰᤘᤠᤜᤠ᤹ᤀᤥ ᤜᤠᤱᤘᤠᤔᤢ᤹ᤀᤡ ᤐᤡᤖᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤍᤠᤀᤢᤍᤧᤴ ᤔᤧᤈᤧᤰᤋᤢ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤐᤣᤀᤠᤱ ᤀᤥᤒᤣᤍ ᤀᤣᤍᤥᤔᤖᤧ ᤁᤢᤜᤡᤶᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤐᤛ᤺ᤳ ᤛ᤺ᤳᤋᤧᤖ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤋᤠᤖᤢ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤃᤢᤒᤠᤜᤠ᤹ᤖᤧ ᤗᤠᤱᤃᤠᤱ ᤋᤢᤰᤛᤡ ᤔᤧᤎᤠᤛᤢᤎᤵᤔᤠ ᤂᤢᤏᤧ᤹ ᤗᤳᤇᤠ ᤁᤢᤶᤒᤠᤒᤠ ᤐᤡᤳ ᤏᤢ ᤁᤢᤛᤥ᤺ᤳ ᤁᤧᤕᤠᤰᤐᤠ ᤌᤰᤛᤠ ᤛᤡᤍᤢᤱᤈᤓᤠ ᤆᤥᤃᤢ॥

᥇᥊ ᤍᤠᤀᤢᤍᤧᤴ ᤕᤜᤘᤣ ᤍᤠᤅᤒᤧᤸᤗᤧ ᤁᤢᤍᤃᤡ ᤁᤢᤛᤢᤰᤛᤢᤰ ᤁᤧᤖᤧᤰ ᤁᤢᤔᤢᤰᤛᤠᤶᤏᤢ ᤗᤠ᤺ᤰᤂᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤏᤠᤀᤡᤏᤠᤛᤢ᤺ᤳᤗᤠᤶ ᤋ᤺ᤶᤏᤠᤒᤠ ᤀᤣᤐᤥᤍ ᤋᤣ᤺ᤳᤋᤡᤴ ᤆᤠᤰᤂᤢᤀᤠᤱ ᤘᤕᤧ॥

᥇᥋ ᤜᤧᤰᤁᤣᤗ᤹ᤖᤡᤰ ᤍᤠᤀᤢᤍᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ᤖᤧ ᤔᤧᤛ᤺ᤳᤋᤧᤖ ᤛᤠᤍᤠᤱᤅᤡᤴ ᤔᤧᤔᤢ᤺ᤳᤋᤢᤀᤠᤱ ᤔᤧᤔᤢᤰᤂᤢᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤖᤢᤛᤗᤧᤶᤔᤥ ᤔᤧᤍᤠᤖᤢ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤃᤧᤳᤋᤢᤖ ᤔᤧᤒᤳᤇᤧ. ᤛᤠᤘᤗᤖᤧ ᤁᤢᤛ᤻ᤛᤠ ᤔᤧᤴᤇᤡᤴ ᤔᤡᤁᤗᤖᤧ ᤐᤣᤎᤠ᤺ᤵᤐᤥᤗᤠᤶ ᤀᤥᤔᤕᤧ. ᤜᤧᤰᤁᤣ᤺ᤸᤗᤧ ᤍᤠᤀᤢᤍ ᤜᤠᤱᤅᤡᤴ ᤕᤜᤘᤣ ᤍᤠᤅᤒᤧᤸᤗᤧ ᤁᤢᤍᤃᤡ ᤐᤡᤴᤍᤧᤖ ᤗᤠ᤺ᤰᤂᤧᤒᤠ ᤏᤡᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤍᤠᤀᤢᤍᤧᤴ ᤁᤢᤏᤡᤱᤘᤠ᤹ ᤛᤡᤃᤠᤱᤗᤠᤶ ᤆᤡ᤺ᤳᤋᤢ॥

᥇᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤍᤥ᤺ᤰᤁᤧᤴ ᤍᤠᤀᤢᤍᤖᤧ ᤆᤥᤃᤢᤒᤠ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤁᤢᤕᤢᤱᤔᤠᤍᤧᤴᤏᤥ ᤔᤧᤕᤢᤰᤂᤢ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥

᥇᥎ ᤀᤠᤸᤗ ᤍᤠᤀᤢᤍᤖᤧ ᤁᤴ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ ᤛᤢᤖᤢᤀᤠᤱ ᤂᤢᤏᤧ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤔᤏᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ.

᥇᥏ ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤜᤠ᤹. ᤕᤠ ᤂᤧᤵᤔᤥ ᤁᤧᤈᤢᤶᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤁᤢᤗᤧᤵ ᤌᤡᤰᤌᤡᤰ ᤂᤖᤧ᤺ᤱ. ᤂᤧᤒᤰᤛᤡᤱᤅᤡᤸᤗᤧ ᤁᤢᤈᤠ᤹ ᤌᤡᤰᤌᤡᤰ ᤏᤢ ᤁᤢᤜᤣᤍᤩᤠ᤹ ᤆᤧᤸᤗᤧᤰᤛᤣ᤹ ᤁᤢᤒᤈᤠ ᤌᤡᤰᤌᤡᤰ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤜᤡᤶᤜᤡᤶ ᤔᤧᤒᤣ॥

᥈᥆ ᤍᤠᤀᤢᤍᤧᤴ ᤁᤢᤜᤡᤶᤛᤕᤱᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤛᤧ ᤋᤩᤧ᤺ᤸᤗᤧ ᤛᤠᤘᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤡᤁᤗᤧᤴ ᤂᤢᤏᤧ᤹ ᤁᤢᤍᤢᤶᤛᤧ ᤗ᤺ᤴᤍᤧ. ᤜᤧᤰᤁᤩᤠᤱ ᤔᤧᤳᤋᤢ. “ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤀᤠᤀᤡᤴ ᤀᤠᤰᤂᤧᤴ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤕᤧᤴᤏᤡᤒᤣ᥄ ᤂᤢᤏᤧ᤹ ᤁᤢᤛᤧᤘᤠᤖᤥᤔᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱ ᤗᤧᤰᤆᤠ᤹ᤒᤢᤎᤢᤰ ᤐᤥ᤺ᤰᤂᤧᤀᤠᤱ ᤂᤠᤷᤈᤥ᤺ᤶᤒᤠ ᤗᤧᤱᤛᤡᤱ॥”

᥈᥇ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤔᤡᤁᤗᤧᤴ ᤔᤧᤳᤋᤢ. “ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤘᤕᤧ. ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤂᤧᤏᤧ᤹ ᤁᤧᤶᤒᤠ ᤏᤢ ᤂᤢᤏᤧ᤹ ᤁᤢᤛᤢᤘᤠᤱᤜᤠ᤹ᤏᤢ᤺ᤸᤗᤧᤀᤠᤱ ᤌᤥᤎᤥᤰᤐᤠ ᤜᤠᤱ ᤐᤥ᤺ᤱᤛᤧ ᤛᤣᤃᤠᤱ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤠᤱ ᤛ᤺ᤳᤋᤠ᤹ᤖ ᤗᤠ᤺ᤱᤅᤠ॥

᥈᥈ ᤂᤧᤏᤧ᤹ ᤁᤧᤏᤡᤔᤥ ᤁᤢᤏᤠᤔᤧᤴᤇᤠ᤹ ᤐᤥᤱᤔᤠ ᤛᤢᤰᤁᤠᤒᤡᤗᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠᤅᤣ ᤁᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤢᤏᤠᤔᤧᤴᤇᤠ᤹ ᤐᤥ᤺ᤱᤅᤠ॥ ᤁᤖ ᤂᤧᤴ ᤛᤧᤘᤠᤖᤥᤔᤠᤜᤠ᤹ᤖᤧ ᤁᤸᤗᤧ ᤗᤠᤃᤡ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠ॥”

᥈᥉ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤢᤛ᤻ᤛᤠ ᤔᤧᤴᤇ᤻ᤕᤠ ᤔᤡᤁᤗᤖᤧ ᤁᤢᤛᤡᤔᤠ ᤕᤧᤴ ᤌᤠᤖᤡᤰᤛᤠᤱ ᤁᤢᤛ᤻ᤛᤠ ᤔᤧᤴᤘᤕᤧᤴ॥

a 

᥌:᥈ “ᤒᤠᤗᤠ” ᤗᤧ ᤘᤣ᤹ ᤁᤢᤔᤡᤱ ᤁᤡᤷᤕᤋ-ᤕᤠᤖᤡᤔ ᤘᤕᤧ॥ ᥇ ᤛᤠᤔᤢ ᥍:᥇-᥈

b 

᥌:᥎ “ᤑᤠᤖᤣᤛ” ᤑᤠ᤹ᤀᤡᤴ ᤛᤡᤰᤐᤥ᤺ᤰᤔᤠ ᤐᤪᤀ᤺ᤰ ᤀ᤺ᤰᤔᤠ ᤗ᤺ᤶᤔᤠ ᤐᤥᤱ᤹॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤍᤠᤀᤢᤍᤧᤴᤏᤢ ᤔᤠᤱᤜᤢᤵ ᤆᤥᤃᤢ

(᥇ ᤛᤠᤵᤔᤢ ᥇᥍:᥇-᥇᥋)

᥍

ᤀᤠᤸᤗ ᤍᤠᤀᤢᤍᤧᤴ ᤜᤠᤱᤜᤡᤶᤔᤥ ᤕᤢᤱᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤄᤡᤖᤡᤒᤠ ᤁᤢᤏᤡᤱᤔᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠ ᤔᤧᤒᤥ᤺ᤰᤂᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤏᤠ᤺ᤶᤛᤡᤱᤔᤠ ᤐᤡᤖᤢ.

᥈ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ᤃ ᤛᤠᤶᤔᤠᤱᤛᤡᤱᤅᤡᤸᤗᤧ ᤆᤥ᤺ᤰᤔᤏᤠᤒᤠ ᤜᤡᤶᤔᤥ ᤕᤢᤱᤅᤠ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤗᤠ᤺ᤰᤁᤠᤳ ᤛᤠ᤺ᤱᤃᤠᤜᤡᤶᤔᤥ ᤕᤢᤱ॥”

᥉ ᤏᤠᤋᤠᤏᤖᤧ ᤜᤠᤱᤅᤡᤴ ᤔᤧᤳᤋᤢ. “ᤁᤧᤏᤡᤱᤘᤠ᤹ᤀᤥ ᤌᤣ ᤘᤠ᤹ ᤜᤠᤒᤠᤄᤧᤴ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴᤏᤣ ᤂᤧᤏᤧ᤹ᤏᤢ ᤘᤠ᤹॥”

᥊ ᤁᤖ ᤜᤠᤒᤠ ᤂᤧᤴ ᤛᤧᤴᤍᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤄᤱᤅᤡᤴ ᤏᤠᤋᤠᤏᤖᤧ᤹ᤀᤥ ᤁᤧᤖᤧ-

᥋ “ᤐᤣᤃᤧ᤹ᤀᤠᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤔᤧᤳᤋᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤇᤠ ᤕᤢᤱᤔᤠ ᤜᤡᤶ ᤂᤧᤏᤧ᤹ᤀᤣ ᤁᤧᤈᤥᤃᤢᤒᤠᤒᤡ᥅

᥌ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶᤒᤠ ᤌᤠᤰᤋᤢᤱᤛᤡᤱᤅᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤜᤡᤶᤔᤥ ᤔᤧᤴᤕᤢᤱᤅᤣ ᤘᤠ᤹ᤀᤠ॥ ᤁᤖ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤖᤰ ᤆᤳᤇᤡᤱᤅᤠᤖ ᤕᤢᤱᤅᤠᤖ ᤘᤠ᤹ᤀᤠ॥

᥍ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤏᤢ ᤀᤠᤳᤋᤠᤴ ᤐᤣᤃᤠᤱᤛᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤒᤠ ᤐᤡᤳᤁᤧᤃᤶᤒᤠᤜᤠ᤹ᤀᤥ ᤀᤠᤳᤋᤡᤴ ᤕᤢᤰᤛᤠᤒᤧᤴᤏᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤛᤠᤶᤔᤠᤱ ᤛᤡᤱᤅᤡᤸᤗᤧᤴ ᤜᤡᤶ ᤌᤣᤀᤠᤱ ᤁᤧᤴᤈᤥᤃᤢᤴ᥅ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤱᤒᤠ ᤜᤥᤵ॥’

᥎ “ᤀᤠᤸᤗ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤔᤧᤳᤋᤧᤶᤔᤧ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ‘ᤔᤧᤸᤗᤢᤰ ᤁᤧᤃᤔᤢᤛᤡᤖ ᤁᤧᤕᤠᤃᤧᤸᤗᤧ ᤔᤧᤸᤗᤢᤰ ᤆᤠᤖᤠᤶᤔᤠᤍᤧᤴᤏᤥᤗᤠᤶ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡ ᤀᤠᤔᤏᤠᤜᤠ᤹ ᤗᤠᤶᤗᤥᤛᤧᤛᤧ᤹ ᤑᤠ᤹ᤀᤠᤱ ᤛᤣ᤺ᤴᤏᤧ॥

᥏ ᤂᤧᤏᤧ᤹ ᤀᤠᤳᤋᤠᤋᤠᤴ ᤁᤧᤒᤣ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤕᤠᤱ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ ᤂᤧᤏᤧ᤹ ᤁᤧᤍᤃᤡᤀᤣ ᤔᤧᤰᤂᤢᤱᤛᤡᤱ॥ ᤀᤠᤸᤗ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤐᤠ ᤔᤡᤱ ᤁᤧᤛᤧᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤂᤧᤏᤧ᤹ ᤁᤢᤔᤡᤱ ᤁᤧᤀᤡᤱᤒᤠ ᤆᤥ᤺ᤰᤏᤧ॥

᥇᥆ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤗᤠᤃᤡ ᤗᤳᤇᤠ ᤋᤧᤴ ᤆᤥᤃᤢᤱ᤹. ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤕᤢᤱᤔᤠᤍᤧᤴ ᤐᤥ᤺ᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤳᤋᤡᤸᤗᤧᤀᤠᤱ ᤕᤠᤶᤔᤥ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤴ ᤁᤢ᤹ᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤋᤃᤡᤒᤠ ᤜᤧᤰᤁᤣ ᤋᤢᤰᤂᤣᤀᤠᤱ ᤔᤧᤴᤈᤠ᤺ᤳᤋᤢᤴᤇᤡᤴ॥

᥇᥇ ᤀᤡᤛᤪᤠᤀᤡᤗᤒᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤶᤎᤠᤱ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤱᤛᤡᤱᤒᤠ ᤕᤧᤴᤏᤠᤱᤎᤥ. ᤂᤧᤱᤜᤠ᤹ ᤁᤢ᤹ᤀᤡᤁᤧᤓᤧ᤹ᤒᤠ ᤔᤏᤠᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ॥ ᤁᤖ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ᤖᤧ ᤀᤠᤑᤠᤸᤗᤧᤀᤠᤱ ᤁᤧᤔᤧᤶᤓᤳᤏᤧᤴ॥ ᤂᤡᤏᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱ ᤛᤢᤘᤠᤱ ᤌᤡᤰ ᤆᤥᤃᤢᤱ ᤑᤠ᤹ᤀᤠᤱ ᤂᤢᤏᤧ᤹ ᤀᤢᤘᤠ ᤆᤥᤃᤢᤀᤠᤱ ᤘᤠ᤹॥

᥇᥈ ᤂᤧᤏᤧ᤹ ᤁᤠᤵᤐᤥᤒᤠ ᤁᤧᤍᤢᤶ. ᤁᤧᤛᤡᤀᤠᤱ ᤂᤧᤏᤧ᤹ ᤁᤧᤴᤎᤧᤒᤠᤜᤠ᤹ᤏᤢ ᤁᤧᤒᤣ᤺ᤰ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤀᤥᤗᤠᤶᤒᤠ. ᤂᤧᤏᤧ᤹ᤀᤣ ᤁᤧᤎᤰᤗᤠᤶᤒᤠ ᤗᤳᤇᤠ ᤗᤰᤂᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤑᤥ᤺ᤰᤂᤢᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤠᤱᤈᤢᤶᤔᤡᤴ ᤛᤍᤠᤍᤡᤱᤒᤠ ᤆᤥᤃᤢᤱ॥

᥇᥉ ᤂᤧᤸᤗᤧᤀᤣ ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤇᤠ ᤜᤡᤶ ᤆᤥᤃᤢ ᤐᤡᤀᤠ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤠᤱᤕᤢᤰᤏᤠ᤺ᤴ ᤛᤍᤠᤍᤡᤱᤗᤧ ᤗᤠᤃᤡ ᤆᤥᤃᤢᤱ ᤐᤡᤖᤢᤱ᤹॥

᥇᥊ ᤀᤠᤱᤃᤠ᤹ ᤂᤧᤸᤗᤧ ᤁᤢᤶᤒᤠ ᤐᤥ᤺ᤱᤅᤠ᤹. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤀᤠᤒᤢᤃᤧᤴ ᤀᤠᤛ᤻ᤛᤠ ᤐᤥᤱ᤹॥ ᤂᤧᤸᤗᤧ ᤗᤠᤕᤥ ᤆᤥᤃᤢᤏᤧᤓᤃᤪ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤋᤰᤁᤠ᤺ᤳᤋᤡᤸᤗᤧ ᤔᤧᤄᤢᤶᤛᤢᤛᤡᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤴ ᤂᤢᤶᤛᤢᤅ॥

᥇᥋ ᤀᤠᤱᤃᤠ᤹ ᤛᤠᤘᤗᤧᤴ ᤂᤧᤏᤧ᤹ ᤁᤧᤗᤠᤶᤔᤥᤏᤢ ᤂᤧᤳᤋᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤋᤢᤰᤔᤠ ᤏᤠ᤹ᤖᤢᤱ ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤀᤠᤓᤧᤸᤗᤧᤀᤠᤱ ᤗᤢᤱᤔᤠ᤹ ᤋᤢᤰᤔᤠ ᤔᤧᤗᤧᤳᤋᤠᤴ॥

᥇᥌ ᤂᤧᤏᤧ᤹ ᤁᤧᤜᤠᤱ ᤛᤢᤘᤠᤱ ᤏᤢ ᤂᤧᤏᤧ᤹ ᤁᤧᤜᤠᤱᤈᤢᤶᤔᤡᤴ ᤀᤠᤱᤃᤠ᤹ ᤀᤠᤍᤃᤡ ᤛᤍᤠᤍᤡᤱ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤕᤢᤰᤏᤠ᤺ᤴ ᤛᤍᤠᤍᤡᤱᤖᤧ ᤗᤠᤃᤡ ᤌᤎᤵ ᤔᤧᤸᤗ᤹ᤔᤏᤠᤒᤠ ᤐᤥᤱ᤹॥’”

᥇᥍ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤛᤣ᤺ᤴᤎᤠᤱ ᤆᤥᤃᤢᤒᤠ ᤐᤠ᤺ᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤸᤗᤧ ᤁᤧᤖᤧᤰ ᤍᤠᤀᤢᤍᤧᤴ ᤔᤧᤳᤋᤢᤖᤥ॥

ᤍᤠᤀᤢᤍᤖᤧ ᤁᤢᤒᤣ᤺ᤸᤗᤡ

(᥇ ᤛᤠᤵᤔᤢ ᥇᥍:᥇᥌-᥈᥍)

᥇᥎ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤴ ᤕᤜᤘᤣ ᤍᤠᤱᤒᤠ ᤘᤕᤧᤒᤠᤍᤧᤴᤏᤥ ᤐᤣ. ᤜᤧᤰᤁᤩᤠᤱ ᤕᤢᤱᤛᤡᤱᤅᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤜᤠ᤺ᤳᤋᤠᤒᤣ᥅ ᤀᤠᤱᤃᤠ᤹ ᤜᤠᤱ ᤀᤠᤛᤢᤘᤠᤱᤜᤠ᤹ ᤌᤣᤛᤡᤒᤣ᥅ ᤜᤧᤰᤁᤩᤠᤱ ᤀᤠᤱᤃᤠ᤹ ᤌᤣᤀᤠᤱ ᤁᤵᤔᤥ ᤌᤠᤖᤡᤰ ᤁᤧᤍᤠᤖᤠᤱᤒᤠᤒᤣ᥅”

᥇᥏ ᤕᤜᤘᤣ ᤍᤠᤱᤒᤣ. ᤜᤧᤰᤁᤣᤛᤠᤱ ᤁᤴ ᤁᤧᤖᤧᤰᤜᤠ᤹ᤃ ᤂᤧᤏᤧ᤹ ᤁᤧᤏᤡᤔᤠᤀᤥ ᤗᤳᤇᤠ ᤆᤢᤰᤐᤠᤛᤠ ᤐᤠ᤺ᤴᤗᤥ॥ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤸᤗᤧ ᤁᤢᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤁᤧᤒᤥ᤺ᤱᤒᤠ ᤋᤠ᤺ᤴᤍᤡᤒᤠ ᤐᤠ᤺ᤴᤏᤡᤴᤏᤣ ᤁᤧᤒᤠ᤺ᤳᤋᤢᤖᤥ॥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤔᤏᤠᤜᤠ᤹ᤖᤧ ᤗᤠᤃᤡ ᤛᤍᤠᤍᤡᤱ ᤜᤠᤒᤠ ᤀᤰᤂᤣᤀᤣ ᤁᤧᤈᤥᤃᤢᤒᤡ᥅

᥈᥆ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤴᤏᤠᤱᤎᤥ ᤘᤣ᤹ ᤌᤣ ᤐᤠ᤺ᤵᤔᤠ ᤛᤢᤰᤋᤢᤀᤠᤱᤒᤣ᥅ ᤕᤜᤘᤣ ᤍᤠᤱᤒᤠᤀᤣ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱ ᤘᤠ᤹ᤖᤥ᥄

᥈᥇ ᤂᤧᤏᤧ᤹ ᤔᤠᤱᤁᤧᤜᤧᤰᤛᤡᤱᤒᤠᤸᤗᤧ ᤆᤥᤃᤢᤸᤗᤧ. ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤩᤠᤱ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰᤁᤣ ᤁᤴ ᤐᤕᤶᤒᤠ ᤕᤠ᤺ᤶᤒᤰᤁᤡᤴ ᤁᤧᤈᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤧᤛᤧᤘᤠᤖᤥᤒᤠᤴ ᤁᤧᤔᤧᤳᤋᤢᤀᤠᤱ ᤘᤠ᤹॥

᥈᥈ “ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤐᤕᤶ ᤕᤶᤒᤠ ᤁᤧᤈᤥ᤺ᤰ॥ ᤂᤧᤏᤧ᤹ ᤜᤧᤰᤋᤱᤒᤠ ᤜᤠ᤺ᤳᤋᤠᤱ ᤜᤥᤵ ᤁᤧᤗ᤹ᤒᤠ ᤀᤠᤏᤡᤃᤧ ᤁᤧᤖᤧᤰᤗᤧ ᤂᤧᤵᤛᤢᤶᤒᤧ. ᤜᤧᤰᤁᤩᤠᤱ ᤂᤧᤏᤧ᤹ᤀᤠᤱᤎᤥ ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤜᤠ᤺ᤳᤋᤠᤱ ᤜᤥᤵ॥

᥈᥉ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤏᤧ᤹ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤧ ᤁᤧᤒᤣᤒᤠ ᤂᤧᤏᤧ᤹ ᤁᤧᤛᤣᤃᤢᤒᤠ ᤀᤡᤛᤪᤠᤀᤡᤗ ᤛᤢᤘᤠᤱ ᤜᤧᤰᤋᤱᤒᤠ ᤘᤣ᤹ ᤛᤢᤘᤠᤱ ᤜᤠ᤺ᤳ ᤘᤠ᤹ᤒᤣ᥅ ᤂᤧᤴ ᤛᤢᤘᤠᤱᤅᤡᤸᤗᤧ ᤗᤠᤃᤡ ᤂᤧᤏᤧ᤹ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤧ ᤁᤧᤒᤣ॥ ᤂᤧᤴᤗᤠᤶᤒᤠᤀᤣ ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤡᤱᤅᤡᤴ ᤁᤧᤛᤧᤛᤢ ᤜᤧᤰᤁᤩᤠᤱ ᤔᤡᤛᤪᤗᤠᤶᤒᤠ ᤁᤧᤗ᤺ᤳᤋᤢ ᤁᤧᤎᤠᤰᤋᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤥ ᤁᤧᤕᤢᤱᤒᤠ ᤘᤣ᤹ ᤛᤢᤘᤠᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤁᤧᤏᤠ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢ॥

᥈᥊ ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤏᤠ ᤀᤡᤛᤪᤠᤀᤡᤗᤧᤴ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤒᤠᤅᤣ ᤁᤧᤔᤏᤠ ᤁᤧᤈᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤣ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

᥈᥋ “ᤀᤠᤸᤗ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ ᤏᤢ ᤀᤠᤱᤃᤠ᤹ ᤜᤠᤱ ᤀᤠᤛᤢᤘᤠᤱᤜᤠ᤹ᤏᤢ ᤁᤧᤈᤥᤃᤢᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤛᤍᤠᤍᤡᤱ ᤆᤥᤃᤧ᤹ᤀᤥ.

᥈᥌ ᤂᤧᤏᤧ᤹ ᤁᤧᤔᤡᤱᤅᤡᤴ ᤛᤍᤠᤍᤡᤱ ᤐᤕᤶ ᤕᤶᤒᤠ ᤐᤥ᤺ᤱᤗ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗ ᤛᤶᤎᤠᤱ ᤏᤡᤱᤘᤠ᤹ᤑᤢᤔᤠᤱᤗᤥ॥’ ᤜᤧᤰᤁᤩᤠᤱ ᤁᤧᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤁᤢᤜᤡᤶᤛᤕ᤺ᤱᤅᤡᤴ ᤂᤧᤏᤧ᤹ ᤁᤧᤏᤡᤔᤠᤀᤥ ᤛᤍᤠᤍᤡᤱ ᤕᤢᤰᤛᤡᤱ ᤐᤥᤱᤗᤥ॥

᥈᥍ ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤜᤡᤶᤎᤡᤰ ᤁᤧᤈᤥᤃᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤧᤛᤧᤘᤠᤖᤥᤒᤠᤴ ᤀᤥᤛᤣ᤺ᤴᤃᤧᤎᤠᤰᤋᤠᤱ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤁᤴ ᤋᤢᤘᤠ᤺ᤴ ᤋᤥ᤺ᤶᤔᤠᤖᤧ ᤗᤠᤃᤡ ᤀᤠ᤺ᤴᤇᤡᤱᤔᤠ ᤂᤥᤛᤢᤱ॥’

᥈᥎ “ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥ ᤂᤧᤏᤧ᤹ ᤁᤧᤒᤠ᤺ᤴᤈᤠ᤺ᤰᤁᤡᤴ ᤏᤛᤠ᤺ᤴᤛᤠᤒᤠ ᤆᤥᤰ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤴᤏᤢ ᤁᤴ ᤏᤢᤒᤠ ᤐᤠ᤺ᤴᤜᤠ᤹ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥈᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤁᤧᤛᤧᤘᤠᤖᤥᤒᤠᤸᤗᤧ ᤁᤢᤛᤢᤘᤠᤱᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤴ ᤂᤧᤏᤧ᤹ ᤁᤧᤍᤃᤡ ᤛᤍᤠᤍᤡᤱ ᤘᤠ᤹ᤖ॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤒᤠ᤺ᤳᤋᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤘᤠ ᤔᤢ᤹ᤀᤡᤗᤠᤶᤒᤠᤀᤣ ᤁᤧᤛᤧᤘᤠᤖᤥᤒᤠᤸᤗᤧ ᤁᤢᤜᤡᤶᤛᤕᤱᤗᤧ ᤛᤍᤠᤍᤡᤱ ᤜᤠᤱᤘᤠᤔᤢ᤹ᤀᤡ ᤔᤧᤄᤥᤛᤢᤖᤥ॥”

ᤍᤠᤀᤢᤍᤖᤧ ᤌᤱ ᤏᤠ᤺ᤴᤍᤢ᤹

(᥇ ᤛᤠᤵᤔᤢ ᥇᥎:᥇-᥇᥍)

᥎

ᤂᤧᤴ ᤀᤣᤃᤠᤱ ᤍᤠᤀᤢᤍ ᤏᤢ ᤁᤢᤎᤰᤛᤢᤒᤠᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤍᤠᤀᤢᤍᤧᤴᤏᤢ ᤔᤧᤏ᤺ᤶᤛᤡᤱ. ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤢᤰᤗᤠᤶᤒᤠ ᤔᤣᤌᤣᤃᤀᤠᤔᤠᤜ ᤋᤧᤴᤏᤡᤴ ᤜᤢᤰᤁᤠᤵ ᤆᤥᤃᤢ॥

᥈ ᤍᤠᤀᤢᤍᤖᤧ ᤔᤥᤀᤠᤒᤡᤜᤠ᤹ᤀᤠᤱ ᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤂᤠᤶᤒᤠᤱᤅᤥ ᤏᤧᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤗᤳᤇᤠ ᤌᤠᤰᤐᤠ᤺ᤸᤗᤧ ᤛᤡ᤺ᤰᤋᤢᤛᤡ॥ ᤛᤡ᤺ᤰᤋᤢᤛᤡᤸᤗᤧ ᤁᤢᤛᤡ᤺ᤰᤔᤠ ᤏᤧᤳᤇᤡᤀᤥ ᤁᤧᤎᤠᤒᤠᤜᤠ᤹ ᤛᤧᤵᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤁᤢᤛᤡ᤺ᤰᤔᤠ ᤛᤢᤶᤛᤡᤀᤥ ᤁᤧᤎᤠᤒᤠᤜᤠ᤹ ᤗᤧᤵᤔᤠᤍᤣᤔᤠ ᤐᤠᤱᤄᤢᤛᤡ॥ ᤀᤰᤂᤣᤗ᤹ᤖᤡᤰ ᤔᤥᤀᤠᤒᤡᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤒᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤕᤠᤱ ᤑᤥ᤺ᤰᤂᤢᤛᤡᤒᤠᤴ ᤂᤧᤱᤜᤠ᤹ᤖᤧ ᤔᤧᤜᤢᤅᤢ॥

᥉ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤌᤠᤖᤡᤰ ᤕᤢᤰ ᤆᤥ᤺ᤰᤛᤧ ᤕᤠᤶᤔᤥ ᤐᤣᤖ ᤐᤳᤇᤧᤸᤗᤧ ᤛᤥᤒᤠᤒᤠ ᤜᤠᤱ. ᤖᤜᤥᤒᤖᤧ ᤁᤢᤛ᤻ᤛᤠ ᤜᤍᤍᤣᤈᤣᤖᤧᤴᤏᤠᤱ ᤌᤱᤅᤥ ᤍᤠᤀᤢᤍᤖᤧ ᤏᤠ᤺ᤴᤍᤢ॥

᥊ ᤍᤠᤀᤢᤍᤖᤧ ᤂᤢᤏᤧ᤹ᤗᤠᤶ ᤜᤧᤴᤇᤡᤱ ᤌᤡᤰ ᤀᤴᤗᤠᤎᤠᤜᤠ᤹. ᤜᤧᤴᤇᤡᤱ ᤏᤢᤛᤡ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤏᤢ ᤏᤡᤒᤥᤱ ᤜᤧᤴᤇᤡᤱ ᤂᤠᤶᤒᤠᤱᤅᤥ ᤌᤱ ᤁᤧᤈᤥ᤺ᤰᤐᤠ ᤌᤰᤛᤢᤒᤠᤜᤠ᤹ ᤋᤧᤶᤛᤢᤛᤡᤀᤠᤱ ᤛᤠᤰᤋᤢᤛᤡ॥ ᤂᤢᤏᤧ᤹ ᤁᤢᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤀᤴᤗᤠᤎᤠ ᤁᤧᤀᤢ᤺ᤱᤒᤠ ᤁᤡᤵ ᤌᤡᤰ ᤀᤴᤜᤠ᤹ ᤕᤢᤰᤂᤢᤛᤡᤀᤠᤱ ᤁᤧᤏᤶᤒᤠ ᤁᤧᤖᤧᤰ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤛᤠ᤹ᤀᤡᤴ ᤂᤰᤋᤢ ᤐᤡᤖᤢᤛᤡ॥

᥋ ᤍᤔᤛ᤻ᤁᤛᤒᤠ ᤀᤖᤠᤔᤡᤜᤠ᤹ ᤛᤥᤒᤠᤒᤠ ᤜᤠᤱ ᤜᤍᤍᤣᤈᤣᤖᤧᤴ ᤁᤢᤓᤠ᤹ᤛᤧ ᤔᤧᤍᤩᤧ. ᤍᤠᤀᤢᤍᤖᤧ ᤂᤧᤱᤜᤠ᤹ ᤏᤡᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤛᤧᤖᤢᤛᤡ॥

᥌ ᤜᤧᤰᤁᤩᤠᤱ ᤍᤔᤛ᤻ᤁᤛᤒᤠ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤧ᤺ᤱᤃᤵᤐᤥ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶ ᤗᤣ᤺ᤳᤋᤢ॥ ᤂᤧᤱᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤍᤩᤧ. ᤜᤧᤰᤁᤩᤠᤱ ᤜᤠᤱᤅᤥ ᤜᤢᤱᤔᤠ ᤁᤧᤒᤥ᤺ᤱᤒᤠ ᤀᤣ᤺ᤱᤕᤠᤱ ᤔᤧᤜᤢᤅᤢ॥ ᤀᤰᤂᤣᤗ᤹ᤖᤡᤰ ᤍᤠᤀᤢᤍᤧᤴ ᤀᤠᤳᤋᤠᤴ ᤀᤠᤳᤋᤠᤴ ᤐᤣ. ᤕᤜᤘᤣ ᤍᤠᤱᤒᤠᤸᤗᤧ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢ॥

᥍ ᤍᤠᤀᤢᤍᤖᤧ ᤜᤍᤍᤣᤈᤣᤖᤖᤧ ᤁᤢᤕᤢᤰᤛᤠᤒᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤛᤠᤶᤔᤩᤠᤱ ᤂᤥᤜᤠ᤹ ᤏᤠᤵᤋᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤕᤖᤢᤛᤗᤧᤔ ᤋᤣ᤹ᤖᤢ॥

᥎ ᤂᤢᤏᤧ᤹ ᤜᤍᤍᤣᤈᤣᤖᤖᤧ ᤁᤢᤕᤢᤰᤁᤥ ᤁᤧᤏᤧᤒᤠ ᤋᤣᤒᤜ ᤏᤢ ᤒᤣᤖᤥᤋ ᤕᤧᤰᤕᤰᤗᤠᤶᤒᤠ ᤕᤖᤡᤰ ᤁᤠᤛᤠᤜᤠ᤹ ᤋᤣ᤹ᤖᤢ॥

᥏ ᤍᤠᤀᤢᤍᤖᤧ ᤜᤍᤍᤣᤈᤣᤖᤖᤧ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤌᤱ ᤌᤰᤔᤠ ᤏᤠ᤺ᤴᤍᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤜᤔᤠᤋᤒᤠ ᤜᤠᤱ ᤋᤥᤀᤢ᤺ᤸᤗᤧ ᤂᤧᤵᤛᤢ.

᥇᥆ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤕᤥᤖᤠᤶᤔᤧᤴ ᤍᤠᤀᤢᤍᤖᤧ᤹ᤀᤥ ᤛᤧᤘᤠ ᤋᤥ᤺ᤴᤇᤧ ᤏᤢ ᤌᤱ ᤏᤠ᤺ᤴᤍᤢᤒᤠᤀᤥ ᤏᤠᤈᤶ ᤀᤡᤱᤄᤱ ᤐᤡᤛᤧ ᤐᤠᤱᤄᤢ॥ ᤌᤣᤀᤠᤱᤓᤧᤸᤗᤧ ᤜᤍᤍᤣᤈᤣᤖ ᤏᤢ ᤋᤥᤀᤡᤗᤢᤶᤔᤥ ᤌᤱ ᤐᤥ᤺ᤰᤂᤧᤖ ᤘᤕᤧ॥ ᤜᤧᤰᤁᤩᤠᤱ ᤕᤥᤖᤠᤔᤖᤧ ᤕᤢᤵᤐᤠ ᤛᤠᤶᤔᤩᤠᤱ ᤏᤢ ᤁᤠᤛᤠ ᤆᤡᤃᤰᤘᤠᤜᤠ᤹ ᤋᤣ᤹ᤖᤢ॥

᥇᥇ ᤂᤧᤴ ᤆᤡᤃᤰᤘᤠᤜᤠ᤹ ᤍᤠᤀᤢᤍ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤏᤠ᤺ᤴᤍᤢᤛᤡᤒᤠ ᤁᤧᤖᤧᤰ ᤛᤢᤘᤠᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤵᤐᤠ ᤏᤢ ᤛᤠᤶᤔᤩᤠᤱᤜᤠ᤹-

᥇᥈ ᤀᤣᤍᤥᤔ. ᤔᤥᤀᤠᤒ. ᤀᤶᤔᤥᤏᤡ. ᤐᤗᤡᤛ᤻ᤋᤡ ᤏᤢ ᤀᤔᤠᤗᤣᤁᤡ. ᤜᤧᤰᤁᤩᤠᤱ ᤛᤥᤒᤠᤒᤠ ᤜᤠᤱ ᤖᤜᤥᤒᤖᤧ ᤁᤢᤛ᤻ᤛᤠ ᤜᤍᤍᤣᤈᤣᤖᤗᤠᤶᤒᤠ ᤏᤠᤵᤋᤢᤛᤡᤒᤠ ᤁᤧᤖᤧᤰ ᤆᤡᤃ᤺ᤰᤘᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥᤀᤣ ᤋᤥ᤺ᤴᤍᤢ॥

᥇᥉ ᤜᤧᤰᤁᤩᤠᤱ ᤕᤢᤶ ᤔᤧᤵᤏᤠᤒᤠ ᤏᤧᤏᤧᤒᤠᤍᤧᤴᤗᤠᤶ ᤌᤡᤒᤥᤱᤅᤠᤱ ᤕᤧᤳᤇᤡ ᤜᤧᤴᤇᤡᤱ ᤀᤣᤍᤥᤔᤡᤜᤠ᤹ ᤛᤧᤖᤢᤛᤡᤀᤠᤱ ᤏᤢ᤺ᤰᤂᤧᤸᤗᤧ ᤍᤠᤀᤢᤍᤖᤧ ᤁᤢᤔᤡᤱᤛᤥ ᤐᤥᤖᤧ॥

᥇᥊ ᤍᤠᤀᤢᤍᤖᤧ ᤀᤧᤍᤥᤔ ᤁᤧᤖᤧᤰ ᤐᤡᤛᤠᤱ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶ ᤗᤣ᤺ᤳᤋᤢ. ᤜᤧᤰᤁᤩᤠᤱ ᤁᤧᤖᤧᤰ ᤀᤣᤍᤥᤔᤡᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤒᤥ᤺ᤰᤂᤧ॥ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤀᤠᤳᤋᤠᤴ ᤀᤠᤳᤋᤠᤴ ᤐᤣ ᤂᤧᤵᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤖᤥ॥

᥇᥋ ᤜᤧᤰᤁᤣᤗ᤹ᤖᤡᤰ ᤍᤠᤀᤢᤍᤖᤧ ᤁᤧᤖᤧᤰ ᤀᤡᤛᤪᤠᤀᤡᤗ ᤛᤶᤎᤠᤱ ᤜᤠᤱᤕᤢᤰ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢ॥

᥇᥌ ᤂᤧᤴ ᤕᤧᤶᤔᤥ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧ॥ ᤜᤧᤰᤁᤩᤠᤱ ᤀᤜᤡᤗᤢᤍᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤂᤠᤏᤡ᤺ᤳ ᤁᤧᤕᤢᤱᤒᤠ ᤘᤕᤧ॥

᥇᥍ ᤜᤧᤰᤁᤩᤠᤱ ᤀᤜᤡᤋᤢᤒᤖᤧ ᤁᤢᤛ᤻ᤛᤠ ᤛᤍᤥᤁᤧᤴ ᤏᤢ ᤀᤒᤡᤕᤠᤌᤠᤖᤖᤧ ᤁᤢᤛ᤻ᤛᤠ ᤀᤜᤡᤔᤣᤗᤣᤁᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤛᤡ॥ ᤛᤖᤠᤕᤠᤜ᤺ᤴ ᤛᤢᤜᤠᤱᤔᤡᤒᤠ ᤘᤕᤧ॥

᥇᥎ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤁᤖᤣᤋᤡ ᤏᤢ ᤐᤣᤗᤣᤌᤡᤜᤠ᤹ ᤀᤥᤃᤧᤔᤧᤵᤐᤠ ᤛᤢᤜᤠᤱᤕᤢᤰᤐᤠ ᤘᤕᤧ॥ ᤍᤠᤀᤢᤍᤖᤧ ᤁᤢᤛ᤻ᤛᤠᤜᤠ᤹ ᤜᤠᤱ ᤀᤡᤱᤍᤳᤛᤠᤒᤠ ᤔᤧᤘᤕᤧ॥

ᤍᤠᤀᤢᤍ ᤏᤢ ᤔᤐᤡᤒᤥᤛᤣᤋ

᥏

ᤜᤧᤰᤁᤩᤠᤱ ᤍᤠᤀᤢᤍᤖᤧ ᤛᤧ᤺ᤴᤍᤥᤛᤢᤛᤡ. “ᤛᤠᤘᤗᤖᤧ ᤁᤢᤛᤢᤘᤠᤱᤜᤠ᤹ᤀᤥ ᤀᤠᤸᤗᤛᤠᤱ ᤁᤢᤓᤠ ᤔᤧᤜᤡᤅᤧᤀᤠᤱ ᤔᤧᤘᤠ᤹ᤒᤡ᥅ ᤁᤢᤓᤠ ᤜᤡᤅᤧᤀᤠᤱ ᤘᤠ᤹ᤏᤣᤓᤃᤪ ᤈᤥᤏᤠᤌᤠᤏᤖᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤂᤧᤴᤏᤢ ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤀᤠᤱ ᤗᤢᤱᤔᤠ᤹ ᤋᤢᤰᤋᤢᤱ᤹॥”

᥈ ᤀᤠᤸᤗ ᤛᤠᤘᤗᤖᤧ ᤁᤢᤜᤡᤶᤛᤕᤱᤅᤥ ᤛᤡᤘᤠ ᤔᤧᤵᤏᤠᤒᤠ ᤗᤳᤇᤠ ᤛᤣᤘᤠᤖᤥᤒᤠᤎᤡᤰ ᤘᤕᤧ॥ ᤜᤧᤰᤁᤩᤠᤱ ᤂᤧᤴ ᤍᤠᤀᤢᤍᤖᤧ᤹ᤀᤥ ᤔᤧᤀᤢ᤺ᤳᤋᤢ॥ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤛᤡᤘᤠᤏᤧᤒᤡ᥅”

ᤂᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤛᤡᤒᤠᤴ ᤀᤠᤱᤃᤠ᤹ᤀᤣᤖᤥ॥”

᥉ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤛᤠᤘᤗᤖᤧ ᤁᤢᤜᤡᤶᤛᤕᤱᤜᤠ᤹ᤀᤥ ᤜᤠ᤺ᤳ ᤁᤢᤜᤡᤱᤘᤧᤳ ᤘᤠ᤹ᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤱ᤹॥”

ᤛᤡᤒᤠ᤺ᤸᤗᤧ ᤔᤧᤳᤋᤢ. “ᤀᤥᤖᤥ. ᤈᤥᤏᤠᤌᤠᤏᤖᤧ ᤗᤳᤇᤠ ᤁᤢᤛ᤻ᤛᤠ ᤘᤠ᤹॥ ᤂᤧᤸᤗᤧ ᤏᤧᤵᤔᤠᤱ ᤁᤢᤗᤠᤱ ᤁᤧᤛᤰᤐᤠ ᤆᤥᤰ॥”

᥊ ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢ. “ᤂᤢᤏᤧ᤹ ᤀᤠᤳᤋᤠᤴ ᤘᤠ᤹᥅”

ᤜᤧᤰᤁᤩᤠᤱ ᤛᤡᤒᤠ᤺ᤸᤗᤧ ᤔᤧᤳᤋᤢ. “ᤂᤢᤏᤧ᤹ ᤗᤥ-ᤍᤣᤒᤠᤖ ᤔᤧᤵᤏᤠᤒᤠ ᤋᤣᤴᤏᤥ ᤀᤔᤡᤀᤣᤗᤖᤧ ᤁᤢᤛ᤻ᤛᤠ ᤔᤠᤁᤡᤖᤖᤧ ᤁᤢᤜᤡᤶᤔᤥ ᤘᤠ᤹॥”

᥋ ᤂᤧᤸᤗᤧ ᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤗᤥ-ᤍᤣᤒᤠᤖᤀᤥ ᤔᤏᤠ ᤐᤠᤱᤄᤢᤛᤡᤀᤠᤱ ᤀᤔᤡᤀᤣᤗᤖᤧ ᤁᤢᤛ᤻ᤛᤠ ᤔᤠᤁᤡᤖᤖᤧ ᤁᤢᤜᤡᤶᤔᤥᤗᤠᤶ ᤂᤧᤴ ᤔᤧᤍᤠᤖᤢ॥

᥌ ᤛᤠᤘᤗᤖᤧ ᤁᤢᤶᤔᤧᤴᤇᤠ᤹ ᤈᤥᤏᤠᤌᤠᤏᤖᤧ ᤁᤢᤛ᤻ᤛᤠ ᤔᤐᤡᤒᤥᤛᤣᤋᤧᤴ ᤍᤠᤀᤢᤍᤖᤧ᤹ᤀᤥ ᤁᤧᤖᤧ. ᤜᤧᤰᤁᤩᤠᤱ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤜᤠᤱᤅᤡᤴ ᤛᤧᤘᤠ ᤔᤧᤳᤋᤢ॥

ᤍᤠᤀᤢᤍᤖᤧ ᤔᤧᤳᤋᤢ. “ᤔᤐᤡᤒᤥᤛᤣᤋᤀᤣ᥄”

ᤂᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤴ ᤁᤵᤔᤥ ᤘᤠ᤹ᤀᤠᤖᤥ॥”

᥍ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤔᤧᤃᤡᤛᤧᤴᤏᤧ᤹॥ ᤂᤧᤏᤧ᤹ ᤁᤧᤶᤒᤠ ᤈᤥᤏᤠᤌᤠᤏᤖᤧ ᤁᤢᤗᤧᤰᤘᤠ ᤗᤢᤱᤔᤠ᤹ ᤋᤢᤰᤏᤧ॥ ᤀᤠᤱᤃᤠ᤹ ᤁᤧᤴᤎᤧᤒᤠ ᤛᤠᤘᤗᤖᤧ ᤁᤧᤖᤧᤰ ᤁᤢᤗᤠᤈᤣ᤹ ᤁᤢᤛᤡᤱᤒᤢᤱᤜᤠ᤹ ᤏᤢ᤺ᤰᤋᤢᤱ ᤐᤡᤏᤧ॥ ᤂᤧᤏᤧ᤹ ᤜᤠᤱᤅᤡᤸᤗᤧ ᤁᤢᤈᤠ ᤆᤠᤈᤠᤔᤠᤍᤧᤴᤏᤥ ᤀᤠᤱᤃᤠ᤹ᤏᤢ ᤁᤧᤕᤢᤱᤅᤠᤱ ᤀᤠᤓᤧᤸᤗᤧᤛᤠᤱ ᤁᤧᤈᤖᤥ॥”

᥎ ᤔᤐᤡᤒᤥᤛᤣᤋᤖᤧ ᤕᤠᤶᤔᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤖ ᤐᤠ᤺ᤳᤋᤢ. “ᤀᤠᤱᤃᤠ᤹ ᤜᤠ᤺ᤳᤋᤠᤀᤠᤱᤒᤣ᥅ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤩᤠᤒᤠ ᤜᤧᤰᤋᤱᤒᤠ ᤁᤧᤛᤡᤒᤠ ᤔᤏᤠᤴ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤒᤣ᥅”

᥏ ᤂᤧᤒᤩᤠᤱ ᤍᤠᤀᤢᤍᤖᤧ ᤛᤠᤘᤗᤖᤧ ᤁᤢᤛᤧᤘᤠᤖᤥᤒᤠ ᤛᤡᤒᤠ᤺ᤴ ᤂᤢᤏᤧ᤹ᤀᤥ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤴᤍᤠᤱᤒᤠᤸᤗᤧ ᤁᤢᤶᤔᤧᤴᤇᤠ᤹ᤀᤡᤴ ᤛᤠᤘᤗ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤒᤠ ᤁᤧᤖᤧᤰ ᤕᤠᤱᤛᤠᤁᤢᤴᤎᤣ᤺ᤴ ᤀᤠᤸᤗᤥᤛᤠ ᤐᤡᤖᤢᤱᤗ ᤐᤳᤋᤠ॥

᥇᥆ ᤜᤧᤰᤁᤩᤠᤱ ᤂᤧᤏᤧ᤹. ᤁᤧᤛ᤻ᤛᤠᤜᤠ᤹ ᤏᤢ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ ᤂᤢᤏᤧ᤹ ᤁᤢᤗᤠᤈᤣ᤹ ᤁᤢᤛᤡᤱᤒᤢᤱᤅᤥ ᤕᤠ᤺ᤴ ᤁᤧᤔᤕᤡᤀᤠᤱ ᤂᤧᤴ ᤗᤠᤶᤒᤠ ᤁᤧᤎᤥ᤺ᤰᤐᤠ ᤁᤢᤈᤠ᤺ᤴ ᤁᤧᤴᤍᤠᤱᤒᤠᤸᤗᤧ ᤁᤢᤛᤢᤘᤠᤱᤅᤡᤴ ᤐᤡᤔᤠ ᤐᤥᤱ᤹॥ ᤜᤧᤰᤁᤩᤠᤱ ᤔᤐᤡᤒᤥᤛᤣᤋ. ᤂᤧᤏᤧ᤹ ᤁᤧᤴᤍᤠᤱᤒᤠᤸᤗᤧ ᤁᤢᤶᤔᤧᤴᤇᤠ᤹ᤀᤡᤸᤗᤧ ᤀᤠᤱᤃᤠ᤹ᤏᤢ ᤕᤢᤱᤅᤠᤱ ᤆ᤹᤺॥” (ᤛᤡᤒᤠᤖᤧ ᤌᤡᤒᤥᤱᤅᤠᤱ ᤅᤠᤛᤡ ᤁᤢᤛ᤻ᤛᤠ ᤏᤢ ᤏᤡᤒᤥᤱ ᤁᤢᤛᤧᤘᤠᤖᤥᤒᤠ ᤔᤧᤘᤕᤧ॥)

᥇᥇ ᤜᤧᤰᤁᤩᤠᤱ ᤛᤡᤒᤠ᤺ᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤀᤡᤱᤈᤠ᤺ᤱ ᤁᤧᤒᤡᤖᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤁᤧᤖᤧᤰ ᤆᤥᤃᤢᤱ᤹॥”

ᤂᤧᤸᤗᤧ ᤆᤥᤃᤢᤸᤗᤧᤀᤣ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ᤀᤥ ᤗᤳᤇᤠ ᤜᤠᤱᤛᤠ ᤁᤢᤀᤡᤛᤡ᤺ᤰ ᤔᤐᤡᤒᤥᤛᤣᤋᤖᤧ ᤍᤠᤀᤢᤍᤧᤴᤏᤢ ᤛᤥᤖᤡᤰ ᤆᤠᤔᤠ ᤜᤣ᤺ᤰᤋᤢ॥

᥇᥈ ᤔᤐᤡᤒᤥᤛᤣᤋᤖᤧ ᤔᤡᤁᤠ ᤔᤧᤵᤏᤠᤒᤠ ᤗᤳᤇᤠ ᤆᤢᤰᤛᤠ ᤁᤢᤛ᤻ᤛᤠ ᤘᤕᤧ॥ ᤛᤡᤒᤠ᤺ᤴ ᤏᤢ ᤁᤢᤜᤡᤶᤛᤕᤱᤜᤠ᤹ ᤁᤧᤖᤧᤰ ᤔᤐᤡᤒᤥᤛᤣᤋᤖᤧ ᤁᤢᤛᤧᤘᤠᤖᤥᤒᤠ ᤔᤧᤒᤥ᤺ᤰᤂᤧ॥

᥇᥉ ᤜᤧᤰᤁᤩᤠᤱ ᤔᤐᤡᤒᤥᤛᤣᤋᤧᤴ ᤕᤖᤢᤛᤗᤧᤔ ᤕᤢᤱᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤈᤠᤔᤠᤍᤧᤴᤏᤥ ᤜᤠᤱᤅᤡᤴᤏᤢᤀᤣ ᤕᤢᤅᤧᤀᤠᤱ ᤂᤢᤏᤧ᤹ ᤁᤢᤈᤠ ᤆ᤹᤺॥ ᤂᤢᤏᤧ᤹ ᤏᤧᤵᤔᤠᤱ ᤁᤢᤗᤠᤱ ᤁᤧᤛᤰᤐᤠ ᤘᤕᤧᤖᤥ॥

ᤍᤠᤀᤢᤍᤖᤧ ᤀᤶᤔᤥᤏᤡᤜᤠ᤹ ᤏᤠ᤺ᤴᤍᤢᤛᤡ

(᥇ ᤛᤠᤵᤔᤢ ᥇᥏:᥇-᥇᥏)

᥇᥆

ᤁᤴ ᤀᤣᤃᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤅᤡᤴ ᤛᤩᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠ ᤜᤠᤏᤢᤏᤧᤸᤗᤧ ᤜᤠᤱᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤏᤠᤜᤠᤛᤖᤧ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤢᤏᤧ᤹ ᤁᤢᤛ᤻ᤛᤠ ᤜᤠᤏᤢᤏᤧᤴ ᤗᤢᤱᤔᤠ᤹ ᤋᤢᤰᤔᤠᤀᤣ ᤐᤥᤱ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤜᤠᤏᤢᤏᤖᤧ ᤁᤢᤶᤒᤠ ᤛᤩᤧ᤺ᤸᤗᤧ ᤁᤢᤔᤏᤠᤜᤠ᤹ ᤜᤠᤱᤜᤠᤱ ᤔᤧᤳᤇᤧ ᤐᤠᤱᤄᤢᤛᤡ॥

ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤗᤠᤛᤧ.

᥉ ᤜᤧᤰᤁᤣ᤺ᤸᤗᤧ ᤀᤶᤔᤥᤏᤡ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤍᤠᤱᤒᤠ ᤜᤠᤏᤢᤏᤧᤴ ᤔᤧᤔᤧᤳᤋᤢ. “ᤍᤠᤀᤢᤍᤖᤧ ᤜᤠᤱᤜᤠᤱ ᤔᤧᤳᤇᤧ ᤁᤢᤔᤏᤠᤜᤠ᤹ ᤐᤠᤱᤄᤢᤛᤡᤀᤠᤱ ᤂᤧᤏᤧ᤹ ᤁᤧᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤒᤠᤒᤡ᥅ ᤁᤴ ᤔᤏᤠᤜᤠ᤹ᤃ ᤂᤧᤏᤧ᤹ ᤁᤧᤏᤡᤱᤘᤠ᤹ ᤁᤧᤛᤠ᤹ᤒᤠᤛᤡᤖᤥ. ᤁᤴᤜᤠ᤹ᤃ ᤂᤧᤏᤧ᤹ ᤁᤧᤕᤧᤰᤕᤰᤁᤡᤴ ᤏᤠ᤺ᤶᤔᤠ ᤑᤠ᤹ᤀᤠᤱ ᤛᤠ᤹ᤛᤧ ᤂᤧᤸᤗᤧ ᤐᤠᤱᤄᤢᤛᤡᤀᤠᤱ ᤘᤠ᤹॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤜᤠᤏᤢᤏᤧᤸᤗᤧ ᤍᤠᤀᤢᤍᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤋᤧᤶᤛᤢᤛᤡᤀᤠᤱ ᤂᤢᤴᤇᤡ᤹ ᤌᤡᤰ ᤗᤧᤵᤔᤠᤱᤒᤠ ᤔᤢᤎᤥ᤹ᤀᤡᤴ ᤂᤰᤋᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤔᤡᤃᤰᤔᤠ ᤌᤠᤖᤡᤰ ᤁᤢᤓᤪᤧ᤺ᤱ ᤁᤢᤓᤪᤧ᤺ᤱ ᤂᤢᤴᤇᤡ᤹ ᤋᤣ᤺ᤳᤜᤠ᤹ ᤂᤰᤋᤢ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤐᤠᤱᤄᤢᤍᤣᤛᤢᤛᤡ॥

᥋ ᤁᤴ ᤐᤠ᤺ᤴᤏᤡᤴ ᤍᤠᤀᤢᤍᤧᤴ ᤔᤧᤔᤧᤳᤋᤢ. ᤜᤧᤰᤁᤩᤠᤱ ᤔᤏᤠᤜᤠ᤹ ᤂᤢᤴᤇᤡ᤹ ᤋᤢᤶᤛᤧ ᤐᤠᤱᤄᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤏᤢ᤺ᤴᤍᤧᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤎᤥ᤹ᤀᤡᤴ ᤕᤠᤶᤔᤥ ᤔᤧᤸᤗᤡᤱᤅᤣ ᤌᤠᤖᤡᤰ ᤕᤖᤡᤜᤥᤀᤥᤀᤣ ᤔᤧᤕᤢᤱᤗ ᤁᤧᤗ᤹ᤒᤠ ᤍᤠᤀᤢᤍᤖᤧ ᤀᤡᤱᤍᤳ ᤆᤥᤃᤢ॥

᥌ ᤍᤠᤀᤢᤍᤧᤴᤏᤢ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤧᤴ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤋᤠᤵᤑᤧ᤺ᤶᤒᤠ ᤐᤥ᤺ᤰᤂᤧ ᤁᤧᤗ᤹ᤒᤠ ᤀᤶᤔᤥᤏᤡᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤒᤣᤌᤖᤜᤥᤒ ᤏᤢ ᤛᤥᤒᤠᤒᤠ ᤏᤡᤒᤥᤱ ᤜᤧᤴᤇᤡᤱ ᤌᤰᤛᤢᤒᤠᤜᤠ᤹ ᤂᤢᤴᤇᤡ᤹ ᤑᤠ᤹ᤛᤧ ᤕᤠ᤺ᤸᤗᤡᤰ ᤔᤧᤍᤠᤖᤢᤛᤡ॥ ᤂᤧᤱᤜᤠ᤹ᤖᤧ ᤔᤠᤁᤠᤒᤠ ᤜᤠᤱᤗᤠᤶ ᤜᤧᤴᤇᤡᤱᤎᤡᤰ ᤜᤧᤰᤁᤩᤠᤱ ᤋᤥᤒᤗᤠᤶᤒᤠ ᤜᤧᤴᤇᤡᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤏᤠᤜᤠ᤹ ᤌᤱ ᤆᤥ᤺ᤰᤔᤠ ᤁᤧᤓᤠ᤹ᤒᤠ ᤕᤠ᤺ᤸᤗᤣᤰ ᤔᤧᤍᤠᤖᤢᤛᤡ॥

᥍ ᤍᤠᤀᤢᤍᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤕᤥᤀᤠᤒᤧᤴ ᤏᤢ ᤁᤧᤖᤧᤰ ᤌᤰᤗᤡᤜᤠᤱ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡ॥

᥎ ᤜᤧᤰᤁᤩᤠᤱ ᤀᤶᤔᤥᤏᤡᤜᤠ᤹ ᤔᤧᤍᤩᤧᤀᤠᤱ ᤕᤧᤰᤕᤰ ᤗᤠᤶᤎᤣ᤺ᤳᤋᤥ ᤌᤱᤗᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧ. ᤜᤧᤰᤁᤩᤠᤱ ᤛᤥᤒᤠ ᤏᤢ ᤖᤜᤥᤒᤒᤠ ᤀᤖᤠᤔᤡ ᤜᤧᤰᤁᤩᤠᤱ ᤋᤥᤒ ᤏᤢ ᤔᤠᤁᤠᤒᤠ ᤔᤏᤠᤜᤠ᤹ ᤋᤧᤶᤒᤣ᤹ᤀᤥ ᤌᤱᤗᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧ॥

᥏ ᤕᤥᤀᤠᤒᤖᤧ ᤁᤢᤍᤃᤡ ᤏᤢ ᤁᤢᤀᤣᤃᤠᤱ ᤌᤱᤗᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧᤒᤠ ᤏᤡᤛᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤌᤱ ᤆᤥ᤺ᤰᤔᤠ ᤁᤧᤎᤢᤶᤒᤠ ᤌᤰᤛᤢᤒᤠᤜᤠ᤹ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤢᤰᤂᤢᤛᤡ॥

᥇᥆ ᤁᤧᤏᤶᤒᤠ ᤌᤰᤛᤢᤒᤠᤜᤠ᤹ ᤂᤢᤏᤧ᤹ ᤀᤠᤒᤠᤅᤣ ᤁᤢᤴᤛᤠ᤹ ᤀᤒᤡᤛᤤᤖᤧ ᤁᤢᤕᤢᤰᤁᤥ ᤋᤠᤖᤢᤛᤡ. ᤂᤢᤏᤧ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤌᤱᤗᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤛᤡ॥

᥇᥇ ᤕᤥᤀᤠᤒᤖᤧ ᤂᤧᤴ ᤔᤧᤳᤋᤢ. “ᤀᤖᤠᤔᤡᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤺ᤴᤏᤠ ᤔᤧᤓᤧᤳᤋᤠᤒᤠ ᤜᤧᤰᤁᤣ ᤗ᤹ᤏᤧᤓᤃᤪ ᤂᤧᤏᤧ᤹ ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹॥ ᤁᤖ ᤀᤶᤔᤥᤏᤡᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤠ᤺ᤴ ᤁᤧᤶᤓᤧᤳᤏᤧᤓᤃᤪ ᤀᤠᤱᤃᤠ᤹ ᤂᤧᤏᤧ᤹ ᤑᤠ᤹ᤛᤧ ᤑᤧᤴᤏᤠ॥

᥇᥈ ᤜᤠᤱᤜᤠᤱ ᤗ᤹ᤖᤧ. ᤀᤠᤏᤡ᤹ ᤔᤏᤠᤜᤠ᤹ ᤏᤢ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤜᤠ᤹ᤖᤧ ᤗᤠᤃᤡ ᤜᤠᤱᤜᤠᤱᤅᤠᤱ ᤌᤱ ᤆᤥ᤺ᤰᤛᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤌᤣ᤺ᤴ ᤏᤢᤒᤠ ᤆᤥᤰ ᤜᤠᤒᤠ ᤂᤧᤴ ᤂᤢᤏᤧ᤹ ᤆᤥᤃᤢ᤹॥”

᥇᥉ ᤕᤥᤀᤠᤒᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤀᤖᤠᤔᤡᤜᤠ᤹ᤏᤢ ᤌᤱ ᤌᤰᤛᤧ ᤋᤃᤡ ᤔᤧᤒᤥᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤀᤖᤠᤔᤡᤜᤠ᤹ ᤂᤧᤳᤇᤡᤱᤔᤠ ᤔᤧᤜᤣ᤺ᤰᤋᤧ॥

᥇᥊ ᤀᤶᤔᤥᤏᤡᤜᤠ᤹ᤖᤧ ᤀᤖᤠᤔᤡᤜᤠ᤹ ᤔᤧᤄᤧᤳᤇᤡᤱᤒᤠ ᤔᤧᤏᤡᤛᤢᤛᤡᤀᤠᤱ ᤂᤧᤱᤜᤠ᤹ᤀᤠᤱ ᤀᤒᤡᤛᤤᤖᤧ ᤁᤢᤍᤃᤡ ᤔᤧᤄᤧᤳᤇᤡᤱᤅᤠᤱ ᤕᤣᤰᤕᤰ ᤛᤡᤃᤠᤱ ᤔᤧᤗᤠᤛᤧ॥ ᤂᤧᤒᤩᤠᤱ ᤕᤥᤀᤠᤒᤖᤧ ᤀᤶᤔᤥᤏᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠ ᤗᤧᤖᤢᤀᤠᤱ ᤕᤖᤢᤛᤗᤧᤔ ᤋᤩᤧ॥

᥇᥋ ᤀᤖᤠᤔᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤱᤅᤥ ᤜᤠᤖᤡᤔᤧᤍᤩᤧᤒᤠ ᤔᤧᤏᤡᤛᤢᤀᤠᤱ ᤕᤠᤶᤔᤥ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤛᤢᤶᤔᤠ ᤔᤧᤜᤣ᤺ᤰᤋᤢᤛᤡ॥

᥇᥌ ᤜᤍᤍᤣᤈᤣᤖᤧᤸᤗᤧ ᤕᤢᤑᤪᤧᤋᤡᤛ ᤕᤱᤄᤱᤅᤡᤸᤗᤧ ᤏᤠᤜᤠᤱ ᤗᤧᤵᤔᤠᤱᤏᤢ ᤘᤣ᤹ ᤀᤖᤠᤔᤡᤜᤠ᤹ ᤀᤢ᤺ᤳᤇᤧ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤍᤍᤣᤈᤣᤖᤖᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ ᤌᤰᤔᤥᤒᤠ ᤛᤥᤒᤠᤁᤖᤧ ᤁᤢᤗᤠᤶᤗᤥᤀᤥ ᤜᤣᤗᤠᤔ ᤗᤧᤵᤔᤠᤱ ᤋᤃᤡ ᤔᤧᤒᤥᤖᤧ॥

᥇᥍ ᤁᤴ ᤐᤠ᤺ᤴᤏᤡᤴᤏᤠᤱ ᤍᤠᤀᤢᤍᤖᤧ ᤂᤧᤵᤛᤢ. ᤜᤧᤰᤁᤩᤠᤱ ᤂᤡᤔᤥ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤛᤢᤵᤛᤢᤛᤡᤀᤠᤱ ᤕᤷᤍᤏ ᤏᤠᤜᤠᤱᤍᤠᤱ ᤔᤧᤒᤣ. ᤜᤧᤰᤁᤩᤠᤱ ᤜᤣᤗᤠᤔ ᤗᤧᤵᤔᤠᤱ ᤔᤧᤎᤠᤛᤡᤱ॥ ᤐᤠ ᤂᤧᤵᤔᤥᤀᤣ ᤀᤖᤠᤔᤡᤜᤠ᤹ ᤍᤠᤀᤢᤍᤖᤧ ᤁᤢᤍᤃᤡ ᤌᤱ ᤆᤥ᤺ᤰᤔᤠ ᤕᤠᤖᤡᤵ ᤔᤧᤒᤥ᤺ᤰᤂᤧ. ᤜᤧᤰᤁᤩᤠᤱ ᤌᤱ ᤔᤧᤈᤥᤃᤧ॥

᥇᥎ ᤁᤖ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤄᤧᤳᤇᤡᤱ॥ ᤂᤧᤵᤔᤥ ᤍᤠᤀᤢᤍ ᤏᤢ ᤁᤢᤎᤰᤛᤢᤒᤠᤜᤠ᤹ᤖᤧ ᤁᤡᤵ ᤏᤢᤛᤡ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤏᤢ ᤗᤡᤒᤥᤱ ᤜᤧᤴᤇᤡᤱ ᤌᤰᤛᤢᤒᤠᤜᤠ᤹ ᤔᤧᤛᤧᤖᤢᤛᤡ॥ ᤂᤢᤏᤧ᤹ ᤛᤥᤒᤠᤰᤁᤧᤴᤏᤠᤱ ᤌᤱᤅᤥ ᤂᤠ᤺ᤴᤍᤢᤀᤠᤱ ᤛᤩᤧ॥

᥇᥏ ᤜᤍᤍᤣᤈᤣᤖᤖᤧ ᤁᤢᤕᤢᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤜᤠᤱᤜᤠ᤹ᤖᤧ ᤀᤠᤏᤡ᤹ ᤀᤡᤛᤪᤠᤀᤡᤗᤗᤠᤶᤒᤠ ᤜᤠᤖᤡᤀᤠᤍᤩᤧ ᤁᤧᤗ᤹ᤒᤠ ᤔᤧᤏᤡᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤱ ᤆᤥᤃᤢᤶ ᤔᤧ᤺ᤴ ᤑᤠ᤹ᤀᤠᤱ ᤗᤧᤵᤔᤡ ᤔᤧᤏᤠ᤺ᤰᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤖᤧ ᤁᤢᤕᤢᤰᤁᤥ ᤔᤧᤍᤩᤧ॥ ᤂᤧᤴ ᤀᤣᤃᤠᤱ ᤀᤖᤠᤔᤡᤜᤠ᤹ᤖᤧ ᤀᤶᤔᤥᤏᤡᤜᤠ᤹ ᤀᤠᤵᤑᤠᤸᤗᤧᤀᤠᤱ ᤑᤠ᤹ᤔᤠᤛᤡ ᤏᤡᤱᤘᤠ᤹ ᤔᤧᤴᤈᤥᤃᤢᤴᤗᤥ॥

ᤍᤠᤀᤢᤍ ᤏᤢ ᤒᤣᤌᤛᤣᤒᤠ

᥇᥇

ᤑᤢᤱᤘᤠ᤺ᤶᤔᤠ ᤕᤧᤶᤔᤥ ᤜᤠᤱᤜᤠ᤹ ᤌᤱ ᤆᤥ᤺ᤰᤛᤧ ᤔᤧᤗ᤺ᤴᤍᤧᤸᤗᤧ ᤍᤠᤀᤢᤍᤖᤧ ᤕᤥᤀᤠᤒ ᤏᤢ ᤂᤢᤏᤧ᤹ ᤘᤣ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤶᤔᤥᤏᤡᤜᤠ᤹ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤖᤒ᤻ᤒᤠ ᤕᤧᤰᤕᤰᤁᤡᤴ ᤔᤧᤃᤒᤢ॥ ᤁᤖ ᤍᤠᤀᤢᤍᤧᤱᤃ ᤕᤖᤢᤛᤗᤧ᤺ᤶᤔᤥᤀᤣ ᤕᤠ᤺ᤰᤋᤧ॥

᥈ ᤌᤡᤰᤕᤠ᤺ᤴ ᤕᤢ᤺ᤴᤇᤡᤰ ᤍᤠᤀᤢᤍᤧᤴ ᤁᤢᤕᤢᤱᤔᤠᤍᤧᤴᤏᤥᤗᤠᤶ ᤐᤥᤃᤧᤀᤠᤱ ᤜᤠᤱᤜᤡᤶᤔᤥᤒᤠ ᤑᤧᤒᤧ ᤁᤧᤗ᤹ᤒᤠ ᤂᤠᤶᤒᤢᤀᤥ ᤗᤠᤛᤧᤀᤠᤱ ᤗᤠᤱᤄᤣᤃᤧᤖ ᤘᤕᤧᤸᤗᤧ ᤂᤢᤏᤧ᤹ ᤗᤳᤇᤠ ᤔᤧᤴᤇᤢᤔᤠᤎᤡᤰ ᤘᤠᤖᤢ᤺ᤶᤛᤡᤱᤗ ᤕᤠᤃᤧᤒᤠ ᤏᤡᤛᤢ. ᤂᤧᤴ ᤔᤧᤴᤇᤢᤔᤠ᤺ᤴ ᤛᤠ᤹ᤖᤡᤰ ᤏᤢᤔᤠ ᤆᤥᤃᤧ॥

᥉ ᤂᤧᤴ ᤔᤧᤴᤇᤢᤔᤠ᤺ᤴ ᤜᤠ᤺ᤳᤋᤡ ᤑᤠ᤹ᤀᤠᤱ ᤛᤣ᤺ᤴᤍᤥᤛᤧ ᤔᤏᤠ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤌᤡᤰᤗᤧ ᤐᤠ᤺ᤳᤋᤢ. “ᤂᤧᤱᤃ ᤀᤣᤗᤡᤀᤣᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ. ᤜᤡᤳᤋᤡ ᤀᤢᤖᤡᤕᤠᤖᤧ ᤁᤢᤔᤣ᤺ᤳ ᤒᤣᤌᤛᤣᤒᤠ᤺ᤴ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢ॥”

᥊ ᤍᤠᤀᤢᤍᤖᤧ ᤂᤧᤴ ᤔᤧᤴᤇᤢᤔᤠ᤺ᤴ ᤁᤢᤗᤠᤛᤧ ᤁᤢᤛᤧᤘᤠᤖᤥᤒᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤴ ᤋᤩᤧ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤂᤧᤴᤏᤢ ᤀᤡᤵᤛᤧ (ᤂᤧᤴ ᤁᤢᤛᤡᤶ ᤘᤠᤜᤵᤔᤠᤗᤠᤶ ᤛᤢᤳᤌᤥ ᤐᤥ᤺ᤰᤂᤧᤀᤠᤱ ᤘᤕᤧ॥) ᤜᤧᤰᤁᤩᤠᤱ ᤂᤧᤴ ᤁᤢᤜᤡᤶᤔᤥ ᤐᤣ॥

᥋ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤧᤸᤗᤧ “ᤔᤧᤴᤇᤢᤰᤔᤠ ᤐᤥ᤺ᤰᤂᤠᤱ” ᤑᤠ᤹ᤀᤠᤱ ᤍᤠᤀᤢᤍᤧᤴ ᤀᤡᤱᤄᤱ ᤜᤠᤰᤋᤢ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤕᤥᤀᤠᤒᤧᤴ ᤔᤧᤳᤋᤢ. “ᤜᤡᤳᤋᤡ ᤀᤢᤖᤡᤕᤠ᤺ᤴ ᤀᤠᤱᤃᤠ᤹ᤀᤥ ᤐᤠᤱᤄᤧ᤹॥” ᤜᤧᤰᤁᤣ᤺ᤸᤗᤧ ᤕᤥᤀᤠᤒᤖᤧ ᤂᤧᤴ ᤍᤠᤀᤢᤍᤖᤧ᤹ᤀᤥ ᤐᤠᤱᤄᤢ॥

᥍ ᤜᤧᤰᤁᤩᤠᤱ ᤀᤢᤖᤡᤕᤠ᤺ᤴ ᤂᤢᤏᤧ᤹ᤀᤥ ᤁᤧᤖᤧ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤕᤥᤀᤠᤒᤧᤴ ᤏᤢ ᤌᤰᤛᤢᤒᤠᤜᤠ᤹ ᤀᤠᤰᤂᤣ ᤔᤧᤗ᤹ᤖ ᤔᤧᤕᤠᤰ ᤑᤠ᤹ᤀᤠᤱ ᤂᤢᤏᤧ᤹ ᤛᤧ᤺ᤴᤍᤥᤛᤢ॥ ᤜᤧᤰᤁᤩᤠᤱ ᤀᤠᤰᤁᤣᤗ᤹ᤖᤡᤰ ᤌᤱ ᤐᤥ᤺ᤱᤗ ᤐᤳ ᤑᤠ᤹ᤀᤠᤱᤅᤠᤱ ᤛᤧ᤺ᤴᤍᤥᤛᤢ॥

᥎ ᤂᤧᤴ ᤀᤣᤃᤠᤱ ᤍᤠᤀᤢᤍᤖᤧ ᤀᤢᤖᤡᤕᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤕᤥ ᤁᤧᤜᤡᤶᤔᤥ ᤐᤣᤃᤧ᤹ᤀᤠᤱ ᤛᤵᤔᤠ ᤏᤧᤛ᤻ᤛᤧ᤹॥” ᤂᤧᤴ ᤜᤠᤱᤜᤡᤶᤗᤠᤶᤒᤠ ᤗ᤺ᤴᤍᤧᤀᤠᤱ ᤜᤠᤱᤅᤡᤸᤗᤧ ᤂᤧᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤆᤧᤛᤢᤱ ᤜᤠᤅᤢᤍᤣᤛᤢ॥

᥏ ᤁᤖ ᤜᤡᤳᤋᤡ ᤀᤢᤖᤡᤕᤠ᤺ᤴ ᤁᤢᤜᤡᤶᤔᤥ ᤔᤧᤒᤣᤏᤧᤴ. ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤏᤢ ᤜᤠᤱᤜᤡᤶ ᤗᤠᤶᤎᤣ᤺ᤵᤐᤥᤀᤣ ᤀᤡᤵᤛᤧ॥

᥇᥆ “ᤀᤢᤖᤡᤕᤠ᤺ᤱᤃ ᤂᤢᤏᤧ᤹ ᤁᤢᤜᤡᤶᤔᤥ ᤔᤧᤒᤣᤏᤧᤴ” ᤑᤠ᤹ᤀᤠᤱ ᤍᤠᤀᤢᤍᤖᤧ ᤂᤧᤵᤛᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ᤃ ᤔᤠ᤺ᤱᤄᤠᤗᤠᤶ ᤗᤠᤱᤁᤧᤄᤣᤃᤧᤀᤠᤱ ᤁᤧᤍᤩᤧᤒᤠ ᤔᤧ᤺ᤶᤒᤡ᥅ ᤂᤧᤏᤧ᤹ ᤌᤣᤀᤠᤱ ᤁᤧᤜᤡᤶᤔᤥ ᤁᤧᤶᤒᤣᤏᤧᤴ᥅”

᥇᥇ ᤀᤢᤖᤡᤕᤠ᤺ᤸᤗᤧ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ. ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤌᤰᤛᤢᤒᤠᤜᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤕᤥᤀᤠᤒ ᤏᤢ ᤀᤠᤍᤠᤱᤒᤠᤖᤧ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤋᤧᤶᤒᤣ᤹ᤀᤥ ᤛᤠ᤺ᤱᤃᤠᤜᤡᤶ ᤔᤧᤗᤣ᤺ᤳᤋᤢᤀᤠᤱ ᤔᤧᤕᤢᤱ॥ ᤀᤠᤱᤃᤠ᤹ ᤀᤠᤰᤁᤣᤗ᤹ᤖᤡᤰ ᤆᤠᤱ ᤌᤢᤅᤢᤱᤅᤠᤱ ᤀᤠᤔᤣ᤺ᤳᤋᤧᤴᤏᤢ ᤀᤡᤶᤛᤧ ᤜᤡᤶᤔᤥ ᤐᤣ᤺ᤰᤁᤠᤒᤣ᥅ ᤀᤠᤍᤠᤱᤒᤠ ᤁᤧᤜᤡᤱᤗ ᤌᤠᤖᤡᤰ ᤀᤠᤱᤃᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤔᤧᤛᤢᤰᤁᤠᤴ॥”

᥇᥈ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤀᤢᤖᤡᤕᤠ᤺ᤴ ᤔᤧᤳᤋᤢ. “ᤜᤧᤰᤁᤣᤃᤪ ᤀᤠᤀᤡᤴ ᤁᤵᤔᤥᤀᤣ ᤕᤢᤅᤧ᤹ ᤜᤧᤰᤁᤩᤠᤱ ᤋᤠ᤺ᤴᤍᤡᤰ ᤂᤧᤏᤧ᤹ ᤐᤠᤱᤏᤧ॥” ᤂᤧᤸᤗᤧ ᤆᤥᤃᤢᤸᤗᤧ ᤀᤢᤖᤡᤕᤠ᤺ᤴ ᤂᤧᤴ ᤕᤧᤴᤏᤥ ᤏᤢ ᤁᤢᤍᤠ᤺ᤴᤍᤡᤰᤔᤠ ᤌᤠᤖᤡᤰ ᤕᤖᤢᤛᤗᤧ᤺ᤶᤔᤥᤀᤣ ᤕᤢᤅᤧ॥

᥇᥉ ᤍᤠᤀᤢᤍᤖᤧ ᤂᤧᤴ ᤆᤠᤈᤠᤛᤧ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤔᤛᤢ॥ ᤁᤖ ᤕᤢ᤺ᤴᤇᤡᤰ ᤂᤧᤴ ᤐᤠ᤺ᤰᤂᤠ ᤗ᤺ᤴᤍᤧᤀᤠᤱ ᤁᤢᤜᤡᤶᤔᤥ ᤔᤧᤒᤣᤏᤧᤴ ᤁᤖ ᤜᤠᤱᤜᤡᤶᤔᤥᤀᤣ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤏᤢ ᤛᤧᤴᤍᤡᤰ ᤀᤡᤵᤛᤧ॥

᥇᥊ ᤁᤢᤍᤠ᤺ᤴᤍᤡᤰᤔᤠ ᤍᤠᤀᤢᤍᤖᤧ ᤗᤳᤇᤠ ᤛᤰᤀᤡᤱᤄᤱ ᤛᤠᤵᤋᤢᤀᤠᤱ ᤀᤢᤖᤡᤕᤠ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤕᤥᤀᤠᤒᤧᤴ ᤜᤠᤰᤋᤢ॥

᥇᥋ ᤛᤰᤀᤡᤱᤄᤱᤅᤥ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤛᤠᤵᤋᤢ. “ᤕᤖᤡᤰ ᤌᤱ ᤁᤧᤒᤥ᤺ᤱᤒᤠ ᤋᤧᤴᤏᤥ. ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤢᤖᤡᤕᤠ᤺ᤴ ᤐᤠᤱᤄᤧᤀᤠᤱ ᤂᤡᤏᤡ᤹ ᤀᤣᤃᤠᤱ ᤘᤕᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤌᤱᤅᤥ ᤛᤡᤖ॥”

᥇᥌ ᤕᤥᤀᤠᤒᤖᤧ ᤕᤧᤰᤕᤰᤁᤡᤴ ᤁᤒᤢᤀᤠᤱ ᤏᤧᤛ᤻ᤛᤧᤸᤗᤧ ᤂᤢᤏᤧ᤹ ᤀᤢᤖᤡᤕᤠ᤺ᤴ ᤌᤱ ᤆᤥ᤺ᤰᤔᤠ ᤁᤧᤎᤢᤶᤒᤠ ᤏᤡᤱᤔᤡ ᤁᤧᤘᤠ᤹ᤒᤠ ᤋᤧᤴᤏᤥ ᤐᤠᤱᤄᤢ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤌᤱ ᤆᤥ᤺ᤰᤔᤠ ᤁᤧᤎᤢᤶᤒᤠ ᤏᤡᤱᤔᤡᤜᤠ᤹ ᤂᤧᤵᤔᤥ ᤔᤧᤘᤠ᤹ ᤁᤧᤗ᤹ᤒᤠᤴ ᤏᤡᤛᤢᤀᤠᤱ ᤘᤕᤧ॥

᥇᥍ ᤜᤧᤰᤁᤩᤠᤱ ᤕᤧᤰᤕᤰᤐᤠ ᤔᤏᤠᤜᤠ᤹ ᤆᤄᤵ ᤔᤧᤗ᤺ᤴᤍᤧᤀᤠᤱ ᤕᤥᤀᤠᤒᤧᤴᤏᤢ ᤌᤱ ᤆᤥ᤺ᤰᤔᤠ ᤔᤧᤜᤣ᤺ᤰᤋᤧ. ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤓᤠ ᤁᤢᤎᤰᤛᤢᤒᤠᤜᤠ᤹ ᤔᤧᤛᤩᤧ॥ ᤜᤡᤳᤋᤡ ᤀᤢᤖᤡᤕᤠ᤺ᤴᤏᤠᤱ ᤛᤩᤧ॥

᥇᥎ ᤜᤧᤰᤁᤩᤠᤱ ᤕᤥᤀᤠᤒᤧᤸᤗᤧ ᤍᤠᤀᤢᤍᤧᤴ ᤌᤱᤅᤥ ᤁᤧᤒᤥ᤺ᤱᤒᤠ ᤁᤧᤖᤧᤰ ᤀᤡᤱᤄᤱᤅᤡᤴ ᤋᤣ᤹ᤛᤧ ᤔᤏᤠᤎᤡᤰ ᤐᤠᤱᤄᤢ॥

᥇᥏ ᤜᤧᤰᤁᤩᤠᤱ ᤂᤧᤴ ᤀᤡᤱᤄᤱ ᤁᤧᤍᤣ᤹ᤒᤠ ᤔᤏᤠᤴ ᤀᤰᤋᤱᤒᤠ ᤀᤡᤱᤍᤳ ᤐᤡᤖᤢ. “ᤂᤧᤏᤧ᤹ ᤌᤱᤅᤥ ᤁᤧᤒᤥ᤺ᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤱᤅᤡᤴ ᤆᤧᤰᤋᤧᤛᤢᤖᤧ᤹.

᥈᥆ ᤜᤧᤰᤁᤩᤠᤱ ᤜᤠᤱᤅᤡᤴ ᤁᤢᤛᤡᤰ ᤐᤥ᤺ᤰᤁᤠᤱ. ‘ᤌᤱ ᤐᤥ᤺ᤰᤂᤧᤸᤗᤧ ᤂᤡᤏᤡ᤹ ᤌᤣᤀᤠᤱ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤁᤧᤒᤣᤃᤡᤒᤠ᥅ ᤗᤢᤱᤎᤠᤰᤗᤠᤶᤒᤠ ᤋᤥ᤺ᤱ ᤔᤧᤀᤠᤒᤢ ᤑᤠ᤹ᤀᤠᤱ ᤂᤡᤏᤡ᤹ ᤗᤧᤔᤠ ᤁᤧᤒᤥ᤺ᤱᤒᤠ ᤘᤕᤧᤔᤧᤴ’ ᤐᤠ᤺ᤳᤋᤢᤏᤣᤓᤃᤪ.

᥈᥇ ᤕᤖᤢᤒᤒᤣᤛᤣᤋᤖᤧ ᤁᤢᤛ᤻ᤛᤠ ᤀᤒᤡᤔᤧᤗᤧᤰᤁᤧᤴ ᤜᤠ᤺ᤳᤗᤧ ᤛᤧᤖᤢ᥅ ᤂᤧᤴ ᤗᤳᤇᤠ ᤔᤧᤴᤇᤢᤔᤠ᤺ᤸᤗᤧ ᤗᤢᤱᤛᤢᤶᤔᤧᤴ ᤗᤢᤱᤎᤠᤰᤗᤠᤶ ᤔᤰᤌᤠᤛᤢᤀᤠᤱ ᤛᤧᤖᤢᤀᤠᤱ ᤘᤕᤧ ᤔᤧ᤺ᤶᤒᤡ᥅ ᤜᤧᤰᤁᤩᤠᤱ ᤂᤢᤏᤧ᤹ ᤋᤣᤒᤣᤛᤀᤥ ᤛᤩᤧᤀᤠᤱ ᤘᤕᤧ ᤔᤧ᤺ᤶᤒᤡ᥅ ᤂᤡᤏᤡ᤹ ᤌᤣᤀᤠᤱ ᤗᤢᤱᤎᤠᤰᤁᤡᤸᤗᤧ ᤁᤢᤒᤣᤛᤠᤱ ᤁᤧᤒᤣᤃᤡᤒᤠ᥅ ᤐᤠ᤺ᤳᤋᤢᤏᤣᤓᤃᤪ ᤂᤧᤏᤧ᤹ ᤀᤰᤂᤣ ᤔᤧᤳᤋᤧ᤹. ‘ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤜᤡᤳᤋᤡ ᤀᤢᤖᤡᤕᤠ᤺ᤴᤏᤠᤱ ᤛᤩᤧ॥’”

᥈᥈ ᤂᤧᤴ ᤀᤡᤱᤄᤱ ᤁᤧᤍᤣ᤹ᤒᤠ ᤔᤏᤠᤴ ᤌᤠᤛᤡᤱ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤘᤕᤧᤒᤠ ᤋᤧᤴᤏᤥ ᤋᤩᤧ. ᤜᤧᤰᤁᤩᤠᤱ ᤕᤥᤀᤠᤒᤖᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤄᤱ ᤆᤧᤰᤋᤢ॥

᥈᥉ ᤂᤧᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤏᤡᤱᤔᤡᤜᤠ᤹ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤋᤧᤶᤒᤣ᤹ᤀᤥ ᤔᤧᤈᤢᤵᤛᤧ. ᤜᤧᤰᤁᤩᤠᤱ ᤀᤠᤏᤡᤃᤧ ᤌᤱᤅᤥ ᤏᤠ᤺ᤶᤔᤠ ᤔᤧᤜᤧ᤺ᤰᤋᤡᤃᤧ. ᤁᤖ ᤀᤠᤏᤡᤃᤧ ᤂᤧᤱᤜᤠ᤹ ᤕᤧᤰᤕᤰᤁᤡᤸᤗᤧ ᤗᤠᤶᤎᤣ᤺ᤵᤐᤥ ᤌᤠᤖᤡᤰ ᤑᤳᤋᤢᤶᤛᤡᤶᤒᤧᤖ ᤁᤧᤵᤔᤏᤠᤛᤡ॥

᥈᥊ ᤜᤧᤰᤁᤩᤠᤱ ᤗᤢᤱᤎᤠᤰᤗᤠᤶᤒᤠ ᤋᤥ᤺ᤱ ᤁᤧᤀᤠᤵᤐᤠᤜᤠ᤹ᤖᤧ ᤁᤢᤛᤣᤘᤠᤖᤥᤒᤠᤜᤠ᤹ ᤋᤥ᤺ᤱᤅᤡᤸᤗᤧ ᤔᤧᤀᤠᤒᤢᤛᤡ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤧᤔᤏᤠᤜᤠ᤹ ᤔᤧᤛᤩᤧ॥ ᤜᤧᤰᤁᤩᤠᤱ ᤁᤧᤛᤧᤘᤠᤖᤥᤒᤠ ᤜᤡᤳᤋᤡ ᤀᤢᤖᤡᤕᤠ᤺ᤴᤏᤠᤱ ᤛᤩᤧ॥”

᥈᥋ ᤍᤠᤀᤢᤍᤖᤧ ᤂᤧᤴ ᤔᤏᤠᤴ ᤔᤧᤳᤋᤢ. “ᤕᤥᤀᤠᤒᤧᤴ ᤀᤰᤂᤣ ᤔᤧᤳᤋᤧ᤹. ‘ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹. ᤋᤠᤓᤣ᤺ᤸᤗᤧ ᤀᤠᤰᤁᤣᤗ᤹ᤖᤡᤰ ᤗᤳᤇᤠ ᤔᤏᤠᤴ ᤛᤧᤖᤢ᤹. ᤜᤠᤒᤠᤜᤧᤰᤁᤣ ᤗ᤹ᤖᤡᤰ ᤘᤣ᤹ᤀᤡᤴᤏᤠᤱ ᤛᤧᤖᤢ᤹॥ ᤕᤧᤰᤕᤰᤁᤡᤴ ᤑᤳᤋᤠᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤂᤠᤵᤐᤢᤎᤩ᤺ᤱ ᤆᤥᤃᤠᤶᤔᤧ᤹॥’ ᤕᤥᤀᤠᤒᤧᤴ ᤜᤠᤱᤜᤠᤱ ᤗ᤹ᤖ ᤑᤠ᤹ᤀᤠᤱ ᤁᤴ ᤐᤠ᤺ᤴᤏᤡᤴ ᤆᤧᤰᤋᤧ᤹॥”

᥈᥌ ᤀᤢᤖᤡᤕᤠ᤺ᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤕᤧᤶᤒᤠ᤺ᤴ ᤛᤩᤧ ᤁᤧᤗ᤹ᤒᤠ ᤂᤧᤵᤛᤢ. ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤏᤧᤳ ᤕᤢᤅᤧ॥

᥈᥍ ᤜᤧᤰᤁᤩᤠᤱ ᤏᤧᤳ ᤕᤢᤱᤔᤠ ᤛᤢᤖᤢᤀᤠᤱ ᤍᤠᤀᤢᤍᤖᤧ ᤔᤏᤠᤜᤠ᤹ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤜᤡᤶᤔᤥ ᤔᤧᤍᤠᤖᤢ॥ ᤂᤧᤴ ᤍᤠᤀᤢᤍᤖᤧ ᤁᤢᤔᤣ᤺ᤳ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤁᤖ ᤍᤠᤀᤢᤍᤖᤧ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤕᤜᤘᤣ ᤍᤠᤱᤒᤠᤴ ᤛᤡᤳᤇᤡᤱᤗ ᤕᤠ᤺ᤴᤍᤢᤀᤠᤱ ᤘᤕᤧᤖᤥ॥

ᤏᤠᤋᤠᤏᤖᤧ ᤍᤠᤀᤢᤍᤧᤴ ᤑᤧ᤺ᤰᤋᤢ

᥇᥈

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤴ ᤍᤠᤀᤢᤍᤖᤧ᤹ᤀᤥ ᤐᤠᤱᤄᤢ. ᤜᤧᤰᤁᤩᤠᤱ ᤍᤠᤀᤢᤍᤖᤧ᤹ᤀᤥ ᤋᤩᤧᤀᤠᤱ ᤔᤧᤳᤋᤢ. “ᤗᤳᤇᤠ ᤕᤧᤰᤕᤰᤁᤥ ᤏᤧᤳᤇᤡ ᤔᤏᤠ ᤘᤕᤧᤛᤡ. ᤌᤡᤰᤁᤡᤴ ᤕᤠᤱᤛᤠᤁᤢᤴᤎᤣᤛᤠᤒᤠ ᤘᤕᤧ. ᤘᤣ᤹ᤛ᤻ᤔᤠᤴ ᤕᤠᤱᤃᤧᤛᤠ᤹ᤒᤠ ᤘᤕᤧ॥

᥈ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠ᤺ᤸᤗᤧᤴ ᤕᤖᤡᤰ ᤔᤧᤸᤗᤢᤰ ᤔᤧ᤺ᤴᤍᤠᤗᤢᤵ ᤏᤢ ᤐᤡᤳᤗᤢᤵ ᤔᤧᤘᤕᤧ.

᥉ ᤁᤖ ᤂᤧᤴ ᤕᤠᤱᤃᤧᤛᤠ᤹ᤒᤠ ᤔᤏᤠ᤺ᤴᤏᤢ ᤌᤣᤀᤠᤱ ᤜᤥ᤺ᤵᤋᤧ. ᤂᤢᤏᤧ᤹ ᤀᤡᤅᤢᤒᤠ ᤗᤳᤇᤠ ᤁᤢᤶᤔᤠᤔᤠ ᤔᤧᤸᤗᤢᤰᤛᤠ᤺ᤳᤌᤡᤰ ᤁᤳᤋᤢ॥ ᤂᤢᤏᤧ᤹ ᤂᤧᤴ ᤀᤠᤒᤠᤅᤣ ᤜᤡᤱᤄᤢᤀᤠᤱ ᤘᤕᤧ. ᤀᤠᤒᤠᤅᤣ ᤁᤢᤜᤡᤶᤔᤥ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤏᤢ ᤂᤧᤴ ᤕᤶᤔᤠ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤸᤗᤧ ᤁᤢᤈᤧᤳᤌᤩᤠᤀᤥᤀᤣ ᤆ. ᤁᤢᤄᤥᤷᤕᤠᤀᤥᤀᤣ ᤌᤢᤅᤢ. ᤜᤧᤰᤁᤩᤠᤱ ᤁᤢᤓᤰᤋᤢᤱᤔᤥᤀᤣ ᤀᤡᤵᤛᤧ॥ ᤂᤧᤴ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤡᤴ ᤁᤢᤀᤡᤛᤡ᤺ᤰ ᤔᤧᤳᤋᤢ॥

᥊ ᤌᤡᤰᤕᤧᤴ ᤗᤳᤇᤠ ᤗᤠᤶᤍᤡ᤺ᤰᤐᤠ ᤌᤡᤰ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤋᤩᤧ. ᤜᤧᤰᤁᤩᤠᤱ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤔᤧᤸᤗᤢᤰ ᤗᤢᤵᤗᤠᤶ ᤗᤠᤶᤍᤡ᤺ᤰᤐᤠ ᤔᤏᤠᤴ ᤛᤠ ᤐᤡᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ. ᤁᤖ ᤂᤧᤴ ᤕᤠᤱᤃᤧᤛᤠ᤹ᤒᤠᤸᤗᤧ ᤁᤢᤔᤧᤰᤗᤢᤰᤛᤠ᤺ᤳᤋᤧᤴ ᤋᤠᤖᤢᤀᤠᤱ ᤂᤧᤴ ᤗᤠᤶᤍᤡ᤺ᤰᤐᤠᤴ ᤛᤠᤓᤠᤱᤈᤠ ᤐᤡᤔᤠ ᤕᤠᤖᤡᤵ ᤆᤥᤃᤢ॥”

᥋ ᤍᤠᤀᤢᤍᤧᤴ ᤂᤧᤴ ᤐᤠ᤺ᤴᤏᤡᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤐᤠ᤺ᤳᤋᤢᤱ᤹. ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤴ ᤛᤡᤔᤠ ᤗᤠ᤹ᤖᤢ᥄

᥌ ᤂᤧᤸᤗᤧ ᤗᤢᤱᤔᤠ᤹ ᤔᤧᤴᤍᤢᤰᤁᤣ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤧᤸᤗᤢᤰᤛᤠ᤺ᤳᤋᤡᤸᤗᤧ ᤁᤢᤗᤧᤰᤘᤠ ᤗᤡᤛᤡᤗᤧᤱ ᤌᤠᤖᤡᤰ ᤕᤖᤡᤰ ᤁᤢᤔᤧᤴ ᤜᤢᤱᤔᤠ ᤐᤥᤱ᤹॥”

᥍ ᤜᤧᤰᤁᤣ᤺ᤸᤗᤧ ᤏᤠᤋᤠᤏᤖᤧ ᤍᤠᤀᤢᤍᤧᤴ ᤀᤰᤂᤣ ᤔᤧᤳᤋᤢ. “ᤂᤧᤴ ᤔᤏᤠᤴ ᤂᤧᤏᤧ᤹ᤀᤣᤖᤥ᥄ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤖᤧ ᤂᤢᤏᤡ᤹ ᤜᤠᤱ ᤆᤥ᤺ᤰᤏᤧ॥ ᤀᤠᤱᤃᤠ᤹ ᤛᤠᤘᤗᤖᤧ ᤁᤢᤜᤢᤰᤗᤠᤶᤒᤠ ᤛᤧ᤺ᤵᤏᤧ॥

᥎ ᤂᤧᤏᤧ᤹ ᤁᤧᤴᤍᤠᤱᤒᤠᤸᤗᤧ ᤁᤢᤜᤡᤶ ᤏᤢ ᤂᤢᤏᤧ᤹ ᤁᤢᤔᤣ᤺ᤳᤜᤠ᤹ ᤁᤧᤔᤣ᤺ᤳ ᤐᤥ᤺ᤱᤛᤧ ᤐᤡᤏᤧ॥ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤛᤢᤘᤠᤱᤜᤠ᤹ ᤐᤡᤏᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤴᤕᤥᤖᤧᤴᤇᤠᤱ ᤀᤠᤱᤃᤠ᤹ ᤘᤣ᤹ ᤕᤖᤡᤰ ᤐᤡᤏᤧᤒᤠᤖᤥ॥

᥏ ᤁᤖ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤌᤧᤔᤠ᤺ᤴ ᤋᤠᤵᤑᤧ᤺ᤶᤒᤠ ᤘᤕᤧ ᤜᤠᤒᤠ ᤂᤧᤴ ᤁᤧᤈᤥᤃᤢᤀᤠᤱ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤕᤥᤕᤥᤰᤐᤠ ᤁᤧᤈᤥᤃᤢᤒᤠᤒᤣ᥅ ᤂᤧᤏᤧ᤹ ᤜᤡᤳᤋᤡ ᤀᤢᤖᤡᤕᤠ᤺ᤴ ᤋᤠᤓᤣ᤺ᤸᤗᤧ ᤁᤧᤛᤧᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤣ᤺ᤳᤋᤡᤴ ᤁᤧᤔᤣ᤺ᤳ ᤐᤥ᤺ᤱᤛᤧ ᤁᤧᤍᤣ᤹ᤖᤢ॥ ᤂᤧᤏᤧ᤹ ᤂᤧᤴ ᤔᤏᤠᤴ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣ᤺ᤸᤗᤧ ᤛᤡᤔᤠ ᤁᤧᤒᤠᤱᤄᤢ॥

᥇᥆ ᤂᤧᤏᤧ᤹ ᤕᤥᤕᤥᤰᤐᤠ ᤁᤧᤈᤥᤃᤠᤱᤒᤠᤸᤗᤧ ᤏᤢ ᤜᤡᤳᤋᤡ ᤀᤢᤖᤡᤕᤠ᤺ᤸᤗᤧ ᤁᤢᤔᤣ᤺ᤳᤋᤡᤴ ᤂᤧᤏᤧ᤹ ᤁᤧᤔᤣ᤺ᤳ ᤆᤥ᤺ᤰᤛᤧ ᤁᤧᤍᤣ᤹ᤖᤢᤒᤠᤸᤗᤧ. ᤂᤧᤏᤧ᤹ ᤁᤧᤜᤡᤶᤛᤕᤱᤗᤧ ᤌᤱᤗᤰ ᤆᤥ᤺ᤰᤔᤠ ᤐᤥᤱᤗᤥ॥’

᥇᥇ “ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ- ‘ᤀᤠᤱᤃᤠ᤹ ᤂᤧᤏᤧ᤹ ᤀᤠᤒᤠᤅᤣ ᤁᤧᤜᤡᤶᤛᤕᤱᤗᤠᤶᤒᤠ ᤂᤧᤏᤧ᤹ᤀᤥ ᤔᤧᤰᤔᤧᤴ ᤋᤠᤖᤢᤱ᤹॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤣ᤺ᤳᤜᤠ᤹ ᤂᤧᤏᤧ᤹ ᤁᤧᤍᤃᤡ ᤂᤧᤏᤧ᤹ ᤁᤧᤒᤣᤛᤠᤱᤒᤠ ᤔᤏᤠᤴ ᤐᤡᤖᤢᤱ. ᤜᤧᤰᤁᤩᤠᤱ ᤂᤧᤴ ᤗᤧᤴᤍᤡᤰᤛᤠ ᤂᤧᤴ ᤁᤧᤔᤣ᤺ᤳᤜᤠ᤹ᤏᤢ ᤀᤡᤶ॥

᥇᥈ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤌᤣ ᤁᤧᤈᤥᤃᤢ ᤂᤧᤱᤃ ᤛᤡᤒᤡ᤹ᤀᤠᤱ ᤁᤧᤈᤥᤃᤢ. ᤁᤖ ᤀᤠᤱᤃᤠ᤹ ᤁᤱᤃ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢᤖ ᤗᤧᤴᤍᤡᤰ ᤂᤠᤀᤥ᤺ᤳᤋᤡᤸᤗᤧ ᤆᤥᤃᤢᤱ᤹॥’”

᥇᥉ ᤜᤧᤰᤁᤣ᤺ᤸᤗᤧ ᤍᤠᤀᤢᤍᤧᤸᤗᤧ ᤏᤠᤋᤠᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤱ॥”

ᤏᤠᤋᤠᤏᤧᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤂᤧᤏᤧ᤹ ᤁᤧᤗᤠᤕᤥᤴ ᤂᤧᤳᤋᤢᤀᤠᤱ ᤘᤠ᤹. ᤂᤧᤏᤧ᤹ ᤁᤧᤴᤇᤡᤏᤧᤴ॥

᥇᥊ ᤁᤖ ᤁᤴ ᤜᤧᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤕᤜᤘᤣ ᤍᤠᤱᤒᤧᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧ. ᤂᤧᤏᤧ᤹ᤗᤠᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤠ ᤁᤧᤛ᤻ᤛᤠ᤺ᤴ ᤛᤡ᤹᤺॥”

᥇᥋ ᤜᤧᤰᤁᤩᤠᤱ ᤏᤠᤋᤠᤏᤧᤴ ᤁᤢᤜᤡᤶᤔᤥ ᤐᤣᤖᤥ॥

ᤍᤠᤀᤢᤍᤖᤧ ᤁᤢᤛ᤻ᤛᤠ᤺ᤴ ᤔᤠᤛᤡᤱ

ᤜᤧᤰᤁᤩᤠᤱ ᤀᤢᤖᤡᤕᤠ᤺ᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤍᤠᤀᤢᤍᤗᤠᤶᤒᤠ ᤛᤠᤘᤠ᤺ᤴᤍᤢᤒᤠ ᤁᤢᤛ᤻ᤛᤠ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤛᤢᤛᤢ. ᤜᤧᤰᤁᤩᤠᤱ ᤂᤧᤴ ᤛᤠ᤹ᤖᤡᤰ ᤋᤢᤃᤧ॥

᥇᥌ ᤍᤠᤀᤢᤍᤖᤧ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤴᤏᤢ ᤋᤢᤘᤠ ᤆᤥᤃᤢ॥ ᤂᤢᤏᤧ᤹ ᤋ᤺ᤰᤏᤧᤳ ᤕᤢᤅᤧ. ᤜᤧᤰᤁᤩᤠᤱ ᤜᤡᤶᤛᤡᤃᤠᤱ ᤐᤣᤀᤠᤱ ᤂᤠᤶᤒᤠᤱᤅᤥ ᤛᤧᤴᤍᤡᤰ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥

᥇᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤶᤔᤥ ᤁᤧᤘᤠ᤹ᤒᤠ ᤛᤠ᤹ᤖᤡᤰ ᤏᤠᤛᤠ᤹ᤖᤢᤛᤡᤒᤠ ᤁᤠᤵᤐᤥᤍᤢᤶᤛᤠᤜᤠ᤹ ᤁᤢᤒᤣᤛᤠᤱ ᤔᤧᤕᤧᤶᤛᤡᤱᤅᤠᤱ ᤂᤠᤶᤒᤠᤱᤅᤥᤗᤠᤶ ᤑᤥ᤺ᤱᤔᤠ ᤔᤧᤃᤥ᤺ᤳᤋᤢ. ᤁᤖ ᤂᤢᤏᤧ᤹ ᤐᤥ᤺ᤰᤔᤠ ᤔᤧᤍᤧᤴᤍᤧᤴ. ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤆᤠᤔᤠᤀᤠᤱ ᤔᤧᤍᤧᤴᤍᤧᤴ॥

᥇᥎ ᤂᤧᤴ ᤀᤅᤧ᤺ᤰᤘᤠ᤺ᤴ ᤋᤢᤰᤔᤠ ᤜᤣ᤺ᤰᤋᤧᤒᤠ ᤕᤧᤳᤏᤠᤶ ᤁᤧᤖᤧᤸᤗᤧ ᤛᤩᤧ॥ ᤍᤠᤀᤢᤍᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤀᤅᤧ᤺ᤰᤘᤠ᤺ᤴ ᤛᤩᤧ ᤔᤧᤵᤔᤠ ᤔᤧᤃᤡᤛᤧ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤅᤧ᤺ᤰᤘᤠ᤺ᤴ ᤁᤢᤜᤡᤱᤘᤧᤳ ᤘᤕᤧᤸᤗᤧ ᤀᤠᤏᤡᤃᤧ ᤂᤢᤏᤧ᤹ ᤔᤧᤳᤋᤢᤶᤒᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤔᤧᤄᤧᤵᤛᤢᤴ॥ ᤀᤠᤸᤗ ᤀᤠᤰᤁᤣᤗ᤹ᤖᤡᤰ ᤀᤅᤧ᤺ᤰᤘᤠ᤺ᤴ ᤛᤩᤧ ᤔᤧᤵᤔᤠ ᤛᤢᤰᤋᤢᤶᤒᤧᤒᤣ᥅ ᤜᤧᤰᤁᤣ ᤔᤧᤵᤔᤧᤸᤗᤧ ᤂᤢᤏᤧ᤹ ᤂᤠ᤺ᤴᤇᤡᤱᤒᤡ᥄”

᥇᥏ ᤁᤖ ᤍᤠᤀᤢᤍᤖᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤛᤥᤖᤡᤰ ᤂᤢᤛ᤻ᤂᤢᤛ᤻ ᤔᤧᤗ᤹ᤖᤧᤒᤠ ᤏᤡᤛᤢ. ᤜᤧᤰᤁᤣ᤺ᤸᤗᤧ ᤀᤅᤧ᤺ᤰᤘᤠ᤺ᤴ ᤛᤩᤧᤖᤧᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤔᤧᤳᤋᤢᤛᤡ. “ᤀᤅᤧ᤺ᤰᤘᤠ᤺ᤴ ᤛᤩᤧᤒᤡ᥅” ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ.

“ᤀᤥᤖᤥ. ᤀᤅᤧ᤺ᤰᤘᤠ᤺ᤱᤃ ᤛᤩᤧ॥”

᥈᥆ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤂᤠᤶᤒᤠᤱᤅᤥᤗᤠᤶ ᤐᤥᤃᤧ. ᤜᤧᤰᤁᤩᤠᤱ ᤁᤢᤏᤠ ᤘᤠᤜᤵᤋᤢᤀᤠᤱ ᤏᤡ᤺ᤱᤃᤣ᤹ ᤜᤢ᤺ᤳᤇᤡᤱ. ᤋᤣ᤺ᤳ ᤗᤧᤰᤛᤡᤱ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠ᤺ᤱᤃᤠᤜᤡᤶᤔᤥ ᤐᤣᤀᤠᤱ ᤛᤠᤶᤒᤥᤴ ᤜᤒᤳ ᤑᤴᤇᤡᤱ ᤜᤧᤰᤁᤩᤠᤱ ᤛᤧᤘᤠ ᤆᤥᤃᤧ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤜᤡᤶᤔᤥ ᤐᤣ. ᤁᤢᤈᤠ ᤑᤧᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤁᤢᤈᤠ ᤔᤧᤓᤧᤳᤋᤢᤀᤠᤱ ᤂᤢᤏᤧ᤹ ᤆ॥

᥈᥇ ᤂᤧᤒᤩᤠᤱ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤁᤴ ᤌᤣᤒᤣ᥅ ᤀᤅᤧ᤺ᤰᤘᤠ᤺ᤴ ᤁᤢᤜᤡᤱᤘᤧᤳ ᤘᤕᤧᤖ ᤌᤠᤖᤡᤰ ᤂᤧᤸᤗᤧ ᤁᤢᤗᤠᤃᤡ ᤀᤠᤍᤠᤱᤒᤠ ᤋ᤺ᤰᤏᤧᤳ ᤁᤧᤕᤢᤅᤧ. ᤜᤧᤰᤁᤩᤠᤱ ᤁᤧᤜᤠᤒᤧ ᤁᤧᤓᤡ᤺ᤰᤋᤧ॥ ᤁᤖ ᤀᤠᤸᤗ ᤂᤧᤴ ᤛᤩᤧ. ᤜᤧᤰᤁᤩᤠᤱ ᤀᤠᤍᤠᤱᤒᤠᤃ ᤁᤧᤒᤥᤃᤧᤀᤠᤱ ᤁᤢᤈᤠ ᤁᤧᤈ॥”

᥈᥈ ᤂᤢᤏᤧ᤹ ᤔᤧᤳᤋᤢᤛᤡ. “ᤀᤅᤧ᤺ᤰᤘᤠ᤺ᤴ ᤁᤢᤜᤡᤱᤘᤧᤳ ᤘᤕᤧᤖ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤁᤠ ᤜᤧᤰᤁᤩᤠᤱ ᤀᤅᤧ᤺ᤰᤘᤠ᤺ᤴ ᤜᤡᤱᤅᤡᤀᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤋ᤺ᤰᤏᤧᤳ ᤕᤢᤅᤠᤱ. ᤜᤧᤰᤁᤩᤠᤱ ᤜᤠᤒᤠᤱ॥

᥈᥉ ᤁᤖ ᤀᤠᤸᤗ ᤂᤧᤴ ᤛᤩᤧ. ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤋ᤺ᤰᤏᤧᤳ ᤕᤢᤱᤅᤠᤒᤣ᥅ ᤕᤠᤶᤔᤥ ᤂᤧᤴ ᤏᤢ᤺ᤰᤔᤠ ᤋᤠ᤺ᤵᤔᤠ ᤛᤢᤰᤋᤢᤱᤒᤡ᥅ ᤀᤠᤱᤃᤠ᤹ ᤂᤢᤏᤧ᤹ᤀᤥ ᤐᤣ᤺ᤰᤔᤠ ᤛᤢᤰᤁᤠ. ᤁᤖ ᤂᤧᤴ ᤀᤠᤱᤃᤠ᤹ᤀᤥ ᤏᤢ᤺ᤱᤔᤠ ᤋᤠᤔᤠ ᤔᤧᤛᤢᤰᤏᤧᤴᤗᤥ॥”

ᤛᤥᤗᤥᤔᤏᤧᤴ ᤛᤠᤘᤠ᤺ᤴᤇᤡᤱ

᥈᥊ ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤔᤣ᤺ᤳ ᤒᤣᤌᤛᤣᤒᤠ᤺ᤴ ᤜᤠᤱᤜᤠᤱᤘᤠ ᤐᤡᤖᤢ॥ ᤂᤢᤏᤧ᤹ ᤂᤧᤸᤗᤧ᤹ᤀᤥ ᤐᤣ. ᤜᤧᤰᤁᤩᤠᤱ ᤂᤧᤴᤏᤢ ᤀᤡᤵᤛᤧ. ᤜᤧᤰᤁᤩᤠᤱ ᤂᤧᤸᤗᤧ ᤗᤳᤇᤠ ᤛᤠ ᤁᤳᤋᤢ. ᤜᤴᤏᤠᤱ ᤂᤧᤸᤗᤧ ᤁᤢᤔᤡᤱ ᤛᤥᤗᤥᤔᤏ ᤕᤢᤰᤂᤢ॥ ᤕᤜᤘᤣ ᤍᤠᤱᤒᤠᤗᤧ ᤂᤧᤴ ᤗᤢᤱᤔᤠ᤹ ᤋᤢᤰᤋᤢ.

᥈᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤂᤧᤴ ᤗᤢᤱᤔᤠ ᤋᤢᤰᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤔᤡᤱ ᤕᤍᤍᤡᤕᤠa ᤕᤢᤰᤂᤢᤖ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤗᤠᤶ ᤂᤢᤏᤧ᤹ ᤍᤠᤀᤢᤍᤧᤴ ᤀᤡᤱᤄᤱ ᤜᤠᤰᤋᤢᤖᤥ॥

ᤍᤠᤀᤢᤍᤖᤧ ᤖᤒ᤻ᤒᤠ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤢ

(᥇ ᤛᤠᤵᤔᤢ ᥈᥆:᥇-᥉)

᥈᥌ ᤂᤧᤴ ᤀᤣᤃᤠᤱ ᤕᤥᤀᤠᤒᤖᤧ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ ᤖᤒ᤻ᤒᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥᤃᤢᤀᤠᤱ ᤜᤠᤱᤕᤰᤁᤡᤴ ᤜᤢᤰᤁᤠᤵ ᤆᤥᤃᤢ॥

᥈᥍ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤍᤠᤀᤢᤍᤧᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢ. “ᤀᤠᤱᤃᤠ᤹ ᤖᤒ᤻ᤒᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥᤃᤢᤱᤅᤠᤱ ᤕᤧᤰᤕᤰᤁᤥᤒᤠ ᤆᤫᤠ᤺ᤳ ᤁᤧᤒᤢᤶᤒᤠᤍᤧᤴᤜᤠ᤹ ᤜᤢᤰᤁᤠᤵ ᤆᤥᤃᤢᤱ॥

᥈᥎ ᤀᤠᤸᤗ ᤀᤠᤍᤠᤱᤒᤠᤖᤧ ᤌᤰᤛᤢᤒᤠ ᤛᤢᤵᤛᤧᤛᤧ ᤜᤧᤰᤁᤩᤠᤱ ᤕᤧᤰᤕᤰᤁᤡᤴ ᤁᤒᤧ᤹ᤀᤠᤱ ᤂᤧᤴ ᤜᤢᤰᤁᤠᤵ ᤆᤥᤃᤧ᤹. ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤂᤧᤴ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤢᤱ᤹. ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤀᤠᤱᤃᤠ᤹ ᤀᤠᤔᤡᤱᤅᤥ ᤐᤥᤱ᤹॥”

᥈᥏ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤛᤢᤵᤛᤢᤛᤡ. ᤜᤧᤰᤁᤩᤠᤱ ᤖᤒ᤻ᤒᤠ ᤕᤧᤰᤕᤰᤁᤥ ᤐᤣ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥᤃᤢᤀᤠᤱ ᤔᤧᤳᤇᤡᤱ॥

᥉᥆ ᤜᤧᤰᤁᤩᤠᤱ ᤂᤢᤏᤧ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤏᤡ᤹ ᤜᤠᤱᤅᤡᤸᤗᤧ ᤁᤢᤍᤡᤆ᤺ᤴ ᤑᤢᤴᤍᤢ. ᤂᤧᤴ ᤀᤡᤔᤧᤸᤗᤢᤱᤒᤠ ᤗᤢᤱ ᤁᤧᤒᤵᤐᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤴ ᤛᤢᤶᤒᤥᤱᤅᤠᤱ ᤅᤠᤛᤡ ᤁᤡᤗᤥ ᤕᤠᤖᤡᤰ ᤗᤡ᤺ᤵᤋᤧ. ᤜᤧᤰᤁᤩᤠᤱ ᤂᤧᤴ ᤍᤠᤀᤢᤍᤖᤧ ᤁᤢᤎᤧᤃᤣ᤺ᤰᤐᤥ ᤔᤧᤄᤢ᤺ᤰᤋᤢ॥ ᤂᤢᤏᤧ᤹ ᤕᤧᤰᤕᤰᤗᤠᤶᤒᤠ ᤔᤧᤏᤠᤵᤋᤢᤛᤡᤒᤠ ᤛᤠ᤹ᤖᤡᤰ ᤕᤖᤡᤰ ᤆᤡᤃᤰᤘᤠᤜᤠ᤹ ᤋᤣ᤹ᤖᤢ॥

᥉᥇ ᤂᤢᤏᤧ᤹ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤀᤠᤖᤠ ᤏᤢ ᤑᤧᤴᤈᤣ᤹ᤖᤧ ᤘᤣ᤹ ᤘᤣ᤹ ᤐᤖᤡᤰᤐᤠ ᤛᤠᤔᤠ ᤏᤢ ᤋ᤺ᤴᤍᤡ᤹ᤜᤠ᤹ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤣ᤺ᤰᤕᤠᤀᤠᤱ ᤆᤥ᤺ᤰᤐᤠᤱᤄᤢᤛᤡ॥ ᤍᤠᤀᤢᤍᤖᤧ ᤀᤠᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤜᤠᤒᤠ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤄᤢᤛᤡ॥ ᤂᤧᤴ ᤀᤣᤃᤠᤱ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤳᤋᤢᤛᤡᤒᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧᤖᤥ॥

a 

᥇᥈:᥈᥋ ᤕᤍᤍᤡᤕᤠ ᤑᤠ᤹ᤀᤡᤴ “ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤔᤠ᤹ ᤋᤢᤰᤋᤢ ᤐᤥᤱ᤹॥”

ᤀᤔᤏᤥᤏ ᤏᤢ ᤋᤠᤔᤠᤖ

᥇᥉

ᤍᤠᤀᤢᤍᤖᤧ ᤁᤢᤛ᤻ᤛᤠ ᤀᤒ᤻ᤛᤠᤗᤥᤔᤖᤧ ᤋᤠᤔᤠᤖ ᤔᤡᤱ ᤁᤧᤘᤠ᤺ᤵᤔᤠ ᤗᤳᤇᤠ ᤏᤢᤔᤠ ᤁᤢᤴᤛᤠ᤹ ᤔᤧᤴᤇᤢᤔᤠᤎᤡᤰ ᤘᤕᤧ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤘᤣ᤹ ᤁᤢᤛ᤻ᤛᤠ ᤀᤔᤏᤥᤏ ᤔᤧᤵᤏᤠᤒᤧᤸᤗᤧ ᤂᤧᤴ ᤛᤠ᤹ᤖᤡᤰ ᤏᤠᤏᤢ᤹ᤖᤢ॥

᥈ ᤀᤔᤏᤥᤏᤖᤧ ᤁᤢᤶᤔᤠ ᤐᤠ᤺ᤰᤔᤧᤸᤗᤧ ᤁᤳᤋᤢᤔᤠ ᤂᤢᤏᤧ᤹ ᤁᤢᤴᤛᤠ᤹ ᤔᤧᤴᤇᤢᤔᤠ᤺ᤴ ᤁᤢᤛᤡᤖᤠ᤹ ᤌᤠᤅᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕ᤹ᤒᤠ ᤌᤧᤳᤋᤧᤖ ᤐᤣ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤘᤕᤧᤒᤠᤸᤗᤧ ᤂᤧᤴᤏᤢ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴ॥

᥉ ᤁᤖ ᤍᤠᤀᤢᤍᤖᤧ ᤁᤢᤶᤓᤢ᤹ ᤛᤡᤔᤠᤜᤖᤧ ᤁᤢᤛ᤻ᤛᤠ ᤕᤥᤏᤠᤍᤠᤒ ᤔᤧᤵᤏᤠᤒᤧᤴ ᤀᤔᤏᤥᤏᤖᤧ ᤁᤢᤴᤍᤣ᤺ᤱᤒᤠ ᤘᤕᤧ. ᤂᤧᤴ ᤛᤠ᤹ᤖᤡᤰ ᤆᤠ᤺ᤵᤐᤠ ᤘᤕᤧ॥

᥊ ᤂᤧᤸᤗᤧ ᤀᤔᤏᤥᤏᤧᤴ ᤔᤧᤳᤋᤢ. “ᤜᤠᤱᤛᤠᤀᤣ. ᤂᤧᤏᤧ᤹ ᤌᤣᤀᤠᤱ ᤀᤰᤂᤣᤗ᤹ᤖᤡᤰ ᤕ᤹ᤒᤠ ᤁᤧᤎᤧᤳᤋᤧᤖ ᤁᤧᤒᤣᤒᤠᤒᤣ᥅ ᤂᤧᤏᤧ᤹ ᤁᤧᤶᤔᤧᤳᤋᤠᤴᤒᤠᤒᤡ᥅”

ᤀᤔᤏᤥᤏᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤓᤢ᤹ ᤀᤒ᤻ᤛᤠᤗᤥᤔᤖᤧ ᤁᤢᤴᤛᤠ᤹ ᤔᤧᤴᤇᤢᤔᤠ ᤋᤠᤔᤠᤖᤧᤴ ᤀᤠᤛᤡᤖᤠ᤹ ᤌᤠᤅᤧᤀᤠᤱ ᤘᤠ᤹॥”

᥋ ᤕᤥᤏᤠᤍᤠᤒᤖᤧ ᤔᤧᤳᤋᤢ. “ᤁᤧᤍᤢᤰᤐᤠ ᤗᤧᤱᤛᤡᤱᤅᤧ᤹ᤀᤠᤱ ᤕᤢᤰᤏᤠᤀᤥ ᤏᤧᤛ᤻ᤛᤧ᤹॥ ᤜᤧᤰᤁᤩᤠᤱ ᤁᤧᤶᤒᤠ ᤁᤧᤛᤠ᤹ᤛᤧ ᤋᤠ᤺ᤸᤗᤧ ᤀᤰᤂᤣ ᤔᤧᤳᤋᤧ᤹. ‘ᤋᤠᤔᤠᤖᤧᤴ ᤋᤠᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤈᤠ ᤆᤥᤃᤢ ᤐᤡᤀᤠᤖ. ᤀᤠᤱᤃᤠ᤹ ᤀᤠᤍᤃᤡ ᤌᤥ᤺ᤰᤋᤢᤖ. ᤀᤠᤱᤃᤠ᤹ ᤀᤠᤍᤃᤡ ᤆᤥᤃᤢᤒᤠᤴ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤢᤰᤁᤥᤗᤠᤶ ᤆᤠᤱ᤹॥’”

᥌ ᤂᤧᤸᤗᤧ ᤆᤥᤃᤢᤸᤗᤧ ᤕᤥᤏᤠᤍᤠᤒᤖᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤔᤏᤥᤏᤧᤴ ᤁᤧᤍᤢᤰᤐᤠ ᤗᤧᤱᤛᤡᤱᤅᤠᤱ ᤕᤢᤰᤏᤠᤀᤥ ᤏᤧᤛᤡᤱᤅᤠᤱ ᤏᤧᤛ᤻ᤛᤧ॥

ᤜᤠᤱᤅᤡᤴ ᤁᤢᤛᤠ᤹ᤛᤧ ᤋᤩᤧ ᤜᤧᤰᤁᤣ᤺ᤸᤗᤧ ᤀᤔᤏᤥᤏᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤴᤛᤠ᤹ ᤋᤠᤔᤠᤖᤧᤴ ᤋᤠᤀᤠᤱ ᤀᤠᤱᤃᤠ᤹ ᤀᤠᤍᤃᤡᤀᤣ ᤁᤢᤈᤠ ᤆᤥᤃᤢ ᤐᤡᤀᤠᤖ. ᤜᤧᤰᤁᤩᤠᤱ ᤁᤢᤜᤢᤰᤁᤥᤗᤠᤶ ᤆᤠᤔᤠ ᤂᤥᤛᤢᤱᤗ॥”

᥍ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤋᤠᤔᤠᤖᤧᤴ ᤀᤡᤱᤄᤱ ᤜᤠᤰᤋᤢ. “ᤂᤧᤏᤧ᤹ ᤁᤧᤶᤓᤢ᤹ ᤀᤔᤏᤥᤏᤖᤧ ᤁᤢᤜᤡᤶᤔᤥ ᤐᤣᤃᤧ᤹ᤀᤠᤱ ᤂᤢᤏᤧ᤹ ᤁᤢᤗᤠᤃᤡ ᤁᤢᤈᤠ ᤆᤥᤃᤧ ᤐᤡᤖᤧ᤹॥”

᥎ ᤂᤧᤸᤗᤧ ᤆᤥᤃᤢᤸᤗᤧ ᤋᤠᤔᤠᤖᤧᤴ ᤁᤢᤶᤓᤢ᤹ᤖᤧ᤹ᤀᤥ ᤋᤩᤧ. ᤜᤧᤰᤁᤩᤠᤱ ᤂᤧᤴ ᤏᤧᤛ᤻ᤛᤧᤒᤠ ᤏᤡᤛᤢ॥ ᤂᤢᤏᤧ᤹ ᤑᤣ᤹ᤖᤢᤶᤈᤡ ᤛ᤹ᤖᤢᤀᤠᤱ ᤂᤧᤸᤗᤧ ᤁᤢᤍᤃᤡ ᤗᤥ᤺ᤳᤋᤥ ᤀᤣ᤺ᤵᤛᤢ ᤐᤡᤖᤢ॥

᥏ ᤜᤧᤰᤁᤩᤠᤱ ᤂᤧᤸᤗᤧ ᤗᤥ᤺ᤳᤋᤥ ᤀᤣ᤺ᤶᤔᤧᤴ ᤋᤣ᤹ᤖᤢᤀᤠᤱ ᤀᤔᤏᤥᤏᤖᤧ ᤁᤢᤍᤃᤡ ᤁᤢᤈᤠᤔᤠ ᤆᤧᤳᤌᤩᤠᤀᤥ ᤗᤥ᤺ᤳᤋᤥ᤺ᤴ ᤕᤠᤰᤋᤢ ᤐᤡᤖᤢ. ᤁᤖ ᤀᤔᤏᤥᤏᤧᤴ ᤆᤠᤔᤠ ᤔᤧᤍᤧᤴᤍᤧᤴ॥ ᤜᤧᤰᤁᤩᤠᤱ ᤀᤔᤏᤥᤏᤖᤧ ᤁᤧᤖᤧᤰ ᤔᤏᤠᤜᤠ᤹ ᤁᤢᤕᤠᤰᤑᤠᤱᤗᤠᤶ ᤐᤠᤱᤄᤢᤍᤣᤛᤢᤛᤡ॥

᥇᥆ ᤂᤧᤱᤜᤠ᤹ ᤁᤧᤖᤧᤰ ᤔᤧᤒᤣᤀᤠᤱ ᤂᤢᤏᤧ᤹ ᤋᤠᤔᤠᤖᤧᤴ ᤔᤧᤳᤋᤢ. “ᤀᤠᤈᤠᤔᤠ ᤆᤠ᤺ᤴ ᤀᤠᤕᤠᤰᤑᤠᤱᤀᤥ ᤑᤧᤳᤋᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤜᤢᤰᤁᤥᤗᤠᤶ ᤆᤠᤱ᤹॥” ᤂᤢᤏᤧ᤹ ᤀᤣ᤺ᤵᤛᤢᤒᤠ ᤗᤥ᤺ᤳᤋᤥ᤺ᤴ ᤀᤔᤏᤥᤏᤖᤧ ᤁᤢᤕᤠᤰᤑᤠᤱᤀᤥ ᤋᤣ᤹ᤖᤢ ᤐᤡᤖᤢ॥

᥇᥇ ᤁᤖ ᤂᤧᤸᤗᤧ ᤀᤔᤏᤥᤏᤧᤴ ᤗᤥ᤺ᤳᤋᤥ᤺ᤴ ᤐᤡᤖᤢᤖ ᤐᤳᤇᤧᤸᤗᤧ ᤁᤢᤜᤢᤰᤁᤥ ᤋᤧᤶᤛᤢᤀᤠᤱ ᤔᤧᤳᤋᤢ. “ᤑᤧᤖᤧ᤹. ᤀᤠᤱᤃᤠ᤹ᤏᤢ ᤀᤡᤵᤛᤧ᤹॥”

᥇᥈ ᤁᤖ ᤂᤧᤸᤗᤧ ᤔᤧᤳᤋᤢ. “ᤔᤧ᤺ᤴ ᤀᤠᤶᤓᤢ᤹ᤀᤣ. ᤀᤠᤱᤃᤠ᤹ ᤀᤠᤈᤠ᤺ᤳᤌᤡ ᤔᤧᤍᤣᤛᤧᤴᤏᤧ᤹॥ ᤀᤰᤋᤱᤒᤠ ᤕᤠ᤺ᤶᤒᤰ ᤀᤡᤛᤪᤠᤀᤡᤗᤀᤥ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ॥ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹॥

᥇᥉ ᤀᤠᤱᤃᤠ᤹ ᤀᤠᤏᤠᤖᤠᤴ ᤀᤠᤳᤋᤠᤴ ᤋᤣ᤹ᤖᤢᤱᤅᤠᤱ ᤆᤡᤰᤂᤢᤱᤒᤠᤒᤣ᥅ ᤜᤧᤰᤁᤩᤠᤱ ᤂᤧᤏᤧ᤹ᤀᤠᤱ ᤀᤡᤛᤪᤠᤀᤡᤗᤀᤥ ᤗᤳᤇᤠ ᤋᤠᤵᤑᤧ᤺ᤶᤒᤠ ᤔᤏᤠ. ᤀᤍᤱ ᤁᤧᤒᤥ᤺ᤱ॥ ᤀᤠᤱᤃᤠ᤹ ᤀᤠᤗᤠᤃᤡ ᤜᤠᤱᤅᤡᤴᤏᤢ ᤋᤠ᤹ᤈᤧᤰᤂᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤁᤧᤓᤠ᤺ᤰ॥”

᥇᥊ ᤁᤖ ᤂᤢᤏᤧ᤹ ᤋᤠᤔᤠᤖᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤴ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤎᤢᤶᤒᤠ ᤆᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤔᤧᤍᤧᤴᤍᤧᤴᤇᤠᤱ ᤋᤧᤶᤛᤢᤀᤠᤱ ᤂᤧᤴᤏᤢ ᤀᤡᤵᤛᤧ॥

᥇᥋ ᤂᤧᤴ ᤀᤣᤃᤠᤱ ᤀᤔᤏᤥᤏᤖᤧ ᤂᤧᤴ ᤛᤠ᤹ᤖᤡᤰ ᤆᤡ᤺ᤵᤔᤠ ᤜᤣ᤺ᤰᤋᤢ॥ ᤀᤔᤏᤥᤏᤖᤧ ᤋᤃᤡ ᤀᤠᤰᤂᤩᤠᤖᤡᤰ ᤏᤠᤏᤢ᤹ᤖᤢ ᤀᤠᤸᤗᤥ ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤆᤡ᤺ᤳᤜᤣ᤺ᤰᤋᤢ॥ ᤜᤧᤰᤁᤩᤠᤱ ᤀᤔᤏᤥᤏᤖᤧ ᤂᤧᤴ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤐᤣᤃᤧ᤹॥”

᥇᥌ ᤁᤖ ᤂᤢᤏᤧ᤹ ᤀᤔᤏᤥᤏᤧᤴ ᤔᤧᤳᤋᤢ. “ᤀᤠᤜᤠ᤹. ᤀᤠᤶᤓᤢ᤹ᤀᤣ. ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤁᤧᤗ᤺ᤳᤋᤠᤒᤠᤱᤃ ᤏᤢᤒᤠ ᤔᤧ᤺ᤴ॥ ᤂᤧᤏᤧ᤹ ᤁᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴᤏᤢ᤺ᤸᤗᤧᤀᤠᤱ ᤁᤱᤃ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤥ᤺ᤰᤂᤧ॥”

ᤂᤧᤸᤗᤧ ᤋᤠᤔᤠᤖᤖᤧ ᤁᤢᤒᤠ᤺ᤴᤏᤡᤴ ᤂᤧᤶᤔᤠᤀᤣ ᤔᤧᤄᤧᤵᤛᤢᤴ.

᥇᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤁᤴ ᤔᤧᤴᤇᤢᤔᤠ᤺ᤴ ᤗ᤺ᤳᤋᤧᤍᤣᤛᤧ᤹॥ ᤁᤴ ᤗᤠ᤺ᤰᤁᤠᤳ ᤗ᤺ᤳᤋᤧ᤹ᤀᤠᤱ ᤗᤠᤶᤎᤣ᤺ᤵᤐᤧᤴ ᤀᤧᤳᤋᤧ᤹॥”

᥇᥎ ᤜᤧᤰᤁᤩᤠᤱ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ ᤂᤧᤴ ᤐᤠ᤺ᤰᤂᤠ ᤗ᤺ᤳᤋᤢᤍᤣᤛᤢᤀᤠᤱ ᤗᤠᤶᤎᤣ᤺ᤵᤐᤧᤴ ᤀᤧᤳᤋᤢ॥

ᤋᤠᤔᤠᤖᤧᤸᤗᤧ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤔᤠ ᤜᤠᤱᤛᤠᤔᤠᤖᤧ ᤔᤧᤈᤠᤰᤂᤢᤒᤠ ᤁᤢᤓᤢᤱ ᤀᤡᤛᤣ᤺ᤱᤒᤠ ᤛᤠ᤹ᤖᤡᤰ ᤏᤢᤒᤠ ᤆᤠᤱ ᤆᤠᤰᤂᤢᤀᤠᤱ ᤘᤕᤧ॥

᥇᥏ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥ ᤂᤠᤵᤐᤢ ᤜᤢ᤺ᤳᤇᤡᤱ. ᤂᤢᤏᤧ᤹ ᤆᤠᤰᤂᤢᤀᤠᤱ ᤘᤕᤧᤒᤠ ᤁᤣ᤺ᤶᤒᤠ ᤁᤢᤈᤠᤱᤅᤡᤴ ᤌᤧ᤺ᤰᤂᤢ. ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤐᤥ ᤁᤢᤜᤢᤰᤁᤡᤴ ᤑᤳᤇᤢᤀᤠᤱ ᤜᤠᤒᤧᤖ ᤐᤣ॥

᥈᥆ ᤜᤧᤰᤁᤣ᤺ᤸᤗᤧ ᤁᤢᤶᤓᤢ᤹ ᤀᤒ᤻ᤛᤠᤗᤥᤔᤖᤧ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤶᤓᤢ᤹ ᤀᤔᤏᤥᤏᤧᤴ ᤂᤧᤏᤧ᤹ᤏᤢ ᤘᤕᤧᤒᤡ᥅ ᤀᤠᤸᤗ ᤛᤫᤠ᤺ᤳ ᤕᤢᤅᤧ᤹॥ ᤂᤢᤏᤧ᤹ᤃ ᤂᤧᤏᤧ᤹ ᤁᤧᤶᤓᤢ᤹ᤖᤥ. ᤁᤴ ᤐᤠ᤺ᤴᤏᤡᤴ ᤁᤧᤏᤡᤱᤘᤠ᤹ᤀᤥ ᤔᤧᤕᤢᤰᤂᤧᤴᤏᤧ᤹॥” ᤜᤧᤰᤁᤣ᤺ᤸᤗᤧ ᤋᤠᤔᤠᤖᤧᤴ ᤁᤢᤶᤓᤢ᤹ ᤀᤒ᤻ᤛᤠᤗᤥᤔᤖᤧ ᤁᤢᤜᤡᤶᤔᤥ ᤗᤠᤵᤔᤧᤓᤢᤛᤢᤔᤠ ᤔᤧᤴᤇᤢᤔᤠ ᤁᤢᤀᤡᤛᤡ᤺ᤰ ᤕᤢᤅᤧ॥

᥈᥇ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤢᤀᤠᤱ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥

᥈᥈ ᤁᤖ ᤀᤒ᤻ᤛᤠᤗᤥᤔᤖᤧ ᤀᤔᤏᤥᤏᤧᤴ ᤌᤣᤀᤠᤱ ᤐᤠ᤺ᤴ ᤔᤧᤔᤧᤳᤋᤢᤴ॥ ᤂᤢᤏᤧ᤹ ᤁᤢᤴᤛᤠ᤹ ᤔᤧᤴᤇᤢᤔᤠ᤺ᤴ ᤁᤢᤈᤠ᤺ᤳᤌᤡ ᤋᤣᤛᤢ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤀᤔᤏᤥᤏᤧᤴ ᤆᤡ᤺ᤵᤔᤠ ᤜᤣ᤺ᤰᤋᤢᤖᤥ॥

ᤀᤒ᤻ᤛᤠᤗᤥᤔᤖᤧ ᤁᤢᤗᤧᤰᤘᤠ ᤏᤢ᤺ᤰᤋᤢ

᥈᥉ ᤋᤱᤒᤣ᤹ ᤏᤧᤳᤇᤡ ᤀᤣᤃᤠᤱ ᤀᤒ᤻ᤛᤠᤗᤥᤔᤖᤧ ᤁᤧᤖᤧᤰ ᤜᤠᤱᤛᤠᤜᤠ᤹ ᤀᤣᤑᤪᤠᤀᤡᤔ ᤁᤢᤒᤣᤛᤠᤱ ᤒᤠᤗ ᤜᤠᤛᤥᤖ ᤔᤧᤵᤏᤠᤒᤠ ᤋᤧᤴᤏᤥ ᤔᤧᤸᤗᤢᤰ ᤔᤢᤖᤡᤰ ᤏ᤺ᤱᤔᤠ ᤋᤱᤏᤠᤶᤔᤥ ᤀᤢ᤺ᤳᤋᤢᤛᤡ॥

᥈᥊ ᤀᤒ᤻ᤛᤠᤗᤥᤔᤧᤴ ᤜᤠᤱᤅᤡᤸᤗᤧ ᤁᤢᤍᤢᤶᤛᤧ ᤐᤣᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤔᤧᤸᤗᤢᤰ ᤏ᤺ᤱᤔᤠ ᤋᤱᤏᤠᤶ ᤋᤥᤛᤢᤱ॥ ᤀᤠᤍᤠᤱᤒᤠ ᤜᤠᤱᤅᤡᤴ ᤏᤢ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ ᤁᤧᤍᤩᤧ᤹ᤀᤡᤒᤡ᥅”

᥈᥋ ᤜᤠᤱᤅᤡᤸᤗᤧ ᤔᤧᤳᤋᤢ. “ᤀᤠᤜᤠ᤹. ᤀᤠᤱᤃᤠ᤹ ᤀᤠᤛ᤻ᤛᤠ. ᤀᤠᤏᤡᤃᤧ ᤁᤧᤖᤧᤰ ᤋᤩᤧᤀᤡᤃᤧᤀᤠᤱ ᤂᤧᤏᤧ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤛᤡᤃᤧᤴ॥” ᤀᤒ᤻ᤛᤠᤗᤥᤔᤖᤧ ᤕᤠᤶᤔᤥ ᤔᤧᤳᤋᤢ. ᤁᤖ ᤍᤠᤀᤢᤍᤧᤴ ᤐᤣ᤺ᤰᤔᤠ ᤔᤧᤍᤧᤴᤍᤧᤴ. ᤜᤧᤰᤁᤩᤠᤱ ᤔᤢ᤹ᤀᤡᤛᤠᤶ ᤐᤡᤖᤢ॥

᥈᥌ ᤜᤧᤰᤁᤣ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤔᤧᤳᤋᤢ. “ᤀᤠᤍᤠᤱᤒᤠ ᤋᤠᤔᤠ ᤁᤧᤴᤇᤢᤰᤏᤧᤴᤏᤣᤓᤃᤪ ᤀᤠᤶᤓᤢ᤹ ᤀᤔᤏᤥᤏᤧᤴ ᤁᤧᤒᤠᤱᤄᤢᤒᤡ᥅” ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢ.

“ᤂᤧᤴ ᤌᤣᤀᤠᤱ ᤂᤧᤏᤧ᤹ᤏᤢ ᤐᤣ᤺ᤰᤐᤠᤒᤣ᥅”

᥈᥍ ᤁᤖ ᤀᤒ᤻ᤛᤠᤗᤥᤔᤖᤧ ᤀᤔᤏᤥᤏ ᤏᤢ ᤜᤠᤱᤅᤡᤸᤗᤧ ᤘᤣ᤹ ᤁᤢᤛ᤻ᤛᤠᤜᤠ᤹ ᤂᤢᤏᤧ᤹ᤏᤢ ᤔᤧᤶᤒᤠᤱᤛᤡᤱᤅᤣ ᤌᤠᤖᤡᤰ ᤜᤠᤱᤅᤡᤴ ᤕᤧ᤺ᤰᤁᤠᤱ ᤕᤧ᤺ᤰ ᤔᤧᤳᤋᤢᤖ ᤐᤣᤗᤡ ᤑᤠᤰᤋᤢ॥

᥈᥎ ᤀᤒ᤻ᤛᤠᤗᤥᤔᤖᤧ ᤁᤢᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤏᤢᤖᤡᤰ ᤀᤥᤔᤧᤳᤋᤠᤶᤔᤧ᤹. ᤀᤔᤏᤥᤏᤧᤴ ᤛᤣ᤹ᤈᤱᤘᤠ᤺ᤸᤗᤧ ᤔᤕᤢ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ‘ᤀᤔᤏᤥᤏᤧᤴ ᤌᤃᤧᤶᤔᤧ᤹’ ᤔᤧᤳᤏᤡᤱᤅᤡᤸᤗᤧ ᤂᤧᤏᤡ᤹ ᤂᤧᤴ ᤛᤧᤖᤧᤶᤔᤧ᤹॥ ᤔᤧᤃᤡᤛᤧᤶᤔᤡᤴᤏᤧ᤹॥ ᤁᤱᤃ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤗᤥ॥ ᤌᤎᤵ ᤔᤧᤸᤗ᤹ᤀᤣ ᤜᤠᤱᤜᤠᤱ ᤗ᤹ᤖᤧᤶᤔᤧ᤹॥”

᥈᥏ ᤜᤧᤰᤁᤩᤠᤱ ᤀᤒ᤻ᤛᤠᤗᤥᤔᤖᤧ ᤁᤢᤔᤏᤠᤜᤠ᤹ ᤔᤢᤖᤠ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤀᤔᤏᤥᤏᤧᤴ ᤔᤧᤔᤧᤳᤋᤢ॥ ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤜᤠᤱᤛᤠᤜᤠ᤹ ᤜᤠᤖᤠᤜᤠᤖᤠ ᤂᤢᤴᤇᤡ᤹ ᤀᤍᤱᤜᤠ᤹ᤀᤥ ᤔᤧᤗᤠᤛᤧᤀᤠᤱ ᤜᤡᤶᤔᤥ ᤔᤧᤒᤣ॥

᥉᥆ ᤂᤧᤱᤜᤠ᤹ ᤗᤠᤶᤔᤥ ᤔᤧᤒᤣᤖ ᤔᤧᤒᤳᤇᤧᤸᤗᤧᤛᤠ ᤜᤠᤱᤅᤡᤸᤗᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ. “ᤀᤒ᤻ᤛᤠᤗᤥᤔᤖᤧ ᤁᤧᤖᤧᤰ ᤜᤠᤱᤛᤠᤜᤠ᤹ ᤛᤧᤖᤢᤛᤡ. ᤜᤧᤰᤁᤩᤠᤱ ᤀᤠᤳᤋᤡᤴᤏᤠᤱ ᤔᤧᤴᤜᤡᤅᤧᤴ॥”

᥉᥇ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤴ ᤐᤥᤃᤧᤀᤠᤱ ᤁᤢᤍᤣ᤺ᤳᤋᤧᤴ ᤌᤧ᤺ᤰᤂᤢ. ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤛᤸᤗᤡᤰ ᤛᤴᤇᤡᤱ॥ ᤂᤢᤏᤧ᤹ ᤁᤢᤒᤣᤛᤠᤱ ᤁᤧᤕᤧᤵᤐᤠ ᤁᤢᤛᤧᤘᤠᤖᤥᤒᤠᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤋᤣ᤺ᤳᤜᤠ᤹ ᤔᤧᤎᤧ᤺ᤰᤂᤢ॥

᥉᥈ ᤁᤖ ᤍᤠᤀᤢᤍᤖᤧ ᤁᤢᤶᤓᤢ᤹ ᤛᤡᤔᤠᤜᤖᤧ ᤁᤢᤛ᤻ᤛᤠ ᤕᤥᤏᤠᤍᤠᤒᤖᤧ ᤔᤧᤳᤋᤢ. “ᤂᤧᤸᤗᤧ ᤁᤧᤖᤧᤰ ᤜᤠᤱᤛᤠᤜᤠ᤹ ᤛᤧᤖᤢᤛᤡ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤔᤧᤀᤡ᤺ᤳᤋᤧᤴᤏᤧ᤹॥ ᤀᤔᤏᤥᤏᤧᤸᤗᤰ ᤛᤩᤧ॥ ᤂᤧᤸᤗᤧ ᤁᤢᤴᤛᤠ᤹ ᤋᤠᤔᤠᤖᤧᤏ ᤀᤔᤏᤥᤏᤖᤧ ᤁᤢᤈᤠ᤺ᤳᤌᤡ ᤋᤣᤛᤢᤖ ᤀᤡᤵᤋᤢᤀᤠᤱᤎᤥ ᤀᤒ᤻ᤛᤠᤗᤥᤔᤖᤧ ᤜᤧᤰᤁᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤳᤋᤢᤀᤠᤱ ᤘᤕᤧ॥

᥉᥉ ᤁᤧᤖᤧᤰ ᤜᤠᤱᤛᤠᤜᤠ᤹ ᤔᤧᤛᤩᤧ ᤁᤧᤗ᤹ᤒᤠ ᤀᤡᤱᤗᤧᤰᤐᤠ ᤀᤡᤱᤄᤱᤅᤥ ᤀᤠᤍᤠᤱᤒᤠᤖᤧ ᤏᤡᤱᤘᤠ᤹ ᤔᤧᤒᤡᤖᤧᤴᤏᤧ᤹॥ ᤀᤔᤏᤥᤏᤧᤸᤗᤰ ᤛᤩᤧ॥”

᥉᥊ ᤜᤧᤰᤁᤣ ᤐᤥ᤺ᤰᤂᤧᤸᤗᤧ ᤀᤒ᤻ᤛᤠᤗᤥᤔᤧᤴ ᤂᤧᤳᤇᤡᤱᤅᤠᤱ ᤐᤣ॥

ᤂᤧᤒᤩᤠᤱ ᤗᤠᤶᤎᤣᤳ ᤁᤧᤃᤥᤒᤠᤸᤗᤧ ᤁᤢᤏᤠᤖᤠᤴ ᤑᤥ᤺ᤰᤂᤢᤀᤠᤱ ᤀᤥᤔᤕᤧᤸᤗᤧ ᤔᤏᤠᤗᤢᤵᤜᤠ᤹ ᤜᤥᤖᤥᤏᤠᤀᤡᤔ ᤗᤠᤶᤒᤠ ᤁᤥ᤺ᤰᤔᤠᤀᤣ ᤁᤥ᤺ᤰᤔᤠ ᤔᤏᤠᤜᤠ᤹ ᤔᤧᤕᤧᤖ ᤔᤧᤒᤳᤇᤧᤒᤠ ᤏᤡᤛᤢᤛᤡ॥ ᤂᤧᤴ ᤋᤩᤧᤀᤠᤱ ᤜᤠᤱᤅᤡᤴ ᤀᤰᤋᤱᤒᤠ ᤀᤡᤱᤄᤱ ᤐᤡᤖᤢ. “ᤜᤥᤖᤥᤏᤠᤀᤡᤔᤗᤠᤶ ᤁᤥ᤺ᤰᤔᤠᤀᤣ ᤁᤥ᤺ᤰᤔᤠ ᤔᤏᤠᤜᤠ᤹ ᤔᤧᤕᤧᤖ ᤔᤧᤒᤳᤇᤧᤒᤠ ᤀᤠᤱᤃᤠ᤹ ᤏᤡᤛᤢᤱᤛᤡᤱ॥”

᥉᥋ ᤕᤥᤏᤠᤍᤠᤒᤖᤧ ᤜᤠᤱᤅᤡᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤂᤧᤱᤜᤠ᤹ ᤔᤧᤍᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤳᤏᤧᤒᤠ ᤁᤢᤀᤡᤛᤡ᤺ᤰ ᤜᤠᤱᤛᤠᤜᤠ᤹ ᤔᤧᤍᤠᤖ ᤔᤧᤒᤳ॥”

᥉᥌ ᤂᤧᤸᤗᤧ ᤐᤠ᤺ᤳᤋᤢᤛᤢᤖᤢᤏᤠᤔᤧ᤺ᤴᤏᤣ ᤜᤠᤱᤛᤠᤜᤠ᤹ ᤜᤡᤶᤔᤥ ᤔᤧᤗᤠᤛᤧ. ᤜᤧᤰᤁᤩᤠᤱ ᤑᤡᤖᤡᤰ ᤑᤡᤖᤡᤰ ᤔᤧᤓᤡ᤺ᤰᤋᤧᤖ ᤔᤧᤜᤠᤒᤧ॥ ᤜᤠᤱᤅᤡᤴ ᤏᤢ ᤁᤧᤖᤧᤰ ᤁᤢᤔᤏᤠᤜᤠ᤹ᤀᤠᤱ ᤛᤠ᤹ᤖᤡᤰ ᤔᤧᤜᤠᤒᤧ॥

᥉᥍ ᤀᤒ᤻ᤛᤠᤗᤥᤔᤧᤴ ᤃᤛᤢᤖᤒᤠ ᤜᤠᤱ ᤀᤶᤔᤡᤀᤢᤍᤖᤧ ᤁᤢᤛ᤻ᤛᤠ ᤋᤸᤔᤤᤖᤥ ᤐᤣᤀᤠᤱ ᤕᤢᤱᤔᤠ ᤜᤣ᤺ᤰᤋᤧ॥ ᤁᤖ ᤜᤠᤱᤅᤡᤸᤗᤧ ᤌᤡᤰᤕᤠ᤺ᤴᤎᤰ ᤁᤢᤛ᤻ᤛᤠ ᤀᤔᤏᤥᤏᤧᤴ ᤜᤠ᤺ᤵᤋᤢᤖ ᤕᤢᤅᤧ॥

᥉᥎ ᤃᤛᤢᤖ ᤗᤠᤈᤣ᤹ᤀᤥ ᤂᤧᤳᤇᤡᤱ ᤐᤣᤀᤠᤱ ᤀᤒ᤻ᤛᤠᤗᤥᤔᤧᤴ ᤋᤱᤒᤣ ᤛᤢᤶᤛᤡ ᤂᤧᤵᤔᤥ ᤕᤢᤅᤧ॥

᥉᥏ ᤜᤧᤰᤁᤩᤠᤱ ᤀᤔᤏᤥᤏᤧᤴ ᤛᤩᤧᤒᤠᤀᤥ ᤁᤢᤗᤢᤱᤔᤠ᤹ ᤜᤡ᤺ᤶᤔᤠ ᤏᤠ᤹ᤖᤧ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤀᤠ᤺ᤴᤇᤡᤱᤅᤠᤱ ᤕᤠᤶᤔᤥ ᤀᤒ᤻ᤛᤠᤗᤥᤔᤖᤧ᤹ᤀᤥ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤖᤥ॥

ᤕᤥᤀᤠᤒᤧᤸᤗᤧ ᤀᤒ᤻ᤛᤠᤗᤥᤔᤧᤴ ᤕᤖᤢᤛᤗᤧᤔ ᤏᤢ᤺ᤰᤔᤠ ᤁᤥ᤺ᤳᤋᤢ

᥇᥊

ᤜᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤀᤒ᤻ᤛᤠᤗᤥᤔ ᤗᤧᤵᤔᤠᤱ ᤏᤢ᤺ᤰᤂᤧ ᤁᤧᤗ᤹ᤒᤠ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤏᤡᤱᤘᤠ᤹ ᤂᤥᤛᤢ.

᥈ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤋᤁᤥ ᤔᤧᤵᤏᤠᤒᤠᤍᤧᤴᤏᤥ ᤔᤏᤠᤜᤠ᤹ ᤐᤠᤱᤄᤢᤛᤡᤀᤠᤱ ᤗᤳᤇᤠ ᤆᤠ᤺ᤵᤔᤠ ᤔᤧᤴᤇᤢᤔᤠᤎᤡᤰ ᤀᤢ᤺ᤵᤔᤠ ᤐᤠᤱᤄᤢᤛᤡ॥ ᤂᤧᤴ ᤔᤧᤳᤋᤢ. “ᤁᤧᤜᤠ᤺ᤶᤛᤡᤱᤔᤠ ᤗᤧᤱᤛᤡᤱᤅᤧ᤹. ᤁᤧᤜᤠ᤺ᤶᤛᤡᤱᤔᤠᤜᤠ᤹ᤖᤧ ᤔᤧᤈᤠᤰᤂᤢᤒᤠ ᤆᤠᤱ ᤜᤧᤰᤋᤱᤒᤠ ᤆᤠᤱ ᤆᤠᤰᤂᤧ᤹. ᤁᤧᤎᤧᤃᤣ᤺ᤰᤐᤥ ᤏᤡ᤺ᤱᤃᤣ᤹ ᤔᤧᤕᤠᤰᤋᤧᤴᤏᤧ᤹. ᤜᤧᤰᤁᤩᤠᤱ ᤕᤖᤡᤰ ᤕᤧᤴᤏᤠᤱᤎᤥ ᤏᤧᤳᤋᤥ ᤁᤧᤕᤢᤱᤔᤠ ᤔᤧᤴᤇᤢᤔᤠ ᤜᤧᤰᤋᤱᤔᤠ ᤗᤧᤱᤛᤡᤱᤅᤧ᤹॥

᥉ ᤜᤠᤱᤅᤡᤸᤗᤧ᤹ᤀᤥ ᤐᤣᤃᤧ᤹ᤀᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤧ᤹॥” ᤕᤥᤀᤠᤒᤖᤧᤀᤣ ᤂᤢᤏᤧ᤹ ᤁᤴ ᤐᤠ᤺ᤴᤜᤠ᤹ ᤜᤢ᤹ᤖᤢ. ᤂᤢᤏᤧ᤹ᤀᤣ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤶᤒᤪᤠᤀᤥ ᤁᤣ᤺ᤳᤋᤢ ᤐᤡᤖᤢᤒᤠᤖᤥ॥

᥊ ᤋᤁᤥᤒᤠ ᤔᤧᤴᤇᤢᤔᤠ᤺ᤴ ᤜᤠᤱᤅᤡᤸᤗᤧ᤹ᤀᤥ ᤐᤣ. ᤜᤧᤰᤁᤩᤠᤱ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤜᤠᤱᤅᤡᤴ ᤛᤧᤘᤠ ᤔᤧᤳᤋᤢᤖ ᤀᤰᤂᤣ ᤔᤧᤳᤋᤢ. “ᤜᤠᤱᤅᤣ. ᤛᤧ᤺ᤵᤋᤠᤱᤅᤧ᤹ᤀᤥ॥”

᥋ ᤜᤠᤱᤅᤡᤸᤗᤧ ᤂᤧᤴ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤌᤧᤔᤠ ᤋᤢᤰᤂᤣ ᤁᤧᤍᤢᤔᤢᤀᤠᤱ ᤘᤠ᥅”

ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ᤃ ᤔᤡᤔᤣᤍᤢᤔᤠᤀᤠᤖᤥ॥ ᤀᤠᤱᤃᤠ᤹ ᤀᤠᤕᤧᤶᤒᤠ ᤛᤩᤧᤀᤠᤱ ᤘᤠ᤹ᤖᤥ॥

᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤧᤵᤑᤢ ᤀᤠᤛ᤻ᤛᤠ ᤘᤕᤧᤛᤡ. ᤂᤧᤱᤜᤠ᤹ ᤋᤧᤶᤒᤣ᤹ᤀᤥ ᤆᤢᤅᤧᤇᤡ॥ ᤂᤧᤵᤔᤥ ᤂᤧᤱᤜᤠ᤹ ᤁᤧᤛᤧᤶᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥ ᤌᤡᤰᤁᤡᤸᤗᤧ ᤘᤣ᤹ᤀᤡᤴ ᤜᤡᤵᤋᤢᤀᤠᤱ ᤛᤧᤖᤢ॥

᥍ ᤀᤠᤸᤗ ᤀᤔᤧᤳᤋᤧᤏᤠ. ᤁᤧᤖᤧᤰ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤒᤥᤃᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤀᤠᤒᤠᤅᤣ ᤁᤢᤴᤛᤠ᤹ ᤁᤧᤛᤧᤵᤐᤧᤴ ᤀᤠᤏᤡᤃᤧ ᤜᤢᤰ ᤀᤠᤛᤢᤵᤋᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤀᤠᤒᤠᤅᤣ ᤁᤢᤴᤛᤠ᤹ ᤛᤧᤖᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤂᤧᤴ ᤛᤧᤖᤢᤶᤒᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤰ ᤁᤧᤄᤥᤒᤧᤴᤏᤠᤱ ᤛᤧᤖᤢᤶᤒᤧ॥’ ᤂᤧᤱᤜᤠ᤹ᤖᤧ ᤜᤧᤰᤁᤣ ᤔᤧᤈᤥᤃᤢᤸᤗᤧᤃ ᤗᤳᤇᤠᤎᤡᤰ ᤁᤧᤏᤶᤒᤠ ᤔᤡᤜᤥ᤺ᤶᤒᤧᤴᤏᤠᤱ ᤔᤧᤛᤧᤖᤢ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤕᤧᤶᤒᤠ᤺ᤸᤗᤧ ᤁᤢᤔᤡᤱᤅᤡᤴ ᤔᤧᤔᤠᤛᤢᤸᤗᤧ ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤜᤠ᤺ᤳᤋᤠᤱ ᤁᤢᤛᤢᤘᤠᤱ ᤔᤧᤴᤕᤠ᤺ᤰᤏᤧᤸᤗᤥ॥”

᥎ ᤜᤠᤱᤅᤡᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤴ ᤔᤧᤳᤋᤢ. “ᤐᤣᤃᤧ᤹. ᤀᤠᤱᤃᤠ᤹ᤀᤣ ᤂᤧᤏᤧ᤹ ᤗᤧᤵᤔᤠᤱ ᤂᤠᤛᤧᤴ ᤆᤥᤃᤢᤱ ᤐᤡᤏᤧ॥”

᥏ ᤁᤖ ᤋᤁᤥᤒᤠ ᤔᤧᤴᤇᤢᤔᤠ᤺ᤸᤗᤧ ᤀᤠᤸᤗᤛᤠᤱ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤁᤸᤗᤧ ᤁᤢᤀᤠᤵᤋᤡᤰᤁᤡᤴ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤛᤢᤘᤠᤱᤅᤥ ᤆᤢᤰᤗ॥ ᤜᤠᤱ ᤏᤢ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤌᤡᤰᤔᤠ ᤔᤧᤒᤥ᤺ᤱᤏᤧᤸᤗᤖᤥ॥”

᥇᥆ ᤜᤠᤱᤅᤡᤸᤗᤧ ᤔᤧᤳᤋᤢ. “ᤀᤠᤸᤗᤛᤠᤱ ᤔᤏᤠᤖᤧ ᤂᤧᤏᤧ᤹ ᤌᤣᤀᤡ ᤁᤧᤶᤔᤧᤳᤏᤧᤑᤃᤪ. ᤂᤧᤴ ᤀᤠᤱᤃᤠ᤹ᤀᤥ ᤋᤠᤖᤠᤶᤔᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤕᤠᤶᤔᤥ ᤂᤧᤏᤧ᤹ ᤀᤠᤵᤑᤠᤸᤗᤧᤀᤠᤱ ᤋᤢᤰᤂᤣ ᤁᤧᤴᤈᤠ᤺ᤳᤏᤧᤴ॥”

᥇᥇ ᤜᤧᤰᤁᤩᤠᤱ ᤕᤠᤶᤔᤥ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤐᤠ᤺ᤳᤋᤢ. “ᤁᤢᤗᤧᤰᤘᤠ ᤁᤧᤜᤢᤱᤒᤠᤜᤠ᤹ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤔᤧᤶᤒᤠᤱᤔᤠ ᤏᤢ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤴ ᤛᤡᤔᤠ ᤔᤧᤶᤒᤠᤱᤔᤠᤖᤧ ᤗᤠᤃᤡ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤋᤢᤘᤠ ᤆᤥᤃᤧ᤹॥”

ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤔᤠᤱᤜᤧᤰᤛᤡᤱ. “ᤂᤧᤏᤧ᤹ ᤁᤧᤛ᤻ᤛᤠ᤺ᤸᤗᤧ ᤁᤢᤎᤧᤃᤣ᤺ᤰ ᤀᤡ ᤗᤳᤇᤠᤀᤠᤱ ᤂᤠᤶᤒᤠᤱᤅᤥ ᤔᤰᤔᤧᤎᤠᤏᤧᤴ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤐᤠ᤺ᤳᤋᤢᤱ॥”

᥇᥈ ᤜᤧᤰᤁᤣ᤺ᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤐᤠ᤺ᤳᤋᤢ.

“ᤀᤠᤍᤠᤱᤒᤣ. ᤀᤠᤱᤃᤠ᤹ ᤀᤠᤸᤗᤛᤠᤱ ᤗᤳᤇᤠ ᤐᤠ᤺ᤴ ᤐᤠ᤺ᤵᤔᤠ ᤛᤢᤰᤋᤢᤱᤒᤡ᥅”

ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤐᤠ᤺ᤳᤋᤧ᤹॥”

᥇᥉ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤥ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤀᤥ ᤀᤠᤰᤁᤣᤗ᤹ᤖᤡᤰ ᤀᤰᤋᤱᤒᤠ ᤐᤠ᤺ᤴ ᤗᤠᤛᤧ᥅ ᤜᤠᤱᤅᤡᤸᤗᤧᤀᤣ ᤀᤰᤂᤣ ᤐᤠ᤺ᤳᤋᤢ᤹. ᤂᤢᤏᤧ᤹ ᤀᤠᤒᤠᤅᤣ ᤕᤠ᤺ᤶᤒᤰ ᤑᤧᤳᤗᤠ᤺ᤴᤍᤢᤀᤥ ᤀᤠᤵᤋᤡᤰᤛᤠᤒᤠ ᤔᤧᤒᤥ᤺ᤱᤏᤧᤶᤒᤡ᥅ ᤌᤣᤀᤠᤱᤓᤧᤸᤗᤧ ᤗᤠᤈᤣ᤹ᤗᤠᤶ ᤁᤧᤗ᤺ᤳᤋᤢ ᤁᤧᤍᤧᤛᤢᤒᤠ ᤔᤏᤠᤴ ᤀᤠᤍᤠᤱᤒᤠᤖᤧ ᤕᤠᤶᤔᤥ ᤏᤢ᤺ᤰᤔᤠ ᤋᤠ᤺ᤵᤔᤠ ᤁᤧᤏᤠ᤹ᤖᤢᤀᤠᤱ ᤘᤠ᤹॥

᥇᥊ ᤂᤠᤶᤒᤠᤱᤅᤥ ᤁᤧᤘᤧᤵᤐᤠ ᤆᤫᤠ᤺ᤳᤋᤡᤴ ᤕᤠᤶᤔᤥ ᤛᤢᤶᤔᤠ ᤛᤢᤰᤔᤧᤍᤧᤳᤏᤧᤶᤒᤠ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤁᤧᤖᤧᤰ ᤛᤡᤔᤠᤀᤣ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤃ ᤀᤠᤴᤇᤧᤳᤏᤧᤴ. ᤂᤢᤏᤧ᤹ᤃ ᤂᤢᤏᤧ᤹ᤗᤠᤶᤒᤠ ᤔᤠ᤺ᤱᤄᤠ ᤁᤧᤒᤥ᤺ᤱᤒᤠᤴ ᤏᤢ᤺ᤰᤔᤠ ᤋᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢ᤹॥

᥇᥋ “ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤀᤠᤍᤠᤱᤒᤠ ᤔᤧᤳᤇᤧ ᤋᤩᤠᤱᤒᤠ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤕᤱᤔᤠ ᤔᤧᤛᤧᤖᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤛᤧᤘᤠᤖᤥᤔᤠᤸᤗᤧ ᤏᤡᤱᤘᤠ᤹ ᤀᤡ᤺ᤳᤋᤢᤱ. ᤜᤠᤱᤅᤡᤴᤏᤢ ᤐᤠ᤺ᤴ ᤐᤠ᤺ᤵᤔᤠ ᤂᤥᤛᤢᤱᤏᤧᤑᤃᤪ ᤂᤢᤏᤧ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤢ᤹.

᥇᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤵᤔᤡ ᤐᤡᤖᤧᤒᤠ ᤗᤰᤁᤧᤄᤥᤒᤠ ᤐᤥᤱᤔᤠᤗᤠᤶ ᤔᤠ᤺ᤱᤄᤠ ᤆᤥ᤺ᤰᤔᤠ ᤁᤧᤃᤥ᤺ᤵᤐᤠ ᤔᤏᤠ᤺ᤴᤗᤠᤶ ᤛᤧ᤺ᤵᤐᤠ॥

᥇᥍ “ᤀᤠᤸᤗ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤔᤠᤸᤗᤧ ᤏᤡᤱᤘᤠ᤹ ᤀᤡ᤺ᤳᤋᤢᤱ᤹. ‘ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤁᤧᤒᤠ᤺ᤴᤏᤡᤸᤗᤧ ᤀᤠᤱᤃᤠ᤹ ᤀᤠᤛᤡᤰ ᤏᤧᤏᤧ ᤔᤧᤳᤋᤠ᤹ᤖ. ᤌᤣᤀᤠᤱᤓᤧᤸᤗᤧ ᤋᤠᤵᤑᤧ᤺ᤶᤒᤠ ᤏᤢ ᤏᤢᤒᤠ ᤛᤧᤴᤇᤧ ᤀᤠᤍᤠᤱᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰ॥ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤍᤠᤱᤒᤠᤏᤢ ᤘᤠ᤹ᤖ॥’”

᥇᥎ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤐᤠ᤺ᤴ ᤔᤧᤈᤡᤰᤂᤧᤴᤏᤧ᤹॥ ᤀᤠᤱᤃᤠ᤹ ᤗᤳᤇᤠ ᤐᤠ᤺ᤴ ᤛᤧ᤺ᤴᤍᤥᤏᤧ॥”

ᤂᤧᤸᤗᤧ ᤔᤧᤳᤋᤢ. “ᤐᤠ᤺ᤳᤋᤧᤏᤠ ᤀᤠᤍᤠᤱᤒᤣ॥”

᥇᥏ ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤁᤴ ᤁᤧᤖᤧᤰ ᤐᤠ᤺ᤴᤏᤥ ᤕᤥᤀᤠᤒᤖᤧ ᤁᤢᤜᤢᤰ ᤘᤠ᤹ᤒᤡ᥅”

ᤂᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤥ ᤔᤠᤱᤜᤧᤰᤛᤡᤅᤠ᤹ᤀᤠᤱ ᤐᤠ᤺ᤳᤋᤢᤱ. ᤀᤠᤍᤠᤱᤒᤠᤖᤧ ᤛᤣ᤺ᤴᤍᤥᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤸᤗᤧ ᤁᤧᤒᤠ᤺ᤵᤐᤧᤴ ᤆᤢᤰᤘᤠ ᤑᤧᤱᤘᤠ ᤗ᤹ᤔᤠᤀᤣ ᤔᤧᤄᤥᤛᤢᤴ॥ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤕᤥᤀᤠᤒᤖᤧᤀᤣ ᤁᤴ ᤐᤠ᤺ᤴᤏᤡᤴ ᤜᤢ᤹ᤖᤠᤱᤒᤠᤖᤥ. ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤔᤢᤖᤠᤀᤥ ᤁᤴ ᤁᤧᤖᤧᤰ ᤐᤠ᤺ᤴ ᤁᤣ᤺ᤳᤋᤢ ᤐᤡᤖᤠᤱᤒᤠᤖᤥ॥

᥈᥆ ᤀᤠᤸᤗᤥᤒᤠ ᤕᤠᤰᤏᤠᤶᤔᤡᤴ ᤘᤣ᤹ ᤗᤧᤵᤔᤠᤱ ᤗᤧᤱᤛᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤕᤥᤀᤠᤒᤖᤧ ᤁᤴ ᤆᤥᤃᤢᤒᤠᤖᤥ॥ ᤁᤖ ᤀᤠᤍᤠᤱᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ ᤏᤧᤜᤡ ᤁᤧᤃᤵᤐᤠ ᤁᤧᤈᤥ᤺ᤰ. ᤗᤠᤈᤣ᤹ᤀᤥ ᤌᤣ ᤐᤥ᤺ᤱᤗ ᤐᤳ ᤂᤧᤴ ᤁᤧᤖᤧᤰ ᤁᤧᤏᤡᤛᤢ᤹॥”

᥈᥇ ᤜᤠᤱᤅᤡᤸᤗᤧ ᤕᤥᤀᤠᤒᤧᤴ ᤔᤧᤳᤋᤢ. “ᤁᤴ ᤐᤠ᤺ᤴᤏᤥ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤋᤧᤴᤍᤠᤱ॥ ᤐᤣᤃᤧ᤹ᤀᤠᤱ ᤀᤒ᤻ᤛᤠᤗᤥᤶᤔᤡᤴ ᤏᤢ᤺ᤰᤋᤧ ᤋᤠᤖᤧ᤹॥”

᥈᥈ ᤜᤧᤰᤁᤣ᤺ᤸᤗᤧ ᤕᤥᤀᤠᤒᤧᤴ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤜᤠᤱᤅᤡᤴ ᤛᤧᤘᤠ ᤔᤧᤳᤋᤢᤀᤠᤱ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤖ ᤕᤥᤀᤠᤒᤖᤧ ᤔᤧᤳᤋᤢ. “ᤀᤠᤀᤡᤴ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤁᤧᤄᤧᤵᤛᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤁᤧᤛᤡᤖᤠ᤹ ᤌᤠᤅᤠᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤱ॥”

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤥᤀᤠᤒ ᤃᤛᤢᤖ ᤐᤣᤀᤠᤱ ᤀᤒ᤻ᤛᤠᤗᤥᤶᤔᤡᤴ ᤕᤖᤢᤛᤗᤧᤔ ᤋᤠᤖᤢ॥

᥈᥊ ᤁᤖ ᤜᤠᤱᤅᤡᤸᤗᤧ ᤔᤧᤳᤋᤢ. “ᤂᤧᤴ ᤀᤠᤵᤑᤣᤰ ᤁᤢᤜᤡᤶᤔᤥ ᤕᤢᤱᤗ॥ ᤂᤧᤴ ᤀᤠᤱᤃᤠ᤹ ᤀᤠᤍᤢᤶᤛᤧ ᤀᤠᤓᤧᤸᤗᤧᤀᤠᤱ ᤔᤧᤍᤠᤏᤧᤴᤗ॥” ᤂᤧᤸᤗᤧ ᤆᤥᤃᤢᤸᤗᤧ ᤀᤒ᤻ᤛᤠᤗᤥᤔᤧᤴ ᤀᤠᤵᤑᤣᤰ ᤁᤢᤜᤡᤶᤔᤥ ᤐᤣ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤍᤃᤡ ᤀᤥᤛᤣ᤺ᤴ ᤔᤧᤎᤠᤰᤛᤡᤱᤅᤧᤴᤗᤥ॥

ᤍᤠᤀᤢᤍᤖᤧ ᤀᤒ᤻ᤛᤠᤗᤥᤔᤧᤴ ᤜᤠ᤺ᤵᤋᤢ

᥈᥋ ᤀᤠᤸᤗ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤀᤒ᤻ᤛᤠᤗᤥᤔ ᤜᤧᤰᤁᤣ ᤏᤢᤒᤠ ᤏᤡᤃᤧᤎᤠ᤺ᤵᤐᤠ ᤛᤠ᤹ᤖᤡᤰ ᤔᤧᤈᤔᤢᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤋᤧ॥ ᤁᤢᤎᤧᤃᤣ᤺ᤰᤁᤠᤱ ᤕᤥ ᤁᤢᤗᤠᤱ ᤌᤠᤖᤡᤰ ᤁᤢᤕᤥ᤺ᤰ ᤌᤣᤀᤠᤱ ᤔᤧᤒᤳᤇᤧᤴ॥

᥈᥌ ᤂᤢᤏᤧ᤹ ᤁᤢᤎᤧᤃᤣ᤺ᤰ ᤔᤢᤖᤡᤰᤁᤡᤴ ᤂᤰᤋᤢᤀᤠᤱ (ᤌᤧᤃᤣ᤺ᤰᤐᤧᤴ ᤐᤥᤖᤧᤀᤠᤱ ᤗᤡ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤰᤋᤢᤖ ᤘᤕᤧ) ᤔᤧᤎᤠᤱᤛᤢᤸᤗᤧ ᤁᤡᤵ ᤏᤧᤳᤇᤡ ᤛᤣᤁᤣᤗa ᤕᤥᤖᤧ॥

᥈᥍ ᤀᤒ᤻ᤛᤠᤗᤥᤔᤖᤧ ᤛᤢᤶᤛᤡ ᤁᤢᤛ᤻ᤛᤠ ᤏᤢ ᤋᤠᤔᤠᤖ ᤔᤡᤱ ᤁᤧᤘᤠ᤺ᤵᤔᤠ ᤔᤧᤴᤇᤡᤔᤠᤎᤡᤰ ᤛᤠᤘᤠ᤺ᤴᤇᤡᤱᤅᤠᤱ ᤘᤕᤧ॥ ᤋᤠᤔᤠᤖᤧᤴ ᤛᤠ᤹ᤖᤡᤰ ᤏᤢᤔᤠ ᤔᤧᤴᤇᤢᤔᤠ ᤘᤕᤧ॥

᥈᥎ ᤀᤒ᤻ᤛᤠᤗᤥᤔᤧᤴ ᤋᤱᤒᤣ᤹ ᤏᤧᤳᤇᤡᤎᤠᤖᤡᤰ ᤕᤖᤢᤛᤗᤧᤔ ᤜᤠᤱᤅᤡᤸᤗᤧ ᤁᤢᤒᤣᤛᤠᤱ ᤀᤥᤛᤣ᤺ᤴ ᤔᤧᤴᤎᤠᤰᤛᤡᤱᤅᤣ ᤕᤢᤅᤧ॥

᥈᥏ ᤜᤧᤰᤁᤣ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤕᤥᤀᤠᤒᤧᤴ ᤜᤠᤱᤅᤡᤸᤗᤧ᤹ᤀᤥ ᤐᤣ᤺ᤰᤗ ᤑᤠ᤹ᤀᤠᤱ ᤀᤡᤱᤄᤱ ᤜᤠᤰᤋᤢ. ᤁᤖ ᤕᤥᤀᤠᤒᤧᤴ ᤔᤧᤍᤩᤧᤏᤧᤴ॥ ᤀᤒ᤻ᤛᤠᤗᤥᤔᤖᤧ ᤂᤧᤴ ᤏᤡᤗᤧᤱ ᤀᤢ᤺ᤳᤋᤢ. ᤜᤧᤰᤁᤣᤛᤠᤱ ᤕᤥᤀᤠᤒᤧᤴ ᤔᤧᤍᤩᤧᤏᤧᤴ॥

᥉᥆ ᤜᤧᤰᤁᤣ᤺ᤸᤗᤣ ᤀᤒ᤻ᤛᤠᤗᤥᤔᤖᤧ ᤁᤢᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤕᤥᤀᤠᤒᤖᤧ ᤗᤳᤇᤠ ᤁᤢᤒᤠᤖᤡ ᤀᤠᤱᤃᤠ᤹ ᤀᤠᤒᤠᤖᤡ᤺ᤸᤗᤧ ᤁᤢᤒᤣᤛᤠᤱ ᤏᤧ᤹᤺. ᤜᤧᤰᤁᤩᤠᤱ ᤂᤧᤵᤔᤥ ᤜ᤺ᤰᤛᤡ ᤗᤡᤱᤗᤐᤳ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶ॥ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤔᤡ ᤌᤧᤃᤧᤶᤔᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤀᤒ᤻ᤛᤠᤗᤥᤔᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤧᤵᤔᤥ ᤔᤡ ᤔᤧᤕᤠᤰᤋᤢ॥

᥉᥇ ᤂᤧᤴ ᤀᤣᤃᤠᤱ ᤕᤥᤀᤠᤒᤧᤴ ᤀᤒ᤻ᤛᤠᤗᤥᤔᤖᤧ ᤁᤢᤜᤡᤶᤔᤥ ᤋᤩᤧᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤌᤣᤀᤠᤱ ᤀᤠᤱᤃᤠ᤹ ᤀᤠᤒᤠᤖᤡᤀᤥ ᤔᤡ ᤔᤧᤕᤠᤰᤋᤢᤒᤠᤒᤣ᥅”

᥉᥈ ᤀᤒ᤻ᤛᤠᤗᤥᤔᤖᤧ ᤔᤧᤳᤋᤢ. “ᤀᤠᤱᤃᤠ᤹ᤀᤥ ᤁᤧᤍᤠᤀᤠᤱ ᤂᤧᤏᤧ᤹ᤗᤠᤶᤒᤠ ᤜᤠᤱᤅᤡᤴ ‘ᤌᤣᤀᤠᤱ ᤀᤠᤱᤃᤠ᤹ ᤃᤛᤢᤖᤗᤠᤶ ᤁᤧᤍᤠᤖᤠᤱᤒᤠ᥅ ᤀᤠᤱᤃᤠ᤹ᤃ ᤂᤧᤵᤔᤥ ᤕᤢᤅᤠᤱᤅᤡᤸᤗᤧᤀᤣ ᤏᤢᤒᤠ ᤐᤥ᤺ᤰᤂᤧᤒᤠᤔᤧᤴ’ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤜᤠᤰᤔᤠ ᤑᤠ᤹ᤀᤠᤱ ᤀᤢ᤺ᤳᤋᤧᤀᤠᤱ ᤘᤕᤧ ᤁᤖ ᤁᤧᤴᤍᤩᤧᤏᤧᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤜᤠᤱᤅᤡᤸᤗᤧ᤹ᤀᤥ ᤐᤣ᤺ᤰᤔᤠ ᤂᤥᤀᤠᤖ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤡᤔᤠᤖᤧ ᤗᤠᤃᤡ ᤐᤠ᤺ᤴᤎᤡᤰᤔᤠ ᤐᤠ᤺ᤴ ᤁᤢᤕᤢᤱᤅᤠᤱ ᤘᤠ᤹ᤀᤠᤏᤧᤓᤃᤪ ᤂᤢᤏᤧ᤹ ᤛᤧᤳᤋᤠ᤹ᤖ॥”

᥉᥉ ᤜᤧᤰᤁᤩᤠᤱ ᤕᤥᤀᤠᤒᤧᤴ ᤜᤠᤱᤅᤡᤸᤗᤧ᤹ᤀᤥ ᤐᤣᤀᤠᤱ ᤁᤴ ᤐᤠ᤺ᤴᤏᤡᤴ ᤆᤧᤰᤋᤢ॥ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤀᤒ᤻ᤛᤠᤗᤥᤔᤧᤴ ᤀᤢ᤺ᤳᤐᤠᤱᤄᤢᤛᤡ॥ ᤂᤧᤴ ᤋᤩᤧ. ᤜᤧᤰᤁᤩᤠᤱ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤜᤠᤱᤅᤡᤴ ᤛᤧᤘᤠ ᤔᤧᤳᤋᤢ॥ ᤜᤠᤱᤅᤡᤸᤗᤧ ᤀᤒ᤻ᤛᤠᤗᤥᤶᤔᤡᤴ ᤆᤢᤵ ᤔᤧᤳᤋᤢᤖᤥ॥

a 

᥇᥊:᥈᥌ ᤁᤡᤵ ᤏᤧᤳᤇᤡ ᤛᤣᤁᤣᤗ ᤑᤠ᤹ᤀᤡᤴ ᥈.᥉ ᤁᤡᤗᤥᤃᤪᤠᤔ ᤕᤥᤖᤧ॥

ᤀᤒ᤻ᤛᤠᤗᤥᤔᤖᤧ ᤁᤢᤈᤧᤶᤓᤴ

᥇᥋

ᤂᤧᤴ ᤀᤣᤃᤠᤱ ᤀᤒ᤻ᤛᤠᤗᤥᤔᤖᤧ ᤀᤠᤒᤠᤅᤣ ᤁᤢᤗᤠᤃᤡ ᤗᤳᤇᤠ ᤀᤴᤗᤠᤎᤠ. ᤀᤴᤜᤠ᤹ ᤏᤢ ᤁᤢᤍᤃᤡ ᤗᤠᤱᤃᤧᤄᤣ᤺ᤰᤐᤠ ᤅᤠᤒᤥᤱ ᤔᤏᤠᤜᤠ᤹ ᤕᤠᤖᤡᤵ ᤆᤥᤃᤢᤛᤡ॥

᥈ ᤂᤢᤏᤧ᤹ ᤌᤡᤰᤕᤠ᤺ᤴᤎᤰ ᤋᤠᤏᤠᤶ ᤀᤠᤴᤍᤣ᤺ᤴ ᤐᤥᤃᤧᤀᤠᤱ ᤕᤧᤰᤕᤰ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤥ ᤕᤧᤒᤧ॥ ᤜᤠᤱᤅᤡᤸᤗᤧ᤹ᤀᤥ ᤂᤠᤛᤧᤴ ᤏᤠ᤺ᤰᤛᤧ ᤔᤏᤠ ᤔᤧᤍᤠ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤂᤧᤴ ᤔᤏᤠᤴ ᤀᤢ᤺ᤳᤋᤢᤀᤠᤱ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤀᤠᤳᤋᤡᤴ ᤕᤧᤰᤕᤰᤗᤠᤶ ᤁᤧᤍᤩᤧᤒᤠ᥅” ᤜᤧᤰᤁᤣ᤺ᤸᤗᤧ ᤀᤰᤋᤱᤒᤠ ᤏᤥᤃᤵ ᤂᤥᤛᤢ. “ᤀᤠᤍᤠᤱᤒᤣ ᤀᤠᤱᤃᤠ᤹ ᤀᤰᤋᤱᤒᤠ ᤀᤡᤛᤪᤠᤀᤡᤗ ᤛᤢᤘᤠᤱᤗᤠᤶ ᤋᤩᤠᤱᤒᤠ॥”

᥉ ᤜᤧᤰᤁᤣ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤔᤧᤳᤋᤢᤛᤡ. “ᤂᤧᤏᤧ᤹ ᤁᤧᤍᤢ᤺ᤴᤍᤣ᤹ᤱᤃ ᤏᤢᤒᤠᤀᤣ ᤆᤥᤰ. ᤁᤖ ᤂᤧᤏᤧ᤹ ᤁᤧᤒᤠ᤺ᤴ ᤁᤧᤄᤧᤶᤒᤠ ᤜᤠᤱᤅᤡᤸᤗᤧ ᤁᤢᤔᤏᤠ ᤜᤠ᤺ᤳᤋᤠᤱ ᤔᤧᤜᤥᤵ॥”

᥊ ᤜᤧᤰᤁᤩᤠᤱ ᤀᤒ᤻ᤛᤠᤗᤥᤔᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤁᤴ ᤗᤠᤈᤣ᤹ᤀᤥᤒᤠ ᤂᤠᤛᤧᤴᤍᤠᤱᤒᤠ ᤐᤥ᤺ᤰᤂᤠᤱᤒᤠ ᤘᤕᤧ᤺ᤸᤗᤧᤃ ᤀᤰᤋᤱᤒᤠ ᤋᤢ᤺ᤴᤍᤣ᤹ ᤁᤧᤍᤠ᤺ᤵᤐᤠ ᤁᤧᤖᤧᤰ ᤔᤏᤠᤜᤠ᤹ ᤏᤢᤖᤡᤰ ᤂᤠᤛᤧᤴ ᤗᤥ᤺ᤴᤍᤢᤱ ᤐᤡᤖᤢᤱᤛᤡᤱᤔᤧᤴ॥”

᥋ ᤜᤧᤰᤁᤩᤠᤱ ᤔᤏᤠᤜᤠ᤹ ᤂᤢᤏᤧ᤹ ᤁᤢᤒᤣᤛᤠᤱ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤳᤇᤧ ᤔᤧᤍᤩᤧ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤁᤢᤜᤢᤰᤁᤡᤸᤗᤧ ᤜᤧᤵᤋᤢᤛᤡᤀᤠᤱ ᤆᤢᤵ ᤔᤧᤳᤋᤢᤛᤡ॥

᥌ ᤜᤠᤱᤅᤡᤴᤏᤢ ᤂᤠᤛᤧᤴ ᤗᤥ᤺ᤴᤇᤧ ᤁᤧᤍᤠᤒᤠ ᤁᤧᤖᤧᤰᤏᤢ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤀᤒ᤻ᤛᤠᤗᤥᤔᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤱᤔᤠᤍᤢᤰᤔᤧᤴ ᤂᤢᤏᤧ᤹ ᤗᤧᤵᤔᤠᤱ ᤀᤢ᤺ᤰᤂᤢ॥

᥍ ᤋᤱᤒᤣ᤹ ᤗᤡᤛᤡ ᤀᤣᤃᤠᤱ ᤀᤒ᤻ᤛᤠᤗᤥᤔᤖᤧ ᤜᤠᤱᤅᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤠᤱᤜᤢᤵ ᤆᤥᤃᤢᤱᤒᤠᤴ ᤁᤧᤳᤇᤧ ᤀᤠᤱᤃᤠ᤹ ᤜᤧᤒᤪᤥᤏ ᤐᤣ᤺ᤰᤔᤠ ᤀᤠᤒᤠᤱᤄᤧ᤹॥

᥎ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤖᤠᤔᤒᤠ ᤃᤛᤢᤖ ᤗᤠᤈᤣ᤹ᤀᤥ ᤘᤕᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧᤔ ᤋᤠᤓᤠ᤺ᤰᤁᤠᤏᤧᤓᤃᤪ ᤀᤠᤱᤃᤠ᤹ ᤜᤧᤒᤪᤥᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠ ᤆᤥᤃᤢᤱ ᤗᤖᤡᤰ ᤁᤴ ᤔᤠᤱᤜᤢᤵᤐᤡᤴ ᤆᤥᤃᤢᤱᤅᤠᤱ ᤘᤕᤧ॥”

᥏ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤏᤢᤖᤧ᤹ ᤋᤠᤛᤧ᤹ᤖ ᤐᤣᤃᤧ᤹॥” ᤜᤴᤏᤠᤱ ᤂᤧᤴ ᤜᤧᤒᤪᤥᤏ ᤐᤣ॥

᥇᥆ ᤜᤧᤰᤁᤩᤠᤱ ᤀᤒᤗᤥᤔᤖᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ᤀᤥ. “ᤛᤠᤍᤠᤱᤅᤡᤴ ᤔᤧᤔᤢ᤺ᤳᤋᤢᤒᤠ ᤀᤡᤰᤗᤠ ᤁᤧᤄᤧᤵᤛᤢᤶᤏᤢᤔᤧ᤺ᤴᤏᤣ. ‘ᤀᤒ᤻ᤛᤠᤗᤥᤔᤧᤴ ᤜᤧᤒᤪᤥᤏᤒᤠ ᤜᤠᤱ ᤐᤥ᤺ᤰᤂᤧ᥄’” ᤁᤧᤗ᤹ᤒᤠ ᤐᤠ᤺ᤴ ᤔᤧᤳᤇᤧ ᤛᤡᤒᤡ᤹ᤒᤠ ᤀᤡᤱᤄᤱᤛᤠᤒᤠᤜᤠ᤹ ᤐᤠᤱᤄᤢᤛᤡ॥

᥇᥇ ᤀᤒ᤻ᤛᤠᤗᤥᤔᤧᤴᤏᤢ ᤁᤡᤵ ᤏᤧᤳᤇᤡ ᤔᤏᤠᤜᤠ᤹ ᤕᤖᤢᤛᤗᤧᤔᤗᤠᤶ ᤔᤧᤒᤣᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤀᤢ᤺ᤳᤇᤡᤱ ᤔᤧᤄᤥᤛᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤸᤗᤧ ᤁᤢᤒᤣᤀᤥ ᤌᤣᤀᤠᤱ ᤔᤧᤱᤄᤧᤶᤔᤣ ᤔᤧᤒᤣᤀᤠᤱ ᤔᤧᤘᤕᤧ॥

᥇᥈ ᤀᤒ᤻ᤛᤠᤗᤥᤔᤖᤧ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢᤖ ᤕᤠᤃᤧᤸᤗᤧ ᤃᤡᤗᤥᤜ ᤕᤧᤰᤕᤰᤗᤠᤶ ᤍᤠᤀᤢᤍᤖᤧ ᤁᤢᤛᤢᤈᤠᤍᤠᤱᤒᤠ ᤀᤜᤡᤋᤥᤐᤣᤗᤧᤴᤏᤠᤱ ᤁᤢᤒᤠᤱᤓᤣ᤹ᤗᤠᤶ ᤀᤢ᤺ᤳᤋᤢ॥ ᤁᤴ ᤆᤧᤶᤓ᤺ᤴᤏᤡᤴ ᤐᤕᤶ ᤕᤶᤒᤠ ᤐᤥ᤺ᤰᤂᤧᤖ ᤐᤣ. ᤜᤧᤰᤁᤩᤠᤱ ᤀᤒ᤻ᤛᤠᤗᤥᤔ ᤗᤧᤵᤔᤠᤱ ᤁᤧᤗᤠ᤺ᤵᤐᤠ ᤔᤏᤠᤜᤠ᤹ᤀᤠᤱ ᤔᤧᤒᤥᤖᤧᤖ ᤔᤧᤒᤣᤖᤥ॥

ᤍᤠᤀᤢᤍᤧᤴ ᤕᤖᤢᤛᤗᤧᤔᤗᤠᤶ ᤂᤧᤳᤇᤡᤱ

᥇᥉ ᤗᤳᤇᤠ ᤀᤡᤱᤄᤱ ᤁᤧᤍᤠ᤺ᤵᤐᤠᤴ ᤍᤠᤀᤢᤍᤖᤧ᤹ᤀᤥ ᤋᤩᤧᤀᤠᤱ ᤔᤧᤳᤋᤢ. “ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤡᤱᤃ ᤀᤒ᤻ᤛᤠᤗᤥᤔ ᤗᤧᤵᤔᤠᤱ ᤘᤠ᤹॥”

᥇᥊ ᤂᤧᤒᤩᤠᤱ ᤕᤖᤢᤛᤗᤧᤔᤀᤥ ᤍᤠᤀᤢᤍᤧᤴᤏᤢ ᤁᤧᤘᤠ᤹ᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤳᤋᤢᤛᤡ. “ᤀᤠᤏᤡ᤹ ᤜᤠᤖᤠ ᤂᤧᤳᤇᤡᤱᤔᤠ ᤐᤥᤱ᤹. ᤔᤣ᤺ᤴᤏᤧᤓᤠᤃᤪ ᤀᤠᤏᤡ᤹ ᤜᤠ᤺ᤳᤋᤠᤱ ᤀᤒ᤻ᤛᤠᤗᤥᤔᤖᤧ ᤁᤢᤜᤢᤰᤗᤠᤶ ᤀᤠᤴᤜᤡᤱᤏᤧᤴ॥ ᤜᤠᤖᤠ ᤐᤣᤃᤡ. ᤔᤣ᤺ᤴᤏᤧᤑᤃᤪ ᤂᤧᤴ ᤜᤠᤖᤠᤀᤣ ᤁᤵᤔᤥ ᤋᤠᤀᤠᤱ ᤌᤱ ᤀᤠᤏᤠ᤺ᤴ ᤜᤧᤰᤁᤩᤠᤱ ᤕᤧᤰᤕᤰᤁᤡᤴ ᤋᤠᤓᤣ᤺ᤸᤗᤧ ᤌᤩ᤺ᤱ ᤆᤥᤃᤢ᤹॥”

᥇᥋ ᤜᤠᤱᤅᤡᤸᤗᤧ ᤁᤢᤕᤢᤰᤛᤠᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤍᤠᤱᤒᤠᤖᤧ ᤌᤣ ᤁᤧᤒᤠ᤺ᤳᤋᤢ᤹ ᤒᤠᤜᤧᤰᤁᤣ ᤆᤥ᤺ᤰᤔᤠ ᤀᤠᤏᤡᤃᤧ ᤕᤠᤖᤡᤵ ᤘᤕᤡᤃᤧ॥”

᥇᥌ ᤜᤧᤰᤁᤩᤠᤱ ᤜᤠᤱᤅᤡᤴ ᤗ᤺ᤴᤍᤧᤀᤠᤱ ᤐᤣ. ᤘᤣ᤹ ᤁᤧᤖᤧᤰ ᤁᤢᤜᤡᤶᤛᤱᤜᤠ᤹ ᤂᤢᤏᤧ᤹ ᤁᤢᤀᤣᤃᤠᤱ ᤔᤧᤎᤠᤛᤡᤱ॥ ᤌᤡᤒᤥᤱ ᤁᤢᤔᤣ᤺ᤳ ᤐᤠ᤺ᤰᤔᤠᤜᤠ᤹ ᤜᤡᤶ ᤁᤥᤛᤧ ᤜᤠᤱᤜᤡᤶᤔᤥᤀᤣ ᤔᤧᤕᤢᤅᤧ ᤔᤧᤗᤠᤖᤧ॥

᥇᥍ ᤜᤧᤰᤁᤩᤠᤱ ᤜᤠᤱᤅᤡᤴ ᤗ᤺ᤴᤍᤧ ᤐᤣ. ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤀᤠᤱ ᤂᤢᤏᤧ᤹ᤏᤢ ᤔᤧᤒᤣ॥ ᤁᤢᤓᤠ ᤔᤠ᤺ᤱᤄᤠ ᤔᤧᤒᤣᤀᤠᤱ ᤔᤧᤏᤠ᤺ᤶᤛᤡᤱ॥

᥇᥎ ᤜᤧᤰᤁᤩᤠᤱ ᤜᤠᤱᤅᤡᤴᤏᤢ ᤃᤠᤋᤗᤠᤶᤒᤠ ᤁᤧᤍᤠᤒᤠ ᤁᤡᤵ ᤋᤢᤰᤛᤡ ᤃᤡᤳᤋᤡ. ᤜᤧᤰᤁᤩᤠᤱ ᤁᤧᤖᤧᤰ ᤁᤖᤣᤋᤡ ᤏᤢ ᤐᤣᤗᤣᤌᤡᤜᤠ᤹ ᤜᤠᤱᤅᤡᤸᤗᤧ ᤁᤢᤍᤃᤡ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤣ॥

᥇᥏ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤃᤡᤳᤋᤡ ᤀᤡᤳᤋᤤᤴ ᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤀᤠᤏᤡᤃᤧᤏᤢ ᤁᤧᤎᤠᤛᤡᤱᤒᤠ᥅ ᤏᤢ᤺ᤰᤂᤧ ᤐᤣᤃᤧ᤹ᤀᤠᤱ ᤜᤠᤱ ᤀᤒ᤻ᤛᤠᤗᤥᤔᤧᤴᤏᤢ ᤕᤢᤅᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤗᤳᤇᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ. ᤂᤧᤏᤧ᤹ᤃ ᤁᤧᤗᤠᤈᤣ᤹ᤗᤠᤶ ᤁᤧᤶᤗ᤺ᤋᤧᤒᤠᤀᤠᤱᤗᤥ॥

᥈᥆ ᤂᤧᤏᤧ᤹ᤃ ᤔᤡ᤺ᤵᤔᤠ ᤛᤡᤱᤕᤧᤴᤗᤰ ᤁᤧᤍᤩᤧᤒᤠᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤳᤋᤠᤴ ᤐᤣ᤺ᤰᤁᤠ᤹ᤖ ᤐᤳᤋᤠ᤹ ᤀᤠᤱᤃᤠ᤹ᤀᤣ ᤔᤧᤏᤡᤀᤠᤴ. ᤜᤧᤰᤁᤣ᤺ᤸᤗᤧ ᤀᤠᤰᤁᤣᤗ᤹ᤖᤡᤰ ᤀᤠᤱᤃᤠ᤹ᤏᤢ ᤐᤡᤳᤇᤡ ᤔᤧᤵᤔᤠ ᤛᤢᤰᤋᤢᤱᤒᤣ᥅ ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤂᤧ ᤐᤣᤃᤧ᤹. ᤂᤧᤏᤧ᤹ ᤁᤧᤗᤠᤈᤣ᤹ᤒᤠ ᤔᤏᤠᤜᤠ᤹ᤀᤠᤱ ᤂᤧᤏᤧ᤹ᤏᤢᤀᤣ ᤋᤣ᤹ᤖᤧᤛᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤓᤧᤸᤗᤧᤛᤠᤱ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤁᤧᤔᤧᤳᤗ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤏᤛᤠ᤺ᤴᤛᤠᤒᤠ ᤐᤥ᤺ᤱᤗ॥”

᥈᥇ ᤁᤖ ᤀᤡ᤺ᤳᤋᤤᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤜᤠᤱᤅᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰᤛᤡᤅᤠᤀᤠᤱ ᤐᤠ᤺ᤳᤋᤢᤱ᤹. ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤠᤱᤒᤠ ᤏᤢ ᤀᤠᤜᤠᤱᤅᤡᤴ ᤀᤠᤳᤋᤠ ᤁᤧᤘᤠ᤹. ᤀᤠᤱᤃᤠ᤹ ᤛᤡᤀᤠᤛᤠᤱ ᤜᤡᤅᤠᤛᤠᤱ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤴ ᤂᤧᤵᤔᤥᤀᤣ ᤘᤠᤖᤥ॥”

᥈᥈ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤀᤡᤳᤋᤤᤴ ᤔᤧᤳᤋᤢ. “ᤜᤧᤰᤁᤣᤃᤪ ᤌᤠᤛᤡᤅᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ. ᤃᤡᤳᤋᤡ ᤀᤡᤳᤋᤤᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤢᤔᤏᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤏᤢ ᤌᤠᤛᤡᤱ॥

᥈᥉ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤁᤧᤖᤧᤰ ᤔᤧᤗ᤺ᤴᤍᤧᤀᤠᤱ ᤔᤧᤒᤣ᤺ᤸᤗᤧ ᤂᤧᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤜᤠᤒᤧ॥ ᤜᤠᤱᤅᤡᤸᤗᤧ ᤁᤡᤍᤪᤥᤏ ᤏᤧᤏᤧᤒᤠᤍᤧᤴᤏᤡᤴ ᤁᤠ᤺ᤰᤋᤢᤖ ᤐᤣ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤔᤧᤎᤠᤛᤡᤱ॥

᥈᥊ ᤛᤠᤍᤥᤁᤧᤴᤏᤠᤱ ᤁᤧᤖᤧᤰ ᤗᤧᤒᤡᤜᤠ᤹ᤏᤢ ᤂᤧᤵᤔᤥᤀᤣ ᤘᤕᤧ॥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤅᤒᤠᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤒᤰᤂᤢᤀᤠᤱ ᤔᤧᤒᤣᤖ ᤔᤧᤒᤳᤇᤧ॥ ᤂᤧᤴ ᤂᤧᤱᤜᤠ᤹ᤖᤧ ᤔᤧᤏᤠ᤺ᤵᤛᤢ ᤔᤧᤕᤢᤰᤂᤢ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤧᤰᤕᤰᤁᤡᤴ ᤔᤧᤸᤗᤧᤳᤋᤣ ᤌᤠᤖᤡᤰ ᤀᤒᤡᤕᤠᤌᤠᤖᤖᤧ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥

᥈᥋ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤛᤍᤥᤰᤁᤧᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤁᤢᤛᤴᤍᤥ᤺ᤰᤁᤡᤴ ᤕᤧᤰᤕᤰᤁᤥ ᤏᤢ᤺ᤰᤋᤧ ᤋᤣ᤹ᤖᤧᤀᤠᤱ ᤐᤣᤃᤧ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤌᤠᤱᤅᤠᤏᤣᤓᤃᤪ ᤂᤢᤏᤧ᤹ ᤕᤠᤶᤔᤥ ᤏᤢ᤺ᤰᤀᤧ ᤋᤠ᤺ᤳᤗᤧᤖ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤛᤴᤍᤥ᤺ᤰᤁᤡᤴ ᤏᤢ ᤂᤢᤏᤧ᤹ ᤁᤢᤕᤢᤱᤔᤠᤍᤧᤴᤏᤡᤴ ᤕᤠᤶᤔᤥ ᤏᤡᤔᤠ ᤛᤢᤰᤋᤢᤱᤗ ᤕᤠ᤺ᤴᤏᤠᤖ॥

᥈᥌ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤏᤣᤓᤃᤪ ᤀᤠᤱᤃᤠ᤹ ᤜᤠᤒᤠ ᤁᤵᤔᤥ ᤘᤠ᤹ᤀᤠ. ᤂᤢᤏᤧ᤹ ᤌᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹ ᤂᤧᤴᤏᤣ ᤀᤠᤱᤃᤠ᤹ᤏᤢ ᤆᤥᤃᤢᤖ॥”

᥈᥍ ᤜᤠᤱᤅᤡᤸᤗᤧ ᤛᤍᤥᤁ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤰᤂᤣᤀᤠᤱ ᤔᤧᤳᤋᤢ. “ᤂᤧᤏᤧ᤹ᤃ ᤛᤢᤑᤥ ᤁᤧᤏᤡᤒᤠᤏᤧᤔᤧᤶᤒᤡ᥅ ᤂᤧᤏᤧ᤹ ᤏᤢ ᤀᤒᤡᤕᤠᤌᤠᤖ. ᤜᤧᤰᤁᤩᤠᤱ ᤁᤧᤛ᤻ᤛᤠ ᤀᤜᤡᤔᤛ ᤏᤢ ᤀᤒᤡᤕᤠᤌᤠᤖᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏᤧᤴ ᤋᤣ᤹ᤖᤧᤛᤧ᤹ᤀᤠᤱ ᤕᤧᤰᤕᤰᤁᤥ ᤏᤢ᤺ᤰᤂᤧ ᤐᤣᤃᤧ᤹॥

᥈᥎ ᤂᤧᤏᤧ᤹ᤗᤠᤶᤒᤠ ᤀᤡᤱᤄᤱ ᤔᤧᤱᤄᤧᤶᤔᤣ ᤌᤠᤖᤡᤰ ᤀᤠᤱᤃᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤆᤫᤠ᤺ᤳ ᤁᤠ᤺ᤰᤔᤠᤍᤧᤴᤏᤥ ᤜᤠᤱᤄᤢᤱᤗ ᤕᤢᤱᤅᤠ॥”

᥈᥏ ᤜᤧᤰᤁᤣ᤺ᤸᤗᤧ ᤛᤍᤥ᤺ᤰᤁᤧᤴ ᤏᤢ ᤀᤒᤡᤕᤠᤌᤠᤖᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤖᤢᤛᤗᤧᤔ ᤏᤢ᤺ᤰᤋᤢ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤒᤠ ᤂᤧᤵᤔᤥ ᤕᤢᤅᤧ ᤗᤠᤖᤧᤛᤡ॥

᥉᥆ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤁᤥ᤺ᤰᤔᤠᤌᤥ ᤐᤣ᤺ᤸᤗᤧ ᤍᤠᤀᤢᤍᤧᤴ ᤜᤠᤒᤣᤖ ᤐᤣ॥ ᤂᤢᤏᤧ᤹ ᤁᤢᤎᤣᤃᤣ᤺ᤰᤐᤧᤴ ᤛᤢ᤺ᤵᤋᤢᤀᤠᤱ ᤗᤠᤱᤛᤢ᤺ᤵ ᤔᤧ᤺ᤴᤏᤣ ᤗᤠᤱᤄᤣᤃᤧᤀᤠᤱ ᤐᤣ॥ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤀᤠᤱ ᤂᤢᤴᤇᤡ᤹ ᤌᤧᤃᤣ᤺ᤰᤐᤧᤴ ᤔᤧᤛᤢ᤺ᤵᤋᤢᤀᤠᤱ ᤔᤧᤜᤠᤒᤧᤖ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤣ॥

᥉᥇ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤁᤢᤓᤠᤖᤧ ᤔᤧᤔᤧᤳᤋᤢ. “ᤀᤜᤡᤋᤥᤐᤣᤗᤧᤴ ᤆᤧᤶᤓᤴ ᤁᤧᤈᤥ᤺ᤰᤐᤠᤜᤠ᤹ᤏᤢ ᤀᤒ᤻ᤛᤠᤗᤥᤔ ᤗᤧᤵᤔᤠᤱ ᤗᤠᤛᤧᤀᤠᤱ ᤘᤠ᤹॥” ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤧ. “ᤕᤜᤘᤣ ᤍᤠᤱᤒᤠᤀᤣ. ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠ᤺ᤴ ᤜᤏᤧᤒᤠ ᤆᤥᤃᤧ᤹ᤀᤥ॥”

᥉᥈ ᤍᤠᤀᤢᤍᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤘᤠᤔᤧᤵᤔᤠᤍᤧᤴ ᤁᤥ᤺ᤰᤔᤠᤀᤥ ᤌᤥ ᤁᤧᤖᤧᤸᤗᤧ ᤜᤢᤛᤤ ᤀᤖᤁᤡ᤺ᤸᤗᤧ ᤁᤧᤍᤧ᤺ᤱᤒᤠ ᤆᤠᤱ ᤆᤠᤰᤂᤢ ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤐᤥ ᤂᤠᤶᤓᤢᤋᤪᤠ᤺ᤴ ᤕᤠᤰᤋᤢᤀᤠᤱ ᤍᤠᤀᤢᤍᤖᤧ ᤁᤢᤍᤢᤶᤛᤧ ᤌᤠᤅᤧᤀᤠᤱ ᤘᤕᤧ॥

᥉᥉ ᤍᤠᤀᤢᤍᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤧᤎᤠᤱᤃᤪ ᤀᤠᤱᤃᤠ᤹ ᤀᤠᤃᤰᤗᤰ ᤁᤧᤒᤥ᤺ᤱ.

᥉᥊ ᤁᤖ ᤂᤧᤏᤧ᤹ ᤕᤧᤰᤕᤰᤁᤥ ᤁᤧᤏᤢ᤺ᤱ ᤁᤧᤒᤣ᤺ᤰᤁᤠᤱ ᤀᤒ᤻ᤛᤠᤗᤥᤶᤔᤡᤴ ‘ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤐᤥ᤺ᤱᤅᤠ᤹. ᤀᤠᤸᤗ ᤌᤠᤖᤡᤰ ᤁᤧᤶᤒᤠᤖᤧ ᤁᤢᤛᤧᤘᤠᤖᤥᤒᤠ ᤘᤕᤠᤱ. ᤁᤖ ᤀᤠᤸᤗ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤐᤥ᤺ᤱᤅᤠ’ ᤁᤧᤔᤧᤳᤋᤢᤏᤧᤓᤃᤪ. ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠ᤺ᤴ ᤑᤧᤳᤗᤠ᤺ᤶᤔᤠᤖᤧ ᤗᤠᤃᤡ ᤂᤧᤏᤧ᤹ ᤑᤠ᤹ᤔᤠ ᤁᤧᤛᤢᤰᤁᤠ॥

᥉᥋ ᤂᤧᤏᤧ᤹ ᤁᤧᤏᤡᤛᤢ᤹. ᤛᤍᤥᤁ ᤏᤢ ᤀᤒᤡᤕᤠᤌᤠᤖ ᤏᤡᤱᤘᤠᤑᤢᤛᤠᤶᤒᤠᤜᤠ᤹ ᤂᤧᤏᤧ᤹ᤏᤢ ᤘᤠ᤹ᤛᤡ॥ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤂᤧᤏᤧ᤹ ᤌᤣᤎᤣ ᤁᤧᤄᤧᤵᤛᤢ᤹ ᤂᤧᤴ ᤁᤧᤖᤧᤰ ᤂᤧᤏᤧ᤹ ᤂᤧᤱᤜᤠ᤹ ᤆᤧᤰᤋᤧᤛᤧ᤹॥

᥉᥌ ᤂᤧᤱᤜᤠ᤹ᤏᤢ ᤛᤍᤥᤁᤖᤧ ᤁᤢᤛ᤻ᤛᤠ ᤀᤜᤡᤔᤛ ᤏᤢ ᤀᤒᤡᤕᤠᤌᤠᤖᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏ ᤘᤠ᤹ᤛᤡ॥ ᤂᤧᤏᤧ᤹ ᤌᤣ ᤁᤧᤄᤧᤵᤛᤢ᤹ ᤂᤧᤴ ᤂᤧᤱᤜᤠ᤹ᤗᤠᤶᤒᤠ ᤀᤠᤱᤃᤠ᤹ᤀᤥ ᤀᤡᤱᤄᤱ ᤜᤠᤅᤠᤱ ᤐᤡᤖᤠᤱᤅᤧ᤹॥”

᥉᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤒ᤻ᤛᤠᤗᤥᤔᤧᤴ ᤕᤖᤢᤛᤗᤧᤔ ᤗᤠᤛᤧᤖ ᤐᤳᤇᤧᤸᤗᤧᤛᤠ ᤍᤠᤀᤢᤍᤖᤧ ᤁᤢᤴᤍᤣ᤺ᤱ ᤜᤢᤛᤤᤴ ᤕᤧᤰᤕᤰᤁᤥ ᤋᤩᤧᤖᤥ॥

ᤍᤠᤀᤢᤍ ᤏᤢ ᤛᤡᤘᤠ

᥇᥌

ᤍᤠᤀᤢᤍᤧᤴ ᤁᤥ᤺ᤰᤔᤠᤀᤥ ᤆᤡᤏᤠᤏᤠᤰ ᤁᤧᤖᤧᤸᤗᤧ ᤆᤄᤵ ᤔᤐᤡᤒᤥᤛᤣᤋᤖᤧ ᤁᤢᤛᤧᤘᤠᤖᤥᤒᤠ ᤛᤡᤒᤠ᤺ᤴ ᤋᤢᤔᤢ॥ ᤂᤧᤸᤗᤧ ᤂᤢᤏᤧ᤹ᤏᤢ ᤁᤡᤵ ᤏᤧᤳᤇᤡ ᤗᤥ᤺ᤳᤋᤥ. ᤁᤢᤒᤈᤠ ᤁᤡᤵ ᤌᤡᤰ ᤂᤧᤱᤔᤏᤠᤒᤠ ᤆᤧᤸᤗᤧᤰᤛᤣ᤹. ᤁᤡᤵ ᤌᤡᤰ ᤁᤢᤒᤈᤠ ᤐ᤺ᤳᤇᤣ᤹ᤛᤣ᤹ ᤏᤢ ᤛᤣᤜᤥ᤹ ᤛᤢᤰᤘᤠᤎᤡᤰ ᤁᤢᤗᤧ᤺ᤶ ᤛᤣ᤹ᤈᤱᤘᤠ ᤀᤍᤱ ᤗᤢᤵᤜᤠ᤹ ᤁᤢ᤺ᤳᤋᤢᤛᤡᤀᤠᤱ ᤑᤧᤖᤧᤖ ᤐᤳᤇᤧ॥

᥈ ᤜᤠᤱᤅᤡᤸᤗᤧ ᤛᤡᤒᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤴ ᤁᤧᤖᤧᤰ ᤌᤣᤀᤠᤱ ᤁᤧᤍᤠᤖᤢᤒᤠᤒᤣ᥅”

ᤛᤡᤒᤠ᤺ᤸᤗᤧ ᤔᤧᤳᤋᤢ. “ᤁᤴ ᤀᤍᤱᤜᤠ᤹ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤔᤠᤖᤧ ᤗᤠᤃᤡ. ᤗᤥ᤺ᤳᤋᤥ ᤏᤢ ᤐ᤺ᤳᤇᤣ᤹ᤛᤣ᤹ᤜᤠ᤹ ᤌᤠᤱᤒᤧᤴ ᤔᤏᤠᤜᤠ᤹ᤖᤧ ᤗᤠᤃᤡ ᤜᤧᤰᤁᤩᤠᤱ ᤛᤣ᤹ᤈᤱᤘᤠ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤠᤒᤠᤜᤠ᤹ᤖᤧ ᤗᤠᤃᤡᤖᤥ॥”

᥉ ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤴᤍᤠᤱᤒᤠᤸᤗᤧ ᤁᤢᤶᤔᤧᤴᤇᤠ᤹ᤀᤡᤴ ᤀᤠᤳᤋᤠᤴ ᤘᤠ᤹᥅”

ᤛᤡᤒᤠ᤺ᤸᤗᤧ ᤔᤧᤳᤋᤢ. “ᤂᤢᤏᤧ᤹ᤃ ᤕᤖᤢᤛᤗᤧᤔ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤧ᤹ ᤁᤢᤴᤎᤧᤒᤠᤖᤧ ᤁᤢᤜᤠᤱᤕᤢᤰᤏᤠ᤺ᤴ ᤔᤧᤏᤢ᤺ᤰᤋᤢ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤘᤠ᤹॥”

᥊ ᤜᤠᤱᤅᤡᤸᤗᤧ ᤛᤡᤒᤠ᤺ᤴ ᤔᤧᤳᤋᤢ. “ᤔᤐᤡᤒᤥᤛᤣᤋᤖᤧ ᤁᤳᤋᤢᤒᤠ ᤁᤧᤖᤧᤰ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤂᤧᤏᤧ᤹ᤀᤣ ᤐᤡᤏᤧ॥”

ᤛᤡᤒᤠ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤀᤠᤜᤠᤱᤅᤣ. ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤀᤠᤖᤥ॥ ᤀᤠᤍᤠᤱᤒᤠᤖᤧ ᤛᤡᤖᤠ᤹ ᤌᤠᤱᤛᤠᤱᤅᤧ᤹ᤀᤥ॥”

ᤍᤠᤀᤢᤍ ᤏᤢ ᤛᤡᤔᤡ

᥋ ᤍᤠᤀᤢᤍ ᤜᤠᤱᤅᤡᤴ ᤒᤜᤢᤖᤡᤔ ᤁᤧᤖᤧ. ᤜᤧᤰᤁᤣ᤺ᤸᤗᤧ ᤂᤧᤵᤔᤥ ᤛᤠᤘᤗᤖᤧ ᤁᤢᤛᤢᤘᤠᤱᤒᤠ ᤗᤳᤇᤠ ᤔᤏᤠ. ᤃᤣᤖᤠᤖᤧ ᤁᤢᤛ᤻ᤛᤠ ᤛᤡᤔᤡ᤺ᤴ ᤗᤡᤃᤰ ᤗ᤺ᤴᤍᤧᤀᤠᤱ ᤍᤠᤀᤢᤍᤧᤴ ᤛᤠᤰᤔᤢᤖᤠ ᤔᤧᤳᤋᤢᤖ ᤋᤩᤧ॥

᥌ ᤂᤧᤸᤗᤧ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤗᤢᤱᤅᤡᤸᤗᤧ ᤗᤧᤵᤔᤠ ᤜᤣ᤺ᤰᤋᤢᤛᤡ॥ ᤍᤠᤀᤢᤍᤖᤧ ᤁᤢᤈᤢᤰᤘᤠ ᤏᤢ ᤁᤢᤓᤧᤱᤘᤠ ᤗᤧᤵᤔᤠᤱ ᤂᤢᤏᤧ᤹ ᤁᤢᤎᤰᤛᤢᤒᤠ ᤏᤢ ᤋᤠᤱᤃᤧᤛᤧ᤺ᤵᤐᤠᤜᤠ᤹ ᤔᤧᤘᤕᤧ॥

᥍ ᤜᤧᤰᤁᤩᤠᤱ ᤛᤡᤔᤡ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤍᤠᤀᤢᤍᤧᤴ ᤛᤠᤰᤔᤢᤖᤠ ᤔᤧᤳᤋᤢ. “ᤐᤣᤃᤧ᤹. ᤔᤏᤠ ᤁᤧᤛᤧᤵᤐᤠ ᤔᤏᤠᤴ ᤐᤣᤃᤧ᤹. ᤐᤣᤃᤧ᤹᥄ ᤐᤣᤃᤧ᤹᥄

᥎ ᤛᤠᤘᤗᤖᤧ ᤁᤢᤜᤡᤶᤛᤕᤱᤅᤥᤒᤠ ᤕᤖᤡᤰ ᤔᤏᤠᤜᤠ᤹ ᤁᤧᤛᤧᤖᤢᤛᤡᤀᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤁᤧᤏᤠᤵᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤧᤰᤘᤠ ᤜᤢᤅᤢᤒᤠᤖᤥ. ᤜᤧᤰᤁᤩᤠᤱ ᤂᤧᤴ ᤜᤠᤱᤈᤢᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤛ᤻ᤛᤠ ᤀᤒ᤻ᤛᤠᤗᤥᤶᤔᤡᤴ ᤐᤡᤖᤢᤀᤠᤱ ᤘᤠ᤹॥ ᤀᤠᤸᤗ ᤂᤧᤏᤧ᤹ ᤁᤧᤔᤧᤃᤧ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤔᤏᤠ ᤁᤧᤛᤧᤵᤐᤠᤏᤧᤖᤥ॥”

᥏ ᤜᤧᤰᤁᤩᤠᤱ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤀᤒᤡᤛᤤᤖᤧ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤴ ᤁᤢᤛᤡᤘᤧᤳ ᤂᤩᤠᤒᤠᤸᤗᤧ ᤀᤠᤍᤠᤱᤒᤠ ᤌᤣᤀᤠᤱ ᤛᤠᤰᤔᤢᤖᤠ ᤁᤧᤔᤧᤵᤐᤠᤒᤣ᥅ ᤀᤠᤱᤃᤠ᤹ ᤐᤣ᤺ᤰᤁᤠ᤹ᤀᤠᤱ ᤂᤧᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤑᤢᤴᤍᤢᤱ ᤐᤡᤖᤢᤱᤒᤡ᥅”

᥇᥆ ᤁᤖ ᤜᤠᤱᤅᤡᤸᤗᤧ ᤔᤧᤳᤋᤢ. “ᤛᤖᤢᤕᤠᤜᤖᤧ ᤁᤢᤛ᤻ᤛᤠᤛᤣ. ᤂᤡᤏᤡ᤹ ᤐᤠ᤺ᤵᤔᤠ ᤐᤠ᤺ᤴ ᤌᤣᤀᤠᤱ ᤜᤥᤵ. ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤛᤠᤰᤔᤢᤖᤠ ᤔᤧᤳᤋᤧ᤹ ᤔᤧᤳᤋᤢᤀᤠᤱ ᤘᤠ᤹ᤏᤧᤓᤃᤪ ᤜᤠ᤺ᤳᤗᤧ ᤛᤠᤰᤔᤠ ᤛᤢᤰᤋᤢᤒᤣ᥅”

᥇᥇ ᤍᤠᤀᤢᤍᤖᤧ ᤀᤒᤡᤛᤤᤴ ᤏᤢ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤛ᤻ᤛᤠ᤺ᤸᤗᤧᤀᤣ ᤛᤧᤵᤔᤠ ᤁᤥ᤺ᤋᤠᤸᤗᤧ ᤁᤴ ᤒᤡᤏᤩᤠᤔᤡᤏᤡᤴᤏᤢᤃ ᤌᤣ ᤐᤠ᤺ᤵᤔᤠᤒᤣ᥅ ᤂᤧᤴ ᤗᤧᤖᤠᤶᤍᤣᤛᤠᤶᤔᤧ᤹॥ ᤂᤧᤸᤗᤧ ᤛᤠᤰᤔᤢᤖᤠ ᤔᤧᤳᤋᤠ᤹ᤖ॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤧᤴ ᤜᤠᤒᤠᤜᤧᤰᤁᤣ ᤆᤥᤃᤧ᤹ ᤔᤧᤳᤋᤢᤀᤠᤱ ᤘᤠ᤹ᤀᤡᤖᤠ॥

᥇᥈ ᤀᤠᤀᤡᤴ ᤀᤠᤱᤃᤠ᤹ ᤂᤥᤛᤢᤱᤒᤠ ᤛᤠᤰᤔᤢᤖᤠ᤺ᤸᤗᤧ ᤁᤢᤗᤧᤰᤘᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤴ ᤀᤥᤔᤧᤳᤋᤢᤀᤡᤖᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤜᤠᤱᤘᤠᤔᤢ᤹ᤀᤡ ᤐᤡ᤹ᤀᤠᤀᤡᤖᤠ॥”

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤛᤡᤔᤡ᤺ᤴ ᤍᤠᤀᤢᤍ ᤗᤠᤱᤄᤣᤃᤧᤒᤠ ᤗᤠᤶᤔᤡᤸᤗᤧ ᤌᤥᤜᤠᤱ ᤗᤧᤵᤔᤠᤱᤒᤠ ᤁᤥ᤺ᤰᤔᤠᤀᤣ ᤁᤥ᤺ᤰᤔᤠ ᤐᤣ. ᤜᤧᤰᤁᤩᤠᤱ ᤐᤣ᤺ᤸᤗᤧ ᤍᤠᤀᤢᤍᤧᤴ ᤛᤠᤰᤔᤢᤖᤠ ᤔᤧᤳᤋᤢᤖ ᤗᤢᤱᤅᤡᤸᤗᤧ ᤗᤧᤵᤋᤢ ᤜᤧᤰᤁᤩᤠᤱ ᤂᤠᤶᤜᤡ᤺ᤰᤁᤡᤸᤗᤧ ᤆᤢ᤺ᤳᤋᤢᤖ ᤐᤣ॥

᥇᥊ ᤜᤠᤱᤅᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤏᤠᤛᤧᤀᤠᤱ ᤕᤷᤍᤏ ᤔᤧᤃᤧᤖᤧ॥ ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤀᤠᤒᤠᤅᤣ ᤏᤠ᤺ᤶᤛᤡᤱ. ᤆᤠᤱᤈᤠᤱ ᤔᤧᤳᤇᤡᤱ॥

ᤀᤒ᤻ᤛᤠᤗᤥᤔᤧᤴ ᤕᤖᤢᤛᤗᤧᤔ ᤐᤣᤰ

᥇᥋ ᤀᤠᤸᤗ ᤀᤒ᤻ᤛᤠᤗᤥᤔ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤕᤖᤢᤛᤗᤧᤔ ᤔᤧᤃᤧᤖᤧ. ᤀᤜᤡᤋᤥᤐᤣᤗᤀᤠᤱ ᤂᤢᤏᤧ᤹ᤏᤢ ᤘᤕᤧ॥

᥇᥌ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤴᤍᤣᤱ ᤀᤖᤁᤡ ᤜᤢᤛᤤᤸᤗᤧ ᤀᤒ᤻ᤛᤠᤗᤥᤔᤧᤴ ᤋᤢᤔᤢ. ᤜᤧᤰᤁᤩᤠᤱ ᤔᤧᤳᤋᤢ. “ᤜᤠᤱᤅᤡᤴ ᤛᤍᤠᤍᤡᤱ ᤜᤡᤱᤗ᥄ ᤜᤠᤱᤅᤡᤴ ᤛᤍᤠᤍᤡᤱ ᤜᤡᤱᤗ᥄”

᥇᥍ ᤁᤖ ᤀᤒ᤻ᤛᤠᤗᤥᤔᤖᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤴᤍᤣ᤺ᤱᤒᤧᤴᤏᤢ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧᤒᤠᤴ ᤜᤠᤒᤠ ᤁᤴᤒᤡ᥅ ᤂᤧᤏᤧ᤹ ᤂᤢᤏᤧ᤹ᤏᤢ ᤌᤣᤀᤠᤱ ᤁᤧᤶᤒᤣᤏᤧᤴ᥅”

᥇᥎ ᤜᤢᤛᤤᤸᤗᤧ ᤀᤒ᤻ᤛᤠᤗᤥᤶᤔᤡᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤔᤏᤠᤴ. ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤖᤧ ᤔᤧᤛᤣᤃᤢᤒᤠ ᤔᤏᤠ᤺ᤴᤏᤢ ᤘᤠ᤹ᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴᤏᤢᤀᤣ ᤕᤢᤱᤅᤠ॥

᥇᥏ ᤕᤠᤶᤔᤥ ᤀᤠᤱᤃᤠ᤹ ᤜᤠ᤺ᤳᤗᤧ ᤁᤢᤛᤧᤘᤠ ᤆᤥᤃᤢᤱᤒᤠᤒᤣ᥅ ᤁᤢᤛ᤻ᤛᤠ᤺ᤸᤗᤧ ᤁᤢᤛᤧᤘᤠ ᤆᤥ᤺ᤰᤔᤠ ᤔᤧᤒᤥ᤺ᤱᤏᤧᤶᤒᤡ᥅ ᤀᤠᤱᤃᤠ᤹ ᤀᤠᤰᤁᤣᤗ᤹ᤖᤡᤰ ᤁᤧᤶᤒᤠᤖᤧ ᤁᤢᤛᤧᤘᤠ ᤆᤥᤃᤢᤱ. ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤘᤠ ᤆᤥᤃᤢᤱ᤹॥”

᥈᥆ ᤀᤒ᤻ᤛᤠᤗᤥᤔᤖᤧ ᤀᤜᤡᤋᤥᤐᤣᤗᤧᤴ ᤔᤧᤳᤋᤢ. “ᤀᤠᤏᤡᤃᤣ ᤌᤣ ᤆᤥᤃᤢᤶᤒᤣᤒᤠ᥅ ᤛᤢᤈᤠ ᤀᤠᤒᤡᤖᤧ᤹॥ ᤀᤠᤏᤡᤃᤣ ᤀᤠᤰᤁᤣᤗ᤹ᤖᤡᤰ ᤕᤠ᤺ᤶᤒᤰ ᤆᤥᤃᤢᤶᤒᤣᤒᤠᤒᤣ᥅”

᥈᥇ ᤀᤜᤡᤋᤥᤐᤣᤗᤖᤧ ᤔᤧᤳᤋᤢ. “ᤜᤠᤱᤜᤡᤶ ᤁᤧᤃᤥᤔᤠ ᤁᤧᤶᤒᤠᤖᤧ ᤁᤢᤔᤣ᤺ᤳ ᤐᤠ᤺ᤰᤔᤠᤜᤠ᤹ᤏᤢ ᤀᤡᤵᤛᤧ᤹॥ ᤜᤧᤰᤁᤩᤠᤱ ᤁᤧᤶᤒᤠ ᤍᤠᤀᤢᤍᤖᤧ ᤁᤢᤴᤒᤥ ᤁᤧᤍᤣᤛᤢᤒᤠ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢ᤹. ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰ ᤀᤠᤸᤗᤛᤠᤱ ᤁᤧᤎᤢᤶᤒᤠ ᤐᤥ᤺ᤱ॥”

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤁᤦᤛᤡᤀᤥ ᤀᤒ᤻ᤛᤠᤗᤥᤔᤖᤧ ᤁᤢᤗᤠᤃᤡ ᤗᤳᤇᤠ ᤋᤧᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢᤖ ᤂᤧᤴ ᤁᤢᤶᤒᤠᤖᤧ ᤁᤢᤔᤣ᤺ᤳ ᤐᤠ᤺ᤰᤔᤠᤜᤠ᤹ᤏᤢ ᤀᤡᤵᤛᤧ॥

᥈᥉ ᤂᤧᤴ ᤕᤧᤶᤔᤥ ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧ᤺ᤴᤍᤥ᤺ᤶᤔᤏᤠᤒᤠ ᤁᤢᤀᤡᤛᤡ᤺ᤰ ᤆᤥᤃᤧ॥ ᤍᤠᤀᤢᤍ ᤏᤢ ᤀᤒ᤻ᤛᤠᤗᤥᤔᤖᤧ ᤂᤧᤶᤓᤩᤠᤰ ᤛᤠ᤹ᤖᤡᤰ ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠ᤺ᤴ ᤂᤧᤶᤔᤠ ᤋᤧᤴᤍᤧᤇᤡᤀᤠᤱ ᤘᤕᤧᤛᤡᤖᤥ॥

ᤜᤢᤛᤤ᤺ᤸᤗᤧ ᤀᤒ᤻ᤛᤠᤗᤥᤔᤧᤴ ᤗᤠᤶᤓᤥ᤺ᤳᤋᤢ

᥇᥍

ᤀᤜᤡᤋᤥᤐᤣᤗᤖᤧ ᤀᤒ᤻ᤛᤠᤗᤥ᤺ᤶᤔᤧᤴ ᤔᤧᤳᤋᤢ. “ᤜᤧᤴᤇᤡᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤏᤠᤜᤠ᤹ ᤀᤠᤱᤃᤠ᤹ ᤛᤣᤃᤢᤱᤛᤡᤱᤔᤧᤴ. ᤜᤧᤰᤁᤩᤠᤱ ᤀᤠᤀᤡᤴ ᤛᤧᤴᤍᤡᤰᤛᤠ ᤀᤠᤱᤃᤠ᤹ ᤍᤠᤀᤢᤍᤧᤴ ᤏᤠ᤺ᤳᤋᤢᤱᤔᤧᤴ॥

᥈ ᤂᤧᤴ ᤏᤠᤀᤠᤱ ᤁᤢᤛ᤻ᤛᤠ᤹ᤀᤡ ᤕᤱᤅᤡᤸᤗᤧ ᤐᤣ᤺ᤰᤁᤠᤀᤠᤱ ᤑᤳᤋᤢᤱᤔᤧᤴ॥ ᤂᤢᤏᤧ᤹ ᤕᤱᤔᤠ ᤛᤧᤖᤢᤱᤅᤠᤱ ᤂᤧᤴᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤑᤢᤳᤆᤡᤱᤈᤩᤠ᤺ᤱ ᤔᤧᤒᤥ᤺ᤱᤔᤧᤴ॥ ᤜᤠᤱᤅᤡᤴᤗᤰ ᤛᤧᤖᤢᤱ ᤘᤣ᤹ ᤀᤠᤳᤋᤡᤴᤏᤠᤱ ᤔᤧᤛᤧᤳᤋᤠᤛᤡᤱᤅᤠᤴ॥

᥉ ᤜᤧᤰᤁᤩᤠᤱ ᤛᤡᤛᤠᤃᤧᤴ ᤔᤣ᤺ᤳᤋᤡᤴ ᤁᤢᤕᤧᤶᤒᤠ᤹ᤀᤡᤸᤗᤧ ᤁᤢᤜᤡᤶᤔᤥ ᤋᤠᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ॥ ᤂᤧᤏᤧ᤹ᤃ ᤗᤳᤇᤠ ᤔᤏᤠ᤺ᤸᤗᤰ ᤛᤧᤵᤔᤠ ᤁᤧᤃᤥ᤺ᤳᤋᤢᤒᤠ. ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ᤃ ᤔᤣ᤺ᤴ॥”

᥊ ᤜᤧᤰᤁᤩᤠᤱ ᤀᤒ᤻ᤛᤠᤗᤥᤔ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤁᤠᤵᤐᤥ ᤋᤢᤶᤛᤠᤜᤠ᤹ ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠᤀᤥ ᤔᤧᤍᤧᤴᤍᤧ॥

᥋ ᤜᤧᤰᤁᤣ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤐᤠ᤺ᤳᤋᤢ. “ᤀᤖᤁᤡ ᤜᤢᤛᤤᤴ ᤀᤢ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤌᤣ ᤐᤠ᤺ᤳᤋᤢᤀᤡ ᤂᤧᤴ ᤀᤠᤏᤡ᤹ ᤂᤧᤵᤛᤢᤶ॥”

᥌ ᤜᤧᤰᤁᤩᤠᤱ ᤜᤢᤛᤤᤴ ᤀᤒ᤻ᤛᤠᤗᤥᤔᤖᤧ᤹ᤀᤥ ᤋᤩᤧ. ᤀᤒ᤻ᤛᤠᤗᤥᤔᤖᤧ ᤂᤧᤴ ᤔᤧᤳᤋᤢ. “ᤀᤜᤡᤋᤥᤐᤣᤗᤖᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤆᤥᤃᤢᤶᤒᤧᤒᤠᤒᤡ᥅ ᤔᤣ᤺ᤴᤏᤧᤑᤃᤪ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤌᤣ ᤘᤠ᤹ ᤐᤠ᤺ᤳᤋᤧ᤹॥”

᥍ ᤜᤢᤛᤤ᤺ᤸᤗᤧ ᤀᤒ᤻ᤛᤠᤗᤥᤶᤔᤡᤴ ᤔᤧᤳᤋᤢ. “ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠᤴ ᤏᤢᤒᤠ ᤜᤥᤵ॥”

᥎ ᤜᤢᤛᤤ᤺ᤸᤗᤧ ᤀᤠᤸᤗᤛᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤧᤶᤒᤠ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤌᤱ ᤆᤥ᤺ᤰᤔᤠ ᤁᤧᤎᤢᤶᤒᤠ ᤔᤧᤘᤠ᤹. ᤜᤧᤰᤁᤩᤠᤱ ᤁᤢᤛ᤻ᤛᤠ ᤏᤠᤵᤏᤠᤒᤠ ᤋᤠᤶᤓᤢᤱᤔᤥᤒᤠ ᤔᤠ᤺ᤰᤕᤢᤒᤠ ᤁᤢᤀᤡᤛᤡ᤺ᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥ ᤁᤧᤶᤒᤠᤖᤧ ᤌᤱ ᤆᤥ᤺ᤰᤔᤠ ᤛᤠ᤹ᤖᤡᤰ ᤗᤧᤛ᤻ᤛᤢ᤹. ᤂᤢᤏᤧ᤹ ᤌᤰᤛᤢᤒᤠᤜᤠ᤹ᤏᤢ ᤛᤧᤴᤍᤡᤰ ᤔᤧᤘᤠ᤹ᤏᤧᤴ॥

᥏ ᤀᤠᤸᤗᤛᤠᤱ ᤂᤢᤏᤧ᤹ ᤑᤢᤰᤁᤢᤀᤥ ᤀᤡᤃᤪ ᤀᤠᤳᤋᤠᤀᤡ ᤆᤡᤱᤛᤡᤱᤅᤠᤱ ᤕᤢᤱᤅᤡᤖᤠ॥ ᤂᤢᤏᤧ᤹ ᤋᤃᤡᤛᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤑᤳᤋᤢᤛᤡ᤹ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤁᤧᤄᤥᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤒ᤻ᤛᤠᤗᤥᤔᤖᤧ ᤁᤢᤎᤰᤛᤢᤒᤠᤜᤠ᤹ ᤔᤧᤔᤧᤃᤧ॥’

᥇᥆ ᤜᤧᤰᤁᤣ᤺ᤸᤗᤧ ᤕᤶᤒᤠ ᤔᤏᤠ ᤏᤢ ᤁᤣᤒᤠ ᤁᤢᤀᤡᤛᤡ᤺ᤰ ᤁᤢᤃᤡᤔᤠ ᤁᤧᤜᤥ᤺ᤵᤐᤠ ᤔᤏᤠ᤺ᤸᤗᤧ ᤁᤢᤛᤡᤖᤣ ᤐᤥ᤺ᤰᤔᤠᤴ ᤔᤠᤖᤥ॥ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤧᤶᤒᤠ ᤁᤧᤎᤢᤶᤒᤠ ᤆᤥᤰ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ᤀᤠᤱ ᤁᤧᤎᤢᤶᤒᤠ ᤔᤧᤈᤥᤰ ᤁᤧᤗ᤹ᤒᤠᤴ ᤔᤧᤏᤡᤛᤢᤀᤠᤱ ᤘᤠ᤹॥

᥇᥇ ᤀᤠᤱᤃᤠ᤹ ᤀᤠᤛᤢᤈᤠ᤺ᤴ ᤀᤰᤋᤱᤒᤠ ᤘᤠ᤹- ᤍᤠᤏᤗᤠᤶᤒᤠ ᤒᤣᤷᤛᤣᤒᤠ ᤌᤠᤖᤡᤰᤐᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤘᤜ᤺ᤱᤅᤥᤒᤠ ᤕᤧ᤺ᤱᤄᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ᤀᤥ ᤑᤢᤰᤂᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤏᤧ᤹ ᤀᤠᤒᤠᤅᤣ ᤌᤱᤅᤥ ᤔᤏᤠᤜᤠ᤹ ᤋᤣ᤹ᤖᤧᤛᤧ᤹ᤀᤠᤱ ᤌᤠᤛᤡᤱᤅᤧ᤹॥

᥇᥈ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤀᤠᤳᤋᤠ ᤘᤠ᤹ᤛᤠᤱ ᤀᤠᤏᤡ᤹ ᤀᤠᤕᤠᤱᤄᤢᤶ. ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤜᤡ᤺ᤰᤘᤠ ᤌᤠᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ ᤂᤢᤏᤧ᤹ᤀᤥ ᤀᤠᤗᤢᤶᤛᤡᤱ॥ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤗᤳᤇᤠᤀᤠᤱ ᤔᤧᤴᤜᤡᤱᤏᤧᤴ॥

᥇᥉ ᤂᤢᤏᤧ᤹ ᤛᤣ᤺ᤵᤛᤡᤱᤔᤠᤖᤧ ᤗᤠᤃᤡ ᤕᤧᤰᤕᤰᤁᤥ ᤗᤠ᤺ᤴᤏᤣᤓᤃᤪ ᤀᤠᤏᤡᤃᤧ ᤔᤏᤠᤜᤠ᤹ᤖᤧ ᤀᤡᤍᤠ᤺ᤰᤁᤡᤴ ᤔᤧᤍᤠᤖᤢ᤹ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴᤏᤣ ᤔᤧᤄᤣ᤺ᤰᤂᤢᤀᤠᤱ ᤕᤥ ᤏᤧᤏᤧᤒᤠᤍᤧᤴᤏᤥ ᤔᤧᤀᤢ᤺ᤰᤂᤢ ᤔᤧᤎᤠᤛᤢ᤹॥ ᤌᤧᤃᤢ᤺ᤸᤗᤧ ᤁᤢᤛᤶᤎᤠᤱ ᤗᤳᤇᤠ ᤗᤢᤱᤈᤣ᤺ᤰᤁᤠᤱ ᤔᤧᤏᤧᤏᤧᤴ ᤔᤧᤕᤠ᤺ᤰᤏᤧᤴ॥”

᥇᥊ ᤜᤧᤰᤁᤩᤠᤱ ᤀᤒ᤻ᤛᤠᤗᤥᤔ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤖᤁᤡ ᤜᤢᤛᤤ᤺ᤸᤗᤧ ᤀᤜᤡᤋᤥᤐᤣᤗᤏᤢ᤺ᤸᤗᤧᤀᤠᤱ ᤏᤢᤒᤠ ᤛᤢᤈᤠ ᤀᤠᤒᤡᤖᤧᤀᤠᤱ ᤘᤠ᤹॥” ᤁᤱᤃ ᤀᤜᤡᤋᤥᤐᤣᤗᤖᤧ ᤁᤢᤛᤢᤈᤠ᤺ᤴ ᤑᤧᤳᤗᤠ᤺ᤶᤔᤠ ᤏᤢ ᤀᤒ᤻ᤛᤠᤗᤥᤔᤖᤧ ᤁᤢᤔᤧᤰᤔᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤘᤕᤧᤖᤥ॥

ᤀᤡᤱᤄᤱ ᤂᤧᤵᤛᤢᤀᤠᤱ ᤍᤠᤀᤢᤍᤧᤴ ᤂᤧᤳᤇᤡᤱ

᥇᥋ ᤜᤢᤛᤤᤖᤧ ᤛᤍᤥᤁ ᤏᤢ ᤀᤒᤡᤕᤠᤌᤠᤖ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤜᤡᤋᤥᤐᤣᤗᤖᤧ ᤀᤒ᤻ᤛᤠᤗᤥᤔ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤐᤡᤖᤢᤛᤡᤒᤠ ᤛᤢᤈᤠᤴ ᤏᤢ ᤂᤢᤏᤧ᤹ ᤐᤡᤖᤢᤛᤡᤒᤠ ᤛᤢᤈᤠ᤺ᤴ ᤆᤧᤰᤋᤢᤛᤡ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤜᤢᤛᤤ᤺ᤸᤗᤧ ᤍᤠᤀᤢᤍᤧᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢ. “ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤆᤫᤠ᤺ᤳ ᤁᤠ᤺ᤰᤔᤠᤍᤧᤴᤏᤥ ᤕᤠᤱᤔᤧᤴᤎᤥ᤺ᤰᤏᤧᤸᤗ. ᤁᤖ ᤀᤠᤸᤗᤥᤛᤠ ᤜᤠᤖᤠ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢᤖ. ᤔᤧ᤺ᤴᤏᤣᤓᤃᤪ ᤜᤠᤱᤅᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤔᤧᤰ॥”

᥇᥍ ᤀᤠᤸᤗ ᤈᤥᤏᤠᤌᤠᤏ ᤏᤢ ᤀᤜᤡᤔᤠᤛ ᤀᤣᤏ-ᤖᤥᤃᤣᤗ ᤔᤧᤵᤔᤏᤠᤒᤠ ᤋᤧᤴᤏᤥ ᤜᤠᤱᤄᤢᤛᤡᤀᤠᤱ ᤕᤢᤅᤧᤛᤡ. ᤜᤧᤰᤁᤩᤠᤱ ᤗᤳᤇᤠ ᤛᤧᤘᤠᤖᤥᤔᤠᤎᤡᤰ ᤐᤣ᤺ᤰᤁᤠᤱ ᤂᤧᤱᤜᤠ᤹ ᤀᤡᤱᤄᤱ ᤔᤧᤳᤋᤢᤛᤡ. ᤜᤴᤏᤠᤱ ᤂᤧᤱᤜᤠ᤹ᤖᤧ ᤍᤠᤀᤢᤍᤧᤴ ᤔᤧᤔᤧᤳᤋᤢ᤹॥ ᤌᤣᤀᤠᤱᤓᤧᤸᤗᤧ ᤕᤧᤰᤕᤰ ᤛᤡᤃᤠᤱ ᤂᤧᤱᤜᤠ᤹ ᤕᤧᤰᤕᤰᤁᤥ ᤔᤏᤠᤜᤠ᤹ᤖᤧ ᤔᤧᤴᤏᤡᤛᤢᤛᤡᤸᤗ ᤁᤧᤗ᤹ᤒᤠ ᤐᤠ᤺ᤴ ᤘᤕᤧ॥

᥇᥎ ᤁᤖ ᤁᤴ ᤕᤧᤶᤔᤥᤃ ᤗᤳᤇᤠ ᤌᤠᤱᤒᤧᤴᤎᤡᤰᤗᤧ ᤂᤧᤱᤜᤠ᤹ ᤏᤡᤛᤢᤛᤡ. ᤜᤧᤰᤁᤩᤠᤱ ᤂᤧᤸᤗᤧ ᤀᤒ᤻ᤛᤠᤗᤥᤶᤔᤡᤴ ᤔᤧᤳᤋᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤧᤵᤔᤠᤱ ᤜᤠᤖᤠᤜᤠᤖᤠ ᤒᤜᤢᤖᤡᤔᤒᤠ ᤗᤳᤇᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤗᤠᤛᤧᤛᤡ॥ ᤂᤧᤸᤗᤧ ᤁᤢᤗᤰᤂᤢᤶᤔᤥ ᤗᤳᤇᤠ ᤘᤒᤠᤰ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤗᤠᤛᤧᤛᤡᤀᤠᤱ ᤆᤡᤱᤏᤧᤛᤡ॥

᥇᥏ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤘᤒᤠᤰᤁᤡᤸᤗᤧ ᤁᤢᤛᤶᤎᤠᤱ ᤁᤢᤓᤧᤔᤠᤎᤡᤰ ᤑᤧᤛᤢᤀᤠᤱ ᤂᤧᤴ ᤛᤶᤎᤠᤱ ᤕᤠ᤹ᤖᤥᤴ ᤏᤠᤶᤓᤧᤳᤋᤢ. ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤔᤧᤱᤄᤥᤛᤢᤴ॥

᥈᥆ ᤀᤒ᤻ᤛᤠᤗᤥᤔᤖᤧ ᤁᤢᤔᤏᤠᤜᤠ᤹ ᤔᤧᤍᤩᤧᤀᤠᤱ ᤂᤧᤴ ᤔᤧᤴᤇᤢᤔᤠ᤺ᤴ ᤛᤣ᤺ᤴᤔᤧᤍᤥᤛᤢ. “ᤀᤜᤡᤔᤠᤛ ᤏᤢ ᤈᤥᤏᤠᤌᤠᤏ ᤀᤠᤳᤋᤠ ᤘᤠ᤹ᤛᤡ᥅”

ᤂᤧᤸᤗᤧ ᤔᤧᤳᤋᤢᤛᤡ. “ᤂᤧᤱᤜᤠ᤹ᤃ ᤘᤜ᤺ᤱ ᤏᤠᤜᤠᤱ ᤐᤡᤛᤠᤱ ᤐᤣᤛᤡ॥”

ᤂᤧᤱᤜᤠ᤹ᤖᤧ ᤏᤠ ᤁᤳᤏᤠ ᤔᤧᤃᤥ᤺ᤳᤋᤢᤛᤡ. ᤁᤖ ᤀᤠᤳᤋᤡᤴᤏᤠᤱ ᤔᤧᤄᤥᤛᤢᤛᤡᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧ॥

᥈᥇ ᤂᤧᤴ ᤀᤒ᤻ᤛᤠᤗᤥᤔᤖᤧ ᤁᤢᤔᤏᤠᤜᤠ᤹ ᤔᤧᤒᤣᤀᤠᤱ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ ᤐᤠ᤺ᤁᤫᤠᤗᤠᤶ ᤗ᤺ᤴᤍᤧᤛᤡ. ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧᤀᤥ ᤐᤣᤛᤡᤀᤠᤱ ᤁᤧᤖᤧᤰ ᤐᤠ᤺ᤴ ᤆᤧᤰᤋᤧᤛᤢ॥ ᤂᤧᤱᤜᤠ᤹ᤖᤧ ᤔᤧᤳᤋᤧᤛᤢ. “ᤐᤥᤃᤧ᤹. ᤜᤠᤖᤠ ᤕᤱᤄᤱᤅᤡᤴ ᤁᤠ᤺ᤰᤋᤧ᤹॥” ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤜᤡᤋᤥᤐᤣᤗᤖᤧ ᤀᤰᤋᤱᤒᤠ ᤛᤢᤈᤠ ᤐᤡᤖᤢᤛᤡ ᤁᤧᤗ᤹ᤒᤠᤴ ᤆᤧᤰᤋᤢ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹ ᤜᤠᤖᤠᤜᤠᤖᤠ ᤕᤷᤍᤏ ᤕᤱᤄᤱ ᤏᤠᤎᤠ᤺ᤶᤒᤡ᤹ ᤔᤧᤒᤣ॥ ᤂᤠᤀᤥ᤺ᤵᤔᤠᤛᤥᤖᤡ ᤕᤱᤄᤱ ᤔᤧᤱᤃᤠ᤺ᤰᤔᤏᤠ ᤔᤏᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥

᥈᥉ ᤀᤜᤡᤋᤥᤐᤣᤗᤖᤧ ᤐᤡᤖᤢᤛᤡᤒᤠ ᤁᤢᤛᤢᤈᤠ᤺ᤴ ᤕᤖᤡᤰ ᤁᤢᤛᤡᤰ ᤔᤧᤱᤄᤧᤵᤛᤢᤶᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤁᤢᤀᤍᤱᤅᤥ ᤗᤠᤛᤧᤀᤠᤱ ᤀᤠᤒᤠᤅᤣ ᤁᤢᤕᤧᤰᤕᤰᤁᤥᤒᤠ ᤁᤢᤜᤡᤶᤔᤥ ᤐᤣ॥ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤐᤠ᤺ᤴᤜᤠ᤹ ᤜᤡᤛᤢ ᤋᤱᤛᤢᤎᤀᤠᤱ ᤀᤠᤒᤠᤅᤣ ᤂᤧᤵᤔᤥ ᤑᤥ᤺ᤴᤇᤡᤱ ᤛᤩᤧ॥ ᤂᤧᤴ ᤀᤰᤂᤣᤗ᤹ᤖᤡᤰ ᤛᤩᤧ ᤜᤧᤰᤁᤩᤠᤱ ᤁᤢᤶᤒᤠᤖᤧ ᤁᤢᤀᤡᤐᤢᤱᤒᤣᤛᤠᤱ ᤔᤧᤗᤢᤵᤋᤢ॥

᥈᥊ ᤀᤒ᤻ᤛᤠᤗᤥᤔ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤕᤷᤍᤏ ᤔᤧᤃᤠ᤺ᤰᤋᤢ. ᤁᤖ ᤍᤠᤀᤢᤍ ᤋᤃᤡᤛᤠ ᤔᤜᤏᤥᤔ ᤁᤧᤖᤧ ᤆᤢᤖᤧᤀᤠᤱ ᤘᤕᤧ॥

᥈᥋ ᤀᤒ᤻ᤛᤥᤔᤖᤧ ᤕᤥᤀᤠᤒᤖᤧ ᤁᤢᤗᤧᤰᤘᤠ ᤀᤔᤠᤛᤠ᤺ᤴ ᤌᤰᤛᤢᤒᤠᤜᤠ᤹ ᤗᤠᤶᤃᤧᤗᤥᤒᤠ ᤌᤰᤔᤥᤒᤠ ᤆᤥᤃᤢᤀᤠᤱ ᤘᤕᤧ॥ ᤀᤔᤠᤛᤠ᤺ᤴ ᤀᤡᤛᤪᤠᤀᤡᤗᤡ ᤕᤣᤋᤣᤖᤖᤧ ᤁᤢᤛ᤻ᤛᤠ ᤘᤕᤧ. ᤀᤒᤡᤃᤣᤗᤧᤴ ᤂᤧᤸᤗᤧ ᤁᤢᤶᤔᤠ ᤘᤕᤧ॥ ᤀᤒᤡᤃᤣᤗᤧᤴ ᤏᤠᤜᤠᤛᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ ᤜᤧᤰᤁᤩᤠᤱ ᤛᤖᤢᤕᤠᤜ᤺ᤴ ᤕᤥᤀᤠᤒᤖᤧ ᤁᤢᤶᤔᤠ ᤘᤕᤧ॥ ᤛᤖᤢᤕᤠᤜ᤺ᤴ ᤀᤒᤡᤃᤣᤗᤖᤧ ᤁᤢᤴᤛᤠ᤹ ᤘᤕᤧ॥

᥈᥌ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤀᤒ᤻ᤛᤠᤗᤥᤔᤖᤧ ᤃᤡᤗᤠᤍ ᤗᤠᤈᤣ᤹ᤒᤠᤀᤥ ᤌᤰᤛᤢᤒᤠ ᤛᤠ᤺ᤱᤃᤠᤜᤡᤶ ᤔᤧᤗᤣ᤺ᤳᤋᤢ॥

᥈᥍ ᤍᤠᤀᤢᤍ ᤔᤜᤏᤥᤔ ᤁᤧᤖᤧ. ᤜᤧᤰᤁᤣ᤺ᤸᤗᤧ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤖᤒ᤻ᤒᤠ ᤁᤧᤕᤢᤱᤒᤠ ᤏᤠᤜᤠᤛᤖᤧ ᤁᤢᤛ᤻ᤛᤠ ᤛᤥᤒᤡ. ᤗᤥᤍᤣᤒᤠᤖ ᤁᤧᤕᤢᤱᤒᤠ ᤀᤶᤔᤡᤀᤣᤗᤖᤧ ᤁᤢᤛ᤻ᤛᤠ ᤔᤠᤁᤡᤖ ᤏᤢ ᤖᤠᤃᤗᤡ ᤁᤧᤕᤢᤅᤒᤠ ᤃᤡᤗᤠᤍᤡ ᤒᤷᤈᤡᤸᤗᤤᤸᤗᤧ

᥈᥎ ᤁᤢᤄᤠᤶᤔᤠ ᤁᤢᤗᤥᤔᤠ. ᤂᤵᤐᤩᤠ ᤏᤢ ᤂᤥᤷᤕᤠᤜᤠ᤹ ᤋᤠᤖᤢᤀᤠᤱ ᤐᤡᤖᤢ॥ ᤂᤧᤱᤜᤠ᤹ᤖᤧ ᤔᤠᤛᤡ. ᤜ᤺ᤰᤛᤡ. ᤔᤠᤛᤡ ᤑᤣ᤹ᤖᤢᤶ. ᤏᤔᤏᤠᤒᤠ ᤜ᤺ᤰᤛᤡ. ᤛᤡ᤺ᤶᤒᤡ. ᤁᤠᤖᤡ᤹.

᥈᥏ ᤛᤰᤘᤠ ᤂᤢ. ᤏᤢᤍᤠᤰ. ᤔᤧᤸᤗᤢᤰᤜᤠ᤹ ᤏᤢ ᤐᤡᤳᤏᤢᤗᤠᤶᤒᤠ ᤔᤧᤈᤥᤃᤢᤒᤠ ᤐᤏᤡᤖᤧᤴ ᤍᤠᤀᤢᤍ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤆᤠᤔᤠ ᤋᤠᤖᤢ ᤐᤡᤖᤢ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤛᤠᤰᤁᤡᤸᤗᤧ ᤋᤖᤢᤛᤡᤀᤠᤱ ᤔᤧᤘᤕᤧ. ᤘᤠᤔᤡᤔᤠᤸᤗᤧ ᤋᤖᤢᤛᤡᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤛᤠ᤹ᤖᤡᤰ ᤔᤧᤏᤠᤛᤧᤀᤠᤱ ᤔᤧᤘᤕᤧᤖᤥ॥

ᤀᤒ᤻ᤛᤠᤗᤥᤔᤧᤴ ᤜᤠᤖᤡ ᤋᤩᤧᤀᤠᤱ ᤔᤧᤛᤧᤖᤢ

᥇᥎

ᤍᤠᤀᤢᤍᤖᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤌᤰᤛᤢᤒᤠᤜᤠ᤹ ᤌᤱᤗᤧ ᤗᤠᤃᤡ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤜᤧᤴᤇᤡᤱ ᤜᤧᤴᤇᤡᤱ ᤏᤢ ᤁᤡᤵᤌᤡᤰ ᤁᤡᤵᤌᤡᤰ ᤌᤰᤛᤢᤒᤠᤜᤠ᤹ ᤗᤠᤶᤃᤧᤗᤥᤒᤠ ᤗᤠᤶᤗᤥᤒᤠᤜᤠ᤹ ᤛᤣᤃᤢᤛᤡ॥

᥈ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤂᤧᤱᤜᤠ᤹ ᤛᤢᤶᤛᤡ ᤗᤰᤁᤥ ᤛᤧᤴᤍᤢᤛᤡᤀᤠᤱ ᤐᤠᤱᤄᤢᤛᤡ- ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒ ᤏᤢ ᤂᤧᤸᤗᤧ ᤁᤢᤴᤛᤠ᤹ ᤀᤒᤡᤛᤤ᤺ᤴ ᤜᤧᤰᤁᤩᤠᤱ ᤃᤡᤳᤋᤡ ᤀᤡᤳᤋᤤᤴ ᤗᤠᤶᤗᤥᤒᤠ ᤔᤧᤘᤕᤧ॥ ᤜᤠᤱᤅᤡᤸᤗᤧ ᤗᤠᤶᤗᤥᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ᤀᤠᤱ ᤂᤡᤏᤡ᤹ᤏᤢᤀᤣ ᤌᤱᤅᤥ ᤐᤣ᤺ᤰᤁᤠ॥”

᥉ ᤁᤖ ᤌᤰᤛᤢᤒᤠᤜᤠ᤹ᤖᤧ ᤔᤧᤔᤧᤳᤋᤢ. “ᤔᤧ᤺ᤴ. ᤀᤠᤍᤠᤱᤒᤠ ᤔᤧᤒᤣᤃᤧᤴᤏᤧ᤹॥ ᤌᤱᤅᤥ ᤀᤠᤏᤡᤃᤧ ᤂᤧᤳᤇᤡᤱᤔᤠ ᤐᤥ᤺ᤱᤅᤡᤸᤗᤧ ᤁᤢᤓᤪᤧ᤺ᤱ ᤕᤠᤖᤡᤰ ᤛᤩᤧ᤹ᤀᤡᤃᤧᤛᤠᤱ ᤀᤠᤳᤋᤡᤸᤗᤧᤀᤠᤱ ᤕᤠᤖᤔᤧᤴᤈᤥᤃᤡᤃᤧᤴ॥ ᤁᤖ ᤀᤠᤍᤠᤱᤒᤠᤃ ᤀᤠᤏᤡᤃᤧ ᤌᤡᤒᤥᤱ ᤜᤧᤴᤇᤡᤱ ᤁᤢᤀᤡᤛᤡ᤺ᤰᤐᤠ ᤁᤧᤈᤥ᤺ᤰ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠ ᤕᤧᤰᤕᤰᤁᤥ ᤁᤧᤕᤢᤱᤅᤠᤱ ᤀᤠᤏᤡᤃᤧ ᤕᤠᤵᤔᤡ ᤁᤧᤓᤠ᤹ᤀᤡᤸᤗᤧ ᤏᤢᤒᤠ ᤐᤥ᤺ᤱ॥”

᥊ ᤜᤠᤱᤅᤡᤸᤗᤧ ᤔᤧᤳᤋᤢᤛᤡ. “ᤜᤧᤰᤁᤣᤃᤪ ᤂᤡᤏᤡ᤹ ᤌᤣ ᤆᤥ᤺ᤰᤔᤠ ᤛᤡᤖᤠ᤹ᤎᤠᤱ ᤀᤠᤱᤃᤠ᤹ ᤜᤠᤒᤠᤄᤧᤴ ᤆᤥᤃᤢᤱ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤜᤠᤱᤅᤡᤴ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤒᤣᤛᤠᤱ ᤕᤧᤒᤧ. ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤌᤱ ᤁᤧᤈᤥ᤺ᤰᤐᤠ ᤌᤰᤛᤢᤒᤠᤜᤠ᤹ ᤜᤧᤴᤇᤡᤱ ᤜᤧᤴᤇᤡᤱ ᤏᤢ ᤁᤡᤵ ᤌᤡᤰ ᤌᤡᤰᤁᤥ ᤁᤢᤒᤣᤛᤠᤱᤗᤠᤶ ᤗᤠᤶᤔᤧᤗᤥᤛᤢᤛᤡ॥

᥋ ᤜᤠᤱᤅᤡᤸᤗᤧ ᤕᤥᤀᤠᤒ. ᤀᤒᤡᤛᤤ ᤏᤢ ᤀᤡᤳᤋᤤᤴ ᤁᤴ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤴ ᤌᤠᤱᤒᤧᤴ ᤀᤠᤛ᤻ᤛᤠ ᤀᤒ᤻ᤛᤠᤗᤥᤶᤔᤡᤴ ᤔᤧᤛᤧᤖᤧᤶᤔᤡᤴᤏᤧ᤹॥” ᤀᤒ᤻ᤛᤠᤗᤥᤶᤔᤡᤴ ᤛᤧ᤺ᤵᤋᤠᤶᤔᤧ᤹ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤗᤠᤶᤗᤥᤒᤠᤜᤠ᤹ ᤀᤒ᤻ᤛᤠᤗᤥᤔᤖᤧ ᤁᤢᤕᤠ᤺ᤶᤒᤣᤀᤥ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱᤅᤡᤴ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧ ᤔᤧᤄᤧᤵᤛᤢ॥

᥌ ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤔᤧᤗ᤺ᤴᤍᤧ. ᤜᤧᤰᤁᤩᤠᤱ ᤌᤱᤅᤡᤴ ᤀᤣᤑᤪᤠᤀᤡᤶᤒᤠ ᤋᤠᤶᤓᤢᤱᤔᤥ ᤐᤥ᤺ᤰᤂᤧ॥

᥍ ᤂᤧᤵᤔᤥ ᤍᤠᤀᤢᤍᤖᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤠ᤺ᤴᤍᤢᤛᤡ॥ ᤜᤧᤰᤁᤩᤠᤱ ᤂᤧᤵᤔᤥ ᤛᤠ᤹ᤖᤡᤰ ᤕᤖᤡᤰ ᤔᤧᤛᤧᤳᤇᤡᤱ. ᤂᤧᤴ ᤕᤧᤴᤏᤥ ᤜᤧᤴᤇᤡᤱ ᤏᤡᤒᤥᤱ ᤔᤏᤠᤜᤠ᤹ ᤌᤱᤅᤥ ᤔᤧᤛᤩᤧ॥

᥎ ᤌᤱᤅᤡᤴ ᤁᤧᤖᤧᤰ ᤐᤡᤛᤠᤱ ᤛᤧᤖᤧ. ᤜᤧᤰᤁᤩᤠᤱ ᤋᤠᤓᤣᤸᤗᤧᤏᤢ᤺ᤸᤗᤧ ᤕᤖᤡᤰ ᤋᤠᤶᤓᤢᤱᤔᤥ ᤔᤏᤠᤜᤠ᤹ ᤔᤧᤛᤩᤧ॥

᥏ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ᤖᤧ ᤀᤒ᤻ᤛᤠᤗᤥᤶᤔᤡᤴ ᤔᤧᤏᤡᤛᤢ॥ ᤂᤢᤏᤧ᤹ ᤁᤢᤀᤍᤱᤅᤡᤴ ᤕᤢᤰᤋᤢᤀᤠᤱ ᤘᤕᤧ. ᤁᤖ ᤂᤧᤴ ᤀᤍᤱᤅᤡᤴ ᤕᤜᤡᤒᤠ ᤛᤡᤱᤒᤢᤱᤅᤡᤸᤗᤧ ᤁᤢᤛᤡᤃᤠᤱᤗᤠᤶ ᤗᤠᤱᤄᤣᤃᤧᤀᤠᤱ ᤐᤣ. ᤜᤧᤰᤁᤣ᤺ᤸᤗᤧ ᤀᤒ᤻ᤛᤠᤗᤥᤔᤖᤧ ᤁᤢᤎᤧᤃᤣ᤺ᤰ ᤀᤡ᤺ᤴ ᤁᤢᤒᤥᤖᤠ᤺ᤰᤁᤥ ᤜᤠᤵᤋᤢᤀᤠᤱ ᤋᤧᤸᤗᤧᤶ ᤑᤥ᤺ᤴᤇᤡᤱ. ᤀᤍᤱᤅᤡᤴ ᤁᤢᤛᤡ᤺ᤰᤋᤥᤗᤠᤶ ᤐᤣ॥

᥇᥆ ᤍᤠᤀᤢᤍᤖᤧ ᤁᤢᤔᤏᤠᤎᤡᤰᤗᤧ ᤂᤧᤴ ᤏᤡᤛᤢᤀᤠᤱ ᤕᤥᤀᤠᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤒ᤻ᤛᤠᤗᤥᤶᤔᤡᤴ ᤕᤜᤡᤒᤠ ᤛᤡᤱᤒᤢᤱᤔᤥ ᤑᤥ᤺ᤴᤇᤡᤱᤅᤠᤱ ᤐᤳᤇᤧᤒᤠ ᤏᤡᤛᤢᤱ॥”

᥇᥇ ᤁᤴ ᤐᤠ᤺ᤴᤏᤡᤴ ᤁᤧᤔᤧᤵᤐᤠ ᤔᤏᤠᤴ ᤕᤥᤀᤠᤒᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤂᤧᤴ ᤁᤧᤏᤡᤛᤢᤒᤡ᥅ ᤌᤣᤀᤠᤱ ᤂᤧᤏᤧ᤹ ᤜᤠᤒᤠ ᤂᤧᤴ ᤕᤧᤶᤔᤥ ᤁᤧᤴᤇᤧᤖᤢᤴ᥅ ᤀᤠᤱᤃᤠ᤹ ᤌᤡᤒᤥᤱ ᤛᤣᤁᤣᤗa ᤏᤢ ᤌᤱ ᤏᤠ᤺ᤶᤔᤠ ᤑ᤹ᤀᤡ᤺ᤴ ᤐᤡᤏᤧᤔᤧᤴ॥”

᥇᥈ ᤁᤖ ᤂᤧᤴ ᤔᤏᤠ᤺ᤸᤗᤧ ᤕᤥᤀᤠᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤜᤧᤴᤇᤡᤱᤎᤡᤰ ᤛᤣᤁᤣᤗb ᤁᤧᤒᤡᤖᤠᤱᤛᤠᤱ ᤜᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤴ ᤔᤧᤴᤇᤧᤵᤐᤠᤱᤅᤡᤶᤒᤠᤖᤥ॥ ᤌᤣᤀᤠᤱᤓᤧᤸᤗᤧ ‘ᤜᤠ᤺ᤳᤗᤧ ᤂᤧᤴ ᤌᤠᤱᤒᤧᤴ ᤛᤠ ᤀᤒ᤻ᤛᤠᤗᤥᤶᤔᤡᤴ ᤏᤡᤛᤢ᤹ ᤂᤧᤴ ᤂᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤛᤧ᤺ᤵᤋᤠᤶᤔᤧ᤹’ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤂᤧᤏᤧ᤹. ᤀᤒᤡᤛᤤ ᤏᤢ ᤀᤡᤳᤋᤤᤴ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠᤴ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤠ᤹॥

᥇᥉ ᤁᤖ ᤀᤠᤱᤃᤠ᤹ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤔᤧᤴᤍᤧᤴᤏᤣ ᤀᤒ᤻ᤛᤠᤗᤥᤶᤔᤡᤴ ᤛᤧᤖᤢᤱᤏᤣᤓᤠᤃᤪ ᤜᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢ᤹. ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ ᤕᤠᤵᤔᤡ ᤐᤰᤁᤧᤎᤠᤒᤠᤀᤠᤱ ᤁᤧᤒᤣ᤺ᤰᤐᤠ ᤂᤧᤏᤧ᤹ᤀᤣ ᤁᤧᤒᤥ᤺ᤰᤂᤧᤔᤧᤴ॥”

᥇᥊ ᤕᤥᤀᤠᤒᤧᤸᤗᤧ ᤔᤧᤳᤋᤢ. “ᤂᤧᤏᤧ᤹ᤏᤢ ᤀᤠᤱᤃᤠ᤹ ᤏᤠᤶᤍᤣᤛᤡᤱᤔᤠ ᤆᤠᤜᤠ ᤔᤧᤈᤥ᤺ᤰᤁᤠᤴ॥” ᤜᤧᤰᤁᤩᤠᤱ ᤕᤥᤀᤠᤒᤧᤸᤗᤧ ᤛᤢᤶᤛᤡ ᤗᤠ᤺ᤰ ᤕᤠᤱᤛᤡᤱ. ᤜᤧᤰᤁᤩᤠᤱ ᤛᤡᤱᤒᤢᤱᤔᤥ ᤁᤢᤜᤡᤱᤘᤧᤳ ᤁᤧᤓᤥ᤺ᤴᤇᤡᤱᤒᤠ ᤀᤒ᤻ᤛᤠᤗᤥᤔᤖᤧ ᤁᤢᤛᤱᤒᤣ᤹ᤔᤥ ᤌᤢᤒᤢ॥

᥇᥋ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤌᤡᤒᤥᤱ ᤔᤏᤠᤜᤠ᤹ᤖᤧ ᤀᤒ᤻ᤛᤠᤗᤥᤔᤧᤴ ᤔᤧᤃᤒᤢ. ᤜᤧᤰᤁᤩᤠᤱ ᤂᤧᤴ ᤔᤧᤜᤡᤵᤋᤢᤀᤠᤱ ᤔᤧᤛᤧᤖᤢ॥

᥇᥌ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤛᤠᤍᤠᤱᤅᤡᤴ ᤔᤢ᤺ᤳᤋᤢ. ᤜᤴᤏᤠᤱ ᤌᤰᤛᤢᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤺ᤵᤔᤠ ᤔᤧᤗᤧᤖᤢᤛᤡᤀᤠᤱ ᤔᤧᤏᤢ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤕᤥᤀᤠᤒᤖᤧ ᤌᤰᤛᤢᤒᤠᤜᤠ᤹ ᤀᤠᤸᤗ ᤕᤠ᤺ᤰᤋᤢ ᤔᤧᤳᤋᤢᤛᤡ॥

᥇᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤒ᤻ᤛᤠᤗᤥᤔᤖᤧ ᤁᤢᤈᤣ᤺ᤴ ᤔᤧᤍᤣ᤹ᤖᤢᤀᤠᤱ ᤋᤠᤶᤓᤢᤱᤅᤥᤒᤠ ᤕᤶᤒᤠ ᤐᤠ᤺ᤰᤂᤢᤶᤒᤡᤀᤥ ᤗᤠᤵᤔᤧᤓᤢᤛᤢ. ᤜᤴᤏᤠᤱ ᤂᤧᤴ ᤛᤶᤎᤠᤱ ᤗᤢᤱ ᤔᤧᤗᤢᤵᤛᤢ॥ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤄᤧᤳᤇᤡᤱᤅᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶᤔᤥ ᤔᤧᤒᤣ॥

᥇᥎ ᤀᤒ᤻ᤛᤠᤗᤥᤔ ᤁᤢᤜᤡᤱᤘᤧᤳ ᤘᤕᤧᤸᤗᤧ ᤜᤠᤱᤅᤡᤸᤗᤧ ᤁᤢᤏᤧᤏᤧᤒᤠᤍᤧᤴ ᤂᤢᤏᤧ᤹ ᤛᤡᤳᤗᤠᤱᤎᤡᤰ ᤕᤧᤵᤛᤢᤀᤠᤱ ᤕᤧᤒᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤀᤠᤱ ᤘᤕᤧ. “ᤀᤠᤱᤃᤠ᤹ ᤀᤠᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤛ᤻ᤛᤠ ᤔᤧᤜᤥᤵ॥” ᤂᤧᤴ ᤛᤡᤳᤗᤠᤱᤅᤡᤴᤏᤣ ᤂᤢᤏᤧ᤹ ᤁᤢᤔᤡᤱ ᤘᤠ᤺ᤳᤋᤢ. ᤜᤧᤰᤁᤩᤠᤱ ᤀᤠᤀᤡᤴ ᤌᤠᤖᤡᤰ ᤂᤧᤴ ᤛᤡᤳᤗᤠᤱᤅᤡᤴ ᤀᤒ᤻ᤛᤠᤗᤥᤔᤖᤧ ᤁᤢᤀᤡ᤺ᤳᤗᤠ ᤔᤧᤔᤧᤳᤋᤢᤖᤥ॥

ᤍᤠᤀᤢᤍᤖᤧ ᤀᤒ᤻ᤛᤠᤗᤥᤔᤧᤴ ᤛᤩᤧᤒᤠ ᤂᤧᤵᤛᤢ

᥇᥏ ᤛᤍᤥᤁᤖᤧ ᤁᤢᤛ᤻ᤛᤠ ᤀᤜᤡᤔᤠᤛᤖᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤴ ᤁᤢᤏᤡᤱᤔᤡᤜᤠ᤹ᤗᤠᤶ ᤛᤧ᤺ᤵᤋᤢ ᤁᤧᤗ᤹ᤒᤠ ᤀᤡᤱᤄᤱ ᤜᤠᤱᤅᤡᤴ ᤐᤡᤔᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤣ᤺ᤰᤔᤠ ᤀᤠᤓᤠ᤺ᤰᤋᤧ᤹॥”

᥈᥆ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤔᤧᤳᤋᤢ. “ᤀᤠᤀᤡᤱᤃ ᤂᤧᤏᤧ᤹ ᤀᤡᤱᤄᤱ ᤋᤣ᤹ᤔᤠ ᤔᤧᤏᤢ᤹ᤏᤧᤴ॥ ᤘᤣ᤹ ᤕᤧᤴᤏᤥ ᤂᤧᤏᤧ᤹ ᤀᤡᤱᤄᤱ ᤁᤧᤍᤣ᤹ᤖᤢᤛᤠᤱ ᤐᤥ᤺ᤱ. ᤁᤖ ᤀᤠᤀᤡᤴᤃ ᤔᤧ᤺ᤴ॥ ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤴ ᤀᤠᤀᤡᤴ ᤛᤩᤧᤀᤠᤱ ᤘᤠ᤹॥”

᥈᥇ ᤜᤧᤰᤁᤩᤠᤱ ᤕᤥᤀᤠᤒᤧᤸᤗᤧ ᤗᤳᤇᤠ ᤁᤢᤛ ᤛᤢᤘᤠᤱᤒᤠ ᤔᤏᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤡᤛᤢᤒᤠ ᤐᤠ᤺ᤴᤏᤡᤴ ᤐᤣᤃᤧ᤹ᤀᤠᤱ ᤜᤠᤱᤅᤡᤴ ᤆᤧᤰᤋᤧ᤹॥” ᤜᤴᤏᤠᤱ ᤂᤧᤴ ᤁᤢᤛᤡ ᤛᤢᤘᤠᤱᤒᤠᤴ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤕᤥᤀᤠᤒᤧᤴ ᤛᤧᤘᤠ ᤔᤧᤳᤋᤢ. ᤂᤧᤒᤩᤠᤱ ᤗᤥ᤺ᤰᤋᤧᤖ ᤐᤣ॥

᥈᥈ ᤛᤍᤥᤁᤖᤧ ᤁᤢᤛ᤻ᤛᤠ ᤀᤜᤡᤔᤠᤛᤖᤧ ᤕᤠᤶᤔᤥ ᤕᤥᤀᤠᤒᤧᤴ ᤐᤣᤗᤡ ᤑᤠᤰᤋᤢ॥ ᤂᤧᤸᤗᤧ ᤔᤧᤳᤋᤢ. “ᤀᤠᤰᤂᤣᤗ᤹ᤖᤡᤰᤛᤠᤱ ᤀᤠᤱᤃᤠ᤹ ᤁᤢᤛᤡ᤺ᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤗᤥ᤺ᤰᤔᤠᤀᤠᤱ ᤐᤣ᤺ᤰᤔᤠ ᤀᤠᤒᤠᤱᤄᤧ᤹॥”

ᤕᤥᤀᤠᤒᤧᤸᤗᤧ ᤛᤣ᤺ᤴᤍᤥᤛᤢ. “ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤌᤣᤀᤠᤱ ᤁᤧᤒᤣ᤺ᤰᤐᤠ᥅ ᤂᤧᤏᤧ᤹ ᤁᤧᤀᤡᤱᤄᤱᤅᤡᤸᤗᤧ ᤗᤠᤃᤡ ᤂᤧᤏᤧ᤹ ᤌᤣᤀᤠᤱ ᤌᤢᤶᤄᤥ ᤁᤧᤱᤄᤥᤛᤢᤴ॥”

᥈᥉ ᤀᤜᤡᤔᤠᤛᤧᤸᤗᤧ ᤔᤧᤳᤋᤢ. “ᤈᤩᤠ ᤐᤥ᤺ᤱᤃᤪ ᤐᤥ᤺ᤱ॥ ᤀᤠᤱᤃᤠ᤹ ᤗᤥ᤺ᤰᤁᤠᤖ ᤐᤣ᤺ᤰᤁᤠ॥” ᤕᤥᤀᤠᤒᤧᤸᤗᤧ ᤔᤧᤳᤋᤢ. “ᤜᤧᤰᤁᤣᤃᤪ ᤐᤣᤃᤧ᤹॥” ᤜᤧᤰᤁᤣ᤺ᤸᤗᤧ ᤀᤜᤡᤔᤠᤛᤧᤴ ᤕᤷᤍᤏᤒᤠ ᤋᤧᤶᤒᤣ᤹ᤗᤠᤶ ᤐᤥ᤺ᤰᤂᤧᤀᤠᤱ ᤗᤥ᤺ᤰᤋᤧ. ᤜᤧᤰᤁᤩᤠᤱ ᤂᤧᤴ ᤁᤢᤛ ᤛᤢᤘᤠᤱᤒᤠ ᤔᤏᤠᤴ ᤗᤠᤶᤒᤠᤰᤋᤢ॥

᥈᥊ ᤂᤧᤴ ᤕᤧᤶᤔᤥ ᤍᤠᤀᤢᤍᤧᤴ ᤗᤠᤶᤎᤣᤳ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤗ᤺ᤶᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤗᤢᤶᤔᤥᤒᤠ ᤕᤠᤰᤑᤠᤱᤅᤥ ᤕᤢᤅᤧ॥ ᤜᤧᤰᤁᤩᤠᤱ ᤀᤡᤰᤁᤧᤃᤥᤒᤧᤴ ᤌᤥ ᤂᤠᤶᤒᤢᤀᤥ ᤐᤣᤀᤠᤱ ᤏᤠᤏᤠ ᤁᤳᤏᤠ ᤗᤠᤱᤄᤣᤃᤧᤖ ᤀᤥᤔᤔᤠ ᤜᤣ᤺ᤰᤋᤧ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤀᤥᤔᤕᤧᤸᤗᤧ ᤗᤳᤇᤠ ᤔᤏᤠᤎᤡᤰ ᤀᤣ᤺ᤰ ᤗᤥ᤺ᤰᤋᤧ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢ॥

᥈᥋ ᤂᤧᤴ ᤗᤠᤶᤎᤣᤳ ᤁᤧᤃᤥᤒᤠᤸᤗᤧ ᤜᤠᤱᤅᤡᤴ ᤁᤴ ᤐᤠ᤺ᤴᤏᤡᤴ ᤔᤧᤳᤋᤢ॥ ᤜᤠᤱᤅᤡᤸᤗᤧ. “ᤂᤧᤴ ᤀᤧᤰᤗᤣ᤺ᤰ ᤘᤠ᤹ᤏᤧᤓᤠᤃᤪ ᤛᤧᤰᤂᤠᤛᤠᤱ ᤏᤢᤒᤠ ᤀᤡᤱᤄᤱ ᤑᤧᤳᤋᤢᤀᤡᤖᤠ॥” ᤂᤧᤴ ᤔᤏᤠᤴ ᤏᤡ᤺ᤳᤋᤠᤱ ᤑᤧᤖᤧᤖ ᤑᤧᤖᤧ॥

᥈᥌ ᤗᤠᤶᤎᤣ᤺ᤳ ᤀᤡᤰᤁᤧᤃᤥᤒᤠᤸᤗᤧ ᤘᤣ᤹ ᤗᤳᤇᤠ ᤔᤏᤠᤎᤡᤰ ᤗᤥ᤺ᤰᤋᤧ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢ॥ ᤂᤧᤸᤗᤧ ᤕᤥᤛ᤻ᤔᤠ ᤗᤠᤶᤎᤣ᤺ᤳᤋᤥ ᤁᤧᤕᤧᤵᤐᤠ ᤔᤏᤠᤴ ᤔᤧᤳᤋᤢ. “ᤀᤥᤔᤧᤳᤋᤧ᥄ ᤘᤣ᤹ ᤔᤏᤠᤎᤡᤰᤁᤠᤱ ᤗᤥ᤺ᤰᤗ ᤑᤧᤴᤗ ᤐᤳ॥”

ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤂᤧᤸᤗᤧᤀᤠᤱ ᤏᤢᤒᤠ ᤀᤡᤱᤄᤱᤅᤣ ᤋᤠᤖᤢᤖ ᤐᤳᤋᤡᤖᤠ॥”

᥈᥍ ᤂᤧᤴ ᤀᤡᤰᤁᤧᤃᤥᤒᤧᤸᤗᤧ ᤔᤧᤳᤋᤢ. “ᤂᤧᤴ ᤋᤃᤡ ᤁᤧᤗᤥ᤺ᤰᤐᤧᤱᤃ ᤛᤍᤥᤁᤖᤧ ᤁᤢᤛ᤻ᤛᤠ ᤀᤜᤡᤔᤠᤛᤧᤴ ᤜᤧᤰᤁᤣ ᤗ᤹॥”

ᤜᤠᤱᤅᤡᤸᤗᤧ ᤔᤧᤳᤋᤢ. “ᤂᤧᤱᤃ ᤛᤠ᤹ᤖᤡᤰ ᤏᤢᤒᤠ ᤔᤏᤠᤖᤥ. ᤏᤢᤒᤠᤀᤣ ᤀᤡᤱᤄᤱ ᤋᤠᤖᤢᤀᤠᤱ ᤋᤠᤖ ᤐᤳᤋᤡᤖᤠ॥”

᥈᥎ ᤜᤧᤰᤁᤩᤠᤱ ᤀᤜᤡᤔᤠᤛᤧᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤜᤠᤱᤅᤡᤴ ᤔᤧᤳᤋᤢ. “ᤏᤢᤒᤠᤀᤣ ᤘᤠ᤹॥” ᤜᤠᤱᤅᤡᤸᤗᤧ ᤁᤢᤍᤃᤡ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢᤖ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖ. ᤂᤢᤏᤧ᤹ᤀᤣ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ ᤔᤏᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥ ᤁᤧᤒᤡᤖᤧᤀᤠᤱ ᤘᤠ᤹॥”

᥈᥏ ᤜᤠᤱᤅᤡᤸᤗᤧ ᤔᤧᤳᤋᤢ. “ᤌᤠᤱᤒᤧᤴ ᤀᤒ᤻ᤛᤠᤗᤥᤔᤧᤴ ᤏᤢ᤹ᤖ ᤘᤠ᤹ᤒᤡ᥅”

ᤀᤜᤡᤔᤠᤛᤖᤧ ᤔᤧᤳᤋᤢ. “ᤕᤥᤀᤠᤒᤖᤧ ᤜᤠᤱᤅᤡᤸᤗᤧ ᤁᤧᤛᤧᤘᤠᤖᤥᤒᤠᤴ ᤏᤢ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ ᤐᤠᤱᤄᤧᤛᤡᤃᤧᤸᤗᤧ ᤀᤠᤱᤃᤠ᤹ ᤕᤶᤒᤠ ᤜᤕᤱ ᤁᤡᤸᤗᤡᤱ ᤐᤥ᤺ᤰᤂᤧᤒᤠ ᤏᤡᤛᤢᤱ. ᤁᤖ ᤂᤧᤵᤔᤥ ᤌᤣ ᤐᤥ᤺ᤰᤂᤧ ᤂᤧᤴ ᤔᤧᤴᤏᤡᤒᤠᤱᤗᤥ॥”

᥉᥆ ᤜᤠᤱᤅᤡᤸᤗᤧ ᤂᤧᤴ ᤌᤡᤰᤗᤧᤵᤔᤠᤱ ᤕᤧᤵᤔᤠ ᤐᤠᤱᤄᤢ॥ ᤂᤢᤏᤧ᤹ ᤌᤡᤰᤗᤧᤵᤔᤠᤱ ᤐᤣᤀᤠᤱ ᤕᤧᤒᤧ॥

᥉᥇ ᤜᤧᤰᤁᤩᤠᤱ ᤂᤧᤴ ᤁᤢᤛᤡ ᤛᤢᤘᤠᤱᤒᤠ ᤔᤏᤠᤴ ᤋᤩᤧᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤄᤱ ᤏᤢᤒᤠ ᤘᤠ᤹᥄ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ ᤁᤧᤖᤧᤰᤗᤠᤶ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤀᤡᤴ ᤂᤧᤏᤧ᤹ ᤁᤧᤛᤧ᤺ᤵᤋᤧᤀᤠᤱ ᤘᤠ᤹॥”

᥉᥈ ᤜᤠᤱᤅᤡᤸᤗᤧ ᤂᤧᤴ ᤁᤢᤛ ᤛᤢᤘᤠᤱᤒᤠᤴ ᤛᤧ᤺ᤴᤍᤥᤛᤢ. “ᤀᤒ᤻ᤛᤠᤗᤥᤔᤧᤴ ᤏᤢ᤹ᤖ ᤘᤠ᤹ᤒᤡ᥅”

ᤁᤢᤛᤡ ᤛᤢᤘᤠᤱᤒᤠ ᤔᤏᤠ᤺ᤸᤗᤧ ᤔᤧᤳᤋᤢ. “ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ ᤏᤢ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ ᤜᤠᤒᤠ ᤂᤧᤴ ᤌᤠᤱᤒᤧᤴ ᤔᤏᤠ᤺ᤸᤗᤧ ᤋᤢᤔᤢᤒᤠ ᤕᤠᤰᤏᤠᤶ ᤜᤧᤰᤋᤱᤒᤠ ᤔᤧᤍᤢᤔᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱ॥”

᥉᥉ ᤜᤧᤰᤁᤩᤠᤱ ᤜᤠᤱᤅᤡᤴ ᤁᤢᤕᤥ᤺ᤶ ᤐᤢ᤹ᤖᤧᤀᤠᤱ ᤗᤠᤶᤎᤣᤳ ᤛᤶᤎᤠᤱᤒᤠ ᤕᤠᤰᤑᤠᤱᤅᤥ ᤗᤠᤛᤧᤀᤠᤱ ᤜᤠᤒᤧ. ᤜᤧᤰᤁᤩᤠᤱ ᤌᤥ ᤐᤣᤖ ᤐᤳᤇᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤜᤠᤒᤧ. “ᤀᤠᤛ᤻ᤛᤠᤀᤣ. ᤀᤠᤛ᤻ᤛᤠ ᤀᤒ᤻ᤛᤠᤗᤥ᤺ᤶᤔᤣ᥄ ᤀᤠᤱᤃᤠ᤹ ᤀᤠᤛ᤻ᤛᤠ ᤀᤒ᤻ᤛᤠᤗᤥ᤺ᤶᤔᤣ᥄ ᤂᤧᤏᤧ᤹ ᤁᤧᤗᤧᤰᤘᤠᤀᤥ ᤀᤠᤱᤃᤠ᤹ ᤛᤩᤠᤱᤛᤠᤱ ᤐᤥ᤺ᤰᤂᤧᤒᤠᤖᤥ᥄ ᤀᤒ᤻ᤛᤠᤗᤥ᤺ᤶᤔᤣ. ᤀᤠᤱᤃᤠ᤹ ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤛ᤻ᤛᤠᤀᤣ᥄”

a 

᥇᥎:᥇᥇ ᤌᤡᤒᤥᤱ ᤛᤣᤁᤣᤗ ᤑᤠ᤹ᤀᤡᤴ ᥇᥇᥋ ᤃᤪᤠᤔ ᤕᤢᤵᤐᤠ॥

b 

᥇᥎:᥇᥈ ᤜᤧᤴᤇᤡᤱ ᤛᤣᤁᤣᤗ ᤑᤠ᤹ᤀᤡᤴ ᥇᥇.᥋ ᤁᤡᤗᤥᤃᤪᤠᤔ ᤕᤢᤵᤐᤠ॥

ᤍᤠᤀᤢᤍᤧᤴ ᤕᤖᤢᤛᤗᤧᤔ ᤏᤢ᤺ᤱ

᥇᥏

ᤀᤒ᤻ᤛᤠᤗᤥᤔᤖᤧ ᤁᤢᤗᤠᤃᤡ ᤜᤠᤱᤅᤡᤴ ᤜᤠ᤺ᤵᤗ. ᤔᤣᤖᤡᤱ ᤆᤥ᤺ᤰᤗ ᤕᤠᤰ ᤁᤧᤗ᤹ᤒᤠᤴ ᤕᤥᤀᤠᤒᤖᤧ ᤂᤧᤵᤛᤢ॥

᥈ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤥᤒᤠ ᤌᤱ ᤏᤠ᤺ᤶᤔᤧᤴ ᤌᤰᤛᤢᤒᤠᤜᤠ᤹ᤖᤧ ᤗᤠᤃᤡ ᤕᤥ᤺ᤶ ᤐᤢ᤹ᤔᤠ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤁᤢᤛ᤻ᤛᤠ ᤀᤒ᤻ᤛᤠᤗᤥᤔᤖᤧ ᤁᤢᤗᤠᤃᤡ ᤔᤣᤖᤡᤱ ᤆᤥ᤺ᤰᤏᤢ ᤕᤠᤰ ᤁᤧᤗ᤹ᤒᤠᤴ ᤔᤧᤄᤧᤵᤛᤢ॥

᥉ ᤌᤱᤗᤠᤶ ᤔᤧᤄᤧᤳᤇᤡᤱᤅᤠᤱ ᤂᤢᤴᤇᤡ᤹ ᤏᤠᤖᤠ ᤁᤧᤍᤧᤵᤐᤠ ᤔᤏᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤕᤧᤰᤕᤰ ᤛᤡᤃᤠᤱ ᤛᤫᤠ᤺ᤳ ᤔᤧᤗᤠᤛᤧ॥

᥊ ᤜᤠᤱᤅᤡᤸᤗᤧ ᤁᤏᤠᤏ ᤋᤧᤵᤋᤢᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤜᤠᤒᤧᤖ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤛ᤻ᤛᤠ ᤀᤒ᤻ᤛᤠᤗᤥᤔ᥄ ᤀᤒ᤻ᤛᤠᤗᤥᤔ ᤀᤣ᥄ ᤀᤠᤱᤃᤠ᤹ ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤛ᤻ᤛᤠᤀᤣ᥄”

᥋ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤜᤡᤶᤛᤡᤃᤠᤱ ᤋᤩᤧᤀᤠᤱ ᤕᤥᤀᤠᤒᤖᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛ᤻ᤛᤠᤜᤠ᤹ ᤁᤧᤛ᤻ᤛᤠ ᤔᤧᤴᤇᤡᤴᤜᤠ᤹. ᤁᤧᤔᤣ᤺ᤳᤜᤠ᤹ ᤏᤢ ᤁᤧᤔᤣ᤺ᤳ ᤐᤠ᤺ᤰᤔᤠᤜᤠ᤹ ᤁᤧᤛᤧ᤺ᤵᤐᤠ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤀᤠᤀᤡᤏ ᤛᤡᤖᤡᤱᤔᤔᤠᤀᤥ ᤕᤠᤵᤔᤡ ᤁᤧᤎᤠᤛᤧ॥

᥌ ᤀᤠᤍᤠᤱᤒᤠ ᤁᤧᤈᤡ᤺ᤵᤐᤠ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠ ᤗᤢᤱᤔᤠ᤹ ᤁᤧᤍᤢᤰᤐᤠᤜᤠ᤹ ᤁᤧᤈᤡ᤺ᤳᤋᤢᤛᤡ᤹॥ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤌᤰᤛᤢᤒᤠᤖᤧ ᤗᤠᤶᤗᤥᤒᤠᤜᤠ᤹ ᤏᤢ ᤀᤠᤏᤡᤃᤧ ᤔᤏᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤏᤡᤔᤥ ᤌᤣᤀᤠᤱ ᤔᤣ᤺ᤶᤒᤠ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢ॥ ᤁᤴᤏᤠᤱ ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢ-ᤀᤠᤀᤡᤴ ᤀᤒ᤻ᤛᤠᤗᤥᤔ ᤜᤡᤅᤧᤀᤠᤱ ᤀᤠᤏᤡᤃᤧ ᤁᤧᤖᤧᤰ ᤛᤩᤧᤀᤡᤃᤧᤸᤗᤧ ᤀᤠᤍᤠᤱᤒᤠ ᤁᤧᤛᤡᤖᤠ᤹ ᤌᤠᤅᤧᤒᤠᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤜᤠᤖᤠ ᤐᤣᤃᤧ᤹ᤀᤠᤱ ᤁᤧᤔᤏᤠᤜᤠ᤹ ᤜᤠᤱᤜᤠᤱ ᤔᤧᤳᤋᤧᤛᤧ᤹॥ ᤂᤧᤏᤧ᤹ ᤁᤧᤶᤒᤣ᤺ᤰᤏᤧᤴᤏᤣᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤐᤠ᤺ᤳᤋᤢᤱ. ᤀᤠᤀᤡᤏ ᤛᤧᤴᤍᤡᤰ ᤗᤳᤇᤠᤀᤠᤱ ᤔᤏᤠ ᤂᤧᤏᤧ᤹ᤏᤢ ᤔᤧᤏᤫᤠ᤹ᤏᤧᤴ॥ ᤀᤠᤍᤠᤱᤒᤠ ᤁᤧᤈᤢᤰᤋᤧᤀᤠᤱᤎᤥ ᤁᤧᤍᤢᤔᤢᤒᤠ ᤁᤧᤖᤧᤰ ᤋᤢᤰᤂᤣᤴᤏᤢ᤺ᤸᤗᤧᤀᤠᤱ ᤁᤴ ᤋᤢᤰᤂᤣ᤺ᤴ ᤁᤧᤖᤧᤰᤏᤢ᤺ᤸᤗᤧ ᤋᤠᤵᤑᤧ᤺ᤶᤒᤠ ᤐᤥ᤺ᤱ॥”

᥎ ᤜᤧᤰᤁᤩᤠᤱ ᤜᤠᤱᤅᤡᤴ ᤐᤥᤃᤧᤀᤠᤱ ᤗᤠᤶᤎᤣᤳ ᤐᤢᤱᤅᤥ ᤕᤢᤱᤛᤡᤱ॥ ᤜᤧᤰᤁᤩᤠᤱ ᤜᤠᤱᤅᤡᤴ ᤐᤥᤃᤧᤀᤠᤱ ᤗᤠᤶᤎᤣᤳ ᤐᤢᤱᤅᤥ ᤕᤢᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤜᤠᤱᤅᤡᤸᤗᤧ ᤁᤢᤒᤣᤛᤠᤱ ᤔᤧᤎᤠ᤺ᤶᤛᤡᤱ॥

ᤕᤥᤀᤠᤒᤖᤧ ᤍᤠᤀᤢᤍᤧᤴ ᤑᤧ᤺ᤰᤋᤢ

ᤂᤧᤴ ᤕᤧᤶ ᤌᤠᤖᤡᤰᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤧᤖᤧᤰ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶᤜᤡᤶ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤜᤥ᤺ᤵᤋᤧ॥

᥏ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ᤖᤧ ᤔᤧᤄᤣᤵᤛᤢᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤜᤠᤱᤅᤡᤸᤗᤧ ᤀᤠᤏᤡ᤹ ᤏᤡᤱᤔᤡᤜᤠ᤹ᤗᤠᤶ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤛᤧ᤺ᤵᤋᤧ. ᤜᤧᤰᤁᤩᤠᤱ ᤀᤠᤸᤗ ᤀᤒ᤻ᤛᤠᤗᤣᤔᤖᤧ ᤆᤥᤃᤢᤸᤗᤧ ᤜᤠᤱᤅᤡᤴ ᤗᤠᤈᤣ᤹ᤗᤠᤶ ᤂᤧᤳᤇᤡᤱ ᤐᤣᤀᤠᤱ ᤘᤠ᤹॥

᥇᥆ ᤁᤖ ᤀᤠᤏᤡ᤹ ᤜᤠᤱ ᤀᤠᤈᤥᤃᤢᤶᤒᤠ ᤀᤒ᤻ᤛᤠᤗᤥᤶᤔᤡᤴ ᤌᤱᤅᤥ ᤛᤩᤧᤀᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤍᤠᤀᤢᤍ ᤜᤠᤱᤅᤡᤴ ᤏᤢ᤺ᤰᤔᤠᤀᤠᤱ ᤋᤠ᤺ᤵᤔᤠ ᤐᤥᤱ᤹॥”

᥇᥇ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤛᤍᤥᤁ ᤏᤢ ᤀᤒᤡᤕᤠᤌᤠᤖ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢᤛᤡ. “ᤕᤜᤢᤍᤠᤒᤠ ᤁᤠᤵᤐᤥ ᤋᤢᤶᤛᤠᤜᤠ᤹ ᤛᤧ᤺ᤴᤍᤥᤛᤧᤛᤧ᤹. ᤜᤠᤱᤅᤡᤴ ᤁᤢᤜᤡᤶᤔᤥ ᤋᤠ᤺ᤵᤔᤠ ᤂᤡᤏᤡ᤹ ᤌᤣᤀᤠᤱ ᤀᤣᤃᤠᤱ ᤁᤧᤒᤥ᤺ᤰᤂᤡᤒᤠᤒᤣ᥅ ᤌᤣᤀᤠᤱᤓᤧᤸᤗᤧ ᤁᤴ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤁᤧᤖᤧᤰ ᤐᤠ᤺ᤴ ᤐᤥ᤺ᤱᤗ ᤐᤳ. ᤂᤧᤴ ᤐᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤁᤧᤖᤧ ᤆᤢᤖᤧᤀᤠᤱ ᤘᤠ᤹॥

᥇᥈ ᤂᤡᤏᤡ᤹ᤃ ᤀᤠᤶᤓᤢ᤹ ᤀᤠᤴᤛᤠ᤹ᤏᤡᤱᤗᤥ. ᤀᤠᤱᤃᤠ᤹ ᤀᤠᤕᤧᤵᤐᤠ ᤏᤢ ᤀᤠᤏᤧᤰᤛᤠᤏᤡᤱᤗᤥ॥ ᤜᤠᤱᤅᤡᤴ ᤁᤢᤜᤡᤶᤔᤥ ᤋᤠ᤺ᤵᤔᤠ ᤌᤣᤀᤠᤱ ᤂᤡᤏᤡ᤹ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤁᤧᤒᤥ᤺ᤰᤂᤡᤒᤠᤒᤣ᥅

᥇᥉ ᤜᤧᤰᤁᤩᤠᤱ ᤀᤔᤠᤛᤠ᤺ᤴ ᤔᤧᤳᤋᤧᤶᤔᤧ᤹. ‘ᤂᤧᤏᤧ᤹ᤃ ᤀᤠᤱᤃᤠ᤹ᤀᤣ ᤀᤠᤕᤧᤵᤐᤠ ᤏᤢ ᤀᤠᤏᤧᤰᤛᤠᤏᤧ ᤔᤧ᤺ᤶᤒᤡ᥅ ᤂᤧᤏᤧ᤹ ᤕᤥᤀᤠᤒᤖᤧ ᤁᤢᤗᤧᤰᤘᤠ ᤁᤧᤜᤡᤱᤜᤡᤱ ᤌᤠᤖᤡᤰ ᤌᤰᤛᤢᤒᤠᤜᤠ᤹ᤖᤧ ᤗᤠᤶᤗᤥᤒᤠ ᤁᤧᤶᤒᤥ᤺ᤰᤂᤧᤱᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤂᤢᤶᤍᤡᤱ ᤐᤡᤀᤠᤖ॥’”

᥇᥊ ᤍᤠᤀᤢᤍᤖᤧ ᤁᤴ ᤁᤢᤀᤡᤱᤄᤱᤅᤡᤸᤗᤧ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤗᤳᤇᤠ ᤔᤏᤠ ᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥᤃᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤁᤧᤖᤧᤰ ᤁᤢᤔᤏᤠᤜᤠ᤹ᤏᤢ ᤏᤢ᤺ᤰᤂᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤜᤠᤱᤅᤡᤴ ᤏᤢ᤺ᤰᤂᤧᤀᤠᤱ ᤕᤷᤍᤏ ᤕᤱᤄᤱ ᤋᤩᤧ॥

ᤔᤏᤠᤜᤠ᤹ ᤀᤠᤸᤗ ᤜᤠᤱᤅᤡᤴ ᤁᤢᤍᤢᤶᤛᤧ ᤏᤢ ᤕᤷᤍᤏ ᤘᤜ᤺ᤱ ᤏᤠᤜᤠᤱ ᤗᤧᤵᤔᤠᤱ ᤋᤣ᤹ᤛᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤃᤡᤗᤃᤠᤗᤀᤥ ᤔᤧᤍᤩᤧᤀᤠᤱ ᤔᤧᤘᤕᤧ॥

᥇᥌ ᤒᤜᤢᤖᤡᤔᤒᤠ ᤒᤡᤏᤩᤠᤔᤡᤏᤖᤧ ᤁᤢᤛ᤻ᤛᤠ ᤛᤡᤔᤡ᤺ᤴ ᤍᤠᤀᤢᤍ ᤜᤠᤱᤅᤡᤴ ᤁᤢᤍᤢᤶᤛᤧ ᤜᤠᤖᤠᤜᤠᤖᤠ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ ᤐᤣ॥

᥇᥍ ᤂᤢᤏᤧ᤹ᤏᤢ ᤛᤠᤘᤗᤖᤧ ᤁᤢᤛᤢᤘᤠᤱᤒᤠ ᤁᤢᤜᤡᤶ ᤁᤢᤎᤠ᤺ᤱ ᤀᤥᤃᤧᤔᤧᤵᤐᤠ ᤛᤡᤘᤠ᤺ᤴᤏᤠᤱ ᤌᤡᤒᤥᤱᤅᤠᤱ ᤅᤠᤛᤡ ᤁᤢᤛ᤻ᤛᤠ ᤏᤢ ᤏᤡᤒᤥᤱ ᤁᤢᤛᤧᤘᤠᤖᤥᤒᤠ. ᤜᤧᤰᤁᤩᤠᤱ ᤜᤧᤴᤇᤡᤱᤎᤡᤰ ᤒᤡᤏᤩᤠᤔᤡᤏᤡᤜᤠ᤹ ᤋᤣ᤹ᤖᤢᤛᤡᤀᤠᤱ ᤐᤣ॥ ᤂᤧᤱᤜᤠ᤹ ᤕᤷᤍᤏ ᤘᤜ᤺ᤱᤅᤥ ᤜᤠᤱᤅᤡᤴ ᤘᤕᤧᤒᤠᤍᤧᤴᤏᤥ ᤔᤧᤗᤥ᤺ᤰᤋᤧᤀᤠᤱ ᤔᤧᤒᤣ॥

᥇᥎ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤜᤠ᤹ ᤋᤠ᤺ᤳᤇᤧ ᤂᤧᤱᤜᤠ᤹ᤖᤧ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤢ॥

ᤍᤠᤀᤢᤍᤖᤧ ᤛᤡᤔᤡ᤺ᤴ ᤗᤢᤱᤔᤠ᤹ ᤋᤢᤰᤋᤢ

ᤜᤠᤱᤅᤡᤸᤗᤧ ᤕᤷᤍᤏ ᤘᤜ᤺ᤱᤅᤡᤴ ᤁᤠ᤺ᤰᤋᤢᤖ ᤐᤳᤇᤧᤸᤗᤧ ᤃᤣᤖᤠᤖᤖᤧ ᤁᤢᤛ᤻ᤛᤠ ᤛᤡᤔᤡ᤺ᤴ ᤜᤥ᤺ᤳᤇᤡᤱᤗ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢ.

᥇᥏ ᤜᤧᤰᤁᤩᤠᤱ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤕᤖᤢᤛᤗᤧᤔ ᤁᤧᤗᤧᤖᤢᤀᤠᤱ ᤁᤧᤒᤣ᤺ᤸᤗᤧ ᤁᤧᤛᤧᤘᤠᤖᤥᤒᤠᤸᤗᤧ ᤕᤠ᤺ᤶᤒᤰ ᤑᤣ᤺ᤴᤍᤢᤱ॥ ᤂᤧᤴ ᤁᤧᤖᤧᤰ ᤀᤠᤍᤠᤱᤒᤠᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤴᤏᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧᤖᤥ॥ ᤂᤧᤴ ᤐᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤁᤧᤏᤡᤱᤘᤠ᤹ᤀᤥ ᤔᤧᤕᤢᤰᤂᤧᤴᤏᤧ᤹ᤀᤥ॥

᥈᥆ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥᤃᤢᤱ ᤁᤧᤗ᤹ᤒᤠᤴ ᤏᤡᤛᤢᤱ. ᤁᤖ ᤀᤠᤀᤡᤏ ᤀᤠᤍᤠᤱᤒᤠ ᤁᤧᤍᤢᤶᤛᤧ ᤋᤃᤡ ᤁᤧᤍᤠᤒᤠ ᤕᤥᤛᤣᤑᤖᤧ ᤁᤢᤛᤢᤘᤠᤱᤅᤥ ᤀᤠᤱᤃᤠ᤹ᤀᤣᤖᤥ॥”

᥈᥇ ᤁᤖ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤀᤒᤡᤛᤤᤸᤗᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤸᤗᤧ ᤛᤣᤃᤢᤒᤠ ᤜᤠᤱᤅᤡᤴ ᤛᤠᤰᤔᤢᤖᤠ ᤔᤧᤳᤋᤢᤒᤠᤸᤗᤧ ᤛᤡᤔᤡ᤺ᤱᤃ ᤛᤡᤔᤠ ᤔᤧᤒᤥ᤺ᤱᤏᤧᤶᤒᤡ᥅”

᥈᥈ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤛᤖᤢᤕᤠᤜᤖᤧ ᤁᤢᤛ᤻ᤛᤠᤛᤣ. ᤂᤡᤏᤡ᤹ ᤐᤠ᤺ᤵᤔᤠ ᤐᤠ᤺ᤴ ᤌᤣᤀᤠᤱ ᤜᤥᤵ. ᤂᤧᤏᤡ᤹ ᤀᤠᤍᤰᤗᤧᤱᤘᤠᤀᤥ ᤁᤧᤒᤥᤃᤡᤖ ᤁᤧᤒᤳᤇᤡ᤹॥ ᤀᤠᤀᤡᤴ ᤀᤡᤛᤪᤠᤀᤡᤗᤀᤥ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤛᤡᤔᤠ ᤔᤧᤏᤢ᤹ᤏᤧᤴ. ᤀᤠᤀᤡᤴ ᤀᤠᤱᤃᤠ᤹ ᤕᤠᤶᤔᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤠᤱ ᤁᤧᤗ᤹ᤒᤠᤴ ᤔᤧᤏᤡᤀᤠᤴᤒᤡ᥅”

᥈᥉ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤛᤡᤔᤡᤴ ᤔᤧᤳᤋᤢ. “ᤂᤧᤏᤧ᤹ ᤔᤧᤛᤧᤳᤋᤠᤛᤡᤃᤧᤴ॥” ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤔᤠᤱᤜᤧᤰᤛᤡᤱᤅᤠᤱ ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤖᤥ॥

ᤍᤠᤀᤢᤍᤖᤧ ᤔᤐᤡᤒᤥᤛᤧᤋᤧᤴ ᤗᤢᤱᤔᤠ᤹ ᤋᤢᤰᤋᤢ

᥈᥊ ᤛᤠᤘᤗᤖᤧ ᤁᤢᤶᤔᤧᤴᤇᤠ᤹ ᤔᤐᤡᤒᤥᤛᤣᤋᤧᤴᤏᤠᤱ ᤜᤠᤱᤅᤡᤴ ᤁᤢᤍᤢᤶᤛᤧ ᤕᤥ ᤌᤩᤧ॥ ᤜᤠᤱᤅᤡᤴ ᤗ᤺ᤴᤍᤧ ᤐᤣᤀᤠᤱ ᤕᤠᤶᤔᤥ ᤏᤢᤖᤡᤰᤁᤠᤱ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤌᤠᤖᤡᤰ ᤂᤧᤸᤗᤧ ᤁᤢᤗᤠᤱ ᤛᤣ᤺ᤴᤍᤡᤴᤏᤠᤱ ᤔᤧᤄᤰᤋᤢᤴ. ᤁᤢᤶᤎᤥ᤹ᤀᤡᤴᤏᤠᤱ ᤔᤧᤄᤰᤋᤢᤴ. ᤁᤢᤍᤣ᤺ᤳᤋᤠᤱ ᤘᤠᤔᤧᤜᤵᤋᤢᤴ॥

᥈᥋ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧᤔᤗᤠᤶ ᤜᤠᤱᤅᤡᤴ ᤁᤢᤍᤢᤶᤛᤧ ᤋᤩᤧ. ᤜᤧᤰᤁᤣ᤺ᤸᤗᤧ ᤍᤠᤀᤢᤍᤖᤧ ᤔᤧᤳᤋᤢ. “ᤔᤐᤡᤒᤥᤛᤣᤋᤣ. ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ᤏᤢ ᤁᤧᤶᤒᤣᤏᤧᤶᤒᤠ᥅”

᥈᥌ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤛᤡᤘᤠ᤺ᤸᤗᤧ ᤀᤡᤱᤗᤧᤰᤋᤠᤱ॥ ᤀᤠᤱᤃᤠ᤹ᤃ ᤜᤠᤱᤅᤡᤴᤏᤢ ᤐᤣ᤺ᤰᤔᤠᤖᤧ ᤗᤠᤃᤡ ᤀᤍᤱᤅᤡᤸᤗᤧ ᤁᤢᤶᤒᤪᤠᤀᤥ ᤁᤖᤣᤗᤡ ᤑᤶᤔᤠ ᤐᤠᤱᤄᤢᤱᤛᤡᤱ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤴ ᤗᤠᤱᤛᤰᤐᤠ ᤘᤠ᤹ᤀᤠ॥

᥈᥍ ᤂᤧᤸᤗᤧ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤁᤧᤍᤃᤡ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤠ᤺ᤴ ᤐᤠ᤺ᤳᤋᤢᤀᤠᤱ ᤘᤠ᤹॥ ᤀᤠᤍᤠᤱᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰ॥ ᤀᤠᤍᤠᤱᤒᤠᤖᤧ ᤌᤣ ᤆᤥ᤺ᤰᤔᤠ ᤁᤧᤛᤡᤖᤠ᤹ᤎᤠᤱ ᤜᤠᤒᤠᤄᤧᤴ ᤆᤥᤃᤧ᤹ᤀᤥ॥

᥈᥎ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤴᤎᤧᤒᤠᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤀᤠᤍᤠᤱᤒᤠᤖᤧ ᤁᤧᤜᤢᤰᤗᤠᤶᤒᤠ ᤛᤡᤔᤠ ᤗᤠ᤹ᤖᤢᤛᤡᤀᤠᤱ ᤘᤕᤧ. ᤁᤖ ᤁᤧᤛᤧᤘᤠᤖᤥᤒᤧᤱᤃ ᤀᤠᤍᤠᤱᤒᤠᤏᤢ ᤛᤥᤖᤡᤰ ᤁᤧᤕᤢᤰᤂᤠᤱᤅᤠᤱ ᤆᤠᤔᤠ ᤁᤧᤒᤡᤖᤠᤱ॥ ᤁᤴᤏᤢ᤺ᤸᤗᤧ ᤕᤶᤒᤠ ᤀᤠᤱᤃᤠ᤹ ᤌᤣ᤺ᤴ ᤁᤥ᤺ᤳᤋᤢᤱᤒᤠᤒᤣ᥅”

᥈᥏ ᤜᤠᤱᤅᤡᤸᤗᤧ ᤔᤧᤳᤋᤢ. “ᤕᤠ᤺ᤰᤋᤢ. ᤐᤥ᤺ᤰᤂᤧ॥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤱ ᤛᤢᤖᤢᤱᤅᤠᤱ ᤘᤠ᤹- ᤂᤧᤏᤧ᤹ ᤏᤢ ᤛᤡᤘᤠᤸᤗᤧ ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤜᤠᤛ᤻ᤛᤧᤛᤧᤀᤠᤱ ᤋᤣ᤹ᤖᤧᤛᤧ᤹॥”

᥉᥆ ᤔᤐᤡᤒᤥᤛᤣᤋᤖᤧ ᤐᤠ᤺ᤳᤋᤢ. “ᤂᤧᤸᤗᤧᤀᤣ ᤁᤧᤖᤧᤰ ᤋᤣ᤹ᤖᤢᤖ. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠ ᤏᤢᤖᤡᤰᤁᤠᤱ ᤜᤡᤶᤔᤥ ᤁᤧᤏᤢ᤺ᤰᤂᤧ ᤁᤧᤍᤩᤧ॥”

ᤍᤠᤀᤢᤍᤖᤧ ᤒᤷᤈᤡᤸᤗᤤ᤺ᤴ ᤗᤢᤱᤔᤠ᤹ ᤋᤢᤰᤋᤢ

᥉᥇ ᤃᤡᤗᤠᤍᤡ ᤒᤷᤈᤡᤗᤤᤴᤏᤠᤱ ᤖᤠᤃᤗᤡᤔᤗᤠᤶ ᤕᤥ ᤌᤩᤧ. ᤜᤧᤰᤁᤩᤠᤱ ᤜᤠᤱᤅᤡᤴ ᤕᤷᤍᤏ ᤏᤠᤜᤠᤱ ᤛᤠᤛᤧ ᤜᤠᤱᤅᤡᤴᤏᤢ ᤐᤣ॥

᥉᥈ ᤒᤷᤈᤡᤗᤤᤴ ᤕᤧᤳᤒᤥ᤺ᤱ ᤋᤱᤒᤣ ᤁᤧᤃᤧᤵᤐᤠ ᤂᤍᤠᤰᤔᤡ ᤔᤏᤠ ᤘᤕᤧ॥ ᤜᤠᤱᤅᤡᤴ ᤔᤜᤏᤥᤔ ᤕᤢᤅᤧᤸᤗᤧ ᤂᤢᤏᤧ᤹ᤀᤣ ᤜᤠᤱᤅᤡᤴ ᤆᤠᤔᤠ ᤁᤢᤈᤠ ᤋᤱᤃᤠᤶ ᤆᤥᤃᤢ ᤐᤡᤖᤢᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤘᤕᤧ॥

᥉᥉ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤒᤷᤈᤡᤗᤤᤴ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤏᤠᤜᤠᤱ ᤏᤠ᤺ᤰᤂᤢᤶᤔᤠᤱ ᤐᤣᤃᤡ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤕᤖᤢᤛᤗᤧᤶᤔᤥ ᤋᤱᤃᤠᤶ ᤆᤥᤃᤢᤱ ᤐᤡᤏᤧ॥”

᥉᥊ ᤒᤷᤈᤡᤗᤤᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤴ ᤕᤖᤢᤛᤗᤧᤔ ᤂᤧᤏᤧ᤹ᤏᤢ ᤐᤣ᤺ᤰᤔᤠᤖᤧ ᤗᤠᤃᤡ ᤛᤠ᤹ᤖᤡᤰ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤘᤠ᤹॥

᥉᥋ ᤀᤠᤱᤃᤠ᤹ ᤕᤧᤳᤒᤥ᤺ᤱ ᤋᤱᤒᤣ ᤁᤧᤖᤠᤱᤈᤢᤖᤠᤱ॥ ᤀᤠᤸᤗ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ ᤁᤵᤔᤠ ᤗᤧᤖᤢᤱ॥ ᤀᤠᤱᤃᤠ᤹ ᤆᤠᤱᤒᤠ ᤌᤢᤅᤢᤱᤒᤠ ᤁᤢᤈᤠ᤺ᤸᤗᤧ ᤁᤢᤗᤡᤶᤔᤠ ᤁᤢᤗᤠ᤺ᤰᤔᤠ ᤏᤡᤱᤘᤠ᤹ ᤔᤧᤄᤥᤀᤠᤴ॥ ᤕᤧᤶᤒᤡᤳᤇᤠ᤹ ᤏᤢ ᤔᤧᤴᤇᤢᤔᤠ᤹ᤖᤧ ᤛᤠᤶᤔᤧᤗᤥᤒᤠ ᤛᤠᤶᤗᤥᤴ ᤛᤧᤶᤔᤠ ᤔᤧᤛᤢᤰᤁᤠᤴ॥ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤌᤣᤀᤠᤱ ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤕᤶᤒᤠ ᤁᤰ ᤐᤥ᤺ᤱᤅᤠ᤹ᤒᤠᤒᤣ᥅

᥉᥌ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤴ ᤕᤷᤍᤏ ᤏᤠᤜᤠᤱ ᤌᤠᤖᤡᤰᤗᤰ ᤐᤣ᤺ᤰᤗᤥ॥ ᤁᤖ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤌᤣᤀᤠᤱ ᤀᤰᤋᤱᤒᤠ ᤌᤢᤶᤄᤥ ᤁᤧᤒᤡᤀᤠᤒᤠᤒᤣ᥅

᥉᥍ ᤀᤠᤱᤃᤠ᤹ ᤏᤢ᤺ᤱᤔᤠ ᤀᤠᤓᤠ᤺ᤰᤋᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤒᤠ ᤀᤠᤶᤔᤠᤖᤧ ᤂᤢᤴᤇᤡ᤹ ᤀᤡ᤺ᤵᤐᤢᤱᤒᤣᤛᤠᤱ. ᤀᤠᤱᤃᤠ᤹ ᤀᤠᤑᤣᤰ ᤀᤠᤕᤧᤰᤕᤰᤁᤥ ᤛᤡᤀᤠᤖ॥ ᤁᤵᤔᤥᤃ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤁᤡᤔᤜᤠᤔ ᤘᤠ᤹॥ ᤂᤧᤴ ᤀᤠᤍᤠᤱᤒᤠᤖᤧ ᤏᤠᤜᤠᤱ ᤗᤧᤵᤔᤠᤱ ᤋᤣ᤹ᤖᤧ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤂᤢᤏᤧ᤹ ᤁᤢᤗᤠᤃᤡ ᤌᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤃᤳᤋᤢ᤹ ᤒᤠᤄᤧᤴ ᤆᤥᤃᤧ᤹॥”

᥉᥎ ᤜᤠᤱᤅᤡᤸᤗᤧ ᤔᤧᤳᤋᤢ. “ᤜᤧᤰᤁᤣᤃᤪ ᤁᤡᤔᤜᤠᤔ ᤀᤠᤱᤃᤠ᤹ᤏᤢ ᤏᤠᤜᤠᤱᤍᤠᤱ ᤐᤣ᤺ᤰᤗ. ᤜᤧᤰᤁᤩᤠᤱ ᤂᤧᤏᤧ᤹ ᤂᤢᤏᤧ᤹ ᤁᤢᤗᤠᤃᤡ ᤌᤣ ᤆᤥᤃᤧ᤹ ᤁᤧᤔᤧᤳᤋᤠ᤹ ᤜᤠᤒᤠᤄᤧᤴ ᤂᤢᤏᤧ᤹ ᤁᤢᤗᤠᤃᤡ ᤆᤥᤃᤢᤱ ᤐᤡᤖᤢᤱ᤹॥ ᤜᤧᤰᤁᤩᤠᤱ ᤂᤧᤏᤧ᤹ ᤌᤣ ᤁᤧᤏᤠ᤺ᤰᤋᤢ᤹ ᤀᤠᤱᤃᤠ᤹ ᤁᤧᤗᤠᤃᤡ ᤒᤠᤄᤧᤴ ᤆᤥᤃᤢᤱ ᤐᤡᤏᤧ᤹॥”

᥉᥏ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤕᤷᤍᤏ ᤏᤠᤜᤠᤱ ᤗᤧᤵᤔᤠᤱ ᤔᤧᤒᤣ. ᤂᤧᤴ ᤀᤣᤃᤠᤱ ᤜᤠᤱᤅᤡᤴ ᤐᤣ॥ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤒᤷᤈᤡᤗᤤᤴ ᤆᤢᤵ ᤔᤧᤳᤋᤢ. ᤜᤧᤰᤁᤩᤠᤱ ᤜᤠᤱᤘᤠᤔᤢ᤹ᤀᤡ ᤐᤡᤖᤢ. ᤜᤴᤏᤠᤱ ᤒᤷᤈᤡᤗᤤᤴ ᤀᤠᤒᤠᤱᤅᤣ ᤁᤢᤜᤡᤶᤔᤥ ᤏᤢ᤺ᤰᤂᤧ॥

ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗ ᤗᤢᤶᤔᤥ ᤐᤠ᤺ᤴᤎᤱ

᥊᥆ ᤜᤠᤱᤅᤡᤴ ᤏᤠᤜᤠᤱ ᤗᤧᤵᤔᤠᤱ ᤃᤡᤗᤃᤠᤗᤀᤥ ᤐᤣ. ᤜᤧᤰᤁᤩᤠᤱ ᤁᤡᤔᤜᤠᤔ ᤂᤢᤏᤧ᤹ᤏᤢ ᤘᤕᤧ॥ ᤕᤜᤢᤍᤠᤒᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤁᤢᤓᤪᤧ᤺ᤱ ᤔᤏᤠᤜᤠ᤹ᤖᤧ ᤜᤠᤱᤅᤡᤴ ᤕᤷᤍᤏ ᤘᤜ᤺ᤱ ᤏᤠᤎᤠ᤺ᤶᤒᤡ ᤔᤧᤛᤔᤧᤎ॥

᥊᥇ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤥᤖᤡᤰ ᤔᤧᤒᤥ᤺ᤰᤂᤧᤀᤠᤱ ᤜᤠᤱᤅᤡᤸᤗᤧᤀᤥ ᤔᤧᤍᤩᤧ. ᤜᤧᤰᤁᤩᤠᤱ ᤀᤰᤂᤣ ᤔᤧᤔᤧᤳᤋᤢ. “ᤀᤠᤏᤡᤃᤧ ᤑᤢ᤹ᤏᤢᤛᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤠᤍᤠᤱᤒᤠ ᤌᤣᤀᤠᤱ ᤁᤧᤶᤍᤣ᤹ᤖᤧᤒᤠ. ᤜᤧᤰᤁᤩᤠᤱ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛᤢᤘᤠᤱ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ ᤕᤷᤍᤏ ᤏᤠᤜᤠᤱᤍᤠᤱ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤍᤠᤖᤢᤛᤡᤒᤠ᥅”

᥊᥈ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢ. “ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤱᤃ ᤀᤠᤒᤠᤅᤣ ᤀᤠᤏᤡᤃᤧ ᤔᤏᤠᤖᤥ॥ ᤁᤴ ᤐᤠ᤺ᤴᤏᤥ ᤀᤠᤍᤠᤱᤒᤠ ᤌᤣᤀᤠᤱ ᤀᤠᤏᤡᤃᤧᤏᤢ ᤁᤧᤛᤡᤰ ᤐᤥ᤺ᤰᤐᤠᤒᤣ᥅ ᤀᤠᤏᤡᤃᤧ ᤜᤠᤱᤅᤡᤸᤗᤧ ᤁᤢᤕᤠᤱ ᤆᤠᤶᤒᤧᤀᤠᤱ ᤘᤠ᤹ᤒᤡ᥅ ᤀᤠᤏᤡᤃᤧ ᤌᤧᤔᤠ ᤛᤢᤱᤜᤠ᤹ ᤋᤠ᤺ᤰᤋᤢᤶᤒᤧᤀᤠᤱ ᤘᤠ᤹ᤒᤣ᥅”

᥊᥉ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡ. “ᤜᤠᤱᤅᤡᤴ ᤀᤠᤏᤡᤃᤧᤴ ᤁᤧᤗ᤹ᤒᤠ ᤌᤡᤒᤥᤱᤗᤰ ᤁᤳᤋᤢᤶᤒᤧ. ᤜᤧᤰᤁᤩᤠᤱ ᤍᤠᤀᤢᤍᤖᤧᤀᤥ ᤂᤧᤏᤡ᤹ᤀᤡᤴᤏᤢ᤺ᤸᤗᤧ ᤕᤖᤡᤰ ᤜᤠᤱᤅᤡᤴ ᤀᤠᤏᤡᤃᤧᤴ ᤁᤧᤗ᤹ᤒᤠ ᤕᤢᤰ ᤁᤳᤋᤢᤶᤒᤧ॥ ᤀᤠᤏᤡᤃᤧ ᤌᤣᤀᤠᤱ ᤕᤥᤕᤥᤰᤐᤠ ᤕᤠᤵᤔᤡ ᤁᤧᤀᤡ᤺ᤳᤋᤡᤒᤣ᥅ ᤜᤠᤱᤅᤡᤴ ᤏᤢ᤺ᤱᤔᤠᤀᤠᤱ ᤋᤠ᤺ᤵᤐᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤋᤃᤡ ᤆᤥᤃᤢᤶᤒᤧᤒᤠ ᤔᤧ᤺ᤶᤒᤡ᥅”

ᤁᤖ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤏᤢ᤺ᤸᤗᤧ ᤕᤶᤒᤠ ᤕᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ॥

ᤛᤡᤒᤠ᤺ᤴ ᤍᤠᤀᤢᤍᤖᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰ

᥈᥆

ᤂᤧᤵᤔᤥ ᤛᤡᤒᤠ ᤔᤧᤵᤏᤠᤒᤠ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤎᤡᤰ ᤘᤕᤧ. ᤂᤢᤏᤧ᤹ ᤒᤡᤏᤩᤠᤔᤡᤴ ᤒᤡᤁᤪᤡ ᤔᤧᤵᤏᤠᤒᤧᤸᤗᤧ ᤁᤢᤛ᤻ᤛᤠ ᤘᤕᤧ॥ ᤂᤧᤸᤗᤧ ᤛᤠᤍᤠᤱᤅᤡᤴ ᤔᤢᤰᤂᤢ. ᤜᤧᤰᤁᤩᤠᤱ ᤀ᤺ᤰᤋᤧᤖ ᤐᤠ᤺ᤳᤋᤢ. “ᤍᤠᤀᤢᤍᤀᤥ ᤀᤠᤏᤡ᤹ ᤌᤧᤔᤠ ᤗᤰ ᤘᤠ᤹ᤒᤣ᥅ ᤕᤡᤛᤤᤖᤧ ᤁᤢᤛ᤻ᤛᤠ᤺ᤸᤗᤥ ᤀᤠᤏᤡ᤹ ᤌᤣᤀᤠᤱ ᤕᤢᤰ ᤀᤠᤱᤃᤳᤋᤢᤶᤔᤡᤴ᥄ ᤀᤡᤛᤪᤠᤀᤡᤗᤡᤛᤣ ᤂᤡᤏᤡ᤹ ᤀᤠᤒᤠᤅᤣ ᤜᤡᤶᤜᤡᤶ ᤐᤣᤃᤧᤶᤔᤧ᤹᥄”

᥈ ᤂᤧᤸᤗᤧ ᤆᤥᤃᤢᤸᤗᤧ ᤒᤡᤁᤪᤡᤖᤧ ᤁᤢᤛ᤻ᤛᤠ ᤛᤣᤒᤠ᤺ᤸᤗᤧ ᤁᤢᤀᤣᤃᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤍᤠᤀᤢᤍᤧᤴ ᤔᤧᤗᤧᤖᤢ. ᤁᤖ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤍᤠᤀᤢᤍᤧᤴ ᤔᤧᤸᤗᤧᤖᤢᤴ. ᤜᤧᤰᤁᤩᤠᤱ ᤕᤷᤍᤏ ᤕᤱᤄᤱᤗᤠᤶ ᤕᤖᤢᤛᤗᤧᤔ ᤌᤠᤖᤡᤰ ᤍᤠᤀᤢᤍᤧᤴ ᤔᤧᤍᤡ᤺ᤰᤋᤢᤀᤠᤱ ᤔᤧᤒᤣ॥

᥉ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤀᤠᤒᤠᤅᤣ ᤜᤠᤱᤜᤡᤶ ᤕᤖᤢᤛᤗᤧᤔ ᤋᤩᤧ. ᤂᤧᤒᤩᤠᤱ ᤜᤠᤱᤜᤡᤶ ᤁᤥᤛᤧ ᤕᤢᤰᤂᤢᤛᤡᤒᤠ ᤌᤡᤒᤥᤱ ᤁᤢᤔᤣ᤺ᤳ ᤐᤠ᤺ᤰᤔᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤁᤧᤃᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤶᤒᤪᤠᤱᤅᤥ ᤕᤢᤰᤂᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ ᤁᤖ ᤂᤧᤱᤜᤠ᤹ᤏᤢ ᤀᤡᤶᤛᤧ ᤔᤧᤒᤣᤏᤧᤴ॥ ᤀᤰᤂᤣᤗ᤹ᤖᤡᤰ ᤂᤢᤴᤇᤡ᤹ ᤛᤡᤛᤡ ᤌᤠᤖᤡᤰᤛᤠᤱ ᤂᤧᤱᤜᤠ᤹ ᤛᤠᤰᤋᤢᤛᤡᤀᤠᤱ ᤕᤢᤰᤂᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤕᤧᤶᤒᤠ ᤁᤧᤛᤡᤒᤠ ᤔᤣᤔᤣᤍᤢᤔᤠ ᤁᤢᤀᤡᤛᤡ᤺ᤰ ᤔᤧᤕᤢᤅᤧ॥

᥊ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤀᤔᤠᤛᤠ᤺ᤴ ᤔᤧᤳᤋᤢ. “ᤕᤜᤢᤍᤠᤒᤠ ᤔᤏᤠᤜᤠ᤹ ᤛᤢᤵᤛᤧᤛᤧ᤹. ᤜᤧᤰᤁᤩᤠᤱ ᤛᤢᤔᤩᤧᤴᤗᤧᤛᤠ ᤂᤧᤏᤧ᤹ᤏᤢ ᤛᤥᤖᤡᤰ ᤀᤠᤱᤃᤠ᤹ᤀᤥ ᤋᤠᤖᤧᤛᤧ᤹॥”

᥋ ᤁᤖ ᤀᤔᤠᤛᤠ᤺ᤴ ᤕᤜᤢᤍᤠᤒᤠ ᤔᤏᤠᤜᤠ᤹ ᤛᤢᤶᤛᤧ ᤐᤣ. ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤐᤡᤖᤢᤒᤠ ᤕᤧᤶᤔᤡᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤕᤧᤶ ᤋᤣᤛᤢ॥

᥌ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤀᤒᤡᤛᤤᤴ ᤔᤧᤳᤋᤢ. “ᤒᤡᤁᤪᤡᤖᤧ ᤁᤢᤛ᤻ᤛᤠ ᤛᤡᤒᤠ᤺ᤸᤗᤧᤃ ᤀᤠᤏᤡ᤹ ᤀᤒ᤻ᤛᤠᤗᤥᤔᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤋᤢᤰᤂᤣ ᤀᤠᤈᤠ᤺ᤳ॥ ᤂᤧᤏᤧ᤹ ᤁᤧᤴᤍᤠᤱᤒᤠᤸᤗᤧ ᤁᤢᤔᤏᤠᤜᤠ᤹ ᤋᤣ᤹ᤖᤧᤛᤧ᤹ᤀᤠᤱ ᤏᤠ᤺ᤳᤋᤧ᤹. ᤔᤣ᤺ᤴᤏᤧᤓᤠᤃᤪ ᤂᤧᤴ ᤗᤢᤱᤎᤠᤰ ᤛᤧᤵᤔᤏᤠᤒᤠ ᤕᤧᤰᤕᤰ ᤛᤡᤃᤠᤱ ᤗᤠ᤺ᤳᤋᤠᤱ ᤀᤠᤏᤡ᤹ ᤜᤢᤰᤁᤥ ᤔᤧᤎᤠᤏᤧᤴ॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤕᤥᤀᤠᤒᤖᤧ ᤁᤢᤔᤏᤠᤜᤠ᤹. ᤜᤧᤰᤁᤩᤠᤱ ᤁᤖᤣᤋᤡ ᤏᤢ ᤐᤣᤗᤣᤌᤡ ᤜᤧᤰᤁᤩᤠᤱ ᤁᤧᤖᤧᤰ ᤌᤱ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤀᤒᤡᤛᤤᤴᤏᤢ ᤔᤧᤒᤣ॥ ᤂᤧᤱᤜᤠ᤹ ᤒᤡᤁᤪᤡᤖᤧ ᤁᤢᤛ᤻ᤛᤠ ᤛᤡᤘᤠᤴ ᤏᤠ᤺ᤳᤇᤧ ᤕᤖᤢᤛᤗᤧᤔᤗᤠᤶ ᤔᤧᤎᤠᤛᤡᤱ॥

᥎ ᤂᤧᤱᤜᤠ᤹ ᤃᤡᤒᤥᤏ ᤁᤢᤒᤣᤛᤠᤱᤒᤠ ᤕᤶᤒᤠ ᤗᤢᤱᤅᤥ ᤔᤧᤃᤧᤖᤧᤸᤗᤧ ᤀᤔᤠᤛᤠ᤺ᤴ ᤂᤧᤱᤜᤠ᤹ᤖᤧ ᤁᤢᤍᤢᤶᤛᤧ ᤋᤩᤧ॥ ᤂᤧᤴ ᤕᤧᤶᤔᤥ ᤕᤥᤀᤠᤒᤖᤧ ᤌᤱ ᤆᤥ᤺ᤰᤔᤧᤸᤗᤧ ᤆᤠᤱᤔᤏᤠᤒᤠ ᤋᤣ᤺ᤳ ᤆᤠᤰᤂᤢᤀᤠᤱ ᤘᤕᤧ. ᤂᤧᤒᤩᤠᤱ ᤑ᤹ᤀᤡ ᤕᤢᤵᤛᤢᤀᤠᤱ ᤋᤠᤓᤣ ᤜᤣ᤹ᤛᤡᤱᤅᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤋᤃᤡ ᤐᤣᤖ ᤐᤳᤇᤧᤸᤗᤧ ᤁᤢᤍᤠᤓᤣ᤺ᤴ ᤔᤰᤌᤩᤧ॥

᥏ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤀᤔᤠᤛᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤢ᤹ᤖ ᤁᤧᤘᤠ᤹ᤒᤡ ᤀᤠᤴᤛᤠ᤹ᤀᤣ॥” ᤜᤧᤰᤁᤩᤠᤱ ᤂᤢᤏᤧ᤹ ᤀᤔᤠᤛᤠ᤺ᤴ ᤆᤢᤵ ᤔᤧᤳᤇᤧ ᤂᤢᤏᤧ᤹ ᤁᤢᤈᤢᤰᤘᤠ ᤜᤢᤰᤁᤡᤸᤗᤧ ᤀᤔᤠᤛᤠᤖᤧ ᤁᤢᤶᤎᤥ᤹ᤀᤡᤴ ᤋᤧᤶᤛᤢ॥

᥇᥆ ᤀᤔᤠᤛᤠ᤺ᤸᤗᤧ ᤕᤥᤀᤠᤒᤖᤧ ᤁᤢᤜᤢᤰᤁᤥ ᤋᤠᤓᤣ᤺ᤴ ᤐᤳᤇᤧᤒᤠ ᤔᤧᤏᤡᤛᤢᤴ॥ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤂᤧᤸᤗᤧ ᤁᤢᤛᤠᤵᤐᤥ᤺ᤰᤁᤥ ᤌᤢᤒᤢ ᤐᤡᤖᤢ. ᤏᤡᤗᤧᤱ ᤔᤧᤎᤢᤒᤢᤴ. ᤌᤡᤰᤗᤧᤱ ᤌᤢᤒᤢᤸᤗᤧᤛᤠ ᤁᤢᤜᤡᤍᤢ᤺ᤳᤋᤧᤴ ᤂᤠᤶᤒᤠᤱᤅᤥ ᤔᤰᤌᤩᤣᤀᤠᤱ ᤂᤧᤴ ᤛᤩᤧ॥ ᤜᤧᤰᤁᤩᤠᤱ ᤕᤥᤀᤠᤒᤧᤴ ᤏᤢ ᤁᤢᤴᤛᤠ᤹ ᤀᤒᤡᤛᤤ᤺ᤸᤗᤧ ᤒᤡᤁᤪᤡᤖᤧ ᤁᤢᤛ᤻ᤛᤠ ᤛᤡᤒᤠ᤺ᤴ ᤏᤠ᤺ᤳᤋᤢᤛᤡᤖ ᤐᤣᤛᤡ॥

᥇᥇ ᤕᤥᤀᤠᤒᤖᤧ ᤁᤢᤔᤏᤠᤜᤠ᤹ᤀᤥ ᤌᤡᤰᤁᤡᤸᤗᤧ ᤁᤧᤛᤡᤒᤠ ᤀᤔᤠᤛᤠ᤺ᤸᤗᤧ ᤁᤢᤒᤣᤛᤠᤱ ᤕᤧᤶᤛᤡᤱᤅᤠᤱ ᤐᤠ᤺ᤳᤋᤢ. “ᤕᤥᤀᤠᤒ ᤏᤢ ᤍᤠᤀᤢᤍ ᤗᤧᤵᤔᤠᤱ ᤁᤧᤘᤠ᤹ᤒᤠ ᤁᤧᤖᤧᤰᤗᤧ ᤕᤥᤀᤠᤒᤧᤴ ᤋᤡᤶᤍᤧᤶᤔᤧ᤹॥”

᥇᥈ ᤀᤔᤠᤛᤠ᤺ᤸᤗᤧ ᤁᤧᤛᤡᤒᤠ ᤁᤢᤎᤰᤁᤡᤴ ᤔᤠᤰᤂᤡ᤹ᤏᤢ ᤏᤡᤒᤧᤀᤠᤱ ᤗᤠᤶᤔᤡᤸᤗᤧ ᤁᤢᤗᤢᤶᤔᤥ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤴ ᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤗᤠᤱᤃᤧᤄᤣ᤺ᤰᤐᤠ ᤁᤧᤖᤧᤰ ᤂᤧᤵᤔᤥ ᤔᤧᤃᤧᤖᤧᤀᤠᤱ ᤔᤧᤕᤧᤶᤛᤡᤱᤒᤠ ᤕᤥᤀᤠᤒᤖᤧ ᤁᤢᤔᤏᤠᤎᤡᤰᤗᤧ ᤏᤡᤛᤢ॥ ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤀᤔᤠᤛᤠ᤺ᤸᤗᤧ ᤁᤢᤎᤰᤁᤡᤴ ᤗᤠᤶᤔᤡᤸᤗᤧ ᤏᤠᤏᤠᤰ ᤀᤡᤰᤋᤠᤵᤐᤥ ᤋᤣ᤹ᤖᤢᤀᤠᤱ ᤗᤠᤵᤑᤢᤛᤢ. ᤜᤧᤰᤁᤩᤠᤱ ᤋᤣ᤺ᤳᤋᤡᤸᤗᤧ ᤂᤧᤴ ᤋᤧᤵᤋᤢ॥

᥇᥉ ᤁᤧᤛᤡᤒᤠ ᤌᤰᤁᤡᤴ ᤂᤧᤸᤗᤧ ᤗᤠᤶᤔᤡᤸᤗᤧ ᤏᤠᤏᤠᤰ ᤋᤣ᤹ᤖᤢᤀᤠᤱ ᤁᤧᤖᤧᤰ ᤔᤏᤠᤜᤠ᤹ ᤒᤡᤁᤪᤡᤖᤧ ᤁᤢᤛ᤻ᤛᤠ ᤛᤣᤒᤠ᤺ᤴ ᤏᤠ᤺ᤵᤔᤠᤖᤧ ᤗᤠᤃᤡ ᤕᤥᤀᤠᤒᤧᤴ ᤔᤧᤍᤡᤶᤍᤢ॥

᥇᥊ ᤛᤣᤒᤠ᤺ᤸᤗᤧ ᤜᤠᤒᤡᤗ ᤒᤣᤌ ᤔᤠᤁᤠᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤋᤢᤔᤢᤛᤡᤖ ᤐᤣ. ᤜᤧᤰᤁᤩᤠᤱ ᤁᤴ ᤋᤧ᤺ᤱᤃᤵᤐᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤔᤧᤍᤱᤛᤡᤱ॥ ᤂᤧᤱᤜᤠ᤹ ᤔᤧᤈᤢᤵᤛᤧᤀᤠᤱ ᤕᤧᤰᤕᤰᤁᤥ ᤕᤥᤀᤠᤒᤧᤴ ᤔᤧᤍᤡᤶᤍᤢ॥

᥇᥋ ᤕᤥᤀᤠᤒᤖᤧ ᤁᤢᤎᤰᤛᤢᤒᤠᤜᤠ᤹ ᤔᤧᤒᤣᤀᤠᤱ ᤜᤠᤒᤡᤗ ᤒᤣᤌ ᤔᤠᤁᤠᤀᤥ ᤛᤣᤒᤠ᤺ᤴ ᤔᤧᤃᤒᤢ. ᤗᤢᤱᤎᤠᤰᤁᤡᤸᤗᤧ ᤏᤠᤜᤠᤱ ᤗᤧᤵᤔᤠᤱ ᤂᤠᤶᤗᤢᤱᤜᤠ᤹ ᤔᤧᤗᤢᤵᤛᤢ ᤔᤧᤎᤠᤰᤋᤢ. ᤜᤧᤰᤁᤩᤠᤱ ᤂᤧᤴ ᤂᤠᤶᤗᤢᤱᤜᤠ᤹ᤀᤥ ᤔᤧᤈᤴᤇᤡᤱᤅᤠᤱ ᤗᤢᤱᤎᤠᤰᤁᤡᤴ ᤗᤢ᤺ᤶᤔᤠ ᤔᤧᤜᤣ᤺ᤰᤋᤢ॥

᥇᥌ ᤜᤧᤰᤁᤣ᤺ᤸᤗᤧ ᤗᤳᤇᤠ ᤛᤠ᤹ᤖᤡᤰ ᤆᤠ᤺ᤵᤔᤠ ᤔᤧᤴᤇᤢᤔᤠᤎᤡᤰ ᤗᤢᤱᤎᤠᤰᤁᤥ ᤌᤠ᤺ᤶᤛᤡᤱ. ᤜᤴᤏᤠᤱ ᤐᤠ᤺ᤳᤋᤢ. “ᤂᤧᤵᤛᤧᤶᤔᤧ᤹ᤀᤥ᥄ ᤂᤧᤵᤛᤧᤶᤔᤧ᤹ᤀᤥ᥄ ᤕᤥᤀᤠᤒᤧᤴ ᤁᤵᤔᤥ ᤋᤠᤖ. ᤀᤠᤱᤃᤠ᤹ ᤂᤢᤏᤧ᤹ᤏᤢ ᤋᤠ᤹ᤈᤧᤱᤅᤠ॥”

᥇᥍ ᤜᤧᤰᤁᤩᤠᤱ ᤕᤥᤀᤠᤒᤧᤴ ᤋᤃᤡ ᤐᤣ. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤕᤥᤀᤠᤒᤏᤧᤒᤡ᥅”

ᤂᤢᤏᤧ᤹ ᤔᤧᤳᤋᤢ. “ᤀᤥᤖᤥ. ᤀᤠᤱᤃᤠ᤹ᤀᤣ ᤕᤥᤀᤠᤒᤀᤠᤖᤥ॥”

ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤁᤧᤛᤧᤘᤠᤖᤥᤔᤠᤸᤗᤧ ᤌᤣ ᤐᤠ᤺ᤳᤋᤢᤱᤗ ᤐᤳᤋᤠ ᤏᤢᤖᤡᤰ ᤂᤧᤵᤛᤧ᤹ᤀᤥ॥”

ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤵᤛᤢᤱᤗ ᤐᤳᤋᤠ॥”

᥇᥎ ᤂᤧᤸᤗᤧ ᤔᤧᤳᤋᤢ. “ᤀᤢᤴᤇᤥ᤺ᤴ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢ. ‘ᤏᤥᤃᤵ ᤂᤥᤔᤠᤖᤧ ᤗᤠᤃᤡ ᤜᤠᤒᤡᤗ ᤐᤣ᤺ᤰᤔᤠ॥’ ᤜᤧᤰᤁᤩᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤁᤧᤖᤧᤰ ᤐᤠ᤺ᤴ ᤐᤢ᤹ᤖᤥ॥

᥇᥏ ᤀᤠᤏᤡᤃᤧ ᤕᤧᤰᤕᤰ ᤀᤡᤛᤪᤠᤀᤡᤗ ᤕᤧᤰᤕᤰᤁᤥ ᤛᤠ᤹ᤖᤡᤰ ᤆᤡᤈᤡᤒᤠ ᤆᤥᤰ. ᤜᤧᤰᤁᤩᤠᤱ ᤜᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ ᤆᤥᤰ॥ ᤁᤱᤃ ᤀᤡᤛᤪᤠᤀᤡᤗᤀᤥ ᤗᤳᤇᤠ ᤔᤠ ᤜᤧᤰᤋᤱᤔᤠ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤂᤧᤏᤧ᤹ᤃ ᤂᤧᤴ ᤕᤶᤔᤠ ᤁᤧᤃᤥ᤺ᤳᤋᤢ᤹॥ ᤂᤧᤏᤧ᤹ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤰᤁᤡᤴ ᤔᤧᤱᤔᤠ ᤁᤧᤃᤥ᤺ᤳᤋᤢᤒᤠᤒᤣ᥅”

᥈᥆ ᤕᤥᤀᤠᤒᤧᤸᤗᤧ ᤔᤧᤳᤋᤢ. “ᤔᤧᤱᤔᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ᤏᤢ ᤔᤠ᤺ᤱᤄᤠ ᤐᤥ᤺ᤱᤗ.

᥈᥇ ᤀᤠᤏᤡᤃᤧ ᤏᤡᤱᤘᤠ᤺ᤴ ᤜᤧᤰᤋᤱᤒᤠ ᤜᤥᤵ ᤁᤖ ᤀᤣᤑᤪᤠᤀᤡᤶ ᤗᤠᤈᤣ᤹ᤒᤠ ᤁᤥ᤺ᤰᤔᤠᤜᤠ᤹ᤀᤥ ᤁᤧᤕᤢᤱᤒᤠ ᤒᤡᤁᤪᤡ ᤔᤧᤵᤏᤠᤒᤧᤸᤗᤧ ᤁᤢᤛ᤻ᤛᤠ ᤛᤣᤒᤠ᤺ᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤘᤠ᤹॥ ᤜᤠᤒᤠ ᤂᤧᤴ ᤔᤏᤠᤴ ᤀᤠᤏᤡᤃᤧ ᤜᤢᤰᤁᤥ ᤕᤠᤵᤔᤡ ᤀᤠᤒᤡᤖᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤁᤴ ᤕᤧᤰᤕᤰᤗᤠᤶ ᤐᤣᤃᤡᤃᤧ॥”

ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤕᤥᤀᤠᤒᤧᤴ ᤔᤧᤳᤋᤢ. “ᤂᤧᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤔᤧᤓᤢᤴᤍᤢᤀᤠᤱ ᤗᤢᤱᤎᤠᤰᤁᤥᤗᤠᤶ ᤗᤠᤵᤔᤧᤓᤢᤛᤢ ᤁᤧᤶᤒᤡ᤹॥”

᥈᥈ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤴ ᤐᤣ. ᤁᤧᤈᤢᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ ᤁᤢᤛᤢᤈᤠ᤺ᤴ ᤆᤧᤰᤋᤢᤛᤡ॥ ᤂᤧᤱᤜᤠ᤹ᤖᤧ ᤒᤡᤁᤪᤡᤖᤧ ᤁᤢᤛ᤻ᤛᤠ ᤛᤣᤒᤠ᤺ᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤔᤧᤄᤰᤋᤢᤀᤠᤱ ᤕᤥᤀᤠᤒᤖᤧ᤹ᤀᤥ ᤗᤠᤵᤔᤧᤓᤢᤛᤢ ᤔᤧᤒᤡᤖᤢ॥ ᤜᤧᤰᤁᤩᤠᤱ ᤕᤥᤀᤠᤒᤖᤧ ᤛᤠᤍᤠᤱᤅᤡᤴ ᤔᤢ᤺ᤳᤋᤢ. ᤜᤧᤰᤁᤩᤠᤱ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧ ᤂᤧᤴ ᤕᤧᤰᤕᤰᤁᤡᤴ ᤔᤧᤗᤧᤖᤢᤀᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶᤜᤡᤶ ᤔᤧᤎᤠᤛᤡᤱ. ᤜᤧᤰᤁᤩᤠᤱ ᤕᤥᤀᤠᤒᤧᤴ ᤜᤠᤱᤅᤡᤴ ᤘᤕᤧᤒᤠᤍᤧᤴ ᤕᤖᤢᤛᤗᤧᤔ ᤏᤢ᤺ᤰᤂᤧᤖᤥ॥

ᤍᤠᤀᤢᤍᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹

᥈᥉ ᤀᤠᤸᤗ ᤕᤥᤀᤠᤒᤧᤴ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧ. ᤜᤧᤰᤁᤩᤠᤱ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤁᤖᤣᤋᤡ ᤏᤢ ᤐᤣᤗᤧᤌᤡᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠ ᤘᤕᤧ॥

᥈᥊ ᤜᤧᤰᤁᤩᤠᤱ ᤀᤣᤍᤥᤏᤡᤖᤠᤔᤧᤴ ᤔᤏᤠᤜᤠ᤹ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤁᤧᤓᤶᤒᤠ ᤗᤠᤶᤗᤥᤒᤠ ᤘᤕᤧ॥ ᤀᤜᤡᤗᤢᤍᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤂᤠᤏᤡ᤺ᤳ ᤁᤧᤕᤢᤱᤒᤠ ᤘᤕᤧ॥

᥈᥋ ᤛᤣᤓᤠ᤺ᤴ ᤛᤢᤜᤠᤱᤔᤡᤒᤠ ᤘᤕᤧ. ᤜᤧᤰᤁᤩᤠᤱ ᤛᤍᤥᤁ ᤏᤢ ᤀᤒᤡᤕᤠᤌᤠᤖᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤛᤡ॥

᥈᥌ ᤜᤧᤰᤁᤩᤠᤱ ᤕᤠᤀᤡᤖ ᤕᤧᤰᤕᤰᤁᤥᤗᤠᤶ ᤁᤧᤍᤠᤒᤠ ᤀᤡᤖᤠ᤺ᤴ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤳᤋᤢᤖᤥ॥

ᤃᤡᤒᤥᤏᤡᤜᤠ᤹ ᤏᤢ ᤛᤠᤘᤗᤖᤧ ᤁᤢᤜᤡᤶᤛᤕᤱ

᥈᥇

ᤍᤠᤀᤢᤍᤖᤧ ᤋᤱᤒᤣ᤹ ᤛᤢᤶᤛᤡ ᤜᤠᤱ ᤆᤥᤃᤢᤒᤠ ᤕᤧᤶᤔᤥ ᤛᤠ᤹ᤖᤡᤰ ᤁᤧᤈᤠ᤹ᤒᤠ ᤛᤠᤰ ᤐᤥᤃᤧ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤴ ᤛᤧ᤺ᤴᤍᤥᤛᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤛᤠᤘᤗ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ ᤔᤏᤠ ᤁᤧᤛᤧᤵᤐᤠ ᤔᤧᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤃᤡᤒᤥᤏᤡᤜᤠ᤹ ᤔᤧᤛᤧᤖᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤰ ᤐᤥᤃᤧᤀᤠᤱ ᤘᤠ᤹॥”

᥈ (ᤃᤡᤒᤥᤏᤡᤜᤠ᤹ ᤀᤡᤛᤪᤠᤀᤡᤗᤡ ᤛᤢᤘᤠᤱᤒᤠ ᤔᤧᤜᤥ᤺ᤵᤋᤧ॥ ᤂᤧᤱᤜᤠ᤹ ᤀᤣᤔᤥᤖᤡ ᤛᤢᤘᤠᤱᤗᤠᤶᤒᤠ ᤗᤳᤇᤠ ᤗᤰ ᤔᤧᤘᤕᤧ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤛᤧᤳᤋᤠᤛᤡᤃᤧᤴ ᤔᤧᤔᤧᤳᤋᤢᤛᤡᤀᤠᤱ ᤔᤠᤱᤜᤧᤰ ᤔᤧᤈᤥᤃᤢᤀᤠᤱ ᤔᤧᤘᤕᤧ॥ ᤜᤣᤰᤁᤣᤛᤠᤱ ᤛᤠᤘᤗᤖᤧ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤖᤧ ᤗᤠᤃᤡ ᤁᤢᤛᤡᤰᤛᤔᤧᤒᤠᤸᤗᤧ ᤆᤥᤃᤢᤸᤗᤧ ᤃᤡᤒᤥᤏᤡᤜᤠ᤹ ᤛᤧᤵᤔᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤘᤕᤧ॥) ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍ ᤜᤠᤱᤅᤡᤸᤗᤧ ᤃᤡᤒᤥᤏᤡᤜᤠ᤹ ᤀᤢ᤺ᤳᤋᤢᤛᤡ.

᥉ ᤜᤧᤰᤁᤩᤠᤱ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤌᤣ ᤆᤥᤃᤢᤱᤒᤠᤒᤣ᥅ ᤂᤡᤏᤡ᤹ ᤔᤧᤴᤘᤠ᤹ᤔᤏᤠ ᤁᤧᤶᤔᤧᤳᤋᤡᤒᤠᤸᤗᤧ ᤁᤢᤗᤧᤰᤘᤠ ᤂᤡᤏᤡ᤹ ᤗᤠᤃᤡ ᤀᤠᤱᤃᤠ᤹ ᤌᤣ ᤏᤢᤒᤠ ᤆᤥ᤺ᤰᤔᤠ ᤛᤢᤰᤋᤢᤱᤒᤣ᥅ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤂᤡᤏᤡ᤹ ᤜᤠᤱᤘᤠᤔᤢ᤹ᤀᤡ ᤐᤡᤔᤠ ᤁᤧᤛᤢᤰᤋᤢᤶᤛᤡᤶᤗ॥”

᥊ ᤃᤡᤒᤥᤏᤡᤜᤠ᤹ᤖᤧ ᤔᤧᤔᤧᤳᤋᤢ. “ᤛᤠᤘᤗ ᤜᤧᤰᤁᤩᤠᤱ ᤁᤢᤜᤡᤶᤛᤕᤱᤜᤠ᤹ᤏᤢ ᤀᤠᤏᤡᤃᤧ ᤂᤧᤔᤠ᤹ᤀᤡᤴ ᤛᤠᤶᤔᤩᤠᤱ ᤕᤢᤵᤐᤠᤖᤧ ᤋᤱᤔᤠ ᤀᤠᤏᤡᤃᤧ ᤕᤢᤰ ᤔᤧᤃᤳᤋᤢᤶᤒᤧᤴ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤛᤧᤵᤔᤠᤛᤡ ᤕᤢᤰᤁᤠᤱ ᤔᤧᤃᤳᤋᤢᤶᤒᤧᤴ॥”

ᤂᤧᤒᤩᤠᤱ ᤍᤠᤀᤢᤍᤖᤧ ᤛᤣ᤺ᤴᤍᤥᤛᤢ. “ᤜᤧᤰᤁᤣᤃᤪ ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤌᤣ ᤆᤥᤃᤢᤱᤒᤠᤒᤣ᥅”

᥋ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤔᤧᤔᤧᤳᤋᤢ. “ᤛᤠᤘᤗᤖᤧ ᤀᤠᤏᤡᤃᤧ ᤔᤧᤱᤔᤠ ᤁᤥ᤺ᤳᤋᤡᤃᤧ ᤜᤧᤰᤁᤣ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤗᤠᤈᤣ᤹ᤀᤥ ᤀᤠᤳᤋᤠᤴᤏᤠᤱ ᤀᤠᤏᤡᤃᤧ ᤕᤢᤱᤔᤠᤍᤧᤴ ᤔᤧᤏᤧᤏᤧᤴ.

᥌ ᤂᤧᤴ ᤔᤏᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥᤒᤠ ᤏᤢᤛᤡ ᤕᤧᤶᤒᤡᤳᤇᤠᤜᤠ᤹ ᤀᤠᤏᤡᤃᤧ ᤜᤢᤰᤀᤠᤛᤢᤰᤋᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤛᤠᤘᤗ ᤜᤠᤱᤅᤡᤸᤗᤧ ᤁᤢᤕᤧᤰᤕᤰ ᤃᤡᤒᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤱᤜᤠ᤹ ᤛᤧᤖᤢᤶᤛᤡᤶᤒᤧᤀᤠᤱ ᤋᤡ᤺ᤰᤛᤢᤶ ᤑᤳᤇᤢᤶᤛᤡᤶᤒᤧ॥” ᤜᤠᤱᤅᤡᤸᤗᤧ ᤔᤧᤳᤋᤢᤛᤡ.

“ᤀᤠᤱᤃᤠ᤹ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤐᤡᤏᤡᤱ᤹॥”

᥍ ᤍᤠᤀᤢᤍ ᤏᤢ ᤈᤥᤏᤠᤌᤠᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤜᤧᤰ ᤆᤥᤃᤧᤛᤢᤀᤠᤱ ᤘᤕᤧᤛᤡᤒᤠᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤸᤗᤧ ᤛᤠᤘᤗᤖᤧ ᤁᤢᤶᤔᤧᤴᤇᤠ᤹ ᤈᤥᤏᤠᤌᤠᤏᤖᤧ ᤁᤢᤛ᤻ᤛᤠ ᤔᤐᤡᤒᤥᤛᤣᤋᤧᤴ ᤋᤠᤱᤄᤢ ᤕᤢᤰᤂᤢ॥

᥎ ᤁᤖ ᤀᤠᤕᤩᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤖᤡᤛ᤻ᤐᤠ᤺ᤸᤗᤧ ᤛᤠᤘᤗᤗᤠᤶᤒᤠ ᤁᤳᤋᤢᤛᤡᤒᤠ ᤏᤧᤵᤑᤢ ᤁᤢᤛ᤻ᤛᤠ ᤀᤠᤖᤔᤥᤏᤡ ᤏᤢ ᤔᤐᤡᤒᤥᤛᤣᤋᤧᤴ ᤜᤠᤱᤅᤡᤸᤗᤧ ᤐᤡᤖᤢᤛᤡ॥ ᤖᤡᤛ᤻ᤐᤠ᤺ᤴ ᤀᤠᤕᤩᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤛᤠᤘᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤣᤖᤠᤒᤖᤧ ᤔᤜᤥᤗᤠᤋᤡ ᤒᤷᤈᤡᤗᤤᤖᤧ ᤁᤢᤛ᤻ᤛᤠ ᤀᤍᤪᤡᤀᤣᤗᤗᤠᤶᤒᤠ ᤁᤳᤋᤢᤛᤡᤒᤠ ᤅᤠᤛᤡ ᤁᤢᤛ᤻ᤛᤠᤜᤠ᤹ ᤐᤡᤖᤢᤛᤡ॥

᥏ ᤍᤠᤀᤢᤍᤖᤧ ᤃᤡᤒᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤥ᤺ᤰᤔᤠᤀᤥ ᤔᤧᤍᤡ᤺ᤰᤛᤢᤛᤡ॥ ᤂᤧᤴ ᤏᤢᤛᤡᤀᤣ ᤌᤡᤰᤗᤧᤱᤔᤠᤸᤗᤧ ᤛᤥᤖᤡᤰ ᤜ᤺ᤰᤛᤡ ᤋᤢᤵᤔᤠ ᤜᤣ᤺ᤰᤔᤠ ᤕᤧᤶᤔᤥ ᤔᤧᤛᤧᤖᤢᤛᤡ॥

᥇᥆ ᤜᤧᤰᤁᤩᤠᤱ ᤀᤕᤩᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤖᤡᤛ᤻ᤐᤠ᤺ᤸᤗᤧ ᤛᤃᤡᤋᤣᤳ ᤋᤡᤴ ᤛᤡ ᤋᤢᤵᤔᤠ ᤕᤧᤶᤔᤠᤱᤎᤥ ᤋᤠᤱᤛᤠᤰᤐᤠᤗᤠᤶ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤥ ᤆᤫᤠ᤺ᤳ ᤔᤧᤴᤎᤠᤎᤠᤖᤡᤰ ᤗᤢᤱ ᤛᤶᤎᤠᤱ ᤂᤡᤱᤄᤢ ᤑᤳᤇᤢ॥ ᤜᤧᤰᤁᤩᤠᤱ ᤗᤧᤴᤍᤡᤰ ᤋᤠᤱᤛᤠᤰᤐᤥ ᤁᤧᤒᤧᤒᤠ ᤐᤢᤜᤠ᤹ ᤂᤧᤴ ᤁᤧᤛᤡᤒᤠ ᤌᤰᤁᤡᤴ ᤆᤠᤔᤠ ᤔᤧᤓᤠ᤺ᤰᤋᤢᤛᤡᤴ ᤜᤧᤰᤁᤩᤠᤱ ᤛᤧᤴᤍᤡᤰ ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤧᤴ ᤁᤧᤛᤡᤒᤠ ᤌᤰᤁᤡᤴ ᤆᤠᤔᤠ ᤔᤧᤓᤠ᤺ᤰᤋᤢᤛᤡᤴ॥

᥇᥇ ᤛᤠᤘᤗᤖᤧ ᤁᤢᤔᤣ᤺ᤳ ᤐᤠ᤺ᤰᤔᤠ ᤀᤕᤩᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤖᤡᤛ᤻ᤐᤠ᤺ᤸᤗᤧ ᤆᤥᤃᤢᤒᤠ ᤐᤠ᤺ᤴᤏᤡᤴ ᤍᤠᤀᤢᤍᤧᤴ ᤔᤧᤈᤧᤰᤋᤢ.

᥇᥈ ᤂᤧᤒᤩᤠᤱ ᤁᤴ ᤐᤠ᤺ᤴᤏᤡᤴ ᤍᤠᤀᤢᤍᤖᤧ ᤂᤧᤵᤛᤢᤀᤠᤱ ᤛᤠᤘᤗ ᤏᤢ ᤁᤢᤛ᤻ᤛᤠ ᤈᤥᤏᤠᤌᤠᤏᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤕᤠᤒᤣᤛ ᤃᤡᤗᤠᤍᤒᤠ ᤔᤏᤠᤜᤠ᤹ᤗᤠᤶ ᤋᤠᤖᤢ॥ (ᤃᤡᤸᤒᤥ ᤁᤥ᤺ᤰᤔᤠᤀᤥ ᤐᤗᤡᤛ᤻ᤋᤡᤜᤠ᤹ᤖᤧ ᤛᤠᤘᤗᤧᤴ ᤏᤢ ᤈᤥᤏᤠᤌᤠᤏᤧᤴ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤒᤣᤌ-ᤛᤠᤴᤒᤠ ᤔᤏᤠ ᤆᤢᤶᤔᤠᤍᤧᤴᤏᤥ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤍᤡ᤺ᤰᤛᤢ ᤔᤧᤓᤳᤇᤢᤛᤡᤒᤠ ᤂᤧᤴ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤡᤴ ᤕᤠᤒᤣᤛ ᤃᤡᤗᤡᤕᤠᤍᤒᤠ ᤔᤏᤠᤜᤠ᤹ᤖᤧ ᤔᤧᤄᤢ᤺ᤳᤋᤢ ᤔᤧᤍᤣ᤹ᤖᤢ॥)

᥇᥉ ᤜᤧᤰᤁᤩᤠᤱ ᤛᤠᤘᤗ ᤏᤢ ᤈᤥᤏᤠᤌᤠᤏᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤋᤠᤖᤢ. ᤂᤧᤒᤩᤠᤱ ᤔᤧᤓᤥ᤺ᤴᤍᤢᤛᤡᤀᤠᤱ ᤔᤧᤛᤧᤖᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤛᤢᤶᤔᤠ ᤐᤠᤱᤄᤢᤛᤡ॥

᥇᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤠᤘᤗ ᤏᤢ ᤁᤢᤛ᤻ᤛᤠ ᤈᤥᤏᤠᤌᤠᤏᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤒᤡᤏᤩᤠᤔᤡᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤒᤠ ᤕᤧᤰᤕᤰ ᤛᤗᤠ ᤔᤧᤵᤏᤠᤒᤠ ᤋᤧᤴᤏᤥ ᤛᤠᤘᤗᤖᤧ ᤁᤢᤶᤒᤠ ᤁᤡᤛᤖᤧ ᤁᤢᤀᤡᤐᤢᤱᤅᤥ ᤔᤧᤗᤢᤵᤋᤢ॥ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤌᤣ ᤆᤥᤃᤠᤶᤔᤧ᤹ ᤔᤧᤳᤋᤢᤛᤡᤀᤠᤱ ᤘᤕᤧ. ᤂᤧᤴ ᤁᤧᤖᤧᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥ ᤂᤧᤴ ᤀᤣᤃᤠᤱ ᤗᤠᤈᤣ᤺ᤸᤗᤧ ᤁᤢᤗᤠᤃᤡ ᤔᤧᤓᤠᤰᤋᤢᤒᤠ ᤐᤣᤗᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤖᤥ॥

ᤐᤗᤡᤛ᤻ᤋᤡᤜᤠ᤹ᤏᤢ ᤋᤧᤴᤎᤱ

(᥇ ᤛᤠᤵᤔᤢ ᥈᥆:᥊-᥎)

᥇᥋ ᤕᤠᤶᤔᤥ ᤐᤗᤡᤛ᤻ᤋᤡ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤌᤱ ᤐᤥᤱᤔᤠ ᤜᤣ᤺ᤰᤋᤧ॥ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤌᤱ ᤆᤥ᤺ᤰᤛᤧ ᤕᤥ ᤔᤧᤎᤩᤧ. ᤁᤖ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤏᤢ ᤕᤠᤃᤧᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤏᤠᤛᤧ॥

᥇᥌ ᤜᤧᤰᤁᤩᤠᤱ ᤖᤑᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤗᤳᤇᤠ ᤀᤡᤛᤫᤡ ᤒᤏᤥᤒ ᤔᤧᤵᤔᤏᤠᤒᤠᤎᤡᤰ ᤘᤕᤧ. ᤂᤧᤸᤗᤧ ᤁᤡᤵ ᤛᤢᤶᤛᤡ ᤛᤣᤁᤣᤗc ᤕᤠᤖᤡᤰ ᤁᤧᤗᤡ᤺ᤵᤐᤠ ᤗᤠ᤺ᤰ ᤁᤳᤋᤢ. ᤂᤧᤸᤗᤧ ᤋᤠᤓᤣ᤺ᤴ ᤜᤣᤛᤢᤀᤠᤱ ᤐᤳᤇᤧ. ᤂᤧᤸᤗᤧ ᤍᤠᤀᤢᤍᤧᤴ ᤛᤧᤖᤢᤱ ᤐᤠ᤺ᤳᤋᤢᤀᤠᤱ ᤘᤕᤧ॥

᥇᥍ ᤁᤖ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤀᤒᤡᤛᤤᤴ ᤍᤠᤀᤢᤍᤧᤸᤗᤧ ᤁᤢᤓᤠ᤹ᤛᤧ ᤋᤩᤧ॥ ᤂᤧᤸᤗᤧ ᤐᤗᤡᤛ᤻ᤋᤡᤎᤡᤰ ᤜᤡᤵᤋᤢᤛᤧᤖᤢ॥ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ᤖᤧ ᤔᤠᤱᤔᤧᤜᤧᤰᤛᤡᤱᤗ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤠ ᤀᤠᤓᤠᤸᤗᤧᤀᤠᤱ ᤌᤱᤅᤥ ᤀᤠᤏᤡᤃᤧᤏᤢ ᤁᤧᤶᤒᤣ᤺ᤰᤏᤧᤴ. ᤁᤧᤒᤣ᤺ᤰᤏᤣᤓᤃᤪ ᤀᤡᤛᤪᤠᤀᤡᤗ ᤁᤧᤎᤥ᤹ᤒᤠ ᤜᤠᤱᤅᤡᤴ ᤛᤡ᤹᤺॥”

᥇᥎ ᤂᤧᤴ ᤀᤣᤃᤠᤱ ᤕᤠᤶᤔᤥᤀᤠᤱ ᤃᤥᤒ ᤔᤧᤵᤏᤠᤍᤧᤴᤏᤥ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤐᤥ᤺ᤰᤂᤧ॥ ᤂᤧᤴ ᤕᤧᤶᤔᤥ ᤜᤢᤛᤠᤋᤡ ᤛᤡᤒ᤻ᤒᤁᤤ᤺ᤸᤗᤧ ᤖᤑᤠᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤛᤑ ᤔᤧᤵᤏᤠᤒᤧᤴ ᤛᤧᤖᤢ॥

᥇᥏ ᤃᤥᤒ ᤔᤧᤵᤔᤏᤠᤒᤠᤍᤧᤴᤏᤥ ᤐᤗᤡᤛ᤻ᤋᤡᤜᤠ᤹ᤏᤢ ᤘᤣ᤹ ᤌᤱᤅᤥ ᤒᤣᤌᤗᤧᤜᤧᤶᤒᤠ ᤕᤠᤖᤧᤸᤗᤧ ᤁᤢᤛ᤻ᤛᤠ ᤀᤣᤸᤜᤠᤏᤠᤏᤖᤧ ᤃᤡᤳᤋᤡ ᤃᤥᤗᤩᤠᤋᤧᤴ ᤛᤧᤖᤢ. ᤂᤧᤸᤗᤧ ᤁᤢᤗᤠ᤺ᤰᤁᤡᤸᤗᤧ ᤁᤢᤗᤠ᤺ᤴ ᤌᤠᤰ ᤁᤡᤵᤔᤠ ᤛᤡᤱᤗ᤺ᤱᤛᤠ ᤕᤠ᤺ᤵᤐᤠ ᤆᤥᤃᤧ॥

᥈᥆ ᤜᤧᤰᤁᤩᤠᤱ ᤃᤠᤋ ᤔᤧᤵᤏᤠᤒᤠᤍᤧᤴᤏᤥ ᤘᤣ᤹ ᤗᤳᤇᤠ ᤌᤱᤅᤥ ᤋᤢᤰᤛᤡ ᤋᤢᤰᤛᤡ ᤁᤢᤜᤢᤰᤆᤥ᤺ᤳ ᤏᤢ ᤋᤢᤰᤛᤡ ᤋᤢᤰᤛᤡ ᤁᤢᤗᤠᤱᤆᤥ᤺ᤰ ᤁᤧᤒᤵᤐᤠ ᤁᤧᤖᤧᤰᤗᤧ ᤏᤡᤒᤥᤱᤅᤠᤱ ᤗᤡᤛᤡ ᤁᤢᤜᤢᤰᤆᤥ ᤁᤢᤗᤠᤱᤈᤥ ᤕᤶᤒᤠ ᤜᤥᤖᤢ ᤔᤏᤠᤎᤡᤰ ᤌᤠ᤺ᤶᤛᤡᤱ॥ ᤂᤧᤴᤏᤠᤱ ᤖᤑᤠᤖᤧ ᤁᤢᤛᤢᤘᤠᤱᤒᤠ ᤘᤕᤧ॥

᥈᥇ ᤂᤧᤸᤗᤧ ᤀᤡᤛᤪᤠᤀᤡᤗᤧᤴ ᤛᤠ᤺ᤳᤋᤢ ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤶᤓᤢ᤹ ᤛᤡᤔᤣᤀᤖᤧ ᤁᤢᤛ᤻ᤛᤠ ᤈᤥᤏᤠᤌᤏᤧᤸᤗᤧ ᤂᤧᤴ ᤛᤩᤧᤖᤢ॥

᥈᥈ ᤃᤠᤋ ᤁᤧᤕᤢᤱᤒᤠ ᤁᤴ ᤗᤡᤛᤡ ᤔᤏᤠᤜᤠ᤹ ᤖᤑᤠᤖᤧ ᤁᤢᤛᤢᤘᤠᤱᤒᤠ ᤔᤧᤘᤕᤧ. ᤜᤧᤰᤁᤩᤠᤱ ᤁᤴᤜᤠ᤹ ᤂᤰᤐᤧᤳ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤗᤠᤶ ᤔᤧᤛᤩᤧᤖᤢᤛᤡᤖᤥ॥

c 

᥈᥇:᥇᥌ ᤁᤡᤵ ᤛᤢᤶᤛᤡ ᤛᤣᤁᤣᤗ ᤑᤠ᤹ᤀᤡᤴ ᥉.᥋ ᤁᤡᤗᤥᤃᤪᤠᤔ॥

ᤍᤠᤀᤢᤍᤖᤧ ᤁᤢᤛᤠᤶᤗᤥ

(ᤏᤡᤱ ᤛᤢᤶ ᥇᥎)

᥈᥈

ᤍᤠᤀᤢᤍᤖᤧ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤢᤜᤢᤰᤗᤠᤶ ᤕᤜᤘᤣ ᤍᤠᤱᤒᤠᤸᤗᤧ ᤋᤠᤱᤛᤧ᤺ᤵᤋᤢᤸᤗᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤖ ᤁᤴ ᤛᤠᤶᤗᤥ᤺ᤴ ᤕᤜᤘᤣ ᤍᤠᤱᤒᤠᤀᤥ ᤛᤠᤶᤔᤧᤳᤋᤢᤖᤥ-

᥈ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤀᤠᤕᤠᤰᤐᤣ᤹ᤖᤥ.

ᤂᤢᤏᤧ᤹ᤃ ᤀᤠᤕᤰ ᤏᤢ ᤀᤠᤛᤧᤴᤗᤵᤍᤠᤱᤒᤠᤖᤥ॥

᥉ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ ᤀᤠᤕᤠᤰᤐᤣ᤹ᤖᤥ

ᤂᤢᤏᤧ᤹ᤀᤥᤀᤣ ᤀᤠᤱᤃᤠ᤹ ᤀᤡ᤺ᤶᤛᤡᤱᤅᤠᤖᤥ॥

ᤂᤥ᤺ᤸᤗᤧ ᤀᤠᤱᤃᤠ᤹ ᤌᤣ᤺ᤰᤁᤠᤒᤠ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤛᤧ᤺ᤵᤐᤠᤀᤠᤱ ᤏᤢᤖᤡᤰ ᤁᤳᤋᤠᤖᤥ॥

ᤂᤢᤏᤧ᤹ᤃ ᤀᤠᤱᤃᤠ᤹ ᤁᤧᤎᤢᤶᤒᤠ ᤀᤠᤕᤰᤗᤥ.

ᤜᤧᤰᤁᤩᤠᤱ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤏᤢ ᤀᤠᤛᤧᤴᤗᤵᤍᤠᤱᤒᤠᤖᤥ-

ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤗᤠᤶ ᤂᤧᤏᤧ᤹ ᤁᤧᤛᤧ᤺ᤵᤐᤠᤖᤥ॥

᥊ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤢ᤺ᤳᤋᤢᤱᤗᤥ

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤂᤢᤏᤧ᤹ ᤛᤧ᤺ᤵᤐᤠᤖᤥ॥

᥋ ᤀᤠᤛᤧᤳᤛᤧᤵᤐᤠ ᤁᤧᤃᤢᤱᤒᤠ ᤆᤫᤠ᤺ᤳᤋᤡᤸᤗᤧ ᤁᤡᤷᤃᤵ ᤁᤒᤠᤱᤗᤥ.

ᤀᤠᤔᤧᤱᤔᤧᤱᤒᤠ ᤘᤠᤓᤧᤸᤗᤧᤱᤅᤡᤸᤗᤧ ᤀᤠᤱᤃᤠ᤹ ᤛᤢᤖᤢᤳ ᤛᤢ᤺ᤴᤍᤠᤱᤅᤠᤱ ᤘᤕᤧᤖᤥ॥

᥌ ᤂᤧᤔᤠᤍᤡᤱ ᤕᤱᤛᤱᤒᤠ ᤌᤠᤰᤐᤠ᤺ᤸᤗᤧ ᤀᤠᤱᤃᤠ᤹ ᤁᤡᤳᤋᤠᤱᤗᤥ.

ᤛᤡᤔᤧᤴᤗᤧ ᤆᤧᤴᤏᤥ ᤀᤠᤱᤃᤠ᤹ ᤌᤠᤔᤠ ᤁᤥ᤺ᤳᤋᤠᤱᤗᤥ॥

᥍ ᤀᤠᤍᤢᤰᤂᤣ ᤀᤠᤗᤠᤰᤂᤣᤀᤥ ᤕᤜᤘᤣ ᤍᤠᤱᤒᤠᤴ ᤀᤢ᤺ᤳᤋᤢᤱᤗᤥ.

ᤁᤢᤓᤠ᤹ᤖᤧ ᤗᤠᤃᤡ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤶᤒᤠ ᤀᤡᤰᤗᤠ᤺ᤸᤗᤧ ᤀᤢ᤺ᤳᤋᤢᤱᤗᤥ॥

ᤁᤢᤜᤡᤶᤔᤥ ᤀᤠᤱᤃᤠ᤹ ᤀᤠᤀᤡᤰᤗᤠ᤺ᤴ ᤂᤧᤵᤛᤢᤖᤥ॥

ᤂᤢᤏᤧ᤹ ᤀᤢ᤺ᤳᤋᤢᤱᤒᤠ ᤀᤠᤀᤡᤰᤗᤠ᤺ᤴ ᤁᤢᤏᤧᤰᤂᤥ᤹ᤀᤥᤀᤣ ᤁᤧᤖᤧᤖᤥ॥

᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤰᤂᤧᤖᤥ.

ᤜᤧᤰᤁᤩᤠᤱ ᤗᤢᤵᤗᤡ ᤌᤠᤅᤧᤖᤥ.

ᤋᤠᤱᤛᤠᤰᤐᤠᤸᤗᤧ ᤁᤢᤕᤢᤰᤏᤠᤜᤠ᤹ ᤔᤧᤕᤰᤂᤧᤖᤥ॥

ᤂᤧᤱᤜᤠ᤹ ᤌᤧᤃᤰᤁᤰ ᤔᤧᤕᤰᤂᤧᤖᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤛᤡᤰ ᤐᤥᤃᤧᤀᤠᤱ ᤘᤕᤧᤖᤥ॥

᥏ ᤁᤢᤴᤒᤥᤜᤱᤗᤠᤶᤒᤠ ᤔᤡ᤺ᤰᤂᤢ᤹ ᤗ᤺ᤴᤍᤧᤖᤥ.

ᤜᤧᤰᤁᤩᤠᤱ ᤁᤢᤶᤒᤪᤠᤀᤥᤗᤠᤶᤒᤠ ᤀᤠᤔᤧᤱᤔᤧᤱᤒᤠ ᤔᤡ᤺ᤴ ᤗ᤺ᤴᤍᤧᤖᤥ.

ᤂᤧᤵᤔᤥᤗᤠᤶ ᤔᤡᤎᤢᤱ ᤔᤡᤖᤠ᤺ᤰ ᤋᤡᤖᤧᤖᤥ॥

᥇᥆ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤜᤴᤍᤢᤀᤠᤱ ᤂᤢᤏᤧ᤹ ᤕᤥ ᤌᤩᤧᤖᤥ॥

ᤔᤠᤰᤛ᤻ᤍᤡ᤺ᤱᤕᤠ᤺ᤵᤐᤠ ᤂᤠ᤹ᤔᤡ᤺ᤵᤐᤠᤴ ᤁᤢᤗᤠᤱᤓᤥᤛᤠᤱ ᤐᤳᤇᤧᤖᤥ॥

᥇᥇ ᤂᤢᤏᤧ᤹ ᤁᤖᤢᤒ ᤔᤧᤵᤔᤏᤠᤒᤠ ᤔᤠᤱᤗᤠᤀᤡᤱᤒᤠᤴ ᤕᤢᤰᤋᤢᤀᤠᤱ ᤐᤧᤖᤧᤖᤥ.

ᤜᤧᤰᤁᤩᤠᤱ ᤛᤢᤖᤡ᤺ᤳᤋᤡᤸᤗᤧ ᤐᤰᤂᤢᤀᤠᤱ ᤁᤧᤒᤧᤒᤠ ᤐᤢ ᤁᤢᤀᤡᤛᤡ᤺ᤰ ᤌᤠ᤺ᤱ ᤐᤧᤖᤧᤖᤥ॥

᥇᥈ ᤂᤠᤔᤠᤰᤔᤠᤴ ᤂᤢᤏᤧ᤹ ᤁᤢᤄᤢ᤺ᤱᤔᤠ ᤆᤥᤃᤢᤖᤥ.

ᤆᤫᤠ᤺ᤳ ᤁᤧᤒᤱᤒᤠ ᤔᤠᤰᤁᤧᤗ᤹ᤒᤠ ᤂᤠᤵᤔᤡ᤺ᤵᤐᤠᤸᤗᤧ ᤐᤴᤇᤡᤱᤗᤥ॥

᥇᥉ ᤂᤢᤏᤧ᤹ ᤁᤢᤍᤃᤡᤗᤠᤶᤒᤠ ᤔᤡᤰ ᤁᤧᤈᤧᤶᤒᤠ ᤀᤥ᤺ᤳᤋᤡ᤺ᤸᤗᤧ ᤐᤴᤇᤢᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤔᤡᤄᤠ᤺ᤱᤃᤪᤥ᤺ᤰᤜᤠ᤹ ᤌᤩᤧᤖᤥ॥

᥇᥊ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤕᤜᤘᤣ ᤍᤠᤱᤒᤠᤴ ᤀ᤺ᤰᤋᤧᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠ᤺ᤴ ᤂᤧᤶᤍᤧᤳᤋᤧᤖᤥ॥

᥇᥋ ᤂᤢᤏᤧ᤹ ᤋᤥ᤺ᤱᤅᤡᤸᤗᤧ ᤀᤠᤒᤢᤛᤡᤀᤠᤱ ᤁᤢᤏᤡᤱᤔᤡᤜᤠ᤹ ᤑᤢᤳᤇᤡᤱᤈᤩᤠᤱ ᤛᤧᤛᤢᤍᤧᤛᤢᤛᤡᤖᤥ.

ᤜᤧᤰᤁᤩᤠᤱ ᤔᤢᤴᤎᤠᤱ ᤛᤣᤖᤡ᤺ᤸᤗᤧ ᤜ᤺ᤴᤍᤠ ᤔᤧᤗᤧᤰᤋᤧᤖ ᤕᤠ᤺ᤴᤍᤢᤛᤡᤖᤥ॥

᥇᥌ ᤕᤜᤘᤣ ᤍᤠᤱᤒᤠᤸᤗᤧ ᤂᤢᤏᤧ᤹ ᤑᤧ᤺ᤰᤋᤢᤛᤡᤸᤗᤧ

ᤁᤢᤴᤒᤥᤀᤥᤗᤠᤔ ᤁᤧᤗ᤺ᤶᤒᤠ ᤛᤰᤔᤠ᤺ᤴ ᤑᤰᤋᤧᤸᤗᤧ

ᤘᤖ᤺ᤱᤅᤥᤒᤠ ᤆᤫᤠ᤺ᤳᤜᤠ᤹ ᤆᤒᤧᤀᤠᤱ ᤏᤣᤘᤠᤗᤠ ᤗᤢᤶᤒᤠ᤺ᤳᤜᤠ᤹ ᤏᤡᤎᤠᤒᤧᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤢᤰᤏᤠᤜᤠ᤹ ᤏᤡᤎᤠᤒᤧᤖᤥ॥

᥇᥍ ᤂᤢᤏᤧ᤹ ᤌᤠ᤺ᤱᤗᤠᤶᤒᤠ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤀᤠᤱᤃᤠ᤹ ᤋᤧᤶᤛᤠᤱᤗᤥ॥

ᤂᤢᤏᤧ᤹ ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤗᤠᤶᤒᤠ ᤀᤢ᤺ᤰᤂᤠᤱ ᤗ᤺ᤳᤋᤠᤱᤗᤥ॥

᥇᥎ ᤂᤢᤏᤧ᤹ ᤀᤠᤱᤃᤠ᤹ ᤁᤧᤎᤢᤶᤒᤠ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤋᤠᤱᤛᤧ᤺ᤵᤋᤠᤱᤗᤥ.

ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤔᤧᤈᤥᤃᤧᤖᤥ॥

᥇᥏ ᤀᤠᤱᤃᤠ᤹ ᤋᤢᤰᤂᤣ ᤋᤢᤔᤢᤱᤅᤠᤱ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤔᤧᤓᤳᤋᤠᤱᤗᤥ.

ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤑᤠ᤹ᤖᤠᤱᤗᤥ॥

᥈᥆ ᤂᤢᤏᤧ᤹ ᤋᤠᤶᤍᤠᤶᤒᤠ ᤋᤧᤴᤏᤥ ᤀᤠᤱᤃᤠ᤹ ᤋᤠᤖᤠᤱᤗᤥ.

ᤂᤢᤏᤧ᤹ ᤀᤠᤱᤃᤠ᤹ ᤋᤠᤱᤛᤧ᤺ᤵᤋᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤕᤧᤖᤥ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤀᤠᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤜᤠᤱᤛᤧᤶ ᤐᤡᤖᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤆᤥ᤺ᤰᤔᤠ ᤁᤧᤏᤢ᤹ᤒᤠ ᤐᤠ᤺ᤴᤗᤰ ᤆᤥᤃᤢᤱᤗᤥ॥

ᤜᤧᤰᤁᤩᤠᤱ ᤐᤠ᤺ᤴ ᤔᤧᤶᤓᤣ᤺ᤴᤏᤣ ᤘᤕᤠᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤐᤡᤖᤠᤱᤗᤥ॥

᥈᥈ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤡᤴ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤑᤧᤴᤕᤠ᤺ᤶᤒᤰ ᤆᤥᤃᤢᤱᤒᤠ ᤜᤥ᤺ᤵᤗᤥ

ᤂᤧᤒᤩᤠᤱ ᤀᤠᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤔᤠ᤺ᤱᤄᤠ ᤔᤧᤶᤒᤣ᤺ᤰᤁᤣ ᤘᤠ᤹ᤀᤠᤖᤥ॥

᥈᥉ ᤁᤧᤖᤧᤰ ᤁᤢᤛᤠᤶᤕᤥᤌᤡᤶᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤗᤧᤳᤋᤣ ᤘᤠ᤹ᤀᤠᤖᤥ॥

᥈᥊ ᤂᤢᤏᤧ᤹ ᤁᤢᤗᤡᤱᤎᤥ ᤁᤧᤃᤧᤵᤐᤠ ᤏᤡᤛᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠᤗᤠᤶ ᤗᤠ᤺ᤳᤗᤠ᤺ᤳ ᤘᤕᤠᤱᤗᤥ॥

᥈᥋ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤀᤠᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤜᤠᤱᤛᤧᤶ ᤐᤡᤖᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤆᤥ᤺ᤰᤔᤠ ᤁᤧᤏᤢ᤹ᤒᤠ ᤐᤠ᤺ᤴᤗᤰ ᤆᤥᤃᤢᤱᤗᤥ॥

᥈᥌ ᤂᤧᤏᤧ᤹ᤃ ᤏᤛᤠ᤺ᤴᤛᤠᤒᤠᤜᤠ᤹ᤏᤢ ᤏᤛᤠ᤺ᤴᤛᤠᤒᤠᤀᤣ ᤁᤧᤈᤥ᤺ᤰᤗᤥ.

ᤁᤢᤗᤡᤱᤎᤥ ᤁᤧᤃᤧᤵᤐᤠᤜᤠ᤹ᤏᤢ ᤁᤢᤗᤡᤱᤎᤥ ᤁᤧᤃᤧᤵᤐᤠᤀᤣ ᤁᤧᤈᤥ᤺ᤰᤗᤥ॥

᥈᥍ ᤛᤢᤳᤌᤥᤒᤠᤜᤠ᤹ᤏᤢ ᤂᤧᤏᤧ᤹ ᤛᤢᤳᤌᤥᤒᤠᤀᤣ ᤁᤧᤎᤠ᤺ᤶᤛᤡᤱᤗᤥ.

ᤁᤖ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤏᤢ ᤆᤠ᤺ᤳᤆᤠ᤺ᤵᤐᤠ ᤁᤧᤎᤠ᤺ᤶᤛᤡᤱᤗᤥ॥

᥈᥎ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ.

ᤁᤖ ᤕᤶᤒᤠ ᤁᤧᤜᤧᤴᤇᤡᤱᤒᤠᤜᤠ᤹ ᤕᤥ ᤁᤧᤎᤠᤛᤢᤛᤡᤖᤥ॥

᥈᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤣᤔᤡ᤺ᤸᤗᤧ ᤌᤥ᤹ᤖᤠᤱᤅᤧ᤹ᤀᤥ.

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ ᤀᤠᤱᤃᤠ᤹ᤀᤥᤒᤠ ᤂᤠᤃᤧᤔᤠᤰᤐᤧᤴ ᤂᤠᤀᤥ᤺ᤳᤗ ᤆᤥᤃᤧ᤹ᤀᤥ॥

᥉᥆ ᤂᤧᤏᤧ᤹ ᤁᤧᤓᤠ᤹ᤀᤠᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤔᤡᤜᤠ᤹ ᤏᤠ᤺ᤶᤔᤠ ᤛᤢᤰᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤀᤠᤒᤠᤸᤗᤧ

ᤀᤠᤰᤋᤱᤒᤠ ᤗᤢᤱᤎᤠᤰᤛᤠᤱ ᤁᤠ᤺ᤰᤔᤠ ᤛᤢᤰᤋᤢᤱᤗᤥ॥

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠᤴ ᤐᤠ᤺ᤵᤔᤠᤏᤧ ᤑᤠ᤹ᤃᤪ.

ᤁᤢᤗᤠᤶᤔᤡᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤗᤥ.

ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤛᤠᤱᤔᤏᤠᤒᤠ ᤛᤠᤶᤔᤩᤠᤱ ᤜᤧᤰᤁᤣ ᤗ᤹ᤖᤥ॥

ᤂᤢᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤁᤧᤍᤠᤒᤠᤜᤠ᤹ ᤂᤥ᤺ᤸᤗᤧ ᤌᤣ᤺ᤰᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤌᤣ᤺ᤰᤋᤢᤛᤡᤖᤥ॥

᥉᥈ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴᤗᤰ ᤏᤡᤱᤘᤠ᤹ᤑᤢᤔᤠᤱᤗᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤀᤠᤏᤡ᤹ ᤕᤠᤰᤐᤣ᤹ᤖᤥ

᥉᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ ᤁᤧᤎᤢᤶᤒᤠ ᤀᤠᤛᤧ᤺ᤵᤛᤡᤱᤔᤠᤍᤧᤴᤗᤥ.

ᤜᤧᤰᤁᤩᤠᤱ ᤀᤠᤗᤠᤶᤔᤡᤴ ᤁᤢᤗᤡᤱᤍᤥ ᤁᤧᤳᤋᤢᤖᤥ॥

᥉᥊ ᤂᤢᤏᤧ᤹ᤀᤣ ᤀᤠᤗᤠᤱᤜᤠ᤹ ᤐᤧ᤺ᤱᤘᤠᤗᤠᤱ ᤁᤢᤀᤡᤛᤡ᤺ᤰ ᤁᤧᤃᤠᤶᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤌᤠ᤺ᤱ ᤆᤶᤈᤶᤒᤠ ᤋᤧᤴᤏᤥ ᤕᤧᤵᤔᤠ ᤁᤧᤛᤢᤰᤐᤠ ᤆᤥ᤺ᤰᤁᤠ᤹ᤖᤥ॥

᥉᥋ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤁᤧᤗᤡ᤺ᤵᤐᤠ ᤗᤡ᤺ᤴ ᤕᤠᤱᤔᤠ ᤛᤢᤰᤋᤢᤱᤗ ᤑᤠ᤹ᤀᤠᤱ

ᤂᤢᤏᤧ᤹ ᤌᤱ ᤆᤥ᤺ᤰᤔᤠ ᤜᤢ᤹ᤀᤠᤖᤥ॥

᥉᥌ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤁᤧᤏᤠᤅᤠᤱᤗᤥ

ᤜᤧᤰᤁᤩᤠᤱ ᤁᤧᤛᤧᤴᤗᤐᤪᤧ ᤂᤥ᤺ᤴ ᤁᤧᤒᤡᤖᤠᤱᤗᤥ.

ᤂᤧᤏᤧ᤹ ᤁᤧᤓᤠ᤹ᤖᤠᤱ ᤁᤧᤈᤥᤃᤠᤱᤒᤠᤸᤗᤧ ᤆᤥᤃᤢᤸᤗᤧ ᤕᤶᤒᤠ ᤐᤥ᤺ᤰᤂᤠᤱᤗᤥ॥

᥉᥍ ᤀᤠᤗᤠᤶᤔᤡᤴ ᤋᤠᤶᤍᤠᤶᤒᤠ ᤁᤧᤈᤥᤃᤢᤖᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤈᤥ᤺ᤴᤍᤠᤱᤅᤡᤴᤗᤥ॥

᥉᥎ ᤀᤠᤏᤡᤱᤔᤡᤜᤠ᤹ ᤏᤠ᤺ᤳᤋᤢᤱᤛᤡᤱᤅᤠᤱ ᤌᤩ᤺ᤱ ᤋᤣᤛᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤰᤐᤧᤳ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ ᤔᤧᤏᤢ᤺ᤱᤅᤠᤴᤗᤥ॥

᥉᥏ ᤂᤧᤱᤜᤠ᤹ ᤐᤥ᤺ᤰᤔᤠ ᤔᤧᤴᤇᤢᤰᤔᤏᤠ ᤔᤧᤒᤥ᤺ᤰᤂᤧᤖ ᤌᤠᤖᤡᤰ ᤜᤡᤵᤋᤢᤛᤡᤱᤗᤥ.

ᤂᤧᤱᤜᤠ᤹ ᤀᤠᤗᤠᤱ ᤛᤡᤃᤠᤱ ᤆᤡᤸᤗᤧᤰ ᤔᤧᤗᤧᤰᤂᤧᤖᤥ॥

᥊᥆ ᤌᤱ ᤆᤥ᤺ᤰᤔᤠᤀᤥ ᤔᤢᤰᤁᤧᤃᤢᤒᤠ ᤁᤧᤈᤥᤃᤠᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ ᤀᤠᤗᤠᤱᤅᤥ ᤂᤧᤏᤧ᤹ ᤌᤢᤱᤒᤥᤜᤈ᤹ ᤁᤧᤕᤢᤱᤛᤡᤱᤒᤠ ᤁᤧᤈᤥᤃᤢᤛᤡᤖᤥ॥

᥊᥇ ᤀᤠᤏᤡᤱᤔᤡᤜᤠ᤹ ᤕᤠᤱᤏᤠ ᤁᤧᤏᤢ᤺ᤱᤒᤠᤀᤠᤱ ᤁᤧᤄᤧᤳᤇᤡᤱᤒᤠ ᤁᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ ᤔᤧᤰᤂᤢᤱᤛᤡᤱᤗᤥ॥

᥊᥈ ᤂᤧᤱᤜᤠ᤹ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤔᤧᤀ᤺ᤰᤋᤧᤖᤥ.

ᤁᤖ ᤂᤧᤱᤜᤠ᤹ ᤁᤧᤛᤧ᤺ᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴᤏᤠᤱ ᤔᤧᤀᤢ᤺ᤳᤋᤢᤖᤥ

ᤁᤖ ᤂᤢᤏᤧ᤹ ᤂᤧᤱᤜᤠ᤹ ᤏᤥᤃᤵ ᤔᤧᤒᤡᤖᤢᤴᤛᤡᤴᤗᤥ॥

᥊᥉ ᤂᤠᤶᤒᤠᤱᤅᤥᤒᤠ ᤂᤠᤶᤜᤡ᤺ᤰ ᤜᤧᤰᤁᤣ ᤆᤥᤃᤢᤱᤛᤡᤱᤗᤥ.

ᤗᤠᤶᤔᤥᤒᤠ ᤗᤧᤰᤘᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤋᤥ᤹ᤖᤢᤱᤛᤡᤱᤗᤥ॥

᥊᥊ ᤀᤠᤔᤏᤠᤜᤠ᤹ᤖᤧ ᤔᤧᤓᤳᤋᤠᤱᤅᤡᤸᤗᤧ ᤂᤧᤏᤧ᤹ ᤁᤧᤛᤧ᤺ᤵᤋᤠᤱᤗᤥ.

ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤗᤠᤶᤗᤥᤒᤠ ᤁᤧᤈᤥᤃᤠᤱᤅᤠᤱ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤠᤛᤡᤱᤅᤡᤴᤒᤠ ᤔᤏᤠᤜᤠ᤹ ᤀᤠᤕᤢᤰᤁᤥ ᤔᤧᤘᤠ᤹ᤖᤥ॥

᥊᥋ ᤂᤧᤱᤜᤠ᤹ᤖᤧ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤀᤠᤍᤃᤡ ᤔᤧᤏ᤺ᤶᤛᤡᤱᤗᤥ॥

᥊᥌ ᤂᤧᤱᤜᤠ᤹ ᤂᤢᤏᤡ᤹ ᤕᤱᤔᤠ ᤁᤧᤳᤗ ᤆᤥᤃᤢᤛᤡᤱᤗᤥ

ᤀᤠᤒᤠᤅᤣ ᤂᤢᤏᤡ᤹ ᤕᤰᤗᤠᤶᤒᤠ ᤁᤡᤔᤠᤸᤗᤧ ᤌᤧᤃᤰᤁᤰ ᤔᤧᤕᤱᤗ ᤔᤧᤗ᤺ᤴᤗᤥ॥

᥊᥍ ᤕᤜᤘᤣ ᤍᤠᤱᤒᤠᤴ ᤁᤢᤜᤡᤱᤘᤧᤳ ᤆᤥ᤺ᤰᤗᤥ॥

ᤀᤠᤕᤠᤰᤐᤣ᤹ᤀᤡᤸᤗᤧ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤐᤥᤖᤖᤥ॥

ᤀᤠᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤠ᤺ᤱᤎᤠ᤺ᤱ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤐᤥ᤺ᤱᤗᤖᤥ॥

᥊᥎ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤥ.

ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤁᤧᤏᤠ᤺ᤶᤒᤠ ᤆᤥ᤺ᤰᤁᤠᤖᤥ.

ᤂᤢᤏᤧ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤠᤕᤢᤰᤁᤥ ᤋᤠᤖᤢᤛᤡ ᤐᤡᤀᤠᤖᤥ॥

᥊᥏ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤔᤠ ᤔᤧᤓᤠ᤺ᤰᤁᤠᤀᤠᤴᤗᤥ॥

ᤂᤢᤏᤧ᤹ ᤀᤠᤏᤡᤱᤔᤡᤜᤠ᤹ ᤛᤶᤎᤠᤱ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤆᤥ᤺ᤰᤁᤠᤖᤥ.

ᤋᤧᤴᤎᤱ ᤁᤣᤈᤥ᤺ᤰᤐᤠᤜᤠ᤹ᤗᤠᤶ ᤁᤧᤛᤧ᤺ᤵᤐᤠᤖᤥ॥

᥋᥆ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤀᤣ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤁᤧᤏᤠᤖᤠ ᤑᤥᤛᤢᤅᤗᤥ.

ᤜᤧᤰᤁᤩᤠᤱ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ॥

᥋᥇ ᤂᤢᤏᤧ᤹ ᤁᤢᤜᤠᤱᤅᤡᤴ ᤐᤕᤶ ᤕᤶᤒᤠ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤣ᤺ᤴᤍᤢᤒᤠ ᤍᤠᤀᤢᤍ ᤜᤠᤱᤅᤡᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

ᤛᤍᤠᤍᤡᤱ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

ᤍᤠᤀᤢᤍᤖᤧ ᤁᤢᤏᤢᤵᤔᤠ ᤁᤢᤒᤠᤴ

᥈᥉

ᤀᤠᤸᤗ ᤍᤠᤀᤢᤍᤖᤧ ᤁᤢᤏᤢᤵᤔᤥ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤜᤠᤒᤠ ᤁᤴᤗᤥ-

ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤥ ᤑᤥ᤺ᤰᤂᤢᤒᤠ ᤂᤧᤴ ᤔᤏᤠ᤺ᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴ.

ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤜᤠᤱ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤠᤶᤗᤥ ᤛᤠᤶᤃᤧᤔᤧᤵᤐᤠᤸᤗᤧ ᤁᤢᤒᤠ᤺ᤴᤗᤥ-

᥈ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤱᤃᤠ᤹ᤗᤠᤶ ᤐᤠᤖᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤀᤠᤱᤃᤠ᤹ ᤀᤠᤶᤒᤪᤠᤀᤥ ᤐᤳᤇᤧᤖᤥ॥

᥉ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠᤖᤧᤖᤥ.

ᤀᤡᤛᤪᤠᤀᤡᤗᤒᤠ ᤕᤠᤰᤐᤣ᤹ᤀᤡᤸᤗᤧ ᤔᤧᤳᤋᤠᤱᤗᤥ.

“ᤜᤠ᤺ᤳᤗᤧ ᤔᤏᤠᤜᤠ᤹ᤀᤥ ᤏᤢᤖᤡᤰ ᤕᤢᤰ ᤆᤥᤃᤢ᤹.

ᤜᤠ᤺ᤳᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤖ ᤕᤢᤰ ᤆᤥᤃᤢ᤹.

᥊ ᤂᤢᤏᤧ᤹ ᤂᤠ᤹ᤔᤡᤳ ᤔᤧ᤺ᤴᤏᤣᤒᤠ ᤋᤠᤏᤠᤶ ᤁᤧᤃᤧᤵᤐᤠ ᤏᤠᤶ ᤁᤢᤀᤡᤛᤡ᤺ᤰ ᤗᤧᤰᤗᤥ.

ᤘᤜᤡᤳ ᤌᤠᤀᤠᤱ ᤂᤠᤶᤒᤠᤱᤗᤠᤶ ᤕᤠ᤺ᤴ ᤗᤡᤱ ᤁᤧᤒᤠᤱᤒᤠ ᤂᤠᤀᤥ᤺ᤳᤔᤧᤴ ᤁᤢᤀᤡᤛᤡ᤺ᤰ ᤐᤥᤱᤗᤥ॥”

᥋ ᤜᤧᤰᤁᤩᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤀᤠᤎᤠ᤺ᤰᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤀᤠᤱᤃᤠ᤹ᤏᤢ ᤀᤠᤓᤠᤸᤗᤧᤀᤠᤱ ᤔᤧᤴᤏᤢᤵᤏᤠᤒᤠ ᤔᤠᤱᤜᤢᤵ ᤆᤥᤃᤢᤖᤥ.

ᤀᤠᤓᤧᤸᤗᤧᤀᤠᤱ ᤑᤧᤳᤔᤧᤸᤗᤠ᤹ᤔᤏᤠᤒᤠ ᤔᤠᤱᤜᤢᤵ.

ᤀᤠᤑᤠᤸᤗᤧᤀᤠᤱ ᤔᤧᤸᤗᤧᤱᤔᤏᤠ ᤔᤠᤱᤜᤢᤵ.

ᤂᤧᤴᤏᤣ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤠ᤹ᤖᤥ.

ᤂᤧᤴᤏᤣ ᤀᤠᤱᤃᤠ᤹ ᤌᤱ ᤀᤠᤏᤠ᤺ᤶᤔᤠᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤳᤋᤢᤖᤥ॥

᥌ ᤁᤖ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤃ ᤗᤠᤵᤑᤣ᤺ᤶᤏᤠᤒᤠ ᤋᤡᤱ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ.

ᤂᤧᤴ ᤋᤡᤱᤜᤠ᤹ᤃ ᤜᤢᤰᤁᤡᤸᤗᤧ ᤛᤢᤶᤔᤠᤀᤠᤱ ᤛᤢᤰᤔᤧᤍᤧᤳᤏᤧᤴᤗᤥ॥

᥍ ᤁᤖ ᤑᤧᤴᤈᤣ᤹ ᤏᤢ ᤛᤡᤱᤅᤡᤸᤗᤧᤖᤰ ᤛᤢᤶᤔᤠ ᤛᤢᤰᤋᤧᤳᤗᤥ॥

ᤛᤢᤶᤔᤏᤠᤒᤠ ᤋᤡᤱᤜᤠ᤹ ᤔᤡ᤺ᤸᤗᤧ ᤜᤠ᤺ᤶᤔᤠ ᤐᤥᤱᤗᤥ॥

ᤍᤠᤀᤢᤍᤖᤧ ᤁᤧᤎᤢᤶᤒᤠ ᤁᤢᤎᤰᤛᤢᤒᤠᤜᤠ᤹

(᥇ ᤛᤠᤵᤔᤢ ᥇᥇:᥇᥆-᥊᥇)

᥎ ᤍᤠᤀᤢᤍᤖᤧ ᤁᤧᤎᤢᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤒᤠᤃᤴᤗᤥ॥ ᤋᤜᤁᤔᤥᤏᤡᤗᤠᤶᤒᤠ ᤕᤥᤛᤒ-ᤒᤛ᤻ᤛᤣᤒᤣᤋ ᤘᤕᤧ- ᤁᤧᤎᤢᤶᤒᤠ ᤛᤢᤶᤛᤡᤀᤥ ᤁᤴ ᤌᤡᤰᤛᤡᤃᤣ᤺ᤰᤐᤠ ᤗᤠᤶᤗᤥᤒᤠ ᤘᤕᤧ॥ ᤂᤧᤸᤗᤧ ᤗᤠ᤺ᤰᤁᤡᤸᤗᤧ ᤁᤡᤵᤛᤡᤱ ᤕᤧᤳ ᤔᤏᤠᤜᤠ᤹ ᤌᤡᤰᤗᤧᤱᤔᤠᤸᤗᤧ ᤛᤧᤖᤢᤛᤡ॥

᥏ ᤂᤧᤴ ᤛᤢᤶᤛᤡᤜᤠ᤹ᤀᤥ ᤏᤡᤛᤡᤃᤣ᤺ᤰᤐᤠᤴ ᤀᤜᤥᤜᤡ ᤍᤥᤍᤤᤖᤧ ᤁᤢᤛ᤻ᤛᤠ ᤀᤣᤗᤠᤈᤠᤖ ᤘᤕᤧ॥ ᤂᤢᤏᤧ᤹ ᤍᤠᤀᤢᤍᤏᤢ ᤐᤠᤛ-ᤍᤶᤔᤡᤀᤥ ᤘᤕᤧ. ᤂᤧᤵᤔᤥᤀᤣ ᤐᤗᤡᤛ᤻ᤋᤡᤜᤠ᤹ ᤌᤱᤗᤧ ᤗᤠᤃᤡ ᤔᤧᤈᤢᤵᤛᤧᤀᤠᤱ ᤔᤧᤘᤕᤧ॥ ᤀᤡᤛᤪᤠᤀᤡᤗᤡᤜᤠ᤹ ᤌᤱ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤏᤠᤱ ᤔᤧᤏᤢ᤺ᤰᤂᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ᤀᤣ ᤌᤱ ᤆᤥ᤺ᤰᤛᤧ ᤐᤣᤀᤠᤱ

᥇᥆ ᤁᤢᤜᤢᤰ ᤔᤧᤱᤄᤡ᤹ᤀᤣ ᤌᤠᤖᤡᤰ ᤐᤗᤡᤛ᤻ᤋᤡᤜᤠ᤹ ᤆᤩᤧᤵᤋᤢᤛᤡᤖ ᤕᤠᤃᤧ. ᤂᤢᤏᤧ᤹ ᤁᤢᤜᤢᤰᤁᤥᤃ ᤋᤠᤓᤣ᤺ᤴ ᤂᤡᤵᤋᤢᤀᤠᤱᤅᤣ ᤐᤳᤇᤧ॥ ᤀᤰᤁᤣᤗᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤕᤶᤒᤠ ᤌᤱ ᤏᤠ᤺ᤶᤔᤠ ᤁᤢᤓᤠ᤹ ᤐᤡᤖᤢ॥ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤡᤃᤰᤘᤠᤜᤠ᤹ ᤏᤠᤵᤛᤧᤖᤰ ᤀᤣᤗᤠᤈᤠᤖ ᤘᤕᤧᤒᤠᤍᤧᤴᤏᤥ ᤔᤧᤏᤢ᤺ᤰᤂᤧ ᤔᤧᤍᤩᤧ॥

᥇᥇ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤜᤖᤠᤖᤒᤠ ᤀᤠᤃᤡᤖᤧ ᤁᤢᤛ᤻ᤛᤠ ᤛᤶᤔᤠ ᤘᤕᤧ॥ ᤐᤗᤡᤛ᤻ᤋᤡᤜᤠ᤹ ᤗᤧᤜᤡ ᤔᤧᤵᤏᤠᤒᤠᤍᤧᤴᤏᤥ ᤔᤧᤈᤢᤵᤛᤧᤀᤠᤱ ᤔᤧᤘᤕᤧ. ᤂᤧᤵᤔᤥ ᤁᤠᤖᤡ᤹ ᤜᤣ᤹ᤵᤏᤠᤒᤠ ᤐᤩᤠᤱᤛᤡᤎᤡᤰ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤓᤳᤋᤢᤛᤡᤀᤠᤱ ᤔᤧᤏᤠ᤺ᤳᤋᤢᤛᤡ.

᥇᥈ ᤜᤧᤰᤁᤣ᤺ᤸᤗᤧ ᤛᤶᤔᤠ᤺ᤴ ᤐᤩᤠᤱᤛᤡᤀᤥ ᤕᤧᤶᤛᤡᤱ. ᤜᤧᤰᤁᤩᤠᤱ ᤂᤧᤴ ᤐᤩᤠᤱᤛᤡ᤺ᤴ ᤛᤧ᤺ᤵᤋᤢ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤴᤍᤢᤛᤡ॥ ᤀᤰᤁᤣᤗᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤌᤱ ᤏᤠ᤺ᤶᤔᤠ ᤐᤠᤱᤄᤢᤛᤡ॥

᥇᥉ ᤜᤧᤰᤁᤩᤠᤱ ᤆᤠᤓᤢᤱᤔᤠ ᤕᤧᤶ ᤋᤩᤧᤖ ᤐᤳᤇᤧᤸᤗᤧ ᤂᤧᤴ ᤛᤢᤶᤒᤥᤱ ᤔᤏᤠᤜᤠ᤹ᤀᤥᤗᤠᤶᤒᤠ ᤛᤢᤶᤛᤡ ᤁᤧᤕᤧᤰᤐᤠ ᤔᤏᤠᤜᤠ᤹ ᤀᤍᤢᤸᤗᤠᤔ ᤑᤢᤰᤁᤢᤀᤥ ᤍᤠᤀᤢᤍᤧᤴ ᤁᤢᤍᤢᤶᤛᤧ ᤔᤧᤍᤩᤧ॥ ᤐᤗᤡᤛ᤻ᤋᤡᤜᤠ᤹ ᤖᤐᤠᤀᤡᤒᤠ ᤏᤧᤏᤧᤒᤠᤍᤧᤴᤏᤥ ᤕᤰ ᤔᤧᤗᤣ᤺ᤳᤋᤢᤀᤠᤱ ᤔᤧᤕᤢᤅᤧ॥

᥇᥊ ᤂᤧᤴ ᤕᤧᤶᤔᤥ ᤍᤠᤀᤢᤍᤧᤴ ᤕᤰᤁᤥ ᤘᤕᤧ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤒᤠ ᤌᤰᤛᤢᤒᤠᤜᤠ᤹ ᤒᤣᤌᤗᤣᤜᤣᤔᤀᤥ ᤔᤧᤘᤕᤧ॥

᥇᥋ ᤜᤧᤰᤁᤩᤠᤱ ᤌᤡᤰᤕᤧᤴ ᤍᤠᤀᤢᤍᤧᤴ ᤛᤠ᤹ᤖᤡᤰ ᤘᤠᤔᤡ᤺ᤰᤔᤠᤸᤗᤧ ᤋᤖᤢ. ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤀᤣ᥄ ᤒᤣᤌᤗᤣᤜᤣᤔᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤘᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤌᤢᤱᤔᤠ ᤂᤥᤛᤢᤱᤅᤡᤸᤗᤧᤃ ᤏᤢᤖᤧᤒᤠᤔᤧᤴ᥄”

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤢᤶᤛᤡ ᤁᤧᤎᤢᤶᤒᤠ ᤌᤰᤛᤢᤒᤠᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤡ᤺ᤰᤗᤠᤀᤥᤗᤠᤶ ᤔᤧᤓᤡ᤺ᤴᤇᤡᤱ ᤔᤧᤒᤣᤀᤠᤱ ᤒᤣᤌᤗᤣᤜᤧᤶ ᤗᤠᤶᤎᤣᤳ ᤁᤢᤒᤣᤛᤠᤱᤒᤠ ᤘᤠᤒᤠᤰᤁᤥᤗᤠᤶ ᤆᤫᤠ᤺ᤳᤋᤡᤴ ᤔᤧᤕᤢᤖᤢᤀᤠᤱ ᤍᤠᤀᤢᤍᤧᤴ ᤔᤧᤒᤡᤖᤢ॥ ᤁᤖ ᤍᤠᤀᤢᤍᤧᤴ ᤂᤧᤴ ᤆᤫᤠ᤺ᤳᤋᤡᤴ ᤌᤢᤱᤔᤠ ᤔᤧᤍᤧᤴᤍᤧᤴ॥ ᤂᤢᤏᤧ᤹ ᤂᤧᤴ ᤆᤫᤠ᤺ᤳᤋᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤜᤢᤰᤂᤢᤍᤣᤛᤢ॥

᥇᥍ ᤜᤧᤰᤁᤩᤠᤱ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤴ ᤆᤫᤠ᤺ᤳᤋᤡᤴ ᤌᤢᤱᤔᤠ ᤔᤧᤒᤥ᤺ᤱᤏᤧᤸᤗ॥ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ᤀᤡᤸᤗᤧ ᤔᤧᤗᤧᤰᤋᤢᤒᤠ ᤜᤧᤰᤋᤱᤒᤠ ᤆᤫᤠ᤺ᤳᤋᤡᤴ ᤀᤠᤰᤂᤣᤗ᤹ᤖᤡᤰ ᤌᤢᤅᤢᤱᤒᤠᤒᤣ᥅ ᤁᤴ ᤆᤫᤠ᤺ᤳᤋᤡᤸᤗᤧ ᤁᤢᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤴ ᤔᤧᤒᤡᤖᤢᤀᤠᤱ ᤔᤧᤘᤠ᤹” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤆᤫᤠ᤺ᤳᤋᤡᤴ ᤂᤢᤏᤧ᤹ ᤔᤧᤎᤢᤅᤢᤴ॥

ᤂᤧᤴ ᤛᤢᤶᤛᤡ ᤁᤧᤎᤢᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹ ᤒᤠᤀᤰᤋᤱᤒᤠ ᤘᤕᤧ॥

᥇᥎ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤁᤢᤴᤛᤠ᤹ ᤀᤒᤡᤛᤤᤴ ᤁᤴ ᤛᤢᤶᤛᤡ ᤔᤏᤠᤜᤠ᤹ᤖᤧ ᤗᤠᤃᤡ ᤁᤢᤎᤧᤃᤣ᤺ᤰ ᤗᤠᤶᤗᤥᤒᤠ ᤘᤕᤧ॥ ᤌᤡᤰᤗᤧᤱ ᤂᤢᤏᤧ᤹ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤠ᤺ᤰᤁᤡᤴ ᤕᤠᤅᤢᤀᤠᤱ ᤂᤧᤱᤜᤠ᤹ ᤌᤢᤒᤢ ᤛᤧᤖᤢᤛᤡ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤔᤡᤱ ᤁᤧᤀᤡᤱᤒᤠ ᤐᤥ᤺ᤰᤂᤧ॥

᥇᥏ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ᤏᤢ᤺ᤸᤗᤧ ᤕᤖᤡᤰ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤐᤧᤒᤠ ᤐᤥ᤺ᤰᤂᤧ. ᤁᤖᤛᤠᤱ ᤂᤢᤏᤧ᤹ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤕᤠᤖᤡᤰ ᤁᤢᤔᤡᤱ ᤔᤧᤀᤡᤅᤧᤴ॥

᥈᥆ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤁᤒ᤻ᤛᤣᤗ ᤁᤧᤕᤢᤱᤒᤠ ᤒᤏᤠᤕᤠᤜᤴᤏᤠᤱ ᤗᤳᤇᤠ ᤁᤧᤎᤢᤶᤒᤠ ᤘᤕᤧ॥ ᤂᤢᤏᤧ᤹ᤀᤠᤱ ᤕᤶᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ॥ ᤔᤥᤀᤠᤒᤒᤠ ᤏᤧᤳᤇᤡ ᤔᤢᤰᤛᤠᤶᤒᤠ ᤔᤏᤠ ᤁᤧᤛᤧᤵᤐᤠ ᤂᤢᤏᤧ᤹ᤀᤣ ᤘᤕᤧ॥ ᤏᤠᤱ ᤌᤩᤧᤒᤠ ᤕᤧᤴᤏᤥ ᤂᤢᤏᤧ᤹ ᤗᤳᤇᤠ ᤗᤢᤶᤒᤠ᤺ᤳᤋᤥ ᤗᤠᤛᤧᤀᤠᤱ ᤌᤧᤖᤡᤱᤒᤠ ᤌᤡᤰ ᤛᤩᤧᤖᤢᤀᤠᤱ ᤘᤕᤧ॥

᥈᥇ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤗᤳᤇᤠ ᤕᤶᤒᤠ ᤁᤣ᤺ᤶᤒᤠ ᤔᤡᤛᤪᤡᤎᤡᤰ ᤛᤧᤖᤢ. ᤔᤡᤛᤪᤡ᤺ᤸᤗᤧ ᤁᤢᤜᤢᤰᤁᤥ ᤗᤳᤇᤠ ᤗᤠ᤺ᤰ ᤁᤳᤋᤢ॥ ᤒᤏᤠᤕᤠᤜ᤺ᤸᤗᤧ ᤁᤢᤜᤢᤰᤁᤥ ᤋᤰᤁᤠᤳ ᤌᤡᤰ ᤕᤠᤱᤛᤡᤱᤅᤠᤱ ᤌᤰᤛᤧ ᤐᤣ. ᤜᤧᤰᤁᤩᤠᤱ ᤂᤧᤴ ᤔᤡᤛᤪᤡ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤗᤠ᤺ᤰᤁᤡᤴ ᤏᤠᤵᤋᤢᤀᤠᤱ ᤜᤠᤒᤠ ᤂᤧᤴ ᤗᤠ᤺ᤰᤁᤡᤸᤗᤧ ᤑᤏ᤹ ᤌᤢᤒᤢ ᤛᤧᤕᤧᤖᤢᤀᤠᤱ ᤘᤕᤧ॥

᥈᥈ ᤕᤧᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜᤸᤗᤧ ᤁᤢᤎᤢᤶᤔᤠ ᤕᤠ᤺ᤶᤒᤰᤁᤡᤴ ᤜᤠᤒᤠ ᤀᤰᤋᤱᤒᤠ ᤘᤕᤧ॥ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤜᤧᤰᤁᤣᤀᤣ ᤂᤢᤏᤧ᤹ ᤁᤢᤔᤡᤱ ᤁᤧᤀᤡᤱᤒᤠ ᤐᤥ᤺ᤰᤂᤧ॥

᥈᥉ ᤂᤢᤏᤧ᤹ ᤂᤧᤴ ᤛᤢᤶᤒᤥᤱ ᤔᤏᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤢᤔᤡᤱ ᤁᤧᤀᤡᤱᤒᤠ ᤘᤕᤧ. ᤁᤖᤛᤠᤱ ᤂᤢᤏᤧ᤹ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤕᤠᤖᤡᤰ ᤁᤢᤔᤡᤱ ᤔᤧᤀᤡᤅᤧᤴ॥ ᤍᤠᤀᤢᤍᤧᤸᤗᤧ ᤂᤧᤴ ᤂᤢᤏᤧ᤹ ᤁᤢᤎᤰ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤆᤥᤃᤢᤖᤥ॥

᥈᥊ ᤂᤧᤴ ᤛᤢᤶᤒᤥᤱᤜᤠ᤹ᤀᤥ ᤕᤥᤀᤠᤒᤖᤧ ᤁᤢᤴᤛᤠ᤹ ᤀᤛᤠᤜᤣᤸᤗᤠᤱ ᤘᤕᤧᤖᤥ.

ᤒᤣᤌᤗᤣᤜᤧᤔᤒᤠ ᤍᤠᤍᤤᤖᤧ ᤁᤢᤛ᤻ᤛᤠ ᤀᤣᤗᤜᤠᤏᤠᤴ.

᥈᥋ ᤜᤖᤥᤍᤒᤠ ᤛᤶᤔᤠ. ᤜᤖᤥᤍᤒᤠ ᤀᤣᤗᤡᤁᤠ.

᥈᥌ ᤐᤸᤋᤡᤒᤠ ᤜᤣᤗᤣᤛ. ᤋᤰᤁᤥᤒᤠ ᤀᤡᤰᤁᤣᤛᤖᤧ ᤁᤢᤛ᤻ᤛᤠ ᤀᤡᤖᤠ.

᥈᥍ ᤀᤏᤠᤋᤥᤋᤒᤠ ᤀᤒᤡᤀᤣᤈᤣᤖ. ᤜᤢᤛᤠᤋᤡ ᤔᤒᤢᤴᤏᤣ.

᥈᥎ ᤀᤜᤥᤜᤡ ᤛᤸᤔᤥᤏ. ᤏᤋᤥᤐᤠᤋᤡ ᤔᤜᤖᤤ.

᥈᥏ ᤏᤋᤥᤐᤠᤋᤡ ᤒᤠᤏᤠᤜᤖᤧ ᤁᤢᤛ᤻ᤛᤠ ᤜᤣᤗᤣᤍ. ᤜᤧᤰᤁᤩᤠᤱ ᤒᤣᤏᤩᤠᤔᤡᤏ ᤃᤡᤒᤠᤒᤠ ᤖᤡᤒᤤᤖᤧ ᤁᤢᤛ᤻ᤛᤠ ᤀᤡᤌᤤ.

᥉᥆ ᤐᤡᤖᤠᤋᤥᤴᤒᤠ ᤒᤏᤠᤕᤠᤜ. ᤃᤠᤛᤒᤠ ᤏᤧᤏᤧᤒᤠᤍᤧᤴᤗᤠᤶᤒᤠ ᤜᤡᤍ᤻ᤍᤤ.

᥉᥇ ᤀᤖᤠᤒᤠᤒᤠ ᤀᤒ᤻ᤒᤡ-ᤀᤸᤒᤥᤴ. ᤒᤜᤢᤖᤡᤔᤡ ᤀᤈ᤻ᤔᤠᤘᤣᤋ.

᥉᥈ ᤛᤠᤸᤒᤥᤏᤡ ᤀᤣᤗᤩᤠᤜᤒᤠ. ᤕᤠᤛᤣᤏᤖᤧ ᤁᤢᤛ᤻ᤛᤠᤜᤠ᤹.

᥉᥉ ᤜᤖᤠᤖᤒᤠ ᤛᤶᤔᤠᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏ. ᤜᤖᤠᤖᤒᤠ ᤛᤖᤠᤖᤖᤧ ᤁᤢᤛ᤻ᤛᤠ ᤀᤜᤡᤀᤠᤔ.

᥉᥊ ᤔᤠᤁᤠᤋᤡ ᤀᤠᤜᤛᤒᤤᤖᤧ ᤁᤢᤛ᤻ᤛᤠ ᤀᤣᤗᤡᤐᤣᤗᤣᤋ. ᤃᤡᤗᤥᤏᤡ ᤀᤜᤡᤋᤥᤐᤣᤗᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤔ.

᥉᥋ ᤁᤷᤔᤣᤗᤡ ᤜᤣᤛᤪᤥ. ᤀᤷᤒᤠᤒᤠ ᤐᤠᤖᤤ.

᥉᥌ ᤛᤥᤒᤠ ᤁᤧᤕᤢᤱᤒᤠ ᤏᤠᤋᤠᤏᤖᤧ ᤁᤢᤛ᤻ᤛᤠ ᤕᤡᤃᤠᤗ. ᤜᤃᤪᤡᤖᤧ ᤁᤢᤛ᤻ᤛᤠ. ᤃᤠᤍᤒᤠ ᤒᤠᤏᤡ.

᥉᥍ ᤀᤶᤔᤥᤴᤒᤠ ᤛᤣᤗᤣᤁ. ᤒᤣᤖᤥᤋᤒᤠ ᤏᤜᤖᤤ. ᤁᤴ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤘᤕᤧ.

᥉᥎ ᤕᤡᤋᤪᤡ ᤀᤡᤖᤠ. ᤕᤡᤋᤪᤡ ᤃᤠᤖᤣᤒ.

᥉᥏ ᤜᤧᤰᤁᤩᤠᤱ ᤜᤡᤳᤋᤡ ᤀᤢᤖᤡᤕᤠᤜ॥

ᤁᤱᤜᤠ᤹ ᤁᤧᤖᤧᤰᤁᤥ ᤛᤢᤶᤒᤥᤱᤅᤠᤱ ᤏᤢᤛᤡ ᤔᤧᤘᤕᤧ॥

ᤍᤠᤀᤢᤍᤖᤧ ᤌᤱ ᤁᤧᤎᤰᤐᤠ ᤌᤰᤛᤢᤒᤠᤜᤠ᤹ ᤏᤡᤖᤢᤛᤡ᤹

᥈᥊

ᤕᤠᤶᤔᤥᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥᤃᤧ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤍᤠᤀᤢᤍᤧᤴ ᤑᤥ᤺ᤰᤂᤢ. ᤜᤧᤰᤁᤩᤠᤱ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ ᤏᤡᤖᤧᤛᤧ᤹॥”

᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤥᤀᤠᤒᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤌᤰᤛᤢᤒᤠ ᤗᤠᤶᤗᤥᤒᤠᤜᤠ᤹ ᤍᤠᤀᤢᤍᤖᤧ ᤔᤧᤳᤋᤢᤛᤡ. “ᤍᤠᤏᤗᤠᤶ ᤒᤣᤖᤛᤣᤒᤠ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤢᤘᤠᤱ ᤁᤧᤘᤠ᤹ᤒᤠᤍᤧᤴᤏᤥ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤌᤱ ᤁᤧᤎᤰᤐᤠᤜᤠ᤹ ᤏᤡᤖᤠᤶᤛᤡᤶᤔᤧ᤹ᤀᤠᤱ ᤋᤩᤧᤶᤔᤧ᤹॥ ᤂᤧᤱᤜᤠ᤹ ᤀᤠᤰᤂᤩᤠᤖᤡᤰ ᤔᤧᤘᤠ᤹ ᤂᤧᤴ ᤏᤡᤱᤘᤠ᤹ ᤂᤥᤔᤠ ᤀᤠᤏᤡᤱᤘᤠ᤹ ᤘᤠ᤹॥”

᥉ ᤁᤖ ᤕᤥᤀᤠᤒᤧᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤸᤗᤥ ᤁᤧᤘᤠ᤹ᤒᤠ ᤁᤧᤔᤏᤠᤜᤠ᤹ ᤁᤡᤵᤌᤡᤰᤗᤧᤱ ᤕᤠᤖᤡᤰ ᤕᤖᤡᤰ ᤑᤥᤛᤢᤛᤡᤖ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤂᤧᤴ ᤁᤧᤖᤧᤰ ᤁᤧᤏᤡᤛᤢᤖ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤎᤠ᤺ᤰ ᤆᤠ᤹ᤖ ᤆᤥᤃᤢᤖ॥ ᤁᤖ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰ ᤌᤣᤀᤠᤱ ᤆᤥ᤺ᤰᤔᤠ ᤁᤧᤃᤥ᤺ᤳᤋᤢᤒᤠᤒᤣ᥅”

᥊ ᤁᤖ ᤜᤠᤱᤅᤡᤸᤗᤧ ᤕᤥᤀᤠᤒᤧᤴ ᤏᤢ ᤌᤰᤛᤢᤒᤠ ᤗᤠᤶᤗᤥᤒᤠᤜᤠ᤹ ᤁᤢᤒᤠ᤺ᤴᤏᤡᤸᤗᤧ ᤏᤠ᤺ᤴᤍᤢᤛᤡᤒᤠᤸᤗᤧ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤆᤥ᤺ᤰᤛᤧ ᤂᤧᤵᤔᤥᤗᤠᤶ ᤔᤧᤎᤠᤛᤡᤱ॥

᥋ ᤂᤧᤱᤜᤠ᤹ᤖᤧ ᤕᤷᤍᤏ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢᤀᤠᤱ ᤔᤧᤒᤣ. ᤜᤧᤰᤁᤩᤠᤱ ᤃᤠᤍ ᤋᤧ᤺ᤱᤃᤵᤐᤥᤒᤠ ᤏᤧᤏᤧᤒᤠᤍᤧᤴ ᤁᤢᤗᤢᤶᤔᤥ ᤁᤧᤏᤧᤒᤠ ᤀᤖᤥᤀᤣᤖ ᤕᤧᤰᤕᤰᤁᤡᤸᤗᤧ ᤗᤠᤱᤃᤧᤳ ᤐᤡᤛᤠᤱ ᤛᤠ᤺ᤱᤃᤠᤜᤡᤶ ᤔᤧᤗᤣ᤺ᤋᤢ. ᤃᤠᤍ ᤔᤧᤒᤥ᤺ᤰᤂᤧᤖ ᤕᤠᤈᤣᤖ ᤌᤠᤖᤡᤰ ᤔᤧᤒᤣ॥

᥌ ᤜᤴᤏᤠᤱ ᤂᤧᤴᤜᤠ᤹ ᤃᤡᤗᤠᤍ ᤏᤢ ᤋᤠᤋᤡᤔᤜᤥᤍᤛᤡ ᤜᤧᤰᤁᤩᤠᤱ ᤍᤠᤏ-ᤈᤠᤴᤏᤥ ᤏᤢ ᤛᤡᤍᤥᤏᤒᤠ ᤁᤢᤃᤵᤐᤡᤴ ᤔᤧᤃᤒᤢ॥

᥍ ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤢᤖᤥᤛᤒᤠ ᤕᤰ ᤌᤠᤖᤡᤰ ᤔᤧᤒᤣ. ᤜᤡᤒ᤻ᤒᤡ ᤏᤢ ᤁᤏᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤌᤠᤖᤡᤰ ᤔᤧᤒᤣ॥ ᤂᤧᤴ ᤀᤣᤃᤠᤱ ᤕᤜᤢᤍᤠᤒᤠ ᤏᤣᤃᤣᤘ ᤔᤧᤵᤔᤏᤠᤒᤠᤸᤗᤧ ᤗᤠᤱᤃᤧᤳ ᤐᤡᤛᤠᤱ ᤗᤠᤈᤣ᤹ᤒᤠ ᤒᤣᤷᤛᤣᤒᤠ ᤔᤧᤵᤏᤠᤍᤧᤴᤏᤥ ᤔᤧᤒᤣ॥

᥎ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤁᤧᤖᤧᤰ ᤗᤠᤈᤣ᤹ ᤔᤧᤃᤒᤢ. ᤜᤧᤰᤁᤩᤠᤱ ᤏᤢᤛᤡ ᤗᤠᤀᤠᤱ ᤏᤡᤒᤥᤱ ᤕᤧᤴᤏᤥ ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧ ᤔᤧᤍᤩᤧ॥

᥏ ᤂᤧᤒᤩᤠᤱ ᤕᤥᤀᤠᤒᤖᤧ ᤜᤠᤱᤅᤡᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤀᤰᤁᤣᤗ᤹ᤖᤡᤰ ᤐᤡᤖᤢ- ᤌᤱᤅᤥ ᤋᤠᤓᤣ ᤐᤱᤔᤠ ᤁᤧᤛᤢᤰᤐᤠ ᤀᤡᤛᤪᤠᤀᤡᤗᤡᤜᤠ᤹ᤗᤠᤶᤒᤠ ᥎.᥆᥆.᥆᥆᥆ (ᤗᤠᤅᤧᤴᤇᤡᤱ ᤕᤧᤳᤇᤡ) ᤏᤢ ᤕᤜᤢᤍᤠᤗᤠᤶᤒᤠ ᥋.᥆᥆.᥆᥆᥆ (ᤗᤠᤅᤧᤴᤇᤡᤱ ᤅᤠᤛᤡ) ᤔᤧᤘᤠ᤹॥

᥇᥆ ᤁᤖ ᤔᤏᤠᤜᤠ᤹ ᤂᤠᤏᤡ᤺ᤳ ᤆᤥ᤺ᤰᤔᤠ ᤆᤢᤖᤧᤀᤠᤱ ᤍᤠᤀᤢᤍᤧᤴ ᤁᤢᤏᤡᤱᤘᤠ᤺ᤸᤗᤧ ᤕᤧ᤺ᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤛᤠ᤹ᤖᤡᤰ ᤕᤶᤒᤠ ᤗᤠᤕᤥ ᤆᤥᤃᤢᤱ᥄ ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤧᤘᤠᤖᤥᤒᤠᤸᤗᤧ ᤆᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤔᤠ᤺ᤱᤄᤠ ᤆᤥᤃᤧ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤍᤱ ᤆᤥᤃᤠᤱ॥”

᥇᥇ ᤜᤧᤰᤁᤩᤠᤱ ᤂᤢᤏᤧ᤹ ᤋᤠᤏᤠᤶ ᤐᤥᤃᤧ॥ ᤁᤖ ᤜᤠᤒᤠ ᤁᤴ ᤗᤢᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤄᤱᤅᤡᤴ ᤍᤠᤀᤢᤍᤖᤧ ᤁᤢᤄᤠᤃᤧᤀᤡᤰᤐᤠ ᤃᤠᤍᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤥ ᤁᤧᤖᤧ ᤆᤢᤖᤧᤀᤠᤱ ᤘᤕᤧ-

᥇᥈ “ᤐᤣᤃᤧ᤹ᤀᤠᤱ ᤍᤠᤀᤢᤍᤧᤴ ᤀᤰᤂᤣ ᤔᤧᤳᤋᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤃᤡ ᤛᤢᤶᤛᤡ ᤐᤠ᤺ᤴ ᤋᤠᤖᤢᤱ ᤐᤡᤏᤧ॥ ᤂᤧᤱᤜᤠ᤹ᤀᤥ ᤗᤳᤇᤠ ᤛᤣᤃᤧ᤹. ᤜᤧᤰᤁᤩᤠᤱ ᤂᤧᤴᤏᤣ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤁᤣ᤺ᤳᤋᤢᤱ ᤐᤡᤏᤧ॥’”

᥇᥉ ᤂᤧᤒᤩᤠᤱ ᤃᤠᤍᤧᤴ ᤋᤩᤧᤀᤠᤱ ᤀᤠᤶᤓᤠ ᤂᤧᤴ ᤐᤠ᤺ᤴᤏᤡᤴ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤗᤠᤈᤣ᤹ᤀᤥ ᤋᤱᤒᤣ᤹ ᤛᤢᤶᤛᤡ ᤌᤠᤖᤡᤰ ᤛᤠᤰ ᤐᤥ᤺ᤰᤗ. ᤀᤡᤃᤪ ᤗᤠ ᤛᤢᤶᤛᤡ ᤌᤠᤖᤡᤰ ᤀᤠᤍᤠᤱᤒᤠ ᤛᤧᤵᤔᤠ ᤁᤧᤃᤥ᤺ᤵᤐᤠ ᤁᤧᤏᤡᤱᤔᤡᤜᤠ᤹ᤗᤠᤶ ᤂᤧᤳᤇᤡᤱᤔᤠ ᤐᤥ᤺ᤱᤗ. ᤀᤡᤃᤪ ᤀᤠᤍᤠᤱᤒᤠᤖᤧ ᤁᤧᤗᤠᤈᤣ᤹ᤀᤥ ᤛᤢᤶᤕᤧᤴ ᤌᤠᤖᤡᤰ ᤔᤡᤴᤍᤣ᤹ ᤐᤥ᤺ᤰᤗ᥅ ᤀᤠᤸᤗ ᤏᤡᤱᤘᤠ᤹ ᤀᤡ᤺ᤳᤋᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤒᤠᤱᤒᤧᤴ ᤌᤣ ᤀᤡᤱᤄᤱ ᤜᤢ᤹ᤖᤢᤱᤒᤠ ᤂᤧᤴ ᤐᤠ᤺ᤴᤏᤡᤴ ᤔᤧᤳᤋᤠᤱᤅᤧ᤹॥”

᥇᥊ ᤂᤧᤒᤩᤠᤱ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤀᤠᤱᤃᤠ᤹ᤃ ᤛᤠ᤹ᤖᤡᤰ ᤋᤢᤰᤂᤣᤀᤥ ᤌᤩᤠᤱᤅᤠᤱ ᤘᤠ᤹ᤀᤠ॥ ᤀᤠᤏᤡᤃᤧᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥ ᤌᤠᤔᤠᤀᤣ ᤏᤢᤒᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡ᤺ᤶᤈᤡᤴ ᤕᤶᤒᤠ ᤆᤥᤰ॥ ᤁᤖ ᤀᤠᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠ ᤔᤧᤒᤥ᤺ᤱᤏᤧᤸᤗ॥”

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤋᤠᤏᤠᤶᤔᤠᤱᤎᤥ ᤕᤜᤘᤣ ᤍᤠᤱᤒᤠᤸᤗᤧ ᤐᤡᤖᤢᤛᤡᤒᤠ ᤕᤧᤶᤎᤠᤖᤡᤰ ᤀᤡᤛᤪᤠᤀᤡᤗ ᤂᤠᤖᤠᤰ ᤔᤠᤱᤍᤢᤰᤔᤠ ᤐᤠᤱᤄᤢᤍᤠᤛᤢ. ᤜᤧᤰᤁᤩᤠᤱ ᤍᤠᤏᤗᤠᤶ ᤒᤣᤷᤛᤣᤒᤠ ᤌᤠᤖᤡᤰ ᤏᤢᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ ᤔᤧᤛᤩᤧ॥

᥇᥌ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤔᤧᤱᤔᤠᤖᤧ ᤗᤠᤃᤡ ᤁᤢᤜᤢᤰᤁᤡᤴ ᤑᤥ᤺ᤰᤂᤢ. ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤔᤏᤠᤜᤠ᤹ ᤂᤢᤶᤔᤠ ᤁᤢᤏᤡᤱᤘᤠ᤹ᤀᤡᤴ ᤏᤢ᤺ᤰᤋᤢᤀᤠᤱ ᤔᤏᤠ ᤁᤧᤛᤧᤵᤐᤠ ᤔᤠᤱᤗᤠᤀᤡᤱᤒᤠᤴ ᤔᤧᤳᤋᤢ. “ᤀᤠᤸᤗ ᤕᤠ᤺ᤰᤋᤢ. ᤁᤧᤜᤢᤰ ᤑᤥ᤺ᤰᤂᤧ᤹” ᤂᤧᤶᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤕᤠᤒᤢᤛᤡ ᤀᤖᤦᤏᤠᤖᤧ ᤁᤢᤈᤠ ᤑᤢᤱᤔᤠᤍᤧᤴᤏᤥ ᤕᤧᤒᤧ॥

᥇᥍ ᤍᤠᤀᤢᤍᤖᤧ ᤔᤏᤠ ᤁᤧᤛᤧᤵᤐᤠᤖ ᤁᤧᤘᤠ᤹ᤒᤠ ᤔᤠᤱᤗᤠᤀᤡᤱᤒᤠᤴ ᤏᤡᤛᤢᤀᤠᤱ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢ. “ᤀᤥᤔᤧᤳᤋᤧ᤹᥄ ᤀᤠᤱᤃᤠ᤹ᤃ ᤗᤠᤕᤥ ᤆᤥᤃᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥᤃᤢᤱ॥ ᤁᤖ ᤁᤴ ᤔᤧᤸᤗᤢᤰᤜᤠ᤹ᤖᤧ ᤌᤣ ᤔᤧᤈᤥᤃᤢᤀᤠᤱ ᤘᤠ᤹ᤒᤣ᥅ ᤁᤧᤜᤢᤰᤁᤡᤴ ᤀᤠᤍᤰᤗᤧᤱᤘᤠᤀᤥ ᤏᤢ ᤀᤠᤜᤡᤶᤛᤕᤱᤜᤠ᤹ᤀᤥ ᤑᤥ᤺ᤰᤂᤧ᤹. ᤀᤠᤶᤒᤠᤖᤧ ᤁᤢᤛᤢᤘᤠᤱᤀᤥ ᤔᤧᤓᤥ᤺ᤰᤂᤧᤴᤏᤧ᤹॥”

᥇᥎ ᤜᤠᤒᤠ ᤂᤧᤴ ᤕᤧᤴᤏᤥ ᤃᤠᤍᤧᤴ ᤋᤩᤧᤀᤠᤱ ᤍᤠᤀᤢᤍᤧᤴ ᤔᤧᤳᤋᤢ. “ᤐᤣᤃᤧ᤹. ᤕᤠᤒᤢᤛᤡ ᤀᤖᤦᤏᤠᤖᤧ ᤁᤢᤈᤠ ᤏᤢᤰᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤎᤡᤰ ᤆᤥᤃᤧ᤹॥”

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤃᤠᤍᤖᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢ॥

᥈᥆ ᤜᤧᤰᤁᤩᤠᤱ ᤀᤖᤦᤏᤠᤖᤧ ᤕᤥ ᤀᤥᤔᤳᤋᤢᤸᤗᤧ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤎᤠᤅᤧᤖ ᤔᤧᤒᤳᤇᤧᤒᤠ ᤏᤡᤛᤢ॥ ᤜᤧᤰᤁᤩᤠᤱ ᤀᤖᤦᤏᤠ᤺ᤴ ᤐᤣᤀᤠᤱ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤜᤠᤱᤅᤡᤴ ᤛᤧᤘᤠ ᤔᤧᤳᤋᤢ॥

᥈᥇ ᤜᤧᤰᤁᤩᤠᤱ ᤀᤖᤦᤏᤠᤖᤧ ᤔᤧᤳᤋᤢ. “ᤌᤣᤀᤠᤱ ᤀᤠᤍᤠᤱᤒᤠ ᤜᤠᤱᤅᤡᤴ ᤁᤧᤛᤧᤘᤠᤖᤥᤒᤠᤸᤗᤥ ᤁᤧᤍᤩᤧᤒᤠᤒᤣ᥅”

ᤍᤠᤀᤢᤍᤖᤧ ᤔᤧᤳᤋᤢ. “ᤔᤏᤠᤜᤠ᤹ᤗᤠᤶ ᤔᤠᤱᤍᤢᤰᤔᤠᤴ ᤐᤣ᤺ᤰᤗ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥ᤺ᤰᤛᤧ ᤁᤴ ᤁᤧᤈᤠᤓᤢᤱᤔᤠᤍᤧᤴᤏᤡᤴ ᤀᤡᤱᤛᤧ ᤋᤩᤠᤱᤒᤠᤖᤥ॥”

᥈᥈ ᤜᤧᤰᤁᤩᤠᤱ ᤀᤖᤦᤏᤠᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤍᤠᤱᤒᤠ ᤜᤠᤱᤅᤣ ᤋᤣ᤹ᤖᤧᤀᤥ. ᤀᤠᤍᤠᤱᤒᤠᤖᤧ ᤌᤣ ᤆᤥ᤺ᤰᤔᤠ ᤁᤧᤛᤡᤖᤠ᤹ᤎᤠᤱ ᤜᤠᤒᤠᤜᤧᤰᤁᤣ ᤆᤥᤃᤧ᤹ᤀᤥ. ᤗᤧᤳᤋᤡ ᤋᤥ᤺ᤶᤔᤠᤖᤧ ᤗᤠᤃᤡ ᤐᤡᤳ ᤀᤠᤱᤃᤠ᤹ᤏᤢ ᤔᤧᤘᤠ᤹. ᤛᤡᤱᤗᤧ ᤗᤠᤃᤡ ᤆᤠ ᤏᤢᤰᤔᤠ ᤋᤠ᤺ᤴᤍᤣ ᤏᤢ ᤂᤧ᤺ᤵᤛᤡᤱᤜᤠ᤹ ᤏᤧ᤹᤺॥

᥈᥉ ᤜᤠᤱᤅᤣ. ᤀᤠᤱᤃᤠ᤹ ᤀᤖᤦᤏᤠᤖᤧ ᤁᤧᤖᤧᤰ ᤀᤠᤈᤡᤃᤰᤘᤠᤜᤠ᤹ ᤜᤠᤱᤅᤡᤴ ᤐᤡᤏᤧ. ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤍᤠ᤺ᤰᤗ॥”

᥈᥊ ᤁᤖ ᤜᤠᤱᤅᤡᤸᤗᤧ ᤔᤧᤳᤋᤢ. “ᤔᤧ᤺ᤴ. ᤁᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤁᤢᤔᤧᤸᤗᤢᤱ ᤜᤢᤅᤢᤱ᤹॥ ᤀᤠᤱᤃᤠ᤹ ᤕᤠᤱ ᤔᤧᤴᤜᤢᤱᤅᤣᤒᤠ ᤆᤡᤃᤰᤘᤠ᤺ᤴ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤏᤠᤴ॥”

ᤂᤧᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤖᤧ ᤂᤧᤴ ᤁᤢᤈᤠ ᤑᤢᤱᤔᤠᤍᤧᤴᤏᤡᤴ ᤏᤢ ᤐᤡᤳᤜᤠ᤹ ᤅᤠᤒᤥᤱ ᤛᤣᤁᤣᤗa ᤕᤢᤵᤐᤠ ᤜᤢᤅᤢᤀᤠᤱ ᤀᤡᤅᤢ॥

᥈᥋ ᤂᤧᤒᤩᤠᤱ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴ ᤆᤥᤃᤢᤀᤠᤱ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤗᤠᤈᤣ᤹ᤖᤧ ᤗᤠᤃᤡ ᤆᤥᤃᤢᤒᤠ ᤋᤢᤘᤠ᤺ᤴ ᤕᤜᤘᤣ ᤍᤠᤱᤒᤠᤸᤗᤧ ᤋᤠ᤺ᤰᤋᤢ. ᤀᤡᤛᤪᤠᤀᤡᤗᤀᤥ ᤁᤧᤍᤠᤒᤠ ᤔᤠᤱᤍᤢᤰᤔᤠᤴ ᤐᤣᤖᤥ॥

a 

᥈᥊:᥈᥊ ᤅᤠᤒᤥᤱ ᤛᤣᤁᤣᤗ ᤑᤠ᤹ᤀᤡᤴ ᥌᥆᥆ ᤃᤪᤠᤔ॥

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤰᤛᤡᤃᤣ᤺ᤰᤐᤠ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤛᤠᤔᤢᤀᤣᤗᤖᤧ ᤁᤢᤛᤠᤵᤐᤴᤏᤥ ᤁᤧᤜᤣ᤺ᤰᤛᤡᤱᤒᤠ ᤀᤡᤛᤪᤠᤀᤡᤗᤡ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ ᤁᤴ ᤛᤠᤵᤐᤴᤏᤥ ᤋᤃᤡ ᤐᤥᤒᤣ᤺ᤰ॥ ᤁᤴ ᤁᤢᤗᤰ ᤛᤢᤶᤛᤡᤀᤥ ᤜᤠᤔᤠ ᤛᤢᤰᤋᤧᤳ- ᥇) ᤛᤥᤗᤥᤔᤏᤧᤴ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤀᤥ ᤜᤠᤱ ᤐᤥ᤺ᤰᤂᤧᤒᤠ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤔᤠᤛᤡᤱᤒᤠ. ᥈) ᤛᤥᤗᤥᤔᤏᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶ ᤏᤢ ᤗᤠᤈᤣ᤹ᤀᤥ ᤏᤢ᤹ᤔᤠᤍᤠᤔᤠ ᤐᤥ᤺ᤰᤂᤧᤒᤠ. ᤁᤧᤕᤧᤰᤐᤠ ᤆᤠᤜᤡ᤺ᤴ ᤕᤖᤢᤛᤗᤧ᤺ᤶᤔᤥ ᤔᤠᤱᤜᤡᤶ ᤆᤥᤃᤢᤒᤠ. ᥉) ᤀᤡᤛᤪᤠᤀᤡᤗ ᤗᤠᤈᤣ᤺ᤴ ᤌᤠᤱᤃᤧᤳ ᤏᤢ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤈᤢᤶᤜᤠ᤹ᤀᤥ ᤐ᤺ᤰᤂᤧᤒᤠ ᤏᤢ ᤑᤠᤱᤛᤡᤃᤣ᤺ᤰᤐᤠ ᤋᤱᤃᤡᤵᤛᤡᤱᤗᤧ ᤁᤢᤗᤢᤶ ᤌᤠᤖᤡᤰᤐᤠ ᤜᤠᤱᤜᤠ᤹ᤖᤧ ᤜᤠᤱᤕᤢᤰ ᤔᤧᤈᤥᤃᤢᤒᤠ ᤕᤧᤶᤔᤥᤒᤠ ᤜᤡᤴᤍᤥᤰ ᤐᤠ᤺ᤴᤜᤠ᤹॥

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤧᤳᤇᤡ ᤛᤠᤵᤐᤴᤏᤥ ᤁᤧᤖᤧᤰ ᤜᤠᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤘᤠ ᤔᤧᤔᤧᤳᤋᤢᤒᤠ ᤏᤢ ᤔᤠᤱᤛᤧᤘᤠ ᤔᤧᤔᤧᤳᤋᤢᤒᤠᤴ ᤏᤡ᤺ᤵᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤐᤳ॥ ᤜᤠᤒᤠ ᤁᤴ ᤔᤠᤱᤛᤧᤘᤠ᤺ᤴᤏᤧ ᤜᤠᤱᤈᤢᤶᤔᤥ ᤌᤥᤒᤥ ᤐᤥᤱᤔᤠ ᤐᤠ᤺ᤴᤏᤡᤸᤗᤧ ᤁᤢᤒᤢᤱ ᤐᤥ᤺ᤰᤂᤧᤀᤠᤱ ᤐᤳ॥ ᤌᤡᤰᤏᤠᤜᤠᤱ ᤗᤧᤵᤔᤠᤱ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤏᤢ ᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤗᤠᤈᤣ᤹ᤀᤥ ᤕᤧᤳᤋᤢᤰᤂᤧ ᤋᤠᤖᤢ᤹॥ ᤁᤴ ᤏᤡᤱᤘᤠ᤹ ᤛᤠ᤹ᤔᤥ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤜᤠ᤹ ᤁᤧᤖᤧᤰ ᤁᤢᤗᤡᤱᤍᤥ ᤔᤧᤱᤃᤧᤳᤏᤧᤴ᤹. ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥ ᤁᤢᤗᤡᤱᤍᤥ ᤁᤧᤵᤔᤠ ᤏᤢ ᤁᤢᤗᤡᤱᤍᤥ ᤔᤧᤱᤃᤧᤵᤔᤠ ᤐᤠ᤺ᤴᤜᤠ᤹ ᤏᤧᤵᤔᤠᤱ ᤂᤥᤍᤧᤳ॥ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤛᤡᤃᤣ᤺ᤰᤐᤠ ᤛᤠᤵᤐᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤗᤠᤶᤗᤥᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤒᤳ॥ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠᤛᤡ ᤔᤧ᤺ᤴ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤑᤣ᤺ᤶᤔᤠ ᤔᤧ᤺ᤴ ᤑᤠ᤹ᤀᤠᤱ ᤔᤏᤠᤜᤠ᤹ ᤛᤠᤶᤍᤡᤱ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤂᤧᤱᤜᤠ᤹ᤀᤥ ᤌᤡᤰᤐᤠ ᤀᤣᤗᤡᤕᤠ᤺ᤴ ᤘᤕᤧ ᤜᤧᤰᤁᤩᤠᤱ ᤂᤢᤏᤣ᤹ ᤒᤠᤗ ᤔᤠᤱᤅᤡᤸᤗᤧ ᤁᤢᤕᤰᤕᤠᤒᤠᤜᤠ᤹ᤏᤢ ᤌᤱ ᤌᤰᤋᤧᤒᤠ ᤔᤢ᤺ᤴᤎᤢᤶᤔᤡᤴ ᤛᤠ᤹ᤖᤡᤰ ᤁᤧᤀᤡᤱᤒᤠ ᤆᤥ᤺ᤰᤗᤥ॥

ᤋᤠᤱᤒᤠ ᤌᤠᤔᤡᤱ

ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤠᤱᤈᤢᤶᤔᤡᤸᤗᤧ ᤁᤢᤏᤢᤵᤔᤠ ᥇:᥇–᥈:᥇᥈

ᤛᤥᤗᤥᤔᤏᤧᤴ ᤜᤠᤱ ᤐᤥᤱ᤹ ᥈:᥇᥉-᥊᥌

ᤛᤥᤗᤥᤔᤏᤖᤧ ᤁᤢᤜᤠᤱᤕᤢᤰ ᤕᤧᤶ ᥉:᥇–᥇᥇:᥊᥉

ᤁᤧᤒ᤺ᤱᤒᤠ ᤗᤠᤈᤣ᤹ ᥇᥈:᥇–᥈᥈:᥋᥉

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤰᤛᤡᤃᤣ᤺ᤰᤐᤠ ᤛᤠᤵᤐᤴ

ᤍᤠᤀᤢᤍ ᤜᤠᤱᤅᤡᤴ ᤂᤍᤠᤰᤔᤡ ᤋᤢᤶᤛᤧᤒᤠ ᤕᤧᤶ

᥇

ᤀᤠᤸᤗ ᤍᤠᤀᤢᤍ ᤜᤠᤱᤅᤡᤴ ᤂᤍᤠᤰᤔᤡ ᤋᤢᤶᤛᤧᤀᤠᤱ ᤕᤖᤡᤰ ᤋᤱᤒᤣ ᤁᤧᤖᤧᤔᤠᤖᤧᤀᤠᤱ ᤘᤕᤧ. ᤂᤢᤏᤧ᤹ ᤂᤠᤶᤍᤣ᤺ᤳ ᤔᤧᤄᤠᤵᤋᤢᤛᤠᤱ ᤂᤢᤏᤧ᤹ ᤔᤧᤃᤥᤛᤧᤴ॥

᥈ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤠ ᤁᤵᤔᤠ ᤏᤢ ᤀᤠᤍᤠᤱᤒᤠ ᤀᤥᤔᤧᤵᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤁᤢᤓᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤎᤡᤰ ᤁᤥ᤺ᤳᤋᤢᤶᤒᤧ॥ ᤂᤧᤸᤗᤧ ᤀᤠᤍᤠᤱᤒᤠ ᤜᤠᤱᤅᤡᤴ ᤁᤢᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤠᤍᤠᤱᤒᤠᤏᤢ ᤛᤥᤖᤡᤰ ᤀᤡᤶᤗ॥”

᥉ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤧᤖᤧᤰ ᤔᤧᤃᤥ᤺ᤳᤋᤢᤸᤗᤧ ᤗᤳᤇᤠ ᤏᤢᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤛᤢᤏᤶᤔᤡ ᤀᤒᤡᤛᤃᤧᤴ ᤔᤧᤄᤥᤛᤢ ᤜᤧᤰᤁᤩᤠᤱ ᤂᤧᤴ ᤜᤠᤱᤅᤧᤀᤥ ᤔᤧᤍᤠᤖᤢ॥

᥊ ᤂᤧᤴ ᤛᤠ᤹ᤖᤡᤰ ᤏᤢᤔᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤜᤠᤱᤅᤡᤴ ᤁᤵᤔᤠ ᤏᤢ ᤀᤥᤔᤧᤵᤔᤠ ᤕᤠ᤺ᤶᤒᤰ ᤆᤥᤃᤢ. ᤁᤖ ᤜᤠᤱᤅᤡᤸᤗᤧ ᤂᤧᤴ ᤔᤣ᤺ᤳ ᤔᤧᤔᤧᤳᤋᤢᤴᤗᤥ॥

ᤀᤍᤥᤏᤡᤕᤠᤜᤖᤧ ᤜᤠᤱᤕᤢᤰᤏᤠᤀᤥ ᤕᤢᤱᤔᤠ ᤁᤥ᤺ᤳᤋᤢ

᥋ ᤀᤠᤸᤗ ᤍᤠᤀᤢᤍᤖᤧ ᤁᤢᤔᤣ᤺ᤳ ᤜᤃ᤻ᤃᤡᤋᤖᤧ ᤁᤢᤛ᤻ᤛᤠ ᤀᤍᤥᤏᤡᤕᤠᤜ᤺ᤴ “ᤀᤠᤸᤗᤀᤠᤱᤎᤥ ᤀᤠᤱᤃᤠ᤹ᤀᤣ ᤜᤠᤱᤀᤠ” ᤗ᤹ᤖᤧᤀᤠᤱ ᤋᤃᤡ ᤀᤠᤵᤑᤣᤰ ᤗᤠᤶᤗᤥᤛᤡᤱᤔᤠ ᤜᤣ᤺ᤰᤋᤧ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤅᤠᤒᤥᤱ ᤔᤏᤠᤜᤠ᤹. ᤀᤴᤃᤧᤕᤢᤰᤐᤠᤜᤠ᤹ ᤏᤢ ᤀᤴᤗᤠᤎᤠᤜᤠ᤹ ᤛᤥᤛᤥᤖᤡᤰ ᤂᤢᤏᤧ᤹ ᤁᤢᤍᤃᤡ ᤗᤥ᤺ᤱᤔᤠᤛᤡᤖᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤛᤡ॥

᥌ ᤂᤢᤏᤧ᤹ ᤁᤢᤶᤒᤠᤖᤧ “ᤂᤧᤏᤧ᤹ ᤌᤣᤀᤠᤱ ᤀᤰᤋᤱᤒᤠ ᤕᤠᤶᤒᤰ ᤁᤧᤈᤥᤃᤢᤒᤠᤒᤣ᥅” ᤔᤧᤔᤧᤳᤋᤢᤴᤏᤠᤱ ᤀᤠᤓᤧᤸᤗᤧᤀᤠᤱ ᤔᤧᤓᤧ᤺ᤰᤋᤢᤴ. ᤀᤍᤥᤏᤡᤕᤠᤜ᤺ᤴᤏᤠᤱ ᤛᤠ᤹ᤖᤡᤰ ᤏᤢᤒᤠᤛᤧᤳᤇᤠ ᤔᤏᤠ ᤘᤕᤧ ᤜᤧᤰᤁᤩᤠᤱ ᤀᤍᤥᤏᤡᤕᤠᤜ᤺ᤴ ᤀᤒ᤻ᤛᤠᤗᤥᤔᤏᤢ᤺ᤸᤗᤧ ᤐᤠ᤺ᤰᤐᤠ ᤘᤕᤧ॥

᥍ ᤀᤍᤥᤏᤡᤕᤠᤜᤖᤧ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤧᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤧᤴ ᤛᤢᤈᤠ ᤏᤠ᤺ᤰᤋᤢᤛᤡ ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢᤖᤧ ᤂᤢᤏᤧ᤹ ᤑᤠ᤹ᤖᤧᤳᤇᤢ॥

᥎ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁ. ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏ. ᤛᤡᤔᤡ. ᤖᤣᤀᤡ ᤏᤢ ᤍᤠᤀᤢᤍᤖᤧ ᤁᤢᤳᤆᤡᤒᤠ ᤁᤢᤎᤰ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ ᤀᤍᤥᤏᤡᤕᤠᤜ ᤗᤧᤵᤔᤠᤱ ᤔᤧᤶᤒᤳᤇᤧᤴ॥

᥏ ᤂᤧᤒᤩᤠᤱ ᤀᤍᤥᤏᤡᤕᤠᤜᤖᤧ ᤀᤣᤏ-ᤖᤥᤃᤣᤗᤖᤧ ᤁᤢᤒᤣᤛᤠᤱ ᤈᤥᤜᤣᤗᤣᤋ ᤔᤧᤵᤔᤏᤠᤒᤠ ᤗᤢᤱᤅᤥ ᤔᤧᤸᤗᤢᤰᤜᤠ᤹. ᤐᤡᤳᤜᤠ᤹ ᤏᤢ ᤁᤧᤔᤧ᤹ᤒᤠ ᤐᤡᤳᤛᤠᤳᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤡ॥ ᤂᤢᤏᤧ᤹ ᤁᤢᤀᤠᤵᤑᤣᤰᤐᤠ ᤁᤧᤖᤧᤰ ᤜᤠᤱᤛᤠ ᤁᤢᤴᤛᤠ᤹ᤜᤠ᤹ ᤏᤢ ᤕᤜᤢᤍᤠᤒᤠ ᤁᤧᤖᤧᤰ ᤜᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤀᤢ᤺ᤳᤋᤢᤛᤡ.

᥇᥆ ᤁᤖ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏ ᤀᤡᤃᤪ ᤒᤏᤠᤕᤠᤜ ᤀᤡᤃᤪ ᤁᤢᤳᤆᤡᤒᤠ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤀᤡᤃᤪ ᤁᤢᤴᤛᤠ᤹ ᤛᤥᤗᤥᤔᤏᤧᤴ ᤔᤧᤀᤢ᤺ᤳᤋᤢᤴᤗᤥ॥

ᤛᤥᤗᤥᤔᤏᤧᤴ ᤜᤠᤱ ᤐᤥᤱ᤹

᥇᥇ ᤂᤧᤒᤩᤠᤱ ᤏᤠᤋᤠᤏᤖᤧ ᤛᤥᤗᤥᤔᤏᤖᤧ ᤁᤢᤶᤔᤠ ᤒᤋᤛᤣᤒᤠ᤺ᤴ ᤛᤧ᤺ᤴᤍᤥᤛᤢ. “ᤀᤠᤏᤡ᤹ ᤍᤠᤱᤒᤠ ᤍᤠᤀᤢᤍᤖᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤜᤃ᤻ᤃᤡᤋᤖᤧ ᤁᤢᤛ᤻ᤛᤠ ᤀᤍᤥᤏᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧ ᤑᤠ᤹ᤀᤠᤱ ᤌᤣ ᤂᤧᤏᤧ᤹ ᤔᤧᤶᤄᤧᤶᤔᤣ ᤁᤧᤘᤠ᤹ᤒᤡ᥅

᥇᥈ ᤀᤠᤸᤗ ᤂᤧᤵᤛᤧ᤹. ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤡᤱᤔᤧᤴ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤛᤥᤗᤥᤔᤏᤖᤧ ᤁᤢᤜᤡᤱᤔᤧᤴ ᤀᤠᤰᤂᤣᤀᤠᤱ ᤛᤧ᤺ᤵᤔᤠ ᤛᤢᤰᤋᤧᤳ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤧᤏᤧ᤹ ᤛᤢᤈᤠ ᤐᤡᤏᤧᤖᤥ॥

᥇᥉ ᤐᤣᤃᤧ᤹ᤀᤠᤱ ᤍᤠᤀᤢᤍ ᤜᤠᤱᤅᤡᤴ ᤋᤢᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤧ᤹. ‘ᤀᤠᤍᤠᤱᤒᤣ. ᤀᤠᤜᤠᤱᤅᤣ. ᤌᤣ ᤀᤠᤍᤠᤱᤒᤠᤖᤧ ᤀᤠᤵᤑᤣᤰ ᤁᤧᤛᤧᤘᤠᤖᤥᤔᤧᤴᤏᤢ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤔᤠᤱᤜᤧᤰ ᤁᤧᤈᤥᤃᤢᤒᤠ ᤜᤥ᤺ᤵᤋᤧᤒᤡ᥅ “ᤛᤧᤰᤂᤠᤛᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤛᤥᤗᤥᤔᤏᤧᤴ ᤀᤠᤱᤃᤠ᤹ ᤀᤠᤀᤣᤃᤠᤱ ᤜᤠᤱ ᤐᤥᤱ᤹ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤜᤠᤱᤕᤢᤰᤏᤠᤀᤥ ᤕᤢᤱᤗᤥ” ᤁᤖ ᤌᤣᤀᤠᤱ ᤀᤍᤥᤏᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧᤒᤣ᥅’

᥇᥊ ᤀᤠᤸᤗ ᤂᤧᤏᤧ᤹ ᤜᤠᤱᤅᤡᤴᤏᤢ ᤋᤠ᤹ᤃᤧᤈᤧᤱᤗ ᤁᤧᤕᤠᤰᤐᤠ ᤕᤧᤶᤔᤥᤀᤣ ᤀᤠᤱᤃᤠ᤹ ᤛᤡᤃᤠᤱ ᤑᤢᤖᤢᤳ ᤗᤠ᤺ᤳᤋᤠ ᤋᤠᤀᤠ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤱ ᤐᤡᤏᤧᤖᤥ॥”

᥇᥋ ᤂᤧᤒᤩᤠᤱ ᤒᤋᤛᤣᤒᤠ᤺ᤴ ᤂᤍᤠᤰᤔᤡ ᤜᤠᤱᤅᤡᤸᤗᤧ ᤁᤢᤍᤢᤶᤛᤧ ᤕᤠᤰᤑᤠᤱᤅᤥ ᤐᤣ. ᤂᤧᤵᤔᤥ ᤛᤢᤏᤶᤔᤡ ᤀᤒᤡᤛᤃᤖᤧ ᤂᤢᤏᤧ᤹ ᤁᤳᤋᤢ ᤀᤥᤔᤧᤳᤋᤢᤖ ᤕᤠᤃᤧ॥

᥇᥌ ᤒᤋᤛᤣᤒᤠ᤺ᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤌᤢᤱᤒᤥ᤹ᤜᤈ᤹ ᤕᤢᤱᤛᤡᤱᤅᤠᤱ ᤛᤠᤒᤴ ᤜᤒᤳ ᤑᤴᤇᤡᤱ॥ ᤜᤠᤱᤅᤡᤸᤗᤧ ᤔᤧᤳᤋᤢ.

“ᤂᤧᤏᤧ᤹ ᤌᤣ ᤆᤠᤜᤠ ᤁᤧᤈᤥᤃᤧᤒᤣ᥅”

᥇᥍ ᤂᤢᤏᤧ᤹ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤂᤧᤏᤧ᤹ ᤁᤧᤛᤧᤘᤠᤖᤥᤔᤧᤴᤏᤢ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤰᤋᤱᤒᤠ ᤔᤠᤱᤜᤧᤰ ᤁᤧᤈᤥᤃᤢᤀᤠᤱ ᤘᤕᤧ. ‘ᤀᤠᤱᤃᤠ᤹ ᤀᤠᤀᤣᤃᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤛᤥᤗᤥᤔᤏᤧᤴ ᤜᤠᤱ ᤐᤥᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤀᤠᤜᤠᤱ ᤕᤢᤰᤏᤠᤀᤥ ᤕᤢᤱᤗᤥ॥’

᥇᥎ ᤁᤖ ᤀᤠᤸᤗᤥᤃ ᤀᤍᤥᤏᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧ ᤆᤢᤖᤧᤖᤳᤇ॥ ᤁᤴ ᤐᤠ᤺ᤴᤏᤡᤴ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤀᤣ ᤔᤧᤱᤄᤥᤀᤣ ᤁᤧᤘᤠ᤹॥

᥇᥏ ᤂᤧᤸᤗᤧ ᤕᤖᤡᤰ ᤐᤡᤳᤌᤰᤛᤠᤜᤠ᤹ ᤏᤢ ᤁᤧᤔᤧ᤹ᤒᤠ ᤐᤡᤳᤛᤠᤳᤜᤠ᤹ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤡᤀᤠᤱ ᤘᤠ᤹. ᤂᤶᤓᤩᤠᤱ ᤁᤧᤖᤧᤰ ᤜᤠᤱᤛᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤧᤴ ᤏᤢ ᤕᤥᤀᤠᤒᤧᤴ ᤀᤢ᤺ᤳᤋᤢᤛᤡᤖᤧᤳᤇ. ᤁᤖ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤛᤥᤗᤥᤔᤏᤧᤴ ᤆᤠᤜᤡ᤺ᤴ ᤔᤧᤀᤢ᤺ᤳᤋᤢᤖᤧᤳᤇ॥

᥈᥆ ᤀᤠᤸᤗ ᤀᤠᤍᤠᤱᤒᤠ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤀᤣᤃᤠᤱ ᤜᤠᤱᤕᤢᤰᤏᤠᤀᤥ ᤜᤠ᤺ᤳ ᤕᤢᤱᤒᤠᤒᤣ ᤑᤠ᤹ᤀᤠᤱ ᤀᤠᤍᤠᤱᤒᤠᤗᤠᤶ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤍᤠᤱᤒᤠ ᤀᤥᤃᤧᤶᤔᤧᤳᤋᤠᤱ ᤔᤧᤕᤢᤱ॥

᥈᥇ ᤔᤧ᤺ᤴᤏᤣᤓᤃᤪ ᤀᤠᤸᤗ ᤀᤠᤍᤠᤱᤒᤠ ᤂᤧᤏᤧ᤹ ᤁᤧᤎᤠ᤺ᤰᤌᤧᤒᤠᤜᤠ᤹ᤀᤥ ᤁᤧᤒᤣ᤺ᤰ ᤁᤧᤄᤧᤳ. ᤂᤧᤒᤩᤠᤱ ᤀᤠᤱᤃᤠ᤹ ᤏᤢ ᤀᤠᤛ᤻ᤛᤠ ᤛᤥᤗᤥᤔᤏᤧᤴ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤇᤡᤃᤧ᤹॥”

᥈᥈ ᤂᤢᤏᤧ᤹ ᤜᤠᤱᤅᤡᤴᤏᤢ ᤋᤠ᤹ᤈᤧᤰᤂᤧᤖ ᤕᤢᤅᤧᤒᤠ ᤕᤧᤶᤔᤥᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤴ ᤁᤧᤖᤧᤍᤩᤧ॥

᥈᥉ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹. ᤏᤠᤋᤠᤏᤧᤴ ᤁᤧᤖᤧᤍᤩᤧᤀᤠᤱ ᤘᤠ᤹॥”

ᤂᤧᤒᤩᤠᤱ ᤏᤠᤋᤠᤏᤧᤴ ᤋᤩᤧᤀᤠᤱ ᤂᤠᤶᤒᤠᤱᤅᤥ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤜᤠᤱᤅᤡᤴ ᤛᤧᤘᤠ ᤔᤧᤳᤋᤢ॥

᥈᥊ ᤏᤠᤋᤠᤏᤖᤧ ᤔᤧᤳᤋᤢ. “ᤀᤠᤍᤠᤱᤒᤠ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤀᤣᤃᤠᤱ ᤀᤍᤥᤏᤡᤕᤠᤜ᤺ᤴ ᤜᤠᤱ ᤐᤥᤱ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤜᤠᤱᤕᤢᤰᤏᤠᤀᤥ ᤂᤢᤏᤧ᤹ᤀᤣ ᤕᤢᤱ ᤑᤠ᤹ᤀᤠᤱ ᤌᤣ ᤀᤠᤍᤠᤱᤒᤠᤖᤧ ᤀᤢᤘᤠ ᤁᤧᤈᤥᤃᤢᤒᤠᤒᤡ᥅

᥈᥋ ᤂᤢᤏᤧ᤹ ᤀᤠᤀᤡᤴ ᤕᤥ ᤐᤣᤀᤠᤱ ᤕᤖᤡᤰ ᤐᤡᤳᤜᤠ᤹ ᤏᤢ ᤁᤧᤔᤧ᤹ᤒᤠ ᤐᤡᤳᤛᤠᤳᤜᤠ᤹ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤡᤀᤠᤱ ᤘᤠ᤹॥ ᤂᤢᤏᤧ᤹ ᤁᤧᤖᤧᤰ ᤜᤠᤱᤛᤠᤜᤠ᤹. ᤌᤰᤔᤥᤒᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤧᤴ ᤛᤠᤓᤱᤈᤠᤀᤥ ᤀᤢ᤺ᤳᤋᤢᤛᤡᤀᤠᤱ ᤘᤠ᤹॥ ᤜᤧᤰᤁᤩᤠᤱ ᤀᤠᤸᤗᤥ ᤀᤠᤶᤓᤠ ᤁᤴ ᤕᤧᤶᤔᤥ ᤂᤧᤱᤜᤠ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤔᤧᤈ. ᤔᤧᤎᤢᤅᤢᤖ ᤀᤰᤂᤣ ᤔᤧᤗ᤹ᤖ ᤔᤧᤕᤠ᤺ᤰ. ‘ᤜᤠᤱ ᤀᤍᤥᤏᤡᤕᤠᤜ᤺ᤴ ᤁᤢᤎᤠ᤺ᤰ ᤆᤠ᤹ᤖᤖᤥ॥’

᥈᥌ ᤁᤖ ᤂᤢᤏᤧ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤀᤠᤱᤃᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁᤧᤴ. ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤏᤢ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤛᤥᤗᤥᤔᤏᤧᤴ ᤔᤧᤀᤢ᤺ᤳᤋᤡᤃᤧᤴ॥

᥈᥍ ᤌᤣ ᤁᤴ ᤀᤠᤍᤠᤱᤒᤠᤖᤧ ᤁᤧᤀᤡᤱᤈᤠ᤺ᤱᤗᤠᤶ ᤐᤥ᤺ᤰᤂᤧᤒᤠᤒᤡ᥅ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤁᤧᤛᤧᤘᤠᤖᤥᤒᤠᤜᤠ᤹ ᤆᤠᤜᤡ᤺ᤴ ᤜᤠᤱᤕᤢᤰᤏᤠᤀᤥ ᤜᤠ᤺ᤳ ᤕᤢᤱᤒᤠ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤕᤠᤵᤔᤡ ᤔᤧᤶᤔᤧᤳᤋᤣ ᤁᤧᤘᤠ᤹ᤒᤠᤒᤡ᥅”

ᤍᤠᤀᤢᤍᤖᤧ ᤛᤥᤗᤥᤔᤏᤧᤴ ᤜᤠᤱ ᤆᤥᤃᤢ

᥈᥎ ᤂᤧᤒᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤔᤧᤳᤋᤢ. “ᤒᤋᤛᤣᤒᤠ᤺ᤴ ᤛᤡᤃᤠᤱ ᤀᤢ᤺ᤳᤋᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤜᤠᤱᤅᤡᤸᤗᤧ ᤁᤢᤍᤃᤡ ᤑᤧᤖᤧᤀᤠᤱ ᤕᤧᤶᤛᤡᤱ॥

᥈᥏ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤔᤠᤱᤜᤧᤰᤛᤡᤱ. “ᤀᤠᤱᤃᤠ᤹ ᤁᤧᤖᤧᤰ ᤀᤠᤍᤢᤰᤂᤣᤜᤠ᤹ᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤒᤡᤒᤠ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹-

᥉᥆ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤂᤧᤏᤧ᤹ ᤔᤧᤳᤏᤧᤀᤠᤱ ᤘᤕᤧ. ‘ᤂᤧᤏᤧ᤹ ᤁᤧᤛ᤻ᤛᤠ ᤛᤥᤗᤥᤔᤏᤧᤴᤏᤣ ᤀᤠᤱᤃᤠ᤹ ᤀᤠᤀᤣᤃᤠᤱ ᤜᤠᤱ ᤐᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤠᤱᤕᤢᤰᤏᤠᤀᤥ ᤀᤠᤱᤃᤠ᤹ ᤀᤠᤗᤧᤰᤘᤠᤀᤥ ᤕᤢᤱ᤹॥’ ᤀᤠᤀᤡᤴᤒᤠ ᤕᤧᤴᤏᤥ ᤀᤠᤱᤃᤠ᤹ ᤁᤴ ᤔᤠᤱᤜᤧᤰᤁᤡᤴ ᤁᤧᤳᤋᤢᤱ᤹॥”

᥉᥇ ᤂᤧᤒᤩᤠᤱ ᤒᤋᤛᤣᤒᤠ᤺ᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱ ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤛᤠᤒᤴ ᤜᤒᤳ ᤑᤴᤇᤡᤱᤅᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤠᤱ ᤍᤠᤀᤢᤍᤖᤧ ᤁᤢᤎᤠ᤺ᤰ ᤆᤠ᤹ᤖᤖᤥ॥”

᥉᥈ ᤍᤠᤀᤢᤍ ᤜᤠᤱᤅᤡᤸᤗᤧ ᤔᤧᤳᤋᤢ. “ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁᤧᤴ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤴ ᤏᤢ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤛᤡᤃᤠᤱ ᤀᤢ᤺ᤳᤋᤧᤛᤧ᤹॥” ᤀᤠᤸᤗ ᤂᤧᤱᤜᤠ᤹ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤕᤧᤶᤛᤡᤱᤅᤡᤸᤗᤧ.

᥉᥉ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ ᤂᤡᤏᤡ᤹ ᤋᤣ᤹ᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛ᤻ᤛᤠ ᤛᤥᤗᤥᤔᤏᤧᤴ ᤀᤠᤱᤃᤠ᤹ ᤀᤠᤀᤴᤕᤥᤰᤁᤥ ᤕᤢᤰᤂᤧᤶᤔᤧ᤹ᤀᤠᤱ ᤕᤥ ᤃᤡᤜᤥᤏ ᤘᤒᤢᤴᤍᤠᤰᤁᤥ ᤌᤠᤖᤡᤰ ᤛᤥᤖᤡᤁ ᤋᤣ᤹ᤖᤧᤶᤔᤧ᤹॥

᥉᥊ ᤂᤧ᤹ᤕᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤖᤧ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤜᤠᤱ ᤔᤠᤱᤌᤥ᤺ᤰᤏᤠ ᤐᤡᤛᤢᤖ॥ ᤛᤠᤍᤠᤱᤅᤡᤴ ᤔᤢ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤧᤶᤔᤧ᤹ᤀᤠᤱ ᤀ᤺ᤰᤋᤧᤶᤔᤧ᤹. ‘ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤎᤠ᤺ᤰ ᤆᤠ᤹ᤖᤖᤥ᥄’

᥉᥋ ᤂᤧᤒᤩᤠᤱ ᤂᤡᤏᤡ᤹ ᤌᤥ᤺ᤰᤁᤠᤛᤡᤶᤔᤧ ᤌᤠᤅᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤛᤡᤃᤠᤱ ᤗᤠ᤺ᤳᤋᤠᤱ ᤀᤠᤱᤃᤠ᤹ ᤀᤠᤜᤠᤱ ᤕᤢᤰᤏᤠᤀᤥ ᤕᤢᤱᤗ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤧᤰᤘᤠᤀᤥ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤖ॥ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤢᤏᤧ᤹ ᤛᤣ᤺ᤴᤍᤢᤱᤒᤠᤖᤥ॥”

᥉᥌ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜᤖᤧ ᤜᤠᤱᤅᤡᤴ ᤔᤧᤳᤋᤢ. “ᤀᤠᤔᤡᤴ᥄ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤋᤱᤒᤠᤀᤣ ᤀᤢᤘᤠ ᤆᤥᤃᤢᤖᤖᤥ॥

᥉᥍ ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤠᤱᤅᤡᤴᤏᤢ ᤕᤜᤘᤣ ᤍᤠᤱᤒᤠᤴ ᤘᤕᤧᤒᤠ ᤁᤢᤀᤡᤛᤡ᤺ᤰᤁᤣ. ᤂᤢᤏᤧ᤹ ᤛᤥᤗᤥᤔᤏᤧᤴᤏᤢᤀᤠᤱ ᤘᤠ᤹ᤖ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤠᤱ ᤍᤠᤀᤢᤍᤖᤧ ᤁᤢᤜᤠᤱ ᤕᤢᤰᤏᤠ᤺ᤴᤏᤢ᤺ᤸᤗᤧᤀᤠᤱ ᤌᤥᤎᤥᤰ ᤆᤥᤃᤢᤖ॥”

᥉᥎ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏ. ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ. ᤁᤖᤧᤋᤡ ᤏᤢ ᤐᤗᤣᤌᤡᤜᤠ᤹ ᤕᤥ ᤔᤧᤎᤠᤛᤡᤱ ᤜᤧᤰᤁᤩᤠᤱ ᤛᤥᤗᤥᤔᤏᤧᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤀᤴᤕᤥᤰᤁᤥ ᤔᤧᤕᤢᤰᤂᤢᤀᤠᤱ ᤔᤧᤍᤣ᤹ᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤃᤡᤜᤥᤏ ᤌᤠᤖᤡᤰ ᤆᤢᤶ ᤔᤧᤔᤧᤳᤋᤢ ᤔᤧᤍᤣ᤹ᤖᤢ॥

᥉᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁᤖᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤏᤡ᤺ᤱᤃᤣ᤹ ᤕᤠᤱᤔᤠ ᤛᤠᤍᤠᤱᤅᤡᤴ ᤕᤠᤱᤛᤡᤱᤅᤠᤱ ᤛᤥᤗᤥᤔᤏᤧᤴ ᤏᤡ᤺ᤱᤃᤧ᤺ᤸᤗᤧ ᤜᤠᤱ ᤔᤠᤱᤌᤥ᤺ᤰᤏᤠ ᤐᤡᤖᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤠᤍᤠᤱᤅᤡᤴ ᤔᤧᤔᤢ᤺ᤳᤋᤢ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤔᤧᤀ᤺ᤰᤋᤧᤀᤠᤱ ᤔᤧᤒᤠ᤺ᤳᤋᤢ. “ᤛᤥᤗᤥᤔᤏ ᤜᤠᤱᤅᤡᤴ ᤁᤢᤎᤠ᤺ᤰ ᤆᤠ᤹ᤖᤖᤥ᥄”

᥊᥆ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖ. ᤔᤢᤑᤪᤠᤔᤠ ᤔᤢᤱᤏᤢ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤌᤠ᤺ᤱ ᤔᤧᤎᤥ᤺ᤰᤛᤡᤱ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤕᤱ ᤁᤡᤸᤗᤡᤱᤅᤡᤸᤗᤧ ᤂᤠᤶᤒᤣ᤺ᤰᤔᤠᤴᤏᤣ ᤕᤰᤂᤢ॥

᥊᥇ ᤀᤍᤥᤏᤡᤕᤠᤜ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤍᤖᤣᤒᤠᤜᤠ᤹ᤖᤧ ᤛᤠᤓᤱᤈᤠ ᤆᤠᤔᤠ ᤔᤧᤛᤢᤖᤢᤖᤖᤰ ᤔᤧᤕᤠᤃᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤜᤕᤱ ᤁᤡᤸᤗᤡᤱᤅᤡᤴ ᤔᤧᤄᤧᤵᤛᤢ॥ ᤛᤠᤍᤠᤱ ᤗᤠᤀᤡ᤺ᤰᤋᤧᤒᤧᤴ ᤂᤧᤵᤛᤢᤀᤠᤱ ᤕᤥᤀᤠᤒᤖᤧ ᤛᤧ᤺ᤴᤍᤥᤛᤢᤛᤡ. “ᤕᤧᤰᤕᤰᤁᤥ ᤌᤧᤔᤠ᤺ᤴ ᤜᤕᤱ ᤁᤡᤸᤗᤡᤱ ᤐᤥ᤺ᤱᤗ ᤕᤠᤰᤐᤣ᥅”

᥊᥈ ᤀᤠᤸᤗ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤐᤠᤖᤧᤖ ᤕᤠᤃᤧᤸᤗᤧ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤖᤧ ᤁᤢᤛ᤻ᤛᤠ ᤈᤥᤏᤠᤌᤏᤧᤴ ᤁᤧᤖᤧᤎᤠᤅᤧ॥ ᤀᤍᤥᤏᤡᤕᤠᤜᤖᤧ ᤂᤧᤴ ᤔᤧᤳᤋᤢ. “ᤁᤳᤏᤠ ᤑᤧᤖᤧ᤹॥ ᤂᤧᤏᤧ᤹ ᤜᤧᤰᤋᤱᤒᤠ ᤁᤢᤔᤡᤱ ᤁᤧᤀᤡᤱᤒᤠ ᤔᤏᤠ᤺ᤸᤗᤧ ᤛᤢᤏᤠᤀᤡᤱ ᤁᤧᤍᤠᤖᤢᤀᤠᤱ ᤁᤧᤍᤩᤧᤒᤡᤗᤠ॥”

᥊᥉ ᤈᤥᤏᤠᤌᤏᤖᤧ ᤏᤥᤃᤵ ᤐᤡᤖᤢ. “ᤔᤧ᤺ᤴ. ᤜᤥ᤺ᤵᤗᤥ᥄ ᤛᤧᤰᤂᤠᤀᤣ. ᤀᤠᤏᤡ᤹ ᤍᤠᤱᤒᤠ ᤜᤠᤱ ᤍᤠᤀᤢᤍᤖᤧ ᤛᤥᤗᤥᤔᤏᤧᤴ ᤜᤠᤱ ᤆᤥᤃᤢᤀᤠᤱ ᤘᤠ᤹ᤖᤥ॥

᥊᥊ ᤂᤢᤏᤧ᤹ᤏᤢ ᤛᤥᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁᤧᤴ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤴ. ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ. ᤁᤖᤣᤋᤡ ᤏᤢ ᤐᤗᤣᤌᤡᤜᤠ᤹ ᤜᤠᤱᤅᤡᤸᤗᤧ ᤐᤠᤱᤄᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤥᤗᤥᤔᤏᤧᤴ ᤜᤠᤱᤅᤡᤸᤗᤧ ᤁᤢᤀᤴᤕᤥᤰᤁᤥ ᤔᤧᤕᤢᤰᤂᤢ.

᥊᥋ ᤂᤶᤓᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤖᤧ ᤂᤢᤏᤧ᤹ ᤃᤡᤜᤥᤏᤀᤥ ᤜᤠᤱ ᤔᤠᤱᤌᤥ᤺ᤰᤏᤠ ᤐᤡᤖᤧᤳᤇᤢᤀᤠᤱ ᤘᤠ᤹॥ ᤂᤧᤵᤔᤥᤗᤠᤶ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤠᤸᤗᤥ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤏᤢ ᤔᤧᤛ᤺ᤳᤋᤧᤖ ᤌᤥ ᤔᤧᤛᤔᤧᤎᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤧᤰᤕᤰᤁᤥ ᤜᤕᤱ ᤁᤡᤸᤗᤡᤱ ᤐᤥ᤺ᤱᤗ ᤐᤳ॥ ᤜᤠᤒᤠ ᤁᤴ ᤀᤡᤰᤗᤠ᤺ᤴ ᤂᤡᤏᤡ᤹ ᤁᤧᤄᤧᤵᤛᤢᤶᤒᤠᤖᤥ॥

᥊᥌ ᤂᤧᤴᤏᤢ᤺ᤸᤗᤧ ᤀᤠᤖᤛᤠᤱ ᤕᤖᤡᤰᤁ ᤌᤣ ᤐᤥ᤺ᤰᤂᤧᤓᤧᤸᤗᤧ. ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠᤀᤥ ᤛᤥᤗᤥᤔᤏᤧᤴ ᤕᤢᤱᤛᤡᤱᤅᤠᤱ ᤕᤢᤱ᤹॥

᥊᥍ ᤜᤧᤰᤁᤩᤠᤱ ᤜᤠᤱ ᤛᤢᤜᤠᤱᤕᤢᤰᤐᤠᤜᤠ᤹ᤀᤠᤱ ᤀᤠᤏᤡ᤹ ᤍᤠᤱᤒᤠ ᤍᤠᤀᤢᤍ ᤜᤠᤱᤅᤡᤴ ᤀᤰᤂᤣ ᤔᤧᤔᤧᤳᤋᤢᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤛᤧ ᤔᤧᤒᤣᤀᤠᤱ ᤔᤧᤕᤠ᤺ᤰ. ‘ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠᤖᤧ ᤁᤧᤛ᤻ᤛᤠ ᤛᤥᤗᤥᤔᤏᤖᤧ ᤁᤢᤔᤡᤱᤅᤡᤴ ᤀᤠᤍᤠᤱᤒᤠᤖᤧᤴᤏᤢ᤺ᤸᤗᤧ ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤧᤀᤡᤱᤒᤠ ᤆᤥᤃᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤀᤠᤍᤠᤱᤒᤠᤖᤧᤴᤏᤢ᤺ᤸᤗᤧᤀᤠᤱ ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ ᤆᤥᤃᤢᤖᤖᤥ॥’ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤴ ᤁᤢᤕᤢᤰᤏᤠᤀᤥᤀᤣ ᤕᤢᤅᤧᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤢᤀᤠᤱ ᤐᤠ᤺ᤳᤋᤢ.

᥊᥎ ‘ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤂᤢᤏᤧ᤹ ᤀᤠᤀᤡᤴ ᤀᤠᤱᤃᤠ᤹ ᤀᤠᤜᤠᤱ ᤕᤢᤰᤏᤠᤀᤥ ᤀᤠᤱᤃᤠ᤹ ᤀᤠᤔᤡᤰᤁᤡᤸᤗᤧ ᤗᤰᤂᤥᤒᤠᤎᤡᤰ ᤏᤡᤛᤢᤱᤗ ᤕᤠ᤺ᤴᤍᤠᤱᤗᤥ᥄’”

᥊᥏ ᤁᤸᤗᤧᤆᤥᤃᤢᤸᤗᤧ ᤀᤍᤥᤏᤡᤕᤠᤜᤖᤧ ᤁᤢᤍᤖᤧᤒᤠᤜᤠ᤹ ᤁᤧᤖᤧᤰ ᤕᤱᤔᤠ ᤔᤧᤛᤩᤧ ᤜᤧᤰᤁᤩᤠᤱ ᤔᤢᤳᤌᤪᤡᤰ ᤘᤎᤡᤰ ᤔᤧᤒᤥᤃᤧᤀᤠᤱ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧ ᤔᤧᤒᤣ॥

᥋᥆ ᤁᤖ ᤀᤍᤥᤏᤡᤕᤠᤜ᤺ᤴ ᤀᤠᤵᤑᤣᤰ ᤆᤠᤜᤡ᤺ᤴ ᤛᤥᤗᤥᤔᤏᤧᤴᤏᤢ ᤁᤡᤛᤧᤀᤠᤱ ᤐᤥᤃᤧ. ᤜᤧᤰᤁᤩᤠᤱ ᤐᤣᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤠᤱᤜᤠ᤹ ᤋᤧᤶᤛᤢ॥

᥋᥇ ᤂᤧᤒᤩᤠᤱ ᤁᤢᤓᤠ ᤔᤧᤒᤣᤀᤠᤱ ᤁᤴ ᤀᤡᤱᤄᤱᤅᤡᤴ ᤛᤥᤗᤥᤔᤏᤧᤴ ᤔᤧᤔᤧᤳᤋᤢ. “ᤀᤍᤥᤏᤡᤕᤠᤜ᤺ᤴ ᤛᤥᤗᤥᤔᤏ ᤜᤠᤱᤅᤡᤴᤏᤢ ᤁᤡᤛᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤠᤱᤜᤠ᤹ ᤋᤧᤶᤛᤢᤀᤠᤱ ᤐᤳ॥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ᤹. ‘ᤛᤥᤗᤥᤔᤏ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤁᤢᤛᤧᤘᤠᤖᤥᤒᤣᤴ ᤋᤠᤓᤣ᤺ᤸᤗᤧ ᤔᤧᤛᤧᤳᤏᤧᤴ ᤑᤠ᤹ᤀᤠᤱ ᤔᤠᤱᤜᤧᤰᤛᤡᤱᤅᤠᤱ ᤔᤧᤳᤋᤠᤖ॥’”

᥋᥈ ᤛᤥᤗᤥᤔᤏᤖᤧ ᤏᤥᤃᤵ ᤐᤡᤖᤢ. “ᤂᤢᤏᤧ᤹ ᤀᤠᤵᤑᤣᤰ ᤗᤳᤇᤠ ᤛᤢᤶᤒᤥᤎᤠᤛᤠᤒᤠ ᤔᤏᤠ ᤑᤠ᤹ᤀᤠᤱ ᤋᤛᤡ ᤐᤡᤔᤠ ᤛᤢᤰᤋᤢᤏᤣᤓᤃᤪ ᤂᤢᤏᤧ᤹ ᤁᤢᤎᤧᤃᤣ᤺ᤰ ᤀᤡᤎᤡᤰᤁᤠᤱ ᤂᤠᤶᤒᤠᤱᤅᤥ ᤔᤧᤗᤢ᤺ᤰᤏᤧᤴ॥ ᤁᤖ ᤂᤢᤏᤧ᤹ ᤑᤧᤴᤕᤠ᤺ᤶᤒᤰ ᤆᤥᤃᤢᤒᤠ ᤂᤥᤍᤧᤳᤋᤧᤏᤣᤓᤃᤪ ᤂᤢᤏᤧ᤹ ᤛᤧᤰᤂᤠᤀᤣ ᤛᤧᤵᤔᤠ ᤐᤥᤱ᤹॥”

᥋᥉ ᤂᤧᤒᤩᤠᤱ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤔᤏᤠᤜᤠ᤹ ᤐᤠᤱᤄᤢᤛᤡᤀᤠᤱ ᤂᤢᤏᤧ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤗᤠᤶ ᤕᤥ ᤔᤧᤕᤢᤖᤢ॥ ᤜᤧᤰᤁᤩᤠᤱ ᤀᤍᤥᤏᤡᤕᤠᤜ᤺ᤴ ᤕᤧᤀᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤛᤧᤘᤠ ᤔᤧᤳᤋᤢ॥ ᤛᤥᤗᤥᤔᤏᤖᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤡᤶᤔᤥ ᤐᤣᤃᤧ᤹ᤀᤥ॥”

ᤍᤠᤀᤢᤍᤖᤧ ᤛᤥᤗᤥᤔᤏᤧᤴ ᤁᤢᤏᤢᤵᤔᤠ ᤂᤠᤜᤢᤴ ᤐᤡᤖᤢ᤹

᥈

ᤀᤠᤸᤗ ᤍᤠᤀᤢᤍᤖᤧ ᤁᤢᤛᤡᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱ ᤁᤧᤖᤧᤸᤗᤧ. ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤁᤴ ᤁᤢᤏᤢᤵᤔᤠ ᤂᤠᤜᤢᤴᤏᤡᤴ ᤐᤡᤖᤢ॥

᥈ ᤂᤢᤏᤧ᤹ ᤔᤧᤳᤋᤢ. “ᤀᤠᤸᤗ ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤥ ᤐᤣ᤺ᤰᤁᤠᤖ ᤐᤳᤋᤠ॥ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤕᤧᤶᤒᤡᤳᤇᤠ ᤜᤧᤰᤁᤣ ᤜᤠᤱᤜᤠᤱ ᤗ᤹ᤖᤧ᤹.

᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤜᤠ᤹ ᤁᤧᤳᤗ ᤆᤥᤃᤧ᤹- ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤄᤣᤃᤧ᤹. ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤂᤢᤏᤧ᤹ ᤁᤢᤎᤡᤶᤜᤠ᤹ ᤏᤢ ᤁᤢᤀᤡᤱᤈᤠ᤺ᤱᤜᤠ᤹. ᤂᤢᤏᤧ᤹ ᤁᤢᤓᤠᤱᤜᤠ᤹ ᤏᤢ ᤁᤢᤀᤡᤱᤍᤳᤜᤠ᤹ ᤀᤡ᤺ᤳᤋᤧ ᤏᤠ᤺ᤳᤋᤧ᤹. ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤌᤣᤎᤣ ᤁᤧᤈᤥᤃᤢ᤹ ᤜᤧᤰᤁᤩᤠᤱ ᤀᤠᤳᤋᤠᤴ ᤀᤠᤳᤋᤠᤴ ᤁᤧᤒᤣ᤺ᤰ. ᤂᤧᤵᤔᤥ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤖᤖᤥ.

᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤔᤧᤳᤋᤠᤱᤅᤠᤱ ᤀᤠᤱᤃᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤳᤗᤖᤥ- ‘ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰ ᤘᤠ᤹ᤔᤠ ᤐᤥᤱ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤹ᤖᤧ ᤀᤠᤱᤃᤠ᤹ ᤀᤠᤔᤡᤰᤛᤠᤀᤥ ᤏᤛᤠ᤺ᤴᤛᤠᤒᤠ ᤔᤧᤒᤥ᤺ᤱᤅᤠᤱ ᤗᤠᤱᤔᤧᤄᤣ᤺ᤰᤏᤣᤓᤃᤪ. ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤔᤏᤠᤔᤧ᤺ᤴᤏᤣ ᤁᤧᤶᤒᤥ᤺ᤱᤏᤧᤴ॥’

᥋ “ᤂᤧᤶᤔᤩᤠᤰᤗᤰ ᤔᤧ᤺ᤴ. ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤀᤠᤱᤃᤠ᤹ ᤌᤣ ᤔᤧᤳᤋᤠᤱ. ᤀᤡᤛᤪᤠᤀᤡᤗᤒᤠ ᤏᤧᤵᤑᤢ ᤌᤰᤔᤥᤒᤠ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖ ᤏᤢ ᤕᤣᤋᤣᤖᤖᤧ ᤁᤢᤛ᤻ᤛᤠ ᤀᤔᤠᤛᤠ᤺ᤴ ᤂᤧᤸᤗᤧ ᤌᤣ ᤔᤧᤳᤋᤢᤛᤡ ᤂᤧᤴ ᤐᤠ᤺ᤴᤏᤡᤴ ᤂᤧᤏᤧ᤹ ᤀᤠᤵᤑᤣᤰ ᤁᤧᤏᤡᤛᤢᤀᤠᤱᤅᤣ ᤘᤠ᤹॥ ᤌᤱᤅᤥᤒᤠ ᤕᤧᤶ ᤁᤢᤀᤡᤛᤡ᤺ᤰ ᤛᤏᤠᤖᤢᤱ ᤐᤥ᤺ᤰᤂᤧᤀᤠᤱ ᤘᤕᤧᤛᤠᤱ ᤂᤢᤏᤧ᤹ ᤂᤧᤴ ᤏᤧᤵᤔᤠᤱ ᤛᤧᤖᤢᤛᤡ॥ ᤜᤠᤒᤠ ᤂᤧᤴ ᤔᤠᤰᤂᤡᤸᤗᤧ ᤂᤢᤏᤧ᤹ ᤁᤢᤓ᤹ᤀᤡ᤺ᤴ ᤏᤢ ᤁᤢᤗᤠᤱᤅᤥᤒᤠ ᤗᤠᤱᤛᤢ᤺ᤵᤐᤡᤴ ᤆᤡ᤺ᤴᤍᤢ॥

᥌ ᤂᤧᤏᤧ᤹ ᤁᤧᤛᤡᤰᤁᤢᤶ ᤏᤡᤱᤘᤠ᤹ᤖᤧ ᤌᤣᤎᤣ ᤁᤧᤔᤧᤳ. ᤂᤧᤴ ᤜᤧᤰᤁᤣᤀᤣ ᤂᤢᤏᤧ᤹ᤏᤢ ᤕᤠ᤺ᤶᤒᤰ ᤆᤥᤃᤧ᤹. ᤁᤖ ᤂᤢᤏᤧ᤹ ᤁᤢᤎᤧᤃᤣ᤺ᤰ ᤑᤢᤵᤔᤠᤏᤢ ᤛᤥᤖᤡᤰ ᤂᤧᤔᤠ ᤕᤱᤛᤱᤅᤥ ᤛᤏᤠᤖᤢᤱᤅᤠᤱ ᤐᤣ᤺ᤰᤔᤠ ᤔᤧᤄᤥᤏᤧᤴᤗ॥

᥍ “ᤁᤖ ᤃᤡᤗᤠᤍᤒᤠ ᤒᤷᤈᤡᤸᤗᤤᤖᤧ ᤁᤢᤛ᤻ᤛᤠᤜᤠ᤹ᤃ ᤗᤢᤱᤔᤠ᤹ ᤋᤢᤰᤋᤧᤛᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤱᤜᤠ᤹ ᤀᤥᤔᤧᤳᤋᤧ ᤆᤥᤃᤧᤛᤧ᤹॥ ᤂᤧᤏᤧ᤹ ᤁᤧᤶᤓᤢ᤹ ᤀᤒ᤻ᤛᤠᤗᤥᤔᤗᤠᤶ ᤀᤠᤱᤃᤠ᤹ ᤂᤧᤳᤋᤠᤛᤡᤱᤅᤠᤱ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ᤏᤢᤀᤣ ᤛᤥᤖᤡᤰ ᤔᤧᤘᤕᤧ॥

᥎ “ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤒᤜᤢᤖᤡᤔᤒᤠ ᤒᤣᤏᤩᤠᤔᤡᤏᤡ ᤃᤣᤖᤠᤖᤧ ᤁᤢᤛ᤻ᤛᤠ ᤛᤡᤔᤡ᤺ᤴᤏᤢ ᤂᤧᤏᤧ᤹ ᤛᤡᤱᤛᤡᤱ ᤗ᤹ᤖᤧ᤹॥ ᤀᤠᤱᤃᤠ᤹ ᤔᤜᤏᤥᤔᤀᤥ ᤐᤣᤃᤠᤱᤒᤠ ᤕᤧᤴᤏᤥ ᤂᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤔᤠᤱᤍᤣᤛᤠᤱᤅᤠᤱ ᤘᤕᤧ॥ ᤀᤠᤱᤃᤠ᤹ ᤏᤢ᤺ᤰᤛᤠᤱᤅᤧᤸᤗᤧ ᤂᤧᤴ ᤀᤠᤱᤃᤠ᤹ ᤀᤠᤍᤢᤶᤛᤧ ᤕᤷᤍᤏ ᤘᤜ᤺ᤱᤅᤥ ᤕᤧ. ᤂᤢᤏᤧ᤹ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤔᤠᤱᤜᤧᤰᤛᤡᤱᤅᤠ. ‘ᤀᤠᤱᤃᤠ᤹ ᤂᤧᤏᤧ᤹ ᤋᤠᤓᤣ᤺ᤸᤗᤧ ᤔᤧᤛᤧᤳᤏᤧᤴ᤹॥’

᥏ ᤁᤖ ᤀᤠᤸᤗ ᤂᤧᤏᤧ᤹ ᤂᤧᤴ ᤁᤢᤍᤥ᤺ᤵᤔᤠ ᤔᤧᤗᤣ᤺ᤳᤋᤧᤴᤏᤧ᤹॥ ᤂᤧᤏᤧ᤹ ᤛᤡᤰᤁᤢᤶᤛᤠᤒᤠ ᤔᤏᤠ ᤁᤧᤈᤥ᤺ᤰ ᤜᤧᤰᤁᤩᤠᤱ ᤂᤧᤴ ᤀᤠᤰᤂᤣ ᤔᤧᤵᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤁᤧᤏᤡᤛᤢ᤹॥ ᤂᤢᤏᤧ᤹ ᤁᤢᤎᤧᤃᤣ᤺ᤰ ᤑᤢᤵᤔᤠᤏᤢ ᤛᤥᤖᤡᤰ ᤔᤠᤰᤂᤡ᤹ᤏᤢ ᤂᤧᤔᤠ ᤕᤱᤛᤱᤅᤥ ᤐᤣ᤺ᤰᤗᤖᤥ॥”

ᤍᤠᤀᤢᤍ ᤜᤠᤱᤅᤡᤴ ᤔᤠᤛᤡᤱ

᥇᥆ ᤂᤧᤒᤩᤠᤱ ᤍᤠᤀᤢᤍᤧᤴ ᤁᤢᤎᤠ᤺ᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥

᥇᥇ ᤜᤣᤒᤪᤥᤏᤀᤥ ᤋᤱᤒᤣ ᤏᤢᤛᤡ ᤏᤢ ᤕᤖᤢᤛᤗᤧ᤺ᤶᤔᤥ ᤛᤢᤶᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤁᤧᤖᤧᤰᤗᤧ ᤂᤢᤏᤧ᤹ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤀᤡᤛᤪᤠᤀᤡᤗᤀᤥ ᤜᤠᤱᤕᤢᤰ ᤆᤥᤃᤢ॥

᥇᥈ ᤜᤧᤰᤁᤩᤠᤱ ᤛᤥᤗᤥᤔᤏᤧᤴ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤁᤢᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤌᤎᤵ ᤔᤧᤸᤗ᤹ᤀᤣ ᤕᤢᤰᤛᤡᤱ ᤐᤥ᤺ᤰᤂᤧᤖᤥ॥

ᤀᤍᤥᤏᤡᤕᤠᤜ᤺ᤴ ᤔᤠᤛᤡᤱ

᥇᥉ ᤀᤠᤸᤗ ᤜᤃ᤻ᤃᤡᤋᤖᤧ ᤁᤢᤛ᤻ᤛᤠ ᤀᤍᤥᤏᤡᤕᤠᤜ᤺ᤴ ᤛᤥᤗᤥᤔᤏᤖᤧ ᤁᤢᤶᤔᤠ ᤒᤋᤛᤣᤒᤠᤀᤥ ᤐᤣ॥ ᤒᤋᤛᤣᤒᤠ᤺ᤸᤗᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤌᤣ ᤂᤧᤏᤧ᤹ ᤏᤢᤒᤠ ᤁᤧᤀᤡ᤺ᤳᤋᤢᤀᤠᤱ ᤁᤧᤕᤧᤒᤡ᥅”

ᤂᤢᤏᤧ᤹ ᤏᤥᤃᤵ ᤐᤡᤖᤢ. “ᤀᤥᤘᤠ. ᤏᤢᤒᤠᤀᤣ ᤀᤡ᤺ᤳᤋᤢᤱᤗᤥ॥”

᥇᥊ ᤂᤧᤒᤩᤠᤱ ᤂᤧᤸᤗᤧ ᤀᤠᤸᤗᤛᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤌᤧᤔᤠᤀᤡ ᤐᤠ᤺ᤴ ᤔᤧᤵᤔᤠ ᤁᤳᤏᤧ॥”

ᤂᤢᤏᤧ᤹ ᤔᤧᤳᤋᤢ. “ᤐᤠ᤺ᤳᤋᤧ᤹॥”

᥇᥋ ᤀᤍᤥᤏᤡᤕᤠᤜᤖᤧ ᤂᤢᤏᤧ᤹ ᤔᤧᤳᤋᤢ. “ᤜᤠᤱᤈᤢᤶᤔᤡᤴ ᤀᤠᤱᤃᤠ᤹ᤀᤣ ᤂᤥᤔᤠ ᤁᤧᤒᤥ᤺ᤱᤒᤠ ᤘᤕᤧ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹॥ ᤀᤠᤱᤃᤠ᤹ᤀᤣ ᤜᤠᤱ ᤐᤥ᤺ᤱᤅᤠ ᤑᤠ᤹ᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤀᤡ᤺ᤳᤋᤢᤀᤠᤱ ᤘᤕᤧ॥ ᤜᤠᤱᤈᤢᤶᤔᤡᤴ ᤀᤠᤱᤃᤠ᤹ ᤀᤠᤴᤛᤠ᤹ᤖᤧᤴ ᤐᤥ᤺ᤰᤂᤧ॥ ᤁᤖ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤠᤱᤃᤪᤠᤳᤆᤡ ᤘᤃᤪᤠᤳᤆᤡ ᤐᤥ᤺ᤰᤂᤧ॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤜᤠᤱᤈᤢᤶᤔᤡᤴ ᤂᤢᤏᤧ᤹ᤀᤡᤴᤏᤣ ᤘᤕᤧ॥

᥇᥌ ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤗᤳᤇᤠ ᤐᤠ᤺ᤴ ᤐᤣᤗᤡ ᤑᤠᤰᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤧᤴ ᤔᤧᤒᤥ᤺ᤱᤏᤧᤴ ᤔᤧᤒᤠ᤺ᤳᤋᤧᤴᤏᤧ᤹ᤀᤥ॥”

ᤂᤢᤏᤧ᤹ ᤔᤧᤳᤋᤢ. “ᤂᤧᤴ ᤌᤣᤒᤣ᥅”

᥇᥍ ᤂᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤛᤢᤏᤶᤔᤡ ᤀᤒᤡᤛᤃᤧᤴ ᤔᤣ᤺ᤰᤂᤡᤶ ᤔᤧᤵᤔᤠ ᤂᤥᤛᤢᤱᤗ ᤑᤠ᤹ᤀᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤐᤣᤗᤡ ᤑᤠᤰᤋᤠᤱ ᤐᤡᤖᤠᤱᤅᤧ᤹॥ ᤂᤢᤏᤧ᤹ ᤔᤧ᤺ᤴ ᤁᤧᤶᤔᤣᤳᤏᤧᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹॥”

᥇᥎ ᤒᤋᤛᤣᤒᤠᤖᤧ ᤏᤥᤃᤵ ᤐᤡᤖᤢ. “ᤐᤥᤱ᤹. ᤂᤧᤏᤧ᤹ ᤁᤧᤗᤠᤃᤡ ᤀᤠᤱᤃᤠ᤹ ᤜᤠᤱᤅᤡᤴ ᤋᤠ᤹ᤈᤧᤰᤋᤢᤱ᤹॥”

᥇᥏ ᤀᤠᤸᤗ ᤀᤍᤥᤏᤡᤕᤠᤜᤖᤧ ᤁᤢᤗᤠᤃᤡ ᤐᤠ᤺ᤴ ᤁᤧᤔᤠ ᤑᤠ᤹ᤀᤠᤱ ᤒᤋᤛᤣᤒᤠ᤺ᤴ ᤜᤠᤱᤅᤧᤀᤥ ᤐᤣ᤺ᤸᤗᤧ. ᤂᤢᤏᤧ᤹ ᤗᤠᤶᤍᤠ᤺ᤰᤔᤠᤖᤧ ᤗᤠᤃᤡ ᤜᤠᤱᤅᤡᤴ ᤐᤥᤃᤧ ᤜᤧᤰᤁᤩᤠᤱ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤂᤢᤏᤧ᤹ ᤛᤧᤘᤠ ᤔᤧᤳᤋᤢᤀᤠᤱ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱ॥ ᤁᤢᤶᤔᤠᤖᤧ ᤁᤢᤗᤠᤃᤡ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤜᤠᤱᤕᤢᤰᤏᤠ ᤌᤡᤰ ᤋᤠ᤺ᤵᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤛᤡᤱ॥

᥈᥆ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤆᤢᤰᤛᤠ ᤐᤣᤗᤡ ᤌᤡᤰ ᤑᤠᤰᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤧᤴ ᤔᤧᤒᤥ᤺ᤱᤏᤧᤴ ᤔᤧᤔᤧᤳᤋᤠᤱᤅᤡᤴᤏᤧ᤹ᤀᤥ॥”

ᤜᤠᤱᤅᤡᤸᤗᤧ ᤏᤥᤃᤵ ᤐᤡᤖᤢ. “ᤀᤠᤶᤔᤠᤖᤧ ᤌᤣ ᤐᤠ᤺ᤵᤔᤠ ᤁᤧᤃᤳᤋᤢᤒᤣ᥅ ᤀᤠᤱᤃᤠ᤹ ᤂᤧᤴ ᤔᤧᤒᤥ᤺ᤱᤏᤧᤴ ᤔᤧᤔᤧᤳᤏᤧᤴ᤹॥”

᥈᥇ ᤂᤢᤏᤧ᤹ ᤔᤧᤳᤋᤢ. “ᤛᤢᤏᤶᤔᤡ ᤀᤒᤡᤛᤃᤧᤴ ᤂᤧᤏᤧ᤹ ᤁᤧᤶᤓᤢ᤹ ᤀᤍᤥᤏᤡᤕᤠᤜ᤺ᤴᤏᤢ ᤔᤣ᤺ᤰᤂᤡᤶ ᤔᤧᤳᤋᤧ᤹॥”

᥈᥈ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤶᤔᤠ ᤏᤥᤃᤵ ᤐᤡᤖᤢ. “ᤛᤢᤏᤶᤔᤡ ᤀᤒᤡᤛᤃᤧᤴ ᤀᤍᤥᤏᤡᤕᤠᤜ᤺ᤴᤏᤢ ᤔᤣ᤺ᤰᤂᤡᤶ ᤔᤧᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤣᤀᤠᤱ ᤐᤣᤗᤡ ᤁᤧᤓᤠᤰᤁᤠᤒᤠᤒᤣ᥅ ᤀᤥᤘᤠ. ᤂᤢᤏᤧ᤹ ᤀᤠᤱᤃᤠ᤹ ᤀᤠᤶᤓᤢ᤹ᤀᤣᤛᤒᤠ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤖᤧ ᤁᤢᤗᤠᤃᤡ ᤏᤢ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤁᤢᤗᤠᤃᤡᤀᤠᤱ ᤂᤧᤏᤧ᤹ ᤜᤠᤱᤈᤢᤶᤔᤡᤴᤏᤣ ᤁᤧᤏᤠ᤺ᤰᤋᤢᤛᤠᤱ ᤐᤥ᤺ᤰᤂᤧᤒᤠ ᤘᤕᤧ᥄”

᥈᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤔᤠᤱᤜᤧᤰᤛᤡᤱᤅᤠᤱ ᤐᤠ᤺ᤳᤋᤢ. “ᤁᤴ ᤐᤣᤗᤡ᤺ᤸᤗᤧ ᤗᤠᤃᤡ ᤀᤍᤥᤏᤡᤕᤠᤜᤖᤧ ᤂᤢᤏᤧ᤹ ᤁᤢᤜᤡᤱᤔᤧᤴ ᤔᤧᤔᤠᤛᤢᤴᤏᤣᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤠᤖ᥄

᥈᥊ ᤀᤠᤸᤗ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤜᤠᤱᤕᤢᤰᤏᤠᤀᤥ ᤀᤠᤱᤃᤠ᤹ ᤕᤢᤰᤋᤡᤱ ᤁᤧᤈᤥ᤺ᤰᤐᤠ ᤏᤢ ᤂᤢᤏᤧ᤹ ᤁᤢᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤀᤠᤜᤡᤶᤛᤕᤱ ᤁᤧᤓᤥ᤺ᤱᤒᤠ ᤀᤠᤶᤓᤠ ᤁᤴ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤀᤡᤴᤇᤠ ᤀᤍᤥᤏᤡᤕᤠᤜ᤺ᤴ ᤛᤧᤵᤔᤠ ᤐᤥᤱ᤹ ᤑᤠ᤹ᤀᤠᤱ ᤐᤠ᤺ᤳᤋᤢᤱ᤹᥄”

᥈᥋ ᤂᤧᤒᤩᤠᤱ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤀᤡᤱᤈᤠ᤺ᤱ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤍᤥᤏᤡᤕᤠᤜ᤺ᤴ ᤗ᤺ᤵᤛᤢᤛᤧᤖᤢᤖᤥ॥

ᤀᤒᤡᤕᤠᤌᤠᤖᤧᤴ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤒᤠ ᤏᤢ ᤕᤥᤀᤠᤒᤧᤴ ᤛᤩᤧᤒᤠ

᥈᥌ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤒᤡᤕᤠᤌᤠᤖᤧᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤵᤑᤣᤰ ᤁᤧᤗᤠᤈᤣ᤹ ᤛᤡᤱᤒᤢᤱ ᤀᤏᤠᤋᤥᤋᤀᤥ ᤐᤣᤃᤧ᤹॥ ᤂᤧᤏᤧ᤹ᤃ ᤛᤡᤔᤠ ᤁᤧᤕᤠᤖᤢ᤹. ᤁᤖ ᤀᤠᤱᤃᤠ᤹ ᤀᤠᤸᤗᤥᤛᤠ ᤂᤧᤏᤧ᤹ ᤔᤧᤛᤧᤳᤏᤧᤴ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤍᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤴᤍᤥ᤺ᤰᤁᤡᤴ ᤐᤱᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤀᤠᤶᤒᤠᤖᤧ ᤋᤢᤔᤢᤒᤠ ᤋᤢᤰᤂᤣᤀᤥ ᤂᤧᤏᤧ᤹ᤀᤠᤱ ᤁᤧᤘᤕᤧ॥”

᥈᥍ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤛᤥᤗᤥᤔᤏᤖᤧ ᤀᤒᤡᤕᤠᤌᤠᤖᤧᤴ ᤗ᤺ᤳᤋᤢᤍᤣᤛᤢ॥ ᤁᤶᤓᤗ᤹ᤖᤡᤰᤁᤣ ᤛᤡᤗᤥᤀᤥ ᤀᤣᤗᤡᤖᤧ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤕᤧᤒᤠ ᤐᤠ᤺ᤴᤏᤡᤴ ᤁᤧᤖᤧ॥

᥈᥎ ᤀᤠᤸᤗ ᤁᤴ ᤀᤡᤱᤄᤱᤅᤡᤴ ᤕᤥᤀᤠᤒᤖᤧᤀᤥ ᤁᤧᤖᤧ. ᤂᤧᤒᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤂᤧᤳᤇᤡᤱ ᤐᤣᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤠᤱᤜᤠ᤹ ᤋᤧᤶᤛᤢᤀᤠᤱ ᤕᤧᤒᤧ ᤌᤣᤀᤠᤱᤓᤧᤸᤗᤧ ᤀᤒ᤻ᤛᤠᤗᤥᤔᤖᤧ ᤍᤠᤀᤢᤍᤖᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢᤸᤗᤧ ᤂᤢᤏᤧ᤹ ᤀᤒ᤻ᤛᤠᤗᤥᤔᤏᤢ ᤔᤧ᤺ᤴ. ᤁᤖ ᤀᤍᤥᤏᤡᤕᤠᤜ᤺ᤴᤏᤢ ᤆᤧᤶᤓᤴ ᤆᤥᤃᤢᤀᤠᤱ ᤘᤕᤧ॥

᥈᥏ ᤕᤥᤀᤠᤒᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤂᤧᤳᤇᤡᤱ ᤐᤣᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤕᤢᤱ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤸᤗ ᤛᤥᤗᤥᤔᤏᤖᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤕᤥᤀᤠᤒᤧᤴ ᤌᤰᤔᤠ ᤛᤧᤵᤔᤠᤖᤧ ᤗᤠᤃᤡ ᤛᤥᤗᤥᤔᤏᤖᤧ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤔᤢᤖᤠ ᤔᤧᤳᤋᤢᤀᤠᤱ ᤐᤠᤱᤄᤢᤍᤣᤛᤢ॥

᥉᥆ ᤁᤸᤗᤧᤆᤥᤃᤢᤸᤗᤧ ᤒᤏᤠᤕᤠᤜ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧᤀᤠᤱ ᤕᤥᤀᤠᤒᤧᤴ ᤔᤧᤳᤋᤢ. “ᤜᤠᤱᤅᤡᤸᤗᤧ ᤐᤠ᤺ᤳᤋᤢ᤹. ‘ᤂᤧᤏᤧ᤹ ᤗᤠ᤺ᤰᤁᤠᤳ ᤁᤧᤗ᤺ᤶᤔᤢ॥’”

ᤁᤖ ᤕᤥᤀᤠᤒᤖᤧ ᤏᤢᤃᤵ ᤐᤡᤖᤢ. “ᤏᤠ᤹ᤀᤠ. ᤀᤠᤱᤃᤠ᤹ ᤁᤵᤔᤥᤀᤣ ᤛᤡᤀᤠ॥”

ᤒᤏᤠᤕᤠᤜᤖᤧ ᤕᤥᤀᤠᤒᤖᤧ ᤁᤢᤒᤠ᤺ᤴᤏᤡᤴ ᤜᤠᤱᤅᤡᤴ ᤆᤧᤰᤋᤢ॥

᥉᥇ ᤂᤧᤒᤩᤠᤱ ᤛᤥᤗᤥᤔᤏᤖᤧ ᤒᤠᤏᤠᤕᤠᤜ᤺ᤴ ᤀᤡᤱᤈᤠ᤺ᤱ ᤐᤡᤖᤢ. “ᤕᤥᤀᤠᤒᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤆᤥᤃᤧ᤹॥ ᤂᤧᤴ ᤛᤧᤖᤧ᤹ᤀᤠᤱ ᤗᤢᤵᤋᤧ᤹. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤕᤥᤀᤠᤒᤖᤧ ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤁᤢᤔᤠᤰᤂᤡ᤹ ᤛᤧᤛᤢᤒᤠ ᤀᤠᤵᤋᤡᤰᤁᤡᤴ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤛᤕᤱᤗᤠᤶ ᤗᤧᤵᤔᤡ ᤏᤠ᤺ᤰᤋᤠᤱ ᤐᤡᤖᤠᤱᤅᤧ᤹॥

᥉᥈ ᤕᤥᤀᤠᤒᤖᤧ ᤔᤠᤰᤂᤡ᤹ ᤛᤧᤛᤢᤒᤠᤸᤗᤧ ᤁᤢᤗᤧᤰᤘᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ᤀᤣ ᤏᤢ᤺ᤰᤋᤢ ᤐᤡᤖᤢ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤏᤡᤱᤘᤠ᤹ᤀᤣ ᤔᤧᤱᤄᤥᤀᤣ ᤕᤥᤀᤠᤒᤖᤧ ᤂᤢᤏᤧ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤀᤡᤛᤪᤠᤀᤡᤗᤒᤠ ᤌᤰᤔᤥᤒᤠ ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖᤧᤴ ᤏᤢ ᤕᤜᤢᤍᤠᤒᤠ ᤌᤰᤔᤥᤒᤠ ᤕᤣᤋᤣᤖᤖᤧ ᤁᤢᤛ᤻ᤛᤠ ᤀᤠᤔᤠᤛᤠ᤺ᤴ ᤑᤳᤋᤢᤛᤡᤀᤠᤱ ᤋᤠᤓᤣ᤺ᤸᤗᤧ ᤛᤧᤖᤢᤛᤡ॥

᥉᥉ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤀᤠᤓᤧᤸᤗᤧᤛᤠᤱ ᤕᤥᤀᤠᤒᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤋᤧᤳᤋᤢᤛᤡᤖ॥ ᤁᤖ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤀᤥ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤍᤠᤒᤠ ᤏᤢ᤹ᤔᤠᤍᤠᤔᤧᤴ ᤛᤍᤠᤍᤡᤱ ᤘᤠ᤹ᤖᤖᤥ॥”

᥉᥊ ᤁᤸᤗᤧᤆᤥᤃᤢᤸᤗᤧ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤌᤥ᤺ᤰᤛᤡᤱ ᤐᤣ. ᤜᤧᤰᤁᤩᤠᤱ ᤕᤥᤀᤠᤒᤧᤴ ᤌᤃᤢᤛᤧᤖᤢ. ᤂᤶᤓᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤁᤧᤏᤧᤒᤠ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤗᤢᤵᤋᤢ॥

᥉᥋ ᤜᤠᤱᤅᤡᤸᤗᤧ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤕᤥᤀᤠᤒᤖᤧ ᤁᤢᤗᤧᤰᤘᤠᤀᤥ ᤌᤰᤔᤥᤒᤠ ᤕᤢᤰᤋᤡᤱ ᤆᤥᤃᤢ. ᤜᤧᤰᤁᤩᤠᤱ ᤀᤒᤡᤕᤠᤌᤠᤖᤖᤧ ᤁᤢᤗᤧᤰᤘᤠᤀᤥ ᤛᤠᤍᤥᤁᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤢᤰᤋᤡᤱ ᤆᤥᤃᤢᤖᤥ॥

ᤛᤡᤔᤡ᤺ᤴ ᤔᤠᤛᤡᤱ

᥉᥌ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤛᤡᤔᤡ᤺ᤴ ᤀᤢ᤺ᤵᤔᤠᤍᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤕᤖᤢᤛᤗᤧ᤺ᤶᤔᤥ ᤀᤠᤵᤑᤣᤰ ᤁᤧᤗᤠᤃᤡ ᤜᤡᤶ ᤆᤥᤃᤧ᤹ᤀᤠᤱ ᤂᤧᤏᤧ᤹ ᤜᤠᤒᤠ ᤂᤧᤵᤔᤥᤀᤣ ᤕᤢᤅᤧ᤹॥ ᤕᤧᤰᤕᤰᤁᤡᤴ ᤔᤧᤗᤧᤖᤧᤴᤏᤧ᤹ᤀᤠᤱ ᤘᤣ᤹ ᤀᤠᤳᤋᤡᤴ ᤋᤧᤴᤏᤥᤀᤠᤱ ᤔᤧᤒᤣᤃᤧᤴᤏᤧ᤹॥

᥉᥍ ᤕᤧᤰᤕᤰᤁᤡᤴ ᤁᤧᤗᤧᤖᤢᤀᤠᤱ ᤁᤡᤍᤪᤥᤏ ᤏᤧᤏᤧᤒᤠᤍᤧᤴᤏᤡᤴ ᤁᤧᤃᤠ᤺ᤰᤋᤢᤀᤠᤱ ᤁᤧᤒᤣ᤺ᤰᤏᤡᤓᤃᤪ ᤂᤧᤏᤧ᤹ ᤁᤧᤛᤡᤖᤥ॥ ᤜᤧᤰᤁᤣ ᤁᤧᤈᤥᤃᤢᤏᤣᤓᤃᤪ ᤂᤧᤏᤧ᤹ ᤁᤧᤔᤠᤰᤂᤡ᤹ ᤛᤧᤒᤠ ᤀᤠᤵᤋᤡᤰᤁᤡᤴ ᤂᤧᤏᤧ᤹ ᤀᤠᤵᤑᤣᤰ ᤁᤧᤛᤶᤎᤠᤱᤅᤣ ᤌᤠᤖᤥ॥”

᥉᥎ ᤛᤡᤔᤡᤖᤧ ᤜᤠᤱᤅᤡᤴ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤠᤖᤧ ᤆᤩᤠ ᤁᤧᤒᤠ᤺ᤳᤋᤢ᤹. ᤂᤧᤴ ᤏᤢᤒᤠᤀᤣ ᤆᤥᤰ॥ ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤁᤧᤛᤧᤘᤠᤖᤥᤒᤠᤴ ᤁᤧᤔᤧᤳᤋᤠᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤆᤥᤃᤢᤱ᤹॥” ᤜᤧᤰᤁᤩᤠᤱ ᤕᤖᤡᤰ ᤕᤧᤶ ᤌᤠᤖᤡᤰ ᤛᤡᤔᤡ᤺ᤴ ᤕᤖᤢᤛᤗᤧ᤺ᤶᤔᤥᤀᤣ ᤕᤢᤅᤧ॥

᥉᥏ ᤁᤖ ᤋᤱᤒᤣ ᤛᤢᤶᤛᤡ ᤀᤣᤃᤠᤱ ᤛᤡᤔᤡᤖᤧ ᤁᤢᤕᤥ᤺ᤃ᤻ᤒᤠ ᤏᤧᤵᤑᤢ ᤃᤠᤋᤒᤠ ᤜᤠᤱ ᤔᤠᤁᤠᤖᤧ ᤁᤢᤛ᤻ᤛᤠ ᤀᤠᤁᤡᤛᤀᤥ ᤂᤧᤳᤏᤧᤛᤡ ᤐᤣᤛᤡ॥ ᤀᤠᤸᤗ ᤂᤧᤴ ᤏᤧᤵᤑᤢ ᤁᤢᤕᤥᤃ᤻ᤒᤠᤜᤠ᤹ ᤃᤠᤋᤀᤥ ᤘᤠ᤹ᤛᤡ ᤑᤠ᤹ᤀᤠᤱ ᤛᤡᤔᤡᤖᤧ ᤂᤧᤵᤛᤢ.

᥊᥆ ᤂᤧᤒᤩᤠᤱ ᤂᤢᤏᤧ᤹ ᤁᤢᤀᤍᤱᤅᤥ ᤛᤡᤱᤍᤠ᤺ᤰᤂᤥ᤺ᤴ ᤕᤢᤰᤏᤠ᤺ᤴ ᤀᤡᤛᤡᤰᤂᤢᤀᤠᤱ ᤂᤢᤏᤧ᤹ ᤁᤢᤕᤥᤃ᤻ᤒᤠᤜᤠ᤹ ᤁᤥ᤺ᤵᤔᤠᤛᤡᤖᤧ ᤗᤠᤃᤡ ᤃᤠᤋᤒᤠ ᤀᤠᤁᤡᤛᤀᤥ ᤐᤣ॥ ᤁᤶᤓᤗ᤹ᤖᤡᤰ ᤛᤡᤔᤡ᤺ᤴ ᤐᤣᤀᤠᤱ ᤃᤠᤋᤗᤠᤶ ᤂᤧᤴ ᤏᤧᤵᤑᤢ ᤁᤢᤕᤥᤃ᤻ᤒᤠᤜᤠ᤹ ᤑᤧᤳᤋᤢᤛᤡ.

᥊᥇ ᤀᤠᤸᤗ ᤛᤡᤔᤡ᤺ᤴ ᤕᤖᤢᤛᤗᤧᤔᤗᤠᤶ ᤃᤠᤋ ᤐᤣᤀᤠᤱ ᤏᤢ᤺ᤰᤂᤧᤒᤠ ᤀᤡᤱᤄᤱᤅᤡᤴ ᤛᤥᤗᤥᤔᤏ ᤜᤠᤱᤅᤡᤴ ᤔᤧᤈᤧᤰᤋᤢ॥

᥊᥈ ᤂᤧᤒᤩᤠᤱ ᤂᤢᤏᤧ᤹ ᤛᤡᤔᤡ᤺ᤴ ᤀᤢ᤺ᤵᤔᤠᤍᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤂᤧᤴ ᤔᤧᤳᤋᤢ. “ᤌᤣ ᤀᤠᤱᤃᤠ᤹ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱᤔᤠ ᤐᤠᤱᤏᤧᤀᤠᤱ ᤀᤰᤂᤣ ᤔᤧᤔᤧᤳᤏᤧᤴᤏᤠᤱ ᤛᤠᤶᤍᤡᤱ ᤐᤡᤏᤧᤀᤠᤱ ᤔᤧᤘᤕᤧᤴᤏᤧᤶᤒᤡ᥅ ‘ᤁᤢᤓᤠ ᤘᤣ᤹ ᤋᤧᤴᤏᤥ ᤐᤣ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤴ ᤋᤧᤴᤏᤡᤴ ᤁᤧᤗᤧᤖᤢᤀᤠᤱ ᤁᤧᤒᤣ᤺ᤰᤐᤠ ᤕᤧᤴᤏᤥ ᤛᤧᤰᤂᤠᤀᤣ ᤁᤧᤛᤡᤖᤥ॥’ ᤂᤧᤴ ᤕᤧᤶᤔᤥ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤋᤠᤱ. ‘ᤀᤠᤍᤠᤱᤒᤠᤖᤧ ᤆᤩᤠ ᤁᤧᤒᤠ᤺ᤳᤋᤢ. ᤂᤧᤴ ᤏᤢᤒᤠᤀᤣ ᤆᤥᤰ॥ ᤀᤠᤍᤠᤱᤒᤠᤖᤧ ᤁᤧᤀᤡᤱᤈᤠ᤺ᤱᤅᤡᤴ ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱ᤹॥’

᥊᥉ ᤕᤜᤘᤣ ᤍᤠᤱᤒᤠᤀᤥᤒᤠ ᤔᤠᤱᤜᤧᤰᤁᤡᤴ ᤏᤢ ᤀᤠᤱᤃᤠ᤹ ᤐᤡᤏᤧᤒᤠ ᤀᤡᤱᤈᤠ᤺ᤱᤅᤡᤴ ᤂᤧᤏᤧ᤹ ᤌᤣᤀᤠᤱ ᤁᤧᤴᤀᤡ᤺ᤳᤋᤢᤴ ᤁᤧᤴᤏᤠ᤺ᤳᤋᤢᤴ᥅”

᥊᥊ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤛᤡᤔᤡ᤺ᤴ ᤀᤰᤂᤣᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤍᤰᤗᤧᤱᤘᤠᤀᤥ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ ᤂᤧᤏᤧ᤹ ᤀᤠᤵᤑᤣᤰ ᤁᤧᤏᤡᤛᤢᤀᤠᤱᤅᤣ ᤘᤠ᤹॥ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢ᤹॥

᥊᥋ ᤁᤖ ᤀᤠᤱᤃᤠ᤹ ᤛᤥᤗᤥᤔᤏ ᤜᤠᤱᤅᤡᤴ ᤔᤢ᤹ᤀᤡᤛᤠᤒᤠ ᤐᤥ᤺ᤱᤅᤠ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤍᤠᤀᤢᤍᤖᤧ ᤁᤢᤜᤠᤱᤕᤢᤰᤏᤠ᤺ᤴ ᤀᤠᤓᤧᤸᤗᤧᤛᤠᤱ ᤁᤶᤒᤪᤠᤱ ᤐᤥᤱ᤹॥”

᥊᥌ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤴᤍᤧ ᤐᤣ. ᤜᤧᤰᤁᤩᤠᤱ ᤒᤏᤠᤕᤠᤜ᤺ᤸᤗᤧ ᤛᤡᤔᤡ᤺ᤴ ᤌᤃᤢᤀᤠᤱ ᤛᤧᤖᤢ॥ ᤁᤶᤓᤗ᤹ᤖᤡᤰ ᤀᤠᤸᤗ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤁᤢᤜᤠᤱᤈᤢᤶᤔᤡᤴ ᤌᤎᤵ ᤔᤧᤸᤗ᤹ᤀᤣ ᤕᤢᤰᤛᤡᤱ ᤐᤥ᤺ᤰᤂᤧᤖᤥ॥

ᤛᤥᤗᤥᤔᤏᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ

(᥈ ᤛᤠᤵᤔᤢ ᥇:᥉-᥇᥈)

᥉

ᤛᤥᤗᤥᤔᤏᤖᤧ ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤡᤴᤏᤢ ᤋᤱᤔᤠ ᤁᤠ᤹ᤀᤡ ᤆᤥᤃᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤆᤥᤃᤢ॥ ᤂᤢᤏᤧ᤹ ᤁᤢᤜᤠᤱᤜᤡᤶᤔᤡᤴ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤥ᤺ᤰᤔᤠ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤁᤧᤖᤧᤰ ᤐᤡᤛᤠᤱᤒᤠ ᤗᤢᤱᤎᤠᤰᤁᤡᤴ ᤛᤧᤵᤔᤠ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤴ ᤌᤠᤰᤋᤢᤀᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤕᤢᤰᤂᤢ॥

᥈ ᤔᤏᤠᤜᤠ᤹ᤖᤧ ᤆᤠᤜᤡ᤺ᤴ ᤀᤢ᤺ᤰᤆᤶᤈᤶᤒᤠ ᤆᤥ᤺ᤰᤔᤏᤠᤍᤧᤴᤜᤠ᤹ᤀᤥ ᤀᤠᤸᤗᤛᤠᤱ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤁᤢᤓᤠ ᤔᤠᤱᤜᤡᤶ ᤔᤧᤴᤈᤥ᤺ᤰᤁᤣ ᤔᤧᤘᤕᤧ॥

᥉ ᤛᤥᤗᤥᤔᤏᤖᤧ ᤀᤠᤵᤑᤣᤰ ᤆᤠᤜᤡ᤺ᤴ ᤁᤢᤶᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤖ ᤕᤜᤘᤣ ᤍᤠᤱᤒᤧᤴᤏᤣ ᤔᤡ᤺ᤶᤈᤡ ᤔᤧᤳᤋᤢᤒᤠ ᤀᤥᤛᤣ᤺ᤴᤎᤠᤱ ᤆᤥᤃᤢ॥ ᤁᤖ ᤂᤢᤏᤧ᤹ ᤀᤢ᤺ᤰᤆᤶᤈᤶᤒᤠ ᤆᤥ᤺ᤰᤔᤏᤠᤍᤧᤴᤜᤠ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤀᤠᤱ ᤛᤢᤰᤐᤠ ᤜᤠ᤺ᤴᤍᤢ॥

᥊ ᤛᤥᤗᤥᤔᤏ ᤜᤠᤱᤅᤡᤴ ᤃᤡᤒᤥᤏᤀᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤐᤣ. ᤌᤣᤀᤠᤱᤓᤧᤸᤗᤧ ᤀᤢ᤺ᤰᤆᤶᤈᤶᤒᤠ ᤆᤥ᤺ᤰᤔᤏᤠᤍᤧᤴᤜᤠ᤹ᤀᤥ ᤘᤣ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤁᤵᤔᤥᤀᤣ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤢᤏᤧ᤹ ᤜᤧᤴᤇᤡᤱ ᤌᤡᤰ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥

᥋ ᤃᤡᤒᤥᤏᤀᤥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤴᤍᤡᤰ ᤛᤧᤵᤔᤠᤱᤔᤥ ᤀᤥ᤺ᤴᤎᤠᤰᤛᤡᤱᤅᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤌᤧᤔᤠ ᤁᤧᤏᤠ᤺ᤰᤁᤠ. ᤀᤠᤱᤃᤠ᤹ ᤂᤧᤴ ᤐᤡᤏᤧᤖᤥ॥”

᥌ ᤛᤥᤗᤥᤔᤏᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤏᤧ᤹ᤏᤢ ᤏᤛᤠ᤺ᤴᤛᤠᤒᤠ ᤘᤕᤧ. ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ ᤁᤢᤛᤡᤰᤗᤢᤱᤔᤥ ᤁᤢᤍᤥ᤺ᤵᤔᤠ ᤘᤕᤧ॥ ᤂᤢᤏᤧ᤹ ᤀᤠᤸᤗᤥᤀᤠᤱ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤋᤢᤖ ᤁᤧᤘᤠ᤹. ᤜᤧᤰᤁᤩᤠᤱ ᤀᤠᤸᤗ ᤂᤢᤏᤧ᤹ ᤁᤢᤀᤣᤃᤠᤱ ᤜᤠᤱᤕᤢᤰᤏᤠᤀᤥ ᤕᤢᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤠᤀᤡᤴᤒᤠ ᤕᤧᤴᤏᤥ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤧᤒᤡᤖᤢᤀᤠᤱ ᤘᤠ᤹॥

᥍ “ᤀᤠᤸᤗ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤶᤒᤠ ᤍᤠᤀᤢᤍᤖᤧ ᤁᤢᤗᤧᤰᤘᤠᤀᤥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤴ ᤜᤠᤱ ᤁᤧᤈᤥᤃᤠᤱᤅᤠᤱ ᤘᤠ᤹॥ ᤁᤖ ᤀᤠᤱᤃᤠ᤹ᤃ ᤆᤢᤰᤛᤠ ᤀᤅᤧ᤺ᤰᤘᤠ ᤘᤠ᤹ᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤀᤠᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤔᤧᤗᤧᤀᤠᤴ॥

᥎ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤴ ᤁᤵᤔᤥ ᤂᤧᤏᤧ᤹ ᤁᤧᤛᤣᤃᤢᤛᤡᤒᤠ ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤠ᤹ᤀᤠ. ᤂᤧᤱᤜᤠ᤹ ᤏᤡ᤺ᤵᤔᤧᤴᤍᤧᤳ ᤏᤢ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤘᤠ᤹॥

᥏ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤔᤏᤠᤜᤠ᤹ᤀᤥ ᤁᤧᤘᤠ᤹ᤒᤠ ᤜᤠᤱᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤴ ᤏᤧᤜᤡᤏᤡᤱᤘᤠ᤹ ᤐᤡᤖᤠᤱᤅᤧ᤹. ᤜᤧᤰᤁᤩᤠᤱ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤀᤠᤱᤃᤠ᤹ ᤛᤧᤶᤔᤠ ᤛᤢᤰᤋᤢᤱᤗ॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤶᤔᤩᤠᤰ ᤕᤖᤡᤰ ᤁᤧᤔᤏᤠᤜᤠ᤹ᤀᤥ ᤜᤠ᤺ᤳᤗᤧ ᤕᤢᤰ ᤆᤥ᤺ᤰᤔᤠ ᤛᤢᤰᤋᤢᤒᤣ᥅”

᥇᥆ ᤛᤥᤗᤥᤔᤏᤖᤧ ᤁᤴ ᤐᤠ᤺ᤴᤏᤡᤴ ᤏᤠ᤺ᤰᤋᤢᤒᤠᤀᤥ ᤕᤜᤘᤣ ᤍᤠᤱᤒᤧᤴ ᤁᤢᤏᤡᤱᤘᤠ᤹ ᤋᤩᤧ॥

᥇᥇ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤴ ᤐᤠ᤺ᤴᤏᤡᤴ ᤁᤧᤏᤠ᤺ᤰᤋᤢᤒᤠ ᤏᤢ ᤂᤧᤏᤧ᤹ ᤀᤠᤵᤑᤣᤰ ᤁᤧᤗᤠᤃᤡ ᤌᤠ᤺ᤰ ᤆᤠ᤹ᤔᤠ ᤀᤡᤃᤪ ᤕᤠᤱᤛᤠᤁᤢᤴᤎᤣ ᤀᤡᤃᤪ ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤛᤧᤵᤔᤠᤛᤡ ᤁᤧᤱᤃᤥ᤺ᤳᤋᤢᤛᤡᤴ. ᤁᤖ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤛᤡᤰᤁᤢᤶᤏᤡᤱᤘᤠ᤹ ᤁᤧᤏᤠ᤺ᤰᤋᤢᤒᤠᤸᤗᤧ ᤆᤥᤃᤢᤸᤗᤧ.

᥇᥈ ᤛᤧᤰᤂᤠᤛᤠᤱ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤧᤴ ᤀᤠᤱᤃᤠ᤹ ᤁᤧᤳᤋᤢᤱ ᤐᤡᤏᤧ॥ ᤀᤠᤱᤃᤠ᤹ ᤂᤧᤏᤧ᤹ ᤛᤡᤰᤁᤢᤶᤛᤠᤒᤠ ᤏᤢ ᤏᤡ᤺ᤴᤎᤥ ᤆᤥ᤺ᤰᤔᤠ ᤁᤧᤛᤢᤰᤐᤠ ᤏᤡᤱᤘᤠ᤹ ᤐᤡᤏᤧ. ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤜᤧᤰᤋᤱᤒᤠ ᤀᤠᤓᤧᤸᤗᤧᤀᤠᤱ ᤜᤠ᤺ᤳᤋᤠᤱ ᤔᤧᤶᤒᤥ᤺ᤱᤅᤣ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤀᤣᤃᤠᤱᤅᤠᤱ ᤀᤠᤵᤑᤠᤸᤗᤧᤀᤠᤱ ᤜᤠ᤺ᤳᤋᤠᤱ ᤔᤧᤒᤥ᤺ᤱᤏᤧᤴ॥

᥇᥉ ᤁᤴᤏᤢ᤺ᤸᤗᤧ ᤘᤣ᤹ ᤂᤧᤏᤧ᤹ ᤁᤧᤴᤏᤠ᤺ᤰᤋᤢᤶᤒᤠ ᤂᤧᤴ ᤐᤠ᤺ᤴᤜᤠ᤹. ᤀᤡᤃᤪ ᤂᤧᤏᤧ᤹ ᤁᤧᤜᤡᤱᤒᤠ ᤕᤧᤶᤔᤥ ᤀᤠᤳᤋᤡᤴ ᤜᤠᤱᤜᤠ᤹ᤀᤠᤱ ᤂᤧᤏᤧ᤹ᤏᤢ ᤁᤢᤍᤱᤒᤠ ᤔᤧᤶᤒᤥ᤺ᤱᤏᤧᤴᤗ ᤌᤠᤖᤡᤰ ᤀᤠᤱᤃᤠ᤹ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤏᤧᤖᤥ॥

᥇᥊ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤶᤔᤥ ᤗᤠᤱᤃᤧᤄᤣ᤺ᤰᤁᤠᤱ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢᤏᤣᤓᤃᤪ ᤀᤠᤱᤃᤠ᤹ ᤁᤧᤎᤠ᤺ᤰ ᤆᤠ᤹ᤖ ᤆᤥᤃᤢᤱ᤹॥”

᥇᥋ ᤂᤧᤒᤩᤠᤱ ᤛᤥᤗᤥᤔᤏᤧᤴ ᤛᤥᤖᤧᤀᤠᤱ ᤁᤱᤃ ᤛᤧᤵᤔᤠᤱᤏᤡᤖᤳᤇ ᤑᤠ᤹ᤀᤠᤱ ᤂᤢᤏᤧ᤹ ᤏᤡᤱᤘᤠ᤹ ᤂᤥᤛᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤖᤢᤛᤗᤧᤔ ᤏᤢ᤺ᤰᤂᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤕᤧᤶᤛᤡᤱ. ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥ ᤂᤶᤓᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤛᤢᤜᤠᤱᤃᤧᤶᤒᤠᤜᤠ᤹ ᤛᤠᤓᤱᤈᤠ ᤆᤠ᤺ᤳᤋᤢᤛᤡᤖᤥ॥

ᤛᤥᤗᤥᤔᤏᤖᤧ ᤁᤢᤛᤡᤰᤁᤢᤶ ᤏᤡᤱᤘᤠ᤹ᤗᤠᤶ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ

᥇᥌ ᤂᤧᤴ ᤀᤣᤃᤠᤱ ᤁᤧᤳᤏᤡᤔᤠ ᤏᤧᤳᤇᤡ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤍᤃᤡ ᤋᤩᤧᤛᤡᤀᤠᤱ ᤕᤧᤶᤏᤧᤛᤡ॥

᥇᥍ ᤂᤧᤴ ᤏᤧᤳᤇᤡᤀᤥ ᤌᤡᤰᤐᤠᤖᤧ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤁᤴ ᤔᤧᤴᤇᤢᤔᤠ᤺ᤴ ᤏᤢ ᤀᤠᤱᤃᤠ᤹ ᤗᤳᤇᤠ ᤜᤡᤶᤔᤥ ᤕᤢᤱᤛᤡᤃᤧ॥ ᤜᤧᤰᤁᤩᤠᤱ ᤂᤧᤵᤔᤥ ᤁᤴ ᤀᤠᤱᤃᤠ᤹ᤏᤢ ᤘᤕᤧᤸᤗᤧ ᤀᤠᤱᤃᤠ᤹ ᤀᤅᤧ᤺ᤰᤘᤠ ᤌᤡᤰ ᤛᤠᤃᤳᤋᤢᤱ॥

᥇᥎ ᤀᤠᤱᤃᤠ᤹ ᤀᤅᤧ᤺ᤰᤘᤠ᤺ᤴ ᤁᤳᤋᤢᤱᤒᤠ ᤛᤢᤶᤕᤠ᤺ᤴ ᤀᤣᤃᤠᤱ ᤂᤢᤏᤧ᤹ᤀᤠᤱ ᤀᤅᤧ᤺ᤰᤘᤠ ᤌᤡᤰ ᤛᤠᤃᤳᤋᤢ॥ ᤂᤧᤵᤔᤥ ᤀᤠᤴᤇᤡᤃᤧᤖᤰ ᤘᤕᤧᤛᤡᤃᤧ. ᤂᤧᤴ ᤜᤡᤶᤔᤥ ᤀᤠᤴᤇᤡᤃᤧᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤋᤧ॥

᥇᥏ “ᤛᤧᤴᤍᤡᤰ ᤁᤴ ᤔᤧᤴᤇᤢᤔᤠ᤺ᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ᤺ᤴ ᤑᤧᤱᤍᤢ ᤛᤧᤖᤢᤖᤧᤳᤇ॥

᥈᥆ ᤛᤧᤴᤍᤡᤰ ᤛᤧᤳᤗᤢᤶᤓᤰᤋᤧᤸᤗᤧ ᤂᤢᤏᤧ᤹ ᤐᤥᤃᤧᤀᤠᤱ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤔᤧᤴ ᤀᤡᤵᤛᤠᤱᤒᤠ ᤕᤧᤶᤔᤥ ᤀᤠᤱᤃᤠ᤹ ᤀᤠᤒᤣᤛᤠᤱᤗᤠᤶ ᤀᤠᤛ᤻ᤛᤠ ᤀᤅᤧ᤺ᤰᤘᤠ᤺ᤴ ᤋᤣ᤹ᤖᤢᤀᤠᤱ ᤂᤢᤏᤧ᤹ ᤁᤢᤓᤰᤋᤢᤱᤅᤥ ᤏᤧᤛ᤻ᤛᤢᤖᤧᤳᤇ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤘᤧᤳ ᤁᤢᤛ᤻ᤛᤠ ᤀᤅᤧ᤺ᤰᤘᤠ᤺ᤴ ᤆᤠᤜᤡ᤺ᤴ ᤀᤠᤱᤃᤠ᤹ ᤀᤠᤓᤰᤌᤢᤱᤔᤥ ᤏᤧᤛ᤻ᤛᤢ ᤐᤡᤖᤠᤱᤖᤧᤳᤇ॥

᥈᥇ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶᤛᤠ ᤀᤠᤛ᤻ᤛᤠ ᤀᤅᤧ᤺ᤰᤘᤠ᤺ᤴ ᤏᤢᤎᤢᤰᤛᤧ ᤀᤠᤱᤃᤠ᤹ ᤐᤥᤃᤠᤱᤅᤡᤸᤗᤧᤃ ᤀᤠᤛ᤻ᤛᤠ᤺ᤴ ᤛᤩᤧᤀᤠᤱ ᤏᤧᤛ᤻ᤛᤧᤒᤠ ᤏᤡᤛᤢᤱ॥ ᤁᤖ ᤋᤠᤏᤠᤶᤒᤠ ᤂᤠᤃᤧᤀᤥ᤺ᤵᤐᤥ ᤀᤠᤱᤃᤠ᤹ ᤂᤧᤴ ᤏᤢᤖᤡᤰ ᤀᤥᤔᤧᤳᤋᤢᤱᤅᤡᤸᤗᤧᤃ ᤂᤧᤴ ᤀᤠᤱᤃᤠ᤹ ᤁᤳᤋᤢᤱᤒᤠ ᤀᤠᤛ᤻ᤛᤠ᤺ᤴ ᤔᤧ᤺ᤴᤗᤳᤇ॥”

᥈᥈ ᤂᤧᤴ ᤘᤣ᤹ ᤔᤧᤴᤇᤢᤔᤠ᤺ᤸᤗᤧ ᤐᤠ᤺ᤳᤋᤢ. “ᤔᤧ᤺ᤴᤗᤥ. ᤁᤢᤜᤡᤱᤘᤧᤳᤋᤧᤴ ᤆᤠᤜᤡ᤺ᤴ ᤀᤠᤱᤃᤠ᤹ᤀᤣ ᤀᤠᤛ᤻ᤛᤠᤖᤥ. ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤆᤠᤜᤡ᤺ᤴ ᤛᤩᤧᤒᤠᤖᤥ॥”

ᤁᤖ ᤋᤃᤡᤔᤧᤸᤗᤧ ᤜᤠᤍᤡᤱ ᤌᤰᤋᤧᤖ ᤔᤧᤳᤋᤢ. “ᤔᤧ᤺ᤴᤗᤥ. ᤁᤢᤛᤡᤘᤧᤳᤋᤧᤴ ᤆᤠᤜᤡ᤺ᤴ ᤂᤧᤏᤧ᤹ᤀᤡᤴ. ᤁᤢᤜᤡᤱᤘᤧᤳᤋᤧᤴ ᤀᤠᤱᤃᤠ᤹ᤀᤡᤴ॥” ᤁᤶᤓᤗ᤹ᤖᤡᤰ ᤜᤠᤱᤅᤡᤸᤗᤧ ᤁᤢᤍᤃᤡ ᤂᤧᤴ ᤏᤧᤵᤑᤢ ᤐᤠ᤺ᤴᤌᤰᤋᤧᤛᤡ॥

᥈᥉ ᤜᤠᤱᤅᤡᤸᤗᤧ ᤔᤧᤳᤋᤢᤛᤡ. “ᤁᤴ ᤔᤧᤴᤇᤢᤔᤠ᤺ᤸᤗᤧ ᤐᤠ᤺ᤳᤋᤢ᤹. ‘ᤁᤢᤜᤡᤱᤘᤧᤳ ᤀᤅᤧ᤺ᤰᤘᤠ᤺ᤴ ᤀᤠᤱᤃᤧᤴ॥ ᤁᤢᤛᤡᤘᤧᤳᤋᤧᤴ ᤂᤧᤏᤧ᤹ᤀᤡᤴ॥’ ᤜᤧᤰᤁᤩᤠᤱ ᤘᤣ᤹ ᤔᤧᤴᤇᤢᤔᤠ᤺ᤸᤗᤧ ᤐᤠ᤺ᤳᤋᤢ᤹. ‘ᤔᤧ᤺ᤴ. ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤆᤠᤜᤡ᤺ᤴ ᤛᤩᤧᤒᤠ. ᤁᤢᤜᤡᤱᤘᤧᤳᤋᤧᤴ ᤆᤠᤜᤡ᤺ᤴ ᤀᤠᤱᤃᤠ᤹ᤀᤡᤴᤗᤥ॥’”

᥈᥊ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤋᤠᤓᤣᤎᤡᤰ ᤋᤠᤖᤧ ᤀᤠᤒᤡᤖᤧ᤹॥” ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤋᤠᤓᤣᤎᤡᤰ ᤔᤧᤍᤠᤖᤢ ᤔᤧᤒᤡᤖᤢ॥

᥈᥋ ᤂᤧᤒᤩᤠᤱ ᤂᤢᤏᤧ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤧᤴ ᤁᤢᤜᤡᤱᤘᤧᤳ ᤀᤅᤧ᤺ᤰᤘᤠ᤺ᤴ ᤁᤢᤀᤠ᤺ᤳ ᤏᤧᤳᤇᤡ ᤐᤥ᤺ᤱᤗ ᤂᤰᤋᤧᤶᤔᤧ᤹. ᤜᤧᤰᤁᤩᤠᤱ ᤁᤢᤓᤪᤣ᤺ᤱ ᤌᤡᤰᤐᤠ ᤐᤡᤖᤧᤶᤔᤧ᤹. ᤁᤢᤓᤪᤣ᤺ᤱ ᤘᤣ᤹ᤀᤡᤴ ᤐᤡᤖᤧᤶᤔᤧ᤹॥”

᥈᥌ ᤂᤧᤒᤩᤠᤱ ᤀᤠᤵᤑᤣᤰ ᤁᤢᤛ᤻ᤛᤠ᤺ᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤂᤧᤴ ᤁᤢᤜᤡᤱᤘᤧᤳ ᤀᤅᤧ᤺ᤰᤘᤠ᤺ᤸᤗᤧ ᤁᤢᤶᤔᤠᤖᤧ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤴ ᤁᤢᤜᤡᤱᤘᤧᤳ ᤀᤅᤧ᤺ᤰᤘᤠ᤺ᤴ ᤂᤧᤴ ᤔᤧᤴᤇᤢᤔᤠ᤺ᤴᤏᤣ ᤐᤡᤖᤧᤶᤍᤣᤛᤧᤶᤔᤧ᤹॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤔᤧᤛᤧᤖᤧᤶᤔᤡᤴᤏᤧ᤹॥”

ᤁᤖ ᤘᤣ᤹ ᤔᤧᤴᤇᤢᤔᤠ᤺ᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ᤀᤠᤱ ᤋᤣ᤹ᤔᤠ ᤔᤧᤄᤥᤀᤠᤴᤗ. ᤂᤧᤸᤗᤧᤀᤠᤱ ᤋᤣ᤹ᤔᤠ ᤔᤧᤄᤥᤛᤢᤴᤗ॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤁᤢᤀᤠ᤺ᤳ ᤏᤧᤳᤇᤡ ᤐᤥ᤺ᤱᤗ ᤂᤰᤋᤧᤶᤔᤧ᤹॥”

᥈᥍ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤄᤠᤛᤧᤴ ᤏᤡ᤺ᤴᤎᤥ᤺ᤴ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤁᤢᤜᤡᤱᤘᤧᤳ ᤀᤅᤧ᤺ᤰᤘᤠ᤺ᤴ ᤂᤧᤴ ᤋᤃᤡᤔᤠ ᤔᤧᤴᤇᤢᤔᤠ᤺ᤴ ᤐᤡᤖᤧᤶᤍᤣᤛᤧᤶᤔᤧ᤹॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤔᤧᤛᤧᤖᤧᤶᤔᤡᤴᤏᤧ᤹॥ ᤂᤧᤸᤗᤧ ᤁᤢᤶᤔᤠ ᤂᤧᤴᤏᤣᤖᤥ॥”

᥈᥎ ᤀᤠᤸᤗ ᤜᤠᤱᤅᤡᤸᤗᤧ ᤁᤢᤄᤠᤛᤧᤴ ᤏᤡ᤺ᤴᤎᤥ ᤐᤠ᤺ᤴᤏᤡᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢ. ᤌᤣᤀᤠᤱᤓᤧᤸᤗᤧ ᤂᤠᤛᤧᤴ ᤗᤥ᤺ᤶᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤍᤠᤒᤠ ᤛᤡᤰᤁᤢᤶᤏᤡᤱᤘᤠ᤹ ᤁᤳᤋᤢᤖᤧᤳᤇ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ॥

ᤛᤥᤗᤥᤔᤏᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹

᥊

ᤁᤶᤓᤗ᤹ᤖᤡᤰ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤜᤠᤱᤕᤢᤰ ᤆᤥᤃᤢ॥

᥈ ᤂᤢᤏᤧ᤹ ᤕᤶᤒ᤻ᤕᤶᤒᤠ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ-

ᤛᤠᤍᤥᤁᤖᤧ ᤁᤢᤛ᤻ᤛᤠ ᤀᤈᤷᤕᤠᤜ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧ.

᥉ ᤛᤡᤛᤠᤖᤧ ᤁᤢᤛ᤻ᤛᤠ. ᤀᤣᤗᤡᤜᤥᤖᤣᤑ ᤏᤢ ᤀᤜᤡᤕᤠᤜ- ᤛᤢᤜᤠᤱᤔᤡᤒᤠᤜᤠ᤹ ᤘᤕᤧᤛᤡ.

ᤀᤜᤡᤗᤢᤍᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋ- ᤛᤠᤵᤗᤠ ᤁᤧᤛᤠᤵᤐᤠ ᤘᤕᤧ.

᥊ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ- ᤔᤠ ᤌᤰᤔᤥᤒᤠ.

ᤛᤠᤍᤥᤁ ᤏᤢ ᤀᤒᤡᤕᤠᤌᤠᤖ- ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤛᤡ.

᥋ ᤏᤠᤋᤠᤏᤖᤧ ᤁᤢᤛ᤻ᤛᤠ ᤀᤈᤷᤕᤠᤜ᤺ᤴ- ᤌᤢᤶ ᤌᤢᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤛᤠᤒᤠ ᤘᤕᤧ.

ᤏᤠᤋᤠᤏᤖᤧ ᤁᤢᤛ᤻ᤛᤠ ᤈᤠᤒᤢᤍᤧᤴ- ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤜᤠᤱᤅᤡᤸᤗᤧ ᤁᤢᤀᤠᤵᤑᤣᤰᤐᤠ ᤛᤢᤈᤠᤛᤠᤒᤠ ᤘᤕᤧ.

᥌ ᤀᤜᤡᤛᤠᤖᤧᤴ- ᤜᤠᤱᤜᤡᤶᤔᤥᤒᤠ ᤗᤰᤐᤧᤴᤛᤠᤒᤠ ᤘᤕᤧ.

ᤀᤒ᤻ᤍᤠᤖᤧ ᤁᤢᤛ᤻ᤛᤠ ᤀᤍᤥᤏᤡᤖᤠᤔᤧᤴ- ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤔᤧᤓᤳᤇᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤛᤠᤒᤠ ᤘᤕᤧᤖᤥ॥

᥍ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤛᤥᤗᤥᤔᤏᤖᤧ ᤌᤢᤶ ᤌᤢᤶᤔᤥᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤕᤢᤰᤛᤠᤒᤠᤜᤠ᤹ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤏᤢ ᤜᤠᤱ ᤜᤡᤶᤛᤕᤱᤗᤧ ᤗᤠᤃᤡ ᤆᤠᤔᤠ ᤁᤢᤈᤠ ᤔᤧᤍᤠᤖᤢ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤋᤱᤒᤣᤖᤧ ᤗᤠᤎᤡᤰ ᤌᤡᤰᤐᤠ ᤆᤠᤔᤠ ᤁᤢᤈᤠ ᤋᤠ᤺ᤵᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤀᤠᤶᤓᤠ ᤁᤴᤜᤠ᤹ᤀᤣᤖᤥ-

ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤒᤠ ᤗᤠᤈᤣ᤹ᤀᤥ- ᤒᤣᤏ-ᤜᤢᤖ॥

᥏ ᤔᤠᤁᤠᤈ. ᤛᤠᤸᤒᤡᤔ. ᤒᤣᤌ-ᤛᤣᤔᤣᤛ. ᤀᤣᤗᤥᤏ-ᤒᤣᤌᤜᤠᤏᤠᤏᤀᤥ- ᤒᤣᤏ-ᤍᤣᤁᤣᤖ.

᥇᥆ ᤀᤖᤢᤒ᤻ᤒᤥᤋᤀᤥ- ᤒᤣᤏ-ᤜᤣᤛᤣᤍ (ᤂᤧᤸᤗᤧ ᤁᤢᤗᤰᤐᤧᤴᤏᤥ ᤛᤥᤁᤥ ᤏᤢ ᤜᤣᤐᤣᤖᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤏᤧᤛ᤻ᤛᤧ॥).

᥇᥇ ᤍᤥᤖᤒᤠ ᤌᤢᤶᤔᤥ- ᤒᤣᤏ-ᤀᤒᤡᤏᤠᤍᤠᤒ. (ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤋᤠᤑᤠᤋᤧᤴ ᤂᤧᤸᤗᤧ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤘᤕᤧ).

᥇᥈ ᤀᤜᤡᤗᤢᤍᤖᤧ ᤁᤢᤛ᤻ᤛᤠ ᤒᤠᤏᤠ᤺ᤴ ᤋᤠᤏᤠᤁ. ᤔᤃᤡᤍ᤻ᤍᤥ ᤏᤢ ᤒᤠᤛᤠᤏᤀᤥ ᤗᤰᤐᤧᤴᤛᤠᤒᤠ ᤘᤕᤧ॥ (ᤒᤣᤌ-ᤛᤠᤏᤧᤴ ᤛᤠᤷᤋᤠᤏᤖᤧ ᤁᤢᤒᤣᤛᤠᤱ ᤕᤡᤈᤖᤣᤗ ᤁᤢᤛᤡᤱᤃᤠᤱ ᤏᤧᤛ᤻ᤛᤧ) ᤁᤧᤖᤧᤰ ᤜᤠᤒᤡᤗ-ᤔᤜᤥᤗᤠ ᤜᤧᤰᤁᤩᤠᤱ ᤕᤥᤰᤔᤠᤔ ᤌᤠᤖᤡᤰ॥

᥇᥉ ᤖᤠᤔᤥᤋ-ᤃᤡᤗᤠᤍᤀᤥ- ᤒᤣᤏ-ᤃᤣᤒᤣᤖᤧᤴ ᤗᤰᤐᤧᤴᤛᤠᤒᤠ ᤘᤕᤧ ᤃᤡᤗᤠᤍᤀᤥ ᤁᤧᤏᤧᤒᤠ ᤕᤠᤀᤡᤖᤖᤧ ᤁᤢᤒᤠᤱᤓᤣ᤹ᤜᤠ᤹ (ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤕᤠᤀᤡᤖ) ᤜᤧᤰᤁᤩᤠᤱ ᤒᤠᤛᤠᤏᤀᤥ ᤁᤧᤏᤧᤒᤠ ᤀᤷᤃᤥᤒᤖᤧ ᤁᤢᤎᤢᤶᤔᤡᤴ ᤏᤢ ᤁᤠᤛᤠ᤺ᤸᤗᤧ ᤔᤧᤓᤠᤅᤢᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤗᤢᤱᤎᤠᤰᤁᤡᤸᤗᤧ ᤁᤒᤪᤡᤱ ᤁᤒᤢᤒᤠ ᤋᤢᤰᤐᤥ᤺ᤱ ᤕᤶᤒ᤻ᤕᤶᤒᤠ ᤕᤧᤰᤕᤰᤜᤠ᤹ᤀᤠᤱ ᤏᤧᤛ᤻ᤛᤧ.

᥇᥊ ᤔᤜᤏᤥᤔᤀᤥ- ᤀᤡᤍ᤻ᤍᤥᤖᤧ ᤁᤢᤛ᤻ᤛᤠ ᤀᤜᤡᤏᤠᤍᤠᤒᤧᤴ ᤘᤕᤧ॥

᥇᥋ ᤏᤵᤋᤠᤗᤡᤀᤥ- ᤀᤜᤡᤔᤠᤛᤧᤴ ᤘᤕᤧ॥ (ᤂᤧᤸᤗᤧ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤒᤠᤛᤔᤋᤧᤴ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤘᤕᤧ).

᥇᥌ ᤀᤠᤛᤣᤖ ᤏᤢ ᤀᤠᤗᤥᤋᤀᤥ- ᤜᤢᤛ᤻ᤛᤤᤖᤧ ᤁᤢᤛ᤻ᤛᤠ ᤒᤠᤏᤠ᤺ᤴ ᤘᤕᤧ.

᥇᥍ ᤀᤡᤛ᤻ᤛᤠᤂᤠᤖᤀᤥ- ᤐᤠᤖᤢᤜᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤘᤕᤧ.

᥇᥎ ᤒᤣᤏᤩᤠᤔᤡᤏᤀᤥ- ᤀᤣᤗᤠᤖᤧ ᤁᤢᤛ᤻ᤛᤠ ᤛᤡᤔᤡ᤺ᤴ ᤘᤕᤧ.

᥇᥏ ᤃᤡᤗᤠᤍᤀᤥ- ᤀᤢᤖᤡᤖᤧ ᤁᤢᤛ᤻ᤛᤠ ᤃᤣᤒᤣᤖᤧᤴ ᤘᤕᤧ (ᤂᤧᤴ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤡᤜᤥᤏᤏᤢ ᤒᤠᤛᤠᤏᤒᤠ ᤜᤠᤱ ᤀᤥᤃᤖᤧ ᤁᤢᤗᤠᤈᤣ᤹ ᤏᤧᤛ᤻ᤛᤧ)॥

ᤂᤢᤏᤧ᤹ ᤂᤧᤴ ᤌᤢᤶᤔᤥᤒᤠ ᤗᤳᤇᤠᤖᤰ ᤌᤢᤶ ᤕᤢᤰᤛᤠᤒᤠ ᤘᤕᤧᤖᤥ॥

ᤛᤥᤗᤥᤔᤏᤖᤧ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤢᤜᤠᤱᤕᤢᤰ ᤕᤧᤶ

᥈᥆ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠ ᤁᤢᤀᤡᤛᤡ᤺ᤰ ᤏᤡ᤺ᤵᤔᤧᤴᤍᤧᤳ ᤕᤖᤡᤰ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤅᤢᤀᤠᤱ ᤔᤧᤏᤢᤖᤧ ᤔᤧᤍᤠᤛᤧᤀᤠᤱ ᤔᤧᤘᤕᤧ॥

᥈᥇ ᤕᤢᤑᤪᤣᤋᤡᤛ ᤘᤜ᤺ᤱᤗᤠᤶ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤏᤢ ᤔᤡᤛᤪᤒᤠ ᤀᤡ᤺ᤴᤍᤥ ᤌᤠᤖᤡᤰᤐᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤀᤥ ᤛᤥᤗᤥᤔᤏᤖᤧ ᤕᤢᤰ ᤆᤥᤃᤢᤀᤠᤱ ᤏᤧᤛ᤻ᤛᤧ॥ ᤂᤧᤴ ᤗᤠᤈᤣ᤹ᤜᤠ᤹ᤖᤧ ᤂᤢᤏᤧ᤹ᤀᤥ ᤀᤣ᤺ᤱᤕᤠᤱ ᤔᤧᤜᤢᤅᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤱᤜᤡᤱ ᤌᤧᤶᤒᤠᤀᤣ ᤂᤧᤱᤜᤠ᤹ ᤂᤢᤏᤧ᤹ ᤁᤢᤔᤏᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤕᤢᤅᤧ॥

᥈᥈ ᤛᤥᤗᤥᤔᤏᤖᤧ ᤌᤡᤰᤕᤠ᤺ᤴᤎᤰᤐᤠ ᤁᤢᤈᤠᤔᤠ ᤆᤠ᤺ᤴ ᥍.᥋᥆᥆ ᤔᤢᤖᤡ ᤆᤢᤴᤈᤢᤶᤒᤠ ᤑᤣ᤹ᤍᤢᤶ ᤏᤢ ᥇᥋᥆ ᤔᤢᤖᤡ ᤑᤧ᤺ᤱᤔᤏᤠᤒᤠ ᤁᤢᤈᤠ.

᥈᥉ ᤐᤡᤳᤌᤠ᤺ᤱᤅᤥ ᤜᤡᤱᤔᤏᤠᤛᤡᤒᤠ ᤌᤡᤒᤥᤱ ᤐᤡᤳᤌᤰᤛᤠᤜᤠ᤹. ᤆᤠᤖᤠᤶᤔᤠᤍᤧᤴᤏᤥ ᤜᤡᤱᤔᤏᤠᤛᤡᤒᤠ ᤏᤡᤒᤥᤱ ᤐᤡᤳᤜᤠ᤹. ᤁᤡᤵ ᤌᤡᤰ ᤔᤧᤸᤗᤢᤰ ᤏᤢ ᤔᤧ᤺ᤴᤍᤠ. ᤜᤧᤰᤁᤩᤠᤱ ᤐᤧ᤺ᤱᤘᤠ. ᤛᤩᤠ᤺ᤰᤐᤠ. ᤛᤠᤶᤔᤧ᤺ᤴᤍᤠ. ᤀᤡᤰᤛᤠ ᤏᤢ ᤘᤠᤜᤠ᤹ ᤔᤧᤘᤕᤧ॥

᥈᥊ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤏᤠᤶᤎᤠ ᤗᤧᤵᤔᤠᤱᤒᤠ ᤁᤧᤖᤧᤰ ᤗᤠᤈᤣ᤹. ᤀᤡᤃᤪ ᤋᤡᤑᤛᤠᤗᤠᤶ ᤃᤠᤈᤠ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤛᤏᤠᤖᤢᤱ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧ॥

᥈᥋ ᤛᤥᤗᤥᤔᤏᤖᤧ ᤁᤢᤜᤡᤱᤜᤡᤱ ᤌᤧᤶᤒᤠᤀᤣ ᤍᤠᤏᤗᤠᤶ ᤒᤣᤷᤛᤣᤒᤠ ᤌᤠᤖᤡᤰᤁᤣ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤧᤴ ᤆᤡᤈᤡ ᤕᤧᤶᤕᤧᤶ ᤏᤧᤛ᤻ᤛᤧ. ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤆᤧᤸᤗᤧᤰᤛᤣ᤹ ᤏᤢ ᤐ᤺ᤳᤇᤣ᤹ᤒᤢᤱ ᤛᤡᤃᤠᤱ ᤌᤠᤵᤌᤣ᤺ᤰ ᤕᤠᤶᤎᤣᤰ ᤔᤧᤕᤢᤅᤧ॥

᥈᥌ ᤛᤥᤗᤥᤔᤏᤖᤧ ᤁᤢᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤀᤴᤜᤠ᤹ᤖᤧ ᤗᤠᤃᤡ ᤜᤧᤴᤇᤡᤱ ᤗᤡᤛᤡ ᤀᤴᤕᤧᤵᤏᤠᤜᤠ᤹ ᤏᤢ ᤌᤡᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤀᤴᤃᤧᤗᤥ᤺ᤱᤒᤠᤜᤠ᤹ ᤁᤳᤋᤢᤛᤡ॥

᥈᥍ ᤌᤢᤶ ᤌᤢᤶᤔᤥᤒᤠ ᤛᤢᤜᤠᤱᤛᤢᤰᤐᤠᤜᤠ᤹ᤖᤧ ᤗᤠ ᤌᤰᤔᤠ ᤔᤧᤗᤧᤰᤛᤡᤱᤗ ᤛᤥᤗᤥᤔᤏ ᤏᤢ ᤂᤢᤏᤧ᤹ ᤁᤢᤈᤠ ᤆᤠᤈᤠᤔᤠᤍᤧᤴᤏᤥ ᤁᤧᤕᤢᤱᤒᤠᤀᤠᤱ ᤁᤧᤈᤠᤒᤠᤜᤠ᤹ ᤁᤧᤖᤧᤰᤗᤧ ᤗᤠᤃᤡ ᤆᤠᤔᤠ ᤁᤢᤈᤠᤜᤠ᤹ ᤔᤧᤍᤠᤖᤢ॥ ᤁᤶᤓᤗ᤹ᤖᤡᤰ ᤔᤧᤍᤠᤖᤢᤸᤗᤧ ᤆᤠᤔᤠ ᤁᤢᤈᤠ ᤌᤧᤔᤠ᤺ᤴᤏᤠᤱ ᤔᤧᤛᤢ᤺ᤴᤏᤧᤴᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤛᤠ᤹ᤖᤢ ᤀᤥᤔᤧᤔᤧᤳᤋᤢ॥

᥈᥎ ᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤀᤴᤜᤠ᤹ ᤏᤢ ᤘᤣ᤹ ᤀᤴᤜᤠ᤹ᤖᤧ ᤗᤠᤃᤡᤀᤠᤱ ᤂᤧᤱᤜᤠ᤹ᤖᤧ ᤋᤠ᤺ᤵᤔᤠ ᤁᤧᤒᤥ᤺ᤱᤒᤠ ᤜ᤺ᤰᤛᤡ ᤏᤢ ᤜ᤺ᤰᤛᤡᤗᤠᤱᤜᤠ᤹ ᤔᤧᤍᤠᤖᤢ॥

᥈᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤥᤗᤥᤔᤏᤧᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹. ᤀᤡ᤺ᤳᤇᤡᤱᤛᤠᤶ ᤏᤢ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠ ᤕᤠᤖᤡᤰᤁᤣ ᤏᤡ᤺ᤳᤔᤧᤴᤍᤧᤳ ᤂᤠᤛᤡᤱᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤹ ᤐᤡᤖᤢ॥

᥉᥆ ᤏᤠᤱᤃᤧᤴ ᤐᤡᤛᤠᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ᤺ᤸᤗᤧ ᤛᤥᤗᤥᤔᤏᤧᤴ ᤛᤠ᤹ᤖᤡᤰ ᤛᤡᤰᤁᤢᤶᤛᤠᤒᤠ ᤆᤥᤃᤧ॥

᥉᥇ ᤂᤢᤏᤧ᤹ ᤘᤣ᤹ ᤁᤧᤖᤧᤰ ᤔᤏᤠᤜᤠ᤹ᤏᤢ᤺ᤸᤗᤧ ᤛᤡᤰᤁᤢᤶᤛᤠᤒᤠ ᤆᤥᤃᤧ- ᤀᤣᤋᤠᤏ. ᤀᤣᤈᤪᤡ ᤏᤢ ᤔᤠᤜᤥᤗᤖᤧ ᤁᤢᤛ᤻ᤛᤠ ᤜᤣᤔᤠᤏ. ᤁᤗᤁᤥᤗ ᤜᤧᤰᤁᤩᤠᤱ ᤍᤷᤍᤠ᤺ᤴᤏᤢ᤺ᤸᤗᤧᤀᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤛᤡᤰᤁᤢᤶᤛᤠᤒᤠ ᤆᤥᤃᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤡᤴ ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤡᤅᤧ॥

᥉᥈ ᤂᤢᤏᤧ᤹ ᤜᤧᤴᤇᤡᤱ ᤛᤢᤶᤛᤡ ᤂᤠᤜᤢᤴᤜᤠ᤹ ᤛᤠᤵᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤠᤶᤗᤥᤜᤠ᤹ᤖᤧ ᤂᤠᤏᤡ᤺ᤳᤋᤡᤴ ᤜᤧᤴᤇᤡᤱ ᤌᤡᤰᤁᤠᤱ ᤁᤡᤵ ᤅᤠᤛᤡ ᤘᤕᤧ॥

᥉᥉ ᤂᤢᤏᤧ᤹ ᤌᤠᤒᤢ ᤛᤡᤱᤛᤣ᤹ᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ. ᤗᤧᤒᤏᤠᤏᤒᤠ ᤛᤠᤶᤔᤠᤱᤛᤡᤱᤜᤠ᤹ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤌᤢᤵᤌᤠ᤹ᤀᤥ ᤁᤧᤗᤡᤱᤒᤠ ᤜᤡᤛᤵ ᤕᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤌᤠᤖᤡᤰ ᤐᤥᤎᤰ ᤆᤥᤃᤢ॥ ᤂᤢᤏᤧ᤹ ᤌᤰᤛᤠᤜᤠ᤹. ᤐᤢᤛᤠᤜᤠ᤹. ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ ᤏᤢ ᤅᤠᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥᤀᤠᤱ ᤜᤢ᤹ᤖᤢᤛᤡ॥

᥉᥊ ᤛᤥᤗᤥᤔᤏᤖᤧ ᤁᤢᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤁᤧᤄᤥᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤜᤠᤱᤜᤠ᤹ᤗᤠᤶ ᤔᤧᤒᤠᤱᤄᤢᤛᤡᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤏᤧ᤹ ᤁᤢᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤧᤶᤛᤧ ᤂᤢᤏᤧ᤹ᤀᤥ ᤔᤧᤍᤩᤧᤖᤥ॥

ᤛᤥᤗᤥᤔᤏᤖᤧ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠᤖᤡᤵ ᤆᤥᤃᤢ

(᥈ ᤛᤠᤵᤔᤢ ᥈:᥇-᥇᥎)

᥋

ᤛᤥᤗᤥᤔᤏᤧᤴ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤗᤧᤰᤘᤠᤀᤥ ᤜᤠᤱ ᤔᤠᤱᤌᤥ᤺ᤰᤏᤠ ᤐᤥ᤺ᤰᤂᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤀᤠᤸᤗ ᤋᤢᤖᤥᤛᤒᤠ ᤜᤠᤱ ᤜᤧᤖᤠᤔᤧᤸᤗᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤜᤠᤱᤗᤠᤀᤡᤱᤒᤠᤜᤠ᤹ ᤛᤥᤗᤥᤔᤏᤖᤥ ᤐᤠᤱᤄᤢ ᤕᤢᤛᤢᤛᤡ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤍᤠᤀᤢᤍ ᤜᤠᤱᤅᤡᤴᤏᤢ ᤆᤢᤶ ᤐᤥ᤺ᤰᤂᤧᤀᤠᤱ ᤘᤕᤧ॥

᥈ ᤛᤥᤗᤥᤔᤏᤖᤧ ᤜᤧᤖᤠᤔᤀᤥ ᤁᤴ ᤀᤡᤱᤄᤱᤅᤡᤴ ᤜᤠᤱᤍᤣᤛᤢᤖᤥ-

᥉ “ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤍᤰᤗᤧᤱᤘᤠᤀᤥ ᤁᤧᤖᤧᤰ ᤐᤡᤛᤠᤱᤗᤠᤶ ᤌᤱᤜᤠ᤹ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤁᤢᤗᤠᤱᤓᤥ ᤛᤡᤃᤠᤱ ᤔᤧᤴᤈᤥ᤺ᤰᤛᤡᤱᤅᤣ ᤌᤠᤖᤡᤰ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤗᤧ ᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠ ᤔᤧᤛᤢᤰᤋᤢᤴ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹॥

᥊ ᤁᤖ ᤀᤠᤸᤗ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤐᤡᤛᤠᤱ ᤏᤠ᤺ᤶᤛᤡᤱᤔᤠ ᤐᤡᤖᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤏᤡᤱᤔᤡ ᤔᤧᤜᤥᤵ ᤀᤡᤃᤪ ᤀᤠᤍᤢᤰᤂᤣ ᤀᤠᤗᤠᤰᤂᤣ ᤜᤥᤵ॥

᥋ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤗᤧ ᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ ‘ᤂᤧᤏᤧ᤹ ᤁᤧᤗᤧᤰᤘᤠᤀᤥ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤜᤠᤱᤕᤢᤰᤏᤠᤀᤥ ᤕᤢᤰᤂᤢᤱ᤹. ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤂᤧᤴ ᤔᤠᤱᤜᤡᤶᤔᤡᤴ ᤆᤥᤃᤢ᤹॥’

᥌ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤗᤧᤒᤏᤠᤏᤗᤠᤶ ᤛᤠᤶᤔᤠᤱᤛᤡᤱᤜᤠ᤹ ᤋᤠᤱᤔᤠ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤧᤏᤧ᤹ ᤁᤧᤔᤏᤠᤜᤠ᤹ᤏᤢ ᤔᤧᤍᤱᤛᤡᤱᤅᤠᤱ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤰᤂᤩᤠᤖᤡᤰ ᤏᤠᤶᤔᤩᤠᤰ ᤐᤡᤔᤠᤛᤡ ᤏᤡ᤺ᤴᤎᤥ ᤁᤧᤈᤥᤃᤢ᤹ ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤏᤠᤜᤠ᤹ ᤐᤡᤖᤢᤱᤛᤡᤱ᤹॥ ᤂᤡᤏᤡ᤹ ᤛᤡᤍᤥᤏᤡᤜᤠ᤹ ᤁᤢᤀᤡᤛᤡ᤺ᤰ ᤛᤡᤱᤒᤢᤱᤜᤠ᤹ ᤋᤠᤱᤔᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤀᤠᤴᤇᤡ᤹ ᤔᤏᤠ ᤔᤧᤜᤥᤵ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤏᤡᤛᤢᤖᤥ॥”

᥍ ᤀᤠᤸᤗ ᤜᤧᤖᤠᤔᤖᤧ ᤛᤥᤗᤥᤔᤏᤖᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤢ. ᤂᤧᤒᤩᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤐᤠ᤺ᤳᤋᤢ. “ᤀᤠᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤌᤣᤀᤠᤱᤓᤧᤸᤗᤧ ᤁᤴ ᤕᤖᤡᤰ ᤔᤏᤠᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤍᤠᤀᤢᤍᤧᤴ ᤗᤳᤇᤠ ᤛᤡᤰᤁᤢᤶᤛᤠᤒᤠ ᤛᤠᤎᤡᤰ ᤐᤡᤖᤢᤀᤠᤱ ᤘᤠ᤹॥”

᥎ ᤂᤢᤏᤧ᤹ ᤁᤴ ᤀᤡᤱᤄᤱᤅᤡᤴ ᤛᤥᤗᤥᤔᤏᤧᤴ ᤜᤠᤰᤋᤢᤖᤥ-

“ᤂᤧᤏᤧ᤹ ᤁᤧᤜᤠᤅᤢᤒᤠ ᤀᤡᤱᤄᤱᤅᤡᤴ ᤀᤠᤱᤃᤠ᤹ ᤂᤧᤵᤛᤢᤱ॥ ᤛᤠᤶᤔᤠᤱᤛᤡᤱ ᤏᤢ ᤀᤠ᤺ᤱ ᤛᤡᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤁᤧᤖᤧᤰ ᤜᤡᤛᤢᤱ ᤋᤱᤄᤢᤱ ᤐᤡᤏᤧᤖᤥ॥

᥏ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤗᤧᤒᤏᤠᤏᤗᤠᤶ ᤘᤖ᤺ᤱᤅᤥ ᤌᤠᤖᤡᤰ ᤛᤡᤱᤗ᤺ᤱᤛᤠᤜᤠ᤹ ᤔᤧᤎᤠᤛᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤔᤧᤄᤣ᤺ᤰᤂᤢᤀᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠᤍᤧᤴᤏᤥ ᤘᤠᤔᤧᤍᤣ᤺ᤴᤍᤢ ᤔᤧᤕᤢᤛᤢᤖ ᤕᤠ᤺ᤴᤍᤢᤱᤛᤡᤱ᤹॥ ᤂᤧᤱᤜᤠ᤹ ᤂᤧᤵᤔᤥ ᤔᤧᤓᤠ᤺ᤰᤂᤢᤖ ᤕᤠ᤺ᤴᤍᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤴ ᤛᤡᤱᤜᤠ᤹ ᤂᤧᤏᤧ᤹ ᤋᤣ᤹ᤔᤠ ᤁᤧᤛᤢᤰᤋᤢ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤜᤠᤱ ᤜᤡᤶᤛᤕᤱᤗᤧ ᤗᤠᤃᤡ ᤂᤧᤏᤧ᤹ ᤆᤠᤔᤠ ᤁᤢᤈᤠ ᤜᤡᤛᤧ ᤋᤱᤄᤧᤀᤠᤱ ᤏᤡᤱᤘᤠ᤹ ᤆᤥᤃᤢᤱᤒᤠ ᤐᤠ᤺ᤴᤏᤡᤴ ᤁᤧᤳᤋᤠᤱ ᤐᤡᤖᤠᤱᤅᤧ᤹ᤀᤥ॥”

᥇᥆ ᤁᤶᤓᤗ᤹ᤖᤡᤰ ᤛᤥᤗᤥᤔᤏᤖᤧ ᤏᤡᤱᤘᤠ᤹ ᤆᤥᤃᤢᤒᤠ ᤁᤧᤖᤧᤰ ᤛᤠᤶᤔᤠᤱᤛᤡᤱ ᤏᤢ ᤀᤠ᤺ᤱ ᤛᤡᤱᤗ᤺ᤱᤛᤠᤜᤠ᤹ ᤜᤧᤖᤠᤔᤖᤧ ᤜᤠᤅᤢᤕᤢᤛᤢ.

᥇᥇ ᤜᤧᤰᤁᤩᤠᤱ ᤛᤥᤗᤥᤔᤏᤖᤧ ᤆᤠᤜᤡ᤺ᤴ ᤜᤧᤖᤠᤔᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤁᤢᤈᤠᤖᤧ ᤗᤠᤃᤡ ᥋᥆.᥆᥆᥆ ᤔᤢᤖᤡ ᤔᤠᤛᤡ ᤏᤢ ᥊.᥋᥆᥆ ᤗᤡᤋᤖ ᤕᤢᤔᤏᤠᤒᤠ ᤆᤤᤋᤢᤴ ᤏᤡ᤺ᤱᤃᤣ᤹ ᤂᤢᤏᤧ᤹ ᤜᤠᤰᤋᤢᤍᤣᤛᤢ॥ ᤛᤥᤗᤥᤔᤏᤖᤧ ᤁᤴ ᤋᤱᤒᤣ ᤌᤰᤔᤠ ᤜᤧᤖᤠᤔᤧᤴ ᤜᤠᤰᤋᤢ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤛᤥᤗᤥᤔᤏᤧᤴ ᤛᤡᤰᤁᤢᤶᤏᤡᤱᤘᤠ᤹ ᤐᤡᤖᤢ॥ ᤜᤧᤖᤠᤔ ᤏᤢ ᤛᤥᤗᤥᤔᤏᤖᤧ ᤂᤢᤴᤇᤡ᤹ ᤗᤢᤶᤔᤥ ᤋᤱᤔᤠᤀᤠᤱ ᤘᤠ᤹ᤔᤠ ᤁᤠ᤹ᤀᤡ ᤘᤕᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤵᤔᤠᤱᤗᤧ ᤂᤧᤴ ᤏᤠᤍᤱ ᤆᤥᤃᤧᤳᤇᤢ॥

᥇᥉ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤗᤠᤶ ᤛᤢᤶᤒᤥᤱ ᤜᤧᤴᤇᤡᤱ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤔᤧᤓᤳᤇᤢᤛᤡᤒᤠ ᤔᤏᤠᤜᤠ᤹ ᤛᤢᤵᤛᤢᤛᤡ॥

᥇᥊ ᤂᤢᤏᤧ᤹ ᤂᤧᤱᤜᤠ᤹ ᤗᤠ ᤌᤰᤔᤠ ᤌᤡᤒᤥᤱ ᤌᤡᤒᤥᤱ ᤜᤧᤴᤇᤡᤱ ᤗᤧᤰᤋᤢᤛᤡᤖ ᤗᤧᤒᤏᤠᤏ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤔᤏᤠᤜᤠ᤹ ᤗᤳᤇᤠ ᤗᤠ ᤗᤧᤒᤏᤠᤏ ᤏᤢ ᤗᤠ ᤏᤧᤳᤇᤡ ᤜᤡᤶᤔᤥ ᤔᤧᤘᤕᤧ॥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤔᤢᤖᤠ ᤁᤧᤔᤧᤵᤐᤠ ᤗᤰᤐᤧᤴᤛᤠᤒᤠ ᤀᤍᤥᤏᤡᤖᤠᤔᤧᤴ ᤘᤕᤧ॥

᥇᥋ ᤛᤥᤗᤥᤔᤏᤖᤧ ᥍᥆.᥆᥆᥆ ᤁᤰ ᤁᤧᤃᤢᤒᤠ ᤏᤢ ᤁᤥ᤺ᤰᤔᤠ ᤑᤠᤱᤈᤱᤅᤥ ᥎᥆.᥆᥆᥆ ᤗᤢᤱ ᤁᤧᤄᤰᤐᤠ ᤔᤏᤠᤜᤠ᤹ ᤁᤳᤋᤢᤛᤡ॥

᥇᥌ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤏᤢ ᤔᤢᤖᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤔᤧᤓᤳᤇᤢᤛᤡᤒᤠ ᤔᤏᤠᤜᤠ᤹ ᥉.᥉᥆᥆ ᤗᤠᤶᤗᤥᤒᤠᤜᤠ᤹ ᤔᤧᤘᤕᤧ॥

᥇᥍ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤕᤶᤒᤠ ᤁᤣ᤺ᤶᤒᤠ ᤔᤧᤄᤰᤋᤢᤀᤠᤱ ᤘᤖᤧᤱᤗᤧᤱ ᤔᤧᤈᤥᤃᤢᤒᤠ ᤗᤢᤱᤅᤡᤸᤗᤧ ᤁᤢᤒᤢᤱ ᤕᤢᤱᤔᤠᤖᤧ ᤗᤠᤃᤡ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤗᤢᤱᤜᤠ᤹ ᤗᤢᤱᤒᤢᤴᤏᤠᤀᤥᤗᤠᤶ ᤔᤧᤜᤧᤖᤢ ᤔᤧᤗ᤺ᤳᤋᤢ॥

᥇᥎ ᤛᤥᤗᤥᤔᤏ ᤏᤢ ᤜᤧᤖᤠᤔᤖᤧ ᤂᤢᤴᤇᤡ᤹ ᤛᤡᤱᤃᤠᤶᤒᤠ ᤗᤢᤱᤃᤠᤶᤒᤠᤜᤠ᤹ ᤜᤧᤰᤁᤩᤠᤱ ᤃᤒᤠᤗᤒᤠ ᤔᤏᤠᤜᤠ᤹ᤖᤧ ᤔᤠᤱᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤛᤡᤱᤜᤠ᤹ ᤏᤢ ᤗᤢᤱᤜᤠ᤹ ᤔᤧᤄᤰᤋᤢᤀᤠᤱ ᤕᤠᤖᤡᤵ ᤔᤧᤈᤥᤃᤢᤖᤥ॥

ᤛᤥᤗᤥᤔᤏᤖᤧ ᤔᤠᤱᤜᤡᤶ ᤆᤥᤃᤢ

᥌

ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤒᤠ ᥊᥎᥆ ᤋᤱᤒᤣᤀᤥ. ᤛᤥᤗᤥᤔᤏᤖᤧ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤈᤡᤓ. ᤀᤡᤃᤪ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤆᤥᤃᤢᤒᤠ ᤔᤠᤱᤜᤡᤶᤔᤧᤸᤗᤧ ᤁᤢᤗᤠᤶᤋᤡ ᤋᤢᤰᤐᤥ᤺ᤱ ᤜᤢᤰᤛᤡ᤺ᤰ. ᤁᤢᤓᤧᤖᤧ ᤏᤡᤒᤥᤱ ᤜᤢᤰᤛᤡ᤺ᤰ ᤏᤧᤛ᤻ᤛᤧ ᤜᤧᤰᤁᤩᤠᤱ ᤛᤢᤶᤒᤥᤱ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤐᤳᤇᤧ॥

᥉ ᤔᤠᤱᤜᤡᤶ ᤗᤢᤶᤔᤥᤒᤠ ᤕᤶᤒᤠ ᤆᤢᤶᤗᤢᤱ ᤆᤥ᤺ᤰᤔᤠ ᤕᤠᤰᤑᤠᤱ ᤋᤃᤠᤱᤒᤠ ᤗᤰᤂᤢᤶᤔᤡᤴ ᤔᤠᤱᤜᤡᤶᤔᤡᤸᤗᤧ ᤁᤢᤓᤧᤖᤧ ᤂᤠᤖᤠᤰ ᤐᤥᤖᤧᤀᤠᤱ ᤏᤧᤛ᤻ᤛᤧ. ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥ ᤔᤠᤱᤜᤡᤶ ᤋᤃᤠᤱ ᤗᤧᤵᤔᤠᤱ ᤂᤧᤴ ᤌᤡᤒᤥᤱ ᤜᤢᤰᤛᤡ᤺ᤰ ᤌᤧᤶᤒᤠ ᤗ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥊ ᤂᤢᤏᤧ᤹ ᤔᤠᤱᤜᤡᤶᤔᤥᤒᤠ ᤂᤠᤶᤒᤢ ᤛᤡᤃᤠᤱ ᤆᤡᤓᤡ᤹ᤑᤡ᤹ᤒᤠ ᤐᤣᤎᤠ᤺ᤵᤜᤠ᤹ ᤆᤠᤱᤈᤠᤱ ᤑᤳᤇᤢ॥

᥋ ᤁᤢᤗᤢᤶᤔᤥᤒᤠ ᤕᤶᤒᤠ ᤕᤠᤰᤑᤠᤱ ᤏᤢ ᤛᤡᤃᤠᤱ ᤛᤣᤛᤣᤍᤧᤴᤏᤡᤸᤗᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤂᤧᤴ ᤜᤡᤶᤔᤥᤒᤠ ᤁᤧᤖᤧᤰ ᤐᤡᤛᤠᤱ ᤗᤢᤱᤎᤠᤰᤁᤡᤴᤏᤢ ᤛᤥᤖᤡᤰ ᤆᤰᤔᤏᤠᤒᤠ ᤕᤠᤰᤑᤠᤱᤜᤠ᤹ ᤆᤥᤃᤢ॥

᥌ ᤁᤧᤖᤧᤰᤏᤢ᤺ᤸᤗᤧ ᤁᤢᤛᤡ᤺ᤰᤋᤥᤒᤠ ᤁᤢᤍᤠ᤺ᤳᤗᤠ᤺ᤸᤗᤧ ᤁᤢᤓᤧᤖᤧ᤺ᤴ ᤜᤢᤰᤛᤡ᤺ᤰ ᤅᤠᤛᤡ ᤏᤧᤛ᤻ᤛᤧ॥ ᤁᤢᤗᤢᤶᤔᤥᤒᤠ ᤁᤢᤍᤠ᤺ᤳᤗᤠ᤺ᤸᤗᤧ ᤁᤢᤓᤧᤖᤧ᤺ᤴ ᤜᤢᤰᤛᤡ᤺ᤰ ᤋᤢᤰᤛᤡ ᤏᤢ ᤛᤢᤶᤛᤡᤃᤣ᤺ᤰᤐᤠ ᤁᤢᤍᤠ᤺ᤳᤗᤠ᤺ᤴ ᤆᤠᤜᤡ᤺ᤴ ᤜᤢᤰᤛᤡ᤺ᤰ ᤏᤢᤛᤡ ᤏᤧᤛ᤻ᤛᤧ॥ ᤂᤢᤏᤧ᤹ ᤔᤠᤱᤜᤡᤶ ᤁᤧᤖᤧᤰ ᤐᤡᤛᤠᤱ ᤐᤧᤖᤧᤶᤛᤡᤱᤜᤠ᤹ ᤋᤠ᤹ᤖᤢᤀᤠᤱ ᤗᤠ᤺ᤰᤁᤠᤳ ᤗᤧᤵᤔᤠᤱ ᤔᤠᤱᤜᤡᤶᤔᤥᤒᤠ ᤗᤢᤱᤎᤠᤰᤁᤥ ᤌᤣᤀᤠᤱ ᤔᤧᤴᤜᤥ᤺ᤶᤔᤣ ᤕᤠᤰᤑᤠᤱᤜᤠ᤹ ᤆᤰᤋᤢᤀᤠᤱ ᤗ᤺ᤳᤋᤢ॥

᥍ ᤔᤠᤱᤜᤡᤶ ᤔᤧᤈᤥᤃᤢᤸᤗᤧ ᤗᤢᤱ ᤐᤢᤴᤏᤠᤀᤥᤀᤣ ᤕᤠᤖᤡᤵ ᤔᤧᤈᤥᤃᤢ ᤔᤧᤄᤰᤋᤢᤒᤠ ᤗᤢᤱᤜᤠ᤹ᤖᤰ ᤔᤧᤛᤧᤳᤋᤢ॥ ᤌᤘᤠ ᤀᤡᤃᤪ ᤗᤢᤱᤄᤧ᤺ᤵᤔᤠ ᤀᤡᤃᤪ ᤀᤠᤳᤋᤡᤴ ᤐᤖᤡᤰᤐᤠ ᤑᤧᤴᤈᤣ᤹ ᤛᤠᤔᤠᤜᤠ᤹ᤖᤧ ᤗᤥ᤺ᤰᤂᤢᤒᤧᤴᤏᤠᤱ ᤔᤠᤱᤜᤡᤶ ᤆᤥ᤺ᤰᤔᤠᤍᤧᤴᤏᤥ ᤂᤧᤶᤔᤧᤍᤧᤳᤋᤧᤴ॥

᥎ ᤁᤧᤖᤧᤰᤏᤢ᤺ᤸᤗᤧ ᤔᤢ᤺ᤛ᤻ᤔᤠ ᤁᤢᤍᤠ᤺ᤳᤗᤠᤀᤥᤒᤠ ᤗᤠᤶᤎᤣ᤺ᤳᤋᤡᤴ ᤔᤠᤱᤜᤡᤶ ᤕᤥᤜᤠᤱ ᤗᤠᤱᤃᤧᤳ ᤐᤡᤛᤠᤱ ᤐᤳᤇᤧ॥ ᤂᤧᤵᤔᤥᤗᤠᤶ ᤁᤢᤗᤢᤶᤔᤥ ᤏᤢ ᤌᤥ᤺ᤛ᤻ᤔᤠ ᤁᤢᤍᤠ᤺ᤳᤗᤠᤀᤥ ᤐᤣ᤺ᤰᤔᤠᤖᤧ ᤗᤠᤃᤡ ᤏᤠᤜᤠᤱᤛᤣᤰ ᤐᤳᤇᤧ॥

᥏ ᤁᤶᤓᤗ᤹ᤖᤡᤰ ᤐᤧᤖᤧᤶᤛᤡᤱ ᤏᤢ ᤛᤠᤶᤔᤠᤱᤛᤡᤱ ᤛᤡᤱᤓᤧᤸᤗᤧᤰᤜᤠ᤹ᤗᤠᤶ ᤂᤧᤸᤗᤧ ᤁᤢᤄᤠᤵᤔᤠ ᤂᤠᤶᤒᤢ ᤆᤥᤃᤢᤀᤠᤱ ᤂᤢᤏᤧ᤹ ᤔᤠᤱᤜᤡᤶ ᤆᤥ᤺ᤰᤔᤠ ᤛᤢᤖᤢ॥

᥇᥆ ᤂᤢᤏᤧ᤹ ᤔᤠᤱᤜᤡᤶ ᤁᤧᤖᤧᤰ ᤐᤡᤛᤠᤱ ᤆᤢᤈᤢᤰᤛᤠ ᤕᤠᤰᤑᤠᤱᤜᤠ᤹ ᤆᤥᤃᤢ॥ ᤁᤧᤖᤧᤰ ᤕᤠᤰᤑᤠᤱᤜᤠ᤹ ᤜᤢᤰᤛᤡ᤺ᤰ ᤅᤠᤛᤡ ᤁᤣ᤺ᤶᤒᤠ ᤁᤢᤗᤡᤱᤃᤧᤴ ᤆᤥᤃᤧ. ᤜᤧᤰᤁᤩᤠᤱ ᤔᤠᤱᤜᤡᤶᤔᤡᤴᤏᤢ ᤛᤥᤖᤡᤰ ᤛᤠᤶᤔᤠᤱᤛᤡᤱ ᤛᤡᤱᤓᤧᤸᤗᤧᤰᤜᤠ᤹ ᤆᤰᤛᤡᤱᤅᤠᤱ ᤐᤳᤇᤧ॥

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤛᤥᤗᤥᤔᤏᤀᤥ ᤕᤧᤖᤥ-

᥇᥈ “ᤂᤧᤏᤧ᤹ ᤁᤧᤈᤥᤃᤢᤖ ᤁᤧᤕᤠᤰᤐᤠ ᤁᤴ ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤀᤰᤂᤣ ᤐᤥᤱ᤹. ᤀᤠᤱᤃᤠ᤹ ᤁᤧᤖᤧᤰ ᤀᤠᤀᤡᤱᤍᤳᤜᤠ᤹ ᤂᤧᤏᤧ᤹ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤀᤠᤎᤡᤶᤜᤠ᤹ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤈᤥᤃᤢ᤹. ᤂᤶᤓᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤍᤡᤶᤍᤢ ᤁᤧᤏᤠ᤺ᤳᤋᤢᤏᤣᤓᤪ ᤀᤠᤱᤃᤠ᤹ ᤂᤧᤏᤧ᤹ ᤁᤧᤶᤒᤠᤏᤢ ᤆᤥᤃᤢᤱᤅᤠᤱ ᤘᤕᤧᤒᤠ ᤂᤧᤴ ᤀᤠᤔᤠᤱᤜᤢᤵᤐᤡᤴ ᤂᤧᤏᤧ᤹ᤗᤠᤶ ᤀᤠᤱᤃᤠ᤹ ᤁᤧᤳᤋᤢᤱ᤹॥

᥇᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤘᤠ᤹ᤀᤠ. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤗᤠᤵᤔᤧᤓᤢᤛᤢᤱᤛᤡᤱᤅᤡᤴᤗᤥ॥”

ᤔᤠᤱᤜᤡᤶᤔᤥᤒᤠ ᤛᤠᤔᤠ ᤆᤡᤃᤰᤘᤠᤜᤠ᤹

(᥈ ᤛᤠᤵᤔᤢ ᥉:᥎-᥇᥊)

᥇᥊ ᤁᤶᤓᤗ᤹ᤖᤡᤰ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤥᤃᤢ ᤛᤢᤖᤢ॥

᥇᥋ ᤂᤢᤏᤧ᤹ ᤔᤠᤱᤜᤡᤶᤔᤥᤒᤠ ᤗᤢᤱᤎᤠᤰᤁᤡᤴ ᤛᤡᤃᤠᤱ ᤗᤧᤵᤔᤠᤱ ᤂᤠᤶᤒᤠᤱᤅᤥᤗᤠᤶ ᤐᤧᤖᤧᤶᤛᤡᤱᤜᤠ᤹ ᤌᤠᤖᤡᤰ ᤛᤠᤶᤔᤠᤱᤛᤡᤱ ᤛᤡᤱᤓᤧᤸᤗᤧᤰᤜᤠ᤹ ᤋᤱᤄᤢᤀᤠᤱ ᤂᤡᤵᤛᤢ ᤜᤧᤰᤁᤩᤠᤱ ᤀᤠ᤺ᤱ ᤛᤡᤱᤓᤧᤸᤗᤧᤰᤜᤠ᤹ᤖᤧ ᤂᤠᤶᤒᤠᤱᤅᤡᤴ ᤋᤧᤵᤋᤢ॥

᥇᥌ ᤔᤠᤱᤜᤡᤶ ᤛᤡᤃᤠᤱ ᤀᤣᤃᤠᤱ ᤗᤧᤵᤔᤠᤱ ᤂᤢᤏᤧ᤹ ᤂᤠᤶᤒᤠᤱᤅᤥᤗᤠᤶ ᤐᤧᤖᤧᤶᤛᤡᤱᤅᤥ ᤌᤠᤖᤡᤰ ᤛᤠᤶᤔᤠᤱᤛᤡᤱ ᤛᤡᤱᤓᤧᤸᤗᤧᤰᤜᤠ᤹ ᤋᤱᤄᤢᤀᤠᤱ ᤏᤡᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤛᤡᤃᤠᤱ ᤛᤣᤛᤣᤍᤧᤴ. ᤀᤡᤃᤪ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤛᤣᤛᤣᤍᤧᤴ ᤆᤥᤃᤢ॥

᥇᥍ ᤂᤧᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤁᤢᤗᤢᤶᤔᤥᤒᤠ ᤆᤢᤶᤗᤢᤱ ᤕᤠᤰᤑᤠᤱᤅᤡᤴ ᤗᤡᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤏᤧᤛ᤻ᤛᤧ॥

᥇᥎ ᤔᤠᤱᤜᤡᤶᤔᤥᤒᤠ ᤛᤡᤃᤠᤱ ᤗᤧᤵᤔᤠᤱᤒᤠ ᤛᤠᤶᤔᤠᤱᤛᤡᤱ ᤛᤡᤱᤓᤧᤸᤗᤧᤰᤁᤥ ᤆᤠᤜᤡ᤺ᤴ ᤁᤧᤓᤧᤰᤐᤠ ᤑᤢᤱᤜᤠ᤹ ᤏᤢ ᤘᤛᤥ᤹ ᤑᤢᤱᤘᤠ᤺ᤳᤜᤠ᤹ᤖᤧ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧ॥ ᤂᤧᤱᤜᤠ᤹ ᤁᤧᤖᤧᤰ ᤛᤠᤶᤔᤠᤱᤛᤡᤱᤗᤧᤴ ᤐᤳᤇᤧ॥ ᤗᤢᤱ ᤗᤳᤇᤠᤀᤠᤱ ᤏᤡᤔᤧᤎᤠᤒᤧᤴ॥

᥇᥏ ᤔᤠᤱᤜᤡᤶᤔᤥᤒᤠ ᤛᤡᤃᤠᤱ ᤗᤧᤵᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤢᤱᤔᤠᤖᤣ ᤗᤠᤃᤡ ᤂᤢᤏᤧ᤹ ᤛᤡᤃᤠᤱ ᤛᤣᤛᤣᤍᤧᤴ ᤕᤠᤖᤡᤵ ᤆᤥᤃᤢ॥

᥈᥆ ᤁᤴ ᤛᤡᤃᤠᤱ ᤛᤣᤛᤣᤍᤧᤴᤏᤡᤴ ᤏᤡᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ. ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧ॥ ᤂᤢᤏᤧ᤹ ᤂᤧᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ ᤜᤧᤰᤁᤩᤠᤱ ᤛᤠᤶᤔᤠᤱᤛᤡᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤏᤠᤱ ᤛᤢ᤺ᤵᤋᤢ॥

᥈᥇ ᤛᤥᤗᤥᤔᤏᤖᤧ ᤔᤠᤱᤜᤡᤶᤔᤥᤒᤠ ᤛᤡᤃᤠᤱ ᤁᤢᤗᤰᤁᤡᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ. ᤜᤧᤰᤁᤩᤠᤱ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤔᤏᤠᤒᤠ ᤛᤡᤃᤠᤱ ᤛᤣᤛᤣᤍᤧᤴᤏᤡᤸᤗᤧ ᤁᤢᤍᤃᤡ ᤂᤢᤏᤧ᤹ ᤛᤠᤶᤔᤩᤠᤱ ᤛᤡᤰᤁᤪᤡᤜᤠ᤹ ᤑᤥ᤺ᤴᤍᤢᤀᤠᤱ ᤑᤥᤛᤢ॥

᥈᥈ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤛᤡᤃᤠᤱᤒᤠ ᤁᤢᤗᤰᤁᤡᤴ ᤁᤧᤖᤧᤰ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥ ᤛᤡᤃᤠᤱ ᤛᤣᤛᤣᤍᤧᤴᤏᤥ ᤁᤧᤕᤢᤱᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤏᤠᤱ ᤂᤢᤏᤧ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥈᥉ ᤛᤡᤃᤠᤱ ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣᤒᤠᤍᤧᤴᤏᤥ ᤂᤢᤏᤧ᤹ ᤆᤤᤋᤢᤏ ᤛᤡᤱᤗᤠᤶ ᤏᤧᤳᤇᤡ ᤁᤖᤢᤒ ᤆᤥᤃᤢᤛᤡ॥ ᤁᤖᤢᤒ ᤏᤧᤵᤔᤠᤱ ᤌᤡᤒᤥᤱ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧᤛᤡ॥

᥈᥊ ᤌᤡᤰᤛᤡᤃᤣ᤺ᤰᤐᤠ ᤁᤖᤢᤒᤖᤧ ᤗᤳᤇᤠ ᤁᤢᤗᤠᤵᤐᤡᤴ ᤜᤢᤰᤛᤡ᤺ᤰ ᤅᤠᤛᤡ ᤁᤣ᤺ᤶᤒᤠ ᤐᤳᤇᤧ ᤜᤧᤰᤁᤩᤠᤱ ᤘᤣ᤹ᤀᤡᤸᤗᤧᤴᤏᤠᤱ ᤜᤢᤰᤛᤡ᤺ᤰ ᤅᤠᤛᤡ ᤁᤣ᤺ᤶᤒᤠ ᤐᤳᤇᤧ॥ ᤗᤳᤇᤠ ᤁᤢᤗᤠᤵᤐᤡᤸᤗᤧ ᤁᤢᤛᤶᤔᤥᤗᤠᤶ ᤘᤣ᤹ᤛ᤻ᤔᤠ ᤁᤢᤗᤠᤵᤐᤡᤸᤗᤧ ᤁᤢᤛᤶᤔᤥ ᤌᤠᤖᤡᤰ ᤌᤡᤒᤥᤱ ᤜᤢᤰᤛᤡ᤺ᤰ ᤐᤳᤇᤧ॥

᥈᥋ ᤏᤡᤛᤡᤃᤣ᤺ᤰᤐᤠ ᤁᤖᤢᤒᤖᤧ ᤁᤢᤛᤡ᤺ᤰᤔᤧᤴᤏᤠᤱ ᤌᤡᤒᤥᤱ ᤜᤢᤰᤛᤡ᤺ᤰ ᤐᤳᤇᤧ. ᤌᤣᤀᤠᤱᤓᤧᤸᤗᤧ ᤂᤧᤴ ᤏᤧᤳᤇᤡ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤌᤰ ᤏᤢ ᤑᤧᤖᤧ ᤗᤠᤶᤋᤡᤜᤠ᤹ ᤗᤳᤇᤠ ᤐᤖᤡᤰᤐᤠ ᤆᤥᤃᤧ॥

᥈᥌ ᤁᤖᤢᤒ ᤏᤧᤵᤔᤠᤱᤗᤧ ᤂᤢᤴᤇᤡ᤹ ᤗᤡᤱᤃᤧᤴᤏᤡᤴ ᤌᤡᤒᤥᤱ ᤜᤢᤰᤛᤡ᤺ᤰ ᤐᤳᤇᤧ॥

᥈᥍ ᤂᤢᤏᤧ᤹ ᤂᤧᤴ ᤁᤖᤢᤒᤜᤠ᤹ ᤔᤠᤱᤜᤡᤶᤔᤥᤒᤠ ᤛᤡᤃᤠᤱ ᤕᤠᤰᤑᤠᤱᤅᤥ ᤕᤢᤰᤂᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤆᤠᤜᤡ᤺ᤴ ᤗᤠ᤺ᤰᤁᤠᤳ ᤗᤧᤵᤔᤠᤱ ᤜᤵᤑᤧ ᤗ᤹ᤖᤧᤀᤠᤱ ᤐᤳᤇᤧ॥ ᤗᤳᤇᤠ ᤁᤖᤢᤒᤖᤧ ᤁᤢᤗᤠᤵ ᤌᤡᤰᤗᤧ ᤘᤣ᤹ ᤗᤧᤵᤔᤠᤱᤒᤠ ᤗᤢᤱᤎᤠᤰᤁᤡᤴ ᤏᤢ ᤘᤣ᤹ ᤁᤖᤢᤒᤖᤧ ᤁᤢᤗᤠᤵ ᤌᤡᤰᤗᤧ ᤘᤣ᤹ ᤗᤧᤵᤔᤠᤱᤒᤠ ᤗᤢᤱᤎᤠᤰᤁᤡᤴ ᤛᤢᤛᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤘᤣ᤹ ᤗᤠᤵᤜᤠ᤹ᤖᤧᤃ ᤕᤠᤰᤑᤠᤱᤅᤡᤸᤗᤧ ᤁᤢᤗᤢᤶᤔᤥ ᤛᤢᤛᤢᤀᤠᤱ ᤐᤳᤇᤧ॥

᥈᥎ ᤂᤢᤏᤧ᤹ ᤂᤧᤴ ᤏᤧᤵᤑᤢ ᤁᤖᤢᤒᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢᤛᤡ॥

᥈᥏ ᤔᤠᤱᤜᤡᤶᤔᤥᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤕᤠᤰᤑᤠᤱᤜᤠ᤹ᤀᤥᤒᤠ ᤁᤧᤖᤧᤰ ᤗᤢᤱᤎᤠᤰᤜᤠ᤹ᤀᤥ ᤂᤢᤏᤧ᤹ ᤁᤖᤢᤒᤜᤠ᤹. ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤢᤱᤜᤠ᤹ ᤏᤢ ᤁᤧᤓᤧᤰᤐᤠ ᤑᤢᤱᤜᤠ᤹ ᤁᤢᤓᤢᤱ ᤗᤰᤋᤢᤀᤠᤱ ᤆᤥᤃᤢ॥

᥉᥆ ᤂᤢᤏᤧ᤹ ᤔᤠᤱᤜᤡᤶᤔᤥᤒᤠ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤏᤧᤵᤔᤠᤱ ᤕᤠᤰᤑᤠᤱᤜᤠ᤹ᤀᤥᤒᤠ ᤂᤠᤶᤒᤠᤱᤅᤡᤴᤏᤠᤱ ᤛᤠᤶᤔᤩᤠᤱᤅᤡᤸᤗᤧ ᤐᤴᤇᤢ॥

᥉᥇ ᤛᤡᤃᤠᤱᤒᤠ ᤛᤣᤛᤣᤍᤧᤴᤏᤥ ᤗᤠ᤺ᤵᤔᤠ ᤗᤠᤶᤎᤣᤳ ᤂᤧᤸᤗᤧᤰᤜᤠ᤹ ᤆᤤᤋᤢᤏ ᤛᤡᤱᤅᤡᤸᤗᤧᤴ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ ᤅᤠᤛᤡ ᤁᤢᤎᤠ᤹ᤁᤢᤎᤠ᤹ ᤗᤰᤔᤏᤠᤒᤠ ᤁᤢᤍᤰᤔᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤆᤥᤃᤢ॥

᥉᥈ ᤜᤧᤰᤁᤩᤠᤱ ᤗᤠᤶᤎᤣ᤺ᤳᤜᤠ᤹ᤀᤥ ᤂᤢᤏᤧ᤹ ᤁᤖᤢᤒᤜᤠ᤹. ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤢᤱᤜᤠ᤹ ᤏᤢ ᤁᤧᤓᤧᤰᤐᤠ ᤑᤢᤱᤜᤠ᤹ᤖᤧ ᤁᤢᤓᤢᤱ ᤗᤰᤋᤢᤀᤠᤱ ᤆᤥᤃᤢ. ᤜᤧᤰᤁᤩᤠᤱ ᤁᤖᤢᤒᤜᤠ᤹ ᤏᤢ ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤢᤱᤅᤡᤴ ᤑᤧᤔᤏᤠᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥉᥉ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤔᤠᤱᤜᤡᤶ ᤗᤢᤶᤔᤥᤒᤠ ᤆᤢᤶᤗᤢᤱ ᤆᤥ᤺ᤰᤔᤠ ᤕᤠᤰᤑᤠᤱᤅᤥa ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤡᤛᤡ ᤁᤢᤎᤠ᤹ᤁᤢᤎᤠ᤹ ᤗᤰᤔᤏᤠᤒᤠ ᤆᤤᤋᤢᤏ ᤛᤡᤱᤅᤡᤸᤗᤧᤴ ᤛᤡᤳᤗᤠᤱᤜᤠ᤹ ᤆᤥᤃᤢ॥

᥉᥊ ᤁᤢᤜᤱᤅᤥ ᤁᤧᤀᤡᤒᤠ ᤁᤢᤓᤧᤸᤗᤧᤰ ᤏᤧᤳᤇᤡ ᤁᤧᤒᤵᤐᤠ ᤀᤠ᤺ᤱᤅᤡᤸᤗᤧᤴ ᤏᤧᤳᤇᤡ ᤗᤠᤶᤎᤣᤳ ᤆᤥᤃᤢ॥

᥉᥋ ᤂᤢᤏᤧ᤹ ᤂᤧᤵᤔᤥ ᤁᤖᤢᤒᤜᤠ᤹. ᤂᤧᤒᤰᤛᤡᤱᤜᤠ᤹ᤖᤧ ᤁᤢᤒᤢᤱᤜᤠ᤹ ᤏᤢ ᤁᤧᤓᤧᤰᤐᤠ ᤑᤢᤱᤜᤠ᤹ ᤁᤢᤓᤢᤱ ᤗᤰᤋᤢᤀᤠᤱ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤁᤢᤓᤢᤱᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤁᤢᤍᤱᤒᤠ ᤛᤢ᤺ᤵᤋᤢ॥

᥉᥌ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤃᤠᤱ ᤗᤰᤂᤢᤶᤔᤥᤒᤠ ᤗᤢᤱᤎᤠᤰᤁᤡᤴ ᤂᤰᤔᤏᤠᤒᤠ ᤗᤢᤱᤅᤡᤸᤗᤧᤴ ᤌᤧ᤺ᤰᤐᤧᤳ ᤁᤢᤍᤡ᤺ᤰᤗᤠ ᤛᤢᤶᤛᤡ ᤏᤢ ᤛᤠᤶᤔᤠᤱᤛᤡᤱ ᤛᤡᤱᤓᤧᤸᤗᤧᤰᤔᤧᤸᤗᤧᤴ ᤗᤳᤇᤠ ᤁᤢᤍᤡ᤺ᤰᤗᤠ ᤕᤧᤵᤛᤢᤀᤠᤱ ᤆᤥᤃᤢ॥

᥉᥍ ᤛᤥᤗᤥᤔᤏᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤈᤡᤓ ᤔᤧᤵᤔᤏᤠᤒᤠ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤁᤢᤒᤢᤱ ᤔᤧᤕᤢᤰᤂᤢ॥

᥉᥎ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤒᤢᤗ ᤗᤠ. ᤀᤡᤃᤪ ᤕᤧᤳᤇᤡᤃᤣ᤺ᤰᤐᤠ ᤗᤠᤀᤥ ᤂᤢᤏᤧ᤹ ᤁᤢᤀᤡᤱᤈᤠ᤺ᤱ ᤜᤧᤰᤁᤣ ᤁᤧᤖᤧᤰ ᤁᤢᤛᤡ᤺ᤰᤔᤠ ᤁᤢᤈᤥ᤺ᤰᤔᤠ ᤁᤢᤀᤡᤛᤡ᤺ᤰ ᤔᤠᤱᤜᤡᤶᤔᤡᤴ ᤔᤧᤈᤥᤃᤢ ᤔᤧᤛᤢᤖᤢ॥ ᤂᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤏᤢᤛᤡ ᤋᤱᤒᤣ ᤌᤖᤢᤖᤥ॥

a 

᥌:᥉᥉ ᤔᤠᤱᤜᤡᤶ ᤗᤢᤶᤔᤥᤒᤠ ᤆᤢᤶᤗᤢᤱ ᤆᤥ᤺ᤰᤔᤠ ᤕᤠᤰᤑᤠᤱᤅᤡᤴ ᤏᤢ ᤛᤣᤛᤣᤍᤧᤴ ᤑᤠ᤹ᤀᤡᤴ ᤗᤳᤇᤠᤖᤥ

ᤛᤥᤗᤥᤔᤏᤖᤧ ᤁᤢᤜᤠᤱᤜᤡᤶ

᥍

ᤁᤖ ᤛᤥᤗᤥᤔᤏᤖᤧ ᤂᤢᤏᤧ᤹ ᤁᤢᤜᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤛᤢ᤺ᤵᤔᤠᤖᤧ ᤗᤠᤃᤡ ᤌᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤌᤖᤢ॥

᥈ ᤂᤢᤏᤧ᤹ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ. ᤅᤠᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ. ᤛᤢᤶᤒᤥᤱ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ. ᤁᤢᤍᤡ᤺ᤰᤗᤠ ᤗᤡᤛᤡ ᤛᤠᤶᤔᤠᤱᤛᤡᤱ ᤛᤡᤳᤗᤠᤱ ᤁᤧᤕᤧᤵᤐᤠ. ᤂᤧᤸᤗᤧ ᤌᤠ᤺ᤱ ᤁᤢᤛᤶᤎᤠᤱ ᤛᤠᤶᤔᤠᤱᤛᤡᤱᤅᤡᤴᤗᤧᤴᤏᤣ ᤐᤧᤖᤧᤶᤛᤡᤱ ᤁᤧᤕᤠᤰᤐᤠ ᤗᤧᤒᤠᤏᤠᤏᤒᤠ ᤋᤠᤶᤓᤢᤱ ᤔᤧᤵᤔᤏᤠᤒᤠ ᤕᤶᤒᤠ ᤜᤡᤶ ᤆᤥᤃᤢ॥

᥉ ᤛᤡᤳᤗᤠᤱᤜᤠ᤹ᤀᤥ ᤁᤧᤏᤧᤒᤠ ᤂᤧᤴ ᤐᤧᤖᤧᤶᤛᤡᤱᤜᤠ᤹ᤖᤧ ᤁᤢᤛᤶᤎᤠᤱ ᤛᤠᤶᤔᤠᤱᤛᤡᤱ ᤗᤡᤱᤄᤠᤶᤒᤢ ᤔᤧᤓᤳᤇᤢ. ᤁᤢᤍᤡ᤺ᤰᤗᤠ ᤌᤰᤔᤠ ᤌᤡᤒᤥᤱᤅᤠᤱ ᤅᤠᤛᤡ ᤛᤡᤳᤗᤠᤱ ᤁᤧᤖᤧᤰᤗᤧ ᤗᤡᤒᤥᤱᤅᤠᤱ ᤅᤠᤛᤡ ᤛᤡᤳᤗᤠᤱᤜᤠ᤹ ᤕᤧᤒᤧ॥

᥊ ᤂᤧᤵᤔᤥᤒᤠ ᤐᤣᤎᤠ᤺ᤵᤜᤠ᤹ᤀᤥᤒᤠ ᤛᤢᤶᤛᤡ ᤁᤢᤍᤡ᤺ᤰᤗᤠᤜᤠ᤹ᤀᤥ ᤆᤠᤱᤈᤠᤱ ᤗ᤹ᤖᤡᤁ ᤔᤧᤕᤧᤵᤛᤢᤀᤠᤱ ᤕᤧᤒᤧ. ᤂᤧᤱᤜᤠ᤹ ᤋᤰ ᤏᤢ ᤋᤰ ᤁᤧᤜᤡᤛᤡᤱᤒᤠ ᤐᤳᤇᤧ॥

᥋ ᤁᤧᤖᤧᤰ ᤗᤠᤶᤎᤣ᤺ᤳᤜᤠ᤹ᤖᤧ ᤁᤢᤕᤧᤵᤏᤠᤜᤠ᤹ ᤁᤢᤛᤢᤰᤐᤠ ᤗᤡᤛᤡ ᤁᤧᤒᤵᤐᤠ ᤆᤥᤃᤧ. ᤂᤧᤴ ᤋᤃᤡ ᤗᤧᤵᤔᤠᤱ ᤛᤢᤶᤛᤡ ᤛᤢᤶᤛᤡ ᤁᤢᤍᤡ᤺ᤰᤗᤠᤀᤥ ᤋᤰ ᤏᤢ ᤋᤰ ᤁᤧᤜᤡᤛᤡᤱᤒᤠ ᤐᤳᤇᤧ॥

᥌ ᤂᤢᤏᤧ᤹ ᤅᤠᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤛᤢᤶᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤛᤡᤳᤗᤠᤱᤜᤠ᤹ᤖᤧᤴ ᤕᤶᤒᤠ ᤜᤡᤶ ᤆᤥᤃᤢ॥ ᤂᤧᤸᤗᤧ ᤁᤢᤍᤃᤡ ᤗᤧᤵᤔᤠᤱ ᤛᤡᤳᤗᤠᤱᤜᤠ᤹ᤖᤧ ᤋᤰᤋᤢᤒᤠ ᤀᤠ᤺ᤶᤓᤥ ᤌᤡᤰ ᤏᤧᤛ᤻ᤛᤧ॥

᥍ ᤛᤥᤗᤥᤔᤏᤖᤧ ᤂᤠᤛᤧᤴᤜᤡᤶ. ᤀᤡᤃᤪ ᤜᤠᤱᤕᤢᤰᤏᤠ ᤜᤡᤶ ᤆᤥᤃᤢ॥ ᤜᤠᤒᤠ ᤂᤧᤵᤔᤥᤀᤣ ᤂᤢᤏᤧ᤹ ᤂᤠᤛᤧᤴ ᤗᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤢ॥ ᤂᤢᤏᤧ᤹ ᤂᤠᤶᤒᤠᤱᤅᤥᤏᤢ ᤁᤢᤍᤠ᤹ᤔᤠ ᤐᤧᤖᤧᤶᤛᤡᤱ ᤌᤠᤖᤡᤰ ᤂᤧᤴ ᤛᤠᤶᤔᤠᤱᤛᤡᤱᤅᤡᤸᤗᤧ ᤋᤧᤵᤋᤢ॥

᥎ ᤂᤢᤏᤧ᤹ ᤀᤠᤵᤑᤣᤰ ᤁᤢᤕᤢᤱᤔᤠ ᤜᤡᤶᤔᤡᤴ ᤂᤧᤸᤗᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤂᤠᤛᤧᤴᤜᤡᤶ ᤜᤧᤰᤋᤱᤒᤠᤀᤣ ᤆᤥᤃᤢ॥ ᤂᤢᤏᤧ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤌᤠᤰᤋᤢᤔᤠ ᤑᤠᤖᤥ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤃᤡᤀᤠᤱ ᤜᤠᤒᤠ ᤜᤧᤰᤋᤱᤒᤠᤀᤣ ᤜᤡᤶ ᤆᤥᤃᤢ॥

᥏ ᤁᤴ ᤁᤧᤖᤧᤰ ᤜᤡᤶᤜᤠ᤹ ᤗᤠ᤺ᤰᤁᤠᤳᤗᤠᤶ ᤕᤶᤒᤠ ᤗᤰᤂᤢᤶᤔᤥ ᤌᤠᤖᤡᤰ ᤜᤧᤰᤁᤩᤠᤱ ᤁᤢᤒᤢᤱᤅᤥᤏᤢ ᤌᤠ᤺ᤱ ᤗᤡᤱᤄᤠᤶᤒᤢᤀᤥ ᤌᤠᤖᤡᤰ ᤗᤢᤱᤄᤰᤔᤧᤸᤗᤧ ᤋᤅᤧᤖ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤁᤢᤏᤠᤜᤠ᤹ ᤔᤧᤄᤰᤋᤢᤒᤠ ᤛᤠ᤹ᤖᤡᤰ ᤏᤢᤒᤠ ᤗᤢᤱᤜᤠ᤹ᤖᤧ ᤔᤧᤈᤥᤃᤢᤀᤠᤱ ᤕᤢᤅᤧ॥

᥇᥆ ᤁᤢᤒᤢᤱᤅᤥ ᤏᤢᤒᤠ ᤐᤖᤡᤰᤐᤠ ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤁᤢᤛᤡ᤺ᤰᤔᤥ ᤁᤢᤓᤠᤃ ᤌᤡᤒᤥᤱ ᤜᤢᤰᤛᤡ᤺ᤰ ᤏᤢ ᤁᤢᤓᤠ ᤆᤠᤜᤡ᤺ᤴ ᤕᤧᤳᤇᤡ ᤜᤢᤰᤛᤡ᤺ᤰ ᤁᤧᤒᤵᤐᤠ ᤆᤥᤃᤧ॥

᥇᥇ ᤂᤧᤸᤗᤧ ᤁᤢᤛᤶᤎᤠᤱ ᤛᤠ᤹ᤖᤡᤰ ᤏᤢᤒᤠ ᤐᤖᤡᤰᤗᤧᤴ ᤁᤧᤍᤱᤒᤠ ᤁᤢᤛᤡ᤺ᤰᤔᤥ ᤔᤧᤄᤰᤋᤢᤀᤠᤱ ᤔᤧᤍᤱᤄᤢᤒᤠ ᤗᤢᤱ ᤏᤢ ᤛᤠᤶᤔᤠᤱᤛᤡᤱᤅᤧᤸᤗᤧᤴ ᤐᤧᤖᤧᤶᤛᤡᤱ ᤁᤢᤍᤠ᤺ᤰᤔᤠ ᤕᤠᤃᤧ॥

᥇᥈ ᤕᤶᤒᤠ ᤗᤰᤂᤢᤶᤔᤡᤸᤗᤧ ᤁᤧᤖᤧᤰ ᤐᤡᤛᤠᤱ ᤁᤒᤪᤡᤱ ᤔᤧᤄᤰᤋᤢᤀᤠᤱ ᤔᤧᤍᤱᤄᤢᤒᤠ ᤁᤢᤍᤡ᤺ᤰᤗᤠ ᤛᤢᤶᤛᤡ ᤗᤢᤱᤜᤠ᤹ ᤕᤠᤃᤧ. ᤜᤧᤰᤁᤩᤠᤱ ᤛᤠᤶᤔᤠᤱᤛᤡᤱ ᤁᤢᤍᤠ᤺ᤰᤔᤠ ᤐᤧᤖᤧᤶᤛᤡᤱᤜᤠ᤹ᤖᤧᤴ ᤗᤳᤇᤠ ᤁᤢᤍᤡ᤺ᤰᤗᤠ ᤕᤠᤃᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤛᤡᤃᤠᤱ ᤗᤰᤂᤢᤶᤔᤡᤴ ᤏᤢ ᤂᤧᤵᤔᤥᤒᤠ ᤀᤠ᤺ᤶᤓᤥ᤺ᤴᤏᤠᤱ ᤜᤧᤰᤋᤱᤒᤠᤀᤣ ᤏᤧᤛ᤻ᤛᤧᤖᤥ॥

ᤜᤢᤖᤠᤔᤖᤧ ᤁᤢᤕᤠ᤺ᤶᤒᤰ

᥇᥉ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤋᤢᤖᤥᤛᤗᤠᤶ ᤜᤢᤖᤠᤔᤧᤴ ᤀᤢ᤺ᤵᤔᤠ ᤐᤠᤱᤄᤢᤛᤡ.

᥇᥊ ᤂᤧᤸᤗᤧ ᤁᤢᤶᤔᤠ ᤏᤵᤋᤠᤗᤡ ᤌᤠ᤺ᤰᤁᤥᤒᤠ ᤗᤳᤇᤠ ᤔᤣᤔᤣᤍᤢᤔᤠ ᤘᤕᤧ ᤜᤧᤰᤁᤩᤠᤱ ᤁᤢᤶᤒᤠ ᤆᤠᤜᤡ᤺ᤴ ᤋᤢᤖᤥᤛ ᤁᤧᤕᤢᤱᤒᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤁᤠᤛᤠ ᤁᤧᤎᤰᤐᤠ ᤘᤕᤧ॥ ᤜᤢᤖᤠᤔᤧᤴ ᤁᤠᤛᤠ᤺ᤸᤗᤧᤴ ᤁᤧᤖᤧᤰ ᤐᤖᤡᤰᤐᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤠ᤹ᤖᤡᤰ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤏᤢ ᤋᤃᤡᤀᤠᤱᤎᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠ ᤘᤕᤧ॥ ᤂᤢᤏᤧ᤹ ᤛᤥᤗᤥᤔᤏ ᤜᤠᤱᤅᤥ ᤕᤧᤀᤠᤱ ᤂᤢᤏᤧ᤹ ᤆᤥ᤺ᤰᤔᤠ ᤔᤧᤒᤠᤱᤄᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

ᤁᤠᤛᤠ᤺ᤸᤗᤧᤴ ᤏᤧᤳᤇᤡ ᤁᤢᤗ᤺ᤵᤗᤠ ᤛᤡᤳᤗᤠᤱᤜᤠ᤹

(᥈ ᤛᤠᤵᤔᤢ ᥉:᥇᥋-᥇᥍)

᥇᥋ ᤜᤢᤖᤠᤔᤧᤸᤗᤧ ᤁᤠᤛᤠ ᤛᤡᤳᤗᤠᤱ ᤏᤧᤳᤇᤡ ᤁᤢᤗ᤺ᤵᤗᤠ ᤆᤥᤃᤢ. ᤁᤢᤛᤡ᤺ᤰᤔᤥ ᤂᤧᤴ ᤛᤡᤳᤗᤠᤱ ᤌᤰᤔᤠ ᤌᤡᤒᤥᤱᤅᤠᤱ ᤕᤧᤳᤇᤡ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤏᤢ ᤁᤒᤪᤡᤱ ᤁᤢᤓᤧᤖᤧ᤺ᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤜᤢᤰᤛᤡ᤺ᤰ ᤐᤳᤇᤧ॥

᥇᥌ ᤂᤢᤏᤧ᤹ ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶᤎᤠᤱ ᤔᤧ᤺ᤌ᤻ ᤑᤶᤔᤠᤖᤧ ᤗᤠᤃᤡ ᤕᤥ᤺ᤶᤔᤏᤠᤒᤠ ᤏᤧᤳᤇᤡ ᤁᤠᤛᤠ ᤛᤡᤳᤗᤠᤱ ᤔᤧ᤺ᤌ᤻ᤜᤠ᤹ᤀᤠᤱ ᤆᤥᤃᤢ॥ ᤁᤧᤖᤧᤰ ᤛᤡᤳᤗᤠᤱ ᤔᤧ᤺ᤳᤌᤜᤠ᤹ ᤜᤢᤰᤛᤡ᤺ᤰ ᤅᤠᤛᤡ ᤁᤣ᤺ᤶᤒᤠ ᤆᤥᤃᤧ॥

᥇᥍ ᤂᤢᤏᤧ᤹ ᤁᤧᤖᤧᤰ ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶᤎᤠᤱ ᤁᤧᤒᤵᤐᤠ ᤛᤡᤳᤗᤠᤱ ᤔᤧ᤺ᤳᤌᤜᤠ᤹ᤖᤧ ᤗᤠᤃᤡ ᤆᤡᤳᤗᤡᤱᤃᤣ᤹ ᤏᤢ ᤁᤧᤓᤥ᤺ᤴᤇᤡᤱᤒᤠ ᤏᤢᤛᤡ ᤛᤡᤰᤁᤪᤡ ᤆᤥᤃᤢ॥

᥇᥎ ᤛᤡᤳᤗᤠᤱᤜᤠ᤹ᤀᤥᤒᤠ ᤛᤡᤳᤗᤠᤱ ᤔᤧ᤺ᤳᤌᤧᤴ ᤁᤧᤄᤧᤶᤛᤡᤱᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤛᤡᤰᤁᤪᤡᤀᤥᤒᤠ ᤆᤡᤳᤗᤡᤱᤃᤣ᤹ ᤁᤒᤪᤡᤱ ᤐᤡᤛᤠᤱ ᤂᤢᤏᤧ᤹ ᤁᤢᤓᤢᤱ ᤗᤰᤔᤏᤠᤒᤠ ᤁᤢᤍᤡ᤺ᤰᤗᤠ ᤏᤧᤴᤇᤡ ᤑᤢ᤹ᤗᤧᤛᤣ᤹ᤜᤠ᤹ ᤆᤥᤃᤢ॥ ᤂᤢᤏᤧ᤹ ᤁᤧᤖᤧᤰ ᤛᤡᤳᤗᤠᤱ ᤔᤧ᤺ᤌ᤻ᤜᤠ᤹ᤀᤠᤱ ᤜᤧᤰᤁᤣᤀᤣ ᤆᤥᤃᤢ॥

᥇᥏ ᤀᤠ᤺ᤶᤓᤥ᤹ ᤛᤡᤃᤠᤱ ᤛᤡᤳᤗᤠᤱᤜᤠ᤹ᤀᤥᤒᤠ ᤔᤧ᤺ᤌ᤻ᤜᤠ᤹ᤀᤥ ᤗᤧᤰᤘᤠ ᤑᤢᤱᤜᤠ᤹ᤖᤧ ᤁᤢᤀᤡᤳᤜᤠ᤹ ᤜᤢᤰᤛᤡ᤺ᤰ ᤗᤡᤛᤡ ᤁᤣ᤺ᤶᤒᤠ ᤆᤥᤃᤧ॥

᥈᥆ ᤏᤧᤵᤔᤠᤱ ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶᤎᤠᤱᤒᤠ ᤛᤡᤳᤗᤠᤱ ᤔᤧ᤺ᤌ᤻ᤜᤠ᤹ᤀᤥ. ᤆᤡᤳᤗᤡᤱᤃᤣ᤹ ᤁᤢᤒᤣᤛᤠᤱᤒᤠ ᤂᤥᤷᤕᤠ᤺ᤸᤗᤧ ᤁᤢᤀᤡᤳ ᤁᤧᤒᤵᤐᤠ ᤗᤰᤁᤥ. ᤛᤡᤳᤗᤠᤱ ᤔᤧ᤺ᤌ᤻ᤀᤥᤒᤠ ᤁᤒᤪᤡᤱ ᤁᤢᤍᤡ᤺ᤰ ᤁᤢᤍᤡ᤺ᤰ ᤁᤡᤵ ᤏᤧᤳᤇᤡ ᤁᤢᤓᤢᤱ ᤀᤡᤛᤣ᤺ᤱᤒᤠ ᤑᤢ᤹ᤗᤧᤛᤣ᤹ᤜᤠ᤹ ᤔᤧᤈᤥᤃᤢᤀᤠᤱ ᤐᤳᤇᤧ॥

᥈᥇ ᤂᤢᤏᤧ᤹ ᤔᤠᤱᤜᤡᤶ ᤋᤃᤠᤱᤒᤠ ᤀᤠ᤺ᤶᤓᤥ᤹ᤀᤥ ᤂᤧᤴ ᤏᤧᤳᤇᤡ ᤛᤡᤳᤗᤠᤱᤜᤠ᤹ ᤕᤧᤵᤛᤢ॥ ᤂᤢᤏᤧ᤹ ᤕᤥ ᤗᤠᤱᤃᤧᤴ ᤗᤧᤵᤔᤠᤱᤒᤠ ᤛᤡᤳᤗᤠᤱᤅᤡᤸᤗᤧ ᤁᤢᤔᤡᤱ ᤕᤠᤁᤡᤏ ᤘᤠ᤺ᤳᤋᤢ ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱᤒᤧᤸᤗᤧ ᤁᤢᤔᤡᤱ ᤒᤥᤀᤈ ᤘᤠ᤺ᤳᤋᤢ॥

᥈᥈ ᤂᤧᤸᤗᤧ ᤁᤢᤛᤶᤎᤠᤱᤒᤠ ᤛᤡᤳᤗᤠᤱ ᤔᤧ᤺ᤌ᤻ᤀᤥ ᤗᤧᤰᤘᤠ ᤑᤢᤱᤅᤡᤸᤗᤧ ᤁᤢᤀᤡᤳ ᤐᤳᤇᤧ॥ ᤁᤶᤓᤗ᤹ᤖᤡᤰ ᤛᤡᤳᤗᤠᤱᤜᤠ᤹ᤖᤧ ᤗᤠᤃᤡ ᤕᤠ᤺ᤶᤒᤰ ᤆᤥ᤺ᤰᤔᤠ ᤆᤢᤖᤧᤖᤥ॥

ᤆᤫᤠ᤺ᤳ ᤕᤠᤱᤔᤠ ᤁᤠᤛᤠ ᤑᤛᤡ

(᥈ ᤛᤠᤵᤔᤢ ᥊:᥈-᥋)

᥈᥉ ᤜᤢᤖᤠᤔᤧᤸᤗᤧ ᤕᤥ᤺ᤶᤔᤏᤠᤒᤠ ᤁᤠᤛᤠᤗᤠᤶ ᤁᤠᤰᤐᤧᤵᤐᤠ ᤐᤕᤶ ᤕᤶᤒᤠ ᤑᤛᤡ ᤌᤡᤰ ᤆᤥᤃᤢ॥ ᤂᤧᤸᤗᤧ ᤁᤢᤃ᤺ᤱᤃᤩᤠ᤺ᤴ ᤌᤡᤰ ᤁᤢᤕᤠᤀᤥᤗᤠᤶ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤌᤡᤒᤥᤱ ᤜᤢᤰᤛᤡ᤺ᤰ ᤐᤳᤇᤧ. ᤂᤶᤓᤩᤠᤱ ᤂᤧᤴ ᤜᤢᤰᤛᤡ᤺ᤰ ᤅᤠᤛᤡ ᤁᤣ᤺ᤶᤒᤠ ᤁᤢᤗᤡᤱᤃᤧᤴ ᤆᤥᤃᤧ॥ ᤂᤧᤸᤗᤧ ᤁᤒᤪᤡᤱ ᤁᤢᤛᤠᤵᤐᤥ᤺ᤰᤁᤧᤴ ᤛᤡ᤺ᤰᤔᤠᤖᤧ ᤗᤠᤃᤡ ᤜᤢᤰᤛᤡ᤺ᤰ ᤛᤢᤶᤒᤥᤱᤒᤠ ᤌᤠᤰᤐᤠ ᤆᤠᤜᤠ ᤆᤥᤃᤧ॥

᥈᥊ ᤂᤧᤴ ᤐᤕᤶ ᤕᤶᤒᤠ ᤑᤛᤡ᤺ᤸᤗᤧ ᤁᤒᤪᤡᤱ ᤗᤠ᤺ᤰᤁᤠᤳ ᤗᤧᤵᤔᤠᤱ. ᤁᤢᤃ᤺ᤱᤃᤩᤠ᤺ᤸᤗᤧ ᤁᤢᤛᤡᤃᤠᤱ. ᤜᤢᤰᤛᤡ᤺ᤰ ᤌᤡᤰᤁᤥ ᤌᤡᤒᤥᤱ ᤘᤛᤥ᤹ ᤑᤢᤱᤘᤠ᤺ᤳ. ᤁᤢᤍᤡ᤺ᤰᤗᤠ ᤏᤧᤳᤇᤡᤒᤠ ᤐᤳᤇᤧ॥ ᤑᤛᤡ᤺ᤴ ᤏᤢ ᤘᤛᤥ᤹ ᤑᤢᤱᤘᤠ᤺ᤳᤋᤡᤴ ᤗᤳᤇᤠ ᤁᤢᤗᤧᤵ ᤁᤠᤛᤠᤗᤠᤶ ᤔᤧᤈᤥᤃᤢᤒᤠ ᤆᤥᤃᤧ॥

᥈᥋ ᤂᤧᤴ ᤑᤛᤡ᤺ᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤛᤧᤃᤶᤒᤠ ᤐᤡᤳ ᤀᤡᤳᤗᤠᤜᤠ᤹ ᤛᤶᤎᤠᤱ ᤔᤧᤕᤢᤰᤂᤢᤀᤠᤱ ᤕᤢᤅᤧ. ᤛᤢᤶᤛᤡ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ. ᤛᤢᤶᤛᤡ ᤏᤠᤶᤎᤠ ᤐᤡᤛᤠᤱ ᤁᤧᤜᤡᤛᤡᤱᤒᤠ. ᤛᤢᤶᤛᤡ ᤗᤠᤱᤃᤧᤳ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤏᤢ ᤛᤢᤶᤛᤡ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤔᤧᤈᤥᤃᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤗᤧᤵᤔᤠᤱᤒᤠ ᤗᤰᤁᤡᤴ ᤛᤡᤃᤠᤱ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ॥ ᤂᤧᤴ ᤑᤛᤡ᤺ᤴ ᤆᤠᤜᤡ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤅᤧ॥

᥈᥌ ᤂᤧᤴ ᤜᤢᤰᤋᤠᤵᤐᤣ ᤌᤡᤰ ᤕᤠᤖᤡᤰ ᤁᤧᤎᤢᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤃ᤺ᤱᤃᤩᤠ᤺ᤴ ᤆᤠᤜᤡ᤺ᤴ ᤆᤸᤗᤠᤱᤏᤠ ᤂᤥᤷᤕᤠ᤺ᤸᤗᤧ ᤁᤢᤃ᤺ᤱᤃᤩᤠ᤺ᤴ ᤜᤧᤰᤁᤣ ᤁᤧᤓᤧᤰᤐᤠ ᤗᤧᤰᤘᤠ ᤑᤢᤱ ᤜᤧᤰᤋᤱᤒᤠ ᤆᤥᤃᤧ॥ ᤂᤧᤵᤔᤥ ᤜᤵᤔᤧᤴ ᥊᥊.᥆᥆᥆ ᤗᤡᤋᤖ ᤆᤫᤠ᤺ᤳ ᤜᤳᤋᤢᤖᤥ॥

ᤁᤠᤛᤠ ᤗᤠᤎᤠᤜᤠ᤹

᥈᥍ ᤜᤢᤖᤠᤔᤖᤧ ᤆᤫᤠ᤺ᤳ ᤕᤢᤱᤔᤠ ᤁᤠᤛᤠ᤺ᤸᤗᤧᤴ ᤌᤡᤒᤥᤱ ᤗᤠᤎᤠᤜᤠ᤹ᤀᤠᤱ ᤆᤥᤃᤢᤛᤡ॥ ᤁᤧᤖᤧᤰ ᤜᤢᤰᤛᤡ᤺ᤰ ᤗᤡᤛᤡ ᤁᤣ᤺ᤶᤒᤠ ᤁᤢᤗᤠᤶᤋᤡ. ᤜᤢᤰᤛᤡ᤺ᤰ ᤗᤡᤛᤡ ᤁᤢᤓᤧᤖᤧ ᤏᤢ ᤜᤢᤰᤛᤡ᤺ᤰ ᤛᤢᤶᤛᤡ ᤁᤣ᤺ᤶᤒᤠ ᤁᤢᤗᤡᤱᤃᤧᤴ ᤆᤥᤃᤧ॥

᥈᥎ ᤂᤧᤸᤗᤧ ᤗᤠᤎᤠᤜᤠ᤹ ᤁᤶᤓᤗ᤹ᤖᤡᤰ ᤆᤥᤃᤢᤀᤠᤱ ᤘᤕᤧ- ᤂᤧᤵᤔᤥ ᤁᤒᤪᤡᤱ ᤐᤡᤛᤠᤱᤒᤠ ᤁᤢᤕᤠᤶᤗᤧᤱᤒᤥᤒᤠ ᤁᤢᤍᤰᤔᤠᤜᤠ᤹ᤀᤥ ᤗᤧᤵᤐᤧᤳ ᤗᤧᤵᤐᤧᤵᤐᤠ ᤂᤡᤵᤛᤢᤀᤠᤱ ᤐᤳᤇᤧ॥

᥈᥏ ᤗᤧᤵᤐᤧᤳ ᤗᤧᤵᤐᤧᤵᤐᤥ ᤏᤢ ᤋᤰᤐᤧᤳ ᤋᤰᤐᤧᤵᤐᤠᤀᤥ ᤌᤧᤖᤡᤱᤒᤠ. ᤐᤡᤳ ᤛᤧᤃᤶᤒᤠ ᤏᤢ ᤔᤠᤱᤗᤠᤀᤡᤱᤒᤠ ᤆᤀᤡ᤺ᤳᤜᤠ᤹ ᤆᤥᤃᤢᤀᤠᤱ ᤐᤳᤇᤧ॥ ᤌᤧᤖᤡᤱᤒᤠ. ᤐᤡᤳ ᤛᤧᤃᤶᤒᤠ ᤏᤢ ᤔᤠᤱᤗᤠᤀᤡᤱᤒᤠ ᤆᤀᤡ᤺ᤳᤜᤠ᤹ᤖᤧ ᤔᤢᤜᤠᤱ ᤗᤧᤵᤔᤠᤱ ᤏᤢ ᤌᤥᤜᤠᤱ ᤗᤧᤵᤔᤠᤱ ᤁᤒᤪᤡᤱ ᤀᤡᤘᤠ᤺ᤳ ᤁᤢᤀᤡᤛᤡ᤺ᤰ ᤁᤧᤃᤡᤳᤇᤡᤱᤒᤠ ᤁᤢᤓᤢᤱ ᤗᤰᤋᤢᤀᤠᤱ ᤁᤧᤄᤧᤶᤛᤡᤱᤒᤠ ᤆᤥᤃᤢᤀᤠᤱ ᤐᤳᤇᤧ॥

᥉᥆ ᤗᤠᤎᤠ ᤌᤰᤔᤠ ᤁᤠᤛᤠ᤺ᤸᤗᤧᤴ ᤋᤰᤐᤧᤵᤐᤠ ᤏᤢ ᤁᤠᤛᤠ᤺ᤸᤗᤧᤴ ᤗᤡᤛᤡ ᤁᤠᤵᤗᤥ᤺ᤰᤜᤠ᤹ ᤐᤳᤇᤧ॥ ᤗᤠᤎᤠ᤺ᤸᤗᤧ ᤁᤢᤛᤢᤰᤐᤥ ᤆᤫᤠ᤺ᤳ ᤕᤠᤱᤔᤠ ᤑᤛᤡ᤺ᤸᤗᤧ ᤁᤢᤍᤰᤔᤠᤜᤠ᤹ ᤐᤳᤇᤧ॥ ᤁᤴ ᤁᤢᤍᤰᤔᤠᤜᤠ᤹ ᤁᤧᤓᤛᤡᤱᤒᤠ ᤑᤢᤱᤜᤠ᤹ᤖᤧ ᤁᤧᤄᤧᤶᤛᤡᤱᤒᤠ ᤆᤥᤃᤢᤀᤠᤱ ᤐᤳᤇᤧ॥

᥉᥇ ᤗᤠᤎᤠ᤺ᤸᤗᤧ ᤁᤢᤛᤶᤎᤠᤱ ᤜᤢᤰᤛᤡ᤺ᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤔᤢ ᤐᤠᤰᤗᤢᤶ ᤁᤧᤗ᤹ᤒᤠ ᤑᤛᤡ᤺ᤸᤗᤧ ᤁᤢᤕᤢᤰᤏᤠ ᤐᤳᤇᤧ. ᤂᤧᤵᤔᤥ ᤁᤒᤪᤡᤱ ᤁᤢᤓᤢᤱ ᤗᤰᤔᤏᤠᤒᤠ ᤐᤳᤇᤧ॥ ᤗᤠᤎᤠ᤺ᤸᤗᤧ ᤁᤢᤕᤠᤶᤗᤧᤱᤒᤠᤜᤠ᤹ᤀᤥ ᤁᤢᤛᤢᤰᤐᤠ ᤗᤡᤛᤡ ᤁᤧᤒᤵᤐᤠ ᤗᤧᤵᤐᤧᤳ ᤗᤧᤵᤐᤧᤵᤐᤠ ᤐᤳᤇᤧ ᤁᤠᤰᤐᤧᤵᤐᤠ ᤔᤧᤈᤥᤃᤧᤴ॥

᥉᥈ ᤂᤧᤴ ᤁᤧᤖᤧᤰ ᤗᤡᤛᤡ ᤁᤠᤵᤗᤥ᤺ᤰᤜᤠ᤹ ᤁᤢᤕᤠᤶᤗᤧᤱᤒᤠᤜᤠ᤹ᤀᤥᤒᤠ ᤗᤧᤵᤐᤧᤳ ᤗᤧᤵᤐᤧᤵᤐᤠᤜᤠ᤹ᤖᤧ ᤁᤢᤛᤡᤃᤠᤱ ᤐᤳᤇᤧ ᤁᤠᤵᤗᤥ᤺ᤰᤜᤠ᤹ᤖᤧ ᤁᤢᤀᤢ᤺ᤱᤔᤠᤜᤠ᤹ ᤗᤠᤎᤠ᤺ᤸᤗᤧ ᤁᤢᤍᤰᤔᤠᤜᤠ᤹ᤀᤥ ᤋᤢᤔᤧᤀᤠᤱ ᤐᤳᤇᤧ॥ ᤁᤧᤖᤧᤰ ᤁᤠᤵᤗᤥ᤺ᤰᤜᤠ᤹ ᤜᤢᤰᤛᤡ᤺ᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤕᤠᤖᤡᤰ ᤁᤣ᤺ᤶᤒᤠ ᤁᤢᤗᤡᤱᤃᤧᤴ ᤆᤥᤃᤧ॥

᥉᥉ ᤁᤠᤵᤗᤥ᤺ᤰᤜᤠ᤹ ᤀᤴᤗᤠᤎᤠ ᤁᤠᤵᤗᤥᤰ ᤜᤧᤰᤋᤱᤒᤠ ᤆᤥᤃᤧ. ᤂᤧᤸᤗᤧ ᤁᤢᤜᤱ. ᤁᤢᤃ᤺ᤱᤃᤩᤠ. ᤁᤢᤗᤡ᤺ᤱᤔᤠ. ᤁᤢᤎᤧᤵᤔᤠᤜᤠ᤹ ᤁᤧᤖᤧᤰ ᤕᤥ᤺ᤶᤔᤏᤠᤀᤠᤱ ᤆᤥ᤺ᤰᤔᤏᤠᤒᤠ ᤁᤠᤛᤠ᤺ᤸᤗᤧᤴ ᤘᤕᤧ॥

᥉᥊ ᤁᤧᤖᤧᤰ ᤗᤠᤎᤠᤜᤠ᤹ᤖᤧ ᤁᤢᤛᤢᤰᤐᤠ ᤌᤰᤔᤠ ᤁᤢᤍᤧᤶᤛᤡᤃᤣ᤺ᤰ ᤐᤳᤇᤧ ᤂᤧᤴ ᤁᤢᤍᤧᤶᤛᤡᤃᤣ᤺ᤰᤜᤠ᤹ ᤗᤠᤎᤠᤗᤠᤶᤒᤠᤀᤣ ᤆᤶᤒᤧᤳ ᤁᤧᤗ᤺ᤶᤒᤠ ᤁᤢᤗ᤺ᤵᤗᤠ ᤐᤳᤇᤧ॥

᥉᥋ ᤗᤠᤎᤠ᤺ᤸᤗᤧ ᤁᤢᤛᤶᤎᤠᤱ ᤜᤢᤰᤛᤡ᤺ᤰ ᤌᤡᤰᤁᤠᤱ ᤁᤢᤓᤪᤧ᤺ᤱ ᤔᤢ ᤐᤠᤰᤗᤢᤶ ᤁᤧᤗ᤹ᤒᤠ ᤑᤛᤡ᤺ᤸᤗᤧ ᤁᤢᤕᤢᤰᤏᤠ ᤐᤳᤇᤧ॥ ᤗᤧᤵᤐᤧᤳ ᤗᤧᤵᤐᤧᤵᤐᤠᤜᤠ᤹ ᤜᤧᤰᤁᤩᤠᤱ ᤁᤢᤍᤰᤔᤠᤜᤠ᤹ ᤗᤠᤎᤠ᤺ᤴᤏᤢ ᤗᤳᤇᤠ ᤁᤢᤗ᤺ᤵᤗᤠᤗᤠᤶ ᤔᤧᤈᤥᤃᤢᤒᤠ ᤆᤥᤃᤧ॥

᥉᥌ ᤜᤢᤖᤠᤔᤧᤸᤗᤧ ᤁᤖᤢᤒᤜᤠ᤹. ᤌᤧᤖᤡᤱᤒᤠᤜᤠ᤹ ᤏᤢ ᤂᤧᤒᤰᤛᤡᤱᤜᤠ᤹ ᤗᤧᤵᤐᤧᤳ ᤗᤧᤵᤐᤧᤳᤐᤠ ᤁᤢᤕᤠᤶᤗᤧᤱᤒᤠᤜᤠ᤹ᤀᤥ ᤏᤢ ᤋᤰᤐᤧᤵᤐᤠ ᤁᤢᤍᤰᤔᤠᤜᤠ᤹ᤀᤥ ᤁᤢᤄᤠᤗᤧᤶᤒᤠᤍᤧᤴ ᤁᤧᤒᤵᤐᤠ ᤁᤧᤖᤧᤰᤁᤥ ᤁᤢᤓᤢᤱ ᤗᤰᤋᤢ॥

᥉᥍ ᤁᤶᤓᤗ᤹ᤖᤡᤰᤁᤣ ᤂᤢᤏᤧ᤹ ᤂᤧᤴ ᤌᤡᤒᤥᤱ ᤁᤧᤗᤥ᤺ᤰᤐᤠ ᤁᤠᤛᤠ ᤗᤠᤎᤠᤜᤠ᤹ ᤆᤥᤃᤢ॥ ᤂᤧᤱᤜᤠ᤹ ᤁᤧᤖᤧᤰ ᤗᤳᤇᤠ ᤁᤢᤛᤡ᤺ᤰᤔᤠ ᤏᤢ ᤗᤳᤇᤠ ᤐᤖᤡᤰᤗᤧ ᤁᤢᤍᤱᤒᤠ ᤁᤢᤕᤥ᤺ᤶᤔᤠᤀᤥ ᤔᤧᤕᤠᤰᤋᤢᤀᤠᤱ ᤔᤧᤈᤥᤃᤢᤒᤠ ᤆᤥᤃᤧ॥

᥉᥎ ᤂᤧᤴ ᤀᤣᤃᤠᤱ ᤜᤢᤖᤠᤔᤧᤸᤗᤧ ᤌᤡᤒᤥᤱ ᤁᤠᤛᤠ ᤑᤛᤡᤜᤠ᤹ ᤌᤃᤢ॥ ᤁᤧᤖᤧᤰ ᥎᥎᥆ ᤗᤡᤋᤖ ᤆᤫᤠ᤺ᤳ ᤁᤧᤜᤵᤐᤠ ᤏᤢ ᤛᤡ᤺ᤰᤔᤧᤸᤗᤧ ᤜᤢᤰᤛᤡ᤺ᤰ ᤗᤡᤛᤡ ᤁᤢᤍᤱᤒᤠ ᤆᤥᤃᤧ॥ ᤂᤧᤴ ᤌᤡᤒᤥᤱ ᤁᤧᤗᤥ᤺ᤰᤐᤠ ᤁᤠᤵᤗᤥᤰ ᤗᤠᤎᤠ᤺ᤸᤗᤧ ᤗᤠᤃᤡ ᤗᤳᤇᤠ ᤗᤳᤇᤠ ᤑᤛᤡ ᤕᤢᤅᤧ॥

᥉᥏ ᤂᤢᤏᤧ᤹ ᤅᤠᤛᤡ ᤁᤧᤗᤥ᤺ᤰᤐᤧᤸᤗᤧ ᤗᤠᤎᤠᤜᤠ᤹ ᤔᤠᤱᤜᤡᤶ ᤕᤥᤜᤠᤱ ᤗᤧᤵᤔᤠᤱ ᤏᤢ ᤅᤠᤛᤡ ᤆᤠᤜᤡ᤺ᤴ ᤌᤥᤜᤠᤱ ᤗᤧᤵᤔᤠᤱ ᤕᤢᤰᤂᤢ॥ ᤜᤧᤰᤁᤩᤠᤱ ᤆᤫᤠ᤺ᤳ ᤕᤠᤱᤔᤠ ᤕᤶᤒᤠ ᤑᤛᤡ᤺ᤴ ᤆᤠᤜᤡ᤺ᤴ ᤔᤠᤱᤜᤡᤶ ᤗᤠᤱᤃᤧᤳ ᤗᤧᤵᤔᤠᤱ. ᤗᤠᤱᤃᤧᤳ-ᤏᤠᤶᤃᤧᤳᤐᤠ ᤁᤢᤛᤢᤰᤐᤥ ᤕᤢᤰᤂᤢᤖᤥ॥

ᤔᤠᤱᤜᤡᤶᤔᤥᤒᤠ ᤛᤠᤔᤠ ᤆᤡᤃᤰᤘᤠᤜᤠ᤹ᤖᤧ ᤁᤢᤔᤡᤱ

(᥈ ᤛᤠᤵᤔᤢ ᥊:᥇᥇–᥋:᥇)

᥊᥆ ᤜᤢᤖᤠᤔᤧᤸᤗᤧ ᤇᤧ᤺ᤱᤃᤩᤠ ᤏᤢ ᤁᤠ᤺ᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹ ᤌᤃᤢ॥

ᤁᤶᤓᤗ᤹ᤖᤡᤰ ᤂᤢᤏᤧ᤹ ᤘᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤁᤢᤗᤰᤐᤧᤴᤏᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤖᤧᤰ ᤆᤥᤃᤢ ᤛᤢᤖᤢᤖᤥ-

᥊᥇ ᤏᤧᤳᤇᤡ ᤛᤡᤳᤗᤠᤱᤜᤠ᤹.

ᤛᤡᤳᤗᤠᤱᤅᤡᤸᤗᤧ ᤁᤢᤛᤶᤔᤥ ᤆᤸᤗᤠᤱᤏᤠ ᤂᤥᤷᤕᤠ ᤁᤢᤛᤡᤱᤒᤠ ᤏᤧᤳᤇᤡ ᤛᤡᤗᤠᤱ ᤔᤧ᤺ᤌ᤻ᤜᤠ᤹.

ᤛᤡᤳᤗᤠᤱ ᤛᤶᤎᤠᤱᤒᤠ ᤛᤡᤳᤗᤠᤱ ᤔᤧ᤺ᤌ᤻ᤜᤠ᤹ᤖᤧ ᤁᤢᤄᤧᤶᤛᤡᤱᤔᤠ ᤑᤢᤱ ᤗᤰᤔᤏᤠᤒᤠ ᤏᤧᤳᤇᤡ ᤆᤡᤳᤗᤡᤱᤃᤣ᤹ᤜᤠ᤹.

᥊᥈ ᤏᤧᤳᤇᤡ ᤆᤡᤳᤗᤡᤱᤃᤣ᤹ᤜᤠ᤹ᤖᤧ ᤗᤠᤃᤡ ᤁᤡᤵ ᤗᤡᤛᤡ ᤑᤢ᤹ᤗᤧᤛᤣ᤹ᤜᤠ᤹ (ᤏᤧᤳᤇᤡ ᤛᤡᤳᤗᤠᤱᤜᤠ᤹ᤀᤥᤒᤠ ᤆᤸᤗᤠᤱᤏᤠ ᤂᤥᤷᤕᤠ ᤁᤢᤛᤡᤱᤒᤠ ᤛᤡᤳᤗᤠᤱᤅᤡᤸᤗᤧ ᤁᤢᤛᤶᤔᤡᤴ ᤁᤧᤍᤧᤵᤐᤠ ᤁᤧᤖᤧᤰ ᤆᤡᤳᤗᤡᤱᤃᤣ᤺ᤸᤗᤧ ᤗᤠᤃᤡ ᤁᤢᤍᤡ᤺ᤰᤗᤠ ᤏᤧᤳᤇᤡ ᤑᤢ᤹ᤗᤧᤛᤣ᤹ᤜᤠ᤹).

᥊᥉ ᤌᤡᤒᤥᤱ ᤗᤠᤎᤠᤜᤠ᤹. ᤂᤧᤴᤏᤢ ᤛᤥᤛᤥᤖᤡᤰ ᤌᤡᤒᤥᤱ ᤇᤧ᤺ᤱᤃᤩᤠᤜᤠ᤹.

᥊᥊ ᤗᤳᤇᤠ ᤐᤕᤶ ᤕᤶᤒᤠ ᤑᤛᤡ ᤏᤢ ᤂᤧᤸᤗᤧ ᤔᤢ ᤁᤢᤛᤡᤃᤠᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤐᤡᤳ ᤛᤧᤃᤶᤒᤠᤜᤠ᤹.

᥊᥋ ᤂᤵᤐᤩᤠᤜᤠ᤹. ᤁᤠ᤺ᤱᤜᤠ᤹ ᤏᤢ ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹॥

ᤁᤴ ᤁᤧᤖᤧᤰ ᤛᤠᤔᤠᤜᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤴ ᤜᤢᤖᤠᤔᤧᤸᤗᤧ ᤆᤥᤃᤢᤀᤠᤱ ᤘᤕᤧ. ᤂᤧᤱᤜᤠ᤹ ᤋᤡᤸᤗᤧᤰ ᤋᤡᤸᤗᤧᤰ ᤀᤡ᤺ᤱᤔᤏᤠᤒᤠ ᤁᤠᤛᤠ ᤘᤕᤧ॥

᥊᥌ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤕᤷᤍᤏᤒᤠ ᤏᤧᤏᤧᤒᤠᤍᤧᤴ ᤛᤢᤰᤁᤥᤋ ᤏᤢ ᤛᤠᤷᤋᤠᤏ ᤁᤢᤗᤢᤶᤔᤥ ᤁᤢᤕᤥ᤺ᤶᤔᤥ ᤂᤠᤶᤔᤥ ᤕᤥ᤺ᤶᤔᤠᤀᤠᤱ ᤆᤥ᤺ᤰᤔᤠ ᤐᤠᤱᤄᤢᤛᤡᤀᤠᤱ ᤘᤕᤧ॥

᥊᥍ ᤛᤥᤗᤥᤔᤏᤖᤧ ᤛᤠ᤹ᤖᤡᤰ ᤕᤖᤡᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤆᤥᤃᤢᤛᤡ. ᤂᤧᤱᤜᤠ᤹ ᤔᤧᤴᤎᤠᤱᤛᤡᤱᤅᤧ ᤕᤢᤰᤂᤢᤛᤡ॥ ᤂᤧᤴ ᤆᤥᤃᤢᤛᤡᤒᤠ ᤛᤠᤔᤠᤜᤠ᤹ᤖᤧ ᤗᤠᤃᤡ ᤁᤠᤛᤠ᤺ᤴ ᤌᤠᤱᤔᤠ ᤏᤡ᤺ᤴᤎᤥ ᤔᤧᤒᤥ᤺ᤰᤂᤧᤴ॥

᥊᥎ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹ᤀᤠᤱ ᤆᤥᤃᤢᤖᤥ-

ᤛᤠᤶᤔᤩᤠᤱᤅᤡᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤣᤛᤣ ᤂᤖᤧ᤺ᤱ ᤏᤧᤔᤠ ᤛᤠᤶᤔᤩᤠᤱ ᤆᤵᤋᤧᤴ.

᥊᥏ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤛᤣᤔᤡᤕᤢᤱᤍᤧᤴ (ᤛᤡᤃᤠᤱ ᤛᤣᤛᤣᤍᤧᤴᤏᤡᤸᤗᤧ ᤁᤢᤍᤃᤡ ᤆᤢᤰᤘᤠ ᤗᤧᤵᤛᤠᤱ ᤅᤠᤛᤡ ᤏᤢ ᤑᤧᤱᤘᤠ ᤗᤧᤵᤛᤠᤱ ᤅᤠᤛᤡ).

ᤑᤢᤱ ᤁᤢᤛᤡᤱᤒᤠ ᤛᤠᤶᤔᤩᤠᤱ ᤁᤢᤓᤢᤱ ᤗᤰᤔᤏᤠᤒᤠᤜᤠ᤹. ᤛᤣᤔᤡᤜᤠ᤹ ᤏᤢ ᤗᤠᤓᤡ᤺ᤳᤜᤠ᤹.

᥋᥆ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤂᤵᤐᤩᤠᤜᤠ᤹. ᤛᤣᤔᤡ ᤜᤠ᤺ᤶᤔᤠ ᤗᤠᤓᤡ᤺ᤳᤜᤠ᤹. ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹. ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤏᤢ ᤛᤠᤱᤋᤧᤖᤧ᤺ᤱᤜᤠ᤹. ᤁᤧᤖᤧᤰᤏᤢ᤺ᤸᤗᤧ

ᤛᤡᤃᤠᤱᤒᤠ ᤕᤠᤰᤑᤠᤱ ᤀᤡᤃᤪ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤖᤧ ᤗᤠᤃᤡ ᤏᤢ ᤔᤠᤱᤜᤡᤶᤔᤥᤒᤠ ᤁᤢᤗᤢᤶ ᤆᤢᤶᤗᤢᤱ ᤆᤥ᤺ᤰᤔᤠ ᤕᤠᤰᤑᤠᤱᤅᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤖᤧ ᤗᤠᤃᤡ ᤛᤠᤶᤔᤩᤠᤱ ᤂᤵᤐᤠᤜᤠ᤹॥

᥋᥇ ᤀᤠᤸᤗ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤛᤢᤖᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤋᤥ᤺ᤴᤍᤢᤒᤠ ᤐᤠ᤺ᤴᤜᤠ᤹. ᤀᤡᤃᤪ ᤕᤢᤵᤐᤠ. ᤛᤠᤶᤔᤩᤠᤱ ᤏᤢ ᤁᤢᤄᤧᤶᤛᤡᤱᤔᤠ ᤆᤡᤃᤰᤘᤠᤜᤠ᤹ ᤋᤠᤖᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤠ᤺ᤱᤅᤥ ᤕᤢᤰᤂᤢᤖᤥ॥

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤠᤱᤜᤡᤶᤔᤥ ᤔᤧᤍᤠᤖᤢ

(᥈ ᤛᤠᤵᤔᤢ ᥋:᥈–᥌:᥈)

᥎

ᤂᤧᤒᤩᤠᤱ ᤛᤥᤗᤥᤔᤏᤖᤧ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤌᤠ᤺ᤰᤌᤠ᤺ᤰᤁᤥᤒᤠ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤜᤡᤶᤛᤕᤱᤅᤥᤒᤠ ᤁᤢᤎᤧᤃᤣ᤺ᤰ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰ. ᤀᤡᤃᤪ ᤛᤡᤕᤥᤏᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤋᤠ᤺ᤵᤔᤠᤖᤧ ᤗᤠᤃᤡ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤆᤢᤶᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡ॥

᥈ ᤀᤣᤋᤠᤏᤡᤔ ᤗᤠ. ᤀᤡᤃᤪ ᤏᤢᤛᤡᤃᤣ᤺ᤰᤐᤠ ᤗᤠᤀᤥ ᤁᤧᤍᤠᤒᤠ ᤋᤱᤏᤠᤶᤔᤥᤒᤠ ᤕᤧᤶᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤥᤗᤥᤔᤏ ᤜᤠᤱᤅᤥ ᤔᤧᤈᤢᤵᤛᤧ॥

᥉ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤔᤧᤍᤩᤧ ᤔᤧᤈᤢᤖᤧ. ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤁᤢᤛᤴᤍᤥ᤺ᤰᤁᤡᤴ ᤔᤧᤓᤥ᤺ᤰᤂᤢ॥

᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤏᤢ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤛᤣᤛᤣ ᤛᤠᤔᤠᤜᤠ᤹ ᤔᤧᤒᤰᤂᤢᤀᤠᤱ ᤌᤥ ᤔᤧᤍᤣ᤹ᤖᤢ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤂᤧᤴ ᤔᤧᤒᤰᤂᤢᤀᤠᤱ ᤌᤥ ᤔᤧᤍᤣ᤹ᤖᤢ.

᥋ ᤜᤧᤰᤁᤩᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤏᤡ᤺ᤵᤔᤧᤴᤍᤧᤳ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤸᤗᤢᤰᤜᤠ᤹ ᤏᤢ ᤛᤧᤃᤶᤒᤠ ᤐᤡᤳᤜᤠ᤹ ᤛᤡᤍᤢᤱᤛᤓᤠ ᤔᤧᤍᤥ᤺ᤴᤍᤢᤛᤡᤖ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤔᤧᤘᤕᤧ॥

᥌ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤠᤱᤜᤡᤶᤔᤥᤒᤠ ᤛᤡᤃᤠᤱᤒᤠ ᤛᤣᤛᤣᤒᤠᤍᤧᤴᤏᤥ. ᤀᤡᤃᤪ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴ ᤂᤧᤴ ᤋᤧᤴᤏᤥᤀᤣ ᤔᤧᤍᤠᤖᤢᤀᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤛᤡᤃᤠᤱ ᤔᤧᤕᤢᤰᤂᤢ॥

᥍ ᤛᤴᤍᤥᤰ ᤔᤧᤕᤢᤰᤂᤢᤒᤠᤍᤧᤴᤏᤥ ᤌᤠ᤺ᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤑᤧᤛᤡᤱᤅᤠᤱ ᤐᤳᤇᤧ. ᤜᤧᤰᤁᤩᤠᤱ ᤛᤴᤍᤥ᤺ᤰᤁᤡᤴ ᤏᤢ ᤂᤧᤸᤗᤧ ᤁᤢᤍ᤹ᤗᤠᤱᤜᤠ᤹ᤖᤧ ᤁᤢᤛᤶᤎᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ᤖᤧ ᤀᤡ᤺ᤵᤋᤢᤀᤠᤱ ᤐᤳᤇᤧ॥

᥎ ᤁᤴ ᤋ᤹ᤗᤠᤱᤜᤠ᤹ᤖᤧ ᤁᤢᤛᤶᤜᤠ᤹ ᤛᤡᤃᤠᤱ ᤛᤣᤛᤣᤍᤧᤴᤏᤡᤸᤗᤧ ᤁᤢᤍᤃᤠᤱᤒᤠ ᤛᤣᤛᤣᤍᤧᤴᤗᤠᤶ ᤏᤡᤔᤠ ᤛᤢᤰᤋᤧᤳᤋᤧᤖ ᤕᤠᤖᤡᤰ ᤛᤠ᤹ᤖᤡᤰ ᤁᤣ᤺ᤶᤒᤠ ᤆᤥᤃᤧ. ᤁᤖ ᤛᤣᤛᤣᤍᤧᤴᤏᤥᤒᤠ ᤗᤠ᤺ᤰᤁᤠᤳᤗᤠᤶ ᤏᤡᤔᤧᤍᤧᤳᤋᤧᤴ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤀᤡᤏ ᤌᤠᤖᤡᤰᤛᤠᤱ ᤂᤧᤵᤔᤥ ᤕᤢᤱ॥

᥏ ᤂᤧᤴ ᤛᤴᤍᤥ᤺ᤰᤁᤥ ᤛᤠᤵᤗᤢᤱ ᤏᤧᤳᤇᤡᤖᤰ ᤕᤠᤃᤧ. ᤘᤣ᤹ ᤌᤣᤀᤠᤱ ᤔᤧᤕᤠᤃᤧᤴ. ᤜᤥᤖᤣᤒa ᤁᤥ᤺ᤰᤔᤠᤀᤥ ᤔᤥᤛᤠ᤺ᤸᤗᤧ ᤂᤧᤴ ᤛᤠᤵᤗᤢᤱᤜᤠ᤹ ᤛᤴᤍᤥ᤺ᤰᤁᤥ ᤕᤠᤰᤋᤢᤀᤠᤱ ᤕᤠᤃᤧ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤛᤪ ᤗᤠᤈᤣ᤺ᤴ ᤔᤧᤗᤧᤖᤢᤀᤠᤱ ᤔᤧᤎᤠᤅᤧᤸᤗᤧ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤴᤇᤡ᤹ᤏᤢ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧ॥

᥇᥆ ᤀᤠᤸᤗ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤣᤛᤣᤍᤧᤴᤏᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤂᤠ᤹ᤔᤡ᤺ᤳᤋᤧᤸᤗᤧ ᤋᤡᤶᤛᤧ॥

᥇᥇ ᤜᤧᤰᤁᤩᤠᤱ ᤂᤧᤵᤔᤥ ᤂᤠ᤹ᤔᤡᤳ ᤕᤠᤃᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤠᤱᤛᤧᤘᤠ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤔᤠᤱᤜᤡᤶᤔᤡᤴ ᤋᤡᤶᤛᤧᤀᤠᤱ ᤕᤢᤅᤧᤖᤥ॥

ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢ

᥇᥈ ᤂᤧᤒᤩᤠᤱ ᤛᤥᤗᤥᤔᤏᤖᤧ ᤐᤠ᤺ᤳᤋᤢ- “ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹. ᤂᤢᤏᤧ᤹ᤃ ᤔᤠᤰᤛ᤻ᤍᤡ᤺ᤱᤃᤩᤠ᤺ᤵᤐᤠ ᤂᤠ᤹ᤔᤡ᤺ᤵᤐᤥ ᤕᤠᤱᤎᤥ᤺ᤰᤗᤥ॥

᥇᥉ ᤂᤧᤏᤧ᤹ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤕᤢᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤗᤳᤇᤠ ᤁᤧᤗᤠ᤹ᤒᤠ ᤁᤧᤄᤧᤶᤒᤠ ᤔᤠᤱᤜᤡᤶ ᤌᤡᤰ ᤆᤥᤃᤢᤱᤅᤠᤱ ᤕᤢᤱᤗᤥ॥”

᥇᥊ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤂᤧᤵᤔᤥ ᤔᤧᤕᤧᤶᤛᤡᤱᤅᤠᤱ ᤔᤧᤕᤧᤒᤧ. ᤂᤧᤒᤩᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤜᤡᤛᤡᤱᤅᤠᤱ ᤂᤧᤱᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ.

᥇᥋ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ- “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤂᤢᤏᤧ᤹ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴᤏᤢ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤒᤪᤠ᤺ᤸᤗᤧ ᤐᤠ᤺ᤳᤋᤢᤒᤠ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤁᤧᤳᤋᤢᤀᤠᤱ ᤘᤠ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤰᤂᤧ ᤐᤠ᤺ᤳᤋᤢ.

᥇᥌ ‘ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤒᤠ ᤕᤧᤴᤏᤠᤱᤎᤥ ᤀᤰᤂᤣ ᤀᤡᤛᤪᤠᤀᤡᤗᤡᤜᤠ᤹ᤀᤥᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤡᤴ ᤕᤧᤰᤕᤰᤁᤡᤴᤏᤠᤱ ᤀᤠᤱᤃᤠ᤹ ᤀᤠᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠ ᤐᤥᤱ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤣᤃᤢᤱᤒᤠ ᤜᤥᤵ. ᤁᤖ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤍᤠᤀᤢᤍᤧᤴ ᤛᤣᤃᤢᤱᤅᤠᤱ ᤘᤠ᤹॥’”

᥇᥍ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤠᤱᤜᤡᤶ ᤌᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ᤀᤥ ᤘᤕᤧ॥

᥇᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴ ᤔᤧᤳᤋᤢ. ‘ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤏᤡᤴ ᤏᤢᤒᤠᤀᤣ ᤆᤥᤰ॥

᥇᥏ ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤴ ᤔᤠᤱᤜᤡᤶᤔᤡᤴ ᤁᤧᤴᤈᤥᤃᤢᤴ᤹. ᤁᤖ ᤂᤧᤏᤧ᤹ ᤀᤠᤵᤑᤣᤰ ᤁᤧᤏᤧᤰᤛᤠ ᤏᤢ ᤁᤧᤔᤠᤰᤂᤡ᤹ ᤗᤠᤶᤒᤠᤒᤠ ᤁᤧᤛ᤻ᤛᤠ᤺ᤸᤗᤧᤀᤣ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤔᤠᤱᤜᤡᤶ ᤆᤥᤃᤢ᤹॥’

᥈᥆ “ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤁᤧᤳᤋᤢ॥ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤗᤰᤂᤥᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤶᤒᤠᤖᤧ ᤁᤢᤗᤧᤰᤘᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤀᤠᤱᤃᤠ᤹ ᤕᤢᤱᤅᤠ᤹. ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤁᤴ ᤔᤠᤱᤜᤡᤶᤔᤡᤴ ᤆᤥᤃᤢᤱᤅᤠᤱ ᤕᤢᤱ᤹॥

᥈᥇ ᤀᤠᤱᤃᤠ᤹ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤗᤠᤃᤡ ᤗᤳᤇᤠ ᤋᤧᤴ ᤌᤡᤰ ᤏᤧᤛ᤻ᤛᤢᤱᤅᤠᤱ ᤏᤧᤖᤥ. ᤂᤢᤏᤧ᤹ ᤀᤠᤏᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢ ᤌᤠᤰᤋᤢᤛᤡᤸᤗᤧ ᤂᤢᤴᤇᤡ᤹ᤏᤢ ᤔᤠᤱᤜᤢᤵ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤧᤵᤔᤥ ᤕᤠᤰᤗᤥ॥”

ᤛᤥᤗᤥᤔᤏᤖᤧ ᤁᤢᤒᤣᤗᤡ

(᥈ ᤛᤠᤵᤔᤢ ᥌:᥇᥈-᥊᥈)

᥈᥈ ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤕᤜᤘᤣ ᤍᤠᤱᤒᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤋᤃᤡ ᤕᤧᤶᤛᤡᤱᤅᤠᤱ ᤛᤥᤗᤥᤔᤏᤖᤧ ᤁᤢᤜᤢᤰᤜᤠ᤹ ᤌᤠ᤺ᤱ ᤑᤥ᤺ᤰᤂᤢ.

᥈᥉ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢ ᤔᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤏᤧ᤹ ᤜᤧᤰᤋᤱᤒᤠ ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤜᤠ᤺ᤳᤋᤠᤱ ᤜᤥ᤺ᤵᤗᤥ- ᤁᤧᤖᤧᤰ ᤛᤡᤰᤗᤢᤱᤔᤠ᤹ᤖᤧ ᤆᤰᤔᤧᤸᤗ᤹ᤀᤣ ᤂᤧᤏᤧ᤹ ᤁᤧᤗᤠᤶ ᤁᤧᤍᤡᤶᤒᤠ. ᤂᤧᤴ ᤁᤧᤛᤧᤘᤠᤖᤥᤒᤠᤜᤠ᤹ᤏᤢ ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡ᤹॥

᥈᥊ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴᤏᤢ ᤁᤧᤈᤥᤃᤢᤒᤠ ᤂᤧᤏᤧ᤹ ᤁᤧᤔᤠᤱᤜᤢᤵᤐᤡᤴ ᤁᤧᤃᤧᤳᤋᤢᤀᤠᤱ ᤘᤠ᤹ᤖᤥ॥ ᤀᤠᤀᤡᤴ ᤐᤥ᤺ᤰᤂᤧᤀᤠᤱ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤀᤠᤵᤑᤣᤰ ᤁᤧᤶᤒᤪᤠ᤺ᤸᤗᤧ ᤔᤠᤱᤜᤢᤵ ᤁᤧᤈᤥᤃᤢᤒᤠᤖᤥ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤢᤰᤁᤡᤸᤗᤧ ᤂᤧᤴ ᤁᤧᤃᤧᤳᤋᤢᤒᤠᤖᤥ॥

᥈᥋ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤍᤠᤀᤢᤍ ᤀᤠᤱᤃᤠ᤹ ᤀᤠᤶᤒᤠᤏᤢ ᤀᤰᤂᤣᤗ᤹ᤖᤡᤰ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤁᤧᤒᤠ᤺ᤳᤋᤢᤒᤠᤴ ᤁᤧᤳᤋᤧ᤹ᤀᤥ. ‘ᤂᤧᤏᤧ᤹ ᤗᤠᤱᤃᤧᤄᤣᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤂᤢᤴᤇᤡ᤹ ᤕᤧᤵᤗᤧᤰᤁᤥ ᤛᤡᤱᤛᤡᤱᤅᤠᤱ ᤀᤠᤱᤃᤠ᤹ ᤀᤠᤍᤃᤡ ᤗᤠᤱᤔᤧᤄᤣ᤺ᤰᤏᤣᤓᤃᤪᤖᤰ. ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤔᤠᤖᤧ ᤗᤠᤃᤡ ᤀᤠᤓᤧᤸᤗᤧᤀᤠᤱ ᤔᤏᤠ ᤔᤧᤴᤇᤢ᤺ᤴᤏᤧᤴ᤹॥’

᥈᥌ ᤜᤧᤰᤁᤩᤠᤱ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴ ᤁᤧᤔᤧᤳᤋᤢᤒᤠ ᤁᤧᤒᤠ᤺ᤴᤈᤠ᤺ᤰᤁᤡᤴ ᤁᤧᤳᤋᤧ᤹ᤀᤥ॥

᥈᥍ “ᤁᤖ ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤠᤱᤎᤥ᤺ᤰᤐᤡ᥅ ᤛᤠᤱᤃᤪᤠᤶᤐᤣᤍᤠᤱᤜᤠ᤹. ᤛᤠᤶᤃᤪᤠᤶᤐᤣᤍᤠᤱᤏᤢ᤺ᤸᤗᤧ ᤌᤠ᤺ᤱᤎᤠᤰᤐᤠ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤧᤏᤧ᤹ ᤁᤧᤴᤜᤳᤏᤧᤴᤏᤧᤸᤗᤧ. ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶᤔᤥᤃ ᤀᤠᤰᤂᤣᤗ᤹ᤖᤡᤰ ᤁᤧᤜᤳᤋᤠᤱᤒᤣ᥄

᥈᥎ ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤸᤗᤧ ᤁᤢᤒᤣᤗᤡ᤺ᤴ ᤏᤢ ᤗᤢᤱᤔᤠ᤹ ᤋᤢᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤆᤥᤃᤢᤒᤠ ᤋᤢᤘᤠᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥ ᤀᤠᤀᤡᤴᤒᤠ ᤕᤧᤴᤏᤥ ᤂᤧᤏᤧ᤹ᤀᤣ ᤁᤧᤍᤃᤡ ᤁᤧᤛᤧᤘᤠᤖᤥᤒᤧᤸᤗᤧ ᤆᤥᤃᤢᤒᤠ ᤐᤣᤗᤡ᤺ᤴ ᤏᤢ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ॥

᥈᥏ ᤁᤴ ᤔᤠᤱᤜᤡᤶᤔᤡᤴ ᤂᤧᤏᤧ᤹ ᤛᤧᤴᤍᤡᤰ ᤗᤧᤴᤍᤡᤰ ᤀᤥᤔᤧᤳᤋᤧᤀᤠᤱ ᤐᤳᤇᤧ᤹ᤀᤥ. ᤁᤴ ᤋᤧᤴᤏᤥ. ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤕᤧ. ‘ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤜᤠᤒᤠ ᤂᤧᤵᤔᤥᤀᤣ ᤘᤠ᤹’ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤸᤗᤧ ᤁᤴ ᤋᤧᤴᤏᤥ ᤜᤡᤛᤡᤱᤅᤠᤱ ᤐᤣᤗᤡ ᤑᤠᤰᤋᤢᤸᤗᤧ ᤂᤧᤏᤧ᤹ ᤂᤧᤵᤛᤧ᤹ᤀᤥ॥

᥉᥆ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤴ ᤏᤢ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤴ ᤋᤧᤴᤏᤥ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤋᤢᤘᤠ ᤔᤧᤈᤥ᤺ᤰᤁᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤣᤗᤡ᤺ᤴ ᤂᤧᤵᤛᤧ᤹ᤀᤥ॥ ᤂᤧᤏᤧ᤹ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤥ. ᤂᤶᤓᤩᤠᤱ ᤀᤠᤸᤗ ᤂᤧᤏᤧ᤹ ᤁᤧᤄᤧᤵᤛᤢᤸᤗᤧ. ᤂᤧᤱᤜᤠ᤹ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥

᥉᥇ “ᤁᤢᤓᤠ ᤔᤏᤠ᤺ᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤔᤧᤴᤘᤠ᤹ᤔᤏᤠ ᤔᤧᤳᤋᤢᤀᤠᤱ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤢᤏᤣᤓᤃᤪ. ᤜᤧᤰᤁᤩᤠᤱ ᤁᤴ ᤔᤠᤱᤜᤡᤶ ᤛᤡᤃᤠᤱ ᤀᤠᤍᤠᤱᤒᤠᤖᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤔᤠᤱᤜᤧᤰᤛᤡᤱᤏᤣᤓᤃᤪ.

᥉᥈ ᤀᤠᤸᤗ ᤂᤧᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧᤀᤠᤱ ᤂᤠᤛᤧᤴ ᤆᤥᤃᤧ᤹ᤀᤥ॥ ᤀᤠᤵᤋᤡᤰᤛᤠᤒᤧᤴ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤂᤢᤏᤧ᤹ᤀᤣ ᤁᤢᤎᤧᤃᤣ᤺ᤰᤐᤥ ᤌᤠᤛᤧ᤹ᤖ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤆᤥᤃᤧ᤹ᤀᤥ॥ ᤁᤢᤍᤥ᤺ᤵᤔᤠᤴ ᤁᤢᤍᤥ᤺ᤵᤔᤠᤀᤣ ᤗᤣ᤺ᤳᤋᤧ᤹ᤀᤥ. ᤜᤧᤰᤁᤩᤠᤱ ᤂᤧᤴ ᤁᤢᤍᤥ᤺ᤵᤔᤠ ᤁᤢᤕᤠ᤺ᤶᤒᤰᤁᤥᤀᤣ ᤌᤎᤵ ᤔᤧᤸᤗ᤹ᤀᤣ ᤁᤧᤘᤠ᤹ᤒᤠ ᤆᤥᤃᤧ᤹ᤀᤥ॥

᥉᥉ “ᤀᤠᤸᤗ ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤗᤠᤶ ᤜᤠᤖᤡᤔᤧᤍᤩᤧᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤴ ᤔᤧᤒᤠ᤺ᤳᤋᤢᤖ ᤁᤴ ᤔᤠᤱᤜᤡᤶᤔᤥ ᤋᤢᤘᤠ ᤏᤢ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤐᤣᤗᤡ ᤑᤠᤰᤁᤡ ᤀᤠᤍᤠᤱᤒᤠ ᤗᤧᤵᤔᤠᤱ ᤔᤧᤏᤢ᤺ᤱᤏᤣᤓᤃᤪ.

᥉᥊ ᤂᤶᤓᤩᤠᤱ ᤀᤠᤍᤠᤱᤒᤠᤖᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤧ᤹ᤀᤠᤱ ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤆᤥᤃᤧ ᤐᤡᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤏᤢ᤺ᤰᤋᤧ ᤋᤠᤖᤧᤛᤧ᤹ᤀᤥ॥

᥉᥋ “ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤋᤠᤱᤛᤠᤱᤒᤧᤴ ᤛᤢᤵᤛᤡᤱᤅᤠᤱ ᤘᤜᤡᤳ ᤔᤧᤴᤎᤠᤀᤣ ᤘᤠ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤋᤢᤰᤂᤣ ᤁᤧᤈᤠ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤴ ᤐᤠ᤺ᤵᤔᤠ ᤔᤧᤍᤧᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤕᤥᤗᤠᤶ ᤂᤧᤴ ᤋᤧᤴᤏᤥ ᤔᤧᤏᤢ᤺ᤱ ᤔᤧᤍᤠᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥ᤺ᤰᤁᤡᤸᤗᤧ.

᥉᥌ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤧ᤹ᤀᤥ. ᤂᤶᤓᤩᤠᤱ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ. ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥ ᤂᤧᤱᤜᤠ᤹ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤏᤢᤒᤠ ᤕᤧᤵᤗᤧᤰᤁᤡᤴ ᤂᤧᤏᤧ᤹ ᤜᤢ᤹ᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤏᤠᤜᤠ᤹ ᤂᤢᤴᤇᤡ᤹ ᤗᤰᤂᤥᤔᤠᤖᤧ ᤗᤠᤃᤡ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤘᤜᤡᤳ ᤌᤠᤛᤢᤖ ᤕᤠ᤺ᤴᤍᤧ ᤐᤡᤖᤧᤛᤧ᤹ᤀᤥ॥

᥉᥍ “ᤀᤠᤸᤗ ᤗᤠᤈᤣ᤹ᤀᤥ ᤛᤠᤰ ᤐᤥ᤺ᤰ ᤀᤡᤃᤪ ᤋᤢᤰᤂᤣ ᤗᤠᤰᤂᤣ ᤋᤠ᤺ᤸᤗᤧ. ᤁᤡᤃᤪ ᤛᤡᤱᤛᤣ᤹ᤜᤠ᤹ ᤜᤣᤛᤡ ᤀᤡᤃᤪ ᤂᤢᤰᤘᤠᤔᤣ᤺ᤳ ᤁᤧᤎᤠᤒᤠ ᤕᤧᤶ ᤁᤡᤃᤪ ᤏᤡ᤺ᤱᤄᤢᤰᤘᤠᤜᤠ᤹ ᤏᤢ ᤑᤣ᤹ᤒᤠ᤺ᤳᤜᤠ᤹ ᤋᤠᤔᤠ ᤕᤧᤶ ᤋᤠ᤺ᤸᤗᤧ. ᤀᤡᤃᤪ ᤏᤡᤱᤔᤡᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤠ ᤁᤢᤕᤧᤰᤕᤰᤁᤡᤴ ᤔᤧᤃᤢᤒᤢ᤹. ᤀᤠᤰᤋᤱᤒᤠ ᤋᤢᤰᤔᤠ ᤗᤠ᤺ᤰᤔᤠ ᤀᤡᤃᤪ ᤔᤧᤰᤔᤠᤛᤡᤔᤠ ᤋᤠᤛᤠᤱ

᥉᥎ ᤜᤧᤰᤁᤩᤠᤱ ᤀᤠᤸᤗ ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤁᤢᤓᤠᤖᤧ ᤋᤢᤘᤠ ᤔᤧᤈᤥᤃᤢ᤹ ᤀᤡᤃᤪ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤔᤠᤱ ᤐᤣᤗᤡ ᤔᤧᤍᤥ᤺ᤴᤍᤢ᤹ ᤂᤧᤒᤩᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥᤒᤠ ᤋᤢᤰᤂᤣ᤺ᤴ ᤔᤧᤀᤡ᤺ᤳᤋᤢᤀᤠᤱ ᤂᤢᤴᤇᤡ᤹ ᤜᤢᤰᤜᤠ᤹ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤔᤧᤓᤥ᤺ᤰᤂᤢᤸᤗᤧ ᤂᤧᤏᤧ᤹ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹॥ ᤜᤧᤰᤁᤩᤠᤱ ᤗᤧᤵᤔᤡ ᤐᤡᤖᤧᤛᤧ᤹ᤀᤠᤱ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥

᥉᥏ ᤂᤧᤏᤧ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤏᤡᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤔᤧᤳᤋᤧᤛᤧ᤹ᤀᤥ (ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤖᤰ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤁᤧᤏᤡᤛᤢᤖᤥ).

᥊᥆ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤢᤴᤇᤡ᤹ ᤜᤡᤱᤜᤡᤱᤅᤣ ᤂᤧᤏᤧ᤹ ᤁᤧᤶᤃᤡᤳᤗᤖᤥ॥

᥊᥇ “ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤏᤢ᤺ᤸᤗᤧ ᤗᤠ᤺ᤳᤁᤠᤳᤐᤠ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ᤺ᤸᤗᤧ

᥊᥈ ᤂᤧᤏᤧ᤹ ᤐᤕᤶ ᤕᤶᤒᤠ ᤁᤧᤔᤡᤱᤅᤡᤴ ᤏᤢ ᤂᤧᤏᤧ᤹ ᤔᤢᤰᤛᤠᤶᤛᤠᤒᤠ ᤁᤧᤜᤢᤰᤁᤡᤴ ᤜᤧᤰᤁᤩᤠᤱ ᤁᤧᤛᤴᤇᤢᤒᤠ ᤁᤧᤜᤢᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢᤀᤠᤱ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤋᤠ ᤜᤧᤰᤁᤩᤠᤱ ᤀᤠᤸᤗ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤂᤧᤸᤗᤧ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤸᤗᤧ

᥊᥉ ᤂᤧᤏᤧ᤹ ᤁᤧᤕᤢᤰᤏᤠ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤴ ᤘᤣ᤹ ᤗᤠᤈᤣ᤹ᤒᤠᤸᤗᤧ ᤏᤠ᤺ᤰᤋᤢᤒᤧᤴ ᤐᤡᤖᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤁᤢᤀᤡᤛᤡ᤺ᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤔᤡᤱᤅᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤂᤧᤏᤧ᤹ᤏᤢ ᤔᤧᤃᤡᤖᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶᤔᤡᤴ ᤂᤧᤏᤧ᤹ ᤁᤧᤔᤡᤱᤅᤥ ᤆᤥᤃᤢᤱᤒᤠ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥

᥊᥊ “ᤂᤧᤏᤧ᤹ ᤁᤧᤔᤏᤠᤜᤠ᤹ ᤀᤠᤳᤋᤡ ᤀᤠᤳᤋᤡ ᤁᤧᤒᤠᤱᤄᤢᤛᤡ᤹. ᤂᤧᤵᤔᤥ ᤂᤧᤱᤜᤠ᤹ ᤁᤢᤓᤠ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤔᤧᤒᤣ᤺ᤰᤁᤡᤸᤗᤧ ᤂᤧᤏᤧ᤹ ᤁᤧᤛᤣᤃᤢᤒᤠ ᤁᤴ ᤕᤧᤰᤕᤰ ᤗᤧᤵᤔᤠᤱ ᤏᤢ ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤡᤱᤅᤡᤸᤗᤧ ᤗᤠᤃᤡ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤂᤧᤱᤜᤠ᤹ ᤋᤢᤘᤠ ᤔᤧᤈᤥ᤺ᤰᤁᤡᤸᤗᤧ.

᥊᥋ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤢᤘᤠ᤺ᤴ ᤏᤢ ᤐᤣᤗᤡ᤺ᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤴᤕᤧᤶᤔᤥ ᤐᤳᤇᤧ᤹ᤀᤥ॥

᥊᥌ “ᤀᤠᤸᤗ ᤁᤧᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢ᤹- ᤌᤣᤀᤠᤱᤓᤧᤸᤗᤧ ᤗᤠᤕᤥ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠ ᤜᤠ᤺ᤳᤋᤠᤱ ᤜᤥᤵ- ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤱᤜᤠ᤹ᤏᤢ ᤁᤧᤛᤡᤰ ᤐᤥ᤺ᤰᤁᤠᤱ ᤂᤧᤱᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤎᤠᤛᤢᤛᤡ᤹ ᤜᤧᤰᤁᤩᤠᤱ ᤂᤧᤴ ᤏᤡᤱᤔᤡᤜᤠ᤹ᤖᤧ ᤂᤧᤱᤜᤠ᤹ ᤔᤠ᤺ᤱᤄᤠ ᤀᤡᤃᤪ ᤏᤡ᤺ᤳᤋᤠᤱ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ᤹.

᥊᥍ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤏᤡᤱᤘᤠ᤹ ᤏᤢ᤺ᤱᤅᤠᤱ ᤂᤧᤴ ᤗᤠᤈᤣ᤹ᤀᤥ ᤂᤢᤴᤇᤡ᤹ ᤗᤠᤕᤥᤗᤠᤶ ᤔᤧᤜᤡᤴ᤹ ᤜᤧᤰᤁᤩᤠᤱ ᤂᤧᤏᤧ᤹ ᤐᤣᤗᤡ ᤁᤧᤶᤓᤠᤰᤁᤠᤱ ‘ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧ. ᤀᤠᤏᤡᤃᤧ ᤕᤠ᤺ᤶᤒᤰ ᤑᤣ᤺ᤴᤍᤢᤶᤒᤧ. ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤆᤥᤃᤢᤶᤒᤧ.’ ᤔᤧᤒᤠ᤺ᤳᤋᤢᤏᤣᤓᤃᤪ.

᥊᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤍᤧᤶᤒᤠ ᤁᤧᤍᤣ᤹ᤒᤠ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤕᤠᤶᤔᤥ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤁᤧᤖᤧᤰ ᤏᤡᤱᤘᤠ᤹ᤖᤧ ᤂᤧᤏᤧ᤹ ᤗᤧᤵᤔᤠᤱ ᤔᤧᤏᤢ᤺ᤱᤅᤠᤱ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤂᤧᤏᤧ᤹ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤏᤢ ᤂᤧᤏᤧ᤹ ᤁᤧᤛᤣᤃᤢᤒᤠ ᤁᤴ ᤕᤧᤰᤕᤰᤁᤥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤡᤱᤅᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤂᤧᤏᤧ᤹ ᤐᤣᤗᤡ ᤁᤧᤶᤓᤠᤰᤏᤣᤓᤃᤪ.

᥊᥏ ᤂᤧᤏᤧ᤹ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤢᤘᤠ᤺ᤴ ᤏᤢ ᤐᤣᤗᤡ᤺ᤴ ᤂᤧᤵᤛᤧ᤹ᤀᤥ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤴᤕᤧᤶᤔᤥ ᤐᤳᤇᤧ᤹ᤀᤥ॥

᥋᥆ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤗᤧᤵᤔᤡ ᤐᤡᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ ᤗᤧᤵᤔᤡ ᤐᤡᤖᤧᤛᤧ᤹ᤀᤥ. ᤂᤧᤒᤩᤠᤱ ᤂᤢᤴᤇᤡ᤹ ᤁᤧᤏᤠ᤺ᤶᤒᤠᤜᤠ᤹ᤖᤧ ᤂᤧᤱᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤖ ᤕᤠ᤺ᤴᤍᤧᤛᤧ᤹ᤀᤥ॥

᥋᥇ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤧᤏᤧ᤹ ᤔᤡᤛᤪ ᤗᤠᤈᤣ᤹ᤗᤠᤶ. ᤀᤡᤃᤪ ᤑᤧᤴᤈᤣ᤹ ᤕᤥ᤺ᤶᤔᤠ ᤔᤡᤍ᤺ᤳᤋᤥᤗᤠᤶ ᤁᤧᤗ᤺ᤳᤋᤢ ᤁᤧᤎᤠᤰᤋᤢᤛᤡᤒᤠ ᤂᤧᤏᤧ᤹ᤀᤣ ᤁᤧᤗᤰᤂᤥᤒᤠ. ᤂᤧᤏᤧ᤹ᤀᤣ ᤁᤧᤔᤏᤠᤛᤡᤖᤥ॥

᥋᥈ “ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤸᤗᤧ ᤁᤢᤒᤣᤗᤡᤃᤧᤴ ᤋᤢᤘᤠ ᤏᤢ ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤃᤧᤴ ᤋᤢᤘᤠ᤺ᤸᤗᤧ ᤗᤠᤃᤡ ᤂᤧᤏᤧ᤹ ᤁᤧᤔᤡᤰᤜᤠ᤹ ᤜᤱ ᤗ᤹ᤖᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤐᤣᤗᤡ ᤁᤧᤶᤓᤠᤰᤁᤡᤸᤗᤧ ᤂᤧᤏᤧ᤹ ᤏᤡᤱᤘᤠ᤹ ᤐᤡᤖᤧ᤹ᤀᤠᤱ ᤂᤧᤵᤛᤧ᤹ᤀᤥ॥

᥋᥉ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤐᤠᤎᤧᤒᤠᤜᤠ᤹. ᤔᤡᤛᤪ ᤗᤠᤈᤣ᤹ᤗᤠᤶ ᤁᤧᤗ᤺ᤳᤋᤢ ᤁᤧᤎᤠᤰᤋᤢᤛᤡᤸᤗᤧ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤗᤠᤶᤒᤠ ᤀᤢᤘᤠ ᤁᤧᤈᤥᤃᤢᤀᤠᤱ ᤘᤕᤧᤒᤠ ᤜᤧᤰᤁᤣᤀᤣ ᤂᤧᤏᤧ᤹ ᤂᤧᤱᤜᤠ᤹ ᤀᤠᤵᤑᤣᤰ ᤁᤧᤗᤰᤂᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤣ᤺ᤰ ᤁᤧᤛᤧᤴᤍᤢᤛᤡᤖᤥ॥”

ᤁᤢᤏᤢᤵᤔᤠ ᤐᤣᤗᤡ

᥋᥊ ᤀᤠᤸᤗ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤠᤀᤥ ᤁᤴ ᤋᤢᤘᤠ᤺ᤴ ᤏᤢ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤣᤗᤡ᤺ᤴ ᤆᤥᤃᤢᤛᤢᤖᤢᤀᤠᤱ ᤘᤕᤧ. ᤂᤧᤒᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤃᤡᤗᤠᤶ ᤐᤥᤃᤧ. ᤂᤢᤏᤧ᤹ ᤂᤧᤵᤔᤥ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤁᤢᤜᤢᤰᤜᤠ᤹ ᤑᤥ᤺ᤰᤂᤢᤀᤠᤱ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤕᤢᤅᤧ॥

᥋᥋ ᤂᤢᤏᤧ᤹ ᤐᤥᤃᤧᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣ ᤐᤠ᤺ᤳᤋᤢᤖ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ-

᥋᥌ “ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤺ᤶᤛᤡᤱᤔᤠ ᤁᤧᤒᤡᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ॥ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤗᤠᤶᤒᤠ ᤆᤥᤃᤢᤒᤠ ᤁᤧᤖᤧᤰ ᤏᤢᤒᤠ ᤔᤠᤱᤜᤢᤵᤜᤠ᤹ᤀᤥ ᤗᤳᤇᤠᤀᤠᤱ ᤔᤧᤱᤃᤧᤵᤔᤏᤠᤒᤠ ᤔᤧᤶᤒᤥ᤺ᤱᤅᤣ ᤘᤠ᤹॥

᥋᥍ ᤀᤠᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤏᤢ ᤘᤕᤧᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤏᤢ ᤘᤠ᤹ᤖ॥ ᤂᤢᤏᤧ᤹ ᤀᤠᤏᤡ᤹ ᤀᤠᤵᤑᤠᤸᤗᤧᤀᤠᤱ ᤀᤠᤸᤗᤧᤳᤏᤧᤴᤗ ᤜᤧᤰᤁᤩᤠᤱ ᤗᤠᤵᤐᤠᤱ ᤀᤠᤶᤓᤢᤏᤧᤴᤗᤖᤥ॥

᥋᥎ ᤂᤢᤏᤧ᤹ ᤀᤠᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤛᤡᤒᤠ ᤔᤠᤱᤜᤢᤵᤜᤠ᤹. ᤀᤡᤱᤍᤳᤜᤠ᤹ ᤏᤢ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖ ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤶᤜᤠ᤹ᤀᤥ ᤗᤠᤱᤄᤣ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤠᤏᤡ᤹ ᤛᤡᤰᤗᤢᤱᤔᤠᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤜᤡᤛᤢᤖ॥

᥋᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤀᤠᤱᤃᤠ᤹ ᤁᤴ ᤀᤠᤒᤠ᤺ᤴᤈᤠ᤺ᤰᤜᤠ᤹ ᤋᤥ᤺ᤴᤍᤢᤱᤅᤠᤱ ᤘᤠ᤹. ᤛᤧᤴᤍᤡᤰ ᤗᤧᤴᤍᤡᤰ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤘᤠ᤹ᤖ. ᤌᤡᤰᤕᤠ᤺ᤴᤎᤰ ᤆᤠᤜᤠ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤗᤧᤵᤔᤠᤱ ᤘᤠ᤹.

᥌᥆ ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤴᤏᤣ ᤏᤡᤱᤘᤠ᤹ᤑᤢᤔᤠᤱ ᤏᤢ ᤂᤢᤏᤧ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥᤵ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖ॥

᥌᥇ ᤁᤖ ᤀᤠᤀᤡᤴᤒᤠ ᤕᤧᤶ ᤜᤧᤰᤁᤣ ᤂᤢᤏᤧ᤹ ᤁᤢᤀᤡᤱᤍᤳᤜᤠ᤹ᤗᤠᤶ ᤜᤡᤱᤔᤠ ᤏᤢ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤖᤧᤰ ᤐᤖᤡᤰᤗᤧ ᤋᤥ᤺ᤶᤔᤠᤀᤣ ᤐᤥᤱᤗᤥ॥”

ᤔᤠᤱᤜᤡᤶᤔᤡᤴ ᤔᤧᤍᤥ᤺ᤴᤍᤢ

(᥈ ᤛᤠᤵᤔᤢ ᥍:᥊-᥇᥆)

᥌᥈ ᤂᤧᤒᤩᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢ॥

᥌᥉ ᤛᤥᤗᤥᤔᤏᤖᤧ ᥈᥈.᥆᥆᥆ ᤐᤡᤳᤌᤰᤛᤠᤜᤠ᤹ ᤏᤢ ᥇.᥈᥆.᥆᥆᥆ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤋᤱᤈᤢᤶ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤥ᤺ᤴᤍᤢᤛᤡ॥ ᤁᤶᤓᤗ᤹ᤖᤡᤰᤁᤣ ᤜᤠᤱᤅᤡᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤔᤧᤍᤥ᤺ᤴᤍᤢ॥

᥌᥊ ᤀᤠᤶᤓᤠ ᤁᤸᤗᤧ ᤕᤠ᤺ᤴᤍᤡᤰ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤋᤃᤡᤒᤠ ᤗᤰᤂᤢᤶᤔᤥᤒᤠ ᤁᤢᤗᤢᤶ ᤗᤰᤁᤡᤴ ᤋᤥ᤺ᤴᤍᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤋᤥ᤺ᤴᤍᤢ. ᤌᤣᤀᤠᤱᤓᤧᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳ ᤕᤠᤱᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤠ᤹ᤖᤡᤰ ᤆᤢ᤺ᤰᤐᤠ ᤆᤥᤃᤧ॥

᥌᥋ ᤂᤶᤓᤩᤠᤱ ᤛᤥᤗᤥᤔᤏ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ. ᤗᤧᤒᤥ-ᤜᤔᤠᤋᤗᤠᤶ ᤔᤡᤛᤪ ᤗᤠᤈᤣᤒᤠ ᤋᤠᤱᤛᤠᤱᤘᤠ ᤌᤠᤖᤡᤰᤐᤠ ᤁᤧᤖᤧᤰ ᤗᤠᤈᤣ᤹ᤗᤠᤶ ᤗᤳᤇᤠ ᤕᤖᤡᤰ ᤁᤧᤕᤥᤒᤠ ᤛᤱᤈᤢᤶᤓᤥᤜᤠ᤹ᤖᤧ ᤜᤠᤒᤠ ᤂᤧᤴ ᤕᤧᤶᤔᤥ ᤋᤱᤏᤠᤶ ᤔᤧᤍᤥᤛᤢ॥ ᤂᤧᤱᤜᤠ᤹ᤖᤧ ᤏᤢᤛᤡ ᤕᤧᤴ ᤌᤠᤖᤡᤰ ᤏᤢ ᤀᤠᤸᤗᤛᤠᤱ ᤏᤢᤛᤡ ᤕᤧᤴ ᤌᤧᤶᤒᤠ ᤁᤠᤰᤗᤧ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤋᤱᤏᤠᤶ ᤔᤧᤍᤥᤛᤢᤀᤠᤱ ᤔᤧᤕᤠᤃᤧ॥

᥌᥌ ᤂᤧᤸᤗᤧ ᤁᤢᤍᤠ᤺ᤴᤍᤡᤰᤔᤠ ᤂᤢᤏᤧ᤹ ᤔᤏᤠᤜᤠ᤹ ᤗᤠᤶᤔᤧᤳᤋᤢᤛᤡ॥ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤒᤡᤖᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤏᤢ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤥᤃᤢᤒᤠ ᤁᤧᤖᤧᤰ ᤏᤢᤒᤠ ᤕᤠ᤺ᤶᤒᤰᤜᤠ᤹ᤖᤧ ᤆᤥᤃᤢᤸᤗᤧ ᤛᤡᤰᤗᤢᤱᤔᤠ᤹ᤀᤥ ᤔᤧᤛ᤺ᤳᤋᤧᤖ ᤜᤧᤰᤁᤩᤠᤱ ᤏᤡᤱᤘᤠ᤹ ᤕᤧᤕᤧ ᤗ᤹ᤖᤧᤖ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤔᤧᤒᤣᤖᤥ॥

a 

᥎:᥏ ᤜᤠᤖᤣᤒ ᤁᤥ᤺ᤰᤔᤠᤴ ᤏᤢ ᤛᤡᤏᤤ ᤁᤥ᤺ᤴᤔᤠᤴ ᤗᤳᤇᤠᤛᤡᤖᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤥᤗᤥᤔᤏᤧᤴ ᤕᤠᤶᤔᤥ ᤛᤢᤑᤥ ᤀᤥᤛᤣ᤺ᤴᤎᤠᤰᤋᤢ

(᥈ ᤛᤠᤵᤔᤢ ᥍:᥇᥇-᥈᥈)

᥏

ᤀᤠᤸᤗ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤏᤢ ᤜᤠᤱᤜᤡᤶᤔᤡᤴ ᤆᤥᤃᤢᤛᤢᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤖᤧ ᤀᤡ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤢᤀᤠᤱ ᤁᤧᤳᤋᤢ.

᥈ ᤂᤧᤒᤩᤠᤱ ᤃᤡᤒᤥᤏᤀᤥ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱᤒᤠ ᤁᤢᤀᤡᤛᤡ᤺ᤰ ᤏᤡᤛᤡᤃᤣ᤺ᤰᤐᤠᤗᤧᤱ ᤂᤢᤏᤧ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢᤖᤥ.

“ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤃᤡ ᤁᤧᤍᤥ᤺ᤴᤍᤢᤒᤠ ᤋᤢᤘᤠ᤺ᤴ ᤏᤢ ᤐᤣᤗᤡ ᤁᤧᤓᤠᤰᤋᤠᤱᤒᤠᤴ ᤀᤠᤱᤃᤠ᤹ ᤂᤧᤵᤛᤢᤱ॥ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤴ ᤔᤠᤱᤜᤡᤶᤔᤡᤴ ᤀᤠᤱᤃᤠ᤹ ᤛᤣᤛᤣ ᤆᤥᤃᤢᤱᤅᤠᤱ ᤕᤢᤱ᤹. ᤜᤧᤰᤁᤩᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤁ᤹ᤕᤥ ᤕᤢᤰᤂᤢᤱᤅᤠᤱ ᤕᤢᤱ᤹॥ ᤀᤠᤱᤃᤠ᤹ ᤀᤠᤔᤡᤰᤁᤡᤴ ᤏᤢ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤀᤠᤓᤧᤸᤗᤧᤛᤠᤱ ᤂᤧᤵᤔᤥ ᤘᤠ᤹॥

᥊ “ᤂᤧᤏᤧ᤹ ᤆᤠᤜᤡ᤺ᤴ ᤛᤡᤰᤗᤢᤱᤔᤥ ᤂᤠᤛᤡᤱ ᤁᤧᤏᤡ᤺ᤵᤐᤠ ᤏᤢ ᤁᤢᤍᤥ᤺ᤵᤔᤠ ᤗᤠᤶᤔᤥ ᤂᤧᤏᤧ᤹ ᤁᤧᤶᤒᤠ ᤍᤠᤀᤢᤍᤧᤴ ᤜᤧᤰᤁᤣ ᤀᤠᤱᤃᤠ᤹ ᤀᤠᤍᤃᤡ ᤗᤠᤱᤃᤧᤄᤣ᤺ᤰ. ᤂᤧᤒᤩᤠᤱ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤧᤒᤠᤜᤠ᤹ ᤁᤧᤖᤧᤰ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢᤖ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤡᤶᤍᤢᤏᤣᤓᤃᤪ.

᥋ ᤀᤠᤱᤃᤠ᤹ ᤂᤧᤏᤧ᤹ ᤁᤧᤶᤒᤠ ᤍᤠᤀᤢᤍᤧᤴᤏᤢ ᤔᤠᤱᤜᤢᤵ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤀᤰᤂᤣ ᤔᤧᤳᤋᤢᤱᤅᤠᤱ ᤘᤕᤧ. ‘ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤔᤠᤖᤧ ᤔᤏᤠᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤇᤢ᤺ᤴᤏᤧᤴ᤹.’ ᤀᤠᤱᤃᤠ᤹ ᤂᤧᤏᤧ᤹ ᤁᤧᤜᤠᤱ ᤕᤢᤰᤏᤠ᤺ᤴ ᤀᤡᤛᤪᤠᤀᤡᤗᤀᤥ ᤛᤍᤠᤍᤡᤱ ᤕᤢᤰᤛᤡᤱ ᤆᤥᤃᤢᤱ᤹॥

᥌ “ᤁᤖ ᤂᤧᤏᤧ᤹ ᤀᤡᤃᤪ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤀᤠᤱᤃᤠ᤹ ᤕᤠᤵᤔᤡ ᤋᤡᤶᤔᤠ ᤁᤧᤗᤧᤖᤡᤀᤠᤱ ᤀᤠᤱᤃᤠ᤹ ᤐᤡᤏᤡᤱᤒᤠ ᤀᤠᤀᤡᤱᤈᤠ᤺ᤱᤅᤡᤴ ᤏᤢ ᤀᤠᤛᤠᤶᤕᤥ ᤌᤡᤶᤜᤠ᤹ ᤁᤧᤴᤀᤡ᤺ᤳᤋᤢᤶ ᤁᤧᤴᤏᤠ᤺ᤳᤋᤢᤶᤔᤡᤴ᤹. ᤜᤧᤰᤁᤩᤠᤱ ᤁᤧᤒᤣᤃᤡᤀᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ᤹. ᤂᤶᤓᤩᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤔᤛᤡᤴᤏᤣᤓᤃᤪ.

᥍ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤗᤠᤈᤣ᤹ᤀᤥᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤹ᤏᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤛᤣᤛᤣ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶᤔᤡᤴ ᤏᤠ᤹ᤖᤢᤱ᤹॥ ᤂᤧᤒᤩᤠᤱ ᤂᤡᤏᤡ᤹ ᤆᤠᤜᤡ᤺ᤴ ᤘᤣ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤳᤇᤠ ᤀᤡᤱᤍᤥ ᤏᤢ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤁᤧᤒᤥ᤺ᤰᤂᤡ᤹॥

᥎ ᤁᤴ ᤔᤠᤱᤜᤡᤶᤔᤡᤴ ᤗᤢ᤺ᤴᤏᤠᤱ ᤗᤢᤶᤛᤡᤱᤅᤠᤱ ᤏᤧᤖᤥ ᤜᤧᤰᤁᤩᤠᤱ ᤁᤴ ᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ‘ᤀᤠᤕᤠᤰᤁᤥ᥄’ ᤔᤧᤗ᤹ᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. ‘ᤕᤜᤘᤣ ᤍᤠᤱᤒᤧᤸᤗᤧ ᤌᤣᤀᤠᤱ ᤁᤴ ᤗᤠᤈᤣ᤺ᤴᤏᤢ ᤜᤧᤰᤁᤩᤠᤱ ᤁᤴ ᤔᤠᤱᤜᤡᤶᤔᤡᤴᤏᤢ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤒᤠᤒᤣ᥅’

᥏ “ᤔᤏᤠᤜᤠ᤹ᤖᤧ ᤀᤰᤋᤱᤒᤠ ᤏᤢᤃᤵ ᤔᤧᤒᤠ᤺ᤳᤋᤢ᤹. ‘ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤗᤧᤖᤢᤀᤠᤱ ᤘᤠ᤹. ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢ ᤌᤠᤰᤋᤢᤛᤡᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ ᤜᤧᤰᤁᤩᤠᤱ ᤁᤴᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤖ ᤔᤧᤜᤧᤵᤋᤢᤛᤡᤀᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤧᤖᤧᤰ ᤋᤢᤰᤂᤣ ᤗᤠᤰᤂᤣᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤠᤖᤢᤖᤥ॥’”

ᤛᤥᤗᤥᤔᤏ ᤏᤢ ᤜᤧᤖᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤐᤠ᤺ᤴᤍᤱ

(᥈ ᤛᤠᤵᤔᤢ ᥎:᥇-᥈)

᥇᥆ ᤁᤴ ᤜᤡᤶᤜᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤏᤢ ᤜᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤛᤢ᤺ᤵᤔᤠᤖᤧ ᤗᤠᤃᤡ ᤛᤥᤗᤥᤔᤏᤧᤴ ᤏᤡᤒᤥᤱ ᤋᤱᤒᤣ ᤌᤖᤢ॥

᥇᥇ ᤛᤥᤗᤥᤔᤏᤧᤴ ᤆᤠᤜᤠ ᤆᤥᤃᤧᤒᤠ ᤁᤧᤖᤧᤰ ᤛᤠᤶᤔᤠᤱᤛᤡᤱᤜᤠ᤹ ᤏᤢ ᤀᤠ᤺ᤱᤛᤡᤱᤜᤠ᤹ ᤜᤧᤰᤁᤩᤠᤱ ᤛᤠᤶᤔᤩᤠᤱᤅᤡᤴ ᤜᤧᤖᤠᤔ ᤜᤠᤱᤅᤡᤸᤗᤧ ᤋᤠᤖᤢ ᤐᤡᤖᤢᤀᤠᤱ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤜᤧᤖᤠᤔᤧᤴ ᤃᤠᤗᤡᤗᤀᤥ ᤏᤡᤒᤥᤱ ᤕᤧᤰᤕᤰᤜᤠ᤹ ᤐᤡᤖᤢ॥

᥇᥈ ᤀᤠᤸᤗ ᤛᤥᤗᤥᤔᤏᤖᤧ ᤂᤢᤏᤧ᤹ ᤐᤡᤖᤢᤒᤠ ᤂᤧᤴ ᤕᤧᤰᤕᤰᤜᤠ᤹ ᤀᤥᤔᤧᤵᤔᤠᤖᤧ ᤗᤠᤃᤡ ᤜᤧᤖᤠᤔᤧᤴ ᤋᤢᤖᤥᤛᤗᤠᤶ ᤕᤥ ᤕᤧ. ᤁᤖ ᤂᤢᤏᤧ᤹ ᤁᤴ ᤕᤧᤰᤕᤰᤜᤠ᤹ ᤁᤢᤛᤡᤖᤠ᤹ ᤔᤧᤎᤠᤅᤧᤴ.

᥇᥉ ᤜᤧᤰᤁᤩᤠᤱ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤏᤢᤛᤠ᤹ᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤁᤧᤒᤡᤖᤠᤱᤒᤠ ᤁᤴ ᤕᤧᤰᤕᤰᤜᤠ᤹ᤃ ᤀᤠᤰᤋᤱᤒᤠ ᤐᤖᤡᤰᤐᤠᤏᤡ ᤆᤥ᤺ᤰᤐᤣ᥅” ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤋᤧ᤺ᤱᤃᤵᤜᤠ᤹ ᤁᤠᤒᤢᤗa ᤗᤠᤈᤣ᤹ ᤔᤡᤱ ᤘᤠ᤺ᤳᤋᤢ॥ ᤂᤧᤴ ᤕᤧᤰᤕᤰᤜᤠ᤹ᤖᤧ ᤁᤴ ᤁᤢᤔᤡᤱᤅᤡᤴ ᤀᤠᤸᤗᤥ ᤌᤠᤖᤡᤰ ᤏᤧᤖᤥ॥

᥇᥊ ᤜᤧᤖᤠᤔᤖᤧ ᤛᤥᤗᤥᤔᤏ ᤜᤠᤱᤅᤡᤴ ᤜᤧᤴᤇᤡᤱ ᤗᤡᤛᤡ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ ᤜᤠᤰᤋᤢᤀᤠᤱ ᤘᤕᤧᤖᤥ॥

ᤛᤥᤗᤥᤔᤏᤖᤧ ᤘᤣ᤹ ᤁᤢᤕᤠ᤺ᤶᤒᤰᤜᤠ᤹

(᥈ ᤛᤠᤵᤔᤢ ᥎:᥉-᥇᥎)

᥇᥋ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ. ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤡᤶᤔᤡᤴ. ᤁᤢᤍᤰᤔᤠ ᤗᤢᤱᤎᤠᤰᤜᤠ᤹. ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤜᤠ᤹. ᤜᤠᤛᤥᤖ. ᤔᤃᤡᤍ᤻ᤍᤥ ᤏᤢ ᤃᤣᤈᤣᤖᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤑᤳᤇᤢᤛᤡᤒᤠ ᤋᤠ᤹ᤈᤧᤱ ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ॥

᥇᥌ (ᤔᤡᤛᤪ ᤗᤠᤈᤣ᤹ᤒᤠ ᤜᤠᤱ ᤑᤠᤖᤥ᤺ᤸᤗᤧ ᤌᤱᤅᤥ ᤑᤳᤋᤢᤀᤠᤱ ᤃᤣᤈᤣᤖᤧᤴ ᤜᤢᤰᤁᤠᤵ ᤆᤥᤃᤢᤀᤠᤱ ᤏᤧᤛ᤻ᤛᤧ॥ ᤂᤢᤏᤧ᤹ ᤂᤧᤴ ᤔᤡᤎᤡᤰᤂᤢᤀᤠᤱ ᤂᤠᤵᤐᤢᤌᤩᤱ ᤆᤥᤃᤢ॥ ᤂᤧᤵᤔᤥᤒᤠ ᤁᤏᤠᤏᤡ ᤕᤰᤕᤢᤱᤒᤠᤜᤠ᤹ ᤂᤢᤏᤧ᤹ ᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤢᤛ᤻ᤛᤠ ᤔᤧᤴᤇᤢᤔᤠ ᤛᤥᤗᤥᤔᤏᤖᤧ ᤁᤢᤔᤣ᤺ᤳᤋᤡᤴ ᤔᤣ᤺ᤰᤂᤡᤶ ᤐᤧᤘᤠ ᤐᤡᤖᤢ॥

᥇᥍ ᤜᤧᤰᤁᤩᤠᤱ ᤛᤥᤗᤥᤔᤏᤖᤧ ᤃᤣᤈᤣᤖᤧᤴ ᤕᤠᤶᤔᤥ ᤆᤥᤃᤢ॥) ᤂᤢᤏᤧ᤹ ᤕᤥᤛ᤻ᤔᤠ ᤒᤣᤌ-ᤜᤥᤖᤥᤏ.

᥇᥎ ᤒᤠᤗᤠᤋ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤁᤧᤏᤧᤒᤠ ᤋᤍᤔᤥᤖ.

᥇᥏ ᤂᤶᤓᤩᤠᤱ ᤂᤢᤏᤧ᤹ ᤁᤢᤈᤠ ᤕᤢᤱᤔᤠᤖᤧ ᤗᤠᤃᤡ ᤂᤧᤴ ᤁᤧᤖᤧᤰ ᤕᤧᤰᤕᤰᤜᤠ᤹ ᤂᤧᤴᤏᤢ ᤛᤥᤛᤥᤖᤡᤰ ᤂᤢᤏᤧ᤹ ᤁᤢᤀᤴᤗᤠᤎᤠᤜᤠ᤹ ᤏᤢ ᤁᤢᤀᤴᤜᤠ᤹ ᤕᤧᤶᤔᤠᤛᤡᤖᤧ ᤗᤠᤃᤡ ᤐᤠᤱᤈᤢᤶᤜᤠ᤹ᤀᤠᤱ ᤆᤥᤃᤢ॥ ᤕᤖᤢᤛᤗᤧ᤺ᤶᤔᤥ. ᤗᤧᤒᤏᤠᤏᤀᤥ ᤏᤢ ᤂᤢᤏᤧ᤹ ᤕᤢᤰ ᤆᤥᤃᤢᤒᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥ ᤂᤢᤏᤧ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥᤃᤢᤛᤢᤖᤢ॥

᥈᥆ ᤘᤣ᤹ ᤁᤧᤍᤠᤱᤒᤠᤀᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤀᤣᤔᤥᤖᤡᤜᤠ᤹. ᤜᤡᤳᤋᤡᤜᤠ᤹. ᤐᤖᤡᤈ᤻ᤈᤡᤜᤠ᤹. ᤜᤡᤒ᤻ᤒᤡᤜᤠ᤹ ᤏᤢ ᤕᤒᤢᤛᤡᤜᤠ᤹ (ᤁᤴ ᤔᤏᤠᤜᤠ᤹ ᤀᤡᤛᤪᤠᤀᤡᤗᤡ ᤔᤧᤜᤥ᤺ᤵᤋᤧ॥).

᥈᥇ ᤀᤡᤃᤪ ᤂᤧᤴ ᤗᤠᤈᤣ᤹ᤀᤥ ᤁᤧᤍᤠᤱᤒᤠᤀᤠᤱ ᤁᤧᤘᤠ᤹ᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤆᤒᤧ᤺ᤳᤇᤡᤰᤁᤠᤱ ᤔᤧᤱᤔᤠ ᤔᤧᤴᤇᤢᤁᤣ ᤔᤧᤃᤳᤋᤢᤛᤡ. ᤛᤥᤗᤥᤔᤏᤖᤧ ᤂᤧᤱᤜᤠ᤹ᤀᤣ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤑᤳᤇᤢᤛᤡᤀᤠᤱ ᤘᤕᤧ. ᤂᤧᤱᤜᤠ᤹ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤀᤣ ᤔᤧᤘᤠ᤹॥

᥈᥈ ᤁᤖ ᤛᤥᤗᤥᤔᤏᤖᤧ ᤀᤡᤛᤪᤠᤀᤡᤗᤡ ᤀᤠᤳᤋᤡᤴᤜᤠ᤹ᤀᤠᤱ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤈᤥᤃᤢᤛᤡᤴ॥ ᤂᤧᤱᤜᤠ᤹ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤎᤰᤛᤢᤒᤠ. ᤜᤠᤱᤈᤢᤶ ᤛᤢᤜᤠᤱᤕᤢᤰᤐᤠ. ᤛᤢᤜᤠᤱᤃᤧᤶᤒᤠ. ᤌᤰᤐᤧᤒᤠ ᤜᤧᤰᤁᤩᤠᤱ ᤀᤴᤗᤠᤎᤠ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤔᤧᤘᤕᤧ॥

᥈᥉ ᤂᤧᤱᤜᤠ᤹ ᤛᤥᤗᤥᤔᤏᤖᤧ ᤁᤢᤕᤠ᤺ᤶᤒᤰᤜᤠ᤹ᤀᤥᤒᤠ ᤁᤢᤎᤧᤃᤣ᤺ᤰ ᤛᤢᤜᤠᤱᤕᤢᤰᤐᤠᤜᤠ᤹ᤀᤠᤱ ᤔᤧᤘᤕᤧ॥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤀᤥᤃᤧᤔᤧᤵᤐᤠᤜᤠ᤹ ᤁᤧᤖᤧᤰᤗᤧ ᥋᥋᥆ ᤔᤧᤘᤕᤧ॥

᥈᥊ ᤑᤠᤖᤥ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤛᤥᤗᤥᤔᤏᤖᤧ ᤆᤥᤃᤢ ᤐᤡᤖᤢᤒᤠ ᤜᤡᤶᤔᤥ ᤍᤠᤀᤢᤍᤖᤧ ᤁᤢᤕᤧᤰᤕᤰᤗᤠᤶ ᤌᤥ ᤌᤠᤅᤧ. ᤂᤧᤴ ᤀᤣᤃᤠᤱ ᤛᤥᤗᤥᤔᤏᤖᤧ ᤁᤢᤍᤰᤔᤠ ᤗᤢᤱᤎᤠᤰᤜᤠ᤹ ᤛᤧᤳᤋᤢ॥

᥈᥋ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤆᤥᤃᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤢᤏᤧ᤹ ᤋᤱᤒᤣᤖᤧ ᤛᤢᤶᤗᤧᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤢᤰᤐᤠ ᤜᤠ᤺ᤴᤍᤢ ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤔᤠᤱᤜᤡᤶ ᤗᤧᤵᤔᤠᤱ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤁᤢᤕᤠ᤺ᤶᤒᤰᤜᤠ᤹ ᤁᤧᤳᤋᤢ॥

᥈᥌ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤀᤣᤍᤥᤔᤒᤠ ᤀᤣᤗᤠᤋ ᤁᤢᤒᤣᤛᤠᤱᤒᤠ ᤀᤣᤛᤩᤥᤏ-ᤃᤣᤒᤣᤖᤀᤥ ᤘᤠᤗᤠᤎᤠᤜᤠ᤹ᤀᤠᤱ ᤆᤥᤃᤢᤛᤡ॥

᥈᥍ ᤘᤖ᤺ᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤗᤧᤒᤠ ᤘᤠᤍᤥᤆᤠ᤺ᤰᤐᤠᤜᤠ᤹. ᤛᤥᤗᤥᤔᤏᤖᤧ ᤁᤢᤔᤏᤠᤜᤠ᤹ᤏᤢ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤘᤠᤗᤠᤎᤠ ᤕᤠ᤺ᤶᤒᤰᤁᤥ ᤜᤧᤖᤠᤔᤖᤧ ᤁᤢᤔᤏᤠᤜᤠ᤹ ᤐᤠᤱᤄᤢᤛᤡ॥

᥈᥎ ᤂᤧᤱᤜᤠ᤹ ᤘᤠᤗᤠᤎᤠᤗᤠᤶ ᤀᤥᤐᤡᤖ ᤔᤧᤒᤣ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤌᤡᤒᤥᤱᤅᤠᤱ ᤗᤡᤛᤡ ᤜᤧᤴᤇᤡᤱ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ ᤔᤧᤎᤠᤰᤋᤢᤀᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤔᤧᤒᤡᤖᤢᤖᤥ॥

a 

᥏:᥇᥉ ᤁᤠᤒᤢᤗ ᤐᤠ᤺ᤴᤇᤣ᤺ᤰᤘᤠ᤺ᤸᤗᤧ ᤁᤢᤒᤣ᤺ᤴ ᤌᤣᤏᤠᤎᤣᤒᤠ ᤁᤢᤛᤢᤶᤔᤧᤴᤍᤶᤏᤠᤒᤠᤖᤥ

ᤛᤣᤒᤠᤒᤠ ᤜᤠᤱᤔᤧᤴ ᤛᤥᤗᤥᤔᤏᤖᤧ ᤁᤢᤍᤢᤶᤛᤧ ᤌᤠᤅᤧ

(᥈ ᤛᤠᤵᤔᤢ ᥏:᥇-᥇᥈)

᥇᥆

ᤀᤠᤸᤗ ᤛᤣᤒᤠᤒᤠ ᤜᤠᤱᤔᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤥᤗᤥᤔᤏᤖᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ᤺ᤴ ᤂᤧᤵᤛᤢ. ᤜᤧᤰᤁᤩᤠᤱ ᤁᤧᤛᤠᤰᤐᤠ ᤁᤧᤛᤠᤰᤐᤠ ᤐᤠ᤺ᤴᤛᤣ᤺ᤴᤍᤥᤜᤠ᤹ ᤌᤠᤰᤋᤢᤀᤠᤱ ᤛᤥᤗᤥᤔᤏᤖᤧ ᤁᤢᤏᤡᤱᤘᤠ᤹ ᤛᤠ᤹ᤔᤠᤖᤧ ᤗᤠᤃᤡ ᤂᤢᤏᤧ᤹ ᤌᤠᤅᤧ॥

᥈ ᤂᤢᤏᤧ᤹ ᤕᤖᤡᤰ ᤁᤢᤍᤡ᤺ᤰ ᤁᤢᤍᤡ᤺ᤰ ᤔᤏᤠᤜᤠ᤹ᤏᤢ ᤕᤖᤢᤛᤗᤧᤔ ᤌᤠᤅᤧ- ᤔᤠᤖᤢ᤺ᤰᤜᤠ᤹. ᤕᤖᤡᤰ ᤛᤠᤶᤔᤩᤠᤱ ᤏᤢ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤢᤎᤡᤱᤜᤠ᤹ ᤁᤰ ᤁᤢ᤺ᤳᤋᤢᤛᤡᤒᤠ ᤀᤢᤔᤣᤜᤠ᤹ᤏᤢ ᤛᤥᤖᤡᤰ ᤂᤢᤏᤧ᤹ ᤛᤥᤗᤥᤔᤏᤀᤥ ᤌᤠᤅᤧ. ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ᤀᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤛᤥᤗᤥᤔᤏᤧᤴᤏᤢ ᤋᤠ᤹ᤈᤧᤰᤂᤧ॥

᥉ ᤂᤧᤸᤗᤧ ᤁᤧᤖᤧᤰ ᤁᤢᤒᤠ᤺ᤴᤛᤧ᤺ᤴᤍᤥᤜᤠ᤹ ᤛᤥᤗᤥᤔᤏᤖᤧ ᤏᤥᤃᤵ ᤐᤡᤖᤢ॥ ᤂᤧᤴ ᤐᤠ᤺ᤴᤜᤠ᤹ᤖᤧ ᤁᤢᤒᤣ᤺ᤴ ᤜᤶᤔᤠᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤀᤠᤈᤧ᤺ᤳᤇᤡᤰᤁᤠᤱ ᤁᤧᤛᤠᤰᤐᤠ ᤔᤧᤍᤢᤔᤢᤴ॥

᥊ ᤀᤠᤸᤗ ᤛᤣᤒᤠᤒᤠ ᤜᤠᤱᤔᤧᤸᤗᤧ ᤛᤥᤗᤥᤔᤏᤖᤧ ᤁᤧᤖᤧᤰ ᤁᤢᤛᤡᤰᤁᤢᤶ ᤏᤡᤱᤘᤠ᤹. ᤂᤢᤏᤧ᤹ ᤆᤥᤃᤢᤒᤠ ᤜᤠᤱᤜᤡᤶ.

᥋ ᤂᤢᤏᤧ᤹ ᤁᤢᤈᤠᤈᤠᤔᤠ ᤆᤵᤋᤧᤴ. ᤂᤢᤏᤧ᤹ ᤁᤢᤃᤒᤪᤡᤱ ᤁᤧᤕᤢᤱᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤂᤢᤴᤇᤡ᤹ ᤀᤢᤘᤠ ᤆᤥ᤺ᤰᤔᤠ ᤆᤠᤱ ᤁᤧᤈᤠᤱᤒᤠᤀᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠ ᤁᤢᤓᤠ᤹ᤒᤠᤱᤜᤠ᤹. ᤂᤢᤏᤧ᤹ ᤁᤢᤈᤧᤸᤗᤧᤰᤛᤣ᤹ ᤌᤡ ᤁᤧᤒᤡᤒᤠᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤧᤱᤜᤠ᤹ᤖᤧ ᤔᤧᤍᤥ᤺ᤴᤍᤢᤖ ᤔᤧᤕᤠᤃᤧᤒᤠ ᤛᤡᤍᤢᤱᤈᤓᤠᤜᤠ᤹ ᤏᤡᤛᤢᤀᤠᤱ ᤂᤧᤴ ᤁᤢᤏᤡᤱᤘᤠ᤹ ᤔᤕᤧ॥

᥌ ᤂᤧᤸᤗᤧ ᤛᤥᤗᤥᤔᤏ ᤜᤠᤱᤅᤡᤴ ᤔᤧᤳᤋᤢ. “ᤂᤧᤏᤧ᤹ ᤌᤥᤒᤥ ᤁᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤏᤢ ᤁᤧᤛᤡᤰᤁᤢᤶ ᤏᤡᤱᤘᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤀᤠᤗᤠᤈᤣ᤹ᤀᤥ ᤂᤧᤵᤛᤢᤱᤒᤠ ᤐᤠ᤺ᤴᤜᤠ᤹ ᤛᤧᤰᤂᤠᤀᤣᤖᤧᤳᤇ॥

᥍ ᤁᤖ ᤀᤠᤱᤃᤠ᤹ ᤀᤠᤵᤑᤣᤰ ᤌᤠᤅᤠᤱᤅᤠᤱ ᤀᤠᤔᤡᤰᤁᤡᤸᤗᤧ ᤔᤧᤴᤏᤡᤀᤣ ᤌᤠᤖᤡᤰ ᤀᤠᤱᤃᤠ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤘᤕᤠᤱ॥ ᤛᤧᤰᤂᤠᤀᤣ. ᤁᤱᤃ ᤀᤠᤱᤃᤠ᤹ ᤁᤢᤓᤪᤧ᤺ᤱᤅᤠᤱ ᤔᤧᤶᤔᤧᤳᤋᤣ ᤔᤧᤃᤳᤋᤠᤱᤗᤳᤇ॥ ᤂᤧᤏᤧ᤹ ᤁᤢᤛᤡᤰᤁᤢᤶ ᤏᤡᤱᤘᤠ᤹ ᤏᤢ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤀᤠᤱᤃᤠ᤹ ᤂᤧᤵᤛᤢᤱᤒᤠᤴᤏᤢ᤺ᤸᤗᤧᤃ ᤕᤖᤡᤰᤁᤣ ᤘᤠ᤹ᤖᤧᤳᤇ॥

᥎ ᤂᤧᤏᤧ᤹ ᤁᤧᤔᤏᤠᤜᤠ᤹ᤃ ᤀᤠᤰᤂᤩᤠᤖᤡᤰ ᤕᤧᤕᤧ ᤔᤧᤗ᤹ᤒᤡᤗᤠ᥄ ᤂᤧᤏᤧ᤹ ᤁᤧᤍᤃᤡ ᤆᤰᤔᤧᤸᤗ᤹ᤀᤣ ᤁᤧᤕᤧᤵᤐᤠ ᤏᤢ ᤂᤧᤏᤧ᤹ ᤁᤧᤛᤡᤰᤁᤢᤶ ᤏᤡᤱᤘᤠ᤹ ᤂᤧᤶᤔᤠ ᤁᤧᤄᤥᤒᤠ ᤁᤴ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤀᤠᤰᤂᤩᤠᤰ ᤔᤧᤛ᤺ᤳ ᤐᤡᤗᤠ᥄

᥏ ᤂᤧᤏᤧ᤹ᤏᤢ ᤁᤢᤏᤡᤱᤘᤠ᤹ ᤁᤧᤍᤠᤒᤠᤀᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤂᤧᤏᤧ᤹ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖ॥ ᤂᤢᤏᤧ᤹ ᤀᤡᤛᤪᤠᤀᤡᤗᤧᤴ ᤛᤍᤠᤍᤡᤱ ᤗᤢᤱᤔᤠ᤹ ᤋᤢᤰᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤠᤛᤧᤴ ᤏᤢ ᤛᤠᤶᤕᤥᤏᤡᤔᤠᤴ ᤀᤠᤓᤧᤸᤗᤧᤛᤠᤱ ᤘᤠ᤹ᤖ ᤑᤠ᤹ᤀᤠᤱ ᤂᤢᤏᤧ᤹ ᤜᤠᤱ ᤁᤧᤈᤥᤃᤧᤀᤠᤱ ᤘᤠ᤹॥”

᥇᥆ ᤂᤧᤴ ᤀᤣᤃᤠᤱ ᤂᤧᤸᤗᤧ ᤛᤥᤗᤥᤔᤏ ᤜᤠᤱᤅᤡᤴ ᤜᤧᤴᤇᤡᤱ ᤗᤡᤛᤡ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ. ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤠᤖᤢ᤺ᤰᤜᤠ᤹ ᤏᤢ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤢᤎᤡᤱᤜᤠ᤹ ᤐᤡᤖᤢ॥ ᤛᤣᤒᤠᤒᤠ ᤜᤠᤱᤔᤧᤸᤗᤧ ᤛᤥᤗᤥᤔᤏ ᤜᤠᤱᤅᤡᤴ ᤐᤡᤖᤢᤒᤠ ᤕᤠᤖᤡᤰ ᤕᤖᤡᤰ ᤔᤠᤖᤢᤰ ᤀᤠᤳᤋᤡᤸᤗᤧᤀᤠᤱ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤍᤠᤖᤢᤴ॥

᥇᥇ (ᤂᤧᤶᤓᤩᤠᤖᤡᤰᤗᤰ ᤔᤧ᤺ᤴ ᤜᤧᤖᤠᤔᤖᤧ ᤁᤢᤘᤠᤗᤠᤎᤠᤜᤠ᤹ᤖᤧ ᤀᤥᤐᤡᤖᤗᤠᤶ ᤛᤠᤶᤔᤩᤠᤱ ᤔᤧᤎᤠᤰᤋᤢ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤧᤜᤠ᤹ᤖᤧ ᤋᤄ᤹ᤛᤡᤱᤜᤠ᤹ ᤏᤢ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤢᤎᤡᤱᤗᤢᤱᤜᤠ᤹ ᤘᤠᤗᤠᤎᤠᤗᤠᤶ ᤔᤧᤎᤠᤰᤋᤢ॥

᥇᥈ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤴ ᤋᤄ᤹ᤛᤡᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤏᤢ ᤂᤢᤏᤧ᤹ ᤁᤢᤜᤠᤱᤜᤡᤶᤔᤡᤸᤗᤧ ᤗᤠᤃᤡ ᤁᤢᤍᤰᤔᤠ ᤛᤡᤳᤗᤠᤱᤜᤠ᤹ ᤆᤥᤃᤢ. ᤂᤶᤓᤩᤠᤱ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤗᤠᤃᤡ ᤁᤱᤏᤡ ᤏᤢ ᤋᤢ᤺ᤱᤃᤣ ᤜᤠᤒᤠ ᤁᤴ ᤛᤡᤱᤜᤠ᤹ ᤗᤠᤶᤒᤠ ᤆᤥᤃᤢ॥ ᤁᤶᤓᤩᤠᤖᤡᤰ ᤕᤖᤡᤰ ᤋᤄ᤹ᤛᤡᤱ ᤀᤠᤓᤧᤸᤗᤧᤀᤠᤱ ᤔᤧᤴᤍᤠ᤺ᤳᤋᤣ ᤘᤕᤧ. ᤜᤧᤰᤁᤩᤠᤱ ᤂᤧᤴ ᤕᤧᤶᤔᤠᤱᤎᤥ ᤀᤰᤋᤱᤒᤠ ᤔᤧᤴᤏᤡᤀᤣᤀᤠᤱ ᤘᤠ᤹॥)

᥇᥉ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤛᤣᤒᤠᤒᤠ ᤜᤠᤱᤔᤧᤴ ᤂᤢᤏᤧ᤹ ᤁᤢᤜᤠᤱᤏᤡᤱᤘᤠ᤹ᤗᤠᤶ ᤐᤡᤖᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤏᤢ᤺ᤸᤗᤧ ᤘᤣ᤹ ᤜᤠᤱᤔᤧᤸᤗᤧ ᤏᤠ᤺ᤰᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤠᤱ ᤐᤡᤖᤢ॥ ᤂᤧᤴ ᤜᤠᤱᤔᤧᤴ ᤂᤢᤏᤧ᤹ ᤁᤢᤍᤡ᤺ᤰ ᤁᤢᤍᤡ᤺ᤰ ᤀᤠᤵᤑᤣᤰ ᤁᤢᤔᤏᤠᤜᤠ᤹ᤏᤢ ᤁᤢᤗᤠᤈᤣ᤹ᤀᤥ ᤐᤣᤖᤥ॥

ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤕᤠᤱᤛᤠ ᤁᤢᤴᤎᤧ

(᥈ ᤛᤠᤵᤔᤢ ᥏:᥇᥉-᥈᥎)

᥇᥊ ᤛᤥᤗᤥᤔᤏᤖᤧᤀᤥ ᤋᤱᤒᤣ ᤌᤰᤔᤠ ᤁᤧᤍᤠᤒᤠ ᤛᤠᤶᤔᤩᤠᤱᤅᤡᤴ ᤏᤡᤒᤥᤱᤅᤠᤱ ᤛᤢᤶᤛᤡ ᤜᤧᤴᤇᤡᤱ ᤁᤡᤗᤥᤃᤪᤠᤔ ᤕᤥᤖᤧ॥

᥇᥋ ᤂᤧᤴᤏᤢ᤺ᤸᤗᤧ ᤘᤣ᤹ ᤗᤧᤱᤜᤱ ᤆᤥ᤺ᤰᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤗᤧᤱᤜᤱᤒᤠᤜᤠ᤹ ᤜᤧᤰᤁᤩᤠᤱ ᤀᤖᤒ ᤗᤠᤈᤣ᤹ᤒᤠ ᤁᤧᤖᤧᤰ ᤜᤠᤱᤜᤠ᤹ ᤏᤢ ᤋᤧᤱᤃᤵᤐᤥᤒᤠ ᤆᤢᤰᤛᤠ ᤜᤠᤱᤜᤠ᤹ᤗᤠᤶ ᤀᤣ᤺ᤱᤕᤠᤱᤜᤠ᤹ ᤆᤢᤵᤛᤧ॥

᥇᥌ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤑᤧ᤺ᤳᤇᤢᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤁᤡᤵ ᤏᤧᤳᤇᤡ ᤕᤶᤒ᤻ᤕᤶᤒᤠ ᤂᤥᤜᤠ᤹ ᤌᤃᤢ॥ ᤗᤳᤇᤠ ᤂᤥ ᤌᤰᤔᤠᤖᤧ ᤗᤠᤃᤡ ᤁᤡᤗᤥᤃᤪᤠᤔ ᤛᤢᤶᤛᤡᤀᤠᤱ ᤁᤢᤓᤪᤧ᤺ᤱ ᤛᤠᤶᤔᤩᤠᤱ ᤗᤠᤛᤧ॥

᥇᥍ ᤂᤢᤏᤧ᤹ ᤑᤧᤔᤏᤠᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤁᤡᤵ ᤛᤢᤶᤛᤡ ᤆᤢᤈᤢᤰᤛᤠ ᤂᤥᤜᤠ᤹ᤀᤠᤱ ᤌᤃᤢ॥ ᤂᤥ ᤌᤰᤔᤠ ᤜᤵᤔᤧᤴ ᤁᤡᤗᤥᤃᤪᤠᤔ ᤌᤡᤰᤁᤠᤱ ᤁᤢᤓᤪᤧ᤺ᤱ ᤛᤠᤶᤔᤩᤠᤱ ᤕᤠᤃᤧ॥ ᤜᤠᤱᤅᤡᤸᤗᤧ ᤂᤧᤴ ᤂᤥᤜᤠ᤹ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤜᤠᤱᤜᤡᤶᤔᤥ ᤏᤧᤛ᤻ᤛᤢ॥

᥇᥎ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤕᤶᤒᤠ ᤜᤠᤱᤕᤢᤰᤏᤠ ᤌᤡᤰ ᤆᤥᤃᤢᤀᤠᤱ ᤂᤧᤸᤗᤧ ᤁᤢᤓᤠ ᤁᤢᤗᤰᤜᤠ᤹ ᤋᤰᤔᤡᤒᤠ ᤁᤣ᤺ᤱ ᤏᤢ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥇᥏ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤔᤠ ᤋᤢᤰᤛᤡ ᤏᤠᤜᤠᤱᤛᤣ᤺ᤰᤜᤠ᤹ ᤐᤳᤇᤧ॥ ᤂᤧᤸᤗᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤁᤒᤪᤡᤱ ᤁᤧᤀᤡᤒᤠ ᤁᤠᤰᤐᤧᤵᤐᤠ ᤁᤢᤛᤶ ᤐᤳᤇᤧ॥ ᤕᤢᤱᤍᤧᤴᤏᤥᤒᤠ ᤏᤠᤜᤠᤱ ᤁᤳᤏᤠᤜᤠᤱ ᤗᤧᤵᤔᤠᤱ ᤜᤢᤰᤏᤠ᤺ᤶᤓᤣ ᤐᤳᤇᤧ॥ ᤁᤢᤕᤠ ᤁᤢᤕᤠᤀᤥ ᤗᤳᤇᤠ ᤗᤳᤇᤠ ᤌᤧᤖᤡᤱᤒᤠ ᤏᤧᤳᤇᤡ ᤋᤰᤐᤧᤳ ᤋᤰᤐᤧᤳ ᤕᤧᤒᤧᤛᤡ॥

᥈᥆ ᤋᤢᤰᤛᤡᤀᤣ ᤏᤠᤜᤠᤱᤛᤣ᤺ᤰᤜᤠ᤹ᤖᤧ ᤏᤠᤜᤠᤱ ᤏᤢ ᤁᤳᤏᤠᤜᤠᤱ ᤁᤢᤕᤠ ᤌᤰᤔᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤧᤖᤡᤱᤒᤠᤜᤠ᤹ ᤗᤳᤇᤠ ᤗᤳᤇᤠ ᤋᤰᤐᤧᤳ ᤋᤰᤐᤧᤳ ᤔᤧᤕᤧᤒᤧ॥ ᤀᤠᤳᤋᤡᤴ ᤜᤠᤱᤈᤢᤶᤔᤡᤸᤗᤧ ᤗᤠᤃᤡᤀᤠᤱ ᤁᤴ ᤐᤖᤡᤰᤐᤠ ᤜᤠᤱᤕᤢᤰᤏᤠ ᤀᤠᤓᤧᤸᤗᤧᤀᤠᤱ ᤔᤧᤴᤈᤥ᤺ᤰᤁᤣ ᤘᤕᤧ॥

᥈᥇ ᤛᤥᤗᤥᤔᤏᤖᤧ ᤁᤢᤎᤢᤱᤔᤠ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤁᤧᤖᤧᤰ ᤛᤠᤶᤔᤩᤠᤱᤅᤡᤸᤗᤧᤴ ᤘᤕᤧ. ᤜᤧᤰᤁᤩᤠᤱ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤜᤠᤱᤜᤡᤶᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤆᤥᤃᤧ॥ ᤕᤢᤵᤐᤠᤗᤠᤶ ᤌᤧᤔᤠᤀᤠᤱ ᤔᤧᤴᤎᤰᤁᤣ ᤘᤕᤧ. ᤌᤣᤀᤠᤱᤓᤧᤸᤗᤧ ᤛᤥᤗᤥᤔᤏᤖᤧ ᤁᤢᤕᤧᤶᤔᤥ ᤕᤢᤵᤐᤠ᤺ᤴ ᤜᤏᤧᤒᤠ ᤆᤥᤃᤧ॥

᥈᥈ ᤜᤧᤖᤠᤔᤖᤧ ᤁᤢᤘᤠᤗᤠᤎᤠᤜᤠ᤹ᤏᤢ ᤛᤥᤛᤥᤖᤡᤰ ᤘᤖ᤺ᤱᤅᤥ ᤛᤥᤗᤥᤔᤏᤖᤧ ᤜᤠᤱᤅᤡᤸᤗᤧ ᤗᤧᤱᤜᤱ ᤆᤥ᤺ᤰᤔᤠ ᤁᤢᤗᤢᤵ ᤌᤡᤰ ᤘᤠᤗᤠᤎᤠᤜᤠ᤹ ᤁᤳᤋᤢᤛᤡ॥ ᤋᤱᤒᤣ ᤛᤢᤶᤛᤡ ᤌᤰᤔᤠ ᤁᤴ ᤘᤠᤗᤠᤎᤠᤜᤠ᤹ᤖᤧ ᤛᤠᤶᤔᤩᤠᤱ. ᤕᤢᤵᤐᤠ. ᤋᤰᤔᤡᤒᤠ ᤁᤣ᤺ᤱ. ᤁᤢᤔᤡ ᤁᤧᤜᤥ᤺ᤵᤐᤠ ᤂ᤹ᤒᤢᤜᤠ᤹ ᤏᤢ ᤛᤒᤠᤜᤠ᤹ ᤔᤧᤍᤠᤖᤢᤛᤡᤀᤠᤱ ᤔᤧᤍᤩᤧ॥

᥈᥉ ᤛᤥᤗᤥᤔᤏ ᤜᤠᤱᤅᤡᤴ ᤕᤠᤱᤛᤠᤁᤢᤴᤎᤣ ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤱᤘᤠ᤹ᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤘᤣ᤹ ᤁᤧᤖᤧᤰ ᤜᤠᤱᤜᤠ᤹ᤏᤢ᤺ᤸᤗᤧ ᤁᤧᤃᤵᤐᤠ ᤏᤢ ᤛᤡᤰᤁᤢᤶᤛᤠᤒᤠ ᤆᤥᤃᤧ॥

᥈᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤡᤰᤗᤢᤱᤔᤠ᤹ᤀᤥ ᤁᤣ᤺ᤳᤋᤢ ᤐᤡᤖᤢᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤧᤶᤛᤧ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ ᤛᤥᤗᤥᤔᤏᤖᤧ ᤁᤢᤍᤢᤶᤛᤧ ᤔᤧᤍᤩᤧ॥

᥈᥋ ᤜᤧᤰᤁᤣᤗ᤹ᤖᤡᤰ ᤁᤧᤍᤠᤒᤠ ᤁᤧᤖᤧᤰᤗᤧ ᤋᤱᤒᤣ ᤌᤰᤔᤠ ᤕᤢᤵᤐᤠ. ᤛᤶᤔᤩᤠᤱ ᤛᤠᤔᤠᤜᤠ᤹. ᤆᤠᤱᤜᤠ᤹. ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤜᤠ᤹. ᤔᤠᤖᤢ᤺ᤰᤜᤠ᤹. ᤀᤴ ᤏᤢ ᤀᤴᤕᤥᤰᤜᤠ᤹ ᤂᤢᤴᤇᤡ᤹ ᤌᤥ᤺ᤰᤗᤠ ᤔᤧᤍᤠᤖᤢ॥

᥈᥌ ᤛᤥᤗᤥᤔᤏᤖᤧ ᤀᤴᤗᤠᤎᤠᤜᤠ᤹ ᤏᤢ ᤀᤴᤜᤠ᤹ ᤛᤢᤵᤛᤢᤛᤡ॥ ᤂᤢᤏᤧ᤹ ᤜᤧᤴᤇᤡᤱ ᤌᤡᤰᤁᤠᤱ ᤁᤡᤵ ᤗᤡᤛᤡ ᤀᤴᤗᤠᤎᤠᤜᤠ᤹ ᤏᤢ ᤌᤡᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤀᤴᤜᤠ᤹ ᤁᤳᤋᤢᤛᤡ. ᤂᤧᤱᤜᤠ᤹ ᤂᤢᤏᤧ᤹ ᤀᤴᤗᤠᤎᤠ ᤕᤧᤶᤔᤠ ᤕᤧᤰᤕᤰᤜᤠ᤹ᤀᤥ ᤏᤢ ᤂᤢᤏᤧ᤹ᤏᤢ ᤛᤥᤖᤡᤰ ᤕᤖᤢᤛᤗᤧ᤺ᤶᤔᤥᤀᤠᤱ ᤕᤧᤵᤛᤢᤛᤡ॥

᥈᥍ ᤕᤖᤢᤛᤗᤧ᤺ᤶᤔᤥ ᤜᤠᤱᤅᤡᤸᤗᤧ ᤗᤢᤱ ᤕᤠᤖᤡᤰ ᤕᤖᤡᤰ ᤕᤢᤵᤐᤠ ᤁᤳᤋᤢ ᤜᤧᤰᤁᤩᤠᤱ ᤛᤠᤶᤔᤠᤱᤛᤡᤱᤜᤠ᤹ ᤆᤠᤜᤡ᤺ᤴ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥᤒᤠ ᤋᤠᤶᤓᤢᤱ ᤐᤕᤧᤵᤐᤠᤜᤠ᤹ᤖᤧ ᤁᤢᤒᤢᤱᤜᤠ᤹ ᤕᤠᤖᤡᤰ ᤕᤖᤡᤰ ᤆᤥᤃᤢ॥

᥈᥎ ᤛᤥᤗᤥᤔᤥᤏᤖᤧ ᤁᤢᤀᤴᤜᤠ᤹ ᤔᤡᤛᤪ ᤗᤠᤈᤣ᤹ ᤏᤢ ᤁᤩᤢᤀᤣᤗᤠᤶa ᤔᤧᤎᤠᤰᤋᤢᤛᤡᤀᤠᤱ ᤘᤕᤧ॥ ᤜᤠᤱᤅᤡᤸᤗᤧ ᤁᤢᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤧᤱᤜᤠ᤹ ᤁᤩᤢᤀᤣᤗᤠᤶ ᤔᤧᤀᤡᤅᤢ ᤔᤧᤎᤠᤰᤋᤢᤛᤡ॥

᥈᥏ ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤗᤠᤶ ᤁᤡᤵ ᤋᤢᤰᤛᤡ ᤕᤢᤵᤐᤠ ᤁᤢᤀᤠ᤺ᤳ ᤁᤢᤔᤧᤸᤗᤢᤱᤗᤧ ᤗᤳᤇᤠ ᤀᤴᤗᤠᤎᤠ ᤏᤢ ᤁᤡᤵ ᤌᤡᤰᤁᤠᤱ ᤁᤢᤓᤪᤧ᤺ᤱ ᤕᤢᤵᤐᤠ ᤕᤠᤱᤀᤡᤳᤇᤣ᤹ ᤁᤢᤔᤧᤸᤗᤢᤱᤗᤧ ᤗᤳᤇᤠ ᤀᤴ ᤔᤧᤀᤡᤅᤢ ᤔᤧᤍᤠᤖᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤜᤡᤳᤋᤡᤜᤠ᤹ ᤏᤢ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤀᤥ ᤂᤧᤴ ᤀᤴᤗᤠᤎᤠᤜᤠ᤹ ᤏᤢ ᤀᤴᤜᤠ᤹ ᤔᤧᤛᤱᤄᤢ ᤔᤧᤍᤣᤛᤢᤛᤡᤖᤥ॥

a 

᥇᥆:᥈᥎ ᤔᤡᤛᤪ ᤏᤢ ᤁᤩᤢᤀᤣ᤺ᤴ ᤆᤠᤜᤡ᤺ᤴ ᤀᤴ ᤌᤠᤵᤔᤠᤍᤧᤴ ᤑᤠ᤹ᤀᤠᤱ ᤁᤢᤔᤡᤱ ᤁᤧᤀᤡᤱᤒᤠ ᤆᤥᤃᤧ

ᤛᤥᤗᤥᤔᤏᤧᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠ᤺ᤱᤄᤠ ᤐᤥᤱ᤹

᥇᥇

ᤀᤠᤸᤗ ᤛᤥᤗᤥᤔᤏ ᤜᤠᤱᤅᤡᤴ ᤑᤠᤖᤥ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴᤏᤢ᤺ᤸᤗᤧ ᤘᤣ᤹ ᤜᤡᤳᤋᤡ. ᤔᤥᤀᤠᤒᤡ. ᤀᤶᤔᤥᤏᤡ. ᤀᤣᤍᤥᤔᤡ ᤏᤢ ᤛᤡᤍᤥᤏᤡ ᤘᤣ᤹ ᤗᤠᤈᤣ᤹ᤒᤠ ᤕᤖᤡᤰ ᤔᤧᤴᤇᤢᤔᤠᤜᤠ᤹ᤏᤢ ᤗᤢᤱᤔᤠ᤹ ᤜᤡ᤺ᤵᤛᤡᤱᤔᤥ ᤌᤩᤧ॥

᥈ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ. “ᤂᤡᤏᤡ᤹ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤧᤰᤂᤠᤀᤣ ᤂᤡᤏᤡ᤹ ᤏᤡᤱᤘᤠ᤺ᤴ ᤂᤢᤴᤇᤡ᤹ ᤔᤠᤱᤜᤠ᤹ ᤗᤧᤵᤔᤠᤱ ᤔᤧᤜᤡᤛᤢ ᤔᤧᤍᤣ᤹ᤖᤢ᤹॥” ᤁᤖᤛᤠᤱ ᤛᤥᤗᤥᤔᤏᤧᤴ ᤂᤧᤱᤜᤠ᤹ ᤗᤧᤵᤔᤠᤱ ᤛᤠ᤹ᤖᤡᤰ ᤗᤢᤱᤔᤠ᤹ᤜᤡ᤺ᤶᤔᤥ ᤌᤩᤧ॥

᥉ ᤂᤢᤏᤧ᤹ ᤁᤡᤵ ᤏᤢᤛᤡ ᤜᤠᤱᤛᤠᤔᤠ ᤔᤣ᤺ᤳᤜᤠ᤹ ᤏᤢ ᤁᤡᤵ ᤛᤢᤶᤛᤡ ᤆᤰᤔᤣ᤺ᤳᤜᤠ᤹ ᤁᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤱᤘᤠ᤺ᤴ ᤔᤧᤜᤡᤛᤢ ᤔᤧᤍᤣ᤹ᤖᤢ॥

᥊ ᤛᤥᤗᤥᤔᤏᤧᤴ ᤁᤠᤵᤐᤥᤒᤠ ᤋᤢᤶᤛᤧᤸᤗᤧ ᤁᤢᤔᤣ᤺ᤳᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤱᤘᤠ᤺ᤴ ᤘᤣ᤹ ᤔᤠᤱᤜᤠ᤹ ᤗᤧᤵᤔᤠᤱ ᤔᤧᤜᤡᤛᤢ ᤔᤧᤒᤡᤖᤢ. ᤂᤶᤓᤩᤠᤱ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤧᤴ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤖᤡᤰᤗᤧ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴᤛᤠᤒᤠ ᤔᤧᤒᤥ᤺ᤰᤂᤧᤴ॥

᥋ ᤂᤢᤏᤧ᤹ ᤛᤡᤍᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤛ᤻ᤋᤥᤖᤣᤋ ᤔᤠᤱᤅᤡᤴ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤔᤥᤗᤣᤂ ᤔᤠᤱᤅᤡᤴ ᤗᤧᤵᤔᤠᤱ ᤗᤠᤛᤧᤒᤣ॥

᥌ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤛᤥᤗᤥᤔᤏᤖᤧ ᤆᤥᤃᤢ. ᤜᤧᤰᤁᤩᤠᤱ ᤁᤢᤶᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤁᤧᤖᤧᤰ ᤁᤢᤏᤡᤱᤘᤠ᤺ᤸᤗᤧ ᤔᤧᤍᤡᤶᤍᤢᤴ ᤔᤧᤏᤠ᤺ᤳᤋᤢᤴ॥

᥍ ᤛᤥᤗᤥᤔᤏᤖᤧ ᤔᤥᤀᤠᤒᤒᤠ ᤕᤠᤶᤃᤧᤛᤡᤱᤒᤠ ᤔᤠᤱ ᤁᤔᤥᤛ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤔᤠᤱ ᤔᤥᤗᤣᤂᤖᤧ ᤁᤢᤗᤠᤃᤡ ᤕᤖᤢᤛᤗᤧᤔ ᤏᤠᤱᤃᤧᤴ ᤐᤡᤛᤠᤱᤒᤠ ᤗᤳᤇᤠ ᤁᤥ᤺ᤰᤔᤠᤀᤥ ᤛᤧᤘᤠ ᤆᤥ᤺ᤰᤔᤠ ᤆᤴᤈᤶᤒᤠ ᤔᤠᤱᤎᤠ᤺ᤴ ᤆᤥᤃᤢ॥

᥎ ᤁᤶᤓᤗ᤹ᤖᤡᤰᤁᤣ ᤂᤢᤏᤧ᤹ ᤘᤣ᤹ ᤗᤠᤈᤣ᤹ᤒᤠ ᤁᤧᤖᤧᤰ ᤁᤢᤔᤣ᤺ᤳᤜᤠ᤹ᤖᤧ ᤗᤠᤃᤡ ᤔᤠᤱᤎᤠ᤺ᤴᤜᤠ᤹ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤠᤱᤜᤠ᤹ᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢᤀᤠᤱ ᤛᤢᤰᤐᤠ ᤔᤧᤜᤠ᤺ᤴᤍᤢ॥

᥏ ᤕᤜᤘᤣ ᤍᤠᤱᤒᤧᤴ ᤛᤥᤗᤥᤔᤏᤧᤴᤏᤢ ᤁᤢᤕᤠ᤺ᤰᤗᤧ᤹ᤖᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤥ ᤏᤡᤗᤧᤱ ᤀᤥᤛᤣ᤺ᤴᤎᤠᤱ ᤁᤧᤒᤥ᤺ᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤢᤏᤧ᤹ ᤁᤢᤏᤡᤱᤘᤠ᤺ᤴ ᤜᤡᤛᤡᤱᤒᤣᤀᤠᤱ ᤘᤕᤧ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤛᤥᤗᤥᤔᤏᤧᤴ ᤘᤣ᤹ ᤔᤠᤱᤜᤠ᤹ ᤋᤡᤶᤔᤠᤛᤡ ᤔᤧᤓᤠ᤺ᤰᤋᤢᤴᤏᤠᤱ ᤘᤕᤧᤛᤠᤱ. ᤛᤥᤗᤥᤔᤏᤖᤧ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ॥

᥇᥇ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤥᤗᤥᤔᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤡᤱᤘᤠ᤺ᤴ ᤀᤰᤋᤱᤒᤠᤀᤣ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤧᤀᤠᤱ ᤘᤕᤧᤒᤠ ᤀᤠᤔᤠᤱᤜᤢᤵᤐᤡᤴ ᤏᤢ ᤀᤠᤛᤠᤶᤕᤥ ᤌᤡᤶᤜᤠ᤹ ᤂᤧᤏᤧ᤹ ᤁᤧᤴᤀᤡ᤺ᤳᤋᤢᤴ ᤁᤧᤴᤏᤠ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤧᤰᤂᤠᤛᤠᤱ ᤁᤴ ᤜᤠᤱᤈᤢᤶᤔᤡᤴ ᤂᤧᤏᤧ᤹ ᤏᤠᤵᤏᤧᤀᤠᤱ ᤁᤧᤍᤠᤰᤑᤠ ᤛᤡᤃᤠᤱᤒᤠ ᤔᤏᤠᤎᤡᤰ ᤐᤡᤖᤢᤱ᤹॥

᥇᥈ ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤧᤶᤒᤠ ᤍᤠᤀᤢᤍᤖᤧ ᤁᤢᤗᤠᤃᤡ ᤂᤧᤏᤧ᤹ ᤁᤧᤜᤡᤱᤅᤠᤱ ᤁᤧᤘᤠ᤹ᤖ ᤌᤠᤖᤡᤰ ᤆᤠᤜᤡ᤺ᤴ ᤀᤠᤱᤃᤠ᤹ ᤁᤴ ᤔᤧᤈᤥ᤺ᤰᤁᤠᤴ॥ ᤀᤠᤱᤃᤠ᤹ ᤁᤴ ᤜᤠᤱᤈᤢᤶᤔᤡᤴ ᤂᤧᤏᤧ᤹ ᤁᤧᤛ᤻ᤛᤠ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤏᤠᤵᤋᤢᤱ᤹॥

᥇᥉ ᤁᤖᤛᤠᤱ ᤂᤧᤴ ᤗᤠᤶᤒᤠ ᤀᤠᤱᤃᤠ᤹ ᤁᤧᤖᤧᤰ ᤜᤠᤱᤈᤢᤶᤔᤡᤱᤃ ᤔᤧᤏᤠᤵᤐᤠᤴ. ᤁᤖ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤏᤢ ᤛᤣᤃᤢᤱᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤗᤳᤇᤠ ᤛᤢᤘᤠᤱᤛ᤻ᤔᤠ ᤁᤧᤛ᤻ᤛᤠᤎᤡᤰ ᤐᤡᤖᤢᤱᤗᤥ॥”

ᤛᤥᤗᤥᤔᤏᤖᤧ ᤁᤢᤏᤡᤱᤔᤡᤜᤠ᤹

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤣᤍᤥᤔᤡ ᤜᤠᤱᤜᤡᤶᤛᤕᤱᤒᤠ ᤜᤍᤍᤧᤴ ᤛᤥᤗᤥᤔᤏᤖᤧ ᤁᤢᤍᤰᤗᤧᤱᤘᤠᤀᤥ ᤗᤳᤇᤠ ᤁᤧᤀᤵᤐᤠ ᤑᤥ᤺ᤰᤂᤢ॥

᥇᥋ ᤋᤃᤡ ᤍᤠᤀᤢᤍᤧᤴ ᤀᤣᤍᤥᤔᤡᤜᤠ᤹ᤏᤢ ᤌᤱ ᤌᤰᤋᤧᤖ ᤕᤠᤃᤧᤒᤠ ᤕᤧᤶᤔᤥ. ᤂᤢᤏᤧ᤹ ᤁᤢᤎᤰᤔᤥᤒᤠ ᤕᤥᤀᤠᤒᤧᤴ ᤌᤱᤅᤥ ᤁᤧᤛᤡᤒᤠ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤵᤛᤧ ᤐᤣᤀᤠᤱ ᤘᤕᤧᤸᤗᤧ ᤂᤧᤴ ᤗᤠᤈᤣ᤹ᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤔᤧᤰᤂᤢᤛᤡᤀᤠᤱ ᤘᤕᤧ॥

᥇᥌ ᤀᤣᤍᤥᤔᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤕᤢᤔᤪᤧᤰ ᤔᤧᤶᤔᤧᤱ ᤔᤧᤴᤇᤢ᤺ᤳᤇᤣ ᤌᤠᤖᤡᤰ ᤕᤥᤀᤠᤒᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥ ᤗᤠ ᤋᤢᤰᤛᤡ ᤌᤠᤖᤡᤰ ᤔᤧᤕᤠ᤺ᤰᤋᤧᤀᤠᤱ ᤔᤧᤘᤕᤧ॥

᥇᥍ ᤁᤖ ᤂᤧᤴ ᤕᤧᤶᤔᤥ ᤜᤍᤍᤧᤴ ᤆᤢᤰᤛᤠ ᤜᤡᤴᤈᤠ᤹ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤛᤧᤘᤠᤖᤥᤒᤠ ᤁᤢᤓᤠ ᤀᤣᤍᤥᤔᤡ ᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤛᤥᤖᤡᤰ ᤔᤡᤛᤪ ᤗᤠᤈᤣ᤹ᤀᤥ ᤂᤧᤳᤇᤡᤱᤅᤠᤱ ᤐᤣ॥

᥇᥎ ᤂᤧᤱᤜᤠ᤹ ᤔᤡᤍᤩᤠᤏᤗᤠᤶ ᤔᤧᤗ᤺ᤴᤍᤧᤀᤠᤱ ᤐᤠᤖᤠᤏ ᤔᤧᤒᤣ॥ ᤂᤧᤒᤩᤠᤱ ᤐᤠᤖᤠᤏᤗᤠᤶ ᤁᤢᤓᤠ ᤔᤏᤠᤜᤠ᤹ ᤛᤥᤖᤡᤰ ᤔᤧᤍᤣ᤹ᤖᤢᤛᤡᤀᤠᤱ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤧᤀᤥ ᤔᤧᤍᤩᤧ॥ ᤂᤢᤏᤧ᤹ ᤜᤍᤍᤧᤴ ᤗᤳᤇᤠ ᤜᤡᤶ ᤏᤢ ᤗᤠᤈᤣ᤹ᤛᤡᤱᤒᤢᤱ ᤜᤧᤰᤁᤩᤠᤱ ᤆᤠᤔᤠ ᤌᤢᤱᤔᤠ ᤜᤡᤛᤢ ᤋᤱᤄᤢ ᤐᤡᤖᤢ॥

᥇᥏ ᤑᤠᤖᤥᤴ ᤜᤍᤍᤧᤴᤏᤢ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤣ᤺ᤳ ᤋᤜᤐᤏᤣᤛ ᤜᤠᤱᤔᤧᤸᤗᤧ ᤁᤢᤴᤛᤠ᤹ ᤌᤡᤰᤏᤢ ᤜᤍᤍᤧᤴ ᤔᤣ᤺ᤰᤂᤡᤶ ᤔᤧᤳᤋᤢ॥

᥈᥆ ᤋᤜᤐᤏᤣᤛᤖᤧ ᤁᤢᤴᤛᤠ᤹ᤖᤧ ᤜᤍᤍᤗᤠᤶ ᤃᤏᤢᤒᤋ ᤔᤧᤵᤔᤏᤠᤒᤠ ᤗᤳᤇᤠ ᤕᤧᤶᤒᤡᤳᤇᤠᤛᤠ ᤁᤳᤋᤢ. ᤋᤜᤐᤏᤣᤛᤖᤧ ᤂᤧᤴ ᤑᤠᤖᤥ᤺ᤸᤗᤧ ᤁᤢᤜᤠᤱᤜᤡᤶᤔᤥ ᤜᤡᤱᤄᤢᤀᤠᤱ ᤕᤶᤒᤠ ᤆᤥᤃᤢ॥ ᤃᤒᤢᤏᤋᤧᤴ ᤂᤧᤵᤔᤥ ᤑᤠᤖᤥ᤺ᤸᤗᤧ ᤀᤠᤵᤑᤣᤰ ᤁᤢᤛ᤻ᤛᤠ ᤀᤅᤧ᤺ᤰᤘᤠᤜᤠ᤹ᤏᤢ ᤛᤥᤖᤡᤰ ᤕᤶᤒᤠ ᤐᤥ᤺ᤰᤂᤧ॥

᥈᥇ ᤜᤍᤍᤧᤴ ᤔᤡᤛᤪ ᤗᤠᤈᤣ᤹ᤀᤥ ᤘᤕᤧᤸᤗᤧ ᤍᤠᤀᤢᤍᤧᤴ ᤁᤢᤎᤠ᤺ᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣᤈᤢᤖᤧᤒᤠ ᤏᤢ ᤂᤢᤏᤧ᤹ ᤁᤢᤎᤰᤔᤥᤒᤠ ᤕᤥᤀᤠᤒᤧᤴᤏᤠᤱ ᤛᤩᤧᤄᤧᤖᤧᤒᤠ ᤀᤡᤱᤄᤱ ᤂᤧᤵᤛᤢ॥ ᤂᤧᤒᤩᤠᤱ ᤜᤍᤍᤖᤧ ᤑᤠᤖᤥᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤈᤣ᤹ᤀᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹ᤀᤥ॥”

᥈᥈ ᤑᤠᤖᤥ᤺ᤸᤗᤧ ᤛᤧ᤺ᤴᤍᤥᤛᤢ. “ᤀᤠᤱᤃᤠ᤹ ᤀᤠᤗᤠᤈᤣ᤹ᤀᤥ ᤂᤧᤏᤧ᤹ ᤌᤣ᤺ᤸᤗᤧ ᤁᤧᤴᤕᤥᤖᤧᤴᤏᤠᤱ ᤀᤠᤵᤑᤣᤰ ᤁᤧᤗᤠᤈᤣ᤹ᤀᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤁᤧᤃᤥ᤺ᤵᤐᤠᤒᤣ᥅”

ᤜᤍᤍᤖᤧ ᤏᤥᤃᤵ ᤐᤡᤖᤢ. “ᤌᤣ᤺ᤸᤗᤧᤀᤠᤱ ᤔᤧᤕᤥᤖᤠᤱᤅᤧᤴᤒᤠᤃ ᤜᤥ᤺ᤵᤐᤠ. ᤁᤖ ᤐᤣᤗᤡ ᤑᤠᤰᤏᤧ. ᤀᤠᤱᤃᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹॥”

᥈᥉ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤥᤗᤥᤔᤏᤖᤧ ᤁᤢᤍᤰᤗᤧᤱᤘᤠᤀᤥ ᤗᤳᤇᤠ ᤘᤣ᤹ ᤔᤏᤠ ᤀᤣᤗᤩᤠᤍᤠᤖᤧ ᤁᤢᤛ᤻ᤛᤠ ᤖᤣᤛᤥᤏᤧᤴ ᤁᤧᤀᤵᤐᤠ ᤑᤥ᤺ᤰᤂᤢ. ᤖᤣᤛᤥᤏᤧᤴ ᤁᤢᤴᤍᤠᤱᤒᤠ ᤛᤥᤒᤠᤒᤠ ᤜᤠᤱ ᤜᤍᤍᤣᤈᤣᤖᤧᤴ ᤗᤠᤶᤒᤠ ᤂᤧᤳᤇᤡᤱ ᤐᤣᤀᤠᤱ ᤘᤕᤧ॥

᥈᥊ ᤀᤠᤸᤗ ᤍᤠᤀᤢᤍᤖᤧ ᤛᤥᤒᤠᤒᤠ ᤔᤏᤠᤛᤢᤶᤜᤠ᤹ ᤔᤧᤰᤂᤢᤛᤡ. ᤂᤧᤒᤩᤠᤱ ᤖᤣᤛᤥᤏᤧᤴ ᤗᤧᤵᤔᤠᤱ ᤔᤏᤠᤜᤠ᤹ ᤑᤢᤰᤂᤢᤛᤡᤀᤠᤱ ᤂᤢᤏᤧ᤹ ᤐᤡᤑᤩᤢᤱᤒᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤐᤥ᤺ᤰᤂᤧ॥ ᤁᤴ ᤐᤡᤑᤩᤢᤱᤒᤠᤜᤠ᤹ ᤍᤔᤛ᤻ᤁᤛ ᤔᤧᤒᤣᤀᤠᤱ ᤂᤧᤵᤔᤥ ᤂᤢᤴᤇᤡ᤹ ᤔᤧᤕᤢᤱᤛᤡᤱ ᤜᤧᤰᤁᤩᤠᤱ ᤂᤧᤴ ᤂᤢᤴᤇᤡ᤹ ᤜᤢᤰᤁᤥ ᤔᤧᤎᤠᤛᤢ॥

᥈᥋ ᤛᤥᤗᤥᤔᤏᤖᤧ ᤁᤢᤜᤡᤱᤜᤡᤱ ᤖᤣᤛᤥᤏᤧᤴ ᤀᤡᤛᤪᤠᤀᤡᤗᤧᤴ ᤁᤧᤀᤵᤐᤠ ᤐᤥ᤺ᤰᤂᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤜᤍᤍᤖᤧ ᤆᤥᤃᤢᤒᤠ ᤜᤠᤴᤋᤡᤀᤥ ᤂᤢᤏᤧ᤹ ᤁᤢᤈᤰ ᤜᤠᤴᤋᤡ ᤐᤥ᤺ᤰᤂᤧᤖ ᤕᤥ᤹ᤖᤢ॥ ᤜᤧᤰᤁᤩᤠᤱ ᤖᤣᤛᤥᤏᤖᤧ ᤀᤠᤖᤠᤔᤀᤥ ᤜᤠᤱᤕᤢᤰ ᤆᤥᤃᤢᤀᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤧᤴ ᤀᤳᤋᤢᤖ ᤘᤕᤧᤃᤳᤋᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤖᤥᤒᤠᤔᤧᤴᤏᤢ ᤔᤠᤱᤜᤢᤵ ᤆᤥᤃᤢ

᥈᥌ ᤀᤠᤸᤗ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴᤏᤠᤱ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤛᤥᤗᤥᤔᤏᤖᤧ ᤗᤳᤇᤠ ᤁᤢᤛᤢᤜᤠᤱᤕᤢᤰᤐᤠ ᤈᤣᤖᤣᤍᤠ ᤗᤠᤶᤒᤠᤒᤠ ᤗᤳᤇᤠ ᤀᤣᤑᤪᤠᤀᤡᤔᤡ ᤘᤕᤧ॥ ᤂᤢᤏᤧ᤹ ᤁᤢᤶᤔᤠ ᤛᤣᤖᤢᤀᤠ ᤔᤧᤵᤔᤏᤠᤔᤠ ᤔᤣᤔᤣᤍᤢᤔᤠ ᤘᤕᤧ॥

᥈᥍ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤢᤏᤧ᤹ ᤀᤠᤰᤂᤣᤀᤠᤱ ᤐᤡᤑᤩᤢᤱᤒᤠ ᤐᤥ᤺ᤰᤂᤧ ᤁᤧᤗ᤹ᤒᤠ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤁᤵᤔᤥ ᤐᤡᤔᤏᤠᤀᤠᤱ ᤐᤳ॥ ᤛᤥᤗᤥᤔᤏᤖᤧ ᤁᤦᤛᤡᤜᤠ᤹ᤖᤧ ᤁᤢᤍᤰᤔᤠ ᤗᤢᤱᤎᤠᤰᤜᤠ᤹ ᤛᤧᤳᤋᤢᤀᤠᤱ ᤕᤢᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ᤀᤥᤒᤠ ᤁᤧᤃᤠ᤹ᤒᤠ ᤁᤢᤓᤡ᤺ᤵᤔᤠᤜᤠ᤹ ᤜᤢ᤹ᤖᤢᤖ ᤕᤠᤃᤧ॥

᥈᥎ ᤕᤠᤖᤥᤒᤠᤔᤧᤴ ᤆᤠᤜᤡ᤺ᤴ ᤗᤳᤇᤠ ᤁᤧᤍᤶᤒᤠ ᤔᤏᤠ ᤘᤕᤧ. ᤜᤧᤰᤁᤩᤠᤱ ᤂᤧᤴ ᤌᤠᤱᤒᤧᤴ ᤔᤏᤠᤴ ᤛᤠ᤹ᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤛᤢᤀᤠᤱ ᤛᤥᤗᤥᤔᤏᤖᤧ ᤂᤢᤏᤧ᤹ ᤕᤥᤛᤣᤑᤖᤧ ᤁᤢᤜᤡᤶᤛᤕᤱᤒᤠ ᤁᤧᤖᤧᤰ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤔᤧᤓᤳᤇᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤆᤥᤃᤢ॥

᥈᥏ ᤜᤠᤒᤠ ᤂᤧᤴ ᤕᤧᤶᤔᤥ ᤕᤠᤖᤥᤒᤠᤔᤧᤴ ᤕᤖᤢᤛᤗᤧᤔᤗᤠᤶ ᤗᤠ᤺ᤰᤁᤠᤳ ᤐᤣᤖ ᤐᤳᤇᤧ. ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥᤀᤣ ᤛᤡᤗᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤜᤡᤕᤠᤜ᤺ᤸᤗᤧ ᤗᤠᤶᤔᤥ ᤂᤢᤏᤧ᤹ ᤋᤢᤔᤢ॥ ᤀᤜᤡᤕᤠᤜ᤺ᤸᤗᤧ ᤁᤢᤛᤱ ᤂᤠᤶᤍᤧ᤺ᤳ ᤜᤧᤵᤛᤢᤀᤠᤱ ᤘᤕᤧ॥ ᤗᤠᤶᤔᤥ ᤂᤢᤴᤇᤡ᤹ ᤏᤧᤳᤇᤡᤖᤰ ᤘᤕᤧᤛᤡ॥

᥉᥆ ᤀᤜᤡᤕᤠᤜ᤺ᤸᤗᤧ ᤜᤧᤵᤛᤢᤒᤠ ᤁᤢᤛᤱ ᤂᤠᤶᤍᤣ᤺ᤳᤋᤡᤴ ᤑᤧᤴᤍᤢ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤌᤧ᤺ᤰᤂᤢᤀᤠᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤗᤧᤵ ᤆᤥᤃᤢ॥

᥉᥇ ᤂᤧᤒᤩᤠᤱ ᤂᤢᤏᤧ᤹ ᤕᤠᤖᤥᤒᤠᤔᤧᤴ ᤔᤧᤳᤋᤢ. “ᤁᤵᤔᤥᤗᤠᤶ ᤂᤧᤏᤧ᤹ ᤁᤧᤗᤠᤃᤡ ᤌᤡᤒᤥᤱ ᤁᤢᤓᤠᤰ ᤔᤧᤳᤇᤡᤱᤅᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤛᤥᤗᤥᤔᤏᤖᤧ ᤁᤢᤜᤢᤰᤁᤥᤗᤠᤶ ᤜᤠᤱᤈᤢᤶᤔᤡᤴ ᤏᤠᤵᤋᤢᤱ᤹. ᤜᤧᤰᤁᤩᤠᤱ ᤌᤡᤒᤥᤱ ᤌᤠ᤺ᤰᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤖᤥ॥

᥉᥈ ᤁᤖ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤗᤠᤃᤡ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤗᤠᤶ ᤛᤣᤃᤢᤱᤒᤠ ᤕᤧᤰᤕᤰ ᤕᤖᤢᤛᤗᤧᤔᤖᤧ ᤗᤠᤃᤡ ᤗᤳᤇᤠ ᤌᤠ᤺ᤰ ᤆᤠᤜᤡ᤺ᤴ ᤛᤥᤗᤥᤔᤏᤖᤧᤴ ᤐᤥᤱ᤹॥

᥉᥉ ᤀᤠᤱᤃᤠ᤹ ᤁᤴ ᤆᤥᤃᤢᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤧᤏᤠ᤹ᤖᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤛᤡᤍᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤀᤛ᤻ᤋᤥᤖᤣᤋ ᤔᤠᤱᤅᤡᤴ. ᤔᤥᤀᤠᤒᤒᤠ ᤔᤠᤱ ᤁᤔᤥᤛᤧᤴ ᤏᤢ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱ ᤔᤥᤗᤣᤂᤧᤴ ᤂᤧᤱᤜᤠ᤹ᤖᤧ ᤛᤧᤘᤠ ᤔᤧᤔᤧᤳᤋᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤶᤔᤥ ᤂᤧᤱᤜᤠ᤹ ᤗᤠᤱᤔᤧᤱᤄᤣ᤺ᤰᤏᤧᤴ ᤀᤠᤱᤃᤠ᤹ ᤀᤠᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤁᤢᤍᤥ᤺ᤵᤔᤠ ᤆᤥᤰ ᤂᤧᤴᤏᤠᤱ ᤔᤧᤴᤈᤥᤃᤢᤴ᤹. ᤛᤥᤗᤥᤔᤏᤖᤧ ᤁᤢᤶᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤜᤧᤰᤁᤣ ᤀᤠᤱᤃᤠ᤹ ᤀᤠᤛᤠᤶᤕᤥᤏᤡᤒᤠ ᤌᤡᤶᤜᤠ᤹ᤀᤠᤱ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥

᥉᥊ “‘ᤁᤖ ᤛᤥᤗᤥᤔᤏᤖᤧ ᤁᤢᤜᤢᤰᤁᤥᤗᤠᤶ ᤀᤠᤱᤃᤠ᤹ ᤁᤧᤖᤧᤰ ᤜᤠᤱᤈᤢᤶᤔᤡᤱᤃ ᤔᤧᤏᤠᤵᤐᤠᤴ॥ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤀᤠᤱᤃᤠ᤹ ᤛᤣᤃᤢᤱᤒᤠ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤗᤠᤃᤡ ᤛᤥᤗᤥᤔᤏᤧᤴ ᤁᤢᤜᤡᤱᤜᤡᤱ ᤀᤠᤱᤃᤠ᤹ ᤂᤧᤴ ᤕᤢᤰᤛᤠᤒᤠ ᤆᤥᤃᤢᤱᤅᤠᤱ ᤘᤠ᤹॥

᥉᥋ ᤂᤧᤸᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤏᤠᤵᤋᤢᤱᤅᤠᤱ ᤌᤡᤒᤥᤱ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶᤔᤡᤴ ᤆᤠᤜᤡ᤺ᤴ ᤂᤧᤏᤧ᤹ ᤐᤡᤏᤧᤖᤥ॥

᥉᥌ ᤀᤠᤱᤃᤠ᤹ ᤀᤠᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤛᤣᤃᤢᤱᤒᤠ ᤕᤧᤰᤕᤰ ᤕᤖᤢᤛᤗᤧ᤺ᤶᤔᤥ ᤀᤠᤱᤃᤠ᤹ ᤀᤠᤍᤃᤡ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤛᤣᤔᤡᤎᤡᤰ ᤋᤡ᤺ᤳᤋᤠᤱ ᤕᤢᤱᤗ ᤑᤠ᤹ᤀᤠᤱ ᤗᤳᤇᤠ ᤌᤠ᤺ᤰ ᤆᤠᤜᤡ᤺ᤴ ᤀᤠᤱᤃᤠ᤹ ᤂᤢᤏᤧ᤹ ᤁᤢᤛ᤻ᤛᤠ᤺ᤴ ᤐᤡᤖᤢᤱ᤹॥

᥉᥍ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤂᤧᤏᤧ᤹ ᤆᤠᤜᤡ᤺ᤴ ᤋᤠ᤺ᤰᤏᤧᤖᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ᤖᤧ ᤀᤡ᤺ᤳᤋᤢᤒᤠ ᤁᤧᤖᤧᤰ ᤛᤶᤎᤠᤱ ᤂᤧᤏᤧ᤹ ᤜᤠᤱᤕᤢᤰ ᤁᤧᤈᤥᤃᤢ᤹॥ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤁᤧᤒᤥ᤺ᤱ᤹॥

᥉᥎ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤜᤧᤰᤁᤣ ᤀᤠᤱᤃᤠ᤹ ᤁᤧᤖᤧᤰ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢᤀᤠᤱ ᤀᤠᤱᤃᤠ᤹ ᤀᤠᤗᤠᤶᤔᤥ ᤗᤠᤱᤃᤧᤄᤣ᤺ᤰ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤡᤶᤍᤢᤀᤠᤱ ᤀᤠᤱᤃᤠ᤹ ᤀᤠᤏᤡᤔᤥ ᤀᤠᤳᤋᤡᤴ ᤏᤢᤒᤠ ᤆᤥᤰ ᤂᤧᤴ ᤁᤧᤈᤥᤏᤣᤓᤃᤪ. ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ॥ ᤍᤠᤀᤢᤍᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤎᤠ᤺ᤰᤜᤠ᤹ᤖᤧ ᤗᤠᤃᤡ ᤛᤍᤠᤍᤡᤱ ᤁᤧᤘᤠ᤹ᤒᤠ ᤌᤡᤶᤎᤡᤰ ᤆᤥᤃᤢᤱ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤖᤥ॥

᥉᥏ ᤛᤥᤗᤥᤔᤏᤖᤧ ᤁᤢᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹. ᤁᤖ ᤛᤍᤠᤍᤡᤱᤗᤧ ᤗᤠᤃᤡᤃ ᤔᤧ᤺ᤴ॥’”

᥊᥆ ᤂᤧᤴ ᤀᤣᤃᤠᤱ ᤛᤥᤗᤥᤔᤏᤖᤧ ᤕᤠᤖᤥᤒᤠᤔᤧᤴ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢ. ᤁᤖ ᤕᤠᤖᤥᤒᤠᤔᤧᤴ ᤔᤡᤛᤪ ᤗᤠᤈᤣ᤹ ᤛᤡᤛᤁ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤂᤧᤳᤇᤡᤱ ᤐᤣ ᤜᤧᤰᤁᤩᤠᤱ ᤛᤥᤗᤥᤔᤏᤧᤴ ᤔᤧᤶᤔᤠᤛᤡᤱᤅᤣ ᤌᤠᤖᤡᤰ ᤂᤧᤵᤔᤥᤀᤣ ᤘᤕᤧᤖᤥ॥

ᤛᤥᤗᤥᤔᤏᤧᤴ ᤔᤠᤛᤡᤱ

(᥈ ᤛᤠᤵᤔᤢ ᥏:᥈᥏-᥉᥇)

᥊᥇ ᤛᤥᤗᤥᤔᤏᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤥᤛᤣ᤺ᤴᤎᤠᤱ ᤆᤥᤃᤢᤒᤠ ᤁᤧᤖᤧᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤠ᤺ᤴᤜᤠ᤹ ᤌᤣ ᤛᤥᤗᤥᤔᤏᤖᤧ ᤁᤢᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤶᤒᤡ᥅

᥊᥈ ᤛᤥᤗᤥᤔᤏᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤕᤖᤢᤛᤗᤧᤔᤗᤠᤶ ᤗᤡᤒᤥᤱ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥊᥉ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤎᤠ᤺ᤰᤌᤣᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤁᤢᤕᤧᤰᤁᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤖᤜᤒᤠᤔᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤌᤠᤱᤃᤧᤳ ᤋᤧ᤺ᤱᤃᤵᤐᤥᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤐᤡᤑᤩᤢᤱ

᥇᥈

ᤖᤜᤒᤠᤔᤧᤴ ᤛᤁᤣᤔ ᤐᤣ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤜᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥ ᤔᤧᤒᤣᤀᤠᤱ ᤔᤧᤘᤕᤧ॥

᥈ ᤀᤠᤸᤗ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢ (ᤂᤢᤏᤧ᤹ ᤀᤠᤸᤗᤥ ᤌᤠᤖᤡᤰ ᤔᤡᤛᤪ ᤗᤠᤈᤣ᤹ᤀᤥᤀᤣ ᤘᤕᤧ. ᤂᤢᤏᤧ᤹ ᤂᤧᤵᤔᤥ ᤛᤥᤗᤥᤔᤏ ᤜᤠᤱᤅᤡᤴ ᤗᤠᤶᤒᤠ ᤂᤧᤳᤇᤡᤱ ᤐᤣᤀᤠᤱ ᤘᤕᤧ). ᤂᤧᤒᤩᤠᤱ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤏᤢ᤺ᤰᤂᤧ ᤌᤠᤅᤧ॥

᥉ ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤕᤠᤖᤥᤒᤠᤔᤧᤴ ᤀᤢ᤺ᤵᤔᤠᤖᤧ ᤗᤠᤃᤡ ᤔᤏᤠ ᤔᤧᤒᤠᤱᤄᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤖᤜᤒᤠᤔᤖᤥ ᤔᤧᤒᤣᤀᤠᤱ ᤂᤢᤏᤧ᤹ ᤔᤧᤔᤧᤳᤋᤢ.

᥊ “ᤂᤧᤏᤧ᤹ ᤁᤧᤶᤒᤠᤖᤧ ᤀᤠᤏᤡᤃᤧ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤁᤰ ᤁᤢ᤺ᤳᤋᤡᤃᤧᤀᤠᤱ ᤘᤕᤧ. ᤁᤖ ᤀᤠᤸᤗ ᤂᤢᤏᤧ᤹ ᤀᤠᤏᤡᤃᤧ ᤁᤢ᤺ᤳᤋᤡᤃᤧᤒᤠ ᤁᤴ ᤁᤧᤛᤠᤰᤐᤠ ᤛᤩᤠᤱᤔᤧᤴᤍᤠᤱᤒᤠ ᤕᤠ᤺ᤶᤒᤰᤁᤡᤴ ᤏᤢ ᤁᤧᤗᤡ᤺ᤵᤐᤠ ᤁᤰᤁᤡᤴ ᤂᤧᤏᤧ᤹ ᤕᤠᤱᤕᤠᤱᤒᤠ ᤆᤥᤃᤧ ᤀᤠᤒᤡᤖᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤏᤧ᤹ ᤁᤧᤕᤠ᤺ᤶᤒᤰ ᤆᤥᤃᤢᤶᤒᤧᤖᤥ॥”

᥋ ᤖᤜᤒᤠᤔᤖᤧ ᤏᤥᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤛᤢᤶᤕᤠ᤺ᤴ ᤌᤧᤶᤔᤠ ᤕᤧᤶ ᤀᤠᤒᤡᤖᤧᤶᤔᤧ᤹. ᤜᤧᤰᤁᤩᤠᤱ ᤕᤠᤶᤔᤥ ᤋᤩᤧᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹ ᤔᤧᤒᤣ ᤔᤧᤄᤧᤖᤧ॥

᥌ ᤂᤧᤒᤩᤠᤱ ᤖᤜᤒᤠᤔ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤶᤒᤠ ᤜᤡᤅᤧᤀᤠᤱ ᤘᤕᤧᤸᤗᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤠᤶᤗᤥᤒᤠᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡ॥ ᤂᤢᤏᤧ᤹ ᤛᤧ᤺ᤴᤍᤥᤛᤢᤛᤡ. “ᤁᤴ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤰᤋᤱᤒᤠ ᤏᤢᤃᤵ ᤐᤡᤖᤢᤱᤛᤡᤱᤒᤠᤒᤣ᥅”

᥍ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤀᤡᤴ ᤀᤠᤍᤠᤱᤒᤠ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤧᤘᤠᤖᤥᤒᤠ ᤁᤧᤒᤥ᤺ᤱᤅᤠᤱ ᤂᤧᤱᤜᤠ᤹ ᤕᤠ᤺ᤶᤒᤰ ᤁᤧᤈᤥᤃᤢ ᤁᤧᤒᤡᤖᤢᤛᤡ᤹ ᤜᤧᤰᤁᤩᤠᤱ ᤀᤠᤸᤗᤥ ᤂᤧᤱᤜᤠ᤹ᤖᤧ ᤔᤧᤃᤥ᤺ᤳᤋᤢᤒᤠ ᤏᤥᤃᤵᤐᤡᤴ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤁᤧᤔᤧᤳᤋᤢᤛᤡᤏᤣᤓᤃᤪ. ᤂᤧᤱᤜᤠ᤹ ᤀᤠᤵᤑᤠᤸᤗᤧᤛᤠᤱ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤔᤧᤒᤥ᤺ᤱ᤹॥”

᥎ ᤁᤖ ᤂᤧᤴ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤒᤡᤖᤢᤒᤠ ᤛᤢᤈᤠ᤺ᤴ ᤂᤢᤏᤧ᤹ ᤂᤧᤶᤔᤠ ᤔᤧᤍᤧᤴᤍᤧᤴ. ᤜᤧᤰᤁᤩᤠᤱ ᤂᤧᤸᤗᤧ ᤂᤢᤏᤧ᤹ ᤁᤢᤒᤧᤖᤧ ᤁᤢᤍᤠᤱᤗᤠᤜᤠ᤹ ᤏᤢ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤌᤠᤱᤒᤧᤴ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤢ॥

᥏ ᤂᤢᤏᤧ᤹ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤛᤢᤈᤠᤐᤠ᤺ᤴ ᤌᤧᤔᤠ ᤘᤠ᤹ᤃ᥅ ᤁᤴ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤰᤂᤧ ᤔᤧᤔᤧᤳᤋᤠᤱᤅᤠᤱ ᤘᤠ᤹. ‘ᤂᤧᤏᤧ᤹ ᤁᤧᤶᤒᤠᤖᤧ ᤀᤠᤏᤡᤃᤧ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤁᤰ ᤁᤢ᤺ᤳᤋᤡᤃᤧᤀᤠᤱ ᤘᤠ᤹ ᤂᤧᤴ ᤕᤠᤱᤕᤠᤱᤒᤠ ᤆᤥᤃᤧ ᤀᤠᤒᤡᤖᤧ᤹ᤀᤥ’ ᤀᤠᤱᤃᤠ᤹ ᤁᤴᤜᤠ᤹ ᤀᤠᤰᤋᤱᤒᤠ ᤏᤢᤃᤵ ᤐᤡᤖᤢᤱᤒᤠᤒᤣ᥅”

᥇᥆ ᤂᤢᤏᤧ᤹ ᤁᤢᤒᤧᤖᤧ ᤁᤢᤍᤠᤱᤗᤠ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤳᤋᤡᤴ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤀᤰᤂᤣ ᤁᤧᤶᤔᤧᤳᤋᤧᤀᤠᤱ ᤘᤠ᤹. ‘ᤀᤠᤍᤠᤱᤒᤠᤖᤧ ᤁᤧᤶᤒᤠᤖᤧ ᤀᤠᤏᤡᤃᤧ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤁᤰ ᤁᤢ᤺ᤳᤋᤡᤃᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤴ ᤕᤠᤱᤕᤠᤱᤒᤠ ᤆᤥᤃᤧ ᤀᤠᤒᤡᤖᤧ᤹॥’ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤧ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤀᤠᤜᤢᤰᤆᤥ᤺ᤰ ᤑᤥ᤺ᤰᤘᤠᤔᤧᤴ ᤀᤠᤶᤒᤠᤖᤧ ᤁᤢᤃᤧᤱᤅᤡᤴᤏᤢ᤺ᤸᤗᤧ ᤕᤶᤒᤠ ᤆᤥᤰ॥

᥇᥇ ᤀᤠᤱᤃᤠ᤹ ᤀᤠᤶᤒᤠᤖᤧ ᤂᤡᤏᤡ᤹ ᤁᤧᤗᤡ᤺ᤵᤐᤠ ᤁᤰ ᤁᤧᤃᤢ᤺ᤳᤋᤡᤀᤠᤱ ᤘᤕᤧ॥ ᤀᤠᤱᤃᤠ᤹ ᤂᤧᤴ ᤀᤠᤸᤗᤛᤠᤱ ᤇᤧᤴᤏᤠ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤆᤥᤃᤢᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤀᤠᤶᤒᤠᤖᤧ ᤋᤡ ᤋᤰᤁᤠ᤺ᤳᤋᤡᤸᤗᤧ ᤂᤡᤏᤡ᤹ ᤁᤧᤶᤜᤡᤵᤋᤡᤖ ᤁᤧᤕᤠ᤺ᤴᤍᤡᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤋᤠᤱᤛᤠᤱ ᤂᤧᤒᤰᤐᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤛᤡᤰᤋᤡᤖ ᤕᤠ᤺ᤴᤏᤡᤱ᤹॥’”

᥇᥈ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ. “ᤛᤢᤶᤕᤠ᤺ᤴ ᤀᤣᤃᤠᤱ ᤀᤠᤱᤃᤠ᤹ᤀᤥ ᤏᤢ᤺ᤰᤂᤧᤶ ᤋᤩᤧᤶᤔᤧ᤹॥” ᤂᤧᤴ ᤁᤢᤀᤡᤛᤡ᤺ᤰ ᤕᤠᤖᤥᤒᤠᤔᤧᤴ ᤏᤢ ᤁᤧᤖᤧᤰ ᤔᤏᤠᤜᤠ᤹ ᤖᤜᤒᤠᤔᤖᤧᤀᤥ ᤔᤧᤏᤢ᤺ᤰᤂᤧ ᤔᤧᤍᤩᤧ॥

᥇᥉ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤑᤧ᤺ᤰᤋᤢᤛᤡᤀᤠᤱ ᤏᤢᤃᤵ ᤐᤡᤖᤢᤛᤡ॥ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤛᤢᤈᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤂᤧᤶᤔᤠ ᤔᤧᤍᤧᤴᤍᤧᤴᤗ

᥇᥊ ᤂᤧᤴ ᤌᤠᤱᤒᤧᤴᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤛᤢᤈᤠ᤺ᤴ ᤂᤧᤵᤛᤢᤀᤠᤱ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤶᤒᤠᤖᤧᤃ ᤂᤡᤏᤡ᤹ ᤁᤰᤁᤡᤴ ᤁᤧᤗᤡ᤺ᤵᤐᤠ ᤆᤥᤃᤢ ᤁᤧᤒᤡᤖᤡᤀᤠᤱ ᤘᤕᤧ॥ ᤀᤠᤱᤃᤠ᤹ ᤂᤧᤴ ᤀᤠᤸᤗᤛᤠᤱ ᤇᤧᤴᤏᤠ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤆᤥᤃᤢᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤀᤠᤶᤒᤠᤖᤧ ᤋᤡ ᤋᤰᤁᤠ᤺ᤳᤋᤡᤸᤗᤧ ᤂᤡᤏᤡ᤹ ᤁᤧᤜᤡᤵᤋᤡᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤋᤠᤱᤛᤠᤱ ᤂᤧᤒᤰᤐᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤛᤡᤰᤋᤡᤖ ᤕᤠ᤺ᤴᤏᤡᤱ᤹॥”

᥇᥋ ᤁᤶᤓᤗ᤹ᤖᤡᤰ ᤜᤠᤱᤅᤡᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴ. ᤌᤣᤀᤠᤱᤓᤧᤸᤗᤧ ᤛᤡᤗᤥᤒᤠ ᤀᤜᤡᤕᤠᤜᤗᤠᤶ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤒᤠ ᤐᤠ᤺ᤴᤈᤠ᤺ᤰᤁᤡᤴ ᤁᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤰᤋᤱᤒᤠ ᤕᤠᤰᤏᤠᤶ ᤐᤥ᤺ᤰᤂᤧᤖ ᤆᤥᤃᤢᤀᤠᤱ ᤘᤕᤧ॥

᥇᥌ ᤀᤠᤸᤗ ᤜᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤶᤒᤠᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤀᤰᤂᤣ ᤔᤧᤔᤧᤳᤋᤢᤖᤥ-

“ᤍᤠᤀᤢᤍᤗᤠᤶ ᤀᤠᤏᤡᤃᤧ ᤗᤰᤂᤥᤔᤥ ᤌᤧᤔᤠ ᤘᤠ᤹ᤀᤠᤱᤒᤣ᥅

ᤕᤡᤛᤤᤖᤧ ᤁᤢᤛ᤻ᤛᤠᤀᤥ ᤀᤠᤏᤡ᤹ ᤂᤥᤔᤠ ᤗᤰ ᤌᤣ ᤘᤠ᤹ᤀᤠᤱᤒᤣ᥅

ᤀᤡᤛᤪᤠᤀᤡᤗᤡᤛᤣ. ᤂᤡᤏᤡ᤹ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥ ᤐᤧᤃᤧᤶᤔᤧ᤹ᤀᤥ.

ᤍᤠᤀᤢᤍᤀᤣ. ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤡᤶᤔᤡᤴ ᤀᤥᤔᤧᤳᤋᤧ᤹ᤀᤥ᥄”

ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤔᤧᤒᤣ.

᥇᥍ ᤁᤖ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤖᤜᤒᤠᤔᤖᤧ ᤀᤠᤸᤗᤛᤠᤱ ᤕᤢᤰ ᤆᤥᤃᤢ॥

᥇᥎ ᤖᤜᤒᤠᤔ ᤜᤠᤱᤅᤡᤸᤗᤧ ᤏᤠᤶᤕᤠᤰ ᤔᤧ᤺ᤴᤏᤣ ᤕᤠ᤺ᤶᤒᤰ ᤆᤥ᤺ᤰᤔᤥ ᤔᤧᤓᤳᤇᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤛᤠᤒᤠ ᤀᤍᤥᤏᤡᤖᤠᤔᤧᤴ ᤐᤠᤱᤄᤢ. ᤁᤖ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢ॥ ᤜᤧᤰᤁᤣᤛᤠᤱ ᤖᤜᤒᤠᤔ ᤜᤠᤱᤅᤡᤴ ᤆᤠᤜᤡ᤺ᤴ ᤁᤢᤀᤴᤗᤠ᤺ᤴ ᤕᤢᤰᤔᤠᤀᤠᤱ ᤕᤖᤢᤛᤗᤧᤔ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤂᤥᤛᤧ॥

᥇᥏ ᤜᤧᤰᤁᤩᤠᤱ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤛᤪᤠᤀᤡᤗᤧᤴ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥

᥈᥆ ᤀᤠᤸᤗ ᤕᤠᤖᤥᤒᤠᤔᤧᤴ ᤔᤡᤛᤪᤗᤠᤶ ᤏᤢ᤺ᤰᤂᤧ ᤑᤧᤖᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤔᤧᤒᤠᤱᤄᤢᤛᤡᤀᤠᤱ ᤂᤢᤏᤧ᤹ ᤆᤢᤶᤗᤢᤱᤅᤥ ᤔᤧᤀᤢ᤺ᤳᤋᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤂᤢᤏᤧ᤹ ᤜᤠᤱ ᤔᤧᤈᤥᤃᤢ॥ ᤕᤜᤢᤍᤠᤒᤠ ᤌᤠ᤺ᤰᤜᤠ᤹ᤖᤰ ᤍᤠᤀᤢᤍᤖᤧ ᤁᤢᤜᤡᤶᤛᤕᤱ ᤗᤧᤵᤔᤠᤱ ᤜᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤔᤧᤒᤥ᤺ᤰᤂᤧᤖ ᤔᤧᤘᤕᤧᤖᤥ॥

ᤛᤔᤠᤕᤠᤜᤖᤧ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ

(᥈ ᤛᤠᤵᤔᤢ ᥇᥇:᥇-᥊)

᥈᥇ ᤀᤠᤸᤗ ᤖᤜᤒᤠᤔᤧᤴ ᤕᤖᤢᤛᤗᤧᤔ ᤁᤧᤖᤧᤍᤩᤧ. ᤂᤧᤒᤩᤠᤱ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤖᤜᤒᤠᤔᤖᤧ ᤁᤢᤗᤠᤃᤡ ᤜᤠᤱᤈᤢᤶᤔᤡᤴ ᤏᤢ᤺ᤰᤔᤠ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤧᤴᤎᤱ ᤆᤥ᤺ᤰᤛᤧ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏ ᤌᤠ᤺ᤰᤁᤥᤒᤠ ᥇.᥎᥆.᥆᥆᥆ ᤌᤰᤛᤢᤒᤠᤜᤠ᤹ ᤂᤢᤏᤧ᤹ ᤑᤢᤰᤂᤢᤛᤡ॥

᥈᥈ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤛᤔᤠᤕᤠᤜᤖᤧᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤖᤧ-

᥈᥉ “ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤖᤜᤒᤠᤔᤧᤴ ᤜᤧᤰᤁᤩᤠᤱ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏᤖᤧ ᤁᤧᤖᤧᤰ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤘᤣ᤹ ᤔᤏᤠᤜᤠ᤹ ᤂᤧᤏᤧ᤹ ᤔᤧᤳᤋᤧᤛᤧ᤹.

᥈᥊ ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤀᤠᤵᤑᤣᤰ ᤑᤢ᤹ᤏᤢᤛᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤥ ᤔᤧᤎᤥ᤺ᤰᤁᤠᤛᤡᤶ ᤔᤧᤒᤣᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤀᤠᤵᤑᤣᤰ ᤜᤡᤶᤜᤡᤶ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ᤀᤣ ᤆᤥᤃᤢᤱᤅᤠᤱ ᤘᤠ᤹॥’” ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤡᤱᤍᤳ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤀᤠᤵᤑᤣᤰ ᤂᤢᤴᤇᤡ᤹ ᤜᤡᤶᤜᤡᤶ ᤔᤧᤒᤣᤖᤥ॥

ᤕᤠᤖᤥᤒᤠᤔᤧᤴ ᤕᤜᤘᤣ ᤍᤠᤱᤒᤧᤴᤗᤠᤶ ᤔᤠ᤺ᤱᤄᤠ ᤐᤥᤱ᤹

᥈᥋ ᤂᤧᤴ ᤀᤣᤃᤠᤱ ᤕᤠᤖᤥᤒᤠᤔᤖᤧ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤁᤧᤏᤧᤒᤠ ᤛᤁᤣᤔ ᤕᤧᤰᤕᤰᤁᤡᤴ ᤜᤠᤱᤕᤰ ᤆᤥᤃᤢᤀᤠᤱ ᤁᤶᤒᤪᤠᤱ ᤔᤧᤳᤋᤢ. ᤜᤧᤰᤁᤩᤠᤱ ᤜᤠᤒᤠ ᤂᤧᤵᤔᤥᤀᤣ ᤂᤢᤏᤧ᤹ ᤕᤢᤅᤧ ᤘᤕᤧ॥ ᤂᤧᤵᤔᤥᤗᤠᤶ ᤂᤢᤏᤧ᤹ ᤐᤣᤀᤠᤱ ᤐᤏᤡᤀᤣᤗᤧᤴ ᤕᤧᤰᤕᤰ ᤆᤥᤃᤢ॥

᥈᥌ ᤕᤠᤖᤥᤒᤠᤔᤖᤧ ᤁᤢᤏᤡᤱᤘᤠ᤹ᤀᤥ ᤀᤰᤋᤱᤒᤠ ᤀᤡ᤺ᤳᤋᤢ. “ᤁᤴ ᤜᤠᤱᤈᤢᤶᤔᤡᤴ ᤍᤠᤀᤢᤍᤖᤧ ᤁᤢᤜᤡᤶᤛᤕᤱ ᤗᤧᤵᤔᤠᤱᤅᤣ ᤏᤢ᤺ᤱᤒᤣ᤺ᤰ ᤐᤡᤗᤠ॥

᥈᥍ ᤁᤴ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤕᤖᤢᤛᤗᤧᤔ ᤔᤧᤒᤣ᤺ᤰᤏᤣᤓᤃᤪ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤂᤢᤴᤇᤡ᤹ ᤍᤠᤱᤒᤠ ᤕᤜᤢᤍᤠᤒᤠ ᤜᤠᤱ ᤖᤜᤒᤠᤔᤧᤴ ᤗᤧᤵᤔᤠᤱ ᤜᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤐᤥᤱ᤹॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤛᤧᤳᤋᤠᤀᤠᤱ ᤖᤜᤒᤠᤔ ᤜᤠᤱᤅᤡᤴ ᤗᤧᤵᤔᤠᤱ ᤔᤧᤏᤢ᤺ᤱ ᤔᤧᤒᤣ᤺ᤰ॥”

᥈᥎ ᤂᤶᤓᤩᤠᤱ ᤛᤢᤈᤠ ᤐᤠ᤺ᤴᤜᤠ᤹ ᤂᤧᤵᤛᤢᤀᤠᤱ ᤕᤠᤖᤥᤒᤠᤔ ᤜᤠᤱᤅᤡᤸᤗᤧ ᤏᤧᤳᤇᤡ ᤛᤠᤶᤔᤩᤠᤱ ᤐᤡᤳᤛᤠᤳᤜᤠ᤹ ᤆᤥᤃᤢᤛᤡ॥ ᤂᤢᤏᤧ᤹ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤕᤖᤢᤛᤗᤧᤔ ᤐᤣ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤁᤧᤍᤢᤔᤢᤶ᤹॥ ᤀᤡᤛᤪᤠᤀᤡᤗᤡᤛᤣ. ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤂᤡᤏᤡ᤹ ᤔᤠᤱᤜᤠ᤹ᤃ ᤁᤵᤔᤥᤏᤡ ᤔᤧᤘᤠ᤹ᤒᤠ॥”

᥈᥏ ᤂᤢᤏᤧ᤹ ᤗᤳᤇᤠ ᤒᤣᤌᤣᤗᤀᤥ ᤕᤢᤰᤂᤢ ᤜᤧᤰᤁᤩᤠᤱ ᤘᤣ᤹ᤀᤡᤴ ᤆᤠᤜᤡ᤺ᤴ ᤍᤠᤏᤀᤥ ᤕᤢᤰᤂᤢ॥

᥉᥆ ᤜᤧᤰᤁᤩᤠᤱ ᤜᤠᤒᤠ ᤁᤴ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗᤀᤥ ᤗᤠᤕᤥ ᤐᤥ᤺ᤰᤂᤧ॥ ᤔᤏᤠᤜᤠ᤹ ᤒᤣᤌᤣᤗ ᤏᤢ ᤍᤠᤏ ᤌᤠᤖᤡᤰᤁᤣ ᤂᤧᤵᤔᤥ ᤁᤧᤕᤢᤱᤒᤠ ᤔᤠᤱᤅᤡᤴ ᤛᤧᤘᤠ ᤔᤧᤳᤇᤧ ᤔᤧᤒᤣᤀᤠᤱ ᤔᤧᤒᤳᤇᤧ॥

᥉᥇ ᤕᤠᤖᤥᤒᤠᤔᤖᤧ ᤆᤴᤈᤶᤒᤠ ᤆᤥ᤺ᤰᤔᤏᤠᤒᤠᤍᤧᤴᤏᤥ ᤛᤧᤘᤠ ᤆᤥ᤺ᤰᤔᤠ ᤔᤠᤱᤎᤠ᤺ᤴᤜᤠ᤹ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤧᤒᤡ ᤌᤠ᤺ᤰᤁᤥᤒᤠ ᤔᤧ᤺ᤴᤇᤡᤛᤠᤱ ᤁᤧᤖᤧᤰ ᤛᤢᤘᤠᤱᤒᤠ ᤔᤏᤠᤜᤠ᤹ᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡᤖᤥ॥

ᤒᤣᤌᤣᤗᤒᤠ ᤔᤠᤱᤎᤠ᤺ᤴᤜᤠ᤹ᤀᤥ ᤛᤠᤱᤃᤪᤠ ᤔᤠᤱᤍᤣ ᤌᤩᤧ

᥉᥈ ᤜᤧᤰᤁᤩᤠᤱ ᤕᤠᤖᤥᤒᤠᤔᤖᤧ ᤕᤧᤳᤇᤡᤃᤣ᤺ᤰ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤜᤢᤍᤠᤀᤥ ᤁᤧᤍᤠᤒᤠ ᤋᤱᤏᤠᤶ ᤜᤧᤰᤁᤣ ᤒᤣᤌᤣᤗᤀᤥ ᤗᤳᤇᤠ ᤋᤱᤏᤠᤶ ᤏᤡ᤺ᤴᤎᤥ ᤆᤥᤃᤢ. ᤂᤶᤓᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥ ᤒᤣᤌᤣᤗᤀᤥ ᤂᤢᤏᤧ᤹ ᤆᤥᤃᤢᤛᤡᤒᤠ ᤐᤡᤳᤛᤠᤳᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥ ᤒᤣᤌᤣᤗᤀᤥ ᤂᤢᤏᤧ᤹ ᤆᤥᤃᤢᤒᤠ ᤁᤥ᤺ᤰᤔᤠ ᤌᤧᤃᤢᤜᤠ᤹ᤀᤥᤒᤠ ᤛᤧᤘᤠ ᤆᤥ᤺ᤰᤔᤠ ᤔᤠᤱᤎᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤠᤱ ᤂᤢᤏᤧ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥉᥉ ᤕᤧᤳᤇᤡᤃᤣ᤺ᤰ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥ. ᤂᤢᤏᤧ᤹ ᤀᤠᤵᤑᤣᤰᤁᤣ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤗᤠ ᤒᤣᤌᤣᤗᤀᤥ ᤂᤢᤏᤧ᤹ ᤆᤥᤃᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤢᤏᤧ᤹ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤢᤏᤧ᤹ ᤋᤱᤏᤠᤶ ᤏᤡ᤺ᤴᤎᤥ ᤆᤥᤃᤢ. ᤜᤧᤰᤁᤩᤠᤱ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤀᤠᤵᤑᤣᤰ ᤌᤥ᤺ᤰᤛᤡᤱ ᤗᤠᤛᤧᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤕᤠᤖᤥᤒᤠᤔᤧᤴ ᤆᤧ᤹ᤕᤠ ᤔᤧᤳᤋᤢ

᥇᥉

ᤕᤠᤖᤥᤒᤠᤔᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤕᤧᤒᤧᤃᤖᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤎᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤌᤠᤰᤋᤢᤀᤠᤱ ᤕᤜᤢᤍᤠᤗᤠᤶ ᤒᤣᤌᤣᤗ ᤌᤠᤅᤧ॥

᥈ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤗᤠᤶ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀ᤺ᤰᤋᤧᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤣ. ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤣ᥄ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤅᤥ ᤕᤥᤛᤡᤕᤠᤜ ᤔᤡᤱ ᤁᤧᤘᤠ᤺ᤵᤐᤠᤎᤡᤰ ᤛᤠᤘᤠ᤺ᤴᤇᤡᤱ᤹॥ ᤂᤢᤏᤧ᤹ ᤁᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥᤒᤠ ᤔᤠᤱᤎᤠ᤺ᤴᤜᤠ᤹ᤀᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤧᤛᤶᤎᤠᤱ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤡ᤹. ᤜᤧᤰᤁᤩᤠᤱ ᤁᤧᤛᤶᤎᤠᤱ ᤔᤏᤠ ᤕᤧᤳᤜᤠ᤹ ᤔᤡᤎᤡᤰᤂᤢ᤹॥’”

᥉ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤀᤰᤋᤱᤒᤠ ᤔᤡᤰᤛᤣ᤺ᤴ ᤐᤡᤖᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤒᤠ ᤔᤡᤰᤛᤣ᤺ᤴᤏᤧᤴ ᤜᤠᤒᤠ ᤁᤴᤗᤥ- ‘ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤢᤗᤢᤶᤔᤥ ᤐᤰᤁᤪᤧ᤹ ᤐ᤺ᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤁᤧᤏᤧᤒᤠ ᤂᤠᤵᤐᤢ᤺ᤴ ᤆᤠᤜᤡ᤺ᤴ ᤗᤠ᤺ᤰᤁᤠᤳ ᤔᤧᤜᤢᤰᤂᤢ᤹॥’”

᥊ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤒᤣᤌᤣᤗᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤕᤠᤖᤥᤒᤠᤔ ᤜᤠᤱᤅᤡᤸᤗᤧ ᤂᤧᤵᤛᤢ. ᤂᤧᤒᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤗᤠᤶ ᤂᤢᤏᤧ᤹ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤐᤠ᤺ᤳᤋᤢ. “ᤂᤧᤴ ᤔᤏᤠᤴ ᤋᤧᤶᤛᤧᤶᤔᤧᤶᤔᤧ᤹᥄” ᤁᤖ ᤂᤢᤏᤧ᤹ ᤗᤧᤵᤔᤠᤱ ᤛᤴᤇᤢᤒᤠ ᤕᤠᤖᤥᤒᤠᤔᤖᤧ ᤁᤢᤜᤢᤰᤁᤡᤴ ᤛᤷᤃᤧᤱ ᤜᤣᤖᤧ. ᤜᤧᤰᤁᤩᤠᤱ ᤂᤧᤴ ᤕᤠᤶᤔᤥ ᤂᤢᤏᤧ᤹ ᤗᤧᤵᤔᤠᤱ ᤏᤢ᤺ᤰᤔᤠ ᤔᤧᤛᤢᤰᤋᤢᤴ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤔᤡᤰᤛᤣ᤺ᤴ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤏᤠᤱ ᤁᤢᤗᤢᤶᤔᤥ ᤐᤰᤁᤪᤧ᤹ ᤜᤧᤖᤧᤀᤠᤱ ᤗᤢ᤺ᤴᤍᤧ ᤜᤧᤰᤁᤩᤠᤱ ᤂᤠᤵᤐᤢ᤺ᤴ ᤗᤠ᤺ᤰᤁᤠᤳ ᤘᤧᤳᤋᤧ॥

᥌ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤋᤃᤡ ᤁᤢᤀᤡᤛᤡ᤺ᤰᤛᤡ᤺ᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤠᤱ ᤐᤡᤖᤠᤱᤅᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤁᤢᤀᤡᤛᤡ᤺ᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤜᤢᤰᤁᤡᤴ ᤋᤃᤡ ᤜᤧᤰᤁᤣᤀᤣ ᤁᤢᤀᤡᤛᤡ᤺ᤰᤛᤡ᤺ᤰ ᤐᤥ᤺ᤰᤂᤧ॥

᥍ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤱᤃᤠ᤹ ᤀᤠᤜᤡᤶᤔᤥ ᤕᤧ᤹. ᤜᤧᤰᤁᤩᤠᤱ ᤁᤢᤓᤠ ᤁᤢᤈᤠ ᤆᤩᤧ᤹. ᤂᤧᤒᤩᤠᤱ ᤀᤠᤱᤃᤠ᤹ ᤁᤢᤓᤠ ᤌᤥ᤺ᤰᤗᤠ ᤐᤧ᤺ᤴᤍᤡ ᤐᤡᤏᤧᤖᤥ॥”

᥎ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤜᤠᤱᤅᤡᤴ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣ᤺ᤴ ᤀᤠᤱᤃᤠ᤹ ᤁᤢᤓᤪᤧ᤺ᤱ ᤁᤧᤒᤡᤀᤠᤛᤠᤱ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤔᤧᤒᤣ᤺ᤰᤁᤠᤴ. ᤀᤠᤱᤃᤠ᤹ ᤁᤵᤔᤥ ᤂᤖᤧ᤺ᤱᤅᤠᤱ ᤔᤧᤈᤠᤀᤠᤴ ᤜᤧᤰᤁᤩᤠᤱ ᤆᤫᤠ᤺ᤳᤋᤠᤱ ᤔᤧᤎᤢᤱᤅᤠᤴ॥

᥏ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤀᤠᤱᤃᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤠᤱᤅᤠᤱ ᤘᤠ᤹. ‘ᤂᤧᤏᤧ᤹ ᤂᤧᤵᤔᤥ ᤂᤖᤧ᤺ᤱ ᤔᤧᤴᤈᤠᤀᤧ᤹ ᤀᤡᤃᤪ ᤆᤫᤠ᤺ᤳ ᤔᤧᤎᤢᤅᤧᤴᤏᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤠᤅᤧᤒᤠ ᤗᤠᤶ ᤔᤧᤏᤢ᤺ᤰᤂᤧᤴ ᤔᤧᤒᤣᤃᤧᤴᤏᤧ᤹॥’”

᥇᥆ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤌᤡᤰᤏᤠᤜᤠᤱ ᤗᤠᤶᤒᤠ ᤐᤥ᤺ᤰᤂᤧᤀᤠᤱ ᤐᤣ. ᤜᤧᤰᤁᤩᤠᤱ ᤒᤣᤌᤣᤗ ᤌᤠᤅᤧᤒᤠ ᤗᤠᤶ ᤗᤠᤶᤒᤠ ᤔᤧᤏᤢ᤺ᤰᤂᤧᤴ ᤔᤧᤒᤣᤏᤧᤴᤗᤥ॥

ᤒᤣᤌᤣᤗᤒᤠ ᤋᤢᤶᤓᤠᤰᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ

᥇᥇ ᤂᤧᤴ ᤕᤧᤶᤔᤥ ᤒᤣᤌᤣᤗᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤋᤢᤶᤓᤠᤰᤛᤠ ᤌᤡᤰ ᤘᤕᤧ॥ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤧᤍᤩᤧᤀᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤒᤣᤌᤣᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤔᤧᤔᤧᤳᤋᤢ॥ ᤂᤧᤸᤗᤧ ᤜᤠᤱᤅᤡᤴ ᤔᤧᤳᤋᤢᤒᤠ ᤐᤠ᤺ᤴᤏᤡᤴᤏᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤴ ᤔᤧᤈᤧᤰᤋᤢ॥

᥇᥈ ᤂᤢᤴᤇᤡ᤹ ᤐᤠ᤺ᤸᤗᤧ ᤂᤧᤱᤜᤠ᤹ ᤛᤣ᤺ᤴᤗᤠᤵᤋᤢᤛᤡ. “ᤂᤢᤏᤧ᤹ ᤀᤠᤳᤋᤥᤗᤠᤶ ᤌᤠᤛᤡᤱ᥅” ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤕᤜᤢᤍᤠᤗᤠᤶ ᤁᤧᤎᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤐᤣᤒᤠ ᤗᤠᤶᤔᤡᤴ ᤀᤥ᤺ᤴᤔᤧᤎᤠᤰᤋᤢ॥

᥇᥉ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤗᤠᤃᤡ ᤀᤍᤱᤅᤥ ᤁᤖᤧᤗᤡ ᤏᤢ ᤕᤢᤰᤏᤠᤜᤠ᤹ ᤀᤠᤄᤣ᤺ᤰᤂᤧ ᤀᤠᤒᤡᤖᤧ᤹॥” ᤀᤠᤸᤗ ᤂᤧᤱᤜᤠ᤹ᤖᤧ ᤀᤍᤱᤅᤥ ᤁᤖᤣᤗᤡ ᤏᤢ ᤕᤢᤰᤏᤠᤜᤠ᤹ ᤔᤧᤄᤣ᤺ᤰᤂᤢ ᤔᤧᤒᤡᤖᤢ. ᤂᤧᤒᤩᤠᤱ ᤂᤢᤏᤧ᤹ ᤂᤧᤵᤔᤥ ᤕᤢᤱᤛᤡᤱ॥

᥇᥊ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤁᤢᤔᤏᤠᤴ ᤕᤥ᤺ᤰᤌᤰᤛᤧ ᤐᤣ॥ ᤂᤧᤴ ᤗᤳᤇᤠ ᤕᤜᤡᤒᤠ ᤛᤡᤱᤒᤢᤱ ᤛᤡᤃᤠᤱ ᤕᤢᤅᤧᤃᤖᤧᤒᤠ ᤂᤢᤏᤧ᤹ ᤋᤢᤔᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤕᤜᤢᤍᤠᤗᤠᤶ ᤁᤧᤎᤠᤱᤒᤠᤴ ᤂᤧᤏᤧ᤹ᤀᤣᤏᤧᤒᤡ᥅”

ᤂᤧᤸᤗᤧ ᤔᤧᤳᤋᤢ. “ᤀᤥᤖᤥ. ᤀᤠᤱᤃᤠ᤹ᤀᤣᤀᤠᤖᤥ॥”

᥇᥋ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤑᤧᤖᤧ᤹ᤀᤠᤱ ᤁᤢᤓᤠ ᤁᤢᤈᤠᤈᤡ ᤆᤩᤧ᤹ ᤌᤢᤅᤧ᤹॥”

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ᤏᤢ ᤏᤢ᤺ᤱᤔᤠ ᤐᤣ᤺ᤰᤔᤠ ᤔᤧᤛᤢᤰᤁᤠᤴ. ᤁᤴ ᤋᤧᤴᤏᤥ ᤂᤧᤏᤧ᤹ᤏᤢ ᤂᤖᤧ᤺ᤱᤅᤠᤱ ᤆᤠᤔᤠ ᤔᤧᤛᤢᤰᤁᤠᤴ. ᤜᤧᤰᤁᤩᤠᤱ ᤆᤫᤠ᤺ᤳᤋᤠᤱ ᤌᤢᤱᤔᤠ ᤔᤧᤛᤢᤰᤁᤠᤴ॥

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹. ‘ᤂᤧᤏᤧ᤹ ᤂᤧᤵᤔᤥ ᤂᤖᤧ᤺ᤱ ᤔᤧᤈᤧᤴᤏᤧ᤹ ᤀᤡᤃᤪ ᤆᤫᤠ᤺ᤳᤋᤠᤱ ᤔᤧᤎᤢᤅᤧᤴᤏᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤠᤅᤧᤒᤠ ᤗᤠᤶᤔᤥ ᤔᤧᤏᤢ᤺ᤰᤂᤧᤴᤏᤧ᤹॥’”

᥇᥎ ᤂᤧᤴ ᤁᤠᤵᤐᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ᤀᤠᤱ ᤂᤧᤏᤧ᤹ ᤜᤧᤰᤁᤣᤀᤣ ᤗᤳᤇᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤀᤠ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤗᤠᤶ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤛᤥᤖᤡᤰ ᤆᤠᤛᤧ ᤌᤢᤱᤛᤧ ᤀᤠᤜᤡᤶᤔᤥ ᤋᤠ᤺ᤵᤔᤠᤖᤧ ᤗᤠᤃᤡ ᤔᤠᤱᤗᤠᤀᤡᤱᤒᤠ ᤌᤡᤰᤗᤧ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹॥” (ᤁᤖ ᤂᤧᤴ ᤁᤠᤵᤐᤥᤒᤠ ᤔᤏᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢᤒᤠ ᤁᤴ ᤐᤠ᤺ᤴᤏᤡᤴ ᤀᤡᤱᤗᤧᤰ ᤘᤕᤧ॥)

᥇᥏ ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤁᤢᤔᤏᤠᤴ ᤏᤢ᤺ᤰᤂᤧᤀᤠᤱ ᤂᤧᤴᤏᤢ ᤛᤥᤖᤡᤰ ᤐᤣ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤡᤶᤔᤥ ᤁᤢᤈᤠ ᤆ ᤌᤢᤅᤢ॥

᥈᥆ ᤀᤠᤸᤗ ᤂᤢᤴᤇᤡ᤹ ᤆᤠᤈᤠᤔᤠ ᤆᤵᤋᤧᤴᤏᤥ ᤁᤢᤈᤠ ᤆᤠᤏᤢ ᤌᤢᤱᤏᤢ ᤕᤢᤅᤧᤛᤡᤸᤗᤧ ᤂᤢᤏᤧ᤹ ᤁᤧᤏᤢ᤺ᤰᤐᤠ ᤁᤧᤍᤣ᤹ᤒᤠ ᤂᤧᤴ ᤁᤠᤵᤐᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤖᤧ॥

᥈᥇ ᤂᤢᤏᤧ᤹ ᤕᤜᤢᤍᤠᤗᤠᤶ ᤁᤧᤎᤠᤱᤒᤠ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤑᤧ᤺ᤰᤋᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢ᤹- ‘ᤂᤧᤏᤧ᤹ ᤀᤠᤵᤑᤣᤰ ᤁᤧᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤁᤧᤏᤡᤅᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤒᤡᤖᤧᤒᤠ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤏᤣ ᤁᤧᤘᤠ᤹॥

᥈᥈ ᤂᤢᤏᤧ᤹ ᤂᤧᤏᤧ᤹ ᤋᤠᤔᤠ ᤁᤧᤶᤓᤠ᤺ᤰᤋᤧᤶᤒᤠᤍᤧᤴᤏᤥ ᤂᤖᤧ᤺ᤱ ᤆᤠᤛᤧ ᤏᤢ ᤆᤫᤠ᤺ᤳ ᤌᤢᤱᤛᤧ ᤁᤧᤏᤢ᤺ᤰᤂᤧ ᤁᤧᤍᤩᤧᤀᤠᤱ ᤁᤧᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤈᤣ ᤌᤰᤁᤡᤴ ᤂᤧᤏᤧ᤹ ᤁᤧᤎᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤅᤥ ᤔᤧᤴᤈᤡᤰᤂᤢᤴ᤹॥’”

᥈᥉ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤁᤢᤔᤏᤠ᤺ᤸᤗᤧ ᤁᤢᤈᤠ ᤆ ᤌᤢᤅᤢᤛᤢᤖᤢ. ᤂᤧᤒᤩᤠᤱ ᤁᤧᤗᤧᤶᤒᤠᤀᤠᤱ ᤁᤧᤍᤠ᤺ᤵᤐᤠ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤁᤢᤀᤍᤱᤅᤥ ᤁᤖᤧ᤺ᤸᤗᤡ ᤋᤠᤰᤂᤥ᤺ᤱ ᤕᤢᤰᤏᤠᤜᤠ᤹ ᤂᤣ᤺ᤰᤂᤢ ᤐᤡᤖᤢ॥

᥈᥊ ᤀᤠᤸᤗ ᤂᤢᤏᤧ᤹ ᤐᤣᤖ ᤐᤳᤇᤧᤸᤗᤧ ᤌᤧᤖᤡᤱᤒᤠ ᤌᤡᤰᤗᤧ ᤗᤠᤶᤔᤥ ᤋᤢᤔᤢᤀᤠᤱ ᤂᤢᤏᤧ᤹ ᤛᤧᤖᤢ. ᤂᤶᤓᤩᤠᤱ ᤂᤢᤏᤧ᤹ ᤁᤢᤈᤣ ᤌᤰᤁᤡᤴ ᤗᤠᤶᤔᤥ ᤜᤠᤒᤠ ᤏᤧᤛ᤻ᤛᤧᤃᤖᤧ॥ ᤀᤍᤱᤅᤡᤴ ᤏᤢ ᤌᤧᤖᤡᤱᤒᤧᤴ ᤆᤠᤜᤡ᤺ᤴ ᤏᤧᤵᤔᤠᤱ ᤁᤢᤒᤣᤛᤠᤱ ᤕᤧᤒᤧᤃᤖᤧᤛᤡ॥

᥈᥋ ᤜᤠᤒᤠ ᤂᤧᤴ ᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤁᤢᤓᤠ ᤔᤏᤠᤜᤠ᤹ᤖᤧ ᤂᤧᤴ ᤆᤣ᤺ᤴ ᤗᤠᤶᤔᤥᤀᤣ ᤗᤠᤵᤐᤢᤱ ᤐᤣᤀᤠᤱ ᤏᤧᤛ᤻ᤛᤧᤒᤠ ᤏᤢ ᤂᤧᤴ ᤌᤧᤖᤡᤱᤒᤧᤴ ᤆᤣ᤺ᤸᤗᤧᤀᤣ ᤁᤢᤒᤣᤛᤠᤱ ᤕᤧᤒᤣᤃᤖᤧᤒᤠ ᤔᤧᤏᤡᤛᤢ. ᤜᤧᤰᤁᤩᤠᤱ ᤔᤧᤒᤣᤀᤠᤱ ᤂᤧᤴ ᤁᤠᤵᤐᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤢᤅᤧᤒᤠ ᤒᤣᤌᤣᤗ ᤕᤧᤰᤕᤰᤁᤥ ᤂᤧᤴ ᤀᤡᤱᤄᤱᤅᤡᤴ ᤔᤧᤔᤧᤳᤋᤢᤛᤡ॥

᥈᥌ ᤀᤠᤸᤗ ᤂᤢᤏᤧ᤹ ᤗᤠᤶᤍᤡ᤺ᤰᤁᤥᤗᤠᤶ ᤁᤧᤏᤢ᤺ᤰᤐᤠ ᤁᤧᤓᤧᤵᤐᤠ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤂᤧᤵᤔᤠ ᤔᤧᤴᤍᤧᤶᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤒᤠ ᤂᤧᤴ ᤁᤢᤔᤏᤠ᤺ᤴᤗᤥ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤌᤧᤖᤡᤱᤒᤧᤴ ᤐᤡᤖᤢᤖᤧᤳᤇ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤛᤠᤶᤍᤡᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤌᤧᤖᤡᤱᤒᤧᤸᤗᤧ ᤂᤢᤏᤧ᤹ ᤑᤢᤕᤢᤀᤠᤱ ᤛᤧᤖᤢᤖᤧᤳᤇ॥”

᥈᥍ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤛ᤻ᤛᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤗᤠᤃᤡ ᤀᤍᤱᤅᤥ ᤁᤖᤣ᤺ᤸᤗᤡ ᤋᤠᤰᤂᤥ᤺ᤱ ᤕᤢᤰᤏᤠᤜᤠ᤹ ᤂᤣ᤺ᤰᤂᤧ ᤀᤠᤒᤡᤖᤧ᤹॥” ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤄᤣ᤺ᤰᤂᤢ ᤔᤧᤒᤡᤖᤢ॥

᥈᥎ ᤜᤧᤰᤁᤩᤠᤱ ᤂᤢᤏᤧ᤹ ᤐᤣᤀᤠᤱ ᤂᤧᤴ ᤆᤣ᤺ᤴ ᤗᤠᤶᤔᤥᤀᤣ ᤏᤧᤛ᤻ᤛᤧᤃᤖᤧᤒᤠ ᤜᤧᤰᤁᤩᤠᤱ ᤀᤍᤱᤅᤡᤴ ᤏᤢ ᤌᤧᤖᤡᤱᤒᤧᤴ ᤁᤢᤒᤣᤛᤠᤱᤅᤣ ᤕᤧᤒᤧᤃᤖᤧᤛᤡᤒᤠ ᤏᤡᤛᤢᤛᤡ॥ ᤂᤧᤴ ᤌᤧᤖᤡᤱᤒᤧᤸᤗᤧ ᤂᤠᤴ ᤆᤣ᤺ᤴ ᤔᤧᤴᤈᤠᤀᤣ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤀᤍᤱᤅᤡᤴᤏᤠᤱ ᤔᤧᤶᤓᤢ ᤔᤧᤱᤄᤠ᤺ᤴᤏᤣ ᤕᤧᤒᤧ॥

᥈᥏ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤁᤢᤈᤣ᤺ᤴ ᤐᤰᤂᤢᤀᤠᤱ ᤀᤍᤱ ᤛᤶᤎᤠᤱ ᤏᤧᤛ᤻ᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤌᤰᤛᤧ ᤏᤢ ᤗᤢᤵᤔᤠᤖᤧ ᤗᤠᤃᤡ ᤁᤠᤵᤐᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤀᤠᤵᤑᤣᤰ ᤁᤢᤕᤧᤰᤕᤰᤁᤥ ᤋᤠᤖᤢ॥

᥉᥆ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤆᤣ᤺ᤴ ᤀᤠᤒᤠᤅᤣ ᤜᤡᤶᤛᤕᤱᤒᤠ ᤀᤡᤐᤢᤱᤅᤥ ᤏᤧᤛ᤻ᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤗ᤹ᤖᤧᤀᤠᤱ ᤔᤣᤖᤡᤱ ᤔᤧᤎᤰᤋᤧ. “ᤀᤠᤕᤠᤰᤁᤥ ᤀᤣ. ᤀᤠᤏᤡᤃᤧ ᤏᤢᤛ᤻ᤛᤠ᤹ᤀᤣ᥄”

᥉᥇ ᤂᤢᤏᤧ᤹ ᤔᤧᤈᤡᤰᤂᤢ ᤔᤧᤛᤢᤖᤢᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤛ᤻ᤛᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤛᤡᤀᤠᤕᤠᤱ ᤀᤠᤱᤃᤠ᤹ᤀᤠᤱ ᤜᤠᤒᤠ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤏᤧᤔᤏᤠᤒᤠ ᤀᤡᤐᤢᤱᤅᤥ ᤀᤠᤈᤡᤰᤂᤧ᤹ᤀᤥ॥ ᤀᤠᤱᤃᤠ᤹ ᤀᤠᤕᤧᤳᤜᤠ᤹ ᤂᤢᤏᤧ᤹ᤀᤣ ᤁᤢᤕᤠᤀᤥ ᤏᤧᤖᤖᤥ॥

᥉᥈ ᤌᤣᤀᤠᤱᤓᤧᤸᤗᤧ ᤒᤣᤌᤣᤗᤀᤥ ᤁᤧᤏᤧᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤢ ᤛᤠᤔᤖᤡᤕᤠᤒᤠ ᤐᤠᤱᤈᤢᤶᤜᤠ᤹ᤀᤥᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥ ᤁᤧᤏᤧᤒᤠ ᤆᤴᤈᤶᤒᤠᤍᤧᤴᤏᤥᤒᤠ ᤔᤠᤱᤎᤠ᤺ᤴᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰ ᤗᤠᤶ ᤂᤢᤏᤧ᤹ ᤀᤢᤘᤠ ᤆᤥᤃᤢᤒᤠ ᤀᤡᤱᤄᤱᤅᤡᤴ ᤛᤧᤰᤂᤠᤀᤣ ᤁᤧᤳᤗᤥ॥”

ᤕᤠᤖᤥᤒᤠᤔᤖᤧ ᤁᤢᤗᤠᤕᤥ

᥉᥉ ᤂᤧᤴ ᤀᤣᤃᤠᤱᤅᤠᤱ ᤕᤠᤖᤥᤒᤠᤔᤖᤧ ᤂᤢᤏᤧ᤹ ᤋᤠᤵᤑᤧ᤺ᤶᤒᤠ ᤁᤢᤕᤧᤵᤗᤧᤰᤜᤠ᤹ ᤔᤧᤗᤧᤖᤢᤴ. ᤁᤖ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤁᤧᤏᤧᤒᤠ ᤆᤴᤈᤶᤒᤠᤍᤧᤴᤏᤥᤒᤠ ᤔᤠᤱᤎᤠ᤺ᤴᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤁᤧᤖᤧᤰ ᤛᤢᤘᤠᤱᤒᤠ ᤔᤏᤠᤜᤠ᤹ᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤀᤠᤳᤋᤡᤴ ᤔᤏᤠ᤺ᤴᤇᤠᤱ ᤂᤢᤏᤧ᤹ ᤁᤥ᤺ᤰᤔᤠᤀᤥᤒᤠ ᤔᤠᤱᤎᤠ᤺ᤴᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤆᤥᤃᤢ॥

᥉᥊ ᤕᤠᤖᤥᤒᤔᤖᤧ ᤁᤢᤜᤡᤶᤛᤕᤱᤅᤥᤒᤠ ᤗᤠᤕᤥᤴ ᤜᤠᤒᤠ ᤁᤴᤏᤣ ᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤌᤥ ᤔᤧᤒᤥᤃᤧᤴ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤂᤢᤏᤧ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤖᤥ॥

ᤕᤠᤖᤥᤒᤠᤔᤖᤧ ᤁᤢᤍᤰᤗᤧᤱᤘᤠᤀᤥ ᤀᤜᤡᤕᤠᤜᤖᤧ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ

᥇᥊

ᤂᤧᤴ ᤕᤧᤶᤔᤥ ᤕᤠᤖᤥᤒᤠᤔᤖᤧ ᤁᤢᤛ᤻ᤛᤠ ᤀᤒᤡᤕᤠ᤺ᤴ ᤋᤢᤃᤧ.

᥈ ᤜᤧᤰᤁᤩᤠᤱ ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤋᤡᤴ ᤔᤧᤳᤋᤢ. “ᤂᤧᤏᤧ᤹ ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤏᤧ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤁᤢᤛᤣ᤺ᤴ ᤔᤧᤴᤏᤡᤔᤠᤖᤧ ᤗᤠᤃᤡ ᤁᤧᤈᤠᤱᤜᤠ᤹ ᤗᤧᤰᤋᤧ᤹॥ ᤂᤧᤒᤩᤠᤱ ᤂᤧᤏᤧ᤹ ᤛᤡᤗᤥᤀᤥ ᤐᤣᤃᤧ᤹॥ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤜᤠᤱ ᤁᤧᤒᤥ᤺ᤱ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤠᤵᤔᤡ ᤁᤧᤔᤧᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤜᤡᤕᤠᤜ᤺ᤴ ᤂᤧᤵᤔᤥ ᤘᤠ᤹॥

᥉ ᤂᤧᤏᤧ᤹ ᤌᤡᤒᤥᤱ ᤁᤢᤗᤧᤵ ᤂᤖᤧ᤺ᤱ. ᤁᤢᤓᤠ ᤆᤠᤖ᤺ᤵᤐᤠᤜᤠ᤹ ᤏᤢ ᤆᤢᤰᤛᤠ ᤁᤢᤸᤗᤡᤱᤔᤠ ᤌᤡᤰ ᤛᤰᤘᤠᤄᤢ ᤋᤣ᤹ᤖᤧᤀᤠᤱ ᤂᤢᤏᤧ᤹ᤀᤥ ᤐᤣᤃᤧ᤹॥ ᤀᤅᤧ᤺ᤰᤘᤠ᤺ᤴ ᤌᤣ ᤗ᤹ ᤂᤧᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤁᤧᤈᤧᤰ॥”

᥊ ᤁᤸᤗᤧᤆᤥᤃᤢᤸᤗᤧ ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤕᤧᤶᤒᤠ᤺ᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢ. ᤜᤧᤰᤁᤩᤠᤱ ᤀᤜᤡᤕᤠᤜᤖᤧ ᤁᤢᤜᤡᤶ ᤛᤡᤗᤥᤀᤥ ᤐᤣ॥

ᤂᤧᤴ ᤕᤧᤶᤔᤥ ᤀᤜᤡᤕᤠᤜᤖᤧ ᤏᤡᤔᤠ ᤔᤧᤛᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤂᤍᤠᤰᤔᤡ ᤋᤢᤶᤛᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤔᤡᤰᤜᤠᤱᤔᤠ ᤀᤠᤃᤧᤀᤠᤱ ᤘᤕᤧ॥

᥋ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤋᤡᤴ ᤁᤢᤛ᤻ᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤐᤠ᤺ᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤑᤧᤴᤗ ᤐᤳ. ᤌᤣᤀᤠᤱᤓᤧᤸᤗᤧ ᤂᤧᤴ ᤋᤢᤰ. ᤜᤧᤰᤁᤩᤠᤱ ᤂᤧᤏᤧ᤹ ᤀᤰᤋᤱᤒᤠ ᤏᤥᤃᤵ ᤐᤡᤖᤧ᤹॥ ᤀᤠᤸᤗ ᤂᤧᤴ ᤁᤧᤵᤑᤧᤴᤏᤠᤱ ᤁᤢᤓᤠ ᤘᤣ᤹ ᤗᤧᤱᤛᤡᤱ᤹॥”

᥌ ᤀᤠᤸᤗ ᤀᤜᤡᤕᤠᤜᤖᤧ ᤗᤠᤶᤎᤣ᤺ᤳᤋᤥ ᤂᤧᤸᤗᤧ ᤁᤢᤗᤠᤱᤒᤢᤰᤁᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤋᤣ. ᤂᤧᤏᤧ᤹ ᤁᤳᤏᤠ ᤛᤡᤃᤠᤱ ᤑᤧᤖᤧ᤹॥ ᤌᤣᤀᤠᤱ ᤂᤧᤏᤧ᤹ ᤁᤢᤓᤠ ᤘᤣ᤹ ᤁᤧᤗᤧᤱᤛᤡᤱᤒᤠᤒᤣ᥅ ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤋᤠᤵᤑᤣ᤺ᤶᤒᤠ ᤀᤡᤱᤄᤱ ᤁᤳᤋᤢᤱ᤹॥

᥍ ᤂᤧᤏᤧ᤹ ᤐᤧᤃᤧ᤹ᤀᤠᤱ ᤕᤠᤖᤥᤒᤠᤔᤧᤴ ᤔᤧᤳᤋᤧ᤹. ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤱᤃᤠ᤹ ᤂᤧᤏᤧ᤹ ᤔᤏᤠᤜᤠ᤹ᤀᤥᤗᤠᤶ ᤑᤥ᤺ᤱᤏᤧ. ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤗᤳᤇᤠ ᤗᤠᤶᤗᤥᤒᤠ ᤆᤥ᤺ᤰᤏᤧ॥

᥎ ᤀᤠᤱᤃᤠ᤹ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤜᤠᤱᤈᤢᤶᤔᤡᤴ ᤏᤠᤵᤋᤢᤱᤛᤡᤱᤅᤠᤱ ᤂᤧᤏᤧ᤹ ᤐᤡᤏᤧ॥ ᤁᤖ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤜᤧᤰᤁᤣ ᤁᤧᤒᤥ᤺ᤰᤂᤧᤒᤠ ᤜᤥᤵ. ᤂᤢᤏᤧ᤹ ᤀᤠᤱᤃᤠ᤹ ᤀᤠᤏᤡᤔᤥ ᤌᤣ᤺ᤴ ᤏᤢᤒᤠ ᤆᤥᤰ ᤜᤠᤒᤠ ᤂᤧᤴᤗᤰ ᤆᤥᤃᤢᤖ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤛᤡᤰᤗᤢᤱᤔᤠ᤹ᤖᤧ ᤀᤠᤱᤃᤠ᤹ ᤋᤡᤶᤍᤠᤱ॥

᥏ ᤂᤧᤏᤧ᤹ᤏᤢ᤺ᤸᤗᤧ ᤋᤃᤡ ᤁᤧᤜᤡᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤧᤏᤧ᤹ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤘᤠ᤹॥ ᤂᤧᤏᤧ᤹ ᤁᤧᤗᤠᤃᤡ ᤘᤣ᤹ ᤔᤠᤱᤜᤠ᤹. ᤕᤥ᤺ᤶᤔᤏᤠᤀᤠᤱ ᤌᤰᤔᤏᤠᤒᤠ ᤏᤡᤱᤄᤴ ᤏᤠᤘᤠᤀᤡᤳᤗᤠᤜᤠ᤹ ᤁᤧᤈᤥᤃᤢᤛᤡᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤀᤣ᤺ᤰᤌᤠ᤺ᤰᤔᤧᤴ ᤁᤧᤜᤡᤛᤢᤀᤠᤱ ᤘᤠ᤹॥

᥇᥆ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤕᤠᤖᤥᤒᤔᤖᤧ ᤁᤢᤜᤡᤶᤛᤕᤱᤅᤥ ᤔᤧᤰᤔᤠᤛᤡᤔᤧᤴ ᤂᤠ ᤋᤠᤖᤢᤱ᤹॥ ᤀᤠᤱᤃᤠ᤹ ᤀᤡᤛᤪᤠᤀᤡᤗᤀᤥ ᤁᤧᤘᤠ᤹ᤒᤠ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤒᤠ ᤁᤧᤖᤧᤰ ᤕᤧᤶᤒᤡᤳᤇᤠ. ᤕᤥᤃ᤻ᤒᤠ ᤀᤡᤃᤪ ᤕᤥᤃ᤻ᤒᤠ ᤔᤣ᤺ᤶᤒᤠ ᤂᤰᤐᤧᤳ ᤕᤢᤔᤪᤧᤰ ᤔᤧᤰᤂᤢᤱᤛᤡᤱ᤹॥ ᤂᤧᤴ ᤘᤖᤧᤱᤗᤧᤱ ᤂᤰᤐᤧᤳ ᤔᤧᤶᤔᤧᤰᤁᤣ ᤌᤠᤖᤡᤰ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤅᤡᤴ ᤐᤡ᤹ᤜᤡ ᤜᤠ᤺ᤶᤔᤏᤠᤒᤠ ᤜᤧᤰᤁᤣ ᤀᤠᤱᤃᤠ᤹ ᤔᤡᤎᤡᤰᤂᤢᤱ᤹॥

᥇᥇ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤅᤥᤒᤠ ᤕᤧᤰᤕᤰᤁᤥ ᤁᤧᤛᤡᤒᤠᤜᤠ᤹ ᤆᤠᤜᤡ᤺ᤴ ᤁᤥ᤺ᤳᤆᤥᤜᤠ᤹ᤖᤧ ᤔᤧᤈᤛᤡ᤹. ᤜᤧᤰᤁᤩᤠᤱ ᤋᤠᤶᤓᤢᤱᤅᤥ ᤁᤧᤛᤡᤒᤠᤜᤠ᤹ ᤆᤠᤜᤡ᤺ᤴ ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ᤖᤧ ᤔᤧᤈᤛᤡ᤹ ᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ᥄’”

᥇᥈ “ᤀᤜᤡᤕᤠᤜ᤺ᤸᤗᤧ ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤋᤡᤴ ᤀᤠᤸᤗ ᤜᤡᤶᤔᤥ ᤏᤢ᤺ᤰᤂᤧᤀᤠᤱ ᤐᤣᤃᤧ᤹ ᤔᤧᤳᤋᤢ॥ ᤂᤧᤏᤧ᤹ ᤁᤧᤕᤧᤰᤕᤰᤁᤥ ᤗᤠᤱᤃᤧᤎᤠᤛᤢᤸᤗᤧ ᤂᤧᤴ ᤀᤅᤧ᤺ᤰᤘᤠ᤺ᤴ ᤛᤡᤖᤥ॥

᥇᥉ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤗᤠᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤣᤖᤡᤱ ᤔᤧᤎᤰᤁᤠᤱ ᤂᤧᤴ ᤔᤧᤗᤢᤵᤋᤢ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤀᤥᤖᤰ ᤁᤢᤓᤠ ᤏᤢᤒᤠ ᤐᤠ᤺ᤴ ᤂᤥᤛᤢᤒᤠᤸᤗᤧ ᤆᤥᤃᤢᤸᤗᤧ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤅᤥ ᤂᤧᤴᤗᤰ ᤔᤧᤗᤢᤵᤋᤢ᤹॥

᥇᥊ “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤀᤥ ᤜᤠᤱᤎᤡᤰ ᤑᤥ᤺ᤰᤂᤢ᤹. ᤂᤧᤸᤗᤧ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤱᤅᤡᤴ ᤏᤠ᤹ᤖᤢ॥ ᤂᤧᤴ ᤀᤠᤀᤡᤴᤒᤠ ᤕᤧᤴᤏᤥᤛᤠ ᤐᤥᤱ᤹᥄ ᤀᤥᤖᤥ. ᤀᤠᤸᤗᤥᤀᤣ ᤐᤥᤱᤗᤥ॥

᥇᥋ ᤆᤫᤠ᤺ᤳᤋᤥ ᤑ᤺ᤱᤍᤢ᤺ᤴ ᤏᤠ ᤏᤢ ᤁᤳᤏᤠ ᤘᤠ᤺ᤴᤈᤥ ᤘᤠ᤺ᤴᤈᤥ ᤔᤢᤶᤒᤠ ᤁᤢᤛᤡᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤜᤡᤵᤋᤢ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤛᤡᤒᤠ ᤁᤴ ᤏᤢᤒᤠ ᤗᤠᤈᤣ᤹ᤗᤠᤶ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤛᤠ᤺ᤵᤐᤥᤏᤢᤀᤣ ᤜᤠ᤹ᤕᤠᤰ ᤀᤠ᤺ᤰᤂᤢᤍᤣᤛᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡ ᤑᤢᤳᤇᤡᤱᤈᤩᤠᤱ ᤛᤧᤛᤢᤍᤣᤛᤢᤛᤡ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤛᤣᤖᤠ ᤏᤠᤘᤠᤀᤡᤳᤗᤠ ᤛᤡᤳᤗᤠᤱᤜᤠ᤹ ᤔᤧᤈᤥᤃᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛ᤻ᤛᤠᤰᤁᤧᤴ ᤔᤧᤓᤥ᤺ᤰᤂᤢ॥

᥇᥌ ᤜᤧᤰᤁᤩᤠᤱ ᤕᤠᤖᤥᤒᤠᤔᤖᤧ ᤆᤥᤃᤢᤒᤠ ᤏᤢ ᤀᤡᤛᤪᤠᤀᤡᤗᤧᤴ ᤆᤥ᤺ᤰᤔᤠ ᤐᤠᤱᤄᤢᤒᤠ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤡᤛᤪᤠᤀᤡᤗᤧᤴ ᤏᤠ᤹ᤖᤢᤖᤥ॥”

᥇᥍ ᤂᤧᤒᤩᤠᤱ ᤕᤠᤖᤥᤒᤠᤔᤖᤧ ᤁᤢᤔᤣ᤺ᤳᤋᤡᤴ ᤐᤥᤃᤧᤀᤠᤱ ᤋᤡᤷᤛᤠ ᤕᤧᤰᤕᤰᤁᤥ ᤐᤣ॥ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤗᤠᤶᤎᤠ᤺ᤳᤐᤢᤱᤅᤡᤴ ᤁᤠ᤺ᤰᤋᤢᤏᤢᤔᤧ᤺ᤴᤏᤣ ᤂᤧᤴ ᤀᤅᤧ᤺ᤰᤘᤠ᤺ᤴ ᤁᤢᤛᤰᤔᤠ ᤐᤣ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤜᤡᤕᤠᤜ᤺ᤴ ᤗᤠᤶᤒᤠ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤧᤴ ᤔᤧᤗᤢᤵᤋᤢ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤔᤧᤎᤰᤋᤧᤖᤥ॥

ᤕᤠᤖᤥᤒᤠᤔᤧᤴ ᤔᤠᤛᤡᤱ

᥇᥏ ᤕᤠᤖᤥᤒᤠᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤌᤱ ᤆᤥᤃᤢᤒᤠᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤰᤂᤣᤗ᤹ᤖᤡᤰ ᤕᤢᤰ ᤆᤥᤃᤢ. ᤂᤧᤴ ᤐᤠ᤺ᤴᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥ ᤛᤠᤵᤋᤧᤀᤠᤱ ᤐᤳ॥

᥈᥆ ᤕᤠᤖᤥᤒᤠᤔᤖᤧ ᤏᤡᤒᤥᤱᤅᤠᤱ ᤏᤧᤴᤇᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ॥ ᤂᤶᤓᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤏᤠᤍᤠᤒᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤖᤜᤒᤠᤔ

(᥈ ᤛᤠᤵᤔᤢ ᥇᥇:᥋–᥇᥈:᥇᥋)

᥈᥇ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤖᤜᤒᤠᤔᤖᤧ ᤕᤜᤢᤍᤠᤀᤥ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤗᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤁᤧᤖᤧᤸᤗᤧ ᤜᤠᤱ ᤐᤥ᤺ᤰᤂᤧ॥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤗᤠᤶ ᤂᤢᤏᤧ᤹ ᤁᤢᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤕᤧᤰᤕᤰ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤌᤡᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤏᤠᤔᤠ ᤘᤕᤧ॥ ᤂᤢᤏᤧ᤹ ᤗᤳᤇᤠ ᤀᤶᤔᤥᤏᤡ ᤘᤕᤧ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ. ᤜᤠᤒᤠ ᤂᤧᤴᤏᤣ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤜᤠ᤹ᤏᤢ᤺ᤸᤗᤧ ᤕᤖᤡᤰ ᤗᤠᤕᤥ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤡᤰ ᤔᤧᤓᤥ᤺ᤰᤂᤢ॥

᥈᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤧᤘᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤁᤥ᤺ᤰᤔᤠᤀᤥᤒᤠ ᤔᤠᤱᤎᤠ᤺ᤴᤜᤠ᤹. ᤛᤢᤳᤌᤥᤒᤠ ᤗᤢᤱᤜᤠ᤹ ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠᤜᤠ᤹ ᤁᤣ᤺ᤶᤒᤠ ᤌᤧᤃᤢ ᤌᤰᤔᤠ ᤏᤢ ᤜᤢᤶᤒᤧᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤌᤰᤔᤠ ᤔᤧᤕᤢᤰᤂᤢ॥

᥈᥊ ᤗᤠᤈᤣ᤹ᤀᤥᤒᤠ ᤔᤠᤱᤎᤠ᤺ᤴᤏᤥ ᤔᤧᤴᤇᤢᤔᤠᤖᤧ ᤔᤧᤓᤳᤇᤢᤛᤡᤒᤠ ᤑᤧᤳᤁᤧᤗᤠ᤹ᤒᤠ ᤕᤧᤶᤒᤡᤳᤇᤠᤜᤠ᤹ᤀᤠᤱ ᤔᤧᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤏᤠ᤺ᤳᤋᤢ ᤗ᤺ᤳᤋᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤔᤏᤠᤜᤠ᤹ᤖᤧ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ॥

᥈᥋ ᤖᤜᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤅᤠᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤔᤡᤛᤪᤒᤠ ᤜᤠᤱ ᤛᤡᤛᤁᤖᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤌᤱᤅᤥ ᤑᤳᤋᤢ॥

᥈᥌ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤅᤡᤸᤗᤧ ᤁᤢᤜᤠᤱᤜᤡᤶᤔᤥᤒᤠ ᤁᤢᤔᤧᤴ ᤁᤧᤄᤡ᤺ᤰᤐᤠ ᤀᤡᤔᤧᤸᤗᤢᤱᤒᤠ ᤛᤠᤔᤠᤜᤠ᤹ ᤏᤠᤵᤋᤢᤍᤣ᤹ᤖᤢᤛᤡ॥ ᤂᤢᤏᤧ᤹ ᤛᤥᤗᤥᤔᤏᤖᤧ ᤆᤥᤃᤢᤒᤠ ᤛᤠᤶᤔᤩᤠᤱ ᤂᤥᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤣ᤹ᤖᤢ॥

᥈᥍ ᤁᤸᤗᤧᤆᤥᤃᤢᤸᤗᤧ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤖᤜᤒᤠᤔ ᤜᤠᤱᤅᤡᤸᤗᤧ ᤁᤠᤛᤠ ᤂᤥᤜᤠ᤹ ᤌᤃᤢᤀᤠᤱ ᤜᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ ᤁᤶᤒᤪᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ ᤗᤰᤐᤧᤴ ᤐᤡᤖᤢᤛᤡ॥

᥈᥎ ᤀᤠᤵᤑᤠᤸᤗᤧᤛᤠᤱ ᤜᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠᤛᤧ ᤌᤰᤔᤠ. ᤂᤧᤴ ᤁᤶᤒᤪᤠᤱᤜᤠ᤹ᤖᤧ ᤂᤧᤴ ᤂᤥᤜᤠ᤹ ᤔᤧᤒᤰᤂᤢ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤁᤶᤒᤪᤠᤱ ᤕᤢᤰᤏᤠ ᤕᤠᤰᤑᤠᤱᤅᤥ ᤕᤠᤶᤔᤥ ᤔᤧᤕᤧᤵᤛᤢ॥

᥈᥏ ᤖᤜᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥᤒᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅

᥉᥆ ᤖᤜᤒᤠᤔ ᤏᤢ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤆᤰᤔᤧᤸᤗ᤹ᤀᤣ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥉᥇ ᤖᤜᤒᤠᤔᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤗᤢᤵᤋᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤏᤠᤔᤠ ᤘᤕᤧ॥ ᤂᤢᤏᤧ᤹ ᤗᤳᤇᤠ ᤀᤶᤔᤥᤏᤡ ᤘᤕᤧ॥ ᤂᤧᤸᤗᤧ ᤁᤢᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤀᤒᤡᤕᤠ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤒᤡᤕᤠᤖᤧ ᤕᤜᤢᤍᤠᤀᤥ ᤜᤠᤱᤕᤢᤰ ᤆᤥᤃᤢ

(᥈ ᤛᤠᤵᤔᤢ ᥇᥉:᥇–᥇᥊:᥇)

᥇᥋

ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤒᤡᤕᤠ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ.

᥈ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤛᤢᤶᤛᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤔᤠᤁᤠ ᤘᤕᤧ॥ ᤂᤢᤏᤧ᤹ ᤀᤒᤡᤛᤠᤗᤥᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥉ ᤂᤧᤸᤗᤧᤀᤠᤱ ᤋᤃᤡ ᤂᤢᤏᤧ᤹ ᤁᤢᤶᤒᤠᤖᤧ ᤆᤥᤃᤢᤒᤠ ᤁᤧᤖᤧᤰ ᤗᤠᤕᤥᤜᤠ᤹ ᤆᤥᤃᤢ॥ ᤂᤢᤏᤧ᤹ ᤁᤢᤏᤡᤱᤘᤠ᤺ᤴ ᤁᤢᤴᤎᤧᤒᤠ ᤁᤢᤎᤠ᤺ᤰᤌᤧᤒᤠ ᤍᤠᤀᤢᤍᤖᤧ ᤁᤢᤏᤡᤱᤘᤠ᤺ᤴ ᤏᤡᤱᤘᤠ᤹ᤑᤢᤔᤠᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤘᤕᤧᤒᤠ ᤜᤧᤰᤁᤣ ᤂᤢᤏᤧ᤹ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ ᤐᤖᤡᤰᤗᤧ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤧᤒᤥ᤺ᤰᤂᤧᤴ॥

᥊ ᤁᤖᤛᤠᤱ ᤍᤠᤀᤢᤍᤖᤧ ᤁᤢᤗᤰᤂᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤛ᤻ᤛᤠᤎᤡᤰ ᤑᤥ᤺ᤰᤂᤢᤀᤠᤱ ᤕᤖᤢᤛᤗᤧ᤺ᤶᤔᤡᤴ ᤁᤧᤎᤢᤶᤒᤠ ᤆᤥᤃᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤡᤕᤠ᤺ᤴ ᤍᤠᤀᤢᤍᤖᤧ ᤁᤢᤗᤠᤃᤡ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤗᤳᤇᤠ ᤛᤣᤔᤡ ᤜᤣᤰᤁᤣ ᤐᤡᤖᤢ॥

᥋ ᤌᤣᤀᤠᤱᤓᤧᤸᤗᤧ ᤜᤡᤳᤋᤡ ᤀᤢᤖᤡᤕᤠᤜᤏᤢ᤺ᤸᤗᤧ ᤘᤣ᤹ ᤐᤠ᤺ᤴᤏᤥ ᤍᤠᤀᤢᤍᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤁᤢᤍᤥ᤺ᤵᤔᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤁᤢᤜᤡᤱᤜᤡᤱ ᤂᤢᤏᤧ᤹ ᤀᤠᤳᤋᤡᤴ ᤁᤢᤀᤡᤱᤈᤠ᤺ᤱᤅᤡᤴᤏᤠᤱ ᤑᤣ᤺ᤴᤍᤢᤒᤠ ᤜᤥ᤺ᤵᤋᤧ॥

᥌ ᤖᤜᤒᤠᤔ ᤏᤢ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤜᤣ᤺ᤰᤛᤡᤱᤒᤠ ᤌᤱᤅᤡᤴ ᤀᤒᤡᤕᤠᤖᤧ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥍ ᤀᤒᤡᤕᤠᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅ ᤀᤒᤡᤕᤠ ᤏᤢ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤆᤰᤔᤧᤸᤗ᤹ᤀᤣ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥎ ᤜᤧᤰᤁᤩᤠᤱ ᤀᤒᤡᤕᤠ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤂᤶᤓᤩᤠᤱ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤗᤢᤵᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤛᤠ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤀᤥᤒᤠ ᤜᤠᤱ ᤀᤠᤛᤠ

(᥈ ᤛᤠᤵᤔᤢ ᥇᥋:᥇᥌–᥇᥌:᥌)

᥏ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱ ᤋᤱᤒᤣᤀᤥ ᤀᤠᤛᤠ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ.

᥇᥆ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤀᤒᤡᤛᤠᤗᤥᤔᤖᤧ ᤁᤢᤛ᤻ᤛᤠ ᤔᤠᤁᤠ᤺ᤴ ᤂᤢᤏᤧ᤹ ᤁᤢᤕᤢᤔᤠ ᤘᤕᤧ॥

᥇᥇ ᤀᤠᤛᤠ᤺ᤸᤗᤧ ᤂᤢᤏᤧ᤹ ᤁᤢᤎᤠ᤺ᤰᤌᤧᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤁᤢᤍᤥ᤺ᤵᤔᤠ ᤘᤕᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥇᥈ ᤂᤢᤏᤧ᤹ ᤔᤠᤱᤎᤠ᤺ᤴᤏᤥ ᤁᤧᤕᤢᤱᤒᤠ ᤔᤧᤴᤇᤢᤔᤠᤖᤧ ᤔᤧᤓᤳᤇᤢᤛᤡᤒᤠ ᤑᤧᤳᤁᤧᤗᤠ᤹ᤒᤠ ᤕᤧᤶᤒᤡᤳᤇᤠᤜᤠ᤹ ᤗᤠᤈᤣ᤹ᤗᤠᤶ ᤗ᤺ᤳᤋᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ ᤏᤠᤘᤠᤀᤡᤳᤗᤠᤜᤠ᤹ ᤂᤧᤳᤋᤢᤍᤣᤛᤢᤛᤡ॥

᥇᥉ ᤂᤢᤏᤧ᤹ ᤀᤠᤵᤑᤣᤰ ᤁᤢᤕᤢᤔᤠ ᤔᤠᤁᤠ᤺ᤴ ᤔᤠᤏᤢᤍᤡᤱ ᤜᤠᤱᤔᤠ ᤋᤠᤰᤑᤠᤗᤠᤶ ᤂᤧᤳᤋᤢᤍᤣᤛᤢ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤗᤳᤇᤠ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠ ᤛᤡᤳᤗᤠᤱ ᤌᤡᤰ ᤆᤥᤃᤢᤀᤠᤱ ᤘᤕᤧ॥ ᤀᤠᤛᤠ᤺ᤸᤗᤧ ᤂᤧᤴ ᤆᤩᤧᤵᤋᤢᤀᤠᤱ ᤛᤥ᤺ᤴᤍᤢ. ᤜᤧᤰᤁᤩᤠᤱ ᤁᤡᤍᤪᤥᤏ ᤕᤜ᤺ᤱᤅᤥ ᤂᤧᤴ ᤔᤡᤎᤡᤰᤂᤢᤍᤣᤛᤢ॥

᥇᥊ ᤂᤢᤏᤧ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤁᤧᤕᤢᤱᤒᤠ ᤛᤧᤘᤠ ᤆᤥ᤺ᤰᤔᤠᤍᤧᤴ ᤔᤠᤱᤎᤠ᤺ᤴᤜᤠ᤹ ᤔᤧᤄᤧᤳᤋᤢᤴ ᤔᤧᤍᤣᤛᤢᤴᤇᤠᤱ ᤀᤠᤛᤠ᤺ᤸᤗᤧ ᤁᤢᤛᤡᤰᤗᤢᤱᤔᤠᤴ ᤂᤢᤏᤧ᤹ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤕᤜᤘᤣ ᤍᤠᤱᤒᤠᤀᤥ ᤁᤧᤖᤧᤰ ᤋᤥ᤺ᤴᤍᤢᤀᤠᤱ ᤘᤕᤧ॥

᥇᥋ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤜᤧᤰᤁᤩᤠᤱ ᤁᤢᤶᤒᤠᤖᤧ ᤋᤥ᤺ᤴᤍᤢᤒᤠ ᤕᤢᤵᤐᤠ. ᤛᤠᤶᤔᤩᤠᤱ ᤏᤢ ᤛᤠᤔᤠᤜᤠ᤹ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤠᤖᤢ॥

᥇᥌ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤴ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠ᤺ᤸᤗᤧ ᤂᤢᤴᤇᤡ᤹ ᤜᤠᤱᤕᤢᤰ ᤆᤥᤃᤧᤛᤢᤒᤠ ᤕᤧᤶ ᤂᤠᤖᤠᤰ ᤌᤱ ᤐᤥ᤺ᤰᤂᤧᤀᤠᤱ ᤘᤕᤧ॥

᥇᥍ ᤀᤡᤛᤪᤠᤀᤡᤗᤒᤠ ᤒᤠᤛᤠ ᤜᤠᤱᤅᤡᤴ ᤐᤣᤀᤠᤱ ᤕᤜᤢᤍᤠ᤺ᤴ ᤌᤱᤅᤥ ᤑᤳᤋᤢ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤀᤠᤛᤠ᤺ᤸᤗᤧ ᤁᤢᤍᤧ᤺ᤱᤃᤵᤐᤥᤗᤠᤶ ᤗ᤺ᤶᤔᤠ ᤏᤢ ᤛᤡᤃᤠᤱ ᤗᤠ᤺ᤵᤔᤠ ᤀᤠᤳᤋᤡᤴᤏᤠᤱ ᤔᤧᤶᤓᤠ᤺ᤰᤔᤠᤛᤡᤖᤧ ᤗᤠᤃᤡ ᤖᤠᤔᤠᤀᤥ ᤜᤠᤱᤕᤰ ᤆᤥᤃᤢ॥

᥇᥎ ᤂᤧᤒᤩᤠᤱ ᤀᤠᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤠᤱᤜᤡᤶᤔᤥᤒᤠ ᤌᤠ᤺ᤱᤜᤠ᤹ᤀᤥ ᤁᤧᤕᤠ᤺ᤰᤐᤠ ᤁᤧᤖᤧᤰ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤕᤠᤱᤛᤡᤱ॥ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤜᤢᤰᤛᤢᤵᤋᤢᤛᤡᤀᤠᤱ ᤋᤒᤪᤡᤔᤥᤏᤖᤧ ᤁᤢᤛ᤻ᤛᤠ. ᤜᤣᤈᤩᤥᤏᤖᤧ ᤁᤢᤶᤔᤧᤴᤇᤠ᤹ ᤀᤖᤠᤔᤒᤠ ᤜᤠᤱ ᤒᤣᤏ-ᤜᤍᤧᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢ. ᤂᤧᤸᤗᤧ ᤍᤔᤛᤁᤛᤀᤥ ᤜᤠᤱᤕᤢᤰ ᤆᤥᤃᤢᤖ ᤘᤕᤧ॥

᥇᥏ “ᤀᤠᤱᤃᤠ᤹ ᤀᤠᤶᤒᤠ ᤏᤢ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤗᤢᤶᤔᤥ ᤐᤠ᤺ᤴᤍᤱ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤏᤢ ᤂᤧᤏᤧ᤹ ᤗᤢᤶᤔᤥᤀᤠᤱ ᤐᤠ᤺ᤴᤍᤱ ᤐᤥ᤺ᤱᤗ॥ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤛᤠᤶᤔᤩᤠᤱ ᤏᤢ ᤕᤢᤵᤐᤠ᤺ᤸᤗᤧᤴ ᤁᤴ ᤌᤥ᤺ᤰᤗᤠ᤺ᤴ ᤜᤠᤰᤏᤧᤖ ᤐᤳᤋᤠ॥ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠ᤺ᤴᤏᤢ ᤂᤧᤏᤧ᤹ ᤁᤧᤈᤥᤃᤢᤒᤠ ᤐᤠ᤺ᤴᤍᤱ ᤔᤧᤴᤍᤱᤔᤏᤠᤒᤠ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ᤗᤠᤶ ᤕᤠᤱᤏᤠ ᤏᤢ᤺ᤱᤅᤠᤱ ᤐᤣ᤺ᤰᤗ॥”

᥈᥆ ᤀᤠᤛᤠ᤺ᤸᤗᤧ ᤔᤧᤳᤋᤢᤒᤠ ᤐᤠ᤺ᤴᤏᤥ ᤒᤣᤏ-ᤜᤍᤍᤧᤴ ᤋᤧᤴᤍᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤀᤥᤒᤠ ᤌᤰᤔᤥᤒᤠᤜᤠ᤹ ᤀᤡᤛᤪᤠᤀᤡᤗᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤐᤠᤱᤄᤢᤍᤣᤛᤢᤛᤡ॥ ᤂᤢᤏᤧ᤹ ᤀᤡᤕᤥᤏ. ᤍᤠᤏ. ᤜᤠᤒᤡᤗ-ᤒᤣᤌ-ᤔᤠᤁᤠ ᤏᤢ ᤏᤵᤋᤠᤗᤡ ᤛᤥᤛᤥᤖᤡᤰ ᤃᤠᤗᤡᤗ ᤁᤧᤖᤧᤰ ᤜᤢᤰᤁᤠᤵ ᤔᤧᤈᤥᤃᤢ॥

᥈᥇ ᤀᤠᤸᤗ ᤒᤠᤛᤠ᤺ᤸᤗᤧ ᤁᤴ ᤂᤧᤵᤛᤢᤀᤠᤱ ᤖᤠᤔᤠ᤺ᤴ ᤜᤠᤱᤕᤰ ᤆᤥ᤺ᤰᤔᤠ ᤗᤧᤖᤢ. ᤜᤧᤰᤁᤩᤠᤱ ᤋᤡᤷᤛᤠ ᤗᤧᤵᤔᤠᤱ ᤏᤢ᤺ᤰᤂᤧᤀᤠᤱ ᤐᤣ॥

᥈᥈ ᤂᤧᤒᤩᤠᤱ ᤀᤠᤛᤠ ᤜᤠᤱᤅᤡᤸᤗᤧ ᤁᤧᤖᤧᤰ ᤕᤜᤢᤍᤠᤀᤥ ᤗᤳᤇᤠ ᤀᤡᤱᤍᤳ ᤆᤥᤃᤢ- ᤜᤧᤰᤁᤩᤠᤱ ᤜᤠ᤺ᤳᤋᤠᤱ ᤔᤧᤸᤗᤧᤳᤋᤧ ᤂᤧᤱᤜᤠ᤹ᤖᤧ ᤂᤧᤵᤔᤥ ᤒᤠᤛᤠ᤺ᤸᤗᤧ ᤀᤥᤃᤵ ᤆᤥᤃᤢᤒᤠ ᤗᤢᤱ ᤏᤢ ᤛᤡᤱᤜᤠ᤹ ᤔᤧᤍᤣ᤹ᤖᤢ॥ ᤂᤧᤴ ᤗᤢᤱ ᤏᤢ ᤛᤡᤱᤜᤠ᤹ ᤀᤥᤃᤵ ᤆᤥᤃᤢᤀᤠᤱ ᤀᤠᤛᤠ ᤜᤠᤱᤅᤡᤸᤗᤧ ᤒᤣᤏᤩᤠᤔᤡᤏᤒᤠ ᤃᤣᤒᤠ ᤏᤢ ᤔᤡᤛ᤻ᤐᤠ᤺ᤴᤏᤠᤱ ᤆᤥᤃᤢ॥

᥈᥉ ᤀᤠᤛᤠᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤌᤥᤒᤥᤜᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤧᤰᤕᤰᤜᤠ᤹ ᤌᤣ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅ ᤜᤧᤰᤁᤣᤛᤠᤱ ᤂᤢᤏᤧ᤹ ᤂᤍᤠᤰᤔᤡ ᤋᤢᤶᤛᤧᤒᤠ ᤕᤧᤶᤔᤥ ᤁᤢᤕᤠᤶ ᤋᤢᤃᤧᤒᤠᤸᤗᤧ ᤁᤢᤗᤠᤱ ᤁᤧᤍᤢᤰᤐᤠ ᤐᤥ᤺ᤰᤂᤧ॥

᥈᥊ ᤂᤧᤒᤩᤠᤱ ᤀᤠᤛᤠ᤺ᤴ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤢᤎᤧᤒᤠ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤗᤢᤵᤋᤢ॥

ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤏᤠᤍᤠᤒ

᥈᥋ ᤕᤜᤢᤍᤠᤒᤠ ᤜᤠᤱ ᤀᤠᤛᤠᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤠᤖᤥᤒᤠᤔᤖᤧ ᤁᤢᤛ᤻ᤛᤠ ᤏᤠᤍᤠᤒᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ॥ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤋᤱᤒᤣ ᤏᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥈᥌ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤀᤠᤶᤓᤠ ᤂᤧᤴᤏᤣ ᤆᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤂᤢᤏᤧ᤹ ᤁᤢᤶᤒᤠᤖᤧ ᤆᤥ᤺ᤰᤔᤠ ᤐᤠᤱᤄᤢᤛᤡᤒᤠ ᤗᤠᤕᤥᤀᤥ ᤘᤕᤧᤀᤠᤱ ᤂᤢᤏᤧ᤹ᤀᤣ ᤁᤢᤕᤧᤵᤗᤧᤰᤁᤥ ᤗᤠᤱᤄᤣᤃᤧ॥

᥈᥍ ᤀᤡᤛ᤻ᤛᤠᤂᤠᤖᤖᤧ ᤁᤢᤜᤡᤶᤛᤕᤱᤅᤥᤒᤠ ᤀᤜᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤛᤠ᤺ᤸᤗᤧ ᤏᤠᤍᤠᤒᤖᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢ. ᤜᤧᤰᤁᤩᤠᤱ ᤏᤠᤍᤠᤒ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤃᤒᤢ ᤔᤧᤏᤧᤛ᤻ᤛᤢᤒᤠ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤃᤡᤒ᤻ᤒᤋᤥᤏ ᤕᤧᤰᤕᤰᤁᤥ ᤏᤠᤍᤠᤒᤧᤴ ᤔᤧᤜᤡᤵᤋᤢ ᤔᤧᤛᤧᤖᤢ॥

᥈᥎ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤒᤠᤛᤠ᤺ᤸᤗᤧ ᤏᤠᤍᤠᤒᤧᤴ ᤛᤧᤖᤢ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ॥

᥈᥏ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤏᤢᤔᤧ᤺ᤴᤏᤣ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤜᤠ᤹ ᤁᤧᤖᤧᤰ ᤛᤧᤖᤢᤛᤡ॥ ᤂᤧᤸᤗᤧ ᤕᤠᤖᤥᤒᤠᤔᤖᤧ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤢᤜᤡᤱᤘᤧᤳ ᤁᤢᤎᤣᤀᤠᤱ ᤔᤧᤗᤧᤖᤢᤴ. ᤁᤖ ᤂᤧᤱᤜᤠ᤹ ᤁᤧᤖᤧᤰ ᤔᤧᤰᤂᤢᤛᤡ॥ ᤁᤶᤓᤗ᤹ᤖᤡᤰ ᤛᤡᤗᤥᤒᤠ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤀᤜᤡᤕᤠᤜᤗᤠᤶ ᤐᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤖᤧ॥

᥉᥆ ᤕᤠᤖᤥᤒᤠᤔᤖᤧ ᤆᤥᤃᤢᤒᤠ ᤗᤠᤕᤥᤜᤠ᤹ ᤏᤢ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤆᤥ᤺ᤰᤔᤠ ᤐᤠᤱᤄᤢᤛᤡᤒᤠ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤰ ᤑᤥ᤺ᤰᤂᤢᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤐᤥ᤺ᤰᤂᤧᤀᤠᤱ ᤘᤕᤧ॥

᥉᥇ ᤏᤠᤍᤠᤒᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤶᤒᤡ᥅

ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠ

᥉᥈ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤴ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠ᤺ᤸᤗᤧ ᤂᤢᤴᤇᤡ᤹ ᤜᤠᤱᤕᤢᤰ ᤆᤥ᤺ᤰᤔᤠ ᤕᤧᤶ ᤂᤠᤖᤠᤰ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥉᥉ ᤕᤜᤢᤍᤠᤒᤠ ᤜᤠᤱ ᤀᤠᤛᤠᤖᤧ ᤁᤢᤜᤠᤱᤕᤢᤰ ᤕᤧᤶ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤜᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤛᤠ᤺ᤴ ᤋᤡᤷᤛᤠᤀᤥ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤒᤥᤱᤅᤠᤱ ᤗᤡᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥉᥊ ᤕᤠᤖᤥᤒᤠᤔᤖᤧᤀᤣ ᤁᤢᤗᤠᤶᤜᤠ᤹ ᤏᤠ᤺ᤳᤋᤢ ᤜᤧᤰᤁᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤆᤥ᤺ᤰᤔᤠ ᤐᤠᤱᤄᤢᤛᤡᤒᤠ ᤗᤠᤕᤥᤜᤠ᤹ ᤆᤥᤃᤢᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤆᤥᤃᤢᤖᤥ॥

᥇᥌

ᤂᤧᤴ ᤀᤣᤃᤠᤱ ᤒᤠᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤜᤏᤠᤏᤡᤖᤧ ᤁᤢᤛ᤻ᤛᤠ ᤕᤣᤜᤢᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤖᤧ-

᥈ “ᤀᤠᤱᤃᤠ᤹ ᤂᤧᤏᤧ᤹ ᤂᤠᤶᤑᤢᤳᤇᤪᤢ᤺ᤶᤒᤥᤗᤠᤶ ᤑᤥ᤺ᤱᤏᤧᤀᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤆᤥ᤺ᤰᤏᤧ. ᤁᤖ ᤕᤠᤖᤥᤒᤠᤔᤖᤧ ᤁᤢᤗᤠᤶᤔᤥ ᤗᤠᤱᤃᤧᤄᤣᤃᤧᤀᤠᤱ ᤂᤧᤏᤧ᤹ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ᤗᤠᤶ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢ॥

᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤒᤠᤛᤠ᤺ᤴ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ ᤔᤧᤱᤔᤠ ᤀᤡ᤺ᤳᤋᤢᤱᤛᤡᤱᤗ ᤐᤳᤋᤠ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤜᤠ᤹ ᤁᤢᤛᤡᤰ ᤔᤧᤰᤂᤢᤱᤛᤡᤱ᤹॥

᥊ ᤒᤠᤛᤠᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤁᤥ ᤁᤧᤛᤡᤒᤠᤜᤠ᤹ ᤆᤠᤜᤡ᤺ᤴ ᤁᤥ᤺ᤳᤆᤥᤜᤠ᤹ᤖᤧ ᤔᤧᤈᤛᤡ᤹. ᤜᤧᤰᤁᤩᤠᤱ ᤋᤠᤶᤓᤢᤱᤅᤥ ᤁᤧᤛᤡᤒᤠᤜᤠ᤹ᤃ ᤋᤠᤱᤛᤠᤱᤒᤥᤒᤠ ᤐᤢᤛᤠᤜᤠ᤹ᤖᤧ ᤔᤧᤈᤛᤡ᤹॥”

᥋ ᤒᤠᤛᤠᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤂᤥᤛᤢᤒᤠ ᤌᤥᤒᤥ ᤐᤠ᤺ᤴᤜᤠ᤹ ᤌᤣ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅

᥌ ᤒᤠᤛᤠ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤋᤡᤷᤛᤠᤀᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤣᤗᤠᤜ᤺ᤴ ᤜᤠᤱ ᤐᤥ᤺ᤰᤂᤧ॥

᥍ ᤂᤧᤴᤏᤢ᤺ᤸᤗᤧ ᤘᤣ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤒᤠᤛᤠ᤺ᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤰ ᤑᤥ᤺ᤰᤂᤢᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤱᤜᤠ᤹ ᤜᤧᤰᤋᤱᤒᤠᤀᤣ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ. ᤂᤧᤒᤩᤠᤱ ᤒᤠᤛᤠ᤺ᤸᤗᤧ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤜᤠ᤹ ᤔᤧᤰᤂᤢᤛᤡᤒᤠᤸᤗᤧ ᤆᤥᤃᤢᤸᤗᤧ- ᤜᤏᤠᤏᤡᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤣᤜᤢᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤒᤠᤛᤠ᤺ᤴ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤅᤥ ᤕᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤀᤣᤗᤠᤜ

᥎ ᤕᤜᤢᤍᤠᤒᤠ ᤜᤠᤱ ᤀᤠᤛᤠᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱᤅᤠᤱ ᤋᤢᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤒᤠᤛᤠᤖᤧ ᤁᤢᤛ᤻ᤛᤠ ᤀᤣᤗᤠᤜ᤺ᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤋᤡᤷᤛᤠᤀᤥ ᤋᤱᤒᤣ ᤏᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥏ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤌᤡᤰᤐᤠ ᤂᤢᤏᤧ᤹ ᤁᤢᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤈᤡᤔᤪᤡ᤺ᤸᤗᤧ ᤀᤣᤗᤠᤜᤖᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢ॥ ᤂᤧᤴ ᤕᤧᤶᤔᤥ ᤀᤣᤗᤠᤜ᤺ᤴ ᤋᤡᤷᤛᤠᤀᤥᤒᤠ ᤂᤢᤏᤧ᤹ ᤁᤢᤜᤠᤱᤜᤡᤶ ᤀᤥᤃᤧᤔᤧᤵᤐᤠ ᤀᤠᤷᤛᤠ᤺ᤸᤗᤧ ᤁᤢᤜᤡᤶᤔᤥ ᤛᤣ᤹ᤈᤱᤘᤠ᤺ᤴ ᤌᤢᤅᤢᤀᤠᤱ ᤔᤛᤡᤱᤅᤠᤱ ᤕᤠᤃᤧ॥

᥇᥆ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤈᤡᤔᤪᤡ᤺ᤴ ᤜᤡᤶᤔᤥ ᤗᤠᤛᤧᤀᤠᤱ ᤀᤣᤗᤠᤜ᤺ᤴ ᤜᤡᤵᤋᤢᤛᤧᤖᤢ॥ ᤀᤠᤶᤓᤠ ᤂᤧᤴ ᤈᤡᤔᤪᤡ᤺ᤴ ᤂᤢᤏᤧ᤹ ᤁᤢᤀᤣᤃᤠᤱ ᤜᤠᤱ ᤐᤥ᤺ᤰᤂᤧ॥

᥇᥇ ᤈᤡᤔᤪᤡ᤺ᤴ ᤜᤠᤱ ᤐᤥ᤺ᤰᤂᤧᤀᤠᤱ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤏᤢᤔᤧ᤺ᤴᤏᤣ ᤂᤢᤏᤧ᤹ ᤒᤠᤛᤠ᤺ᤸᤗᤧ ᤁᤢᤜᤡᤶᤛᤕᤱᤜᤠ᤹ ᤁᤧᤖᤧᤰ ᤛᤧᤖᤢᤛᤡ॥ ᤂᤢᤏᤧ᤹ ᤒᤠᤛᤠ᤺ᤸᤗᤧ ᤁᤢᤃᤠ᤹ᤀᤡᤜᤠ᤹ ᤏᤢ ᤁᤢᤈᤢᤶ ᤁᤢᤍᤣ᤺ᤱᤜᤠ᤹ᤀᤥᤒᤠ ᤕᤧᤶᤒᤡᤳᤇᤠ ᤌᤡᤰᤁᤠᤱ ᤁᤢᤜᤡᤱᤘᤧᤳ ᤔᤧᤗᤧᤖᤢᤛᤡᤴ॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤣᤜᤢᤗᤠᤶ ᤒᤠᤛᤠᤖᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤳᤋᤢᤒᤠ ᤁᤢᤛᤡᤰ ᤁᤶᤓᤗ᤹ᤖᤡᤰ ᤈᤡᤔᤪᤡ᤺ᤸᤗᤧ ᤒᤠᤛᤠᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤔᤧᤰᤂᤢᤛᤡ॥

᥇᥉ ᤒᤠᤛᤠ᤺ᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤀᤣᤗᤠᤜᤖᤧ ᤆᤥᤃᤧᤛᤢᤒᤠ ᤗᤠᤕᤥ ᤏᤢ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤆᤥᤰ ᤐᤠᤱᤄᤧᤛᤢᤒᤠ ᤁᤧᤖᤧᤰ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤣᤏᤠᤎᤣᤒᤠ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤆᤥᤃᤢᤸᤗᤧ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴ ᤑᤥ᤺ᤰᤂᤧᤛᤢᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥

᥇᥊ ᤀᤣᤗᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅

ᤀᤡᤛᤪᤠᤀᤡᤗᤒᤠ ᤜᤠᤱ ᤈᤡᤔᤪᤡ

᥇᥋ ᤕᤜᤢᤍᤠᤒᤠ ᤜᤠᤱ ᤀᤠᤛᤠᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤈᤡᤔᤪᤡ᤺ᤸᤗᤧ ᤏᤢᤛᤡ ᤕᤧᤴ ᤌᤠᤖᤡᤰ ᤋᤡᤷᤛᤠᤀᤥ ᤜᤠᤱᤕᤢᤰ ᤆᤥᤃᤢ॥ ᤂᤧᤴ ᤕᤧᤶᤔᤥ ᤌᤰᤛᤢᤒᤠᤜᤠ᤹ ᤆᤠᤜᤡ᤺ᤴ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ ᤃᤡᤒ᤻ᤒᤋᤥᤏ ᤏᤡ᤺ᤳᤋᤠᤱᤒᤠ ᤌᤰᤛᤢᤒᤠ ᤏᤧᤳᤏᤠᤀᤥ ᤔᤧᤘᤕᤧ॥

᥇᥌ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤸᤗ ᤈᤡᤔᤪᤡ᤺ᤸᤗᤧ ᤆᤧᤶᤓᤴ ᤆᤥᤃᤢᤀᤠᤱ ᤀᤣᤗᤠᤜ ᤜᤠᤱᤅᤡᤴ ᤛᤧᤖᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ. ᤂᤧᤒᤩᤠᤱ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤀᤥᤔᤪᤡ᤺ᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧᤒᤠ ᤀᤢᤘᤠ ᤔᤧᤈᤥᤃᤢ॥

᥇᥍ ᤂᤶᤓᤩᤠᤱ ᤀᤥᤔᤪᤡ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤃᤡᤒ᤻ᤒᤋᤥᤏᤗᤠᤶ ᤔᤧᤏᤢ᤺ᤰᤂᤧᤀᤠᤱ ᤋᤡᤷᤛᤠ ᤕᤧᤰᤕᤰᤁᤡᤴ ᤁᤡᤷᤃᤵ ᤔᤧᤃᤒᤢ॥

᥇᥎ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤔᤧᤈᤥᤃᤢᤒᤠ ᤏᤡᤛᤢᤏᤢᤔᤧ᤺ᤴᤏᤣ ᤈᤡᤔᤪᤡ᤺ᤴ ᤜᤠᤱᤜᤡᤶᤔᤥᤒᤠ ᤜᤠᤱᤕᤰᤁᤥ ᤑᤢᤖᤢᤳ ᤗᤠᤛᤧ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤜᤡᤶᤔᤡᤴ ᤔᤡᤎᤡᤰᤂᤢ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤔᤡᤍᤡᤃᤧ ᤛᤩᤧ॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴᤏᤣ ᤆᤥᤃᤢᤀᤠᤱ ᤕᤠᤖᤥᤒᤠᤔᤖᤧ ᤁᤢᤕᤧᤵᤗᤧᤰ ᤏᤢ ᤂᤧᤸᤗᤧ ᤆᤥᤃᤢᤒᤠ ᤗᤠᤕᤥᤴ ᤜᤧᤰᤁᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤆᤥᤰ ᤐᤠᤱᤄᤢᤛᤡᤒᤠ ᤗᤠᤕᤥᤀᤥ ᤂᤢᤏᤧ᤹ ᤘᤕᤧᤀᤠᤱ ᤂᤧᤴ ᤗᤠᤕᤥᤜᤠ᤹ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥

᥈᥆ ᤈᤡᤔᤪᤡ᤺ᤸᤗᤧ ᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤐᤡᤑᤩᤢᤱᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤶᤒᤡ᥅

ᤀᤡᤛᤪᤠᤀᤡᤗᤒᤠ ᤜᤠᤱ ᤀᤥᤔᤪᤡ

᥈᥇ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤁᤢᤗᤢᤵ ᤏᤧᤳᤇᤡ ᤀᤣ᤹ᤀᤣ ᤔᤧᤛᤧᤖᤧ॥ ᤔᤏᤠᤜᤠ᤹ᤀᤥᤒᤠ ᤁᤢᤓᤪᤧ᤺ᤱᤗᤧ ᤃᤡᤏᤋᤖᤧ ᤁᤢᤛ᤻ᤛᤠ ᤋᤡᤒ᤻ᤏᤡ᤺ᤴ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤧᤓᤠ᤹ᤖᤢ ᤜᤧᤰᤁᤩᤠᤱ ᤁᤢᤓᤪᤧ᤺ᤱᤗᤧ ᤆᤠᤜᤡ᤺ᤴ ᤀᤥᤔᤪᤡ᤺ᤴ ᤔᤧᤓᤠ᤹ᤖᤢ॥

᥈᥈ ᤁᤖ ᤃᤡᤏᤋᤖᤧ ᤁᤢᤛ᤻ᤛᤠ ᤋᤡᤒ᤻ᤏᤡ᤺ᤴ ᤁᤧᤓᤠ᤹ᤒᤠᤜᤠ᤹ᤏᤢ᤺ᤸᤗᤧ ᤀᤥᤔᤪᤡ᤺ᤴ ᤁᤧᤓᤠ᤹ᤒᤠᤜᤠ᤹ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤔᤧᤈᤥᤃᤧ॥ ᤁᤸᤗᤧᤆᤥᤃᤢᤸᤗᤧ ᤋᤡᤒ᤻ᤏᤡ᤺ᤴ ᤛᤩᤧ. ᤜᤧᤰᤁᤩᤠᤱ ᤀᤥᤔᤪᤡ᤺ᤴ ᤜᤠᤱ ᤐᤥ᤺ᤰᤂᤧ॥

᥈᥉ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤥᤔᤪᤡ᤺ᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤌᤧᤶᤒᤠ ᤜᤠᤱᤕᤢᤰ ᤆᤥᤃᤢ॥ ᤂᤧᤴ ᤋᤱᤒᤣᤜᤠ᤹ᤀᤥ ᤋᤱᤒᤣ ᤋᤢᤰᤛᤡᤃ ᤂᤢᤏᤧ᤹ ᤋᤡᤷᤛᤠ ᤕᤧᤰᤕᤰᤁᤥ ᤜᤠᤱᤕᤢᤰ ᤆᤥᤃᤢ॥

᥈᥊ ᤂᤢᤏᤧ᤹ ᤜᤧᤴᤇᤡᤱ ᤋᤢᤰᤛᤡ ᤁᤢᤀᤠ᤺ᤳ ᤕᤢᤵᤐᤠᤖᤧ ᤛᤣᤔᤣᤖᤖᤧ ᤁᤢᤜᤢᤰᤁᤥᤗᤠᤶ ᤛᤠᤔᤖᤡᤕᤠᤒᤠ ᤁᤥ᤺ᤰᤔᤠᤴ ᤀᤡᤅᤢᤀᤠᤱ ᤗᤳᤇᤠ ᤕᤧᤰᤕᤰ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤁᤥ᤺ᤰᤔᤠᤸᤗᤧ ᤋᤃᤡᤒᤠ ᤁᤢᤴᤍᤠᤱᤒᤠ ᤛᤣᤔᤣᤖᤖᤧ ᤁᤢᤔᤡᤱᤅᤥ ᤂᤧᤴ ᤕᤧᤰᤕᤰᤁᤡᤸᤸᤗᤧ ᤁᤢᤔᤡᤱ ᤛᤠᤔᤖᤡᤕᤠ ᤔᤡᤱ ᤘᤠ᤺ᤳᤋᤢ॥

᥈᥋ ᤁᤖ ᤀᤥᤔᤪᤡ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ ᤜᤧᤰᤁᤩᤠᤱ ᤂᤧᤸᤗᤧ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡᤒᤠ ᤜᤠᤱᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤗᤠᤕᤥ ᤆᤥᤃᤢ॥

᥈᥌ ᤂᤢᤏᤧ᤹ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤧᤖᤧᤰ ᤁᤢᤕᤧᤵᤗᤧᤰ ᤏᤢ ᤂᤧᤸᤗᤧ ᤁᤢᤗᤠᤕᤥᤀᤥ ᤗᤠᤱᤄᤣᤃᤧ. ᤂᤧᤴ ᤗᤠᤕᤥᤴ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤆᤥᤰ ᤐᤠᤱᤄᤢᤛᤡᤀᤠᤱ ᤘᤕᤧ. ᤂᤶᤓᤩᤠᤱ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤕᤧ॥

᥈᥍ ᤀᤥᤔᤪᤡᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤂᤥᤛᤢᤒᤠ ᤌᤥᤒᤥ ᤐᤠ᤺ᤴᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅

᥈᥎ ᤀᤥᤔᤪᤡ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤜᤠᤒᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒ

᥈᥏ ᤕᤜᤢᤍᤠᤒᤠ ᤜᤠᤱ ᤀᤠᤛᤠᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤥᤔᤪᤡᤖᤧ ᤁᤢᤛ᤻ᤛᤠ ᤀᤠᤜᤠᤒᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤏᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥉᥆ ᤀᤥᤔᤪᤡᤖᤧ ᤁᤢᤛ᤻ᤛᤠ ᤀᤠᤜᤠᤒᤖᤧ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡᤒᤠ ᤁᤧᤖᤧᤰ ᤜᤠᤱᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤑᤧᤴᤕᤠ᤺ᤶᤒᤰ ᤆᤥᤃᤢ॥

᥉᥇ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤏᤠ᤺ᤳᤋᤢᤒᤠ ᤗᤠᤕᤥᤒᤠ ᤗᤠᤶᤜᤠ᤹ᤀᤥ ᤂᤧᤴ ᤗᤠᤱᤄᤣᤃᤧᤒᤠᤖᤰ ᤔᤧ᤺ᤴ. ᤁᤖ ᤂᤢᤏᤧ᤹ ᤛᤡᤍᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤀᤣᤋᤠᤒᤠᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤡᤈᤣᤒᤣᤗᤧᤴᤏᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ. ᤜᤧᤰᤁᤩᤠᤱ ᤒᤠᤗ ᤔᤠᤱᤅᤡᤴ ᤛᤧᤘᤠ ᤔᤧᤳᤋᤢᤀᤠᤱ ᤂᤧᤴ ᤔᤠᤱᤛᤧᤘᤠ ᤔᤧᤳᤋᤢ॥

᥉᥈ ᤛᤠᤔᤖᤡᤕᤠᤀᤥ ᤂᤢᤏᤧ᤹ ᤆᤥᤃᤢᤒᤠ ᤒᤠᤗ ᤔᤠᤱᤜᤡᤶᤔᤥ ᤒᤠᤗᤖᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ॥

᥉᥉ ᤀᤠᤜᤠᤒᤖᤧ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤏᤠᤘᤠᤀᤡᤳᤗᤠ ᤌᤡᤰᤁᤠᤱ ᤕᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡᤒᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤜᤠᤱᤜᤠ᤹ᤏᤢ᤺ᤸᤗᤧ ᤕᤖᤡᤰ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤑᤥ᤺ᤱᤔᤠ ᤕᤠ᤺ᤶᤒᤰ ᤆᤥᤃᤢ॥

᥉᥊ ᤀᤠᤜᤠᤒᤖᤧ ᤁᤢᤕᤧᤶᤔᤥ ᤒᤣᤌᤣᤗᤒᤠ ᤜᤡᤀᤣᤗᤖᤧ ᤕᤖᤡᤜᤥᤀᤥ ᤕᤠᤶᤔᤥ ᤕᤧᤰᤕᤰ ᤆᤢᤰᤋᤧᤖ ᤆᤥᤃᤢ॥ ᤂᤧᤵᤔᤥ ᤁᤢᤒᤢᤱ ᤕᤢᤰᤂᤢᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤠ ᤀᤒᤡᤖᤠᤔᤧᤴ ᤔᤠᤛᤡᤱ. ᤜᤧᤰᤁᤩᤠᤱ ᤂᤧᤵᤔᤥ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤑᤥ᤹ᤒᤠ ᤛᤃᤢᤒᤧᤴ ᤔᤠᤛᤡᤱ॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢᤗᤠᤶ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤖᤧᤖᤥ॥

ᤀᤣᤗᤡᤕᤠ᤺ᤸᤗᤧ ᤁᤢᤕᤧᤶᤔᤥ ᤛᤠᤱᤕᤠᤃᤧᤒᤠ

᥇᥍

ᤀᤠᤸᤗ ᤃᤡᤗᤠᤍ ᤋᤡᤛ᤻ᤒᤣᤒᤠ ᤋᤡᤛ᤻ᤒᤡ ᤀᤣᤗᤡᤕᤠᤖᤧ ᤀᤠᤜᤠᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤛᤧᤘᤠ ᤔᤧᤳᤋᤢᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤁᤧᤍᤠᤒᤠ ᤁᤢᤓᤠ ᤋᤱᤒᤣᤜᤠ᤹ᤀᤥ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰ ᤔᤧ᤺ᤴᤏᤣ ᤛᤣ᤺ᤰᤘᤠᤀᤠᤱ ᤔᤧᤎᤠᤏᤧᤴ ᤘᤜᤡᤳᤋᤠᤱ ᤔᤧᤎᤠᤏᤧᤴ॥”

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤣᤗᤡᤕᤠᤀᤥ ᤁᤧᤖᤧ-

᥉ “ᤂᤧᤏᤧ᤹ ᤁᤴ ᤋᤧᤴᤏᤡᤴ ᤗᤧᤖᤧ᤹ᤀᤠᤱ ᤏᤠᤱᤃᤧᤴ ᤐᤡᤛᤠᤱ ᤐᤣᤃᤧ᤹. ᤜᤧᤰᤁᤩᤠᤱ ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤏᤧᤒᤠ ᤁᤖᤡᤋ ᤜ᤺ᤱᤃᤢᤀᤥ ᤐᤣᤃᤧ᤹ᤀᤠᤱ ᤆᤡᤱᤛᤡᤱᤅᤧ᤹ᤀᤠᤱ ᤕᤢᤅᤧ᤹॥

᥊ ᤂᤧᤏᤧ᤹ ᤜ᤺ᤱᤃᤢᤀᤥᤒᤠ ᤆᤫᤠ᤺ᤳᤋᤡᤴ ᤌᤢᤅᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤂᤧᤏᤧ᤹ ᤁᤢᤈᤠ ᤆᤠ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤠ᤺ᤰᤘᤠᤜᤠ᤹ ᤔᤢᤖᤠ ᤔᤧᤳᤋᤢᤛᤡᤱᤅᤠᤱ ᤘᤠ᤹॥”

᥋ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤒᤠ ᤜᤧᤰᤁᤣᤀᤣ ᤂᤢᤏᤧ᤹ ᤕᤷᤍᤏ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤏᤧᤒᤠ ᤁᤖᤡᤋ ᤜ᤺ᤱᤃᤢᤀᤥ ᤐᤣᤀᤠᤱ ᤕᤢᤅᤧ॥

᥌ ᤂᤧᤵᤔᤥ ᤁᤠ᤺ᤰᤘᤠᤜᤠ᤹ᤖᤧ ᤂᤢᤏᤧ᤹ ᤋᤠᤏᤠᤶ ᤂᤖᤧ᤺ᤱ ᤏᤢ ᤛᤠ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤂᤖᤧ᤺ᤱ ᤏᤢ ᤛᤠ ᤔᤧᤍᤠᤖᤢ ᤔᤧᤒᤡᤖᤢ. ᤂᤶᤓᤩᤠᤱ ᤂᤢᤏᤧ᤹ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤢᤅᤢ॥

᥍ ᤁᤢᤓᤠ ᤕᤧᤶ ᤀᤣᤃᤠᤱ ᤗᤠᤈᤣ᤹ᤀᤥ ᤘᤜᤡᤳ ᤔᤧᤎᤩᤧᤏᤧᤶᤒᤠᤸᤗᤧ ᤆᤢᤃᤢᤸᤗᤧ ᤂᤧᤴ ᤜ᤺ᤱᤃᤢᤀᤥᤒᤠ ᤆᤫᤠ᤺ᤳᤋᤡᤴ ᤆᤒᤧᤖᤥ॥

ᤀᤣᤗᤡᤕᤠ ᤏᤢ ᤛᤠᤖᤐᤋᤒᤠ ᤔᤣᤔᤣᤍᤢᤔᤠ

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤀᤣᤗᤡᤕᤠᤀᤥ ᤁᤧᤖᤧ-

᥏ “ᤀᤠᤸᤗ ᤂᤧᤏᤧ᤹ ᤂᤡᤔᤥ ᤛᤡᤍᤥᤏᤒᤠ ᤛᤠᤖᤐᤋᤀᤥ ᤐᤣᤃᤧ᤹ᤀᤠᤱ ᤂᤧᤵᤔᤥ ᤕᤢᤅᤧ᤹॥ ᤂᤧᤏᤧ᤹ ᤁᤢᤈᤠ ᤆᤠ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤴ ᤋᤧᤴᤏᤥ ᤔᤣᤔᤣᤍᤢᤔᤠ ᤌᤡᤰ ᤔᤢᤖᤠ ᤔᤧᤳᤋᤢᤱᤅᤠᤱ ᤘᤠ᤹॥”

᥇᥆ ᤁᤸᤗᤧᤆᤥᤃᤢᤸᤗᤧ ᤀᤣᤗᤡᤕᤠ᤺ᤴ ᤛᤠᤖᤐᤋ ᤐᤣ॥ ᤀᤠᤸᤗ ᤂᤢᤏᤧ᤹ ᤛᤠᤖᤐᤠᤋᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤧᤖᤧᤸᤗᤧ. ᤂᤢᤏᤧ᤹ ᤔᤣᤔᤣᤍᤢᤔᤠ ᤌᤡᤰ ᤛᤡᤱᤔᤢᤈᤡ᤹ᤜᤠ᤹ ᤑᤢᤰᤂᤢᤖ ᤕᤠᤃᤧᤒᤠ ᤏᤡᤛᤢ॥ ᤂᤢᤏᤣ᤹ ᤑᤧ᤺ᤰᤋᤢᤀᤠᤱ ᤂᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤆᤫᤠ᤺ᤳ ᤌᤢᤱᤔᤠᤖᤧᤗᤠᤃᤡ ᤆᤡᤛᤠᤈᤡ᤹ ᤑᤱᤏᤠ ᤌᤡᤰᤁᤥ ᤆᤢ᤺ᤰᤇᤡᤰ ᤆᤫᤠ᤺ᤳ ᤑᤧᤳᤋᤠᤱ ᤐᤡᤖᤠᤱᤅᤧ᤹॥”

᥇᥇ ᤂᤧᤴ ᤔᤣᤔᤣᤍᤢᤔᤠᤴ ᤆᤫᤠ᤺ᤳ ᤑᤧᤳᤇᤧ ᤐᤣᤖ ᤐᤳᤇᤧᤸᤗᤧ ᤂᤢᤏᤧ᤹ ᤕᤠᤶᤔᤥ ᤑᤧ᤺ᤰᤋᤢᤀᤠᤱ ᤂᤧᤴ ᤔᤧᤳᤋᤢ. “ᤆᤡᤛᤠᤈᤡ ᤁᤢᤗᤧᤵ ᤌᤡᤰ ᤂᤖᤧ᤺ᤱᤅᤠᤱ ᤑᤧᤳᤋᤠᤱ ᤐᤡᤖᤠᤱᤅᤧ᤹॥”

᥇᥈ ᤂᤧᤴ ᤔᤣᤔᤣᤍᤢᤔᤠᤸᤗᤧ ᤏᤥᤃᤵ ᤐᤡᤖᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤂᤵᤐᤩᤠᤀᤥ ᤜᤢᤰᤐᤰ ᤌᤡᤰ ᤑᤣ᤹ᤖᤢᤶ ᤏᤢ ᤁᤠ᤺ᤴᤍᤩᤠᤀᤥ ᤀᤠᤈᤧ᤺ᤳᤇᤡᤰ ᤏᤡ᤺ᤱᤃᤣ᤹ᤏᤢ᤺ᤸᤗᤧ ᤘᤣ᤹ ᤀᤠᤱᤃᤠ᤹ ᤂᤖᤧ᤺ᤱ ᤔᤧᤃᤳᤋᤠᤴ॥ ᤀᤠᤱᤃᤠ᤹ ᤀᤠᤵᤑᤣᤰ ᤏᤢ ᤀᤠᤛ᤻ᤛᤠ᤺ᤸᤗᤧ ᤁᤢᤗᤠᤃᤡ ᤁᤢᤈᤠ ᤌᤥ᤺ᤰᤔᤠ ᤜᤧᤰᤁᤩᤠᤱ ᤆᤠᤔᤠᤀᤠᤱ ᤛᤡᤔᤠᤖᤧ ᤗᤠᤃᤡ ᤜᤡᤶᤔᤥ ᤁᤢᤓᤠ ᤛᤡᤱᤔᤢᤈᤡ᤹ᤜᤠ᤹ ᤋᤣ᤹ᤔᤠ ᤑᤠ᤹ᤀᤠᤱ ᤁᤥ᤺ᤳᤋᤢᤱᤗ ᤕᤠᤰᤁᤠ॥”

᥇᥉ ᤀᤣᤗᤡᤕᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹. ᤜᤡᤶᤔᤥ ᤐᤣᤃᤧ᤹ᤀᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤆᤥᤃᤧ᤹॥ ᤁᤖ ᤂᤧᤴᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤆᤩᤠ ᤁᤧᤃᤳᤋᤢ᤹ ᤂᤧᤴ ᤗᤳᤇᤠ ᤆᤢᤰᤛᤠ ᤂᤖᤧ᤺ᤱ ᤗᤧ᤺ᤱᤛᤧ᤹ᤀᤠᤱ ᤀᤠᤱᤃᤠ᤹ ᤂᤢ᤹ᤖᤠᤱᤅᤧ᤹. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤧᤏᤧ᤹ ᤏᤢ ᤁᤧᤛ᤻ᤛᤠ᤺ᤸᤗᤧ ᤗᤠᤃᤡ ᤁᤢᤓᤠ ᤌᤧᤔᤠᤀᤡ ᤆᤥᤃᤧ᤹॥

᥇᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤘᤜᤡᤳ ᤌᤠᤛᤢᤖ ᤔᤧᤴᤕᤠ᤺ᤴᤏᤣ ᤌᤠᤖᤡᤰ ᤂᤵᤐᤩᤠᤀᤥᤒᤠ ᤑᤧ᤹ᤖᤢᤶᤔᤡᤴ ᤔᤧᤔᤠ᤺ᤳᤏᤧᤴ ᤜᤧᤰᤁᤩᤠᤱ ᤁᤠ᤺ᤴᤍᤩᤠᤀᤥᤒᤠ ᤏᤡ᤺ᤱᤃᤧᤴ ᤔᤧᤔᤧᤰᤏᤧᤴ॥’”

᥇᥋ ᤂᤧᤴ ᤔᤣᤔᤣᤍᤢᤔᤠᤴ ᤐᤣᤀᤠᤱ ᤀᤣᤗᤡᤕᤠᤖᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤆᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤀᤣᤗᤡᤕᤠᤖᤧ ᤁᤢᤗᤠᤃᤡ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤢᤜᤡᤶᤛᤕᤱᤗᤧ ᤗᤠᤃᤡ ᤌᤡᤰᤕᤠ᤺ᤴᤎᤰᤐᤠ ᤆᤠᤔᤠ ᤁᤢᤈᤠ ᤐᤥ᤺ᤰᤂᤧ॥

᥇᥌ ᤌᤣᤀᤠᤱᤓᤧᤸᤗᤧ ᤀᤣᤗᤡᤕᤠᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤂᤵᤐᤩᤠᤀᤥᤒᤠ ᤑᤣ᤹ᤍᤢᤶᤔᤡᤴ ᤔᤧᤔᤠᤖᤧᤴ. ᤂᤧᤒᤩᤠᤱ ᤁᤠ᤺ᤴᤍᤩᤠᤀᤥᤒᤠ ᤏᤡ᤺ᤱᤃᤣᤴᤏᤠᤱ ᤔᤧᤔᤧᤃᤧᤴ॥

᥇᥍ ᤁᤢᤓᤠ ᤕᤧᤶ ᤀᤣᤃᤠᤱ ᤂᤧᤴ ᤔᤧᤴᤇᤢᤔᤠ. ᤂᤧᤴ ᤜᤡᤶᤔᤥᤒᤠ ᤜᤡᤶᤍᤠᤱᤔᤧᤸᤗᤧ ᤁᤢᤛ᤻ᤛᤠ᤺ᤴ ᤋᤢᤃᤧ. ᤂᤶᤓᤩᤠᤱ ᤂᤧᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤋᤢᤰᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤁᤢᤏᤢᤵᤔᤥ ᤂᤧᤴ ᤆᤢᤰᤐᤧᤴ ᤛᤰᤔᤠ ᤛᤥ᤺ᤴᤇᤡᤱᤔᤠᤀᤠᤱ ᤏᤠ᤹ᤖᤧ॥

᥇᥎ ᤂᤧᤒᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤌᤧᤔᤠ ᤐᤠ᤺ᤴ ᤁᤧᤃᤳᤋᤢᤒᤣ᥅ ᤌᤣ ᤂᤧᤏᤧ᤹ ᤁ᤹ᤕᤥ ᤀᤠᤱᤃᤠ᤹ ᤀᤠᤗᤠᤕᤥᤴ ᤏᤡᤱᤘᤠ᤹ᤛᤢᤶ ᤁᤧᤍᤠᤖᤠᤱ ᤁᤧᤒᤡᤖᤠᤱᤅᤠᤱ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤴ ᤛᤧᤳᤇᤧ ᤁᤧᤍᤩᤧᤒᤠᤒᤡ᥅”

᥇᥏ ᤀᤣᤗᤡᤕᤠᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤁᤵᤔᤥ ᤀᤠᤱᤃᤠ᤹ ᤐᤡᤖᤠᤱᤅᤧ᤹॥” ᤀᤣᤗᤡᤕᤠ᤺ᤸᤗᤧ ᤂᤧᤴ ᤆᤢᤰᤐᤧᤴ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤋᤠ᤺ᤰᤋᤢᤀᤠᤱ ᤂᤢᤏᤧ᤹ ᤕᤢᤅᤧᤒᤠ ᤜᤡᤶᤔᤥᤒᤠ ᤌᤠ᤺ᤱᤛ᤻ᤔᤠ ᤕᤠᤰᤑᤠᤱᤅᤥ ᤋᤣ᤹ᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤧᤳᤏᤠᤀᤥ ᤂᤧᤴ ᤆᤢᤰᤐᤧᤴ ᤏᤧᤛ᤻ᤛᤢ॥

᥈᥆ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤀ᤺ᤰᤋᤧᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣ ᤀᤠᤱᤃᤠ᤹ ᤕᤢᤱᤅᤠᤒᤠ ᤜᤡᤶᤔᤥᤒᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠ᤺ᤴ ᤂᤧᤏᤧ᤹ ᤁᤧᤛᤧᤖᤢᤀᤠᤱ ᤂᤧᤴ ᤔᤣᤔᤣᤍᤢᤔᤠᤀᤥ ᤁᤴ ᤋᤢᤰᤂᤣ᤺ᤴ ᤁᤧᤍᤠᤖᤢᤒᤠᤒᤡ᥅”

᥈᥇ ᤂᤧᤒᤩᤠᤱ ᤂᤢᤏᤧ᤹ ᤛᤢᤶᤍᤢ᤺ᤰ ᤌᤠᤖᤡᤰ ᤂᤧᤴ ᤆᤢᤰᤐᤧᤸᤗᤧ ᤁᤢᤛᤶᤎᤠᤱ ᤛᤶᤒᤧᤳ ᤏᤧᤛᤡᤱ. ᤜᤧᤰᤁᤩᤠᤱ ᤀ᤺ᤰᤋᤧᤀᤠᤱ ᤕᤜᤘᤣ ᤍᤠᤱᤒᤧᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤕᤠᤶᤔᤥ ᤁᤴ ᤆᤢᤰᤐᤧᤸᤗᤧ ᤁᤢᤛᤰᤔᤠ ᤏᤢ᤺ᤱᤅᤠᤱ ᤜᤡᤱᤗᤖᤥ॥”

᥈᥈ ᤀᤣᤗᤡᤕᤠ᤺ᤸᤗᤧ ᤁᤢᤒᤣᤗᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢ. ᤜᤧᤰᤁᤩᤠᤱ ᤂᤧᤴ ᤆᤢᤰᤐᤧᤸᤗᤧ ᤁᤢᤛᤰᤔᤠ ᤏᤢ᤺ᤰᤂᤧᤀᤠᤱ ᤂᤧᤴ ᤜᤡᤅᤧ॥

᥈᥉ ᤀᤣᤗᤡᤕᤠ᤺ᤸᤗᤧ ᤆᤢᤰᤐᤧᤴ ᤑᤥ᤺ᤰᤂᤢᤀᤠᤱ ᤕᤠᤰᤑᤠᤱᤅᤥᤗᤠᤶ ᤕᤥ ᤜᤡᤶᤔᤥ ᤋᤣ᤹ᤖᤢ॥ ᤂᤧᤴ ᤆᤢᤰᤐᤧᤸᤗᤧ ᤁᤢᤶᤔᤠ ᤂᤢᤏᤧ᤹ ᤐᤡᤖᤢᤀᤠᤱ ᤀᤰᤂᤣ ᤔᤧᤳᤋᤢ. “ᤀᤥᤔᤧᤳᤋᤧᤛᤠ᤹ᤖᤧ. ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤁᤢᤜᤡᤱᤘᤧᤳᤋᤣ ᤘᤠ᤹᥄”

᥈᥊ ᤂᤧᤒᤩᤠᤱ ᤂᤧᤴ ᤔᤣᤔᤣᤍᤢᤔᤧᤸᤗᤧ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤏᤧᤖᤳᤇ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤒᤪᤠᤀᤥᤗᤠᤶ ᤁᤧᤗ᤺ᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤛᤧᤰᤂᤠᤖᤳᤇ ᤑᤠ᤹ᤀᤠᤱ ᤀᤠᤸᤗ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ॥”

ᤀᤣᤗᤡᤕᤠ ᤏᤢ ᤀᤥᤒᤍᤡᤕᤠ

᥇᥎

ᤕᤖᤡᤰ ᤕᤧᤶ ᤀᤣᤃᤠᤱ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤀᤣᤗᤡᤕᤠᤀᤥ ᤁᤧᤖᤧ- “ᤂᤧᤏᤧ᤹ ᤀᤠᤵᤑᤣᤰ ᤀᤠᤜᤠᤒᤀᤥ ᤐᤣᤃᤧ᤹ᤀᤠᤱ ᤋᤥ᤺ᤴᤇᤡᤱᤅᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤠᤈᤣ᤹ᤀᤥ ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤛᤢᤖ ᤕᤠ᤺ᤴᤍᤢᤱ᤹॥”

᥈ ᤁᤸᤗᤧᤆᤥᤃᤢᤸᤗᤧ ᤀᤣᤗᤡᤕᤠ᤺ᤴ ᤀᤠᤜᤠᤒᤀᤥ ᤀᤠᤵᤑᤣᤰ ᤋᤥ᤺ᤴᤇᤡᤱᤔᤠᤖᤧ ᤗᤠᤃᤡ ᤐᤣ॥

ᤂᤧᤴ ᤕᤧᤶᤔᤥ ᤛᤠᤔᤖᤡᤕᤠᤀᤥ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤐᤥᤃᤧᤀᤠᤱ ᤏᤧᤛ᤻ᤛᤧ.

᥉ ᤜᤧᤰᤁᤩᤠᤱ ᤀᤠᤜᤠᤒᤖᤧ ᤁᤢᤜᤠᤱᤜᤡᤶᤔᤥᤒᤠ ᤗᤰᤐᤧᤴᤛᤠᤒᤠ ᤀᤥᤒᤍᤡᤕᤠ᤺ᤴ ᤀᤢ᤺ᤵᤔᤠ ᤋᤠ᤺ᤵᤔᤠ ᤐᤠᤱᤄᤢᤛᤡ॥ (ᤀᤥᤒᤍᤡᤕᤠ᤺ᤴ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤏᤛᤠ᤺ᤴᤛᤠᤒᤠ ᤘᤕᤧ॥

᥊ ᤀᤠᤸᤗ ᤀᤠᤜᤠᤒᤖᤧ ᤁᤢᤔᤣ᤺ᤳ ᤀᤡᤈᤣᤒᤣᤗᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤧᤖᤢᤛᤡᤖ ᤕᤠᤃᤧᤸᤗᤧ. ᤀᤥᤒᤍᤡᤕᤠ᤺ᤸᤗᤧ ᤁᤡᤵ ᤌᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤋᤠᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡᤀᤠᤱ ᤅᤠᤒᤥᤱ ᤅᤠᤒᤥᤱ ᤁᤢᤗᤢᤵ ᤏᤧᤳᤇᤡ ᤆᤥᤃᤢᤛᤡᤀᤠᤱ ᤏᤧᤳᤇᤡ ᤑᤢᤰᤁᤥᤀᤥ ᤆᤡᤰᤂᤢ ᤕᤢᤰᤂᤢᤛᤡ॥)

᥋ ᤀᤠᤜᤠᤒᤖᤧ ᤀᤥᤒᤍᤡᤕᤠ᤺ᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤁᤧᤖᤧᤰ ᤘᤒᤢᤴᤍᤠᤰᤘᤠᤜᤠ᤹ᤀᤥ ᤏᤢ ᤏᤧᤏᤧᤒᤠᤍᤧᤴᤜᤠ᤹ᤀᤥ ᤐᤣᤃᤧ᤹॥ ᤀᤴᤜᤠ᤹ ᤏᤢ ᤀᤴᤕᤥᤰᤜᤠ᤹ ᤁᤢᤜᤡᤱᤘᤧᤳ ᤁᤵᤔᤠᤛᤡᤖᤧ ᤗᤠᤃᤡ ᤜᤠᤃ ᤁᤢᤓᤠ ᤁᤢᤖᤧ᤺ᤳᤗᤠ ᤕᤠ᤺ᤴᤛᤢᤱᤜᤠ᤹ ᤂᤥᤔᤠ ᤛᤢᤰᤋᤧᤵᤐᤡ. ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤌᤰᤛᤠᤜᤠ᤹ ᤛᤧᤵᤔᤠᤛᤡ ᤔᤧᤒᤥ᤺ᤱᤏᤧᤴ॥”

᥌ ᤁᤸᤗᤧᤆᤥᤃᤢᤸᤗᤧ ᤛᤠ᤹ᤔᤠ ᤀᤥᤔᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤗᤠᤈᤣ᤺ᤴ ᤔᤧᤓ᤺ᤰᤂᤢ. ᤜᤧᤰᤁᤩᤠᤱ ᤀᤠᤜᤠᤒᤧᤴ ᤀᤣ᤺ᤰ ᤌᤡᤰᤗᤧᤵᤔᤠᤱ ᤏᤢ ᤀᤥᤒᤍᤡᤕᤠ᤺ᤴ ᤘᤣ᤹ ᤗᤧᤵᤔᤠ ᤐᤣᤛᤡ॥

᥍ ᤀᤠᤸᤗ ᤀᤥᤒᤍᤡᤕᤠ᤺ᤴ ᤗᤠᤱᤄᤣᤃᤧᤖ ᤐᤳᤇᤧᤸᤗᤧ ᤀᤣᤗᤡᤕᤠᤖᤧ ᤂᤢᤏᤧ᤹ ᤋᤢᤔᤢ॥ ᤀᤥᤒᤡᤍᤡᤕᤠᤖᤧ ᤂᤢᤏᤧ᤹ ᤁᤢᤛᤣ᤺ᤴ ᤏᤡᤛᤢᤀᤠᤱ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤌᤣ ᤂᤧᤏᤧ᤹ ᤛᤧᤰᤂᤠᤀᤣ ᤀᤣᤗᤡᤕᤠ᤺ᤴᤏᤣᤏᤧᤒᤡ᥅”

᥎ ᤂᤢᤏᤧ᤹ ᤏᤥᤃᤵ ᤐᤡᤖᤢ. “ᤀᤠᤱᤃᤠ᤹ᤀᤣ ᤀᤣᤗᤡᤕᤠᤀᤠᤖᤥ॥ ᤂᤧᤏᤧ᤹ ᤐᤣᤃᤧ᤹ᤀᤠᤱ ᤁᤧᤴᤍᤠᤱᤒᤧᤴ ᤔᤧᤳᤋᤧ᤹. ‘ᤀᤣᤗᤡᤕᤠ᤺ᤴ ᤁᤵᤔᤥ ᤘᤠ᤹॥’”

᥏ ᤀᤥᤒᤍᤡᤕᤠ᤺ᤸᤗᤧ ᤛᤧ᤺ᤴᤍᤥᤛᤢ. “ᤀᤠᤱᤃᤠ᤹ ᤌᤣ ᤕᤠ᤺ᤶᤒᤰ ᤑᤣ᤺ᤴᤍᤢᤱᤅᤠᤱ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤴ ᤛᤧᤵᤔᤠᤖᤧ ᤗᤠᤃᤡ ᤀᤠᤜᤠᤒᤧᤴ ᤜᤢᤰᤁᤧᤛᤢᤵᤋᤢᤖ ᤁᤧᤒᤵᤐᤠᤒᤣ᥅

᥇᥆ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤂᤧᤏᤧ᤹ ᤁᤥ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤴᤍᤠᤱᤒᤧᤸᤗᤧ ᤔᤧᤒᤠᤱᤄᤢᤶᤒᤠ ᤛᤢᤘᤠᤱ ᤀᤠᤳᤋᤡᤴᤏᤠᤱ ᤜᤥᤵ ᤀᤡᤃᤪ ᤀᤠᤳᤋᤡᤴ ᤜᤠᤱᤈᤢᤶᤔᤡᤴᤏᤠᤱ ᤕᤠ᤺ᤰᤋᤧᤒᤠ ᤜᤥᤵ॥ ᤜᤧᤰᤁᤩᤠᤱ ᤀᤠᤸᤗ ᤁᤢᤓᤠ ᤛᤢᤘᤠᤱ ᤀᤡᤃᤪ ᤜᤠᤱᤈᤢᤶᤔᤥ ᤀᤠᤍᤠᤱᤒᤠ ᤂᤧᤵᤔᤥ ᤁᤧᤜᤥᤵ ᤔᤧᤒᤠ᤺ᤳᤋᤢᤏᤣᤓᤃᤪ. ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢᤛᤡ. ‘ᤀᤠᤏᤡᤃᤧ ᤂᤧᤴ ᤂᤥᤔᤠ ᤔᤧᤛᤢᤰᤋᤢᤶᤒᤧᤴ॥’

᥇᥇ ᤁᤖ ᤀᤠᤸᤗᤥ ᤀᤠᤱᤃᤠ᤹ ᤁᤧᤔᤧᤳᤋᤠ. ‘ᤂᤧᤏᤧ᤹ ᤐᤣᤃᤧ᤹ ᤜᤧᤰᤁᤩᤠᤱ ᤀᤣᤗᤡᤕᤠ᤺ᤴ ᤁ᤹ᤕᤥ ᤘᤠ᤹ᤖᤧᤳᤇ ᤑᤠ᤹ᤀᤠᤱ ᤁᤧᤴᤍᤠᤱᤒᤧᤴ ᤔᤧᤳᤋᤧ᤹॥’

᥇᥈ ᤀᤠᤱᤃᤠ᤹ ᤂᤧᤏᤧ᤹ ᤗᤧᤳᤏᤧᤏᤢᤔᤧ᤺ᤴᤏᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤳᤋᤠᤴ ᤁᤧᤃᤧᤳᤋᤡ᥅ ᤀᤠᤱᤃᤠ᤹ ᤔᤧᤏᤡᤀᤠᤴ᤹॥ ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤀᤠᤜᤠᤒᤧᤴ ᤔᤧᤳᤋᤢᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤍᤠᤱᤒᤠ ᤁᤧᤴᤍᤢᤔᤧᤴᤏᤣᤓᤃᤪ. ᤂᤢᤏᤧ᤹ ᤀᤠᤱᤃᤠ᤹ᤀᤣ ᤛᤧᤳᤋᤠ॥ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤸᤗᤧᤃ ᤜᤡᤴᤈᤠ᤹ ᤘᤕᤠᤱᤅᤠᤱᤎᤥᤀᤣ ᤕᤜᤘᤣ ᤍᤠᤱᤒᤠᤴ ᤔᤠᤱᤛᤧᤘᤠ ᤔᤧᤳᤋᤢᤱᤗ ᤘᤠ᤹ᤀᤠ॥

᥇᥉ ᤀᤠᤍᤠᤱᤒᤣ. ᤀᤠᤸᤗ ᤀᤡᤈᤣᤒᤣᤗᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤧᤖᤢᤛᤡᤖ ᤕᤠᤃᤧᤸᤗᤧ ᤀᤠᤱᤃᤠ᤹ ᤌᤣ ᤆᤥᤃᤢᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤍᤠᤱᤒᤠᤖᤧ ᤔᤧᤱᤄᤧᤶᤔᤣ ᤁᤧᤘᤠ᤹ᤒᤡ᥅ ᤀᤠᤱᤃᤠ᤹ ᤅᤠᤒᤥᤱ ᤅᤠᤒᤥᤱ ᤆᤥᤃᤢᤱᤛᤡᤱᤅᤠᤱ ᤂᤧᤱᤜᤠ᤹ᤀᤥᤒᤠ ᤁᤡᤵ ᤌᤡᤰ ᤔᤏᤠᤜᤠ᤹ ᤏᤧᤳᤇᤡ ᤑᤢᤰᤁᤥᤀᤥ ᤆᤡᤰᤂᤢᤱ ᤕᤢᤰᤂᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤠᤔᤠ ᤌᤢᤱᤔᤠ ᤋᤠᤖᤢᤱ ᤐᤡᤖᤢᤱᤛᤡᤱ॥

᥇᥊ ᤜᤧᤰᤁᤩᤠᤱ ᤀᤠᤸᤗ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤁᤧᤔᤧᤳᤋᤠ. ‘ᤂᤧᤏᤧ᤹ ᤐᤣᤃᤧ᤹ ᤜᤧᤰᤁᤩᤠᤱ ᤀᤣᤗᤡᤕᤠ᤺ᤴ ᤁᤵᤔᤥ ᤘᤠ᤹ᤖᤧᤳᤇ ᤑᤠ᤹ᤀᤠᤱ ᤁᤧᤴᤍᤠᤱᤒᤠ ᤀᤠᤜᤠᤒᤣᤴ ᤔᤧᤳᤋᤧ᤹॥’ ᤀᤠᤱᤃᤠ᤹ ᤜᤧᤰᤁᤣ ᤆᤥᤃᤢᤱᤅᤡᤸᤗᤧ ᤂᤢᤏᤧ᤹ ᤛᤧᤳᤋᤠ॥”

᥇᥋ ᤀᤣᤗᤡᤕᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤳᤋᤢᤱᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤣᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤀᤠᤀᤡᤴ ᤛᤧᤰᤂᤠᤛᤠᤱ ᤀᤠᤜᤠᤒᤖᤧᤀᤥ ᤀᤠᤵᤑᤣᤰ ᤋᤥ᤺ᤴᤇᤡᤱᤅᤠᤖᤥ॥”

ᤀᤣᤗᤡᤕᤠ ᤏᤢ ᤒᤠᤗᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹

᥇᥌ ᤂᤧᤒᤩᤠᤱ ᤀᤥᤒᤍᤡᤕᤠ᤺ᤴ ᤀᤠᤜᤠᤒᤖᤧ ᤁᤢᤍᤢᤶᤛᤧ ᤐᤣᤀᤠᤱ ᤂᤢᤏᤧ᤹ ᤔᤧᤳᤋᤢ. ᤜᤧᤰᤁᤩᤠᤱ ᤀᤠᤜᤠᤒᤧᤴ ᤀᤣᤗᤡᤕᤠᤖᤧ ᤁᤢᤍᤢᤶᤛᤧ ᤐᤣ॥

᥇᥍ ᤀᤠᤸᤗ ᤀᤠᤜᤠᤒᤖᤧ ᤀᤣᤗᤡᤕᤠ᤺ᤴ ᤏᤡᤛᤢᤀᤠᤱ ᤂᤢᤏᤧ᤹ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤧᤴ ᤂᤧᤏᤧ᤹ᤀᤣᤏᤧᤒᤡ᥅”

᥇᥎ ᤀᤣᤗᤡᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤋᤢᤰᤂᤣ ᤆᤠ᤺ᤳᤋᤢᤱᤛᤡᤱᤒᤠ ᤜᤥᤵ. ᤁᤖ ᤀᤠᤍᤠᤱᤒᤠ ᤏᤢ ᤀᤠᤍᤠᤱᤒᤠᤖᤧ ᤁᤧᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ᤖᤧᤏᤡ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ᤹॥ ᤀᤠᤍᤠᤱᤒᤠᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤏᤠ᤹ᤖᤢᤀᤠᤱ ᤒᤠᤗ ᤔᤠᤱᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤡᤶᤍᤢᤛᤡᤀᤠᤱ ᤁᤧᤘᤠ᤹॥

᥇᥏ ᤀᤠᤸᤗ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤁᤷᤔᤣᤗ ᤁᤥ᤺ᤰᤔᤠᤀᤥ ᤋᤢᤶᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤗᤠᤶ ᤁᤧᤖᤧᤰ ᤔᤏᤠᤜᤠ᤹ ᤀᤢ᤺ᤳᤋᤧᤛᤧ᤹॥ ᤜᤧᤰᤁᤩᤠᤱ ᤀᤡᤈᤣᤒᤣᤗᤖᤧ ᤁᤢᤈᤠ ᤆᤠᤔᤠ ᤆᤵᤋᤧᤴᤏᤥ ᤁᤧᤕᤢᤱᤒᤠᤀᤠᤱ ᤁᤧᤈᤠᤒᤠ ᤒᤠᤗᤖᤧ ᤂᤧᤴ ᥊᥋᥆ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤀᤛᤣᤖᤠᤖᤧ ᥊᥆᥆ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤋᤠᤖᤧᤛᤧ᤹ᤀᤠᤱ ᤋᤩᤧ᤹॥”

᥈᥆ ᤁᤸᤗᤧᤆᤥᤃᤢᤸᤗᤧ ᤀᤠᤜᤠᤒᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤀᤡᤱᤄᤱ ᤜᤠᤅᤢᤍᤣᤛᤢ. ᤜᤧᤰᤁᤩᤠᤱ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤷᤔᤣᤗ ᤁᤥ᤺ᤰᤔᤠᤀᤥ ᤛᤢᤵᤛᤢᤛᤡ॥

᥈᥇ ᤀᤣᤗᤡᤕᤠ᤺ᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤩᤧᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤓᤧᤸᤗᤧ ᤌᤠᤖᤡᤰ ᤐᤡᤷᤒᤣ᤺ᤶᤒᤥ ᤁᤧᤎᤩᤧ᤹ᤀᤡᤀᤠᤱ ᤁᤧᤕᤢᤅᤡᤒᤣ᥅ ᤕᤜᤘᤣ ᤍᤠᤱᤒᤧᤴᤏᤣ ᤏᤡᤱᤘᤠ᤹ᤑᤢᤔᤠᤱᤏᤣᤓᤃᤪ ᤂᤢᤏᤧ᤹ ᤋᤡᤶᤍᤧᤶᤔᤧ᤹॥ ᤁᤖ ᤒᤠᤗ ᤔᤠᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤓᤃᤪ ᤂᤧᤴ ᤋᤡᤶᤍᤧᤶᤔᤧ᤹॥ ᤁᤖ ᤔᤏᤠᤜᤠ᤹ᤖᤧ ᤌᤣᤀᤠᤱ ᤔᤧᤶᤒᤠ᤺ᤳᤋᤢᤴ॥”

᥈᥈ ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤀᤠᤱᤃᤠ᤹ᤖᤰ ᤋᤠᤅᤠᤱᤅᤠᤱ ᤘᤠ᤹ᤀᤠ. ᤁᤖ ᤒᤠᤗᤖᤧᤃ ᥊᥋᥆ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤘᤠ᤹॥

᥈᥉ ᤀᤠᤸᤗ ᤀᤠᤏᤡ᤹ ᤗᤠᤃᤡ ᤛᤧᤃᤶᤒᤠ ᤐᤡᤳ ᤏᤧᤳᤇᤡ ᤋᤠᤖᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤗᤳᤇᤠ ᤔᤧᤛᤧᤖᤢᤀᤠᤱ ᤁᤢᤓᤧᤸᤗᤧᤰ ᤁᤢᤓᤧᤸᤗᤧᤰ ᤔᤧᤄᤰᤋᤢᤖ ᤜᤧᤰᤁᤩᤠᤱ ᤔᤡ ᤔᤧᤴᤜᤠ᤺ᤴᤏᤣ ᤛᤡᤱᤛᤶᤎᤠᤱ ᤔᤧᤏᤧᤛ᤻ᤛᤢᤖ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤘᤣ᤹ᤀᤡᤴ ᤆᤠᤜᤡ᤺ᤴ ᤕᤠᤖᤡᤵ ᤆᤥᤃᤢᤱᤅᤠᤱ ᤔᤡ ᤔᤧᤴᤜᤠ᤺ᤴᤏᤣ ᤛᤡᤱᤛᤶᤎᤠᤱ ᤏᤧᤛ᤻ᤛᤢᤱ᤹॥

᥈᥊ ᤂᤧᤒᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤔᤠᤱᤅᤡᤴ ᤀᤡᤱᤛᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤵᤑᤣᤰ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤀᤡᤱᤛᤢᤱ᤹॥ ᤔᤡᤀᤥᤗᤠᤶ ᤕᤠᤵᤔᤡ ᤏᤢᤃᤵ ᤁᤧᤒᤡᤒᤠ ᤔᤠᤱᤅᤡᤴᤏᤣ ᤏᤡᤱᤘᤠ᤹ᤑᤢᤔᤠᤱᤗᤥ॥” ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤢᤒᤠ ᤆᤥ᤺ᤰᤗᤥ॥”

᥈᥋ ᤀᤣᤗᤡᤕᤠᤖᤧ ᤒᤠᤗᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤳᤋᤢᤛᤡ. “ᤛᤧᤃᤶᤒᤠ ᤐᤡᤳ ᤌᤡᤰ ᤛᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤋᤃᤡ ᤕᤠᤖᤡᤵ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤶᤓᤩᤠᤖᤡᤰ ᤕᤖᤡᤰ ᤁᤧᤘᤕᤡ᤹॥ ᤂᤡᤏᤡ᤹ ᤔᤠᤱᤅᤡᤸᤗᤧ ᤁᤢᤔᤡᤱ ᤀᤡᤱᤛᤧᤶᤔᤧ᤹. ᤁᤖ ᤔᤡ ᤆᤠᤜᤡ᤺ᤴ ᤔᤧᤜᤠ᤺ᤴᤍᤧᤶᤔᤡᤴᤏᤧ᤹॥”

᥈᥌ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤒᤡᤖᤢᤛᤡᤒᤠ ᤛᤧᤃᤶᤒᤠ ᤐᤡᤳᤋᤧᤴ ᤔᤧᤕᤠᤱᤛᤡᤱᤅᤠᤱ ᤕᤠᤖᤡᤵ ᤔᤧᤈᤥᤃᤢ॥ ᤂᤧᤒᤩᤠᤱ ᤒᤠᤗᤖᤧ ᤁᤢᤔᤡᤱ ᤔᤧᤗᤥ᤺ᤰᤋᤢᤀᤠᤱ ᤂᤧᤱᤜᤠ᤹ᤖᤧ ᤋᤠᤏᤠᤶᤔᤠᤱᤎᤥ ᤗᤧᤴᤈᤥᤈᤥ ᤌᤠᤖᤡᤰ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤀᤢ᤺ᤳᤋᤢ. “ᤒᤠᤗ ᤔᤠᤱᤅᤣ. ᤀᤠᤏᤡᤃᤧ ᤏᤢᤃᤵ ᤀᤠᤒᤡᤖᤧ᤹ᤀᤥ॥” ᤁᤖ ᤌᤣ ᤏᤥᤃᤵᤐᤠᤱ ᤔᤧᤱᤄᤥᤛᤢᤴ॥ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤈᤥᤃᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤐᤡᤛᤠᤱᤒᤠ ᤂᤧᤱᤜᤠ᤹ ᤔᤧᤒᤡᤴᤍᤧᤖ ᤔᤧᤗᤠ᤺ᤰᤂᤧ॥

᥈᥍ ᤗᤧᤴᤈᤥᤛᤧᤸᤗᤧ ᤀᤣᤗᤡᤕᤠ᤺ᤸᤗᤧ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤂᤧᤱᤜᤠ᤹ ᤁᤧ᤹ᤔᤠ ᤜᤣ᤺ᤰᤋᤢᤛᤡ. “ᤀᤠᤸᤗᤛᤠᤱ ᤛᤠ᤹ᤖᤡᤰ ᤀ᤺ᤰᤋᤧᤶᤔᤧ᤹ᤒᤠ᥄ ᤂᤢᤏᤧ᤹ᤃ ᤔᤠᤱᤏᤡᤒᤠ᥄ ᤂᤢᤏᤧ᤹ ᤛᤧᤘᤠ ᤆᤥ᤺ᤰᤏᤢ ᤕᤠᤰᤐᤡᤗᤠ. ᤀᤡᤃᤪ ᤕᤠ᤺ᤶᤒᤰᤁᤥ ᤕᤠ᤺ᤴᤍᤡᤰ ᤔᤧᤴᤍᤠᤀᤣ ᤕᤠᤰᤐᤡᤗᤠ. ᤁᤡᤃᤪ ᤗᤠᤶᤍᤡᤰ ᤆᤥ᤺ᤰᤛᤧ ᤐᤣᤀᤠᤱ ᤕᤠᤰᤗᤠ᤹ᤒᤣ॥ ᤂᤢᤏᤧ᤹ ᤀᤡᤵᤛᤧᤀᤠᤱ ᤏᤧᤒᤡᤗᤠ ᤑᤥ᤺ᤱᤔᤠ ᤐᤥᤱ᤹॥”

᥈᥎ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤸᤗᤛᤠᤱ ᤛᤠ᤹ᤖᤡᤰ ᤔᤧᤀ᤺ᤰᤋᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤋᤠᤓᤣ ᤏᤢ ᤗᤠ᤺ᤰᤁᤡᤸᤗᤧ ᤔᤠᤰᤂᤡ᤹ ᤔᤧᤗ᤺ᤴᤍᤧᤴᤗ ᤌᤠᤖᤡᤰ ᤂᤢᤴᤇᤡ᤹ ᤀᤠᤵᤑᤣᤰ ᤔᤧᤄᤠ᤺ᤴᤇᤡᤱ॥

᥈᥏ ᤗᤧᤴᤈᤥᤀᤠᤱ ᤗᤧᤰᤋᤧᤒᤣ. ᤜᤧᤰᤁᤩᤠᤱ ᤕᤢ᤺ᤴᤇᤡᤰᤐᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤧᤶ ᤌᤠᤖᤡᤰ ᤂᤧᤱᤜᤠ᤹ ᤌᤩ᤺ᤱᤅᤠᤱ ᤌᤩ᤺ᤱ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧᤀᤠᤱ ᤔᤧᤕᤠᤃᤧ॥ ᤁᤖ ᤌᤣᤀᤠᤱ ᤏᤢᤃᤵ ᤔᤧᤱᤄᤥᤛᤢᤴ. ᤜᤠ᤺ᤳᤗᤧᤀᤠᤱ ᤐᤠ᤺ᤴᤔᤧᤛᤠ᤺ᤳᤋᤢᤛᤡᤴ. ᤜᤠ᤺ᤳᤗᤧᤀᤠᤱ ᤂᤧᤶᤄᤧᤶ ᤔᤧᤗᤠᤵᤋᤢᤛᤡᤴ॥

᥉᥆ ᤂᤧᤒᤩᤠᤱ ᤀᤣᤗᤡᤕᤠᤖᤧ ᤁᤧᤖᤧᤰ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤵᤔᤥ ᤀᤠᤱᤃᤠ᤹ᤀᤥ ᤋᤩᤧᤶᤔᤧ᤹॥” ᤂᤧᤱᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧ॥ ᤂᤧᤴ ᤀᤣᤃᤠᤱ ᤁᤧᤗᤢ᤺ᤶᤒᤠᤀᤠᤱ ᤁᤧᤏᤧᤒᤠ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤂᤢᤏᤧ᤹ ᤛᤧᤳᤋᤢ ᤆᤥᤃᤢ॥

᥉᥇ ᤀᤣᤗᤡᤕᤠ᤺ᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤱᤜᤠ᤹ ᤕᤠᤱᤛᤡᤱ. ᤁᤧᤖᤧᤰ ᤗᤢᤱᤜᤠ᤹ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠ ᤗᤳᤇᤠ ᤌᤠ᤺ᤰᤜᤠ᤹ᤖᤧ ᤗᤠᤃᤡ. ᤂᤧᤱᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤁᤧᤗ᤹ᤒᤠ ᤁᤢᤒᤠ᤺ᤴᤈᤠᤰ ᤁᤧᤖᤧᤀᤠᤱ ᤘᤕᤧ. “ᤂᤧᤏᤧ᤹ ᤁᤧᤔᤡᤱ ᤀᤡᤛᤪᤠᤀᤡᤗ ᤐᤥᤱ᤹॥”

᥉᥈ ᤁᤴ ᤗᤢᤱᤜᤠ᤹ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ॥ ᤂᤢᤏᤧ᤹ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤒᤪᤡᤱ ᤐᤡᤛᤠᤱ ᤌᤡᤒᤥᤱᤅᤠᤱ ᤅᤠᤛᤡ ᤗᤡᤋᤖ ᤕᤠᤖᤡᤰ ᤁᤧᤜᤵᤐᤠ ᤕᤶᤒᤠ ᤐᤠᤰᤗᤢᤶᤗᤢᤶᤒᤠ ᤋᤕᤢ॥

᥉᥉ ᤂᤢᤏᤧ᤹ ᤛᤡᤱᤅᤡᤴ ᤛᤧᤳᤋᤢ ᤜᤧᤰᤁᤩᤠᤱ ᤂᤧᤴ ᤛᤧᤃᤶᤒᤠ ᤐᤡᤳᤋᤧᤴ ᤁᤢᤓᤧᤸᤗᤧᤰ ᤁᤢᤓᤧᤸᤗᤧᤰ ᤂᤰᤋᤢᤀᤠᤱ ᤛᤡᤱᤅᤡᤸᤗᤧ ᤁᤢᤛᤶᤎᤠᤱ ᤏᤧᤛ᤻ᤛᤢ॥

ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤢ᤺ᤴᤍᤠ ᤗᤡᤛᤡ ᤆᤫᤠ᤺ᤳ ᤑᤠ᤺ᤳᤋᤧᤶᤔᤧ᤹ᤀᤠᤱ ᤁᤴ ᤛᤡᤍᤢᤱᤈᤓᤠ᤺ᤴ ᤏᤢ ᤛᤡᤱᤅᤡᤸᤗᤧ ᤁᤢᤛᤶᤎᤠᤱ ᤜᤢᤰᤂᤧᤶᤔᤧ᤹॥”

᥉᥊ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤕᤠᤶᤔᤥ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥” ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤕᤠᤶᤔᤥ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤂᤢᤏᤧ᤹ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤛᤢᤶᤍᤢ᤺ᤰ ᤌᤠᤖᤡᤰᤁᤠᤱ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥” ᤂᤧᤱᤜᤠ᤹ᤖᤧ ᤛᤢᤶᤍᤢ᤺ᤰ ᤌᤠᤖᤡᤰ ᤜᤧᤰᤁᤣᤀᤣ ᤔᤧᤈᤥᤃᤢ॥

᥉᥋ ᤆᤫᤠ᤺ᤳᤋᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤁᤧᤖᤧᤰ ᤐᤡᤛᤠᤱ ᤘᤧᤳᤋᤧᤀᤠᤱ ᤐᤠᤰᤗᤢᤶᤗᤢᤶᤒᤠ ᤋᤧᤴᤏᤡᤴᤏᤠᤱ ᤋᤡᤶᤛᤧ॥

᥉᥌ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤧᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴ ᤋᤃᤡ ᤐᤣᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤠ. ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤡᤛᤪᤠᤀᤡᤗᤀᤥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤀᤠᤖᤥ. ᤂᤧᤒᤩᤠᤱ ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤂᤧᤏᤧ᤹ ᤁᤧᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤆᤥᤃᤢᤱᤅᤠᤱ ᤘᤠ᤹ ᤑᤠ᤹ᤀᤠᤱ ᤀᤠᤀᤡᤴ ᤏᤡᤱᤘᤠ᤹ ᤂᤥᤛᤧ᤹ᤀᤥ॥

᥉᥍ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱᤅᤧ᤹ᤀᤥ. ᤕᤜᤘᤣ ᤍᤠᤱᤒᤣ. ᤏᤥᤃᤵ ᤐᤡᤖᤠᤱᤅᤧ᤹ᤀᤥ. ᤜᤧᤰᤁᤩᤠᤱ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴᤏᤣ ᤏᤡᤱᤘᤠ᤹ᤑᤢᤔᤠᤱᤏᤧ. ᤜᤧᤰᤁᤩᤠᤱ ᤂᤧᤏᤧ᤹ᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤁᤧᤜᤡᤛᤢᤖ ᤁᤧᤒᤳ ᤑᤠ᤹ᤀᤠᤱ ᤁᤴ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ॥”

᥉᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤔᤡ᤺ᤴ ᤛᤢ᤺ᤰᤋᤧᤎᤩᤧᤀᤠᤱ ᤔᤡ᤺ᤸᤗᤧ ᤛᤡᤍᤢᤱᤈᤓᤠ᤺ᤴ. ᤛᤡᤱᤅᤡᤴ. ᤗᤢᤱᤜᤠ᤹ ᤏᤢ ᤂᤠᤶᤔᤡᤴ ᤂᤠᤵᤐᤢᤌᤩᤱ ᤆᤥᤃᤢ. ᤜᤧᤰᤁᤩᤠᤱ ᤐᤠᤰᤗᤢᤶᤗᤢᤶᤒᤠᤀᤥᤒᤠ ᤆᤫᤠ᤺ᤳᤋᤡᤴᤏᤠᤱ ᤜᤣᤛᤢᤍᤣᤛᤢ॥

᥉᥏ ᤀᤠᤸᤗ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤴ ᤔᤧᤏᤡᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤂᤠᤶᤒᤠᤱᤅᤥ ᤛᤠᤒᤴ ᤜᤵᤐᤧᤳ ᤔᤧᤓᤴᤇᤡᤱᤅᤠᤱ ᤔᤧᤀ᤺ᤰᤋᤧᤀᤠᤱ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤗᤧᤳᤇ᥄ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤗᤧᤳᤇ᥄”

᥊᥆ ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤒᤠᤗᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤋᤧᤶᤛᤧᤶᤛᤡᤶᤔᤧ᤹॥ ᤗᤳᤇᤠᤀᤠᤱ ᤂᤧᤳᤇᤡᤱᤔᤠ ᤔᤧᤱᤄᤥᤏᤧᤴᤗ॥” ᤂᤧᤱᤜᤠ᤹ᤖᤧ ᤒᤠᤗᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤍᤧᤶᤛᤢᤛᤡ. ᤜᤧᤰᤁᤩᤠᤱ ᤀᤣᤗᤡᤕᤠ᤺ᤸᤗᤧ ᤂᤧᤱᤜᤠ᤹ ᤕᤥ ᤁᤡᤛᤥᤏ ᤏᤧᤏᤧᤒᤠᤍᤧᤴᤏᤥ ᤕᤢ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤧᤖᤢᤛᤡᤖᤥ॥

ᤛᤠᤱᤕᤠᤰᤔᤠ ᤏᤠ᤹ᤖᤧ

᥊᥇ ᤜᤧᤰᤁᤩᤠᤱ ᤀᤣᤗᤡᤕᤠᤖᤧ ᤀᤠᤜᤠᤒᤧᤴ ᤔᤧᤳᤋᤢ. “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤁᤢᤈᤠ ᤆᤧ᤹ ᤌᤢᤅᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤶᤒᤠ ᤘᤜᤡᤳ ᤀᤡᤰᤛᤡᤱ ᤑᤧᤴᤗ ᤐᤵᤐᤠ ᤂᤧᤵᤛᤢᤱᤗ ᤐᤳᤋᤠ॥”

᥊᥈ ᤂᤧᤒᤩᤠᤱ ᤀᤠᤜᤠᤒᤧᤴ ᤁᤢᤈᤠ ᤆᤠᤛᤧ ᤌᤢᤱᤛᤣ ᤐᤣ. ᤁᤖ ᤀᤣᤗᤡᤕᤠ᤺ᤴ ᤆᤠᤜᤡ᤺ᤴ ᤁᤷᤔᤣᤗ ᤁᤥ᤺ᤰᤔᤠᤀᤥ ᤌᤠ᤺ᤱ ᤌᤥ᤺ᤰᤛᤡᤱ. ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤂᤠᤶᤒᤠᤱᤅᤥ ᤛᤠᤒᤴ ᤜᤒᤳ ᤑᤴᤇᤡᤱᤅᤠᤱ ᤁᤢᤎᤧᤃᤣ᤺ᤰᤁᤡᤴ ᤁᤢᤎᤢᤱᤒᤥᤜᤠ᤹ᤖᤧ ᤁᤢᤓᤡ᤺ᤵᤔᤥ ᤑᤳᤇᤢ॥

᥊᥉ ᤂᤢᤏᤧ᤹ ᤁᤢᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤘᤖ᤺ᤱ ᤗᤧᤵᤔᤠᤱ ᤀᤥᤔᤧᤳᤋᤧ᤹॥”

ᤂᤧᤴ ᤐᤣᤀᤠᤱ ᤀᤥᤔᤧᤳᤋᤢ. ᤂᤧᤸᤗᤧ ᤐᤠ᤺ᤳᤋᤢ. “ᤂᤧᤵᤔᤥ ᤌᤣᤀᤠᤱ ᤜᤥᤵ॥”

ᤀᤣᤗᤡᤕᤠ᤺ᤸᤗᤧ ᤏᤢᤛᤡᤗᤧᤱ ᤂᤧᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤀᤥᤔᤧᤳᤋᤧ᤹॥”

᥊᥊ ᤏᤢᤛᤡᤗᤧᤱᤅᤥ ᤛᤧᤘᤠᤖᤥᤒᤧᤸᤗᤧ ᤔᤧᤳᤋᤢ. “ᤔᤏᤠ ᤜᤢᤰ ᤕᤠ᤺ᤵᤐᤠ ᤂᤠ᤹ᤔᤡᤳ ᤌᤡᤰ ᤘᤖ᤺ᤱᤅᤥᤗᤠᤶ ᤐᤥ᤺ᤰᤗ ᤐᤳ॥”

ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤂᤧᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤀᤠᤜᤠᤒᤧᤴ ᤀᤰᤂᤣ ᤔᤧᤳᤋᤧ᤹. ‘ᤁᤧᤀᤴᤗᤠᤎᤠ᤺ᤴ ᤕᤠᤖᤡᤵ ᤆᤥᤃᤧ᤹ᤀᤠᤱ ᤂᤡᤔᤥ ᤕᤥ ᤐᤣᤃᤧ᤹. ᤔᤧ᤺ᤴᤏᤣᤓᤃᤪ ᤂᤧᤏᤧ᤹ ᤘᤜᤡᤳᤋᤡᤸᤗᤧ ᤁᤧᤛᤠᤰ॥’”

᥊᥋ ᤜᤠᤒᤠ ᤁᤴ ᤗᤢᤶᤔᤥ ᤔᤠᤰᤛᤡ᤺ᤱᤕᤠ᤺ᤵᤐᤠ ᤂᤠ᤹ᤔᤡ᤺ᤳᤋᤡᤸᤗᤧ ᤋᤠᤱᤛᤠᤱᤒᤧᤴ ᤐᤴᤇᤢ. ᤛᤢᤖᤡ᤺ᤳ ᤁᤣᤈᤱ ᤜᤢᤖᤧ ᤜᤧᤰᤁᤩᤠᤱ ᤕᤶᤒᤠ ᤘᤜᤡᤳ ᤌᤠᤔᤠ ᤜᤣ᤺ᤰᤋᤧ. ᤂᤧᤒᤩᤠᤱ ᤀᤠᤜᤠᤒᤖᤧ ᤁᤢᤀᤴᤗᤠᤎᤠ᤺ᤴ ᤕᤢᤰᤋᤢᤀᤠᤱ ᤕᤡᤈᤖᤣᤗ ᤗᤧᤵᤔᤠᤱ ᤐᤣ॥

᥊᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤀᤣᤗᤡᤕᤠᤀᤥ ᤆᤢᤰᤋᤧ. ᤜᤧᤰᤁᤩᤠᤱ ᤁᤢᤄᤠᤶᤍᤣ᤺ᤳᤋᤡᤴ ᤁᤢᤓ᤹ᤀᤡᤀᤥ ᤛᤢᤅᤢᤀᤠᤱ ᤂᤢᤏᤧ᤹ ᤕᤡᤈᤖᤣᤗ ᤌᤠᤖᤡᤰᤁᤣ ᤀᤠᤜᤠᤒᤖᤧ ᤁᤢᤍᤃᤠᤱ ᤁᤢᤍᤃᤠᤱ ᤗᤠᤶᤔᤥ ᤗᤥ᤺ᤰᤋᤧᤖᤥ॥

ᤜᤥᤖᤣᤒ ᤁᤥ᤺ᤰᤔᤠᤀᤥ ᤀᤣᤗᤡᤕᤠ᤺ᤴ

᥇᥏

ᤀᤠᤸᤗ ᤀᤣᤗᤡᤕᤠᤖᤧ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤒᤠᤗᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤖᤧᤰ ᤋᤠᤓᤣ᤺ᤸᤗᤧ ᤛᤧᤖᤢᤛᤡᤒᤠ ᤐᤠ᤺ᤴᤏᤡᤴ ᤀᤠᤜᤠᤒᤖᤧ ᤀᤡᤈᤣᤒᤣᤗᤧᤴ ᤔᤧᤳᤋᤢ॥

᥈ ᤁᤸᤗᤧᤆᤥᤃᤢᤸᤗᤧ ᤀᤡᤈᤣᤒᤣᤗᤖᤧ ᤀᤰᤂᤣ ᤔᤧᤳᤋᤢᤀᤠᤱ ᤀᤣᤗᤡᤕᤠᤀᤥ ᤀᤡᤱᤄᤱ ᤁᤧᤛᤠᤒᤠᤎᤡᤰ ᤐᤠᤱᤄᤢᤍᤣᤛᤢ. “ᤀᤠᤰᤂᤣᤗ᤹ᤖᤡᤰ ᤂᤧᤏᤧ᤹ ᤂᤧᤱᤜᤠ᤹ ᤁᤧᤛᤧᤖᤢᤛᤡ. ᤜᤧᤰᤁᤣᤗ᤹ᤖᤡᤰᤁᤣ ᤋᤠ᤺ᤴᤍᤡᤰ ᤜᤠᤒᤠ ᤁᤴ ᤕᤧᤶᤔᤥ ᤌᤠᤖᤡᤰᤗᤧ ᤀᤠᤱᤃᤠ᤹ ᤂᤧᤏᤧ᤹ ᤔᤧᤛᤧᤳᤏᤧᤴᤏᤣᤓᤃᤪ. ᤔᤠᤱᤜᤠ᤹ᤖᤧ ᤀᤠᤱᤃᤠ᤹ ᤜᤧᤰᤁᤣᤀᤣ ᤔᤧᤔᤧᤳᤋᤠᤖ ᤀᤡᤃᤪ ᤂᤧᤴᤏᤢ᤺ᤸᤗᤧ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤠᤖ॥”

᥉ ᤀᤣᤗᤡᤕᤠ᤺ᤴ ᤁᤡᤛᤧᤀᤠᤱ ᤂᤢᤏᤧ᤹ ᤜᤡᤱᤔᤠᤖᤧ ᤗᤠᤃᤡ ᤂᤧᤳᤇᤡᤱ॥ ᤀᤠᤸᤗ ᤂᤢᤏᤧ᤹ ᤕᤜᤢᤍᤠᤒᤠ ᤒᤣᤷᤛᤣᤒᤠ ᤁᤧᤖᤧ. ᤂᤧᤒᤩᤠᤱ ᤂᤢᤏᤧ᤹ ᤁᤢᤛᤧᤘᤠᤖᤥᤒᤧᤴ ᤜᤠᤒᤠ ᤂᤧᤵᤔᤥ ᤗᤧᤖᤢᤎ.

᥊ ᤜᤧᤰᤁᤩᤠᤱ ᤂᤢᤏᤧ᤹ᤃ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤌᤡᤰᤕᤠ᤺ᤴᤒᤠ ᤗᤠᤶ ᤗᤠᤱᤄᤣᤃᤧ ᤐᤣ॥ ᤂᤢᤏᤧ᤹ ᤗᤳᤇᤠ ᤕᤈᤧ᤺ᤰ ᤛᤡᤱᤒᤢᤰᤁᤥ ᤁᤧᤖᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤡᤃᤠᤱ ᤕᤢᤱᤛᤡᤱᤅᤠᤱ ᤛᤡᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ ᤜᤣ᤺ᤰᤋᤧ॥ ᤂᤢᤏᤧ᤹ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤋᤣ᤹ᤖᤧᤀᤥ. ᤀᤠᤱᤃᤠ᤹ ᤁᤧᤖᤧᤰ ᤋᤢᤔᤢᤱ ᤛᤢᤖᤢᤱ॥ ᤀᤠᤱᤃᤠ᤹ᤃ ᤀᤠᤶᤒᤠ ᤀᤠᤴᤎᤧᤒᤠᤛᤡᤏᤢ᤺ᤸᤗᤧ ᤏᤢᤒᤠ ᤔᤧᤈᤥ᤺ᤰᤁᤠᤴ᥄”

᥋ ᤂᤧᤒᤩᤠᤱ ᤂᤢᤏᤧ᤹ ᤀᤠᤶᤓᤠ ᤂᤧᤴ ᤕᤈᤧ᤺ᤰ ᤛᤡᤱᤒᤢᤰ ᤛᤡᤃᤠᤱ ᤛᤥ᤺ᤴᤇᤡᤱᤅᤠᤱ ᤛᤳᤅᤠ᤺ᤰ ᤀᤡᤵᤛᤧ॥ ᤂᤶᤓᤩᤠᤱ ᤆᤄᤵ ᤔᤠᤱᤗᤠᤀᤡᤱᤒᤠ ᤌᤡᤰᤗᤧ ᤂᤢᤏᤧ᤹ ᤛᤢᤛᤢᤀᤠᤱ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤆᤩᤧ᤹॥”

᥌ ᤂᤢᤏᤧ᤹ ᤏᤠᤏᤠ ᤁᤳᤏᤠ ᤀᤥᤔᤧᤳᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰ ᤗᤧᤵᤔᤠᤱ ᤁᤧᤕᤧᤶᤒᤠ ᤔᤡᤄᤠ᤺ᤱᤃᤪᤥ᤺ᤰᤁᤥ ᤀᤥ᤹ᤔᤏᤠᤒᤠ ᤆᤠᤖ᤺ᤵᤐᤠ ᤌᤡᤰ ᤏᤢ ᤆᤫᤠ᤺ᤳ ᤕᤠᤱᤔᤠ ᤑᤱᤏᤠ ᤌᤡᤰ ᤏᤡᤛᤢ॥ ᤂᤧᤴ ᤆ ᤌᤢᤅᤢᤀᤠᤱ ᤕᤠᤶᤔᤥ ᤏᤧᤛᤡᤱ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤕᤠᤶᤔᤥ ᤏᤡᤛᤡᤃᤣ᤺ᤰᤐᤠᤗᤧᤱ ᤂᤢᤏᤧ᤹ ᤛᤢᤛᤢᤀᤠᤱ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤆᤩᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤗᤠᤃᤡ ᤛᤠ᤹ᤖᤡᤰ ᤔᤠ᤺ᤱᤄᤠ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤠ᤹॥”

᥎ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤐᤥᤃᤧᤀᤠᤱ ᤆ ᤌᤢᤅᤢ॥ ᤜᤠᤒᤠ ᤂᤧᤴ ᤁᤢᤈᤠ᤺ᤸᤗᤧ ᤁᤧᤎᤢᤶᤒᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤂᤢᤏᤧ᤹ ᤗᤧᤴᤍᤡᤰ ᤛᤧᤴᤍᤡᤰ ᤗᤡᤒᤥᤱ ᤕᤧᤴ ᤗᤠᤱᤄᤣᤃᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤥ᤺ᤰᤔᤠ ᤑᤠᤱᤈᤱ ᤜᤥᤖᤣᤒ ᤁᤧᤖᤧ॥

᥏ ᤂᤢᤏᤧ᤹ ᤂᤧᤵᤔᤥ ᤗᤳᤇᤠ ᤑᤢᤰᤁᤥᤀᤥ ᤗᤠᤛᤧᤀᤠᤱ ᤜᤠᤒᤠ ᤂᤧᤵᤔᤥ ᤏᤠᤶᤍᤠ᤺ᤳᤇᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤣᤗᤡᤕᤠ᤺ᤴ ᤐᤠ᤺ᤴᤇᤠ᤺ᤳᤋᤢ

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤀᤣᤗᤡᤕᤠᤀᤥ ᤁᤧᤖᤧ. “ᤀᤣᤗᤡᤕᤠᤀᤣ. ᤂᤧᤏᤧ᤹ ᤁᤵᤔᤥ ᤌᤣ ᤁᤧᤈᤥ᤺ᤰᤗ ᤁᤧᤘᤠ᤹᥅”

᥇᥆ ᤂᤢᤏᤧ᤹ ᤔᤧᤳᤋᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤛᤡᤰ ᤁᤧᤛᤶᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤧᤔᤠᤱᤜᤢᤵᤐᤡᤴ ᤔᤧᤏᤠ᤹ᤖᤢᤀᤠᤱ ᤘᤠ᤹. ᤂᤧᤏᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤎᤢᤵᤛᤢ ᤔᤧᤗᤢ᤺ᤴᤍᤢᤀᤠᤱ ᤏᤧᤖᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤀᤠᤱ ᤘᤠ᤹॥ ᤀᤠᤱᤃᤠ᤹ᤖᤰ ᤕᤠ᤺ᤰᤋᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤸᤗ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤠᤱ ᤛᤧᤵᤔᤠ ᤔᤧᤃᤥ᤺ᤳᤋᤠᤖ ᤔᤧᤘᤠ᤹॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. “ᤁᤥ᤺ᤰᤔᤠᤀᤥ ᤐᤣᤃᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤧᤒᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤧᤵᤔᤥᤗᤠᤶ ᤐᤣ᤺ᤰᤔᤠ ᤆᤥ᤺ᤰᤗ ᤐᤳ॥” ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤢᤍᤃᤡ ᤗᤳᤇᤠ ᤛᤠ᤹ᤖᤡᤰ ᤕᤶᤒᤠ ᤏᤢ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤜᤧᤖᤢᤖ ᤜᤧᤰᤁᤩᤠᤱ ᤕᤠᤰᤐᤣ᤹ᤜᤠ᤹ ᤂᤧᤖᤢᤖ ᤂᤀᤡᤰ ᤂᤀᤡᤰ ᤀᤡᤰᤛᤡᤱᤓᤧᤖᤧ. ᤁᤖ ᤛᤢᤖᤡ᤺ᤳ ᤁᤣᤈᤱᤅᤥ ᤕᤜᤘᤣ ᤍᤠᤱᤒᤧᤴ ᤜᤥ᤺ᤵᤋᤧ॥ ᤛᤢᤖᤡ᤺ᤳ ᤁᤣᤈᤱ ᤜᤢ᤺ᤰᤋᤧᤒᤠ ᤀᤣᤃᤠᤱ ᤗᤢᤵᤗᤡ ᤌᤠᤅᤧ. ᤁᤖ ᤗᤢᤵᤗᤡᤀᤥ ᤕᤜᤘᤣ ᤍᤠᤱᤒᤧᤴ ᤔᤧᤘᤕᤧᤏᤧᤴ॥

᥇᥈ ᤗᤢᤵᤗᤡ ᤌᤠᤅᤧᤒᤠ ᤀᤣᤃᤠᤱ ᤗᤳᤇᤠ ᤔᤡᤎᤢᤱ ᤔᤡᤖᤠ᤺ᤰ ᤐᤥᤃᤧ. ᤁᤖ ᤔᤡᤎᤢᤱ ᤔᤡᤖᤠ᤺ᤰᤁᤥ ᤕᤜᤘᤣ ᤍᤠᤱᤒᤧᤴ ᤜᤥ᤺ᤵᤋᤧ॥ ᤂᤶᤓᤩᤠᤱ ᤔᤡᤎᤢᤱ ᤔᤡᤖᤠ᤺ᤰ ᤐᤥᤃᤧᤒᤠ ᤀᤣᤃᤠᤱ ᤂᤢᤛᤢᤰ ᤂᤢᤛᤢᤰ ᤁᤧᤗ᤹ᤒᤠ ᤛᤣ᤺ᤶᤛᤣ᤺ᤶᤒᤠ ᤀᤡᤰᤗᤠᤎᤡᤰ ᤐᤠᤖᤧ॥

᥇᥉ ᤀᤠᤸᤗ ᤀᤣᤗᤡᤕᤠ᤺ᤸᤗᤧ ᤂᤧᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤂᤠᤶᤍᤣ᤺ᤳᤋᤡᤸᤗᤧ ᤁᤢᤏᤠ᤺ᤴ ᤋᤧᤵᤋᤢ. ᤜᤧᤰᤁᤩᤠᤱ ᤗᤠ᤺ᤰᤁᤠᤳ ᤑᤢᤰᤁᤥ᤺ᤸᤗᤧ ᤁᤢᤶᤒᤪᤠᤀᤥ ᤕᤧᤶᤛᤡᤱ॥

ᤂᤧᤒᤩᤠᤱ ᤀᤡᤰᤗᤠᤎᤡᤰᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤣᤗᤡᤕᤠᤀᤣ. ᤂᤧᤏᤧ᤹ ᤁᤵᤔᤥ ᤌᤣ ᤁᤧᤈᤥ᤺ᤰᤗ ᤁᤧᤘᤠ᤹᥅”

᥇᥊ ᤂᤢᤏᤧ᤹ ᤏᤢᤃᤵ ᤐᤡᤖᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤛᤡᤰ ᤁᤧᤛᤶᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤧᤔᤠᤱᤜᤢᤵᤐᤡᤴ ᤔᤧᤏᤠ᤹ᤖᤢᤀᤠᤱ ᤘᤠ᤹. ᤂᤧᤏᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤎᤢᤵᤛᤢ ᤔᤧᤗᤢ᤺ᤴᤍᤢᤀᤠᤱ ᤏᤧᤖᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤀᤠᤱ ᤘᤠ᤹॥ ᤀᤠᤱᤃᤠ᤹ᤖᤰ ᤕᤠ᤺ᤰᤋᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤸᤗ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤠᤱ ᤛᤧᤵᤔᤠ ᤔᤧᤃᤥ᤺ᤳᤋᤠᤖ ᤔᤧᤘᤠ᤹॥”

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤀᤠᤳᤋᤡᤴ ᤗᤠᤶᤒᤠ ᤁᤧᤍᤩᤧᤀᤠᤱ ᤁᤧᤘᤠ᤹. ᤜᤠᤒᤠ ᤂᤧᤴ ᤗᤠᤶᤒᤠ ᤏᤢ᤺ᤰᤂᤧ ᤐᤣᤃᤧ᤹ᤀᤠᤱ ᤍᤔᤛ᤻ᤁᤛᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤐᤣᤃᤧ᤹॥ ᤀᤠᤸᤗ ᤂᤧᤏᤧ᤹ ᤂᤧᤵᤔᤥ ᤁᤧᤃᤧᤳᤋᤡᤸᤗᤧ ᤜᤈᤠᤀᤣᤗᤧᤴ ᤀᤖᤠᤔᤒᤠ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤖᤧ᤹॥

᥇᥌ ᤂᤧᤒᤩᤠᤱ ᤏᤡᤶᤛᤡᤖᤧ ᤁᤢᤛ᤻ᤛᤠ ᤕᤣᤜᤢ᤺ᤴᤏᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤖᤧ᤹. ᤜᤧᤰᤁᤩᤠᤱ ᤜᤠᤒᤡᤗ-ᤔᤜᤥᤗᤠᤒᤠ ᤛᤠᤑᤠᤋᤖᤧ ᤁᤢᤛ᤻ᤛᤠ ᤀᤣᤗᤡᤛᤠ᤺ᤴᤏᤠᤱ ᤂᤧᤏᤧ᤹ ᤁᤧᤀᤣᤃᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤖᤧ᤹॥

᥇᥍ ᤜᤈᤠᤀᤣᤗᤖᤧ ᤁᤢᤍᤠᤓᤣᤗᤠᤶ ᤁᤧᤒᤡᤶᤒᤠᤜᤠ᤹ ᤕᤣᤜᤢ᤺ᤸᤗᤧ ᤛᤧᤖᤢᤛᤡ᤹. ᤜᤧᤰᤁᤩᤠᤱ ᤕᤣᤜᤢ᤺ᤸᤗᤧ ᤁᤢᤍᤠᤓᤣᤗᤠᤶ ᤁᤧᤄᤧᤳᤇᤡᤱᤒᤠᤜᤠ᤹ ᤀᤣᤗᤡᤛᤠ᤺ᤸᤗᤧ ᤛᤧᤖᤢᤛᤡ᤹॥

᥇᥎ ᤜᤧᤰᤁᤣᤛᤠᤱ ᤒᤠᤗ ᤔᤠᤱᤅᤡᤸᤗᤧ ᤁᤢᤍᤃᤡ ᤌᤢᤱᤒᤥ᤹ᤜᤈ᤹ ᤔᤧᤴᤕᤢᤱᤛᤡᤱᤔᤏᤠᤒᤠ ᤏᤢ ᤂᤢᤴᤇᤡ᤹ ᤔᤢᤖᤠ᤺ᤸᤗᤧ ᤂᤧᤴ ᤆᤢᤵ ᤔᤧᤶᤔᤧᤵᤔᤏᤠᤒᤠ ᥍.᥆᥆᥆ ᤔᤏᤠᤜᤠ᤹ ᤀᤠᤱᤃᤠ᤹ ᤀᤡᤛᤪᤠᤀᤡᤗᤀᤥ ᤋᤠᤱᤄᤢᤱ ᤁᤳᤋᤢᤱᤛᤡᤱᤗᤥ॥”

ᤀᤣᤗᤡᤛᤠ᤺ᤴ ᤔᤧᤀᤢ᤺ᤳᤋᤢ

᥇᥏ ᤁᤸᤗᤧᤆᤥᤃᤢᤸᤗᤧ ᤀᤣᤗᤡᤕᤠ᤺ᤴ ᤂᤧᤵᤔᤥᤗᤠᤶ ᤐᤣᤀᤠᤱ ᤛᤠᤑᤠᤋᤖᤧ ᤁᤢᤛ᤻ᤛᤠ ᤀᤣᤗᤡᤛᤠ᤺ᤴ ᤋᤢᤔᤢ॥ ᤂᤢᤏᤧ᤹ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤃᤠᤵ ᤐᤡᤳᤜᤠ᤹ᤏᤢ ᤛᤥᤛᤥᤖᤡᤰ ᤀᤡᤰᤋᤠᤵ ᤌᤥ᤺ᤱᤏᤢ ᤕᤠᤃᤧ॥ ᤂᤢᤏᤧ᤹ ᤆᤠᤜᤡ᤺ᤴ ᤂᤧᤱᤜᤠ᤹ᤀᤥᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤃᤠᤵ ᤀᤣᤃᤠᤱᤒᤠ ᤐᤡᤳᤜᤠ᤹ ᤋᤥ᤺ᤰᤂᤢᤛᤡᤖ ᤕᤠᤃᤧ॥ ᤀᤣᤗᤡᤕᤠ᤺ᤴ ᤐᤣᤀᤠᤱ ᤂᤢᤏᤧ᤹ ᤁᤢᤄᤠᤶᤍᤣ᤺ᤳᤋᤡᤸᤗᤧ ᤀᤣᤗᤡᤛᤠ᤺ᤴ ᤂᤢ᤺ᤰᤋᤢ॥

᥈᥆ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤁᤢᤒᤡᤳᤜᤠ᤹ ᤗᤧᤖᤢᤎᤛᤡ ᤜᤧᤰᤁᤩᤠᤱ ᤀᤣᤗᤡᤕᤠ᤺ᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤗᤥ᤺ᤰᤋᤧᤀᤠᤱ ᤔᤧᤳᤋᤢ. “ᤆᤡᤛᤠᤈᤡ᤹ ᤀᤠᤱᤃᤠ᤹ ᤀᤠᤶᤒᤠ ᤏᤢ ᤀᤠᤶᤔᤠ ᤆᤢᤵ ᤔᤧᤵᤔᤠᤛᤡᤀᤠᤱ ᤛᤧᤶᤔᤢᤀᤡ ᤐᤥᤱᤔᤠ ᤑᤠ᤺ᤰᤋᤠᤱᤅᤧ᤹॥ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤀᤣᤃᤠᤱ ᤋᤡᤶᤏᤧ॥”

ᤀᤣᤗᤡᤕᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤐᤣᤃᤧ᤹ᤒᤠ. ᤀᤠᤱᤃᤠ᤹ ᤂᤧᤏᤧ᤹ ᤌᤣ ᤔᤧᤳᤏᤧᤀᤠᤱ ᤘᤠ᤹ᤒᤣ᥅”

᥈᥇ ᤂᤶᤓᤩᤠᤱ ᤀᤣᤗᤡᤛᤠ᤺ᤸᤗᤧ ᤀᤣᤗᤡᤕᤠ᤺ᤴ ᤗᤧᤖᤢᤀᤠᤱ ᤐᤣ॥ ᤂᤢᤏᤧ᤹ ᤁᤢᤃᤠᤵ ᤌᤡᤰ ᤁᤢᤒᤡᤳᤜᤠ᤹ ᤕᤠᤱᤛᤡᤱᤅᤠᤱ ᤛᤧᤖᤢᤛᤡ॥ ᤂᤢᤏᤧ᤹ ᤁᤧᤰᤆᤢ ᤛᤡᤱᤜᤠ᤹ ᤜᤠ᤺ᤴᤍᤢᤀᤠᤱ ᤛᤠ ᤌᤥ᤺ᤰᤋᤢ ᤜᤧᤰᤁᤩᤠᤱ ᤔᤏᤠᤜᤠ᤹ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤔᤧᤈ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤀᤣᤗᤡᤕᤠ᤺ᤸᤗᤧ ᤁᤢᤀᤣᤃᤠᤱ ᤌᤠᤛᤡᤱᤅᤠᤱ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤐᤥ᤺ᤰᤂᤧᤖᤥ॥

ᤀᤖᤠᤔᤒᤠ ᤒᤣᤏ-ᤜᤍᤍᤖᤧ ᤛᤠᤔᤖᤡᤕᤠ᤺ᤴ ᤑᤳᤋᤢ

᥈᥆

ᤀᤠᤸᤗ ᤀᤖᤠᤔᤒᤠ ᤒᤣᤏ-ᤜᤍᤍᤖᤧ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤑᤢᤰᤂᤢᤛᤡ॥ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤜᤠᤱᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ ᤏᤢ ᤀᤴᤗᤠᤎᤠᤜᤠ᤹ᤀᤠᤱ ᤛᤥᤛᤥᤖᤡᤰ ᤑᤧᤳᤋᤢᤛᤡᤀᤠᤱ ᤌᤥ ᤛᤠᤔᤖᤡᤕᤠ᤺ᤴ ᤁᤒᤪᤡᤱ ᤁᤡᤷᤃᤵ ᤁᤒᤢ ᤜᤧᤰᤁᤩᤠᤱ ᤌᤱ ᤆᤥᤃᤢᤀᤠᤱ ᤂᤧᤴ ᤑᤳᤋᤢ॥

᥈ ᤂᤢᤏᤧ᤹ ᤕᤧᤰᤕᤰᤁᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧᤀᤥ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. “ᤒᤣᤏ-ᤜᤍᤍᤖᤧ ᤀᤰᤂᤣ ᤐᤠ᤺ᤳᤋᤢ᤹-

᥉ ‘ᤂᤧᤏᤧ᤹ ᤁᤧᤛᤠᤶᤔᤩᤠᤱ ᤏᤢ ᤁᤧᤕᤢᤵᤐᤠᤜᤠ᤹ ᤀᤠᤱᤃᤠ᤹ ᤀᤠᤛᤠᤶᤔᤩᤠᤱ ᤀᤠᤕᤢᤵᤐᤠᤖᤥ. ᤜᤧᤰᤁᤩᤠᤱ ᤏᤢᤔᤠ ᤏᤢᤔᤠ ᤁᤧᤔᤣ᤺ᤳᤜᤠ᤹ ᤏᤢ ᤁᤧᤛ᤻ᤛᤠᤜᤠ᤹ ᤀᤠᤱᤃᤠ᤹ ᤀᤠᤔᤣ᤺ᤳ ᤀᤠᤛ᤻ᤛᤠᤛᤡᤖᤥ॥’”

᥊ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤏᤢᤃᤵ ᤐᤡᤖᤢ. “ᤀᤠᤍᤠᤱᤒᤠ ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤒᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ. ᤀᤠᤱᤃᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢ ᤔᤏᤠᤜᤠ᤹ ᤂᤧᤏᤧ᤹ᤀᤡᤴᤇᤡᤖᤥ॥”

᥋ ᤂᤧᤴ ᤀᤡᤱᤛᤠᤒᤠᤜᤠ᤹ ᤕᤠᤶᤔᤥ ᤔᤧᤓᤧᤖᤧᤀᤠᤱ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤛᤠᤶᤔᤩᤠᤱ ᤏᤢ ᤁᤧᤕᤢᤵᤐᤠᤜᤠ᤹. ᤁᤧᤔᤣ᤺ᤳᤜᤠ᤹ ᤏᤢ ᤁᤧᤛ᤻ᤛᤠᤜᤠ᤹ ᤀᤠᤱᤃᤠ᤹ ᤜᤢᤰᤛᤢᤵᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤱᤛᤡᤱᤅᤠᤱ ᤘᤕᤧ॥

᥌ ᤁᤖ ᤋᤠ᤺ᤴᤍᤡᤰ ᤀᤠᤶᤓᤠ ᤁᤴ ᤕᤧᤶᤔᤥ ᤂᤧᤏᤧ᤹ ᤁᤧᤜᤠᤱᤜᤡᤶᤔᤡᤴ ᤏᤢ ᤂᤧᤏᤧ᤹ ᤁᤧᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤗᤡᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤛᤢᤜᤠᤱᤕᤢᤰᤐᤠᤜᤠ᤹ ᤐᤠᤱᤄᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤡᤔᤧᤸᤗᤢᤱᤒᤠ ᤁᤧᤗᤣ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤶᤏᤠᤵ ᤁᤧᤶᤍᤧ᤹॥”

᥍ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤗᤠᤈᤣ᤹ᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤀᤢ᤺ᤵᤔᤠ ᤋᤠ᤺ᤵᤔᤠᤛᤡ ᤐᤠᤱᤄᤢᤛᤡᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤸᤗᤧᤃ ᤂᤧᤔᤠ᤹ᤖᤰ ᤆᤥ᤺ᤰᤔᤠ ᤁᤥ᤺ᤳᤋᤢᤖ ᤘᤠ᤹ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶ᥄ ᤂᤧᤸᤗᤧ ᤀᤠᤱᤃᤠ᤹ ᤀᤠᤔᤣ᤺ᤳᤜᤠ᤹. ᤀᤠᤛ᤻ᤛᤠᤜᤠ᤹ ᤏᤢ ᤀᤠᤛᤠᤶᤔᤩᤠᤱ ᤀᤠᤕᤢᤵᤐᤠᤜᤠ᤹ ᤔᤧᤳᤇᤡᤱᤔᤠ ᤁᤥ᤺ᤳᤋᤢᤸᤗᤧ ᤀᤠᤱᤃᤠ᤹ ᤔᤧ᤺ᤴ ᤔᤧᤔᤧᤳᤋᤢᤱᤅᤡᤴ॥”

᥎ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢ. “ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤧᤴᤏᤧ᤹॥ ᤂᤧᤸᤗᤧ ᤏᤠ᤺ᤰᤋᤢᤒᤠ ᤐᤠ᤺ᤴᤏᤥ ᤂᤧᤏᤧ᤹ ᤔᤧᤍᤧᤴᤍᤧᤴᤏᤧ᤹॥”

᥏ ᤁᤸᤗᤧᤆᤥᤃᤢᤸᤗᤧ ᤀᤠᤜᤠᤒᤖᤧ ᤒᤣᤏ-ᤜᤍᤍᤖᤧ ᤁᤢᤀᤡᤱᤛᤠᤒᤠᤜᤠ᤹ ᤀᤰᤋᤱᤒᤠ ᤏᤢᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤀᤠᤍᤠᤱᤒᤠ ᤐᤕᤶ ᤜᤠᤱᤅᤡᤴ ᤀᤰᤂᤣ ᤔᤧᤳᤋᤧᤶᤔᤧ᤹. ‘ᤐᤕᤶ ᤜᤠᤱᤅᤡᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤏᤠ᤺ᤰᤋᤢᤒᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤁᤧᤖᤧᤰ ᤐᤡᤖᤢᤱ᤹॥ ᤁᤖ ᤁᤴ ᤏᤠ᤺ᤰᤋᤢᤒᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤁᤧᤵᤔᤠ ᤔᤧᤛᤢᤰᤁᤠᤴ॥’” ᤂᤧᤱᤜᤠ᤹ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤒᤣᤏ-ᤜᤍᤍᤧᤴ ᤀᤰᤋᤱᤒᤠ ᤏᤢᤃᤵ ᤔᤧᤒᤡᤖᤢ॥

᥇᥆ ᤂᤧᤒᤩᤠᤱ ᤒᤣᤏ-ᤜᤍᤍᤖᤧ ᤀᤠᤜᤠᤒᤧᤴ ᤘᤣ᤹ ᤀᤡᤱᤄᤱ ᤜᤠᤰᤋᤢ- “ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤛᤠᤔᤖᤡᤕᤠᤀᤥᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤂᤠᤶᤜᤡ᤺ᤰᤁᤡᤴ ᤀᤠᤱᤃᤠ᤹ ᤀᤠᤎᤰᤛᤢᤒᤠᤜᤠ᤹ ᤁᤧᤖᤧᤰ ᤜᤢᤰᤐᤰ ᤌᤡᤰᤌᤡᤰ ᤐᤡᤔᤠᤛᤡᤖᤰ ᤋᤧᤰᤋᤢᤛᤡᤏᤣᤓᤃᤪ. ᤔᤠᤱᤜᤠ᤹ᤖᤧ ᤀᤠᤱᤃᤠ᤹ ᤜᤧᤰᤁᤣᤗ᤹ᤖᤡᤰᤁᤣ ᤋᤠᤵᤑᤧ᤺ᤸᤗᤡᤰ ᤀᤡᤃᤪ ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤠᤖ॥”

᥇᥇ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤏᤢᤃᤵ ᤐᤡᤖᤢᤛᤡ. “ᤂᤧᤴ ᤔᤧᤳᤋᤧᤶᤔᤧ᤹- ‘ᤛᤠ᤺ᤱᤒᤣ ᤛᤧ᤺ᤵᤆᤠᤱ ᤁᤧᤈᤠᤱᤒᤠ ᤔᤏᤠᤴ ᤂᤧᤴ ᤛᤠ᤺ᤱᤒᤣ ᤛᤧ᤺ᤵᤆᤠᤱ ᤁᤧᤓᤧᤶᤒᤠ ᤁᤧᤍᤣᤒᤠ ᤔᤏᤠᤴ ᤁᤢᤀᤡᤛᤡ᤺ᤰ ᤕᤶᤒᤠ ᤗᤧᤱᤛᤡᤱᤔᤠ ᤔᤧᤏᤢ᤹ᤏᤧᤴᤗᤥ॥’”

᥇᥈ ᤒᤣᤏ-ᤜᤍᤍᤧᤴ ᤏᤢ ᤘᤣ᤹ ᤜᤠᤱᤜᤠ᤹ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤛᤣ᤹ᤈᤱᤘᤠ ᤌᤢᤱᤏᤢ ᤔᤧᤕᤢᤅᤧ ᤂᤧᤒᤩᤠᤱ ᤂᤧᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤂᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤴ ᤕᤧᤰᤕᤰᤁᤡᤴ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧᤖᤥ॥

ᤀᤠᤜᤠᤒᤖᤧ ᤒᤣᤏᤜᤍᤍᤧᤴ ᤏᤠ᤺ᤴᤍᤢ

᥇᥉ ᤜᤠᤒᤠ ᤁᤴ ᤗᤢᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤀᤡᤛᤪᤠᤀᤡᤒᤠ ᤜᤠᤱ ᤀᤠᤜᤠᤒᤖᤧᤀᤥ ᤋᤩᤧᤀᤠᤱ ᤀᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤌᤣ ᤂᤧᤏᤧ᤹ ᤁᤴ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠᤜᤠ᤹ ᤁᤧᤏᤡᤛᤢᤛᤡᤖ ᤁᤧᤒᤵᤐᤡ᥅ ᤀᤠᤱᤃᤠ᤹ ᤀᤠᤀᤡᤴᤇᤠ ᤂᤧᤱᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢ᤹॥’”

᥇᥊ ᤀᤠᤜᤠᤒᤖᤧ ᤛᤧ᤺ᤴᤍᤥᤛᤢ. “ᤁᤖ ᤂᤧᤴ ᤜᤠ᤺ᤳᤗᤧ ᤆᤥᤃᤢᤀᤠᤱᤒᤣ᥅”

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤋᤧ᤺ᤱᤃᤵᤐᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤒᤧᤴ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤧᤴ ᤔᤧᤈᤥᤃᤢ᤹॥”

ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤌᤱᤅᤡᤴ ᤜᤠ᤺ᤳᤗᤧ ᤜᤣ᤺ᤰᤋᤢᤒᤣ᥅”

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤜᤣ᤺ᤰᤋᤢ᤹॥”

᥇᥋ ᤁᤸᤗᤣ ᤆᤥᤃᤢᤸᤗᤧ ᤀᤠᤜᤠᤒᤖᤧ ᤂᤧᤴ ᤋᤧ᤺ᤱᤃᤵᤐᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᥈᥉᥈ ᤌᤠᤱᤒᤧᤴ ᤛᤢᤜᤠᤱᤕᤢᤰᤐᤠᤜᤠ᤹ ᤀᤢ᤺ᤵᤔᤠ ᤋᤠ᤺ᤵᤔᤠᤛᤡ ᤐᤠᤱᤄᤢᤛᤡ॥ ᤂᤧᤒᤩᤠᤱ ᤂᤢᤏᤧ᤹ ᤁᤧᤏᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤛᤢᤵᤛᤢᤛᤡ. ᤂᤰᤐᤧᤳ ᤁᤧᤖᤧᤰᤗᤧ ᤜᤧᤴᤇᤡᤱ ᤏᤢᤛᤡ ᤔᤧᤘᤕᤧ॥

᥇᥌ ᤗᤧᤴᤍᤡᤰ ᤗᤧᤴᤈᤥᤛᤧᤸᤗᤧ ᤒᤣᤏ-ᤜᤍᤍᤧᤴ ᤏᤢ ᤂᤢᤏᤧ᤹ ᤁᤢᤴᤈᤢᤶ ᤗᤠᤈᤣ᤹ᤀᤥᤒᤠ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤜᤠᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥ ᤛᤣ᤹ᤈᤱᤘᤠ᤺ᤴ ᤔᤧᤎᤢᤅᤢᤀᤠᤱ ᤔᤕᤢᤛᤡᤀᤠᤱ ᤔᤧᤕᤢᤅᤧᤒᤠ ᤕᤧᤶᤔᤥ.

᥇᥍ ᤋᤧ᤺ᤱᤃᤵᤐᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤒᤧᤴ ᤛᤢᤜᤠᤱᤕᤢᤰᤐᤠᤜᤠ᤹ ᤋᤃᤡ ᤗᤡᤃᤰ ᤔᤧᤗ᤺ᤴᤍᤧ ᤔᤧᤍᤩᤧ॥

ᤀᤠᤸᤗ ᤒᤣᤏ-ᤜᤍᤍᤖᤧ ᤐᤠᤱᤄᤢᤛᤡᤀᤠᤱ ᤁᤧᤘᤠ᤹ᤒᤠ ᤌᤥ᤺ᤶᤈᤡᤒᤠᤜᤠ᤹ᤖᤧ ᤔᤧᤍᤩᤧᤀᤠᤱ ᤔᤧᤒᤠ᤺ᤳᤋᤢ. “ᤔᤏᤠᤜᤠ᤹ ᤛᤠᤔᤖᤡᤕᤠᤗᤠᤶ ᤋᤃᤡ ᤔᤧᤕᤢᤖ ᤔᤧᤒᤳ॥”

᥇᥎ ᤒᤣᤏ-ᤜᤍᤍᤖᤧ ᤔᤧᤳᤋᤢᤛᤡ. “ᤂᤧᤱᤜᤠ᤹ ᤛᤏᤠᤖᤢᤱᤗᤧ ᤗᤠᤃᤡ ᤔᤧᤕᤧᤒᤠᤏᤣᤓᤃᤪ. ᤂᤧᤱᤜᤠ᤹ ᤁᤢᤜᤡᤱᤘᤧᤳ ᤋᤧᤶᤛᤧᤶᤛᤡᤶᤔᤧ᤹॥ ᤌᤱ ᤆᤥ᤺ᤰᤛᤧ ᤔᤧᤕᤧᤒᤠᤏᤣᤓᤃᤪᤛᤠᤱ ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤋᤧᤶᤛᤧᤶᤛᤡᤶᤔᤧ᤹॥”

᥇᥏ ᤋᤧ᤺ᤱᤃᤵᤐᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤧᤴ ᤌᤠᤱᤒᤧᤴ ᤛᤢᤜᤠᤱᤕᤢᤰᤐᤠᤜᤠ᤹ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ ᤁᤧᤒᤵᤐᤠ ᤌᤰᤛᤢᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤕᤧᤰᤕᤰᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ.

᥈᥆ ᤜᤧᤰᤁᤩᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤁᤧᤀᤵᤐᤠᤜᤠ᤹ ᤔᤧᤛᤧᤖᤢᤛᤡ॥ ᤜᤧᤰᤁᤣ ᤐᤥ᤺ᤰᤂᤧᤸᤗᤧ ᤀᤖᤠᤔᤒᤠ ᤌᤰᤛᤢᤒᤠᤜᤠ᤹ ᤔᤧᤄᤧᤳᤇᤡᤱ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤳᤋᤢᤛᤡ॥ ᤁᤖ ᤀᤖᤠᤔᤒᤠ ᤜᤠᤱ ᤒᤣᤏ-ᤜᤍᤍᤧᤴ ᤀᤴᤏᤡᤴ ᤕᤢᤰᤋᤢᤀᤠᤱ ᤂᤢᤏᤧ᤹ ᤁᤢᤓᤠ ᤁᤢᤀᤴ ᤁᤧᤗᤥ᤺ᤱᤒᤠᤜᤠ᤹ᤏᤢ ᤛᤥᤖᤡᤰ ᤐᤡᤴᤍᤧ॥

᥈᥇ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤧᤴ ᤋᤃᤡ ᤐᤣ. ᤜᤧᤰᤁᤩᤠᤱ ᤀᤴᤜᤠ᤹ ᤏᤢ ᤀᤴᤗᤠᤎᤠᤜᤠ᤹ ᤁᤧᤗᤥ᤺ᤱᤒᤠᤜᤠ᤹ ᤏᤠ᤺ᤴᤍᤢᤛᤡᤀᤠᤱ ᤀᤖᤠᤔᤡᤜᤠ᤹ ᤕᤖᤡᤰ ᤔᤧᤰᤂᤢᤛᤡ॥

᥈᥈ ᤂᤧᤴ ᤀᤣᤃᤠᤱ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧᤀᤥ ᤋᤩᤧᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤍᤠᤰᤑᤠ᤺ᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤧ᤹. ᤜᤧᤰᤁᤩᤠᤱ ᤌᤣ ᤆᤥ᤺ᤰᤔᤠ ᤐᤥᤱ᤹ ᤂᤧᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹. ᤌᤣᤀᤠᤱᤓᤧᤸᤗᤧ ᤁᤧᤍᤠᤒᤠ ᤜᤠᤱᤘᤠᤔᤠ ᤕᤧᤶᤔᤥ ᤀᤖᤠᤔᤒᤠ ᤜᤠᤱᤅᤡᤸᤗᤧ ᤀᤠᤍᤠᤱᤒᤠ ᤕᤠᤶᤔᤥ ᤌᤱᤅᤥ ᤁᤧᤓᤳᤗᤥ॥”

ᤀᤖᤠᤔᤒᤠ ᤜᤠᤱᤅᤡᤸᤗᤧ ᤕᤠᤶᤔᤥ ᤌᤱ ᤆᤥᤃᤢ

᥈᥉ ᤜᤠᤒᤠ ᤁᤴ ᤗᤢᤶᤔᤥ ᤀᤖᤠᤔᤒᤠ ᤜᤠᤱ ᤒᤣᤏ-ᤜᤍᤍᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤀᤰᤋᤱᤒᤠ ᤛᤢᤈᤠ ᤔᤧᤒᤡᤖᤢ. “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤃ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱᤛᤡᤖᤥ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤏᤡ᤹ ᤗᤠᤃᤡ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤔᤧᤈᤥᤃᤧ॥ ᤁᤖ ᤀᤠᤏᤡ᤹ ᤂᤧᤱᤜᤠ᤹ᤏᤢ ᤏᤧᤏᤧᤒᤠᤍᤧᤴᤏᤥ ᤌᤱ ᤀᤠᤈᤥ᤺ᤰᤏᤣᤓᤃᤪ. ᤂᤧᤱᤜᤠ᤹ᤏᤢ᤺ᤸᤗᤧ ᤀᤠᤏᤡ᤹ ᤔᤢᤰᤁᤧᤃᤢᤒᤠ ᤀᤠᤒᤥ᤺ᤱ᤹॥

᥈᥊ ᤀᤠᤍᤠᤱᤒᤠᤖᤧ ᤀᤰᤂᤣ ᤆᤥᤃᤧ᤹- ᤌᤰᤛᤢᤒᤠ ᤗᤠᤶᤗᤥᤒᤠ ᤋᤠᤰᤑᤠᤗᤠᤶ ᤁᤧᤖᤧᤰ ᤜᤠᤱᤜᤠ᤹ ᤗ᤺ᤳᤋᤧᤍᤣᤛᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤘᤣ᤹ ᤛᤢᤜᤠᤱᤕᤢᤰᤐᤠᤜᤠ᤹ ᤕᤢᤰᤋᤡᤱ ᤆᤥᤃᤧᤛᤧ᤹॥

᥈᥋ ᤋᤃᤡ ᤜᤠᤖᤡ ᤁᤧᤍᤠᤒᤠ ᤌᤰᤛᤢᤒᤠᤜᤠ᤹ ᤕᤠᤖᤡᤰᤁᤣ ᤌᤰᤛᤢᤒᤠᤜᤠ᤹ ᤋᤠᤖᤧᤛᤧ᤹- ᤀᤴᤜᤠ᤹ᤖᤧ ᤗᤠᤃᤡ ᤀᤴ ᤏᤢ ᤀᤴᤗᤠᤎᤠᤜᤠ᤹ᤖᤧ ᤗᤠᤃᤡ ᤀᤴᤗᤠᤎᤠᤜᤠ᤹- ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤏᤧᤏᤧᤒᤠᤍᤧᤴᤏᤥ ᤀᤠᤏᤡ᤹ ᤌᤱ ᤆᤥ᤺ᤰᤔᤠ ᤀᤠᤛᤢᤰᤗ॥ ᤂᤧᤒᤩᤠᤱ ᤛᤧᤰᤂᤠᤀᤣ ᤀᤠᤏᤡ᤹ ᤂᤧᤱᤜᤠ᤹ᤏᤢ᤺ᤸᤗᤧ ᤔᤢᤰᤁᤧᤃᤢᤒᤠ ᤀᤠᤒᤥ᤺ᤱ᤹॥” ᤂᤢᤏᤧ᤹ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤥ ᤋᤧᤴᤍᤧᤀᤠᤱ ᤂᤧᤴ ᤜᤧᤰᤋᤱᤒᤠᤀᤣ ᤆᤥᤃᤢ॥

᥈᥌ ᤁᤢᤀᤠᤳᤏᤡᤶᤔᤠ ᤜᤠᤒᤠ ᤂᤧᤴ ᤕᤧᤶᤔᤥ ᤒᤣᤏ-ᤜᤍᤍᤖᤧ ᤀᤖᤠᤔᤡᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤌᤰᤛᤧ ᤀᤐᤣᤁ ᤗᤧᤵᤔᤠᤱ ᤌᤠᤛᤡᤱ॥

᥈᥍ ᤀᤡᤛᤪᤠᤀᤡᤗᤡᤜᤠ᤹ᤀᤠᤱ ᤔᤧᤈᤢᤵᤛᤧᤀᤠᤱ ᤂᤧᤱᤜᤠ᤹ ᤆᤠᤔᤠ ᤌᤢᤱᤔᤠ ᤁᤢᤓᤠ ᤁᤢᤈᤠ ᤔᤧᤒᤡᤖᤢᤛᤡ ᤜᤧᤰᤁᤩᤠᤱ ᤂᤢᤴᤇᤡ᤹ ᤁᤢᤗᤢᤵ ᤁᤢᤗᤢᤵ ᤔᤧᤈᤥ᤺ᤰᤛᤡᤱᤅᤠᤱ ᤂᤧᤱᤜᤠ᤹ᤏᤢ ᤌᤰᤛᤧ ᤔᤧᤗ᤺ᤴᤍᤧ॥ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤍᤥ᤺ᤵᤔᤠ ᤗᤧᤵᤔᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥ ᤀᤡᤛᤪᤠᤀᤡᤗᤡᤜᤠ᤹ ᤁᤢᤗᤢᤵ ᤏᤧᤳᤇᤡ ᤆᤢᤰᤛᤠ ᤔᤧ᤺ᤴᤍᤠᤗᤢᤵ ᤜᤧᤰᤋᤱᤒᤠ ᤏᤡᤔᤧᤎᤠᤒᤧ. ᤁᤖ ᤀᤖᤠᤔᤡᤜᤠ᤹ᤖᤧᤃ ᤁᤧᤖᤧᤰ ᤗᤧᤵᤔᤠᤱ ᤏᤧᤏᤧᤒᤠᤍᤧᤴᤏᤡᤴ ᤛᤡᤍᤧᤵ ᤔᤧᤍᤧᤵᤋᤢᤀᤠᤱ ᤔᤧᤕᤢᤅᤧ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧᤀᤥ ᤋᤩᤧᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤕᤜᤘᤣ ᤍᤠᤱᤒᤧᤱᤃ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱ. ᤏᤧᤏᤧᤒᤠᤍᤧᤴᤏᤥᤒᤠ ᤔᤠᤱ ᤔᤧ᤺ᤴ ᤑᤠ᤹ᤀᤠᤱ ᤀᤖᤠᤔᤡᤜᤠ᤹ᤖᤧ ᤔᤧᤀᤡ᤺ᤳᤋᤢ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥’”

᥈᥏ ᤂᤧᤱᤜᤠ᤹ ᤋᤰ ᤏᤢ ᤋᤰ ᤏᤢᤛᤡ ᤕᤧᤴ ᤌᤠᤖᤡᤰ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥᤀᤣ ᤔᤧᤕᤢᤅᤧ ᤔᤧᤃᤖᤧ॥ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤌᤱ ᤐᤥᤱᤔᤠ ᤜᤣ᤺ᤰᤋᤧ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤌᤡᤰᤕᤠ᤺ᤴᤗᤧ ᥇.᥆᥆.᥆᥆᥆ ᤗᤠᤱᤃᤧᤄᤣ᤺ᤰᤐᤠ ᤀᤖᤠᤔᤡ ᤌᤰᤛᤢᤒᤠᤜᤠ᤹ ᤔᤧᤄᤠ᤺ᤴᤍᤢᤛᤡ॥

᥉᥆ ᤂᤧᤱᤜᤠ᤹ᤀᤥᤒᤠ ᤁᤢᤓᤠ ᤁᤧᤜᤡᤱᤒᤠᤜᤠ᤹ ᤀᤐᤣᤁ ᤕᤧᤰᤕᤰᤁᤥ ᤔᤧᤄᤧᤳᤇᤡᤱ. ᤂᤧᤵᤔᤥᤀᤠᤱ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤧᤀᤠᤱ ᥈᥍.᥆᥆᥆ ᤔᤏᤠᤜᤠ᤹ ᤛᤶᤎᤠᤱ ᤆᤢᤰᤋᤧ॥ ᤂᤶᤓᤩᤠᤱ ᤒᤣᤏ-ᤜᤍᤍᤧᤴ ᤆᤠᤜᤡ᤺ᤴ ᤕᤧᤰᤕᤰᤁᤥ ᤂᤧᤳᤇᤡᤱ ᤜᤧᤰᤁᤩᤠᤱ ᤛᤡᤃᤠᤱᤒᤠ ᤕᤠᤰᤑᤠᤱᤅᤥ ᤐᤣᤀᤠᤱ ᤆᤡᤱᤛᤡᤱ॥

᥉᥇ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤵᤛᤧ᤹. ᤀᤡᤛᤪᤠᤀᤡᤗᤡ ᤜᤡᤶᤛᤕᤱᤒᤠ ᤜᤠᤱᤜᤠ᤹ᤃ ᤁᤧᤏᤢ᤹ᤒᤠ ᤔᤏᤠ ᤔᤧᤈᤥᤰ ᤁᤧᤗ᤹ᤒᤠ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤀᤠᤵᤑᤣᤰ ᤀᤠᤵᤑᤣᤰ ᤁᤧᤱᤅᤥ ᤛᤠᤃᤡᤍᤣ᤺ᤳ ᤑᤳᤇᤢᤶ᤹. ᤜᤧᤰᤁᤩᤠᤱ ᤌᤧᤃᤣ᤺ᤰᤁᤥ ᤀᤡᤍᤠ᤺ᤰ ᤂᤣ᤺ᤰᤂᤢᤶᤔᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤥ ᤐᤣᤃᤡ॥ ᤂᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤰᤔᤠ ᤛᤧ᤺ᤵᤋᤢ ᤁᤧᤒᤡᤒᤡ ᤜᤠᤃ॥”

᥉᥈ ᤁᤸᤗᤧᤆᤥᤃᤢᤸᤗᤧ ᤂᤢᤴᤇᤡ᤹ ᤁᤧᤱᤅᤥ ᤛᤡᤰᤘᤠᤑᤠ᤺ᤱᤃᤪᤡ ᤔᤧᤓᤳᤇᤢ ᤜᤧᤰᤁᤩᤠᤱ ᤌᤧᤃᤣ᤺ᤰᤐᤥ ᤀᤡᤍᤠ᤺ᤰ ᤔᤧᤄᤣ᤺ᤰᤂᤢᤀᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤅᤧᤀᤥ ᤔᤧᤒᤣᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤒᤣᤏ-ᤜᤍᤍᤖᤧ ᤐᤠ᤺ᤳᤋᤢ᤹- ‘ᤆᤡᤛᤠᤈᤡ ᤀᤠᤱᤃᤠ᤹ ᤜᤡᤱᤔᤠ ᤑᤠ᤺ᤰᤋᤠᤱᤅᤧ᤹ᤀᤥ॥’”

ᤜᤠᤱᤅᤡᤸᤗᤧ ᤏᤢᤃᤵ ᤐᤡᤖᤢᤛᤡ. “ᤌᤣ ᤂᤢᤏᤧ᤹ ᤀᤠᤸᤗᤛᤠᤱ ᤁᤢᤜᤡᤱᤘᤧᤳᤋᤣ ᤘᤠ᤹ᤒᤡ᥅ ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤶᤓᤢ᤹ᤖᤥ᥄”

᥉᥉ ᤂᤧᤴ ᤔᤏᤠᤜᤠ᤹ᤖᤧ ᤀᤠᤜᤠᤒ ᤜᤠᤱᤅᤡᤸᤗᤧ ᤁᤴ ᤁᤢᤒᤠ᤺ᤴᤏᤡᤴ ᤏᤢᤒᤠ ᤋ᤹ᤕᤠᤴ ᤔᤧᤀᤡ᤺ᤳᤋᤢ ᤜᤧᤰᤁᤩᤠᤱ ᤂᤡᤔᤥ ᤜᤠᤒᤠ ᤂᤧᤴ ᤐᤠ᤺ᤴᤏᤡᤴ ᤛᤧᤰᤂᤠ ᤔᤧᤗᤣ᤺ᤳᤋᤢᤀᤠᤱ ᤔᤧᤔᤧᤳᤋᤢ. “ᤀᤥᤖᤥ. ᤀᤠᤍᤠᤱᤒᤠᤖᤧ ᤁᤧᤶᤓᤢ᤹ ᤒᤣᤏ-ᤜᤍᤍᤧᤴ॥”

ᤜᤠᤱᤅᤡᤸᤗᤧ ᤔᤧᤳᤋᤢᤛᤡ. “ᤐᤣᤃᤧᤶᤔᤧ᤹ᤀᤠᤱ ᤂᤢᤏᤧ᤹ ᤕᤢᤖᤧᤶᤔᤧ᤹॥” ᤀᤠᤸᤗ ᤒᤣᤏ-ᤜᤍᤍᤧᤴ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤕᤧ. ᤂᤧᤒᤩᤠᤱ ᤀᤠᤜᤠᤒᤖᤧ ᤂᤢᤏᤧ᤹ ᤁᤢᤀᤴᤗᤠᤎᤠᤀᤥ ᤕᤢᤰᤂᤢ॥

᥉᥊ ᤒᤣᤏ-ᤜᤍᤍᤖᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤒᤠᤖᤧ ᤀᤠᤍᤠᤱᤒᤠᤖᤧ ᤁᤧᤶᤒᤠᤗᤠᤶ ᤜᤢᤰᤁᤠᤵ ᤆᤥᤃᤢᤒᤠ ᤕᤧᤰᤕᤰᤜᤠ᤹ ᤀᤠᤱᤃᤠ᤹ ᤏᤢ᤺ᤰᤏᤧ ᤐᤡᤏᤧᤖᤥ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤒᤠᤖᤧ ᤛᤠᤔᤖᤡᤕᤠ ᤗᤠᤈᤣ᤹ᤀᤥ ᤆᤥᤃᤢᤒᤠ ᤜᤧᤰᤁᤣ ᤂᤧᤏᤧ᤹ᤀᤠᤱ ᤍᤔᤛ᤻ᤁᤛᤀᤥ ᤗᤧᤱᤜᤱ ᤆᤥ᤺ᤰᤔᤠ ᤐᤠᤱᤈᤢᤶᤜᤠ᤹ ᤆᤥ᤺ᤰᤔᤠ ᤁᤧᤛᤢᤰᤋᤢ᤹॥”

ᤀᤠᤜᤠᤒᤖᤧ ᤔᤧᤳᤋᤢ. “ᤏᤠᤍᤱ ᤆᤥᤃᤢᤱᤅᤠᤱ ᤂᤧᤴ ᤁᤢᤍᤱᤒᤠ ᤋᤱᤔᤠ ᤐᤠ᤺ᤴᤏᤥ ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤏᤧ᤹ ᤗᤧᤖᤢᤱ ᤐᤡᤏᤧᤖᤥ॥” ᤁᤸᤗᤧᤆᤥᤃᤢᤸᤗᤧ ᤀᤠᤜᤠᤒᤖᤧ ᤒᤣᤏ-ᤜᤍᤍᤧᤴᤏᤢ ᤗᤳᤇᤠ ᤏᤠᤍᤱ ᤆᤥᤃᤢᤀᤠᤱ ᤂᤢᤏᤧ᤹ ᤐᤣ᤺ᤰᤔᤠ ᤑᤠ᤺ᤰᤋᤢᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤀᤠᤜᤠᤒᤧᤴ ᤀᤠᤵᤋᤡᤰ ᤁᤢ᤺ᤳᤋᤢ

᥉᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤢᤶᤜᤠ᤹ᤀᤥᤒᤠ ᤌᤡᤰᤐᤠᤖᤧ ᤀᤠᤵᤑᤣᤰ ᤁᤢᤴᤍᤣ᤺ड᤻ᤒᤠ ᤌᤡᤰ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤄᤈᤢᤶ ᤁᤧᤄᤕᤠ᤺ᤸᤗᤧ ᤜᤡᤵᤋᤠᤱᤅᤧ᤹॥” ᤁᤖ ᤂᤧᤴ ᤔᤏᤠᤴ ᤔᤧᤍᤧᤴᤍᤧᤴ॥

᥉᥌ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤐᤠ᤺ᤳᤋᤢ. “ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤴᤀᤡ᤺ᤳᤋᤢᤴ ᤁᤧᤴᤏᤠ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤁᤧᤗᤧᤳᤋᤠᤀᤠᤱ ᤁᤧᤒᤣ᤺ᤰᤏᤢᤔᤧ᤺ᤴᤏᤣ ᤌᤧᤖᤡᤱᤒᤠ ᤌᤡᤰᤗᤧ ᤂᤧᤏᤧ᤹ ᤁᤧᤛᤧᤳ॥” ᤜᤧᤰᤁᤩᤠᤱ ᤀᤠᤸᤗ ᤂᤧᤴ ᤔᤏᤠᤴ ᤐᤣ. ᤂᤧᤒᤩᤠᤱ ᤌᤧᤖᤡᤱᤒᤠ ᤌᤡᤰᤗᤧ ᤂᤢᤏᤧ᤹ ᤋᤢᤔᤢᤀᤠᤱ ᤛᤧᤖᤢ॥

᥉᥍ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤘᤣ᤹ ᤗᤳᤇᤠ ᤔᤏᤠ ᤋᤢᤔᤢᤀᤠᤱ ᤔᤧᤳᤋᤢ. “ᤆᤡᤛᤠᤈᤡ ᤀᤠᤱᤃᤠ᤹ ᤜᤡᤵᤋᤠᤱᤅᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤸᤗᤧ ᤂᤢᤏᤧ᤹ ᤜᤡᤵᤋᤢᤀᤠᤱ ᤂᤠ᤺ᤴᤄᤢ॥

᥉᥎ ᤂᤧᤒᤩᤠᤱ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤐᤣᤀᤠᤱ ᤗᤠᤶᤔᤥ ᤜᤠᤱᤅᤡᤴ ᤜᤠᤱᤄᤢᤀᤠᤱ ᤕᤢᤅᤧ॥ ᤂᤢᤏᤧ᤹ ᤁᤢᤔᤡᤰᤁᤥ ᤆᤡᤖᤡᤰᤁᤡᤴ ᤂᤧ᤺ᤰᤂᤢᤀᤠᤱ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠᤒᤠ ᤆᤠᤱ ᤗᤧᤰᤛᤡᤱ॥

᥉᥏ ᤀᤠᤸᤗ ᤜᤠᤱᤅᤡᤴ ᤁᤢᤕᤠᤀᤥᤗᤠᤶ ᤐᤣᤖ ᤐᤳᤇᤧᤸᤗᤧ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤐᤠ᤺ᤴᤇᤠ᤺ᤳᤋᤢᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤴ ᤌᤱᤅᤥ ᤌᤩᤠᤱᤅᤠᤱ ᤘᤕᤠᤱ. ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤔᤏᤠ ᤌᤡᤰ ᤁᤢᤓᤠᤖᤧ ᤀᤠᤱᤃᤠ᤹ᤀᤥ ᤋᤠᤖᤢᤀᤠᤱ ᤀᤠᤱᤃᤠ᤹ ᤔᤧᤳᤋᤠᤱ. ‘ᤁᤴ ᤔᤏᤠᤴ ᤛᤧ᤺ᤵᤋᤧ ᤁᤳᤋᤧ᤹॥ ᤁᤴ ᤔᤏᤠᤴ ᤂᤧᤳᤇᤡᤱ ᤐᤣ᤺ᤰᤏᤣᤓᤃᤪ. ᤂᤧᤏᤧ᤹ ᤛᤡᤔᤠ ᤁᤧᤒᤥ᤺ᤱᤒᤠ ᤐᤥᤱ᤹ ᤀᤡᤃᤪ ᤂᤧᤏᤧ᤹ ᥉᥊ ᤁᤡᤗᤥ ᤕᤢᤵᤐᤠ ᤁᤧᤜᤢᤅᤢᤖ ᤐᤥᤱ᤹॥’

᥊᥆ ᤀᤠᤸᤗ ᤀᤠᤱᤃᤠ᤹ ᤁᤢᤓᤠ ᤕᤠ᤺ᤶᤒᤰᤁᤥ ᤏᤠ ᤏᤢ ᤁᤳᤏᤠ ᤛᤡ᤹ᤔᤧᤴᤇᤡ᤹ ᤕᤠᤃᤠᤱᤅᤡᤸᤗᤧ. ᤀᤠᤍᤠᤱᤒᤣ. ᤂᤧᤴ ᤔᤏᤠ᤺ᤱᤃ ᤔᤕᤧᤒᤣ॥”

ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ᤃ ᤀᤠᤵᤑᤣᤰ ᤂᤠᤛᤧᤴ ᤁᤧᤗᤥ᤺ᤴᤇᤡᤱ॥ ᤜᤠᤒᤠ ᤂᤧᤴᤏᤣ ᤂᤧᤏᤧ᤹ ᤁᤧᤄᤠᤛᤧᤴᤗᤥ॥”

᥊᥇ ᤂᤧᤒᤩᤠᤱ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤔᤡᤰᤁᤥᤒᤠ ᤂᤧᤴ ᤆᤡᤖᤡᤰᤁᤡᤴ ᤐᤧᤸᤗᤧᤰ ᤑᤧᤴᤍᤢᤍᤣᤛᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥᤒᤠ ᤌᤡᤰᤐᤠᤖᤧᤳᤇ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤍᤣᤛᤢ॥

᥊᥈ ᤂᤢᤏᤧ᤹ ᤜᤠᤱᤅᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤱᤃᤠ᤹ ᤌᤩ᤺ᤱ ᤔᤧᤱᤔᤠ ᤁᤥ᤺ᤳᤋᤢᤱᤒᤠ ᤔᤏᤠᤴ ᤂᤧᤏᤧ᤹ ᤁᤧᤗᤧᤖᤢ ᤁᤧᤍᤧᤛᤢ॥ ᤁᤸᤗᤧᤆᤥᤃᤢᤸᤗᤧ ᤁᤴ ᤔᤏᤠ᤺ᤸᤗᤧ ᤁᤢᤛᤡᤔᤧᤸᤗᤧ ᤁᤢᤗᤧᤰᤘᤠ ᤂᤧᤏᤧ᤹ ᤁᤧᤛᤡᤖᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤔᤧᤸᤗᤧ ᤁᤢᤗᤧᤰᤘᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤔᤧᤛᤡᤖᤥ॥’”

᥊᥉ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤐᤅᤧ. ᤜᤧᤰᤁᤩᤠᤱ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤛᤠᤔᤖᤡᤕᤠᤒᤠ ᤀᤠᤵᤑᤣᤰ ᤁᤢᤜᤠᤱᤜᤡᤶᤔᤥ ᤐᤣᤖᤥ॥

ᤏᤠᤒᤥᤋᤖᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵ

᥈᥇

ᤁᤢᤓᤠ ᤕᤧᤶ ᤀᤣᤃᤠᤱ ᤕᤡᤈᤖᤣᤗᤡ ᤏᤠᤒᤥᤋᤖᤧ ᤗᤳᤇᤠ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤡᤴᤍᤥᤰ ᤌᤡᤰ ᤐᤥ᤺ᤰᤂᤧ॥ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤕᤡᤈᤖᤣᤗᤀᤥ ᤛᤠᤔᤖᤡᤕᤠᤒᤠ ᤜᤠᤱ ᤀᤠᤜᤠᤒᤖᤧ ᤁᤢᤜᤠᤱᤜᤡᤶ ᤐᤣᤛᤠᤱ ᤏᤧᤛ᤻ᤛᤧ॥

᥈ ᤀᤠᤜᤠᤒᤖᤧ ᤏᤠᤒᤠᤋᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤀᤠᤱᤃᤠ᤹ ᤏᤢᤎᤡᤛᤠᤰᤆᤡ᤹ ᤗᤣ᤺ᤵᤔᤠᤖᤧ ᤗᤠᤃᤡ ᤐᤡᤖᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤱᤃᤠ᤹ ᤀᤠᤜᤠᤱᤜᤡᤶᤔᤡᤸᤗᤧ ᤁᤢᤒᤣᤛᤠᤱᤅᤣ ᤏᤧ॥ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤂᤧᤴᤏᤢ᤺ᤸᤗᤧᤀᤠᤱ ᤏᤢᤒᤠ ᤘᤣ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤌᤡᤰ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧ. ᤀᤡᤃᤪ ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤣᤓᤃᤪ ᤀᤠᤰᤂᤩᤠᤖᤡᤰ ᤁᤢᤔᤧᤸᤗᤢᤱ ᤕᤠᤱᤄᤢ᤹ ᤀᤠᤱᤃᤠ᤹ ᤂᤧᤴ ᤐᤡᤏᤧ॥”

᥉ ᤁᤖ ᤏᤠᤒᤥᤋᤖᤧ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤗᤰᤂᤥᤔᤠᤴ ᤂᤧᤏᤧ᤹ ᤐᤡᤔᤠ ᤔᤧᤶᤒᤥ᤺ᤱᤔᤏᤠᤒᤠ ᤆᤥᤃᤢᤖᤖᤥ॥”

᥊ ᤁᤸᤗᤧᤆᤥᤃᤢᤸᤗᤧ ᤀᤠᤜᤠᤒᤧᤴ ᤛᤡᤳᤇᤡᤱᤅᤠᤱ ᤁᤢᤕᤠ᤺ᤰᤗᤧ᤹ᤖᤧᤖ ᤜᤡᤶᤔᤥ ᤐᤣ. ᤌᤣᤀᤠᤱᤓᤧᤸᤗᤧ ᤕᤡᤈᤖᤣᤗᤡ ᤏᤠᤒᤥᤋᤖᤧ ᤀᤰᤂᤧ ᤔᤧᤳᤋᤢᤀᤠᤱ ᤘᤕᤧ. “ᤀᤠᤶᤒᤠ ᤗᤠᤶᤒᤠᤒᤠ ᤗᤰᤂᤥᤔᤠᤴ ᤀᤠᤱᤃᤠ᤹ ᤂᤧᤏᤧ᤹ ᤔᤧᤒᤡᤏᤧᤴ॥” ᤂᤢᤏᤧ᤹ ᤁᤢᤏᤧᤳᤏᤠᤀᤥ ᤛᤡᤳᤇᤡᤱᤅᤠᤱ ᤜᤠᤒᤠ ᤀᤡᤵᤛᤧᤀᤠᤱ ᤏᤧᤛ᤻ᤛᤧ ᤜᤧᤰᤁᤩᤠᤱ ᤁᤢᤈᤠ ᤆᤠᤔᤠ ᤔᤧᤍᤧᤴᤍᤧᤴ॥

᥋ ᤂᤢᤏᤧ᤹ ᤁᤢᤔᤣ᤺ᤳ ᤀᤡᤈᤣᤒᤣᤗᤧᤴ ᤋᤩᤧᤀᤠᤱ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤌᤣᤀᤠᤱ ᤀᤰᤂᤣᤗ᤹ᤖᤡᤰ ᤁᤧᤛᤡᤳᤇᤡᤱᤒᤠᤒᤣ᥅ ᤂᤧᤏᤧ᤹ ᤌᤣᤀᤠᤱ ᤌᤧᤔᤠᤀᤠᤱ ᤁᤧᤴᤈᤏᤧᤶᤒᤠᤒᤣ᥅”

᥌ ᤂᤢᤏᤧ᤹ ᤀᤡᤈᤣᤒᤣᤗᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤡᤈᤣᤖᤣᤗᤡ ᤏᤠᤒᤥᤋᤧᤴ ᤔᤧᤳᤋᤢᤱ. ‘ᤂᤧᤏᤧ᤹ ᤁᤧᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤀᤠᤱᤃᤠ᤹ ᤀᤡᤱᤔᤠ ᤐᤡᤖᤠᤱᤅᤧ᤹. ᤀᤡᤃᤪ ᤂᤧᤸᤗᤧ ᤁᤢᤗᤧᤰᤘᤠ ᤂᤧᤏᤧ᤹ ᤁᤧᤛᤡᤖᤠ᤹ ᤁᤧᤎᤠᤱᤒᤠ ᤘᤣ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧ॥’ ᤁᤖ ᤂᤢᤏᤧ᤹ ᤔᤧᤳᤋᤠᤱ. ‘ᤀᤠᤱᤃᤠ᤹ ᤀᤠᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤂᤧᤏᤧ᤹ ᤔᤧᤒᤡᤏᤧᤴ॥’”

᥍ ᤂᤢᤏᤧ᤹ ᤁᤢᤔᤣ᤺ᤳ ᤀᤡᤈᤣᤒᤣᤗᤖᤧ ᤔᤧᤳᤋᤢ. “ᤀᤡᤛᤪᤠᤀᤡᤗᤡᤜᤠ᤹ᤀᤥ ᤜᤠᤱ ᤁᤧᤒᤥ᤺ᤱᤒᤠ ᤀᤠᤍᤠᤱᤒᤠᤖᤧ ᤀᤰᤂᤣᤗ᤹ᤖᤡᤰ ᤕᤠ᤺ᤶᤒᤰ ᤁᤧᤈᤥᤃᤢᤒᤡ᥅ ᤐᤥᤃᤧ᤹ᤀᤠᤱ ᤁᤢᤈᤠ ᤆᤧ᤹ ᤌᤢᤅᤧ᤹ ᤜᤧᤰᤁᤩᤠᤱ ᤕᤧᤕᤧ ᤗ᤹ᤖᤧ᤹॥ ᤕᤡᤈᤖᤣᤗᤡ ᤏᤠᤒᤥᤋᤖᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤀᤠᤱᤃᤠ᤹ ᤂᤧᤏᤧ᤹ ᤜᤡᤛᤢᤱ ᤐᤡᤏᤧ॥”

᥎ ᤂᤧᤒᤩᤠᤱ ᤀᤡᤈᤣᤒᤣᤗᤖᤧ ᤀᤠᤜᤠᤒᤖᤧ ᤁᤢᤔᤡᤱᤅᤥ ᤛᤰᤀᤡᤱᤄᤱ ᤛᤠᤵᤐᤧ᤺ᤳᤋᤠᤜᤠ᤹ ᤛᤠᤵᤋᤢ. ᤂᤧᤵᤔᤥ ᤜᤠᤱᤅᤡᤸᤗᤧ ᤁᤢᤀᤣ᤺ᤵᤛᤠᤵᤐᤡᤴ ᤕᤢᤰᤋᤢ. ᤜᤧᤰᤁᤩᤠᤱ ᤏᤠᤒᤠᤋᤖᤧ ᤁᤢᤕᤧᤰᤕᤰᤁᤥ ᤂᤢᤏᤧ᤹ᤏᤢ ᤁᤧᤕᤢᤱᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤋᤢᤶᤔᤩᤠᤱᤜᤠᤱᤜᤠ᤹ᤀᤥ ᤜᤠᤅᤢᤍᤣᤛᤢ॥

᥏ ᤁᤴ ᤛᤰᤀᤡᤱᤄᤱ ᤛᤠᤵᤐᤧ᤺ᤳᤋᤠᤜᤠ᤹ᤀᤥ ᤂᤢᤏᤧ᤹ ᤀᤰᤋᤱᤒᤠ ᤛᤠᤵᤋᤢ- “ᤋ᤺ᤰᤏᤧᤳ ᤕᤢᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤡᤰᤕᤠ᤺ᤴ ᤀᤢᤘᤠ ᤆᤥᤃᤧ᤹. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤠᤒᤥᤋᤧᤴ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤕᤢᤰᤏᤠᤀᤥ ᤕᤢᤰᤂᤧ᤹॥

᥇᥆ ᤁᤖ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤏᤠ ᤏᤧᤳᤇᤡ ᤂᤢᤏᤧ᤹ ᤁᤢᤍᤃᤡ ᤕᤢᤰᤂᤧᤛᤧ᤹ ᤜᤧᤰᤁᤩᤠᤱ ᤏᤠᤒᤥᤋᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤜᤠᤱᤅᤡᤴ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢᤛᤡᤀᤠᤱ ᤘᤠ᤹ ᤑᤠ᤹ᤀᤠᤱ ᤋᤛᤡ ᤐᤡᤔᤠ ᤐᤠᤱᤄᤧᤛᤧ᤹॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤳᤋᤧᤀᤠᤱ ᤗᤢᤱᤅᤡᤸᤗᤧ ᤗᤧᤵᤋᤧᤛᤧᤖᤧ᤹॥”

᥇᥇ ᤂᤧᤒᤩᤠᤱ ᤀᤡᤈᤣᤒᤣᤗᤖᤧ ᤛᤰᤀᤡᤱᤄᤱ ᤛᤠᤵᤐᤧ᤺ᤵᤋᤠᤜᤠ᤹ᤀᤥ ᤛᤠᤵᤋᤢᤀᤠᤱ ᤂᤧᤱᤜᤠ᤹ ᤜᤠᤰᤋᤢᤛᤡᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤏᤠᤒᤥᤋᤖᤧ ᤁᤢᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤋᤢᤶᤔᤩᤠᤱᤜᤠ᤹ᤖᤧ ᤔᤧᤈᤥᤃᤢ॥

᥇᥈ ᤂᤧᤱᤜᤠ᤹ᤖᤧ ᤋ᤺ᤰᤏᤧᤳ ᤕᤢᤱᤔᤠ ᤀᤢᤘᤠ ᤔᤧᤈᤥᤃᤢ. ᤜᤧᤰᤁᤩᤠᤱ ᤏᤠᤒᤥᤋᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤡᤱᤛᤥ ᤀᤡᤱᤎᤠ᤺ᤱ ᤕᤢᤰᤏᤠᤀᤥ ᤔᤧᤕᤢᤰᤂᤢ॥

᥇᥉ ᤂᤧᤒᤩᤠᤱ ᤂᤧᤴ ᤏᤧᤵᤑᤢ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤏᤠᤜᤠ᤹ ᤋᤩᤧᤛᤡᤀᤠᤱ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤕᤢᤱᤏᤧᤛᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤜᤠᤱᤅᤡᤴ ᤂᤢᤏᤧ᤹ ᤔᤠᤱᤍᤣᤛᤢᤛᤡᤀᤠᤱ ᤘᤠ᤹ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤴ ᤏᤠᤍᤢᤶᤍᤢᤶᤒᤠ ᤀᤠᤵᤋᤡᤰ ᤁᤢ᤺ᤳᤋᤧᤛᤢ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤏᤠᤒᤥᤋᤧᤴ ᤕᤧᤰᤕᤰ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤀᤠᤱ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢ॥

᥇᥊ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤴ ᤀᤡᤱᤄᤱᤅᤡᤴ ᤀᤡᤈᤣᤒᤣᤗᤧᤴ ᤔᤧᤜᤠᤰᤋᤢ. “ᤏᤠᤒᤥᤋᤧᤴ ᤗᤢᤱᤅᤡᤸᤗᤧ ᤗᤧᤵᤔᤏᤠ ᤛᤧᤵᤔᤏᤠᤖᤥ॥”

᥇᥋ ᤏᤠᤒᤥᤋᤧᤴ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤡᤈᤣᤒᤣᤗᤖᤧ ᤂᤧᤵᤛᤢᤏᤢᤔᤧ᤺ᤴᤏᤣ ᤂᤢᤏᤧ᤹ ᤀᤠᤜᤠᤒᤧᤴ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤕᤡᤈᤖᤣᤗᤡ ᤏᤠᤒᤥᤋᤖᤧ ᤂᤧᤏᤧ᤹ ᤀᤡᤱᤔᤠ ᤁᤧᤶᤒᤡᤖᤧᤶᤒᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤔᤧᤳᤇᤡᤱᤅᤧ᤹॥ ᤂᤢᤏᤧ᤹ ᤀᤠᤸᤗ ᤁᤢᤜᤡᤱᤘᤧᤳ ᤜᤥᤵ. ᤂᤢᤏᤧ᤹ ᤛᤩᤧ॥”

᥇᥌ ᤀᤠᤸᤗ ᤏᤠᤒᤥᤋᤧᤴ ᤛᤩᤧ ᤁᤧᤗ᤹ᤒᤠ ᤀᤠᤜᤠᤒᤖᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤐᤥᤃᤧ ᤜᤧᤰᤁᤩᤠᤱ ᤕᤧᤀᤠᤱ ᤏᤠᤒᤥᤋᤖᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤂᤢᤏᤧ᤹ ᤔᤧᤳᤇᤡᤱ॥

᥇᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤋᤡᤛ᤻ᤒᤡᤒᤠ ᤀᤣᤗᤡᤕᤠᤀᤥ ᤁᤧᤖᤧ-

᥇᥎ “ᤛᤠᤔᤕᤠᤖᤡᤕᤠᤀᤥ ᤕᤢᤰ ᤁᤧᤈᤥ᤺ᤰᤐᤠ ᤀᤡᤛᤪᤠᤀᤡᤗᤒᤠ ᤀᤠᤜᤠᤒ ᤜᤠᤱᤅᤡᤸᤗᤧ ᤁᤢᤍᤢᤶᤛᤧ ᤂᤧᤏᤧ᤹ ᤕᤥ ᤐᤣᤃᤧ᤹॥ ᤏᤠᤒᤥᤋᤖᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤔᤧᤳᤇᤡᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤂᤧᤵᤔᤥ ᤐᤣᤀᤠᤱ ᤕᤠᤰ॥

᥇᥏ ᤂᤧᤏᤧ᤹ ᤂᤧᤴ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤌᤣ ᤂᤧᤏᤧ᤹ ᤗᤳᤇᤠ ᤔᤏᤠ ᤁᤧᤛᤧᤖᤢᤀᤠᤱ ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤜᤢᤰᤁᤠᤵ ᤁᤧᤈᤥᤃᤢᤀᤠᤱ ᤔᤧᤘᤠ᤹ᤏᤧᤶᤒᤡ᥅’ ᤂᤧᤒᤩᤠᤱ ᤂᤧᤴ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤏᤠᤒᤥᤋᤖᤧ ᤁᤢᤔᤠᤰᤂᤡᤴ ᤁᤥ᤺ᤳᤆᤥᤜᤠ᤹ᤖᤧ ᤔᤧᤗᤠᤃᤢᤒᤠᤍᤧᤴᤏᤥᤀᤣ ᤂᤧᤏᤧ᤹ᤀᤠᤱ ᤁᤧᤔᤠᤰᤂᤡᤴ ᤂᤩᤠᤒᤠᤜᤠ᤹ᤖᤧ ᤔᤧᤗᤠᤃᤢ. ᤀᤥᤘᤠ. ᤁᤧᤔᤠᤰᤂᤡᤴᤏᤣ ᤔᤧᤗᤠᤃᤢᤖᤥ᥄’”

᥈᥆ ᤀᤠᤜᤠᤒᤖᤧ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤀᤠᤏᤡᤱᤔᤡᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤁᤧᤍᤢᤶᤔᤠᤱᤅᤠᤱ ᤘᤠ᤹ᤒᤡ᥅”

ᤀᤣᤗᤡᤕᤠᤖᤧ ᤔᤧᤳᤋᤢ. “ᤀᤥᤘᤠ. ᤀᤠᤱᤃᤠ᤹ ᤂᤧᤏᤧ᤹ ᤋᤢᤶᤏᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤵᤑᤣᤰ ᤁᤧᤛᤱᤛᤡᤱ॥

᥈᥇ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤂᤠᤵᤐᤢᤌᤩᤱ ᤔᤧᤰᤂᤢᤱᤛᤡᤱ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤥᤒᤠ ᤕᤧᤶᤒᤡᤳᤇᤠᤜᤠ᤹ ᤕᤥ᤺ᤃ᤻ᤒᤠᤛᤠᤱ. ᤕᤥᤃ᤻ᤒᤠ ᤔᤧ᤺ᤴᤇᤠᤱ ᤁᤧᤖᤧᤰ ᤔᤧᤰᤂᤢᤱᤛᤡᤱ᤹॥

᥈᥈ ᤂᤧᤏᤧ᤹ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢᤒᤠ ᤏᤢ ᤀᤡᤛᤪᤠᤀᤡᤗᤧᤴ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤄᤢᤒᤠᤸᤗᤧ ᤆᤥᤃᤢᤸᤗᤧ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤏᤢ ᤀᤜᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤛᤠ᤺ᤴ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ ᤔᤧᤳᤋᤢᤱᤛᤡᤱ᤹॥’

᥈᥉ “ᤜᤧᤰᤁᤩᤠᤱ ᤀᤡᤈᤣᤒᤣᤗᤖᤧ ᤁᤢᤕᤠ᤺ᤶᤒᤣᤀᤥ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹- ‘ᤕᤡᤈᤖᤣᤗᤒᤠ ᤗᤢᤱᤎᤠᤰᤁᤡᤸᤗᤧ ᤁᤢᤕᤠᤀᤥ ᤀᤡᤈᤣᤒᤣᤗᤧᤴ ᤁᤥ᤺ᤳᤆᤥᤜᤠ᤹ᤖᤧ ᤔᤧᤈᤖᤥ॥’

᥈᥊ “ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤁᤥ ᤁᤧᤛᤡᤒᤠᤜᤠ᤹ᤃ ᤁᤥ᤺ᤳᤆᤥᤜᤠ᤹ᤖᤧ ᤔᤧᤈᤛᤡ᤹. ᤜᤧᤰᤁᤩᤠᤱ ᤋᤠᤶᤓᤢᤱᤅᤥ ᤁᤧᤛᤡᤒᤠᤜᤠ᤹ ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ᤖᤧ ᤔᤧᤈᤛᤡᤖᤥ॥”

᥈᥋ (ᤀᤠᤜᤠᤒᤧᤴ ᤁᤢᤔᤣ᤺ᤳ ᤀᤡᤈᤣᤒᤣᤗᤖᤧ ᤜᤢᤛᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤵᤑᤣᤰ ᤁᤧᤛᤱᤛᤡᤱᤒᤠ ᤂᤢᤏᤧ᤹ ᤜᤧᤰᤋᤱᤒᤠ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤒᤥ᤺ᤰᤂᤧᤴ॥

᥈᥌ ᤏᤠᤘᤠᤀᤡᤳᤗᤠᤜᤠ᤹ ᤔᤧᤍᤡᤶᤍᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤗᤠᤶ ᤏᤠ᤺ᤳᤋᤢᤍᤣᤛᤢᤛᤡᤒᤠ ᤀᤣᤔᤥᤖᤡᤜᤠ᤹ ᤁᤢᤀᤡᤛᤡ᤺ᤰ ᤀᤠᤜᤠᤒᤖᤧ ᤁᤧᤖᤧᤰᤏᤢ᤺ᤸᤗᤧ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤆᤥᤃᤢ॥)

᥈᥍ ᤀᤠᤸᤗ ᤀᤠᤜᤠᤒᤖᤧ ᤁᤴ ᤐᤠ᤺ᤴᤜᤠ᤹ ᤂᤧᤵᤛᤢᤀᤠᤱ ᤂᤢᤏᤧ᤹ ᤁᤢᤈᤠᤱᤅᤡᤴ ᤌᤧ᤺ᤰᤂᤢ. ᤂᤧᤒᤩᤠᤱ ᤛᤠᤃᤡᤍᤣ᤺ᤳ ᤆᤠᤰᤛᤡᤱᤅᤠᤱ ᤋ᤺ᤰᤏᤧᤳ ᤕᤢᤅᤧ॥ ᤂᤢᤏᤧ᤹ ᤛᤠᤃᤡᤍᤣ᤺ᤳ ᤆᤠᤰᤂᤢᤀᤠᤱᤅᤣ ᤀᤡᤵᤛᤧ. ᤜᤧᤰᤁᤩᤠᤱ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤀᤠᤱ ᤗᤠᤱᤄᤣᤃᤧ॥

᥈᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤋᤡᤛ᤻ᤒᤡᤒᤠ ᤀᤣᤗᤡᤕᤠᤀᤥ ᤁᤧᤖᤧ-

᥈᥏ “ᤀᤠᤱᤃᤠ᤹ ᤀᤠᤍᤃᤡ ᤀᤠᤜᤠᤒᤧᤴ ᤏ᤺ᤶᤏ᤺ᤶᤒᤠ ᤆᤥ᤺ᤰᤛᤡᤱᤒᤠᤴ ᤌᤣ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤒᤡ᥅ ᤂᤢᤏᤧ᤹ ᤀᤠᤵᤑᤣᤰ ᤏ᤺ᤶᤏ᤺ᤶᤒᤠ ᤆᤥ᤺ᤰᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤢᤏᤧ᤹ ᤁᤢᤕᤧᤶᤔᤥ ᤔᤧᤰᤔᤠᤛᤡᤔᤠ ᤔᤧᤍᤠ᤺ᤳᤋᤠᤴ. ᤁᤖ ᤂᤢᤏᤧ᤹ ᤁᤢᤛ᤻ᤛᤠ᤺ᤸᤗᤧ ᤁᤢᤕᤧᤶᤔᤥ ᤂᤢᤏᤧ᤹ ᤁᤢᤜᤡᤶᤛᤕᤱᤅᤥ ᤂᤧᤴ ᤔᤧᤰᤔᤠᤛᤡᤔᤧᤴ ᤋᤠᤖᤢᤱᤗᤥ॥”

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤡᤁᤠᤕᤠ᤺ᤸᤗᤧ ᤀᤠᤜᤠᤒᤧᤴ ᤐᤠ᤺ᤴᤔᤧᤳᤋᤢ

(᥈ ᤛᤠᤵᤔᤢ ᥇᥎:᥈-᥈᥍)

᥈᥈

ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤀᤖᤠᤔ ᤏᤢ ᤀᤡᤛᤪᤠᤀᤡᤗ ᤗᤢᤶᤔᤥ ᤌᤱ ᤔᤧᤒᤥ᤺ᤰᤂᤧᤴ॥

᥈ ᤁᤖ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤢᤍᤢᤶᤛᤧ ᤕᤥ ᤕᤧ॥

᥉ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ. “ᤖᤠᤔᤥᤋ-ᤃᤡᤗᤠᤍᤧᤴ ᤀᤠᤏᤡ᤹ᤀᤡᤴ ᤑᤠ᤹ᤀᤠᤱ ᤌᤣ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤒᤡ᥅ ᤜᤧᤰᤁᤣᤛᤠᤱ ᤀᤖᤠᤔᤒᤠ ᤜᤠᤱᤅᤡᤴᤗᤠᤶ ᤂᤧᤴ ᤏᤢ᤺ᤰᤔᤠᤖᤧ ᤗᤠᤃᤡ ᤀᤠᤏᤡ᤹ ᤌᤣᤀᤠᤱ ᤀᤠᤴᤈᤥᤃᤢᤶᤔᤡᤴᤒᤡ᥅”

᥊ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤕᤜᤥᤛᤠᤐᤠᤋᤧᤴ ᤛᤧ᤺ᤴᤍᤥᤛᤢ. “ᤖᤠᤔᤥᤍ-ᤃᤡᤗᤠᤍᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤌᤣ ᤀᤠᤍᤠᤱᤒᤠ ᤀᤠᤱᤃᤠ᤹ᤏᤢ ᤁᤧᤒᤣ᤺ᤰᤐᤡ᥅”

ᤕᤜᤥᤛᤠᤐᤠᤋᤖᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤧᤰᤋᤱᤒᤠᤀᤣᤀᤠ. ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤜᤧᤰᤋᤱᤒᤠᤛᤡ. ᤀᤠᤱᤃᤠ᤹ ᤀᤠᤀᤴᤜᤠ᤹ ᤀᤠᤍᤠᤱᤒᤠᤖᤧᤀᤣ ᤁᤧᤀᤴᤜᤠ᤹ ᤜᤧᤰᤋᤱᤒᤠᤛᤡ॥”

᥋ ᤁᤖ ᤕᤜᤥᤛᤠᤐᤠᤋᤖᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤀᤰᤂᤣᤀᤠᤱ ᤔᤧᤳᤋᤢ. “ᤋᤃᤡ ᤕᤜᤘᤣ ᤍᤠᤱᤒᤧᤴ ᤛᤢᤈᤠ ᤏᤠ᤺ᤰᤋᤧ᤹॥”

᥌ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤡᤵ ᤗᤡᤛᤡ ᤕᤠᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤢᤵᤛᤢᤛᤡᤀᤠᤱ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤀᤠᤱᤃᤠ᤹ ᤖᤠᤔᤥᤋ-ᤃᤡᤗᤠᤍᤖᤧ ᤁᤢᤍᤰᤗᤧᤱᤘᤥᤀᤥ ᤌᤱ ᤆᤥ᤺ᤰᤛᤧ ᤐᤣ᤺ᤰᤁᤠᤒᤡ ᤔᤧᤒᤣ᤺ᤰᤁᤠᤴᤒᤡ᥅”

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤴ ᤂᤧᤴ ᤜᤢᤰᤛᤢᤵᤋᤢ᤹॥”

᥍ ᤁᤖ ᤕᤜᤥᤛᤠᤐᤠᤋᤖᤧ ᤛᤧ᤺ᤴᤍᤥᤛᤢᤛᤡ. “ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤁᤵᤔᤥ ᤜᤠ᤺ᤳᤋᤠᤱ ᤜᤥ᤺ᤵᤐᤡ᥅ ᤀᤠᤏᤡ᤹ ᤂᤧᤱᤜᤠ᤹ ᤛᤣ᤺ᤴᤍᤥ᤺ᤔᤠ ᤀᤠᤛᤢᤰᤋᤢᤶᤛᤡᤶ᤹॥”

᥎ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤕᤜᤥᤛᤠᤐᤠᤋᤧᤴ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤠᤗᤠᤶ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤔᤏᤠ ᤌᤡᤰᤁ ᤘᤠ᤹. ᤁᤖ ᤀᤠᤱᤃᤠ᤹ ᤂᤧᤴ ᤆᤡ᤺ᤳᤋᤢᤱ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤴ᤹. ᤁᤖ ᤀᤠᤓᤧᤸᤗᤧᤛᤠᤱ ᤋᤠᤵᤑᤧ᤺ᤶᤒᤠᤖᤰ ᤐᤠ᤺ᤳᤋᤢ॥ ᤂᤧᤱᤃ ᤕᤡᤶᤗᤠᤖᤧ ᤁᤢᤛ᤻ᤛᤠ ᤔᤡᤁᤠᤕᤠ᤺ᤴᤗᤥ॥”

ᤕᤜᤥᤛᤠᤐᤠᤋᤖᤧ ᤏᤢᤃᤵ ᤐᤡᤖᤢ. “ᤜᤠᤱᤅᤡᤸᤗᤧ ᤜᤧᤰᤁᤣ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ॥”

᥏ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤌᤡᤰᤐᤠ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤕᤡᤶᤗᤠᤖᤧ ᤁᤢᤛ᤻ᤛᤠ ᤔᤡᤁᤠᤕᤠ᤺ᤴ ᤀᤠᤸᤗᤥ ᤋᤠᤖᤧ᤹ᤀᤥ॥”

ᤔᤡᤁᤠᤕᤠ᤺ᤸᤗᤧ ᤀᤠᤜᤠᤒᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ

᥇᥆ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤏᤢ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤜᤠᤱᤈᤠᤱ ᤆᤠᤰᤂᤧᤛᤢᤀᤠᤱ ᤛᤠᤔᤖᤡᤕᤠᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤆᤠᤎᤠᤶᤔᤠᤍᤧᤴᤏᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤠᤱᤕᤢᤱᤏᤠᤜᤠ᤹ᤀᤥ ᤕᤢᤅᤧᤃᤖᤧᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤆᤠᤜᤡ᤺ᤴ ᤂᤢᤴᤇᤡ᤹ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤠᤃᤧ॥

᥇᥇ ᤁᤣᤏᤠᤏᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤸᤗᤧᤃ ᤑᤧᤴᤈᤣ᤹ ᤋᤠᤱᤜᤠ᤹ ᤌᤃᤢᤀᤠᤱ ᤁᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤖᤠᤔᤡᤜᤠ᤹ ᤔᤧᤶᤔᤧᤰᤏᤧᤴᤗ ᤌᤠᤖᤡᤰᤁᤣ ᤁᤴ ᤋᤠᤱᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤆᤡᤎᤰ ᤆᤡᤎᤰ ᤁᤧᤎᤃᤢᤛᤡ᤹॥’”

᥇᥈ ᤘᤣ᤹ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤜᤧᤰᤁᤣᤗ᤹ᤖᤡᤰᤁᤣ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤠᤃᤧ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤳᤋᤧ᤹ᤀᤠᤱ ᤏᤠ᤺ᤴᤍᤧ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤴ ᤂᤧᤴ ᤜᤢᤰᤛᤢᤵᤋᤢ᤹॥”

᥇᥉ ᤔᤡᤁᤠᤕᤠ᤺ᤴ ᤀᤢ᤺ᤵᤔᤠ ᤋᤠ᤺ᤵᤔᤠᤖᤧ ᤗᤠᤃᤡ ᤁᤧᤒᤣ᤺ᤰᤐᤠ ᤀᤡᤱᤄᤱᤛᤠᤒᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤣ᤹ᤜᤠ᤹ᤖᤧᤃ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤜᤠᤱᤅᤡᤴ ᤏᤢ᤹ᤋᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤠᤰ॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤈᤠ᤺ᤰᤁᤡᤴᤏᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤈᤠ᤺ᤰᤁᤡᤴᤏᤢᤀᤣ ᤋᤱᤗ. ᤏᤢᤒᤠ ᤐᤠ᤺ᤴ ᤐᤠ᤺ᤳᤋᤧ᤹ᤀᤥ॥”

᥇᥊ ᤁᤖ ᤔᤡᤁᤠᤕᤠ᤺ᤸᤗᤧ ᤔᤧᤳᤋᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤆᤩᤠ ᤔᤧᤳᤋᤠ. ᤜᤠᤒᤠ ᤂᤧᤴᤗᤰ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹॥”

᥇᥋ ᤀᤠᤸᤗ ᤂᤢᤏᤧ᤹ ᤁᤧᤖᤧᤍᤩᤧ ᤂᤧᤒᤩᤠᤱ ᤀᤠᤜᤠᤒ ᤜᤠᤱᤅᤡᤸᤗᤧ ᤂᤢᤏᤧ᤹ ᤛᤣ᤺ᤴᤗᤠᤵᤋᤢ. “ᤔᤡᤁᤠᤕᤠᤀᤣ. ᤖᤠᤔᤥᤋ-ᤃᤡᤗᤠᤍᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤀᤠᤏᤡᤃᤧ ᤐᤣᤃᤡᤃᤧᤒᤡ. ᤀᤡ ᤔᤧᤒᤣᤃᤡᤃᤧᤴᤒᤡ᥅”

ᤔᤡᤁᤠᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤌᤱᤅᤥ ᤑᤳᤋᤧᤶᤔᤧ᤹ᤀᤠᤱ ᤏᤠ᤺ᤴᤍᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤴ ᤂᤧᤴ ᤜᤢᤰᤛᤢᤵᤋᤢ᤹॥”

᥇᥌ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤂᤧᤏᤧ᤹ ᤛᤧᤰᤂᤠᤒᤠ ᤐᤠ᤺ᤴᤗᤰ ᤔᤧᤳᤋᤠᤱᤅᤧ᤹. ᤘᤣ᤹ ᤐᤠ᤺ᤴ ᤔᤧᤒᤠ᤺ᤳᤋᤧᤴᤏᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤰᤂᤧᤴᤗᤧᤱ ᤂᤧᤏᤧ᤹ ᤔᤠᤱᤜᤧᤰᤛᤡᤱᤔᤠ ᤐᤠᤱᤏᤧᤒᤣ᥅”

᥇᥍ ᤂᤧᤒᤩᤠᤱ ᤔᤡᤁᤠᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ᤃ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤸᤗᤢᤰᤁᤶᤒᤠ ᤔᤧ᤺ᤴᤏᤣᤒᤠ ᤔᤧᤸᤗᤢᤰᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧᤀᤠᤱ ᤔᤧᤘᤕᤧᤒᤠ ᤜᤧᤰᤁᤣ ᤏᤡᤛᤢᤱᤛᤡᤱ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ- ‘ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤍᤠᤱᤒᤠ ᤜᤥᤵ॥ ᤁᤧᤖᤧᤰ ᤛᤏᤠᤖᤢᤱᤅᤠᤱ ᤜᤡᤶᤔᤥ ᤔᤧᤒᤣ᤺ᤰᤗᤖᤥ॥’”

᥇᥎ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤂᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤋᤠᤵᤑᤧ᤺ᤶᤒᤠᤖᤰ ᤐᤠ᤺ᤳᤋᤢ᤹ ᤏᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤴ᤹ ᤑᤠ᤹ᤀᤠᤱ ᤌᤣ ᤂᤧᤏᤧ᤹ ᤔᤧᤳᤏᤧᤀᤠᤱ ᤔᤧᤘᤕᤧᤏᤧᤶᤒᤡ᥅”

᥇᥏ ᤔᤡᤁᤠᤕᤠ᤺ᤸᤗᤧ ᤀᤠᤸᤗᤛᤠᤱ ᤐᤠ᤺ᤳᤋᤢ. “ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤂᤧᤵᤛᤧ᤹- ᤕᤜᤘᤣ ᤍᤠᤱᤒᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤆᤢᤵᤛᤠᤱ ᤗᤧᤵᤔᤠᤱ ᤏᤢ ᤑᤧᤴᤇᤠᤱ ᤗᤧᤵᤔᤠᤱ ᤕᤧᤵᤛᤢᤛᤡᤀᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤀᤥ ᤕᤢᤅᤧᤒᤠ ᤀᤠᤱᤃᤠ᤹ ᤏᤡᤛᤢᤱ॥

᥈᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. ‘ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤵᤔᤠᤀᤠᤱ ᤂᤧᤵᤔᤥ ᤛᤡᤔᤠᤖᤧ ᤗᤠᤃᤡ ᤜᤠ᤺ᤳᤗᤧ ᤀᤠᤜᤠᤒᤧᤴ ᤜᤢᤛᤢᤒᤣ᥅’

“ᤌᤡᤰᤗᤧ ᤀᤰᤋᤱᤒᤠ ᤛᤢᤈᤠ ᤏᤢ ᤘᤣ᤹ᤀᤡᤸᤗᤧ ᤘᤣ᤹ ᤛᤢᤈᤠ ᤐᤡᤖᤢ॥

᥈᥇ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤕᤠᤶᤛᤠᤶ ᤌᤡᤰ ᤋᤃᤡ ᤋᤩᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤠᤱ ᤕᤧᤶᤛᤡᤱᤅᤠᤱ ᤀᤰᤂᤣ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤂᤧᤴ ᤜᤢᤛᤢᤱ᤹॥’

᥈᥈ “ᤕᤜᤘᤣ ᤍᤠᤱᤒᤧᤸᤗᤧ ᤛᤧ᤺ᤴᤍᤥᤛᤢ. ‘ᤀᤠᤰᤂᤣᤀᤠᤱᤒᤣ᥅’

“ᤂᤧᤸᤗᤧ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤀᤠᤜᤠᤒᤖᤧ ᤁᤧᤖᤧᤰ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤗᤳᤇᤠ ᤕᤠᤶᤛᤠᤶ ᤐᤥ᤺ᤱᤅᤠ॥’

“ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. ‘ᤂᤢᤏᤧ᤹ ᤜᤢᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤱ᤹॥ ᤐᤣᤃᤧ᤹. ᤐᤣᤃᤧ᤹ᤀᤠᤱ ᤜᤧᤰᤁᤣᤀᤣ ᤆᤥᤃᤧ᤹॥’”

᥈᥉ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤠᤖᤧ ᤁᤴ ᤁᤧᤖᤧᤰ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤕᤠᤶᤛᤠᤶ ᤁᤣᤋᤢ ᤐᤡᤖᤢᤛᤡᤀᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤔᤧᤰᤔᤧᤴ ᤀᤢᤘᤠ ᤆᤥᤃᤢ ᤛᤢᤖᤢᤀᤠᤱ ᤘᤠ᤹॥”

᥈᥊ ᤂᤧᤒᤩᤠᤱ ᤁᤣᤏᤠᤏᤠᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤴ ᤌᤥ ᤌᤠᤅᤧᤀᤠᤱ ᤔᤡᤁᤠᤕᤠᤜᤖᤧ ᤁᤢᤴᤍᤧᤱᤒᤧᤴ ᤑᤰᤂᤢ ᤐᤡᤖᤢ ᤜᤧᤰᤁᤩᤠᤱ ᤂᤧᤴ ᤔᤧᤳᤋᤢ. “ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤳᤋᤡᤗᤠᤶ ᤐᤥ᤺ᤰᤂᤧᤀᤠᤱ ᤀᤠᤱᤃᤠ᤹ᤗᤠᤶ ᤂᤧᤏᤧ᤹ᤏᤢ ᤐᤠ᤺ᤳᤇᤧ ᤐᤣᤒᤣ᥅”

᥈᥋ ᤔᤡᤁᤠᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤁᤱᤃ ᤂᤧᤏᤧ᤹ ᤀᤠᤵᤑᤣᤰ ᤛᤡᤃᤠᤱᤒᤠ ᤕᤠᤰᤑᤠᤱᤅᤥ ᤆᤡᤱᤛᤡᤱᤛᤧ ᤁᤧᤒᤣ᤺ᤰᤐᤠ ᤕᤧᤴᤏᤥ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥”

᥈᥌ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤛᤢᤜᤠᤱᤕᤢᤰᤐᤠ ᤌᤡᤰ ᤀᤡᤱᤈᤠ᤺ᤱ ᤐᤡᤖᤢ. “ᤔᤡᤁᤠᤕᤠ᤺ᤴ ᤋᤧᤶᤛᤧ᤹. ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤕᤢᤰᤛᤠᤒᤠ ᤀᤔᤥᤏᤧᤴ ᤏᤢ ᤜᤠᤱᤛᤠ ᤕᤥᤀᤠᤛᤧᤴ ᤜᤢᤰᤛᤢᤵᤋᤧᤛᤧ᤹.

᥈᥍ ᤜᤧᤰᤁᤩᤠᤱ ᤀᤰᤂᤣ ᤔᤧᤳᤋᤧᤛᤧ᤹. ‘ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤔᤏᤠᤴ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤛᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢᤖᤡᤰ ᤋᤠᤖᤡᤰ ᤔᤧ᤺ᤴᤏᤢᤱ ᤔᤧᤶᤓᤧᤴᤏᤣ ᤌᤠᤖᤡᤰ ᤂᤢᤏᤧ᤹ ᤂᤖᤧ᤺ᤱ ᤏᤢ ᤆᤫᤠ᤺ᤳᤗᤰ ᤐᤡᤖᤧᤛᤧ᤹ ᤘᤣ᤹ ᤌᤧᤔᤠᤀᤠᤱ ᤔᤧᤒᤡᤖᤧᤛᤧᤴᤏᤧ᤹॥’”

᥈᥎ ᤔᤡᤁᤠᤕᤠ᤺ᤸᤗᤧ ᤀᤢᤘᤠ ᤆᤥᤃᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤏᤢᤖᤡᤰ ᤋᤠᤖᤡᤰᤁᤠᤱ ᤁᤧᤏᤢ᤺ᤱ ᤁᤧᤓᤧᤴᤏᤧᤓᤃᤪ ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ᤗᤠᤶ ᤐᤠᤖᤧᤒᤠ ᤔᤧ᤺ᤴᤗᤳᤇ॥” ᤂᤢᤏᤧ᤹ ᤀᤠᤸᤗᤛᤠᤱ ᤕᤥ᤹ᤖᤢᤀᤠᤱ ᤐᤠ᤺ᤳᤋᤢ. “ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ᥄”

ᤀᤠᤜᤠᤒᤧᤴ ᤔᤠᤛᤡᤱ

(᥈ ᤛᤠᤵᤔᤢ ᥇᥎:᥈᥎-᥉᥊)

᥈᥏ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤧᤴ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤖᤠᤔᤥᤋ-ᤃᤡᤗᤠᤍᤀᤥ ᤌᤥ᤺ᤰᤏᤧᤛᤡ ᤐᤣᤛᤡ॥

᥉᥆ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤆᤠᤱ ᤆᤠᤰᤂᤢᤱᤅᤠᤱ ᤌᤱᤅᤥ ᤗᤠ᤺ᤳᤋᤠ. ᤁᤖ ᤂᤧᤏᤧ᤹ ᤆᤠᤜᤡ᤺ᤴ ᤜᤠᤱᤈᤠᤱᤅᤣ ᤆᤠᤰᤂᤧ᤹॥” ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤁᤢᤛᤣ᤺ᤴ ᤏᤡᤔᤧᤶᤍᤧᤵᤔᤏᤠᤒᤠ ᤆᤠᤱ ᤆᤠᤰᤂᤢᤀᤠᤱ ᤌᤱᤅᤥ ᤐᤣ॥

᥉᥇ ᤀᤠᤖᤠᤔᤒᤠ ᤜᤠᤱᤅᤡᤸᤗᤧ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤀᤴᤗᤠᤜᤠ᤹ᤀᤥᤒᤠ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤌᤰᤔᤥᤒᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧ. “ᤜᤠᤱᤜᤠ᤹ᤏᤢᤖᤰ ᤌᤰᤋᤧᤶᤔᤣ᤹ ᤘᤣ᤹ ᤆᤢᤰᤐᤠ ᤕᤶᤒᤠ ᤜᤠ᤺ᤳᤏᤢᤀᤠᤱ ᤔᤧᤎᤰᤋᤧᤶᤔᤡᤴᤏᤧ᤹॥”

᥉᥈ ᤀᤠᤸᤗ ᤀᤴᤗᤠᤎᤠᤜᤠ᤹ᤀᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤕᤜᤥᤛᤠᤐᤠᤋᤧᤴ ᤔᤧᤏᤡᤛᤢᤀᤠᤱ ᤂᤢᤴᤇᤡ᤹ ᤀᤰᤂᤣ ᤔᤧᤀᤡ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴᤏᤧ ᤀᤡᤛᤪᤠᤀᤡᤗᤒᤠ ᤜᤠᤱᤗᤥ॥” ᤂᤧᤱᤜᤠ᤹ ᤂᤢᤏᤧ᤹ ᤑᤵᤔᤠᤖᤧ ᤗᤠᤃᤡ ᤜᤡᤸᤗᤡᤰ ᤔᤧᤜᤡᤛᤡᤱ. ᤁᤖ ᤀᤠᤸᤗ ᤕᤜᤥᤛᤠᤐᤠᤋᤧᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ.

᥉᥉ ᤂᤧᤒᤩᤠᤱ ᤂᤧᤴ ᤀᤴᤗᤠᤎᤠᤜᤠ᤹ᤀᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤂᤢᤏᤧ᤹ᤃ ᤀᤡᤛᤪᤠᤀᤡᤗᤒᤠ ᤜᤠᤱ ᤔᤧ᤺ᤴᤗᤳᤇ ᤑᤠ᤹ᤀᤠᤱ ᤔᤧᤏᤡᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤠ᤺ᤵᤔᤠ ᤔᤧᤏᤠ᤹ᤖᤢ॥

᥉᥊ ᤁᤖ ᤁᤢᤓᤠ ᤌᤡᤰᤗᤧ ᤁᤢᤗᤡ᤺ᤴ ᤗᤧ᤹ᤖᤢᤀᤠᤱ ᤀᤡᤔᤧᤴᤏᤡ ᤂᤠᤔᤧᤴᤏᤡ ᤋᤥ᤺ᤱᤅᤡᤴ ᤀᤠᤒᤢᤍᤣᤛᤢ. ᤜᤧᤰᤁᤩᤠᤱ ᤂᤧᤴ ᤋᤥ᤺ᤱᤅᤡᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤁᤢᤛᤠ᤺ᤱᤒᤣ ᤛᤧ᤺ᤵᤈᤠᤱᤅᤡᤸᤗᤧ ᤁᤢᤍᤢᤶᤒᤣᤀᤥ ᤕᤠᤱᤄᤢ॥ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤀᤴᤗᤠᤎᤠ ᤁᤧᤗᤥ᤺ᤱᤒᤧᤴ ᤔᤧᤳᤋᤢ. “ᤀᤴᤗᤠᤎᤠ᤺ᤴ ᤜᤡᤛᤧ᤹ᤀᤠᤱ ᤀᤠᤱᤃᤠ᤹ ᤌᤱᤅᤥᤗᤠᤶ ᤗᤠ᤺ᤰᤁᤠᤳ ᤋᤣ᤹ᤖᤠᤱᤅᤧ᤹॥ ᤀᤠᤱᤃᤠ᤹ ᤁᤠ᤺ᤴᤍᤠᤱᤅᤠᤱ ᤐᤳ॥”

᥉᥋ ᤗᤧᤴᤍᤡᤰ ᤏᤠᤶᤎᤠᤎᤠ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ ᤜᤧᤰᤁᤩᤠᤱ ᤜᤠᤱᤅᤡᤴ ᤁᤢᤀᤴᤗᤠᤎᤠᤀᤥ ᤋᤰᤛᤡᤱᤅᤠᤱ ᤀᤖᤠᤔᤡᤜᤠ᤹ ᤋᤰᤔᤧᤳᤋᤢᤛᤡᤀᤠᤱ ᤐᤳᤇᤧ॥ ᤂᤢᤏᤧ᤹ ᤁᤠ᤺ᤴᤍᤧᤒᤠᤍᤧᤴᤏᤥᤗᤠᤶ ᤁᤧᤗ᤺ᤶᤒᤠ ᤔᤠᤰᤂᤡᤴ ᤆᤠᤜᤡ᤺ᤴ ᤀᤴᤗᤠᤎᤠᤀᤥᤏᤢ ᤛᤡᤃᤠᤱᤅᤣ ᤘᤃᤢᤛᤧᤖ ᤐᤳᤇᤧ. ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤕᤢ᤺ᤴᤎᤥ ᤂᤢᤏᤧ᤹ ᤛᤩᤧ॥

᥉᥌ ᤏᤠᤶᤎᤩᤧᤖ ᤐᤳᤇᤧᤸᤗᤧ ᤌᤰᤛᤢᤒᤠᤜᤠ᤹ᤀᤥ ᤀᤰᤋᤱᤒᤠ ᤀᤡᤰᤗᤠ ᤁᤧᤖᤧ. “ᤁᤧᤖᤧᤰ ᤔᤏᤠᤜᤠ᤹ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤐᤠᤱᤈᤢᤶᤜᤠ᤹ᤀᤥ ᤏᤢ ᤗᤠᤈᤣ᤹ᤀᤥ ᤐᤣᤃᤧᤶᤔᤧ᤹ᤀᤥ᥄”

᥉᥍ ᤁᤶᤓᤗ᤹ᤖᤡᤰ ᤀᤠᤜᤠᤒ ᤜᤠᤱᤅᤡᤴ ᤛᤩᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤔᤖᤡᤕᤠ ᤔᤧᤕᤢᤖᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤠᤶᤓᤠ ᤂᤧᤵᤔᤥ ᤔᤧᤈᤡᤰᤂᤢ॥

᥉᥎ ᤂᤧᤱᤜᤠ᤹ᤖᤧ ᤂᤧᤴ ᤀᤴᤗᤠᤎᤠ᤺ᤴ ᤛᤠᤔᤖᤡᤒᤠ ᤗᤳᤇᤠ ᤘᤖᤰᤁᤥ ᤘᤠᤔᤧᤜᤵᤋᤢ. ᤁᤧᤳᤏᤡᤔᤠᤜᤠ᤹ᤖᤧ ᤂᤧᤴ ᤂᤢᤴᤇᤡ᤹ ᤘᤖᤢ᤺ᤶᤛᤡᤱᤔᤠ ᤘᤠᤜᤵᤛᤡᤱᤔᤠᤍᤧᤴ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤢᤘᤠ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ ᤂᤩᤠᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤔᤠᤰᤂᤡᤴ ᤔᤧᤗᤠᤃᤢ ᤔᤧᤈ॥

᥉᥏ ᤀᤠᤜᤠᤒᤖᤧ ᤁᤢᤜᤠᤱᤕᤢᤰ ᤕᤧᤶᤔᤥ ᤁᤧᤒᤥ᤺ᤱᤒᤠ ᤘᤣ᤹ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤋᤰᤔᤡᤒᤠ ᤁᤣ᤺ᤱᤅᤡᤸᤗᤧ ᤛᤢ᤺ᤵᤋᤢᤀᤠᤱ ᤁᤧᤄᤧᤶᤛᤡᤱᤒᤠ ᤆᤥᤃᤢᤒᤠ ᤜᤠᤱᤜᤡᤶᤔᤡᤴ ᤏᤢ ᤂᤢᤏᤧ᤹ ᤜᤠᤱᤕᤰᤁᤡᤸᤗᤧ ᤁᤵᤔᤠ ᤐᤠᤱᤄᤢᤛᤡᤒᤠ ᤕᤧᤰᤕᤰᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥊᥆ ᤀᤠᤜᤠᤒᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤀᤜᤈᤩᤠᤜ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋ

(᥈ ᤛᤠᤵᤔᤢ ᥈᥆:᥉᥇–᥈᥇:᥇)

᥊᥇ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤠᤛᤠᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ॥

᥊᥈ ᤀᤠᤸᤗ ᤕᤜᤥᤛᤠᤐᤠᤋᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤀᤈᤢᤒᤠ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤸᤜᤡᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥊᥉ ᤁᤧᤖᤧᤰ ᤐᤠ᤺ᤴᤏᤥ ᤕᤜᤥᤛᤠᤐᤠᤋᤧᤴ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤗᤠᤶᤔᤥ ᤗᤠᤱᤄᤣᤃᤧ. ᤜᤧᤰᤁᤩᤠᤱ ᤂᤧᤴᤗᤠᤶ ᤆᤒᤧ᤺ᤳᤇᤡᤰᤁᤠᤱ ᤏᤠᤜᤠᤱ ᤁᤳᤏᤠᤜᤠᤱ ᤔᤧᤗ᤹ᤖᤧᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤆᤥᤃᤢ॥ ᤜᤧᤰᤁᤣᤛᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤛᤧᤘᤠ ᤆᤥ᤺ᤰᤔᤠ ᤔᤠᤱᤎᤠ᤺ᤴᤜᤠ᤹ ᤂᤢᤏᤧ᤹ ᤔᤧᤄᤧᤳᤋᤢᤴ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤵᤔᤥ ᤀᤠᤸᤗᤛᤠᤱ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖ ᤜᤧᤰᤁᤩᤠᤱ ᤛᤢᤰᤐᤠ ᤔᤧᤜᤠ᤺ᤴᤍᤢᤖ ᤔᤧᤘᤕᤧ॥

᥊᥊ ᤕᤜᤥᤛᤠᤐᤠᤋᤣᤴ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴᤏᤢᤀᤠᤱ ᤋᤅᤧᤀᤠᤱ ᤘᤕᤧ॥

᥊᥋ ᤕᤜᤥᤛᤠᤐᤠᤋᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤌᤥᤒᤥ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤁᤢᤗᤡᤱᤍᤥ ᤔᤧᤃᤧᤳᤋᤢᤒᤠ ᤐᤠ᤺ᤴᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤱᤅᤠᤱᤒᤡ᥅

᥊᥌ ᤂᤢᤏᤧ᤹ ᤁᤢᤶᤒᤠ ᤀᤠᤛᤠᤖᤧ ᤁᤢᤜᤠᤱᤕᤢᤰ ᤕᤧᤶ ᤀᤣᤃᤠᤱ ᤂᤧᤵᤔᤥ ᤀᤠᤸᤗᤛᤠᤱ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤔᤧᤴᤇᤢᤔᤠᤖᤧ ᤔᤧᤓᤳᤇᤢᤛᤡᤒᤠ ᤑᤧᤳᤁᤧᤗᤠ᤹ᤒᤠ ᤔᤠᤱᤎᤠ᤺ᤴᤏᤥᤒᤠ ᤕᤧᤶᤒᤡᤳᤇᤠᤜᤠ᤹ ᤂᤢᤏᤧ᤹ ᤗ᤺ᤳᤋᤢᤍᤣᤛᤢᤛᤡ॥

᥊᥍ ᤂᤧᤴ ᤕᤧᤶᤔᤥ ᤀᤣᤍᤥᤔ ᤗᤠᤈᤣ᤹ᤀᤥ ᤜᤠ᤺ᤳᤋᤠᤱ ᤜᤠᤱ ᤜᤥ᤺ᤵᤋᤧ॥ ᤕᤢᤰ ᤁᤧᤄᤥᤒᤠ ᤁᤢᤓᤠ ᤁᤢᤓᤠ᤹ᤒᤠᤱ ᤌᤡᤰᤗᤧ ᤕᤢᤰ ᤆᤥᤃᤢ॥

᥊᥎ ᤀᤥᤐᤡᤖᤗᤠᤶ ᤛᤠᤶᤔᤩᤠᤱ ᤌᤠᤰᤔᤠᤖᤧ ᤗᤠᤃᤡ ᤕᤜᤥᤛᤠᤐᤠᤋᤖᤧ ᤁᤧᤈᤠᤵᤐᤠ ᤗᤧᤱᤜᤱᤒᤠ ᤘᤠᤗᤠᤎᤠᤜᤠ᤹ ᤆᤥᤃᤢᤛᤡ॥ ᤁᤖ ᤀᤣᤛᤩᤥᤏ-ᤃᤣᤒᤣᤖᤀᤥ ᤂᤧᤴ ᤘᤠᤗᤠᤎᤠᤜᤠ᤹ ᤕᤷᤃᤧᤰ ᤘᤷᤃᤧᤰ ᤔᤧᤕᤖᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤘᤖ᤺ᤱᤅᤥᤀᤣ ᤐᤣ᤺ᤰᤔᤠ ᤔᤧᤴᤇᤢᤰᤋᤧᤴ॥

᥊᥏ ᤂᤧᤴ ᤕᤧᤶᤔᤥ ᤀᤠᤜᤠᤒᤖᤧ ᤁᤢᤛ᤻ᤛᤠ ᤀᤜᤈᤩᤠᤜ᤺ᤸᤗᤧ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤔᤏᤠᤜᤠ᤹ᤏᤢ ᤛᤥᤖᤡᤰ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤘᤠᤗᤠᤎᤠᤀᤥ ᤔᤧᤒᤣ᤺ᤰᤗ॥” ᤁᤖ ᤕᤜᤥᤛᤠᤐᤠᤋᤧᤴ ᤔᤧᤍᤧᤴᤍᤧᤴ॥

᥋᥆ ᤂᤧᤴ ᤀᤣᤃᤠᤱ ᤕᤜᤥᤛᤠᤐᤠᤋᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤂᤢᤴᤇᤡ᤹ᤏᤢ ᤛᤥᤖᤡᤰ ᤔᤧᤏᤧᤛ᤻ᤛᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤜᤥᤖᤠᤔᤧᤴ ᤂᤢᤏᤧ᤹ ᤁᤢᤀᤣᤃᤠᤱ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤀᤜᤈᤩᤠᤜ

᥋᥇ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤖᤧ ᤁᤢᤜᤠᤱᤕᤢᤰ ᤕᤧᤶ ᤌᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤠᤜᤠᤒᤖᤧ ᤁᤢᤛ᤻ᤛᤠ ᤀᤜᤈᤩᤠᤜ᤺ᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤠ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤋᤱᤒᤣ ᤏᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥋᥈ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤒᤠ ᤏᤢ ᤁᤢᤶᤔᤠ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤒᤠ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤶᤔᤥ ᤂᤢᤏᤧ᤹ ᤗᤠᤱᤄᤣᤃᤧ॥

᥋᥉ ᤂᤢᤏᤧ᤹ ᤒᤠᤗ ᤔᤠᤱᤅᤡᤴ ᤛᤧᤘᤠ ᤔᤧᤳᤋᤢᤀᤠᤱ ᤂᤧᤴ ᤔᤠᤱᤛᤧᤘᤠ ᤔᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤆᤥᤃᤢᤒᤠ ᤜᤧᤰᤁᤣᤀᤣ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤑᤥ᤺ᤰᤂᤢᤖᤥ॥

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤡᤃᤣ᤺ᤰᤐᤠ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤰᤛᤡᤃᤣ᤺ᤰᤐᤠ ᤛᤠᤵᤐᤴᤏᤥ ᤁᤧᤖᤧᤀᤠᤱ ᤀᤣᤃᤠᤱᤒᤠ ᤏᤧᤳᤇᤡ ᤀᤡᤛᤪᤠᤀᤡᤗᤡ ᤜᤠᤱᤈᤢᤶᤜᤠ᤹ᤀᤥᤒᤠ ᤛᤠᤵᤔᤢ᤺ᤴᤎᤢᤶᤔᤡᤴ ᤁᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤡᤃᤣ᤺ᤰᤐᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤁᤴ ᤛᤠᤵᤐᤴᤏᤡᤴ ᤁᤢᤗᤰ ᤏᤧᤳᤇᤡᤀᤥ ᤜᤠᤔᤠ ᤛᤢᤰᤋᤧᤳ-

᥇) ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᤑᤠᤱᤛᤡᤃᤣ᤺ᤰᤐᤠ ᤋᤱᤃᤡᤵᤛᤡᤱ ᤁᤢᤗᤢᤶᤔᤥᤀᤠᤱᤎᤥ ᤛᤠᤔᤖᤡᤕᤠ᤺ᤴ ᤏᤢᤒᤧᤒᤠ ᤀᤡᤃᤪ ᥍᥈᥈ ᤏᤠᤈᤡᤖᤡ ᤋᤱᤒᤣ ᤋᤃᤡ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤈᤢᤶᤔᤡᤴ ᤔᤧᤴᤏᤢᤵᤐᤣ ᤌᤠᤖᤡᤰᤐᤠ ᤏᤧᤳᤇᤡ ᤜᤠᤱᤈᤢᤶᤔᤥᤒᤠ ᤛᤠᤵᤔᤢ᤺ᤴᤎᤢᤶ॥

᥈) ᤀᤡᤛᤪᤠᤀᤡᤗᤒᤠ ᤜᤠᤱᤈᤢᤶᤔᤡᤴ ᤏᤢᤒᤧᤀᤠᤱᤎᤥ ᤏᤠᤈᤡᤖᤡ ᤋᤱᤒᤣ ᤋᤃᤡ ᥋᥎᥌ ᤀᤥ ᤒᤠᤒᤣᤗᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤢᤀᤠᤱ ᤂᤠᤵᤐᤢᤌᤩᤱ ᤆᤥᤃᤢ ᤌᤠᤖᤡᤰᤐᤠ ᤛᤠᤵᤔᤢ᤺ᤴᤎᤢᤶ॥ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤃᤍᤗᤩᤠᤜ᤺ᤴ ᤕᤜᤢᤍᤠᤒᤠ ᤐᤕᤶ ᤛᤢᤜᤠᤱᤕᤢᤰᤐᤠ ᤐᤥ᤺ᤰᤂᤧᤒᤠ ᤏᤢ ᤒᤠᤒᤣᤗ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠᤗᤠᤶ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴ ᤔᤧᤗᤧᤖᤢᤒᤠ ᤋᤠ᤹ᤈᤧᤱ ᤀᤣᤃᤠᤱ ᤁᤴ ᤛᤠᤵᤐᤴᤏᤡᤴ ᤏᤢᤵ॥

ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ ᤜᤧᤰᤁᤩᤠᤱ ᤕᤰᤕᤢᤱᤒᤠᤜᤠ᤹ ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤴᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤢᤘᤠᤱᤅᤥ ᤋᤢᤰᤂᤣ ᤗᤠᤰᤂᤣᤜᤠ᤹ ᤐᤥ᤺ᤰᤂᤧᤍᤩᤧ॥ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤏᤢ ᤕᤜᤢᤍᤠᤒᤠ ᤕᤖᤡᤰ ᤔᤏᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤍᤣ᤹ᤖᤢᤛᤡᤒᤠ ᤜᤡᤴᤍᤥᤰ ᤀᤣᤃᤠᤱ ᤀᤡᤛᤪᤠᤀᤡᤗᤡ ᤛᤠᤵᤔᤢ᤺ᤴᤎᤢᤶᤔᤥ ᤗᤳᤇᤠ ᤕᤶᤒᤠ ᤕᤧᤶ ᤗᤧᤱᤔᤠ ᤕᤠ᤺ᤶᤒᤰ ᤐᤥᤱ᤹॥

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤡᤃᤣ᤺ᤰᤐᤠ ᤛᤠᤵᤐᤴᤏᤥ ᤀᤣᤗᤡᤕᤠ᤺ᤸᤗᤧ ᤁᤢᤀᤣᤃᤠᤱ ᤁᤧᤍᤠᤒᤠ ᤀᤣᤗᤡᤛᤠ᤺ᤸᤗᤧ ᤕᤶᤒᤠ ᤋᤠᤰᤑᤠ ᤂᤥᤛᤢᤀᤠᤱ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤏᤧᤳᤇᤡ ᤜᤠᤱᤈᤢᤶᤜᤠ᤹ ᥇:᥇–᥇᥍:᥊᥇

ᤁ) ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤛᤠ ᥇:᥇–᥎:᥇᥋

ᤂ) ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ ᥎:᥇᥌–᥇᥍:᥊

ᤃ) ᤛᤠᤔᤖᤡᤕᤠ᤺ᤴ ᤏᤢᤒᤧᤒᤠ ᥇᥍:᥋-᥊᥇

ᤕᤜᤢᤍᤠ ᥇᥎:᥇–᥈᥋:᥉᥆

ᤁ) ᤜᤡᤈᤁᤡᤕᤠᤀᤠᤱᤎᤥ ᤕᤥᤛᤡᤕᤠᤜ ᤌᤠᤖᤡᤰ ᥇᥎:᥇–᥈᥇:᥈᥌

ᤂ) ᤕᤥᤛᤡᤕᤠᤜᤖᤧ ᤁᤢᤜᤠᤱᤕᤢᤰ ᥈᥈:᥇–᥈᥉:᥉᥆

ᤃ) ᤕᤜᤢᤍᤠᤒᤠ ᤁᤢᤏᤢᤵᤔᤠ ᤜᤠᤱᤜᤠ᤹ ᥈᥉:᥉᥇–᥈᥊:᥈᥆

ᤄ) ᤕᤖᤢᤛᤗᤧ᤺ᤶᤔᤡᤴ ᤏᤢᤒᤧᤒᤠ ᥈᥋:᥇-᥉᥆

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤡᤃᤣ᤺ᤰᤐᤠ ᤛᤠᤵᤐᤴ

ᤀᤣᤗᤡᤕᤠ᤺ᤴ ᤏᤢ ᤜᤠᤱ ᤀᤜᤈᤩᤠᤜ

᥇

ᤀᤠᤜᤠᤒᤧᤴ ᤔᤠᤛᤡᤱᤅᤠᤱ ᤀᤣᤃᤠᤱ ᤔᤥᤀᤠᤒᤧᤴ ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧ॥

᥈ ᤀᤠᤸᤗ ᤀᤜᤈᤩᤠᤜ᤺ᤴ ᤛᤠᤔᤖᤡᤕᤠᤀᤥ ᤌᤠ᤺ᤱᤛ᤻ᤔᤠ ᤕᤠᤰᤑᤠᤱᤅᤥᤒᤠ ᤜᤱᤜᤱ ᤁᤧᤗ᤹ᤒᤠ ᤐᤣᤎᤠ᤺ᤵᤐᤥᤗᤠᤶ ᤔᤢ ᤔᤰᤌᤩᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤕᤶᤒᤠ ᤁᤠ᤺ᤴᤍᤧ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤀᤡᤱᤛᤠᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤐᤠᤱᤄᤢᤍᤣᤛᤢᤛᤡ. “ᤐᤣᤃᤧᤶᤔᤧ᤹ᤀᤠᤱ ᤀᤣᤁᤪᤥᤏᤒᤠ ᤔᤠᤱ ᤒᤠᤗ-ᤈᤡᤒᤒᤧᤴ ᤛᤢᤈᤠ ᤏᤠ᤺ᤰᤋᤧᤶᤔᤧ᤹. ᤀᤠᤱᤃᤠ᤹ ᤁᤴ ᤁᤠ᤺ᤴᤍᤠᤱᤒᤥᤗᤠᤶ ᤘᤣ᤺ᤵᤔᤠ ᤛᤢᤰᤁᤠᤒᤡ ᤔᤧᤛᤢᤰᤁᤠᤴᤒᤡ॥”

᥉ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤋᤡᤛ᤻ᤒᤡ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤛᤠᤔᤖᤡᤕᤠᤒᤠ ᤜᤠᤱᤅᤡᤸᤗᤧ ᤁᤢᤀᤡᤱᤛᤠᤒᤠᤜᤠ᤹ ᤋᤢᤔᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤧ᤺ᤴᤍᤥᤛᤧᤛᤧ᤹. ‘ᤌᤣ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵᤐᤠᤱ ᤀᤣᤁᤪᤥᤏᤒᤠ ᤔᤠᤱ ᤒᤠᤗ-ᤈᤡᤒᤀᤥ ᤛᤢᤈᤠ ᤏᤠ᤺ᤰᤛᤧ ᤁᤧᤒᤣᤃᤡᤖ ᤁᤧᤒᤳᤇᤡᤒᤡ᥅’

᥊ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤂᤧᤏᤧ᤹ ᤁᤧᤏᤧᤒᤠ ᤀᤡᤵᤏᤠᤀᤥᤗᤠᤶ ᤁᤧᤶᤒᤥ᤺ᤰᤏᤧᤴ᤹॥ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤛᤡᤖᤥ॥’” ᤂᤧᤒᤩᤠᤱ ᤀᤣᤗᤡᤕᤠ᤺ᤴ ᤐᤣᤄᤧᤖᤧᤖᤥ॥

᥋ ᤀᤠᤸᤗ ᤂᤧᤴ ᤀᤡᤱᤛᤠᤒᤠᤜᤠ᤹ ᤜᤠᤱᤅᤧᤀᤥ ᤔᤧᤏᤢ᤺ᤰᤂᤧ ᤔᤧᤍᤩᤧ. ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤁᤧᤏᤢ᤺ᤰᤂᤡ ᤁᤧᤍᤩᤧᤀᤡᤒᤠᤒᤣ᥅”

᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤢᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤋᤢᤶᤛᤧ ᤔᤏᤠᤎᤡᤰ ᤋᤩᤧᤀᤠᤱ ᤔᤧᤳᤋᤡᤃᤧ. ‘ᤂᤡᤏᤡ᤹ ᤁᤧᤒᤠᤱᤒᤠ ᤜᤠᤱᤅᤧᤀᤥ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤌᤣ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧ ᤀᤣᤁᤪᤥᤏᤒᤠ ᤔᤠᤱ ᤒᤠᤗ-ᤈᤡᤒᤒᤧᤴ ᤛᤢᤈᤠ ᤏᤠ᤺ᤰᤛᤧ ᤂᤧᤏᤧ᤹ ᤔᤏᤠᤜᤠ᤹ ᤁᤧᤒᤠᤱᤄᤢᤛᤡᤖ ᤁᤧᤒᤵᤐᤡ᥅ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤏᤧᤒᤠ ᤁᤧᤀᤡᤵᤏᤠᤀᤥᤗᤠᤶ ᤁᤧᤶᤒᤥ᤺ᤰᤏᤧᤴ᤹॥ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤛᤡᤖᤥ᥄’”

᥍ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤂᤡᤏᤡ᤹ᤏᤢ ᤁᤧᤍᤢᤶᤒᤠᤀᤠᤱ ᤀᤰᤂᤣ ᤁᤧᤒᤠ᤺ᤵᤐᤠ ᤔᤏᤠᤴ ᤀᤠᤰᤋᤱᤒᤠ ᤐᤖᤡᤰᤐᤠ ᤆᤥᤃᤧᤒᤣ᥅”

᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤢᤃᤵ ᤔᤧᤒᤡᤖᤢ. “ᤂᤢᤏᤧ᤹ ᤛᤠᤔᤢᤖᤡᤰ ᤆᤠᤱ ᤁᤧᤈᤠᤱᤒᤠ ᤏᤢ ᤁᤢᤃᤧᤱᤅᤥ ᤛᤡᤜᤥ᤹ᤒᤠ ᤑ᤹ᤀᤡ ᤁᤧᤕᤢᤶᤒᤠ ᤔᤏᤠ ᤘᤕᤧ॥”

ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤂᤢᤏᤧ᤹ᤃ ᤋᤡᤛ᤻ᤒᤡ ᤀᤣᤗᤡᤕᤠ᤺ᤴᤗᤥ॥”

᥏ ᤂᤧᤒᤩᤠᤱ ᤂᤢᤏᤧ᤹ ᤌᤰᤐᤧᤒᤠᤎᤡᤰ ᤂᤧᤸᤗᤧ ᤅᤠᤒᤥᤱ ᤁᤢᤔᤏᤠ ᤛᤢᤶᤜᤠ᤹ᤏᤢ ᤛᤥᤖᤡᤰ ᤀᤣᤗᤡᤕᤠᤀᤥ ᤐᤠᤱᤄᤢᤍᤣᤛᤢ॥ ᤁᤥ᤺ᤰᤔᤠᤸᤗᤧ ᤁᤢᤛᤶᤎᤠᤱ ᤁᤧᤕᤢᤱᤒᤠᤖ ᤁᤧᤘᤠ᤹ᤒᤠ ᤀᤣᤗᤡᤕᤠᤀᤥ ᤂᤧᤴ ᤌᤰᤐᤧᤒᤠᤴ ᤌᤥ᤺ᤰᤛᤡᤱᤅᤠᤱ ᤌᤥ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤜᤠᤱᤅᤡᤸᤗᤧ ᤐᤠ᤺ᤳᤋᤢ. ‘ᤂᤧᤏᤧ᤹ ᤕᤥ ᤌᤠᤛᤡᤱ ᤕᤧ᤹ᤀᤥ᥄’”

᥇᥆ ᤀᤣᤗᤡᤕᤠ᤺ᤸᤗᤧ ᤂᤧᤴ ᤌᤰᤐᤧᤒᤠᤴ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤠᤏᤣᤓᤃᤪ. ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤔᤡ ᤌᤠᤀᤠᤱ ᤂᤧᤏᤧ᤹ ᤏᤢ ᤅᤠᤒᤥᤱ ᤁᤧᤔᤏᤠᤜᤠ᤹ ᤂᤠᤵᤐᤢᤌᤩᤱ ᤁᤧᤈᤥᤃᤡᤖ᥄” ᤂᤧᤒᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤔᤡ ᤌᤩᤧᤀᤠᤱ ᤂᤧᤴ ᤌᤰᤐᤧᤒᤠᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡ॥

᥇᥇ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤘᤣ᤹ ᤌᤰᤐᤧᤒᤠ ᤌᤡᤰ ᤂᤧᤸᤗᤧ ᤅᤠᤒᤥᤱ ᤁᤢᤔᤏᤠ ᤛᤢᤶᤜᤠ᤹ᤏᤢ ᤛᤥᤖᤡᤰ ᤀᤣᤗᤡᤕᤠᤀᤥ ᤐᤠᤱᤄᤢᤍᤣᤛᤢ॥ ᤂᤧᤴ ᤌᤰᤐᤧᤒᤠᤸᤗᤧ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤜᤠᤱᤅᤡᤸᤗᤧ ᤐᤠ᤺ᤳᤋᤢ. ‘ᤂᤧᤏᤧ᤹ ᤕᤥ ᤂᤡᤔᤥ ᤌᤠᤛᤡᤱ ᤕᤧ᤹ᤀᤥ᥄’”

᥇᥈ ᤀᤣᤗᤡᤕᤠ᤺ᤸᤗᤧ ᤏᤢᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤠᤏᤣᤓᤃᤪ. ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡ ᤌᤠᤛᤢᤀᤠᤱ ᤂᤧᤏᤧ᤹ ᤏᤢ ᤂᤧᤏᤧ᤹ ᤅᤠᤒᤥᤱ ᤁᤧᤔᤏᤠᤜᤠ᤹ ᤂᤠᤵᤐᤢᤌᤩᤱ ᤁᤧᤈᤥᤃᤡᤖ᥄” ᤂᤧᤒᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤔᤡ ᤌᤩᤧᤀᤠᤱ ᤂᤧᤴ ᤌᤰᤐᤧᤒᤠᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡ॥

᥇᥉ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤛᤢᤶᤛᤡᤃᤣ᤺ᤰᤐᤠ ᤌᤰᤐᤧᤒᤠᤴ ᤂᤢᤏᤧ᤹ ᤅᤠᤒᤥᤱ ᤁᤢᤔᤏᤠᤜᤠ᤹ᤏᤢ ᤛᤥᤖᤡᤰ ᤐᤠᤱᤄᤢᤍᤣᤛᤢ॥ ᤁᤴ ᤛᤢᤶᤛᤡᤃᤣ᤺ᤰᤐᤠ ᤌᤰᤐᤧᤒᤠᤴ ᤀᤣᤗᤡᤕᤠᤀᤥ ᤌᤠ᤺ᤱ ᤌᤥ᤺ᤰᤛᤡᤱᤅᤠᤱ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤌᤢᤱᤒᤥ᤹ᤜᤈ᤹ ᤕᤢᤱᤛᤡᤱᤅᤠᤱ ᤂᤢᤏᤧ᤹ ᤐᤣᤗᤡ ᤑᤠᤰᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤀᤠᤱᤃᤠ᤹ ᤏᤢ ᤀᤠᤍᤠᤱᤒᤠᤖᤧ ᤁᤴ ᤁᤧᤛᤧᤘᤠᤖᤥᤒᤠᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ᥄

᥇᥊ ᤀᤥᤔᤧᤳᤋᤧ᤹ᤀᤥ. ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤡ ᤌᤩᤧᤀᤠᤱ ᤂᤧᤴ ᤋᤃᤡᤒᤠ ᤏᤧᤵᤑᤢ ᤌᤰᤐᤧᤒᤠᤜᤠ᤹ ᤏᤢ ᤂᤢᤴᤇᤡ᤹ ᤔᤏᤠᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤛᤡ॥ ᤁᤖ ᤀᤠᤸᤗ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ᥄”

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤀᤣᤗᤡᤕᤠ᤺ᤴ ᤔᤧᤳᤋᤢ. “ᤂᤧᤴᤏᤢ ᤛᤥᤖᤡᤰ ᤂᤧᤏᤧ᤹ ᤔᤢ ᤌᤠᤛᤡᤱ ᤐᤣᤃᤧ᤹॥ ᤂᤧᤏᤧ᤹ ᤂᤧᤴᤏᤢ ᤔᤧᤃᤡᤛᤧᤴᤏᤧ᤹॥” ᤁᤸᤗᤧᤆᤥᤃᤢᤸᤗᤧ ᤀᤣᤗᤡᤕᤠ᤺ᤴ ᤐᤥᤃᤧᤀᤠᤱ ᤂᤧᤴᤏᤢ ᤛᤥᤖᤡᤰ ᤜᤠᤱᤅᤧᤀᤥ ᤔᤢ ᤌᤠᤛᤡᤱ ᤕᤧ॥

᥇᥌ ᤀᤣᤗᤡᤕᤠ᤺ᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢ. ‘ᤌᤣ ᤛᤢᤈᤠ ᤏᤠ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵᤐᤠᤱ ᤀᤣᤁᤪᤥᤏᤒᤠ ᤔᤠᤱ ᤒᤠᤗ-ᤈᤡᤒᤒᤧᤴ ᤛᤢᤈᤠ ᤏᤠ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤡᤱᤛᤠᤒᤠᤜᤠ᤹ ᤁᤧᤒᤠᤱᤄᤢᤛᤡᤒᤡ᥅ ᤂᤧᤏᤧ᤹ ᤀᤰᤂᤣ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤏᤧᤒᤠ ᤁᤧᤀᤡᤵᤏᤠᤀᤥᤗᤠᤶ ᤀᤠᤓᤧᤸᤗᤧᤀᤠᤱ ᤁᤧᤶᤒᤥ᤺ᤰᤏᤧᤴ॥ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤛᤡᤖᤥ॥’”

᥇᥍ ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ ᤁᤢᤀᤡᤛᤡ᤺ᤰ ᤀᤈᤕᤠᤜ᤺ᤴ ᤛᤩᤧ॥ ᤂᤧᤸᤗᤧ ᤁᤢᤛ᤻ᤛᤠ ᤔᤧᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤕᤜᤥᤖᤠᤔᤖᤧ ᤏᤡᤛᤡᤃᤣ᤺ᤰᤐᤠ ᤁᤢᤜᤠᤱᤕᤢᤰ ᤋᤱᤒᤣᤀᤥ ᤕᤥᤖᤠᤔᤧᤴ ᤂᤧᤸᤗᤧ ᤁᤢᤀᤣᤃᤠᤱ ᤜᤠᤱ ᤐᤥ᤺ᤰᤂᤧ॥

᥇᥎ ᤀᤜᤈᤩᤠᤜᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤁᤧᤖᤧᤰ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤀᤡᤛᤪᤠᤀᤡᤗᤒᤠ ᤂᤧᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤶᤒᤡ᥅

ᤕᤜᤘᤣ ᤍᤠᤱᤒᤧᤸᤗᤧ ᤀᤣᤗᤡᤕᤠ᤺ᤴ ᤛᤠᤱᤃᤪᤠᤶᤐᤣᤍᤠᤱ ᤋᤣ᤹ᤖᤢ

᥈

ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤗᤠᤶ ᤀᤣᤗᤡᤕᤠ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤑᤥ᤺ᤱᤔᤠ ᤋᤣ᤹ᤔᤠ ᤆᤥᤃᤢᤀᤠᤱ ᤘᤕᤧᤸᤗᤧ. ᤀᤣᤗᤡᤕᤠ᤺ᤴ ᤏᤢ ᤀᤣᤗᤡᤛᤠ᤺ᤴ ᤃᤡᤗᤃᤠᤗᤧᤴ ᤗᤧᤖᤢᤛᤡᤀᤠᤱ ᤗᤠᤶᤔᤥ ᤗᤠᤱᤄᤣᤃᤧᤛᤡᤖ ᤐᤳᤇᤧᤛᤡ॥

᥈ ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤀᤣᤗᤡᤛᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤀᤠᤶᤓᤠ ᤁᤵᤔᤥ ᤕᤢᤅᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤒᤣᤌᤣᤗ ᤐᤠᤱᤄᤠᤱᤅᤠᤱ ᤘᤠ᤹॥”

ᤁᤖ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤏᤢ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤂᤧᤏᤧ᤹ ᤔᤧᤗᤧᤳᤏᤧᤴ᤹॥” ᤜᤧᤰᤁᤩᤠᤱ ᤂᤢᤴᤇᤡ᤹ ᤒᤣᤌᤣᤗᤀᤥ ᤌᤠᤏᤧᤛᤡ ᤕᤧᤛᤡ॥

᥉ ᤒᤣᤌᤣᤗᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤢᤶᤜᤠ᤹ ᤀᤣᤗᤡᤛᤠᤀᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤀᤡᤴ ᤂᤧᤏᤧ᤹ ᤁᤧᤛᤡᤰᤛᤠᤶᤒᤧᤴ ᤂᤧᤏᤧ᤹ᤗᤠᤶ ᤋᤣ᤹ᤖᤢ ᤑᤠ᤹ᤀᤠᤱ ᤌᤣ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤀᤠᤱ ᤘᤠ᤹ᤒᤡ᥅”

ᤀᤣᤗᤡᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤥᤘᤠ. ᤏᤡᤱᤘᤠ᤹ ᤂᤥᤛᤢᤱᤅᤠᤱ ᤘᤠ᤹॥ ᤁᤖ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹॥”

᥊ ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤀᤣᤗᤡᤛᤠ᤺ᤴ ᤔᤧᤳᤋᤢ. “ᤀᤣᤗᤡᤛᤠᤀᤣ. ᤂᤧᤏᤧ᤹ ᤜᤠᤒᤠ ᤁᤵᤔᤥ ᤕᤢᤅᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤕᤖᤡᤜᤥ ᤐᤠᤱᤄᤠᤱᤅᤠᤱ ᤘᤠ᤹॥”

ᤜᤧᤰᤁᤩᤠᤱ ᤂᤢᤏᤧ᤹ ᤏᤥᤃᤵ ᤐᤡᤖᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤏᤢ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤂᤧᤏᤧ᤹ ᤔᤧᤗᤧᤳᤏᤧᤴ᤹॥” ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤖᤡᤜᤥ ᤐᤣᤛᤡ॥

᥋ ᤕᤖᤡᤜᤥᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤢᤶᤜᤠ᤹ ᤀᤣᤗᤡᤛᤠᤀᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤀᤡᤴ ᤂᤧᤏᤧ᤹ ᤁᤧᤛᤡᤰᤛᤠᤶᤒᤧᤴ ᤂᤧᤏᤧ᤹ᤗᤠᤶ ᤋᤣ᤹ᤖᤢ ᤑᤠ᤹ᤀᤠᤱ ᤌᤣ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤀᤠᤱ ᤘᤠ᤹ᤒᤡ᥅”

ᤀᤣᤗᤡᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤥᤘᤠ. ᤏᤡᤱᤘᤠ᤹ ᤂᤥᤛᤢᤱᤅᤠᤱ ᤘᤠ᤹॥ ᤁᤖ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹॥”

᥌ ᤂᤧᤒᤩᤠᤱ ᤀᤣᤗᤡᤕᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤀᤠᤶᤓᤠ ᤁᤵᤔᤥ ᤕᤢᤅᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤕᤷᤍᤏ ᤘᤜ᤺ᤱᤅᤥ ᤐᤠᤱᤄᤠᤱᤅᤠᤱ ᤘᤠ᤹॥”

ᤜᤧᤰᤁᤩᤠᤱ ᤂᤢᤏᤧ᤹ ᤏᤥᤃᤵ ᤐᤡᤖᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤏᤢ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤂᤧᤏᤧ᤹ ᤔᤧᤗᤧᤳᤏᤧᤴ᤹॥” ᤁᤸᤗᤧᤆᤥᤃᤢᤸᤗᤧ ᤂᤢᤴᤇᤡ᤹ ᤏᤧᤵᤔᤠᤱ ᤋᤃᤠᤱ ᤌᤠᤏᤧᤛᤡ॥

᥍ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤅᤠᤒᤥᤱᤗᤧ ᤂᤢᤴᤇᤡ᤹ ᤔᤧᤍᤡᤶᤍᤢ ᤔᤧᤍᤣ᤹ᤖᤢᤛᤡ. ᤜᤧᤰᤁᤩᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤀᤣᤗᤡᤕᤠ᤺ᤴ ᤏᤢ ᤀᤣᤗᤡᤛᤠ᤺ᤴ ᤕᤧᤒᤧᤛᤡᤒᤠᤍᤧᤴ ᤗᤧᤵᤔᤠᤱ ᤀᤥᤔᤧᤔᤕᤧᤖ ᤔᤠᤱᤓᤠ ᤔᤠ᤺ᤱᤄᤠ ᤔᤧᤕᤧᤶᤛᤡᤱ॥

᥎ ᤀᤣᤗᤡᤕᤠ᤺ᤸᤗᤧ ᤂᤢᤏᤧ᤹ ᤜᤧᤵᤛᤢᤒᤠ ᤋᤣ᤺ᤳᤋᤡᤴ ᤑᤧᤴᤍᤢ. ᤜᤧᤰᤁᤩᤠᤱ ᤂᤧᤴ ᤁᤡᤳᤋᤢᤀᤠᤱ ᤕᤷᤍᤏᤒᤠ ᤆᤫᤠ᤺ᤳᤋᤡᤴ ᤂᤧᤸᤗᤧ ᤜᤡᤵᤋᤢ॥ ᤆᤫᤠ᤺ᤳᤋᤡᤴ ᤆᤢᤰᤘᤠ ᤏᤢ ᤑᤧᤱᤘᤠ ᤁᤢᤗᤰ ᤏᤧᤳᤇᤡᤀᤥ ᤛᤧᤴᤇᤡᤱ. ᤂᤶᤓᤩᤠᤱ ᤂᤢᤴᤇᤡ᤹ ᤛᤧᤱᤛᤧᤱᤒᤠ ᤂᤠᤶᤒᤠᤱᤅᤥ ᤗᤠᤱᤄᤣᤃᤧᤛᤡᤀᤠᤱ ᤏᤠᤎᤠ᤺ᤶᤒᤡ ᤐᤣᤛᤡ॥

᥏ ᤘᤜ᤺ᤱᤅᤡᤴ ᤁᤠ᤺ᤰᤋᤧ ᤛᤢᤖᤧᤛᤢᤀᤠᤱ ᤀᤣᤗᤡᤕᤠ᤺ᤸᤗᤧ ᤀᤣᤗᤡᤛᤠ᤺ᤴ ᤔᤧᤳᤋᤢ. “ᤂᤧᤏᤧ᤹ᤗᤠᤶ ᤀᤠᤱᤃᤠ᤹ ᤑᤥ᤺ᤱᤔᤠ ᤋᤣ᤹ᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤁᤧᤗᤠᤃᤡ ᤀᤠᤱᤃᤠ᤹ ᤌᤣ ᤆᤥᤃᤢᤱ ᤐᤡᤏᤧᤒᤣ᥅”

ᤀᤣᤗᤡᤛᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤧᤕᤠᤶᤛᤠᤶᤔᤡᤴ ᤁᤢᤗᤰ ᤏᤧᤳᤇᤡ ᤕᤠᤖᤡᤰ ᤂᤥᤔᤠ ᤕᤢᤰ ᤐᤡᤖᤠᤱᤅᤧ᤹॥”

᥇᥆ ᤀᤣᤗᤡᤕᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ᤃ ᤛᤠ᤹ᤖᤡᤰ ᤁᤧᤛᤠᤰᤐᤠ ᤐᤠ᤺ᤴᤏᤡᤴᤏᤣ ᤁᤧᤏᤠ᤺ᤰᤋᤢᤒᤠ॥ ᤜᤧᤰᤁᤣᤛᤠᤱ ᤂᤧᤏᤧ᤹ᤗᤠᤶ ᤀᤠᤱᤃᤠ᤹ ᤔᤧᤓᤥ᤺ᤱᤅᤠ ᤔᤧᤍᤣ᤹ᤀᤠᤒᤠ ᤁᤧᤏᤡᤛᤢᤏᤣᤓᤃᤪ ᤁᤧᤏᤠ᤺ᤰᤋᤢᤒᤠᤴ ᤁᤧᤄᤥᤛᤢ᤹- ᤔᤧ᤺ᤴᤏᤣᤓᤃᤪ ᤁᤧᤱᤄᤥᤛᤢᤴ᤹॥”

᥇᥇ ᤀᤠᤸᤗ ᤂᤢᤴᤇᤡ᤹ ᤋᤠ᤹ᤈᤧᤰᤂᤧᤛᤡᤖ ᤋᤃᤠᤱ ᤗᤠᤱᤄᤣᤃᤧ ᤐᤣᤛᤧᤳᤇᤡᤖ ᤐᤳᤇᤧᤛᤡᤸᤗᤧ. ᤆᤄᤵ ᤌᤡᤰᤗᤧᤱᤗᤧ ᤗᤳᤇᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤀᤴᤗᤠᤎᤠ ᤌᤡᤰ ᤏᤢ ᤀᤴᤜᤠ᤹ ᤏᤡᤔᤧᤎᤠᤒᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤣ᤹ᤀᤣ ᤔᤧᤛᤧᤴᤍᤢᤛᤡᤀᤠᤱ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤥ ᤀᤣᤗᤡᤕᤠ᤺ᤴ ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤔᤧᤍᤣ᤹ᤖᤢ॥

᥇᥈ ᤀᤣᤗᤡᤛᤠ᤺ᤸᤗᤧ ᤁᤴ ᤏᤡᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤔᤧᤳᤋᤢ. “ᤐᤠᤏᤢᤍᤡᤱ ᤀᤠᤶᤒᤦ᥄ ᤐᤠᤏᤢᤍᤡᤱ ᤀᤠᤶᤒᤦ᥄ ᤀᤡᤛᤪᤠᤀᤡᤗᤒᤠ ᤀᤴᤗᤠᤎᤠᤜᤠ᤹ ᤏᤢ ᤀᤴᤃᤧᤕᤢᤰᤐᤠᤛᤣ᥄” ᤜᤧᤰᤁᤩᤠᤱ ᤀᤣᤗᤡᤛᤠ᤺ᤸᤗᤧ ᤀᤣᤗᤡᤕᤠ᤺ᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤏᤡᤛᤢᤴ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤣᤖᤡᤱ ᤌᤰᤋᤧᤖ ᤁᤢᤍᤣ᤺ᤳᤋᤡᤴ ᤋᤧᤶᤛᤢᤀᤠᤱ ᤁᤢᤄᤧᤸᤗᤧᤰ ᤏᤧᤳᤇᤡ ᤐᤥ᤺ᤰᤂᤧᤖ ᤋᤧᤖᤧᤰ ᤌᤧ᤺ᤰᤂᤢ॥

᥇᥉ ᤀᤣᤗᤡᤕᤠ᤺ᤸᤗᤧ ᤜᤧᤵᤛᤢᤒᤠ ᤔᤰᤁᤧᤎᤠᤒᤠ ᤁᤢᤍᤣ᤺ᤳᤋᤡᤴ ᤀᤣᤗᤡᤛᤠ᤺ᤸᤗᤧ ᤂᤛ᤻ᤛᤢ ᤜᤧᤰᤁᤩᤠᤱ ᤏᤢ᤺ᤰᤂᤧᤀᤠᤱ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤕᤧᤶᤛᤡᤱ॥

᥇᥊ ᤂᤧᤒᤩᤠᤱ ᤂᤧᤵᤔᤥ ᤂᤢᤏᤧ᤹ ᤀᤣᤗᤡᤕᤠ᤺ᤸᤗᤧ ᤜᤧᤵᤛᤢᤒᤠ ᤔᤰᤁᤧᤎᤠᤒᤠ ᤋᤣ᤺ᤳᤋᤡᤸᤗᤧ ᤆᤫᤠ᤺ᤳᤋᤡᤴ ᤜᤡᤵᤋᤢ॥ ᤂᤢᤏᤧ᤹ ᤐᤠ᤺ᤴᤛᤧ᤺ᤴᤍᤥ ᤆᤥᤃᤢ. “ᤕᤜᤘᤣ ᤍᤠᤱᤒᤠ ᤀᤣᤗᤡᤕᤠ᤺ᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤸᤗ ᤀᤠᤳᤋᤡ ᤘᤠ᤹ᤒᤣ᥅” ᤀᤠᤸᤗ ᤂᤢᤏᤧ᤹ ᤆᤫᤠ᤺ᤳᤋᤡᤴ ᤜᤡᤵᤋᤢᤸᤗᤧ. ᤂᤧᤴ ᤆᤢᤵᤛᤠᤱ ᤏᤢ ᤑᤧᤴᤇᤠᤱ ᤗᤧᤵᤔᤠᤱ ᤁᤢᤗᤰ ᤏᤧᤳᤇᤡᤀᤥ ᤛᤧᤴᤇᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤳᤏᤠᤜᤠᤱᤍᤠᤱ ᤁᤠ᤺ᤰᤋᤢᤀᤠᤱ ᤑᤧᤖᤧ॥

᥇᥋ ᤂᤧᤴ ᤏᤡᤃᤧᤎᤠ᤺ᤵᤐᤠ ᤐᤠ᤺ᤴᤏᤡᤴ ᤀᤥᤃᤧᤔᤧᤵᤐᤠᤀᤠᤱ ᤁᤧᤕᤧᤵᤐᤠ ᤕᤖᤡᤜᤥᤗᤠᤶ ᤁᤧᤕᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤢᤶᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤣᤗᤡᤕᤠ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤣᤗᤡᤛᤠᤀᤥ ᤌᤩᤧᤖᤳᤇ॥” ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤍᤢᤶᤛᤧ ᤔᤧᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱ॥

᥇᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤏᤡᤃᤧ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ᤏᤢ ᤅᤠᤒᤥᤱ ᤁᤧᤎᤢᤶᤒᤠ ᤔᤏᤠᤜᤠ᤹ ᤔᤧᤘᤠ᤹॥ ᤂᤧᤱᤜᤠ᤹ ᤐᤣ᤺ᤰᤔᤠᤀᤠᤱ ᤂᤧᤏᤧ᤹ ᤁᤧᤛᤡᤰᤛᤠᤶᤒᤧᤴ ᤁᤥ᤺ᤵᤔᤠ ᤑᤠ᤺ᤰᤋᤧᤛᤧ᤹ᤀᤥ॥ ᤐᤥᤱᤔᤠ ᤛᤢᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤂᤢᤏᤧ᤹ ᤑᤥ᤺ᤰᤂᤢ ᤋᤣ᤹ᤖᤢᤀᤠᤱ ᤁᤢᤓᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥ ᤀᤡᤃᤪ ᤏᤧᤏᤧᤒᤠᤍᤧᤴᤏᤥ ᤕᤢᤰᤂᤢᤀᤠᤱ ᤕᤢᤱᤒᤡᤗᤠ॥”

ᤀᤣᤗᤡᤛᤠ᤺ᤸᤗᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤆᤡ᤺ᤳ. ᤂᤧᤱᤜᤠ᤹ ᤔᤧᤒᤠᤱᤄᤠᤶᤛᤡᤶᤔᤡᤴᤏᤧ᤹॥”

᥇᥍ ᤁᤖ ᤂᤧᤱᤜᤠ᤹ ᤂᤢᤏᤧ᤹ ᤁᤢᤏᤠᤎᤠᤎᤠ ᤗ᤹ᤖᤧᤖ ᤌᤠᤖᤡᤰ ᤜᤠᤍᤡᤱ ᤔᤧᤎᤰᤋᤧᤀᤠᤱ ᤔᤧᤒᤳᤇᤧ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤧᤱᤜᤠ᤹ ᤐᤠᤱᤄᤧᤶᤍᤣᤛᤧᤶᤛᤡᤶᤔᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤅᤠᤒᤥᤱ ᤔᤏᤠᤜᤠ᤹ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ॥ ᤂᤧᤱᤜᤠ᤹ᤖᤧ ᤛᤢᤶᤕᤠ᤺ᤴ ᤌᤠᤖᤡᤰ ᤀᤣᤗᤡᤕᤠ᤺ᤴ ᤔᤧᤃᤥ᤺ᤳᤋᤢᤛᤠᤱ ᤂᤥᤔᤠ ᤔᤧᤴᤇᤢᤰᤋᤢᤴ॥

᥇᥎ ᤀᤠᤸᤗ ᤀᤣᤗᤡᤛᤠ᤺ᤴ ᤕᤖᤡᤜᤥ ᤘᤕᤧᤖᤀᤣ ᤂᤧᤱᤜᤠ᤹ ᤂᤢᤏᤧ᤹ᤀᤥ ᤔᤧᤏᤢ᤺ᤰᤂᤧ ᤔᤧᤍᤩᤧ. ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤣ ᤀᤠᤱᤃᤠ᤹ ᤂᤡᤏᤡ᤹ ᤔᤧᤒᤣᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤔᤧᤳᤏᤡᤱᤅᤠᤱ ᤔᤧᤘᤕᤧᤏᤧᤶᤒᤡ᥅”

ᤀᤣᤗᤡᤛᤠ᤺ᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤁᤢᤕᤠ᤺ᤶᤒᤰᤜᤠ᤹

᥇᥏ ᤂᤧᤴ ᤕᤖᤡᤜᤥ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤀᤣᤗᤡᤛᤠ᤺ᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤀᤥᤔᤧᤳᤋᤧ᤹ᤀᤥ. ᤁᤴ ᤐᤠᤱᤈᤢᤶᤔᤡᤴ ᤏᤢᤖᤡᤰᤁᤠᤱ ᤆᤢᤰᤋᤧᤀᤠᤱ ᤏᤧᤖᤥ. ᤁᤖ ᤁᤵᤔᤥᤒᤠ ᤆᤫᤠ᤺ᤳᤋᤡᤴ ᤋᤠᤵᤑᤧ᤺ᤶᤒᤠ ᤆᤥᤰ. ᤜᤧᤰᤁᤩᤠᤱ ᤌᤣᤀᤠᤱ ᤔᤧᤗᤡᤱᤏᤧᤴ᤹॥”

᥈᥆ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢᤛᤡ. “ᤗᤳᤇᤠ ᤁᤢᤛᤱ ᤂᤥᤷᤕᤠᤎᤡᤰ ᤀᤠᤒᤡᤖᤧᤶᤔᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤕᤢᤶᤔᤡᤴ ᤌᤧᤰᤋᤧᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤢᤶ ᤔᤧᤕᤠᤰᤋᤢᤒᤠ ᤂᤧᤴ ᤂᤥᤷᤕᤠ᤺ᤴ ᤔᤧᤍᤠᤖᤢ॥

᥈᥇ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤆᤫᤠ᤺ᤳ ᤐᤢᤴᤍᤠᤰᤘᤠᤀᤥ ᤐᤣᤀᤠᤱ ᤂᤧᤵᤔᤥ ᤂᤧᤴ ᤕᤢᤶᤔᤡᤴ ᤛᤧᤛᤢᤀᤠᤱ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤱᤃᤠ᤹ ᤁᤴ ᤛᤣᤛᤣᤒᤠ ᤆᤥᤃᤢᤱᤅᤠᤱ ᤏᤧᤖᤥ॥ ᤂᤧᤸᤗᤧ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤛᤡᤔᤧᤴ ᤔᤧᤍᤠᤖᤢᤴ᤹. ᤜᤧᤰᤁᤩᤠᤱ ᤌᤣᤀᤠᤱ ᤔᤧᤸᤗᤡᤱᤔᤏᤠᤒᤠᤀᤠᤱ ᤔᤧᤈᤥᤃᤢᤴ᤹॥’”

᥈᥈ ᤀᤣᤗᤡᤛᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤣ ᤂᤧᤴ ᤆᤫᤠ᤺ᤳᤋᤡᤴ ᤛᤣᤛᤣᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤜᤡᤴᤈᤠ᤹ᤜᤠ᤹ᤖᤧ ᤀᤣᤗᤡᤛᤠ᤺ᤴ ᤔᤧᤃᤣ᤹ᤖᤢ

᥈᥉ ᤂᤧᤵᤔᤥᤗᤠᤶ ᤀᤣᤗᤡᤛᤠ᤺ᤴ ᤌᤥ ᤌᤥ᤺ᤰᤛᤡᤱᤅᤠᤱ ᤒᤣᤌᤣᤗ ᤐᤣ॥ ᤀᤠᤸᤗ ᤂᤢᤏᤧ᤹ ᤗᤠᤶᤔᤥ ᤐᤣᤖ ᤐᤳᤇᤧᤸᤗᤧ ᤕᤧᤰᤕᤰᤁᤥᤗᤠᤶ ᤆᤢᤈᤢᤰᤛᤠ ᤜᤡᤴᤈᤠ᤹ᤜᤠ᤹ ᤔᤧᤓᤧᤖᤧᤀᤠᤱ ᤀᤰᤂᤣ ᤔᤧᤗ᤹ᤖᤧᤖ ᤂᤢᤏᤧ᤹ ᤁᤧ᤹ᤔᤠ ᤔᤧᤜᤣ᤺ᤰᤋᤢ. “ᤁᤢᤎᤧᤃᤣ᤺ᤰ ᤗᤡᤃᤥ᤹ ᤁᤧᤜᤥ᤺ᤵᤐᤣ. ᤂᤧᤏᤧ᤹ ᤌᤠ᤺ᤱ ᤐᤣᤃᤧ᤹. ᤁᤢᤎᤧᤃᤣ᤺ᤰ ᤗᤡᤃᤥ᤹ ᤁᤧᤜᤥ᤺ᤵᤐᤣ. ᤂᤧᤏᤧ᤹ ᤌᤠ᤺ᤱ ᤐᤣᤃᤧ᤹᥄”

᥈᥊ ᤂᤢᤏᤧ᤹ ᤜᤡᤛᤡᤱᤅᤠᤱ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢᤛᤡ॥ ᤂᤧᤒᤩᤠᤱ ᤋᤠᤶᤓᤢᤱᤅᤥᤗᤠᤶ ᤔᤠ᤹᤺ᤕᤢ ᤏᤧᤳᤇᤡ ᤗ᤺ᤴᤍᤧᤛᤡᤀᤠᤱ ᤂᤧᤱᤜᤠ᤹ᤀᤥᤒᤠ ᤗᤡᤒᤥᤱᤅᤠᤱ ᤏᤧᤳᤇᤡ ᤜᤡᤴᤈᤠ᤹ᤜᤠ᤹ ᤋᤠᤖᤠᤰ ᤋᤠᤖᤠᤰ ᤌᤠ᤺ᤰᤂᤧᤳᤇᤢᤛᤡ॥

᥈᥋ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤢᤏᤧ᤹ ᤁᤷᤔᤣᤗ ᤁᤥ᤺ᤰᤔᤠᤀᤥ ᤌᤥ᤺ᤰᤛᤡᤱᤅᤠᤱ ᤐᤣ. ᤂᤧᤒᤩᤠᤱ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤛᤠᤔᤖᤡᤕᤠ ᤏᤢ᤺ᤰᤂᤧᤖᤥ॥

ᤀᤡᤛᤪᤠᤀᤡᤗ ᤏᤢ ᤔᤥᤀᤠᤒᤧᤴ ᤌᤱ ᤌᤰᤋᤧᤛᤡᤒᤠ

᥉

ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤠᤜᤠᤒᤖᤧ ᤁᤢᤛ᤻ᤛᤠ ᤕᤥᤖᤠᤔᤧᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥈ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤣ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤁᤖ ᤂᤢᤏᤧ᤹ ᤁᤢᤶᤒᤠ ᤏᤢ ᤁᤢᤶᤔᤠᤖᤧ ᤆᤥᤃᤧᤛᤢᤒᤠ ᤁᤢᤀᤡᤛᤡ᤺ᤰᤁᤣᤃ ᤔᤧ᤺ᤴ॥ ᤂᤢᤏᤧ᤹ ᤁᤢᤶᤒᤠᤖᤧ ᤆᤥᤃᤢᤒᤠ ᤒᤠᤗ ᤔᤠᤱᤅᤡᤸᤗᤧᤴ ᤛᤣᤛᤣ ᤗᤢᤱᤅᤡᤴ ᤂᤢᤏᤧ᤹ ᤜᤠ᤹ᤕᤠᤰ ᤀᤠ᤺ᤰᤂᤢᤍᤣᤛᤢ॥

᥉ ᤜᤧᤰᤁᤣᤛᤠᤱ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤀᤡᤛᤪᤠᤀᤡᤗᤧᤴ ᤆᤥ᤺ᤰᤔᤠ ᤐᤠᤱᤄᤢᤒᤠ ᤗᤠᤕᤥᤜᤠ᤹ ᤂᤢᤏᤧ᤹ ᤆᤥᤃᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤗᤠᤕᤥᤜᤠ᤹ᤗᤠᤶ ᤔᤧᤏᤢ᤺ᤰᤂᤧᤴ॥

᥊ ᤔᤥᤀᤠᤒᤒᤠ ᤜᤠᤱ ᤔᤣᤛᤠ᤺ᤸᤗᤧ ᤔᤧᤰᤗᤢᤰᤜᤠ᤹ ᤜᤡᤱᤄᤢᤛᤡᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤗᤠᤅᤧᤴᤇᤡᤱ ᤌᤡᤰ ᤔᤧᤸᤗᤢᤰᤛᤠ᤺ᤳᤜᤠ᤹ ᤏᤢ ᤗᤠᤅᤧᤴᤇᤡᤱ ᤌᤡᤰ ᤌᤢ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤡᤰᤁᤡᤴ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤐᤡᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥋ ᤁᤖ ᤀᤠᤜᤠᤒᤧᤴ ᤛᤩᤧᤀᤠᤱ ᤀᤣᤃᤠᤱ ᤔᤥᤀᤠᤒᤒᤠ ᤜᤠᤱᤅᤡᤴ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧ॥

᥌ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤕᤧᤶᤔᤥ ᤕᤥᤖᤠᤔ ᤜᤠᤱᤅᤡᤴ ᤛᤠᤔᤖᤡᤕᤠᤗᤠᤶ ᤕᤧᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤑᤢᤰᤂᤢᤛᤡ॥

᥍ ᤂᤢᤏᤧ᤹ ᤕᤜᤢᤍᤠᤒᤠ ᤕᤜᤥᤛᤠᤐᤠᤋ ᤜᤠᤱᤅᤡᤴᤏᤠᤱ ᤁᤴ ᤀᤡᤱᤄᤱᤅᤡᤴ ᤜᤠᤰᤋᤢ. “ᤔᤥᤀᤠᤒᤒᤠ ᤜᤠᤱᤅᤡᤴ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤔᤥᤀᤠᤒᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤌᤣ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤣᤒᤣ᤺ᤰᤐᤡ᥅”

ᤕᤜᤥᤛᤠᤐᤠᤋᤖᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤂᤧᤏᤧ᤹ᤏᤢ ᤐᤣ᤺ᤰᤁᤠ॥ ᤀᤠᤱᤃᤠ᤹ ᤂᤧᤏᤧ᤹ᤀᤣ ᤜᤧᤰᤋᤱᤒᤠᤀᤠ. ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤧᤏᤧ᤹ ᤁᤧᤔᤏᤠ ᤜᤧᤰᤋᤱᤒᤠᤛᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤴᤜᤠ᤹ ᤂᤧᤏᤧ᤹ ᤁᤧᤀᤴᤜᤠ᤹ ᤜᤧᤰᤋᤱᤒᤠᤛᤡᤖᤥ॥”

᥎ ᤂᤧᤒᤩᤠᤱ ᤕᤜᤥᤛᤠᤐᤠᤋᤖᤧ ᤛᤧ᤺ᤴᤍᤥᤛᤢ. “ᤀᤠᤏᤡ᤹ ᤀᤠᤳᤋᤡ ᤐᤡᤛᤠᤱᤗᤠᤶ ᤑᤵᤔᤠᤛᤡᤒᤣ᥅”

ᤕᤥᤖᤠᤔᤖᤧ ᤏᤢᤃᤵ ᤐᤡᤖᤢ. “ᤀᤣᤍᤥᤔᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤗᤠᤶ॥”

᥏ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤕᤜᤢᤍᤠᤒᤠ ᤜᤠᤱᤅᤡᤴᤏᤢ ᤜᤧᤰᤁᤩᤠᤱ ᤀᤣᤍᤥᤔᤒᤠ ᤜᤠᤱᤅᤡᤴᤏᤢ ᤛᤥᤖᤡᤰ ᤐᤣ॥ ᤂᤧᤱᤜᤠ᤹ ᤏᤢᤛᤡ ᤕᤧᤴ ᤌᤧᤶᤒᤠ ᤋᤠᤰᤔᤧᤃᤴᤍᤧᤖ ᤗᤠᤱᤔᤧᤄᤣᤃᤧᤀᤠᤱ ᤀᤣᤃᤠᤱ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤏᤢ ᤁᤰ ᤁᤧᤃᤢᤒᤠ ᤌᤰᤛᤠᤜᤠ᤹ᤖᤧ ᤗᤠᤃᤡ ᤆᤫᤠ᤺ᤳᤋᤡᤴ ᤔᤧᤃᤧ॥

᥇᥆ ᤂᤶᤓᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤛᤢᤶᤓᤢᤀᤣ ᤜᤠᤱᤜᤠ᤹ ᤔᤥᤀᤠᤒᤖᤧ ᤁᤢᤜᤢᤰᤁᤥ ᤌᤠᤔᤠᤖᤧ ᤗᤠᤃᤡᤖᤰ ᤀᤠᤓᤧᤳᤋᤧᤒᤠᤒᤡ᥅”

᥇᥇ ᤁᤖ ᤕᤜᤥᤛᤠᤐᤠᤋᤖᤧ ᤛᤣ᤺ᤴᤗᤠᤵᤋᤢᤛᤡ. “ᤕᤜᤘᤣ ᤍᤠᤱᤒᤧᤴ ᤀᤠᤏᤡ᤹ ᤛᤣ᤺ᤴᤍᤥᤔᤠ ᤛᤢᤰᤔᤠᤖᤧ ᤗᤠᤃᤡ ᤌᤣ ᤁᤵᤔᤥ ᤂᤢᤏᤧ᤹ ᤁᤢᤓᤠ ᤗᤳᤇᤠ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤥ᤺ᤵᤐᤡ᥅”

ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤗᤳᤇᤠ ᤌᤡᤰᤐᤠᤖᤧ ᤐᤠ᤺ᤳᤋᤢ. “ᤛᤠᤑᤠᤋᤖᤧ ᤁᤢᤛ᤻ᤛᤠ ᤀᤣᤗᤡᤛᤠ᤺ᤴ ᤁᤵᤔᤥ ᤘᤠ᤹॥ ᤂᤢᤏᤧ᤹ ᤀᤣᤗᤡᤕᤠ᤺ᤸᤗᤧ ᤁᤢᤜᤢᤰᤁᤥ ᤆᤫᤠ᤺ᤳ ᤁᤧᤃᤣ᤺ᤵᤐᤠ ᤁᤢᤓᤠ᤹ᤒᤠᤱ ᤘᤕᤧ॥”

᥇᥈ ᤕᤜᤥᤛᤠᤐᤠᤋᤖᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤈᤠ᤺ᤰᤁᤧᤴ ᤂᤧᤴᤏᤢ ᤘᤠ᤹॥” ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤏᤢ ᤕᤜᤥᤛᤠᤐᤠᤋᤧᤴ ᤜᤧᤰᤁᤩᤠᤱ ᤀᤣᤍᤥᤔᤒᤠ ᤜᤠᤱᤅᤡᤴ ᤀᤣᤗᤡᤛᤠᤀᤥ ᤔᤧᤒᤣ॥

᥇᥉ ᤀᤣᤗᤡᤛᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤔᤧᤳᤋᤢ. “ᤀᤠᤏᤡ᤹ ᤗᤢᤶᤔᤥ ᤌᤣ ᤛᤰᤛᤰᤁᤠᤱᤒᤣ᥅ ᤀᤠᤍᤠᤱᤒᤠᤖᤧ ᤁᤧᤶᤒᤠᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤀᤠᤍᤠᤱᤒᤠᤖᤧ ᤁᤧᤶᤔᤠᤖᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤐᤣᤃᤧᤶᤔᤧ᤹ᤒᤠ॥”

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤥᤖᤠᤔᤖᤧ ᤂᤢᤏᤧ᤹ ᤏᤢᤃᤵ ᤐᤡᤖᤢ. “ᤔᤧ᤺ᤴ. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤛᤢᤶᤓᤢᤀᤣ ᤜᤠᤱᤜᤠ᤹ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤕᤠᤵᤔᤡ ᤌᤠᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤢ᤺ᤳᤋᤡᤃᤧᤒᤠᤖᤥ॥”

᥇᥊ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤳᤋᤢᤱᤒᤠ. ᤛᤧᤰᤂᤠᤀᤣ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤴᤒᤠ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤔᤡᤰᤛᤢᤰᤐᤠ ᤌᤡᤰᤗᤧᤀᤠᤱ ᤀᤥᤔᤧᤔᤧᤳᤏᤧᤶᤒᤠ ᤘᤕᤧ ᤀᤡᤃᤪ ᤏᤡᤏᤡ ᤂᤧᤶᤄᤧᤶᤔᤠᤱ ᤔᤧᤗᤠᤵᤏᤧᤶᤒᤠ ᤘᤕᤧ॥

᥇᥋ ᤁᤖ ᤀᤠᤸᤗ ᤀᤴᤔᤣ ᤁᤧᤔᤢᤱᤒᤠ ᤌᤡᤰ ᤀᤠᤱᤃᤠ᤹ ᤀᤠᤗᤠᤃᤡ ᤋᤠᤖᤧ᤹॥”

ᤀᤠᤸᤗ ᤀᤴᤔᤣ ᤁᤧᤔᤢᤱᤒᤧᤸᤗᤧ ᤀᤴᤔᤣ᤺ᤴ ᤔᤢᤰᤂᤢᤖ ᤐᤳᤇᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤀᤣᤗᤡᤛᤠᤀᤥ ᤌᤩᤧ.

᥇᥌ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤆᤫᤠ᤺ᤳ ᤁᤧᤜᤥ᤺ᤵᤐᤠ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤐᤠᤰᤗᤢᤶ ᤐᤠᤰᤗᤢᤶ ᤗ᤹ᤖᤡᤰ ᤑᤠ᤺ᤴᤍᤧᤶᤔᤧ᤹॥

᥇᥍ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤛᤢᤖᤡ᤺ᤳ ᤁᤧᤈᤱᤅᤠᤱ ᤁᤧᤴᤏᤡᤛᤢᤶᤔᤡᤴ᤹ ᤘᤜᤡᤳ ᤘᤃᤣ᤺ᤰᤔᤠᤀᤠᤱ ᤁᤧᤴᤏᤡᤛᤢᤶᤔᤡᤴ᤹. ᤜᤧᤰᤁᤣᤛᤠᤱ ᤁᤴ ᤏᤧᤏᤧᤒᤠᤍᤧᤴᤏᤡᤴ ᤆᤫᤠ᤺ᤳᤋᤡᤸᤗᤧ ᤘᤧᤸᤗᤧᤰ ᤋᤡᤶ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤢ ᤂᤡᤏᤡ᤹ ᤐᤡᤵᤔᤠ ᤐᤡᤳᤜᤠ᤹ᤖᤧ ᤜᤧᤰᤁᤩᤠᤱ ᤘᤣ᤹ ᤌᤰᤛᤠᤜᤠ᤹ᤖᤧ ᤆᤫᤠ᤺ᤳ ᤁᤧᤎᤢᤅᤢᤶ᤹॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤱᤃ ᤁᤢᤈᤥ᤺ᤰᤁᤧᤏᤢ᤹ᤒᤠ ᤐᤠ᤺ᤴᤗᤥ॥ ᤂᤢᤏᤧ᤹ ᤔᤥᤀᤠᤒᤡᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤛᤡ᤹॥

᥇᥏ ᤕᤰ ᤁᤧᤏᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤏᤢ ᤁᤧᤖᤧᤰ ᤕᤶᤒᤠ ᤐᤠᤱᤈᤢᤶᤜᤠ᤹ ᤂᤡᤏᤡ᤹ ᤁᤧᤏᤠ᤺ᤶᤍᤢᤶᤛᤡᤶ᤹॥ ᤁᤧᤖᤧᤰ ᤏᤢᤒᤠ ᤛᤡᤱᤒᤢᤱᤜᤠ᤹ ᤂᤡᤏᤡ᤹ ᤁᤧᤍᤠᤅᤢᤶᤔᤠᤱ ᤁᤧᤛᤥ᤺ᤴᤍᤢᤶ᤹. ᤜᤧᤰᤁᤩᤠᤱ ᤁᤧᤖᤧᤰ ᤆᤫᤠ᤺ᤳ ᤘᤍᤢᤴᤍᤠᤰᤘᤠᤜᤠ᤹ ᤁᤧᤛᤠᤰᤋᤢᤶ᤹. ᤜᤧᤰᤁᤩᤠᤱ ᤏᤢᤒᤠ ᤀᤡᤰᤋᤠᤵᤜᤠ᤹ ᤗᤢᤱᤜᤠ᤹ᤖᤧ ᤁᤧᤎᤡᤶᤛᤢᤶᤔᤠᤱ ᤁᤧᤔᤧᤰᤂᤢᤶ᤹॥”

᥈᥆ ᤁᤢᤍᤠ᤺ᤴᤍᤡᤰᤔᤠ ᤜᤵᤔᤧᤴ ᤋᤠᤏᤠᤶᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤧᤶᤔᤥ ᤜᤰᤆᤄᤳ ᤀᤣᤍᤥᤔ ᤗᤧᤵᤔᤠᤱᤗᤠᤶ ᤆᤫᤠ᤺ᤳ ᤁᤢᤱᤔᤠ ᤜᤣ᤺ᤰᤋᤧ᥄ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤁᤡᤴ ᤆᤫᤠ᤺ᤳᤋᤡᤸᤗᤧ ᤋᤡᤶᤛᤧ॥

᥈᥇ ᤜᤠᤒᤠ ᤁᤴ ᤗᤢᤶᤔᤥ ᤜᤠᤱᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤔᤧᤓᤧᤖᤧᤀᤠᤱ ᤔᤧᤘᤠ᤹ ᤑᤠ᤹ᤀᤠᤱ ᤁᤧᤖᤧᤰ ᤔᤥᤀᤠᤒᤡᤜᤠ᤹ᤖᤧ ᤔᤧᤄᤧᤵᤛᤢ॥ ᤁᤸᤗᤧᤆᤥᤃᤢᤸᤗᤧ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤕᤠᤱᤔᤠ ᤁᤧᤛᤢᤰᤐᤠ ᤁᤧᤖᤧᤰ ᤌᤠᤱᤒᤧᤴ ᤏᤢ ᤂᤍᤠᤰᤔᤡ ᤔᤏᤠᤜᤠ᤹ ᤔᤧᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡ᤺ᤴᤍᤥᤀᤥ ᤔᤧᤏᤧᤛ᤻ᤛᤢᤛᤡ॥

᥈᥈ ᤀᤠᤸᤗ ᤂᤧᤱᤜᤠ᤹ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤀᤠᤴᤍᤣ᤺ᤴ ᤔᤥᤒᤥᤃᤧᤸᤗᤧ ᤆᤫᤠ᤺ᤳᤋᤥ ᤏᤠᤶ ᤑᤡᤸᤗᤡᤱ ᤑᤡᤸᤗᤡᤱ ᤗ᤹ᤖᤧᤀᤠᤱ ᤏᤧᤛ᤻ᤛᤧ॥ ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤴ ᤆᤫᤠ᤺ᤳᤋᤡᤴ ᤔᤠᤰᤂᤡ᤹ ᤁᤢᤀᤡᤛᤡ᤺ᤰ ᤔᤖᤠ᤺ᤰᤕᤠᤖᤧᤒᤠ ᤔᤧᤏᤡᤛᤢ॥

᥈᥉ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤱᤃ ᤔᤠᤰᤂᤡ᤹ᤏᤡᤒᤠ᥄ ᤂᤧᤴ ᤜᤠᤱᤜᤠ᤹ ᤂᤧᤔᤠ᤹ ᤔᤧᤈᤥᤃᤧᤀᤠᤱ ᤂᤢᤴᤇᤡ᤹ ᤗᤢᤶᤔᤥ ᤔᤧᤛᤧᤳᤇᤡᤱᤒᤡᤗᤠ॥ ᤀᤠᤸᤗ ᤔᤥᤀᤠᤒᤡᤛᤣ. ᤂᤧᤱᤜᤠ᤹ ᤏᤠᤵᤔᤠᤛᤡᤖᤧ ᤗᤠᤃᤡ ᤐᤣᤃᤡ᥄”

᥈᥊ ᤁᤖ ᤀᤠᤸᤗ ᤔᤥᤀᤠᤒᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤔᤧᤍᤩᤧ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤒᤥᤃᤧᤀᤠᤱ ᤔᤥᤀᤠᤒᤡᤜᤠ᤹ ᤔᤧᤱᤄᤧᤳᤇᤡᤱᤅᤡᤸᤗ ᤌᤠᤖᤡᤰ ᤂᤧᤱᤜᤠ᤹ᤏᤢ ᤌᤱ ᤔᤧᤈᤥᤃᤧ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤣ᤹ᤖᤢᤛᤡᤖ ᤔᤧᤓᤳᤋᤢᤛᤡᤀᤠᤱ ᤔᤧᤛᤩᤧᤖᤢᤛᤡ॥

᥈᥋ ᤂᤧᤱᤜᤠ᤹ᤖᤧ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢ. ᤜᤶᤓᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤧᤖᤧᤰ ᤏᤢᤒ᤻ᤏᤢᤒᤠ ᤀᤡᤰᤋᤠᤵᤜᤠ᤹ᤀᤥ ᤗᤳᤇᤠ ᤗᤳᤇᤠ ᤗᤢᤱ ᤗᤠᤵᤔᤧᤓᤢᤛᤢ ᤔᤧᤕᤠᤰᤋᤢᤀᤠᤱ ᤗᤠᤈᤣ᤺ᤴ ᤂᤰᤐᤧᤳ ᤗᤢᤱᤅᤣ ᤗᤢᤱᤅᤡᤸᤗᤧ ᤔᤧᤎᤡᤶᤛᤢ॥ ᤂᤧᤱᤜᤠ᤹ᤖᤧ ᤆᤫᤠ᤺ᤳ ᤘᤒᤢᤴᤍᤠᤰᤘᤠᤜᤠ᤹ ᤁᤧᤖᤧᤰ ᤔᤧᤜᤢ᤹ᤖᤢ. ᤜᤧᤰᤁᤩᤠᤱ ᤏᤢᤒᤠ ᤛᤡᤱᤒᤢᤱᤜᤠ᤹ ᤂᤰᤐᤧᤳ ᤔᤧᤀᤠ᤺ᤳᤋᤢᤀᤠᤱ ᤔᤧᤛᤥ᤺ᤴᤍᤢ॥ ᤂᤧᤱᤜᤠ᤹ᤖᤧ ᤁᤡᤖ-ᤜᤖᤣᤛᤣᤋᤧᤴᤗᤰ ᤂᤧᤵᤔᤥᤒᤠ ᤗᤢᤱᤜᤠ᤹ᤏᤢ ᤛᤥᤖᤡᤰ ᤜᤠᤒᤠ ᤂᤧᤵᤔᤥᤀᤣ ᤔᤧᤗᤧᤖᤢᤔᤧᤎ. ᤁᤖ ᤀᤷᤍᤥ᤺ᤸᤗᤧ ᤁᤠᤵᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤧᤴᤏᤠᤱ ᤁᤒᤪᤡᤱ ᤔᤧᤃᤒᤢᤀᤠᤱ ᤔᤧᤓᤳᤋᤢ॥

᥈᥌ ᤀᤠᤸᤗ ᤔᤥᤀᤠᤒᤒᤠ ᤜᤠᤱᤅᤡᤸᤗᤧ ᤂᤢᤏᤧ᤹ ᤌᤱᤅᤥ ᤜᤠᤖᤡ ᤁᤧᤍᤠᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢ. ᤂᤧᤒᤩᤠᤱ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤖᤧ ᤁᤠᤵᤋᤢᤛᤡᤒᤠ ᥍᥆᥆ ᤔᤏᤠᤜᤠ᤹ ᤀᤣᤍᤥᤔᤒᤠ ᤜᤠᤱᤅᤡᤴ ᤗᤧᤵᤔᤠᤱ ᤑᤡ᤺ᤴᤇᤡᤱᤔᤠ ᤐᤣ᤺ᤰᤔᤠᤖᤧ ᤗᤠᤃᤡ ᤋᤣ᤹ᤖᤢᤛᤡ. ᤁᤖ ᤂᤧᤱᤜᤠ᤹ᤖᤧ ᤁᤢᤗᤡᤱᤍᤥ ᤔᤧᤱᤃᤧᤳᤋᤢᤴ॥

᥈᥍ ᤂᤧᤒᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤜᤠᤱ ᤁᤧᤒᤥ᤺ᤱᤒᤠ. ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤧᤴ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤥ ᤋᤣ᤹ᤖᤢᤀᤠᤱ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤀᤡᤛᤡ᤺ᤰ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤛᤠ᤹ᤖᤡᤰ ᤕᤶᤒᤠ ᤛᤡᤰᤐᤥ᤺ᤰᤔᤠᤴ ᤌᤩᤧ. ᤂᤧᤒᤩᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤀᤠᤵᤑᤣᤰ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤒᤣᤖᤥ॥

ᤀᤣᤗᤡᤛᤠ᤺ᤸᤗᤧ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤴ ᤑᤠ᤹ᤖᤢ

᥊

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥᤒᤠ ᤌᤡᤰᤐᤠᤖᤧ ᤁᤢᤔᤣ᤺ᤳᤋᤡᤸᤗᤧ ᤀᤣᤗᤡᤛᤠ᤺ᤴ ᤑᤧ᤺ᤰᤋᤢᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤀᤠᤱᤃᤠ᤹ ᤀᤠᤕᤧᤶᤒᤠ᤺ᤴ ᤔᤠᤛᤡᤱᤄᤧᤖᤧ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤀᤠᤱ ᤘᤕᤧᤒᤠ ᤐᤠ᤺ᤴᤏᤡᤴ ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤀᤠᤱᤅᤣ ᤘᤠ᤹॥ ᤁᤖ ᤀᤠᤸᤗ ᤀᤠᤱᤃᤠ᤹ ᤏᤧᤵᤑᤢ ᤀᤠᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤋᤣ᤹ᤔᤠᤛᤡᤀᤠᤱ ᤕᤥᤃ᤻ᤒᤠ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤁᤢᤛᤡᤱᤏᤠᤳᤛᤠᤒᤧᤴ ᤋᤠᤖ ᤐᤳ॥”

᥈ ᤀᤣᤗᤡᤛᤠ᤺ᤸᤗᤧ ᤂᤧᤴ ᤔᤣᤔᤣᤍᤢᤔᤠᤴ ᤏᤥᤃᤵ ᤐᤡᤖᤢ. “ᤀᤠᤱᤃᤠ᤹ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤑᤠ᤹ᤏᤧᤒᤣ᥅ ᤂᤧᤏᤧ᤹ ᤁᤧᤜᤡᤶᤔᤥ ᤌᤣ ᤁᤣᤃᤳᤋᤢᤒᤣ᥅ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥”

ᤂᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤣᤛᤧᤘᤠᤖᤥᤔᤧᤸᤗᤧ ᤁᤠ᤺ᤴᤍᤩᤠᤀᤥ ᤀᤠᤈᤧ᤺ᤳᤇᤡᤰ ᤏᤡ᤺ᤱᤃᤣᤈᤡᤖᤰ ᤁᤳᤋᤢᤱ᤹ ᤘᤣ᤹ ᤌᤣᤀᤠᤱ ᤔᤧᤃᤳᤋᤠᤴ᤹॥”

᥉ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤐᤥᤃᤧᤀᤠᤱ ᤂᤧᤏᤧ᤹ ᤁᤧᤖᤧᤰ ᤁᤧᤜᤡᤶᤒᤣᤛᤠᤱᤒᤠᤜᤠ᤹ ᤁᤢᤈᤠ᤹ ᤔᤧᤴᤕᤠᤰᤔᤏᤠᤒᤠ ᤁᤠᤴᤍᤩᤠᤜᤠ᤹ ᤏᤠ᤺ᤰᤋᤧ ᤋᤠᤖᤧᤛᤧ᤹॥ ᤛᤢ᤺ᤸᤗᤡᤰᤗᤰ ᤔᤧᤏᤠ᤺ᤰᤋᤧᤛᤧᤴᤏᤧ᤹॥

᥊ ᤂᤧᤴ ᤀᤣᤃᤠᤱ ᤜᤡᤶᤔᤥ ᤐᤣᤃᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤏᤧᤳᤇᤡᤜᤠ᤹ᤀᤠᤱ ᤛᤡᤃᤠᤱ ᤕᤢᤰᤂᤧᤛᤧᤀᤠᤱ ᤗᤠᤶᤎᤣ᤺ᤳᤋᤧᤴ ᤛᤢᤒᤧ᤹॥ ᤁᤠ᤺ᤴᤍᤩᤠᤀᤥᤒᤠ ᤏᤡ᤺ᤱᤃᤧᤴ ᤂᤧᤴ ᤁᤧᤖᤧᤰ ᤂᤵᤐᤩᤠᤜᤠ᤹ᤀᤥ ᤗᤡᤱᤄᤧ᤹. ᤜᤶᤓᤩᤠᤱ ᤁᤧᤍᤡᤶᤒᤠ ᤂᤵᤐᤩᤠᤜᤠ᤹ ᤗᤠ᤺ᤳᤗᤠ᤺ᤳ ᤕᤢᤰᤂᤧ᤹॥”

᥋ ᤂᤧᤴ ᤔᤧᤴᤇᤢᤔᤠ᤺ᤴ ᤀᤣᤗᤡᤛᤠ᤺ᤴ ᤗᤠᤶᤒᤠ ᤛᤧᤖᤧᤀᤠᤱ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤏᤧᤳᤇᤡᤜᤠ᤹ ᤛᤡᤃᤠᤱ ᤕᤢᤰᤂᤢᤛᤡᤀᤠᤱ ᤗᤠᤶᤎᤣ᤺ᤳᤋᤧᤴ ᤛᤢᤒᤢ॥ ᤁᤢᤛ᤻ᤛᤠᤜᤠ᤹ᤖᤧ ᤂᤵᤐᤩᤠᤜᤠ᤹ ᤑᤧᤳᤋᤧᤳᤇᤢ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤂᤵᤐᤩᤠᤜᤠ᤹ ᤌᤡᤶᤛᤢᤖ ᤋᤣ᤹ᤖᤢ॥

᥌ ᤀᤠᤸᤗ ᤂᤧᤱᤜᤠ᤹ ᤂᤰᤐᤧᤳ ᤋᤡᤶᤛᤧ ᤆᤢᤖᤧᤀᤠᤱ ᤂᤢᤏᤧ᤹ ᤗᤳᤇᤠ ᤁᤢᤛ᤻ᤛᤠᤎᤡᤰ ᤔᤧᤳᤋᤢ. “ᤘᤣ᤹ᤛ᤻ᤔᤠ ᤁᤠ᤺ᤴᤍᤩᤠ᤺ᤴ ᤑᤧᤳᤋᤧᤇᤧ᤹॥”

ᤁᤖ ᤂᤧᤸᤗᤧ ᤐᤠ᤺ᤳᤋᤢ. “ᤀᤠᤸᤗᤃ ᤗᤳᤇᤠᤀᤠᤱ ᤁᤠ᤺ᤴᤍᤩᤠ ᤜᤥᤵ॥ ᤂᤧᤒᤩᤠᤱ ᤏᤡ᤺ᤱᤃᤣ᤹ ᤗ᤺ᤶᤔᤠᤀᤠᤱ ᤏᤠ᤹ᤖᤧ॥”

᥍ ᤂᤧᤴ ᤔᤣᤔᤣᤍᤢᤔᤧᤴ ᤐᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤁᤴ ᤐᤠ᤺ᤴᤏᤡᤴ ᤔᤧᤳᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢ. “ᤐᤣᤃᤧ᤹ᤀᤠᤱ ᤂᤧᤴ ᤏᤡ᤺ᤱᤃᤧᤴ ᤛᤱᤄᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤡᤱᤏᤠᤳᤋᤡᤴ ᤜᤢᤅᤧ᤹॥ ᤁᤧᤏᤶᤒᤧᤸᤗᤧ ᤆᤠᤜᤡ᤺ᤴ ᤂᤧᤏᤧ᤹ ᤏᤢ ᤁᤧᤛ᤻ᤛᤠᤜᤠ᤹ᤖᤧ ᤗᤠᤃᤡ ᤜᤡᤶᤒᤪᤠᤱ ᤆᤥ᤺ᤰᤔᤠ ᤁᤧᤛᤢᤰᤋᤢᤖᤥ॥”

ᤀᤣᤗᤡᤛᤠ᤺ᤸᤗᤧ ᤛᤢᤏᤶᤔᤡ᤺ᤸᤗᤧ ᤁᤢᤛ᤻ᤛᤠ᤺ᤴ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢ

᥎ ᤌᤡᤰᤕᤠ᤺ᤴ ᤀᤣᤗᤡᤛᤠ᤺ᤴ ᤛᤢᤏᤣᤔ ᤐᤠᤱᤈᤢᤶᤔᤥ ᤐᤣ॥ ᤂᤧᤵᤔᤥ ᤕᤠᤱᤛᤠ ᤁᤢᤴᤎᤣᤛᤠᤔᤠ ᤔᤧᤴᤇᤢᤔᤠᤎᤡᤰ ᤘᤕᤧ. ᤀᤣᤗᤡᤛᤠ᤺ᤴ ᤆᤠᤔᤠ ᤌᤢᤱᤔᤠ ᤐᤡᤔᤠᤖᤧ ᤗᤠᤃᤡ ᤂᤧᤴ ᤛᤠ᤹ᤖᤡᤰ ᤜᤠᤍᤡᤱ ᤌᤰᤋᤧ॥ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤣᤗᤡᤛᤠ᤺ᤴ ᤀᤠᤓᤧᤸᤗᤧᤛᤠᤱ ᤂᤧᤵᤔᤥᤗᤠᤶ ᤐᤥ᤺ᤰᤂᤧᤀᤠᤱ ᤐᤣ᤺ᤸᤗᤧ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ ᤂᤢᤏᤧ᤹ ᤂᤧᤵᤔᤥ ᤗ᤺ᤴᤍᤧ॥

᥏ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤕᤧᤶᤒᤠ᤺ᤴ ᤔᤧᤳᤋᤢ. “ᤀᤠᤓᤧᤸᤗᤧᤛᤠᤱ ᤁᤵᤔᤥ ᤀᤠᤏᤡ᤹ᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤔᤏᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥

᥇᥆ ᤂᤠᤶᤒᤢᤀᤥ ᤂᤢᤏᤧ᤹ ᤁᤢᤗᤠᤃᤡ ᤀᤠᤏᤡ᤹ ᤗᤳᤇᤠ ᤆᤢᤰᤐᤠ ᤕᤠᤰᤑᤠᤱᤎᤡᤰ ᤆᤥᤃᤢᤶ ᤐᤡᤖᤢᤶ᤹. ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤁᤢᤗᤠᤃᤡ ᤗᤳᤇᤠ ᤏᤧᤳᤏᤠ. ᤗᤳᤇᤠ ᤆᤵᤋᤧᤴ. ᤗᤳᤇᤠ ᤀᤣ᤺ᤰᤏᤠ᤺ᤶᤓᤣ᤹ ᤏᤢ ᤛᤣᤔᤡ ᤌᤡᤰ ᤕᤢᤰᤂᤢᤶ ᤐᤡᤖᤢᤶ᤹॥ ᤂᤧᤒᤩᤠᤱ ᤂᤢᤏᤧ᤹ ᤁᤵᤔᤥ ᤀᤠᤏᤡ᤹ᤀᤥ ᤋᤠ᤺ᤸᤗᤧ ᤂᤧᤵᤔᤥᤀᤣ ᤕᤢᤱᤔᤠ ᤛᤢᤰ॥”

᥇᥇ ᤌᤡᤰᤕᤧᤴ ᤀᤣᤗᤡᤛᤠ᤺ᤴ ᤋᤩᤧᤀᤠᤱ ᤁᤦᤛᤡᤀᤥᤒᤠ ᤁᤢᤕᤠᤰᤑᤠᤱᤅᤥ ᤐᤣ ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠᤖᤧ ᤗᤧᤖᤠᤱ ᤁᤠᤰᤐᤧᤳ ᤏᤧᤛᤡᤱ॥

᥇᥈ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤃᤣᤜᤈᤡ᤺ᤴ ᤔᤧᤳᤋᤢ. “ᤂᤧᤴ ᤛᤢᤏᤶᤔᤡ ᤔᤧᤴᤇᤢᤔᤠ᤺ᤴ ᤀᤢ᤺ᤳᤋᤧ ᤋᤠᤖᤧ᤹॥” ᤂᤧᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤴ ᤀᤢ᤺ᤳᤋᤢ ᤋᤠᤖᤢ. ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤍᤃᤡ ᤂᤧᤴ ᤕᤧᤶᤛᤡᤱ॥

᥇᥉ ᤀᤣᤗᤡᤛᤠ᤺ᤸᤗᤧ ᤁᤢᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤂᤧᤴ ᤔᤧᤴᤇᤢᤔᤠ᤺ᤴ ᤔᤧᤳᤋᤧ᤹. ‘ᤂᤧᤏᤧ᤹ ᤀᤠᤴᤇᤡᤃᤧ ᤗᤠᤃᤡ ᤁᤴ ᤁᤧᤖᤧᤰ ᤋᤢᤰᤂᤣᤜᤠ᤹ ᤁᤧᤈᤥᤃᤢᤀᤠᤱ ᤘᤠ᤹॥ ᤀᤠᤸᤗ ᤂᤧᤏᤧ᤹ ᤁᤧᤗᤠᤃᤡ ᤌᤣ ᤆᤥ᤺ᤰᤔᤠ ᤛᤢᤰᤛᤢᤃᤧᤒᤣ᥅ ᤌᤣ ᤂᤧᤏᤧ᤹ ᤗᤧᤵᤔᤠᤱ ᤜᤠᤱᤅᤡᤴᤏᤢ ᤀᤡᤃᤪ ᤌᤰᤔᤥᤒᤧᤴᤏᤢ ᤀᤠᤴᤇᤡᤃᤧ ᤁᤧᤒᤠ᤺ᤴ ᤐᤠ᤺ᤵᤔᤠ ᤛᤢᤰᤛᤢᤃᤧᤒᤡ᥅’”

ᤂᤧᤸᤗᤧ ᤏᤢᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤠᤜᤡᤶ ᤕᤢᤱ᤹॥”

᥇᥊ ᤀᤣᤗᤡᤛᤠ᤺ᤸᤗᤧ ᤃᤣᤜᤈᤡ᤺ᤴ ᤔᤧᤳᤋᤢ. “ᤂᤧᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤌᤣ ᤆᤥ᤺ᤰᤔᤠ ᤐᤡᤔᤠ ᤛᤢᤰᤋᤢᤱᤒᤣ᥅”

ᤃᤣᤜᤈᤡ᤺ᤸᤗᤧ ᤔᤧᤳᤋᤢ. “ᤂᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤜᤥᤵ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤧᤶᤒᤠ᤺ᤴ ᤁᤠᤵᤐᤥᤒᤠ ᤆᤥᤰ॥”

᥇᥋ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤂᤧᤴ ᤔᤧᤴᤇᤢᤔᤠ᤺ᤴ ᤀᤢ᤺ᤳᤋᤧ᤹॥” ᤂᤶᤓᤩᤠᤱ ᤃᤣᤜᤈᤡ᤺ᤸᤗᤧ ᤂᤧᤴ ᤀᤢ᤺ᤳᤋᤢ ᤋᤠᤖᤢ. ᤜᤧᤰᤁᤩᤠᤱ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤂᤧᤴ ᤕᤧᤶᤛᤡᤱ॥

᥇᥌ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤴ ᤔᤧᤳᤋᤢ. “ᤜᤵᤔᤧᤴ. ᤜᤠᤒᤠ ᤁᤴ ᤕᤧᤶ ᤀᤧᤳᤏᤡᤶᤔᤠ ᤂᤧᤏᤧ᤹ ᤁᤧᤓᤰᤌᤢᤱᤔᤥ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤧᤃᤳᤋᤢ᤹॥”

ᤂᤧᤸᤗᤧ ᤔᤧᤳᤋᤢ. “ᤔᤣ᤺ᤴᤏᤠ. ᤔᤣ᤺ᤴᤏᤠ. ᤀᤠᤍᤠᤱᤒᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤔᤠᤴ ᤀᤡᤱᤔᤧᤗᤧᤰᤋᤠᤱᤅᤡᤴᤏᤧ᤹ᤀᤥ॥”

᥇᥍ ᤁᤖ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤁᤧᤍᤠᤒᤠ ᤋᤱᤒᤣ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢᤒᤠ ᤕᤧᤶᤔᤥᤀᤣ ᤂᤧᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤛᤠᤃᤳᤋᤢ॥

᥇᥎ ᤂᤧᤴ ᤀᤅᤧ᤺ᤰᤘᤠ᤺ᤴ ᤆᤩᤶᤒᤠ ᤐᤥ᤺ᤰᤂᤧᤀᤠᤱ ᤌᤡᤰᤕᤠ᤺ᤴ ᤂᤢᤏᤧ᤹ ᤁᤢᤶᤒᤠᤖᤧᤀᤥ ᤐᤣ. ᤂᤧᤸᤗᤧ ᤁᤢᤶᤒᤠ ᤆᤠᤛᤢᤶᤏᤢ ᤁᤧᤕᤠᤰᤐᤠᤜᤠ᤹ᤏᤢ ᤛᤥᤖᤡᤰ ᤘᤕᤧ॥

᥇᥏ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤁᤢᤶᤒᤠ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤎᤣᤃᤣ᤺ᤰᤁᤡᤴ ᤋᤢᤰᤁᤠ᥄ ᤀᤠᤱᤃᤠ᤹ ᤀᤠᤎᤣᤃᤣ᤺ᤰᤁᤡᤴ ᤋᤢᤰᤁᤠ᥄”

ᤂᤢᤏᤧ᤹ ᤁᤢᤶᤒᤠᤖᤧ ᤗᤳᤇᤠ ᤛᤧᤘᤠᤖᤥᤒᤠ ᤌᤡᤰ ᤔᤧᤳᤋᤢ. “ᤂᤧᤴ ᤂᤢᤏᤧ᤹ ᤁᤢᤶᤔᤠᤖᤧᤀᤥ ᤋᤣ᤹ᤖᤧᤀᤠᤱ ᤐᤣᤃᤧ᤹॥”

᥈᥆ ᤂᤧᤴ ᤛᤧᤘᤠᤖᤥᤒᤧᤸᤗᤧ ᤆᤢᤰᤐᤧᤴ ᤑᤥ᤺ᤰᤂᤢᤀᤠᤱ ᤁᤢᤶᤔᤠᤖᤧᤀᤥ ᤛᤎᤀᤠᤱ ᤀᤣᤃᤠᤱ ᤂᤧᤴ ᤆᤢᤰᤐᤧᤴ ᤁᤢᤶᤔᤠᤖᤧ ᤁᤢᤓᤰᤌᤢᤱᤔᤥ ᤗᤧᤴᤈᤥ ᤌᤠᤖᤡᤰ ᤜᤠᤒᤠ ᤕᤢᤅᤧᤃᤖᤧ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤂᤧᤴ ᤛᤩᤧ॥

᥈᥇ ᤂᤧᤴ ᤔᤧᤴᤇᤢᤔᤠ᤺ᤴ ᤐᤣᤀᤠᤱ ᤌᤠ᤺ᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤁᤢᤕᤢᤰᤏᤠᤀᤥ ᤆᤢᤰᤐᤧᤴ ᤏᤧᤛ᤻ᤛᤢᤎ ᤜᤧᤰᤁᤩᤠᤱ ᤂᤢᤏᤧ᤹ ᤗᤠᤶᤎᤣ᤺ᤳᤋᤡᤴ ᤛᤢᤒᤢᤀᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧ ᤐᤣ॥

᥈᥈ ᤂᤧᤒᤩᤠᤱ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤆᤡᤛᤠᤈᤡ ᤀᤠᤱᤃᤠ᤹ ᤀᤠᤗᤠᤃᤡ ᤛᤧᤘᤠᤖᤥᤒᤠ ᤌᤡᤰ ᤏᤢ ᤀᤍᤱ ᤌᤡᤰ ᤐᤠᤱᤄᤧ ᤑᤧᤴᤇᤧᤛᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤢᤰᤛᤢᤰ ᤜᤠᤖᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤥ ᤐᤣ᤺ᤰᤁᤠᤀᤠᤱ ᤏᤢ᤺ᤱᤅᤠ ᤑᤧᤴᤏᤠ॥”

᥈᥉ ᤁᤢᤕᤧᤶᤒᤠ᤺ᤸᤗᤧ ᤛᤧ᤺ᤴᤍᤥᤛᤢ. “ᤀᤠᤀᤡᤴ ᤂᤢᤏᤧ᤹ᤀᤥ ᤌᤣᤀᤠᤱ ᤐᤣ᤺ᤰᤔᤠ ᤐᤥ᤺ᤰᤂᤧᤒᤣ᥅ ᤀᤠᤀᤡᤴ ᤗᤠᤍᤢᤵᤐᤠᤱ ᤔᤧ᤺ᤴ ᤏᤠ᤺ᤶᤛᤡᤱᤔᤠ ᤕᤧᤴ ᤛᤒᤠᤌᤀᤠᤱ ᤔᤧ᤺ᤴ॥”

ᤂᤢᤏᤧ᤹ ᤔᤧᤳᤋᤢ. “ᤆᤩᤠᤛᤠᤱ ᤏᤢ᤹᥄”

᥈᥊ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤀᤍᤱᤅᤥ ᤁᤖᤣ᤺ᤸᤗᤡ ᤕᤢᤰᤏᤠᤜᤠ᤹ ᤂᤣ᤺ᤰᤂᤢᤀᤠᤱ ᤁᤢᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤔᤧᤔᤧᤳᤏᤧᤴᤗ ᤌᤠᤖᤡᤰ ᤏᤠ᤺ᤳᤋᤧ᤹ᤖ ᤋᤣ᤹ᤖᤧ᤹ ᤜᤧᤰᤁᤩᤠᤱ ᤔᤧᤛᤢᤛᤧᤴᤏᤧ᤹॥”

᥈᥋ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤐᤣᤀᤠᤱ ᤁᤷᤔᤣᤗ ᤁᤥ᤺ᤰᤔᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤥ ᤁᤧᤖᤧ॥ ᤂᤧᤴ ᤔᤠ᤺ᤱᤄᤠᤗᤠᤶ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤁᤢᤛᤧᤘᤠᤖᤥᤒᤠ ᤃᤣᤜᤈᤡ᤺ᤴ ᤔᤧᤳᤋᤢ. “ᤀᤥᤔᤧᤳᤋᤧᤛᤠ᤹ᤖᤧ᤹᥄ ᤂᤠᤏᤠ ᤁᤧᤓᤧᤶᤔᤧᤱᤃ ᤛᤢᤏᤶᤔᤡ ᤔᤧᤴᤇᤢᤔᤠ᤺ᤴᤗᤥ᥄

᥈᥌ ᤂᤧᤏᤧ᤹ ᤗᤥ᤺ᤰᤋᤧ᤹ᤖ ᤐᤣᤃᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤔᤧ᤹ᤀᤠᤱ ᤛᤣ᤺ᤴᤍᤥᤛᤧ᤹. ‘ᤌᤣ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤒᤡ᥅ ᤁᤧᤕᤧᤶᤒᤠ᤺ᤴ ᤏᤢ᤹ᤒᤡ᥅ ᤁᤧᤛ᤻ᤛᤠ᤺ᤴ ᤏᤢ᤹ᤀᤠᤱ ᤘᤠ᤹ᤒᤡ᥅’”

ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤃᤣᤜᤈᤡ᤺ᤴ ᤔᤧᤳᤋᤢ. “ᤁᤧᤖᤧᤰ ᤏᤢᤒᤠᤀᤣ ᤘᤠ᤹ᤖᤥ॥”

᥈᥍ ᤁᤖ ᤀᤠᤸᤗ ᤂᤢᤏᤧ᤹ ᤁᤥ᤺ᤰᤔᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤥ ᤁᤧᤖᤧᤸᤗᤧ ᤂᤢᤏᤧ᤹ ᤀᤣᤗᤡᤛᤠ᤺ᤸᤗᤧ ᤁᤢᤗᤠᤱᤅᤡᤴ ᤌᤠᤵ ᤋᤧᤵᤛᤢ॥ ᤂᤢᤏᤧ᤹ ᤛᤧᤶᤔᤠᤖᤧ ᤗᤠᤃᤡ ᤃᤣᤜᤈᤡ᤺ᤴ ᤁᤳᤏᤠᤏᤠᤰ ᤋᤃᤡ ᤑᤧᤖᤧ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤔᤧᤳᤋᤢ. “ᤂᤧᤴ ᤗᤧᤖᤧ᤹᥄ ᤂᤢᤏᤧ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤔᤢᤀᤠᤱ ᤘᤠ᤹. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ᤗᤠᤶ ᤔᤠ᤹ᤖᤢᤀᤠᤱ ᤀᤠᤱᤃᤠ᤹ ᤌᤣᤀᤠᤱ ᤔᤧᤳᤋᤠᤱᤒᤠ ᤜᤥᤵ॥”

᥈᥎ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤌᤣ ᤀᤠᤱᤃᤠ᤹ ᤂᤧᤏᤧ᤹ ᤕᤧᤶᤒᤡᤳᤇᤠᤛᤠ ᤏᤠ᤺ᤰᤏᤧᤀᤠᤱ ᤘᤕᤧᤒᤡ᥅ ‘ᤀᤠᤱᤃᤠ᤹ ᤏᤡᤱᤛᤠᤱ ᤆᤥ᤺ᤰᤔᤠᤀᤠᤱ ᤏᤡᤱᤛᤠᤱᤐᤢᤰᤔᤥ ᤔᤧᤎᤠᤛᤠᤱᤅᤡᤴᤏᤧ᤹’ ᤑᤠ᤹ᤀᤠᤱ ᤔᤧᤳᤏᤧᤀᤠᤱ ᤔᤧᤘᤕᤧᤏᤧᤶᤒᤡ᥅”

᥈᥏ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤃᤣᤜᤈᤡ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤧᤵᤛᤢᤒᤠ ᤋᤧ᤺ᤳᤋᤡᤸᤗᤧ ᤁᤧᤃᤧᤱᤅᤥ ᤂᤣ᤺ᤰᤂᤧ᤹॥ ᤁᤴ ᤀᤠᤱᤃᤠ᤹ ᤀᤠᤍᤰᤁᤠ᤺ᤳᤋᤧᤴ ᤋᤣ᤹ᤖᤧᤀᤠᤱ ᤗᤥ᤺ᤰᤋᤧ ᤐᤣᤃᤧ᤹॥ ᤂᤧᤏᤧ᤹ ᤗᤠᤶᤔᤥ ᤁᤢᤓᤠ ᤁᤧᤍᤢᤔᤢᤛᤡᤏᤣᤓᤃᤪ ᤂᤧᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤛᤧᤴᤏᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤧᤘᤠ ᤁᤧᤶᤔᤧᤳᤏᤣᤓᤃᤪ ᤂᤧᤱᤜᤠ᤹ ᤐᤠ᤺ᤴᤔᤧᤛᤠ᤺ᤳᤋᤧᤛᤧᤴᤏᤧ᤹॥ ᤁᤴ ᤀᤠᤱᤃᤠ᤹ ᤀᤠᤍᤰᤁᤠ᤺ᤳᤋᤡᤴ ᤂᤧᤴ ᤆᤢᤰᤐᤧᤸᤗᤧ ᤁᤢᤏᤠᤀᤥ ᤏᤧᤛ᤻ᤛᤧ ᤐᤡᤖᤧ᤹॥”

᥉᥆ ᤁᤖ ᤆᤢᤰᤐᤧᤸᤗᤧ ᤁᤢᤶᤔᤠᤖᤧ ᤀᤣᤗᤡᤛᤠ᤺ᤴ ᤔᤧᤳᤋᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡᤰ ᤏᤢ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤂᤧᤏᤧ᤹ ᤔᤧᤗᤧᤳᤏᤧᤴ᤹॥” ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤐᤥᤃᤧᤀᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤀᤣᤃᤠᤱ ᤌᤠᤛᤡᤱ॥

᥉᥇ ᤃᤣᤜᤈᤡ᤺ᤴ ᤆᤠᤜᤡ᤺ᤴ ᤂᤢᤴᤇᤡ᤹ ᤋᤃᤡ ᤐᤣᤀᤠᤱ ᤂᤠᤴ ᤋ᤺ᤰᤁᤠ᤺ᤳᤋᤡᤴ ᤂᤧᤴ ᤆᤢᤰᤐᤧᤸᤗᤧ ᤁᤢᤏᤠᤀᤥ ᤏᤧᤛ᤻ᤛᤢ ᤐᤡᤖᤢ. ᤁᤖ ᤂᤧᤵᤔᤥ ᤌᤣᤀᤠᤱ ᤀᤡᤰᤗᤠ ᤀᤡᤃᤪ ᤔᤡᤰᤛᤣ᤺ᤴ ᤔᤧᤒᤥ᤺ᤰᤂᤧᤴ॥ ᤁᤸᤗᤧᤆᤥᤃᤢᤸᤗᤧ ᤀᤣᤗᤡᤛᤠ᤺ᤴ ᤋᤢᤶᤔᤠᤖᤧ ᤗᤠᤃᤡ ᤃᤣᤜᤈᤡ᤺ᤴ ᤏᤢ᤺ᤰᤂᤧᤀᤠᤱ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤴ ᤆᤢᤰᤐᤧᤱᤃ ᤔᤧᤒᤥᤃᤧᤴᤗᤥ॥”

᥉᥈ ᤀᤠᤸᤗ ᤀᤣᤗᤡᤛᤠ᤺ᤴ ᤜᤡᤶᤔᤥ ᤁᤧᤖᤧᤸᤗᤧ ᤂᤢᤏᤧ᤹ ᤁᤢᤕᤢᤰᤏᤠᤀᤥ ᤁᤢᤶᤔᤠᤖᤧ ᤏᤧᤛ᤻ᤛᤢᤒᤠ ᤂᤧᤴ ᤆᤢᤰᤐᤧᤴ ᤛᤩᤧᤀᤠᤱ ᤏᤧᤛ᤻ᤛᤧᤒᤠ ᤋᤢᤔᤢ॥

᥉᥉ ᤂᤢᤏᤧ᤹ ᤕᤠᤰᤑᤠᤱᤅᤥ ᤗᤠᤛᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤳᤇᤡᤖᤰ ᤛᤡᤃᤠᤱ ᤗᤠᤛᤧᤛᤡᤀᤠᤱ ᤂᤢᤏᤧ᤹ ᤕᤠᤰᤑᤠᤱᤅᤥᤒᤠ ᤗᤠᤶᤎᤣ᤺ᤳᤋᤡᤴ ᤛᤢᤒᤢ ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢ॥

᥉᥊ ᤂᤧᤴ ᤀᤣᤃᤠᤱ ᤏᤧᤳᤏᤠᤀᤥ ᤌᤠ᤺ᤱ ᤗᤠᤛᤧᤀᤠᤱ ᤂᤢᤏᤧ᤹ ᤁᤢᤶᤒᤪᤠ᤺ᤴ ᤂᤧᤴ ᤆᤢᤰᤐᤧᤸᤗᤧ ᤁᤢᤶᤒᤪᤠᤀᤥ. ᤂᤢᤏᤧ᤹ ᤁᤢᤔᤡᤰᤁᤡᤴ ᤂᤧᤸᤗᤧ ᤁᤢᤔᤡᤰᤁᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤢᤰᤁᤡᤴ ᤂᤧᤸᤗᤧ ᤁᤢᤜᤢᤰᤁᤥ ᤏᤧᤛ᤻ᤛᤢᤀᤠᤱ ᤂᤢᤏᤧ᤹ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤛᤶᤎᤠᤱ ᤗᤧᤶᤒᤧᤳ ᤏᤧᤛᤡᤱ॥ ᤀᤠᤸᤗ ᤂᤢᤏᤧ᤹ ᤂᤧᤸᤗᤧ ᤁᤢᤛᤶᤎᤠᤱ ᤗᤧᤶᤒᤧᤳ ᤏᤧᤛᤡᤱᤅᤡᤸᤗᤧ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤎᤰᤁᤡᤴ ᤁᤥᤛᤧᤖ ᤐᤣ॥

᥉᥋ ᤂᤧᤒᤩᤠᤱ ᤀᤣᤗᤡᤛᤠ᤺ᤴ ᤐᤥᤃᤧᤀᤠᤱ ᤕᤠᤰᤑᤠᤱᤅᤥ ᤏᤠ ᤏᤢ ᤁᤳᤏᤠ ᤗᤠᤱᤄᤣᤃᤧ. ᤜᤧᤰᤁᤩᤠᤱ ᤕᤠᤶᤔᤥ ᤌᤡᤰᤗᤧᤱ ᤏᤧᤳᤏᤠᤀᤥ ᤌᤠ᤺ᤱ ᤗᤠᤛᤧᤀᤠᤱ ᤂᤢᤏᤧ᤹ ᤂᤧᤸᤗᤧ ᤁᤢᤛᤶᤎᤠᤱ ᤗᤧᤶᤒᤧᤳ ᤏᤧᤛᤡᤱ॥ ᤂᤧᤒᤩᤠᤱ ᤂᤧᤴ ᤆᤢᤰᤐᤧᤴ ᤏᤢᤛᤡᤗᤧᤱ ᤌᤠᤖᤡᤰ ᤜᤧᤰᤇᤡ᤺ᤱᤒᤠ ᤋᤣᤛᤧᤀᤠᤱ ᤁᤢᤔᤡᤰᤁᤡᤴ ᤜᤴᤍᤢ॥

᥉᥌ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤃᤣᤜᤈᤡ᤺ᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤂᤧᤴ ᤔᤧᤴᤇᤢᤔᤠ᤺ᤴ ᤀᤢ᤺ᤳᤋᤧ᤹॥” ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠ᤺ᤴ ᤀᤢ᤺ᤳᤋᤢ॥ ᤂᤧᤴ ᤔᤧᤴᤇᤢᤔᤠ᤺ᤴ ᤋᤩᤧᤀᤠᤱ ᤀᤣᤃᤠᤱ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ ᤁᤧᤛ᤻ᤛᤠ ᤆᤢᤰᤐᤧᤴ ᤋᤣ᤹ᤖᤧ᤹ᤀᤠᤱ ᤐᤣᤃᤧ᤹॥”

᥉᥍ ᤂᤢᤏᤧ᤹ ᤛᤡᤃᤠᤱ ᤗᤠᤛᤧᤀᤠᤱ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤑᤴᤇᤡᤱ ᤜᤧᤰᤁᤩᤠᤱ ᤀᤣᤗᤡᤛᤠ᤺ᤴ ᤁᤢᤗᤠᤱᤅᤥ ᤆᤡᤄᤰ ᤛᤧᤘᤠ ᤔᤧᤳᤋᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤆᤢᤰᤐᤧᤴ ᤕᤠᤱᤛᤡᤱᤅᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧᤖᤥ॥

ᤀᤣᤗᤡᤛᤠ᤺ᤸᤗᤧ ᤁᤢᤈᤠ᤺ᤴ ᤆᤠᤔᤠ ᤁᤧᤏᤢ᤹ᤒᤠ ᤆᤥᤃᤢ

᥉᥎ ᤀᤣᤗᤡᤛᤠ᤺ᤴ ᤏᤢ᤺ᤰᤂᤧᤀᤠᤱ ᤃᤡᤗᤃᤠᤗ ᤐᤣ. ᤜᤧᤰᤁᤩᤠᤱ ᤂᤧᤴ ᤋᤧ᤺ᤱᤃᤵᤐᤥ ᤛᤠᤰ ᤐᤥᤃᤧᤀᤠᤱ ᤏᤧᤛ᤻ᤛᤧ॥ ᤀᤠᤸᤗ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤏᤧ᤹ ᤔᤧᤍᤢᤔᤢᤖ ᤔᤧᤘᤕᤧᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤧᤴ ᤔᤧᤳᤋᤢ. “ᤔᤡᤀᤥ ᤕᤶᤒᤠ ᤂᤵᤐᤩᤠ᤺ᤴ ᤕᤢᤰᤂᤧ᤹ᤀᤠᤱ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤠᤈᤣ᤺ᤳ ᤜᤠ᤺ᤰᤘᤠᤈᤡ ᤂᤴᤇᤧ᤹॥”

᥉᥏ ᤂᤧᤱᤜᤠ᤹ᤀᤥᤒᤠ ᤌᤡᤰᤐᤠ ᤆᤠᤜᤡ᤺ᤴ ᤛᤡᤛᤡᤶᤓᤧᤏᤠ ᤁᤥ᤺ᤳᤇᤧ ᤀᤡᤰᤋᤠᤵᤜᤠ᤹ᤀᤥ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤋᤠᤶᤓᤢᤱ ᤀᤡᤘᤠ᤺ᤳᤜᤠ᤹ ᤂᤥᤛᤢᤀᤠᤱ ᤂᤧᤸᤗᤧ ᤁᤢᤈᤠ᤹ᤜᤠ᤹ ᤁᤢᤍᤣ᤺ᤵᤑᤧᤖᤠ ᤁᤢᤗᤧ᤺ᤶ ᤛᤢᤅᤢ ᤋᤠᤖᤢ॥ ᤂᤧᤴ ᤌᤣᤒᤣ ᤑᤠ᤹ᤀᤠᤱ ᤜᤠ᤺ᤳᤗᤧᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤂᤧᤴ ᤛᤡᤱᤛᤣ᤹ᤜᤠ᤹ ᤜᤧᤃᤢᤀᤠᤱ ᤂᤧᤴ ᤜᤠ᤺ᤰᤘᤠ ᤌᤥ᤺ᤰᤔᤠ ᤂᤵᤐᤩᤠᤀᤥ ᤁᤣ᤺ᤳᤋᤢ॥

᥊᥆ ᤔᤏᤠᤜᤠ᤹ᤖᤧ ᤔᤧᤈᤖ ᤑᤠ᤹ᤀᤠᤱ ᤂᤧᤴ ᤜᤠ᤺ᤰᤘᤠ᤺ᤴ ᤔᤧᤎᤠᤒᤢ. ᤁᤖ ᤂᤧᤱᤜᤠ᤹ᤖᤣ ᤂᤧᤴ ᤆᤠᤔᤠ ᤔᤧᤜᤣ᤺ᤰᤋᤢᤸᤗᤧ ᤂᤧᤱᤜᤠ᤹ ᤔᤧᤀ᤺ᤰᤋᤧᤀᤠᤱ ᤔᤧᤒᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤂᤧᤴ ᤂᤵᤐᤩᤠᤀᤥᤃ ᤀᤠᤛᤡᤛᤡᤒᤠ ᤏᤡᤱᤅᤡᤴ ᤕᤠᤰᤗᤥ᥄” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤆᤠᤔᤠ ᤔᤧᤴᤇᤢᤰᤋᤢᤴ॥

᥊᥇ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢᤛᤡ. “ᤁᤢᤓᤠ ᤑᤣ᤹ᤖᤢᤶᤈᤡ ᤋᤠᤖᤧᤶᤔᤧ᤹॥” ᤂᤢᤏᤧ᤹ ᤂᤧᤴ ᤂᤵᤐᤩᤠᤀᤥ ᤌᤧᤰᤋᤢᤀᤠᤱ ᤔᤧᤳᤋᤢᤛᤡ. “ᤀᤠᤸᤗ ᤁᤴᤜᤠ᤹ ᤆᤠᤔᤠ ᤐᤡᤖᤧᤶᤛᤡᤶᤔᤧ᤹॥” ᤁᤴ ᤕᤧᤶᤔᤥ ᤂᤧᤴ ᤂᤵᤐᤩᤠᤀᤥᤒᤠ ᤁᤢᤈᤠᤀᤥ ᤀᤠᤔᤔᤒᤠ ᤌᤣᤀᤠᤱ ᤜᤥ᤺ᤵᤋᤧ॥

ᤁᤡᤵ ᤌᤡᤰ ᤔᤏᤠᤜᤠ᤹ ᤁᤢᤈᤠ ᤆᤠ᤺ᤳᤋᤢᤛᤡ

᥊᥈ ᤒᤠᤗ-ᤛᤗᤡᤛᤠᤒᤠ ᤁᤢᤓᤠ ᤔᤏᤠᤎᤡᤰᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤗᤠᤃᤡ ᤋᤃᤡ ᤁᤧᤍᤢᤶᤒᤠ ᤏᤡᤒᤥᤱ ᤜ᤺ᤰᤛᤡ ᤂᤖᤧ᤺ᤱ ᤏᤢ ᤁᤢᤓᤠ ᤂᤠᤖᤰ ᤁᤧᤍᤢᤶᤒᤠ ᤁᤢᤈᤠ ᤋᤠᤵᤔᤠᤜᤠ᤹ ᤋᤠᤖᤢᤀᤠᤱ ᤋᤩᤧ॥ ᤀᤣᤗᤡᤛᤠ᤺ᤸᤗᤧ ᤂᤧᤴ ᤔᤧᤳᤋᤢ. “ᤂᤧᤴ ᤁᤢᤈᤠ᤺ᤴ ᤁᤴ ᤔᤏᤠᤜᤠ᤹ ᤆᤠᤔᤠ ᤐᤡᤖᤧᤛᤣ᤹॥”

᥊᥉ ᤂᤢᤏᤧ᤹ ᤁᤢᤛᤧᤘᤠᤖᤥᤒᤧᤸᤗᤧ ᤔᤧᤳᤋᤢ. “ᤁᤡᤵ ᤌᤡᤰ ᤔᤏᤠᤜᤠ᤹ᤖᤧ ᤗᤠᤃᤡ ᤁᤶᤓᤪᤰᤐᤡ ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤐᤡᤔᤠ ᤛᤢᤰᤋᤢᤱᤛᤡᤱᤒᤣ᥅”

ᤁᤖ ᤀᤣᤗᤡᤛᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤔᤏᤠᤜᤠ᤹ ᤁᤴ ᤆᤠᤔᤠ ᤐᤡᤖᤧᤛᤣ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤂᤧᤱᤜᤠ᤹ᤖᤧ ᤔᤧᤈᤀᤠᤱ ᤁᤢᤓᤠᤀᤠᤱ ᤏᤴ॥’”

᥊᥊ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤢᤰᤂᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤈᤀᤠᤱ ᤁᤢᤓᤠ ᤏᤖᤧᤖᤥ॥

ᤏᤠᤔᤠᤏᤧᤴ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤠᤗᤠᤶ ᤘᤣ᤺ᤳ

᥋

ᤏᤠᤔᤠᤏᤧᤴ ᤀᤖᤠᤔᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ᤀᤥᤒᤠ ᤌᤰᤔᤥᤒᤠ ᤘᤕᤧ॥ ᤂᤢᤏᤧ᤹ ᤁᤢᤴᤍᤠᤱᤒᤧᤸᤗᤧ ᤁᤢᤏᤡᤔᤥ ᤗᤳᤇᤠ ᤕᤶᤒᤠ ᤔᤏᤠ ᤏᤢ ᤛᤠ᤹ᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤔᤏᤠ ᤘᤕᤧ. ᤂᤢᤏᤧ᤹ᤗᤠᤶᤒᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤖᤠᤔᤧᤴ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤱᤀᤠᤱ ᤘᤕᤧ॥ ᤂᤢᤏᤧ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤌᤰᤗᤡᤜᤠᤱ ᤘᤕᤧ. ᤁᤖ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤧᤸᤗᤧᤀᤠᤱ ᤋᤖᤢᤀᤠᤱ ᤘᤕᤧ॥

᥈ ᤌᤡᤰᤗᤧᤱ ᤀᤠᤖᤠᤔᤗᤠᤶ ᤜᤡᤶᤃᤧᤗᤡᤒᤠᤜᤠ᤹ ᤔᤧᤒᤣᤀᤠᤱ ᤀᤡᤛᤪᤠᤀᤡᤗᤗᤠᤶ ᤗᤳᤇᤠ ᤆᤢᤰᤔᤠ ᤔᤧᤴᤇ᤻ᤕᤠᤎᤡᤰ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤸᤗᤧ ᤏᤠᤔᤠᤏᤖᤧ ᤁᤢᤔᤣ᤺ᤳᤋᤧᤴ ᤕᤠ᤺ᤶᤒᤰ ᤆᤥᤃᤢ ᤐᤡᤖᤢᤀᤠᤱ ᤘᤕᤧ॥

᥉ ᤂᤧᤸᤗᤧ ᤁᤢᤴᤍᤠᤱᤔᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤍᤠᤱᤒᤧᤸᤗᤧ ᤛᤠᤔᤖᤡᤕᤠ ᤁᤧᤕᤢᤱᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤋᤢᤔᤢᤒᤠ ᤜᤧᤰᤁᤣ᤺ᤸᤗᤧ. ᤂᤧᤸᤗᤧ ᤂᤢᤏᤧ᤹ ᤜᤥᤖᤡᤰᤐᤠ ᤋᤢᤰᤔᤠᤗᤠᤶ ᤘᤣ᤺ᤴᤍᤢᤒᤠ ᤘᤕᤧᤔᤧᤴ᥄”

᥊ ᤁᤸᤗᤧᤆᤥᤃᤢᤸᤗᤧ ᤏᤠᤔᤠᤏᤧᤴ ᤂᤢᤏᤧ᤹ ᤁᤢᤴᤍᤠᤱᤒᤠᤀᤥ ᤐᤣᤀᤠᤱ ᤀᤡᤛᤪᤠᤀᤡᤗᤗᤠᤶ ᤔᤧᤍᤧᤶᤛᤢ ᤔᤧᤓᤧᤳᤋᤢᤔᤠ ᤂᤧᤴ ᤆᤢᤰᤔᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤳᤋᤢ॥

᥋ ᤀᤠᤖᤠᤔᤒᤠ ᤜᤠᤱᤅᤡᤸᤗᤧ ᤏᤢᤃᤵ ᤐᤡᤖᤢ. “ᤐᤥᤱ᤹. ᤂᤧᤏᤧ᤹ ᤐᤣᤃᤧ᤹॥ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤀᤠᤱᤃᤠ᤹ ᤗᤳᤇᤠ ᤛᤰᤀᤡᤱᤄᤱ ᤜᤠᤰᤋᤢᤱᤍᤧᤛᤢᤱ॥” ᤁᤸᤗᤧᤆᤥᤃᤢᤸᤗᤧ ᤏᤠᤔᤠᤏᤧᤸᤗᤧ ᥉᥆.᥆᥆᥆ ᤕᤢᤵᤐᤠ ᤁᤢᤀᤠ᤺ᤳ ᤏᤢ ᥌.᥆᥆᥆ ᤛᤠᤶᤔᤩᤠᤱ ᤁᤢᤀᤠ᤺ᤳ ᤜᤧᤰᤁᤩᤠᤱ ᤌᤡᤒᤥᤱ ᤁᤢᤃᤠᤵ ᤆᤠᤱᤜᤠ᤹ ᤂᤢᤏᤧ᤹ ᤕᤠᤱᤛᤡᤱᤅᤠᤱ ᤑᤧᤖᤧ॥

᥌ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱᤅᤧᤀᤥ ᤋᤣ᤹ᤖᤢᤒᤠ ᤛᤰᤀᤡᤱᤄᤱᤅᤡᤴ ᤀᤰᤋᤱᤒᤠ ᤆᤥᤃᤧᤖᤥ- “ᤁᤴ ᤛᤰᤀᤡᤱᤄᤱᤅᤡᤴᤏᤢ ᤛᤥᤛᤥᤖᤡᤰ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤏᤠᤔᤠᤏᤧᤴ ᤐᤠᤱᤄᤢᤱᤅᤠᤱ ᤘᤠ᤹॥ ᤀᤠᤍᤠᤱᤒᤠᤖᤧ ᤂᤧᤸᤗᤧ ᤜᤥᤖᤡᤰᤐᤠ ᤁᤢᤍᤢᤰᤔᤧᤴ ᤘᤣ᤺ᤴᤍᤧ ᤐᤡᤖᤧ᤹ᤀᤥ॥”

᥍ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤂᤧᤴ ᤛᤰᤀᤡᤱᤄᤱᤅᤡᤴ ᤏᤡᤖᤢᤏᤢᤔᤧ᤺ᤴᤏᤣ ᤂᤢᤏᤧ᤹ ᤁᤢᤈᤠᤱᤅᤡᤴ ᤌᤧ᤺ᤰᤂᤢᤀᤠᤱ ᤐᤠ᤺ᤳᤋᤢ. “ᤌᤣ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤀᤠᤒᤡ᥅ ᤛᤧᤵᤔᤠ ᤏᤢ ᤁᤢᤜᤡᤱᤘᤧᤳ ᤆᤥ᤺ᤰᤔᤠ ᤛᤢᤰᤋᤢᤱᤒᤡ᥅ ᤁᤴ ᤔᤏᤠ᤺ᤸᤗᤧ ᤌᤣᤀᤠᤱ ᤂᤧᤴ ᤜᤥᤖᤡᤰᤐᤠ ᤋᤢᤰᤔᤠᤗᤠᤶ ᤘᤣ᤺ᤶᤔᤠᤖᤧ ᤗᤠᤃᤡ ᤁᤢᤓᤠ ᤔᤏᤠᤴ ᤀᤠᤱᤃᤠ᤹ᤀᤥ ᤐᤠᤱᤄᤢᤒᤠᤒᤣ᥅ ᤀᤥᤔᤧᤳᤋᤧ ᤛᤠ᤹ᤖᤧᤋ. ᤂᤧᤴ ᤀᤠᤱᤃᤠ᤹ᤏᤢ ᤂᤧᤔᤠ᤹ ᤆᤥ᤺ᤰᤔᤠ ᤁᤥ᤺ᤳᤗ ᤘᤠ᤹᥄”

᥎ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤈᤠᤱᤅᤡᤴ ᤌᤧ᤺ᤰᤂᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤀᤣᤗᤡᤛᤠ᤺ᤸᤗᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤴ ᤀᤡᤱᤄᤱᤅᤡᤴ ᤜᤠᤱᤅᤡᤴ ᤜᤠᤰᤋᤢ. “ᤀᤠᤍᤠᤱᤒᤠᤖᤧ ᤌᤣᤀᤠᤱ ᤁᤧᤈᤠᤱᤅᤡᤴ ᤁᤧᤎᤧ᤺ᤰᤂᤢᤒᤠᤒᤣ᥅ ᤂᤧᤴ ᤔᤏᤠᤴ ᤀᤠᤱᤃᤠ᤹ᤀᤥ ᤑᤧᤴᤗ. ᤜᤧᤰᤁᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤘᤠ᤹ᤖᤧᤳᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢ᤹॥”

᥏ ᤁᤸᤗᤧᤆᤥᤃᤢᤸᤗᤧ ᤏᤠᤔᤠᤏᤧᤴ ᤁᤢᤀᤴᤜᤠ᤹ ᤜᤧᤰᤁᤩᤠᤱ ᤁᤢᤀᤴᤗᤠᤎᤠᤜᤠ᤹ᤏᤢ ᤐᤣ. ᤜᤧᤰᤁᤩᤠᤱ ᤀᤣᤗᤡᤛᤠ᤺ᤸᤗᤧ ᤁᤢᤗᤠᤶᤎᤣ᤺ᤳᤋᤥ ᤕᤧᤶᤛᤡᤱ॥

᥇᥆ ᤀᤣᤗᤡᤛᤠ᤺ᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤵᤔᤠᤖᤧ ᤗᤠᤃᤡ ᤀᤡᤱᤛᤠᤒᤠᤎᤡᤰ ᤐᤠᤱᤄᤢ. “ᤂᤧᤏᤧ᤹ ᤀᤠᤵᤑᤣᤰ ᤐᤣᤃᤧ᤹ᤀᤠᤱ ᤕᤷᤍᤏ ᤘᤜ᤺ᤱᤅᤥ ᤏᤢᤛᤡᤗᤧᤱ ᤘᤖᤢ᤺ᤶᤛᤡᤱᤅᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤧᤰᤛᤠ᤺ᤴ ᤁᤢᤀᤡᤛᤡ᤺ᤰᤛᤡ᤺ᤰ ᤐᤥᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤛᤢᤳᤌᤥ ᤁᤧᤒᤥ᤺ᤱ᤹॥”

᥇᥇ ᤁᤖ ᤏᤠᤔᤠᤏᤧᤴ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤀᤰᤂᤣ ᤗ᤹ᤖᤧᤖ ᤐᤣᤄᤧᤖᤧ. “ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤴᤏᤠᤱ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱ ᤀᤡᤱᤄᤢ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤢᤰᤔᤠ ᤁᤧᤒᤵᤐᤠ ᤛᤶᤎᤠᤱ ᤁᤢᤜᤢᤰᤁᤡᤴ ᤜᤡᤰᤂᤢᤀᤠᤱ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤋᤖᤠᤱᤒᤠ ᤀᤠᤍᤢᤰᤔᤠᤴ ᤘᤣ᤺ᤴᤍᤢ ᤐᤡᤀᤠᤒᤡ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤠᤱ ᤘᤕᤧ॥

᥇᥈ ᤌᤣ ᤀᤡᤛᤪᤠᤀᤡᤗᤒᤠ ᤘᤜ᤺ᤱᤜᤠ᤹ᤏᤢ᤺ᤸᤗᤧ ᤍᤔᤛ᤻ᤁᤛᤒᤠ ᤀᤒᤠᤏᤠ ᤏᤢ ᤑᤠᤖᤐᤖ ᤘᤜ᤺ᤱᤜᤠ᤹ ᤏᤢᤒᤠ ᤔᤧᤈᤥ᤺ᤰᤏᤧᤴᤏᤠᤱᤒᤡ᥅ ᤌᤣ ᤀᤠᤱᤃᤠ᤹ ᤂᤧᤱᤜᤠ᤹ᤀᤥᤀᤣ ᤘᤖᤢ᤺ᤶᤛᤡᤱᤔᤠᤀᤠᤱ ᤛᤢᤳᤌᤥ ᤐᤥᤱᤔᤠ ᤔᤧᤛᤢᤰᤁᤠᤴᤏᤠᤱᤒᤡ᥅” ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤏᤢ᤺ᤰᤂᤧᤀᤠᤱ ᤁᤢᤛᤡᤰ ᤐᤥ᤺ᤰᤔᤠ ᤀᤡᤛᤣ᤺ᤱ ᤐᤣᤄᤧᤖᤧ॥

᥇᥉ ᤁᤖ ᤏᤠᤔᤠᤏᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤂᤧᤏᤧ᤹ ᤁᤢᤓᤠ ᤕᤶᤒᤠ ᤕᤠ᤺ᤶᤒᤰ ᤆᤥᤃᤧ᤹ ᤁᤧᤔᤧᤳᤋᤧᤸᤗᤧᤸᤗᤧ ᤌᤣ ᤂᤧᤏᤧ᤹ ᤁᤧᤴᤈᤥᤃᤢᤶᤒᤠ ᤔᤧᤘᤕᤧᤏᤧᤴᤏᤠᤱᤒᤡ᥅ ᤂᤢᤏᤧ᤹ ᤘᤖᤢ᤺ᤶᤛᤡᤱᤅᤧ᤹ᤀᤠᤱ ᤛᤢᤳᤌᤥ ᤐᤥ᤺ᤰᤂᤧ᤹ ᤗ᤹ᤖᤡᤰ ᤂᤢᤏᤧ᤹ ᤁᤧᤔᤧᤳᤋᤧᤒᤠᤀᤥ ᤂᤧᤏᤧ᤹ ᤀᤠᤸᤗᤛᤠᤱ ᤌᤣᤀᤠᤱ ᤁᤧᤴᤈᤥᤃᤢᤴᤒᤠᤒᤣ᥅”

᥇᥊ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤕᤥ ᤌᤠᤛᤡᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤷᤍᤏ ᤘᤜ᤺ᤱᤅᤥ ᤀᤠᤵᤑᤣᤰ ᤏᤢᤛᤡᤗᤧᤱ ᤆᤡᤜᤢᤶ ᤆᤡᤜᤢᤶ ᤜᤢᤶᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤧᤰᤛᤠ᤺ᤴ ᤁᤢᤀᤡᤛᤡ᤺ᤰᤛᤡ᤺ᤰ ᤐᤥ᤺ᤰᤂᤧᤀᤠᤱ ᤏᤠᤗᤡᤃᤧᤴ ᤌᤠᤱᤒᤧᤴ ᤜᤧᤰᤁᤣ ᤛᤣᤛᤣᤒᤠ ᤐᤥ᤺ᤰᤂᤧ॥

᥇᥋ ᤂᤧᤒᤩᤠᤱ ᤏᤠᤔᤠᤏᤧᤴ ᤏᤢ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤥ ᤔᤧᤏᤢ᤺ᤰᤂᤧ ᤔᤧᤒᤣ॥ ᤂᤧᤱᤜᤠ᤹ ᤁᤧᤖᤧᤰ ᤂᤢᤏᤧ᤹ ᤁᤢᤍᤃᤡ ᤔᤧᤕᤧᤶᤛᤡᤱ ᤜᤧᤰᤁᤩᤠᤱ ᤏᤠᤔᤠᤏᤖᤧ ᤐᤠ᤺ᤳᤋᤢ. “ᤀᤡᤛᤪᤠᤀᤡᤗᤀᤥᤖᤰ ᤏᤡᤱᤘᤠ᤹ᤑᤢᤔᤠᤱ ᤘᤠ᤹ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠ᤺ᤳᤋᤠᤱ ᤏᤡᤱᤘᤠ᤹ᤑᤢᤔᤠᤱ ᤜᤥᤵ ᤑᤠ᤹ᤀᤠᤱ ᤀᤠᤸᤗ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ॥ ᤆᤡᤛᤠᤈᤡ ᤀᤠᤸᤗ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤗᤠᤶ ᤁᤢᤓᤠ ᤜᤢᤰᤘᤠ ᤋᤠ᤺ᤰᤋᤧ᤹ᤀᤥ॥”

᥇᥌ ᤀᤣᤗᤡᤛᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤳᤋᤢᤱᤒᤠ. ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤔᤡᤱᤅᤥ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤌᤣᤀᤠᤱ ᤔᤧᤍᤠ᤺ᤰᤁᤠᤴ॥” ᤂᤧᤴ ᤋᤠ᤺ᤰᤔᤠᤖᤧ ᤗᤠᤃᤡ ᤏᤠᤔᤠᤏᤖᤧ ᤂᤢᤏᤧ᤹ ᤁᤧᤛᤠᤰᤐᤠ ᤆᤠ᤺ᤳᤋᤢ ᤁᤖᤛᤠᤱ ᤂᤢᤏᤧ᤹ ᤋᤠ᤺ᤰᤔᤠ ᤔᤧᤍᤧᤴᤍᤧᤴ॥

᥇᥍ ᤏᤠᤔᤠᤏᤖᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤴᤍᤠ᤺ᤰᤋᤢᤴᤏᤣᤓᤃᤪ. ᤁᤧᤛᤧᤘᤠᤖᤥᤒᤧᤴ ᤀᤴᤕᤥᤰ ᤏᤧᤳᤇᤡᤖᤧ ᤂᤢᤴᤇᤡ᤹ ᤁᤢᤒᤠ ᤂᤠᤶ ᤋᤣ᤹ᤔᤠ ᤑᤠ᤺ᤰᤋᤠᤱᤅᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤸᤗᤀᤠᤱᤎᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤸᤗᤧ ᤕᤜᤘᤣ ᤍᤠᤱᤒᤧᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤠᤱᤅᤥᤀᤠᤱ ᤔᤡᤎᤡᤱᤔᤏᤠᤒᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤜᤢᤰᤘᤠᤜᤠ᤹ ᤔᤧᤍᤥ᤺ᤴᤍᤢᤴ᤹॥

᥇᥎ ᤁᤖ ᤁᤴ ᤗᤳᤇᤠ ᤐᤠ᤺ᤴᤏᤥᤖᤰ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤗᤧᤵᤔᤡ ᤐᤡᤀᤠᤖ- ᤀᤠᤸᤗ ᤀᤠᤱᤃᤠ᤹ ᤀᤠᤴᤍᤠᤱᤒᤧᤴ ᤖᤡᤶᤔᤥᤏ ᤔᤠᤱᤜᤡᤶᤔᤥ ᤛᤠᤒᤥ᤺ᤴ ᤜᤒᤳ ᤑᤴᤇᤡᤱᤔᤠᤀᤠᤱ ᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤜᤢᤰᤁᤥ ᤋᤰᤛᤡᤱᤅᤠᤱ ᤗᤠ᤺ᤳ ᤜᤧᤰᤁᤩᤠᤱ ᤂᤢᤏᤧ᤹ ᤔᤠᤱᤛᤧᤘᤠ ᤆᤥ᤺ᤰᤁᤡᤸᤗᤧ ᤀᤠᤱᤃᤠ᤹ᤀᤠᤱ ᤛᤠᤶᤒᤥᤴ ᤐᤳᤋᤠ. ᤁᤸᤗᤧ ᤗᤠᤃᤡ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤗᤧᤵᤔᤡ ᤐᤡᤀᤠᤖ॥”

᥇᥏ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤏᤡᤱᤘᤠ᤹ ᤜᤠᤱᤜᤠᤱ ᤗ᤹ᤖᤡᤰ ᤐᤣᤃᤧ᤹॥” ᤏᤠᤔᤠᤏᤧᤴ ᤁᤢᤗᤠᤶᤔᤥ ᤀᤠᤈᤧ᤺ᤳ ᤏᤠᤏᤠᤰᤗᤰ ᤁᤧᤖᤧᤖ ᤐᤳᤇᤧᤸᤗᤧ.

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤀᤣᤗᤡᤛᤠ᤺ᤸᤗᤧ ᤁᤢᤛᤧᤘᤠᤖᤥᤒᤠ ᤃᤣᤜᤈᤡ᤺ᤴ ᤁᤢᤏᤡᤱᤘᤠ᤹ᤀᤥ ᤀᤰᤂᤣ ᤗ᤹ᤖᤧ. “ᤀᤠᤱᤃᤠ᤹ ᤀᤠᤴᤍᤠᤱᤒᤧᤸᤗᤧᤃ ᤁᤴ ᤀᤠᤖᤠᤔᤡ ᤏᤠᤔᤠᤏᤧᤴ ᤂᤢᤏᤧ᤹ ᤑᤧᤳᤋᤢᤒᤠ ᤜᤢᤰᤘᤠᤜᤠ᤹ ᤔᤧᤴᤍᤠ᤺ᤰᤁᤣ ᤐᤏᤢᤏᤢᤖᤡᤰ ᤐᤠᤱᤄᤢᤍᤣᤛᤢ॥ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤗᤥ᤺ᤰᤁᤠ ᤐᤣ᤺ᤰᤁᤠᤀᤠᤱ ᤂᤢᤏᤧ᤹ ᤛᤡ᤹ᤖᤢᤱ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶ ᤁᤢᤓᤠ ᤜᤢᤰᤘᤠᤜᤠ᤹ ᤋᤠ᤺ᤰᤋᤢᤱ᤹॥”

᥈᥇ ᤁᤸᤗᤧᤆᤥᤃᤢᤸᤗᤧ ᤃᤣᤜᤈᤡ᤺ᤴ ᤏᤠᤔᤠᤏᤖᤧ ᤁᤢᤀᤣᤃᤠᤅ ᤁᤢᤀᤣᤃᤠᤱ ᤜᤠᤖᤠᤜᤠᤖᤠ ᤗᤥ᤺ᤰᤋᤧᤖ ᤐᤣ॥

ᤀᤠᤸᤗ ᤏᤠᤔᤠᤏᤖᤧ ᤂᤧᤴ ᤂᤢᤏᤧ᤹ ᤗᤧᤵᤔᤠᤱ ᤗᤥ᤺ᤰᤋᤧ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢᤀᤠᤱ ᤂᤧᤴᤏᤢ ᤋᤢᤶᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤀᤴᤗᤠᤎᤠᤀᤥᤗᤠᤶ ᤌᤠᤛᤡᤱᤅᤠᤱ ᤂᤧᤴ ᤛᤧ᤺ᤴᤍᤥᤛᤢ. “ᤌᤣ ᤁᤧᤖᤧᤰ ᤏᤢᤒᤠᤀᤣ ᤘᤠ᤹ᤒᤡ᥅”

᥈᥈ ᤃᤣᤜᤈᤡ᤺ᤸᤗᤧ ᤏᤢᤃᤵ ᤐᤡᤖᤢ. “ᤁᤧᤖᤧᤰ ᤏᤢᤒᤠᤀᤣ ᤘᤠ᤹॥ ᤀᤠᤱᤃᤠ᤹ ᤀᤠᤴᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤠᤱᤅᤠᤱ ᤐᤠᤱᤄᤠᤱ ᤑᤧᤴᤇᤠᤱᤅᤠᤱ ᤘᤠ᤹. ‘ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤛᤢᤶᤜᤠ᤹ᤗᤠᤶ ᤏᤧᤵᤑᤢ ᤌᤠᤱᤒᤧᤴ ᤔᤏᤠ ᤀᤠᤸᤗᤥ ᤂᤠᤖᤰ ᤑᤧᤖᤧᤛᤡᤀᤠᤱ ᤘᤠ᤹ᤛᤡ॥ ᤆᤡᤛᤠᤈᤡ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ ᥉.᥆᥆᥆ ᤁᤢᤀᤠ᤺ᤳ ᤕᤢᤵᤐᤠ ᤏᤢ ᤁᤢᤃᤠᤵ ᤏᤧᤳᤇᤡ ᤆᤠᤱ ᤐᤡᤖᤧᤛᤧ᤹ᤀᤥ॥’”

᥈᥉ ᤏᤠᤔᤠᤏᤖᤧ ᤔᤧᤳᤋᤢ. “ᤐᤥᤱ᤹. ᥌.᥆᥆᥆ ᤁᤢᤀᤠ᤺ᤳ ᤕᤢᤵᤐᤠᤀᤣ ᤋᤣ᤹ᤖᤧᤒᤠ॥ ᤂᤧᤱᤜᤠ᤹ ᤋᤣ᤹ᤔᤠᤖᤧ ᤗᤠᤃᤡ ᤂᤢᤏᤧ᤹ ᤃᤣᤜᤈᤡ᤺ᤴ ᤐᤣᤗᤡ ᤑᤠᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤕᤢᤵᤐᤠ ᤁᤢᤀᤠ᤺ᤳᤜᤠ᤹ ᤏᤢ ᤁᤢᤃᤠᤵ ᤏᤧᤳᤇᤡ ᤆᤠᤱᤜᤠ᤹ ᤁᤢᤛᤢᤱᤔᤠ ᤏᤧᤳᤇᤡ ᤛᤢᤰᤘᤠᤀᤥ ᤀᤡᤄᤣ᤺ᤰᤂᤢ ᤐᤡᤖᤢ॥ ᤂᤢᤏᤧ᤹ ᤏᤧᤵᤑᤢ ᤁᤢᤛᤧᤘᤠᤖᤥᤒᤠᤜᤠ᤹ ᤂᤧᤴ ᤁᤢᤛᤢᤱᤔᤠᤜᤠ᤹ ᤐᤡᤖᤢᤛᤡ. ᤂᤧᤒᤩᤠᤱ ᤂᤢᤴᤇᤡ᤹ ᤂᤧᤴ ᤁᤢᤛᤢᤱᤔᤠᤜᤠ᤹ ᤁᤢᤕᤧᤛᤢᤀᤠᤱ ᤃᤣᤜᤈᤡ᤺ᤸᤗᤧ ᤁᤢᤍᤃᤡ ᤁᤢᤍᤃᤡ ᤗᤠᤱᤄᤣᤃᤧᤛᤡ॥”

᥈᥊ ᤀᤠᤸᤗ ᤃᤣᤜᤈᤡ᤺ᤴ ᤁᤥ᤺ᤰᤔᤠᤀᤥ ᤁᤧᤖᤧ. ᤂᤧᤒᤩᤠᤱ ᤂᤧᤴ ᤁᤢᤛᤢᤱᤔᤠᤜᤠ᤹ ᤂᤧᤴ ᤏᤧᤵᤑᤢ ᤛᤣᤘᤠᤖᤥᤒᤠᤜᤠ᤹ᤗᤠᤶ ᤕᤠᤱᤛᤡᤱᤅᤠᤱ ᤜᤡᤶᤔᤥ ᤕᤢᤰᤂᤢ॥ ᤂᤢᤏᤧ᤹ ᤂᤧᤴ ᤏᤧᤵᤑᤢ ᤐᤠᤱᤄᤢᤍᤣᤛᤢᤛᤡᤀᤠᤱ ᤂᤢᤴᤇᤡ᤹ ᤐᤣᤄᤧᤖᤧᤛᤡ॥

᥈᥋ ᤂᤶᤓᤩᤠᤱ ᤂᤢᤏᤧ᤹ ᤛᤡᤃᤠᤱ ᤗᤠᤛᤧᤀᤠᤱ ᤂᤢᤏᤧ᤹ ᤁᤢᤴᤍᤠᤱᤒᤠ ᤀᤣᤗᤡᤛᤠ᤺ᤸᤗᤧ ᤁᤢᤍᤃᤡ ᤕᤧᤶᤛᤡᤱ॥ ᤀᤣᤗᤡᤛᤠ᤺ᤸᤗᤧ ᤂᤢᤏᤧ᤹ ᤛᤣ᤺ᤴᤗᤠᤵᤋᤢ. “ᤃᤣᤜᤈᤡᤀᤣ. ᤂᤧᤏᤧ᤹ ᤀᤠᤳᤋᤡ ᤁᤧᤒᤣᤀᤠᤱ ᤁᤧᤘᤕᤧᤒᤣ᥅”

ᤃᤣᤜᤈᤡ᤺ᤸᤗᤧ ᤏᤢᤃᤵ ᤐᤡᤖᤢ. “ᤀᤠᤍᤠᤱᤒᤠᤖᤧ ᤁᤧᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤛᤧᤘᤠᤖᤥᤒᤧᤴ ᤀᤠᤳᤋᤡᤀᤠᤱ ᤔᤧᤶᤒᤣ᤺ᤰᤁᤣ ᤘᤕᤠᤱᤗᤥ᥅”

᥈᥌ ᤁᤖ ᤀᤣᤗᤡᤛᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤸᤗ ᤂᤧᤴ ᤔᤏᤠᤴ ᤁᤢᤀᤴᤗᤠᤎᤠᤀᤥᤗᤠᤶ ᤌᤠᤛᤡᤱᤅᤠᤱ ᤂᤧᤏᤧ᤹ ᤋᤢᤶᤔᤠᤖᤧ ᤗᤠᤃᤡ ᤏᤢ᤺ᤰᤂᤧᤸᤗᤧ ᤌᤣ ᤀᤠᤱᤃᤠ᤹ ᤀᤠᤜᤠᤱᤛᤧᤴ ᤂᤧᤏᤧ᤹ᤏᤢ ᤔᤧᤘᤕᤧᤏᤧᤴᤏᤠᤱᤒᤡ᥅ ᤕᤠᤱᤛᤠ ᤀᤡᤃᤪ ᤋᤣ᤺ᤵᤑᤢᤱ. ᤁᤡᤃᤪ ᤆᤤᤋᤢᤴ ᤛᤡᤱᤒᤢᤱᤜᤠ᤹. ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹. ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹. ᤐᤡᤵᤔᤠ ᤐᤡᤳᤜᤠ᤹ ᤏᤢ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤋᤠ᤺ᤰᤔᤠᤛᤡᤀᤠᤱ ᤘᤠ᤹ᤔᤠ ᤁᤴ ᤕᤧᤶᤔᤠᤱᤒᤡ᥅

᥈᥍ ᤏᤠᤔᤠᤏᤖᤧ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤁᤢᤍᤢᤰᤔᤧᤴ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤎᤡᤱᤍᤠᤱ ᤛᤠᤕᤥᤒᤥᤖᤠᤜᤠ᤹ᤀᤥ ᤀᤠᤵᤑᤠᤸᤗᤧᤛᤠᤱ ᤂᤡᤶᤛᤡᤱᤅᤠᤱ ᤘᤠ᤹॥” ᤂᤧᤒᤩᤠᤱ ᤃᤣᤜᤈᤡ᤺ᤴ ᤂᤢᤏᤧ᤹ ᤁᤢᤍᤃᤡᤗᤠᤶ ᤐᤣᤄᤧᤖᤧ. ᤜᤧᤰᤁᤩᤠᤱ ᤏᤠᤱ ᤜᤧᤰᤁᤣ ᤂᤧᤴ ᤑᤢᤳᤋᤪᤡ᤺ᤱᤕᤠᤖᤡᤰ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤋᤖᤢᤖᤥ॥

ᤀᤣᤗᤡᤛᤠ᤺ᤴ ᤏᤢ ᤋ᤺ᤴᤍᤣ᤹

᥌

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤛᤢᤶᤜᤠ᤹ᤖᤧ ᤀᤣᤗᤡᤛᤠ᤺ᤴ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹ᤀᤥ. ᤀᤠᤍᤠᤱᤒᤠᤏᤢ ᤋᤢᤶᤔᤠᤖᤧ ᤗᤠᤃᤡ ᤀᤠᤏᤡ᤹ ᤀᤠᤕᤢᤱᤒᤠ ᤁᤴ ᤋᤧᤴᤏᤡᤴ ᤀᤠᤏᤡ᤹ ᤗᤠᤃᤡ ᤛᤠ᤹ᤖᤡᤰ ᤆᤡᤜᤢ᤹ᤜᤢ᤹ᤒᤠ ᤆᤥᤰ॥

᥈ ᤕᤷᤍᤏ ᤘᤜ᤺ᤱᤅᤥ ᤀᤠᤏᤡ᤹ ᤐᤣᤃᤡ. ᤂᤧᤵᤔᤥ ᤁᤧᤖᤧᤰᤗᤧ ᤛᤡᤱ ᤂᤥᤔᤠ ᤔᤧᤛᤢᤰᤋᤢ᤹. ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤃᤡ ᤂᤧᤵᤔᤥ ᤕᤢᤱᤔᤠ ᤜᤡᤶ ᤆᤥᤃᤢᤶ॥”

ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢᤛᤡ. “ᤗᤢ ᤐᤥᤱ᤹. ᤂᤡᤏᤡ᤹ ᤐᤣᤃᤧᤶᤔᤧ᤹॥”

᥉ ᤂᤧᤒᤩᤠᤱ ᤂᤧᤱᤜᤠ᤹ᤀᤥᤒᤠ ᤌᤡᤰᤐᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠ. ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ᤏᤢ ᤁᤧᤶᤓᤧᤴᤏᤧᤶᤒᤡ᥅”

ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤑᤧᤴᤏᤠ॥”

᥊ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤛᤥᤖᤡᤰ ᤐᤣ॥

ᤂᤧᤱᤜᤠ᤹ ᤕᤷᤍᤏ ᤘᤜ᤺ᤱᤅᤥ ᤔᤧᤃᤧᤖᤧᤀᤠᤱ ᤛᤡᤱᤒᤢᤱᤜᤠ᤹ ᤋᤠᤱᤔᤠ ᤔᤧᤜᤣ᤺ᤰᤋᤢ॥

᥋ ᤗᤳᤇᤠ ᤛᤡᤱᤒᤢᤱ ᤋᤠᤅᤢᤀᤠᤱ ᤐᤳᤇᤧᤖ ᤌᤡᤰᤐᤠᤖᤧ ᤁᤢᤍ᤺ᤴᤍᤣᤴ ᤁᤢᤗᤠᤀᤥᤗᤠᤶ ᤆᤢᤵᤑᤠᤰ ᤐᤡ᤺ᤰᤂᤧᤀᤠᤱ ᤆᤫᤠ᤺ᤳᤋᤥ ᤛᤢᤖᤢᤶ ᤗᤠᤛᤧ॥ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤁᤱᤃ ᤀᤠᤱᤃᤠ᤹ ᤏᤠ᤺ᤰᤋᤢᤱᤛᤡᤱᤅᤠᤱ ᤋᤠᤖᤢᤱᤒᤠ ᤋ᤺ᤴᤍᤣ᤹ ᤘᤕᤧᤖᤥ॥”

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤁᤢᤔᤏᤠ᤺ᤸᤗᤧ ᤛᤧ᤺ᤴᤍᤥᤛᤢ. “ᤂᤧᤴ ᤀᤠᤳᤋᤡ ᤔᤰᤌᤩᤧᤒᤣ᥅” ᤀᤠᤸᤗ ᤂᤧᤸᤗᤧ ᤂᤢᤏᤧ᤹ ᤁᤴ ᤔᤰᤌᤩᤧᤒᤠᤍᤧᤴᤏᤡᤴ ᤀᤥ᤺ᤴᤎᤠᤰᤋᤢ. ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤋᤰᤁᤠᤳ ᤌᤡᤰ ᤀᤠ᤺ᤳᤋᤢᤀᤠᤱ ᤂᤧᤵᤔᤥ ᤗᤠᤵᤑᤢᤛᤢ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤂᤧᤴ ᤋ᤺ᤴᤍᤣᤴ ᤐᤰᤂᤢ ᤌᤠᤰᤋᤢ॥

᥍ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤗ᤺ᤳᤋᤧᤀᤠᤱ ᤋᤣ᤹ᤖᤧ᤹॥” ᤂᤶᤓᤩᤠᤱ ᤂᤧᤴ ᤔᤏᤠ᤺ᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤂᤧᤴ ᤗ᤺ᤳᤋᤢᤍᤣ᤹ᤖᤢᤖᤥ॥

ᤀᤣᤗᤡᤛᤠ᤺ᤸᤗᤧ ᤀᤖᤠᤔᤡᤜᤠ᤹ ᤔᤡᤰᤔᤧᤴᤏᤡᤔᤏᤠᤒᤠ ᤆᤥᤃᤢᤛᤡᤀᤠᤱ ᤋᤧᤶᤛᤢᤛᤡ

᥎ ᤀᤠᤸᤗ ᤀᤖᤠᤔᤒᤠ ᤜᤠᤱᤅᤡᤴ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴᤏᤢ ᤌᤱ ᤆᤥᤃᤧᤖ ᤘᤕᤧ॥ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤛᤢᤈᤠᤐᤠ᤺ᤴ ᤋᤱᤄᤢᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤰᤋᤱᤒᤠ ᤋᤧᤴᤜᤠ᤹ ᤀᤠᤎᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤆᤥᤃᤢᤱ᤹॥”

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤀᤰᤂᤣ ᤔᤧᤳᤋᤢᤀᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤀᤡᤱᤄᤱ ᤜᤠᤰᤋᤢ. “ᤂᤧᤏᤧ᤹ ᤂᤧᤴ ᤋᤧᤴᤏᤥᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤗ᤹ᤖᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤀᤖᤠᤔᤡᤜᤠ᤹ ᤂᤧᤵᤔᤥ ᤔᤧᤒᤣ᤺ᤰᤗ ᤔᤧᤒᤳ॥”

᥇᥆ ᤁᤸᤗᤧᤆᤥᤃᤢᤸᤗᤧ ᤀᤠᤳᤋᤡᤴ ᤋᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤂᤢᤏᤧ᤹ ᤔᤡᤰᤛᤣ᤺ᤴ ᤐᤡᤖᤢᤀᤠᤱ ᤘᤕᤧ. ᤂᤧᤵᤔᤥ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤔᤏᤠᤜᤠ᤹ ᤛᤡᤱᤛᤡᤱ ᤔᤧᤗ᤹ᤖᤧ ᤜᤧᤰᤁᤩᤠᤱ ᤀᤣᤗᤡᤛᤠ᤺ᤸᤗᤧ ᤜᤠᤱᤅᤡᤴ ᤕᤧᤳᤗᤧᤱ ᤛᤡᤱᤛᤡᤱ ᤗ᤹ᤖᤧ᤹ ᤔᤧᤳᤋᤢ. ᤂᤧᤸᤗᤧ ᤆᤥᤃᤢᤸᤗᤧ ᤜᤧᤰᤋᤱᤒᤠᤍᤧᤴᤜᤠ᤹ᤀᤥ ᤂᤢᤏᤧ᤹ ᤛᤡᤱᤛᤡᤱ ᤔᤧᤳᤇᤡᤱᤅᤠᤱ ᤘᤕᤧ॥

᥇᥇ ᤁᤸᤗᤧᤆᤥᤃᤢᤸᤗᤧ ᤀᤠᤖᤠᤔᤒᤠ ᤜᤠᤱᤅᤡᤴ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧ॥ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ ᤆᤠ᤹ᤖᤧᤖ ᤛᤧ᤺ᤴᤍᤥᤛᤢᤛᤡ. “ᤌᤣ ᤂᤡᤏᤡ᤹ ᤀᤠᤱᤃᤠ᤹ ᤀᤠᤃᤧᤶᤔᤧᤳᤏᤧᤶᤒᤡ᥅ ᤂᤡᤏᤡ᤹ ᤗᤢᤶᤔᤥᤒᤠᤜᤠ᤹ᤀᤥᤗᤠᤶ ᤀᤠᤳᤋᤡᤴ ᤆᤠᤜᤡ᤺ᤴ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤗᤧᤵᤔᤠᤱ ᤗᤠᤛᤧᤀᤠᤱ ᤘᤠ᤹᥅”

᥇᥈ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤌᤡᤰᤐᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠ ᤐᤕᤶ ᤜᤠᤱᤅᤣ. ᤀᤠᤏᤡᤃᤧ ᤗᤢᤶᤔᤥᤒᤠᤜᤠ᤹ᤀᤥ ᤜᤠ᤺ᤳᤋᤠᤱ ᤗᤠᤛᤧᤒᤠ ᤜᤥᤵ. ᤁᤖ ᤀᤠᤍᤠᤱᤒᤠᤖᤧ ᤁᤧᤀᤡᤶᤔᤠᤍᤧᤴ ᤕᤠᤰᤑᤠᤱᤅᤥ ᤁᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤡᤛᤪᤠᤀᤡᤗᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤛᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤆᤧᤰᤋᤢ᤹॥”

᥇᥉ ᤜᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢ. “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤂᤧᤴ ᤀᤠᤳᤋᤡ ᤘᤠ᤹ ᤕᤥ᤺ᤰᤌᤰᤋᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤏᤠᤜᤠ᤹ ᤐᤠᤱᤄᤢᤱᤛᤡᤱᤅᤠᤱ ᤂᤧᤴ ᤋᤧᤶᤛᤢᤱ᤹॥”

ᤜᤠᤱᤅᤡᤴ ᤀᤰᤋᤱᤒᤠ ᤀᤡᤱᤄᤱ ᤔᤧᤒᤡᤖᤢ. “ᤀᤣᤗᤡᤛᤠ᤺ᤴ ᤍᤥᤋᤠᤏ ᤘᤠ᤹॥”

᥇᥊ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤀᤴᤜᤠ᤹ ᤏᤢ ᤀᤴᤗᤠᤎᤠᤜᤠ᤹ ᤁᤧᤕᤢᤰᤐᤠ ᤔᤢᤰᤁᤧᤃᤢᤒᤠ ᤌᤰᤛᤢᤒᤠ ᤛᤢᤶᤜᤠ᤹ ᤂᤧᤵᤔᤥ ᤐᤠᤱᤄᤢᤛᤡ॥ ᤂᤧᤱᤜᤠ᤹ ᤛᤧᤴᤍᤡᤰ ᤔᤧᤒᤣᤀᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤡᤷᤃᤵ ᤔᤧᤒᤃᤢ॥

᥇᥋ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤧᤴ ᤋᤠᤏᤠᤶ ᤀᤠᤴᤍᤣ᤺ᤴ ᤐᤥᤃᤧᤀᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧᤸᤗᤧ ᤀᤴᤜᤠ᤹ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤕᤧᤰᤕᤰᤁᤡᤴ ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢᤀᤠᤱ ᤏᤧᤛ᤻ᤛᤧ॥ ᤂᤧᤴ ᤛᤧᤘᤠᤖᤥᤒᤧᤴ ᤑᤧᤖᤧᤀᤠᤱ ᤂᤢᤏᤧ᤹ ᤁᤢᤴᤍᤠᤱᤒᤧᤴ ᤛᤧ᤺ᤴᤍᤥᤛᤢ. “ᤀᤠᤍᤠᤱᤒᤣ. ᤀᤠᤸᤗ ᤀᤠᤏᤡ᤹ ᤌᤣ ᤀᤠᤈᤥᤃᤢᤶᤒᤠᤒᤣ᥅”

᥇᥌ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤏᤥᤃᤵ ᤐᤡᤖᤢ. “ᤔᤧᤃᤡᤛᤧᤴᤏᤧ᤹. ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠᤜᤠ᤹ᤏᤢ᤺ᤸᤗᤧ ᤀᤠᤏᤡ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤕᤖᤡᤰ ᤔᤧᤘᤠ᤹॥”

᥇᥍ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤀᤰᤂᤧ ᤐᤠ᤺ᤳᤋᤢᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤠᤀᤣ. ᤁᤸᤗᤧ ᤁᤢᤔᤡᤰᤁᤡᤴ ᤜᤴᤍᤧ ᤐᤡᤖᤧ᤹ᤀᤥ. ᤜᤧᤰᤁᤩᤠᤱ ᤁᤸᤗᤧ ᤏᤡᤔᤠ ᤛᤢᤰᤋᤢᤖᤖᤥ॥” ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤛᤧᤘᤠᤖᤥᤒᤧᤸᤗᤧ ᤁᤢᤔᤡᤰᤁᤡᤴ ᤜᤴᤍᤢ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤣᤗᤡᤛᤠ᤺ᤸᤗᤧ ᤁᤢᤃᤒᤪᤡᤱ ᤐᤡᤛᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹. ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤣᤍᤡ᤺ᤵᤐᤠ ᤀᤴᤜᤠ᤹ ᤏᤢ ᤀᤴᤗᤠᤎᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤒᤠ ᤏᤡᤛᤢ॥

᥇᥎ ᤀᤠᤸᤗ ᤏᤡᤱᤔᤡᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤔᤧᤎᤠᤛᤡᤱ ᤔᤧᤕᤧᤒᤠ ᤏᤡᤛᤢ. ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤐᤣᤗᤡ ᤑᤠᤰᤋᤢ. “ᤁᤴ ᤔᤏᤠᤜᤠ᤹ ᤔᤡᤰᤔᤧᤴᤏᤡᤔᤏᤠ ᤔᤡᤰᤑ᤺ᤶᤒᤠ ᤆᤥᤃᤧᤛᤧ᤹ᤀᤥ॥” ᤀᤣᤗᤡᤛᤠ᤺ᤸᤗᤧ ᤐᤣᤗᤡ ᤑᤠᤰᤋᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤡᤰᤑ᤺ᤶᤒᤠ ᤆᤥᤃᤢᤛᤡ॥

᥇᥏ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤗᤠᤶ ᤔᤧ᤺ᤴ॥ ᤁᤴ ᤕᤧᤰᤕᤰᤁᤠᤱ ᤔᤧ᤺ᤴ॥ ᤀᤠᤱᤃᤠ᤹ ᤀᤠᤀᤣᤃᤠᤱ ᤌᤠᤀᤠᤛᤡᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤁᤧᤃᤥ᤺ᤳᤋᤢᤶᤒᤠ ᤔᤏᤠᤀᤥ ᤀᤠᤱᤃᤠ᤹ ᤂᤡᤏᤡ᤹ ᤛᤠᤏᤡᤱᤎᤠᤏᤡᤱ᤹॥” ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤠᤔᤖᤡᤕᤠ ᤁᤧᤳᤋᤢᤛᤡ॥

᥈᥆ ᤂᤧᤱᤜᤠ᤹ ᤕᤧᤰᤕᤰᤁᤥ ᤔᤧᤗᤠᤛᤧ ᤔᤧᤈᤢᤖᤧᤀᤠᤱ ᤀᤣᤗᤡᤛᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ ᤜᤴᤍᤧ ᤐᤡᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤶᤔᤥ ᤏᤡᤔᤠ ᤔᤧᤛᤢᤰᤋᤢᤖᤖᤥ॥” ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤜᤠ᤹ ᤜᤴᤍᤢ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ ᤀᤥᤔᤧᤔᤕᤧᤸᤗᤧ ᤛᤠᤔᤖᤡᤕᤠᤀᤥ ᤔᤧᤘᤕᤧᤒᤠ ᤔᤧᤏᤡᤛᤢ॥

᥈᥇ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤂᤢᤏᤧ᤹ ᤀᤣᤗᤡᤛᤠ᤺ᤴ ᤛᤧ᤺ᤴᤍᤥᤛᤢ. “ᤐᤠᤏᤢᤍᤡᤱ ᤐᤠᤀᤣ. ᤌᤣ ᤀᤠᤱᤃᤠ᤹ ᤁᤴᤜᤠ᤹ ᤛᤧᤖᤢᤱᤛᤡᤱᤒᤡ᥅ ᤌᤣ ᤀᤠᤱᤃᤠ᤹ ᤁᤴᤜᤠ᤹ ᤛᤧᤖᤢᤱᤛᤡᤱᤒᤡ᥅”

᥈᥈ ᤂᤢᤏᤧ᤹ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤂᤧᤱᤜᤠ᤹ ᤔᤧᤛᤧᤖᤧᤛᤧᤴᤏᤧ᤹॥ ᤌᤣ ᤀᤠᤍᤠᤱᤒᤠᤖᤧ ᤀᤠᤵᤑᤣᤰ ᤁᤧᤍᤠᤓᤣ ᤏᤢ ᤁᤧᤗᤡ᤺ᤸᤗᤧ ᤐᤢᤱᤗᤠᤎᤠᤒᤠ ᤁᤧᤈᤥᤃᤢᤛᤡᤒᤠ ᤔᤏᤠᤜᤠ᤹ ᤁᤧᤛᤧᤖᤢᤛᤡᤀᤠᤱ ᤘᤕᤧᤒᤡ᥅ ᤀᤠᤍᤠᤱᤒᤠᤖᤧ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤆᤠᤔᤠ ᤁᤢᤈᤠ ᤏᤢ ᤆᤫᤠ᤺ᤳ ᤕᤢᤰᤂᤧ ᤐᤡᤖᤧᤛᤧ᤹. ᤜᤧᤰᤁᤣᤗ᤹ᤖᤡᤰ ᤁᤴᤜᤠ᤹ᤖᤧ ᤔᤧᤈ ᤔᤧᤎᤢᤅᤢᤀᤠᤱ ᤂᤢᤴᤇᤡ᤹ ᤍᤠᤱᤒᤠᤀᤥ ᤔᤧᤒᤣ᤺ᤰᤗ॥”

᥈᥉ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤕᤶᤒᤠ ᤛᤠᤓᤱᤈᤠ ᤆᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤅᤢ ᤔᤧᤛᤢᤖᤢᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤐᤠᤱᤄᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤍᤠᤱᤒᤠᤀᤥ ᤔᤧᤏᤢ᤺ᤰᤂᤧ॥ ᤁᤶᤓᤗ᤹ᤖᤡᤰ ᤀᤖᤠᤔᤡ ᤔᤏᤠᤛᤢᤶᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤏᤠᤵᤔᤠᤛᤡ ᤑᤵᤔᤠᤛᤡ ᤔᤧᤗᤧᤖᤢᤖᤥ॥

ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢᤒᤠ ᤛᤠᤔᤖᤡᤕᤠᤀᤥ ᤛᤠᤰᤘᤠ᤺ᤴ ᤐᤥᤃᤧ

᥈᥊ ᤂᤧᤸᤗᤧ ᤁᤢᤓᤠ ᤕᤧᤶ ᤀᤣᤃᤠᤱ ᤀᤖᤠᤔᤒᤠ ᤜᤠᤱ ᤒᤣᤏ-ᤜᤍᤍᤖᤧ ᤁᤧᤘᤠ᤹ ᤔᤧᤴᤘᤠ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤑᤢᤰᤂᤢᤛᤡ ᤜᤧᤰᤁᤩᤠᤱ ᤛᤠᤔᤖᤡᤕᤠ ᤗᤧᤵᤔᤠᤱ ᤋᤃᤡ ᤌᤠᤛᤡᤱᤅᤠᤱ ᤂᤧᤴ ᤁᤒᤪᤡᤱ ᤁᤡᤷᤃᤵ ᤁᤒᤢ॥

᥈᥋ ᤕᤧᤰᤕᤰᤁᤥ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤐᤥᤃᤧ॥ ᤀᤍᤱᤅᤡᤸᤗᤧ ᤗᤳᤇᤠ ᤁᤢᤎᤧᤃᤣ᤺ᤰᤁᤡᤴ ᤕᤧᤵᤐᤥ᤺ᤱ ᤁᤢᤀᤠ᤺ᤳ ᤕᤢᤵᤐᤠ. ᤜᤧᤰᤁᤩᤠᤱ ᤛᤥ᤺ᤸᤗᤠᤰ ᤌᤡᤰ ᤐᤧᤷᤘᤠ ᤜᤡ᤺ᤴ ᤁᤢᤀᤠ᤺ᤳ ᤅᤠᤛᤡ ᤕᤢᤵᤐᤠ ᤁᤢᤔᤧᤴ ᤐᤥ᤺ᤰᤂᤧᤖ ᤌᤧᤶᤒᤠ ᤁᤡᤷᤃᤵ ᤁᤵᤔᤠ ᤕᤧᤶᤔᤡᤴ ᤁᤣ᤺ᤶᤒᤠ ᤐᤥ᤺ᤰᤂᤧ॥

᥈᥌ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤥ ᤗᤠᤱᤄᤣᤃᤧᤖ ᤐᤳᤇᤧᤸᤗᤧ ᤔᤧᤴᤇᤢᤔᤠᤎᤡᤰᤗᤧ ᤂᤢᤏᤧ᤹ ᤑᤧ᤺ᤰᤋᤢᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤐᤕᤶ ᤜᤠᤱᤅᤣ. ᤀᤠᤱᤃᤠ᤹ ᤁᤢᤓᤠ᤹ ᤐᤡᤖᤠᤱᤅᤧ᤹ᤀᤥ᥄”

᥈᥍ ᤜᤠᤱᤅᤡᤸᤗᤧ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤧᤏᤧ᤹ ᤁᤧᤶᤓᤠ᤹ᤏᤧᤴᤏᤡᤸᤗᤧ ᤀᤠᤱᤃᤠ᤹ ᤀᤠᤳᤋᤡᤗᤠᤶ ᤂᤧᤏᤧ᤹ ᤁᤢᤓᤠ᤹ ᤐᤡᤔᤠ ᤛᤢᤰᤏᤧᤒᤠᤒᤣ᥅ ᤆᤠᤎᤠᤶᤔᤠ ᤗᤰᤗᤢᤶᤔᤥ ᤗᤠᤶᤒᤠᤒᤡ ᤀᤡ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤗᤠᤶᤒᤠᤒᤡ᥅”

᥈᥎ ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠ᤺ᤴ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤌᤣ ᤁᤧᤛᤠᤰᤐᤠ ᤁᤧᤍᤢᤔᤢᤒᤣ᥅”

ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤁᤴ ᤔᤧᤴᤇᤢᤔᤠ᤺ᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. ‘ᤀᤠᤀᤡᤴ ᤀᤠᤴᤇᤡ᤹ ᤆᤠᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤐᤡᤖᤠᤱᤅᤧ᤹॥ ᤋᤠ᤺ᤴᤍᤡᤰ ᤆᤠᤜᤡ᤺ᤴ ᤀᤠᤴᤇᤡ᤹ ᤀᤠᤱᤃᤠ᤹ ᤀᤠᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤆᤠᤛᤢ॥’

᥈᥏ ᤂᤧᤒᤩᤠᤱ ᤀᤠᤴᤇᤡᤃᤧ ᤀᤠᤱᤃᤠ᤹ ᤀᤠᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤌᤥ᤺ᤰᤋᤧᤛᤢᤃᤧᤀᤠᤱ ᤆᤧᤛᤢᤃᤧ॥ ᤁᤢᤍᤠ᤺ᤴᤍᤡᤰᤔᤠ ᤀᤠᤱᤃᤠ᤹ ᤂᤧᤴ ᤔᤧᤳᤋᤢᤱ. ‘ᤀᤠᤀᤡᤴ ᤆᤠᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤋᤠᤖᤧ᤹.’ ᤁᤖ ᤂᤢᤏᤧ᤹ ᤂᤧᤴ ᤆᤡᤰᤂᤢᤍᤣᤛᤢ॥”

᥉᥆ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤂᤧᤵᤛᤢᤀᤠᤱ. ᤂᤢᤏᤧ᤹ ᤁᤢᤈᤠᤱᤅᤡᤴ ᤌᤧ᤺ᤰᤂᤢ॥ ᤀᤠᤸᤗ ᤂᤢᤏᤧ᤹ ᤗᤢᤱᤎᤠᤰᤁᤥ ᤗᤠᤱᤄᤣᤃᤧᤀᤠᤱ ᤘᤕᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤡᤛᤢ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤎᤰᤁᤥ ᤛᤡᤃᤠᤱ ᤗᤧᤵᤔᤠᤱ ᤛᤠᤃᤡ ᤋᤣ᤺ᤳ ᤆᤠᤰᤂᤢᤒᤠ ᤔᤧᤏᤡᤛᤢ॥

᥉᥇ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤀᤡᤴ ᤛᤠᤑᤠᤋᤖᤧ ᤁᤢᤛ᤻ᤛᤠ ᤀᤣᤗᤡᤛᤠ᤺ᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤔᤧᤶᤓᤢ᤹ᤀᤣ ᤁᤢᤓᤰᤋᤠᤱᤅᤥᤀᤣ ᤐᤳᤇᤧᤏᤣᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤋᤠᤵᤑᤣ᤺ᤸᤗᤡᤰ ᤔᤧ᤺ᤴ. ᤁᤖ ᤀᤠᤱᤃᤠ᤹ ᤁᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤠᤖᤖᤥ᥄”

᥉᥈ ᤀᤠᤸᤗ ᤀᤣᤗᤡᤛᤠ᤺ᤴ ᤏᤢ ᤗᤠᤶᤗᤥᤒᤠᤜᤠ᤹ᤀᤠᤱ ᤁᤢᤜᤡᤶᤔᤥᤀᤣ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤔᤧᤕᤢᤅᤧ ᤔᤧᤃᤖᤧ॥ ᤜᤠᤱᤅᤡᤸᤗᤧ ᤀᤡᤱᤄᤱ ᤁᤧᤛᤠᤒᤠ ᤌᤡᤰ ᤋᤃᤡ ᤐᤠᤱᤄᤢᤍᤣᤛᤢ. ᤁᤖ ᤂᤧᤴ ᤀᤡᤱᤛᤠᤒᤧᤴ ᤁᤧᤵᤔᤠ ᤋᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤣᤗᤡᤛᤠ᤺ᤸᤗᤧ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤔᤏᤠ ᤁᤧᤛᤧᤵᤐᤧᤸᤗᤧ ᤀᤠᤱᤃᤠ᤹ ᤀᤠᤎᤣᤃᤣ᤺ᤰᤁᤡᤴ ᤑᤢ᤹ᤔᤠᤖᤧ ᤗᤠᤃᤡ ᤁᤢᤓᤠ ᤐᤠᤱᤄᤢ ᤋᤠᤛᤢᤒᤠ ᤌᤣ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤒᤡ᥅ ᤀᤥᤔᤧᤳᤋᤧᤶᤔᤧ᤹. ᤂᤧᤴ ᤀᤡᤱᤛᤠᤒᤧᤴ ᤁᤧᤳᤋᤠ᤺ᤸᤗᤧ ᤗᤠᤶᤎᤣ᤺ᤳᤋᤡᤴ ᤛᤢᤒᤧᤶᤔᤧ᤹. ᤀᤠᤳᤋᤠᤋᤠᤴᤏᤧ ᤛᤠ᤹ᤖᤡᤰ ᤆᤡᤍᤰ ᤋᤰᤋᤧᤶ ᤑᤳᤇᤧᤶᤔᤧ᤹॥ ᤌᤣ ᤂᤧᤸᤗᤧ ᤁᤢᤴᤍᤠᤱᤒᤧᤸᤗᤧ ᤁᤢᤗᤠᤱᤒᤢᤰᤁᤡᤴ ᤂᤧᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤋᤠᤖ ᤐᤵᤐᤠ ᤔᤧ᤺ᤶᤒᤡ᥅”

᥉᥉ ᤂᤢᤏᤧ᤹ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤏᤢ ᤐᤠᤖᤧᤀᤠᤱ ᤐᤳᤇᤧᤖ ᤂᤧᤴ ᤀᤡᤱᤛᤠᤒᤧᤴ ᤂᤠ ᤗᤡᤃᤰ ᤁᤧᤖᤧᤍᤩᤧ॥ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤁᤴ ᤂᤠᤵᤐᤢᤌᤩᤱ ᤔᤧᤰᤔᤠᤛᤡᤔᤧᤴ ᤕᤜᤘᤣ ᤍᤠᤱᤒᤠᤗᤠᤶ ᤐᤥ᤺ᤰᤂᤧᤒᤠᤒᤡ᥄ ᤀᤠᤸᤗ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤌᤣᤀᤠᤱ ᤜᤠᤱᤄᤢᤱᤅᤠᤱ ᤕᤢᤱᤅᤠᤒᤠᤒᤣ᥅”

᥍

ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤋᤠ᤺ᤴᤍᤡᤰ ᤜᤠᤒᤠ ᤁᤴ ᤕᤧᤶᤔᤥ ᤛᤠᤔᤖᤡᤕᤠᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤢᤀᤠ᤺ᤳ ᤌᤡᤰ ᤕᤢᤵᤐᤠᤖᤧ ᤁᤡᤗᤥᤃᤪᤠᤔ ᤛᤢᤶᤛᤡ ᤑᤣ᤹ᤍᤢᤶ ᤏᤢ ᤁᤢᤀᤠ᤺ᤳ ᤌᤡᤰ ᤕᤢᤵᤐᤠᤖᤧ ᤁᤡᤗᤥᤃᤪᤠᤔ ᤋᤢᤰᤛᤡ ᤜ᤺ᤰᤛᤡ ᤔᤧᤀᤡᤅᤢ ᤔᤧᤛᤱᤄᤢ᤹॥”

᥈ ᤜᤠᤱᤅᤡᤸᤗᤧ ᤁᤳᤋᤢᤒᤠ ᤛᤢᤜᤠᤱᤕᤢᤰᤐᤠ ᤛᤧᤘᤠᤖᤥᤒᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤗᤠᤶᤎᤣ᤺ᤳᤜᤠ᤹ ᤜᤴᤍᤢ ᤀᤠᤒᤡᤛᤠᤱ ᤀᤰᤋᤱᤒᤠ ᤐᤥᤱᤔᤠ ᤌᤣ ᤛᤢᤰᤁᤠᤱᤒᤣ᥅”

ᤀᤣᤗᤡᤛᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤡᤰᤁᤡᤸᤗᤧ ᤂᤧᤴ ᤁᤧᤏᤡᤛᤢ᤹. ᤁᤖ ᤂᤧᤏᤧ᤹ ᤂᤧᤵᤔᤥᤗᤠᤶ ᤌᤣᤀᤠᤱ ᤆᤠᤔᤠ ᤁᤧᤱᤄᤥᤛᤢᤴᤗᤥ॥”

ᤀᤖᤠᤔᤒᤠ ᤌᤰᤛᤢᤒᤠᤜᤠ᤹ ᤔᤧᤄᤧᤳᤇᤡᤱ

᥉ ᤀᤠᤸᤗ ᤂᤧᤴ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤋᤖᤢᤛᤡᤒᤠ ᤔᤏᤠ ᤗᤡᤛᤡ ᤔᤧᤕᤢᤅᤧ॥ ᤂᤧᤱᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤏᤡ᤹ ᤌᤣᤀᤠᤱ ᤀᤠᤴᤇᤡᤏᤧᤴᤗ ᤌᤠᤖᤡᤰ ᤁᤵᤔᤥ ᤀᤠᤕᤢᤱᤒᤠᤒᤣ᥅

᥊ ‘ᤕᤧᤰᤕᤰᤁᤥ ᤀᤠᤏᤡ᤹ ᤐᤣᤃᤡ’ ᤀᤠᤒᤠ᤺ᤳᤋᤢᤶᤏᤣᤓᤃᤪ ᤂᤧᤵᤔᤥ ᤛᤠᤰ ᤐᤥᤃᤧᤀᤠᤱ ᤏᤧᤖᤥ ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤛᤡᤖᤥ॥ ᤜᤧᤰᤁᤩᤠᤱ ᤁᤵᤔᤥ ᤀᤠᤏᤡ᤹ ᤀᤠᤕᤢᤱᤛᤠᤱ ᤀᤠᤛᤡᤖᤥ॥ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤐᤣᤃᤡᤀᤠᤱ ᤜᤢᤰᤛᤢᤵᤐᤠᤛᤡ᤹॥ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤀᤠᤶᤛᤧ᤺ᤵᤏᤣᤓᤃᤪ ᤀᤠᤏᤡ᤹ ᤀᤠᤜᤡᤱ᤹॥ ᤀᤠᤏᤡ᤹ ᤀᤠᤶᤛᤧᤳᤏᤣᤓᤃᤪ ᤀᤠᤏᤡ᤹ ᤀᤠᤛᤡᤖᤥ॥”

᥋ ᤂᤧᤒᤩᤠᤱ ᤕᤢ᤺ᤴᤇᤡᤰ ᤔᤠᤰᤆᤡᤘᤈᤡ ᤗ᤹ᤖᤧᤸᤗᤧ ᤂᤧᤱᤜᤠ᤹ ᤔᤧᤒᤥᤃᤧᤀᤠᤱ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤗᤧᤵᤔᤠᤱ ᤔᤧᤒᤣ॥ ᤀᤠᤸᤗ ᤂᤧᤱᤜᤠ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤧᤸᤗᤧ ᤁᤢᤕᤠᤀᤥ ᤔᤧᤃᤧᤖᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤵᤔᤥ ᤗᤳᤇᤠ ᤔᤏᤠᤀᤠᤱ ᤔᤧᤴᤏᤡᤛᤢᤴ॥

᥌ ᤌᤣᤀᤠᤱᤓᤧᤸᤗᤧ ᤀᤴᤗᤠᤎᤠᤜᤠ᤹. ᤀᤴᤜᤠ᤹ ᤏᤢ ᤕᤖᤡᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ ᤗᤠᤀᤡ᤺ᤰᤋᤧᤒᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤖᤠᤔᤡᤜᤠ᤹ᤖᤧ ᤔᤧᤄᤧᤵᤛᤢᤖ ᤕᤠ᤺ᤴᤍᤢᤛᤡᤀᤠᤱ ᤘᤕᤧ. ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣ ᤔᤧᤔᤧᤳᤇᤡᤱ. “ᤀᤥᤔᤧᤳᤋᤧᤶ ᤛᤠ᤹ᤖᤧᤶᤔᤧ. ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧᤃ ᤀᤠᤏᤡ᤹ ᤑᤵᤔᤠᤖᤧ ᤗᤠᤃᤡ ᤜᤡᤳᤋᤡ ᤏᤢ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤜᤠ᤹ ᤕᤠ᤺ᤸᤗᤣᤰ ᤛᤠᤅᤢ ᤋᤠᤖᤢᤛᤡᤀᤠᤱ ᤘᤠ᤹॥”

᥍ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤢ᤺ᤴᤇᤡᤰ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹. ᤀᤴᤜᤠ᤹. ᤀᤍᤱᤜᤠ᤹ ᤏᤢ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤗᤧᤖᤢ ᤔᤧᤎᤀᤠᤱ ᤜᤡᤱᤔᤠᤖᤧ ᤗᤠᤃᤡ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤘᤕᤧ॥ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤡᤴᤏᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤗᤧᤖᤢ ᤔᤧᤎᤀᤠᤱ ᤏᤧᤛ᤻ᤛᤧ॥

᥎ ᤂᤧᤴ ᤐᤠᤖᤠᤔᤠ ᤛᤠᤶᤔᤠᤱᤅᤡᤸᤗᤧ ᤁᤧᤍᤶᤒᤠ ᤔᤏᤠᤜᤠ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤕᤠᤀᤥ ᤔᤧᤃᤧᤖᤧ ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤗᤳᤇᤠᤀᤥ ᤔᤧᤗᤠᤛᤧᤀᤠᤱ ᤁᤢᤈᤠ ᤔᤧᤈ ᤔᤧᤎᤢᤅᤢ. ᤜᤧᤰᤁᤩᤠᤱ ᤛᤠᤶᤔᤩᤠᤱ. ᤕᤢᤵᤐᤠ ᤏᤢ ᤆᤠᤱᤘᤠ᤺ᤴᤜᤠ᤹ ᤌᤡᤰᤏᤠᤜᤠᤱ ᤔᤧᤍᤧ᤹ᤖᤢᤀᤠᤱ ᤔᤧᤈᤡᤰᤂᤢ ᤔᤧᤕᤢᤰᤂᤢ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤕᤠᤶᤔᤥ ᤔᤧᤍᤩᤧᤀᤠᤱ ᤘᤣ᤹ ᤛᤠ᤺ᤱᤃᤠᤜᤡᤶᤔᤥ ᤔᤧᤗᤠᤛᤧ ᤜᤧᤰᤁᤩᤠᤱ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤍᤣ᤹ᤖᤢᤀᤠᤱ ᤂᤧᤱᤜᤠ᤹ᤀᤠᤱ ᤔᤧᤈᤡᤰᤂᤢ ᤔᤧᤎ॥

᥏ ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤁᤴ ᤕᤠ᤺ᤶᤒᤰᤁᤡᤴ ᤏᤢᤒᤠ ᤔᤧ᤺ᤴ॥ ᤀᤠᤀᤡᤱᤃ ᤛᤢᤏᤠᤀᤡᤱ ᤕᤧᤏᤪᤧᤳᤇ. ᤜᤧᤰᤁᤩᤠᤱ ᤀᤠᤏᤡ᤹ ᤆᤠᤜᤡ᤺ᤴ ᤛᤫᤠ᤺ᤳ ᤀᤠᤕᤢᤱ ᤀᤠᤈᤠ॥ ᤋᤠ᤺ᤴᤍᤡᤰ ᤋᤠᤏᤠᤶ ᤌᤧᤶᤒᤠ ᤀᤠᤜᤠᤱᤄᤢᤶᤔᤠᤱ ᤀᤠᤕᤢᤱᤏᤣᤓᤃᤪ ᤂᤢᤶᤍᤡᤱ ᤀᤠᤄᤥᤛᤢᤶ᤹॥ ᤀᤠᤸᤗ ᤀᤠᤏᤡ᤹ ᤂᤡᤔᤥ ᤐᤣᤃᤡᤀᤠᤱ ᤜᤠᤱᤜᤡᤶᤔᤥ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤢᤶᤛᤡᤶ᤹॥”

᥇᥆ ᤂᤶᤓᤩᤠᤱ ᤂᤧᤱᤜᤠ᤹ ᤛᤠᤔᤖᤡᤕᤠ ᤔᤧᤒᤣᤀᤠᤱ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤧᤕᤧᤵᤐᤠ ᤀᤡᤰᤁᤧᤃᤥᤒᤠᤜᤠ᤹ ᤔᤧᤀᤢ᤺ᤳᤋᤢᤛᤡᤀᤠᤱ ᤔᤧᤔᤧᤳᤋᤢᤛᤡ. “ᤀᤖᤠᤔᤡ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤀᤠᤏᤡᤃᤧ ᤐᤣᤃᤡᤃᤧ ᤜᤧᤰᤁᤩᤠᤱ ᤗᤳᤇᤠᤀᤠᤱ ᤔᤏᤠ ᤔᤧᤏᤡᤛᤢᤶᤒᤧᤴ॥ ᤛᤛᤵ ᤘᤕᤠ᤺ᤰ ᤁᤧᤗ᤹ᤒᤠ ᤜᤠ᤺ᤳᤋᤠᤱ ᤜᤥᤵ- ᤀᤴᤜᤠ᤹ ᤏᤢ ᤀᤍᤱᤜᤠ᤹ ᤜᤠᤒᤠ ᤔᤧᤄᤣ᤺ᤰᤂᤢᤛᤡᤀᤠᤱ ᤔᤧᤕᤧᤵ. ᤜᤧᤰᤁᤩᤠᤱ ᤛᤠ᤺ᤱᤃᤠᤜᤡᤶᤜᤠ᤹ᤀᤠᤱ ᤀᤠᤶᤓᤠ ᤔᤧᤗᤧᤖᤢ ᤔᤧᤎᤀᤠᤱ ᤏᤧᤖᤥ॥”

᥇᥇ ᤂᤧᤒᤩᤠᤱ ᤗᤠᤶᤎᤣ᤺ᤳᤋᤥ ᤀᤡᤰᤁᤧᤃᤥᤒᤠᤜᤠ᤹ ᤔᤧᤀ᤺ᤰᤋᤧᤀᤠᤱ ᤁᤴ ᤀᤡᤱᤄᤱᤅᤡᤴ ᤔᤧᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤴ ᤀᤡᤱᤄᤱᤅᤡᤴ ᤜᤠᤱᤜᤡᤶᤔᤥ ᤔᤧᤔᤧᤳᤋᤢᤛᤡᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤔᤥ ᤔᤧᤏᤠᤵᤋᤢᤛᤡ

᥇᥈ ᤜᤠᤱᤅᤡᤴ ᤛᤧᤴᤍᤡᤰᤛᤠ ᤐᤥᤃᤧᤀᤠᤱ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤳᤋᤢᤛᤡ. “ᤀᤖᤠᤔᤡᤜᤠ᤹ᤖᤧ ᤌᤣ ᤔᤧᤈᤥᤃᤢᤒᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ᤹॥ ᤀᤠᤏᤡ᤹ ᤛᤠᤰᤁᤧᤸᤗᤧ ᤀᤠᤛᤡᤖ ᤀᤠᤒᤳ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤏᤡᤛᤢ᤹॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤗᤧᤖᤢ ᤜᤧᤰᤁᤩᤠᤱ ᤁᤢᤕᤠ ᤁᤢᤕᤠᤀᤥᤒᤠ ᤀᤡᤰᤋᤠᤵᤐᤠᤜᤠ᤹ᤀᤥ ᤆᤡᤱᤛᤡᤱᤛᤧ ᤔᤧᤒᤣᤀᤠᤱ ᤔᤧᤘᤠ᤹. ‘ᤁᤴᤜᤠ᤹ ᤛᤧᤰᤂᤠᤛᤠᤱ ᤕᤧᤰᤕᤰᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴ. ᤜᤧᤰᤁᤩᤠᤱ ᤀᤠᤏᤡ᤹ ᤂᤧᤱᤜᤠ᤹ ᤁᤢᤜᤡᤱᤘᤧᤳ ᤋᤧᤶᤛᤢᤶᤔᤡᤶᤔᤠᤱ ᤕᤧᤰᤕᤰᤁᤥ ᤀᤠᤏᤡ᤹ ᤗᤠᤛᤡᤖᤥ॥’”

᥇᥉ ᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤌᤡᤰᤐᤠᤖᤧ ᤏᤢᤃᤵ ᤐᤡᤖᤢ. “ᤀᤠᤏᤡ᤹ ᤕᤧᤰᤕᤰᤁᤥ ᤁᤧᤕᤧᤵᤐᤠ ᤅᤠᤛᤡ ᤀᤴᤜᤠ᤹ ᤔᤧᤕᤠᤱᤛᤡᤱᤅᤠᤱ ᤁᤢᤓᤠ ᤔᤏᤠᤜᤠ᤹ ᤔᤧᤒᤣ᤺ᤰᤗ ᤕᤠ᤺ᤴᤍᤧᤛᤧ᤹ᤀᤥ॥ ᤁᤵᤔᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤢᤔᤢᤒᤠ ᤋᤢᤰᤂᤣ ᤜᤧᤰᤋᤱᤒᤠᤀᤣ ᤂᤧᤱᤜᤠ᤹ᤖᤧ ᤔᤧᤍᤢᤔᤢ᤹- ᤀᤥᤘᤠ ᤛᤧᤰᤂᤠᤀᤣ. ᤂᤧᤱᤜᤠ᤹ ᤁᤵᤔᤥ ᤁᤧᤛᤡᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤜᤧᤰᤋᤱᤒᤠᤀᤣ ᤔᤧᤒᤥ᤺ᤱ᤹॥ ᤌᤣ ᤐᤥ᤺ᤰᤂᤧᤖᤧᤳᤇ ᤑᤠ᤹ᤀᤠᤱ ᤌᤥ᤺ᤶᤔᤠᤖᤧ ᤗᤠᤃᤡ ᤀᤠᤏᤡ᤹ ᤂᤧᤱᤜᤠ᤹ ᤐᤠᤱᤄᤢᤶᤛᤡᤶ᤹॥”

᥇᥊ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤴᤗᤠᤎᤠ ᤏᤧᤳᤇᤡ ᤏᤢ ᤂᤧᤵᤔᤥᤒᤠ ᤀᤴᤜᤠ᤹ ᤔᤧᤛᤣᤃᤢᤛᤡ. ᤜᤧᤰᤁᤩᤠᤱ ᤀᤖᤠᤔᤡ ᤌᤰᤛᤢᤒᤠᤜᤠ᤹ ᤜᤧᤴ ᤔᤧᤗ᤹ᤖᤧᤖᤧᤳᤇ ᤑᤠ᤹ᤀᤠᤱ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤐᤠᤱᤄᤢᤍᤣᤛᤢᤛᤡ॥ ᤂᤢᤏᤧ᤹ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤐᤣᤛᤧᤳᤇᤧᤀᤠᤱ ᤌᤣ ᤐᤥ᤺ᤰᤂᤧᤖᤧᤳᤇ ᤂᤧᤴ ᤌᤥ᤺ᤵᤛᤧᤳᤇᤧ᤹॥”

᥇᥋ ᤂᤧᤴ ᤏᤧᤵᤑᤢ ᤕᤷᤍᤏ ᤘᤜ᤺ᤱ ᤌᤠᤖᤡᤰᤁᤣ ᤌᤥ᤺ᤵᤛᤧᤳᤇᤢᤖ ᤐᤣᤛᤡ. ᤜᤧᤰᤁᤩᤠᤱ ᤗᤠᤶ ᤁᤢᤗᤧ᤺ᤶ ᤀᤖᤠᤔᤡᤜᤠ᤹ᤖᤧ ᤜᤠᤖᤠᤜᤠᤖᤠ ᤔᤧᤄᤧᤳᤇᤡᤱᤅᤡᤸᤗᤧ ᤗᤠᤵᤔᤧᤍᤣᤛᤢ ᤔᤧᤎᤒᤠ ᤋᤣ᤺ᤵᤑᤢᤱᤜᤠ᤹ ᤏᤢ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ ᤂᤥᤛᤧᤳᤇᤢ॥ ᤂᤧᤒᤩᤠᤱ ᤀᤡᤱᤛᤠᤒᤠᤓᤠᤱ ᤋᤩᤧᤛᤡᤀᤠᤱ ᤁᤴ ᤀᤡᤱᤄᤱᤅᤡᤴ ᤜᤠᤱᤅᤡᤴ ᤔᤧᤳᤋᤧᤛᤢ॥

᥇᥌ ᤂᤧᤒᤩᤠᤱ ᤛᤠᤔᤖᤡᤕᤠᤒᤠ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧᤀᤠᤱ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤔᤧᤏᤠᤵᤋᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤢᤀᤠ᤺ᤳ ᤌᤡᤰ ᤕᤢᤵᤐᤠᤖᤧ ᤁᤡᤗᤥᤃᤪᤠᤔ ᤛᤢᤶᤛᤡ ᤑᤣ᤹ᤍᤢᤶ ᤏᤢ ᤁᤢᤀᤠ᤺ᤳ ᤌᤡᤰ ᤕᤢᤵᤐᤠᤖᤧ ᤁᤡᤗᤥᤃᤪᤠᤔ ᤋᤢᤰᤛᤡ ᤜ᤺ᤰᤛᤡ ᤔᤧᤀᤡᤅᤢ ᤔᤧᤛᤱᤄᤢ॥

᥇᥍ ᤀᤠᤸᤗ ᤜᤠᤱᤅᤡᤸᤗᤧ ᤁᤳᤋᤢᤒᤠ ᤁᤢᤓᤠ᤹ᤒᤠᤱ ᤛᤢᤜᤠᤱᤕᤢᤰᤐᤧᤴ ᤕᤶᤒᤠ ᤗᤠᤶᤎᤣᤳ ᤁᤥᤔᤠ ᤗᤰᤐᤧᤴ ᤐᤡᤖᤢᤀᤠᤱ ᤘᤕᤧ॥ ᤂᤧᤴ ᤔᤏᤠᤴ ᤔᤏᤠᤜᤠ᤹ᤖᤧ ᤕᤶᤒᤠ ᤗᤠᤶᤎᤣ᤺ᤳᤋᤥ ᤔᤧᤍᤥ᤹ᤖᤢ ᤔᤧᤛᤧᤖᤢ॥ ᤜᤧᤰᤁᤩᤠᤱ ᤜᤠᤱᤅᤡᤴ ᤂᤢᤏᤧ᤹ ᤁᤢᤜᤡᤶᤔᤥ ᤁᤢᤍᤢᤶᤛᤧ ᤐᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧᤒᤠ ᤐᤠ᤺ᤴᤏᤡᤴ ᤁᤧᤖᤧ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤜᤠᤱᤅᤡᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤋᤠ᤺ᤴᤍᤡᤰ ᤜᤠᤒᤠ ᤁᤴ ᤕᤧᤶᤔᤥ ᤛᤠᤔᤖᤡᤕᤠᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤢᤀᤠ᤺ᤳ ᤌᤡᤰ ᤕᤢᤵᤐᤠᤖᤧ ᤁᤡᤗᤥᤃᤪᤠᤔ ᤛᤢᤶᤛᤡ ᤑᤣ᤹ᤍᤢᤶ ᤏᤢ ᤁᤢᤀᤠ᤺ᤳ ᤌᤡᤰ ᤕᤢᤵᤐᤠᤖᤧ ᤁᤡᤗᤥᤃᤪᤠᤔ ᤋᤢᤰᤛᤡ ᤜ᤺ᤰᤛᤡ ᤔᤧᤀᤡᤅᤢ ᤔᤧᤛᤱᤄᤢ᤹॥”

᥇᥏ ᤂᤧᤴ ᤛᤢᤜᤠᤱᤕᤢᤰᤐᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤀᤥᤔᤧᤳᤋᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤗᤠᤶᤎᤣ᤺ᤳᤜᤠ᤹ ᤜᤴᤍᤢ ᤀᤠᤒᤡᤛᤠᤱ ᤀᤰᤋᤱᤒᤠ ᤐᤥᤱᤔᤠ ᤌᤣ ᤛᤢᤰᤁᤠᤱᤒᤣ᥅” ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤂᤧᤴ ᤛᤢᤜᤠᤱᤕᤢᤰᤐᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧ. “ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤡᤰᤁᤡᤸᤗᤧ ᤂᤧᤴ ᤁᤧᤏᤡᤛᤢ᤹. ᤁᤖ ᤂᤧᤏᤧ᤹ ᤂᤧᤵᤔᤥᤗᤠᤶ ᤌᤣᤀᤠᤱ ᤆᤠᤔᤠ ᤁᤧᤱᤄᤥᤛᤢᤴᤗᤥ॥”

᥈᥆ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤃᤡ ᤀᤠᤳᤋᤡᤀᤠᤱ ᤔᤧᤶᤒᤣ᤺ᤰᤁᤣ ᤜᤠᤒᤠ ᤜᤧᤰᤋᤱᤒᤠᤀᤣ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤕᤶᤒᤠ ᤗᤠᤶᤎᤣ᤺ᤳᤋᤥ ᤔᤧᤍᤥ᤹ᤖᤢᤀᤠᤱ ᤂᤢᤏᤧ᤹ ᤛᤩᤧᤖᤥ॥

ᤛᤢᤏᤶᤔᤡ ᤔᤧᤴᤇᤢᤔᤠ᤺ᤴ ᤏᤢ᤺ᤰᤂᤧᤍᤩᤧ

᥎

ᤀᤠᤸᤗ ᤀᤠᤳᤋᤡᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤀᤣᤗᤡᤛᤠ᤺ᤸᤗᤧ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢᤀᤠᤱ ᤘᤕᤧ. ᤂᤧᤴ ᤔᤧᤴᤇᤢᤔᤠ᤺ᤴ ᤂᤢᤏᤧ᤹ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ᤏᤢ ᤛᤥᤖᤡᤰ ᤁᤵᤔᤥᤗᤠᤶ ᤐᤣᤃᤧᤄᤧᤖᤧ᤹. ᤜᤧᤰᤁᤩᤠᤱ ᤁᤢᤓᤠ ᤕᤧᤶᤗᤧ ᤀᤠᤳᤋᤡ ᤐᤥᤱ᤹ ᤜᤠᤒᤠ ᤂᤧᤵᤔᤥ ᤕᤢᤅᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤋᤱᤒᤣ ᤏᤢᤛᤡ ᤌᤠᤖᤡᤰ ᤛᤠᤰ ᤐᤥ᤺ᤰᤔᤠ ᤀᤡᤱᤍᤳ ᤆᤥᤃᤢᤀᤠᤱ ᤘᤠ᤹॥”

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤆᤥᤃᤢ॥ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ᤏᤢ ᤛᤥᤖᤡᤰ ᤐᤣᤄᤧᤖᤧ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤋᤱᤒᤣ ᤏᤢᤛᤡ ᤕᤢᤅᤧ॥

᥉ ᤋᤱᤒᤣ ᤏᤢᤛᤡ ᤁᤢᤏᤢᤵᤔᤥ ᤂᤢᤏᤧ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤗᤠᤶ ᤏᤢ᤺ᤰᤂᤧ ᤌᤠᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤶ ᤁᤢᤎᤠ᤺ᤱ ᤏᤢ ᤁᤢᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤕᤠᤶᤔᤥ ᤂᤥᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤛᤧ ᤂᤢᤏᤧ᤹ ᤜᤠᤱᤅᤧᤀᤥ ᤐᤣ॥

᥊ ᤂᤧᤴ ᤕᤧᤶᤔᤥ ᤜᤠᤱᤅᤡᤴ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤁᤢᤛᤧᤘᤠᤖᤥᤒᤠ ᤃᤣᤜᤈᤡ᤺ᤴᤏᤢ ᤀᤰᤂᤣᤗ᤹ᤖᤡᤰ ᤋᤠ᤹ᤈᤧᤱᤏᤢ ᤕᤢᤅᤧ. “ᤀᤣᤗᤡᤛᤠ᤺ᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥”

᥋ ᤀᤠᤸᤗ ᤀᤣᤗᤡᤛᤠ᤺ᤸᤗᤧ ᤁᤧᤛᤡᤒᤠ ᤔᤏᤠᤴ ᤀᤠᤰᤂᤣᤗ᤹ᤖᤡᤰ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢ ᤗ᤹ᤖᤡᤰ ᤃᤣᤜᤈᤡ᤺ᤸᤗᤧ ᤜᤠᤱᤅᤡᤴ ᤆᤧᤰᤋᤢᤖ ᤕᤠᤃᤧᤸᤗᤧ. ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤀᤣᤗᤡᤛᤠ᤺ᤸᤗᤧ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤆᤥᤃᤢ ᤐᤡᤖᤢᤀᤠᤱ ᤁᤧᤘᤠ᤹ᤔᤠ ᤔᤧᤴᤇᤢᤔᤠ᤺ᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤡᤶ ᤁᤢᤎᤠ᤺ᤱ ᤏᤢ ᤁᤢᤗᤠᤈᤣ᤹ ᤛᤡᤱᤒᤢᤱᤜᤠ᤹ᤖᤧ ᤗᤠᤃᤡ ᤜᤠᤱᤅᤡᤴ ᤐᤣᤗᤡ ᤑᤠᤰᤛᤧ ᤋᤩᤧ॥

ᤜᤧᤰᤁᤩᤠᤱ ᤃᤧᤜᤈᤡ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠ ᤐᤕᤶ ᤜᤠᤱᤅᤣ. ‘ᤜᤠᤒᤠ ᤁᤴ ᤔᤧᤴᤇᤢᤔᤠ᤺ᤴᤗᤥ. ᤜᤧᤰᤁᤩᤠᤱ ᤀᤣᤗᤡᤛᤠ᤺ᤸᤗᤧ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤜᤠᤒᤠ ᤁᤴᤗᤥ॥’”

᥌ ᤜᤠᤱᤅᤡᤸᤗᤧ ᤂᤧᤴ ᤔᤧᤴᤇᤢᤔᤠ᤺ᤴ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤧ᤺ᤴᤍᤥᤛᤢ. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧᤀᤠᤱ ᤕᤠᤱᤏᤠ ᤆᤧᤰᤋᤢ॥ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤂᤧᤸᤗᤧ ᤁᤢᤍᤢ᤺ᤴᤍᤣᤴ ᤗᤳᤇᤠ ᤛᤢᤜᤠᤱᤕᤢᤰᤐᤧᤴ ᤜᤢᤰᤛᤢᤵᤋᤢᤀᤠᤱ ᤂᤧᤴ ᤔᤧᤳᤋᤢ. “ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤧᤖᤧᤰ ᤁᤢᤗᤠᤈᤣ᤹ ᤛᤡᤱᤒᤢᤱᤜᤠ᤹. ᤗᤠᤈᤣ᤺ᤴ ᤏᤢ ᤁᤢᤜᤡᤶᤔᤧᤴ ᤗᤧᤖᤢᤀᤠᤱ ᤐᤧᤒᤠ ᤕᤧᤶᤔᤠᤱᤎᤥ ᤀᤠᤸᤗᤥ ᤌᤠᤖᤡᤰᤐᤠ ᤗᤠᤈᤣ᤹ ᤛᤡᤱᤒᤢᤱᤜᤠ᤹ᤀᤥᤗᤠᤶ ᤁᤧᤒᤥ᤺ᤰᤐᤠ ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧ ᤁᤢᤔᤧᤸᤗᤢᤱᤅᤠᤱ ᤁᤧᤖᤧᤰ ᤂᤧᤴ ᤏᤢ᤺ᤰᤋᤧ ᤐᤡᤖᤧ᤹ᤀᤥ॥”

ᤜᤈᤠᤀᤣᤗᤖᤧ ᤒᤣᤏ-ᤜᤍᤍᤧᤴ ᤛᤧᤖᤢ

᥍ ᤀᤣᤗᤡᤛᤠ᤺ᤴ ᤀᤖᤠᤔᤒᤠ ᤜᤠᤱᤐᤠᤱ ᤍᤔᤛ᤻ᤁᤛ ᤐᤣ. ᤂᤧᤴ ᤕᤧᤶᤔᤥ ᤜᤠᤱ ᤒᤣᤏ-ᤜᤍᤍᤧᤴ ᤋᤢᤃᤧᤀᤠᤱ ᤏᤧᤛ᤻ᤛᤧ॥ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤔᤏᤠᤴ ᤁᤵᤔᤥ ᤑᤧᤖᤧᤀᤠᤱ ᤘᤠ᤹” ᤑᤠ᤹ᤀᤠᤱ ᤜᤠᤱᤅᤡᤴ ᤔᤧᤔᤧᤳᤋᤢᤸᤗᤧ.

᥎ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠ ᤜᤈᤠᤀᤣᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤜᤢᤰᤘᤠᤜᤠ᤹ ᤋᤣ᤹ᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤔᤏᤠᤴ ᤋᤢᤶᤛᤧ ᤐᤣᤃᤧ᤹॥ ᤂᤢᤏᤧ᤹ᤗᤠᤶ ᤕᤜᤘᤣ ᤍᤠᤱᤒᤧᤴ ᤛᤢᤈᤠ ᤏᤠ᤺ᤰᤋᤧ᤹ᤀᤠᤱ ᤛᤣ᤺ᤴᤍᤥᤛᤧ᤹. ‘ᤌᤣ ᤁᤴ ᤋᤢᤰᤔᤥᤗᤠᤶ ᤀᤠᤱᤃᤠ᤹ ᤜᤡᤱᤅᤠᤒᤡ᥅’”

᥏ ᤜᤈᤠᤀᤣᤗᤖᤧ ᤜᤢᤰᤘᤠ ᤁᤢᤀᤡᤛᤡ᤺ᤰ ᤍᤔᤛ᤻ᤁᤛᤒᤠ ᤁᤧᤖᤧᤰ ᤐᤖᤡᤰᤐᤠ ᤏᤢᤒᤠ ᤏᤢᤒᤠ ᤐᤠ᤺ᤴᤜᤠ᤹ ᤗᤡᤒᤥᤱ ᤀᤢᤔᤣᤜᤠ᤹ ᤁᤢ᤺ᤳᤋᤢᤛᤡᤀᤠᤱ ᤂᤢᤏᤧ᤹ ᤀᤣᤗᤡᤛᤠᤀᤥ ᤐᤣ॥ ᤂᤢᤏᤧ᤹ ᤛᤡᤃᤠᤱ ᤗᤠᤛᤧᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤍᤃᤡ ᤕᤧᤶᤛᤡᤱᤅᤠᤱ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛ᤻ᤛᤠ ᤀᤖᤠᤔᤒᤠ ᤜᤠᤱ ᤒᤣᤏ-ᤜᤍᤍᤖᤧ ᤁᤴ ᤐᤠ᤺ᤴᤏᤡᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ᤹ᤀᤥ ᤐᤠᤱᤄᤠᤱᤅᤠᤱ ᤘᤠ᤹. ‘ᤌᤣ ᤁᤴ ᤋᤢᤰᤔᤥᤗᤠᤶ ᤀᤠᤱᤃᤠ᤹ ᤘᤣ᤺ᤳᤋᤠᤒᤡ᥅’”

᥇᥆ ᤀᤣᤗᤡᤛᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤂᤧᤴ ᤔᤧᤳᤋᤧ᤹. ‘ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤘᤣ᤺ᤳ॥’ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤀᤥ᤺ᤴᤎᤠᤰᤋᤠᤱᤅᤠᤱ ᤘᤠ᤹. ᤛᤧᤰᤂᤠ᤺ᤸᤗᤧ ᤂᤢᤏᤧ᤹ ᤛᤡᤖᤥ॥”

᥇᥇ ᤀᤣᤗᤡᤛᤠ᤺ᤸᤗᤧ ᤂᤢᤏᤧ᤹ ᤀᤍᤰᤋᤰ ᤗ᤹ᤖᤡᤰ ᤀᤥᤔᤧᤳᤋᤢ ᤑᤳᤇᤢ. ᤜᤧᤰᤁᤩᤠᤱ ᤜᤈᤠᤀᤣᤗᤧᤴ ᤛᤡᤖᤡᤱᤔᤔᤥ ᤌᤩᤧ॥ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤜᤠ᤺ᤵᤔᤠ ᤜᤣ᤺ᤰᤋᤧ॥

᥇᥈ ᤜᤈᤠᤀᤣᤗᤖᤧ ᤛᤧ᤺ᤴᤍᤥᤛᤢ. “ᤀᤠᤍᤠᤱᤒᤠᤀᤣ. ᤀᤠᤍᤠᤱᤒᤠ ᤌᤣᤀᤠᤱ ᤁᤧᤜᤠ᤺ᤵᤐᤠᤒᤣ᥅”

ᤀᤣᤗᤡᤛᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤵᤔᤠ ᤁᤧᤀᤡ᤺ᤳᤋᤢᤛᤡᤒᤠᤴ ᤀᤠᤱᤃᤠ᤹ ᤏᤡᤛᤢᤱ᤹॥ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤰᤜᤠ᤹ᤀᤥ ᤔᤡ ᤁᤧᤃᤣ᤺ᤳᤋᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤒᤧᤴ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤁᤧᤛᤧᤖᤢᤛᤡ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤈᤢᤰᤛᤠ ᤀᤅᤧ᤺ᤰᤘᤠ ᤛᤠᤜᤠ᤹ ᤂᤠᤶᤒᤠᤱᤅᤥ ᤁᤧᤎᤠᤵᤛᤢ ᤁᤧᤛᤧᤖᤢᤛᤡ᤹. ᤁᤢᤛ᤻ᤛᤠ ᤁᤧᤕᤠᤰᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤥ᤺ᤰᤁᤡᤴ ᤁᤧᤈᤧᤖᤢ ᤁᤧᤒᤡᤖᤢᤛᤡ᤹॥”

᥇᥉ ᤜᤈᤠᤗᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤔᤧᤴᤈᤥᤒᤠ ᤗᤳᤇᤠ ᤁᤥ᤺ᤳᤆᤥ᤺ᤸᤗᤧ ᤁᤶᤔᤩᤠᤰ ᤕᤶᤒᤠ ᤕᤠ᤺ᤶᤒᤰᤁᤡᤴ ᤀᤠᤰᤂᤣᤀᤠᤱ ᤆᤥ᤺ᤰᤔᤠ ᤛᤢᤰᤋᤢᤱᤒᤣ᥅”

ᤀᤣᤗᤡᤛᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤀᤖᤠᤔᤒᤠ ᤜᤠᤱ ᤁᤧᤒᤥ᤺ᤱ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤋᤠᤱᤅᤠᤱ ᤘᤠ᤹॥”

᥇᥊ ᤂᤧᤴ ᤀᤣᤃᤠᤱ ᤜᤈᤠᤀᤣᤗᤧᤴ ᤀᤣᤗᤡᤛᤠ᤺ᤴᤏᤢ ᤛᤧᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤴᤍᤠᤱᤒᤥ ᤏᤢ᤺ᤰᤂᤧ ᤑᤧᤖᤧ॥

ᤀᤠᤸᤗ ᤒᤣᤏ-ᤜᤍᤍᤖᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤀᤣᤗᤡᤛᤠ᤺ᤸᤗᤧ ᤂᤧᤏᤧ᤹ ᤌᤣ ᤁᤧᤔᤧᤳᤋᤧᤒᤣ᥅” ᤜᤈᤠᤀᤣᤗᤖᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤠ ᤛᤧᤰᤂᤠᤀᤣ ᤁᤧᤘᤣ᤺ᤳ ᤑᤠ᤹ᤀᤠᤱ ᤂᤢᤏᤧ᤹ ᤔᤧᤳᤋᤠᤱ॥”

᥇᥋ ᤁᤖ ᤁᤢᤍᤠ᤺ᤴᤍᤡᤰᤔᤠ ᤂᤢᤏᤧ᤹ ᤗᤳᤇᤠ ᤁᤧᤎᤢᤱᤒᤠ ᤂᤠᤶᤍᤣ᤺ᤳ ᤌᤡᤰ ᤕᤠᤱᤛᤡᤱ ᤜᤧᤰᤁᤩᤠᤱ ᤆᤫᤠ᤺ᤳᤋᤥ ᤜᤢᤶᤛᤢᤀᤠᤱ ᤜᤠᤱᤅᤡᤸᤗᤧ ᤁᤢᤏᤠᤖᤠᤴ ᤐᤴᤇᤢᤒᤡᤖᤢ. ᤂᤧᤒᤩᤠᤱ ᤁᤶᤓᤗ᤹ᤖᤡᤰ ᤜᤠᤱᤅᤡᤴ ᤛᤩᤧ॥ ᤂᤧᤴ ᤀᤣᤃᤠᤱ ᤜᤈᤠᤀᤣᤗᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤖᤠᤔ

(᥈ ᤛᤠᤵᤔᤢ ᥈᥇:᥇-᥈᥆)

᥇᥌ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤢᤛ᤻ᤛᤠ ᤕᤥᤖᤠᤔᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤅᤠᤛᤡᤃᤣ᤺ᤰᤐᤠ ᤋᤱᤒᤣᤀᤥ. ᤀᤠᤸᤗ ᤕᤜᤥᤛᤠᤐᤠᤋᤧᤴ ᤕᤜᤢᤍᤠᤒᤠ ᤜᤠᤱ ᤘᤕᤧ. ᤂᤧᤒᤩᤠᤱ ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤕᤜᤥᤖᤠᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤜᤠᤱᤈᤢᤶ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥇᥍ ᤀᤠᤸᤗ ᤕᤜᤥᤖᤠᤔᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤁᤧᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤕᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥇᥎ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣᤀᤣ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤥ ᤗᤠᤱᤄᤣᤃᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤜᤠᤒᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤌᤡᤰ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤌᤣ᤺ᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤆᤥᤃᤢ॥

᥇᥏ ᤁᤖᤛᤠᤱ ᤁᤢᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤢᤍᤠ᤺ᤴ ᤔᤧᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ॥ ᤂᤢᤏᤧ᤹ ᤍᤠᤀᤢᤍᤧᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱ ᤁᤧᤍᤡ᤺ᤵᤐᤠᤀᤠᤱ ᤁᤧᤕᤢᤱᤒᤠ ᤛᤣᤔᤡ ᤜᤠ᤺ᤶᤔᤠ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧ॥

᥈᥆ ᤕᤜᤥᤖᤠᤔᤖᤧ ᤁᤢᤕᤧᤶᤔᤥ ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤣᤍᤥᤔᤧᤴ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤃᤡ ᤗᤳᤇᤠ ᤜᤠᤱ ᤑᤥ᤺ᤰᤂᤢ॥

᥈᥇ ᤁᤸᤗᤧᤆᤥᤃᤢᤸᤗᤧ ᤕᤜᤥᤖᤠᤔᤖᤧ ᤁᤧᤖᤧᤰ ᤁᤢᤀᤴᤗᤠᤎᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤈᤠᤀᤡᤖ ᤐᤠᤱᤈᤢᤶᤔᤥ ᤐᤣ॥ ᤀᤣᤍᤥᤔᤡᤜᤠ᤹ᤖᤧ ᤂᤢᤏᤧ᤹ ᤏᤢ ᤂᤢᤏᤧ᤹ ᤁᤢᤀᤴᤗᤠᤎᤠᤜᤠ᤹ᤀᤥᤒᤠ ᤌᤰᤔᤥᤒᤠᤜᤠ᤹ ᤁᤡᤷᤃᤵ ᤔᤧᤃᤒᤢᤛᤡ. ᤁᤖ ᤂᤢᤏᤧ᤹ ᤐᤥᤃᤧᤀᤠᤱ ᤂᤧᤱᤜᤠ᤹ ᤑᤳᤋᤢᤛᤡ ᤜᤧᤰᤁᤩᤠᤱ ᤛᤧᤴᤍᤡᤰᤛᤠ ᤐᤡᤴᤍᤧᤄᤧᤖᤧ॥ ᤜᤧᤰᤁᤣᤛᤠᤱ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤔᤧᤄᤧᤳᤇᤡᤱᤅᤠᤱ ᤂᤢᤴᤇᤡ᤹ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣ॥

᥈᥈ ᤀᤣᤍᤥᤔᤧᤴ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤣ ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤗᤡᤒ᤻ᤏᤠ᤺ᤴᤏᤠᤱ ᤜᤠᤒᤠ ᤂᤧᤴ ᤕᤧᤶᤔᤥᤀᤣ ᤐᤡᤑᤩᤢᤱᤒᤠ ᤐᤥ᤺ᤰᤂᤧ॥

᥈᥉ ᤕᤜᤥᤖᤠᤔᤖᤧ ᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤴᤏᤠᤱᤒᤡ᥅

᥈᥊ ᤂᤧᤒᤩᤠᤱ ᤕᤜᤥᤖᤠᤔᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤜᤈᤩᤠᤜ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜ

(᥈ ᤛᤠᤵᤔᤢ ᥈᥈:᥇-᥌)

᥈᥋ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤢᤛ᤻ᤛᤠ ᤕᤥᤖᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤜᤠᤱ ᤕᤜᤥᤖᤠᤔᤖᤧ ᤁᤢᤛ᤻ᤛᤠ ᤀᤜᤈᤩᤠᤜ᤺ᤸᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈᥌ ᤀᤠᤸᤗ ᤀᤜᤈᤩᤠᤜ᤺ᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤌᤡᤰ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤀᤋᤗᤩᤠᤜ ᤘᤕᤧ॥ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤥᤔᤪᤡᤖᤧ ᤗᤳᤇᤠ ᤁᤢᤶᤔᤧᤴᤇᤠ᤹ᤔᤠ ᤘᤕᤧ॥

᥈᥍ ᤀᤜᤈᤩᤠᤜ᤺ᤸᤗᤧ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤜᤠ᤹ ᤏᤠ᤺ᤳᤋᤢ. ᤜᤧᤰᤁᤩᤠᤱ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤋᤧᤴᤎᤠᤶ ᤔᤣ᤺ᤰᤂᤡᤶᤔᤡᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤃᤠ᤹ᤀᤡ᤺ᤴ ᤀᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤏᤢ ᤘᤕᤧ॥

᥈᥎ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤀᤜᤈᤩᤠᤜ᤺ᤴ ᤀᤠᤜᤠᤒᤖᤧ ᤁᤢᤛ᤻ᤛᤠ ᤕᤥᤖᤠᤔᤧᤴᤏᤢ ᤖᤠᤔᤥᤋ-ᤃᤡᤗᤠᤍᤀᤥ ᤐᤣ॥ ᤁᤖ ᤀᤖᤠᤔᤡᤜᤠ᤹ᤖᤧ ᤕᤥᤖᤠᤔᤧᤴ ᤔᤧᤄᤠ᤺ᤴᤍᤢ॥

᥈᥏ ᤁᤸᤗᤧᤆᤥᤃᤢᤸᤗᤧ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤧᤴᤏᤢ ᤌᤱ ᤆᤥ᤺ᤰᤛᤧ ᤐᤣ᤺ᤸᤗᤧ ᤖᤠᤔᤥᤋ-ᤃᤡᤗᤠᤍᤀᤥ ᤁᤠ᤺ᤴᤍᤧᤒᤠ ᤕᤠᤱᤄᤣ᤺ᤰᤁᤥᤗᤠᤶ ᤘᤣ᤺ᤵᤔᤠᤖᤧ ᤗᤠᤃᤡ ᤕᤥᤖᤠᤔ ᤜᤠᤱᤅᤡᤴ ᤕᤡᤈᤖᤣᤗ ᤏᤢ᤺ᤰᤂᤧ ᤑᤧᤖᤧ॥ ᤂᤧᤒᤩᤠᤱ ᤕᤜᤢᤍᤠᤒᤠ ᤜᤠᤱ ᤕᤜᤥᤖᤠᤔᤖᤧ ᤁᤢᤛ᤻ᤛᤠ ᤀᤜᤈᤩᤠᤜ᤺ᤴ ᤕᤥᤖᤠᤔᤖᤧ ᤁᤢᤍᤢᤶᤛᤧ ᤕᤡᤈᤖᤣᤗ ᤐᤣ. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤠ᤺ᤴᤍᤧᤀᤠᤱ ᤘᤕᤧᤖᤥ॥

ᤕᤣᤜᤢ᤺ᤴ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤔᤠ ᤔᤧᤒᤡᤖᤢ

᥏

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤛᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠᤛᤢᤶᤜᤠ᤹ᤀᤥᤒᤠ ᤌᤡᤰᤐᤠ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤁᤧᤓ᤹ᤀᤡ᤺ᤸᤗᤧ ᤁᤧᤛᤠᤵᤐᤥ᤺ᤰᤁᤧᤴ ᤀᤡᤄᤣ᤺ᤰᤂᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤴ ᤏᤡ᤺ᤱᤃᤣ᤹ ᤁᤧᤕᤠᤰᤐᤠ ᤐᤷᤕᤠᤔᤠᤴ ᤋᤣ᤹ᤖᤧᤀᤠᤱ ᤖᤠᤔᤥᤋ-ᤃᤡᤗᤠᤍᤀᤥ ᤐᤣᤃᤧ᤹॥

᥈ ᤀᤠᤸᤗ ᤂᤧᤏᤧ᤹ ᤂᤧᤵᤔᤥ ᤁᤧᤃᤧᤳᤋᤡᤸᤗᤧ ᤏᤡᤶᤛᤡᤖᤧ ᤁᤢᤶᤔᤧᤴᤇᤠ᤹. ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤕᤣᤜᤢ᤺ᤴ ᤁᤥ᤺ᤳᤋᤧ᤹॥ ᤂᤧᤏᤧ᤹ ᤂᤢᤏᤧ᤹ ᤘᤠ᤹ᤒᤠᤍᤧᤴᤏᤥ ᤐᤣᤃᤧ᤹. ᤂᤢᤏᤧ᤹ ᤁᤢᤈᤢᤶ ᤁᤢᤍᤣ᤺ᤱᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤀᤢ᤺ᤳᤋᤧ᤹ᤀᤠᤱ ᤛᤡᤃᤠᤱ ᤕᤠᤰᤑᤠᤱᤅᤥ ᤋᤣ᤹ᤖᤧ᤹॥

᥉ ᤂᤧᤒᤩᤠᤱ ᤁᤴ ᤐᤷᤕᤠᤔᤥᤒᤠ ᤏᤡ᤺ᤱᤃᤧᤴ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤥ ᤜᤢᤰᤂᤧ᤹ᤀᤠᤱ ᤀᤰᤋᤱᤒᤠ ᤀᤢᤘᤠ ᤆᤥᤃᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤏᤧᤖᤥ॥’ ᤂᤧᤒᤩᤠᤱ ᤗᤠᤶᤎᤣ᤺ᤳᤋᤡᤴ ᤜᤴᤍᤧ᤹ᤀᤠᤱ ᤂᤧᤳᤇᤡᤱᤅᤧ᤹. ᤐ᤺ᤴᤍ᤹ ᤐ᤺ᤴᤍ᤹ ᤔᤧᤛᤢᤛᤧᤴᤏᤧ᤹॥”

᥊ ᤁᤸᤗᤧᤆᤥᤃᤢᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤂᤧᤴ ᤌᤠᤱᤒᤧᤴᤏᤡᤴ ᤖᤠᤔᤥᤋ-ᤃᤡᤗᤠᤍ ᤐᤣ॥

᥋ ᤀᤠᤸᤗ ᤂᤢᤏᤧ᤹ ᤂᤧᤵᤔᤥ ᤁᤧᤖᤧᤓᤧᤖᤧᤸᤗᤧ ᤂᤢᤏᤧ᤹ ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤛᤥᤖᤡᤰ ᤔᤧᤈᤢᤵᤛᤧᤒᤠ ᤏᤢ ᤔᤧᤕᤢᤅᤧ ᤔᤧᤃᤖᤧᤒᤠ ᤋᤢᤔᤢᤛᤡ॥ ᤂᤢᤏᤧ᤹ ᤔᤧᤳᤋᤢᤛᤡ. “ᤛᤢᤜᤠᤱᤕᤢᤰᤐᤠᤀᤣ. ᤀᤠᤱᤃᤠ᤹ ᤂᤡᤏᤡ᤹ᤏᤢ ᤐᤠ᤺ᤴ ᤐᤠ᤺ᤵᤔᤠ ᤌᤡᤰ ᤁᤳᤋᤢᤱ᤹॥”

ᤕᤣᤜᤢ᤺ᤸᤗᤧ ᤛᤧ᤺ᤴᤍᤥᤛᤢ. “ᤀᤠᤏᤡᤃᤧ ᤗᤢᤶᤔᤥᤒᤠᤜᤠ᤹ᤀᤥ ᤜᤠ᤺ᤳᤏᤢᤃ᥅”

ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠᤏᤢ. ᤛᤢᤜᤠᤱᤕᤢᤰᤐᤠᤀᤣ॥”

᥌ ᤕᤣᤜᤢ᤺ᤴ ᤐᤥᤃᤧᤀᤠᤱ ᤜᤡᤶᤔᤥ ᤗᤠᤛᤧ॥ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤥ ᤏᤡ᤺ᤱᤃᤣᤴ ᤜᤢᤰᤂᤢ ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤱᤃᤠ᤹ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤏᤧᤖᤥ॥

᥍ ᤂᤧᤏᤧ᤹ ᤁᤧᤴᤍᤠᤱᤒᤠ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ ᤂᤠᤵᤐᤢᤌᤩᤱ ᤁᤧᤔᤧᤰᤂᤢᤛᤡᤖ ᤐᤥᤱ᤹. ᤀᤡᤈᤣᤒᤣᤗᤖᤧ ᤛᤧᤖᤢᤛᤡᤒᤠ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹. ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤏᤢ᤺ᤰᤋᤢᤱ᤹॥

᥎ ᤀᤠᤜᤠᤒᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤔᤧᤔᤧᤰ॥ ᤀᤡᤛᤪᤠᤀᤡᤗᤀᤥ ᤂᤧᤸᤗᤧ ᤁᤢᤜᤡᤶᤛᤕᤱ ᤌᤰᤔᤠᤒᤠ ᤕᤧᤶᤒᤡᤳᤇᤠ. ᤕᤥ᤺ᤰ ᤔᤣ᤺ᤶᤒᤠ ᤀᤡᤃᤪ ᤕᤥ᤺ᤰ ᤀᤠᤳᤋᤡᤴᤇᤠᤱ ᤀᤠᤱᤃᤠ᤹ ᤔᤧᤰᤂᤢᤱᤛᤡᤱ᤹॥

᥏ ᤀᤠᤱᤃᤠ᤹ ᤀᤠᤜᤠᤒᤖᤧ ᤁᤢᤜᤡᤶᤛᤱᤜᤠ᤹ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔ ᤏᤢ ᤀᤜᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤛᤠ᤺ᤸᤗᤧ ᤁᤢᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤆᤥᤃᤢᤱᤛᤡᤱ᤹॥

᥇᥆ ᤀᤡᤈᤣᤒᤣᤗᤧᤴ ᤆᤠᤜᤡ᤺ᤴ ᤕᤡᤈᤖᤣᤗᤒᤠ ᤗᤳᤇᤠ ᤋᤧᤴᤏᤥ ᤁᤥ᤺ᤳᤆᤥᤜᤠ᤹ᤖᤧ ᤜᤠᤒᤠᤰ ᤜᤠᤒᤠᤰ ᤔᤧᤒᤠᤰᤋᤢ᤹. ᤜᤧᤰᤁᤩᤠᤱ ᤂᤧᤴ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤸᤗᤢᤵᤋᤢᤴ᤹॥’” ᤂᤧᤴ ᤂᤢᤏᤧ᤹ ᤗᤠᤶᤎᤣ᤺ᤳᤋᤧᤴ ᤜᤴᤍᤢᤀᤠᤱ ᤗᤥ᤺ᤰᤋᤧᤄᤧᤖᤧ॥

᥇᥇ ᤀᤠᤸᤗ ᤕᤣᤜᤢ᤺ᤴ ᤕᤠᤶᤔᤥ ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤋᤩᤧ᤺ᤸᤗᤧ ᤂᤧᤱᤜᤠ᤹ᤀᤥᤒᤠ ᤗᤳᤇᤠᤖᤧ ᤂᤢᤏᤧ᤹ ᤛᤣ᤺ᤴᤗᤠᤵᤋᤢ. “ᤌᤣ ᤁᤧᤖᤧᤰ ᤏᤢᤒᤠᤀᤣ ᤘᤠ᤹ᤒᤡ᥅ ᤂᤧᤴ ᤁᤧᤏᤠᤱᤒᤠ ᤔᤏᤠᤴ ᤌᤣᤀᤠᤱ ᤂᤧᤏᤧ᤹ᤀᤥ ᤋᤩᤧᤒᤠᤖᤧᤳᤇ᥅”

ᤕᤣᤜᤢ᤺ᤸᤗᤧ ᤏᤢᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤂᤧᤴ ᤔᤏᤠᤴ ᤁᤢᤛᤣ᤺ᤴ ᤁᤧᤏᤡᤛᤢᤶ᤹. ᤜᤧᤰᤁᤩᤠᤱ ᤂᤧᤸᤗᤧ ᤐᤠ᤺ᤳᤋᤢ᤹ ᤂᤧᤱᤃ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱᤅᤣ ᤘᤠ᤹॥”

᥇᥈ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤴ ᤐᤠ᤺ᤴᤏᤡᤴ ᤛᤧᤰᤂᤠ ᤔᤧ᤺ᤴ. ᤁᤢᤍᤥ᤺ᤵᤔᤠ ᤐᤠ᤺ᤴ ᤀᤠᤏᤡᤃᤧ ᤀᤠᤈᤧᤰᤋᤧ᤹॥”

ᤕᤧᤜᤢ᤺ᤸᤗᤧ ᤔᤧᤳᤋᤢᤛᤡ. “ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱᤒᤠ ᤐᤠ᤺ᤴᤏᤡᤴ. ᤜᤠᤒᤠ ᤁᤴᤗᤥ- ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤐᤡᤏᤧᤖᤥ॥’”

᥇᥉ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤡᤔᤥ ᤂᤢᤴᤇᤡ᤹ ᤗᤠ᤺ᤰᤁᤠᤳᤐᤠ ᤆᤠᤱᤜᤠ᤹ ᤔᤧᤓᤧᤴᤍᤢᤀᤠᤱ ᤏᤠᤜᤠᤱᤛᤣ᤺ᤰᤁᤥᤒᤠ ᤗᤢᤱᤜᤠ᤹ᤀᤥ ᤂᤢᤏᤧ᤹ ᤗᤠᤱᤄᤣ᤺ᤰᤔᤠᤖᤧ ᤗᤠᤃᤡ ᤔᤧᤓᤧᤛᤢ ᤔᤧᤏᤧᤛ᤻ᤛᤢ॥ ᤜᤶᤓᤩᤠᤱ ᤂᤧᤱᤜᤠ᤹ᤖᤧ ᤌᤢᤳᤋᤢᤖᤡ᤺ᤵᤐᤠ ᤛᤠᤍᤠᤱᤅᤡᤴ ᤔᤧᤔᤢ᤺ᤳᤋᤢᤀᤠᤱ ᤔᤧᤀ᤺ᤰᤋᤧᤀᤠᤱ ᤔᤧᤒᤠ᤺ᤳᤋᤢ. “ᤕᤣᤜᤢ᤺ᤴ ᤜᤠᤱᤗᤥ᥄”

ᤀᤡᤛᤪᤠᤀᤡᤗᤒᤠ ᤕᤥᤖᤠᤔ ᤜᤠᤱᤅᤡᤴ ᤔᤧᤛᤧᤖᤢ

᥇᥊ ᤁᤸᤗᤧᤆᤥᤃᤢᤸᤗᤧ ᤏᤡᤶᤛᤡᤖᤧ ᤁᤢᤶᤔᤧᤴᤇᤠ᤹. ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤕᤣᤜᤢ᤺ᤸᤗᤧ ᤕᤥᤖᤠᤔᤖᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢ॥ ᤀᤠᤸᤗ ᤕᤥᤖᤠᤔ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤖᤧ ᤁᤢᤍᤰᤗᤧᤱᤘᤠᤀᤥ ᤖᤠᤔᤥᤋ-ᤃᤡᤗᤠᤍᤧᤴ ᤔᤧᤛᤧ᤺ᤵᤋᤢᤖ ᤔᤧᤕᤠᤃᤧ.

᥇᥋ ᤁᤖ ᤕᤥᤖᤠᤔ ᤜᤠᤱᤅᤡᤴ ᤆᤠᤜᤡ᤺ᤴ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤌᤰᤋᤧᤸᤗᤧ ᤀᤖᤠᤔᤡᤜᤠ᤹ᤖᤧ ᤂᤢᤏᤧ᤹ ᤔᤧᤄᤠ᤺ᤴᤍᤢᤒᤠ ᤕᤠᤱᤄᤣ᤺ᤰᤁᤥᤗᤠᤶ ᤘᤣ᤺ᤵᤔᤠᤖᤧ ᤗᤠᤃᤡ ᤕᤡᤈᤖᤣᤗ ᤐᤣᤀᤠᤱ ᤘᤕᤧ॥ ᤕᤣᤜᤢ᤺ᤸᤗᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤰᤋᤱᤒᤠᤀᤣ ᤏᤡᤱᤘᤠ᤹ ᤁᤧᤃᤳᤋᤢᤶᤏᤣᤓᤃᤪ. ᤕᤡᤈᤖᤣᤗᤀᤥ ᤁᤴ ᤀᤡᤱᤄᤱᤅᤡᤴ ᤁᤧᤵᤔᤠᤖᤧ ᤗᤠᤃᤡ ᤕᤧᤰᤕᤰᤁᤥᤗᤠᤶ ᤜᤠ᤺ᤳᤋᤠᤱ ᤂᤧᤳᤇᤡᤱᤔᤠ ᤔᤧᤄᤥᤏᤧᤴᤗᤖᤥ॥”

᥇᥌ ᤂᤧᤒᤩᤠᤱ ᤂᤢᤏᤧ᤹ ᤁᤢᤀᤴᤗᤠᤎᤠ᤺ᤴ ᤕᤢᤰᤋᤢᤀᤠᤱ ᤕᤡᤈᤖᤣᤗ ᤐᤣ. ᤌᤣᤀᤠᤱᤓᤧᤸᤗᤧ ᤕᤥᤖᤠᤔᤧᤴ ᤂᤧᤵᤔᤥ ᤏᤠ᤺ᤶᤛᤡᤱᤗ ᤘᤕᤧ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜ᤺ᤴ ᤂᤢᤏᤧ᤹ ᤋᤢᤶᤔᤠᤖᤧ ᤗᤠᤃᤡ ᤂᤧᤵᤔᤥ ᤌᤠᤛᤡᤱ ᤕᤧᤀᤠᤱ ᤘᤕᤧ॥

᥇᥍ ᤀᤠᤸᤗ ᤕᤡᤈᤖᤣᤗᤒᤠ ᤆᤱᤜᤡᤶᤔᤥ ᤁᤧᤕᤧᤵᤐᤠᤃᤧᤃᤶᤒᤠ ᤀᤡᤰᤁᤧᤃᤥᤒᤧᤸᤗᤧ ᤕᤣᤜᤢ᤺ᤸᤗᤧ ᤁᤢᤎᤰᤛᤢᤒᤠᤜᤠ᤹ ᤔᤧᤕᤧᤖ ᤔᤧᤒᤳᤇᤧᤒᤠ ᤏᤡᤛᤢᤛᤡ. ᤂᤧᤒᤩᤠᤱ ᤂᤢᤏᤧ᤹ ᤀ᤺ᤰᤋᤧᤀᤠᤱ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤁᤢᤓᤠ ᤌᤰᤛᤢᤒᤠᤜᤠ᤹ ᤔᤧᤕᤢᤖ ᤔᤧᤒᤵᤐᤠ ᤏᤡᤛᤢᤱᤛᤡᤱᤗᤥ॥”

ᤕᤥᤖᤠᤔᤖᤧ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤔᤧᤳᤋᤢ. “ᤀᤴᤃᤧᤕᤢᤰᤐᤠ ᤌᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤐᤠᤱᤄᤧᤍᤣᤛᤧ᤹ᤀᤠᤱ ᤛᤧ᤺ᤴᤍᤥᤛᤢᤛᤡᤖ ᤕᤠ᤺ᤴᤍᤧ᤹. ‘ᤌᤣ ᤀᤠᤍᤠᤱᤒᤠᤛᤡ ᤋᤱᤔᤠᤖᤧ ᤗᤠᤃᤡ ᤁᤧᤕᤧ᤹ᤀᤡᤒᤠᤒᤡ᥅’”

᥇᥎ ᤂᤧᤴ ᤀᤴᤃᤧᤕᤢᤰᤐᤧᤴ ᤕᤣᤜᤢ᤺ᤸᤗᤧ ᤁᤢᤍᤢᤶᤛᤧ ᤐᤣᤀᤠᤱ ᤔᤧᤳᤋᤢ. “ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤌᤣ ᤀᤠᤍᤠᤱᤒᤠ ᤋᤱᤔᤠᤖᤧ ᤗᤠᤃᤡ ᤁᤧᤕᤧᤒᤠᤒᤡ᥅’”

ᤕᤣᤜᤢ᤺ᤸᤗᤧ ᤏᤢᤃᤵ ᤐᤡᤖᤢ. “ᤋᤱᤔᤠᤖᤧ ᤗᤠᤃᤡᤔᤢᤀᤣ ᤂᤧᤏᤧ᤹ ᤁᤧᤎᤣ ᤛᤰᤛᤰᤐᤣ᥅ ᤂᤧᤏᤧ᤹ ᤀᤠᤱᤃᤠ᤹ ᤀᤠᤀᤣᤃᤠᤱ ᤋᤡᤶᤍᤠᤱᤅᤧ᤹॥”

ᤂᤧᤴ ᤀᤡᤰᤁᤧᤃᤥᤒᤧᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤂᤧᤴ ᤀᤡᤱᤛᤠᤒᤧᤸᤗᤧ ᤂᤧᤱᤜᤠ᤹ ᤋᤢᤶᤔᤠᤃ ᤋᤢᤔᤢᤛᤡ. ᤁᤖ ᤂᤧᤴ ᤕᤠᤱᤏᤠ ᤔᤧᤏᤢ᤺ᤰᤂᤧᤴ ᤔᤧᤓᤧᤖᤧᤴᤗᤥ॥”

᥇᥏ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤘᤣ᤹ ᤀᤴᤃᤧᤕᤢᤰᤐᤠ ᤌᤡᤰ ᤐᤠᤱᤄᤢᤍᤣᤛᤢ॥ ᤀᤠᤸᤗ ᤂᤢᤏᤧ᤹ ᤂᤧᤱᤜᤠ᤹ᤖᤧᤀᤥ ᤁᤧᤖᤧᤀᤠᤱ ᤔᤧᤳᤋᤢᤛᤡ. “ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤌᤣ ᤀᤠᤍᤠᤱᤒᤠᤛᤡ ᤋᤱᤔᤠᤖᤧ ᤗᤠᤃᤡ ᤁᤧᤕᤧ᤹ᤀᤡᤒᤠᤒᤡ᥅’”

ᤕᤣᤜᤢ᤺ᤸᤗᤧ ᤏᤢᤃᤵ ᤐᤡᤖᤢ. “ᤋᤱᤔᤠᤖᤧ ᤗᤠᤃᤡᤔᤢᤀᤣ ᤂᤧᤏᤧ᤹ ᤁᤧᤎᤣ ᤛᤰᤛᤰᤐᤣ᥅ ᤂᤧᤏᤧ᤹ ᤀᤠᤱᤃᤠ᤹ ᤀᤠᤀᤣᤃᤠᤱ ᤋᤡᤶᤍᤠᤱᤅᤧ᤹॥”

᥈᥆ ᤂᤧᤴ ᤀᤡᤰᤁᤧᤃᤥᤒᤧᤸᤗᤧ ᤔᤧᤳᤋᤢᤛᤡ. “ᤂᤧᤴ ᤀᤡᤱᤛᤠᤒᤧᤸᤗᤧ ᤂᤧᤱᤜᤠ᤹ ᤋᤢᤶᤔᤠᤃ ᤋᤢᤔᤢᤛᤡ. ᤁᤖ ᤂᤧᤴ ᤕᤠᤱᤏᤠ ᤔᤧᤏᤢ᤺ᤰᤂᤧᤴ ᤔᤧᤓᤧᤖᤧᤴᤗᤥ॥ ᤂᤧᤴ ᤀᤴᤗᤠᤎᤠ ᤗᤥ᤺ᤱᤔᤧᤱᤃ ᤏᤡᤶᤛᤡᤖᤧ ᤁᤢᤛ᤻ᤛᤠ ᤕᤣᤜᤢ᤺ᤸᤗᤧ ᤗᤥ᤺ᤰᤂᤢᤒᤠ ᤜᤧᤰᤁᤣ ᤗ᤹॥ ᤂᤧᤸᤗᤧ ᤁᤧᤏᤠᤱᤒᤠ ᤁᤢᤀᤡᤛᤡ᤺ᤰ ᤗᤥ᤺ᤰᤂᤢ᤹॥”

᥈᥇ ᤕᤥᤖᤠᤔᤖᤧ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤀᤠᤀᤴᤗᤠᤎᤠ᤺ᤴ ᤕᤠᤖᤡᤵ ᤆᤥᤃᤧᤶᤔᤧ᤹॥” ᤀᤠᤸᤗ ᤂᤧᤱᤜᤠ᤹ᤖᤧ ᤂᤧᤴ ᤕᤠᤖᤡᤵ ᤔᤧᤈᤥᤃᤢ. ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤥᤖᤠᤔ ᤏᤢ ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜ᤺ᤴ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤀᤴᤗᤠᤎᤠᤜᤠ᤹ ᤕᤢᤰᤋᤢᤛᤡᤀᤠᤱ ᤕᤣᤜᤢ᤺ᤸᤗᤧ ᤁᤢᤍᤢᤶᤛᤧ ᤐᤣᤛᤧᤳᤇᤡ॥ ᤂᤧᤴ ᤏᤧᤵᤑᤢᤖᤧ ᤂᤢᤏᤧ᤹ ᤕᤡᤈᤖᤣᤗᤡ ᤏᤠᤒᤥᤋᤖᤧ ᤁᤢᤗᤠᤈᤣ᤹ ᤗᤰᤁᤥᤀᤣ ᤋᤢᤔᤧᤳᤇᤢ॥

᥈᥈ ᤀᤠᤸᤗ ᤕᤥᤖᤠᤔᤖᤧ ᤕᤧᤜᤢ᤺ᤴ ᤏᤡᤛᤢᤀᤠᤱ ᤂᤢᤏᤧ᤹ ᤂᤧᤴ ᤛᤣ᤺ᤴᤗᤠᤵᤋᤢ. “ᤕᤣᤜᤢᤀᤣ. ᤌᤣ ᤂᤧᤏᤧ᤹ ᤋᤱᤔᤠᤖᤧ ᤗᤠᤃᤡ ᤁᤧᤕᤧᤒᤠᤒᤡ᥅”

ᤕᤣᤜᤢ᤺ᤸᤗᤧ ᤏᤢᤃᤵ ᤐᤡᤖᤢ. “ᤁᤧᤶᤔᤠ ᤀᤡᤈᤒᤣᤗᤖᤧ ᤁᤧᤖᤧᤰ ᤁᤢᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠ ᤏᤢ ᤁᤧᤖᤧᤰ ᤁᤢᤃᤡᤳᤆᤠᤰ ᤆᤥ᤺ᤰᤔᤠᤜᤠ᤹ ᤘᤠ᤹ᤀᤡᤸᤗᤧ ᤌᤣ᤺ᤸᤗᤧ ᤋᤱᤔᤠᤖᤣ ᤗᤠᤃᤡᤒᤣ᥅”

᥈᥉ ᤕᤥᤖᤠᤔᤖᤧ ᤁᤢᤀᤴᤗᤠᤎᤠ᤺ᤴ ᤜᤡᤛᤢᤀᤠᤱ ᤀᤜᤈᤩᤠᤜ᤺ᤴ ᤀᤰᤂᤧ ᤔᤧᤳᤋᤢᤖ ᤂᤧᤳᤇᤡᤱ. “ᤀᤜᤈᤩᤠᤜᤀᤣ. ᤆᤧᤶᤓᤴ ᤐᤥ᤺ᤰᤂᤧᤖᤧᤳᤇ᥄”

᥈᥊ ᤂᤧᤒᤩᤠᤱ ᤕᤣᤜᤢ᤺ᤸᤗᤧ ᤂᤢᤏᤧ᤹ ᤁᤢᤗᤡ᤺ᤴ ᤂᤡᤱᤄᤡᤱ ᤗᤧ᤹ᤖᤢᤀᤠᤱ ᤕᤥᤖᤠᤔᤧᤸᤗᤧ ᤁᤢᤓᤰᤋᤠᤱᤜᤠ᤹ᤖᤧ ᤁᤢᤗᤢᤶᤔᤥ ᤀᤠᤒᤢ॥ ᤂᤧᤴ ᤋᤥ᤺ᤱᤅᤡᤸᤗᤧ ᤂᤢᤏᤧ᤹ ᤁᤢᤗᤢᤱᤔᤧᤴ ᤑᤩᤠᤰ ᤗᤛ᤻ᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤴᤗᤠᤎᤠᤀᤥᤀᤣ ᤜᤷᤈᤢ᤹ ᤆᤥ᤺ᤴᤍᤧ॥

᥈᥋ ᤂᤧᤒᤩᤠᤱ ᤕᤣᤜᤢ᤺ᤸᤗᤧ ᤀᤴᤗᤠᤎᤠᤒᤠ ᤛᤢᤜᤠᤱᤕᤢᤰᤐᤠ ᤒᤡᤍᤁᤠᤖᤧᤴ ᤔᤧᤳᤋᤢ. “ᤂᤧᤴ ᤐᤰᤂᤧ᤹ᤀᤠᤱ ᤕᤡᤈᤖᤣᤗᤡ ᤏᤠᤒᤥᤋᤖᤧ ᤁᤢᤗᤠᤈᤣ᤹ ᤗᤰᤁᤥ ᤗᤠᤵᤐᤢᤱᤍᤣᤛᤧ᤹॥ ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤂᤧᤸᤗᤧ ᤁᤢᤶᤒᤠ ᤀᤠᤜᤠᤒᤖᤧ ᤁᤢᤀᤣᤃᤠᤱ ᤛᤥᤛᤥᤖᤡᤰ ᤀᤴᤗᤠᤎᤠᤜᤠ᤹ᤀᤥ ᤀᤠᤒᤣᤛᤧᤳᤇᤡᤸᤗᤧ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤀᤠᤱ ᤘᤕᤧ. ᤂᤧᤴ ᤂᤧᤏᤧ᤹ ᤁᤧᤏᤡᤱᤘᤠ᤹ ᤕᤠᤰᤗᤠ᤹ᤒᤠ.

᥈᥌ ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢ᤹. ᤀᤠᤱᤃᤠ᤹ ᤀᤠᤴᤇᤧᤴ ᤏᤠᤒᤥᤋᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤴ ᤏᤡᤛᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤧᤏᤧ᤹ ᤀᤠᤶᤓᤠ ᤁᤴ ᤗᤠᤈᤣ᤹ ᤗᤰᤁᤥ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤏᤧ॥’ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ ᤁᤢᤀᤡᤛᤡ᤺ᤰ ᤂᤧᤴ ᤐᤰᤂᤧ᤹ᤀᤠᤱ ᤜᤠᤒᤠ ᤁᤴ ᤗᤠᤈᤣ᤹ ᤗᤰᤁᤥ ᤗᤠᤵᤑᤣᤛᤧ᤹॥”

ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜᤴ ᤔᤧᤛᤩᤧᤖᤢ᤹

᥈᥍ ᤀᤠᤸᤗ ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜ᤺ᤸᤗᤧ ᤁᤴ ᤏᤡᤛᤢ. ᤂᤧᤒᤩᤠᤱ ᤂᤢᤏᤧ᤹ ᤒᤣᤌ-ᤜᤠᤃᤠᤏ ᤐᤣ᤺ᤰᤔᤠ ᤗᤠᤶ ᤐᤥ᤺ᤰᤂᤧᤀᤠᤱ ᤂᤧᤳᤇᤡᤱ॥ ᤕᤣᤜᤢ᤺ᤸᤗᤧ ᤂᤢᤏᤧ᤹ ᤏᤡᤛᤢᤀᤠᤱ ᤏᤠ᤺ᤳᤋᤢᤖ ᤀ᤺ᤰᤋᤧᤀᤠᤱ ᤔᤧᤳᤋᤢᤛᤡ. “ᤂᤧᤴᤏᤠᤱ ᤛᤧᤖᤧᤶᤔᤧ᤹᥄” ᤂᤧᤱᤜᤠ᤹ᤖᤧ ᤂᤢᤏᤧ᤹ ᤕᤡᤒᤗᤠᤔ ᤁᤢᤒᤣᤛᤠᤱ ᤃᤢᤖᤒᤠ ᤌᤠᤶᤔᤠᤱ ᤁᤧᤒᤣ᤺ᤰᤐᤠ ᤗᤠᤶᤔᤥ ᤂᤢᤏᤧ᤹ ᤀᤴᤗᤠᤎᤠᤀᤥᤀᤣ ᤔᤧᤄᤠ᤺ᤴᤍᤢ. ᤁᤖ ᤂᤢᤏᤧ᤹ ᤂᤧᤳᤇᤡᤱᤅᤠᤱ ᤔᤃᤡᤍ᤻ᤍᤥ ᤐᤣ. ᤜᤧᤰᤁᤩᤠᤱ ᤂᤧᤵᤔᤥᤀᤣ ᤛᤩᤧ॥

᥈᥎ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤈᤣ᤺ᤴ ᤀᤴᤗᤠᤎᤠᤀᤥᤗᤠᤶ ᤕᤖᤢᤛᤗᤧ᤺ᤶᤔᤥ ᤔᤧᤎᤠᤰᤋᤢᤀᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤂᤧᤸᤗᤧ ᤁᤢᤛᤢᤎᤧᤒᤠ ᤁᤢᤎᤠ᤺ᤰᤌᤧᤒᤠᤜᤠ᤹ᤏᤢ ᤂᤢᤏᤧ᤹ ᤁᤢᤀᤡᤐᤢᤱᤅᤥ ᤔᤧᤈᤡᤰᤂᤢ॥

᥈᥏ (ᤀᤠᤜᤠᤒᤖᤧ ᤁᤢᤛ᤻ᤛᤠ ᤕᤥᤖᤠᤔᤖᤧ ᤁᤢᤜᤠᤱᤕᤢᤰ ᤕᤧᤶ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤜᤈᤩᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤖᤥ॥)

ᤀᤡᤈᤣᤒᤣᤗ ᤜᤠᤱᤔᤠᤴ ᤔᤧᤛᤧᤖᤢ

᥉᥆ ᤂᤧᤒᤩᤠᤱ ᤕᤣᤜᤢ᤺ᤴ ᤕᤡᤈᤖᤣᤗ ᤌᤠᤛᤡᤱ॥ ᤌᤣᤎᤣ ᤐᤥ᤺ᤰᤂᤧᤀᤠᤱ ᤘᤕᤧ ᤂᤧᤴ ᤀᤡᤈᤣᤒᤣᤗᤖᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤔᤡᤰᤜᤠ᤹ᤀᤥ ᤔᤠᤰᤛᤢ᤺ᤴᤍᤠ ᤆᤠ᤺ᤴᤍᤢ. ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤁᤡᤴ ᤑᤕᤢᤀᤠᤱ ᤗᤳᤇᤠ ᤐᤣᤎᤠ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤀᤥᤔᤕᤧ॥

᥉᥇ ᤀᤠᤸᤗ ᤕᤣᤜᤢ᤺ᤴ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤛᤡᤃᤠᤱ ᤗᤠᤛᤧᤸᤗᤧ ᤀᤡᤈᤒᤣᤗᤖᤧ ᤛᤧ᤺ᤴᤍᤥᤛᤢ. “ᤀᤠᤵᤑᤣᤰ ᤁᤢᤴᤍᤠᤱᤒᤠ ᤁᤧᤛᤧᤵᤐᤠ ᤈᤡᤔᤪᤡᤀᤣ. ᤌᤣ ᤂᤧᤏᤧ᤹ ᤋᤱᤔᤠᤖᤧ ᤗᤠᤃᤡ ᤁᤧᤕᤧᤒᤠᤒᤡ᥅”

᥉᥈ ᤕᤣᤜᤢ᤺ᤴ ᤌᤠ᤺ᤱ ᤐᤣᤎᤠ᤺ᤵᤐᤥ ᤗᤧᤵᤔᤠᤱ ᤀᤥᤔᤢᤕᤧᤀᤠᤱ ᤀ᤺ᤰᤋᤧᤖ ᤐᤠ᤺ᤳᤋᤢ. “ᤀᤠᤱᤃᤠ᤹ ᤗᤧᤵᤔᤠᤱ ᤜᤠ᤺ᤳ ᤘᤠ᤹ᤒᤣ᥅ ᤜᤠ᤺ᤳ ᤘᤠ᤹ᤒᤣ᥅” ᤂᤧᤒᤩᤠᤱ ᤏᤧᤳᤇᤡ ᤛᤢᤶᤛᤡ ᤛᤡᤱᤃᤠᤖᤢᤜᤠ᤹ᤖᤧ ᤗᤠ᤺ᤰᤁᤠᤳ ᤂᤢᤏᤧ᤹ ᤗᤧᤵᤔᤠᤱ ᤀᤥᤔᤧᤔᤧᤳᤋᤢ॥

᥉᥉ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤧᤴ ᤔᤧᤴᤇᤢᤔᤠ᤺ᤴ ᤔᤢ ᤗᤠᤵᤑᤢᤛᤧᤶ ᤕᤢᤛᤧᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤴ ᤔᤢ ᤗᤠᤵᤔᤧᤓᤢᤛᤢ ᤔᤧᤕᤢᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤓᤠ ᤁᤢᤔᤠᤰᤂᤡ᤹ᤜᤠ᤹ ᤛᤧᤖᤧᤀᤠᤱ ᤗᤢᤱᤎᤠᤰᤁᤥ ᤏᤢ ᤂᤢᤏᤧ᤹ ᤆᤡᤖᤠᤰ ᤆᤡᤖᤠᤰ ᤁᤧᤗᤠ᤺ᤰᤐᤠ ᤀᤴᤜᤠ᤹ ᤐᤡᤳᤋᤢᤛᤡ॥

᥉᥊ ᤂᤧᤒᤩᤠᤱ ᤕᤣᤜᤢ᤺ᤴ ᤜᤠᤱᤜᤡᤶᤔᤥ ᤗᤠᤛᤧᤀᤠᤱ ᤁᤢᤈᤠ ᤆ ᤌᤢᤅᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤔᤠᤱᤍᤣ ᤛᤠᤱᤃᤪᤠ᤺ᤸᤗᤧ ᤋᤧᤳᤋᤢᤔᤠ ᤁᤴ ᤔᤧᤴᤇᤢᤔᤠ᤺ᤴ ᤏᤢᤖᤡᤰ ᤐᤰᤂᤧᤶ ᤋᤣ᤹ᤖᤧᤶᤔᤧ᤹ᤀᤠᤱ ᤗᤢᤵᤋᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤆᤩᤠ ᤐᤥ᤺ᤰᤂᤧᤛᤠᤱ ᤁᤴ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥”

᥉᥋ ᤁᤖ ᤀᤠᤸᤗ ᤂᤧᤱᤜᤠ᤹ ᤂᤢᤏᤧ᤹ ᤗᤢᤵᤔᤠᤖᤧ ᤗᤠᤃᤡ ᤕᤥ ᤔᤧᤒᤣ᤺ᤸᤗᤧ ᤂᤧᤸᤗᤧ ᤁᤢᤔᤡᤰᤂᤥ᤺ᤰ. ᤁᤢᤗᤠᤱᤜᤠ᤹ ᤏᤢ ᤁᤢᤜᤢᤰᤜᤠ᤹ᤖᤰ ᤔᤧᤄᤥᤛᤢ ᤘᤣ᤹ ᤌᤣᤀᤠᤱ ᤔᤧᤱᤄᤥᤛᤢᤴ॥

᥉᥌ ᤂᤧᤱᤜᤠ᤹ ᤔᤧᤏᤢ᤺ᤰᤂᤧ ᤔᤧᤎᤠᤅᤧᤀᤠᤱ ᤕᤣᤜᤢ᤺ᤴ ᤔᤧᤈᤧᤰᤋᤢ॥ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤋᤡᤛ᤻ᤒᤡ ᤀᤣᤗᤡᤕᤠᤗᤠᤶ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤀᤡᤱᤄᤱᤅᤡᤴ ᤜᤠᤒᤠ ᤁᤴ ᤘᤕᤧᤖᤥ. ᤕᤡᤈᤖᤣᤗᤒᤠ ᤂᤧᤴ ᤗᤠᤈᤣ᤹ ᤗᤰᤁᤥ ᤀᤡᤈᤣᤒᤣᤗᤖᤧ ᤁᤢᤏᤧᤰᤛᤠ᤺ᤴ ᤂᤩᤠᤒᤠᤜᤠ᤹ᤖᤧ ᤔᤧᤒᤠᤰᤋᤢ᤹॥

᥉᥍ ᤀᤡᤈᤣᤒᤣᤗᤖᤧ ᤁᤢᤈᤣ᤺ᤴ ᤕᤡᤈᤖᤣᤗᤒᤠ ᤜᤠᤒᤠ ᤂᤧᤴ ᤗᤠᤈᤣ᤹ ᤗᤰᤁᤥ ᤌᤰᤛᤠ ᤜᤡ ᤁᤢᤀᤡᤛᤡ᤺ᤰ ᤏᤧᤈᤠᤖᤥ. ᤜᤧᤰᤁᤣᤗ᤹ᤖᤡᤰ ‘ᤁᤴ ᤀᤡᤈᤣᤒᤣᤗᤖᤧ ᤁᤢᤈᤣ’ ᤑᤠ᤹ᤀᤠᤱ ᤜᤠ᤺ᤳᤗᤧᤀᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤴᤗᤖᤥ॥”

ᤀᤠᤜᤠᤒᤖᤧ ᤁᤢᤛ᤻ᤛᤠᤜᤠ᤹ ᤔᤧᤛᤧᤖᤢᤛᤡ

᥇᥆

ᤀᤠᤸᤗ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤥ ᤏᤢᤒᤥᤱ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤛᤠᤔᤖᤡᤕᤠᤒᤠ ᤕᤧᤰᤕᤰᤁᤥ ᤔᤧᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤕᤣᤜᤢ᤺ᤸᤗᤧ ᤀᤰᤋᤱᤒᤠ ᤛᤰᤀᤡᤱᤄᤱ ᤛᤠᤵᤐᤧ᤺ᤳᤋᤠᤜᤠ᤹ ᤛᤠᤵᤋᤢᤀᤠᤱ ᤛᤠᤔᤖᤡᤕᤠa ᤕᤧᤰᤕᤰᤁᤥ ᤛᤢᤜᤠᤱᤕᤢᤰᤐᤠᤜᤠ᤹. ᤗᤠᤶᤗᤥᤒᤠᤜᤠ᤹ ᤏᤢ ᤀᤠᤜᤠᤒᤖᤧ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤁᤧᤜᤡᤱᤒᤠ ᤁᤧᤃᤢᤶᤒᤠᤜᤠ᤹ ᤜᤠᤰᤋᤢᤛᤡ॥ ᤂᤢᤏᤧ᤹ ᤐᤠ᤺ᤳᤋᤢ.

᥈ “ᤁᤴ ᤛᤰᤀᤡᤱᤄᤱᤅᤡᤴ ᤁᤧᤄᤥᤛᤢᤶᤏᤢᤔᤧ᤺ᤴᤏᤣ ᤂᤡᤏᤡ᤹ ᤍᤠᤱᤒᤧᤸᤗᤧ ᤁᤢᤛ᤻ᤛᤠᤜᤠ᤹ ᤂᤡᤏᤡ᤹ᤏᤢ ᤔᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤂᤡᤏᤡ᤹ ᤀᤴᤗᤠᤎᤠᤜᤠ᤹ ᤏᤢ ᤀᤴᤜᤠ᤹ ᤜᤧᤰᤁᤩᤠᤱ ᤕᤰ ᤁᤧᤏᤧᤒᤠ ᤕᤧᤰᤕᤰ ᤏᤢ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ.

᥉ ᤂᤡᤏᤡ᤹ ᤍᤠᤱᤒᤧᤸᤗᤧ ᤁᤢᤛ᤻ᤛᤠᤜᤠ᤹ᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤏᤢ ᤁᤧᤖᤧᤰᤏᤢ᤺ᤸᤗᤧ ᤛᤢᤶᤒᤥᤎᤠᤛᤠᤒᤠ ᤌᤡᤰ ᤛᤣᤃᤧᤶᤔᤧᤶᤔᤧ᤹ᤀᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤜᤠᤱᤕᤢᤰᤏᤠᤀᤥ ᤕᤢᤰᤂᤧᤶᤔᤧ᤹॥ ᤂᤧᤴ ᤀᤣᤃᤠᤱ ᤂᤡᤏᤡ᤹ ᤍᤠᤱᤒᤧᤸᤗᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤋᤧᤴᤎᤱ ᤆᤥᤃᤧᤶᤔᤧ᤹॥”

᥊ ᤁᤖ ᤂᤧᤱᤜᤠ᤹ ᤔᤧᤃᤡᤛᤧ ᤔᤧᤕᤰᤂᤧᤀᤠᤱ ᤔᤧᤒᤠ᤺ᤳᤋᤢ. “ᤜᤠᤱ ᤏᤧᤳᤇᤡᤖᤧᤛᤠ ᤂᤢᤏᤧ᤹ ᤔᤧᤍᤥᤃᤢᤛᤡᤴᤓᤧᤸᤗᤧ. ᤀᤠᤏᤡᤃᤧ ᤀᤠᤰᤂᤣᤀᤠᤱ ᤋᤰᤔᤠ ᤛᤢᤰᤋᤢᤶᤒᤧᤒᤣ᥅”

᥋ ᤁᤸᤗᤧᤆᤥᤃᤢᤸᤗᤧ ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤕᤧᤰᤕᤰᤁᤥᤒᤠ ᤐᤕᤶ ᤕᤢᤰᤛᤠᤒᤠᤜᤠ᤹. ᤗᤠᤶᤗᤥᤒᤠᤜᤠ᤹ ᤏᤢ ᤔᤠᤒᤠᤜᤠ᤹ᤖᤧ ᤕᤣᤜᤢᤀᤥ ᤁᤴ ᤀᤡᤱᤄᤱᤅᤡᤴ ᤔᤧᤜᤠᤅᤢ ᤔᤧᤍᤣᤛᤢ- “ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤛᤣᤘᤠᤖᤥᤒᤠᤍᤡᤃᤧ॥ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤆᤩᤠ ᤀᤠᤃ᤻ᤔᤧᤳ ᤂᤧᤴ ᤀᤠᤏᤡᤃᤧ ᤆᤥᤃᤢᤶᤒᤧ॥ ᤀᤠᤏᤡᤃᤧ ᤜᤠ᤺ᤳᤋᤠᤱ ᤜᤠᤱ ᤔᤧᤈᤥᤃᤢᤶᤒᤧᤴ॥ ᤀᤠᤍᤠᤱᤒᤠᤖᤧ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤁᤧᤀᤡ᤺ᤳᤋᤢ ᤜᤠᤒᤠ ᤂᤧᤴᤏᤣ ᤆᤥᤃᤧ᤹ᤀᤥ॥”

᥌ ᤂᤧᤒᤩᤠᤱ ᤕᤣᤜᤢ᤺ᤸᤗᤧ ᤀᤰᤋᤱᤒᤠ ᤛᤠᤵᤋᤢᤀᤠᤱ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ ᤜᤠᤰᤋᤢᤛᤡ. “ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤘᤕᤡᤏᤣᤓᤃᤪ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤣᤓᤃᤪ. ᤂᤡᤏᤡ᤹ ᤍᤠᤱᤒᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤕᤢᤖᤧᤶᤔᤧ᤹ᤀᤠᤱ ᤜᤠᤒᤠ ᤁᤴ ᤕᤧᤶᤔᤥ ᤋᤠ᤺ᤴᤍᤡᤰ ᤕᤡᤈᤖᤣᤗ ᤕᤧᤶᤔᤧ᤹॥ ᤂᤧᤴ ᤕᤧᤶᤔᤥ ᤂᤡᤏᤡ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤏᤢᤒᤥᤱ ᤜᤠᤱᤛᤠᤜᤠ᤹ ᤆᤠᤜᤡ᤺ᤴ ᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤜᤡᤱᤛᤢ ᤔᤧᤃᤢᤶᤛᤢᤛᤡᤀᤠᤱ ᤔᤧᤘᤕᤧ॥”

᥍ ᤀᤠᤸᤗ ᤂᤧᤴ ᤛᤰᤀᤡᤱᤄᤱᤅᤡᤴ ᤂᤢᤴᤇᤡ᤹ᤀᤥ ᤁᤧᤖᤧ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤏᤢᤒᤥᤱ ᤜᤠᤱᤛᤠᤜᤠ᤹ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤛᤠᤵᤗᤡᤱᤃᤣᤜᤠ᤹ᤀᤥ ᤔᤧᤕᤠᤰᤋᤢᤀᤠᤱ ᤕᤡᤈᤖᤣᤗᤀᤥ ᤕᤣᤜᤢ᤺ᤴ ᤔᤧᤜᤠᤰᤋᤢ॥

᥎ ᤀᤠᤸᤗ ᤀᤡᤱᤛᤠᤒᤧᤴ ᤁᤧᤖᤧᤀᤠᤱ ᤂᤧᤸᤗᤧ ᤕᤣᤜᤢ᤺ᤴ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤜᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤔᤧᤕᤢᤖᤢᤀᤠᤱ ᤘᤠ᤹ᤖᤥ॥”

ᤂᤧᤒᤩᤠᤱ ᤕᤣᤜᤢ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤧᤱᤜᤠ᤹ ᤁᤢᤗᤢᤵ ᤏᤧᤳᤇᤡ ᤛᤧᤳᤋᤧᤶᤛᤡᤶᤔᤧ᤹ᤀᤠᤱ ᤋᤠ᤺ᤴᤇᤥᤃᤧᤴ ᤋᤠᤏᤠᤶ ᤌᤠᤖᤡᤰ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤍᤃᤡ ᤏᤧᤛ᤻ᤛᤧᤶᤛᤡᤶᤔᤧ᤹॥”

᥏ ᤁᤢᤍᤠ᤺ᤰᤍᤡᤰᤔᤠ ᤋᤠᤏᤠᤶ ᤕᤣᤜᤢ᤺ᤴ ᤗᤠ᤺ᤰᤁᤠᤳ ᤐᤣ॥ ᤂᤧᤵᤔᤥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤧᤶᤛᤡᤱᤅᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤵᤋᤡᤰ ᤌᤣᤀᤠᤱ ᤜᤥᤵ॥ ᤀᤠᤱᤃᤠ᤹ ᤀᤠᤴᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤁᤧᤈᤥ᤺ᤰᤐᤠᤀᤠᤱ ᤁᤧᤛᤧᤵᤐᤧᤱᤃ ᤀᤠᤱᤃᤠ᤹ᤀᤣᤖᤥ॥ ᤁᤖ ᤁᤴᤜᤠ᤹ ᤁᤧᤖᤧᤰ ᤆᤠᤜᤡ᤺ᤴ ᤜᤠ᤺ᤳᤗᤧ ᤛᤧᤖᤢᤛᤡᤒᤣ᥅

᥇᥆ ᤁᤸᤗᤧᤆᤥᤃᤢᤸᤗᤧ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤗᤳᤇᤠᤀᤠᤱ ᤜᤏᤧᤒᤠ ᤔᤧᤒᤥ᤺ᤱᤏᤧᤴ ᤑᤠ᤹ᤀᤠᤱ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤳᤋᤧᤶ ᤕᤢᤰᤂᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤀᤣᤗᤡᤕᤠ᤺ᤴ ᤗᤠᤶᤒᤠ ᤐᤠ᤺ᤳᤋᤢᤒᤠ ᤀᤡᤱᤄᤱᤅᤡᤴ ᤁᤧᤖᤧᤒᤠᤖᤥ॥”

᥇᥇ ᤂᤧᤒᤩᤠᤱ ᤕᤡᤈᤖᤣᤗᤀᤥ ᤁᤧᤘᤠ᤹ᤒᤠ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤥᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤔᤏᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤆᤢᤶᤍᤣᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤗᤳᤇᤠᤀᤠᤱ ᤔᤧᤸᤗᤧᤳᤇᤣ ᤕᤣᤜᤢ᤺ᤸᤗᤧ ᤂᤰᤐᤧᤳ ᤛᤧᤖᤢᤛᤡᤖᤥ॥

ᤀᤜᤈᤩᤠᤜ ᤜᤠᤱᤅᤡᤸᤗᤧ ᤁᤢᤃᤠ᤹ᤀᤡᤜᤠ᤹ ᤔᤧᤛᤧᤖᤢᤛᤡ

᥇᥈ ᤂᤧᤴ ᤀᤣᤃᤠᤱ ᤕᤣᤜᤢ᤺ᤴ ᤐᤣᤀᤠᤱ ᤛᤠᤔᤖᤡᤕᤠ ᤗᤧᤵᤔᤠᤱ ᤌᤠᤛᤡᤱ॥ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤒᤣᤌ-ᤀᤣᤁᤣᤍᤀᤥ.

᥇᥉ ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜᤖᤧ ᤁᤢᤓᤠ ᤁᤢᤃᤠ᤹ᤀᤡᤜᤠ᤹ ᤂᤢᤏᤧ᤹ ᤋᤢᤔᤢᤛᤡᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤜᤠ᤺ᤳᤏᤡᤱᤒᤣ᥅”

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤀᤜᤈᤩᤠᤜᤖᤧ ᤏᤡ᤺ᤳᤋᤠᤱᤒᤠ ᤁᤢᤃᤠ᤹ᤀᤡᤍᤡᤃᤧ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤜᤠ᤹ ᤏᤢ ᤐᤕᤶ ᤜᤠᤱᤔᤧᤸᤗᤧ ᤁᤢᤜᤡᤶᤛᤕᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤀᤠᤏᤡᤃᤧ ᤕᤧ᤹ᤀᤡᤃᤧᤒᤠᤖᤥ॥”

᥇᥊ ᤕᤣᤜᤢ᤺ᤸᤗᤧ ᤁᤢᤔᤏᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤧᤱᤜᤠ᤹ ᤁᤢᤜᤡᤱᤘᤧᤳ ᤋᤧᤶᤛᤧᤶᤛᤡᤶᤔᤧ᤹᥄” ᤂᤧᤒᤩᤠᤱ ᤂᤢᤴᤇᤡ᤹ ᤂᤧᤱᤜᤠ᤹ ᤁᤢᤜᤡᤱᤘᤧᤳ ᤔᤧᤍᤧᤶᤛᤢᤛᤡᤀᤠᤱ ᤗᤡᤒᤥᤱᤅᤠᤱ ᤏᤧᤳᤇᤡ ᤕᤧᤶᤒᤡᤳᤇᤠᤜᤠ᤹ ᤒᤣᤌ-ᤀᤣᤁᤣᤍᤒᤠ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤘᤒᤠᤰᤁᤥ ᤔᤧᤛᤧᤖᤢᤛᤡ॥ ᤂᤢᤏᤧ᤹ ᤗᤳᤇᤠᤀᤠᤱ ᤁᤢᤜᤡᤱᤘᤧᤳ ᤔᤧᤗᤧᤖᤢᤛᤡᤴᤗᤥ॥

ᤀᤠᤜᤠᤒᤖᤧ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤢᤃᤠ᤹ᤀᤡᤜᤠ᤹ ᤔᤧᤛᤧᤖᤢᤛᤡ

᥇᥋ ᤕᤣᤜᤢ᤺ᤸᤗᤧ ᤂᤧᤴ ᤋᤧᤴᤏᤡᤴ ᤗᤧᤖᤢᤀᤠᤱ ᤀᤣᤃᤠᤱ. ᤖᤣᤁᤠᤒᤖᤧ ᤁᤢᤛ᤻ᤛᤠ ᤕᤜᤥᤏᤠᤍᤠᤒᤧᤴ ᤂᤢᤏᤧ᤹ ᤋᤢᤶᤔᤠᤖᤧ ᤗᤠᤃᤡ ᤑᤧᤖᤧᤖ ᤐᤳᤇᤧᤒᤠ ᤂᤢᤏᤧ᤹ ᤋᤢᤔᤢ॥ ᤕᤣᤜᤢ᤺ᤸᤗᤧ ᤂᤧᤴ ᤛᤧᤘᤠ ᤔᤧᤳᤋᤢᤀᤠᤱ ᤀᤰᤂᤣ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤗᤧᤵᤔᤠᤱ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ ᤌᤣ ᤂᤧᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤘᤠ᤹ᤒᤡ᥅”

ᤕᤜᤥᤏᤠᤍᤠᤒᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤗᤧᤵᤔᤠᤱ ᤘᤠ᤹ᤀᤠ॥”

ᤕᤣᤜᤢ᤺ᤸᤗᤧ ᤔᤧᤳᤋᤢ. “ᤜᤧᤰᤁᤣᤏᤣᤓᤃᤪ. ᤂᤧᤏᤧ᤹ ᤁᤧᤜᤢᤰᤁᤡᤴ ᤛᤴᤇᤧ ᤐᤡᤖᤠᤱᤅᤧ᤹॥” ᤂᤧᤸᤗᤧ ᤁᤢᤜᤢᤰᤁᤡᤴ ᤛᤴᤇᤢ ᤐᤡᤖᤢ. ᤜᤧᤰᤁᤩᤠᤱ ᤕᤣᤜᤢ᤺ᤸᤗᤧ ᤂᤢᤏᤧ᤹ ᤋᤧᤶᤛᤢᤀᤠᤱ ᤁᤢᤀᤴᤗᤠᤎᤠᤀᤥ ᤕᤢᤰᤂᤢ॥

᥇᥌ ᤕᤣᤜᤢ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤏᤢ ᤛᤥᤖᤡᤰ ᤐᤡᤳᤇᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤀᤠᤛᤡᤰᤛᤶᤔᤧᤴ ᤀᤥᤔᤧᤳᤋᤧ᤹॥” ᤂᤧᤒᤩᤠᤱ ᤂᤧᤴ ᤂᤢᤏᤧ᤹ᤏᤢ ᤛᤥᤖᤡᤰ ᤁᤢᤀᤴᤗᤠᤎᤠᤀᤥ ᤋᤣ᤹ᤖᤢᤀᤠᤱ ᤐᤣ॥

᥇᥍ ᤀᤠᤸᤗ ᤕᤣᤜᤢ᤺ᤴ ᤛᤠᤔᤖᤡᤕᤠ ᤁᤧᤖᤧᤓᤧᤖᤧ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤣᤗᤡᤕᤠ᤺ᤴ ᤔᤧᤳᤋᤢᤒᤠ ᤀᤡᤱᤄᤱ ᤁᤢᤀᤡᤛᤡ᤺ᤰ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤁᤧᤖᤧᤰ ᤂᤢᤏᤧ᤹ ᤌᤩ᤺ᤱ ᤔᤧᤰᤂᤢᤛᤡᤖᤥ॥

ᤒᤠᤗ ᤔᤠᤱᤅᤡᤴ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤔᤧᤛᤧᤖᤢᤛᤡ

᥇᥎ ᤂᤧᤒᤩᤠᤱ ᤕᤧᤜᤢ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤑᤢᤰᤂᤢᤛᤡᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤜᤠᤒᤖᤧᤃ ᤆᤒᤧ᤺ᤳᤇᤡᤰᤗᤰ ᤒᤠᤗ ᤔᤠᤱᤅᤡᤴ ᤛᤧᤘᤠ ᤔᤧᤳᤋᤢ॥ ᤁᤖ ᤕᤣᤜᤢ᤺ᤸᤗᤧ ᤀᤠᤸᤗᤛᤠᤱ ᤛᤠ᤹ᤖᤡᤰ ᤕᤖᤡᤰ ᤂᤧᤴ ᤛᤧᤘᤠ ᤔᤧᤳᤋᤢ᤹॥

᥇᥏ ᤀᤠᤸᤗ ᤒᤠᤗᤖᤧ ᤁᤧᤖᤧᤰ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤂᤧᤸᤗᤧ ᤁᤧᤖᤧᤰ ᤁᤢᤛᤧᤘᤠᤖᤥᤒᤜᤠ᤹ ᤏᤢ ᤁᤧᤖᤧᤰ ᤁᤢᤕᤰᤕᤠᤒᤠᤜᤠ᤹ ᤀᤢ᤺ᤳᤋᤧᤶᤛᤡᤶᤔᤧ᤹॥ ᤗᤳᤇᤠᤀᤠᤱ ᤔᤧᤕᤠ᤺ᤰᤏᤧᤸᤗ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤒᤠᤗᤖᤧ ᤁᤢᤗᤠᤃᤡ ᤗᤳᤇᤠ ᤛᤠ᤹ᤖᤡᤰ ᤕᤶᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱ᤹॥ ᤁᤢᤓᤠ ᤗᤧᤖᤧ ᤕᤠ᤺ᤰᤋᤧᤏᤣᤓᤃᤪ ᤂᤧᤴ ᤔᤧᤜᤡᤱᤏᤧᤴ॥” ᤁᤖ ᤒᤠᤗᤖᤧ ᤁᤢᤛᤧᤘᤠᤖᤥᤒᤠᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤕᤣᤜᤢ᤺ᤸᤗᤧ ᤀᤡᤱᤗᤧᤰ ᤕᤠ᤺ᤶᤒᤰ ᤆᤥᤃᤢᤖ ᤘᤕᤧ॥

᥈᥆ ᤕᤣᤜᤢ᤺ᤸᤗᤧ ᤔᤧᤳᤋᤢᤛᤡ. “ᤒᤠᤗᤖᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥᤀᤥ ᤗᤳᤇᤠ ᤕᤶᤒᤠ ᤆᤢᤶᤗᤢᤱ ᤀᤢ᤺ᤳᤋᤧᤶᤛᤡᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤀᤢᤘᤠ ᤔᤧᤈᤥᤃᤢ॥

᥈᥇ ᤂᤧᤒᤩᤠᤱ ᤂᤢᤏᤧ᤹ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤀᤡᤱᤄᤱ ᤜᤠᤰᤋᤢᤛᤡ. ᤜᤧᤰᤁᤩᤠᤱ ᤒᤠᤗᤧᤴ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤁᤧᤖᤧᤰ ᤔᤧᤍᤩᤧ॥ ᤗᤳᤇᤠᤀᤠᤱ ᤔᤧᤘᤕᤧᤴ ᤔᤧᤕᤠ᤺ᤰᤋᤧᤴ॥ ᤌᤡᤰ ᤁᤢᤛᤢᤰᤐᤥ ᤏᤢ ᤘᤣ᤹ᤛ᤻ᤔᤠ ᤁᤢᤛᤢᤰᤐᤥ ᤌᤠᤖᤡᤰ ᤔᤧᤍᤡᤶᤛᤧᤴᤗ ᤌᤠᤖᤡᤰ ᤂᤧᤱᤜᤠ᤹ ᤒᤠᤗ ᤔᤠᤱᤜᤡᤶᤔᤥ ᤛᤎᤧᤰ ᤛᤎᤧᤰ ᤔᤧᤈᤢᤵᤛᤧ॥

᥈᥈ ᤂᤧᤒᤩᤠᤱ ᤕᤣᤜᤢ᤺ᤸᤗᤧ ᤆᤠᤱᤘᤠ᤺ᤴ ᤏᤧᤔᤠᤍᤧᤴ ᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤧᤴ ᤔᤧᤳᤋᤢ. “ᤒᤠᤗᤖᤧ ᤁᤧᤖᤧᤰ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤈᤠᤰᤂᤢᤒᤠ ᤂᤢᤴᤇᤡ᤹ ᤆᤠᤱᤜᤠ᤹ ᤑᤧᤳᤋᤧ᤹॥ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤠᤱᤜᤠ᤹ ᤗ᤺ᤳᤋᤢ॥”

᥈᥉ ᤂᤧᤒᤩᤠᤱ ᤕᤣᤜᤢ᤺ᤴ ᤏᤢ ᤖᤣᤁᤠᤒᤖᤧ ᤁᤢᤛ᤻ᤛᤠ ᤕᤜᤥᤏᤠᤍᤠᤒᤧᤴ ᤒᤠᤗ ᤔᤠᤱᤜᤡᤶᤔᤥ ᤗᤠᤛᤧᤳᤇᤡ॥ ᤕᤣᤜᤢ᤺ᤸᤗᤧ ᤒᤠᤗᤧᤴ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤏᤢ ᤛᤥᤖᤡᤰ ᤁᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤳᤋᤡᤴ ᤁᤢᤛᤧᤘᤠᤖᤥᤒᤠᤜᤠ᤹ᤀᤠᤱ ᤔᤧᤴᤘᤠ᤹ᤏᤧᤴᤗ- ᤒᤠᤗᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤰ ᤔᤧᤘᤠ᤹ᤖ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤖᤧᤰ ᤐᤡᤛᤠᤱ ᤀᤥᤔᤧᤳᤋᤧᤶᤔᤧ᤹ᤀᤠᤱ ᤏᤡ᤺ᤴᤎᤥ ᤆᤥᤃᤧᤶᤔᤧ᤹॥”

᥈᥊ ᤂᤧᤒᤩᤠᤱ ᤂᤧᤅᤜᤠ᤹ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤇᤧ ᤏᤢ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤇᤧ ᤛᤡᤃᤠᤱ ᤔᤧᤒᤣ॥ ᤀᤠᤸᤗ ᤕᤣᤜᤢ᤺ᤸᤗᤧ ᤗᤠ᤺ᤰᤁᤠᤳ ᤔᤧᤕᤧᤵᤛᤢᤛᤡᤒᤠ ᤕᤧᤵᤐᤥ᤺ᤱ ᤔᤏᤠᤜᤠ᤹ ᤀᤰᤋᤱᤒᤠ ᤛᤠᤶᤍᤡᤱ ᤐᤡᤖᤢᤛᤡᤀᤠᤱ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤘᤕᤧ. “ᤀᤠᤱᤃᤠ᤹ ᤂᤡᤏᤡ᤹ ᤜᤢᤰᤁᤥ ᤗᤰᤐᤧᤴ ᤐᤡᤏᤡᤱᤒᤠ ᤁᤴ ᤔᤏᤠᤜᤠ᤹ᤀᤥᤒᤠ ᤁᤢᤓᤠ ᤗᤳᤇᤠ ᤔᤏᤠᤖᤰᤛᤠᤱ ᤀᤠᤳᤋᤡᤸᤗᤧ ᤂᤧᤳᤇᤡᤱᤔᤠ ᤑᤠ᤺ᤰᤋᤢ᤹. ᤂᤧᤸᤗᤧ ᤁᤢᤜᤡᤱᤔᤧᤸᤗᤧ ᤁᤢᤗᤧᤰᤘᤠ ᤂᤧᤴ ᤂᤧᤳᤇᤡᤱᤔᤠ ᤁᤧᤓᤠ᤺ᤰᤐᤧᤴ ᤛᤡᤖᤥ॥”

᥈᥋ ᤕᤣᤜᤢ᤺ᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢ ᤛᤢᤖᤢᤏᤢᤔᤧ᤺ᤴᤏᤣ ᤂᤢᤏᤧ᤹ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤏᤢ ᤛᤢᤜᤠᤱᤛᤢᤰᤐᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤛᤧᤖᤧᤶᤛᤡᤶᤔᤧ᤹. ᤗᤳᤇᤠᤀᤠᤱ ᤂᤧᤳᤇᤡᤱᤔᤠ ᤔᤧᤓᤠ᤺ᤰᤋᤧᤶᤛᤡᤶᤔᤡᤴᤏᤧ᤹॥” ᤁᤸᤗᤧᤆᤥᤃᤢᤸᤗᤧ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤆᤣᤜᤠ᤹ ᤗᤠ᤺ᤰᤁᤠᤳ ᤗᤠᤵᤔᤧᤍᤣᤛᤢᤛᤡ. ᤂᤧᤒᤩᤠᤱ ᤔᤠᤱᤜᤡᤶᤔᤥᤒᤠ ᤛᤡᤃᤠᤱᤒᤠ ᤔᤠᤱᤎᤠ᤺ᤴᤏᤥ ᤔᤧᤗᤠᤛᤧ॥

᥈᥌ ᤂᤧᤱᤜᤠ᤹ᤖᤧ ᤒᤠᤗ ᤔᤠᤱᤜᤡᤶᤔᤥ ᤁᤧᤕᤧᤵᤐᤠ ᤛᤡᤳᤗᤠᤱᤅᤡᤴ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤀᤠᤱ ᤂᤧᤴ ᤔᤡᤔᤧᤎᤡᤰᤂᤢ ᤔᤧᤍᤣᤛᤢ॥

᥈᥍ ᤂᤧᤱᤜᤠ᤹ᤖᤧ ᤒᤠᤗ ᤔᤠᤱ ᤛᤡᤳᤗᤠᤱᤅᤡᤴ ᤔᤧᤗᤢ᤺ᤴᤍᤢ ᤜᤧᤰᤁᤩᤠᤱ ᤔᤠᤱᤜᤡᤶᤔᤡᤴ ᤜᤳᤇᤧ ᤜᤳᤇᤧ ᤔᤧᤛᤧᤛᤢ॥ ᤜᤧᤰᤁᤩᤠᤱ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤔᤏᤠᤜᤠ᤹ᤖᤧ ᤂᤧᤴ ᤜᤡᤎᤠ᤺ᤶᤒᤢ ᤔᤧᤈᤥᤃᤢ᤹॥

᥈᥎ ᤁᤶᤓᤗ᤹ᤖᤡᤰ ᤕᤣᤜᤢ᤺ᤸᤗᤧ ᤀᤡᤛᤪᤠᤀᤡᤗᤀᤥ ᤒᤠᤗ ᤛᤧᤘᤠ ᤔᤧᤵᤔᤠᤴ ᤏᤢᤵᤛᤢ॥

᥈᥏ ᤜᤧᤰᤁᤣᤛᤠᤱ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔ ᤜᤠᤱᤅᤡᤸᤗᤧ ᤒᤣᤌᤣᤗ ᤏᤢ ᤍᤠᤏᤒᤠ ᤛᤠᤶᤔᤩᤠᤱ ᤐᤡᤳᤛᤠᤳᤜᤠ᤹ ᤀᤡᤛᤪᤠᤀᤡᤗᤧᤴ ᤛᤧᤘᤠ ᤔᤧᤵᤔᤠ ᤐᤠᤱᤄᤢᤒᤠ ᤗᤠᤕᤥᤜᤠ᤹ ᤂᤢᤏᤧ᤹ ᤔᤧᤗᤧᤖᤢᤴ॥

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤕᤣᤜᤢ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤁᤧᤗᤠ᤹ᤒᤠ ᤆᤥᤃᤧ. ᤂᤧᤴ ᤂᤧᤏᤧ᤹ ᤁᤧᤃᤧᤳᤋᤢ. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤏᤧ᤹ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤥ ᤁᤧᤈᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤗᤡᤛᤡᤃᤣ᤺ᤰᤐᤠ ᤌᤠ᤺ᤰ ᤌᤧᤶᤒᤠ ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤔᤧᤕᤢᤱ᤹॥”

᥉᥇ ᤜᤶᤓᤛᤠᤱ ᤕᤧᤜᤢ᤺ᤴ ᤁᤧᤖᤧᤰ ᤁᤢᤏᤡᤱᤘᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤡᤱᤛᤡᤱ ᤕᤧᤰᤕᤧᤰ ᤔᤧᤗ᤹ᤖᤧᤴ॥ ᤀᤡᤛᤪᤠᤀᤡᤗᤧᤴ ᤆᤥ᤺ᤰᤔᤠ ᤐᤠᤱᤄᤢᤒᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤗᤠᤶ ᤂᤢᤏᤧ᤹ ᤔᤧᤏᤢ᤺ᤰᤂᤧᤴᤗᤥ॥

ᤕᤣᤜᤢ᤺ᤴ ᤔᤠᤛᤡᤱ

᥉᥈ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤖᤧ ᤁᤢᤗᤠᤶᤋᤡ ᤁᤢᤓᤧᤖᤧᤜᤠ᤹ ᤆᤢᤰᤛᤠ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥉᥉ ᤕᤷᤍᤏ ᤘᤜ᤺ᤱᤅᤥᤏᤢ ᤏᤠᤱᤃᤧᤴ ᤐᤡᤛᤠᤱ ᤃᤡᤗᤠᤍᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ (ᤃᤠᤍ. ᤖᤢᤒᤣᤏ. ᤏᤢ ᤔᤏᤛ᤻ᤛᤣᤒᤠ ᤗᤠᤈᤣ᤹) ᤀᤷᤏᤥᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤀᤖᤥᤀᤣᤖᤗᤠᤶ ᤃᤡᤗᤠᤍ ᤐᤥ᤺ᤰᤂᤧᤖ ᤒᤠᤛᤠᤏ ᤌᤠᤖᤡᤰ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤧ᤺ᤱᤃᤵᤜᤠ᤹ ᤕᤢᤰᤋᤢᤍᤣ᤹ᤖᤢᤀᤠᤱ ᤏᤧᤛ᤻ᤛᤧ॥

᥉᥊ ᤕᤣᤜᤢ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤜᤢᤰᤁᤠᤵ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥉᥋ ᤕᤣᤜᤢ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤜᤥᤀᤠᤜᤠᤈᤧᤴ ᤜᤠᤱ ᤐᤥ᤺ᤰᤂᤧ॥

᥉᥌ ᤕᤣᤜᤢ᤺ᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧᤀᤠᤱ ᤛᤠᤔᤖᤡᤕᤠᤀᤥ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤡᤴ ᤏᤡᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ ᤌᤠᤖᤡᤰ ᤘᤕᤧᤖᤥ॥

a 

᥇᥆:᥇ ᤜᤡᤒᤪᤢᤀᤥ “ᤕᤡᤈᤖᤣᤗᤒᤠ ᤛᤠᤔᤖᤡᤕᤠ” ᤐᤳᤇᤠᤱ ᤃᤪᤡᤁ ᤛᤠᤵᤁᤡᤳᤋᤥ ᤔᤧᤒᤳᤏᤧᤴ॥

ᤕᤜᤢᤍᤠᤒᤠ ᤜᤠᤱᤔᤠ ᤀᤋᤗᤩᤠᤜ

(᥈ ᤛᤠᤵᤔᤢ ᥈᥈:᥇᥆–᥈᥉:᥇᥋)

᥇᥇

ᤀᤠᤸᤗ ᤀᤜᤈᤩᤠᤜᤖᤧ ᤁᤢᤶᤔᤠ ᤀᤋᤗᤩᤠᤜ ᤜᤠᤱᤔᤧᤸᤗᤧ ᤁᤢᤛ᤻ᤛᤠ᤺ᤴ ᤔᤧᤛᤧᤖᤢᤒᤠ ᤏᤡᤛᤢᤀᤠᤱ ᤜᤠᤱᤜᤡᤶᤛᤕᤱᤒᤠᤜᤠ᤹ ᤁᤧᤖᤧᤰ ᤔᤧᤱᤔᤠᤛᤡᤖᤧ ᤗᤠᤃᤡ ᤔᤢᤴᤇᤡᤱ॥

᥈ ᤁᤖ ᤕᤜᤥᤖᤠᤔ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ. ᤀᤜᤈᤩᤠᤜᤖᤧ ᤁᤢᤴᤛᤠ᤹ ᤔᤧᤴᤇᤢᤔᤠ ᤕᤜᤥᤛᤣᤒᤠ᤺ᤸᤗᤧ ᤀᤜᤈᤩᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤛᤧᤴ ᤛᤧᤵᤔᤠ ᤔᤧᤈᤥᤃᤢᤛᤡᤒᤠ ᤜᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤛᤫᤠ᤺ᤳ ᤂᤧᤳᤋᤢᤀᤠᤱ ᤋᤣ᤹ᤖᤢ॥ ᤂᤢᤏᤧ᤹ ᤂᤧᤴ ᤏᤢ ᤂᤧᤴ ᤏᤢᤃᤧᤎᤢᤰᤔᤧᤴ ᤀᤋᤗᤩᤠᤜ ᤜᤠᤱᤔᤧᤴ ᤗᤠᤶᤒᤠ ᤆᤡᤱᤔᤠᤛᤡᤖᤧ ᤗᤠᤃᤡ ᤗᤳᤇᤠ ᤀᤡᤵᤏᤠᤍᤧᤴ ᤕᤠᤰᤑᤠᤱᤅᤥ ᤆᤡᤰᤂᤢ ᤕᤢᤰᤂᤢᤛᤡ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤂᤧᤴ ᤆᤠᤜᤡ᤺ᤴ ᤔᤧᤴᤇᤧᤖᤢᤴ॥

᥉ ᤀᤋᤗᤩᤠᤜ ᤜᤠᤱᤔᤧᤸᤗᤧ ᤗᤠᤈᤣ᤹ᤀᤥ ᤜᤠᤱᤕᤢᤰ ᤆᤥᤃᤢᤸᤗᤧ ᤁᤶᤓᤗ᤹ᤖᤡᤰ ᤕᤥᤀᤠᤛᤧᤴ ᤂᤢᤏᤧ᤹ ᤏᤢᤃᤧᤎᤢᤰᤔᤧᤴᤏᤢ ᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤆᤡᤱᤛᤡᤱᤅᤠᤱ ᤕᤢᤅᤧᤖᤥ॥

ᤀᤋᤗᤩᤠᤜ ᤜᤠᤱᤔᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ

᥊ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤥᤕᤠᤍᤠᤖᤧ ᤁᤡᤵ ᤌᤡᤰ. ᤁᤡᤵ ᤌᤡᤰ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤌᤰᤐᤧᤒᤠᤜᤠ᤹. ᤁᤖᤡᤜᤠ᤹. ᤏᤢ ᤀᤡᤰᤁᤧᤃᤥᤒᤠᤜᤠ᤹ ᤀᤢ᤺ᤵᤔᤠᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤠ᤺ᤵᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤗᤳᤇᤠ ᤔᤠᤱᤜᤧᤰ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤢᤛᤡ॥ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤜᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤴ ᤀᤥ᤺ᤴᤎᤠᤰᤋᤢᤛᤡ॥

᥋ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤡᤏᤡ᤹ ᤀᤰᤂᤣ ᤁᤧᤈᤥᤃᤢᤶᤗ ᤐᤥᤱ᤹- ᤂᤡᤏᤡ᤹ ᤁᤢᤗᤢᤵ ᤛᤢᤶᤛᤡ ᤛᤒᤠᤌ ᤕᤠ᤺ᤶᤒᤰ ᤆᤥ᤺ᤰᤛᤧ ᤁᤧᤒᤣᤃᤡ᤹- ᤂᤡᤏᤡ᤹ ᤗᤢᤶᤔᤥᤗᤠᤶ ᤁᤢᤗᤰ ᤌᤡᤰᤗᤧ ᤆᤠᤜᤡ᤺ᤴ ᤜᤠᤱᤜᤡᤶᤔᤡᤴ ᤁᤶᤒᤪᤠᤱ ᤁᤧᤔᤧᤳᤋᤢᤶᤗ ᤐᤥᤱ᤹.

᥌ ᤁᤢᤗᤰ ᤌᤡᤰ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤧᤕᤧᤒᤡᤖ ᤐᤥᤱ᤹. ᤜᤧᤰᤁᤩᤠᤱ ᤜᤠᤱᤜᤡᤶᤔᤧᤴ ᤁᤧᤗᤧᤰᤛᤡᤱᤒᤠᤖ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤢᤗᤰ ᤌᤡᤰ ᤁᤶᤒᤪᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤐᤡᤛᤠᤱᤒᤠ ᤗᤠᤶᤎᤣ᤺ᤳᤋᤥ ᤕᤧᤒᤧᤶᤔᤧ᤹-

᥍ ᤜᤧᤰᤁᤩᤠᤱ ᤂᤡᤏᤡ᤹ ᤁᤢᤗᤢᤵ ᤏᤧᤳᤇᤡᤀᤥ ᤁᤧᤘᤠ᤹ᤒᤠᤜᤠ᤹ᤖᤧ ᤔᤧᤴᤇᤠᤰᤔᤏᤠᤒᤠ ᤛᤒᤠᤌᤀᤥ ᤔᤢᤖᤠ ᤁᤧᤶᤔᤧᤳᤋᤡᤒᤠ ᤕᤠ᤺ᤶᤒᤰᤁᤥᤗᤠᤶ ᤏᤠ᤺ᤶᤛᤡᤱᤔᤠ ᤁᤧᤄᤥᤛᤢᤶ᤹. ᤂᤡᤏᤡ᤹ ᤁᤧᤖᤧᤰᤗᤧ ᤆᤠᤜᤡ᤺ᤴ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤔᤠᤱᤜᤡᤶᤔᤡᤴ ᤁᤶᤒᤪᤠᤱ ᤔᤧᤳᤋᤧᤶᤔᤧ᤹॥

᥎ ᤂᤡᤏᤡ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ ᤜᤢᤰᤁᤥ ᤁᤠᤵᤐᤠᤛᤡᤶᤔᤧ᤹ᤀᤠᤱ ᤜᤠᤱᤅᤡᤸᤗᤧ ᤁᤢᤃᤒᤪᤡᤱ ᤐᤡᤛᤠᤱ ᤀᤡᤖᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹॥ ᤂᤡᤏᤡ᤹ ᤐᤣᤛᤠᤱ ᤁᤧᤍᤠᤒᤠ ᤀᤠᤳᤋᤡᤴᤇᤠᤱ ᤛᤧᤖᤧᤶᤔᤧ᤹॥ ᤜᤠᤱᤅᤡᤴ ᤀᤠᤳᤋᤡ ᤐᤣ᤺ᤰᤛᤠᤱ ᤂᤡᤏᤡ᤹ ᤂᤢᤏᤧ᤹ ᤁᤢᤒᤣᤛᤠᤱ ᤁᤧᤘᤕᤡᤖ ᤐᤥᤱ᤹॥”

᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤜᤧᤰᤁᤣᤀᤣ ᤁᤡᤵ ᤌᤡᤰ ᤁᤡᤵ ᤌᤡᤰ ᤔᤏᤠᤛᤢᤶᤔᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤔᤧᤈᤥᤃᤢ॥ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤏᤠᤜᤠ᤹ ᤔᤧᤔᤧᤳᤇᤡᤱ- ᤛᤒᤠᤌᤒᤠ ᤕᤠ᤺ᤶᤒᤰᤁᤥ ᤔᤢᤖᤠ ᤔᤧᤔᤧᤳᤋᤢᤛᤡᤒᤠᤜᤠ᤹ ᤏᤢ ᤕᤠ᤺ᤶᤒᤰ ᤁᤧᤛᤢ᤺ᤵᤐᤠᤀᤠᤱ ᤏᤠ᤺ᤶᤛᤡᤱᤔᤠ ᤁᤧᤄᤥᤒᤠ ᤏᤧᤵᤔᤠᤱᤒᤠ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠᤀᤥ ᤔᤧᤍᤩᤧ॥

᥇᥆ ᤂᤧᤒᤩᤠᤱ ᤂᤢᤏᤧ᤹ ᤌᤰᤔᤥᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤕᤧᤵᤐᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤗᤠ᤺ᤰᤜᤠ᤹ ᤏᤢ ᤁᤢᤄᤥᤜᤠ᤹ ᤔᤧᤒᤡᤖᤢᤛᤡ॥

᥇᥇ ᤂᤧᤴ ᤌᤰᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ ᤜᤢᤰᤁᤥ ᤔᤧᤕᤠᤱᤛᤡᤱᤅᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤏᤢ ᤔᤠᤱᤜᤡᤶ ᤏᤡ᤺ᤳᤋᤠᤱ ᤔᤠᤱᤜᤡᤶᤔᤥᤒᤠ ᤗᤠᤱᤃᤧᤳ ᤐᤡᤛᤠᤱᤗᤠᤶ ᤌᤠᤱᤃᤧᤳ ᤐᤡᤛᤠᤱ ᤌᤠᤖᤡᤰᤁᤣ ᤜᤠᤱᤅᤡᤴ ᤔᤧᤃᤒᤢᤀᤠᤱ ᤔᤧᤕᤧᤒᤧ॥

᥇᥈ ᤂᤧᤒᤩᤠᤱ ᤕᤜᤥᤕᤠᤍᤠ᤺ᤸᤗᤧ ᤜᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤴ ᤗᤠ᤺ᤰᤁᤠᤳ ᤗ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤥ ᤋᤡᤆ ᤂᤢ᤺ᤰᤋᤢ॥ ᤕᤜᤥᤕᤠᤍᤠ᤺ᤸᤗᤧ ᤔᤠᤱᤜᤢᤵᤐᤥᤗᤠᤶ ᤗᤡᤱᤔᤏᤠᤒᤠ ᤗᤳᤇᤠ ᤛᤰ ᤌᤡᤰ ᤂᤢᤏᤧ᤹ᤀᤥ ᤋᤥ᤺ᤴᤍᤢ. ᤜᤧᤰᤁᤩᤠᤱ ᤜᤠᤱ ᤐᤥ᤺ᤰᤂᤧᤒᤠ ᤀᤢᤘᤠ ᤆᤥᤃᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤀᤠᤱ ᤔᤏᤠᤜᤠ᤹ᤖᤧ ᤜᤡᤵᤗᤠ ᤔᤧᤜᤡᤵᤋᤢ. ᤂᤧᤒᤩᤠᤱ ᤀᤰᤂᤣ ᤔᤧᤗ᤹ᤖᤧᤀᤠᤱ ᤔᤧᤀ᤺ᤰᤋᤧ. “ᤜᤠᤱᤅᤡᤸᤗᤧ ᤁᤢᤎᤠ᤺ᤰ ᤆᤠ᤹ᤖᤖᤥ॥”

ᤀᤋᤗᤩᤠᤜ ᤜᤠᤱᤔᤧᤴ ᤛᤩᤧ

᥇᥉ ᤀᤠᤸᤗ ᤀᤋᤗᤩᤠᤜ ᤜᤠᤱᤔᤧᤸᤗᤧ ᤌᤰᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ ᤏᤢ ᤔᤏᤠᤜᤠ᤹ ᤔᤧᤀ᤺ᤰᤋᤧᤒᤠ ᤀᤡᤰᤗᤠ᤺ᤴ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤀᤥ ᤐᤣ॥

᥇᥊ ᤜᤧᤰᤁᤩᤠᤱ ᤂᤢᤏᤧ᤹ ᤀᤥᤔᤕᤧᤸᤗᤧ ᤌᤡᤶ ᤁᤢᤀᤡᤛᤡ᤺ᤰ ᤜᤠᤱᤅᤡᤴ ᤛᤡᤳᤗᤠᤱᤅᤡᤸᤗᤧ ᤁᤢᤒᤣᤛᤠᤱ ᤕᤧᤒᤧᤒᤠ ᤏᤡᤛᤢ॥ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤌᤢᤳᤋᤢᤖᤡ᤺ᤵᤐᤠ ᤛᤠᤍᤠᤱ ᤁᤧᤔᤢ᤺ᤵᤐᤠᤜᤠ᤹ ᤜᤠᤱᤅᤡᤸᤗᤧ ᤁᤢᤒᤣᤛᤠᤱ ᤔᤧᤕᤧᤒᤧ. ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤌᤢᤳᤋᤢᤖᤡ᤺ᤵᤐᤠ ᤛᤠᤍᤠᤱ ᤔᤢ᤺ᤳᤏᤢ ᤔᤧᤛ᤺ᤳᤋᤧᤖ ᤔᤧᤕᤠᤃᤧ॥ ᤂᤧᤒᤩᤠᤱ ᤀᤋᤗᤩᤠᤜ ᤜᤠᤱᤔᤧᤸᤗᤧ ᤁᤢᤈᤠᤱᤜᤠ᤹ ᤌᤧ᤺ᤰᤂᤢ. ᤜᤧᤰᤁᤩᤠᤱ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢ. “ᤜᤠᤱᤒᤡᤑᤩᤢᤱ ᤐᤥ᤺ᤰᤂᤧ᥄ ᤜᤠᤱᤒᤡᤑᤩᤢᤱ ᤐᤥ᤺ᤰᤂᤧᤖᤥ᥄”

᥇᥋ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤁᤡᤵ ᤌᤡᤰ ᤁᤡᤵ ᤌᤡᤰ ᤗᤢᤵᤐᤥᤒᤠ ᤌᤰᤛᤢᤒᤠᤜᤠ᤹ᤀᤥ ᤔᤢᤖᤠᤔᤧᤔᤧᤳᤋᤢᤛᤡᤒᤠ ᤌᤰᤔᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤧᤴ ᤜᤠᤱᤔᤧᤴ ᤔᤠᤱᤜᤡᤶ ᤗᤠ᤺ᤰᤁᤠᤳ ᤌᤰᤛᤢᤒᤠᤜᤠ᤹ᤀᤥ ᤗ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤣᤃᤠᤱ ᤁᤧᤒᤵᤐᤠᤜᤠ᤹ ᤁᤧᤖᤧᤰ ᤋᤠᤓᤣ᤺ᤸᤗᤧ ᤆᤩᤧᤵᤋᤧᤶ ᤛᤧᤖᤧᤶᤛᤡᤶᤔᤧ᤹॥” ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤧᤴ ᤔᤧᤛᤧᤖᤧᤶᤔᤡᤴᤏᤧ᤹॥”

᥇᥌ ᤁᤸᤗᤧᤆᤥᤃᤢᤸᤗᤧ ᤜᤠᤱᤜᤡᤶᤔᤥ ᤀᤴᤜᤠ᤹ ᤗᤠ᤺ᤵᤔᤠᤍᤧᤴᤏᤥ ᤁᤧᤖᤧᤸᤗᤧ ᤂᤢᤏᤧ᤹ ᤔᤧᤍᤧᤶᤛᤢ. ᤜᤧᤰᤁᤩᤠᤱ ᤀᤠᤶᤓᤠ ᤂᤧᤵᤔᤥᤀᤣ ᤂᤧᤴ ᤔᤧᤛᤧᤖᤢᤖᤥ॥

ᤕᤜᤥᤕᤠᤍᤠ᤺ᤸᤗᤧ ᤋᤥ᤺ᤴᤍᤢᤒᤠ ᤕᤠ᤺ᤶᤒᤰᤜᤠ᤹

(᥈ ᤛᤠᤵᤔᤢ ᥈᥉:᥇᥌-᥈᥇)

᥇᥍ ᤂᤧᤴ ᤀᤣᤃᤠᤱ ᤕᤜᤥᤕᤠᤍᤠ᤺ᤸᤗᤧ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ. ᤜᤠᤱ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤠᤱᤜᤢᤵ ᤆᤥᤃᤢ॥ ᤂᤢᤏᤧ᤹ ᤜᤠᤱᤅᤡᤴ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤀᤠᤱ ᤔᤠᤱᤜᤢᤵ ᤆᤥᤃᤢ॥

᥇᥎ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤒᤠᤗ ᤔᤠᤱᤜᤡᤶᤔᤥ ᤔᤧᤒᤣᤀᤠᤱ ᤂᤧᤴ ᤔᤧᤗᤢ᤺ᤴᤍᤢ ᤔᤧᤍᤣᤛᤢ॥ ᤂᤧᤱᤜᤠ᤹ᤖᤧ ᤂᤧᤵᤔᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤏᤢ ᤏᤠᤘᤠᤀᤡᤳᤗᤠᤜᤠ᤹ ᤁᤢᤶᤈᤡᤰᤔᤠ ᤔᤧᤈᤥᤃᤢ. ᤜᤧᤰᤁᤩᤠᤱ ᤒᤠᤗᤖᤧ ᤁᤢᤕᤰᤕᤠᤒᤠ ᤔᤳᤋᤠᤏᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤋᤃᤡ ᤔᤧᤛᤧᤖᤢ॥

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥇᥏ ᤂᤧᤸᤗᤧ ᤂᤢᤏᤧ᤹ᤏᤢ ᤛᤥᤖᤡᤰ ᤁᤡᤵ ᤌᤡᤰ ᤁᤡᤵ ᤌᤡᤰ ᤗᤢᤵᤐᤥᤒᤠ ᤌᤰᤔᤥᤒᤠᤜᤠ᤹. ᤁᤖᤡᤜᤠ᤹. ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤏᤢ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤋᤠᤖᤢᤛᤡᤀᤠᤱ ᤜᤠᤱᤅᤡᤴ ᤀᤡᤰᤁᤥᤔᤠ ᤗᤠᤶᤎᤣ᤺ᤳᤋᤥᤗᤠᤶ ᤗᤠᤱᤄᤣ᤺ᤰᤂᤢᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ ᤜᤠᤱᤜᤡᤶᤔᤥ ᤋᤠᤖᤢ॥ ᤂᤧᤒᤩᤠᤱ ᤜᤠᤱᤅᤡᤴ ᤜᤠᤱᤜᤡᤶᤔᤥᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱ.

᥈᥆ ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤕᤧᤰᤕᤰᤁᤥ ᤆᤡᤈᤡ ᤕᤧᤶᤕᤧᤶ ᤛᤏᤠᤖᤢᤱ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤀᤋᤗᤩᤠᤜ ᤜᤠᤱᤔᤧᤴ ᤜᤠᤱᤜᤡᤶᤔᤥ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤀᤠᤱ ᤘᤕᤧ॥

᥈᥇ ᤀᤠᤸᤗ ᤕᤥᤀᤠᤛᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤋᤱᤒᤣ ᤏᤢᤛᤡ ᤁᤧᤖᤧᤀᤠᤱ ᤘᤕᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤥᤀᤠᤛ

(᥈ ᤛᤠᤵᤔᤢ ᥈᥊:᥇-᥇᥌)

᥇᥈

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤢ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤥᤀᤠᤛᤧᤴ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤛᤡᤒᤩᤠ ᤘᤕᤧ॥ ᤂᤧᤴ ᤒᤣᤷᤛᤣᤒᤠ ᤁᤧᤕᤢᤱᤔᤠ ᤘᤕᤧ॥

᥈ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤂᤢᤏᤧ᤹ ᤜᤢ᤹ᤖᤢᤒᤠ ᤋᤱᤒᤣᤜᤠ᤹ᤀᤥ ᤂᤠᤖᤠᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤆᤥᤃᤢ॥

᥉ ᤜᤧᤰᤁᤣᤛᤠᤱ ᤆᤴᤈᤶᤒᤠ ᤍᤧᤴᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ ᤂᤢᤏᤧ᤹ ᤔᤧᤄᤧᤳᤋᤢᤴ ᤔᤧᤍᤣᤛᤢᤴ॥ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ᤀᤥ ᤆᤰᤔᤧᤸᤗ᤹ᤀᤣ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢ ᤜᤧᤰᤁᤩᤠᤱ ᤛᤢᤰᤐᤠ ᤔᤧᤜᤠ᤺ᤴᤍᤢ॥

᥊ ᤕᤥᤀᤠᤛᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤣᤛᤣ ᤜᤢᤰᤘᤠ ᤁᤢᤀᤡᤛᤡ᤺ᤰ ᤕᤠᤶᤏᤠ᤺ᤳᤏᤡ᤺ᤳᤋᤥ ᤔᤧᤓᤢᤰᤂᤢᤒᤠ ᤕᤠᤱᤜᤠ᤹. ᤀᤠᤵᤑᤣᤰ ᤗᤠᤃᤡ ᤔᤠᤱᤜᤧᤰ ᤔᤧᤈᤥᤃᤢᤒᤠ ᤕᤠᤱᤜᤠ᤹ ᤏᤢ ᤀᤠᤵᤑᤣᤰ ᤏᤡᤱᤘᤠ᤹ᤗᤠᤶ ᤔᤠᤱᤜᤡᤶᤔᤥ ᤔᤧᤍᤠᤖᤢᤒᤠ ᤕᤠᤱᤜᤠ᤹ ᤑᤢᤰᤂᤧᤶᤔᤧ᤹॥

᥋ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤁᤢᤓᤠ ᤗᤳᤇᤠ ᤕᤠᤱᤛᤢᤶᤒᤠᤗᤠᤶ ᤕᤠᤱᤅᤡᤴ ᤔᤧᤍᤠ᤺ᤰᤋᤢᤖ. ᤜᤧᤰᤁᤩᤠᤱ ᤔᤠᤱᤜᤡᤶᤔᤥ ᤌᤧᤔᤠ ᤜᤠᤴᤋᤡ ᤁᤧᤒᤥ᤺ᤱᤒᤧᤴᤇᤠᤱ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤂᤧᤴ ᤕᤠᤱᤅᤡᤴ ᤑᤧᤳᤔᤧᤗᤠ᤺ᤴᤍᤢᤖᤖᤥ॥”

᥌ ᤁᤖ ᤕᤥᤀᤠᤛᤧᤴ ᤜᤠᤱ ᤐᤥ᤺ᤰᤂᤧᤒᤠ ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣ ᤌᤠᤖᤡᤰᤛᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤠᤱᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤶᤔᤧᤳᤋᤣ ᤔᤧᤘᤕᤧ॥

᥍ ᤁᤸᤗᤧᤆᤥᤃᤢᤸᤗᤧ ᤕᤥᤀᤠᤛ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤴ ᤏᤢ ᤘᤣ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤔᤠᤱᤜᤡᤶᤔᤥ ᤁᤧᤎᤢᤵᤐᤠ ᤁᤧᤗᤢ᤺ᤶᤒᤠᤍᤧᤴᤜᤠ᤹ ᤆᤠ᤺ᤱᤘᤠ᤹ ᤔᤧᤶᤔᤧᤳᤋᤧ ᤁᤧᤘᤕᤡᤒᤠ᥅ ᤀᤠᤸᤗᤀᤠᤱᤎᤥ ᤂᤡᤏᤡ᤹ ᤕᤠᤱᤛᤢᤶᤒᤠᤜᤠ᤹ᤗᤠᤶ ᤕᤠᤱ ᤔᤧᤍᤠ᤺ᤰᤋᤧᤶᤔᤡᤴᤏᤧ᤹. ᤁᤖ ᤔᤠᤱᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤂᤧᤴ ᤕᤠᤱᤅᤡᤴ ᤜᤢᤰᤛᤢᤵᤋᤧᤶᤛᤡᤶᤔᤧ᤹॥”

᥎ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤔᤏᤠᤜᤠ᤹ ᤕᤠᤱ ᤔᤧᤶᤓᤥ᤺ᤱᤔᤠᤛᤡ ᤏᤢ ᤔᤠᤱᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤀᤠᤵᤑᤣᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤰᤐᤧᤴᤏᤡᤴ ᤔᤧᤴᤍᤠ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤍᤧᤴᤍᤧ॥

᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤛᤴᤍᤥᤰ ᤌᤡᤰ ᤋᤠᤖᤢᤀᤠᤱ ᤂᤧᤸᤗᤧ ᤁᤢᤛᤢ᤺ᤵᤔᤥ ᤁᤢᤜᤱ ᤆᤥᤃᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠ᤺ᤵᤔᤠᤍᤧᤴᤏᤥᤒᤠ ᤆᤢᤰᤘᤠ ᤗᤧᤵᤔᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤕᤢᤰᤂᤢ॥ ᤗᤠ᤺ᤵᤔᤠᤍᤧᤴ ᤁᤶᤒᤪᤠᤱ ᤁᤧᤔᤧᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢᤒᤠ ᤁᤧᤖᤧᤰ ᤕᤠᤱᤜᤠ᤹ ᤜᤠᤒᤠ ᤂᤧᤵᤔᤥ ᤔᤧᤃᤣ᤺ᤳᤋᤢ॥

᥇᥆ ᤀᤠᤸᤗ ᤂᤧᤱᤜᤠ᤹ᤖᤧ ᤂᤧᤴ ᤛᤴᤍᤥ᤺ᤰᤁᤡᤴ ᤕᤖᤡᤰ ᤕᤠᤱᤅᤡᤸᤗᤧ ᤋᤡᤶᤛᤧᤒᤠ ᤔᤧᤏᤡᤛᤢᤸᤗᤧ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤔᤡᤒᤠᤴ ᤏᤢ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤋᤩᤧᤛᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤶᤓᤗ᤹ᤖᤡᤰ ᤔᤧᤍᤠᤖᤢᤒᤠ ᤕᤠᤱᤅᤡᤴ ᤏᤡᤖᤧᤳᤇᤢᤀᤠᤱ ᤛᤢᤰᤘᤠᤜᤠ᤹ᤀᤥ ᤕᤠᤰᤋᤧᤇᤢ॥

᥇᥇ ᤂᤧᤱᤜᤠ᤹ᤖᤧ ᤕᤠᤱᤜᤠ᤹ ᤔᤧᤏᤡᤖᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤥᤔᤧᤵᤔᤠᤖᤧ ᤗᤠᤃᤡ ᤔᤢᤖᤠᤔᤧᤔᤧᤳᤋᤢᤛᤡᤒᤠ ᤔᤏᤠᤜᤠ᤹ ᤂᤧᤴ ᤕᤠᤱᤅᤡᤴ ᤔᤧᤒᤡᤖᤢᤛᤡ॥ ᤀᤠᤶᤓᤠ ᤂᤧᤵᤔᤥᤗᤠᤶ ᤂᤧᤱᤜᤠ᤹ᤖᤧ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤒᤡᤖᤢᤛᤡ. ᤀᤡᤃᤪ ᤛᤡᤱᤃᤧᤃᤠᤶᤒᤠ.

᥇᥈ ᤗᤢᤱᤃᤧᤛᤧᤵᤐᤠᤜᤠ᤹ ᤏᤢ ᤗᤢᤱ ᤁᤧᤜᤧᤵᤐᤠᤜᤠ᤹ ᤔᤧᤒᤡᤖᤢᤛᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤗᤢᤱᤛᤡᤱ ᤏᤢ ᤔᤧᤄᤰᤋᤢ ᤔᤧᤜᤧᤖᤢᤀᤠᤱ ᤔᤧᤍᤱᤄᤢᤒᤠ ᤗᤢᤱᤜᤠ᤹ ᤂᤧᤱᤜᤠ᤹ᤖᤧ ᤔᤧᤀᤡᤅᤢ. ᤜᤧᤰᤁᤩᤠᤱ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠᤖᤧ ᤗᤠᤃᤡ ᤘᤣ᤹ ᤁᤧᤖᤧᤰ ᤕᤠᤱᤛᤠᤜᤠ᤹ ᤔᤧᤜᤢᤅᤢ ᤔᤧᤃᤣ᤺ᤳᤋᤢ॥

᥇᥉ ᤂᤧᤱᤜᤠ᤹ᤖᤧ ᤕᤢᤵᤐᤠ ᤂᤥᤷᤕᤠᤜᤠ᤹. ᤛᤣᤔᤡ ᤜᤠ᤺ᤶᤔᤠ ᤗᤠᤓᤡ᤺ᤳᤜᤠ᤹. ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹ ᤏᤢ ᤌᤢᤳᤋᤢᤖᤡ᤺ᤵᤐᤠ ᤛᤠᤍᤠᤱᤜᤠ᤹ ᤀᤡᤃᤪ ᤁᤢᤓᤠ ᤛᤠᤶᤔᤩᤠᤱ ᤕᤢᤵᤐᤠ ᤛᤠᤔᤠᤐᤢᤔᤠᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢᤒᤠ ᤕᤠᤱᤜᤠ᤹ ᤑᤧᤳᤔᤧᤸᤗᤠ᤺ᤴᤍᤢᤴ॥

᥇᥊ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤠᤱᤅᤡᤴ ᤔᤠᤱᤜᤡᤶ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤔᤧᤒᤡᤖᤢᤛᤡ॥

᥇᥋ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠᤜᤠ᤹ ᤔᤧᤒᤡᤖᤢᤛᤡᤒᤠ ᤕᤠᤱᤛᤠᤜᤠ᤹ᤖᤧ ᤂᤠᤏᤡ᤺ᤳ ᤂᤧᤱᤜᤠ᤹ᤖᤧ ᤔᤧᤴᤕᤢᤰᤂᤢᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤁᤢᤍᤥ᤺ᤵᤔᤠ ᤏᤡᤖᤡᤰᤁᤠᤱ ᤕᤠ᤺ᤶᤒᤰ ᤔᤧᤈᤥᤃᤢ॥

᥇᥌ ᤀᤠᤵᤋᤡᤰᤁᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤏᤢ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤜᤢᤰᤘᤠᤜᤠ᤹ᤖᤧ ᤕᤠᤱᤅᤡᤴ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤴᤍᤠᤖᤢᤴ॥ ᤂᤧᤴ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤴᤏᤣ ᤐᤥ᤺ᤰᤂᤧᤖᤥ॥

ᤕᤥᤀᤠᤛᤖᤧ ᤁᤢᤏᤢᤵᤔᤠ ᤁᤢᤜᤠᤱᤕᤢᤰ

᥇᥍ ᤂᤧᤴ ᤀᤣᤃᤠᤱ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤧᤴ ᤌᤥ ᤌᤥ᤺ᤰᤛᤡᤱ ᤐᤣ ᤜᤧᤰᤁᤩᤠᤱ ᤃᤠᤋ ᤕᤧᤰᤕᤰᤁᤡᤴ ᤌᤱᤅᤥ ᤑᤳᤋᤢᤀᤠᤱ ᤜᤢᤰᤁᤠᤵ ᤆᤥᤃᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤡᤴ ᤑᤵᤔᤠᤖᤧ ᤗᤠᤃᤡ ᤕᤠᤱᤏᤠ ᤏᤢ᤺ᤰᤂᤧ॥

᥇᥎ ᤁᤖ ᤕᤜᤢᤍᤠᤒᤠ ᤜᤠᤱ ᤕᤥᤀᤠᤛᤖᤧ ᤁᤢᤶᤒᤠ ᤀᤜᤈᤩᤠᤜ. ᤁᤢᤴᤎᤧᤒᤠ ᤕᤥᤖᤠᤔ ᤏᤢ ᤁᤢᤴᤎᤧᤒᤠ ᤕᤜᤥᤛᤠᤐᤠᤋᤛᤡᤖᤧ ᤔᤧᤍᤥ᤺ᤴᤍᤢᤒᤠ ᤁᤧᤖᤧᤰ ᤛᤣᤛᤣ ᤆᤡᤃᤰᤘᤠ ᤛᤠᤔᤠᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤣᤰ ᤋᤥ᤺ᤴᤍᤢᤒᤠ ᤔᤡᤰᤋᤥ᤺ᤰᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤜᤧᤰᤁᤩᤠᤱ ᤜᤠᤱᤜᤡᤶᤔᤥᤒᤠ ᤌᤠ᤺ᤱᤜᤠ᤹ᤀᤥ ᤔᤧᤄᤥᤛᤢᤒᤠ ᤁᤧᤖᤧᤰ ᤛᤠᤶᤔᤩᤠᤱᤜᤠ᤹ ᤕᤥᤀᤠᤛᤖᤧ ᤕᤠᤱᤛᤡᤱᤅᤠᤱ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤧᤴ ᤜᤠᤰᤋᤢᤍᤣᤛᤢ॥ ᤂᤧᤴ ᤀᤣᤃᤠᤱ ᤜᤈᤠᤀᤣᤗᤧᤴ ᤕᤖᤢᤛᤗᤧᤔᤗᤠᤶ ᤏᤢ᤺ᤰᤂᤧ॥

᥇᥏ ᤕᤥᤀᤠᤛᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥᤒᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥈᥆ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤸᤗᤠᤒᤠ ᤛᤶᤔᤠᤱ ᤐᤣ᤺ᤰᤔᤠ ᤗᤠᤶᤔᤥ ᤁᤧᤏᤧᤒᤠ ᤒᤣᤌ-ᤔᤡᤸᤗᤥᤒᤠ ᤜᤡᤶᤔᤥ ᤔᤧᤛᤧᤖᤢ॥

᥈᥇ ᤕᤥᤀᤠᤛᤧᤴ ᤁᤧᤛᤧᤵᤐᤠ ᤛᤢᤜᤠᤱᤕᤢᤰᤐᤠᤜᤠ᤹ ᤛᤡᤶᤔᤋᤖᤧ ᤁᤢᤛ᤻ᤛᤠ ᤕᤥᤈᤠᤒᤠᤍᤧᤴ ᤏᤢ ᤛᤥᤔᤣᤖᤖᤧ ᤁᤢᤛ᤻ᤛᤠ ᤕᤜᤥᤈᤠᤒᤠᤍᤧᤴ ᤘᤕᤧᤛᤡ॥ ᤂᤢᤏᤧ᤹ ᤛᤩᤧᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤂᤢᤏᤧ᤹ ᤁᤢᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤀᤔᤛᤩᤠᤜ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤜᤥᤀᤠᤜᤠᤈ

᥇᥉

ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤛᤖᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤒᤠ ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤣᤜᤢᤖᤧ ᤁᤢᤛ᤻ᤛᤠ ᤕᤜᤥᤀᤠᤜᤠᤈᤧᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤧᤸᤗᤧ ᤌᤡᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥈ ᤀᤡᤛᤪᤠᤀᤡᤗᤧᤴ ᤆᤥ᤺ᤰᤔᤠ ᤐᤠᤱᤄᤢᤒᤠ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤀᤥ ᤂᤢᤏᤧ᤹ ᤗᤠᤱᤄᤣᤃᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤗᤠᤶᤒᤠ ᤂᤢᤏᤧ᤹ ᤔᤧᤏᤢ᤺ᤰᤂᤧᤴ॥

᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤀᤡᤛᤪᤠᤀᤡᤗᤀᤥ ᤌᤩᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤡᤰ ᤕᤧᤶ ᤌᤠᤖᤡᤰ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤒᤣᤏ-ᤜᤍᤍᤖᤧ ᤂᤢᤴᤇᤡ᤹ ᤕᤢᤰᤁᤥ ᤌᤠᤛᤢᤛᤡ॥

᥊ ᤂᤧᤒᤩᤠᤱ ᤕᤜᤥᤀᤠᤜᤠᤈᤖᤧ ᤕᤜᤘᤣ ᤍᤠᤱᤒᤠᤗᤠᤶ ᤏᤢᤖᤡᤰ ᤔᤧᤳᤇᤡᤱᤔᤠ ᤁᤥ᤺ᤳᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤢᤒᤣ᤺ᤸᤗᤡ᤺ᤴ ᤂᤧᤵᤛᤢ. ᤌᤣᤀᤠᤱᤓᤧᤸᤗᤧ ᤀᤖᤠᤔᤒᤠ ᤜᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤢᤛᤡᤀᤠᤱ ᤘᤕᤧᤒᤠ ᤂᤢᤏᤧ᤹ ᤏᤡᤛᤢ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤗᤳᤇᤠ ᤛᤧᤴᤗᤵᤍᤠᤱᤒᤠ ᤌᤡᤰ ᤕᤢᤰᤋᤡᤱ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤖᤠᤔᤒᤠ ᤔᤢᤰᤛᤠᤶᤗᤠᤶ ᤛᤧᤴᤗᤵ ᤔᤧᤄᤥᤛᤧ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤕᤠᤶᤔᤥ ᤀᤠᤵᤑᤣᤰ ᤂᤢᤴᤇᤡ᤹ ᤜᤡᤶᤜᤠ᤹ᤀᤥ ᤋᤃᤡ ᤔᤧᤕᤢᤅᤧᤒᤠ ᤁᤢᤀᤡᤛᤡ᤺ᤰᤁᤣ ᤕᤢᤱᤔᤠ ᤘᤠ᤹ᤔᤠ ᤔᤧᤜᤣ᤺ᤰᤋᤧ॥

᥌ ᤁᤖ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤧᤴ ᤆᤥ᤺ᤰᤔᤠ ᤔᤧᤒᤠᤱᤄᤢᤒᤠ ᤕᤠᤖᤥᤒᤠᤔᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤔᤧᤸᤗᤧᤖᤢᤴ. ᤁᤖ ᤂᤧᤱᤜᤠ᤹ ᤜᤠᤒᤠ ᤂᤧᤵᤔᤥᤀᤣ ᤆᤰᤔᤧᤸᤗ᤹ᤀᤣ ᤔᤧᤒᤳᤇᤧ॥ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤅᤡᤴᤏᤠᤱ ᤛᤠᤔᤖᤡᤕᤠᤀᤥᤀᤣ ᤀᤠᤶᤓᤠ ᤕᤢᤅᤧ॥

᥍ ᤕᤜᤥᤀᤠᤜᤠᤈᤖᤧ ᤁᤢᤗᤠᤃᤡ ᤅᤠᤒᤥᤱ ᤀᤴᤃᤧᤕᤢᤰᤐᤠᤜᤠ᤹. ᤌᤡᤒᤥᤱ ᤀᤴᤗᤠᤎᤠᤜᤠ᤹ ᤏᤢ ᤌᤡᤒᤥᤱ ᤜᤧᤴᤇᤡᤱ ᤂᤠᤶᤒᤠᤱᤅᤥ ᤗᤠᤱᤃᤧᤄᤣ᤺ᤰᤐᤠ ᤌᤰᤛᤢᤒᤠᤜᤠ᤹ᤖᤰ ᤔᤧᤍᤠᤅᤣ ᤔᤧᤕᤠ᤺ᤰᤋᤧ ᤘᤣ᤹ ᤀᤠᤳᤋᤡᤴ ᤌᤰᤛᤢᤒᤠᤜᤠ᤹ᤀᤠᤱ ᤔᤧᤴᤍᤠᤅᤧᤴ. ᤌᤣᤀᤠᤱᤓᤧᤸᤗᤧ ᤀᤖᤠᤔᤒᤠ ᤜᤠᤱᤅᤡᤸᤗᤧ ᤘᤣ᤹ ᤁᤧᤖᤧᤰ ᤔᤧᤰᤂᤢᤛᤡᤀᤠᤱ ᤆᤠᤎᤠᤶᤔᤠᤍᤧᤴᤏᤥᤒᤠ ᤂᤠᤶᤜᤡ᤺ᤰ ᤁᤢᤀᤡᤛᤡ᤺ᤰ ᤆᤥᤃᤢᤛᤡᤀᤠᤱ ᤘᤕᤧ॥

᥎ ᤕᤜᤥᤀᤠᤜᤠᤈᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤢ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥᤒᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤱᤅᤠᤱᤒᤡ᥅

᥏ ᤂᤧᤒᤩᤠᤱ ᤕᤣᤜᤥᤀᤠᤜᤠᤈᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣᤀᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤔᤧᤈᤡᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤜᤥᤀᤠᤛᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛ

᥇᥆ ᤕᤜᤢᤍᤠ ᤜᤠᤱ ᤕᤥᤀᤠᤛᤖᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤒᤠ ᤛᤢᤶᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤧᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤂᤧᤒᤩᤠᤱ ᤂᤢᤏᤧ᤹ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥇᥇ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤆᤥ᤺ᤰᤔᤠ ᤐᤠᤱᤄᤢᤒᤠ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤀᤠᤳᤋᤡᤴ ᤁᤢᤗᤠᤕᤥᤜᤠ᤹ᤀᤠᤱ ᤂᤢᤏᤧ᤹ ᤔᤧᤗᤧᤖᤢᤴ॥ ᤂᤢᤏᤧ᤹ ᤂᤧᤵᤔᤥᤀᤣ ᤆᤰᤔᤧᤸᤗ᤹ᤀᤣ ᤐᤳᤇᤧ॥

᥇᥈ ᤕᤣᤜᤥᤀᤠᤛᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹. ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤜᤠ᤹. ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴᤏᤢ ᤌᤱ ᤌᤰᤋᤧᤛᤡᤒᤠᤜᤠ᤹ᤀᤠᤱ ᤛᤥᤛᤥᤖᤡᤰ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥᤒᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥇᥉ ᤕᤣᤜᤥᤀᤠᤛᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤕᤠᤖᤥᤒᤠᤔᤧᤴ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱ॥ ᤕᤣᤜᤥᤀᤠᤛᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤏᤢ ᤛᤠᤔᤖᤡᤕᤠᤀᤥ ᤔᤧᤈᤡᤰᤂᤢᤖᤥ॥

ᤀᤣᤗᤡᤛᤠ᤺ᤴ ᤔᤠᤛᤡᤱᤒᤠ ᤏᤢ ᤁᤢᤏᤢᤵᤔᤠ ᤔᤠᤱᤏᤡᤱᤘᤠ᤹ᤐᤠᤴ

᥇᥊ ᤀᤠᤸᤗ ᤀᤣᤗᤡᤛᤠ᤺ᤴ ᤗᤳᤇᤠ ᤋᤢᤰᤔᤠᤗᤠᤶ ᤋᤢᤃᤧᤖ ᤘᤕᤧ ᤂᤧᤴ ᤋᤢᤰᤔᤠᤗᤠᤶ ᤂᤢᤏᤧ᤹ ᤋᤠ᤺ᤴᤍᤡ ᤔᤠᤛᤡᤱ॥ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤧᤴ ᤂᤢᤏᤧ᤹ ᤁᤢᤍᤢᤶᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤜᤠᤒᤧᤀᤠᤱ ᤔᤧᤳᤋᤢ. “ᤐᤠᤏᤢᤍᤡᤱ ᤀᤠᤶᤒᤦ᥄ ᤐᤠᤏᤢᤍᤡᤱ ᤀᤠᤶᤒᤦ᥄ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤀᤴᤗᤠᤎᤠᤜᤠ᤹ ᤏᤢ ᤀᤴᤃᤧᤕᤢᤰᤐᤠᤜᤠ᤹ ᤏᤡᤛᤢᤱᤛᤡᤱ᥄”a

᥇᥋ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤗᤳᤇᤠ ᤗᤡ ᤏᤢ ᤁᤢᤓᤠ ᤋᤥ᤺ᤱᤜᤠ᤹ ᤕᤠᤱᤛᤡᤱᤅᤧ᤹॥” ᤜᤧᤰᤁᤩᤠᤱ ᤕᤣᤜᤥᤀᤠᤛᤖᤧ ᤜᤧᤰᤁᤣᤀᤣ ᤆᤥᤃᤢ॥

᥇᥌ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤔᤧᤳᤋᤢ. “ᤗᤡ᤺ᤴ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥ ᤕᤠᤱᤛᤡᤱᤅᤧ᤹ᤀᤥ॥” ᤂᤧᤸᤗᤧ ᤜᤧᤰᤁᤣ ᤆᤥᤃᤢᤀᤠᤱ ᤀᤣᤃᤠᤱ ᤀᤣᤗᤡᤛᤠ᤺ᤸᤗᤧ ᤂᤢᤏᤧ᤹ ᤁᤢᤜᤢᤰᤜᤠ᤹ ᤜᤠᤱᤅᤡᤸᤗᤧ ᤁᤢᤜᤢᤰᤜᤠ᤹ ᤛᤶᤎᤠᤱ ᤏᤧᤛ᤻ᤛᤢ॥

᥇᥍ ᤂᤧᤒᤩᤠᤱ ᤂᤢᤏᤧ᤹ ᤔᤧᤳᤋᤢ. “ᤏᤠᤱᤃᤧᤴ ᤐᤡᤛᤠᤱᤒᤠ ᤐᤣᤎᤠ᤺ᤵᤐᤡᤴ ᤜᤴᤍᤧ᤹॥” ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤧᤴ ᤜᤴᤍᤢ॥ ᤀᤣᤗᤡᤛᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤋᤥ᤺ᤱᤅᤡᤴ ᤀᤠᤒᤧᤍᤣᤛᤧ᤹॥” ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤌᤱ ᤁᤧᤏᤠ᤺ᤶᤒᤠ ᤁᤢᤍᤥ᤺ᤱ. ᤀᤖᤠᤔᤡᤜᤠ᤹ ᤌᤱ ᤏᤠ᤺ᤴᤍᤢᤛᤡᤒᤠ ᤁᤢᤍᤥ᤺ᤱ᥄ ᤀᤠᤍᤠᤱᤒᤠᤖᤧ ᤀᤐᤣᤁᤀᤥ ᤀᤖᤠᤔᤡᤜᤠ᤹ ᤘᤖᤧᤱᤗᤧᤱ ᤁᤧᤔᤧᤰᤂᤢᤛᤡ᤹॥”

᥇᥎ ᤂᤧᤒᤩᤠᤱ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤋᤥ᤺ᤱᤜᤠ᤹ ᤕᤠᤱᤛᤡᤱᤅᤧ᤹॥” ᤂᤧᤒᤩᤠᤱ ᤜᤠᤱᤅᤡᤴ ᤂᤧᤱᤜᤠ᤹ ᤕᤠᤱᤛᤡᤱ॥ ᤀᤣᤗᤡᤛᤠ᤺ᤸᤗᤧ ᤔᤧᤳᤋᤢ. “ᤂᤠᤶᤒᤠᤱᤅᤡᤴ ᤜᤡᤵᤋᤧ᤹॥” ᤂᤢᤏᤧ᤹ ᤛᤢᤶᤍᤢ᤺ᤰ ᤌᤠᤖᤡᤰ ᤜᤡᤵᤋᤢ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤂᤧᤴᤏᤢ ᤁᤢᤛᤡᤰ ᤐᤥᤃᤧᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤂᤠᤶᤒᤠᤱᤅᤥ ᤅᤠᤛᤡ ᤋᤢᤰᤛᤡ ᤌᤠᤖᤡᤰ ᤜᤡᤵᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤂᤧᤒᤩᤠᤱᤏᤣ ᤀᤠᤍᤠᤱᤒᤠᤖᤧ ᤀᤖᤠᤔᤧᤴ ᤁᤧᤏᤠ᤺ᤴᤍᤢᤒᤠ ᤘᤕᤧ ᤜᤧᤰᤁᤩᤠᤱ ᤂᤧᤴ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤁᤧᤔᤧᤰᤂᤢᤒᤠ ᤘᤕᤧ॥ ᤁᤖ ᤀᤠᤸᤗ ᤀᤠᤍᤠᤱᤒᤠᤖᤧ ᤀᤖᤠᤔᤧᤴ ᤛᤢᤶᤍᤢ᤺ᤰ ᤌᤠᤖᤡᤰᤗᤰ ᤁᤧᤏᤠ᤺ᤴᤍᤢ᤹॥”

᥈᥆ ᤂᤧᤴ ᤀᤣᤃᤠᤱ ᤀᤣᤗᤡᤛᤠ᤺ᤴ ᤔᤠᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤗᤢᤵᤋᤢ॥

ᤋᤱᤒᤣ ᤌᤰᤔᤠ ᤁᤧᤏᤠᤵᤐᤠ ᤁᤧᤜᤡᤵᤐᤠ ᤔᤥᤀᤠᤒᤡᤜᤠ᤹ ᤜᤠᤱᤘᤠᤔᤠ ᤕᤧᤶᤔᤥ ᤗᤠᤈᤣ᤹ᤀᤥ ᤔᤧᤗᤠᤛᤧᤖ ᤔᤧᤘᤕᤧ॥

᥈᥇ ᤌᤡᤰᤗᤧᤱ ᤁᤢᤓᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤳᤇᤠ ᤆᤣᤎᤡᤰ ᤔᤧᤗᤢᤵᤋᤢᤖ ᤔᤧᤕᤠᤃᤧᤸᤗᤧ ᤌᤡᤰᤗᤧᤱᤗᤧ ᤂᤧᤱᤜᤠ᤹ᤖᤧ ᤁᤢᤗᤢᤵ ᤌᤡᤰ ᤁᤧᤏᤠᤵᤐᤠ ᤁᤧᤜᤡᤵᤐᤠ ᤔᤏᤠᤜᤠ᤹ ᤔᤧᤏᤡᤛᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤆᤣ᤺ᤴ ᤀᤣᤗᤡᤛᤠ᤺ᤸᤗᤧ ᤁᤢᤀᤡᤐᤢᤱᤅᤥ ᤜᤠᤒᤠ ᤗᤠᤵᤔᤧᤍᤣᤛᤢ ᤔᤧᤎᤀᤠᤱ ᤔᤧᤄᤧᤳᤇᤡᤱ ᤔᤧᤒᤣ॥ ᤀᤠᤸᤗ ᤂᤧᤴ ᤆᤣ᤺ᤸᤗᤧ ᤀᤣᤗᤡᤛᤠ᤺ᤸᤗᤧ ᤁᤢᤕᤧᤳᤜᤠ᤹ ᤛᤢᤛᤢᤸᤗᤧ ᤂᤧᤴ ᤔᤏᤠᤴ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱ ᤁᤢᤗᤠᤱᤜᤠ᤹ᤖᤧ ᤋᤰᤋᤢᤀᤠᤱ ᤕᤧᤶᤛᤡᤱᤗᤥ॥

ᤀᤡᤛᤪᤠᤀᤡᤗ ᤏᤢ ᤀᤖᤠᤔᤡᤜᤠ᤹ ᤗᤢᤶᤔᤥ ᤋᤧᤴᤎᤱ

᥈᥈ ᤕᤜᤥᤀᤠᤜᤠᤈᤖᤧ ᤁᤢᤜᤠᤱᤕᤢᤰ ᤂᤠᤖᤠᤰᤁᤣ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤖᤧ ᤀᤡᤛᤪᤠᤀᤡᤗᤧᤴ ᤀᤣ᤺ᤵᤋᤢ ᤕᤢᤰᤋᤢ॥

᥈᥉ ᤁᤖ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤏᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵᤐᤡᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤂᤢᤏᤧ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤖᤧ॥ ᤂᤢᤏᤧ᤹ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡ ᤁᤶᤒᤪᤠᤱ ᤔᤧᤳᤋᤢᤛᤡ॥ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤣ ᤂᤢᤏᤧ᤹ ᤂᤧᤱᤜᤠ᤹ ᤔᤧᤱᤔᤠᤛᤡ ᤀᤡᤃᤪ ᤂᤧᤱᤜᤠ᤹ ᤂᤢᤏᤧ᤹ ᤁᤢᤍᤃᤡᤗᤠᤶ ᤗ᤺ᤵᤔᤠᤍᤣᤔᤠᤛᤡ ᤏᤡᤱᤘᤠ᤹ ᤔᤧᤴᤈᤥ᤺ᤰᤁᤣ ᤁᤳᤋᤢᤛᤡ॥

᥈᥊ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤧᤴ ᤔᤠᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤒᤣᤏ-ᤜᤍᤍᤧᤴ ᤜᤠᤱ ᤐᤥ᤺ᤰᤂᤧ॥

᥈᥋ ᤂᤧᤒᤩᤠᤱ ᤕᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤖᤧ ᤂᤢᤏᤧ᤹ ᤁᤢᤶᤒᤠ ᤕᤜᤥᤀᤠᤜᤠᤈᤗᤠᤶ ᤜᤈᤠᤀᤣᤗᤖᤧ ᤁᤢᤛ᤻ᤛᤠ ᤒᤣᤏ-ᤜᤍᤍᤖᤧ ᤌᤱ ᤆᤥᤃᤧᤀᤠᤱ ᤜᤢᤰᤁᤠᤵ ᤆᤥᤃᤢᤒᤠ ᤕᤧᤰᤕᤰᤜᤠ᤹ ᤕᤣᤜᤥᤀᤠᤛᤖᤧ ᤕᤠᤶᤔᤥ ᤏᤢ᤺ᤰᤋᤢᤍᤠᤖᤢ॥ ᤕᤣᤜᤥᤀᤠᤛᤖᤧ ᤒᤣᤏ-ᤜᤍᤍᤧᤴ ᤛᤢᤶᤗᤧᤱ ᤏᤠ᤺ᤴᤍᤢ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤒᤠ ᤕᤧᤰᤕᤰᤜᤠ᤹ ᤕᤠᤶᤔᤥ ᤏᤢ᤺ᤰᤋᤢᤍᤠᤖᤢᤖᤥ॥

a 

᥇᥉:᥇᥊ ᤁᤶᤓᤗ᤹ᤖᤡᤰᤁᤣ ᤀᤣᤗᤡᤕᤠ᤺ᤴ ᤀᤣᤗᤡᤛᤠ᤺ᤴ ᤗᤠᤶ ᤐᤣ᤺ᤸᤗᤧ ᥈:᥇᥈ ᤀᤥ ᤀᤣᤗᤡᤛᤠ᤺ᤸᤗᤧ ᤐᤠ᤺ᤳᤋᤢᤀᤠᤱ ᤐᤳ॥

ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ

(᥈ ᤛᤠᤵᤔᤢ ᥈᥋:᥇-᥈᥊)

᥇᥊

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤖᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤜᤠᤱ ᤕᤥᤀᤠᤛᤖᤧ ᤁᤢᤛ᤻ᤛᤠ ᤀᤔᤛᤩᤠᤜᤖᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤀᤠᤸᤗ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤏᤡᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤜᤥᤀᤍᤡᤏ ᤘᤕᤧ॥ ᤂᤢᤏᤧ᤹ ᤕᤖᤢᤛᤗᤧᤔ ᤁᤧᤕᤢᤱᤔᤠ ᤘᤕᤧ॥

᥉ ᤀᤔᤛᤩᤠᤜᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤁᤖ ᤂᤢᤏᤧ᤹ ᤁᤛᤢᤎᤧᤒᤠ ᤁᤢᤍᤠᤰᤌᤧᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤜᤧᤰᤁᤣᤃ ᤏᤢᤒᤠ ᤔᤧᤈᤥᤃᤢᤴ॥ ᤁᤧᤖᤧᤰ ᤐᤠ᤺ᤴᤏᤥ ᤂᤢᤏᤧ᤹ ᤁᤢᤶᤒᤠ ᤕᤥᤀᤠᤛᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢ॥

᥊ ᤜᤧᤰᤁᤣᤛᤠᤱ ᤆᤴᤈᤶᤒᤠ ᤋᤧᤴᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ ᤂᤢᤏᤧ᤹ ᤔᤧᤄᤧᤳᤋᤢᤴ ᤔᤧᤍᤣᤛᤢᤴ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤵᤔᤥ ᤆᤰᤔᤧᤸᤗ᤹ᤀᤣ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ ᤛᤢᤰᤐᤠᤀᤠᤱ ᤔᤧᤜᤠ᤺ᤴᤍᤢ॥

᥋ ᤂᤢᤏᤧ᤹ ᤁᤢᤜᤢᤰᤁᤥ ᤜᤠᤱᤈᤢᤶᤔᤡᤴ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤶᤒᤠ ᤜᤠᤱᤅᤡᤴ ᤁᤧᤛᤧᤵᤐᤠ ᤂᤧᤴ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤂᤢᤏᤧ᤹ ᤛᤧᤖᤢᤛᤡ॥

᥌ ᤜᤧᤰᤁᤣᤛᤠᤱ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤀᤰᤂᤣ ᤁᤧᤗ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱ ᤂᤢᤏᤧ᤹ ᤔᤏᤠ ᤁᤧᤛᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤔᤧᤛᤧᤖᤢᤛᤡᤴ- “ᤐᤠᤜᤠ᤹ ᤂᤢᤴᤇᤡ᤹ ᤛᤠᤜᤠ᤹ᤖᤧ ᤗᤠᤃᤡ ᤜᤧᤰᤁᤩᤠᤱ ᤛᤠᤜᤠ᤹ ᤂᤢᤴᤇᤡ᤹ ᤐᤠᤜᤠ᤹ᤖᤧ ᤗᤠᤃᤡ ᤔᤧᤛᤧᤖᤧᤶᤛᤡᤶᤔᤡᤴᤏᤧ᤹॥ ᤔᤏᤠᤀᤣ ᤌᤰᤔᤠ ᤀᤠᤵᤑᤣᤰ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤔᤧᤛᤡᤖ॥”

᥍ ᤕᤢᤶ ᤏᤧᤏᤧᤒᤠᤍᤧᤴᤏᤥ ᤌᤡᤒᤥᤱ ᤜᤧᤴᤇᤡᤱ ᤀᤣᤍᤥᤔᤡᤜᤠ᤹ ᤁᤧᤏᤠ᤺ᤶᤒᤠ ᤏᤢ ᤌᤱᤅᤥ ᤛᤣᤗᤠ᤺ᤴ ᤜᤢᤰᤁᤠᤵ ᤁᤧᤈᤥ᤺ᤰᤐᤠᤀᤠᤱ ᤂᤧᤸᤗᤧ ᤁᤢᤔᤡᤱ ᤕᤥᤰᤋᤣᤗ ᤁᤧᤘᤠ᤺ᤵᤐᤠ ᤂᤢᤏᤧ᤹ᤀᤣ ᤘᤕᤧ॥ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤀᤠᤀᤡᤴ ᤌᤠᤖᤡᤰᤛᤠᤱ ᤜᤠᤒᤠ ᤂᤧᤴᤗᤥ॥

᥎ ᤂᤧᤴ ᤀᤣᤃᤠᤱ ᤀᤔᤛᤩᤠᤜ᤺ᤸᤗᤧ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤢᤖᤧ ᤁᤢᤶᤔᤧᤴᤇᤠ᤹. ᤕᤣᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤧᤴ ᤀᤰᤂᤧ ᤔᤧᤳᤋᤢᤀᤠᤱ ᤌᤱ ᤌᤰᤔᤠ ᤛᤠ᤺ᤳᤋᤢ. “ᤑᤧᤖᤧ᤹. ᤀᤠᤱᤃᤠ᤹ᤏᤢ ᤏᤠᤍᤢᤶᤍᤢᤶᤒᤠ ᤌᤱ ᤌᤰᤋᤧ᤹॥”

᥏ ᤁᤖ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤖᤧ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤀᤰᤋᤱᤒᤠ ᤏᤥᤃᤵ ᤜᤠᤰᤋᤢ. “ᤗᤧᤒᤏᤠᤏᤒᤠ ᤛᤣᤷᤍᤠ᤺ᤰᤔᤠ ᤌᤡᤰᤗᤧ ᤗᤧᤒᤏᤠᤏᤒᤠᤀᤣ ᤛᤠᤶᤔᤠᤱᤛᤡᤱ ᤌᤡᤰ ᤀᤰᤂᤣ ᤔᤧᤳᤋᤢᤀᤠᤱ ᤀᤡᤱᤄᤱ ᤜᤠᤰᤋᤢ. ‘ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠ᤺ᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤕᤧᤶᤒᤡᤳᤇᤠ᤺ᤴᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤧ᤹॥’ ᤂᤧᤒᤩᤠᤱ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤌᤰᤛᤠ ᤌᤡᤰ ᤂᤧᤴ ᤗᤠᤶ ᤐᤥ᤺ᤰᤂᤧᤀᤠᤱ ᤕᤧ. ᤜᤧᤰᤁᤩᤠᤱ ᤂᤧᤴ ᤛᤣᤷᤍᤠ᤺ᤰᤔᤧᤴ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤖᤢ॥

᥇᥆ “ᤂᤧᤏᤧ᤹ ᤁᤢᤈᤧᤰᤐᤠᤀᤣ ᤀᤣᤍᤥᤔᤧᤴ ᤁᤧᤏᤠ᤺ᤴᤍᤢ. ᤜᤧᤰᤁᤩᤠᤱ ᤀᤠᤸᤗᤥ ᤂᤧᤏᤧ᤹ ᤕᤶᤒᤠ ᤁᤧᤜᤧᤴᤇᤡᤱᤅᤠᤱ ᤁᤧᤘᤠ᤹॥ ᤂᤧᤏᤧ᤹ ᤌᤱ ᤁᤧᤏᤠ᤺ᤴᤍᤢᤒᤠᤀᤥ ᤁᤧᤏᤡᤱᤘᤠ᤹ ᤋᤠᤛᤧ᤹. ᤜᤧᤰᤁᤩᤠᤱ ᤀᤠᤵᤑᤣᤰ ᤁᤧᤜᤡᤶᤔᤥ ᤕᤢᤅᤧ᤹᥄ ᤂᤧᤏᤧ᤹ ᤀᤠᤵᤑᤣᤰ ᤏᤢ ᤕᤜᤢᤍᤠ᤺ᤴᤏᤠᤱ ᤔᤧᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤣᤀᤠᤱ ᤕᤠ᤺ᤶᤒᤰ ᤁᤧᤓᤣ᤺ᤴᤍᤢᤒᤠᤒᤣ᥅”

᥇᥇ ᤜᤧᤰᤁᤣᤛᤠᤱ ᤀᤔᤛᤩᤠᤜ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤶᤄᤧᤶ ᤔᤧᤗᤠᤵᤋᤢᤴ॥ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤖᤧ ᤌᤱᤅᤥ ᤑᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤕᤜᤢᤍᤠᤒᤠ ᤒᤣᤌ-ᤛᤣᤔᤣᤛᤀᤥ ᤌᤱ ᤌᤰᤋᤧᤛᤡ॥

᥇᥈ ᤀᤡᤛᤪᤠᤀᤡᤗᤖᤧ ᤕᤜᤢᤍᤠ᤺ᤴ ᤜᤠᤖᤡᤈᤠ᤺ᤳᤋᤢ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤄᤧᤳᤇᤡᤱ॥

᥇᥉ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤖᤧ ᤀᤜᤈᤩᤠᤜᤖᤧ ᤁᤢᤶᤔᤧᤴᤇᤠ᤹. ᤕᤥᤀᤠᤛᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤒᤣᤌ-ᤛᤣᤔᤣᤛᤀᤥ ᤋᤧᤶᤛᤢ॥ ᤂᤧᤴ ᤀᤣᤃᤠᤱ ᤕᤣᤜᤥᤀᤠᤛᤧᤴ ᤕᤖᤢᤛᤗᤧᤔ ᤐᤣ. ᤜᤧᤰᤁᤩᤠᤱ ᤀᤣᤑᤪᤠᤀᤡᤔᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤁᤢᤛᤢᤰᤐᤥᤒᤠ ᤗᤠᤶᤎᤣ᤺ᤳᤋᤥ ᤌᤠᤖᤡᤰ ᤜᤵᤔᤧᤴ ᤁᤡᤵ ᤏᤧᤳᤇᤡ ᤔᤡᤋᤖ ᤁᤣ᤺ᤶᤒᤠ ᤕᤧᤰᤕᤰᤁᤥᤒᤠ ᤁᤢᤗᤰ ᤌᤡᤰ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤢᤍᤣᤛᤢ॥

᥇᥊ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥᤒᤠ ᤌᤠ᤺ᤱᤜᤠ᤹ᤀᤥ ᤂᤥᤛᤢᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤕᤢᤵᤐᤠ ᤏᤢ ᤁᤠᤰ ᤛᤠᤔᤠᤜᤠ᤹ ᤋᤣ᤹ᤖᤢᤀᤠᤱ ᤐᤣ॥ ᤂᤢᤏᤧ᤹ ᤔᤧᤍᤧᤶᤛᤢ ᤔᤧᤕᤢᤰᤂᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤋᤣ᤹ᤖᤢᤛᤡᤀᤠᤱ ᤛᤠᤔᤖᤡᤕᤠ ᤏᤢ᤺ᤰᤂᤧ॥

᥇᥋ ᤕᤣᤜᤥᤀᤠᤜᤠᤈᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤐᤥ᤺ᤰᤂᤧᤒᤠ ᤘᤣ᤹ ᤜᤡᤴᤍᤥᤰᤜᤠ᤹. ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹. ᤂᤢᤏᤧ᤹ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤜᤠ᤹. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤀᤔᤛᤩᤠᤜᤖᤧ ᤁᤢᤍᤰᤗᤧᤱᤘᤠ ᤆᤥᤃᤢᤒᤠ ᤌᤱᤅᤡᤴ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤶᤒᤡ᥅

᥇᥌ ᤕᤣᤜᤥᤀᤠᤛᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤏᤢ ᤛᤥᤖᤡᤰ ᤛᤠᤔᤖᤡᤕᤠᤀᤥ ᤔᤧᤗᤢᤵᤋᤢ॥ ᤂᤶᤓᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤔᤠᤛᤡᤱ

(᥈ ᤛᤠᤵᤔᤢ ᥈᥋:᥈᥋-᥈᥎)

᥇᥍ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤧᤴ ᤔᤠᤛᤡᤱᤅᤠᤱ ᤀᤣᤃᤠᤱ ᤕᤜᤢᤍᤠᤒᤠ ᤜᤠᤱ ᤕᤥᤀᤠᤛᤖᤧ ᤁᤢᤛ᤻ᤛᤠ ᤀᤔᤛᤩᤠᤜ᤺ᤴ ᤌᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤜᤡᤅᤧ॥

᥇᥎ ᤀᤔᤛᤩᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤶᤒᤡ᥅

᥇᥏ ᤀᤔᤛᤩᤠᤜᤖᤧ ᤁᤢᤍᤰᤗᤧᤱᤘᤠᤀᤥ ᤕᤖᤢᤛᤗᤧ᤺ᤶᤔᤥ ᤗᤳᤇᤠ ᤆᤧᤶᤓᤴ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤗᤠᤁᤡᤛ ᤂᤧᤳᤇᤡᤱᤅᤠᤱ ᤐᤣ॥ ᤁᤖ ᤁᤢᤏᤡᤱᤔᤡᤜᤠ᤹ᤖᤧ ᤂᤢᤏᤧ᤹ ᤁᤢᤀᤣᤃᤠᤱ ᤔᤏᤠᤜᤠ᤹ ᤔᤧᤒᤠᤱᤄᤢᤛᤡ ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤒᤠ ᤂᤧᤵᤔᤥ ᤔᤧᤛᤧᤖᤢ॥

᥈᥆ ᤂᤢᤏᤧ᤹ ᤁᤢᤈᤣ᤺ᤴ ᤀᤴᤏᤡᤴ ᤔᤧᤃᤢ᤺ᤳᤋᤢ ᤔᤧᤓᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤕᤖᤢᤛᤗᤧ᤺ᤶᤔᤥ ᤔᤧᤈᤡᤰᤂᤢ॥

᥈᥇ ᤂᤧᤒᤩᤠᤱ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤁᤧᤃᤧᤵᤐᤠ ᤀᤈᤷᤕᤠᤜ᤺ᤴ ᤔᤧᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤶᤒᤠ ᤀᤔᤛᤩᤠᤜᤖᤧ ᤁᤢᤗᤧᤰᤘᤠᤀᤥ ᤜᤠᤱ ᤔᤧᤈᤥᤃᤢ॥

᥈᥈ ᤀᤔᤛᤩᤠᤜ᤺ᤴ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤀᤣᤃᤠᤱ ᤁᤢᤛ᤻ᤛᤠ ᤀᤈᤷᤕᤠᤜ᤺ᤸᤗᤧᤀᤣ ᤀᤣᤗᤠᤋ ᤕᤧᤰᤕᤰᤁᤡᤴ ᤕᤠᤶᤔᤥ ᤆᤥᤃᤢ ᤜᤧᤰᤁᤩᤠᤱ ᤕᤜᤢᤍᤠ᤺ᤴ ᤏᤢ᤺ᤰᤋᤢ ᤐᤡᤖᤢᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔ

᥈᥉ ᤕᤜᤢᤍᤠᤒᤠ ᤜᤠᤱ ᤕᤥᤀᤠᤛᤖᤧ ᤁᤢᤛ᤻ᤛᤠ ᤀᤔᤛᤩᤠᤜ᤺ᤴ ᤜᤠᤱ ᤐᤥ᤺ᤰᤂᤧᤒᤠ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤛᤠᤔᤖᤡᤕᤠᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤗᤡᤒᤥᤱᤅᤠᤱ ᤋᤱᤒᤣ ᤌᤡᤰ ᤜᤠᤱᤕᤢᤰ ᤆᤥᤃᤢ॥

᥈᥊ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤌᤣ᤺ᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤆᤥᤰ ᤐᤠᤱᤄᤢᤒᤠ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤗᤠᤶ ᤔᤧᤏᤢ᤺ᤰᤂᤧᤴ॥

᥈᥋ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤃᤠᤋ-ᤜᤣᤐᤣᤖᤒᤠ ᤀᤔᤡᤳᤋᤤᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤥᤏᤠᤗᤠᤶ ᤐᤠ᤺ᤳᤋᤢᤒᤠ ᤐᤠ᤺ᤴᤈᤠ᤺ᤰ ᤀᤡᤛᤡ᤺ᤰ ᤗᤧᤒᤥᤜᤔᤠᤋᤀᤠᤱ ᤁ᤹ᤕᤥ ᤀᤖᤠᤒᤠᤒᤠ ᤘᤖ᤺ᤱᤅᤥ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤀᤡ᤺ᤴᤍᤥ᤺ᤴ ᤕᤠᤶᤔᤥ ᤔᤧᤶᤔᤢᤴᤏᤣ ᤏᤧᤛ᤻ᤛᤧᤖ ᤁᤧᤈᤥ᤺ᤰᤐᤠ ᤂᤢᤏᤧ᤹ᤀᤣ ᤘᤕᤧ॥

᥈᥌ ᤁᤢᤓᤠ ᤆᤥ᤺ᤰᤕᤢᤶᤓᤥᤒᤠ ᤀᤡᤃᤪ ᤕᤥᤃ᤻ᤒᤠ ᤀᤠᤳᤋᤡᤴ. ᤀᤡᤛᤪᤠᤀᤡᤗᤡᤜᤠ᤹ᤖᤧᤛᤠᤱ ᤛᤠ᤹ᤖᤡᤰ ᤋᤢᤰᤂᤣ ᤔᤧᤍᤢᤔᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤛᤢᤀᤠᤱ ᤘᤕᤧ॥ ᤂᤧᤱᤜᤠ᤹ ᤁᤧᤓᤠ᤹ᤒᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧ॥

᥈᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤀᤡᤛᤪᤠᤀᤡᤗᤖᤧ ᤁᤢᤔᤡᤱ ᤔᤠᤛᤢᤱ ᤐᤡᤖᤢᤱ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ. ᤂᤢᤏᤧ᤹ ᤕᤣᤜᤥᤀᤠᤛᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤜᤢᤰᤁᤥᤗᤠᤶ ᤂᤧᤱᤜᤠ᤹ ᤛᤧ᤺ᤵᤋᤢᤛᤡ॥

᥈᥎ ᤕᤠᤖᤥᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤌᤱ ᤌᤰᤋᤧᤒᤠᤗᤠᤶ ᤂᤥᤛᤢᤒᤠ ᤐᤠ᤺ᤴᤜᤠ᤹. ᤂᤶᤓᤩᤠᤱ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤕᤜᤢᤍᤠ᤺ᤸᤗᤧ ᤁᤢᤗᤰᤁᤥ ᤏᤧᤛ᤻ᤛᤧᤒᤠ ᤍᤔᤛ᤻ᤁᤛ ᤏᤢ ᤜᤔᤠᤋᤧᤴ ᤕᤠᤶᤔᤥ ᤏᤢ᤺ᤰᤋᤢᤒᤠ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤶᤒᤡ᥅

᥈᥏ ᤕᤠᤖᤥᤒᤠᤔᤧᤴ ᤂᤢᤏᤧ᤹ ᤁᤛᤢᤎᤧᤒᤠ ᤁᤢᤍᤠᤰᤌᤧᤒᤠ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤈᤁᤖᤡᤕᤠ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜ

(᥈ ᤛᤠᤵᤔᤢ ᥈᥌:᥇-᥈᥉)

᥇᥋

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜᤖᤧ ᤁᤢᤛ᤻ᤛᤠ ᤀᤈᤷᤕᤠᤜ᤺ᤸᤗᤧa ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤀᤠᤸᤗ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤸᤗᤧ ᤂᤧᤴ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤅᤠᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤁᤥᤗᤩᤠᤜ ᤘᤕᤧ॥ ᤂᤧᤴ ᤕᤖᤢᤛᤗᤧᤔ ᤁᤧᤕᤢᤱᤔᤠ ᤘᤕᤧ॥

᥉ ᤂᤢᤏᤧ᤹ ᤁᤢᤶᤒᤠ ᤀᤔᤛᤩᤠᤜᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤌᤣ᤺ᤴ ᤏᤢᤒᤠ ᤆᤥᤃᤧ ᤀᤠᤶᤓᤠ ᤂᤧᤴᤏᤣ ᤆᤥᤃᤢ॥

᥊ ᤜᤧᤰᤁᤣᤛᤠᤱ ᤁᤣ᤺ᤶᤒ᤻ ᤁᤣ᤺ᤶᤒᤠ ᤆᤴᤈᤶᤒᤠᤍᤧᤴᤜᤠ᤹ ᤔᤧᤄᤧᤳᤋᤢᤴ ᤔᤧᤍᤣᤛᤢᤴ॥ ᤔᤏᤠᤜᤠ᤹ᤖᤧ ᤀᤠᤸᤗᤛᤠᤱ ᤂᤧᤵᤔᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤢ ᤛᤢᤰᤐᤠ ᤜᤠ᤺ᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤅᤡᤴ ᤛᤡᤔᤠᤗᤡᤱᤍᤥ ᤁᤧᤖᤧᤖ ᤕᤠᤖᤡᤰ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤧᤸᤗᤧ ᤁᤢᤜᤡᤱᤜᤡᤱ ᤌᤠᤖᤡᤰ ᤋᤖᤢᤖ ᤕᤠ᤺ᤴᤍᤢ. ᤜᤧᤰᤁᤩᤠᤱ ᤂᤢᤏᤧ᤹ ᤜᤡᤶ ᤗᤠ᤺ᤳᤗᤠ᤺ᤳ ᤀᤣ᤺ᤰ ᤕᤢᤅᤧᤃᤖᤧ॥ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤕᤥᤋᤠᤔᤧᤸᤗᤧᤀᤣ ᤜᤠᤱᤜᤡᤶᤔᤡᤴ ᤀᤥᤔᤧᤵᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤛᤶᤎᤠᤱ ᤕᤢᤰ ᤆᤥᤃᤢ॥

᥌ ᤀᤈᤷᤕᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤰᤍᤥ᤺ᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤴᤏᤠᤱᤒᤡ᥅

᥍ ᤀᤈᤷᤕᤠᤜ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤕᤥᤋᤠᤔᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤣᤗᤒᤠ ᤜᤠᤱ ᤈᤁᤖᤡᤕᤠ

᥎ ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤠᤖᤥᤒᤠᤔᤖᤧ ᤁᤢᤛ᤻ᤛᤠ ᤈᤁᤖᤡᤕᤠ᤺ᤴ ᤛᤠᤔᤖᤡᤕᤠᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤗᤠ ᤋᤢᤰᤛᤡ ᤜᤠᤱᤕᤢᤰ ᤆᤥᤃᤢ॥

᥏ ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤧᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥ ᤀᤡᤛᤪᤠᤀᤡᤗᤧᤴ ᤆᤥᤰ ᤐᤠᤱᤄᤢᤒᤠ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤗᤠᤶ ᤂᤢᤏᤧ᤹ ᤔᤧᤏᤢ᤺ᤰᤂᤧᤴ॥

᥇᥆ ᤕᤠᤒᤣᤛᤖᤧ ᤁᤢᤛ᤻ᤛᤠ ᤛᤸᤗᤢᤔᤖᤧ ᤈᤁᤖᤡᤕᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢ॥ ᤛᤸᤗᤢᤔᤖᤧ ᤂᤧᤴ ᤔᤏᤠᤜᤠ᤹ᤖᤧᤀᤣ ᤂᤢᤴᤇᤡ᤹ ᤋᤃᤡ ᤛᤠᤵᤑ ᤑᤳᤋᤢᤀᤠᤱ ᤛᤧᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤣᤃᤠᤱ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧ॥

᥇᥇ ᤈᤁᤖᤡᤕᤠ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥇᥈ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤕᤣᤜᤢ᤺ᤴ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤖᤧ- “ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤗᤡᤛᤡᤃᤣ᤺ᤰᤐᤠ ᤌᤠ᤺ᤰ ᤌᤠᤖᤡᤰ ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤔᤧᤕᤢᤱᤗᤥ॥”

ᤀᤡᤛᤪᤠᤀᤡᤗᤒᤠ ᤜᤠᤱ ᤛᤸᤗᤢᤔ

᥇᥉ ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶ ᤛᤢᤶᤒᤥᤱᤅᤠᤱ ᤑᤠᤱᤛᤡ ᤋᤱᤒᤣᤀᤥ ᤕᤠᤒᤣᤛᤖᤧ ᤁᤢᤛ᤻ᤛᤠ ᤛᤸᤗᤢᤔᤧᤴ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤗᤠᤎᤡᤰ ᤜᤠᤱᤕᤢᤰ ᤆᤥᤃᤢ॥

᥇᥊ ᤂᤧᤴ ᤀᤣᤃᤠᤱ ᤃᤍᤡᤖᤧ ᤁᤢᤛ᤻ᤛᤠ ᤔᤏᤜᤣᤔᤧᤴ ᤋᤡᤷᤛᤠᤗᤠᤶ ᤛᤠᤔᤖᤡᤕᤠᤀᤥ ᤌᤥ ᤌᤥ᤺ᤰᤛᤡᤱ॥ ᤂᤧᤸᤗᤧ ᤛᤠᤔᤖᤡᤕᤠᤀᤥ ᤕᤠᤒᤣᤛᤖᤧ ᤁᤢᤛ᤻ᤛᤠ ᤛᤸᤗᤢᤔᤧᤴ ᤑᤳᤋᤢ. ᤜᤧᤰᤁᤩᤠᤱ ᤂᤧᤴ ᤛᤧᤖᤢᤀᤠᤱ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧ॥

᥇᥋ ᤛᤸᤗᤢᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤆᤧᤶᤓ᤺ᤴᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥇᥌ ᤀᤠᤶᤓᤠ ᤂᤧᤴ ᤕᤧᤶᤔᤥ ᤔᤏᤜᤣᤔᤖᤧ ᤋᤡᤷᤛᤠᤗᤠᤶ ᤜᤣ᤺ᤰᤋᤢᤀᤠᤱ ᤋᤡᤑᤛᤠ ᤏᤢ ᤂᤧᤸᤗᤧ ᤁᤢᤕᤠᤁᤢᤕᤠᤒᤠ ᤁᤧᤖᤧᤰ ᤌᤱᤅᤥ ᤑᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤗᤠᤃᤡ ᤗᤠᤶᤎᤣ᤺ᤳᤜᤠ᤹ ᤜᤶᤔᤠ ᤔᤧᤴᤍᤧᤴᤍᤧᤴ॥ ᤂᤢᤏᤧ᤹ ᤋᤡᤑᤛᤠᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤩᤧᤖᤢᤛᤡ. ᤜᤧᤰᤁᤩᤠᤱ ᤁᤢᤛ᤻ᤛᤠ ᤁᤧᤕᤠᤰᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤥ᤺ᤰᤁᤡᤴ ᤆᤡᤖᤢ ᤐᤡᤖᤢᤛᤡᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤔᤏᤜᤣᤔ

᥇᥍ ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜᤖᤧ ᤁᤢᤜᤠᤱᤕᤢᤰ ᤕᤧᤶ ᤛᤢᤶᤒᤥᤱᤅᤠᤱ ᤑᤠᤱᤛᤡ ᤋᤱᤒᤣᤀᤥ ᤃᤍᤡᤖᤧ ᤁᤢᤛ᤻ᤛᤠ ᤔᤏᤜᤣᤔᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤋᤱᤒᤣ ᤌᤡᤒᤥᤱ ᤜᤠᤱᤕᤢᤰ ᤆᤥᤃᤢ॥

᥇᥎ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥ ᤀᤡᤛᤪᤠᤀᤡᤗᤧᤴ ᤆᤥᤰ ᤐᤠᤱᤄᤢᤒᤠ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤗᤠᤶ ᤁᤢᤜᤠᤱᤕᤢᤰ ᤕᤧᤶ ᤂᤠᤖᤠᤰ ᤂᤢᤏᤧ᤹ ᤔᤧᤏᤢ᤺ᤰᤂᤧᤴ॥

᥇᥏ ᤂᤧᤒᤩᤠᤱ ᤀᤛ᤻ᤛᤢᤖᤒᤠ ᤜᤠᤱ ᤐᤢᤗᤖᤧ ᤗᤠᤈᤣ᤺ᤴ ᤌᤱᤅᤥ ᤑᤳᤋᤢ. ᤜᤧᤰᤁᤩᤠᤱ ᤜᤠᤱᤈᤢᤶᤔᤥ ᤂᤢᤏᤧ᤹ ᤁᤢᤜᤠᤱᤕᤢᤰᤁᤡᤴ ᤁᤧᤎᤢᤶᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤔᤏᤜᤣᤔᤖᤧ ᤐᤢᤗᤧᤴ ᤛᤢᤶᤒᤥᤱᤅᤠᤱ ᤗᤡᤛᤡ ᤜᤧᤴᤇᤡᤱ ᤁᤡᤗᤥᤃᤪᤠᤔ ᤕᤢᤵᤐᤠ ᤐᤡᤖᤢ॥

᥈᥆ ᤔᤏᤜᤣᤔᤖᤧ ᤀᤡᤛᤪᤠᤀᤡᤗᤗᤠᤶ ᤁᤴ ᤕᤠᤱᤜᤠ᤹ ᤛᤠᤰᤁᤧᤸᤗᤧᤰ ᤗ᤺ᤵᤔᤠ ᤐᤠᤱᤄᤢᤛᤡ॥ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤜᤠ᤹ᤖᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤅᤠᤒᤥᤱ ᤛᤣᤁᤣᤗd ᤕᤢᤵᤐᤠ ᤐᤡᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤏᤢ᤺ᤰᤂᤧᤀᤠᤱ ᤂᤧᤴ ᤗᤠᤈᤣ᤹ᤀᤥ ᤔᤧᤕᤢᤅᤧᤴ॥

᥈᥇ ᤔᤏᤜᤣᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤴᤏᤠᤱᤒᤡ᥅

᥈᥈ ᤔᤏᤜᤣᤔᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤁᤢᤛ᤻ᤛᤠ ᤐᤁᤜᤡᤕᤠ᤺ᤴ ᤂᤢᤏᤧ᤹ ᤁᤢᤀᤣᤃᤠᤱ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤐᤁᤜᤡᤕᤠ

᥈᥉ ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶ ᤅᤠᤒᤥᤱᤃᤣ᤺ᤰᤐᤠ ᤋᤱᤒᤣᤀᤥ ᤔᤏᤜᤣᤔᤖᤧ ᤁᤢᤛ᤻ᤛᤠ ᤐᤁᤜᤡᤕᤠ᤺ᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤋᤱᤒᤣ ᤏᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥈᥊ ᤐᤁᤜᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥ ᤀᤡᤛᤪᤠᤀᤡᤗᤧᤴ ᤆᤥᤰ ᤐᤠᤱᤄᤢᤒᤠ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤗᤠᤶ ᤂᤢᤏᤧ᤹ ᤔᤧᤏᤢ᤺ᤰᤂᤧᤴ॥

᥈᥋ ᤂᤢᤏᤧ᤹ ᤋᤢᤶ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤌᤡᤰᤐᤠ. ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢ॥ ᤃᤡᤗᤠᤍᤒᤠ ᤅᤠᤒᤥᤱ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤋᤣ᤹ᤖᤢᤛᤡ ᤜᤧᤰᤁᤩᤠᤱ ᤛᤠᤔᤖᤡᤕᤠᤒᤠ ᤜᤠᤱᤜᤡᤶ ᤕᤰᤁᤥ ᤗᤠᤛᤧᤀᤠᤱ ᤐᤣᤁᤜ᤺ᤸᤗᤧ ᤐᤁᤜᤡᤕᤠ᤺ᤴ ᤏᤢ ᤀᤷᤃᤥᤒᤧᤴ ᤜᤧᤰᤁᤩᤠᤱ ᤀᤖᤡᤜᤕᤠ᤺ᤴᤏᤠᤱ ᤛᤧᤖᤢᤛᤡ॥ ᤁᤶᤓᤗ᤹ᤖᤡᤰ ᤐᤣᤁᤜ᤺ᤸᤗᤧ ᤐᤁᤜᤡᤕᤠ᤺ᤴ ᤛᤧᤖᤢᤀᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧ॥

᥈᥌ ᤐᤁᤜᤡᤕᤠ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤗᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤐᤣᤁᤜ

᥈᥍ ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜᤖᤧ ᤁᤢᤜᤠᤱᤕᤢᤰ ᤕᤧᤶ ᤅᤠᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤒᤥᤱ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥈᥎ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤀᤠᤶᤓᤠ ᤂᤧᤴᤏᤣ ᤆᤥᤃᤢ॥ ᤀᤡᤛᤪᤠᤀᤡᤗᤧᤴ ᤆᤥᤰ ᤐᤠᤱᤄᤢᤒᤠ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤗᤠᤕᤥᤜᤠ᤹ᤗᤠᤶ ᤂᤢᤏᤧ᤹ ᤔᤧᤏᤢ᤺ᤰᤂᤧᤴ॥

᥈᥏ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤣᤁᤜ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥ ᤀᤛ᤻ᤛᤢᤖᤒᤠ ᤜᤠᤱ ᤋᤡᤃ᤻ᤗᤋ-ᤐᤡᤗᤣᤛᤧᤴ ᤑᤧᤖᤧᤀᤠᤱ ᤀᤡᤕᤥᤏ. ᤜᤠᤒᤡᤗ-ᤒᤣᤌ-ᤔᤠᤁᤠ. ᤕᤠᤏᤥᤜ. ᤁᤣᤍᤣᤛ ᤏᤢ ᤜᤠᤛᤥᤖᤧᤴ ᤜᤢᤰᤁᤠᤵ ᤆᤥᤃᤢ॥ ᤂᤢᤏᤧ᤹ ᤃᤡᤗᤠᤍ ᤏᤢ ᤃᤠᤗᤡᤗ ᤏᤵᤋᤠᤗᤡᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤠᤱ ᤜᤢᤰᤁᤠᤵ ᤆᤥᤃᤢ. ᤜᤧᤰᤁᤩᤠᤱ ᤔᤏᤠᤜᤠ᤹ ᤀᤛ᤻ᤛᤢᤖ ᤗᤠᤈᤣ᤹ᤀᤥ ᤋᤧᤶᤛᤢᤍᤣ᤹ᤖᤢᤛᤡ॥

᥉᥆ ᤂᤧᤒᤩᤠᤱ ᤀᤣᤗᤠᤜᤖᤧ ᤁᤢᤛ᤻ᤛᤠ ᤜᤥᤛᤡᤕᤠᤜ᤺ᤸᤗᤧ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢ॥ ᤜᤥᤛᤡᤕᤠᤜ᤺ᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤀᤡᤛᤢᤀᤠᤱ ᤂᤧᤴ ᤛᤧᤖᤢ. ᤜᤧᤰᤁᤩᤠᤱ ᤀᤈᤷᤕᤠᤜᤖᤧ ᤁᤢᤛ᤻ᤛᤠ ᤕᤥᤋᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱᤃᤣ᤺ᤰᤐᤠ ᤋᤱᤒᤣᤀᤥ ᤂᤧᤸᤗᤧ ᤁᤢᤀᤣᤃᤠᤱ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧ॥

᥉᥇ ᤐᤣᤁᤜᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤀᤡᤛᤪᤠᤀᤡᤗᤒᤠ ᤂᤰᤐᤧᤳ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

ᤕᤜᤢᤍᤠᤒᤠ ᤜᤠᤱ ᤕᤥᤋᤠᤔ

(᥈ ᤛᤠᤵᤔᤢ ᥈᥍:᥇-᥏)

᥉᥈ ᤀᤡᤛᤪᤠᤀᤡᤗᤒᤠ ᤜᤠᤱ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤜᤠᤱ ᤀᤈᤷᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤥᤋᤠᤔᤖᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥉᥉ ᤀᤠᤸᤗ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤖᤢᤛᤠ ᤘᤕᤧ ᤂᤧᤴ ᤛᤠᤍᤥᤁᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥉᥊ ᤂᤢᤏᤧ᤹ ᤁᤢᤶᤒᤠ ᤀᤈᤷᤕᤠᤜ᤺ᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤕᤥᤋᤠᤔᤖᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥉᥋ ᤜᤧᤰᤁᤣᤛᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤒᤠ ᤔᤠᤱᤎᤠ᤺ᤴᤜᤠ᤹ ᤔᤧᤄᤧᤳᤋᤢᤴ ᤔᤧᤍᤣᤛᤢᤴ॥ ᤔᤏᤠᤜᤠ᤹ᤖᤧ ᤂᤧᤵᤔᤥ ᤀᤠᤸᤗᤛᤠᤱ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤢ ᤛᤢᤰᤐᤠ ᤜᤠ᤺ᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤘᤕᤧ॥ ᤂᤢᤏᤧ᤹ᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤥ᤺ᤛ᤻ᤔᤠ ᤗᤠᤶᤎᤣ᤺ᤳᤋᤡᤴ ᤆᤥᤃᤢ॥

᥉᥌ ᤕᤥᤋᤠᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤱᤏᤠᤱᤒᤡ᥅

᥉᥍ (ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤖᤠᤔᤒᤠ ᤜᤠᤱ ᤖᤛᤡᤏ ᤏᤢ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤴ ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤥᤀᤥ ᤑᤥ᤺ᤱᤔᤠ ᤜᤣ᤺ᤰᤋᤢᤛᤡ॥)

᥉᥎ ᤕᤥᤋᤠᤔᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤴᤎᤧᤒᤠ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤛᤥᤖᤡᤰ ᤔᤧᤈᤡᤰᤂᤢ॥ ᤂᤶᤓᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤜᤠᤈᤧᤴ ᤜᤠᤱ ᤐᤥ᤺ᤰᤂᤧᤖᤥ॥

a 

᥇᥋:᥇ ᤀᤠᤶᤓᤠ ᤁᤴ ᤀᤈᤷᤕᤠᤜ ᤔᤡᤱᤅᤧᤴ ᥈ ᤛᤠᤵᤔᤢ ᤛᤠᤵᤐᤴ ᥈᥌ ᤀᤥ ᤀᤢᤈ᤻ᤈᤡᤕᤠ ᤐᤳ

d 

᥇᥋:᥈᥆ ᤜᤵᤔᤧᤴ ᥋᥍᥋ ᤃᤪᤠᤔ

ᤕᤜᤢᤍᤠᤒᤠ ᤜᤠᤱ ᤀᤠᤜᤠᤈ

(᥈ ᤛᤠᤵᤔᤢ ᥈᥎:᥇-᥈᥍)

᥇᥌

ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶ ᤌᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤥᤋᤠᤔᤖᤧ ᤁᤢᤛ᤻ᤛᤠ ᤀᤠᤜᤠᤈᤖᤧ ᤕᤜᤢᤍᤠᤀᤥ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤀᤠᤸᤗ ᤀᤠᤜᤠᤈᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱ ᤋᤱᤒᤣ ᤁᤧᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤴᤎᤧᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤂᤧᤴ ᤔᤧᤈᤥᤃᤢᤴ॥

᥉ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤔᤧᤏᤠ᤺ᤳᤋᤢᤒᤠ ᤗᤠᤶᤔᤥ ᤂᤢᤏᤧ᤹ ᤗᤠᤱᤄᤣᤃᤧ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤔᤧᤘᤕᤧᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤧᤗᤧ᤺ᤱᤒᤠ ᤕᤧᤵᤗᤧᤰᤜᤠ᤹ᤀᤥ ᤗᤠᤱᤄᤣᤃᤧᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ᤺ᤴᤏᤠᤱ ᤔᤡᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥

᥊ ᤂᤢᤏᤧ᤹ ᤁᤣ᤺ᤶᤒ᤻ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᤏᤢ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤜᤧᤰᤁᤩᤠᤱ ᤁᤧᤖᤧᤰ ᤜᤢᤶᤒᤧᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢᤀᤠᤱ ᤛᤢᤰᤐᤠ ᤜᤠ᤺ᤴᤍᤢ॥

᥋ ᤂᤧᤒᤩᤠᤱ ᤀᤖᤠᤔᤒᤠ ᤜᤠᤱ ᤖᤛᤡᤏ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥᤃᤧᤛᤢᤀᤠᤱ ᤁᤡᤷᤃᤵ ᤁᤒᤧᤛᤢ. ᤁᤖ ᤀᤠᤜᤠᤈᤧᤴ ᤂᤢᤴᤇᤡ᤹ ᤏᤠ᤺ᤶᤔᤠ ᤔᤧᤛᤢᤰᤋᤧᤛᤢᤴ॥

᥌ ᤂᤧᤴ ᤕᤧᤶᤔᤥ ᤀᤠᤖᤠᤔᤒᤠ ᤜᤠᤱ ᤖᤛᤡᤏᤖᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤏᤠ᤺ᤳᤋᤢᤍᤣᤛᤢᤛᤡᤀᤠᤱ ᤀᤣᤗᤠᤋᤧᤴ ᤀᤠᤖᤠᤔᤖᤧ ᤁᤢᤗᤠᤃᤡ ᤕᤠᤶᤔᤥ ᤜᤢᤰᤁᤠᤵ ᤆᤥᤃᤢ॥ ᤂᤧᤒᤩᤠᤱ ᤀᤣᤍᤥᤔᤡᤜᤠ᤹ ᤀᤣᤗᤠᤋᤀᤥ ᤔᤧᤗᤠᤛᤧ. ᤜᤧᤰᤁᤩᤠᤱ ᤀᤠᤀᤡᤏᤒᤠ ᤕᤧᤴ ᤌᤠᤖᤡᤰ ᤂᤧᤵᤔᤥ ᤔᤧᤕᤢᤱ॥

᥍ ᤀᤠᤜᤠᤈᤖᤧ ᤀᤛ᤻ᤛᤢᤖᤒᤠ ᤜᤠᤱ ᤋᤡᤃ᤻ᤗᤋ-ᤐᤡᤗᤣᤛᤣᤖᤀᤥ ᤀᤰᤂᤧ ᤔᤧᤳᤋᤢᤛᤡᤀᤠᤱ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. “ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤏᤢ ᤀᤠᤍᤠᤱᤒᤠᤖᤧ ᤁᤧᤕᤢᤰᤁᤥᤒᤠ ᤁᤧᤛᤧᤘᤠᤖᤥᤒᤠᤀᤠᤖᤥ॥ ᤀᤠᤱᤃᤠ᤹ ᤌᤱᤅᤥ ᤁᤧᤓᤵᤐᤠ ᤀᤖᤠᤔᤒᤠ ᤜᤠᤱᤅᤡᤴ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴᤗᤠᤶ ᤀᤠᤍᤠᤱᤒᤠ ᤑᤧᤖᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ॥”

᥎ ᤂᤶᤓᤩᤠᤱ ᤀᤠᤜᤠᤈᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥᤒᤠ ᤌᤠ᤺ᤱᤜᤠ᤹ᤀᤥ ᤂᤥᤛᤢᤒᤠ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤕᤠᤱᤛᤡᤱᤅᤠᤱ ᤜᤢᤰᤘᤠ ᤁᤢᤀᤡᤛᤡ᤺ᤰ ᤀᤛ᤻ᤛᤢᤖᤒᤠ ᤜᤠᤱᤅᤧ᤹ᤀᤥ ᤜᤠᤅᤢᤍᤣᤛᤢ॥

᥏ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤂᤧᤵᤛᤢ. ᤜᤧᤰᤁᤩᤠᤱ ᤍᤔᤛ᤻ᤁᤛᤧᤴ ᤌᤱᤅᤥ ᤑᤳᤋᤢᤀᤠᤱ ᤂᤢᤏᤧ᤹ ᤂᤧᤴ ᤜᤢᤰᤁᤠᤵ ᤆᤥᤃᤢ॥ ᤂᤢᤏᤧ᤹ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤗ᤺ᤳᤋᤢᤛᤡᤀᤠᤱ ᤁᤡᤖᤀᤥ ᤋᤧᤶᤛᤢᤍᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤖᤛᤡᤏᤧᤴ ᤛᤧᤖᤢ॥

᥇᥆ ᤂᤧᤒᤩᤠᤱ ᤀᤠᤜᤠᤈ ᤜᤠᤱᤅᤡᤴ ᤀᤛ᤻ᤛᤢᤖᤒᤠ ᤜᤠᤱ ᤋᤡᤃ᤻ᤗᤋ-ᤐᤡᤗᤣᤛᤣᤖᤧᤴᤏᤢ ᤋᤢᤶᤛᤧ ᤍᤔᤛ᤻ᤁᤛ ᤐᤣ॥ ᤂᤢᤏᤧ᤹ ᤍᤔᤛ᤻ᤁᤛᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤡᤛᤢ. ᤜᤧᤰᤁᤩᤠᤱ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤧᤖᤧᤰ ᤁᤢᤈᤥ᤺ᤱᤀᤡᤳᤋᤧᤴ ᤏᤢ ᤆᤠᤜᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤢᤖᤡᤕᤠᤜᤀᤥ ᤜᤠᤅᤢᤍᤣᤛᤢ॥

᥇᥇ ᤁᤸᤗᤧᤆᤥᤃᤢᤸᤗᤧ ᤀᤠᤜᤠᤈ ᤜᤠᤱᤅᤡᤸᤗᤧ ᤍᤔᤛ᤻ᤁᤛᤗᤠᤶ ᤜᤠᤅᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤧᤖᤧᤰ ᤁᤢᤈᤥ᤺ᤱ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤢᤖᤡᤕᤠᤜ᤺ᤸᤗᤧ ᤜᤠᤱᤅᤡᤴ ᤏᤢ᤺ᤱᤔᤠ ᤑᤧᤶᤔᤠᤏᤢ᤺ᤸᤗᤧ ᤋᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢᤛᤢᤖᤢ॥

᥇᥈ ᤀᤠᤸᤗ ᤜᤠᤱᤅᤡᤴ ᤍᤔᤛ᤻ᤁᤛᤗᤠᤶ ᤏᤢ᤺ᤰᤂᤧ ᤑᤧᤖᤧᤸᤗᤧ ᤂᤢᤏᤧ᤹ ᤂᤧᤴ ᤏᤡᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤣᤛᤠᤱ ᤐᤣᤀᤠᤱ ᤂᤧᤵᤔᤥ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥

᥇᥉ ᤂᤧᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢ. ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ᤺ᤴ ᤜᤢᤰᤂᤢᤀᤠᤱ ᤋᤱᤈᤢᤶ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤔᤠᤰᤂᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤛᤶᤎᤠᤱ ᤛᤠᤰᤂᤢ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤂᤧᤴ ᤁᤢᤛᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤢ ᤔᤠᤱᤜᤡᤶᤔᤧᤸᤗᤧ ᤁᤢᤗᤢᤶᤔᤥ ᤕᤢᤅᤧ ᤜᤧᤰᤁᤩᤠᤱ ᤀᤠᤜᤠᤈᤖᤧ ᤂᤧᤴ ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤢᤛᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤌᤥᤜᤠᤱ ᤗᤧᤵᤔᤠᤱ ᤕᤢᤰᤂᤢ॥

᥇᥋ ᤂᤧᤴ ᤀᤣᤃᤠᤱ ᤀᤠᤜᤠᤈ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤢᤖᤡᤕᤠᤜ᤺ᤴ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢ- “ᤁᤴ ᤕᤶᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤠᤏᤠᤶ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤕᤢ᤺ᤴᤎᤥ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤐᤥᤃᤢᤃᤧᤴ ᤛᤡᤍᤢᤱᤈᤓᤠ᤺ᤴ. ᤜᤠᤱᤅᤡᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤁᤢᤛᤡᤍᤢᤱᤈᤓᤠ ᤏᤢ ᤂᤢᤏᤧ᤹ ᤐᤥᤃᤢᤃᤧᤴ ᤁᤢᤈᤠ ᤁᤢᤛᤡᤍᤢᤱᤈᤓᤠ᤺ᤴ. ᤜᤧᤰᤁᤩᤠᤱ ᤗᤠᤈᤣ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤂᤢᤴᤇᤡ᤹ ᤛᤡᤍᤢᤱᤈᤓᤠ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤂᤶᤓᤩᤠᤱ ᤆᤧᤸᤗᤧᤰᤛᤣ᤹ ᤌᤡ ᤛᤡᤍᤢᤱᤈᤓᤠ᤺ᤴ ᤋᤥ᤺ᤴᤍᤧ᤹॥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤔᤠᤰᤂᤡ᤹ᤜᤠ᤹ ᤛᤠᤰᤂᤧ᤹॥ ᤁᤖ ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤆᤠᤜᤡ᤺ᤴ ᤀᤠᤱᤃᤠ᤹ ᤌᤢᤶᤕᤠ ᤀᤡᤔᤠᤖᤧ ᤗᤠᤃᤡ ᤀᤥᤃᤵ ᤆᤥᤃᤢᤱ᤹॥”

᥇᥌ ᤀᤠᤜᤠᤈ ᤜᤠᤱᤅᤡᤸᤗᤧ ᤔᤢᤖᤠᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤢᤖᤡᤕᤠᤜ᤺ᤸᤗᤧ ᤆᤥᤃᤢ॥

᥇᥍ ᤀᤠᤜᤠᤈ ᤜᤠᤱᤅᤡᤸᤗᤧ ᤆᤶᤔᤏᤠ ᤀᤢ᤺ᤱᤔᤏᤠᤒᤠ ᤗᤠᤎᤠᤜᤠ᤹ᤀᤥᤗᤠᤶ ᤂᤧᤸᤗᤧ ᤁᤢᤃᤒᤪᤡᤱ ᤁᤧᤒᤵᤐᤠ ᤁᤢᤕᤠᤶᤗᤧᤱᤒᤠᤜᤠ᤹ ᤏᤢ ᤇᤧ᤺ᤱᤃᤩᤠᤜᤠ᤹ ᤂᤧᤳᤋᤢᤍᤣᤛᤢ॥ ᤂᤢᤏᤧ᤹ ᤐᤕᤶ ᤕᤶᤒᤠ ᤑᤛᤡ᤺ᤴ ᤁᤧᤍᤰᤐᤠᤀᤠᤱ ᤁᤧᤕᤧᤵᤐᤠ ᤁᤠᤛᤠ ᤛᤧᤃᤶᤒᤠᤜᤠ᤹ ᤛᤶᤎᤠᤱᤗᤠᤶ ᤗ᤺ᤳᤋᤢᤀᤠᤱ ᤗᤢᤱ ᤁᤢᤕᤢᤰᤏᤠᤀᤥ ᤕᤢᤰᤂᤢ॥

᥇᥎ ᤂᤢᤏᤧ᤹ ᤛᤒᤠᤌᤀᤥ ᤀᤥᤃᤵ ᤆᤥ᤺ᤰᤔᤏᤠᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤈᤥᤃᤢᤀᤠᤱ ᤘᤕᤧᤒᤠ ᤏᤠᤶᤎᤣ᤺ᤰᤔᤧᤴ ᤋᤣ᤹ᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤁᤢᤏᤡᤱᤘᤠ᤹ ᤋᤠᤔᤠ ᤐᤡᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤗᤠ᤺ᤰᤁᤠᤳ ᤁᤧᤕᤧᤵᤐᤠ ᤜᤠᤱ ᤗᤠᤶᤎᤣ᤺ᤳᤋᤡᤴ ᤂᤢᤏᤧ᤹ ᤂᤧᤳᤋᤢᤍᤣᤛᤢ॥

᥇᥏ ᤀᤠᤜᤠᤈᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤴᤏᤠᤱᤒᤡ᥅

᥈᥆ ᤀᤠᤜᤠᤈᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤂᤧᤱᤜᤠ᤹ᤏᤢ ᤛᤥᤖᤡᤰ ᤂᤢᤏᤧ᤹ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤜᤡᤈᤁᤡᤕᤠ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤀᤡᤛᤪᤠᤀᤡᤗᤒᤠ ᤜᤠᤱ ᤜᤥᤛᤡᤕᤠ

᥇᥍

ᤕᤜᤢᤍᤠᤒᤠ ᤜᤠᤱ ᤀᤠᤜᤠᤈᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤣᤗᤠᤜᤖᤧ ᤁᤢᤛ᤻ᤛᤠ ᤜᤥᤛᤡᤕᤠ᤺ᤴ ᤛᤠᤔᤖᤡᤕᤠᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤋᤱᤒᤣ ᤑᤠᤱᤛᤡ ᤜᤠᤱᤕᤢᤰ ᤆᤥᤃᤢ॥

᥈ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤀᤠᤶᤓᤠ ᤂᤧᤴᤏᤣ ᤆᤥᤃᤢ. ᤁᤖ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡᤒᤠ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤋᤱᤒᤠᤀᤣᤃ ᤔᤧ᤺ᤴ॥

᥉ ᤜᤥᤛᤡᤕᤠ᤺ᤴ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤀᤛ᤻ᤛᤢᤖᤒᤠ ᤜᤠᤱ ᤛᤗᤔᤏᤣᤛᤣᤖᤧᤴ ᤑᤧᤖᤧ॥ ᤂᤢᤏᤧ᤹ ᤁᤢᤕᤢᤰᤁᤥ ᤘᤕᤧᤀᤠᤱ ᤜᤥᤛᤡᤕᤠ᤺ᤸᤗᤧ ᤀᤣ᤺ᤱᤕᤠᤱ ᤜᤢᤅᤢᤖ ᤘᤕᤧ॥

᥊ ᤁᤖ ᤀᤛ᤻ᤛᤢᤖᤒᤠ ᤜᤠᤱ ᤛᤗᤔᤏᤣᤛᤣᤖᤖᤧ ᤜᤥᤛᤡᤕᤠ᤺ᤸᤗᤧ ᤀᤡᤱᤗᤧᤰᤋᤢᤒᤠ ᤏᤡᤛᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤒᤠ ᤛᤥ ᤜᤠᤱᤅᤧᤀᤥ ᤜᤠᤱᤗᤠᤀᤡᤱᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤘᤕᤧ ᤜᤧᤰᤁᤩᤠᤱ ᤋᤱᤒᤣ ᤌᤰᤔᤠ ᤜᤢᤱᤔᤠ ᤁᤧᤒᤥ᤺ᤱᤒᤠ ᤀᤣ᤺ᤱ ᤕᤠᤱᤅᤡᤴ ᤜᤢᤱᤔᤠ ᤏᤠ᤹ᤖᤧᤀᤠᤱ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤛᤗᤔᤏᤣᤛᤣᤖᤖᤧ ᤂᤢᤏᤧ᤹ ᤋᤧᤶᤛᤢᤀᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤖᤥ॥

ᤛᤠᤔᤖᤡᤕᤠ᤺ᤴ ᤆᤥ᤺ᤴᤍᤧ

᥋ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤗᤠᤈᤣ᤺ᤴ ᤁᤧᤖᤧᤰ ᤑᤳᤋᤢ. ᤜᤧᤰᤁᤩᤠᤱ ᤛᤠᤔᤖᤡᤕᤠ᤺ᤴ ᤌᤱᤅᤥ ᤑᤳᤋᤢᤀᤠᤱ ᤂᤧᤴ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤁᤡᤷᤃᤵ ᤁᤒᤢ ᤏᤧᤛ᤻ᤛᤢ॥

᥌ ᤜᤥᤛᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤛᤠᤔᤖᤡᤕᤠ᤺ᤴ ᤜᤢᤰᤁᤠᤵ ᤆᤥᤃᤢ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤋᤧᤶᤛᤢᤛᤡᤀᤠᤱ ᤀᤛ᤻ᤛᤢᤖᤀᤥ ᤋᤣ᤹ᤖᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ ᤜᤗᤜᤀᤥ. ᤜᤠᤒᤥᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤃᤥᤈᤠᤏᤀᤥ ᤏᤢ ᤔᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤈᤢᤶᤜᤠ᤹ᤀᤥ ᤕᤢᤰᤂᤢᤛᤡ॥

ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ

᥍ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱ ᤑᤠᤖᤥ᤺ᤸᤗᤧ ᤁᤢᤔᤢᤰᤁᤥᤗᤠᤶ ᤔᤡᤛᤪ ᤗᤠᤈᤣ᤹ᤗᤠᤶ ᤁᤧᤗ᤺ᤵᤐᤠ ᤁᤧᤎᤠᤰᤐᤠ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤕᤧ. ᤁᤸᤗᤧᤆᤥᤃᤢᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ॥

᥎ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤗ᤺ᤳᤋᤢᤍᤣᤛᤢᤛᤡᤒᤠ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤔᤧᤏᤠ᤺ᤳᤋᤢ ᤔᤧᤍᤡᤶᤍᤢᤒᤠ ᤕᤧᤵᤗᤧᤰᤁᤥᤀᤠᤱ ᤂᤢᤴᤇᤡ᤹ ᤗᤠᤱᤔᤧᤄᤣᤃᤧ॥

᥏ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤔᤧᤈᤥᤃᤧᤴ ᤂᤧᤴ ᤛᤫᤠ᤺ᤳᤋᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ. ᤆᤢᤈᤢᤰᤛᤠ ᤏᤢ ᤕᤶᤒ᤻ᤕᤶᤒᤠ ᤐᤠᤱᤓᤣ᤹ᤜᤠ᤹ᤀᤥ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠᤍᤧᤴᤜᤠ᤹ ᤔᤧᤈᤥᤃᤢ॥

᥇᥆ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤌᤰᤔᤠ ᤏᤢ ᤜᤢᤶᤒᤧᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤌᤰᤔᤠ ᤂᤧᤱᤜᤠ᤹ᤖᤧ ᤗᤢᤱᤜᤠ᤹ ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤔᤧᤜᤠᤰᤋᤢ॥

᥇᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤛᤢᤘᤠᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣᤀᤣ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴ ᤌᤰᤔᤠ ᤂᤧᤱᤜᤠ᤹ᤖᤧ ᤛᤢᤰᤐᤠ ᤔᤧᤜᤠ᤺ᤴᤍᤢ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢ. ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤂᤧᤱᤜᤠ᤹ ᤂᤢᤏᤧ᤹ᤗᤠᤶ ᤗ᤺ᤳᤋᤢᤍᤣᤛᤢᤛᤡ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ. “ᤂᤡᤏᤡ᤹ ᤀᤰᤋᤱᤒᤠ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ” ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤏᤠᤘᤠᤀᤡᤳᤗᤠᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤧᤖᤧᤰ ᤁᤢᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤁᤢᤛᤢᤑᤥ ᤁᤧᤏᤡᤒᤠᤜᤠ᤹ᤗᤠᤶ ᤀᤡᤛᤪᤠᤀᤡᤗᤧᤴ ᤜᤧᤰᤁᤩᤠᤱ ᤕᤜᤢᤍᤠ᤺ᤴ ᤛᤠᤶᤍᤡᤱ ᤐᤡᤖᤢᤛᤡ- “ᤂᤡᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤜᤠ᤹ ᤗᤧᤖᤧᤛᤧ᤹॥ ᤀᤠᤱᤃᤠ᤹ ᤂᤧᤴᤇᤡ᤹ ᤐᤠᤎᤧᤒᤠᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤠᤱ ᤘᤕᤧᤒᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤂᤡᤏᤡ᤹ ᤐᤡᤏᤡᤱᤅᤠᤱ ᤘᤕᤧᤒᤠ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤀᤠᤀᤡᤱᤍᤳᤜᤠ᤹ ᤁᤧᤖᤧᤰ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧᤛᤧ᤹ ᤏᤠ᤺ᤳᤋᤧᤛᤧ᤹॥”

᥇᥊ ᤁᤖ ᤂᤧᤱᤜᤠ᤹ ᤐᤠ᤺ᤴ ᤂᤧᤶᤔᤠ ᤔᤧᤴᤍᤧᤴᤍᤧᤴ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠᤛᤠ᤹ᤔᤠ ᤔᤧᤴᤍᤧᤶᤔᤏᤠᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤜᤠᤍᤡᤱ ᤁᤧᤎᤰᤐᤠ ᤔᤧᤒᤥ᤺ᤰᤂᤧ॥

᥇᥋ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤱᤍᤳᤜᤠ᤹ ᤏᤢ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤐᤡᤖᤢᤛᤡᤒᤠ ᤛᤠᤶᤍᤡᤱᤅᤡᤴ ᤂᤧᤶᤔᤠ ᤔᤧᤴᤍᤧᤴᤍᤧᤴ. ᤂᤧᤱᤜᤠ᤹ ᤜᤏᤧ ᤌᤣᤏᤠᤎᤣᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤧᤍᤡᤶᤍᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤵᤑᤣᤰᤁᤠᤱ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤒᤥ᤺ᤰᤂᤧ॥ “ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤔᤧᤈᤥᤃᤧᤶᤔᤡᤴᤏᤧ᤹” ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤛᤡᤀᤠᤱ ᤘᤕᤧᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤒᤪᤡᤱ ᤗᤧᤵᤔᤠᤱ ᤁᤧᤕᤢᤱᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤔᤧᤜᤢ᤹ᤛᤡᤱ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤥ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤶᤒᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥

᥇᥌ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤔᤧᤗᤧᤖᤢ ᤔᤧᤍᤣᤛᤢ. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤃᤡ ᤔᤧᤕᤥ᤺ᤴᤍᤢᤀᤠᤱ ᤔᤧᤈᤥᤃᤢᤒᤠ ᤏᤧᤳᤇᤡ ᤐᤡᤳᤛᤠᤳᤜᤠ᤹ ᤏᤢ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤛᤡᤳᤗᤠᤱ ᤌᤡᤰ ᤔᤧᤈᤥᤃᤢ॥ ᤂᤧᤱᤜᤠ᤹ ᤋᤠᤱᤛᤠᤱᤒᤥᤒᤠ ᤁᤧᤖᤧᤰ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤋᤃᤡ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱ. ᤜᤧᤰᤁᤩᤠᤱ ᤒᤠᤗᤧᤴ ᤔᤠᤱᤛᤧᤘᤠ ᤔᤧᤔᤧᤳᤋᤢ॥

᥇᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤔᤡᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤈᤥᤃᤢᤛᤡ॥ ᤂᤧᤱᤜᤠ᤹ᤖᤧ ᤌᤢᤶᤔᤩᤠ ᤔᤧᤀᤡᤛᤢ. ᤜᤧᤰᤁᤩᤠᤱ ᤁᤡᤳᤆᤠᤰ ᤔᤧᤈᤥᤃᤢ. ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤀᤠᤵᤑᤣᤰ ᤔᤧᤛᤱᤛᤡᤱᤅᤠᤱ ᤂᤢᤏᤧ᤹ ᤁᤢᤛᤡᤰ ᤔᤧᤓᤥ᤺ᤰᤂᤢ॥

᥇᥎ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤠ᤹ᤖᤡᤰ ᤁᤢᤕᤠ᤺ᤰᤗᤧ᤹ᤖᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤍᤃᤡᤗᤠᤶ ᤗ᤺ᤳᤋᤢᤍᤣᤛᤢᤛᤡ॥ ᤕᤜᤢᤍᤠᤒᤠ ᤌᤠ᤺ᤰᤜᤠ᤹ᤖᤰ ᤔᤧᤍᤠᤅᤧ.

᥇᥏ ᤜᤧᤰᤁᤩᤠᤱ ᤕᤜᤢᤍᤠᤒᤠᤜᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥ ᤀᤡᤛᤪᤠᤀᤡᤗᤖᤧ ᤏᤠ᤺ᤳᤋᤢ ᤋᤡᤶᤍᤢᤒᤠ ᤗᤠᤶᤔᤥ ᤂᤧᤱᤜᤠ᤹ ᤗᤠᤱᤔᤧᤄᤣᤃᤧ॥

᥈᥆ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤠ᤹ᤖᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤆᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡᤗᤠᤶ ᤂᤧᤱᤜᤠ᤹ ᤗᤠᤵᤔᤧᤍᤣᤛᤢᤛᤡᤴᤗ ᤌᤠᤖᤡᤰ ᤁᤧᤏᤠᤵᤐᤠ ᤁᤧᤜᤡᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ॥

᥈᥇ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤅᤥᤗᤠᤶ ᤗᤠ᤺ᤳᤗᤠ᤺ᤳ ᤆᤥᤃᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤜᤠᤱ ᤔᤧᤈᤥᤃᤢ॥ ᤕᤠᤖᤥᤒᤠᤔᤧᤸᤗᤧ ᤀᤡᤛᤪᤠᤀᤡᤗᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤥ ᤗᤠᤱᤄᤣ᤺ᤰᤔᤠᤗᤠᤶ ᤏᤢ᤺ᤰᤋᤢᤀᤠᤱ ᤗᤳᤇᤠ ᤕᤶᤒᤠ ᤗᤠᤕᤥ ᤆᤥ᤺ᤰᤔᤠ ᤐᤠᤱᤄᤢ॥

᥈᥈ ᤕᤠᤖᤥᤒᤠᤔᤖᤧ ᤁᤧᤖᤧᤰ ᤁᤢᤗᤠᤕᤥᤜᤠ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ ᤆᤰᤔᤧᤸᤗ᤹ᤀᤣ ᤔᤧᤒᤳᤇᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤥ᤺ᤰᤔᤠ ᤔᤧᤸᤗᤧᤖᤢᤴ॥

᥈᥉ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤀᤠᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤛᤠᤶᤍᤡᤱ ᤐᤡᤖᤢᤛᤡᤀᤠᤱ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ ᤂᤢᤏᤧ᤹ ᤁᤢᤍᤃᤡᤗᤠᤶ ᤗᤠ᤺ᤳᤗᤠ᤺ᤳ ᤆᤥᤃᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤈᤣ᤹ ᤀᤡᤛᤪᤠᤀᤡᤗᤗᤠᤶ ᤀᤛ᤻ᤛᤢᤖ ᤔᤧᤍᤣ᤹ᤖᤢᤛᤡ॥ ᤂᤧᤱᤜᤠ᤹ ᤀᤠᤀᤡᤴ ᤌᤠᤖᤡᤰ ᤂᤧᤵᤔᤥᤀᤣ ᤔᤧᤘᤠ᤹ᤖᤥ॥

ᤀᤛ᤻ᤛᤢᤖᤡᤜᤠ᤹ ᤀᤡᤛᤪᤠᤀᤡᤗᤀᤥ ᤔᤧᤕᤢᤱ

᥈᥊ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤒᤣᤒᤡᤗᤥᤏ. ᤁᤢᤋᤠ. ᤀᤘᤫᤠ. ᤜᤔᤠᤋ ᤏᤢ ᤛᤐᤷᤒᤣᤔᤗᤠᤶ ᤔᤏᤠᤜᤠ᤹ ᤑᤧᤳᤋᤢᤛᤡᤀᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤘᤠᤀᤥ ᤛᤠᤔᤖᤡᤕᤠᤒᤠ ᤐᤠᤱᤈᤢᤶᤜᤠ᤹ᤀᤥ ᤕᤢᤰᤂᤢᤛᤡ॥ ᤂᤧᤱᤜᤠ᤹ᤖᤧ ᤛᤠᤔᤖᤡᤕᤠ᤺ᤴ ᤔᤧᤕᤢᤰᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥᤒᤠ ᤐᤠᤱᤈᤢᤶᤜᤠ᤹ᤀᤥ ᤔᤧᤕᤢᤱᤛᤡᤱ॥

᥈᥋ ᤀᤠᤸᤗ ᤂᤧᤱᤜᤠ᤹ ᤋᤃᤡ ᤔᤧᤕᤢᤅᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤢᤴᤇᤡ᤹ ᤔᤠᤱᤛᤧᤘᤠ ᤔᤧᤶᤔᤧᤳᤋᤢᤴ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤌᤧᤖᤡᤱᤒᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤓᤠ ᤔᤏᤠᤜᤠ᤹ ᤔᤧᤛᤧᤖᤢᤛᤡ॥

᥈᥌ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤀᤰᤋᤱᤒᤠ ᤀᤡᤱᤄᤱ ᤔᤧᤜᤠᤰᤋᤢ- “ᤀᤠᤍᤠᤱᤒᤠᤖᤧ ᤗᤠᤈᤣ᤹ᤗᤠᤶ ᤁᤧᤗ᤺ᤳᤋᤢ ᤁᤧᤍᤣ᤹ᤖᤢᤛᤡᤀᤠᤱ ᤁᤧᤒᤠᤱᤄᤢ ᤁᤧᤍᤣᤛᤢᤛᤡᤒᤠ ᤛᤠᤔᤖᤡᤕᤠᤒᤠ ᤐᤠᤱᤈᤢᤶᤜᤠ᤹ᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧᤃ ᤂᤧᤴ ᤗᤠᤈᤣ᤹ᤀᤥᤒᤠ ᤔᤠᤱᤅᤡᤴ ᤆᤠᤜᤠ ᤁᤧᤈᤥ᤺ᤰᤐᤠ ᤕᤠ᤺ᤶᤒᤰᤁᤡᤴ ᤔᤧᤸᤗᤧᤛᤢᤴ॥ ᤂᤧᤱᤜᤠ᤹ᤖᤧ ᤁᤴ ᤔᤧᤸᤗᤧᤛᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤌᤧᤖᤡᤱᤒᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡᤀᤠᤱ ᤂᤧᤴ ᤔᤏᤠᤜᤠ᤹ ᤔᤧᤛᤧᤖᤢᤛᤡᤖ ᤔᤧᤕᤠᤰ॥”

᥈᥍ ᤂᤧᤒᤩᤠᤱ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡ- “ᤛᤠᤔᤖᤡᤕᤠᤗᤠᤶ ᤋᤧᤶᤔᤏᤠ ᤑᤧᤵᤔᤏᤠᤒᤠ ᤁᤢᤓᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤌᤡᤰ ᤂᤧᤵᤔᤥ ᤕᤢᤱᤔᤠᤖᤧ ᤗᤠᤃᤡ ᤔᤧᤒᤠᤱᤄᤢ ᤔᤧᤍᤠᤛᤢᤖ. ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤜᤠ᤹ ᤂᤧᤴ ᤗᤠᤈᤣ᤹ᤀᤥᤒᤠ ᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹ ᤜᤢ᤹ᤖᤢᤛᤡᤖ॥”

᥈᥎ ᤁᤸᤗᤧᤆᤥᤃᤢᤸᤗᤧ ᤛᤠᤔᤖᤡᤕᤠᤗᤠᤶ ᤔᤧᤗ᤺ᤳᤋᤢᤛᤡᤀᤠᤱ ᤘᤣ᤹ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤛᤡᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤌᤡᤰ ᤑᤧᤖᤧᤀᤠᤱ ᤒᤣᤌᤣᤗᤀᤥ ᤕᤢᤱᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤀᤠᤰᤂᤣᤗ᤹ᤖᤡᤰ ᤔᤠᤱᤛᤧᤘᤠ ᤔᤧᤵᤔᤠ ᤐᤥᤱ᤹ ᤑᤠ᤹ᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤜᤢ᤹ᤖᤢᤛᤡ॥

᥈᥏ ᤜᤧᤰᤁᤣᤛᤠᤱ ᤛᤢᤘᤠᤱ ᤌᤰᤔᤠᤒᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤧᤕᤢᤅᤧᤒᤠ ᤐᤠᤱᤈᤢᤶᤜᤠ᤹ᤀᤥ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤔᤠᤱᤜᤠ᤹ ᤔᤧᤈᤥᤃᤢᤛᤡ. ᤜᤧᤰᤁᤩᤠᤱ ᤛᤠᤔᤖᤡᤕᤠᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ᤀᤥ ᤂᤢᤴᤇᤡ᤹ ᤔᤠᤱᤜᤠ᤹ ᤔᤧᤕᤢᤰᤂᤢᤛᤡ॥

᥉᥆ ᤒᤣᤒᤡᤗᤥᤏᤗᤠᤶ ᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤛᤢᤰᤁᤥᤋ-ᤒᤏᤥᤋᤧᤴ ᤔᤧᤈᤥᤃᤢ. ᤁᤢᤋᤠᤒᤠ ᤔᤏᤠᤜᤠ᤹ᤖᤧ ᤏᤣᤷᤃᤗ ᤏᤢ ᤜᤔᤠᤋᤒᤠ ᤔᤏᤠᤜᤠ᤹ᤖᤧ ᤀᤛᤡᤔᤠ᤺ᤴ ᤔᤧᤈᤥᤃᤢ.

᥉᥇ ᤀᤘᤫᤡᤜᤠ᤹ᤖᤧ ᤏᤣᤓᤈ ᤏᤢ ᤋᤷᤋᤠᤰᤁᤧᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤛᤐᤷᤒᤣᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱ ᤀᤍᤪᤶᤔᤗᤣᤁ ᤏᤢ ᤀᤏᤶᤔᤗᤣᤁᤖᤧ ᤗᤠᤃᤡ ᤂᤢᤴᤇᤡ᤹ ᤀᤠᤵᤑᤣᤰ ᤛᤠᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤔᤡᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤈᤥᤃᤢᤛᤡ॥

᥉᥈ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠᤃ ᤔᤧᤔᤧᤳᤋᤢ. ᤜᤧᤰᤁᤣᤛᤠᤱ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹ᤀᤥ ᤁᤧᤏᤧᤒᤠ ᤔᤠᤱᤎᤠ᤺ᤴᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤒᤠᤅᤣ ᤂᤢᤴᤇᤡ᤹ ᤛᤢᤘᤠᤱᤗᤠᤶᤔᤠᤱ ᤂᤢᤴᤇᤡ᤹ ᤔᤏᤠᤜᤠ᤹ ᤕᤢᤰᤋᤡᤱ ᤔᤧᤈᤥᤃᤢᤛᤡ॥

᥉᥉ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠᤃ ᤔᤧᤔᤧᤳᤋᤢ. ᤁᤖ ᤂᤢᤴᤇᤡ᤹ ᤀᤠᤳᤋᤡᤴ ᤛᤢᤘᤠᤱᤜᤠ᤹ᤗᤠᤶ ᤔᤧᤓᤧᤳᤋᤢᤛᤡᤀᤠᤱ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤔᤧᤘᤕᤧᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡ॥

᥉᥊ ᤂᤧᤱᤜᤠ᤹ᤖᤧ ᤋᤃᤡ ᤋᤃᤡᤒᤠ ᤛᤠᤰᤌᤡᤶᤜᤠ᤹ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤣ ᤔᤧᤏᤠ᤺ᤳᤋᤢ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤶᤔᤧᤳᤋᤢᤴ᤹. ᤂᤢᤏᤧ᤹ ᤕᤠᤁᤢᤒᤧᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤐᤡᤖᤢᤛᤡᤒᤠ ᤁᤢᤀᤡᤱᤍᤳ ᤏᤢ ᤁᤢᤎᤡᤶᤜᤠ᤹ᤀᤠᤱ ᤔᤧᤴᤏᤠ᤺ᤳᤋᤢᤴ ᤔᤧᤴᤍᤡᤶᤍᤢᤴ᤹. ᤂᤧᤱᤜᤠ᤹ᤀᤣ ᤂᤢᤏᤧ᤹ ᤀᤡᤛᤪᤠᤀᤡᤗ ᤔᤡᤱ ᤘᤠ᤺ᤳᤋᤢᤛᤡᤀᤠᤱ ᤘᤕᤧ॥

᥉᥋ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡᤀᤠᤱ ᤘᤕᤧ- “ᤘᤣ᤹ ᤀᤠᤳᤋᤡᤴ ᤔᤠᤱᤜᤠ᤹ᤀᤠᤱ ᤂᤡᤏᤡ᤹ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹. ᤀᤡᤃᤪ ᤂᤧᤱᤜᤠ᤹ ᤋᤃᤡ ᤂᤡᤏᤡ᤹ ᤛᤠᤒᤴ ᤜᤒᤳ ᤔᤧᤓᤴᤏᤠᤛᤡᤶᤔᤧᤴᤏᤧ᤹. ᤁᤡᤃᤪ ᤂᤧᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹. ᤀᤡᤃᤪ ᤂᤧᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤧᤶᤔᤡᤴᤏᤧ᤹॥

᥉᥌ ᤁᤖ ᤕᤶᤒᤠ ᤔᤢᤰᤛᤠᤶ ᤏᤢ ᤛᤴᤇᤢᤒᤠ ᤁᤢᤜᤢᤰᤗᤠᤶ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤧᤴᤗᤰ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹॥ ᤂᤢᤏᤧ᤹ ᤁᤢᤍᤃᤡᤖᤰ ᤂᤡᤏᤡ᤹ ᤛᤠᤒᤴ ᤜᤵᤐᤧᤳ ᤐᤳᤇᤧᤶᤔᤧ᤹. ᤂᤢᤏᤧ᤹ᤀᤥᤖᤰ ᤂᤡᤏᤡ᤹ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

᥉᥍ ᤂᤡᤏᤡ᤹ ᤗᤠᤃᤡ ᤂᤢᤏᤧ᤹ ᤛᤠᤵᤋᤢᤒᤠ ᤀᤡᤱᤍᤳᤜᤠ᤹. ᤛᤠᤰᤌᤡᤶᤜᤠ᤹. ᤛᤠᤶᤕᤥᤌᤡᤶᤜᤠ᤹ ᤏᤢ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤆᤰᤔᤧᤸᤗ᤹ᤀᤣ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥ ᤘᤣ᤹ ᤔᤠᤱᤜᤠ᤹ ᤂᤡᤏᤡ᤹ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹॥

᥉᥎ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤔᤧᤓᤧ᤺ᤳᤇᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤘᤣ᤹ ᤔᤠᤱᤜᤠ᤹ ᤂᤡᤏᤡ᤹ ᤔᤠᤱᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹॥

᥉᥏ ᤐᤖᤢᤔᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹॥ ᤂᤢᤏᤧ᤹ᤀᤣ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤂᤡᤏᤡ᤹ ᤁᤧᤛᤧ᤺ᤵᤋᤡ᤹॥”

᥊᥆ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤂᤧᤶᤔᤠ ᤔᤧᤴᤍᤧᤴᤍᤧᤴ. ᤜᤧᤰᤁᤩᤠᤱ ᤂᤢᤴᤇᤡ᤹ ᤋᤃᤡᤒᤠ ᤕᤧᤵᤗᤧᤰᤜᤠ᤹ ᤆᤰᤔᤧᤸᤗ᤹ᤀᤣ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤔᤧᤒᤳᤇᤧ॥

᥊᥇ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤀᤠᤱ ᤛᤧᤘᤠ ᤔᤧᤔᤧᤳᤋᤢᤛᤡ॥ ᤀᤠᤀᤡᤏᤒᤠ ᤕᤧᤴ ᤌᤠᤖᤡᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤀᤣᤜᤠ᤹ ᤏᤢ ᤔᤧᤴᤇᤠ᤹ᤜᤠ᤹ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤜᤠ᤹ᤀᤥ ᤗᤠᤱᤔᤧᤄᤣ᤺ᤰᤗ ᤔᤧᤘᤠ᤹ᤖᤥ॥

ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ

(᥈ ᤛᤠᤵᤔᤢ ᥈᥏:᥇-᥈. ᥉᥇:᥇)

᥇᥎

ᤀᤡᤛᤪᤠᤀᤡᤗᤒᤠ ᤜᤠᤱ ᤀᤣᤗᤠᤜᤖᤧ ᤁᤢᤛ᤻ᤛᤠ ᤜᤥᤛᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤜᤠᤱ ᤀᤠᤜᤠᤈᤖᤧ ᤁᤢᤛ᤻ᤛᤠ ᤜᤡᤈᤁᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤀᤠᤸᤗ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤸᤗᤧ ᤂᤧᤴ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤏᤡᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤀᤒᤡᤕᤠ ᤘᤕᤧ ᤂᤢᤏᤧ᤹ ᤈᤁᤖᤡᤕᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥉ ᤁᤢᤴᤎᤧᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤜᤡᤈᤁᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴ ᤆᤥᤃᤢ॥

᥊ ᤂᤢᤏᤧ᤹ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤏᤥᤒᤠ ᤔᤠᤱᤎᤠ᤺ᤴᤜᤠ᤹ ᤀᤡ᤺ᤰᤛᤢᤍᤣᤛᤢ. ᤔᤠᤱᤗᤢᤱᤜᤠ᤹ ᤌᤢᤵᤛᤢᤍᤣᤛᤢ. ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤛᤥ᤺ᤴᤍᤢᤍᤣᤛᤢ॥ ᤔᤥᤛᤠ᤺ᤸᤗᤧ ᤆᤥᤃᤢᤒᤠ ᤁᤠᤛᤠ ᤀᤛᤣ᤺ᤰᤁᤡᤴ ᤁᤢᤶᤈᤡᤰᤔᤠ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤵᤔᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤂᤧᤴ ᤏᤜᤢᤛ᤻ᤋᤠᤏ ᤔᤧᤔᤧᤳᤋᤢ॥

᥋ ᤜᤡᤈᤁᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤡᤱᤘᤠ᤹ ᤕᤢᤰᤂᤢ॥ ᤕᤜᤢᤍᤠᤒᤠ ᤁᤧᤖᤧᤰ ᤜᤠᤱᤜᤠ᤹ᤀᤥ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡ ᤀᤡᤃᤪ ᤂᤢᤏᤧ᤹ ᤁᤢᤀᤣᤃᤠᤱ ᤁᤧᤍᤠᤒᤠ ᤜᤠᤱᤜᤠ᤹ ᤀᤠᤳᤋᤡᤴᤏᤠᤱ ᤂᤢᤏᤧ᤹ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤴ॥

᥌ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤆᤡᤄᤧ᤺ᤵ ᤁᤧᤄᤧ᤺ᤶᤛᤡᤱᤒᤠ ᤁᤢᤛᤧᤘᤠᤖᤥᤒᤠ ᤐᤥ᤺ᤰᤂᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤋᤡᤶᤔᤠ ᤏᤠ᤺ᤵᤔᤠ ᤔᤧᤗᤧᤖᤢᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤐᤡᤖᤢᤒᤠ ᤀᤡᤱᤈᤠ᤺ᤱᤜᤠ᤹ ᤂᤢᤏᤧ᤹ ᤀᤡ᤺ᤳᤋᤢ ᤏᤠ᤺ᤳᤋᤢ॥

᥍ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤏᤢ ᤘᤕᤧ॥ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤢᤏᤧ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤸᤗᤧ ᤁᤢᤕᤠ᤺ᤶᤒᤰ ᤔᤧᤈᤥᤃᤢᤴ॥

᥎ ᤂᤢᤏᤧ᤹ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤴᤍᤢᤛᤡ॥ ᤂᤧᤱᤜᤠ᤹ ᤔᤧᤕᤢᤅᤧᤒᤠᤍᤧᤴ ᤃᤠᤈᤠ ᤌᤠᤖᤡᤰ ᤏᤢ ᤂᤧᤵᤔᤥ ᤁᤒᤪᤡᤱᤒᤠ ᤗᤠᤈᤣ᤹ᤜᤠ᤹ᤀᤥ ᤜᤧᤰᤁᤩᤠᤱ ᤆᤢᤈᤢᤰᤛᤠ ᤐᤠᤱᤓᤣ᤹ᤀᤠᤱᤎᤥ ᤕᤶᤒ᤻ᤕᤶᤒᤠ ᤕᤧᤰᤕᤰ ᤌᤧᤶᤒᤠ ᤂᤢᤏᤧ᤹ ᤌᤱ ᤏᤠ᤺ᤴᤍᤢᤛᤡ॥

᥏ ᤜᤡᤈᤁᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ. ᤀᤡᤛᤪᤠᤀᤡᤗᤒᤠ ᤜᤠᤱ ᤀᤣᤗᤠᤜᤖᤧ ᤁᤢᤛ᤻ᤛᤠ ᤜᤥᤛᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤢᤛᤡᤃᤣ᤺ᤰᤐᤠ ᤋᤱᤒᤣ ᤁᤧᤖᤧᤀᤠᤱ ᤘᤕᤧ. ᤀᤛ᤻ᤛᤢᤖᤒᤠ ᤜᤠᤱ ᤛᤗᤔᤏᤣᤛᤣᤖᤖᤧ ᤛᤠᤔᤖᤡᤕᤠ᤺ᤴ ᤌᤱᤅᤥ ᤑᤳᤋᤢᤀᤠᤱ ᤂᤧᤴ ᤁᤒᤪᤡᤱ ᤁᤡᤷᤃᤵ ᤁᤒᤢ॥

᥇᥆ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢᤀᤠᤱ ᤀᤛ᤻ᤛᤢᤖᤡᤜᤠ᤹ᤖᤧ ᤂᤧᤴ ᤜᤢᤰᤁᤠᤵ ᤔᤧᤈᤥᤃᤢ॥ ᤁᤶᤓᤗ᤹ᤖᤡᤰ ᤜᤡᤈᤁᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤋᤢᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ. ᤀᤡᤛᤪᤠᤀᤡᤗᤒᤠ ᤜᤠᤱ ᤜᤥᤛᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤋᤱᤒᤣ ᤑᤠᤱᤛᤡ ᤁᤧᤖᤧᤀᤠᤱ ᤘᤕᤧᤸᤗᤧ ᤛᤠᤔᤖᤡᤕᤠ᤺ᤴ ᤜᤢᤰᤁᤠᤵ ᤔᤧᤈᤥᤃᤢ॥

᥇᥇ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤛ᤻ᤛᤢᤖ ᤗᤠᤈᤣ᤹ᤀᤥ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤜᤗᤜ. ᤜᤠᤒᤥᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤃᤥᤈᤠᤏ ᤏᤢ ᤔᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤈᤢᤶᤜᤠ᤹ᤀᤥ ᤂᤧᤱᤜᤠ᤹ ᤕᤢᤰᤂᤢᤛᤡ॥

᥇᥈ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤔᤧᤘᤕᤧ. ᤁᤖ ᤂᤢᤏᤧ᤹ ᤁᤢᤔᤠᤱᤜᤢᤵᤐᤡᤴ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤐᤡᤖᤢᤛᤡᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤂᤢᤴᤇᤡ᤹ ᤔᤧᤓᤣ᤺ᤴᤍᤢᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤀᤡᤱᤈᤠ᤺ᤱᤜᤠ᤹ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤋᤢᤴ. ᤂᤧᤱᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤏᤠᤱ॥ ᤁᤸᤗᤧᤆᤥᤃᤢᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

ᤕᤖᤢᤛᤗᤧ᤺ᤶᤔᤡᤴ ᤀᤛ᤻ᤛᤢᤖᤡᤜᤠ᤹ᤏᤢ ᤁᤡᤛᤧ

(᥈ ᤛᤠᤵᤔᤢ ᥉᥈:᥇-᥇᥏. ᤕᤛᤤ ᥉᥌:᥇-᥈᥈)

᥇᥉ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤖᤧ ᤕᤜᤢᤍᤠᤀᤥ ᤕᤰ ᤁᤧᤏᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤌᤱᤅᤥ ᤑᤳᤋᤢᤀᤠᤱ ᤂᤧᤱᤜᤠ᤹ ᤜᤢᤰᤁᤠᤵ ᤆᤥᤃᤢ॥

᥇᥊ ᤁᤸᤗᤧᤆᤥᤃᤢᤸᤗᤧ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤗᤠᤁᤡᤛ ᤁᤧᤘᤠ᤹ᤒᤠ ᤀᤛ᤻ᤛᤢᤖᤒᤠ ᤜᤠᤱᤅᤧᤀᤥ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤡᤱᤄᤱ ᤜᤠᤰᤋᤢ- “ᤀᤠᤱᤃᤠ᤹ ᤕᤠ᤺ᤶᤒᤰ ᤑᤣ᤺ᤴᤍᤢᤱ॥ ᤀᤠᤱᤃᤠ᤹ ᤀᤠᤗᤠᤈᤣ᤹ᤀᤥᤗᤠᤶ ᤏᤢ᤺ᤰᤂᤧ ᤐᤣᤃᤧ᤹ᤀᤥ. ᤜᤧᤰᤁᤩᤠᤱ ᤀᤠᤱᤃᤠ᤹ᤗᤠᤶ ᤂᤧᤏᤧ᤹ ᤌᤣ ᤁᤧᤏᤠ᤺ᤰᤋᤢ᤹. ᤀᤠᤱᤃᤠ᤹ ᤂᤧᤴ ᤐᤠ᤺ᤴᤜᤠ᤹ ᤜᤢᤅᤢᤱᤗᤥ॥” ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤴ ᤌᤡᤒᤥᤱ ᤜᤧᤴᤇᤡᤱ ᤁᤡᤗᤥᤃᤪᤠᤔ ᤕᤢᤵᤐᤠ ᤏᤢ ᤜᤧᤴᤇᤡᤱ ᤌᤡᤰ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ ᤛᤠᤶᤒᤠ᤺ᤴ ᤁᤢ᤺ᤳᤋᤢ॥

᥇᥋ ᤁᤸᤗᤧᤆᤥᤃᤢᤸᤗᤧ ᤜᤡᤈᤁᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥ ᤂᤥᤛᤢᤒᤠ ᤁᤧᤖᤧᤰ ᤕᤢᤵᤐᤠᤜᤠ᤹ ᤂᤢᤏᤧ᤹ ᤐᤡᤖᤢ॥

᥇᥌ ᤂᤧᤴ ᤕᤧᤶᤔᤥ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤢᤏᤧ᤹ ᤀᤠᤵᤑᤣᤰ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢᤀᤠᤱ ᤁᤧᤕᤧᤵᤐᤠ ᤗᤠᤶᤎᤣ᤺ᤳᤜᤠ᤹ ᤏᤢ ᤗᤠᤶᤎᤣ᤺ᤳᤋᤥᤒᤠ ᤛᤡᤳᤗᤠᤱᤜᤠ᤹ᤗᤠᤶ ᤛᤠᤶᤔᤩᤠᤱᤜᤠ᤹ ᤗ᤺ᤳᤋᤢᤀᤠᤱ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤧᤴ ᤐᤡᤖᤢ॥

᥇᥍ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤁᤢᤎᤰᤔᤥᤒᤧᤴ. ᤂᤢᤏᤧ᤹ ᤋᤢᤶ ᤁᤢᤛᤢᤜᤠᤱᤕᤢᤰᤐᤧᤴ ᤏᤢ ᤂᤠᤶᤒᤠᤱᤅᤥ ᤌᤱ ᤁᤧᤎᤰᤐᤠ ᤁᤢᤎᤰᤔᤥᤒᤧᤴ ᤕᤖᤡᤰ ᤌᤰᤛᤢᤒᤠᤜᤠ᤹ᤏᤢ ᤛᤥᤖᤡᤰ ᤗᤠᤁᤡᤛᤗᤠᤶ ᤕᤖᤢᤛᤗᤧᤶ ᤜᤡᤈᤁᤡᤕᤠ ᤜᤠᤱᤅᤧᤀᤥ ᤐᤠᤱᤄᤢᤛᤡ॥ ᤂᤧᤱᤜᤠ᤹ ᤔᤧᤎᤥ᤺ᤰᤛᤡᤱᤅᤠᤱ ᤕᤖᤢᤛᤗᤧ᤺ᤶᤔᤥ ᤔᤧᤓᤧᤖᤧ. ᤂᤶᤓᤩᤠᤱ ᤆᤠᤱ ᤘᤠᤃᤧᤜᤵᤐᤧᤸᤗᤧ ᤁᤢᤀᤡᤰᤋᤠᤵᤐᤥ ᤐᤣ᤺ᤰᤔᤠ ᤌᤥ᤺ᤛ᤻ᤔᤠ ᤘᤖᤰᤁᤥᤒᤠ ᤘᤠᤗᤠᤶᤔᤡᤸᤗᤧ ᤁᤢᤕᤠᤀᤥ ᤔᤧᤕᤧᤶᤛᤡᤱ॥

᥇᥎ ᤂᤧᤱᤜᤠ᤹ᤖᤧ ᤜᤡᤈᤁᤡᤕᤠ ᤜᤠᤱᤅᤡᤴ ᤔᤧᤀᤢ᤺ᤳᤋᤢ. ᤜᤧᤰᤁᤩᤠᤱ ᤜᤠᤱᤜᤡᤶ ᤀᤥᤃᤧᤔᤧᤵᤐᤠ ᤜᤡᤸᤁᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤀᤣᤗᤩᤠᤁᤡᤔᤧᤴ. ᤛᤢᤜᤠᤱᤔᤡᤒᤠ ᤛᤣᤒ᤻ᤏᤠ᤺ᤴ ᤏᤢ ᤂᤠᤖᤠᤳ ᤁᤧᤕᤢᤱᤒᤠ ᤀᤠᤛᤠᤐᤖᤧ ᤁᤢᤛ᤻ᤛᤠ ᤕᤥᤀᤠ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤔᤧᤒᤣᤖᤥ॥

ᤛᤏᤜᤣᤖᤡᤒᤖᤧ ᤕᤖᤢᤛᤗᤧ᤺ᤶᤔᤡᤴ ᤕᤱᤔᤠᤛᤧᤖᤢ

᥇᥏ ᤂᤠᤶᤒᤠᤱᤅᤥ ᤌᤱᤃᤧᤈᤥ᤺ᤰᤐᤠ ᤌᤰᤔᤥᤒᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤡᤈᤁᤡᤕᤠ᤺ᤴ ᤔᤧᤳᤋᤧᤶᤔᤧ᤹-

“‘ᤀᤛ᤻ᤛᤢᤖᤒᤠ ᤐᤕᤶ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤂᤡᤏᤡ᤹ ᤜᤠ᤺ᤳᤗᤧᤀᤥ ᤁᤧᤄᤧ᤺ᤶᤔᤠᤛᤡᤖ ᤁᤧᤘᤕᤡᤒᤣ᥅

᥈᥆ ᤂᤧᤏᤧ᤹ᤏᤢ ᤌᤱ ᤆᤥ᤺ᤰᤔᤠ ᤁᤧᤗᤧᤒᤠ ᤜᤧᤰᤁᤩᤠᤱ ᤁᤧᤎᤢᤶᤒᤠ ᤌᤰᤛᤢᤒᤠᤜᤠ᤹ ᤔᤧᤘᤠ᤹ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤡ᥅ ᤁᤖ ᤂᤧᤏᤧ᤹ᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤠ᤺ᤴᤗᤰ ᤁᤧᤒᤠ᤺ᤳᤋᤢ᤹॥ ᤂᤧᤏᤧ᤹ ᤜᤠ᤺ᤳᤗᤧᤀᤥ ᤁᤧᤄᤧ᤺ᤶᤛᤡᤱᤅᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤁᤧᤒᤥ᤺ᤰᤂᤧᤒᤣ᥅

᥈᥇ ᤀᤠᤸᤗ ᤀᤥᤔᤧᤳᤋᤧ᤹. ᤂᤧᤏᤧ᤹ ᤔᤡᤛᤪᤀᤥ ᤁᤧᤄᤧ᤺ᤶᤛᤡᤱᤗ ᤁᤧᤘᤠ᤹॥ ᤂᤧᤱᤃ ᤗᤳᤇᤠ ᤁᤧᤀᤧᤰᤐᤠ ᤔᤡᤰᤗᤠ ᤋᤰᤁᤠᤳ ᤜᤧᤰᤋᤱᤒᤠ ᤆᤥᤰ. ᤁᤢᤓᤠ ᤔᤏᤠᤜᤠ᤹ ᤂᤧᤵᤔᤥ ᤔᤧᤍᤰᤛᤡᤱᤏᤣᤓᤃᤪ ᤂᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤗᤰᤋᤢᤀᤠᤱ ᤔᤧᤃᤠ᤺ᤴ॥ ᤂᤧᤵᤔᤥ ᤁᤧᤄᤧ᤺ᤶᤛᤡᤱᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤠᤃᤡ ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤡᤴ ᤜᤠᤒᤠ ᤜᤧᤰᤋᤱᤒᤠᤀᤣ ᤆᤥᤰ॥

᥈᥈ ᤁᤖ ᤂᤡᤏᤡ᤹ “ᤀᤠᤏᤡᤃᤧᤃ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤧ᤺ᤶᤔᤠᤛᤡᤃᤧ” ᤑᤠ᤹ᤀᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤏᤣᤓᤃᤪ. ᤜᤡᤈᤁᤡᤕᤠ᤺ᤸᤗᤧ ᤀᤡ᤺ᤰᤛᤢᤍᤣᤛᤢᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠ ᤔᤠᤱᤎᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧᤴ ᤔᤣ᤺ᤴᤏᤠᤱᤒᤡ᥅ ᤜᤧᤰᤁᤩᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧᤔᤒᤠ ᤔᤏᤠᤜᤠ᤹ “ᤕᤖᤢᤛᤗᤧ᤺ᤶᤔᤥ ᤁᤧᤏᤧᤒᤠ ᤁᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤂᤡᤏᤡ᤹ ᤛᤠᤶᤒᤥᤴ ᤜᤒᤳᤋᤠᤱ ᤔᤠᤱᤛᤧᤘᤠ ᤆᤥ᤺ᤰᤔᤠ ᤐᤥᤱ᤹” ᤑᤠ᤹ᤀᤠᤱ ᤔᤧᤳᤋᤢᤛᤡᤀᤠᤱ ᤔᤧᤘᤕᤧᤏᤧᤶᤒᤡ᥅

᥈᥉ “‘ᤀᤠᤸᤗ ᤀᤛ᤻ᤛᤢᤖᤒᤠ ᤜᤠᤱ ᤀᤠᤱᤃᤠ᤹ ᤀᤠᤴᤍᤠᤱᤒᤧᤴᤏᤢ ᤜᤠᤍᤡᤱ ᤌᤰᤋᤧ᤹॥ ᤀᤴᤃᤧᤕᤢᤰᤐᤠᤜᤠ᤹ ᤂᤥᤔᤠ ᤁᤧᤛᤢᤰᤋᤢᤛᤡᤏᤣᤓᤃᤪ ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤧᤴᤇᤡᤱ ᤏᤧᤳᤇᤡ ᤀᤴᤜᤠ᤹ ᤐᤡᤏᤧ॥

᥈᥊ ᤀᤠᤱᤃᤠ᤹ ᤀᤠᤴᤍᤠᤱᤒᤧᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤛᤠ ᤁᤢᤛᤢᤜᤠᤱᤕᤢᤰᤐᤠ ᤌᤡᤰ ᤀᤠᤍᤠᤱᤒᤠᤖᤧ ᤀᤠᤰᤂᤣᤀᤠᤱ ᤂᤧᤵᤔᤠ ᤁᤧᤛᤢᤰᤋᤢᤒᤣ᥅ ᤜᤧᤰᤁᤣᤛᤠᤱ ᤀᤠᤍᤠᤱᤒᤠᤖᤧ ᤀᤴᤗᤠᤎᤠᤜᤠ᤹ ᤏᤢ ᤀᤴᤃᤧᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤠᤍᤠᤱᤒᤠ ᤔᤡᤛᤪ ᤗᤠᤈᤣ᤹ᤀᤥ ᤁᤧᤄᤧ᤺ᤶᤛᤡᤱ᤹॥

᥈᥋ ᤀᤠᤸᤗᤛᤠᤱ ᤕᤖᤡᤰ ᤐᤠ᤺ᤴ. ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤔᤧ᤺ᤴᤏᤣ ᤌᤱᤅᤥ ᤑᤵᤔᤠ ᤏᤢ ᤁᤴ ᤗᤠᤈᤣ᤺ᤴ ᤔᤧᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤑᤧᤖᤠᤱᤒᤠᤒᤡ᥅ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤠᤵᤑᤣᤰᤁᤣ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤅᤠᤱ ᤘᤠ᤹. “ᤁᤴ ᤗᤠᤈᤣ᤺ᤴ ᤌᤱᤅᤥ ᤑᤳᤋᤧ᤹ᤀᤠᤱ ᤂᤠᤵᤐᤢᤌᤩᤱ ᤆᤥᤃᤧ᤹॥”’”

᥈᥌ ᤂᤧᤒᤩᤠᤱ ᤜᤡᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤀᤣᤗᤩᤠᤁᤡᤔ. ᤛᤣᤒ᤻ᤏᤠ ᤏᤢ ᤕᤥᤀᤠᤛᤡᤖᤧ ᤂᤧᤴ ᤂᤠᤶᤒᤠᤱᤅᤥ ᤌᤱ ᤁᤧᤈᤥ᤺ᤰᤐᤠ ᤌᤰᤔᤥᤒᤧᤴ ᤔᤧᤔᤧᤳᤋᤢ. “ᤆᤡᤛᤠᤈᤡ ᤀᤠᤍᤠᤱᤒᤠ ᤁᤧᤛᤧᤘᤠᤖᤥᤒᤠᤜᤠ᤹ᤏᤢ ᤀᤠᤖᤔᤣᤀᤡᤁ ᤐᤠ᤺ᤴᤍᤠᤱᤅᤥ ᤐᤠᤖᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤐᤠ᤺ᤴᤍᤠᤱᤅᤡᤴ ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤳᤋᤢᤶᤒᤧ॥ ᤗᤢᤱᤎᤠᤰᤁᤥ ᤁᤧᤕᤧᤵᤐᤠ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤕᤠᤖᤡᤰ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤔᤧᤒᤠᤖᤧᤴᤏᤧ᤹॥”

᥈᥍ ᤁᤖ ᤌᤰᤔᤥᤒᤧᤸᤗᤧ ᤂᤧᤱᤜᤠ᤹ ᤏᤢᤃᤵ ᤐᤡᤖᤢᤛᤡ. “ᤌᤣ ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤂᤧᤏᤡ᤹ ᤏᤢ ᤂᤧᤏᤡ᤹ ᤍᤠᤱᤒᤠᤸᤗᤥᤖᤰ ᤁᤴ ᤐᤠ᤺ᤴᤏᤡᤴ ᤐᤠ᤺ᤵᤔᤠᤖᤧ ᤗᤠᤃᤡ ᤐᤠᤱᤄᤠᤱᤒᤠᤒᤡ᥅ ᤌᤣ ᤂᤢᤏᤧ᤹ ᤗᤢᤱᤎᤠᤰᤁᤥ ᤁᤧᤕᤧᤵᤐᤠ ᤔᤏᤠᤜᤠ᤹ᤀᤥᤀᤠᤱ ᤐᤠᤱᤄᤠᤱᤒᤠ ᤔᤧ᤺ᤶᤒᤡ᥅ ᤂᤡᤏᤡ᤹ ᤁᤢᤛᤡᤰᤁᤣ ᤂᤧᤱᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤜᤡ ᤛᤣ᤹ᤔᤠ᤺ᤳᤜᤠ᤹ ᤆᤠᤔᤠ ᤁᤧᤒᤥ᤺ᤱᤒᤠ ᤘᤠ᤹॥”

᥈᥎ ᤂᤧᤒᤩᤠᤱ ᤂᤧᤴ ᤌᤰᤔᤥᤒᤧᤴ ᤕᤧᤶᤛᤡᤱᤅᤠᤱ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢ. “ᤀᤛ᤻ᤛᤢᤖᤒᤠ ᤐᤕᤶ ᤕᤶᤒᤠ ᤜᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹॥

᥈᥏ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤜᤡᤈᤁᤡᤕᤠ ᤜᤠᤱᤅᤡᤸᤗᤧ ᤂᤡᤏᤡ᤹ ᤀᤡᤱᤗᤧᤰᤁᤥ ᤁᤧᤴᤎᤠᤛᤡᤴᤗ॥ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤂᤢᤏᤧ᤹ ᤂᤡᤏᤡ᤹ ᤛᤧ᤺ᤵᤔᤠ ᤁᤧᤴᤇᤢᤰᤋᤡᤴ॥

᥉᥆ ‘ᤕᤜᤘᤣ ᤍᤠᤱᤒᤧᤸᤗᤧ ᤛᤧᤰᤂᤠᤛᤠᤱ ᤀᤠᤏᤡ᤹ ᤋᤠᤱᤀᤠᤛᤧ᤺ᤵ. ᤜᤧᤰᤁᤩᤠᤱ ᤁᤴ ᤕᤧᤰᤕᤰᤁᤡᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤔᤧᤎᤠᤛᤢᤴ᤹’ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤀᤥ ᤂᤧ᤺ᤶᤛᤡᤱᤔᤠᤖᤧ ᤗᤠᤃᤡ ᤜᤡᤈᤁᤡᤕᤠ᤺ᤸᤗᤧ ᤂᤡᤏᤡ᤹ ᤆᤰᤔᤧᤸᤗ᤹ᤀᤣ ᤁᤧᤸᤗᤧᤔᤡᤴᤗ॥

᥉᥇ “ᤜᤡᤈᤁᤡᤕᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹॥ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ᤏᤢ ᤏᤠᤍᤱ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤗ᤺ᤴᤍᤧᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤋᤩᤧᤶᤔᤧ᤹॥ ᤜᤠᤱᤅᤡᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤂᤡᤏᤡ᤹ ᤗᤠᤈᤣ᤹ ᤜᤧᤰᤋᤱᤒᤠ ᤘᤣ᤹ ᤗᤠᤈᤣ᤹ ᤌᤡᤰᤁᤥ ᤁᤧᤴᤕᤢᤰᤂᤡᤴᤗ ᤌᤠᤖᤡᤰ.

᥉᥈ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤵᤑᤣᤰ ᤀᤠᤵᤑᤣᤰ ᤆᤧᤸᤗᤧᤰᤛᤣᤸᤗᤧ ᤁᤢᤈᤠ᤹ᤜᤠ᤹ ᤏᤢ ᤐ᤺ᤳᤇᤧᤸᤗᤧ ᤁᤢᤈᤠ᤹ᤜᤠ᤹ ᤁᤧᤈᤠᤶ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤘᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤁᤧᤎᤢᤅᤢᤶ᤹॥ ᤂᤢᤏᤧ᤹ ᤁᤧᤕᤢᤰᤂᤡᤒᤠ ᤗᤠᤈᤣ᤹ᤀᤥ ᤆᤧᤸᤗᤧᤰᤛᤣ᤹ ᤌᤡ ᤁᤧᤗ᤺ᤶᤒᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤏᤢ ᤂᤖᤧ᤺ᤱ ᤗᤧ᤺ᤱᤔᤠ ᤐᤥᤃᤢᤃᤧᤴ ᤁᤢᤈᤠ ᤁᤧᤎᤥ᤺ᤰᤐᤠ ᤀᤡᤰᤋᤠᤵ ᤐᤥᤱ᤹॥ ᤂᤧᤴ ᤆᤤᤋᤢᤴ ᤛᤡᤱᤒᤢᤱᤜᤠ᤹ ᤁᤧᤕᤢᤱᤒᤠ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ ᤐᤥᤱ᤹॥ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤏᤣᤓᤃᤪ ᤂᤡᤏᤡ᤹ ᤁᤧᤜᤡᤅᤡ᤹ ᤁᤖ ᤁᤧᤴᤇ᤻ᤕᤧ᤹ᤀᤡᤴ॥

“ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤛᤧ᤺ᤵᤋᤡ᤹ ᤗ᤹ᤖᤡᤰ ᤜᤡᤈᤁᤡᤕᤠ᤺ᤸᤗᤧ ᤂᤡᤏᤡ᤹ ᤀᤡᤱᤗᤧᤰᤁᤥ ᤁᤧᤴᤎᤠᤛᤡᤴᤗᤖᤥ॥

᥉᥉ ᤀᤠᤳᤋᤡᤴ ᤘᤣ᤹ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤂᤢᤏᤧ᤹ ᤁᤢᤗᤠᤈᤣ᤺ᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥᤗᤠᤶ ᤛᤧ᤺ᤵᤔᤠ ᤛᤢᤰᤋᤢᤀᤠᤱ ᤘᤠ᤹ᤒᤣ᥅

᥉᥊ ᤜᤔᤠᤋ ᤏᤢ ᤀᤷᤐᤠᤍᤒᤠ ᤔᤠᤱᤜᤠ᤹ ᤀᤠᤳᤋᤡ ᤔᤧᤒᤣᤒᤣ᥅ ᤛᤐᤷᤒᤣᤔ. ᤜᤣᤏᤠ ᤏᤢ ᤀᤡᤘᤫᤠᤒᤠ ᤔᤠᤱᤜᤠ᤹ ᤂᤀᤡᤃ᥅ ᤌᤣ ᤂᤧᤱᤜᤠ᤹ᤖᤧ ᤛᤠᤔᤖᤡᤕᤠ᤺ᤴ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤋᤠᤱᤔᤠ ᤔᤧᤛᤢᤰᤋᤢᤒᤡ᥅

᥉᥋ ᤌᤣ ᤁᤴ ᤗᤠᤈᤣ᤹ᤜᤠ᤹ᤀᤥᤒᤠ ᤁᤧᤖᤧᤰ ᤔᤠᤱᤜᤠ᤹ᤀᤥ ᤁᤢᤓᤠᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤛᤧ᤺ᤵᤔᤠ ᤔᤧᤛᤢᤰᤋᤢᤀᤠᤱ ᤘᤠ᤹ᤒᤡ᥅ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤀᤠᤓᤣᤗ᤹ᤖᤡᤰ ᤋᤠᤱᤔᤠ ᤛᤢᤰᤋᤢᤀᤠᤱᤒᤣ᥅”

᥉᥌ ᤁᤖ ᤔᤏᤠᤜᤠ᤹ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤔᤧᤕᤢᤅᤣ ᤜᤧᤰᤁᤩᤠᤱ ᤌᤧᤔᤠᤀᤠᤱ ᤏᤥᤃᤵ ᤔᤧᤶᤒᤠ᤺ᤳᤋᤢᤴ. ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤖᤢᤛᤡᤀᤠᤱ ᤘᤕᤧ. “ᤂᤢᤏᤧ᤹ ᤌᤣᤀᤠᤱ ᤏᤢᤃᤵ ᤔᤧᤒᤡᤖᤧᤶᤔᤡᤴᤏᤧ᤹॥”

᥉᥍ ᤂᤧᤒᤩᤠᤱ ᤜᤠᤱᤜᤡᤶᤔᤥᤒᤠ ᤗᤰᤐᤧᤴᤛᤠᤒᤠ ᤜᤡᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤀᤣᤗᤩᤠᤁᤡᤔ. ᤛᤢᤜᤠᤱᤔᤡᤒᤠ ᤛᤣᤒ᤻ᤏᤠ ᤏᤢ ᤀᤠᤛᤠᤐᤖᤧ ᤁᤢᤛ᤻ᤛᤠ ᤛᤠᤵᤗᤠ ᤁᤧᤛᤠᤵᤐᤠ ᤕᤥᤀᤠ᤺ᤸᤗᤧ ᤂᤢᤴᤇᤡ᤹ ᤆᤠᤱᤜᤠ᤹ ᤔᤧᤎᤧ᤺ᤰᤂᤢ. ᤜᤧᤰᤁᤩᤠᤱ ᤜᤡᤈᤁᤡᤕᤠᤜ ᤜᤠᤱᤅᤧᤀᤥ ᤔᤧᤒᤣᤀᤠᤱ ᤂᤠᤶᤒᤠᤱᤅᤥ ᤌᤱ ᤁᤧᤈᤥ᤺ᤰᤐᤠ ᤌᤰᤔᤥᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤈᤧᤰᤋᤢᤖᤥ॥

ᤜᤠᤱᤅᤡᤸᤗᤧ ᤕᤛᤤᤕᤠᤴ ᤛᤢᤈᤠ ᤏᤠ᤺ᤰᤋᤢ

(ᤕᤛᤤ ᥉᥍:᥇-᥍)

᥇᥏

ᤀᤠᤸᤗ ᤜᤡᤈᤁᤡᤕᤠ ᤜᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤈᤠᤱᤅᤡᤴ ᤌᤧ᤺ᤰᤂᤢᤀᤠᤱ ᤛᤠᤃᤡ ᤋᤣ᤺ᤳ ᤆᤠᤰᤛᤡᤱ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠᤛᤧ॥

᥈ ᤂᤢᤏᤧ᤹ ᤜᤠᤱᤜᤡᤶᤔᤥᤒᤠ ᤕᤢᤰᤛᤠᤒᤠ. ᤀᤣᤗᤩᤠᤁᤡᤔ. ᤛᤢᤜᤠᤱᤔᤡᤒᤠ ᤛᤣᤒ᤻ᤏᤠ᤺ᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤧᤖᤧᤰ ᤛᤠᤃᤡ ᤋᤣ᤺ᤳ ᤔᤧᤈᤠᤰᤂᤢᤀᤠᤱ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠᤀᤥ ᤐᤠᤱᤄᤢᤍᤣᤛᤢᤛᤡ॥

᥉ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤜᤡᤈᤁᤡᤕᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤀᤅᤧ᤺ᤰᤘᤠ᤺ᤴ ᤛᤠᤘᤠ᤺ᤴᤇᤡᤱᤔᤠ ᤆᤥ᤺ᤰᤁᤡᤸᤗᤧ ᤂᤢᤏᤧ᤹ ᤛᤠᤘᤠ᤺ᤶᤔᤠᤖᤧ ᤗᤠᤃᤡ ᤌᤢᤶ ᤜᤥ᤺ᤵᤐᤠ ᤁᤢᤀᤡᤛᤡ᤺ᤰ ᤀᤠᤀᤡᤴᤒᤠ ᤕᤧᤴᤏᤡᤴ ᤋᤢᤰᤂᤣ ᤗᤠᤰᤂᤣ. ᤂᤢᤶᤍᤡᤱ ᤏᤢ ᤆᤠ᤺ᤳᤌᤡ ᤐᤣ᤺ᤰᤔᤠ ᤕᤧᤴ ᤐᤥ᤺ᤰᤂᤧᤀᤠᤱ ᤘᤠ᤹॥

᥊ ᤐᤥᤱᤔᤠᤛᤢᤰ ᤂᤧᤴ ᤂᤠᤶᤒᤠᤱᤅᤥ ᤌᤱ ᤁᤧᤈᤥ᤺ᤰᤐᤠ ᤌᤰᤔᤥᤒᤧᤸᤗᤧ ᤁᤧᤖᤧᤰ ᤁᤢᤒᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢᤖ. ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠᤖᤧ ᤗᤠᤃᤡ ᤂᤧᤴ ᤂᤢᤏᤧ᤹ ᤁᤢᤴᤍᤠᤱᤒᤠ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤐᤠᤱᤄᤢ ᤑᤧᤴᤇᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤂᤧᤴ ᤑᤧ᤺ᤰᤋᤢᤖ॥ ᤁᤸᤗᤧᤆᤥᤃᤢᤸᤗᤧ ᤁᤧᤜᤡᤱᤒᤠᤜᤠ᤹ᤖᤧ ᤗᤠᤃᤡ ᤀᤠᤸᤗᤛᤠᤱ ᤐᤣᤗᤡᤃᤧᤴ ᤋᤢᤘᤠ ᤋᤥ᤺ᤴᤍᤧ᤹॥”

᥋ ᤀᤠᤸᤗ ᤜᤡᤈᤁᤡᤕᤠ᤺ᤸᤗᤧ ᤐᤠᤱᤄᤢᤛᤡᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤕᤛᤤᤕᤠᤀᤥ ᤔᤧᤍᤩᤧ.

᥌ ᤂᤧᤒᤩᤠᤱ ᤕᤛᤤᤕᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤍᤠᤱᤒᤧᤴ ᤔᤧᤳᤋᤧᤶᤔᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤆᤧ᤹ᤕᤠ ᤔᤧᤔᤧᤳᤋᤠᤱᤒᤠ ᤂᤧᤏᤧ᤹ ᤁᤧᤄᤧᤵᤛᤢᤒᤠ ᤐᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹॥

᥍ ᤂᤧᤵᤛᤧ᤹᥄ ᤀᤠᤸᤗ ᤂᤢᤏᤧ᤹ ᤗᤳᤇᤠ ᤀᤡᤱᤄᤱ ᤌᤡᤰ ᤂᤧᤵᤛᤢᤸᤗᤧ. ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤏᤢ᤺ᤱᤔᤠᤀᤠᤱ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠᤶᤛᤠᤶᤎᤡᤰ ᤀᤠᤱᤃᤠ᤹ ᤂᤢᤏᤧ᤹ᤀᤥ ᤁᤣ᤺ᤳᤋᤢᤱ ᤐᤡᤖᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤧᤖᤢᤖ ᤕᤠ᤺ᤴᤍᤢᤱᤛᤡᤱᤗᤥ॥’”

ᤀᤛ᤻ᤛᤢᤖᤡᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤡᤴ ᤌᤰᤔᤠ ᤔᤧᤛᤠ᤺ᤳᤋᤢ

(ᤕᤛᤤ ᥉᥍:᥎-᥈᥆)

᥎ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤗᤠᤁᤡᤛ ᤐᤠᤱᤈᤢᤶᤔᤡᤴ ᤗᤧᤖᤢᤀᤠᤱ ᤐᤣ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤌᤱᤅᤥᤒᤠ ᤌᤰᤔᤥᤒᤧᤸᤗᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤏᤢ᤺ᤰᤂᤧᤒᤣ. ᤜᤧᤰᤁᤩᤠᤱ ᤜᤠᤱᤅᤡᤴ ᤗᤡᤒ᤻ᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤏᤢ ᤕᤠᤃᤧᤒᤠ ᤂᤢᤏᤧ᤹ ᤋᤢᤔᤢ॥

᥏ ᤀᤠᤸᤗ ᤁᤢᤛᤒᤠ ᤜᤠᤱ ᤋᤡᤷᤜᤠᤁᤠᤜ᤺ᤴ ᤂᤢᤏᤧ᤹ᤏᤢ ᤋᤧᤴᤎᤱ ᤆᤥ᤺ᤰᤛᤧ ᤑᤧᤴᤗ ᤐᤳ ᤑᤠ᤹ᤀᤠᤱ ᤛᤏᤜᤣᤖᤡᤒᤖᤧ ᤀᤡᤱᤄᤱ ᤂᤧᤵᤛᤢ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤕᤠᤶᤔᤥ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠᤀᤥ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤛᤡᤖᤥ-

᥇᥆ “ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤴ ᤔᤧᤳᤋᤧᤶᤔᤧ᤹. ‘ᤕᤖᤢᤛᤗᤧ᤺ᤶᤔᤡᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤔᤧᤎᤠᤏᤧᤴ’ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤄᤧ᤺ᤶᤛᤡᤱᤒᤠ ᤔᤠᤱᤅᤡᤸᤗᤧ ᤂᤧᤏᤧ᤹ ᤀᤡᤱᤗᤧᤰᤁᤥ ᤁᤧᤴᤎᤠᤏᤧᤴᤗ॥

᥇᥇ ᤀᤛ᤻ᤛᤢᤖᤒᤠ ᤜᤠᤱᤜᤠ᤹ᤖᤧ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤌᤣ ᤔᤧᤔᤧᤳᤋᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤹ᤜᤠ᤹ ᤀᤠᤰᤂᤣᤗ᤹ᤖᤡᤰ ᤂᤠᤵᤐᤢᤌᤩᤱ ᤔᤧᤈᤥᤃᤢᤛᤡᤀᤠᤱ ᤏᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤄᤧᤵᤛᤢᤀᤠᤱᤅᤣ ᤘᤠ᤹॥ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤍᤠᤱᤒᤡ᥅

᥇᥈ ᤌᤣ ᤀᤠᤱᤃᤠ᤹ ᤀᤠᤶᤒᤠ ᤀᤠᤴᤎᤧᤒᤠᤛᤡᤖᤧ ᤔᤧᤔᤧᤰᤂᤢᤛᤡᤒᤠ ᤃᤥᤈᤠᤏ. ᤜᤠᤖᤠᤏ. ᤖᤣᤛᤣᤐ ᤛᤢᤘᤠᤅᤜᤠ᤹ ᤋᤣᤗ-ᤀᤛ᤻ᤛᤠᤖᤀᤥ ᤁᤧᤕᤢᤱᤒᤠ ᤀᤍᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤂᤧᤱᤜᤠ᤹ ᤔᤧᤛᤧ᤺ᤵᤋᤢᤛᤡᤒᤡ᥅

᥇᥉ ᤜᤔᤠᤋᤒᤠ ᤜᤠᤱ. ᤀᤷᤐᤠᤍᤒᤠ ᤜᤠᤱ ᤜᤧᤰᤁᤩᤠᤱ ᤛᤐᤷᤒᤣᤔ ᤕᤧᤰᤕᤰᤁᤥᤒᤠ ᤜᤠᤱ. ᤜᤣᤏᤠᤒᤠ ᤏᤢ ᤀᤡᤒ᤻ᤒᤠᤒᤠ ᤜᤠᤱᤜᤠ᤹ ᤀᤠᤳᤋᤡ ᤔᤧᤒᤣ᥅”

ᤜᤡᤈᤁᤡᤕᤠ᤺ᤸᤗᤧ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ

᥇᥊ ᤜᤡᤈᤁᤡᤕᤠ᤺ᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤀᤡᤱᤛᤠᤒᤠᤜᤠ᤹ᤗᤠᤶ ᤋᤠ᤺ᤰᤋᤢᤀᤠᤱ ᤏᤡᤖᤢ॥ ᤂᤧᤒᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤌᤥ᤺ᤰᤛᤡᤱᤒᤣ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤑᤠ᤺ᤰᤂᤢᤀᤠᤱ ᤏᤧᤛ᤻ᤛᤢ॥

᥇᥋ ᤜᤧᤰᤁᤩᤠᤱ ᤜᤡᤈᤁᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤁᤴ ᤐᤣᤗᤡ᤺ᤴ ᤋᤥ᤺ᤴᤍᤢ- “ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤜᤠᤱᤈᤢᤶᤜᤠ᤹ᤀᤥ ᤀᤠᤍᤠᤱᤒᤠᤖᤰ ᤏᤡᤱᤘᤠ᤹ᤑᤢᤔᤠᤱ ᤁᤧᤘᤠ᤹॥ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤧᤏᤧ᤹ᤀᤣ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥᤃᤢᤒᤠᤖᤥ॥

᥇᥌ ᤕᤜᤘᤣ ᤍᤠᤱᤒᤠᤀᤣ. ᤁᤧᤏᤧᤰᤂᤥ᤹ᤒᤠᤴ ᤕᤠᤱᤕᤠᤱ ᤔᤧᤳᤋᤧ᤹ᤀᤠᤱ ᤂᤧᤵᤛᤧ᤹ᤀᤥ. ᤁᤧᤔᤡᤰᤁᤡᤴ ᤜᤴᤍᤧ᤹ᤀᤠᤱ ᤀᤥᤔᤧᤳᤋᤧ᤹ᤀᤥ॥ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠᤖᤧ ᤗᤠᤃᤡ ᤛᤏᤜᤣᤖᤡᤒᤖᤧ ᤐᤠ᤺ᤳᤋᤢ ᤑᤧᤴᤇᤢᤒᤠ ᤐᤠ᤺ᤴᤜᤠ᤹ ᤂᤧᤵᤛᤧ᤹ᤀᤥ॥

᥇᥍ “ᤕᤜᤘᤣ ᤍᤠᤱᤒᤠᤀᤣ. ᤀᤛ᤻ᤛᤢᤖᤒᤠ ᤜᤠᤱᤜᤠ᤹ᤖᤧ ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤀᤠᤱ ᤏᤧ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤖᤥ॥

᥇᥎ ᤂᤧᤱᤜᤠ᤹ᤖᤧ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ ᤔᤡᤀᤥ ᤗᤠᤶᤔᤧᤓᤣᤛᤢᤛᤡᤀᤠᤱ ᤘᤠ᤹ ᤜᤴᤏᤠᤱ ᤂᤠᤵᤐᤢᤌᤩᤱ ᤔᤧᤈᤥᤃᤢᤛᤡᤀᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤛᤡ ᤔᤧ᤺ᤴ. ᤁᤖ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠ ᤛᤡᤱ ᤏᤢ ᤗᤢᤱᤛᤡᤖᤰᤗᤥ॥

᥇᥏ ᤀᤠᤸᤗ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤸᤗᤧ ᤁᤢᤜᤢᤰᤁᤥᤗᤠᤶ ᤀᤠᤏᤡᤃᤧ ᤀᤠᤛᤧ᤺ᤵᤋᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ᤖᤰ ᤏᤡᤱᤘᤠ᤹ᤑᤢᤔᤠᤱᤏᤧ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥”

ᤕᤛᤤᤕᤠ᤺ᤸᤗᤧ ᤛᤏᤜᤣᤖᤡᤒᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ

(ᤕᤛᤤ ᥉᥍:᥈᥇-᥉᥎)

᥈᥆ ᤂᤧᤒᤩᤠᤱ ᤀᤠᤔᤥᤈᤖᤧ ᤁᤢᤛ᤻ᤛᤠ ᤕᤛᤤᤕᤠ᤺ᤸᤗᤧ ᤜᤡᤈᤁᤡᤕᤠᤀᤥ ᤗᤳᤇᤠ ᤀᤡᤱᤄᤱ ᤜᤠᤅᤢ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤁᤧᤍᤥ᤺ᤴᤍᤢᤒᤠ ᤐᤣᤗᤡ᤺ᤴ ᤀᤠᤱᤃᤠ᤹ ᤂᤧᤵᤛᤢᤱ॥

᥈᥇ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤈᤠ᤺ᤰᤁᤡᤴ ᤜᤠᤒᤠ ᤁᤴᤗᤥ-

“‘ᤛᤡᤕᤥᤏᤖᤧ ᤁᤢᤛ᤻ᤛᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠ᤺ᤸᤗᤧ

ᤂᤧᤏᤧ᤹ ᤆᤧᤰᤕᤠ ᤀᤡᤱᤍᤥ ᤁᤧᤔᤧᤳᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤗᤥ॥

ᤂᤧᤏᤧ᤹ ᤁᤧᤄᤧᤳᤇᤡᤱᤅᤠᤱ ᤁᤧᤒᤣ᤺ᤰᤁᤡᤸᤗᤧ

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ

ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤡᤴ ᤋᤄᤢᤶᤋᤄᤢᤶ ᤔᤧᤳᤋᤢᤖᤥ॥

᥈᥈ “‘ᤂᤧᤏᤧ᤹ ᤀᤠᤳᤋᤡᤴ ᤁᤢᤏᤠᤔᤧᤴᤇᤠ᤹ ᤏᤢ ᤔᤠᤱᤆᤧ᤹ᤕᤠ ᤁᤧᤔᤧᤳᤋᤢᤒᤣ᥅

ᤜᤠ᤺ᤳᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤏᤧ᤹ ᤁᤧᤀ᤺ᤰᤋᤧᤒᤣ.

ᤜᤧᤰᤁᤩᤠᤱ ᤀᤠᤱᤍᤡᤱ ᤁᤧᤗ᤹ᤖᤧᤀᤠᤱ ᤀᤥᤃᤧᤔᤕᤧᤒᤣ᥅

ᤌᤣ ᤀᤡᤛᤪᤠᤀᤡᤗᤖᤧ ᤁᤢᤛᤣᤛᤣᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧ᤺ᤶᤒᤡ᥅

᥈᥉ ᤂᤧᤏᤧ᤹ ᤁᤧᤀᤡᤱᤛᤠᤒᤠᤜᤠ᤹ᤗᤠᤶ ᤂᤧᤏᤧ᤹ ᤍᤠᤱᤒᤧᤸᤗᤧ

ᤁᤢᤍᤰᤗᤧᤱᤘᤠᤀᤥ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤜᤠ᤹ ᤁᤧᤗᤢᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤖᤥ.

“ᤕᤖᤡᤰ ᤀᤠᤀᤴᤗᤠᤎᤠᤜᤠ᤹ᤗᤠᤶ ᤁᤥ᤺ᤰᤔᤠᤜᤠ᤹ᤖᤧ ᤁᤢᤛᤶᤜᤠ᤹ᤖᤧ

ᤗᤧᤒᤏᤠᤏᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ ᤌᤧᤃᤢ ᤔᤠᤱᤘᤠᤜᤠ᤹ᤖᤧ

ᤁᤢᤛᤶᤜᤠ᤹ ᤀᤠᤱᤃᤠ᤹ ᤗᤡᤅᤢᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤂᤧᤵᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ ᤛᤠᤶᤔᤠᤱᤛᤡᤱᤜᤠ᤹

ᤂᤧᤵᤔᤥᤒᤠ ᤁᤠᤰᤏᤢ᤺ᤸᤗᤧ ᤏᤢᤒᤠ ᤀᤠ᤺ᤱᤅᤡᤸᤗᤧ ᤁᤢᤒᤢᤱᤜᤠ᤹ ᤛᤥ᤺ᤴᤍᤢᤱᤗᤥ॥

ᤀᤠᤱᤃᤠ᤹ ᤂᤧᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ.

ᤂᤧᤵᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤋᤠᤶᤓᤢᤱᤜᤠ᤹ᤀᤥ ᤁᤧᤖᤠᤱᤗᤥ॥

᥈᥊ ᤀᤠᤱᤃᤠ᤹ ᤘᤣ᤹ ᤗᤠᤈᤣ᤹ᤒᤠ ᤋᤧᤴᤜᤠ᤹ᤀᤥ ᤘᤒᤠᤰ ᤋᤕᤢᤱᤅᤠᤱ ᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤵᤔᤥ ᤆᤫᤠ᤺ᤳ ᤌᤢᤅᤢᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤗᤠᤱᤅᤥᤒᤠ ᤗᤠᤱᤍᤠᤵᤐᤣᤸᤗᤧ

ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤒᤠ ᤘᤜ᤺ᤱᤜᤠ᤹ ᤜᤣᤛᤢᤱᤗᤥ॥”

᥈᥋ “‘ᤌᤣ ᤂᤡᤏᤡ᤹ ᤔᤧᤱᤄᤧᤶᤔᤣ ᤁᤧᤘᤕᤡᤒᤡ᥅

ᤀᤢᤴᤇᤥ᤺ᤴᤏᤣ ᤀᤠᤱᤃᤠ᤹ ᤂᤧᤴ ᤕᤢᤰᤋᤡᤱ ᤆᤥᤃᤢᤱᤗᤥ॥

ᤀᤢᤏᤠᤜᤢᤖᤡᤒᤠ ᤕᤧᤴᤏᤥᤀᤣ ᤀᤠᤱᤃᤠ᤹ ᤂᤧᤴ ᤏᤡᤱᤛᤣ᤺ᤰ ᤆᤥᤃᤢᤱᤗᤥ

ᤀᤠᤸᤗ ᤀᤠᤱᤃᤠ᤹ ᤁᤴ ᤁᤢᤗᤡᤱᤍᤥ ᤁᤧᤳᤋᤢᤱᤅᤠᤱ ᤘᤠ᤹ᤖᤥ

ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤕᤰ ᤁᤧᤏᤧᤒᤠ ᤕᤧᤰᤕᤰᤜᤠ᤹

ᤗᤢᤱᤜᤠ᤹ ᤗᤢ᤺ᤵᤐᤧᤳ ᤁᤧᤗᤢᤶᤛᤡᤱᤒᤠᤍᤧᤴ ᤁᤧᤈᤥᤃᤢᤀᤠᤱ ᤏᤧᤖᤥ॥

᥈᥌ ᤂᤧᤴ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤰᤁᤡᤴ ᤕᤢᤔᤧᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤡᤱᤛᤠᤶᤔᤥ ᤔᤧᤎᤩᤧᤀᤠᤱ ᤂᤢᤴᤇᤡ᤹ ᤏᤠᤖᤠ ᤛᤡᤖᤣ᤺ᤵ ᤗ᤹ᤖᤥ॥

ᤂᤧᤱᤜᤠ᤹ ᤀᤡᤰᤋᤠᤵᤐᤥᤒᤠ ᤕᤠ᤺ᤴᤛᤢᤱᤜᤠ᤹ ᤁᤢᤀᤡᤛᤡ᤺ᤰ.

ᤗᤡᤱᤄᤠᤶᤒᤢᤀᤥᤒᤠ ᤁᤢᤏ᤺ᤴᤍᤪᤢᤰ ᤛᤖᤧ᤺ᤰᤕᤠ᤺ᤵᤐᤠ ᤁᤢᤈ᤺ᤰ ᤜᤧᤰᤁᤣ ᤔᤧᤗ᤹ᤖᤥ.

ᤗᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤁᤧᤜᤣᤒᤠ ᤁᤧᤒᤣ᤺ᤰᤐᤠ ᤕᤠ᤺ᤴ ᤜᤧᤰᤁᤣ ᤔᤧᤗ᤹ᤖᤥ॥

᥈᥍ “‘ᤂᤧᤏᤧ᤹ ᤀᤠᤳᤋᤡ ᤁᤧᤕᤢᤱ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤓᤧᤸᤗᤧ

ᤁᤧᤍᤠ ᤁᤧᤒᤣ᤺ᤰ ᤂᤧᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤖᤧᤀᤠᤱ ᤘᤠ᤹ᤒᤠᤴ

ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥈᥎ ᤂᤧᤏᤧ᤹ ᤁᤧᤜᤧᤴᤇᤡᤱᤔᤧᤴ ᤀᤠᤴᤓᤠᤰᤁᤥ ᤁᤧᤖᤧᤒᤠᤸᤗᤧ ᤆᤥᤃᤢᤸᤗᤧ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤴᤒᤥᤀᤥ ᤂᤣ᤺ᤱᤅᤡᤸᤗᤧ ᤘᤣ᤹ᤏᤧᤖᤥ

ᤂᤧᤏᤧ᤹ ᤁᤧᤶᤒᤪᤠᤀᤥ ᤁᤖᤧᤗᤡ᤺ᤴ ᤑᤳᤇᤢᤱᤗᤥ.

ᤂᤧᤒᤩᤠᤱ ᤂᤧᤏᤧ᤹ ᤁᤧᤍᤩᤧᤒᤠ ᤗᤠᤶᤔᤥ ᤗᤠᤶᤒᤠᤀᤣ

ᤀᤠᤱᤃᤠ᤹ ᤁᤧᤏᤢ᤺ᤱ ᤁᤧᤒᤣ᤺ᤰᤗ ᤕᤠ᤺ᤴᤏᤧᤖᤥ॥’”

᥈᥏ “ᤜᤡᤈᤁᤡᤕᤠᤀᤣ. ᤂᤧᤏᤧ᤹ ᤁᤧᤗᤠᤃᤡ ᤔᤡᤰᤛᤣ᤺ᤴᤃ ᤁᤴ ᤐᤥᤱᤗᤥ-

“ᤁᤴ ᤋᤱᤒᤣᤀᤥ ᤂᤡᤏᤡ᤹ ᤀᤠᤵᤑᤣᤰ ᤁᤧᤗᤡᤱᤒᤠ ᤆᤠ᤺ᤴ ᤁᤧᤈᤠᤶᤗᤥ.

ᤀᤧᤳᤏᤡᤶᤔᤠ ᤋᤱᤒᤣᤀᤥ ᤜᤠᤒᤠ ᤂᤧᤴᤗᤠᤶ ᤁᤧᤗᤡᤱᤒᤧᤴ ᤁᤧᤈᤠᤶᤗᤥ॥

ᤁᤖ ᤀᤧᤳᤇᤡᤶᤔᤠ ᤋᤱᤒᤣᤀᤥᤃ ᤂᤡᤏᤡ᤹ ᤜᤣ᤹ᤖᤧᤶᤔᤧ᤹ᤀᤠᤱ ᤛᤢᤵᤛᤧᤶᤔᤧ᤹ᤀᤥ.

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤗᤣ᤺ᤳᤋᤧᤶᤔᤧ᤹ᤀᤠᤱ ᤁᤢᤈᤠ᤹ᤜᤠ᤹ ᤆᤧᤶᤔᤧ᤹ᤀᤥ॥

᥉᥆ ᤛᤡᤱᤒᤢᤱᤅᤡᤴ ᤁᤢᤛᤠ᤺ᤵ ᤗᤣ᤺ᤳᤇᤡᤱᤅᤠᤱ ᤁᤢᤈᤠ᤹ ᤌᤥ᤺ᤰᤐᤠ ᤜᤧᤰᤁᤣ

ᤕᤜᤢᤍᤠᤖᤧ ᤁᤢᤜᤡᤶᤛᤕᤱᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ

ᤔᤏᤠᤜᤠ᤹ ᤕᤠᤶᤔᤥ ᤔᤧᤒᤥᤴ ᤔᤧᤎᤧ᤹ᤖᤥ॥

᥉᥇ ᤌᤣᤀᤠᤱᤓᤧᤸᤗᤧ ᤕᤖᤢᤗᤧᤔᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤢᤗᤰ ᤌᤡᤰ.

ᤜᤧᤰᤁᤩᤠᤱ ᤛᤡᤕᤥᤏ ᤁᤥ᤺ᤰᤔᤠᤗᤠᤶ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ

ᤗᤳᤇᤠ ᤔᤏᤠᤛᤢᤶᤜᤠ᤹ ᤔᤧᤗ᤺ᤴ ᤔᤧᤍᤠᤖᤥ॥

᥉᥈ “ᤁᤸᤗᤧᤆᤥᤃᤢᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤂᤢᤏᤧ᤹ ᤁᤴ ᤕᤧᤰᤕᤰᤁᤥ ᤔᤧᤗᤠ᤺ᤳᤏᤧᤴᤗᤥ.

ᤀᤡᤃᤪ ᤂᤧᤸᤗᤧ ᤋᤥ᤺ᤱ ᤌᤡᤰᤁᤠᤱ ᤁᤵᤔᤥ ᤔᤧᤀᤠᤒᤢᤴᤗᤥ॥

ᤂᤢᤏᤧ᤹ ᤂᤥ᤺ᤴ ᤕᤠᤱᤛᤡᤱᤅᤠᤱ ᤁᤸᤗᤧ ᤁᤢᤍᤃᤡ ᤔᤧᤍᤠᤏᤧᤴᤗᤥ.

ᤀᤡᤃᤪ ᤁᤸᤗᤧ ᤁᤴ ᤁᤒᤪᤡᤱ ᤁᤡᤷᤃᤵ ᤁᤵᤔᤠᤖᤧ ᤗᤠᤃᤡ

ᤂᤠᤶᤔᤡᤴ ᤀᤢ᤺ᤰᤆᤶᤈᤶᤒᤠ ᤌᤥ᤺ᤰᤛᤡᤱᤍᤧᤴ ᤔᤧᤈᤥᤃᤢᤴᤗᤥ॥

᥉᥉ ᤀᤠᤳᤋᤡ ᤗᤠᤶᤒᤠ ᤂᤧᤴ ᤑᤧᤖᤧ ᤜᤠᤒᤠ ᤂᤧᤴ ᤗᤠᤶᤔᤣ ᤐᤥ᤺ᤱᤅᤠᤱ ᤏᤢ᤺ᤱᤒᤣ᤺ᤰᤗᤥ.

ᤁᤴ ᤕᤧᤰᤕᤰᤁᤥ ᤂᤢᤏᤧ᤹ ᤔᤧᤗᤠ᤺ᤳᤏᤧᤴᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤀᤢᤘᤠ ᤆᤥᤃᤢᤖᤥ॥

᥉᥊ ᤀᤠᤱᤃᤠ᤹ ᤀᤠᤗᤠᤃᤡ ᤏᤢ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤗᤠᤃᤡ

ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤏᤠᤅᤢᤱ᤹ ᤜᤧᤰᤁᤩᤠᤱ ᤛᤧ᤺ᤵᤋᤢᤱᤗᤥ॥”

᥉᥋ ᤂᤧᤴ ᤛᤧᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤗ᤺ᤴᤍᤧ ᤋᤩᤧ. ᤜᤧᤰᤁᤩᤠᤱ ᤂᤧᤸᤗᤧ ᤀᤛ᤻ᤛᤢᤖᤖᤧ ᤁᤢᤎᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤔᤥ ᤗᤠᤅᤧᤴᤇᤡᤱ ᤌᤡᤰ ᤏᤢ ᤕᤧᤵᤐᤥ᤺ᤱᤅᤠᤱ ᤅᤠᤛᤡ ᤜᤧᤴᤇᤡᤱ ᤔᤏᤠᤜᤠ᤹ ᤛᤧᤖᤢᤛᤡ॥ ᤀᤠᤸᤗ ᤋᤠᤏᤠᤶ ᤔᤏᤠᤜᤠ᤹ ᤔᤧᤒᤥᤃᤧᤸᤗᤧ ᤂᤧᤵᤔᤥ ᤁᤧᤖᤧᤰ ᤐᤡᤛᤠᤱ ᤆᤣᤜᤠ᤹ᤖᤰ ᤔᤧᤏᤧᤛ᤻ᤛᤧ॥

᥉᥌ ᤁᤸᤗᤧᤆᤥᤃᤢᤸᤗᤧ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤖᤧ ᤁᤢᤎᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤜᤠ᤹ ᤕᤅᤢᤀᤠᤱ ᤏᤢ᤺ᤰᤂᤧᤒᤣ॥ ᤂᤢᤏᤧ᤹ ᤏᤡᤏᤘᤣ ᤏᤢ᤺ᤰᤂᤣ ᤐᤣᤀᤠᤱ ᤕᤢᤱᤔᤠ ᤜᤣ᤺ᤰᤋᤧ॥

᥉᥍ ᤀᤠᤸᤗ ᤌᤡᤰᤕᤠ᤺ᤴ ᤂᤢᤏᤧ᤹ ᤁᤢᤔᤠᤱ ᤏᤡᤛᤪᤥᤁᤖᤧ ᤁᤢᤔᤠᤱᤜᤡᤶᤔᤥ ᤛᤧᤘᤠ ᤆᤥ᤺ᤰᤏᤢ ᤕᤠᤃᤧᤸᤗᤧ ᤁᤢᤛ᤻ᤛᤠ ᤀᤍᤪᤶᤔᤗᤣᤁ ᤏᤢ ᤛᤖᤣᤛᤣᤖᤧᤸᤗᤧ ᤂᤢᤏᤧ᤹ ᤋᤠᤓᤣ᤺ᤸᤗᤧ ᤛᤧᤖᤧᤳᤇᤢ. ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤖᤠᤖᤠᤋ ᤗᤠᤈᤣ᤹ᤀᤥ ᤂᤧᤳᤏᤧᤛᤡᤀᤠᤱ ᤐᤣᤛᤧᤳᤇᤡ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤣᤛᤖᤜᤍᤥᤏᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤜᤡᤈᤁᤡᤕᤠ ᤜᤠᤱᤅᤡᤴ ᤋᤢᤰᤔᤠᤗᤠᤶ ᤘᤣ᤺ᤳᤋᤧ

(ᤕᤛᤤ ᥉᥎:᥇-᥎.᥈᥇-᥈᥈. ᥈ ᤛᤠᤵᤔᤢ ᥉᥈:᥈᥊-᥈᥌)

᥈᥆

ᤂᤧᤴ ᤕᤧᤶᤔᤥ ᤜᤡᤈᤁᤡᤕᤠ ᤜᤠᤱᤅᤡᤴ ᤋᤢᤃᤧᤀᤠᤱ ᤛᤡᤔᤠ ᤆᤥᤃᤧᤀᤠᤱ ᤏᤧᤛ᤻ᤛᤧ॥ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠᤴ ᤂᤢᤏᤧ᤹ᤀᤥ ᤋᤩᤧᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢ᤹- ᤂᤧᤏᤧ᤹ ᤁᤧᤜᤡᤶ ᤁᤧᤎᤠ᤺ᤱᤜᤠ᤹ ᤏᤢᤖᤡᤰ ᤋᤱᤄᤧ᤹ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤡᤖᤥ. ᤂᤧᤏᤧ᤹ ᤁᤧᤴᤘᤣ᤺ᤳᤏᤧᤴ॥”

᥈ ᤂᤧᤒᤩᤠᤱ ᤜᤡᤈᤁᤡᤕᤠ᤺ᤴ ᤗᤢᤱᤎᤠᤰ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢ.

᥉ “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤀᤠᤰᤋᤱᤒᤠ ᤏᤛᤠ᤺ᤴ ᤏᤢ ᤁᤧᤖᤧᤰ ᤛᤡᤰᤗᤢᤱᤔᤠᤖᤧ ᤔᤠᤱᤛᤧᤘᤠ ᤆᤥ᤺ᤰᤏᤢ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ ᤂᤧᤴ ᤆᤥᤃᤢᤱᤗ ᤘᤠ᤹ᤀᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ॥” ᤂᤶᤓᤩᤠᤱ ᤜᤡᤈᤁᤡᤕᤠ᤺ᤴ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧ॥

᥊ ᤕᤛᤤᤕᤠᤴ ᤁᤢᤗᤢᤶᤔᤥᤒᤠ ᤗᤰᤂᤢᤶᤔᤥᤗᤠᤶ ᤗᤠ᤺ᤰᤁᤠᤳ ᤗ᤺ᤶᤔᤠ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤂᤢᤏᤧ᤹ᤀᤥ ᤁᤧᤖᤧᤖᤥ-

᥋ “ᤂᤧᤏᤧ᤹ ᤏᤢ᤺ᤰᤂᤧ ᤐᤣᤃᤧ᤹ᤀᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤜᤡᤈᤁᤡᤕᤠ᤺ᤴ ᤔᤧᤳᤋᤧ᤹. ‘ᤂᤧᤏᤧ᤹ ᤁᤧᤛᤢᤎᤧᤒᤠ ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤣᤗᤡ᤺ᤴ ᤂᤧᤵᤛᤢᤱ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤡᤰᤘᤠ᤺ᤴ ᤏᤡᤛᤢᤱ॥ ᤀᤠᤱᤃᤠ᤹ ᤂᤧᤏᤧ᤹ ᤘᤣ᤺ᤴᤏᤧᤀᤠᤱ ᤀᤠᤀᤡᤴᤒᤠ ᤛᤢᤶᤕᤠ᤺ᤴᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤒᤣ᤺ᤰᤗᤥ॥

᥌ ᤀᤠᤱᤃᤠ᤹ ᤀᤠᤸᤗᤛᤠᤱ ᤌᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤂᤧᤏᤧ᤹ ᤁᤧᤎᤠ᤺ᤰ ᤑᤥᤛᤢᤱ ᤐᤡᤏᤧᤖᤥ॥ ᤜᤧᤰᤁᤩᤠᤱ ᤂᤧᤏᤧ᤹ ᤏᤠᤱᤏᤧᤀᤠᤱ ᤁᤴ ᤕᤧᤰᤕᤰᤁᤡᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤋᤢᤱ᤹॥ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤃᤡ ᤏᤢ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤛᤧ᤺ᤵᤋᤢᤱ᤹॥’”

᥍ ᤂᤧᤒᤩᤠᤱ ᤕᤛᤤᤕᤠ᤺ᤸᤗᤧ ᤔᤧᤳᤋᤢᤛᤡ. “ᤐ᤺ᤳᤇᤣᤸᤗᤧ ᤁᤢᤈᤠ᤹ᤀᤡᤴ ᤀᤡᤏᤠᤏᤠᤒᤠ ᤆᤥᤃᤧᤶᤔᤧ᤹ᤀᤠᤱ ᤜᤢ᤺ᤳᤋᤧᤶᤔᤧ᤹॥” ᤂᤧᤱᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤴ ᤁᤢᤜᤥ᤹ᤀᤥ ᤔᤧᤜᤢ᤺ᤳᤋᤢ ᤔᤧᤒᤡᤖᤢᤀᤠᤱ ᤂᤢᤏᤧ᤹ ᤘᤣ᤺ᤳᤋᤧ॥

᥎ ᤜᤡᤈᤁᤡᤕᤠ᤺ᤸᤗᤧ ᤕᤛᤤᤕᤠᤴ ᤀᤰᤂᤣᤗ᤹ᤖᤡᤰ ᤛᤧ᤺ᤴᤍᤥᤛᤢᤀᤠᤱ ᤘᤕᤧ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤘᤣ᤺ᤴᤏᤠ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤣ᤺ᤰᤁᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤌᤧᤔᤠ ᤔᤡᤰᤛᤣ᤺ᤴ ᤐᤡᤀᤠᤒᤣ᥅”

᥏ ᤕᤛᤤᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹ ᤂᤧᤴ ᤁᤧᤳ. ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤣ᤺ᤴ ᤜᤠᤒᤠ ᤁᤴ ᤐᤥᤱ᤹॥ ᤏᤠᤶᤀᤡ᤺ᤰᤂᤱᤅᤡᤴ ᤌᤡᤒᤥᤱ ᤗᤠᤱᤃᤠᤱ ᤋᤃᤡ ᤐᤣ᤺ᤰᤗᤒᤡ. ᤀᤡ ᤌᤡᤒᤥᤱ ᤗᤠᤱᤃᤠᤱ ᤀᤣᤃᤠᤱ ᤏᤢ᤺ᤱᤗᤒᤡ᥅”

᥇᥆ ᤜᤡᤈᤁᤡᤕᤠ᤺ᤸᤗᤧ ᤔᤧᤳᤋᤢ. “ᤏᤠᤶᤀᤡ᤺ᤰᤂᤱᤅᤡᤴ ᤌᤡᤒᤥᤱ ᤗᤠᤱᤃᤠᤱ ᤋᤃᤡ ᤐᤣ᤺ᤰᤔᤠᤃ ᤀᤢᤛᤢᤖᤢ ᤆᤥᤰ॥ ᤐᤖᤢᤔᤠᤸᤗᤧ ᤂᤧᤴ ᤌᤡᤒᤥᤱ ᤗᤠᤱᤃᤠᤱ ᤀᤣᤃᤠᤱ ᤏᤢ᤺ᤱᤗ॥”

᥇᥇ ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤜᤠᤈ ᤜᤠᤱᤅᤡᤸᤗᤧ ᤑᤳᤇᤢᤒᤠ ᤁᤢᤏᤠᤜᤠᤱᤛᤣ᤺ᤰᤁᤥᤒᤠ ᤏᤠᤶᤀᤡ᤺ᤰᤂᤱᤅᤡᤴ ᤌᤡᤒᤥᤱ ᤗᤠᤱᤃᤠᤱ ᤀᤣᤃᤠᤱ ᤏᤢ᤺ᤰᤂᤧᤖ ᤕᤠ᤺ᤴᤍᤢᤖᤥ॥

ᤒᤣᤒᤡᤗᤥᤏᤗᤠᤶ ᤀᤡᤱᤄᤱ ᤁᤧᤓᤧᤵᤐᤠ ᤔᤏᤠᤜᤠ᤹

(ᤕᤛᤤ ᥉᥏:᥇-᥎)

᥇᥈ ᤜᤠᤒᤠ ᤂᤧᤴ ᤕᤧᤶᤔᤥ ᤒᤣᤒᤡᤗᤥᤏᤒᤠ ᤜᤠᤱ ᤒᤗᤍᤠᤏᤖᤧ ᤁᤢᤛ᤻ᤛᤠ ᤔᤖᤥᤍᤁ-ᤒᤗᤍᤠᤏᤖᤧ ᤜᤡᤈᤁᤡᤕᤠᤀᤥ ᤛᤠᤵᤐᤧ᤺ᤳᤋᤠᤜᤠ᤹ ᤏᤢ ᤗᤳᤇᤠ ᤜᤢᤰᤘᤠ ᤜᤠᤅᤢ ᤑᤣᤴᤇᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤜᤡᤈᤁᤡᤕᤠ᤺ᤴ ᤋᤢᤰᤁᤠᤱ ᤏᤧ ᤁᤧᤗ᤹ᤒᤠ ᤀᤡᤱᤄᤱ ᤂᤧᤵᤛᤢᤀᤠᤱ ᤘᤕᤧ॥

᥇᥉ ᤜᤡᤈᤁᤡᤕᤠ᤺ᤸᤗᤧ ᤀᤡᤱᤄᤱ ᤁᤧᤓᤧᤵᤐᤠᤜᤠ᤹ ᤗᤠᤱᤍᤠ᤺ᤰ ᤔᤧᤳᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤎᤠ᤺ᤱᤜᤠ᤹ᤀᤥ ᤁᤧᤕᤢᤱᤒᤠ ᤁᤧᤖᤧᤰ- ᤛᤠᤶᤔᤩᤠᤱ. ᤕᤢᤵᤐᤠ. ᤔᤠᤖᤢᤰ. ᤁᤢᤏᤠᤶᤃᤧᤏᤢ᤹ᤒᤠ ᤏᤡ᤺ᤱᤃᤣ᤹- ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤏᤧᤔᤠᤍᤧᤴ ᤜᤡᤶᤜᤠ᤹ ᤏᤢ ᤁᤢᤎᤠ᤺ᤱᤅᤥ ᤁᤧᤏᤧᤒᤠ ᤁᤠᤰ ᤛᤠᤔᤠᤜᤠ᤹ ᤀᤥ᤺ᤴᤎᤠᤰᤋᤢᤛᤡ॥ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤠᤱᤜᤡᤶᤔᤥ ᤏᤢ ᤂᤢᤏᤧ᤹ ᤁᤧᤖᤧᤰ ᤁᤢᤜᤠᤱᤈᤢᤶᤔᤥ ᤂᤢᤏᤧ᤹ ᤂᤧᤱᤜᤠ᤹ ᤀᤥ᤺ᤴᤔᤧᤎᤠᤰᤋᤢᤛᤡᤴᤒᤠ ᤛᤠᤔᤠ ᤌᤣᤀᤠᤱ ᤔᤧᤕᤠ᤺ᤰᤋᤧᤴ॥

᥇᥊ ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠᤴ ᤜᤠᤱ ᤜᤡᤈᤁᤡᤕᤠᤀᤥ ᤋᤩᤧᤀᤠᤱ ᤛᤧ᤺ᤴᤍᤥᤛᤢ. “ᤂᤧᤴ ᤔᤏᤠᤜᤠ᤹ᤖᤧ ᤌᤣ ᤔᤣᤒᤠ᤺ᤳᤋᤢ᥅ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤳᤋᤡᤗᤠᤶ ᤔᤧᤍᤩᤧᤒᤠᤖᤧᤳᤇ᥅”

ᤜᤡᤈᤁᤡᤕᤠ᤺ᤸᤗᤧ ᤔᤧᤳᤋᤢ. “ᤂᤧᤱᤜᤠ᤹ ᤔᤠ᤺ᤱᤄᤠᤒᤠ ᤗᤠᤈᤣ᤹ ᤒᤣᤒᤡᤗᤥᤏᤗᤠᤶ ᤔᤧᤓᤧᤖᤧᤒᤠᤖᤥ॥”

᥇᥋ ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤛᤣ᤺ᤴᤗᤠᤵᤋᤢ. “ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤜᤠᤱᤜᤡᤶᤔᤥ ᤌᤣᤎᤣᤜᤠ᤹ ᤔᤧᤏᤡᤛᤢᤃ᥅”

ᤜᤡᤈᤁᤡᤕᤠ᤺ᤸᤗᤧ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤜᤠᤱᤜᤡᤶᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹ ᤔᤧᤏᤡᤛᤢ॥ ᤀᤠᤱᤃᤠ᤹ ᤀᤠᤎᤠ᤺ᤱᤅᤥ ᤁᤧᤕᤢᤱᤒᤠ ᤁᤧᤏᤧᤒᤠ ᤁᤧᤖᤧᤰ ᤛᤠᤔᤠ ᤐᤢᤔᤠᤜᤠ᤹ᤀᤥ ᤂᤧᤱᤜᤠ᤹ ᤀᤥ᤺ᤴᤔᤧᤎᤠᤰᤋᤢᤱᤛᤡᤱᤅᤡᤴᤒᤠ ᤌᤧᤔᤠᤀᤠᤱ ᤜᤥᤵ॥”

᥇᥌ ᤂᤧᤒᤩᤠᤱ ᤕᤛᤤᤕᤠ᤺ᤸᤗᤧ ᤜᤡᤈᤁᤡᤕᤠ᤺ᤴ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧ᤹-

᥇᥍ ᤀᤠᤸᤗ ᤂᤧᤏᤧ᤹ ᤁᤧᤜᤡᤶᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤛᤠᤔᤠᤜᤠ᤹. ᤜᤧᤰᤁᤩᤠᤱ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤖᤧ ᤔᤧᤗᤢᤵᤛᤢᤒᤠ ᤐᤠ᤺ᤴᤜᤠ᤹ ᤂᤰᤐᤧᤳ ᤒᤣᤒᤡᤗᤥᤏᤀᤥ ᤋᤣ᤹ᤔᤠ ᤕᤧᤶᤔᤡᤴ ᤛᤧᤰᤂᤠᤀᤣ ᤋᤠᤖᤥ॥ ᤗᤳᤇᤠ ᤛᤠᤔᤠᤀᤠᤱ ᤔᤧᤸᤗᤧᤖᤢᤴ ᤔᤧᤴᤎᤏᤧᤴ. ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥎ ᤂᤧᤏᤧ᤹ᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ. ᤂᤧᤏᤧ᤹ ᤁᤧᤕᤧᤳ ᤏᤢ ᤁᤧᤏᤧᤰᤛᤠ. ᤂᤧᤏᤧ᤹ ᤁᤢᤓᤠ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ᤹॥ ᤜᤧᤰᤁᤩᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤠᤱᤜᤡᤶᤔᤥ ᤂᤧᤱᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤛᤧ ᤛᤡᤱᤃᤠᤖᤢ ᤔᤧᤈᤥᤃᤢᤛᤡ᤹॥”

᥇᥏ ᤜᤡᤈᤁᤡᤕᤠ᤺ᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤒᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤏᤢᤒᤠᤀᤣ ᤆᤥᤰ॥” ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤰᤋᤱᤒᤠ ᤏᤡᤱᤘᤠ᤹ ᤀᤡ᤺ᤳᤋᤢ. “ᤀᤠᤱᤃᤠ᤹ ᤀᤠᤜᤡᤱᤜᤡᤱᤃ ᤛᤏᤠᤖᤢᤱ ᤐᤥᤱ᤹ ᤜᤧᤰᤁᤩᤠᤱ ᤋᤠᤵᤌᤣᤰ ᤕᤠᤶᤎᤣᤰ ᤘᤠ᤹ᤀᤠᤖᤥ॥”

ᤜᤡᤈᤁᤡᤕᤠ᤺ᤸᤗᤧ ᤁᤢᤏᤢᤵᤔᤠ ᤁᤢᤜᤠᤱᤕᤢᤰ

(᥈ ᤛᤠᤵᤔᤢ ᥉᥈:᥉᥈-᥉᥉)

᥈᥆ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹. ᤂᤢᤏᤧ᤹ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤀᤠᤰᤂᤣᤗ᤹ᤖᤡᤰ ᤘᤖᤰ ᤌᤧᤅᤢ ᤜᤧᤰᤁᤩᤠᤱ ᤜᤱᤃᤠᤖᤡᤱᤒᤠ ᤋᤕᤢᤀᤠᤱ ᤕᤧᤰᤕᤰᤁᤥ ᤆᤫᤠ᤺ᤳ ᤌᤠᤰᤋᤢ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥈᥇ ᤜᤡᤈᤁᤡᤕᤠ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤔᤏᤛ᤻ᤛᤣ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤔᤏᤛ᤻ᤛᤣ

(᥈ ᤛᤠᤵᤔᤢ ᥉᥉:᥇-᥈᥆)

᥈᥇

ᤀᤠᤸᤗ ᤔᤏᤛ᤻ᤛᤣ᤺ᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤌᤡᤒᤥᤱᤅᤠᤱ ᤋᤱᤒᤣ ᤏᤧᤳᤇᤡ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤅᤠᤒᤥᤱᤅᤠᤱ ᤋᤱᤒᤣ ᤅᤠᤛᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤜᤣᤵᤛᤡᤒᤠ ᤘᤕᤧ॥

᥈ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤏᤠ᤺ᤳᤋᤢᤍᤣᤛᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤧᤗᤧ᤺ᤱᤒᤠ ᤕᤧᤵᤗᤧᤰᤜᤠ᤹ ᤂᤢᤏᤧ᤹ ᤏᤠ᤺ᤳᤋᤢ ᤋᤡᤶᤍᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴ ᤆᤥᤃᤢ॥

᥉ ᤂᤢᤏᤧ᤹ ᤁᤢᤶᤒᤠ ᤜᤡᤈᤁᤡᤕᤠ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤏᤥᤒᤠ ᤔᤠᤱᤎᤠ᤺ᤱᤜᤠ᤹ ᤂᤢᤏᤧ᤹ ᤕᤠᤶᤔᤥ ᤆᤥᤃᤢ॥ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤒᤠᤗ ᤔᤠᤱᤅᤡᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ. ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤛᤡᤳᤗᤠᤱ ᤌᤡᤰᤁᤠᤱ ᤆᤥᤃᤢ॥ ᤂᤢᤏᤧ᤹ ᤛᤠᤒᤴ ᤜᤒᤳ ᤑᤴᤇᤡᤱᤅᤠᤱ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤛᤧᤘᤠ ᤔᤧᤳᤋᤢᤛᤡ॥

᥊ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ. ᤂᤧᤴ ᤔᤠᤱᤜᤡᤶᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤕᤖᤢᤛᤗᤧ᤺ᤶᤔᤥᤀᤣ ᤀᤠᤱᤃᤠ᤹ ᤀᤠᤔᤡᤱ ᤕᤢᤰᤂᤢᤱᤗᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤧᤵᤔᤠᤱ ᤗᤰᤂᤢᤶᤔᤥ ᤂᤢᤏᤧ᤹ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ॥

᥌ ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤔᤡᤀᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤆᤥᤃᤢ. ᤔᤡᤰᤗᤧ᤺ᤱᤔᤠ ᤁᤡᤳᤆᤠᤰ ᤆᤥᤃᤢ. ᤜᤧᤰᤁᤩᤠᤱ ᤌᤢᤶᤔᤩᤠ ᤀᤡᤛᤢᤀᤠᤱ ᤛᤠᤶᤔᤠᤱ ᤆᤩᤠᤱᤜᤠ᤹ ᤏᤢ ᤛᤡᤛᤠᤶᤜᤠ᤹ ᤔᤢᤖᤠ ᤔᤧᤳᤋᤢᤛᤡ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤆᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤆᤥᤃᤢ ᤜᤧᤰᤁᤩᤠᤱ ᤛᤠ᤹ᤖᤡᤰ ᤁᤢᤛᤡᤰ ᤑᤥ᤺ᤰᤂᤢ॥

᥍ ᤂᤢᤏᤧ᤹ ᤗᤰᤋᤢ ᤂᤥ᤺ᤴᤍᤢᤀᤠᤱ ᤆᤥᤃᤢᤒᤠ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠ᤺ᤴ ᤂᤢᤏᤧ᤹ ᤂᤧᤴ ᤔᤠᤱᤜᤡᤶᤔᤥ ᤕᤢᤰᤂᤢ. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤏᤢ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ. “ᤁᤴ ᤔᤠᤱᤜᤡᤶᤔᤥ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶ ᤛᤣᤃᤢᤱᤒᤠ ᤕᤖᤢᤛᤗᤧ᤺ᤶᤔᤥ ᤛᤍᤠᤍᤡᤱ ᤀᤠᤵᤑᤠᤸᤗᤧᤛᤠᤱ ᤀᤠᤱᤃᤠ᤹ ᤀᤠᤔᤡᤱ ᤕᤢᤰᤂᤢᤱ᤹॥

᥎ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰ ᤔᤧᤗ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤌᤡᤶ ᤂᤧᤱᤜᤠ᤹ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤂᤰᤐᤧᤳ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤏᤣᤓᤃᤪ. ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣ᤹ᤀᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹ ᤕᤠᤶᤔᤥ ᤏᤠ ᤏᤢ ᤁᤳᤏᤠ ᤋᤠᤰᤁᤶᤔᤠᤀᤠᤱ ᤘᤠ᤹ᤔᤠ ᤐᤥ᤺ᤱᤗ ᤔᤧᤈᤥᤃᤢᤱᤅᤡᤴ᤹॥”

᥏ ᤁᤖ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤧᤶᤄᤧᤶᤔᤣ ᤔᤧᤸᤗᤠᤵᤋᤢᤴ॥ ᤔᤏᤛ᤻ᤛᤣ᤺ᤸᤗᤧ ᤂᤧᤱᤜᤠ᤹ ᤗᤧᤰᤛᤢᤍᤣ᤹ᤖᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤂᤠᤵᤐᤢᤌᤩᤱ ᤔᤧᤰᤂᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤀᤰᤂᤣ ᤐᤠ᤺ᤳᤋᤢ-

᥇᥇ “ᤕᤜᤢᤍᤠᤒᤠ ᤜᤠᤱ ᤔᤏᤛ᤻ᤛᤣ᤺ᤸᤗᤧ ᤁᤴ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤘᤠ᤹॥ ᤂᤧᤸᤗᤧ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡ ᤋᤃᤡᤒᤠ ᤀᤣᤔᤥᤖᤡᤜᤠ᤹ᤏᤢ᤺ᤸᤗᤧ ᤕᤖᤡᤰ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤕᤜᤢᤍᤠ᤺ᤴ ᤗᤠᤕᤥ ᤆᤥ᤺ᤰᤔᤠ ᤐᤠᤱᤄᤢᤀᤠᤱ ᤘᤠ᤹॥

᥇᥈ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤥ ᤏᤢ ᤕᤜᤢᤍᤠᤀᤥ ᤀᤰᤋᤱᤒᤠ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹. ᤜᤧᤰᤁᤣᤗ᤹ᤖᤡᤰ ᤁᤧᤄᤧᤶᤒᤠ ᤁᤧᤖᤧᤰᤗᤧ ᤏᤧᤰᤂᤥᤴ ᤗᤥ᤺ᤰᤂᤢᤀᤠᤱ ᤑᤡᤱ᤹॥

᥇᥉ ᤀᤠᤱᤃᤠ᤹ ᤛᤠᤔᤖᤡᤕᤠ᤺ᤴ ᤂᤢᤶᤍᤡᤱ ᤐᤡᤖᤢᤱᤅᤡᤸᤗᤧ ᤕᤠᤅᤢᤱᤒᤠ ᤘᤍᤪᤠ᤺ᤴ ᤏᤢ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤡᤴ ᤂᤢᤶᤍᤡᤱ ᤐᤡᤖᤢᤱᤅᤡᤸᤗᤧ ᤕᤠᤅᤢᤱᤒᤠ ᤂᤡᤍᤥᤖᤠ᤺ᤸᤗᤧ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤡᤴ ᤂᤢᤶᤍᤡᤱ ᤐᤡᤖᤢᤱ᤹॥ ᤀᤠᤰᤂᤣᤗ᤹ᤖᤡᤰ ᤔᤏᤠ᤺ᤸᤗᤧ ᤁᤢᤈᤧᤳᤌᤩᤠ᤺ᤴ ᤀᤡ᤺ᤰᤂᤢᤀᤠᤱ ᤛᤠᤒᤴ ᤑᤳᤇᤢ᤹. ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤡᤴ ᤘᤖᤧᤱᤗᤧᤱ ᤀᤡ᤺ᤰᤂᤢᤱ᤹॥

᥇᥊ ᤀᤠᤱᤃᤠ᤹ ᤀᤠᤗᤰᤂᤥᤔᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠᤜᤠ᤹ ᤏᤠ᤹ᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱ᤹॥ ᤂᤢᤴᤇᤡ᤹ ᤁᤧᤖᤧᤰ ᤏᤡᤱᤔᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠᤵᤋᤢᤛᤡ᤹ ᤜᤧᤰᤁᤩᤠᤱ ᤛᤠᤰᤁᤧᤸᤗᤧᤰ ᤂᤢᤴᤇᤡ᤹ ᤔᤧᤃᤳᤋᤢᤒᤠ ᤐᤠ᤺ᤴᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡ᤹.

᥇᥋ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤀᤠᤶᤓᤠ ᤂᤧᤴᤏᤣ ᤔᤧᤈᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤎᤠᤅᤧᤒᤠ ᤕᤧᤴᤏᤠᤱᤎᤥ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹॥”

᥇᥌ ᤁᤴᤏᤢ᤺ᤸᤗᤧ ᤘᤣ᤹ ᤕᤖᤢᤛᤗᤧ᤺ᤶᤔᤡᤴ ᤌᤡᤰ ᤁᤢᤛᤢᤰᤐᤥᤗᤠᤶ ᤘᤣ᤹ᤛ᤻ᤔᤠ ᤁᤢᤛᤢᤰᤐᤥ ᤌᤠᤖᤡᤰ ᤔᤠᤰᤂᤡᤸᤗᤧ ᤋᤡᤶᤛᤧᤀᤠᤱ ᤏᤧᤛ᤻ᤛᤧᤖ ᤌᤠᤖᤡᤰ ᤔᤏᤛ᤻ᤛᤣ᤺ᤸᤗᤧ ᤕᤖᤡᤰ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ ᤛᤧᤛᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤢᤍᤠ᤺ᤴ ᤗᤠᤕᤥ ᤆᤥ᤺ᤰᤔᤠ ᤐᤠᤱᤄᤢᤀᤠᤱ ᤘᤕᤧ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤣ᤺ᤶᤒᤠ ᤆᤥᤰ. ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢ॥

᥇᥍ ᤔᤏᤛ᤻ᤛᤣ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹. ᤂᤢᤏᤧ᤹ ᤆᤥᤃᤢᤒᤠ ᤗᤠᤕᤥᤜᤠ᤹ᤀᤠᤱ ᤛᤥᤛᤥᤖᤡᤰ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥇᥎ ᤔᤏᤛ᤻ᤛᤣ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤣᤰ ᤀᤢᤈ᤻ᤈᤠ ᤁᤢᤓᤢᤱᤀᤡᤰᤁᤥ ᤔᤧᤈᤡᤰᤂᤢ॥ ᤂᤧᤒᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤔᤥᤏᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤠᤔᤥᤏ

᥇᥏ ᤀᤠᤸᤗ ᤀᤠᤔᤥᤏᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤏᤧᤳᤇᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤔᤛᤢᤸᤗᤣᤔᤣᤋ ᤘᤕᤧ. ᤂᤢᤏᤧ᤹ ᤜᤠᤖᤢᤛᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤕᤥᤳᤒᤠ ᤁᤧᤕᤢᤱᤔᤠ ᤘᤕᤧ॥

᥈᥆ ᤀᤠᤔᤥᤏᤧᤸᤗᤧ ᤂᤢᤏᤧ᤹ ᤁᤢᤶᤒᤠ ᤔᤏᤛ᤻ᤛᤣ᤺ᤸᤗᤧ ᤆᤥᤃᤢᤒᤠ ᤜᤧᤰᤁᤣᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥈᥇ ᤂᤢᤏᤧ᤹ ᤁᤢᤶᤒᤠᤖᤧ ᤁᤧᤖᤧᤰ ᤁᤢᤕᤧᤵᤗᤧᤰᤜᤠ᤹ᤀᤥ ᤗᤠᤱᤄᤣᤃᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤛᤧᤘᤠ ᤔᤧᤳᤋᤢᤛᤡᤒᤠ ᤏᤠᤘᤠᤀᤡᤳᤗᤠᤜᤠ᤹ ᤋᤃᤡ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤔᤠᤱᤛᤧᤘᤠ ᤆᤥᤃᤧ॥

᥈᥈ ᤂᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ ᤁᤢᤶᤒᤠ ᤁᤢᤴᤎᤧᤒᤠᤛᤡᤖᤧ ᤂᤢᤴᤇᤡ᤹ ᤔᤠᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤠ᤹ᤖᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤥ ᤂᤢᤏᤧ᤹ ᤗᤠᤱᤔᤧᤄᤣᤃᤧᤴ॥

᥈᥉ ᤀᤠᤔᤥᤏᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤜᤠᤱᤅᤡᤴ ᤂᤢᤏᤧ᤹ᤀᤣ ᤁᤢᤜᤠᤱᤜᤡᤶᤔᤥ ᤔᤧᤛᤧᤖᤢ॥

᥈᥊ ᤂᤧᤒᤩᤠᤱ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤀᤠᤔᤥᤏ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤥᤛᤡᤕᤠᤜ᤺ᤴ ᤂᤢᤏᤧ᤹ ᤁᤢᤗᤧᤰᤘᤠᤀᤥ ᤜᤠᤱ ᤔᤧᤈᤥᤃᤢ॥

᥈᥋ ᤀᤠᤔᤥᤏᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥈᥌ ᤀᤢᤈ᤻ᤈᤠᤒᤠ ᤁᤢᤓᤢᤱᤀᤡᤰᤁᤥ ᤁᤧᤏᤧᤒᤠ ᤀᤠᤵᤑᤣᤰ ᤁᤢᤀᤡᤐᤢᤱᤅᤥ ᤂᤢᤏᤧ᤹ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤕᤥᤛᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜ

(᥈ ᤛᤠᤵᤔᤢ ᥉᥊:᥇-᥈)

᥈᥈

ᤀᤠᤸᤗ ᤕᤥᤛᤡᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤋᤱᤒᤣ ᤕᤧᤳᤇᤡ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤛᤢᤶᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤍᤡᤋᤠ ᤘᤕᤧ॥ ᤂᤧᤴ ᤀᤍᤠᤕᤠᤜᤖᤧ ᤁᤢᤛ᤻ᤛᤠ ᤒᤥᤛ᤻ᤁᤋ ᤁᤧᤕᤢᤱᤔᤠ ᤘᤕᤧ॥

᥈ ᤕᤥᤛᤡᤕᤠᤜ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴ ᤆᤥᤃᤢ॥ ᤂᤢᤏᤧ᤹ ᤆᤢᤵᤛᤠᤱ ᤑᤧᤴᤇᤠᤱ ᤔᤧᤸᤗ᤹ᤀᤣ ᤂᤢᤏᤧ᤹ ᤁᤢᤛᤢᤎᤧᤒᤠ ᤍᤠᤀᤢᤍᤖᤧᤀᤣ ᤁᤧᤖᤧᤰ ᤁᤢᤕᤧᤵᤗᤧᤰᤜᤠ᤹ ᤏᤠ᤺ᤳᤋᤢ ᤋᤡᤶᤍᤢᤖᤥ॥

ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤡᤴ ᤔᤧᤄᤥᤛᤢ

(᥈ ᤛᤠᤵᤔᤢ ᥉᥊:᥎-᥈᥎)

᥉ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤔᤛᤢᤸᤗᤠᤔᤖᤧ ᤁᤢᤶᤔᤧᤴᤇᤠ᤹. ᤀᤛᤗᤩᤠᤜᤖᤧ ᤁᤢᤛ᤻ᤛᤠ ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤠᤱᤄᤢ॥

᥊ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜᤀᤥ ᤐᤣᤃᤧ᤹. ᤜᤧᤰᤁᤩᤠᤱ ᤗᤠᤶᤎᤣ᤺ᤳ ᤁᤧᤃᤥᤒᤠᤜᤠ᤹ᤖᤧ ᤔᤏᤠᤜᤠ᤹ᤗᤠᤶ ᤔᤧᤍᤠ᤺ᤰᤋᤢᤒᤠ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢᤒᤠ ᤕᤠᤱᤛᤠᤜᤠ᤹ ᤕᤠᤖᤡᤵ ᤆᤥᤃᤧ᤹ ᤕᤢᤰᤂᤧ᤹ ᤑᤠ᤹ᤀᤠᤱ ᤂᤧᤴ ᤔᤧᤳᤋᤧ᤹॥

᥋ ᤔᤠᤱᤜᤡᤶᤔᤥᤒᤠ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤂᤧᤴ ᤐᤡᤖᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤆᤠ᤺ᤱᤘᤠ ᤁᤧᤔᤧᤵᤐᤠ ᤔᤏᤠᤜᤠ᤹ ᤔᤧᤒᤡᤖᤢᤛᤡᤖᤖᤥ॥

᥌ ᤛᤡᤱ ᤁᤧᤃᤠᤶᤒᤠ. ᤗᤢᤱ ᤁᤧᤛᤧᤵᤐᤠ ᤏᤢ ᤁᤧᤈᤥ᤺ᤰᤐᤠᤜᤠ᤹ ᤔᤧᤒᤡᤖᤢᤛᤡᤖ॥ ᤔᤠᤱᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤛᤡᤱᤗᤢᤱ ᤏᤢ ᤂᤰᤔᤏᤠᤒᤠ ᤗᤢᤱᤜᤠ᤹ ᤂᤧᤱᤜᤠ᤹ᤖᤧ ᤔᤧᤀᤡᤅᤢᤖ॥

᥍ ᤂᤧᤱᤜᤠ᤹ ᤔᤧᤒᤡᤖᤢᤛᤡᤒᤠ ᤕᤠᤱᤅᤡᤴ ᤂᤧᤱᤜᤠ᤹ᤖᤧ ᤔᤧᤱᤃᤥ᤺ᤳᤋᤢᤴᤗ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤏᤡᤖᤡᤰᤁᤠᤱ ᤕᤠ᤺ᤶᤒᤰ ᤔᤧᤈᤥ᤺ᤰᤗ ᤔᤧᤕᤠᤰ॥”

᥎ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ᤺ᤸᤗᤧ ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤡᤴ ᤂᤥᤛᤢᤱᤅᤠᤱ ᤘᤠ᤹॥” ᤂᤧᤴ ᤂᤢᤏᤧ᤹ ᤛᤠᤐᤠᤏᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤛᤠᤵᤐᤴᤏᤡᤴ ᤏᤡᤖᤢ॥

᥏ ᤂᤧᤒᤩᤠᤱ ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤴ ᤜᤠᤱᤅᤧᤀᤥ ᤐᤣᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤛᤢᤜᤠᤱᤔᤡᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤕᤢᤱᤒᤠ ᤕᤠᤱᤅᤡᤴ ᤔᤧᤍᤣ᤹ᤖᤢᤀᤠᤱ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠᤜᤠ᤹ ᤔᤧᤒᤡᤖᤢᤛᤡᤀᤠᤱ ᤘᤠ᤹॥”

᥇᥆ ᤂᤧᤴ ᤀᤣᤃᤠᤱ ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤸᤗᤧ ᤜᤠᤱᤅᤡᤴ ᤁᤴ ᤐᤠ᤺ᤴᤏᤡᤴ ᤔᤧᤳᤋᤢ. “ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤈᤁᤡᤕᤠ᤺ᤸᤗᤧ ᤀᤠᤱᤃᤠ᤹ ᤗᤳᤇᤠ ᤛᤠᤵᤐᤴ ᤐᤡᤖᤠᤱᤅᤠᤱ ᤘᤠ᤹॥” ᤜᤧᤰᤁᤩᤠᤱ ᤛᤠᤐᤠᤏᤧᤸᤗᤧ ᤂᤧᤴ ᤛᤠᤵᤐᤴᤏᤡᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤏᤡᤖᤢ ᤐᤡᤖᤢ॥

᥇᥇ ᤀᤠᤸᤗ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤁᤢᤍᤣ᤺ᤳᤋᤡᤴ ᤌᤧ᤺ᤰᤂᤢ॥

᥇᥈ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ. ᤛᤠᤐᤠᤏᤖᤧ ᤁᤢᤛ᤻ᤛᤠ ᤀᤜᤡᤁᤠᤔ. ᤔᤡᤁᤠᤕᤠᤖᤧ ᤁᤢᤛ᤻ᤛᤠ ᤀᤰᤒᤥᤖ. ᤛᤢᤜᤠᤱᤔᤡᤒᤠ ᤛᤠᤐᤠᤏ ᤏᤢ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤀᤛᤠᤕᤠᤜ᤺ᤴ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡ-

᥇᥉ “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤃᤡ. ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤢ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤴ ᤂᤥᤔᤏᤠᤒᤠ ᤛᤠᤵᤐᤴᤏᤥ ᤌᤣ ᤛᤠᤵᤋᤧᤀᤠᤱ ᤐᤳ ᤑᤠ᤹ᤀᤠᤱ ᤐᤣᤃᤧᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤍᤥᤛᤧᤶᤔᤧ᤹॥ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤁᤴ ᤛᤠᤵᤐᤴᤏᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤒᤠ ᤜᤥᤵ॥ ᤀᤠᤏᤡ᤹ ᤕᤠ᤺ᤶᤒᤣᤀᤥ ᤂᤧᤵᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤥᤵ॥”

᥇᥊ ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ. ᤀᤜᤡᤁᤠᤔ. ᤀᤰᤒᤥᤖ. ᤛᤠᤐᤠᤏ ᤏᤢ ᤀᤛᤠᤕᤠᤜ᤺ᤴ ᤜᤢᤸᤍᤠ ᤔᤡᤱ ᤁᤧᤘᤠ᤺ᤵᤔᤠ ᤔᤧᤴᤇᤢᤔᤠᤎᤡᤰᤁᤥ ᤐᤠ᤺ᤴᤛᤧ᤺ᤴᤍᤥᤛᤧ ᤔᤧᤒᤣ॥ ᤂᤧᤴ ᤔᤧᤴᤇᤢᤔᤠ᤺ᤴ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛᤱ ᤁᤢᤗᤰᤁᤥ ᤁᤧᤕᤢᤱᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤘᤕᤧ॥ (ᤋᤡᤰᤓᤠ᤺ᤸᤗᤧ ᤁᤢᤛ᤻ᤛᤠ ᤏᤢ ᤜᤖᤜᤛᤖᤧ ᤁᤢᤶᤔᤧᤴᤇᤠ᤹ ᤛᤸᤗᤢᤔᤧᤴ ᤜᤢᤸᤍᤠ᤺ᤸᤗᤧ ᤁᤢᤕᤧᤶᤒᤠ ᤘᤕᤧ ᤜᤧᤰᤁᤩᤠᤱ ᤛᤸᤗᤢᤔᤖᤧ ᤔᤠᤱᤜᤡᤶᤔᤥᤒᤠ ᤋᤣ᤺ᤳᤆᤠᤱᤜᤠ᤹ ᤀᤥᤔᤧᤵᤔᤠ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ॥) ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤢᤸᤍᤠ᤺ᤴ ᤔᤧᤈᤧᤰᤋᤢ॥

᥇᥋ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢ᤹- ᤂᤡᤏᤡ᤹ ᤀᤠᤱᤃᤠ᤹ᤀᤥ ᤁᤧᤒᤠᤱᤒᤠ ᤔᤏᤠᤴ ᤔᤧᤳᤋᤧᤶᤔᤧ᤹.

᥇᥌ ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤕᤜᤢᤍᤠᤒᤠ ᤜᤠᤱᤅᤡᤸᤗᤧ ᤏᤡᤖᤢᤒᤠ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤁᤴ ᤋᤧᤴᤏᤥ ᤏᤢ ᤁᤸᤗᤧ ᤁᤢᤔᤏᤠᤜᤠ᤹ᤀᤥ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹॥

᥇᥍ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤹ᤖᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤘᤣ᤹ ᤔᤱᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤘᤠ᤹. ᤂᤧᤒᤩᤠᤱ ᤀᤠᤵᤑᤣᤰ ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠ ᤁᤧᤖᤧᤰ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤁᤴ ᤋᤧᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤱᤃᤠ᤹ ᤀᤠᤕᤠ᤺ᤰ ᤗᤧ᤹ᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤛᤡᤰ ᤐᤥ᤺ᤰᤔᤧᤴ ᤔᤧᤈᤡ᤺ᤰᤋᤢᤴ᤹॥’

᥇᥎ ᤕᤜᤘᤣ ᤍᤠᤱᤒᤧᤴ ᤐᤠ᤺ᤴᤛᤧ᤺ᤴᤍᤥᤔᤠᤖᤧ ᤗᤠᤃᤡ ᤁᤧᤒᤠᤱᤒᤠ ᤕᤜᤢᤍᤠᤒᤠ ᤜᤠᤱᤅᤡᤴ ᤀᤠᤶᤓᤠ ᤁᤴ ᤐᤠ᤺ᤴᤏᤡᤴ ᤔᤧᤳᤋᤧᤶᤔᤧ᤹. ‘ᤀᤠᤍᤠᤱᤒᤠᤖᤧ ᤁᤧᤄᤧᤵᤛᤢᤒᤠ ᤀᤡᤱᤄᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢ᤹-

᥇᥏ ᤂᤧᤏᤧ᤹ ᤀᤠᤵᤑᤣᤰ ᤁᤧᤏ᤺ᤶᤛᤡᤱᤅᤠᤱ ᤗᤠᤕᤥᤗᤠᤶ ᤁᤧᤜᤡ᤺ᤴᤍᤧᤒᤠᤸᤗᤧ. ᤜᤧᤰᤁᤩᤠᤱ ᤁᤴ ᤗᤠᤈᤣ᤺ᤴ ᤏᤢ ᤁᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤂᤧᤱᤜᤠ᤹ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤎᤠ᤹᤺ ᤜᤧᤰᤁᤩᤠᤱ ᤂᤠᤵᤐᤢᤌᤩᤱ ᤔᤧᤒᤥ᤺ᤱ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤧᤄᤧᤵᤛᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤏᤧ᤹ ᤁᤧᤍᤩᤧᤒᤠᤸᤗᤧ. ᤂᤧᤒᤩᤠᤱ ᤂᤧᤏᤧ᤹ ᤁᤧᤈᤠᤱᤅᤡᤴ ᤁᤧᤎᤧ᤺ᤰᤂᤢᤀᤠᤱ ᤀᤠᤱᤃᤠ᤹ ᤀᤠᤍᤃᤡ ᤔᤣᤖᤡᤱ ᤁᤧᤎᤰᤋᤧᤒᤠᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤣᤗᤡ᤺ᤴ ᤂᤧᤵᤛᤢᤱᤅᤠᤱ ᤘᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥈᥆ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤑᤢᤱᤏᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤶᤈᤡᤱ᤹॥ ᤁᤴ ᤋᤧᤴᤏᤥ ᤀᤠᤱᤃᤠ᤹ ᤋᤠᤖᤢᤱᤒᤠ ᤁᤧᤖᤧᤰ ᤔᤧᤰᤔᤠ ᤛᤡᤔᤠᤜᤠ᤹ ᤂᤧᤏᤧ᤹ ᤁᤧᤔᤡᤰᤁᤡᤸᤗᤧ ᤏᤡᤔᤠ ᤁᤧᤱᤄᤥᤛᤢᤴ᤹॥’”

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤜᤠᤱ ᤕᤥᤛᤡᤕᤠᤜᤀᤥ ᤁᤴ ᤀᤡᤱᤄᤱᤅᤡᤴ ᤔᤧᤃᤧᤳᤋᤢᤖᤥ॥

ᤕᤥᤛᤡᤕᤠᤜ᤺ᤸᤗᤧ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤧᤴ ᤂᤧᤳᤋᤢ

(᥈ ᤛᤠᤵᤔᤢ ᥉᥊:᥉-᥍.᥈᥏-᥉᥉)

᥈᥉

ᤂᤧᤴ ᤀᤣᤃᤠᤱ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤀᤢ᤺ᤵᤔᤠ ᤋᤠ᤺ᤵᤔᤠ ᤐᤠᤱᤄᤢᤛᤡ॥

᥈ ᤕᤜᤢᤍᤠᤒᤠ ᤔᤏᤠᤜᤠ᤹. ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤆᤢᤰᤐᤠ ᤕᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤛᤥᤖᤡᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤌᤥ᤺ᤰᤛᤡᤱ ᤐᤣ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤄᤥᤛᤢᤒᤠ ᤔᤠᤱᤜᤢᤵ ᤛᤠᤵᤐᤴᤏᤥᤒᤠ ᤁᤧᤖᤧᤰ ᤐᤠ᤺ᤴᤈᤠ᤺ᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤖ ᤏᤡᤖᤢ ᤐᤡᤖᤢᤛᤡ॥

᥉ ᤂᤧᤒᤩᤠᤱ ᤜᤠᤱᤅᤡᤴ ᤛᤡᤳᤗᤠᤱᤅᤡᤸᤗᤧ ᤁᤢᤒᤣᤛᤠᤱ ᤕᤧᤒᤧᤀᤠᤱ ᤔᤠᤱᤜᤢᤵᤐᤡᤴ ᤕᤜᤘᤣ ᤗᤠᤱᤒᤧᤴᤏᤢ ᤕᤠᤶᤔᤥ ᤁᤢᤛᤱ ᤆᤥᤃᤢ- ᤕᤜᤘᤣ ᤍᤠᤱᤒᤧᤴ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤏᤢ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹. ᤁᤢᤎᤡᤶᤜᤠ᤹ ᤜᤧᤰᤁᤩᤠᤱ ᤁᤢᤀᤡᤱᤍᤳᤜᤠ᤹ ᤂᤢᤏᤧ᤹ ᤁᤧᤖᤧᤰ ᤁᤢᤛᤡᤰᤗᤢᤱᤔᤠ᤹ ᤏᤢ ᤁᤧᤖᤧᤰ ᤁᤢᤕᤠᤶᤛᤠᤶᤔᤡᤸᤗᤧ ᤏᤠ᤺ᤵᤔᤠ ᤋᤡᤶᤔᤠᤖᤧ ᤗᤠᤃᤡ. ᤜᤧᤰᤁᤩᤠᤱ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤔᤠᤱᤜᤢᤵᤐᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤁᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤠᤶᤔᤥ ᤏᤡ᤺ᤴᤎᤥ ᤆᤥᤃᤢ॥ ᤂᤧᤴ ᤀᤣᤃᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤴ ᤔᤠᤱᤜᤢᤵᤐᤡᤴ ᤁᤢᤀᤡᤛᤡ᤺ᤰ ᤘᤠ᤹ᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤔᤠᤱᤜᤢᤵ ᤔᤧᤈᤥᤃᤢ॥

᥊ ᤂᤧᤴ ᤀᤣᤃᤠᤱ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ. ᤂᤧᤸᤗᤧ ᤁᤢᤀᤣᤃᤠᤱ ᤋᤠᤰᤑᤠ ᤛᤡᤃᤠᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ ᤒᤠᤗ ᤔᤠᤱᤅᤡᤴ ᤏᤢ ᤀᤛᤣᤖᤠ ᤔᤠᤱᤅᤡᤴ ᤜᤧᤰᤁᤩᤠᤱ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ᤖᤧ ᤗᤠᤃᤡ ᤔᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤔᤠᤍᤣᤔᤠ ᤐᤠᤱᤄᤢᤛᤡ॥ ᤂᤢᤏᤧ᤹ ᤁᤴᤜᤠ᤹ ᤁᤧᤖᤧᤰ ᤕᤖᤢᤛᤗᤧᤔ ᤗᤠ᤺ᤰᤁᤠᤳ ᤁᤡᤍᤪᤥᤏ ᤏᤧᤏᤧᤒᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤠᤵᤐᤢ᤺ᤴ ᤆᤠᤜᤡ᤺ᤴ ᤒᤣᤌᤣᤗ ᤋᤣ᤹ᤖᤢᤀᤠᤱ ᤐᤣ॥

᥋ ᤕᤜᤢᤍᤠᤒᤠ ᤐᤠᤱᤈᤢᤶᤜᤠ᤹ᤀᤥ ᤏᤢ ᤕᤖᤢᤛᤗᤧᤔ ᤁᤢᤕᤠ ᤁᤢᤕᤠᤀᤥᤒᤠ ᤆᤴᤈᤶᤒᤠᤍᤧᤴᤜᤠ᤹ᤀᤥ ᤛᤢᤰᤐᤠ ᤁᤧᤜᤠ᤺ᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤕᤢᤰᤋᤡᤱ ᤔᤧᤈᤥᤃᤢᤛᤡᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤒᤠᤗ ᤔᤠᤱ. ᤏᤠᤶ ᤏᤢ ᤗᤠᤒᤠ. ᤜᤧᤰᤁᤩᤠᤱ ᤔᤧᤴᤇ᤻ᤕᤠᤒᤢᤖᤢᤰᤔᤠᤜᤠ᤹ ᤏᤢ ᤂᤣᤛᤣ ᤂᤣ᤺ᤶᤛᤡᤰᤐᤠ ᤁᤧᤖᤧᤰ ᤋᤖ᤺ᤱᤍᤡᤱ ᤋᤠᤱᤛᤠᤱᤒᤠᤸᤗᤧ ᤗᤠᤃᤡ ᤛᤢᤰᤐᤠ ᤔᤧᤜᤠ᤺ᤴᤍᤢ॥ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤗ᤺ᤳᤋᤢᤍᤣᤛᤢᤛᤡ॥

᥌ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤅᤡᤴ ᤗ᤺ᤳᤋᤢᤀᤠᤱ ᤕᤖᤢᤛᤗᤧᤔ ᤗᤠ᤺ᤰᤁᤠᤳ ᤁᤡᤍᤪᤥᤏ ᤏᤧᤏᤧᤒᤠᤍᤧᤴᤏᤥ ᤋᤣ᤹ᤖᤢᤀᤠᤱ ᤔᤡᤎᤡᤰᤂᤢᤍᤣᤛᤢ. ᤜᤧᤰᤁᤩᤠᤱ ᤁᤢᤶᤈᤡᤰᤔᤠ ᤆᤥᤃᤢ॥ ᤂᤶᤓᤩᤠᤱ ᤂᤧᤴ ᤂᤢᤏᤧ᤹ ᤔᤧᤴᤈᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ᤀᤥ ᤛᤧᤛᤢᤍᤣᤛᤢ॥

᥍ ᤂᤢᤏᤧ᤹ ᤔᤧᤴᤇᤢᤔᤠᤖᤧ ᤔᤧᤓᤳᤇᤢᤛᤡᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤱᤔᤠ ᤜᤡᤶᤜᤠ᤹ ᤕᤛᤢ ᤐᤡᤖᤢᤛᤡ. ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤛᤡᤃᤠᤱ ᤕᤢᤅᤧ ᤜᤧᤰᤁᤩᤠᤱ ᤂᤧᤵᤔᤥ ᤔᤧᤴᤇᤢᤔᤠᤜᤠ᤹ᤖᤧ ᤀᤛᤣᤖᤠ ᤔᤠᤱᤅᤡᤴ ᤂᤢ᤺ᤰᤔᤠᤖᤧ ᤗᤠᤃᤡ ᤂᤡᤜᤠ᤹ ᤔᤧᤓᤕᤢ॥

᥎ ᤕᤥᤛᤡᤕᤠᤜ᤺ᤸᤗᤧ ᤕᤜᤢᤍᤠᤒᤠ ᤐᤠᤱᤈᤢᤶᤜᤠ᤹ᤀᤥᤗᤠᤶ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤗ᤺ᤳᤋᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤢᤰᤐᤠ ᤜᤠ᤺ᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠ ᤃᤣᤒᤠᤗᤠᤶ ᤒᤣᤷᤛᤣᤒᤠ ᤌᤠᤖᤡᤰᤐᤠ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹ᤀᤥ ᤁᤧᤕᤢᤱᤒᤠ ᤔᤠᤱᤎᤠ᤺ᤴᤜᤠ᤹ ᤂᤢᤏᤧ᤹ ᤀᤠᤛᤢᤳᤌᤥ ᤆᤥᤃᤢ ᤐᤡᤖᤢᤛᤡ॥ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤑᤧᤴᤇᤠᤱ ᤗᤧᤵᤔᤠᤱ ᤕᤧᤰᤕᤰᤁᤥᤒᤠ ᤜᤠᤱᤕᤢᤰᤐᤠ ᤕᤜᤥᤛᤢ᤺ᤸᤗᤧ ᤁᤢᤗᤠᤶᤎᤣ᤺ᤳ ᤋᤃᤠᤱᤒᤠ ᤔᤠᤱᤕᤢᤰᤏᤠᤜᤠ᤹ ᤂᤢᤏᤧ᤹ ᤕᤴᤇᤢ ᤐᤡᤖᤢᤛᤡ॥

᥏ ᤁᤴ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹ᤀᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤠᤱᤛᤧᤘᤠ ᤔᤧᤴᤈᤥᤃᤢᤴ. ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤋᤣ᤺ᤱᤈᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤏᤢ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤔᤧᤈ॥

᥇᥆ ᤔᤥᤗᤥᤂ ᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ ᤛᤠᤜᤠ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤴᤈᤥᤃᤢᤛᤡᤴᤗ ᤑᤠ᤹ᤀᤠᤱ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤒᤣᤏ-ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤁᤧᤏᤧᤒᤠ ᤋᤥᤐᤣᤋ ᤔᤠᤱᤎᤠᤏᤧᤴ ᤀᤠᤛᤢᤳᤌᤥ ᤆᤥᤃᤢ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤠᤶᤎᤣᤳᤋᤥ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤏᤠᤶᤔᤡᤴ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤔᤧᤕᤧᤵᤛᤢᤛᤡᤒᤠ ᤏᤠᤘᤠᤀᤡᤳᤗᤠ ᤀᤴᤜᤠ᤹ ᤂᤢᤏᤧ᤹ ᤂᤧᤳᤋᤢᤍᤣᤛᤢᤛᤡ॥ ᤂᤧᤱᤜᤠ᤹ ᤆᤠᤜᤡ᤺ᤴ ᤏᤠᤋᤠᤏ-ᤔᤣᤗᤣᤁ ᤔᤡᤱ ᤁᤧᤘᤠ᤺ᤵᤐᤠ ᤛᤢᤜᤠᤱᤕᤢᤰᤐᤠ ᤌᤡᤰᤗᤧ ᤁᤢᤕᤠᤰᤑᤠᤱ ᤏᤡ᤺ᤳᤋᤠᤱᤒᤠ ᤗᤰᤂᤢᤶᤔᤥ ᤔᤧᤕᤧᤒᤧ॥ ᤂᤧᤒᤩᤠᤱ ᤏᤠᤶᤔᤡᤸᤗᤧ ᤗᤠᤃᤡ ᤔᤧᤍᤥ᤺ᤴᤍᤢᤛᤡᤒᤠ ᤀᤴᤗᤠᤎᤠᤜᤠ᤹ ᤕᤥᤛᤡᤕᤠᤜ᤺ᤸᤗᤧ ᤔᤡᤎᤡᤰᤂᤢᤍᤣᤛᤢᤛᤡ॥

᥇᥈ ᤀᤠᤜᤠᤈᤖᤧ ᤌᤠ᤺ᤱᤛ᤻ᤔᤠ ᤁᤢᤕᤠᤰᤑᤠᤱᤅᤥᤒᤠ ᤏᤡ᤺ᤳᤋᤠᤱᤒᤠ ᤁᤢᤃᤦᤛᤡᤀᤥ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤔᤧᤕᤧᤵᤛᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤧᤵᤔᤠᤱ ᤗᤰᤂᤢᤶᤔᤥ ᤔᤏᤛ᤻ᤛᤣ᤺ᤸᤗᤧ ᤆᤥᤃᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤕᤥᤛᤡᤕᤠᤜ᤺ᤸᤗᤧ ᤕᤴᤇᤢᤍᤣᤛᤢ॥ ᤂᤢᤏᤧ᤹ ᤂᤧᤱᤜᤠ᤹ ᤂᤧᤵᤔᤥᤗᤠᤶ ᤀᤡ᤺ᤰᤂᤢᤀᤠᤱ ᤗᤢᤱ ᤔᤢᤈᤡᤰᤜᤠ᤹ ᤁᤡᤍᤪᤥᤏ ᤏᤧᤏᤧᤒᤠᤍᤧᤴᤏᤥ ᤗᤠᤵᤑᤢᤛᤢ॥

᥇᥉ ᤕᤖᤢᤛᤗᤧᤔ ᤏᤠᤱᤃᤧᤴ ᤗᤧᤵᤔᤠᤱ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤔᤧᤈᤥᤃᤢᤒᤠ ᤁᤥ᤺ᤰᤔᤠᤸᤗᤧ ᤗᤠᤱᤃᤧᤳ ᤐᤡᤛᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤛᤥᤗᤥᤔᤏᤖᤧ ᤛᤡᤍᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤔᤠᤱᤔᤠ ᤀᤛ᤻ᤋᤥᤖᤣᤋ. ᤔᤥᤀᤠᤒᤒᤠ ᤛᤡᤰᤁᤧᤗᤧ᤺ᤱᤒᤠ ᤔᤠᤱ ᤁᤔᤥᤛᤧᤴ ᤏᤢ ᤀᤶᤔᤥᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤔᤠᤱ ᤔᤥᤗᤥᤂᤖᤧ ᤁᤢᤗᤠᤃᤡ ᤔᤠᤱᤎᤠ᤺ᤴᤜᤠ᤹ ᤆᤥᤃᤢᤀᤠᤱ ᤏᤧᤛ᤻ᤛᤧ. ᤂᤧᤴ ᤔᤠᤱᤎᤠ᤺ᤴᤜᤠ᤹ᤀᤠᤱ ᤕᤥᤛᤡᤕᤠᤜ᤺ᤸᤗᤧ ᤀᤠᤛᤢᤳᤌᤥ ᤆᤥᤃᤢ॥

᥇᥊ ᤂᤢᤏᤧ᤹ ᤔᤧᤍᤥ᤺ᤴᤍᤢᤒᤠ ᤗᤢᤱᤜᤠ᤹ ᤁᤢᤶᤈᤡᤰᤔᤠ ᤐᤥ᤺ᤰᤂᤧᤖ ᤕ᤺ᤵᤛᤢᤍᤣᤛᤢ. ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤆᤩᤧᤵᤋᤢᤀᤠᤱ ᤂᤧᤴ ᤋᤧᤴᤜᤠ᤹ᤀᤥ ᤁᤧᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤳᤜᤠ᤹ᤖᤧ ᤌᤡᤶᤛᤢ॥

᥇᥋ ᤀᤡᤛᤪᤠᤀᤡᤗᤧᤴ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤒᤠ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤆᤥᤃᤢᤒᤠ ᤒᤣᤌᤣᤗᤀᤥ ᤁᤧᤏᤧᤒᤠ ᤁᤣ᤺ᤶᤒᤠᤍᤧᤴᤏᤡᤴ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤏᤠᤱ ᤂᤢᤏᤧ᤹ ᤗᤢ᤺ᤴᤍᤢᤍᤣᤛᤢ॥ ᤂᤢᤏᤧ᤹ ᤂᤧᤴ ᤁᤣ᤺ᤶᤒᤠᤍᤧᤴᤏᤡᤴ ᤔᤡᤎᤡᤰᤂᤢᤍᤣᤛᤢ ᤜᤧᤰᤁᤩᤠᤱ ᤂᤧᤴ ᤂᤠᤵᤐᤢᤌᤩᤱ ᤁᤢᤶᤈᤡᤰᤔᤠ ᤆᤥᤃᤢ. ᤂᤶᤓᤩᤠᤱ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤅᤡᤴᤏᤠᤱ ᤔᤡᤎᤡᤰᤂᤢᤍᤣᤛᤢ॥

᥇᥌ ᤂᤧᤴ ᤀᤣᤃᤠᤱ ᤕᤥᤛᤡᤕᤠᤜ᤺ᤴ ᤏᤠ ᤏᤢ ᤁᤳᤏᤠ ᤀᤥᤔᤕᤧᤸᤗᤧ ᤀᤠᤸᤗ ᤂᤢᤏᤧ᤹ ᤁᤥ᤺ᤰᤔᤠᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤀᤡᤐᤢᤱᤜᤠ᤹ ᤏᤡᤛᤢ. ᤂᤧᤒᤩᤠᤱ ᤂᤧᤴ ᤀᤡᤐᤢᤱᤜᤠ᤹ᤀᤥᤗᤠᤶ ᤕᤧᤵᤐᤠᤜᤠ᤹ ᤗ᤺ᤵᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤀᤠᤛᤢᤳᤌᤥ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤴ ᤕᤧᤵᤐᤠ ᤗᤢᤱᤛᤡᤜᤠ᤹ ᤜᤠᤒᤠ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢ॥

ᤁᤴ ᤐᤠ᤺ᤴᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤐᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤕᤥᤛᤡᤕᤠᤜ᤺ᤸᤗᤧ ᤁᤴ ᤕᤠ᤺ᤶᤒᤰᤜᤠ᤹ ᤆᤥᤃᤢ॥

᥇᥍ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢᤛᤡ. “ᤀᤠᤱᤃᤠ᤹ ᤏᤡᤛᤢᤱᤒᤠ ᤁᤴ ᤏᤡᤱᤘᤠ᤹ᤛᤥᤰ ᤀᤡ᤺ᤳᤋᤧᤴ ᤆᤠᤜᤡ᤺ᤴ ᤌᤧᤔᤠᤒᤣ᥅”

ᤂᤧᤴ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤁᤢᤀᤡᤐᤢᤱ ᤔᤡᤰᤛᤣ᤺ᤴᤗᤥ. ᤂᤢᤏᤧ᤹ ᤕᤜᤢᤍᤠᤗᤠᤶ ᤑᤧᤖᤧᤀᤠᤱ ᤒᤣᤌᤣᤗᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤍᤠᤱᤒᤠᤖᤧ ᤁᤧᤈᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧ॥”

᥇᥎ ᤂᤢᤏᤧ᤹ ᤔᤧᤳᤋᤢᤛᤡ. “ᤜᤧᤰᤁᤣᤏᤣᤓᤃᤪ ᤂᤧᤴ ᤆᤠᤜᤡ᤺ᤴ ᤗᤧᤖᤧᤶ ᤏᤧᤛ᤻ᤛᤧᤶᤔᤧ᤹॥ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤸᤗᤧ ᤁᤢᤕᤧᤳᤋᤡᤴ ᤔᤧᤛᤢᤛᤧᤶᤔᤡᤴᤏᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤸᤗᤧᤴ ᤏᤢ ᤛᤠᤔᤖᤡᤕᤠᤗᤠᤶ ᤁᤧᤓᤧᤶᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤜᤠᤒᤠ ᤔᤧᤗᤧᤖᤢᤔᤧᤎ॥

᥇᥏ ᤂᤧᤴᤏᤢ᤺ᤸᤗᤧ ᤘᤣ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤛᤠᤔᤖᤡᤕᤠᤒᤠ ᤐᤠᤱᤈᤢᤶᤜᤠ᤹ᤀᤥ ᤔᤧᤈᤥᤃᤢᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹ᤀᤥᤒᤠ ᤁᤧᤖᤧᤰ ᤔᤠᤱᤎᤠ᤺ᤴᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴ ᤐᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤕᤥᤛᤡᤕᤠᤜ᤺ᤸᤗᤧ ᤒᤣᤌᤣᤗᤀᤥ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤂᤧᤴ ᤂᤧᤳᤋᤢᤍᤣᤛᤢᤀᤠᤱ ᤀᤠᤛᤢᤳᤌᤥ ᤆᤥᤃᤢ॥

᥈᥆ ᤂᤧᤵᤔᤥᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹ᤀᤥᤒᤠ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤕᤥᤛᤡᤕᤠᤜ᤺ᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤛᤶᤎᤠᤱ ᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤀᤥ ᤂᤢᤏᤧ᤹ ᤔᤏᤠ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤔᤡᤎᤡᤰᤂᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤖᤢᤛᤗᤧᤔ ᤏᤢ᤺ᤰᤂᤧ ᤑᤧᤖᤧᤖᤥ॥

ᤕᤥᤛᤡᤕᤠᤜ᤺ᤸᤗᤧ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤋᤥᤛᤢ

(᥈ ᤛᤠᤵᤔᤢ ᥉᥋:᥇-᥇᥏)

᥈᥇ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢᤛᤡ- “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤥ᤺ᤰᤕᤢᤶᤓᤥ-ᤋᤱᤏᤠᤶᤔᤥᤒᤠ ᤁᤴ ᤔᤠᤱᤜᤢᤵ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤁᤢᤀᤡᤛᤡ᤺ᤰ ᤋᤥᤛᤧᤶᤔᤧ᤹॥”

᥈᥈ ᤀᤡᤛᤪᤠᤀᤡᤗᤡᤜᤠ᤹ ᤗᤠᤶᤃᤧᤗᤥᤒᤠ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤴᤜᤠ᤹ᤀᤠᤱ ᤁᤳᤌᤥ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤥ ᤀᤰᤋᤱᤒᤠ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤀᤠᤓᤧᤸᤗᤧᤀᤠᤱ ᤔᤧᤴᤍᤥᤀᤣ ᤘᤕᤧ॥

᥈᥉ ᤁᤖ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤴ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤴ ᤔᤧᤍᤥᤛᤢᤖᤥ॥

ᤕᤥᤛᤡᤕᤠᤜ᤺ᤸᤗᤧ ᤋᤥ᤺ᤴᤍᤢᤒᤠ ᤘᤣ᤹ ᤕᤠ᤺ᤶᤒᤰᤜᤠ᤹

᥈᥊ ᤁᤴᤏᤢ᤺ᤸᤗᤧ ᤘᤣ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ᤺ᤸᤗᤧ ᤂᤥᤛᤢᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤐᤠ᤺ᤴᤜᤠ᤹ ᤁᤧᤵᤔᤠᤖᤧ ᤗᤠᤃᤡ ᤕᤥᤛᤡᤕᤠᤜ᤺ᤸᤗᤧ ᤁᤧᤖᤧᤰ ᤂᤠᤃᤧᤀᤡᤰᤐᤠᤜᤠ᤹. ᤜᤧᤰᤁᤩᤠᤱ ᤑᤧᤴᤛᤠᤶ ᤔᤢᤖᤠ ᤁᤧᤔᤧᤵᤐᤠᤜᤠ᤹. ᤁᤧᤖᤧᤰ ᤜᤡᤶᤛᤠᤶᤔᤠᤱᤜᤠ᤹ ᤏᤢ ᤏᤠᤘᤠᤀᤡᤳᤗᤠᤜᤠ᤹. ᤂᤧᤒᤩᤠᤱ ᤕᤜᤢᤍᤠᤀᤥ ᤏᤢ ᤕᤖᤢᤛᤗᤧ᤺ᤶᤔᤥ ᤏᤡᤃᤧᤍᤧᤵᤐᤠ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤌᤩ᤺ᤱ ᤔᤧᤰᤂᤢ॥

᥈᥋ ᤀᤠᤵᤑᤣᤰ ᤁᤧᤖᤧᤰ ᤏᤡᤱᤘᤠ᤹. ᤕᤠᤶᤛᤠᤶ ᤏᤢ ᤌᤢᤶᤔᤡᤸᤗᤧ ᤔᤥᤛᤠ᤺ᤸᤗᤧ ᤁᤧᤖᤧᤰ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤀᤠᤱ ᤕᤜᤘᤣ ᤍᤠᤱᤒᤠ ᤗᤧᤵᤔᤠᤱ ᤜᤧᤰᤁᤣᤗ᤹ᤖᤡᤰ ᤁᤧᤏᤢ᤺ᤱᤒᤠ ᤀᤠᤳᤋᤡᤴ ᤜᤠᤱᤅᤡᤴᤏᤠᤱ ᤕᤥᤛᤡᤕᤠᤜ᤺ᤴ ᤁᤢᤀᤡᤛᤡ᤺ᤰ ᤋᤃᤡ ᤀᤡᤃᤪ ᤀᤣᤃᤠᤱ ᤀᤠᤓᤧᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤘᤠ᤹॥

᥈᥌ ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤧᤴ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥ᤺ᤰᤔᤥᤗᤠᤶ ᤔᤧᤏᤢ᤺ᤰᤂᤧᤴ. ᤔᤏᤛ᤻ᤛᤣ᤺ᤸᤗᤧ ᤁᤢᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤢᤏᤧ᤹ ᤆᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤘᤕᤧ॥

᥈᥍ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤐᤠ᤺ᤳᤋᤢ- “ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤀᤡᤛᤪᤠᤀᤡᤗᤧᤴ ᤗ᤺ᤳᤋᤢᤱᤍᤧᤛᤢᤱᤅᤠᤱ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤢᤍᤠ᤺ᤴᤏᤠᤱ ᤀᤠᤱᤃᤠ᤹ ᤀᤠᤍᤃᤡᤗᤠᤶ ᤗ᤺ᤳᤋᤢᤱᤍᤣᤛᤢᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤣᤃᤢᤱᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤢ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤂᤧᤵᤔᤥ ᤘᤠ᤹ ᤑᤠ᤹ᤀᤠᤱ ᤐᤠ᤺ᤳᤋᤢᤱᤅᤠᤱ ᤘᤕᤧᤒᤠ ᤂᤧᤴ ᤔᤠᤱᤜᤡᤶᤔᤡᤴ ᤀᤠᤱᤃᤠ᤹ ᤏᤠ᤹ᤖᤢᤱᤗᤥ॥”

ᤕᤥᤛᤡᤕᤠᤜ᤺ᤸᤗᤧ ᤁᤢᤜᤠᤱᤕᤢᤰᤁᤡᤴ ᤏᤢᤵ

(᥈ ᤛᤠᤵᤔᤢ ᥉᥋:᥈᥆–᥉᥌:᥇)

᥈᥎ ᤕᤥᤛᤡᤕᤠᤜ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤴᤏᤠᤱᤒᤡ᥅

᥈᥏ ᤀᤠᤸᤗ ᤕᤥᤛᤡᤕᤠᤜ᤺ᤴ ᤜᤠᤱ ᤘᤕᤧᤸᤗᤧ ᤔᤡᤛᤪᤒᤠ ᤜᤠᤱ ᤑᤠᤖᤥ ᤏᤣᤁᤥ᤺ᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤑᤠ᤹ᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤢᤑᤪᤣᤋᤡᤛ ᤘᤜ᤺ᤱᤅᤥ ᤗᤧᤵᤔᤠᤱ ᤌᤥ᤺ᤰᤛᤡᤱ ᤌᤠᤅᤧ॥ ᤕᤥᤛᤡᤕᤠᤜ ᤜᤠᤱᤅᤡᤴ ᤂᤧᤴᤏᤢ ᤌᤱ ᤆᤥ᤺ᤰᤛᤧ ᤋᤃᤡ ᤌᤠᤛᤡᤱ. ᤁᤖ ᤏᤣᤁᤥ᤺ᤴ ᤌᤰᤋᤧᤀᤠᤱ ᤂᤢᤏᤧ᤹ ᤔᤃᤡᤍ᤻ᤍᤥᤀᤥ ᤛᤩᤧᤖᤢ॥

᥉᥆ ᤕᤥᤛᤡᤕᤠᤜ᤺ᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤈᤣ᤺ᤴ ᤀᤴᤗᤠᤎᤠᤀᤥ ᤔᤧᤃᤣ᤺ᤳᤋᤢᤀᤠᤱ ᤕᤖᤢᤛᤗᤧᤔ ᤔᤧᤕᤢᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤀᤡᤐᤢᤱᤅᤥ ᤔᤧᤈᤡᤰᤂᤢ॥ ᤂᤧᤴ ᤀᤣᤃᤠᤱ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤥᤀᤠᤜᤠᤈᤧᤴ ᤔᤧᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤗᤧᤰᤘᤠᤀᤥ ᤜᤠᤱ ᤔᤠᤱᤌᤥ᤺ᤰᤔᤠ ᤔᤧᤈᤥᤃᤢᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤀᤠᤜᤠᤈ

(᥈ ᤛᤠᤵᤔᤢ ᥉᥌:᥈-᥊)

᥉᥇ ᤀᤠᤸᤗ ᤕᤜᤥᤀᤠᤜᤠᤈᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤠ ᤛᤢᤶᤛᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤜᤔᤢᤋᤗ ᤘᤕᤧ. ᤂᤢᤏᤧ᤹ ᤕᤷᤔᤡᤕᤠ᤺ᤸᤗᤧ ᤁᤢᤛ᤻ᤛᤠ ᤗᤡᤒ᤻ᤏᤠ ᤁᤧᤕᤢᤱᤔᤠ ᤘᤕᤧ॥

᥉᥈ ᤕᤜᤥᤀᤠᤜᤠᤈᤧᤸᤗᤧ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤛᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥉᥉ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤜᤠᤱᤕᤢᤰ ᤔᤧᤈᤥᤃᤢᤴᤗ ᤑᤠ᤹ᤀᤠᤱ ᤑᤠᤖᤥ ᤏᤣᤁᤥ᤺ᤸᤗᤧ ᤂᤢᤏᤧ᤹ ᤌᤰᤁᤪᤱᤅᤡᤸᤗᤧ ᤀᤡᤄᤣ᤺ᤰᤂᤢᤀᤠᤱ ᤜᤔᤠᤋ ᤗᤠᤈᤣ᤹ ᤖᤡᤒ᤻ᤗᤠᤀᤥ ᤕᤢᤰᤂᤢ. ᤜᤧᤰᤁᤩᤠᤱ ᤕᤜᤢᤍᤠ ᤗᤠᤈᤣ᤺ᤴ ᥉.᥊᥆᥆ ᤁᤡᤗᤥᤃᤪᤠᤔ ᤕᤢᤵᤐᤠ ᤏᤢ ᤛᤢᤶᤒᤥᤱᤅᤠᤱ ᤗᤡᤛᤡ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ ᤕᤠᤱᤀᤣ᤺ᤱ ᤜᤢᤱᤔᤠ ᤐᤠᤱᤄᤢ॥

᥉᥊ ᤑᤠᤖᤥ ᤏᤣᤁᤥ᤺ᤸᤗᤧ ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ᤺ᤴ ᤀᤣᤗᤩᤠᤁᤡᤔᤧᤴ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤗᤧᤰᤘᤠ ᤜᤠᤱ ᤆᤥᤃᤢ. ᤜᤧᤰᤁᤩᤠᤱ ᤀᤣᤗᤩᤠᤁᤡᤔᤗᤠᤶ ᤕᤜᤥᤕᤠᤁᤡᤔ ᤔᤡᤱ ᤘᤠ᤺ᤳᤋᤢ॥ ᤁᤖ ᤂᤢᤏᤧ᤹ ᤕᤜᤥᤀᤠᤜᤠᤈᤧᤴ ᤔᤡᤛᤪ ᤗᤠᤈᤣ᤹ᤀᤥ ᤋᤣ᤹ᤖᤢᤀᤠᤱ ᤕᤢᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤒᤠ ᤂᤧᤵᤔᤥᤀᤣ ᤛᤩᤧ॥

᥉᥋ ᤑᤠᤖᤥ᤺ᤸᤗᤧ ᤏᤠ᤺ᤰᤋᤢᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠᤜᤠ᤹ ᤜᤢᤱᤔᤠᤖᤧ ᤗᤠᤃᤡ ᤕᤜᤥᤕᤠᤁᤡᤔᤧᤸᤗᤧ ᤗᤠᤈᤣ᤹ᤀᤥ ᤀᤣ᤺ᤱᤕᤠᤱ ᤑᤥ᤺ᤰᤂᤢ॥ ᤜᤢᤱᤔᤠ ᤐᤠᤱᤄᤢᤛᤡᤒᤠ ᤀᤣ᤺ᤱᤕᤠᤱ ᤁᤢᤀᤡᤛᤡ᤺ᤰ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤱᤔᤠ ᤔᤧᤛᤢᤰᤋᤢᤒᤠ ᤕᤠᤖᤡᤰ ᤛᤠᤶᤔᤩᤠᤱ ᤏᤢ ᤕᤢᤵᤐᤠᤜᤠ᤹ ᤂᤢᤏᤧ᤹ ᤑᤥ᤺ᤰᤂᤢᤛᤡᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔ

(᥈ ᤛᤠᤵᤔᤢ ᥉᥌:᥋-᥎)

᥉᥌ ᤀᤠᤸᤗ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤈᤒᤡᤍᤠ ᤘᤕᤧ. ᤂᤢᤏᤧ᤹ ᤐᤍᤠᤕᤠᤜᤖᤧ ᤁᤢᤛ᤻ᤛᤠ ᤖᤢᤔᤠ ᤁᤧᤕᤢᤱᤔᤠ ᤘᤕᤧ॥

᥉᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢᤖᤥ॥

᥈᥊

ᤕᤜᤥᤕᤠᤁᤡᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤗᤠᤈᤣ᤺ᤴ ᤌᤱᤅᤥ ᤑᤳᤋᤢ. ᤜᤧᤰᤁᤩᤠᤱ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤕᤜᤥᤕᤠᤁᤡᤔ ᤜᤠᤱᤅᤡᤴ ᤂᤢᤏᤧ᤹ ᤁᤢᤕᤢᤰᤁᤥ ᤘᤕᤧ॥ ᤁᤖ ᤋᤱᤒᤣ ᤛᤢᤶᤛᤡ ᤀᤣᤃᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤏᤢ᤺ᤰᤋᤢᤀᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤆᤥᤃᤢ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤒᤣᤒᤡᤗᤥᤏᤡ. ᤀᤖᤠᤔᤡ. ᤔᤥᤀᤠᤒᤡ ᤏᤢ ᤀᤶᤔᤥᤏᤡᤒᤠ ᤁᤧᤏᤠᤵᤐᤠ ᤁᤧᤜᤡᤵᤐᤠ ᤔᤏᤠᤛᤢᤶᤜᤠ᤹ ᤐᤠᤱᤄᤢᤛᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤜᤢᤍᤠ᤺ᤴ ᤔᤧᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤐᤠᤱᤄᤢ ᤋᤠᤛᤢᤛᤡ॥

᥉ ᤔᤏᤛ᤻ᤛᤣ᤺ᤸᤗᤧ ᤆᤥᤃᤢᤒᤠ ᤗᤠᤕᤥᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤆᤥᤃᤢᤸᤗᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤂᤢᤏᤧ᤹ ᤁᤢᤍᤃᤡᤗᤠᤶ ᤗ᤺ᤵᤔᤠᤍᤣᤔᤠᤛᤡ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤒᤠᤴ ᤁᤧᤵᤔᤠᤖᤧ ᤗᤠᤃᤡ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤁᤴ ᤐᤠ᤺ᤴᤜᤠ᤹ ᤁᤧᤖᤧᤰ ᤕᤜᤢᤍᤠᤀᤥ ᤐᤥ᤺ᤰᤂᤧᤍᤩᤧ॥

᥊ ᤜᤧᤰᤁᤩᤠᤱ ᤔᤏᤛ᤻ᤛᤣ᤺ᤸᤗᤧ ᤁᤢᤍᤥ᤺ᤵᤔᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ ᤛᤧᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤌᤡᤶᤛᤢᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤗᤧᤵᤔᤡ ᤐᤡᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ॥

᥋ ᤕᤜᤥᤕᤠᤁᤡᤔ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤌᤣ ᤂᤧᤴ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤵᤏᤧᤴᤏᤠᤱᤒᤡ᥅

᥌ ᤕᤜᤥᤕᤠᤁᤡᤔᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤕᤜᤥᤕᤠᤁᤡᤏᤧᤴ ᤜᤠᤱ ᤐᤥ᤺ᤰᤂᤧᤖᤥ॥

᥍ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤔᤡᤛᤪᤒᤠ ᤘᤜ᤺ᤱᤅᤠᤱ ᤁᤳᤏᤠ ᤕᤢᤑᤪᤣᤋᤡᤛ ᤘᤜ᤺ᤱ ᤌᤠᤖᤡᤰ ᤂᤧᤸᤗᤧ ᤁᤧᤖᤧᤰ ᤁᤢᤍᤧ᤺ᤱᤃᤵᤜᤠ᤹ ᤜᤢᤰᤁᤠᤵ ᤆᤥᤃᤢᤀᤠᤱ ᤏᤧᤛ᤻ᤛᤧᤒᤠᤸᤗᤧ ᤆᤥᤃᤢᤸᤗᤧ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤅᤡᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤺ᤴ ᤗᤧᤖᤢᤀᤠᤱ ᤕᤠᤶᤔᤥ ᤔᤧᤏᤢ᤺ᤰᤂᤧᤴ ᤔᤧᤎᤠᤅᤧᤴᤗᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏ

(᥈ ᤛᤠᤵᤔᤢ ᥉᥌:᥏-᥇᥆)

᥎ ᤀᤠᤸᤗ ᤕᤜᤥᤕᤠᤁᤡᤏᤧᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤌᤡᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤠ ᤛᤢᤶᤛᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤏᤜᤛᤛ᤻ᤋᤠ ᤘᤕᤧ॥ ᤂᤢᤏᤧ᤹ ᤀᤣᤸᤏᤠᤋᤠᤏᤖᤧ ᤁᤢᤛ᤻ᤛᤠ ᤕᤖᤢᤛᤗᤧᤔ ᤁᤧᤕᤢᤱᤔᤠ ᤘᤕᤧ॥

᥏ ᤕᤜᤥᤕᤠᤁᤡᤏᤖᤧ ᤂᤢᤏᤧ᤹ ᤁᤢᤶᤒᤠᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤀᤠᤶᤓᤠ ᤂᤧᤴ ᤆᤥᤃᤢ॥

᥇᥆ ᤂᤧᤴ ᤕᤧᤶᤔᤥ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤕᤖᤢᤛᤗᤧᤔ ᤗᤧᤵᤔᤠᤱ ᤋᤃᤡ ᤔᤧᤓᤧᤖᤧᤀᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢ.

᥇᥇ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤕᤧᤰᤕᤰᤁᤡᤴ ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢᤖ ᤔᤧᤒᤳᤇᤧᤒᤠ ᤕᤧᤶᤔᤥ ᤏᤒᤢᤁᤍᤏᤣᤛᤖᤧᤴ ᤂᤢᤏᤧ᤹ ᤀᤠᤵᤑᤣᤰ ᤕᤧᤰᤕᤰᤁᤥ ᤁᤧᤖᤧᤓᤧᤖᤧ॥

᥇᥈ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴ. ᤂᤢᤏᤧ᤹ ᤁᤢᤶᤔᤠ. ᤁᤢᤛᤧᤘᤠᤖᤥᤒᤠᤜᤠ᤹ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤒᤣᤒᤡᤗᤥᤏᤒᤠ ᤜᤠᤱᤅᤧᤀᤥ ᤜᤢᤰᤔᤧᤛᤢᤵᤛᤡᤱ॥

ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤥᤕᤠᤁᤡᤏᤧᤴ ᤐᤢᤱᤗᤠᤎᤠᤒᤠ ᤆᤥᤃᤢ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤒᤠ ᤜᤧᤰᤁᤣᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤢ ᤜᤠᤱᤜᤡᤶ ᤌᤠ᤺ᤱᤜᤠ᤹ᤀᤥᤒᤠ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤂᤢᤏᤧ᤹ ᤂᤧᤳᤋᤢ. ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤀᤡᤛᤪᤠᤀᤡᤗᤒᤠ ᤜᤠᤱ ᤛᤥᤗᤥᤔᤏᤖᤧ ᤌᤃᤢᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤛᤠᤔᤠ ᤐᤢᤔᤠᤜᤠ᤹ ᤛᤢᤖᤢᤰ ᤛᤢ᤺ᤴᤍᤢᤀᤠᤱ ᤋᤣ᤹ᤖᤢ॥

᥇᥊ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤌᤰᤗᤡᤜᤠᤱᤜᤠ᤹. ᤕᤢᤰᤛᤠᤒᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤆᤥᤒᤣᤃᤢᤜᤠ᤹ ᤏᤢ ᤆᤥᤛᤠᤶᤒᤠᤜᤠ᤹ ᤁᤧᤖᤧᤰ ᤌᤡᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ ᤋᤧᤶᤛᤢ ᤋᤣ᤹ᤖᤢᤛᤡ॥ ᤛᤠ᤹ᤖᤡᤰ ᤕᤠᤱᤃᤧᤛᤠ᤹ᤒᤠ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ᤖᤰ ᤗᤧᤖᤢᤎᤛᤡ॥

᥇᥋ ᤏᤒᤢᤁᤍᤏᤣᤛᤖᤖᤧ ᤕᤜᤥᤕᤠᤁᤡᤏᤧᤴ ᤐᤢᤱᤗᤠᤎᤠᤒᤠ ᤆᤥᤃᤢᤀᤠᤱ ᤒᤣᤒᤡᤗᤥᤏ ᤋᤣ᤹ᤖᤢ॥ ᤂᤢᤏᤧ᤹ ᤕᤖᤢᤛᤗᤧᤔᤗᤠᤶ ᤜᤠᤱᤅᤡᤸᤗᤧ ᤁᤢᤶᤔᤠ. ᤁᤢᤔᤣ᤺ᤳᤜᤠ᤹. ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤗᤠᤈᤣ᤹ᤀᤥᤒᤠ ᤗᤠᤶᤗᤥᤒᤠ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ ᤕᤖᤢᤛᤗᤧᤔᤗᤠᤶ ᤒᤣᤒᤡᤗᤥᤏ ᤋᤣ᤹ᤖᤢᤛᤡ॥

᥇᥌ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤏᤢᤛᤡ ᤜᤧᤴᤇᤡᤱ ᤁᤧᤎᤢᤶᤒᤠ ᤏᤢ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤛᤢᤶᤒᤥᤎᤠᤒᤠᤛᤠ ᤌᤰᤗᤡᤱᤜᤠᤱᤜᤠ᤹ ᤜᤧᤰᤁᤩᤠᤱ ᤜᤧᤴᤇᤡᤱ ᤌᤡᤰ ᤆᤥᤒᤣᤃᤢᤜᤠ᤹ ᤏᤢ ᤆᤥᤛᤠᤶᤒᤠᤜᤠ᤹ᤀᤠᤱ ᤒᤣᤒᤡᤗᤥᤏ ᤋᤧᤶᤛᤢ ᤋᤣ᤹ᤖᤢᤛᤡ॥

᥇᥍ ᤂᤢᤏᤧ᤹ ᤕᤜᤥᤕᤠᤁᤡᤏᤖᤧ ᤁᤢᤶᤓᤅᤠ ᤔᤳᤋᤏᤩᤠᤜ᤺ᤴ ᤂᤢᤏᤧ᤹ ᤁᤢᤗᤧᤰᤘᤠᤀᤥ ᤜᤠᤱ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱ ᤗᤧᤰᤂᤢᤀᤠᤱ ᤛᤡᤍᤁᤡᤕᤠᤜ ᤔᤡᤱ ᤘᤠ᤺ᤳᤋᤢᤖᤥ॥

ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ

(᥈ ᤛᤠᤵᤔᤢ ᥉᥌:᥇᥇-᥇᥈. ᤕᤷᤔᤡ ᥋᥈:᥇-᥉)

᥇᥎ ᤀᤠᤸᤗ ᤛᤡᤍᤁᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤜᤔᤢᤋᤗ ᤘᤕᤧ. ᤂᤢᤏᤧ᤹ ᤕᤷᤔᤡᤕᤠ᤺ᤸᤗᤧ ᤁᤢᤛ᤻ᤛᤠ ᤗᤡᤒ᤻ᤏᤠ ᤁᤧᤕᤢᤱᤔᤠ ᤘᤕᤧ॥

᥇᥏ ᤕᤜᤥᤕᤠᤁᤡᤔᤧᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤠᤀᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤔᤧᤈᤥᤃᤧᤴ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧ ᤆᤥᤃᤢᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤖᤢᤛᤗᤧᤶᤔᤥ ᤏᤢ ᤕᤜᤢᤍᤠᤀᤥ ᤐᤥ᤺ᤰᤂᤧᤍᤩᤧ॥ ᤁᤢᤏᤢᤵᤔᤥ ᤂᤧᤱᤜᤠ᤹ ᤂᤢᤏᤧ᤹ ᤁᤢᤍᤃᤡᤗᤠᤶ ᤗ᤺ᤳᤋᤢᤍᤣᤛᤢᤛᤡᤖᤥ॥

ᤂᤧᤒᤩᤠᤱ ᤛᤡᤍᤁᤡᤕᤠᤜ᤺ᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤖᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤔᤧᤃᤧ

(᥈ ᤛᤠᤵᤔᤢ ᥉᥌:᥇᥉-᥈᥇. ᤕᤷᤔᤡ ᥋᥈:᥉-᥇᥇)

᥈᥋

ᤂᤧᤒᤩᤠᤱ ᤛᤡᤍᤁᤡᤕᤠᤜ᤺ᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤖᤥ॥

᥇ ᤁᤸᤗᤧᤆᤥᤃᤢᤸᤗᤧ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣ ᤌᤡᤒᤥᤱᤃᤣ᤺ᤰᤐᤠ ᤗᤠ ᤌᤡᤒᤥᤱᤃᤣ᤺ᤰᤐᤠ ᤕᤧᤴᤏᤥ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ᤏᤢ ᤛᤥᤖᤡᤰ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤃᤡ ᤌᤠᤛᤡᤱᤅᤠᤱ ᤑᤧᤖᤧ. ᤜᤧᤰᤁᤩᤠᤱ ᤂᤧᤴ ᤁᤒᤪᤡᤱ ᤁᤡᤷᤃᤵ ᤁᤒᤢᤀᤠᤱ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤏᤢ ᤆᤴᤇᤡᤱᤔᤠ ᤂᤠᤶᤗᤢᤱᤜᤠ᤹ ᤑᤥ᤺ᤰᤂᤢ॥

᥈ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤌᤠᤖᤡᤰ ᤕᤧᤰᤕᤰᤁᤡᤴ ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢ ᤔᤧᤏᤧᤛ᤻ᤛᤢ॥

᥉ ᤗᤡᤛᤡᤃᤣ᤺ᤰᤐᤠ ᤗᤠ ᤑᤠᤱᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤛᤠᤰ ᤐᤥᤃᤧ. ᤔᤏᤠᤜᤠ᤹ᤖᤧ ᤌᤣᤀᤠᤱ ᤆᤠᤔᤠ ᤁᤢᤈᤠ ᤔᤧᤱᤃᤳᤋᤢᤴ॥

᥊ ᤜᤠᤒᤠ ᤂᤧᤴ ᤕᤧᤶᤔᤥ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤧ ᤜᤧᤰᤁᤩᤠᤱ ᤒᤣᤒᤡᤗᤥᤏᤡᤜᤠ᤹ᤖᤧ ᤕᤧᤰᤕᤰᤁᤡᤴ ᤔᤧᤃᤒᤢᤀᤠᤱ ᤔᤧᤏᤧᤛ᤻ᤛᤧᤸᤗᤧᤛᤠ ᤕᤜᤢᤍᤠᤒᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤜᤠᤱᤅᤡᤸᤗᤧ ᤁᤢᤓᤢᤱᤀᤡᤰ ᤐᤣᤛᤠᤱᤒᤠ ᤏᤠᤜᤠᤱ ᤁᤳᤏᤠᤜᤠᤱᤒᤠ ᤗᤢᤱᤎᤠᤰᤁᤡᤸᤗᤧ ᤁᤢᤗᤢᤶᤔᤥᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤛᤧᤴᤍᤡᤰ ᤔᤧᤄᤧᤳᤇᤡᤱ ᤔᤧᤄᤧᤖᤧ॥ ᤂᤧᤱᤜᤠ᤹ ᤀᤖᤠᤒᤠ ᤏᤧᤏᤧᤒᤠᤍᤧᤴ ᤗᤧᤵᤔᤠᤱ ᤔᤧᤄᤧᤳᤇᤡᤱ ᤔᤧᤒᤣ॥

᥋ ᤁᤖ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤛᤡᤍᤁᤡᤕᤠᤜ ᤜᤠᤱᤅᤡᤴ ᤔᤧᤏᤠ᤺ᤳᤋᤢ ᤔᤧᤍᤣ᤹ᤖᤢᤀᤠᤱ ᤂᤢᤏᤧ᤹ ᤕᤖᤡᤜᤥᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤛᤡ᤹ᤖᤢ॥ ᤂᤢᤏᤧ᤹ᤗᤠᤶ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤗᤠ᤺ᤳᤗᤠ᤺ᤳ ᤔᤧᤒᤥ᤺ᤰᤂᤧᤀᤠᤱ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧ ᤔᤧᤄᤧᤖᤧ॥

᥌ ᤜᤧᤰᤁᤩᤠᤱ ᤂᤧᤴ ᤔᤧᤍᤧᤶᤛᤢᤀᤠᤱ ᤂᤢᤏᤧ᤹ ᤖᤡᤒ᤻ᤗᤠ ᤒᤣᤒᤡᤗᤥᤏᤒᤠ ᤜᤠᤱᤅᤧᤀᤥ ᤔᤧᤍᤣ᤹ᤖᤢ. ᤂᤧᤵᤔᤥ ᤂᤢᤏᤧ᤹ ᤂᤢᤶᤍᤡᤱ ᤐᤡᤔᤠ ᤏᤡ᤺ᤴᤎᤥ ᤐᤥ᤺ᤰᤂᤧ॥

᥍ ᤂᤧᤱᤜᤠ᤹ᤖᤧ ᤛᤡᤍᤁᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤂᤢᤏᤧ᤹ ᤁᤢᤔᤡᤰᤁᤡᤸᤗᤧ ᤏᤡᤛᤢᤖᤀᤣ ᤔᤧᤛᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤛᤡᤍᤁᤡᤕᤠᤜ᤺ᤸᤗᤧ ᤁᤢᤔᤡᤰᤜᤠ᤹ ᤔᤧᤓᤧᤰᤂᤢ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤠᤛᤠ ᤌᤰᤁᤪᤱᤅᤡᤸᤗᤧ ᤀᤡᤔᤧᤄᤣ᤺ᤰᤂᤢᤀᤠᤱ ᤒᤣᤒᤡᤗᤥᤏ ᤔᤧᤍᤣ᤹ᤖᤢᤖᤥ॥

ᤔᤠᤱᤜᤡᤶᤔᤡᤴ ᤔᤧᤗᤢ᤺ᤴᤍᤢ

(ᤕᤷᤔᤡ ᥋᥈:᥇᥈-᥈᥉)

᥎ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣ. ᤅᤠᤛᤡᤃᤣ᤺ᤰᤐᤠ ᤗᤠ. ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠ ᤜᤠᤱ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤴ ᤕᤖᤢᤛᤗᤧᤔ ᤁᤧᤖᤧᤓᤧᤖᤧ॥

᥏ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤜᤡᤶᤜᤠ᤹ᤀᤥ ᤔᤡᤓᤠ᤺ᤳᤋᤪᤠ ᤁᤣ᤺ᤳᤋᤢ॥ ᤁᤧᤖᤧᤰ ᤕᤶᤒ᤻ᤕᤶᤒᤠ ᤁᤧᤕᤧᤰᤐᤠ ᤜᤡᤶᤜᤠ᤹ ᤂᤢᤏᤧ᤹ ᤔᤡᤎᤡᤰᤂᤢᤍᤣᤛᤢ॥

᥇᥆ ᤕᤖᤢᤛᤗᤧᤔᤒᤠ ᤁᤠᤰ ᤐᤡᤛᤠᤱᤒᤠ ᤗᤢᤱᤎᤠᤰᤜᤠ᤹ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤔᤧᤗᤢ᤺ᤴᤍᤢᤸᤗᤧ ᤂᤢᤏᤧ ᤂᤧᤱᤜᤠ᤹ ᤁᤧᤖᤧᤰ ᤗᤠᤶᤗᤥᤔᤠᤛᤡ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ॥

᥇᥇ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤏᤢ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤘᤣ᤹ ᤔᤏᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤠᤱᤅᤡᤴ ᤁᤧᤗᤧᤵᤐᤠᤀᤠᤱ ᤒᤣᤒᤡᤗᤥᤏᤡᤜᤠ᤹ᤀᤥ ᤁᤧᤒᤵᤐᤠᤜᤠ᤹ ᤗᤠᤈᤣ᤹ᤗᤠᤶ ᤗ᤺ᤳᤋᤢᤍᤣ᤹ᤖᤢᤛᤡ॥

᥇᥈ ᤁᤖ ᤂᤧᤴ ᤌᤰᤔᤥᤒᤧᤸᤗᤧ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤏᤢ ᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤓᤠ ᤛᤠ᤹ᤖᤡᤰ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ ᤂᤧᤵᤔᤥ ᤗᤧᤖᤢᤎᤛᤡ॥

᥇᥉ ᤒᤣᤒᤡᤗᤥᤏᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤕᤢᤱᤒᤠ ᤁᤠᤛᤠ ᤛᤡᤳᤗᤠᤱᤜᤠ᤹. ᤁᤧᤗᤥ᤺ᤰᤐᤠ ᤁᤢᤕᤢᤰᤏᤠᤜᤠ᤹ ᤏᤢ ᤕᤶᤒᤠ ᤁᤠᤛᤠ ᤑᤛᤡ᤺ᤴ ᤑᤸᤗᤰ ᤑᤸᤗᤰ ᤔᤧᤀᤧᤰᤂᤢ ᤜᤧᤰᤁᤩᤠᤱ ᤁᤢᤶᤈᤡᤰᤔᤠ ᤔᤧᤈᤥᤃᤢᤀᤠᤱ ᤁᤠᤛᤠᤜᤠ᤹ ᤒᤣᤒᤡᤗᤥᤏ ᤔᤧᤍᤣ᤹ᤖᤢ॥

᥇᥊ ᤂᤧᤱᤜᤠ᤹ᤖᤧ ᤂᤵᤐᤩᤠᤜᤠ᤹. ᤂᤵᤔᤠ᤺ᤳᤜᤠ᤹. ᤛᤣᤔᤡ᤺ᤸᤗᤧ ᤁᤢᤓᤡ᤺ᤵᤔᤠ ᤗᤠᤓᤡ᤺ᤳᤜᤠ᤹ ᤏᤢ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤜᤧᤰᤁᤩᤠᤱ ᤜᤠᤱᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥ ᤕᤠᤱᤔᤏᤠᤒᤠ ᤁᤧᤖᤧᤰ ᤁᤠᤛᤠ ᤛᤠᤔᤠ ᤐᤢᤔᤠᤜᤠ᤹ ᤔᤧᤍᤣ᤹ᤖᤢᤀᤠᤱ ᤔᤧᤒᤣ॥

᥇᥋ ᤜᤠᤱ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤧᤸᤗᤧ ᤛᤠᤱᤋᤧᤖᤧ᤺ᤱᤜᤠ᤹ ᤏᤢ ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹ ᤜᤧᤰᤁᤩᤠᤱ ᤛᤠᤶᤔᤩᤠᤱ ᤀᤡᤃᤪ ᤕᤢᤵᤐᤠᤗᤠᤶ ᤌᤰᤔᤏᤠᤒᤠ ᤁᤧᤖᤧᤰ ᤛᤠᤔᤠᤜᤠ᤹ ᤋᤣ᤹ᤖᤢ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤛᤥᤗᤥᤔᤏᤖᤧ ᤌᤃᤢ ᤆᤥᤃᤢᤒᤠ ᤏᤧᤳᤇᤡ ᤛᤡᤳᤗᤠᤱᤜᤠ᤹. ᤐᤕᤶ ᤕᤶᤒᤠ ᤑᤛᤡ᤺ᤏ ᤏᤢ ᤁᤧᤗᤥ᤺ᤰᤐᤠ ᤁᤢᤕᤢᤰᤏᤠᤜᤠ᤹ᤀᤥᤒᤠ ᤁᤠᤛᤠ᤺ᤴ ᤌᤠᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥᤃᤧ॥

᥇᥍ ᤛᤡᤳᤗᤠᤱ ᤌᤰᤔᤠ ᤌᤡᤒᤥᤱᤅᤠᤱ ᤕᤧᤳᤇᤡ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧ॥ ᤗᤳᤇᤠ ᤛᤡᤳᤗᤠᤱᤅᤡᤸᤗᤧ ᤁᤢᤛᤶᤎᤠᤱᤒᤠ ᤁᤠᤛᤠ ᤔᤧ᤺ᤳᤌᤧᤴ ᤜᤢᤰᤛᤡ᤺ᤰ ᤛᤢᤶᤛᤡ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧ. ᤜᤧᤰᤁᤩᤠᤱ ᤁᤠᤛᤠᤒᤠ ᤆᤡ᤹ᤗᤡᤱᤃᤣ᤹ ᤏᤢ ᤑᤢ᤹ᤗᤧᤛᤣ᤹ ᤁᤢᤓᤢᤱ ᤗᤰᤔᤏᤠᤒᤠ ᤁᤒᤪᤡᤱ ᤋᤡᤶᤛᤧᤀᤠᤱ ᤐᤳᤇᤧ॥ ᤘᤣ᤹ ᤛᤡᤳᤗᤠᤱᤅᤡᤴ ᤂᤧᤵᤔᤥᤒᤠ ᤆᤡ᤹ᤗᤡᤱᤃᤣᤴᤏᤢ ᤛᤥᤛᤥᤖᤡᤰ ᤜᤠᤒᤠ ᤂᤧᤴ ᤐᤖᤡᤰᤐᤠᤀᤣ ᤆᤥᤃᤧᤖᤥ॥

ᤕᤜᤢᤍᤠᤒᤠ ᤔᤏᤠᤜᤠ᤹ ᤒᤣᤒᤡᤗᤥᤏ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ

(ᤕᤷᤔᤡ ᥋᥈:᥈᥊-᥈᥍)

᥇᥎ ᤌᤰᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤧᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤛᤖᤠᤕᤠᤜ᤺ᤴ ᤏᤢ ᤏᤡᤛᤡᤃᤣ᤺ᤰᤐᤠ ᤋᤠᤰᤑᤠᤀᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤐᤏᤩᤠᤜ᤺ᤴ ᤜᤧᤰᤁᤩᤠᤱ ᤗᤠᤶᤎᤣᤳ ᤁᤧᤃᤥᤒᤠ ᤛᤢᤶᤛᤡᤀᤠᤱ ᤐᤢᤱᤗᤠᤎᤠᤒᤠ ᤆᤥᤃᤢᤍᤣ᤹ᤖᤢᤛᤡ॥

᥇᥏ ᤕᤧᤰᤕᤰᤁᤥ ᤀᤠᤸᤗᤛᤠᤱ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠᤜᤠ᤹ᤗᤠᤶ ᤂᤢᤏᤧ᤹ ᤌᤰᤗᤡᤜᤠᤱᤜᤠ᤹ᤖᤧ ᤂᤢᤴᤇᤡ ᤋᤢᤶ ᤛᤢᤜᤠᤱᤕᤢᤰᤐᤧᤴ ᤏᤢ ᤅᤠᤛᤡ ᤜᤠᤱ ᤛᤢᤈᤠᤛᤠᤒᤠᤜᤠ᤹ ᤋᤣ᤹ᤖᤢᤛᤡ॥ ᤂᤢᤏᤧ᤹ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤌᤰᤛᤢᤒᤠᤀᤥ ᤁᤧᤃᤣ᤺ᤵᤐᤠ ᤔᤠ ᤛᤢᤜᤠᤱᤕᤢᤰᤐᤠ ᤛᤢᤜᤠᤱᤔᤡᤒᤧᤴ ᤏᤢ ᤕᤧᤰᤕᤰᤁᤥ ᤕᤠᤱᤄᤢᤛᤡᤒᤠ ᤂᤧᤸᤗᤧ ᤋᤢᤰᤐᤥ᤺ᤱ ᤁᤢᤔᤏᤠᤜᤠ᤹ᤀᤠᤱ ᤋᤣ᤹ᤖᤢᤛᤡ॥

᥈᥆ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤂᤧᤱᤜᤠ᤹ ᤖᤡᤒ᤻ᤗᤠ ᤒᤣᤒᤡᤗᤥᤏᤒᤠ ᤜᤠᤱᤅᤧᤀᤥ ᤂᤧᤱᤜᤠ᤹ ᤁᤧᤖᤧᤰ ᤋᤣ᤹ᤖᤢᤛᤡ॥

᥈᥇ ᤂᤧᤵᤔᤥ ᤜᤔᤠᤋ ᤗᤠᤈᤣ᤹ᤒᤠ ᤖᤡᤒ᤻ᤗᤠᤀᤥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤛᤧᤵᤔᤠ ᤐᤠᤱᤄᤢᤛᤡ॥ ᤁᤶᤓᤗ᤹ᤖᤡᤰ ᤕᤜᤢᤍᤠ᤺ᤴ ᤀᤠᤵᤑᤣᤰ ᤁᤢᤗᤠᤈᤣ᤹ᤗᤠᤶ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤖᤥ॥

ᤕᤜᤢᤍᤠᤒᤠ ᤆᤢᤰᤛᤠ ᤜᤠᤱ ᤃᤍᤗᤩᤠᤜ

(ᤕᤷᤔᤡ ᥊᥆:᥍-᥏. ᥊᥇:᥇-᥉)

᥈᥈ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤛᤠᤐᤠᤏᤖᤧ ᤁᤢᤶᤔᤧᤴᤇᤠ᤹. ᤀᤜᤡᤁᤠᤔᤖᤧ ᤁᤢᤛ᤻ᤛᤠ ᤃᤍᤗᤩᤠᤜ᤺ᤴ ᤕᤜᤢᤍᤠᤀᤥ ᤗᤧᤖᤢᤎᤛᤡᤒᤠ ᤔᤏᤠᤜᤠ᤹ ᤛᤶᤎᤠᤱ ᤕᤢᤰᤋᤡᤱ ᤆᤥᤃᤢ॥

᥈᥉ ᤀᤠᤸᤗ ᤌᤰᤛᤢᤒᤠᤜᤠ᤹ᤀᤥᤒᤠ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤜᤠ᤹ᤖᤧ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤃᤍᤗᤩᤠᤜ᤺ᤴ ᤆᤢᤰᤛᤠ ᤜᤠᤱ ᤕᤢᤰᤋᤡᤱ ᤆᤥᤃᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ᤀᤥ ᤏᤋᤏᤩᤠᤜᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗ. ᤁᤠᤖᤣᤜᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏ. ᤏᤋᤥᤐᤠᤋᤡ ᤋᤴᤜᤢᤔᤣᤋᤖᤧ ᤁᤢᤛ᤻ᤛᤠ ᤛᤖᤠᤕᤠᤜ᤺ᤴ ᤏᤢ ᤔᤠᤁᤠᤋᤡᤖᤧ ᤁᤢᤛ᤻ᤛᤠ ᤕᤠᤈᤏᤩᤠᤜ᤺ᤴ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤜᤠ᤹ ᤃᤍᤗᤩᤠᤜᤀᤥ ᤔᤡᤛ᤻ᤐᤠ ᤔᤧᤒᤣ॥

᥈᥊ ᤃᤍᤗᤩᤠᤜ᤺ᤸᤗᤧ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹ ᤔᤏᤠᤜᤠ᤹ ᤔᤠᤱᤜᤧᤰᤛᤡᤱᤅᤠᤱ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤒᤣᤒᤡᤗᤥᤏᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤡᤴᤏᤧ᤹॥ ᤗᤠᤈᤣ᤹ᤀᤥ ᤘᤕᤧᤶᤔᤧ᤹ ᤕᤢᤅᤠᤶᤔᤧ᤹ᤀᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤆᤥᤃᤧᤶᤔᤧ᤹. ᤂᤶᤓᤩᤠᤱ ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠ ᤐᤥᤱ᤹॥”

᥈᥋ ᤁᤖ ᤏᤢᤛᤡᤃᤣ᤺ᤰᤐᤠ ᤗᤠᤀᤥ ᤀᤣᤗᤡᤛᤢᤔᤠᤖᤧ ᤁᤢᤶᤔᤧᤴᤇᤠ᤹. ᤏᤋᤏᤩᤠᤜᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗ. ᤂᤢᤏᤧ᤹ ᤜᤠᤱᤜᤡᤶᤛᤕᤱᤒᤠ ᤁᤠ᤹ᤀᤡ ᤘᤕᤧ. ᤂᤧᤸᤗᤧ ᤌᤡᤒᤥᤱ ᤔᤏᤠᤜᤠ᤹ ᤕᤠᤱᤛᤡᤱᤅᤠᤱ ᤋᤩᤧᤀᤠᤱ ᤃᤍᤗᤩᤠᤜ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤔᤡᤛ᤻ᤐᤠᤀᤥ ᤁᤧᤘᤠ᤹ᤒᤠ ᤕᤜᤢᤍᤠ ᤏᤢ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ ᤛᤩᤧᤖᤢᤛᤡ॥

᥈᥌ ᤁᤸᤗᤧᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤒᤣᤒᤡᤗᤥᤏᤡᤜᤠ᤹ᤏᤢ ᤔᤧᤃᤡᤛᤧᤀᤠᤱ ᤆᤢᤰᤐᤠᤀᤠᤱᤎᤥ ᤕᤶᤒᤠ ᤌᤠᤖᤡᤰ. ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤀᤠᤱ ᤁᤧᤖᤧᤰ ᤔᤡᤛᤪ ᤗᤠᤈᤣ᤹ᤀᤥ ᤔᤧᤄᤧᤳᤇᤡᤱ ᤔᤧᤒᤣᤖᤥ॥

ᤐᤢᤱᤗᤠᤜᤡᤶᤔᤥᤗᤠᤶ ᤕᤜᤥᤕᤠᤁᤡᤏᤧᤴ ᤗ᤺ᤴᤍᤧ

(ᤕᤷᤔᤡ ᥋᥈:᥉᥇-᥉᥊)

᥈᥍ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤒᤠ ᤛᤢᤶᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤣᤒᤡᤗ-ᤔᤖᤥᤍᤁᤧᤴ ᤒᤣᤒᤡᤗᤥᤏᤒᤠ ᤜᤠᤱ ᤐᤥ᤺ᤰᤂᤧ॥ ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ ᤗᤠ ᤏᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤣᤒᤡᤗ-ᤔᤖᤥᤍᤁᤧᤸᤗᤧ ᤕᤜᤥᤕᤠᤁᤡᤏᤧᤴ ᤐᤢᤱᤗᤠᤜᤡᤶᤔᤥᤗᤠᤶ ᤗᤧᤖᤢ॥

᥈᥎ ᤀᤣᤒᤡᤗ-ᤔᤖᤥᤍᤁᤧᤸᤗᤧ ᤂᤢᤏᤧ᤹ ᤏᤢᤖᤡᤰ ᤐᤠ᤺ᤴᤇᤠ᤺ᤳᤋᤢ. ᤜᤧᤰᤁᤩᤠᤱ ᤒᤣᤒᤡᤗᤥᤏᤀᤥ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤘᤣ᤹ ᤜᤠᤱᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤌᤥᤎᤥᤰᤐᤠ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤕᤢᤰᤏᤠᤀᤥ ᤂᤢᤏᤧ᤹ ᤕᤢᤰᤂᤢ॥

᥈᥏ ᤁᤶᤓᤗ᤹ᤖᤡᤰ ᤕᤜᤥᤕᤠᤁᤡᤏᤧᤴ ᤐᤢᤱᤗᤠᤜᤡᤶᤔᤥ ᤆᤠᤰᤂᤢᤒᤠ ᤆᤠᤱᤜᤠ᤹ ᤗᤧᤰᤛᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤱᤜᤡᤱ ᤜᤠᤱᤅᤡᤸᤗᤧᤀᤣ ᤁᤢᤈᤠ ᤆᤠᤔᤠᤍᤧᤴᤏᤥ ᤕᤢᤅᤧᤀᤠᤱ ᤀᤠᤓᤧᤸᤗᤧᤛᤠᤱ ᤁᤢᤈᤠ ᤆᤖᤥ॥

᥉᥆ ᤂᤢᤏᤧ᤹ ᤁᤢᤗᤠᤃᤡ ᤜᤠᤱᤅᤡᤸᤗᤧ ᤆᤰᤔᤧᤸᤗ᤹ᤀᤣ ᤁᤢᤜᤡᤱᤜᤡᤱᤅᤣ ᤑᤠ᤹ᤕᤠᤱ ᤐᤡᤖᤢᤖᤥ॥

ᤌᤡᤰᤛᤡᤃᤣ᤺ᤰᤐᤠ ᤛᤠᤵᤔᤢ᤺ᤴᤎᤢᤶ

ᤛᤠᤵᤐᤴ ᤏᤡᤛᤢᤶ

ᤛᤔᤢᤀᤣᤗ ᤏᤢ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴᤏᤥ ᤀᤠᤳᤋᤡᤴ ᤜᤡᤴᤍᤥᤰᤜᤠ᤹ ᤆᤧᤰᤂᤧ ᤐᤠ᤺ᤳᤋᤧᤀᤠᤱ ᤐᤳ. ᤂᤧᤴ ᤐᤠ᤺ᤴᤜᤠ᤹ ᤕᤠᤶᤔᤥ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤜᤠ᤹ᤀᤥᤀᤠᤱ ᤆᤧᤰᤂᤧ ᤐᤠ᤺ᤳᤋᤧᤀᤠᤱ ᤐᤳ. ᤁᤖ ᤁᤴ ᤕᤠᤶᤔᤥ ᤔᤧᤏᤢ᤺ᤰᤋᤢᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤘᤣ᤹ ᤐᤖᤡᤰᤗᤧ ᤐᤳ॥ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤜᤠ᤹ᤀᤥ ᤀᤡᤛᤪᤠᤀᤡᤗᤡ ᤜᤠᤱᤌᤠ᤺ᤰᤁᤥᤒᤠ ᤛᤠᤵᤔᤢ᤺ᤴᤎᤢᤶᤔᤡᤴ ᤐᤥᤎᤰ ᤔᤧᤈᤥᤃᤢᤸᤗᤧ ᤏᤧᤳᤇᤡ ᤁᤧᤕᤧᤰᤐᤠ ᤐᤠ᤺ᤴᤜᤠ᤹ ᤔᤧᤓᤳᤇᤢᤀᤠᤱ ᤐᤳ-

᥇) ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤜᤠᤱᤈᤢᤶᤜᤠ᤹ᤀᤥ ᤕᤧᤳᤋᤢᤰᤂᤣ ᤐᤥ᤺ᤰᤂᤧ ᤋᤩᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤜᤠ᤹ ᤁᤢᤗᤡᤱᤍᤥ ᤁᤧᤳᤋᤢ ᤌᤠᤰᤋᤢᤖᤀᤣ ᤘᤕᤧ ᤜᤧᤰᤁᤩᤠᤱ ᤂᤧᤴ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤢᤏᤧ᤹ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤏᤡᤱᤛᤣ᤺ᤰᤁᤡᤴ ᤕᤜᤢᤍᤠᤒᤠ ᤔᤏᤠᤜᤠ᤹ᤗᤠᤶ ᤋᤃᤡ ᤗᤠᤶᤗᤥᤛᤢ ᤌᤠᤰᤋᤢᤖᤀᤣ ᤘᤕᤧ॥ ᤁᤴ ᤐᤠ᤺ᤴᤏᤡᤴ ᤐᤷᤔᤠ᤺ᤱᤃᤡ ᤆᤥ᤺ᤰᤔᤠᤖᤧ ᤗᤠᤃᤡ ᤛᤠᤵᤐᤴ ᤁᤧᤛᤠᤵᤐᤧᤸᤗᤧ ᤍᤠᤀᤢᤍ ᤏᤢ ᤛᤥᤗᤥᤔᤏᤖᤧ ᤁᤢᤗᤡᤱᤍᤥ ᤁᤧᤳᤋᤧᤛᤢᤖ ᤆᤥᤃᤧᤛᤢᤒᤠ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹. ᤕᤜᤥᤛᤠᤐᤠᤋ ᤜᤡᤈᤁᤡᤕᤠ ᤏᤢ ᤕᤥᤛᤡᤕᤠᤜᤖᤧ ᤂᤢᤴᤇᤡ᤹ ᤋᤥ᤺ᤴᤍᤧᤛᤢᤒᤠ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤱᤒᤠᤀᤠᤱ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤂᤢᤏᤧ᤹ ᤁᤧᤕᤧᤰᤐᤠ ᤆᤥᤃᤢᤀᤠᤱ ᤐᤳ॥

᥈) ᤕᤖᤢᤛᤗᤧ᤺ᤶᤒᤠ ᤔᤠᤱᤜᤡᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠ ᤌᤡᤶ ᤕᤠ᤺ᤶᤒᤰᤁᤡᤸᤗᤧ ᤁᤢᤜᤣ᤺ᤰᤛᤡᤱᤔᤠ ᤏᤢ ᤁᤢᤳᤆᤡᤀᤥ ᤂᤧᤴ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤱᤈᤢᤶᤓᤥ ᤆᤢᤶᤗᤢᤱᤒᤠ ᤐᤥᤎᤰᤁᤡᤴ ᤛᤥᤗᤥᤔᤏᤖᤧ ᤆᤥᤃᤢᤒᤠ. ᤂᤶᤓᤩᤠᤱ ᤔᤠᤱᤜᤡᤶᤔᤡᤴ ᤏᤢ ᤂᤧᤵᤔᤥᤒᤠ ᤌᤡᤶ ᤛᤠᤰᤌᤡᤶᤜᤠ᤹ ᤋᤃᤡᤀᤠᤱᤎᤥᤀᤣ ᤐᤥ᤺ᤰᤂᤧ ᤕᤧᤀᤠᤱ ᤘᤕᤧᤛᤠᤱ ᤂᤧᤴ ᤛᤧᤰᤂᤠ ᤐᤖᤡᤰᤗᤧ ᤁᤢᤒᤢᤱ ᤁᤧᤕᤢᤱᤒᤠ ᤔᤏᤠ ᤁᤢᤀᤡᤛᤡ᤺ᤰ ᤍᤠᤀᤢᤍᤧᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤀᤠᤱ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤔᤡᤱᤛᤪᤠ ᤏᤢ ᤔᤡᤱᤏᤠ᤺ᤳ ᥇:᥇–᥏:᥊᥊

ᤛᤠᤀᤢᤗᤖᤧ ᤁᤢᤔᤠᤛᤡᤱᤔᤠ ᥇᥆:᥇-᥇᥊

ᤍᤠᤀᤢᤍᤖᤧ ᤁᤢᤜᤠᤱᤕᤢᤰ ᥇᥇:᥇–᥈᥏:᥉᥆

ᤁ) ᤁᤢᤏᤥᤕᤠ᤺ᤶᤒᤰ ᤏᤢ ᤋᤢᤰᤂᤣ ᤗᤠᤰᤂᤣᤜᤠ᤹ ᥇᥇:᥇–᥈᥈:᥇

ᤂ) ᤔᤠᤱᤜᤡᤶ ᤆᤥ᤺ᤰᤔᤠ ᤋᤶᤛᤡᤱ ᥈᥈:᥈–᥈᥏:᥉᥆

ᤌᤡᤰᤛᤡᤃᤣ᤺ᤰᤐᤠ ᤛᤠᤵᤔᤢ᤺ᤴᤎᤢᤶ

ᤀᤠᤍᤔᤀᤠᤱᤎᤥ ᤀᤒᤪᤠᤜᤠᤔ ᤌᤠᤖᤡᤰ

(ᤋᤥᤗᤡᤱ ᥋:᥇-᥉᥈. ᥇᥆:᥇-᥉᥈. ᥇᥇:᥇᥆-᥈᥌)

᥇

ᤀᤠᤍᤔ. ᤛᤣᤋ. ᤀᤣᤏᤥᤛ.

᥈ ᤁᤣᤏᤠᤏ. ᤔᤜᤗᤠᤗᤧᤗ. ᤕᤣᤖᤣᤍ.

᥉ ᤜᤏᤥᤁ. ᤔᤋᤢᤛᤣᤗᤜ. ᤗᤣᤔᤣᤁ. ᤏᤢᤜ॥

᥊ ᤏᤢᤜᤖᤧ ᤁᤢᤛ᤻ᤛᤠᤜᤠ᤹- ᤛᤣᤔ. ᤜᤠᤔ ᤏᤢ ᤕᤣᤐᤣᤋ॥

ᤕᤣᤐᤣᤋᤖᤧ ᤁᤢᤛ᤻ᤛᤠᤜᤠ᤹

᥋ ᤕᤣᤐᤣᤋᤖᤧ ᤁᤢᤛ᤻ᤛᤠᤜᤠ᤹-a ᤃᤥᤔᤣᤖ. ᤔᤠᤃᤥᤃ. ᤔᤠᤍᤣ. ᤕᤠᤒᤠᤏ. ᤋᤢᤒᤗ. ᤔᤣᤛᤣᤁ ᤏᤢ ᤋᤡᤖᤠᤛ॥

᥌ ᤃᤥᤔᤣᤖᤖᤧ ᤁᤢᤛ᤻ᤛᤠᤜᤠ᤹- ᤀᤛᤁᤏᤈ. ᤖᤡᤐᤋ ᤏᤢ ᤋᤥᤃᤷᤔᤠ॥

᥍ ᤕᤠᤘᤠᤏᤖᤧ ᤁᤢᤛ᤻ᤛᤠᤜᤠ᤹- ᤀᤣᤗᤡᤛᤠᤜ. ᤋᤷᤛᤡᤛ. ᤁᤡᤳᤋᤡᤔ ᤏᤢ ᤖᤥᤍᤠᤏᤡᤔ॥

ᤜᤠᤔᤖᤧ ᤁᤢᤛ᤻ᤛᤠᤜᤠ᤹

᥎ ᤜᤠᤔᤖᤧ ᤁᤢᤛ᤻ᤛᤠᤜᤠ᤹- ᤁᤢᤛ. ᤔᤡᤛᤪᤀᤡᤔ. ᤐᤢᤋ ᤏᤢ ᤁᤏᤠᤏ॥

᥏ ᤁᤢᤛᤖᤧ ᤁᤢᤛ᤻ᤛᤠᤜᤠ᤹- ᤛᤣᤒᤠ. ᤜᤒᤡᤗᤠ. ᤛᤒ᤻ᤋᤠ. ᤖᤠᤔᤠᤜ ᤏᤢ ᤛᤒ᤻ᤋᤠᤁᤠ॥

ᤖᤠᤔᤠᤖᤧ ᤁᤢᤛ᤻ᤛᤠᤜᤠ᤹- ᤛᤣᤒᤠ ᤏᤢ ᤍᤍᤠᤏ॥

᥇᥆ ᤁᤢᤛᤖᤧ ᤏᤡᤔᤪᤥᤍᤧᤴ ᤁᤳᤋᤢ॥ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤔᤢᤰᤁᤧᤃᤢᤒᤠ ᤔᤏᤠ ᤐᤥ᤺ᤰᤂᤧ॥

᥇᥇ ᤔᤡᤛᤪᤀᤡᤔᤧᤴ ᤆᤠᤜᤡ᤺ᤴ ᤗᤢᤍᤡᤜᤠ᤹. ᤀᤏᤠᤔᤡᤜᤠ᤹. ᤗᤜᤠᤒᤡᤜᤠ᤹. ᤏᤵᤋᤢᤜᤡᤜᤠ᤹.

᥇᥈ ᤐᤋᤪᤢᤛᤡᤜᤠ᤹. ᤁᤛ᤻ᤗᤢᤜᤡᤜᤠ᤹ (ᤂᤧᤱᤜᤠ᤹ᤗᤠᤶ ᤐᤗᤡᤛ᤻ᤋᤡᤜᤠ᤹ ᤔᤧᤍᤩᤧ) ᤏᤢ ᤁᤵᤋᤥᤖᤡᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥇᥉ ᤁᤏᤠᤏᤧᤴ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤠ ᤛᤡᤍᤥᤏᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤜᤡᤳᤋᤡᤜᤠ᤹.

᥇᥊ ᤕᤒᤢᤛᤡᤜᤠ᤹. ᤀᤣᤔᤥᤖᤡᤜᤠ᤹. ᤃᤡᤷᤃᤠᤛᤡᤜᤠ᤹.

᥇᥋ ᤜᤡᤒ᤻ᤒᤡᤜᤠ᤹. ᤀᤖᤁᤡᤜᤠ᤹. ᤛᤡᤏᤡᤜᤠ᤹.

᥇᥌ ᤀᤷᤒᤠᤍᤡᤜᤠ᤹. ᤛᤔᤠᤖᤡᤜᤠ᤹ ᤏᤢ ᤜᤔᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤀᤠᤱ ᤘᤕᤧᤖᤥ॥

ᤛᤣᤔᤖᤧ ᤁᤢᤛ᤻ᤛᤠᤜᤠ᤹

᥇᥍ ᤛᤣᤔᤖᤧ ᤁᤢᤛ᤻ᤛᤠᤜᤠ᤹- ᤀᤣᤗᤠᤔ. ᤀᤛ᤻ᤛᤢᤖ. ᤀᤷᤐᤇ᤻ᤕᤍ. ᤗᤢᤍ ᤏᤢ ᤀᤖᤠᤔ॥

ᤀᤖᤠᤔᤖᤧ ᤁᤢᤛ᤻ᤛᤠᤜᤠ᤹- ᤀᤢᤈ. ᤜᤢᤗ. ᤃᤣᤋᤣᤖ ᤏᤢ ᤔᤣᤛᤣᤁ॥

᥇᥎ ᤀᤷᤐᤰᤇᤩᤍᤧᤴ ᤛᤣᤗᤜᤖᤧ ᤁᤢᤶᤒᤠ ᤘᤕᤧ.

ᤜᤧᤰᤁᤩᤠᤱ ᤛᤣᤗᤜ᤺ᤴ ᤀᤣᤒᤣᤖᤖᤧ ᤁᤢᤶᤒᤠ ᤘᤕᤧ॥

᥇᥏ ᤀᤣᤒᤣᤖᤖᤧ ᤁᤢᤛ᤻ᤛᤠ ᤏᤧᤳᤇᤡ ᤘᤕᤧᤛᤡ- ᤌᤡᤰᤗᤧ ᤁᤢᤔᤡᤱ ᤐᤣᤗᤣᤃb ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤕᤧᤶᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤔᤧᤜᤠᤛᤢᤀᤠᤱ ᤏᤧᤛ᤻ᤛᤧ॥ ᤂᤢᤏᤧ᤹ ᤁᤢᤴᤛᤠ᤹ᤖᤧ ᤁᤢᤔᤡᤱ ᤕᤥᤰᤋᤠᤏ ᤘᤕᤧ॥

᥈᥆ ᤕᤥᤰᤋᤠᤏᤧᤴ ᤆᤠᤜᤡ᤺ᤴ ᤀᤸᤔᤥᤍᤍ. ᤛᤣᤗᤣᤐ. ᤜᤛᤷᤔᤘᤡᤋ. ᤕᤣᤖᤜ.

᥈᥇ ᤜᤍᤥᤖᤔ. ᤀᤢᤈᤠᤗ. ᤍᤡᤰᤗᤠ.

᥈᥈ ᤀᤥᤒᤠᤗ. ᤀᤒᤔᤠᤀᤣᤗ. ᤛᤣᤒᤠ.

᥈᥉ ᤀᤥᤐᤡᤖ. ᤜᤒᤡᤗᤠ ᤏᤢ ᤕᤥᤒᤠᤒᤧᤴ ᤁᤳᤋᤢᤛᤡ॥ ᤁᤱᤜᤠ᤹ ᤁᤧᤖᤧᤰ ᤕᤥᤰᤋᤠᤏᤧᤸᤗᤧ ᤁᤢᤛ᤻ᤛᤠ ᤔᤧᤘᤕᤧ॥

᥈᥊ ᤛᤣᤔ. ᤀᤷᤐᤇ᤻ᤕᤍ. ᤛᤣᤗᤜ.

᥈᥋ ᤀᤣᤒᤣᤖ. ᤐᤣᤗᤣᤃ. ᤖᤀᤢ.

᥈᥌ ᤛᤖᤢᤃ. ᤏᤠᤜᤥᤖ. ᤋᤣᤖᤜ

᥈᥍ ᤏᤢ ᤀᤒᤪᤠᤔ (ᤂᤢᤏᤧ᤹ ᤀᤒᤪᤠᤜᤠᤔᤀᤠᤱ ᤔᤧᤔᤧᤳᤋᤢᤖᤥ)॥

ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠᤜᤠ᤹

᥈᥎ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤀᤡᤛᤜᤠᤁ ᤏᤢ ᤀᤡᤛ᤻ᤔᤠᤀᤣᤗ॥

ᤜᤠᤃᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥈᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤁᤴᤜᤠ᤹ᤀᤣᤖᤥ-

ᤋᤢᤶᤒᤠ ᤏᤒᤠᤕᤥᤋ. ᤁᤣᤍᤠᤖ. ᤀᤍᤒᤣᤗ. ᤔᤡᤒ᤻ᤛᤠᤔ.

᥉᥆ ᤔᤡᤛ᤻ᤔᤠ. ᤍᤢᤔᤠ. ᤔᤛ᤻ᤛᤠ. ᤜᤍᤍ. ᤋᤣᤔᤠ.

᥉᥇ ᤕᤋᤢᤖ. ᤏᤠᤐᤡᤛ ᤏᤢ ᤁᤣᤍᤔᤠ॥ ᤁᤴᤜᤠ᤹ ᤀᤡᤛ᤻ᤔᤠᤀᤣᤗᤖᤧ ᤁᤢᤛ᤻ᤛᤠ ᤔᤧᤘᤕᤧ॥

ᤁᤋᤢᤖᤠᤖᤧ ᤁᤢᤛ᤻ᤛᤠᤜᤠ᤹

᥉᥈ ᤀᤒᤪᤠᤜᤠᤔᤖᤧ ᤁᤢᤈᤰᤔᤣ᤺ᤳ ᤁᤋᤢᤖᤠ᤺ᤸᤗᤧ ᤁᤢᤛ᤻ᤛᤠᤜᤠ᤹-

ᤈᤡᤔᤪᤠᤏ. ᤕᤥᤇ᤻ᤕᤠᤏ. ᤔᤍᤠᤏ. ᤔᤡᤍᤩᤠᤏ. ᤕᤡᤛᤒᤠᤁ ᤏᤢ ᤛᤢᤜ ᤔᤧᤘᤕᤧ॥

ᤕᤥᤇ᤻ᤕᤠᤏᤖᤧ ᤁᤢᤛ᤻ᤛᤠᤜᤠ᤹-

ᤛᤣᤒᤠ ᤏᤢ ᤍᤍᤠᤏ॥

᥉᥉ ᤔᤡᤍᤩᤠᤏᤖᤧ ᤁᤢᤛ᤻ᤛᤠᤜᤠ᤹-

ᤀᤣᤐᤠ. ᤀᤣᤐᤣᤖ. ᤜᤏᤥᤁ. ᤀᤒᤡᤍᤠ ᤏᤢ ᤀᤣᤸᤍᤠ॥

ᤁᤴᤜᤠ᤹ ᤁᤧᤖᤧᤰ ᤁᤋᤢᤖᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤘᤕᤧᤖᤥ॥

ᤛᤠᤖᤠ᤺ᤸᤗᤧ ᤁᤢᤛ᤻ᤛᤠᤜᤠ᤹

(ᤋᤥᤗᤡᤱ ᥉᥌:᥇-᥇᥏)

᥉᥊ ᤀᤒᤪᤠᤜᤠᤶᤔᤡᤴ ᤀᤡᤛᤜᤠᤁᤖᤧ ᤁᤢᤶᤒᤠ ᤘᤕᤧ॥

ᤀᤡᤛᤜᤠᤁᤖᤧ ᤁᤢᤛ᤻ᤛᤠᤜᤠ᤹- ᤀᤣᤛᤠᤘ ᤏᤢ ᤀᤡᤛᤪᤠᤀᤡᤗ॥

ᤀᤣᤛᤠᤘᤖᤧ ᤁᤢᤛ᤻ᤛᤠᤜᤠ᤹

᥉᥋ ᤀᤣᤛᤠᤘᤖᤧ ᤁᤢᤛ᤻ᤛᤠᤜᤠ᤹- ᤀᤣᤗᤡᤐᤈ. ᤖᤢᤀᤣᤗ. ᤕᤣᤀᤢᤛ. ᤕᤠᤗᤠᤔ ᤏᤢ ᤁᤥᤖᤜ॥

᥉᥌ ᤀᤣᤗᤡᤐᤈᤖᤧ ᤁᤢᤛ᤻ᤛᤠᤜᤠ᤹- ᤋᤣᤔᤠᤏ. ᤀᤥᤔᤠᤖ. ᤛᤐᤥ. ᤃᤠᤗᤠᤔ ᤏᤢ ᤁᤏᤈ.

ᤋᤡᤶᤏ ᤏᤢ ᤀᤔᤠᤗᤧᤰᤁᤧᤴ ᤔᤧᤘᤕᤧ॥

᥉᥍ ᤖᤢᤀᤣᤗᤖᤧ ᤁᤢᤛ᤻ᤛᤠᤜᤠ᤹-

ᤏᤜᤋ. ᤈᤣᤖᤜ. ᤛᤶᤔᤠ ᤏᤢ ᤔᤡᤈ᤻ᤈᤠ ᤔᤧᤘᤕᤧᤖᤥ॥

ᤀᤣᤍᤥᤔᤀᤥ ᤛᤣᤀᤡᤖᤖᤧ ᤁᤢᤔᤏᤠᤜᤠ᤹

(ᤋᤥᤗᤡᤱ ᥉᥌:᥈᥆-᥉᥆)

᥉᥎ ᤛᤣᤀᤡᤖᤖᤧ ᤁᤢᤛ᤻ᤛᤠᤜᤠ᤹- ᤗᤥᤋᤠᤏ. ᤛᤥᤒᤠᤗ. ᤛᤡᤒᤥᤏ. ᤀᤏᤠ. ᤍᤡᤛᤥᤏ. ᤀᤣᤛᤣᤖ ᤏᤢ ᤍᤡᤛᤠᤏ॥

᥉᥏ ᤗᤥᤋᤠᤏᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹- ᤜᤥᤖᤡ ᤏᤢ ᤜᤣᤔᤠᤔ॥ ᤋᤡᤶᤏ ᤔᤡᤱ ᤁᤧᤘᤠ᤺ᤵᤔᤠ ᤗᤥᤋᤠᤏᤖᤧ ᤁᤢᤴᤛᤠ᤹ ᤔᤧᤴᤇᤢᤔᤠ ᤌᤡᤰ ᤘᤕᤧ॥

᥊᥆ ᤛᤥᤒᤠᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹- ᤀᤸᤒᤠᤏ. ᤔᤠᤏᤜᤋ. ᤀᤣᤒᤠᤗ. ᤛᤐᤥ ᤏᤢ ᤀᤥᤏᤠᤔ॥

ᤛᤡᤒᤥᤏᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹- ᤀᤕᤩᤠ ᤏᤢ ᤀᤏᤠ॥

᥊᥇ ᤀᤏᤠᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ-

ᤍᤡᤛᤥᤏ॥

ᤍᤡᤛᤥᤏᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤜᤣᤶᤍᤠᤏ. ᤀᤣᤛ᤻ᤒᤠᤏ. ᤕᤡᤋᤪᤠᤏ ᤏᤢ ᤁᤖᤠᤏ॥

᥊᥈ ᤀᤣᤛᤣᤖᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤒᤡᤸᤜᤠᤏ. ᤈᤠᤒᤠᤏ ᤏᤢ ᤀᤁᤠᤏ॥

ᤍᤡᤛᤠᤏᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤀᤢᤈ ᤏᤢ ᤀᤖᤠᤏ ᤘᤕᤧᤛᤡᤖᤥ॥

ᤀᤣᤍᤥᤔᤒᤠ ᤕᤢᤰᤛᤠᤒᤠᤜᤠ᤹

᥊᥉ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤀᤣᤍᤥᤔᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤠᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ-

ᤒᤀᤥᤖᤖᤧ ᤁᤢᤛ᤻ᤛᤠ ᤒᤣᤗᤠ. ᤍᤡᤴᤜᤠᤘᤠ᤺ᤴ ᤂᤢᤏᤧ᤹ ᤁᤢᤕᤧᤰᤕᤰ ᤏᤧᤛ᤻ᤛᤧ॥

᥊᥊ ᤒᤣᤗᤠ᤺ᤴ ᤔᤠᤛᤡᤱᤅᤠᤱ ᤒᤥᤈᤪᤠᤒᤠ ᤈᤣᤖᤜᤖᤧ ᤁᤢᤛ᤻ᤛᤠ ᤕᤥᤒᤠᤒᤧᤴ ᤜᤠᤱ ᤐᤥ᤺ᤰᤂᤧ॥

᥊᥋ ᤕᤥᤒᤠᤒᤧᤴ ᤔᤠᤛᤡᤱᤅᤠᤱ ᤋᤣᤔᤠᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤒᤠ ᤜᤢᤛᤠᤔᤧᤴ ᤜᤠᤱ ᤐᤥ᤺ᤰᤂᤧ॥

᥊᥌ ᤜᤢᤛᤠᤔᤧᤴ ᤔᤠᤛᤡᤱᤅᤠᤱ ᤒᤍᤍᤖᤧ ᤁᤢᤛ᤻ᤛᤠ ᤜᤍᤍᤧᤴ ᤜᤠᤱ ᤐᤥ᤺ᤰᤂᤧ॥ ᤂᤢᤏᤧ᤹ ᤔᤥᤀᤠᤒ ᤗᤠᤈᤣ᤹ᤀᤥ ᤔᤡᤍᤩᤠᤏᤡᤜᤠ᤹ ᤏᤠ᤺ᤴᤍᤢᤛᤡ॥ ᤂᤢᤏᤧ᤹ ᤁᤢᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤀᤘᤡᤋ ᤏᤧᤛ᤻ᤛᤧ॥

᥊᥍ ᤜᤍᤍᤧᤴ ᤔᤠᤛᤡᤱᤅᤠᤱ ᤔᤠᤛᤪᤣᤁᤠᤒᤠ ᤛᤶᤗᤠ᤺ᤴ ᤜᤠᤱ ᤐᤥ᤺ᤰᤂᤧ॥

᥊᥎ ᤛᤶᤗᤠ᤺ᤴ ᤔᤠᤛᤡᤱᤅᤠᤱ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤖᤜᤥᤒᤥᤋᤒᤠ ᤛᤦᤗᤧᤴ ᤜᤠᤱ ᤐᤥ᤺ᤰᤂᤧ॥

᥊᥏ ᤛᤦᤗᤧᤴ ᤔᤠᤛᤡᤱᤅᤠᤱ ᤀᤰᤒᤥᤖᤖᤧ ᤁᤢᤛ᤻ᤛᤠ ᤒᤠᤗ-ᤜᤠᤏᤠᤏᤧᤴ ᤜᤠᤱ ᤐᤥ᤺ᤰᤂᤧ॥

᥋᥆ ᤒᤠᤗ-ᤜᤠᤏᤠᤏᤧᤴ ᤔᤠᤛᤡᤱᤅᤠᤱ ᤜᤍᤍᤧᤴ ᤜᤠᤱ ᤐᤥ᤺ᤰᤂᤧ॥ ᤂᤢᤏᤧ᤹ ᤁᤢᤕᤧᤰᤕᤰᤁᤡᤸᤗᤧ ᤁᤢᤔᤡᤱ ᤐᤠᤀᤢ ᤏᤧᤛ᤻ᤛᤧ॥ ᤂᤢᤏᤧ᤹ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤔᤜᤣᤋᤒᤣᤗ ᤘᤕᤧ. ᤂᤢᤏᤧ᤹ ᤔᤋᤪᤣᤍᤖᤧ ᤁᤢᤛ᤻ᤛᤠ. ᤔᤣ-ᤈᤠᤜᤠᤒᤖᤧ ᤁᤢᤶᤔᤧᤴᤇᤠ᤹ᤔᤠ ᤘᤕᤧ॥

᥋᥇ ᤜᤍᤍᤧᤴᤏᤠᤱ ᤔᤠᤛᤡᤱ॥

ᤀᤣᤍᤥᤔᤒᤠ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ-

ᤋᤡᤶᤏ. ᤀᤗᤫᤠ. ᤕᤋᤣᤋ.

᥋᥈ ᤀᤥᤜᤥᤗᤡᤒᤠᤔᤠ. ᤀᤣᤗᤠᤜ. ᤐᤡᤏᤥᤏ.

᥋᥉ ᤁᤏᤈ. ᤋᤣᤔᤠᤏ. ᤔᤡᤒ᤻ᤛᤠᤖ.

᥋᥊ ᤔᤃ᤻ᤍᤡᤀᤣᤗ ᤏᤢ ᤀᤡᤖᤠᤔ॥ ᤀᤣᤍᤥᤔᤒᤠ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ॥

a 

᥇:᥋ “ᤁᤢᤛ᤻ᤛᤠᤜᤠ᤹” ᤑᤠ᤹ᤀᤡᤴ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤀᤡᤃᤪ ᤌᤠ᤺ᤰᤛᤠᤜᤠ᤹ ᤀᤡᤃᤪ ᤛᤢᤘᤠᤱᤜᤠ᤹ ᤐᤥᤱ᤹. ᤐᤠ᤺ᤳᤗᤠ ᥌-᥏. ᥇᥍ ᤏᤢ ᥈᥉ ᤀᤥᤀᤠᤱ ᤐᤳ॥

b 

᥇:᥇᥏ ᤁᤸᤗᤧ ᤁᤢᤒᤣ᤺ᤴ “ᤔᤧᤛᤧᤖᤧᤒᤠ ᤐᤥᤱ᤹॥”

ᤕᤜᤢᤍᤠ

᥈

ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠᤜᤠ᤹- ᤖᤢᤒᤣᤏ. ᤛᤡᤔᤡᤕᤥᤏ. ᤗᤧᤒᤡ. ᤕᤜᤢᤍᤠ. ᤀᤡᤛ᤻ᤛᤠᤂᤠᤖ. ᤈᤒᤢᤗᤢᤏ.

᥈ ᤍᤠᤏ. ᤕᤢᤛᤢᤑ. ᤒᤣᤏᤩᤠᤔᤡᤏ. ᤏᤵᤋᤠᤗᤡ. ᤃᤠᤍ ᤏᤢ ᤀᤠᤛᤣᤖ ᤔᤧᤘᤕᤧᤖᤥ॥

ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠᤜᤠ᤹

᥉ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠᤜᤠ᤹- ᤀᤣᤖ. ᤀᤥᤏᤠᤏ ᤏᤢ ᤛᤣᤗᤜ॥ ᤁᤴ ᤛᤢᤶᤛᤡᤖᤧ ᤂᤢᤴᤇᤡ᤹ ᤔᤠ᤺ᤴ ᤆᤠᤜᤡ᤺ᤴ ᤁᤏᤠᤏᤡ ᤔᤧᤴᤇᤢᤔᤠ ᤒᤠᤌ-ᤛᤢᤀᤠ᤺ᤴ ᤘᤕᤧ॥ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤋᤢᤶᤒᤠ ᤀᤣᤖᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤢᤏᤡᤱᤘᤠ᤹ ᤔᤧᤍᤠᤛᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤛᤩᤧᤖᤢ॥

᥊ ᤂᤧᤒᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤶᤒᤠᤱᤗᤡ ᤋᤠᤔᤠᤖᤖᤧ ᤂᤢᤏᤧ᤹ ᤁᤢᤗᤠᤃᤡ ᤑᤠᤖᤣᤛ ᤏᤢ ᤈᤣᤖᤜ᤺ᤴ ᤁᤳᤋᤢᤛᤡ॥ ᤕᤜᤢᤍᤠ᤺ᤸᤗᤧ ᤁᤧᤖᤧᤰ ᤁᤢᤛ᤻ᤛᤠᤜᤠ᤹ ᤅᤠᤛᤡ ᤔᤧᤒᤥ᤺ᤰᤂᤧ॥

᥋ ᤑᤠᤖᤣᤛᤖᤧ ᤁᤢᤛ᤻ᤛᤠᤜᤠ᤹- ᤜᤣᤛᤪᤥᤏ ᤏᤢ ᤜᤠᤔᤢᤗ॥

᥌ ᤈᤣᤖᤜᤖᤧ ᤁᤢᤛ᤻ᤛᤠᤜᤠ᤹-

ᤈᤡᤔᤪᤡ. ᤀᤣᤋᤠᤏ. ᤜᤣᤔᤠᤏ. ᤁᤗᤁᤥᤗ ᤏᤢ ᤍᤷᤍᤠ ᤁᤧᤖᤧᤰᤗᤧ ᤅᤠᤛᤡ ᤔᤧᤘᤕᤧ॥

᥍ ᤁᤷᤔᤡᤖᤧ ᤁᤢᤛ᤻ᤛᤠᤜᤠ᤹-

ᤀᤠᤁᤠᤏ. ᤂᤧᤸᤗᤧ ᤋᤥ᤺ᤶᤔᤏᤠᤒᤠ ᤆᤡᤃᤰᤘᤠᤜᤠ᤹ ᤋᤣ᤹ᤔᤠ ᤔᤧᤴᤏᤢ᤹ᤔᤏᤠᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴᤏᤠᤱ ᤀᤡᤛᤪᤠᤀᤡᤗᤀᤥ ᤋᤢᤰᤂᤣ ᤗᤠᤰᤂᤣ ᤋᤠᤖᤢ॥

᥎ ᤀᤣᤋᤠᤏᤖᤧ ᤁᤢᤛ᤻ᤛᤠ- ᤀᤈᤷᤕᤠᤜ᤺ᤴ ᤘᤕᤧ॥

᥏ ᤜᤣᤛᤪᤥᤏᤖᤧ ᤁᤢᤛ᤻ᤛᤠᤜᤠ᤹- ᤕᤖᤜᤔᤣᤗ. ᤖᤠᤔ ᤏᤢ ᤁᤠᤗᤣᤒ ᤔᤧᤘᤕᤧᤖᤥ॥

ᤜᤣᤛᤪᤥᤏᤖᤧ ᤁᤢᤛ᤻ᤛᤠ ᤖᤠᤔ

᥇᥆ ᤖᤠᤔᤧᤴ ᤀᤶᤔᤡᤏᤠᤍᤠᤒᤖᤧ ᤁᤢᤶᤒᤠ ᤘᤕᤧ.

ᤜᤧᤰᤁᤩᤠᤱ ᤀᤶᤔᤡᤏᤠᤍᤠᤒᤧᤴ ᤏᤜᤛᤥᤏᤖᤧ ᤁᤢᤶᤒᤠ ᤘᤕᤧ. ᤂᤢᤏᤧ᤹ ᤕᤜᤢᤍᤠᤒᤠ ᤗᤳᤇᤠ ᤗᤠᤶᤗᤥᤒᤠ ᤘᤕᤧ॥

᥇᥇ ᤏᤜᤛᤥᤏᤧᤴ ᤛᤸᤔᤥᤏᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤛᤸᤔᤥᤏᤧᤴ ᤒᤥᤀᤈᤖᤧ ᤁᤢᤶᤒᤠ ᤘᤕᤧ॥

᥇᥈ ᤒᤥᤀᤈᤧᤴ ᤀᤥᤒᤣᤍᤖᤧ ᤁᤢᤶᤒᤠ ᤘᤕᤧ. ᤂᤶᤓᤩᤠᤱ ᤀᤥᤒᤣᤍᤧᤴ ᤕᤡᤛᤤᤖᤧ ᤁᤢᤶᤒᤠ ᤘᤕᤧ॥

᥇᥉ ᤕᤡᤛᤤᤖᤧ ᤁᤢᤛ᤻ᤛᤠ ᤏᤢᤛᤡ ᤔᤧᤘᤕᤧ. ᤁᤢᤛ᤻ᤛᤠ ᤋᤢᤶᤒᤠ ᤀᤣᤗᤡᤀᤠᤒ.

ᤛᤖᤢᤶᤒᤠ ᤀᤒᤡᤏᤠᤍᤠᤒ. ᤜᤠᤱᤛᤖᤢᤶᤒᤠ ᤛᤡᤔᤣᤀ.

᥇᥊ ᤜᤠᤱᤛᤖᤢᤶᤒᤧᤸᤗᤧ ᤁᤢᤏᤠ᤺ᤱ ᤏᤋᤏᤣᤗ. ᤏᤋᤏᤣᤗᤖᤧ ᤁᤢᤏᤠ᤺ᤱ ᤖᤠᤍ᤻ᤍᤤ.

᥇᥋ ᤖᤠᤍ᤻ᤍᤤᤖᤧ ᤁᤢᤏᤠ᤺ᤱ ᤀᤥᤛᤣᤔ ᤏᤢ ᤑᤥ᤺ᤰᤘᤠᤒᤠᤴ ᤍᤠᤀᤢᤍ ᤘᤕᤧ॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤏᤢᤛᤠ᤹ᤜᤠ᤹ ᤛᤖᤢᤕᤠᤜ ᤏᤢ ᤀᤒᤡᤃᤣᤗ ᤘᤕᤧᤛᤡ॥ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤛᤢᤶᤛᤡ ᤕᤧᤶᤒᤡᤳᤇᤠᤜᤠ᤹ ᤀᤒᤡᤛᤤ. ᤕᤥᤀᤠᤒ ᤏᤢ ᤀᤛᤠᤜᤣᤗ ᤔᤧᤘᤕᤧ॥

᥇᥍ ᤀᤒᤡᤃᤣᤗᤧᤴ ᤀᤔᤠᤛᤠ᤺ᤸᤗᤧ ᤁᤢᤶᤔᤠ ᤘᤕᤧ. ᤛ᤻ᤔᤠᤀᤣᤗᤡ ᤕᤣᤋᤣᤖᤧᤴ ᤂᤢᤏᤧ᤹ ᤁᤢᤶᤒᤠ ᤘᤕᤧᤖᤥ॥

ᤜᤣᤛᤪᤥᤏ

᥇᥎ ᤜᤣᤛᤪᤥᤏᤖᤧ ᤁᤢᤛ᤻ᤛᤠ ᤁᤠᤗᤧᤒᤧᤸᤗᤧ ᤂᤢᤏᤧ᤹ ᤁᤢᤔᤣ᤺ᤳ ᤀᤈᤢᤒᤠ ᤏᤢ ᤕᤖᤡᤀᤋᤗᤠᤶ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤁᤳᤋᤢᤛᤡ॥

ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹- ᤕᤣᤛᤣᤖ. ᤛᤥᤒᤠᤒ ᤏᤢ ᤀᤷᤍᤥᤏ ᤔᤧᤘᤕᤧ॥

᥇᥏ ᤀᤠᤸᤗ ᤀᤈᤢᤒᤠ᤺ᤴ ᤔᤠᤛᤡᤱᤅᤠᤱ ᤁᤠᤗᤧᤒᤧᤸᤗᤧ ᤀᤣᤐᤪᤠᤋᤧᤴ ᤔᤧ᤺ᤰᤂᤡᤶ ᤔᤧᤳᤋᤢ. ᤂᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤜᤢᤖᤧᤴ ᤁᤳᤋᤢ॥

᥈᥆ ᤜᤢᤖᤧᤴ ᤆᤠᤜᤡ᤺ᤴ ᤀᤢᤖᤡᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤀᤢᤖᤡ᤺ᤴ ᤒᤈᤗᤧᤗᤖᤧ ᤁᤢᤶᤒᤠ॥

᥈᥇ ᤀᤠᤸᤗ ᤋᤠ᤺ᤴᤍᤡ ᤜᤣᤛᤪᤥᤏᤧᤴ ᤋᤢᤰᤐᤥ᤺ᤱ ᤋᤱᤒᤣ ᤁᤧᤖᤧᤸᤗᤧ ᤔᤠᤁᤡᤖᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ. ᤃᤡᤗᤠᤍᤖᤧ ᤁᤢᤴᤈᤣ᤺ᤸᤗᤡ᤺ᤴ ᤂᤢᤏᤧ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤰᤂᤢ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴᤏᤢ ᤀᤡᤵᤛᤧᤀᤠᤱ ᤂᤧᤸᤗᤧ ᤛᤃᤢᤒᤧᤴ ᤁᤳᤋᤢ॥

᥈᥈ ᤛᤃᤢᤒᤧᤴ ᤕᤠᤀᤡᤖᤖᤧ ᤁᤢᤶᤒᤠ ᤘᤕᤧ॥ ᤕᤠᤀᤡᤖᤖᤧ ᤃᤡᤗᤠᤍᤒᤠ ᤏᤡᤒᤥᤱᤅᤠᤱ ᤛᤢᤶᤛᤡ ᤕᤧᤰᤕᤰᤜᤠ᤹ ᤜᤢᤰᤁᤠᤵ ᤆᤥᤃᤢ॥

᥈᥉ (ᤁᤖ ᤃᤛᤢᤖ ᤏᤢ ᤀᤖᤠᤔᤧᤸᤗᤧ ᤂᤧᤱᤜᤠ᤹ᤗᤠᤶ ᤜᤒ᤻ᤒᤠᤋ-ᤕᤠᤀᤡᤖᤧᤴ ᤏᤢ ᤁᤣᤏᤠᤋ. ᤂᤧᤵᤔᤥᤒᤠ ᤐᤠᤱᤈᤢᤶᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤖᤧᤰᤗᤧ ᤋᤢᤰᤐᤥ᤺ᤱ ᤕᤧᤰᤕᤰᤜᤠ᤹ ᤜᤢᤰᤁᤠᤵ ᤆᤥᤃᤧᤛᤢ॥) ᤁᤴᤜᤠ᤹ ᤁᤧᤖᤧᤰ ᤃᤡᤗᤠᤍᤖᤧ ᤁᤢᤶᤒᤠ ᤔᤠᤁᤡᤖᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤔᤧᤘᤕᤧ॥

᥈᥊ ᤜᤣᤛᤪᤥᤏᤧᤴ ᤁᤠᤗᤧᤒ-ᤀᤣᤐᤪᤠᤋᤠᤀᤥ ᤔᤠᤛᤡᤱᤅᤠᤱ ᤜᤣᤛᤪᤥᤏᤖᤧ ᤁᤢᤔᤣ᤺ᤳ ᤀᤒᤡᤕᤠ᤺ᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤀᤛᤜᤢᤖᤧᤴ ᤁᤳᤋᤢ. ᤂᤧᤴ ᤋᤁᤥᤖᤧ ᤁᤢᤶᤒᤠ ᤘᤕᤧᤖᤥ॥

ᤜᤣᤛᤪᤥᤏᤖᤧ ᤁᤢᤛ᤻ᤛᤠ ᤕᤖᤜᤔᤣᤗ

᥈᥋ ᤜᤣᤛᤪᤥᤏᤖᤧ ᤁᤢᤛ᤻ᤛᤠ ᤋᤢᤶᤒᤠ ᤕᤖᤜᤔᤣᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤁᤢᤛ᤻ᤛᤠ ᤋᤢᤶᤒᤠ ᤖᤠᤔ. ᤂᤧᤴ ᤀᤣᤃᤠᤱ ᤒᤢᤏᤠ. ᤀᤥᤖᤣᤏ. ᤀᤥᤛᤣᤔ ᤏᤢ ᤀᤜᤡᤕᤠᤜ॥

᥈᥌ ᤕᤖᤜᤔᤣᤗᤖᤧ ᤘᤣ᤹ ᤁᤢᤔᤣ᤺ᤳ ᤌᤡᤰ ᤘᤕᤧ. ᤂᤧᤸᤗᤧ ᤁᤢᤔᤡᤱ ᤀᤋᤠᤖᤠ ᤘᤕᤧ॥ ᤂᤧᤱᤃ ᤀᤥᤏᤠᤔᤖᤧ ᤁᤢᤶᤔᤠ ᤘᤕᤧ॥

᥈᥍ ᤕᤖᤜᤔᤣᤗᤖᤧ ᤁᤢᤛ᤻ᤛᤠ ᤋᤢᤶᤒᤠ ᤖᤠᤔᤖᤧ ᤁᤢᤛ᤻ᤛᤠᤜᤠ᤹-

ᤔᤠᤛ. ᤕᤠᤔᤡᤏ ᤏᤢ ᤀᤣᤁᤣᤖ॥

᥈᥎ ᤀᤥᤏᤠᤔᤖᤧ ᤁᤢᤛ᤻ᤛᤠᤜᤠ᤹- ᤛᤶᤔᤤ ᤏᤢ ᤕᤠᤍᤠ॥

ᤛᤶᤔᤤᤖᤧ ᤁᤢᤛ᤻ᤛᤠᤜᤠ᤹-

ᤏᤠᤍᤠᤒ ᤖ ᤀᤒᤡᤛᤢᤖ॥

᥈᥏ ᤀᤒᤡᤛᤢᤖᤖᤧ ᤁᤢᤔᤣ᤺ᤳᤋᤡᤸᤗᤧ ᤁᤢᤔᤡᤱ ᤀᤒᤡᤜᤣᤗ ᤘᤕᤧ-

ᤂᤢᤏᤧ᤹ ᤁᤢᤗᤠᤃᤡ ᤂᤧᤸᤗᤧ ᤀᤜᤒᤠᤏᤧᤴ ᤏᤢ ᤔᤥᤗᤡᤍᤧᤴ ᤁᤳᤋᤢᤛᤡ॥

᥉᥆ ᤏᤠᤍᤠᤒᤖᤧ ᤁᤢᤛ᤻ᤛᤠᤜᤠ᤹-

ᤛᤣᤗᤣᤍ ᤏᤢ ᤀᤵᤐᤣᤔ॥ ᤛᤣᤗᤣᤍᤧᤴ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤘᤠ᤹ᤀᤣ ᤗᤢᤃᤧ॥

᥉᥇ ᤀᤵᤐᤣᤔᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ- ᤕᤡᤛᤡ. ᤕᤡᤛᤡ᤺ᤴ ᤛᤣᤛᤠᤏᤖᤧ ᤁᤢᤶᤒᤠ ᤘᤕᤧ॥

ᤛᤣᤛᤠᤏᤧᤴ ᤆᤠᤜᤡ᤺ᤴ- ᤀᤜᤗᤤᤖᤧ ᤁᤢᤶᤒᤠ ᤘᤕᤧ॥

᥉᥈ ᤛᤶᤔᤤᤖᤧ ᤁᤢᤴᤛᤠ᤹ ᤕᤠᤍᤠᤖᤧ ᤁᤢᤛ᤻ᤛᤠᤜᤠ᤹-

ᤕᤣᤋᤣᤖ ᤏᤢ ᤈᤥᤏᤠᤌᤏ॥ ᤕᤣᤋᤣᤖᤧᤴ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤘᤠ᤹ᤀᤣ ᤗᤢᤃᤧ॥

᥉᥉ ᤈᤥᤏᤠᤌᤏᤖᤧ ᤁᤢᤛ᤻ᤛᤠᤜᤠ᤹-

ᤐᤣᤗᤣᤌ ᤏᤢ ᤈᤠᤈᤠ॥ ᤕᤖᤜᤔᤣᤗᤖᤧ ᤁᤢᤎᤡᤴᤎᤠᤱ ᤛᤠᤕᤥᤒᤥᤖᤠ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧ॥

᥉᥊ ᤛᤣᤛᤠᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤰ ᤔᤧᤘᤕᤧ. ᤁᤖ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤜᤥ᤺ᤵᤋᤧ॥ ᤂᤧᤸᤗᤧ ᤕᤖᤜᤠ ᤔᤧᤵᤔᤏᤠᤒᤠ ᤔᤡᤛᤪᤡ ᤁᤢᤕᤥ᤺ᤰ ᤌᤡᤰ ᤘᤕᤧ॥

᥉᥋ ᤛᤣᤛᤠᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤂᤢᤏᤧ᤹ ᤀᤠᤶᤓᤠ ᤁᤴ ᤕᤥᤃ᤻ᤒᤠ ᤕᤖᤜᤠ᤺ᤴᤏᤢ ᤔᤣ᤺ᤰᤂᤡᤶ ᤔᤧᤳᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤕᤖᤜᤠ᤺ᤸᤗᤧ ᤁᤢᤗᤠᤃᤡ ᤀᤳᤋᤤᤴ ᤛᤠ ᤁᤳᤋᤢ॥

᥉᥌ ᤀᤳᤋᤤᤴ ᤏᤠᤋᤠᤏᤖᤧ ᤁᤢᤶᤒᤠ ᤘᤕᤧ.

ᤏᤠᤋᤠᤏᤧᤴ ᤈᤠᤒᤠᤍᤖᤧ ᤁᤢᤶᤒᤠ ᤘᤕᤧ.

᥉᥍ ᤈᤠᤒᤠᤍᤧᤴ ᤀᤣᤐᤗᤠᤗᤖᤧ ᤁᤢᤶᤒᤠ ᤘᤕᤧ.

ᤀᤣᤐᤗᤠᤗᤧᤴ ᤀᤥᤒᤣᤍᤖᤧ ᤁᤢᤶᤒᤠ ᤘᤕᤧ.

᥉᥎ ᤀᤥᤒᤣᤍᤧᤴ ᤕᤣᤜᤢᤖᤧ ᤁᤢᤶᤒᤠ ᤘᤕᤧ.

ᤕᤣᤜᤢ᤺ᤴ ᤀᤈᤷᤕᤠᤜᤖᤧ ᤁᤢᤶᤒᤠ ᤘᤕᤧ.

᥉᥏ ᤀᤈᤷᤕᤠᤜ᤺ᤴ ᤜᤣᤗᤣᤛᤖᤧ ᤁᤢᤶᤒᤠ ᤘᤕᤧ.

ᤜᤣᤗᤣᤛᤧᤴ ᤀᤣᤗᤠᤛᤠᤖᤧ ᤁᤢᤶᤒᤠ ᤘᤕᤧ.

᥊᥆ ᤀᤣᤗᤠᤛᤠ᤺ᤴ ᤛᤡᤛ᤻ᤔᤤᤖᤧ ᤁᤢᤶᤒᤠ ᤘᤕᤧ.

ᤛᤡᤛ᤻ᤔᤤ᤺ᤴ ᤛᤸᤗᤢᤔᤖᤧ ᤁᤢᤶᤒᤠ ᤘᤕᤧ.

᥊᥇ ᤛᤸᤗᤢᤔᤧᤴ ᤕᤁᤔᤩᤠᤜᤖᤧ ᤁᤢᤶᤒᤠ ᤘᤕᤧ.

ᤕᤁᤔᤩᤠᤜ᤺ᤴ ᤀᤣᤗᤡᤛᤠᤔᤠ᤺ᤸᤗᤧ ᤁᤢᤶᤒᤠ ᤘᤕᤧᤖᤥ॥

ᤁᤠᤗᤣᤒᤖᤧ ᤁᤢᤜᤡᤶᤛᤕᤱᤜᤠ᤹

᥊᥈ ᤕᤖᤜᤔᤣᤗᤖᤧ ᤁᤢᤴᤛᤠ᤹ ᤁᤠᤗᤣᤒᤖᤧ ᤁᤢᤛ᤻ᤛᤠᤜᤠ᤹-

ᤁᤢᤛ᤻ᤛᤠ ᤋᤢᤶᤒᤠ ᤔᤣᤛᤠ. ᤂᤢᤏᤧ᤹ ᤈᤡᤐᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤈᤡᤐᤖᤧ ᤁᤢᤛ᤻ᤛᤠ ᤔᤠᤖᤣᤛᤠ ᤘᤕᤧ. ᤔᤠᤖᤣᤛᤠ᤺ᤴ ᤜᤣᤒᤪᤥᤏᤖᤧ ᤁᤢᤶᤒᤠ ᤘᤕᤧ॥

᥊᥉ ᤜᤣᤒᤪᤥᤏᤖᤧ ᤁᤢᤛ᤻ᤛᤠᤜᤠ᤹- ᤁᤥᤖᤜ. ᤋᤵᤐᤢᤜ. ᤖᤣᤁᤣᤔ ᤏᤢ ᤛᤣᤔᤠ॥

᥊᥊ ᤛᤣᤔᤠ᤺ᤴ ᤖᤜᤔᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤕᤜᤔᤧᤴ ᤕᤥᤷᤁᤠᤔᤖᤧ ᤁᤢᤶᤒᤠ ᤘᤕᤧ॥ ᤖᤣᤁᤣᤔᤧᤴ ᤛᤶᤔᤤᤖᤧ ᤁᤢᤶᤒᤠ ᤘᤕᤧ॥

᥊᥋ ᤛᤶᤔᤤᤖᤧ ᤁᤢᤛ᤻ᤛᤠ ᤔᤠᤀᤥᤏ ᤘᤕᤧ. ᤜᤧᤰᤁᤩᤠᤱ ᤔᤠᤀᤥᤏᤧᤴ ᤒᤣᤌ-ᤛᤖᤖᤧ ᤁᤢᤶᤒᤠ ᤘᤕᤧ॥

᥊᥌ ᤁᤠᤗᤣᤒᤖᤧ ᤁᤢᤈᤰᤔᤣ᤺ᤳ ᤀᤣᤐᤠ᤺ᤴ ᤆᤠᤜᤡ᤺ᤴ ᤜᤠᤖᤠᤏ. ᤔᤥᤛ ᤏᤢ ᤃᤠᤈᤣᤈᤖᤧ ᤂᤢᤴᤇᤡ᤹ ᤔᤠᤏᤢᤍᤡᤱ ᤔᤠ ᤘᤕᤧ॥ ᤜᤠᤖᤠᤏᤧᤴ ᤃᤠᤈᤣᤈᤖᤧ ᤁᤢᤶᤒᤠ ᤘᤕᤧ॥

᥊᥍ ᤕᤜᤍᤤᤖᤧ ᤁᤢᤛ᤻ᤛᤠᤜᤠ᤹- ᤖᤣᤃᤣᤔ. ᤕᤥᤋᤠᤔ. ᤃᤣᤛᤠᤏ. ᤐᤗᤣᤋ. ᤀᤣᤐᤠ ᤏᤢ ᤛᤠᤐ॥

᥊᥎ ᤁᤠᤗᤣᤒᤖᤧ ᤁᤢᤈᤰᤔᤣ᤺ᤳ ᤔᤠᤁᤠ᤺ᤴ ᤆᤠᤜᤡ᤺ᤴ ᤛᤣᤒᤣᤖ ᤏᤢ ᤋᤡᤷᤜᤠᤏᤠᤖᤧ ᤂᤢᤴᤇᤡ᤹ ᤔᤠᤏᤢᤍᤡᤱ ᤔᤠ ᤘᤕᤧ॥

᥊᥏ ᤂᤧᤸᤗᤧ ᤔᤍ᤻ᤔᤴᤏᤠᤖᤧ ᤁᤢᤶᤒᤠ ᤛᤠᤐᤧᤴ ᤜᤧᤰᤁᤩᤠᤱ ᤔᤰᤒᤣᤏᤠ ᤏᤢ ᤃᤡᤒᤡᤕᤠᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤛᤣᤒᤠ᤺ᤴᤏᤠᤱ ᤛᤠ ᤁᤳᤋᤢᤛᤡ॥ ᤀᤰᤛᤠ᤺ᤴ ᤁᤠᤗᤣᤒᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥋᥆ ᤁᤠᤗᤣᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ-

ᤀᤣᤐᤪᤠᤋᤠ᤺ᤸᤗᤧ ᤁᤢᤛ᤻ᤛᤠ ᤋᤢᤶᤒᤠ ᤜᤢᤖᤖᤧ ᤁᤢᤛ᤻ᤛᤠᤜᤠ᤹-

ᤛᤥᤒᤠᤗᤧᤴ ᤁᤡᤷᤕᤋ-ᤕᤠᤖᤡᤔᤖᤧ ᤁᤢᤶᤒᤠ ᤘᤕᤧ.

᥋᥇ ᤛᤸᤔᤠ᤺ᤴ ᤒᤣᤌᤗᤣᤜᤣᤔᤖᤧ ᤁᤢᤶᤒᤠ ᤘᤕᤧ. ᤂᤶᤓᤩᤠᤱ ᤜᤠᤖᤣᤐᤧᤴ ᤒᤣᤌ-ᤃᤠᤍᤣᤖᤖᤧ ᤁᤢᤶᤒᤠ ᤘᤕᤧ॥

᥋᥈ ᤁᤡᤷᤕᤋ-ᤕᤠᤖᤡᤔᤖᤧ ᤁᤢᤶᤒᤠ ᤛᤥᤒᤠᤗᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹-

ᤜᤠᤖᤥᤀᤣ. ᤔᤠᤏᤜᤋᤡᤜᤠ᤹ᤒᤠ ᤁᤢᤓᤪᤧ᤺ᤱ ᤜᤧᤰᤁᤩᤠᤱ

᥋᥉ ᤁᤡᤷᤕᤋ-ᤕᤠᤖᤡᤔᤒᤠ ᤜᤡᤶᤛᤕᤱᤜᤠ᤹- ᤕᤡᤋᤪᤡᤜᤠ᤹. ᤐᤢᤌᤡᤜᤠ᤹. ᤛᤢᤔᤠᤋᤡᤜᤠ᤹ ᤔᤡᤛᤪᤠᤋᤡᤜᤠ᤹॥ ᤁᤴᤜᤠ᤹ᤗᤠᤶ ᤛᤥᤖᤠᤋᤡᤜᤠ᤹ ᤏᤢ ᤀᤣᤛ᤻ᤋᤥᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤒᤥ᤺ᤰᤂᤧ॥

᥋᥊ ᤛᤸᤔᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤒᤣᤌᤗᤧᤜᤧᤔ. ᤏᤋᤥᤐᤠᤋᤡᤜᤠ᤹. ᤀᤋᤪᤥᤋ-ᤒᤣᤌ-ᤕᤥᤀᤠᤒ. ᤁᤢᤓᤪᤧ᤺ᤱ ᤔᤠᤏᤜᤋᤡᤜᤠ᤹ ᤜᤧᤰᤁᤩᤠᤱ ᤛᤥᤖᤡᤜᤠ᤹ ᤏᤢ

᥋᥋ ᤕᤠᤒᤣᤛᤀᤥ ᤁᤧᤕᤢᤱᤒᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹-

ᤋᤡᤖᤠᤋᤡᤜᤠ᤹. ᤛᤡᤶᤔᤋᤡᤜᤠ᤹ ᤏᤢ ᤛᤢᤁᤠᤋᤡᤜᤠ᤹॥ ᤁᤴᤜᤠ᤹ ᤂᤧᤴ ᤁᤣᤏᤡᤜᤠ᤹ᤖᤥ. ᤂᤧᤱᤜᤠ᤹ᤃ ᤖᤣᤁᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤜᤶᤔᤋᤗᤠᤶ ᤔᤧᤍᤩᤧᤖᤥ॥

ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹

᥉

ᤜᤣᤒᤪᤥᤏᤀᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤍᤠᤀᤢᤍᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧᤖᤥ-

ᤁᤢᤛ᤻ᤛᤠ ᤋᤢᤶᤒᤧᤴ ᤀᤔᤏᤥᤏ. ᤂᤧᤸᤗᤧ ᤁᤢᤶᤔᤠ ᤀᤜᤡᤏᤥᤔᤧᤴ ᤕᤡᤈᤖᤣᤗ ᤁᤧᤕᤢᤱᤔᤠ ᤘᤕᤧ.

ᤛᤖᤢᤶᤒᤧᤴ ᤍᤠᤏᤡᤀᤣᤗ. ᤂᤧᤸᤗᤧ ᤁᤢᤶᤔᤠ ᤀᤒᤡᤃᤣᤗᤧᤴ ᤁᤷᤔᤣᤗ ᤁᤧᤕᤢᤱᤔᤠ ᤘᤕᤧ.

᥈ ᤕᤠᤱᤛᤖᤢᤶᤒᤧᤴ ᤀᤒ᤻ᤛᤠᤗᤥᤔ. ᤂᤧᤸᤗᤧ ᤁᤢᤶᤔᤠ ᤔᤠᤁᤠ᤺ᤴ ᤃᤛᤢᤖᤒᤠ ᤜᤠᤱ ᤋᤸᤔᤤ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ.

ᤗᤡᤛᤡᤃᤣ᤺ᤰᤐᤧᤴ ᤀᤍᤥᤏᤡᤕᤠᤜ. ᤂᤧᤸᤗᤧ ᤁᤢᤶᤔᤠ ᤜᤃ᤻ᤃᤡᤋ ᤘᤕᤧ॥

᥉ ᤅᤠᤛᤡᤃᤣ᤺ᤰᤐᤧᤴ ᤛᤐᤋᤩᤠᤜ. ᤂᤧᤸᤗᤧ ᤁᤢᤶᤔᤠ ᤀᤒᤡᤋᤗ ᤘᤕᤧ. ᤜᤧᤰᤁᤩᤠᤱ ᤑᤥ᤹ᤒᤧᤴ ᤕᤡᤋᤪᤠᤔ. ᤂᤧᤸᤗᤧ ᤁᤢᤶᤔᤠ ᤍᤠᤀᤢᤍᤖᤧ ᤁᤢᤔᤣ᤺ᤳ ᤀᤣᤃ᤻ᤗᤠ᤺ᤴ ᤘᤕᤧ॥

᥊ ᤁᤴ ᤋᤢᤰᤛᤡᤜᤠ᤹ ᤆᤠᤜᤡ᤺ᤴ ᤍᤠᤀᤢᤍᤖᤧ ᤜᤣᤒᤪᤥᤏᤀᤥ ᤁᤳᤋᤢᤛᤡᤒᤠ ᤁᤢᤛ᤻ᤛᤠᤛᤡᤖᤥ॥ ᤂᤧᤵᤔᤥ ᤍᤠᤀᤢᤍᤧᤸᤗᤧ ᤋᤱᤒᤣ ᤏᤢᤛᤡᤀᤠᤱ ᤗᤠ ᤋᤢᤰᤛᤡ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥

ᤜᤧᤰᤁᤩᤠᤱ ᤕᤖᤢᤛᤗᤧᤔᤀᤥ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥋ ᤂᤧᤵᤔᤥ ᤁᤴ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤁᤢᤛ᤻ᤛᤠᤜᤠ᤹ ᤛᤠᤔᤧᤘᤠ᤺ᤴᤇᤡᤱᤗᤥ

ᤛᤶᤔᤢᤀ. ᤛᤥᤒᤠᤒ. ᤏᤠᤋᤠᤏ ᤏᤢ ᤛᤥᤗᤥᤔᤏ॥ ᤁᤴ ᤗᤡᤛᤡᤜᤠ᤹ ᤀᤶᤔᤡᤀᤣᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤒᤋᤛᤣᤒᤠ᤺ᤴ ᤗᤠᤶᤒᤠ ᤛᤠᤔᤧᤘᤠ᤺ᤴᤇᤡᤱᤅᤠᤱ ᤘᤕᤧ॥

᥌ ᤘᤣ᤹ ᤑᤠᤱᤛᤡ ᤆᤠᤜᤡ᤺ᤴ ᤕᤡᤓᤠᤖ. ᤀᤣᤗᤡᤛᤢᤀ. ᤀᤣᤗᤡᤐᤣᤗᤣᤋ.

᥍ ᤏᤥᤃᤜ. ᤏᤣᤐᤣᤃ. ᤕᤠᤐᤡ.

᥎ ᤀᤣᤗᤡᤛᤠᤔᤠ. ᤀᤣᤗᤩᤠᤍᤠ ᤏᤢ ᤀᤣᤗᤡᤐᤣᤗᤣᤋ ᤔᤧᤘᤕᤧ॥

᥏ ᤂᤢᤏᤧ᤹ ᤁᤢᤈᤰᤔᤣ᤺ᤳᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤁᤴᤜᤠ᤹ ᤁᤧᤖᤧᤰ ᤍᤠᤀᤢᤍᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤘᤕᤧ॥ ᤜᤧᤰᤁᤩᤠᤱ ᤋᤠᤔᤠᤖᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤛᤠ᤹ ᤔᤧᤴᤇᤢᤔᤠ ᤘᤕᤧᤖᤥ॥

ᤛᤥᤗᤥᤔᤏ ᤏᤢ ᤕᤜᤢᤍᤠᤒᤠ ᤘᤣ᤹ ᤜᤠᤱᤜᤠ᤹

᥇᥆ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤖᤜᤒᤠᤔ ᤘᤕᤧ.

ᤖᤜᤒᤠᤔᤖᤧ ᤁᤢᤛ᤻ᤛᤠ ᤀᤒᤡᤕᤠ ᤘᤕᤧ.

ᤀᤒᤡᤕᤠᤖᤧ ᤁᤢᤛ᤻ᤛᤠ ᤀᤠᤛᤠ ᤘᤕᤧ.

ᤀᤠᤛᤠᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋ ᤘᤕᤧ.

᥇᥇ ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤕᤜᤥᤖᤠᤔ ᤘᤕᤧ.

ᤕᤜᤥᤖᤠᤔᤖᤧ ᤁᤢᤛ᤻ᤛᤠ ᤀᤜᤈᤩᤠᤜ ᤘᤕᤧ.

ᤀᤜᤈᤩᤜᤖᤧ ᤁᤢᤛ᤻ᤛᤠ ᤕᤥᤀᤠᤛ ᤘᤕᤧ.

᥇᥈ ᤕᤥᤀᤠᤛᤖᤧ ᤁᤢᤛ᤻ᤛᤠ ᤀᤔᤛᤩᤠᤜ ᤘᤕᤧ.

ᤀᤔᤛᤩᤠᤜᤖᤧ ᤁᤢᤛ᤻ᤛᤠ ᤀᤈᤷᤕᤠᤜ ᤘᤕᤧ.

ᤀᤈᤷᤕᤠᤜᤖᤧ ᤁᤢᤛ᤻ᤛᤠ ᤕᤥᤋᤠᤔ ᤘᤕᤧ.

᥇᥉ ᤕᤥᤋᤠᤔᤖᤧ ᤁᤢᤛ᤻ᤛᤠ ᤀᤠᤜᤠᤈ ᤘᤕᤧ.

ᤀᤠᤜᤠᤈᤖᤧ ᤁᤢᤛ᤻ᤛᤠ ᤜᤡᤈᤁᤡᤕᤠ ᤘᤕᤧ.

ᤜᤡᤈᤁᤡᤕᤠᤖᤧ ᤁᤢᤛ᤻ᤛᤠ ᤔᤏᤛ᤻ᤛᤣ ᤘᤕᤧ.

᥇᥊ ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤀᤠᤔᤥᤏ ᤘᤕᤧ

ᤜᤧᤰᤁᤩᤠᤱ ᤀᤠᤔᤥᤏᤖᤧ ᤁᤢᤛ᤻ᤛᤠ ᤕᤥᤛᤡᤕᤠᤜ ᤘᤕᤧᤖᤥ॥

᥇᥋ ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠᤜᤠ᤹-

ᤁᤢᤛ᤻ᤛᤠ ᤋᤢᤶᤒᤠ ᤕᤥᤜᤠᤏᤠᤏ.

ᤛᤖᤢᤶᤒᤠ ᤕᤜᤥᤕᤠᤁᤡᤔ.

ᤕᤠᤱᤛᤢᤖᤢᤶᤒᤠ ᤛᤡᤍᤁᤡᤕᤠᤜ ᤏᤢ

ᤑᤥ᤺ᤰᤘᤠ᤺ᤴ ᤛᤸᤗᤢᤔ ᤘᤕᤧ॥

᥇᥌ ᤕᤜᤥᤕᤠᤁᤡᤔᤖᤧ ᤁᤢᤛ᤻ᤛᤠ ᤏᤧᤳᤇᤡᤜᤠ᤹-

ᤕᤜᤥᤕᤠᤁᤡᤏ ᤏᤢ

ᤛᤡᤍᤁᤡᤕᤠᤜ ᤘᤕᤧᤛᤡᤖᤥ॥

ᤕᤜᤥᤕᤠᤁᤡᤏ ᤜᤠᤱᤅᤡᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹

᥇᥍ ᤒᤣᤒᤡᤗᤥᤏᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤕᤜᤥᤕᤠᤁᤡᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤂᤢᤏᤧ᤹ ᤁᤢᤛ᤻ᤛᤠ ᤛᤠᤗᤋᤡᤀᤣᤗ.

᥇᥎ ᤔᤸᤁᤡᤖᤠᤔ. ᤐᤍᤠᤕᤠᤜ. ᤛᤣᤏᤛ᤻ᤛᤖ. ᤕᤁᤔᤩᤠᤜ. ᤜᤥᤛᤠᤔᤠ ᤏᤢ ᤏᤍᤒᤩᤠᤜ ᤔᤧᤘᤕᤧ॥

᥇᥏ ᤐᤍᤠᤕᤠᤜᤖᤧ ᤁᤢᤛ᤻ᤛᤠᤜᤠ᤹-

ᤕᤖᤢᤒᤠᤒᤣᤗ ᤏᤢ ᤛᤡᤔᤡ॥

ᤕᤖᤢᤒᤠᤒᤣᤗᤖᤧ ᤁᤢᤛ᤻ᤛᤠᤜᤠ᤹-

ᤔᤛᤢᤸᤗᤠᤔ ᤏᤢ ᤜᤏᤏᤩᤠᤜ॥

ᤛᤗᤥᤔᤡᤋᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤛᤠ᤹ ᤔᤧᤴᤇᤢᤔᤠ ᤘᤕᤧ॥

᥈᥆ ᤕᤖᤢᤒᤠᤒᤣᤗᤖᤧ ᤅᤠᤛᤡ ᤘᤣ᤹ ᤁᤢᤛ᤻ᤛᤠᤜᤠ᤹ᤀᤠᤱ ᤔᤧᤘᤕᤧ-

ᤜᤛᤢᤒᤠ. ᤀᤥᤜᤣᤗ. ᤒᤣᤖᤣᤁᤩᤠᤜ. ᤜᤛᤍᤕᤠᤜ ᤏᤢ ᤕᤢᤛᤐ-ᤜᤣᤛᤣᤍ॥

᥈᥇ ᤜᤏᤏᤩᤠᤜᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤐᤗᤋᤩᤠᤜ ᤏᤢ ᤕᤛᤕᤠᤜ ᤜᤧᤰᤁᤩᤠᤱ ᤖᤐᤠᤕᤠᤜᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹. ᤀᤷᤏᤠᤏᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹. ᤀᤥᤒᤍᤡᤕᤠᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤛᤁᤏᤩᤠᤜᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹॥

᥈᥈ ᤛᤁᤏᤩᤠᤜᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤛᤔᤠᤕᤠᤜ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹-

ᤜᤳᤋᤢᤛ. ᤕᤡᤃᤠᤗ. ᤒᤠᤖᤡᤜ. ᤏᤠᤷᤕᤠᤜ ᤏᤢ ᤛᤠᤑᤠᤋ ᤁᤧᤖᤧᤰᤗᤧ ᤋᤢᤰᤛᤡ ᤔᤧᤘᤕᤧ॥

᥈᥉ ᤏᤠᤷᤕᤠᤜᤖᤧ ᤁᤢᤛ᤻ᤛᤠᤜᤠ᤹-

ᤀᤣᤗᤩᤥᤀᤣᤏᤤ. ᤜᤡᤛ᤻ᤁᤡᤕᤠᤜ ᤏᤢ ᤀᤈᤪᤡᤁᤠᤔ ᤁᤧᤖᤧᤰᤗᤧ ᤛᤢᤶᤛᤡ ᤔᤧᤘᤕᤧ॥

᥈᥊ ᤀᤣᤗᤩᤜᤥᤀᤣᤏᤤᤖᤧ ᤁᤢᤛ᤻ᤛᤠᤜᤠ᤹-

ᤜᤥᤍᤒᤡᤕᤠ. ᤀᤣᤗᤩᤠᤛᤡᤒ. ᤐᤗᤕᤠᤜ. ᤀᤰᤁᤢᤒ. ᤕᤥᤜᤠᤏᤠᤏ. ᤍᤗᤠᤕᤠᤜ ᤏᤢ ᤀᤏᤠᤏᤡ ᤁᤧᤖᤧᤰᤗᤧ ᤏᤢᤛᤡ ᤔᤧᤘᤕᤧᤖᤥ॥

ᤕᤜᤢᤍᤠ᤺ᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹

᥊

ᤕᤜᤢᤍᤠ᤺ᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹-

ᤑᤠᤖᤣᤛ. ᤜᤣᤛᤪᤥᤏ. ᤁᤷᤔᤡ. ᤜᤢᤖ ᤏᤢ ᤛᤥᤒᤠᤗ॥

᥈ ᤛᤥᤒᤠᤗᤖᤧ ᤁᤢᤛ᤻ᤛᤠ ᤖᤠᤕᤠᤜ᤺ᤴ ᤕᤜᤋᤖᤧ ᤁᤢᤶᤒᤠ ᤘᤕᤧ॥ ᤕᤜᤋᤧᤴ ᤆᤠᤜᤡ᤺ᤴ ᤀᤜᤢᤔᤤ ᤏᤢ ᤗᤜᤍᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥ ᤛᤥᤖᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧ॥

᥉ ᤀᤣᤋᤠᤔᤖᤧ ᤁᤢᤛ᤻ᤛᤠᤜᤠ᤹-

ᤕᤡᤈᤖᤣᤗ. ᤕᤡᤛ᤻ᤔᤠ ᤏᤢ ᤕᤡᤍᤒᤛ॥ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤏᤢᤛᤠ᤹ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤡᤱ ᤜᤛ᤻ᤛᤗᤣᤗᤐᤥᤏᤡ ᤘᤕᤧ॥

᥊ ᤐᤏᤢᤀᤣᤗᤧᤴ ᤃᤍᤥᤖᤖᤧ ᤁᤢᤶᤒᤠ ᤏᤢ ᤀᤣᤛᤣᤖ ᤜᤢᤛᤖᤧ ᤁᤢᤶᤒᤠ ᤘᤕᤧ॥

ᤀᤣᤐᤪᤠᤋᤖᤧ ᤁᤢᤛ᤻ᤛᤠ ᤋᤢᤶᤒᤠ ᤏᤢ ᤒᤣᤌᤗᤣᤜᤣᤔᤖᤧ ᤁᤢᤶᤒᤠ ᤜᤢᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥋ ᤋᤁᤥᤖᤧ ᤁᤢᤶᤒᤠ ᤀᤛ᤻ᤛᤢᤖᤖᤧ ᤁᤢᤔᤣ᤺ᤳ ᤏᤧᤳᤇᤡ ᤜᤣᤗᤜ ᤏᤢ ᤏᤠᤖᤠ ᤘᤕᤧᤛᤡ॥

᥌ ᤏᤠᤖᤠ᤺ᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤀᤜᤢᤈ᤻ᤈᤠᤔ. ᤜᤣᤐᤣᤖ. ᤋᤣᤔᤣᤏᤡ ᤏᤢ ᤜᤠᤜᤛᤋᤠᤖᤡ ᤛᤠᤃᤳᤋᤢᤛᤡ॥ ᤏᤠᤖᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧ॥

᥍ ᤜᤣᤗᤜᤖᤧ ᤁᤢᤛ᤻ᤛᤠᤜᤠ᤹-

ᤛᤣᤖᤣᤌ. ᤛᤥᤜᤥᤖ. ᤀᤣᤋᤏᤠᤏ ᤏᤢ ᤁᤥᤛ॥

᥎ ᤜᤧᤰᤁᤩᤠᤱ ᤁᤥᤛᤧᤴ ᤆᤠᤜᤡ᤺ᤴ ᤀᤠᤏᤢᤒ ᤏᤢ ᤜᤈ᤻ᤈᤥᤒᤣᤒᤠ ᤂᤶᤓᤩᤠᤱ ᤜᤠᤖᤢᤔᤖᤧ ᤁᤢᤶᤒᤠ ᤀᤜᤷᤜᤣᤗᤖᤧ ᤁᤢᤎᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤘᤕᤧᤖᤥ॥

᥏ ᤕᤠᤒᤣᤛᤧᤴ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤏᤢ᤺ᤸᤗᤧ ᤕᤖᤡᤰ ᤔᤡᤱᤛᤥᤍᤠᤱᤒᤠ ᤘᤕᤧ॥ ᤂᤢᤏᤧ᤹ ᤁᤢᤶᤔᤠᤖᤧ ᤂᤧᤴ ᤕᤠᤒᤣᤛa ᤑᤠ᤹ᤀᤠᤱ ᤔᤡᤱ ᤘᤠ᤺ᤳᤋᤢᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤔᤠᤖᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤛᤠ᤹ᤖᤡᤰ ᤋᤢᤰᤔᤠᤗᤠ᤺ᤰᤔᤠᤀᤥ ᤂᤧᤴ ᤛᤠᤃᤳᤋᤢᤱᤗᤥ॥”

᥇᥆ ᤕᤠᤒᤣᤛᤖᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢ. “ᤐᤣᤗᤡ ᤑᤠᤰᤏᤧ. ᤀᤠᤱᤃᤠ᤹ ᤜᤠᤱᤘᤠᤃᤧᤴ ᤕᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤠᤱᤅᤧ᤹ᤀᤠᤱ ᤀᤠᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤑᤥᤛᤠᤱ ᤐᤡᤖᤠᤱᤅᤧ᤹ᤀᤥ᥄ ᤀᤠᤍᤠᤱᤒᤠᤖᤧ ᤁᤢᤜᤢᤰᤁᤡᤴ ᤀᤠᤛᤶᤎᤠᤱ ᤐᤳᤗ. ᤜᤧᤰᤁᤩᤠᤱ ᤁᤧᤛᤠᤰᤐᤠᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤀᤠᤰᤋᤱᤒᤠ ᤐᤖᤡᤰᤗᤧ ᤁᤠ᤺ᤴᤏᤠᤛᤠᤱ ᤔᤧᤍᤢᤰᤏᤧᤴᤗᤖᤥ॥” ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤸᤗᤧ ᤁᤢᤒᤣᤗᤡ᤺ᤴ ᤁᤧᤳᤋᤢᤖᤥ॥

᥇᥇ ᤛᤢᤜᤜᤖᤧ ᤁᤢᤴᤛᤠ᤹ ᤁᤗᤢᤒᤧᤴ ᤔᤣᤜᤡᤖᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤔᤣᤜᤡᤖᤧᤴ ᤆᤠᤜᤡ᤺ᤴ ᤀᤣᤛ᤻ᤋᤥᤏᤖᤧ ᤁᤢᤶᤒᤠ ᤘᤕᤧ॥

᥇᥈ ᤀᤣᤛ᤻ᤋᤥᤏᤧᤴ ᤒᤣᤌ-ᤖᤠᤐᤠ. ᤐᤛᤣᤜ ᤏᤢ ᤋᤜᤡᤴᤏᤠᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥ ᤋᤜᤡᤴᤏ᤺ᤴ ᤀᤡᤖ-ᤏᤠᤜᤛᤁᤖᤧ ᤁᤢᤶᤒᤠ ᤘᤕᤧ॥ ᤁᤴᤜᤠ᤹ ᤖᤣᤁᤠᤒᤠ ᤔᤏᤠ ᤔᤧᤘᤕᤧᤖᤥ॥

᥇᥉ ᤁᤏᤈᤖᤧ ᤁᤢᤛ᤻ᤛᤠᤜᤠ᤹-

ᤀᤥᤳᤏᤡᤀᤣᤗ ᤏᤢ ᤛᤖᤠᤕᤠᤜ॥

ᤀᤥᤳᤏᤡᤀᤣᤗᤖᤧ ᤁᤢᤛ᤻ᤛᤠᤜᤠ᤹-

ᤜᤋᤋ ᤏᤢ ᤔᤥᤏᤥᤋᤤ॥

᥇᥊ ᤔᤥᤏᤥᤋᤤᤴ ᤀᤥᤐᤪᤠᤖᤧ ᤁᤢᤶᤒᤠ ᤘᤕᤧ॥

ᤛᤖᤠᤕᤠᤜ᤺ᤴ ᤕᤥᤀᤠᤒᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤕᤥᤀᤠᤒᤧᤴ ᤃᤣ-ᤜᤛᤡᤔᤖᤧb ᤁᤢᤶᤒᤠ ᤘᤕᤧ॥ (ᤂᤧᤱᤜᤠ᤹ ᤆᤥᤒᤣᤃᤢ ᤔᤧᤘᤕᤧᤒᤧᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤔᤡᤱ ᤜᤠᤒᤠ ᤂᤧᤴ ᤔᤧᤕᤢᤰᤂᤢ॥)

᥇᥋ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤀᤡᤖᤢ. ᤀᤣᤗᤠᤜ. ᤏᤢ ᤏᤀᤠᤔ॥

ᤀᤣᤗᤠᤜᤖᤧ ᤁᤢᤛ᤻ᤛᤠ-

ᤁᤏᤈ॥

᥇᥌ ᤕᤜᤗᤗᤣᤗᤖᤧ ᤁᤢᤛ᤻ᤛᤠᤜᤠ᤹-

ᤈᤡᤐ. ᤈᤡᤐᤠ. ᤋᤡᤖᤕᤠ ᤏᤢ ᤀᤛᤖᤣᤗ॥

᥇᥍ ᤀᤣᤈᤪᤜᤖᤧ ᤁᤢᤛ᤻ᤛᤠᤜᤠ᤹-

ᤕᤣᤋᤣᤖ. ᤔᤣᤖᤣᤍ. ᤀᤣᤐᤣᤖ ᤏᤢ ᤕᤠᤗᤥᤏ॥ ᤔᤣᤖᤣᤍᤖᤧ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤰᤂᤢᤔᤠ ᤑᤠᤖᤥ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤒᤡᤋᤩᤠᤜ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤔᤡᤖᤡᤕᤔ. ᤛᤶᤔᤤ ᤏᤢ ᤀᤣᤛ᤻ᤋᤔᤥᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤕᤡᤛ᤻ᤒᤜ᤺ᤴ ᤛᤠᤃᤳᤋᤢ॥

᥇᥎ ᤔᤣᤖᤣᤍᤖᤧ ᤁᤢᤔᤣ᤺ᤳ ᤕᤜᤢᤍᤡ ᤔᤧᤴᤇᤢᤔᤠ᤺ᤴ ᤆᤠᤜᤡ᤺ᤴ ᤃᤍᤥᤖᤖᤧ ᤁᤢᤶᤒᤠ ᤕᤣᤖᤣᤍ. ᤛᤥᤂᤥᤖᤧ ᤁᤢᤶᤒᤠ ᤜᤣᤒᤣᤖ ᤏᤢ ᤈᤠᤏᤥᤜᤖᤧ ᤁᤢᤶᤒᤠ ᤕᤁᤢᤋᤡᤀᤣᤗᤖᤧ ᤂᤢᤴᤇᤡ᤹ ᤔᤠᤏᤢᤍᤡᤱ ᤔᤠ ᤘᤕᤧ॥

᥇᥏ ᤜᤥᤍᤡᤕᤠᤜᤖᤧ ᤁᤢᤔᤣ᤺ᤳ ᤏᤜᤔᤖᤧ ᤁᤢᤴᤛᤠ᤹ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠᤜᤠ᤹-

ᤃᤣᤖᤣᤔᤡ ᤁᤡᤗᤠᤜ ᤏᤢ ᤔᤠᤁᤠᤋᤡ ᤀᤣᤛ᤻ᤋᤔᤥᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧᤛᤡ॥

᥈᥆ ᤛᤡᤔᤥᤏᤖᤧ ᤁᤢᤛ᤻ᤛᤠᤜᤠ᤹-

ᤀᤔᤏᤥᤏ. ᤖᤡᤴᤏᤠ. ᤒᤣᤏ-ᤜᤠᤏᤠᤏ ᤏᤢ ᤋᤡᤗᤥᤏ॥

ᤕᤡᤛᤡᤖᤧ ᤁᤢᤛ᤻ᤛᤠᤜᤠ᤹-

ᤈᤥᤜᤣᤋ ᤏᤢ ᤒᤣᤏ-ᤈᤥᤜᤣᤋ॥

᥈᥇ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤛᤣᤗᤜᤖᤧ ᤁᤢᤛ᤻ᤛᤠᤜᤠ᤹-

ᤗᤣᤁᤠᤖᤧ ᤁᤢᤶᤒᤠ ᤀᤣᤖ ᤘᤕᤧ. ᤔᤠᤖᤣᤛᤠᤖᤧ ᤁᤢᤶᤒᤠ ᤗᤠᤍᤠ ᤘᤕᤧ. ᤜᤧᤰᤁᤩᤠᤱ ᤒᤣᤌ-ᤀᤛ᤻ᤒᤣᤕᤠᤀᤥ ᤐᤖᤠᤴᤗᤠ ᤆᤡᤖᤡᤰ ᤁᤧᤎᤠᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹.

᥈᥈ ᤕᤥᤁᤡᤔ. ᤁᤥᤈᤣᤒᤠᤒᤠ ᤔᤏᤠᤜᤠ᤹. ᤜᤧᤰᤁᤩᤠᤱ ᤕᤥᤀᤠᤛ ᤏᤢ ᤛᤠᤖᤠᤐ. ᤂᤧᤱᤜᤠ᤹ᤖᤧ ᤔᤥᤀᤠᤒ ᤏᤢ ᤕᤛᤢᤒᤡ-ᤗᤣᤜᤣᤔᤀᤥ ᤜᤠᤱᤕᤢᤰ ᤔᤧᤈᤥᤃᤢ. ᤁᤴᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤀᤢᤏᤠᤜᤢᤖᤡᤒᤠᤒᤠ ᤛᤠᤵᤗᤠᤀᤥ ᤔᤧᤛᤠᤵᤋᤢᤀᤠᤱ ᤏᤧᤖᤥ॥ (ᤁᤴ ᤋᤠ᤹ᤈᤧᤱ ᤐᤠ᤺ᤴᤏᤡᤴ ᤛᤠ᤹ᤖᤡᤰ ᤀᤢᤏᤠᤜᤢᤖᤡᤒᤠ ᤆᤥᤰ॥)

᥈᥉ ᤁᤴᤜᤠ᤹ ᤁᤥ᤺ᤶᤓᤠᤗᤩᤠ ᤔᤧᤘᤕᤧ. ᤂᤧᤱᤜᤠ᤹ ᤏᤋᤤᤔ ᤏᤢ ᤃᤍᤣᤖᤠᤀᤥ ᤔᤧᤕᤢᤅᤧᤀᤠᤱ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤕᤠ᤺ᤶᤒᤰ ᤔᤧᤈᤥᤃᤧᤖᤥ॥

ᤛᤡᤔᤡᤕᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥈᥊ ᤛᤡᤔᤡᤕᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤏᤔᤢᤀᤣᤗ. ᤕᤠᤔᤡᤏ. ᤕᤠᤖᤡᤒ. ᤈᤣᤖᤜ ᤏᤢ ᤛᤦᤗ॥

᥈᥋ ᤛᤦᤗᤖᤧ ᤁᤢᤛ᤻ᤛᤠ ᤛᤸᤗᤢᤔ ᤘᤕᤧ. ᤛᤸᤗᤢᤔᤖᤧ ᤁᤢᤛ᤻ᤛᤠ ᤔᤡᤒ᤻ᤛᤠᤔ ᤘᤕᤧ. ᤔᤡᤒ᤻ᤛᤠᤔᤖᤧ ᤁᤢᤛ᤻ᤛᤠ ᤔᤡᤛ᤻ᤔᤠ ᤘᤕᤧ॥

᥈᥌ ᤔᤡᤛ᤻ᤔᤠᤖᤧ ᤁᤢᤔᤢ᤹ᤀᤡᤍᤠᤱᤛᤠ-

ᤔᤡᤛ᤻ᤔᤠᤖᤧ ᤁᤢᤛ᤻ᤛᤠ ᤜᤶᤔᤢᤀᤣᤗ. ᤜᤶᤔᤢᤀᤣᤗᤖᤧ ᤁᤢᤛ᤻ᤛᤠ ᤈᤰᤁᤢᤖ. ᤈᤰᤁᤢᤖᤖᤧ ᤁᤢᤛ᤻ᤛᤠ ᤛᤡᤔᤡ ᤘᤕᤧ॥

᥈᥍ ᤛᤡᤔᤡᤖᤧ ᤌᤡᤒᤥᤱᤅᤠᤱ ᤋᤢᤰᤛᤡ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤋᤢᤰᤛᤡ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤧᤘᤕᤧ. ᤁᤖ ᤂᤧᤸᤗᤧ ᤁᤢᤴᤛᤠ᤹ᤖᤧ ᤛᤢ᤺ᤸᤗᤡᤰᤗᤰ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤁᤢᤛ᤻ᤛᤠ ᤔᤧᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰᤜᤠ᤹ ᤕᤠᤖᤡᤰ ᤕᤖᤡᤰ ᤔᤧᤶᤒᤥᤖᤧᤴ॥

᥈᥎ ᤂᤧᤱᤜᤠ᤹ ᤒᤣᤷᤛᤣᤒᤠ. ᤔᤥᤗᤠᤍᤠ. ᤜᤛᤖ-ᤛᤢᤀᤠᤗ.

᥈᥏ ᤒᤡᤸᤜᤠ. ᤀᤣᤛᤣᤔ. ᤋᤥᤗᤍ.

᥉᥆ ᤒᤋᤢᤀᤣᤗ. ᤜᤥᤷᤔᤠ. ᤛᤡᤰᤗᤃ.

᥉᥇ ᤒᤣᤌ-ᤔᤷᤁᤠᤒᤥᤋ. ᤜᤛᤖ-ᤛᤛᤡᤔ. ᤒᤣᤌ-ᤒᤡᤖᤡ ᤏᤢ ᤛᤠᤖᤤᤔᤧᤴ ᤂᤢᤴᤇᤡ᤹ ᤕᤢᤰᤁᤥ ᤏᤧᤛ᤻ᤛᤧ॥ ᤍᤠᤀᤢᤍᤖᤧ ᤜᤠᤱᤕᤢᤰ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤏᤧᤛ᤻ᤛᤧ॥

᥉᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤓᤣ᤹ᤜᤠ᤹ ᤀᤣᤋᤠᤔ. ᤀᤤᤏ. ᤖᤡᤶᤔᤥᤏ. ᤋᤥᤁᤣᤏ ᤏᤢ ᤀᤠᤛᤠᤏ ᤁᤧᤖᤧᤰᤗᤧ ᤅᤠᤛᤡ ᤏᤧᤛ᤻ᤛᤧ॥

᥉᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤴ ᤐᤠᤱᤈᤢᤶᤜᤠ᤹ᤖᤧ ᤁᤒᤪᤡᤱ ᤐᤡᤛᤠᤱ ᤏᤢ ᤒᤠᤗᤠᤋ ᤌᤠᤖᤡᤰᤁᤠᤱ ᤔᤧᤕᤢᤅᤧ॥ ᤂᤧᤱᤜᤠ᤹ ᤔᤧᤕᤢᤅᤧᤒᤠ ᤂᤢᤴᤇᤡ᤹ ᤕᤢᤱᤔᤠᤍᤧᤴᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤳᤇᤠ ᤔᤡᤱᤛᤪᤠ ᤔᤡᤱᤏᤠ᤺ᤳ ᤌᤡᤰᤁᤠᤱ ᤔᤧᤏᤧᤛ᤻ᤛᤢᤀᤠᤱ ᤏᤧᤛ᤻ᤛᤧᤖᤥ॥

᥉᥊ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤒᤠ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ ᤔᤧᤘᤕᤧ- ᤔᤧᤛᤥᤒᤠᤒ. ᤕᤶᤗᤣᤁ. ᤀᤔᤛᤩᤠᤜᤖᤧ ᤁᤢᤛ᤻ᤛᤠ ᤕᤥᤛᤠ.

᥉᥋ ᤕᤥᤀᤣᤗ. (ᤕᤥᤛᤡᤒᤩᤠᤜᤖᤧ ᤁᤢᤛ᤻ᤛᤠ ᤕᤣᤜᤢ. ᤂᤢᤏᤧ᤹ ᤛᤖᤠᤕᤠᤜᤖᤧ ᤁᤢᤶᤔᤧᤴᤇᤠ᤹ ᤏᤢ ᤀᤛᤡᤀᤣᤗᤖᤧ ᤁᤢᤈᤰᤔᤧᤴᤇᤠ᤹ ᤘᤕᤧ॥)

᥉᥌ ᤀᤣᤗᤩᤥᤀᤣᤏᤤ. ᤕᤠᤁᤥᤒᤠ. ᤕᤠᤛᤥᤜᤠᤕᤠᤜ. ᤀᤛᤠᤕᤠᤜ. ᤀᤍᤡᤀᤣᤗ. ᤕᤛᤡᤔᤡᤀᤣᤗ. ᤒᤏᤠᤕᤠᤜ.

᥉᥍ ᤜᤧᤰᤁᤩᤠᤱ ᤈᤡᤈᤠ᤺ᤴ ᤛᤡᤐᤡᤖᤧ ᤁᤢᤛ᤻ᤛᤠ. ᤛᤡᤵᤐᤡ᤺ᤴ ᤀᤸᤗᤥᤏᤖᤧ ᤁᤢᤛ᤻ᤛᤠ. ᤜᤧᤰᤁᤩᤠᤱ ᤀᤸᤗᤥᤏᤧᤴ ᤕᤍᤠᤕᤠᤜᤖᤧ ᤁᤢᤛ᤻ᤛᤠ. ᤕᤍᤠᤕᤠᤜ᤺ᤴ ᤛᤡᤔᤪᤡᤖᤧ ᤁᤢᤛ᤻ᤛᤠ. ᤛᤡᤔᤪᤡ᤺ᤴ ᤛᤔᤠᤕᤠᤜᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥎ ᤌᤠ᤺ᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤔᤧᤘᤕᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤆᤠ᤹ᤖᤡᤰ ᤕᤖᤡᤰ ᤔᤧᤒᤥ᤺ᤴᤍᤧ॥

᥉᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠ ᤗᤢᤵᤜᤠ᤹ᤖᤧ ᤗᤠᤃᤡ ᤆᤠᤖᤠᤶᤔᤠᤍᤧᤴ ᤔᤧᤃᤥ᤺ᤳᤋᤢᤖ ᤏᤧᤏᤧᤒᤠᤍᤧᤴᤏᤥᤒᤠ ᤏᤠᤱᤃᤧᤴ ᤗᤧᤵᤔᤠᤱ ᤃᤍᤥᤖ ᤁᤢᤒᤣᤛᤠᤱᤒᤠ ᤋᤧᤴᤏᤥ ᤌᤠᤖᤡᤰ ᤔᤧᤒᤣ॥

᥊᥆ ᤂᤧᤱᤜᤠ᤹ᤖᤧ ᤋᤠᤶᤍᤠᤶᤒᤠᤍᤧᤴᤏᤥᤒᤠ ᤏᤧᤏᤧᤒᤠᤍᤧᤴᤏᤥ ᤆᤠ ᤁᤧᤏᤢ᤹ᤒᤠᤍᤧᤴ ᤜᤧᤰᤁᤩᤠᤱ ᤏᤢᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴ ᤕᤧᤶᤕᤧᤶ ᤏᤢ ᤆᤡᤈᤡ ᤂᤰᤂᤰ ᤏᤧᤛ᤻ᤛᤧᤒᤠ ᤔᤧᤄᤥᤛᤢ॥ ᤋᤃᤡ ᤂᤧᤴ ᤋᤧᤴᤏᤥ ᤜᤠᤔᤖᤧ ᤁᤢᤓᤠ ᤁᤢᤔᤏᤠᤜᤠ᤹ ᤔᤧᤕᤢᤅᤧ॥

᥊᥇ ᤁᤴ ᤌᤠ᤺ᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤔᤏᤠᤜᤠ᤹ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤔᤧᤍᤩᤧᤀᤠᤱ ᤜᤠᤔᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤓᤳᤋᤢᤛᤡ ᤜᤧᤰᤁᤩᤠᤱ ᤂᤧᤵᤔᤥ ᤔᤧᤍᤢᤔᤢᤛᤡᤒᤠ ᤔᤥᤏᤡᤜᤠ᤹ ᤀᤠᤸᤗᤥ ᤌᤠᤖᤡᤰᤛᤠᤱ ᤂᤥᤔᤧᤴᤍᤧᤳᤋᤣ ᤘᤖᤧᤱᤗᤧᤱ ᤕᤢᤔᤪᤧᤰ ᤔᤧᤔᤧᤰᤂᤢᤛᤡ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠ ᤗᤢᤵᤜᤠ᤹ᤖᤧ ᤗᤠᤃᤡ ᤆᤠᤖᤠᤶᤔᤠᤍᤧᤴ ᤏᤧᤛ᤻ᤛᤣᤒᤠᤸᤗᤧ ᤆᤥᤃᤢᤸᤗᤧ ᤗᤠᤈᤣ᤺ᤴ ᤂᤢᤴᤇᤡ᤹ ᤜᤢᤰᤁᤠᤵ ᤔᤧᤈᤥᤃᤢ॥

᥊᥈ ᤁᤡᤵ ᤅᤠᤛᤡ ᤕᤠᤖᤡᤰ ᤛᤡᤔᤡᤏᤡᤕᤥᤜᤠ᤹ᤖᤧ. ᤕᤡᤛᤡᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤐᤗᤋᤩᤠᤜ. ᤏᤠᤷᤕᤠᤜ. ᤖᤐᤠᤕᤠᤜ ᤏᤢ ᤀᤢᤈ᤻ᤈᤡᤀᤣᤗᤖᤧ ᤂᤢᤴᤇᤡ᤹ ᤗᤠᤶᤗᤥᤔᤥ ᤛᤣᤀᤡᤖᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤒᤠ ᤗᤠᤈᤣ᤺ᤴ ᤌᤱᤅᤥ ᤔᤧᤓᤳᤋᤢ॥

᥊᥉ ᤂᤧᤱᤜᤠ᤹ᤖᤧ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤀᤔᤠᤗᤣᤁᤡᤜᤠ᤹ ᤁᤧᤖᤧᤰ ᤔᤧᤔᤧᤰᤂᤢᤛᤡ. ᤜᤧᤰᤁᤩᤠᤱ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ ᤂᤧᤵᤔᤥ ᤔᤧᤕᤢᤱᤗᤥ॥

a 

᥊:᥏ ᤂᤢᤏᤧ᤹ ᤁᤢᤔᤡᤱᤅᤧᤴ ᤜᤡᤒᤪᤢᤀᤥ “ᤋᤢᤰ” ᤐᤥᤱ᤹॥

b 

᥊:᥇᥊ ᤁᤸᤗᤧ ᤁᤢᤒᤣ᤺ᤴ “ᤆᤥᤒᤣᤃᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤏᤧᤒᤠᤍᤧᤴ” ᤐᤥᤱ᤹॥

ᤖᤢᤒᤣᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥋

ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤋᤢᤶᤒᤠ ᤖᤢᤒᤣᤏᤖᤧ ᤁᤢᤛ᤻ᤛᤠᤜᤠ᤹. ᤛᤧᤰᤂᤠ᤺ᤸᤗᤧ ᤂᤧᤴ ᤋᤃᤡ ᤛᤠᤘᤠ᤺ᤴᤇᤡᤱᤅᤠᤱ ᤘᤕᤧ. ᤁᤖ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤒᤠᤖᤧ ᤗᤳᤇᤠ ᤁᤢᤈᤰᤔᤣ᤺ᤳ ᤌᤡᤰᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤄᤥᤔᤠ ᤋᤢᤶᤒᤠ ᤗᤰᤁᤡᤴ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤕᤥᤛᤣᤑᤖᤧ ᤁᤢᤛ᤻ᤛᤠᤜᤠ᤹ ᤔᤧᤒᤡᤖᤢᤛᤡ. ᤜᤧᤰᤁᤩᤠᤱ ᤔᤡᤱᤏᤠ᤺ᤳᤋᤥ ᤂᤧᤴ ᤆᤠᤜᤡ᤺ᤴ ᤋᤢᤶᤒᤠ ᤔᤧᤸᤗᤣ᤺ᤳᤋᤢᤴ॥

᥈ ᤜᤧᤰᤁᤩᤠᤱ ᤕᤜᤢᤍᤠ᤺ᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤴᤛᤠ᤹ᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤁᤧᤎᤢᤶᤒᤠ ᤘᤕᤧᤛᤠᤱ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶ ᤗᤳᤇᤠ ᤕᤢᤰᤛᤠᤒᤠ ᤗ᤺ᤴᤍᤧᤛᤠᤱ ᤋᤢᤶᤒᤠ ᤗᤰᤂᤥᤔᤠ ᤕᤢᤰᤁᤡᤴ ᤕᤥᤛᤣᤑᤖᤧᤀᤣ ᤂᤥᤛᤢ॥

᥉ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤋᤢᤶᤒᤠ ᤖᤢᤒᤣᤏᤖᤧ ᤁᤢᤛ᤻ᤛᤠᤜᤠ᤹-

ᤜᤠᤏᤥᤁ. ᤐᤸᤗᤢ. ᤜᤣᤛᤪᤥᤏ ᤏᤢ ᤁᤷᤔᤡ॥

᥊ ᤕᤥᤀᤣᤗᤖᤧ ᤁᤢᤛ᤻ᤛᤠᤜᤠ᤹-

ᤂᤢᤏᤧ᤹ ᤁᤢᤛ᤻ᤛᤠ ᤛᤔᤠᤕᤠᤜ. ᤛᤔᤠᤕᤠᤜᤖᤧ ᤁᤢᤛ᤻ᤛᤠ ᤃᤥᤃ.

ᤃᤥᤃᤖᤧ ᤁᤢᤛ᤻ᤛᤠ ᤛᤡᤔᤡ.

᥋ ᤛᤡᤔᤡᤖᤧ ᤁᤢᤛ᤻ᤛᤠ ᤔᤡᤁᤠ.

ᤔᤡᤁᤠᤖᤧ ᤁᤢᤛ᤻ᤛᤠ ᤖᤠᤕᤠᤜ. ᤖᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤗ.

᥌ ᤜᤧᤰᤁᤩᤠᤱ ᤒᤠᤗᤖᤧ ᤁᤢᤛ᤻ᤛᤠ ᤒᤡᤖᤜ. ᤂᤢᤏᤧ᤹ ᤀᤛ᤻ᤛᤢᤖᤒᤠ ᤜᤠᤱ ᤋᤡᤃ᤻ᤗᤋ-ᤐᤡᤗᤣᤛᤖᤖᤧ ᤋᤧᤶᤛᤢᤀᤠᤱ ᤋᤣ᤹ᤖᤢ॥ ᤒᤡᤖᤜ᤺ᤴ ᤖᤢᤒᤣᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹. ᤌᤠ᤺ᤰᤌᤠ᤺ᤰ ᤔᤧᤈᤥᤃᤢᤛᤡᤀᤠᤱ ᤂᤢᤴᤇᤡ᤹ ᤔᤡᤱᤛᤪᤠ ᤔᤡᤱᤏᤠ᤺ᤳᤋᤥ ᤔᤧᤛᤠᤵᤋᤢᤀᤠᤱ ᤐᤳ-

ᤋᤢᤶᤒᤠ ᤗᤠᤶᤗᤥᤒᤠ ᤕᤡᤀᤣᤗ. ᤈᤁᤖᤡᤕᤠ.

᥎ ᤜᤧᤰᤁᤩᤠᤱ ᤀᤈᤠᤈᤖᤧ ᤁᤢᤶᤒᤠ ᤒᤣᤗᤠ. ᤛᤣᤔᤠᤖᤧ ᤁᤢᤶᤔᤧᤴᤇᤠ᤹ ᤏᤢ ᤕᤥᤀᤣᤗᤖᤧ ᤁᤢᤈᤰᤔᤧᤴᤇᤠ᤹ ᤘᤕᤧ॥ ᤂᤧᤱᤜᤠ᤹ ᤀᤖᤥᤀᤣᤖᤀᤥ ᤔᤧᤕᤢᤅᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤋᤧ᤺ᤱᤃᤵᤐᤡᤴ ᤏᤣᤒᤥ ᤏᤢ ᤒᤠᤗ-ᤔᤥᤏ ᤌᤠᤖᤡᤰ ᤁᤧᤖᤧ॥

᥏ ᤏᤠᤱᤃᤧᤴ ᤐᤡᤛᤠᤱ ᤂᤧᤱᤜᤠ᤹ᤖᤧ ᤕᤢᤑᤪᤣᤋᤡᤛ ᤘᤜ᤺ᤱ ᤌᤠᤖᤡᤰ ᤁᤧᤒᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤡᤸᤗᤧ ᤁᤢᤕᤠᤀᤥ ᤌᤧᤶᤒᤠ ᤗᤳᤇᤠ ᤋᤧ᤺ᤱᤃᤵᤐᤡᤸᤗᤧ ᤂᤥ᤺ᤵᤋᤢᤀᤠᤱ ᤏᤧᤛ᤻ᤛᤧ. ᤌᤣᤀᤠᤱᤓᤧᤸᤗᤧ ᤃᤡᤗᤠᤍᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳᤌᤰᤛᤠᤜᤠ᤹ ᤕᤖᤡᤰ ᤔᤧᤒᤥ᤺ᤴᤍᤧᤀᤠᤱ ᤘᤕᤧ॥

᥇᥆ ᤛᤠᤀᤢᤗᤖᤧ ᤁᤢᤜᤠᤱᤕᤢᤰ ᤕᤧᤶᤔᤥ ᤂᤧᤱᤜᤠ᤹ ᤜᤃᤪᤡᤜᤠ᤹ᤏᤢ ᤌᤱ ᤔᤧᤎᤰᤋᤧᤀᤠᤱ ᤂᤢᤴᤇᤡ᤹ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤃᤡᤗᤠᤍ ᤏᤠᤱᤃᤧᤴ ᤐᤡᤛᤠᤱᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤕᤢᤰᤋᤢ ᤔᤧᤍᤣ᤹ᤖᤢᤖᤥ॥

ᤃᤠᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥇᥇ ᤃᤠᤍᤡᤜᤠ᤹ ᤖᤢᤒᤣᤏᤡᤜᤠ᤹ᤖᤧ ᤁᤢᤍᤥ᤺ᤵᤔᤠ ᤌᤥᤜᤠᤱ ᤗᤧᤵᤔᤠᤱ ᤒᤠᤛᤠᤏᤒᤠ ᤛᤗᤁᤠ ᤌᤠᤖᤡᤰᤁᤣ ᤔᤧᤕᤢᤅᤧᤖᤥ-

᥇᥈ ᤕᤥᤀᤣᤗᤧᤴ ᤋᤢᤶ ᤗᤠᤶᤗᤥᤒᤠ ᤘᤕᤧ. ᤋᤠᤰᤑᤠᤀᤥ ᤏᤡᤛᤡᤃᤣ᤺ᤰᤐᤠ ᤛᤠᤐᤠᤔᤧᤴ ᤘᤕᤧ. ᤂᤧᤴ ᤀᤣᤃᤠᤱ ᤒᤠᤛᤠᤏᤀᤥ ᤕᤠᤏᤤᤴ ᤏᤢ ᤛᤠᤑᤠᤋᤧᤴ ᤘᤕᤧᤛᤡ॥

᥇᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹-

ᤔᤡᤂᤠᤀᤣᤗ. ᤔᤛᤢᤸᤗᤠᤔ. ᤛᤣᤒᤠ. ᤕᤥᤖᤤ. ᤕᤁᤠᤏ. ᤈᤡᤀᤠ ᤏᤢ ᤀᤣᤒᤣᤖ- ᤁᤧᤖᤧᤰᤗᤧ ᤏᤢᤛᤡ ᤔᤧᤘᤕᤧ॥

᥇᥊ ᤀᤒᤡᤜᤣᤗᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧ॥ ᤀᤒᤡᤜᤣᤗᤧᤴ ᤜᤢᤖᤡᤖᤧ ᤁᤢᤛ᤻ᤛᤠ ᤘᤕᤧ. ᤜᤢᤖᤡ᤺ᤴ ᤕᤠᤖᤥᤜᤖᤧ ᤁᤢᤛ᤻ᤛᤠ ᤘᤕᤧ. ᤕᤠᤖᤥᤜ᤺ᤴ ᤃᤡᤗᤠᤍᤖᤧ ᤁᤢᤛ᤻ᤛᤠ ᤘᤕᤧ. ᤃᤡᤗᤠᤍᤧᤴ ᤔᤡᤂᤠᤀᤣᤗᤖᤧ ᤁᤢᤛ᤻ᤛᤠ ᤘᤕᤧ. ᤔᤡᤂᤠᤀᤣᤗᤧᤴ ᤕᤛᤡᤛᤤᤖᤧ ᤁᤢᤛ᤻ᤛᤠ ᤘᤕᤧ. ᤕᤛᤡᤛᤤᤴ ᤕᤜᤍᤥᤖᤧ ᤁᤢᤛ᤻ᤛᤠ ᤘᤕᤧ. ᤕᤜᤍᤥ᤺ᤴ ᤒᤢᤈᤖᤧ ᤁᤢᤛ᤻ᤛᤠ ᤘᤕᤧ॥

᥇᥋ ᤃᤢᤏᤡᤖᤧ ᤁᤢᤛ᤻ᤛᤠ ᤀᤒ᤻ᤍᤡᤀᤣᤗᤖᤧ ᤁᤢᤛ᤻ᤛᤠ ᤀᤜᤡ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤒᤠ ᤋᤢᤶ ᤗᤠᤶᤗᤥᤒᤠ ᤘᤕᤧ॥

᥇᥌ ᤃᤠᤍᤡᤜᤠ᤹ ᤃᤡᤗᤠᤍ. ᤒᤠᤛᤠᤏ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤀᤥ. ᤜᤧᤰᤁᤩᤠᤱ ᤛᤠᤖᤥᤏᤒᤠ ᤁᤧᤖᤧᤰ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤁᤧᤒᤥᤒᤠᤀᤠᤱ ᤁᤧᤏᤧᤒᤠ ᤋᤧᤴᤜᤠ᤹ᤀᤥ ᤌᤠᤖᤡᤰᤁᤣ ᤔᤧᤕᤢᤅᤧ॥

᥇᥍ ᤕᤜᤢᤍᤠᤒᤠ ᤜᤠᤱ ᤕᤥᤋᤠᤔ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤜᤠᤱᤕᤢᤰ ᤕᤧᤶᤔᤥ ᤁᤴ ᤁᤧᤖᤧᤰ ᤔᤡᤱᤜᤠ᤹ ᤂᤢᤴᤇᤡ᤹ ᤔᤡᤱᤛᤪᤠ ᤔᤡᤱᤏᤠ᤺ᤳᤋᤥ ᤔᤧᤛᤠᤵᤋᤢᤀᤠᤱ ᤐᤳᤗᤥ॥

ᤏᤠᤱᤃᤧᤴ ᤐᤡᤛᤠᤱ ᤌᤠ᤺ᤰᤁᤥᤒᤠ ᤌᤰᤛᤢᤒᤠᤜᤠ᤹

᥇᥎ ᤖᤢᤒᤣᤏᤡᤜᤠ᤹. ᤃᤠᤍᤡᤜᤠ᤹ ᤏᤢ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᥊᥊.᥍᥌᥆ ᤔᤧᤘᤕᤧ॥ ᤂᤧᤱᤜᤠ᤹ ᤂᤥᤜᤠ᤹. ᤋᤠᤓᤣᤜᤠ᤹ ᤏᤢ ᤋᤥ᤺ᤱᤗᤡᤜᤠ᤹ ᤌᤱᤅᤥ ᤏᤢᤖᤡᤰᤁᤠᤱ ᤕᤠᤱᤔᤠ ᤁᤧᤗᤧᤒᤠ ᤔᤧᤘᤕᤧ॥

᥇᥏ ᤁᤴᤜᤠ᤹ ᤜᤃᤪᤡᤜᤠ᤹. ᤕᤋᤢᤖ. ᤏᤠᤐᤡᤛ ᤜᤧᤰᤁᤩᤠᤱ ᤏᤥᤍᤠᤒᤜᤠ᤹ᤏᤢ ᤌᤱ ᤔᤧᤈᤥᤃᤧ॥

᥈᥆ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶ ᤀᤥᤔᤧᤔᤧᤳᤋᤢᤀᤠᤱ ᤐᤣᤗᤡ ᤔᤧᤓᤠᤰᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤱ ᤆᤥ᤺ᤰᤔᤠ ᤁᤧᤏᤠ᤺ᤶᤒᤠ ᤔᤧᤒᤥ᤺ᤰᤂᤧ॥ ᤜᤧᤰᤁᤩᤠᤱ ᤜᤃᤪᤡᤜᤠ᤹ ᤏᤢ ᤂᤢᤴᤇᤡ᤹ ᤁᤧᤖᤧᤰ ᤋᤣ᤺ᤱᤈᤢᤶᤒᤠ ᤗᤠᤈᤣ᤹ᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤎᤩᤧ॥

᥈᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤳᤌᤰᤛᤠᤜᤠ᤹. ᥋᥆.᥆᥆᥆ ᤀᤢᤔᤣ. ᥈.᥋᥆.᥆᥆᥆ ᤔᤧᤸᤗᤢᤰ ᤏᤢ ᥈.᥆᥆᥆ ᤀᤍᤱᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢᤛᤡ. ᤜᤧᤰᤁᤩᤠᤱ ᥇.᥆᥆.᥆᥆᥆ ᤔᤏᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ॥

᥈᥈ ᤘᤣ᤹ ᤕᤖᤡᤰ ᤔᤏᤠᤜᤠ᤹ ᤔᤧᤛᤧᤖᤢᤛᤡ. ᤌᤣᤀᤠᤱᤓᤧᤸᤗᤧ ᤁᤴ ᤌᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤐᤥ᤺ᤰᤂᤧᤀᤠᤱ ᤘᤕᤧ॥ ᤀᤛ᤻ᤛᤢᤖᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤴᤍᤧᤶᤛᤢᤛᤡᤴᤏᤠᤱ ᤔᤧᤴᤍᤣ᤹ᤖᤢᤛᤡᤴᤗ ᤌᤠᤖᤡᤰ ᤂᤧᤱᤜᤠ᤹ ᤂᤧᤴ ᤗᤠᤈᤣ᤹ᤀᤥ ᤔᤧᤕᤢᤅᤧᤖᤥ॥

ᤏᤠᤱᤃᤧᤴ ᤐᤡᤛᤠᤱ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹

᥈᥉ ᤔᤏᤛ᤻ᤛᤣᤒᤠ ᤁᤢᤓᤪᤧ᤺ᤱ ᤌᤠ᤺ᤰᤜᤠ᤹ ᤒᤠᤛᤠᤏᤗᤠᤶ ᤒᤠᤗ-ᤜᤣᤷᤔᤥᤏ. ᤛᤣᤏᤡᤖ (ᤜᤣᤷᤔᤥᤏ ᤁᤥ᤺ᤰᤔᤠ) ᤌᤠᤖᤡᤰᤐᤠ ᤗᤠᤈᤣ᤹ᤀᤥ ᤔᤧᤕᤢᤅᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤠᤏᤡ᤺ᤳᤋᤥ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤒᤥ᤺ᤰᤂᤧ॥

᥈᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤒᤠ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ- ᤀᤣᤐᤣᤖ. ᤕᤡᤛᤡ. ᤀᤣᤗᤡᤀᤣᤗ. ᤀᤈᤪᤡᤀᤣᤗ. ᤕᤷᤔᤡᤕᤠ. ᤜᤥᤍᤒᤡᤕᤠ ᤏᤢ ᤕᤜᤍᤡᤀᤣᤗ॥ ᤂᤧᤱᤜᤠ᤹ ᤁᤧᤖᤧᤰ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤏᤢ ᤂᤢᤴᤇᤡ᤹ ᤔᤡᤱ ᤁᤧᤍᤡ᤺ᤵᤐᤠ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤀᤥᤒᤠ ᤁᤢᤎᤧᤃᤣ᤺ᤰ ᤗᤠᤶᤗᤥᤒᤠ ᤔᤧᤘᤕᤧᤖᤥ॥

ᤏᤠᤱᤃᤧᤴ ᤐᤡᤛᤠᤱᤒᤠ ᤌᤠ᤺ᤰᤜᤠ᤹ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡ

᥈᥋ ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤰᤂᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠᤏᤢ ᤁᤢᤍᤱᤒᤠ ᤔᤧᤈᤥ᤺ᤰᤛᤡᤱ॥

᥈᥌ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤛ᤻ᤛᤢᤖᤒᤠ ᤜᤠᤱ ᤐᤢᤗ ᤀᤛ᤻ᤛᤢᤖᤒᤠ ᤜᤠᤱ ᤋᤡᤃ᤻ᤗᤋ-ᤐᤡᤗᤣᤛᤣᤖᤧᤴ ᤜᤢᤛᤢ. ᤂᤶᤓᤩᤠᤱ ᤂᤢᤏᤧ᤹ ᤖᤢᤒᤣᤏ. ᤃᤠᤍ ᤏᤢ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤌᤠ᤺ᤰᤁᤥᤒᤠ ᤔᤏᤠᤜᤠ᤹ ᤋᤧᤶᤛᤢᤍᤣ᤹ᤖᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ ᤜᤗᤜ. ᤜᤠᤒᤥᤖ. ᤜᤠᤖᤠ ᤏᤢ ᤃᤥᤈᤠᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤔᤧᤕᤢᤱᤗᤥ॥

ᤔᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ

᥌

ᤗᤧᤒᤡ᤺ᤸᤗᤧ ᤁᤢᤛ᤻ᤛᤠᤜᤠ᤹-

ᤃᤣᤷᤛᤥᤏ. ᤁᤜᤠᤋ ᤏᤢ ᤔᤖᤠᤖᤡ॥

᥈ ᤁᤜᤠᤋᤖᤧ ᤁᤢᤛ᤻ᤛᤠᤜᤠ᤹-

ᤀᤔᤪᤠᤔ. ᤕᤡᤛᤜᤠᤖ. ᤜᤣᤒᤪᤥᤏ ᤏᤢ ᤀᤢᤈ᤻ᤈᤡᤀᤣᤗ॥

᥉ ᤀᤔᤪᤠᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤎᤡᤰ ᤏᤢ ᤕᤧᤶᤒᤡᤳᤇᤠᤜᤠ᤹-

ᤜᤠᤖᤢᤏ. ᤔᤥᤛᤠ ᤏᤢ ᤔᤡᤖᤡᤕᤔ॥

ᤜᤠᤖᤢᤏᤖᤧ ᤁᤢᤛ᤻ᤛᤠᤜᤠ᤹-

ᤏᤠᤍᤠᤒ. ᤀᤒᤡᤜᤢ. ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖ॥

᥊ ᤀᤣᤗᤠᤈᤠᤖᤧᤴ ᤐᤡᤏᤜᤠᤛᤖᤧ ᤁᤢᤶᤒᤠ ᤘᤕᤧ.

ᤐᤡᤏᤜᤠᤛᤧᤴ ᤀᤒᤡᤛᤢᤖᤧ ᤁᤢᤶᤒᤠ ᤘᤕᤧ.

᥋ ᤀᤒᤡᤛᤢ᤺ᤴ ᤒᤢᤰᤁᤡᤖᤧ ᤁᤢᤶᤒᤠ ᤘᤕᤧ.

ᤒᤢᤰᤁᤡ᤺ᤴ ᤀᤢᤈ᤻ᤈᤡᤖᤧ ᤁᤢᤶᤒᤠ ᤘᤕᤧ.

᥌ ᤀᤢᤈ᤻ᤈᤡ᤺ᤴ ᤈᤖᤕᤠᤜᤖᤧ ᤁᤢᤶᤒᤠ ᤘᤕᤧ.

ᤈᤖᤕᤠᤜ᤺ᤴ ᤔᤖᤠᤕᤥᤋᤖᤧ ᤁᤢᤶᤒᤠ ᤘᤕᤧ.

᥍ ᤔᤖᤠᤕᤥᤋᤧᤴ ᤀᤔᤷᤕᤠᤜᤖᤧ ᤁᤢᤶᤒᤠ ᤘᤕᤧ.

ᤀᤔᤷᤕᤠᤜ᤺ᤴ ᤀᤜᤡᤋᤢᤒᤖᤧ ᤁᤢᤶᤒᤠ ᤘᤕᤧ.

᥎ ᤀᤜᤡᤋᤢᤒᤧᤴ ᤛᤠᤍᤥᤁᤖᤧ ᤁᤢᤶᤒᤠ ᤘᤕᤧ.

ᤛᤠᤍᤥᤁᤧᤴ ᤀᤜᤡᤔᤠᤛᤖᤧ ᤁᤢᤶᤒᤠ ᤘᤕᤧ.

᥏ ᤀᤜᤡᤔᤠᤛᤧᤴ ᤀᤈᤷᤕᤠᤜᤖᤧ ᤁᤢᤶᤒᤠ ᤘᤕᤧ.

ᤀᤈᤷᤕᤠᤜ᤺ᤴ ᤕᤥᤜᤠᤏᤠᤏᤖᤧ ᤁᤢᤶᤒᤠ ᤘᤕᤧ.

᥇᥆ ᤕᤥᤜᤠᤏᤠᤏᤧᤴ ᤀᤈᤷᤕᤠᤜᤖᤧ ᤁᤢᤶᤒᤠ ᤘᤕᤧ (ᤕᤖᤢᤛᤗᤧ᤺ᤶᤔᤥ ᤛᤥᤗᤥᤔᤏᤖᤧ ᤆᤥᤃᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤜᤠᤒᤠ ᤂᤧᤴ ᤀᤈᤷᤕᤠᤜ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥᤃᤢ).

᥇᥇ ᤀᤈᤷᤕᤠᤜ᤺ᤴ ᤀᤔᤷᤕᤠᤜ᤺ᤸᤗᤧ ᤁᤢᤶᤒᤠ ᤘᤕᤧ.

ᤀᤔᤷᤕᤠᤜ᤺ᤴ ᤀᤜᤡᤋᤢᤒᤖᤧ ᤁᤢᤶᤒᤠ ᤘᤕᤧ.

᥇᥈ ᤀᤜᤡᤋᤢᤒᤧᤴ ᤛᤠᤍᤥᤁᤖᤧ ᤁᤢᤶᤒᤠ ᤘᤕᤧ.

ᤛᤠᤍᤥᤁᤧᤴ ᤛᤸᤗᤢᤔᤖᤧ ᤁᤢᤶᤒᤠ ᤘᤕᤧ.

᥇᥉ ᤛᤸᤗᤢᤔᤧᤴ ᤜᤡᤸᤁᤡᤕᤠᤜᤖᤧ ᤁᤢᤶᤒᤠ ᤘᤕᤧ.

ᤜᤡᤸᤁᤡᤕᤠᤜ᤺ᤴ ᤀᤈᤷᤕᤠᤜᤖᤧ ᤁᤢᤶᤒᤠ ᤘᤕᤧ.

᥇᥊ ᤀᤈᤷᤕᤠᤜ᤺ᤴ ᤛᤖᤠᤕᤠᤜᤖᤧ ᤁᤢᤶᤒᤠ ᤘᤕᤧ.

ᤛᤖᤠᤕᤠᤜ᤺ᤴ ᤕᤜᤥᤛᤠᤍᤠᤁᤖᤧ ᤁᤢᤶᤒᤠ ᤘᤕᤧ॥

᥇᥋ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤏᤒᤢᤁᤍᤏᤣᤛᤖᤖᤧ ᤁᤢᤜᤢᤰᤗᤠᤶ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤢᤍᤣᤛᤢᤛᤡᤸᤗᤧ ᤕᤜᤥᤛᤠᤍᤠᤁᤧᤴᤏᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤖᤥ॥

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤘᤣ᤹ ᤔᤢ᤹ᤀᤡᤍᤠᤱᤛᤠᤜᤠ᤹

᥇᥌ ᤗᤧᤒᤡ᤺ᤸᤗᤧ ᤁᤢᤛ᤻ᤛᤠᤜᤠ᤹-

ᤃᤣᤷᤛᤥᤏ. ᤁᤜᤠᤋ ᤏᤢ ᤔᤖᤠᤖᤡ॥

᥇᥍ ᤃᤣᤷᤛᤥᤏᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ-

ᤗᤡᤒ᤻ᤏᤡ ᤏᤢ ᤛᤡᤔᤡ॥

᥇᥎ ᤁᤜᤠᤋᤖᤧ ᤁᤢᤛ᤻ᤛᤠᤜᤠ᤹-

ᤀᤔᤪᤠᤔ. ᤕᤡᤛᤜᤠᤖ. ᤜᤣᤒᤪᤥᤏ ᤏᤢ ᤀᤢᤈ᤻ᤈᤡᤀᤣᤗ॥

᥇᥏ ᤔᤖᤠᤖᤡᤖᤧ ᤁᤢᤛ᤻ᤛᤠᤜᤠ᤹-

ᤔᤜᤗᤡ ᤏᤢ ᤔᤢᤛᤡ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤁᤴᤜᤠ᤹ᤀᤣᤖᤥ॥

᥈᥆ ᤃᤣᤷᤛᤥᤏᤖᤧ ᤁᤢᤎᤠ᤺ᤰᤜᤠ᤹-

ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ ᤗᤡᤒ᤻ᤏᤡ. ᤗᤡᤒ᤻ᤏᤡᤖᤧ ᤁᤢᤛ᤻ᤛᤠ ᤕᤣᤜᤠᤌ.

ᤕᤣᤜᤠᤌᤖᤧ ᤁᤢᤛ᤻ᤛᤠ ᤈᤡᤶᤔᤠᤜ.

᥈᥇ ᤈᤡᤶᤔᤠᤜᤖᤧ ᤁᤢᤛ᤻ᤛᤠ ᤕᤥᤀᤠ.

ᤕᤥᤀᤠᤖᤧ ᤁᤢᤛ᤻ᤛᤠ ᤀᤡᤍ᤻ᤍᤥ. ᤀᤡᤍ᤻ᤍᤥᤖᤧ ᤁᤢᤛ᤻ᤛᤠ ᤈᤣᤖᤜ.

ᤜᤧᤰᤁᤩᤠᤱ ᤈᤣᤖᤜᤖᤧ ᤁᤢᤛ᤻ᤛᤠ ᤕᤠᤋᤖᤤ॥

᥈᥈ ᤁᤜᤠᤋᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ ᤀᤶᤔᤡᤏᤠᤍᤠᤒ. ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤁᤥᤖᤜ.

ᤁᤥᤖᤜᤖᤧ ᤁᤢᤛ᤻ᤛᤠ ᤀᤛ᤻ᤛᤡᤖ.

᥈᥉ ᤀᤛ᤻ᤛᤡᤖᤖᤧ ᤁᤢᤛ᤻ᤛᤠ ᤀᤣᤸᤁᤠᤏᤠ.

ᤀᤣᤸᤁᤠᤏᤠᤖᤧ ᤁᤢᤛ᤻ᤛᤠ ᤀᤣᤒᤩᤠᤛᤠᤐ. ᤀᤣᤒᤩᤠᤛᤠᤐᤖᤧ ᤁᤢᤛ᤻ᤛᤠ ᤀᤛ᤻ᤛᤡᤖ.

᥈᥊ ᤀᤛ᤻ᤛᤡᤖᤖᤧ ᤁᤢᤛ᤻ᤛᤠ ᤋᤜᤋ. ᤋᤜᤋᤖᤧ ᤁᤢᤛ᤻ᤛᤠ ᤀᤢᤖᤡᤀᤣᤗ.

ᤀᤢᤖᤡᤀᤣᤗᤖᤧ ᤁᤢᤛ᤻ᤛᤠ ᤀᤢᤈ᤻ᤈᤡᤕᤠᤜ. ᤜᤧᤰᤁᤩᤠᤱ ᤀᤢᤈ᤻ᤈᤡᤕᤠᤜᤖᤧ ᤁᤢᤛ᤻ᤛᤠ ᤛᤦᤗ॥

᥈᥋ ᤀᤣᤸᤁᤠᤏᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤀᤔᤠᤛᤤ ᤏᤢ ᤀᤜᤡᤔᤥᤋ.

᥈᥌ ᤀᤜᤡᤔᤥᤋᤖᤧ ᤁᤢᤛ᤻ᤛᤠ ᤀᤣᤸᤁᤠᤏᤠ.

ᤀᤣᤸᤁᤠᤏᤠᤖᤧ ᤁᤢᤛ᤻ᤛᤠ ᤛᤥᤑᤤ. ᤛᤥᤑᤤᤖᤧ ᤁᤢᤛ᤻ᤛᤠ ᤏᤜᤋ.

᥈᥍ ᤏᤜᤋᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒ.

ᤀᤣᤗᤡᤀᤠᤒᤖᤧ ᤁᤢᤛ᤻ᤛᤠ ᤕᤖᤥᤜᤠᤔ.

ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤀᤣᤸᤁᤠᤏᤠ.

ᤜᤧᤰᤁᤩᤠᤱ ᤀᤣᤸᤁᤠᤏᤠᤖᤧ ᤁᤢᤛ᤻ᤛᤠ ᤛᤔᤢᤀᤣᤗ॥

᥈᥎ ᤛᤔᤢᤀᤣᤗᤖᤧ ᤁᤢᤛ᤻ᤛᤠᤜᤠ᤹-

ᤁᤢᤛ᤻ᤛᤠ ᤋᤢᤶᤒᤠ ᤕᤥᤀᤣᤗ ᤏᤢ

ᤁᤢᤛ᤻ᤛᤠ ᤑᤥ᤺ᤰᤘᤠ ᤀᤒᤡᤕᤠ॥

᥈᥏ ᤔᤖᤠᤖᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ ᤔᤜᤗᤡ. ᤔᤜᤗᤡᤖᤧ ᤁᤢᤛ᤻ᤛᤠ ᤗᤡᤒ᤻ᤏᤡ.

ᤗᤡᤒ᤻ᤏᤡᤖᤧ ᤁᤢᤛ᤻ᤛᤠ ᤛᤡᤔᤡ. ᤛᤡᤔᤡᤖᤧ ᤁᤢᤛ᤻ᤛᤠ ᤀᤢᤈ᤻ᤈᤠᤜ.

᥉᥆ ᤛᤡᤔᤣᤀ. ᤜᤃ᤻ᤃᤡᤕᤠᤜ ᤏᤢ ᤀᤛᤠᤕᤠᤜ॥

ᤔᤠᤱᤜᤡᤶᤔᤥ ᤛᤠᤶᤃᤧᤗᤥᤒᤠ ᤏᤢ ᤔᤢᤰᤗᤠ ᤁᤧᤜᤡᤵᤐᤠ ᤔᤏᤠᤜᤠ᤹

᥉᥇ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤕᤢᤰᤂᤢᤀᤠᤱ ᤀᤣᤃᤠᤱ ᤛᤠᤶᤗᤥ ᤛᤠᤶᤔᤧᤵᤔᤠ ᤕᤠ᤺ᤶᤒᤰᤁᤡᤴ ᤀᤥᤔᤧᤵᤔᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤕᤢᤰᤋᤡᤱ ᤆᤥᤃᤢᤛᤡᤒᤠ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ॥

᥉᥈ ᤛᤥᤗᤥᤔᤏᤖᤧ ᤕᤖᤢᤛᤗᤧ᤺ᤶᤔᤥ ᤔᤠᤱᤜᤡᤶ ᤔᤧ᤺ᤴᤈᤥ᤺ᤰᤁᤣ ᤌᤠᤖᤡᤰ ᤛᤣᤛᤣ ᤛᤠ᤺ᤱᤃᤠᤜᤡᤶ. ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤋᤃᤡ ᤂᤧᤱᤜᤠ᤹ᤖᤧ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤛᤠᤶᤗᤥ ᤛᤠᤶᤔᤧᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ॥

᥉᥉ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤕᤢᤰᤋᤡᤱ ᤔᤧᤈᤥᤃᤢᤛᤡᤒᤠ ᤔᤏᤠᤜᤠ᤹ ᤏᤢ ᤂᤢᤴᤇᤡ᤹ ᤛᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧᤖᤥ-

ᤁᤜᤠᤋᤡᤜᤠ᤹ᤗᤠᤶ-

ᤛᤠᤶᤗᤥ ᤀᤡᤰᤗᤠ ᤁᤧᤗ᤺ᤵᤐᤠ ᤜᤣᤔᤠᤏ.

ᤂᤢᤏᤧ᤹ ᤕᤥᤀᤣᤗᤖᤧ ᤁᤢᤛ᤻ᤛᤠ.

ᤕᤥᤀᤣᤗᤧᤴ ᤛᤔᤢᤀᤣᤗᤖᤧ ᤁᤢᤛ᤻ᤛᤠ.

᥉᥊ ᤛᤔᤢᤀᤣᤗᤧᤴ ᤀᤣᤸᤁᤠᤏᤠᤖᤧ ᤁᤢᤛ᤻ᤛᤠ.

ᤀᤣᤗᤁᤠᤏᤠ᤺ᤴ ᤕᤖᤥᤜᤠᤔᤖᤧ ᤁᤢᤛ᤻ᤛᤠ. ᤕᤜᤥᤖᤠᤔᤧᤴ ᤀᤣᤗᤡᤀᤣᤗᤖᤧ ᤁᤢᤛ᤻ᤛᤠ. ᤀᤣᤗᤡᤀᤣᤗᤧᤴ ᤋᤥᤜᤖᤧ ᤁᤢᤛ᤻ᤛᤠ.

᥉᥋ ᤋᤥᤜ᤺ᤴ ᤛᤢᤐᤖᤧ ᤁᤢᤛ᤻ᤛᤠ. ᤛᤢᤐᤧᤴ ᤀᤣᤸᤁᤠᤏᤠᤖᤧ ᤁᤢᤛ᤻ᤛᤠ.

ᤀᤣᤸᤁᤠᤏᤠ᤺ᤴ ᤔᤜᤋᤖᤧ ᤁᤢᤛ᤻ᤛᤠ. ᤔᤜᤋᤧᤴ ᤀᤔᤠᤛᤤᤖᤧ ᤁᤢᤛ᤻ᤛᤠ.

᥉᥌ ᤀᤔᤠᤛᤤ᤺ᤴ ᤀᤣᤸᤁᤠᤏᤠᤖᤧ. ᤀᤣᤸᤁᤠᤏᤠ᤺ᤴ ᤕᤥᤀᤣᤗᤖᤧ ᤁᤢᤛ᤻ᤛᤠ.

ᤕᤥᤀᤣᤗᤧᤴ ᤀᤈᤷᤕᤠᤜᤖᤧ ᤁᤢᤛ᤻ᤛᤠ. ᤀᤈᤷᤕᤠᤜ᤺ᤴ ᤛᤐᤏᤩᤠᤜᤖᤧ ᤁᤢᤛ᤻ᤛᤠ.

᥉᥍ ᤛᤐᤏᤩᤠᤜ᤺ᤴ ᤋᤜᤋᤖᤧ ᤁᤢᤛ᤻ᤛᤠ. ᤋᤜᤋᤧᤴ ᤀᤛ᤻ᤛᤡᤖᤖᤧ ᤁᤢᤛ᤻ᤛᤠ.

ᤀᤛ᤻ᤛᤡᤖᤧᤴ ᤀᤣᤒᤩᤠᤛᤠᤐᤖᤧ ᤁᤢᤛ᤻ᤛᤠ. ᤀᤣᤒᤩᤠᤛᤠᤐᤧᤴ ᤁᤥᤖᤜᤖᤧ ᤁᤢᤛ᤻ᤛᤠ.

᥉᥎ ᤕᤡᤛᤜᤠᤖᤧᤴ ᤁᤜᤠᤋᤖᤧ ᤁᤢᤛ᤻ᤛᤠ. ᤁᤜᤠᤋᤧᤴ ᤗᤣᤒᤡ᤺ᤸᤗᤧ ᤁᤢᤛ᤻ᤛᤠ. ᤗᤧᤒᤡ᤺ᤴ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤘᤕᤧ॥

᥉᥏ ᤜᤧᤔᤠᤏᤖᤧ ᤁᤢᤓᤠ᤹ᤒᤠᤱ ᤀᤠᤛᤠᤐᤧᤴ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤈᤢᤰᤘᤠ ᤗᤧᤵᤔᤠᤱ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤕᤧᤒᤧ-

ᤀᤠᤛᤠᤐᤧᤴ ᤒᤣᤖᤣᤁᤩᤠᤜᤖᤧ ᤁᤢᤛ᤻ᤛᤠ. ᤒᤣᤖᤣᤁᤩᤠᤜ᤺ᤴ ᤛᤡᤔᤣᤀᤖᤧ ᤁᤢᤛ᤻ᤛᤠ.

᥊᥆ ᤛᤡᤔᤣᤀ᤺ᤴ ᤔᤡᤂᤠᤀᤣᤗᤖᤧ ᤁᤢᤛ᤻ᤛᤠ. ᤔᤡᤂᤠᤀᤣᤗᤧᤴ ᤒᤠᤛᤣᤕᤠᤜᤖᤧ ᤁᤢᤛ᤻ᤛᤠ.

ᤒᤠᤛᤣᤕᤠᤜ᤺ᤴ ᤔᤸᤁᤡᤕᤠᤜᤖᤧ ᤁᤢᤛ᤻ᤛᤠ.

᥊᥇ ᤔᤸᤁᤡᤕᤠᤜ᤺ᤴ ᤀᤣᤳᤏᤡᤖᤧ ᤁᤢᤛ᤻ᤛᤠ.

ᤀᤣᤳᤏᤡ᤺ᤴ ᤈᤣᤖᤜᤖᤧ ᤁᤢᤛ᤻ᤛᤠ. ᤈᤣᤖᤜ᤺ᤴ ᤀᤍᤠᤕᤠᤜᤖᤧ ᤁᤢᤛ᤻ᤛᤠ.

᥊᥈ ᤀᤥᤍᤠᤕᤠᤜ᤺ᤴ ᤀᤣᤋᤠᤏᤖᤧ ᤁᤢᤛ᤻ᤛᤠ. ᤀᤣᤋᤠᤏᤧᤴ ᤈᤡᤶᤔᤠᤜᤖᤧ ᤁᤢᤛ᤻ᤛᤠ.

ᤈᤡᤶᤔᤠᤜ᤺ᤴ ᤛᤡᤔᤡᤖᤧ ᤁᤢᤛ᤻ᤛᤠ

᥊᥉ ᤛᤡᤔᤡ᤺ᤴ ᤕᤜᤋᤖᤧ ᤁᤢᤛ᤻ᤛᤠ.

ᤕᤜᤋᤧᤴ ᤃᤣᤷᤛᤥᤏᤖᤧ ᤁᤢᤛ᤻ᤛᤠ. ᤃᤣᤷᤛᤥᤏᤧᤴ ᤗᤧᤒᤡ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥

᥊᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤠ᤹ᤒᤠᤱᤜᤠ᤹ ᤀᤣᤋᤠᤏᤖᤧ ᤁᤢᤓᤧᤴᤇᤠᤱ ᤗᤧᤵᤔᤠᤱ ᤁᤧᤕᤧᤵᤐᤠ ᤔᤖᤠᤖᤡᤜᤠ᤹-

ᤀᤣᤋᤠᤏᤧᤴ ᤁᤡᤛᤡᤖᤧ ᤁᤢᤛ᤻ᤛᤠ. ᤁᤡᤛᤡ᤺ᤴ ᤀᤒ᤻ᤍᤡᤖᤧ ᤁᤢᤛ᤻ᤛᤠ.

ᤀᤒ᤻ᤍᤡ᤺ᤴ ᤔᤸᤗᤢᤁᤖᤧ ᤁᤢᤛ᤻ᤛᤠ.

᥊᥋ ᤔᤸᤗᤢᤁᤧᤴ ᤜᤛᤒᤩᤠᤜᤖᤧ ᤁᤢᤛ᤻ᤛᤠ. ᤜᤛᤒᤩᤠᤜ᤺ᤴ ᤀᤔᤛᤩᤠᤜᤖᤧ ᤁᤢᤛ᤻ᤛᤠ. ᤀᤔᤛᤩᤠᤜ᤺ᤴ ᤜᤡᤸᤁᤡᤕᤠᤜᤖᤧ ᤁᤢᤛ᤻ᤛᤠ.

᥊᥌ ᤜᤡᤸᤁᤡᤕᤠᤜ᤺ᤴ ᤀᤶᤛᤡᤖᤧ ᤁᤢᤛ᤻ᤛᤠ. ᤀᤶᤛᤡ᤺ᤴ ᤒᤠᤏᤡᤖᤧ ᤁᤢᤛ᤻ᤛᤠ.

ᤒᤠᤏᤡ᤺ᤴ ᤛᤣᤔᤣᤖᤖᤧ ᤁᤢᤛ᤻ᤛᤠ.

᥊᥍ ᤛᤣᤔᤣᤖᤖᤧᤴ ᤔᤜᤗᤡᤖᤧ ᤁᤢᤛ᤻ᤛᤠ.

ᤔᤜᤗᤡ᤺ᤴ ᤔᤢᤛᤡᤖᤧ ᤁᤢᤛ᤻ᤛᤠ. ᤔᤢᤛᤡ᤺ᤴ ᤔᤖᤠᤖᤡᤖᤧ ᤁᤢᤛ᤻ᤛᤠ.

ᤔᤖᤠᤖᤡ᤺ᤴ ᤗᤧᤒᤡ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥

᥊᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡ ᤗᤧᤒᤡᤜᤠ᤹ ᤛᤣᤛᤣᤍᤧᤴ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ ᤔᤧᤓᤴᤇᤡᤱᤅᤠᤱ ᤔᤧᤘᤕᤧᤖᤥ॥

ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥊᥏ ᤁᤖ ᤜᤠᤖᤢᤏ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤢᤰᤐᤠ ᤏᤢ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥ ᤂᤧᤱᤜᤠ᤹ᤖᤧ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰ ᤏᤢ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤖᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤔᤡᤎᤡᤱᤔᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢ॥

᥋᥆ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ-

ᤂᤢᤏᤧ᤹ ᤁᤢᤛ᤻ᤛᤠ ᤀᤣᤗᤠᤈᤠᤖ ᤘᤕᤧ. ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤐᤡᤏᤜᤠᤛ ᤘᤕᤧ.

ᤐᤡᤏᤜᤠᤛᤖᤧ ᤁᤢᤛ᤻ᤛᤠ ᤀᤒᤡᤛᤢ ᤘᤕᤧ.

᥋᥇ ᤀᤒᤡᤛᤢᤖᤧ ᤁᤢᤛ᤻ᤛᤠ ᤒᤢᤰᤁᤡ ᤘᤕᤧ.

ᤒᤢᤰᤁᤡᤖᤧ ᤁᤢᤛ᤻ᤛᤠ ᤀᤢᤈ᤻ᤈᤡ ᤘᤕᤧ. ᤀᤢᤈ᤻ᤈᤡᤖᤧ ᤁᤢᤛ᤻ᤛᤠ ᤈᤖᤠᤕᤠᤜ ᤘᤕᤧ.

᥋᥈ ᤈᤖᤠᤕᤠᤜᤖᤧ ᤁᤢᤛ᤻ᤛᤠ ᤔᤖᤠᤕᤥᤋ ᤘᤕᤧ. ᤔᤖᤠᤕᤥᤋᤖᤧ ᤁᤢᤛ᤻ᤛᤠ ᤀᤔᤷᤕᤠᤜ ᤘᤕᤧ. ᤀᤔᤷᤕᤠᤜᤖᤧ ᤁᤢᤛ᤻ᤛᤠ ᤀᤜᤡᤋᤢᤒ ᤘᤕᤧ.

᥋᥉ ᤀᤜᤡᤋᤢᤒᤖᤧ ᤁᤢᤛ᤻ᤛᤠ ᤛᤠᤍᤥᤁ ᤘᤕᤧ ᤜᤧᤰᤁᤩᤠᤱ ᤛᤠᤍᤥᤁᤖᤧ ᤁᤢᤛ᤻ᤛᤠ ᤀᤜᤡᤔᤠᤛ ᤘᤕᤧᤖᤥ॥

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤱᤔᤠᤍᤧᤴ

᥋᥊ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤁᤜᤠᤋᤡ ᤌᤠ᤺ᤰᤜᤠ᤹ ᤔᤧᤛᤧᤴᤍᤢ ᤔᤧᤒᤡᤖᤢᤛᤡᤒᤠ ᤋᤧ᤺ᤱᤃᤵᤐᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤓᤣ᤹ᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ (ᤌᤣᤀᤠᤱᤓᤧᤸᤗᤧ ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥᤀᤣ ᤌᤡᤰᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤏᤡᤴ ᤌᤩᤧᤀᤠᤱ ᤘᤕᤧᤖᤥ)-

᥋᥋ ᤂᤧᤱᤜᤠ᤹ᤖᤧ ᤕᤜᤢᤍᤠᤒᤠ ᤜᤣᤒᤪᤥᤏᤧᤴ ᤏᤢ ᤂᤧᤴ ᤁᤒᤪᤡᤱ ᤐᤡᤛᤠᤱᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ ᤔᤧᤄᤥᤛᤢ॥

᥋᥌ ᤁᤖ ᤕᤐᤢᤴᤏᤣᤖᤧ ᤁᤢᤛ᤻ᤛᤠ ᤁᤠᤗᤣᤒᤖᤧ ᤆᤠᤜᤡ᤺ᤴ ᤂᤧᤴ ᤜᤣᤒᤪᤥᤏ ᤁᤒᤪᤡᤱ ᤐᤡᤛᤠᤱᤒᤠ ᤐᤠᤱᤓᤣ᤹ᤀᤡᤴ ᤏᤢ ᤀᤡᤰᤋᤠᤵᤜᤠ᤹ ᤂᤥᤛᤢ॥

᥋᥍ ᤁᤸᤗᤧᤆᤥᤃᤢᤸᤗᤧ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤣᤒᤪᤥᤏ (ᤗᤳᤇᤠ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰ). ᤗᤡᤒ᤻ᤏᤠ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤕᤳᤋᤡᤖ. ᤀᤣᤛ᤻ᤋᤔᤥ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥋᥎ ᤜᤡᤗᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴᤜᤠ᤹. ᤍᤒᤡᤖ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥋᥏ ᤀᤠᤛᤠᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤍᤧᤴ ᤗᤠᤈᤣ᤹ᤜᤠ᤹. ᤒᤣᤌ-ᤛᤣᤔᤣᤛ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤀᤠᤱ ᤔᤧᤒᤡᤖᤢ॥

᥌᥆ ᤜᤧᤰᤁᤩᤠᤱ ᤒᤣᤏᤩᤠᤔᤡᤏᤖᤧ ᤁᤢᤎᤠ᤺ᤰᤁᤥᤗᤠᤶ- ᤃᤣᤒᤠ ᤏᤢ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤀᤠᤗᤣᤔᤣᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤀᤏᤠᤋᤥᤋ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ᤀᤠᤱ ᤔᤧᤒᤡᤖᤢᤛᤡ॥

ᤁᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤔᤧᤒᤡᤖᤢᤛᤡᤒᤠ ᤁᤴ ᤕᤧᤰᤕᤰᤜᤠ᤹ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤛᤢᤶᤛᤡ ᤏᤧᤛ᤻ᤛᤧ॥

᥌᥇ ᤁᤜᤠᤋᤒᤠ ᤁᤧᤏᤶᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤗᤠᤶ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤀᤠᤱ ᤌᤡᤒᤥᤱ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥌᥈ ᤃᤣᤷᤛᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤀᤡᤛ᤻ᤛᤠᤂᤠᤖ. ᤀᤠᤛᤣᤖ. ᤏᤵᤋᤠᤗᤡ ᤏᤢ ᤒᤠᤛᤠᤏᤀᤥ ᤁᤧᤏᤧᤒᤠ ᤏᤠᤱᤃᤧᤴᤒᤠ ᤔᤏᤛ᤻ᤛᤧᤖᤧ ᤁᤢᤜᤡᤶᤛᤕᤱᤗᤠᤶ ᤌᤡᤒᤥᤱᤅᤠᤱ ᤛᤢᤶᤛᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥌᥉ ᤔᤖᤠᤖᤡᤖᤧ ᤁᤢᤎᤠ᤺ᤰᤜᤠ᤹ ᤂᤢᤴᤇᤡ᤹ ᤌᤠ᤺ᤰᤌᤠ᤺ᤰ ᤁᤢᤀᤡᤛᤡ᤺ᤰ ᤖᤢᤒᤣᤏ. ᤃᤠᤍ ᤏᤢ ᤈᤒᤢᤗᤢᤏᤖᤧ ᤁᤢᤜᤡᤶᤛᤕᤱᤗᤠᤶ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡ॥

᥌᥊ ᤁᤶᤓᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤧᤒᤡᤜᤠ᤹ ᤁᤴ ᤕᤧᤰᤕᤰᤜᤠ᤹. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤔᤧᤒᤡᤖᤢᤛᤡ॥

᥌᥋ ᤌᤠ᤺ᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤕᤧᤰᤕᤰᤜᤠ᤹ ᤕᤜᤢᤍᤠ. ᤛᤡᤔᤡᤕᤥᤏ ᤏᤢ ᤒᤣᤏᤩᤠᤔᤡᤏᤒᤠ ᤜᤡᤶᤛᤕᤱᤜᤠ᤹ᤗᤠᤶ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤀᤠᤱ ᤂᤧᤱᤜᤠ᤹ ᤔᤧᤒᤡᤖᤢᤛᤡᤀᤠᤱ ᤘᤕᤧ॥

᥌᥌ ᤁᤜᤠᤋᤒᤠ ᤁᤢᤓᤠ ᤌᤠ᤺ᤰᤜᤠ᤹ ᤀᤣᤑᤪᤠᤀᤡᤔᤒᤠ ᤜᤡᤶᤛᤕᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤧ᤺ᤱᤃᤵᤐᤡᤸᤗᤧ ᤗᤠᤃᤡ ᤕᤧᤰᤕᤰᤜᤠ᤹ ᤔᤧᤒᤡᤖᤢᤛᤡᤀᤠᤱ ᤏᤧᤛ᤻ᤛᤧ॥

᥌᥍ ᤂᤧᤱᤜᤠ᤹ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤁᤧᤏᤧᤒᤠ ᤛᤁᤣᤔ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ (ᤗᤳᤇᤠ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰ). ᤃᤣᤈᤣᤖ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥌᥎ ᤕᤥᤰᤔᤠᤔ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤒᤣᤌ-ᤜᤥᤖᤥᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥌᥏ ᤀᤕᤩᤠᤗᤥᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ ᤜᤧᤰᤁᤩᤠᤱ ᤃᤠᤋ-ᤖᤡᤶᤔᤥᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤀᤠᤱ ᤔᤧᤒᤡᤖᤢᤛᤡ॥

᥍᥆ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤁᤢᤜᤡᤶᤛᤕᤱᤗᤠᤶ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤏᤣᤖ ᤏᤢ ᤒᤡᤗᤠᤔ. ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤏᤢ ᤛᤥᤛᤥᤖᤡᤰ ᤁᤜᤠᤋᤖᤧ ᤁᤧᤏᤶᤒᤠ ᤁᤧᤕᤠ᤺ᤰᤐᤠ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤒᤡᤖᤢᤛᤡ॥

᥍᥇ ᤃᤣᤷᤛᤥᤏᤡᤜᤠ᤹ ᤔᤧᤒᤡᤖᤢᤛᤡᤒᤠ ᤗᤠᤈᤣ᤹ ᤗᤰᤜᤠ᤹ ᤁᤴᤜᤠ᤹ᤀᤣᤖᤥ-

ᤔᤏᤛ᤻ᤛᤣᤖᤧ ᤁᤢᤓᤪᤧ᤺ᤱ ᤜᤡᤶᤛᤕᤱᤗᤠᤶ- ᤒᤠᤛᤠᤏᤀᤥ ᤃᤥᤗᤠᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤜᤧᤰᤁᤩᤠᤱ ᤀᤛ᤻ᤋᤠᤖᤥᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤂᤧᤴᤏᤢ ᤛᤥᤛᤥᤖᤡᤰ ᤂᤧᤵᤔᤥᤒᤠ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ᤀᤠᤱ ᤔᤧᤒᤡᤖᤢᤛᤡ॥

᥍᥈ ᤀᤡᤛ᤻ᤛᤠᤂᤠᤖᤖᤧ ᤁᤢᤜᤡᤶᤛᤕᤱᤗᤠᤶ-

ᤁᤣᤍᤣᤛ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤍᤠᤒᤖᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥍᥉ ᤖᤠᤔᤥᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤜᤧᤰᤁᤩᤠᤱ ᤀᤏᤣᤔ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ᤀᤠᤱ ᤔᤧᤒᤡᤖᤢᤛᤡ॥

᥍᥊ ᤀᤠᤛᤣᤖᤖᤧ ᤁᤢᤜᤡᤶᤛᤕᤱᤗᤠᤶ- ᤔᤠᤛᤠᤗ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤀᤒ᤻ᤍᤥᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥍᥋ ᤜᤢᤁᤥᤁ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤜᤧᤰᤁᤩᤠᤱ ᤖᤜᤥᤒ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ᤀᤠᤱ ᤔᤧᤒᤡᤖᤢᤛᤡ॥

᥍᥌ ᤏᤵᤋᤠᤗᤡᤖᤧ ᤁᤢᤜᤡᤔᤩᤅᤜᤗᤠᤶ-

ᤃᤠᤗᤡᤗᤀᤥ ᤁᤣᤍᤣᤛ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤜᤶᤔᤥᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤁᤡᤷᤕᤠᤋᤤᤔ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ᤀᤠᤱ ᤔᤧᤒᤡᤖᤢᤛᤡᤖᤥ॥

᥍᥍ ᤔᤖᤠᤖᤡ ᤔᤢ᤹ᤀᤡᤍᤠᤱᤛᤠᤜᤠ᤹. ᤗᤧᤒᤡ ᤁᤧᤏᤶᤒᤠ ᤜᤡᤶᤛᤕᤱᤜᤠ᤹ ᤔᤧᤒᤡᤖᤢᤛᤡᤒᤠ ᤗᤠᤈᤣ᤹ ᤗᤰᤜᤠ᤹ ᤁᤴᤜᤠ᤹ᤀᤣᤖᤥ-

ᤈᤒᤢᤗᤢᤏᤖᤧ ᤁᤢᤜᤡᤶᤛᤕᤱᤗᤠᤶ-

ᤕᤥᤰᤔᤠᤔ. ᤁᤷᤋᤜ. ᤖᤡᤶᤔᤥᤏᤥ ᤏᤢ ᤋᤒᤥᤖ. ᤂᤧᤵᤔᤥᤒᤠ ᤁᤧᤖᤧᤰ ᤆᤠᤖᤠᤶᤍᤧᤴᤜᤠ᤹ᤀᤠᤱ ᤔᤧᤒᤡᤖᤢᤛᤡ॥

᥍᥎ ᤕᤷᤍᤏ ᤏᤠᤎᤠ᤺ᤶᤒᤡ ᤕᤖᤡᤜᤥ ᤏᤠᤱᤃᤧᤴ ᤗᤧᤵᤔᤠᤱ ᤖᤢᤒᤣᤏᤖᤧ ᤁᤢᤜᤡᤶᤛᤕᤱᤗᤠᤶ- ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤧᤏᤧᤒᤠ

ᤒᤣᤛᤣᤖ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤕᤜᤛᤠᤜ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥍᥏ ᤁᤍᤣᤔᤥᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤜᤧᤰᤁᤩᤠᤱ ᤔᤣᤐᤠᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹ᤀᤠᤱ ᤔᤧᤄᤥᤛᤢ॥

᥎᥆ ᤃᤠᤍᤖᤧ ᤁᤢᤜᤡᤶᤛᤕᤱᤗᤠᤶ-

ᤃᤡᤗᤠᤍᤀᤥ ᤁᤧᤏᤧᤒᤠ ᤖᤠᤔᤥᤋ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤔᤜᤏᤥᤔ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹.

᥎᥇ ᤜᤣᤛ᤻ᤒᤥᤏ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤜᤧᤰᤁᤩᤠᤱ ᤕᤠᤈᤣᤖ ᤏᤢ ᤂᤧᤵᤔᤥᤒᤠ ᤆᤠᤖᤠᤶᤔᤠᤍᤧᤴ ᤗᤠᤈᤣ᤹ᤜᤠ᤹. ᤂᤧᤴᤏᤢ ᤛᤥᤛᤥᤖᤡᤰ ᤂᤧᤵᤔᤥ ᤁᤧᤏᤧᤒᤠ ᤆᤠᤖᤠᤶᤍᤧᤴᤜᤠ᤹ᤀᤠᤱ ᤔᤧᤄᤥᤛᤢᤖᤥ॥

ᤀᤡᤛ᤻ᤛᤠᤂᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥍

ᤀᤡᤛ᤻ᤛᤠᤂᤠᤖᤖᤧ ᤁᤢᤛ᤻ᤛᤠᤜᤠ᤹-

ᤋᤥᤗᤠ. ᤐᤢᤘᤠ. ᤕᤠᤛᤢᤒ ᤏᤢ ᤛᤡᤔᤪᤥᤏ ᤁᤧᤖᤧᤰᤗᤧ ᤗᤡᤛᤡ ᤔᤧᤘᤕᤧ॥

᥈ ᤋᤥᤗᤠᤖᤧ ᤁᤢᤛ᤻ᤛᤠᤜᤠ᤹-

ᤀᤢᤈ᤻ᤈᤡ. ᤖᤐᤠᤕᤠᤜ. ᤕᤖᤡᤀᤣᤗ. ᤕᤜᤔᤤ. ᤕᤡᤒ᤻ᤛᤠᤔ ᤏᤢ ᤛᤔᤢᤀᤣᤗ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠᤜᤠ᤹॥ ᤍᤠᤀᤢᤍᤖᤧ ᤁᤢᤕᤧᤶᤔᤥ ᤋᤥᤗᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥᤒᤠ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᥈᥈.᥌᥆᥆ ᤔᤧᤕᤥᤖᤧ॥

᥉ ᤀᤢᤈ᤻ᤈᤡᤖᤧ ᤁᤢᤛ᤻ᤛᤠ-

ᤕᤡᤈᤩᤜᤡ॥

ᤕᤡᤈᤩᤜᤡᤖᤧ ᤁᤢᤛ᤻ᤛᤠᤜᤠ᤹-

ᤔᤡᤂᤠᤀᤣᤗ. ᤀᤥᤒᤍᤡᤕᤠ. ᤕᤥᤀᤣᤗ ᤏᤢ ᤕᤡᤛᤩᤠᤜ॥ ᤁᤴ ᤅᤠᤛᤡ ᤁᤧᤖᤧᤰ ᤋᤢᤶ ᤗᤠᤶᤗᤥᤒᤠ ᤔᤧᤘᤕᤧ॥

᥊ ᤁᤴᤏᤢ᤺ᤸᤗᤧ ᤘᤣ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤌᤰᤗᤡᤜᤠᤱ ᤔᤏᤠᤜᤠ᤹ ᥉᥌.᥆᥆᥆ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤖᤡᤰ ᤔᤣ᤺ᤳᤜᤠ᤹ ᤏᤢ ᤛᤠᤀᤣᤜᤠ᤹ ᤔᤧᤘᤕᤧ॥

᥋ ᤀᤡᤛ᤻ᤛᤠᤂᤠᤖᤖᤧ ᤁᤧᤖᤧᤰ ᤁᤢᤎᤠ᤺ᤰᤁᤥᤒᤠ ᤁᤠ᤹ᤀᤡᤜᤠ᤹ᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤏᤠᤜᤠ᤹ ᥎᥍.᥆᥆᥆ ᤔᤧᤘᤕᤧ॥

ᤒᤣᤏᤩᤠᤔᤡᤏ ᤏᤢ ᤍᤠᤏᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹

᥌ ᤒᤣᤏᤩᤠᤔᤡᤏᤖᤧ ᤁᤢᤛ᤻ᤛᤠᤜᤠ᤹-

ᤒᤣᤗᤠ. ᤒᤣᤁᤣᤖ ᤏᤢ ᤕᤣᤍᤡᤀᤣᤗ॥

᥍ ᤒᤣᤗᤠᤖᤧ ᤁᤢᤛ᤻ᤛᤠᤜᤠ᤹-

ᤕᤛᤶᤒᤥᤏ. ᤀᤢᤈ᤻ᤈᤡ. ᤀᤢᤈ᤻ᤈᤡᤀᤣᤗ. ᤕᤖᤡᤔᤥᤋ ᤏᤢ ᤀᤡᤖᤡ. ᤁᤧᤖᤧᤰᤗᤧ ᤅᤠᤛᤡ ᤔᤧᤘᤕᤧ॥ ᤂᤧᤱᤜᤠ᤹ ᤜᤡᤶᤛᤕᤱ ᤜᤡᤶᤛᤕᤱᤒᤠ ᤗᤠᤶᤗᤥᤒᤠ ᤔᤏᤠ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᥈᥈.᥆᥉᥊ ᤔᤧᤕᤥᤖᤧ॥

᥎ ᤒᤣᤁᤣᤖᤖᤧ ᤁᤢᤛ᤻ᤛᤠᤜᤠ᤹-

ᤈᤔᤡᤖᤠ. ᤕᤥᤀᤠᤛ. ᤀᤣᤗᤡᤀᤣᤈᤖ. ᤀᤣᤗᤩᤥᤀᤣᤏᤤ. ᤀᤥᤔᤪᤡ. ᤕᤖᤣᤔᤥᤋ. ᤀᤒᤡᤕᤠ. ᤀᤏᤠᤋᤥᤋ ᤏᤢ ᤀᤠᤗᤣᤔᤣᤋ॥ ᤁᤴᤜᤠ᤹ ᤁᤧᤖᤧᤰ ᤒᤣᤁᤣᤖᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤔᤡᤱᤏᤠ᤺ᤳᤋᤥ ᤜᤡᤶᤛᤕᤱ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᥈᥆.᥈᥆᥆ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤏᤠᤜᤠ᤹ ᤔᤧᤛᤠᤵᤋᤢᤛᤡᤀᤠᤱ ᤐᤳᤇᤧ॥

᥇᥆ ᤕᤣᤍᤡᤀᤣᤗᤖᤧ ᤁᤢᤛ᤻ᤛᤠ-

ᤒᤡᤸᤜᤠᤏ॥

ᤒᤡᤸᤜᤠᤏᤖᤧ ᤁᤢᤛ᤻ᤛᤠᤜᤠ᤹-

ᤕᤣᤀᤢᤛ. ᤒᤣᤏᤩᤠᤔᤡᤏ. ᤀᤣᤜᤢᤍ. ᤁᤣᤏᤠᤏᤠ. ᤈᤣᤋᤠᤏ. ᤋᤷᤛᤡᤛ ᤏᤢ ᤀᤜᤡᤛᤜᤖ॥

᥇᥇ ᤁᤴᤜᤠ᤹ ᤁᤧᤖᤧᤰ ᤕᤣᤍᤡᤀᤣᤗᤖᤧ ᤁᤢᤛ᤻ᤛᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱᤜᤠ᤹ᤀᤥᤒᤠ ᤋᤢᤶ ᤗᤠᤶᤗᤥᤒᤠ ᤔᤧᤘᤕᤧ॥ ᤌᤱᤅᤥ ᤐᤣ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤱᤒᤠ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᥇᥍.᥈᥆᥆ ᤔᤧᤕᤥᤖᤧ॥

᥇᥈ ᤛᤢᤵᤐᤡ ᤏᤢ ᤜᤢᤵᤐᤡᤜᤠ᤹ ᤀᤡᤖᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧ. ᤜᤧᤰᤁᤩᤠᤱ ᤜᤢᤛᤡᤜᤠ᤹ ᤀᤜᤣᤖᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧᤖᤥ॥

ᤏᤵᤋᤠᤗᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥇᥉ ᤏᤵᤋᤠᤗᤡᤖᤧ ᤁᤢᤛ᤻ᤛᤠᤜᤠ᤹-

ᤕᤜᤛᤣᤗ. ᤃᤢᤏᤡ. ᤕᤣᤛᤣᤖ ᤏᤢ ᤛᤡᤸᤗᤣᤔ॥ ᤁᤴᤜᤠ᤹ ᤒᤡᤸᤜᤠᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧᤖᤥ॥

ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥇᥊ ᤔᤏᤛ᤻ᤛᤣᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤀᤛᤪᤡᤀᤣᤗᤧᤴ ᤔᤏᤛ᤻ᤛᤣᤖᤧ ᤀᤖᤠᤔᤡ ᤁᤢᤈᤰᤔᤣ᤺ᤳ ᤗᤠᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤠ ᤁᤢᤔᤢ᤹ᤀᤡᤍᤠᤱᤛᤠ ᤘᤕᤧ॥ ᤂᤧᤸᤗᤧ ᤃᤡᤗᤠᤍᤖᤧ ᤁᤢᤶᤒᤠ ᤔᤠᤁᤡᤖᤧᤴᤏᤠᤱ ᤛᤠᤘᤠ᤺ᤴᤍᤢ॥

᥇᥋ ᤔᤠᤁᤡᤖᤖᤧ ᤜᤢᤵᤐᤡ ᤏᤢ ᤛᤢᤵᤐᤡᤜᤠ᤹ᤗᤠᤶᤒᤠᤒᤠ ᤔᤧᤴᤇ᤻ᤕᤠ ᤌᤡᤰ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢ॥ ᤔᤠᤁᤡᤖᤖᤧ ᤁᤢᤴᤛᤠ᤹ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤡᤱ ᤔᤠᤁᤠ ᤘᤕᤧ॥ ᤂᤢᤏᤧ᤹ ᤘᤣ᤹ ᤁᤢᤔᤢ᤹ᤀᤡᤍᤠᤱᤛᤠ᤺ᤸᤗᤧ ᤁᤢᤔᤡᤱ ᤛᤗᤥᤑᤠᤍ ᤘᤕᤧ॥

ᤛᤗᤥᤑᤠᤍᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤰ ᤔᤧᤘᤕᤧ॥

᥇᥌ ᤔᤠᤁᤡᤖᤖᤧ ᤁᤢᤔᤣ᤺ᤳ ᤔᤠᤁᤠ᤺ᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ. ᤂᤧᤸᤗᤧ ᤁᤢᤔᤡᤱ ᤂᤢᤏᤧ᤹ ᤐᤣᤖᤣᤛ ᤘᤠ᤺ᤳᤋᤢ॥ ᤂᤧᤸᤗᤧ ᤁᤢᤴᤛᤠ᤹ᤖᤧ ᤁᤢᤔᤡᤱ ᤛᤣᤖᤣᤛ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤀᤢᤗᤠᤔ ᤏᤢ ᤖᤠᤁᤣᤔ ᤘᤕᤧᤛᤡ॥

᥇᥍ ᤀᤢᤗᤠᤔᤖᤧ ᤁᤢᤛ᤻ᤛᤠ-

ᤒᤍᤠᤏ॥

ᤔᤠᤁᤡᤖᤖᤧ ᤁᤢᤛ᤻ᤛᤠ. ᤔᤏᤛ᤻ᤛᤣᤖᤧ ᤁᤢᤶᤔᤧᤴᤇᤠ᤹ ᤃᤡᤗᤠᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧ॥

᥇᥎ ᤂᤧᤸᤗᤧ ᤁᤢᤴᤛᤠ᤹ ᤔᤧᤴᤇᤢᤔᤠ ᤜᤶᤔᤥᤗᤣᤁᤣᤋᤖᤧ ᤁᤢᤛ᤻ᤛᤠ ᤛᤢᤶᤛᤡ ᤔᤧᤘᤕᤧ. ᤀᤡᤛᤥᤍ. ᤀᤒᤡᤀᤣᤈᤣᤖ ᤏᤢ ᤔᤜᤗᤠ॥

᥇᥏ ᤛᤔᤡᤍᤠᤖᤧ ᤁᤢᤛ᤻ᤛᤠᤜᤠ᤹-

ᤀᤜᤡᤕᤏ. ᤛᤁᤣᤔ. ᤗᤡᤂᤡ ᤏᤢ ᤀᤏᤡᤀᤠᤔ ᤔᤧᤘᤕᤧᤖᤥ॥

ᤀᤣᤑᤪᤠᤀᤡᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥈᥆ ᤀᤣᤑᤪᤠᤀᤡᤔᤖᤧ ᤁᤢᤛ᤻ᤛᤠᤜᤠ᤹-

ᤛᤢᤋᤣᤗᤜ. ᤛᤢᤋᤣᤗᤜᤖᤧ ᤁᤢᤛ᤻ᤛᤠ ᤒᤣᤖᤣᤍ.

ᤒᤣᤖᤣᤍᤖᤧ ᤁᤢᤛ᤻ᤛᤠ ᤋᤜᤋ. ᤋᤜᤋᤖᤧ ᤁᤢᤛ᤻ᤛᤠ ᤀᤣᤗᤠᤍᤠ.

ᤀᤣᤗᤠᤍᤠᤖᤧ ᤁᤢᤛ᤻ᤛᤠ ᤋᤜᤋ.

᥈᥇ ᤋᤜᤋᤖᤧ ᤁᤢᤛ᤻ᤛᤠ ᤈᤠᤒᤠᤍ. ᤈᤠᤒᤠᤍᤖᤧ ᤁᤢᤛ᤻ᤛᤠ ᤛᤢᤋᤣᤗᤜ॥

ᤀᤣᤑᤪᤠᤀᤡᤔᤖᤧ ᤘᤣ᤹ ᤁᤢᤛ᤻ᤛᤠᤜᤠ᤹ ᤀᤣᤛᤣᤖᤧᤴ ᤏᤢ ᤀᤣᤗᤠᤍᤧᤴ ᤆᤠᤜᤡ᤺ᤴ ᤃᤠᤋᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠᤜᤠ᤹ ᤏᤠᤵᤔᤠᤍᤣ᤹ᤔᤠᤛᤡᤖᤧ ᤗᤠᤃᤡ ᤐᤣᤛᤧᤳᤇᤡᤸᤗᤧ ᤃᤠᤋᤒᤠ ᤔᤏᤠᤜᤠ᤹ᤖᤧ ᤔᤧᤛᤧᤖᤢᤛᤡ॥

᥈᥈ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤀᤣᤑᤪᤠᤀᤡᤔᤧᤴ ᤂᤢᤴᤇᤡ᤹ ᤗᤠᤃᤡ ᤕᤖᤡᤰ ᤕᤧᤴ ᤌᤠᤖᤡᤰ ᤔᤣᤖᤡᤱ ᤌᤰᤋᤧᤖ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤜᤠᤱ ᤔᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᤔᤧᤍᤩᤧ॥

᥈᥉ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤔᤣ᤺ᤳᤋᤧᤴᤏᤢ ᤀᤡᤶᤔᤠ ᤕᤠ᤺ᤶᤒᤰ ᤆᤥᤃᤢ॥ ᤜᤧᤰᤁᤩᤠᤱ ᤁᤢᤔᤣ᤺ᤳᤋᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤂᤢᤏᤧ᤹ ᤂᤧᤸᤗᤧ ᤁᤢᤔᤡᤱ ᤒᤖᤡᤀᤠa ᤘᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤜᤡᤶᤛᤕᤱᤅᤥ ᤕᤧᤳᤋᤢᤰᤂᤧ ᤋᤩᤧᤀᤠᤱ ᤘᤕᤧ॥

᥈᥊ ᤀᤣᤑᤪᤠᤀᤡᤔᤖᤧ ᤛᤣᤖᤠᤜ ᤔᤡᤱ ᤁᤧᤘᤠ᤺ᤵᤔᤠ ᤁᤢᤛ᤻ᤛᤠ ᤔᤧᤴᤇᤢᤔᤠ ᤌᤡᤰ ᤘᤕᤧ. ᤂᤧᤸᤗᤧ ᤕᤥᤛ᤻ᤔᤠ ᤏᤢ ᤌᤥ᤺ᤛ᤻ᤔᤠ ᤒᤣᤌ-ᤜᤥᤖᤥᤏ ᤜᤧᤰᤁᤩᤠᤱ ᤀᤢᤈ᤻ᤈᤣᤏ-ᤛᤣᤖᤠᤜ ᤕᤧᤰᤕᤰ ᤆᤢᤰᤋᤧᤖ ᤆᤥᤃᤢ॥

᥈᥋ ᤀᤣᤑᤪᤠᤀᤡᤔᤖᤧᤀᤠᤱ ᤀᤠᤵᤑᤣᤰ ᤁᤢᤛ᤻ᤛᤠ ᤖᤐᤠᤜ ᤘᤕᤧ.

ᤖᤐᤠᤜᤖᤧ ᤁᤢᤛ᤻ᤛᤠ ᤖᤣᤛᤣᤐ. ᤖᤣᤛᤣᤐᤖᤧ ᤁᤢᤛ᤻ᤛᤠ ᤋᤣᤗᤜ. ᤋᤣᤗᤜᤖᤧ ᤁᤢᤛ᤻ᤛᤠ ᤋᤜᤏ.

᥈᥌ ᤋᤜᤏᤖᤧ ᤁᤢᤛ᤻ᤛᤠ ᤗᤠᤍᤠᤏ. ᤗᤠᤍᤠᤏᤖᤧ ᤁᤢᤛ᤻ᤛᤠ ᤀᤶᤔᤡᤜᤢᤍ.

ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤔᤠ.

᥈᥍ ᤀᤣᤗᤡᤛᤠᤔᤠᤖᤧ ᤁᤢᤛ᤻ᤛᤠ ᤏᤢᤏ.

ᤜᤧᤰᤁᤩᤠᤱ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ ᤘᤕᤧ॥

᥈᥎ ᤀᤡᤑᤪᤠᤀᤡᤔᤡᤜᤠ᤹ᤖᤧ ᤜᤢᤰᤁᤠᤵ ᤔᤧᤈᤥᤃᤢᤒᤠ ᤏᤢ ᤔᤧᤕᤢᤅᤧᤒᤠ ᤗᤠᤈᤣ᤹ᤀᤥ ᤒᤣᤌᤣᤗ ᤏᤢ ᤂᤧᤴ ᤁᤒᤪᤡᤱᤒᤠ ᤐᤠᤱᤈᤢᤶᤜᤠ᤹ ᤏᤠᤱᤃᤧᤴ ᤗᤧᤵᤔᤠᤱ ᤏᤠᤖᤠᤏ. ᤏᤠᤶᤎᤠ ᤗᤧᤵᤔᤠᤱ ᤃᤣᤈᤣᤖ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹. ᤜᤧᤰᤁᤩᤠᤱ ᤛᤁᤣᤔ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ ᤀᤕᤩᤠᤜ ᤏᤢ ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ ᤌᤠᤖᤡᤰᤁᤠᤱ ᤏᤧᤛ᤻ᤛᤧ॥

᥈᥏ ᤂᤧᤱᤜᤠ᤹ᤖᤧ ᤔᤏᤛ᤻ᤛᤣᤖᤧ ᤁᤢᤀᤡ᤺ᤴᤍᤥᤀᤥ ᤒᤣᤌ-ᤛᤠᤏ. ᤋᤠᤏᤠᤁ. ᤔᤃᤡᤍ᤻ᤍᤥ ᤏᤢ ᤍᤍᤥᤖ. ᤂᤧᤵᤔᤥᤒᤠ ᤐᤠᤱᤓᤣ᤹ᤜᤠ᤹ᤀᤠᤱ ᤔᤧᤕᤢᤰᤋᤢᤀᤠᤱ ᤏᤧᤛ᤻ᤛᤧ॥ ᤁᤴ ᤐᤠᤱᤈᤢᤶᤜᤠ᤹ᤀᤥ ᤀᤡᤛᤪᤠᤀᤡᤗᤖᤧ ᤁᤢᤛ᤻ᤛᤠ ᤕᤥᤛᤣᤑᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤕᤢᤅᤧᤖᤥ॥

ᤀᤠᤛᤣᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥉᥆ ᤀᤠᤛᤣᤖᤖᤧ ᤁᤢᤛ᤻ᤛᤠᤜᤠ᤹-

ᤕᤡᤶᤏᤠ. ᤕᤡᤛᤫᤠ. ᤕᤡᤛᤫᤡ ᤏᤢ ᤒᤖᤡᤀᤠ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤛ᤻ᤛᤠ᤹ ᤔᤧᤴᤇᤢᤔᤠ ᤛᤣᤖᤜ ᤘᤕᤧ॥

᥉᥇ ᤒᤖᤡᤀᤠᤖᤧ ᤁᤢᤛ᤻ᤛᤠᤜᤠ᤹-

ᤜᤣᤒᤣᤖ ᤏᤢ ᤔᤸᤁᤡᤀᤣᤗ॥ ᤔᤸᤁᤡᤀᤣᤗᤧᤴ ᤒᤡᤷᤈᤣᤋᤖᤧ ᤁᤢᤶᤒᤠ ᤘᤕᤧ॥

᥉᥈ ᤜᤣᤒᤣᤖᤧᤴ ᤆᤠᤜᤡ᤺ᤴ ᤕᤵᤗᤣᤋ. ᤛᤥᤔᤣᤖ ᤏᤢ ᤜᤥᤋᤠᤔ ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤢᤛ᤻ᤛᤠ᤹ ᤔᤧᤴᤇᤢᤔᤠ ᤛᤢᤀᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥉᥉ ᤕᤵᤗᤣᤋᤖᤧ ᤁᤢᤛ᤻ᤛᤠᤜᤠ᤹-

ᤐᤠᤛᤁ. ᤒᤡᤶᤜᤠᤗ ᤏᤢ ᤀᤛᤫᤠᤋ॥

ᤁᤴᤜᤠ᤹ ᤕᤵᤗᤣᤋᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥉᥊ ᤛᤥᤔᤣᤖᤖᤧ ᤁᤢᤛ᤻ᤛᤠᤜᤠ᤹-

ᤀᤜᤡ. ᤖᤥᤜᤃᤠ. ᤜᤢᤒ᤻ᤒᤠ ᤏᤢ ᤀᤖᤠᤔ॥

᥉᥋ ᤛᤥᤔᤣᤖᤖᤧ ᤁᤢᤴᤛᤠ᤹ ᤜᤣᤗᤣᤔᤖᤧ ᤁᤢᤛ᤻ᤛᤠᤜᤠ᤹-

ᤛᤥᤐᤜ. ᤕᤡᤶᤏ. ᤛᤣᤗᤣᤛ ᤏᤢ ᤀᤠᤔᤠᤗ॥

᥉᥌ ᤛᤥᤐᤜᤖᤧ ᤁᤢᤛ᤻ᤛᤠᤜᤠ᤹- ᤛᤢᤜ. ᤜᤷᤏᤣᤐᤣᤖ.

ᤛᤢᤀᤠᤗ. ᤒᤖᤡ. ᤕᤡᤔᤪᤠᤜ.

᥉᥍ ᤒᤣᤛᤣᤖ. ᤜᤥᤍ. ᤛᤠᤔᤠ. ᤛᤡᤸᤛᤠ. ᤕᤡᤋᤪᤠᤏ ᤏᤢ ᤒᤡᤖᤠ ᤔᤧᤘᤕᤧ॥

᥉᥎ ᤕᤣᤋᤣᤖᤖᤧ ᤁᤢᤛ᤻ᤛᤠᤜᤠ᤹-

ᤕᤐᤢᤴᤏᤣ. ᤐᤡᤛ᤻ᤐᤠ ᤏᤢ ᤀᤖᤠ॥

᥉᥏ ᤀᤢᤸᤗᤠᤖᤧ ᤁᤢᤛ᤻ᤛᤠᤜᤠ᤹-

ᤀᤠᤖᤠ. ᤜᤴᤏᤡᤀᤣᤗ ᤏᤢ ᤖᤡᤛᤡᤕᤠ ᤔᤧᤘᤕᤧ॥

᥊᥆ ᤁᤴ ᤁᤧᤖᤧᤰ ᤀᤠᤛᤣᤖᤖᤧ ᤁᤢᤔᤢ᤹ᤀᤡᤍᤠᤱᤛᤠ. ᤜᤡᤶᤛᤕᤱ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹. ᤔᤧᤛᤣᤃᤢᤛᤡᤒᤠ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤏᤠᤜᤠ᤹. ᤋᤢᤶ ᤗᤠᤶᤗᤥᤒᤠᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤌᤰᤗᤡᤜᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᥈᥌.᥆᥆᥆ ᤔᤧᤘᤕᤧᤖᤥ॥

a 

᥍:᥈᥉ ᤁᤸᤗᤧ ᤁᤢᤒᤣ᤺ᤴ “ᤋᤢᤰᤂᤣ ᤗᤠᤰᤂᤣ” ᤐᤥᤱ᤹॥

ᤒᤣᤏᤩᤠᤔᤡᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥎

ᤒᤣᤏᤩᤠᤔᤡᤏᤖᤧ ᤁᤢᤛ᤻ᤛᤠ ᤋᤢᤶᤒᤠ ᤒᤣᤗᤠ.

ᤛᤖᤢᤶᤒᤠ ᤀᤛ᤻ᤒᤣᤗ. ᤜᤠᤱᤛᤖᤢᤶᤒᤠ ᤀᤜᤖᤜ.

᥈ ᤌᤠᤱᤛᤖᤢᤶᤒᤠ ᤏᤥᤜᤠ ᤏᤢ ᤁᤢᤏᤠ᤺ᤱ ᤖᤑᤠ ᤘᤕᤧ॥

᥉ ᤒᤣᤗᤠᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹-

ᤀᤍ᤻ᤍᤠᤖ. ᤃᤣᤖᤠ. ᤀᤒᤡᤜᤢᤍ.

᥊ ᤀᤒᤡᤛᤢ. ᤏᤠᤔᤠᤏ. ᤀᤜᤥᤜ.

᥋ ᤃᤣᤖᤠ. ᤛᤐᤢᤐᤠᤏ ᤏᤢ ᤜᤢᤖᤠᤔ ᤔᤧᤘᤕᤧ॥

᥌ ᤀᤣᤜᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤃ. ᤃᤣᤒᤠᤀᤥ ᤁᤧᤕᤢᤱᤒᤠ ᤏᤢ ᤔᤠᤏᤜᤋᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤗᤠᤶᤗᤥᤒᤠ ᤔᤏᤠ ᤔᤧᤘᤕᤧ-

᥍ ᤏᤠᤔᤠᤏ. ᤀᤜᤡᤕᤠᤜ ᤏᤢ ᤃᤣᤖᤠ॥ ᤃᤣᤖᤠᤴ ᤀᤢᤈ᤻ᤈᤠ ᤏᤢ ᤀᤜᤡᤜᤢᤍᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥎ ᤛᤜᤖᤣᤔᤖᤧ ᤁᤢᤔᤣ᤺ᤳ ᤏᤧᤳᤇᤡ ᤜᤢᤛᤡᤔ ᤏᤢ ᤒᤠᤖᤠ᤺ᤴ ᤏᤠ᤹ᤖᤢᤛᤡᤀᤠᤱ ᤕᤠᤱᤛᤡ ᤔᤥᤀᤠᤒ ᤗᤠᤈᤣ᤹ᤀᤥ ᤕᤧᤶᤒᤡᤳᤇᤠ ᤁᤢᤛ᤻ᤛᤠᤜᤠ᤹ ᤔᤧᤘᤕᤧ॥

᥏ ᤂᤢᤏᤧ᤹ ᤁᤢᤔᤣ᤺ᤳ ᤜᤥᤍᤣᤛᤗᤠᤶ ᤕᤥᤒᤠᤒ. ᤛᤡᤒᤡᤀ. ᤔᤣᤛᤠ. ᤔᤸᤁᤠᤔ.

᥇᥆ ᤕᤢᤛ. ᤛᤠᤁᤡᤕᤠ ᤏᤢ ᤔᤡᤷᤔᤠ ᤔᤧᤘᤕᤧ॥ ᤂᤧᤴ ᤕᤧᤶᤒᤡᤳᤇᤠᤛᤠᤜᤠ᤹ ᤜᤡᤶᤛᤕᤱ ᤜᤡᤶᤛᤕᤱᤜᤠ᤹ᤀᤥ ᤋᤢᤶ ᤗᤠᤶᤗᤥᤒᤠ ᤔᤏᤠ ᤔᤧᤘᤕᤧ॥

᥇᥇ ᤜᤢᤛᤡᤔᤧᤴ ᤗᤠᤶᤒᤠ ᤂᤢᤏᤧ᤹ ᤀᤒᤡᤋᤢᤒ ᤏᤢ ᤀᤣᤸᤐᤠᤗᤧᤴ ᤘᤕᤧᤛᤡ॥

᥇᥈ ᤀᤣᤸᤐᤠᤗᤖᤧ ᤁᤢᤛ᤻ᤛᤠᤜᤠ᤹-

ᤀᤣᤒᤣᤖ. ᤔᤡᤛᤠᤔ ᤏᤢ ᤛᤣᤔᤣᤍ (ᤛᤣᤔᤣᤍᤖᤧ ᤀᤥᤏᤥ ᤏᤢ ᤗᤥᤍ ᤂᤧᤴᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤐᤡᤛᤠᤱᤒᤠ ᤐᤠᤱᤈᤢᤶᤜᤠ᤹ ᤆᤢᤰᤋᤧᤖ ᤕᤠ᤺ᤴᤍᤢ).

᥇᥉ ᤜᤧᤰᤁᤩᤠᤱ ᤒᤖᤡᤀᤠ ᤏᤢ ᤛᤣᤔᤠ॥ ᤁᤴ ᤏᤧᤵᤑᤢᤜᤠ᤹ ᤜᤡᤶᤛᤕᤱ ᤜᤡᤶᤛᤕᤱᤒᤠᤜᤠ᤹ᤀᤥ ᤋᤢᤶ ᤗᤠᤶᤗᤥᤒᤠ ᤐᤥ᤺ᤰᤂᤧᤛᤡ॥ ᤂᤢᤴᤇᤡ᤹ ᤃᤠᤋᤒᤠ ᤔᤏᤠᤜᤠ᤹ ᤏᤠ᤺ᤳᤋᤧᤇᤢᤍᤣᤛᤧᤇᤢᤛᤡᤀᤠᤱ ᤀᤕᤩᤠᤗᤥᤏᤀᤥ ᤕᤢᤅᤧᤛᤡ॥

᥇᥊ ᤀᤜᤡᤕᤥ. ᤛᤠᤛᤁ. ᤕᤖᤣᤔᤥᤋ.

᥇᥋ ᤈᤒᤍᤡᤕᤠᤜ. ᤀᤠᤖᤠᤍ. ᤀᤣᤍᤣᤖ.

᥇᥌ ᤔᤡᤂᤠᤀᤣᤗ. ᤕᤡᤛ᤻ᤐᤠ ᤏᤢ ᤕᤥᤜᤠ᤺ᤴ ᤆᤠᤜᤡ᤺ᤴ ᤒᤖᤡᤀᤠᤖᤧ ᤁᤢᤛ᤻ᤛᤠ ᤔᤧᤘᤕᤧᤖᤥ॥

ᤕᤖᤢᤛᤗᤧ᤺ᤶᤒᤠ ᤒᤣᤏᤩᤠᤔᤡᤏᤡᤜᤠ᤹

᥇᥍ ᤈᤒᤍᤡᤕᤠᤜ. ᤔᤛᤢᤸᤗᤠᤔ. ᤜᤡᤈ᤻ᤁᤡ. ᤜᤣᤒᤣᤖ.

᥇᥎ ᤕᤡᤛ᤻ᤔᤖᤤ. ᤕᤡᤈ᤻ᤗᤡᤀ ᤏᤢ ᤕᤥᤒᤠᤒᤧᤴ ᤆᤠᤜᤡ᤺ᤴ ᤀᤣᤸᤐᤠᤗᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥇᥏ ᤕᤠᤁᤡᤔ. ᤈᤡᤁᤪᤡ. ᤈᤒ᤻ᤍᤡ.

᥈᥆ ᤀᤣᤗᤡᤀᤣᤏᤤ. ᤛᤡᤸᤗᤋᤤ. ᤀᤣᤗᤡᤀᤣᤗ.

᥈᥇ ᤀᤍᤠᤕᤠᤜ. ᤒᤖᤠᤕᤠᤜ ᤏᤢ ᤛᤡᤔᤪᤠᤋᤧᤴ ᤆᤠᤜᤡ᤺ᤴ ᤛᤡᤔᤡᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥈᥈ ᤕᤡᤛ᤻ᤐᤠᤏ. ᤀᤣᤒᤣᤖ. ᤀᤣᤗᤡᤀᤣᤗ.

᥈᥉ ᤀᤒ᤻ᤍᤥᤏ. ᤈᤡᤁᤪᤡ. ᤜᤠᤏᤠᤏ.

᥈᥊ ᤜᤏᤏᤩᤠᤜ. ᤀᤣᤗᤠᤔ. ᤀᤴᤋᤥᤋᤡᤕᤠᤜ.

᥈᥋ ᤕᤡᤐᤍᤡᤕᤠ ᤏᤢ ᤐᤏᤢᤀᤣᤗᤧᤴ ᤆᤠᤜᤡ᤺ᤴ ᤛᤠᤛᤁᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥈᥌ ᤛᤶᤛᤖᤤ. ᤛᤜᤷᤕᤠᤜ. ᤀᤋᤗᤩᤠᤜ.

᥈᥍ ᤕᤠᤖᤣᤛᤩᤠᤜ. ᤀᤣᤗᤡᤕᤠ ᤏᤢ ᤈᤡᤁᤪᤡ᤺ᤴ ᤆᤠᤜᤡ᤺ᤴ ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥈᥎ ᤁᤴᤜᤠ᤹ᤀᤣ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤜᤡᤶᤛᤕᤱ ᤜᤡᤶᤛᤕᤱᤜᤠ᤹ᤀᤥᤒᤠ ᤔᤠ ᤗᤠᤶᤗᤥᤒᤠ ᤏᤢ ᤋᤢᤶ ᤗᤠᤶᤗᤥᤒᤠ ᤔᤧᤘᤕᤧ ᤂᤧᤒᤩᤠᤱ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤅᤧᤖᤥ॥

ᤃᤡᤒᤥᤏ ᤏᤢ ᤕᤖᤢᤛᤗᤧ᤺ᤶᤒᤠ ᤒᤣᤏᤩᤠᤔᤡᤏᤡᤜᤠ᤹

᥈᥏ ᤃᤡᤒᤥᤏᤖᤧ ᤁᤢᤶᤒᤠ ᤕᤡᤀᤣᤗᤧᤱᤃ ᤃᤡᤒᤥᤏᤀᤥᤀᤣ ᤕᤢᤅᤧ॥

ᤂᤢᤏᤧ᤹ ᤁᤢᤔᤣ᤺ᤳᤋᤧᤸᤗᤧ ᤁᤢᤔᤡᤱ ᤔᤠᤁᤠ ᤘᤕᤧ॥

᥉᥆ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤧᤴ ᤀᤒ᤻ᤍᤥᤏ. ᤂᤧᤸᤗᤧ ᤁᤢᤀᤣᤃᤠᤱ ᤛᤢᤖ. ᤁᤡᤛ. ᤒᤠᤗ. ᤏᤣᤖ. ᤏᤠᤍᤠᤒ.

᥉᥇ ᤃᤍᤥᤖ. ᤀᤜᤡᤕᤥ. ᤈᤣᤁᤣᤖ ᤏᤢ ᤔᤡᤰᤗᤥᤋ ᤔᤧᤘᤕᤧ॥

᥉᥈ ᤔᤡᤰᤗᤥᤋᤧᤴ ᤆᤠᤜᤡ᤺ᤴ ᤛᤡᤔᤠᤜᤖᤧ ᤁᤢᤶᤒᤠ ᤘᤕᤧ॥ ᤕᤖᤢᤛᤗᤧ᤺ᤶᤔᤥ ᤂᤧᤱᤜᤠ᤹ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ᤖᤧ ᤏᤡ᤺ᤳᤋᤠᤱ ᤔᤧᤕᤢᤅᤧᤖᤥ॥

ᤛᤠᤀᤢᤗ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

᥉᥉ ᤏᤣᤖᤧᤴ ᤁᤡᤛᤖᤧ ᤁᤢᤶᤒᤠ ᤘᤕᤧ. ᤁᤡᤛᤧᤴ ᤛᤠᤀᤢᤗᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤛᤠᤀᤢᤗᤧᤴ ᤈᤥᤏᤠᤌᤏ. ᤔᤸᤁᤡᤛᤢᤀ. ᤀᤒᤡᤏᤠᤍᤠᤒ ᤏᤢ ᤀᤣᤛ᤻ᤒᤠᤗᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥉᥊ ᤈᤥᤏᤠᤌᤏᤖᤧ ᤁᤢᤛ᤻ᤛᤠ-

ᤔᤖᤡᤒ᤻ᤒᤠᤗ ᤘᤕᤧ. ᤂᤧᤴ ᤔᤡᤁᤠᤖᤧ ᤁᤢᤶᤒᤠ ᤘᤕᤧ॥

᥉᥋ ᤔᤡᤁᤠᤖᤧ ᤁᤢᤛ᤻ᤛᤠᤜᤠ᤹-

ᤐᤡᤋᤥᤏ. ᤔᤣᤗᤣᤁ. ᤋᤠᤖᤣ ᤏᤢ ᤀᤠᤜᤠᤈ ᤔᤧᤘᤕᤧ॥

᥉᥌ ᤀᤠᤜᤠᤈᤧᤴ ᤕᤜᤥᤀᤍᤠᤖᤧ ᤁᤢᤶᤒᤠ ᤘᤕᤧ॥ ᤕᤜᤥᤀᤍᤠ᤺ᤴ ᤀᤠᤗᤧᤔᤣᤋ. ᤀᤈ᤻ᤔᤠᤘᤣᤋ ᤏᤢ ᤈᤡᤔᤪᤡᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥ ᤈᤡᤔᤪᤡ᤺ᤴ ᤔᤥᤛᤖᤧ ᤁᤢᤶᤒᤠ ᤘᤕᤧ॥

᥉᥍ ᤔᤥᤛᤧᤴ ᤒᤡᤏᤣᤖᤧ ᤁᤢᤶᤒᤠ ᤘᤕᤧ॥ ᤖᤑᤠᤜ᤺ᤴ ᤒᤡᤏᤣᤖᤧ ᤁᤢᤛ᤻ᤛᤠ ᤘᤕᤧ. ᤀᤣᤗᤠᤛᤠ᤺ᤴ ᤖᤑᤠᤜ᤺ᤸᤗᤧ ᤁᤢᤛ᤻ᤛᤠ ᤘᤕᤧ. ᤂᤧᤒᤩᤠᤱ ᤀᤠᤛᤣᤗᤧᤴ ᤀᤣᤗᤠᤛᤠᤖᤧ ᤁᤢᤛ᤻ᤛᤠ ᤘᤕᤧ॥

᥉᥎ ᤀᤠᤛᤣᤗᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤋᤢᤰᤛᤡ ᤔᤧᤘᤕᤧ- ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ-

ᤀᤈᤪᤡᤁᤠᤔ. ᤒᤥᤁᤖᤢ. ᤀᤡᤛ᤻ᤔᤠᤀᤣᤗ. ᤛᤠᤷᤕᤠᤜ. ᤀᤥᤒᤍᤡᤕᤠ ᤏᤢ ᤜᤠᤏᤠᤏ॥ ᤁᤴᤜᤠ᤹ ᤂᤰᤐᤧᤳ ᤀᤠᤛᤣᤗᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥉᥏ ᤀᤠᤛᤣᤗᤖᤧ ᤁᤢᤴᤛᤠ᤹ ᤀᤣᤛᤁᤖᤧ ᤁᤢᤛ᤻ᤛᤠᤜᤠ᤹-

ᤀᤢᤗᤠᤔ. ᤕᤣᤀᤢᤛ ᤏᤢ ᤀᤣᤗᤡᤐᤣᤗᤣᤋ ᤘᤕᤧ॥

᥊᥆ ᤀᤢᤗᤠᤔᤖᤧ ᤁᤢᤛ᤻ᤛᤠᤜᤠ᤹ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤋᤥ᤺ᤱᤗᤡ ᤁᤧᤀᤠᤵᤐᤠ ᤔᤧᤘᤕᤧ॥ ᤂᤢᤏᤧ᤹ ᤕᤖᤡᤰ ᤁᤢᤛ᤻ᤛᤠ ᤏᤢ ᤁᤢᤶᤔᤧᤴᤇᤠ᤹ᤜᤠ᤹ ᤔᤧᤘᤕᤧ. ᤁᤧᤖᤧᤰᤗᤧ ᥇᥋᥆ ᤔᤧᤘᤕᤧ॥

ᤁᤴᤜᤠ᤹ ᤁᤧᤖᤧᤰ ᤒᤣᤏᤩᤠᤔᤡᤏᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤔᤧᤘᤕᤧᤖᤥ॥

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤏᤠᤜᤠ᤹

᥏

ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤁᤢᤀᤡᤛᤡ᤺ᤰ ᤔᤧᤏᤡᤖᤢ॥ ᤁᤴ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤛᤠᤵᤐᤴᤏᤥ ᤔᤧᤓᤳᤇᤢᤀᤠᤱ ᤐᤳᤇᤧ॥

ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹

ᤕᤜᤢᤍᤠᤒᤠ ᤔᤏᤠᤜᤠ᤹ ᤆᤠᤜᤡ᤺ᤴ ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤴᤒᤠᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤔᤧᤄᤥᤛᤢᤀᤠᤱ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤔᤧᤘᤕᤧᤖᤥ॥

᥈ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹. ᤀᤠᤵᤑᤣᤰ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠᤀᤠᤱ ᤁᤧᤕᤢᤱᤒᤠᤜᤠ᤹ᤃ ᤁᤢᤓᤠ ᤀᤡᤛᤪᤠᤀᤡᤗᤡᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹ ᤏᤢ ᤔᤠᤱᤜᤡᤶᤔᤥᤒᤠ ᤛᤧᤘᤠᤖᤥᤒᤠᤜᤠ᤹ ᤔᤧᤘᤕᤧ॥

᥉ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤕᤜᤢᤍᤠ. ᤒᤣᤏᤩᤠᤔᤡᤏ. ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣᤒᤠ ᤔᤏᤠᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ-

᥊ ᤀᤢᤳᤋᤤ. ᤀᤢᤳᤋᤤ᤺ᤴ ᤀᤶᤔᤡᤜᤢᤍᤖᤧ ᤁᤢᤛ᤻ᤛᤠ ᤘᤕᤧ. ᤀᤶᤔᤡᤜᤢᤍᤧᤴ ᤀᤥᤔᤪᤡᤖᤧ ᤁᤢᤛ᤻ᤛᤠ ᤘᤕᤧ. ᤀᤥᤔᤪᤡ᤺ᤴ ᤀᤡᤔᤪᤡᤖᤧ ᤁᤢᤛ᤻ᤛᤠ ᤘᤕᤧ. ᤀᤡᤔᤪᤡ᤺ᤴ ᤒᤠᤏᤡᤖᤧ ᤖᤧ ᤁᤢᤛ᤻ᤛᤠ ᤘᤕᤧ. ᤒᤠᤏᤡ᤺ᤴ ᤕᤜᤢᤍᤠᤖᤧ ᤁᤢᤛ᤻ᤛᤠ ᤘᤕᤧ. ᤕᤜᤢᤍᤠ᤺ᤴ ᤑᤠᤖᤣᤛᤖᤧ ᤁᤢᤛ᤻ᤛᤠ ᤘᤕᤧ॥

᥋ ᤛᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤗᤢᤶᤔᤥ- ᤋᤢᤶᤒᤠ ᤀᤛᤕᤠᤜ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹॥

᥌ ᤈᤣᤖᤜᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶᤒᤠ-

ᤕᤡᤀᤣᤗ॥

ᤕᤜᤢᤍᤠᤒᤠ ᤔᤏᤠᤜᤠ᤹ᤗᤠᤶ ᥌᥏᥆ ᤔᤧᤘᤕᤧ॥

᥍ ᤒᤣᤏᤩᤠᤔᤡᤏᤒᤠ ᤔᤏᤠᤜᤠ᤹ᤗᤠᤶ-

ᤛᤸᤗᤢ. ᤛᤸᤗᤢ᤺ᤴ ᤔᤛᤢᤸᤗᤠᤔᤖᤧ ᤁᤢᤛ᤻ᤛᤠ ᤘᤕᤧ. ᤔᤛᤢᤸᤗᤠᤔᤧᤴ ᤜᤥᤍᤒᤡᤕᤠᤖᤧ ᤁᤢᤛ᤻ᤛᤠ ᤘᤕᤧ. ᤜᤥᤍᤒᤡᤕᤠ᤺ᤴ ᤜᤛ᤻ᤛᤣᤏᤢᤀᤖᤧ ᤁᤢᤛ᤻ᤛᤠ ᤘᤕᤧ॥

᥎ ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤕᤡᤒ᤻ᤏᤡᤕᤠᤜ ᤘᤕᤧ. ᤀᤣᤗᤠᤜ᤺ᤴ ᤀᤢᤈ᤻ᤈᤡᤖᤧ ᤁᤢᤛ᤻ᤛᤠ ᤘᤕᤧ. ᤀᤢᤈ᤻ᤈᤡ᤺ᤴ ᤔᤡᤁᤪᤡᤖᤧ ᤁᤢᤛ᤻ᤛᤠ ᤘᤕᤧ. ᤜᤧᤰᤁᤩᤠᤱ ᤔᤛᤢᤸᤗᤠᤔᤧᤴ ᤛᤐᤋᤩᤠᤜᤖᤧ ᤁᤢᤛ᤻ᤛᤠ ᤘᤕᤧ. ᤛᤐᤋᤩᤠᤜ᤺ᤴ ᤖᤢᤀᤣᤗᤖᤧ ᤁᤢᤛ᤻ᤛᤠ ᤘᤕᤧ. ᤖᤢᤀᤣᤗᤧᤴ ᤕᤡᤒ᤻ᤏᤡᤕᤠᤖᤧ ᤁᤢᤛ᤻ᤛᤠ ᤘᤕᤧ॥

᥏ ᤒᤡᤏᤩᤠᤔᤡᤏᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᥏᥋᥌ ᤔᤧᤘᤕᤧ. ᤜᤧᤰᤁᤩᤠᤱ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤔᤧᤘᤕᤧᤖᤥ॥

ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹

᥇᥆ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤗᤠᤶ-

ᤕᤍᤠᤕᤠᤜ. ᤕᤜᤥᤕᤠᤖᤡᤒ ᤕᤠᤁᤡᤏ.

᥇᥇ ᤀᤈᤷᤕᤠᤜ (ᤂᤢᤏᤧ᤹ ᤜᤡᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤘᤕᤧ. ᤜᤡᤸᤁᤡᤕᤠᤜ᤺ᤴ ᤔᤛᤢᤸᤗᤠᤔᤖᤧ ᤁᤢᤛ᤻ᤛᤠ ᤘᤕᤧ. ᤔᤛᤢᤸᤗᤠᤶᤔᤧᤴ ᤛᤠᤍᤥᤁᤖᤧ ᤁᤢᤛ᤻ᤛᤠ ᤘᤕᤧ. ᤛᤠᤍᤠᤁᤧᤴ ᤔᤖᤠᤕᤥᤋᤖᤧ ᤁᤢᤛ᤻ᤛᤠ ᤘᤕᤧ. ᤔᤖᤠᤕᤥᤋᤧᤴ ᤀᤜᤡᤋᤢᤒᤖᤧ ᤁᤢᤛ᤻ᤛᤠ ᤘᤕᤧ. ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤀᤥᤃᤧᤔᤧᤵᤐᤠ ᤗᤰᤐᤧᤴᤛᤠᤒᤠ ᤘᤕᤧ).

᥇᥈ ᤀᤍᤠᤕᤠᤜ (ᤂᤢᤏᤧ᤹ ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤘᤕᤧ. ᤕᤖᤥᤜᤠᤔᤧᤴ ᤐᤛᤜᤢᤖᤖᤧ ᤁᤢᤛ᤻ᤛᤠ ᤘᤕᤧ. ᤐᤛᤜᤢᤖᤧᤴ ᤔᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤘᤕᤧ. ᤜᤧᤰᤁᤩᤠᤱ ᤔᤠᤛᤤ᤺ᤴ ᤀᤍᤡᤀᤣᤗᤖᤧ ᤁᤢᤛ᤻ᤛᤠ ᤘᤕᤧ. ᤀᤍᤡᤀᤣᤗᤧᤴ ᤕᤜᤈᤣᤖᤠᤖᤧ ᤁᤢᤛ᤻ᤛᤠ ᤘᤕᤧ. ᤕᤜᤈᤣᤖᤠ᤺ᤴ ᤔᤛᤢᤸᤗᤠᤔᤖᤧ ᤁᤢᤛ᤻ᤛᤠ ᤘᤕᤧ. ᤔᤛᤢᤸᤗᤠᤔᤧᤴ ᤔᤛᤡᤗᤣᤔᤡᤋᤖᤧ ᤁᤢᤛ᤻ᤛᤠ ᤘᤕᤧ. ᤔᤛᤡᤗᤣᤔᤡᤋᤧᤴ ᤀᤡᤶᤔᤧᤖᤖᤧ ᤁᤢᤛ᤻ᤛᤠ ᤘᤕᤧ)॥

᥇᥉ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤔᤧᤘᤕᤧ. ᤂᤧᤱᤜᤠ᤹ ᥇.᥍᥌᥆ ᤔᤧᤘᤕᤧ॥ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤛᤢᤶᤒᤥᤎᤠᤛᤠᤒᤠ ᤔᤏᤠ ᤔᤧᤘᤕᤧᤖᤥ॥

ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤗᤧᤒᤡᤜᤠ᤹

᥇᥊ ᤗᤧᤒᤡᤜᤠ᤹ᤗᤠᤶ- ᤛᤔᤠᤕᤠᤜ (ᤂᤢᤏᤧ᤹ ᤜᤛ᤻ᤛᤢᤒᤖᤧ ᤁᤢᤛ᤻ᤛᤠ ᤘᤕᤧ. ᤜᤛ᤻ᤛᤢᤒᤧᤴ ᤀᤈᤪᤡᤁᤠᤔᤖᤧ ᤁᤢᤛ᤻ᤛᤠ ᤘᤕᤧ. ᤀᤈᤪᤡᤁᤠᤔᤧᤴ ᤜᤛᤒᤩᤠᤜᤖᤧ ᤁᤢᤛ᤻ᤛᤠ ᤘᤕᤧ. ᤔᤖᤠᤖᤡᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧ).

᥇᥋ ᤂᤧᤒᤩᤠᤱ ᤒᤰᤒᤰᤁᤖ. ᤜᤠᤖᤣᤛ. ᤃᤠᤗᤠᤗ. ᤔᤳᤋᤏᤩᤠᤜ (ᤂᤢᤏᤧ᤹ ᤔᤡᤁᤠᤖᤧ ᤁᤢᤛ᤻ᤛᤠ ᤘᤕᤧ. ᤔᤡᤁᤠᤴ ᤈᤡᤁᤪᤡᤖᤧ ᤁᤢᤛ᤻ᤛᤠ ᤘᤕᤧ. ᤈᤡᤁᤪᤡ᤺ᤴ ᤀᤠᤛᤠᤐᤖᤧ ᤁᤢᤛ᤻ᤛᤠ ᤘᤕᤧ).

᥇᥌ ᤜᤧᤰᤁᤩᤠᤱ ᤀᤥᤒᤍᤡᤕᤠ (ᤂᤢᤏᤧ᤹ ᤛᤔᤠᤕᤠᤜᤖᤧ ᤁᤢᤛ᤻ᤛᤠ ᤘᤕᤧ. ᤛᤔᤠᤕᤠᤜ᤺ᤴ ᤃᤠᤗᤠᤗᤖᤧ ᤁᤢᤛ᤻ᤛᤠ ᤘᤕᤧ. ᤃᤠᤗᤠᤗᤧᤴ ᤕᤍᤢᤋᤢᤏᤖᤧ ᤁᤢᤛ᤻ᤛᤠ ᤘᤕᤧ). ᤂᤶᤓᤩᤠᤱ ᤒᤣᤖᤣᤁᤩᤠᤜ. (ᤂᤢᤏᤧ᤹ ᤀᤠᤛᤠᤖᤧ ᤁᤢᤛ᤻ᤛᤠ ᤘᤕᤧ. ᤀᤠᤛᤠ᤺ᤴ ᤀᤣᤸᤁᤠᤏᤠ᤺ᤸᤗᤧ ᤁᤢᤛ᤻ᤛᤠ ᤘᤕᤧ. ᤀᤣᤸᤁᤠᤏᤠ᤺ᤴ ᤏᤋᤥᤐᤠᤋᤡᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤓᤣ᤹ᤜᤠ᤹ᤀᤥ ᤕᤢᤅᤧᤖᤥ॥)

ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤔᤠᤱᤜᤡᤶ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹

᥇᥍ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹-

ᤛᤸᤗᤢᤔ. ᤀᤰᤁᤢᤒ. ᤋᤸᤔᤥᤏ. ᤀᤜᤡᤔᤏ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ ᤛᤸᤗᤢᤔᤧᤴ ᤆᤠᤜᤡ᤺ᤴ ᤋᤢᤶ ᤗᤠᤶᤗᤥᤒᤠ ᤘᤕᤧ॥

᥇᥎ ᤁᤴ ᤕᤧᤶᤔᤥ ᤌᤠᤖᤡᤰ ᤂᤧᤱᤜᤠ᤹ ᤏᤠᤱᤃᤧᤴ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤕᤶᤒᤠ ᤁᤢᤗᤠᤶᤎᤣ᤺ᤳᤋᤥ ᤗᤠᤶᤎᤣᤳ ᤁᤧᤃᤥᤒᤠ ᤔᤧᤕᤧᤒᤧ॥ ᤂᤧᤱᤜᤠ᤹ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ ᤗᤠᤶᤎᤣᤳ ᤁᤧᤃᤥᤒᤠ ᤔᤧᤘᤕᤧ॥

᥇᥏ ᤛᤸᤗᤢᤔ (ᤂᤢᤏᤧ᤹ ᤁᤥᤖᤣᤖᤧ ᤁᤢᤛ᤻ᤛᤠ ᤘᤕᤧ. ᤁᤥᤖᤧ᤺ᤴ ᤀᤣᤒᤩᤠᤛᤠᤐᤖᤧ ᤁᤢᤛ᤻ᤛᤠ ᤘᤕᤧ. ᤀᤣᤒᤩᤠᤛᤠᤐᤧᤴ ᤁᤥᤖᤜᤖᤧ ᤁᤢᤛ᤻ᤛᤠ ᤘᤕᤧ). ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ (ᤁᤥᤖᤜᤖᤧ ᤁᤢᤎᤠ᤺ᤰᤜᤠ᤹) ᤆᤠᤜᤡ᤺ᤴ ᤛᤠ᤺ᤱᤃᤠᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣᤳ ᤁᤥᤔᤠ ᤁᤶᤒᤪᤠᤱ ᤕᤠ᤺ᤶᤒᤰᤁᤥ ᤗᤰᤐᤧᤴᤛᤠᤒᤠ ᤔᤧᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤱᤎᤥ᤺ᤰᤔᤠᤍᤧᤴᤏᤥ ᤗᤠ᤺ᤵᤔᤠ ᤗᤠᤶᤎᤠ᤺ᤳᤋᤧᤴ ᤁᤶᤒᤪᤠᤱ ᤔᤧᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤔᤧᤘᤕᤧ॥

᥈᥆ ᤀᤢ᤺ᤴᤇᤥ᤺ᤴᤒᤠ ᤕᤧᤶᤔᤥ ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤐᤡᤏᤜᤠᤛᤧᤴ ᤂᤧᤱᤜᤠ᤹ ᤀᤥᤃᤧᤔᤧᤵᤐᤠ ᤋᤢᤶ ᤕᤢᤰᤛᤠᤒᤠ ᤘᤕᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤏᤢ ᤛᤥᤛᤥᤖᤡᤰ ᤘᤕᤧ॥

᥈᥇ ᤔᤣᤛᤣᤗᤧᤔᤩᤠᤜᤖᤧ ᤁᤢᤛ᤻ᤛᤠ ᤈᤁᤖᤡᤕᤠ᤺ᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤒᤠ ᤗᤠᤶᤎᤣᤳ ᤁᤧᤃᤥᤒᤠ ᤘᤕᤧ॥

᥈᥈ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤥᤒᤠ ᤕᤠ᤺ᤶᤒᤰᤁᤥ ᤔᤧᤛᤣᤃᤢᤛᤡᤒᤠᤜᤠ᤹ ᥈᥇᥈ ᤂᤠᤏᤡ᤺ᤳ ᤔᤧᤕᤥᤖᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤐᤠᤱᤓᤣ᤹ ᤐᤠᤱᤓᤣ᤹ ᤁᤢᤀᤡᤛᤡ᤺ᤰ ᤐᤠᤱᤓᤣ᤹ᤜᤠ᤹ᤀᤥᤒᤠ ᤔᤡᤱᤛᤪᤠ ᤔᤡᤱᤏᤠ᤺ᤳᤋᤥ ᤔᤧᤛᤠᤵᤋᤢᤀᤠᤱ ᤐᤳᤇᤧ॥ ᤍᤠᤀᤢᤍᤧᤴ ᤏᤢ ᤂᤠᤃᤧᤀᤡᤰᤐᤠ ᤛᤔᤢᤀᤣᤗᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤂᤧᤴ ᤕᤠ᤺ᤶᤒᤰᤁᤥ ᤑᤳᤇᤧᤛᤡ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤏᤠᤛᤠ᤹ᤔᤠ ᤛᤢᤰᤁᤧᤍᤧᤵᤐᤠ ᤔᤧᤘᤕᤧ॥

᥈᥉ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤏᤡ᤹ ᤗᤰᤐᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤀᤥ ᤗᤠᤶᤎᤣᤳ ᤁᤥᤔᤠ ᤕᤠ᤺ᤶᤒᤰ ᤘᤕᤧ. ᤂᤧᤴ ᤜᤡᤶᤔᤡᤴ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤔᤧᤔᤧᤳᤋᤢ॥

᥈᥊ ᤂᤧᤴ ᤏᤠᤱᤃᤧᤴ. ᤏᤠᤶᤎᤠ. ᤗᤠᤱᤃᤧᤳ ᤏᤢ ᤌᤠᤱᤃᤧᤳ ᤁᤧᤜᤡᤛᤡᤱᤒᤠ ᤗᤠᤶᤎᤣ᤺ᤳᤜᤠ᤹ᤀᤥ ᤗᤳᤗᤳᤇᤠ ᤗᤠᤶᤎᤣᤳ ᤁᤧᤃᤥᤒᤠ ᤕᤢᤱᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥈᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ ᤆᤠᤜᤡ᤺ᤴ ᤂᤢᤴᤇᤡ᤹ ᤐᤠᤱᤓᤣ᤹ᤜᤠ᤹ᤀᤥᤗᤠᤶ ᤂᤢᤴᤇᤡ᤹ᤏᤢ ᤛᤥᤖᤡᤰ ᤌᤡᤰᤗᤧᤱ ᤌᤡᤰᤁᤥ ᤏᤢᤛᤡ ᤕᤧᤴ ᤌᤠᤖᤡᤰ ᤗᤧᤰᤛᤡᤱᤔᤠᤖ ᤕᤠ᤺ᤶᤒᤰᤁᤥ ᤋᤠᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥈᥌ ᤁᤖ ᤕᤶᤒᤠ ᤗᤠᤶᤎᤣᤳ ᤁᤧᤃᤥᤒᤠ ᤕᤶᤒᤠ ᤗᤡᤛᤡᤜᤠ᤹ᤃ ᤗᤧᤒᤡᤜᤠ᤹ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤏᤧᤒᤠ ᤌᤠ᤺ᤱᤜᤠ᤹ ᤀᤥᤃᤧᤔᤧᤵᤐᤠ ᤗᤰᤐᤧᤴᤛᤠᤒᤠ ᤔᤧᤒᤥ᤺ᤰᤂᤧ॥

᥈᥍ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤁᤒᤪᤡᤱ ᤛᤧᤴᤍᤡᤰ ᤔᤧᤏᤧᤛ᤻ᤛᤧ. ᤌᤣᤀᤠᤱᤓᤧᤸᤗᤧ ᤁᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤘᤕᤧ॥ ᤜᤧᤰᤁᤩᤠᤱ ᤋᤠᤏᤠᤶ ᤌᤰᤔᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤜᤶᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

ᤘᤣ᤹ ᤗᤧᤒᤡᤜᤠ᤹

᥈᥎ ᤗᤧᤒᤡᤜᤠ᤹ᤀᤥᤒᤠ ᤁᤢᤓᤠᤖᤧ ᤔᤠᤱᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥ ᤕᤠᤱᤔᤏᤠᤒᤠ ᤂᤵᤐᤩᤠ ᤛᤠᤔᤠᤜᤠ᤹ ᤀᤥᤔᤧᤵᤔᤠ ᤕᤠ᤺ᤶᤒᤰᤁᤡᤴ ᤔᤧᤔᤧᤳᤇᤡᤱ॥ ᤂᤧᤱᤜᤠ᤹ᤖᤧ ᤂᤧᤴ ᤂᤵᤐᤩᤠ ᤛᤠᤔᤠᤜᤠ᤹ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤔᤧᤍᤣ᤹ᤖᤢᤸᤗᤧ ᤏᤡ᤺ᤵᤔᤠᤀᤠᤱ ᤕᤢᤱᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥈᥏ ᤂᤧᤱᤜᤠ᤹ᤀᤥᤒᤠ ᤁᤢᤓᤠ ᤘᤣ᤹ ᤆᤠᤜᤡ᤺ᤴ ᤛᤠᤔᤠᤜᤠ᤹ ᤜᤧᤰᤁᤩᤠᤱ ᤛᤣᤛᤣᤍᤧᤴᤏᤥᤒᤠ ᤘᤣ᤹ ᤁᤧᤖᤧᤰ ᤂᤵᤐᤩᤠ ᤛᤠᤔᤠᤜᤠ᤹ ᤏᤢ ᤑᤣ᤹ᤍᤢᤶ. ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ. ᤆᤤᤋᤢᤏ ᤏᤡ᤺ᤱᤃᤣ᤹. ᤛᤢᤰᤐᤠ ᤏᤢ ᤔᤠᤖᤢᤰᤜᤠ᤹ ᤀᤥᤔᤧᤵᤔᤠᤖᤧ ᤗᤠᤃᤡ ᤔᤢᤖᤠ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤕᤧ॥

᥉᥆ ᤁᤖ ᤁᤢᤓᤠ ᤁᤢᤓᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤠᤖᤢᤰᤜᤠ᤹ ᤔᤧᤓ᤺ᤴᤍᤢᤀᤠᤱ ᤕᤠᤖᤡᤵ ᤔᤧᤈᤥᤃᤢ॥

᥉᥇ ᤁᤥᤖᤜ ᤌᤠ᤺ᤰᤁᤥᤒᤠ ᤛᤸᤗᤢᤔᤖᤧ ᤁᤢᤛ᤻ᤛᤠ ᤋᤢᤶᤒᤠ ᤗᤧᤒᤡ ᤔᤳᤋᤡᤋᤩᤠᤜᤖᤧ ᤁᤢᤗᤰᤐᤧᤴᤏᤥ ᤜᤢᤰᤘᤠᤀᤥᤒᤠ ᤆᤠᤖ᤺ᤵᤐᤠᤜᤠ᤹ ᤗᤧ᤺ᤱᤔᤠ ᤀᤥ᤹ᤔᤠ ᤕᤠ᤺ᤶᤒᤰ ᤘᤕᤧ॥

᥉᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤠ ᤁᤥᤖᤜ ᤌᤠ᤺ᤰ ᤁᤠ᤹ᤀᤡᤜᤠ᤹ᤖᤧ ᤂᤢᤏᤡ᤹ ᤗᤰᤐᤧᤴᤏᤥ ᤛᤒᤠᤌ ᤕᤧᤴ ᤌᤰᤔᤠ ᤜᤢᤰᤘᤠᤀᤥᤒᤠ ᤂᤖᤧ᤺ᤱᤜᤠ᤹ ᤕᤠᤖᤡᤵ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰ ᤘᤕᤧ॥

᥉᥉ ᤂᤧᤴ ᤛᤠᤶᤗᤥ ᤀᤡᤰᤗᤠ ᤁᤧᤗ᤺ᤵᤐᤠᤜᤠ᤹. ᤗᤧᤒᤡ ᤜᤡᤶᤛᤕᤱ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹. ᤂᤢᤴᤇᤡ᤹ ᤗᤠᤃᤡ ᤀᤣ᤺ᤰ ᤏᤧᤔᤏᤠᤒᤠ ᤕᤠᤰᤑᤠᤱᤜᤠ᤹ᤀᤥ ᤔᤧᤕᤢᤅᤧ. ᤜᤧᤰᤁᤩᤠᤱ ᤘᤣ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤗᤧᤴᤍᤡᤰ ᤛᤧᤴᤍᤡᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥉᥊ ᤁᤴᤜᤠ᤹ ᤁᤧᤖᤧᤰ ᤗᤧᤒᤡ ᤜᤡᤶᤛᤕᤱ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤔᤧᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠᤀᤥᤒᤠ ᤔᤡᤱᤏᤠ᤺ᤳᤋᤥ ᤔᤧᤛᤠᤵᤋᤢ ᤀᤡᤛᤡ᤺ᤰ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤅᤧᤖ ᤔᤣᤘᤕᤧᤖᤥ॥

ᤛᤠᤀᤢᤗ ᤜᤠᤱᤅᤡᤸᤗᤧ ᤁᤢᤔᤡᤱᤛᤪᤠ

(᥇ ᤛᤠᤵᤔᤢ ᥎:᥈᥏-᥉᥎)

᥉᥋ ᤃᤡᤒᤥᤏᤖᤧ ᤁᤢᤶᤒᤠ ᤕᤡᤀᤣᤗᤧᤱᤃ ᤃᤡᤒᤥᤏᤀᤥᤀᤣ ᤕᤢᤅᤧ॥

ᤂᤢᤏᤧ᤹ ᤁᤢᤔᤣ᤺ᤳᤋᤧᤸᤗᤧ ᤁᤢᤔᤡᤱ ᤔᤠᤁᤠ ᤘᤕᤧ॥

᥉᥌ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤒᤧᤴ ᤀᤒ᤻ᤍᤥᤏ ᤘᤕᤧ ᤂᤧᤸᤗᤧ ᤁᤢᤀᤣᤃᤠᤱ ᤛᤢᤖ. ᤁᤡᤛ. ᤒᤠᤗ. ᤏᤣᤖ ᤏᤠᤍᤠᤒ.

᥉᥍ ᤃᤍᤥᤖ. ᤀᤜᤡᤕᤥ. ᤈᤁᤖᤡᤕᤠ ᤏᤢ ᤔᤡᤰᤗᤥᤋ ᤔᤧᤘᤕᤧ॥

᥉᥎ ᤔᤡᤰᤗᤥᤋᤧᤴ ᤛᤡᤔᤠᤔᤖᤧ ᤁᤢᤶᤒᤠ ᤘᤕᤧ॥ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤂᤢᤴᤇᤡ᤹ ᤀᤠᤵᤑᤣᤰ ᤁᤠ᤹ᤀᤡᤜᤠ᤹ᤖᤧ ᤂᤢᤏᤡ᤹ ᤏᤡ᤺ᤳᤋᤠᤱ ᤔᤧᤕᤢᤅᤧ॥

᥉᥏ ᤁᤡᤛᤖᤧ ᤁᤢᤶᤒᤠ ᤏᤣᤖ ᤘᤕᤧ. ᤜᤧᤰᤁᤩᤠᤱ ᤛᤠᤀᤢᤗᤖᤧ ᤁᤢᤶᤒᤠ ᤁᤡᤛ ᤘᤕᤧ॥ ᤛᤠᤀᤢᤗᤧᤴ ᤆᤠᤜᤡ᤺ᤴ ᤈᤥᤏᤠᤌᤏ. ᤔᤸᤁᤡᤛᤢᤀ. ᤀᤒᤡᤏᤠᤍᤠᤒ ᤏᤢ ᤀᤣᤛ᤻ᤒᤠᤗᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥊᥆ ᤈᤥᤏᤠᤌᤏᤖᤧ ᤁᤢᤛ᤻ᤛᤠ-

ᤔᤖᤡᤒ᤻ᤒᤠᤗ. ᤔᤖᤡᤒ᤻ᤒᤠᤗᤧᤴ ᤔᤡᤁᤠᤖᤧ ᤁᤢᤶᤒᤠ ᤘᤕᤧ॥

᥊᥇ ᤔᤡᤁᤠᤖᤧ ᤁᤢᤛ᤻ᤛᤠᤜᤠ᤹-

ᤐᤡᤋᤥᤏ. ᤔᤣᤗᤣᤁ. ᤋᤜᤖᤤ ᤏᤢ ᤀᤠᤜᤠᤈ॥

᥊᥈ ᤀᤠᤜᤠᤈᤧᤴ ᤕᤠᤍᤠᤜᤖᤧ ᤁᤢᤶᤒᤠ ᤘᤕᤧ. ᤜᤧᤰᤁᤩᤠᤱ ᤕᤠᤍᤠᤜ᤺ᤴ ᤀᤠᤗᤧᤔᤣᤋ. ᤀᤈ᤻ᤔᤠᤘᤣᤋ ᤏᤢ ᤈᤡᤔᤪᤡᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥ ᤈᤡᤔᤪᤡ᤺ᤴ ᤔᤥᤛᤖᤧ ᤁᤢᤶᤒᤠ ᤘᤕᤧ॥

᥊᥉ ᤜᤧᤰᤁᤩᤠᤱ ᤔᤥᤛᤧᤴ ᤒᤡᤏᤣᤖᤧ ᤁᤢᤶᤒᤠ ᤘᤕᤧ॥ ᤒᤡᤏᤣᤖᤧ ᤁᤢᤛ᤻ᤛᤠ ᤖᤐᤠᤕᤠᤜ ᤘᤕᤧ. ᤖᤐᤠᤕᤠᤜᤖᤧ ᤁᤢᤛ᤻ᤛᤠ ᤀᤣᤗᤠᤛᤠ ᤘᤕᤧ. ᤂᤶᤓᤩᤠᤱ ᤀᤣᤗᤠᤛᤠᤖᤧ ᤁᤢᤛ᤻ᤛᤠ ᤀᤠᤛᤣᤗ ᤘᤕᤧ॥

᥊᥊ ᤀᤠᤛᤣᤗᤖᤧ ᤁᤢᤛ᤻ᤛᤠ ᤋᤢᤰᤛᤡ ᤔᤧᤘᤕᤧ- ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ-

ᤀᤈᤪᤡᤁᤠᤔ. ᤒᤥᤁᤖᤢ. ᤀᤡᤛ᤻ᤔᤠᤀᤣᤗ. ᤛᤠᤷᤕᤠᤜ. ᤀᤥᤒᤍᤡᤕᤠ ᤏᤢ ᤜᤠᤏᤠᤏ॥ ᤁᤴᤜᤠ᤹ ᤁᤧᤖᤧᤰ ᤀᤠᤛᤣᤗᤖᤧ ᤁᤢᤛ᤻ᤛᤠ ᤔᤧᤘᤕᤧᤖᤥ॥

ᤛᤠᤀᤢᤗ ᤜᤠᤱᤅᤡᤴ ᤔᤠᤛᤡᤱ

(᥇ ᤛᤠᤔᤢ ᥉᥇:᥇-᥇᥉)

᥇᥆

ᤀᤠᤸᤗ ᤐᤗᤡᤛ᤻ᤋᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤧᤴᤎᤱ ᤔᤧᤈᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤛᤡᤒᤠ ᤔᤏᤠᤜᤠ᤹ ᤔᤧᤗᤧᤖᤢᤛᤡᤀᤠᤱ ᤃᤡᤸᤒᤥ ᤁᤥ᤺ᤰᤔᤠᤀᤥᤗᤠᤶ ᤔᤧᤄᤧᤳᤇᤡᤱ ᤔᤧᤒᤣ॥

᥈ ᤐᤗᤡᤛ᤻ᤋᤡᤜᤠ᤹ᤖᤧ ᤛᤠᤀᤢᤗᤧᤴ ᤏᤢ ᤁᤢᤛ᤻ᤛᤠᤜᤠ᤹ ᤐᤢᤒᤣᤗᤠᤵᤛᤠ ᤔᤧᤏᤠ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤈᤥᤏᤠᤌᤏ. ᤀᤒᤡᤏᤠᤍᤠᤒ ᤏᤢ ᤔᤸᤁᤡᤛᤢᤀ ᤛᤢᤶᤒᤪᤠᤱ ᤔᤧᤛᤧᤖᤢᤛᤡ॥

᥉ ᤛᤠᤀᤢᤗᤖᤧ ᤁᤢᤗᤠᤃᤡ ᤋᤧᤴᤎᤱᤅᤡᤴ ᤛᤠ᤹ᤖᤡᤰ ᤁᤧᤛᤠᤰᤐᤠ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤗᤡ ᤏᤢ ᤋᤥ᤺ᤱ ᤁᤧᤃᤵᤐᤠᤜᤠ᤹ᤖᤧ ᤂᤢᤏᤧ᤹ ᤔᤧᤛᤡ᤹ᤖᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤄᤠ᤺ᤴᤍᤢ॥

᥊ ᤁᤸᤗᤧᤆᤥᤃᤢᤸᤗᤧ ᤛᤠᤀᤢᤗᤖᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤔᤏᤠᤴ ᤔᤧᤳᤋᤢ. “ᤁᤧᤍᤠᤓᤣ᤺ᤴ ᤋᤖᤵ ᤑᤡ᤺ᤰᤂᤧ᤹ᤀᤠᤱ ᤀᤠᤱᤃᤠ᤹ ᤌᤢᤒᤠᤱᤅᤧ᤹ᤀᤠᤱ ᤛᤧᤖᤠᤱᤅᤧ᤹. ᤜᤧᤰᤁᤩᤠᤱ ᤁᤴ ᤜᤷᤍᤥ ᤔᤧᤴᤜᤧᤰᤔᤏᤠᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤍᤧᤶᤔᤠᤀᤠᤱ ᤗᤔᤡᤳᤋᤠ ᤆᤥ᤺ᤰᤔᤠ ᤔᤧᤱᤄᤥᤀᤠᤴᤗ॥”

ᤁᤖ ᤂᤧᤴ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤒᤱᤒᤧᤴ ᤛᤠ᤹ᤖᤡᤰ ᤁᤡᤛᤧᤀᤠᤱ ᤜᤧᤰᤁᤣ ᤆᤥ᤺ᤰᤔᤠ ᤔᤧᤍᤧᤴᤍᤧᤴ॥ ᤁᤸᤗᤧᤆᤥᤃᤢᤸᤗᤧ ᤛᤠᤀᤢᤗᤖᤧ ᤀᤠᤵᤑᤣᤰ ᤁᤢᤍᤠᤓᤣ᤺ᤴ ᤑᤡ᤺ᤰᤂᤢᤀᤠᤱ ᤜᤠᤰᤋᤢ ᤜᤧᤰᤁᤩᤠᤱ ᤂᤧᤴ ᤛᤶᤎᤠᤱ ᤋᤡ᤺ᤱᤛᤡᤱᤅᤠᤱ ᤛᤩᤧ॥

᥋ ᤀᤠᤸᤗ ᤂᤧᤴ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤁᤧᤒᤱᤒᤧᤸᤗᤧ ᤛᤠᤀᤢᤗᤧᤴ ᤛᤩᤧᤒᤠ ᤏᤡᤛᤢᤀᤠᤱ ᤂᤢᤏᤧ᤹ᤀᤠᤱ ᤀᤠᤵᤑᤣᤰ ᤁᤢᤍᤠᤓᤣᤀᤥ ᤋᤡ᤺ᤱᤛᤡᤱ ᤛᤧᤳᤇᤡᤱ॥

᥌ ᤁᤶᤓᤗ᤹ᤖᤡᤰ ᤛᤠᤀᤢᤗᤧᤴ ᤏᤢ ᤁᤢᤛ᤻ᤛᤠ ᤛᤢᤶᤛᤡ ᤔᤧᤛᤩᤧ॥ ᤂᤢᤏᤧ᤹ ᤁᤧᤖᤧᤰ ᤁᤢᤜᤡᤶᤛᤕᤱᤜᤠ᤹ ᤌᤡᤰᤗᤧᤱᤗᤧ ᤔᤧᤛᤩᤧ॥

᥍ ᤀᤠᤸᤗ ᤏᤧᤏᤧᤒᤠᤍᤧᤴᤏᤥ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤔᤧᤄᤧᤳᤇᤡᤱᤒᤠ ᤜᤧᤰᤁᤩᤠᤱ ᤛᤠᤀᤢᤗ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤧᤛᤩᤧᤖᤢᤛᤡᤒᤠ ᤔᤧᤏᤡᤛᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ᤀᤠᤱ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤔᤧᤗᤧᤖᤢᤀᤠᤱ ᤔᤧᤄᤧᤳᤇᤡᤱ॥ ᤂᤶᤓᤩᤠᤱ ᤐᤗᤡᤛ᤻ᤋᤡᤜᤠ᤹ ᤂᤧᤵᤔᤥ ᤔᤧᤒᤣᤀᤠᤱ ᤂᤧᤱᤜᤠ᤹ ᤔᤧᤕᤢᤱᤛᤡᤱ॥

᥎ ᤀᤠᤸᤗ ᤁᤢᤍᤠ᤺ᤰᤍᤡᤰᤔᤠ ᤔᤧᤛᤧᤖᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤵᤛᤧ ᤐᤗᤡᤛ᤻ᤋᤡᤜᤠ᤹ ᤔᤧᤃᤧᤖᤧ ᤔᤧᤍᤩᤧ᤺ᤸᤗᤧ ᤂᤧᤱᤜᤠ᤹ᤖᤧ ᤛᤠᤀᤢᤗᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤛᤢᤶᤛᤡᤜᤠ᤹ ᤃᤡᤸᤒᤥ ᤁᤥ᤺ᤰᤔᤠᤀᤥ ᤔᤧᤛᤩᤣᤀᤠᤱ ᤔᤧᤏᤧᤛ᤻ᤛᤧᤒᤠ ᤔᤧᤏᤡᤛᤢᤛᤡ॥

᥏ ᤂᤧᤱᤜᤠ᤹ᤖᤧ ᤛᤠᤀᤢᤗᤧᤴ ᤗᤧᤰᤆᤠ᤹ᤒᤢᤎᤢᤰ ᤔᤧᤈᤥᤃᤢᤀᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤠᤴ ᤑᤢ᤹ᤕᤠᤰ ᤔᤧᤓᤢᤴᤍᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤐᤡᤛᤠᤱ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤏᤢ ᤔᤏᤠᤜᤠ᤹ ᤁᤴ ᤀᤡᤱᤄᤱᤅᤡᤴ ᤆᤧᤰᤔᤠᤛᤡᤖᤧ ᤗᤠᤃᤡ ᤀᤡᤱᤛᤠᤒᤠᤜᤠ᤹ ᤔᤧᤒᤠᤱᤄᤢᤛᤡ॥

᥇᥆ ᤂᤧᤱᤜᤠ᤹ᤖᤧ ᤛᤠᤀᤢᤗᤖᤧ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤂᤢᤴᤇᤡ᤹ ᤔᤠᤱᤜᤠ᤹ᤖᤧᤴ ᤔᤠᤱᤜᤡᤶᤔᤥ ᤔᤧᤏᤧᤛ᤻ᤛᤢ. ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤐᤠᤴ ᤆᤠᤜᤡ᤺ᤴ ᤍᤠᤃᤥᤏ ᤔᤠᤱᤜᤡᤶᤔᤥ ᤔᤧᤓᤥ᤺ᤴᤍᤢ॥

᥇᥇ ᤀᤠᤸᤗ ᤐᤗᤡᤛ᤻ᤋᤡᤜᤠ᤹ᤖᤧ ᤛᤠᤀᤢᤗᤧᤴ ᤂᤢᤴᤇᤡ᤹ ᤐᤠ᤺ᤵᤐᤠ᤺ᤳ ᤔᤧᤔᤧᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤠᤒᤣᤛ ᤃᤡᤗᤠᤍᤒᤠ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢ.

᥇᥈ ᤂᤧᤒᤩᤠᤱ ᤛᤠᤀᤢᤗᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤌᤠᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤁᤧᤖᤧᤰ ᤁᤧᤎᤢᤶᤒᤠ ᤁᤧᤎᤢᤶᤒᤠ ᤔᤏᤠᤜᤠ᤹ ᤛᤥᤛᤥᤖᤡᤰ ᤔᤧᤒᤣ॥ ᤂᤧᤱᤜᤠ᤹ᤖᤧ ᤂᤧᤴ ᤆᤣᤜᤠ᤹ ᤕᤠᤒᤣᤛ ᤔᤧᤎᤠᤰᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤜᤠᤒᤠ ᤂᤧᤴ ᤜᤢᤶᤒᤧᤵᤐᤠ ᤕᤜᤡᤒᤠ ᤛᤡᤱᤒᤢᤱ ᤛᤡᤃᤠᤱ ᤔᤧᤗᤢᤵᤋᤢ. ᤜᤧᤰᤁᤩᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤔᤣᤖᤡᤱᤅᤥ ᤏᤧᤳ ᤔᤧᤕᤢᤅᤧ॥

᥇᥉ ᤛᤠᤀᤢᤗᤧᤴ ᤕᤜᤘᤣ ᤍᤠᤱᤒᤠᤀᤥ ᤏᤛᤠ᤺ᤴᤛᤠᤒᤠ ᤔᤧᤒᤥ᤺ᤰᤂᤧᤶᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤛᤡᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧᤴᤏᤠᤱ ᤛᤠᤶᤔᤠᤱᤆᤩᤠ᤺ᤱ ᤁᤧᤕᤠᤱᤔᤧᤴ ᤛᤢᤈᤠ ᤏᤠ᤺ᤰᤋᤢᤀᤠᤱ ᤘᤕᤧ॥

᥇᥊ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤛᤢᤈᤠ ᤔᤧᤏᤠ᤺ᤰᤋᤢᤴ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤛᤠᤀᤢᤗᤧᤴ ᤔᤧᤰᤂᤢ. ᤜᤧᤰᤁᤩᤠᤱ ᤜᤠᤱᤈᤢᤶᤔᤡᤴ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤧᤴ ᤜᤢᤰᤛᤢᤵᤋᤢᤖᤥ॥

ᤍᤠᤀᤢᤍᤧᤴ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤜᤠᤱ ᤐᤥᤱ᤹

(᥈ ᤛᤠᤔᤢ ᥋:᥇-᥇᥆)

᥇᥇

ᤂᤧᤴ ᤀᤣᤃᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤛᤥᤖᤡᤰ ᤔᤧᤒᤥ᤺ᤰᤂᤧᤀᤠᤱ ᤜᤣᤒᤪᤥᤏᤀᤥ ᤍᤠᤀᤢᤍᤖᤧᤀᤥ ᤔᤧᤍᤩᤧ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤀᤠᤍᤠᤱᤒᤠᤖᤧᤀᤣ ᤁᤧᤃᤠ᤹ᤀᤡᤍᤡᤃᤧᤖᤥ॥

᥈ ᤀᤠᤸᤗ ᤐᤣᤕᤧᤶᤔᤥ ᤛᤠᤀᤢᤗᤧᤴ ᤜᤠᤱ ᤘᤕᤧᤸᤗᤧᤛᤠ ᤀᤠᤍᤠᤱᤒᤠᤖᤧ ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ ᤌᤱᤅᤥ ᤋᤃᤡ ᤗᤠᤶᤃᤧᤗᤥᤛᤢᤛᤡ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠ ᤀᤰᤂᤣ ᤁᤧᤔᤧᤳᤋᤧ. ‘ᤂᤧᤏᤧ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰᤁᤶᤒᤠ ᤁᤧᤒᤥ᤺ᤱ᤹. ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠ ᤁᤧᤒᤥ᤺ᤱ᤹॥’”

᥉ ᤀᤠᤸᤗ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤜᤣᤒᤪᤥᤏᤒᤠ ᤜᤠᤱᤅᤧᤀᤥ ᤔᤧᤍᤩᤧ. ᤂᤧᤒᤩᤠᤱ ᤀᤠᤶᤓᤠ ᤂᤧᤵᤔᤥᤀᤣ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤱᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤔᤢᤀᤣᤗᤖᤧ ᤁᤢᤶᤒᤪᤠᤀᤥᤗᤠᤶ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ᤖᤧ ᤍᤠᤀᤢᤍᤧᤴ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤖᤥ॥

ᤍᤠᤀᤢᤍᤖᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤠ᤺ᤴᤍᤢ

(᥈ ᤛᤠᤔᤢ ᥈᥉:᥎-᥉᥏)

᥊ ᤍᤠᤀᤢᤍᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤕᤖᤢᤛᤗᤧᤔ ᤔᤧᤒᤣ. ᤁᤴ ᤕᤒᤢᤛᤀᤠᤱ ᤔᤧᤔᤧᤳᤋᤢ॥ ᤂᤧᤵᤔᤥ ᤁᤧᤕᤢᤱᤒᤠ ᤕᤒᤢᤛᤡᤜᤠ᤹ᤖᤧ

᥋ ᤍᤠᤀᤢᤍᤧᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤠ ᤁᤵᤔᤥ ᤀᤠᤓᤧᤸᤗᤧᤀᤠᤱ ᤌᤠᤱᤔᤠ ᤁᤧᤴᤇᤢᤰᤏᤧᤴ॥” ᤜᤧᤰᤁᤣᤛᤠᤱ ᤍᤠᤀᤢᤍᤧᤸᤗᤧ ᤛᤡᤕᤥᤏᤒᤠ ᤕᤰᤁᤡᤴ ᤜᤢᤰᤁᤠᤵ ᤆᤥᤃᤢᤍᤣ᤹ᤖᤢ. ᤂᤧᤴ ᤀᤠᤸᤗᤥ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤔᤧᤔᤧᤳᤋᤢ॥

᥌ ᤍᤠᤀᤢᤍᤖᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤕᤒᤢᤛᤡᤜᤠ᤹ ᤌᤱᤅᤥ ᤁᤧᤓᤵᤐᤠ ᤌᤡᤰᤛᤡᤃᤣ᤺ᤰᤐᤠ ᤔᤏᤠᤴ ᤗᤳᤇᤠ ᤌᤰᤔᤥᤒᤠ ᤐᤥᤱ᤹॥” ᤂᤧᤵᤔᤥ ᤁᤧᤎᤥ᤺ᤰᤛᤡᤱᤒᤠ ᤌᤡᤰᤛᤡᤃᤣ᤺ᤰᤐᤠ ᤔᤏᤠᤴ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤧᤴ ᤐᤥ᤺ᤰᤂᤧ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤌᤰᤔᤥᤒᤠ ᤐᤥ᤺ᤰᤂᤧ॥

᥍ ᤍᤠᤀᤢᤍᤧᤸᤗᤧ ᤂᤧᤴ ᤕᤰᤁᤡᤴᤏᤣ ᤂᤢᤏᤧ᤹ ᤁᤢᤕᤢᤱᤔᤠᤍᤧᤴ ᤆᤥᤃᤢ॥ ᤁᤸᤗᤧ ᤆᤥᤃᤢᤸᤗᤧᤀᤣ ᤔᤏᤠᤜᤠ᤹ᤖᤧ ᤂᤧᤴ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤔᤧᤔᤧᤳᤋᤢ॥

᥎ ᤁᤢᤍᤰᤔᤠ ᤌᤢᤵᤌᤠ᤹ᤜᤠ᤹ᤗᤠᤶ ᤂᤢᤏᤧ᤹ ᤁᤧᤖᤧᤰ ᤐᤡᤛᤠᤱᤒᤠ ᤗᤢᤱᤎᤠᤰᤁᤥ ᤌᤠᤖᤡᤰ ᤕᤰ ᤁᤒᤪᤡᤱ ᤕᤧᤰᤕᤰ ᤆᤥᤃᤢ. ᤜᤧᤰᤁᤩᤠᤱ ᤕᤥᤀᤠᤒᤖᤧ ᤆᤠᤜᤡ᤺ᤴ ᤁᤧᤏᤶᤒᤠ ᤕᤧᤰᤕᤰᤁᤡᤴ ᤕᤠᤶᤔᤥ ᤆᤥᤃᤢ॥

᥏ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤖ ᤐᤣ. ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ᤏᤢ ᤘᤕᤧᤖᤥ॥

ᤍᤠᤀᤢᤍᤖᤧ ᤔᤢᤰᤁᤧᤃᤢᤒᤠ ᤁᤢᤔᤏᤠᤜᤠ᤹

᥇᥆ ᤍᤠᤀᤢᤍᤖᤧ ᤔᤢᤰᤁᤧᤃᤢᤒᤠ ᤋᤢᤶ ᤁᤢᤔᤏᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧ (ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ. ᤂᤧᤱᤜᤠ᤹ᤖᤧ ᤂᤢᤏᤧ᤹ ᤜᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤛᤥᤖᤡᤰ ᤔᤧᤓᤠ᤹ᤖᤢ)-

᥇᥇ ᤜᤰᤔᤥᤏᤡ ᤌᤠ᤺ᤰᤁᤥᤒᤠ ᤕᤠᤛᤠᤒᤠᤔ ᤂᤢᤏᤧ᤹ ᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤋᤢᤶ ᤗᤠᤶᤗᤥᤒᤠ ᤘᤕᤧ॥ ᤌᤡᤰᤗᤧᤱ ᤂᤧᤸᤗᤧ ᤗᤠ᤺ᤰᤁᤡᤴ ᤕᤠᤱᤛᤡᤱᤅᤠᤱ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ ᤌᤢᤒᤢ ᤛᤩᤧᤖᤢᤛᤡᤀᤠᤱ ᤘᤕᤧ॥

᥇᥈ ᤂᤢᤏᤧ᤹ ᤁᤢᤀᤣᤃᤠᤱ ᤀᤜᤥᤜᤡ ᤌᤠ᤺ᤰᤁᤥᤒᤠ ᤍᤥᤍᤤᤖᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤂᤧᤴ ᤛᤢᤶᤛᤡ ᤔᤢᤰᤁᤧᤃᤢᤒᤠᤜᤠ᤹ᤀᤥ ᤗᤳᤇᤠ ᤘᤕᤧ॥

᥇᥉ ᤂᤢᤏᤧ᤹ ᤍᤠᤀᤢᤍᤧᤴᤏᤢ ᤛᤥᤖᤡᤰ ᤐᤠᤛ-ᤍᤶᤔᤡᤔᤀᤥ ᤘᤕᤧ. ᤂᤧᤵᤔᤥ ᤜ᤺ᤰᤛᤡ ᤀᤡᤰᤋᤠᤵᤐᤥ ᤐᤗᤡᤛ᤻ᤋᤡᤜᤠ᤹ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤈᤢᤵᤛᤧᤀᤠᤱ ᤔᤧᤘᤕᤧ॥

᥇᥊ ᤔᤏᤠᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤄᤧᤳᤇᤡᤱ. ᤁᤖ ᤂᤢᤏᤧ᤹ ᤏᤢ ᤍᤠᤀᤢᤍᤧᤴ ᤗᤰ ᤂᤧᤴ ᤀᤡᤰᤋᤠᤵᤐᤡᤸᤗᤧ ᤁᤢᤗᤢᤶᤔᤥ ᤌᤰᤋᤧᤛᤡᤖ ᤕᤠᤃᤧᤛᤡ. ᤜᤧᤰᤁᤩᤠᤱ ᤂᤧᤴ ᤀᤡᤰᤋᤠᤵᤐᤡᤴ ᤛᤧ᤺ᤵᤋᤧᤛᤢᤀᤠᤱ ᤂᤢᤴᤇᤡ᤹ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤴᤍᤧᤛᤢᤛᤡ॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤗᤳᤇᤠ ᤕᤶᤒᤠ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤛᤡ॥

᥇᥋ ᤂᤧᤴ ᤛᤢᤶᤒᤥᤱ ᤁᤢᤎᤧᤃᤣ᤺ᤰ ᤔᤏᤠᤜᤠ᤹ᤀᤥᤗᤠᤶ ᤛᤢᤶᤛᤡ ᤔᤏᤠ ᤆᤠᤜᤡ᤺ᤴ ᤀᤍᤢᤸᤗᤠᤔ ᤕᤠᤰᤐᤣ᤺ᤸᤗᤧ ᤁᤢᤒᤣᤛᤠᤱ ᤑᤢᤰᤁᤥᤀᤥᤒᤠ ᤕᤠᤰᤁᤣ᤺ᤰᤁᤥ ᤍᤠᤀᤢᤍᤧᤴᤏᤢ ᤑᤢᤱᤛᤡᤱᤔᤠᤖᤧ ᤗᤠᤃᤡ ᤔᤧᤒᤣᤀᤠᤱ ᤔᤧᤘᤕᤧ॥ ᤂᤧᤴ ᤕᤧᤶᤔᤥ ᤖᤐᤠᤀᤡᤒᤠ ᤏᤧᤏᤧᤒᤠᤍᤧᤴᤏᤥ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠ ᤔᤏᤠᤛᤢᤶᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤄᤡᤱᤄᤢᤀᤠᤱ ᤔᤧᤕᤢᤅᤧ॥

᥇᥌ ᤂᤧᤴ ᤕᤧᤶᤔᤥ ᤍᤠᤀᤢᤍᤧᤴ ᤗᤳᤇᤠ ᤁᤶᤒᤪᤠᤱᤒᤠ ᤕᤰᤁᤥ ᤘᤕᤧ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤒᤠ ᤌᤰᤛᤢᤒᤠᤜᤠ᤹ ᤒᤣᤌᤗᤣᤜᤣᤔᤀᤥ ᤔᤧᤘᤕᤧ॥

᥇᥍ ᤍᤠᤀᤢᤍᤧᤴ ᤆᤠ᤹ᤖᤡᤰ ᤁᤢᤘᤠᤔᤡᤛᤧᤀᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤀᤣ᥄ ᤒᤣᤌᤗᤣᤜᤣᤔᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤘᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤌᤢᤱᤔᤠ ᤂᤥᤛᤢᤱᤅᤡᤸᤗᤧᤃ ᤏᤢᤖᤧᤒᤠᤔᤧᤴ᥄”

᥇᥎ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤛᤢᤶᤛᤡ ᤔᤢᤰᤁᤧᤃᤢᤒᤠᤜᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤡ᤺ᤰᤗᤠᤀᤥᤗᤠᤶ ᤔᤧᤓᤡ᤺ᤴᤇᤡᤱ ᤔᤧᤒᤣ ᤜᤧᤰᤁᤩᤠᤱ ᤒᤣᤌᤗᤣᤜᤧᤶ ᤗᤠᤶᤎᤣᤳ ᤁᤢᤒᤣᤛᤠᤱᤒᤠ ᤘᤠᤒᤠᤰᤁᤥᤗᤠᤶ ᤆᤫᤠ᤺ᤳᤋᤡᤴ ᤔᤧᤕᤢᤖᤢᤀᤠᤱ ᤍᤠᤀᤢᤍᤧᤴ ᤔᤧᤒᤡᤖᤢ॥ ᤁᤖ ᤂᤧᤴ ᤆᤫᤠ᤺ᤳᤋᤡᤴ ᤍᤠᤀᤢᤍᤧᤴ ᤌᤢᤱᤔᤠ ᤔᤧᤍᤧᤴᤍᤧᤴ॥ ᤐᤖᤢᤔᤠᤸᤗᤧ ᤂᤢᤏᤧ᤹ ᤂᤧᤴ ᤆᤫᤠ᤺ᤳᤋᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤜᤢᤰᤂᤢᤍᤣᤛᤢᤀᤠᤱ ᤐᤠ᤺ᤳᤋᤢ.

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤀᤠᤱᤃᤠ᤹ ᤌᤣ᤺ᤰᤁᤠᤖ᥄ “ᤂᤢᤴᤇᤡ᤹ ᤜᤡᤱᤔᤴᤏᤡᤴ ᤁᤧᤛᤠᤰᤐᤥ ᤁᤧᤎᤠᤒᤠ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤴ ᤌᤣ ᤀᤠᤱᤃᤠ᤹ ᤌᤢᤅᤢᤱᤒᤠᤒᤡ᥅” ᤂᤧᤱᤜᤠ᤹ᤖᤧᤃ ᤁᤴ ᤆᤫᤠ᤺ᤳᤋᤡᤴ ᤂᤢᤴᤇᤡ᤹ ᤜᤡᤱᤔᤧᤴ ᤁᤧᤛᤠᤰᤐᤥ ᤔᤧᤎᤠᤛᤢᤀᤠᤱ ᤔᤧᤕᤢᤖᤢᤒᤠᤖᤥ᥄ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤂᤧᤴ ᤆᤫᤠ᤺ᤳᤋᤡᤴ ᤌᤢᤱᤔᤠ ᤔᤧᤍᤧᤴᤍᤧᤴ॥ ᤁᤴ ᤛᤢᤶᤛᤡ ᤔᤢᤰᤁᤧᤃᤢᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤁᤧᤴ ᤀᤰᤋᤱᤒᤠᤀᤣ ᤘᤕᤧ॥

᥈᥆ ᤕᤥᤀᤠᤒᤖᤧ ᤁᤢᤴᤛᤠ᤹ ᤀᤒᤡᤛᤤ᤺ᤴ ᤂᤧᤴ ᤛᤢᤶᤛᤡᤜᤠ᤹ᤀᤥ ᤗᤠᤶᤗᤥᤒᤠ ᤘᤕᤧ॥ ᤌᤡᤰᤗᤧᤱ ᤂᤢᤏᤧ᤹ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤠ᤺ᤰᤁᤡᤴ ᤕᤠᤅᤢᤀᤠᤱ ᤂᤧᤱᤜᤠ᤹ ᤌᤢᤒᤢ ᤛᤧᤖᤢᤛᤡ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤔᤡᤱ ᤁᤧᤀᤡᤱᤒᤠ ᤐᤥ᤺ᤰᤂᤧ॥

᥈᥇ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ᤏᤢ᤺ᤸᤗᤧ ᤕᤖᤡᤰ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤐᤧᤒᤠ ᤐᤥ᤺ᤰᤂᤧ. ᤁᤖᤛᤠᤱ ᤂᤢᤏᤧ᤹ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤕᤠᤖᤡᤰ ᤁᤢᤔᤡᤱ ᤔᤧᤀᤡᤅᤧᤴ॥

᥈᥈ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤁᤒ᤻ᤛᤣᤗᤒᤠ ᤒᤏᤠᤕᤠᤜ᤺ᤴ ᤕᤖᤡᤰ ᤐᤕᤶ ᤕᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤳᤇᤠ ᤁᤧᤍᤶᤒᤠ ᤌᤰᤗᤡᤜᤠ᤹ ᤐᤥ᤺ᤰᤂᤧ॥ ᤔᤥᤀᤠᤒᤒᤠ ᤏᤧᤳᤇᤡ ᤔᤢᤰᤛᤠᤶᤒᤠ ᤔᤏᤠ ᤁᤧᤛᤧᤵᤐᤠ ᤂᤢᤏᤧ᤹ᤀᤣ ᤘᤕᤧ॥ ᤏᤠᤱ ᤌᤩᤧᤒᤠ ᤕᤧᤴᤏᤥ ᤂᤢᤏᤧ᤹ ᤗᤳᤇᤠ ᤗᤢᤶᤒᤠ᤺ᤳᤋᤥ ᤗᤠᤛᤧᤀᤠᤱ ᤌᤧᤖᤡᤱᤒᤠ ᤌᤡᤰ ᤛᤩᤧᤖᤢᤀᤠᤱ ᤘᤕᤧ॥

᥈᥉ ᤂᤢᤏᤧ᤹ ᤜᤢᤰᤛᤡ᤺ᤰ ᤅᤠᤛᤡ ᤕᤠᤖᤡᤰ ᤁᤣ᤺ᤶᤒᤠ ᤔᤡᤛᤪᤒᤠ ᤜᤥᤖᤢᤎᤡᤰ ᤛᤩᤧᤖᤢ. ᤂᤧᤴ ᤔᤡᤛᤪᤒᤠ ᤜᤥᤖᤢ᤺ᤸᤗᤧ ᤁᤢᤗᤠ᤺ᤰᤁᤡᤴ ᤌᤠᤰ ᤁᤡᤵᤔᤠ ᤛᤡᤱᤗ᤺ᤱᤛᤠ ᤕᤠ᤺ᤵᤐᤠ ᤆᤥᤃᤧ॥ ᤒᤏᤠᤕᤠᤜ᤺ᤸᤗᤧ ᤁᤢᤜᤢᤰᤁᤥ ᤋᤰᤁᤠᤳ ᤌᤡᤰ ᤕᤠᤱᤛᤡᤱᤅᤠᤱ ᤌᤰᤛᤧ ᤐᤣ. ᤜᤧᤰᤁᤩᤠᤱ ᤂᤧᤴ ᤔᤡᤛᤪᤡ᤺ᤸᤗᤧ ᤁᤢᤜᤢᤰᤁᤥᤗᤠᤶ ᤗᤠ᤺ᤰᤁᤡᤴ ᤏᤠᤵᤋᤢᤀᤠᤱ ᤜᤠᤒᤠ ᤂᤧᤴ ᤗᤠ᤺ᤰᤁᤡᤸᤗᤧ ᤑᤏ᤹ ᤌᤢᤒᤢ ᤛᤧᤕᤧᤖᤢᤀᤠᤱ ᤘᤕᤧ॥

᥈᥊ ᤕᤜᤥᤕᤠᤍᤠ᤺ᤸᤗᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤸᤗᤧ ᤁᤢᤕᤠ᤺ᤶᤒᤰ ᤜᤠᤒᤠ ᤀᤰᤋᤱᤒᤠᤀᤣ ᤘᤕᤧ॥ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤜᤧᤰᤁᤣᤀᤣ ᤂᤢᤏᤧ᤹ ᤁᤢᤔᤡᤱ ᤁᤧᤀᤡᤱᤒᤠ ᤐᤥ᤺ᤰᤂᤧ॥

᥈᥋ ᤂᤧᤴ ᤛᤢᤶᤒᤥᤱ ᤔᤏᤠᤜᤠ᤹ᤏᤢ᤺ᤸᤗᤧ ᤕᤖᤡᤰ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢ. ᤁᤖᤛᤠᤱ ᤂᤢᤏᤧ᤹ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ ᤕᤠᤖᤡᤰ ᤁᤢᤔᤡᤱ ᤔᤧᤀᤡᤅᤧᤴ॥ ᤍᤠᤀᤢᤍᤧᤸᤗᤧ ᤂᤧᤴ ᤂᤢᤏᤧ᤹ ᤁᤢᤎᤰ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤆᤥᤃᤢᤖᤥ॥

᥈᥌ ᤍᤠᤀᤢᤍᤖᤧ ᤔᤢᤰᤁᤧᤃᤢᤒᤠ ᤁᤢᤔᤏᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧᤖᤥ-

ᤕᤥᤀᤠᤒᤖᤧ ᤁᤢᤴᤛᤠ᤹ ᤀᤛᤠᤜᤣᤗ.

ᤒᤣᤌᤗᤣᤜᤣᤔᤒᤠ ᤍᤥᤍᤤᤖᤧ ᤁᤢᤛ᤻ᤛᤠ ᤀᤣᤸᤜᤠᤏᤠᤏ.

᥈᥍ ᤜᤠᤖᤥᤖᤡ ᤛᤶᤔᤥᤋ.

ᤐᤣᤗᤥᤏᤡ ᤜᤣᤗᤣᤛ.

᥈᥎ ᤋᤁᤥᤒᤠ ᤀᤡᤰᤁᤣᤛᤖᤧ ᤁᤢᤛ᤻ᤛᤠ ᤀᤡᤖᤠ.

ᤀᤏᤠᤋᤥᤋᤒᤠ ᤀᤒᤡᤀᤣᤈᤣᤖ.

᥈᥏ ᤜᤢᤛᤠᤋᤡ ᤛᤡᤒ᤻ᤒᤁᤤ.

ᤀᤜᤥᤜᤡ ᤀᤡᤗᤤ.

᥉᥆ ᤏᤋᤥᤐᤠᤋᤡ ᤔᤜᤖᤤ.

ᤏᤋᤥᤐᤠᤋᤡ ᤒᤠᤏᤠᤜᤖᤧ ᤁᤢᤛ᤻ᤛᤠ ᤜᤣᤗᤣᤍ.

᥉᥇ ᤒᤣᤏᤩᤠᤔᤡᤏ ᤃᤡᤒᤠᤒᤠ ᤖᤡᤒᤤᤖᤧ ᤁᤢᤛ᤻ᤛᤠ ᤀᤡᤌᤤ.

ᤐᤡᤖᤠᤋᤥᤏᤡ ᤒᤏᤠᤕᤠᤜ.

᥉᥈ ᤃᤠᤛᤒᤠ ᤜ᤺ᤱᤃᤢᤜᤠ᤹ᤀᤥᤒᤠ ᤜᤢᤖᤤ.

ᤀᤷᤒᤠᤋᤡ ᤀᤒᤡᤀᤣᤗ.

᥉᥉ ᤒᤜᤢᤖᤡᤔᤡ ᤀᤈ᤻ᤔᤠᤘᤣᤋ.

ᤛᤠᤸᤒᤥᤏᤡ ᤀᤣᤗᤩᤠᤜᤒᤠ.

᥉᥊ ᤃᤡᤈᤥᤏᤡ ᤜᤠᤛᤣᤔ.

ᤜᤖᤠᤖᤡ ᤛᤠᤃᤣᤖᤧ ᤁᤢᤛ᤻ᤛᤠ ᤈᤥᤏᤠᤌᤏ.

᥉᥋ ᤜᤖᤠᤖᤡ ᤛᤠᤁᤠᤖᤖᤧ ᤁᤢᤛ᤻ᤛᤠ ᤀᤜᤡᤀᤠᤔ.

ᤀᤢᤖᤖᤧ ᤁᤢᤛ᤻ᤛᤠ ᤀᤣᤗᤡᤐᤠᤗ.

᥉᥌ ᤔᤁᤣᤖᤠᤋᤡ ᤜᤣᤐᤣᤖ.

ᤐᤣᤗᤥᤏᤡ ᤀᤜᤡᤕᤠᤜ.

᥉᥍ ᤁᤷᤔᤣᤗᤡ ᤜᤣᤛᤪᤥ.

ᤀᤣᤈ᤻ᤒᤤᤖᤧ ᤁᤢᤛ᤻ᤛᤠ ᤏᤠᤖᤤ.

᥉᥎ ᤏᤠᤋᤠᤏᤖᤧ ᤁᤢᤴᤛᤠ᤹ ᤕᤥᤀᤣᤗ.

ᤜᤃᤪᤡᤖᤧ ᤁᤢᤛ᤻ᤛᤠ ᤔᤡᤓᤠᤖ.

᥉᥏ ᤀᤶᤔᤥᤏᤡ ᤛᤣᤗᤣᤁ.

ᤒᤣᤖᤥᤋᤡ ᤏᤜᤖᤤ. ᤂᤧᤴ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤁᤧᤒᤱᤒᤠ ᤘᤕᤧ.

᥊᥆ ᤕᤡᤋᤪᤡ ᤀᤡᤖᤠ.

ᤕᤡᤋᤪᤡ ᤃᤠᤖᤣᤒ.

᥊᥇ ᤜᤡᤳᤋᤡ ᤀᤢᤖᤡᤕᤠᤜ.

ᤀᤜᤗᤤᤖᤧ ᤁᤢᤛ᤻ᤛᤠ ᤈᤠᤒᤠᤍ.

᥊᥈ ᤖᤢᤒᤣᤏᤡ ᤛᤡᤈᤠᤖᤧ ᤁᤢᤛ᤻ᤛᤠ ᤀᤍᤡᤏᤠ. ᤂᤧᤴ ᤖᤢᤒᤣᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠ ᤗᤠᤶᤗᤥᤒᤠ ᤘᤕᤧ. ᤂᤢᤏᤧ᤹ᤏᤢ ᤛᤢᤶᤒᤥᤱ ᤔᤏᤠᤜᤠ᤹ ᤔᤧᤘᤕᤧ.

᥊᥉ ᤔᤠᤁᤠᤖᤧ ᤁᤢᤛ᤻ᤛᤠ ᤜᤠᤏᤠᤏ.

ᤔᤡᤳᤏᤡ ᤕᤥᤛᤠᤐᤠᤋ.

᥊᥊ ᤀᤛ᤻ᤋᤣᤖᤠᤋᤡ ᤀᤢᤈ᤻ᤈᤡᤕᤠ.

ᤀᤖᤥᤀᤣᤖᤡ ᤜᤥᤋᤠᤔᤖᤧ ᤁᤢᤛ᤻ᤛᤠᤜᤠ᤹ ᤛᤔᤠ ᤏᤢ ᤕᤡᤀᤣᤗ.

᥊᥋ ᤛᤡᤔᤪᤡᤖᤧ ᤁᤢᤛ᤻ᤛᤠ ᤕᤣᤍᤡᤀᤣᤗ.

ᤂᤢᤏᤧ᤹ ᤁᤢᤴᤛᤠ᤹ ᤋᤡᤈᤡ ᤕᤥᤜᤠ.

᥊᥌ ᤔᤜᤠᤒᤡ ᤀᤣᤗᤡᤀᤣᤗ.

ᤀᤣᤸᤏᤠᤔᤖᤧ ᤁᤢᤛ᤻ᤛᤠᤜᤠ᤹ ᤕᤖᤡᤒᤤ ᤏᤢ ᤕᤥᤛᤒᤩᤠᤜ.

ᤔᤥᤀᤠᤒᤡ ᤕᤡᤳᤔᤠ.

᥊᥍ ᤀᤣᤗᤡᤀᤣᤗ. ᤀᤥᤒᤣᤍ ᤏᤢ ᤔᤣᤈᤥᤒᤡ ᤕᤠᤛᤡᤀᤣᤗ॥

ᤁᤢᤜᤣ᤺ᤰᤛᤡᤱᤔᤥ ᤍᤠᤀᤢᤍᤧᤴᤏᤢ ᤁᤧᤓᤢᤱᤛᤡᤱᤒᤠ ᤒᤣᤏᤩᤠᤔᤡᤏᤡᤜᤠ᤹

᥇᥈

ᤁᤡᤛᤖᤧ ᤁᤢᤛ᤻ᤛᤠ ᤛᤠᤀᤢᤗᤗᤠᤶ ᤍᤠᤀᤢᤍᤧᤴ ᤆᤡᤱᤛᤡᤱᤅᤠᤱ ᤘᤕᤧᤸᤗᤧ ᤛᤡᤰᤗᤃᤀᤥ ᤁᤴ ᤔᤢ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤔᤏᤠᤜᤠ᤹ ᤍᤠᤀᤢᤍᤧᤴᤏᤢ ᤑᤢᤱᤛᤡᤱᤛᤧ ᤔᤧᤍᤩᤧ॥ ᤁᤴᤜᤠ᤹ ᤌᤱᤅᤥ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤌᤱᤅᤥ ᤔᤧᤓᤠ᤹ᤖᤢᤀᤠᤱ ᤘᤕᤧ॥

᥈ ᤁᤴᤜᤠ᤹ ᤋᤥ᤺ᤱᤗᤡᤖᤧ ᤁᤠᤵᤋᤢᤛᤡᤒᤠ ᤔᤧᤘᤕᤧ. ᤜᤧᤰᤁᤩᤠᤱ ᤆᤢᤰᤘᤠ ᤀᤡᤃᤪ ᤑᤧᤱᤘᤠ ᤜᤢᤰᤁᤡᤸᤗᤧ ᤀᤷᤍᤥ ᤕᤠᤱᤔᤠ ᤏᤢ ᤋᤥ᤺ᤱ ᤀᤠᤵᤔᤠ ᤁᤧᤛᤢᤰᤐᤠ ᤔᤧᤘᤕᤧ॥ ᤁᤴᤜᤠ᤹ ᤒᤣᤏᤩᤠᤔᤡᤏᤡ ᤌᤠ᤺ᤰᤁᤥᤒᤠ ᤛᤠᤀᤢᤗᤖᤧ ᤁᤢᤃᤠ᤹ᤀᤡ ᤔᤧᤘᤕᤧᤖᤥ॥

᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤗᤠᤶᤗᤥᤒᤠ ᤀᤜᤡᤀᤣᤈᤣᤖ ᤏᤢ ᤕᤥᤀᤠᤛ ᤘᤕᤧᤛᤡ. (ᤂᤢᤴᤇᤡ᤹ ᤃᤡᤒᤡᤕᤠᤋᤡ ᤛᤣᤔᤠᤜᤖᤧ ᤁᤢᤛ᤻ᤛᤠ ᤘᤕᤧᤛᤡ). ᤀᤈ᤻ᤔᤠᤘᤣᤋᤖᤧ ᤁᤢᤛ᤻ᤛᤠᤜᤠ᤹ ᤕᤈᤡᤀᤣᤗ ᤏᤢ ᤐᤗᤣᤋ. ᤀᤏᤠᤋᤥᤋᤡ ᤒᤖᤠᤁᤠᤜ. ᤕᤣᤜᤢ.

᥊ ᤃᤡᤒᤥᤏᤡ ᤕᤡᤛ᤻ᤔᤠᤕᤠᤜ. (ᤂᤢᤏᤧ᤹ ᤂᤧᤴ ᤛᤢᤶᤒᤥᤱ ᤔᤏᤠᤜᤠ᤹ᤀᤥᤒᤠ ᤗᤳᤇᤠ ᤔᤢᤰᤁᤧᤃᤢᤒᤠ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤗᤠᤶᤗᤥᤒᤠ ᤘᤕᤧ). ᤕᤷᤔᤡᤕᤠ. ᤕᤜᤠᤛᤣᤗ. ᤕᤥᤜᤠᤏᤠᤏ ᤏᤢ ᤃᤍᤣᤖᤠᤋᤡ ᤕᤥᤈᤠᤒᤠᤍ.

᥋ ᤀᤣᤗᤢᤈᤤ. ᤕᤖᤡᤔᤥᤋ. ᤒᤠᤗᤩᤠᤜ. ᤛᤔᤖᤕᤠᤜ. ᤜᤠᤖᤢᤐᤡ ᤛᤐᤋᤩᤠᤜ.

᥌ ᤀᤣᤸᤁᤠᤏᤠ. ᤕᤡᤛᤩᤠᤜ. ᤀᤈᤪᤣᤗ. ᤕᤥᤀᤣᤈᤣᤖ ᤏᤢ (ᤕᤠᤛᤥᤒᤠᤔ ᤂᤧᤱᤜᤠ᤹ ᤁᤥᤖᤜ ᤌᤠ᤺ᤰ ᤔᤧᤘᤕᤧ).

᥍ ᤕᤥᤀᤣᤗᤜ ᤏᤢ ᤈᤒᤍᤡᤕᤠᤜ (ᤂᤢᤴᤇᤡ᤹ ᤃᤍᤥᤖᤒᤠ ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤘᤕᤧᤛᤡᤖᤥ)॥

ᤍᤠᤀᤢᤍᤧᤴᤏᤢ ᤁᤧᤓᤢᤱᤛᤡᤱᤒᤠ ᤃᤠᤍᤡᤜᤠ᤹

᥎ ᤃᤠᤍᤒᤠ ᤁᤢᤓᤠ ᤁᤢᤓᤠ ᤔᤏᤠᤜᤠ᤹ᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤧᤏᤧᤒᤠ ᤕᤰᤁᤥ ᤍᤠᤀᤢᤍᤧᤴᤏᤢ ᤑᤢᤱᤛᤡᤱᤛᤧ ᤔᤧᤍᤩᤧ॥ ᤂᤧᤱᤜᤠ᤹ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱ ᤔᤏᤠᤜᤠ᤹ ᤔᤧᤘᤕᤧ ᤜᤧᤰᤁᤩᤠᤱ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤋᤠᤶᤛᤡᤱ ᤔᤧᤈᤥᤃᤧᤀᤠᤱ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤂᤥ ᤏᤢ ᤗᤠ᤺ᤰ ᤕᤠᤱᤔᤠ ᤔᤧᤛᤢᤰᤋᤢ॥ ᤂᤧᤱᤜᤠ᤹ ᤌᤧᤖᤡᤱᤒᤠ ᤁᤢᤀᤡᤛᤡ᤺ᤰ ᤁᤡᤵᤔᤠ ᤁᤧᤄᤢᤒᤠ ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤆᤠᤜᤡ᤺ᤴ ᤐᤧ᤺ᤱᤘᤠ ᤜᤧᤰᤁᤣ ᤁᤧᤈᤠᤵᤐᤠ ᤔᤧᤈᤥᤃᤧᤖᤥ॥

᥏ ᤀᤣᤛᤣᤖᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤗᤠᤶᤗᤥᤒᤠ ᤘᤕᤧ.

ᤏᤡᤛᤡᤃᤣ᤺ᤰᤐᤠ ᤀᤥᤒᤍᤡᤕᤠ. ᤛᤢᤶᤛᤡᤃᤣ᤺ᤰᤐᤠ ᤀᤣᤗᤡᤀᤠᤒ.

᥇᥆ ᤗᤡᤛᤡᤃᤣ᤺ᤰᤐᤠ ᤔᤡᤛ᤻ᤔᤴᤏᤠ. ᤅᤠᤛᤡᤃᤣ᤺ᤰᤐᤠ ᤕᤷᤔᤡᤕᤠ.

᥇᥇ ᤋᤢᤰᤛᤡᤃᤣ᤺ᤰᤐᤠ ᤀᤳᤋᤤ. ᤏᤢᤛᤡᤃᤣ᤺ᤰᤐᤠ ᤀᤣᤗᤡᤀᤣᤗ.

᥇᥈ ᤕᤧᤳᤇᤡᤃᤣ᤺ᤰᤐᤠ ᤕᤥᤜᤠᤏᤠᤏ. ᤑᤠᤱᤛᤡᤃᤣ᤺ᤰᤐᤠ ᤀᤣᤸᤈᤠᤒᤠᤍ.

᥇᥉ ᤌᤡᤒᤥᤱᤃᤣ᤺ᤰᤐᤠ ᤕᤷᤔᤡᤕᤠ ᤏᤢ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤔᤁᤒᤴᤏᤣ ᤘᤕᤧ॥

᥇᥊ ᤁᤴ ᤃᤠᤍᤡᤜᤠ᤹ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤔᤧᤘᤕᤧ॥ ᤂᤧᤱᤜᤠ᤹ᤀᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤐᤠ ᤁᤡᤵ ᤌᤡᤰ ᤗᤠᤶᤗᤥᤔᤠ ᤁᤧᤛᤢᤰᤐᤠ ᤏᤢ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤆᤠᤜᤡ᤺ᤴ ᤜᤧᤴᤇᤡᤱ ᤌᤡᤰ ᤗᤠᤶᤗᤥᤔᤠ ᤁᤧᤛᤢᤰᤐᤠ ᤔᤧᤘᤕᤧ॥

᥇᥋ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥ ᤀᤠᤸᤗ ᤕᤷᤍᤏ ᤘᤜ᤺ᤱᤅᤡᤴ ᤂᤧᤵᤔᤥᤒᤠ ᤁᤧᤖᤧᤰ ᤁᤢᤕᤠᤀᤥ ᤌᤠᤖᤡᤰ ᤋᤡᤶᤛᤧ ᤌᤠᤅᤧᤸᤗᤧ ᤕᤷᤍᤏ ᤘᤜ᤺ᤱᤅᤡᤴ ᤁᤧᤃᤠ᤺ᤰᤐᤠᤀᤠᤱ ᤂᤧᤵᤔᤥᤒᤠ ᤏᤠᤱᤃᤧᤴ ᤏᤢ ᤏᤠᤶᤎᤠᤒᤠ ᤏᤧᤏᤧᤒᤠᤍᤧᤴᤜᤠ᤹ᤀᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤧᤄᤧᤵᤐᤠᤀᤠᤱ ᤁᤧᤏᤠ᤺ᤵᤐᤠ ᤁᤧᤍᤣᤒᤠ ᤜᤠᤒᤠ ᤁᤴ ᤔᤏᤠᤜᤠ᤹ᤀᤣ ᤔᤧᤘᤕᤧᤖᤥ॥

ᤍᤠᤀᤢᤍᤧᤴᤏᤢ ᤁᤧᤓᤢᤱᤛᤡᤱᤒᤠ ᤒᤣᤏᤩᤠᤔᤡᤏ ᤏᤢ ᤕᤜᤢᤍᤠ ᤌᤠ᤺ᤰᤁᤥᤒᤠ ᤔᤏᤠᤜᤠ᤹

᥇᥌ ᤒᤣᤏᤩᤠᤔᤡᤏ ᤏᤢ ᤕᤜᤢᤍᤠ ᤌᤠ᤺ᤰᤁᤥᤗᤠᤶ ᤁᤢᤓᤠ ᤔᤏᤠ ᤛᤢᤶᤜᤠ᤹ᤀᤠᤱ ᤍᤠᤀᤢᤍᤖᤧ ᤁᤢᤕᤰᤁᤥ ᤔᤧᤍᤩᤧ॥

᥇᥍ ᤍᤠᤀᤢᤍᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤐᤵᤔᤠᤖᤧ ᤗᤠᤃᤡ ᤛᤏᤠᤖᤢᤱᤅᤠᤱ ᤁᤧᤍᤩᤧ᤹ᤀᤡᤒᤠᤏᤣᤓᤃᤪ ᤀᤠᤱᤃᤠ᤹ ᤗᤧᤵᤔᤠᤱ ᤐᤳᤇᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤗᤠᤶᤍᤠ᤺ᤰᤏᤡᤱ᤹॥ ᤁᤖ ᤀᤠᤱᤃᤠ᤹ ᤔᤏᤠ ᤁᤧᤛᤧᤵᤐᤠ ᤌᤣᤀᤠᤱ ᤀᤠᤀᤠᤵᤋᤡᤰ ᤔᤧ᤺ᤴᤏᤣᤛᤠᤱ ᤂᤡᤏᤡ᤹ ᤀᤡᤱᤗᤧᤰ ᤁᤧᤈᤥᤃᤡᤀᤠᤱ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤐᤡᤔᤠᤖᤧ ᤗᤠᤃᤡ ᤁᤧᤍᤩᤧ᤹ᤀᤡᤒᤠᤏᤣᤓᤪ. ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤀᤥᤔᤧᤳᤋᤢᤀᤠᤱ ᤂᤠᤛᤧᤴ ᤆᤥᤃᤢᤖ॥”

᥇᥎ ᤀᤠᤶᤓᤠ ᤂᤧᤴ ᤕᤧᤶᤔᤥ ᤂᤧᤴ ᤛᤢᤶᤒᤥᤱ ᤔᤏᤠᤜᤠ᤹ᤀᤥᤒᤠ ᤋᤢᤶ ᤗᤠᤶᤗᤥᤒᤠ ᤀᤔᤠᤛᤤ᤺ᤴ ᤕᤠᤶᤛᤠᤶᤔᤡᤸᤗᤧ ᤌᤢᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤍᤠᤀᤢᤍᤀᤣ. ᤀᤠᤍᤠᤱᤒᤠᤏᤢ ᤀᤠᤏᤡᤃᤧ ᤑᤢᤱᤅᤠᤛᤡᤖᤥ᥄

ᤕᤡᤛᤤᤖᤧ ᤁᤢᤛ᤻ᤛᤠᤀᤣ. ᤀᤠᤍᤠᤱᤒᤠᤏᤢ ᤀᤠᤏᤡᤃᤧ ᤘᤕᤡᤃᤧᤖᤥ᥄

ᤀᤠᤍᤠᤱᤒᤠ ᤁᤧᤏᤢ᤹ ᤁᤧᤍᤠᤖᤖᤥ. ᤁᤧᤏᤢ᤹ ᤁᤧᤍᤠᤖᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤓᤠ᤹ᤒᤠᤱᤜᤠ᤹ ᤔᤧᤏᤢ᤹ᤔᤧᤍᤠᤖᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ

ᤀᤠᤍᤠᤱᤒᤠᤖᤧ ᤁᤧᤓᤠ᤹ᤒᤠᤱ ᤘᤠ᤹ᤖᤥ॥”

ᤁᤸᤗᤧᤆᤥᤃᤢᤸᤗᤧ ᤍᤠᤀᤢᤍᤖᤧ ᤂᤧᤱᤜᤠ᤹ ᤗᤠᤱᤍᤠ᤺ᤰ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤁᤧᤏᤠᤵᤐᤠ ᤁᤧᤜᤡᤵᤐᤠ ᤁᤢᤔᤏᤠ ᤛᤢᤶᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤆᤥᤃᤢᤛᤡᤖᤥ॥

ᤔᤏᤛ᤻ᤛᤣ ᤌᤠ᤺ᤰᤁᤥᤗᤠᤶ ᤑᤢᤱᤛᤡᤱᤛᤧ ᤁᤧᤍᤠᤒᤠ ᤔᤏᤠᤜᤠ᤹

᥇᥏ ᤀᤠᤸᤗ ᤍᤠᤀᤢᤍᤧᤴ ᤛᤠᤀᤢᤗᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤌᤰᤛᤧ ᤐᤗᤡᤛ᤻ᤋᤡᤜᤠ᤹ᤏᤢ ᤐᤣ᤺ᤸᤗᤧ ᤔᤏᤛ᤻ᤛᤣᤒᤠ ᤁᤢᤓᤠ ᤔᤏᤠᤜᤠ᤹ ᤍᤠᤀᤢᤍᤧᤴᤏᤢ ᤔᤧᤓᤢᤱᤛᤡᤱ॥ ᤜᤧᤰᤁᤣᤛᤠᤱ ᤛᤧᤰᤂᤠ᤺ᤸᤗᤧ ᤂᤢᤏᤧ᤹ ᤐᤗᤡᤛ᤻ᤋᤡᤜᤠ᤹ ᤗᤧᤵᤔᤠᤱ ᤔᤧᤒᤳᤇᤧᤴᤏᤠᤱ ᤋᤧᤴᤎᤱᤃ ᤔᤧᤈᤥᤃᤧᤴ. ᤌᤣᤀᤠᤱᤓᤧᤸᤗᤧ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤀᤰᤋᤱᤒᤠ ᤐᤠ᤺ᤴᤍᤱ ᤔᤧᤈᤥᤃᤧᤀᤠᤱ ᤂᤢᤏᤧ᤹ ᤔᤧᤏᤢ᤺ᤰᤋᤢ ᤔᤧᤍᤣᤛᤢ. “ᤂᤢᤏᤧ᤹ ᤀᤠᤏᤡ᤹ ᤌᤧᤃᤣ᤺ᤰᤜᤠ᤹ ᤑᤢᤴᤍᤢ ᤋᤣ᤹ᤖᤢᤀᤠᤱ ᤁᤢᤴᤍᤠᤱᤒᤠ ᤛᤠᤀᤢᤗᤧᤴᤏᤢ ᤋᤱᤛᤡᤱᤛᤧ ᤐᤣᤰ॥”

᥈᥆ ᤍᤠᤀᤢᤍᤧᤴ ᤛᤡᤰᤗᤃ ᤐᤣ᤺ᤸᤗᤧ ᤂᤢᤏᤧ᤹ᤏᤢ ᤑᤢᤱᤛᤡᤱᤛᤧ ᤁᤧᤍᤠᤒᤠ ᤔᤏᤛ᤻ᤛᤣᤒᤠ ᤔᤏᤠᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤔᤧᤘᤕᤧ- ᤀᤍᤏᤠᤜ. ᤕᤥᤈᤠᤒᤠᤍ. ᤕᤣᤍᤡᤀᤣᤗ. ᤔᤡᤂᤠᤀᤣᤗ. ᤕᤥᤈᤠᤒᤠᤍ. ᤀᤣᤗᤡᤜᤢ ᤏᤢ ᤛᤡᤸᤗᤋᤤ॥ ᤁᤴᤜᤠ᤹ ᤔᤏᤛ᤻ᤛᤣᤒᤠ ᤜᤧᤴᤇᤡᤱ ᤌᤡᤰᤌᤡᤰ ᤌᤰᤔᤠᤒᤠ ᤗᤠᤶᤗᤥᤒᤠ ᤔᤧᤘᤕᤧ॥

᥈᥇ ᤁᤴᤜᤠ᤹ᤖᤧᤀᤣ ᤁᤧᤏᤠᤵᤐᤠ ᤁᤧᤜᤡᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤍᤠᤀᤢᤍᤧᤴ ᤔᤧᤓᤠ᤹ᤖᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤍᤠᤀᤢᤍᤖᤧ ᤁᤢᤎᤰᤛᤢᤒᤠᤜᤠ᤹ᤀᤥ ᤕᤠᤱᤛᤥ ᤕᤢᤰᤋᤡᤱ ᤔᤧᤈᤥᤃᤢᤛᤡ॥

᥈᥈ ᤍᤠᤀᤢᤍᤖᤧ ᤕᤖᤡᤰ ᤌᤰᤛᤢᤒᤠ ᤛᤢᤶᤜᤠ᤹ ᤏᤡᤱᤘᤠ᤹ᤑᤢᤔᤠᤅᤜᤅᤡᤸᤗᤧ ᤕᤖᤡᤰ ᤁᤢᤎᤰᤛᤢᤒᤠᤜᤠ᤹ ᤜᤧᤰᤋᤱᤒᤠ ᤔᤧᤈᤥᤃᤢᤛᤡᤴᤗ ᤌᤠᤖᤡᤰ ᤔᤏᤠᤜᤠ᤹ ᤌᤡᤰᤕᤠ᤺ᤴᤎᤰᤔᤠ ᤂᤢᤏᤧ᤹ ᤁᤢᤓᤠ᤹ᤛᤧ ᤔᤧᤍᤩᤧᤖᤥ॥

ᤘᤣ᤹ᤜᤠ᤹ ᤜᤣᤒᤪᤥᤏᤀᤥ ᤍᤠᤀᤢᤍᤧᤴᤏᤢ ᤑᤢᤱᤛᤡᤱᤛᤧ ᤔᤧᤍᤩᤧ

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤛᤠᤀᤢᤗᤖᤧ ᤁᤢᤜᤠᤱᤈᤢᤶ ᤕᤢᤰᤁᤡᤴ ᤍᤠᤀᤢᤍᤧᤴ ᤐᤡᤔᤠᤖᤧ ᤗᤠᤃᤡ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤃᤠᤵᤛᤡᤱᤒᤠᤀᤠᤱ ᤜᤣᤒᤪᤥᤏᤀᤥ ᤍᤠᤀᤢᤍᤧᤴᤏᤢ ᤑᤢᤱᤛᤡᤱᤛᤧ ᤁᤧᤍᤠᤒᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᤜᤠᤒᤠ ᤁᤴᤗᤥ-

᥈᥊ ᤕᤜᤢᤍᤠᤗᤠᤶ- ᤂᤥ ᤁᤧᤒᤱᤒᤠᤀᤠᤱ ᤗᤠ᤺ᤰ ᤁᤧᤕᤠᤱᤒᤠ ᥌.᥎᥆᥆ ᤌᤰᤗᤡᤜᤠᤱ ᤔᤏᤠᤜᤠ᤹॥

᥈᥋ ᤛᤡᤔᤡᤕᤥᤏᤗᤠᤶ- ᤋᤧᤴᤎᤱ ᤆᤥ᤺ᤰᤔᤠ ᤁᤧᤛᤢᤰᤐᤠ ᥍.᥇᥆᥆ ᤌᤰᤗᤡᤜᤠᤱᤜᤠ᤹॥

᥈᥌ ᤗᤧᤒᤡᤗᤠᤶ- ᥊.᥌᥆᥆.

᥈᥍ ᤂᤧᤴᤏᤢ ᤛᤥᤖᤡᤰ ᤜᤠᤖᤢᤏᤖᤧ ᤁᤢᤜᤡᤶᤛᤕᤱᤒᤠ ᤗᤠᤶᤗᤥᤒᤠ ᤕᤜᤥᤕᤠᤍᤠ᤺ᤴᤏᤢ ᤛᤥᤖᤡᤰ ᥉.᥍᥆᥆ ᤔᤏᤠᤜᤠ᤹ ᤔᤧᤘᤕᤧ.

᥈᥎ ᤜᤧᤰᤁᤩᤠᤱ ᤔᤢᤰᤁᤧᤃᤢᤒᤠ ᤌᤠᤱᤒᤧᤴ ᤛᤠᤍᤥᤁᤧᤴᤏᤢ ᤛᤥᤖᤡᤰ ᤀᤠᤒᤠᤅᤣ ᤁᤢᤜᤡᤶᤛᤕᤱᤅᤥᤒᤠ ᥈᥈ ᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤘᤕᤧ॥

᥈᥏ ᤛᤠᤀᤢᤗᤖᤧ ᤁᤢᤃᤠ᤹ᤀᤡ ᤒᤣᤏᤩᤠᤔᤡᤏᤗᤠᤶ- ᥉.᥆᥆᥆॥ ᤂᤧᤱᤜᤠ᤹ᤀᤥᤗᤠᤶ ᤕᤖᤡᤰ ᤁᤢᤛᤡᤱ ᤂᤧᤴ ᤕᤧᤶᤔᤥ ᤌᤠᤖᤡᤰ ᤛᤠᤀᤢᤗᤖᤧ ᤁᤢᤜᤡᤶᤛᤕᤱᤅᤥ ᤔᤧᤄᤧ᤺ᤶᤛᤡᤱᤅᤠᤱ ᤔᤧᤘᤕᤧ॥

᥉᥆ ᤀᤣᤑᤪᤠᤀᤡᤔᤗᤠᤶ- ᥈᥆.᥎᥆᥆ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱ ᤔᤏᤠᤜᤠ᤹. ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤜᤡᤶᤛᤕᤱᤅᤥ ᤂᤢᤴᤇᤡ᤹ ᤔᤡᤱ ᤁᤧᤀᤡᤱᤒᤠ ᤔᤧᤘᤕᤧ॥

᥉᥇ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤁᤥᤗᤠᤶ- ᥇᥎.᥆᥆᥆॥ ᤍᤠᤀᤢᤍᤧᤴ ᤜᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤴᤜᤠ᤹ᤀᤣ ᤔᤧᤛᤣᤃᤢᤛᤡᤀᤠᤱ ᤔᤧᤘᤕᤧ॥

᥉᥈ ᤀᤡᤛ᤻ᤛᤠᤂᤠᤖᤗᤠᤶ- ᤂᤧᤴ ᤌᤠ᤺ᤰᤁᤥᤒᤠ ᤔᤏᤠᤜᤠ᤹ᤖᤧ ᤕᤧᤶᤔᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤖᤧ ᤀᤠᤳᤋᤡᤴ ᤗᤠᤶᤔᤡᤴ ᤏᤠ᤺ᤵᤔᤠ ᤋᤡᤶᤔᤠ ᤁᤧᤒᤥ᤺ᤱᤒᤠ ᤘᤠ᤹ ᤑᤠ᤹ᤀᤠᤱ ᤁᤧᤗᤧᤒᤠ ᥈᥆᥆ ᤔᤏᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤃᤧᤄᤧᤶᤒᤠ ᤁᤠ᤹ᤀᤡᤜᤠ᤹ ᤔᤧᤍᤩᤧ॥

᥉᥉ ᤈᤒᤢᤗᤢᤏᤗᤠᤶ- ᤋᤧᤴᤎᤱᤗᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤱᤒᤠ ᤁᤧᤖᤧᤰ ᤐᤖᤡᤰᤐᤠ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤕᤠᤱᤔᤠ ᤁᤧᤛᤢᤰᤐᤠ ᤋᤃᤡᤀᤠᤱ ᤁᤧᤎᤠᤒᤠ. ᤁᤢᤃᤡᤔᤠ ᤁᤧᤜᤥ᤺ᤵᤐᤠ ᤏᤢ ᤏᤡᤱᤘᤠ᤹ ᤌᤧᤀᤡ᤹ ᤁᤧᤒᤵᤐᤠ ᥋᥆.᥆᥆᥆ ᤌᤰᤗᤡᤜᤠᤱᤜᤠ᤹॥

᥉᥊ ᤏᤵᤋᤠᤗᤡᤗᤠᤶ- ᥇.᥆᥆᥆ ᤛᤢᤜᤠᤱᤕᤢᤰᤐᤠᤜᤠ᤹. ᤜᤧᤰᤁᤩᤠᤱ ᤂᤥ ᤏᤢ ᤗᤠ᤺ᤰ ᤁᤧᤒᤱᤒᤠ ᥉᥍.᥆᥆᥆ ᤔᤏᤠᤜᤠ᤹॥

᥉᥋ ᤍᤠᤏᤗᤠᤶ- ᤌᤱᤗᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤱᤒᤠ ᥈᥎.᥌᥆᥆ ᤔᤏᤠᤜᤠ᤹॥

᥉᥌ ᤀᤠᤛᤣᤖᤗᤠᤶ- ᤌᤱᤗᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤱᤒᤠ ᤋᤃᤡ ᤁᤧᤎᤠᤒᤠ ᥊᥆.᥆᥆᥆ ᤌᤰᤗᤡᤜᤠᤱᤜᤠ᤹॥

᥉᥍ ᤜᤧᤰᤁᤩᤠᤱ ᤖᤢᤒᤣᤏ. ᤃᤠᤍ ᤏᤢ ᤕᤷᤍᤏ ᤏᤠᤱᤃᤧᤴ ᤐᤡᤛᤠᤱᤒᤠ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤌᤠ᤺ᤰᤗᤠᤶ- ᤁᤧᤖᤧᤰ ᤐᤖᤡᤰᤐᤠ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤖᤧ ᤁᤠᤵᤋᤢᤛᤡᤒᤠ ᥇.᥈᥆.᥆᥆᥆ ᤔᤏᤠᤜᤠ᤹॥

᥉᥎ ᤁᤴ ᤌᤰᤗᤡᤜᤠᤱᤜᤠ᤹. ᤋᤧᤴᤎᤱ ᤆᤥ᤺ᤰᤔᤠ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤖᤧ ᤁᤠᤵᤋᤢᤛᤡᤒᤠ ᤔᤏᤠᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤍᤠᤀᤢᤍᤧᤴ ᤜᤠᤱᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤜᤣᤒᤪᤥᤏᤀᤥ ᤔᤧᤍᤩᤧ॥ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧᤀᤠᤱ ᤂᤢᤏᤧ᤹ ᤜᤠᤱᤆᤥ᤺ᤰᤔᤠ ᤁᤧᤗ᤹ᤒᤠ ᤗᤳᤇᤠ ᤏᤡᤱᤘᤠ᤹ ᤘᤕᤧ॥

᥉᥏ ᤂᤧᤱᤜᤠ᤹ᤖᤧ ᤂᤧᤵᤔᤥ ᤔᤧᤈᤖ ᤔᤧᤎᤢᤅᤢᤖ ᤛᤢᤶᤕᤠ᤺ᤴ ᤌᤠᤖᤡᤰ ᤍᤠᤀᤢᤍᤧᤴᤏᤢ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤠᤔᤠ ᤌᤢᤱᤔᤠ ᤔᤧᤜᤡᤛᤢ ᤔᤧᤍᤱᤄᤢᤀᤠᤱ ᤘᤕᤧ॥

᥊᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤛᤠᤱᤒᤠ ᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤀᤡᤛ᤻ᤛᤠᤂᤠᤖ. ᤈᤒᤢᤗᤢᤏ ᤏᤢ ᤏᤵᤋᤠᤗᤡ ᤌᤠᤖᤡᤰ ᤔᤠ᤺ᤱᤄᤠᤗᤠᤶ ᤀᤢᤔᤣ. ᤀᤴᤕᤥᤰ. ᤐᤡᤳᤜᤠ᤹ ᤔᤧᤃᤢ᤺ᤳᤋᤢᤛᤡᤀᤠᤱ ᤆᤠᤔᤠ ᤁᤢᤈᤠ ᤔᤧᤍᤠᤖᤢ॥ ᤕᤖᤡᤰ ᤑᤣ᤹ᤖᤢᤶ. ᤐ᤺ᤳᤇᤣ᤹ ᤁᤠᤰᤔᤠ. ᤔᤧᤄᤧᤰᤛᤢᤒᤠ ᤆᤧᤸᤗᤧᤰᤛᤣ᤹ ᤁᤢᤒᤈᤠ. ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ. ᤏᤡ᤺ᤱᤃᤣ᤹. ᤁᤢᤶᤔᤠᤔᤠ ᤁᤢᤶᤒᤠᤒᤠ ᤐᤡᤳᤜᤠ᤹. ᤔᤧᤸᤗᤢᤰᤜᤠ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ ᤋᤠᤔᤠᤖᤧ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧᤖᤥ॥

ᤁᤡᤷᤕᤋ-ᤕᤠᤖᤡᤔᤗᤠᤶ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤍᤣ᤹ᤖᤢ

(᥈ ᤛᤠᤔᤢ ᥌:᥇-᥇᥇)

᥇᥉

ᤍᤠᤀᤢᤍᤖᤧ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠ ᤌᤰᤔᤠ. ᤜᤧᤴᤇᤡᤱᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤏᤢ ᤁᤡᤵᤌᤡᤰᤗᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡ॥

᥈ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤍᤠᤱᤒᤠᤛᤡ ᤁᤧᤍᤧᤴᤍᤡ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤶ ᤜᤴᤍᤢ ᤀᤠᤒᤡᤀᤠᤱ ᤂᤡᤏᤡ᤹ ᤁᤧᤍᤧᤴᤍᤡᤏᤣᤓᤃᤪ. ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤁᤧᤕᤢᤱᤒᤠ ᤀᤠᤏᤡ᤹ ᤑᤢ᤹ᤏᤢᤛᤠᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ ᤏᤢ ᤌᤰᤛᤠ ᤆᤠᤖᤠᤶᤍᤧᤴ ᤗᤠᤈᤣ᤹ᤜᤠ᤹ᤀᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤗᤧᤒᤡᤜᤠ᤹ ᤀᤠᤏᤡ᤹ᤏᤢ ᤑᤢᤱᤛᤡᤱᤛᤧ ᤔᤧᤍᤠᤖ ᤁᤧᤗ᤹ᤒᤠ ᤀᤡᤱᤄᤱ ᤜᤠᤰᤋᤢᤶᤛᤡᤶ᤹॥

᥉ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤌᤠᤰᤋᤢᤶ᤹. ᤌᤣᤀᤠᤱᤓᤧᤸᤗᤧ ᤛᤠᤀᤢᤗᤖᤧ ᤁᤢᤜᤠᤱᤕᤢᤰ ᤕᤧᤶᤔᤥ ᤀᤠᤏᤡ᤹ ᤂᤧᤴ ᤀᤠᤓᤧᤸᤗᤧᤀᤠᤱ ᤏᤡᤏᤡ ᤂᤧᤶᤄᤧᤶ ᤀᤠᤸᤗᤠᤵᤋᤢᤶᤔᤡᤴ॥”

᥊ ᤂᤧᤒᤩᤠᤱ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤀᤰᤂᤣ ᤆᤥ᤺ᤰᤔᤠ ᤏᤡ᤺ᤴᤎᤥ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤰᤂᤣ ᤆᤥ᤺ᤰᤔᤠ ᤔᤧᤓᤠ᤺ᤰᤋᤢᤛᤡ॥

᥋ ᤁᤸᤗᤧᤆᤥᤃᤢᤸᤗᤧ ᤁᤡᤷᤕᤋ-ᤕᤠᤖᤡᤔᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤌᤠᤰᤔᤠᤖᤧ ᤗᤠᤃᤡ ᤔᤡᤛᤪ ᤗᤠᤈᤣ᤹ᤒᤠ ᤛᤡᤜᤥᤖ ᤘᤜ᤺ᤱᤅᤥᤏᤢ ᤗᤧᤒᤥ-ᤜᤔᤠᤋ ᤌᤠᤖᤡᤰᤐᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤍᤠᤀᤢᤍᤖᤧ ᤑᤢᤰᤂᤢᤛᤡ॥

᥌ ᤂᤧᤒᤩᤠᤱ ᤍᤠᤀᤢᤍ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤕᤜᤢᤍᤠᤀᤥ ᤁᤧᤏᤧᤒᤠ ᤒᤠᤗᤠ. ᤁᤡᤷᤕᤋ-ᤕᤠᤖᤡᤔᤀᤥ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥᤒᤠ ᤔᤠᤱᤜᤢᤵ ᤛᤴᤍᤥᤰ ᤌᤠᤰᤛᤧ ᤔᤧᤒᤣ॥

᥍ ᤂᤧᤱᤜᤠ᤹ᤖᤧ ᤗᤳᤇᤠ ᤁᤢᤛᤱ ᤐᤡᤳᤗᤠᤎᤠᤎᤡᤰ ᤔᤧᤕᤠᤱᤛᤡᤱᤅᤠᤱ ᤀᤒᤡᤏᤠᤍᤠᤒᤖᤧ ᤁᤢᤜᤡᤶᤔᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤕᤢᤰᤂᤢ. ᤜᤧᤰᤁᤩᤠᤱ ᤀᤢᤈ᤻ᤈᤠᤜ ᤏᤢ ᤀᤜᤡᤕᤥ᤺ᤸᤗᤧ ᤂᤧᤴ ᤐᤡᤳᤗᤠᤎᤠ᤺ᤴ ᤗᤥ᤺ᤰᤂᤢᤖ ᤋᤣ᤹ᤖᤢᤛᤡ॥

᥎ ᤍᤠᤀᤢᤍᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤢᤴᤇᤡ᤹ ᤛᤢᤰᤛᤢᤰ ᤛᤠᤶᤗᤥ. ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠ. ᤋᤢᤱᤃᤣ. ᤋᤠᤜᤡᤵ. ᤛᤠᤵᤑᤱᤃᤠ ᤜᤧᤰᤁᤩᤠᤱ ᤛᤠᤍᤠᤱᤜᤠ᤹ᤏᤢ ᤛᤥᤛᤥᤖᤡᤰ ᤛᤠ᤹ᤖᤡᤰ ᤂᤢᤴᤇᤡ᤹ ᤛᤡᤰᤛᤔᤧᤀᤠᤱ ᤔᤧᤛ᤺ᤳᤋᤧ॥

᥏ ᤂᤧᤱᤜᤠ᤹ ᤁᤡᤍᤥᤏᤒᤠ ᤆᤠᤎᤠᤶᤍᤧᤴᤏᤥ ᤔᤧᤃᤧᤖᤧ ᤔᤧᤍᤩᤧ᤺ᤸᤗᤧ ᤂᤧᤱ ᤐᤡᤳᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹ ᤋᤥ᤺ᤰᤋᤧ. ᤜᤧᤰᤁᤩᤠᤱ ᤀᤢᤈ᤻ᤈᤠᤜ᤺ᤸᤗᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤋᤧᤶᤔᤠᤖᤧ ᤗᤠᤃᤡ ᤁᤢᤜᤢᤰᤁᤡᤴ ᤛᤴᤇᤢ॥

᥇᥆ ᤁᤖ ᤕᤜᤘᤣ ᤍᤠᤱᤒᤧᤴ ᤀᤢᤈ᤻ᤈᤠᤜ᤺ᤴᤏᤢ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ ᤂᤢᤏᤧ᤹ ᤜᤷᤈᤢ ᤆᤥ᤺ᤴᤍᤧᤖ ᤜᤡᤵᤋᤢᤌᤠᤛᤢ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤶᤓᤠ ᤂᤧᤵᤔᤥᤀᤣ ᤜᤍ᤹ ᤛᤩᤧ॥ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤜᤢᤰᤁᤡᤴ ᤛᤸᤗᤡᤰ ᤛᤴᤇᤢᤀᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤛᤢᤛᤢ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤀᤢᤈ᤻ᤈᤠᤜᤀᤥ ᤌᤩᤧᤒᤠᤸᤗᤧ ᤆᤥᤃᤢᤸᤗᤧ ᤍᤠᤀᤢᤍᤧᤴ ᤁᤢᤏᤡᤱᤘᤠ᤹ ᤐᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤋᤧᤴᤏᤡᤴ ᤑᤠᤖᤣᤛ ᤀᤢᤈ᤻ᤈᤠᤜc ᤔᤡᤱ ᤘᤠ᤺ᤳᤋᤢ॥ ᤂᤧᤴ ᤋᤧᤴᤏᤡᤴ ᤁᤢᤔᤡᤱ ᤀᤠᤸᤗᤥᤛᤠᤱ ᤏᤧᤖᤥ॥

᥇᥈ ᤂᤧᤴ ᤕᤧᤴ ᤍᤠᤀᤢᤍᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤀᤠᤱ ᤛᤧ᤺ᤴᤍᤥᤛᤢᤛᤡ. “ᤜᤧᤰᤁᤣᤏᤣᤓᤃᤪ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤀᤠᤗᤰᤐᤧᤴᤏᤥ ᤀᤠᤰᤂᤣᤀᤠᤱ ᤌᤠᤰᤔᤠ ᤛᤢᤰᤋᤢᤱᤒᤣ᥅”

᥇᥉ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤛᤴᤍᤥ᤺ᤰᤁᤡᤴ ᤂᤢᤏᤧ᤹ᤏᤢ ᤛᤥᤖᤡᤰ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤍᤣ᤹ᤖᤢᤴ. ᤁᤖ ᤌᤡᤰᤏᤠᤜᤠᤱ ᤗᤧᤵᤔᤠᤱ ᤐᤣᤀᤠᤱ ᤃᤠᤋ ᤁᤧᤕᤢᤱᤒᤠ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤜᤡᤶᤔᤥ ᤋᤣ᤹ᤖᤢ॥

᥇᥊ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤜᤡᤶᤛᤕᤱᤏᤢ ᤛᤥᤖᤡᤰ ᤂᤢᤏᤧ᤹ᤀᤣ ᤁᤢᤜᤡᤶᤔᤥ ᤗᤠ ᤛᤢᤶᤛᤡ ᤌᤠᤖᤡᤰ ᤕᤢᤅᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤏᤢ ᤁᤢᤜᤡᤶᤛᤕᤱᤅᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢᤖᤥ॥

c 

᥇᥉:᥇᥇ ᤑᤠᤖᤣᤛ ᤀᤢᤈ᤻ᤈᤠᤜᤖᤧ ᤁᤢᤒᤣ᤺ᤴ “ᤀᤢᤈ᤻ᤈᤠᤜ᤺ᤴ ᤔᤧᤃᤧ” ᤐᤥᤱ᤹॥

ᤕᤖᤢᤛᤗᤧᤔ ᤕᤧᤰᤕᤰᤁᤥ ᤍᤠᤀᤢᤍᤖᤧ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹

(᥈ ᤛᤠᤔᤢ ᥋:᥇᥇-᥇᥌)

᥇᥊

ᤋᤢᤖᤥᤛᤒᤠ ᤜᤣᤖᤠᤔ ᤜᤠᤱᤅᤡᤸᤗᤧ ᤍᤠᤀᤢᤍᤖᤧᤀᤥ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢ ᤕᤢᤛᤢᤛᤡ॥ ᤂᤢᤏᤧ᤹ ᤛᤠᤶᤔᤠᤱᤛᤡᤱ ᤛᤡᤱᤜᤠ᤹ ᤜᤧᤰᤁᤩᤠᤱ ᤗᤢᤱᤃᤠᤶᤒᤠᤜᤠ᤹ ᤏᤢ ᤛᤡᤱᤃᤠᤶᤒᤠᤜᤠ᤹ᤀᤠᤱ ᤍᤠᤀᤢᤍᤖᤧ ᤁᤢᤜᤠᤱᤜᤡᤶ ᤆᤥ᤺ᤰᤛᤧ ᤐᤠᤱᤄᤢ ᤕᤢᤛᤢᤛᤡ॥

᥈ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤀᤥ ᤜᤠᤱ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤢᤜᤠᤱᤕᤢᤰ ᤔᤢᤰᤛᤠᤶᤔᤡᤴ ᤌᤠ᤺ᤱᤎᤠᤰ ᤆᤥᤃᤢ ᤑᤠ᤹ᤀᤠᤱ ᤍᤠᤀᤢᤍᤖᤧ ᤏᤡᤱᤘᤠ᤹ ᤂᤥᤛᤢ॥

᥉ ᤕᤖᤢᤛᤗᤧ᤺ᤶᤔᤥ ᤍᤠᤀᤢᤍᤖᤧ ᤀᤠᤸᤗᤛᤠᤱ ᤕᤖᤡᤰ ᤔᤣ᤺ᤳᤜᤠ᤹ ᤋᤠᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤕᤖᤡᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤔᤧᤃᤳᤋᤢᤛᤡ॥

᥊ ᤕᤖᤢᤛᤗᤧ᤺ᤶᤔᤥ ᤛᤠᤘᤠᤃᤧᤘᤠ᤺ᤴᤇᤡᤱᤒᤠ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ- ᤛᤶᤔᤢᤀ. ᤛᤥᤒᤠᤒ. ᤏᤠᤋᤠᤏ. ᤛᤥᤗᤥᤔᤏ.

᥋ ᤕᤡᤓᤠᤖ. ᤀᤣᤗᤡᤛᤢᤀ. ᤀᤣᤗᤡᤐᤣᤗᤣᤋ.

᥌ ᤏᤥᤃᤜ. ᤏᤣᤐᤣᤃ. ᤕᤠᤐᤡ.

᥍ ᤀᤣᤗᤡᤛᤠᤔᤠ. ᤒᤣᤗᤡᤕᤠᤍᤠ ᤏᤢ ᤀᤣᤗᤡᤐᤣᤗᤣᤋ ᤔᤧᤘᤕᤧᤖᤥ॥

ᤍᤠᤀᤢᤍᤖᤧ ᤐᤗᤡᤛ᤻ᤋᤡᤜᤠ᤹ ᤏᤠ᤺ᤴᤍᤢᤛᤡ

(᥈ ᤛᤠᤔᤢ ᥋:᥇᥍-᥈᥋)

᥎ ᤍᤠᤀᤢᤍᤧᤴ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤜᤠᤱ ᤔᤠᤱᤌᤥ᤺ᤰᤏᤠ ᤐᤥ᤺ᤰᤂᤧ ᤑᤠ᤹ᤀᤠᤱ ᤀᤠᤸᤗ ᤐᤗᤡᤛ᤻ᤋᤡᤜᤠ᤹ᤖᤧ ᤔᤧᤄᤧᤵᤛᤢ. ᤂᤧᤒᤩᤠᤱ ᤐᤗᤡᤛ᤻ᤋᤡᤜᤠ᤹ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤔᤧᤃᤠᤵᤛᤡᤱᤅᤠᤱ ᤂᤢᤏᤧ᤹ ᤁᤢᤃᤥ᤺ᤳᤇᤧ ᤔᤧᤗ᤺ᤴᤍᤧ॥ ᤍᤠᤀᤢᤍᤖᤧ ᤁᤴ ᤂᤧᤵᤛᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤗ᤺ᤴᤍᤧ॥

᥏ ᤀᤠᤸᤗ ᤐᤗᤡᤛ᤻ᤋᤡᤜᤠ᤹ ᤖᤐᤠᤀᤡᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤓᤧᤖᤧᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤜᤡᤵᤔᤠ ᤏᤠᤵᤔᤠ ᤔᤧᤜᤣ᤺ᤰᤋᤢᤛᤡ॥

᥇᥆ ᤁᤸᤗᤧᤆᤥᤃᤢᤸᤗᤧ ᤍᤠᤀᤢᤍᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧ᤺ᤴᤍᤥᤛᤢ. “ᤌᤣ ᤀᤠᤱᤃᤠ᤹ ᤐᤗᤡᤛ᤻ᤛ᤻ᤋᤡᤜᤠ᤹ ᤌᤱᤅᤥ ᤑᤳᤋᤢᤱᤛᤡᤱᤒᤡ᥅ ᤌᤣ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤁᤧᤎᤠᤛᤢᤛᤡᤒᤡ᥅”

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤏᤢᤃᤵ ᤐᤡᤖᤢ. “ᤑᤳᤋᤧᤛᤧ᤹. ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱ᤹॥”

᥇᥇ ᤁᤸᤗᤧᤆᤥᤃᤢᤸᤗᤧ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤈᤢᤶᤜᤠ᤹ ᤌᤥ ᤔᤧᤎᤥ᤺ᤰᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤒᤠᤗ-ᤐᤖᤠᤈᤡᤔᤀᤥ ᤔᤧᤓᤳᤋᤢᤛᤡᤀᤠᤱ ᤔᤧᤏᤠ᤺ᤴᤍᤢᤛᤡ॥ ᤍᤠᤀᤢᤍᤧᤸᤗᤧ ᤐᤠ᤺ᤳᤋᤢ. “ᤘᤜ᤺ᤱᤅᤡᤸᤗᤧ ᤁᤢᤕᤠ᤺ᤴ ᤌᤢᤵᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ᤗᤠᤶ ᤌᤧ᤺ᤰᤐᤧᤳ ᤁᤧᤕᤧᤵᤐᤠ ᤀᤠᤏᤡᤱᤔᤡᤜᤠ᤹ ᤔᤧᤰᤂᤢᤛᤡ॥” ᤁᤸᤗᤧᤆᤥᤃᤢᤸᤗᤧ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤒᤠᤗ-ᤐᤖᤠᤈᤡᤔ ᤕᤢᤰᤂᤢ॥

᥇᥈ ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤵᤔᤥ ᤂᤢᤴᤇᤡ᤹ ᤔᤠᤱᤜᤠ᤹ ᤔᤧᤗᤧᤖᤢ ᤔᤧᤎᤛᤡ. ᤜᤧᤰᤁᤩᤠᤱ ᤍᤠᤀᤢᤍᤧᤸᤗᤧ ᤂᤧᤱᤜᤠ᤹ ᤔᤡᤎᤡᤰᤂᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤔᤢᤖᤠ ᤔᤧᤳᤋᤢᤛᤡ॥

᥇᥉ ᤐᤗᤡᤛ᤻ᤋᤡᤜᤠ᤹ᤖᤧ ᤕᤠᤶᤔᤥ ᤌᤡᤰᤗᤧᤱ ᤏᤧᤏᤧᤒᤠᤍᤧᤴᤏᤥ ᤔᤧᤏᤠᤵᤋᤢ ᤔᤧᤜᤡᤵᤋᤢᤛᤡ॥

᥇᥊ ᤕᤠᤶᤔᤥ ᤍᤠᤀᤢᤍᤣᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧ᤺ᤴᤍᤥᤛᤢ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤁᤴ ᤗᤠᤶᤒᤠ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣ᤺ᤰ ᤗᤧᤵᤔᤠᤱ ᤔᤧᤒᤣᤃᤧᤴᤏᤧ᤹॥ ᤂᤧᤱᤜᤠ᤹ ᤔᤧᤶᤓᤳᤇᤡᤱᤅᤣ ᤀᤡᤖᤧᤀᤠᤱ ᤜᤢᤶᤒᤧᤳ ᤁᤧᤍᤠᤵᤐᤠ ᤐᤡᤐᤥᤖ ᤛᤡᤱᤒᤢᤱᤜᤠ᤹ᤖᤧ ᤁᤢᤍᤃᤡᤗᤠᤶ ᤂᤧᤱᤜᤠ᤹ ᤑᤳᤋᤧᤛᤧ᤹॥

᥇᥋ ᤂᤧᤴ ᤀᤣᤃᤠᤱ ᤐᤡᤐᤥᤖ ᤛᤡᤱᤒᤢᤱᤜᤠ᤹ᤖᤧ ᤁᤢᤛᤶ ᤁᤢᤛᤶᤔᤥ ᤜᤢᤖᤢᤜᤢᤖᤢ ᤗ᤹ᤖᤡᤰ ᤛ᤺ᤰᤏᤢᤔᤧ᤺ᤴᤏᤣ ᤂᤧᤱᤜᤠ᤹ᤏᤢ ᤌᤱ ᤌᤰᤋᤧ᤹. ᤌᤣᤀᤠᤱᤓᤧᤸᤗᤧ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤌᤰᤔᤠᤛᤡᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤃᤡᤋᤃᤡ ᤐᤣᤰ॥”

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤍᤠᤀᤢᤍᤖᤧ ᤆᤥᤃᤢ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤐᤗᤡᤛ᤻ᤋᤡ ᤌᤰᤛᤢᤒᤠᤜᤠ᤹ ᤃᤡᤒᤥᤏᤗᤠᤶ ᤃᤣᤈᤣᤖ ᤌᤠᤖᤡᤰᤁᤣ ᤔᤧᤎᤃᤢ ᤔᤧᤛᤩᤧᤖᤢᤛᤡ॥

᥇᥍ ᤁᤸᤗᤧᤆᤥᤃᤢᤸᤗᤧ ᤍᤠᤀᤢᤍᤖᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤀᤡᤅᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤁᤡᤔᤠ ᤕᤱᤔᤠ ᤌᤧᤰᤋᤢ ᤐᤡᤖᤢᤛᤡᤖᤥ॥

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤖᤢᤛᤗᤧᤔ ᤔᤧᤎᤠᤰᤋᤢ

᥇᥋

ᤍᤠᤀᤢᤍᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤜᤡᤶᤜᤠ᤹ ᤆᤥᤃᤢᤛᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤗᤠᤃᤡ ᤕᤢᤰᤏᤠᤍᤧᤴ ᤆᤥᤃᤢᤀᤠᤱ ᤂᤧᤸᤗᤧ ᤗᤠᤃᤡ ᤗᤳᤇᤠ ᤛᤠ᤺ᤱᤃᤠᤜᤡᤶ ᤂᤡᤱᤄᤢ॥

᥈ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤗᤧᤒᤡᤜᤠ᤹ᤖᤧᤖᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤐᤱᤔᤠ ᤐᤥᤱ᤹ ᤑᤠ᤹ᤀᤠᤱ ᤂᤢᤏᤧ᤹ ᤔᤧᤳᤋᤢᤛᤡ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤛᤴᤍᤥ᤺ᤰᤁᤡᤴ ᤐᤱᤔᤠ ᤏᤢ ᤀᤠᤓᤧᤸᤗᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤀᤣ ᤔᤧᤛᤣᤃᤢᤛᤡᤀᤠᤱ ᤘᤕᤧ॥”

᥉ ᤂᤧᤒᤩᤠᤱ ᤂᤧᤸᤗᤧ ᤗᤠᤃᤡ ᤕᤠᤖᤡᤵ ᤔᤧᤈᤥᤃᤢᤒᤠ ᤋᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤌᤠᤰᤔᤠᤖᤧ ᤗᤠᤃᤡ ᤍᤠᤀᤢᤍᤧᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤕᤖᤢᤛᤗᤧ᤺ᤶᤔᤥ ᤑᤢᤰᤂᤢᤛᤡ॥

᥊ ᤂᤢᤏᤧ᤹ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤢ ᤗᤧᤒᤡᤜᤠ᤹ ᤛᤥᤖᤡᤰ ᤑᤢᤰᤂᤢᤛᤡᤖᤥ-

᥋ ᤁᤜᤠᤋᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤀᤢᤖᤡᤀᤣᤗ ᤂᤢᤏᤧ᤹ ᤗᤠᤶᤗᤥᤒᤠ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᥇᥈᥆ ᤔᤧᤘᤕᤧ॥

᥌ ᤔᤖᤠᤖᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤀᤛᤠᤕᤠᤜ ᤂᤢᤏᤧ᤹ ᤗᤠᤶᤗᤥᤒᤠ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᥈᥈᥆ ᤔᤧᤘᤕᤧ॥

᥍ ᤃᤣᤷᤛᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤕᤥᤀᤣᤗ ᤂᤢᤏᤧ᤹ ᤗᤠᤶᤗᤥᤒᤠ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᥇᥉᥆ ᤔᤧᤘᤕᤧ॥

᥎ ᤀᤣᤗᤡᤈᤠᤐᤠᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤛᤔᤠᤕᤠᤜ ᤂᤢᤏᤧ᤹ ᤗᤠᤶᤗᤥᤒᤠ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᥈᥆᥆ ᤔᤧᤘᤕᤧ॥

᥏ ᤜᤣᤒᤪᤥᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤀᤣᤗᤡᤀᤣᤗ ᤂᤢᤏᤧ᤹ ᤗᤠᤶᤗᤥᤒᤠ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᥎᥆ ᤔᤧᤘᤕᤧ॥

᥇᥆ ᤀᤢᤈ᤻ᤈᤡᤀᤣᤗᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤀᤶᤔᤡᤏᤠᤍᤠᤒ ᤂᤢᤏᤧ᤹ ᤗᤠᤶᤗᤥᤒᤠ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᥇᥇᥈ ᤔᤧᤘᤕᤧ॥

᥇᥇ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤛᤠᤍᤥᤁ ᤏᤢ ᤀᤒᤡᤕᤠᤌᤠᤖ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤴ ᤗᤣᤒᤡᤜᤠ᤹ᤏᤢ ᤛᤥᤖᤡᤰ ᤀᤢᤖᤡᤀᤣᤗ. ᤀᤛᤠᤕᤠᤜ. ᤕᤥᤀᤣᤗ. ᤛᤔᤠᤕᤠᤜ. ᤀᤣᤗᤡᤀᤣᤗ. ᤀᤶᤔᤡᤏᤠᤍᤠᤒᤧᤴ ᤀᤢ᤺ᤳᤋᤢᤛᤡ॥

᥇᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤂᤡᤏᤡ᤹ᤀᤣᤖᤥ॥ ᤂᤡᤏᤡ᤹ ᤏᤢ ᤂᤡᤏᤡ᤹ ᤁᤠ᤹ᤀᤡᤜᤠ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤢᤳᤌᤥ ᤆᤥ᤺ᤰᤁᤠᤛᤡᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤱᤒᤠ ᤋᤧᤴᤏᤥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤌᤠᤰᤋᤧᤶᤔᤧ᤹॥

᥇᥉ ᤌᤡᤰᤛᤡᤃᤣ᤺ᤰᤐᤠ ᤗᤧᤱᤅᤥ ᤂᤧᤵᤔᤥ ᤂᤡᤏᤡ᤹ ᤁᤧᤜᤥ᤺ᤵᤋᤡᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧᤏᤢ ᤁᤢᤛᤠᤰᤁᤧᤴ ᤐᤥᤃᤧ॥ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤂᤧᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤀᤠᤰᤂᤣᤗ᤹ᤖᤡᤰ ᤌᤡᤶ ᤁᤢᤀᤡᤛᤡ᤺ᤰ ᤌᤠᤰᤔᤠ ᤁᤧᤒᤥ᤺ᤱᤒᤠ ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢᤶᤒᤧᤴ॥”

᥇᥊ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤌᤠᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤣᤛᤣᤛᤠᤱᤛᤠᤱ ᤔᤧᤈᤥ᤺ᤰᤛᤡᤱ॥

᥇᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤔᤥᤛᤠ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧᤒᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤰᤋᤠᤱᤅᤥ ᤋᤰᤗᤠᤱᤜᤠ᤹ᤖᤧ ᤔᤧᤒᤰᤂᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤓᤥ᤺ᤰᤂᤢ ᤔᤧᤎᤠᤰᤋᤢ॥

᥇᥌ ᤂᤧᤴ ᤀᤣᤃᤠᤱ ᤍᤠᤀᤢᤍᤧᤸᤗᤧ ᤀᤴᤔᤣ. ᤋᤢᤱᤃᤣ ᤏᤢ ᤛᤠᤵᤑᤱᤃᤠ ᤔᤢᤰᤗᤠ ᤛᤠᤔᤠᤜᤠ᤹ᤗᤠᤶ- ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤂᤢᤏᤡ᤹ ᤁᤠ᤹ᤀᤡᤜᤠ᤹ ᤏᤡᤱᤘᤠ᤹ ᤁᤧᤍᤠᤒᤠ ᤛᤠᤶᤗᤥ ᤀᤡᤰᤗᤠ ᤗ᤺ᤵᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤧᤶᤛᤧ᤹ ᤑᤠ᤹ᤀᤠᤱ ᤔᤢᤖᤠ ᤔᤧᤳᤋᤢᤛᤡ॥

᥇᥍ ᤁᤸᤗᤧᤆᤥᤃᤢᤸᤗᤧ ᤗᤧᤒᤡᤜᤠ᤹ᤖᤧ ᤕᤥᤀᤣᤗᤖᤧ ᤁᤢᤛ᤻ᤛᤠ ᤜᤣᤔᤠᤏ. ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ᤗᤠᤶ ᤒᤣᤖᤣᤁᤩᤠᤜ᤺ᤸᤗᤧ ᤁᤢᤛ᤻ᤛᤠ ᤀᤠᤛᤠᤐ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡ ᤔᤖᤠᤖᤡᤜᤠ᤹ᤗᤠᤶ ᤁᤢᤛᤠᤕᤠᤜᤖᤧ ᤁᤢᤛ᤻ᤛᤠ ᤀᤣᤋᤠᤏ.

᥇᥎ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤛᤡᤃᤣ᤺ᤰᤐᤠ ᤋᤠᤰᤑᤠᤀᤥᤒᤠ ᤁᤠ᤹ᤀᤡᤜᤠ᤹ ᤈᤁᤖᤡᤕᤠ. ᤕᤠᤈᤡᤀᤣᤗ. ᤛᤔᤡᤖᤠᤔᤥᤋ. ᤕᤜᤡᤀᤣᤗ. ᤀᤢᤴᤏᤡ. ᤀᤣᤗᤡᤀᤠᤒ. ᤒᤏᤠᤕᤠᤜ. ᤔᤠᤛᤣᤕᤠᤜ. ᤔᤳᤋᤡᤋᤩᤠᤜ. ᤀᤣᤗᤡᤐᤗᤣᤜᤢ. ᤔᤡᤰᤏᤣᤕᤠᤜ. ᤜᤧᤰᤁᤩᤠᤱ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤀᤥᤒᤣᤍ-ᤀᤣᤍᤥᤔ ᤏᤢ ᤕᤡᤀᤣᤗᤧᤴ ᤕᤢᤰᤋᤡᤱ ᤔᤧᤈᤥᤃᤢᤛᤡ॥

᥇᥏ ᤛᤠᤶᤗᤥ ᤀᤡᤰᤗᤠ ᤁᤧᤗ᤺ᤵᤐᤠ ᤜᤣᤔᤠᤏ. ᤀᤠᤛᤠᤐ ᤏᤢ ᤀᤣᤋᤠᤏᤧᤴ ᤁᤠᤛᤠ ᤛᤠᤵᤑᤱᤃᤠᤜᤠ᤹ ᤜᤡᤵᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤔᤧᤈᤥᤃᤢᤛᤡ॥

᥈᥆ ᤈᤁᤖᤡᤕᤠ. ᤀᤈᤡᤀᤣᤗ. ᤛᤔᤡᤖᤠᤔᤥᤋ. ᤕᤜᤡᤀᤣᤗ. ᤀᤢᤴᤏᤡ. ᤀᤣᤗᤡᤀᤣᤒ. ᤔᤠᤛᤣᤕᤠᤜ ᤏᤢ ᤒᤏᤠᤕᤠᤜ᤺ᤴ ᤀᤴᤔᤣᤜᤠ᤹ ᤔᤢᤱᤔᤠᤖᤧ ᤗᤠᤃᤡ ᤀᤗᤠᤔᤥᤋ c ᤁᤢᤀᤡᤛᤡ᤺ᤰ ᤀᤡᤰᤗᤠ ᤗ᤺ᤵᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤔᤧᤒᤥ᤺ᤰᤂᤧ॥

᥈᥇ ᤜᤧᤰᤁᤩᤠᤱ ᤔᤳᤋᤡᤕᤠᤜ. ᤀᤣᤗᤡᤐᤗᤣᤜᤢ. ᤔᤡᤰᤏᤣᤕᤠᤜ. ᤀᤥᤒᤣᤍ-ᤀᤣᤍᤥᤔ. ᤕᤡᤀᤣᤗ ᤏᤢ ᤀᤈᤈᤩᤠᤜ᤺ᤴ ᤀᤴᤔᤣᤜᤠ᤹ ᤔᤢᤱᤔᤠᤖᤧ ᤗᤠᤃᤡ ᤛᤡᤔᤡᤏᤡᤌd ᤔᤧᤵᤔᤏᤠᤒᤠ ᤀᤡᤰᤗᤠ ᤗ᤺ᤵᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤔᤧᤒᤥ᤺ᤰᤂᤧ॥

᥈᥈ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤁᤏᤏᤩᤠᤜ᤺ᤴ ᤂᤢᤏᤧ᤹ ᤁᤧᤗᤧᤒᤠ ᤁᤧᤏᤡᤒᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤛᤠᤶᤗᤥ ᤀᤡᤰᤗᤠᤖᤧ ᤗᤠᤃᤡ ᤗᤰᤐᤧᤴ ᤔᤧᤒᤡᤖᤢᤀᤠᤱ ᤘᤕᤧ॥

᥈᥉ ᤒᤣᤖᤣᤁᤩᤠᤜ᤺ᤴ ᤏᤢ ᤀᤣᤸᤁᤠᤏᤠ᤺ᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤗᤠᤃᤡ ᤗᤠᤶᤎᤣᤳ ᤁᤧᤃᤥᤒᤠ ᤘᤕᤧᤛᤡ.

᥈᥊ ᤜᤧᤰᤁᤩᤠᤱ ᤛᤒᤏᤩᤠᤜ. ᤕᤥᤛᤠᤐᤠᤋ. ᤏᤋᤏᤣᤗ. ᤀᤔᤠᤛᤤ. ᤈᤁᤖᤡᤕᤠ. ᤒᤏᤠᤕᤠᤜ᤺ᤴ ᤜᤧᤰᤁᤩᤠᤱ ᤀᤣᤗᤡᤀᤣᤈᤖ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢ॥ ᤀᤥᤒᤣᤍ-ᤀᤣᤍᤥᤔ ᤏᤢ ᤕᤣᤜᤡᤕᤠᤜ᤺ᤴᤏᤠᤱ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤗᤠᤃᤡ ᤗᤠᤶᤎᤣᤳ ᤁᤧᤃᤥᤒᤠ ᤘᤕᤧᤛᤡᤖᤥ॥

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤕᤖᤢᤛᤗᤧ᤺ᤶᤔᤥ ᤔᤧᤎᤠᤰᤋᤢ

(᥈ ᤛᤠᤔᤢ ᥌:᥇᥈-᥈᥈)

᥈᥋ ᤂᤧᤒᤩᤠᤱ ᤍᤠᤀᤢᤍᤧᤴ ᤏᤢ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤜᤧᤴᤇᤡᤱ ᤜᤧᤴᤇᤡᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰ ᤗᤠᤛᤧ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖ ᤕᤥ ᤔᤧᤒᤣᤀᤠᤱ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤜᤡᤶᤔᤥᤗᤠᤶ ᤔᤧᤎᤠᤰᤋᤢ॥

᥈᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤗᤧᤒᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤏᤢᤛᤡ ᤁᤢᤶᤒᤠᤒᤠ ᤐᤡᤳ ᤏᤢ ᤏᤢᤛᤡ ᤌᤢ᤺ᤶᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡ॥

᥈᥍ ᤍᤠᤀᤢᤍᤧᤴ ᤏᤢ ᤔᤠᤱᤜᤢᤵ ᤛᤴᤍᤥᤰ ᤁᤧᤒᤱᤒᤠ ᤁᤧᤖᤧᤰ ᤗᤧᤒᤡᤜᤠ᤹. ᤛᤠᤶᤃᤧᤗᤥᤒᤠᤜᤠ᤹ ᤏᤢ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤁᤏᤏᤩᤠᤜᤖᤧ ᤐᤠᤖᤠᤴᤗᤠ ᤆᤠᤱ ᤔᤧᤈᤠᤰᤂᤢᤀᤠᤱ ᤘᤕᤧ॥ ᤍᤠᤀᤢᤍᤖᤧᤀᤠᤱ ᤐᤠᤖᤠᤴᤗᤠ ᤀᤣᤐᤥᤍ ᤋᤣ᤺ᤳᤋᤡᤴ ᤆᤠᤰᤂᤢᤀᤠᤱ ᤘᤕᤧ॥

᥈᥎ ᤁᤶᤓᤗ᤹ᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤋᤡᤕᤠᤜᤠ ᤗ᤹ᤏᤢ. ᤔᤧᤸᤗᤢᤰ ᤋᤠᤱᤜᤠ᤹ ᤏᤢ ᤌᤢᤳᤌᤢᤖᤡ᤺ᤵᤐᤠᤜᤠ᤹ ᤔᤧᤔᤢ᤺ᤳᤋᤢᤖ. ᤜᤧᤰᤁᤩᤠᤱ ᤛᤠᤵᤑᤱᤃᤠᤜᤠ᤹ ᤔᤧᤜᤡᤵᤋᤢᤖ. ᤀᤴᤔᤣ ᤏᤢ ᤋᤢᤱᤃᤣ ᤔᤧᤔᤢᤰᤂᤢᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤎᤠᤰᤋᤢᤀᤠᤱ ᤔᤧᤎᤠᤅᤧ॥

᥈᥏ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤎᤠᤰᤋᤢᤀᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤗᤠᤛᤧᤖ ᤔᤧᤒᤳᤇᤧᤸᤗᤧ ᤛᤠᤀᤢᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤡᤁᤗᤖᤧ ᤐᤣᤎᤠ᤺ᤵᤐᤥᤗᤠᤶ ᤀᤥᤔᤧᤳᤋᤢᤛᤡ. ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤴ ᤗᤠ᤺ᤰᤂᤧᤖ ᤑᤧᤖᤧᤒᤠ ᤏᤢ ᤛ᤺ᤳᤋᤧᤒᤠ ᤏᤡᤛᤢᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ॥

c 

᥇᥋:᥈᥆ ᤛᤠᤶᤗᤥ ᤀᤡᤰᤗᤠ ᤏᤢ ᤔᤢᤰᤗᤠᤖᤧ ᤐᤠ᤺ᤴᤇᤣ᤺ᤰᤘᤠ

d 

᥇᥋:᥈᥇ ᤛᤠᤶᤗᤥ ᤀᤡᤰᤗᤠ ᤏᤢ ᤔᤢᤰᤗᤠᤖᤧ ᤐᤠ᤺ᤴᤇᤣ᤺ᤰᤘᤠ

᥇᥌

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤍᤠᤖᤢᤀᤠᤱ ᤂᤧᤸᤗᤧ ᤗᤠᤃᤡ ᤍᤠᤀᤢᤍᤖᤧ ᤂᤡᤱᤄᤢᤒᤠ ᤛᤠ᤺ᤱᤃᤠᤜᤡᤶ ᤛᤡᤃᤠᤱ ᤔᤧᤕᤢᤰᤂᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥

᥈ ᤀᤠᤸᤗ ᤍᤠᤀᤢᤍᤖᤧ ᤁᤴ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ ᤛᤢᤖᤢᤀᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤔᤏᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ.

᥉ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠᤜᤠ᤹ ᤁᤢᤗᤧᤵ ᤌᤡᤰᤌᤡᤰ ᤂᤖᤧ᤺ᤱ. ᤁᤢᤃᤠᤰᤔᤠ ᤌᤡᤰ ᤂᤧᤒᤰᤛᤡᤱᤅᤡᤸᤗᤧ ᤁᤢᤈᤠ᤹ ᤏᤢ ᤂᤧᤱᤔᤏᤠᤒᤠ ᤁᤢᤃᤠᤰᤔᤠ ᤆᤧᤸᤗᤧᤰᤛᤣ᤹ᤜᤠ᤹ ᤆᤠᤔᤠ ᤐᤡᤖᤢᤛᤡ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ. ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡ᤺ᤵᤔᤠ. ᤏᤢᤃᤧᤴ ᤐᤡᤔᤠ. ᤏᤢ ᤁᤢᤏᤠᤖᤠ ᤑᤥᤔᤠ. ᤐᤣᤗᤡ ᤑᤠᤰᤔᤠ ᤜᤧᤰᤁᤩᤠᤱ ᤀᤡᤱᤎᤠ᤺ᤱ ᤐᤡᤔᤠᤔᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤁᤢᤓᤠ ᤗᤧᤒᤡᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤀᤠᤛᤠᤐᤧᤴ ᤘᤕᤧ. ᤂᤢᤏᤧ᤹ ᤁᤢᤀᤣᤃᤠᤱ ᤈᤁᤖᤡᤕᤠ. ᤂᤧᤒᤩᤠᤱ ᤂᤧᤴ ᤀᤣᤃᤠᤱ ᤀᤴᤔᤣ ᤏᤢ ᤋᤢᤱᤃᤣ ᤁᤧᤔᤢᤱᤒᤠ ᤕᤡᤀᤣᤗ. ᤛᤔᤡᤖᤠᤔᤥᤋ. ᤕᤜᤡᤀᤣᤗ. ᤔᤳᤋᤡᤋᤩᤠᤜ. ᤀᤣᤗᤡᤀᤠᤒ. ᤒᤏᤠᤕᤠᤜ. ᤀᤥᤒᤣᤍ-ᤀᤣᤍᤥᤔ ᤏᤢ ᤕᤡᤀᤣᤗ ᤔᤧᤘᤕᤧ॥ ᤀᤠᤛᤠᤐᤖᤧ ᤆᤠᤜᤡ᤺ᤴ ᤛᤠᤵᤑᤱᤃᤠᤜᤠ᤹ ᤗᤠᤀᤡ᤺ᤰᤂᤢ॥

᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤆᤰᤔᤧᤸᤗ᤹ᤀᤣ ᤛᤠᤍᤠᤱᤜᤠ᤹ ᤔᤢ᤺ᤵᤔᤠᤖᤧ ᤗᤠᤃᤡ ᤒᤏᤠᤕᤠᤜ ᤏᤢ ᤕᤜᤠᤛᤣᤗ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤢᤰᤋᤡᤱ ᤐᤥ᤺ᤰᤂᤧᤛᤡᤀᤠᤱ ᤘᤕᤧᤛᤡᤖᤥ॥

ᤍᤠᤀᤢᤍᤖᤧ ᤏᤢᤃᤧᤴ ᤁᤢᤍᤥ᤺ᤶᤔᤠ ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ

(ᤏᤡᤱ ᤛᤢᤶ ᥇᥆᥋:᥇-᥇᥋. ᥏᥌:᥇-᥇᥉. ᥇᥆᥌:᥇.᥊᥍-᥊᥎)

᥍ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤛᤠᤐ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤢᤃᤧᤴ ᤋᤥ᤺ᤶᤔᤠᤖᤧ ᤍᤠᤀᤢᤍᤧᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤗᤧᤱ ᤕᤢᤰᤋᤡᤱ ᤆᤥᤃᤢᤛᤡᤖᤥ-

᥎ ᤕᤜᤘᤣ ᤍᤠᤱᤒᤠᤴ ᤏᤥᤃᤧᤴ ᤐᤡᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤐᤕᤶ ᤕᤶᤒᤠ ᤆᤥᤰ ᤑᤠ᤹ᤀᤠᤱ

ᤕᤶᤒᤠ ᤀᤡᤰᤗᤠᤀᤥ ᤀᤡᤱᤓᤥᤛᤧᤶᤔᤧ᤹ᤀᤥ॥

ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤆᤧᤰᤋᤧᤶᤛᤡᤶᤔᤧ᤹ᤀᤥ॥

᥏ ᤂᤢᤏᤧ᤹ ᤁᤢᤗᤠᤃᤡ ᤛᤠᤶᤗᤥᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤖᤧᤰ ᤁᤢᤕᤠ᤺ᤶᤒᤰᤜᤠ᤹ ᤐᤠ᤺ᤳᤋᤧᤶᤔᤧ᤹ᤀᤥ॥

᥇᥆ ᤂᤢᤏᤧ᤹ ᤁᤢᤛᤣᤛᤣ ᤔᤡᤱᤅᤥ ᤂᤡᤏᤡ᤹ ᤏᤧᤒᤥ ᤑᤥᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤴ ᤁᤧᤃᤥ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖᤖᤥ॥

᥇᥇ ᤕᤜᤘᤣ ᤍᤠᤱᤒᤧᤴ ᤏᤢ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤜᤰᤛᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤏᤠᤖᤠᤴ ᤀᤥᤔᤧᤵᤔᤠ ᤆᤰᤔᤧᤸᤗ᤹ᤀᤣ ᤁᤥ᤺ᤳᤋᤧᤶᤔᤧ᤹ᤀᤥ॥

᥇᥈ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤁᤢᤕᤠ᤺ᤶᤒᤰᤜᤠ᤹ ᤏᤢ

ᤂᤢᤏᤧ᤹ ᤁᤧᤈᤧᤰᤋᤡᤒᤠ ᤁᤢᤄᤠᤛᤧᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

᥇᥉ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤁᤣ.

ᤕᤠᤁᤢᤒᤖᤧ ᤁᤢᤛ᤻ᤛᤠᤛᤣ. ᤂᤢᤏᤧ᤹ ᤁᤧᤛᤣᤃᤡᤒᤠᤛᤣ॥

᥇᥊ ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ.

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤢᤏᤧ᤹ ᤁᤢᤄᤠᤛᤧᤴᤜᤠ᤹ ᤘᤠ᤹ᤖᤥ॥

᥇᥋ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤛᤍᤠᤍᤡᤱ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤁᤢᤒᤠ᤺ᤴᤈᤠᤰᤁᤡᤴ ᤜᤧᤴᤇᤡᤱ

ᤜᤧᤴᤇᤡᤱ ᤔᤧᤴᤇᤠᤶ ᤌᤠ᤺ᤰ ᤌᤠᤖᤡᤰ ᤘᤠ᤹ᤖᤥ॥

᥇᥌ ᤜᤠᤒᤠ ᤂᤧᤴ ᤔᤠᤱᤜᤢᤵᤐᤡᤴ. ᤂᤢᤏᤧ ᤀᤒᤪᤠᤜᤠᤔᤏᤢ ᤆᤥᤃᤢᤀᤠᤱ ᤘᤕᤧᤖᤥ.

ᤀᤠᤶᤓᤠ ᤔᤠᤱᤜᤧᤰᤁᤡᤴ. ᤂᤢᤏᤧ᤹ ᤀᤡᤛᤜᤠᤁᤏᤢ ᤆᤥᤃᤢᤀᤠᤱ ᤘᤕᤧᤖᤥ.

᥇᥍ ᤂᤢᤏᤧ᤹ ᤂᤧᤴ ᤀᤡᤱᤍᤳ ᤁᤢᤀᤡᤛᤡ᤺ᤰ ᤕᤠᤁᤢᤒᤧᤴᤏᤢ ᤏᤡ᤺ᤴᤎᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴᤏᤢ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ

ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤜᤢᤵᤋᤢᤖᤥ

᥇᥎ ᤂᤢᤏᤧ᤹ ᤐᤠ᤺ᤳᤋᤢ. “ᤂᤧᤏᤧ᤹ ᤁᤏᤠᤏ ᤗᤠᤈᤣ᤺ᤴ ᤐᤡᤏᤧᤖᤥ.

ᤜᤧᤰᤁᤩᤠᤱ ᤂᤧᤴ ᤂᤧᤏᤧ᤹ ᤁᤧᤗᤰ ᤐᤥᤱᤗᤥ॥”

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤛᤢ᤺ᤴᤍᤧᤖᤥ.

ᤂᤧᤱᤜᤠ᤹ ᤁᤏᤠᤏ ᤗᤠᤈᤣ᤹ᤀᤥ ᤋᤠᤰᤁᤴᤏᤡᤒᤠ ᤔᤧᤘᤕᤧᤖᤥ॥

᥈᥆ ᤂᤧᤱᤜᤠ᤹ ᤌᤡᤰ ᤗᤠᤈᤣ᤹ ᤏᤢ

ᤘᤣ᤹ ᤗᤠᤈᤣ᤹ᤜᤠ᤹ᤀᤥ ᤋᤠᤰᤔᤧᤃᤴᤍᤧᤖᤥ.

ᤌᤡᤰ ᤜᤠᤱᤈᤢᤶ ᤏᤢ ᤘᤣ᤹ ᤜᤠᤱᤈᤢᤶᤜᤠ᤹ᤀᤥ ᤔᤧᤘᤕᤧᤖᤥ॥

᥈᥇ ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤳᤋᤡᤴᤜᤠ᤹ᤀᤠᤱ ᤂᤧᤱᤜᤠ᤹ ᤋᤢᤰᤂᤣ ᤆᤠ᤺ᤵᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ॥ ᤂᤧᤱᤜᤠ᤹ ᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤜᤠᤱᤜᤠ᤹ᤀᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤑᤧ᤺ᤰᤋᤢᤛᤡᤖᤥ-

᥈᥈ “ᤀᤠᤱᤃᤠ᤹ ᤀᤠᤔᤠᤱᤌᤥ᤺ᤰᤏᤠ ᤁᤧᤒᤥ᤺ᤱᤒᤠᤜᤠ᤹ ᤔᤧᤛᤢᤛᤧᤶᤔᤡᤴᤏᤧ᤹ᤀᤥ.

ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ

ᤀᤠᤔᤏᤠᤜᤠ᤹ ᤌᤣᤀᤠᤱ ᤜᤠᤴᤋᤡ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹ᤀᤥ॥”

᥈᥉ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤏᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤠᤶᤗᤥᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤛᤧᤴᤗᤵ ᤀᤠᤒᤡᤖᤧᤒᤠ ᤐᤠ᤺ᤴᤏᤡᤴ

ᤌᤡᤰᤕᤠ᤺ᤴᤎᤰ ᤀᤡᤱᤓᤴ ᤆᤥᤃᤧᤶᤔᤧ᤹ᤀᤥ॥

᥈᥊ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ᤺ᤴ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤳᤋᤠᤶᤛᤡᤶᤔᤧ᤹ᤀᤥ. ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤖᤧᤰ ᤔᤏᤠᤜᤠ᤹ ᤆᤧᤰᤋᤠᤶᤛᤡᤶᤔᤧ᤹ᤀᤥ॥

᥈᥋ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤛᤠ᤹ᤖᤡᤰ ᤗᤠ᤹ᤖᤢᤖᤥ.

ᤁᤧᤖᤧᤰ ᤔᤠᤱᤜᤠ᤹ᤏᤢ᤺ᤸᤗᤧ ᤂᤢᤏᤧ᤹ᤀᤣ ᤆᤠ᤹ᤖᤡᤰ ᤁᤡᤵᤔᤠ ᤐᤥᤱᤗᤥ॥

᥈᥌ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹

ᤁᤧᤖᤧᤰ ᤔᤠᤱᤜᤠ᤹ᤃ ᤏᤠᤘᤠᤀᤡᤳᤗᤠᤛᤡᤖᤰᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧᤃ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤖᤥ॥

᥈᥍ ᤜᤠᤱᤘᤠ ᤔᤠᤱᤘᤠ ᤏᤢ ᤔᤡᤔᤡᤍᤡᤱᤅᤡᤴ ᤂᤢᤏᤧ᤹ ᤁᤢᤍᤃᤡ ᤘᤠ᤹ᤖᤥ.

ᤂᤢᤏᤧ᤹ ᤁᤢᤕᤢᤱᤔᤠᤍᤧᤴᤏᤥ ᤔᤢᤰᤛᤠᤶ ᤏᤢ ᤛ᤺ᤵᤔᤠ ᤘᤠ᤹ᤖᤥ॥

᥈᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤠᤴ ᤔᤡᤔᤡᤍᤡᤱ ᤐᤡᤖᤧᤶᤔᤧ᤹ᤀᤠᤱ ᤁᤢᤔᤢᤰᤛᤠᤶᤔᤡᤴ ᤀᤡᤱᤓᤥᤛᤧᤶᤔᤧ᤹ᤀᤥ॥

᥈᥏ ᤕᤜᤘᤣ ᤍᤠᤱᤒᤠᤴ ᤗᤠ᤹ᤖᤢᤒᤠ ᤔᤡᤔᤡᤍᤡᤱ ᤐᤡᤖᤧᤶᤔᤧ᤹ᤀᤥ.

ᤜᤢᤰᤛᤥᤕᤠᤱ ᤋᤠᤖᤧᤶᤔᤧ᤹ᤀᤠᤱ ᤂᤢᤏᤧ᤹ ᤁᤢᤍᤃᤡ ᤋᤩᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤛᤣᤛᤣᤃᤧᤴ ᤁᤢᤔᤡᤔᤡᤍᤡᤱᤅᤥ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹ᤀᤥ॥

᥉᥆ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤛᤣ.

ᤂᤢᤏᤧ᤹ ᤁᤢᤍᤃᤡ ᤌᤧᤃᤰᤁᤰᤏᤠ ᤕᤰᤂᤧ᤹ᤀᤥ᥄

ᤕᤥ᤹ᤒᤠ ᤗᤠᤈᤣ᤺ᤴ ᤌᤎᤵ ᤔᤧᤸᤗ᤹ᤀᤣ ᤕᤢᤱᤛᤡᤱᤅᤠᤱ ᤕᤢᤱᤗᤥ.

ᤜᤧᤰᤁᤩᤠᤱ ᤂᤧᤴ ᤜᤠ᤺ᤳᤗᤧᤀᤠᤱ ᤔᤢᤶᤔᤠ ᤔᤧᤛᤢᤰᤋᤢᤴᤗᤥ॥

᥉᥇ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤁᤢᤏᤡᤱᤘᤠ ᤋᤠᤖᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐᤛ᤺ᤳ ᤛ᤺ᤳᤗᤖᤥ.

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤏᤠᤜᤠ᤹ᤖᤧ

ᤀᤰᤂᤣ ᤔᤧᤗ᤹ᤀᤠᤱ ᤀᤡᤱᤓᤴ ᤔᤧᤈᤥᤃᤢᤖᤖᤥ.

“ᤕᤜᤘᤣ ᤍᤠᤱᤒᤧᤸᤗᤧᤀᤣ ᤜᤠᤱᤕᤢᤰ ᤆᤥᤃᤢᤖᤥ॥”

᥉᥈ ᤘᤖ᤺ᤱᤅᤡᤴ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤔᤧᤛ᤺ᤰᤗᤖᤥ.

ᤀᤡᤰᤋᤠᤵ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤁᤠᤰ ᤁᤢᤈᤠᤜᤠ᤹ ᤔᤧᤛ᤺ᤳᤗᤖᤥ॥

᥉᥉ ᤂᤧᤒᤩᤠᤱ ᤋᤠᤶᤓᤢᤱᤅᤥ ᤁᤧᤕᤢᤱᤒᤠ ᤛᤡᤱᤒᤢᤱᤜᤠ᤹ ᤛᤠᤶᤔᤧᤗᤥᤖᤥ.

ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤛ᤺ᤳᤋᤠᤱ ᤛᤠᤶᤔᤧᤗᤥᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤂᤠᤛᤧᤴ ᤆᤥ᤺ᤰᤛᤧ ᤕᤢᤖᤥ॥

᥉᥊ ᤕᤜᤘᤣ ᤍᤠᤱᤒᤧᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤁᤢᤔᤡ᤺ᤶᤈᤡᤴ ᤀᤠᤵᤑᤠᤸᤗᤧᤛᤠᤱ ᤜᤠᤒᤠ ᤘᤠ᤹ᤖᤥ॥

᥉᥋ ᤀᤰᤂᤣ ᤗ᤹ᤖᤧᤶᤔᤧ᤹ᤀᤠᤱ ᤀ᤺ᤰᤋᤧᤶᤔᤧ᤹ᤀᤥ.

“ᤀᤠᤏᤡᤃᤧ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤕᤠᤵᤔᤡ ᤋᤠᤱᤀᤠᤛᤧ᤺ᤵᤋᤧ᤹ᤀᤥ॥

ᤀᤠᤏᤡᤃᤧ ᤕᤠᤵᤔᤡ ᤛᤥᤖᤡᤰ ᤀᤠᤓᤢᤰᤂᤧ᤹ᤀᤥ.

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤀᤠᤛᤧ᤺ᤵᤋᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤁᤧᤛᤣᤛᤣ ᤔᤡᤱᤅᤥ ᤏᤢᤃᤧᤴ ᤋᤥ᤺ᤶᤔᤠ ᤛᤢᤰᤋᤢᤶᤒᤧᤖᤖᤥ.

ᤜᤶᤓᤩᤠᤱ ᤁᤧᤏᤠᤖᤠ ᤑᤥᤔᤠᤀᤥ ᤀᤠᤏᤡᤃᤧ ᤏᤧᤒᤥ ᤐᤳᤗᤖᤥ॥”

᥉᥌ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤢᤏᤠᤖᤠ ᤐᤥᤖᤖᤥ॥

ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤀᤠᤔᤡᤴ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤛᤥ ᤐᤥ᤺ᤱᤗᤖᤥ॥”

ᤕᤖᤢᤛᤗᤧᤔ ᤏᤢ ᤃᤡᤒᤥᤏᤀᤥ ᤔᤠᤱᤛᤧᤘᤠ

᥉᥍ ᤍᤠᤀᤢᤍᤧᤸᤗᤧ ᤌᤡᤰᤕᤠ᤺ᤴᤎᤰᤐᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤆᤰᤔᤧᤸᤗ᤹ᤀᤣᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤀᤠᤛᤠᤐ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡᤀᤠᤱ ᤕᤢᤰᤂᤢᤛᤡ॥

᥉᥎ ᤂᤢᤏᤧ᤹ ᤀᤥᤒᤣᤍ-ᤀᤣᤍᤥᤔᤧᤴ ᤜᤧᤰᤁᤩᤠᤱ ᤜᤥᤛᤠ᤺ᤴ ᤀᤠᤛᤠᤐᤧᤴᤏᤢ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤋᤢᤰᤐᤥᤱᤅᤠᤱ ᤕᤧᤳᤇᤡ ᤁᤢᤃᤠ᤹ᤀᤡᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥ ᤕᤍᤢᤋᤢᤏᤖᤧ ᤁᤢᤛ᤻ᤛᤠ ᤀᤥᤒᤣᤍ-ᤀᤣᤍᤥᤔᤧᤴ ᤏᤢ ᤜᤥᤛᤠ᤺ᤴ ᤗᤠᤶᤎᤣᤳ ᤁᤧᤃᤥᤒᤠ ᤘᤕᤧᤛᤡ॥

᥉᥏ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤧᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ ᤋᤠᤏᤠᤶ ᤏᤢ ᤕᤢ᤺ᤴᤇᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤥ᤺ᤴᤇᤧ

᥊᥆ ᤍᤠᤀᤢᤍᤖᤧ ᤛᤠᤍᤥᤁ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤏᤢ ᤂᤧᤸᤗᤧ ᤁᤢᤴᤍᤣ᤺ᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤃᤡᤒᤥᤏᤀᤥ ᤁᤧᤏᤧᤒᤠ ᤛᤧᤘᤠ ᤆᤥ᤺ᤰᤔᤠ ᤌᤧᤃᤢᤀᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤸᤗᤧ ᤁᤢᤍᤃᤡ ᤘᤠ᤹ᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤢᤛᤡ॥

᥊᥇ ᤂᤧᤱᤜᤠ᤹ᤏᤢ ᤛᤥᤖᤡᤰ ᤜᤣᤔᤠᤏ ᤏᤢ ᤕᤍᤢᤋᤢᤏ ᤜᤧᤰᤁᤩᤠᤱ ᤔᤡᤱ ᤌᤰᤔᤠ ᤔᤧᤛᤣᤃᤢᤛᤡᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤏᤢᤃᤧᤴ ᤋᤥ᤺ᤶᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤢᤛᤡ. “ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡ᤺ᤴᤈᤡᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥”

᥊᥈ ᤛᤣᤛᤣ ᤛᤧᤘᤠ ᤛᤠᤶᤗᤥᤖᤧ ᤗᤠᤃᤡ ᤛᤠᤍᤠᤱᤜᤠ᤹ ᤔᤢ᤺ᤵᤔᤠ ᤏᤢ ᤛᤠᤵᤑᤱᤃᤠᤜᤠ᤹ ᤜᤡᤵᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤘᤣ᤹ ᤔᤢᤰᤗᤠᤜᤠ᤹ ᤔᤢᤱᤔᤠ ᤕᤠ᤺ᤶᤒᤰᤁᤡᤴ ᤜᤣᤔᤠᤏ ᤏᤢ ᤕᤍᤢᤋᤢᤏᤧᤴ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤕᤍᤢᤋᤢᤏᤖᤧ ᤁᤢᤛ᤻ᤛᤠᤜᤠ᤹ᤖᤧ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤁᤥᤔᤠ ᤕᤠ᤺ᤶᤒᤰ ᤔᤧᤈᤥᤃᤢ॥

᥊᥉ ᤂᤧᤒᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣ. ᤜᤧᤰᤁᤩᤠᤱ ᤍᤠᤀᤢᤍᤧᤴ ᤆᤠᤜᤡ᤺ᤴ ᤀᤠᤵᤑᤣᤰ ᤁᤢᤜᤡᤶᤛᤕᤱᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤛᤧ ᤐᤣᤖᤥ॥

ᤏᤠᤋᤠᤏᤖᤧ ᤍᤠᤀᤢᤍᤧᤴ ᤀᤡᤱᤄᤱ ᤔᤧᤳᤋᤢ

(᥈ ᤛᤠᤔᤢ ᥍:᥇-᥇᥍)

᥇᥍

ᤍᤠᤀᤢᤍᤧᤴ ᤁᤢᤜᤠᤱᤜᤡᤶᤔᤥ ᤕᤢᤅᤧᤀᤠᤱ ᤀᤣᤃᤠᤱ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ᤃ ᤁᤵᤔᤥ ᤛᤠᤶᤔᤠᤛᤡᤱᤅᤡᤸᤗᤧ ᤆᤥ᤺ᤰᤔᤏᤠᤒᤠ ᤜᤡᤶᤔᤥ ᤕᤢᤱᤅᤠᤖ ᤘᤠ᤹ᤀᤠ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤆᤠᤜᤡ᤺ᤴ ᤛᤠ᤺ᤱᤃᤠᤜᤡᤶᤔᤥ ᤕᤢᤱᤔᤏᤠᤀᤠᤱ ᤕᤢᤱ᤹॥”

᥈ ᤏᤠᤋᤠᤏᤖᤧ ᤍᤠᤀᤢᤍᤧᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤀᤥ ᤌᤣ ᤘᤠ᤹ ᤜᤠᤒᤠᤄᤧᤴ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤍᤠᤱᤒᤠᤏᤢ ᤘᤠ᤹॥”

᥉ ᤁᤖ ᤀᤠᤶᤓᤠ ᤂᤧᤴ ᤛᤧᤴᤍᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱᤅᤡᤴ ᤏᤠᤋᤠᤏᤖᤧ᤹ᤀᤥ ᤁᤧᤖᤧ-

᥊ “ᤐᤣᤃᤧ᤹ᤀᤠᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤀᤰᤂᤣ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤀᤠᤱᤃᤠ᤹ ᤀᤠᤗᤠᤃᤡ ᤜᤡᤶ ᤁᤧᤈᤥ᤺ᤰᤐᤠ ᤂᤧᤏᤧ᤹ᤀᤣᤃ ᤔᤧ᤺ᤴ॥

᥋ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤌᤠᤰᤔᤏᤠᤛᤡᤒᤠ ᤕᤧᤴᤏᤠᤱᤎᤥ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤜᤡᤶᤔᤥ ᤔᤧᤴᤕᤢᤱᤅᤣ ᤘᤠ᤹ᤀᤠ॥ ᤀᤠᤱᤃᤠ᤹ ᤗᤳᤇᤠ ᤛᤠ᤺ᤱᤃᤠᤜᤡᤶᤔᤥᤏᤢ ᤘᤣ᤹ ᤛᤠ᤺ᤱᤃᤠᤜᤡᤶᤔᤥ ᤌᤠᤖᤡᤰ ᤆᤳᤇᤡᤱᤅᤠᤖ ᤕᤢᤅᤠᤱᤗ ᤌᤠᤅᤠᤱ॥

᥌ ᤀᤠᤳᤋᤠᤴ ᤀᤠᤳᤋᤠᤴ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤗᤠᤶᤍᤡᤰ ᤆᤥᤃᤠᤱ. ᤀᤠᤱᤃᤠ᤹ ᤀᤠᤗᤠᤃᤡ ᤛᤠᤶᤔᤠᤅᤛᤡᤱᤅᤡᤸᤗᤧᤴ ᤜᤡᤶ ᤌᤣᤀᤠᤱ ᤔᤧᤴᤈᤥᤃᤢᤶᤒᤠ ᤑᤠ᤹ᤀᤠᤱ ᤌᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤛᤧ᤺ᤴᤍᤥᤛᤢᤱᤛᤡᤅᤠᤱ ᤘᤕᤣᤒᤡ᥅’

᥍ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤔᤧᤳᤋᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤌᤰᤛᤠ ᤆᤠᤖᤠᤶᤍᤧᤴᤏᤥᤗᤠᤶ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠ ᤆᤠᤖᤠᤶᤔᤠᤛᤡ ᤗᤠᤶᤒᤠ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤛᤣ᤺ᤴᤏᤧ॥

᥎ ᤂᤧᤏᤧ᤹ ᤀᤠᤳᤋᤡ ᤀᤠᤳᤋᤡ ᤁᤧᤒᤣ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤛᤥᤖᤡᤰ ᤘᤕᤠᤱ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤶᤔᤥᤗᤠᤶ ᤁᤧᤏᤡᤱᤔᤡᤜᤠ᤹ ᤔᤧᤰᤂᤢᤛᤡᤱ॥ ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤕᤶ ᤕᤶᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤁᤢᤔᤡᤱ ᤁᤧᤀᤡᤱᤒᤠ ᤆᤥ᤺ᤰᤏᤧ॥

᥏ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤋᤧᤴ ᤛᤣᤃᤢᤱ᤹॥ ᤀᤠᤶᤓᤠ ᤂᤧᤵᤔᤥ ᤀᤠᤱᤃᤠ᤹ ᤂᤧᤱᤜᤠ᤹ ᤕᤢᤰᤂᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤈᤣ᤹ᤀᤥ ᤔᤧᤕᤢᤱ॥ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤔᤏᤠᤜᤠ᤹ᤖᤧ ᤕᤠᤶᤔᤥ ᤋᤢᤰᤂᤣ ᤔᤧᤴᤈᤠ᤺ᤳᤋᤢᤛᤡᤴ॥

᥇᥆ ᤀᤠᤱᤃᤠ᤹ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤱᤛᤡᤱᤒᤠ ᤕᤧᤶᤔᤠᤱᤎᤥ ᤁ᤹ᤕᤥ ᤂᤧᤱᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤋᤢᤰᤂᤣ ᤔᤧᤴᤈᤠ᤺ᤳᤋᤢᤛᤡᤴ᤹॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ ᤁᤧᤕᤢᤰᤁᤥ ᤋᤠᤖᤢᤱᤛᤡᤱ᤹॥

“‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤏᤧ᤹ ᤜᤧᤰᤋᤱᤒᤠ ᤜᤠᤱ ᤆᤥᤃᤢᤱᤛᤡᤱ᤹॥

᥇᥇ ᤀᤠᤸᤗ ᤂᤧᤏᤧ᤹ ᤁᤠᤵᤐᤥᤒᤠ ᤁᤧᤍᤢᤶᤔᤠᤱ ᤁᤧᤔᤠᤛᤡᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤁᤧᤒᤣ᤺ᤰ. ᤂᤧᤒᤩᤠᤱ ᤂᤧᤏᤧ᤹ᤀᤣ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ᤀᤥᤒᤠ ᤔᤏᤠᤎᤡᤰ ᤂᤧᤏᤧ᤹ ᤁᤧᤀᤣᤃᤠᤱ ᤜᤠᤱᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤑᤥ᤺ᤰᤂᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤁᤢᤜᤠᤱᤈᤢᤶᤔᤡᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢᤱ᤹॥

᥇᥈ ᤂᤧᤸᤗᤧᤀᤣ ᤀᤠᤱᤃᤠ᤹ ᤀᤠᤗᤠᤃᤡ ᤗᤳᤇᤠ ᤜᤡᤶ ᤆᤥᤃᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤠᤱᤕᤢᤰᤏᤠ᤺ᤴ ᤛᤍᤠᤍᤡᤱᤗᤧ ᤗᤠᤃᤡ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢᤱ᤹॥

᥇᥉ ᤀᤠᤱᤃᤠ᤹ᤃ ᤂᤧᤸᤗᤧ ᤐᤠᤏᤢᤍᤡᤱ ᤁᤢᤶᤒᤠ ᤐᤥ᤺ᤱᤅᤠ. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤀᤠᤒᤢᤃᤧᤴ ᤀᤠᤛ᤻ᤛᤠ ᤐᤥᤱ᤹॥ ᤀᤠᤱᤃᤠ᤹ ᤂᤧᤏᤧ᤹ᤏᤢ᤺ᤸᤗᤧ ᤋᤃᤡ ᤕᤢᤰ ᤁᤧᤈᤥ᤺ᤰᤐᤥᤗᤠᤶ ᤀᤠᤱᤃᤠ᤹ ᤀᤠᤔᤡ᤺ᤶᤈᤡ᤺ᤴ ᤕᤠᤱᤏᤠ ᤏᤢ᤺ᤰᤋᤢᤱᤒᤠ ᤜᤧᤰᤁᤣ ᤀᤠᤱᤃᤠ᤹ ᤂᤧᤴᤗᤠᤶᤒᤠ ᤆᤠᤜᤡ᤺ᤴ ᤀᤠᤱᤃᤠ᤹ ᤀᤠᤔᤡ᤺ᤶᤈᤡᤴ ᤀᤠᤓᤧᤸᤗᤧᤀᤠᤱ ᤔᤧᤏᤢ᤺ᤰᤁᤠᤴ॥

᥇᥊ ᤀᤠᤱᤃᤠ᤹ ᤂᤢᤏᤧ᤹ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤏᤢ ᤀᤠᤱᤃᤠ᤹ ᤀᤠᤜᤠᤱᤈᤢᤶᤔᤥ ᤛᤍᤠᤍᤡᤱᤗᤧ ᤗᤠᤃᤡ ᤕᤢᤰᤂᤢᤱ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤛᤍᤠᤍᤡᤱᤗᤧ ᤗᤠᤃᤡ ᤌᤎᤵ ᤔᤧᤸᤗ᤹ᤔᤏᤠᤒᤠ ᤐᤥᤱ᤹॥’”

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤋᤠᤏᤧᤴ ᤔᤧᤳᤋᤢᤒᤠ ᤏᤢ ᤀᤥᤛᤣ᤺ᤴᤎᤠᤱ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤍᤠᤀᤢᤍᤧᤴ ᤆᤧᤰᤋᤢᤖᤥ॥

ᤍᤠᤀᤢᤍᤖᤧ ᤁᤢᤏᤢᤃᤧᤴ ᤐᤣᤗᤡ

(᥈ ᤛᤠᤔᤢ ᥍:᥇᥎-᥈᥏)

᥇᥌ ᤂᤧᤒᤩᤠᤱ ᤍᤠᤀᤢᤍ ᤜᤠᤱᤅᤡᤴ ᤛᤡᤃᤠᤱ ᤐᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤢᤱᤛᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤜᤠ᤺ᤳᤋᤠᤀᤠᤱᤒᤣ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤡᤶᤛᤕᤱᤅᤡᤴ ᤌᤧᤔᤠᤀᤠᤱ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤁᤵᤔᤥ ᤌᤠᤖᤡᤰ ᤁᤧᤃᤧᤳᤋᤠᤱᤒᤠᤒᤣ᥅

᥇᥍ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤏᤡᤔᤥ ᤁᤱᤃ ᤀᤠᤸᤗᤛᤠᤱ ᤛᤢ᤺ᤴᤗᤥ॥ ᤀᤠᤍᤠᤱᤒᤠᤖᤧ ᤁᤧᤔᤠᤱᤜᤢᤵᤐᤡᤴ ᤁᤧᤛᤧᤘᤠᤖᤥᤒᤧᤸᤗᤧ ᤁᤢᤜᤡᤶᤛᤕᤱᤅᤥ ᤋᤠ᤺ᤴᤍᤡᤒᤠ ᤐᤠ᤺ᤴᤏᤡᤴᤏᤣ ᤁᤧᤒᤠ᤺ᤳᤋᤢᤖᤥ॥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤕᤶᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤀᤥᤃᤧᤔᤧᤳᤋᤠᤱᤅᤠᤱ ᤘᤠ᤹॥

᥇᥎ “ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤁᤧᤒᤡᤖᤢᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤅᤡᤸᤗᤧ ᤗᤠᤃᤡ ᤀᤠᤍᤠᤱᤒᤠ ᤘᤣ᤹ ᤌᤣ ᤔᤧᤵᤔᤠ ᤛᤢᤰᤏᤧᤀᤠᤱᤒᤣ᥅ ᤀᤠᤍᤠᤱᤒᤠᤖᤧᤃ ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤴ ᤏᤢᤖᤡᤰ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱᤅᤣ ᤘᤠ᤹॥

᥇᥏ ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤧᤘᤠᤖᤥᤒᤧᤸᤗᤧ ᤁᤢᤗᤠᤃᤡ ᤏᤢ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤠᤍᤠᤱᤒᤠᤖᤧ ᤁᤴ ᤁᤧᤖᤧᤰ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤀᤠᤱ ᤘᤠ᤹. ᤂᤶᤓᤩᤠᤱ ᤁᤴ ᤐᤕᤶ ᤕᤶᤒᤠ ᤔᤠᤱᤜᤢᤵᤜᤠ᤹ ᤁᤧᤔᤧᤳᤋᤠᤱᤅᤠᤱ ᤘᤠ᤹॥

᥈᥆ “ᤀᤠᤍᤠᤱᤒᤠ ᤜᤧᤰᤋᤱᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥᤵ. ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤏᤧᤓᤠᤰᤁᤡᤸᤗᤧ ᤂᤧᤵᤛᤢᤶᤒᤧᤒᤠ ᤜᤧᤰᤁᤣ ᤀᤠᤍᤠᤱᤒᤠᤏᤢ᤺ᤸᤗᤧ ᤘᤣ᤹ ᤔᤠᤱ ᤜᤠ᤺ᤳᤋᤠᤱ ᤜᤥᤵ॥

᥈᥇ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤀᤠᤳᤋᤡᤴᤜᤠ᤹ᤏᤢ ᤋᤱᤔᤠ ᤛᤢᤰᤔᤧᤍᤧᤳᤋᤠᤱᤒᤣ᥅ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤥ᤺ᤃ᤻ᤒᤠᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤢᤛᤡᤒᤠ ᤀᤡᤛᤪᤠᤀᤡᤗᤡᤜᤠ᤹ ᤜᤧᤰᤋᤱᤒᤠ ᤘᤣ᤹ ᤛᤢᤘᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤜᤥᤵ॥ ᤀᤠᤍᤠᤱᤒᤠᤖᤧ ᤐᤕᤶ ᤕᤶᤒᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤕᤠ᤺ᤶᤒᤰᤜᤠ᤹ᤗᤠᤶ ᤔᤡᤛᤪ ᤗᤠᤈᤣ᤹ᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤢᤛᤡᤒᤠ ᤀᤠᤵᤑᤣᤰ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤣᤛᤢᤛᤡᤀᤠᤱ ᤀᤠᤵᤑᤣᤰ ᤗᤠᤃᤡ ᤔᤡᤱᤛᤥ ᤌᤠᤱᤛᤥ ᤁᤧᤈᤥᤃᤢᤀᤠᤱ ᤘᤠ᤹॥

᥈᥈ ᤀᤠᤍᤠᤱᤒᤠᤖᤧ ᤀᤠᤵᤑᤣᤰ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤵᤑᤣᤰ ᤁᤧᤔᤏᤠ ᤁᤧᤈᤥᤃᤢᤛᤡᤀᤠᤱ ᤘᤠ᤹॥ ᤀᤠᤍᤠᤱᤒᤠ. ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹॥

᥈᥉ “ᤀᤠᤸᤗ ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤴ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤀᤠᤍᤠᤱᤒᤠᤖᤧ ᤌᤣ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤘᤠ᤹ ᤂᤧᤴ ᤁᤧᤖᤧᤰ ᤕᤧᤶᤔᤡᤸᤗᤧ ᤗᤠᤃᤡ ᤌᤥ ᤕᤥ ᤔᤧᤸᤗ᤹ᤀᤣ ᤘᤠ᤹ᤖ॥ ᤀᤠᤍᤠᤱᤒᤠᤖᤧ ᤁᤧᤒᤠ᤺ᤳᤋᤢᤀᤠᤱ ᤘᤠ᤹ᤒᤠ ᤐᤠ᤺ᤴᤏᤡᤴ ᤁᤧᤳᤋᤧ᤹ᤀᤥ॥

᥈᥊ ᤜᤧᤰᤁᤣᤗ᤹ᤖᤡᤰ ᤔᤡᤱᤛᤥ ᤎᤠ᤺ᤱᤛᤥ᤺ᤴ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤕᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤂᤧᤴ ᤕᤥᤎᤥ ᤔᤧᤸᤗ᤹ᤀᤣ ᤘᤠ᤹ᤖ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤖᤥ. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤛᤪᤠᤀᤡᤗᤖᤧᤀᤣ ᤁᤢᤏᤡᤱᤘᤠ᤹ᤑᤢᤔᤠᤱᤗᤥ᥄’ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤅᤡᤴ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤌᤎᤵ ᤔᤧᤸᤗ᤹ᤔᤏᤠᤒᤠ ᤐᤥᤱ᤹॥

᥈᥋ “ᤀᤠᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤧᤸᤗᤧ ᤀᤠᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ ᤀᤥᤛᤣ᤺ᤴᤎᤠᤱ ᤁᤧᤈᤥᤃᤠᤱᤅᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤐᤣᤗᤡ ᤑᤠᤰᤔᤠ ᤀᤠ᤺ᤴᤇᤡᤱᤔᤠ ᤂᤥᤛᤢᤱᤅᤠᤱ ᤘᤠ᤹॥

᥈᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤴᤏᤢ ᤁᤴ ᤏᤢᤒᤠ ᤐᤠ᤺ᤴᤜᤠ᤹ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥈᥍ ᤁᤴ ᤀᤠᤵᤑᤠᤸᤗᤧᤛᤠᤱ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤜᤠᤒᤠ ᤘᤠ᤹ᤖ ᤑᤠ᤹ᤀᤠᤱ ᤁᤧᤛᤧᤘᤠᤖᤥᤒᤧᤸᤗᤧ ᤁᤢᤜᤡᤶᤛᤕᤱᤅᤡᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤔᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ ᤐᤥ᤺ᤰᤂᤧ॥ ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧᤀᤣ ᤂᤧᤴ ᤜᤡᤶᤛᤕᤱᤅᤡᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤢᤀᤠᤱ ᤘᤠ᤹. ᤂᤧᤒᤩᤠᤱ ᤂᤧᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤥᤱᤗᤥ॥”

ᤍᤠᤀᤢᤍᤖᤧ ᤌᤰᤛᤢᤒᤠᤜᤠ᤹ᤗᤠᤶ ᤌᤱ ᤏᤠ᤺ᤴᤍᤢᤒᤠᤜᤠ᤹

(᥈ ᤛᤠᤔᤢ ᥎:᥇-᥇᥎)

᥇᥎

ᤁᤢᤓᤠ ᤕᤧᤶ ᤀᤣᤃᤠᤱ ᤍᤠᤀᤢᤍᤖᤧ ᤐᤗᤡᤛ᤻ᤋᤡᤜᤠ᤹ ᤌᤱᤅᤥ ᤑᤳᤋᤢᤛᤡᤀᤠᤱ ᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤃᤠᤋ ᤏᤢ ᤂᤧᤴ ᤁᤒᤪᤡᤱᤒᤠ ᤐᤠᤱᤓᤣ᤹ᤜᤠ᤹ ᤜᤢᤰᤁᤠᤵ ᤆᤥᤃᤢ॥

᥈ ᤂᤢᤏᤧ᤹ ᤔᤥᤀᤠᤒᤡᤜᤠ᤹ᤀᤠᤱ ᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤘᤕᤧᤀᤠᤱ ᤂᤢᤏᤧ᤹ᤀᤥ ᤀᤣ᤺ᤱᤕᤠᤱ ᤔᤧᤜᤢᤅᤢ॥

᥉ ᤂᤧᤴ ᤀᤣᤃᤠᤱ ᤍᤠᤀᤢᤍᤧᤸᤗᤧ ᤜᤔᤠᤋ ᤗᤠᤈᤣ᤹ ᤁᤢᤕᤠᤀᤥ ᤁᤧᤏᤧᤒᤠ ᤀᤖᤠᤔᤡ ᤗᤠᤈᤣ᤹ ᤛᤥᤒᤠᤒᤠ ᤜᤠᤱ ᤜᤍᤍᤣᤈᤣᤖᤧᤴ ᤌᤱᤅᤥ ᤑᤳᤋᤢ ᤌᤣᤀᤠᤱᤓᤧᤸᤗᤧ ᤜᤍᤍᤣᤈᤣᤖᤧᤸᤗᤧ ᤌᤥ᤺ᤛ᤻ᤔᤠ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠ ᤗᤧᤵᤔᤠᤱᤒᤠ ᤋᤧ᤺ᤱᤃᤵᤐᤡᤴ ᤜᤢᤰᤁᤠᤵ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ॥

᥊ ᤂᤧᤴ ᤗᤠᤶᤒᤠ ᤍᤠᤀᤢᤍᤖᤧ ᤜᤧᤴᤇᤡᤱ ᤌᤡᤰ ᤀᤴᤗᤠᤎᤠᤜᤠ᤹. ᤜᤧᤴᤇᤡᤱ ᤏᤢᤛᤡ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤏᤢ ᤏᤡᤒᤥᤱ ᤜᤧᤴᤇᤡᤱ ᤂᤠᤶᤒᤠᤱᤅᤥ ᤌᤱ ᤁᤧᤈᤥ᤺ᤰᤐᤠ ᤌᤰᤛᤢᤒᤠᤜᤠ᤹ ᤋᤧᤶᤛᤢᤛᤡ॥ ᤁᤡᤵ ᤌᤡᤰ ᤀᤴᤗᤠᤎᤠᤜᤠ᤹ ᤗᤥ᤺ᤱᤔᤠᤖᤧ ᤗᤠᤃᤡ ᤁᤡᤵ ᤌᤡᤰ ᤀᤴᤜᤠ᤹ᤖᤰ ᤋᤠᤱᤄᤢᤛᤡᤀᤠᤱ ᤂᤢᤏᤧ᤹ ᤀᤴᤃᤧᤗᤥ᤺ᤱᤒᤠ ᤁᤧᤖᤧᤰ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤅᤥᤒᤠ ᤔᤏᤠᤜᤠ᤹ ᤂᤰᤋᤢ ᤐᤡᤖᤢᤛᤡᤀᤠᤱ ᤗᤠᤱᤛᤰᤐᤠ ᤆᤥᤃᤢᤛᤡ॥

᥋ ᤀᤠᤸᤗ ᤛᤥᤒᤠᤒᤠ ᤜᤠᤱ ᤜᤍᤍᤣᤈᤣᤖᤧᤴ ᤑᤠ᤹ᤔᤠᤖᤧ ᤗᤠᤃᤡ ᤍᤔᤛ᤻ᤁᤛᤗᤠᤶ ᤀᤠᤖᤠᤔᤡᤜᤠ᤹ ᤔᤧᤓᤧᤖᤧᤸᤗᤧ ᤍᤠᤀᤢᤍᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤔᤧᤰᤂᤢᤛᤡ॥

᥌ ᤜᤧᤰᤁᤩᤠᤱ ᤂᤧᤴ ᤀᤠᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶ ᤍᤔᤛ᤻ᤁᤛᤀᤥ ᤌᤰᤛᤢᤒᤠᤜᤠ᤹ ᤏᤧᤛ᤻ᤛᤢᤛᤡ॥ ᤂᤧᤴ ᤀᤠᤖᤠᤔᤡᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤘᤕᤧᤀᤠᤱ ᤀᤣ᤺ᤱᤕᤠᤱ ᤔᤧᤜᤢᤅᤢ॥ ᤁᤶᤓᤗ᤹ᤖᤡᤰ ᤍᤠᤀᤢᤍᤧᤴ ᤀᤠᤳᤋᤠᤴ ᤐᤣᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢ॥

᥍ ᤜᤍᤍᤣᤈᤣᤖᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤔᤧᤜᤣᤛᤢᤒᤠ ᤛᤠᤶᤔᤩᤠᤱ ᤂᤥᤜᤠ᤹ ᤍᤠᤀᤢᤍᤖᤧ ᤏᤠᤵᤋᤢᤛᤡᤀᤠᤱ ᤕᤖᤢᤛᤗᤧᤔ ᤑᤧᤳᤋᤢ॥

᥎ ᤂᤢᤏᤧ᤹ ᤜᤍᤍᤣᤈᤣᤖᤖᤧ ᤁᤢᤕᤧᤰᤕᤰ ᤋᤣᤒᤜ ᤏᤢ ᤁᤢᤏ ᤗᤠᤶᤒᤠᤀᤠᤱ ᤛᤠ᤹ᤖᤡᤰ ᤕᤖᤡᤰ ᤁᤠᤛᤠᤜᤠ᤹ ᤑᤧᤳᤋᤢ॥ ᤀᤠᤶᤓᤠ ᤁᤴᤗᤠᤶ ᤛᤥᤗᤥᤔᤏᤖᤧ ᤗᤳᤇᤠ ᤛᤠ᤹ᤖᤡᤰ ᤕᤶᤒᤠ ᤁᤠᤛᤠ ᤑᤛᤡ ᤌᤡᤰ. ᤛᤡᤳᤗᤠᤱᤜᤠ᤹ ᤏᤢ ᤐᤖᤡᤰ ᤐᤖᤡᤰᤐᤠ ᤁᤠᤛᤠ ᤛᤠᤔᤠᤜᤠ᤹ ᤌᤃᤢᤛᤡ॥

᥏ ᤀᤠᤸᤗ ᤍᤠᤀᤢᤍᤧᤸᤗᤧ ᤛᤥᤒᤠᤒᤠ ᤜᤠᤱ ᤜᤍᤍᤣᤈᤣᤖᤖᤧ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤌᤱ ᤌᤰᤔᤠ ᤏᤠ᤺ᤴᤍᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤜᤔᤠᤋᤒᤠ ᤜᤠᤱ ᤋᤥᤀᤢ᤺ᤸᤗᤧ ᤂᤧᤵᤛᤢ.

᥇᥆ ᤂᤧᤒᤩᤠᤱ ᤍᤠᤀᤢᤍᤧᤸᤗᤧ ᤜᤍᤍᤣᤈᤣᤖᤧᤴ ᤌᤱᤅᤥ ᤏᤠ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤛᤧᤘᤠ ᤔᤧᤵᤔᤠ ᤏᤢ ᤜᤠᤱᤛᤧᤶᤓᤥᤏᤠ ᤐᤡᤔᤠᤖᤧ ᤗᤠᤃᤡ ᤂᤧᤸᤗᤧ ᤀᤠᤵᤑᤣᤰ ᤁᤢᤛ᤻ᤛᤠ ᤜᤍᤥᤖᤔᤧᤴ ᤍᤠᤀᤢᤍ ᤜᤠᤱᤅᤧᤀᤥ ᤐᤠᤱᤄᤢᤍᤣᤛᤢ. ᤌᤣᤀᤠᤱᤓᤧᤸᤗᤧ ᤜᤍᤍᤣᤈᤣᤖᤧᤴ ᤏᤢ ᤋᤥᤀᤢ᤺ᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤌᤱ ᤐᤥ᤺ᤰᤂᤧᤀᤠᤱ ᤘᤕᤧ॥ ᤜᤍᤥᤖᤔᤧᤸᤗᤧ ᤁᤧᤖᤧᤰ ᤐᤖᤡᤰᤐᤠ ᤛᤠᤶᤔᤩᤠᤱ. ᤕᤢᤵᤐᤠ ᤏᤢ ᤁᤠᤛᤠ ᤂᤵᤐᤩᤠ ᤛᤠᤔᤠᤜᤠ᤹ ᤑᤧᤳᤋᤢ॥

᥇᥇ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤴ ᤂᤵᤐᤩᤠ ᤛᤠᤔᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢ॥ ᤂᤢᤏᤧ᤹ ᤘᤣ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱ ᤀᤣᤍᤥᤔ. ᤔᤥᤀᤠᤒ. ᤀᤶᤔᤥᤏᤡ. ᤐᤗᤡᤛ᤻ᤋᤡ ᤏᤢ ᤀᤔᤠᤗᤣᤁᤡᤜᤠ᤹ ᤗᤠᤶᤒᤠ ᤋᤣ᤹ᤖᤢᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠᤜᤠ᤹ᤀᤠᤱ ᤋᤥ᤺ᤴᤍᤢ॥

᥇᥈ ᤀᤣᤍᤥᤔᤡᤜᤠ᤹ ᤆᤠᤜᤡ᤺ᤴ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤀᤒᤡᤛᤤ᤺ᤸᤗᤧ ᤏᤠ᤺ᤴᤍᤢᤛᤡ॥ ᤂᤢᤏᤧ᤹ ᤕᤢᤶᤗᤠ᤺ᤰᤂᤠᤱ ᤏᤧᤏᤧᤒᤠᤍᤧᤴᤏᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤒᤥᤱᤅᤠᤱ ᤕᤧᤳᤇᤡ ᤜᤧᤴᤇᤡᤱ ᤔᤏᤠᤜᤠ᤹ ᤔᤧᤰᤂᤢᤛᤡ॥

᥇᥉ ᤀᤣᤍᤥᤔᤀᤥ ᤁᤢᤎᤰᤛᤢᤒᤠᤜᤠ᤹ ᤏᤧᤛ᤻ᤛᤢᤛᤡ. ᤁᤧᤖᤧᤰ ᤀᤣᤍᤥᤔᤡᤜᤠ᤹ ᤀᤠᤸᤗ ᤍᤠᤀᤢᤍᤖᤧ ᤁᤢᤜᤢᤰᤁᤥ ᤔᤧᤎᤩᤧ॥ ᤀᤠᤳᤋᤡ ᤀᤠᤳᤋᤡ ᤍᤠᤀᤢᤍᤧᤴ ᤐᤣ ᤂᤧᤱᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤖᤥ॥

ᤍᤠᤀᤢᤍᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹

᥇᥊ ᤍᤠᤀᤢᤍᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤜᤠᤱᤕᤢᤰ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹ᤀᤥ ᤁᤧᤘᤠ᤹ᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤐᤥ᤺ᤰᤂᤧᤖ ᤆᤥᤃᤢ॥

᥇᥋ ᤂᤧᤴ ᤕᤧᤶᤔᤥ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧ॥ ᤜᤧᤰᤁᤩᤠᤱ ᤀᤜᤡᤗᤢᤍᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤂᤠᤏᤡ᤺ᤳ ᤁᤧᤕᤢᤱᤒᤠ ᤘᤕᤧ॥

᥇᥌ ᤀᤜᤡᤋᤢᤒᤖᤧ ᤁᤢᤛ᤻ᤛᤠ ᤛᤍᤥᤁᤧᤴ ᤏᤢ ᤀᤒᤡᤕᤠᤌᤠᤖᤖᤧ ᤁᤢᤛ᤻ᤛᤠ ᤀᤜᤡᤔᤣᤗᤣᤁᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤛᤡ॥ ᤛᤒ᤻ᤛᤠ᤺ᤴ ᤛᤢᤜᤠᤱᤔᤡᤒᤠ ᤘᤕᤧ॥

᥇᥍ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤁᤖᤣᤋᤡ ᤏᤢ ᤐᤣᤗᤣᤌᤡᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤛᤠᤒᤠ ᤘᤕᤧ॥ ᤍᤠᤀᤢᤍᤖᤧ ᤁᤢᤛ᤻ᤛᤠᤜᤠ᤹ ᤆᤠᤜᤡ᤺ᤴ ᤜᤠᤱᤅᤡᤸᤗᤧ ᤔᤠ ᤁᤢᤛᤢᤜᤠᤱᤕᤢᤰᤐᤠ ᤔᤧᤘᤕᤧᤖᤥ॥

ᤍᤠᤀᤢᤍᤖᤧ ᤀᤶᤔᤥᤏᤡ ᤏᤢ ᤀᤖᤠᤔᤡᤜᤠ᤹ ᤌᤱᤅᤥ ᤏᤠ᤺ᤴᤍᤢᤛᤡ

(᥈ ᤛᤠᤔᤢ ᥇᥆:᥇-᥇᥏)

᥇᥏

ᤁᤢᤓᤠ ᤕᤧᤶ ᤀᤣᤃᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤏᤠᤜᤠᤛᤧᤴ ᤔᤠᤛᤡᤱ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤁᤢᤛ᤻ᤛᤠ ᤜᤠᤏᤢᤏᤧᤴ ᤜᤠᤱ ᤐᤥ᤺ᤰᤂᤧ॥

᥈ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤜᤠᤏᤢᤏᤖᤧ ᤁᤢᤶᤒᤠ ᤏᤠᤜᤠᤛᤖᤧ ᤀᤠᤱᤃᤠ᤹ ᤏᤢᤖᤡᤰ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤛ᤻ᤛᤠ᤺ᤴᤏᤢ ᤀᤠᤱᤃᤠ᤹ ᤛᤧᤰᤂᤠᤒᤠ ᤆᤢᤶ ᤐᤥᤱᤔᤠ ᤐᤥᤱ᤹॥” ᤁᤸᤗᤧᤆᤥᤃᤢᤸᤗᤧ ᤜᤠᤏᤢᤏᤖᤧ ᤁᤢᤶᤒᤠ ᤔᤠᤛᤡᤱᤅᤡᤸᤗᤧ ᤂᤢᤏᤧ᤹ ᤀᤠ᤺ᤴᤇᤡᤱᤔᤠ ᤐᤡᤔᤠᤖᤧ ᤗᤠᤃᤡ ᤍᤠᤀᤢᤍᤧᤸᤗᤧ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ॥

ᤀᤠᤸᤗ ᤍᤠᤀᤢᤍᤖᤧ ᤁᤢᤀᤡᤱᤛᤠᤒᤠᤜᤠ᤹ ᤜᤠᤏᤢᤏᤧᤴ ᤀᤠ᤺ᤴᤇᤡᤱᤔᤠ ᤐᤡᤔᤠᤖᤧ ᤗᤠᤃᤡ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤗᤠᤛᤧᤸᤗᤧ.

᥉ ᤀᤶᤔᤥᤏᤡ ᤋᤢᤶᤔᤩᤠᤜᤠᤱᤜᤠ᤹ᤖᤧ ᤂᤢᤏᤣ᤹ ᤔᤧᤔᤧᤳᤋᤢ. “ᤍᤠᤀᤢᤍᤖᤧ ᤀᤠᤍᤠᤱᤒᤠ ᤀᤠ᤺ᤴᤇᤡᤱᤔᤠ ᤐᤡᤛᤧ ᤔᤏᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡᤸᤗᤧ ᤂᤢᤏᤧ᤹ ᤌᤣ ᤀᤠᤍᤠᤱᤒᤠᤖᤧ ᤁᤧᤶᤒᤠ ᤀᤡᤱᤎᤠ᤺ᤱ ᤐᤡᤖᤢᤒᤠ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤒᤡ᥅ ᤀᤠᤍᤠᤱᤒᤠᤖᤧ ᤁᤧᤗᤠᤈᤣ᤺ᤴ ᤀᤠᤰᤂᤣᤀᤠᤱ ᤔᤧᤱᤔᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤧ ᤐᤠᤱᤄᤢᤛᤡᤒᤠ ᤍᤠᤀᤢᤍᤖᤧ ᤁᤴ ᤁᤢᤔᤏᤠᤜᤠ᤹ᤃ ᤂᤢᤏᤧ᤹ ᤁᤢᤎᤥ᤺ᤶᤈᤡᤘᤠᤒᤠ ᤔᤧ᤺ᤴᤇᤡᤀᤠᤱᤒᤡ᥅”

᥊ ᤁᤸᤗᤧᤆᤥᤃᤢᤸᤗᤧ ᤜᤠᤏᤢᤏᤖᤧ ᤍᤠᤀᤢᤍᤖᤧ ᤁᤢᤔᤏᤠᤜᤠ᤹ ᤋᤧᤶᤛᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤏ᤺ᤰᤂᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤔᤢᤀᤠᤱᤎᤥ ᤂᤢᤴᤇᤡ᤹ ᤔᤡᤃᤰᤔᤥ ᤌᤠᤖᤡᤰ ᤂᤢᤴᤇᤡ᤹ ᤆᤠᤱᤜᤠ᤹ ᤁᤢᤓᤪᤧ᤺ᤰ ᤂᤰᤋᤢᤀᤠᤱ ᤂᤧᤱᤜᤠ᤹ ᤕᤠᤱᤏᤠ ᤐᤠᤱᤄᤢᤍᤣᤛᤢᤛᤡ॥

᥋ ᤀᤠᤸᤗ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡᤒᤠ ᤂᤧᤴ ᤐᤠ᤺ᤴᤏᤡᤴ ᤍᤠᤀᤢᤍᤖᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤀᤡᤱᤄᤱᤛᤠᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤀᤠᤅ ᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤕᤢ᤹ᤜᤠ᤹ ᤕᤠᤶᤔᤥ ᤔᤧᤶᤒᤥᤀᤣ ᤌᤠᤖᤡᤰ ᤕᤖᤡᤜᤥᤀᤣ ᤔᤧᤘᤠ᤹ᤖ ᤁᤧᤗ᤹ᤒᤠ ᤜᤠᤱᤅᤡᤸᤗᤧ ᤀᤡᤱᤍᤳ ᤐᤡᤖᤢᤛᤡ॥

᥌ ᤀᤠᤸᤗ ᤍᤠᤀᤢᤍᤖᤧ ᤁᤢᤏᤡᤔᤥ ᤀᤶᤔᤥᤏᤡᤜᤠ᤹ ᤛᤡᤰᤁᤧᤗᤧ᤺ᤱᤒᤠ ᤀᤠᤈᤥ᤺ᤰ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ. ᤂᤧᤒᤩᤠᤱ ᤜᤠᤏᤢᤏ ᤏᤢ ᤀᤶᤔᤥᤏᤡᤜᤠ᤹ᤖᤧ ᤀᤖᤠᤔ-ᤏᤠᤜᤠᤖᤤᤔ ᤏᤢ ᤀᤖᤠᤔ-ᤔᤠᤁᤠ ᤜᤧᤰᤁᤩᤠᤱ ᤛᤥᤒᤠᤗᤠᤶ ᤀᤴᤗᤠᤎᤠᤜᤠ᤹ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤏᤡᤶᤕᤠᤰᤁᤥ ᤋᤠ᤺ᤵᤔᤠᤛᤡᤖᤧ ᤗᤠᤃᤡ ᤜᤧᤴᤇᤡᤱ ᤌᤡᤰ ᤋᤥᤖᤠa ᤕᤢᤵᤐᤠ ᤔᤧᤜᤠᤅᤢ ᤔᤧᤍᤣᤛᤢ॥

᥍ ᤂᤧᤱᤜᤠ᤹ᤖᤧ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤜᤧᤴᤇᤡᤱ ᤀᤴᤗᤠᤎᤠ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹. ᤜᤧᤰᤁᤩᤠᤱ ᤔᤠᤁᤠᤒᤠ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ ᤏᤡᤶᤕᤠᤰᤁᤥ ᤋᤠᤖᤢᤛᤡ. ᤂᤶᤓᤩᤠᤱ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤔᤣᤍᤒᤠ ᤋᤃᤠᤱ ᤗᤧᤵᤔᤠᤱ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥ ᤀᤶᤔᤥᤏᤡᤜᤠ᤹ ᤆᤠᤜᤡ᤺ᤴ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤰᤕᤰᤜᤠ᤹ᤀᤥᤗᤠᤶ ᤔᤧᤍᤩᤧᤀᤠᤱ ᤋᤧᤴᤎᤱᤗᤧ ᤗᤠᤃᤡ ᤔᤧᤈᤢᤵᤛᤧ॥

᥎ ᤍᤠᤀᤢᤍᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤕᤥᤀᤠᤒᤧᤴ ᤏᤢ ᤁᤧᤖᤧᤰ ᤌᤰᤗᤡᤜᤠᤱ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡ॥

᥏ ᤀᤶᤔᤥᤏᤡᤜᤠ᤹ ᤕᤧᤰᤕᤰᤁᤥ ᤐᤣ᤺ᤰᤔᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤔᤧᤓᤧᤖᤧᤀᤠᤱ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤴᤈᤢᤶ ᤁᤢᤴᤍᤣ᤺ᤱᤒᤠ ᤜᤠᤱᤜᤠ᤹ᤖᤧ ᤋᤠᤶᤍᤠᤶᤒᤠ ᤋᤧᤸᤗᤰᤁᤥ ᤂᤢᤴᤇᤡ᤹ ᤕᤢᤰᤏᤠᤍᤧᤴᤏᤥ ᤔᤧᤕᤢᤱᤛᤡᤱ॥

᥇᥆ ᤀᤠᤸᤗ ᤕᤥᤀᤠᤒᤖᤧ ᤂᤢᤏᤧ᤹ ᤁᤢᤍᤃᤡ ᤏᤢ ᤁᤢᤀᤣᤃᤠᤱ ᤏᤧᤵᤔᤠᤱ ᤐᤡᤛᤠᤱᤗᤠᤶ ᤌᤱᤅᤡᤸᤗᤧ ᤁᤒᤢᤒᤠ ᤏᤡᤱᤘᤠ᤹ ᤂᤥᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤓᤠ ᤔᤧᤛᤣᤃᤢᤛᤡᤒᤠ ᤁᤧᤍᤶᤒᤠ ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤀᤖᤠᤔᤡᤜᤠ᤹ᤏᤢ ᤌᤰᤛᤧ ᤐᤠᤱᤄᤢᤛᤡ॥

᥇᥇ ᤁᤧᤏᤶᤒᤠ ᤌᤰᤛᤢᤒᤠᤜᤠ᤹ ᤂᤢᤏᤧ᤹ ᤀᤠᤒᤠᤅᤣ ᤁᤢᤴᤛᤠ᤹ ᤀᤒᤡᤛᤤᤖᤧ ᤁᤢᤕᤢᤰᤁᤥ ᤋᤠᤖᤢᤛᤡ. ᤂᤢᤏᤧ᤹ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤌᤱᤗᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤛᤡ॥

᥇᥈ ᤕᤥᤀᤠᤒᤖᤧ ᤀᤒᤡᤛᤤ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤍᤃᤡ ᤀᤖᤠᤔᤡᤜᤠ᤹ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤔᤧᤈᤥ᤺ᤰᤏᤣᤓᤃᤪ ᤂᤧᤏᤧ᤹ ᤀᤠᤱᤃᤠ᤹ ᤀᤠᤓᤠ᤹ᤛᤧ ᤑᤧᤖᤧ᤹॥ ᤜᤧᤰᤁᤩᤠᤱ ᤀᤶᤔᤥᤏᤡᤜᤠ᤹ ᤂᤧᤏᤧ᤹ ᤁᤧᤗᤠᤃᤡ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤔᤧᤈᤥ᤺ᤰᤏᤣᤓᤃᤪ ᤀᤠᤱᤃᤠ᤹ ᤂᤧᤏᤧ᤹ ᤁᤧᤓᤠ᤹ᤛᤧ ᤑᤧᤴᤏᤠ॥

᥇᥉ ᤀᤠᤏᤡ᤹ ᤀᤠᤵᤑᤣᤰ ᤛᤢᤘᤠᤱ ᤏᤢ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤜᤠ᤹ᤖᤧ ᤗᤠᤃᤡ ᤜᤠᤱᤜᤠᤱ ᤗ᤹ᤖᤡᤀᤠᤱ ᤌᤱ ᤆᤥᤃᤡ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ ᤂᤢᤏᤧ᤹ ᤜᤠᤒᤠ ᤂᤧᤴᤏᤣ ᤆᤥᤃᤢ᤹॥”

᥇᥊ ᤂᤶᤓᤩᤠᤱ ᤕᤥᤀᤠᤒᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤀᤖᤠᤔᤡᤜᤠ᤹ᤏᤢ ᤌᤱ ᤌᤰᤛᤧ ᤋᤃᤡ ᤔᤧᤒᤥᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤀᤖᤠᤔᤡᤜᤠ᤹ ᤂᤧᤳᤇᤡᤱᤔᤠ ᤔᤧᤜᤣ᤺ᤰᤋᤧ॥

᥇᥋ ᤜᤧᤰᤁᤩᤠᤱ ᤀᤶᤔᤥᤏᤡᤜᤠ᤹ᤖᤧ ᤀᤖᤠᤔᤡᤜᤠ᤹ ᤔᤧᤄᤧᤳᤇᤡᤱᤒᤠ ᤔᤧᤏᤡᤛᤢᤛᤡᤀᤠᤱ ᤂᤢᤴᤇᤡ᤹ᤀᤠᤱ ᤂᤢᤏᤧ᤹ ᤁᤢᤴᤛᤠ᤹ ᤀᤒᤡᤛᤤ᤺ᤸᤗᤧ ᤁᤢᤍᤃᤡᤗᤠᤶ ᤔᤧᤄᤧᤳᤇᤡᤱᤅᤠᤱ ᤕᤧᤰᤕᤰᤁᤥ ᤔᤧᤗᤠᤛᤧ॥ ᤁᤸᤗᤧᤆᤥᤃᤢᤸᤗᤧ ᤕᤥᤀᤠᤒᤧᤴ ᤕᤖᤢᤛᤗᤧᤔ ᤏᤢ᤺ᤰᤂᤧ॥

᥇᥌ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤀᤖᤠᤔᤡᤜᤠ᤹ ᤜᤠᤖᤡᤔᤧᤍᤩᤧᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤱᤜᤠ᤹ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡᤏᤢ ᤜᤍᤍᤣᤈᤣᤖᤖᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ ᤌᤰᤔᤥᤒᤠ ᤛᤥᤒᤠᤁᤖᤧ ᤁᤢᤕᤢᤰᤁᤥ ᤁᤧᤘᤠ᤹ᤒᤠ ᤘᤣ᤹ ᤀᤖᤠᤔᤡᤜᤠ᤹ ᤔᤧᤀᤢ᤺ᤳᤋᤢᤛᤡ॥

᥇᥍ ᤁᤴ ᤐᤠ᤺ᤴᤏᤡᤴᤏᤠᤱ ᤍᤠᤀᤢᤍᤖᤧ ᤂᤧᤵᤛᤢ. ᤂᤧᤒᤩᤠᤱ ᤂᤢᤏᤧ᤹ ᤂᤡᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤑᤢᤰᤂᤢᤛᤡᤀᤠᤱ ᤕᤷᤍᤏ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢ ᤜᤧᤰᤁᤩᤠᤱ ᤀᤖᤠᤔᤡᤜᤠ᤹ᤏᤢ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤛᤢᤶᤛᤡᤱ॥ ᤂᤧᤒᤩᤠᤱ ᤀᤖᤠᤔᤡᤜᤠ᤹ ᤍᤠᤀᤢᤍᤧᤴᤏᤢ ᤔᤧᤎᤰᤋᤧ॥

᥇᥎ ᤁᤖ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤄᤧᤳᤇᤡᤱ॥ ᤍᤠᤀᤢᤍᤧᤸᤗᤧ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᥍.᥆᥆᥆ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤏᤢ ᥊᥆.᥆᥆᥆ ᤂᤠᤶᤒᤠᤱᤅᤥ ᤁᤧᤎᤰᤐᤠ ᤌᤰᤛᤢᤒᤠᤜᤠ᤹ ᤛᤧᤖᤢᤛᤡ ᤜᤧᤰᤁᤩᤠᤱ ᤌᤰᤔᤥᤒᤠ ᤛᤥᤐᤁᤧᤴᤏᤠᤱ ᤛᤩᤧᤖᤢ॥

᥇᥏ ᤜᤍᤍᤣᤈᤣᤖᤖᤧ ᤁᤢᤔᤏᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤜᤠᤖᤡ ᤔᤧᤈᤠ᤺ᤳᤋᤢᤛᤡᤒᤠ ᤔᤧᤏᤡᤛᤢᤀᤠᤱ ᤏᤠᤍᤱ ᤆᤥ᤺ᤰᤔᤠᤖᤧ ᤗᤠᤃᤡ ᤐᤣᤗᤡ ᤔᤧᤓᤠᤰᤋᤢᤛᤡ. ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤧᤸᤗᤧ ᤁᤢᤕᤢᤰᤁᤥ ᤔᤧᤍᤩᤧ॥

ᤁᤸᤗᤧᤆᤥᤃᤢᤸᤗᤧ ᤀᤶᤔᤥᤏᤡᤜᤠ᤹ ᤑᤠ᤹ᤔᤠᤛᤡᤖᤧ ᤗᤠᤃᤡ ᤀᤖᤠᤔᤡᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤴᤍᤧᤴᤍᤧᤴᤗᤥ॥

a 

᥇᥏:᥌ ᤀᤡᤃᤪ ᤜᤵᤔᤧᤴ ᥉᥊.᥆᥆᥆ ᤁᤡᤗᤥᤃᤪᤠᤔ

ᤍᤠᤀᤢᤍᤖᤧ ᤖᤒ᤻ᤒᤠ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥᤃᤢ᤹

(᥈ ᤛᤠᤔᤢ ᥇᥈:᥈᥌-᥉᥇)

᥈᥆

ᤜᤠᤱᤘᤠᤔᤠ ᤕᤧᤶ ᤐᤥᤱᤔᤠ ᤜᤣ᤺ᤰᤋᤧᤸᤗᤧ ᤀᤠᤸᤗ ᤜᤠᤱᤜᤠ᤹ ᤋᤧᤴᤎᤱ ᤆᤥ᤺ᤰᤛᤧ ᤔᤧᤒᤣ. ᤂᤧᤒᤩᤠᤱ ᤕᤥᤀᤠᤒᤖᤧ ᤌᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢ. ᤜᤧᤰᤁᤩᤠᤱ ᤖᤒ᤻ᤒᤠ ᤕᤧᤰᤕᤰᤁᤥ ᤔᤧᤒᤣᤀᤠᤱ ᤂᤧᤴ ᤁᤒᤪᤡᤱ ᤁᤡᤷᤃᤵ ᤔᤧᤃᤒᤢ॥ ᤁᤖ ᤍᤠᤀᤢᤍᤧᤴ ᤆᤠᤜᤡ᤺ᤴ ᤕᤖᤢᤛᤗᤧ᤺ᤶᤔᤥᤀᤣ ᤘᤕᤧ॥ ᤕᤥᤀᤠᤒᤖᤧ ᤂᤧᤴ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤆᤥᤃᤢᤀᤠᤱ ᤂᤠᤶᤒᤢᤳᤋᤪᤠ ᤐᤥᤃᤧᤖ ᤆᤥᤃᤢ॥

᥈ ᤍᤠᤀᤢᤍᤖᤧ ᤆᤠᤜᤡ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤅᤡᤸᤗᤧ ᤁᤢᤍᤡᤆ᤺ᤴ ᤑᤢᤴᤍᤢ॥ ᤂᤧᤴ ᤔᤧᤎᤠᤱᤄᤢᤸᤗᤧ ᤛᤠᤶᤔᤩᤠᤱ ᤋᤥᤖᤠb ᤌᤡᤰ ᤕᤥᤖᤧ. ᤜᤧᤰᤁᤩᤠᤱ ᤂᤧᤵᤔᤥ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤜᤠ᤹ᤀᤠᤱ ᤔᤧᤍᤡ᤺ᤰᤂᤢᤀᤠᤱ ᤐᤳᤇᤧ॥ ᤂᤧᤴ ᤋᤡᤆ᤺ᤴ ᤍᤠᤀᤢᤍᤖᤧ ᤁᤢᤎᤧᤃᤣ᤺ᤰᤁᤥ ᤔᤧᤄᤢ᤺ᤰᤋᤢ॥ ᤂᤢᤏᤧ᤹ ᤂᤧᤴ ᤕᤧᤰᤕᤰᤁᤥᤗᤠᤶ ᤔᤧᤏᤠᤵᤋᤢᤛᤡᤒᤠ ᤛᤠ᤹ᤖᤡᤰ ᤕᤖᤡᤰ ᤛᤠᤔᤠᤜᤠ᤹ ᤑᤧᤳᤋᤢ॥

᥉ ᤂᤢᤏᤧ᤹ ᤂᤧᤵᤔᤥ ᤕᤰᤕᤢᤱᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤋᤠᤱᤀᤠᤖᤠ ᤏᤢ ᤑᤧᤴᤈᤣ᤹ ᤜᤧᤰᤁᤩᤠᤱ ᤘᤣ᤹ ᤑᤧᤈᤢᤶᤓᤧᤕᤠᤜᤠ᤹ ᤏᤢ ᤋ᤺ᤴᤍᤣ᤹ᤜᤠ᤹ᤖᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤄᤢᤛᤡ॥ ᤍᤠᤀᤢᤍᤖᤧ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤀᤰᤂᤣᤀᤣ ᤆᤥᤃᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤏᤢ ᤁᤧᤖᤧᤰ ᤁᤢᤔᤏᤠᤜᤠ᤹ ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤖᤥ॥

ᤀᤠᤈᤠᤈᤠᤒᤠ ᤜᤧᤰᤋᤱᤒᤠ ᤐᤗᤡᤛ᤻ᤋᤡᤜᤠ᤹ᤏᤢ ᤋᤧᤴᤎᤱ

(᥈ ᤛᤠᤔᤢ ᥈᥇:᥇᥋-᥈᥈)

᥊ ᤁᤢᤓᤠ ᤕᤧᤶ ᤀᤣᤃᤠᤱ ᤃᤣᤈᤣᤖᤀᤥ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤐᤥ᤺ᤰᤂᤧ॥ ᤀᤠᤶᤓᤠ ᤂᤧᤴ ᤕᤧᤶᤔᤥ ᤜᤢᤛᤠᤋᤡ ᤛᤡᤒ᤻ᤒᤁᤤ᤺ᤸᤗᤧ ᤖᤐᤠᤀᤡᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠ ᤌᤡᤴᤍᤠᤱ ᤛᤠᤕᤥᤒᤥᤖᤠ ᤛᤡᤵᤐᤤᤴ ᤛᤩᤧᤖᤢ. ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ ᤁᤢᤜᤢᤰᤁᤥ ᤔᤧᤎᤩᤧ॥

᥋ ᤐᤗᤡᤛ᤻ᤋᤡᤜᤠ᤹ᤏᤢ ᤐᤥ᤺ᤰᤂᤧᤒᤠ ᤗᤳᤇᤠ ᤘᤣ᤹ ᤌᤱᤅᤥ ᤕᤠᤀᤡᤖᤖᤧ ᤁᤢᤛ᤻ᤛᤠ ᤀᤣᤸᤜᤠᤏᤠᤏᤖᤧ ᤃᤠᤋᤒᤠ ᤃᤥᤗᤩᤋᤖᤧ ᤁᤢᤴᤛᤠ᤹ ᤗᤜᤔᤡ᤺ᤴ ᤛᤩᤧᤖᤢ. ᤂᤧᤴ ᤗᤜᤔᤡ᤺ᤸᤗᤧ ᤁᤢᤗᤠ᤺ᤰᤁᤡᤸᤗᤧ ᤁᤢᤗᤠ᤺ᤴ ᤌᤠᤰ ᤁᤡᤵᤔᤠ ᤛᤡᤱᤗ᤺ᤱᤛᤠ ᤕᤠ᤺ᤵᤐᤠ ᤆᤥᤃᤧ॥

᥌ ᤃᤠᤋᤀᤥ ᤐᤥ᤺ᤰᤂᤧᤒᤠ ᤘᤣ᤹ ᤌᤱᤅᤥ ᤋᤢᤰᤛᤡ ᤋᤢᤰᤛᤡ ᤁᤢᤜᤢᤰᤆᤥ᤺ᤳ ᤏᤢ ᤋᤢᤰᤛᤡ ᤋᤢᤰᤛᤡ ᤁᤢᤗᤠᤱᤆᤥ᤺ᤰ ᤁᤧᤒᤵᤐᤠ ᤁᤧᤖᤧᤰᤗᤧ ᤏᤡᤒᤥᤱᤅᤠᤱ ᤗᤡᤛᤡ ᤁᤢᤜᤢᤰᤆᤥ ᤁᤢᤗᤠᤱᤈᤥ ᤁᤧᤒᤵᤐᤠ ᤜᤥᤖᤢ ᤌᤡᤰ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥ ᤂᤧᤴᤏᤠᤱ ᤖᤑᤠ᤺ᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤘᤕᤧ॥

᥍ ᤀᤠᤸᤗ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡ. ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤶᤓᤢ᤹ ᤛᤡᤔᤣᤀᤖᤧ ᤁᤢᤛ᤻ᤛᤠ ᤈᤥᤏᤠᤌᤏᤧᤸᤗᤧ ᤂᤧᤴ ᤛᤩᤧᤖᤢ॥

᥎ ᤁᤴ ᤜᤥᤖᤢᤜᤠ᤹ ᤃᤠᤋᤒᤠ ᤖᤑᤠ᤺ᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤔᤧᤘᤕᤧ॥ ᤁᤴᤜᤠ᤹ ᤂᤰᤐᤧᤳ ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤗᤠᤶ ᤔᤧᤛᤩᤧᤖᤢᤛᤡᤖᤥ॥

b 

᥈᥆:᥈ ᤜᤵᤔᤧᤴ ᥉᥊ ᤁᤡᤗᤥᤃᤪᤠᤔ

ᤍᤠᤀᤢᤍᤖᤧ ᤌᤱ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤏᤡᤖᤢᤛᤡ

(᥈ ᤛᤠᤔᤢ ᥈᥊:᥇-᥈᥋)

᥈᥇

ᤔᤠᤑᤧᤴᤛᤠᤶᤔᤡᤴ ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤍᤠᤀᤢᤍᤧᤴ ᤁᤢᤔᤏᤠᤜᤠ᤹ ᤏᤡ᤺ᤵᤔᤠᤛᤡᤖᤧ ᤗᤠᤃᤡ ᤜᤢᤛᤢ॥

᥈ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤕᤥᤀᤠᤒᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤀᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤒᤣᤷᤛᤣᤒᤠᤀᤠᤱ ᤁᤳᤌᤥ ᤍᤠᤏ ᤌᤠᤖᤡᤰᤐᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤏᤠ᤺ᤳᤏᤡ᤺ᤳ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤂᤧᤱᤜᤠ᤹ ᤀᤡᤱᤍᤳ ᤐᤡᤖᤢᤛᤡ॥ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤰᤂᤩᤠᤖᤡᤰ ᤔᤧᤘᤠ᤹. ᤀᤠᤱᤃᤠ᤹ ᤀᤠᤔᤧᤳᤋᤧ᤹॥

᥉ ᤕᤥᤀᤠᤒᤖᤧ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤁᤡᤵ ᤌᤡᤰ ᤕᤠᤖᤡᤰ ᤑᤥᤛᤢᤛᤡᤖ᥄ ᤌᤣ ᤀᤠᤍᤠᤱᤒᤠ ᤀᤠᤸᤗᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤍᤠᤱᤒᤠ ᤏᤢ ᤜᤠᤱ ᤁᤧᤖᤧᤰ ᤔᤏᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤔᤧᤶᤒᤥ᤺ᤱᤏᤧᤴᤏᤠᤱᤒᤡ᥅ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤜᤧᤰᤁᤣ ᤆᤥ᤺ᤰᤔᤠ ᤐᤥ᤺ᤱᤒᤠᤒᤣ᥅ ᤀᤠᤍᤠᤱᤒᤠᤖᤧ ᤀᤡᤛᤪᤠᤀᤡᤗᤀᤥ ᤌᤣᤀᤠᤱ ᤀᤠᤵᤋᤡᤰ ᤁᤧᤍᤠᤖᤢᤒᤠᤒᤣ᥅”

᥊ ᤁᤖ ᤜᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤕᤥᤀᤠᤒᤖᤧ ᤁᤢᤒᤠ᤺ᤴᤏᤡᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢ॥ ᤕᤥᤀᤠᤒᤧᤴ ᤌᤠᤛᤡᤱᤅᤠᤱ ᤐᤣ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤁᤧᤖᤧᤰ ᤋᤠᤰᤁᤴᤍᤧᤀᤠᤱ ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤂᤧᤍᤩᤧ॥

᥋ ᤂᤧᤒᤩᤠᤱ ᤂᤢᤏᤧ᤹ ᤏᤢ᤺ᤰᤂᤧᤍᤩᤧᤀᤠᤱ ᤕᤠᤶᤏᤠ᤺ᤳᤏᤡ᤺ᤳ ᤆᤥᤃᤢᤛᤡᤒᤠᤜᤠ᤹ ᤁᤶᤓᤗ᤹ᤖᤡᤰ ᤍᤠᤀᤢᤍᤧᤴ ᤆᤧᤰᤋᤢ- “ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤕᤠᤱᤔᤠ ᤁᤧᤛᤢᤰᤐᤠ ᤀᤡᤛᤪᤠᤀᤡᤗᤀᤥ ᥇᥇.᥆᥆.᥆᥆᥆ ᤏᤢ ᤕᤜᤢᤍᤠᤀᤥ ᥊.᥍᥆.᥆᥆᥆ ᤔᤧᤘᤠ᤹ᤖᤧᤳᤇ॥”

᥌ ᤁᤖ ᤕᤥᤀᤠᤒᤖᤧ ᤗᤧᤒᤡ ᤏᤢ ᤒᤣᤏᤩᤠᤔᤡᤏᤡᤜᤠ᤹ ᤕᤠᤶᤏᤠ᤺ᤳᤏᤡ᤺ᤳ ᤔᤧᤈᤥᤃᤢᤛᤡᤴ. ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤁᤢᤀᤡᤱᤍᤳᤋᤡᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤧᤴᤍᤠᤀᤣ ᤘᤕᤧ॥

᥍ ᤁᤴ ᤀᤡᤱᤈᤠ᤺ᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤵᤑᤧ᤺ᤶᤒᤠ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ॥

᥎ ᤂᤧᤒᤩᤠᤱ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤀᤠᤱᤃᤠ᤹ ᤛᤠ᤹ᤖᤡᤰ ᤕᤶᤒᤠ ᤗᤠᤕᤥ ᤆᤥᤃᤢᤱ᥄ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ. ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤧᤸᤗᤧ ᤀᤠᤀᤠᤵᤋᤡᤰᤁᤧᤴ ᤂᤧᤳᤋᤠᤱ ᤐᤡᤖᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥”

᥏ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤖᤧ ᤁᤢᤄᤠᤃᤧᤀᤡᤰᤐᤠ ᤃᤠᤍᤧᤴ ᤔᤧᤳᤋᤢ.

᥇᥆ “ᤂᤧᤏᤧ᤹ ᤐᤥᤃᤧᤀᤠᤱ ᤍᤠᤀᤢᤍᤧᤴ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤃᤡ ᤛᤢᤶᤛᤡ ᤐᤠ᤺ᤴᤜᤠ᤹ ᤕᤢᤰᤂᤢᤱᤗ ᤐᤳᤋᤠ॥ ᤂᤧᤱᤜᤠ᤹ᤀᤥᤗᤠᤶ ᤗᤳᤇᤠ ᤛᤣᤃᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤁᤧᤛᤶᤎᤠᤱ ᤋᤠᤖᤢᤱ᤹॥’”

᥇᥇ ᤁᤸᤗᤧᤆᤥᤃᤢᤸᤗᤧ ᤃᤠᤍᤧᤴ ᤍᤠᤀᤢᤍᤖᤧᤀᤥ ᤐᤣᤀᤠᤱ ᤀᤰᤂᤣ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢ᤹- ‘ᤂᤧᤏᤧ᤹ ᤗᤳᤇᤠ ᤛᤣᤃᤧ᤹-

᥇᥈ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤛᤠᤰᤘᤠ᤺ᤴ ᤋᤠᤒᤠ. ᤀᤡᤃᤪ ᤗᤠ ᤛᤢᤶᤛᤡ ᤌᤠᤖᤡᤰ ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ ᤋᤢᤰᤂᤣ ᤁᤧᤶᤈᤠ᤺ᤵᤐᤠ. ᤀᤡᤃᤪ ᤛᤢᤶᤕᤧᤴ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤧᤖᤧᤰ ᤔᤠᤱᤍᤢᤰᤔᤠ ᤋᤠᤖᤢᤒᤠ॥ ᤀᤠᤱᤃᤠ᤹ ᤁᤧᤒᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤌᤣ ᤏᤢᤃᤵ ᤐᤡᤖᤢᤱᤒᤠᤒᤣ’ ᤔᤧᤳᤋᤠᤱᤅᤧ᤹॥”

᥇᥉ ᤂᤧᤒᤩᤠᤱ ᤍᤠᤀᤢᤍᤖᤧ ᤃᤠᤍᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤥ ᤌᤩᤠᤱᤅᤠᤱ ᤘᤠ᤹ᤀᤠ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥᤀᤣ ᤌᤠᤀᤠᤖ ᤕᤠ᤺ᤴᤍᤠᤱᤅᤧ᤹॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥᤰ॥ ᤁᤖ ᤀᤠᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠ ᤔᤧᤒᤥ᤺ᤱᤏᤧᤴᤗ॥”

᥇᥊ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗ ᤁᤧᤖᤧᤰᤁᤣ ᤗᤳᤇᤠ ᤔᤠᤱᤍᤢᤰᤔᤠ ᤐᤠᤱᤄᤢ ᤋᤠᤛᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤏᤢᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ ᤔᤧᤛᤩᤧ॥

᥇᥋ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤠᤱᤗᤠᤀᤡᤱᤒᤠ ᤌᤡᤰ ᤐᤠᤱᤄᤢᤕᤢᤛᤢ॥ ᤁᤖ ᤂᤢᤏᤧ ᤂᤧᤴ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤏᤡᤛᤢᤀᤠᤱ ᤂᤧᤴ ᤂᤠᤵᤐᤢᤌᤩᤱ ᤆᤥ᤺ᤰᤔᤠᤗᤠᤶ ᤁᤢᤏᤡᤱᤘᤠ᤹ ᤏᤢ᤺ᤰᤋᤢᤀᤠᤱ ᤂᤧᤴ ᤂᤠᤵᤐᤢᤌᤩᤱ ᤁᤧᤈᤥ᤺ᤰᤐᤠ ᤔᤠᤱᤗᤠᤀᤡᤱᤒᤧᤴ ᤔᤧᤳᤋᤢ. “ᤀᤠᤸᤗ ᤕᤠ᤺ᤰᤋᤢ᥄ ᤁᤧᤜᤢᤰᤁᤡᤴ ᤆᤰ ᤌᤠᤛᤧ᤹᥄” ᤂᤧᤴ ᤕᤧᤶᤔᤥ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤕᤒᤢᤛᤡ ᤀᤖᤦᤏᤠ᤺ᤸᤗᤧ ᤁᤢᤈᤠ ᤌᤠᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤕᤧᤶᤛᤡᤱᤅᤠᤱ ᤕᤧᤒᤧ॥

᥇᥌ ᤍᤠᤀᤢᤍᤧᤴ ᤌᤥᤜᤠᤱ ᤗᤧᤵᤔᤠᤱ ᤀᤥᤔᤕᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠ ᤀᤡᤱᤒᤧᤴ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤗᤢᤶᤔᤥ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤀᤠᤱ ᤕᤖᤢᤛᤗᤧᤔ ᤛᤶᤎᤠᤱ ᤛᤴᤇᤢᤀᤠᤱ ᤕᤧᤒᤧᤃᤖᤧᤒᤠ ᤏᤡᤛᤢ॥ ᤂᤧᤒᤩᤠᤱ ᤍᤠᤀᤢᤍᤧᤴ ᤏᤢ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤛᤃᤡᤋᤣᤳ ᤔᤧᤈᤠᤰᤂᤢᤀᤠᤱ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱ॥

᥇᥍ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ. “ᤌᤰᤗᤡᤜᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ᤏᤡ ᤀᤡᤱᤍᤳ ᤆᤥᤃᤢᤱᤅᤠᤱ ᤘᤕᤧ॥ ᤀᤠᤱᤃᤠ᤹ᤏᤣ ᤗᤠᤕᤥ ᤆᤥᤃᤢᤱᤅᤠᤱ ᤕᤠ᤺ᤶᤒᤰ ᤑᤣ᤺ᤴᤍᤢᤱᤅᤠᤱ ᤘᤕᤧ॥ ᤁᤖ ᤐᤵᤐᤪᤠ᤹ᤔᤠ ᤂᤧᤴ ᤁᤢᤍᤥ᤺ᤵᤔᤠ ᤔᤧᤸᤗᤢᤰ ᤜᤧᤰᤋᤱᤒᤠ ᤔᤏᤠᤜᤠ᤹ᤖᤧ ᤌᤣ ᤔᤧᤈᤥᤃᤢᤀᤠᤱ ᤘᤕᤧᤒᤣ᥅ ᤕᤜᤘᤣ ᤍᤠᤱᤒᤠ. ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥᤒᤠ ᤔᤡᤱᤍᤧᤴ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤜᤡᤶᤛᤕᤱ ᤛᤶᤎᤠᤱ ᤌᤠᤖᤖᤥ. ᤁᤖ ᤁᤴ ᤔᤧᤰᤔᤠᤛᤡᤔᤠᤴ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤛᤶᤎᤠᤱ ᤔᤧᤎᤠᤏᤧᤴᤗᤖᤥ॥”

᥇᥎ ᤍᤠᤀᤢᤍᤧᤴ ᤕᤒᤢᤛᤡ ᤀᤖᤦᤏᤠ᤺ᤸᤗᤧ ᤁᤢᤈᤠ ᤌᤠᤶᤔᤠᤍᤧᤴᤏᤥ ᤐᤣᤃᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤧ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤃᤠᤍᤧᤴ ᤔᤧᤳᤋᤢ॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤃᤠᤍᤖᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤍᤠᤀᤢᤍᤧᤴ ᤂᤧᤳᤌᤥ ᤌᤥ᤺ᤰᤛᤡᤱᤅᤠᤱ ᤐᤣ॥

᥈᥆ ᤀᤖᤦᤏᤠ᤺ᤴ ᤔᤠᤛᤡ ᤏᤢᤰᤏᤢ ᤕᤠᤃᤧ॥ ᤂᤢᤏᤧ᤹ ᤀᤰᤂᤣ ᤜᤡᤛᤡᤱᤅᤡᤸᤗᤧ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤏᤡᤛᤢ॥ ᤀᤖᤦᤏᤠ᤺ᤴᤏᤢ ᤁᤧᤘᤠ᤹ᤒᤠ ᤂᤢᤏᤧ᤹ ᤁᤢᤛ᤻ᤛᤠ ᤗᤡᤛᤡᤜᤠ᤹ ᤆᤠᤜᤡ᤺ᤴ ᤔᤧᤈᤡᤱᤛᤡᤱ॥

᥈᥇ ᤍᤠᤀᤢᤍᤧᤴ ᤂᤧᤸᤗᤧ ᤁᤢᤒᤣᤛᤠᤱ ᤁᤧᤖᤧᤸᤗᤧ ᤀᤖᤦᤏᤠ᤺ᤸᤗᤧ ᤀᤥᤔᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤛᤢᤀᤠᤱ ᤆᤠᤎᤠᤶᤔᤠᤍᤧᤴᤏᤥᤗᤠᤶ ᤐᤥᤃᤧ ᤑᤧᤖᤧᤀᤠᤱ ᤂᤢᤏᤧ᤹ ᤁᤢᤍᤃᤡ ᤂᤠᤶᤒᤠᤱᤅᤥ ᤛᤠᤒᤴ ᤜᤒᤳ ᤑᤴᤇᤡᤱ॥

᥈᥈ ᤍᤠᤀᤢᤍᤖᤧ ᤀᤖᤦᤏᤠ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤁᤴ ᤆᤠᤎᤠᤶᤔᤠᤍᤧᤴᤏᤥᤒᤠ ᤗᤠᤈᤣ᤺ᤴ ᤐᤡᤖᤠᤱᤅᤧ᤹ ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤆᤥ᤺ᤰᤔᤠ ᤛᤢᤰᤋᤢᤱᤗ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤁᤧᤎᤠᤒᤠ ᤔᤠᤱᤍᤢᤰᤔᤧᤴ ᤐᤣ᤺ᤰᤗ॥ ᤂᤧᤸᤗᤧ ᤕᤠᤖᤢᤒᤠ ᤁᤢᤔᤧᤸᤗᤢᤱᤅᤥ ᤀᤠᤱᤃᤠ᤹ᤀᤥ ᤛᤱᤄᤧ᤹॥”

᥈᥉ ᤀᤖᤦᤏᤠ᤺ᤸᤗᤧ ᤍᤠᤀᤢᤍᤧᤴ ᤔᤧᤳᤋᤢ. “ᤂᤧᤴ ᤂᤧᤏᤧ᤹ ᤋᤣ᤹ᤖᤧ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤌᤣ ᤆᤥ᤺ᤰᤔᤠ ᤁᤧᤏᤡᤱᤘᤠ᤹ ᤘᤠ᤹ ᤆᤥᤃᤧ᤹॥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤵᤔᤥ ᤁᤢᤶᤒᤠᤒᤠ ᤐᤡᤳᤜᤠ᤹ ᤔᤧᤕᤧᤵ. ᤆᤠᤏᤢᤰᤔᤠ ᤛᤡᤱᤜᤠ᤹ ᤜᤠ᤺ᤶᤔᤠ ᤛᤡᤱ ᤏᤢ ᤔᤠᤛᤡ᤺ᤴ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤘᤠ᤹॥ ᤀᤠᤱᤃᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤍᤠᤱᤒᤠ ᤐᤡᤏᤧᤖᤥ॥”

᥈᥊ ᤁᤖ ᤍᤠᤀᤢᤍ ᤜᤠᤱᤅᤡᤸᤗᤧ ᤀᤖᤦᤏᤠ᤺ᤴ ᤔᤧᤳᤋᤢ. “ᤔᤧ᤺ᤴ. ᤀᤠᤱᤃᤠ᤹ ᤁᤧᤖᤧᤰ ᤁᤢᤔᤧᤸᤗᤢᤱ ᤐᤡᤏᤧ॥ ᤀᤠᤱᤃᤠ᤹ ᤁᤢᤔᤧᤸᤗᤢᤱ ᤔᤧᤴᤜᤢᤱᤅᤣᤒᤠ ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤋᤠ᤺ᤰᤋᤢᤱᤅᤠᤱ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥ᤺ᤴᤏᤠᤴ॥”

᥈᥋ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤗᤠᤈᤣ᤺ᤸᤗᤧ ᤗᤠᤃᤡ ᤍᤠᤀᤢᤍᤖᤧ ᤀᤖᤦᤏᤠ᤺ᤴ ᤁᤡᤵ ᤋᤢᤰᤛᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤣ᤹ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ॥

᥈᥌ ᤀᤠᤶᤓᤠ ᤂᤧᤵᤔᤥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴ ᤆᤥᤃᤢᤀᤠᤱ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠᤗᤠᤶ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡ ᤌᤠᤛᤢᤀᤠᤱ ᤏᤢᤃᤵ ᤐᤡᤖᤢ॥

᥈᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤴ ᤔᤠᤱᤗᤠᤀᤡᤱᤒᤧᤸᤗᤧ ᤁᤢᤍᤠᤓᤣ᤺ᤴ ᤁᤢᤛᤢ᤺ᤵᤐᤥ ᤕᤠᤰᤋᤢ॥

᥈᥎ ᤜᤠᤒᤠ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤒᤢᤛᤡ ᤀᤖᤦᤏᤠ᤺ᤸᤗᤧ ᤁᤢᤈᤠ ᤌᤠᤶᤔᤠᤍᤧᤴᤏᤥ ᤏᤢᤃᤵ ᤐᤡᤖᤠᤱ ᤁᤧᤗ᤹ᤒᤠ ᤏᤡᤛᤢᤀᤠᤱ ᤍᤠᤀᤢᤍᤖᤧ ᤂᤧᤵᤔᤥ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥

᥈᥏ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤥᤛᤠ᤺ᤸᤗᤧ ᤆᤥᤃᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤃ ᤂᤧᤴ ᤕᤧᤶᤔᤥ ᤌᤠᤖᤡᤰ ᤃᤡᤒᤥᤏᤀᤥᤒᤠ ᤀᤢ᤺ᤰᤆᤶᤈᤶᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠᤍᤧᤴᤏᤡᤴᤏᤧ ᤏᤧᤛ᤻ᤛᤧ॥

᥉᥆ ᤁᤖ ᤕᤜᤘᤣ ᤍᤠᤱᤒᤧᤴ ᤐᤠ᤺ᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤍᤠᤀᤢᤍᤧᤴ ᤐᤣ᤺ᤰᤔᤠ ᤔᤧᤴᤇᤢᤰᤁᤣ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤴ ᤔᤠᤱᤗᤠᤀᤡᤱᤒᤧᤸᤗᤧ ᤁᤢᤍᤠᤓᤣ᤺ᤸᤗᤧ ᤂᤢᤏᤧ᤹ ᤁᤢᤛᤠᤶᤔᤡᤰ ᤔᤕᤧᤀᤠᤱ ᤘᤕᤧᤖᤥ॥

᥈᥈

ᤂᤧᤒᤩᤠᤱ ᤍᤠᤀᤢᤍᤖᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤕᤢᤰᤏᤠᤍᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤶᤓᤠ ᤁᤵᤔᤥ ᤐᤥᤱ᤹. ᤜᤧᤰᤁᤩᤠᤱ ᤀᤠᤶᤓᤠ ᤁᤵᤔᤥᤀᤣ ᤀᤡᤛᤪᤠᤀᤡᤗᤖᤧ ᤗᤠᤃᤡ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤐᤥᤱᤗᤥ॥”

ᤔᤠᤱᤜᤡᤶ ᤆᤥ᤺ᤰᤔᤠ ᤕᤠᤖᤡᤵ

᥈ ᤂᤶᤓᤩᤠᤱ ᤍᤠᤀᤢᤍᤖᤧ ᤀᤡᤛᤪᤠᤀᤡᤗᤀᤥ ᤁᤧᤕᤢᤱᤒᤠ ᤁᤧᤖᤧᤰ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤆᤢᤶᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤗᤢᤱᤜᤠ᤹ ᤔᤧᤄᤰᤋᤢᤀᤠᤱ ᤕᤠᤖᤡᤵ ᤔᤧᤈᤥᤃᤢᤖ ᤑᤠ᤹ᤀᤠᤱ ᤕᤠ᤺ᤶᤒᤰᤁᤥ ᤑᤳᤇᤢᤛᤡ॥

᥉ ᤂᤢᤏᤧ᤹ ᤑᤧᤴᤋᤡᤱ ᤏᤢ ᤗᤠᤶᤎᤣᤳ ᤁᤢᤓᤡ᤺ᤵᤔᤠ ᤁᤠᤷᤘᤠᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤕᤖᤡᤰ ᤑᤧᤴᤈᤣ᤹ ᤐᤡᤖᤢᤛᤡ. ᤜᤧᤰᤁᤩᤠᤱ ᤌᤠᤱᤔᤠ ᤛᤢᤰᤔᤧᤴᤍᤧᤳᤋᤣ ᤕᤠᤖᤡᤰ ᤁᤠᤛᤠᤀᤠᤱ ᤐᤡᤖᤢᤛᤡ॥

᥊ ᤜᤧᤰᤁᤩᤠᤱ ᤛᤠᤶᤔᤠᤱᤛᤡᤱ ᤜᤧᤰᤔᤏᤠᤒᤠ ᤛᤡᤱᤜᤠ᤹ ᤏᤡ᤺ᤵᤔᤧᤴᤍᤣᤳᤋᤣ ᤗᤢᤵᤛᤢ. ᤛᤡᤍᤥᤏ ᤏᤢ ᤋᤢᤖᤥᤛᤒᤠ ᤔᤏᤠᤜᤠ᤹ᤖᤧ ᤍᤠᤀᤢᤍᤖᤧ ᤁᤢᤗᤠᤃᤡ ᤘᤧᤳᤋᤧᤛᤖᤧ ᤛᤠᤶᤔᤠᤱᤛᤡᤱᤜᤠ᤹ ᤔᤧᤕᤢᤖᤢ ᤔᤧᤒᤡᤖᤢ॥

᥋ ᤍᤠᤀᤢᤍᤖᤧ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤜᤡᤶᤔᤡᤴ ᤛᤠ᤹ᤖᤡᤰᤁᤣ ᤁᤧᤄᤧᤶᤛᤡᤱᤒᤠ ᤏᤢ ᤁᤠᤰ ᤗᤠᤈᤣ᤹ᤜᤠ᤹ᤀᤥ ᤁᤧᤀᤡᤱᤒᤠ ᤏᤢ ᤁᤢᤔᤡᤱ ᤁᤧᤍᤡ᤺ᤵᤐᤠ ᤐᤥᤱᤔᤠ ᤐᤥᤱ᤹ ᤁᤖ ᤀᤠᤱᤃᤠ᤹ ᤀᤠᤛ᤻ᤛᤠ ᤛᤥᤗᤥᤔᤏᤧᤴ ᤆᤢ᤺ᤰᤐᤠ ᤛᤣ᤺ᤵᤔ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ᤀᤣ ᤜᤡᤛᤢᤱ ᤋᤱᤄᤢᤱ᤹॥” ᤁᤸᤗᤧᤆᤥᤃᤢᤸᤗᤧ ᤍᤠᤀᤢᤍᤖᤧ ᤂᤢᤏᤧ᤹ ᤁᤢᤛᤡᤔᤠᤏᤢ᤺ᤸᤗᤧ ᤋᤃᤡ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤛᤠᤔᤠᤜᤠ᤹ ᤕᤠᤖᤡᤵ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥌ ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤗᤳᤇᤠ ᤜᤡᤶ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢ॥

᥍ ᤂᤢᤏᤧ᤹ ᤛᤥᤗᤥᤔᤏᤧᤴ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤗᤧ ᤗᤠᤃᤡ ᤗᤳᤇᤠ ᤜᤡᤶ ᤆᤥ᤺ᤰᤔᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤕᤧ॥

᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤜᤧᤰᤁᤣ ᤆᤥ᤺ᤰᤔᤠ ᤔᤧᤓᤠ᤺ᤰᤋᤠᤱᤅᤡᤴᤏᤠᤱ ᤐᤠ᤺ᤳᤋᤢ. ‘ᤂᤧᤏᤧ᤹ ᤕᤖᤡᤰ ᤔᤠᤰᤂᤡ᤹ᤛᤡᤘᤠ ᤁᤧᤛᤧᤛᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤕᤶᤒ᤻ᤕᤶᤒᤠ ᤌᤱ ᤁᤧᤈᤥᤃᤢᤀᤠᤱ ᤘᤠ᤹॥ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤂᤧᤏᤧ᤹ ᤁᤴ ᤜᤡᤶᤔᤡᤴ ᤆᤥ᤺ᤰᤔᤠ ᤁᤧᤱᤄᤥᤛᤢᤴ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤔᤡᤰᤛᤠᤀᤥ ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤖᤡᤰ ᤔᤠᤰᤂᤡ᤹ ᤁᤧᤛᤧᤛᤢᤀᤠᤱ ᤘᤠ᤹॥

᥏ ᤁᤖ ᤂᤧᤏᤧ᤹ ᤁᤧᤛ᤻ᤛᤠ ᤌᤡᤰ ᤘᤠ᤹. ᤂᤧᤴ ᤛᤏᤠᤖᤢᤱ ᤔᤏᤠ ᤐᤥᤱ᤹॥ ᤀᤠᤱᤃᤠ᤹ ᤁᤧᤖᤧᤰ ᤐᤡᤛᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ᤗᤠᤶ ᤁᤶᤒᤪᤠᤱ ᤔᤧᤳᤋᤢᤱ᤹॥ ᤂᤧᤸᤗᤧ ᤁᤢᤔᤡᤱ ᤛᤥᤗᤥᤔᤏb ᤐᤥᤱ᤹॥ ᤂᤢᤏᤧ᤹ ᤁᤢᤜᤠᤱᤕᤢᤰ ᤕᤧᤶᤔᤥ ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤛᤏᤠᤖᤢᤱ ᤏᤢ ᤆᤡᤈᤡ ᤕᤧᤶᤕᤧᤶ ᤔᤧᤳᤋᤢᤱ᤹॥

᥇᥆ ᤂᤧᤸᤗᤧᤀᤣ ᤀᤠᤱᤃᤠ᤹ ᤀᤠᤔᤡᤱᤅᤥ ᤗᤳᤇᤠ ᤜᤡᤶ ᤆᤥᤃᤢ᤹॥ ᤂᤧᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤐᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤁᤢᤶᤒᤠ ᤐᤥ᤺ᤱᤅᤠ॥ ᤂᤶᤓᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤀᤥ ᤛᤍᤠᤍᤡᤱᤗᤧ ᤗᤠᤃᤡ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥᤒᤠ ᤜᤠᤱᤕᤢᤰᤏᤠ᤺ᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢᤱ᤹॥’

᥇᥇ “ᤀᤠᤸᤗ ᤀᤠᤛ᤻ᤛᤠ ᤛᤥᤗᤥᤔᤏᤀᤣ. ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ᤏᤢ ᤘᤠ᤹ᤖᤖᤥ॥ ᤂᤢᤏᤧ᤹ ᤁᤢᤜᤡᤶᤔᤡᤴ ᤂᤧᤏᤧ᤹ᤀᤣ ᤁᤧᤈᤥᤃᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤁᤧᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤖ. ᤜᤧᤰᤁᤩᤠᤱ ᤂᤧᤏᤧ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤆᤥᤃᤧ᤹ᤀᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ ᤁᤧᤒᤡᤖ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤕᤢᤰ ᤁᤧᤒᤡ᤺ᤸᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤧ ᤏᤠ᤺ᤳᤋᤧ᤹ᤀᤥ॥

᥇᥉ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤏᤢ ᤁᤢᤎᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰ ᤁᤧᤗ᤹ᤏᤣᤓᤃᤪ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤖᤥ॥ ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹. ᤔᤧᤃᤡᤛᤧᤴᤏᤧ᤹ ᤜᤧᤰᤁᤩᤠᤱ ᤁᤢᤏᤡᤱᤛᤠᤱ ᤁᤧᤒᤢᤰᤐᤠ ᤔᤧᤒᤥ᤺ᤰᤂᤧᤴᤏᤧ᤹॥

᥇᥊ “ᤛᤠ᤹ᤖᤡᤰ ᤋᤢᤰᤂᤣ ᤆᤥᤃᤢᤱᤅᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᥇.᥆᥆.᥆᥆᥆ ᤋᤥᤖᤠd ᤛᤠᤶᤔᤩᤠᤱ. ᥇᥆.᥆᥆.᥆᥆᥆ ᤋᤥᤖᤠe ᤕᤢᤵᤐᤠ. ᤌᤠᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤁᤠᤛᤠ ᤏᤢ ᤑᤧᤴᤈᤣ᤹ ᤋᤠᤱᤄᤢᤱᤅᤠᤱ ᤘᤠ᤹॥ ᤛᤡᤱᤜᤠ᤹ ᤏᤢ ᤗᤢᤱᤜᤠ᤹ᤀᤠᤱ ᤗᤢᤵᤛᤢᤱᤅᤠᤱ ᤏᤧᤖᤥ॥ ᤂᤧᤵᤔᤥ ᤂᤧᤏᤧ᤹ ᤘᤣ᤹ ᤕᤥ᤹ᤔᤠ ᤁᤧᤛᤢᤰᤋᤢ᤹॥

᥇᥋ ᤂᤧᤴᤏᤢ᤺ᤸᤗᤧ ᤘᤣ᤹ ᤂᤧᤏᤧ᤹ᤏᤢ ᤕᤖᤡᤰ ᤆᤥᤒᤣᤃᤢᤜᤠ᤹. ᤗᤢᤱᤃᤠᤶᤒᤠᤜᤠ᤹. ᤗᤢᤱᤃᤧᤄᤰᤐᤠᤜᤠ᤹. ᤛᤡᤱᤃᤠᤶᤒᤠᤜᤠ᤹.

᥇᥌ ᤜᤧᤰᤁᤩᤠᤱ. ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ ᤏᤢ ᤑᤧᤴᤈᤣ᤺ᤸᤗᤧᤴ ᤁᤧᤖᤧᤰ ᤐᤖᤡᤰᤐᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡ᤺ᤳᤔᤧᤴᤍᤧᤳ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤔᤏᤠᤜᤠ᤹ᤀᤠᤱ ᤔᤧᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤠ᤺ᤶᤒᤰᤁᤡᤴ ᤜᤣ᤺ᤰᤋᤧ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ᤏᤢ ᤘᤠ᤹ᤖᤖᤥ॥”

᥇᥍ ᤍᤠᤀᤢᤍᤖᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤑᤠ᤹ᤖᤠᤶᤔᤧ᤹ ᤑᤠ᤹ᤀᤠᤱ ᤀᤰᤋᤱᤒᤠ ᤀᤡᤱᤍᤳ ᤐᤡᤖᤢᤛᤡ.

᥇᥎ “ᤌᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤜᤥ᤺ᤵᤐᤡ᥅ ᤂᤢᤏᤧ᤹ ᤁᤧᤖᤧᤰ ᤐᤡᤛᤠᤱ ᤂᤡᤏᤡ᤹ ᤋᤠᤵᤌᤣᤰ ᤕᤠᤶᤎᤣᤰ ᤁᤧᤃᤳᤋᤡᤒᤠ ᤜᤥ᤺ᤵᤐᤡ᥅ ᤂᤢᤏᤧ᤹ ᤁᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤕᤢᤰᤁᤥ ᤕᤢᤰᤂᤢᤛᤡᤀᤠᤱ ᤘᤠ᤹॥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤔᤧᤘᤠ᤹॥

᥇᥏ ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤖᤧᤰ ᤏᤡᤱᤘᤠ᤹ ᤏᤢ ᤛᤡᤰᤗᤢᤱᤔᤠ᤹ᤖᤧ ᤁᤥ᤺ᤳᤋᤧᤶᤔᤧ᤹॥ ᤂᤢᤏᤧ᤹ ᤁᤢᤛᤣᤛᤣᤍᤧᤴ ᤆᤥ᤺ᤰᤔᤠ ᤜᤣ᤺ᤰᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤂᤵᤐᤩᤠ ᤛᤠᤔᤠᤜᤠ᤹ ᤂᤢᤏᤧ᤹ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤁᤧᤈᤥᤃᤢᤶᤒᤠ ᤔᤠᤱᤜᤡᤶᤔᤥ ᤂᤡᤏᤡ᤹ ᤑᤧᤵᤔᤠ ᤁᤧᤛᤢᤰᤋᤢᤶᤗᤖᤥ॥”

b 

᥈᥈:᥏ ᤛᤥᤗᤥᤔ ᤑᤠ᤹ᤀᤡᤴ ᤜᤡᤒᤪᤢᤀᤥ “ᤛᤏᤠᤖᤢᤱ” ᤐᤥᤱ᤹

d 

᥈᥈:᥇᥊ ᥉.᥊᥆᥆ ᤋ᤺ᤴ

e 

᥈᥈:᥇᥊ ᥉᥊.᥆᥆᥆ ᤋ᤺ᤴ

ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ

᥈᥉

ᤀᤠᤸᤗ ᤍᤠᤀᤢᤍᤧᤴ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤕᤖᤡᤰ ᤋᤱᤒᤣ ᤕᤥᤖᤧᤀᤠᤱ ᤘᤕᤧ. ᤂᤧᤒᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤀᤡᤛᤪᤠᤀᤡᤗᤀᤥ ᤜᤠᤱ ᤆᤥᤃᤢ॥

᥈ ᤍᤠᤀᤢᤍᤖᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤗᤠᤶᤗᤥᤒᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤑᤢᤰᤂᤢᤛᤡ॥

᥉ ᤗᤧᤒᤡᤜᤠ᤹ᤀᤥ ᤋᤱᤒᤣ ᤛᤢᤶᤒᤥᤱ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤕᤥᤒᤠᤜᤠ᤹ ᤔᤧᤏᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤔᤏᤠᤜᤠ᤹ ᤁᤧᤖᤧᤰᤗᤧ ᥉᥎.᥆᥆᥆ ᤔᤧᤘᤕᤧ॥

᥊ ᤂᤧᤱᤜᤠ᤹ᤀᤥᤒᤠ ᥈᥊.᥆᥆᥆ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᥌.᥆᥆᥆ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤂᤠᤛᤧᤴᤗᤥ᤺ᤶᤒᤠᤜᤠ᤹.

᥋ ᥊.᥆᥆᥆ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹. ᤜᤧᤰᤁᤩᤠᤱ ᥊.᥆᥆᥆ ᤔᤏᤠᤖᤧ ᤆᤠᤜᤡ᤺ᤴ ᤔᤢᤰᤗᤠᤜᤠ᤹ ᤔᤢᤱᤔᤠᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤔᤢᤖᤠ ᤔᤧᤳᤋᤢᤛᤡ॥

᥌ ᤍᤠᤀᤢᤍᤖᤧ ᤗᤧᤒᤡᤜᤠ᤹ ᤂᤢᤴᤇᤡ᤹ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤃᤣᤷᤛᤥᤏ. ᤁᤜᤠᤋ ᤏᤢ ᤔᤖᤠᤖᤡ᤺ᤴ ᤁᤢᤗᤢᤵ ᤛᤢᤶᤛᤡᤀᤥ ᤛᤧᤴᤍᤢᤛᤡᤖᤥ॥

ᤃᤣᤷᤛᤥᤏᤡᤜᤠ᤹

᥍ ᤃᤣᤷᤛᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹-

ᤗᤠᤍᤠᤏ ᤏᤢ ᤛᤡᤔᤡ॥

᥎ ᤗᤠᤍᤠᤏᤖᤧ ᤁᤢᤛ᤻ᤛᤠᤜᤠ᤹-

ᤁᤢᤛ᤻ᤛᤠ ᤋᤢᤶᤒᤠ ᤕᤜᤡᤀᤣᤗ. ᤈᤣᤋᤠᤔ ᤏᤢ ᤕᤥᤀᤣᤗ ᤁᤧᤖᤧᤰᤗᤧ ᤛᤢᤶᤛᤡ॥

᥏ ᤛᤡᤔᤡᤖᤧ ᤁᤢᤛ᤻ᤛᤠᤜᤠ᤹-

ᤛᤗᤥᤔᤥᤋ. ᤜᤈᤡᤀᤣᤗ ᤏᤢ ᤜᤠᤖᤠᤏ ᤁᤧᤖᤧᤰᤗᤧ ᤛᤢᤶᤛᤡ॥

ᤗᤠᤍᤠᤏᤖᤧ ᤁᤢᤜᤡᤶᤛᤕᤱᤅᤥᤒᤠ ᤗᤠᤶᤗᤥᤒᤠᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤔᤧᤘᤕᤧ॥

᥇᥆ ᤜᤧᤰᤁᤩᤠᤱ ᤛᤡᤔᤡᤖᤧ ᤁᤢᤛ᤻ᤛᤠᤜᤠ᤹-

ᤕᤜᤋ. ᤈᤡᤈᤠ. ᤕᤣᤀᤢᤛ ᤏᤢ ᤒᤖᤡᤀᤠ॥

ᤛᤡᤔᤡᤖᤧ ᤁᤢᤛ᤻ᤛᤠᤜᤠ᤹ ᤁᤧᤖᤧᤰᤗᤧ ᤗᤡᤛᤡ ᤜᤠᤒᤠ ᤁᤥᤜᤠ᤹ᤀᤣ ᤔᤧᤘᤕᤧ॥

᥇᥇ ᤕᤜᤋᤧᤴ ᤆᤠᤜᤡ᤺ᤴ ᤁᤢᤛ᤻ᤛᤠ ᤋᤢᤶᤒᤠ ᤘᤕᤧ. ᤏᤡᤛᤡᤃᤣ᤺ᤰᤐᤠ ᤈᤡᤈᤠ. ᤁᤖ ᤕᤣᤀᤢᤛ ᤏᤢ ᤒᤖᤡᤀᤠᤖᤧ ᤛᤢ᤺ᤸᤗᤡᤰᤗᤰ ᤂᤢᤴᤇᤡ᤹ ᤛᤠᤀᤣᤜᤠ᤹ ᤔᤧᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤗᤳᤇᤠ ᤜᤡᤶᤛᤕᤱᤅᤥ ᤔᤧᤏᤡᤖᤢᤛᤡᤖᤥ॥

ᤁᤜᤠᤋᤡᤜᤠ᤹

᥇᥈ ᤁᤜᤠᤋᤖᤧ ᤁᤢᤛ᤻ᤛᤠᤜᤠ᤹-

ᤀᤔᤪᤠᤔ. ᤕᤡᤛᤜᤠᤖ. ᤜᤣᤒᤪᤥᤏ ᤏᤢ ᤀᤢᤈ᤻ᤈᤡᤀᤣᤗ ᤁᤧᤖᤧᤰᤗᤧ ᤗᤡᤛᤡ॥

᥇᥉ ᤀᤔᤪᤠᤔᤖᤧ ᤁᤢᤛ᤻ᤛᤠᤜᤠ᤹

ᤜᤠᤖᤢᤏ ᤏᤢ ᤔᤥᤛᤠ॥

ᤜᤠᤖᤢᤏᤧᤴ ᤆᤠᤜᤡ᤺ᤴ ᤗᤠ᤺ᤳᤗᤠ᤺ᤳ ᤔᤧᤛᤧᤴᤍᤢᤀᤠᤱ ᤘᤕᤧ॥ ᤂᤧᤴ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣ ᤐᤠ᤺ᤴᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤏᤢ ᤂᤢᤏᤧ᤹ ᤁᤢᤍᤃᤡ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤥ ᤀᤠᤓᤧᤸᤗᤧᤛᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤔᤠᤛᤡᤖᤧ ᤗᤠᤃᤡ ᤔᤧᤘᤕᤧ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠ ᤔᤥᤛᤠ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤆᤠᤜᤡ᤺ᤴ ᤗᤧᤒᤡᤖᤧ ᤁᤢᤎᤠ᤺ᤰᤁᤥᤒᤠ ᤔᤧᤗᤣ᤺ᤳᤋᤢᤛᤡ॥

᥇᥋ ᤔᤥᤛᤠ᤺ᤸᤗᤧ ᤁᤢᤛ᤻ᤛᤠᤜᤠ᤹-

ᤃᤣᤷᤛᤥᤔ ᤏᤢ ᤀᤣᤗᤡᤀᤣᤈᤖ॥

᥇᥌ ᤃᤣᤷᤛᤥᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤛᤢᤒᤠᤀᤣᤗᤧᤴ ᤋᤢᤶᤒᤠ ᤘᤕᤧ॥

᥇᥍ ᤀᤣᤗᤡᤀᤣᤈᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹-

ᤖᤜᤒᤩᤠᤜ᤺ᤴ ᤋᤢᤶᤒᤠ ᤛᤠ ᤘᤕᤧ॥

ᤀᤣᤗᤡᤀᤣᤈᤖᤖᤧ ᤘᤣ᤹ ᤁᤢᤛ᤻ᤛᤠᤜᤠ᤹ ᤔᤧᤜᤥ᤺ᤵᤋᤧ. ᤁᤖ ᤖᤜᤒᤩᤠᤜᤖᤧ ᤁᤢᤛ᤻ᤛᤠᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤔᤧᤘᤕᤧ॥

᥇᥎ ᤕᤡᤛᤜᤠᤖᤖᤧ ᤁᤢᤛ᤻ᤛᤠᤜᤠ᤹-

ᤛᤗᤥᤔᤡᤋᤧᤴ ᤁᤢᤛ᤻ᤛᤠ ᤋᤢᤶᤒᤠ ᤘᤕᤧ॥

᥇᥏ ᤜᤣᤒᤪᤥᤏᤖᤧ ᤁᤢᤛ᤻ᤛᤠᤜᤠ᤹-

ᤕᤖᤡᤕᤠᤜ᤺ᤴ ᤁᤢᤛ᤻ᤛᤠ ᤋᤢᤶᤒᤠ ᤘᤕᤧ. ᤏᤡᤛᤡᤃᤣ᤺ᤰᤐᤠᤴ ᤀᤔᤷᤕᤠᤜ. ᤛᤢᤶᤛᤡᤃᤣ᤺ᤴᤐᤠᤴ ᤕᤜᤠᤛᤣᤗ ᤏᤢ ᤗᤡᤛᤡᤃᤣ᤺ᤰᤐᤠᤴ ᤕᤁᤔᤠᤔ ᤘᤕᤧ॥

᥈᥆ ᤀᤢᤈ᤻ᤈᤡᤀᤣᤗᤖᤧ ᤁᤢᤛ᤻ᤛᤠᤜᤠ᤹-

ᤔᤡᤁᤠᤴ ᤁᤢᤛ᤻ᤛᤠ ᤋᤢᤶᤒᤠ ᤏᤢ ᤏᤡᤛᤡᤃᤣ᤺ᤰᤐᤠᤴ ᤕᤡᤛᤡᤕᤠᤜ ᤘᤕᤧᤖᤥ॥

ᤔᤖᤠᤖᤡᤜᤠ᤹

᥈᥇ ᤔᤖᤠᤖᤡᤖᤧ ᤁᤢᤛ᤻ᤛᤠᤜᤠ᤹-

ᤔᤜᤗᤡ ᤏᤢ ᤔᤢᤛᤡ॥

ᤔᤜᤗᤡᤖᤧ ᤁᤢᤛ᤻ᤛᤠᤜᤠ᤹-

ᤀᤣᤗᤠᤈᤠᤖᤧᤴ ᤏᤢ ᤁᤡᤛ॥

᥈᥈ ᤀᤣᤗᤠᤈᤠᤖᤧᤴ ᤔᤠᤛᤡᤱᤅᤡᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤰ ᤔᤧᤘᤕᤧ. ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤜᤥ᤺ᤵᤋᤧ॥ ᤁᤸᤗᤧᤆᤥᤃᤢᤸᤗᤧ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹. ᤀᤡᤃᤪ ᤁᤡᤛᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤧᤱᤜᤠ᤹ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤛᤡ॥

᥈᥉ ᤔᤢᤛᤡᤖᤧ ᤁᤢᤛ᤻ᤛᤠᤜᤠ᤹-

ᤔᤜᤗᤡ. ᤀᤣᤍᤣᤖ ᤏᤢ ᤕᤖᤡᤔᤥᤋ ᤁᤧᤖᤧᤰᤗᤧ ᤛᤢᤶᤛᤡ ᤔᤧᤘᤕᤧᤖᤥ॥

᥈᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠᤔᤡᤱᤅᤥ ᤜᤡᤶᤛᤕᤱ ᤜᤡᤶᤛᤕᤱ ᤔᤧᤛᤧᤴᤍᤢᤛᤡᤒᤠ ᤁᤢᤀᤡᤛᤡ᤺ᤰ ᤗᤧᤒᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹. ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱᤅᤥᤒᤠ ᤗᤠᤶᤗᤥᤒᤠᤜᤠ᤹ᤀᤥ ᤋᤱᤒᤣ ᤏᤡᤒᤥᤱ ᤁᤧᤃᤧᤵᤐᤠ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤁᤧᤃᤧᤵᤐᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢ. ᤂᤧᤱᤜᤠ᤹ ᤀᤰᤋᤱᤒᤠᤀᤣ ᤔᤧᤘᤕᤧ॥

᥈᥋ ᤌᤣᤀᤠᤱᤓᤧᤸᤗᤧ ᤍᤠᤀᤢᤍᤖᤧ ᤐᤠ᤺ᤳᤋᤢᤀᤠᤱ ᤘᤕᤧ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤁᤳᤋᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤛᤍᤠᤍᤡᤱ ᤘᤠ᤹॥

᥈᥌ ᤁᤸᤗᤧᤆᤥᤃᤢᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤀᤡᤃᤪ ᤂᤧᤵᤔᤥ ᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤕᤠᤱᤔᤏᤠᤒᤠ ᤂᤵᤐᤩᤠ ᤛᤠᤔᤠᤜᤠ᤹ ᤗᤧᤒᤡᤜᤠ᤹ᤖᤧ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤐᤱᤔᤠ ᤔᤧᤒᤥ᤺ᤱᤏᤧᤴ॥”

᥈᥍ ᤍᤠᤀᤢᤍᤖᤧ ᤀᤠᤶᤓᤠ ᤁᤴ ᤕᤠᤱᤛᤡᤒᤠ ᤁᤢᤒᤠ᤺ᤴᤜᤠ᤹ᤗᤠᤶ ᤏᤡᤒᤥᤱ ᤋᤱᤒᤣ ᤏᤢ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤕᤥᤒᤠ ᤗᤧᤒᤡᤜᤠ᤹ ᤔᤧᤏᤡᤖᤢᤛᤡ॥

᥈᥎-᥈᥏ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠᤀᤥ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤑᤠ᤹ᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥ ᤗᤰᤂᤢᤶ ᤏᤢ ᤕᤠᤰᤑᤠᤱᤜᤠ᤹ ᤀᤥᤔᤧᤵᤔᤠ. ᤁᤧᤖᤧᤰ ᤛᤣᤛᤣ ᤐᤠ᤺ᤴᤜᤠ᤹ ᤛᤢᤳᤌᤥ ᤆᤥ᤺ᤰᤔᤠ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥᤒᤠ ᤘᤣ᤹ ᤕᤠ᤺ᤶᤒᤰ ᤆᤥ᤺ᤰᤔᤠ. ᤜᤧᤰᤁᤩᤠᤱ ᤆᤵᤋᤧᤴᤏᤥ ᤏᤧᤔᤏᤠᤒᤠ ᤂᤖᤧ᤺ᤱᤜᤠ᤹ ᤐᤧᤴᤒᤧᤴ ᤋᤱᤔᤠ. ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧ ᤑᤣ᤹ᤍᤢᤶᤔᤡᤴ. ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤛᤣᤛᤣ ᤂᤖᤧ᤺ᤱᤅᤡᤴ. ᤀᤥ᤹ᤔᤏᤠᤒᤠ ᤏᤢ ᤏᤡ᤺ᤱᤃᤣ᤹ᤀᤥ ᤗᤧ᤺ᤱᤔᤏᤠᤒᤠ ᤆᤠᤖ᤺ᤵᤐᤠ ᤜᤧᤰᤁᤩᤠᤱ ᤁᤢᤛᤡ᤺ᤰᤔᤠ ᤏᤢ ᤁᤢᤎᤠᤱᤔᤠ ᤋᤧᤶᤍᤢᤖᤡ᤺ᤴ ᤕᤠᤖᤡᤵ ᤆᤥ᤺ᤰᤔᤠ. ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤀᤥᤔᤧᤵᤔᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴ ᤘᤕᤧ॥

᥉᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤋᤠᤏᤠᤶ ᤌᤰᤔᤠ ᤕᤧᤵᤔᤠᤀᤠᤱ ᤏᤢᤃᤧᤴ ᤐᤡᤔᤠ ᤏᤢ ᤁᤢᤏᤠᤖᤠ ᤑᤥᤔᤠ ᤁᤧᤒᤥ᤺ᤱᤒᤠ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤕᤢ᤺ᤴᤇᤡᤰ.

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤕᤠᤖᤡᤰ ᤌᤡᤶ ᤁᤧᤵᤔᤠᤀᤠᤱ ᤆᤰᤔᤧᤸᤗ᤹ᤀᤣ ᤛᤒᤠᤌ. ᤗᤠᤍᤢᤵ ᤏᤢ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥉᥈ ᤁᤶᤓᤗ᤹ᤖᤡᤰ ᤗᤧᤒᤡᤜᤠ᤹ᤖᤧ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤏᤢ ᤛᤣᤛᤣᤍᤧᤴᤏᤡᤴ ᤀᤥᤔᤧᤵᤔᤠ ᤕᤠ᤺ᤶᤒᤰ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡ ᤜᤠᤖᤢᤏᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤡᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠᤀᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤒᤡᤖᤢᤛᤡᤒᤠ ᤕᤠ᤺ᤶᤒᤰ

᥈᥊

ᤜᤠᤖᤢᤏᤖᤧ ᤁᤢᤛ᤻ᤛᤠᤜᤠ᤹ ᤔᤧᤛᤧᤴᤍᤢᤛᤡᤒᤠ-

ᤜᤠᤖᤢᤏᤖᤧ ᤁᤢᤛ᤻ᤛᤠᤜᤠ᤹ ᤏᤠᤍᤠᤒ. ᤀᤒᤡᤜᤢ. ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖ ᤔᤧᤘᤕᤧ॥

᥈ ᤁᤖ ᤏᤠᤍᤠᤒ ᤏᤢ ᤀᤒᤡᤜᤢ᤺ᤴ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤴ ᤔᤠᤛᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤴᤇᤡ᤹ ᤕᤧᤶᤒᤡᤇᤠᤛᤠ ᤔᤧᤴᤘᤠ᤹ᤀᤣ ᤔᤠᤏᤧᤛᤡ॥ ᤁᤸᤗᤧᤆᤥᤃᤢᤸᤗᤧ ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥᤃᤧᤛᤢ॥

᥉ ᤍᤠᤀᤢᤍᤖᤧ ᤀᤣᤗᤠᤈᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤛᤠᤍᤥᤁᤧᤴ ᤏᤢ ᤀᤡᤋᤠᤔᤠᤖᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤀᤜᤡᤔᤣᤗᤣᤁᤧᤴ ᤛᤢᤈᤠᤐᤠ᤺ᤴ ᤏᤠ᤺ᤰᤋᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤗᤰᤐᤧᤴ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤗᤢᤵ ᤁᤢᤗᤢᤵ ᤆᤥᤃᤢᤛᤡ॥

᥊ ᤀᤡᤋᤠᤔᤠᤖᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤏᤢ᤺ᤸᤗᤧ ᤀᤣᤗᤠᤈᤠᤖᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤖᤡᤰ ᤗᤠᤶᤗᤥᤒᤠᤜᤠ᤹ ᤔᤧᤃᤳᤋᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤗᤠᤈᤠᤖᤖᤧ ᤁᤢᤜᤡᤶᤛᤕᤱᤜᤠ᤹ ᥇᥌ ᤗᤠᤶᤗᤥᤒᤠᤜᤠ᤹ᤀᤥ ᤁᤢᤗᤢᤵ ᤔᤧᤛᤧᤴᤍᤢᤛᤡᤀᤠᤱ ᤘᤕᤧ ᤁᤖ ᤀᤡᤋᤠᤔᤠᤖᤖᤧ ᤁᤢᤜᤡᤶᤛᤕᤱᤜᤠ᤹ ᤆᤠᤜᤡ᤺ᤴ ᥎ ᤗᤠᤶᤗᤥᤒᤠᤜᤠ᤹ᤀᤥ ᤁᤢᤗᤢᤵ ᤔᤧᤛᤧᤴᤍᤢᤛᤡᤀᤠᤱ ᤘᤕᤧ॥

᥋ ᤂᤧᤱᤜᤠ᤹ᤖᤧ ᤂᤧᤱᤜᤠ᤹ ᤗᤢᤶᤔᤥ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤀᤠᤱ ᤀᤣ᤺ᤰᤐᤀᤣ᤺ᤰ ᤔᤧᤴᤈᤥ᤺ᤰᤛᤡᤱᤅᤣ ᤁᤢᤗᤢᤵ ᤁᤢᤗᤢᤵ ᤔᤧᤈᤥᤃᤢᤛᤡ. ᤌᤣᤀᤠᤱᤓᤧᤸᤗᤧ ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖ ᤏᤧᤵᤔᤠᤱᤗᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤛᤣᤛᤣᤍᤧᤴᤏᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤘᤕᤧ॥

᥌ ᤋ᤹ᤕᤠ᤺ᤴᤛᤥ᤺ᤴ ᤁᤧᤔᤠ ᤕᤠ᤺ᤶᤒᤰᤁᤡᤴᤏᤠᤱ ᤀᤣᤗᤠᤈᤠᤖ ᤏᤢ ᤀᤡᤋᤠᤔᤠᤖᤖᤧ ᤂᤢᤴᤇᤡ᤹ ᤛᤠᤜᤠ᤹ᤖᤧ ᤐᤠ᤺ᤸᤗᤥᤒᤠ ᤔᤧᤈᤥᤃᤢ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤏᤢ ᤕᤠ᤺ᤶᤒᤰᤜᤠ᤹ ᤗᤳᤇᤠ ᤗᤧᤒᤡ ᤛᤢᤜᤠᤱᤔᤡᤒᤠ ᤏᤋᤏᤣᤗᤖᤧ ᤁᤢᤛ᤻ᤛᤠ ᤛᤔᤠᤕᤠᤜ᤺ᤸᤗᤧ ᤛᤠᤵᤋᤢ॥ ᤜᤠᤱ. ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠ ᤛᤠᤍᤥᤁ. ᤀᤒᤡᤕᤠᤌᤠᤖᤖᤧ ᤁᤢᤛ᤻ᤛᤠ ᤀᤜᤡᤔᤣᤗᤣᤁ. ᤗᤧᤒᤡ ᤜᤡᤶᤛᤕᤱ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤅᤥᤒᤠ ᤋᤢᤶ ᤗᤠᤶᤗᤥᤒᤠᤜᤠ᤹ ᤁᤧᤖᤧᤰ ᤋᤥ᤺ᤴᤍᤡ ᤔᤧᤕᤢᤅᤧ॥

᥍ ᤌᤡᤰᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤧᤴ ᤕᤜᤥᤕᤠᤖᤡᤒᤖᤧ ᤁᤢᤔᤡᤱᤅᤥ.

ᤏᤡᤛᤡᤃᤣ᤺ᤰᤐᤠᤴ ᤕᤍᤠᤕᤠᤜᤖᤧ ᤁᤢᤔᤡᤱᤅᤥ.

᥎ ᤛᤢᤶᤛᤡᤃᤣ᤺ᤰᤐᤠᤴ ᤜᤠᤖᤡᤔᤖᤧ ᤁᤢᤔᤡᤱᤅᤥ.

ᤗᤡᤛᤡᤃᤣ᤺ᤰᤐᤠᤴ ᤛᤥᤖᤡᤔᤖᤧ ᤁᤢᤔᤡᤱᤅᤥ.

᥏ ᤅᤠᤛᤡᤃᤣ᤺ᤰᤐᤠᤴ ᤔᤸᤁᤡᤕᤠᤜᤖᤧ ᤁᤢᤔᤡᤱᤅᤥ.

ᤋᤢᤰᤛᤡᤃᤣ᤺ᤰᤐᤠᤴ ᤔᤡᤕᤠᤔᤡᤏᤖᤧ ᤁᤢᤔᤡᤱᤅᤥ.

᥇᥆ ᤏᤢᤛᤡᤃᤣ᤺ᤰᤐᤠᤴ ᤜᤰᤁᤥᤛᤖᤧ ᤁᤢᤔᤡᤱᤅᤥ.

ᤕᤧᤳᤇᤡᤃᤣ᤺ᤰᤐᤠᤴ ᤀᤒᤡᤕᤠᤖᤧ ᤁᤢᤔᤡᤱᤅᤥ.

᥇᥇ ᤑᤠᤱᤛᤡᤃᤣ᤺ᤰᤐᤠᤴ ᤕᤣᤛᤢᤀᤖᤧ ᤁᤢᤔᤡᤱᤅᤥ.

ᤌᤡᤒᤥᤱᤃᤣ᤺ᤰᤐᤠᤴ ᤛᤁᤏᤩᤠᤜᤖᤧ ᤁᤢᤔᤡᤱᤅᤥ.

᥇᥈ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠᤴ ᤀᤣᤗᤩᤠᤛᤡᤒᤖᤧ ᤁᤢᤔᤡᤱᤅᤥ.

ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠᤴ ᤕᤠᤁᤡᤔᤖᤧ ᤁᤢᤔᤡᤱᤅᤥ.

᥇᥉ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤜᤢᤵᤐᤠᤖᤧ ᤁᤢᤔᤡᤱᤅᤥ.

ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤕᤣᤛᤣᤒᤠᤒᤖᤧ ᤁᤢᤔᤡᤱᤅᤥ.

᥇᥊ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠᤴ ᤒᤡᤸᤃᤠᤖᤧ ᤁᤢᤔᤡᤱᤅᤥ.

ᤌᤡᤒᤥᤱᤅᤠᤱ ᤋᤢᤰᤛᤡᤃᤣ᤺ᤰᤐᤠᤴ ᤀᤡᤶᤔᤣᤖᤖᤧ ᤁᤢᤔᤡᤱᤅᤥ.

᥇᥋ ᤌᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠᤴ ᤜᤣᤈᤡᤖᤖᤧ ᤁᤢᤔᤡᤱᤅᤥ.

ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠᤴ ᤜᤵᤐᤡᤛᤣᤛᤖᤧ ᤁᤢᤔᤡᤱᤅᤥ.

᥇᥌ ᤌᤡᤒᤥᤱᤅᤠᤱ ᤑᤠᤱᤛᤡᤃᤣ᤺ᤰᤐᤠᤴ ᤐᤋᤜᤡᤕᤠᤜᤖᤧ ᤁᤢᤔᤡᤱᤅᤥ.

ᤏᤡᤒᤥᤱᤃᤣ᤺ᤰᤐᤠᤴ ᤕᤜᤣᤈᤁᤣᤗᤖᤧ ᤁᤢᤔᤡᤱᤅᤥ.

᥇᥍ ᤏᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠᤴ ᤕᤠᤁᤡᤏᤖᤧ ᤁᤢᤔᤡᤱᤅᤥ.

ᤏᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠᤴ ᤃᤔᤢᤀᤣᤗᤖᤧ ᤁᤢᤔᤡᤱᤅᤥ.

᥇᥎ ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤍᤗᤠᤕᤠᤜᤖᤧ ᤁᤢᤔᤡᤱᤅᤥ ᤏᤢ

ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠᤴ ᤔᤠᤈᤩᤠᤜᤖᤧ ᤁᤢᤔᤡᤱᤅᤥ ᤌᤩᤧᤖᤥ॥

᥇᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠ ᤜᤠᤖᤢᤏᤖᤧ ᤁᤴ ᤀᤡᤱᤍᤳᤋᤡᤴ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤥᤛᤢᤀᤠᤱ ᤘᤕᤧ॥ ᤂᤢᤏᤧ᤹ ᤏᤡ᤺ᤴᤎᤥ ᤆᤥᤃᤢᤒᤠ ᤁᤴ ᤌᤡᤶᤜᤠ᤹ ᤁᤢᤀᤡᤛᤡ᤺ᤰ ᤀᤠᤸᤗ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤢᤴᤇᤡ᤹ ᤔᤠᤱᤛᤧᤘᤠ ᤆᤥ᤺ᤰᤛᤧ ᤔᤧᤒᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤜᤠᤒᤠ ᤁᤴᤜᤠ᤹ ᤘᤕᤧᤖᤥ॥

ᤁᤧᤏᤶᤒᤠ ᤗᤧᤒᤡᤜᤠ᤹

᥈᥆ ᤗᤧᤒᤡ᤺ᤸᤗᤧ ᤘᤣ᤹ ᤁᤧᤏᤶᤒᤠ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ-

ᤀᤔᤪᤠᤔᤖᤧ ᤁᤢᤛ᤻ᤛᤠᤜᤠ᤹ᤗᤠᤶ- ᤛᤢᤒᤠᤀᤣᤗ.

ᤛᤢᤒᤠᤀᤣᤗᤖᤧ ᤁᤢᤛ᤻ᤛᤠᤜᤠ᤹ᤗᤠᤶ- ᤕᤣᤜᤍᤕᤠᤜ॥

᥈᥇ ᤖᤜᤒᤩᤠᤜᤖᤧ ᤁᤢᤛ᤻ᤛᤠᤜᤠ᤹-

ᤕᤡᤛᤡᤕᤠᤜ. ᤂᤢᤏᤧ᤹ ᤖᤜᤒᤩᤠᤜᤖᤧ ᤁᤢᤛ᤻ᤛᤠᤜᤠ᤹ᤀᤥ ᤋᤢᤶᤒᤠ ᤘᤕᤧ॥

᥈᥈ ᤕᤡᤛᤜᤠᤖ ᤌᤠ᤺ᤰᤁᤥᤒᤠ ᤛᤗᤥᤔᤥᤋ.

ᤛᤗᤥᤔᤥᤋᤖᤧ ᤁᤢᤛ᤻ᤛᤠᤜᤠ᤹- ᤕᤜᤋ॥

᥈᥉ ᤜᤣᤒᤪᤥᤏᤖᤧ ᤁᤢᤛ᤻ᤛᤠᤜᤠ᤹- ᤕᤖᤡᤕᤠᤜ᤺ᤴ ᤋᤢᤶᤒᤠ. ᤏᤡᤛᤡᤃᤣ᤺ᤰᤐᤠᤴ ᤀᤔᤷᤕᤠᤜ. ᤛᤢᤶᤛᤡᤃᤣ᤺ᤰᤐᤠᤴ ᤕᤜᤠᤛᤣᤗ. ᤗᤡᤛᤡᤃᤣ᤺ᤰᤐᤠᤴ ᤕᤁᤔᤠᤔ॥

᥈᥊ ᤀᤢᤈ᤻ᤈᤡᤀᤣᤗᤖᤧ ᤁᤢᤛ᤻ᤛᤠᤜᤠ᤹- ᤔᤡᤁᤠ.

ᤔᤡᤁᤠᤖᤧ ᤁᤢᤛ᤻ᤛᤠᤜᤠ᤹ᤗᤠᤶ- ᤛᤠᤔᤡᤖ॥

᥈᥋ ᤔᤡᤁᤠᤖᤧ ᤁᤢᤴᤛᤠ᤹- ᤕᤡᤛᤩᤠᤜ.

ᤕᤡᤛᤩᤠᤜᤖᤧ ᤁᤢᤛ᤻ᤛᤠᤜᤠ᤹ᤗᤠᤶ- ᤈᤁᤖᤡᤕᤠ॥

᥈᥌ ᤔᤖᤠᤖᤡᤖᤧ ᤁᤢᤛ᤻ᤛᤠᤜᤠ᤹- ᤔᤜᤗᤡ ᤏᤢ ᤔᤢᤛᤡ॥

ᤕᤠᤈᤡᤕᤠᤜᤖᤧ ᤁᤢᤛ᤻ᤛᤠ- ᤒᤏᤥ॥

᥈᥍ ᤔᤖᤠᤖᤡᤖᤧ ᤁᤢᤛ᤻ᤛᤠᤜᤠ᤹-

ᤕᤈᤡᤕᤠᤜᤗᤠᤶ- ᤒᤏᤥ. ᤛᤥᤜᤔ. ᤈᤰᤁᤢᤖ ᤏᤢ ᤀᤡᤒᤪᤡ॥

᥈᥎ ᤔᤜᤗᤡᤗᤠᤶ- ᤀᤣᤗᤠᤈᤠᤖ. ᤂᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥

᥈᥏ ᤁᤡᤛᤗᤠᤶ- ᤁᤡᤛᤖᤧ ᤁᤢᤛ᤻ᤛᤠ-

ᤕᤖᤜᤔᤣᤗ॥

᥉᥆ ᤜᤧᤰᤁᤩᤠᤱ ᤔᤢᤛᤡᤖᤧ ᤁᤢᤛ᤻ᤛᤠᤜᤠ᤹- ᤔᤜᤗᤡ. ᤀᤣᤍᤣᤖ ᤏᤢ ᤕᤖᤡᤔᤥᤋ॥

ᤗᤧᤒᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧ॥

᥉᥇ ᤜᤠᤱ ᤍᤠᤀᤢᤍ. ᤛᤠᤍᤥᤁ. ᤀᤜᤡᤔᤣᤗᤣᤁ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤋᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤁᤴᤜᤠ᤹ᤖᤧᤀᤠᤱ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ॥ ᤋᤢᤶᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤐᤠ᤺ᤰᤐᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤁᤢᤀᤡᤛᤡ᤺ᤰ ᤏᤢᤖᤡᤰ ᤔᤧᤔᤧᤳᤋᤢᤛᤡ॥

ᤔᤠᤱᤜᤡᤶᤔᤥ ᤛᤠᤶᤃᤧᤗᤥᤒᤠ ᤏᤢ ᤔᤢᤰᤔᤠ ᤁᤧᤔᤢᤱᤒᤠᤜᤠ᤹

᥈᥋

ᤍᤠᤀᤢᤍ ᤏᤢ ᤂᤢᤏᤧ᤹ ᤁᤢᤎᤰᤔᤥᤒᤠᤜᤠ᤹ᤖᤧ ᤀᤠᤛᤠᤐᤖᤧ ᤁᤢᤓᤠ ᤁᤢᤛ᤻ᤛᤠᤜᤠ᤹. ᤜᤣᤔᤠᤏᤖᤧ ᤁᤢᤛ᤻ᤛᤠᤜᤠ᤹ ᤏᤢ ᤕᤍᤢᤋᤢᤏᤖᤧ ᤁᤢᤛ᤻ᤛᤠᤜᤠ᤹ᤀᤥ ᤁᤢᤓᤠ ᤀᤴᤔᤣ. ᤋᤢᤱᤏᤠ ᤏᤢ ᤛᤠᤵᤑᤱᤃᤠᤜᤠ᤹ᤏᤢ ᤛᤥᤛᤥᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤕᤠ᤺ᤶᤒᤰᤁᤥ ᤔᤧᤛᤧᤴᤍᤢᤛᤡ॥ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤏᤠ᤺ᤳ ᤀᤰᤋᤱᤒᤠ ᤘᤕᤧᤖᤥ-

᥈ ᤀᤠᤛᤠᤐᤖᤧ ᤁᤢᤛ᤻ᤛᤠᤜᤠ᤹ᤗᤠᤶ-

ᤈᤰᤁᤢᤖ. ᤕᤢᤛᤢᤑ. ᤏᤋᤏᤩᤠᤜ ᤏᤢ ᤀᤛᤖᤣᤗᤠ॥ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤠᤛᤠᤐᤖᤧ ᤁᤢᤕᤢᤰᤁᤥ ᤁᤴᤜᤠ᤹ ᤔᤧᤘᤕᤧ॥

᥉ ᤕᤍᤢᤋᤢᤏᤖᤧ ᤁᤢᤛ᤻ᤛᤠᤜᤠ᤹ᤗᤠᤶ-

ᤃᤍᤗᤩᤠᤜ. ᤛᤣᤖᤡ. ᤕᤛᤕᤠᤜ. ᤛᤡᤔᤡ. ᤜᤛᤒᤩᤠᤜ ᤏᤢ ᤔᤳᤋᤡᤋᤩᤠᤜ॥ ᤁᤴ ᤋᤢᤰᤛᤡ ᤔᤏᤠᤜᤠ᤹ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤕᤢᤰᤁᤥ ᤔᤧᤘᤕᤧ. ᤂᤧᤱᤜᤠ᤹ᤖᤧ ᤀᤴᤔᤣᤏᤢ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤧᤴ ᤏᤢᤃᤧᤴ ᤔᤧᤒᤡᤖᤢ ᤜᤧᤰᤁᤩᤠᤱ ᤁᤢᤏᤠᤖᤠ ᤔᤧᤓᤥᤛᤢᤖ ᤛᤧᤘᤠᤛᤠᤶᤗᤥ ᤛᤠᤶᤔᤧᤔᤧᤳᤋᤢᤖ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢ॥

᥊ ᤜᤣᤔᤠᤏᤖᤧ ᤁᤢᤛ᤻ᤛᤠᤜᤠ᤹ᤗᤠᤶ-

ᤒᤢᤰᤁᤡᤕᤠᤜ. ᤔᤳᤋᤏᤩᤠᤜ. ᤀᤢᤈ᤻ᤈᤡᤀᤣᤗ. ᤛᤢᤒᤠᤀᤣᤗ. ᤕᤖᤡᤔᤥᤋ. ᤜᤏᤏᤩᤠᤜ. ᤜᤏᤠᤏᤡ. ᤀᤣᤗᤡᤀᤠᤋᤠ. ᤃᤡᤍ᤻ᤍᤗᤋᤡ. ᤖᤥᤔᤔᤋᤡ-ᤀᤣᤈᤣᤖ. ᤕᤥᤛ᤻ᤒᤠᤁᤠᤛᤠ. ᤔᤸᤗᤥᤋᤡ. ᤜᤥᤋᤡᤖ ᤏᤢ ᤔᤜᤈᤡᤀᤥᤋ ᤔᤧᤘᤕᤧ॥

᥋ ᤁᤴᤜᤠ᤹ ᤁᤧᤖᤧᤰ ᤜᤠᤱᤅᤡᤸᤗᤧ ᤁᤢᤄᤠᤃᤧᤀᤡᤰᤐᤠ ᤜᤣᤔᤠᤏᤖᤧ ᤁᤢᤛ᤻ᤛᤠ ᤔᤧᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤣᤔᤠᤏᤧᤴ ᤌᤥ ᤑᤥ᤺ᤱᤔᤠᤖᤧ ᤗᤠᤃᤡ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤔᤠᤏᤧᤴ ᤌᤡᤒᤥᤱᤅᤠᤱ ᤗᤡᤛᤡ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤛᤢᤶᤛᤡ ᤔᤧᤴᤇᤢᤔᤠ ᤛᤠᤜᤠ᤹ ᤐᤡᤖᤢᤀᤠᤱ ᤘᤕᤧᤖᤥ॥

᥌ ᤂᤧᤱᤜᤠ᤹ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤕᤢᤰᤁᤥ ᤔᤢᤰᤗᤠᤜᤠ᤹ᤖᤧ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤛᤠᤵᤑᤱᤃᤠᤜᤠ᤹. ᤀᤴᤔᤣᤜᤠ᤹ ᤜᤧᤰᤁᤩᤠᤱ ᤋᤢᤱᤃᤣᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠᤀᤥ ᤔᤧᤒᤣ॥ ᤀᤠᤛᤠᤐ. ᤕᤍᤢᤋᤢᤏ ᤏᤢ ᤜᤣᤔᤠᤏᤧᤴ ᤆᤠᤜᤡ᤺ᤴ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤔᤧᤘᤕᤧ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ᤏᤢ ᤛᤥᤖᤡᤰ ᤛᤠᤶᤗᤥ ᤀᤡᤰᤗᤠ ᤁᤧᤗ᤺ᤵᤐᤠᤜᤠ᤹ ᥈᥎᥎ ᤔᤧᤘᤕᤧ॥

᥎ ᤌᤠᤱᤒᤧᤴ ᤜᤧᤰᤁᤩᤠᤱ ᤂᤍᤠᤰᤔᤡ. ᤛᤠᤶᤗᤥ ᤛᤠᤶᤔᤧᤵᤔᤠ ᤁᤧᤗᤧᤒᤠ ᤏᤢ ᤁᤧᤜᤢ᤹ᤛᤡᤱᤒᤠ ᤏᤧᤵᤔᤠᤱᤗᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤗᤧ ᤗᤠᤃᤡ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ॥

᥏  ᤌᤡᤰᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤀᤠᤛᤠᤐᤖᤧ ᤁᤢᤗᤠᤃᤡ ᤘᤕᤧ. ᤂᤧᤴ ᤕᤥᤛᤣᤑᤀᤥ ᤌᤩᤧᤖᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧa ᤂᤢᤴᤇᤡ᤹ ᤔᤡᤱᤅᤥ. | 0b
ᤏᤡᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤃᤍᤗᤩᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥆  ᤛᤢᤶᤛᤡᤃᤣ᤺ᤰᤐᤠ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤈᤰᤁᤢᤖᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥇  ᤗᤡᤛᤡᤃᤣ᤺ᤰᤐᤠᤴ ᤕᤡᤛᤪᤡᤀᤥ.c |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥈  ᤅᤠᤛᤡᤃᤣ᤺ᤰᤐᤠᤴ ᤏᤋᤏᤩᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥉  ᤋᤢᤰᤛᤡᤃᤣ᤺ᤰᤐᤠᤴ ᤒᤢᤰᤁᤡᤕᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥊  ᤏᤢᤛᤡᤃᤣ᤺ᤰᤐᤠᤴ ᤕᤛᤖᤣᤗᤠdᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥋  ᤕᤧᤳᤇᤡᤃᤣ᤺ᤰᤐᤠᤴ ᤕᤛᤕᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥌  ᤑᤠᤱᤛᤡᤃᤣ᤺ᤰᤐᤠᤴ ᤔᤳᤋᤏᤩᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥍  ᤌᤡᤒᤥᤱᤃᤣ᤺ᤰᤐᤠᤴ ᤛᤡᤔᤡᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥎  ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠᤴ ᤀᤈᤪᤣᤗeᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥇᥏  ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠᤴ ᤜᤛᤒᤩᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥆  ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤛᤢᤒᤠᤀᤣᤗᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥇  ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠᤴ ᤔᤳᤋᤡᤋᤩᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥈  ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠᤴ ᤕᤖᤡᤔᤥᤋᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥉  ᤌᤡᤒᤥᤱᤅᤠᤱ ᤋᤢᤰᤛᤡᤃᤣ᤺ᤰᤐᤠᤴ ᤜᤏᤏᤩᤠᤜᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥊  ᤌᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠᤴ ᤕᤥᤛ᤻ᤒᤠᤁᤠᤛᤠᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥋  ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠᤴ ᤜᤏᤠᤏᤡᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥌  ᤌᤡᤒᤥᤱᤅᤠᤱ ᤑᤠᤱᤛᤡᤃᤣ᤺ᤰᤐᤠᤴ ᤔᤸᤗᤥᤋᤡᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥍  ᤏᤡᤒᤥᤱᤃᤣ᤺ᤰᤐᤠᤴ ᤀᤣᤗᤡᤀᤠᤋᤠᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥎  ᤏᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠᤴ ᤜᤥᤋᤡᤖᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥈᥏  ᤏᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠᤴ ᤃᤡᤍ᤻ᤍᤗᤋᤡᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥉᥆  ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤔᤜᤈᤡᤀᤥᤋᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ. | 0
᥉᥇  ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤖᤥᤔᤔᤋᤡ-ᤀᤣᤈᤣᤖᤀᤥ. |
   ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤥ॥ | 0

a 

᥈᥋:᥏ ᤛᤣᤵᤋᤢᤈᤡᤴᤋᤀᤥ ᤀᤥᤔᤧᤳᤋᤧ᤹. ᤜᤡᤒᤪᤢᤀᤥ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤃᤠ᤹ᤀᤡᤜᤠ᤹ ᤔᤧᤒᤳᤏᤧᤴ॥

b 

᥈᥋:᥏ ᤐᤠ᤺ᤳᤗᤠ ᥍ ᤀᤥ ᤁᤧᤖᤧᤰ ᤀᤥᤔᤧᤳᤋᤧ᤹. ᤜᤡᤒᤪᤢᤀᤥ ᤌᤡᤰᤏᤧᤳ ᤔᤧᤒᤳᤏᤧᤴ॥

c 

᥈᥋:᥇᥇ ᤕᤣᤖᤡ ᤏᤢ᤺ᤸᤗᤧ ᤘᤣ᤹॥

d 

᥈᥋:᥇᥊ ᤀᤛᤠᤖᤣᤗᤠ ᤏᤢ᤺ᤸᤗᤧ ᤘᤣ᤹॥

e 

᥈᥋:᥇᥎ ᤀᤢᤈ᤻ᤈᤡᤀᤣᤗ ᤏᤢ᤺ᤸᤗᤧ ᤘᤣ᤹॥

ᤔᤠᤱᤜᤡᤶ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹

᥈᥌

ᤗᤠᤶᤎᤣᤳ ᤁᤧᤃᤥᤒᤠ ᤔᤏᤠᤛᤢᤶᤜᤠ᤹

ᤁᤥᤖᤜᤡᤜᤠ᤹ᤗᤠᤶ- ᤁᤥᤖᤣᤖᤧ ᤁᤢᤛ᤻ᤛᤠ ᤔᤣᤛᤣᤗᤣᤔᤩᤠᤜ. ᤁᤥᤖᤧ᤺ᤴ ᤀᤠᤛᤠᤐᤖᤧ ᤁᤢᤛ᤻ᤛᤠᤜᤠ᤹ᤀᤥ ᤌᤡᤰᤐᤠ ᤘᤕᤧ॥

᥈ ᤔᤣᤛᤣᤗᤣᤔᤩᤠᤜᤖᤧ ᤁᤢᤛ᤻ᤛᤠᤜᤠ᤹-

ᤋᤢᤶᤒᤠ ᤈᤁᤖᤡᤕᤠ.

ᤛᤖᤢᤶᤒᤠ ᤕᤣᤍᤡᤀᤣᤗ.

ᤜᤠᤱᤛᤖᤢᤶᤒᤠ ᤈᤒᤍᤡᤕᤠᤜ.

ᤌᤠᤱᤛᤖᤢᤶᤒᤠ ᤕᤳᤏᤡᤀᤣᤗ.

᥉ ᤕᤳᤏᤡᤀᤣᤗᤖᤧ ᤁᤢᤛᤡ᤺ᤰᤋᤥᤒᤠ ᤀᤣᤗᤠᤔ.

ᤀᤣᤗᤠᤔᤖᤧ ᤁᤢᤛᤡ᤺ᤰᤋᤥᤒᤠ ᤕᤣᤜᤥᤜᤠᤏᤠᤏ

ᤏᤢ ᤑᤥ᤹ᤒᤠᤴ ᤀᤣᤗᤩᤜᤥᤀᤣᤏᤤ॥

᥊ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤛ᤻ᤛᤠᤜᤠ᤹-

ᤋᤢᤶᤒᤠ ᤛᤔᤠᤕᤠᤜ.

ᤛᤖᤢᤶᤒᤠ ᤕᤜᤥᤈᤠᤒᤠᤍ.

ᤜᤠᤱᤛᤖᤢᤶᤒᤠ ᤕᤥᤀᤠ.

ᤌᤠᤱᤛᤖᤢᤶᤒᤠ ᤛᤠᤁᤠᤖ.

ᤛᤠᤁᤠᤖᤖᤧ ᤁᤢᤛᤡ᤺ᤰᤋᤥᤒᤠ ᤏᤋᤏᤣᤗ.

᥋ ᤏᤋᤏᤣᤗᤖᤧ ᤁᤢᤛᤡ᤺ᤰᤋᤥᤒᤠ ᤀᤶᤔᤡᤀᤣᤗ.

ᤀᤶᤔᤡᤀᤣᤗᤖᤧ ᤁᤢᤛᤡ᤺ᤰᤋᤥᤒᤠ ᤀᤡᤛ᤻ᤛᤠᤂᤠᤖ

ᤏᤢ ᤑᤥ᤺ᤰᤘᤠᤒᤠ ᤐᤢᤸᤗᤋᤤ॥

ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤒᤣᤍ-ᤀᤣᤍᤥᤔᤧᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤘᤕᤧᤖᤥ॥

᥌ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤛ᤻ᤛᤠ ᤋᤢᤶᤒᤠ ᤛᤔᤠᤕᤠᤜᤖᤧ ᤁᤢᤛ᤻ᤛᤠᤜᤠ᤹ᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤜᤡᤶᤛᤕᤱᤅᤥ ᤗᤠᤶᤗᤥᤒᤠ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤢᤛ᤻ᤛᤡᤃᤧᤕᤠ᤺ᤶᤒᤠ ᤔᤏᤠ ᤔᤧᤘᤕᤧ॥

᥍ ᤛᤔᤠᤕᤠᤜᤖᤧ ᤁᤢᤛ᤻ᤛᤠᤜᤠ᤹- ᤀᤥᤳᤏᤡ. ᤖᤐᤠᤀᤣᤗ. ᤀᤥᤒᤣᤍ ᤏᤢ ᤀᤣᤸᤈᤠᤒᤠᤍ॥ ᤂᤧᤸᤗᤧ ᤁᤢᤃᤠ᤹ᤀᤡ ᤀᤣᤗᤡᤜᤢ ᤏᤢ ᤛᤔᤁᤩᤠᤜ᤺ᤴᤏᤠᤱ ᤁᤧᤍᤶᤒᤠ ᤛᤢᤶᤒᤥᤎᤠᤛᤠᤒᤠ ᤔᤏᤠ ᤘᤕᤧᤛᤡ॥

᥎ ᤁᤴᤜᤠ᤹ ᤁᤧᤖᤧᤰ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤔᤧᤘᤕᤧ॥ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ ᤁᤧᤍᤶᤒᤠ ᤁᤢᤛ᤻ᤛᤡᤃᤧᤕᤠ᤺ᤶᤒᤠ ᤔᤏᤠ ᤔᤧᤘᤕᤧ. ᤂᤶᤓᤩᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤆᤠ᤹ᤖᤡᤰ ᤁᤧᤎᤢᤶᤒᤠ ᤔᤧᤈᤥᤃᤧ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᥌᥈ ᤔᤏᤠ ᤔᤧᤘᤕᤧ॥

᥏ ᤔᤣᤛᤣᤗᤣᤔᤩᤠᤜᤖᤧ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤃᤠ᤹ᤀᤡᤜᤠ᤹ ᤁᤧᤖᤧᤰ ᤁᤧᤍᤶᤒᤠ ᥇᥎ ᤔᤏᤠ ᤛᤢᤶᤒᤥᤎᤠᤛᤠᤒᤠ ᤔᤧᤘᤕᤧᤖᤥ॥

᥇᥆ ᤔᤖᤠᤖᤡ ᤜᤥᤛᤠᤖᤧ ᤁᤢᤛ᤻ᤛᤠᤜᤠ᤹- ᤋᤢᤶᤒᤧᤴ ᤛᤡᤔᤪᤡ (ᤂᤢᤏᤧ᤹ ᤋᤢᤶᤒᤠ ᤔᤧᤘᤕᤧᤏᤧᤴ. ᤂᤢᤏᤧ᤹ ᤁᤢᤶᤒᤠᤖᤧ ᤂᤧᤴ ᤋᤢᤶᤒᤠ ᤆᤥᤃᤢᤀᤠᤱ ᤘᤕᤧ).

᥇᥇ ᤛᤖᤢᤶᤒᤠ ᤜᤡᤸᤁᤡᤕᤠᤜ. ᤜᤠᤱᤛᤖᤢᤶᤒᤠ ᤋᤒᤗᤡᤕᤠᤜ ᤏᤢ ᤑᤥ᤹ᤒᤠᤴ ᤈᤁᤖᤡᤕᤠ ᤘᤕᤧ॥ ᤜᤥᤛᤠᤖᤧ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤃᤠ᤹ᤀᤡᤜᤠ᤹ ᤁᤧᤖᤧᤰᤗᤧ ᥇᥉ ᤘᤕᤧ॥

᥇᥈ ᤜᤡᤶᤛᤕᤱ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤢᤗᤢᤵ ᤁᤢᤗᤢᤵᤐᤥ ᤔᤧᤛᤧᤴᤍᤢᤛᤡᤒᤠ ᤔᤠᤱᤜᤡᤶ ᤗᤠᤶᤎᤣᤳ ᤁᤧᤃᤥᤒᤠ ᤁᤴ ᤋᤢᤶ ᤗᤠᤶᤗᤥᤒᤠ ᤕᤧᤶᤒᤡᤳᤇᤠᤜᤠ᤹ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤔᤧᤛᤧᤴᤍᤢᤛᤡᤀᤠᤱ ᤘᤕᤧ॥

᥇᥉ ᤌᤠᤱᤒᤧᤴ ᤏᤢ ᤂᤍᤠᤰᤔᤡ ᤏᤧᤵᤔᤠᤱᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤕᤶᤒᤠ ᤗᤠᤶᤎᤣᤳ ᤌᤰᤔᤠᤖᤧ ᤗᤠᤃᤡ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢ॥

᥇᥊ ᤏᤠᤱᤃᤧᤴ ᤐᤡᤛᤠᤱᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤠᤃᤡ ᤛᤣᤗᤣᤔᤩᤠᤜᤖᤧ ᤁᤢᤔᤡᤱᤅᤥ ᤌᤩᤧ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤛᤡᤰᤁᤢᤶᤛᤠᤒᤠ ᤛᤢᤈᤠᤍᤠᤱᤒᤠ ᤈᤁᤖᤡᤕᤠ᤺ᤸᤗᤧ ᤁᤢᤔᤡᤱᤅᤥ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤗᤠᤶᤎᤣ᤺ᤳᤋᤡᤴ ᤌᤩᤧ॥

᥇᥋ ᤀᤥᤒᤣᤍ-ᤀᤣᤍᤥᤔᤖᤧ ᤁᤢᤗᤠᤃᤡ ᤗᤠᤱᤃᤧᤳ ᤐᤡᤛᤠᤱᤒᤠ ᤗᤠᤶᤎᤣ᤺ᤳᤋᤡᤴ ᤌᤩᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤆᤠᤎᤠ᤺ᤱᤅᤡᤴ ᤌᤩᤧ॥

᥇᥌ ᤛᤢᤵᤐᤡᤔ ᤏᤢ ᤜᤥᤛᤠ᤺ᤸᤗᤧ ᤂᤢᤴᤇᤡ᤹ ᤗᤠᤃᤡ ᤏᤠᤶᤎᤠ ᤐᤡᤛᤠᤱᤒᤠ ᤗᤠᤶᤎᤣ᤺ᤳᤋᤡᤴ ᤏᤢ ᤌᤠᤶᤔᤠᤱ ᤁᤧᤜᤡᤛᤡᤱᤒᤠ ᤗᤠᤶᤔᤥᤒᤠ ᤛᤸᤁᤣᤋ ᤔᤧᤵᤔᤏᤠᤒᤠ ᤗᤠᤶᤎᤣ᤺ᤳᤋᤡᤴ ᤌᤩᤧ॥ ᤗᤠᤶᤎᤣᤳ ᤁᤧᤃᤥᤒᤠ ᤌᤡᤰᤁᤧᤴ ᤘᤣ᤹ ᤗᤠᤶᤎᤣᤳ ᤁᤧᤃᤥᤒᤠᤸᤗᤧ ᤁᤢᤏᤡ᤺ᤳᤋᤠᤱᤅᤣ ᤕᤧᤒᤧ॥

᥇᥍ ᤋᤢᤰᤛᤡ ᤗᤧᤒᤡᤜᤠ᤹ ᤌᤡᤰᤕᤠ᤺ᤴᤎᤰ ᤏᤠᤱᤃᤧᤴ ᤐᤡᤛᤠᤱ. ᤗᤡᤛᤡ ᤌᤠᤱᤃᤧᤳ ᤗᤧᤵᤔᤠᤱ. ᤗᤡᤛᤡ ᤗᤠᤱᤃᤧᤳ ᤐᤡᤛᤠᤱ ᤏᤢ ᤏᤧᤳᤇᤡ ᤏᤧᤳᤇᤡ ᤔᤏᤠ ᤆᤠᤎᤠ᤺ᤱᤜᤠ᤹ ᤁᤧᤃᤥᤒᤠ ᤔᤧᤕᤧᤒᤧ॥

᥇᥎ ᤜᤧᤰᤁᤩᤠᤱ ᤏᤠᤶᤎᤠ ᤗᤰᤂᤢᤶᤔᤥ ᤐᤣ᤺ᤰᤔᤠ ᤗᤠᤶᤔᤥ ᤗᤡᤛᤡ ᤏᤢ ᤗᤰᤂᤢᤶᤔᤥᤀᤣ ᤏᤧᤳᤇᤡ ᤔᤏᤠ ᤕᤧᤒᤧᤛᤡ॥

᥇᥏ ᤁᤥᤖᤜ ᤏᤢ ᤔᤖᤠᤖᤡ᤺ᤸᤗᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤀᤥᤒᤠ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤁᤴᤜᤠ᤹ᤀᤣ ᤔᤧᤘᤕᤧᤖᤥ॥

ᤔᤠᤱᤜᤡᤶᤔᤥᤒᤠ ᤕᤠᤱᤛᤢᤶᤒᤠ ᤏᤢ ᤘᤣ᤹ ᤛᤢᤜᤠᤱᤕᤢᤰᤐᤠᤜᤠ᤹

᥈᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤒᤡ ᤋᤣ᤺ᤱᤈᤢᤶᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤠ᤺ᤱᤜᤠ᤹ ᤏᤢ ᤔᤧᤍᤥ᤺ᤴᤍᤢᤒᤠ ᤆᤡᤃᤰᤘᤠ ᤕᤢᤱᤔᤠ ᤌᤠ᤺ᤱᤜᤠ᤹ ᤀᤥᤔᤧᤵᤔᤠ ᤗᤰᤐᤧᤴ ᤔᤧᤒᤡᤖᤢᤛᤡᤀᤠᤱ ᤘᤕᤧ॥

᥈᥇ ᤗᤠᤍᤠᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤃ ᤗᤠᤍᤠᤏᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ ᤃᤣᤷᤛᤥᤏᤡᤜᤠ᤹ ᤔᤧᤘᤕᤧ ᤜᤧᤰᤁᤩᤠᤱ ᤃᤣᤷᤛᤥᤏᤡ ᤗᤠᤍᤠᤏᤖᤧ ᤁᤢᤜᤡᤶᤛᤕᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠ ᤔᤧᤘᤕᤧ-

᥈᥈ ᤕᤜᤡᤀᤣᤗ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹. ᤜᤧᤰᤁᤩᤠᤱ ᤈᤣᤋᤠᤔ ᤏᤢ ᤂᤢᤏᤧ᤹ ᤁᤢᤴᤛᤠ᤹ ᤕᤥᤀᤣᤗ॥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤠ᤺ᤱᤜᤠ᤹ ᤀᤥᤃᤧᤔᤧᤵᤐᤠ ᤗᤰᤐᤧᤴᤛᤠᤒᤠ ᤔᤧᤘᤕᤧ॥

᥈᥉ ᤀᤔᤪᤠᤔᤡᤜᤠ᤹. ᤕᤡᤛᤜᤠᤖᤡᤜᤠ᤹. ᤜᤣᤒᤪᤥᤏᤡᤜᤠ᤹ ᤏᤢ ᤀᤢᤈ᤻ᤈᤡᤀᤣᤗᤡᤜᤠ᤹ᤗᤠᤶ-

᥈᥊ ᤔᤥᤛᤠᤖᤧ ᤁᤢᤛ᤻ᤛᤠ ᤃᤣᤷᤛᤥᤔᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤛᤢᤒᤠᤀᤣᤗᤧᤴ ᤌᤠ᤺ᤱᤜᤠ᤹ᤀᤥᤒᤠ ᤛᤢᤜᤠᤱᤕᤢᤰᤐᤠ ᤘᤕᤧ॥

᥈᥋ ᤀᤣᤗᤡᤀᤣᤈᤖᤗᤠᤶ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹- ᤂᤢᤏᤧ᤹ ᤁᤢᤛ᤻ᤛᤠ ᤖᤜᤒᤩᤠᤜ. ᤖᤜᤒᤩᤠᤜᤖᤧ ᤁᤢᤛ᤻ᤛᤠ ᤕᤛᤕᤠᤜ. ᤕᤛᤕᤠᤜᤖᤧ ᤁᤢᤛ᤻ᤛᤠ ᤕᤥᤖᤠᤔ. ᤕᤥᤖᤠᤔᤖᤧ ᤁᤢᤛ᤻ᤛᤠ ᤈᤡᤁᤪᤡ. ᤈᤡᤁᤪᤡᤖᤧ ᤁᤢᤛ᤻ᤛᤠ ᤛᤗᤥᤔᤡᤋ ᤘᤕᤧ॥

᥈᥌ ᤍᤠᤀᤢᤍ ᤜᤠᤱᤅᤡᤴ ᤏᤢ ᤜᤡᤶᤛᤕᤱ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹. ᤜᤧᤴᤇᤡᤱ ᤜᤧᤴᤇᤡᤱ ᤏᤢ ᤁᤡᤵ ᤌᤡᤰ ᤁᤡᤵ ᤌᤡᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠ ᤁᤧᤘᤠ᤹ᤒᤠ ᤜᤧᤰᤁᤩᤠᤱ ᤘᤣ᤹ ᤌᤰᤔᤥᤒᤠᤜᤠ᤹ᤖᤧ ᤔᤧᤍᤥ᤺ᤴᤍᤢᤒᤠ ᤜᤢᤰᤘᤠᤜᤠ᤹ ᤛᤗᤥᤔᤡᤋᤧᤴ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ᤖᤧ ᤀᤥᤔᤧᤵᤔᤠ ᤁᤧᤒᤥ᤺ᤱᤒᤠ ᤗᤰᤐᤧᤴ ᤘᤕᤧ॥

᥈᥍ ᤂᤧᤱᤜᤠ᤹ᤖᤧ ᤌᤱᤅᤥ ᤔᤧᤏᤠᤵᤋᤢᤛᤡᤒᤠ ᤁᤢᤓᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤔᤧᤍᤥ᤺ᤴᤍᤢᤀᤠᤱ ᤘᤕᤧ॥

᥈᥎ ᤂᤠᤃᤧᤀᤡᤰᤐᤠ ᤛᤠᤔᤢᤀᤣᤗ. ᤁᤡᤛᤖᤧ ᤁᤢᤛ᤻ᤛᤠ ᤛᤠᤀᤢᤗ. ᤏᤣᤖᤖᤧ ᤁᤢᤛ᤻ᤛᤠ ᤀᤒᤏᤣᤖ ᤏᤢ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤛᤡᤖᤧ ᤔᤧᤍᤥ᤺ᤴᤍᤢᤒᤠ ᤁᤧᤖᤧᤰ ᤛᤠᤔᤠᤜᤠ᤹. ᤜᤧᤰᤁᤩᤠᤱ ᤜᤢᤰᤘᤠ ᤔᤧᤍᤥ᤺ᤴᤍᤢᤒᤠ ᤘᤣ᤹ ᤛᤠᤔᤠᤜᤠ᤹ ᤂᤰᤐᤧᤳ ᤛᤗᤥᤔᤡᤋ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤏᤥ ᤘᤕᤧᤖᤥ॥

ᤘᤣ᤹ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ

᥈᥏ ᤕᤡᤛᤜᤠᤖᤡᤜᤠ᤹ᤗᤠᤶ- ᤁᤏᤏᤩᤠᤜ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤠᤱᤜᤡᤶᤔᤥᤒᤠ ᤕᤠ᤺ᤶᤒᤰᤏᤢ᤺ᤸᤗᤧ ᤘᤣ᤹ᤛ᤻ᤔᤠ ᤕᤠ᤺ᤶᤒᤰᤁᤥ. ᤛᤢᤜᤠᤱᤕᤢᤰᤐᤠ ᤏᤢ ᤀᤡᤛᤪᤠᤀᤡᤗᤒᤠ ᤂᤠᤛᤧᤴᤗᤥ᤺ᤶᤒᤠ ᤜᤧᤰᤋᤱᤒᤠ ᤕᤠ᤺ᤶᤒᤰᤁᤥ ᤔᤢᤖᤠ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ॥

᥉᥆ ᤜᤣᤒᤪᤥᤏᤡᤜᤠ᤹ᤗᤠᤶ- ᤜᤛᤒᤩᤠᤜ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹. ᥇.᥍᥆᥆ ᤁᤧᤍᤶᤒᤠ ᤛᤢᤶᤒᤥᤎᤠᤛᤠᤒᤠ ᤔᤏᤠᤜᤠ᤹ ᤆᤠᤜᤡ᤺ᤴ ᤕᤷᤍᤏ ᤘᤜ᤺ᤱ ᤗᤠᤶᤒᤠ ᤏᤠᤶᤎᤠ ᤗᤧᤵᤔᤠᤱᤒᤠ ᤀᤡᤛᤪᤠᤀᤡᤗᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤁᤢᤕᤠ᤺ᤶᤒᤰ ᤏᤢ ᤜᤠᤱᤅᤡᤸᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤁᤧᤈᤥ᤺ᤰᤐᤠ ᤔᤧᤘᤕᤧ॥

᥉᥇ ᤜᤣᤒᤪᤥᤏᤒᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤕᤖᤡᤕᤠᤜ᤺ᤴ ᤋᤢᤶ ᤗᤠᤶᤗᤥᤒᤠ ᤘᤕᤧ॥ ᤍᤠᤀᤢᤍᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤒᤥᤱᤃᤣ᤺ᤰᤐᤠ ᤋᤱᤒᤣᤀᤥ ᤜᤣᤒᤪᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠᤀᤥ ᤔᤧᤃᤥ᤺ᤳᤋᤢ ᤔᤧᤜᤰᤛᤢ. ᤜᤧᤰᤁᤩᤠᤱ ᤃᤡᤗᤠᤍᤒᤠ ᤕᤠᤈᤣᤖᤀᤥ ᤂᤧᤱᤜᤠ᤹ᤖᤧ ᤁᤧᤍᤶᤒᤠ ᤛᤢᤶᤒᤥᤛᤠᤒᤠ ᤔᤏᤠᤜᤠ᤹ ᤔᤧᤄᤥᤛᤢᤛᤡ॥

᥉᥈ ᤕᤖᤡᤕᤠᤜᤒᤠ ᥈.᥍᥆᥆ ᤁᤧᤍᤶᤒᤠ ᤛᤢᤶᤒᤥᤛᤠᤒᤠ ᤁᤠ᤹ᤀᤡᤜᤠ᤹ ᤔᤧᤘᤕᤧ. ᤂᤧᤱᤜᤠ᤹ ᤜᤡᤶᤛᤕᤱ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤔᤧᤘᤕᤧ॥ ᤁᤴᤜᤠ᤹ ᤍᤠᤀᤢᤍ ᤜᤠᤱᤅᤡᤸᤗᤧ ᤖᤢᤒᤣᤏᤡᤜᤠ᤹. ᤃᤠᤍᤡᤜᤠ᤹ ᤏᤢ ᤔᤏᤛ᤻ᤛᤧᤖᤧ ᤁᤢᤓᤪᤧ᤺ᤱ ᤁᤢᤎᤠ᤺ᤰᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢ ᤜᤠᤱᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤁᤧᤈᤥ᤺ᤰᤐᤠ ᤆᤥᤃᤢᤛᤡᤖᤥ॥

ᤌᤰᤛᤢᤒᤠ ᤏᤢ ᤌᤰᤛᤢᤒᤠ ᤛᤢᤶᤜᤠ᤹

᥈᥍

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤏᤠ᤺ᤳ- ᤜᤡᤶᤛᤕᤱ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤛᤥᤛᤥᤖᤡᤰᤐᤠ ᤜᤧᤴᤇᤡᤱ ᤏᤢ ᤁᤡᤵ ᤌᤡᤰᤁᤥᤒᤠ ᤌᤰᤔᤥᤒᤠᤜᤠ᤹. ᤀᤡᤛᤪᤠᤀᤡᤗᤡ ᤌᤰᤛᤢᤒᤠ ᤛᤢᤶᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤢᤵᤐᤥᤒᤠ ᤁᤢᤗᤰ ᤌᤰᤔᤠᤒᤠ ᥈᥊.᥆᥆᥆ ᤔᤏᤠᤜᤠ᤹ᤖᤧ ᤋᤱᤒᤣ ᤂᤠᤖᤠᤰ ᤗᤠ ᤌᤰᤔᤠ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤐᤠ᤺ᤸᤗᤥᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥈ ᤈᤒ᤻ᤍᤡᤀᤣᤗᤖᤧ ᤁᤢᤛ᤻ᤛᤠ ᤕᤠᤛᤠᤒᤠᤔᤧᤴ ᤌᤡᤰᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤌᤡᤰᤛᤡᤃᤣ᤺ᤰᤐᤠ ᤗᤰᤁᤥᤒᤠ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥉ ᤂᤢᤏᤧ᤹ ᤑᤠᤖᤧᤛᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤘᤕᤧ. ᤜᤧᤰᤁᤩᤠᤱ ᤌᤡᤛᤡᤰᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤋᤢᤶ ᤗᤠᤶᤗᤥᤒᤠ ᤘᤕᤧ॥

᥊ ᤀᤜᤥᤜᤡ ᤍᤥᤍᤤ᤺ᤴ ᤏᤡᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤂᤧᤴ ᤗᤰᤁᤥᤒᤠ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥᤒᤠ ᤗᤠᤶᤗᤥᤒᤠ ᤔᤡᤰᤗᤥᤋᤧᤴ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥋ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠᤖᤧ ᤁᤢᤛ᤻ᤛᤠ ᤒᤏᤠᤕᤠᤜ᤺ᤴ ᤛᤢᤶᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤛᤢᤶᤛᤡᤃᤣ᤺ᤰᤐᤠ ᤌᤰᤔᤥᤒᤠ ᤘᤕᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥌ ᤁᤱᤃ ᤂᤧᤴ ᤒᤏᤠᤕᤠᤜ᤺ᤴᤏᤣ ᤘᤕᤧ. ᤂᤧᤴ ᤛᤢᤶᤒᤥᤱ ᤔᤢᤰᤁᤧᤃᤢᤒᤠ ᤔᤏᤠᤜᤠ᤹ᤀᤥ ᤂᤢᤏᤧ᤹ ᤌᤡᤰᤐᤠ ᤘᤕᤧ॥ ᤂᤢᤏᤧ᤹ ᤁᤢᤛ᤻ᤛᤠ ᤀᤶᤔᤡᤈᤠᤒᤠᤍᤧᤴ ᤂᤧᤸᤗᤧ ᤁᤢᤗᤰᤁᤥᤒᤠ ᤗᤰᤐᤧᤴᤛᤠᤒᤠ ᤘᤕᤧ॥

᥍ ᤗᤡᤛᤡᤃᤣ᤺ᤰᤐᤠ. ᤗᤡᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤕᤥᤀᤠᤒᤖᤧ ᤁᤢᤴᤛᤠ᤹ ᤀᤛᤠᤜᤣᤗᤧᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤈᤒᤍᤡᤕᤠᤜ᤺ᤴ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥎ ᤅᤠᤛᤡᤃᤣ᤺ᤰᤐᤠ. ᤅᤠᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤕᤡᤈᤩᤠᤜᤡ ᤛᤶᤜᤢᤋᤧᤴ ᤌᤰᤔᤥᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥏ ᤋᤢᤰᤛᤡᤃᤣ᤺ᤰᤐᤠ. ᤋᤢᤰᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤋᤁᤥᤒᤠ ᤔᤏᤠ ᤀᤡᤰᤁᤣᤛᤖᤧ ᤁᤢᤛ᤻ᤛᤠ ᤀᤡᤖᤠ᤺ᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥇᥆ ᤏᤢᤛᤡᤃᤣ᤺ᤰᤐᤠ. ᤏᤢᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤀᤣᤑᤪᤠᤀᤡᤔᤒᤠ ᤐᤣᤗᤥᤏᤡ ᤜᤣᤗᤣᤛᤧᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥇᥇ ᤕᤧᤳᤇᤡᤃᤣ᤺ᤰᤐᤠ. ᤕᤧᤳᤇᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤈᤣᤖᤜᤖᤧ ᤁᤢᤜᤡᤶᤛᤕᤱᤒᤠ ᤜᤢᤛᤠᤋᤡ ᤛᤡᤒ᤻ᤒᤁᤤ᤺ᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥇᥈ ᤑᤠᤱᤛᤡᤃᤣ᤺ᤰᤐᤠ. ᤑᤠᤱᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤒᤣᤏᤩᤠᤔᤡᤏᤒᤠ ᤀᤏᤠᤋᤥᤋᤡ ᤀᤒᤡᤀᤣᤈᤣᤖᤧᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥇᥉ ᤌᤡᤒᤥᤱᤃᤣ᤺ᤰᤐᤠ. ᤌᤡᤒᤥᤱᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤈᤣᤖᤜᤖᤧ ᤁᤢᤜᤡᤶᤛᤕᤱᤒᤠ ᤏᤋᤥᤐᤠᤋᤡ ᤔᤜᤖᤤᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥇᥊ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ. ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤀᤣᤑᤪᤠᤀᤡᤔᤒᤠ ᤐᤡᤖᤠᤋᤥᤏᤡ ᤒᤏᤠᤕᤠᤜ᤺ᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧ॥

᥇᥋ ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ. ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ ᤗᤠᤖᤧ ᤗᤠᤃᤡ ᤀᤥᤳᤏᤡᤀᤣᤗᤖᤧ ᤁᤢᤜᤡᤶᤛᤕᤱᤒᤠ ᤏᤋᤥᤐᤠᤋᤡ ᤜᤣᤸᤍᤤ᤺ᤴ ᤗᤰᤐᤧᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤗᤰᤁᤥ ᥈᥊.᥆᥆᥆ ᤔᤏᤠᤜᤠ᤹ ᤔᤧᤘᤕᤧᤖᤥ॥

ᤌᤠ᤺ᤰᤜᤠ᤹ᤀᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹

᥇᥌ ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ᤀᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ-

ᤖᤢᤒᤣᤏᤖᤧ ᤁᤢᤎᤠ᤺ᤰᤁᤥᤗᤠᤶ- ᤈᤡᤁᤪᤡᤖᤧ ᤁᤢᤛ᤻ᤛᤠ ᤀᤣᤗᤡᤀᤣᤈᤖᤧᤴ ᤋᤢᤶ ᤛᤢᤜᤠᤱᤕᤢᤰᤐᤠ ᤘᤕᤧ॥

ᤛᤡᤔᤡᤕᤥᤏ ᤌᤠ᤺ᤰᤁᤥᤗᤠᤶ- ᤔᤠᤁᤠᤖᤧ ᤁᤢᤛ᤻ᤛᤠ ᤛᤐᤋᤩᤠᤜ.

᥇᥍ ᤗᤧᤒᤡ ᤌᤠ᤺ᤰᤁᤥᤗᤠᤶ- ᤁᤔᤢᤀᤣᤗᤖᤧ ᤁᤢᤛ᤻ᤛᤠ ᤜᤛᤒᤩᤠᤜ.

ᤜᤠᤖᤢᤏᤖᤧ ᤁᤢᤎᤠ᤺ᤰᤁᤥᤗᤠᤶ- ᤛᤠᤍᤥᤁ.

᥇᥎ ᤕᤜᤢᤍᤠ ᤌᤠ᤺ᤰᤁᤥᤗᤠᤶ- ᤍᤠᤀᤢᤍᤖᤧ ᤁᤢᤶᤓᤢ᤹ ᤀᤣᤗᤡᤜᤢ.

ᤀᤡᤛ᤻ᤛᤠᤂᤠᤖ ᤌᤠ᤺ᤰᤁᤥᤗᤠᤶ- ᤔᤡᤂᤠᤀᤣᤗᤖᤧ ᤁᤢᤛ᤻ᤛᤠ ᤀᤥᤔᤪᤡ.

᥇᥏ ᤈᤒᤢᤗᤏ ᤌᤠ᤺ᤰᤁᤥᤗᤠᤶ- ᤀᤥᤒᤍᤡᤕᤠᤖᤧ ᤁᤢᤛ᤻ᤛᤠ ᤕᤡᤛ᤻ᤔᤠᤕᤠᤜ.

ᤏᤵᤋᤠᤗᤡ ᤌᤠ᤺ᤰᤁᤥᤗᤠᤶ- ᤀᤈᤪᤡᤀᤣᤗᤖᤧ ᤁᤢᤛ᤻ᤛᤠ ᤕᤖᤡᤔᤥᤋ.

᥈᥆ ᤀᤣᤑᤪᤠᤀᤡᤔ ᤌᤠ᤺ᤰᤁᤥᤗᤠᤶ- ᤀᤈᤈᤩᤠᤜᤖᤧ ᤁᤢᤛ᤻ᤛᤠ ᤜᤥᤛᤡᤕᤠ.

ᤏᤠᤶᤎᤠ ᤔᤏᤛ᤻ᤛᤣᤒᤠ ᤁᤢᤓᤪᤧ᤺ᤱ ᤌᤠ᤺ᤰᤁᤥᤗᤠᤶ- ᤐᤍᤠᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤣᤗ.

᥈᥇ ᤏᤠᤱᤃᤧᤴ ᤔᤏᤛ᤻ᤛᤣᤒᤠ ᤁᤢᤓᤪᤧ᤺ᤱ ᤌᤠ᤺ᤰᤁᤥᤗᤠᤶ- ᤈᤁᤖᤡᤕᤠᤖᤧ ᤀᤡᤍ᤻ᤍᤥ.

ᤒᤣᤏᤩᤠᤔᤡᤏ ᤌᤠ᤺ᤰᤁᤥᤗᤠᤶ- ᤀᤒᤏᤣᤖᤖᤧ ᤁᤢᤛ᤻ᤛᤠ ᤕᤠᤛᤡᤀᤣᤗ.

᥈᥈ ᤍᤠᤏ ᤌᤠ᤺ᤰᤁᤥᤗᤠᤶ- ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤀᤈᤪᤣᤗ॥

ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤀᤥᤒᤠ ᤋᤢᤶ ᤛᤢᤜᤠᤱᤕᤢᤰᤐᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ॥

᥈᥉ ᤍᤠᤀᤢᤍᤖᤧ ᤏᤡᤒᤥᤱ ᤋᤱᤒᤣᤀᤠᤱ ᤕᤥᤒᤠᤜᤠ᤹ ᤕᤠᤶᤏᤠ᤺ᤳᤏᤡ᤺ᤳ ᤔᤧᤈᤥᤃᤢᤛᤡᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤜᤠ᤹ ᤁᤢᤀᤡᤛᤡ᤺ᤰ ᤕᤖᤡᤰ ᤆᤥᤃᤢᤱᤛᤡᤱ᤹ ᤑᤠ᤹ᤀᤠᤱ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧ॥

᥈᥊ ᤛᤖᤢᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤠᤒᤖᤧ ᤕᤧᤶᤒᤡᤳᤇᤠᤜᤠ᤹ ᤕᤠᤶᤏᤠ᤺ᤳᤏᤡ᤺ᤳ ᤆᤥ᤺ᤰᤔᤠ ᤜᤣ᤺ᤰᤋᤢᤛᤡᤀᤠᤱ ᤘᤕᤧ. ᤁᤖ ᤂᤢᤏᤧ᤹ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤔᤧᤛᤢᤖᤢᤴ॥ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤆᤢᤰᤋᤧ. ᤜᤧᤰᤁᤩᤠᤱ ᤁᤴ ᤕᤠᤶᤏᤠ᤺ᤳᤏᤡ᤺ᤳᤋᤧᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛᤠᤵᤔᤢ᤺ᤴᤎᤢᤶᤔᤥ ᤔᤧᤴᤇᤠᤵᤋᤢᤴᤗᤥ॥

ᤜᤠᤱ ᤕᤠᤱᤛᤠᤁᤢᤴᤎᤣᤒᤠ ᤕᤢᤰᤛᤠᤒᤠᤜᤠ᤹

᥈᥋ ᤜᤠᤱᤅᤡᤸᤗᤧ ᤁᤢᤎᤠ᤺ᤱᤜᤠ᤹ ᤀᤍᤡᤀᤣᤗᤖᤧ ᤁᤢᤛ᤻ᤛᤠ ᤀᤈ᤻ᤔᤠᤘᤣᤋᤖᤧ ᤁᤢᤗᤰᤐᤧᤴᤏᤥ ᤘᤕᤧ॥

ᤐᤠᤱᤈᤢᤶᤜᤠ᤹ᤀᤥᤒᤠ. ᤕᤧᤰᤕᤰᤜᤠ᤹ᤀᤥ. ᤐᤠᤱᤓᤣ᤹ᤜᤠ᤹ᤀᤥᤒᤠ ᤏᤢ ᤕᤰᤜᤠ᤹ᤀᤥᤒᤠ ᤌᤠ᤺ᤱᤜᤠ᤹ ᤀᤢᤈ᤻ᤈᤡᤕᤠᤜᤖᤧ ᤁᤢᤛ᤻ᤛᤠ ᤈᤥᤏᤠᤌᤏᤖᤧ ᤁᤢᤗᤰᤐᤧᤴᤏᤥ ᤘᤕᤧ॥

᥈᥌ ᤗᤠᤈᤣ᤹ᤀᤥ ᤀᤡᤰᤁᤧᤔᤒᤠᤜᤠ᤹ ᤁᤗᤢᤒᤖᤧ ᤁᤢᤛ᤻ᤛᤠ ᤀᤣᤛᤪᤡᤖᤧ ᤁᤢᤗᤰᤐᤧᤴᤏᤥ ᤔᤧᤘᤕᤧ॥

᥈᥍ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤖᤠᤔᤠᤒᤠ ᤛᤡᤔᤡᤖᤧ ᤁᤢᤗᤰᤐᤧᤴᤏᤥ ᤏᤧᤛ᤻ᤛᤧ॥

ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤕᤢᤱᤔᤠ ᤌᤠ᤺ᤱᤜᤠ᤹ᤖᤧ ᤗᤠᤃᤡ ᤆᤧᤸᤗᤧᤰᤛᤣ᤹ ᤁᤧᤎᤥ᤺ᤰᤐᤠ ᤁᤢᤈᤠ᤹ᤜᤠ᤹ ᤛᤣᤐᤣᤔᤒᤠ ᤈᤒ᤻ᤍᤡᤖᤧ ᤁᤢᤗᤰᤐᤧᤴᤏᤥ ᤘᤕᤧ॥

᥈᥎ ᤏᤠᤶᤎᤠ ᤐᤡᤛᤠᤱᤒᤠ ᤀᤢ᤺ᤰᤆᤶᤈᤶᤒᤠᤍᤧᤴᤏᤥ ᤁᤧᤕᤢᤱᤒᤠ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤢ ᤐ᤺ᤳᤇᤣ᤹ᤜᤠ᤹ ᤀᤥᤃᤧᤔᤧᤵᤐᤠ ᤁᤧᤈᤥ᤺ᤰᤐᤠ ᤃᤣᤍᤣᤖᤒᤠ ᤒᤠᤗ-ᤜᤠᤏᤠᤏᤧᤴ ᤘᤕᤧ॥

ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤕᤢᤱᤔᤠ ᤌᤠ᤺ᤱᤅᤡᤴ ᤕᤥᤀᤠᤛᤖᤧ ᤁᤢᤗᤰᤐᤧᤴᤏᤥ ᤘᤕᤧ॥

᥈᥏ ᤛᤠᤖᤥᤏᤀᤥ ᤆᤠᤃᤧᤖᤠᤶᤒᤠ ᤐᤡᤳᤜᤠ᤹ ᤛᤠᤖᤥᤏᤒᤠ ᤛᤡᤋᤪᤤᤖᤧ ᤁᤢᤗᤰᤐᤧᤴᤏᤥ ᤔᤧᤘᤕᤧ॥ ᤏᤧᤏᤧᤒᤠᤍᤧᤴᤏᤥ ᤐᤡᤳᤜᤠ᤹ ᤀᤍᤗᤤᤖᤧ ᤁᤢᤛ᤻ᤛᤠ ᤛᤠᤑᤠᤋᤖᤧ ᤁᤢᤗᤰᤐᤧᤴᤏᤥ ᤔᤧᤘᤕᤧ॥

᥉᥆ ᤀᤢᤔᤣᤜᤠ᤹ ᤀᤡᤛ᤻ᤔᤠᤀᤣᤗᤡ ᤀᤥᤒᤡᤗᤖᤧ ᤁᤢᤗᤰᤐᤧᤴᤏᤥ ᤔᤧᤘᤕᤧ॥

ᤀᤍᤱᤜᤠ᤹ ᤔᤣᤖᤥᤏᤥᤋᤡ ᤕᤣᤜᤍᤕᤠᤜᤖᤧ ᤁᤢᤗᤰᤐᤧᤴᤏᤥ ᤔᤧᤘᤕᤧ॥

᥉᥇ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤜᤃᤪᤡ ᤕᤠᤈᤡᤈᤖᤧ ᤁᤢᤗᤰᤐᤧᤴᤏᤥ ᤔᤧᤘᤕᤧ॥

ᤍᤠᤀᤢᤍ ᤜᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤀᤠᤶᤓᤠ ᤁᤴ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤏᤥ ᤘᤕᤧᤖᤥ॥

ᤍᤠᤀᤢᤍᤖᤧ ᤀᤠᤵᤑᤣᤰ ᤁᤢᤛᤢᤈᤠᤛᤠᤒᤠᤜᤠ᤹

᥉᥈ ᤍᤠᤀᤢᤍᤖᤧ ᤁᤢᤶᤓᤅᤠ ᤈᤥᤏᤠᤌᤏᤧᤴ ᤗᤳᤇᤠ ᤛᤢᤈᤠᤛᤠᤒᤠ. ᤛᤡᤰᤁᤢᤶᤛᤠᤒᤠ ᤏᤢ ᤛᤠᤵᤗᤠ ᤁᤧᤛᤠᤵᤐᤠ ᤘᤕᤧ॥ ᤜᤰᤔᤥᤏᤡᤖᤧ ᤁᤢᤛ᤻ᤛᤠ ᤕᤜᤡᤀᤣᤗᤧᤴ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ ᤀᤥᤃᤧᤔᤧᤵᤐᤠ ᤁᤧᤈᤥ᤺ᤰᤐᤠ ᤘᤕᤧ॥

᥉᥉ ᤀᤜᤡᤋᤥᤐᤣᤗᤧᤴ ᤜᤠᤱᤅᤡᤸᤗᤧ ᤁᤢᤛᤢᤈᤠᤍᤠᤱᤒᤠ ᤘᤕᤧ॥

ᤀᤖᤁᤡ ᤜᤢᤛᤤ᤺ᤴ ᤜᤠᤱᤅᤡᤸᤗᤧ ᤁᤢᤴᤍᤣ᤺ᤱᤒᤠ ᤘᤕᤧ॥

᥉᥊ ᤀᤜᤡᤋᤥᤐᤣᤗᤖᤧ ᤁᤢᤀᤣᤃᤠᤱ ᤒᤏᤠᤕᤠᤜᤖᤧ ᤁᤢᤛ᤻ᤛᤠ ᤕᤜᤥᤕᤠᤍᤠ᤺ᤴ ᤏᤢ ᤀᤒᤡᤕᤠᤌᤠᤖᤧᤴ ᤛᤢᤈᤠᤛᤠᤒᤠ ᤐᤥ᤺ᤰᤂᤧᤛᤡ॥

ᤜᤧᤰᤁᤩᤠᤱ ᤕᤥᤀᤠᤒᤧᤱᤃ ᤜᤠᤱᤌᤰᤔᤥᤒᤠ ᤐᤥ᤺ᤰᤂᤧᤖᤥ॥

ᤍᤠᤀᤢᤍᤖᤧ ᤔᤠᤱᤜᤡᤶ ᤆᤥ᤺ᤰᤔᤠ ᤀᤡᤱᤍᤳ ᤐᤡᤖᤢᤛᤡ

᥈᥎

ᤍᤠᤀᤢᤍᤖᤧ ᤕᤖᤢᤗᤧ᤺ᤶᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹. ᤌᤠ᤺ᤰᤜᤠ᤹ᤀᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ ᤁᤧᤓᤠ᤹ᤒᤠ ᤁᤢᤗᤢᤵ ᤁᤢᤗᤢᤵᤐᤥᤒᤠ ᤌᤰᤔᤥᤒᤠᤜᤠ᤹. ᤜᤧᤴᤇᤡᤱ ᤏᤢ ᤁᤡᤵ ᤌᤡᤰᤁᤥᤒᤠ ᤌᤰᤔᤥᤒᤠᤜᤠ᤹. ᤜᤧᤰᤁᤩᤠᤱ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧᤴ ᤁᤧᤖᤧᤰ ᤕᤠᤱᤛᤠᤁᤢᤴᤎᤣ ᤏᤢ ᤐᤡᤳᤜᤠ᤹ ᤀᤥᤔᤧᤵᤔᤠ ᤗᤰᤐᤧᤴ ᤛᤢᤜᤠᤱᤕᤢᤰᤐᤠᤜᤠ᤹. ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤁᤧᤍᤶᤔᤠ ᤛᤢᤶᤒᤥᤎᤠᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤁᤧᤖᤧᤰ ᤔᤢᤰᤁᤧᤃᤢᤒᤠ ᤁᤧᤍᤶᤒᤠ ᤁᤧᤍᤶᤒᤠ ᤌᤰᤗᤡᤜᤠᤱᤜᤠ᤹ ᤛᤢᤵᤛᤢᤛᤡ॥

᥈ ᤂᤧᤒᤩᤠᤱ ᤍᤠᤀᤢᤍ ᤜᤠᤱᤅᤡᤴ ᤌ᤺ᤵᤐᤧᤳ ᤕᤧᤶᤛᤡᤱᤅᤠᤱ ᤔᤧᤳᤋᤢᤛᤡ. “ᤀᤠᤶᤓᤢ᤹ ᤀᤠᤴᤛᤠ᤹ ᤏᤢ ᤀᤠᤔᤏᤠᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤗᤠᤃᤡ ᤗᤳᤇᤠ ᤏᤠ᤺ᤶᤛᤡᤱᤔᤠᤍᤧᤴ. ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤱ ᤋᤥ᤹ᤓᤣ᤺ᤳᤋᤧᤸᤗᤧ ᤗᤠᤃᤡ ᤗᤳᤇᤠ ᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤱᤅᤠᤱ ᤘᤕᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵᤐᤠᤱ ᤆᤥᤃᤢᤱ॥

᥉ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. ‘ᤀᤠᤱᤃᤠ᤹ ᤀᤠᤔᤡᤱᤗᤧ ᤗᤠᤃᤡ ᤂᤧᤏᤧ᤹ ᤜᤡᤶ ᤁᤧᤴᤈᤥᤃᤢᤴ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤌᤱ ᤁᤧᤈᤥ᤺ᤰᤐᤠ ᤔᤏᤠᤏᤧ. ᤜᤧᤰᤁᤩᤠᤱ ᤂᤧᤏᤧ᤹ ᤔᤠᤰᤂᤡᤛᤡᤘᤠ ᤁᤧᤛᤧᤛᤢᤀᤠᤱ ᤘᤠ᤹॥’

᥊ “ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤧᤖᤧᤰ ᤁᤢᤜᤡᤶᤛᤕᤱᤅᤥᤗᤠᤶ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤀᤡᤛᤪᤠᤀᤡᤗᤀᤥ ᤜᤠᤱ ᤐᤥᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤛᤣᤃᤠᤱ॥ ᤂᤢᤏᤧ᤹ ᤗᤠᤶᤗᤥᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤢᤍᤠ᤺ᤴ ᤛᤣᤃᤢ. ᤜᤧᤰᤁᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤜᤡᤶᤛᤕᤱᤗᤠᤶ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤛᤱᤅᤡᤴ ᤛᤣᤃᤢ॥ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤛ᤻ᤛᤠᤜᤠ᤹ᤀᤥᤗᤠᤶ ᤂᤢᤏᤧ᤹ ᤁᤧᤖᤧᤰ ᤀᤡᤛᤪᤠᤀᤡᤗᤀᤥ ᤀᤠᤱᤃᤠ᤹ᤀᤣ ᤜᤠᤱᤆᤥ᤺ᤰᤔᤠ ᤂᤢᤏᤧ᤹ ᤏᤢᤒᤠ ᤀᤡ᤺ᤳᤋᤢ॥

᥋ ᤀᤡᤛᤪᤠᤀᤡᤗᤀᤥ ᤕᤢᤰ ᤆᤥ᤺ᤰᤔᤠᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤡᤰ ᤕᤧᤶᤒᤡᤳᤇᤠᤛᤠᤜᤠ᤹ ᤐᤡᤖᤠᤱᤛᤠᤱ ᤁᤢᤜᤠᤱᤈᤢᤶᤔᤥᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤠᤛ᤻ᤛᤠᤜᤠ᤹ᤀᤥ ᤛᤥᤗᤥᤔᤏᤧᤴ ᤛᤣᤃᤢᤀᤠᤱ ᤘᤠ᤹॥

᥌ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. ‘ᤂᤧᤏᤧ᤹ ᤁᤧᤛ᤻ᤛᤠ ᤛᤥᤗᤥᤔᤏᤖᤧᤀᤣ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤏᤢ ᤀᤠᤗᤰᤂᤢᤶᤜᤠ᤹ ᤆᤥᤃᤢ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤴ ᤀᤠᤛ᤻ᤛᤠ ᤐᤥᤱᤔᤠᤖᤧ ᤗᤠᤃᤡ ᤛᤣᤃᤢᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤶᤒᤠ ᤐᤥ᤺ᤱᤅᤠ॥

᥍ ᤀᤠᤸᤗᤥ ᤂᤢᤏᤧ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤀᤠᤎᤡᤶᤜᤠ᤹ ᤌᤎᤵ ᤔᤧᤸᤗ᤹ᤀᤣ ᤀᤡ᤺ᤳᤋᤢ ᤏᤠ᤺ᤳᤋᤢᤏᤣᤓᤃᤪ. ᤀᤠᤱᤃᤠ᤹ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤆᤥᤃᤢᤱ᤹॥’

᥎ “ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤁᤴ ᤏᤢᤒᤠ ᤗᤠᤈᤣ᤺ᤴ ᤆᤰᤔᤧᤸᤗ᤹ᤀᤣ ᤕᤢᤰᤔᤠ ᤛᤢᤰᤋᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤂᤡᤏᤡ᤹ ᤐᤠᤏᤢᤍᤡᤱ ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤣᤃᤠᤱ ᤀᤠᤓᤧᤸᤗᤧᤛᤠᤱ ᤂᤡᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤐᤡᤔᤠ ᤁᤧᤛᤢᤰᤋᤢᤶᤛᤡᤶᤗ ᤑᤠ᤹ᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤏᤢ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢᤖ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤁᤧᤖᤧᤰ ᤀᤡᤱᤍᤳ ᤐᤡᤏᤡᤱ᤹॥”

᥏ “ᤜᤧᤰᤁᤩᤠᤱ ᤂᤧᤏᤧ᤹ ᤛᤥᤗᤥᤔᤏ ᤀᤠᤱᤃᤠ᤹ ᤀᤠᤛ᤻ᤛᤠ᤺ᤸᤗᤧᤃ. ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤏᤡᤱᤘᤠ᤹ᤔᤠᤱᤅᤡᤴ ᤀᤠᤵᤑᤣᤰ ᤁᤧᤏᤡᤱᤘᤠ᤹ᤑᤢᤔᤠᤱ ᤀᤡ᤺ᤳᤋᤧ᤹. ᤜᤧᤰᤁᤩᤠᤱ ᤁᤧᤖᤧᤰ ᤁᤧᤛᤡᤰᤁᤢᤶ ᤏᤡᤱᤘᤠ᤹ ᤏᤢ ᤁᤧᤏᤡᤱᤘᤠ᤹ ᤋᤠᤔᤠ ᤏᤡᤱᤘᤠ᤹ᤖᤧ ᤂᤢᤏᤧ᤹ ᤁᤢᤔᤠᤱᤛᤧᤘᤠ ᤆᤥᤃᤧ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤜᤠ᤹ ᤛᤠ᤹ᤖᤢ᤹ ᤜᤧᤰᤁᤩᤠᤱ ᤔᤏᤠᤖᤧ ᤁᤧᤖᤧᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤒᤠ ᤏᤢ ᤔᤧᤀᤡ᤺ᤳᤋᤢᤒᤠ ᤆᤀᤡ᤺ᤳ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤂᤥᤛᤢ᤹॥ ᤂᤧᤏᤧ᤹ ᤂᤢᤏᤧ᤹ ᤁᤧᤃᤥ᤺ᤳᤋᤢᤏᤣᤓᤃᤪ ᤂᤢᤏᤧ᤹ ᤁᤧᤄᤥᤛᤢ᤹. ᤁᤖ ᤂᤢᤏᤧ᤹ ᤁᤧᤗᤧᤖᤢᤏᤣᤓᤃᤪ ᤂᤢᤏᤧ᤹ ᤛᤍᤠᤍᤡᤱᤗᤧ ᤗᤠᤃᤡ ᤂᤧᤏᤧ᤹ ᤁᤧᤏᤠ᤹॥

᥇᥆ ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ ᤜᤧᤳᤇᤡᤱᤅᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤣᤛᤣᤍᤧᤴᤏᤡᤸᤗᤧ ᤗᤠᤃᤡ ᤗᤳᤇᤠ ᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ᤀᤣ ᤁᤧᤛᤣᤃᤧᤀᤠᤱ ᤘᤠ᤹॥ ᤌᤎᤵ ᤔᤧᤸᤗ᤹ᤀᤣ ᤘᤕᤧ᤹. ᤜᤧᤰᤁᤩᤠᤱ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤧ᤹॥”

᥇᥇ ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤔᤠᤱᤜᤡᤶᤔᤥᤒᤠ ᤀᤠ᤺ᤶᤓᤥ᤹ ᤏᤢ ᤂᤧᤵᤔᤥᤒᤠ ᤜᤡᤶᤜᤠ᤹. ᤌᤠ᤺ᤱᤜᤠ᤹. ᤌᤠ᤺ᤱᤛ᤻ᤔᤠ ᤕᤠᤰᤑᤠᤱᤜᤠ᤹. ᤛᤡᤃᤠᤱᤒᤠ ᤕᤠᤰᤑᤠᤱᤜᤠ᤹ ᤜᤧᤰᤁᤩᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠᤍᤧᤴᤏᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤐᤡᤖᤢ॥

᥇᥈ ᤕᤠᤶᤛᤠᤶᤔᤡᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤕᤢᤰᤂᤢᤒᤠ ᤁᤴ ᤁᤧᤖᤧᤰ ᤆᤀᤡ᤺ᤳ ᤐᤠ᤺ᤴᤜᤠ᤹ ᤜᤧᤰᤁᤣ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤰᤂᤢᤶᤜᤠ᤹ ᤏᤢ ᤁᤧᤖᤧᤰ ᤐᤡᤛᤠᤱᤒᤠ ᤕᤠᤰᤑᤠᤱᤜᤠ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤌᤠ᤺ᤱᤜᤠ᤹ ᤜᤧᤰᤁᤩᤠᤱ ᤔᤧᤍᤥ᤺ᤴᤍᤢᤒᤠ ᤜᤢᤰᤘᤠ ᤕᤢᤱᤍᤧᤴ ᤌᤠ᤺ᤱᤜᤠ᤹ᤖᤧ ᤗᤠᤃᤡ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤛᤥᤗᤥᤔᤏᤧᤴ ᤐᤡᤖᤢ॥

᥇᥉ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤢᤶᤜᤠ᤹ᤖᤧ ᤗᤠᤃᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠᤀᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤁᤧᤖᤧᤰ ᤕᤠ᤺ᤶᤒᤰ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠᤱᤔᤏᤠᤒᤠ ᤁᤧᤖᤧᤰ ᤂᤵᤐᤩᤠᤜᤠ᤹ᤖᤧ ᤗᤠᤃᤡ ᤀᤡᤱᤈᤠ᤺ᤱᤜᤠ᤹ ᤂᤢᤏᤧ᤹ ᤐᤡᤖᤢ॥

᥇᥊ ᤘᤣ᤹ ᤘᤣ᤹ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥ ᤕᤠᤱᤔᤏᤠᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤂᤵᤐᤩᤠ ᤛᤠᤔᤠᤜᤠ᤹ᤖᤧ ᤗᤠᤃᤡ ᤛᤠᤶᤔᤩᤠᤱ ᤌᤠᤱᤔᤠᤜᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤕᤢᤵᤐᤠ ᤂᤵᤐᤩᤠ ᤛᤠᤔᤠᤜᤠ᤹ᤖᤧ ᤗᤠᤃᤡ ᤕᤢᤵᤐᤠ ᤌᤠᤱᤔᤠᤜᤠ᤹ ᤂᤢᤏᤧ᤹ ᤏᤡ᤺ᤴᤎᤥ ᤆᤥᤃᤢ ᤐᤡᤖᤢ॥

᥇᥋ ᤂᤢᤏᤧ᤹ ᤛᤠᤶᤔᤩᤠᤱ ᤇᤰᤁᤱᤜᤠ᤹ ᤏᤢ ᤂᤧᤸᤗᤧ ᤁᤢᤜᤠ᤺ᤶᤔᤠᤜᤠ᤹ᤖᤧ ᤗᤠᤃᤡ ᤇᤰᤁᤱᤜᤠ᤹ ᤜᤧᤰᤁᤩᤠᤱ ᤕᤢᤵᤐᤠ ᤛᤣᤔᤡᤕᤢᤱᤍᤧᤴ ᤌᤰᤔᤠ ᤕᤠᤱᤔᤠᤖᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ ᤛᤣᤔᤡᤜᤠ᤹ ᤏᤢ ᤛᤣᤔᤡᤕᤢᤱᤍᤧᤴᤜᤠ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤕᤠᤖᤡᤰ ᤏᤡ᤺ᤴᤎᤥ ᤆᤥᤃᤢ ᤐᤡᤖᤢ॥

᥇᥌ ᤛᤡᤍᤢᤱᤈᤓᤠᤀᤥᤒᤠ ᤂᤖᤧ᤺ᤱ ᤌᤰᤔᤣ ᤆᤵᤋᤧᤴᤗᤧ ᤗᤠᤃᤡ ᤛᤠᤶᤔᤩᤠᤱ ᤁᤢᤎᤠᤱᤔᤠ. ᤜᤧᤰᤁᤩᤠᤱ ᤕᤢᤵᤐᤠ ᤆᤵᤋᤧᤴᤜᤠ᤹ᤖᤧ ᤗᤠᤃᤡ ᤕᤢᤵᤐᤠ ᤌᤠᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤏᤡ᤺ᤴᤎᤥ ᤆᤥᤃᤢ ᤐᤡᤖᤢ.

᥇᥍ ᤂᤢᤏᤧ᤹ ᤛᤢᤶᤈᤢᤗᤡᤜᤠ᤹. ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹ ᤏᤢ ᤑᤱᤏᤠᤜᤠ᤹ ᤜᤧᤰᤁᤩᤠᤱ ᤗᤰᤆᤢᤜᤠ᤹ᤖᤧ ᤗᤠᤃᤡ ᤛᤠᤶᤔᤩᤠᤱ ᤛᤠᤔᤠ ᤌᤵᤔᤣ ᤛᤠᤶᤔᤩᤠᤱ ᤌᤠᤱᤔᤠᤖᤧ ᤗᤠᤃᤡ. ᤕᤢᤵᤐᤠ ᤛᤠᤔᤠ ᤌᤵᤔᤣ ᤕᤢᤵᤐᤠ ᤌᤠᤱᤔᤠ ᤂᤶᤓᤩᤠᤱ ᤁᤧᤖᤧᤰ ᤕᤢᤵᤐᤠ ᤛᤠᤔᤠᤜᤠ᤹ᤖᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠᤖᤧ ᤗᤠᤃᤡ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤌᤠᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤏᤡ᤺ᤴᤎᤥ ᤆᤥᤃᤢ ᤐᤡᤖᤢ॥

᥇᥎ ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱᤅᤡᤸᤗᤧ ᤗᤠᤃᤡᤀᤠᤱ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱ ᤌᤠᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤏᤡ᤺ᤴᤎᤥ ᤆᤥᤃᤢ ᤐᤡᤖᤢ॥ ᤀᤴᤗᤠᤎᤠ᤺ᤸᤗᤧ ᤗᤠᤃᤡ. ᤀᤡᤃᤪ ᤁᤢᤗᤠᤵᤜᤠ᤹ ᤜᤵᤑᤧ ᤁᤧᤓᤧᤒᤠᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤁᤧᤎᤣ᤺ᤰᤐᤠ ᤛᤠᤶᤔᤩᤠᤱ ᤁᤖᤢᤒᤜᤠ᤹ᤖᤧ ᤗᤠᤃᤡᤀᤠᤱ ᤂᤢᤏᤧ᤹ ᤆᤥ᤺ᤰᤔᤠ ᤁᤧᤒᤥ᤺ᤱ ᤆᤀᤡ᤺ᤳ ᤐᤠ᤺ᤴᤜᤠ᤹ ᤐᤡᤖᤢ॥

᥇᥏ ᤍᤠᤀᤢᤍᤖᤧ ᤔᤧᤳᤋᤢ. “ᤁᤴᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤢᤜᤢᤰᤁᤡᤸᤗᤧ ᤛᤠᤵᤋᤢᤒᤠ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤗᤥ. ᤜᤧᤰᤁᤩᤠᤱ ᤁᤸᤗᤧ ᤗᤠᤃᤡ ᤁᤧᤖᤧᤰ ᤆᤢᤈᤢᤰᤛᤠ ᤕᤠ᤺ᤶᤒᤰᤜᤠ᤹ ᤂᤢᤏᤧ᤹ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤐᤡᤖᤠᤱᤒᤠᤖᤥ॥”

᥈᥆ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤀᤰᤂᤣᤀᤠᤱ ᤔᤧᤳᤋᤢ. “ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧ᤹ ᤜᤧᤰᤁᤩᤠᤱ ᤁᤴ ᤕᤠ᤺ᤶᤒᤰᤁᤡᤴ ᤆᤥᤃᤧ᤹॥ ᤔᤧᤃᤡᤛᤧᤴᤏᤧ᤹ ᤜᤧᤰᤁᤩᤠᤱ ᤁᤧᤏᤡᤱᤛᤠᤱ ᤔᤧᤒᤢᤃᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ. ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤏᤢ ᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤁᤢᤔᤠᤱᤛᤧᤘᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤁᤧᤖᤧᤰ ᤆᤠᤜᤠ ᤁᤧᤈᤥ᤺ᤰᤐᤠ ᤕᤠ᤺ᤰᤒᤰᤜᤠ᤹ ᤂᤧᤏᤧ᤹ ᤔᤧᤴᤈᤥ᤺ᤰ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤁᤧᤴᤏᤠ᤹ᤏᤧᤴ ᤜᤧᤰᤁᤩᤠᤱ ᤗᤠᤵᤐᤠᤱ ᤁᤧᤶᤓᤢᤏᤧᤴ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤁᤧᤖᤧᤰ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤒᤠ ᤔᤏᤠᤛᤢᤶᤜᤠ᤹ ᤕᤠᤖᤡᤵ ᤔᤧᤘᤠ᤹॥ ᤂᤧᤏᤧ᤹ ᤁᤧᤖᤧᤰ ᤁᤧᤕᤠ᤺ᤶᤒᤰᤁᤥ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤠᤳᤋᤡᤴ ᤕᤠ᤺ᤶᤒᤰᤁᤡᤴᤇᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤆᤥᤒᤣᤃᤢᤜᤠ᤹ᤗᤠᤶ ᤂᤧᤏᤧ᤹ ᤁᤢᤓᤠ᤹ ᤁᤧᤄᤥᤛᤢ᤹॥ ᤜᤧᤰᤁᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤔᤢᤖᤠ ᤁᤧᤔᤧᤳᤋᤢᤛᤡᤒᤠᤀᤥ ᤕᤠ᤺ᤶᤒᤰ ᤔᤧᤃᤢᤖᤥ॥”

ᤔᤠᤱᤜᤡᤶ ᤆᤥ᤺ᤰᤛᤧ ᤔᤧᤍᤠᤖᤢᤒᤠ ᤜᤢᤰᤘᤠ ᤁᤢᤓᤠ᤹ᤜᤠ᤹

᥈᥏

ᤂᤧᤴ ᤀᤣᤃᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤆᤢ᤺ᤰᤐᤠ ᤛᤣ᤺ᤵᤔᤠ ᤁᤣᤘᤠ᤹ᤒᤠ ᤀᤠᤱᤃᤠ᤹ ᤀᤠᤛ᤻ᤛᤠ ᤛᤥᤗᤥᤔᤏᤧᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤀᤠᤱ ᤘᤠ᤹॥ ᤁᤴ ᤕᤠ᤺ᤶᤒᤰᤁᤡᤴ ᤐᤕᤶ ᤕᤶᤒᤠ ᤆᤥᤰ. ᤌᤣᤀᤠᤱᤓᤧᤸᤗᤧ ᤁᤴ ᤜᤡᤶᤔᤡᤱᤃ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧ᤺ᤴ ᤁᤖ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡᤖᤥ॥

᥈ ᤀᤠᤱᤃᤠ᤹ ᤀᤠᤛᤢᤰᤛᤢᤰ ᤌᤠᤖᤡᤰ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤛᤠᤶᤔᤩᤠᤱ ᤕᤠ᤺ᤶᤒᤰᤗᤧ ᤗᤠᤃᤡ ᤛᤠᤶᤔᤩᤠᤱ. ᤕᤢᤵᤐᤠ ᤕᤠ᤺ᤶᤒᤰᤗᤧ ᤗᤠᤃᤡ ᤕᤢᤵᤐᤠ. ᤁᤠᤛᤠ᤺ᤸᤗᤧ ᤗᤠᤃᤡ ᤁᤠᤛᤠ. ᤑᤧᤴᤈᤣᤸᤗᤧ ᤗᤠᤃᤡ ᤑᤧᤴᤈᤣ᤹. ᤛᤡᤱᤗᤧ ᤗᤠᤃᤡ ᤛᤡᤱ. ᤜᤧᤰᤁᤩᤠᤱ ᤜᤡᤶᤗᤧ ᤗᤠᤃᤡ ᤔᤢᤎᤡᤱᤗᤢᤱ. ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤔᤢᤎᤡᤱ. ᤛᤠ᤹ᤖᤡᤰ ᤕᤖᤡᤰ ᤗᤢᤱᤜᤠ᤹ ᤏᤢ ᤁᤧᤖᤧᤰ ᤐᤖᤡᤰᤐᤠ ᤁᤢᤔᤧᤴ ᤁᤧᤄᤡ᤺ᤰᤐᤠ ᤁᤧᤄᤡ᤺ᤰᤐᤠ ᤗᤢᤱᤜᤠ᤹ ᤏᤢ ᤔᤠᤱᤗᤢᤱᤜᤠ᤹ ᤘᤧᤳᤋᤧᤛᤖᤧ ᤗᤢᤵᤛᤢᤱᤅᤠᤱ ᤏᤧᤖᤥ॥

᥉ ᤂᤧᤴᤏᤢ᤺ᤸᤗᤧ ᤘᤣ᤹ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤀᤠᤛᤡᤖᤠ᤹ᤌᤠᤅᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤎᤠ᤺ᤱᤅᤥᤗᤠᤶ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤗ᤺ᤳᤋᤢᤱᤗ ᤐᤳᤋᤠ॥ ᤁᤴ ᤆᤠᤜᤡ᤺ᤴ ᤁᤴ ᤛᤣᤛᤣ ᤔᤠᤱᤜᤡᤶᤔᤧᤸᤗᤧ ᤗᤠᤃᤡ ᤀᤠᤱᤃᤠ᤹ ᤑᤢᤰᤂᤢᤱᤒᤠ ᤁᤧᤖᤧᤰ ᤆᤡᤃᤰᤘᤠ ᤛᤠᤔᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤐᤠ᤺ᤴᤗᤥ॥

᥊ ᤜᤧᤴᤇᤡᤱ ᤛᤢᤶᤛᤡ ᤋᤣᤗᤣᤴᤋb ᤛᤠᤶᤔᤩᤠᤱ (ᤀᤥᤐᤡᤖᤒᤠ ᤛᤠᤶᤔᤩᤠᤱ) ᤏᤢ ᤔᤠᤱᤜᤡᤶᤔᤥᤒᤠ ᤗᤢᤱᤎᤠᤰᤁᤡᤴ ᤐᤶᤔᤠᤖᤧ ᤗᤠᤃᤡ ᤜᤧᤴᤇᤡᤱ ᤏᤢᤛᤡ ᤋᤠᤗᤣᤴᤋc ᤕᤢᤵᤐᤠ ᤀᤡᤛᤣ᤺ᤱ.

᥋ ᤛᤠᤶᤔᤩᤠᤱ ᤕᤠ᤺ᤶᤒᤰᤗᤧ ᤗᤠᤃᤡ ᤏᤢ ᤕᤢᤵᤐᤠ ᤕᤠ᤺ᤶᤒᤰᤗᤧ ᤗᤠᤃᤡ ᤜᤧᤰᤁᤩᤠᤱ ᤁᤢᤜᤢᤰᤘᤠ ᤁᤣᤏᤢ᤹ᤒᤠ ᤆᤥᤒᤣᤃᤢᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤁᤧᤖᤧᤰ ᤕᤠ᤺ᤶᤒᤰᤗᤧ ᤗᤠᤃᤡ ᤐᤡᤖᤢᤱᤛᤡᤱᤗ ᤐᤳᤋᤠ॥ ᤀᤠᤸᤗ ᤀᤠᤀᤡᤴ ᤕᤜᤘᤣ ᤍᤠᤱᤒᤠᤀᤥ ᤜᤢᤰᤘᤠᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤀᤠᤳᤋᤡᤴᤜᤠ᤹ ᤕᤠᤖᤡᤵ ᤔᤧᤘᤠ᤹ᤒᤣ᥅”

᥌ ᤂᤧᤒᤩᤠᤱ ᤜᤡᤶᤛᤕᤱ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹. ᤀᤡᤛᤪᤠᤀᤡᤗ ᤌᤠ᤺ᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤜᤧᤴᤇᤡᤱ ᤏᤢ ᤁᤡᤵ ᤌᤡᤰᤁᤥᤒᤠ ᤌᤰᤔᤥᤒᤠᤜᤠ᤹ ᤏᤢ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥᤒᤠ ᤗᤰᤐᤧᤴᤏᤥ ᤁᤧᤘᤠ᤹ᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤗᤠᤶ ᤔᤧᤍᤥ᤺ᤴᤍᤢ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤜᤧᤴᤇᤡᤱ ᤅᤠᤛᤡ ᤋᤠᤗᤣᤴᤋd ᤏᤢ ᥇᥆.᥆᥆᥆ ᤛᤠᤶᤔᤩᤠᤱ ᤍᤠᤖᤡᤁe ᤜᤧᤰᤁᤩᤠᤱ ᥋.᥆᥆᥆ ᤋᤠᤗᤣᤴᤋ ᤕᤢᤵᤐᤠ. ᥇᥎.᥆᥆᥆ ᤁᤠᤛᤠ ᤋᤠᤗᤣᤴᤋf ᤏᤢ ᥇.᥆᥆.᥆᥆᥆ ᤑᤧᤴᤈᤣ᤹ ᤋᤠᤗᤣᤴᤋg ᤔᤧᤗ᤺ᤳᤋᤢ॥

᥎ ᤂᤧᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤖᤧ ᤁᤢᤔᤧᤴ ᤁᤧᤄᤡ᤺ᤰᤐᤠ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤔᤧᤃᤳᤋᤢ. ᤂᤧᤱᤜᤠ᤹ᤖᤧ ᤂᤧᤴ ᤃᤣᤷᤛᤥᤏᤡ ᤕᤜᤡᤀᤣᤗᤖᤧ ᤁᤢᤗᤰᤐᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤆᤠᤎᤠ᤺ᤱᤅᤡᤸᤗᤧ ᤗᤠᤃᤡ ᤔᤧᤒᤡᤖᤢᤛᤡᤖᤥ॥

᥏ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤁᤶᤓᤗ᤹ᤖᤡᤰ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤗᤠᤶ ᤔᤧᤒᤡᤖᤢᤛᤡᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤕᤧᤕᤧ ᤗ᤹ᤖᤡᤰ ᤔᤧᤛ᤺ᤳᤋᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤗᤠᤶ ᤏᤢ ᤁᤧᤖᤧᤰ ᤛᤡᤰᤗᤢᤱᤔᤠᤸᤗᤧ ᤔᤠᤱᤛᤧᤘᤠᤏᤢ ᤛᤥᤛᤥᤖᤡᤰ ᤀᤠᤵᤑᤣᤰ ᤂᤧᤴ ᤐᤠ᤺ᤴᤜᤠ᤹ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤍᤠᤀᤢᤍ ᤜᤠᤱᤅᤡᤴᤏᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧ॥

ᤍᤠᤀᤢᤍᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢ᤹

᥇᥆ ᤍᤠᤀᤢᤍᤖᤧ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤰᤂᤣ ᤐᤠ᤺ᤳᤋᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤖᤥ-

“ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠ

ᤀᤡᤛᤪᤠᤀᤡᤗᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤣ.

ᤛᤍᤠᤍᤡᤱ ᤛᤍᤠᤍᤡᤱ ᤌᤠᤖᤡᤰ ᤁᤧᤏᤠᤖᤠ ᤐᤥᤖᤖᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤐᤕᤶ ᤕᤶᤒᤠ ᤏᤢ ᤔᤢᤰᤛᤠᤶᤔᤡᤴ ᤀᤠᤍᤠᤱᤒᤠᤖᤧᤴᤏᤣᤖᤥ.

ᤔᤡᤔᤡᤍᤡᤱ ᤏᤢ ᤜᤠᤱᤘᤠ ᤔᤠᤱᤘᤠ᤺ᤴ ᤀᤠᤍᤠᤱᤒᤠᤖᤧᤴᤏᤣᤖᤥ.

ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤍᤠᤱᤒᤠᤖᤧᤴᤏᤣᤖᤥ॥

ᤜᤠᤱᤈᤢᤶᤔᤡᤴᤏᤠᤱ ᤀᤠᤍᤠᤱᤒᤠᤖᤧᤴᤏᤣᤖᤥ. ᤕᤜᤘᤣ ᤍᤠᤱᤒᤠᤀᤣ.

ᤁᤧᤖᤧᤰ ᤐᤠ᤺ᤴᤜᤠ᤹ ᤛᤶᤎᤠᤱ ᤁᤧᤕᤢᤱᤒᤠ ᤀᤠᤍᤠᤱᤒᤠ ᤜᤠᤱᤏᤧᤖᤥ॥

᥇᥈ ᤕᤠᤱᤛᤠᤁᤢᤴᤎᤣ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤀᤠᤍᤠᤱᤒᤠ ᤗᤠᤶᤔᤣ ᤋᤠᤖᤥ.

ᤀᤠᤍᤠᤱᤒᤠᤀᤣ ᤁᤧᤖᤧᤰ ᤛᤶᤎᤠᤱ ᤕᤢᤰ ᤁᤧᤈᤥ᤺ᤰᤗᤥ.

ᤔᤢᤰᤁᤢᤶ ᤏᤢ ᤔᤢᤰᤛᤠᤶ ᤀᤠᤍᤠᤱᤒᤠᤖᤧᤀᤣ ᤁᤧᤜᤢᤰᤁᤥ ᤘᤠ᤹ᤖᤥ.

ᤀᤠᤴᤳᤋᤡᤴᤜᤠ᤹ᤛᤠᤱ ᤌᤠ᤺ᤱ ᤑᤥ᤺ᤱᤔᤠᤛᤡ ᤏᤢ

ᤔᤢᤰᤛᤠᤶ ᤐᤡᤔᤠᤛᤡ ᤁᤧᤜᤢᤰᤁᤥ ᤘᤠ᤹ᤖᤥ॥

ᤀᤠᤳᤋᤡᤴᤜᤠ᤹ᤛᤠᤱ ᤌᤠ᤺ᤱ ᤆᤥ᤺ᤰᤔᤠᤛᤡ ᤏᤢ

ᤁᤧᤎᤢᤶᤒᤠ ᤆᤥ᤺ᤰᤔᤠ ᤁᤧᤛᤢᤰᤋᤢᤛᤡᤖᤥ॥

᥇᥉ ᤀᤠᤸᤗ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤀᤠᤍᤠᤱᤒᤠ ᤏᤢᤃᤧᤴ ᤐᤡᤀᤠᤛᤡᤃᤧᤖᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤔᤡᤔᤡᤍᤡᤱᤃᤧᤴ ᤔᤡᤱᤅᤥ ᤁᤧᤏᤠᤖᤠ ᤑᤥᤛᤢᤶᤒᤧᤖᤥ॥

᥇᥊ “ᤁᤖ ᤀᤠᤱᤃᤠ᤹ ᤜᤠ᤺ᤳᤋᤠᤒᤣ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤜᤠ᤺ᤳᤇᤡᤀᤠᤱ ᤀᤠᤏᤡᤃᤧ ᤜᤧᤰᤁᤣᤗ᤹ᤖᤡᤰ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤗᤠᤶ ᤁᤶᤓᤗ᤹ᤖᤡᤰ ᤐᤡᤔᤠ ᤛᤢᤰᤋᤢᤶᤛᤡᤶᤒᤧᤒᤣ᥅ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤏᤧ᤹ ᤗᤠᤶᤒᤠᤀᤣ ᤋᤠᤖᤥ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥᤗᤠᤶ ᤁᤧᤍᤠᤒᤴᤗᤰ ᤀᤠᤏᤡᤃᤧ ᤐᤡᤀᤠᤛᤡᤃᤧᤖᤥ॥

᥇᥋ ᤀᤠᤏᤡᤃᤧ ᤛᤢᤎᤧᤒᤠ ᤌᤠ᤺ᤰᤌᤧᤒᤠᤜᤠ᤹ ᤜᤧᤰᤁᤧᤀᤣ ᤀᤠᤏᤡᤃᤧᤃ ᤀᤠᤍᤠᤱᤒᤠᤖᤧ ᤁᤧᤏᤡᤔᤥ ᤏᤢ ᤘᤣ᤹ ᤗᤠᤈᤣ᤹ᤒᤠ ᤏᤢ ᤘᤧᤵᤔᤡᤒᤠᤛᤡᤃᤧ॥ ᤀᤠᤏᤡᤃᤧ ᤕᤧᤴᤏᤡᤴ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠᤶᤔᤡ᤺ᤰᤂᤢᤱᤒᤠ ᤜᤧᤰᤋᤱᤒᤠᤖᤰ ᤆᤥᤰ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤃᤡ ᤏᤡᤱᤛᤠᤱ ᤆᤥ᤺ᤰᤔᤠᤗᤠᤶ ᤜᤥᤵ॥

᥇᥌ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤛᤣᤛᤣ ᤔᤡᤱᤅᤡᤸᤗᤧ ᤀᤡᤱᤎᤠ᤺ᤱᤗᤧ ᤗᤠᤃᤡ ᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤑᤢᤰᤂᤢᤶᤒᤧᤀᤠᤱ ᤁᤧᤕᤢᤱᤒᤠ ᤁᤴ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤀᤠᤍᤠᤱᤒᤠᤖᤧ ᤁᤧᤜᤢᤰ ᤗᤠᤶᤒᤠᤀᤣ ᤋᤠᤖᤥ. ᤜᤧᤰᤁᤩᤠᤱ ᤁᤴᤜᤠ᤹ ᤁᤧᤖᤧᤰ ᤀᤠᤍᤠᤱᤒᤠᤖᤧᤴᤏᤣᤖᤥ॥

᥇᥍ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤛᤡᤰᤁᤢᤶᤏᤡᤱᤘᤠ᤹ ᤁᤧᤛᤠ᤹ᤖᤢ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹. ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠᤗᤠᤶ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ ᤋᤠᤖᤥ॥ ᤛᤧᤰᤂᤠᤒᤠ ᤏᤡᤱᤘᤠ᤺ᤸᤗᤧ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤏᤡᤱᤘᤠ᤹ᤀᤥᤗᤠᤶ ᤁᤴ ᤁᤧᤖᤧᤰ ᤜᤢᤰᤘᤠᤜᤠ᤹ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥᤗᤠᤶ ᤀᤠᤍᤠᤱᤒᤠᤖᤧ᤹ᤀᤥ ᤋᤥ᤺ᤴᤍᤢᤱᤅᤠᤱ ᤘᤠ᤹॥ ᤜᤧᤰᤁᤩᤠᤱ ᤀᤠᤸᤗ ᤁᤵᤔᤥ ᤁᤧᤘᤠ᤹ᤒᤠ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤗᤠᤶ ᤜᤢᤰᤘᤠ ᤔᤧᤍᤥ᤺ᤴᤍᤢᤒᤠ ᤏᤡᤛᤢᤱᤅᤡᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤛ᤺ᤳᤋᤠᤖᤥ॥

᥇᥎ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤀᤡᤛᤪᤠᤀᤡᤗᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤴ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤆᤰᤔᤧᤸᤗ᤹ᤀᤣ ᤐᤥᤱᤅᤠᤱ ᤐᤳᤗ ᤆᤥᤃᤧ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤀᤠᤍᤠᤱᤒᤠ ᤗᤧᤵᤔᤠᤱ ᤐᤳᤗ ᤆᤥᤃᤧ᤹ᤀᤥ॥

᥇᥏ ᤀᤠᤱᤃᤠ᤹ ᤀᤠᤛ᤻ᤛᤠ ᤛᤥᤗᤥᤔᤏᤖᤧ ᤀᤠᤍᤠᤱᤒᤠᤖᤧ ᤁᤧᤀᤡᤱᤈᤠ᤺ᤱᤜᤠ᤹. ᤀᤠᤍᤠᤱᤒᤠᤖᤧ ᤁᤧᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤍᤠᤱᤒᤠᤖᤧ ᤁᤧᤎᤡᤶᤜᤠ᤹ ᤛᤧᤘᤠ ᤆᤥ᤺ᤰᤏᤢ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤕᤶᤒᤠ ᤏᤡᤱᤘᤠ᤹ ᤐᤡᤖᤧ᤹ᤀᤥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤌᤡᤶᤜᤠ᤹ ᤁᤧᤖᤧᤰ ᤁᤧᤵᤔᤠ ᤛᤢᤰᤋᤢᤖᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤜᤡᤶᤔᤡᤴ ᤆᤥ᤺ᤰᤔᤠ ᤛᤢᤰᤋᤢᤖᤖᤥ. ᤂᤧᤸᤗᤧ ᤗᤠᤃᤡ ᤀᤠᤱᤃᤠ᤹ ᤕᤠᤖᤡᤵ ᤆᤥᤃᤢᤱᤅᤠᤱ ᤘᤠ᤹ᤖᤥ॥”

᥈᥆ ᤂᤧᤒᤩᤠᤱ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤍᤠᤀᤢᤍᤖᤧ ᤔᤧᤳᤋᤢᤛᤡ. “ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥” ᤁᤸᤗᤧᤆᤥᤃᤢᤸᤗᤧ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ᤖᤧ ᤂᤢᤴᤇᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤔᤧᤓᤥᤛᤢ॥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤴ ᤏᤢ ᤜᤠᤱᤅᤡᤸᤗᤧ ᤁᤢᤍᤃᤡ ᤛᤠᤒᤴ ᤜᤵᤐᤧᤳ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤈᤥᤃᤧᤖᤥ॥

ᤛᤥᤗᤥᤔᤏᤧᤴ ᤜᤠᤱᤆᤥ᤺ᤰᤔᤠ ᤔᤧᤍᤧᤴ

᥈᥇ ᤁᤢᤍᤠ᤺ᤴᤍᤡᤰᤔᤠ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ. ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᥇.᥆᥆᥆ ᤛᤧᤃᤶᤒᤠ ᤐᤡᤳ. ᥇.᥆᥆᥆ ᤌᤢ᤺ᤶᤒᤠ. ᥇.᥆᥆᥆ ᤁᤢᤶᤒᤠᤒᤠ ᤔᤧᤸᤗᤢᤰ. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤏᤢ ᤛᤥᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤖᤧ ᤗᤠᤃᤡ ᤘᤣ᤹ ᤕᤖᤡᤰ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢ॥

᥈᥈ ᤁᤶᤓᤗ᤹ᤖᤡᤰ ᤛᤠ᤹ᤖᤡᤰ ᤏᤡᤱᤘᤠ᤹ ᤛ᤺ᤵᤔᤠᤏᤢ ᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤱᤜᤠ᤹ᤖᤧ ᤂᤧᤸᤗᤧ ᤕᤠ᤺ᤴᤍᤡᤰ ᤁᤢᤈᤠ ᤔᤧᤈ ᤔᤧᤎᤢᤅᤢ॥

ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤕᤠᤶᤔᤥ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤜᤠᤱᤆᤥ᤺ᤰᤔᤠ ᤔᤧᤍᤧᤴᤍᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤢᤏᤧ᤹ ᤕᤢᤰᤛᤠᤒᤠ ᤏᤢ ᤛᤠᤍᤥᤁᤧᤴ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤠᤱᤌᤥ᤺ᤰᤏᤠ ᤔᤧᤒᤡᤖᤢᤛᤡ॥

᥈᥉ ᤁᤶᤓᤗ᤹ᤖᤡᤰ ᤛᤥᤗᤥᤔᤏᤧᤴ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤁᤢᤗᤧᤰᤘᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤕᤢᤰᤏᤠᤀᤥ ᤜᤠᤱ ᤐᤥ᤺ᤰᤂᤧᤀᤠᤱ ᤕᤢᤱᤛᤡᤱ॥ ᤂᤢᤏᤧ᤹ ᤏᤢᤖᤧ ᤋᤠᤛᤧ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ॥

᥈᥊ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤌᤰᤗᤡᤜᤠᤱᤜᤠ᤹ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤛ᤻ᤛᤠᤜᤠ᤹ᤖᤧᤀᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤗᤧᤵᤔᤠᤱ ᤂᤢᤴᤇᤡ᤹ ᤜᤠᤱᤛᤧᤘᤠ ᤆᤥ᤺ᤰᤔᤠ ᤐᤠ᤺ᤴᤏᤡᤴ ᤔᤠᤱᤜᤢᤵ ᤔᤧᤈᤥᤃᤢ॥

᥈᥋ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤛᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤛᤥᤗᤥᤔᤏᤧᤴ ᤛᤠ᤹ᤖᤡᤰ ᤌᤥᤎᤥᤰᤐᤠ ᤆᤥᤃᤢ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤀᤠᤳᤋᤡᤴ ᤜᤠᤱᤅᤡᤴᤏᤠᤱ ᤔᤧᤶᤒᤡᤀᤣ ᤁᤧᤘᤠ᤹ᤒᤠ ᤜᤠᤱᤘᤠ ᤔᤠᤱᤘᤠ᤺ᤴ ᤂᤢᤏᤧ᤹ ᤛᤥᤗᤥᤔᤏᤧᤴ ᤐᤡᤖᤢᤖᤥ॥

ᤍᤠᤀᤢᤍᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤁᤢᤏᤢᤵᤔᤠ ᤐᤠ᤺ᤴᤜᤠ᤹

᥈᥌ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤧᤸᤗᤧ ᤁᤠᤰ ᤀᤡᤛᤪᤠᤀᤡᤗᤀᤥ ᤜᤠᤱᤕᤢᤰ ᤆᤥᤃᤢᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤗᤡᤒᤥᤱ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥈᥍ ᤜᤣᤒᤪᤥᤏᤀᤥ ᤋᤱᤒᤣ ᤏᤢᤛᤡ ᤏᤢ ᤕᤖᤢᤛᤗᤧ᤺ᤶᤔᤥ ᤛᤢᤶᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤌᤠᤖᤡᤰ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢ॥

᥈᥎ ᤂᤢᤏᤧ᤹ ᤕᤖᤡᤰ ᤋᤱᤒᤣ ᤌᤠᤖᤡᤰ ᤜᤡᤅᤧ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤱᤛᤠᤁᤢᤴᤎᤣ ᤏᤢ ᤔᤡᤱᤛᤥ ᤌᤠ᤺ᤱᤛᤥᤖᤧ ᤁᤠᤵᤋᤢᤀᤠᤱ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᤔᤠᤛᤡᤱ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤜᤠᤱ ᤐᤥ᤺ᤰᤂᤧ॥

᥈᥏ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛᤠᤵᤔᤢ᤺ᤴᤎᤢᤶᤔᤡᤴ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤠᤔᤢᤀᤣᤗ ᤁᤢᤛᤠᤵᤐᤴᤏᤥ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤖᤧ ᤁᤢᤛᤠᤵᤐᤴᤏᤥ ᤏᤢ ᤂᤠᤃᤧᤀᤡᤰᤐᤠ ᤃᤠᤍᤖᤧ ᤁᤢᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥉᥆ ᤂᤧᤴ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ᤀᤥ ᤂᤢᤏᤧ᤹ ᤀᤠᤰᤂᤣᤗ᤹ᤖᤡᤰ ᤜᤠᤱᤕᤢᤰ ᤆᤥᤃᤢ. ᤂᤢᤏᤧ᤹ ᤀᤠᤰᤂᤩᤠᤖᤡᤰ ᤔᤢᤰᤛᤠᤶᤛᤠᤒᤠ ᤆᤥᤃᤧ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱᤒᤠ ᤜᤠᤱᤈᤢᤶᤜᤠ᤹ᤏᤢ ᤌᤧᤔᤠ ᤌᤧᤔᤠ ᤜᤡᤴᤍᤥᤰᤜᤠ᤹ ᤐᤥ᤺ᤰᤂᤧᤀᤠᤱ ᤘᤕᤧ. ᤂᤧᤱᤜᤠ᤹ ᤁᤧᤖᤧᤰ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳᤗᤥ॥

b 

᥈᥏:᥊ ᥇᥇᥈ ᤋ᤺ᤴ

c 

᥈᥏:᥊ ᥈᥌᥈ ᤋ᤺ᤴ

d 

᥈᥏:᥍ ᤂᤧᤴ ᤑᤠ᤹ᤀᤡᤴ. ᥇᥏᥆ ᤋ᤺ᤴ (ᤜᤵᤔᤧᤴ ᥇᥍᥆ ᤔᤣᤋᤪᤡᤰ ᤋ᤺ᤴ)

e 

᥈᥏:᥍ ᤂᤧᤴ ᤑᤠ᤹ᤀᤡᤴ. ᥇᥎᥋ ᤐᤠᤀᤢᤴᤍ (ᤜᤵᤔᤧᤴ ᥎᥊ ᤁᤡᤗᤥᤃᤪᤠᤔ)

f 

᥈᥏:᥍ ᤂᤧᤴ ᤑᤠ᤹ᤀᤡᤴ. ᥉᥍᥋ ᤋ᤺ᤴ (ᤜᤵᤔᤧᤴ ᥉᥊᥋ ᤔᤣᤋᤪᤡᤰ ᤋ᤺ᤴ)

g 

᥈᥏:᥍ ᤂᤧᤴ ᤑᤠ᤹ᤀᤡᤴ. ᥉.᥍᥋᥆ ᤋ᤺ᤴ (ᤜᤵᤔᤧᤴ ᥉.᥊᥋᥆ ᤔᤣᤋᤪᤡᤰ ᤋ᤺ᤴ)

ᤏᤡᤛᤡᤃᤣ᤺ᤰᤐᤠ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤛᤠᤵᤔᤢ᤺ᤴᤎᤢᤶᤔᤥᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤠᤵᤐᤴᤏᤡᤴ ᤆᤢ᤺ᤳᤋᤠᤱ ᤀᤣᤃᤠᤱ ᤏᤡᤛᤡᤃᤣ᤺ᤰᤐᤠ ᤛᤠᤵᤐᤴᤏᤡᤴ ᤜᤣ᤺ᤰᤛᤡᤱ᤹ ᤜᤧᤰᤁᤩᤠᤱ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤂᤧᤴ ᤜᤡᤴᤍᤥᤰ ᤐᤥᤎᤰᤜᤠ᤹ ᤜᤣ᤺ᤰᤛᤡᤱᤅᤠᤱ ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤐᤥ᤺ᤱᤒᤠ ᤛᤠᤵᤔᤢ᤺ᤴᤎᤢᤶᤔᤥ ᤏᤢᤵ॥ ᤂᤢᤏᤧ᤹ ᤔᤠᤛᤡᤱᤅᤠᤱ ᤁᤢᤛ᤻ᤛᤠ ᤖᤜᤒᤠᤔᤧᤴ ᤜᤠᤱ ᤐᤥ᤺ᤰᤂᤧ॥ ᤖᤜᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤌᤠᤱᤃᤧᤳ ᤐᤡᤛᤠᤱᤒᤠ ᤌᤠ᤺ᤰᤜᤠ᤹ᤖᤧ ᤕᤠᤖᤥᤒᤠᤔᤖᤧ ᤁᤢᤗᤠᤶᤗᤥᤔᤥ ᤐᤡᤑᤩᤢᤱ ᤔᤧᤈᤥᤃᤢ॥ ᤂᤧᤴ ᤐᤡᤑᤩᤢᤱᤅᤡᤴ ᤆᤧᤱᤔᤠ ᤐᤠ᤺ᤵᤔᤠ ᤆᤢ᤺ᤳᤋᤠᤱ ᤀᤣᤃᤠᤱ ᤁᤴ ᤛᤠᤵᤐᤴᤏᤥ ᤗᤠᤱᤃᤧᤳ ᤐᤡᤛᤠᤱᤒᤠ ᤕᤜᤢᤍᤠ ᤜᤠᤱᤈᤢᤶᤔᤥᤒᤠ ᤛᤠᤵᤔᤢ᤺ᤴᤎᤢᤶᤔᤡᤴᤗᤰ ᤂᤥᤍᤧᤳ॥ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤈᤢᤶᤔᤡᤴ ᤀᤡᤛᤪᤠᤀᤡᤗ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤳ॥ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᥋᥎᥌ ᤋᤱᤒᤣᤀᤥ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤌᤠᤖᤡᤰᤐᤠ ᤛᤠᤵᤔᤢ᤺ᤴᤎᤢᤶᤜᤠ᤹ ᤁᤴ ᤛᤠᤵᤐᤴᤏᤥ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤛᤥᤗᤥᤔᤏᤖᤧ ᤁᤢᤜᤠᤱᤈᤢᤶ ᥇:᥇–᥏:᥉᥇

ᤁ) ᤁᤢᤜᤣ᤺ᤰᤛᤡᤱᤔᤠ ᤕᤧᤶ ᥇:᥇-᥇᥍

ᤂ) ᤔᤠᤱᤜᤡᤶ ᤔᤧᤈᤥᤃᤢ᤹ ᥈:᥇–᥍:᥇᥆

ᤃ) ᤕᤠᤱᤛᤡᤒᤠ ᤕᤧᤶ ᥍:᥇᥇–᥏:᥉᥇

ᤌᤠᤱᤃᤧᤳ ᤐᤡᤛᤠᤱᤒᤠ ᤀᤡᤛᤪᤠᤀᤡᤗ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤐᤡᤑᤩᤢᤱ ᥇᥆:᥇-᥇᥏

ᤕᤜᤢᤍᤠᤒᤠ ᤜᤠᤱᤜᤠ᤹ ᥇᥇:᥇–᥉᥌:᥇᥈

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥᤱ᤹ ᥉᥌:᥇᥉-᥈᥉

ᤏᤡᤛᤡᤃᤣ᤺ᤰᤐᤠ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴ

ᤛᤥᤗᤥᤔᤏ ᤜᤠᤱᤅᤡᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ

(᥇ ᤜᤠᤱ ᥉:᥇-᥇᥋)

᥇

ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤜᤠᤱᤈᤢᤶᤔᤥ ᤕᤢᤰᤁᤡᤴ ᤁᤧᤎᤢᤶᤒᤠ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤛᤥᤖᤡᤰ ᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤕᤶᤒᤠ ᤆᤥᤃᤢ॥

᥈ ᤂᤧᤒᤩᤠᤱ ᤛᤥᤗᤥᤔᤏᤧᤴ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤋᤠ᤹ᤈᤧᤰᤂᤧ- ᤜᤧᤴᤇᤡᤱ ᤜᤧᤴᤇᤡᤱᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤁᤡᤵ ᤌᤡᤰ ᤁᤡᤵ ᤌᤡᤰᤁᤥᤒᤠ ᤗᤠᤶᤗᤥᤒᤠᤜᤠ᤹. ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤜᤡᤶᤛᤕᤱ ᤜᤡᤶᤛᤕᤱᤅᤥᤒᤠ ᤗᤠᤶᤗᤥᤒᤠᤜᤠ᤹ᤏᤢ ᤋᤠ᤹ᤈᤧᤰᤂᤧ॥

᥉ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤃᤡᤒᤥᤏᤀᤥ ᤁᤧᤏᤧᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠᤍᤧᤴᤏᤥ ᤔᤧᤒᤣ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤔᤢᤖᤧᤰ ᤂᤠᤖᤧᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤆᤥᤃᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤜᤠᤒᤠ ᤂᤧᤵᤔᤥ ᤏᤧᤛ᤻ᤛᤧ॥

᥊ ᤀᤠᤸᤗ ᤍᤠᤀᤢᤍᤖᤧ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤁᤡᤷᤕᤋ-ᤕᤠᤖᤡᤔᤗᤠᤶ ᤂᤢᤏᤧ᤹ ᤂᤧᤸᤗᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤒᤠᤍᤧᤴᤏᤥ ᤌᤠᤰᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥᤀᤣ ᤂᤧᤸᤗᤧ ᤗᤠᤃᤡ ᤛᤠ᤺ᤱᤃᤠᤜᤡᤶ ᤂᤡᤱᤄᤢᤀᤠᤱ ᤐᤳᤇᤧ॥

᥋ ᤁᤖ ᤜᤢᤖᤖᤧ ᤁᤢᤶᤔᤧᤴᤇᤠ᤹. ᤀᤢᤖᤡᤖᤧ ᤁᤢᤛ᤻ᤛᤠ ᤒᤈᤗᤧᤗᤖᤧ ᤆᤥᤃᤢᤒᤠ ᤁᤠᤛᤠᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤃᤡᤒᤥᤏᤀᤥᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴ ᤋᤃᤡ ᤕᤢᤅᤧ॥ ᤁᤸᤗᤧᤆᤥᤃᤢᤸᤗᤧ ᤛᤥᤗᤥᤔᤏ ᤏᤢ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤕᤜᤘᤣ ᤍᤠᤱᤒᤧᤴ ᤛᤧᤘᤠ ᤔᤧᤳᤇᤧ ᤀᤠᤶᤓᤠ ᤂᤧᤵᤔᤥ ᤔᤧᤒᤣ॥

᥌ ᤂᤧᤵᤔᤥ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤁᤠᤛᤠᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤌᤠᤖᤡᤰ ᤛᤥᤗᤥᤔᤏᤧᤴ ᤐᤣᤀᤠᤱ ᤜᤧᤴᤇᤡᤱ ᤌᤡᤰ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ॥

᥍ ᤂᤧᤴ ᤛᤧᤴᤍᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤥᤗᤥᤔᤏᤀᤥ ᤀᤥᤛᤧ᤺ᤴᤎᤠᤱ ᤆᤥ᤺ᤰᤛᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤛᤥᤗᤥᤔᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤌᤧᤔᤠ ᤐᤡᤏᤧᤒᤠᤒᤣ᥅ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥”

᥎ ᤛᤥᤗᤥᤔᤏᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤵ ᤐᤡᤖᤢ. “ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤍᤠᤀᤢᤍᤧᤴ ᤐᤕᤶ ᤕᤶᤒᤠ ᤁᤧᤈᤥᤃᤢᤀᤠᤱ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢ. ᤂᤶᤓᤩᤠᤱ ᤂᤢᤏᤧ᤹ ᤁᤢᤗᤧᤰᤘᤠᤀᤥ ᤀᤠᤱᤃᤠ᤹ ᤜᤠᤱ ᤁᤧᤈᤥᤃᤠᤱᤅᤠᤱ ᤘᤠ᤹॥

᥏ ᤀᤠᤸᤗ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤍᤠᤀᤢᤍᤧᤴ ᤁᤧᤔᤧᤳᤋᤢᤒᤠ ᤀᤠᤍᤠᤱᤒᤠᤖᤧ ᤁᤧᤔᤠᤱᤜᤢᤵᤐᤡᤴ ᤛᤧᤰᤂᤠ ᤆᤥᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤂᤠᤶᤜᤡ᤺ᤰ ᤕᤠᤖᤡᤰ ᤕᤖᤡᤰ ᤏᤡ᤺ᤵᤔᤧᤴᤍᤧᤳ ᤔᤏᤠᤜᤠ᤹ᤀᤥ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤜᤠᤱ ᤁᤧᤈᤥᤃᤠᤱᤅᤠᤱ ᤘᤠ᤹ᤀᤠ॥

᥇᥆ ᤀᤠᤸᤗ ᤁᤴ ᤔᤏᤠᤜᤠ᤹ ᤗᤠᤶᤗᤥᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤁᤴ ᤕᤠᤖᤡᤰ ᤁᤧᤔᤏᤠᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠ ᤜᤠ᤺ᤳᤗᤧ ᤛᤢᤰᤋᤢᤀᤠᤱᤒᤣ᥅”

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤥᤗᤥᤔᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤜᤠᤒᤠ ᤀᤰᤋᤱᤒᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ᤹ ᤜᤧᤰᤁᤩᤠᤱ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣ. ᤗᤠᤈᤣ᤹ᤛᤡᤱᤒᤢᤱ. ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤴᤏᤠ᤺ᤰᤋᤢᤴ ᤜᤧᤰᤁᤩᤠᤱ ᤁᤧᤏᤡᤱᤔᤡᤜᤠ᤹ ᤛᤧᤵᤔᤠᤛᤡᤀᤠᤱ ᤂᤧᤏᤧ᤹ ᤁᤧᤗᤠᤃᤡ ᤀᤡᤖᤡ᤺ᤰ ᤜᤡᤱᤔᤠ ᤌᤠ᤺ᤰ ᤁᤧᤴᤏᤠ᤺ᤰᤋᤢᤴ ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤜᤠᤱ ᤆᤥ᤺ᤰᤏᤧᤒᤠ ᤁᤴ ᤔᤏᤠᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤠᤸᤗᤧ ᤆᤥᤃᤢᤸᤗᤧ.

᥇᥈ ᤂᤧᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ ᤁᤧᤄᤥᤛᤢ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤀᤰᤋᤱᤒᤠ ᤕᤠᤱᤛᤠᤁᤢᤴᤎᤣ. ᤗᤠᤈᤣ᤹ᤛᤡᤱᤒᤢᤱ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤅᤠᤱ ᤐᤡᤏᤧᤖᤥ. ᤂᤧᤱᤃ ᤂᤧᤏᤧ᤹ᤏᤢ᤺ᤸᤗᤧ ᤋᤃᤡᤒᤠ ᤀᤠᤳᤋᤡᤴ ᤜᤠᤱᤅᤡᤸᤗᤧᤀᤠᤱ ᤔᤧᤱᤄᤥᤀᤣ ᤘᤕᤧ. ᤜᤧᤰᤁᤩᤠᤱ ᤀᤣᤃᤠᤱᤒᤠ ᤜᤠᤱᤅᤡᤸᤗᤧᤀᤠᤱ ᤔᤧᤄᤥᤛᤢᤴᤗᤥ॥”

᥇᥉ ᤂᤧᤒᤩᤠᤱ ᤛᤥᤗᤥᤔᤏᤧᤴ ᤃᤡᤒᤥᤏᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠᤍᤧᤴᤏᤥᤏᤢ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶᤔᤥᤗᤠᤶ ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤂᤣ ᤌᤠᤅᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤔᤢᤰᤛᤠᤶ ᤏᤢ ᤁᤢᤕᤠᤱᤛᤠᤁᤢᤴᤎᤣ

(᥇ ᤜᤠᤱ ᥇᥆:᥈᥌-᥈᥏)

᥇᥊ ᤛᤥᤗᤥᤔᤏᤖᤧ ᤕᤖᤡᤰ ᤀᤴᤗᤠᤎᤠᤜᤠ᤹ ᤏᤢ ᤀᤴᤜᤠ᤹ ᤑᤢᤰᤂᤢᤛᤡ॥ ᤂᤢᤏᤧ᤹ ᥇.᥊᥆᥆ ᤀᤴᤗᤠᤎᤠᤜᤠ᤹ ᤏᤢ ᥇᥈.᥆᥆᥆ ᤀᤴᤜᤠ᤹ ᤁᤳᤋᤢᤛᤡ॥ ᤁᤢᤓᤠ ᤂᤢᤏᤧ᤹ ᤀᤴᤗᤠᤎᤠ ᤕᤧᤶᤔᤠ ᤕᤧᤰᤕᤰᤜᤠ᤹ᤀᤥ ᤏᤢ ᤁᤢᤓᤠ ᤆᤠᤜᤡ᤺ᤴ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤕᤖᤢᤛᤗᤧ᤺ᤶᤔᤥ ᤕᤧᤵᤛᤢᤛᤡ॥

᥇᥋ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤥ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤗᤢᤱ ᤕᤠᤖᤡᤰ ᤕᤖᤡᤰ ᤏᤢ ᤛᤠᤶᤔᤠᤱᤛᤡᤱᤜᤠ᤹ ᤆᤠᤜᤡ᤺ᤴ ᤀᤢ᤺ᤰᤆᤶᤈᤶᤒᤠᤍᤧᤴᤜᤠ᤹ᤀᤥᤒᤠ ᤐ᤺ᤳᤇᤣ᤹ᤜᤠ᤹ ᤕᤖᤡᤰ ᤘᤧᤳᤋᤧᤛᤖᤧ ᤘᤕᤧᤖ ᤆᤥᤃᤢ॥

᥇᥌ ᤛᤥᤗᤥᤔᤏᤖᤧ ᤁᤢᤀᤴᤜᤠ᤹ ᤔᤡᤛᤪ ᤗᤠᤈᤣ᤹ ᤏᤢ ᤁᤩᤢᤀᤣeᤗᤠᤶ ᤔᤧᤗ᤺ᤳᤋᤢ ᤔᤧᤎᤠᤰᤋᤢᤛᤡ॥ ᤜᤠᤱᤅᤡᤸᤗᤧ ᤁᤢᤗᤧᤱᤜᤱᤒᤠᤜᤠ᤹ᤖᤧ ᤂᤧᤱᤜᤠ᤹ ᤁᤩᤢᤀᤣᤗᤠᤶ ᤔᤧᤀᤡᤅᤢ ᤔᤧᤍᤠᤖᤢᤛᤡ॥

᥇᥍ ᤀᤴᤗᤠᤎᤠ ᤌᤡᤰᤗᤧ ᥌᥆᥆ ᤛᤣᤁᤣᤗg ᤕᤢᤵᤐᤠ ᤏᤢ ᤀᤴ ᤌᤡᤰᤗᤧ ᥇᥋᥆ ᤛᤣᤁᤣᤗh ᤕᤢᤵᤐᤠᤀᤥ ᤔᤡᤛᤪᤗᤠᤶ ᤔᤧᤗ᤺ᤳᤋᤢ ᤔᤧᤎᤠᤰᤋᤢᤛᤡ॥ ᤜᤠᤶᤓᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤜᤡᤳᤋᤡ ᤏᤢ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤜᤠᤱᤜᤠ᤹ᤖᤧ ᤗᤠᤃᤡᤀᤠᤱ ᤗ᤺ᤵᤔᤠ ᤌᤠᤰᤔᤠᤛᤡ ᤕᤠ᤺ᤶᤒᤰ ᤔᤧᤄᤥᤛᤢᤀᤠᤱ ᤘᤕᤧᤖᤥ॥

e 

᥇:᥇᥌ ᤛᤡᤗᤡᤛᤡᤕᤠ ᤐᤥᤱᤔᤠ ᤛᤢᤰ

g 

᥇:᥇᥍ ᤂᤧᤴ ᤑᤠ᤹ᤀᤡᤴ ᥇᥋ ᤐᤠᤀᤢᤴᤍ (ᤜᤵᤔᤧᤴ ᥍ ᤁᤡᤗᤥᤃᤪᤠᤔ)

h 

᥇:᥇᥍ ᤂᤧᤴ ᤑᤠ᤹ᤀᤡᤴ ᥉᥉/᥊ ᤐᤠᤀᤢᤴᤍ (ᤜᤵᤔᤧᤴ ᥇:᥍ ᤁᤡᤗᤥᤃᤪᤠᤔ)

ᤔᤠᤱᤜᤡᤶ ᤆᤥ᤺ᤰᤔᤠ ᤗᤢᤱᤛᤡᤱᤜᤠ᤹ ᤋᤠ᤺ᤵᤔᤠ ᤔᤧᤜᤣ᤺ᤰᤋᤢ

(᥇ ᤜᤠᤱ ᥋:᥇-᥇᥎)

᥈

ᤛᤥᤗᤥᤔᤏ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤏᤢ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤃᤡ ᤗᤳᤇᤠ ᤜᤡᤶ ᤆᤥ᤺ᤰᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢ॥

᥈ ᤂᤢᤏᤧ᤹ ᥍᥆.᥆᥆᥆ ᤁᤰ ᤁᤧᤃᤢᤒᤠᤜᤠ᤹. ᥎᥆.᥆᥆᥆ ᤗᤢᤱ ᤁᤧᤄᤰᤐᤠᤜᤠ᤹ ᤏᤢ ᤂᤧᤱᤜᤠ᤹ ᤀᤥᤔᤧᤵᤔᤠᤛᤡᤖᤧ ᤗᤠᤃᤡ ᤔᤢᤖᤠ ᤁᤧᤔᤧᤵᤐᤠ ᤁᤧᤈᤥ᤺ᤰᤐᤠ ᥉.᥌᥆᥆ ᤗᤠᤶᤗᤥᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥉ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤋᤢᤖᤥᤛᤒᤠ ᤜᤠᤱ ᤜᤣᤖᤠᤔᤧᤴ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤡᤱᤄᤱ ᤜᤠᤰᤋᤢᤖᤥ-

“ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤧᤴ ᤂᤢᤏᤧ᤹ ᤁᤢᤜᤠᤱᤜᤡᤶ ᤕᤢᤱᤔᤠᤍᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤛᤠᤶᤔᤠᤱᤛᤡᤱᤜᤠ᤹ ᤁᤧᤜᤠᤰᤋᤢ ᤁᤧᤕᤢᤛᤢᤀᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤜᤠᤰᤋᤠᤱᤅᤧ᤹ᤀᤥ॥

᥊ ᤀᤠᤸᤗ ᤀᤠᤱᤃᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠᤀᤠᤱ ᤋᤥ᤺ᤶᤔᤠ ᤏᤢ ᤂᤢᤏᤧ᤹ ᤁᤢᤍᤃᤡ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ ᤜᤠ᤺ᤶᤔᤠ. ᤜᤧᤰᤁᤩᤠᤱ ᤋᤥ᤺ᤶᤔᤏᤠᤒᤠ ᤂᤖᤧ᤺ᤱᤜᤠ᤹ ᤆᤰᤔᤧᤸᤗ᤹ᤀᤣ ᤌᤧ᤺ᤰᤐᤧᤳ ᤌᤧ᤺ᤰᤐᤧᤳ ᤏᤧᤔᤠᤀᤠᤱ ᤋᤥ᤺ᤶᤔᤠᤖᤧ ᤗᤠᤃᤡ. ᤜᤧᤰᤁᤩᤠᤱ ᤋᤠᤏᤠᤶ. ᤕᤢ᤺ᤴᤇᤡᤰ ᤌᤰᤔᤠ. ᤛᤒᤠᤌ. ᤗᤠᤍᤢᤵᤐᤥ ᤏᤢ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡ᤺ᤴᤎᤥ ᤆᤥᤃᤢᤒᤠ ᤋᤱᤏᤠᤶᤜᤠ᤹ᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤂᤧᤴ ᤔᤠᤱᤜᤡᤶᤔᤡᤴ ᤂᤢᤏᤧ᤹ ᤁᤢᤗᤠᤃᤡ ᤋᤥ᤺ᤶᤔᤠ ᤆᤥᤃᤢᤱᤗ ᤐᤳᤋᤠ॥ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤁᤴ ᤗᤳᤇᤠ ᤔᤧᤴᤏᤢᤵᤔᤏᤠ ᤛᤍᤠᤍᤡᤱᤒᤠ ᤌᤡᤶᤗᤥ॥

᥋ “ᤀᤠᤱᤃᤠ᤹ ᤆᤥ᤺ᤰᤔᤠ ᤆᤥᤃᤢᤱᤒᤠ ᤔᤠᤱᤜᤡᤶᤔᤡᤴ ᤗᤳᤇᤠ ᤀᤠᤳᤋᤠᤋᤠᤴᤏᤣ ᤕᤶᤒᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ ᤔᤠᤱᤜᤠ᤹ᤏᤢ᤺ᤸᤗᤧ ᤐᤕᤶ ᤕᤶᤒᤠ ᤆᤥᤰ॥

᥌ ᤁᤖ ᤛᤠᤱᤃᤪᤠᤶᤐᤣᤍᤠᤱ. ᤁᤧᤖᤧᤰᤏᤢ᤺ᤸᤗᤧ ᤌᤠ᤺ᤱ ᤁᤧᤏᤧᤒᤠ ᤛᤠᤱᤃᤪᤠᤶᤐᤣᤍᤠᤱᤅᤡᤴᤏᤣ ᤂᤢᤏᤧ᤹ ᤁᤢᤗᤠᤃᤡ ᤆᤢᤰᤛᤠ ᤆᤥ᤺ᤰᤁᤡᤸᤗᤧ ᤜᤠ᤺ᤳᤗᤧ ᤂᤢᤏᤧ᤹ ᤁᤢᤗᤠᤃᤡ ᤔᤠᤱᤜᤡᤶ ᤆᤥ᤺ᤰᤔᤠ ᤛᤢᤰᤋᤢᤒᤣ᥅ ᤂᤢᤏᤧ᤹ ᤁᤢᤍᤃᤡ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤏᤢ᤺ᤸᤗᤧᤀᤠᤱᤎᤥ ᤘᤣ᤹ ᤂᤢᤏᤧ᤹ ᤁᤢᤗᤠᤃᤡ ᤔᤠᤱᤜᤡᤶ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ ᤜᤠ᤺ᤳᤋᤠᤀᤠᤱᤒᤣ᥅

᥍ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤆᤥᤒᤣᤃᤢ ᤌᤡᤰ ᤐᤠᤱᤄᤧᤕᤢᤛᤧ᤹ᤀᤥ. ᤂᤧᤴ ᤔᤏᤠ᤺ᤸᤗᤧ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ ᤏᤢ ᤑᤧᤴᤈᤣ᤹ ᤜᤧᤰᤁᤩᤠᤱ ᤐᤠᤖᤠᤴᤗᤠ. ᤁᤢᤜᤧ᤺ᤳᤗᤠ ᤏᤢ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤂᤡ᤺ᤸᤗᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤰᤋᤢᤖ. ᤂᤧᤒᤩᤠᤱ ᤂᤧᤴ ᤁᤢᤓᤢᤱ ᤗᤰᤔᤠᤀᤠᤱ ᤁᤧᤗᤧᤒᤠ ᤔᤏᤠ ᤐᤥᤱᤔᤠ ᤐᤥᤱ᤹॥ ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤋᤠᤖᤢᤛᤡ ᤐᤡᤖᤠᤱᤒᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤆᤥᤒᤣᤃᤢᤜᤠ᤹ᤏᤢ ᤛᤥᤖᤡᤰ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤕᤠ᤺ᤶᤒᤰ ᤆᤥᤰ॥

᥎ “ᤀᤠᤱᤃᤠ᤹ ᤗᤧᤒᤏᤠᤏᤗᤠᤶ ᤛᤠᤶᤔᤠᤱᤛᤡᤱ. ᤀᤠ᤺ᤱ ᤏᤢ ᤋᤄ᤹ᤛᤡᤱᤜᤠ᤹ᤀᤠᤱ ᤜᤠᤰᤋᤠᤱ ᤕᤢᤛᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤗᤧᤒᤏᤠᤏᤀᤥ ᤛᤡᤱᤜᤧᤰᤔᤠ ᤁᤧᤗᤧᤒᤠ ᤔᤧᤈᤥᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹॥

᥏ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ᤏᤢ ᤛᤥᤖᤡᤰ ᤕᤖᤡᤰ ᤛᤡᤱᤜᤠ᤹ ᤕᤠᤖᤡᤵ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠ᤺ᤶᤒᤰ ᤔᤧᤈᤥᤰ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤆᤥ᤺ᤰᤔᤠ ᤀᤡ᤺ᤳᤋᤢᤱᤒᤠ ᤔᤠᤱᤜᤡᤶᤔᤡᤴ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤐᤥᤱ᤹॥

᥇᥆ ᤛᤡᤱᤃᤧᤜᤧᤰᤐᤠ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹. ᤛᤡᤱᤃᤧᤍᤠᤱᤒᤠᤜᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᥈᥆.᥆᥆᥆ ᤁᤥᤖb ᤔᤠᤛᤡ. ᥈᥆.᥆᥆᥆ ᤁᤥᤖ ᤜ᤺ᤰᤛᤡ. ᥈᥆.᥆᥆᥆ ᤒᤠᤌc ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤏᤢ ᥈᥆.᥆᥆᥆ ᤒᤠᤌ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤐᤡᤖᤢᤱᤛᤡᤱ᤹॥”

᥇᥇ ᤋᤢᤖᤥᤛᤒᤠ ᤜᤠᤱ ᤜᤣᤖᤠᤔᤧᤸᤗᤧ ᤛᤰᤀᤡᤱᤄᤱ ᤗᤠᤶᤒᤠ ᤁᤴ ᤀᤡᤱᤄᤱᤅᤡᤴ ᤛᤥᤗᤥᤔᤏᤧᤴ ᤜᤠᤰᤋᤢᤖᤥ-

“ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤀᤠᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤁᤧᤈᤥᤃᤧ॥”

᥇᥈ ᤛᤰᤀᤡᤱᤄᤱᤅᤥ ᤜᤣᤖᤠᤔᤧᤸᤗᤧ ᤀᤰᤋᤱᤒᤠᤀᤠᤱ ᤛᤠᤵᤋᤢ-

“ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ॥ ᤂᤢᤏᤧ᤹ ᤍᤠᤀᤢᤍ ᤜᤠᤱᤅᤡᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹. ᤏᤧᤜᤡᤏᤡᤱᤘᤠ᤹ ᤏᤢ ᤂᤠᤛᤡᤱᤃᤧᤏᤡ᤺ᤵᤐᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤐᤡᤖᤢᤀᤠᤱ ᤘᤠ᤹. ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤜᤡᤶ ᤌᤡᤰ ᤏᤢ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤃᤡ ᤗᤳᤇᤠ ᤜᤠᤱᤜᤡᤶ ᤆᤥᤃᤢ᤹॥

᥇᥉ “ᤀᤠᤸᤗ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤏᤢ ᤛᤠ᤹ᤖᤡᤰ ᤁᤧᤗᤧᤒᤠ ᤆᤥᤒᤣᤃᤢ. ᤜᤢᤖᤠᤔ-ᤀᤒᤡ᤺ᤴ ᤐᤠᤱᤄᤢᤱ ᤕᤢᤛᤢᤱᤗ ᤐᤳᤋᤠ॥

᥇᥊ ᤂᤢᤏᤧ᤹ᤃ ᤍᤠᤏ ᤌᤠ᤺ᤰᤁᤥᤒᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛ᤻ᤛᤠᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤆᤠᤜᤡ᤺ᤴ ᤋᤢᤖᤥᤛᤒᤠ ᤕᤰᤕᤢᤱᤒᤠᤖᤥ॥ ᤂᤢᤏᤧ᤹ᤃ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ. ᤑᤧᤴᤈᤣ᤹. ᤗᤢᤱ. ᤛᤡᤱᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤐᤠᤖᤠᤴᤗᤠ. ᤁᤢᤜᤧ᤺ᤳᤗᤠ ᤜᤧᤰᤁᤩᤠᤱ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤂᤡ ᤏᤢ ᤏᤤᤏᤠᤛᤢᤳ ᤆᤡᤖᤡᤰᤗᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤀᤠᤱ ᤁᤧᤗᤧᤒᤠ ᤆᤥᤒᤣᤃᤢᤖᤥ॥ ᤂᤢᤏᤧ᤹ᤃ ᤁᤧᤖᤧᤰ ᤐᤖᤡᤰᤗᤧᤴ ᤁᤢᤓᤢᤱ ᤗᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤜᤢ᤹ᤛᤡᤱᤒᤠ ᤔᤏᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤐᤡᤔᤏᤠᤒᤠ ᤀᤠᤳᤋᤡᤴ ᤐᤖᤡᤰᤗᤧᤴ ᤁᤢᤒᤡ ᤕᤠ᤺ᤶᤒᤰᤛᤠᤱ ᤆᤥ᤺ᤰᤔᤠ ᤛᤢᤰᤋᤢ᤹॥ ᤂᤢᤏᤧ᤹ ᤀᤠᤍᤠᤱᤒᤠᤖᤧ ᤁᤧᤗᤧᤒᤠ ᤆᤥᤒᤣᤃᤢ ᤁᤧᤔᤜᤠ᤹ᤏᤢ ᤛᤥᤛᤥᤖᤡᤰ ᤀᤠᤍᤠᤱᤒᤠᤖᤧ ᤁᤧᤶᤒᤠ ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤍᤠᤀᤢᤍᤖᤧ ᤁᤢᤔᤜᤠ᤹ᤏᤢ ᤕᤠ᤺ᤶᤒᤰ ᤆᤥ᤺ᤰᤗᤥ॥

᥇᥋ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤀᤠᤴᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤠᤱᤜᤢᤵ ᤆᤥᤃᤢᤒᤠ ᤔᤠᤛᤡ. ᤜ᤺ᤰᤛᤡ. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ᤺ᤴ ᤜᤠᤅᤧ ᤌᤠᤱᤄᤧ᤹ᤀᤥ॥

᥇᥌ ᤀᤠᤍᤠᤱᤒᤠ ᤆᤠᤜᤠ ᤁᤧᤈᤥ᤺ᤰᤐᤠ ᤁᤧᤖᤧᤰ ᤛᤡᤱᤜᤠ᤹ ᤗᤧᤒᤏᤠᤏᤀᤥ ᤀᤠᤏᤡᤃᤧ ᤋᤠᤅᤢᤶᤒᤧ. ᤜᤧᤰᤁᤩᤠᤱ ᤛᤡᤱᤄᤱᤜᤠ᤹ ᤂᤣ᤺ᤰᤂᤢᤶᤒᤧᤀᤠᤱ ᤕᤥᤵᤐᤠ ᤌᤠᤖᤡᤰ ᤘᤍᤣ᤺ᤴᤍᤢᤶ ᤕᤢᤛᤢᤶ ᤐᤡᤀᤠᤛᤡᤃᤧ᤹॥ ᤀᤠᤍᤠᤱᤒᤠᤖᤧ ᤆᤠᤜᤡ᤺ᤴ ᤂᤧᤵᤔᤥᤏᤢ ᤕᤖᤢᤛᤗᤧᤔ ᤌᤧᤶᤒᤠ ᤋᤣ᤹ᤔᤠ ᤋᤱᤃᤠᤶ ᤆᤥᤃᤧ᤹ᤀᤥ॥”

ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰ ᤔᤧᤜᤣ᤺ᤰᤋᤢ᤹

(᥇ ᤜᤠᤱ ᥌:᥇-᥉᥎)

᥇᥍ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤔᤏᤠᤜᤠ᤹ ᤕᤠᤶᤏᤠ᤺ᤳᤏᤡ᤺ᤳ ᤆᤥᤃᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤕᤠᤶᤏᤠ᤺ᤳᤏᤡ᤺ᤳ ᤆᤥᤃᤢᤛᤡ॥ ᤁᤴᤜᤠ᤹ ᤁᤧᤖᤧᤰᤗᤧ ᥇.᥋᥉.᥌᥆᥆ ᤔᤏᤠ ᤔᤧᤘᤕᤧ॥

᥇᥎ ᤂᤢᤏᤧ᤹ ᤁᤴᤜᤠ᤹ᤀᤥᤒᤠ ᥍᥆.᥆᥆᥆ ᤁᤰ ᤁᤧᤃᤢᤒᤠ ᤏᤢ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᥎᥆.᥆᥆᥆ ᤗᤢᤱᤃᤧᤜᤧ᤺ᤵᤐᤠ ᤜᤧᤰᤁᤩᤠᤱ ᤁᤴᤜᤠ᤹ ᤕᤠ᤺ᤶᤒᤰᤁᤥ ᤑᤶᤔᤠᤛᤡᤖᤧ ᤗᤠᤃᤡ ᥉.᥌᥆᥆ ᤆᤠᤜᤡ᤺ᤴ ᤔᤢᤖᤠ ᤔᤧᤵᤔᤠᤛᤡ ᤕᤠ᤺ᤶᤒᤰᤁᤥ ᤑᤳᤇᤢᤛᤡᤖᤥ॥

b 

᥈:᥇᥆ ᤂᤧᤴ ᤑᤠ᤹ᤀᤡᤴ. ᤜᤵᤔᤧᤴ ᥉.᥈᥆᥆ ᤔᤣᤋᤪᤡᤰ ᤋ᤺ᤴ ᤔᤠᤛᤡ॥

c 

᥈:᥇᥆ ᤂᤧᤴ ᤑᤠ᤹ᤀᤡᤴ. ᥊᥊᥆.᥆᥆᥆ ᤗᤡᤋᤖ॥

ᤛᤥᤗᤥᤔᤏᤖᤧ ᤔᤠᤱᤜᤡᤶ ᤆᤥᤃᤢ᤹

᥉

ᤂᤧᤒᤩᤠᤱ ᤛᤥᤗᤥᤔᤏᤖᤧ ᤁᤢᤶᤒᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠᤖᤡᤵ ᤆᤥᤃᤢᤛᤢᤖᤢᤀᤠᤱ ᤘᤕᤧ॥ ᤂᤧᤴ ᤋᤧᤴᤏᤡᤴ ᤕᤖᤢᤛᤗᤧ᤺ᤶᤔᤥᤒᤠ ᤔᤥᤖᤡᤕᤠᤜ ᤁᤥ᤺ᤰᤔᤠᤀᤥ ᤏᤧᤛ᤻ᤛᤧ. ᤂᤧᤵᤔᤥ ᤕᤒᤢᤛᤡ ᤀᤖᤦᤏᤠ᤺ᤸᤗᤧ ᤁᤢᤈᤠ ᤌᤠᤶᤔᤠᤍᤧᤴ ᤏᤧᤛ᤻ᤛᤧ. ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤛᤢᤑᤥ ᤐᤡᤖᤢᤀᤠᤱ ᤘᤕᤧ॥ ᤂᤧᤴ ᤋᤧᤴᤏᤥ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣ ᤏᤡᤛᤡᤃᤣ᤺ᤰᤐᤠ ᤗᤠ ᤏᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤴ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤛᤥᤗᤥᤔᤏᤖᤧ ᤐᤠᤱᤕᤰᤁᤡᤸᤗᤧ ᤁᤢᤒᤢᤱ ᤕᤢᤰᤂᤢᤒᤠᤴ ᤀᤰᤋᤱᤒᤠ ᤆᤥᤃᤧ- ᤋᤃᤡᤒᤠ ᤜᤢᤰᤛᤡ᤺ᤰ ᤁᤢᤀᤡᤛᤡ᤺ᤰ ᤁᤢᤗᤠᤶᤋᤡ ᤋᤢᤰᤐᤥ᤺ᤱ ᤜᤢᤰᤛᤡ᤺ᤰ ᤏᤢ ᤁᤢᤓᤧᤖᤧ ᤏᤡᤒᤥᤱ ᤜᤢᤰᤛᤡ᤺ᤰ ᤏᤧᤛ᤻ᤛᤧ॥

᥊ ᤔᤠᤱᤜᤡᤶᤔᤡᤸᤗᤧ ᤁᤢᤍᤃᤡ ᤂᤧᤸᤗᤧ ᤁᤢᤓᤧᤖᤧ ᤕᤠᤖᤡᤰᤁᤣ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤣ᤺ᤶᤒᤠ ᤀᤠ᤺ᤶᤓᤥ ᤏᤧᤛ᤻ᤛᤧ॥

ᤛᤡᤃᤠᤱ ᤗᤧᤵᤔᤠᤱᤒᤠᤴ ᤆᤠᤜᤡ᤺ᤴ ᤂᤢᤏᤧ᤹ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥋ ᤂᤢᤏᤧ᤹ ᤆᤢᤶᤗᤢᤱ ᤆᤥ᤺ᤰᤔᤠᤍᤧᤴ ᤕᤶᤒᤠ ᤕᤠᤰᤑᤠᤱᤅᤥᤒᤠ ᤗᤢᤱᤎᤠᤰᤁᤥ ᤀᤠ᤺ᤱ ᤛᤡᤱᤓᤧᤸᤗᤧᤰᤜᤠ᤹ ᤑᤳᤇᤢ. ᤜᤧᤰᤁᤩᤠᤱ ᤂᤧᤴ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢᤀᤠᤱ ᤂᤧᤵᤔᤥ ᤂᤧᤒᤰᤛᤡᤱ ᤛᤡᤱᤒᤢᤱᤜᤠ᤹ ᤏᤢ ᤛᤡᤰᤁᤪᤡᤜᤠ᤹ ᤁᤢᤓᤢᤱ ᤗᤰᤋᤢ॥

᥌ ᤂᤧᤸᤗᤧ ᤁᤢᤄᤧᤶᤛᤡᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤂᤧᤴ ᤔᤠᤱᤜᤡᤶᤔᤡᤴ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤢᤎᤡᤱᤗᤢᤱᤜᤠ᤹ᤖᤧ ᤂᤧᤄᤧᤶᤛᤡᤱᤒᤠ ᤆᤥᤃᤢ॥ ᤂᤧᤵᤔᤥ ᤂᤢᤏᤧ᤹ ᤐᤷᤘᤣᤔᤗᤠᤶ ᤔᤧᤎᤠᤰᤋᤢᤒᤠ ᤛᤠᤶᤔᤩᤠᤱᤜᤠ᤹ ᤀᤥᤃᤵ ᤆᤥᤃᤢ॥

᥍ ᤂᤢᤏᤧ᤹ ᤂᤧᤵᤔᤥᤒᤠ ᤐᤧᤖᤧᤶᤛᤡᤱᤜᤠ᤹. ᤗᤠᤶᤎᤣᤳ ᤕᤧᤵᤏᤠᤜᤠ᤹. ᤗᤢᤱᤎᤠᤰᤜᤠ᤹ ᤏᤢ ᤗᤠᤶᤎᤣ᤺ᤳᤜᤠ᤹ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤗᤢᤱᤎᤠᤰᤜᤠ᤹ᤀᤥ ᤁᤖᤢᤒᤜᤠ᤹ ᤁᤢᤓᤢᤱ ᤗᤰᤋᤢᤀᤠᤱ ᤑᤳᤇᤢᤛᤡ॥

᥎ ᤂᤢᤏᤧ᤹ ᤔᤠᤱᤜᤡᤶᤔᤡᤸᤗᤧ ᤁᤢᤓᤧᤖᤧ ᤁᤢᤀᤡᤛᤡ᤺ᤰᤁᤣ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤡᤴ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤆᤥᤃᤢ॥ ᤂᤢᤏᤧ᤹ ᤛᤡᤃᤠᤱ ᤗᤧᤵᤔᤠᤱ ᤁᤡᤵ ᤋᤢᤰᤛᤡ ᤋᤣᤗᤣᤴᤋb ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤂᤧᤴ ᤛᤢ᤺ᤵᤋᤢ॥

᥏ ᤁᤢᤎᤧᤵᤔᤠ ᤛᤠᤶᤔᤩᤠᤱᤜᤠ᤹ ᤁᤢᤓᤪᤧ᤺ᤱ ᤁᤡᤗᤥᤃᤪᤠᤔ ᤕᤠᤖᤡᤰ ᤁᤧᤗᤡ᤺ᤵᤐᤠ ᤆᤥᤃᤧ॥ ᤂᤢᤏᤧ᤹ ᤌᤠ᤺ᤱᤛ᤻ᤔᤠ ᤁᤢᤗᤰᤜᤠ᤹ᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥇᥆ ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤁᤖᤢᤒ ᤏᤧᤳᤇᤡᤖᤧ ᤁᤢᤀᤡᤳᤇᤠᤵᤜᤠ᤹ ᤗᤰᤋᤢᤀᤠᤱ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥇᥇ ᤁᤴ ᤏᤧᤳᤇᤡ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤌᤡᤰ ᤁᤢᤕᤠᤀᤥᤏᤢ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤏᤡᤒᤥᤱ ᤜᤢᤰᤛᤡ᤺ᤰ ᤌᤧᤶᤒᤠ ᤜᤵᤑᤧ ᤑᤧᤛᤡᤱᤅᤠᤱ ᤐᤳᤇᤧ॥ ᤗᤳᤇᤠ ᤁᤖᤢᤒᤖᤧ ᤁᤢᤗᤠᤵ ᤌᤡᤰᤁᤧᤴ ᤜᤢᤰᤛᤡ᤺ᤰ ᤅᤠᤛᤡ ᤐᤳᤇᤧ. ᤜᤧᤰᤁᤩᤠᤱ ᤔᤠᤱᤜᤡᤶ ᤗᤢᤱᤎᤠᤰᤁᤡᤴ ᤛᤢᤛᤢ॥ ᤂᤧᤸᤗᤧ ᤘᤣ᤹ ᤁᤢᤗᤠᤵᤐᤡᤴ ᤆᤠᤜᤡ᤺ᤴ ᤘᤣ᤹ ᤁᤖᤢᤒᤧᤸᤗᤧ ᤁᤢᤗᤠᤵᤐᤡᤴ ᤛᤢᤛᤢᤖ ᤌᤠᤖᤡᤰ ᤜᤢᤰᤛᤡ᤺ᤰ ᤅᤠᤛᤡᤀᤣ ᤐᤳᤇᤧ॥

᥇᥈ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤛᤡᤃᤣ᤺ᤰᤐᤠ ᤁᤖᤢᤒᤧᤸᤗᤧ ᤁᤢᤗᤠᤵᤐᤡᤴ ᤔᤠᤱᤜᤡᤶ ᤗᤢᤱᤎᤠᤰᤁᤡᤴ ᤛᤢᤛᤢᤖ ᤌᤠᤖᤡᤰ ᤜᤢᤰᤛᤡ᤺ᤰ ᤅᤠᤛᤡ ᤐᤳᤇᤧ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤁᤢᤗᤠᤵᤐᤡᤴ ᤆᤠᤜᤡ᤺ᤴ ᤘᤣ᤹ᤛ᤻ᤔᤠ ᤁᤖᤢᤒᤧᤸᤗᤧ ᤁᤢᤗᤠᤵᤐᤡᤴ ᤛᤢᤛᤢᤖ ᤜᤢᤰᤛᤡ᤺ᤰ ᤅᤠᤛᤡᤀᤣ ᤐᤳᤇᤧ.

᥇᥉ ᤁᤴ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤜᤢᤰᤛᤡ᤺ᤰ ᤏᤡᤒᤥᤱ ᤕᤠᤖᤡᤰ ᤜᤵᤑᤧ ᤑᤧᤛᤡᤱᤅᤠᤱ ᤐᤳᤇᤧ॥ ᤂᤧᤴ ᤁᤖᤢᤒᤜᤠ᤹ ᤂᤢᤴᤇᤡ᤹ ᤗᤠᤱᤅᤡᤸᤗᤧ ᤋᤰᤏᤧᤛᤡᤀᤠᤱ ᤕᤧᤒᤧᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤢᤖᤠᤴ ᤔᤠᤱᤜᤡᤶᤔᤡᤸᤗᤧ ᤕᤶᤒᤠ ᤁᤢᤗᤰ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤐᤳᤇᤧ॥

᥇᥊ ᤂᤢᤏᤧ᤹ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ. ᤐᤠᤖᤠᤴᤗᤠ ᤏᤢ ᤜᤧ᤺ᤳᤋᤠᤱᤒᤠ ᤆᤠ᤺ᤶᤔᤏᤠᤒᤠ ᤂᤡ ᤏᤢ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤑᤥ᤺ᤴᤍᤠ ᤆᤥᤃᤢ. ᤜᤧᤰᤁᤩᤠᤱ ᤂᤧᤵᤔᤥ ᤁᤢᤓᤢᤱ ᤗᤰᤔᤏᤠᤒᤠ ᤁᤖᤢᤒᤜᤠ᤹ ᤆᤥᤃᤢᤛᤡᤖᤥ॥

ᤁᤢᤗ᤺ᤵᤗᤠ ᤏᤧᤳᤇᤡ ᤁᤠᤛᤠ ᤛᤡᤳᤗᤠᤱ

(᥇ ᤜᤠᤱ ᥍:᥇᥋-᥈᥈)

᥇᥋ ᤔᤠᤱᤜᤡᤶᤔᤧᤸᤗᤧ ᤁᤢᤍᤃᤠᤱ ᤗᤧᤵᤔᤠᤱ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤅᤠᤛᤡf ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤛᤡᤳᤗᤠᤱ ᤏᤧᤳᤇᤡ ᤆᤥᤃᤢᤛᤡ॥ ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶ ᤌᤰᤔᤠ ᤜᤢᤰᤛᤡ᤺ᤰ ᤅᤠᤛᤡ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤁᤢᤜᤧᤰ ᤔᤧ᤺ᤳᤌ ᤐᤳᤇᤧ॥

᥇᥌ ᤂᤢᤏᤧ᤹ ᤆᤡ᤹ᤗᤧᤱᤃᤣ᤹ᤏᤢ ᤛᤥᤖᤡᤰ ᤁᤧᤓᤥ᤺ᤴᤇᤡᤱᤒᤠ ᤛᤡᤰᤁᤪᤡᤜᤠ᤹ ᤆᤥᤃᤢᤀᤠᤱ ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶᤜᤠ᤹ ᤑᤳᤇᤢ॥ ᤂᤢᤏᤧ᤹ ᤁᤡᤵ ᤌᤡᤰ ᤑᤢ᤹ᤗᤧ᤹ᤛᤧ᤹ᤜᤠ᤹ ᤆᤥᤃᤢᤀᤠᤱ ᤂᤧᤴ ᤛᤡᤰᤁᤪᤡᤜᤠ᤹ᤀᤥ ᤑᤳᤇᤢ॥

᥇᥍ ᤂᤢᤏᤧ᤹ ᤔᤠᤱᤜᤡᤶᤔᤡᤸᤗᤧ ᤁᤢᤍᤃᤠᤱ ᤗᤳᤇᤠ ᤗᤠᤱᤃᤧᤳ ᤐᤡᤛᤠᤱ ᤏᤢ ᤘᤣ᤹ᤀᤡᤴ ᤌᤠᤱᤃᤧᤳ ᤗᤧᤵᤔᤠᤱ ᤂᤧᤴ ᤏᤧᤳᤇᤡ ᤛᤡᤳᤗᤠᤱᤜᤠ᤹ ᤕᤧᤵᤛᤢᤛᤡ॥ ᤂᤢᤏᤧ᤹ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤛᤡᤳᤗᤠᤱᤅᤡᤸᤗᤧ ᤁᤢᤔᤡᤱ ᤕᤠᤁᤡᤏ ᤘᤠ᤺ᤳᤋᤢ ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤛᤡᤳᤗᤠᤱᤅᤡᤸᤗᤧ ᤁᤢᤔᤡᤱ ᤒᤥᤀᤈ ᤘᤠ᤺ᤳᤋᤢᤖᤥ॥

b 

᥉:᥎ ᤂᤧᤴ ᤑᤠ᤹ᤀᤡᤴ ᥈᥉ ᤋ᤺ᤴ (ᤜᤵᤔᤧᤴ ᥈᥇ ᤔᤣᤋᤪᤡᤰ ᤋ᤺ᤴ)

f 

᥉:᥇᥋ ᤂᤧᤴ ᤜᤵᤔᤧᤴ ᥇᥋.᥋ ᤔᤡᤋᤖ

ᤔᤠᤱᤜᤡᤶᤔᤥᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹

(᥇ ᤜᤠᤱ ᥍:᥈᥉-᥋᥇)

᥊

ᤛᤥᤗᤥᤔᤏᤖᤧ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤁᤣ᤺ᤶᤒᤠ. ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᤌᤡᤒᤥᤱ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤁᤠᤛᤠ᤺ᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤡᤰ ᤆᤥᤃᤢ॥

᥈ ᤜᤢᤖᤠᤔᤧᤸᤗᤧ ᤕᤥ᤺ᤶᤔᤏᤠᤒᤠ ᤁᤠᤛᤠᤗᤠᤶ ᤁᤠᤰᤐᤧᤵᤐᤠ ᤐᤕᤶ ᤕᤶᤒᤠ ᤑᤛᤡ ᤌᤡᤰ ᤆᤥᤃᤢ॥ ᤂᤧᤸᤗᤧ ᤁᤢᤃ᤺ᤱᤃᤩᤠ᤺ᤴ ᤌᤡᤰ ᤁᤢᤕᤠᤀᤥᤗᤠᤶ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤌᤡᤒᤥᤱ ᤜᤢᤰᤛᤡ᤺ᤰ ᤐᤳᤇᤧ. ᤂᤶᤓᤩᤠᤱ ᤂᤧᤴ ᤜᤢᤰᤛᤡ᤺ᤰ ᤅᤠᤛᤡ ᤁᤣ᤺ᤶᤒᤠ ᤁᤢᤗᤡᤱᤃᤧᤴ ᤆᤥᤃᤧ॥ ᤂᤧᤸᤗᤧ ᤁᤒᤪᤡᤱ ᤁᤢᤛᤠᤵᤐᤥ᤺ᤰᤁᤧᤴ ᤛᤡ᤺ᤰᤔᤠᤖᤧ ᤗᤠᤃᤡ ᤜᤢᤰᤛᤡ᤺ᤰ ᤛᤢᤶᤒᤥᤱᤒᤠ ᤌᤠᤰᤐᤠ ᤆᤠᤜᤠ ᤆᤥᤃᤧ॥

᥉ ᤂᤧᤴ ᤐᤕᤶ ᤕᤶᤒᤠ ᤑᤛᤡ᤺ᤸᤗᤧ ᤁᤒᤪᤡᤱ ᤗᤠ᤺ᤰᤁᤠᤳ ᤗᤧᤵᤔᤠᤱ. ᤁᤢᤃ᤺ᤱᤃᤩᤠ᤺ᤸᤗᤧ ᤁᤢᤛᤡᤃᤠᤱ. ᤜᤢᤰᤛᤡ᤺ᤰ ᤌᤡᤰᤁᤥ ᤌᤡᤒᤥᤱ ᤁᤢᤶᤒᤠᤒᤠ ᤐᤡᤳᤜᤠ᤹ᤖᤧᤴ ᤆᤀᤡ᤺ᤳᤜᤠ᤹. ᤁᤢᤍᤡ᤺ᤰᤗᤠ ᤏᤧᤳᤇᤡᤒᤠ ᤐᤳᤇᤧ॥ ᤑᤛᤡ᤺ᤴ ᤏᤢ ᤁᤢᤶᤒᤠᤒᤠ ᤐᤡᤳᤜᤠ᤹ ᤗᤳᤇᤠ ᤁᤢᤗᤧᤵ ᤁᤠᤛᤠᤗᤠᤶ ᤔᤧᤈᤥᤃᤢᤒᤠ ᤆᤥᤃᤧ॥

᥊ ᤂᤧᤴ ᤑᤛᤡ᤺ᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤛᤧᤃᤶᤒᤠ ᤐᤡᤳ ᤀᤡᤳᤗᤠᤜᤠ᤹ ᤛᤶᤎᤠᤱ ᤔᤧᤕᤢᤰᤂᤢᤀᤠᤱ ᤕᤢᤅᤧ. ᤛᤢᤶᤛᤡ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ. ᤛᤢᤶᤛᤡ ᤏᤠᤶᤎᤠ ᤐᤡᤛᤠᤱ ᤁᤧᤜᤡᤛᤡᤱᤒᤠ. ᤛᤢᤶᤛᤡ ᤗᤠᤱᤃᤧᤳ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤏᤢ ᤛᤢᤶᤛᤡ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤔᤧᤈᤥᤃᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤗᤧᤵᤔᤠᤱᤒᤠ ᤗᤰᤁᤡᤴ ᤛᤡᤃᤠᤱ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ॥ ᤂᤧᤴ ᤑᤛᤡ᤺ᤴ ᤆᤠᤜᤡ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤅᤧ॥

᥋ ᤂᤧᤴ ᤜᤢᤰᤋᤠᤵᤐᤣ ᤌᤡᤰ ᤕᤠᤖᤡᤰ ᤁᤧᤎᤢᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤃ᤺ᤱᤃᤩᤠ᤺ᤴ ᤆᤠᤜᤡ᤺ᤴ ᤆᤸᤗᤠᤱᤏᤠ ᤂᤥᤷᤕᤠ᤺ᤸᤗᤧ ᤁᤢᤃ᤺ᤱᤃᤩᤠ᤺ᤴ ᤜᤧᤰᤁᤣ ᤁᤧᤓᤧᤰᤐᤠ ᤗᤧᤰᤘᤠ ᤑᤢᤱ ᤜᤧᤰᤋᤱᤒᤠ ᤆᤥᤃᤧ॥ ᤂᤧᤵᤔᤥ ᤜᤵᤔᤧᤴ ᥌᥌.᥆᥆᥆ ᤗᤡᤋᤖ ᤆᤫᤠ᤺ᤳ ᤜᤳᤋᤢᤖᤥ॥

᥌ ᤂᤢᤏᤧ᤹ ᤘᤠᤜᤵᤛᤡᤱᤔᤠ ᤌᤡᤒᤥᤱ ᤆᤢᤈᤢᤰᤛᤠ ᤂᤵᤐᤩᤠᤜᤠ᤹ᤀᤠᤱ ᤌᤃᤢ॥ ᤂᤧᤴ ᤂᤵᤐᤩᤠᤜᤠ᤹ ᤂᤢᤏᤧ᤹ ᤅᤠᤛᤡ ᤗᤠᤱᤃᤧᤳ ᤗᤧᤵᤔᤠᤱ ᤏᤢ ᤅᤠᤛᤡ ᤌᤠᤱᤃᤧᤳ ᤗᤧᤵᤔᤠᤱ ᤕᤢᤰᤂᤢᤛᤡ॥ ᤀᤠᤶᤓᤠ ᤁᤴᤜᤠ᤹ᤀᤥ ᤂᤧᤱᤜᤠ᤹ᤖᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤘᤠᤔᤧᤜᤵᤋᤢ॥ ᤁᤖ ᤑᤛᤡ᤺ᤴ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤘᤠᤖᤢ᤺ᤶᤛᤡᤱᤔᤠᤖᤧ ᤗᤠᤃᤡ ᤔᤧᤕᤠᤅᤢ॥

᥍ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤌᤡᤒᤥᤱ ᤛᤠᤶᤔᤩᤠᤱ ᤛᤣᤔᤡᤕᤢᤱᤍᤧᤴᤜᤠ᤹ ᤌᤃᤢ॥ ᤂᤢᤏᤧ᤹ ᤂᤧᤱᤜᤠ᤹ ᤅᤠᤛᤡ ᤗᤠᤱᤃᤧᤳ ᤗᤧᤵᤔᤠᤱ ᤏᤢ ᤅᤠᤛᤡ ᤌᤠᤱᤃᤧᤳ ᤗᤧᤵᤔᤠᤱ ᤔᤠᤱᤜᤡᤶᤔᤥ ᤕᤢᤰᤂᤢᤛᤡ॥

᥎ ᤂᤢᤏᤧ᤹ ᤌᤡᤒᤥᤱ ᤆᤵᤋᤧᤴᤜᤠ᤹ ᤆᤥᤃᤢᤛᤡᤀᤠᤱ ᤅᤠᤛᤡ ᤗᤠᤱᤃᤧᤳ ᤗᤧᤵᤔᤠᤱ ᤏᤢ ᤅᤠᤛᤡ ᤌᤠᤱᤃᤧᤳ ᤗᤧᤵᤔᤠᤱ ᤔᤠᤱᤜᤡᤶᤔᤥ ᤕᤢᤰᤂᤢᤛᤡ॥ ᤂᤢᤏᤧ᤹ ᤛᤠᤔᤠᤰᤂᤡ᤹ ᤛᤠᤱᤔᤠ ᤁᤡᤵ ᤌᤡᤰ ᤛᤠᤶᤔᤩᤠᤱ ᤇᤧ᤺ᤱᤃᤩᤠᤜᤠ᤹ ᤌᤃᤢᤛᤡ॥

᥏ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶ ᤏᤢ ᤕᤶᤒᤠ ᤗᤰᤂᤢᤶ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤗᤠᤶᤎᤣ᤺ᤳᤜᤠ᤹ ᤆᤥᤃᤢ. ᤂᤶᤓᤩᤠᤱ ᤗᤠᤶᤎᤣ᤺ᤳᤜᤠ᤹ ᤁᤠᤛᤠ᤺ᤸᤗᤧ ᤛᤢ᤺ᤵᤋᤢ॥

᥇᥆ ᤂᤧᤴ ᤕᤶᤒᤠ ᤑᤛᤡ᤺ᤴ ᤆᤠᤜᤡ᤺ᤴ ᤂᤢᤏᤧ᤹ ᤗᤠᤱᤃᤧᤳ ᤗᤧᤵᤔᤠᤱ ᤔᤠᤱᤜᤡᤶ ᤕᤥᤜᤠᤱ ᤗᤧᤵᤔᤠᤱᤒᤠ ᤏᤠᤱᤃᤧᤴ ᤁᤢᤛᤢᤰᤐᤥ ᤕᤢᤰᤂᤢ॥

᥇᥇ ᤜᤢᤖᤠᤔᤧᤸᤗᤧ ᤂᤵᤐᤩᤠ ᤏᤢ ᤁᤠ᤺ᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹ ᤌᤃᤢ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤁᤢᤗᤰᤐᤧᤴᤏᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ ᤛᤢᤖᤢᤖᤥ-

᥇᥈ ᤏᤧᤳᤇᤡ ᤛᤡᤳᤗᤠᤱᤜᤠ᤹. ᤛᤡᤳᤗᤠᤱᤅᤡᤸᤗᤧ ᤁᤢᤛᤶᤔᤥ ᤆᤸᤗᤠᤱᤏᤠ ᤂᤥᤷᤕᤠ ᤁᤢᤛᤡᤱᤒᤠ ᤏᤧᤳᤇᤡ ᤛᤡᤳᤗᤠᤱ ᤔᤧ᤺ᤌ᤻ᤜᤠ᤹. ᤛᤡᤳᤗᤠᤱ ᤛᤶᤎᤠᤱᤒᤠ ᤛᤡᤳᤗᤠᤱ ᤔᤧ᤺ᤌ᤻ᤜᤠ᤹ᤖᤧ ᤁᤢᤄᤧᤶᤛᤡᤱᤔᤠ ᤑᤢᤱ ᤗᤰᤔᤏᤠᤒᤠ ᤏᤧᤳᤇᤡ ᤆᤡᤳᤗᤡᤱᤃᤣ᤹ᤜᤠ᤹. ᤛᤡᤳᤗᤠᤱ ᤛᤶᤎᤠᤱᤒᤠ ᤆᤸᤗᤠᤱᤏᤠ ᤂᤥᤷᤕᤠ ᤜᤧᤰᤋᤱᤒᤠ ᤔᤧ᤺ᤳᤌᤜᤠ᤹.

᥇᥉ ᤏᤧᤳᤇᤡ ᤆᤡᤳᤗᤡᤱᤃᤣ᤹ᤜᤠ᤹ᤖᤧ ᤗᤠᤃᤡ ᤁᤡᤵ ᤗᤡᤛᤡ ᤑᤢ᤹ᤗᤧᤛᤣ᤹ᤜᤠ᤹ (ᤏᤧᤳᤇᤡ ᤛᤡᤳᤗᤠᤱᤜᤠ᤹ᤀᤥᤒᤠ ᤆᤸᤗᤠᤱᤏᤠ ᤂᤥᤷᤕᤠ ᤁᤢᤛᤡᤱᤒᤠ ᤔᤧ᤺ᤳᤌᤜᤠ᤹ᤖᤧ ᤁᤢᤛᤶᤔᤡᤴ ᤁᤧᤍᤧᤵᤐᤠ ᤁᤧᤖᤧᤰ ᤆᤡᤳᤗᤡᤱᤃᤣ᤺ᤸᤗᤧ ᤗᤠᤃᤡ ᤁᤢᤍᤡ᤺ᤰᤗᤠ ᤏᤧᤳᤇᤡ ᤑᤢ᤹ᤗᤧᤛᤣ᤹ᤜᤠ᤹).

᥇᥊ ᤗᤠᤎᤠᤜᤠ᤹. ᤂᤧᤴᤏᤢ ᤛᤥᤛᤥᤖᤡᤰ ᤇᤧ᤺ᤱᤃᤩᤠᤜᤠ᤹.

᥇᥋ ᤗᤳᤇᤠ ᤐᤕᤶ ᤕᤶᤒᤠ ᤑᤛᤡ ᤏᤢ ᤂᤧᤸᤗᤧ ᤔᤢ ᤁᤢᤛᤡᤃᤠᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤐᤡᤳ ᤛᤧᤃᤶᤒᤠᤜᤠ᤹.

᥇᥌ ᤂᤵᤐᤩᤠᤜᤠ᤹. ᤁᤠ᤺ᤱᤜᤠ᤹. ᤛᤠᤄᤶᤔᤠ ᤛᤢᤶᤈᤢᤗᤡᤜᤠ᤹ ᤏᤢ ᤁᤧᤖᤧᤰ ᤘᤣ᤹ ᤛᤠᤔᤠᤐᤢᤔᤠᤜᤠ᤹॥ ᤁᤴ ᤁᤧᤖᤧᤰ ᤛᤠᤔᤠᤜᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤴ ᤜᤢᤖᤠᤔ ᤀᤒᤡ᤺ᤸᤗᤧ ᤆᤥᤃᤢᤀᤠᤱ ᤘᤕᤧ. ᤂᤧᤱᤜᤠ᤹ ᤋᤡᤸᤗᤧᤰ ᤋᤡᤸᤗᤧᤰ ᤀᤡ᤺ᤱᤔᤏᤠᤒᤠ ᤁᤠᤛᤠ ᤘᤕᤧ॥

᥇᥍ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤕᤷᤍᤏ ᤏᤧᤏᤧᤒᤠᤍᤧᤴ ᤛᤢᤰᤁᤥᤋ ᤏᤢ ᤛᤠᤷᤋᤠᤏ ᤁᤢᤗᤢᤶᤔᤥ ᤁᤢᤕᤥ᤺ᤶᤔᤥ ᤂᤠᤶᤔᤥ ᤕᤥ᤺ᤶᤔᤠᤀᤠᤱ ᤆᤥ᤺ᤰᤔᤠ ᤐᤠᤱᤄᤢᤛᤡᤀᤠᤱ ᤘᤕᤧ॥

᥇᥎ ᤛᤥᤗᤥᤔᤏᤖᤧ ᤛᤠ᤹ᤖᤡᤰ ᤕᤖᤡᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤆᤥᤃᤢᤛᤡ. ᤂᤧᤱᤜᤠ᤹ ᤔᤧᤴᤎᤠᤱᤛᤡᤱᤅᤧ ᤕᤢᤰᤂᤢᤛᤡ॥ ᤂᤧᤴ ᤆᤥᤃᤢᤛᤡᤒᤠ ᤛᤠᤔᤠᤜᤠ᤹ᤖᤧ ᤗᤠᤃᤡ ᤁᤠᤛᤠ᤺ᤴ ᤌᤠᤱᤔᤠ ᤏᤡ᤺ᤴᤎᤥ ᤔᤧᤒᤥ᤺ᤰᤂᤧᤴ॥

᥇᥏ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹ᤀᤠᤱ ᤆᤥᤃᤢᤖᤥ- ᤛᤠᤶᤔᤩᤠᤱᤅᤡᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤣᤛᤣ ᤂᤖᤧ᤺ᤱ ᤏᤧᤔᤠ ᤆᤵᤋᤧᤴᤜᤠ᤹.

᥈᥆ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤛᤣᤔᤡᤕᤢᤱᤍᤧᤴᤜᤠ᤹. ᤛᤣᤔᤡᤜᤠ᤹ ᤌᤡᤶ ᤁᤢᤀᤡᤛᤡ᤺ᤰ ᤛᤣᤛᤣᤍᤧᤴᤏᤥ ᤔᤧᤜᤠ᤺ᤴᤍᤢ.

᥈᥇ ᤑᤢᤱ ᤁᤢᤛᤡᤱᤒᤠ ᤁᤢᤓᤢᤱ ᤗᤰᤔᤏᤠᤒᤠᤜᤠ᤹. ᤛᤣᤔᤡᤜᤠ᤹ ᤏᤢ ᤗᤠᤓᤡ᤺ᤳᤜᤠ᤹ ᤁᤧᤖᤧᤰ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤘᤕᤧ.

᥈᥈ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ. ᤛᤣᤔᤡ ᤜᤠ᤺ᤶᤔᤠ ᤗᤠᤓᤡ᤺ᤳᤜᤠ᤹. ᤛᤠᤔᤠᤰᤂᤡ᤹ ᤛᤠᤱᤔᤠ ᤇᤧ᤺ᤱᤃᤩᤠᤜᤠ᤹. ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤏᤢ ᤛᤠᤱᤋᤧᤖᤧ᤺ᤱᤜᤠ᤹. ᤁᤧᤖᤧᤰᤏᤢ᤺ᤸᤗᤧ ᤛᤡᤃᤠᤱᤒᤠ ᤕᤠᤰᤑᤠᤱ ᤀᤡᤃᤪ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤖᤧ ᤗᤠᤃᤡ ᤏᤢ ᤔᤠᤱᤜᤡᤶᤔᤥᤒᤠ ᤁᤢᤗᤢᤶ ᤆᤢᤶᤗᤢᤱ ᤆᤥ᤺ᤰᤔᤠ ᤕᤠᤰᤑᤠᤱᤅᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤔᤧᤛᤢ᤺ᤵᤋᤢᤀᤠᤱ ᤐᤳᤇᤧᤖᤥ॥

᥋

ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤢᤖᤢᤀᤠᤱ ᤂᤢᤏᤧ᤹ ᤐᤠᤏᤢᤍᤡᤱ ᤁᤢᤶᤒᤠ ᤍᤠᤀᤢᤍᤖᤧ ᤛᤣᤛᤣ ᤕᤠ᤺ᤶᤒᤰᤗᤧ ᤗᤠᤃᤡ ᤗᤠ᤺ᤳᤗᤠ᤺ᤳ ᤏᤧᤛ᤻ᤛᤢᤒᤠ ᤆᤡᤃᤰᤘᤠᤜᤠ᤹ ᤛᤠᤶᤔᤩᤠᤱ. ᤕᤢᤵᤐᤠ ᤜᤧᤰᤁᤩᤠᤱ ᤁᤧᤖᤧᤰ ᤛᤠᤔᤠᤐᤢᤔᤠᤜᤠ᤹ ᤋᤠᤖᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤠ᤺ᤱᤜᤠ᤹ᤀᤥ ᤕᤢᤰᤂᤢᤖᤥ॥

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤠᤱᤜᤡᤶᤔᤥ ᤔᤧᤍᤠᤖᤢ᤹

(᥇ ᤜᤠᤱ ᥎:᥇-᥏)

᥈ ᤂᤧᤴ ᤀᤣᤃᤠᤱ ᤛᤥᤗᤥᤔᤏᤖᤧ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤌᤠ᤺ᤰᤌᤠ᤺ᤰᤁᤥᤒᤠ ᤁᤧᤖᤧᤰ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤍᤥ᤺ᤰᤁᤧᤴ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤛᤡᤕᤥᤏᤗᤠᤶ ᤑᤧᤵᤔᤠ ᤑᤠ᤹ᤀᤠᤱ ᤕᤖᤢᤛᤗᤧ᤺ᤶᤔᤥ ᤆᤢᤶᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡ॥

᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤋᤱᤏᤠᤶᤔᤥᤒᤠ ᤕᤧᤶᤔᤥ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤈᤢᤵᤛᤧ॥

᥊ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤔᤧᤍᤩᤧ ᤔᤧᤈᤢᤖᤧᤀᤠᤱ. ᤗᤧᤒᤡᤜᤠ᤹ᤖᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤧᤓᤥ᤺ᤰᤂᤢ.

᥋ ᤜᤧᤰᤁᤩᤠᤱ ᤛᤴᤍᤥ᤺ᤰᤁᤡᤴ ᤏᤢ ᤋᤢᤶᤔᤠᤍᤧᤴ ᤛᤠ᤺ᤱᤃᤠᤜᤡᤶ ᤂᤧᤒᤩᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤛᤣᤛᤣ ᤛᤠᤔᤠᤐᤢᤔᤠᤜᤠ᤹ ᤔᤧᤓᤥ᤺ᤰᤂᤢᤀᤠᤱ ᤌᤠ᤺ᤱ ᤔᤧᤕᤢᤰᤂᤢ॥ ᤏᤡᤱᤘᤠ᤹ᤑᤢᤛᤠᤶᤒᤠ ᤗᤧᤒᤡᤜᤠ᤹ᤖᤧ ᤂᤧᤴ ᤔᤧᤒᤰᤂᤢᤀᤠᤱ ᤌᤠ᤺ᤱ ᤔᤧᤍᤣ᤹ᤖᤢ॥

᥌ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤏᤢ ᤂᤢᤏᤧ᤹ ᤁᤢᤍᤃᤡ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤡ᤺ᤵᤔᤧᤴᤍᤧᤳ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤸᤗᤢᤰᤜᤠ᤹ ᤏᤢ ᤛᤧᤃᤶᤒᤠ ᤐᤡᤳᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡᤖ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤍᤃᤡ ᤔᤧᤘᤕᤧ॥

᥍ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤔᤠᤱᤜᤡᤶᤔᤥᤒᤠ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤥ ᤜᤠᤒᤠ ᤛᤴᤍᤥ᤺ᤰᤁᤡᤸᤗᤧᤀᤣ ᤁᤢᤕᤢᤰᤏᤠᤀᤥ ᤔᤧᤓᤧᤳᤋᤢᤀᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤛᤡᤃᤠᤱ ᤔᤧᤕᤢᤰᤂᤢ॥

᥎ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤔᤠᤱᤜᤢᤵ ᤛᤴᤍᤥ᤺ᤰ ᤔᤧᤕᤢᤰᤂᤢᤒᤠ ᤋᤧᤴᤏᤡᤸᤗᤧ ᤁᤢᤛᤶᤎᤠᤱ ᤜᤵᤑᤧ ᤗ᤹ᤖᤧᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤗᤠᤵᤜᤠ᤹ᤖᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤏᤢ ᤁᤢᤒᤱᤔᤠ ᤋᤰᤗᤠᤱᤜᤠ᤹ ᤛᤢ᤺ᤵᤋᤢᤀᤠᤱ ᤐᤳᤇᤧ॥

᥏ ᤋᤰᤗᤠᤱᤜᤠ᤹ᤖᤧ ᤁᤢᤛᤶᤜᤠ᤹ ᤛᤡᤃᤠᤱᤒᤠ ᤛᤣᤛᤣᤒᤠᤍᤧᤴᤏᤥᤗᤠᤶ ᤏᤡᤔᤠ ᤛᤢᤰᤋᤧᤳᤋᤧᤖ ᤌᤠᤖᤡᤰ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤣ᤺ᤴᤍᤧᤖ ᤗ᤺ᤴᤍᤧᤀᤠᤱ ᤐᤳᤇᤧ. ᤁᤖ ᤛᤣᤛᤣᤒᤠᤍᤧᤴᤏᤥᤒᤠ ᤗᤠ᤺ᤰᤁᤠᤳᤗᤠᤶᤒᤠ ᤏᤡᤔᤠ ᤛᤢᤰᤔᤧᤍᤧᤳᤋᤧᤴ॥ ᤂᤧᤱᤜᤠ᤹ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤵᤔᤥᤀᤣ ᤐᤳ॥

᥇᥆ ᤂᤧᤴ ᤔᤠᤱᤜᤢᤵ ᤛᤴᤍᤥ᤺ᤰᤁᤥ ᤘᤣ᤹ ᤌᤣᤀᤠᤱ ᤔᤧᤕᤠᤃᤧᤴ. ᤔᤥᤛᤠ᤺ᤸᤗᤧ ᤜᤥᤖᤣᤒ ᤁᤥ᤺ᤰᤔᤠᤀᤥ ᤔᤠᤱᤜᤢᤵ ᤛᤴᤍᤥ᤺ᤰᤁᤥ ᤁᤧ᤺ᤳᤋᤢᤀᤠᤱ ᤕᤠᤃᤧᤒᤠ ᤏᤧᤳᤇᤡ ᤛᤠᤵᤗᤢᤱᤜᤠ᤹ᤖᤰ ᤕᤠᤃᤧ. ᤂᤧᤱᤃ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤡᤛᤪ ᤗᤠᤈᤣ᤺ᤴ ᤔᤧᤗᤧᤖᤢᤀᤠᤱ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱ

᥇᥇ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤣᤛᤣᤍᤧᤴᤏᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ ᤔᤧᤓᤧᤖᤧ॥ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤁᤢᤗᤢᤵ ᤁᤢᤗᤢᤵ ᤔᤧᤴᤈᤥ᤺ᤰᤛᤡᤱᤅᤣ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤣᤛᤣ ᤔᤧᤈᤥ᤺ᤰᤛᤡᤱᤅᤠᤱ ᤘᤕᤧ॥

᥇᥈ ᤁᤧᤖᤧᤰ ᤛᤠᤶᤗᤥ ᤁᤧᤗ᤺ᤵᤐᤠ ᤗᤧᤒᤡᤜᤠ᤹- ᤀᤠᤛᤠᤐ. ᤜᤣᤔᤠᤏ ᤏᤢ ᤕᤍᤢᤋᤢᤏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤏᤢ ᤁᤠ᤹ᤀᤡᤜᤠ᤹ ᤛᤥᤛᤥᤖᤡᤰ ᤐᤠᤖᤠᤴᤗᤠ ᤆᤠ᤺ᤶᤒᤠ ᤆᤠᤱ ᤔᤧᤈᤠᤰᤂᤢᤀᤠᤱ ᤛᤠᤵᤑᤱᤃᤠ. ᤀᤴᤔᤣ ᤏᤢ ᤋᤢᤱᤏᤠᤜᤠ᤹ ᤔᤧᤕᤠᤱᤛᤡᤱ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤏᤠᤱᤃᤧᤴ ᤗᤧᤵᤔᤠᤱ ᤔᤧᤕᤧᤶᤛᤡᤱ॥ ᤂᤧᤒᤩᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤁᤡᤵ ᤌᤡᤰᤁᤠᤱ ᤏᤡᤒᤥᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤆᤠᤜᤡ᤺ᤴ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢ॥

᥇᥉ ᤛᤠᤍᤠᤱ ᤁᤧᤔᤢ᤺ᤵᤐᤠᤜᤠ᤹ ᤏᤢ ᤛᤠᤶᤗᤥ ᤁᤧᤗ᤺ᤵᤐᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤏᤠᤖᤠ ᤑᤥᤔᤠ ᤏᤢ ᤏᤢᤃᤧᤴ ᤐᤡᤔᤠᤖᤧ ᤗᤠᤃᤡ ᤗᤳᤇᤠ ᤀᤡᤰᤗᤠ ᤔᤧᤗ᤺ᤳᤋᤢ॥ ᤜᤧᤰᤁᤩᤠᤱ ᤛᤠᤍᤠᤱᤜᤠ᤹. ᤛᤠᤵᤑᤱᤃᤠᤜᤠ᤹ ᤏᤢ ᤘᤣ᤹ ᤔᤢᤰᤗᤠᤜᤠ᤹ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤧᤴ ᤁᤢᤏᤠᤖᤠ ᤑᤥᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤛᤠᤶᤗᤥ ᤀᤡᤰᤗᤠ ᤔᤧᤗ᤺ᤳᤋᤢᤖᤥ

“ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡ᤺ᤶᤈᤡᤴ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥”

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤂᤠ᤹ᤔᤡ᤺ᤳᤋᤧᤸᤗᤧ ᤋᤡᤶᤛᤧ॥

᥇᥊ ᤜᤧᤰᤁᤩᤠᤱ ᤂᤠ᤹ᤔᤡ᤺ᤳᤋᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤠᤱᤛᤧᤘᤠ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤋᤡᤶᤛᤧᤖᤥ॥

ᤛᤥᤗᤥᤔᤏᤖᤧ ᤁᤢᤀᤢᤘᤠ

(᥇ ᤜᤠᤱ ᥎:᥇᥈-᥈᥇)

᥌

ᤂᤧᤒᤩᤠᤱ ᤛᤥᤗᤥᤔᤏᤖᤧ ᤐᤠ᤺ᤳᤋᤢ. “ᤔᤠᤰᤛ᤻ᤍᤡ᤺ᤱᤃᤩᤠ᤺ᤵᤐᤠ ᤂᤠ᤹ᤔᤡ᤺ᤵᤐᤥ ᤀᤠᤱᤃᤠ᤹ ᤕᤠᤱᤎᤥ᤺ᤰᤁᤠ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹॥

᥈ ᤀᤠᤍᤠᤱᤒᤠ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤕᤠᤱᤎᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤵᤔᤥ ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤗᤳᤇᤠ ᤁᤧᤕᤠᤱᤎᤥ᤺ᤰᤔᤠᤍᤧᤴ ᤗᤳᤇᤠ ᤔᤠᤱᤜᤡᤶ ᤌᤡᤰ ᤆᤥᤃᤢᤱᤅᤠᤱ ᤕᤢᤱ॥”

᥉ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤔᤧᤕᤧᤒᤧ ᤔᤧᤃᤖᤧᤸᤗᤧ ᤛᤥᤗᤥᤔᤏ ᤜᤠᤱᤅᤡᤴ ᤂᤧᤱᤜᤠ᤹ ᤗᤧᤵᤔᤠᤱ ᤜᤡᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ॥

᥊ ᤂᤧᤒᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ-

“ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤍᤠᤀᤢᤍᤧᤴᤏᤢ ᤂᤢᤏᤧ᤹ ᤀᤠᤵᤑᤣᤰ ᤁᤢᤶᤒᤪᤠ᤺ᤸᤗᤧ ᤐᤠ᤺ᤳᤋᤢᤒᤠ ᤔᤠᤱᤜᤢᤵᤐᤡᤴ ᤀᤠᤵᤑᤣᤰ ᤁᤢᤜᤢᤰᤁᤡᤸᤗᤧ ᤁᤧᤳᤋᤢᤀᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ.

᥋ ‘ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤒᤠ ᤕᤧᤴᤏᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤗᤳᤇᤠ ᤜᤡᤶᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤡᤴ ᤕᤧᤰᤕᤰᤁᤥᤀᤠᤱ ᤀᤠᤱᤃᤠ᤹ ᤀᤠᤔᤡᤱ ᤐᤥᤱᤔᤠᤖᤧ ᤗᤠᤃᤡ ᤔᤠᤱᤜᤡᤶ ᤌᤡᤰ ᤆᤥ᤺ᤰᤔᤠ ᤑᤠ᤹ᤀᤠᤱ ᤛᤣᤃᤢᤱᤒᤠ ᤜᤥᤵ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤶᤗᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤁᤢᤓᤠ ᤔᤏᤠ ᤀᤠᤳᤋᤡᤴᤏᤠᤱ ᤛᤣ᤺ᤴᤍᤢᤱᤒᤠ ᤜᤥᤵ॥

᥌ ᤁᤖ ᤂᤧᤵᤔᤥ ᤀᤠᤱᤃᤠ᤹ ᤀᤠᤔᤡᤱ ᤘᤠ᤹ᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤸᤗ ᤕᤖᤢᤛᤗᤧ᤺ᤶᤔᤡᤴᤏᤣ ᤛᤣᤃᤢᤱᤅᤠᤱ ᤏᤧᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤍᤠᤀᤢᤍᤧᤴᤏᤣ ᤛᤣᤃᤢᤱᤅᤠᤱ ᤘᤠ᤹॥’

᥍ “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤔᤠᤱᤜᤡᤶ ᤌᤡᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤛᤡᤰᤗᤢᤱᤔᤥ ᤘᤕᤧ॥

᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤶᤒᤠ ᤍᤠᤀᤢᤍᤧᤴ ᤔᤧᤳᤋᤢ. ‘ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤔᤠᤱᤜᤡᤶ ᤌᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤁᤧᤀᤡ᤺ᤳᤋᤢᤒᤠᤴ ᤏᤢᤒᤠᤀᤣ ᤆᤥᤰ॥

᥏ ᤜᤧᤰᤁᤣᤛᤠᤱ ᤁᤴ ᤔᤠᤱᤜᤡᤶᤔᤡᤴ ᤂᤧᤏᤧ᤹ ᤁᤧᤴᤈᤥᤃᤢᤴ᤹. ᤁᤖ ᤂᤧᤏᤧ᤹ᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ ᤂᤧᤏᤧ᤹ ᤁᤧᤛ᤻ᤛᤠ᤺ᤸᤗᤧᤀᤣ ᤀᤠᤱᤃᤠ᤹ ᤀᤠᤔᤡᤱᤗᤧ ᤗᤠᤃᤡ ᤂᤧᤴ ᤔᤠᤱᤜᤡᤶᤔᤡᤴ ᤆᤥᤃᤢ᤹॥’

᥇᥆ “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤸᤗ ᤂᤧᤴ ᤔᤠᤱᤜᤢᤵᤐᤡᤴ ᤁᤧᤳᤋᤢᤀᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤀᤠᤶᤒᤠ ᤍᤠᤀᤢᤍᤖᤧ ᤁᤢᤗᤧᤰᤘᤠᤀᤥ ᤀᤠᤱᤃᤠ᤹ ᤜᤠᤱ ᤐᤥ᤺ᤰᤂᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤀᤠᤱᤃᤠ᤹ ᤕᤢᤱᤅᤠᤃᤴᤏᤠ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤁᤴ ᤔᤠᤱᤜᤡᤶᤔᤡᤴ ᤆᤥᤃᤢᤱᤅᤠᤱ ᤕᤢᤱ॥

᥇᥇ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤆᤥᤃᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ ᤀᤠᤱᤃᤠ᤹ ᤂᤧᤵᤔᤥ ᤕᤢᤰᤂᤢᤱᤅᤠᤱ ᤕᤢᤱᤗᤥ॥”

ᤛᤥᤗᤥᤔᤏᤖᤧ ᤁᤢᤒᤣᤗᤡ

(᥇ ᤜᤠᤱ ᥎:᥈᥈-᥋᥉)

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤕᤜᤘᤣ ᤍᤠᤱᤒᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤋᤃᤡ ᤕᤧᤶᤛᤡᤱᤅᤠᤱ ᤛᤥᤗᤥᤔᤏᤖᤧ ᤁᤢᤜᤢᤰᤜᤠ᤹ ᤌᤠ᤺ᤱ ᤑᤥ᤺ᤰᤂᤢ॥

᥇᥉ ᤂᤢᤏᤧ᤹ ᤜᤢᤰᤛᤡ᤺ᤰ ᤅᤠᤛᤡ ᤁᤢᤗᤠᤶᤋᤡ ᤁᤣ᤺ᤶᤒᤠ. ᤜᤢᤰᤛᤡ᤺ᤰ ᤅᤠᤛᤡ ᤁᤢᤓᤧᤖᤧ ᤏᤢ ᤜᤢᤰᤛᤡ᤺ᤰ ᤛᤢᤶᤛᤡ ᤛᤢᤶᤛᤡ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤁᤠᤛᤠ᤺ᤸᤗᤧᤴ ᤆᤴᤈᤶᤒᤠᤍᤧᤴ ᤌᤡᤰ ᤆᤥᤃᤢ ᤜᤧᤰᤁᤩᤠᤱ ᤕᤶᤒᤠ ᤗᤰᤂᤢᤶᤔᤡᤸᤗᤧ ᤁᤢᤗᤢᤶᤔᤥ ᤂᤧᤴ ᤕᤧᤵᤛᤢᤀᤠᤱ ᤕᤧᤒᤧ॥ ᤂᤢᤏᤧ᤹ ᤂᤧᤸᤗᤧ ᤁᤢᤛᤶᤎᤠᤱ ᤌᤥ᤺ᤰᤛᤡᤱᤅᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤱᤈᤢᤶᤓᤥ ᤔᤧᤘᤕᤧᤒᤠᤍᤧᤴᤏᤥ ᤌᤢᤱᤒᤥ ᤆ᤺ᤳᤗᤠᤱ ᤕᤢᤱᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤢᤰᤜᤠ᤹ ᤌᤠ᤺ᤱ ᤑᤥ᤺ᤰᤂᤢ॥

᥇᥊ ᤂᤧᤒᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ-

“ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤢᤴᤇᤡ᤹ ᤁᤧᤖᤧᤰ ᤏᤡᤱᤘᤠ᤺ᤸᤗᤧ ᤀᤠᤍᤠᤱᤒᤠᤖᤧ ᤁᤧᤗᤠᤶᤔᤥ ᤆᤰᤔᤧᤸᤗ᤹ᤀᤣ ᤁᤧᤘᤠ᤹ᤒᤠ ᤛᤧᤘᤠᤖᤥᤒᤠᤜᤠ᤹ᤏᤢ ᤁᤧᤔᤡ᤺ᤶᤈᤡᤀᤥ ᤔᤠᤱᤜᤢᤵ ᤁᤧᤈᤥ᤺ᤰᤐᤠ ᤀᤠᤍᤠᤱᤒᤠ ᤜᤧᤰᤋᤱᤒᤠ ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠ᤺ᤳᤋᤠᤱ ᤜᤥᤵ॥

᥇᥋ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤍᤠᤀᤢᤍᤧᤴᤏᤢ ᤁᤧᤈᤥᤃᤢᤒᤠ ᤁᤧᤔᤠᤱᤜᤢᤵᤐᤡᤴ ᤁᤧᤃᤧᤳᤋᤢᤀᤠᤱ ᤘᤠ᤹॥ ᤀᤠᤀᤡᤴ ᤐᤥ᤺ᤰᤂᤧᤀᤠᤱ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤵᤑᤣᤰ ᤁᤧᤶᤒᤪᤠ᤺ᤸᤗᤧ ᤀᤠᤍᤠᤱᤒᤠᤖᤧ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤀᤠᤵᤑᤣᤰ ᤁᤧᤜᤢᤰᤁᤡᤸᤗᤧ ᤂᤧᤴ ᤁᤧᤃᤧᤳᤋᤢᤒᤠᤖᤥ॥”

᥇᥌ “ᤀᤠᤸᤗ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤁᤧᤛᤧᤘᤠᤖᤥᤒᤠ ᤍᤠᤀᤢᤍᤧᤴᤏᤢ ᤁᤧᤈᤥᤃᤢᤒᤠ ᤁᤴ ᤔᤠᤱᤜᤢᤵᤐᤡᤴ ᤁᤧᤳᤋᤧ᤹ᤀᤥ. ᤀᤠᤍᤠᤱᤒᤠᤖᤧ ᤀᤰᤂᤣ ᤁᤧᤒᤠ᤺ᤳᤋᤢ. ‘ᤂᤧᤏᤧ᤹ ᤗᤠᤱᤃᤧᤄᤣ᤺ᤰᤐᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤂᤢᤴᤇᤡ᤹ ᤗᤠᤶᤜᤠ᤹ᤀᤥ ᤛᤡᤱᤛᤡᤱ ᤕᤧᤰᤕᤧᤰ ᤗᤠᤱᤔᤧᤄᤣ᤺ᤰᤁᤠᤱ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤏᤣᤓᤃᤪᤖᤰ. ᤀᤡᤛᤪᤠᤀᤡᤗᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤔᤠᤖᤧ ᤗᤠᤃᤡ ᤀᤠᤓᤧᤸᤗᤧᤀᤠᤱ ᤔᤏᤠ ᤁᤧᤜᤥ᤺ᤵᤐᤠ ᤔᤧᤒᤥ᤺ᤱᤏᤧᤴ॥’

᥇᥍ ᤜᤧᤰᤁᤩᤠᤱ ᤀᤠᤸᤗ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤍᤠᤀᤢᤍᤧᤴᤏᤢ ᤁᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤧ᤹ᤀᤥ॥”

᥇᥎ “ᤁᤖ ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤏᤠᤜᤠ᤹ᤏᤢ ᤕᤢᤱᤅᤠᤱᤒᤡ᥅ ᤛᤠᤱᤃᤪᤠᤶᤐᤣᤍᤠᤱᤜᤠ᤹. ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧᤀᤠᤱ ᤌᤠ᤺ᤱᤎᤠᤰ ᤛᤠᤱᤃᤪᤠᤶᤐᤣᤍᤠᤱᤅᤥ ᤀᤠᤍᤠᤱᤒᤠ ᤁᤧᤴᤜᤳᤏᤧᤴᤏᤣᤓᤃᤪ. ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶᤔᤥᤃ ᤇᤧᤴᤏᤠ ᤀᤠᤰᤂᤣᤗ᤹ᤖᤡᤰ ᤁᤧᤜᤵᤐᤣ᥅

᥇᥏ ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤛᤧᤘᤠᤖᤥᤒᤧᤸᤗᤧ ᤁᤢᤍᤢᤘᤠ ᤏᤢ ᤗᤢᤱᤔᤠ᤹ ᤋᤢᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤆᤥᤃᤢᤒᤠ ᤋᤢᤘᤠᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥ ᤁᤧᤛᤧᤘᤠᤖᤥᤒᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤆᤥᤃᤢᤒᤠ ᤐᤣᤗᤡ᤺ᤴ ᤏᤢ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ॥

᥈᥆ ᤀᤠᤍᤠᤱᤒᤠᤖᤧ ᤁᤢᤔᤡᤰᤁᤡᤴ ᤁᤴ ᤔᤠᤱᤜᤡᤶᤔᤥ ᤛᤧᤴᤍᤡᤰ ᤗᤧᤴᤍᤡᤰ ᤆᤢᤰᤁᤠᤱ ᤐᤳᤗᤖᤥ. ᤁᤴ ᤋᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤍᤠᤱᤒᤠᤖᤧ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤕᤧ. ‘ᤁ᤹ᤕᤥ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥’ ᤁᤸᤗᤧᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤸᤗᤧ ᤁᤴ ᤋᤧᤴᤏᤥ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤆᤥᤃᤢᤒᤠ ᤐᤣᤗᤡ᤺ᤴ ᤀᤠᤍᤠᤱᤒᤠᤖᤧ ᤂᤧᤵᤛᤧ᤹ᤀᤥ॥

᥈᥇ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤏᤢ ᤀᤠᤍᤠᤱᤒᤠᤖᤧ ᤀᤡᤛᤪᤠᤀᤡᤗᤒᤠ ᤁᤧᤔᤏᤠᤜᤠ᤹ᤖᤧ ᤁᤴ ᤋᤧᤴᤏᤥ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤋᤢᤘᤠ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤣᤗᤡ᤺ᤴ ᤂᤧᤵᤛᤧ᤹ᤀᤥ॥ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤥ. ᤜᤧᤰᤁᤩᤠᤱ ᤀᤠᤸᤗ ᤀᤠᤍᤠᤱᤒᤠᤖᤧ ᤁᤧᤄᤧᤵᤛᤢᤸᤗᤧ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥

᥈᥈ “ᤁᤢᤓᤠ ᤔᤏᤠ᤺ᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤔᤧᤴᤘᤠ᤹ᤔᤏᤠ ᤔᤧᤳᤋᤢᤀᤠᤱ ᤔᤠᤱᤜᤧᤰᤛᤡᤱᤔᤠ ᤐᤠᤱᤄᤢᤏᤣᤓᤃᤪ. ᤜᤧᤰᤁᤩᤠᤱ ᤁᤴ ᤔᤠᤱᤜᤡᤶ ᤛᤡᤃᤠᤱ ᤀᤠᤍᤠᤱᤒᤠᤖᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤔᤠᤱᤜᤧᤰᤛᤡᤱᤏᤣᤓᤃᤪ.

᥈᥉ ᤀᤠᤍᤠᤱᤒᤠᤖᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤠᤱ ᤕᤠ᤺ᤶᤒᤰ ᤆᤥᤃᤧ᤹॥ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤆᤥᤃᤧ᤹॥ ᤀᤠᤵᤋᤡᤰᤛᤠᤒᤧᤴ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤧ᤹. ᤜᤧᤰᤁᤩᤠᤱ ᤂᤧᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤐᤡᤖᤧ᤹॥ ᤁᤢᤍᤥ᤺ᤵᤔᤠᤴ ᤁᤢᤍᤥ᤺ᤵᤔᤠᤀᤣ ᤗᤣ᤺ᤳᤋᤧ᤹ᤀᤥ. ᤂᤶᤓᤩᤠᤱ ᤂᤧᤴ ᤁᤢᤍᤥ᤺ᤵᤔᤠ ᤁᤢᤕᤠ᤺ᤶᤒᤰᤁᤥᤀᤣ ᤌᤎᤵ ᤔᤧᤸᤗ᤹ᤀᤣ ᤁᤧᤘᤠ᤹ᤒᤠ ᤆᤥᤃᤧ᤹ᤀᤥ॥

᥈᥊ “ᤀᤠᤸᤗ ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤗᤠᤶ ᤜᤠᤖᤡᤔᤧᤍᤠᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤴ ᤔᤧᤒᤠ᤺ᤳᤋᤢᤖ ᤁᤴ ᤔᤠᤱᤜᤡᤶᤔᤥ ᤋᤢᤘᤠ ᤏᤢ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤐᤣᤗᤡ ᤁᤧᤶᤓᤠᤰᤗ ᤀᤠᤍᤠᤱᤒᤠ ᤗᤧᤵᤔᤠᤱ ᤔᤧᤏᤢ᤺ᤱᤏᤣᤓᤃᤪ.

᥈᥋ ᤂᤶᤓᤩᤠᤱ ᤀᤠᤍᤠᤱᤒᤠᤖᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤧ᤹ᤀᤠᤱ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤏᤢ᤺ᤰᤋᤧ ᤋᤠᤖᤧᤛᤧ᤹ᤀᤥ॥

᥈᥌ “ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤋᤠᤱᤛᤠᤱᤒᤧᤴ ᤛᤢᤵᤛᤡᤱᤅᤠᤱ ᤘᤜᤡᤳ ᤔᤧᤴᤎᤠᤀᤣ ᤘᤠ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤋᤢᤰᤂᤣ ᤁᤧᤈᤠ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤴ ᤐᤠ᤺ᤵᤔᤠ ᤔᤧᤍᤧᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤕᤥᤗᤠᤶ ᤔᤧᤏᤢ᤺ᤱ ᤔᤧᤍᤠᤀᤠᤱ ᤁᤴ ᤋᤧᤴᤏᤥ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥ᤺ᤰᤁᤡᤸᤗᤧ.

᥈᥍ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ. ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥ ᤂᤧᤱᤜᤠ᤹ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤏᤢᤒᤠ ᤕᤧᤵᤗᤧᤰᤁᤡᤴ ᤂᤧᤏᤧ᤹ ᤜᤢ᤹ᤖᤧᤛᤧ᤹ᤀᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤏᤠᤜᤠ᤹ ᤂᤢᤴᤇᤡ᤹ ᤗᤰᤂᤥᤔᤠᤖᤧ ᤗᤠᤃᤡ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤘᤜᤡᤳ ᤌᤠᤛᤢᤖ ᤕᤠ᤺ᤴᤍᤧ ᤐᤡᤖᤧᤛᤧ᤹ᤀᤥ॥

᥈᥎ “ᤀᤠᤸᤗ ᤗᤠᤈᤣ᤹ᤀᤥ ᤛᤠᤰ ᤐᤥ᤺ᤰ ᤀᤡᤃᤪ ᤋᤢᤰᤂᤣ ᤗᤠᤰᤂᤣ ᤋᤠ᤺ᤸᤗᤧ. ᤁᤡᤃᤪ ᤛᤡᤱᤛᤣ᤹ᤜᤠ᤹ ᤜᤣᤛᤡ ᤀᤡᤃᤪ ᤂᤢᤰᤘᤠᤔᤣ᤺ᤳ ᤁᤧᤎᤠᤒᤠ ᤕᤧᤶ ᤁᤡᤃᤪ ᤏᤡ᤺ᤱᤄᤢᤰᤘᤠ ᤏᤢ ᤑᤣ᤹ᤒᤠ᤺ᤳᤜᤠ᤹ ᤋᤠᤔᤠ ᤕᤧᤶ ᤋᤠ᤺ᤸᤗᤧ. ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤠ ᤕᤧᤰᤕᤰᤁᤡᤴ ᤏᤡᤱᤔᤡᤜᤠ᤹ᤖᤧ ᤔᤧᤃᤒᤢ᤹. ᤀᤠᤰᤋᤱᤒᤠ ᤋᤢᤰᤔᤠ ᤗᤠ᤺ᤰᤔᤠ ᤀᤡᤃᤪ ᤔᤧᤰᤔᤠᤛᤡᤔᤠ ᤋᤠᤛᤠᤱ

᥈᥏ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤣ ᤗᤠᤰᤂᤣ᤺ᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤁᤴ ᤔᤠᤱᤜᤡᤶᤔᤡᤴ ᤗᤧᤵᤔᤠᤱ ᤂᤢᤴᤇᤡ᤹ ᤜᤢᤰᤁᤡᤴ ᤌᤠ᤺ᤱ ᤔᤧᤓᤥ᤺ᤰᤂᤢ᤹ ᤜᤧᤰᤁᤩᤠᤱ ᤋᤢᤘᤠ ᤁᤧᤶᤈᤥ᤺ᤰ ᤀᤡᤃᤪ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤐᤣᤗᤡ ᤁᤧᤶᤓᤠᤰᤁᤡᤸᤗᤧ ᤀᤠᤍᤠᤱᤒᤠᤖᤧ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤠᤱ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥

᥉᥆ ᤀᤠᤍᤠᤱᤒᤠᤖᤧ ᤔᤏᤠᤀᤣ ᤌᤰᤔᤠ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤏᤡᤛᤢ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤗᤧᤵᤔᤡ ᤐᤡᤖᤧᤛᤧ᤹ᤀᤠᤱ ᤂᤢᤴᤇᤡ᤹ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤐᤡᤖᤧᤛᤧ᤹॥ (ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧᤖᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤏᤡᤛᤢ᤹).

᥉᥇ ᤜᤧᤰᤁᤣᤗ᤹ᤖᤡᤰ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤧᤶᤔᤥ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠ ᤁᤧᤶᤃᤡᤳᤗ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤗᤠᤶᤔᤥ ᤗᤠᤱᤔᤧᤄᤣ᤺ᤰᤗᤖᤥ॥

᥉᥈ “ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤡ ᤔᤣ᤺ᤶᤒᤠ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠᤸᤗᤧ ᤀᤠᤍᤠᤱᤒᤠᤖᤧ ᤐᤕᤶ ᤕᤶᤒᤠ ᤁᤧᤔᤡᤱᤅᤡᤴ ᤏᤢ ᤐᤕᤶ ᤕᤶᤒᤠ ᤔᤢᤰᤛᤠᤶᤛᤠᤒᤠ ᤁᤧᤜᤢᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢ᤹ ᤜᤧᤰᤁᤩᤠᤱ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤋᤠᤀᤠᤱ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤂᤧᤸᤗᤧ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤏᤣᤓᤃᤪ.

᥉᥉ ᤀᤠᤍᤠᤱᤒᤠᤖᤧ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤠᤱ ᤂᤧᤴ ᤘᤣ᤹ ᤗᤠᤈᤣ᤹ᤒᤠᤸᤗᤧ ᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ ᤐᤡᤖᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤀᤠᤍᤠᤱᤒᤠᤖᤧ ᤁᤧᤔᤏᤠ ᤀᤡᤛᤪᤠᤀᤡᤗᤖᤧ ᤜᤧᤰᤁᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ. ᤜᤧᤰᤁᤩᤠᤱ ᤀᤠᤍᤠᤱᤒᤠ ᤁᤧᤶᤃᤡᤳᤋᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤜᤡᤶᤔᤥ ᤀᤠᤍᤠᤱᤒᤠᤖᤧᤀᤣ ᤁᤧᤔᤡᤱ ᤕᤢᤱᤔᤏᤠᤀᤠᤱ ᤘᤠ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ॥

᥉᥊ “ᤀᤠᤍᤠᤱᤒᤠᤖᤧ ᤀᤠᤳᤋᤡᤛᤠᤱ ᤁᤧᤒᤠᤱᤄᤢᤛᤡᤒᤠ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤏᤢ ᤌᤰᤛᤧ ᤔᤧᤒᤣ᤺ᤰᤁᤡᤸᤗᤧ ᤀᤠᤍᤠᤱᤒᤠᤖᤧ ᤁᤧᤛᤣᤃᤢᤒᤠ ᤁᤴ ᤕᤧᤰᤕᤰᤁᤡᤴ ᤏᤢ ᤀᤠᤱᤃᤠ᤹ ᤀᤠᤍᤠᤱᤒᤠᤖᤧ ᤁᤧᤔᤡᤱᤗᤧ ᤗᤠᤃᤡ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤀᤠᤸᤗ ᤂᤧᤱᤜᤠ᤹ᤖᤧ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥ᤺ᤰᤁᤡᤸᤗᤧ.

᥉᥋ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤘᤠ᤺ᤴ ᤏᤢ ᤐᤣᤗᤡ᤺ᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤧ᤹ᤀᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤧᤵᤔᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤧ ᤐᤡᤖᤧᤛᤧ᤹ᤀᤥ॥

᥉᥌ “ᤀᤠᤸᤗ ᤂᤧᤱᤜᤠ᤹ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤰ. ᤌᤣᤀᤠᤱᤓᤧᤸᤗᤧ ᤗᤠᤕᤥ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠ ᤜᤠ᤺ᤳᤋᤠᤱ ᤜᤥᤵ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤛᤠᤰᤁᤧᤴ ᤐᤥ᤺ᤰᤔᤥ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤂᤧᤱᤜᤠ᤹ ᤁᤧᤎᤠᤛᤢᤛᤡᤀᤠᤱ ᤂᤧᤸᤗᤧ ᤂᤧᤱᤜᤠ᤹ ᤔᤠ᤺ᤱᤄᤠ ᤀᤡᤃᤪ ᤏᤡ᤺ᤳᤋᤠᤱᤒᤠ ᤗᤠᤈᤣ᤹ᤀᤥ ᤋᤧᤶᤛᤢ ᤋᤣ᤹ᤖᤢᤛᤡ᤹.

᥉᥍ ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤧᤶᤛᤢ ᤋᤣ᤹ᤖᤢᤛᤡᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤏᤢ᤺ᤰᤋᤢ᤹ ᤂᤶᤓᤩᤠᤱ ᤗᤠᤕᤥᤗᤠᤶ ᤔᤧᤜᤡᤴᤏᤠᤱ ‘ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧ. ᤜᤧᤰᤁᤩᤠᤱ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤐᤥ᤺ᤰᤂᤡᤃᤧᤀᤠᤱ ᤀᤠᤏᤡᤃᤧ ᤑᤧᤴᤕᤠ᤺ᤶᤒᤰ ᤆᤥᤃᤢᤶᤒᤧ’ ᤔᤧᤗ᤹ᤀᤠᤱ ᤂᤧᤴ ᤗᤠᤈᤣ᤹ᤀᤥ ᤀᤠᤍᤠᤱᤒᤠ ᤀᤰᤋᤱᤒᤠ ᤐᤣᤗᤡ ᤁᤧᤶᤓᤠᤰ.

᥉᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤗᤠᤈᤣ᤹ᤀᤥ ᤕᤠᤶᤔᤥ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤛᤰᤔᤠ ᤛᤠᤶᤔᤡᤸᤗᤧ ᤀᤠᤍᤠᤱᤒᤠ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹ ᤗᤧᤵᤔᤠᤱ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤛᤣᤃᤢᤒᤠ ᤕᤧᤰᤕᤰ ᤏᤢ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶ ᤗᤧᤵᤔᤠᤱ ᤔᤧᤜᤡᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠ ᤐᤣᤗᤡ ᤁᤧᤶᤓᤠᤰᤁᤡᤸᤗᤧ.

᥉᥏ ᤁᤧᤕᤢᤰᤏᤠᤍᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤘᤠ᤺ᤴ ᤏᤢ ᤐᤣᤗᤡ᤺ᤴ ᤂᤧᤵᤛᤧ᤹ᤀᤠᤱ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤧ ᤐᤡᤖᤧᤛᤧ᤹ᤀᤥ॥ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤗᤧᤵᤔᤡ ᤐᤡᤖᤧᤛᤧ᤹ᤀᤥ॥

᥊᥆ “ᤀᤠᤸᤗ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤔᤡᤰᤜᤠ᤹ ᤜᤴᤗᤖᤥ. ᤜᤧᤰᤁᤩᤠᤱ ᤁᤴ ᤋᤧᤴᤏᤥ ᤋᤥ᤺ᤶᤔᤏᤠᤒᤠ ᤐᤣᤗᤡᤜᤠ᤹ᤀᤥ ᤁᤧᤏᤧᤰᤂᤥ᤹ᤒᤠᤴ ᤆᤠᤱᤈᤠᤱ ᤔᤧᤳᤋᤧ᤹ᤀᤥ॥

᥊᥇ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤸᤗ ᤐᤥᤃᤧ᤹ᤀᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠ ᤏᤢ ᤀᤠᤍᤠᤱᤒᤠᤖᤧ

ᤔᤢᤰᤛᤠᤶᤒᤠ ᤁᤧᤛᤴᤍᤥᤰ ᤁᤧᤏᤠ᤺ᤶᤛᤡᤱᤔᤠᤍᤧᤴᤏᤥ ᤋᤩᤧ᤹ᤀᤥ॥

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ

ᤁᤧᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧᤴᤗᤵ ᤆᤠᤱ ᤔᤧᤈᤠᤰᤋᤢᤛᤡᤖᤖᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠᤀᤥ

ᤀᤠᤍᤠᤱᤒᤠᤖᤧ ᤁᤧᤛᤣᤛᤣ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖᤖᤥ॥

᥊᥈ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤍᤠᤱᤒᤠᤖᤧ

ᤔᤠᤱᤌᤥ᤺ᤰᤏᤠ ᤁᤧᤒᤥ᤺ᤱᤒᤠ ᤁᤧᤔᤏᤠᤴ ᤔᤧᤏᤠ᤹ᤖᤧᤴᤏᤧ᤹ᤀᤥ॥

ᤁᤧᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢᤒᤠ

ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥”

ᤔᤠᤱᤜᤡᤶᤔᤡᤴ ᤔᤧᤍᤥ᤺ᤴᤍᤢ

(᥇ ᤜᤠᤱ ᥎:᥌᥈-᥌᥌)

᥍

ᤀᤠᤸᤗ ᤛᤥᤗᤥᤔᤏᤖᤧ ᤁᤴ ᤐᤣᤗᤡᤃᤧᤴ ᤋᤢᤘᤠ᤺ᤴ ᤆᤥᤃᤢᤛᤢᤖᤢᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤡ ᤌᤩᤧ. ᤜᤧᤰᤁᤩᤠᤱ ᤔᤡ᤺ᤸᤗᤧ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤏᤢ ᤘᤣ᤹ ᤛᤡᤍᤢᤱᤈᤓᤠᤜᤠ᤹ ᤌᤩ᤺ᤱ ᤔᤡᤎᤡᤰᤂᤢᤍᤣᤛᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤔᤠᤱᤜᤡᤶᤔᤡᤴ ᤋᤡᤶᤛᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤔᤠᤱᤜᤡᤶᤔᤡᤴ ᤋᤡᤶᤛᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤡᤃᤠᤱ ᤗᤠ᤺ᤵᤔᤠ ᤔᤧᤰᤇᤢᤰᤋᤧᤴ॥

᥉ ᤔᤡ ᤌᤩᤧᤀᤠᤱ ᤐᤳᤇᤧᤒᤠ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤔᤠᤱᤜᤡᤶᤔᤥ ᤗᤠᤛᤧᤀᤠᤱ ᤐᤳᤇᤧᤒᤠ ᤀᤠᤸᤗ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤏᤡᤛᤢᤸᤗᤧ ᤗᤢᤱ ᤑᤧᤔᤏᤠᤒᤠ ᤀᤠ᤺ᤶᤓᤥ᤹ᤀᤥ ᤂᤧᤱᤜᤠ᤹ ᤂᤠᤶᤒᤠᤱᤅᤥ ᤌᤠᤖᤡᤰ ᤛᤠᤒᤴ ᤜᤒᤳ ᤔᤧᤓᤴᤇᤡᤱ ᤜᤧᤰᤁᤩᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤕᤜᤘᤣ ᤍᤠᤱᤒᤧᤴ ᤏᤢᤃᤧᤴ ᤔᤧᤒᤡᤖᤢᤖᤥ.

“ᤕᤜᤘᤣ ᤍᤠᤱᤒᤧᤴ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡ᤺ᤶᤈᤡᤴ ᤛᤍᤠᤍᤡᤱ ᤘᤠ᤹ᤖᤥ॥”

᥊ ᤂᤧᤒᤩᤠᤱ ᤜᤠᤱᤅᤡᤴ ᤏᤢ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢ॥

᥋ ᤛᤥᤗᤥᤔᤏ ᤜᤠᤱᤅᤡᤸᤗᤧ ᥈᥈.᥆᥆᥆ ᤛᤧᤃᤶᤒᤠᤜᤠ᤹ ᤏᤢ ᥇.᥈᥆.᥆᥆᥆ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤛᤡ॥ ᤜᤠᤱᤅᤡᤴ ᤏᤢ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤶᤓᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤔᤧᤍᤥ᤺ᤴᤍᤢ॥

᥌ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤀᤠᤱ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠᤍᤧᤴᤏᤥ ᤔᤧᤕᤧᤶᤛᤡᤱ. ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤧᤘᤠᤛᤠᤶᤗᤥ ᤛᤠᤶᤔᤧᤵᤔᤠ ᤏᤢ ᤏᤢᤃᤧᤴ ᤐᤡᤔᤠᤖᤧ ᤗᤠᤃᤡ ᤂᤢᤏᤧ᤹ ᤆᤥᤃᤢᤒᤠ ᤔᤢᤰᤗᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤔᤧᤔᤢᤰᤛᤢ ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤖᤥ. “ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤢᤔᤡ᤺ᤶᤈᤡᤴ ᤛᤍᤠᤍᤡᤱ ᤘᤠ᤹ᤖᤥ॥” ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤛᤠᤔᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤛᤠᤍᤠᤱᤜᤠ᤹ ᤁᤧᤔᤢ᤺ᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤧᤕᤧᤶᤛᤡᤱ॥ ᤂᤧᤴ ᤕᤧᤶᤔᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥ ᤔᤧᤕᤧᤒᤧ॥

᥍ ᤂᤧᤴ ᤀᤣᤃᤠᤱ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤋᤃᤡᤒᤠ ᤗᤰᤂᤢᤶ ᤗᤢᤶᤔᤥᤒᤠ ᤗᤰᤁᤡᤴ ᤛᤣᤛᤣ ᤆᤥᤃᤢ॥ ᤂᤧᤵᤔᤥ ᤂᤢᤏᤧ᤹ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤁᤢᤛᤥ᤺ᤳ ᤗᤰᤜᤠ᤹ ᤋᤥ᤺ᤴᤍᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤁᤠᤛᤠ᤺ᤸᤗᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤏᤢ ᤁᤢᤛᤥ᤺ᤳᤋᤡᤸᤗᤧ ᤁᤢᤗᤰᤜᤠ᤹ ᤔᤧᤜᤳᤋᤢᤴ॥

᥎ ᤁᤶᤓᤗ᤹ᤖᤡᤰ ᤛᤥᤗᤥᤔᤏ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹. ᤗᤧᤒᤥ-ᤜᤔᤠᤋᤗᤠᤶ ᤔᤡᤛᤪᤒᤠ ᤘᤜ᤺ᤱ ᤌᤠᤖᤡᤰᤐᤠ ᤗᤳᤇᤠ ᤕᤶᤒᤠ ᤛᤱᤈᤢᤶᤓᤥᤜᤠ᤹ᤖᤧ ᤂᤧᤴ ᤕᤧᤶᤔᤥ ᤏᤢᤛᤡ ᤕᤧᤴ ᤌᤠᤖᤡᤰ ᤋᤱᤏᤠᤶ ᤔᤧᤍᤥᤛᤢᤖ ᤔᤧᤘᤕᤧ॥

᥏ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ ᤆᤢᤶᤗᤢᤱ ᤔᤧᤈᤥᤃᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤡᤴ ᤏᤢᤛᤡ ᤕᤧᤴ ᤌᤠᤖᤡᤰ ᤏᤢ ᤋᤱᤏᤠᤶᤔᤡᤴ ᤆᤠᤜᤡ᤺ᤴ ᤀᤠᤸᤗᤛᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤔᤧᤍᤥᤛᤢᤀᤠᤱ ᤘᤕᤧ॥

᥇᥆ ᤏᤢᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤛᤥᤗᤥᤔᤏᤖᤧ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤐᤣ᤺ᤰᤔᤠᤖᤧ ᤗᤠᤃᤡ ᤛᤧᤶᤔᤢᤀᤡ ᤐᤡᤖᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤏᤢ ᤛᤥᤗᤥᤔᤏᤧᤴ ᤂᤶᤓᤩᤠᤱ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤁᤧᤖᤧᤰ ᤏᤢ᤹ᤔᤠᤍᤠᤔᤠ ᤕᤧᤴᤏᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤔᤧᤛ᤺ᤳᤋᤧᤖ ᤔᤧᤒᤣᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤔᤥ ᤛᤥᤗᤥᤔᤏ ᤜᤠᤱᤅᤡᤴ ᤛᤢᤑᤥ ᤐᤡᤖᤢ

(᥇ ᤜᤠᤱ ᥏:᥇-᥏)

᥇᥇ ᤀᤠᤸᤗ ᤛᤥᤗᤥᤔᤏᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤏᤢ ᤜᤠᤱᤜᤡᤶᤔᤡᤴ ᤆᤥᤃᤢᤛᤢᤖᤢᤸᤗᤧ ᤔᤠᤱᤜᤡᤶᤔᤡᤴ ᤏᤢ ᤂᤢᤏᤧ᤹ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤏᤡᤱᤛᤣ᤺ᤰ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤠᤱ ᤁᤢᤗᤡᤱᤍᤥ ᤁᤧᤖᤧᤖ ᤆᤥᤃᤢᤛᤢᤖᤢ॥

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤛᤧᤴᤍᤡᤰ ᤛᤥᤗᤥᤔᤏᤖᤧᤀᤥ ᤀᤥ᤺ᤴᤎᤠᤰᤛᤡᤱᤅᤠᤱ ᤀᤰᤂᤣ ᤔᤧᤳᤋᤢᤖᤥ-

“ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤣᤗᤡ᤺ᤴ ᤂᤧᤵᤛᤢᤱ. ᤜᤧᤰᤁᤩᤠᤱ ᤁᤴ ᤋᤧᤴᤏᤡᤴ ᤀᤠᤱᤃᤠ᤹ ᤀᤠᤗᤠᤃᤡ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤍᤧᤴ ᤛᤣᤃᤢᤱ॥

᥇᥉ “ᤀᤠᤸᤗ ᤀᤠᤱᤃᤠ᤹ ᤋᤠᤱᤛᤠᤱᤒᤧᤴ ᤛᤢᤒᤢᤱᤅᤠᤱ ᤘᤜᤡᤳ ᤔᤧᤎᤠᤏᤧᤴᤏᤡᤸᤗᤧ. ᤀᤡᤃᤪ ᤗᤠᤈᤣ᤺ᤴ ᤔᤧᤱᤔᤠ ᤑᤠ᤹ᤀᤠᤱ ᤏᤡ᤺ᤱᤄᤢᤰᤘᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤡᤸᤗᤧ. ᤁᤡᤃᤪ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤀᤥ ᤔᤠᤱᤍᤢᤰᤔᤠ ᤐᤠᤱᤄᤢᤱ ᤋᤠᤛᤢᤱᤅᤡᤸᤗᤧ.

᥇᥊ ᤀᤠᤵᤑᤣᤰ ᤀᤠᤔᤡᤱ ᤁᤧᤒᤠ᤺ᤵᤐᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤆᤢᤱᤈᤡᤃᤧᤴ ᤐᤣᤗᤡ ᤔᤧᤓᤠᤰᤁᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤃᤥ᤺ᤳᤋᤠᤀᤠᤱ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤗᤠᤶ ᤔᤧᤏᤢ᤺ᤱᤏᤣᤓᤃᤪ ᤀᤠᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤢᤱ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤖᤢᤱᤛᤡᤱᤅᤠᤱ ᤂᤢᤴᤇᤡ᤹ ᤗᤠᤈᤣ᤺ᤴ ᤏᤢ᤹ᤍᤠᤖ ᤆᤥᤃᤢᤱ᤹॥

᥇᥋ ᤀᤠᤸᤗ ᤁᤴ ᤋᤧᤴᤏᤥ ᤁᤧᤈᤥᤃᤢᤶᤒᤠ ᤐᤣᤗᤡᤃᤧᤴ ᤋᤢᤘᤠ᤺ᤴ ᤏᤢᤖᤡᤰᤁᤠᤱ ᤂᤧᤶᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤏᤧᤰᤂᤥ᤹ᤒᤠᤜᤠ᤹ ᤏᤢ ᤀᤠᤔᤡᤰᤜᤠ᤹ ᤜᤱ ᤔᤧᤳᤋᤢᤱ᤹॥

᥇᥌ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤂᤧᤵᤔᤥ ᤛᤍᤠᤍᤡᤱ ᤘᤠ᤹ᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤴ ᤔᤠᤱᤜᤡᤶᤔᤡᤴ ᤛᤣᤃᤢᤱᤅᤠᤱ ᤕᤢᤱ᤹. ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤛᤣᤛᤣ ᤆᤥᤃᤢᤱᤅᤠᤱ ᤕᤢᤱ᤹॥ ᤀᤠᤱᤃᤠ᤹ ᤀᤠᤔᤡᤰᤛᤠ᤺ᤴ ᤏᤢ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤀᤠᤓᤧᤸᤗᤧᤛᤠᤱ ᤂᤧᤵᤔᤥ ᤘᤠ᤹ᤖᤥ॥

᥇᥍ “ᤂᤧᤏᤧ᤹ ᤆᤠᤜᤡ᤺ᤴ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢᤖ ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤡᤶᤍᤢᤖ ᤁᤧᤶᤒᤠ ᤍᤠᤀᤢᤍᤧᤴ ᤀᤠᤱᤃᤠ᤹ ᤀᤠᤏᤡᤔᤥ ᤗᤠᤱᤄᤣᤃᤧᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤗᤠᤱᤃᤧᤄᤣ᤺ᤰᤏᤣᤃᤪ. ᤂᤧᤏᤧ᤹ ᤁᤧᤜᤠᤱ ᤕᤢᤰᤏᤠ᤺ᤴ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤆᤥᤃᤢᤱ᤹॥

᥇᥎ ᤂᤧᤏᤧ᤹ ᤁᤧᤶᤒᤠ ᤍᤠᤀᤢᤍᤧᤴ ᤔᤠᤱᤜᤢᤵᤗᤠᤶ ᤀᤰᤂᤣ ᤔᤧᤳᤋᤢᤱᤅᤠᤱ ᤘᤕᤠᤱᤒᤠ ᤁᤢᤀᤡᤛᤡ᤺ᤰ. ‘ᤀᤡᤛᤪᤠᤀᤡᤗᤀᤥ ᤜᤠᤱᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤗᤳᤇᤠ ᤔᤏᤠᤖᤧᤀᤠᤱ ᤁᤧᤴᤜᤠᤵᤏᤧᤴ᤹॥’

᥇᥏ “ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤐᤡᤏᤡᤱᤒᤠ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤴᤏᤠ᤺ᤳᤋᤢᤶᤔᤡᤴᤏᤠᤱ ᤂᤧᤱᤜᤠ᤹ ᤁᤧᤗᤧᤖᤢᤶ ᤁᤧᤍᤧᤛᤢᤶ ᤜᤧᤰᤁᤩᤠᤱ ᤁᤧᤒᤣᤃᤡᤀᤠᤱ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤔᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤛᤡᤶᤏᤣᤓᤃᤪ.

᥈᥆ ᤀᤠᤱᤃᤠ᤹ ᤂᤧᤏᤡ᤹ ᤐᤡᤏᤡᤱᤒᤠ ᤀᤠᤗᤠᤈᤣ᤹ᤀᤥᤗᤠᤶ ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤁᤢᤒᤢᤱ ᤌᤧᤷᤗᤧ ᤜᤠ᤹ᤕᤠᤰ ᤀᤠ᤺ᤰᤂᤢᤱᤍᤣᤛᤢᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡ ᤛᤣᤛᤣ ᤆᤥᤃᤢᤱᤒᤠ ᤁᤴ ᤔᤠᤱᤜᤡᤶᤔᤡᤴ ᤏᤠ᤹ᤖᤢᤱ᤹॥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤴ ᤗᤳᤇᤠ ᤆᤧ᤹ᤕᤠ ᤀᤡᤱᤍᤥ ᤔᤧᤵᤔᤠ ᤏᤢ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤆᤥᤃᤢᤱᤗᤥ॥

᥈᥇ ᤁᤶᤓᤗ᤹ᤖᤡᤰ ᤁᤴ ᤔᤠᤱᤜᤡᤶᤔᤡᤴ ᤀᤠᤸᤗᤥ ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ ᤆᤥ᤺ᤰᤛᤠᤱ ᤁᤧᤒᤣ᤺ᤰᤐᤠ ᤁᤧᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤴ ᤔᤧᤏᤡᤛᤢ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤡᤱᤗᤧ᤹ᤗᤧ᤹ ᤗ᤹ᤀᤠᤱ ᤀᤰᤂᤣ ᤔᤧᤗ᤹ᤖ ᤐᤠ᤺ᤴ ᤛᤣ᤺ᤴᤍᤥ ᤔᤧᤈᤥᤃᤢ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤌᤣᤀᤠᤱ ᤁᤴ ᤗᤠᤈᤣ᤺ᤴ ᤜᤧᤰᤁᤩᤠᤱ ᤁᤴ ᤔᤠᤱᤜᤡᤶᤔᤡᤴᤏᤢ ᤀᤰᤋᤱᤒᤠ ᤕᤠ᤺ᤶᤒᤰ ᤆᤥᤃᤢᤒᤠᤒᤣ᥅’

᥈᥈ ᤔᤏᤠᤜᤠ᤹ᤖᤧ ᤀᤰᤋᤱᤒᤠ ᤏᤢᤃᤵ ᤔᤧᤒᤡᤖᤢᤛᤡ᤹. ‘ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤁᤧᤗ᤺ᤵᤐᤠ ᤁᤧᤓᤧᤵᤐᤠ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤱᤜᤠ᤹ᤖᤧ ᤔᤧᤏᤠ᤹ᤖᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤘᤣ᤹ ᤔᤠᤱᤜᤠ᤹ ᤔᤧᤍᤡᤶᤍᤢ ᤔᤧᤏᤠ᤺ᤳᤋᤢᤛᤡᤀᤠᤱ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤖ ᤔᤧᤜᤧᤵᤋᤢᤛᤡᤖ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤧᤖᤧᤰ ᤋᤢᤰᤂᤣ ᤗᤠᤰᤂᤣᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤠᤖᤢᤒᤠᤖᤥ॥’”

ᤛᤥᤗᤥᤔᤏᤖᤧ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹

(᥇ ᤜᤠᤱ ᥏:᥇᥆-᥈᥎)

᥎

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤏᤢ ᤛᤥᤗᤥᤔᤏᤖᤧ ᤀᤠᤵᤑᤣᤰ ᤁᤢᤜᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤏᤡᤒᤥᤱ ᤋᤱᤒᤣ ᤌᤖᤢ॥

᥈ ᤜᤧᤖᤠᤔᤖᤧ ᤂᤢᤏᤧ᤹ ᤐᤡᤖᤢᤒᤠ ᤕᤧᤰᤕᤰᤜᤠ᤹ ᤛᤥᤗᤥᤔᤏᤖᤧ ᤕᤠᤶᤔᤥ ᤆᤥᤃᤢᤀᤠᤱ ᤂᤧᤱᤜᤠ᤹ᤀᤥ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤕᤢᤰᤂᤢᤛᤡ॥

᥉ ᤂᤧᤒᤩᤠᤱ ᤛᤥᤗᤥᤔᤏᤧᤴ ᤜᤔᤠᤋ-ᤛᤥᤒᤠ ᤐᤣᤀᤠᤱ ᤂᤧᤴ ᤜᤢᤰᤁᤠᤵ ᤆᤥᤃᤢ॥

᥊ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤋᤍᤔᤥᤖ ᤕᤧᤰᤕᤰᤁᤡᤴ ᤆᤥᤃᤢ॥ ᤜᤧᤰᤁᤩᤠᤱ ᤜᤔᤠᤋ ᤋᤧ᤺ᤱᤃᤵᤐᤥ ᤆᤠᤎᤠ᤺ᤱ ᤕᤢᤱᤔᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤆᤥᤃᤢ॥

᥋ ᤂᤢᤏᤧ᤹ ᤌᤥ᤺ᤛ᤻ᤔᤠ ᤏᤢ ᤕᤥᤛ᤻ᤔᤠ ᤒᤣᤌ-ᤜᤥᤖᤥᤏᤀᤥ ᤁᤒᤪᤡᤱ ᤗᤢᤱᤎᤠᤰ ᤛᤧᤳᤋᤢ. ᤜᤧᤰᤁᤩᤠᤱ ᤁᤢᤀᤧᤵᤔᤠ ᤁᤧᤒᤵᤐᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤆᤥᤃᤢᤀᤠᤱ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹ ᤆᤥᤃᤢ॥

᥌ ᤂᤢᤏᤧ᤹ ᤒᤠᤗᤠᤋ ᤏᤢ ᤂᤧᤵᤔᤥᤒᤠ ᤆᤠᤎᤠ᤺ᤱ ᤕᤢᤱᤔᤠ ᤁᤧᤖᤧᤰ ᤕᤧᤰᤕᤰᤜᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤴᤗᤠᤎᤠᤜᤠ᤹ ᤏᤢ ᤀᤴᤜᤠ᤹ᤖᤧ ᤁᤧᤖᤧᤰ ᤐᤠᤱᤈᤢᤶᤜᤠ᤹ ᤆᤥᤃᤢ॥ ᤕᤖᤢᤛᤗᤧᤔᤀᤥ. ᤗᤧᤒᤏᤠᤏᤀᤥ ᤏᤢ ᤂᤢᤏᤧ᤹ ᤕᤢᤰ ᤆᤥᤃᤢᤒᤠ ᤁᤧᤖᤧᤰ ᤁᤢᤗᤠᤈᤣ᤹ ᤁᤢᤗᤧ᤺ᤶ ᤂᤢᤏᤧ᤹ ᤏᤡᤱᤘᤠ᤹ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤧᤰᤕᤰᤜᤠ᤹ ᤆᤥᤃᤢ॥

᥍ ᤗᤠᤈᤣ᤹ᤀᤥ ᤀᤠᤸᤗᤛᤠᤱ ᤀᤡᤛᤪᤠᤀᤡᤗ ᤔᤣ᤺ᤶᤒᤠ ᤔᤏᤠᤜᤠ᤹ ᤔᤧᤕᤢᤅᤧ. ᤂᤧᤱᤜᤠ᤹ᤃ ᤜᤡᤳᤋᤡ. ᤀᤣᤔᤥᤖᤡ. ᤐᤖᤡᤈ᤻ᤈᤡ. ᤜᤡᤒ᤻ᤒᤡ ᤏᤢ ᤕᤒᤢᤛᤡᤜᤠ᤹ ᤔᤧᤘᤕᤧ॥

᥎ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤶᤔᤧᤱᤛᤡᤱᤅᤣ ᤔᤧᤘᤕᤧ. ᤛᤥᤗᤥᤔᤏᤖᤧ ᤂᤧᤱᤜᤠ᤹ ᤕᤥᤃ᤻ᤒᤠ ᤕᤠ᤺ᤶᤒᤰᤁᤥ ᤑᤳᤇᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤜᤧᤰᤋᤱᤒᤠᤀᤣ ᤔᤧᤘᤠ᤹॥

᥏ ᤁᤖ ᤛᤥᤗᤥᤔᤏᤖᤧ ᤀᤠᤳᤋᤡᤴ ᤀᤡᤛᤪᤠᤀᤡᤗᤡᤜᤠ᤹ᤀᤠᤱ ᤂᤢᤏᤧ᤹ ᤁᤢᤜᤠᤱ ᤕᤠ᤺ᤶᤒᤰᤁᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡᤴ॥ ᤂᤧᤱᤜᤠ᤹ ᤆᤠᤜᤡ᤺ᤴ ᤌᤰᤛᤢᤒᤠ ᤏᤢ ᤂᤢᤏᤧ᤹ ᤁᤢᤎᤰᤐᤧᤒᤠᤜᤠ᤹ᤀᤥ ᤌᤰᤔᤥᤒᤠ ᤜᤧᤰᤁᤩᤠᤱ ᤀᤴᤗᤠᤎᤠ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤔᤧᤘᤕᤧ॥

᥇᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤛᤥᤗᤥᤔᤏ ᤜᤠᤱᤅᤡᤸᤗᤧ ᥈᥋᥆ ᤔᤏᤠᤜᤠ᤹ ᤔᤏᤠ ᤀᤥᤃᤧᤔᤧᤵᤐᤠ ᤕᤢᤰᤋᤡᤱ ᤆᤥᤃᤢᤛᤡ॥

᥇᥇ ᤛᤥᤗᤥᤔᤏᤖᤧ ᤑᤠᤖᤥ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥᤗᤠᤶ ᤂᤧᤸᤗᤧ ᤁᤢᤗᤠᤃᤡ ᤔᤧᤈᤥᤃᤢᤒᤠ ᤜᤡᤶᤔᤥ ᤋᤠᤖᤢ॥ ᤛᤥᤗᤥᤔᤏᤖᤧ ᤐᤠ᤺ᤳᤋᤢ. “ᤀᤡᤛᤪᤠᤀᤡᤗᤒᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤀᤠᤱᤃᤠ᤹ ᤀᤠᤜᤡᤶᤛᤠᤔᤧᤴ ᤔᤧᤕᤢᤱᤏᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤛᤴᤍᤥᤰ ᤁᤧᤗᤠ᤺ᤵᤐᤠ ᤋᤧᤴᤜᤠ᤹ ᤛᤣᤛᤣᤒᤠ ᤆᤥᤰ॥”

᥇᥈ ᤛᤥᤗᤥᤔᤏᤖᤧ ᤔᤠᤱᤜᤡᤶᤔᤥᤒᤠ ᤀᤠ᤺ᤶᤓᤥ᤹ ᤋᤃᤠᤱ ᤗᤧᤵᤔᤠᤱ ᤂᤢᤏᤧ᤹ ᤆᤥᤃᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤢ॥

᥇᥉ ᤔᤥᤛᤠ᤺ᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤛᤒᤠᤌ. ᤗᤠᤍᤢᤵ ᤏᤢ ᤋᤱᤒᤣ ᤌᤰᤔᤠ ᤛᤢᤶᤗᤧᤱ ᤛᤡᤍᤢᤱᤈᤓᤠ ᤋᤥᤔᤠ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹. ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ. ᤕᤧᤳᤏᤠᤶᤒᤠ ᤋᤱᤏᤠᤶ ᤏᤢ ᤛᤠ᤺ᤱᤃᤠᤜᤡᤶᤔᤥᤒᤠ ᤋᤱᤏᤠᤶᤔᤥ ᤌᤡᤰᤕᤠ᤺ᤴᤎᤰ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤁᤢᤀᤡᤛᤡ᤺ᤰ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤂᤢᤏᤧ᤹ ᤋᤥ᤺ᤴᤍᤢ॥

᥇᥊ ᤐᤠᤏᤢᤍᤡᤱ ᤁᤢᤶᤒᤠ ᤍᤠᤀᤢᤍᤖᤧ ᤁᤢᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤐᤳᤇᤧᤀᤠᤱ ᤌᤡᤰᤕᤠ᤺ᤴᤎᤰ ᤆᤠᤜᤠᤃᤧᤈᤥ᤺ᤰᤐᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤢᤶᤜᤠ᤹ ᤔᤠᤱᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤜᤧᤰᤁᤩᤠᤱ ᤗᤧᤒᤡᤜᤠ᤹ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ ᤛᤠᤶᤔᤧᤵᤔᤠ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤥ ᤑᤠ᤹ᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤕᤢᤰᤋᤡᤱ ᤆᤥᤃᤢᤛᤡ॥ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤂᤢᤴᤇᤡ᤹ ᤛᤢᤶᤛᤢᤶ ᤁᤢᤀᤡᤛᤡ᤺ᤰ ᤁᤧᤖᤧᤰ ᤕᤶᤒᤠ ᤗᤠᤶᤎᤣ᤺ᤳᤋᤥ ᤕᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤢᤰᤋᤡᤱ ᤆᤥᤃᤢᤛᤡ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤀᤡᤱᤈᤠ᤺ᤱᤅᤡᤴ ᤀᤰᤋᤱᤒᤠᤀᤣ ᤘᤕᤧ॥

᥇᥋ ᤜᤧᤰᤁᤩᤠᤱ ᤜᤠᤱ ᤕᤠᤱᤛᤢᤶᤔᤡᤴ ᤘᤣ᤹ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤍᤠᤀᤢᤍᤖᤧ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱᤅᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤶᤓᤣ᤺ᤳᤇᤢᤴ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤁᤢᤒᤢᤱ ᤔᤧᤕᤢᤰᤂᤢᤀᤠᤱᤎᤥ ᤂᤧᤴ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤛᤥᤗᤥᤔᤏᤖᤧ ᤁᤧᤖᤧᤰ ᤁᤢᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤖ ᤔᤧᤒᤳᤇᤧ॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤔᤧᤈᤥᤃᤢᤀᤠᤱ ᤘᤕᤧ॥

᥇᥍ ᤂᤧᤴ ᤀᤣᤃᤠᤱ ᤛᤥᤗᤥᤔᤏᤧᤴ ᤀᤣᤍᤥᤔᤖᤧ ᤁᤢᤕᤠᤀᤥᤒᤠ ᤁᤧᤏᤧᤒᤠ ᤀᤣᤛᤩᤥᤏ-ᤃᤣᤒᤣᤖ ᤏᤢ ᤀᤣᤗᤠᤋᤀᤥ ᤐᤣ॥

᥇᥎ ᤜᤧᤰᤁᤩᤠᤱ ᤜᤧᤖᤠᤔᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤁᤧᤘᤠ᤹ᤒᤠ ᤘᤠᤗᤠᤎᤠᤜᤠ᤹ ᤏᤢ ᤁᤧᤗᤧᤒᤠ ᤘᤠᤈᤠ᤺ᤰᤐᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡ॥ ᤂᤶᤓᤩᤠᤱ ᤁᤴᤜᤠ᤹ ᤛᤥᤗᤥᤔᤏᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤏᤢ ᤛᤥᤖᤡᤰ ᤀᤥᤐᤡᤖᤀᤥ ᤔᤧᤒᤣᤀᤠᤱ ᥇᥋᥆ ᤋᤣᤗᤣᤴᤋb ᤛᤠᤶᤔᤩᤠᤱ ᤔᤧᤍᤠᤖᤢᤀᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤔᤧᤒᤡᤖᤢᤖᤥ॥

b 

᥎:᥇᥎ ᤂᤧᤴ ᤑᤠ᤹ᤀᤡᤴ ᥇᥍ ᤋ᤺ᤴ (ᤜᤵᤔᤧᤴ ᥇᥋ ᤔᤣᤋᤪᤡᤁ ᤋ᤺ᤴ)

ᤛᤣᤒᤠᤒᤠ ᤜᤠᤱᤔᤧᤴ ᤛᤥᤗᤥᤔᤏᤖᤧ ᤁᤢᤍᤢᤶᤛᤧ ᤑᤧᤴ

(᥇ ᤜᤠᤱ ᥇᥆:᥇-᥇᥉)

᥏

ᤛᤣᤒᤠᤒᤠ ᤜᤠᤱᤔᤧᤸᤗᤧ ᤛᤥᤗᤥᤔᤏᤖᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ᤺ᤴ ᤂᤧᤵᤛᤢ. ᤜᤧᤰᤁᤩᤠᤱ ᤁᤧᤛᤠᤰᤐᤠ ᤁᤧᤛᤠᤰᤐᤠ ᤐᤠ᤺ᤴᤛᤣ᤺ᤴᤍᤥᤜᤠ᤹ ᤌᤠᤰᤋᤢᤀᤠᤱ ᤛᤥᤗᤥᤔᤏᤧᤴ ᤁᤢᤏᤡᤱᤘᤠ᤹ ᤛᤠ᤹ᤔᤠᤖᤧ ᤗᤠᤃᤡ ᤛᤣᤒᤠᤒᤠ ᤜᤠᤱᤔᤧᤴ ᤕᤖᤢᤛᤗᤧ᤺ᤶᤔᤥ ᤌᤠᤅᤧ॥ ᤂᤢᤏᤧ᤹ ᤛᤠ᤹ᤖᤡᤰ ᤕᤖᤡᤰ ᤁᤢᤍᤡ᤺ᤰ ᤁᤢᤍᤡ᤺ᤰ ᤔᤏᤠᤜᤠ᤹ᤏᤢ ᤛᤥᤛᤥᤖᤡᤰ ᤔᤠᤖᤢᤰ. ᤘᤧᤳᤋᤧᤛᤖᤧ ᤛᤠᤶᤔᤩᤠᤱ ᤏᤢ ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤔᤢᤎᤡᤱᤗᤢᤱᤜᤠ᤹ ᤀᤢᤔᤣᤜᤠ᤹ ᤁᤰ ᤁᤢ᤺ᤳᤋᤢᤛᤡᤀᤠᤱ ᤌᤠᤅᤧ॥ ᤂᤢᤏᤧ᤹ ᤛᤥᤗᤥᤔᤏᤖᤧᤀᤥ ᤌᤠᤅᤧᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤥᤗᤥᤔᤏᤧᤴ ᤆᤧᤰᤋᤢ॥

᥈ ᤛᤥᤗᤥᤔᤏᤖᤧ ᤂᤧᤸᤗᤧ ᤁᤧᤖᤧᤰ ᤁᤢᤛᤧ᤺ᤴᤍᤥ ᤐᤠ᤺ᤴᤜᤠ᤹ ᤏᤢᤃᤵ ᤐᤡᤖᤢ॥ ᤏᤢᤃᤵ ᤐᤡᤔᤠᤖᤧ ᤗᤠᤃᤡ ᤀᤠᤳᤋᤡᤴ ᤛᤣ᤺ᤴᤍᤥ ᤐᤠ᤺ᤴᤏᤡᤴᤏᤠᤱ ᤛᤥᤗᤥᤔᤏᤖᤧ ᤁᤢᤗᤠᤃᤡ ᤁᤧᤛᤠᤰᤐᤠ ᤔᤧᤒᤥ᤺ᤰᤂᤧᤴ॥

᥉ ᤀᤠᤸᤗ ᤛᤥᤗᤥᤔᤏᤖᤧ ᤁᤢᤛᤡᤰᤁᤢᤶ ᤏᤡᤱᤘᤠ᤹. ᤂᤢᤏᤧ᤹ ᤆᤥᤃᤢᤒᤠ ᤜᤠᤱᤜᤡᤶᤔᤡᤴ.

᥊ ᤂᤢᤏᤧ᤹ ᤁᤢᤈᤵᤋᤧᤴᤏᤥᤒᤠ ᤁᤢᤈᤠ᤺ᤴ. ᤁᤒᤪᤡᤱ ᤁᤧᤕᤢᤱᤒᤠ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹. ᤆᤠᤱᤘᤠ᤺ᤴᤜᤠ᤹ᤖᤧ ᤁᤠᤵᤋᤢᤛᤡᤒᤠ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠᤜᤠ᤹. ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤁᤧᤜᤠᤒᤠᤜᤠ᤹ᤖᤧ ᤔᤧᤈᤠᤰᤂᤢᤒᤠ ᤆᤠᤱᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤥᤗᤥᤔᤏᤖᤧ ᤋᤥ᤺ᤴᤍᤢᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤛᤣᤒᤠᤒᤠ ᤜᤠᤱᤔᤧᤸᤗᤧ ᤏᤡᤛᤢ. ᤂᤧᤒᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤕᤧ॥

᥋ ᤜᤠᤱᤔᤧᤸᤗᤧ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤌᤥᤒᤥ ᤁᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤏᤢ ᤀᤠᤍᤠᤱᤒᤠᤖᤧ ᤁᤧᤛᤡᤰᤁᤢᤶ ᤏᤡᤱᤘᤠ᤹ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤀᤠᤗᤠᤈᤣ᤹ᤀᤥ ᤂᤧᤵᤛᤢᤱᤒᤠ ᤐᤠ᤺ᤴᤜᤠ᤹ ᤛᤧᤰᤂᤠᤖᤳᤇ॥

᥌ ᤁᤖ ᤀᤠᤱᤃᤠ᤹ ᤌᤠᤱᤔᤠᤀᤠᤱ ᤀᤠᤵᤑᤣᤰ ᤀᤠᤔᤡᤰᤁᤡᤸᤗᤧ ᤔᤧᤴᤏᤡᤀᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤘᤕᤠᤱ॥ ᤛᤧᤰᤂᤠᤀᤣ. ᤀᤠᤍᤠᤱᤒᤠᤖᤧ ᤐᤕᤶ ᤕᤶᤒᤠ ᤁᤧᤛᤡᤰᤁᤢᤶ ᤏᤡᤱᤘᤠ᤹ ᤐᤠ᤺ᤴᤏᤡᤴ ᤁᤢᤓᤪᤧ᤺ᤱᤅᤠᤱ ᤀᤠᤱᤃᤠ᤹ ᤔᤧᤶᤔᤧᤳᤋᤣ ᤔᤧᤃᤳᤋᤠᤱᤗᤳᤇ॥ ᤀᤠᤍᤠᤱᤒᤠᤖᤧ ᤁᤧᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤂᤧᤵᤛᤢᤱᤒᤠᤏᤢ᤺ᤸᤗᤧᤃ ᤀᤠᤍᤠᤱᤒᤠ ᤀᤠᤳᤋᤠᤋᤠᤴᤏᤣ ᤐᤕᤶ ᤕᤶᤒᤠ ᤁᤧᤘᤠ᤹ᤖᤳᤇ॥

᥍ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤀᤠᤰᤂᤧᤴ ᤔᤧᤏᤢ᤹ ᤔᤧᤍᤠᤒᤡᤗᤠ᥄ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤌᤡᤰᤕᤠ᤺ᤴᤎᤰ ᤀᤠᤍᤠᤱᤒᤠᤖᤧ ᤁᤧᤕᤠ᤺ᤶᤒᤰᤁᤥ ᤁᤧᤘᤠ᤹ᤒᤠ ᤏᤢ ᤀᤠᤍᤠᤱᤒᤠᤖᤧ ᤁᤧᤛᤡᤰᤁᤢᤶ ᤏᤡᤱᤘᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤄᤥᤒᤠ ᤀᤠᤍᤠᤱᤒᤠᤖᤧ ᤁᤴ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤛᤠ᤹ᤖᤡᤰ ᤔᤢ᤹ᤀᤡᤛᤠᤒᤠᤛᤡᤖᤥ᥄

᥎ ᤀᤠᤍᤠᤱᤒᤠᤏᤢ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤜᤠᤱᤕᤢᤰ ᤆᤥ᤺ᤰᤛᤧ ᤀᤠᤍᤠᤱᤒᤠ ᤜᤠᤱ ᤕᤢᤰᤋᤡᤱ ᤁᤧᤈᤥ᤺ᤰᤐᤠ ᤁᤢᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ॥ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤛᤍᤠᤍᤡᤱ ᤀᤡᤛᤪᤠᤀᤡᤗᤧᤴ ᤏᤧᤖ ᤑᤠ᤹ᤀᤠᤱ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤏᤡᤱᤘᤠ᤹ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤘᤠ᤹ᤒᤠ ᤂᤠᤛᤧᤴ ᤁᤧᤈᤥᤃᤢᤖ ᤜᤧᤰᤁᤩᤠᤱ ᤛᤠᤶᤕᤥᤏᤡᤔᤠᤴ ᤀᤠᤵᤑᤠᤸᤗᤧᤛᤠᤱ ᤁᤧᤘᤠ᤹ᤒᤠ ᤁᤧᤈᤥᤃᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤀᤠᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤜᤠᤱ ᤁᤧᤈᤥᤃᤧᤀᤠᤱ ᤘᤠ᤹॥”

᥏ ᤂᤧᤴ ᤀᤣᤃᤠᤱ ᤜᤠᤱᤔᤧᤸᤗᤧ ᤛᤥᤗᤥᤔᤏᤧᤴ ᥇᥈᥆ ᤋᤣᤗᤣᤴᤋ ᤛᤠᤶᤔᤩᤠᤱ. ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤠᤖᤢᤰ ᤏᤢ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤐᤡᤖᤢ॥ ᤛᤣᤒᤠᤒᤠ ᤜᤠᤱᤔᤧᤸᤗᤧ ᤛᤥᤗᤥᤔᤏ ᤜᤠᤱᤅᤡᤴ ᤐᤡᤖᤢᤒᤠ ᤕᤠᤖᤡᤰ ᤔᤠᤖᤢᤰᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤘᤕᤧ॥

᥇᥆ ᤁᤴ ᤁᤧᤖᤧᤰᤏᤢ᤺ᤸᤗᤧ ᤘᤣ᤹ ᤜᤣᤖᤠᤔ ᤏᤢ ᤛᤥᤗᤥᤔᤏᤖᤧ ᤂᤢᤴᤇᤡ᤹ ᤛᤧᤘᤠᤖᤥᤒᤠᤜᤠ᤹ᤖᤧ ᤀᤥᤐᤡᤖᤗᤠᤶ ᤛᤠᤶᤔᤩᤠᤱ ᤔᤧᤎᤠᤰᤋᤢ॥ ᤂᤧᤱᤜᤠ᤹ᤖᤧ ᤋᤄ᤹ᤛᤡᤱᤜᤠ᤹ ᤏᤢ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ᤀᤠᤱ ᤔᤧᤎᤠᤰᤋᤢ॥

᥇᥇ ᤜᤠᤱᤅᤡᤸᤗᤧ ᤁᤴ ᤛᤡᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤏᤢ ᤜᤠᤱᤜᤡᤶᤔᤥᤒᤠ ᤏᤠᤜᤠᤱᤛᤣ᤺ᤰᤜᤠ᤹ ᤜᤧᤰᤁᤩᤠᤱ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤗᤠᤃᤡ ᤀᤴᤔᤣ ᤏᤢ ᤋᤢᤱᤃᤣᤜᤠ᤹ᤀᤠᤱ ᤆᤥᤃᤢ॥ ᤜᤧᤰᤋᤱᤒᤠ ᤛᤠᤔᤠᤜᤠ᤹ ᤕᤜᤢᤍᤠ ᤗᤠᤈᤣ᤹ᤀᤥ ᤋᤃᤡ ᤀᤠᤓᤧᤸᤗᤧᤀᤠᤱ ᤔᤧᤴᤏᤡᤀᤣ ᤘᤕᤧ॥

᥇᥈ ᤛᤣᤒᤠᤒᤠ ᤜᤠᤱᤔᤧᤸᤗᤧ ᤌᤠᤰᤋᤢᤀᤠᤱ ᤋᤥ᤺ᤴᤍᤢᤒᤠ ᤌᤥ᤺ᤰᤗᤠᤜᤠ᤹ᤏᤢ᤺ᤸᤗᤧ ᤕᤖᤡᤰ ᤜᤠᤱᤔᤧᤸᤗᤧ ᤀᤡ᤺ᤳᤋᤢᤀᤠᤱ ᤏᤠ᤺ᤰᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤂᤢᤏᤧ᤹ ᤐᤡᤖᤢ॥ ᤂᤧᤒᤩᤠᤱ ᤂᤢᤏᤧ᤹ ᤛᤧᤶᤔᤢ᤹ᤀᤡ ᤐᤥ᤺ᤰᤂᤧᤀᤠᤱ ᤁᤢᤃᤰ ᤁᤧᤃᤢᤒᤠᤜᤠ᤹ᤏᤢ ᤌᤧ᤺ᤰᤐᤧᤳ ᤁᤢᤗᤠᤈᤣ᤹ᤀᤥ ᤏᤢ᤺ᤰᤂᤧᤀᤠᤱ ᤐᤣᤖᤥ॥

ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤕᤠᤱᤛᤠᤁᤢᤴᤎᤣ

(᥇ ᤜᤠᤱ ᥇᥆:᥇᥊-᥈᥋)

᥇᥉ ᤛᤥᤗᤥᤔᤏᤖᤧᤀᤥ ᤋᤱᤒᤣ ᤌᤰᤔᤠ ᤂᤥᤛᤢᤒᤠ ᤕᤥᤏᤢ ᤁᤧᤎᤠᤱᤒᤠ ᤛᤠᤶᤔᤩᤠᤱᤅᤡᤴ ᥌᥌᥌ ᤋᤣᤗᤣᤴᤋb ᤕᤥᤖᤧ॥

᥇᥊ ᤂᤧᤴᤏᤢ᤺ᤸᤗᤧ ᤘᤣ᤹ ᤛᤠᤔᤠᤜᤠ᤹ ᤁᤧᤗ᤺ᤵᤐᤠ ᤁᤧᤍᤣ᤹ᤒᤠ ᤏᤢ ᤁᤧᤍᤠ᤺ᤵᤐᤠ ᤗᤧᤱᤜᤱᤒᤠᤜᤠ᤹ᤗᤠᤶ ᤔᤧᤓᤥ᤺ᤰᤂᤢᤒᤠ ᤕᤠᤱ ᤗᤠᤶᤒᤠᤀᤠᤱ ᤀᤣ᤺ᤱᤕᤠᤱ ᤐᤥᤃᤧ॥ ᤀᤖᤒᤡ ᤗᤠᤈᤣ᤹ᤒᤠ ᤁᤧᤖᤧᤰ ᤜᤠᤱᤜᤠ᤹ ᤏᤢ ᤋᤧ᤺ᤱᤃᤵᤐᤥᤒᤠ ᤆᤢᤰᤛᤠ ᤜᤠᤱᤜᤠ᤹ᤖᤧᤀᤠᤱ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤔᤧᤍᤠᤖᤢ॥

᥇᥋ ᤌᤘᤠ᤺ᤸᤗᤧ ᤑᤧᤔᤏᤠᤒᤠ ᤁᤡᤵ ᤏᤧᤳᤇᤡ ᤕᤶᤒ᤻ᤕᤶᤒᤠ ᤛᤠᤶᤔᤩᤠᤱ ᤂᤥᤜᤠ᤹ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤌᤃᤢ॥ ᤂᤥ ᤌᤰᤔᤠᤖᤧ ᤗᤠᤃᤡ ᤂᤥ ᤌᤵᤔᤣ ᤌᤘᤠ᤺ᤸᤗᤧ ᤑᤧᤔᤏᤠᤒᤠ ᤁᤡᤗᤥᤃᤪᤠᤔ ᤛᤢᤶᤛᤡᤀᤠᤱ ᤁᤢᤓᤪᤧ᤺ᤱ ᤛᤠᤶᤔᤩᤠᤱ ᤗᤠᤛᤧᤀᤠᤱ ᤘᤕᤧ॥

᥇᥌ ᤌᤘᤠ᤺ᤸᤗᤧ ᤑᤧᤔᤏᤠᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᥉᥆᥆ ᤆᤢᤈᤢᤰᤛᤠ ᤂᤥᤜᤠ᤹ᤀᤠᤱ ᤌᤃᤢ॥ ᤂᤥ ᤌᤰᤔᤠ ᥉᥆᥆ ᤛᤠᤶᤔᤩᤠᤱ ᤕᤠᤃᤧ॥ ᤜᤠᤱᤅᤡᤸᤗᤧ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤔᤧᤵᤔᤏᤠᤒᤠ ᤜᤠᤱᤜᤡᤶᤔᤥ ᤂᤧᤱᤜᤠ᤹ ᤕᤢᤰᤂᤢ॥

᥇᥍ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤕᤶᤒᤠ ᤜᤠᤱᤕᤢᤰᤏᤠ ᤌᤡᤰ ᤆᤥᤃᤢᤀᤠᤱ ᤂᤧᤸᤗᤧ ᤁᤢᤓᤠ ᤁᤢᤗᤰᤜᤠ᤹ ᤋᤰᤔᤡᤒᤠ ᤁᤣ᤺ᤱ ᤏᤢ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢ॥

᥇᥎ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤔᤠ ᤁᤢᤎᤠ᤹ ᤋᤢᤰᤛᤡ ᤏᤠᤜᤠᤱᤛᤣᤰ ᤐᤳᤇᤧ. ᤜᤧᤰᤁᤩᤠᤱ ᤛᤠᤶᤔᤩᤠᤱᤅᤡᤸᤗᤧᤴ ᤁᤢᤍᤥ᤹ᤓᤣ᤺ᤳ ᤌᤡᤰ ᤜᤠᤱᤕᤢᤰᤏᤠ᤺ᤴᤏᤢ ᤔᤧᤃᤠᤶᤛᤢᤀᤠᤱ ᤐᤳᤇᤧ॥ ᤕᤢᤰᤏᤠ᤺ᤸᤗᤧ ᤏᤠᤜᤠᤱ ᤁᤳᤏᤠᤜᤠᤱ ᤜᤢᤰ ᤏᤠ᤺ᤶᤔᤠ ᤁᤢᤍᤧᤶᤛ᤻ᤃᤣ᤺ᤰ ᤐᤳᤇᤧ॥ ᤂᤧᤸᤗᤧ ᤁᤢᤕᤠ ᤌᤰᤔᤠ ᤋ᤺ᤰᤐᤧᤳ ᤋ᤺ᤰᤐᤧᤳ ᤁᤧᤕᤧᤵᤐᤠ ᤗᤳᤇᤠ ᤗᤳᤇᤠ ᤌᤧᤖᤡᤱᤒᤠ ᤕᤧᤒᤧ॥

᥇᥏ ᤋᤢᤰᤛᤡᤀᤣ ᤏᤠᤜᤠᤱᤛᤣ᤺ᤰᤜᤠ᤹ᤖᤧ ᤏᤠᤜᤠᤱ ᤁᤳᤏᤠᤜᤠᤱ ᤌᤡᤰᤌᤡᤰ ᤗ᤹ᤖᤡᤰ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤧᤖᤡᤱᤒᤠᤜᤠ᤹ ᤔᤧᤕᤧᤒᤧ॥ ᤀᤠᤳᤋᤡᤴ ᤜᤠᤱᤈᤢᤶᤔᤡᤸᤗᤧ ᤗᤠᤃᤡᤀᤠᤱ ᤁᤴ ᤐᤖᤡᤰᤗᤧᤴ ᤜᤠᤱᤕᤢᤰᤏᤠ ᤀᤠᤓᤧᤸᤗᤧᤀᤠᤱ ᤔᤧᤴᤈᤥ᤺ᤰᤁᤣ ᤘᤕᤧ॥

᥈᥆ ᤛᤥᤗᤥᤔᤏᤖᤧ ᤁᤢᤎᤢᤱᤔᤠ ᤁᤧᤖᤧᤰ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤆᤥᤃᤧ॥ ᤜᤧᤰᤁᤩᤠᤱ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤔᤧᤵᤔᤏᤠᤒᤠ ᤜᤠᤱᤜᤡᤶᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤛᤠᤔᤠ ᤐᤢᤔᤠᤜᤠ᤹ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤆᤥᤃᤧ॥ ᤕᤢᤵᤐᤠ᤺ᤸᤗᤧᤴ ᤌᤣᤀᤠᤱ ᤔᤧᤈᤥᤃᤢᤒᤠ ᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤛᤥᤗᤥᤔᤏᤖᤧ ᤁᤢᤕᤧᤶᤔᤥ ᤕᤢᤵᤐᤠ᤺ᤸᤗᤧ ᤁᤢᤔᤧᤴ ᤛᤢ᤺ᤸᤗᤡᤰ ᤘᤕᤧ॥

᥈᥇ ᤜᤧᤖᤠᤔᤖᤧ ᤁᤢᤘᤠᤈᤠ᤺ᤰᤐᤠᤜᤠ᤹ᤏᤢ ᤛᤥᤖᤡᤰ ᤋᤷᤛᤡᤛᤀᤥ ᤁᤧᤒᤣ᤺ᤰᤐᤠ ᤜᤠᤱᤅᤡᤸᤗᤧ ᤁᤢᤘᤠᤗᤠᤎᤠ ᤁᤢᤗᤢᤵ ᤌᤡᤰ ᤔᤧᤘᤕᤧ॥ ᤋᤱᤒᤣ ᤛᤢᤶᤛᤡ ᤛᤢᤶᤛᤡᤖᤧ ᤌᤡᤰᤗᤧᤱ ᤁᤴ ᤗᤧᤱᤜᤱᤒᤠ ᤘᤠᤗᤠᤎᤠ ᤗᤢᤵᤜᤠ᤹ᤖᤧ ᤛᤠᤶᤔᤩᤠᤱ. ᤕᤢᤵᤐᤠ. ᤋᤰᤔᤡᤒᤠ ᤁᤣ᤺ᤱ. ᤂ᤹ᤒᤢᤜᤠ᤹ ᤏᤢ ᤛᤒᤠᤜᤠ᤹ ᤔᤧᤕᤢᤖᤢᤀᤠᤱ ᤔᤧᤏᤢ᤺ᤰᤂᤧ ᤔᤧᤕᤧ॥

᥈᥈ ᤛᤥᤗᤥᤔᤏ ᤜᤠᤱᤅᤡᤴ ᤕᤠᤱᤛᤠᤁᤢᤴᤎᤣ ᤏᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤘᤣ᤹ ᤜᤠᤱᤜᤠ᤹ᤏᤢ᤺ᤸᤗᤧ ᤌᤥᤎᤥ᤺ᤰ ᤘᤕᤧ॥

᥈᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤣ᤺ᤳᤋᤢ ᤐᤡᤖᤢᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤧᤶᤛᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤠᤱᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ ᤛᤢᤈᤠ ᤏᤠ᤺ᤰᤔᤠ ᤔᤧᤃᤥ᤺ᤳᤋᤢ॥

᥈᥊ ᤁᤧᤍᤠᤒᤠ ᤁᤧᤖᤧᤰᤗᤧ ᤕᤢᤵᤐᤠ ᤏᤢ ᤛᤠᤶᤔᤩᤠᤱ ᤂᤵᤐᤩᤠ. ᤆᤠᤱ. ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤜᤧᤰᤁᤩᤠᤱ ᤔᤠᤖᤢᤰ. ᤀᤴ ᤏᤢ ᤀᤴᤕᤥᤰᤜᤠ᤹ ᤋᤱᤒᤣ ᤌᤰᤔᤠ ᤜᤢᤰᤘᤠ ᤔᤧᤍᤠᤖᤢᤀᤠᤱ ᤔᤧᤍᤩᤧ॥

᥈᥋ ᤛᤥᤗᤥᤔᤏᤖᤧ ᤁᤢᤀᤴ ᤏᤢ ᤁᤀᤴᤗᤠᤎᤠᤜᤠ᤹ᤖᤧ ᤗᤠᤃᤡ ᥊.᥆᥆᥆ ᤀᤴᤕᤧᤵᤏᤠᤜᤠ᤹ ᤏᤧᤛ᤻ᤛᤧ. ᤂᤶᤓᤩᤠᤱ ᤂᤢᤏᤧ᤹ ᥇᥈.᥆᥆᥆ ᤁᤢᤀᤴᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ᤀᤥ ᤁᤢᤓᤠᤃ ᤂᤢᤏᤧ᤹ ᤀᤴᤗᤠᤎᤠ ᤕᤧᤶᤔᤠ ᤕᤧᤰᤕᤰᤜᤠ᤹ᤀᤥ ᤏᤢ ᤘᤣ᤹ᤜᤠ᤹ ᤆᤠᤜᤡ᤺ᤴ ᤂᤢᤏᤧ᤹ᤏᤢᤀᤣ ᤕᤖᤢᤛᤗᤧᤶᤔᤥ ᤕᤧᤵᤛᤢᤛᤡ॥

᥈᥌ ᤂᤢᤏᤧ᤹ ᤕᤢᤑᤪᤣᤋᤡᤛ ᤘᤜ᤺ᤱᤅᤠᤱ ᤁᤳᤏᤠ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤏᤢ ᤔᤡᤛᤪ ᤗᤠᤈᤣ᤹ᤒᤠ ᤀᤡ᤺ᤴᤍᤥᤀᤥ ᤌᤠᤖᤡᤰᤁᤣ ᤁᤧᤖᤧᤰ ᤜᤠᤱᤜᤠ᤹ᤀᤥ ᤕᤢᤰ ᤆᤥᤃᤢᤀᤠᤱ ᤏᤧᤛ᤻ᤛᤧ॥

᥈᥍ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤕᤢᤵᤐᤠ᤺ᤴ ᤗᤢᤱ ᤕᤠᤖᤡᤰ ᤏᤢ ᤛᤠᤶᤔᤠᤱᤛᤡᤱᤜᤠ᤹ ᤆᤠᤜᤡ᤺ᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤋᤠᤶᤓᤢᤱᤒᤠ ᤐ᤺ᤳᤇᤣ᤹ᤒᤢᤱᤜᤠ᤹ ᤕᤠᤖᤡᤰ ᤕᤖᤡᤰ ᤗᤢᤵᤛᤢ॥

᥈᥎ ᤛᤥᤗᤥᤔᤏᤖᤧ ᤁᤢᤀᤴᤜᤠ᤹ᤃ ᤔᤡᤛᤪ ᤗᤠᤈᤣ᤹ ᤏᤢ ᤘᤣ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ᤗᤠᤶ ᤔᤧᤍᤠᤖᤢᤛᤡᤒᤠᤜᤠ᤹ ᤔᤧᤘᤕᤧᤖᤥ॥

ᤛᤥᤗᤥᤔᤏᤖᤧ ᤁᤢᤔᤠᤛᤡᤱᤔᤠ ᤏᤢ ᤁᤢᤜᤠᤱᤕᤢᤰᤗᤧ ᤋᤠᤱᤒᤠ ᤐᤠ᤺ᤴ

(᥇ ᤜᤠᤱ ᥇᥇:᥊᥇-᥊᥉)

᥈᥏ ᤛᤥᤗᤥᤔᤏᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰᤁᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤖᤧ ᤁᤢᤛᤠᤵᤔᤢ᤺ᤴᤎᤢᤶᤔᤥ. ᤜᤧᤰᤁᤩᤠᤱ ᤛᤡᤗᤥᤒᤠ ᤀᤜᤡᤕᤠᤜᤖᤧ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤥ. ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤢᤕᤠ᤺ᤶᤒᤣᤀᤥ ᤏᤢᤌᤢᤶᤕᤠ ᤁᤧᤀᤡᤒᤠ ᤀᤡᤍ᤻ᤍᤥᤖᤧ ᤁᤢᤛᤢᤑᤥᤀᤥᤒᤠ ᤛᤠᤵᤐᤴᤏᤥ ᤌᤣ ᤐᤥᤎᤰ ᤐᤥ᤺ᤰᤂᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥉᥆ ᤛᤥᤗᤥᤔᤏᤖᤧ ᤕᤖᤢᤛᤗᤧ᤺ᤶᤔᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢ॥

᥉᥇ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤖᤜᤒᤠᤔᤧᤴ ᤜᤠᤱ ᤐᤥ᤺ᤰᤂᤧᤖᤥ॥

b 

᥏:᥇᥉ ᤂᤧᤴ ᤑᤠ᤹ᤀᤡᤴ ᥈᥋ ᤋ᤺ᤴ (ᤜᤵᤔᤧᤴ ᥈᥉ ᤔᤣᤋᤪᤡᤁ ᤋ᤺ᤴ)

ᤌᤠᤱᤃᤧᤳ ᤗᤧᤵᤔᤠᤱᤒᤠ ᤀᤡᤛᤪᤠᤀᤡᤗ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤐᤡᤑᤩᤢᤱ

(᥇ ᤜᤠᤱ ᥇᥈:᥇-᥈᥆)

᥇᥆

ᤖᤜᤒᤠᤔᤧᤴ ᤛᤁᤣᤔᤀᤥ ᤐᤣ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤜᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥ ᤔᤧᤒᤣᤀᤠᤱ ᤔᤧᤘᤕᤧ॥

᥈ ᤀᤠᤸᤗ ᤏᤠᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤔᤡᤛᤪᤗᤠᤶ ᤏᤢ᤺ᤰᤂᤧ ᤌᤠᤅᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤥᤗᤥᤔᤏ ᤜᤠᤱᤅᤡᤴᤗᤠᤶ ᤂᤧᤳᤇᤡᤱᤅᤠᤱ ᤔᤡᤛᤪ ᤗᤠᤈᤣ᤹ᤀᤥ ᤐᤣᤀᤠᤱ ᤘᤕᤧ॥

᥉ ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤕᤠᤖᤥᤒᤠᤔᤧᤴ ᤀᤢ᤺ᤵᤔᤠ ᤋᤠ᤺ᤵᤔᤠ ᤔᤧᤒᤠᤱᤄᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤖᤜᤒᤠᤔᤀᤥ ᤔᤧᤒᤣᤀᤠᤱ ᤔᤧᤔᤧᤳᤋᤢ.

᥊ “ᤀᤠᤍᤠᤱᤒᤠᤖᤧ ᤁᤧᤶᤒᤠᤖᤧ ᤀᤠᤏᤡᤃᤧ ᤁᤧᤗᤡ᤺ᤵᤐᤠ ᤂᤧ᤺ᤵᤛᤡᤱ ᤁᤢ᤺ᤳᤋᤡᤃᤧᤀᤠᤱ ᤘᤠ᤹. ᤁᤖ ᤂᤢᤏᤧ᤹ ᤀᤠᤏᤡᤃᤧ ᤁᤢ᤺ᤳᤋᤡᤃᤧᤒᤠ ᤁᤴ ᤁᤧᤛᤠᤰᤐᤠ ᤏᤢ ᤁᤧᤗᤡ᤺ᤵᤐᤠ ᤂᤧ᤺ᤵᤛᤡᤱᤅᤡᤴ ᤀᤠᤍᤠᤱᤒᤠᤖᤧ ᤕᤠᤱᤕᤠᤱᤒᤠ ᤆᤥᤃᤧ ᤀᤠᤒᤡᤖᤧ᤹ᤀᤥ. ᤂᤶᤓᤩᤠᤱ ᤀᤠᤏᤡᤃᤧ ᤀᤠᤍᤠᤱᤒᤠ ᤁᤧᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤶ ᤐᤡᤀᤠᤛᤡᤃᤧᤖᤥ॥”

᥋ ᤖᤜᤒᤠᤔᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤢᤶᤕᤧᤴ ᤌᤠᤖᤡᤰ ᤕᤧᤶ ᤀᤠᤒᤡᤖᤧ᤹ ᤜᤧᤰᤁᤩᤠᤱ ᤕᤠᤶᤔᤥ ᤋᤩᤧᤶᤔᤧ᤹॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤔᤏᤠᤛᤢᤶᤜᤠ᤹ ᤂᤡᤔᤥ ᤔᤧᤏᤢ᤺ᤰᤂᤧ ᤔᤧᤒᤣ॥”

᥌ ᤂᤧᤒᤩᤠᤱ ᤖᤜᤒᤠᤔ ᤜᤠᤱᤅᤡᤸᤗᤧ ᤁᤢᤶᤒᤠ ᤛᤥᤗᤥᤔᤏᤧᤴ ᤜᤡᤅᤧᤀᤠᤱ ᤘᤕᤧᤸᤗᤧᤒᤠ ᤁᤢᤶᤒᤠᤖᤧ ᤁᤢᤛᤧᤘᤠᤖᤥᤒᤠ ᤗᤠᤶᤗᤥᤒᤠᤜᤠ᤹ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤛᤢᤈᤠ ᤏᤠ᤺ᤰᤋᤢᤛᤡ. “ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤀᤠᤰᤋᤱᤒᤠ ᤏᤢᤃᤵ ᤐᤡᤖᤢᤱᤛᤡᤱᤒᤠᤒᤣ ᤀᤠᤍᤠᤱᤒᤠᤛᤡᤖᤧ ᤀᤠᤱᤃᤠ᤹ ᤌᤧᤔᤠ ᤛᤢᤈᤠ ᤀᤠᤃ᤻ᤒᤡᤒᤣ᥅”

᥍ ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢ. “ᤀᤠᤍᤠᤱᤒᤠᤖᤧ ᤁᤴ ᤔᤏᤠᤜᤠ᤹ ᤀᤠᤸᤗᤥ ᤏᤢᤖᤡᤰ ᤁᤧᤔᤧᤳᤋᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤐᤠ᤺ᤴ ᤁᤧᤒᤠ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤍᤠᤛᤢᤏᤣᤓᤃᤪ. ᤋᤠ᤺ᤴᤍᤡ ᤂᤧᤱᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠ ᤔᤧᤒᤥᤱᤗᤥ॥”

᥎ ᤁᤖ ᤂᤧᤴ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤛᤢᤈᤠ᤺ᤴ ᤂᤢᤏᤧ᤹ ᤂᤧᤶᤔᤠ ᤔᤧᤍᤧᤴᤍᤧᤴ. ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤁᤧᤒᤥᤒᤠ ᤁᤢᤒᤧᤖᤧ ᤁᤢᤍᤠᤱᤗᤠ ᤏᤢ ᤂᤢᤏᤧ᤹ ᤁᤢᤛᤧᤘᤠ ᤁᤧᤈᤥ᤺ᤰᤐᤠ ᤌᤠᤱᤒᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤈᤠ᤺ᤴ ᤂᤧᤵᤛᤢᤀᤠᤱ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ.

᥏ “ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤂᤧᤱᤜᤠ᤹ ᤁᤢ᤺ᤳᤋᤢᤛᤡᤒᤠ ᤂᤧ᤺ᤵᤛᤡᤱᤅᤡᤴ ᤕᤠᤱᤕᤠᤱᤒᤠ ᤆᤥ᤺ᤰᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤁᤴ ᤔᤏᤠᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤠᤱᤒᤠ ᤐᤠ᤺ᤴᤏᤥ ᤏᤢᤃᤵ ᤐᤡᤔᤠᤛᤡᤖᤧ ᤗᤠᤃᤡ ᤂᤡᤏᤡ᤹ ᤀᤠᤱᤃᤠ᤹ ᤌᤣ ᤛᤢᤈᤠ ᤀᤠᤃ᤻ᤒᤡᤒᤣ᥅”

᥇᥆ ᤂᤢᤏᤧ᤹ᤏᤢ ᤛᤥᤖᤡᤰ ᤁᤧᤒᤥᤒᤠ ᤂᤧᤴ ᤁᤢᤒᤧᤖᤧ ᤁᤢᤍᤠᤱᤗᤠ ᤌᤠᤱᤒᤧᤴ ᤔᤏᤠᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢ. “ᤀᤠᤍᤠᤱᤒᤠᤖᤧ ᤁᤧᤶᤒᤠᤖᤧ ᤀᤠᤏᤡᤃᤧ ᤁᤧᤗᤡ᤺ᤵᤐᤠ ᤂᤧ᤺ᤵᤛᤡᤱ ᤁᤢ᤺ᤳᤋᤡᤃᤧᤀᤠᤱ ᤘᤕᤧ. ᤂᤧᤴ ᤕᤠᤱᤕᤠᤱᤒᤠ ᤆᤥᤃᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤀᤠᤍᤠᤱᤒᤠ ᤁᤧᤔᤧᤵᤐᤠ ᤁᤴ ᤔᤏᤠᤜᤠ᤹ ᤁᤴ ᤏᤢᤃᤵᤐᤡᤴ ᤐᤡᤖᤧᤛᤧ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤆᤢ᤺ᤰᤛᤠ ᤀᤠᤜᤢᤰᤆᤥ᤺ᤴ ᤀᤠᤶᤒᤠᤖᤧ ᤁᤢᤃᤧᤱᤅᤡᤴᤏᤢ᤺ᤸᤗᤧ ᤁᤧᤎᤢᤱᤒᤠ ᤆᤥᤰ॥

᥇᥇ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤂᤡᤏᤡ᤹ ᤁᤧᤗᤡ᤺ᤵᤐᤠ ᤂᤧ᤺ᤵᤛᤡᤱ ᤁᤧᤃᤢ᤺ᤳᤋᤡᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤂᤧᤴᤏᤢ᤺ᤸᤗᤧ ᤀᤠᤸᤗᤛᤠᤱ ᤐᤗᤡ᤺ᤵ ᤁᤧᤗᤡ᤺ᤵᤐᤠ᤹ ᤆᤥᤃᤢᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤋᤡ᤺ᤸᤗᤧ ᤂᤡᤏᤡ᤹ ᤁᤧᤶᤜᤡᤵᤋᤡᤖ ᤁᤧᤕᤠ᤺ᤴᤍᤡᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤋᤠᤱᤛᤠᤱ ᤂᤧᤒᤰᤐᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤛᤡᤰᤋᤡᤖ ᤕᤠ᤺ᤴᤏᤡᤱ᤹॥’”

᥇᥈ ᤖᤜᤒᤠᤔ ᤜᤠᤱᤅᤡᤸᤗᤧ ᤀᤡᤱᤍᤳ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤕᤠᤖᤥᤒᤠᤔ ᤏᤢ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ ᤛᤢᤶᤕᤧᤴ ᤀᤣᤃᤠᤱ ᤂᤢᤏᤧ᤹ᤀᤥ ᤔᤧᤏᤢ᤺ᤰᤂᤧ ᤔᤧᤕᤧ॥

᥇᥉ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤁᤢᤈᤠᤃᤧᤓᤧᤶᤒᤠ ᤏᤢᤃᤵ ᤐᤡᤖᤢᤛᤡ॥ ᤂᤧᤴ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤛᤢᤈᤠ᤺ᤴ ᤂᤢᤏᤧ᤹ ᤂᤧᤶᤔᤠ ᤔᤧᤍᤧᤴᤍᤧᤴ॥

᥇᥊ ᤂᤧᤴ ᤌᤠᤱᤒᤧᤴ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢᤒᤠ ᤛᤢᤈᤠ ᤐᤠ᤺ᤴᤏᤡᤴ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤂᤧᤴ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧᤃ ᤂᤡᤏᤡ᤹ ᤁᤧᤗᤡ᤺ᤵᤐᤠ ᤂᤧ᤺ᤵᤛᤡᤱ ᤁᤧᤃᤢ᤺ᤳᤋᤡᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤂᤧᤴᤏᤢ᤺ᤸᤗᤧ ᤀᤠᤸᤗᤛᤠᤱ ᤐᤗᤡ᤺ᤵ ᤁᤧᤗᤡ᤺ᤵᤐᤠ᤹ ᤆᤥᤃᤢᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤋᤡ᤺ᤸᤗᤧ ᤂᤡᤏᤡ᤹ ᤁᤧᤶᤜᤡᤵᤋᤡᤖ ᤁᤧᤕᤠ᤺ᤴᤍᤡᤀᤠᤱ ᤘᤕᤧ. ᤁᤖ ᤀᤠᤱᤃᤠ᤹ ᤋᤠᤱᤛᤠᤱ ᤂᤧᤒᤰᤐᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤛᤡᤰᤋᤡᤖ ᤕᤠ᤺ᤴᤏᤡᤱ᤹॥”

᥇᥋ ᤁᤶᤓᤗ᤹ᤖᤡᤰ ᤜᤠᤱᤅᤡᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴ. ᤌᤣᤀᤠᤱᤓᤧᤸᤗᤧ ᤛᤡᤗᤥᤒᤠ ᤀᤜᤡᤕᤠᤜ᤺ᤴ ᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤕᤠᤰᤏᤠᤶ ᤋᤠᤖᤢᤀᤠᤱ ᤘᤕᤧ॥

᥇᥌ ᤀᤠᤸᤗ ᤜᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧᤶᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤰᤋᤱᤒᤠ ᤏᤢᤃᤵ ᤔᤧᤒᤡᤖᤢᤖᤥ-

“ᤍᤠᤀᤢᤍᤧᤴᤏᤢ ᤀᤠᤏᤡᤃᤧ ᤗᤰᤂᤥᤔᤠ ᤌᤧᤔᤠ ᤘᤠ᤹ᤀᤠᤱᤒᤣ᥅

ᤕᤡᤛᤤ᤺ᤸᤗᤧ ᤁᤢᤛ᤻ᤛᤠᤀᤥ ᤀᤠᤏᤡᤃᤧ ᤗᤰ ᤌᤧᤔᤠ ᤘᤠ᤹ᤀᤠᤱᤒᤣ᥅

ᤀᤡᤛᤪᤠᤀᤡᤗᤡᤛᤣ. ᤂᤡᤏᤡ᤹ ᤀᤠᤵᤑᤣᤰ ᤛᤠ᤺ᤱᤃᤠᤜᤡᤶᤔᤥ ᤐᤣᤃᤧᤶᤔᤧ᤹ᤀᤥ᥄

ᤍᤠᤀᤢᤍᤀᤣ. ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤡᤶ ᤁᤧᤎᤠ᤺ᤱ ᤋᤰᤋᤧ᤹ᤀᤥ᥄”

ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤜᤡᤶᤜᤡᤶ ᤔᤧᤒᤣᤖᤥ॥

᥇᥍ ᤁᤖ ᤖᤜᤒᤠᤔᤖᤧᤃ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤀᤡᤛᤪᤠᤀᤡᤗᤡᤜᤠ᤹ ᤛᤶᤎᤠᤱ ᤀᤠᤸᤗᤛᤠᤱ ᤕᤢᤰ ᤆᤥᤃᤢ॥

᥇᥎ ᤂᤧᤒᤩᤠᤱ ᤖᤜᤒᤠᤔ ᤜᤠᤱᤅᤡᤸᤗᤧ ᤏᤠᤶᤕᤠᤰ ᤔᤧ᤺ᤴᤏᤧ ᤕᤠ᤺ᤶᤒᤰᤁᤥ ᤁᤧᤒᤵᤐᤠ ᤔᤏᤠᤜᤠ᤹ ᤀᤥᤃᤧᤔᤧᤵᤐᤠ ᤀᤍᤥᤏᤡᤖᤠᤔᤧᤴ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤐᤠᤱᤄᤢᤍᤣᤛᤢ॥ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢ॥ ᤜᤧᤰᤁᤣᤛᤠᤱ ᤖᤜᤒᤠᤔ ᤜᤠᤱᤅᤡᤴ ᤆᤠᤜᤡ᤺ᤴ ᤁᤢᤀᤴᤗᤠᤎᤠ᤺ᤴ ᤕᤢᤰᤔᤠᤀᤠᤱ ᤕᤖᤢᤛᤗᤧᤔ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤂᤥᤛᤧ॥

᥇᥏ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤠᤱᤎᤥ ᤀᤠᤀᤡᤴ ᤌᤠᤖᤡᤰᤁᤣ ᤌᤠᤱᤃᤧᤳ ᤐᤡᤛᤠᤱᤒᤠ ᤌᤠ᤺ᤰ. ᤀᤡᤛᤪᤠᤀᤡᤗᤧᤴ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤛᤔᤠᤕᤠᤜᤖᤧ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ

(᥇ ᤜᤠᤱ ᥇᥈:᥈᥇-᥈᥊)

᥇᥇

ᤀᤠᤸᤗ ᤖᤜᤒᤠᤔ ᤜᤠᤱᤅᤡᤴ ᤕᤖᤢᤛᤗᤧ᤺ᤶᤔᤥ ᤕᤧ᤺ᤸᤗᤧ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤏᤢ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏᤒᤠ ᤜᤡᤶᤛᤕᤱᤗᤠᤶ ᥇.᥎᥆.᥆᥆᥆ ᤌᤰᤗᤡᤜᤠᤱᤜᤠ᤹ ᤑᤢᤰᤂᤢᤛᤡ॥

᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤛᤔᤠᤕᤠᤜᤖᤧᤀᤥ ᤁᤧᤖᤧᤖᤥ-

᥉ “ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤖᤜᤒᤠᤔᤧᤴ ᤏᤢ ᤒᤡᤏᤩᤠᤔᤡᤏᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤳᤋᤧᤛᤧ᤹.

᥊ ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤛᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤌᤥ ᤔᤧᤎᤥ᤺ᤰᤁᤠᤛᤡᤶᤔᤡᤴᤏᤧᤀᤠᤱ ᤔᤧᤒᤣᤃᤧᤶᤔᤡᤴᤏᤧ᤹॥ ᤂᤡᤏᤡ᤹ ᤁᤧᤖᤧᤰ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤐᤣᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤆᤥᤃᤢᤱᤒᤠᤖᤥ॥’” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤖᤥᤒᤠᤔᤧᤴᤏᤢ ᤔᤧᤴᤎᤰᤁᤣ ᤔᤧᤏᤢ᤺ᤰᤂᤧ ᤔᤧᤄᤧᤖᤧᤖᤥ॥

ᤖᤜᤒᤠᤔᤖᤧ ᤕᤧᤰᤕᤰᤁᤡᤴ ᤛᤧ᤺ᤵᤛᤡᤱᤔᤠᤍᤧᤴ ᤆᤥᤃᤢ

᥋ ᤖᤜᤒᤠᤔᤧᤴ ᤕᤖᤢᤛᤗᤧ᤺ᤶᤔᤥ ᤕᤢᤅᤧᤀᤠᤱ ᤂᤢᤏᤧ᤹ ᤕᤜᤢᤍᤠᤒᤠ ᤁᤢᤓᤠ ᤕᤧᤰᤕᤰᤁᤥᤒᤠ ᤕᤰᤜᤠ᤹ ᤛᤧ᤺ᤵᤛᤡᤱᤔᤠᤍᤧᤴ ᤆᤥᤃᤢ॥

᥌ ᤂᤢᤏᤧ᤹ ᤛᤧ᤺ᤵᤛᤡᤱᤔᤠᤍᤧᤴ ᤆᤥᤃᤢᤒᤠ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏᤀᤥ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤏᤧᤛ᤻ᤛᤧᤖᤥ-

᥍ ᤒᤣᤌᤗᤧᤜᤧᤔ. ᤀᤣᤋᤠᤔ. ᤋᤁᤥ.

᥎ ᤒᤣᤌ-ᤛᤖ. ᤛᤥᤂᤥ. ᤀᤍᤢᤸᤗᤠᤔ. ᤃᤠᤋ. ᤔᤠᤖᤣᤛᤠ. ᤈᤡᤐ.

᥏ ᤀᤍᤥᤖᤣᤔ. ᤗᤠᤁᤡᤛ. ᤀᤠᤈᤣᤁᤠ.

᥇᥆ ᤛᤥᤖᤠ. ᤀᤕᤩᤠᤗᤥᤏ ᤏᤢ ᤜᤣᤒᤪᤥᤏ॥

᥇᥇ ᤂᤢᤏᤧ᤹ ᤂᤧᤴ ᤕᤧᤰᤕᤰᤁᤥᤒᤠ ᤕᤰᤜᤠ᤹ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤌᤰᤔᤥᤒᤠᤜᤠ᤹ ᤕᤢᤰᤂᤢᤛᤡ. ᤂᤶᤓᤩᤠᤱ ᤆᤠᤔᤠ ᤁᤢᤈᤠ. ᤏᤡ᤺ᤱᤃᤣ᤹ ᤏᤢ ᤆᤧᤸᤗᤧᤰᤛᤣ᤹ ᤌᤡ ᤁᤧᤍᤢᤶᤒᤠᤀᤠᤱ ᤂᤧᤵᤔᤥ ᤕᤢᤰᤂᤢ ᤐᤡᤖᤢᤛᤡᤖᤥ॥

᥇᥈ ᤂᤢᤏᤧ᤹ ᤕᤧᤰᤕᤰ ᤁᤧᤖᤧᤰ ᤂᤥ ᤏᤢ ᤗᤠ᤺ᤰᤜᤠ᤹ ᤛᤢᤵᤛᤢᤀᤠᤱ ᤏᤧᤛ᤻ᤛᤢ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤕᤰᤜᤠ᤹ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏᤀᤥ ᤂᤢᤏᤧ᤹ ᤕᤢᤰ ᤆᤥᤃᤢᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤕᤜᤢᤍᤠ ᤔᤧᤕᤧ

᥇᥉ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤐᤡᤛᤠᤱᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤧ᤺ᤱᤃᤵᤜᤠ᤹ᤀᤥᤗᤠᤶ ᤖᤜᤒᤠᤔᤖᤧᤀᤥ ᤔᤧᤕᤧ॥

᥇᥊ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤰᤛᤠ ᤆᤠᤖᤠᤶᤍᤧᤴᤜᤠ᤹ ᤏᤢ ᤂᤢᤏᤡ᤹ ᤐᤠᤗᤠᤶᤒᤠᤒᤠ ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤔᤧᤗᤧᤖᤢᤀᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤕᤢᤱᤛᤧ ᤔᤧᤕᤧ. ᤌᤣᤀᤠᤱᤓᤧᤸᤗᤧ ᤕᤠᤖᤥᤒᤠᤔ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤠᤰᤑᤠᤗᤠᤶ ᤂᤧᤱᤜᤠ᤹ ᤔᤧᤏᤠ᤹ᤖᤢᤛᤡᤀᤠᤱ ᤔᤧᤘᤕᤧ॥

᥇᥋ ᤀᤢ᤺ᤰᤆᤶᤈᤶᤒᤠᤍᤧᤴᤜᤠ᤹ᤀᤥ ᤁᤧᤏᤧᤒᤠ ᤛᤧᤘᤠ ᤆᤥ᤺ᤰᤔᤠᤍᤧᤴᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤔᤧ᤺ᤴᤍᤠ ᤜᤧᤰᤁᤩᤠᤱ ᤐᤡᤳᤛᤠᤳ ᤏᤠᤘᤠᤀᤡᤳᤗᤠᤜᤠ᤹ ᤔᤠᤱᤛᤧᤘᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤕᤠᤖᤥᤒᤠᤔᤖᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥇᥌ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤁᤥ᤺ᤵᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤗᤠᤶ ᤁᤧᤕᤢᤒᤠᤜᤠ᤹ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤒᤠ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤔᤧᤎᤠᤛᤡᤱ ᤔᤧᤕᤧ॥

᥇᥍ ᤂᤧᤱᤜᤠ᤹ᤖᤧ ᤕᤜᤢᤍᤠᤒᤠ ᤜᤠᤱᤈᤢᤶᤔᤡᤴ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤔᤧᤈᤥᤃᤢᤀᤠᤱ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤖᤜᤒᤠᤔᤧᤴ ᤔᤧᤓᤠ᤹ᤖᤢ. ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤍᤠᤀᤢᤍ ᤏᤢ ᤛᤥᤗᤥᤔᤏᤖᤧ ᤂᤢᤴᤇᤡ᤹ ᤕᤧᤵᤗᤧᤰ ᤁᤢᤀᤡᤛᤡ᤺ᤰ ᤗᤠᤱᤔᤧᤄᤣᤃᤧᤖᤥ॥

ᤖᤜᤒᤠᤔᤖᤧ ᤁᤢᤜᤡᤶᤛᤕᤱ

᥇᥎ ᤖᤜᤒᤠᤔᤖᤧ ᤔᤜᤗᤋᤧᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤰᤂᤢ॥ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤶᤒᤠᤃ ᤍᤠᤀᤢᤍᤖᤧ ᤁᤢᤛ᤻ᤛᤠ ᤕᤖᤡᤔᤥᤋᤧᤴ ᤘᤕᤧ ᤜᤧᤰᤁᤩᤠᤱ ᤁᤢᤶᤔᤠ ᤆᤠᤜᤡ᤺ᤴ ᤕᤡᤛᤤᤖᤧ ᤁᤢᤛ᤻ᤛᤠ ᤀᤣᤗᤡᤀᤠᤒᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤀᤒᤡᤜᤣᤗᤧᤴ ᤘᤕᤧ॥

᥇᥏ ᤂᤧᤴ ᤁᤢᤔᤣ᤺ᤳᤋᤡᤴ ᤗᤠᤶᤒᤠ ᤖᤜᤒᤠᤔᤖᤧ ᤁᤴ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤔᤧᤘᤕᤧ- ᤕᤣᤀᤢᤛ. ᤛᤔᤖᤕᤠᤜ ᤏᤢ ᤛᤠᤜᤔ॥

᥈᥆ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤀᤒ᤻ᤛᤠᤗᤥᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤔᤠᤁᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤰᤂᤢ॥ ᤂᤧᤴ ᤔᤧᤴᤇᤢᤔᤠ᤺ᤴ ᤗᤠᤶᤒᤠ ᤀᤒᤡᤕᤠ. ᤀᤳᤋᤤ. ᤈᤡᤈᤠ ᤏᤢ ᤛᤗᤥᤔᤡᤋ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤘᤕᤧ॥

᥈᥇ ᤖᤜᤒᤠᤔᤖᤧ ᤂᤢᤏᤧ᤹ ᤁᤧᤖᤧᤰ ᤁᤢᤔᤣ᤺ᤳᤜᤠ᤹ ᤏᤢ ᤁᤢᤈᤰᤔᤣ᤺ᤳᤜᤠ᤹ᤀᤥ ᤔᤠᤁᤠ᤺ᤴ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤘᤕᤧ॥ ᤂᤢᤏᤧ᤹ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤕᤧᤳᤇᤡ ᤁᤢᤔᤣ᤺ᤳ ᤏᤢ ᤋᤢᤰᤐᤥ᤺ᤱ ᤁᤢᤈᤰᤔᤣ᤺ᤳ ᤔᤧᤘᤕᤧ॥ ᤂᤢᤏᤧ᤹ ᤏᤡᤒᤥᤱᤅᤠᤱ ᤕᤧᤳᤇᤡ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤋᤢᤰᤐᤥ᤺ᤱ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤘᤕᤧ॥

᥈᥈ ᤖᤜᤒᤠᤔᤖᤧ ᤔᤠᤁᤠᤖᤧ ᤁᤢᤛ᤻ᤛᤠ ᤀᤒᤡᤕᤠ᤺ᤴ ᤜᤠᤱᤛᤠ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤜᤠᤱᤕᤢᤰᤏᤠᤀᤥ ᤕᤢᤱᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤀᤒᤡᤕᤠ᤺ᤴ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤗᤠᤶᤗᤥᤒᤠ ᤆᤥᤃᤢ॥

᥈᥉ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏᤒᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤜᤠ᤹ ᤀᤥᤔᤧᤵᤔᤠ ᤗᤰᤐᤧᤴᤏᤡᤴ ᤂᤢᤏᤧ᤹ ᤁᤢᤓᤠ ᤁᤢᤛ᤻ᤛᤠᤜᤠ᤹ ᤐᤡᤖᤢᤛᤡᤀᤠᤱ ᤂᤢᤏᤧ᤹ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧᤒᤠ ᤀᤥᤛᤣ᤺ᤴᤎᤠᤱ ᤆᤥᤃᤢ॥ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤕᤥ ᤁᤧᤕᤥᤒᤠ ᤆᤠᤔᤠ ᤁᤢᤈᤠᤜᤠ᤹ ᤛᤢᤵᤛᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤖᤡᤰ ᤔᤣ᤺ᤳᤜᤠ᤹ᤀᤠᤱ ᤋᤠᤖᤢ ᤐᤡᤖᤢᤛᤡᤖᤥ॥

ᤔᤡᤛᤪᤡᤜᤠ᤹ᤖᤧ ᤕᤜᤢᤍᤡᤜᤠ᤹ ᤔᤧᤓᤳᤋᤢᤛᤡ᤹

(᥇ ᤜᤠᤱ ᥇᥊:᥈᥋-᥈᥎)

᥇᥈

ᤖᤜᤒᤠᤔᤖᤧ ᤁᤢᤜᤠᤱᤈᤢᤶᤔᤡᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤂᤢᤏᤧ᤹ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤀᤠᤱ ᤀᤣᤃᤠᤱ ᤂᤢᤏᤧ᤹ᤏᤢ ᤂᤢᤏᤧ᤹ ᤁᤢᤕᤢᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤏᤠ᤹ᤖᤢ॥

᥈ ᤖᤜᤒᤠᤔᤖᤧ ᤕᤢᤰ ᤆᤥᤃᤢᤒᤠ ᤅᤠᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤱᤜᤠ᤹ ᤏᤛᤠ᤺ᤴ ᤁᤧᤗᤧᤱᤒᤠ ᤔᤧᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤔᤡᤛᤪᤒᤠ ᤛᤡᤛᤁ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤑᤳᤋᤢ॥

᥉ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱ ᤛᤡᤛᤰᤁᤧᤸᤗᤧ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤡᤵ ᤀᤴᤗᤠᤎᤠᤜᤠ᤹ ᤏᤢ ᤋᤢᤰᤐᤥ᤺ᤱ ᤜᤧᤴᤇᤡᤱ ᤀᤴᤃᤧᤗᤥ᤺ᤱᤒᤠᤜᤠ᤹ ᤌᤠᤰᤋᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤡᤛᤪᤗᤠᤶ ᤁᤧᤎᤠᤱᤒᤠ ᤗᤡᤒᤡᤕᤠᤒᤠ. ᤛᤢᤰᤁᤡᤕᤠ ᤏᤢ ᤁᤢᤛᤡᤜᤠ᤹ ᤔᤧᤘᤕᤧ॥

᥊ ᤕᤜᤢᤍᤠᤀᤥ ᤁᤧᤏᤧᤒᤠ ᤁᤶᤒᤪᤠᤱᤒᤠ ᤕᤧᤰᤕᤰᤜᤠ᤹ ᤏᤠ᤺ᤴᤍᤢᤛᤡᤖ ᤂᤢᤏᤧ᤹ ᤕᤖᤢᤛᤗᤧᤔ ᤌᤧᤶᤒᤠ ᤁᤧᤖᤧ ᤌᤠᤅᤧ॥

᥋ ᤂᤧᤒᤩᤠᤱ ᤖᤜᤒᤠᤔ ᤏᤢ ᤛᤡᤛᤁᤖᤧ ᤂᤢᤴᤇᤡ᤹ ᤋᤧᤴᤎᤱᤗᤠᤶ ᤜᤡᤱᤔᤠᤖᤧ ᤗᤠᤃᤡ ᤕᤖᤢᤛᤗᤧ᤺ᤶᤔᤥ ᤁᤧᤈᤢᤶᤒᤠ ᤕᤜᤢᤍᤠᤒᤠ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤔᤠᤕᤠᤜ᤺ᤸᤗᤧ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤂᤡᤏᤡ᤹ ᤀᤠᤱᤃᤠ᤹ ᤀᤠᤃ᤻ᤏᤠ᤹ᤖᤧᤀᤠᤱ ᤘᤠ᤹. ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤛᤡᤛᤁᤖᤧ ᤁᤢᤜᤢᤰᤁᤥ ᤂᤡᤏᤡ᤹ ᤌᤠᤏᤡᤱ᤹॥’”

᥌ ᤂᤶᤓᤩᤠᤱ ᤌᤠ᤺ᤰᤗᤠᤶᤗᤥᤒᤠᤜᤠ᤹ ᤏᤢ ᤜᤠᤱᤅᤡᤴ ᤏ᤺ᤶᤏᤠ᤺ᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤒᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ᤹॥”

᥍ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤏ᤺ᤶᤏ᤺ᤶᤒᤠ ᤔᤧᤒᤥ᤺ᤰᤂᤧᤒᤠ ᤏᤡᤛᤢᤛᤡᤀᤠᤱ ᤂᤢᤏᤧ᤹ᤗᤠᤶ ᤁᤴ ᤀᤡᤱᤄᤱᤅᤡᤴ ᤛᤔᤠᤕᤠᤜᤀᤥ ᤁᤧᤖᤧ- “ᤂᤧᤱᤜᤠ᤹ ᤀᤠᤵᤑᤣᤰ ᤏ᤺ᤶᤏ᤺ᤶᤒᤠ ᤔᤧᤈᤥ᤺ᤰᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤔᤧᤰᤂᤢᤱᤛᤡᤱᤅᤡᤴ. ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤳᤇᤡᤱᤔᤠ ᤑᤠ᤺ᤰᤋᤢᤱᤛᤡᤱ᤹॥ ᤛᤡᤛᤣᤰᤁᤧᤴ ᤗᤠᤶᤒᤠ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤕᤖᤢᤛᤗᤧ᤺ᤶᤔᤥ ᤔᤧᤎᤠᤀᤠᤴ॥

᥎ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤎᤠᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤵᤔᤠ ᤏᤢ ᤘᤣ᤹ ᤗᤠᤈᤣ᤹ᤒᤠ ᤜᤠᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡᤀᤥ ᤌᤧᤔᤠ ᤐᤠ᤺ᤴᤏᤡᤴ ᤘᤣ᤹ ᤐᤖᤡᤰᤐᤠ ᤆᤥᤰ ᤂᤧᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥”

᥏ ᤔᤡᤛᤪ ᤗᤠᤈᤣ᤹ᤒᤠ ᤛᤡᤛᤁ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤑᤳᤋᤢᤀᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥᤒᤠ ᤌᤠ᤺ᤱᤜᤠ᤹ᤀᤥᤒᤠ ᤀᤡᤔᤧᤸᤗᤢᤱᤒᤠ ᤛᤠᤔᤠᤜᤠ᤹ ᤂᤰᤐᤧᤳ ᤏᤠᤵᤋᤢᤛᤡ. ᤜᤧᤰᤁᤩᤠᤱ ᤛᤥᤗᤥᤔᤏᤖᤧ ᤆᤥᤃᤢᤒᤠ ᤛᤠᤶᤔᤩᤠᤱ ᤂᤥᤜᤠ᤹ᤀᤠᤱ ᤂᤢᤏᤧ᤹ ᤜᤢᤰᤁᤠᤵ ᤆᤥᤃᤢ॥

᥇᥆ ᤁᤸᤗᤧᤆᤥᤃᤢᤸᤗᤧ ᤖᤜᤒᤠᤔ ᤜᤠᤱᤅᤡᤸᤗᤧ ᤂᤧᤴ ᤛᤠᤶᤔᤩᤠᤱ ᤂᤥᤜᤠ᤹ᤖᤧ ᤁᤢᤗᤧᤰᤘᤠᤀᤥ ᤁᤠᤛᤠ ᤂᤥᤜᤠ᤹ ᤆᤥᤃᤢ ᤜᤧᤰᤁᤩᤠᤱ ᤜᤠᤱᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣᤳ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤶᤒᤪᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤏᤥ ᤐᤡᤖᤢᤛᤡ॥

᥇᥇ ᤀᤠᤓᤧᤸᤗᤧᤛᤠᤱ ᤜᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤣ᤺ᤸᤗᤧ ᤁᤶᤒᤪᤠᤱᤒᤠᤜᤠ᤹ᤖᤧ ᤂᤧᤴ ᤂᤥᤜᤠ᤹ ᤔᤧᤒᤰᤂᤢᤀᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤔᤧᤒᤣ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤁᤶᤒᤪᤠᤱᤒᤠ ᤕᤢᤱᤔᤠ ᤕᤠᤰᤑᤠᤱᤅᤥ ᤂᤧᤱᤜᤠ᤹ ᤕᤠᤶᤔᤥ ᤔᤧᤏᤧᤛ᤻ᤛᤢ॥

᥇᥈ ᤖᤜᤒᤠᤔᤧᤴ ᤂᤢᤏᤧ᤹ ᤀᤠᤵᤑᤣᤰ ᤏ᤺ᤶᤏ᤺ᤶᤒᤠ ᤆᤥ᤺ᤰᤛᤡᤱᤒᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤢᤏᤧ᤹ᤗᤠᤶ ᤀᤡ᤺ᤱᤛᤡᤱ. ᤜᤧᤰᤁᤩᤠᤱ ᤂᤢᤏᤧ᤹ ᤂᤠᤵᤐᤢᤌᤩᤱ ᤔᤧᤔᤧᤃᤧᤴ॥ ᤜᤧᤰᤁᤩᤠᤱ ᤕᤜᤢᤍᤠᤀᤥ ᤏᤢ᤹ᤔᤠᤍᤠᤔᤠᤀᤠᤱ ᤐᤥ᤺ᤰᤂᤧᤀᤠᤱ ᤐᤳᤇᤧᤖᤥ॥

ᤖᤜᤒᤠᤔᤖᤧ ᤁᤢᤕᤢᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤠᤱᤒᤛᤠ ᤐᤥᤎᤰ

᥇᥉ ᤖᤜᤒᤠᤔ ᤜᤠᤱᤅᤡᤴ ᤕᤖᤢᤛᤗᤧ᤺ᤶᤔᤥ ᤕᤢᤱᤛᤡᤱᤅᤠᤱ ᤆᤰᤔᤧᤸᤗ᤹ᤀᤣ ᤂᤢᤏᤧ᤹ ᤔᤢᤰᤛᤠᤶᤛᤠᤒᤠ ᤐᤥ᤺ᤰᤂᤧᤖ ᤐᤣ॥ ᤂᤢᤏᤧ᤹ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱᤅᤡᤸᤗᤧ ᤗᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥᤗᤠᤶ ᤂᤢᤏᤧ᤹ ᤁᤢᤔᤡᤱ ᤕᤢᤱᤔᤠᤖᤧ ᤗᤠᤃᤡ ᤛᤣᤃᤢᤒᤠ ᤕᤧᤰᤕᤰ ᤕᤖᤢᤛᤗᤧ᤺ᤶᤔᤥ ᤖᤜᤒᤠᤔᤖᤧ ᤌᤡᤒᤥᤱᤅᤠᤱ ᤏᤢᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤏᤠᤔᤠ ᤘᤕᤧ. ᤂᤢᤏᤧ᤹ ᤀᤶᤔᤥᤏ ᤁᤧᤕᤢᤱᤔᤠ ᤘᤕᤧ॥

᥇᥊ ᤖᤜᤒᤠᤔᤖᤧ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤗᤥᤔᤠ ᤗᤠᤶᤔᤡᤴ ᤁᤥ᤺ᤵᤔᤠ ᤋᤠᤶᤛᤡᤱ ᤔᤧᤈᤥᤃᤢᤴ॥

᥇᥋ ᤖᤜᤒᤠᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤜᤡᤴᤍᤥᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤔᤡᤱᤛᤪᤠ ᤁᤢᤀᤡᤛᤡ᤺ᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤔᤠᤕᤠᤜ ᤏᤢ ᤌᤢᤶᤕᤠ ᤁᤧᤀᤡᤒᤠ ᤀᤡᤍ᤻ᤍᤥᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅ ᤖᤜᤒᤠᤔ ᤏᤢ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤓᤧᤸᤗᤧᤛᤠᤱ ᤆᤰᤔᤧᤸᤗ᤹ᤀᤣ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥇᥌ ᤖᤜᤒᤠᤔᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤋᤱᤛᤡᤱᤛᤧ ᤐᤣᤀᤠᤱ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤒᤡᤕᤠ᤺ᤴ ᤜᤠᤱ ᤐᤠ᤺ᤰᤂᤧᤖᤥ॥

ᤀᤒᤡᤕᤠ᤺ᤴ ᤏᤢ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤋᤧᤴᤎᤱ

(᥇ ᤜᤠᤱ ᥇᥋:᥇-᥎)

᥇᥉

ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤒᤡᤕᤠ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ॥

᥈ ᤀᤒᤡᤕᤠ᤺ᤸᤗᤧ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤛᤢᤶᤛᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤔᤠᤁᤠ ᤘᤕᤧ. ᤂᤢᤏᤧ᤹ ᤃᤡᤒᤠᤒᤠ ᤀᤢᤖᤡᤀᤣᤗᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

ᤀᤒᤡᤕᤠ᤺ᤴ ᤏᤢ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤶᤓᤠ ᤌᤱ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥉ ᤀᤒᤡᤕᤠ᤺ᤸᤗᤧ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᥊.᥆᥆.᥆᥆᥆ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠᤜᤠ᤹ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤕᤠᤖᤥᤒᤠᤔᤖᤧ ᤆᤠᤜᤡ᤺ᤴ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᥎.᥆᥆.᥆᥆᥆ ᤌᤰᤗᤡᤜᤠᤱᤜᤠ᤹ᤖᤧᤴ ᤋᤢᤖᤠ ᤕᤠᤖᤡᤵ ᤆᤥᤃᤢᤛᤡ॥

᥊ ᤀᤒᤡᤕᤠ᤺ᤴ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥ ᤁᤧᤏᤧᤒᤠ ᤛᤔᤠᤖᤤᤔ ᤁᤥ᤺ᤰᤔᤠᤀᤥ ᤕᤧᤶᤛᤡᤱᤅᤠᤱ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧ. “ᤕᤠᤖᤥᤒᤠᤔ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹᥄

᥋ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤧᤸᤗᤧᤀᤠᤱ ᤆᤰᤔᤧᤸᤗ᤹ᤔᤏᤠᤒᤠ ᤔᤠᤱᤜᤢᤵᤗᤠᤶ ᤛᤍᤠᤍᤡᤱᤗᤧ ᤗᤠᤃᤡ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤀᤡᤛᤪᤠᤀᤡᤗᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤜᤠᤱᤈᤢᤶᤔᤡᤴ ᤐᤡᤖᤢᤛᤡᤒᤠ ᤑᤠ᤹ᤀᤠᤱ ᤌᤣ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤒᤡ᥅

᥌ ᤜᤶᤓᤛᤠᤱ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏᤖᤧ ᤁᤢᤛᤢᤜᤠᤱᤕᤢᤰᤐᤠ ᤏᤒᤠᤋᤖᤧ ᤁᤢᤛ᤻ᤛᤠ ᤕᤠᤖᤥᤒᤠᤔᤧᤴ ᤂᤢᤏᤧ᤹ ᤁᤢᤴᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧ॥

᥍ ᤁᤢᤓᤠ ᤌᤣᤏᤠᤎᤣ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤂᤠᤷᤔᤧᤴᤍᤰ ᤁᤧᤈᤥ᤺ᤰᤐᤠᤜᤠ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤋᤣ᤹ᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤖᤜᤒᤠᤔᤧᤴ ᤛᤣ᤺ᤵᤑᤠ ᤁᤧᤘᤠ᤹ᤒᤠ ᤏᤢ ᤌᤣᤀᤠᤱ ᤔᤧᤴᤍᤢᤶᤔᤣ ᤔᤧᤴᤏᤡᤀᤣ ᤁᤧᤘᤠ᤹ᤒᤠ ᤔᤧᤏᤡᤛᤢ ᤜᤧᤰᤁᤩᤠᤱ ᤜᤠᤍᤡᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤧᤒᤥᤃᤧ॥ ᤂᤧᤴ ᤕᤧᤶᤔᤥ ᤖᤜᤒᤠᤔᤧᤴ ᤂᤧᤱᤜᤠ᤹ ᤀᤵᤔᤠᤛᤡ ᤁᤧᤛᤢᤰᤐᤠ ᤔᤧᤈᤥᤃᤧᤴ॥

᥎ “ᤀᤠᤸᤗ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤏᤧᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤥᤀᤥ ᤐᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶ᤹॥ ᤂᤡᤏᤡ᤹ ᤛᤧᤰᤂᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠ ᤁᤧᤘᤕᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤔᤠᤱ ᤐᤥᤱᤔᤠᤖᤧ ᤗᤠᤃᤡ ᤕᤠᤖᤥᤒᤠᤔᤖᤧ ᤆᤥᤃᤢᤒᤠ ᤁᤴ ᤛᤠᤶᤔᤩᤠᤱ ᤐᤡᤳᤛᤠᤳᤜᤠ᤹ ᤂᤡᤏᤡ᤹ ᤁᤧᤃᤳᤋᤢᤶᤛᤡᤶ᤹॥

᥏ ᤁᤖ ᤌᤣ ᤜᤠᤖᤢᤏᤧᤸᤗᤧ ᤁᤢᤎᤠ᤺ᤰᤁᤥᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤂᤡᤏᤡ᤹ ᤁᤧᤗ᤺ᤳᤋᤢᤶ ᤁᤧᤍᤣᤛᤢᤶᤛᤡᤶᤔᤠᤱ ᤘᤣ᤹ ᤗᤠᤈᤣ᤹ᤒᤠ ᤌᤡᤶ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤢᤰᤋᤡᤱ ᤁᤧᤈᤥᤃᤢᤶᤛᤡᤶᤔᤠᤱ ᤔᤧᤴᤘᤠ᤹ᤏᤧᤶᤒᤡ᥅ ᤁᤢᤓᤠ ᤔᤏᤠᤎᤡᤰ ᤂᤢᤏᤧ᤹ ᤋᤥ᤺ᤴᤇᤡᤱᤔᤠᤖᤧ ᤗᤠᤃᤡ ᤐᤡᤳᤛᤠᤳ ᤌᤡᤰ ᤏᤢ ᤏᤢᤛᤡ ᤌᤢ᤺ᤶᤒᤠᤜᤠ᤹ ᤋᤠᤖᤢᤛᤡᤀᤠᤱ ᤋᤠ᤺ᤸᤗᤧ ᤌᤣ ᤂᤧᤴ ᤔᤠᤱ ᤔᤣ᤺ᤶᤒᤠᤴ ᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤍᤠ᤺ᤰᤋᤢᤶᤒᤡ᥅

᥇᥆ “ᤁᤖ ᤀᤠᤏᤡᤃᤧ ᤗᤠᤃᤡᤃ ᤕᤜᤘᤣ ᤍᤠᤱᤒᤧᤴᤏᤣ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤗᤥ. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤢᤏᤧ᤹ ᤔᤧᤸᤗᤧᤳᤋᤧ ᤘᤕᤡᤃᤧ॥ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤁᤧᤔᤧᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤜᤠᤖᤢᤏᤖᤧ ᤁᤢᤛ᤻ᤛᤠᤜᤠ᤹ᤖᤥ. ᤂᤧᤒᤩᤠᤱ ᤗᤧᤒᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤠ᤹ᤖᤢᤛᤡ᤹॥

᥇᥇ ᤂᤧᤱᤜᤠ᤹ᤖᤧ ᤋᤠᤏᤠᤶ ᤏᤢ ᤕᤢ᤺ᤴᤎᤥ ᤌᤰᤔᤠ ᤛᤡᤍᤢᤱᤈᤓᤠᤜᤠ᤹ ᤜᤧᤰᤁᤩᤠᤱ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤧᤍᤥ᤺ᤴᤍᤢ᤹॥ ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠᤀᤥᤒᤠ ᤂᤖᤧ᤺ᤱᤅᤡᤴ ᤌᤡᤶ ᤁᤢᤀᤡᤛᤡ᤺ᤰ ᤛᤣᤛᤣ ᤆᤥ᤺ᤰᤔᤏᤠᤒᤠ ᤆᤵᤋᤧᤴᤏᤥ ᤁᤢᤍᤡ᤺ᤰᤗᤠ ᤁᤢᤍᤡ᤺ᤰᤗᤠ ᤔᤧᤒᤧᤴᤇᤢ ᤔᤧᤏᤧᤛ᤻ᤛᤢ᤹॥ ᤂᤧᤱᤜᤠ᤹ᤖᤧ ᤕᤢ᤺ᤴᤇᤡᤰ ᤌᤰᤔᤠ ᤛᤠᤶᤔᤩᤠᤱ ᤛᤣᤔᤡᤕᤢᤱᤍᤧᤴᤏᤥ ᤁᤧᤕᤢᤱᤒᤠ ᤛᤣᤔᤡᤜᤠ᤹ ᤔᤧᤜᤠ᤺ᤴᤍᤢ᤹॥ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤡᤃᤧᤒᤠ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤀᤡ᤺ᤳᤋᤢᤶᤒᤧ ᤆᤥᤃᤢᤶᤒᤧ॥ ᤁᤖ ᤂᤡᤏᤡ᤹ᤃ ᤂᤢᤏᤧ᤹ ᤁᤧᤗᤧᤖᤢᤶ ᤁᤧᤍᤣᤛᤢᤶᤔᤠᤱ ᤁᤧᤘᤕᤡ᤹॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤗᤠᤶᤗᤥᤒᤠ ᤐᤥ᤺ᤰᤂᤧᤀᤠᤱ ᤀᤠᤏᤡᤃᤧᤏᤢ ᤘᤠ᤹॥ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤋᤧᤴᤎᤱ ᤀᤡᤰᤗᤠ ᤔᤡᤰᤛᤣ᤺ᤴ ᤐᤡᤔᤠᤖᤧ ᤗᤠᤃᤡ ᤛᤠᤍᤠᤱᤜᤠ᤹ ᤔᤧᤕᤠᤱᤛᤡᤱᤅᤠᤱ ᤔᤧᤕᤧᤶᤛᤡᤱ᤹॥ ᤀᤡᤛᤪᤠᤀᤡᤗᤡᤛᤣ. ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤔᤧᤴᤈᤥ᤺ᤰᤁᤠᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤢᤛᤠᤱ ᤁᤧᤸᤗᤛᤢᤶᤔᤡᤴ᤹᥄”

᥇᥉ ᤕᤠᤖᤥᤒᤠᤔᤖᤧ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤀᤥᤒᤠ ᤁᤢᤗᤢᤵ ᤌᤡᤰ ᤀᤣᤃᤠᤱ ᤗᤧᤵᤔᤠᤱ ᤐᤣ᤺ᤰᤔᤠᤀᤠᤱ ᤛᤢᤰᤔᤠᤛᤡᤀᤠᤱ ᤕᤢᤱᤔᤠᤖᤧ ᤗᤠᤃᤡ ᤐᤠᤱᤄᤢᤛᤡᤀᤠᤱ ᤔᤧᤘᤕᤧ. ᤜᤧᤰᤁᤣᤗ᤹ᤖᤡᤰ ᤀᤣᤃᤠᤱ ᤗᤧᤵᤔᤠᤱᤗᤠᤶ ᤔᤧᤛᤢᤃᤢᤛᤡᤸᤗᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤌᤰᤛᤢᤒᤠᤜᤠ᤹ᤖᤧ ᤕᤜᤢᤍᤠ᤺ᤴ ᤋᤃᤠᤱᤗᤠᤶ ᤆᤡᤓᤳ ᤔᤧᤓᤳᤋᤢ॥

᥇᥊ ᤀᤠᤸᤗ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤜᤡᤛᤡᤱᤅᤠᤱ ᤀᤥᤔᤧᤔᤕᤧᤸᤗᤧ ᤂᤢᤴᤇᤡ᤹ ᤋᤃᤠᤱ ᤏᤢ ᤀᤣᤃᤠᤱ ᤏᤧᤵᤔᤠᤱ ᤐᤡᤛᤠᤱ ᤌᤱᤅᤥ ᤔᤧᤓᤢᤳᤋᤢᤛᤡᤒᤠ ᤔᤧᤏᤡᤛᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤢᤓᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤠᤍᤠᤱᤜᤠ᤹ ᤔᤧᤔᤧᤳᤋᤢ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤓᤡ᤺ᤰᤋᤧᤀᤠᤱ ᤔᤧᤀ᤺ᤰᤋᤧ॥

᥇᥋ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤈᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤡᤕᤠ᤺ᤴ ᤏᤢ ᤕᤜᤢᤍᤠ᤺ᤸᤗᤧ ᤂᤢᤴᤇᤡ᤹ ᤋᤃᤡ ᤕᤠᤖᤥᤒᤠᤔᤧᤴ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤜᤠᤖᤡᤈᤠ᤺ᤳᤋᤢᤛᤡ॥

᥇᥌ ᤀᤡᤛᤪᤠᤀᤡᤗᤡᤜᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤣ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤄᤧᤳᤇᤡᤱ ᤔᤧᤄᤧᤖᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ॥

᥇᥍ ᤁᤶᤓᤗ᤹ᤖᤡᤰ ᤀᤒᤡᤕᤠ᤺ᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰᤁᤠᤱ ᤔᤧᤏᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᥋.᥆᥆.᥆᥆᥆ ᤔᤢᤰᤁᤧᤃᤢᤒᤠ ᤌᤰᤗᤡᤜᤠᤱᤜᤠ᤹ ᤌᤱᤅᤥ ᤔᤧᤛᤩᤧᤖᤢᤛᤡ॥

᥇᥎ ᤂᤧᤴ ᤕᤧᤶᤔᤥ ᤀᤡᤛᤪᤠᤀᤡᤗᤡᤜᤠ᤹ ᤜᤠᤖᤡᤔᤧᤍᤩᤧᤀᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤏᤠ᤺ᤴᤍᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠ ᤛᤢᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤠ᤺ᤰᤐᤥ ᤔᤧᤈᤥᤃᤢᤀᤠᤱ ᤘᤕᤧ॥

᥇᥏ ᤀᤒᤡᤕᤠ᤺ᤸᤗᤧ ᤕᤠᤖᤥᤒᤠᤔᤧᤴ ᤏᤠ᤺ᤳᤋᤢᤍᤣᤛᤢ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶ ᤒᤣᤌᤣᤗ. ᤕᤣᤛᤏᤠ ᤂᤧᤒᤩᤠᤱ ᤀᤣᤐᤪᤥᤏᤒᤠ ᤕᤧᤰᤕᤰᤜᤠ᤹ᤏᤢ ᤛᤥᤛᤥᤖᤡᤰ ᤂᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤀᤠᤱ ᤀᤒᤡᤕᤠ᤺ᤸᤗᤧ ᤜᤢᤰᤁᤠᤵ ᤆᤥᤃᤢ॥

᥈᥆ ᤀᤒᤡᤕᤠ᤺ᤸᤗᤧ ᤁᤢᤕᤧᤶᤔᤥ ᤕᤠᤖᤥᤒᤠᤔᤧᤸᤗᤧ ᤂᤢᤏᤧ᤹ ᤁᤢᤔᤢᤰᤁᤧᤴ ᤕᤠᤶᤔᤥ ᤂᤥᤔᤠ ᤔᤧᤛᤢᤰᤋᤢᤴ॥ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤌᤡᤱᤄᤢ. ᤜᤧᤰᤁᤩᤠᤱ ᤂᤧᤴ ᤛᤩᤧ॥

᥈᥇ ᤁᤖ ᤀᤒᤡᤕᤠ᤺ᤴ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤌᤡᤒᤥᤱᤅᤠᤱ ᤗᤡᤛᤡ ᤔᤣ᤺ᤳᤜᤠ᤹ ᤋᤠᤖᤢᤛᤡᤀᤠᤱ ᤂᤢᤏᤧ᤹ ᤏᤡᤒᤥᤱᤅᤠᤱ ᤏᤧᤳᤇᤡ ᤕᤧᤶᤒᤡᤳᤇᤠ ᤏᤢ ᤌᤡᤒᤥᤱ ᤋᤢᤰᤛᤡ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ ᤐᤥ᤺ᤰᤂᤧ॥

᥈᥈ ᤀᤒᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰ ᤐᤠ᤺ᤴᤜᤠ᤹. ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤡᤍ᤻ᤍᤥᤖᤧ ᤁᤢᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤗᤥ॥

᥇᥊

ᤀᤒᤡᤕᤠ᤺ᤴ ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠᤛᤡᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ ᤜᤧᤰᤁᤩᤠᤱ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤛᤠ᤺ᤴ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱ॥ ᤂᤢᤏᤧ᤹ ᤁᤢᤕᤧᤶᤔᤥ ᤋᤱᤒᤣ ᤌᤡᤒᤥᤱ ᤌᤠᤖᤡᤰ ᤕᤜᤢᤍᤠ ᤗᤠᤈᤣ᤹ᤀᤥ ᤛᤏᤠᤖᤢᤱ ᤐᤥ᤺ᤰᤂᤧᤖᤥ॥

ᤀᤠᤛᤠ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ

᥈ ᤀᤠᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥉ ᤂᤢᤏᤧ᤹ ᤘᤣ᤹ ᤗᤠᤈᤣ᤹ᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ ᤀᤡ᤺ᤰᤂᤢᤍᤣᤛᤢ. ᤛᤣᤛᤣ ᤗᤢᤱᤜᤠ᤹ ᤗᤢ᤺ᤴᤍᤢᤍᤣᤛᤢ. ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤥ᤺ᤴᤍᤢᤍᤣᤛᤢ॥

᥊ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤥ᤺ᤵᤔᤠ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤡᤶᤜᤠ᤹ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤜᤢᤍᤠᤒᤠ ᤔᤏᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥋ ᤂᤢᤏᤧ᤹ ᤕᤜᤢᤍᤠᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤔᤠᤱᤎᤠ᤺ᤴᤜᤠ᤹ ᤏᤢ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤀᤠᤱ ᤂᤧᤳᤋᤢᤍᤣᤛᤢ॥ ᤂᤢᤏᤧ᤹ ᤁᤢᤜᤠᤱᤕᤢᤰ ᤕᤧᤶᤔᤥ ᤗᤠᤈᤣ᤹ᤀᤥ ᤛᤏᤠᤖᤢᤱ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧ॥

᥌ ᤗᤠᤈᤣ᤹ᤀᤥ ᤛᤏᤠᤖᤢᤱ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕᤜᤢᤍᤠᤀᤥ ᤜᤠᤱᤕᤰ ᤁᤧᤏᤧᤒᤠ ᤕᤧᤰᤕᤰᤜᤠ᤹ᤀᤠᤱ ᤀᤠᤎᤣ᤺ᤰᤌᤣ᤺ᤰᤐᤠ ᤆᤥᤃᤢ॥ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤀᤠᤳᤋᤡᤴ ᤌᤱᤅᤠᤱ ᤌᤰᤔᤠ ᤔᤧᤒᤥ᤺ᤰᤂᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤏᤠ᤺ᤶᤛᤡᤱᤔᤠ ᤐᤡᤖᤢᤀᤠᤱ ᤘᤕᤧ॥

᥍ ᤂᤢᤏᤧ᤹ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤕᤧᤰᤕᤰᤜᤠ᤹ ᤀᤠᤏᤡ᤹ ᤛᤧᤳᤋᤢᤶ ᤆᤥᤃᤢᤶ॥ ᤂᤧᤱᤜᤠ᤹ ᤁᤒᤪᤡᤱ ᤗᤢᤱᤎᤠᤰ ᤛᤧᤳᤋᤢᤶ. ᤆᤱᤜᤡᤶᤜᤠ᤹ ᤆᤥᤃᤢᤶ. ᤜᤧᤰᤁᤩᤠᤱ ᤗᤠᤶᤎᤣ᤺ᤳᤜᤠ᤹ᤀᤥ ᤁᤢᤀᤧᤵᤔᤠᤜᤠ᤹ ᤕᤠᤰᤋᤢᤶ॥ ᤗᤠᤈᤣ᤺ᤴ ᤀᤠᤸᤗᤛᤠᤱ ᤀᤠᤏᤡ᤹ᤀᤡᤴᤏᤣ ᤐᤥ᤺ᤰᤂᤧᤀᤠᤱ ᤏᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤃᤥ᤺ᤳᤋᤢᤶᤔᤠᤱ ᤘᤠ᤹॥ ᤂᤢᤏᤧ᤹ ᤀᤠᤛᤣᤃᤢᤶ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤐᤡᤛᤠᤱ ᤁᤶᤒᤪᤠᤱ ᤀᤠᤔᤧᤳᤋᤧᤀᤠᤱ ᤘᤠ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤜᤠ᤹ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ ᤔᤧᤏᤢᤖᤧ ᤔᤧᤍᤠᤛᤧ॥

᥎ ᤕᤜᤢᤍᤠᤗᤠᤶ ᤕᤶᤒᤠ ᤂᤥᤜᤠ᤹ ᤏᤢ ᤗᤠ᤺ᤰᤜᤠ᤹ᤖᤧ ᤁᤠᤵᤋᤢᤛᤡᤒᤠ ᥉.᥆᥆.᥆᥆᥆ ᤔᤏᤠᤜᤠ᤹ ᤜᤧᤰᤁᤩᤠᤱ ᤒᤣᤏᤩᤠᤔᤡᤏᤗᤠᤶ ᥈.᥎᥆.᥆᥆᥆ ᤆᤢᤰᤐᤠ ᤂᤥᤜᤠ᤹ ᤁᤧᤒᤱᤒᤠ ᤏᤢ ᤋᤥᤱᤗᤡ ᤁᤧᤀᤠᤵᤐᤠ ᤌᤰᤛᤢᤒᤠᤜᤠ᤹ ᤀᤠᤛᤠ᤺ᤸᤗᤧ ᤁᤳᤋᤢᤛᤡ॥ ᤂᤧᤱᤜᤠ᤹ ᤁᤧᤖᤧᤰ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤧᤘᤕᤧ॥

᥏ ᤁᤢᤛᤡ ᤈᤣᤖᤜ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᥇᥆.᥆᥆.᥆᥆᥆ ᤔᤏᤠᤜᤠ᤹ᤖᤧᤴ ᤀᤠᤳᤋᤠᤋᤠᤴᤏᤧ ᤕᤖᤡᤰ ᤌᤰᤛᤢᤒᤠ ᤛᤢᤶ ᤏᤢ ᥉᥆᥆ ᤀᤴᤗᤠᤎᤠᤜᤠ᤹ ᤑᤧᤳᤋᤢᤛᤡᤀᤠᤱ ᤔᤠᤖᤣᤛᤠ ᤌᤠᤖᤡᤰᤁᤣ ᤑᤧᤖᤧ॥

᥇᥆ ᤂᤢᤏᤧ᤹ ᤑᤧᤖᤧᤸᤗᤧ ᤂᤢᤏᤧ᤹ᤏᤢ ᤌᤰᤔᤠᤖᤧ ᤗᤠᤃᤡ ᤀᤠᤛᤠ᤺ᤴ ᤗ᤺ᤴᤍᤧᤓᤧᤖᤧ. ᤜᤧᤰᤁᤩᤠᤱ ᤔᤠᤖᤣᤛᤠ ᤁᤢᤒᤣᤛᤠᤱᤒᤠ ᤛᤐᤋᤠ ᤏᤧᤏᤧᤒᤠᤍᤧᤴᤏᤥ ᤂᤧᤱᤜᤠ᤹ ᤌᤰᤔᤠᤖᤧ ᤗᤠᤃᤡ ᤏᤠ ᤏᤢ ᤁᤳᤏᤠ ᤔᤧᤛᤥ᤺ᤰᤛᤡᤱ॥

᥇᥇ ᤂᤧᤒᤩᤠᤱ ᤀᤠᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠᤀᤣ. ᤁᤧᤎᤢᤶᤒᤧᤴᤏᤢ ᤌᤰᤔᤠᤖᤧ ᤗᤠᤃᤡ ᤔᤧᤴᤎᤢᤶᤔᤏᤠᤒᤠ ᤀᤠᤰᤋᤱᤒᤠ ᤔᤏᤠᤜᤠ᤹ᤛᤠᤱ ᤁᤧᤓᤠ᤹ᤒᤠᤃ ᤀᤠᤍᤠᤱᤒᤠ ᤜᤧᤰᤋᤱᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥᤵ॥ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤀᤠᤓᤠ᤹ᤖᤧ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤀᤠᤍᤠᤱᤒᤠᤖᤧ ᤁᤧᤗᤠᤶ ᤀᤥᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧ᤹॥ ᤀᤠᤏᤡᤃᤧ ᤀᤠᤍᤠᤱᤒᤠᤖᤧᤀᤣ ᤁᤧᤔᤡᤱᤅᤥ ᤁᤴ ᤕᤖᤡᤰ ᤌᤰᤛᤢᤒᤠᤜᤠ᤹ᤏᤢ ᤌᤰᤛᤧ ᤑᤧᤖᤡᤃᤧᤀᤠᤱ ᤘᤕᤡᤃᤧ॥ ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ. ᤁᤸᤗᤧᤆᤥᤃᤢᤸᤗᤧ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤔᤧᤕᤧᤵᤏᤧᤴᤗᤖᤥ॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤠ᤺ᤴ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ ᤁᤢᤛᤡᤜᤠ᤹ ᤁᤧᤏᤠ᤺ᤶᤒᤠ ᤆᤥᤃᤢᤛᤡ ᤜᤧᤰᤁᤩᤠᤱ ᤁᤢᤛᤡᤜᤠ᤹ ᤔᤧᤄᤧᤳᤇᤡᤱ ᤔᤧᤄᤧᤖᤧ॥

᥇᥉ ᤀᤠᤛᤠ᤺ᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤧᤱᤜᤠ᤹ ᤃᤖᤠᤖ ᤌᤠᤖᤡᤰ ᤔᤧᤏᤠ᤺ᤳᤋᤢᤛᤡ॥ ᤕᤜᤘᤣ ᤍᤠᤱᤒᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤁᤢᤛᤡᤜᤠ᤹ ᤜᤠᤖᤡᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤖᤡᤰ ᤔᤏᤠᤜᤠ᤹ ᤔᤧᤛᤩᤧ॥ ᤂᤶᤓᤩᤠᤱ ᤕᤜᤢᤍᤠᤒᤠᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤕᤖᤡᤰ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤍᤣ᤹ᤖᤢ

᥇᥊ ᤂᤧᤱᤜᤠ᤹ᤖᤧ ᤃᤖᤠᤖᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤂᤰᤐᤧᤳ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ ᤁᤡᤔᤠ ᤕᤱᤔᤠᤀᤥ ᤌᤠᤛᤢᤛᤡᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤜᤠ᤹ᤀᤥ ᤔᤧᤏᤠᤵᤋᤢᤛᤡᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤗᤠᤶᤒᤠ ᤁᤢᤔᤧᤴ ᤁᤧᤄᤡ᤺ᤰᤐᤠ ᤁᤧᤄᤡ᤺ᤰᤐᤠ ᤛᤠᤔᤠᤜᤠ᤹ ᤔᤧᤄᤥᤛᤢ॥

᥇᥋ ᤂᤧᤱᤜᤠ᤹ᤖᤧ ᤕᤖᤡᤰ ᤔᤧᤸᤗᤢᤰᤁᤶᤒᤠᤜᤠ᤹ᤀᤠᤱ ᤔᤧᤓᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤖᤡᤰ ᤔᤧᤸᤗᤢᤰᤜᤠ᤹. ᤔᤧ᤺ᤴᤍᤠᤜᤠ᤹ ᤏᤢ ᤀᤢᤔᤣᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤖᤥ॥

ᤀᤠᤛᤠ᤺ᤸᤗᤧ ᤋᤥ᤺ᤴᤍᤢ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹

᥇᥋

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤥᤍᤣᤍᤖᤧ ᤁᤢᤛ᤻ᤛᤠ ᤀᤈᤷᤕᤠᤜᤀᤥ ᤌᤠᤛᤡᤱ ᤕᤧ॥

᥈ ᤂᤧᤴ ᤀᤠᤛᤠ᤺ᤸᤗᤧ ᤁᤢᤍᤢᤶᤛᤧ ᤕᤧᤀᤠᤱ ᤔᤧᤳᤋᤢ. “ᤀᤠᤛᤠᤀᤣ. ᤁᤧᤖᤧᤰ ᤕᤜᤢᤍᤠᤒᤠ ᤏᤢ ᤒᤣᤏᤩᤠᤔᤡᤏᤒᤠ ᤔᤏᤠᤛᤣ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥ ᤀᤠᤸᤗ ᤕᤜᤘᤣ ᤍᤠᤱᤒᤧᤴᤏᤢ ᤂᤡᤏᤡ᤹ ᤁᤧᤘᤕᤡᤸᤗᤧ ᤂᤢᤏᤧ᤹ᤀᤠᤱ ᤂᤡᤏᤡ᤹ᤏᤢ ᤘᤠ᤹ᤖᤥ॥ ᤂᤢᤏᤧ᤹ ᤁᤧᤃᤥ᤺ᤳᤋᤢᤶ ᤁᤧᤜᤰᤛᤢᤶᤔᤡᤸᤗᤧ ᤂᤢᤏᤧ᤹ ᤁᤧᤄᤥᤛᤢᤶ᤹॥ ᤂᤢᤏᤧ᤹ ᤁᤧᤏᤠ᤹ᤖᤢᤶᤏᤣᤓᤃᤪ ᤂᤢᤏᤧ᤹ᤀᤠᤱ ᤂᤡᤏᤡ᤹ ᤁᤧᤏᤠ᤹ᤖᤡ᤹॥

᥉ ᤕᤖᤡᤰ ᤋᤱᤒᤣ ᤌᤠᤖᤡᤰᤁ ᤀᤡᤛᤪᤠᤀᤡᤗᤧᤴ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱ ᤔᤧ᤺ᤴᤏᤣ. ᤁᤧᤜᤢ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤧ᤺ᤴᤏᤣ ᤏᤢ ᤛᤠᤶᤕᤥᤌᤡᤶ ᤔᤧ᤺ᤴᤏᤣ ᤘᤕᤧ॥

᥊ ᤁᤖ ᤂᤢᤴᤇᤡ᤹ ᤋᤢᤰᤂᤣᤗᤠᤰᤂᤣᤀᤥ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤔᤧᤏᤢ᤺ᤰᤂᤢᤀᤠᤱ ᤔᤧᤃᤥ᤺ᤳᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤄᤥᤛᤢ॥

᥋ ᤂᤧᤴ ᤕᤧᤴᤜᤠ᤹ᤀᤥ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤕᤠ᤺ᤶᤒᤰᤁᤥ ᤗᤠᤱᤔᤧᤄᤣᤀᤠᤱ ᤔᤧᤍᤩᤧ ᤔᤧᤒᤣ᤺ᤸᤗᤧ ᤂᤧᤱᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤔᤧᤶᤒᤥ᤺ᤰᤂᤧᤴ॥ ᤁᤧᤖᤧᤰ ᤗᤠᤈᤣ᤹ᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤔᤧᤴᤍᤢᤶᤔᤠ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢ॥

᥌ ᤌᤡᤰ ᤗᤠᤈᤣ᤺ᤸᤗᤧ ᤘᤣ᤹ ᤗᤠᤈᤣ᤺ᤴ ᤕᤢ᤺ᤳᤋᤢᤖ ᤘᤕᤧ. ᤌᤡᤰ ᤕᤧᤰᤕᤰᤁᤡᤸᤗᤧ ᤘᤣ᤹ ᤕᤧᤰᤕᤰᤁᤡᤴ ᤕᤢ᤺ᤳᤋᤢᤖ ᤘᤕᤧ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤐᤖᤡᤰᤐᤠ ᤋᤢᤰᤂᤣᤀᤥ ᤌᤠᤛᤢᤛᤡᤀᤠᤱ ᤂᤢᤶᤛᤢᤛᤡᤀᤠᤱ ᤘᤕᤧ॥

᥍ ᤁᤖ ᤀᤠᤸᤗ ᤂᤡᤏᤡ᤹ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤛᤠᤱ ᤔᤧᤒᤢᤃᤧᤶᤔᤡᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤕᤠ᤺ᤰᤒᤰᤁᤡᤸᤗᤧ ᤁᤢᤗᤧᤰᤘᤠ ᤁᤧᤄᤥᤛᤢᤶ᤹॥”

᥎ ᤀᤠᤸᤗ ᤁᤴ ᤐᤠ᤺ᤴᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤥᤍᤣᤍᤖᤧ ᤁᤢᤛ᤻ᤛᤠ ᤀᤈᤷᤕᤠᤜᤖᤧ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤀᤠᤛᤠ᤺ᤸᤗᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤜᤠᤱᤜᤠᤱ ᤗ᤹ᤖᤧ॥ ᤂᤢᤏᤧ᤹ ᤁᤧᤖᤧᤰ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤛᤡᤰᤁᤧᤗᤧ᤺ᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤜᤢᤰᤁᤠᤵ ᤆᤥᤃᤢᤒᤠ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥᤒᤠ ᤕᤧᤰᤕᤰᤜᤠ᤹ᤗᤠᤶ ᤛᤡᤰᤁᤧᤗᤧ᤺ᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤂᤰᤐᤧᤳ ᤂᤧᤳᤋᤢᤍᤣᤛᤢᤛᤡ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤀᤠ᤺ᤶᤓᤥ᤹ ᤋᤃᤠᤱ ᤁᤧᤕᤢᤱᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴᤏᤠᤱ ᤆᤠ᤺ᤱᤘᤠ ᤔᤧᤳᤋᤢ॥

᥏ ᤂᤧᤴ ᤀᤣᤃᤠᤱ ᤁᤧᤖᤧᤰ ᤕᤜᤢᤍᤠ. ᤒᤡᤏᤩᤠᤔᤡᤏ ᤜᤧᤰᤁᤩᤠᤱ ᤀᤣᤑᤪᤠᤀᤡᤔ ᤔᤏᤛ᤻ᤛᤣ ᤏᤢ ᤛᤡᤔᤡᤕᤥᤏᤗᤠᤶ ᤁᤧᤍᤠᤒᤠ ᤔᤏᤠᤜᤠ᤹ ᤂᤢᤴᤇᤡ᤹ᤏᤢ ᤕᤢᤱᤛᤧ ᤛᤢᤵᤛᤢᤛᤡ॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤘᤕᤧᤒᤠ ᤔᤧᤏᤡᤛᤢᤀᤠᤱ ᤀᤡᤛᤪᤠᤀᤡᤗᤗᤠᤶ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤔᤧᤍᤩᤧᤀᤠᤱ ᤔᤧᤘᤕᤧ॥

᥇᥆ ᤀᤠᤛᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤋᤱᤒᤣᤒᤠ ᤛᤢᤶᤛᤡᤃᤣ᤺ᤰᤐᤠ ᤗᤠᤀᤥ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤈᤢᤵᤛᤧ॥

᥇᥇ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤂᤧᤱᤜᤠ᤹ᤖᤧ ᤔᤧᤏᤠᤵᤋᤢ ᤔᤧᤍᤠᤖᤢᤛᤡᤒᤠ ᤛᤠᤔᤠ ᤆᤡᤃᤰᤘᤠᤜᤠ᤹ᤗᤠᤶ ᤁᤡᤵ ᤏᤢᤛᤡ ᤛᤧᤃᤶᤒᤠ ᤐᤡᤳᤜᤠ᤹ ᤏᤢ ᤜᤧᤴᤇᤡᤱ ᤏᤢᤛᤡ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡ॥

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤏᤧᤖᤧᤳ ᤏᤢ ᤛᤡᤰᤗᤢᤱᤔᤠᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤥ᤺ᤵᤔᤠᤖᤧ ᤗᤠᤃᤡ ᤔᤠᤱᤜᤢᤵ ᤔᤧᤈᤥᤃᤢ॥

᥇᥉ ᤜᤶᤓᤩᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤥ᤺ᤵᤔᤏᤠ ᤔᤧᤴᤜᤱᤔᤏᤠᤒᤠ ᤁᤧᤖᤧᤰ ᤆᤢᤰᤐᤠ ᤕᤶᤒᤠ. ᤔᤧᤴᤇᤢᤔᤠ ᤏᤢ ᤕᤧᤶᤒᤡᤳᤇᤠᤜᤠ᤹ ᤛᤧᤵᤔᤠᤛᤡ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤏᤡ᤺ᤴᤎᤥ ᤔᤧᤈᤥᤃᤢ॥

᥇᥊ ᤕᤶᤒᤠ ᤀᤡᤰᤗᤠᤀᤥ ᤔᤧᤓᤡ᤺ᤰᤋᤧᤀᤠᤱ ᤛᤠᤍᤠᤱᤜᤠ᤹ ᤏᤢ ᤌᤢᤳᤌᤢᤖᤡ᤺ᤵᤐᤠᤜᤠ᤹ ᤔᤧᤔᤢᤰᤂᤢᤖ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤠᤱᤜᤢᤵ ᤔᤧᤈᤥᤃᤢᤀᤠᤱ ᤔᤠᤱᤔᤧᤜᤧᤰᤛᤡᤱ॥

᥇᥋ ᤁᤴ ᤔᤠᤱᤜᤧᤰᤁᤡᤴ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤢᤍᤠᤒᤠᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤕᤜᤘᤣ ᤍᤠᤱᤒᤧᤴ ᤔᤧᤃᤥ᤺ᤳᤋᤢᤀᤠᤱ ᤘᤕᤧ॥ ᤂᤧᤒᤩᤠᤱ ᤂᤢᤏᤧ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤄᤥᤀᤠᤖ ᤑᤠ᤹ᤀᤠᤱ ᤀᤠᤒᤠᤅᤣ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤡᤱ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤐᤡᤛᤠᤱᤗᤠᤶ ᤁᤶᤒᤪᤠᤱ ᤔᤧᤳᤋᤢᤛᤡᤀᤠᤱ ᤂᤧᤱᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤔᤧᤘᤕᤧ॥

᥇᥌ ᤀᤠᤛᤠ ᤜᤠᤱᤅᤡᤸᤗᤧ ᤁᤢᤕᤢᤔᤠ ᤔᤠᤁᤠ᤺ᤴᤏᤠᤱ ᤜᤠᤱᤔᤠ ᤔᤠ ᤋᤠ᤺ᤰᤑᤠᤀᤥᤗᤠᤶ ᤗ᤺ᤳᤋᤢᤍᤣᤛᤢ. ᤌᤣᤀᤠᤱᤓᤧᤸᤗᤧ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠ᤺ᤴ ᤂᤧᤸᤗᤧ ᤕᤢᤰᤂᤢᤀᤠᤱ ᤕᤢᤅᤧ॥ ᤀᤠᤛᤠ᤺ᤸᤗᤧ ᤂᤧᤴ ᤏᤠᤘᤠᤀᤡᤳᤗᤠ᤺ᤴ ᤆᤩᤧᤵᤋᤢᤀᤠᤱ ᤛᤥ᤺ᤴᤍᤢ. ᤜᤧᤰᤁᤩᤠᤱ ᤂᤧᤴ ᤁᤢᤶᤈᤡᤰᤔᤠ ᤆᤥᤃᤢᤀᤠᤱ ᤁᤡᤍᤪᤥᤏ ᤜ᤺ᤱᤃᤢᤀᤥ ᤔᤡᤎᤡᤰᤂᤢᤍᤣᤛᤢ॥

᥇᥍ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢᤜᤠ᤹ᤀᤥ ᤁᤧᤕᤢᤱᤒᤠ ᤔᤠᤱᤎᤠ᤺ᤴᤜᤠ᤹ ᤀᤡᤛᤪᤠᤀᤡᤗᤀᤥ ᤏᤧᤔᤠ ᤑᤠ᤺ᤰᤋᤢᤛᤠᤱ ᤀᤠᤛᤠ᤺ᤴ ᤂᤢᤏᤧ᤹ ᤁᤢᤜᤡᤱᤜᤡᤱᤅᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤏᤛᤠ᤺ᤴᤛᤠᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥇᥎ ᤂᤢᤏᤧ᤹ ᤁᤢᤶᤒᤠ ᤏᤢ ᤂᤢᤏᤧ᤹ ᤀᤠᤵᤑᤣᤰ ᤋᤥ᤺ᤴᤍᤢᤒᤠ ᤛᤠᤶᤔᤩᤠᤱ. ᤕᤢᤵᤐᤠ ᤏᤢ ᤛᤣᤛᤣ ᤂᤵᤐᤩᤠ ᤛᤠᤔᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤠᤖᤢᤛᤡ॥

᥇᥏ ᤀᤠᤛᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤋᤱᤒᤣ ᤌᤠᤖᤡᤰ ᤌᤧᤔᤠᤀᤠᤱ ᤋᤧᤴᤎᤱ ᤔᤧᤒᤥ᤺ᤰᤛᤧᤴᤗᤥ॥

ᤀᤡᤛᤪᤠᤀᤡᤗᤀᤥ ᤋᤢᤰᤂᤣ ᤗᤠᤰᤂᤣ

(᥇ ᤜᤠᤱ ᥇᥋:᥇᥍-᥈᥈)

᥇᥌

ᤀᤠᤛᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤋᤢᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠ᤺ᤸᤗᤧ ᤕᤜᤢᤍᤠ᤺ᤴ ᤌᤱᤅᤥ ᤑᤳᤋᤢ॥ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤸᤗᤧ ᤁᤢᤗᤠᤈᤣ᤹ᤀᤥ ᤗᤠ᤺ᤵᤔᤠᤍᤧᤴᤜᤠ᤹ ᤁᤧᤖᤧᤰ ᤌᤣ᤺ᤰᤔᤠᤖᤧ ᤗᤠᤃᤡ ᤒᤠᤛᤠ ᤜᤠᤱᤅᤡᤸᤗᤧ ᤖᤠᤔᤠ ᤕᤧᤰᤕᤰᤁᤡᤴ ᤁᤒᤪᤡᤱ ᤗᤢᤱᤎᤠᤰ ᤛᤧᤳᤋᤢ॥

᥈ ᤀᤠᤛᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥᤒᤠ ᤌᤠ᤺ᤱᤅᤥ ᤁᤧᤕᤢᤱᤒᤠ ᤛᤠᤶᤔᤩᤠᤱ ᤜᤧᤰᤁᤩᤠᤱ ᤕᤢᤵᤐᤠᤜᤠ᤹ ᤗ᤺ᤳᤋᤢᤀᤠᤱ ᤍᤔᤛ᤻ᤁᤛᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤠᤖᤠᤔᤒᤠ ᤜᤠᤱ ᤒᤣᤏ-ᤜᤍᤍᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤀᤡᤱᤄᤱ ᤜᤠᤰᤋᤢᤍᤣᤛᤢ.

᥉ “ᤀᤠᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤕᤧᤒᤠ ᤁᤢᤀᤡᤛᤡ᤺ᤰᤁᤣ ᤀᤠᤴᤇᤡ᤹ ᤗᤢᤶᤔᤥ ᤗᤳᤇᤠ ᤏᤠᤍᤱ ᤐᤥ᤺ᤱᤗ॥ ᤀᤠᤸᤗ ᤀᤠᤱᤃᤠ᤹ ᤁᤴ ᤛᤠᤶᤔᤩᤠᤱᤅᤡᤴ ᤏᤢ ᤕᤢᤵᤐᤠ ᤌᤥ᤺ᤰᤗᤠ᤺ᤴ ᤜᤠᤅᤢᤱᤗ ᤐᤳᤋᤠ॥ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠ᤺ᤴᤏᤢ ᤁᤧᤘᤠ᤹ᤒᤠ ᤏᤠᤍᤱᤅᤡᤴ ᤀᤠᤍᤠᤱᤒᤠᤖᤧ ᤗᤧᤖᤧᤍᤣᤛᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤸᤗᤧ ᤆᤥᤃᤢᤒᤠ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤗᤧᤖᤢᤍᤣᤛᤢᤖ॥”

᥊ ᤒᤣᤏ-ᤜᤍᤍᤧᤴ ᤀᤠᤛᤠ ᤜᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤶᤔᤠ ᤋᤧᤴᤍᤧ॥ ᤀᤡᤛᤪᤠᤀᤡᤗᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤌᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤎᤰᤔᤥᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤕᤥᤏ. ᤍᤠᤏ. ᤜᤠᤒᤡᤗ-ᤔᤤᤔ ᤏᤢ ᤏᤵᤋᤠᤗᤡᤒᤠ ᤆᤠᤕᤢᤱᤔᤠ ᤌᤠ᤺ᤱᤜᤠ᤹ ᤁᤧᤖᤧᤰ ᤕᤧᤰᤕᤰᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢ॥

᥋ ᤀᤠᤸᤗ ᤒᤠᤛᤠ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤖᤠᤔᤠᤀᤥ ᤗᤢᤱᤎᤠᤰ ᤛᤧᤵᤔᤠ ᤏᤠ᤹ᤖᤢ. ᤂᤶᤓᤩᤠᤱ ᤂᤧᤵᤔᤥ ᤆᤥᤃᤢᤖ ᤕᤠᤃᤧᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤗᤧᤖᤢ॥

᥌ ᤂᤧᤴ ᤀᤣᤃᤠᤱ ᤀᤠᤛᤠ ᤜᤠᤱᤅᤡᤸᤗᤧ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤛᤥᤖᤡᤰ ᤋᤣ᤹ᤖᤢᤛᤡᤀᤠᤱ ᤒᤠᤛᤠ᤺ᤸᤗᤧ ᤛᤧᤳᤋᤢ ᤆᤥᤃᤢᤖ ᤕᤠᤃᤧᤒᤠ ᤖᤠᤔᤠ ᤕᤧᤰᤕᤰᤁᤥᤒᤠ ᤗᤢᤱ ᤛᤡᤱᤜᤠ᤹ ᤑᤥ᤺ᤰᤂᤢᤀᤠᤱ ᤋᤣ᤹ᤖᤢ॥ ᤜᤧᤰᤁᤩᤠᤱ ᤃᤣᤒᤠ ᤏᤢ ᤔᤡᤛ᤻ᤐᤠᤀᤥ ᤁᤒᤪᤡᤱ ᤗᤢᤱᤎᤠᤰ ᤛᤧᤵᤔᤠᤖᤧ ᤗᤠᤃᤡ ᤂᤧᤴ ᤗᤢᤱ ᤛᤡᤱᤜᤠ᤹ ᤂᤧᤵᤔᤥ ᤌᤧᤰᤋᤢᤖᤥ॥

ᤂᤠᤃᤧᤀᤡᤰᤐᤠ ᤜᤏᤠᤏᤡ

᥍ ᤂᤧᤴ ᤕᤧᤶᤔᤥ ᤂᤠᤃᤧᤀᤡᤰᤐᤠ ᤜᤏᤠᤏᤡ᤺ᤴ ᤕᤜᤢᤍᤠᤒᤠ ᤜᤠᤱ ᤀᤠᤛᤠᤀᤥ ᤋᤩᤧᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧ᤺ᤴ ᤁᤖ ᤀᤠᤖᤠᤔᤒᤠ ᤜᤠᤱᤅᤡᤴ ᤏᤠᤃᤧᤛᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤖᤠᤔᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥᤗᤠᤶ ᤔᤧᤒᤡᤴᤍᤧ ᤔᤧᤒᤣᤀᤠᤱ ᤔᤧᤘᤠ᤹॥

᥎ ᤌᤣ ᤏᤡ᤺ᤳᤔᤧᤴᤍᤧᤳ ᤀᤴᤗᤠᤎᤠᤜᤠ᤹ ᤏᤢ ᤀᤴᤜᤠ᤹ ᤁᤧᤃᤵᤐᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤢᤛᤡ ᤏᤢ ᤗᤡᤒᤡᤕᤠᤗᤡ ᤌᤰᤛᤢᤒᤠᤜᤠ᤹ ᤔᤧᤜᤥ᤺ᤵᤋᤧᤀᤠᤱᤒᤡ᥅ ᤜᤧᤰᤁᤣᤛᤠᤱ ᤀᤠᤸᤗ ᤀᤠᤍᤠᤱᤒᤠᤖᤧ ᤕᤜᤘᤣ ᤍᤠᤱᤒᤧᤴ ᤏᤠᤃᤧᤛᤠ᤹ᤖᤢᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥ ᤌᤠᤛᤢᤛᤡ ᤁᤧᤒᤡᤖᤧ॥

᥏ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴᤜᤠ᤹ᤖᤧ ᤂᤢᤴᤇᤡ ᤏᤡᤱᤘᤠ᤺ᤴ ᤂᤢᤏᤧ᤹ ᤗᤧᤵᤔᤠᤱ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤆᤥᤰ. ᤂᤧᤱᤜᤠ᤹ ᤑᤠ᤹ᤔᤠᤛᤡᤖᤧ ᤗᤠᤃᤡ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤀᤥᤔᤧᤳᤋᤢᤛᤡᤀᤠᤱ ᤘᤠ᤹॥ ᤁᤴ ᤐᤠ᤺ᤴᤏᤥ ᤀᤠᤍᤠᤱᤒᤠᤖᤧ ᤔᤧᤴᤘᤠ᤹ᤔᤏᤠ ᤕᤠ᤺ᤶᤒᤰ ᤁᤧᤈᤥᤃᤢ॥ ᤀᤠᤸᤗᤀᤠᤱᤎᤥ ᤀᤠᤍᤠᤱᤒᤠᤖᤧ ᤌᤱ ᤆᤥ᤺ᤰᤔᤠᤀᤠᤱ ᤐᤵᤔᤠ ᤁᤧᤒᤥ᤺ᤱᤒᤠ ᤐᤥᤱ᤹॥”

᥇᥆ ᤁᤴ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤐᤢᤱᤗᤠᤜᤡᤶᤔᤥ ᤂᤧᤴ ᤛᤠᤰᤋᤢ ᤕᤢᤰᤂᤢᤖ ᤕᤠᤖᤡᤰ ᤀᤠᤛᤠ᤺ᤴ ᤂᤧᤴ ᤂᤠᤃᤧᤀᤡᤰᤐᤧᤴᤏᤢ ᤁᤢᤕᤠ᤺ᤰᤗᤧ᤹ᤖᤧ॥ ᤂᤧᤴ ᤕᤧᤶᤔᤥ ᤀᤠᤛᤠ᤺ᤸᤗᤧ ᤁᤢᤓᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤋᤠᤵᤑᤣ᤺ᤸᤗᤡᤰ ᤔᤧᤳᤋᤢᤛᤡᤀᤠᤱ ᤕᤢ᤺ᤳᤋᤢᤛᤡᤖᤥ॥

ᤀᤠᤛᤠ ᤜᤠᤱᤅᤡᤸᤗᤧ ᤁᤢᤕᤢᤰᤁᤡᤴ ᤏᤢᤵ

(᥇ ᤜᤠᤱ ᥇᥋:᥈᥉-᥈᥊)

᥇᥇ ᤀᤠᤛᤠ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤧᤶᤒᤠᤀᤣ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥇᥈ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤂᤢᤏᤧ᤹ ᤗᤠᤱ ᤁᤧᤃᤡᤒᤠ ᤋᤢᤰᤔᤧᤸᤗᤧ ᤋᤖᤢ॥ ᤂᤧᤴ ᤋᤢᤰᤔᤧᤴ ᤛᤠ᤹ᤖᤡᤰ ᤛᤠᤰᤋᤧᤛᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤁᤢᤓᤠ᤹ ᤔᤧᤏᤠ᤺ᤰᤋᤢᤴ. ᤁᤖ ᤛᤡᤍᤠ᤹ᤐᤠᤱᤍᤠ᤹ ᤁᤧᤈᤥ᤺ᤰᤐᤠᤜᤠ᤹ᤖᤰ ᤛᤢᤈᤠ ᤏᤠ᤺ᤰᤋᤢᤛᤡ॥

᥇᥉ ᤂᤧᤒᤩᤠᤱ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶ ᤗᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤎᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ॥

᥇᥊ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤃᤡ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤆᤥᤃᤢᤀᤠᤱ ᤏᤧᤛ᤻ᤛᤧᤒᤠ ᤀᤡᤐᤢᤱᤅᤥ ᤔᤧᤏᤧᤛ᤻ᤛᤢ॥ ᤂᤧᤵᤔᤥ ᤛᤠ᤹ᤖᤡᤰ ᤜᤢᤰᤘᤠ ᤏᤢᤖᤧᤖ ᤔᤧᤓ᤺ᤴᤍᤢᤀᤠᤱ ᤔᤧᤈᤥᤃᤢᤒᤠ ᤁᤧᤖᤧᤰ ᤐᤖᤡᤰᤐᤠ ᤁᤢᤏᤠᤶ ᤁᤧᤏᤢ᤹ᤒᤠ ᤔᤠᤖᤢᤰᤜᤠ᤹ ᤀᤡᤐᤢᤱᤅᤥ ᤔᤧᤍᤱᤄᤢᤀᤠᤱ ᤕᤠᤃᤧ॥ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤔᤡᤱᤛᤥᤀᤥ ᤗᤳᤇᤠ ᤔᤡ ᤔᤧᤍᤢᤵᤋᤢᤖᤥ॥

ᤕᤜᤥᤛᤠᤐᤠᤋᤧᤴ ᤜᤠᤱ ᤐᤥᤱ᤹

᥇᥍

ᤀᤠᤛᤠ᤺ᤸᤗᤧ ᤁᤢᤀᤣᤃᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤜᤥᤛᤠᤐᤠᤋᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ॥ ᤂᤢᤏᤧ᤹ ᤀᤡᤛᤪᤠᤀᤡᤗᤗᤠᤶ ᤌᤣ᤺ᤰᤛᤡᤱᤔᤠᤖᤧ ᤗᤠᤃᤡ ᤁᤧᤎᤢᤶᤒᤠ ᤆᤥ᤺ᤰᤛᤡᤱ॥

᥈ ᤂᤢᤏᤧ᤹ ᤕᤜᤢᤍᤠᤒᤠ ᤜᤠᤱᤕᤰ ᤁᤧᤏᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤌᤰᤛᤢᤒᤠ ᤏᤧᤛ᤻ᤛᤢᤛᤡ॥ ᤜᤧᤰᤁᤩᤠᤱ ᤕᤜᤢᤍᤠ ᤁᤧᤖᤧᤰ ᤏᤢ ᤂᤢᤏᤧ᤹ ᤁᤢᤶᤒᤠ ᤀᤠᤛᤠ᤺ᤸᤗᤧ ᤜᤢᤰᤁᤠᤵ ᤆᤥᤃᤢᤒᤠ ᤀᤣᤑᤪᤠᤀᤡᤔᤒᤠ ᤕᤧᤰᤕᤰᤜᤠ᤹ᤀᤥ ᤁᤶᤒᤪᤠᤱᤗᤧ ᤗᤠᤃᤡ ᤌᤰᤛᤢᤒᤠᤜᤠ᤹ ᤏᤧᤛ᤻ᤛᤢᤛᤡ॥

᥉ ᤕᤜᤘᤣ ᤍᤠᤱᤒᤧᤴ ᤕᤜᤥᤛᤠᤐᤠᤋᤧᤴᤏᤢ ᤘᤕᤧ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤒᤠᤖᤧa ᤀᤥ᤺ᤴᤎᤠᤰᤋᤢᤒᤠ ᤁᤢᤜᤣ᤺ᤰᤛᤡᤱᤔᤥᤒᤠ ᤁᤢᤒᤡᤜᤠ᤹ ᤁᤢᤀᤡᤛᤡ᤺ᤰ ᤗᤠᤱᤄᤣᤃᤧ॥ ᤂᤢᤏᤧ᤹ ᤒᤠᤗ ᤔᤠᤱᤜᤠ᤹ ᤔᤧᤏᤠ᤺ᤳᤋᤢᤛᤡᤴ ᤔᤧᤍᤡᤶᤍᤢᤛᤡᤴ.

᥊ ᤁᤖ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤥ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤈᤠ᤺ᤱᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢ॥ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤕᤧᤵᤗᤧᤰᤜᤠ᤹ᤀᤥ ᤔᤧᤘᤏᤧᤴ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤢᤕᤢᤰᤁᤥ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤁᤧᤖᤧᤰᤗᤧ ᤂᤢᤏᤧ᤹ᤀᤥ ᤜᤢᤰᤘᤠᤜᤠ᤹ ᤔᤧᤍᤥ᤺ᤴᤍᤢ॥ ᤂᤢᤏᤧ᤹ ᤛᤠ᤹ᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤁᤧᤀᤡᤱᤒᤠ ᤐᤥ᤺ᤰᤂᤧ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤥ ᤗᤠᤱᤄᤣ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤐᤡᤖᤢ॥ ᤁᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤢᤏᤧ᤹ ᤕᤜᤢᤍᤠᤒᤠ ᤔᤠᤱᤎᤠ᤺ᤴᤜᤠ᤹ ᤏᤢ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤏᤠᤘᤠᤀᤡᤳᤗᤠᤜᤠ᤹ ᤂᤧᤳᤋᤢᤍᤣᤛᤢ॥

᥍ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤏᤡᤛᤠᤶ ᤜᤢ᤹ᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠ ᤒᤣᤏ-ᤜᤣᤗ. ᤀᤥᤒᤍᤡᤕᤠ. ᤈᤁᤖᤡᤕᤠ. ᤏᤋᤏᤣᤗ ᤏᤢ ᤔᤡᤁᤠᤕᤠ᤺ᤴ ᤐᤠᤱᤄᤢᤍᤣᤛᤢᤛᤡ॥

᥎ ᤂᤧᤱᤜᤠ᤹ᤏᤢ ᤛᤥᤛᤥᤖᤡᤰ ᤁᤧᤘᤠ᤹ᤒᤠ ᤑᤠᤱᤛᤡ ᤗᤧᤒᤡᤜᤠ᤹- ᤛᤔᤠᤕᤠᤜ. ᤏᤋᤏᤩᤠᤜ. ᤈᤒᤍᤡᤕᤠᤜ. ᤀᤛᤠᤜᤣᤗ. ᤛᤔᤡᤖᤠᤔᤥᤋ. ᤕᤜᤥᤏᤠᤋᤠᤏ. ᤀᤍᤥᤏᤡᤕᤠᤜ. ᤋᤥᤒᤡᤕᤠᤜ ᤏᤢ ᤋᤥᤒ-ᤀᤍᤥᤏᤡᤕᤠᤜ ᤔᤧᤘᤕᤧ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤡᤛᤠᤔᤠ ᤏᤢ ᤕᤜᤥᤖᤠᤔ ᤘᤕᤧᤛᤡ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤔᤧᤕᤠᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤕᤜᤢᤍᤠᤒᤠ ᤁᤧᤖᤧᤰ ᤐᤡᤛᤠᤱ ᤔᤧᤜᤢ᤹ᤖᤢᤛᤡ॥ ᤔᤏᤠᤜᤠ᤹ ᤔᤧᤜᤢ᤹ᤖᤢᤛᤡᤖ ᤂᤧᤱᤜᤠ᤹ ᤕᤜᤢᤍᤠᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤔᤧᤒᤣᤖᤥ॥

ᤕᤜᤥᤛᤠᤐᤠᤋᤖᤧ ᤐᤕᤶ ᤕᤶᤒᤠ ᤁᤢᤕᤠ᤺ᤶᤒᤰ

᥇᥆ ᤕᤜᤢᤍᤠ ᤁᤒᤪᤡᤱ ᤐᤡᤛᤠᤱ ᤁᤧᤏᤧᤒᤠ ᤜᤠᤱᤈᤢᤶᤜᤠ᤹ ᤕᤜᤘᤣ ᤍᤠᤱᤒᤧᤴᤏᤢ ᤔᤧᤃᤡᤛᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤥᤛᤠᤐᤠᤋᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤔᤧᤴᤈᤥᤃᤧᤴ॥

᥇᥇ ᤁᤢᤓᤠ ᤐᤗᤡᤛ᤻ᤋᤡᤜᤠ᤹ᤖᤧᤃ ᤕᤜᤥᤛᤠᤐᤠᤋᤖᤧᤀᤥ ᤔᤡᤰᤋᤥ᤺ᤰᤜᤠ᤹ ᤏᤢ ᤕᤢᤵᤐᤠ ᤌᤥ᤺ᤰᤗᤠ ᤔᤧᤎᤠᤰᤋᤢ॥ ᤀᤖᤒᤡᤜᤠ᤹ᤖᤧᤀᤠᤱ ᥍.᥍᥆᥆ ᤌᤢ᤺ᤶᤒᤠᤜᤠ᤹ ᤏᤢ ᥍.᥍᥆᥆ ᤔᤧ᤺ᤴᤍᤒ᤺ᤰᤁᤠᤜᤠ᤹ ᤔᤧᤎᤠᤰᤋᤢᤛᤡ॥

᥇᥈ ᤕᤜᤥᤛᤠᤐᤠᤋᤧᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤕᤜᤢᤍᤠᤀᤥ ᤕᤰᤜᤠ᤹ ᤏᤢ ᤌᤠ᤺ᤱ ᤕᤢᤱᤔᤠ ᤕᤧᤰᤕᤰᤜᤠ᤹ ᤆᤥᤃᤢᤛᤡ॥

᥇᥉ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤂᤢᤏᤧ᤹ ᤘᤧᤳᤋᤧᤛᤖᤧ ᤆᤠᤔᤠ ᤁᤧᤕᤥᤒᤠ ᤁᤢᤈᤠᤜᤠ᤹ ᤑᤢᤰᤂᤢᤕᤢᤰᤂᤢ॥ ᤕᤖᤢᤛᤗᤧ᤺ᤶᤔᤥ ᤆᤠ᤹ᤖᤡᤰ ᤛᤎᤠᤛᤡᤱᤔᤠ ᤁᤧᤄᤥᤒᤠ ᤂᤢᤏᤧ᤹ ᤁᤢᤎᤰᤗᤧᤱᤜᤠ᤹ ᤔᤧᤘᤕᤧ॥

᥇᥊ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤶᤓᤗ᤹ᤖᤡᤰ ᤌᤰᤛᤢᤒᤠ ᤕᤠ᤺ᤶᤒᤰᤁᤥ ᤔᤧᤎᤧᤰᤋᤢᤛᤡᤀᤠᤱ ᤔᤧᤘᤖᤥ-

ᤕᤜᤢᤍᤠᤗᤠᤶ. ᥇.᥆᥆᥆ ᤗᤢᤵᤐᤥᤒᤠ ᤌᤰᤔᤥᤒᤠᤜᤠ᤹-

ᤌᤰᤔᤥᤒᤠ ᤀᤍᤏᤠᤜ ᤏᤢ ᤛᤥᤖᤡᤰ ᥉.᥆᥆.᥆᥆᥆ ᤌᤰᤛᤢᤒᤠᤜᤠ᤹॥

᥇᥋ ᤂᤢᤏᤧ᤹ ᤁᤢᤀᤣᤃᤠᤱ ᤌᤰᤔᤥᤒᤠ ᤕᤣᤜᤥᤜᤠᤏᤠᤏ ᤏᤢ ᤛᤥᤖᤡᤰ ᥈.᥎᥆.᥆᥆᥆ ᤌᤰᤛᤢᤒᤠᤜᤠ᤹ ᤔᤧᤘᤕᤧ॥

᥇᥌ ᤂᤢᤏᤧ᤹ ᤁᤢᤀᤣᤃᤠᤱ ᤈᤡᤁᤪᤡᤖᤧ ᤁᤢᤛ᤻ᤛᤠ ᤀᤔᤛᤡᤕᤠ. ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤛᤧᤘᤠ ᤕᤠ᤺ᤶᤒᤰᤗᤧ ᤗᤠᤃᤡ ᤀᤠᤵᤑᤣᤰ ᤏᤡᤱᤘᤠ᤹ᤗᤠᤶ ᤕᤠ᤺ᤶᤒᤰ ᤔᤧᤈᤥᤃᤧ॥ ᤂᤢᤏᤧ᤹ᤏᤢ ᤛᤥᤖᤡᤰ ᥈.᥆᥆.᥆᥆᥆ ᤌᤰᤛᤢᤒᤠ ᤔᤧᤘᤕᤧ॥

᥇᥍ ᤒᤣᤏᤩᤠᤔᤡᤏᤗᤠᤶ-

ᤗᤳᤇᤠ ᤔᤢᤰᤁᤧᤃᤢᤒᤠ ᤌᤰᤗᤧᤱ ᤀᤣᤗᤩᤠᤍᤠ ᤏᤢ ᤂᤢᤏᤧ᤹ᤏᤢ ᤛᤥᤖᤡᤰ ᤗᤡᤜᤠ᤹ ᤏᤢ ᤂᤥᤜᤠ᤹ᤖᤧ ᤁᤠᤵᤋᤢᤛᤡᤒᤠ ᥈.᥆᥆.᥆᥆᥆ ᤌᤰᤛᤢᤒᤠ ᤔᤧᤘᤕᤧ॥

᥇᥎ ᤂᤢᤏᤧ᤹ ᤀᤣᤃᤠᤱ ᤕᤜᤥᤈᤠᤒᤠᤍ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤖᤧ ᤁᤠᤵᤋᤢᤛᤡᤒᤠ ᥇.᥎᥆.᥆᥆᥆ ᤌᤰᤛᤢᤒᤠ ᤔᤧᤘᤕᤧ॥

᥇᥏ ᤕᤜᤢᤍᤠᤀᤥᤒᤠ ᤕᤰ ᤁᤧᤏᤧᤒᤠ ᤕᤧᤰᤕᤰᤜᤠ᤹ᤀᤥ ᤜᤠᤱᤅᤡᤸᤗᤧ ᤏᤧᤛ᤻ᤛᤢᤛᤡᤒᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤁᤴ ᤔᤏᤠᤜᤠ᤹ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤆᤥ᤺ᤰᤔᤥ ᤔᤧᤗᤠᤛᤧᤀᤠᤱ ᤔᤧᤘᤕᤧᤖᤥ॥

a 

᥇᥍:᥉ ᤜᤡᤒᤪᤢᤀᤥ ᤁᤢᤶᤒᤠ “ᤍᤠᤀᤢᤍ” ᤐᤳ॥

ᤔᤡᤁᤠᤕᤠ᤺ᤸᤗᤧ ᤀᤠᤜᤠᤒᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ

(᥇ ᤜᤠᤱ ᥈᥈:᥇-᥈᥎)

᥇᥎

ᤕᤜᤥᤛᤠᤐᤠᤋᤧᤴ ᤛᤠ᤹ᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ ᤁᤢᤔᤡᤱ ᤁᤧᤀᤡᤱᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤧᤴᤏᤢ ᤀᤡᤳᤇᤠᤒᤠ ᤆᤥ᤺ᤰᤔᤠᤗᤠᤶ ᤁᤧᤛᤢ॥

᥈ ᤁᤢᤓᤠ ᤋᤱᤒᤣ ᤀᤣᤃᤠᤱ ᤂᤢᤏᤧ᤹ ᤛᤠᤔᤖᤡᤕᤠᤀᤥ ᤀᤠᤜᤠᤒᤖᤧ ᤁᤢᤍᤢᤶᤛᤧ ᤐᤣ॥ ᤀᤠᤜᤠᤒᤖᤧ ᤕᤜᤥᤛᤠᤐᤠᤋᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤌᤧ᤺ᤰᤐᤧᤳ ᤁᤧᤎᤠᤱᤒᤠᤜᤠ᤹ ᤁᤢᤈᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤕᤖᤡᤰ ᤔᤧᤸᤗᤢᤰᤜᤠ᤹ ᤏᤢ ᤐᤡᤳᤜᤠ᤹ ᤛᤩᤧᤖᤢᤛᤡ ᤜᤧᤰᤁᤩᤠᤱ ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤜᤢᤛᤢ॥

᥉ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤌᤣ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤁᤧᤓᤠ᤹ᤒᤠᤀᤠᤒᤡ᥅”

ᤕᤜᤥᤛᤠᤐᤠᤋᤖᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤀᤠᤍᤠᤱᤒᤠ ᤜᤧᤰᤋᤱᤒᤠᤀᤧᤛᤠᤒᤠ. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤍᤠᤱᤒᤠᤖᤧᤀᤣ ᤁᤧᤔᤏᤠ ᤁᤢᤛᤡᤱᤒᤠᤛᤡ॥ ᤁᤴ ᤌᤱᤅᤥ ᤀᤠᤏᤡᤃᤧ ᤀᤠᤍᤠᤱᤒᤠ ᤑᤠ᤹ᤀᤠᤛᤡᤃᤧ᤹॥”

᥊ ᤁᤖ ᤕᤜᤥᤛᤠᤐᤠᤋᤖᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤀᤰᤂᤣᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤴ ᤋᤃᤡ ᤛᤢᤈᤠ ᤏᤠ᤺ᤰᤋᤧ᤹ᤀᤥ॥”

᥋ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤡᤵ ᤗᤡᤛᤡ ᤕᤠᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤑᤢᤰᤂᤢᤛᤡᤀᤠᤱ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤌᤣ ᤀᤠᤱᤃᤠ᤹ ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤳᤋᤢᤱᤒᤡ ᤀᤡ ᤔᤧᤓᤳᤋᤠᤴᤒᤡ᥅”

ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢ. “ᤌᤱᤅᤥ ᤑᤳᤋᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥ ᤌᤠᤛᤢ ᤁᤧᤒᤡᤖᤥ॥”

᥌ ᤁᤖ ᤕᤜᤥᤛᤠᤐᤠᤋᤖᤧ ᤛᤧ᤺ᤴᤍᤥᤛᤢ. “ᤛᤢᤈᤠ ᤏᤠ᤺ᤰᤔᤠᤖᤧ ᤗᤠᤃᤡ ᤌᤣ ᤁᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤐᤠᤱᤒᤡ᥅”

᥍ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤕᤜᤥᤛᤠᤐᤠᤋᤧᤴ ᤏᤢᤃᤵ ᤐᤡᤖᤢ. “ᤕᤜᤘᤣ ᤍᤠᤱᤒᤧᤴ ᤗᤠᤶᤒᤠ ᤛᤢᤈᤠ ᤏᤠ᤺ᤰᤔᤠᤖᤧ ᤗᤠᤃᤡ ᤀᤠᤸᤗᤛᤠᤱ ᤗᤳᤇᤠ ᤔᤏᤠᤃ ᤘᤠ᤹ᤀᤠ. ᤁᤖ ᤂᤧᤴ ᤔᤏᤠᤴ ᤀᤠᤱᤃᤠ᤹ ᤆᤡ᤺ᤳᤋᤢᤱ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤴ᤹॥ ᤂᤧᤸᤗᤧ ᤋᤠᤵᤑᤧ᤺ᤶᤒᤠᤖᤰ ᤐᤠ᤺ᤳᤋᤢ᤹॥ ᤂᤧᤱᤃ ᤕᤡᤶᤗᤠᤖᤧ ᤁᤢᤛ᤻ᤛᤠ ᤔᤡᤁᤠᤕᤠ᤺ᤴᤗᤥ॥”

ᤕᤜᤥᤛᤠᤐᤠᤋᤖᤧ ᤏᤢᤃᤵ ᤐᤡᤖᤢ. “ᤀᤠᤍᤠᤱᤒᤠ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ᥄”

᥎ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤌᤡᤰᤐᤠ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤕᤡᤶᤗᤠᤖᤧ ᤁᤢᤛ᤻ᤛᤠ ᤔᤡᤁᤠᤕᤠ᤺ᤴ ᤂᤡᤔᤥ ᤋᤠᤖᤧ᤹॥”

᥏ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤏᤢ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤜᤠᤱᤈᤠᤱᤅᤥ ᤛᤠᤔᤖᤡᤕᤠᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤍᤃᤡ ᤆᤠᤎᤠᤶᤔᤠᤍᤧᤴ ᤏᤡ᤺ᤳᤋᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤠᤱᤕᤢᤰᤏᤠᤜᤠ᤹ᤀᤥ ᤕᤢᤅᤧᤃᤖᤧᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤆᤠᤜᤡ᤺ᤴ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤠᤃᤧ॥

᥇᥆ ᤁᤣᤏᤠᤏᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤸᤗᤧ ᤆᤠᤜᤡ᤺ᤴ ᤑᤧᤴᤈᤣ᤹ ᤋᤠᤱᤜᤠ᤹ ᤆᤥᤃᤢᤀᤠᤱ ᤕᤢᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ ᤀᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢᤖᤥ- ‘ᤀᤠᤍᤠᤱᤒᤠᤛᤡᤖᤧ ᤀᤖᤠᤔᤡᤜᤠ᤹ ᤜᤷᤃᤢᤵ ᤁᤧᤶᤔᤧᤱᤛᤢᤛᤡᤴᤗ ᤌᤠᤖᤡᤰ ᤂᤧᤱᤜᤠ᤹ ᤁᤴ ᤋᤠᤱᤜᤠ᤹ᤖᤧ ᤗᤶᤔᤠᤱ ᤗᤶ ᤁᤧᤗ᤺ᤶᤛᤢᤛᤡ᤹॥’”

᥇᥇ ᤘᤣ᤹ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤠᤶᤓᤠ ᤁᤶᤓᤗ᤹ᤖᤡᤰᤁᤣ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤠᤃᤧ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤳᤋᤧ᤹ᤀᤠᤱ ᤏᤠ᤺ᤴᤍᤧ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤖᤠᤔᤥᤋ-ᤃᤡᤗᤠᤍᤧᤴ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤛᤢ᤹॥”

᥇᥈ ᤔᤡᤁᤠᤕᤠ᤺ᤴ ᤁᤧᤀᤢ᤺ᤵᤐᤠ ᤁᤧᤍᤠ᤺ᤵᤐᤠ ᤀᤡᤱᤄᤱᤛᤠᤒᤧᤸᤗᤧ ᤂᤧᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤣ᤹ᤜᤠ᤹ᤖᤧᤃ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤜᤠᤱᤅᤡᤸᤗᤧ ᤁᤢᤗᤡᤱᤎᤥ ᤁᤧᤵᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤒᤳ॥ ᤀᤠᤍᤠᤱᤒᤠᤖᤧ ᤁᤧᤒᤠ᤺ᤴᤏᤡᤴᤏᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴᤏᤢ ᤁᤧᤍᤱᤒᤠ ᤐᤥ᤺ᤱᤗ. ᤏᤡᤱᤘᤠ᤹ ᤁᤧᤍᤠᤒᤠ ᤐᤠ᤺ᤴ ᤐᤠ᤺ᤳᤋᤧ᤹॥”

᥇᥉ ᤁᤖ ᤔᤡᤁᤠᤕᤠ᤺ᤸᤗᤧ ᤐᤠ᤺ᤳᤋᤢ. “ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡᤰ ᤏᤢ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ᤹. ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤆᤩᤠ ᤔᤧᤳᤋᤠ. ᤂᤧᤴᤗᤰ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹᥄”

᥇᥊ ᤀᤠᤸᤗ ᤂᤢᤏᤧ᤹ ᤁᤧᤖᤧᤍᤩᤧ᤺ᤸᤗᤧ ᤀᤠᤜᤠᤒ ᤜᤠᤱᤅᤡᤸᤗᤧ ᤂᤧᤴ ᤛᤧ᤺ᤴᤍᤥᤛᤢ. “ᤔᤡᤁᤠᤕᤠᤀᤣ. ᤖᤠᤔᤥᤋ-ᤃᤡᤗᤠᤍᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤏᤡᤃᤧ ᤋᤧᤴᤎᤱ ᤆᤥ᤺ᤰᤛᤧ ᤐᤣᤃᤡᤃᤧᤀᤡ. ᤀᤡ ᤔᤧᤒᤣᤃᤡᤃᤧᤴᤏᤡ᥅”

ᤔᤡᤁᤠᤕᤠ᤺ᤸᤗᤧ ᤔᤧᤳᤋᤢ. “ᤌᤱᤅᤥ ᤑᤳᤋᤧ᤹ᤀᤠᤱ ᤂᤧᤴ ᤏᤠ᤺ᤴᤍᤧ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥ ᤌᤠᤖᤥ॥”

᥇᥋ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤁᤢᤈᤧᤰᤐᤠ ᤐᤠ᤺ᤴᤗᤰ ᤐᤠ᤺ᤳᤋᤧ᤹. ᤘᤣ᤹ ᤐᤠ᤺ᤴ ᤔᤧᤒᤠ᤺ᤳᤋᤧᤴᤏᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤰᤂᤧᤴᤗᤧᤱ ᤂᤧᤏᤧ᤹ ᤔᤠᤱᤃᤧᤜᤧᤰᤛᤡᤱᤗ ᤕᤠ᤺ᤴᤏᤧᤒᤠᤒᤣ᥅”

᥇᥌ ᤂᤧᤒᤩᤠᤱ ᤔᤡᤁᤠᤕᤠ᤺ᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ᤃ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤸᤗᤢᤰᤁᤶᤒᤠ ᤔᤧ᤺ᤴᤏᤣᤒᤠ ᤔᤧᤸᤗᤢᤰᤜᤠ᤹ ᤜᤧᤰᤁᤣ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤑᤢᤳᤇᤡᤱᤈᤩᤠᤱ ᤔᤧᤒᤥ᤺ᤰᤂᤧᤒᤠ ᤏᤡᤛᤢᤱᤛᤡᤱ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. ‘ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤢᤴᤍᤠᤱᤒᤠ ᤜᤥᤵ॥ ᤂᤧᤱᤜᤠ᤹ ᤁᤧᤖᤧᤰ ᤏᤢᤖᤡᤰᤁᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤜᤡᤶᤜᤡᤶ ᤔᤧᤒᤧ᤺ᤰᤗ॥’”

᥇᥍ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤂᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤋᤠᤵᤑᤧ᤺ᤶᤒᤠᤖᤰ ᤐᤠ᤺ᤳᤋᤢ᤹ ᤏᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤴ ᤑᤠ᤹ᤀᤠᤱ ᤌᤣ ᤀᤠᤱᤃᤠ᤹ ᤀᤠᤍᤠᤱᤒᤠ ᤔᤧᤳᤏᤧᤀᤠᤱ ᤔᤧᤘᤕᤧᤏᤧᤶᤒᤡ᥅”

᥇᥎ ᤔᤡᤁᤠᤕᤠ᤺ᤸᤗᤧ ᤀᤠᤸᤗᤛᤠᤱ ᤐᤠ᤺ᤳᤋᤢ. “ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧ᤹- ᤕᤜᤘᤣ ᤍᤠᤱᤒᤧᤴ ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤂᤢᤏᤧ᤹ ᤁᤢᤈᤢᤰᤘᤠ ᤏᤢ ᤁᤢᤓᤧᤱᤘᤠ ᤗᤧᤵᤔᤠᤱ ᤔᤧᤕᤧᤒᤧᤀᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤀᤥ ᤕᤢᤅᤧᤒᤠ ᤀᤠᤱᤃᤠ᤹ ᤏᤡᤛᤢᤱ॥

᥇᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. ‘ᤖᤠᤔᤥᤋ-ᤃᤡᤗᤠᤍᤧᤴ ᤌᤱᤅᤥ ᤑᤵᤔᤠᤀᤠᤱ ᤂᤧᤵᤔᤥ ᤛᤧᤵᤔᤠᤖᤧ ᤗᤠᤃᤡ ᤜᤠ᤺ᤳᤗᤧ ᤀᤠᤜᤠᤒᤧᤴ ᤜᤢᤛᤢᤒᤠᤒᤣ᥅’

“ᤌᤡᤰᤗᤧ ᤁᤶᤓᤍᤠᤱᤒᤠ ᤛᤢᤈᤠ ᤏᤢ ᤘᤣ᤹ᤀᤡᤸᤗᤧ ᤘᤣ᤹ ᤛᤢᤈᤠ ᤔᤧᤒᤡᤖᤢ॥

᥈᥆ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤗᤳᤇᤠ ᤕᤠᤶᤛᤠᤶᤎᤡᤰ ᤋᤃᤡ ᤑᤧᤖᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤧᤶᤛᤡᤱᤅᤠᤱ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤂᤧᤴ ᤜᤢᤛᤢᤱ᤹॥’

“ᤕᤜᤘᤣ ᤍᤠᤱᤒᤧᤸᤗᤧ ᤛᤧ᤺ᤴᤍᤥᤛᤢ. ‘ᤀᤠᤰᤂᤩᤠᤱᤒᤣ᥅’

᥈᥇ “ᤂᤧᤸᤗᤧ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤂᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤕᤠᤶᤛᤠᤶᤎᤡᤰ ᤐᤥ᤺ᤱᤅᤠ॥’

“ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢ. ‘ᤂᤧᤏᤧ᤹ ᤂᤧᤴ ᤜᤢᤔᤠᤖᤧ ᤗᤠᤃᤡ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤱ᤹॥ ᤐᤧᤃᤧ᤹ᤀᤠᤱ ᤜᤢᤛᤧ᤹॥’

᥈᥈ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤠᤖᤧ ᤁᤴ ᤁᤧᤖᤣᤰ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤕᤠᤶᤛᤠᤶᤔᤡᤴ ᤁᤣ᤺ᤳᤋᤢ ᤐᤡᤖᤢᤛᤡᤀᤠᤱ ᤕᤠᤰ॥ ᤀᤠᤍᤠᤱᤒᤠᤖᤧ ᤁᤧᤔᤧᤰᤔᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤍᤳ ᤆᤥᤃᤢᤛᤢᤖᤢᤀᤠᤱ ᤘᤠ᤹॥”

᥈᥉ ᤂᤧᤒᤩᤠᤱ ᤁᤣᤏᤠᤏᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤴ ᤌᤠ᤺ᤱ ᤌᤠᤅᤧᤀᤠᤱ ᤔᤡᤁᤠᤕᤠ᤺ᤸᤗᤧ ᤁᤢᤏᤠᤖᤠᤀᤥ ᤌᤠᤵᤐᤪᤠ᤺ᤸᤗᤧ ᤗᤧᤱ ᤔᤧᤳᤋᤢ. ᤜᤧᤰᤁᤩᤠᤱ ᤂᤧᤴ ᤔᤧᤳᤋᤢ. “ᤀᤠᤸᤗ ᤀᤠᤳᤋᤡᤗᤠᤶ ᤐᤥ᤺ᤰᤂᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤱᤃᤠ᤹ᤗᤠᤶ ᤂᤧᤏᤧ᤹ᤏᤢ ᤐᤠ᤺ᤵᤔᤠᤖᤧ ᤗᤠᤃᤡ ᤐᤣᤒᤣ᥅”

᥈᥊ ᤔᤡᤁᤠᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤂᤧᤱᤃ ᤂᤧᤏᤧ᤹ ᤀᤠᤵᤑᤣᤰ ᤕᤠᤰᤑᤠᤱᤅᤥ ᤛᤡᤃᤠᤱ ᤆᤡᤱᤛᤡᤱᤛᤧ ᤁᤧᤒᤣ᤺ᤰᤐᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥”

᥈᥋ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤀᤡᤱᤈᤠ᤺ᤱ ᤐᤡᤖᤢ. “ᤔᤡᤁᤠᤕᤠ᤺ᤴ ᤋᤧᤶᤛᤧ᤹ᤀᤠᤱ ᤕᤧᤰᤕᤰᤁᤥᤒᤠ ᤕᤢᤰᤛᤠᤒᤠ ᤀᤠᤔᤥᤏ ᤏᤢ ᤜᤠᤱᤛᤠ ᤕᤥᤀᤠᤛᤖᤧ ᤂᤢᤴᤇᤡ᤹ ᤗᤰᤐᤧᤴᤏᤥ ᤜᤢᤰᤛᤢᤵᤋᤧᤛᤧ᤹. ᤂᤶᤓᤩᤠᤱ ᤔᤧᤳᤋᤧᤛᤧ᤹.

᥈᥌ ‘ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤔᤏᤠᤴ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤶᤔᤧ᤹. ᤜᤧᤰᤁᤩᤠᤱ ᤏᤢᤖᤡᤰ ᤋᤠᤖᤡᤰᤁᤠᤱ ᤀᤠᤱᤃᤠ᤹ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤌᤠᤖᤡᤰ ᤂᤢᤏᤧ᤹ ᤂᤖᤧ᤺ᤱ ᤏᤢ ᤆᤫᤠ᤺ᤳᤗᤰ ᤐᤡᤖᤧᤶᤔᤧ᤹ ᤘᤣ᤹ ᤌᤣᤀᤠᤱ ᤔᤧᤒᤡᤖᤧᤶᤔᤡᤴᤏᤧ᤹॥’”

᥈᥍ ᤔᤡᤁᤠᤕᤠ᤺ᤸᤗᤧ ᤀᤢᤘᤠ ᤆᤥᤃᤢᤀᤠᤱ ᤐᤠ᤺ᤳᤋᤢ. “ᤀᤠᤍᤠᤱᤒᤠ ᤏᤢᤖᤡᤰ ᤋᤠᤖᤡᤰᤁᤠᤱ ᤁᤧᤏᤢ᤺ᤱ ᤁᤧᤍᤠᤏᤣᤓᤃᤪ ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ᤏᤢ ᤐᤠᤖᤧᤒᤠ ᤔᤧ᤺ᤴᤗᤳᤇ॥” ᤂᤢᤏᤧ᤹ ᤀᤠᤸᤗᤛᤠᤱ ᤕᤥ᤹ᤖᤢᤀᤠᤱ ᤐᤠ᤺ᤳᤋᤢ. “ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ᥄”

ᤀᤠᤜᤠᤒᤧᤴ ᤖᤠᤔᤥᤋ-ᤃᤡᤗᤠᤍᤀᤥ ᤔᤧᤛᤩᤧᤖᤢ

(᥇ ᤜᤠᤱ ᥈᥈:᥈᥏-᥉᥋)

᥈᥎ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤧᤴ ᤏᤢ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤖᤠᤔᤥᤋ-ᤃᤡᤗᤠᤍᤀᤥ ᤌᤥ᤺ᤰᤏᤧᤛᤡ ᤐᤣᤛᤡ॥

᥈᥏ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤁᤢᤛᤣ᤺ᤴ ᤔᤧᤴᤏᤡᤔᤏᤠᤒᤠ ᤆᤠᤱ ᤆᤠᤰᤂᤢᤱᤅᤠᤱ ᤌᤱᤅᤥ ᤐᤣ᤺ᤰᤁᤠ. ᤁᤖ ᤀᤠᤍᤠᤱᤒᤠᤖᤧ ᤁᤧᤜᤠᤱᤈᤠᤱᤅᤡᤴᤏᤣ ᤆᤠᤰᤂᤧ᤹॥” ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤁᤢᤛᤣ᤺ᤴ ᤔᤧᤴᤏᤡᤔᤏᤠᤒᤠ ᤆᤠᤱ ᤆᤠᤰᤂᤢᤀᤠᤱ ᤌᤱᤅᤥ ᤐᤣ॥

᥉᥆ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴᤏᤢ᤺ᤸᤗᤧ ᤘᤣ᤹ ᤆᤢᤰᤛᤠ ᤀᤡᤃᤪ ᤕᤶᤒᤠᤏᤢ ᤌᤱ ᤔᤧᤈᤥᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤀᤠᤖᤠᤔᤒᤠ ᤜᤠᤱᤅᤡᤸᤗᤧ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤀᤴᤗᤠᤜᤠ᤹ᤀᤥᤒᤠ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤌᤰᤔᤥᤒᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧ॥

᥉᥇ ᤀᤠᤸᤗ ᤀᤴᤗᤠᤎᤠᤜᤠ᤹ᤀᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤕᤜᤥᤛᤠᤐᤠᤋᤧᤴ ᤔᤧᤏᤡᤛᤢᤸᤗᤧ ᤂᤧᤱᤜᤠ᤹ᤖᤧ “ᤂᤢᤏᤧ᤹ᤀᤣ ᤀᤡᤛᤪᤠᤀᤡᤗᤒᤠ ᤜᤠᤱ” ᤔᤧᤗᤣ᤺ᤳᤋᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤓᤳᤇᤧ ᤜᤡᤸᤗᤡᤰ ᤔᤧᤜᤡᤛᤡᤱ. ᤁᤖ ᤕᤜᤥᤛᤠᤐᤠᤋᤧᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤑᤠ᤹ᤖᤢ. ᤂᤶᤓᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤀᤴᤗᤠᤎᤠᤜᤠ᤹ᤀᤥᤒᤠ ᤌᤰᤔᤥᤒᤠᤜᤠ᤹ ᤂᤢᤏᤧ᤹ᤗᤠᤶ ᤌᤡᤰᤏᤠᤜᤠᤱ ᤜᤡᤛᤢᤍᤣᤛᤢᤛᤡ॥

᥉᥈ ᤌᤣᤀᤠᤱᤓᤧᤸᤗᤧ ᤌᤰᤔᤥᤒᤠᤜᤠ᤹ᤖᤧ ᤂᤢᤏᤧ᤹ᤃ ᤀᤡᤛᤪᤠᤀᤡᤗᤒᤠ ᤜᤠᤱ ᤔᤧ᤺ᤴᤗᤳᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤑᤵᤔᤠ ᤔᤧᤏᤠ᤹ᤖᤢ॥

᥉᥉ ᤁᤖ ᤁᤢᤓᤠ ᤌᤡᤰᤗᤧ ᤁᤢᤗᤡ᤺ᤴ ᤗᤧ᤹ᤖᤢᤀᤠᤱ ᤁᤢᤍᤥ᤺ᤱᤅᤡᤴ ᤀᤡᤔᤧᤴᤏᤡ ᤂᤠᤔᤧᤴᤏᤡ ᤀᤠᤒᤢᤍᤣᤛᤢ. ᤜᤧᤰᤁᤩᤠᤱ ᤂᤧᤴ ᤋᤥ᤺ᤱᤅᤡᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤁᤢᤛᤠ᤺ᤱᤒᤣ ᤛᤣ᤺ᤵᤆᤠᤱᤅᤡᤸᤗᤧ ᤁᤢᤍᤢᤶᤒᤣᤀᤥ ᤕᤠᤱᤄᤢ॥ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤀᤴᤗᤠᤎᤠ ᤁᤧᤗᤥ᤺ᤱᤒᤧᤴ ᤔᤧᤳᤋᤢ. “ᤀᤴᤗᤠᤎᤠ᤺ᤴ ᤜᤡᤛᤧ᤹ᤀᤠᤱ ᤀᤠᤱᤃᤠ᤹ ᤋᤧᤴᤎᤱ ᤁᤧᤒᤥ᤺ᤱᤒᤠᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤠᤱᤅᤧ᤹॥ ᤀᤠᤱᤃᤠ᤹ ᤁᤠ᤺ᤴᤍᤠᤱᤅᤠᤱ ᤘᤠ᤹॥”

᥉᥊ ᤏᤠᤶᤎᤠᤎᤠᤀᤣ ᤋᤧᤴᤎᤱ ᤐᤥ᤺ᤰᤂᤧᤀᤠᤱ ᤐᤳᤇᤧ ᤜᤧᤰᤁᤩᤠᤱ ᤜᤠᤱᤅᤡᤴ ᤁᤢᤀᤴᤗᤠᤎᤠᤀᤥ ᤂᤧ᤺ᤶᤛᤡᤱᤅᤠᤱ ᤀᤖᤠᤔᤡᤜᤠ᤹ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤐᤳᤇᤧ॥ ᤂᤢᤏᤧ᤹ ᤕᤢ᤺ᤴᤇᤡᤰ ᤀᤠᤶᤓᤠ ᤜᤧᤰᤁᤣᤗ᤹ᤖᤡᤰᤁᤣ ᤐᤳᤇᤧ. ᤂᤧᤒᤩᤠᤱ ᤏᤠᤶᤎᤩᤧ᤺ᤸᤗᤧ ᤂᤢᤏᤧ᤹ ᤛᤩᤧᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰᤗᤧ ᤕᤜᤥᤛᤠᤐᤠᤋᤧᤴ ᤑᤧ᤺ᤰᤋᤢ

᥇᥏

ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤧᤴ ᤕᤖᤢᤛᤗᤧ᤺ᤶᤒᤠ ᤁᤢᤜᤠᤱᤜᤡᤶᤔᤥ ᤏᤢᤖᤡᤰ ᤋᤠᤖᤡᤰ ᤏᤢ᤺ᤰᤂᤧᤓᤧᤖᤧᤀᤠᤱ ᤀᤣᤃᤠᤱ.

᥈ ᤜᤏᤠᤏᤡᤖᤧ ᤁᤢᤛ᤻ᤛᤠ ᤌᤢᤶᤕᤠ ᤁᤧᤀᤡᤒᤠ ᤕᤣᤜᤢ᤺ᤴ ᤂᤢᤏᤧ᤹ ᤁᤢᤍᤢᤶᤛᤧ ᤋᤩᤧ॥ ᤕᤣᤜᤢ᤺ᤸᤗᤧ ᤕᤜᤥᤛᤠᤐᤠᤋᤧᤴ ᤔᤧᤳᤋᤢ. “ᤁᤢ᤹ᤀᤡᤃᤧᤓᤧᤶᤒᤧᤴ ᤁᤧᤓᤠ᤹ᤖᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤔᤡᤜᤠ᤹ᤏᤢ ᤆᤢᤶᤍᤧ᤺ᤱ ᤁᤧᤔᤧᤳᤇᤡᤱᤅᤠᤱ ᤌᤣ ᤀᤠᤍᤠᤱᤒᤠ ᤁᤧᤏᤡᤱᤘᤠ᤹ ᤋᤠᤒᤡ᥅ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤧᤴ ᤀᤠᤍᤠᤱᤒᤠᤖᤧ ᤁᤧᤛᤶᤎᤠᤱ ᤀᤡᤍᤠᤖᤥ॥

᥉ ᤜᤧᤰᤁᤣᤛᤠᤱ ᤀᤠᤍᤠᤱᤒᤠᤖᤧ᤹ᤀᤥ ᤁᤢᤓᤠ ᤏᤢᤒᤠ ᤐᤠ᤺ᤴᤏᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤗᤠᤈᤣ᤹ᤀᤥᤗᤠᤶ ᤁᤧᤀᤡ᤺ᤰᤂᤢ ᤁᤧᤍᤣᤛᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤁᤥ᤺ᤵᤔᤠ ᤀᤠᤍᤠᤱᤒᤠᤖᤧ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥”

ᤕᤜᤥᤛᤠᤐᤠᤋᤖᤧ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ

᥊ ᤕᤜᤥᤛᤠᤐᤠᤋᤖᤧ ᤁᤢᤕᤢᤱᤔᤠᤍᤧᤴ ᤕᤖᤢᤛᤗᤧ᤺ᤶᤔᤥ ᤏᤧᤛ᤻ᤛᤧ॥ ᤂᤢᤏᤧ᤹ ᤕᤠᤶᤔᤥ ᤒᤣᤷᤛᤣᤒᤠᤒᤠ ᤔᤏᤠᤜᤠ᤹ᤀᤥ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤐᤣᤀᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤰᤋᤢ ᤋᤠᤖᤢᤛᤡ॥

᥋ ᤂᤢᤏᤧ᤹ ᤗᤠᤈᤣ᤹ ᤁᤧᤖᤧᤰᤁᤣ ᤕᤜᤢᤍᤠᤒᤠ ᤌᤠᤵᤌᤣ᤺ᤰ ᤕᤠᤶᤎᤣᤰᤐᤠ ᤕᤧᤰᤕᤰ ᤌᤰᤔᤠ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥌ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤎᤣ ᤁᤧᤈᤥᤃᤢᤶ᤹. ᤂᤧᤴ ᤐᤠ᤺ᤴᤏᤥ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧ᤺ᤴ ᤁᤖ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤸᤗᤧ ᤏᤡ᤺ᤴᤎᤥ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤈᤧᤰᤋᤢᤶᤛᤡᤶᤔᤡᤸᤗᤧ ᤂᤡᤏᤡ᤹ᤏᤢ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤂᤠᤛᤧᤴ ᤁᤧᤗᤥ᤺ᤴᤍᤢᤶ᤹॥

᥍ ᤀᤠᤸᤗ ᤕᤜᤘᤣ ᤍᤠᤱᤒᤧᤴ ᤁᤡᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ᤀᤥ ᤘᤠ᤹ᤖ॥ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ. ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠ ᤏᤢ ᤛᤢᤖᤢᤳᤕᤠᤱ ᤋᤠ᤺ᤰᤔᤏᤠᤒᤧᤴ ᤏᤠᤛᤡ ᤔᤧᤎ᤺ᤳᤋᤢᤴ᤹॥”

᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤐᤠ᤺ᤴᤎᤱ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤋᤱᤔᤠᤖᤧ ᤗᤠᤃᤡ ᤕᤜᤥᤛᤠᤐᤠᤋᤧᤸᤗᤧ ᤕᤖᤢᤛᤗᤧ᤺ᤶᤔᤥᤀᤠᤱ ᤁᤢᤓᤠ ᤗᤧᤒᤡᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤜᤡᤶᤛᤕᤱ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ॥

᥏ ᤂᤢᤏᤧ᤹ ᤂᤧᤱᤜᤠ᤹ ᤁᤴ ᤀᤡᤱᤍᤳᤜᤠ᤹ ᤐᤡᤖᤢᤛᤡ- “ᤂᤡᤏᤡ᤹ ᤀᤠᤓᤧᤸᤗᤧᤛᤠᤱ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤛᤧᤶᤔᤧ᤹ ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤐᤥᤱᤔᤠᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥᤱ᤹॥

᥇᥆ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤂᤡᤏᤡ᤹ ᤁᤠ᤹ᤀᤡᤜᤠ᤹ᤗᤠᤶ ᤂᤡᤏᤡ᤹ ᤋᤃᤡ ᤁᤧᤍᤠᤒᤠ ᤁᤧᤖᤧᤰ ᤋᤢ᤺ᤴᤍᤣᤜᤠ᤹. ᤔᤏᤠᤛᤧᤵᤔᤠ ᤋᤢ᤺ᤴᤍᤣ ᤏᤠᤶᤗᤠ ᤐᤥ᤺ᤱᤛᤠᤱ. ᤀᤡᤃᤪ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤡᤃᤪ ᤛᤠᤶᤕᤥᤌᤡᤶ ᤀᤡᤃᤪ ᤌᤡᤶᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤱᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤰᤋᤱᤒᤠ ᤐᤖᤡᤰᤗᤧᤴ ᤑᤧᤴᤕᤠ᤺ᤶᤒᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤂᤡᤏᤡ᤹ ᤂᤧᤱᤜᤠ᤹ ᤛᤠᤶᤍᤡᤱ ᤐᤡᤖᤧᤶᤛᤡᤶᤔᤧ᤹॥ ᤔᤧ᤺ᤴᤏᤣᤓᤃᤪ ᤂᤡᤏᤡ᤹ ᤏᤢ ᤂᤡᤏᤡ᤹ ᤁᤠ᤹ᤀᤡᤜᤠ᤹ᤀᤥᤀᤠᤱ ᤂᤧᤸᤗᤧ ᤗᤠᤃᤡ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤀᤡᤍᤠᤖᤥ॥ ᤁᤖ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤁᤧᤈᤥᤃᤢᤶᤏᤣᤓᤃᤪ ᤂᤡᤏᤡ᤹ ᤀᤠᤵᤋᤡᤰᤛᤠᤒᤠ ᤁᤧᤶᤒᤥ᤺ᤰᤂᤡᤴ᤹॥

᥇᥇ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤛᤶᤎᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤀᤔᤷᤕᤠᤜ᤺ᤴ ᤛᤢᤜᤠᤱᤕᤢᤰᤐᤠ ᤘᤠ᤹॥ ᤜᤠᤱᤈᤢᤶᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤢᤍᤠᤒᤠ ᤌᤠ᤺ᤰᤗᤠᤶᤗᤥᤒᤠ ᤀᤡᤛ᤻ᤔᤠᤀᤣᤗᤖᤧ ᤁᤢᤛ᤻ᤛᤠ ᤈᤒᤍᤡᤕᤠᤜ᤺ᤴ ᤂᤡᤏᤡ᤹ ᤌᤢᤱᤎᤥ ᤛᤢᤜᤠᤱᤕᤢᤰᤐᤠ ᤘᤠ᤹॥ ᤗᤧᤒᤡᤜᤠ᤹ ᤆᤠᤜᤡ᤺ᤴ ᤂᤡᤏᤡ᤹ ᤋᤃᤡ ᤛᤢᤜᤠᤱᤕᤢᤰᤐᤠ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤔᤧᤈᤥᤰ॥ ᤁᤧᤎᤢᤶᤒᤠ ᤏᤢ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤐᤥ᤺ᤰᤂᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤴ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ ᤛᤥᤖᤡᤰ ᤘᤠ᤹ᤖᤖᤥ॥”

ᤕᤜᤥᤛᤠᤐᤠᤋᤖᤧ ᤔᤥᤀᤠᤒᤧᤴ ᤏᤢ ᤀᤶᤔᤥᤏᤧᤴ ᤌᤱᤅᤥ ᤏᤠ᤺ᤴᤍᤢᤛᤡ

᥈᥆

ᤁᤢᤓᤠ ᤕᤧᤶ ᤀᤣᤃᤠᤱ ᤔᤥᤀᤠᤒᤡ. ᤀᤶᤔᤥᤏᤡ ᤜᤧᤰᤁᤩᤠᤱ ᤁᤢᤓᤠ ᤔᤡᤏᤢᤀᤡᤜᤠ᤹ᤏᤢ ᤔᤧᤓᤢᤱᤛᤡᤱᤅᤠᤱ ᤕᤜᤥᤛᤠᤐᤠᤋᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤔᤧᤓᤧᤖᤧ॥

᥈ ᤕᤖᤡᤰ ᤌᤰᤛᤢᤒᤠ ᤛᤢᤶᤜᤠ᤹ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱ ᤏᤠᤎᤠ᤺ᤶᤒᤡ ᤀᤣᤍᤥᤔᤗᤠᤶa ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤔᤧᤓᤧᤴᤗ ᤔᤧᤒᤳ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤛᤣᤛᤥᤏ-ᤋᤠᤔᤠᤖ (ᤀᤣᤏ-ᤃᤍᤡ) ᤔᤧᤃᤧᤖᤧ ᤔᤧᤈᤢᤖᤧᤀᤠᤱ ᤔᤧᤘᤠ᤹ ᤑᤠ᤹ᤀᤠᤱ ᤁᤢᤓᤠ ᤔᤏᤠᤜᤠ᤹ ᤔᤧᤍᤩᤧᤀᤠᤱ ᤕᤜᤥᤛᤠᤐᤠᤋᤧᤴ ᤔᤧᤔᤧᤳᤋᤢ॥

᥉ ᤁᤶᤓᤍᤠᤱᤒᤠ ᤁᤧᤛᤠᤰᤐᤠ ᤀᤡᤱᤄᤱ ᤂᤧᤵᤛᤢᤀᤠᤱ ᤕᤜᤥᤛᤠᤐᤠᤋᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤥ᤺ᤵᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤋᤢ॥ ᤂᤢᤏᤧ᤹ ᤕᤜᤢᤍᤠᤀᤥ ᤁᤧᤖᤧᤰ ᤋ᤺ᤰᤏᤧᤳ ᤕᤢᤱᤔᤠᤖᤧ ᤗᤠᤃᤡ ᤀᤢᤘᤠ ᤆᤥᤃᤢ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤓᤠ᤹ ᤏᤠ᤺ᤰᤔᤠᤖᤧ ᤗᤠᤃᤡ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤈᤢᤵᤛᤧ॥ ᤂᤢᤏᤧ᤹ ᤛᤢᤈᤠ ᤏᤠ᤺ᤰᤔᤠᤖᤧ ᤗᤠᤃᤡ ᤗᤠᤈᤣ᤹ᤀᤥᤒᤠ ᤕᤧᤰᤕᤰ ᤌᤰᤔᤠᤗᤠᤶ ᤂᤧᤱᤜᤠ᤹ ᤔᤧᤍᤩᤧ॥

᥋ ᤕᤜᤢᤍᤠ ᤏᤢ ᤕᤖᤢᤛᤗᤧᤔᤒᤠ ᤆᤢᤶᤗᤢᤱᤅᤡᤸᤗᤧ ᤁᤢᤃᤍᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤁᤢᤛᤱ ᤗᤰᤂᤢᤶ ᤋᤃᤡ ᤕᤧᤶᤛᤡᤱᤅᤠᤱ

᥌ ᤕᤜᤥᤛᤠᤐᤠᤋᤖᤧ ᤐᤠ᤺ᤳᤋᤢ-

“ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣ ᤀᤠᤍᤠᤱᤒᤠᤀᤣ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤏᤧ ᤔᤧ᤺ᤶᤒᤡ᥅ ᤀᤠᤍᤠᤱᤒᤠᤖᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶᤜᤠ᤹ᤀᤥ ᤕᤢᤰ ᤁᤧᤈᤥᤃᤢ᤹॥ ᤀᤠᤍᤠᤱᤒᤠᤖᤧᤀᤣ ᤁᤧᤜᤢᤰᤁᤥ ᤔᤢᤰᤛᤠᤶ ᤏᤢ ᤔᤢᤰ ᤁᤧᤃᤳᤋᤢ᤹॥ ᤀᤠᤍᤠᤱᤒᤠᤏᤢ ᤌᤰᤔᤠ ᤁᤧᤛᤢᤰᤐᤠ ᤜᤠ᤺ᤳᤋᤠᤱ ᤜᤥᤵ॥

᥍ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣ ᤀᤠᤍᤠᤱᤒᤠᤖᤧᤀᤣ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤣᤛᤢᤛᤡ ᤜᤧᤰᤁᤩᤠᤱ ᤁᤧᤴᤍᤣ᤺ᤱᤒᤠ ᤀᤒᤪᤠᤜᤠᤔᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤁᤴ ᤗᤠᤈᤣ᤺ᤴ ᤁᤧᤒᤡᤖᤢᤛᤡᤒᤠ ᤔᤣ᤺ᤴᤏᤠᤱᤒᤡ᥅

᥎ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤵᤔᤥ ᤔᤧᤕᤢᤱᤗ ᤔᤧᤘᤠ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤔᤡᤱᤅᤡᤸᤗᤧ ᤗᤠᤃᤡ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤁᤧᤛᤣᤛᤣᤍᤧᤴ ᤌᤡᤰ ᤔᤧᤈᤥᤃᤢᤀᤠᤱ ᤏᤧᤖᤥ.

᥏ ‘ᤁᤧᤛᤠᤰᤐᤠ ᤋᤢᤰᤂᤣ ᤀᤠᤏᤡᤃᤧ ᤛᤶᤎᤠᤱ ᤐᤥ᤺ᤱᤍᤠᤏᤣᤓᤃᤪ. ᤀᤡᤃᤪ ᤂᤠᤛᤧᤴᤗᤧ ᤋᤠᤓᤣ᤺ᤴ ᤁᤡᤃᤪ ᤔᤠᤱᤍᤢᤰᤔᤠ ᤋᤠᤏᤣᤓᤃᤪ. ᤛᤠᤰᤘᤠ᤺ᤴ ᤐᤥ᤺ᤰᤏᤣᤓᤃᤪ. ᤀᤠᤍᤠᤱᤒᤠᤖᤧ ᤁᤧᤔᤡᤱ ᤁᤧᤘᤠ᤹ᤒᤠ ᤁᤴ ᤔᤠᤱᤜᤡᤶᤔᤧᤸᤗᤧ ᤁᤢᤍᤃᤡ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤕᤧᤶᤔᤠᤍᤡᤃᤧᤖᤥ॥ ᤂᤶᤓᤩᤠᤱ ᤀᤠᤏᤡᤃᤧ ᤁᤧᤛᤠᤰᤐᤠ ᤋᤢᤰᤂᤣᤀᤥ ᤀᤠᤍᤠᤱᤒᤠ ᤐᤣᤗᤡ ᤑᤠᤰᤁᤠᤛᤡᤃᤧ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤐᤣᤗᤡ᤺ᤴ ᤁᤧᤄᤧᤵᤛᤢᤀᤠᤱ ᤀᤠᤏᤡᤃᤧ ᤀᤠᤃ᤻ᤛᤧ᤺ᤵ॥’

᥇᥆ “ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤎᤠᤅᤧᤸᤗᤧ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤀᤶᤔᤥᤏᤡ ᤏᤢ ᤔᤥᤀᤠᤒᤡᤜᤠ᤹ ᤜᤧᤰᤁᤩᤠᤱ ᤛᤣᤀᤡᤖ ᤁᤥ᤺ᤰᤔᤠ ᤑᤠᤱᤈᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤗᤠ᤺ᤵᤔᤠ ᤁᤧᤶᤓᤠ᤺ᤰᤋᤢᤛᤡᤴᤏᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤁᤸᤗᤧ ᤆᤥᤃᤢᤸᤗᤧᤀᤣ ᤂᤧᤱᤜᤠ᤹ ᤘᤣ᤹ ᤗᤠᤶᤒᤠ ᤔᤧᤜᤡᤛᤡᤱᤅᤠᤱ ᤁᤵᤔᤥ ᤔᤧᤓᤧᤖᤧᤀᤠᤱ ᤔᤧᤘᤠ᤹॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤶᤔᤥᤏᤡ ᤏᤢ ᤔᤥᤀᤠᤒᤡᤜᤠ᤹ ᤜᤧᤰᤁᤩᤠᤱ ᤛᤣᤀᤡᤖ ᤁᤥ᤺ᤰᤔᤠ ᤑᤠᤱᤈᤱᤒᤠ ᤔᤏᤠᤜᤠ᤹ ᤔᤧᤶᤔᤧᤰᤂᤢᤛᤡᤴ॥

᥇᥇ ᤁᤖ ᤀᤠᤸᤗ ᤀᤥᤔᤧᤳᤋᤧ᤹. ᤁᤴ ᤔᤏᤠᤜᤠ᤹ᤖᤧ ᤀᤠᤏᤡᤃᤧᤏᤢ ᤀᤠᤰᤋᤱᤒᤠ ᤁᤢᤗᤧᤰᤘᤠ ᤔᤧᤏᤢ᤺ᤰᤋᤢᤖ ᤔᤧᤘᤠ᤹॥ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤗᤰᤂᤥᤔᤠ ᤀᤠᤃ᤻ᤒᤧᤖᤧᤒᤠ ᤗᤠᤈᤣ᤹ᤀᤥᤗᤠᤶ ᤀᤠᤏᤡᤃᤧ ᤏᤠ᤺ᤳᤇᤧᤍᤣᤛᤧ ᤂᤧᤱᤜᤠ᤹ ᤔᤧᤓᤧᤴᤗ ᤔᤧᤒᤳ॥

᥇᥈ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤂᤠᤛᤧᤴ ᤁᤧᤴᤈᤥᤃᤢᤛᤡᤴᤒᤡ᥅ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤗᤠᤈᤣ᤺ᤴ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤁᤧᤓᤧᤶᤒᤠᤖ ᤁᤧᤒᤵᤐᤠ ᤁᤴ ᤕᤖᤡᤰ ᤌᤰᤛᤢᤒᤠ ᤛᤢᤶᤜᤠ᤹ᤏᤢ ᤌᤰᤔᤠ ᤀᤠᤏᤡᤃᤧ ᤔᤢᤰᤛᤠᤶ ᤌᤧᤔᤠᤀᤠᤱ ᤔᤧᤃᤳᤋᤢᤶᤒᤧᤴ॥ ᤀᤠᤏᤡᤃᤧ ᤌᤣ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤂᤧᤴ ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴ. ᤁᤖ ᤀᤠᤏᤡᤃᤧ ᤔᤡᤰᤁᤧᤸᤗᤧ ᤀᤠᤍᤠᤱᤒᤠ ᤀᤥᤔᤧᤳᤋᤠᤛᤡᤃᤧ᤹॥”

᥇᥉ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤏᤢ ᤂᤢᤴᤇᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ᤀᤠᤱ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤕᤧᤒᤧ॥

᥇᥊ ᤂᤧᤒᤩᤠᤱ ᤛᤱᤈᤢᤶᤓᤥ ᤁᤧᤕᤧᤵᤐᤠ ᤀᤠᤛᤠᤐᤖᤧ ᤁᤢᤎᤠ᤺ᤰᤁᤥᤒᤠ ᤗᤳᤇᤠ ᤗᤧᤒᤡ ᤕᤜᤠᤛᤣᤗᤖᤧᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤌᤠᤛᤡᤱ ᤕᤧ॥ ᤂᤢᤏᤧ᤹ ᤔᤳᤋᤏᤩᤠᤜᤖᤧ ᤁᤢᤎᤠ᤺ᤰᤔᤧᤴᤇᤠ᤹. ᤕᤜᤡᤀᤣᤗᤖᤧ ᤁᤢᤒᤧᤴᤔᤧᤴᤇᤠ᤹. ᤒᤏᤠᤕᤠᤜᤖᤧ ᤁᤢᤶᤔᤧᤴᤇᤠ᤹ ᤜᤧᤰᤁᤩᤠᤱ ᤈᤁᤖᤡᤕᤠᤖᤧ ᤁᤢᤛ᤻ᤛᤠ ᤘᤕᤧ॥

᥇᥋ ᤂᤢᤏᤧ᤹ ᤐᤠ᤺ᤳᤋᤢ. “ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤕᤰᤕᤢᤱᤒᤠᤛᤣ ᤜᤧᤰᤁᤩᤠᤱ ᤕᤜᤥᤛᤠᤐᤠᤋ ᤜᤠᤱᤅᤣ ᤂᤧᤵᤛᤠᤶᤔᤧ᤹ᤀᤥ. ᤀᤠᤍᤠᤱᤒᤠᤛᤡ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤁᤧᤔᤧᤳᤋᤡᤖᤥ- ‘ᤔᤧᤃᤡᤛᤠᤶᤔᤧᤴᤏᤧ᤹. ᤁᤴ ᤕᤖᤡᤰ ᤌᤰᤛᤢᤒᤠ ᤛᤢᤶᤜᤠ᤹ᤏᤢ ᤂᤡᤏᤡ᤹ ᤕᤱᤔᤠ ᤔᤧᤛᤩᤧᤶᤔᤧᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤋᤧᤴᤎᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥ ᤘᤠ᤹. ᤂᤡᤏᤡ᤹ ᤜᤢᤰᤁᤥ ᤔᤧ᤺ᤴ॥

᥇᥌ ᤋᤠ᤺ᤴᤍᤡᤰ ᤂᤧᤱᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤗ᤺ᤴᤍᤧᤶᤔᤧ᤹॥ ᤂᤧᤱᤜᤠ᤹ ᤈᤡᤈᤒᤠ ᤌᤠᤶᤔᤠᤱᤒᤠ ᤗᤠᤶᤔᤥ ᤔᤧᤒᤥ᤺ᤱᤅᤠᤱ ᤔᤧᤎᤠᤱ॥ ᤂᤡᤏᤡ᤹ ᤂᤧᤱᤜᤠ᤹ ᤕᤖᤢᤀᤣᤗᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤧᤏᤧᤒᤠ ᤘᤜ᤺ᤱᤅᤡᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤁᤧᤍᤢᤔᤢᤶᤛᤡᤶ᤹॥

᥇᥍ ᤁᤴ ᤌᤱᤅᤡᤴ ᤂᤡᤏᤡ᤹ ᤌᤰᤔᤠ ᤔᤧᤒᤥ᤺ᤱᤏᤧᤴ॥ ᤐᤧᤴᤒᤧᤴ ᤌᤧ᤺ᤰᤐᤧᤳ ᤐᤧᤴᤏᤠᤛᤡᤶᤔᤧ᤹ᤀᤠᤱ ᤜᤠᤱᤄᤠᤶᤔᤧ᤹ᤀᤠᤱ ᤕᤧᤒᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤠᤱᤃᤧᤛᤧ᤺ᤵᤋᤡᤒᤠ ᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤏᤡᤔᤠ ᤁᤧᤄᤥᤛᤢᤶ᤹॥ ᤔᤧᤃᤡᤛᤧᤶᤔᤡᤴᤏᤧ᤹ᤀᤠᤱ ᤂᤡᤏᤡ᤹ ᤕᤱᤔᤠᤀᤠᤱ ᤔᤧᤃᤧᤖᤧᤶᤔᤡᤴᤏᤧ᤹॥ ᤋᤠ᤺ᤴᤍᤡᤰ ᤂᤧᤱᤜᤠ᤹ᤏᤢ ᤌᤰᤛᤧ ᤂᤡᤏᤡ᤹ ᤗ᤺ᤴᤍᤧᤶ ᤑᤧᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ ᤗᤧᤵᤔᤠᤱ ᤘᤠ᤹॥’”

᥇᥎ ᤕᤜᤥᤛᤠᤐᤠᤋᤧᤴ ᤂᤠᤶᤒᤠᤱᤅᤥ ᤛᤠᤒᤴ ᤜᤒᤳ ᤑᤴᤇᤡᤱ. ᤜᤧᤰᤁᤩᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤛᤠᤒᤴ ᤜᤒᤳ ᤔᤧᤓᤴᤇᤡᤱ॥

᥇᥏ ᤂᤧᤒᤩᤠᤱ ᤁᤜᤠᤋ ᤏᤢ ᤁᤥᤖᤜ ᤌᤠ᤺ᤰᤁᤥᤒᤠ ᤁᤢᤓᤠ ᤗᤧᤒᤡᤜᤠ᤹ ᤔᤧᤕᤧᤶᤛᤡᤱ ᤜᤧᤰᤁᤩᤠᤱ ᤕᤶᤒᤠ ᤀᤡᤰᤗᤠᤀᤥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢ॥

᥈᥆ ᤂᤧᤒᤩᤠᤱ ᤂᤧᤱᤜᤠ᤹ ᤋᤠᤏᤠᤶ ᤀᤠᤴᤍᤣ᤺ᤴ ᤔᤧᤒᤥᤃᤧᤀᤠᤱ ᤋᤁᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ ᤔᤧᤒᤣ॥ ᤂᤧᤱᤜᤠ᤹ ᤔᤧᤗ᤺ᤴᤍᤧ ᤔᤧᤒᤣ᤺ᤸᤗᤧ ᤕᤧᤶᤛᤡᤱᤅᤠᤱ ᤕᤜᤥᤛᤠᤐᤠᤋᤖᤧ ᤔᤧᤳᤋᤢᤛᤡ. “ᤕᤜᤢᤍᤠᤒᤠ ᤏᤢ ᤕᤖᤢᤛᤗᤧᤔᤒᤠ ᤕᤰᤕᤢᤱᤒᤠᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹᥄ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤀᤥ ᤂᤡᤏᤡ᤹ ᤌᤎᤵ ᤔᤧᤸᤗ᤹ᤀᤣ ᤐᤳᤇᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤁᤧᤍᤰᤋᤡ ᤁᤧᤓᤳᤇᤡ᤹॥ ᤂᤢᤏᤧ᤹ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤛᤠ᤺ᤴ ᤆᤥᤃᤧᤶᤛᤡᤶᤔᤧ᤹. ᤂᤶᤓᤩᤠᤱ ᤂᤡᤏᤡ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤰᤂᤡᤖᤥ॥”

᥈᥇ ᤔᤏᤠᤜᤠ᤹ᤏᤢ ᤐᤠ᤺ᤴ ᤔᤧᤜᤢᤵᤋᤢᤀᤠᤱ ᤂᤢᤏᤧ᤹ ᤁᤢᤓᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ ᤛᤠᤶᤔᤧᤵᤔᤠ ᤏᤢ ᤂᤢᤏᤧ᤹ ᤁᤢᤛᤣᤛᤣᤃᤧᤴ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤸᤗᤧ ᤁᤢᤏᤠᤖᤠ ᤑᤥᤔᤠᤖᤧ ᤗᤠᤃᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤐᤣ᤺ᤰᤔᤠᤀᤠᤱ ᤛᤠᤶᤗᤥᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤛᤠᤶᤔᤧᤗᤥᤖᤧᤖᤥ-

“ᤕᤜᤘᤣ ᤍᤠᤱᤒᤧᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ

ᤁᤢᤔᤡ᤺ᤶᤈᤡᤴ ᤛᤍᤠᤍᤡᤱ ᤘᤠ᤹ᤖᤥ॥”

᥈᥈ ᤂᤧᤱᤜᤠ᤹ᤖᤧ ᤕᤶᤒᤠ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤏᤢᤔᤧ᤺ᤴᤏᤧ ᤕᤜᤢᤍᤠ᤺ᤴᤏᤢ ᤌᤱ ᤆᤥ᤺ᤰᤛᤧ ᤁᤧᤓᤧᤶᤒᤠ ᤀᤶᤔᤥᤏᤡ. ᤔᤥᤀᤠᤒᤡ ᤏᤢ ᤛᤣᤀᤡᤖᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤘᤣ᤹ᤜᤠ᤹ᤖᤧ ᤛᤠᤵᤑ ᤔᤧᤓᤳᤋᤢᤛᤡᤖ ᤕᤠ᤺ᤴᤍᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤖᤡᤔᤧᤍᤩᤧ॥

᥈᥉ ᤛᤣᤀᤡᤖ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤗᤠᤶ ᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤂᤧᤱᤜᤠ᤹ ᤕᤢᤔᤪᤧᤰ ᤋᤣᤔᤠᤛᤡ ᤏᤢ ᤔᤧᤱᤔᤠᤛᤡᤖᤧ ᤗᤠᤃᤡ ᤀᤶᤔᤥᤏᤡ ᤏᤢ ᤔᤥᤀᤠᤒᤡᤜᤠ᤹ ᤔᤧᤒᤥᤃᤧ॥ ᤀᤠᤸᤗ ᤂᤧᤱᤜᤠ᤹ᤖᤧ ᤛᤣᤀᤡᤖ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤗᤠᤶ ᤁᤧᤓᤧᤶᤒᤠ ᤔᤏᤠᤜᤠ᤹ ᤔᤧᤔᤧᤰᤂᤢ ᤔᤧᤛᤢᤖᤢᤛᤡ. ᤂᤧᤒᤩᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤗᤢᤶᤔᤥ ᤔᤧᤜᤡᤛᤡᤱᤅᤠᤱ ᤀᤡᤔᤧᤴᤏᤡ ᤂᤠᤔᤧᤴᤏᤡ ᤔᤧᤛᤧᤳᤇᤡᤱ॥

᥈᥊ ᤕᤜᤢᤍᤠᤒᤠ ᤔᤏᤠᤜᤠ᤹ ᤗᤢᤱᤄᤪᤧ᤺ᤰ ᤕᤠᤰᤂᤪᤧ᤺ᤰ ᤁᤧᤏᤧᤒᤠ ᤆᤴᤈᤶᤒᤠᤍᤧᤴᤏᤥ ᤔᤧᤃᤧᤖᤧᤀᤠᤱ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤏᤡᤱᤔᤡ ᤌᤰᤛᤢᤒᤠ ᤛᤢᤶᤜᤠ᤹ ᤀᤥᤔᤧᤔᤧᤳᤋᤢᤛᤡᤸᤗᤧ ᤂᤧᤵᤔᤥ ᤂᤧᤱᤜᤠ᤹ ᤔᤧᤛᤩᤧᤖᤢᤛᤡᤀᤠᤱ ᤂᤠᤶᤒᤠᤱᤅᤥ ᤔᤧᤏᤧᤛ᤻ᤛᤧ ᤔᤧᤃᤖᤧᤒᤠ ᤔᤧᤏᤡᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤗᤳᤌᤡᤰᤁᤠᤱ ᤁᤧᤄᤧᤳᤇᤡᤱᤒᤠ ᤜᤥ᤺ᤵᤋᤧ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤥᤛᤠᤐᤠᤋᤧᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤛᤠᤔᤠ ᤆᤡᤃᤰᤘᤠᤜᤠ᤹ ᤛᤢᤶᤛᤧ ᤔᤧᤕᤧ᤺ᤸᤗᤧ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤕᤖᤡᤰ ᤏᤡ᤺ᤵᤔᤧᤴᤍᤧᤳ ᤛᤠᤔᤠᤐᤢᤔᤠᤜᤠ᤹. ᤆᤠᤱᤘᤠ᤺ᤴᤜᤠ᤹ ᤏᤢ ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤐᤠ᤺ᤴᤜᤠ᤹ ᤋᤣ᤹ᤔᤠᤀᤣ ᤔᤧᤴᤇᤢᤰᤁᤣ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤛᤡ॥ ᤂᤧᤱᤜᤠ᤹ᤖᤧ ᤛᤢᤶᤕᤠ᤺ᤴ ᤌᤠᤖᤡᤰ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤔᤧᤓᤢᤰᤂᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤜᤠᤶᤓᤩᤠᤖᤡᤰ ᤕᤖᤡᤰ ᤕᤥᤖᤧ॥

᥈᥌ ᤗᤡᤕᤠ᤺ᤴᤒᤠ ᤕᤧᤴᤏᤥ ᤂᤧᤱᤜᤠ᤹ ᤒᤖᤠᤁᤠᤜᤒᤠ f ᤏᤧᤏᤧᤒᤠᤍᤧᤴᤏᤥ ᤔᤧᤈᤢᤵᤛᤧ॥ ᤂᤧᤱᤜᤠ᤹ᤖᤧ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤣ ᤂᤧᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤜᤠᤒᤠ ᤂᤧᤴᤏᤣ ᤏᤧᤖᤥ॥

᥈᥍ ᤂᤧᤴ ᤀᤣᤃᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤜᤥᤛᤠᤐᤠᤋᤖᤧ ᤋᤃᤡ ᤗᤠᤶᤗᤥᤛᤢᤛᤡᤀᤠᤱ ᤌᤱ ᤏᤠ᤺ᤶᤔᤠᤏᤢ ᤛᤥᤖᤡᤰ ᤔᤧᤛ᤺ᤳᤋᤧᤖ ᤕᤧᤰᤕᤰᤁᤥ ᤔᤧᤏᤢ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤔᤧᤏᤠ᤺ᤴᤍᤢᤛᤡᤖ ᤆᤥᤃᤢᤀᤠᤱ ᤘᤕᤧ॥

᥈᥎ ᤂᤧᤱᤜᤠ᤹ᤖᤧ ᤀᤴᤔᤣ. ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠ ᤔᤧᤔᤢᤰᤂᤢᤖ ᤜᤧᤰᤁᤩᤠᤱ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢᤖ ᤕᤖᤢᤛᤗᤧ᤺ᤶᤔᤥ ᤔᤧᤗᤠᤛᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤗᤠᤛᤧ॥

᥈᥏ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤀᤡᤛᤪᤠᤀᤡᤗᤒᤠ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥᤃᤢ ᤁᤧᤗ᤹ᤒᤠ ᤔᤧᤄᤧᤵᤛᤢᤀᤠᤱ ᤁᤧᤖᤧᤰ ᤗᤠᤈᤣ᤹ᤒᤠ ᤜᤠᤱᤈᤢᤶᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤧᤃᤡᤛᤧᤖᤥ॥

᥉᥆ ᤕᤜᤥᤛᤠᤐᤠᤋᤖᤧ ᤁᤢᤜᤠᤱᤈᤢᤶᤔᤥ ᤏᤢ᤹ᤔᤠᤍᤠᤔᤠ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤧᤖᤧᤰ ᤐᤡᤛᤠᤱ ᤏᤠ᤺ᤶᤛᤡᤱᤔᤠ ᤐᤡᤖᤢᤖᤥ॥

ᤕᤜᤥᤛᤠᤐᤠᤋᤖᤧ ᤁᤢᤜᤠᤱᤕᤢᤰᤁᤡᤸᤗᤧ ᤁᤢᤏᤢᤵᤔᤠ

(᥇ ᤜᤠᤱ ᥈᥈:᥊᥇-᥋᥆)

᥉᥇ ᤁᤶᤓᤗ᤹ᤖᤡᤰ ᤕᤜᤥᤛᤠᤐᤠᤋᤧᤸᤗᤧ ᤕᤜᤢᤍᤠᤀᤥ ᤜᤠᤱᤕᤢᤰ ᤆᤥᤃᤢ॥ ᤜᤠᤱᤕᤢᤰᤏᤠᤀᤥ ᤗᤠᤛᤧᤸᤗᤧ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤀᤈᤢᤒᤠ ᤘᤕᤧ. ᤂᤢᤏᤧ᤹ ᤛᤡᤸᤜᤡᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥉᥈ ᤕᤜᤥᤛᤠᤐᤠᤋᤧᤴ ᤁᤢᤶᤒᤠᤖᤧ ᤏᤠ᤺ᤳᤋᤢᤒᤠ ᤗᤠᤶᤔᤥ ᤗᤠᤱᤄᤣᤃᤧ. ᤜᤧᤰᤁᤩᤠᤱ ᤂᤧᤴ ᤗᤠᤶᤒᤠ ᤌᤡᤰᤏᤠᤜᤠᤱ ᤔᤧᤒᤣᤏᤧᤴ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤢᤏᤧ᤹ ᤆᤥᤃᤢ॥

᥉᥉ ᤁᤖ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤁᤧᤏᤧᤒᤠ ᤔᤠᤱᤎᤠ᤺ᤴᤜᤠ᤹ ᤂᤢᤏᤧ᤹ ᤔᤧᤄᤧᤳᤋᤢᤴ ᤔᤧᤍᤣᤛᤢᤴ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤰᤗᤢᤱᤔᤥᤗᤠᤶ ᤏᤡᤱᤘᤠ᤹ ᤔᤧᤶᤒᤡᤖᤢᤴ॥

᥉᥊ ᤕᤜᤥᤛᤠᤐᤠᤋᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤧ᤹ ᤜᤡᤴᤍᤥᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰᤁᤣ ᤜᤏᤠᤏᤡᤖᤧ ᤁᤢᤛ᤻ᤛᤠ ᤕᤣᤜᤢᤖᤧ ᤁᤢᤛᤠᤵᤔᤢ᤺ᤴᤎᤢᤶᤔᤥ ᤛᤠᤵᤋᤧᤀᤠᤱ ᤐᤳ॥ ᤂᤧᤱᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤔᤧᤃᤠᤶᤛᤢᤀᤠᤱ ᤐᤳ॥

᥉᥋ ᤕᤠᤱᤛᤡ ᤕᤜᤢᤍᤠᤒᤠ ᤜᤠᤱ ᤕᤜᤥᤛᤠᤐᤠᤋᤖᤧ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤁᤢᤀᤠᤵᤋᤡᤰᤁᤥ ᤁᤧᤎᤠᤒᤠ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤜᤈᤩᤠᤜ᤺ᤴᤏᤢ ᤛᤥ᤹ᤒᤢ ᤛᤢ᤺ᤵᤋᤢ॥

᥉᥌ ᤗᤧᤱᤜᤱ ᤆᤥ᤺ᤰᤔᤠᤖᤧ ᤗᤠᤃᤡ ᤘᤠᤗᤠᤎᤠᤜᤠ᤹ ᤆᤥ᤺ᤰᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤀᤜᤈᤩᤠᤜ᤺ᤴᤏᤢ ᤁᤠ᤹ᤀᤡ ᤜᤢᤵᤋᤢ॥ ᤁᤴ ᤘᤠᤗᤠᤎᤠᤜᤠ᤹ ᤀᤣᤛᤩᤥᤏ-ᤃᤣᤒᤣᤖ ᤘᤠᤃᤵᤂᤣ᤺ᤱᤅᤥ ᤔᤧᤈᤥᤃᤢ ᤔᤧᤛᤢᤖᤢᤛᤡᤀᤠᤱ.

᥉᥍ ᤔᤠᤖᤣᤛᤠᤒᤠ ᤍᤥᤍᤠᤒᤠᤜᤢᤖᤧ ᤁᤢᤛ᤻ᤛᤠ ᤀᤣᤗᤡᤀᤣᤈᤖᤗᤧ ᤕᤜᤥᤛᤠᤐᤠᤋᤖᤧ ᤁᤢᤍᤰᤗᤧᤱᤘᤠᤀᤥ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢ. “ᤀᤠᤍᤠᤱᤒᤠᤖᤧ ᤀᤜᤈᤩᤠᤜ᤺ᤴᤏᤢ ᤛᤥ᤹ᤒᤢ ᤁᤧᤛᤢ᤺ᤵᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤔᤧᤱᤃᤵᤔᤏᤠᤒᤠ ᤆᤥᤃᤢ᤹॥” ᤜᤧᤰᤁᤩᤠᤱ ᤂᤧᤴ ᤘᤠᤗᤠᤎᤠᤜᤠ᤹ ᤔᤧᤕᤖᤧ ᤔᤧᤒᤣᤀᤠᤱ ᤗᤧᤱᤜᤱ ᤆᤥ᤺ᤰᤔᤠ ᤗᤠᤶ ᤔᤧᤒᤥ᤺ᤰᤂᤧᤴᤗᤥ॥

a 

᥈᥆:᥈ ᤁᤢᤓᤠ ᤛᤠᤶᤕᤥ ᤛᤠᤵᤗᤠᤌ᤺ᤱᤔᤥ “ᤀᤖᤠᤔ” ᤐᤳ॥

f 

᥈᥆:᥈᥌ ᤒᤖᤠᤁᤠᤜ. ᤁᤸᤗᤣ ᤁᤢᤒᤣ᤺ᤴ ᤏᤠᤖᤠᤑᤥᤔᤠ ᤏᤢ ᤏᤢᤃᤧᤴ ᤐᤡᤔᤠ॥

᥈᥇

ᤂᤧᤴ ᤀᤣᤃᤠᤱ ᤕᤜᤥᤛᤠᤐᤠᤋᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤜᤥᤖᤠᤔᤧᤴ ᤜᤠᤱ ᤐᤥ᤺ᤰᤂᤧ॥

᥈ ᤕᤜᤥᤖᤠᤔᤖᤧ ᤁᤢᤴᤛᤠ᤹ᤜᤠ᤹ ᤀᤈᤷᤕᤠᤜ. ᤕᤜᤡᤀᤣᤗ. ᤈᤁᤖᤡᤕᤠ. ᤀᤈᤷᤕᤠᤜ. ᤔᤡᤂᤠᤀᤣᤗ ᤏᤢ ᤛᤐᤋᤩᤠᤜ ᤔᤧᤘᤕᤧ॥ ᤁᤴᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤒᤠa ᤜᤠᤱ ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤔᤧᤘᤕᤧ॥

᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤂᤧᤱᤜᤠ᤹ ᤛᤠᤶᤔᤩᤠᤱ. ᤕᤢᤵᤐᤠ ᤜᤧᤰᤁᤩᤠᤱ ᤁᤢᤔᤧᤴ ᤁᤧᤄᤡ᤺ᤰᤐᤠ ᤛᤠᤔᤠᤜᤠ᤹ ᤏᤢ ᤕᤜᤢᤍᤠᤀᤥ ᤋᤠᤵᤌᤣᤰ ᤕᤠᤶᤎᤣᤰᤐᤠ ᤕᤧᤰᤕᤰᤜᤠ᤹ᤀᤠᤱ ᤐᤡᤖᤢᤛᤡ॥ ᤁᤖ ᤜᤠᤱᤈᤢᤶᤔᤡᤴ ᤆᤠᤜᤡ᤺ᤴ ᤂᤢᤏᤧ᤹ ᤕᤜᤥᤖᤠᤔᤧᤴ ᤐᤡᤖᤢ. ᤌᤣᤀᤠᤱᤓᤧᤸᤗᤧ ᤂᤧᤴ ᤋᤢᤶᤒᤠ ᤘᤕᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤖᤠᤔ

(᥈ ᤜᤠᤱ ᥎:᥇᥍-᥈᥊)

᥊ ᤕᤜᤥᤖᤠᤔᤧᤴ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤜᤠᤱᤕᤢᤰᤏᤠᤀᤥ ᤕᤢᤅᤧᤸᤗᤧ ᤂᤢᤏᤧ᤹ ᤁᤧᤖᤧᤰ ᤁᤢᤴᤛᤠ᤹ᤛᤡ ᤏᤢ ᤀᤡᤛᤪᤠᤀᤡᤗᤒᤠ ᤁᤢᤓᤠ ᤛᤢᤜᤠᤱᤕᤢᤰᤐᤠᤜᤠ᤹ᤀᤠᤱ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤩᤧᤖᤢᤛᤡ॥

᥋ ᤂᤢᤏᤧ᤹ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤕᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥌ ᤀᤠᤜᤠᤒᤖᤧ ᤁᤢᤜᤡᤶᤛᤕᤱ ᤜᤧᤰᤁᤣ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤥ ᤗᤠᤱᤄᤣᤃᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤜᤠᤒᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤰᤂᤢᤀᤠᤱ ᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤣ᤺ᤶᤒᤠ ᤆᤥᤃᤧ ᤂᤧᤸᤗᤧ ᤜᤠᤒᤠ ᤂᤧᤴ ᤆᤥᤃᤢ॥

᥍ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤜᤠ᤹ ᤔᤧᤱᤔᤠᤛᤡ ᤏᤡᤱᤘᤠ᤹ ᤔᤧᤈᤥᤃᤢᤴ. ᤂᤢᤏᤧ᤹ ᤍᤠᤀᤢᤍᤧᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱ ᤁᤧᤍᤡ᤺ᤵᤐᤠᤀᤠᤱ ᤁᤧᤕᤢᤱᤒᤠ ᤛᤣᤔᤡ ᤜᤠ᤺ᤶᤔᤠ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧ॥

᥎ ᤕᤜᤥᤖᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤀᤣᤍᤥᤔᤡᤜᤠ᤹ ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤜᤠᤱᤎᤡᤰ ᤔᤧᤓᤥ᤺ᤰᤂᤢ॥

᥏ ᤁᤸᤗᤧᤆᤥᤃᤢᤸᤗᤧ ᤕᤜᤥᤖᤠᤔᤧᤴ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤀᤴᤗᤠᤎᤠᤜᤠ᤹ᤏᤢ ᤛᤥᤖᤡᤰ ᤀᤣᤍᤥᤔ ᤗᤧᤵᤔᤠᤱ ᤌᤠᤛᤡᤱ॥ ᤀᤣᤍᤥᤔᤡᤜᤠ᤹ᤖᤧ ᤂᤢᤏᤧ᤹ ᤏᤢ ᤁᤢᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤁᤡᤷᤃᤵ ᤔᤧᤃᤒᤢᤛᤡ. ᤁᤖ ᤂᤢᤏᤧ᤹ ᤐᤥᤃᤧᤀᤠᤱ ᤛᤧᤴᤍᤡᤰᤛᤠ ᤐᤡᤴᤍᤧᤄᤧᤖᤧ॥

᥇᥆ ᤀᤣᤍᤥᤔᤧᤴ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰᤁᤣ ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥

ᤀᤠᤶᤓᤠ ᤂᤧᤴ ᤕᤧᤶᤔᤥ ᤗᤡᤒ᤻ᤏᤠ᤺ᤸᤗᤧᤀᤠᤱ ᤐᤡᤑᤩᤢᤱ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤕᤜᤥᤖᤠᤔᤧᤸᤗᤧ ᤁᤢᤶᤒᤠ ᤁᤢᤴᤎᤧᤒᤠᤛᤡᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤧᤖᤢᤍᤣᤛᤢᤀᤠᤱ ᤘᤕᤧ॥

᥇᥇ ᤂᤢᤏᤧ᤹ ᤕᤜᤢᤍᤠᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤀᤥ ᤔᤠᤱᤎᤠ᤺ᤴᤜᤠ᤹ ᤆᤥᤃᤢ ᤂᤶᤓᤩᤠᤱ ᤂᤢᤏᤧ᤹ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤐᤠᤱᤄᤢᤛᤡᤀᤠᤱ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠᤏᤢ ᤁᤢᤍᤱᤒᤠ ᤆᤥᤃᤢᤛᤡᤀᤠᤱ ᤕᤜᤢᤍᤠ᤺ᤴ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤜᤡᤛᤢ॥

᥇᥈ ᤕᤜᤥᤖᤠᤔᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴ ᤗᤠᤶᤒᤠ ᤛᤠᤵᤐᤧ᤺ᤳᤋᤠ ᤌᤡᤰ ᤂᤥᤛᤢ॥ ᤂᤧᤵᤔᤥ ᤀᤰᤋᤱᤒᤠ ᤛᤠᤵᤋᤧᤀᤠᤱ ᤐᤳᤇᤧᤖᤥ-

“ᤀᤠᤍᤠᤱᤒᤠᤖᤧ ᤁᤧᤛᤢᤎᤧᤒᤠ ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤁᤧᤶᤒᤠ ᤕᤜᤥᤛᤠᤐᤠᤋ ᤏᤢ ᤕᤜᤢᤍᤠᤒᤠ ᤜᤠᤱ ᤀᤠᤛᤠ᤺ᤸᤗᤧ ᤏᤠ᤺ᤳᤋᤢᤒᤠ ᤗᤠᤶᤔᤡᤴ ᤂᤧᤏᤧ᤹ ᤁᤧᤴᤏᤠ᤺ᤳᤋᤢᤴ॥

᥇᥉ ᤁᤖ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ ᤏᤢ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤛᤡᤱ ᤂᤢᤴᤇᤡ᤹ ᤕᤧᤵᤗᤧᤰᤁᤥ ᤗᤠᤱᤃᤧᤄᤣᤃᤧᤀᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤁᤧᤒᤠᤱᤄᤢᤛᤡᤀᤠᤱ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠᤏᤢ ᤁᤢᤍᤱᤒᤠ ᤁᤧᤈᤥᤃᤢᤛᤡ॥ ᤂᤶᤓᤩᤠᤱ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤜᤡᤶᤛᤱᤅᤥᤒᤠ ᤐᤠᤛᤡᤱᤐᤠᤍᤠᤱ ᤂᤧᤏᤧ᤹ ᤀᤠᤵᤑᤣᤰ ᤁᤧᤴᤛᤠ᤹ᤛᤡ ᤁᤧᤛᤩᤧᤖᤢᤛᤡ॥ ᤂᤧᤱᤜᤠ᤹ ᤂᤧᤏᤧ᤹ᤏᤢ᤺ᤸᤗᤧ ᤁᤧᤏᤢ᤹ᤒᤠ ᤔᤧᤘᤕᤧ॥

᥇᥊ ᤂᤧᤱᤜᤠ᤹ ᤁᤧᤖᤧᤰ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤔᤏᤠᤜᤠ᤹. ᤂᤧᤏᤧ᤹ ᤁᤧᤛ᤻ᤛᤠᤜᤠ᤹. ᤂᤧᤏᤧ᤹ ᤁᤧᤔᤣ᤺ᤳᤜᤠ᤹ ᤏᤢ ᤁᤧᤖᤧᤰ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤂᤢᤶᤍᤡᤱ ᤋᤠ᤺ᤵᤔᤠ ᤏᤡᤱᤘᤠ᤹ ᤀᤡ᤺ᤳᤋᤢ᤹॥

᥇᥋ ᤂᤧᤏᤧ᤹ ᤀᤠᤒᤠᤅᤣ ᤆᤠᤜᤡ᤺ᤴ ᤔᤧᤴᤘᤣ᤺ᤵᤔᤏᤠᤒᤠ ᤛᤠᤵᤐᤥᤰ ᤜᤡᤍᤢ᤺ᤳ ᤋᤢᤰᤔᤠᤖᤧ ᤁᤧᤕᤠᤱ᤹. ᤜᤧᤰᤁᤩᤠᤱ ᤂᤧᤴ ᤋᤢᤰᤔᤧᤸᤗᤧ ᤆᤥᤃᤢᤸᤗᤧ ᤁᤧᤛᤠᤵᤐᤥ᤺ᤰ ᤁᤧᤜᤡᤍᤢ᤺ᤳᤜᤠ᤹ ᤏᤠ ᤆᤶᤒᤧᤳ ᤗ᤺ᤶᤓᤧᤴ॥’”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤖᤠᤔᤖᤧ ᤁᤢᤍᤰᤗᤧᤱᤘᤠᤀᤥ ᤁᤢᤛᤡᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤁᤧᤕᤢᤱᤒᤠ ᤐᤗᤡᤛ᤻ᤋᤡᤜᤠ᤹ ᤏᤢ ᤀᤖᤒᤡᤜᤠ᤹ ᤜᤢᤛᤢᤛᤡ ᤐᤰᤂᤢᤛᤡ॥

᥇᥍ ᤂᤧᤱᤜᤠ᤹ᤖᤧ ᤕᤜᤢᤍᤠ᤺ᤴ ᤔᤧᤓᤳᤋᤢᤀᤠᤱ ᤂᤧᤴ ᤏᤠ ᤛᤡᤃᤠᤱ ᤌᤧᤶᤒᤠ ᤔᤧᤗᤡᤛᤢ ᤔᤧᤍᤣ᤹ᤖᤢ॥ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤂᤧᤱᤜᤠ᤹ᤖᤧ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤔᤧᤕᤠᤱᤄᤢ. ᤕᤜᤥᤖᤠᤔᤖᤧ ᤁᤢᤛ᤻ᤛᤠᤜᤠ᤹ ᤏᤢ ᤁᤢᤔᤣ᤺ᤳᤜᤠ᤹ᤀᤠᤱ ᤔᤧᤍᤧᤶᤛᤢᤛᤡᤀᤠᤱ ᤔᤧᤍᤣ᤹ᤖᤢᤛᤡ॥ ᤂᤢᤏᤧ᤹ ᤁᤢᤛ᤻ᤛᤠ ᤑᤥ᤺ᤰᤘᤠ ᤀᤜᤈᤩᤠᤜ᤺ᤴᤗᤰ ᤕᤠ᤺ᤰᤋᤧ ᤘᤣ᤹ ᤀᤠᤳᤋᤡᤴ ᤁᤢᤛ᤻ᤛᤠᤜᤠ᤹ᤀᤠᤱ ᤔᤧᤴᤕᤠ᤺ᤰᤋᤧᤴ॥

᥇᥎ ᤁᤴᤜᤠ᤹ ᤁᤧᤖᤧᤰ ᤐᤥ᤺ᤰᤂᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤥᤖᤠᤔᤧᤴ ᤔᤧᤴᤘᤣ᤺ᤵᤔᤏᤠᤒᤠ ᤛᤠᤵᤐᤥᤰ ᤜᤡᤍᤢ᤺ᤳ ᤋᤢᤰᤔᤧᤸᤗᤧ ᤋᤖᤢᤖ ᤕᤠ᤺ᤴᤍᤢ॥

᥇᥏ ᤂᤧᤴ ᤋᤢᤰᤔᤧᤸᤗᤧ ᤁᤢᤓᤠ ᤕᤧᤶ ᤌᤠᤖᤡᤰ ᤋᤢᤰᤂᤣ ᤆᤠ᤺ᤳᤋᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤠ ᤋᤱᤒᤣ᤺ᤸᤗᤧ ᤁᤢᤏᤢᤵᤔᤥ ᤀᤠᤶᤓᤠ ᤂᤠᤴ ᤋᤢᤰᤔᤧᤸᤗᤧ ᤂᤢᤏᤧ᤹ ᤁᤢᤛᤠᤵᤐᤥ᤺ᤰ ᤁᤢᤜᤡᤍᤢ᤺ᤳᤜᤠ᤹ ᤆᤶᤒᤧᤳ ᤗ᤺ᤴᤍᤧᤓᤧᤖᤧ. ᤜᤧᤰᤁᤩᤠᤱ ᤛᤠ᤹ᤖᤡᤰ ᤋᤢᤰᤔᤧᤴ ᤌ᤺ᤳᤋᤢᤀᤠᤱ ᤂᤢᤏᤧ᤹ ᤛᤩᤧ॥ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤗᤠᤃᤡ ᤔᤧᤈᤥᤃᤢᤒᤠ ᤁᤢᤛᤡᤱ ᤂᤢᤏᤧ᤹ ᤁᤢᤔᤡᤱᤛᤥᤀᤥ ᤔᤡ ᤔᤧᤴᤜᤠ᤺ᤴᤍᤢᤴ॥

᥈᥆ ᤕᤜᤥᤖᤠᤔᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤕᤧᤳᤇᤡ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤛᤩᤧ᤺ᤸᤗᤧ ᤜᤠ᤺ᤳᤋᤠᤱ ᤔᤧᤖᤡᤱ ᤔᤧᤎᤰᤋᤧᤴ॥ ᤜᤧᤰᤁᤩᤠᤱ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤣᤈᤡᤰᤂᤢ. ᤁᤖ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ᤀᤥ ᤔᤧᤴᤏᤧᤛ᤻ᤛᤢᤴᤗᤥ॥

a 

᥈᥇:᥈ ᤀᤡᤛᤪᤠᤀᤡᤗ ᤑᤠ᤹ᤀᤡᤴ ᤕᤜᤢᤍᤠᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤜᤈᤩᤠᤜ

(᥈ ᤜᤠᤱ ᥎:᥈᥋-᥈᥏. ᥏:᥈᥇-᥈᥎)

᥈᥈

ᤕᤖᤢᤛᤗᤧ᤺ᤶᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤕᤜᤥᤖᤠᤔᤖᤧ ᤁᤢᤗᤧᤰᤘᤠ ᤂᤢᤏᤧ᤹ ᤁᤢᤛ᤻ᤛᤠ ᤑᤥ᤺ᤰᤘᤠᤒᤠ ᤀᤜᤈᤩᤠᤜ᤺ᤴ ᤜᤠᤱ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤌᤱᤅᤥ ᤀᤖᤒᤡᤜᤠ᤹ᤏᤢ ᤁᤧᤍᤱᤒᤠᤀᤠᤱ ᤏᤠᤵᤔᤠ ᤜᤡᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤧ᤹ ᤁᤧᤖᤧᤰ ᤕᤶᤒᤠ ᤁᤢᤛ᤻ᤛᤠᤜᤠ᤹ ᤔᤧᤛᤩᤧᤖᤢᤛᤡᤀᤠᤱ ᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤕᤜᤥᤖᤠᤔᤖᤧ ᤁᤢᤛ᤻ᤛᤠ ᤀᤜᤈᤩᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ॥

᥈ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤏᤧᤳᤇᤡa ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤌᤡᤰ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤀᤋᤗᤩᤠᤜ ᤘᤕᤧ॥ ᤂᤢᤏᤧ᤹ ᤁᤢᤶᤔᤠ ᤀᤥᤔᤪᤡᤖᤧ ᤁᤢᤶᤔᤧᤴᤇᤠ᤹ᤔᤠ ᤘᤕᤧ॥

᥉ ᤀᤜᤈᤩᤠᤜ᤺ᤴᤏᤠᤱ ᤀᤠᤜᤠᤒ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤅᤥᤒᤠ ᤕᤧᤵᤗᤧᤰᤁᤥ ᤗᤠᤱᤄᤣᤃᤧ. ᤌᤣᤀᤠᤱᤓᤧᤸᤗᤧ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤶᤔᤠᤖᤧ ᤂᤢᤏᤧ᤹ ᤀᤠ᤺ᤴᤇᤡᤱᤔᤠ ᤐᤡᤖᤢ॥

᥊ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤘᤕᤧ ᤂᤢᤏᤧ᤹ᤀᤠᤱ ᤀᤠᤶᤓᤠ ᤂᤧᤴ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤶᤒᤠ ᤔᤠᤛᤡᤱᤅᤠᤱ ᤀᤣᤃᤠᤱ ᤂᤧᤱᤜᤠ᤹ ᤂᤢᤏᤧ᤹ ᤑᤧᤰᤁᤧᤗᤠ᤺ᤶᤒᤠ ᤛᤢᤈᤠᤛᤠᤒᤠ ᤔᤧᤒᤥ᤺ᤰᤂᤧ॥

᥋ ᤖᤠᤔᤥᤋ-ᤃᤡᤗᤠᤍᤀᤥ ᤀᤖᤠᤔᤒᤠ ᤜᤠᤱ ᤜᤈᤠᤀᤣᤗᤖᤧ ᤁᤢᤍᤰᤗᤧᤱᤘᤠᤀᤥ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤒᤖᤧ ᤁᤢᤛ᤻ᤛᤠ ᤕᤥᤖᤠᤔᤧᤴᤏᤢ ᤋᤣ᤺ᤱ ᤆᤥ᤺ᤰᤛᤡᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡ॥ ᤀᤠᤖᤠᤔᤡᤜᤠ᤹ᤖᤧ ᤕᤥᤖᤠᤔᤧᤴ ᤔᤧᤄᤠ᤺ᤴᤍᤢ.

᥌ ᤜᤧᤰᤁᤩᤠᤱ ᤖᤠᤔᤥᤋᤀᤥ ᤀᤠᤖᤠᤔᤒᤠ ᤜᤈᤠᤀᤣᤗᤧᤴᤏᤢ ᤁᤧᤒᤥ᤺ᤱᤒᤠ ᤌᤱᤅᤥ ᤁᤠ᤺ᤴᤍᤧᤒᤠᤗᤠᤶ ᤘᤣ᤺ᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤡᤈᤖᤣᤗᤀᤥ ᤏᤢ᤺ᤰᤂᤧᤀᤠᤱ ᤐᤣ॥

ᤂᤧᤒᤩᤠᤱ ᤕᤜᤢᤍᤠᤒᤠ ᤜᤠᤱ ᤕᤜᤥᤖᤠᤔᤖᤧ ᤁᤢᤛ᤻ᤛᤠ ᤀᤜᤈᤩᤠᤜ᤺ᤴ ᤕᤥᤖᤠᤔᤧᤴ ᤋᤢᤶᤔᤠᤖᤧ ᤗᤠᤃᤡ ᤕᤡᤈᤖᤣᤗ ᤐᤣ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤠ᤺ᤴᤍᤧᤀᤠᤱ ᤏᤧᤛ᤻ᤛᤧ॥

᥍ ᤀᤜᤈᤩᤠᤜ᤺ᤸᤗᤧ ᤕᤥᤖᤠᤔᤧᤴ ᤋᤢᤔᤢᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤜᤈᤩᤠᤜ᤺ᤴ ᤀᤠᤃᤧᤖ ᤕᤠ᤺ᤴᤍᤢ॥ ᤀᤠᤶᤓᤠ ᤂᤧᤴ ᤋᤢᤔᤧᤛᤡᤒᤠ ᤕᤧᤶᤔᤥ ᤀᤜᤈᤩᤠᤜ᤺ᤴ ᤕᤥᤖᤠᤔᤧᤴᤏᤢ ᤛᤥᤖᤡᤰ ᤏᤡᤶᤛᤡᤖᤧ ᤁᤢᤛ᤻ᤛᤠ ᤕᤣᤜᤢ᤺ᤴ ᤋᤢᤶᤛᤧ ᤐᤣ॥ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤕᤣᤜᤢ᤺ᤴᤏᤣ ᤕᤢᤰᤋᤡᤱ ᤆᤥᤃᤢᤀᤠᤱ ᤘᤕᤧ॥

᥎ ᤕᤣᤜᤢ᤺ᤸᤗᤧ ᤀᤠᤜᤠᤒᤖᤧ ᤁᤢᤜᤡᤶᤛᤕᤱᤅᤥ ᤂᤠᤛᤧᤴ ᤆᤥ᤺ᤰᤔᤠ ᤂᤢᤶᤍᤡᤱ ᤋᤠᤖᤢᤸᤗᤧ ᤀᤜᤈᤩᤠᤜᤖᤧ ᤁᤢᤗᤠᤃᤡ ᤛᤧᤘᤠ ᤁᤧᤈᤥ᤺ᤰᤐᤠ ᤕᤜᤢᤍᤠᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤀᤜᤈᤩᤠᤜᤖᤧ ᤁᤢᤴᤏᤠᤰᤐᤠᤜᤠ᤹ ᤕᤣᤜᤢ᤺ᤸᤗᤧ ᤋᤢᤔᤢᤛᤡᤀᤠᤱ ᤛᤩᤧᤖᤢᤛᤡ॥

᥏ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤀᤜᤈᤩᤠᤜ᤺ᤴ ᤜᤰᤛᤢ. ᤜᤧᤰᤁᤩᤠᤱ ᤕᤣᤜᤢᤖᤧ ᤁᤢᤔᤏᤠᤜᤠ᤹ᤖᤧ ᤂᤢᤏᤧ᤹ ᤛᤠᤔᤖᤡᤕᤠ ᤗᤠᤈᤣ᤹ᤀᤥ ᤆᤡᤱᤛᤡᤱᤅᤠᤱ ᤕᤢᤅᤧᤸᤗᤧ ᤔᤧᤍᤢᤔᤢ॥ ᤂᤧᤱᤜᤠ᤹ᤖᤧ ᤀᤜᤈᤩᤠᤜ᤺ᤴ ᤕᤣᤜᤢᤀᤥ ᤔᤧᤕᤢᤖᤢᤀᤠᤱ ᤔᤧᤛᤩᤧᤖᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤗᤢᤵᤋᤢ. ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤀᤰᤂᤣ ᤔᤧᤒᤠ᤺ᤳᤋᤢ. “ᤂᤢᤏᤧ᤹ᤃ ᤁᤧᤖᤧᤰ ᤁᤢᤛᤡᤰᤗᤢᤱᤔᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤗᤥᤔᤠᤴ ᤁᤧᤃᤥ᤺ᤵᤐᤠ ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤘᤕᤧᤖᤥ॥” ᤂᤧᤴ ᤀᤣᤃᤠᤱ ᤜᤠᤱᤈᤢᤶᤔᤥ ᤀᤜᤈᤩᤠᤜᤖᤧ ᤁᤢᤜᤡᤶᤛᤕᤱᤅᤥ ᤀᤠᤳᤋᤡᤴᤏᤠᤱ ᤔᤢᤰᤁᤧᤃᤢᤒᤠ ᤔᤧᤒᤥ᤺ᤰᤂᤧᤴᤗᤥ॥

ᤀᤋᤗᤩᤠᤜ ᤏᤢ ᤕᤥᤀᤠᤛ

(᥈ ᤜᤠᤱ ᥇᥇:᥇-᥉)

᥇᥆ ᤀᤜᤈᤩᤠᤜᤖᤧ ᤁᤢᤶᤔᤠ ᤀᤋᤗᤩᤠᤜᤖᤧ ᤁᤢᤛ᤻ᤛᤠ᤺ᤴ ᤛᤩᤧᤒᤠ ᤏᤡᤛᤢᤀᤠᤱ ᤕᤜᤢᤍᤠᤒᤠ ᤜᤠᤱᤜᤡᤶᤛᤕᤱᤜᤠ᤹ ᤁᤧᤖᤧᤰ ᤔᤧᤱᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤗ᤺ᤴᤍᤧ॥

᥇᥇ ᤁᤖ ᤕᤜᤥᤖᤠᤔ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤕᤜᤥᤛᤣᤒᤠ᤺ᤸᤗᤧ ᤀᤜᤈᤩᤠᤜ᤺ᤸᤗᤧ ᤁᤢᤛ᤻ᤛᤠ ᤕᤥᤀᤠᤛᤧᤴ ᤛᤧᤵᤔᤠ ᤔᤧᤈᤥᤃᤢᤛᤡᤒᤠ ᤜᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤛᤫᤠ᤺ᤳ ᤂᤧᤳᤋᤢᤀᤠᤱ ᤋᤣ᤹ᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤃᤵᤔᤠ ᤔᤧᤴᤇᤢᤔᤠ᤺ᤴ ᤏᤢ ᤂᤢᤏᤧ᤹ ᤗᤳᤇᤠ ᤀᤡᤶᤔᤠᤍᤧᤴ ᤕᤠᤰᤑᤠᤱᤅᤥ ᤆᤡᤰᤂᤢ ᤕᤢᤰᤂᤢᤛᤡ॥ ᤕᤜᤥᤖᤠᤔ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠᤖᤧ ᤁᤢᤔᤣ᤺ᤳ ᤕᤜᤥᤛᤣᤒᤠ᤺ᤴ ᤀᤜᤈᤩᤠᤜᤖᤧ ᤁᤢᤴᤏᤧ᤹ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕᤥᤀᤠᤛᤧᤴ ᤀᤋᤗᤩᤠᤜᤖᤧ ᤁᤢᤜᤢᤰᤁᤥ ᤔᤧᤴᤎᤠᤀᤣ ᤆᤡᤰᤂᤢ ᤕᤢᤰᤂᤢ. ᤜᤧᤰᤁᤩᤠᤱ ᤀᤋᤗᤩᤠᤜ᤺ᤸᤗᤧ ᤕᤥᤀᤠᤛᤧᤴ ᤛᤩᤧᤵᤔᤠ ᤔᤧᤄᤥᤛᤢᤴ॥

᥇᥈ ᤀᤋᤗᤩᤠᤜᤖᤧ ᤕᤜᤢᤍᤠ ᤗᤠᤈᤣ᤹ᤀᤥ ᤜᤠᤱᤕᤢᤰ ᤆᤥᤃᤢᤸᤗᤧ ᤕᤥᤀᤠᤛᤧᤴ ᤂᤧᤱᤜᤠ᤹ᤏᤢᤀᤣ ᤛᤥᤖᤡᤰ ᤕᤜᤘᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤆᤡᤱᤛᤡᤱᤅᤠᤱ ᤕᤢᤅᤧᤖᤥ॥

a 

᥈᥈:᥈ ᤜᤡᤒᤪᤢᤀᤥ ᤗᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤐᤳ॥

ᤀᤋᤗᤩᤠᤜᤖᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ

(᥈ ᤜᤠᤱ ᥇᥇:᥊-᥇᥌)

᥈᥉

ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤥᤕᤠᤍᤠᤖᤧ ᤁᤢᤔᤢᤰᤛᤠᤶᤔᤡᤴ ᤀᤥ᤺ᤴᤎᤠᤰᤋᤢᤛᤡ॥ ᤂᤢᤏᤧ᤹ ᤁᤡᤵ ᤌᤡᤰ ᤁᤡᤵ ᤌᤡᤰᤁᤥᤒᤠ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹. ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤀᤈᤷᤕᤠᤜ. ᤕᤣᤜᤥᤜᤠᤏᤠᤏᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗ. ᤀᤥᤒᤣᤍᤖᤧ ᤁᤢᤛ᤻ᤛᤠ ᤀᤈᤷᤕᤠᤜ. ᤀᤍᤠᤕᤠᤜᤖᤧ ᤁᤢᤛ᤻ᤛᤠ ᤔᤠᤛᤣᤕᤠᤜ ᤏᤢ ᤈᤡᤁᤪᤡᤖᤧ ᤁᤢᤛ᤻ᤛᤠ ᤀᤣᤗᤡᤛᤠᤐᤠᤋᤧᤴᤏᤢ ᤔᤠᤱᤜᤢᤵ ᤆᤥᤃᤢ॥

᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤢᤍᤠᤒᤠ ᤁᤧᤖᤧᤰ ᤐᤠᤱᤈᤢᤶᤜᤠ᤹ᤀᤥ ᤔᤧᤒᤣᤀᤠᤱ ᤗᤧᤒᤡᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤍᤠᤖᤢᤛᤡ॥ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤍᤩᤧ᤺ᤸᤗᤧ.

᥉ ᤂᤧᤵᤔᤥ ᤁᤧᤈᤢᤶᤒᤠ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤕᤥᤀᤠᤛᤧᤴᤏᤢ ᤔᤠᤱᤜᤢᤵ ᤔᤧᤈᤥᤃᤢ॥

ᤕᤜᤥᤕᤠᤍᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤜᤠᤱᤅᤧᤸᤗᤧ ᤁᤢᤛ᤻ᤛᤠ᤺ᤸᤗᤧ ᤕᤢᤰ ᤆᤥᤃᤢᤖᤖᤥ॥

᥊ ᤀᤠᤸᤗ ᤂᤡᤏᤡ᤹ ᤀᤰᤂᤣ ᤁᤧᤈᤥᤃᤢᤶᤗ ᤐᤥᤱ᤹- ᤛᤒᤠᤌ ᤕᤧᤴᤏᤥ ᤀᤠᤒᤠᤅᤣ ᤕᤠ᤺ᤶᤒᤰᤁᤥ ᤁᤧᤍᤠᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤛᤢᤰᤘᤠ ᤌᤡᤰ ᤆᤠᤜᤡ᤺ᤴ ᤔᤠᤗᤠᤶᤎᤣ᤺ᤳᤜᤠ᤹ᤀᤥ.

᥋ ᤘᤣ᤹ ᤁᤢᤗᤰ ᤛᤢᤶᤛᤡᤀᤥ ᤁᤢᤗᤰ ᤌᤡᤰ ᤆᤠᤜᤡ᤺ᤴ ᤜᤠᤱᤜᤡᤶᤔᤥ. ᤜᤧᤰᤁᤩᤠᤱ ᤘᤣ᤹ ᤁᤢᤗᤰ ᤛᤢᤶᤛᤡᤀᤥ ᤁᤢᤗᤰ ᤌᤡᤰ ᤆᤠᤜᤡ᤺ᤴ ᤜᤡᤶ ᤕᤢᤰᤏᤠ᤺ᤸᤗᤧ ᤁᤢᤒᤢᤱᤅᤥᤒᤠ ᤔᤠ ᤗᤠᤶᤎᤣ᤺ᤳᤋᤥ ᤀᤡᤰᤁᤧᤃᤥᤒᤠ ᤔᤧᤕᤢᤱᤗ॥ ᤘᤣ᤹ ᤁᤧᤖᤧᤰ ᤔᤏᤠᤜᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤰᤂᤢᤶᤜᤠ᤹ᤀᤥ ᤔᤧᤘᤠ᤹ᤖ ᤐᤥᤱ᤹॥

᥌ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤗᤧᤒᤡᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤜᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠ᤺ᤵᤔᤠ ᤔᤧᤓᤠ᤺ᤰᤋᤠᤶᤛᤡᤶᤔᤧᤴᤏᤧ᤹॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤃ ᤗᤠ᤺ᤵᤔᤠ ᤔᤧᤛᤢᤰ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤍᤥ᤺ᤴᤍᤢᤛᤡᤀᤠᤱ ᤘᤠ᤹॥ ᤁᤖ ᤘᤣ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱᤅᤡᤴ ᤆᤰᤔᤧᤸᤗ᤹ᤀᤣ ᤔᤧᤏᤠ᤺ᤳᤋᤢᤀᤠᤱ ᤔᤧᤸᤗᤠ᤺ᤳᤏᤧᤴᤗ॥

᥍ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤜᤠ᤹ ᤔᤧᤃᤠᤵᤛᤡᤱᤅᤠᤱ ᤜᤠᤱᤅᤡᤴ ᤁᤧᤖᤧᤰ ᤐᤡᤛᤠᤱ ᤁᤶᤒᤪᤠᤱ ᤔᤧᤔᤧᤳᤋᤢᤖ॥ ᤁᤢᤓᤠ ᤔᤠᤱᤜᤡᤶᤔᤥ ᤗᤠᤛᤧᤏᤣᤓᤃᤪ ᤂᤧᤴ ᤛᤩᤧᤵᤔᤠ ᤐᤥᤱ᤹॥ ᤂᤡᤏᤡ᤹ ᤆᤠᤜᤡ᤺ᤴ ᤜᤠᤱᤅᤡᤴ ᤀᤠᤳᤋᤡ ᤐᤣ᤺ᤰᤛᤠᤱ ᤂᤢᤏᤧ᤹ ᤁᤢᤒᤣᤛᤠᤱ ᤘᤕᤧᤶᤔᤧ᤹॥”

᥎ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤆᤥᤃᤢᤒᤠ ᤌᤧᤵᤐᤧᤳ ᤐᤠ᤺ᤴᤜᤠ᤹ ᤗᤧᤒᤡᤜᤠ᤹ ᤏᤢ ᤕᤜᤢᤍᤠᤒᤠ ᤁᤧᤖᤧᤰᤗᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ॥ ᤔᤏᤠᤎᤰᤔᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤔᤏᤠᤜᤠ᤹. ᤛᤒᤠᤌᤀᤥ ᤕᤠ᤺ᤶᤒᤰᤁᤥ ᤔᤢᤖᤠ ᤔᤧᤔᤧᤳᤋᤢᤛᤡᤒᤠᤜᤠ᤹ ᤏᤢ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤛᤢ᤺ᤵᤐᤠᤀᤠᤱ ᤕᤠ᤺ᤴᤍᤡᤰ ᤁᤧᤍᤠᤒᤠᤜᤠ᤹ ᤔᤧᤍᤠᤖᤢᤛᤡ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤁᤢᤓᤠ ᤔᤏᤠᤛᤢᤶᤜᤠ᤹ ᤔᤧᤸᤗᤧᤳ ᤔᤧᤴᤍᤣᤛᤡᤱᤅᤣ ᤁᤳᤋᤢᤛᤡ॥

᥏ ᤂᤧᤒᤩᤠᤱ ᤂᤢᤏᤧ᤹ ᤁᤡᤵ ᤌᤡᤰ ᤁᤡᤵ ᤌᤡᤰ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤁᤧᤕᤧᤵᤐᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤗᤠ᤺ᤰᤜᤠ᤹ ᤂᤶᤓᤩᤠᤱ ᤕᤶᤒᤠ ᤏᤢ ᤆᤢᤰᤐᤠ ᤂᤥᤜᤠ᤹ ᤐᤡᤖᤢᤛᤡ॥

᥇᥆ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤑᤧᤈᤢᤶᤓᤧᤕᤠᤜᤠ᤹ ᤂᤈᤢᤶᤄᤕᤠᤜᤠ᤹ ᤔᤧᤃᤠᤵᤛᤡᤱᤗ ᤕᤠ᤺ᤴᤍᤢᤛᤡᤀᤠᤱ ᤜᤠᤱᤅᤡᤴ ᤁᤒᤪᤡᤱ ᤁᤵᤔᤠᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤏᤢ ᤔᤠᤱᤜᤡᤶ ᤐᤣᤛᤠᤱ ᤂᤢᤴᤇᤡ᤹ ᤕᤧᤵᤏᤠᤍᤧᤴᤏᤥ ᤔᤠᤱᤜᤡᤶ ᤌᤥᤜᤠᤱ ᤏᤢ ᤕᤥᤜᤠᤱ ᤗᤧᤵᤔᤠᤱ ᤌᤡᤰ ᤁᤢᤛᤢᤰᤐᤥᤗᤠᤶ ᤏᤠ᤺ᤛ᤻ᤔᤠ ᤁᤢᤛᤢᤰᤐᤥ ᤌᤠᤖᤡᤰ ᤕᤧᤵᤛᤢᤛᤡ॥

᥇᥇ ᤂᤧᤴ ᤀᤣᤃᤠᤱ ᤕᤜᤥᤕᤠᤍᤠ᤺ᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤜᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤴ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥ ᤋᤡᤆ ᤔᤧᤄᤢ᤺ᤰᤋᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤠᤱᤜᤢᤵᤛᤰ ᤗᤡᤱᤔᤏᤠᤒᤠᤎᤡᤰ ᤔᤧᤒᤡᤖᤢᤀᤠᤱ ᤂᤢᤏᤧ᤹ ᤜᤠᤱ ᤐᤥ᤺ᤰᤂᤧᤒᤠ ᤀᤢᤘᤠ ᤔᤧᤈᤥᤃᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤠᤱᤎᤥ᤺ᤰᤏᤠ ᤔᤧᤒᤡᤖᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤖ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧ. “ᤜᤠᤱᤅᤡᤗᤧ ᤁᤢᤎᤠ᤺ᤰ ᤆᤠ᤹ᤖᤖᤥ᥄”

᥇᥈ ᤜᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖ ᤔᤏᤠᤜᤠ᤹ ᤏᤠ ᤏᤢ ᤁᤳᤏᤠ ᤔᤧᤗ᤹ᤖᤧᤀᤠᤱ ᤔᤧᤕᤠᤃᤧᤒᤠ ᤀᤡᤰᤗᤠ᤺ᤴ ᤀᤋᤗᤩᤠᤜ᤺ᤸᤗᤧ ᤂᤧᤵᤛᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤢᤏᤧ᤹ ᤂᤧᤱᤜᤠ᤹ᤖᤧᤀᤥ ᤋᤩᤧ॥

᥇᥉ ᤜᤧᤰᤁᤩᤠᤱ ᤕᤥᤀᤠᤛ ᤜᤠᤱᤅᤡᤴ ᤛᤡᤳᤗᤠᤱᤅᤡᤸᤗᤧ ᤁᤢᤒᤣᤛᤠᤱ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤕᤠᤀᤥ ᤕᤧᤒᤧᤃᤖᤧᤒᤠ ᤂᤢᤏᤧ᤹ ᤏᤡᤛᤢ॥ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤛᤠᤍᤠᤱ ᤁᤧᤔᤢ᤺ᤵᤐᤠᤜᤠ᤹ ᤜᤠᤱᤅᤡᤸᤗᤧ ᤁᤢᤒᤣᤛᤠᤱ ᤔᤧᤕᤧᤒᤧ. ᤂᤶᤓᤩᤠᤱ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤔᤡᤱᤛᤥ ᤀᤡᤱᤎᤠ᤺ᤱᤅᤥ ᤕᤧᤕᤧ ᤗ᤹ᤖᤡᤰ ᤛᤥᤛᤥ᤺ᤳᤗᤖᤠᤱ ᤔᤧᤈᤥᤃᤧᤖ ᤜᤧᤰᤁᤩᤠᤱ ᤛᤠᤍᤠᤱᤜᤠ᤹ ᤔᤧᤔᤢᤰᤂᤢᤖ ᤔᤧᤕᤠᤃᤧ॥ ᤁᤧᤖᤧᤰ ᤔᤏᤠᤜᤠ᤹ ᤆᤠᤜᤡ᤺ᤴ ᤔᤧᤛ᤺ᤳᤋᤧᤖ ᤔᤧᤕᤠᤃᤧ॥ ᤜᤧᤰᤁᤩᤠᤱ ᤛᤠᤶᤗᤥ ᤛᤠᤶᤃᤧᤔᤧᤵᤐᤠᤜᤠ᤹ ᤔᤢᤰᤗᤠᤜᤠ᤹ᤏᤢ ᤛᤥᤛᤥᤖᤡᤰ ᤛᤥᤛᤥ᤺ᤳᤗᤖᤠᤱᤅᤡᤴ ᤗᤠᤶᤗᤥᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤕᤠᤃᤧ॥ ᤂᤧᤒᤩᤠᤱ ᤀᤋᤗᤩᤠᤜ ᤜᤠᤱᤔᤧᤸᤗᤧ ᤁᤢᤈᤠᤱᤜᤠ᤹ ᤌᤧ᤺ᤰᤂᤢᤀᤠᤱ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢ. “ᤜᤠᤱᤒᤡᤑᤩᤢᤱ ᤐᤥ᤺ᤰᤛᤧᤖᤥ᥄ ᤜᤠᤱᤒᤡᤑᤩᤢᤱ ᤐᤥ᤺ᤰᤂᤧᤖᤥ᥄”

᥇᥊ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠ᤺ᤸᤗᤧ ᤁᤡᤵ ᤌᤡᤰ ᤁᤡᤵ ᤌᤡᤰ ᤔᤏᤠᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤡᤰᤁᤧᤃᤥᤒᤠ ᤁᤶᤒᤪᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤂᤧᤴ ᤗᤠ᤺ᤰᤁᤠᤳ ᤗ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤍᤡᤶᤒᤠᤜᤠ᤹ᤀᤠᤱ ᤁᤧᤖᤧᤰ ᤋᤠᤓᤣ᤺ᤸᤗᤧ ᤆᤩᤧᤵᤋᤧᤶ ᤛᤧᤖᤧᤶᤛᤡᤶᤔᤧ᤹॥” ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤛᤡᤃᤠᤱ ᤂᤧᤴ ᤔᤧᤛᤩᤧᤖᤧᤶᤔᤡᤴᤏᤧ᤹॥”

᥇᥋ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤋᤗᤩᤠᤜ᤺ᤴ ᤔᤧᤍᤧᤶᤛᤢ. ᤜᤧᤰᤁᤩᤠᤱ ᤜᤠᤱᤜᤡᤶ ᤋᤃᤠᤱ ᤔᤣᤍᤣ᤹ᤖᤢᤀᤠᤱ ᤛᤡᤃᤠᤱ ᤗᤠ᤺ᤵᤔᤠ ᤀᤠᤶᤓᤠ ᤂᤧᤴ ᤀᤴ ᤗᤠᤶᤎᤧ᤺ᤳᤋᤡᤸᤗᤧ ᤁᤢᤒᤢᤱᤅᤥ ᤔᤧᤛᤩᤧᤖᤢᤖᤥ॥

ᤕᤜᤥᤕᤠᤍᤠ᤺ᤸᤗᤧ ᤋᤥ᤺ᤴᤍᤢᤒᤠ ᤕᤠ᤺ᤶᤒᤰᤜᤠ᤹

(᥈ ᤜᤠᤱ ᥇᥇:᥇᥍-᥈᥆)

᥇᥌ ᤂᤧᤴ ᤀᤣᤃᤠᤱ ᤕᤜᤥᤍᤠ᤺ᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤏᤢ ᤁᤧᤖᤧᤰ ᤔᤏᤠᤜᤠ᤹ ᤜᤧᤰᤁᤩᤠᤱ ᤜᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠ ᤔᤧᤒᤥ᤺ᤱᤗ ᤐᤥᤱ᤹ ᤑᤠ᤹ᤀᤠᤱ ᤔᤠᤱᤜᤢᤵ ᤆᤥᤃᤢ॥

᥇᥍ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤒᤠᤗ ᤔᤠᤱᤜᤡᤶᤔᤥ ᤔᤧᤗᤠᤛᤧᤀᤠᤱ ᤂᤧᤴ ᤔᤧᤗᤢ᤺ᤴᤍᤢ ᤔᤧᤍᤣᤛᤢ॥ ᤂᤧᤱᤜᤠ᤹ᤖᤧ ᤂᤧᤵᤔᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤏᤢ ᤏᤠᤘᤠᤀᤡᤳᤗᤠᤜᤠ᤹ ᤁᤢᤶᤈᤡᤰᤔᤠ ᤔᤧᤈᤥᤃᤢ. ᤂᤶᤓᤩᤠᤱ ᤒᤠᤗᤖᤧ ᤁᤢᤕᤰᤕᤠᤒᤠ ᤔᤳᤋᤠᤏᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤖᤧ ᤁᤢᤍᤃᤠᤱ ᤔᤧᤛᤩᤧᤖᤢ॥

᥇᥎ ᤂᤧᤒᤩᤠᤱ ᤕᤜᤥᤕᤠᤍᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤀᤥᤔᤧᤵᤔᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤗᤧᤒᤡᤜᤠ᤹ ᤜᤢᤰᤛᤢᤵᤋᤢᤛᤡ॥ ᤁᤢᤜᤣ᤺ᤰᤛᤡᤱᤔᤠ ᤕᤧᤶᤔᤠᤱᤎᤥᤀᤣ ᤛᤧᤘᤠᤛᤠᤶᤗᤥ ᤛᤠᤶᤔᤧᤳᤏᤢ ᤜᤧᤰᤁᤩᤠᤱ ᤛ᤺ᤵᤔᤠᤖ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤏᤢ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤗᤧᤒᤡᤜᤠ᤹ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤘᤕᤧ॥

᥇᥏ ᤁᤢᤓᤠ ᤐᤖᤡᤰᤐᤠ ᤀᤠᤛᤢᤳᤌᤥ ᤁᤧᤒᤥ᤺ᤱᤒᤠ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤛᤡᤃᤠᤱ ᤗᤠ᤺ᤵᤔᤠ ᤔᤧᤶᤓᤠ᤺ᤰᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤗᤠᤶᤎᤣ᤺ᤳᤜᤠ᤹ᤀᤥ ᤂᤢᤏᤧ᤹ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤕᤧᤵᤛᤢᤛᤡ॥

᥈᥆ ᤂᤧᤒᤩᤠᤱ ᤌᤰᤔᤥᤒᤠᤜᤠ᤹. ᤋᤢᤶᤔᤩᤠᤱᤜᤠᤱᤜᤠ᤹. ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠᤜᤠ᤹ ᤏᤢ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤠᤱᤛᤡᤱᤅᤠᤱ ᤂᤢᤏᤧ᤹ ᤜᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤠᤖᤢ॥ ᤂᤧᤱᤜᤠ᤹ ᤌᤥ᤺ᤛ᤻ᤔᤠ ᤗᤠᤶᤎᤣ᤺ᤳᤋᤥᤗᤠᤶ ᤔᤧᤒᤥ᤺ᤰᤂᤧᤀᤠᤱ ᤜᤠᤱᤜᤡᤶᤔᤥ ᤔᤧᤗᤠᤛᤧ ᤜᤧᤰᤁᤩᤠᤱ ᤜᤠᤱᤅᤡᤴ ᤜᤠᤱᤕᤢᤰᤏᤠᤀᤥ ᤔᤧᤕᤢᤰᤂᤢ॥

᥈᥇ ᤂᤰᤐᤧᤳ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤕᤧᤰᤕᤰᤁᤥ ᤆᤡᤈᤡ ᤕᤧᤶᤕᤧᤶ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤀᤋᤗᤩᤠᤜ ᤜᤠᤱᤔᤧᤴ ᤋᤠᤓᤣ᤺ᤸᤗᤧ ᤔᤧᤛᤩᤧᤖᤢᤀᤠᤱ ᤘᤕᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤥᤀᤠᤛ

(᥈ ᤜᤠᤱ ᥇᥈:᥇-᥇᥌)

᥈᥊

ᤕᤥᤀᤠᤛᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤋᤱᤒᤣ ᤏᤢᤛᤡ ᤕᤥᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤡᤒᤥᤱ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠ ᤒᤣᤷᤛᤣᤒᤠ ᤁᤧᤕᤢᤱᤔᤠ ᤛᤡᤒᤩᤠ ᤘᤕᤧ॥

᥈ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤁᤢᤜᤡᤱᤜᤡᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤕᤥᤀᤠᤛᤖᤧ ᤀᤠᤶᤓᤠ ᤂᤧᤴ ᤆᤥᤃᤢ॥

᥉ ᤕᤜᤥᤕᤠᤍᤠ᤺ᤸᤗᤧ ᤕᤥᤀᤠᤛᤖᤧ ᤁᤢᤗᤠᤃᤡ ᤔᤣ᤺ᤳ ᤏᤧᤳᤇᤡ ᤛᤣᤃᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤔᤧᤴᤇᤢᤔᤠ ᤕᤧᤶᤒᤡᤳᤇᤠ ᤁᤢᤛ᤻ᤛᤠ ᤔᤧᤘᤕᤧ॥

᥊ ᤁᤢᤓᤠ ᤕᤧᤶ ᤀᤣᤃᤠᤱ ᤕᤥᤀᤠᤛᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢ॥

᥋ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤑᤢᤰᤂᤢᤛᤡᤀᤠᤱ ᤔᤧᤳᤋᤢᤛᤡ. “ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤐᤣᤃᤧᤶᤔᤧ᤹ᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤋᤱᤒᤣ ᤌᤰᤔᤠ ᤔᤧᤗ᤺ᤳᤋᤢᤒᤠ ᤕᤠᤱᤜᤠ᤹ ᤑᤢᤰᤂᤧᤶᤔᤧ᤹॥ ᤂᤶᤓᤩᤠᤱ ᤁᤴ ᤕᤠ᤺ᤶᤒᤰᤁᤡᤴ ᤂᤡᤔᤥ ᤆᤥᤃᤧᤶᤍᤣᤛᤧᤶᤔᤧ᤹॥” ᤁᤖ ᤗᤧᤒᤡᤜᤠ᤹ᤖᤧ ᤂᤧᤴ ᤕᤠ᤺ᤶᤒᤰᤁᤡᤴ ᤂᤡᤔᤥ ᤔᤧᤴᤈᤥᤃᤢᤴ॥

᥌ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤔᤠᤱᤜᤢᤵ ᤛᤠᤵᤗᤢᤱ ᤁᤧᤕᤠᤰᤐᤠ ᤏᤡᤱᤘᤠ᤹ᤑᤢᤔᤠᤱ ᤛᤴᤍᤥᤰ ᤁᤧᤕᤢᤱᤒᤠ ᤛᤠ᤺ᤱᤃᤠᤜᤡᤶᤔᤡᤴ ᤂᤠᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤴ ᤏᤢ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥᤜᤠ᤹ᤖᤧ ᤔᤧᤃᤢ᤺ᤳᤋᤢᤛᤡᤒᤠ ᤀᤣ᤺ᤱᤕᤠᤱᤅᤡᤴ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤗᤠᤶᤒᤠ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤗᤧᤒᤡᤜᤠ᤹ ᤑᤥ᤺ᤱᤔᤠ ᤁᤧᤶᤒᤠᤱᤄᤢᤴᤛᤡᤴᤒᤠᤒᤣ᥅”

᥍ ᤀᤠᤸᤗ ᤂᤧᤴ ᤁᤢ᤹ᤀᤡᤃᤧᤓᤧᤶᤔᤠ ᤀᤋᤗᤩᤠᤜ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤔᤧᤗᤠᤛᤧᤀᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤛᤣᤛᤣ ᤆᤡᤃᤰᤘᤠᤜᤠ᤹ ᤒᤠᤗ ᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡ ᤕᤠ᤺ᤶᤒᤰᤁᤥ ᤔᤧᤕᤠᤅᤢᤀᤠᤱ ᤘᤕᤧ॥

᥎ ᤜᤠᤱᤅᤡᤸᤗᤧ ᤛᤴᤍᤥᤰ ᤌᤡᤰ ᤆᤥᤰ ᤐᤠᤱᤄᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣᤳ ᤗᤠ᤺ᤰᤁᤠᤳ ᤕᤢᤱᤔᤠ ᤐᤠᤱᤄᤢᤛᤡ॥

᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹ ᤁᤢ᤺ᤳᤋᤢᤛᤡᤒᤠ ᤀᤣ᤺ᤱᤕᤠᤱᤅᤡᤴ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤠᤖᤢᤖ ᤐᤥᤱ᤹ ᤑᤠ᤹ᤀᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤁᤧᤖᤧᤰ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢ॥

᥇᥆ ᤜᤧᤰᤁᤩᤠᤱ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤀᤠᤵᤑᤣᤰ ᤏᤡᤱᤘᤠ᤹ᤗᤠᤶᤒᤠ ᤕᤠᤱ ᤔᤧᤍᤠᤖᤢᤀᤠᤱ ᤛ᤺ᤴᤍᤥ᤺ᤰᤁᤡᤴ ᤔᤧᤴᤍᤡᤶᤔᤣ ᤌᤠᤖᤡᤰ ᤂᤧᤵᤔᤥ ᤔᤧᤕᤠᤰᤋᤢ॥

᥇᥇ ᤗᤧᤒᤡᤜᤠ᤹ᤖᤧ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤂᤧᤴ ᤛᤴᤍᤥ᤺ᤰᤁᤡᤴ ᤔᤧᤍᤠᤖᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤛᤎᤧᤰ ᤋᤡᤶᤛᤧᤒᤧᤴ ᤏᤢᤖᤡᤰ ᤀᤥᤔᤧᤔᤧᤳᤋᤢ॥ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤔᤡᤒᤧᤴ ᤏᤢ ᤔᤠ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤛᤢᤜᤠᤱᤕᤢᤰᤐᤧᤴ ᤂᤧᤴ ᤁᤢᤄᤠᤗᤧᤶ ᤗᤡᤱᤔᤠᤖᤧ ᤗᤠᤃᤡ ᤋᤩᤧᤛᤡ. ᤜᤧᤰᤁᤩᤠᤱ ᤂᤧᤴ ᤛᤴᤍᤥ᤺ᤰᤁᤡᤴ ᤕᤠᤶᤔᤥ ᤀᤠᤶᤓᤠ ᤂᤧᤴ ᤁᤢᤕᤢᤰᤏᤠᤀᤥᤀᤣ ᤔᤧᤕᤢᤰᤂᤢ॥ ᤂᤧᤱᤜᤠ᤹ᤖᤧ ᤌᤡᤰᤕᤠ᤺ᤴᤎᤰ ᤜᤠᤒᤠ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤂᤠᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤕᤖᤡᤰ ᤕᤠᤱ ᤔᤧᤓᤢᤰᤂᤢ॥

᥇᥈ ᤜᤠᤱᤅᤡᤴ ᤏᤢ ᤕᤜᤥᤕᤠᤍᤠ᤺ᤸᤗᤧ ᤂᤧᤴ ᤕᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤠᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤐᤧᤴᤏᤥ ᤐᤡᤖᤧᤳᤇᤢᤛᤡ॥ ᤂᤧᤱᤜᤠ᤹ᤖᤧ ᤆᤠᤜᤡ᤺ᤴ ᤔᤠᤱᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤏᤠᤶᤕᤠᤰᤁᤥ ᤔᤧᤓᤳᤇᤢᤛᤡᤒᤠ ᤗᤢᤱᤃᤧᤃᤠᤶᤒᤠ ᤏᤢ ᤛᤡᤱᤃᤧᤃᤠᤶᤒᤠᤜᤠ᤹ ᤜᤧᤰᤁᤩᤠᤱ ᤔᤠᤱᤜᤡᤶᤔᤡᤴ ᤆᤠ᤺ᤱᤘᤠ ᤔᤧᤵᤔᤠᤖᤧ ᤗᤠᤃᤡ ᤑᤧᤴᤈᤣ᤹ ᤏᤢ ᤁᤠᤛᤠᤀᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤆᤥᤒᤣᤃᤢᤜᤠ᤹ ᤔᤧᤒᤡᤖᤢᤛᤡ॥

᥇᥉ ᤁᤶᤓᤗ᤹ᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤒᤡᤖᤢᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤣ ᤂᤢᤴᤇᤡ᤹ ᤜᤢᤰᤁᤥ ᤁᤴ ᤆᤠ᤺ᤱᤘᤠ ᤔᤧᤵᤔᤠ ᤕᤠ᤺ᤶᤒᤰᤁᤡᤴ ᤋᤃᤡ ᤐᤥᤖᤧ॥ ᤂᤧᤱᤜᤠ᤹ᤖᤧ ᤋᤃᤡᤒᤠᤀᤣ ᤁᤢᤒᤡ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤕᤠᤶᤔᤥ ᤔᤧᤈᤥᤃᤢᤀᤠᤱ ᤂᤧᤴ ᤆᤠ᤺ᤱᤘᤠ ᤔᤧᤔᤧᤳᤋᤢ॥

᥇᥊ ᤂᤧᤱᤜᤠ᤹ᤖᤧ ᤁᤴ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢ ᤔᤧᤛᤢᤖᤢᤀᤠᤱ ᤁᤧᤏᤶᤒᤠ ᤕᤠᤱᤅᤡᤴ ᤆᤠᤜᤡ᤺ᤴ ᤜᤠᤱᤅᤡᤴ ᤏᤢ ᤕᤜᤥᤕᤠᤍᤠᤀᤥ ᤔᤧᤍᤠᤖᤢᤀᤠᤱ ᤔᤧᤒᤡᤖᤢᤛᤡ॥ ᤂᤧᤴ ᤕᤠᤱᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤏᤢ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤕᤠ᤺ᤶᤒᤰ ᤏᤧᤵᤔᤠᤱᤗᤧ ᤗᤠᤃᤡ ᤛᤠᤔᤠᤐᤢᤔᤠᤜᤠ᤹. ᤜᤧᤰᤁᤩᤠᤱ ᤘᤣ᤹ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤂᤵᤐᤩᤠᤜᤠ᤹ ᤔᤧᤎᤃᤢ॥ ᤕᤜᤥᤕᤠᤍᤠ᤺ᤴ ᤁᤢᤜᤡᤱᤜᤡᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤆᤰᤔᤧᤸᤗ᤹ᤀᤣ ᤔᤧᤍᤥ᤺ᤴᤍᤢ॥

᥇᥋ ᤀᤠᤸᤗ ᤕᤜᤥᤕᤠᤍᤠ᤺ᤴ ᤕᤖᤡᤰ ᤋᤱᤒᤣ ᤜᤡᤅᤧ ᤜᤧᤰᤁᤩᤠᤱ ᤁᤠᤵᤐᤥᤒᤠ ᤋᤢᤶᤛᤧᤀᤠᤱ ᥇᥉᥆ ᤋᤱᤒᤣ ᤕᤥᤖᤧᤸᤗᤧ ᤔᤠᤛᤡᤱ॥

᥇᥌ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤜᤠᤱᤜᤠ᤹ᤖᤧᤀᤣ ᤂᤢᤴᤇᤡ᤹ ᤀᤡᤐᤢᤱᤅᤥ ᤔᤧᤈᤡᤰᤂᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤠᤱᤜᤡᤶᤔᤡᤸᤗᤧ ᤗᤠᤃᤡ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧᤖᤥ॥

ᤕᤥᤀᤠᤛᤖᤧ ᤁᤢᤓᤧᤴ ᤕᤠ᤺ᤶᤒᤰ

᥇᥍ ᤕᤜᤥᤕᤠᤍᤠ᤺ᤴ ᤔᤠᤛᤡᤱᤅᤠᤱ ᤀᤣᤃᤠᤱ ᤕᤜᤢᤍᤠᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤕᤥᤀᤠᤛ ᤜᤠᤱᤅᤡᤴ ᤛᤧᤘᤠ ᤔᤧᤳᤇᤧ ᤔᤧᤍᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤢᤏᤧ᤹ ᤂᤧᤵᤛᤢᤖ ᤔᤧᤕᤠ᤺ᤴᤍᤢ॥

᥇᥎ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤔᤧᤗᤧᤖᤢᤀᤠᤱ ᤀᤛᤣᤖᤠ ᤔᤠᤱᤛᤡᤳᤗᤠᤱᤜᤠ᤹ ᤏᤢ ᤘᤣ᤹ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢ॥ ᤁᤴ ᤀᤠᤵᤋᤡᤰᤁᤧᤸᤗᤧ ᤆᤥᤃᤢᤸᤗᤧ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤛᤶᤎᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤀᤡᤖᤧᤍᤩᤧ॥

᥇᥏ ᤁᤖ ᤂᤧᤱᤜᤠ᤹ ᤂᤢᤏᤧ᤹ᤀᤥᤀᤣ ᤜᤡᤔᤠ ᤋᤠ᤺ᤵᤔᤠᤛᤡᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤐᤠᤱᤄᤢᤛᤡ॥ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤋᤡᤰᤁᤧᤴ ᤀᤥ᤺ᤴᤔᤧᤎᤠᤰᤋᤢᤛᤡ. ᤁᤖ ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤴᤍᤧᤴᤍᤧᤴ॥

᥈᥆ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤁᤢᤛ᤻ᤛᤠ ᤈᤁᤖᤡᤕᤠᤀᤥ ᤌᤠᤛᤡᤱ ᤕᤧ॥ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤧᤶᤛᤡᤱᤅᤠᤱ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤂᤡᤏᤡ᤹ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤓᤣ᤺ᤴᤍᤢᤶᤒᤠᤒᤣ᥅ ᤂᤡᤏᤡ᤹ ᤁᤧᤴᤏᤢᤖᤡᤴ ᤁᤧᤴᤍᤠᤛᤡᤴᤗᤥ॥ ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ ᤁᤧᤏᤠ᤹ᤖᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤀᤠᤱ ᤂᤡᤏᤡ᤹ ᤁᤧᤏᤠ᤹ᤖᤡᤀᤠᤱ ᤘᤠ᤹᥄’”

᥈᥇ ᤁᤖ ᤂᤧᤱᤜᤠ᤹ᤖᤧ ᤈᤁᤖᤡᤕᤠ᤺ᤸᤗᤧ ᤁᤢᤍᤰᤗᤧᤱᤘᤥᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴᤍᤱ ᤔᤧᤈᤥᤃᤢ. ᤜᤧᤰᤁᤩᤠᤱ ᤕᤥᤀᤠᤛ ᤜᤠᤱᤅᤡᤸᤗᤧ ᤁᤢᤀᤡᤱᤍᤳ ᤔᤧᤄᤥᤛᤢᤀᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤗᤰᤂᤢᤶᤔᤥ ᤈᤁᤖᤡᤕᤠ᤺ᤴ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤩᤧᤖᤢ॥

᥈᥈ ᤕᤥᤀᤠᤛ ᤜᤠᤱᤅᤡᤸᤗᤧ ᤈᤁᤖᤡᤕᤠ᤺ᤸᤗᤧ ᤁᤢᤶᤒᤠ ᤕᤜᤥᤕᤠᤍᤠ᤺ᤸᤗᤧ ᤆᤥᤃᤢᤒᤠ ᤜᤠᤱᤛᤧᤘᤠ᤺ᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴᤏᤠᤱ ᤁᤢᤛ᤻ᤛᤠ ᤈᤁᤖᤡᤕᤠ᤺ᤴ ᤛᤧᤵᤔᤠ ᤐᤠᤱᤄᤢᤛᤡ॥ ᤛᤡᤔᤠ ᤆᤥᤃᤧᤸᤗᤧ ᤈᤁᤖᤡᤕᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤏᤡᤛᤢᤖ. ᤜᤧᤰᤁᤩᤠᤱ ᤁᤴ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤂᤢᤶᤍᤡᤱ ᤁᤧᤒᤡᤖᤡᤖᤖᤥ᥄”

ᤕᤥᤀᤠᤛᤖᤧ ᤁᤢᤜᤠᤱᤕᤢᤰ ᤕᤧᤶᤔᤡᤸᤗᤧ ᤁᤢᤏᤢᤵᤔᤠ

᥈᥉ ᤀᤠᤶᤓᤠ ᤂᤧᤴ ᤋᤱᤒᤣ᤺ᤸᤗᤧ ᤁᤢᤏᤢᤵᤔᤥ ᤀᤖᤠᤔᤡ ᤌᤰᤛᤢᤒᤠᤜᤠ᤹ ᤕᤥᤀᤠᤛᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤓᤧᤖᤧ॥ ᤂᤧᤱᤜᤠ᤹ᤖᤧ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤌᤱ ᤔᤧᤈᤥᤃᤢᤀᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤔᤧᤛᤩᤧᤖᤢᤛᤡ॥ ᤂᤧᤱᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤂᤢᤴᤇᤡ᤹ ᤆᤡᤃᤰᤘᤠ ᤛᤠᤔᤠᤜᤠ᤹ ᤍᤔᤛ᤻ᤁᤛᤒᤠ ᤜᤠᤱᤅᤧᤀᤥ ᤔᤧᤜᤠᤅᤢ ᤔᤧᤍᤣᤛᤢ॥

᥈᥊ ᤀᤖᤠᤔᤡᤜᤠ᤹ᤖᤧ ᤂᤢᤴᤇᤡ᤹ ᤆᤒᤧ᤺ᤳᤇᤡᤰ ᤌᤰᤛᤢᤒᤠ ᤗᤢᤵᤜᤠ᤹ᤖᤰ ᤌᤱ ᤔᤧᤈᤥᤃᤧ. ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤒᤠ ᤕᤖᤡᤰ ᤌᤰᤛᤢᤒᤠ ᤛᤢᤶᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤛᤡ॥ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤗᤧᤖᤢᤒᤠᤸᤗᤧ ᤆᤥᤃᤢᤸᤗᤧ ᤕᤥᤀᤠᤛᤖᤧ ᤂᤥᤔᤠ ᤕᤠᤖᤢᤒᤠ ᤂᤢᤶᤍᤡᤱᤅᤡᤴ ᤀᤡᤖᤧᤍᤩᤧ॥

᥈᥋ ᤜᤠᤱᤅᤡᤴ ᤛᤠ᤹ᤖᤡᤰ ᤔᤧᤄᤠ᤺ᤴᤍᤢᤀᤠᤱ ᤀᤠᤖᤠᤔᤡᤜᤠ᤹ ᤔᤧᤒᤣ ᤂᤧᤴ ᤀᤣᤃᤠᤱ ᤕᤜᤥᤕᤠᤍᤠ᤺ᤸᤗᤧ ᤁᤢᤛ᤻ᤛᤠ᤺ᤴ ᤛᤩᤧᤒᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤂᤢᤏᤧ᤹ ᤁᤢᤏᤧᤳᤏᤠᤀᤥᤀᤣ ᤔᤧᤛᤩᤧᤖᤢ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤛᤩᤧᤀᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ. ᤁᤖ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤅᤥᤃ ᤔᤧ᤺ᤴ॥

᥈᥌ ᤂᤧᤴ ᤋᤠᤵᤑᤧ᤺ᤶᤒᤠ ᤐᤠ᤺ᤴᤍᤱ ᤁᤧᤈᤥ᤺ᤰᤐᤠᤜᤠ᤹ᤃ ᤀᤶᤔᤥᤏᤡ ᤔᤧᤴᤇᤢᤔᤠ ᤛᤡᤶᤔᤋᤖᤧ ᤁᤢᤛ᤻ᤛᤠ ᤈᤠᤒᤠᤍ ᤏᤢ ᤔᤥᤀᤠᤒᤡ ᤔᤧᤴᤇᤢᤔᤠ ᤛᤡᤔᤪᤡᤋᤖᤧ ᤁᤢᤛ᤻ᤛᤠ ᤕᤜᤥᤈᤠᤒᤠᤍᤧᤴ ᤘᤕᤧᤛᤡ॥

᥈᥍ ᤕᤥᤀᤠᤛᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥᤒᤠ ᤐᤠ᤺ᤴ. ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤕᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤂᤢᤏᤧ᤹ ᤕᤠᤶᤔᤥ ᤆᤥᤃᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤔᤛᤩᤠᤜ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ

(᥈ ᤜᤠᤱ ᥇᥊:᥈-᥌)

᥈᥋

ᤀᤔᤛᤩᤠᤜ᤺ᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤏᤡᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤜᤥᤀᤍᤡᤏ ᤘᤕᤧ॥ ᤂᤢᤏᤧ᤹ ᤕᤖᤢᤛᤗᤧᤔ ᤁᤧᤕᤢᤱᤔᤠ ᤘᤕᤧ॥

᥈ ᤀᤔᤛᤩᤠᤜ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤆᤥᤃᤢ. ᤁᤖ ᤁᤧᤖᤧᤰ ᤁᤢᤏᤡᤱᤘᤠ᤹ᤖᤧ ᤔᤧᤈᤥᤃᤢᤴ॥

᥉ ᤂᤢᤏᤧ᤹ ᤁᤢᤜᤢᤰᤁᤥ ᤜᤠᤱᤈᤢᤶᤔᤡᤴ ᤕᤥᤎᤥ ᤔᤧᤸᤗ᤹ᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤶᤒᤠ ᤜᤠᤱᤅᤡᤴ ᤁᤧᤛᤩᤧᤵᤐᤠ ᤛᤢᤜᤠᤱᤕᤢᤰᤐᤠᤜᤠ᤹ ᤂᤢᤏᤧ᤹ ᤛᤩᤧᤖᤢᤛᤡ॥

᥊ ᤁᤖ ᤂᤢᤏᤧ᤹ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ “ᤐᤠᤏᤢᤍᤡᤱ ᤐᤠᤜᤠ᤹ ᤂᤢᤴᤇᤡ᤹ ᤛᤠᤀᤣᤜᤠ᤹ᤖᤧ ᤗᤠᤃᤡ ᤏᤢ ᤛᤠᤀᤣᤜᤠ᤹ ᤐᤠᤏᤢᤍᤡᤱ ᤐᤠᤜᤠ᤹ᤖᤧ ᤗᤠᤃᤡ ᤛᤧᤵᤔᤠᤛᤡ ᤔᤧ᤺ᤴ. ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤕᤥᤀᤥ ᤔᤧᤛᤡᤖ” ᤗ᤹ᤖᤡᤰ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ᤃ ᤔᤧᤛᤩᤧᤖᤢᤛᤡᤴᤗᤥ॥

ᤀᤣᤍᤥᤔᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ

(᥈ ᤜᤠᤱ ᥇᥊:᥍)

᥋ ᤀᤔᤛᤩᤠᤜ᤺ᤸᤗᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤑᤢᤰᤂᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤁᤧᤖᤧᤰ ᤕᤜᤢᤍᤠ ᤜᤧᤰᤁᤩᤠᤱ ᤒᤣᤏᤩᤠᤔᤡᤏᤒᤠ ᤜᤧᤴᤇᤡᤱ ᤜᤧᤴᤇᤡᤱᤅᤥᤒᤠ ᤌᤰᤔᤥᤒᤠᤜᤠ᤹ ᤏᤢ ᤁᤡᤵ ᤌᤡᤰ ᤁᤡᤵ ᤌᤡᤰᤁᤥᤒᤠ ᤌᤰᤔᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤔᤧᤘᤕᤧᤖ ᤕᤠ᤺ᤴᤍᤢᤛᤡ॥ ᤂᤢᤏᤧ᤹ ᤏᤡᤒᤥᤱ ᤋᤱᤒᤣ ᤁᤧᤃᤧᤵᤐᤠ ᤜᤧᤰᤁᤩᤠᤱ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤋᤱᤒᤣ ᤁᤧᤕᤥᤒᤠᤜᤠ᤹ ᤂᤰᤐᤧᤳ ᤛᤢᤵᤛᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᥉.᥆᥆.᥆᥆᥆ ᤕᤥᤖᤧ॥ ᤂᤧᤱᤜᤠ᤹ ᤁᤧᤖᤧᤰ ᤌᤱ ᤆᤥ᤺ᤰᤔᤠ ᤁᤧᤛᤢᤰᤐᤠ ᤜᤧᤰᤁᤩᤠᤱ ᤗᤠ᤺ᤰ ᤏᤢ ᤂᤥ ᤕᤠᤱᤔᤠ ᤁᤧᤛᤢᤰᤐᤠ ᤔᤧᤘᤕᤧ॥

᥌ ᤂᤢᤏᤧ᤹ ᤁᤡᤵ ᤌᤡᤰ ᤕᤢᤵᤐᤠ ᤋᤥᤖᤠb ᤜᤢᤅᤢᤀᤠᤱ ᤀᤡᤛᤪᤠᤀᤡᤗᤗᤠᤶ ᥇.᥆᥆.᥆᥆᥆ ᤔᤢᤰᤁᤧᤃᤢᤒᤠ ᤌᤰᤗᤧᤱᤒᤠᤜᤠ᤹ ᤕᤢᤖᤢᤛᤡ॥

᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤎᤡᤰ ᤂᤢᤏᤧ᤹ᤀᤥ ᤋᤩᤧᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤠ ᤜᤠᤱᤅᤣ. ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ ᤀᤠᤍᤠᤱᤒᤠᤖᤧ ᤔᤧᤍᤣ᤹ᤖᤧᤛᤧᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤏᤢ ᤜᤥᤵ- ᤀᤣᤑᤪᤠᤀᤡᤔᤒᤠ ᤀᤠᤳᤋᤡᤴ ᤔᤏᤠᤜᤠ᤹ᤏᤢᤀᤠᤱ ᤜᤥᤵ॥

᥎ ᤀᤠᤍᤠᤱᤒᤠ ᤜᤠᤱᤜᤠᤱ ᤗ᤹ᤖᤡᤰ ᤌᤱ ᤁᤧᤈᤥ᤺ᤰᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤠᤖᤡ ᤁᤧᤍᤠᤖ ᤁᤧᤕᤠ᤺ᤴ. ᤌᤣᤀᤠᤱᤓᤧᤸᤗᤧ ᤜᤠᤖᤡ ᤆᤠ᤺ᤵᤔᤠ ᤔᤢᤰᤛᤠᤶ ᤂᤢᤏᤧ᤹ ᤁᤳᤋᤢ᤹॥”

᥏ ᤀᤔᤛᤩᤠᤜ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤴ ᤔᤧᤳᤋᤢ. “ᤀᤡᤛᤪᤠᤀᤡᤗᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤡᤖᤢᤱᤛᤡᤱᤒᤠ ᤂᤧᤴ ᤁᤡᤵ ᤌᤡᤰ ᤋᤥᤖᤠc ᤕᤢᤵᤐᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤠᤜᤡ᤺ᤴ ᤀᤠᤱᤃᤠ᤹ ᤌᤣ ᤆᤥᤃᤢᤱᤒᤠᤒᤣ᥅”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠ ᤁᤡᤵ ᤌᤡᤰᤏᤢ᤺ᤸᤗᤧᤀᤠᤱ ᤕᤖᤡᤰ ᤐᤡᤔᤠ ᤁᤧᤛᤢᤰ᥄”

᥇᥆ ᤁᤸᤗᤧᤆᤥᤃᤢᤸᤗᤧ ᤀᤔᤛᤩᤠᤜ᤺ᤸᤗᤧ ᤀᤣᤑᤪᤠᤀᤡᤔᤗᤠᤶ ᤂᤢᤏᤧ᤹ᤀᤥ ᤁᤧᤕᤢᤒᤠ ᤌᤰᤛᤢᤒᤠᤜᤠ᤹ ᤛᤧᤴᤍᤢᤛᤡᤀᤠᤱ ᤜᤡᤶᤔᤥ ᤐᤠᤱᤄᤢᤍᤣᤛᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤕᤜᤢᤍᤠᤒᤠᤜᤠ᤹ᤏᤢ ᤂᤢᤴᤇᤡ᤹ ᤛᤠ᤹ᤖᤡᤰ ᤛᤠᤰᤁᤧᤴ ᤐᤥᤃᤧ᤹. ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤡᤰᤐᤥ᤺ᤰᤔᤧᤸᤗᤧ ᤌᤣᤀᤠᤱ ᤔᤧᤴᤏᤡᤀᤣ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣ॥

᥇᥇ ᤂᤧᤴ ᤀᤣᤃᤠᤱ ᤀᤔᤛᤩᤠᤜ᤺ᤸᤗᤧ ᤛᤢᤈᤠ ᤏᤠ᤺ᤰᤋᤢᤀᤠᤱ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤕᤢᤶᤗᤠ᤺ᤰᤂᤠᤱ ᤏᤧᤏᤧᤒᤠᤍᤧᤴᤏᤥ ᤐᤣ. ᤜᤧᤰᤁᤩᤠᤱ ᤂᤧᤵᤔᤥ ᤛᤣᤀᤡᤖᤒᤠ ᥇᥆.᥆᥆᥆ ᤔᤏᤠᤜᤠ᤹ ᤛᤩᤧᤖᤢᤛᤡ॥

᥇᥈ ᤕᤜᤢᤍᤠᤒᤠ ᤌᤰᤛᤢᤒᤠᤜᤠ᤹ᤖᤧ ᤘᤣ᤹ ᥇᥆.᥆᥆᥆ ᤔᤏᤠᤜᤠ᤹ ᤁᤢᤜᤡᤱᤘᤧᤳ ᤔᤧᤍᤧᤶᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤇᤠ ᤕᤠᤰᤐᤣ᤹ᤀᤡᤸᤗᤧ ᤁᤢᤈᤱᤅᤥ ᤔᤧᤍᤣ᤹ᤖᤢᤛᤡᤀᤠᤱ ᤔᤢ ᤔᤰᤔᤧᤎᤠ᤺ᤴᤍᤢᤛᤡ॥ ᤂᤧᤵᤔᤥ ᤂᤧᤱᤜᤠ᤹ ᤔᤧᤍᤥ᤺ᤰᤋᤧᤀᤠᤱ ᤁᤢᤓᤢᤍᤢᤰᤔᤠ ᤔᤧᤒᤥ᤺ᤰᤂᤧ॥

᥇᥉ ᤀᤠᤶᤓᤠ ᤂᤧᤴ ᤕᤧᤶᤔᤥ ᤀᤔᤛᤩᤠᤜ᤺ᤸᤗᤧ ᤌᤱᤅᤥ ᤔᤧᤴᤎᤠᤀᤣ ᤜᤡᤶᤔᤥ ᤐᤠᤱᤄᤢᤍᤣᤛᤢᤛᤡᤒᤠ ᤂᤧᤴ ᤌᤰᤛᤢᤒᤠᤜᤠ᤹ᤖᤧ ᤛᤠᤔᤖᤡᤕᤠᤀᤠᤱ ᤕᤥ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤒᤣᤌ-ᤜᤥᤖᤥᤏ ᤌᤠᤖᤡᤰ ᤔᤧᤏᤠᤵᤋᤢᤛᤡ॥ ᤂᤧᤱᤜᤠ᤹ᤖᤧ ᥉.᥆᥆᥆ ᤔᤏᤠᤜᤠ᤹ ᤔᤧᤛᤩᤧᤖᤢᤛᤡᤀᤠᤱ ᤕᤖᤡᤰ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤍᤣ᤹ᤖᤢ॥

᥇᥊ ᤀᤣᤍᤥᤔᤡᤜᤠ᤹ ᤔᤧᤏᤠ᤺ᤴᤍᤢᤛᤡᤀᤠᤱ ᤔᤧᤏᤢ᤺ᤰᤂᤧᤸᤗᤧ ᤀᤔᤛᤩᤠᤜ᤺ᤸᤗᤧ ᤛᤣᤀᤡᤖᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤑᤧᤳᤋᤢᤛᤡᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤠᤱ ᤆᤥᤃᤢᤛᤡ॥ ᤂᤢᤏᤧ᤹ ᤂᤧᤴ ᤔᤠᤱᤜᤠ᤹ ᤛᤧᤘᤠ ᤔᤧᤳᤋᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢ॥

᥇᥋ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤔᤛᤩᤠᤜ᤺ᤴᤏᤢ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤎᤡᤰ ᤐᤠᤱᤄᤢᤍᤠᤛᤢ. ᤂᤧᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥᤗᤠᤶ ᤂᤢᤴᤇᤡ᤹ ᤀᤠᤵᤑᤣᤰ ᤔᤏᤠᤜᤠ᤹ ᤋᤠᤱᤔᤠᤛᤧ᤺ᤵᤔᤠ ᤔᤧᤴᤇᤢᤰᤔᤏᤠᤒᤠ ᤔᤠᤱᤜᤠ᤹ᤗᤠᤶ ᤁᤢᤓᤠ᤹ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤁᤧᤃᤥ᤺ᤳᤋᤢᤒᤠᤒᤣ᥅”

᥇᥌ ᤂᤧᤴ ᤔᤏᤠ᤺ᤴ ᤐᤠᤖᤧᤀᤠᤱ ᤐᤳᤇᤧᤸᤗᤧ ᤀᤔᤛᤩᤠᤜ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤌᤣ ᤀᤠᤏᤡᤃᤧ ᤂᤧᤏᤧ᤹ ᤜᤠᤱᤈᤢᤶᤔᤥᤒᤠ ᤛᤢᤈᤠᤛᤠᤒᤠ ᤕᤢᤰᤋᤡᤱ ᤆᤥ᤺ᤰᤁᤠᤛᤡᤃᤧᤀᤠᤱ ᤘᤕᤧᤒᤡ᥅ ᤔᤧᤶᤒᤠ᤺ᤳᤋᤧ᤹ ᤛᤫᤠ᤺ᤳ᥄ ᤌᤣᤀᤠᤱ ᤂᤧᤏᤧ᤹ ᤁᤧᤜᤡᤱᤔᤧᤴ ᤁᤧᤛᤠᤰᤐᤥ ᤁᤧᤎᤠᤛᤢ᥅”

ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤐᤠ᤺ᤵᤔᤠ ᤏᤠ᤹ᤔᤠᤏᤢ᤺ᤸᤗᤧ ᤋᤃᤡ ᤀᤰᤂᤣ ᤗ᤹ᤖᤧ. “ᤀᤠᤍᤠᤱᤒᤠᤖᤧ ᤀᤰᤂᤣ ᤁᤧᤈᤥᤃᤢᤀᤠᤱ ᤀᤠᤱᤃᤠ᤹ ᤀᤠᤛᤢᤈᤠ᤺ᤴ ᤁᤧᤱᤄᤧᤵᤛᤢᤶᤒᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠ ᤔᤧᤱᤔᤠ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹ ᤁᤧᤗ᤹ᤒᤠ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ॥”

ᤀᤡᤛᤪᤠᤀᤡᤗᤏᤢ ᤐᤥ᤺ᤰᤂᤧᤒᤠ ᤌᤱ

(᥈ ᤜᤠᤱ ᥇᥊:᥎-᥈᥆)

᥇᥍ ᤂᤧᤴ ᤀᤣᤃᤠᤱ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤸᤗᤧ ᤂᤢᤏᤧ᤹ ᤁᤢᤛᤢᤈᤠᤍᤠᤱᤒᤠᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡᤀᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤢᤖᤧ ᤁᤢᤶᤔᤧᤴᤇᤠ᤹. ᤕᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤌᤰᤔᤠ ᤛᤠ᤺ᤳᤋᤢ. “ᤕᤧ᤹. ᤀᤠᤏᤡ᤹ ᤏᤠᤍᤢᤶᤍᤢᤶᤒᤠ ᤋᤴᤏᤠᤍᤡ॥”

᥇᥎ ᤁᤖ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤖᤧ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤀᤰᤋᤱᤒᤠ ᤏᤢᤃᤵ ᤐᤡᤖᤢ- “ᤗᤧᤒᤏᤠᤏᤒᤠ ᤗᤳᤇᤠ ᤛᤣᤷᤍᤠ᤺ᤰᤔᤧᤸᤗᤧ ᤗᤧᤒᤏᤠᤏᤀᤥᤒᤠᤀᤣ ᤗᤳᤇᤠ ᤛᤠᤶᤔᤠᤱᤛᤡᤱᤅᤡᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢ. ‘ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠ᤺ᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤕᤧᤶᤒᤡᤳᤇᤠ᤺ᤴᤏᤢ ᤔᤣ᤺ᤰᤂᤡᤶ ᤔᤧᤳᤋᤧ᤹॥’ ᤂᤧᤒᤩᤠᤱ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤌᤰᤛᤠᤎᤡᤰ ᤂᤧᤵᤔᤥᤗᤠᤶ ᤐᤥ᤺ᤰᤂᤧᤀᤠᤱ ᤐᤣ᤺ᤸᤗᤧ ᤂᤧᤸᤗᤧ ᤛᤣᤷᤍᤠ᤺ᤰᤔᤧᤴ ᤆᤡᤍᤥ᤹ ᤋᤥ᤹ᤖᤢᤖᤳᤇ॥

᥇᥏ ᤀᤠᤸᤗ ᤀᤔᤛᤩᤠᤜᤀᤣ. ᤂᤧᤏᤧ᤹ ᤀᤣᤍᤥᤔᤡᤜᤠ᤹ ᤏᤠ᤺ᤴᤍᤢᤱᤛᤡᤱ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢ᤹. ᤜᤧᤰᤁᤩᤠᤱ ᤕᤶᤒᤠ ᤁᤧᤜᤧᤴᤇᤡᤱᤅᤠᤱ ᤀᤠᤱᤍᤡᤱ ᤁᤧᤗ᤹॥ ᤀᤠᤵᤑᤣᤰ ᤁᤧᤜᤡᤶᤔᤥᤀᤣ ᤜᤠᤒᤠ ᤕᤢᤅᤧᤃᤖᤧ᤹॥ ᤂᤧᤏᤧ᤹ ᤀᤠᤵᤑᤣᤰ ᤏᤢ ᤕᤜᤢᤍᤠ᤺ᤴᤏᤠᤱ ᤔᤧᤱᤔᤠᤖᤧ ᤗᤠᤃᤡ ᤌᤣᤀᤠᤱ ᤁᤧᤛᤠᤰᤐᤥ ᤁᤧᤎᤠᤛᤡᤱᤒᤠᤒᤣ᥅”

᥈᥆ ᤁᤖ ᤀᤔᤛᤩᤠᤜ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤶᤄᤧᤶᤔᤠᤱ ᤔᤧᤗᤠᤵᤋᤢᤴ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤣᤍᤥᤔᤒᤠ ᤔᤠᤱᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤡᤶᤍᤢᤛᤡᤀᤠᤱ ᤔᤣᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤕᤣᤜᤥᤀᤠᤛᤖᤧ ᤁᤢᤜᤢᤰᤁᤥ ᤌᤠᤔᤠᤛᤡᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ॥

᥈᥇ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤧᤴ ᤋᤃᤡ ᤌᤠᤛᤡᤱ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤕᤜᤢᤍᤠᤒᤠ ᤒᤣᤌ-ᤛᤣᤔᤣᤛᤀᤥ ᤌᤱ ᤌᤰᤋᤧᤛᤡ॥

᥈᥈ ᤀᤡᤛᤪᤠᤀᤡᤗᤖᤧ ᤕᤜᤢᤍᤠ᤺ᤴ ᤜᤠᤖᤡᤈᤠ᤺ᤳᤋᤢ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤔᤧᤄᤧᤳᤇᤡᤱ॥

᥈᥉ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤣᤜᤥᤀᤠᤛᤧᤸᤗᤧ ᤀᤜᤈᤩᤠᤜᤖᤧ ᤁᤢᤶᤔᤧᤴᤇᤠ᤹. ᤕᤥᤀᤠᤛᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤀᤔᤛᤩᤠᤜ᤺ᤴ ᤒᤣᤌ-ᤛᤣᤔᤣᤛᤀᤥ ᤋᤧᤶᤛᤢᤀᤠᤱ ᤕᤖᤢᤛᤗᤧᤔ ᤌᤠᤰᤋᤢ॥ ᤂᤢᤏᤧ᤹ ᤀᤣᤑᤪᤠᤀᤡᤔᤒᤠ ᤗᤠᤶᤎᤣ᤺ᤳᤋᤥᤏᤢ ᤁᤢᤛᤢᤰᤐᤥᤒᤠ ᤗᤢᤱᤅᤥ ᤌᤠᤖᤡᤰ ᤁᤡᤵ ᤗᤡᤛᤡ ᤜᤢᤰᤛᤡ᤺ᤰ ᤕᤠᤖᤡᤰ ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤢᤍᤣᤛᤢ॥

᥈᥊ ᤂᤢᤏᤧ᤹ ᤀᤥᤒᤣᤍ-ᤀᤣᤍᤥᤔᤖᤧ ᤀᤥᤔᤧᤵᤔᤠ ᤁᤢᤗᤰᤐᤧᤴᤏᤥ ᤔᤧᤕᤢᤰᤂᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤥᤛᤢᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤁᤧᤖᤧᤰ ᤂᤵᤐᤩᤠᤜᤠ᤹ ᤜᤧᤰᤁᤩᤠᤱ ᤜᤠᤱᤜᤡᤶᤔᤥ ᤁᤧᤕᤢᤱᤒᤠ ᤀᤡᤔᤧᤸᤗᤢᤱᤒᤠ ᤆᤡᤃᤰᤘᤠᤜᤠ᤹ᤏᤢ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡᤒᤠ ᤜᤠᤱᤒᤡᤑᤩᤢᤱᤒᤠᤜᤠ᤹ᤀᤠᤱ ᤗ᤺ᤳᤋᤢᤍᤣ᤹ᤖᤢᤛᤡᤀᤠᤱ ᤂᤢᤏᤧ᤹ ᤛᤠᤔᤖᤡᤕᤠ ᤏᤢ᤺ᤰᤂᤧᤒᤣ॥

᥈᥋ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤜᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤣᤜᤥᤀᤠᤛᤧᤴᤏᤢ᤺ᤸᤗᤧ ᤕᤜᤢᤍᤠᤒᤠ ᤜᤠᤱ ᤕᤣᤜᤥᤀᤠᤛᤖᤧ ᤁᤢᤛ᤻ᤛᤠ ᤀᤔᤛᤩᤠᤜ᤺ᤴ ᤌᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤖᤡᤰ ᤜᤡᤅᤧ॥

᥈᥌ ᤀᤔᤛᤩᤠᤜᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤌᤣᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤏᤠᤱᤒᤡ᥅

᥈᥍ ᤀᤔᤛᤩᤠᤜ᤺ᤴ ᤕᤜᤘᤣ ᤍᤠᤱᤒᤧᤴ ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤐᤥ᤺ᤰᤂᤧᤒᤣᤀᤠᤱᤎᤥᤀᤣ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤐᤥ᤺ᤰᤂᤧᤖ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤳᤇᤡᤱᤅᤠᤱ ᤗᤠᤁᤡᤛ ᤐᤣ॥ ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤔᤏᤠᤜᤠ᤹ ᤗᤠᤁᤡᤛ ᤔᤧᤒᤠᤱᤄᤢᤛᤡᤀᤠᤱ ᤂᤢᤏᤧ᤹ ᤀᤠᤶᤓᤠ ᤂᤧᤵᤔᤥ ᤔᤧᤛᤩᤧᤖᤢ॥

᥈᥎ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤈᤣᤎᤰᤁᤡᤴ ᤀᤴᤏᤡᤴ ᤔᤧᤃᤢ᤺ᤳᤋᤢᤀᤠᤱ ᤕᤖᤢᤛᤗᤧᤔ ᤔᤧᤓᤧᤳᤋᤢ॥ ᤂᤢᤏᤧ᤹ ᤂᤧᤵᤔᤥ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢᤖᤥ॥

b 

᥈᥋:᥌ ᤀᤡᤃᤪ ᤜᤵᤔᤧᤴ ᥉/᥊ ᤋ᤺ᤴ ᤕᤢᤵᤐᤠ. ᤜᤧᤰᤋᤱᤒᤠ ᤐᤠ᤺ᤳᤗᤠ ᥏ᤀᤥᤀᤠᤱ ᤐᤳ

c 

᥈᥋:᥏ ᤀᤡᤃᤪ ᤜᤵᤔᤧᤴ ᥉/᥊ ᤋ᤺ᤴ ᤕᤢᤵᤐᤠ. ᤜᤧᤰᤋᤱᤒᤠ ᤐᤠ᤺ᤳᤗᤠ ᥏ᤀᤥᤀᤠᤱ ᤐᤳ

ᤕᤜᤢᤍᤠᤒᤠ ᤜᤠᤱ ᤀᤢᤈ᤻ᤈᤡᤕᤠᤜ

(᥈ ᤜᤠᤱ ᥇᥊:᥈᥇-᥈᥈. ᥇᥋:᥇-᥍)

᥈᥌

ᤂᤧᤒᤩᤠᤱ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤁᤧᤕᤥᤒᤠ ᤀᤢᤈ᤻ᤈᤡᤕᤠᤜ᤺ᤴ ᤔᤧᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤶᤒᤠ ᤀᤔᤛᤩᤠᤜ᤺ᤸᤗᤧ ᤁᤢᤗᤧᤰᤘᤠᤀᤥ ᤜᤠᤱ ᤔᤧᤈᤥᤃᤢ॥

᥈ ᤀᤔᤛᤩᤠᤜ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤀᤣᤃᤠᤱ ᤀᤢᤈ᤻ᤈᤡᤕᤠᤜ᤺ᤸᤗᤧᤀᤣ ᤀᤣᤗᤠᤋ ᤕᤧᤰᤕᤰᤁᤡᤴ ᤕᤠᤶᤔᤥ ᤆᤥᤃᤢᤀᤠᤱ ᤕᤜᤢᤍᤠᤀᤥ ᤏᤢ᤺ᤰᤋᤢ॥

᥉ ᤀᤢᤈ᤻ᤈᤡᤕᤠᤜ᤺ᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤣ᤺ᤶᤔᤥ ᤅᤠᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤁᤥᤗᤩᤠᤜ ᤘᤕᤧ॥ ᤂᤢᤏᤧ᤹ ᤕᤖᤢᤛᤗᤧᤔ ᤁᤧᤕᤢᤱᤔᤠ ᤘᤕᤧ॥

᥊ ᤀᤢᤈ᤻ᤈᤡᤕᤠᤜ᤺ᤸᤗᤧ ᤂᤢᤏᤧ᤹ ᤁᤢᤶᤒᤠ ᤀᤔᤛᤩᤠᤜᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤘᤕᤧ ᤜᤠᤒᤠ ᤂᤧᤴᤏᤣ ᤆᤥᤃᤢ॥

᥋ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤠᤀᤥ ᤏᤡᤛᤠᤶ ᤁᤧᤜᤢ᤹ᤒᤠ ᤈᤁᤖᤡᤕᤠ᤺ᤸᤗᤧ ᤁᤢᤕᤧᤶᤔᤥ ᤂᤢᤏᤧ᤹ ᤁᤧᤖᤧᤰ ᤁᤢᤛᤡᤰᤗᤢᤱᤔᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤗᤥᤔᤠᤴ ᤁᤥ᤺ᤳᤋᤢ॥ ᤕᤜᤘᤣ ᤍᤠᤱᤒᤧᤴ ᤁᤥ᤺ᤳᤋᤢ ᤜᤰᤛᤢᤖ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤏᤢ᤹ᤔᤠ ᤋᤠᤔᤠ ᤐᤡᤖᤢ॥

᥌ ᤀᤢᤈ᤻ᤈᤡᤕᤠᤜ᤺ᤴ ᤐᤗᤡᤛ᤻ᤋᤡᤜᤠ᤹ᤏᤢ ᤌᤱ ᤆᤥ᤺ᤰᤛᤧ ᤋᤧᤴᤎᤱ ᤆᤥ᤺ᤰᤔᤠᤍᤧᤴᤏᤥ ᤐᤣᤀᤠᤱ ᤃᤠᤋ. ᤕᤒ᤻ᤏᤣ ᤏᤢ ᤀᤛ᤻ᤍᤥᤍᤒᤠ ᤗᤢᤱᤎᤠᤰᤜᤠ᤹ ᤗᤢ᤺ᤴᤍᤢᤍᤣᤛᤢ॥ ᤂᤢᤏᤧ᤹ ᤀᤛ᤻ᤍᤥᤍ ᤏᤡ᤺ᤳᤋᤠᤱ ᤏᤢ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤧᤰᤕᤰᤜᤠ᤹ ᤆᤥᤃᤢ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤐᤗᤡᤛ᤻ᤋᤡᤜᤠ᤹. ᤃᤢᤖ-ᤒᤠᤗᤀᤥ ᤁᤧᤕᤢᤱᤒᤠ ᤀᤖᤒᤡᤜᤠ᤹ ᤏᤢ ᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠ ᤑᤠ᤹ᤖᤢ॥

᥎ ᤀᤶᤔᤥᤏᤡᤜᤠ᤹ᤖᤧ ᤀᤢᤈ᤻ᤈᤡᤕᤠᤜᤀᤥ ᤜᤢᤰᤘᤠᤜᤠ᤹ ᤔᤧᤓᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ᤺ᤴ ᤔᤡᤛᤪ ᤗᤠᤈᤣ᤹ᤒᤠ ᤀᤡ᤺ᤴᤍᤥᤀᤥ ᤌᤠᤖᤡᤰ ᤀᤡᤅᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥏ ᤀᤢᤈ᤻ᤈᤡᤕᤠᤜ᤺ᤸᤗᤧ ᤕᤖᤢᤛᤗᤧᤔ ᤁᤢᤛᤢᤰᤐᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ. ᤏᤧᤏᤧᤒᤠᤍᤧᤴᤏᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤏᤢ ᤗᤢᤱᤎᤠᤰᤁᤥᤒᤠ ᤁᤢᤛᤢᤰᤐᤥᤒᤠ ᤀᤡᤗᤠᤶᤔᤥᤀᤠᤱ ᤆᤱᤜᤡᤶᤜᤠ᤹ ᤆᤥᤃᤢᤀᤠᤱ ᤂᤧᤴ ᤛᤧ᤺ᤵᤛᤡᤱᤔᤠᤱᤍᤧᤴ ᤆᤥᤃᤢ॥

᥇᥆ ᤂᤢᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤘᤣ᤹ ᤆᤱᤜᤡᤶᤜᤠ᤹ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤏᤧᤏᤧᤒᤠᤍᤧᤴ ᤏᤧᤵᤔᤠᤱ ᤐᤡᤛᤠᤱ ᤂᤢᤏᤧ᤹ ᤁᤢᤒᤡᤳ ᤁᤢᤎᤰᤛᤠᤜᤠ᤹ ᤕᤖᤡᤰ ᤁᤢᤗᤢᤵ ᤔᤧᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤘᤒᤠᤰᤜᤠ᤹ ᤋᤕᤢᤏᤧᤛ᤻ᤛᤢ॥ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤏᤢ ᤋᤧᤶᤒᤣᤀᤥ ᤂᤢᤏᤧ᤹ ᤁᤢᤕᤠ᤺ᤴᤃᤧᤔᤒᤠ ᤔᤏᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤁᤧᤗᤣ᤺ᤵᤐᤠᤜᤠ᤹ᤀᤠᤱ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤠ᤺ᤶᤔᤔᤠ ᤀᤡᤰᤋᤠᤵᤐᤥ ᤏᤡᤱᤘᤠ᤹ ᤁᤧᤒᤡᤒᤠ ᤘᤕᤧ॥

᥇᥇ ᤁᤴᤏᤢ᤺ᤸᤗᤧ ᤘᤣ᤹ ᤀᤢᤈ᤻ᤈᤡᤕᤠᤜᤖᤧ ᤌᤱ ᤆᤥ᤺ᤰᤔᤠ ᤁᤧᤜᤢ᤹ᤛᤡᤱᤒᤠ ᤏᤢ ᤋᤧᤴᤎᤱᤗᤧ ᤗᤠᤃᤡ ᤀᤠᤓᤧᤸᤗᤧᤛᤠᤱ ᤕᤠᤖᤡᤵ ᤁᤧᤒᤥ᤺ᤱᤒᤠ ᤕᤖᤡᤰ ᤌᤰᤛᤢᤒᤠᤜᤠ᤹ᤀᤠᤱ ᤁᤳᤋᤢᤛᤡ॥ ᤌᤰᤛᤢᤒᤠᤜᤠ᤹ᤀᤥᤒᤠ ᤔᤠ ᤛᤢᤜᤠᤱᤔᤡᤒᤠ ᤕᤜᤡᤀᤣᤗ ᤏᤢ ᤛᤢᤜᤠᤱᤕᤢᤰᤐᤠ ᤔᤠᤛᤣᤕᤠᤜ᤺ᤸᤗᤧ ᤕᤠᤶᤏᤠ᤺ᤳᤏᤡ᤺ᤳ ᤁᤢᤀᤡᤛᤡ᤺ᤰ ᤁᤢᤗᤢᤵ ᤁᤢᤗᤢᤵ ᤆᤥᤃᤧᤛᤢᤀᤠᤱ ᤜᤠᤱᤅᤡᤸᤗᤧ ᤗᤳᤇᤠ ᤁᤢᤛᤢᤜᤠᤱᤕᤢᤰᤐᤠ ᤜᤏᤏᤩᤠᤜᤖᤧ ᤁᤢᤕᤢᤰᤁᤥ ᤁᤴᤜᤠ᤹ ᤔᤧᤘᤕᤧᤖ ᤕᤠ᤺ᤴᤍᤧᤛᤢᤛᤡ॥

᥇᥈ ᤔᤢᤰᤁᤧᤃᤢᤒᤠ ᤁᤧᤃᤢᤒᤠ ᤌᤰᤗᤧᤱᤒᤠᤜᤠ᤹ ᤁᤧᤒᤠᤱᤒᤠ ᤜᤡᤶᤛᤕᤱᤜᤠ᤹ᤀᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤂᤠᤏᤡ᤺ᤳᤋᤡᤴ ᥈.᥌᥆᥆ ᤘᤕᤧ॥

᥇᥉ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤠᤱᤅᤡᤴ ᤑᤠ᤹ᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᥉.᥆᥍.᥋᥆᥆ ᤌᤰᤗᤧᤱᤒᤠᤜᤠ᤹ ᤁᤧᤘᤠ᤹ᤒᤠ ᤋᤧᤴᤎᤱ ᤁᤧᤈᤥ᤺ᤰᤐᤠ ᤌᤰᤛᤢᤒᤠᤜᤠ᤹ᤀᤠᤱ ᤔᤧᤘᤕᤧ॥

᥇᥊ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤢᤈ᤻ᤈᤡᤕᤠᤜ᤺ᤸᤗᤧ ᤂᤥᤜᤠ᤹. ᤗᤠ᤺ᤰᤜᤠ᤹. ᤌᤠ᤺ᤰᤂᤢ᤺ᤱᤜᤠ᤹. ᤛᤠ᤺ᤱᤒᤣ ᤛᤧ᤺ᤵᤆᤠᤱᤜᤠ᤹. ᤗᤡᤜᤠ᤹ ᤏᤢ ᤀᤷᤍᤥᤜᤠ᤹ ᤕᤠᤖᤡᤵ ᤆᤥᤃᤢ॥

᥇᥋ ᤆᤱᤜᤡᤶᤜᤠ᤹ᤀᤥ ᤏᤢ ᤆᤶᤒᤧᤳ ᤆᤶᤒᤧᤳ ᤗᤢᤱᤎᤠᤰ ᤁᤧᤕᤧᤵᤐᤠ ᤌᤰᤛᤢᤒᤠ ᤕᤧᤵᤏᤠᤜᤠ᤹ᤀᤥ ᤀᤥᤃᤵ ᤆᤥ᤺ᤰᤔᤠᤖᤧ ᤗᤠᤃᤡ ᤑᤧᤴᤈᤣ᤹ ᤁᤧᤎᤰᤐᤠᤜᤠ᤹ᤖᤧ ᤔᤧᤎᤃᤢᤒᤠ ᤋᤥ᤺ᤱᤜᤠ᤹ ᤌᤰᤛᤢᤒᤠᤜᤠ᤹ᤖᤧ ᤔᤧᤀᤠᤒᤢᤖ ᤜᤧᤰᤁᤩᤠᤱ ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤔᤧᤛᤢ᤺ᤰᤛᤢ ᤔᤧᤍᤣᤛᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤂᤈᤢᤶᤄᤕᤠᤜᤠ᤹ ᤕᤠᤖᤡᤵ ᤆᤥᤃᤢ॥ ᤂᤢᤏᤧ᤹ ᤁᤢᤔᤡᤱᤅᤡᤴ ᤁᤧᤖᤧᤰ ᤐᤡᤛᤠᤱ ᤛᤧᤖᤧᤀᤠᤱ ᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤖᤥ॥

ᤀᤠᤱᤍᤡᤱ ᤗ᤹ᤔᤠᤖᤧ ᤆᤥᤃᤢᤸᤗᤧ ᤀᤢᤈ᤻ᤈᤡᤕᤠᤜ᤺ᤸᤗᤧ ᤂᤢᤶᤍᤡᤱ ᤂᤥᤛᤢ

᥇᥌ ᤁᤖ ᤀᤢᤈ᤻ᤈᤡᤕᤠᤜ᤺ᤴ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤀᤠᤱ ᤀᤣᤃᤠᤱ ᤂᤢᤏᤧ᤹ ᤀᤠᤱᤍᤡᤱ ᤁᤢᤗ᤹ᤔᤠᤖᤧ ᤆᤥᤃᤢᤸᤗᤧ ᤂᤢᤏᤧ᤹ ᤆᤥ᤺ᤴᤍᤧ॥ ᤂᤢᤏᤧ᤹ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤢᤰᤐᤠ ᤜᤠ᤺ᤶᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠᤛᤧᤀᤠᤱ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢ॥

᥇᥍ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤈᤷᤕᤠᤜ᤺ᤴ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤘᤣ᤹ ᤕᤧᤵᤐᤥ᤺ᤱ ᤜᤠᤱᤜᤠᤱ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤠᤱᤅᤡᤸᤗᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤛᤡᤃᤠᤱ ᤔᤧᤒᤣ॥

᥇᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤠᤍᤢᤶᤍᤢᤶᤒᤠ ᤔᤧᤔᤧᤳᤋᤢ. “ᤀᤢᤈ᤻ᤈᤡᤕᤠᤜᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤢᤰᤐᤠ ᤜᤠ᤺ᤶᤔᤠ ᤕᤠ᤺ᤶᤒᤰᤁᤡᤴ ᤀᤠᤍᤠᤱᤒᤠᤖᤧᤴ ᤔᤧ᤺ᤴ॥ ᤁᤴ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡᤃ ᤋᤥ᤺ᤶᤔᤏᤠᤒᤠ ᤜᤠᤖᤢᤏᤖᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤘᤠ᤹॥ ᤛᤣᤛᤣᤍᤣᤴᤏᤥᤗᤠᤶ ᤗ᤺ᤴᤍᤧᤀᤠᤱ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤀᤠᤍᤠᤱᤒᤠᤖᤧ ᤏᤛᤠ᤺ᤴ ᤁᤧᤗᤧᤰᤂᤢᤀᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤀᤠᤍᤠᤱᤒᤠᤖᤧ ᤌᤧᤔᤠ ᤀᤡᤱᤎᤠ᤺ᤱᤅᤠᤱ ᤁᤧᤱᤄᤥᤛᤢᤴ᤹॥”

᥇᥏ ᤁᤢᤜᤢᤰᤁᤥ ᤛᤠᤱᤋᤧᤖᤧ᤺ᤱᤅᤡᤴ ᤕᤠᤱᤛᤡᤱᤅᤠᤱ ᤛᤢᤰᤐᤠ ᤜᤠ᤺ᤶᤔᤠ ᤁᤧᤈᤥ᤺ᤰᤐᤠ ᤀᤢᤈ᤻ᤈᤡᤕᤠᤜ ᤜᤠᤱᤅᤡᤴ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤑᤢᤀᤡ ᤐᤥᤃᤧ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤏᤢ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ ᤐᤳᤇᤧᤖ ᤂᤧᤱᤜᤠ᤹ᤖᤧᤀᤣ ᤂᤢᤴᤇᤡ᤹ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤂᤢᤏᤧ᤹ ᤁᤢᤍᤫᤠᤒᤥ ᤀᤠᤗᤡ᤺ᤰᤗᤡ᤺ᤰᤐᤠ ᤜᤥᤖᤡᤰᤐᤠ ᤋᤢᤰᤔᤠ ᤗ᤺ᤴᤍᤧ॥

᥈᥆ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤈᤷᤕᤠᤜ᤺ᤴ ᤏᤢ ᤘᤣ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤥᤔᤧᤔᤧᤳᤋᤢᤀᤠᤱ ᤔᤧᤒᤳᤇᤧᤖ ᤁᤢᤍᤫᤠᤒᤥ ᤗᤥᤃᤣ᤹ ᤋᤢᤰᤔᤠ ᤗ᤺ᤴᤍᤧᤒᤠ ᤂᤧᤱᤜᤠ᤹ᤖᤧ ᤔᤧᤏᤡᤛᤢ. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤜᤠᤖᤠᤜᤠᤖᤠ ᤔᤠᤱᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤋᤢᤰᤔᤧᤸᤗᤧ ᤂᤢᤏᤧ᤹ ᤋᤖᤢᤖ ᤕᤠ᤺ᤴᤍᤢᤀᤠᤱ ᤘᤕᤧ॥

᥈᥇ ᤀᤢᤈ᤻ᤈᤡᤕᤠᤜ ᤜᤠᤱᤅᤡᤴ ᤂᤢᤏᤧ᤹ ᤁᤢᤛᤡᤔᤠ ᤕᤧᤴ ᤌᤧᤶᤒᤠᤀᤣ ᤗᤥᤃᤣ᤹ ᤋᤢᤰᤔᤧᤸᤗᤧ ᤋᤖᤢ॥ ᤂᤢᤏᤧ᤹ ᤗᤠ᤺ᤳᤗᤠ᤺ᤳ ᤜᤡᤶᤔᤥ ᤗᤥᤃᤣ᤹ ᤐᤠᤖᤠᤔᤠ ᤋᤢᤰᤔᤧᤸᤗᤧ ᤁᤧᤍᤶᤒᤠ ᤐᤥ᤺ᤰᤂᤧᤀᤠᤱ ᤕᤢᤱᤔᤠ ᤜᤣ᤺ᤰᤋᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤢᤏᤧ᤹ ᤗᤠ᤺ᤵᤔᤠ ᤔᤧᤄᤥᤛᤧᤴ॥ ᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤗᤠᤶ ᤂᤢᤏᤧ᤹ ᤔᤧᤛᤧᤴᤍᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤥᤋᤠᤔᤧᤸᤗᤧ ᤜᤠᤱᤜᤡᤶᤔᤡᤴ ᤀᤥᤔᤧᤵᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤗᤠᤈᤣ᤹ᤀᤥ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥

᥈᥈ ᤀᤢᤈ᤻ᤈᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤁᤢᤜᤣ᤺ᤰᤛᤡᤱᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰᤁᤣ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤀᤠᤱ ᤐᤳ॥

᥈᥉ ᤀᤢᤈ᤻ᤈᤡᤕᤠᤜ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠ ᤀᤡᤰᤋᤠᤵᤐᤥ ᤔᤧᤗᤢᤵᤋᤢ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤂᤢᤏᤧ᤹ᤃ ᤗᤥᤃᤣ᤹ ᤋᤢᤰᤔᤧᤸᤗᤧ ᤋᤖᤢᤒᤠᤖᤥ॥” ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤕᤥᤋᤠᤔᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤥᤋᤠᤔ

(᥈ ᤜᤠᤱ ᥇᥋:᥉᥈-᥉᥎)

᥈᥍

ᤕᤥᤋᤠᤔᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤕᤖᤢᤛᤠ ᤘᤕᤧ ᤂᤢᤏᤧ᤹ ᤛᤠᤍᤥᤁᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥈ ᤕᤥᤋᤠᤔᤖᤧ ᤁᤢᤶᤒᤠ ᤀᤢᤈ᤻ᤈᤡᤕᤠᤜ᤺ᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤂᤢᤏᤧ᤹ ᤀᤠᤶᤓᤠ ᤂᤧᤴ ᤆᤥᤃᤢ. ᤁᤢᤶᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤗᤠᤛᤧᤴ॥ ᤜᤶᤓᤛᤠᤱ ᤔᤏᤠᤜᤠ᤹ᤖᤧᤃ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤡᤴᤏᤣ ᤔᤧᤏᤠ᤺ᤳᤋᤢᤀᤠᤱ ᤔᤧᤒᤳᤇᤧ॥

᥉ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤥ᤺ᤛ᤻ᤔᤠ ᤗᤠᤶᤎᤣ᤺ᤳᤋᤧᤴ ᤕᤠᤶᤔᤥ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤥᤑᤣᤗ ᤁᤥ᤺ᤰᤔᤠᤀᤥᤒᤠ ᤗᤢᤱᤎᤠᤰᤁᤡᤴ ᤕᤠᤶᤔᤥ ᤛᤧᤳᤋᤢ ᤆᤥᤃᤢ॥

᥊ ᤂᤢᤏᤧ᤹ ᤕᤜᤢᤍᤠᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤒᤠ ᤗᤠᤈᤣ᤹ᤀᤥ ᤕᤧᤰᤕᤰᤜᤠ᤹ ᤆᤢᤰᤋᤧᤖ ᤆᤥᤃᤢ. ᤜᤧᤰᤁᤩᤠᤱ ᤛᤡᤱᤒᤢᤱ ᤁᤧᤕᤢᤱᤒᤠᤍᤧᤴᤜᤠ᤹ᤀᤥ ᤕᤰᤜᤠ᤹ ᤏᤢ ᤆᤱᤜᤡᤶᤜᤠ᤹ ᤆᤥᤃᤢ॥

᥋ ᤕᤥᤋᤠᤔᤧᤴ ᤀᤶᤔᤥᤏᤡᤜᤠ᤹ᤏᤢ ᤌᤱ ᤌᤰᤋᤧᤀᤠᤱ ᤂᤧᤱᤜᤠ᤹ ᤏᤠ᤺ᤴᤍᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤋᤱᤒᤣᤀᤥ ᤀᤶᤔᤥᤏᤡᤜᤠ᤹ᤖᤧ ᤂᤢᤏᤧ᤹ ᥉᥋᥆ ᤋ᤺ᤴ ᤕᤢᤵᤐᤠ. ᥈᥋.᥆᥆᥆ ᤔᤢᤖᤡ ᤔᤠᤛᤡ ᤏᤢ ᥈᥋.᥆᥆᥆ ᤔᤢᤖᤡ ᤜ᤺ᤰᤛᤡ ᤔᤧᤒᤡᤖᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤡᤛᤡᤃᤣ᤺ᤰᤐᤠ ᤏᤢ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥᤀᤠᤱ ᤂᤧᤴ ᤕᤠᤖᤡᤰᤁᤣ ᤔᤧᤓᤧᤳᤋᤢᤀᤠᤱ ᤔᤧᤒᤡᤖᤢ॥

᥌ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤢᤏᤧ᤹ ᤏᤢᤒᤠ ᤕᤧᤵᤗᤧᤰᤁᤥ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤕᤥᤋᤠᤔᤧᤴ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧ॥

᥍ ᤕᤥᤋᤠᤔᤖᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰ ᤐᤠ᤺ᤴᤜᤠ᤹. ᤂᤢᤏᤧ᤹ ᤌᤰᤋᤧᤒᤠ ᤁᤧᤖᤧᤰ ᤌᤱᤜᤠ᤹ ᤏᤢ ᤘᤣ᤹ ᤕᤠ᤺ᤶᤒᤰᤜᤠ᤹ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥎ ᤕᤥᤋᤠᤔᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥏ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤥ ᤔᤧᤈᤡᤰᤂᤢ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤜᤠᤈᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤠᤜᤠᤈ

(᥈ ᤜᤠᤱ ᥇᥌:᥇-᥊)

᥈᥎

ᤀᤠᤜᤠᤈᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤣ᤺ᤶᤔᤥ ᤌᤡᤒᤥᤱᤅᤠᤱ ᤋᤢᤰᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤛᤢᤎᤧᤒᤠ ᤍᤠᤀᤢᤍᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤂᤢᤏᤧ᤹ ᤂᤧᤴ ᤔᤧᤈᤥᤃᤢᤴ॥

᥈ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤔᤧᤏᤠ᤺ᤳᤋᤢᤒᤠ ᤗᤠᤶᤔᤡᤴ ᤏᤠ᤺ᤳᤋᤢᤀᤠᤱ ᤒᤠᤗ ᤔᤠᤱᤜᤠ᤹ᤖᤧ ᤗᤠᤃᤡ ᤕᤥ᤺ᤶᤔᤏᤠᤒᤠ ᤏᤠᤘᤠᤀᤡᤳᤗᤠᤜᤠ᤹ ᤆᤥᤃᤢᤛᤡ॥

᥉ ᤂᤢᤏᤧ᤹ ᤒᤣᤏ-ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤛᤡᤍᤢᤱᤈᤓᤠᤜᤠ᤹ᤀᤠᤱ ᤋᤥ᤺ᤴᤍᤢ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤳᤋᤡᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤠᤈᤣ᤹ᤗᤠᤶ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤘᤕᤧ. ᤂᤧᤱᤜᤠ᤹ᤖᤧᤀᤣ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤕᤧᤵᤗᤧᤰᤁᤡᤴ ᤏᤠ᤺ᤳᤋᤢᤀᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤔᤡᤀᤥ ᤔᤡᤎᤡᤰᤂᤢᤛᤡᤀᤠᤱ ᤛᤡᤍᤢᤱᤈᤓᤠ ᤆᤥᤃᤢᤛᤡ॥

᥊ ᤂᤢᤏᤧ᤹ ᤆᤴᤈᤶᤒᤠᤍᤧᤴᤜᤠ᤹ᤀᤥ ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤜᤧᤰᤁᤩᤠᤱ ᤜᤢᤶᤒᤧᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢᤀᤠᤱ ᤛᤢᤰᤐᤠ ᤜᤠ᤺ᤴᤍᤢᤖᤥ॥

ᤀᤖᤠᤔ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴᤏᤢ ᤌᤱ

(᥈ ᤜᤠᤱ ᥇᥌:᥋)

᥋ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤠᤖᤠᤔᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥᤗᤠᤶ ᤜᤠᤖᤡᤍᤩᤧᤖ ᤕᤠ᤺ᤴᤍᤢ॥ ᤀᤠᤖᤠᤔᤡᤜᤠ᤹ᤖᤧ ᤂᤢᤏᤧ᤹ ᤔᤧᤏᤠ᤺ᤴᤍᤢᤀᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤀᤥᤗᤠᤶ ᤕᤖᤡᤰ ᤔᤧᤍᤧᤶᤛᤢᤛᤡᤀᤠᤱ ᤍᤔᤛ᤻ᤁᤛᤀᤥ ᤔᤧᤍᤣ᤹ᤖᤢᤛᤡ॥

ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤣᤁᤜ᤺ᤸᤗᤧ ᤁᤢᤜᤢᤰᤁᤥᤀᤠᤱ ᤌᤩᤧ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤈᤠᤓᤧᤖᤧᤖ ᤏᤠ᤺ᤴᤍᤢ॥

᥌ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤌᤡᤰᤕᤠ᤺ᤴᤗᤧ ᤕᤜᤢᤍᤠᤒᤠ ᥇.᥈᥆.᥆᥆᥆ ᤌᤰᤛᤢᤒᤠᤜᤠ᤹ ᤛᤩᤧᤖᤢᤛᤡ. ᤌᤣᤀᤠᤱᤓᤧᤸᤗᤧ ᤕᤜᤢᤍᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ ᤗᤧᤖᤢᤀᤠᤱ ᤘᤕᤧ॥

᥍ ᤗᤳᤇᤠ ᤛᤎᤠᤛᤡᤱᤔᤠ ᤁᤧᤄᤥᤒᤠ ᤀᤣᤑᤪᤠᤀᤡᤔᤡ ᤔᤏᤠ ᤈᤡᤁᤪᤡ᤺ᤸᤗᤧ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤠᤛᤣᤕᤠᤜ᤺ᤴ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤀᤥᤔᤧᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤢᤜᤠᤱᤕᤢᤰᤐᤠ ᤀᤈᤪᤁᤠᤔᤧᤴ ᤏᤢ ᤜᤠᤱᤅᤡᤸᤗᤧ ᤁᤢᤛᤡᤃᤠᤱ ᤋᤠᤰᤑᤠᤀᤥᤒᤠ ᤀᤣᤸᤁᤠᤏᤠ᤺ᤴ ᤛᤩᤧᤖᤢᤛᤡ॥

᥎ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤕᤜᤢᤍᤠᤗᤠᤶ ᤂᤢᤴᤇᤡ᤹ ᤆᤢᤶᤍᤣᤱᤜᤠ᤹ᤀᤥᤒᤠ ᥈.᥆᥆.᥆᥆᥆ ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ॥ ᤂᤧᤱᤜᤠ᤹ᤖᤧ ᤕᤖᤡᤰ ᤔᤧᤏᤠᤵᤋᤢᤛᤡᤒᤠ ᤛᤠᤔᤠ ᤆᤡᤃᤰᤘᤠᤜᤠ᤹ᤀᤠᤱ ᤔᤧᤍᤣ᤹ᤖᤢᤀᤠᤱ ᤛᤠᤔᤖᤡᤕᤠᤀᤥ ᤔᤧᤎᤠᤰᤋᤢᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤥᤍᤣᤍ

᥏ ᤁᤖ ᤛᤠᤔᤖᤡᤕᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤥᤍᤣᤍ ᤔᤧᤵᤔᤏᤠᤒᤠ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤘᤕᤧ. ᤌᤰᤛᤢᤒᤠᤜᤠ᤹ ᤛᤠᤔᤖᤡᤕᤠ ᤔᤧᤏᤢ᤺ᤰᤂᤧ ᤔᤧᤎᤠᤅᤧᤖ ᤔᤧᤒᤳᤇᤧᤒᤠ ᤕᤧᤶᤔᤥ ᤂᤢᤏᤧ᤹ ᤂᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤗ᤺ᤴᤍᤧ॥ ᤂᤢᤏᤧ᤹ ᤂᤧᤴ ᤌᤰᤛᤢᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ ᤁᤢᤕᤠ᤺ᤰᤗᤧ᤹ᤖᤧᤒᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤂᤡᤏᤡ᤹ ᤜᤢᤰᤁᤥ ᤌᤠᤛᤢᤛᤡᤒᤠᤖᤥ॥ ᤁᤖ ᤂᤡᤏᤡ᤹ ᤆᤠᤜᤡ᤺ᤴ ᤛᤠ᤹ᤖᤡᤰ ᤛᤡᤰᤐᤥ᤺ᤰᤔᤧᤸᤗᤧ ᤁᤧᤎᤢᤰᤋᤡᤀᤠᤱ ᤂᤧᤱᤜᤠ᤹ ᤕᤢᤔᤪᤧᤰ ᤁᤧᤛᤩᤧᤖᤢᤶᤛᤡᤶᤒᤧᤴ ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤁᤧᤖᤧᤀᤠᤱ ᤘᤠ᤹॥

᥇᥆ ᤀᤠᤸᤗ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹ ᤂᤰᤐᤧᤳ ᤂᤡᤏᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤆᤥ᤺ᤰᤔᤠᤛᤡ ᤏᤡᤱᤘᤠ᤹ ᤁᤧᤈᤥᤃᤢᤶ᤹॥ ᤀᤰᤂᤣ ᤁᤧᤈᤥᤃᤢᤶᤔᤡᤸᤗᤧ ᤌᤣ ᤂᤡᤏᤡ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤵᤋᤡᤰᤛᤠᤒᤠ ᤁᤧᤶᤒᤥ᤺ᤰᤂᤡᤴᤏᤠᤱᤒᤡ᥅

᥇᥇ ᤀᤠᤸᤗ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤠᤶᤔᤧ᤹᥄ ᤂᤡᤏᤡ᤹ ᤁᤠᤀᤡᤜᤠ᤹ᤀᤥᤗᤠᤶ ᤁᤧᤍᤧᤶᤛᤢᤶ ᤁᤧᤎᤠᤰᤋᤢᤶᤛᤡᤶᤒᤠᤜᤠ᤹ ᤏᤢ᤺ᤰᤋᤧᤶᤍᤣᤛᤧᤶᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤡᤏᤡ᤹ ᤛᤶᤎᤠᤱ ᤌᤩᤧᤀᤠᤱ ᤘᤠ᤹॥”

᥇᥈ ᤂᤧᤒᤩᤠᤱ ᤁᤢᤓᤠ ᤁᤢᤓᤠ ᤀᤣᤑᤪᤠᤀᤡᤔᤒᤠ ᤗᤠᤶᤗᤥᤒᤠ ᤕᤣᤜᤥᤜᤠᤏᤠᤏᤖᤧ ᤁᤢᤛ᤻ᤛᤠ ᤀᤈᤷᤕᤠᤜ. ᤛᤡᤸᤗᤣᤔᤥᤋᤖᤧ ᤁᤢᤛ᤻ᤛᤠ ᤒᤣᤖᤣᤁᤩᤠᤜ. ᤛᤸᤗᤢᤔᤖᤧ ᤁᤢᤛ᤻ᤛᤠ ᤕᤣᤜᤡᤈᤁᤩᤠᤜ᤺ᤴ ᤏᤢ ᤜᤍ᤻ᤗᤤᤖᤧ ᤁᤢᤛ᤻ᤛᤠ ᤀᤔᤠᤛᤠ᤺ᤴ ᤌᤱᤅᤥᤗᤠᤶ ᤁᤧᤏᤢ᤺ᤱᤒᤠᤀᤠᤱ ᤁᤧᤎᤠᤱᤒᤠᤖ ᤁᤧᤒᤵᤐᤠᤜᤠ᤹ᤏᤢ ᤆᤡᤍᤢᤵ ᤔᤧᤍᤢᤔᤧ॥

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡ. “ᤁᤴ ᤐᤢᤱᤗᤠᤎᤠᤒᤠᤜᤠ᤹ ᤂᤡᤏᤡ᤹ ᤁᤳᤌᤥ ᤌᤠᤰᤔᤠᤛᤡ ᤔᤧᤏᤢ᤹ᤏᤧᤴ॥ ᤂᤡᤏᤡ᤹ ᤆᤩᤠᤈᤩᤠ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤂᤡᤏᤡ᤹ ᤀᤠᤵᤋᤡᤰᤛᤠᤒᤠ ᤁᤧᤒᤥ᤺ᤰᤂᤡ᤹॥ ᤌᤣ ᤂᤡᤏᤡ᤹ ᤗᤠᤕᤥᤴ ᤏᤢ ᤀᤠᤵᤋᤡᤰᤁᤡᤴ ᤕᤥ᤹ᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤔᤡ᥅ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧᤃ ᤀᤠᤵᤋᤡᤰᤛᤠᤒᤠ ᤐᤥ᤺ᤰᤂᤡᤃᤧ ᤆᤢᤖᤡᤃᤧᤀᤠᤱ ᤘᤕᤡᤃᤧ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤂᤢᤏᤧ᤹ ᤛᤠ᤹ᤖᤡᤰ ᤁᤡᤵᤔᤠᤃᤧᤄᤢᤒᤠ ᤁᤢᤛᤠᤰᤁᤧᤴᤏᤡᤴ ᤌᤩᤧᤀᤠᤱ ᤘᤠ᤹॥”

᥇᥊ ᤁᤸᤗᤧᤆᤥᤃᤢᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤌᤰᤗᤧᤱᤒᤠᤜᤠ᤹ᤖᤧ ᤐᤢᤱᤗᤠᤎᤠᤒᤠᤜᤠ᤹ ᤔᤧᤈᤥᤃᤢᤛᤡᤒᤠᤜᤠ᤹ ᤔᤧᤗᤧᤖᤢᤛᤡ ᤜᤧᤰᤁᤩᤠᤱ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤔᤧᤏᤧᤛ᤻ᤛᤢᤔᤧᤎ॥

᥇᥋ ᤂᤧᤱᤜᤠ᤹ᤖᤧ ᤐᤢᤱᤗᤠᤎᤠᤒᤠ ᤔᤧᤈᤥᤃᤢᤛᤡᤒᤠᤜᤠ᤹ ᤀᤠᤶᤓᤠ ᤂᤧᤴ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤔᤢᤖᤠᤔᤧᤔᤧᤳᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤗᤧᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤛᤠᤔᤠᤐᤢᤔᤠᤜᤠ᤹ᤗᤠᤶ ᤁᤧᤖᤧᤰ ᤗᤧᤰᤆᤠ᤹ᤒᤢᤎᤢ᤺ᤰᤐᤠ ᤔᤏᤠᤜᤠ᤹ ᤆᤠᤱᤘᤠ᤺ᤴ ᤔᤧᤒᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤐᤢᤱᤗᤠᤎᤠᤒᤠᤜᤠ᤹ ᤆᤠᤱ ᤏᤢ ᤗᤠᤱᤛᤢ᤺ᤵ ᤔᤧᤈᤠᤰᤋᤢᤛᤡ. ᤂᤶᤓᤩᤠᤱ ᤆᤠᤔᤠ ᤌᤢᤱᤔᤠ ᤔᤧᤒᤡᤖᤢᤛᤡᤀᤠᤱ ᤏᤡ᤺ᤱᤃᤣ᤹ᤀᤠᤱ ᤔᤧᤜᤢ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤆᤠ᤹ᤖᤡᤰ ᤁᤧᤏᤠᤒᤠ ᤁᤧᤄᤡ᤺ᤶᤒᤠᤜᤠ᤹ ᤏᤢ ᤗᤠᤱᤄᤣ᤺ᤰᤔᤠ ᤔᤧᤴᤇᤢᤰᤔᤏᤠᤒᤠᤜᤠ᤹ ᤂᤧᤱᤜᤠ᤹ᤖᤧ ᤀᤍᤱᤜᤠ᤹ᤀᤥ ᤔᤧᤃᤣ᤺ᤳᤋᤢᤛᤡᤀᤠᤱ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ᤀᤥ ᤂᤧᤒᤰᤛᤡᤱ ᤛᤡᤱᤒᤢᤱᤜᤠ᤹ᤖᤧᤴ ᤕᤧᤰᤕᤰ ᤕᤖᤡᤜᤥ ᤌᤠᤖᤡᤰ ᤔᤧᤏᤢ᤺ᤰᤋᤢ ᤔᤧᤕᤢᤖᤢᤛᤡ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤀᤠᤵᤑᤣᤰ ᤆᤠᤜᤡ᤺ᤴ ᤌᤥ ᤛᤠᤔᤖᤡᤕᤠ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

ᤀᤠᤜᤠᤈᤖᤧ ᤀᤛ᤻ᤛᤢᤖᤧᤴ ᤁᤢᤓᤠ᤹ ᤏᤠ᤺ᤰᤋᤢ

(᥈ ᤜᤠᤱ ᥇᥌:᥍-᥏)

᥇᥌ ᤂᤧᤴ ᤕᤧᤶᤔᤥ ᤀᤠᤜᤠᤈ ᤜᤠᤱᤅᤡᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤧᤴ ᤁᤢᤓᤠ᤹ ᤏᤠ᤺ᤰᤛᤧ ᤐᤠᤱᤄᤢᤍᤣᤛᤢᤛᤡ॥

᥇᥍ ᤌᤣᤀᤠᤱᤓᤧᤸᤗᤧ ᤀᤣᤍᤥᤔᤡᤜᤠ᤹ᤖᤧ ᤕᤠᤶᤔᤥ ᤕᤜᤢᤍᤠ᤺ᤴ ᤌᤱᤅᤥ ᤔᤧᤓᤳᤋᤢᤀᤠᤱ ᤔᤏᤠᤜᤠ᤹ ᤐᤢᤱᤗᤠᤎᤠᤒᤠ ᤔᤧᤈᤥᤃᤢ ᤔᤧᤍᤣ᤹ᤖᤢᤛᤡ॥

᥇᥎ ᤐᤗᤡᤛ᤻ᤋᤡᤜᤠ᤹ᤖᤧᤀᤠᤱ ᤌᤧᤃᤢᤃᤢᤒᤠ ᤏᤢ ᤕᤜᤢᤍᤠᤒᤠ ᤏᤣᤃᤣᤒᤀᤥᤒᤠ ᤕᤧᤰᤕᤰᤜᤠ᤹ᤀᤥ ᤔᤧᤏᤠᤵᤋᤢᤛᤡ॥ ᤂᤧᤱᤜᤠ᤹ᤖᤧ ᤒᤣᤌ-ᤛᤣᤔᤣᤛ. ᤀᤕᤩᤠᤗᤥᤏ ᤏᤢ ᤃᤍᤣᤖᤥᤋ ᤜᤧᤰᤁᤩᤠᤱ ᤛᤥᤂᤥ. ᤋᤡᤶᤏᤠ ᤏᤢ ᤃᤡᤶᤈᤥ. ᤂᤧᤴ ᤁᤒᤪᤡᤱᤒᤠ ᤐᤠᤱᤈᤢᤶᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ᤀᤠᤱ ᤜᤢᤰᤁᤠᤵ ᤔᤧᤈᤥᤃᤢᤀᤠᤱ ᤕᤢᤰ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ॥

᥇᥏ ᤀᤡᤛᤪᤠᤀᤡᤗᤒᤠ ᤜᤠᤱ ᤀᤠᤜᤠᤈᤖᤧ ᤆᤥᤃᤢᤸᤗᤧᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤢᤍᤠ᤺ᤴ ᤏ᤺ᤶᤏ᤺ᤶᤒᤠ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤜᤢᤍᤠᤀᤥ ᤑᤧᤴᤕᤠ᤺ᤶᤒᤰ ᤑᤥᤛᤢᤀᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤠ ᤗᤧᤵᤔᤠᤱ ᤛᤠ᤹ᤖᤡᤰᤁᤣ ᤏᤛᤠ᤺ᤴ ᤁᤧᤗᤧᤱᤒᤠ ᤐᤥ᤺ᤰᤂᤧ॥

᥈᥆ ᤂᤧᤒᤩᤠᤱ ᤀᤛ᤻ᤛᤢᤖᤒᤠ ᤜᤠᤱ ᤋᤡᤃ᤻ᤗᤋ-ᤐᤡᤗᤣᤛᤖᤧᤴ ᤂᤢᤏᤧ᤹ ᤁᤢᤓᤠ᤹ᤛᤧ ᤑᤧᤖᤧ. ᤁᤖ ᤂᤢᤏᤧ᤹ ᤑᤠ᤹ᤔᤠᤖᤧ ᤁᤢᤗᤧᤰᤘᤠ ᤇᤧᤴᤏᤠ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤢ॥

᥈᥇ ᤀᤠᤜᤠᤈᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ. ᤜᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤗᤠᤶ ᤁᤢᤓᤠ ᤐᤠ᤺ᤴᤜᤠ᤹ ᤋᤣ᤹ᤖᤢᤀᤠᤱ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤐᤡᤖᤢ. ᤁᤖ ᤁᤴᤜᤠ᤹ ᤁᤧᤖᤧᤰ ᤌᤣᤏᤠᤎᤣᤒᤠ ᤐᤥ᤺ᤰᤂᤧᤖᤥ॥

ᤀᤠᤜᤠᤈᤖᤧ ᤁᤢᤗᤠᤕᤥ

᥈᥈ ᤀᤠᤶᤓᤠ ᤁᤴ ᤀᤠᤜᤠᤈ ᤜᤠᤱᤅᤡᤴᤏᤣ ᤂᤢᤏᤧ᤹ ᤋᤢᤰᤂᤣ ᤆᤩᤧᤒᤠ ᤕᤧᤶᤔᤥ ᤀᤠᤸᤗᤛᤠᤱ ᤇᤧᤴᤏᤠ ᤛᤠ᤹ᤖᤡᤰ ᤕᤜᤘᤣ ᤍᤠᤱᤒᤠ ᤗᤧᤵᤔᤠᤱ ᤏᤛᤠ᤺ᤴ ᤁᤧᤗᤧᤱᤒᤠ ᤐᤥ᤺ᤰᤂᤧ॥

᥈᥉ ᤂᤢᤏᤧ᤹ ᤁᤧᤏᤠ᤺ᤶᤒᤠ ᤍᤔᤛ᤻ᤁᤛᤒᤠ ᤔᤠᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤰᤋᤱᤒᤠ ᤏᤡᤱᤘᤠ᤹ ᤀᤡ᤺ᤳᤋᤢ. “ᤀᤖᤠᤔᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤠ᤹ᤖᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤓᤠ᤹ᤀᤠᤖ ᤑᤠ᤹ᤀᤠᤱ ᤀᤠᤱᤃᤠ᤹ᤀᤠᤱ ᤂᤧᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱ᤹॥” ᤁᤖ ᤛᤧᤰᤂᤠ᤺ᤸᤗᤧᤃ ᤂᤧᤱᤜᤠ᤹ᤖᤧᤀᤣ ᤂᤢᤏᤧ᤹ ᤏᤢ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤀᤠᤃᤧᤖ ᤔᤧᤈᤥᤃᤢ॥

᥈᥊ ᤀᤠᤜᤠᤈᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤂᤵᤐᤩᤠ ᤛᤠᤔᤠᤜᤠ᤹ ᤑᤢᤰᤂᤢ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤂᤵᤐᤩᤠ ᤛᤠᤔᤠᤜᤠ᤹ ᤁᤢᤶᤈᤡᤰᤔᤠ ᤆᤥᤃᤢ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤠᤶᤎᤣ᤺ᤳᤜᤠ᤹ ᤀᤧᤳᤋᤢᤀᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤁᤧᤖᤧᤰ ᤔᤠᤖᤠᤶᤜᤠ᤹ᤖᤧ ᤁᤢᤛᤢᤰᤐᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ॥

᥈᥋ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤕᤧᤰᤕᤰ ᤌᤰᤔᤠ ᤘᤣ᤹ ᤔᤠᤱᤜᤠ᤹ᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤔᤠᤱᤎᤠ᤺ᤴᤜᤠ᤹ ᤆᤥᤃᤢ॥ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤕᤠ᤺ᤰᤗᤧ᤹ᤖᤧᤖ ᤕᤠ᤺ᤴᤍᤢ॥

᥈᥌ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥈᥍ ᤀᤠᤜᤠᤈᤧᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤂᤢᤏᤧ᤹ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤔᤧᤈᤡᤰᤂᤢ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤅᤥ ᤔᤧᤴᤏᤧᤛ᤻ᤛᤢᤴ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤜᤡᤈᤁᤡᤕᤠᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ

(᥈ ᤜᤠᤱ ᥇᥎:᥇-᥉)

᥈᥏

ᤜᤡᤈᤁᤡᤕᤠ᤺ᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤏᤡᤒᤥᤱᤅᤠᤱ ᤑᤠᤱᤛᤡ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤀᤒᤡᤕᤠ ᤘᤕᤧ. ᤂᤢᤏᤧ᤹ ᤈᤁᤖᤡᤕᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥈ ᤜᤡᤈᤁᤡᤕᤠ᤺ᤸᤗᤧ ᤂᤢᤏᤧ᤹ ᤁᤢᤛᤢᤎᤧᤒᤠ ᤍᤠᤀᤢᤍᤧᤴ ᤜᤧᤰᤁᤣᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴᤏᤣ ᤆᤥᤃᤢᤖᤥ॥

ᤔᤠᤱᤜᤡᤶᤔᤡᤴ ᤛᤢᤳᤌᤥ ᤔᤧᤈᤥᤃᤢ

᥉ ᤜᤡᤈᤁᤡᤕᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤠᤶᤎᤣ᤺ᤳᤜᤠ᤹ ᤜᤴᤍᤢᤀᤠᤱ ᤂᤧᤱᤜᤠ᤹ ᤆᤠ᤺ᤱᤘᤠ ᤔᤧᤳᤋᤢ॥

᥊ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤋᤠᤖᤢᤛᤡᤀᤠᤱ ᤏᤠᤱᤃᤧᤴ ᤐᤡᤛᤠᤱᤒᤠ ᤗᤰᤂᤢᤶᤔᤥ ᤑᤢᤰᤂᤢᤛᤡ॥

᥋ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤗᤧᤒᤡᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤵᤔᤧ᤹ᤀᤥ᥄ ᤂᤡᤏᤡ᤹ ᤗᤢᤶᤔᤥ ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤁᤠᤛᤡᤶᤔᤧ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤛᤣᤛᤣ ᤆᤥᤃᤧᤶᤔᤧ᤹ᤀᤠᤱ ᤛᤣᤛᤣᤍᤧᤴᤏᤥᤗᤠᤶ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤂᤧᤳᤋᤧᤶᤍᤣᤛᤧᤶᤔᤧ᤹॥

᥌ ᤀᤠᤏᤡ᤹ ᤐᤠᤎᤧᤒᤠᤜᤠ᤹ ᤏᤛᤠ᤺ᤴ ᤁᤧᤗᤧᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤜᤠᤒᤠ ᤂᤧᤴᤏᤣ ᤂᤧᤱᤜᤠ᤹ᤖᤧ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤗᤧᤖᤢ ᤔᤧᤍᤣᤛᤢᤀᤠᤱ ᤂᤢᤏᤧ᤹ ᤁᤢᤕᤢᤱᤔᤠᤍᤧᤴᤏᤡᤴ ᤏᤡᤏᤡ ᤔᤧᤸᤗᤠᤵᤋᤢᤴ॥ ᤂᤧᤱᤜᤠ᤹ᤖᤧᤃ ᤂᤢᤏᤧ᤹ ᤗᤧᤵᤔᤠᤱ ᤂᤢᤴᤇᤡ᤹ ᤀᤣ᤺ᤰᤎᤠ᤺ᤰᤔᤧᤴᤏᤠᤱ ᤔᤧᤴᤜᤡᤛᤢᤴ॥

᥍ ᤂᤧᤱᤜᤠ᤹ᤖᤧ ᤀᤠ᤺ᤶᤓᤥ᤹ᤀᤥᤒᤠ ᤗᤠᤶᤎᤣ᤺ᤳᤜᤠ᤹ ᤔᤧᤀᤧᤳᤋᤢ. ᤜᤧᤰᤁᤩᤠᤱ ᤛᤣᤔᤡᤜᤠ᤹ ᤛᤡᤔᤠ ᤔᤧᤓᤠ᤺ᤰᤋᤢ॥ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤍᤧᤴᤏᤥ ᤛᤢᤰᤐᤠ ᤜᤠ᤺ᤶᤔᤠ ᤏᤢ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠ ᤔᤧᤗᤧᤖᤢ॥

᥎ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤌᤩᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤧᤒᤡᤜᤠ᤹ᤖᤧ ᤀᤠᤵᤑᤣᤰ ᤔᤡᤰᤁᤧᤸᤗᤧ ᤁᤧᤏᤡᤛᤢᤶᤗ ᤁᤧᤘᤕᤡᤒᤠ ᤜᤧᤰᤁᤣ ᤂᤢᤏᤧ᤹ ᤂᤧᤱᤜᤠ᤹ ᤆᤡ᤺ᤵᤔᤠᤛᤡ. ᤁᤡᤔᤠ ᤕᤱᤔᤠᤀᤥ ᤌᤠᤔᤠᤛᤡ ᤏᤢ ᤀᤣ᤺ᤵᤔᤠᤛᤡ ᤆᤠᤜᤠᤰ ᤆᤥᤃᤢᤛᤡᤀᤠᤱ ᤘᤠ᤹॥

᥏ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤠᤏᤡ᤹ ᤐᤠᤎᤧᤒᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤀᤠᤏᤡ᤹ ᤛᤠᤀᤣᤜᤠ᤹ ᤏᤢ ᤔᤣ᤺ᤳᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤠ᤹॥

᥇᥆ ᤀᤠᤸᤗ ᤀᤠᤏᤡ᤹ᤗᤠᤶ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤂᤧᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤠᤏᤡ᤹ ᤔᤠᤱᤜᤢᤵ ᤌᤡᤰ ᤆᤥ᤺ᤰᤔᤠ ᤐᤥᤱ᤹ ᤁᤧᤗ᤹ᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤠ᤹॥

᥇᥇ ᤀᤠᤱᤃᤠ᤹ ᤀᤠᤛ᤻ᤛᤠᤛᤣ. ᤀᤠᤸᤗ ᤔᤧᤴᤏᤡᤔᤏᤠᤒᤠ ᤔᤧᤸᤗᤧᤔᤏᤠᤒᤠ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹᥄ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤍᤃᤡ ᤕᤧᤵᤔᤠᤀᤠᤱ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤏᤢ ᤂᤢᤏᤧ᤹ ᤁᤢᤍᤃᤡ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤛᤢᤰᤐᤠ ᤜᤠ᤺ᤶᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤧᤛᤣᤃᤡᤀᤠᤱ ᤘᤠ᤹ᤖᤥ॥”

᥇᥈ ᤂᤧᤒᤩᤠᤱ ᤁᤴ ᤗᤧᤒᤡᤜᤠ᤹ᤖᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤖᤥ-

ᤁᤜᤠᤋᤡᤜᤠ᤹ᤗᤠᤶ-

ᤀᤔᤠᤛᤤᤖᤧ ᤁᤢᤛ᤻ᤛᤠ ᤔᤜᤋ ᤏᤢ ᤀᤈᤷᤕᤠᤜᤖᤧ ᤁᤢᤛ᤻ᤛᤠ ᤕᤥᤀᤣᤗ॥

ᤔᤖᤠᤖᤡᤜᤠ᤹ᤗᤠᤶ-

ᤀᤒ᤻ᤍᤡᤖᤧ ᤁᤢᤛ᤻ᤛᤠ ᤁᤡᤛ ᤏᤢ ᤕᤜᤗᤗᤣᤗᤖᤧ ᤁᤢᤛ᤻ᤛᤠ ᤀᤈᤷᤕᤠᤜ॥

ᤃᤣᤷᤛᤥᤏᤡᤜᤠ᤹ᤗᤠᤶ-

ᤈᤡᤶᤔᤠᤜᤖᤧ ᤁᤢᤛ᤻ᤛᤠ ᤕᤥᤀᤠ ᤏᤢ ᤕᤥᤀᤠᤖᤧ ᤁᤢᤛ᤻ᤛᤠ ᤀᤍᤏ॥

᥇᥉ ᤀᤣᤗᤡᤈᤠᤐᤠᤏᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤗᤠᤶ-

ᤛᤡᤔᤪᤡ ᤏᤢ ᤕᤜᤡᤀᤣᤗ॥

ᤀᤠᤛᤠᤐᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤗᤠᤶ-

ᤈᤁᤖᤡᤕᤠ ᤏᤢ ᤔᤳᤋᤏᤩᤠᤜ॥

᥇᥊ ᤜᤣᤔᤠᤏᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤗᤠᤶ-

ᤕᤜᤡᤀᤣᤗ ᤏᤢ ᤛᤡᤔᤡ॥

ᤕᤍᤢᤋᤢᤏᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤗᤠᤶ-

ᤛᤔᤠᤕᤠᤜ ᤏᤢ ᤀᤢᤈ᤻ᤈᤡᤀᤣᤗ॥

᥇᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤢ᤹ᤏᤢᤛᤠᤜᤠ᤹ ᤔᤧᤛᤢᤵᤛᤢᤛᤡᤀᤠᤱ ᤂᤧᤱᤜᤠ᤹ ᤀᤠᤵᤑᤣᤰ ᤛᤣᤛᤣᤛᤠᤱᤛᤠᤱ ᤔᤧᤈᤥ᤺ᤰᤛᤡᤱ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤏᤢ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤛᤢᤳᤌᤥ ᤆᤥ᤺ᤰᤛᤧ ᤂᤧᤱᤜᤠ᤹ ᤛᤡᤃᤠᤱ ᤔᤧᤗᤠᤛᤧ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤛᤢᤳᤌᤥ ᤆᤥ᤺ᤰᤛᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤡᤃᤠᤱ ᤔᤧᤗᤠᤛᤧ॥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤄᤥᤛᤢᤒᤠ ᤁᤧᤖᤧᤰ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤗᤰᤂᤢᤶᤔᤥ ᤔᤧᤗ᤺ᤳᤋᤢᤀᤠᤱ ᤔᤧᤏᤧᤛ᤻ᤛᤢ॥ ᤗᤧᤒᤡᤜᤠ᤹ᤖᤧ ᤂᤧᤴ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤔᤧᤍᤣ᤹ᤖᤢᤀᤠᤱ ᤁᤡᤍᤪᤥᤏ ᤜ᤺ᤱᤃᤢᤀᤥ ᤗᤠᤵᤔᤧᤍᤣᤛᤢ॥

᥇᥍ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤛᤢᤳᤌᤥ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤔᤧᤜᤣ᤺ᤰᤋᤢ. ᤜᤧᤰᤁᤩᤠᤱ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ ᤀᤠ᤺ᤶᤓᤥ᤹ᤀᤥ ᤌᤠᤖᤡᤰ ᤔᤧᤃᤧᤖᤧ॥ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤕᤧᤳᤇᤡ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴᤏᤣ ᤛᤢᤳᤌᤥ ᤔᤧᤈᤥᤃᤢ॥ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤋᤢᤰᤛᤡᤃᤣ᤺ᤰᤐᤠ ᤕᤧᤴᤏᤥᤀᤣ ᤂᤧᤱᤜᤠ᤹ᤖᤧ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤔᤧᤛᤢᤖᤢᤖᤥ॥

ᤔᤠᤱᤜᤡᤶᤔᤡᤴ ᤕᤠᤶᤔᤥ ᤔᤧᤍᤥ᤺ᤴᤍᤢ

᥇᥎ ᤂᤧᤴ ᤀᤣᤃᤠᤱ ᤗᤧᤒᤡᤜᤠ᤹ ᤜᤠᤱᤜᤡᤶᤔᤥ ᤔᤧᤒᤣᤀᤠᤱ ᤜᤡᤈᤁᤡᤕᤠ ᤜᤠᤱᤅᤡᤴ ᤔᤧᤔᤧᤳᤋᤢ. “ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ. ᤂᤧᤵᤔᤥᤒᤠ ᤁᤧᤖᤧᤰ ᤂᤵᤐᤩᤠ ᤛᤠᤔᤠᤜᤠ᤹. ᤌᤧ᤺ᤰᤐᤧᤳ ᤂᤖᤧ᤺ᤱ ᤋᤥ᤺ᤶᤔᤏᤠ ᤏᤧᤔᤏᤠᤒᤠ ᤆᤵᤋᤧᤴᤏᤡᤴ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤛᤠᤔᤠᤜᤠ᤹ᤏᤢ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤶᤔᤡᤴ ᤁᤧᤖᤧᤰ ᤀᤠᤏᤡᤃᤧ ᤛᤢᤳᤌᤥ ᤆᤥ᤺ᤰᤔᤠ ᤛᤢᤖᤢᤶᤒᤧ॥

᥇᥏ ᤜᤧᤰᤁᤩᤠᤱ ᤀᤠᤜᤠᤈ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤂᤢᤏᤧ᤹ ᤏᤛᤠ᤺ᤴ ᤁᤧᤗᤧᤱᤒᤠ ᤐᤥ᤺ᤰᤂᤧᤀᤠᤱ ᤛᤧᤛᤢᤏᤧᤛ᤻ᤛᤢᤒᤠ ᤛᤠᤔᤠ ᤆᤡᤃᤰᤘᤠᤜᤠ᤹ᤀᤠᤱ ᤀᤠᤏᤡᤃᤧ ᤛᤢᤳᤌᤥ ᤆᤥᤃᤢᤶᤒᤧᤀᤠᤱ ᤛᤠᤔᤠᤕᤢᤰᤏᤠᤍᤧᤴᤜᤠ᤹ᤀᤥ ᤕᤢᤰᤂᤢᤶᤒᤧ॥ ᤀᤠᤸᤗ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤀᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤃᤡ ᤕᤢᤱᤔᤏᤠᤛᤡᤀᤠᤱ ᤕᤢᤱ॥”

᥈᥆ ᤜᤡᤈᤁᤡᤕᤠ ᤜᤠᤱᤅᤡᤴ ᤀᤠᤴᤍᤣ᤺ᤴ ᤋᤠᤏᤠᤶᤛᤠ ᤐᤥᤃᤧᤀᤠᤱ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤑᤢᤰᤂᤢᤛᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤌᤥ᤺ᤰᤛᤡᤱ ᤐᤣ॥

᥈᥇ ᤂᤧᤱᤜᤠ᤹ᤖᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤛᤣᤃᤶᤒᤠ ᤐᤡᤳ ᤏᤢᤛᤡ. ᤌᤢ᤺ᤶᤒᤠ ᤏᤢᤛᤡ. ᤁᤢᤶᤒᤠᤒᤠ ᤔᤧᤸᤗᤢᤰ ᤏᤢᤛᤡ ᤏᤢ ᤁᤢᤶᤒᤠᤒᤠ ᤔᤧ᤺ᤴᤍᤠ ᤏᤢᤛᤡ ᤜᤠᤱᤈᤢᤶᤔᤡᤸᤗᤧ ᤗᤠᤃᤡ. ᤛᤣᤛᤣᤍᤧᤴᤏᤡᤸᤗᤧ ᤗᤠᤃᤡ ᤏᤢ ᤕᤜᤢᤍᤠ᤺ᤸᤗᤧ ᤗᤠᤃᤡ ᤔᤧᤍᤠᤖᤢᤛᤡ॥ ᤜᤠᤱᤅᤡᤸᤗᤧ ᤜᤠᤖᤢᤏᤖᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤴᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤠᤀᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤛᤡ ᤀᤡᤱᤍᤳ ᤐᤡᤖᤢᤛᤡ॥

᥈᥈ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤛᤧᤃᤶᤒᤠ ᤐᤡᤳᤜᤠ᤹ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤴ ᤛᤠᤔᤠᤰᤂᤡᤴ ᤔᤧᤍᤣ᤹ᤖᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇ᤻ᤘᤠ᤺ᤰ ᤗ᤹ᤖᤡᤰ ᤔᤧᤜᤢᤰᤂᤢ ᤔᤧᤍᤣᤛᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤌᤢ᤺ᤶᤒᤠᤜᤠ᤹ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤛᤠᤔᤠᤰᤂᤡᤴ ᤔᤧᤍᤣ᤹ᤖᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇ᤻ᤘᤠ᤺ᤰ ᤗ᤹ᤖᤡᤰ ᤔᤧᤜᤢᤰᤂᤢ ᤔᤧᤍᤣᤛᤢ॥ ᤂᤶᤓᤩᤠᤱ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤛᤠᤔᤠᤰᤂᤡᤴ ᤔᤧᤍᤣ᤹ᤖᤢᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇ᤻ᤘᤠ᤺ᤰ ᤗ᤹ᤖᤡᤰ ᤔᤧᤜᤢᤰᤂᤢ ᤔᤧᤍᤣᤛᤢ॥

᥈᥉ ᤂᤧᤴ ᤀᤣᤃᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤜᤠᤱᤅᤡᤴ ᤏᤢ ᤛᤱᤈᤢᤶᤓᤥᤜᤠ᤹ᤖᤧ ᤔᤧᤍᤠᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤔᤧ᤺ᤴᤍᤠᤜᤠ᤹ ᤛᤶᤎᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤔᤧᤏᤧᤛ᤻ᤛᤢ॥

᥈᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤴ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤖᤧ ᤁᤢᤗᤠᤕᤥ᤺ᤸᤗᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤔᤠ ᤑᤠ᤹ᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤧᤍᤥ᤺ᤴᤍᤢᤛᤡ॥ ᤌᤣᤀᤠᤱᤓᤧᤸᤗᤧ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤁᤧᤖᤧᤰ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤋᤥ᤺ᤶᤔᤠ ᤐᤥᤱ᤹ ᤁᤧᤗ᤹ᤒᤠ ᤀᤡᤱᤍᤳ ᤜᤠᤱᤅᤡᤸᤗᤧ ᤐᤡᤖᤢᤛᤡᤀᤠᤱ ᤘᤕᤧ॥

᥈᥋ ᤍᤠᤀᤢᤍ ᤜᤠᤱᤅᤡᤴ. ᤜᤠᤱᤅᤡᤸᤗᤧ ᤁᤢᤎᤢᤶᤕᤠ ᤁᤧᤀᤡᤒᤠ ᤃᤠᤍᤧᤴ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤋᤠᤏᤧᤸᤗᤧ ᤏᤡ᤺ᤴᤎᤥ ᤔᤧᤈᤥᤃᤢ ᤔᤧᤒᤡᤖᤢᤛᤡᤒᤠ ᤌᤡᤶ ᤁᤢᤀᤡᤛᤡ᤺ᤰ ᤜᤡᤈᤁᤡᤕᤠᤜ᤺ᤸᤗᤧ ᤗᤧᤒᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤠᤜᤡᤵᤜᤠ᤹. ᤀᤴᤔᤣᤜᤠ᤹ ᤏᤢ ᤋᤢ᤺ᤱᤃᤣᤜᤠ᤹ᤏᤢ ᤛᤥᤛᤥᤖᤡᤰ ᤂᤢᤴᤇᤡ᤹ ᤕᤠ᤺ᤶᤒᤰᤁᤥ ᤑᤳᤇᤢᤛᤡ॥ ᤁᤴ ᤌᤡᤶᤔᤡᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤐᤡᤖᤢᤛᤡᤀᤠᤱ ᤘᤕᤧ॥

᥈᥌ ᤜᤧᤰᤁᤣᤗ᤹ᤖᤡᤰ ᤗᤧᤒᤡᤜᤠ᤹ ᤍᤠᤀᤢᤍᤖᤧ ᤁᤢᤔᤢᤰᤗᤠᤜᤠ᤹ ᤔᤧᤃᤠᤵᤛᤡᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤛᤠᤍᤠᤱᤜᤠ᤹ ᤔᤧᤕᤠᤱᤛᤡᤱᤅᤠᤱ ᤔᤧᤕᤧᤶᤛᤡᤱ॥

᥈᥍ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤥ᤺ᤴᤍᤧᤶᤔᤧ᤹ ᤑᤠ᤹ᤀᤠᤱ ᤜᤡᤈᤁᤡᤕᤠ᤺ᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤠ᤺ᤶᤒᤰᤁᤡᤴ ᤔᤧᤜᤣ᤺ᤰᤋᤢᤸᤗᤧ ᤛᤠᤍᤠᤱᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱ ᤍᤠᤀᤢᤍᤧᤸᤗᤧ ᤁᤢᤔᤢᤰᤗᤠᤜᤠ᤹ᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ᤺ᤴᤏᤠᤱ ᤛᤠᤶᤔᤧᤵᤔᤠ ᤔᤧᤜᤣ᤺ᤰᤋᤢ॥

᥈᥎ ᤛᤠᤶᤗᤥ ᤛᤠᤶᤃᤧᤔᤧᤵᤐᤠᤜᤠ᤹ ᤛᤠᤶᤔᤧᤗᤥᤖᤧ ᤜᤧᤰᤁᤩᤠᤱ ᤛᤠᤍᤠᤱᤜᤠ᤹ ᤁᤧᤔᤢ᤺ᤵᤐᤠᤜᤠ᤹ᤖᤧ ᤛᤠᤍᤠᤱᤜᤠ᤹ ᤔᤧᤔᤢ᤺ᤳᤋᤢ ᤜᤶᤓᤩᤠᤱ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤈᤥᤃᤧ॥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤂᤠᤵᤐᤢᤌᤩᤱ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤁᤶᤓᤗ᤹ᤖᤡᤰᤁᤣ ᤆᤰᤔᤧᤸᤗ᤹ᤀᤣ ᤐᤥ᤺ᤰᤂᤧᤀᤠᤱ ᤐᤳᤇᤧ॥

᥈᥏ ᤛᤡᤍᤢᤱᤈᤓᤠᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤆᤢᤖᤧᤀᤠᤱ ᤜᤡᤈᤁᤡᤕᤠ ᤜᤠᤱᤅᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤧᤖᤧᤰ ᤛᤱᤈᤢᤶᤓᤥᤜᤠ᤹ ᤌᤢᤱᤒᤥ᤹ ᤆ᤺ᤳᤗᤠᤱ ᤔᤧᤕᤢᤱᤛᤡᤱᤅᤠᤱ ᤛᤧᤘᤠ ᤔᤧᤈᤥᤃᤧ॥

᥉᥆ ᤜᤡᤈᤁᤡᤕᤠ᤺ᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤍᤠᤀᤢᤍᤧᤴ ᤏᤢ ᤌᤢᤶᤕᤠ ᤁᤧᤀᤡᤒᤠ ᤀᤠᤛᤠᤐᤖᤧ ᤁᤢᤛᤢᤳᤗᤠᤀᤥ ᤗᤧᤒᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤵᤔᤠ ᤔᤧᤒᤠᤱᤄᤢᤛᤡ॥ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤏᤢ ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢ. ᤜᤧᤰᤁᤩᤠᤱ ᤛᤠᤒᤴ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤔᤧᤳᤋᤢ॥

᥉᥇ ᤂᤧᤒᤩᤠᤱ ᤜᤡᤈᤁᤡᤕᤠ᤺ᤸᤗᤧ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤀᤠᤒᤠᤅᤣ ᤁᤧᤍᤥ᤺ᤴᤏᤠᤍᤡᤀᤠᤱ ᤁᤧᤘᤕᤡ᤹॥ ᤂᤡᤏᤡ᤹ ᤛᤡᤍᤢᤱᤈᤓᤠᤜᤠ᤹ ᤏᤢ ᤏᤢᤃᤧᤴ ᤋᤥ᤺ᤶᤔᤠ ᤂᤡᤏᤡ᤹ ᤛᤡᤍᤢᤱᤈᤓᤠᤜᤠ᤹ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤡᤏᤡ ᤋᤩᤧᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤛᤱᤈᤢᤶᤓᤥᤜᤠ᤹ᤖᤧ ᤛᤡᤍᤢᤱᤈᤓᤠᤜᤠ᤹ ᤏᤢ ᤏᤢᤃᤧᤴ ᤋᤥ᤺ᤶᤔᤠ ᤛᤡᤍᤢᤱᤈᤓᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤏᤡᤱᤘᤠ᤹ᤗᤠᤶ ᤁᤧᤛ᤺ᤵᤐᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤍᤠᤖᤢ॥

᥉᥈ ᤛᤱᤈᤢᤶᤓᤥᤜᤠ᤹ᤖᤧ ᤔᤧᤍᤠᤖᤢᤛᤡᤒᤠ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤂᤠᤏᤡ᤺ᤳ ᤏᤢᤒᤥᤱ ᤛᤧᤃᤶᤒᤠ ᤐᤡᤳᤜᤠ᤹. ᤁᤡᤵ ᤌᤡᤰ ᤌᤢ᤺ᤶᤒᤠᤜᤠ᤹. ᤁᤡᤵ ᤏᤧᤳᤇᤡ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤔᤧᤘᤕᤧ॥ ᤁᤴᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡ॥

᥉᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤧᤍᤥ᤺ᤴᤍᤢᤛᤡᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤆᤠᤜᤡ᤺ᤴ ᥌᥆᥆ ᤛᤧᤃᤶᤒᤠ ᤐᤡᤳᤜᤠ᤹ ᤜᤧᤰᤁᤩᤠᤅ ᥉.᥆᥆᥆ ᤔᤧᤸᤗᤢᤰᤜᤠ᤹ ᤏᤢ ᤔᤧ᤺ᤴᤍᤠᤜᤠ᤹ ᤔᤧᤘᤕᤧ॥

᥉᥊ ᤁᤖ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤠ᤹ᤖᤡᤰ ᤔᤧᤛᤢ᤺ᤴᤍᤧᤒᤠᤸᤗᤧ ᤆᤥᤃᤢᤸᤗᤧ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤧᤖᤧᤰ ᤁᤢᤜᤥᤖᤰᤐᤠᤜᤠ᤹ ᤀᤱᤔᤠ ᤔᤧᤴᤇᤢᤰᤋᤢᤴ॥ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤕᤠ᤺ᤶᤒᤰᤁᤡᤴ ᤔᤧᤴᤈᤢ᤺ᤳᤋᤣ ᤌᤧᤶᤒᤠ ᤏᤢ ᤘᤣ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤣᤛᤣᤛᤠᤱᤛᤠᤱ ᤔᤧᤴᤈᤥ᤺ᤰᤛᤡᤱᤅᤣ ᤌᤠᤖᤡᤰ ᤂᤢᤴᤇᤡ᤹ ᤗᤧᤒᤡ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤠ᤹ᤖᤢᤛᤡ॥ ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤢᤶᤔᤥ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤛᤡᤱᤔᤠ ᤐᤠ᤺ᤴᤏᤥ ᤗᤧᤒᤡᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤛᤡᤱᤛᤡᤱ ᤕᤧᤰᤕᤧᤰ ᤔᤧᤗ᤹ᤖᤧᤀᤠᤱ ᤔᤧᤘᤕᤧ॥

᥉᥋ ᤁᤧᤖᤧᤰ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤖᤡᤰ ᤋᤥ᤺ᤶᤔᤏᤠᤒᤠ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤛᤥ᤺ᤳᤋᤡᤴ ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤌᤡ ᤛᤡᤍᤢᤱᤈᤓᤠ᤺ᤴᤏᤢ ᤛᤥᤖᤡᤰ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤘᤧᤳᤋᤧᤛᤖᤧ ᤘᤕᤧ॥

ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠ᤺ᤴ ᤋᤃᤡ ᤜᤧᤰᤁᤣᤀᤣ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ॥

᥉᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤏᤢ ᤂᤧᤴ ᤜᤧᤶᤔᤩᤠᤰ ᤜᤠᤖᤠ ᤆᤥ᤺ᤰᤔᤠ ᤆᤢᤖᤧᤒᤠᤸᤗᤧ ᤆᤥᤃᤢᤸᤗᤧ ᤜᤡᤈᤁᤡᤕᤠ ᤜᤠᤱᤅᤡᤴ ᤏᤢ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤖᤥ॥

ᤜᤡᤈᤁᤡᤕᤠ᤺ᤸᤗᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤋᤥᤛᤢ

᥉᥆

ᤜᤡᤈᤁᤡᤕᤠ᤺ᤸᤗᤧ ᤕᤖᤢᤛᤗᤧ᤺ᤶᤔᤥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤥᤔᤠ ᤑᤠ᤹ᤀᤠᤱ ᤁᤧᤖᤧᤰ ᤀᤢ᤺ᤳᤋᤢᤛᤡ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤀᤥ ᤀᤡᤱᤄᤱ ᤜᤠᤰᤋᤢᤛᤡᤀᤠᤱ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣ᤺ᤴᤏᤠᤱ ᤛᤰᤀᤡᤱᤄᤱ ᤛᤠᤵᤋᤢᤀᤠᤱ ᤜᤠᤰᤋᤢᤛᤡ॥

᥈ ᤜᤠᤱᤅᤡᤴ. ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤈᤢᤶᤒᤠ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤴ ᤋᤥᤔᤠ ᤏᤡ᤺ᤴᤎᤥ ᤔᤧᤈᤥᤃᤢ॥

᥉ ᤂᤧᤱᤜᤠ᤹ᤖᤧ ᤌᤡᤶ ᤁᤢᤀᤡᤛᤡ᤺ᤰ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤶᤔᤥ ᤋᤱᤏᤠᤶᤔᤡᤴ ᤋᤥᤔᤠ ᤔᤧᤴᤇᤢᤰᤁᤣ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤕᤖᤡᤰ ᤁᤢᤛᤡᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤛᤣᤛᤣᤛᤠᤱᤛᤠᤱ ᤔᤧᤴᤈᤥ᤺ᤰᤛᤡᤱᤅᤣ ᤔᤧᤘᤕᤧ. ᤜᤧᤰᤁᤩᤠᤱ ᤔᤏᤠᤜᤠ᤹ᤀᤠᤱ ᤕᤖᤢᤛᤗᤧ᤺ᤶᤔᤥ ᤔᤧᤴᤈᤢᤶᤔᤣ ᤔᤧᤘᤕᤧ॥

᥊ ᤁᤴ ᤐᤠ᤺ᤴᤏᤡᤴ ᤜᤠᤱᤅᤡᤴ ᤏᤢ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ᤌᤠᤅᤧ॥

᥋ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤒᤣᤷᤛᤣᤒᤠᤀᤠᤱᤎᤥ ᤍᤠᤏ ᤌᤠᤖᤡᤰᤁᤣ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤋᤥᤛᤧ ᤔᤏᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤍᤠᤖᤀᤣ ᤐᤥᤱ᤹ ᤑᤠ᤹ᤀᤠᤱ ᤀᤡᤛᤪᤠᤀᤡᤗ ᤁᤧᤖᤧᤰ ᤀᤢᤘᤠ ᤆᤥ᤺ᤰᤔᤠ ᤏᤡ᤺ᤴᤎᤥ ᤔᤧᤈᤥᤃᤢ॥ ᤁᤴᤏᤢ᤺ᤸᤗᤧ ᤋᤃᤡ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤌᤡᤶ ᤁᤢᤀᤡᤛᤡ᤺ᤰ ᤁᤶᤓᤩᤠᤖᤡᤰ ᤕᤖᤡᤰᤗᤧ ᤁᤴ ᤋᤱᤏᤠᤶᤔᤡᤴ ᤔᤧᤴᤍᤥᤀᤣ ᤔᤧᤘᤕᤧ॥

᥌ ᤜᤡᤈᤁᤡᤕᤠ᤺ᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤗᤠᤶ ᤀᤰᤋᤱᤒᤠ ᤀᤢᤘᤠ-ᤛᤰᤁᤡᤴ ᤔᤧᤍᤣ᤹ᤖᤢᤀᤠᤱ ᤀᤡᤱᤛᤠᤒᤠᤜᤠ᤹ ᤀᤡᤛᤪᤠᤀᤡᤗ ᤁᤧᤖᤧᤰ ᤏᤢ ᤕᤜᤢᤍᤠ ᤁᤧᤖᤧᤰ ᤔᤧᤒᤣᤖᤥ-

“ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤀᤡᤛᤪᤠᤀᤡᤗᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤂᤡᤏᤡ᤹ ᤏᤢ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤀᤛ᤻ᤛᤢᤖᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤁᤧᤄᤧᤳᤇᤡᤱᤒᤠᤜᤠ᤹ ᤗᤧᤵᤔᤠᤱ ᤂᤢᤏᤧ᤹ᤀᤠᤱ ᤏᤢ᤺ᤱᤗᤖᤥ॥

᥍ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤏᤢ ᤂᤡᤏᤡ᤹ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ᤜᤠ᤹ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤃ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤛᤠ᤺ᤴ ᤁᤧᤗᤧᤱᤒᤠ ᤔᤧᤒᤥ᤺ᤰᤂᤧ. ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤁᤡᤔᤠ ᤕᤱᤔᤠ ᤆᤠᤜᤠᤰ ᤆᤥᤃᤢᤛᤡ॥ ᤂᤧᤴ ᤂᤡᤏᤡ᤹ ᤀᤠᤒᤠᤅᤣ ᤁᤧᤏᤡᤛᤢᤶ॥

᥎ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤜᤧᤰᤁᤣ ᤂᤡᤏᤡ᤹ᤀᤠᤱ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥ ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤀᤠᤵᤑᤣᤰ ᤋᤥ᤺ᤴᤏᤠᤛᤡᤶᤔᤧ᤹ᤀᤠᤱ ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤛᤣᤛᤣ ᤆᤥᤃᤢᤒᤠ ᤂᤢᤏᤧ᤹ ᤁᤢᤛᤣᤛᤣᤍᤧᤴᤏᤥ ᤗᤠᤛᤠᤶᤔᤧ᤹॥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤡᤵᤔᤠ ᤐᤄᤢᤃᤧᤄᤢᤒᤠ ᤁᤢᤛᤠᤰᤁᤧᤴᤏᤡᤴ ᤂᤡᤏᤡ᤹ᤗᤠᤶ ᤌᤡᤰᤏᤠᤜᤠᤱ ᤜᤡᤛᤡᤱ ᤐᤣ᤺ᤰᤗ॥

᥏ ᤕᤜᤘᤣ ᤍᤠᤱᤒᤠ ᤗᤧᤵᤔᤠᤱ ᤂᤡᤏᤡ᤹ ᤁᤧᤏᤢ᤺ᤰᤂᤡᤏᤣᤓᤃᤪ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤏᤢ ᤂᤡᤏᤡ᤹ ᤛᤠᤀᤣᤜᤠ᤹ ᤁᤧᤍᤧᤶᤒᤠ ᤁᤧᤍᤣ᤹ᤒᤠᤜᤠ᤹ᤖᤧ ᤂᤧᤱᤜᤠ᤹ ᤏᤢᤖᤡᤰ ᤔᤧᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤴ ᤗᤠᤈᤣ᤹ᤀᤥ ᤔᤧᤏᤢ᤺ᤱ ᤔᤧᤓᤧᤴ᤹॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤢ᤹ᤒᤠ ᤏᤢ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥᤰ॥ ᤂᤡᤏᤡ᤹ ᤂᤢᤏᤧ᤹ ᤗᤧᤵᤔᤠᤱ ᤁᤧᤏᤢ᤺ᤰᤂᤡᤏᤣᤓᤃᤪ ᤂᤢᤏᤧ᤹ ᤂᤡᤏᤡ᤹ᤗᤠᤶ ᤔᤧᤏᤢ᤺ᤱᤏᤧᤴ ᤔᤧᤒᤣ᤺ᤰᤏᤧᤴ॥”

᥇᥆ ᤂᤧᤒᤩᤠᤱ ᤂᤧᤴ ᤀᤡᤱᤛᤠᤒᤠᤜᤠ᤹ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣᤒᤠ ᤗᤠᤈᤣ᤹ ᤁᤢᤗᤧ᤺ᤶ ᤕᤧᤰᤕᤧᤰ ᤕᤧᤰᤕᤰᤜᤠ᤹ᤀᤥ ᤔᤧᤒᤥ᤺ᤰᤂᤧᤖ ᤈᤒᤢᤗᤢᤏ ᤌᤧᤶᤒᤠᤀᤣ ᤔᤧᤒᤣ॥ ᤁᤖ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤀᤠᤱ ᤔᤧᤕᤣ᤺ᤳᤋᤢᤛᤡ॥

᥇᥇ ᤂᤶᤓᤛᤠᤱ ᤀᤠᤛᤣᤖ. ᤔᤏᤛ᤻ᤛᤣ ᤏᤢ ᤈᤒᤢᤗᤢᤏᤒᤠ ᤁᤢᤓᤠ ᤁᤢᤓᤠ ᤔᤏᤠᤜᤠ᤹ ᤀᤠᤒᤠᤅᤣ ᤔᤧᤏ᤺ᤶᤛᤡᤱᤅᤠᤱ ᤕᤖᤢᤛᤗᤧᤔ ᤔᤧᤕᤧ॥

᥇᥈ ᤁᤴᤏᤢ᤺ᤸᤗᤧ ᤘᤣ᤹ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱᤅᤡᤴ ᤌᤡᤰᤜᤢᤵ ᤐᤥᤱᤔᤠᤀᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤕᤜᤢᤍᤠᤒᤠ ᤔᤏᤠᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰ ᤘᤕᤧᤖᤥ॥

ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ

᥇᥉ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤋᤱᤏᤠᤶ ᤋᤥᤛᤧ ᤛᤠ᤹ᤖᤡᤰ ᤕᤖᤡᤰ ᤔᤏᤠᤛᤢᤶᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤈᤢᤵᤛᤧ॥

᥇᥊ ᤂᤧᤱᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤄᤧᤳᤋᤢ ᤔᤧᤍᤣᤛᤢ. ᤜᤧᤰᤁᤩᤠᤱ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤀᤠᤱ ᤔᤧᤄᤧᤳᤋᤢ ᤔᤧᤍᤣᤛᤢᤀᤠᤱ ᤂᤧᤱᤜᤠ᤹ ᤁᤡᤍᤪᤥᤏ ᤜ᤺ᤱᤃᤢᤀᤥ ᤗᤠᤵᤐᤢᤱ ᤔᤧᤍᤣᤛᤢ॥

᥇᥋ ᤂᤧᤱᤜᤠ᤹ᤖᤧ ᤏᤡᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥᤒᤠ ᤔᤧᤸᤗᤢᤰᤁᤡᤴ ᤔᤧᤛᤩᤧᤖᤢ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤛᤠ᤹ᤖᤡᤰ ᤔᤧᤏᤢ᤺ᤴᤍᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤢᤶᤔᤥ ᤀᤠᤵᤑᤣᤰ ᤛᤣᤛᤣᤛᤠᤱᤛᤠᤱ ᤔᤧᤈᤥ᤺ᤰᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤍᤠᤖᤢ॥

᥇᥌ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤔᤥᤛᤠ᤺ᤸᤗᤧ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣᤒᤠ ᤋᤠᤰᤑᤠᤀᤥ ᤔᤧᤕᤢᤱᤛᤡᤱ॥ ᤗᤧᤒᤡᤜᤠ᤹ᤗᤠᤶ ᤔᤧᤍᤠ᤺ᤰᤋᤢᤒᤠ ᤛᤠᤔᤠᤰᤂᤡᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤇ᤻ᤘᤠ᤺ᤰ ᤗ᤹ᤖᤡᤰ ᤔᤧᤜᤢᤰᤂᤢ ᤔᤧᤍᤣᤛᤢ॥

᥇᥍ ᤁᤖ ᤛᤱᤈᤢᤶᤓᤥᤒᤠ ᤕᤖᤡᤰ ᤁᤢᤛᤡᤱ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤗᤢᤶᤔᤥ ᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤅᤣ ᤔᤧᤘᤕᤧ॥ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤢᤴᤇᤡ᤹ ᤔᤧᤸᤗᤢᤰᤜᤠ᤹ ᤛᤢᤳᤌᤥ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤁᤴ ᤀᤠᤛᤢᤳᤌᤥ ᤁᤧᤒᤥ᤺ᤱᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤠᤃᤡ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥᤒᤠ ᤌᤢ᤺ᤶᤒᤠᤜᤠ᤹ ᤗᤧᤒᤡᤜᤠ᤹ᤖᤧ ᤛᤧᤵᤔᤠᤛᤡ ᤁᤧᤒᤥ᤺ᤱᤒᤠ ᤐᤥ᤺ᤰᤛᤧ॥

᥇᥎ ᤀᤣᤑᤪᤠᤀᤡᤔ. ᤔᤏᤛ᤻ᤛᤣ. ᤀᤡᤛ᤻ᤛᤠᤂᤠᤖ ᤏᤢ ᤈᤒᤢᤗᤢᤏᤗᤠᤶ ᤁᤧᤕᤢᤒᤠ ᤕᤖᤡᤰ ᤔᤏᤠᤜᤠ᤹ ᤌᤡᤶ ᤁᤢᤀᤡᤛᤡ᤺ᤰ ᤛᤣᤛᤣᤛᤠᤱᤛᤠᤱ ᤔᤧᤶᤒᤥ᤺ᤱᤅᤣ ᤔᤧᤘᤕᤧ॥ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤌᤡᤶ ᤔᤧᤱᤃᤧᤳᤋᤣ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤴ ᤔᤧᤍᤥᤛᤢ॥ ᤁᤖ ᤜᤡᤈᤁᤡᤕᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤣᤗᤡ ᤑᤠᤰᤋᤢ ᤐᤡᤖᤢᤛᤡ.

᥇᥏ “ᤛᤣᤛᤣᤍᤧᤴᤏᤥᤒᤠ ᤛᤢᤳᤌᤥ ᤐᤥᤱᤔᤠ ᤌᤡᤶᤜᤠ᤹ ᤁᤢᤓᤠᤖᤧ ᤔᤧᤴᤀᤡ᤺ᤳᤋᤧ ᤔᤧᤴᤏᤠ᤺ᤳᤋᤣ ᤔᤧᤘᤠ᤹ᤛᤠᤱ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ ᤛᤡᤰᤗᤢᤱᤔᤠᤖᤧ ᤔᤧᤱᤃᤥ᤺ᤳᤋᤣ ᤔᤧᤸᤗᤧᤵᤔᤏᤠᤒᤠᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤧ ᤗᤧᤵᤔᤡ ᤐᤡᤖᤢᤛᤡᤖᤖᤥ॥”

᥈᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤡᤈᤁᤡᤕᤠ᤺ᤸᤗᤧ ᤁᤢᤒᤣᤗᤡ᤺ᤴ ᤂᤧᤵᤛᤢᤀᤠᤱ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ॥

᥈᥇ ᤕᤖᤢᤛᤗᤧ᤺ᤶᤔᤥ ᤁᤧᤈᤢᤶᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤢᤛᤡ ᤕᤧᤴ ᤌᤠᤖᤡᤰ ᤛᤠ᤹ᤖᤡᤰ ᤔᤧᤛ᤺ᤳᤋᤧᤀᤠᤱ ᤛᤛᤠᤱᤛᤪᤥᤳ ᤔᤧᤈᤥᤃᤧᤖ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤴ ᤔᤧᤍᤥᤛᤢ॥ ᤜᤴᤏᤠᤱ ᤗᤧᤒᤡᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤗᤠᤜᤠ᤹ᤏᤢ ᤛᤥᤛᤥᤖᤡᤰ ᤌᤡᤰᤕᤠ᤺ᤴᤎᤰᤔᤠ ᤂᤢᤴᤇᤡ᤹ ᤛᤡᤰᤛᤔᤧᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤔᤧᤓᤥᤛᤢ॥

᥈᥈ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤵᤔᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤈᤧᤰᤐᤠ ᤏᤡᤱᤘᤠ᤹ ᤁᤧᤃᤵᤐᤠ ᤗᤧᤒᤡᤜᤠ᤹ ᤜᤡᤈᤁᤡᤕᤠ᤺ᤸᤗᤧ ᤀᤠ᤺ᤴᤇᤡᤱᤔᤠ ᤐᤠ᤺ᤴᤈᤠ᤺ᤰ ᤔᤧᤳᤋᤢᤛᤡ॥ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤋᤱᤏᤠᤶᤒᤠ ᤏᤢᤛᤡ ᤕᤧᤴ ᤌᤧᤸᤗᤡᤰ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢᤖ. ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤃᤡ ᤔᤧᤈ᤹ᤖᤢᤒᤠ ᤗᤰᤜᤠ᤹ ᤔᤧᤈᤀᤠᤱ ᤕᤧᤶ ᤔᤧᤍᤣᤛᤢ॥

᥈᥉ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ ᤀᤠᤸᤗᤛᤠᤱ ᤘᤣ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤋᤱᤏᤠᤶ ᤋᤥᤔᤠ ᤔᤧᤍᤧᤴᤍᤧ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤔᤧᤛ᤺ᤳᤋᤧᤖ ᤘᤣ᤹ ᤏᤢᤛᤡ ᤕᤧᤴ ᤌᤠᤖᤡᤰ ᤋᤱᤏᤠᤶ ᤔᤧᤍᤥᤛᤢ॥

᥈᥊ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤛᤱᤈᤢᤶᤓᤥᤜᤠ᤹ᤖᤧ ᤗᤠᤃᤡ ᥇.᥆᥆᥆ ᤛᤧᤃᤶᤒᤠ ᤐᤡᤳᤜᤠ᤹ ᤏᤢ ᥍.᥆᥆᥆ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹. ᤜᤧᤰᤁᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤛᤱᤈᤢᤶᤓᤥᤜᤠ᤹ᤖᤧ ᤗᤠᤃᤡ ᥇.᥆᥆᥆ ᤛᤧᤃᤶᤒᤠ ᤐᤡᤳᤜᤠ᤹ ᤏᤢ ᥇᥆.᥆᥆᥆ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤔᤧᤍᤠᤖᤢ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤢᤴᤇᤡ᤹ ᤕᤖᤡᤰ ᤂᤠᤏᤡ᤺ᤳᤋᤥ ᤀᤠᤒᤠᤅᤣ ᤀᤠᤒᤠᤅᤣ ᤛᤣᤛᤣᤛᤠᤱᤛᤠᤱ ᤔᤧᤈᤥ᤺ᤰᤛᤡᤱ॥

᥈᥋ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹ᤀᤠᤱ ᤛᤥᤖᤡᤰ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤗᤠᤶ ᤁᤧᤕᤢᤒᤠ ᤁᤧᤈᤢᤶᤒᤠ ᤁᤧᤖᤧᤰ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤀᤠᤱ ᤛᤥᤛᤥ᤺ᤳᤗᤖᤠᤱ ᤔᤧᤈᤥᤃᤧ॥

᥈᥌ ᤕᤖᤢᤛᤗᤧ᤺ᤶᤔᤥ ᤛᤠ᤹ᤖᤡᤰ ᤕᤶᤒᤠ ᤛᤥᤛᤥ᤺ᤳᤗᤖᤠᤱ ᤐᤥ᤺ᤰᤂᤧ ᤌᤣᤀᤠᤱᤓᤧᤸᤗᤧ ᤜᤧᤰᤋᤱᤒᤠᤃ ᤀᤡᤛᤪᤠᤀᤡᤗᤒᤠ ᤜᤠᤱ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏᤖᤧ ᤁᤢᤕᤧᤶᤔᤠᤱᤎᤥ ᤁ᤹ᤕᤥ ᤀᤰᤂᤣ ᤐᤥ᤺ᤰᤂᤧᤒᤠ ᤜᤥ᤺ᤵᤋᤧ॥

᥈᥍ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤔᤏᤠᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤔᤠᤛᤡᤖᤧ ᤗᤠᤃᤡ ᤌ᤺ᤵᤐᤧᤳ ᤔᤧᤕᤧᤶᤛᤡᤱ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣᤒᤠ ᤁᤢᤕᤢᤱᤔᤠᤍᤧᤴᤏᤥ ᤌᤠᤖᤡᤰᤁᤣ ᤁᤧᤖᤧᤖᤥ॥

ᤜᤡᤈᤁᤡᤕᤠ᤺ᤸᤗᤧ ᤛᤠᤶᤕᤥ᤺ᤴ ᤋᤥ᤺ᤴᤍᤢ

᥉᥇

ᤁᤴ ᤛᤥᤛᤥ᤺ᤳᤗᤖᤠᤱᤅᤡᤴ ᤆᤢᤖᤧᤸᤗᤧ ᤂᤧᤵᤔᤥ ᤁᤧᤈᤢᤶᤒᤠ ᤁᤠᤰ ᤀᤡᤛᤪᤠᤀᤡᤗᤡᤜᤠ᤹ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤔᤧᤒᤣᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤢᤔᤪᤧᤰ ᤔᤧᤶᤔᤧᤱᤅᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤛᤣᤛᤣ ᤗᤢᤱᤜᤠ᤹ ᤁᤢᤶᤈᤡᤰᤔᤠ ᤔᤧᤕ᤺ᤵᤛᤢ ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠᤜᤠ᤹ ᤔᤧᤗᤢ᤺ᤴᤍᤢ ᤔᤧᤍᤣᤛᤢ॥ ᤁᤧᤖᤧᤰ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏ ᤜᤧᤰᤁᤩᤠᤱ ᤀᤣᤑᤪᤠᤀᤡᤔ ᤏᤢ ᤔᤏᤛ᤻ᤛᤣᤒᤠ ᤁᤣ᤺ᤶᤒ ᤁᤣ᤺ᤶᤒᤠ ᤔᤠᤱᤎᤠ᤺ᤴᤜᤠ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤕᤴᤇᤢ ᤔᤧᤍᤣᤛᤢ॥ ᤂᤧᤶᤔᤩᤠᤰ ᤔᤧᤈᤥᤃᤢ ᤔᤧᤛᤢᤖᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤕᤧᤰᤕᤰᤜᤠ᤹ᤀᤥ ᤏᤢ ᤐᤠᤗᤠᤶᤒᤠᤒᤠ ᤗᤠᤈᤣ᤹ᤀᤥ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤗᤠᤃᤡ ᤆᤠᤔᤠ ᤁᤢᤈᤠ ᤔᤧᤜᤡᤛᤢ ᤔᤧᤍᤱᤄᤢ

᥈ ᤂᤧᤴ ᤀᤣᤃᤠᤱ ᤜᤡᤈᤁᤡᤕᤠ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤂᤢᤴᤇᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤡᤃᤪ ᤗᤧᤒᤡᤜᤠ᤹ ᤁᤢᤗᤢᤵ ᤁᤢᤗᤢᤵ ᤆᤥᤃᤢᤛᤡᤀᤠᤱ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ. ᤋᤱᤈᤢᤶ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ. ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ. ᤏᤢᤃᤧᤴ ᤐᤡᤔᤠᤖᤧ ᤗᤠᤃᤡ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤗᤠᤶᤎᤣ᤺ᤳᤜᤠ᤹ᤀᤥ ᤁᤢᤏᤠᤖᤠ ᤑᤥᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ᤀᤥ ᤂᤢᤏᤧ᤹ ᤂᤧᤱᤜᤠ᤹ ᤔᤢᤖᤠ ᤔᤧᤳᤋᤢᤛᤡ॥

᥉ ᤋᤠᤏᤠᤶ ᤏᤢ ᤕᤢ᤺ᤴᤇᤡᤰ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ. ᤜᤧᤰᤁᤩᤠᤱ ᤛᤒᤠᤌ. ᤗᤠᤍᤢᤵ ᤏᤢ ᤆᤥ᤺ᤰᤔᤠ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ᤀᤥᤗᤠᤶ ᤗ᤺ᤳᤋᤢ ᤐᤡᤖᤢᤛᤡ॥

᥊ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤢᤛᤠᤶᤕᤥᤌᤡᤶᤔᤡᤴ ᤆᤰᤔᤧᤸᤗ᤹ᤀᤣ ᤔᤧᤏᤠ᤺ᤳᤋᤢᤖ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤗ᤺ᤵᤔᤠ ᤁᤧᤒᤥ᤺ᤱᤒᤠ ᤗᤰᤜᤠ᤹ ᤂᤢᤴᤇᤡ᤹ ᤔᤧᤗ᤺ᤳᤋᤢᤖ ᤑᤠ᤹ᤀᤠᤱ ᤔᤧᤳᤋᤢᤛᤡ॥

᥋ ᤜᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤏᤢᤔᤧ᤺ᤴᤏᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤥᤃᤢᤃᤧᤴ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ. ᤈᤤᤋᤢᤏ ᤏᤡ᤺ᤱᤃᤣ᤹ ᤏᤢ ᤛᤰᤘᤠᤄᤢ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤁᤥ ᤁᤧᤎᤥ᤺ᤰᤐᤠ ᤋᤃᤡ ᤁᤧᤍᤢᤶᤒᤠ ᤁᤢᤈᤠᤜᤠ᤹ ᤜᤢᤰᤘᤠ ᤔᤧᤍᤠᤖᤢ॥ ᤂᤧᤱᤜᤠ᤹ᤖᤧ ᤘᤧᤳᤋᤧᤛᤖᤧ ᤁᤢᤈᤠᤜᤠ᤹ ᤁᤧᤖᤧᤖ ᤌᤡᤒᤥᤱᤗᤰ ᤔᤧᤍᤠᤖᤢ॥

᥌ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧᤀᤠᤱ ᤐᤡᤳᤌᤰᤛᤠᤜᤠ᤹ᤖᤧᤴ ᤌᤡᤒᤥᤱ ᤗᤰ ᤏᤢ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤍᤥ᤺ᤴᤍᤢᤒᤠ ᤁᤧᤖᤧᤰ ᤁᤢᤈᤠᤜᤠ᤹ᤖᤧᤴ ᤌᤡᤒᤥᤱ ᤗᤰᤜᤠ᤹ ᤔᤧᤍᤠᤖᤢᤀᤠᤱ ᤔᤧᤗᤢᤵᤛᤢ॥

᥍ ᤂᤧᤱᤜᤠ᤹ᤖᤧ ᤛᤢᤶᤛᤡᤃᤣ᤺ᤰᤐᤠ ᤗᤠᤀᤥ ᤗᤢᤶᤔᤠ ᤔᤧᤜᤣ᤺ᤰᤋᤢᤀᤠᤱ ᤏᤢᤛᤡᤃᤣ᤺ᤰᤐᤠ ᤗᤠᤀᤥ ᤔᤧᤛᤢᤖᤢ॥

᥎ ᤜᤡᤈᤁᤡᤕᤠ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤍᤩᤧᤀᤠᤱ ᤂᤧᤴ ᤔᤧᤗᤢᤵᤛᤢᤒᤠ ᤁᤢᤈᤠᤜᤠ᤹ ᤔᤧᤏᤡᤛᤢᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤏᤢ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤏᤢᤃᤧᤴ ᤔᤧᤒᤡᤖᤢᤛᤡ॥

᥏ ᤁᤴ ᤔᤧᤗᤢᤵᤛᤢᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤜᤡᤈᤁᤡᤕᤠ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤛᤧ᤺ᤴᤍᤥᤛᤢᤛᤡ॥

᥇᥆ ᤛᤠᤍᤥᤁᤖᤧ ᤁᤢᤎᤠ᤺ᤰᤁᤥᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤀᤈᤷᤕᤠᤜ᤺ᤸᤗᤧ ᤏᤢᤃᤵ ᤐᤡᤖᤢ. “ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤢᤰᤘᤠᤜᤠ᤹ ᤔᤧᤍᤠᤖᤢᤒᤠ ᤕᤧᤶᤔᤠᤱᤎᤥ ᤆᤠᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤐᤕᤥ ᤕᤥᤖᤡᤃᤧᤀᤠᤱ ᤏᤖᤧᤀᤠᤱᤅᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤁᤴ ᤕᤖᤡᤰ ᤐᤠ᤺ᤴᤜᤠ᤹ ᤏᤖᤧᤀᤠᤱ ᤘᤠ᤹ᤖ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤕᤖᤡᤰ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤀᤠᤱ ᤘᤠ᤹॥”

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤆᤠᤎᤠ᤺ᤱᤜᤠ᤹ ᤕᤠᤖᤡᤵ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ ᤕᤠᤖᤡᤵ ᤔᤧᤈᤥᤃᤢ॥

᥇᥈ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤏᤡᤖᤡᤰᤁᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤒᤠᤅᤣ ᤜᤢᤰᤘᤠᤜᤠ᤹. ᤌᤡᤒᤥᤱ ᤗᤰᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤔᤧᤗ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤔᤧᤍᤠᤖᤢ॥ ᤂᤧᤴ ᤐᤠ᤺ᤴᤜᤠ᤹ ᤁᤧᤍᤧᤶᤒᤠ ᤁᤧᤈᤥ᤺ᤰᤐᤠ ᤗᤰᤐᤧᤴᤛᤠᤒᤠ ᤗᤧᤒᤡ ᤁᤥᤏᤏᤩᤠᤜ᤺ᤴ ᤘᤕᤧ. ᤜᤧᤰᤁᤩᤠᤱ ᤁᤢᤴᤛᤠ᤹ ᤛᤡᤔᤡ᤺ᤴ ᤆᤠᤜᤡ᤺ᤴ ᤂᤢᤏᤧ᤹ ᤁᤢᤛᤡ᤺ᤰᤋᤥᤒᤠ ᤁᤢᤓᤠ᤹ᤒᤠᤱ ᤘᤕᤧ॥

᥇᥉ ᤜᤡᤈᤁᤡᤕᤠ ᤜᤠᤱᤅᤡᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠ ᤀᤈᤷᤕᤠᤜ᤺ᤸᤗᤧ ᤁᤥᤏᤏᤩᤠᤜ᤺ᤴ ᤏᤢ ᤂᤢᤏᤧ᤹ ᤁᤢᤴᤛᤠ᤹ ᤛᤡᤔᤡ᤺ᤴ ᤑᤠ᤹ᤔᤠᤖᤧ ᤗᤠᤃᤡ ᤕᤜᤡᤀᤣᤗ. ᤀᤈᤈᤩᤠᤜ. ᤏᤜᤋ. ᤀᤛᤠᤜᤣᤗ. ᤕᤖᤡᤔᤥᤋ. ᤕᤥᤈᤠᤒᤠᤍ. ᤀᤣᤗᤡᤀᤣᤗ. ᤕᤡᤛ᤻ᤔᤁᤩᤠᤜ. ᤔᤜᤋ ᤏᤢ ᤒᤏᤠᤕᤠᤜ᤺ᤴ ᤕᤢᤰᤋᤡᤱ ᤆᤥᤃᤢᤛᤡᤀᤠᤱ ᤘᤕᤧ॥

᥇᥊ ᤕᤜᤘᤣ ᤍᤠᤱᤒᤧᤴ ᤔᤧᤒᤡᤖᤢᤒᤠ ᤐᤠ᤺ᤴᤜᤠ᤹ ᤏᤢ ᤔᤧᤗ᤺ᤳᤋᤢᤒᤠ ᤜᤢᤰᤘᤠᤜᤠ᤹ ᤑ᤺ᤱᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤧᤍᤠᤖᤢᤒᤠ ᤏᤡᤱᤘᤠ᤹ᤗᤠᤶᤒᤠᤒᤠ ᤜᤢᤰᤘᤠᤜᤠ᤹ ᤗᤧᤒᤡ ᤕᤡᤶᤏᤠ᤺ᤸᤗᤧ ᤁᤢᤛ᤻ᤛᤠ ᤏᤠᤱᤃᤧᤴ ᤗᤠᤶᤎᤣ᤺ᤳᤋᤥᤒᤠ ᤗᤠᤶᤎᤣᤳ ᤁᤧᤃᤥᤒᤠ ᤁᤥᤖᤧ᤺ᤸᤗᤧ ᤁᤢᤗᤰᤐᤧᤴᤏᤥ ᤘᤕᤧ॥

᥇᥋ ᤁᤢᤗᤢᤵ ᤁᤢᤗᤢᤵ ᤁᤢᤀᤡᤛᤡ᤺ᤰ ᤕᤶᤒᤠ ᤏᤢ ᤆᤢᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤧᤗᤠ᤹ᤒᤠ ᤂᤥᤔᤠ ᤗᤰ ᤑ᤺ᤱᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤀᤍᤏ. ᤔᤡᤏᤩᤠᤔᤡᤏ. ᤕᤣᤛᤢᤀ. ᤛᤔᤠᤕᤠᤜ. ᤀᤔᤷᤕᤠᤜ ᤏᤢ ᤛᤁᤏᤩᤠᤜ᤺ᤸᤗᤧ ᤏᤡᤖᤡᤰᤁᤠᤱ ᤁᤥᤖᤧᤴ ᤔᤧᤓᤠ᤹ᤖᤢ॥

᥇᥌ ᤔᤡᤱᤛᤪᤠᤀᤥ ᤂᤢᤴᤇᤡ᤹ ᤔᤡᤱ ᤛᤠᤵᤋᤧᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤆᤰᤔᤧᤸᤗ᤹ᤀᤣ ᤁᤧᤒᤵᤐᤠᤀᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤋᤱᤒᤣ ᤛᤢᤶᤛᤡ ᤁᤧᤕᤥᤒᤠ ᤏᤢ ᤂᤧᤴᤏᤠᤱᤎᤥ ᤕᤖᤡᤰ ᤋᤱᤒᤣ ᤁᤧᤃᤧᤵᤐᤠ ᤕᤧᤶᤒᤡᤳᤇᤠᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤗᤢᤵ ᤏᤢ ᤂᤢᤴᤇᤡ᤹ ᤗᤰᤐᤧᤴ ᤁᤢᤀᤡᤛᤡ᤺ᤰ ᤂᤥᤔᤠ ᤗᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤓ᤺ᤰᤂᤢ ᤔᤧᤒᤡᤖᤢᤛᤡ॥

᥇᥍ ᤂᤧᤴᤏᤢ ᤛᤥᤛᤥᤖᤡᤰ ᤔᤡᤱᤛᤪᤠᤀᤥ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤛᤕᤱ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤔᤡᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤏᤡᤒᤥᤱ ᤋᤱᤒᤣ ᤁᤧᤕᤥᤒᤠ ᤜᤧᤰᤁᤩᤠᤱ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤕᤥᤒᤠ ᤗᤧᤒᤡᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤗᤢᤵᤐᤥ ᤏᤢ ᤗᤰᤐᤧᤴ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤂᤥᤔᤠ ᤗᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤓ᤺ᤰᤂᤢ ᤔᤧᤒᤡᤖᤢᤛᤡ॥

᥇᥎ ᤁᤴ ᤔᤡᤱᤛᤪᤠᤀᤥᤒᤠ ᤛᤠᤵᤐᤴᤜᤠ᤹ᤀᤥ ᤔᤡᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤛᤱᤈᤢᤶᤓᤥᤀᤥ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤏᤢ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ᤀᤠᤱ ᤁᤠᤰ ᤗᤰ ᤔᤧᤓ᤺ᤰᤂᤢ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤵᤑᤣᤰ ᤀᤠᤵᤑᤣᤰ ᤌᤡᤶ ᤁᤧᤖᤧᤖ ᤛᤣᤛᤣᤛᤠᤱᤛᤠᤱ ᤔᤧᤈᤥ᤺ᤰᤛᤡᤱ॥

᥇᥏ ᤜᤧᤰᤁᤩᤠᤱ ᤕᤧᤰᤕᤰᤜᤠ᤹ᤖᤧ ᤁᤢᤕᤠᤁᤢᤕᤠᤒᤠ ᤐᤠᤱᤈᤢᤶᤜᤠ᤹ᤀᤥ ᤏᤢ ᤘᤣ᤹ ᤁᤢᤓᤠ ᤐᤠᤱᤓᤣ᤹ᤀᤥ ᤁᤧᤕᤢᤱᤒᤠ ᤜᤠᤖᤢᤏᤖᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤗᤠᤶ ᤕᤧᤶᤒᤡᤳᤇᤠ ᤌᤰᤔᤠ ᤏᤢ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠᤀᤥ ᤔᤡᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤠᤱ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤗᤰ ᤐᤡᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ ᤔᤢᤖᤠ ᤔᤧᤔᤧᤳᤋᤢᤛᤡ॥

᥈᥆ ᤜᤡᤈᤁᤡᤕᤠ᤺ᤸᤗᤧ ᤕᤜᤢᤍᤠ ᤁᤧᤖᤧᤰᤁᤣ ᤁᤶᤓᤗ᤹ᤖᤡᤰ ᤕᤠ᤺ᤶᤒᤰ ᤆᤥᤃᤢ॥ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤌᤣ᤺ᤴ ᤏᤢᤒᤠ. ᤁᤢᤍᤥ᤺ᤵᤔᤠ ᤏᤢ ᤏᤛᤠ᤺ᤴᤛᤠᤒᤠ ᤘᤕᤧ. ᤂᤢᤏᤧ᤹ ᤂᤧᤱᤜᤠ᤹ᤀᤣ ᤆᤥᤃᤢ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥ ᤏᤢ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶᤔᤡᤴ ᤜᤧᤰᤁᤩᤠᤱ ᤁᤢᤎᤡᤶᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤀᤥ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤰᤛᤢᤀᤠᤱ ᤁᤧᤖᤧᤰ ᤏᤡᤱᤘᤠ᤹ᤖᤧ ᤕᤠ᤺ᤶᤒᤰ ᤆᤥᤃᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥ᤺ᤰᤂᤧᤖᤥ॥

ᤀᤛ᤻ᤛᤢᤖᤡᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤡᤴ ᤌᤱ ᤌᤰᤔᤠ ᤔᤧᤛᤠ᤺ᤳᤋᤢ

(᥈ ᤜᤠᤱ ᥇᥎:᥇᥉-᥉᥍. ᥇᥏:᥇᥊-᥇᥏.᥉᥋-᥉᥍. ᤕᤛᤤ ᥉᥌:᥇-᥈᥈. ᥉᥍:᥎-᥉᥎)

᥉᥈

ᤜᤡᤈᤁᤡᤕᤠ᤺ᤸᤗᤧ ᤁᤴ ᤁᤧᤖᤧᤰ ᤏᤛᤠ᤺ᤴᤛᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ ᤛᤢᤖᤢᤀᤠᤱ ᤀᤛ᤻ᤛᤢᤖᤒᤠ ᤛᤏᤜᤣᤖᤡᤒᤧᤸᤗᤧ ᤕᤜᤢᤍᤠ᤺ᤴ ᤌᤱᤅᤥ ᤑᤳᤋᤢ॥ ᤂᤢᤏᤧ᤹ ᤕᤜᤢᤍᤠᤀᤥᤒᤠ ᤜᤠᤱᤕᤰ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤋᤠ᤺ᤵᤔᤠᤖᤧ ᤗᤠᤃᤡ ᤂᤧᤴ ᤕᤧᤰᤕᤰᤜᤠ᤹ ᤁᤒᤪᤡᤱ ᤁᤢᤎᤰᤛᤢᤒᤠᤜᤠ᤹ ᤏᤧᤛ᤻ᤛᤢᤛᤡ॥

᥈ ᤛᤏᤜᤣᤖᤡᤒᤧᤴ ᤑᤧᤖᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤑᤵᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤜᤡᤈᤁᤡᤕᤠ᤺ᤸᤗᤧ ᤏᤡᤱᤘᤠ᤹ ᤂᤥᤛᤢᤏᤢᤔᤧ᤺ᤴᤏᤣ.

᥉ ᤕᤧᤰᤕᤰᤜᤠ᤹ ᤗᤠ᤺ᤰᤁᤠᤳᤐᤠ ᤆᤫᤠ᤺ᤳ ᤘᤒᤢᤴᤍᤠᤰᤘᤠᤜᤠ᤹ ᤛᤠᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡ॥ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤥ ᤂᤢᤏᤧ᤹ ᤔᤧᤓᤠ᤹ᤖᤢ॥

᥊ ᤂᤧᤱᤜᤠ᤹ᤖᤧ ᤕᤖᤡᤰ ᤔᤏᤠᤜᤠ᤹ ᤔᤧᤛᤢᤵᤛᤢᤛᤡᤀᤠᤱ ᤗᤠᤈᤣ᤹ᤗᤠᤶ ᤁᤧᤒᤥ᤺ᤱᤒᤠᤖ ᤗᤠᤱᤃᤧᤄᤣ᤺ᤰᤐᤠ ᤘᤜ᤺ᤱ ᤏᤢ ᤁᤧᤖᤧᤰ ᤆᤫᤠ᤺ᤳ ᤘᤒᤢᤴᤍᤠᤰᤘᤠᤜᤠ᤹ ᤆᤡᤛᤠᤰ ᤔᤧᤛᤠᤰᤋᤢ॥ ᤂᤧᤱᤜᤠ᤹ᤖᤧ ᤁᤶᤓᤣ ᤔᤧᤒᤠ᤺ᤳᤋᤢ. “ᤀᤛ᤻ᤛᤢᤖᤒᤠ ᤜᤠᤱᤜᤠ᤹ ᤁᤵᤔᤥ ᤔᤧᤓᤧᤴᤏᤠᤱ ᤂᤢᤴᤇᤡ᤹ ᤐᤕᤥ ᤕᤥᤖᤢᤛᤡᤖ ᤌᤣᤀᤠᤱ ᤆᤫᤠ᤺ᤳ ᤔᤧᤄᤥᤛᤢᤖᤒᤣ᥅”

᥋ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤛᤩᤠᤱᤔᤧᤴᤍᤠᤱ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ᤀᤥ ᤁᤧᤎᤢᤵᤐᤠᤍᤧᤴᤜᤠ᤹ ᤆᤠ᤺ᤱᤘᤠ ᤔᤧᤳᤋᤢᤀᤠᤱ ᤂᤧᤵᤔᤥ ᤆᤱᤜᤡᤶᤜᤠ᤹ ᤆᤥᤃᤢ॥ ᤗᤢᤱᤎᤠᤰ ᤗᤠ᤺ᤰᤁᤠᤳ ᤗᤧᤵᤔᤠᤱ ᤂᤢᤏᤧ᤹ ᤘᤣ᤹ ᤗᤢᤱᤎᤠᤰ ᤛᤧᤳᤋᤢ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤁᤧᤍᤰᤐᤠ ᤁᤢᤎᤠ᤹ᤁᤢᤎᤠ᤹ ᤗᤢᤱᤎᤠᤰᤜᤠ᤹ ᤁᤧᤎᤢᤶᤒᤠ ᤆᤥᤃᤢ॥ ᤂᤢᤏᤧ᤹ ᤕᤖᤡᤰ ᤑᤧᤈᤢᤶᤓᤧᤕᤠᤜᤠ᤹ ᤏᤢ ᤂᤥᤜᤠ᤹ᤀᤠᤱ ᤌᤃᤢ॥

᥌ ᤂᤢᤏᤧ᤹ ᤔᤏᤠᤜᤠ᤹ᤀᤥ ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ. ᤂᤶᤓᤩᤠᤱ ᤔᤏᤠᤜᤠ᤹ ᤕᤧᤰᤕᤰᤁᤥᤒᤠ ᤔᤠ ᤗᤠᤶᤎᤣ᤺ᤳᤋᤥᤒᤠ ᤗᤰᤂᤢᤶᤔᤥ ᤛᤢᤵᤛᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡᤖ ᤂᤧᤱᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ-

᥍ “ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤰᤂᤧᤶᤔᤧ᤹॥ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤑᤧᤳᤋᤢᤛᤡᤒᤠ ᤂᤧᤴ ᤕᤖᤡᤰ ᤌᤰᤛᤢᤒᤠᤜᤠ᤹ᤖᤧ ᤂᤡᤏᤡ᤹ ᤛᤡᤰᤗᤢᤱᤔᤥ ᤁᤡᤔᤠ ᤕᤱᤔᤠ ᤔᤧᤒᤥ᤺ᤱᤏᤧᤴᤗ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠᤎᤡᤰ ᤀᤠᤏᤡ᤹ᤏᤢ ᤘᤠ᤹॥

᥎ ᤂᤧᤱᤜᤠ᤹ᤖᤧ ᤏᤠᤛᤡᤅᤃᤧᤴ ᤌᤰᤗᤠᤀᤥᤖᤰ ᤔᤢᤰᤛᤠᤶ ᤔᤧᤃᤳᤋᤢ. ᤁᤖ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤑᤠ᤹ᤔᤠᤖᤧ ᤗᤠᤃᤡ ᤏᤢ ᤀᤠᤏᤡ᤹ ᤗᤠᤃᤡ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤠᤏᤡ᤹ᤏᤢ ᤘᤠ᤹॥” ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤜᤠᤱᤜᤠᤱ ᤔᤧᤗ᤹ᤖᤧ॥

᥏ ᤂᤧᤴ ᤀᤣᤃᤠᤱ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤗᤠᤁᤡᤛᤧᤴ ᤁᤒᤪᤡᤱ ᤔᤧᤃᤒᤢᤀᤠᤱ ᤔᤧᤏᤧᤛ᤻ᤛᤧᤒᤠ ᤕᤧᤶᤔᤥ ᤂᤢᤏᤧ᤹ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤴ ᤏᤢ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤕᤜᤢᤍᤡᤜᤠ᤹ ᤁᤴ ᤀᤡᤱᤄᤱᤅᤡᤴ ᤜᤠᤰᤔᤠᤛᤡ ᤑᤠ᤹ᤀᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤕᤖᤢᤛᤗᤧᤔ ᤐᤠᤱᤄᤢ ᤑᤧᤴᤇᤢᤛᤡ॥

᥇᥆ “ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤖᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤒᤪᤡᤱ ᤁᤡᤷᤃᤵ ᤁᤵᤔᤏᤠ ᤏᤧᤔᤏᤠᤒᤠ ᤕᤖᤢᤛᤗᤧᤶᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤡᤏᤡ᤹ ᤀᤠᤳᤋᤡᤗᤠᤶ ᤀᤠ᤺ᤴᤇᤡᤱᤔᤠ ᤁᤧᤄᤥᤛᤢᤶᤒᤣ᥅

᥇᥇ ‘ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤔᤠᤗᤠᤶ ᤁᤧᤛᤧ᤺ᤵᤋᤡ᤹’ ᤗ᤹ᤖᤡᤰ ᤜᤡᤈᤁᤡᤕᤠ᤺ᤸᤗᤧ ᤂᤡᤏᤡ᤹ ᤁᤧᤔᤧᤳᤋᤡᤸᤗᤧ ᤂᤡᤏᤡ᤹ ᤁᤧᤕᤢᤅᤡᤒᤠᤍᤧᤴᤏᤥᤀᤣ ᤘᤠᤔᤡ᤺ᤰᤔᤠ ᤏᤢ ᤛᤠᤰᤁᤡᤸᤗᤧ ᤛᤧᤵᤔᤠᤖᤧ ᤗᤠᤃᤡ ᤂᤧᤸᤗᤧ ᤂᤡᤏᤡ᤹ ᤀᤡᤱᤗᤧᤰᤁᤥ ᤁᤧᤎᤠᤛᤡᤖ ᤁᤧᤒᤳᤇᤡ᤹॥

᥇᥈ ᤌᤣ ᤜᤡᤈᤁᤡᤕᤠ᤺ᤸᤗᤧ ᤂᤢᤏᤧ᤹ᤀᤣ ᤁᤴ ᤁᤧ᤺ᤶᤒ᤻ ᤁᤣ᤺ᤶᤒᤠ ᤔᤠᤱᤎᤠ᤺ᤴᤜᤠ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤗᤢ᤺ᤴᤍᤢᤍᤣᤛᤢᤀᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤴᤏᤠᤱ ᤔᤧᤘᤕᤧᤴᤏᤧᤶᤒᤡ᥅ ‘ᤗᤳᤇᤠᤖᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤠᤱᤛᤧᤘᤠ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤂᤧᤵᤔᤥᤖᤰ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤧᤶᤔᤧ᤹॥’

᥇᥉ “ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤶᤒᤠ ᤀᤠᤴᤎᤧᤒᤠᤛᤡᤖᤧ ᤘᤣ᤹ ᤗᤠᤈᤣ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤌᤣᤎᤣ ᤔᤧᤳᤋᤢᤶᤛᤡᤶᤒᤣ ᤌᤣ ᤂᤧᤴ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤒᤡ᥅ ᤌᤣ ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠ ᤔᤧᤛᤢᤰᤋᤢᤒᤡ᥅

᥇᥊ ᤀᤠᤱᤃᤠ᤹ ᤀᤠᤶᤒᤠ ᤀᤠᤴᤎᤧᤒᤠᤛᤡᤖᤧ ᤕᤢᤔᤪᤧᤰ ᤔᤧᤔᤧᤰᤂᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤀᤥᤒᤠ ᤀᤠᤳᤋᤡᤸᤗᤧ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤔᤠ ᤛᤢᤰᤋᤢᤛᤡᤒᤣ᥅ ᤂᤧᤒᤩᤠᤱ ᤀᤠᤓᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤂᤡᤏᤡ᤹ ᤔᤠᤱᤅᤡᤸᤗᤧ ᤛᤧ᤺ᤵᤔᤠ ᤁᤧᤛᤢᤰᤋᤡ᤹᥅

᥇᥋ ᤂᤡᤏᤡ᤹ ᤁᤶᤓᤗ᤹ᤖᤡᤰ ᤏᤛᤠ᤺ᤴ ᤁᤧᤗᤧᤱᤒᤠ ᤆᤥ᤺ᤰᤔᤠ ᤏᤢ ᤀᤡᤱᤗᤧᤰᤁᤥ ᤌᤠᤔᤠᤖᤧ ᤗᤠᤃᤡ ᤜᤡᤈᤁᤡᤕᤠ᤺ᤴ ᤛᤢᤕᤧᤶ ᤔᤧᤒᤡᤖᤧᤶᤔᤡᤴᤏᤧ᤹॥ ᤂᤡᤏᤡ᤹ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤛᤢᤘᤠᤱᤅᤡᤸᤗᤧ ᤁᤢᤔᤠᤱᤅᤡᤸᤗᤧᤀᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ ᤀᤠᤱᤃᤠ᤹ ᤀᤡᤃᤪ ᤀᤠᤱᤃᤠ᤹ ᤀᤠᤶᤒᤠ ᤀᤠᤴᤎᤧᤒᤠᤛᤡᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠ ᤔᤧᤛᤢᤰᤋᤢᤛᤡᤴᤏᤡᤸᤗᤧ. ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤀᤠᤰᤂᤣᤀᤠᤱ ᤋᤠᤱᤛᤧ᤺ᤵᤔᤠ ᤁᤧᤛᤢᤰᤋᤡᤒᤣ᥄”

᥇᥌ ᤛᤏᤜᤣᤖᤡᤒᤧᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤜᤡᤈᤁᤡᤕᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤸᤗᤛᤠᤱ ᤇᤧᤴᤏᤠ ᤕᤖᤡᤰ ᤔᤧᤒᤠ᤺ᤳᤋᤢ॥

᥇᥍ ᤜᤠᤱᤅᤡᤸᤗᤧ ᤀᤠᤒᤠᤅᤣ ᤀᤰᤂᤣ ᤐᤠ᤺ᤳᤋᤢᤀᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖ ᤀᤰᤋᤱᤒᤠ ᤛᤠᤵᤐᤧ᤺ᤳᤋᤠᤜᤠ᤹ ᤛᤠᤵᤋᤢ- “ᤀᤠᤰᤂᤣᤗ᤹ᤖᤡᤰ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠ ᤔᤧᤴᤇᤢᤰᤋᤢᤛᤡᤴ. ᤜᤧᤰᤁᤣᤗ᤹ᤖᤡᤰᤁᤣ ᤜᤡᤈᤁᤡᤕᤠ᤺ᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤁᤢᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠᤛᤡ ᤔᤧᤛᤢᤰᤋᤢᤛᤡᤴ᤹॥”

᥇᥎ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥ᤺ᤰᤔᤠᤖᤧ ᤗᤠᤃᤡ ᤕᤖᤢᤛᤗᤧᤔ ᤗᤢᤱᤎᤠᤰᤁᤥ ᤁᤧᤕᤧᤵᤐᤠ ᤔᤏᤠᤜᤠ᤹ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤁᤡᤔᤠ ᤏᤢ ᤕᤱᤔᤠᤛᤡᤔᤥ ᤌᤠᤔᤠᤛᤡᤖᤧ ᤗᤠᤃᤡ ᤕᤶᤒᤠ ᤀᤡᤰᤗᤠᤀᤥ ᤐᤪᤀ᤺ᤰ ᤐᤪᤀ᤺ᤰ ᤔᤧᤀ᤺ᤰᤋᤧ॥

᥇᥏ ᤔᤏᤠᤜᤠ᤹ᤖᤧ ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤘᤣ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤔᤧᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ᤖᤧ ᤕᤖᤢᤛᤗᤧ᤺ᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤔᤧᤳᤋᤢ॥

᥈᥆ ᤁᤴ ᤕᤧᤶᤔᤥ ᤜᤡᤈᤁᤡᤕᤠ ᤜᤠᤱᤅᤡᤴ ᤏᤢ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠᤴ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤀ᤺ᤰᤋᤧᤛᤡᤀᤠᤱ ᤐᤣᤗᤡ ᤑᤠᤰᤋᤧᤛᤢ॥

᥈᥇ ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤗᤠᤀᤡᤱᤒᤠᤎᤡᤰ ᤐᤠᤱᤄᤢᤕᤢᤛᤢᤀᤠᤱ ᤂᤧᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ. ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠᤜᤠ᤹. ᤗᤠᤶᤗᤥᤒᤠᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ ᤘᤖᤧᤱᤗᤧᤱ ᤕᤢᤔᤪᤧᤰ ᤔᤧᤰᤂᤢᤛᤡ॥ ᤂᤧᤒᤩᤠᤱ ᤛᤏᤜᤣᤖᤡᤒᤧᤴ ᤁᤢᤏᤠᤎᤩᤧᤀᤠᤱ ᤀᤠᤒᤠᤅᤣ ᤁᤢᤗᤠᤈᤣ᤹ᤀᤥ ᤏᤢ᤺ᤰᤂᤧᤀᤠᤱ ᤐᤣ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤠᤱᤅᤡᤸᤗᤧᤴ ᤔᤠᤱᤜᤡᤶᤔᤥ ᤗᤠᤛᤧᤸᤗᤧ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤀᤥᤒᤠ ᤁᤢᤓᤠᤖᤧ ᤋᤠᤓᤣ᤺ᤸᤗᤧ ᤂᤢᤏᤧ᤹ ᤔᤧᤈᤩᤧᤵᤋᤢ ᤔᤧᤛᤩᤧᤖᤢ॥

᥈᥈ ᤁᤶᤓᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤜᤡᤈᤁᤡᤕᤠ᤺ᤴ ᤏᤢ ᤕᤖᤢᤛᤗᤧ᤺ᤶᤒᤠ ᤕᤰᤕᤢᤱᤒᤠᤜᤠ᤹ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤧᤴ ᤏᤢ ᤂᤢᤴᤇᤡ᤹ ᤘᤣ᤹ ᤁᤧᤖᤧᤰ ᤏᤡᤱᤔᤡᤜᤠ᤹ᤗᤠᤶ ᤋᤠᤱᤛᤧ᤺ᤵᤋᤢᤛᤡ॥ ᤂᤢᤏᤧ᤹ ᤁᤧᤖᤧᤰ ᤐᤡᤛᤠᤱᤗᤠᤶ ᤂᤧᤱᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤔᤧᤳᤋᤢᤛᤡ॥

᥈᥉ ᤕᤖᤡᤰ ᤔᤏᤠᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤜᤢᤰᤘᤠᤜᤠ᤹ ᤏᤢ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤁᤢᤗᤠᤃᤡ ᤀᤡᤔᤧᤸᤗᤢᤱᤒᤠ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤡᤰᤋᤥ᤺ᤰᤜᤠ᤹ ᤔᤧᤍᤠᤖᤢ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤖᤥ॥

ᤜᤡᤈᤁᤡᤕᤠ᤺ᤸᤗᤧ ᤁᤢᤜᤧᤴᤇᤡᤱᤔᤠ

(᥈ ᤜᤠᤱ ᥈᥆:᥇-᥉.᥇᥈-᥇᥏. ᤕᤛᤤ ᥉᥎:᥇-᥉. ᥉᥏:᥇-᥎)

᥈᥊ ᤂᤧᤴ ᤀᤣᤃᤠᤱ ᤜᤡᤈᤁᤡᤕᤠ᤺ᤴ ᤛᤳᤗᤧᤔᤠᤱᤗᤧ ᤋᤢᤃᤧᤀᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤏᤢᤃᤵ ᤐᤡᤖᤢᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤌᤡᤰ ᤐᤡᤖᤢ॥

᥈᥋ ᤁᤖ ᤜᤡᤈᤁᤡᤕᤠ᤺ᤴ ᤁᤧᤜᤧᤴᤇᤡᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤒᤠᤀᤥ ᤏᤢᤃᤧᤴᤛᤠᤒᤠ ᤔᤧᤒᤥ᤺ᤰᤂᤧᤴ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤶᤎᤠᤱ ᤜᤧᤰᤁᤩᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤛᤶᤎᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤌᤩᤧ॥

᥈᥌ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤧᤴᤇᤡᤱᤔᤧᤸᤗᤧ ᤗᤠᤃᤡ ᤂᤢᤏᤧ᤹ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤗᤠᤕᤥᤗᤠᤶ ᤂᤢᤴᤇᤡ᤹ ᤏᤡᤱᤘᤠ᤹ ᤗᤥᤛᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤡᤱᤜᤡᤱ ᤌᤠᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤕᤠᤶᤔᤥ ᤂᤢᤴᤇᤡ᤹ ᤛᤶᤎᤠᤱ ᤔᤧᤎᤩᤧᤏᤧᤴᤗᤥ॥

ᤜᤡᤈᤁᤡᤕᤠ᤺ᤸᤗᤧ ᤁᤢᤕᤠᤱᤛᤠᤁᤢᤴᤎᤣ ᤏᤢ ᤁᤢᤔᤡᤔᤡᤍᤡᤱ

᥈᥍ ᤜᤡᤈᤁᤡᤕᤠ᤺ᤸᤗᤧ ᤕᤖᤡᤰ ᤁᤢᤕᤠᤱᤛᤠᤁᤢᤴᤎᤣ ᤁᤳᤋᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤔᤡᤱᤛᤥᤎᤠ᤺ᤱᤛᤥ ᤂᤥᤛᤢᤀᤠᤱ ᤘᤕᤧ॥ ᤂᤢᤏᤧ᤹ ᤁᤢᤛᤠᤶᤔᤩᤠᤱ ᤏᤢ ᤁᤢᤕᤢᤵᤐᤠ. ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤏᤢ ᤔᤠᤖᤢᤰᤜᤠ᤹. ᤂᤥᤜᤠ᤹ ᤏᤢ ᤘᤣ᤹ ᤁᤢᤔᤧᤴ ᤁᤧᤄᤡ᤺ᤰᤐᤠ ᤛᤠᤔᤠᤜᤠ᤹ᤖᤧ ᤗᤠᤃᤡ ᤌᤠ᤺ᤱᤜᤠ᤹ ᤆᤥᤃᤢ॥

᥈᥎ ᤐᤥᤃᤢᤃᤧᤴ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤏᤢ ᤏᤡ᤺ᤱᤃᤣ᤹ᤖᤧ ᤗᤠᤃᤡ ᤆᤠᤎᤠ᤺ᤱᤜᤠ᤹ ᤜᤧᤰᤁᤩᤠᤱ ᤘᤣ᤹ᤘᤣ᤹ ᤐᤖᤡᤰᤐᤠ ᤌᤰᤛᤠᤜᤠ᤹ᤖᤧ ᤗᤠᤃᤡ ᤐᤡᤳ ᤕᤧᤵᤏᤠ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ᤖᤧ ᤗᤠᤃᤡ ᤂᤖᤜᤠ᤹ᤀᤠᤱ ᤂᤢᤏᤧ᤹ ᤆᤥᤃᤢ॥

᥈᥏ ᤂᤢᤏᤧ᤹ ᤕᤖᤡᤰ ᤐᤡᤳᤌᤰᤛᤠ ᤗᤢᤵᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠ ᤗᤢᤵᤜᤠ᤹ᤀᤠᤱ ᤑᤢᤰᤂᤢᤛᤡ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤧᤰᤂᤠᤀᤣ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤐᤡᤖᤢᤀᤠᤱ ᤘᤕᤧ॥

᥉᥆ ᤀᤠᤶᤓᤠ ᤁᤴ ᤜᤡᤈᤁᤡᤕᤠ᤺ᤸᤗᤧᤀᤣ ᤃᤡᤜᤥᤏ ᤆᤫᤠ᤺ᤳ ᤘᤠᤒᤢᤴᤍᤠᤰᤘᤠ᤺ᤴ ᤌᤥᤜᤠᤱ ᤗᤧᤵᤔᤠᤱ ᤛᤠᤰᤋᤢᤀᤠᤱ ᤕᤥᤜᤠᤱ ᤗᤧᤵᤔᤠᤱ ᤍᤠᤀᤢᤍᤖᤧ ᤁᤢᤕᤧᤰᤕᤰᤁᤡᤸᤗᤧ ᤏᤠᤶᤎᤠ ᤐᤡᤛᤠᤱ ᤜᤡᤔᤠ ᤋᤣ᤹ᤔᤠ ᤐᤠᤱᤄᤢᤛᤡᤀᤠᤱ ᤘᤕᤧ॥ ᤛᤧᤰᤂᤠᤀᤣ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤁᤢᤗᤡᤱᤍᤥ ᤁᤧᤖᤧ॥

᥉᥇ ᤁᤖ ᤒᤣᤒᤡᤗᤥᤏᤒᤠ ᤕᤢᤰᤛᤠᤒᤠᤜᤠ᤹ᤖᤧ ᤔᤧᤒᤠᤱᤄᤢᤛᤡᤒᤠ ᤜᤠᤱᤗᤠᤀᤡᤱᤒᤠᤜᤠ᤹ ᤗᤠᤈᤣ᤹ᤀᤥ ᤏᤡᤍᤧᤳᤋᤧᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴ ᤛᤣ᤺ᤴᤍᤥᤛᤧ ᤔᤧᤓᤧᤖᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤡᤈᤁᤡᤕᤠ᤺ᤴ ᤁᤢᤏᤡᤱᤘᤠ᤹ ᤛᤠ᤹ᤔᤠ ᤏᤢ ᤁᤢᤏᤡᤱᤘᤠ᤹ᤀᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤗᤧᤖᤢᤀᤠᤱ ᤘᤕᤧᤖᤥ॥

ᤜᤡᤈᤁᤡᤕᤠ᤺ᤸᤗᤧ ᤁᤢᤜᤠᤱᤕᤢᤰᤁᤡᤸᤗᤧ ᤁᤢᤏᤢᤵᤔᤠ

(᥈ ᤜᤠᤱ ᥈᥆:᥈᥆-᥈᥇)

᥉᥈ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤜᤠ᤹ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤁᤧᤒᤵᤐᤠ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤁᤢᤛᤢᤑᤥᤀᤥ ᤛᤠᤵᤋᤧᤀᤠᤱ ᤐᤳ॥

᥉᥉ ᤜᤡᤈᤁᤡᤕᤠ᤺ᤴ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤂᤢᤏᤧ᤹ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤅᤥ ᤁᤧᤏᤧᤒᤠ ᤌᤧᤃᤢᤀᤥ ᤂᤢᤏᤧ᤹ ᤔᤧᤈᤡᤰᤂᤢ॥ ᤂᤢᤏᤧ᤹ ᤔᤠᤛᤡᤱᤒᤠᤀᤥ ᤁᤧᤖᤧᤰ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤛᤥᤎᤢᤱᤜᤢᤰᤘᤠ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤔᤏᤛ᤻ᤛᤣ᤺ᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤔᤏᤛ᤻ᤛᤣ

(᥈ ᤜᤠᤱ ᥈᥇:᥇-᥏)

᥉᥉

ᤔᤏᤛ᤻ᤛᤣ᤺ᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤌᤡᤒᤥᤱᤅᤠᤱ ᤋᤱᤒᤣ ᤏᤧᤳᤇᤡ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤅᤠᤒᤥᤱᤅᤠᤱ ᤋᤱᤒᤣ ᤅᤠᤛᤡ ᤜᤠᤱᤕᤢᤰ ᤆᤥᤃᤢ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤏᤠ᤺ᤳᤋᤢᤍᤣᤛᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤧᤗᤧ᤺ᤱᤒᤠ ᤕᤧᤵᤗᤧᤰᤜᤠ᤹ ᤂᤢᤏᤧ᤹ ᤏᤠ᤺ᤳᤋᤢ ᤋᤡᤶᤍᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴ ᤆᤥᤃᤢ॥

᥉ ᤂᤢᤏᤧ᤹ ᤁᤢᤶᤒᤠ ᤜᤡᤈᤁᤡᤕᤠ᤺ᤸᤗᤧ ᤗᤢ᤺ᤴᤍᤢᤍᤣᤛᤢᤒᤠ ᤌᤢᤵᤛᤢᤍᤣᤛᤢᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ ᤂᤢᤏᤧ᤹ ᤕᤠᤶᤔᤥ ᤆᤥᤃᤢ॥ ᤂᤢᤏᤧ᤹ ᤒᤠᤗ ᤔᤠᤱᤜᤠ᤹ᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱᤛᤡᤳᤗᤠᤱᤜᤠ᤹ ᤕᤧᤵᤛᤢ॥ ᤂᤢᤏᤧ᤹ ᤋᤠᤱᤛᤠᤱᤒᤥᤒᤠ ᤁᤧᤖᤧᤰ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤋᤃᤡ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤂᤧᤱᤜᤠ᤹ ᤛᤧᤘᤠ ᤔᤧᤳᤋᤢᤛᤡ॥

᥊ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ. ᤂᤧᤴ ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤕᤖᤢᤛᤗᤧ᤺ᤶᤔᤥᤀᤣ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹॥”

᥋ ᤂᤢᤏᤧ᤹ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤧᤵᤔᤠᤱ ᤗᤰᤂᤢᤶᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢ॥

᥌ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹ ᤒᤣᤏ-ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤔᤡᤀᤥ ᤛᤡᤍᤢᤱᤈᤓᤠ ᤆᤥᤃᤢᤛᤡ॥ ᤂᤢᤏᤧ᤹ ᤁᤡᤳᤆᤠᤰ ᤆᤥᤃᤢᤀᤠᤱ ᤌᤢᤶᤕᤠ ᤀᤡᤛᤢ ᤜᤧᤰᤁᤩᤠᤱ ᤂᤠᤃᤧᤀᤡᤰᤐᤠᤜᤠ᤹ ᤏᤢ ᤛᤠᤶᤔᤠᤱ ᤆᤩᤠ᤺ᤱᤜᤠ᤹ ᤔᤢᤖᤠ ᤁᤧᤔᤧᤵᤐᤠᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡ॥ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤆᤥᤃᤢᤀᤠᤱ ᤂᤢᤏᤧ᤹ ᤁᤢᤛᤠᤰᤁᤧᤴ ᤑᤥ᤺ᤰᤂᤢ॥

᥍ ᤂᤢᤏᤧ᤹ ᤆᤥ᤺ᤰᤔᤠ ᤐᤠᤱᤄᤢᤛᤡᤒᤠ ᤏᤠᤘᤠᤀᤡᤳᤗᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤕᤢᤰᤂᤢ. ᤂᤧᤴ ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤧᤴ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤕᤧ. “ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤌᤠ᤺ᤰᤜᤠ᤹ᤗᤠᤶ ᤛᤣᤃᤢᤱᤒᤠ ᤁᤴ ᤔᤠᤱᤜᤡᤶᤔᤥ ᤏᤢ ᤕᤖᤢᤛᤗᤧ᤺ᤶᤔᤥ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤱᤃᤠ᤹ ᤀᤠᤔᤡᤱ ᤕᤢᤰᤂᤢᤱ᤹॥

᥎ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤁᤧᤖᤧᤰ ᤀᤠᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤔᤥᤛᤠ᤺ᤸᤗᤧ ᤂᤧᤱᤜᤠ᤹ ᤐᤡᤖᤢᤛᤡᤒᤠ ᤌᤡᤶᤜᤠ᤹ ᤏᤢ ᤛᤠᤶᤕᤥᤌᤡᤶᤜᤠ᤹ ᤂᤰᤐᤧᤳ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤔᤧᤏᤠ᤺ᤳᤋᤢ ᤔᤧᤀᤡ᤺ᤳᤋᤢᤏᤣᤓᤃᤪ. ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣ᤹ᤀᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤀᤠᤱᤃᤠ᤹ ᤕᤠᤶᤔᤥ ᤔᤧᤗ᤺ᤳᤋᤠᤴ ᤔᤧᤍᤣᤀᤠᤛᤡᤱᤅᤡᤴ᤹॥”

᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤔᤧᤰᤂᤢᤛᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧᤀᤠᤱ ᤔᤏᤛ᤻ᤛᤣ᤺ᤸᤗᤧ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤆᤥᤃᤢᤀᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤡᤴ ᤔᤧᤏᤠ᤺ᤳᤋᤢᤖ ᤕᤠ᤺ᤴᤍᤢᤛᤡᤖᤥ॥

ᤔᤏᤛ᤻ᤛᤣ᤺ᤴ ᤗᤠᤕᤥᤗᤠᤶ ᤜᤡᤴ

᥇᥆ ᤔᤏᤛ᤻ᤛᤣ᤺ᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤴ ᤐᤠᤖᤧ. ᤁᤖ ᤂᤧᤱᤜᤠ᤹ᤖᤧ ᤂᤧᤶᤄᤧᤶ ᤔᤧᤸᤗᤠᤵᤋᤢᤴ॥

᥇᥇ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤎᤰᤔᤥᤒᤠᤜᤠ᤹ ᤑᤧᤳᤋᤢᤛᤡ॥ ᤂᤧᤱᤜᤠ᤹ᤖᤧ ᤔᤏᤛ᤻ᤛᤣ᤺ᤴ ᤔᤧᤍᤧᤶᤛᤢᤀᤠᤱ ᤂᤢᤏᤧ᤹ ᤁᤢᤴᤒᤥᤀᤥ ᤂᤣ᤺ᤱᤅᤡᤴ ᤔᤧᤓᤳᤇᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤠᤛᤠ ᤌᤰᤁᤪᤱᤅᤡᤸᤗᤧ ᤔᤧᤄᤣ᤺ᤰᤂᤢᤀᤠᤱ ᤒᤣᤒᤡᤗᤥᤏ ᤔᤧᤍᤣ᤹ᤖᤢ॥

᥇᥈ ᤂᤢᤏᤧ᤹ ᤋᤢᤰᤂᤧ ᤆᤩᤧ᤺ᤸᤗᤧ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤓᤠ᤹ ᤏᤠ᤺ᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠᤛᤡᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤏ᤺ᤶᤏ᤺ᤶᤒᤠ ᤆᤥ᤺ᤰᤛᤡᤱ॥

᥇᥉ ᤜᤧᤰᤁᤩᤠᤱ ᤂᤢᤏᤧ᤹ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤸᤗᤧ ᤁᤢᤒᤣᤗᤡ᤺ᤴ ᤂᤧᤵᤛᤢᤀᤠᤱ ᤏᤡᤱᤘᤠ᤹ ᤐᤡᤖᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤕᤠᤶᤔᤥ ᤏᤢ᤺ᤰᤋᤢ ᤑᤧᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤕᤢᤰᤂᤢ॥ ᤂᤧᤒᤩᤠᤱ ᤔᤏᤛ᤻ᤛᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤴᤏᤣ ᤏᤡᤱᤘᤠ᤹ᤑᤢᤔᤠᤱᤖᤳᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢ॥

᥇᥊ ᤂᤧᤴ ᤀᤣᤃᤠᤱ ᤔᤏᤛ᤻ᤛᤣ᤺ᤸᤗᤧ ᤏᤧᤏᤧᤒᤠᤍᤧᤴᤏᤥ ᤃᤡᤜᤥᤏ ᤆᤫᤠ᤺ᤳ ᤘᤒᤢᤴᤍᤠᤀᤥᤒᤠ ᤏᤠᤶᤎᤠ ᤐᤡᤛᤠᤱᤗᤠᤶ ᤀᤥᤑᤣᤗ ᤁᤥ᤺ᤰᤔᤠᤴ ᤁᤒᤢᤀᤠᤱ ᤅᤠ ᤗᤠᤶᤎᤣ᤺ᤳᤋᤥ ᤌᤠᤖᤡᤰ ᤍᤠᤀᤢᤍᤖᤧ ᤁᤢᤕᤧᤰᤕᤰ ᤗᤠ᤺ᤰᤁᤠᤳ ᤗᤧᤵᤔᤠᤱᤒᤠ ᤗᤢᤱᤎᤠᤰᤁᤡᤴ ᤕᤠᤶᤔᤥ ᤆᤥᤃᤢᤀᤠᤱ ᤂᤧᤴ ᤗᤢᤱᤎᤠᤰᤁᤡᤴ ᤂᤢᤏᤧ᤹ ᤆᤠᤱᤈᤠᤱᤒᤠ ᤛᤧᤳᤋᤢ॥ ᤂᤢᤏᤧ᤹ ᤕᤜᤢᤍᤠᤀᤥᤒᤠ ᤜᤠᤱᤕᤰ ᤁᤧᤏᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤌᤰᤔᤥᤒᤠᤜᤠ᤹ᤀᤠᤱ ᤕᤧᤵᤛᤢᤛᤡ॥

᥇᥋ ᤂᤢᤏᤧ᤹ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤜᤠ᤹ ᤏᤢ ᤔᤧᤗᤰᤋᤢ ᤔᤧᤄᤥ᤺ᤴᤍᤢᤀᤠᤱ ᤔᤧᤈᤥᤃᤢᤒᤠ ᤏᤠᤘᤠᤀᤡᤳᤗᤠ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ ᤗ᤺ᤳᤋᤢᤍᤣᤛᤢ. ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤁᤥ᤺ᤰᤔᤠᤀᤥ ᤏᤢ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤀᤠᤵᤑᤣᤰ ᤆᤥᤃᤢᤒᤠ ᤁᤧᤖᤧᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤀᤠᤱ ᤀᤡ᤺ᤰᤂᤢᤍᤣᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤁᤧᤖᤧᤰ ᤕᤧᤰᤕᤰᤗᤠᤶ ᤗᤠ᤺ᤰᤁᤠᤳ ᤗᤠᤵᤐᤢᤱᤍᤣᤛᤢ॥

᥇᥌ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤠᤶᤔᤥ ᤆᤥᤃᤢᤀᤠᤱ ᤂᤧᤵᤔᤥ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤏᤢᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤴᤍᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤕᤜᤢᤍᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢ॥

᥇᥍ ᤜᤶᤓᤛᤠᤱ ᤔᤏᤠᤜᤠ᤹ᤖᤧ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ᤀᤥ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢᤖ ᤔᤧᤘᤕᤧ. ᤁᤖ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡᤖᤰ ᤔᤧᤍᤥ᤺ᤴᤍᤢᤖᤥ॥

ᤔᤏᤛ᤻ᤛᤣ᤺ᤸᤗᤧ ᤁᤢᤜᤠᤱᤕᤢᤰᤁᤡᤴ ᤏᤢᤵ

(᥈ ᤜᤠᤱ ᥈᥇:᥇᥍-᥇᥎)

᥇᥎ ᤔᤏᤛ᤻ᤛᤣ᤺ᤸᤗᤧ ᤁᤢᤜᤠᤱᤕᤢᤰᤁᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤒᤠ ᤁᤢᤍᤢᤘᤠ᤺ᤴ ᤏᤢ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤌᤢᤶᤕᤠ ᤁᤧᤀᤡᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥇᥏ ᤂᤢᤏᤧ᤹ ᤀᤠᤵᤑᤣᤰ ᤏ᤺ᤶᤏ᤺ᤶᤒᤠ ᤆᤥ᤺ᤰᤛᤡᤱᤔᤠᤏᤢ᤺ᤸᤗᤧ ᤋᤃᤡ ᤐᤣᤗᤡ ᤑᤠᤰᤋᤢᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤢᤏᤧ᤹ ᤁᤢᤒᤣᤗᤡ᤺ᤴ ᤂᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤕᤥᤜᤠ᤹ ᤏᤢ ᤏᤛᤠ᤺ᤴ ᤗᤧᤰᤂᤢᤀᤠᤱ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹. ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤎᤠ᤺ᤴᤜᤠ᤹ ᤏᤢ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤏᤢ ᤏᤠᤘᤠᤀᤡᤳᤗᤠ ᤕᤧᤵᤛᤢᤛᤡᤒᤠ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤠᤃᤧᤀᤡᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥

᥈᥆ ᤔᤏᤛ᤻ᤛᤣ᤺ᤴ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤋᤱᤛᤡᤱᤛᤧ ᤐᤣᤀᤠᤱ ᤂᤢᤏᤧ᤹ ᤁᤢᤜᤠᤱᤜᤡᤶᤔᤥ ᤔᤧᤈᤡᤰᤂᤢ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤀᤠᤔᤥᤏᤧᤴ ᤜᤠᤱ ᤐᤥ᤺ᤰᤛᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤀᤠᤔᤥᤏ

(᥈ ᤜᤠᤱ ᥈᥇:᥇᥏-᥈᥌)

᥈᥇ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤀᤠᤔᤥᤏᤧᤴ ᤏᤡᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤕᤥᤖᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤋᤱᤒᤣ ᤏᤧᤳᤇᤡ ᤜᤠᤱᤕᤢᤰ ᤆᤥᤃᤢ॥

᥈᥈ ᤂᤢᤏᤧ᤹ ᤁᤢᤶᤒᤠ ᤔᤏᤛ᤻ᤛᤣ᤺ᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤧᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴᤏᤣ ᤆᤥᤃᤢ॥ ᤂᤢᤏᤧ᤹ ᤁᤢᤶᤒᤠ ᤔᤏᤛ᤻ᤛᤣ᤺ᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤀᤠᤱ ᤂᤧᤱᤜᤠ᤹ ᤛᤧᤘᤠ ᤔᤧᤳᤋᤢᤛᤡ॥

᥈᥉ ᤁᤖ ᤂᤢᤏᤧ᤹ ᤁᤢᤶᤒᤠ ᤔᤏᤛ᤻ᤛᤣ᤺ᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏ᤺ᤶᤏ᤺ᤶᤒᤠ ᤔᤧᤈᤥ᤺ᤰᤛᤡᤱᤅᤧᤴ॥ ᤂᤢᤏᤧ᤹ ᤁᤢᤓᤧᤴ ᤕᤠ᤺ᤶᤒᤰᤁᤡᤴ ᤀᤠᤸᤗᤛᤠᤱ ᤇᤧᤴᤏᤠ ᤛᤠ᤹ᤖᤡᤰ ᤕᤖᤡᤰ ᤐᤥ᤺ᤰᤂᤧ॥

᥈᥊ ᤀᤠᤔᤥᤏᤖᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤠᤱᤜᤡᤶᤔᤥᤀᤣ ᤔᤧᤛᤩᤧᤖᤢ॥

᥈᥋ ᤂᤧᤒᤩᤠᤱ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤀᤠᤔᤥᤏ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤴ ᤆᤧᤶᤓᤴ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤕᤥᤛᤡᤕᤠᤜ᤺ᤴ ᤜᤠᤱ ᤔᤧᤈᤥᤃᤢᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜ

(᥈ ᤜᤠᤱ ᥈᥈:᥇-᥈)

᥉᥊

ᤕᤥᤛᤡᤕᤠᤜ᤺ᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤋᤱᤒᤣ ᤕᤧᤳᤇᤡ ᤕᤥᤖᤧ॥ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤛᤢᤶᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥈ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤃᤧ ᤂᤢᤏᤧ᤹ ᤜᤠᤒᤠ ᤂᤧᤴ ᤆᤥᤃᤢ॥ ᤂᤢᤏᤧ᤹ ᤆᤢᤰᤘᤠ ᤑᤧᤱᤘᤠ ᤔᤧᤸᤗ᤹ᤀᤣ ᤂᤢᤏᤧ᤹ ᤁᤢᤛᤢᤎᤧᤒᤠ ᤍᤠᤀᤢᤍᤖᤧ ᤏᤠ᤺ᤳᤋᤢ ᤋᤡᤶᤍᤢᤒᤠ ᤁᤧᤖᤧᤰ ᤗᤠᤶᤜᤠ᤹ᤀᤥ ᤗᤠᤱᤄᤣᤃᤧᤖᤥ॥

ᤕᤥᤛᤡᤕᤠᤜ᤺ᤸᤗᤧ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ

᥉ ᤕᤥᤛᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤂᤢᤏᤧ᤹ ᤌᤠᤱᤒᤧᤴ ᤘᤕᤧᤸᤗᤧ ᤂᤢᤏᤧ᤹ ᤁᤢᤛᤢᤎᤧᤒᤠ ᤍᤠᤀᤢᤍᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤥ᤺ᤵᤔᤠ ᤜᤱᤔᤠ ᤜᤣ᤺ᤰᤋᤢ॥ ᤜᤧᤰᤁᤩᤠᤱ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤢᤍᤠ ᤏᤢ ᤕᤖᤢᤛᤗᤣ᤺ᤶᤔᤥ ᤁᤧᤕᤢᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ ᤜᤧᤰᤁᤩᤠᤱ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹. ᤔᤧᤗᤰᤋᤢ ᤔᤧᤄᤥ᤺ᤴᤍᤢᤀᤠᤱ ᤔᤧᤈᤥᤃᤢᤒᤠ ᤏᤢ ᤔᤧᤕᤥ᤺ᤴᤍᤢᤀᤠᤱ ᤔᤧᤈᤥᤃᤢᤒᤠ ᤏᤠᤘᤠᤀᤡᤳᤗᤠᤜᤠ᤹ ᤀᤡ᤺ᤱᤔᤠᤍᤣᤔᤠ ᤜᤣ᤺ᤰᤋᤢᤛᤡ॥

᥊ ᤒᤠᤗ ᤔᤠᤱᤜᤠ᤹ᤀᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤂᤢᤏᤧ᤹ ᤗᤢ᤺ᤶᤔᤠᤍᤣᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤛᤶᤎᤠᤱᤒᤠ ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱᤜᤠ᤹ ᤁᤢᤶᤈᤡᤰᤔᤠ ᤔᤧᤈᤥᤃᤢ॥ ᤂᤢᤏᤧ᤹ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤏᤢ ᤘᤣ᤹ ᤁᤧᤖᤧᤰ ᤏᤠᤘᤠᤀᤡᤳᤗᤠᤜᤠ᤹ ᤜᤧᤰᤁᤩᤠᤱ ᤀᤡᤳᤜᤠ᤹ ᤑᤕ᤺ᤵᤑᤕ᤺ᤵ ᤕ᤺ᤵᤛᤢᤀᤠᤱ ᤂᤠᤵᤐᤢᤌᤩᤱ ᤆᤥᤃᤢ. ᤜᤶᤓᤩᤠᤱ ᤂᤧᤴ ᤔᤠᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ᤀᤥ ᤂᤧᤴ ᤁᤢᤶᤈᤡᤰᤔᤠᤜᤠ᤹ ᤛᤧᤛᤢᤍᤣᤛᤢ॥

᥋ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤳᤜᤠ᤹ᤀᤠᤱ ᤂᤢᤴᤇᤡ᤹ᤀᤣ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤰᤂᤢᤍᤣᤛᤢ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤡᤴ ᤛᤢᤳᤌᤥ ᤆᤥᤃᤢ॥

᥌ ᤂᤢᤏᤧ᤹ ᤔᤏᤛ᤻ᤛᤣ. ᤀᤣᤑᤪᤠᤀᤡᤔ. ᤛᤡᤔᤡᤕᤥᤏ ᤏᤢ ᤏᤵᤋᤠᤗᤡ ᤌᤠᤖᤡᤰᤐᤠ ᤕᤧᤰᤕᤰᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤒᤪᤡᤱᤒᤠ ᤁᤧᤎᤢᤵᤐᤠ ᤁᤧᤗᤢ᤺ᤶᤒᤠ ᤐᤠᤱᤕᤰᤜᤠ᤹ᤀᤥ

᥍ ᤂᤥᤛᤢᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤏᤢ ᤀᤛᤣᤖᤠ ᤔᤠᤱ ᤛᤡᤳᤗᤠᤱᤜᤠ᤹ ᤛᤥ᤺ᤴᤍᤢᤍᤣᤛᤢ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤔᤧᤕᤥ᤺ᤴᤍᤢᤀᤠᤱ ᤔᤧᤈᤥᤃᤢᤒᤠ ᤏᤠᤘᤠᤀᤡᤳᤗᤠᤜᤠ᤹ ᤂᤢᤏᤧ᤹ ᤁᤢᤶᤈᤡᤰᤔᤠ ᤆᤥᤃᤢ ᤐᤡᤖᤢᤛᤡ॥ ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤧᤖᤧᤰ ᤁᤧᤏᤧᤒᤠ ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱᤜᤠ᤹ ᤂᤢᤏᤧ᤹ ᤂᤠᤵᤐᤢᤌᤩᤱ ᤆᤥᤃᤢ ᤐᤡᤖᤢᤛᤡ॥ ᤂᤧᤒᤩᤠᤱ ᤂᤢᤏᤧ᤹ ᤕᤖᤢᤛᤗᤧᤔ ᤏᤢ᤺ᤰᤂᤧ ᤋᤩᤧᤖᤥ॥

ᤛᤠᤶᤕᤥᤌᤡᤶ ᤛᤠᤵᤐ᤺ᤴᤏᤧᤴ ᤔᤧᤄᤥᤛᤢ

(᥈ ᤜᤠᤱ ᥈᥈:᥉-᥈᥆)

᥎ ᤕᤥᤛᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤗᤠᤈᤣ᤺ᤴ ᤏᤢ ᤔᤠᤱᤜᤡᤶᤔᤡᤴ ᤛᤢᤳᤌᤥ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤛᤗᤩᤠᤜᤖᤧ ᤁᤢᤛ᤻ᤛᤠ ᤛᤠᤐᤠᤏᤧᤴ. ᤕᤧᤰᤕᤰᤁᤥᤒᤠ ᤕᤢᤰᤛᤠᤒᤠ ᤔᤠᤛᤣᤕᤠᤜ᤺ᤴ ᤏᤢ ᤜᤠᤱᤈᤢᤶᤔᤥᤒᤠ ᤛᤠᤵᤗᤠ ᤁᤧᤛᤠᤵᤐᤠ ᤕᤥᤀᤠᤜᤠᤈᤖᤧ ᤁᤢᤛ᤻ᤛᤠ ᤕᤥᤀᤠ᤺ᤴ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤧᤴ ᤆᤠ᤺ᤱᤘᤠ ᤔᤧᤳᤇᤧ ᤐᤠᤱᤄᤢ ᤕᤢᤛᤢᤛᤡ॥

᥏ ᤗᤠᤶᤎᤣ᤺ᤳᤋᤥ ᤀᤡᤰᤁᤥᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹ᤖᤧ ᤔᤏᤛ᤻ᤛᤣ. ᤀᤣᤑᤪᤠᤀᤡᤔ ᤏᤢ ᤀᤡᤛᤪᤠᤀᤡᤗᤀᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ᤗᤠᤶ. ᤜᤧᤰᤁᤩᤠᤱ ᤕᤜᤢᤍᤠ. ᤒᤣᤏᤩᤠᤔᤡᤏ ᤏᤢ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤗᤠᤶ ᤔᤧᤓᤥ᤺ᤰᤂᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢᤒᤠ ᤕᤠᤱᤜᤠ᤹ ᤂᤧᤱᤜᤠ᤹ᤖᤧ ᤔᤧᤍᤠ᤺ᤰᤋᤢ ᤜᤧᤰᤁᤩᤠᤱ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜᤀᤥ ᤔᤧᤒᤣᤀᤠᤱ ᤂᤢᤏᤧ᤹ ᤔᤧᤒᤡᤖᤢ॥

᥇᥆ ᤂᤢᤏᤧ᤹ ᤂᤧᤴ ᤕᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤗᤰᤐᤧᤴᤛᤠᤒᤠᤜᤠ᤹ ᤜᤢᤰᤛᤢᤵᤋᤢᤛᤡ. ᤂᤶᤓᤩᤠᤱ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤧᤴ ᤕᤠᤱᤅᤡᤴ ᤔᤠᤱᤜᤡᤶ ᤆᤠ᤺ᤱᤘᤠ ᤔᤧᤵᤔᤠ ᤏᤢ ᤂᤧᤴ ᤕᤠᤶᤔᤥ ᤁᤧᤎᤢᤶᤒᤠ ᤆᤥ᤺ᤰᤛᤧ ᤀᤥᤃᤵ ᤔᤧᤈᤥᤃᤢ॥

᥇᥇ ᤂᤧᤱᤜᤠ᤹ᤖᤧ ᤂᤧᤴ ᤕᤠᤱᤅᤥᤗᤠᤶ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤗᤢ᤺ᤶᤔᤠ ᤐᤣ᤺ᤰᤔᤠᤖᤧ ᤗᤠᤃᤡ ᤔᤧᤗᤧᤖᤢ ᤔᤧᤍᤣᤛᤢᤒᤠ ᤜᤡᤶᤜᤠ᤹ ᤆᤠ᤺ᤱᤘᤠ ᤔᤧᤵᤔᤠ ᤑᤠ᤹ᤀᤠᤱ ᤔᤧᤄᤰᤋᤢᤒᤠ ᤗᤢᤱᤜᤠ᤹ ᤏᤢ ᤐᤧᤖᤧᤶᤛᤡᤱᤜᤠ᤹ ᤜᤧᤰᤁᤩᤠᤱ ᤁᤢᤈᤰᤔᤠ ᤛᤡᤱᤜᤠ᤹ ᤀᤡᤱᤔᤠᤖᤧ ᤗᤠᤃᤡᤀᤠᤱ ᤛᤡᤱᤃᤧᤃᤠᤶᤒᤠᤜᤠ᤹ ᤏᤢ ᤗᤢᤱᤃᤧᤃᤠᤶᤒᤠᤜᤠ᤹ ᤔᤧᤒᤡᤖᤢᤛᤡ॥

᥇᥈ ᤁᤴ ᤔᤏᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤏᤡᤖᤡᤰᤁᤠᤱ ᤕᤠ᤺ᤶᤒᤰ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤔᤖᤠᤖᤡ ᤌᤠ᤺ᤰᤁᤥᤒᤠ ᤗᤧᤒᤡᤜᤠ᤹ ᤕᤜᤋ ᤏᤢ ᤀᤥᤒᤍᤡᤕᤠ. ᤜᤧᤰᤁᤩᤠᤱ ᤁᤜᤠᤋ ᤌᤠ᤺ᤰᤁᤥᤒᤠ ᤈᤁᤖᤡᤕᤠ ᤏᤢ ᤔᤛᤢᤸᤗᤠᤔᤖᤧ ᤂᤢᤴᤇᤡ᤹ ᤕᤢᤰᤁᤥ ᤕᤠ᤺ᤶᤒᤰ ᤔᤧᤈᤥᤃᤢ॥ ᤁᤴ ᤗᤧᤒᤡᤜᤠ᤹ ᤁᤧᤖᤧᤰ ᤔᤢᤰᤗᤠ ᤔᤢᤱᤔᤠ ᤁᤧᤗᤧᤒᤠ ᤔᤧᤘᤕᤧ॥

᥇᥉ ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤥᤔᤧᤵᤔᤠᤛᤡ ᤕᤠ᤺ᤶᤒᤰᤁᤠᤱ ᤁᤴᤜᤠ᤹ᤖᤧᤀᤣ ᤔᤧᤈᤥᤃᤢ॥ ᤂᤧᤱᤜᤠ᤹ᤀᤥᤒᤠ ᤁᤢᤓᤠ ᤛᤢᤜᤠᤱᤔᤡᤒᤠ. ᤛᤠᤵᤗᤠ ᤁᤧᤛᤠᤵᤐᤠ ᤏᤢ ᤁᤢᤓᤠ ᤗᤠᤶᤎᤣᤳ ᤁᤧᤃᤥᤒᤠ ᤔᤧᤘᤕᤧᤖᤥ॥

ᤛᤠᤶᤕᤥᤌᤡᤶ ᤛᤠᤵᤐ᤺ᤴᤏᤧᤴ ᤔᤧᤄᤥᤛᤢ

᥇᥊ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢᤒᤠ ᤕᤠᤱᤅᤡᤴ ᤀᤥᤔᤧᤔᤧᤳᤋᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤴ ᤐᤡᤖᤢᤒᤠ ᤛᤠᤶᤕᤥᤌᤡᤶ ᤛᤠᤵᤐ᤺ᤴᤏᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ᤺ᤸᤗᤧ ᤂᤥᤛᤢ॥

᥇᥋ ᤂᤶᤓᤩᤠᤱ ᤜᤡᤸᤁᤡᤕᤠᤜ᤺ᤸᤗᤧ ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤴ ᤀᤰᤂᤣ ᤔᤧᤳᤋᤢ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤠᤶᤕᤥᤌᤡᤶ ᤛᤠᤵᤐ᤺ᤴᤏᤧᤴ ᤂᤥᤛᤢᤱᤅᤠᤱ ᤘᤠ᤹॥” ᤜᤧᤰᤁᤩᤠᤱ ᤜᤡᤸᤁᤡᤕᤠᤜ᤺ᤸᤗᤧ ᤂᤧᤴ ᤛᤠᤵᤐᤴᤏᤡᤴ ᤛᤠᤐᤠᤏᤧᤴ ᤐᤡᤖᤢ॥

᥇᥌ ᤛᤠᤐᤠᤏᤧᤸᤗᤧ ᤂᤧᤴ ᤛᤠᤵᤐ᤺ᤴᤏᤧᤴ ᤜᤠᤱᤅᤧᤀᤥ ᤋᤣ᤹ᤖᤢᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤆᤥ᤺ᤰᤔᤠ ᤁᤧᤒᤠᤱᤄᤢᤛᤡᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤀᤠᤍᤠᤱᤒᤠᤖᤧ ᤁᤧᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤔᤧᤈᤥᤃᤢᤖ ᤔᤧᤕᤠᤰ॥

᥇᥍ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤕᤢᤱᤒᤠ ᤕᤠᤱᤜᤠ᤹ ᤔᤧᤍᤣ᤹ᤖᤢᤀᤠᤱ ᤕᤶᤒᤠ ᤗᤰᤐᤧᤴᤛᤠᤒᤠᤜᤠ᤹ ᤏᤢ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤒᤡᤖᤢᤛᤡᤀᤠᤱ ᤘᤠ᤹॥”

᥇᥎ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜ᤺ᤸᤗᤧ ᤂᤢᤏᤧ᤹ ᤗᤳᤇᤠ ᤛᤠᤵᤐᤴ ᤐᤡᤖᤢᤒᤠ ᤐᤠ᤺ᤴᤏᤧᤴᤏᤠᤱ ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤸᤗᤧ ᤜᤠᤱᤅᤡᤴ ᤆᤧᤰᤋᤢ॥ ᤂᤢᤏᤧ᤹ ᤂᤧᤴ ᤛᤠᤵᤐ᤺ᤴᤏᤧᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤏᤡᤖᤢᤒᤡᤖᤢ॥

᥇᥏ ᤜᤠᤱᤅᤡᤸᤗᤧ ᤛᤠᤶᤕᤥᤌᤡᤶ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤐᤠ᤺ᤴᤜᤠ᤹ ᤂᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤠᤱᤜᤠ᤹ ᤌᤧ᤺ᤰᤂᤢ॥

᥈᥆ ᤜᤧᤰᤁᤩᤠᤱ ᤂᤢᤏᤧ᤹ ᤜᤡᤸᤁᤡᤕᤠᤜ. ᤛᤠᤐᤠᤏᤖᤧ ᤁᤢᤛ᤻ᤛᤠ ᤀᤜᤡᤁᤠᤔ. ᤔᤡᤁᤠᤖᤧ ᤁᤢᤛ᤻ᤛᤠ ᤀᤒ᤻ᤍᤥᤏ. ᤛᤢᤜᤠᤱᤔᤡᤒᤠ ᤛᤠᤐᤠᤏᤧᤴ ᤏᤢ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤀᤛᤠᤕᤠᤜ᤺ᤴ ᤁᤴ ᤀᤡᤱᤈᤠ᤺ᤱᤜᤠ᤹ ᤐᤡᤖᤢᤛᤡ-

᥈᥇ “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤃᤡ ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤀᤥ ᤀᤠᤸᤗᤛᤠᤱ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠᤜᤠ᤹ᤖᤧ ᤗᤠᤃᤡ ᤂᤧᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤍᤥᤛᤧᤶᤔᤧ᤹॥ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤶᤒᤠ ᤏᤢ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤠᤴ ᤀᤠᤏᤡ᤹ ᤛᤶᤎᤠᤱ ᤌᤩᤧᤀᤠᤱ ᤘᤠ᤹॥”

᥈᥈ ᤜᤡᤸᤁᤡᤕᤠᤜ᤺ᤴ ᤏᤢ ᤜᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤧᤛᤢᤛᤡᤒᤠ ᤔᤏᤠᤜᤠ᤹ ᤜᤠᤱᤜᤡᤶᤔᤥᤒᤠ ᤆᤠᤱᤘᤠ᤺ᤴᤜᤠ᤹ ᤀᤥᤃᤧᤔᤧᤵᤐᤠ ᤜᤛᤖᤠ᤺ᤸᤗᤧ ᤁᤢᤶᤔᤧᤴᤇᤠ᤹ ᤋᤥᤂᤋᤖᤧ ᤁᤢᤛ᤻ᤛᤠ ᤛᤸᤗᤢᤔᤖᤧ ᤁᤢᤔᤣ᤺ᤳ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤜᤢᤸᤍᤠᤀᤥ ᤐᤠ᤺ᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤔᤧᤒᤣ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥᤒᤠ ᤁᤢᤛᤱ ᤐᤠᤱᤈᤢᤶ ᤗᤰᤁᤥ ᤕᤢᤅᤧ॥

᥈᥉ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤶᤓᤠ ᤁ᤹ᤕᤥ ᤘᤠ᤹- ᤂᤡᤏᤡ᤹ ᤀᤠᤱᤃᤠ᤹ᤀᤥ ᤁᤧᤒᤠᤱᤒᤠ ᤔᤏᤠᤴ ᤔᤧᤳᤋᤧᤶᤔᤧ᤹.

᥈᥊ ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤕᤜᤢᤍᤠᤒᤠ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤏᤡᤖᤢᤒᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤜᤠ᤹ ᤁᤧᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤴ ᤋᤧᤴᤏᤥ ᤏᤢ ᤂᤧᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹॥

᥈᥋ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤹ᤖᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤘᤣ᤹ ᤔᤠᤱᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤘᤠ᤹. ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤜᤢᤰᤁᤡᤸᤗᤧ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ᤗᤠᤶ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤁᤸᤗᤧ ᤁᤢᤛᤶᤎᤠᤱ ᤌᤠᤛᤢᤱ᤹ ᤜᤧᤰᤁᤩᤠᤱ ᤂᤧᤴ ᤆᤡᤈᤡ ᤕᤧᤶᤕᤧᤶ ᤔᤧᤒᤥ᤺ᤱᤏᤧᤴ॥’

᥈᥌ ᤕᤜᤘᤣ ᤍᤠᤱᤒᤧᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤂᤡᤏᤡ᤹ ᤁᤧᤒᤠᤱᤒᤠ ᤕᤜᤢᤍᤠᤒᤠ ᤜᤠᤱᤅᤡᤴ ᤀᤠᤶᤓᤠ ᤁᤴ ᤐᤠ᤺ᤴᤏᤧᤴ ᤔᤧᤳᤋᤧᤶᤔᤧ᤹. ‘ᤀᤠᤍᤠᤱᤒᤠᤖᤧ ᤁᤧᤄᤧᤵᤛᤢᤒᤠ ᤀᤡᤱᤄᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢ᤹-

᥈᥍ ᤐᤠ᤺ᤴ ᤏᤢ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤏᤡᤱᤘᤠ᤺ᤴ ᤕᤠᤖᤡᤵ ᤐᤥ᤺ᤰᤂᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤗᤠᤈᤣ᤺ᤴ ᤏᤢ ᤁᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ ᤁᤧᤄᤧᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤏᤧ᤹ ᤏ᤺ᤶᤏ᤺ᤶᤒᤠ ᤁᤧᤒᤥ᤺ᤰᤂᤧ. ᤜᤶᤓᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤂᤧᤏᤧ᤹ ᤆᤢᤱᤈᤡᤃᤧᤴ ᤁᤧᤒᤥ᤺ᤰᤂᤧᤀᤠᤱ ᤂᤧᤏᤧ᤹ ᤁᤧᤈᤠᤱᤅᤡᤴ ᤁᤧᤎᤧ᤺ᤰᤂᤢᤀᤠᤱ ᤀᤠᤱᤃᤠ᤹ ᤀᤠᤍᤃᤡ ᤔᤣᤖᤡᤱ ᤁᤧᤎᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥈᥎ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ᤏᤢ ᤛᤥᤖᤡᤰ ᤑᤢᤱᤏᤧᤀᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤶᤈᤡᤱ᤹॥ ᤁᤴ ᤋᤧᤴᤏᤥ ᤏᤢ ᤁᤵᤔᤥ ᤁᤧᤕᤢᤱᤒᤠᤜᤠ᤹ᤀᤥ ᤀᤠᤱᤃᤠ᤹ ᤋᤠ᤺ᤵᤔᤠ ᤆᤥᤃᤢᤱᤒᤠ ᤔᤧᤰᤔᤠᤛᤡᤔᤧᤴ ᤂᤧᤏᤧ᤹ ᤁᤧᤔᤡᤰᤁᤡᤸᤗᤧ ᤏᤡᤔᤠ ᤁᤧᤱᤄᤥᤛᤢᤴ᤹॥’”

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤴ ᤏᤢᤃᤵ ᤐᤠ᤺ᤴᤏᤧᤴ ᤕᤥᤛᤡᤕᤠᤜᤀᤥ ᤔᤧᤍᤣ᤹ᤖᤢᤖᤥ॥

ᤕᤥᤛᤡᤕᤠᤜ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤏᤠ᤺ᤵᤔᤠ ᤋᤡᤶᤔᤠ ᤔᤠᤱᤜᤢᤵ ᤆᤥᤃᤢ

(᥈ ᤜᤠᤱ ᥈᥉:᥇-᥈᥆)

᥈᥏ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤛᤥᤖᤡᤰ ᤆᤢᤶᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡ॥

᥉᥆ ᤂᤢᤏᤧ᤹ ᤕᤜᤢᤍᤠᤒᤠ ᤔᤏᤠᤜᤠ᤹. ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹. ᤆᤢᤰᤐᤠ ᤕᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤌᤥ᤺ᤰᤛᤡᤱ ᤐᤣ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤄᤥᤛᤢᤒᤠ ᤔᤠᤱᤜᤢᤵ ᤛᤠᤵᤐᤴᤏᤥᤒᤠ ᤁᤧᤖᤧᤰ ᤐᤠ᤺ᤴᤈᤠ᤺ᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤖ ᤂᤢᤏᤧ᤹ ᤏᤡᤖᤢ ᤐᤡᤖᤢᤛᤡ॥

᥉᥇ ᤜᤶᤓᤩᤠᤱ ᤛᤡᤳᤗᤠᤱᤅᤡᤸᤗᤧ ᤁᤢᤒᤣᤛᤠᤱ ᤕᤧᤶᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤡᤶᤔᤠ ᤏᤢ ᤂᤢᤏᤧ᤹ ᤁᤢᤀᤡᤅᤈᤠ᤺ᤱᤜᤠ᤹. ᤁᤢᤎᤡᤶᤜᤠ᤹ ᤜᤧᤰᤁᤩᤠᤱ ᤁᤢᤀᤡᤱᤍᤳᤜᤠ᤹ ᤁᤧᤖᤧᤰ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤺ᤸᤗᤧ ᤀᤡ᤺ᤵᤔᤠ ᤏᤠ᤺ᤵᤔᤠ. ᤜᤧᤰᤁᤩᤠᤱ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤈᤠ᤺ᤴᤜᤠ᤹ ᤁᤧᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤜᤢᤵᤐᤡᤴ ᤕᤠᤶᤔᤥ ᤁᤢᤛᤱ ᤆᤥᤃᤢ॥

᥉᥈ ᤂᤧᤴ ᤀᤣᤃᤠᤱ ᤒᤣᤏᤩᤠᤔᤡᤏᤒᤠ ᤔᤏᤠᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰᤏᤢ ᤂᤧᤴ ᤔᤠᤱᤜᤢᤵᤐᤡᤴ ᤁᤧᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢᤛᤡ॥ ᤕᤖᤢᤛᤗᤣᤔᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱ. ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤜᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ ᤀᤡᤛᤡ᤺ᤰ ᤁᤴ ᤔᤧᤈᤥᤃᤢ॥

᥉᥉ ᤕᤥᤛᤡᤕᤠᤜ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥᤗᤠᤶ ᤕᤠᤶᤃᤧᤛᤡᤱᤒᤠ ᤂᤰᤐᤧᤳ ᤏᤠᤘᤠᤀᤡᤳᤗᤠᤜᤠ᤹ ᤀᤡ᤺ᤰᤂᤢᤍᤣᤛᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤀᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤴ ᤔᤠᤱᤛᤧᤘᤠ ᤔᤧᤵᤔᤠ ᤐᤠᤱᤄᤢᤛᤡ॥ ᤂᤢᤏᤧ᤹ ᤁᤢᤜᤡᤱᤜᤡᤱ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤜᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤡᤶᤔᤠ ᤏᤠ᤺ᤵᤔᤠᤗᤠᤶ ᤀᤣᤃᤠᤱ ᤔᤧᤴᤏᤢ᤺ᤰᤛᤧᤴᤗᤥ॥

ᤕᤥᤛᤡᤕᤠᤜ᤺ᤸᤗᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤋᤥᤛᤢ

(᥈ ᤜᤠᤱ ᥈᥉:᥈᥇-᥈᥉)

᥉᥋

ᤕᤥᤛᤡᤕᤠᤜ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤕᤖᤢᤛᤗᤧ᤺ᤶᤔᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤋᤥᤛᤢ॥ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥᤒᤠ ᤔᤧᤸᤗᤢᤰᤛᤠ᤺ᤳᤋᤡᤴ ᤔᤧᤛᤩᤧᤖᤢ॥

᥈ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤠ᤺ᤶᤒᤰᤁᤥ ᤕᤢᤰᤋᤡᤱ ᤆᤥᤃᤢᤛᤡ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ॥

᥉ ᤂᤢᤏᤧ᤹ ᤕᤜᤘᤣ ᤍᤠᤱᤒᤠᤀᤥ ᤁᤧᤍᤥ᤺ᤴᤇᤡᤱᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤁᤧᤜᤢ᤹ᤒᤠ ᤗᤧᤒᤡᤜᤠ᤹ ᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤒᤠ ᤜᤠᤱ ᤍᤠᤀᤢᤍᤖᤧ ᤁᤢᤛ᤻ᤛᤠ ᤛᤥᤗᤥᤔᤏᤖᤧ ᤆᤥᤃᤢᤒᤠ ᤔᤠᤱᤜᤡᤶᤔᤥ ᤛᤣᤛᤣ ᤛᤴᤍᤥ᤺ᤰᤁᤡᤴ ᤕᤢᤰᤂᤧᤶᤔᤧ᤹॥ ᤂᤧᤴ ᤂᤡᤏᤡ᤹ ᤑᤰᤋᤠᤱᤅᤥ ᤐᤱᤔᤠᤃᤵᤔᤠ ᤔᤧᤏᤢ᤹ᤏᤧᤴ᤹॥ ᤀᤠᤸᤗᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤠ᤺ᤶᤒᤰ ᤆᤥᤃᤧᤶᤔᤧ᤹॥

᥊ ᤀᤡᤛᤪᤠᤀᤡᤗᤒᤠ ᤜᤠᤱ ᤍᤠᤀᤢᤍᤧᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤖᤧ ᤁᤧᤒᤡᤖᤡᤒᤠ ᤛᤠᤵᤔᤏᤠᤒᤠ ᤀᤡᤱᤍᤳᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ᤖ ᤂᤡᤏᤡ᤹ ᤔᤏᤠᤛᤢᤶᤜᤠ᤹ ᤁᤢᤀᤡᤛᤡ᤺ᤰ ᤜᤡᤶᤛᤕᤱ ᤜᤡᤶᤛᤕᤱ ᤆᤥ᤺ᤰᤁᤠᤛᤡᤶᤔᤧ᤹ᤀᤠᤱ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹॥

᥋ “ᤂᤡᤏᤡ᤹ ᤜᤡᤶᤒᤣᤛᤠᤱᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤵᤔᤥ ᤁᤢᤗᤰ ᤁᤢᤗᤰ ᤐᤥ᤺ᤰᤂᤧᤶᤔᤧ᤹ᤀᤠᤱ ᤔᤏᤠᤜᤠ᤹ ᤑᤠ᤹ᤔᤠᤛᤡᤖᤧ ᤗᤠᤃᤡ ᤛᤣᤛᤣᤒᤠᤍᤧᤴᤏᤥ ᤕᤧᤒᤠᤶᤔᤧ᤹॥

᥌ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ ᤛᤩᤧᤖᤧᤶᤛᤡᤶᤔᤧ᤹. ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤢᤳᤌᤥ ᤆᤥ᤺ᤰᤁᤠᤛᤡᤶᤔᤧ᤹ᤀᤠᤱ ᤔᤥᤛᤠ᤺ᤴ ᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤁᤧᤒᤡᤖᤡᤒᤠ ᤜᤧᤰᤁᤣ ᤂᤡᤏᤡ᤹ ᤜᤡᤶᤒᤣᤛᤠᤱᤒᤠ ᤑᤢ᤹ᤏᤢᤛᤠᤜᤠ᤹ᤖᤧ ᤗᤠᤃᤡ ᤔᤧᤸᤗᤢᤰᤛᤠ᤺ᤳᤜᤠ᤹ ᤕᤠᤖᤡᤵ ᤆᤥᤃᤧᤶᤛᤡᤶᤔᤧ᤹॥”

᥍ ᤕᤥᤛᤡᤕᤠᤜ᤺ᤸᤗᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥ ᤂᤧᤵᤔᤥ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤔᤧᤴᤈᤥᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤀᤠᤵᤑᤣᤰ ᤁᤢᤕᤠᤱᤛᤠ ᤁᤢᤴᤎᤣᤗᤠᤶ ᤜᤧᤴᤇᤡᤱ ᤛᤢᤶᤒᤥᤱ ᤔᤧᤸᤗᤢᤰᤜᤠ᤹ ᤏᤢ ᤔᤧ᤺ᤴᤍᤠᤜᤠ᤹ ᤜᤧᤰᤁᤩᤠᤱ ᤜᤧᤴᤇᤡᤱ ᤛᤢᤶᤛᤡ ᤐᤡᤳᤌᤰᤛᤠᤜᤠ᤹ᤀᤠᤱ ᤐᤡᤖᤢᤛᤡ॥

᥎ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧᤀᤠᤱ ᤔᤏᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤗᤠᤃᤡ ᤀᤠᤒᤠᤅᤣ ᤏᤡᤱᤘᤠ᤹ᤗᤠᤶᤒᤠᤒᤠ ᤜᤢᤰᤘᤠ ᤔᤧᤒᤡᤖᤢᤛᤡ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤢᤰ ᤁᤧᤈᤥ᤺ᤰᤐᤠ ᤜᤡᤸᤁᤡᤕᤠᤜ. ᤈᤁᤖᤡᤕᤠ ᤏᤢ ᤕᤜᤡᤀᤣᤗᤖᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤸᤗᤧ ᤗᤠᤃᤡ ᥈.᥌᥆᥆ ᤆᤢᤈᤢᤰᤛᤠ ᤌᤰᤛᤠᤜᤠ᤹ ᤏᤢ ᥉᥆᥆ ᤐᤡᤳᤌᤰᤛᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤒᤡᤖᤢᤛᤡ॥

᥏ ᤜᤧᤰᤁᤩᤠᤱ ᤁᤥᤏᤏᤩᤠᤜ ᤏᤢ ᤂᤢᤏᤧ᤹ ᤁᤢᤴᤛᤠ᤹ᤛᤡ ᤛᤔᤠᤕᤠᤜ ᤜᤧᤰᤁᤩᤠᤱ ᤏᤋᤏᤣᤗ. ᤂᤶᤓᤩᤠᤱ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤜᤛᤒᤩᤠᤜ. ᤕᤜᤡᤀᤣᤗ ᤏᤢ ᤕᤥᤈᤠᤒᤠᤍᤖᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤛᤡᤍᤢᤱᤈᤓᤠ ᥋.᥆᥆᥆ ᤆᤢᤈᤢᤰᤛᤠ ᤌᤰᤛᤠᤜᤠ᤹ ᤏᤢ ᥋᥆᥆ ᤐᤡᤳᤌᤰᤛᤠᤜᤠ᤹ ᤗᤧᤒᤡᤜᤠ᤹ ᤔᤧᤒᤡᤖᤢᤛᤡ॥

᥇᥆ ᤔᤠᤱᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤏᤡ᤺ᤴᤎᤥ ᤐᤥ᤺ᤰᤂᤧᤆᤢᤖᤧᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤆᤠᤜᤡ᤺ᤴ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤏᤠᤛᤢᤶᤜᤠ᤹ ᤜᤧᤰᤁᤣ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤕᤧᤒᤠᤶᤔᤧ᤹ ᤔᤧᤳᤋᤢᤛᤡᤒᤠᤍᤧᤴᤏᤥ ᤔᤧᤕᤧᤶᤛᤡᤱ॥

᥇᥇ ᤂᤧᤒᤩᤠᤱ ᤗᤧᤒᤡᤜᤠ᤹ᤖᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ ᤔᤧᤛᤩᤧᤖᤢᤛᤡ. ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤠᤶᤗᤧᤱᤒᤥ ᤛᤠᤔᤠᤰᤂᤡ᤺ᤴ ᤇ᤻ᤘᤠ᤺ᤰ ᤜᤢᤱᤔᤠᤍᤣᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤒᤡᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤌᤰᤛᤠᤜᤠ᤹ᤖᤧ ᤁᤢᤜᤥᤖᤡᤰᤐᤠᤜᤠ᤹ ᤔᤧᤎᤡᤰᤋᤢ॥

᥇᥈ ᤂᤧᤱᤜᤠ᤹ᤖᤧ ᤔᤥᤛᤠ᤺ᤸᤗᤧ ᤁᤢᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤠᤖᤧ ᤗᤠᤃᤡ ᤔᤡᤎᤡᤱᤔᤏᤠᤒᤠ ᤛᤡᤎᤢᤱᤈᤓᤠᤜᤠ᤹ ᤆᤠᤜᤡ᤺ᤴ ᤗᤠ᤺ᤳᤗᤠ᤺ᤳ ᤔᤧᤛᤧᤴᤍᤢ ᤔᤧᤒᤡᤖᤢᤛᤡ. ᤜᤧᤰᤁᤩᤠᤱ ᤐᤡᤳᤌᤰᤛᤠᤜᤠ᤹ᤀᤠᤱ ᤔᤧᤛᤧᤴᤍᤢ ᤔᤧᤒᤡᤖᤢᤛᤡ॥

᥇᥉ ᤂᤧᤱᤜᤠ᤹ᤖᤧ ᤌᤡᤶ ᤁᤢᤀᤡᤛᤡ᤺ᤰ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤥᤒᤠ ᤛᤠ᤺ᤴ ᤔᤡᤀᤥ ᤔᤧᤀᤥ᤹ᤖᤢ. ᤜᤧᤰᤁᤩᤠᤱ ᤛᤣᤛᤣ ᤜᤢᤰᤘᤠᤜᤠ᤹ ᤆᤠᤜᤡ᤺ᤴ ᤑᤛᤡ. ᤂᤵᤐᤩᤠ ᤏᤢ ᤂᤣ᤺ᤰᤕᤠᤀᤥ ᤔᤧᤎᤧᤴᤍᤢᤀᤠᤱ ᤂᤧᤱᤜᤠ᤹ ᤂᤰᤐᤧᤳ ᤜᤠᤖᤠᤜᤠᤖᤠ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡ॥

᥇᥊ ᤂᤧᤴ ᤀᤣᤃᤠᤱ ᤜᤠᤖᤢᤏᤖᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤢ᤺ᤴᤇᤡᤰ ᤌᤧᤶᤒᤠᤀᤣ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤛᤠᤛᤥ᤺ᤳ ᤋᤥ᤺ᤶᤔᤠᤀᤥ ᤛᤡ᤹ᤔᤧᤴᤇᤡ᤹ ᤔᤧᤕᤠᤃᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤛᤠᤜᤠ᤹ ᤁᤢᤗᤰ ᤔᤧᤛᤧᤴᤍᤢ॥ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤢ ᤜᤠᤖᤢᤏᤖᤧ ᤁᤢᤎᤠ᤺ᤰᤁᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤛᤠᤗᤰᤜᤠ᤹ ᤕᤠᤖᤡᤵ ᤔᤧᤈᤥᤃᤢ॥

᥇᥋ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤀᤡᤈᤠ᤺ᤱᤅᤥ ᤔᤢᤖᤠᤔᤧᤔᤧᤳᤋᤢᤛᤡᤒᤠ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤧᤴᤏᤥ ᤁᤧᤘᤠ᤹ᤒᤠ ᤀᤠᤛᤠᤐᤖᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠ ᤛᤠᤶᤗᤥ ᤛᤠᤶᤃᤧᤔᤧᤵᤐᤠ ᤗᤧᤒᤡᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ- ᤀᤠᤛᤠᤐ. ᤜᤣᤔᤠᤏ ᤏᤢ ᤜᤠᤱᤅᤡᤸᤗᤧ ᤁᤢᤎᤢᤶᤕᤠ ᤁᤧᤀᤡᤒᤠ ᤕᤍᤢᤋᤢᤏ॥ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ ᤗᤧᤒᤡᤜᤠ᤹ᤖᤧ ᤂᤧᤱᤜᤠ᤹ᤖᤧ ᤜᤢᤴᤇᤡ᤹ ᤗᤠᤃᤡ ᤕᤠᤖᤡᤵ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤔᤠ ᤗᤠᤶᤎᤣᤳ ᤌᤰᤔᤠᤒᤠ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤗᤧᤵᤔᤠ ᤔᤧᤒᤥ᤺ᤰᤂᤧᤴ॥

᥇᥌ ᤁᤴ ᤐᤖᤡᤰᤗᤧ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤋᤥᤔᤠ ᤏᤢ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤡᤴ ᤁᤧᤖᤧᤖ ᤂᤧᤴ ᤕᤧᤶᤔᤥ ᤔᤧᤈᤥᤃᤢ॥

᥇᥍ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤴ ᤕᤧᤶᤔᤥ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤔᤧᤍᤥᤛᤢ. ᤜᤧᤰᤁᤩᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ ᤔᤧᤍᤥᤛᤢ॥

᥇᥎ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤔᤢᤀᤣᤗᤖᤧ ᤁᤢᤕᤧᤶᤔᤠᤱ ᤁᤳᤌᤥ ᤁᤴ ᤐᤖᤡᤰᤗᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤀᤡᤛᤪᤠᤀᤡᤗᤀᤥ ᤀᤠᤓᤧᤸᤗᤧᤀᤠᤱ ᤔᤧᤴᤍᤥᤀᤣ ᤘᤕᤧ॥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ᤏᤢ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤕᤜᤢᤍᤠ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠᤏᤢ ᤛᤥᤛᤥᤖᤡᤰ ᤕᤥᤛᤡᤕᤠᤜ᤺ᤸᤗᤧ ᤋᤥᤛᤢᤒᤠ ᤜᤧᤰᤁᤣ ᤀᤡᤛᤪᤠᤀᤡᤗᤒᤠ ᤘᤣ᤹ ᤀᤠᤳᤋᤡᤴ ᤜᤠᤱᤜᤠ᤹ᤖᤧᤀᤠᤱ ᤁᤴ ᤐᤖᤡᤰᤗᤧ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶ ᤀᤠᤓᤧᤸᤗᤧᤀᤠᤱ ᤔᤧᤴᤍᤥᤀᤣ ᤔᤧᤘᤕᤧ॥

᥇᥏ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥ ᤁᤴ ᤆᤥ᤺ᤰᤕᤢᤶᤓᤥ ᤂᤥᤔᤠ ᤋᤱᤏᤠᤶᤔᤡᤴ ᤔᤧᤍᤥᤛᤢᤀᤠᤱ ᤘᤕᤧᤖᤥ॥

ᤕᤥᤛᤡᤕᤠᤜ ᤜᤠᤱᤅᤡᤴ ᤔᤠᤛᤡᤱ

(᥈ ᤜᤠᤱ ᥈᥉:᥈᥎-᥉᥆)

᥈᥆ ᤁᤴᤜᤠ᤹ ᤁᤧᤖᤧᤰ ᤀᤣᤃᤠᤱ ᤕᤥᤛᤡᤕᤠᤜ᤺ᤸᤗᤧ ᤁᤶᤓᤗ᤹ᤖᤡᤰ ᤔᤠᤱᤜᤡᤶᤔᤥᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤋᤱᤛᤢᤛᤢᤖᤢᤸᤗᤧ ᤔᤡᤛᤪᤒᤠ ᤜᤠᤱ ᤏᤣᤁᤥ᤺ᤴ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤁᤷᤁᤔᤡᤛ ᤕᤧᤰᤕᤰᤁᤡᤴ ᤌᤱᤅᤥ ᤑᤵᤔᤠᤖᤧ ᤗᤠᤃᤡ ᤗ᤺ᤴᤍᤧ ᤌᤠᤅᤧ. ᤜᤧᤰᤁᤩᤠᤱ ᤕᤥᤛᤡᤕᤠᤜ᤺ᤴ ᤂᤧᤴᤏᤢ ᤌᤰᤛᤧ ᤐᤣ॥

᥈᥇ ᤁᤖ ᤏᤣᤁᤥ᤺ᤸᤗᤧ ᤁᤶᤓ ᤔᤧᤳᤋᤢᤛᤡᤀᤠᤱ ᤂᤢᤏᤧ᤹ᤀᤥ ᤜᤠᤱᤗᤠᤀᤡᤱᤒᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡ. “ᤕᤜᤢᤍᤠᤒᤠ ᤜᤠᤱᤅᤣ. ᤀᤠᤍᤠᤱᤒᤠ ᤏᤢ ᤀᤠᤱᤃᤠ᤹ ᤗᤢᤶᤔᤥ ᤌᤣ ᤂᤧᤔᤠ᤹ ᤘᤠ᤹ᤀᤡ᥅ ᤀᤠᤀᤡᤴ ᤀᤠᤱᤃᤠ᤹ ᤀᤠᤍᤠᤱᤒᤠᤏᤢ ᤌᤧᤔᤠᤀᤠᤱ ᤂᤧᤔᤠ᤹ ᤜᤥᤵ. ᤁᤖ ᤀᤠᤱᤃᤠ᤹ ᤀᤠᤳᤋᤡᤴᤜᤠ᤹ᤏᤢ ᤌᤱ ᤆᤥ᤺ᤰᤁᤠᤖ ᤐᤳᤋᤠ ᤂᤧᤱᤜᤠ᤹ᤏᤢᤖᤰ ᤂᤧᤔᤠ᤹ ᤘᤠ᤹॥ ᤀᤠᤱᤃᤠ᤹ ᤜᤠᤖᤠ ᤐᤣᤃᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤠᤱᤅᤠᤱ ᤘᤠ᤹. ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤶᤒᤥ᤺ᤰᤁᤧ᤹. ᤂᤢᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ ᤘᤠ᤹. ᤔᤧ᤺ᤴᤏᤣᤓᤃᤪ ᤂᤢᤏᤧ᤹ ᤀᤠᤍᤠᤱᤒᤠ ᤂᤠᤵᤐᤢᤌᤩᤱ ᤁᤧᤈᤥ᤺ᤰ॥”

᥈᥈ ᤜᤧᤰᤁᤣᤛᤠᤱ ᤕᤥᤛᤡᤕᤠᤜ᤺ᤴ ᤂᤢᤏᤧ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤒᤠᤗᤠᤶ ᤏᤢ᤺ᤱᤔᤠ ᤔᤧᤍᤧᤴᤍᤧᤴ. ᤁᤖ ᤏᤣᤁᤥ᤺ᤴᤏᤢ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤈᤠᤱᤜᤠ᤹ ᤗᤧᤰᤋᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤣᤁᤥ᤺ᤴ ᤔᤧᤳᤋᤢᤒᤠ ᤀᤡᤱᤈᤠ᤺ᤱᤅᤡᤴ ᤂᤢᤏᤧ᤹ ᤂᤧᤶᤔᤠ ᤔᤧᤍᤧᤴᤍᤧᤴ. ᤜᤧᤰᤁᤩᤠᤱ ᤔᤃᤡᤍ᤻ᤍᤥᤒᤠ ᤏᤧᤏᤧᤒᤠᤍᤧᤴᤏᤥ ᤌᤱ ᤆᤥ᤺ᤰᤛᤧ ᤂᤢᤏᤧ᤹ ᤂᤡᤔᤥ ᤌᤠᤛᤡᤱ॥

᥈᥉ ᤂᤧᤒᤩᤠᤱ ᤋᤥ᤺ᤱᤗᤡ ᤁᤧᤃᤵᤐᤠᤜᤠ᤹ᤖᤧ ᤕᤥᤛᤡᤕᤠᤜ ᤜᤠᤱᤅᤡᤴ ᤔᤧᤀᤠᤒᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤰ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤋᤧᤴᤎᤱ ᤁᤧᤒᤥ᤺ᤱᤒᤠᤍᤧᤴᤏᤥᤗᤠᤶ ᤗᤠ᤺ᤰᤁᤠᤳ ᤀᤠᤗ᤺ᤳᤋᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤠ᤺ᤴᤍᤠᤱ॥”

᥈᥊ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤀᤴᤗᤠᤎᤠᤀᤥᤗᤠᤶ ᤔᤧᤗ᤺ᤳᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤏᤧᤳᤇᤡᤃᤣ᤺ᤰᤐᤠ ᤁᤢᤀᤴᤗᤠᤎᤠᤀᤥ ᤔᤧᤃᤣ᤺ᤳᤋᤢᤀᤠᤱ ᤕᤖᤢᤛᤗᤧᤔ ᤔᤧᤎᤠᤰᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥᤀᤣ ᤕᤃᤢᤈᤱᤛᤡ ᤐᤣᤀᤠᤱ ᤂᤢᤏᤧ᤹ ᤁᤢᤛᤢᤎᤧᤒᤠ ᤁᤢᤎᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤅᤥ ᤔᤧᤏᤧᤛ᤻ᤛᤢ॥ ᤜᤧᤰᤁᤩᤠᤱ ᤁᤧᤖᤧᤰ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ ᤔᤣᤖᤡᤱ ᤔᤧᤎᤰᤋᤧ॥

᥈᥋ ᤕᤷᤔᤡᤕᤠ᤺ᤸᤗᤧᤀᤠᤱ ᤕᤥᤛᤡᤕᤠᤜ᤺ᤸᤗᤧ ᤁᤢᤗᤠᤃᤡ ᤔᤣᤖᤡᤱᤎᤰᤔᤠ ᤛᤠᤶᤗᤥᤜᤠ᤹ ᤛᤠᤵᤋᤢ॥ ᤛᤠᤶᤗᤥ ᤛᤠᤶᤃᤧᤔᤧᤵᤐᤠᤜᤠ᤹. ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤂᤰᤐᤧᤳᤗᤧ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤁᤴ ᤔᤣᤖᤡᤱᤎᤰᤔᤠ ᤛᤠᤶᤗᤥᤜᤠ᤹ᤀᤥ ᤕᤥᤛᤡᤕᤠᤜ᤺ᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ᤹॥ ᤁᤴ ᤔᤣᤖᤡᤱᤎᤰᤔᤠ ᤛᤠᤶᤗᤥᤜᤠ᤹ ᤀᤡᤛᤪᤠᤀᤡᤗᤀᤥ ᤗᤳᤇᤠ ᤌᤠ᤺ᤰᤕᤢᤌᤡᤶ ᤐᤥ᤺ᤰᤛᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤔᤣᤖᤡᤱ ᤛᤠᤵᤐᤴᤏᤥ ᤁᤴᤜᤠ᤹ ᤂᤥᤍᤧᤳ॥

᥈᥌ ᤕᤥᤛᤡᤕᤠᤜ᤺ᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ-

᥈᥍ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰᤁᤣ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤗᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤀᤠᤜᤠᤈ

(᥈ ᤜᤠᤱ ᥈᥉:᥉᥆-᥉᥋)

᥉᥌

ᤂᤧᤴ ᤀᤣᤃᤠᤱ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤥᤀᤠᤜᤠᤈᤧᤴ ᤔᤧᤍᤣ᤹ᤖᤢᤀᤠᤱ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤗᤧᤰᤘᤠᤀᤥ ᤜᤠᤱ ᤔᤧᤈᤥᤃᤢᤖᤥ॥

᥈ ᤕᤜᤥᤀᤠᤜᤠᤈᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤠ ᤛᤢᤶᤛᤡ ᤜᤠᤱᤕᤢᤰ ᤆᤥᤃᤢ॥

᥉ ᤂᤶᤓᤩᤠᤱ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤜᤠᤱᤕᤢᤰᤏᤠᤀᤥᤗᤠᤶ ᤗ᤺ᤳᤋᤢᤍᤣᤛᤢᤀᤠᤱ ᤕᤜᤢᤍᤠᤀᤥ ᥇᥆᥆ ᤋᤥᤖᤠa ᤕᤢᤵᤐᤠ ᤏᤢ ᤋᤥᤖᤠb ᤌᤡᤰ ᤛᤠᤶᤔᤩᤠᤱ ᤀᤣ᤺ᤱ ᤁᤢ᤺ᤳᤋᤢ॥

᥊ ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤅᤡᤸᤗᤧ ᤕᤜᤥᤀᤠᤜᤠᤈᤖᤧ ᤁᤢᤴᤛᤠ᤹ ᤀᤣᤗᤩᤠᤁᤡᤔᤧᤴ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤜᤠᤱ ᤆᤥᤃᤢᤀᤠᤱ ᤀᤣᤗᤩᤠᤁᤡᤔᤗᤠᤶ ᤕᤜᤥᤕᤠᤁᤡᤔ ᤁᤢᤔᤡᤱ ᤗᤧᤰᤂᤢ ᤐᤡᤖᤢ॥ ᤁᤖ ᤏᤣᤁᤥ᤺ᤸᤗᤧ ᤂᤢᤏᤧ᤹ ᤁᤢᤶᤓᤢ᤹ ᤕᤜᤥᤀᤠᤜᤠᤈᤧᤴ ᤔᤡᤛᤪ ᤗᤠᤈᤣ᤹ᤀᤥ ᤋᤣ᤹ᤖᤢᤀᤠᤱ ᤐᤣᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔ

(᥈ ᤜᤠᤱ ᥈᥉:᥉᥌–᥈᥊:᥍)

᥋ ᤕᤜᤥᤕᤠᤁᤡᤔᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤅᤠᤛᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤧᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤀᤠᤶᤓᤠ ᤂᤠᤴᤏᤧ ᤆᤥᤃᤢ॥

᥌ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤕᤜᤢᤍᤠ᤺ᤴ ᤌᤱᤅᤥ ᤑᤳᤋᤢ ᤜᤧᤰᤁᤩᤠᤱ ᤕᤜᤥᤕᤠᤁᤡᤔᤧᤴ ᤁᤠᤛᤠ ᤌᤰᤁᤪᤱᤅᤧᤸᤗᤧ ᤂᤣ᤺ᤰᤂᤢᤀᤠᤱ ᤒᤣᤒᤡᤗᤥᤏ ᤋᤣ᤹ᤖᤢ॥

᥍ ᤏᤒᤢᤁᤍᤏᤣᤛᤖᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤁᤢᤓᤠ ᤂᤵᤐᤩᤠ ᤛᤠᤔᤠᤜᤠ᤹ ᤋᤣ᤹ᤖᤢᤀᤠᤱ ᤒᤣᤒᤡᤗᤥᤏᤀᤥ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤠᤱᤜᤡᤶᤔᤥ ᤕᤢᤰᤂᤢ॥

᥎ ᤕᤜᤥᤕᤠᤁᤡᤔᤧᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤘᤣ᤹ ᤜᤡᤴᤍᤥᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤜᤡᤴᤍᤥᤰᤜᤠ᤹ ᤏᤢ ᤀᤠᤵᤋᤡᤰ ᤁᤧᤎᤠᤒᤠ ᤂᤢᤏᤧ᤹ ᤁᤧᤖᤧᤰ ᤁᤢᤕᤠ᤺ᤶᤒᤰᤜᤠ᤹ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤛ᤻ᤛᤠ ᤕᤜᤥᤕᤠᤁᤡᤏᤧᤴ ᤜᤠᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏ

(᥈ ᤜᤠᤱ ᥈᥊:᥎-᥇᥍)

᥏ ᤕᤜᤥᤕᤠᤁᤡᤏᤧᤴ ᤜᤠᤱᤕᤢᤰᤏᤠᤀᤥ ᤌᤥ᤺ᤰᤛᤡᤱᤅᤧᤸᤗᤧ ᤂᤢᤏᤧ᤹ ᤌᤡᤒᤥᤱᤅᤠᤱ ᤕᤧᤳᤇᤡ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤗᤠ ᤛᤢᤶᤛᤡᤀᤠᤱ ᤌᤡᤒᤥᤱ ᤕᤧᤴ ᤜᤠᤱᤕᤢᤰ ᤆᤥᤃᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤀᤠᤳᤋᤡᤴ ᤐᤠ᤺ᤴᤏᤧᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤂᤢᤏᤧ᤹ ᤀᤠᤶᤓᤠ ᤂᤧᤴ ᤆᤥᤃᤢ॥

᥇᥆ ᤜᤠᤱᤘᤠᤔᤠ ᤕᤧᤶᤔᤥ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤕᤜᤥᤕᤠᤁᤡᤏᤧᤴ ᤋᤧᤶᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢ ᤑᤧᤴᤇᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤢᤒᤠ ᤏᤢᤒᤠ ᤂᤵᤐᤩᤠ ᤛᤠᤔᤠᤜᤠ᤹ᤀᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤒᤣᤒᤡᤗᤥᤏᤀᤥ ᤋᤣ᤹ᤖᤢ. ᤜᤧᤰᤁᤩᤠᤱ ᤕᤜᤥᤕᤠᤁᤡᤏᤧᤸᤗᤧ ᤁᤢᤶᤒᤠᤖᤧ ᤁᤢᤴᤛᤠ᤹ ᤛᤡᤍᤁᤡᤕᤠᤜ᤺ᤴ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤜᤠᤱ ᤆᤥᤃᤢᤖᤥ॥

ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ

(᥈ ᤜᤠᤱ ᥈᥊:᥇᥎-᥈᥆. ᤕᤷᤔᤡ ᥋᥈:᥇-᥉)

᥇᥇ ᤛᤡᤍᤁᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧᤸᤗᤧ ᤏᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤕᤥᤖᤧ॥ ᤂᤢᤏᤧ᤹ ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥

᥇᥈ ᤂᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤁᤢᤏᤡᤔᤠᤀᤥ ᤀᤠᤳᤋᤡᤴ ᤐᤠ᤺ᤴᤏᤧᤴ ᤋᤠᤵᤑᤧ᤺ᤶᤒᤠ ᤆᤥᤃᤧ ᤀᤠᤶᤓᤠ ᤂᤠᤴ ᤆᤥᤃᤢ॥ ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤧᤒᤠ᤺ᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤁᤢᤍᤃᤡ ᤂᤧᤴ ᤏ᤺ᤶᤏ᤺ᤶᤒᤠ ᤔᤧᤈᤥ᤺ᤰᤛᤡᤱᤅᤧᤴ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤁᤢᤔᤡᤱᤅᤥ ᤂᤢᤏᤧ᤹ ᤔᤠᤱᤜᤧᤰ ᤆᤥ᤺ᤰᤔᤠ ᤁᤧᤒᤠᤱᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤢ ᤜᤠᤍᤡᤱ ᤁᤧᤎᤰᤐᤠ ᤐᤥ᤺ᤰᤂᤧᤀᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤥᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤏᤢ᤺ᤱᤔᤠ ᤋᤠᤔᤠ ᤂᤢᤏᤧ᤹ ᤔᤧᤍᤧᤴᤍᤧᤴ॥

᥇᥊ ᤁᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱᤒᤠ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤂᤢᤴᤇᤡ᤹ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢ॥ ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤛᤣᤛᤣ ᤆᤥᤃᤢᤒᤠ ᤁᤢᤜᤡᤶᤔᤡᤴ ᤂᤧᤱᤜᤠ᤹ᤖᤧ ᤀᤠᤛᤢᤳᤌᤥ ᤔᤧᤈᤥᤃᤢᤖᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤧᤴ ᤌᤩ᤺ᤱ ᤐᤥᤱ᤹

(᥈ ᤜᤠᤱ ᥈᥋:᥇-᥈᥇. ᤕᤷᤔᤡ ᥋᥈:᥉-᥇᥇)

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤢᤰᤏᤠᤍᤧᤴᤏᤡᤴ ᤏᤢ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤳᤗᤧᤱ ᤕᤧᤳᤗᤧᤱ ᤂᤢᤴᤇᤡ᤹ᤀᤥ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡ॥

᥇᥌ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤧᤴᤎᤠᤀᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤱᤛᤠᤒᤠᤜᤠ᤹ ᤕᤣ᤺ᤵᤔᤠᤛᤡ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠᤛᤡ. ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤜᤠ᤹ᤀᤥ ᤆᤧ᤹ᤕᤠ ᤀᤡᤱᤍᤥ ᤐᤠ᤺ᤵᤔᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤂᤢᤏᤧ᤹ ᤁᤢᤔᤏᤠᤜᤠ᤹ ᤁᤣ᤹ᤔᤠᤛᤡ ᤔᤧᤸᤗᤧᤖᤢᤴ ᤜᤧᤰᤁᤩᤠᤱ ᤂᤧᤵᤔᤥ ᤋᤠᤱᤔᤠᤗᤠᤶ ᤔᤧᤒᤥ᤺ᤰᤂᤧᤴ॥

᥇᥍ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤑᤧᤳᤋᤢ. ᤂᤧᤸᤗᤧ ᤛᤣᤛᤣᤍᤧᤴᤏᤥᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤒᤧᤴ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤩᤧᤖᤢᤛᤡ. ᤜᤧᤰᤁᤩᤠᤱ ᤏᤠᤗᤡᤃᤧᤴ ᤌᤠᤱᤒᤧᤴ. ᤛᤡᤛᤠᤃᤧᤴ ᤔᤧᤴᤇ᤻ᤕᤠ. ᤁᤠᤵᤐᤥᤒᤠ ᤀᤡᤃᤪ ᤋᤢᤶᤓᤠᤰᤛᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤍᤠᤱᤄᤢᤛᤡᤴ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤂᤰᤐᤧᤳ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤜᤢᤰᤁᤥ ᤌᤠᤛᤢᤛᤡ॥

᥇᥎ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤕᤶᤒᤠ ᤆᤢᤰᤐᤠ ᤁᤧᤖᤧᤰ ᤂᤵᤐᤩᤠ ᤛᤠᤔᤠᤜᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤕᤠᤱᤓᤢᤜᤠ᤹ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤕᤠᤱᤓᤢᤀᤥᤒᤠ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤓᤢᤀᤥᤒᤠ ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤛᤠᤔᤠᤑᤢᤔᤠᤜᤠ᤹ ᤁᤧᤖᤧᤰ ᤋᤣ᤹ᤖᤢᤀᤠᤱ ᤐᤣ॥

᥇᥏ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤧᤴ ᤑᤢᤳᤗᤢᤶ ᤔᤡᤔᤧᤎᤡᤰᤂᤢ ᤔᤧᤍᤣᤛᤢ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤴ ᤔᤧᤗᤢ᤺ᤴᤍᤢ ᤔᤧᤍᤣᤛᤢ॥ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤥᤒᤠ ᤕᤶᤒ᤻ᤕᤶᤒᤠ ᤜᤡᤶᤜᤠ᤹ ᤁᤧᤖᤧᤰ ᤔᤡᤔᤧᤎᤡᤰᤂᤢ ᤔᤧᤍᤣᤛᤢ ᤂᤶᤓᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤁᤢᤔᤧᤴ ᤁᤧᤄᤡ᤺ᤰᤐᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢ॥

᥈᥆ ᤋᤠᤓᤣ᤺ᤸᤗᤧ ᤆᤩᤧᤵᤔᤠ ᤛᤧᤵᤔᤠᤛᤡᤗᤠᤶ ᤁᤧᤒᤡᤶᤒᤠᤜᤠ᤹ ᤂᤢᤏᤧ᤹ ᤋᤧᤶᤛᤢᤛᤡᤀᤠᤱ ᤒᤣᤒᤡᤗᤥᤏ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤑᤠᤖᤛᤒᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤕᤧᤶ ᤔᤧᤴᤍᤠᤀᤣ ᤌᤠᤖᤡᤰ ᤂᤧᤱᤜᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤏᤢ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤒᤥ᤺ᤰᤂᤧ॥

᥈᥇ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤧᤴ ᤁᤧᤵᤔᤠᤖᤧ ᤗᤠᤃᤡ ᤏᤢᤒᤥᤱ ᤋᤱᤒᤣ ᤔᤧᤱᤃᤧᤳᤋᤣ ᤌᤠᤖᤡᤰ ᤀᤡᤛᤪᤠᤀᤡᤗ ᤗᤠᤈᤣ᤺ᤸᤗᤧ ᤁᤢᤏᤠ᤺ᤶᤛᤡᤱᤔᤠ ᤕᤧᤶᤔᤡᤴ ᤔᤧᤱᤃᤠ᤺ᤰᤁᤣ ᤌᤠᤖᤡᤰ ᤔᤧᤃᤧᤒᤠ ᤁᤧᤖᤧᤰ ᤕᤧᤶ ᤂᤠᤖᤠᤰᤁᤣ ᤏᤠ᤺ᤶᤛᤡᤱᤔᤠ ᤛᤒᤠᤌᤧᤴ ᤗᤠᤈᤣ᤺ᤸᤗᤧ ᤏᤧᤳᤋᤢᤀᤠᤱ ᤏᤧᤛ᤻ᤛᤧ॥

᥈᥈ ᤑᤠᤖᤛᤒᤠ ᤜᤠᤱ ᤁᤥᤖᤣᤛᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤧᤴ ᤁᤧᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤑᤠᤖᤛᤒᤠ ᤜᤠᤱ ᤁᤥᤖᤧᤛᤧᤴ ᤁᤢᤛᤡᤰ ᤁᤧᤛᤶᤒᤠ ᤆᤥᤃᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤁᤧᤖᤧᤰ ᤁᤢᤶᤒᤪᤠ᤺ᤸᤗᤧᤀᤣ ᤐᤠ᤺ᤳᤋᤢᤀᤠᤱ ᤜᤧᤰᤁᤩᤠᤱ ᤛᤠᤵᤋᤢᤀᤠᤱ ᤀᤰᤋᤱᤒᤠ ᤀᤢᤘᤠ ᤆᤥᤃᤢᤖᤥ-

᥈᥉ “ᤑᤠᤖᤛᤒᤠ ᤜᤠᤱ ᤁᤥᤖᤣᤛᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“‘ᤕᤜᤘᤣ ᤍᤠᤱᤒᤠ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ ᤀᤠᤱᤃᤠ᤹ ᤐᤡᤖᤠᤱᤅᤠᤱ ᤏᤧᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤕᤜᤢᤍᤠᤀᤥᤒᤠ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤁᤢᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤠᤱᤅᤠᤱ ᤘᤠ᤹॥ ᤀᤠᤸᤗᤥ ᤂᤡᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ. ᤂᤢᤏᤧ᤹ ᤁᤢᤔᤏᤠᤜᤠ᤹ᤀᤥᤒᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱ᤹. ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤴᤇᤡ᤹ᤏᤢ ᤛᤥᤖᤡᤰ ᤘᤠ᤹ᤖ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤎᤥ᤺ᤰᤛᤡᤱ ᤔᤧᤒᤣ᤺ᤰᤗᤖᤥ॥’”

a 

᥉᥌:᥉ ᤂᤧᤴ ᥉᥉/᥊ ᤋ᤺ᤴ. ᤀᤡᤃᤪ ᤜᤵᤔᤧᤴ ᥉/᥊ ᤔᤣᤋᤪᤡᤁ ᤋ᤺ᤴ

b 

᥉᥌:᥉ ᤂᤧᤴ ᥍᥋ ᤐᤠᤀᤢᤴᤍ. ᤀᤡᤃᤪ ᤜᤵᤔᤧᤴ ᥉᥊ ᤁᤡᤗᤥᤃᤪᤠᤔ

ᤀᤣᤈᤪᤠ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤀᤧᤈᤪᤠ᤺ᤸᤗᤧ ᤁᤢᤛᤠᤵᤐᤴᤏᤡᤴ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤜᤠ᤹ᤀᤥ ᤁᤧᤒᤵᤐᤠ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱᤒᤠ ᤛᤠᤵᤐᤴᤗᤥ॥ ᤒᤠᤒᤣᤗᤀᤥ ᤔᤧᤍᤧᤶᤛᤢ ᤔᤧᤍᤧ᤹ᤖᤢᤛᤡᤒᤠᤜᤠ᤹ ᤁᤢᤓᤠ ᤕᤖᤡᤰ ᤕᤜᤢᤍᤡᤜᤠ᤹ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤒᤠ ᤏᤢ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤕᤠᤶᤔᤥ ᤔᤧᤕᤢᤱᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠ ᤔᤧᤜᤣ᤺ᤰᤋᤢᤒᤠ ᤐᤠ᤺ᤴᤜᤠ᤹ ᤁᤵᤔᤥ ᤐᤳ॥ ᤁᤴ ᤐᤠ᤺ᤴᤜᤠ᤹ ᤌᤧᤵᤐᤧᤳᤋᤠᤱ ᤀᤰᤂᤣᤗ᤹ᤖᤡᤰ ᤆᤧᤰᤂᤧ ᤐᤠ᤺ᤳᤋᤧᤀᤠᤱ ᤐᤳ.

᥇) ᤘᤣ᤹ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱ ᤁᤥᤖᤣᤛᤧᤸᤗᤧ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹ ᤔᤧᤳᤋᤢᤛᤡ᤹॥ ᤜᤧᤰᤁᤩᤠᤱ ᤂᤧᤴ ᤌᤡᤰᤛᤡᤃᤣ᤺ᤰᤐᤠ ᤀᤡᤛᤪᤠᤀᤡᤗᤡ ᤔᤏᤠᤛᤢᤶᤜᤠ᤹ ᤒᤧᤒᤡᤗᤥᤏᤗᤠᤶ ᤔᤧᤏᤢ᤺ᤱ ᤔᤧᤓᤧᤴ᤹॥

᥈) ᤔᤠᤱᤜᤡᤶᤔᤡᤴ ᤕᤠᤶᤔᤥ ᤔᤧᤈᤥᤃᤢ ᤔᤧᤛᤢᤖᤢᤀᤠᤱ ᤔᤧᤍᤥ᤺ᤴᤍᤢ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠ ᤔᤧᤜᤣ᤺ᤰᤋᤢ᤹॥

᥉) ᤜᤧᤰᤁᤩᤠᤱ ᤕᤖᤡᤰ ᤋᤱᤒᤣ ᤀᤣᤃᤠᤱ ᤀᤧᤈᤪᤠ᤺ᤸᤗᤧ ᤁᤢᤗᤠᤶᤗᤥᤔᤥ ᤘᤣ᤹ ᤕᤜᤢᤍᤡ ᤔᤏᤠᤛᤢᤶᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤏᤢ᤺ᤱ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤧᤈᤪᤠ᤺ᤸᤗᤧ ᤛᤠ᤹ᤖᤡᤰ ᤏᤢᤖᤡᤰ ᤛᤠᤶᤈᤡᤰ ᤏᤡᤱᤘᤠ᤹ ᤁᤳᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤢᤍᤡᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤛᤠᤶᤕᤥ ᤏᤢ ᤛᤱᤈᤢᤶᤓᤥᤀᤥ ᤜᤡᤱᤔᤠᤀᤠᤱ ᤘᤠ᤹ᤔᤠ ᤜᤢ᤹ᤖᤢᤛᤡ᤹ ᤂᤧᤒᤩᤠᤱ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤕᤠᤶᤛᤠᤶᤃᤧᤴ ᤛᤠᤰᤌᤡᤶᤔᤡᤴ ᤋᤠᤱᤛᤧ᤺ᤳᤋᤢᤖᤥ॥

ᤋᤠᤱᤒᤠ ᤌᤠᤔᤡᤱ

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤋᤃᤡ ᤁᤧᤏᤢ᤺ᤱᤒᤠ ᤔᤏᤠᤛᤢᤶᤜᤠ᤹ ᥇:᥇–᥈:᥍

ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤔᤧᤛᤢᤖᤢᤀᤠᤱ ᤔᤧᤍᤥ᤺ᤴᤍᤢ᤹ ᥉:᥇–᥌:᥈᥈

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤘᤣ᤹ ᤔᤏᤠᤛᤢᤶᤜᤠ᤹ ᤀᤧᤈᤪᤠ᤺ᤴᤏᤢ ᤔᤧᤏᤢ᤺ᤱ᤹ ᥍:᥇–᥇᥆:᥊᥊

ᤀᤧᤈᤪᤠ᤺ᤴ ᤕᤖᤢᤛᤗᤧ᤺ᤶᤔᤥ ᤁᤧᤵᤑᤧᤴ

ᤀᤣᤈᤪᤠ᤺ᤸᤗᤧ ᤁᤢᤛᤠᤵᤐᤴ

ᤁᤥᤖᤣᤛ ᤜᤠᤱᤅᤡᤸᤗᤧ ᤕᤜᤢᤍᤡᤜᤠ᤹ ᤂᤢᤏᤡ᤹ ᤗᤠᤈᤣ᤹ᤀᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤐᤠᤱᤄᤢᤛᤡ

᥇

ᤁᤥᤖᤣᤛᤧᤴ ᤑᤠᤖᤛ ᤗᤠᤈᤣ᤹ᤀᤥ ᤐᤕᤶ ᤜᤠᤱ ᤐᤥ᤺ᤰᤂᤧᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤔᤧᤳᤋᤢᤒᤠ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤳᤋᤢ॥ ᤁᤴ ᤕᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤢᤀᤡᤱᤈᤠ᤺ᤱᤅᤡᤴ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤋᤧᤴᤜᤠ᤹ᤀᤥ ᤀᤡᤱᤄᤱ ᤛᤧᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤠᤵᤋᤢᤀᤠᤱ ᤜᤠᤅᤢᤖᤥ-

᥈ “ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱ ᤁᤥᤖᤣᤛᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤴ ᤘᤠ᤹ᤖᤥ॥ ᤕᤜᤘᤣ ᤍᤠᤱᤒᤠ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱ ᤆᤥᤃᤠᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤃᤡ ᤕᤜᤢᤍᤠ ᤗᤠᤈᤣ᤹ᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰ ᤐᤡᤖᤠᤱᤅᤠᤱ ᤘᤠ᤹॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤘᤠ᤹ᤖ॥ ᤂᤡᤏᤡ᤹ ᤕᤜᤢᤍᤠᤒᤠ ᤕᤖᤢᤛᤗᤧ᤺ᤶᤔᤥ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤒᤠ ᤕᤖᤢᤛᤗᤧ᤺ᤶᤔᤥ ᤁᤧᤘᤠ᤹ᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤵᤔᤥ ᤕᤠᤶᤔᤥ ᤔᤠᤱᤜᤡᤶ ᤆᤥᤃᤧᤶᤔᤧ᤹॥

᥊ ᤘᤣ᤹ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤂᤢᤏᤧ᤹ ᤁᤢᤓᤠ ᤁᤢᤔᤏᤠᤜᤠ᤹ ᤏᤢ᤺ᤱᤔᤠ ᤑᤧᤶᤔᤠᤖᤧ ᤗᤠᤃᤡ ᤑᤠ᤹ᤔᤠᤛᤡ ᤆᤠᤜᤠᤒ᤻ ᤔᤧᤈᤥ᤺ᤰᤏᤣᤓᤃᤪ ᤂᤢᤴᤇᤡ᤹ ᤐᤠᤱᤓᤣ᤹ᤛᤠᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤠ᤹ᤖᤢᤛᤡᤖ॥ ᤂᤢᤴᤇᤡ᤹ ᤐᤠᤱᤓᤣ᤹ᤛᤠᤒᤠᤜᤠ᤹ᤖᤧ ᤂᤧᤱᤜᤠ᤹ ᤛᤠᤶᤔᤩᤠᤱ. ᤕᤢᤵᤐᤠ. ᤆᤡᤃ᤺ᤰᤘᤠᤜᤠ᤹ ᤜᤧᤰᤁᤩᤠᤱ ᤜᤡᤶᤔᤥ ᤜᤡᤶᤌᤰᤛᤠᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤋᤥ᤺ᤶᤔᤠᤖᤧ ᤗᤠᤃᤡ ᤜᤢᤰᤘᤠ ᤔᤧᤒᤡᤖᤢᤛᤡᤖ॥”

᥋ ᤂᤧᤒᤩᤠᤱ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏ ᤛᤢᤘᤠᤱᤛ᤻ᤔᤠ ᤋᤢᤶᤓᤠᤰᤐᤠᤜᤠ᤹. ᤏᤡᤱᤘᤠ᤹ᤓᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤛᤡᤰᤛᤶᤔᤠ ᤏᤡᤱᤘᤠ᤹ ᤐᤡᤖᤢᤛᤡᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤕᤖᤢᤛᤗᤧ᤺ᤶᤔᤥ ᤐᤣ᤺ᤰᤔᤠᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤕᤠᤖᤡᤵ ᤔᤧᤒᤥ᤺ᤰᤂᤧ॥

᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤠᤱᤓᤣ᤹ᤛᤠᤒᤠᤜᤠ᤹ᤖᤧ ᤕᤖᤡᤰ ᤆᤡᤃᤰᤘᤠ ᤛᤠᤔᤠᤜᤠ᤹. ᤕᤢᤵᤐᤠ ᤂᤵᤐᤩᤠᤜᤠ᤹. ᤛᤠᤶᤔᤩᤠᤱ. ᤆᤡᤃᤰᤘᤠᤜᤠ᤹. ᤜᤡᤶᤌᤰᤛᤠᤜᤠ᤹. ᤘᤣ᤹ ᤀᤡᤔᤧᤸᤗᤢᤱᤒᤠ ᤐᤠ᤺ᤴᤜᤠ᤹ ᤏᤢ ᤔᤠᤱᤜᤡᤶᤔᤥ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤜᤢᤰᤘᤠᤜᤠ᤹ ᤔᤧᤒᤡᤖᤢᤛᤡᤀᤠᤱ ᤂᤧᤱᤜᤠ᤹ ᤔᤧᤓᤠ᤹ᤖᤢᤛᤡ॥

᥍ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤕᤖᤢᤛᤗᤧᤔ ᤔᤠᤱᤜᤡᤶᤔᤥᤗᤠᤶ ᤋᤣ᤹ᤖᤢᤀᤠᤱ ᤂᤢᤏᤧ᤹ ᤁᤢᤔᤠᤱᤅᤡᤸᤗᤧ ᤔᤠᤱᤜᤡᤶᤔᤥ ᤕᤢᤰᤂᤢᤛᤡᤀᤠᤱ ᤕᤢᤅᤧᤒᤠ ᤂᤵᤐᤩᤠ ᤛᤠᤔᤠᤜᤠ᤹ ᤁᤥᤖᤣᤛ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤏᤢ᤺ᤰᤋᤢ ᤐᤡᤖᤢᤛᤡ॥

᥎ ᤂᤢᤏᤧ᤹ ᤜᤠᤱᤜᤡᤶ ᤕᤠᤱᤕᤢᤱᤔᤥᤒᤠ ᤋᤢᤶ ᤛᤢᤜᤠᤱᤕᤢᤰᤐᤠ ᤔᤡᤋᤪᤣᤍᤠᤋᤧᤴ ᤂᤧᤴ ᤂᤵᤐᤩᤠᤜᤠ᤹ ᤐᤡᤖᤢᤀᤠᤱ ᤂᤢᤏᤧ᤹ ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤛᤣᤛᤣᤒᤛ᤻ᤛᤖᤧᤸᤗᤧ ᤁᤢᤗᤠᤃᤡ ᤂᤧᤴ ᤆᤡᤃᤰᤘᤠ ᤛᤠᤔᤠᤜᤠ᤹ ᤗᤳᤇᤠ ᤌᤠᤔᤡᤱᤅᤥ ᤑᤥ᤺ᤴᤍᤢ॥

᥏-᥇᥆ ᤂᤧᤴ ᤛᤠᤔᤠᤜᤠ᤹ᤖᤧ ᤁᤢᤔᤡᤱ ᤁᤧᤒᤵᤐᤠ ᤌᤠᤔᤡᤱᤅᤡᤴ ᤀᤰᤋᤱᤒᤠ ᤆᤥᤃᤧᤖᤥ-

ᤜᤢᤰᤘᤠ ᤋᤥ᤺ᤶᤔᤠ ᤛᤠᤶᤔᤩᤠᤱ ᤂᤷᤒᤠ | 0
ᤜᤢᤰᤘᤠ ᤋᤥ᤺ᤶᤔᤠ ᤕᤢᤵᤐᤠ ᤂᤷᤒᤠ | 0.0
ᤛᤢᤰᤐᤠ ᤜᤠ᤺ᤶᤔᤠ ᤂᤷᤒᤠᤜᤠ᤹ | 0
ᤆᤢᤈᤢᤰᤛᤠ ᤛᤠᤶᤔᤩᤠᤱ ᤂᤥᤷᤕᤠᤜᤠ᤹ | 0
ᤆᤢᤈᤢᤰᤛᤠ ᤕᤢᤵᤐᤠ ᤂᤥᤷᤕᤠᤜᤠ᤹ | 0
ᤘᤣ᤹ ᤂᤵᤐᤩᤠ ᤛᤠᤔᤠᤜᤠ᤹ | 0.0

᥇᥇ ᤁᤧᤖᤧᤰ ᥋.᥊᥆᥆ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤂᤵᤐᤩᤠᤜᤠ᤹ ᤘᤕᤧ॥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤒᤣᤒᤡᤗᤥᤴᤗᤠᤶ ᤕᤖᤢᤛᤗᤧ᤺ᤶᤔᤥ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤸᤗᤧ ᤛᤣᤛᤒᤛ᤻ᤛᤖᤧᤸᤗᤧ ᤂᤧᤴ ᤁᤧᤖᤧᤰ ᤆᤡᤃ᤺ᤰᤘᤠᤜᤠ᤹ ᤑᤧᤳᤋᤢᤀᤠᤱ ᤕᤖᤢᤛᤗᤣ᤺ᤶᤔᤥ ᤑᤧᤖᤧᤖᤥ॥

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹

(ᤏᤜᤣ ᥍:᥊-᥍᥉)

᥈

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠ ᤕᤖᤡᤰ ᤕᤜᤢᤍᤡᤜᤠ᤹ ᤒᤣᤒᤡᤗᤥᤏ ᤋᤧ᤺ᤱᤃᤵᤗᤠᤶ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤀᤥ ᤔᤧᤏᤢ᤺ᤰᤂᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤕᤧᤰᤕᤰᤜᤠ᤹ᤀᤥ ᤔᤧᤒᤣ॥ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤋᤧᤶᤛᤢ ᤋᤣ᤹ᤖᤢᤛᤡᤒᤠ ᤕᤧᤶᤔᤠᤱᤎᤥ ᤂᤧᤴ ᤕᤧᤶᤔᤥ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ ᤒᤣᤒᤡᤗᤥ᤺ᤴᤏᤥ ᤔᤧᤕᤠ᤺ᤰᤋᤧᤀᤠᤱ ᤔᤧᤘᤕᤧ॥

᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹- ᤕᤖᤢᤒᤠᤒᤣᤗ. ᤕᤣᤛᤢᤀᤠ. ᤏᤜᤧᤔᤩᤠ. ᤛᤖᤠᤕᤠᤜ. ᤖᤣᤗᤕᤠᤜ. ᤔᤥᤷᤍᤁᤤ. ᤒᤡᤸᤛᤠᤏ. ᤔᤡᤛ᤻ᤐᤠᤖ. ᤒᤡᤃᤫᤤ. ᤖᤣᤜᤢᤔ ᤏᤢ ᤒᤠᤏᤠᤜᤠ ᤔᤧᤘᤕᤧ॥

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤏᤡᤖᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤢᤘᤠᤱ ᤁᤢᤀᤡᤛᤡ᤺ᤰ ᤁᤴ ᤐᤖᤡᤰᤗᤧᤴ ᤔᤧᤘᤕᤧᤖᤥ-

᥉-᥈᥆ ᤐᤖᤥᤛ- ᥈.᥇᥍᥈

ᤛᤐᤋᤩᤠᤜ- ᥉᥍᥈

ᤀᤠᤖᤠ- ᥍᥍᥋

ᤐᤜᤋ-ᤔᤥᤀᤠᤒ (ᤕᤧᤛᤢᤀᤠ ᤏᤢ ᤕᤥᤀᤠᤒᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹) ᥈.᥎᥇᥈

ᤀᤣᤗᤠᤔ- ᥇.᥈᥋᥊

ᤈᤳᤋᤢ- ᥏᥊᥋

ᤈᤰᤁᤤ- ᥍᥌᥆

ᤒᤠᤏᤡ ᥌᥊᥈

ᤒᤣᤒᤤ- ᥌᥈᥉

ᤀᤈ᤻ᤃᤠᤍ- ᥇.᥈᥈᥈

ᤀᤍᤥᤏᤡᤁᤠᤔ ᥌᥌᥌

ᤒᤡᤃᤫᤤ- ᥈.᥆᥋᥌

ᤀᤠᤍᤡᤏ ᥊᥋᥊

ᤀᤠᤋᤣᤖ (ᤂᤧᤴ ᤜᤡᤈᤁᤡᤕᤠᤀᤠᤱ ᤔᤧᤔᤧᤳᤋᤢ) ᥏᥎

ᤒᤣᤈᤤ- ᥉᥈᥉

ᤕᤥᤖᤠ- ᥇᥇᥈

ᤜᤠᤛᤢᤔ ᥈᥈᥉

ᤃᤡᤒ᤻ᤒᤠᤖ- ᥏᥋॥

᥈᥇-᥉᥋ ᤀᤠᤒᤠᤅᤣ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤔᤧᤕᤢᤅᤧᤒᤠ ᤕᤧᤰᤕᤰᤜᤠ᤹ ᤁᤢᤀᤡᤛᤡ᤺ᤰ ᤔᤧᤏᤢ᤺ᤰᤂᤧᤒᤠ ᤔᤏᤠᤜᤠ᤹ ᤁᤴ ᤐᤖᤡᤰᤗᤧ ᤔᤧᤘᤕᤧᤖᤥ-

ᤒᤣᤌᤗᤧᤜᤧᤔ ᥇᥈᥉

ᤏᤋᤥᤐᤠ- ᥋᥌

ᤀᤏᤠᤋᤥᤋ- ᥇᥈᥎

ᤀᤈ᤻ᤔᤠᤘᤣᤋ- ᥊᥈

ᤁᤡᤷᤕᤋ-ᤕᤠᤖᤡᤔ. ᤁᤐᤡᤖᤠ. ᤏᤢ ᤒᤣᤖᤥᤋ- ᥍᥊᥉

ᤖᤠᤔᤠ ᤏᤢ ᤃᤣᤒᤠ- ᥌᥈᥇

ᤔᤡᤁᤔᤠᤛ- ᥇᥈᥈

ᤒᤣᤌᤣᤗ ᤏᤢ ᤀᤤ- ᥈᥈᥉

ᤏᤣᤒᤥ- ᥋᥈

ᤔᤃ᤻ᤒᤡᤛ ᥇᥋᥌

ᤘᤣ᤹ᤛ᤻ᤔᤠ ᤀᤣᤗᤠᤔ ᥇.᥈᥋᥊

ᤜᤠᤖᤡᤔ ᥉᥈᥆

ᤗᤥᤍ. ᤜᤠᤍᤡᤍ ᤏᤢ ᤀᤥᤏᤥ- ᥍᥈᥋

ᤕᤖᤡᤜᤥ ᥉᥊᥋

ᤛᤣᤏᤠᤜ- ᥉.᥌᥉᥆

᥉᥌-᥉᥏ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤘᤠᤱᤜᤠ᤹ᤖᤧ ᤌᤠᤔᤡᤱ-

ᤕᤍᤠᤕᤠᤜ (ᤕᤣᤛᤢᤀᤠᤖᤧ ᤁᤢᤔᤢ᤹ᤀᤡᤍᤠᤱᤛᤠ) ᥏᥍᥉

ᤀᤡᤶᤔᤣᤖ- ᥇.᥆᥋᥈

ᤐᤛᤜᤢᤖ- ᥇.᥈᥊᥍

ᤜᤠᤖᤡᤔ- ᥇.᥆᥇᥍

᥊᥆-᥊᥈ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤗᤧᤒᤡ ᤛᤢᤘᤠᤱᤜᤠ᤹-

ᤕᤣᤛᤢᤀᤠ ᤏᤢ ᤁᤠᤍᤔᤡᤀᤣᤗ (ᤜᤥᤍᤒᤡᤕᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᥍᥊

ᤔᤠᤱᤜᤡᤶᤔᤥ ᤛᤠᤶᤗᤥ ᤛᤠᤶᤃᤧᤔᤧᤵᤐᤠᤜᤠ᤹ ᤀᤠᤛᤠᤐᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᥇᥈᥎

ᤔᤠᤱᤜᤡᤶᤔᤥ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤛᤸᤗᤢᤔ. ᤀᤠᤋᤣᤖ. ᤋᤸᤔᤥᤏ. ᤀᤰᤁᤢᤒ. ᤜᤋᤡᤋᤠ ᤏᤢ ᤛᤥᤒᤤᤖᤧ ᤁᤢᤔᤢ᤹ᤀᤡᤍᤠᤱᤛᤠ)- ᥇᥉᥏

᥊᥉-᥋᥊ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤛᤢᤘᤠᤱᤜᤠ᤹-

ᤛᤡᤜᤠ. ᤜᤛᤢᤐᤠ. ᤋᤒ᤻ᤒᤠᤀᤥᤋ.

ᤁᤣᤖᤥᤛ. ᤛᤡᤀᤠ. ᤐᤠᤍᤥᤏ.

ᤗᤣᤒᤠᤏᤠ. ᤜᤃᤠᤒᤠ. ᤀᤰᤁᤢᤒ.

ᤜᤠᤃᤠᤒ. ᤛᤠᤸᤔᤤ. ᤜᤠᤏᤠᤏ.

ᤃᤡᤍ᤻ᤍᤣᤗ. ᤃᤜᤖ. ᤖᤠᤕᤠᤜ.

ᤖᤛᤡᤏ. ᤏᤁᤥᤍᤠ. ᤃᤈ᤻ᤈᤠᤔ.

ᤀᤢᤈ᤻ᤈᤠ. ᤐᤛᤣᤜ. ᤒᤣᤈᤤ.

ᤀᤛ᤻ᤏᤠ. ᤔᤥᤏᤡᤔ. ᤏᤣᤐᤢᤛᤡᤔ.

ᤒᤰᤒᤢᤁ. ᤜᤁᤢᤐᤠ. ᤜᤷᤜᤢᤖ.

ᤒᤛ᤻ᤗᤢᤋ. ᤔᤜᤡᤍᤠ. ᤜᤷᤛᤠ.

ᤒᤷᤁᤥᤛ. ᤛᤡᤛᤖᤠ. ᤋᤣᤔᤜ.

ᤏᤛᤡᤜ ᤏᤢ ᤜᤋᤡᤐᤠ॥

᥋᥋-᥋᥍ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤛᤥᤗᤥᤔᤏᤖᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤘᤠᤱᤜᤠ᤹-

ᤛᤥᤋᤤ. ᤜᤛ᤻ᤛᤥᤐᤣᤖᤣᤋ. ᤐᤠᤖᤢᤍ.

ᤕᤠᤗᤠ. ᤍᤷᤁᤥᤏ. ᤃᤡᤍ᤻ᤍᤣᤗ.

ᤛᤐᤋᤩᤠᤜ. ᤜᤳᤋᤡᤗ. ᤐᤥᤁᤣᤖᤣᤋ-ᤜᤛᤣᤒᤠᤕᤡᤔ ᤏᤢ ᤀᤠᤔᤡ॥

᥋᥎ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤠᤱᤜᤡᤶᤔᤥᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤛᤥᤗᤥᤔᤏᤖᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠᤜᤠ᤹ᤖᤧ ᤁᤧᤖᤧᤰ ᤔᤧᤏᤡᤖᤢᤛᤡᤸᤗᤧ ᤁᤧᤖᤧᤰ ᥉᥏᥈ ᤔᤧᤕᤥᤖᤧ॥

᥋᥏-᥌᥆ ᤋᤣᤗ-ᤔᤣᤗᤜ. ᤋᤣᤗ-ᤜᤷᤛᤠ. ᤁᤣᤖᤢᤒ. ᤀᤠᤍᤥᤏ ᤏᤢ ᤀᤡᤶᤔᤣᤖ ᤕᤧᤰᤕᤰᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠᤜᤠ᤹ ᤍᤗᤠᤕᤠᤜ. ᤋᤥᤒᤡᤕᤠ ᤏᤢ ᤏᤁᤥᤍᤠ ᤛᤢᤘᤠᤱᤒᤠ ᤔᤏᤠᤜᤠ᤹ ᤁᤧᤖᤧᤰ ᥌᥋᥈ ᤔᤧᤘᤕᤧ ᤁᤖ ᤀᤠᤏᤡᤃᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤛᤡᤃᤧ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤋᤛᤡ ᤐᤷᤔᤠᤱᤃᤡ ᤋᤠ᤺ᤵᤔᤠ ᤔᤧᤴᤇᤢᤰᤋᤢᤴ॥

᥌᥇-᥌᥈ ᤁᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤜᤠ᤹ᤖᤧᤀᤠᤱ ᤀᤠᤒᤠᤅᤣ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤋᤛᤡ ᤐᤷᤔᤠᤱᤃᤡ ᤋᤥ᤺ᤶᤔᤠᤖᤧ ᤗᤠᤃᤡ ᤌᤣᤀᤠᤱ ᤛᤠᤵᤗᤠ ᤔᤢᤴᤍᤣ᤹ ᤂᤥᤔᤠ ᤔᤧᤴᤇᤢᤰᤋᤢᤴ- ᤜᤥᤒᤠᤕᤠᤜ. ᤜᤰᤁᤥᤛ ᤏᤢ ᤒᤷᤈᤡᤸᤗᤤ॥ (ᤒᤷᤈᤡᤸᤗᤤ ᤔᤡᤱ ᤁᤧᤘᤠ᤺ᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤒᤠ ᤐᤠᤎᤧᤒᤠᤜᤠ᤹ᤖᤧ ᤃᤡᤗᤠᤍ ᤁᤧᤕᤢᤱᤒᤠ ᤒᤷᤈᤡᤸᤗᤤᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤎᤡᤰ ᤋᤧᤴᤎᤠᤶᤃᤧᤴ ᤔᤧ᤺ᤰᤂᤡᤶ ᤔᤧᤗᤰᤋᤢᤀᤠᤱ ᤁᤢᤴᤏᤢ᤺ᤵᤐᤠᤸᤗᤧ ᤁᤢᤔᤡᤱᤅᤥ ᤀᤠᤒᤠᤅᤣ ᤜᤡᤶᤛᤕᤱᤅᤡᤸᤗᤧ ᤁᤢᤔᤡᤱ ᤕᤢᤰᤂᤢᤀᤠᤱ ᤘᤕᤧ॥) ᤀᤠᤒᤠᤅᤣ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤴ ᤌᤣᤀᤠᤱ ᤋᤛᤡ ᤐᤷᤔᤠᤱᤃᤡ ᤐᤡᤔᤠ ᤔᤧᤴᤇᤢᤰᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤛᤡ ᤑᤠ᤹ᤀᤠᤱ ᤔᤧᤴᤍᤠ᤺ᤰᤋᤢᤛᤡᤴ॥

᥌᥉ ᤀᤢᤖᤡᤶ ᤏᤢ ᤋᤢᤶᤔᤡᤶᤔᤧᤴ ᤕᤠᤱᤔᤠ ᤁᤧᤛᤢᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤎᤡᤰ ᤔᤧᤴᤍᤠᤀᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤁᤢᤈᤠ᤺ᤴ ᤆᤠᤔᤠ ᤔᤧᤴᤇᤢᤰᤋᤢᤴ ᤑᤠ᤹ᤀᤠᤱ ᤕᤜᤢᤍᤡ ᤋᤢᤶ ᤛᤢᤜᤠᤱᤕᤢᤰᤐᤠᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡᤖᤥ॥

᥌᥊-᥌᥍ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠᤜᤠ᤹ ᤔᤧᤏᤡᤖᤢᤛᤡᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᥊᥈.᥉᥌᥆ ᤔᤧᤘᤕᤧ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤧᤘᤠᤖᤥᤒᤠ ᤏᤢ ᤛᤧᤘᤠᤖᤥᤔᤠᤜᤠ᤹ ᥍.᥉᥉᥍ ᤔᤧᤘᤕᤧ

ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤛᤠᤶᤃᤧᤗᤥᤔᤠᤜᤠ᤹ ᥈᥆᥆ ᤔᤧᤘᤕᤧ

ᤀᤴ ᥍᥉᥌

ᤀᤴᤕᤥᤰ ᥈᥊᥋

ᤀᤢᤔᤣ ᥊᥉᥋

ᤀᤍᤱ ᥌.᥍᥈᥆ ᤔᤧᤘᤕᤧᤖᤥ॥

᥌᥎ ᤂᤧᤒᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠᤜᤠ᤹ ᤕᤖᤢᤛᤗᤧ᤺ᤶᤔᤥᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤡᤶᤔᤥ ᤔᤧᤃᤧᤖᤧ ᤔᤧᤍᤩᤧ. ᤜᤧᤰᤁᤣ᤺ᤸᤗᤧ ᤕᤖᤡᤰ ᤜᤡᤶᤛᤕᤱᤒᤠ ᤋᤢᤶᤓᤠᤰᤐᤠᤜᤠ᤹ᤖᤧ ᤋᤃᤡᤒᤠ ᤋᤧᤴᤏᤥᤀᤣ ᤕᤠᤶᤔᤥ ᤔᤠᤱᤜᤡᤶ ᤆᤥᤰ ᤑᤠ᤹ᤔᤠᤛᤡᤖᤧ ᤗᤠᤃᤡ ᤂᤢᤏᤡ᤹ ᤏᤡᤱᤘᤠ᤹ᤗᤠᤶ ᤜᤢᤰᤘᤠᤕᤠᤱ ᤔᤧᤍᤥ᤺ᤴᤍᤢ॥

᥌᥏ ᤂᤧᤴ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤰᤛᤢᤰ ᤔᤧᤒᤡᤖᤢᤛᤡ ᤜᤧᤰᤁᤩᤠᤱ ᤁᤧᤖᤧᤰᤗᤧ ᥋᥆᥆ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ. ᥈.᥎᥆᥆ ᤁᤡᤗᤥᤃᤪᤠᤔ ᤕᤢᤵᤐᤠ ᤏᤢ ᤁᤡᤵᤌᤡᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤋᤣ᤺ᤵᤑᤢᤱᤜᤠ᤹ ᤔᤧᤓᤢᤰᤂᤢ॥

᥍᥆ ᤏᤡᤱᤘᤠ᤹ᤑᤢᤛᤠᤶᤒᤠ. ᤗᤧᤒᤡ ᤜᤧᤰᤁᤩᤠᤱ ᤁᤢᤓᤠ ᤔᤏᤠᤜᤠ᤹ ᤕᤖᤢᤛᤗᤧᤔ ᤏᤢ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤋᤧᤴᤜᤠ᤹ᤀᤥ ᤔᤧᤕᤢᤱᤛᤡᤱ॥ ᤛᤠᤶᤃᤧᤗᤥᤒᤠᤜᤠ᤹. ᤀᤡᤰᤁᤧᤃᤥᤒᤠᤜᤠ᤹ ᤏᤢ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤠᤶᤓᤠ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤕᤧᤰᤕᤰᤁᤥ ᤔᤧᤕᤢᤱᤛᤡᤱ ᤜᤧᤰᤁᤩᤠᤱ ᤘᤣ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤔᤧᤕᤢᤅᤧᤒᤠ ᤕᤧᤰᤕᤰᤜᤠ᤹ᤀᤥ ᤕᤢᤱᤔᤠ ᤔᤧᤜᤣ᤺ᤰᤋᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤠᤶᤔᤥ ᤔᤠᤱᤛᤧᤘᤠ ᤔᤧᤵᤔᤠ ᤔᤧᤜᤣ᤺ᤰᤋᤢ

᥉

ᤏᤢᤛᤡ ᤗᤠ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤔᤧᤕᤢᤅᤧ ᤔᤧᤃᤖᤧ॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤖᤢᤛᤗᤧ᤺ᤶᤔᤥ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤈᤢᤵᤛᤧ॥

᥈ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤥᤛᤠ᤺ᤸᤗᤧ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤧᤵᤔᤥ ᤂᤢᤴᤇᤡ᤹ ᤗᤧᤳᤋᤡᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤕᤥᤛᤠᤍᤠᤁᤧᤸᤗᤧ ᤁᤢᤛ᤻ᤛᤠ ᤕᤣᤛᤢᤀᤠ᤺ᤴ. ᤂᤢᤏᤧ᤹ ᤁᤢᤴᤍᤣ᤺ᤱ ᤁᤢᤴᤈᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤖᤢᤒᤠᤒᤣᤗ ᤏᤢ ᤂᤢᤏᤧ᤹ ᤁᤢᤃᤠ᤹ᤀᤡᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤔᤧᤈᤥᤃᤢ॥

᥉ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤏᤠᤜᤠ᤹ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤏᤢ ᤔᤧᤃᤡᤛᤧᤛᤠᤱ ᤂᤧᤱᤜᤠ᤹ᤖᤧ ᤋᤃᤡᤒᤠ ᤋᤧᤴᤏᤥᤀᤣ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤔᤧᤈᤥᤃᤢ॥ ᤂᤧᤴ ᤀᤣᤃᤠᤱ ᤕᤠᤶᤔᤥ ᤂᤧᤱᤜᤠ᤹ᤖᤧ ᤌᤡᤰᤕᤠ᤺ᤴᤎᤰ ᤂᤧᤵᤔᤥ ᤋᤠᤏᤠᤶ ᤏᤢ ᤕᤢ᤺ᤴᤇᤡᤰᤐᤠ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤔᤧᤜᤣ᤺ᤰᤋᤢ॥

᥊ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤛᤠᤶᤕᤥᤌᤡᤶᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤕᤠᤰᤛᤠ ᤕᤠ᤺ᤰᤔᤠ ᤛᤠ᤺ᤱᤃᤠᤜᤡᤶ ᤋᤱᤏᤠᤶ ᤔᤧᤍᤥᤛᤢ॥ ᤌᤡᤰᤕᤠ᤺ᤴᤎᤰ ᤂᤧᤴ ᤕᤧᤴᤏᤥ ᤋᤥ᤺ᤶᤔᤠ ᤁᤧᤒᤥ᤺ड᤻ᤒᤠ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤔᤧᤍᤥ᤺ᤴᤍᤢ॥

᥋ ᤂᤧᤴᤏᤢ᤺ᤸᤗᤧ ᤘᤣ᤹ ᤌᤡᤰᤕᤠ᤺ᤴᤎᤰ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ. ᤗᤠᤍᤢᤵᤐᤠ ᤕᤧᤴᤏᤥ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤛᤣᤛᤣ ᤋᤱᤏᤠᤶᤜᤠ᤹ᤀᤥᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥ ᤂᤧᤴᤏᤢ ᤛᤥᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤠᤒᤠᤅᤣ ᤂᤢᤴᤇᤡ᤹ ᤏᤡᤱᤘᤠ᤺ᤸᤗᤧ ᤜᤢᤰᤘᤠ ᤕᤠᤱᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤍᤥ᤺ᤴᤍᤢ॥

᥌ ᤔᤏᤠᤜᤠ᤹ᤖᤧ ᤂᤧᤴ ᤕᤧᤶᤔᤥ ᤌᤠᤖᤡᤰ ᤔᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤔᤧᤴᤜᤣ᤺ᤰᤁᤣ ᤘᤕᤧᤛᤠᤱ ᤂᤧᤱᤜᤠ᤹ᤖᤧ ᤏᤢᤛᤡ ᤗᤠᤀᤥᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤀᤥ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠ ᤔᤧᤜᤣ᤺ᤰᤋᤢᤖᤥ॥

ᤔᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤕᤠᤶᤔᤥ ᤔᤧᤜᤣ᤺ᤰᤋᤢ᤹

᥍ ᤗᤢᤱ ᤏᤢ ᤛᤡᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤠᤶᤕᤠᤰ ᤐᤡᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ᤖᤧ ᤕᤠᤱ ᤔᤧᤒᤡᤖᤢᤛᤡ ᤜᤧᤰᤁᤩᤠᤱ ᤗᤧᤒᤏᤠᤏᤗᤠᤶ ᤔᤧᤕᤢᤖᤢᤒᤠ ᤛᤠᤶᤔᤠᤱᤛᤡᤱᤜᤠ᤹ᤖᤧ ᤁᤢᤗᤧᤰᤘᤠᤀᤥ ᤋᤢᤖᤥᤛ ᤏᤢ ᤛᤡᤍᤥᤏᤀᤥ ᤜᤠᤱᤔᤠ ᤁᤧᤒᤥ᤺ᤱᤒᤠ ᤁᤢᤈᤠ ᤏᤢ ᤆᤤᤋᤢᤏ ᤏᤡ᤺ᤱᤃᤣ᤹ᤀᤠᤱ ᤔᤧᤒᤡᤖᤢᤛᤡ॥ ᤛᤠᤶᤔᤠᤱᤛᤡᤱᤜᤠ᤹ ᤘᤖ᤺ᤱᤅᤥᤗᤠᤶ ᤕᤥᤵᤐᤠ ᤌᤠᤖᤡᤰ ᤔᤧᤍᤠᤖᤢ॥ ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱ ᤁᤥᤖᤣᤛᤧᤸᤗᤧ ᤆᤥ᤺ᤰᤔᤠ ᤑᤠ᤺ᤰᤋᤢᤛᤡᤀᤠᤱ ᤘᤕᤧ॥

᥎ ᤔᤠᤱᤜᤡᤶ ᤔᤧᤈᤥᤃᤢᤒᤠᤍᤧᤴ ᤕᤖᤢᤛᤗᤧ᤺ᤶᤔᤥ ᤂᤧᤱᤜᤠ᤹ ᤔᤧᤃᤧᤖᤧ ᤔᤧᤍᤩᤧᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤂᤧᤱᤜᤠ᤹ᤖᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ॥ ᤕᤖᤢᤒᤠᤒᤣᤗ. ᤕᤣᤛᤢᤀᤠ ᤏᤢ ᤂᤧᤱᤜᤠ᤹ᤖᤧ ᤁᤧᤖᤧᤰ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤒᤠ ᤋᤣ᤺ᤱᤈᤢᤶᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤗᤧᤒᤡᤜᤠ᤹ ᤏᤢ ᤛᤧᤰᤂᤠ᤺ᤸᤗᤧ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤕᤖᤢᤛᤗᤧ᤺ᤶᤔᤥ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤧᤴ ᤕᤠ᤺ᤶᤒᤰᤁᤥ ᤔᤧᤓᤴᤇᤡᤱ॥ ᤏᤡᤒᤥᤱ ᤋᤱᤒᤣ ᤀᤡᤃᤪ ᤂᤧᤴᤏᤢ᤺ᤸᤗᤧ ᤕᤖᤡᤰ ᤋᤱᤒᤣ ᤁᤧᤃᤧᤵᤐᤠ ᤁᤧᤖᤧᤰ ᤗᤧᤒᤡᤜᤠ᤹ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤗᤰᤐᤧᤴᤛᤠᤒᤠ ᤐᤥᤱᤔᤠᤖᤧ ᤗᤠᤃᤡ ᤔᤢᤖᤠ ᤔᤧᤔᤧᤳᤋᤢᤛᤡ॥

᥏ ᤗᤧᤒᤡ ᤕᤣᤛᤢᤀᤠ᤺ᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹. ᤁᤢᤃᤠ᤹ᤀᤡᤜᤠ᤹. ᤁᤠᤍᤔᤡᤀᤣᤗ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ (ᤜᤥᤍᤒᤡᤕᤠ᤺ᤸᤗᤧ ᤁᤢᤜᤡᤶᤛᤕᤱ) ᤜᤧᤰᤁᤩᤠᤱ ᤜᤣᤏᤠᤍᤠᤍᤖᤧ ᤁᤢᤛ᤻ᤛᤠᤜᤠ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤏᤢ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤀᤥᤔᤧᤵᤔᤠ ᤔᤧᤓᤠ᤹ᤖᤢᤛᤡ- ᤂᤧᤱᤜᤠ᤹ ᤁᤧᤖᤧᤰ ᤗᤧᤒᤡ ᤔᤧᤘᤕᤧ॥

᥇᥆ ᤔᤏᤠᤜᤠ᤹ᤖᤧ ᤔᤠᤱᤜᤡᤶᤔᤡᤶᤗᤧ ᤁᤢᤒᤢᤱ ᤕᤢᤱᤔᤠ ᤔᤧᤜᤣ᤺ᤰᤋᤢᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤆᤠᤱ ᤔᤧᤈᤠᤰᤛᤡᤱ ᤜᤧᤰᤁᤩᤠᤱ ᤜᤢᤰᤁᤥ ᤌᤢᤳᤋᤢᤖᤡ᤺ᤵᤐᤠ ᤔᤧᤕᤠᤱᤛᤡᤱᤅᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤋᤧᤴᤏᤥ ᤔᤧᤕᤧᤶᤛᤡᤱ॥ ᤀᤠᤛᤠᤵ ᤛᤕᤱᤒᤠ ᤗᤧᤒᤡᤜᤠ᤹ ᤂᤡᤳᤇᤡᤱ ᤂᤡᤳᤇᤡᤱ ᤁᤧᤗ᤹ᤒᤠ ᤋᤠᤜᤡᤵᤐᤡᤴ ᤔᤧᤕᤠᤱᤛᤡᤱᤅᤠᤱ ᤔᤧᤕᤧᤶᤛᤡᤱ॥ ᤍᤠᤀᤢᤍ ᤜᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤌᤡᤶ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

᥇᥇ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤏᤥᤃᤧᤴ ᤔᤧᤒᤡᤖᤢ ᤜᤧᤰᤁᤩᤠᤱ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖ ᤀᤰᤂᤣᤗ᤹ᤖᤡᤰ ᤏᤡᤗᤧᤱ ᤛᤠᤶᤔᤧᤗᤥᤖᤧᤖᤥ-

“ᤕᤜᤘᤣ ᤍᤠᤱᤒᤠᤴ ᤁᤧᤏᤢ᤹ᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤂᤢᤏᤧ᤹ ᤛᤍᤠᤍᤡᤱ ᤗᤢᤱᤔᤠ᤹ ᤋᤢᤰᤋᤢᤖᤥ॥”

ᤁᤧᤖᤧᤰ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤏᤠᤖᤠ ᤔᤧᤓᤥᤛᤢ ᤌᤣᤀᤠᤱᤓᤧᤸᤗᤧ ᤔᤠᤱᤜᤡᤶᤔᤡᤸᤗᤧ ᤁᤢᤒᤢᤱ ᤕᤢᤱᤔᤠ ᤕᤠ᤺ᤶᤒᤰᤁᤡᤴ ᤔᤧᤜᤣ᤺ᤰᤋᤢᤀᤠᤱ ᤘᤕᤧ॥

᥇᥈ ᤕᤖᤡᤰ ᤁᤠᤵᤐᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ. ᤗᤧᤒᤡ ᤏᤢ ᤘᤣ᤹ ᤜᤡᤶᤛᤕᤱᤒᤠ ᤋᤢᤶᤓᤠᤰᤐᤠᤜᤠ᤹ᤖᤧ ᤋᤃᤡᤒᤠ ᤔᤠᤱᤜᤡᤶᤔᤡᤴ ᤔᤧᤏᤡᤛᤢᤀᤠᤱ ᤘᤕᤧ॥ ᤁᤴ ᤔᤠᤱᤜᤡᤶᤔᤡᤸᤗᤧ ᤁᤢᤒᤢᤱ ᤕᤢᤱᤛᤡᤱᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤜᤠ᤺ᤵᤔᤠ ᤔᤧᤜᤣ᤺ᤰᤋᤧ॥ ᤁᤖ ᤂᤧᤵᤔᤥ ᤁᤧᤘᤠ᤹ᤒᤠ ᤘᤣ᤹ ᤔᤏᤠᤜᤠ᤹ᤃ ᤂᤢᤴᤇᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤐᤛ᤺ᤳ ᤔᤧᤛ᤺ᤳᤋᤧ॥

᥇᥉ ᤔᤏᤠᤜᤠ᤹ ᤔᤧᤛ᤺ᤳᤋᤧᤀᤠᤱ ᤔᤧᤀ᤺ᤰᤋᤧᤒᤠ ᤏᤢ ᤔᤧᤜᤠᤒᤧᤒᤠ ᤀᤡᤰᤗᤠᤜᤠ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤣ᤹ᤀᤣ ᤂᤧᤶᤔᤠ ᤔᤧᤴᤇᤢᤰᤋᤢᤴ ᤌᤣᤀᤠᤱᤓᤧᤸᤗᤧ ᤂᤧᤴ ᤀᤡᤰᤗᤠ᤺ᤸᤗᤧ ᤗᤥ᤺ᤰᤂᤢᤀᤠᤱ ᤔᤠ᤺ᤱᤄᤠ ᤔᤠ᤺ᤱᤄᤠ ᤌᤠᤖᤡᤰᤁᤠᤱ ᤂᤧᤶᤍᤧᤳᤋᤧᤖᤥ॥

ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤔᤧᤀᤳᤋᤢ

᥊

ᤕᤜᤢᤍᤠ ᤏᤢ ᤒᤣᤏᤩᤠᤔᤡᤏᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ ᤒᤣᤒᤡᤗᤥᤏ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤀᤠᤱ ᤘᤠ᤹ ᤁᤧᤗ᤹ᤒᤠ ᤔᤧᤄᤧᤵᤛᤢ॥

᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤕᤖᤢᤒᤠᤒᤣᤗᤧᤴ ᤏᤢ ᤜᤡᤶᤛᤕᤱᤜᤠ᤹ᤀᤥᤒᤠ ᤋᤢᤶᤓᤠᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤔᤧᤒᤣ ᤜᤧᤰᤁᤩᤠᤱ ᤀᤰᤂᤣ ᤔᤧᤔᤧᤳᤋᤢᤛᤡ. “ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤋᤣ᤺ᤱ ᤔᤧᤵᤔᤠᤏᤡᤱ ᤀᤠᤏᤡᤃᤧ ᤀᤠᤓᤠ᤺ᤰᤋᤧ᤹॥ ᤂᤡᤏᤡ᤹ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤀᤠᤏᤡᤃᤧᤀᤠᤱ ᤛᤧᤘᤠ ᤔᤧᤳᤋᤢᤶᤒᤧ॥ ᤀᤛ᤻ᤛᤢᤖᤒᤠ ᤐᤕᤶ ᤜᤠᤱ ᤀᤣᤛᤖᤜᤍᤥᤏᤧᤸᤗᤧ ᤀᤠᤏᤡᤃᤧ ᤁ᤹ᤕᤥ ᤘᤠ᤹ᤔᤠ ᤕᤠᤵᤔᤡ ᤐᤠᤱᤄᤧᤒᤠ ᤕᤧᤶᤔᤠᤱᤎᤥᤀᤣ ᤀᤠᤏᤡᤃᤧ ᤂᤢᤏᤧ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤶᤒᤧᤖ ᤘᤕᤡᤃᤧ॥”

᥉ ᤕᤖᤢᤒᤠᤒᤣᤗ. ᤕᤣᤛᤢᤀᤠ ᤏᤢ ᤜᤡᤶᤛᤕᤱᤜᤠ᤹ᤀᤥᤒᤠ ᤋᤢᤶᤓᤠᤰᤐᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤂᤡᤏᤡ᤹ ᤑᤠ᤹ᤔᤠ ᤆᤠᤜᤠ ᤔᤧᤈᤥᤃᤡᤃᤧᤴ॥ ᤂᤧᤴ ᤀᤠᤏᤡᤃᤧ ᤀᤠᤒᤠᤅᤣ ᤆᤥᤃᤢᤶᤒᤧ॥ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱ ᤁᤥᤖᤣᤛᤧᤸᤗᤧ ᤔᤢᤖᤠ ᤔᤧᤳᤋᤡᤃᤧᤒᤠ ᤜᤧᤰᤁᤣ ᤀᤠᤏᤡᤃᤧ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤶᤒᤧ॥”

᥊ ᤜᤠᤒᤠ ᤂᤧᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤖ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤕᤜᤢᤍᤡᤜᤠ᤹ ᤂᤢᤴᤇᤡ᤹ ᤛᤰᤔᤠ ᤐᤢ᤹ᤖ ᤕᤠ᤺ᤶᤔᤠᤛᤡ. ᤕᤱᤔᤠ ᤛᤧᤵᤔᤠᤛᤡ ᤏᤢ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤆᤥᤰ ᤔᤧᤶᤓᤠ᤺ᤰᤔᤠᤛᤡ ᤋᤶᤛᤡᤴ ᤔᤧᤈᤥᤃᤢ॥

᥋ ᤂᤧᤱᤜᤠ᤹ᤖᤧ ᤑᤠᤖᤛ ᤗᤠᤈᤣ᤹ᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤑᤠ᤹ᤀᤠᤱ ᤛᤫᤠ᤺ᤳᤋᤠᤱ ᤛᤢᤖᤢᤳᤕᤠᤱ ᤔᤧᤒᤡᤖᤢᤛᤡ॥ ᤁᤥᤖᤣᤛᤧᤸᤗᤧ ᤁᤢᤜᤠᤱᤕᤢᤰ ᤆᤥ᤺ᤰᤆᤥ᤺ᤰ ᤏᤢ ᤍᤠᤖᤠ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰ ᤕᤧᤶ ᤌᤠᤖᤡᤰ ᤂᤧᤱᤜᤠ᤹ᤖᤧ ᤜᤧᤰᤁᤣ ᤔᤧᤈᤥᤃᤢᤖ ᤔᤧᤘᤕᤧᤖᤥ॥

ᤕᤖᤢᤛᤗᤧᤔ ᤕᤧᤰᤕᤰ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤔᤧᤀᤳᤋᤢ

᥌ ᤀᤜᤠᤛᤢᤖᤛ ᤐᤕᤶ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰᤁᤡᤸᤗᤧ ᤁᤢᤜᤣ᤺ᤰᤛᤡᤱᤔᤥ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤗᤳᤇᤠ ᤀᤠᤵᤋᤡᤰ ᤛᤰ ᤌᤡᤰ ᤔᤧᤛᤠᤵᤋᤢᤀᤠᤱ ᤔᤧᤍᤠᤖᤢ॥

᥍ ᤕᤠᤶᤔᤥ ᤀᤷᤋᤠᤛᤠᤛ᤻ᤋ. ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰ ᤆᤥ᤺ᤰᤔᤠ ᤕᤧᤶᤔᤥ ᤘᤡᤛ᤻ᤗᤠᤔ. ᤔᤡᤋᤪᤣᤋᤠ. ᤋᤠᤒᤣᤗ ᤏᤢ ᤂᤧᤸᤗᤧ ᤁᤢᤴᤈᤢᤶᤜᤠ᤹ᤖᤧ ᤐᤕᤶ ᤜᤠᤱᤅᤡᤴ ᤗᤳᤇᤠ ᤛᤰᤀᤡᤱᤄᤱ ᤔᤧᤜᤠᤰᤋᤢ॥ ᤂᤧᤴ ᤛᤰᤀᤡᤱᤄᤱᤅᤡᤴ ᤀᤖᤠᤔᤡ ᤐᤠ᤺ᤴᤍᤠᤱᤅᤥ ᤔᤧᤛᤠᤵᤋᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤔᤧᤏᤡᤖᤢᤸᤗᤧ ᤐᤠ᤺ᤴᤗᤧᤱᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

᥎ ᤋᤢᤶ ᤜᤠᤱᤕᤢᤰᤐᤠ ᤖᤣᤜᤢᤔ ᤏᤢ ᤋᤧ᤺ᤱᤃᤵᤐᤥᤒᤠ ᤛᤢᤜᤠᤱᤔᤡᤒᤠ ᤛᤡᤶᤛᤤᤖᤧ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤋᤱᤒᤠ ᤛᤰᤀᤡᤱᤄᤱ ᤀᤷᤋᤠᤛᤠᤛ᤻ᤋᤧᤴ ᤜᤠᤰᤋᤧᤇᤢ-

᥏ “ᤋᤢᤶ ᤜᤠᤱᤕᤢᤰᤐᤠ ᤖᤣᤜᤢᤔ. ᤋᤧ᤺ᤱᤃᤵᤐᤥᤒᤠ ᤛᤢᤜᤠᤱᤔᤡᤒᤠ ᤛᤡᤶᤛᤤ. ᤂᤧᤱᤜᤠ᤹ᤏᤢ ᤛᤥᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹. ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤘᤣ᤹ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹. ᤂᤧᤱᤜᤠ᤹ᤃ ᤀᤣᤖᤣᤁ. ᤒᤣᤒᤡᤗᤥᤏ ᤏᤢ ᤛᤢᤛᤏᤒᤠ ᤀᤣᤗᤠᤔᤡ ᤔᤏᤠᤜᤠ᤹ ᤁᤧᤍᤠᤒᤠᤛᤡᤖᤥ.

᥇᥆ ᤂᤧᤴᤏᤢ ᤛᤥᤛᤥᤖᤡᤰ ᤘᤣ᤹ ᤛᤢᤘᤠᤱᤒᤠ ᤔᤏᤠᤜᤠ᤹. ᤂᤧᤴ ᤔᤢᤰᤁᤧᤃᤢᤒᤠ ᤀᤛᤢᤖᤘᤏᤡᤐᤗᤖᤧ ᤂᤧᤱᤜᤠ᤹ ᤂᤢᤴᤇᤡ᤹ ᤜᤡᤶᤔᤥᤗᤠᤶ ᤂᤧᤳᤋᤢᤛᤡᤀᤠᤱ ᤛᤠᤔᤖᤡᤕᤠ ᤕᤧᤰᤕᤰ ᤏᤢ ᤏᤠᤶᤎᤠ ᤐᤡᤛᤠᤱᤒᤠ ᤕᤢᤑᤪᤣᤋᤡᤛ ᤋᤧ᤺ᤱᤃᤵᤐᤥᤒᤠ ᤘᤣ᤹ ᤋᤧᤴᤜᤠ᤹ᤀᤥ ᤕᤢᤰᤂᤢᤛᤡᤀᤠᤱ ᤘᤕᤧ॥”

᥇᥇ ᤛᤰᤀᤡᤱᤄᤱᤅᤥ ᤁᤴ ᤐᤠ᤺ᤴᤏᤡᤴ ᤔᤧᤛᤠᤵᤋᤢᤀᤠᤱ ᤐᤳᤇᤧ-

“ᤏᤠᤶᤎᤠ ᤐᤡᤛᤠᤱ ᤕᤢᤑᤪᤣᤋᤡᤛᤒᤠ ᤔᤏᤠᤜᤠ᤹. ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ᤗᤠᤶ ᤐᤕᤶ ᤜᤠᤱ ᤀᤷᤋᤠᤛᤠᤛ᤻ᤋᤧ ᤛᤧᤘᤠᤖᤥ-

᥇᥈ “ᤀᤠᤏᤡᤃᤧ ᤐᤕᤶ ᤜᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤖ ᤁᤧᤗ᤹ᤒᤠ ᤀᤠᤏᤡᤃᤧ ᤀᤡ᤺ᤳᤋᤢᤶᤒᤧ. ᤀᤠᤍᤠᤱᤒᤠᤖᤧ ᤁᤧᤜᤠᤱᤈᤢᤶᤔᤥᤒᤠ ᤘᤣ᤹ ᤋᤧ᤺ᤱᤃᤵᤜᤠ᤹ᤀᤥᤗᤠᤶ ᤁᤧᤍᤠᤒᤠ ᤕᤜᤢᤍᤡᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤱ᤹ ᤜᤧᤰᤁᤩᤠᤱ ᤂᤧᤴ ᤋᤠᤰᤁᤧᤓᤧᤒᤠ ᤏᤢ ᤐᤡᤑᤩᤢᤱᤒᤠ ᤕᤧᤰᤕᤰᤁᤡᤴ ᤕᤠᤶᤔᤥ ᤔᤧᤈᤥᤃᤢᤖ ᤔᤧᤕᤠᤰ॥ ᤂᤧᤱᤜᤠ᤹ᤖᤧ ᤗᤢᤱᤎᤠᤰᤁᤡᤴ ᤛᤧᤵᤔᤠ ᤔᤧᤜᤣ᤺ᤰᤋᤢᤀᤠᤱ ᤛᤢ᤺ᤵᤔᤠ ᤔᤧᤈᤥᤃᤢ᤹॥

᥇᥉ ᤀᤠᤍᤠᤱᤒᤠ ᤜᤠᤱᤅᤣ. ᤁᤴ ᤕᤧᤰᤕᤰᤁᤡᤴ ᤕᤠᤶᤔᤥ ᤆᤢᤰᤁᤠᤱ ᤁ᤹ᤕᤥᤒᤠ ᤗᤢᤱᤎᤠᤰᤜᤠ᤹ ᤆᤥ᤺ᤰᤔᤠ ᤔᤧᤛᤢᤖᤢᤏᤣᤓᤃᤪ ᤁᤴ ᤔᤏᤠᤜᤠ᤹ᤖᤧ ᤀᤣ᤺ᤱᤕᤠᤱ ᤜᤢᤱᤔᤠ ᤔᤧᤗᤧᤖᤢ᤹ ᤜᤧᤰᤁᤩᤠᤱ ᤐᤕᤶ ᤜᤠᤱᤅᤡᤸᤗᤧ ᤁᤧᤕᤠᤱ ᤕᤠᤱᤔᤥ ᤕᤠᤱᤛᤠᤜᤠ᤹ ᤛᤢ᤺ᤸᤗᤡᤰ ᤐᤥᤱ᤹॥

᥇᥊ ᤂᤧᤒᤩᤠᤱ ᤀᤠᤏᤡᤃᤧ ᤐᤕᤶ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤁᤧᤘᤠ᤹ᤒᤠ ᤐᤥ᤺ᤰᤂᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤀᤰᤂᤣ ᤐᤥ᤺ᤱᤒᤠ ᤀᤠᤏᤡᤃᤧ ᤀᤥᤔᤧᤵᤔᤠ ᤔᤧᤛᤢᤰᤋᤢᤶᤒᤧᤴ ᤜᤧᤰᤁᤩᤠᤱ ᤜᤠᤱᤅᤡᤴ ᤀᤠᤏᤡᤃᤧ ᤁᤴ ᤛᤢᤈᤠ ᤐᤡᤀᤠᤛᤡᤃᤧ

᥇᥋ ᤀᤠᤍᤠᤱᤒᤠᤖᤧ ᤁᤧᤶᤒᤠ ᤁᤧᤴᤎᤧᤒᤠᤛᤡᤖᤧ ᤔᤧᤛᤠᤵᤋᤢ ᤔᤧᤏᤧᤛ᤻ᤛᤢᤒᤠ ᤜᤠᤱᤈᤢᤶᤔᤥᤒᤠ ᤛᤠᤵᤗᤠᤔᤢᤴᤍᤣᤜᤠ᤹ᤀᤥ ᤁᤥ᤺ᤵᤔᤠ ᤐᤠᤱᤄᤧᤛᤧ᤹॥ ᤁᤴ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤀᤠᤓᤧᤸᤗᤧᤛᤠᤱ ᤐᤡᤑᤩᤢᤱ ᤁᤧᤈᤥ᤺ᤰᤐᤠ ᤕᤧᤰᤕᤰ ᤏᤢ ᤀᤢᤴᤇᤣ᤺ᤴᤒᤠ ᤕᤧᤶᤔᤠᤱᤎᤥᤀᤣ ᤜᤠᤱ ᤏᤢ ᤋᤧ᤺ᤱᤃᤵᤐᤥᤒᤠ ᤕᤢᤰᤛᤠᤒᤠᤜᤠ᤹ ᤕᤧᤳᤋᤢᤰᤂᤣ ᤁᤧᤈᤠ᤺ᤵᤐᤠ ᤘᤕᤧᤒᤠ ᤐᤠ᤺ᤴᤏᤡᤴ ᤀᤠᤍᤠᤱᤒᤠᤖᤧ ᤏᤡᤱᤘᤠ᤹ ᤁᤧᤄᤥᤛᤢ᤹॥ ᤁᤴ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤕᤢᤰᤁᤥ ᤁᤵᤔᤠᤛᤡ ᤀᤠᤓᤧᤸᤗᤧᤛᤠᤱ ᤁᤧᤛᤠᤰᤐᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤔᤧᤈᤥᤃᤢᤀᤠᤱ ᤘᤕᤧ॥

᥇᥌ ᤁᤴ ᤕᤧᤰᤕᤰᤁᤡᤴ ᤕᤠᤶᤔᤥ ᤔᤧᤈᤥᤃᤢ ᤔᤧᤛᤢᤖᤢ ᤜᤧᤰᤁᤩᤠᤱ ᤁ᤹ᤕᤥᤒᤠ ᤗᤢᤱᤎᤠᤰᤜᤠ᤹ ᤔᤧᤛᤧᤳᤋᤢ ᤔᤧᤛᤢᤖᤢᤏᤣᤓᤃᤪ ᤀᤠᤍᤠᤱᤒᤠᤖᤧ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤥ ᤕᤢᤰ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤏᤡᤱᤘᤠ᤹ ᤁᤧᤄᤥᤛᤢᤖ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡᤱᤘᤠ᤹ ᤆᤥᤃᤢᤶᤒᤧ॥”

᥇᥍ ᤜᤠᤱᤅᤡᤸᤗᤧ ᤀᤰᤋᤱᤒᤠ ᤏᤥᤃᤵ ᤜᤠᤰᤋᤢᤛᤡ-

“ᤋᤢᤶ ᤜᤠᤱᤕᤢᤰᤐᤠ ᤖᤣᤜᤢᤔ. ᤋᤧ᤺ᤱᤃᤵᤐᤥᤒᤠ ᤛᤢᤜᤠᤱᤔᤡᤒᤠ ᤛᤡᤶᤛᤤ ᤜᤧᤰᤁᤩᤠᤱ ᤛᤠᤔᤖᤡᤕᤠ ᤏᤢ ᤕᤢᤑᤪᤣᤋᤡᤛ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤥ ᤁᤧᤕᤢᤱᤒᤠ ᤘᤣ᤹ ᤁᤧᤖᤧᤰ ᤑᤠ᤹ᤒᤠᤱ ᤋᤣ᤺ᤱᤈᤢᤶᤜᤠ᤹ ᤋᤢᤶᤍᤢᤶ ᤛᤧᤘᤠᤖᤥ-

᥇᥎ “ᤂᤡᤏᤡ᤹ ᤕᤠᤵᤔᤡ ᤁᤧᤜᤠᤰᤋᤡᤒᤠ ᤛᤰᤀᤡᤱᤄᤱᤅᤡᤴ ᤐᤠ᤺ᤴ ᤔᤧᤗᤧᤰᤂᤢᤀᤠᤱ ᤀᤠᤱᤃᤠ᤹ ᤂᤧᤵᤛᤢᤱᤗ ᤔᤧᤏᤡᤖᤢ ᤔᤧᤒᤡᤖᤠᤱ॥

᥇᥏ ᤗᤳᤇᤠ ᤛᤠ᤹ᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ ᤀᤢᤴᤇᤣ᤺ᤴᤒᤠ ᤕᤧᤶᤔᤠᤱᤎᤥᤀᤣ ᤕᤖᤢᤛᤗᤧ᤺ᤶᤔᤡᤸᤗᤧ ᤜᤠᤱ ᤕᤢᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤆᤥᤃᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤐᤡᤑᤩᤢᤱᤒᤠ ᤏᤢ ᤜᤕᤱᤁᤡᤸᤗᤡᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤎᤡᤶᤛᤢᤀᤠᤱ ᤘᤠ᤹॥

᥈᥆ ᤁᤧᤎᤢᤶᤒᤠ ᤜᤠᤱᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤁᤧᤖᤧᤰ ᤕᤢᤑᤪᤣᤋᤡᤛ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤥ ᤜᤠᤱᤕᤢᤰ ᤔᤧᤈᤥᤃᤢᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤜᤠᤱᤈᤢᤶᤒᤠ ᤀᤣ᤺ᤱᤕᤠᤱ ᤏᤢ ᤗᤠᤈᤣ᤹ᤒᤠ ᤀᤣ᤺ᤱᤕᤠᤱ ᤔᤧᤓᤥ᤺ᤰᤂᤢᤀᤠᤱ ᤂᤧᤱᤜᤠ᤹ ᤔᤧᤒᤡᤖᤢᤛᤡᤀᤠᤱ ᤘᤠ᤹॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤠᤶᤔᤥ ᤘᤣ᤹ ᤀᤡᤱᤈᤠ᤺ᤱ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤂᤧᤴ ᤔᤏᤠᤜᤠ᤹ᤖᤧ ᤕᤧᤰᤕᤰ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤔᤧᤴᤈᤥᤃᤢᤴᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤧᤶᤛᤡᤶᤔᤧ᤹॥

᥈᥈ ᤁᤴ ᤐᤠ᤺ᤴᤏᤥ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤧᤶᤔᤡᤴᤏᤧ᤹॥ ᤁᤴ ᤂᤡᤔᤥ ᤆᤥᤃᤧᤶᤍᤣᤛᤧᤶᤔᤧ᤹ ᤜᤧᤰᤁᤩᤠᤱ ᤜᤠᤱᤈᤢᤶᤔᤡᤸᤗᤧ ᤁᤢᤏᤢ᤹ᤔᤠ ᤁᤢᤍᤠᤔᤠᤖᤧ ᤗᤠᤃᤡ ᤌᤧᤔᤠᤀᤠᤱ ᤜᤠᤴᤋᤡ ᤔᤧᤒᤥ᤺ᤱᤏᤧᤸᤗ॥”

᥈᥉ ᤐᤕᤶ ᤜᤠᤱ ᤀᤷᤋᤠᤛᤠᤛ᤻ᤋᤖᤧ ᤂᤧᤴ ᤁᤢᤛᤰᤀᤡᤱᤄᤱᤅᤡᤴ ᤖᤣᤜᤢᤔ. ᤛᤡᤶᤛᤤ ᤏᤢ ᤂᤢᤴᤇᤡ᤹ ᤋᤣ᤺ᤱᤈᤢᤶᤜᤠ᤹ ᤔᤧᤏᤡᤖᤢᤀᤠᤱ ᤂᤧᤶᤔᤠ ᤔᤧᤒᤠᤱᤄᤢᤛᤡᤏᤢᤔᤧ᤺ᤴᤏᤣ ᤂᤧᤱᤜᤠ᤹ ᤐᤈᤠᤳ ᤔᤧᤈᤠᤳᤋᤧᤖ ᤕᤖᤢᤛᤗᤧ᤺ᤶᤔᤥ ᤔᤧᤒᤣ ᤜᤧᤰᤁᤩᤠᤱ ᤕᤠᤶᤔᤥ ᤕᤧᤰᤕᤰ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤕᤜᤢᤍᤡᤜᤠ᤹ ᤆᤥᤰ ᤔᤧᤶᤓᤠ᤺ᤰᤋᤢᤛᤡᤴᤗᤥ॥

ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤕᤠᤶᤔᤥ ᤔᤧᤜᤣ᤺ᤰᤋᤢ

᥈᥊ ᤁᤶᤓᤗ᤹ᤖᤡᤰ ᤕᤖᤢᤛᤗᤧ᤺ᤶᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤆᤰ ᤗ᤹ᤖᤧ॥ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱ ᤍᤠᤖᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤋᤱᤒᤣ ᤏᤧᤴᤇᤡ ᤌᤠᤖᤡᤰ ᤁᤧᤖᤧᤰ ᤐᤖᤡᤰᤗᤧ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤔᤧᤗᤧᤖᤢᤖᤥ॥

᥋

ᤂᤧᤴ ᤕᤧᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤ ᤏᤢ ᤀᤡᤍ᤻ᤍᤥᤖᤧ ᤁᤢᤛ᤻ᤛᤠ ᤈᤁᤖᤡᤕᤠ᤺ᤸᤗᤧ ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤕᤜᤢᤍᤡᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤵᤔᤠ ᤜᤣ᤺ᤰᤋᤧᤳᤇᤢᤛᤡ॥

᥈ ᤜᤧᤰᤁᤩᤠᤱ ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤖᤢᤒᤠᤒᤣᤗ ᤏᤢ ᤕᤥᤛᤠᤍᤠᤰᤁᤧᤸᤗᤧ ᤁᤢᤛ᤻ᤛᤠ ᤕᤣᤛᤢᤀᤠ᤺ᤸᤗᤧ ᤕᤖᤢᤛᤗᤧ᤺ᤶᤔᤥ ᤕᤠᤶᤔᤥ ᤔᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤜᤣ᤺ᤰᤋᤧᤛᤢ. ᤜᤧᤰᤁᤩᤠᤱ ᤂᤧᤴ ᤏᤧᤳᤇᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤠ᤹ᤖᤢᤛᤡ॥

᥉ ᤀᤠᤶᤓᤠ ᤂᤧᤴ ᤕᤧᤶᤔᤥᤀᤣ ᤕᤢᤑᤪᤣᤋᤡᤛ ᤏᤠᤶᤎᤠ ᤐᤡᤛᤠᤱᤒᤠ ᤋᤢᤶ ᤜᤠᤱᤕᤢᤰᤐᤠ ᤋᤳᤋᤏᤤ. ᤛᤳᤋᤖ-ᤒᤥᤈ᤻ᤏᤤ᤺ᤴ ᤏᤢ ᤂᤧᤸᤗᤧ ᤁᤢᤈᤢᤶ ᤁᤢᤍᤣ᤺ᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢᤛᤡ. “ᤜᤠ᤺ᤳᤗᤧ ᤂᤡᤏᤡ᤹ ᤁᤴ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤏᤢ ᤁ᤹ᤕᤥ ᤆᤠᤜᤠ ᤁᤧᤈᤥ᤺ᤰᤐᤠ ᤆᤡᤃᤰᤘᤠᤜᤠ᤹ ᤛᤢᤶᤔᤠ ᤁᤧᤒᤠᤱᤄᤡ᥅”

᥊ ᤔᤠᤱᤜᤡᤶ ᤆᤥ᤺ᤰᤔᤠ ᤁᤧᤓᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤏᤠ᤺ᤰᤋᤢᤛᤡ॥

᥋ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤀᤥᤔᤧᤳᤋᤢᤛᤡᤀᤠᤱ ᤘᤕᤧ ᤜᤧᤰᤁᤩᤠᤱ ᤑᤠᤖᤛᤒᤠ ᤜᤠᤱᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤍᤠᤖᤠ ᤜᤠᤱᤅᤡᤴ ᤐᤣᤗᤡᤛᤰ ᤔᤧᤛᤠᤵᤋᤢᤀᤠᤱ ᤔᤧᤜᤠᤅᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤥᤃᤵ ᤔᤧᤱᤄᤥᤀᤣ ᤌᤠᤖᤡᤰ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤌᤣ᤺ᤰᤔᤠ ᤔᤧᤴᤇᤢᤰᤋᤢᤛᤡᤴ॥

᥌ ᤍᤠᤖᤠ ᤜᤠᤱᤅᤡᤴ ᤕᤢᤑᤪᤣᤋᤡᤛ ᤏᤠᤎᤠ᤺ᤶᤒᤡ ᤋᤧ᤺ᤱᤃᤵᤐᤥᤒᤠ ᤜᤠᤱᤕᤢᤰᤐᤠ ᤋᤳᤋᤏᤤ. ᤛᤳᤋᤖ-ᤒᤥᤈ᤻ᤏᤤ ᤏᤢ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹. ᤀᤡᤃᤪ ᤕᤢᤑᤪᤣᤋᤡᤛ ᤏᤠᤜᤠᤱᤍᤠᤱᤒᤠ ᤕᤢᤰᤛᤠᤒᤠᤜᤠ᤹ᤖᤧ ᤔᤧᤜᤠᤰᤋᤢᤒᤠ ᤛᤰᤀᤡᤱᤄᤱᤅᤡᤴ ᤀᤰᤋᤱᤒᤠ ᤆᤥ᤺ᤰᤗᤥ-

᥍ “ᤐᤕᤶ ᤍᤠᤖᤠ ᤜᤠᤱᤅᤣ ᤋᤢᤶᤍᤢᤶ ᤛᤧᤘᤠᤖᤥ. ᤀᤠᤍᤠᤱᤒᤠᤖᤧ ᤁᤧᤜᤠᤱᤕᤢᤰᤁᤡᤴ ᤛᤏᤠᤖᤢᤱ ᤏᤢ᤹ᤔᤠ ᤋᤠᤔᤠ ᤐᤥ᤺ᤱᤗᤖᤥ᥄

᥎ “ᤕᤜᤢᤍᤠ ᤋᤧ᤺ᤱᤃᤵᤐᤥ ᤀᤠᤏᤡᤃᤧ ᤐᤣᤃᤡᤃᤧ ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤔᤧᤈᤥᤃᤢᤖ ᤔᤧᤕᤠᤃᤧᤒᤠ ᤏᤡᤛᤢᤶᤒᤧ॥ ᤁᤴ ᤐᤠ᤺ᤴᤏᤡᤴ ᤀᤠᤍᤠᤱᤒᤠ ᤐᤕᤶ ᤕᤶᤒᤠ ᤜᤠᤱᤅᤡᤸᤗᤧ ᤁᤢᤛᤡᤱ ᤁᤧᤏᤡ᤺ᤳᤋᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧ॥ ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤔᤧᤛᤧᤳᤋᤢᤖ ᤗᤢᤱᤎᤠᤰᤁᤥ ᤐᤧᤖᤧᤶᤛᤡᤱᤜᤠ᤹ ᤔᤧᤕᤠᤰᤋᤢᤖ ᤔᤧᤕᤠᤃᤧ॥ ᤛᤠ᤹ᤖᤡᤰ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤕᤠ᤺ᤶᤒᤰᤁᤡᤴ ᤐᤥ᤺ᤱᤗ ᤐᤳ ᤂᤧᤒᤩᤠᤱ ᤆᤰᤔᤧᤸᤗ᤹ᤀᤣ ᤋᤃᤡ ᤐᤥᤖ ᤐᤳ॥

᥏ “‘ᤜᤠ᤺ᤳᤗᤧ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤏᤢ ᤂᤧᤵᤔᤥ ᤆᤠᤜᤠ ᤁᤧᤈᤥ᤺ᤰᤐᤠ ᤆᤡᤃᤰᤘᤠᤜᤠ᤹ ᤛᤢᤶᤔᤠ ᤁᤧᤒᤠᤱᤄᤡ᥅’ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ ᤀᤠᤏᤡᤃᤧ ᤛᤧ᤺ᤴᤗᤠᤵᤋᤢᤶᤛᤡᤶᤒᤧ॥

᥇᥆ ᤀᤠᤏᤡᤃᤧ ᤀᤠᤍᤠᤱᤒᤠᤴ ᤔᤧᤵᤔᤠᤏᤧ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ᤀᤠᤱ ᤛᤧ᤺ᤴᤗᤠᤵᤋᤢᤶᤛᤡᤶᤒᤧ॥

᥇᥇ “ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤀᤰᤂᤣ ᤔᤧᤔᤧᤳᤋᤡᤃᤧ. ‘ᤀᤠᤏᤡᤃᤧᤃ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤛᤡᤃᤧ॥ ᤂᤧᤴ ᤔᤠᤱᤜᤡᤶᤔᤡᤴ ᤕᤖᤡᤰ ᤋᤱᤒᤣ ᤋᤃᤡ ᤀᤡᤛᤪᤠᤀᤡᤗᤒᤠ ᤗᤳᤇᤠ ᤔᤢᤰᤛᤠᤶᤛᤠᤒᤠ ᤜᤠᤱᤅᤡᤸᤗᤧ ᤕᤖᤡᤰ ᤋᤱᤒᤣ ᤋᤃᤡ ᤆᤥᤃᤢ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤆᤡᤃᤰᤘᤠᤜᤠ᤹ ᤛᤢᤵᤛᤢᤀᤠᤱ ᤘᤕᤧ. ᤀᤠᤏᤡᤃᤧ ᤜᤠᤒᤠ ᤂᤧᤴ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥᤃᤢᤶᤒᤧᤖ ᤐᤳᤇᤡᤃᤧ॥

᥇᥈ ᤁᤖ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ᤖᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤰ ᤔᤧᤓᤥ᤺ᤰᤂᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤁᤸᤍᤡ ᤜᤠᤱᤌᤠ᤺ᤰᤁᤥᤒᤠ ᤜᤠᤱ ᤒᤧᤒᤡᤗᤥ᤺ᤴᤏᤥ ᤏᤒᤢᤁᤍᤏᤣᤛᤖᤖᤧ ᤁᤢᤕᤢᤰᤁᤥ ᤌᤠᤛᤢᤛᤡ॥ ᤔᤠᤱᤜᤡᤶᤔᤡᤴ ᤌᤩ᤺ᤱ ᤔᤧᤕᤛᤢ ᤔᤧᤍᤣᤛᤢ ᤜᤧᤰᤁᤩᤠᤱ ᤔᤏᤠᤜᤠ᤹ ᤒᤣᤒᤡᤗᤥ᤺ᤴᤏᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ॥

᥇᥉ “‘ᤂᤧᤒᤩᤠᤱ ᤒᤣᤒᤡᤗᤥᤏᤒᤠ ᤜᤠᤱ ᤁᤥᤖᤣᤛᤧᤸᤗᤧ ᤜᤠᤱ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤂᤢᤏᤧ᤹ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤍᤳ ᤐᤡᤖᤢᤛᤡ॥

᥇᥊ ᤏᤒᤢᤁᤍᤏᤣᤛᤖᤧᤸᤗᤧ ᤕᤖᤢᤛᤗᤧᤔ ᤔᤠᤱᤜᤡᤶᤔᤥᤗᤠᤶ ᤋᤣ᤹ᤖᤢᤀᤠᤱ ᤒᤣᤒᤡᤗᤥᤏᤒᤠ ᤂᤢᤏᤧ᤹ ᤁᤢᤔᤠᤱᤜᤡᤶᤔᤥ ᤕᤢᤰᤂᤢᤛᤡᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤂᤵᤐᤩᤠᤜᤠ᤹ ᤁᤥᤖᤣᤛ ᤜᤠᤱᤅᤡᤸᤗᤧ ᤏᤢ᤺ᤰᤋᤢ॥ ᤁᤥᤖᤣᤛ ᤜᤠᤱᤅᤡᤸᤗᤧ ᤕᤜᤢᤍᤠᤀᤥ ᤋᤢᤶ ᤜᤠᤱᤕᤢᤰᤐᤠ ᤔᤧᤈᤥᤃᤢᤒᤠ. ᤛᤣᤛᤒᤛ᤻ᤛᤖ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤴ. ᤂᤧᤴ ᤂᤵᤐᤩᤠᤜᤠ᤹ ᤜᤢᤰᤛᤢᤵᤋᤢ ᤑᤧᤴᤇᤢ॥

᥇᥋ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤕᤖᤢᤛᤗᤧᤔᤒᤠ ᤔᤠᤱᤜᤡᤶᤔᤥ ᤂᤧᤴ ᤛᤠᤔᤠᤜᤠ᤹ ᤏᤢ᤺ᤰᤋᤧᤶᤋᤣ᤹ᤖᤧᤶᤔᤧ᤹ ᤜᤧᤰᤁᤩᤠᤱ ᤋᤃᤡ ᤀᤠᤳᤋᤠᤴ ᤔᤠᤱᤜᤡᤶᤔᤡᤴ ᤕᤢᤅᤧ. ᤜᤠᤒᤠ ᤂᤧᤴ ᤋᤧᤴᤏᤥ ᤕᤠᤶᤔᤥ ᤔᤠᤱᤜᤡᤶᤔᤡᤴ ᤆᤥᤃᤧᤶᤔᤧ᤹॥”

᥇᥌ “‘ᤂᤧᤸᤗᤧ ᤆᤥᤃᤢᤸᤗᤧ ᤛᤣᤛᤒᤛ᤻ᤛᤖᤧᤴ ᤑᤧᤖᤧᤀᤠᤱ ᤔᤠᤱᤜᤡᤶᤔᤡᤸᤗᤧ ᤁᤢᤒᤢᤱ ᤕᤢᤰᤂᤢ॥ ᤂᤧᤴ ᤕᤧᤶᤔᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤐᤥ᤺ᤱᤗ ᤐᤳ. ᤁᤖ ᤔᤠᤱᤜᤡᤶᤔᤡᤴ ᤀᤠᤸᤗᤛᤠᤱ ᤆᤥ᤺ᤰᤔᤠ ᤔᤧᤴᤈᤢ᤺ᤳᤋᤣ ᤘᤠ᤹॥’”

᥇᥍ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤍᤠᤱᤒᤠ ᤜᤠᤱᤅᤣ᥄ ᤀᤠᤍᤠᤱᤒᤠᤖᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤏᤣᤓᤃᤪ. ᤒᤣᤒᤡᤗᤥ᤺ᤴᤏᤥ ᤁᤧᤏᤧᤒᤠ ᤜᤠᤱ ᤛᤠᤵᤗᤠᤔᤢᤎᤡᤱᤜᤠ᤹ ᤀᤥᤔᤧᤵᤔᤠ ᤐᤥᤱ᤹ ᤜᤧᤰᤁᤩᤠᤱ ᤁᤥᤖᤣᤛ ᤜᤠᤱᤅᤡᤸᤗᤧ ᤁᤴ ᤕᤖᤢᤛᤗᤧᤔᤒᤠ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤀᤡᤱᤍᤳ ᤐᤡᤖᤢᤛᤡᤒᤠᤒᤡ ᤔᤧ᤺ᤶᤒᤡ. ᤂᤧᤴ ᤁᤢᤛᤡᤱ ᤏᤡ᤺ᤵᤔᤠ ᤐᤥᤱ᤹॥ ᤂᤧᤴ ᤀᤣᤃᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤍᤠᤱᤒᤠᤖᤧ ᤀᤠᤰᤋᤱᤒᤠ ᤁᤧᤏᤡᤱᤘᤠ᤹ ᤐᤥᤱ᤹. ᤂᤧᤴ ᤀᤠᤏᤡᤃᤧ ᤕᤠᤵᤔᤡ ᤀᤠᤔᤧᤳᤋᤧ᤹ᤀᤥ॥

ᤁᤥᤖᤣᤛᤧᤸᤗᤧ ᤁᤢᤀᤡᤱᤍᤳ ᤛᤰᤁᤡᤴ ᤔᤧᤄᤥᤛᤢ

᥌

ᤍᤠᤖᤠ ᤐᤕᤶ ᤜᤠᤱᤅᤡᤸᤗᤧ ᤒᤧᤒᤡᤗᤥᤏᤒᤠ ᤌᤠ᤺ᤱᤅᤥ ᤔᤧᤏᤧᤛ᤻ᤛᤢᤒᤠ ᤜᤠᤱ ᤛᤠᤵᤔᤢᤴᤎᤢᤶ ᤛᤠᤵᤗᤠᤜᤠ᤹ ᤔᤧᤃᤥ᤺ᤳᤋᤢᤖ ᤑᤠ᤹ᤀᤠᤱ ᤔᤢᤖᤠ ᤔᤧᤳᤋᤢᤛᤡ॥

᥈ ᤁᤖ ᤂᤧᤴ ᤕᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤗᤳᤇᤠ ᤔᤡᤱᤛᤥᤀᤡ᤺ᤳ ᤛᤰᤌᤡᤰᤁ ᤔᤠᤍᤡ ᤋᤧ᤺ᤱᤃᤵᤐᤥᤒᤠ ᤀᤣᤰᤒᤠᤋᤏᤠ ᤕᤧᤰᤕᤰᤁᤥ ᤔᤧᤄᤥᤛᤢᤖᤥ-

᥉ “ᤁᤥᤖᤣᤛ ᤐᤕᤶ ᤜᤠᤱᤅᤡᤸᤗᤧ ᤀᤠᤒᤠᤅᤣ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤕᤖᤢᤛᤗᤧ᤺ᤶᤒᤠ ᤔᤠᤱᤜᤡᤶᤔᤡᤴ ᤔᤧᤈᤥᤃᤢᤖ ᤜᤧᤰᤁᤩᤠᤱ ᤂᤧᤵᤔᤥ ᤜᤢᤰᤛᤥᤕᤠᤱ ᤏᤢ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤍᤧᤴᤏᤡᤴ ᤕᤠᤶᤔᤥ ᤐᤥ᤺ᤱᤗ ᤁᤧᤗ᤹ᤒᤠ ᤀᤡᤱᤍᤳ ᤆᤥᤃᤢ॥ ᤂᤧᤴ ᤔᤠᤱᤜᤡᤶᤔᤡᤴ ᤏᤡᤒᤥᤱᤅᤠᤱ ᤏᤢᤛᤡ ᤔᤡᤋᤖ ᤁᤢᤗᤡᤱᤃᤧᤴ ᤏᤢ ᤂᤧᤶᤔᤩᤠᤰᤁᤣ ᤁᤢᤓᤧᤖᤧ ᤐᤥᤱ᤹॥

᥊ ᤗᤢᤱᤎᤠᤰᤜᤠ᤹ ᤆᤠᤀᤣ ᤁᤢᤎᤠ᤺ᤰ ᤛᤢᤶᤛᤡ ᤗᤢᤱ ᤛᤶᤎᤠᤱ ᤗᤳᤇᤠ ᤁᤢᤛᤧᤳ ᤛᤡᤱ ᤁᤣ᤺ᤵᤔᤠᤀᤠᤱ ᤆᤥ᤺ᤰᤔᤠ ᤐᤥᤱ᤹॥ ᤁᤧᤗᤠ᤺ᤵᤐᤠ ᤁᤧᤖᤧᤰ ᤕᤠᤱᤅᤡᤴ ᤜᤠᤱᤜᤡᤶᤔᤥᤒᤠ ᤕᤠᤱᤕᤢᤱᤔᤥᤗᤠᤶ ᤐᤡᤔᤠᤛᤡ ᤐᤥᤱ᤹॥

᥋ ᤏᤒᤢᤁᤍᤏᤣᤛᤖᤖᤧᤸᤗᤧ ᤕᤖᤢᤛᤗᤧᤔ ᤔᤠᤱᤜᤡᤶᤔᤥᤗᤠᤶ ᤗ᤺ᤳᤋᤢᤀᤠᤱ ᤒᤧᤒᤡᤗᤥᤏᤀᤥ ᤋᤣ᤹ᤖᤢᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤂᤵᤐᤩᤠᤜᤠ᤹ ᤕᤖᤢᤛᤗᤧ᤺ᤶᤒᤠ ᤔᤠᤱᤜᤡᤶᤔᤥ ᤕᤠᤶᤔᤥ ᤕᤢᤱᤔᤠ ᤐᤥᤱ᤹॥ ᤂᤧᤱᤜᤠ᤹ ᤁᤧᤖᤧᤰ ᤏᤢ᤺ᤰᤔᤠ ᤑᤧᤵᤔᤠᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤂᤵᤐᤩᤠ ᤕᤢᤱᤔᤠᤍᤧᤴᤜᤠ᤹ᤀᤥ ᤕᤢᤱᤔᤠ ᤐᤥᤱᤗᤥ॥”

ᤍᤠᤖᤠ ᤜᤠᤱᤅᤡᤸᤗᤧ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤜᤣ᤺ᤰᤔᤠ ᤐᤠᤱᤄᤢᤛᤡ

᥌ ᤂᤧᤒᤩᤠᤱ ᤍᤠᤖᤠ ᤜᤠᤱᤅᤡᤸᤗᤧ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢᤛᤡ-

“ᤏᤠᤶᤎᤠ ᤐᤡᤛᤠᤱ ᤕᤢᤑᤪᤣᤋᤡᤛᤒᤠ ᤋᤢᤶ ᤜᤠᤱᤕᤢᤰᤐᤠ ᤋᤳᤋᤏᤤ. ᤛᤳᤋᤖ-ᤒᤥᤈ᤻ᤏᤤ ᤏᤢ ᤂᤧᤏᤧ᤹ ᤜᤧᤰᤁᤩᤠᤱ ᤂᤧᤴ ᤋᤧ᤺ᤱᤃᤵᤐᤥ ᤁᤧᤕᤢᤱᤒᤠ ᤂᤡᤏᤡ᤹ ᤑᤠ᤹ᤒᤠᤱᤜᤠ᤹.

“ᤔᤠᤱᤜᤡᤶᤗᤠᤶ ᤔᤠ᤺ᤱᤄᤠ ᤘᤕᤧᤶᤔᤧ᤹

᥍ ᤜᤧᤰᤁᤩᤠᤱ ᤂᤧᤴ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤔᤧᤀᤳᤋᤧᤶᤔᤡᤴᤏᤧ᤹॥ ᤕᤜᤢᤍᤠᤒᤠ ᤋᤢᤶ ᤜᤠᤱᤕᤢᤰᤐᤠ ᤏᤢ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤔᤠᤱᤜᤡᤶᤔᤡᤴ ᤋᤃᤡᤒᤠ ᤋᤧᤴᤏᤥᤀᤣ ᤕᤠᤶᤔᤥ ᤔᤧᤈᤥᤃᤢᤖ॥

᥎ ᤂᤧᤴ ᤕᤠ᤺ᤶᤒᤰᤁᤥ ᤂᤧᤱᤜᤠ᤹ ᤑᤠ᤹ᤖᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤀᤡᤱᤍᤳ ᤐᤡᤏᤡᤱ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤒᤣ᤺ᤰᤐᤠ ᤕᤠᤱᤅᤡᤴ ᤏᤠᤶᤎᤠ ᤕᤢᤑᤪᤣᤋᤡᤛ ᤋᤧ᤺ᤱᤃᤵᤐᤥ ᤑᤥ᤺ᤱᤔᤏᤠᤒᤠ ᤜᤠᤱᤘᤠ ᤀᤣ᤺ᤱᤕᤠᤱᤅᤥᤗᤠᤶ ᤂᤡᤔᤥ ᤐᤡᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠᤴ ᤔᤧᤜᤠᤵᤋᤢᤴᤗ॥

᥏ ᤌᤡᤰᤕᤠ᤺ᤴᤎᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤧᤔᤠ ᤐᤠ᤺ᤴᤜᤠ᤹ ᤆᤠᤜᤠ ᤆᤥᤰ ᤔᤧᤒᤠ᤺ᤳᤋᤢ᤹. ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤛᤧᤃᤶᤒᤠ. ᤔᤧᤸᤗᤢᤰ ᤀᤡᤃᤪ ᤌᤢ᤺ᤶᤒᤠ ᤀᤡᤃᤪ ᤔᤠᤛᤡ. ᤕᤢᤶ ᤀᤡᤃᤪ ᤆᤤᤋᤢᤴ ᤏᤡ᤺ᤱᤃᤣᤴ ᤆᤰᤔᤧᤸᤗ᤹ᤀᤣ ᤂᤧᤱᤜᤠ᤹ ᤐᤡᤖᤧᤶᤛᤡᤶᤔᤧ᤹॥

᥇᥆ ᤂᤡᤏᤡ᤹ ᤂᤧᤴ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤒᤠ ᤛᤡᤍᤢᤱᤈᤓᤠᤜᤠ᤹ ᤂᤧᤱᤜᤠ᤹ᤖᤧ ᤀᤥᤃᤠᤵ ᤆᤥ᤺ᤰᤔᤠ ᤔᤧᤛᤢᤰᤋᤢᤖ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ᤖᤧ ᤔᤢ᤹ᤀᤡᤛᤠᤶ ᤂᤥᤔᤠᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥᤃᤢᤖ॥

᥇᥇ ᤀᤠᤱᤃᤠ᤹ ᤕᤠᤶᤔᤥᤀᤠᤱ ᤀᤡᤱᤍᤳ ᤆᤥᤃᤢᤱ᤹ ᤀᤠᤳᤋᤡᤸᤗᤧ ᤁᤴ ᤀᤡᤱᤍᤳᤋᤡᤴ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ. ᤂᤧᤸᤗᤧ ᤁᤢᤜᤡᤶᤔᤥᤗᤠᤶ ᤛᤡᤱ ᤛᤡᤳᤗᤠᤱᤎᤡᤰ ᤗ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤌᤡᤰᤗᤧᤵᤔᤠᤱ ᤜᤠᤛᤶᤛᤶᤒᤠ ᤆᤥᤃᤧᤶᤔᤧ᤹ ᤂᤧᤒᤩᤠᤱ ᤂᤧᤸᤗᤧ ᤁᤢᤎᤰᤁᤡᤴ ᤑᤩᤠᤰ ᤗᤛ᤻ᤛᤢᤖ ᤌᤢᤒᤧᤶᤔᤧ᤹॥ ᤂᤧᤸᤗᤧ ᤁᤢᤜᤡᤶᤔᤡᤴᤏᤠᤱ ᤂᤠᤶᤜᤡ᤺ᤰ ᤐᤥ᤺ᤱᤗ ᤂᤠᤵᤐᤢᤌᤩᤱ ᤆᤥᤃᤧᤶ ᤐᤡᤖᤧᤶᤔᤧ᤹॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤵᤔᤠ ᤋᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤕᤖᤢᤛᤗᤧ᤺ᤶᤔᤡᤴ ᤛᤣᤃᤢ. ᤁᤴ ᤀᤡᤱᤍᤳᤋᤡᤴ ᤁᤧᤓᤣ᤺ᤶᤒᤠ ᤏᤢ ᤔᤠᤱᤜᤡᤶᤔᤡᤴ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤁᤧᤃᤥ᤺ᤵᤐᤠ ᤀᤠᤳᤋᤡᤴ ᤜᤠᤱᤅᤡᤴᤇᤠᤱ ᤀᤡᤃᤪ ᤛᤢᤘᤠᤱᤅᤡᤴᤇᤠᤱ ᤂᤢᤏᤧ᤹ ᤔᤧᤰᤂᤢᤖ॥ ᤀᤠᤱᤃᤠ᤹ ᤍᤠᤖᤠ ᤜᤠᤱᤅᤡᤸᤗᤧ ᤁᤴ ᤀᤡᤱᤍᤳᤋᤡᤴ ᤐᤡᤏᤡᤱ॥ ᤁᤴ ᤁᤧᤖᤧᤰᤗᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ ᤐᤥᤱᤗᤥ॥”

ᤔᤠᤱᤜᤡᤶᤔᤡᤴ ᤔᤧᤍᤥ᤺ᤴᤍᤢ

᥇᥉ ᤂᤧᤴ ᤀᤣᤃᤠᤱ ᤍᤠᤖᤠ ᤜᤠᤱᤅᤡᤸᤗᤧ ᤕᤢᤑᤪᤣᤋᤡᤛ ᤏᤠᤜᤠᤱᤍᤠᤱᤒᤠ ᤋᤢᤶ ᤜᤠᤱᤕᤢᤰᤐᤠ ᤋᤳᤋᤏᤤ. ᤛᤳᤋᤖ-ᤒᤥᤈ᤻ᤏᤤ ᤏᤢ ᤂᤢᤴᤇᤡ᤹ ᤑᤠ᤹ᤒᤠᤱᤜᤠ᤹ ᤀᤡᤱᤍᤳ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ॥

᥇᥊ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤ ᤏᤢ ᤀᤡᤍ᤻ᤍᤥᤖᤧ ᤁᤢᤎᤠ᤺ᤰ ᤈᤁᤖᤡᤕᤠᤗᤠᤶᤒᤠ ᤀᤠ᤺ᤴᤇᤡᤱᤔᤠ ᤔᤧᤄᤥᤛᤢᤀᤠᤱ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤏᤢᤖᤡᤰᤁᤠᤱ ᤋᤃᤡ ᤔᤧᤓᤥᤛᤢ॥ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤜᤧᤰᤁᤩᤠᤱ ᤑᤠᤖᤛ ᤗᤠᤈᤣ᤹ᤒᤠ ᤁᤥᤖᤣᤛ. ᤍᤠᤖᤠ ᤏᤢ ᤀᤷᤋᤠᤛᤠᤛ᤻ᤋ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤱᤍᤳ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤠᤱᤜᤡᤶᤔᤡᤴ ᤔᤧᤈᤥᤃᤢ ᤔᤧᤛᤢᤖᤢ॥

᥇᥋ ᤜᤠᤱ ᤍᤠᤖᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤋᤱᤒᤣ ᤋᤢᤰᤛᤡ ᤁᤧᤖᤧᤒᤠ ᤀᤍᤠᤖ ᤗᤠ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤔᤠᤱᤜᤡᤶᤔᤡᤴ ᤔᤧᤈᤥᤃᤢ ᤔᤧᤛᤢᤖᤢ॥

᥇᥌ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹ ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤘᤣ᤹ ᤁᤧᤖᤧᤰᤗᤧ ᤏᤡᤱᤘᤠ᤹ ᤕᤧᤕᤧ ᤗ᤹ᤖᤡᤰ ᤔᤠᤱᤜᤡᤶᤔᤡᤴ ᤔᤧᤍᤥ᤺ᤴᤍᤢ॥

᥇᥍ ᤔᤠᤱᤜᤡᤶᤔᤡᤴ ᤔᤧᤍᤥ᤺ᤴᤍᤢᤸᤗᤧ ᤂᤧᤱᤜᤠ᤹ᤖᤧ ᤁᤡᤵ ᤌᤡᤰ ᤛᤧᤃᤶᤒᤠ. ᤁᤡᤵ ᤏᤧᤳᤇᤡ ᤌᤢ᤺ᤶᤒᤠᤜᤠ᤹ ᤏᤢ ᤁᤡᤵ ᤗᤡᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤛᤠ᤺ᤳᤜᤠ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤈᤥᤃᤢᤛᤡ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤌᤡᤰᤗᤧ ᤌᤡᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤧ᤺ᤴᤍᤒᤁᤠ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡ॥

᥇᥎ ᤂᤧᤱᤜᤠ᤹ᤖᤧ ᤕᤖᤢᤛᤗᤧᤔ ᤔᤠᤱᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤔᤥᤛᤠᤖᤧ ᤁᤢᤛᤠᤵᤐᤴᤏᤥ ᤁᤧᤒᤵᤐᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤌᤡᤶ ᤏᤢ ᤋᤱᤃᤠᤶ ᤔᤧᤈᤥᤃᤢ ᤔᤧᤒᤡᤖᤢᤛᤡᤖᤥ॥

ᤆᤥ᤺ᤰᤕᤢᤶᤓᤥ ᤋᤱᤏᤠᤶ

᥇᥏ ᤂᤧᤴ ᤀᤣᤃᤠᤱ ᤌᤡᤰᤛᤡᤃᤣ᤺ᤰᤐᤠ ᤗᤠ ᤌᤡᤒᤥᤱᤅᤠᤱ ᤗᤡᤛᤡ ᤁᤧᤖᤧᤒᤠ ᤕᤧᤴᤏᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱ ᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤔᤧᤍᤥᤛᤢ॥

᥈᥆ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤀᤠᤒᤠᤅᤣ ᤛᤣᤛᤣᤛᤠᤱᤛᤠᤱ ᤔᤧᤈᤥ᤺ᤰᤛᤡᤱᤅᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥ ᤗᤧᤒᤡᤜᤠ᤹ᤖᤧ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤃᤡ. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤏᤢ ᤀᤠᤒᤠᤅᤣ ᤗᤠᤃᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤌᤰᤛᤠᤜᤠ᤹ ᤔᤧᤛᤧᤖᤢᤛᤡ॥

᥈᥇ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤇᤧ ᤁᤧᤍᤠᤒᤠ. ᤂᤧᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤠᤒᤠᤅᤣ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰ ᤁᤧᤗᤧᤵᤐᤠ ᤜᤧᤰᤁᤩᤠᤱ ᤘᤣ᤹ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤁᤧᤗᤧᤵᤐᤠ ᤁᤧᤖᤧᤰᤗᤧ ᤛᤡᤍᤢᤱᤈᤓᤠ ᤋᤥ᤺ᤶᤔᤏᤠᤒᤠ ᤌᤰᤛᤠ ᤛᤠ᤺ᤴ ᤔᤧᤈ॥

᥈᥈ ᤏᤢᤛᤡ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤜᤠᤱᤜᤠᤱ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤴ ᤔᤧᤍᤥᤛᤢ॥ ᤂᤧᤱᤜᤠ᤹ ᤏᤡᤱᤘᤠ᤹ ᤕᤧᤕᤧ ᤔᤧᤗ᤹ᤖᤧᤀᤠᤱ ᤔᤧᤘᤕᤧ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤛ᤻ᤛᤢᤖᤒᤠ ᤐᤕᤶ ᤜᤠᤱᤅᤡᤴ ᤂᤧᤱᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤆᤥᤃᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤂᤧᤸᤗᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤆᤥ᤺ᤰᤔᤠ ᤂᤧᤱᤜᤠ᤹ ᤑᤠ᤹ᤖᤢᤛᤡᤀᤠᤱ ᤘᤕᤧᤖᤥ॥

ᤀᤧᤈᤪᤠ᤺ᤴ ᤕᤖᤢᤛᤗᤧᤶ ᤋᤠ᤹᤺

᥍

ᤕᤖᤡᤰ ᤋᤱᤒᤣ ᤀᤣᤃᤠᤱ ᤀᤷᤋᤠᤛᤠᤛ᤻ᤋᤧᤴ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱ ᤘᤕᤧᤸᤗᤧ ᤀᤧᤈᤪᤠ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤎᤡᤰ ᤘᤕᤧ॥ ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠ. ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏ ᤌᤠᤖᤡᤰ ᤀᤰᤂᤣᤗ᤹ᤖᤡᤰ ᤁᤢᤎᤠ᤺ᤰᤔᤡᤱ ᤘᤕᤧ- ᤀᤧᤈᤪᤠ. ᤛᤖᤠᤕᤠᤜ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥ ᤛᤖᤠᤕᤠᤜ᤺ᤴ. ᤀᤈᤷᤕᤠᤜ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥ ᤀᤈᤷᤕᤠᤜ᤺ᤴ. ᤜᤡᤸᤁᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥

᥈ ᤜᤡᤸᤁᤡᤕᤠᤜ᤺ᤴ. ᤛᤸᤗᤢᤔᤗᤧ ᤁᤢᤛ᤻ᤛᤠ. ᤛᤸᤗᤢᤔᤡᤴ. ᤛᤠᤍᤥᤁᤧᤸᤗᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤛᤠᤍᤥᤁᤧᤴ ᤀᤜᤡᤋᤢᤒᤧᤸᤗᤧ ᤁᤢᤛ᤻ᤛᤠ ᤘᤕᤧ॥

᥉ ᤀᤜᤡᤋᤢᤒᤧᤴ ᤀᤔᤷᤕᤠᤜ᤺ᤸᤗᤧ ᤁᤢᤛ᤻ᤛᤠ. ᤀᤔᤷᤕᤠᤜ᤺ᤴ ᤀᤈᤷᤕᤠᤜ᤺ᤸᤗᤧ ᤜᤧᤰᤁᤩᤠᤱ ᤀᤈᤷᤕᤠᤜ᤺ᤴ ᤔᤖᤠᤕᤥᤋᤧᤸᤗᤧ ᤁᤢᤛ᤻ᤛᤠ ᤘᤕᤧ॥

᥊ ᤔᤖᤠᤕᤥᤋᤧᤴ ᤈᤖᤕᤠᤜ᤺ᤸᤗᤧ ᤁᤢᤛ᤻ᤛᤠ. ᤈᤖᤕᤠᤜ᤺ᤴ ᤀᤢᤈ᤻ᤈᤡ᤺ᤸᤗᤧ ᤁᤢᤛ᤻ᤛᤠ. ᤀᤢᤈ᤻ᤈᤡ᤺ᤴ ᤒᤢᤰᤁᤡ᤺ᤸᤗᤧ ᤁᤢᤛ᤻ᤛᤠ.

᥋ ᤒᤢᤰᤁᤡ᤺ᤴ ᤀᤒᤡᤛᤢ᤺ᤸᤗᤧ ᤁᤢᤛ᤻ᤛᤠ. ᤀᤒᤡᤛᤢ᤺ᤴ ᤐᤡᤏᤜᤠᤛᤧᤸᤗᤧ ᤁᤢᤛ᤻ᤛᤠ. ᤐᤡᤏᤜᤠᤛᤧᤴ ᤀᤣᤗᤠᤈᤠᤖᤧᤸᤗᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤀᤣᤗᤠᤈᤠᤖᤧᤴ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤸᤗᤧ ᤁᤢᤛ᤻ᤛᤠ ᤘᤕᤧ॥

᥌ ᤁᤴ ᤀᤧᤈᤪᤠ᤺ᤴ ᤒᤣᤒᤡᤗᤥᤏᤗᤠᤶ ᤁᤧᤓᤧᤶᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤖᤧᤰ ᤛᤠᤶᤈᤡᤰ ᤏᤡᤱᤘᤠ᤹ ᤁᤧᤃᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠ ᤘᤕᤧ॥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤡᤴ ᤀᤧᤈᤪᤠ᤺ᤸᤗᤧ ᤁᤢᤛᤶᤎᤠᤱ ᤐᤳᤇᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤏᤠ᤺ᤰᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤕᤶ ᤜᤠᤱᤅᤡᤸᤗᤧ ᤂᤢᤏᤧ᤹ ᤐᤡᤖᤢ॥

᥍ ᤀᤷᤋᤠᤛᤠᤛ᤻ᤋᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤢᤛᤡ ᤋᤱᤒᤣ ᤁᤧᤖᤧᤸᤗᤧ ᤁᤢᤗᤢᤵ ᤌᤡᤰ ᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤛᤥᤖᤡᤰ ᤒᤧᤒᤡᤗᤥᤏᤡᤕᤠᤗᤠᤶ ᤕᤖᤢᤛᤗᤧ᤺ᤶᤔᤥ ᤔᤧᤒᤣ॥ ᤂᤧᤴ ᤗᤢᤵᤐᤥ ᤏᤡᤱᤘᤠ᤹ᤑᤢᤛᤠᤶᤒᤠ. ᤗᤧᤒᤡ. ᤔᤠᤱᤜᤡᤶᤔᤥᤒᤠ ᤛᤠᤶᤃᤧᤗᤥᤒᤠᤜᤠ᤹ ᤜᤧᤰᤁᤩᤠᤱ ᤔᤠᤱᤜᤡᤶ ᤁᤧᤃᤥᤒᤠᤜᤠ᤹ ᤏᤢ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤘᤕᤧ॥

᥎ ᤂᤧᤴ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤢᤛᤡ ᤋᤱᤛᤡᤒᤠ ᤅᤠᤛᤡᤃᤣ᤺ᤰᤐᤠ ᤗᤠᤀᤥ ᤀᤧᤈᤪᤠ᤺ᤴ ᤕᤖᤢᤛᤗᤧᤔ ᤁᤧᤖᤧ॥

᥏ ᤌᤡᤰᤛᤡᤃᤣ᤺ᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤧᤈᤪᤠ᤺ᤴ ᤒᤧᤒᤡᤗᤥᤏᤡᤕᤠᤗᤠᤶ ᤌᤠᤛᤡᤱ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤖᤢᤀᤠᤱ ᤗᤠ ᤅᤠᤛᤡ ᤁᤧᤖᤧᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤖᤢᤛᤗᤧᤔ ᤁᤧᤖᤧᤓᤧᤖᤧ॥

᥇᥆ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡ᤺ᤵᤔᤠ. ᤂᤧᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤢ ᤂᤧᤴ ᤁᤧᤖᤧᤰ ᤁᤢᤓᤠᤱ ᤌᤡᤶᤜᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤜᤢ᤹ᤔᤠᤛᤡᤖᤧ ᤗᤠᤃᤡ ᤀᤧᤈᤪᤠ᤺ᤸᤗᤧ ᤁᤢᤜᤡᤱᤔᤧᤴ ᤋᤣᤛᤢᤀᤠᤱ ᤘᤕᤧᤖᤥ॥

ᤀᤷᤋᤠᤛᤠᤛ᤻ᤋᤧᤸᤗᤧ ᤀᤧᤈᤪᤠ᤺ᤴ ᤐᤡᤖᤢᤒᤠ ᤕᤢᤰ ᤛᤰ

᥇᥇ ᤐᤕᤶ ᤜᤠᤱ ᤀᤷᤋᤠᤛᤠᤛ᤻ᤋᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤐᤡᤖᤢᤛᤡᤒᤠ ᤁᤢᤛᤠᤶᤕᤥᤌᤡᤶᤔᤡᤴ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤖᤧᤰ ᤛᤠᤶᤈᤡᤰ ᤏᤡᤱᤘᤠ᤹ ᤁᤧᤃᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤛᤠᤶᤕᤥᤌᤡᤶᤛᤠᤶᤒᤠ ᤀᤧᤈᤪᤠ᤺ᤴ ᤀᤰᤋᤱᤒᤠ ᤕᤢᤰ ᤛᤰ ᤐᤡᤖᤢ-

᥇᥈ “ᤜᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤀᤷᤋᤠᤛᤠᤛ᤻ᤋᤗᤠᤶ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤛᤠᤶᤈᤡᤰ ᤁᤧᤃᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠ. ᤏᤡᤱᤘᤠ᤹ᤑᤢᤛᤠᤶᤒᤠ ᤀᤧᤈᤪᤠᤀᤣ ᤛᤧᤘᤠᤖᤥ-

᥇᥉ “ᤀᤠᤱᤃᤠ᤹ ᤁᤠᤰ ᤀᤠᤜᤠᤱᤈᤢᤶᤗᤠᤶᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹. ᤐᤣ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹. ᤂᤧᤱᤜᤠ᤹ ᤂᤧᤏᤧ᤹ᤏᤢ ᤕᤖᤢᤛᤗᤧ᤺ᤶᤔᤥ ᤐᤣ᤺ᤰᤔᤠ ᤑᤠ᤺ᤰᤋᤢᤱᤛᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤡᤱᤍᤳ ᤐᤡᤖᤢᤱᤛᤡᤱᤗ ᤐᤳᤋᤠ॥

᥇᥊ ᤀᤠᤱᤃᤠ᤹ ᤏᤢ ᤏᤢᤛᤡ ᤛᤢᤈᤠᤛᤠᤒᤠᤜᤠ᤹ᤖᤧ ᤂᤧᤏᤧ᤹ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤀᤥ ᤐᤠᤱᤅᤠᤛᤡᤃᤧᤖ ᤐᤳᤇᤡᤃᤧ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤂᤢᤏᤧ᤹ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤁᤧᤒᤡᤖᤡᤀᤠᤱ ᤁᤧᤘᤕᤡ᤹. ᤂᤧᤴ ᤛᤠ᤹ᤖᤡᤰ ᤏᤢᤖᤡᤰᤁᤠᤱ ᤔᤏᤠᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ ᤔᤧᤘᤠ᤹ᤒᤡ ᤔᤧ᤺ᤶᤒᤡ ᤜᤧᤰᤁᤩᤠᤱ ᤂᤧᤵᤔᤥ ᤀᤠᤰᤋᤱᤒᤠ ᤕᤠᤰᤏᤠᤶ ᤐᤥ᤺ᤱᤗ ᤐᤳ. ᤂᤧᤴ ᤛᤠ᤹ᤔᤠ ᤀᤥᤔᤧᤵᤔᤠ ᤁᤧᤛᤢᤰᤋᤢ᤹॥

᥇᥋ ᤀᤠᤱᤃᤠ᤹ ᤏᤢ ᤏᤢᤛᤡ ᤀᤠᤛᤢᤈᤠᤛᤠᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤜᤢᤰᤘᤠᤜᤠ᤹ ᤕᤠᤱᤛᤡᤱᤅᤧ᤹ᤀᤠᤱ ᤂᤧᤏᤧ᤹ ᤐᤣᤃᤧ᤹. ᤂᤢᤏᤧ᤹ ᤁᤢᤜᤡᤶᤔᤡᤴ ᤕᤖᤢᤛᤗᤧ᤺ᤶᤔᤥ ᤏᤧ᤹᤺॥

᥇᥌ ᤂᤡᤏᤡ᤹ ᤁᤧᤖᤧᤰ ᤒᤧᤒᤡᤗᤥᤏ ᤋᤧ᤺ᤱᤃᤵᤐᤥ ᤛᤢᤶᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ ᤏᤢ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤔᤧᤍᤥ᤺ᤴᤍᤢᤒᤠ ᤜᤢᤰᤘᤠᤜᤠ᤹ᤀᤠᤱ ᤋᤣ᤹ᤖᤧᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹॥

᥇᥍ “ᤂᤡᤏᤡ᤹ ᤂᤧᤴ ᤕᤠᤱᤛᤠᤁᤢᤴᤎᤣ᤺ᤴ ᤑᤛᤧᤶᤔᤧ᤹ᤖ ᤛᤡᤱᤛᤡᤱᤅᤠᤱ ᤛᤧᤃᤶᤒᤠᤜᤠ᤹. ᤔᤧᤸᤗᤢᤰᤜᤠ᤹. ᤌᤢ᤺ᤶᤒᤠᤜᤠ᤹. ᤐᤥᤃᤢᤃᤧᤴ ᤁᤢᤈᤠ᤺ᤴ. ᤆᤧᤸᤗᤧᤰᤛᤣ᤹ ᤌᤡ᤺ᤴ ᤀᤡᤅᤧᤶᤔᤧ᤹ ᤜᤧᤰᤁᤩᤠᤱ ᤕᤖᤢᤛᤗᤧᤶ ᤔᤠᤱᤜᤡᤶᤔᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹॥

᥇᥎ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤗᤠᤈᤣ᤹ᤀᤥᤒᤠ ᤗᤠᤈᤣ᤹ᤛᤠᤒᤠᤜᤠ᤹ᤖᤧ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤁᤧᤏᤶᤒᤠ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤕᤠᤱᤔᤠ ᤁᤧᤛᤢᤰᤋᤢᤶ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤂᤧᤴ ᤐᤥᤱᤔᤠ ᤐᤥᤱ᤹॥

᥇᥏ ᤂᤧᤏᤧ᤹ ᤜᤢᤰᤁᤧᤶᤛᤢᤵᤋᤧᤒᤠ ᤂᤵᤐᤩᤠᤜᤠ᤹ ᤕᤖᤢᤛᤗᤧᤔ ᤔᤠᤱᤜᤡᤶᤔᤥᤒᤠ ᤔᤠᤱᤛᤧᤘᤠ ᤕᤠ᤺ᤶᤒᤰᤁᤥ ᤕᤠᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤍᤧ᤹॥

᥈᥆ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤘᤣ᤹ ᤁᤢᤓᤠ ᤌᤣᤀᤡ ᤐᤠ᤺ᤴ ᤆᤠᤜᤠ ᤆᤥ᤺ᤰᤏᤣᤓᤃᤪ ᤜᤠᤱ ᤕᤠᤱ ᤕᤠᤱᤔᤠᤍᤧᤴᤏᤥᤗᤠᤶ ᤋᤣ᤹ᤔᤠ ᤁᤧᤛᤢᤰᤋᤢ᤹॥

᥈᥇ “ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤛᤠᤶᤕᤥᤌᤡᤶᤛᤠᤶᤒᤠ ᤀᤡᤃᤪ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤧᤈᤪᤠ᤺ᤸᤗᤧ ᤏᤠ᤺ᤰᤋᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤐᤡᤖᤧᤶᤔᤧ᤹ ᤑᤠ᤹ᤀᤠᤱ ᤏᤠᤶᤎᤠ-ᤕᤢᤑᤪᤣᤋᤡᤛ ᤋᤧ᤺ᤱᤃᤵᤐᤥᤒᤠ ᤁᤧᤖᤧᤰ ᤜᤠᤱ ᤕᤠᤱ ᤕᤠᤱᤔᤠᤍᤧᤴᤏᤥᤒᤠ ᤕᤠᤱᤃᤧᤕᤢᤱᤒᤠᤜᤠ᤹ ᤀᤠᤱᤃᤠ᤹ ᤜᤠᤱ ᤀᤷᤋᤠᤛᤠᤛ᤻ᤋᤧᤸᤗᤧ ᤀᤡᤱᤈᤠ᤺ᤱ ᤐᤡᤏᤡᤱ.

᥈᥈ ᤕᤢᤵᤐᤠ ᥉.᥊᥆᥆ ᤁᤡᤗᤥᤃᤪᤠᤔ. ᤔᤠᤛᤡ ᥇᥆.᥆᥆᥆ ᤁᤡᤗᤥᤃᤪᤠᤔ. ᤆᤧᤸᤗᤧᤰᤛᤣ᤹ ᤌᤡ ᥈.᥆᥆᥆ ᤗᤡᤋᤖ. ᤆᤤᤋᤢᤴ ᤏᤡ᤺ᤱᤃᤣ᤹ ᥈.᥆᥆᥆ ᤗᤡᤋᤖ ᤜᤧᤰᤁᤩᤠᤱ ᤆᤠᤜᤠ ᤁᤧᤈᤥ᤺ᤰᤐᤠ ᤕᤠᤖᤡᤰ ᤕᤢᤶ ᤂᤡᤔᤥ ᤂᤢᤏᤧ᤹ ᤐᤡᤖᤧᤶᤔᤧ᤹॥

᥈᥉ ᤔᤠᤱᤜᤡᤶᤔᤡᤸᤗᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤐᤡᤖᤧᤶᤛᤡᤶᤔᤧ᤹ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤀᤣᤃᤠᤱᤒᤠ ᤕᤢᤰᤛᤠᤒᤠᤜᤠ᤹ᤀᤥ ᤂᤢᤏᤧ᤹ ᤁᤢᤛᤠᤰᤁᤧᤴ ᤔᤧᤎᤠᤏᤧᤴᤗ॥

᥈᥊ ᤏᤡᤱᤘᤠ᤹ᤑᤢᤛᤠᤶᤒᤠ. ᤗᤧᤒᤡ. ᤛᤠᤶᤃᤧᤗᤥᤒᤠ. ᤗᤠᤶᤃᤧᤃᤥᤒᤠ. ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤡᤃᤪ ᤔᤠᤱᤜᤡᤶᤔᤡᤴᤏᤢ ᤁᤧᤈᤰᤛᤡᤱᤒᤠ ᤘᤣ᤹ ᤀᤠᤳᤋᤡᤴᤜᤠ᤹ᤗᤠᤶᤔᤠᤱ ᤂᤡᤏᤡ᤹ ᤀᤣ᤺ᤱᤕᤠᤱ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹॥

᥈᥋ “ᤂᤧᤏᤧ᤹. ᤀᤧᤈᤪᤠ᤺ᤴ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤧᤒᤠ ᤛᤡᤰᤁᤢᤶᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤧᤏᤡᤒᤠ ᤁᤧᤗ᤹ᤒᤠᤜᤠ᤹ ᤕᤢᤑᤪᤣᤋᤡᤛ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤢᤰᤛᤠᤒᤠᤜᤠ᤹ ᤏᤢ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤛᤣ᤺ᤰᤕᤢᤰ ᤆᤥᤃᤧᤛᤧ᤹॥ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤔᤧᤴᤗᤧᤔᤏᤠᤒᤠᤜᤠ᤹ ᤜᤢ᤹ᤖᤧᤛᤧ᤹॥

᥈᥌ ᤁᤢᤓᤠᤖᤧ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤡᤃᤪ ᤜᤠᤱᤈᤢᤶᤔᤥᤒᤠ ᤁᤢᤓᤠᤱᤅᤡᤴ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴᤏᤣᤓᤃᤪ ᤂᤧᤴ ᤂᤡᤔᤥ ᤂᤢᤶᤍᤡᤱ ᤐᤡᤔᤠ ᤐᤥᤱ᤹- ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠ ᤐᤥ᤺ᤱᤛᤠᤱ ᤀᤡᤃᤪ ᤗᤠᤈᤣ᤹ᤗᤠᤶᤒᤠ ᤗ᤺ᤵᤔᤠᤍᤣᤔᤠ ᤐᤥ᤺ᤱᤛᤠᤱ ᤀᤡᤃᤪ ᤂᤢᤏᤧ᤹ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤏᤠᤵᤔᤠ ᤀᤡᤃᤪ ᤐᤢᤱᤗᤠᤜᤡᤶᤔᤥ ᤛᤠᤰᤔᤠ ᤐᤥ᤺ᤱᤛᤠᤱ ᤌᤣᤛᤠᤱ. ᤂᤢᤶᤍᤡᤱ ᤐᤡᤔᤠᤀᤣ ᤐᤥᤱᤗᤥ॥”

ᤀᤧᤈᤪᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢ᤹

᥈᥍ ᤀᤧᤈᤪᤠ᤺ᤸᤗᤧ ᤐᤠ᤺ᤳᤋᤢ᤹. “ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹᥄ ᤁᤴ ᤐᤖᤡᤰᤗᤧ ᤂᤢᤏᤧ᤹ ᤐᤕᤶ ᤜᤠᤱᤅᤡᤴ ᤕᤖᤢᤛᤗᤧ᤺ᤶᤒᤠ ᤔᤠᤱᤜᤡᤶᤔᤡᤴ ᤐᤏᤢᤏᤢᤒᤠ ᤆᤥ᤺ᤰᤔᤠ ᤁᤧᤍᤧᤶᤒᤠ ᤆᤥᤃᤢ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤐᤕᤶ ᤜᤠᤱ. ᤂᤢᤏᤧ᤹ ᤁᤢᤛᤢᤈᤠᤛᤠᤒᤠ ᤏᤢ ᤁᤧᤖᤧᤰ ᤔᤢᤰᤁᤧᤃᤢᤒᤠ ᤜᤠᤱᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤀᤠᤱᤃᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤠᤱᤅᤠᤱ ᤘᤠ᤹॥ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤡᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤐᤳ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠ᤺ᤴᤇᤡᤱᤔᤠ ᤘᤠ᤹ ᤂᤧᤒᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤕᤖᤡᤰ ᤜᤡᤶᤛᤕᤱᤒᤠ ᤋᤢᤶᤓᤠᤰᤐᤠᤜᤠ᤹ ᤀᤠᤱᤃᤠ᤹ᤏᤢ ᤀᤡᤛᤪᤠᤀᤡᤗ ᤏᤢ᤺ᤱᤔᤠ ᤑᤧᤶᤔᤠ ᤔᤧᤍᤧᤴᤍᤧᤖ ᤆᤥ᤺ᤰᤔᤠ ᤛᤢᤰᤋᤢᤱᤛᤡᤱᤗᤥ॥”

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤏᤠᤜᤠ᤹

᥎

ᤀᤷᤋᤠᤛᤠᤛ᤻ᤋᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤒᤧᤒᤡᤗᤥᤏᤗᤠᤶᤒᤠ ᤀᤠᤱᤃᤠ᤹ᤏᤢ ᤕᤖᤢᤛᤗᤧᤔ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤜᤡᤶᤛᤕᤱᤒᤠ ᤋᤢᤶᤓᤠᤰᤐᤠᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤔᤡᤱ ᤔᤧᤄᤵᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤪᤠ᤺ᤴ ᤀᤰᤋᤱᤒᤠ ᤆᤥᤰ-

᥈ ᤐᤡᤏᤜᤠᤛᤖᤧ ᤁᤢᤜᤡᤶᤛᤕᤱᤗᤠᤶ- ᤃᤣᤷᤛᤥᤔ॥ ᤀᤡᤋᤠᤔᤠᤖᤗᤧ ᤁᤢᤜᤡᤶᤛᤕᤱᤗᤠᤶ- ᤍᤠᤏᤡᤀᤣᤗ॥

ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤗᤠᤶ- ᤛᤁᤏᤩᤠᤜ᤺ᤸᤗᤧ ᤁᤢᤛ᤻ᤛᤠ ᤜᤳᤋᤢᤛ॥

᥉ ᤐᤖᤥᤛᤖᤧ ᤁᤢᤜᤡᤶᤛᤕᤱᤗᤠᤶ- ᤈᤁᤖᤡᤕᤠ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤂᤢᤴᤇᤡ᤹ ᤔᤡᤱ ᤁᤧᤛᤠᤵᤐᤠ ᥇᥋᥆ ᤕᤧᤶᤒᤡᤳᤇᤠ (ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤕᤠ᤺ᤶᤒᤣᤀᤥ ᤛᤠᤵᤗᤠᤔᤢᤴᤍᤣ ᤘᤕᤧ)

᥊ ᤐᤜᤋ-ᤔᤥᤀᤠᤒᤖᤧ ᤁᤢᤜᤡᤶᤛᤕᤱᤗᤠᤶ- ᤈᤖᤕᤠᤜᤖᤧ ᤁᤢᤛ᤻ᤛᤠ ᤀᤣᤗᤩᤜᤥᤀᤣᤏᤤ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥈᥆᥆ ᤕᤧᤶᤒᤡᤳᤇᤠ॥

᥋ ᤈᤳᤋᤢᤖᤧ ᤁᤢᤜᤡᤶᤛᤕᤱᤗᤠᤶ- ᤕᤜᤠᤛᤣᤗᤖᤧ ᤁᤢᤛ᤻ᤛᤠ ᤛᤁᤏᤩᤠᤜ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥉᥆᥆ ᤕᤧᤶᤒᤡᤳᤇᤠ॥

᥌ ᤀᤠᤍᤡᤏᤖᤧ ᤁᤢᤜᤡᤶᤛᤕᤱᤗᤠᤶ- ᤈᤥᤏᤠᤌᤏᤖᤧ ᤁᤢᤛ᤻ᤛᤠ ᤀᤣᤒᤣᤍ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥋᥆ ᤕᤧᤶᤒᤡᤳᤇᤠ॥

᥍ ᤀᤣᤗᤠᤔᤖᤧ ᤁᤢᤜᤡᤶᤛᤕᤱᤗᤠᤶ- ᤀᤋᤗᤩᤠᤜᤖᤧ ᤁᤢᤛ᤻ᤛᤠ ᤕᤛᤕᤠᤜ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥍᥆ ᤕᤧᤶᤒᤡᤳᤇᤠ॥

᥎ ᤛᤐᤋᤩᤠᤜᤖᤧ ᤁᤢᤜᤡᤶᤛᤕᤱᤗᤠᤶ- ᤔᤡᤂᤠᤀᤣᤗᤖᤧ ᤁᤢᤛ᤻ᤛᤠ ᤈᤒᤍᤡᤕᤠᤜ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥎᥆ ᤕᤧᤶᤒᤡᤳᤇᤠ॥

᥏ ᤕᤥᤀᤠᤒᤖᤧ ᤁᤢᤜᤡᤶᤛᤕᤱᤗᤠᤶ- ᤕᤜᤡᤀᤣᤗᤖᤧ ᤁᤢᤛ᤻ᤛᤠ ᤀᤥᤒᤍᤡᤕᤠ ᤂᤧᤶᤒᤩᤠᤱ ᤂᤢᤏᤧ᤹ᤏᤢ ᥈᥇᥎ ᤕᤧᤶᤒᤡᤳᤇᤠ॥

᥇᥆ ᤒᤠᤏᤡᤖᤧ ᤁᤢᤜᤡᤶᤛᤕᤱᤗᤠᤶ- ᤕᤥᤛᤡᤐᤡᤕᤠ᤺ᤸᤗᤧ ᤁᤢᤛ᤻ᤛᤠ ᤛᤗᤥᤔᤡᤋ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥇᥌᥆ ᤕᤧᤶᤒᤡᤳᤇᤠ॥

᥇᥇ ᤒᤣᤒᤤᤖᤧ ᤁᤢᤜᤡᤶᤛᤕᤱᤗᤠᤶ- ᤒᤣᤒᤤᤖᤧ ᤁᤢᤛ᤻ᤛᤠ ᤈᤁᤖᤡᤕᤠ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥈᥎ ᤕᤧᤶᤒᤡᤳᤇᤠ॥

᥇᥈ ᤀᤈ᤻ᤃᤠᤍᤖᤧ ᤁᤢᤜᤡᤶᤛᤕᤱᤗᤠᤶ- ᤜᤰᤁᤠᤋᤠᤏᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᥇᥇᥆ ᤕᤧᤶᤒᤡᤳᤇᤠ॥

᥇᥉ ᤀᤍᤥᤏᤡᤁᤠᤔᤖᤧ ᤁᤢᤜᤡᤶᤛᤕᤱᤗᤠᤶ- ᤀᤣᤗᤡᤐᤣᤗᤣᤋ. ᤕᤡᤀᤣᤗ ᤏᤢ ᤛᤔᤠᤕᤠᤜ ᤂᤧᤒᤩᤠᤱ ᤂᤧᤱᤜᤠ᤹ᤏᤢ ᥌᥆ ᤕᤧᤶᤒᤡᤳᤇᤠ (ᤂᤧᤱᤜᤠ᤹ ᤕᤠᤱᤛᤡ ᤁᤢᤓᤠ ᤕᤧᤶ ᤀᤣᤃᤠᤱ ᤔᤧᤏᤢ᤺ᤰᤂᤧ ᤔᤧᤓᤧᤖᤧᤀᤠᤱ ᤔᤧᤘᤕᤧ॥)

᥇᥊ ᤒᤡᤃᤫᤤᤖᤧ ᤁᤢᤜᤡᤶᤛᤕᤱᤗᤠᤶ- ᤀᤢᤳᤋᤤ ᤏᤢ ᤈᤰᤁᤢᤖ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᥍᥆ ᤕᤧᤶᤒᤡᤳᤇᤠ ᤔᤧᤘᤕᤧᤖᤥ॥

ᤀᤣᤈᤪᤠ᤺ᤸᤗᤧ ᤔᤠᤱᤜᤡᤶᤔᤡᤸᤗᤧ ᤗᤠᤃᤡ ᤗᤧᤒᤡᤜᤠ᤹ ᤁᤥ᤺ᤳᤋᤢᤛᤡ

᥇᥋ ᤀᤠᤱᤃᤠ᤹ ᤁᤧᤖᤧᤰ ᤔᤏᤠᤜᤠ᤹ ᤀᤜᤠᤘᤠ ᤕᤧᤰᤕᤰ ᤗᤧᤵᤔᤠᤱ ᤁᤧᤒᤣ᤺ᤰᤐᤠ ᤘᤠᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤛᤢᤵᤛᤢᤱᤛᤡᤱ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤵᤔᤥ ᤛᤢᤶᤕᤠ᤺ᤴ ᤌᤠᤖᤡᤰ ᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤏᤠᤀᤠᤱ ᤕᤢᤱᤔᤏᤠ॥ ᤂᤧᤴ ᤔᤏᤠᤛᤢᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠᤃ ᤔᤧᤘᤕᤧ ᤁᤖ ᤗᤧᤒᤡᤜᤠ᤹ ᤔᤧᤜᤥ᤺ᤵᤋᤧᤒᤠ ᤀᤠᤱᤃᤠ᤹ ᤏᤡᤛᤢᤱ॥

᥇᥌ ᤁᤸᤗᤧᤆᤥᤃᤢᤸᤗᤧ ᤀᤣᤗᤡᤀᤣᤈᤖ. ᤀᤖᤡᤀᤣᤗ. ᤛᤔᤠᤕᤠᤜ. ᤀᤣᤸᤏᤠᤋᤠᤏ. ᤕᤠᤖᤡᤒ. ᤀᤣᤸᤏᤠᤋᤠᤏ. ᤏᤠᤋᤠᤏ. ᤈᤁᤖᤡᤕᤠ ᤏᤢ ᤔᤛᤢᤸᤗᤠᤔ ᤑᤠᤱᤛᤡ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤏᤧᤵᤑᤢ ᤛᤡᤰᤛᤠᤶᤒᤠ ᤕᤥᤕᤠᤖᤡᤒᤧᤴ ᤏᤢ ᤀᤣᤸᤏᤠᤋᤠᤴᤏᤧᤴ ᤀᤢ᤺ᤳᤋᤢᤱᤛᤡᤱ॥

᥇᥍ ᤀᤠᤱᤃᤠ᤹ ᤂᤧᤱᤜᤠ᤹ ᤁᤠᤛᤡᤐᤡᤕᤠᤒᤠ ᤛᤢᤓᤠ ᤀᤡᤍ᤻ᤍᤥᤖᤀᤥ ᤐᤠᤱᤄᤢᤱᤛᤡᤱ॥ ᤂᤢᤏᤧ᤹ ᤏᤢ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤂᤢᤏᤧ᤹ ᤁᤢᤓᤠ᤹ᤒᤠᤱ ᤔᤏᤠᤜᤠ᤹ ᤔᤠᤱᤜᤡᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤛᤡᤖ ᤑᤠ᤹ᤀᤠᤱ ᤀᤡᤱᤄᤱ ᤔᤧᤜᤠᤰᤋᤢᤖ ᤕᤠ᤺ᤴᤍᤢᤱᤛᤡᤱ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤂᤧᤱᤜᤠ᤹ᤖᤧ ᤀᤠᤏᤡᤃᤧᤀᤥ ᤔᤜᤗᤡ ᤜᤡᤶᤛᤕᤱᤒᤠ ᤛᤖᤣᤒᤡᤕᤠᤜ ᤔᤡᤱ ᤁᤧᤘᤠ᤺ᤵᤐᤠ ᤛᤠ᤹ᤖᤡᤰ ᤛᤢᤶᤒᤥᤎᤠᤛᤠᤒᤠ ᤗᤧᤒᤡ ᤔᤏᤠᤎᤡᤰ ᤐᤠᤱᤄᤢ ᤋᤠᤛᤢ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤢᤛ᤻ᤛᤠᤜᤠ᤹ ᤂᤧᤒᤩᤠᤱ ᤁᤢᤃᤠ᤹ᤀᤡᤜᤠ᤹ ᤁᤧᤖᤧᤰᤗᤧ ᤌᤡᤒᤥᤱᤅᤠᤱ ᤕᤧᤳᤇᤡ ᤕᤧᤶᤒᤡᤳᤇᤠ ᤔᤧᤍᤩᤧ॥

᥇᥏ ᤂᤧᤱᤜᤠ᤹ᤖᤧ ᤜᤛᤒᤩᤠᤜ᤺ᤴ ᤜᤧᤰᤁᤩᤠᤱ ᤔᤖᤠᤖᤡ ᤜᤡᤶᤛᤕᤱᤒᤠ ᤕᤛᤕᤠᤜ᤺ᤴᤏᤢ ᤛᤥᤖᤡᤰ ᤂᤧᤸᤗᤧ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤜᤧᤰᤁᤩᤠᤱ ᤁᤢᤴᤏᤠᤰᤐᤠᤜᤠ᤹ ᤁᤧᤖᤧᤰᤗᤧ ᤏᤡᤒᤥᤱ ᤕᤧᤶᤒᤡᤳᤇᤠᤜᤠ᤹ ᤔᤧᤒᤠᤱᤄᤢᤛᤡ॥

᥈᥆ ᤂᤧᤴᤏᤢ᤺ᤸᤗᤧ ᤘᤣ᤹ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤁᤡᤵ ᤏᤧᤳᤇᤡᤀᤠᤱ ᤏᤡᤒᤥᤱ ᤔᤧᤘᤕᤧ. ᤗᤧᤒᤡᤜᤠ᤹ ᤔᤧᤓᤠ᤹ᤖᤢᤛᤡᤖ ᤑᤠ᤹ᤀᤠᤱ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠᤜᤠ᤹ ᤛᤣ᤺ᤰᤕᤢᤰ ᤆᤥ᤺ᤰᤔᤠ ᤌᤡᤶᤔᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ ᤍᤠᤀᤢᤍ ᤜᤠᤱ ᤏᤢ ᤂᤢᤏᤧ᤹ ᤁᤢᤜᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤕᤢᤰᤂᤢᤀᤠᤱ ᤘᤕᤧ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤡᤱᤜᤠ᤹ ᤔᤡᤱᤏᤠ᤺ᤳᤋᤥ ᤛᤠᤵᤋᤧᤀᤠᤱ ᤐᤳᤇᤧᤖᤥ॥

ᤀᤣᤈᤪᤠ᤺ᤸᤗᤧ ᤔᤏᤠᤜᤠ᤹ ᤋ᤺ᤰᤏᤧᤳ ᤕᤢᤱᤔᤠ ᤏᤢ ᤐᤧᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤥ ᤗᤠᤶᤗᤥᤛᤢᤛᤡ

᥈᥇ ᤂᤧᤵᤔᤥ ᤀᤜᤠᤘᤠ ᤂᤠᤘᤠ᤺ᤸᤗᤧ ᤁᤢᤕᤠᤀᤥ ᤁᤧᤖᤧᤰ ᤋ᤺ᤰᤏᤧᤳ ᤕᤢᤱᤔᤠᤖᤧ ᤗᤠᤃᤡ ᤏᤢ ᤀᤠᤒᤠᤅᤣ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤶᤍᤡ᤺ᤰᤁᤥ ᤂᤢᤏᤧ᤹ ᤗᤠᤶᤗᤥᤛᤡᤃᤧᤖ ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤒᤠᤅᤣ ᤗᤠᤃᤡ. ᤕᤠᤱᤛᤠᤁᤢᤴᤎᤣᤖᤧ ᤗᤠᤃᤡ ᤏᤢ ᤛᤠᤀᤣᤜᤠ᤹ ᤋᤠᤱᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠ ᤐᤠᤱᤄᤢᤱᤛᤡᤱ॥

᥈᥈ ᤗᤠᤶᤍᤡ᤺ᤰᤁᤥ ᤏᤡᤱᤔᤡᤜᤠ᤹ᤗᤠᤶᤒᤠ ᤀᤠᤏᤡᤃᤧ ᤋᤠᤱᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤕᤶ ᤜᤠᤱᤅᤡᤴ ᤀᤴᤃᤧᤕᤢᤰᤐᤠ ᤌᤰᤛᤢᤒᤠ ᤋᤢᤖᤠ ᤏᤠ᤺ᤰᤔᤠ ᤀᤠᤱᤃᤠ᤹ ᤏᤢ᤺ᤴᤍᤠᤱ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤀᤥ ᤏᤡᤱᤘᤠ᤹ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤏᤠ᤹ᤒᤠᤜᤠ᤹ᤏᤢ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤏᤠᤱ ᤂᤢᤶᤍᤡᤱ ᤐᤡᤖᤢᤛᤡ᤹ ᤜᤠᤱᤅᤡᤴ ᤔᤧᤳᤋᤢᤱᤅᤠᤱ ᤘᤕᤠᤱ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤋ᤺ᤰᤏᤧᤳ ᤕᤢᤱᤔᤏᤠ ᤜᤧᤰᤁᤩᤠᤱ ᤀᤠᤏᤡᤃᤧ ᤋᤠᤱᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤧᤗᤡ ᤑᤠᤰᤔᤏᤠ ᤂᤧᤒᤩᤠᤱ ᤂᤢᤏᤧ᤹ ᤀᤠᤏᤡᤃᤧ ᤐᤧᤗᤡ᤺ᤴ ᤂᤧᤵᤛᤢᤀᤠᤱ ᤏᤥᤃᤵ ᤐᤡᤖᤡᤃᤧᤖᤥ॥

ᤔᤠᤱᤜᤡᤶᤔᤡᤸᤗᤧ ᤗᤠᤃᤡ ᤜᤢᤰᤘᤠᤕᤠᤱ

᥈᥊ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤗᤠᤶ ᤀᤠᤱᤃᤠ᤹ ᤛᤖᤣᤒᤡᤕᤠᤜ. ᤜᤛᤒᤩᤠᤜ ᤏᤢ ᤘᤣ᤹ ᤌᤡᤒᤥᤱ ᤔᤏᤠᤜᤠ᤹ ᤛᤣᤃᤢᤱᤛᤡᤱ॥

᥈᥋ ᤂᤧᤒᤩᤠᤱ ᤀᤠᤱᤃᤠ᤹ ᤐᤕᤶ ᤜᤠᤱ. ᤁᤢᤛᤢᤈᤠᤛᤠᤒᤠ ᤜᤧᤰᤁᤩᤠᤱ ᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤔᤠᤱᤜᤡᤶᤔᤥ ᤕᤠᤱᤔᤠ ᤑᤠ᤹ᤀᤠᤱ ᤔᤧᤒᤡᤖᤡᤃᤧᤒᤠ ᤛᤠᤶᤔᤩᤠᤱ. ᤕᤢᤵᤐᤠ ᤏᤢ ᤂᤵᤐᤩᤠᤜᤠ᤹ ᤌᤠᤱᤄᤢᤱᤅᤠᤱ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤐᤡᤖᤢᤱᤛᤡᤱ॥

᥈᥌ ᤀᤠᤱᤃᤠ᤹ ᤂᤧᤱᤜᤠ᤹ ᤁᤴ ᤐᤠ᤺ᤴᤜᤠ᤹ ᤐᤡᤖᤢᤱᤛᤡᤱ-

᥈᥈.᥆᥆᥆ ᤁᤡᤗᤥᤃᤪᤠᤔ ᤕᤢᤵᤐᤠ.

᥉.᥊᥆᥆ ᤁᤡᤗᤥᤃᤪᤠᤔ ᤕᤢᤵᤐᤠ ᤂᤵᤐᤩᤠᤜᤠ᤹.

᥉.᥊᥆᥆ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ.

᥈᥍ ᥎ ᤁᤡᤗᤥᤃᤪᤠᤔ ᤛᤠᤶᤔᤩᤠᤱ ᤇᤧ᤺ᤱᤃᤩᤠ. ᤜᤧᤰᤁᤩᤠᤱ ᤁᤢᤔᤧᤴ ᤁᤧᤄᤡ᤺ᤰᤐᤠ ᤏᤢᤒᤠ ᤁᤠᤛᤠ ᤂᤵᤐᤩᤠ ᤏᤧᤳᤇᤡ ᤐᤡᤖᤢᤱᤛᤡᤱ॥

᥈᥎ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. “ᤂᤡᤏᤡ᤹ᤏᤢ ᤛᤥᤛᤥᤖᤡᤰ ᤁᤴ ᤛᤠᤔᤠᤐᤢᤔᤠᤜᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤣᤛᤣᤒᤠ ᤆᤥᤰ. ᤜᤧᤰᤁᤣᤗ᤹ᤖᤡᤰᤁᤣ ᤀᤠᤒᤠᤅᤣ ᤏᤡᤱᤘᤠ᤺ᤸᤗᤧ ᤜᤢᤰᤘᤠ ᤜᤧᤰᤁᤣ ᤁᤧᤍᤥ᤺ᤴᤍᤢᤶᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤂᤵᤐᤩᤠᤜᤠ᤹ᤀᤠᤱ ᤛᤣᤛᤣᤒᤠ ᤆᤥᤰ॥

᥈᥏ ᤔᤠᤱᤜᤡᤶᤔᤥ ᤂᤡᤏᤡ᤹ ᤔᤧᤴᤃᤧᤳᤋᤣ ᤌᤠᤖᤡᤰ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤴ ᤛᤠᤔᤠᤜᤠ᤹ ᤋᤠᤱᤛᤧ᤺ᤵᤋᤧᤶᤔᤧ᤹॥ ᤂᤧᤵᤔᤥ ᤁᤧᤖᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤕᤠᤰᤑᤠᤱᤅᤥ ᤂᤧᤱᤜᤠ᤹ ᤌᤠᤱᤄᤠᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤂᤧᤒᤩᤠᤱ ᤕᤖᤢᤛᤗᤧ᤺ᤶᤔᤥ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ ᤐᤡᤖᤧᤶᤛᤡᤶᤔᤧ᤹॥”

᥉᥆ ᤀᤰᤂᤣᤗ᤹ᤖᤡᤰ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤂᤧᤴ ᤛᤠᤶᤔᤩᤠᤱ ᤕᤢᤵᤐᤠ ᤂᤵᤐᤩᤠᤜᤠ᤹ ᤕᤖᤢᤛᤗᤧ᤺ᤶᤒᤠ ᤔᤠᤱᤜᤡᤶᤔᤥ ᤁᤧᤵᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤀᤠᤒᤠᤅᤣ ᤗᤰᤐᤧᤴᤛᤠᤒᤠ ᤔᤧᤒᤥ᤺ᤰᤂᤧᤖᤥ॥

ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧᤒᤠ

᥉᥇ ᤌᤡᤰᤛᤡᤃᤣ᤺ᤰᤐᤠ ᤗᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤧᤖᤧᤒᤠ ᤕᤧᤴᤏᤥ ᤀᤠᤏᤡᤃᤧ ᤕᤖᤢᤛᤗᤧᤔ ᤐᤣ᤺ᤰᤔᤠᤖᤧ ᤗᤠᤃᤡ ᤀᤜᤠᤘᤠᤒᤠ ᤂᤠᤘᤠ᤺ᤴ ᤗᤧᤖᤢᤶᤒᤧ॥ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧᤏᤢ ᤘᤕᤧ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤶᤍᤡ᤺ᤰᤁᤥ ᤏᤡᤱᤔᤡᤜᤠ᤹ᤖᤧ ᤑᤵᤔᤠ ᤏᤢ ᤗᤠᤶᤛᤢᤰᤔᤠᤗᤠᤶ ᤋᤠᤱᤛᤧ᤺ᤵᤋᤡᤃᤧ॥

᥉᥈ ᤕᤖᤢᤛᤗᤧᤔ ᤁᤧᤖᤡᤃᤧᤀᤠᤱ ᤀᤠᤏᤡᤃᤧ ᤛᤢᤶᤕᤧᤴ ᤌᤠᤖᤡᤰ ᤏᤠ᤺ᤶᤔᤠᤛᤡᤃᤧ॥

᥉᥉ ᤗᤡᤕᤠ᤺ᤴ ᤁᤧᤖᤧᤒᤠ ᤕᤧᤴᤏᤥ ᤔᤠᤱᤜᤡᤶᤔᤥ ᤀᤠᤏᤡᤃᤧ ᤐᤣᤃᤡᤃᤧ. ᤕᤢᤵᤐᤠ. ᤛᤠᤶᤔᤩᤠᤱ ᤏᤢ ᤛᤢᤳᤌᤥ ᤂᤵᤐᤩᤠᤜᤠ᤹ ᤌᤠᤱᤄᤢᤶᤒᤧ ᤜᤧᤰᤁᤩᤠᤱ ᤀᤢᤖᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤔᤖᤣᤔᤥᤋ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤜᤢᤰᤛᤢᤵᤋᤢᤶᤒᤧ॥ ᤂᤢᤏᤧ᤹ᤏᤢ ᤐᤡᤏᤜᤠᤛᤖᤧ ᤁᤢᤛ᤻ᤛᤠ ᤀᤣᤗᤠᤈᤠᤖᤧᤴ ᤘᤕᤧ. ᤜᤧᤰᤁᤩᤠᤱ ᤏᤧᤳᤇᤡ ᤗᤧᤒᤡ ᤕᤣᤛᤢᤀᤠᤖᤧ ᤁᤢᤛ᤻ᤛᤠ ᤕᤥᤈᤠᤒᤠᤍᤧᤴ ᤏᤢ ᤒᤡᤴᤏᤢᤀᤡᤖᤧ ᤁᤢᤛ᤻ᤛᤠ ᤏᤥᤀᤍᤡᤕᤠ᤺ᤴ ᤘᤕᤧᤛᤡ॥

᥉᥊ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤏᤡᤖᤢᤶᤒᤧᤀᤠᤱ ᤌᤠᤱᤄᤢᤶᤒᤧ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤛᤠᤵᤗᤠᤔᤢᤎᤡᤱᤜᤠ᤹ ᤕᤠᤖᤡᤵ ᤆᤥᤃᤢᤶᤒᤧ॥

᥉᥋ ᤂᤧᤴ ᤀᤣᤃᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤁᤧᤖᤧᤰᤗᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤛᤡᤍᤢᤱᤓᤈᤠᤜᤠ᤹ ᤔᤧᤍᤠᤖᤢ॥ ᤂᤧᤱᤜᤠ᤹ᤖᤧ ᤁᤧᤖᤧᤰ ᤀᤡᤛᤪᤠᤀᤡᤗᤖᤧ ᤗᤠᤃᤡ ᤌᤡᤒᤥᤱᤅᤠᤱ ᤏᤧᤳᤇᤡ ᤛᤧᤃᤶᤒᤠ ᤐᤡᤳ. ᤑᤠᤱᤒᤥᤱᤅᤠᤱ ᤋᤢᤰᤛᤡ ᤕᤶᤒᤠ ᤔᤧᤸᤗᤢᤰ ᤏᤢ ᤏᤢᤒᤥᤱᤅᤠᤱ ᤏᤢᤛᤡ ᤌᤢ᤺ᤶᤒᤠ ᤛᤡᤍᤢᤱᤈᤓᤠ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤌᤡᤒᤥᤱᤅᤠᤱ ᤏᤧᤳᤇᤡ ᤔᤧ᤺ᤴᤍᤒᤁᤠᤀᤠᤱ ᤀᤠᤒᤠᤅᤣ ᤗᤠᤕᤥᤗᤠᤶ ᤛᤢᤳᤌᤥ ᤔᤧᤈᤥ᤺ᤰᤛᤡᤱᤗ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥ ᤁᤴ ᤁᤧᤖᤧᤰ ᤌᤰᤛᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡ॥

᥉᥌ ᤐᤕᤶ ᤜᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤛᤠᤵᤗᤠᤔᤢᤴᤍᤣᤜᤠ᤹ᤀᤠᤱ ᤔᤧᤕᤠᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤠᤶᤎᤠ ᤐᤡᤛᤠᤱᤒᤠ ᤕᤢᤑᤪᤣᤋᤡᤛ ᤋᤧ᤺ᤱᤃᤵᤐᤥᤒᤠ ᤋᤢᤶ ᤜᤠᤱᤕᤢᤰᤐᤠ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ ᤔᤧᤒᤡᤖᤢᤛᤡ ᤂᤧᤒᤩᤠᤱ ᤂᤧᤴ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤔᤠᤱᤜᤡᤶᤔᤥ ᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤔᤧᤓᤠ᤹ᤖᤢᤛᤡᤖᤥ॥

ᤘᤣ᤹ ᤛᤢᤘᤠᤅᤜᤠ᤹ᤏᤢ ᤔᤣ᤺ᤰᤂᤡᤶ ᤔᤧᤈᤥᤃᤢᤒᤠ ᤐᤠ᤺ᤴᤏᤡᤴ ᤀᤣᤈᤪᤠ᤺ᤸᤗᤧ ᤏᤡᤱᤘᤠ᤹ ᤂᤥᤛᤢ

᥏

“ᤁᤴ ᤁᤧᤖᤧᤰ ᤆᤥ᤺ᤰᤔᤠ ᤔᤧᤛᤢᤖᤢᤀᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤐᤣᤛᤠᤱᤒᤠ ᤗᤠᤈᤣ᤹ ᤁᤧᤕᤢᤱᤒᤠ ᤕᤰᤕᤢᤱᤒᤠ ᤁᤏᤠᤏᤡ. ᤜᤡᤳᤋᤡ. ᤐᤖᤡᤈ᤻ᤈᤡ. ᤕᤒᤢᤛᤡ ᤏᤢ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤗᤠᤶ ᤗᤠ᤺ᤳᤗᤠ᤺ᤳ ᤔᤧᤴᤕᤢᤱᤅᤣ ᤔᤧᤘᤠ᤹ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤒᤠ ᤁᤢᤓᤠ ᤗᤠᤶᤗᤥᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤔᤧᤳᤋᤠᤱ॥ ᤂᤧᤴ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧᤀᤠᤱ ᤔᤧᤈᤥᤃᤢᤖ ᤔᤧᤘᤕᤧ॥

᥈ ᤕᤜᤢᤍᤡ ᤕᤧᤶᤒᤡᤳᤇᤠᤜᤠ᤹ᤖᤧ ᤘᤣ᤹ ᤛᤢᤘᤠᤱᤛ᤻ᤔᤠ ᤔᤧᤴᤇᤢᤔᤠᤜᤠ᤹ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤛᤡᤖ ᤔᤧᤘᤕᤧ॥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠᤜᤠ᤹ ᤑᤧᤳᤔᤧᤗᤠ᤹ᤖᤧᤖ ᤔᤧᤘᤕᤧ॥ ᤁᤴ ᤐᤠ᤺ᤴᤏᤥ ᤗᤠᤶᤗᤥᤒᤠᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ᤀᤣ ᤁᤢᤓᤠᤱ ᤁᤧᤓᤣ᤺ᤶᤒᤠ ᤔᤧᤘᤕᤧ॥”

᥉ ᤂᤧᤒᤩᤠᤱ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤱᤅᤡᤸᤗᤧ ᤀᤠᤱᤃᤠ᤹ ᤀᤠᤈᤠᤱ ᤏᤢ ᤀᤠᤍᤣ᤺ᤳᤋᤡᤴ ᤋᤧᤖᤧᤰ ᤌᤧ᤺ᤰᤛᤢᤱ ᤜᤧᤰᤁᤩᤠᤱ ᤀᤠᤎᤧᤃᤣ᤺ᤰ ᤀᤡ᤺ᤴ ᤏᤢ ᤀᤠᤔᤢᤕᤢᤱᤅᤡᤴ ᤀᤠ᤺ᤰᤂᤢᤱᤗ ᤔᤣᤖᤡᤱ ᤌᤰᤏᤢ ᤂᤠᤶᤒᤠᤱᤅᤥ ᤕᤢᤅᤠᤱ॥

᥊ ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤈᤠ᤺ᤰᤗᤠᤶ ᤁᤧᤃᤡᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤃᤒᤪᤡᤱ ᤆᤢᤶᤔᤠ ᤔᤧᤜᤣ᤺ᤰᤋᤧ॥ ᤀᤠᤱᤃᤠ᤹ ᤕᤢ᤺ᤴᤇᤡᤰ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤧᤶ ᤌᤠᤖᤡᤰ ᤔᤧᤖᤡᤱ ᤌᤰᤏᤢ ᤂᤧᤵᤔᤥᤀᤣ ᤕᤢᤅᤠᤱ॥

᥋ ᤕᤢ᤺ᤴᤇᤡᤰ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤧᤶ ᤐᤥ᤺ᤰᤂᤧᤸᤗᤧ ᤀᤠᤱᤃᤠ᤹ ᤀᤠᤒᤠᤅᤣ ᤔᤣᤖᤡᤱ ᤌᤰᤋᤠᤱᤅᤠᤱ ᤕᤢᤅᤠᤱᤒᤠ ᤋᤧᤴᤏᤥᤗᤠᤶ ᤐᤥᤃᤠᤱ॥ ᤀᤠᤱᤃᤠ᤹ ᤀᤠᤸᤗ ᤌᤠᤖᤡᤰᤁᤣ ᤂᤧᤴ ᤁᤧᤍᤧ᤺ᤱᤒᤠ ᤆᤠᤱᤅᤡᤴᤏᤣ ᤆᤠᤰᤂᤢᤱᤅᤠᤱ ᤐᤳᤇᤧ॥ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤅᤠᤱ ᤜᤧᤰᤁᤩᤠᤱ ᤀᤠᤜᤢᤰᤁᤡᤴ ᤕᤜᤘᤣ ᤍᤠᤱᤒᤠ. ᤀᤠᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤛᤴᤇᤢᤱ॥

᥌ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤱ. “ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤍᤃᤡ ᤀᤠᤱᤃᤠ᤹ ᤀᤠᤎᤣᤃᤣ᤺ᤰᤁᤡᤴ ᤑᤥ᤺ᤱᤔᤠ ᤛᤠ᤹ᤖᤡᤰ ᤛᤡᤖᤡᤱᤔᤀᤠ॥ ᤁᤧᤗᤢᤶᤛᤡᤱᤒᤠ ᤀᤠᤏᤡᤃᤧ ᤗᤠᤕᤥᤴ ᤀᤠᤏᤡᤃᤧ ᤌᤧᤃᤣ᤺ᤰᤐᤠᤴᤏᤢ᤺ᤸᤗᤧᤀᤠᤱ ᤌᤠ᤺ᤱ ᤐᤥᤃᤧᤀᤠᤱ ᤘᤠ᤹. ᤂᤧᤸᤗᤧ ᤋᤠᤱᤛᤠᤱᤒᤠᤴᤏᤠᤱ ᤛᤢᤛᤢ॥

᥍ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤀᤠᤏᤡᤃᤧ ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤕᤶᤒᤠ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ॥ ᤀᤠᤏᤡᤃᤧ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤜᤠᤱᤅᤡᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤘᤣ᤹ ᤛᤢᤘᤠᤱᤛ᤻ᤔᤠ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤎᤩᤧ ᤜᤧᤰᤁᤩᤠᤱ ᤀᤠᤏᤡᤃᤧ ᤔᤧᤛᤩᤧᤖᤡᤃᤧ. ᤔᤧᤏᤠᤵᤋᤡᤃᤧ ᤂᤧᤒᤩᤠᤱ ᤔᤧᤍᤧᤶᤛᤡᤃᤧᤀᤠᤱ ᤘᤣ᤹ ᤗᤠᤈᤣ᤹ᤀᤥ ᤔᤧᤍᤣ᤹ᤖᤡᤃᤧ॥ ᤀᤠᤏᤡᤃᤧ ᤛᤠ᤹ᤖᤡᤰ ᤆᤠ᤺ᤳᤌᤡ ᤐᤣ॥ ᤀᤠᤀᤡᤴ ᤌᤠᤖᤡᤰᤁᤠᤱ ᤀᤠᤏᤡᤃᤧ ᤜᤧᤰᤋᤱᤒᤠᤀᤣ ᤕᤠᤰᤏᤠᤶ ᤋᤢᤔᤢᤶᤒᤧᤀᤠᤱ ᤘᤕᤡᤃᤧ॥

᥎ ᤕᤜᤘᤣ ᤍᤠᤱᤒᤣ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤴ ᤕᤧᤶᤔᤥ ᤁᤢᤓᤠ ᤕᤧᤶᤗᤧ ᤗᤠᤃᤡ ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤁᤧᤒᤥ᤺ᤰᤂᤧ᤹ᤀᤠᤱ ᤁᤧᤘᤠ᤹ ᤜᤧᤰᤁᤩᤠᤱ ᤕᤥᤃ᤻ᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤀᤠᤏᤡᤃᤧ ᤔᤡᤛᤠᤰᤗᤰ ᤂᤧᤳᤇᤡᤱᤔᤠᤀᤠᤱ ᤁᤴ ᤛᤣᤛᤣᤍᤧᤴᤏᤥ ᤜᤠᤱᤜᤠᤱᤅᤠᤱ ᤕᤢᤱᤔᤠ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤁᤧᤘᤠ᤹॥ ᤕᤥᤃ᤻ᤒᤠ ᤘᤕᤡᤃᤧᤖ ᤘᤕᤡᤃᤧᤖᤛᤠᤱ ᤂᤧᤏᤧ᤹ ᤀᤠᤏᤡᤃᤧ ᤁᤢᤛᤱ ᤜᤡᤱᤔᤴ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤁᤧᤘᤠ᤹॥

᥏ ᤀᤠᤏᤡᤃᤧ ᤕᤥ᤺ᤰ ᤘᤕᤡᤃᤧ ᤁᤖ ᤀᤠᤏᤡᤃᤧ ᤂᤧᤴ ᤕᤠᤰᤏᤠᤶᤔᤥᤀᤣ ᤕᤥᤃ᤻ᤒᤠ ᤐᤥᤱᤔᤠᤀᤠᤱ ᤘᤠ᤹ᤔᤠ ᤕᤠᤵᤔᤡ ᤁᤧᤶᤒᤠᤱᤄᤧᤴ॥ ᤂᤧᤏᤧ᤹ ᤑᤠᤖᤛ ᤗᤠᤈᤣ᤹ᤒᤠ ᤜᤠᤱᤜᤠ᤹ ᤀᤠᤏᤡᤃᤧ ᤗᤢᤱᤔᤠ᤹ ᤔᤧᤍᤢᤰᤋᤡᤃᤧᤖ ᤁᤧᤕᤠ᤺ᤴᤍᤢᤛᤡ ᤜᤧᤰᤁᤩᤠᤱ ᤀᤠᤏᤡᤃᤧ ᤜᤡᤱᤔᤠ ᤏᤢ ᤀᤠᤏᤡᤃᤧ ᤁᤧᤕᤶᤒᤠ ᤔᤠᤱᤜᤡᤶᤔᤡᤴ ᤆᤥ᤺ᤰᤔᤠᤀᤠᤱ ᤁ᤹ᤕᤥ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤁᤶᤒᤪᤠᤱ ᤂᤥᤔᤠ ᤔᤧᤓᤠ᤺ᤰᤋᤡᤖ ᤁᤧᤕᤠ᤺ᤴᤍᤢᤛᤡ॥

᥇᥆ “ᤁᤖ ᤀᤠᤸᤗ ᤁᤴᤜᤠ᤹ ᤁᤧᤖᤧᤰ ᤐᤥ᤺ᤰᤂᤧᤆᤢᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤌᤣ ᤐᤠ᤺ᤵᤔᤠ ᤛᤢᤰᤋᤢᤶᤒᤧᤀᤠᤱᤒᤣ᥅ ᤀᤠᤏᤡᤃᤧ ᤕᤠᤶᤔᤥ ᤂᤧᤴ ᤁᤧᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢᤶᤒᤧᤴ ᤔᤧᤏᤠ᤺ᤳᤋᤢᤶᤒᤧᤴ.

᥇᥇ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤵᤐᤠᤜᤠ᤹ᤗᤠᤶ ᤂᤧᤴ ᤀᤠᤏᤡᤃᤧ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤘᤕᤧ॥ ᤂᤧᤴ ᤀᤠᤏᤡᤃᤧ ᤕᤢᤰᤋᤢᤶᤒᤧᤀᤠᤱ ᤕᤢᤅᤡᤃᤧᤒᤠ ᤗᤠᤈᤣ᤺ᤴ ᤗᤳᤌᤡᤰ ᤀᤠᤛᤢᤳᤌᤥ ᤗᤠᤈᤣ᤹ ᤆᤥᤰ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤕᤠᤵᤔᤡ ᤔᤧᤔᤧᤳᤋᤡᤃᤧᤀᤠᤱ ᤘᤕᤧ ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤧᤴ ᤗᤠᤈᤣ᤺ᤴ ᤌᤡᤰ ᤁᤢᤛᤢᤰᤐᤥᤏᤢ ᤘᤣ᤹ᤛ᤻ᤔᤠ ᤁᤢᤛᤢᤰᤐᤥ ᤌᤠᤖᤡᤰ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ᤖᤧ ᤔᤧᤎᤡᤶᤛᤢᤀᤠᤱ ᤏᤧ᤹᤺॥

᥇᥈ ᤂᤧᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤈᤥᤃᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤥᤒᤥ ᤔᤧᤒᤥ᤺ᤱᤗ ᤀᤡᤃᤪ ᤔᤧᤏᤢ᤹ᤔᤧᤍᤠᤖ ᤑᤠ᤹ᤀᤠᤱ ᤔᤧᤓᤠ᤹ᤖᤠᤶᤛᤡᤶᤔᤡᤴᤏᤧ᤹ ᤜᤧᤰᤁᤩᤠᤱᤗᤰ ᤂᤧᤴ ᤗᤠᤈᤣ᤺ᤴ ᤂᤡᤏᤡ᤹ ᤕᤢᤰᤔᤠ ᤁᤧᤄᤥᤛᤢᤶ᤹ ᤂᤧᤒᤩᤠᤱ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤂᤧᤴ ᤗᤠᤈᤣ᤺ᤴ ᤁᤧᤏᤧᤛᤢᤶ ᤁᤧᤎᤠᤶ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤔᤧᤔᤧᤳᤋᤡᤃᤧ॥

᥇᥉ ᤀᤠᤏᤡᤃᤧ ᤗᤠᤕᤥᤴ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤕᤖᤡᤰ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤛᤶᤎᤠᤱ ᤆᤢᤰᤋᤧ. ᤂᤧᤴ ᤀᤣᤃᤠᤱᤅᤠᤱ ᤀᤠᤏᤡᤃᤧ ᤂᤥᤔᤠ ᤁᤧᤒᤥ᤺ᤱᤒᤠ ᤕᤖᤡᤰ ᤂᤢᤶᤍᤡᤱᤅᤡᤴᤏᤢ᤺ᤸᤗᤧ ᤛᤢ᤺ᤸᤗᤡᤰᤗᤰ ᤂᤢᤶᤍᤡᤱ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤁᤧᤘᤠ᤹ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤛᤢᤶᤒᤧ ᤜᤧᤰᤁᤩᤠᤱ ᤜᤡᤱᤔᤠᤖ ᤘᤠ᤹ᤔᤠ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤁᤧᤘᤠ᤹॥

᥇᥊ ᤀᤠᤰᤂᤣᤗ᤹ᤖᤡᤰ ᤀᤠᤏᤡᤃᤧ ᤕᤠᤶᤔᤥ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤁᤴ ᤋᤠᤵᤑᤧ᤺ᤶᤒᤠ ᤔᤏᤠᤜᤠ᤹ᤏᤢ ᤔᤣᤰᤂᤡ᤺ᤶ ᤆᤥ᤺ᤰᤔᤠ ᤛᤢᤰᤋᤢᤶᤒᤧᤒᤣ᥅ ᤀᤠᤏᤡᤃᤧ ᤜᤧᤰᤁᤣ ᤆᤥᤃᤢᤶᤒᤧᤸᤗᤧ ᤂᤧᤏᤧ᤹ ᤛᤠ᤹ᤖᤡᤰᤁᤣ ᤁᤧᤛᤡᤰ ᤐᤥ᤺ᤰ ᤜᤧᤰᤁᤩᤠᤱ ᤀᤠᤏᤡᤃᤧ ᤁᤧᤖᤧᤰ ᤂᤠᤵᤐᤢᤌᤩᤱ ᤀᤠᤃᤧᤈᤥ᤺ᤰᤁᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤜᤡᤱᤔᤠ ᤕᤠᤵᤔᤡ ᤁᤧᤶᤒᤠᤱᤏᤧᤴ॥

᥇᥋ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤈᤥ᤺ᤰᤐᤠ ᤁᤧᤈᤥ᤺ᤰ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤏᤡᤃᤧ ᤋᤠᤱᤔᤠ ᤕᤠ᤺ᤰᤔᤠ ᤕᤠᤵᤔᤡ ᤁᤧᤓᤠ᤺ᤰᤋᤧ॥ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤒᤠ ᤑᤠ᤹ᤀᤠᤱ ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤃᤡ ᤐᤠ᤺ᤵᤔᤠ ᤋᤧᤴᤍᤡᤃᤧ॥ ᤂᤧᤏᤧ᤹ ᤁᤧᤍᤃᤡ ᤋᤠᤔᤠ ᤀᤠᤏᤡᤃᤧ ᤌᤣᤀᤠᤱ ᤕᤢᤰ ᤔᤧᤃᤳᤋᤢᤶᤒᤧᤴᤗᤥ॥”

ᤘᤣ᤹ ᤗᤠᤈᤣ᤹ᤒᤠᤜᤠ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤌᤡᤶᤔᤡᤴ ᤛᤠᤰᤔᤠ ᤗᤠᤶ

᥇᥆

ᤀᤧᤈᤪᤠ᤺ᤴ ᤔᤠᤱᤜᤡᤶᤔᤡᤸᤗᤧ ᤁᤢᤍᤃᤡ ᤁᤢᤎᤧᤃᤣ᤺ᤰᤁᤡᤴ ᤋᤷᤄᤢ᤹ ᤔᤧᤳᤋᤢᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤏᤢ. ᤜᤠᤒᤧᤖ ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤒᤠᤀᤣ ᤑᤠ᤹ᤀᤠᤱ ᤐᤠ᤺ᤳᤋᤢᤖ ᤕᤢᤅᤧ॥ ᤀᤡᤛᤪᤠᤀᤡᤗᤒᤠ ᤕᤧᤶᤒᤡᤳᤇᤠ. ᤔᤧᤴᤇᤢᤔᤠ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤖᤧᤴ ᤗᤳᤇᤠ ᤕᤶᤒᤠ ᤔᤏᤠᤗᤢᤵ ᤌᤡᤰ ᤂᤢᤏᤧ᤹ ᤁᤢᤄᤡᤖᤡ ᤔᤧᤈᤢᤵᤛᤧ॥ ᤔᤏᤠ ᤗᤢᤵᤐᤥᤒᤠ ᤔᤏᤠᤜᤠ᤹ᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤗᤥᤖᤧᤖ ᤔᤧᤜᤠᤒᤧᤖ ᤔᤧᤕᤧᤒᤧ॥

᥈ ᤂᤧᤴ ᤀᤣᤃᤠᤱ ᤀᤣᤗᤠᤔ ᤛᤕᤱᤛ᤻ᤔᤠ ᤕᤜᤡᤀᤣᤗᤖᤧ ᤁᤢᤛ᤻ᤛᤠ ᤛᤁᤏᤩᤠᤜ᤺ᤸᤗᤧ ᤀᤣᤈᤪᤠ᤺ᤴ ᤔᤧᤳᤋᤢ. “ᤘᤣ᤹ ᤛᤢᤘᤠᤱᤛ᤻ᤔᤠ ᤔᤧᤴᤇᤢᤔᤠᤜᤠ᤹ ᤀᤠᤏᤡᤃᤧ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤶᤛᤡᤶᤒᤧᤀᤠᤱ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤥᤒᤠ ᤏᤛᤠ᤺ᤴᤏᤡᤴ ᤀᤠᤗᤧᤰᤂᤢᤶ. ᤁᤖ ᤀᤠᤖ ᤌᤠᤖᤡᤰᤛᤠᤱ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤗᤠᤶᤀᤥᤔᤧᤵᤔᤠ ᤏᤡᤱᤛᤠᤱ ᤘᤠ᤹॥

᥉ ᤁᤴ ᤔᤧᤴᤇᤢᤔᤠᤜᤠ᤹ ᤏᤢ ᤀᤅᤧ᤺ᤰᤘᤠᤜᤠ᤹ ᤀᤠᤏᤡ᤹ ᤔᤠ᤺ᤱᤄᤠᤀᤣ ᤐᤠᤱᤄᤢᤶ ᤋᤣᤛᤢᤶᤛᤡᤶᤒᤧ ᤑᤠ᤹ᤀᤠᤱ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤧᤛᤠᤰᤐᤠ ᤔᤠᤱᤜᤧᤰ ᤆᤥ᤺ᤰᤔᤠ ᤐᤥᤱ᤹॥ ᤂᤧᤏᤧ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤏᤠᤜᤠ᤹ᤖᤧ ᤀᤠᤏᤡ᤹ ᤌᤧᤔᤠ ᤛᤢᤈᤠ ᤔᤧᤒᤡᤖᤡᤃᤧ. ᤜᤠᤒᤠ ᤂᤧᤴᤏᤣ ᤀᤠᤏᤡᤃᤧ ᤆᤥᤃᤢᤶᤒᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤌᤣ ᤐᤠ᤺ᤳᤋᤢ᤹. ᤜᤠᤒᤠ ᤂᤧᤴᤏᤣ ᤀᤠᤏᤡᤃᤧ ᤆᤥᤃᤢᤶᤒᤧ॥

᥊ ᤀᤠᤸᤗ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤸᤗᤧ ᤗᤰᤐᤧᤴᤛᤠᤒᤠᤃ ᤂᤧᤏᤧ᤹ ᤁᤧᤘᤠ᤹॥ ᤀᤠᤏᤡᤃᤧ ᤂᤧᤏᤧ᤹ ᤋᤡᤶᤔᤠᤛᤡᤃᤧ ᤜᤧᤰᤁᤩᤠᤱ ᤋᤃᤡ ᤐᤥᤖᤧ᤹ᤖ ᤕᤠ᤺ᤶᤒᤰᤁᤡᤴ ᤁᤧᤖᤧᤰ ᤛᤢᤖᤧ᤹ᤀᤥ॥”

᥋ ᤀᤧᤈᤪᤠ᤺ᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹ ᤏᤢ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤛᤁᤏᤩᤠᤜ᤺ᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤕᤠ᤺ᤶᤒᤰ ᤆᤥᤃᤢᤶᤒᤧ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢᤛᤡ॥

᥌ ᤜᤧᤰᤁᤩᤠᤱ ᤂᤧᤴ ᤔᤠᤱᤜᤡᤶᤔᤡᤸᤗᤧ ᤁᤢᤍᤃᤡᤗᤠᤶ ᤀᤣᤗᤩᤠᤛᤡᤒᤖᤧ ᤁᤢᤛ᤻ᤛᤠ ᤕᤜᤥᤜᤠᤏᤠᤏᤖᤧ ᤁᤢᤕᤠᤰᤑᤠᤱᤅᤥ ᤐᤣ ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤔᤏᤠᤜᤠ᤹ ᤏᤛᤠ᤺ᤴᤛᤠᤒᤠ ᤔᤧᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤔᤣᤖᤡᤱ ᤌᤰᤏᤢ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤕᤢᤅᤧᤀᤠᤱ ᤂᤠᤀᤥ᤺ᤴᤍᤢ॥ ᤂᤢᤏᤧ᤹ ᤌᤣᤀᤠᤱ ᤔᤧᤈᤏᤧᤴ ᤔᤧᤎᤢᤅᤢᤴ॥

᥍ ᤂᤧᤴ ᤀᤣᤃᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠᤜᤠ᤹ ᤁᤧᤖᤧᤰ ᤕᤖᤢᤛᤗᤧ᤺ᤶᤔᤥ ᤆᤢᤶᤔᤠᤖᤧ ᤗᤠᤃᤡ ᤁᤠᤰ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤀᤥ ᤀᤡᤱᤄᤱ ᤔᤧᤜᤠᤰᤋᤢᤛᤡ॥

᥎ ᤁᤴ ᤀᤡᤱᤈᤠ᤺ᤱᤅᤡᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤒᤡᤖᤢᤛᤡᤀᤠᤱ ᤘᤕᤧ॥ ᤛᤢᤶᤕᤠ᤺ᤴᤗᤧ ᤀᤠᤳᤋᤡᤴ ᤔᤧᤃᤧᤳᤏᤧᤴ ᤔᤧᤍᤠᤏᤧᤴ. ᤂᤧᤸᤗᤧ ᤁᤧᤖᤧᤰ ᤁᤢᤕᤠᤱᤛᤠᤁᤢᤴᤎᤣᤜᤠ᤹ ᤛᤠᤰᤁᤧᤸᤗᤧᤰ ᤏᤠ᤺ᤵᤔᤠ ᤐᤥᤱ᤹ ᤜᤧᤰᤁᤩᤠᤱ ᤂᤧᤸᤗᤧ ᤛᤱᤈᤢᤶᤓᤥᤀᤥ ᤐᤠᤛᤡᤱᤐᤠᤍᤱᤗᤠ ᤐᤥᤱᤔᤠ ᤕᤢᤰᤁᤡᤴ ᤔᤠᤛᤢ ᤁᤧᤗ᤹ᤒᤠᤀᤠᤱ ᤀᤡᤱᤍᤳ ᤘᤕᤧ॥

᥏ ᤛᤢᤶᤕᤠ᤺ᤴᤗᤧᤛᤠ ᤑᤠᤱᤛᤡ ᤗᤠ ᤁᤧᤖᤧᤒᤠ ᤏᤡᤒᤥᤱ ᤕᤧᤴᤏᤥ ᤕᤜᤢᤍᤠ ᤏᤢ ᤒᤣᤏᤩᤠᤔᤡᤴᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤍᤩᤧᤀᤠᤱ ᤔᤠᤱᤜᤡᤶ ᤗᤰᤂᤢᤶᤔᤥ ᤔᤧᤈᤢᤵᤛᤧ॥ ᤕᤶᤒᤠ ᤘᤜᤡᤳ ᤌᤩᤧᤖ ᤐᤳᤇᤧ ᤜᤧᤰᤁᤩᤠᤱ ᤘᤜᤡᤳᤋᤡᤴ ᤏᤢ ᤆᤢᤶᤗᤢᤱ ᤆᤢᤶᤔᤠᤀᤣ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤔᤧᤕᤰᤂᤧᤖ ᤔᤧᤕᤢᤅᤧ॥

᥇᥆ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤧᤈᤪᤠ᤺ᤴ ᤐᤥᤃᤧᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤛᤠ᤺ᤴ ᤁᤧᤜᤥ᤺ᤵᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ ᤜᤧᤰᤁᤩᤠᤱ ᤘᤣ᤹ ᤛᤢᤘᤠᤱᤛ᤻ᤔᤠ ᤔᤧᤴᤇᤢᤔᤠᤜᤠ᤹ᤏᤢ ᤔᤣᤰᤂᤡ᤺ᤶ ᤁᤧᤈᤥᤃᤢᤶᤔᤠᤱ ᤀᤡᤛᤪᤠᤀᤡᤗᤧᤴ ᤀᤠᤵᤋᤡᤰᤛᤠᤒᤠ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹॥

᥇᥇ ᤀᤠᤸᤗ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤂᤧᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤐᤠ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤀᤡᤛᤡ᤺ᤰ ᤕᤠ᤺ᤶᤒᤰ ᤆᤥᤃᤧᤶᤔᤧ᤹॥ ᤂᤡᤏᤡ᤹ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤂᤡᤏᤡ᤹ ᤔᤣ᤺ᤳᤜᤠ᤹ᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹॥”

᥇᥈ ᤂᤧᤒᤩᤠᤱ ᤁᤧᤈᤢᤶᤒᤠᤀᤠᤱ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤀ᤺ᤰᤋᤧᤀᤠᤱ ᤔᤧᤒᤠ᤺ᤳᤋᤢ. “ᤂᤧᤏᤧ᤹ ᤌᤣ ᤁᤧᤒᤠ᤺ᤳᤋᤢ. ᤀᤠᤏᤡᤃᤧ ᤜᤧᤰᤁᤣᤀᤣ ᤆᤥᤃᤢᤶᤒᤧ॥”

᥇᥉ ᤁᤖ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤕᤥ᤹ᤖᤢ. “ᤔᤏᤠᤗᤢᤵᤜᤠ᤹ ᤕᤖᤡᤰ ᤔᤧᤘᤠ᤹ ᤜᤧᤰᤁᤩᤠᤱ ᤕᤶᤒᤠ ᤘᤜᤡᤳᤋᤠᤱ ᤌᤠᤖ ᤐᤳ॥ ᤁᤴ ᤛᤠ᤺ᤱᤃᤠᤜᤡᤶ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤏᤡᤃᤧ ᤀᤰᤂᤣᤗ᤹ᤖᤡᤰ ᤕᤧᤵᤔᤠ ᤔᤧᤛᤢᤰᤋᤡᤃᤧᤴ॥ ᤁᤴ ᤌᤡᤰᤕᤠ᤺ᤴ ᤀᤡᤃᤪ ᤏᤡᤕᤠ᤺ᤴᤗᤧ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤐᤠ᤺ᤴᤏᤠᤱ ᤔᤣ᤺ᤴ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤕᤖᤡᤰ ᤁᤴ ᤗᤠᤕᤥᤀᤥ ᤌᤩᤧ᤹ᤀᤡᤃᤧᤀᤠᤱ ᤘᤕᤡᤃᤧ॥

᥇᥊ ᤀᤠᤏᤡᤃᤧ ᤛᤢᤜᤠᤱᤕᤢᤰᤐᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤱᤗ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤥ ᤗᤰᤐᤧᤴᤛᤠᤒᤠ ᤔᤧᤒᤥ᤺ᤱᤗ॥ ᤀᤠᤳᤋᤡᤸᤗᤧ ᤘᤣ᤹ ᤛᤢᤘᤠᤱᤛ᤻ᤔᤠ ᤁᤢᤔᤣ᤺ᤳ ᤘᤠ᤹. ᤂᤧᤴ ᤁᤢᤓᤠ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤴᤏᤥ ᤂᤢᤏᤧ᤹ ᤁᤢᤕᤧᤰᤕᤰᤁᤥᤒᤠ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤏᤢ ᤋᤠᤖ॥ ᤀᤰᤂᤣᤗ᤹ᤖᤡᤰ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤡᤰᤁᤧᤴ ᤆᤡᤈᤡ ᤕᤧᤶᤕᤧᤶ ᤐᤥᤱ᤹॥”

᥇᥋ ᤀᤛᤠᤜᤣᤗᤖᤧ ᤁᤢᤛ᤻ᤛᤠ ᤈᤥᤏᤠᤌᤠᤏ ᤜᤧᤰᤁᤩᤠᤱ ᤋᤡᤰᤓᤠᤖᤧ ᤁᤢᤛ᤻ᤛᤠ ᤕᤠᤈᤕᤠᤜ᤺ᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤴ ᤐᤠ᤺ᤴᤏᤡᤴ ᤔᤧᤴᤀᤳᤋᤢᤴ॥ ᤔᤛᤢᤸᤗᤠᤔ ᤏᤢ ᤗᤧᤒᤡ ᤛᤒ᤻ᤒᤋᤤᤖᤧ ᤂᤢᤴᤇᤡ᤹ ᤀᤠ᤺ᤴᤇᤡᤱᤔᤠᤴ ᤂᤥᤛᤧᤳᤇᤢᤀᤠᤱ ᤂᤧᤱᤜᤠ᤹ ᤏᤧᤵᤔᤠᤱᤗᤧ ᤂᤧᤴ ᤐᤠ᤺ᤴᤏᤡᤴ ᤀᤳᤋᤧᤇᤢᤀᤠᤱ ᤘᤕᤧᤳᤇᤡ॥

᥇᥌ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤕᤧᤶᤒᤡᤳᤇᤠᤜᤠ᤹ ᤂᤧᤴ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤍᤧᤴᤍᤧ ᤜᤧᤰᤁᤩᤠᤱ ᤀᤣᤈᤪᤠ᤺ᤸᤗᤧ ᤜᤡᤶᤛᤕᤱᤒᤠ ᤋᤢᤶᤓᤠᤰᤐᤠᤜᤠ᤹ᤗᤢᤶᤔᤥᤗᤠᤶ ᤗᤠᤶᤗᤥᤒᤠᤜᤠ᤹ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤂᤢᤴᤇᤡ᤹ ᤔᤡᤱ ᤔᤧᤛᤠᤵᤋᤢ॥ ᤌᤡᤒᤥᤱ ᤗᤠ ᤁᤧᤖᤧᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ ᤀᤠᤵᤑᤣᤰ ᤛᤠ᤹ᤛᤡᤱᤔᤠ ᤔᤧᤜᤣ᤺ᤰᤛᤡᤱ॥

᥇᥍ ᤜᤧᤰᤁᤩᤠᤱ ᤗᤠ ᤛᤢᤶᤛᤡ ᤌᤠᤖᤡᤰ ᤂᤧᤱᤜᤠ᤹ᤖᤧ ᤘᤣ᤹ ᤛᤢᤘᤠᤱᤛ᤻ᤔᤠ ᤁᤢᤔᤣ᤺ᤳ ᤁᤧᤘᤠ᤹ᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ ᤔᤧᤛᤠ᤹ᤖᤢᤛᤡᤖᤥ॥

ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤢᤔᤠ ᤔᤣ᤺ᤰᤂᤡᤶ ᤁᤧᤔᤧᤵᤐᤠ ᤕᤧᤶᤒᤡᤳᤇᤠᤜᤠ᤹

᥇᥎ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤢᤔᤠ ᤔᤣ᤺ᤰᤂᤡᤶ ᤁᤧᤔᤧᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤏᤠ᤺ᤳᤜᤠ᤹ ᤁᤴᤜᤠ᤹ᤀᤣᤖᤥ-

ᤕᤥᤛᤠᤍᤠᤁᤖᤧ ᤁᤢᤛ᤻ᤛᤠ ᤕᤣᤛᤢᤀᤠ ᤏᤢ ᤂᤧᤸᤗᤧ ᤁᤢᤜᤡᤶᤛᤕᤱᤗᤠᤶ ᤔᤠᤛᤣᤕᤠᤜ. ᤀᤣᤗᤡᤀᤣᤈᤖ. ᤕᤠᤖᤡᤒ ᤜᤧᤰᤁᤩᤠᤱ ᤃᤍᤗᤩᤠᤜ ᤔᤧᤘᤕᤧ॥

᥇᥏ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤣᤗᤡᤱᤃᤧᤴ ᤔᤣ᤺ᤳᤜᤠ᤹ ᤗᤠᤵᤑᤢᤔᤠᤛᤡ ᤔᤠᤱᤜᤧᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤔᤧᤸᤗᤢᤰᤌᤡᤰ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥

᥈᥆ ᤀᤡᤶᤔᤣᤖ ᤜᤡᤶᤛᤕᤱᤗᤠᤶ- ᤜᤏᤠᤏᤡ ᤏᤢ ᤈᤒᤍᤡᤕᤠᤜ

᥈᥇ ᤜᤠᤖᤡᤔ ᤜᤡᤶᤛᤕᤱᤗᤠᤶ- ᤔᤠᤛᤣᤕᤠᤜ. ᤀᤣᤗᤡᤕᤠ. ᤛᤔᤠᤕᤠᤜ. ᤕᤜᤡᤀᤣᤗ ᤏᤢ ᤀᤢᤈ᤻ᤈᤡᤕᤠᤜ॥

᥈᥈ ᤐᤛᤜᤢᤖ ᤜᤡᤶᤛᤕᤱᤗᤠᤶ- ᤀᤣᤗᤩᤥᤀᤣᤏᤤ. ᤔᤠᤛᤣᤕᤠᤜ. ᤀᤡᤛ᤻ᤔᤠᤀᤣᤗ. ᤏᤋᤏᤣᤗ. ᤕᤥᤈᤠᤒᤠᤍ ᤏᤢ ᤀᤣᤗᤠᤛᤠ॥

᥈᥉ ᤗᤧᤒᤡᤜᤠ᤹-

ᤕᤥᤈᤠᤒᤠᤍ. ᤛᤡᤔᤡ. ᤁᤣᤗᤠᤕᤠᤜ (ᤂᤧᤴ ᤁᤗᤡᤋᤠᤀᤠᤱ ᤔᤧᤔᤧᤳᤋᤢ). ᤐᤋᤜᤡᤕᤠᤜ. ᤕᤜᤢᤍᤠ ᤏᤢ ᤀᤣᤗᤡᤀᤣᤈᤖ॥

᥈᥊ ᤛᤠᤶᤃᤧᤗᤥᤒᤠᤜᤠ᤹-

ᤀᤣᤗᤩᤠᤛᤡᤒ

ᤔᤠᤱᤜᤡᤶᤔᤥ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹-

ᤛᤸᤗᤢᤔ. ᤋᤣᤗᤣᤔ ᤏᤢ ᤀᤢᤖᤡ॥

᥈᥋ ᤘᤣ᤹ ᤕᤧᤶᤒᤡᤳᤇᤠᤜᤠ᤹-

ᤐᤖᤥᤛ ᤜᤡᤶᤛᤕᤱᤗᤠᤶ- ᤖᤔᤩᤠᤜ. ᤕᤡᤈᤩᤠᤜ. ᤔᤸᤁᤡᤕᤠᤜ. ᤔᤡᤕᤠᤔᤡᤏ. ᤀᤣᤗᤠᤈᤠᤖ. ᤔᤸᤁᤡᤕᤠᤜ ᤏᤢ ᤒᤏᤠᤕᤠᤜ॥

᥈᥌ ᤀᤣᤗᤠᤔ ᤜᤡᤶᤛᤕᤱᤗᤠᤶ- ᤔᤳᤋᤏᤩᤠᤜ. ᤈᤁᤖᤡᤕᤠ. ᤕᤜᤡᤀᤣᤗ. ᤀᤒ᤻ᤍᤡ. ᤕᤖᤣᤔᤥᤋ ᤏᤢ ᤀᤣᤗᤡᤕᤠ॥

᥈᥍ ᤈᤳᤋᤢ ᤜᤡᤶᤛᤕᤱᤗᤠᤶ- ᤀᤣᤗᤩᤥᤀᤣᤏᤤ. ᤀᤣᤗᤩᤠᤛᤡᤒ. ᤔᤳᤋᤏᤩᤠᤜ. ᤕᤖᤣᤔᤥᤋ. ᤈᤠᤒᤠᤍ ᤏᤢ ᤀᤈᤡᤈᤠ॥

᥈᥎ ᤒᤣᤒᤤ ᤜᤡᤶᤛᤕᤱᤗᤠᤶ- ᤕᤣᤜᤥᤜᤠᤏᤠᤏ. ᤜᤏᤏᤩᤠᤜ. ᤈᤒ᤻ᤒᤤ ᤏᤢ ᤀᤳᤗᤤ

᥈᥏ ᤒᤠᤏᤡ ᤜᤡᤶᤛᤕᤱᤗᤠᤶ- ᤔᤛᤢᤸᤗᤠᤔ. ᤔᤸᤗᤢᤁ. ᤀᤍᤠᤕᤠᤜ. ᤕᤠᤛᤢᤒ. ᤛᤠᤗ ᤏᤢ ᤕᤖᤣᤔᤥᤋ॥

᥉᥆ ᤐᤜᤋ-ᤔᤥᤀᤠᤒ ᤜᤡᤶᤛᤕᤱᤗᤠᤶ- ᤀᤍᤏᤠ. ᤁᤣᤗᤠᤗ. ᤒᤏᤠᤕᤠᤜ. ᤔᤠᤛᤣᤕᤠᤜ. ᤔᤳᤋᤏᤩᤠᤜ. ᤒᤈᤗᤣᤗ. ᤒᤡᤴᤏᤢᤀᤡ ᤏᤢ ᤔᤏᤛ᤻ᤛᤣ॥

᥉᥇ ᤜᤠᤖᤡᤔ ᤜᤡᤶᤛᤕᤱᤗᤠᤶ- ᤀᤣᤗᤡᤀᤣᤈᤖ. ᤕᤡᤛᤡᤕᤠᤜ. ᤔᤸᤁᤡᤕᤠᤜ. ᤛᤔᤠᤕᤠᤜ. ᤛᤡᤔᤣᤀᤥᤏ.

᥉᥈ ᤒᤣᤏᤩᤠᤔᤡᤏ. ᤔᤸᤗᤢᤁ ᤏᤢ ᤛᤔᤖᤕᤠᤜ॥

᥉᥉ ᤜᤠᤛᤢᤔ ᤜᤡᤶᤛᤕᤱᤗᤠᤶ- ᤔᤳᤋᤏᤤ. ᤔᤳᤋᤋᤠ. ᤈᤠᤒᤠᤍ. ᤀᤣᤗᤡᤐᤣᤗᤣᤋ. ᤕᤣᤖᤣᤔᤤ. ᤔᤏᤛ᤻ᤛᤣ ᤏᤢ ᤛᤡᤔᤡ॥

᥉᥊ ᤒᤠᤏᤡ ᤜᤡᤶᤛᤕᤱᤗᤠᤶ- ᤔᤠᤍᤤ. ᤀᤔᤪᤠᤔ. ᤀᤢᤀᤣᤗ.

᥉᥋ ᤒᤏᤠᤕᤠᤜ. ᤒᤣᤍᤕᤠᤜ. ᤁᤗᤢᤜᤡ.

᥉᥌ ᤓᤏᤩᤠᤜ. ᤔᤖᤣᤔᤥᤋ. ᤀᤣᤗᤩᤠᤛᤡᤒ.

᥉᥍ ᤔᤳᤋᤏᤩᤠᤜ. ᤔᤳᤋᤏᤤ ᤏᤢ ᤕᤠᤛᤢ॥

᥉᥎ ᤒᤡᤴᤏᤢᤀᤡ ᤜᤡᤶᤛᤕᤱᤗᤠᤶ-

᥉᥏ ᤛᤡᤔᤡ. ᤛᤣᤗᤣᤔᤩᤠᤜ. ᤏᤠᤋᤠᤏ. ᤀᤍᤠᤕᤠᤜ.

᥊᥆ ᤔᤰᤏᤠᤍᤒᤤ. ᤛᤠᤛᤤ. ᤛᤠᤖᤤ.

᥊᥇ ᤀᤈᤪᤣᤗ. ᤛᤣᤗᤣᤔᤩᤠᤜ. ᤛᤔᤖᤕᤠᤜ.

᥊᥈ ᤛᤸᤗᤢᤔ. ᤀᤔᤷᤕᤠᤜ ᤏᤢ ᤕᤢᤛᤢᤑ॥

᥊᥉ ᤏᤣᤒᤥ ᤜᤡᤶᤛᤕᤱᤗᤠᤶ- ᤕᤡᤀᤣᤗ. ᤔᤳᤋᤡᤋᤩᤠᤜ. ᤈᤠᤒᤠᤍ. ᤈᤒᤡᤏᤠ. ᤕᤍ᤻ᤍᤤ. ᤕᤥᤀᤣᤗ ᤏᤢ ᤒᤏᤠᤕᤠᤜ॥

᥊᥊ ᤁᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤣ᤺ᤳᤜᤠ᤹ ᤘᤣ᤹ ᤗᤠᤈᤣ᤹ᤛ᤻ᤔᤠ ᤔᤧᤴᤇᤢᤔᤠ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤧᤴ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤗᤠᤶ ᤁᤢᤓᤠᤖᤧ ᤂᤢᤴᤇᤡ᤹ ᤛᤠᤀᤣᤀᤠᤱ ᤔᤧᤘᤕᤧᤖᤥ॥

ᤏᤜᤣᤔᤩᤠᤜ᤺ᤸᤗᤧ ᤛᤠᤵᤋᤢᤒᤠ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤏᤜᤣᤔᤩᤠᤜ᤺ᤸᤗᤧ ᤁᤢᤛᤠᤵᤐᤴᤏᤡᤴ ᤗᤡᤛᤡ ᤗᤰᤁᤥ ᤜᤠᤔᤠ ᤛᤢᤰᤋᤧᤳ-

᥇) ᤏᤜᤣᤔᤩᤠᤜ᤺ᤴ ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤂᤧ ᤑᤧᤖᤧᤒᤠ. ᤂᤧᤵᤔᤥ ᤂᤢᤏᤧ᤹ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱᤅᤡᤸᤗᤧ ᤕᤜᤢᤍᤡᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠ ᤐᤠᤱᤄᤢᤒᤠ

᥈) ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤜᤠ᤹ ᤕᤠᤶᤔᤥ ᤔᤧᤛᤧᤳᤋᤢᤒᤠ

᥉) ᤀᤣᤈᤪᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡᤖᤢᤒᤠ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤒᤠᤴ ᤐᤠ᤺ᤵᤔᤠ ᤔᤧᤍᤧᤴᤍᤧᤒᤠ

᥊) ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤐᤥ᤺ᤰᤂᤧᤀᤠᤱ ᤏᤜᤣᤔᤩᤠᤜ᤺ᤸᤗᤧ ᤆᤥᤃᤢᤒᤠ ᤘᤣ᤹ ᤁᤢᤕᤠ᤺ᤶᤒᤰᤜᤠ᤹. ᤏᤡᤱᤘᤠ᤹ᤑᤢᤔᤠᤱᤅᤥ ᤏᤜᤣᤔᤩᤠᤜ᤺ᤸᤗᤧ ᤕᤥᤎᤥ ᤔᤧᤸᤗ᤹ᤀᤣ ᤁᤢᤏᤡᤱᤘᤠ᤹ ᤕᤢᤰᤂᤢᤒᤠ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤧᤳᤗᤧᤱ ᤐᤣᤗᤡ ᤑᤠᤰᤋᤢᤒᤠ ᤐᤠ᤺ᤴᤜᤠ᤹ᤖᤧ ᤛᤠᤵᤔᤏᤠᤒᤠ ᤐᤷᤔᤠ᤺ᤱᤃᤡ ᤁᤴ ᤛᤠᤵᤐᤴᤏᤡᤸᤗᤧ ᤆᤧᤰᤂᤢ ᤐᤠ᤺ᤳᤋᤢᤖᤥ॥

ᤋᤠᤱᤒᤠ ᤌᤠᤔᤡᤱ

ᤏᤜᤣᤔᤩᤠᤜ᤺ᤴ ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤂᤧᤒᤠ ᥇:᥇–᥈:᥈᥆

ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤜᤠ᤹ ᤕᤠᤶᤔᤥ ᤔᤧᤛᤧᤳᤋᤢᤒᤠ ᥉:᥇–᥍:᥍᥉

ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤔᤧᤏᤡᤖᤢᤒᤠ ᤏᤢ ᤔᤠᤱᤜᤢᤵᤐᤡᤴ ᤁᤢᤛᤱ ᤐᤥ᤺ᤰᤂᤧᤒᤠ ᥎:᥇–᥇᥆:᥉᥏

ᤏᤜᤣᤔᤩᤠᤜ᤺ᤸᤗᤧ ᤘᤣ᤹ ᤁᤢᤕᤠ᤺ᤶᤒᤰᤜᤠ᤹ ᥇᥇:᥈–᥇᥉:᥉᥇

ᤏᤜᤣᤔᤩᤠᤜ᤺ᤸᤗᤧ ᤛᤠᤵᤋᤢᤒᤠ ᤛᤠᤵᤐᤴ

᥇

ᤁᤴ ᤜᤁᤗᤩᤠᤜᤖᤧ ᤁᤢᤛ᤻ᤛᤠ ᤏᤜᤣᤔᤩᤠᤜ᤺ᤸᤗᤧ ᤆᤥᤃᤢ ᤐᤠ᤺ᤳᤋᤢᤒᤠ ᤕᤠ᤺ᤶᤒᤰᤗᤥ॥

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤜᤣᤔᤩᤠᤜ᤺ᤸᤗᤧ ᤁᤢᤏᤡᤱᤛᤠᤶ

ᤀᤷᤋᤠᤛᤠᤛ᤻ᤋᤧᤴ ᤑᤠᤖᤛ ᤗᤠᤈᤣ᤹ᤒᤠ ᤜᤠᤱ ᤘᤕᤧᤸᤗᤧ ᤂᤢᤏᤧ᤹ ᤜᤠᤱ ᤆᤥᤃᤢᤒᤠ ᤏᤡᤒᤥᤱ ᤋᤱᤒᤣᤀᤥ ᤁᤡᤛᤗᤣᤒ ᤔᤧᤵᤔᤏᤠᤒᤠ ᤗᤠᤀᤥ ᤀᤠᤱᤃᤠ᤹ ᤏᤜᤣᤔᤩᤠᤜ᤺ᤴ ᤑᤠᤖᤛ ᤗᤠᤈᤣ᤹ᤒᤠ ᤜᤠᤱᤐᤠᤱᤓᤣ᤹ ᤛᤢᤛᤴᤏᤥ ᤘᤕᤠᤱ॥

᥈ ᤜᤠᤒᤠ ᤂᤧᤴ ᤕᤧᤶᤔᤥ ᤜᤏᤠᤏᤡ ᤔᤡᤱ ᤁᤧᤘᤠ᤺ᤵᤐᤠ ᤀᤠᤱᤃᤠ᤹ ᤀᤠᤴᤛᤠ᤹ᤎᤡᤰ ᤁᤢᤓᤠ ᤔᤏᤠᤜᤠ᤹ᤏᤢ ᤕᤜᤢᤍᤠᤗᤠᤶᤒᤠ ᤁᤧᤖᤧᤓᤧᤖᤧ॥ ᤀᤠᤱᤃᤠ᤹ ᤂᤧᤱᤜᤠ᤹ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ ᤒᤣᤒᤡᤗᤥᤏᤒᤠ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤒᤣ᤺ᤰᤐᤠ ᤀᤠᤒᤠᤅᤣ ᤕᤜᤢᤍᤡ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤛᤧ᤺ᤴᤗᤠᤵᤋᤢᤱᤛᤡᤱ॥

᥉ ᤂᤧᤴ ᤐᤢᤱᤗᤠᤜᤡᤶᤗᤠᤶᤒᤠ ᤁᤧᤜᤡᤱᤒᤠᤀᤠᤱ ᤕᤜᤢᤍᤠ ᤋᤧ᤺ᤱᤃᤵᤐᤥ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤕᤜᤢᤍᤡᤜᤠ᤹ ᤐᤕᤶ ᤕᤶᤒᤠ ᤛᤡᤖᤡᤱᤔᤔᤥ ᤔᤧᤎᤩᤧᤀᤠᤱ ᤔᤧᤕᤠᤰ॥ ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤜᤠ᤹ ᤗᤢ᤺ᤴᤍᤧᤀᤠᤱ ᤏᤧ᤹᤺ ᤜᤧᤰᤁᤩᤠᤱ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤕᤧᤴᤏᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤂᤧ᤹ᤕᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤔᤧᤴᤈᤥ᤺ᤰᤁᤣ ᤏᤧᤖᤥ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤔᤧᤳᤋᤠᤱ॥

᥊ ᤁᤴ ᤀᤡᤱᤄᤱᤅᤡᤴ ᤂᤧᤵᤛᤢᤱᤅᤠᤱ ᤀᤠᤱᤃᤠ᤹ ᤂᤠᤶᤔᤥ ᤐᤧᤷᤈᤢ ᤕᤢᤱᤛᤡᤱᤅᤠᤀᤠᤱ ᤜᤠᤒᤠᤱ॥

ᤀᤠᤱᤃᤠ᤹ ᤕᤖᤡᤰ ᤕᤧᤴ ᤌᤠᤖᤡᤰ ᤔᤣᤖᤡᤱ ᤌᤰᤋᤠᤱ ᤜᤧᤰᤁᤩᤠᤱ ᤌᤣᤀᤠᤱ ᤔᤧᤴᤈᤠᤒᤠ ᤔᤧᤴᤎᤢᤱᤒᤠ॥ ᤀᤠᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤱ.

᥋ “ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤐᤕᤶ ᤕᤶᤒᤠ ᤏᤢ ᤁᤡᤵᤔᤠᤃᤧᤄᤢᤒᤠ ᤁᤧᤈᤥ᤺ᤰᤗᤥ॥ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤜᤧᤰᤁᤩᤠᤱ ᤂᤧᤏᤧ᤹ ᤔᤡ᤺ᤶ ᤁᤧᤔᤧᤵᤐᤠᤜᤠ᤹ᤏᤢ ᤁᤧᤈᤥᤃᤢᤒᤠ ᤁᤧᤖᤧᤰ ᤔᤠᤱᤜᤢᤵᤜᤠ᤹ ᤀᤠᤒᤠᤅᤣ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤃᤧᤳᤋᤢᤖᤥ॥

᥌ ᤀᤡᤛᤪᤠᤀᤡᤗᤒᤠ ᤁᤧᤔᤏᤠ. ᤂᤧᤏᤧ᤹ ᤁᤧᤛᤣᤘᤠᤖᤥᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤛᤧᤴᤍᤡᤰ ᤗᤧᤴᤍᤡᤰ ᤆᤥᤃᤢᤱᤒᤠ ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤠᤱ ᤀᤥᤔᤧᤳᤋᤠᤱᤅᤧ᤹ᤀᤥ॥ ᤀᤠᤏᤡᤃᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤕᤥ ᤆᤥ᤺ᤰᤔᤏᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠ᤺ᤵᤔᤠ ᤋᤧᤴᤏᤠᤖᤥ॥ ᤀᤠᤱᤃᤠ᤹ ᤀᤠᤎᤠ᤺ᤰᤌᤧᤒᤠᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢ. ᤀᤠᤱᤃᤠ᤹ᤀᤠᤱ ᤗᤠᤕᤥ ᤆᤥᤃᤢᤱᤗᤥ॥

᥍ ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ॥ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤒᤠᤅᤣ ᤁᤧᤛᤧᤘᤠᤖᤥᤒᤠ ᤔᤥᤛᤠᤗᤠᤶᤒᤠ ᤀᤠᤏᤡᤃᤧ ᤕᤠᤵᤔᤡ ᤁᤧᤒᤡᤖᤧᤒᤠ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤀᤠᤏᤡᤃᤧ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤘᤕᤡᤃᤧᤖᤥ॥

᥎ “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤔᤥᤛᤠ᤺ᤴ ᤁᤧᤒᤡᤖᤢᤒᤠ ᤁᤧᤒᤠ᤺ᤴᤈᤠ᤺ᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ. ‘ᤂᤡᤏᤡ᤹ ᤏᤛᤠ᤺ᤴ ᤁᤧᤗᤧᤱᤒᤠ ᤁᤧᤒᤥ᤺ᤰᤂᤡᤏᤣᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤘᤣ᤹ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤧᤖᤧᤰ ᤐᤡᤛᤠᤱ ᤛᤧᤏᤡᤱᤍᤣᤏᤡᤱᤗᤥ॥

᥏ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤛᤠᤱ ᤁᤧᤏᤢ᤺ᤰᤂᤡ ᤁᤧᤍᤩᤧ᤹ᤕᤡᤀᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤴᤍᤡᤏᤣᤓᤃᤪ ᤀᤠᤱᤃᤠ᤹ ᤛᤣᤃᤢᤱᤒᤠ ᤛᤣᤛᤣ ᤔᤠᤱᤛᤧᤘᤠ ᤔᤧᤈᤥ᤺ᤰᤁᤠᤒᤠᤍᤧᤴᤏᤥ ᤂᤡᤏᤡ᤹ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱᤗᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤛᤢᤰᤐᤥ ᤌᤠᤖᤡᤰ ᤂᤡᤏᤡ᤹ ᤁᤧᤛᤧᤖᤡᤀᤠᤱ ᤁᤧᤘᤕᤡᤛᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ॥’

᥇᥆ “ᤁᤴᤜᤠ᤹ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤛᤡᤖᤥ. ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤏᤠᤛᤡᤖᤥ॥ ᤂᤧᤏᤧ᤹ ᤀᤠᤒᤠᤅᤣ ᤐᤕᤶ ᤕᤶᤒᤠ ᤁᤧᤎᤢᤶᤔᤠ ᤏᤢ ᤁᤧᤔᤢᤰᤛᤠᤶᤔᤡᤸᤗᤧ ᤁᤴᤜᤠ᤹ ᤁᤧᤎᤧ᤹ᤖᤢᤛᤡᤀᤠᤱ ᤁᤧᤘᤠ᤹॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ॥ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤐᤣᤗᤡᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥ ᤀᤠᤱᤃᤠ᤹ ᤀᤠᤀᤡᤴ ᤁᤢᤗᤡᤱᤍᤥ ᤁᤧᤳᤋᤠᤱᤅᤧ᤹ᤀᤥ ᤜᤧᤰᤁᤩᤠᤱ ᤜᤠᤱᤅᤡᤴ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤁᤠᤖ ᤕᤠ᤺ᤴᤍᤧ᤹ᤀᤥ॥”

ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤜᤠᤱᤅᤡᤸᤗᤧ ᤁᤢᤛᤣ᤹ᤈ᤺ᤱᤘᤠ ᤁᤧᤍᤥ᤺ᤶᤒᤠ ᤗᤳᤌᤡᤰ ᤛᤢᤜᤠᤱᤕᤢᤰᤐᤠ ᤘᤕᤠᤱᤗᤥ॥

ᤏᤜᤣᤔᤩᤠᤜ᤺ᤴ ᤕᤖᤢᤛᤗᤧ᤺ᤶᤔᤥ ᤐᤣᤰ

᥈

ᤀᤷᤋᤠᤛᤠᤛ᤻ᤋ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱ ᤋᤱᤒᤣ ᤁᤧᤖᤧᤸᤗᤧ ᤏᤡᤛᤠᤏ ᤗᤠᤀᤥ ᤌᤡᤰᤕᤠ᤺ᤴ ᤛᤠᤓᤱᤈᤠᤀᤥ ᤕᤢᤅᤧᤒᤠ ᤕᤧᤶᤔᤥ ᤀᤠᤱᤃᤠ᤹ ᤛᤣ᤹ᤈᤱᤘᤠ᤺ᤴ ᤂᤢᤏᤧ᤹ ᤁᤢᤍᤃᤡ ᤋᤥ᤺ᤴᤍᤢᤱ॥ ᤂᤢᤏᤧ᤹ ᤁᤢᤍᤃᤡ ᤀᤠᤵᤑᤠᤸᤗᤧᤀᤠᤱ ᤀᤠᤱᤃᤠ᤹ ᤀᤠᤏᤠ ᤔᤧᤶᤔᤠᤰᤁᤣ ᤘᤕᤧ॥

᥈ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤛᤣ᤺ᤴᤍᤥᤛᤠᤱ. “ᤂᤧᤏᤧ᤹ ᤁᤧᤕᤠᤶ ᤋᤢᤰᤐᤠᤃ ᤏᤡᤔᤧᤍᤧᤳᤏᤧᤴ ᤜᤧᤰᤁᤣᤛᤠᤱ ᤌᤣᤀᤠᤱ ᤁᤧᤏᤠᤔᤠᤰᤐᤠᤒᤣ᥅ ᤂᤧᤏᤧ᤹ ᤛᤧᤰᤂᤠᤛᤠᤱ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤁᤧᤎᤩᤧᤀᤠᤱ ᤁᤧᤘᤠ᤹॥”

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤕᤱᤔᤠ ᤁᤧᤖᤧᤀᤠᤱ

᥉ ᤀᤰᤂᤣᤗ᤹ᤖᤡᤰ ᤏᤢᤃᤵ ᤐᤡᤖᤢᤱ. “ᤜᤠᤱᤅᤡᤸᤗᤧ ᤁᤢᤎᤠ᤺ᤰ ᤆᤠ᤹ᤖᤖᤥ. ᤀᤠᤱᤃᤠ᤹ ᤀᤠᤎᤠ᤺ᤰᤜᤠ᤹ ᤔᤧᤗᤢᤵᤋᤢᤛᤡᤒᤠ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤏᤧ᤹᤺ ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤕᤶᤒ᤻ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤀᤠᤱ ᤏᤧ᤹᤺ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤀᤠᤰᤂᤣᤀᤠᤱ ᤁᤢᤏᤠᤃᤧᤔᤠᤰᤐᤠ ᤔᤧᤎᤠ᤺ᤵᤐᤠᤴᤒᤣ᥅”

᥊ ᤜᤠᤱᤅᤡᤸᤗᤧ ᤛᤣ᤺ᤴᤍᤥᤛᤠᤱ. “ᤂᤧᤏᤧ᤹ ᤌᤣ ᤏᤡᤱᤘᤠ᤹ ᤁᤧᤈᤥᤃᤢᤒᤣ᥅”

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤱ

᥋ ᤜᤧᤰᤁᤩᤠᤱ ᤜᤠᤱᤅᤡᤴ ᤔᤧᤳᤋᤢᤱ. “ᤜᤠᤱᤅᤡᤴ ᤀᤠᤱᤃᤠ᤹ᤏᤢ ᤁᤧᤏᤡᤱᤘᤠ᤹ ᤋᤩᤧᤀᤠᤱ ᤁᤧᤛᤧᤘᤠᤖᤥᤒᤠᤸᤗᤧ ᤁᤢᤒᤣᤗᤡ᤺ᤴ ᤁᤧᤄᤧᤵᤛᤢᤏᤣᤓᤃᤪ ᤀᤠᤱᤃᤠ᤹ ᤕᤜᤢᤍᤠ ᤗᤠᤈᤣ᤹ᤀᤥ ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹ᤀᤥ. ᤂᤧᤵᤔᤥ ᤀᤠᤱᤃᤠ᤹ ᤀᤠᤎᤠ᤺ᤰᤜᤠ᤹ ᤔᤧᤗᤢᤵᤋᤢᤛᤡᤀᤠᤱ ᤁᤧᤏᤧᤒᤠ ᤕᤧᤰᤕᤰᤁᤡᤴ ᤕᤠᤶᤔᤥ ᤁᤢᤛᤱ ᤆᤥ᤺ᤰᤔᤠ ᤂᤥᤛᤢᤱᤗᤖᤥ॥”

᥌ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤂᤧᤵᤛᤢ॥ ᤜᤠᤱᤔᤠᤴᤏᤠᤱ ᤂᤢᤏᤧ᤹ᤏᤢ ᤘᤕᤧ॥ ᤜᤠᤱᤅᤡᤸᤗᤧ ᤛᤣ᤺ᤴᤍᤥᤛᤠᤱ. “ᤂᤧᤏᤧ᤹ ᤀᤠᤰᤂᤧᤴ ᤕᤧᤴᤗᤧ ᤗᤠᤃᤡ ᤁᤧᤒᤣ᤺ᤰᤐᤠ ᤜᤧᤰᤁᤩᤠᤱ ᤀᤠᤓᤧᤸᤗᤧ ᤌᤠᤖᤡᤰᤗᤧ ᤁᤧᤏᤢ᤺ᤱ᥅” ᤀᤠᤱᤃᤠ᤹ ᤁᤶᤓ ᤌᤠᤖᤡᤰᤗᤧ ᤏᤢ᤺ᤱᤅᤠ ᤑᤠ᤹ᤀᤠᤱ ᤜᤠᤱᤅᤡᤴ ᤁᤧᤖᤧᤰ ᤆᤧᤰᤋᤢᤱ॥

᥍ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤕᤜᤢᤍᤠ ᤗᤠᤈᤣ᤹ ᤌᤠᤖᤡᤰ ᤐᤣ᤺ᤰᤔᤠ ᤂᤥᤛᤢᤱᤗ ᤑᤠ᤹ᤀᤠᤱ ᤕᤢᤑᤪᤣᤋᤡᤛ ᤘᤜ᤺ᤱ ᤏᤠᤎᤠ᤺ᤶᤒᤡ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤥᤒᤠ ᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤥ ᤛᤠᤵᤔᤏᤠᤒᤠ ᤀᤡᤱᤍᤳ ᤛᤰᤜᤠ᤹ ᤜᤠᤱᤅᤡᤴ ᤏᤠ᤺ᤰᤋᤢᤱ॥

᥎ ᤔᤠᤱᤜᤡᤶᤔᤡᤴ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ ᤔᤧᤈᤥᤃᤢᤒᤠ ᤆᤱᤜᤡᤶᤔᤥᤒᤠ ᤗᤠᤶᤎᤣᤳ ᤜᤧᤰᤁᤩᤠᤱ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤆᤥ᤺ᤰᤔᤠ. ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ ᤛᤧᤵᤔᤠ ᤏᤢ ᤀᤠᤱᤃᤠ᤹ ᤀᤠᤕᤢᤱᤔᤠ ᤜᤡᤶᤔᤡᤴ ᤆᤥ᤺ᤰᤔᤠᤖᤧ ᤗᤠᤃᤡ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤛᤡᤱᤜᤠ᤹ ᤐᤡᤀᤠᤖ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤁᤧᤍᤠᤶᤓᤢᤱ ᤗᤰᤁᤥᤒᤠ ᤛᤢᤜᤠᤱᤕᤢᤰᤐᤠ ᤀᤠᤛᤠᤐᤧᤴ ᤀᤡᤱᤍᤳ-ᤛᤰ ᤌᤡᤰ ᤛᤠᤵᤋᤠᤱ ᤐᤡᤖᤠᤱᤅᤧ᤹॥ ᤀᤠᤱᤃᤠ᤹ ᤏᤠ᤺ᤰᤋᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤱᤅᤡᤸᤗᤧ ᤐᤡᤖᤠᤱ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤏᤢ ᤘᤕᤧ॥

᥏ ᤜᤠᤱᤅᤡᤸᤗᤧ ᤀᤠᤱᤃᤠ᤹ᤏᤢ ᤛᤥᤖᤡᤰ ᤐᤣ᤺ᤰᤔᤠᤖᤧ ᤗᤠᤃᤡ ᤁᤢᤓᤠ ᤀᤴ ᤁᤧᤗᤥ᤺ᤱᤒᤠ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ ᤀᤠᤱᤃᤠ᤹ᤀᤥ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤢᤑᤪᤣᤋᤡᤛ ᤏᤠᤎᤠ᤺ᤶᤒᤡ ᤏᤠᤶᤎᤠ ᤐᤡᤛᤠᤱᤒᤠ ᤋᤧ᤺ᤱᤃᤵᤐᤥ ᤁᤧᤖᤠᤱ॥ ᤜᤠᤱᤅᤡᤸᤗᤧ ᤁᤢᤀᤡᤱᤍᤳ ᤛᤰᤜᤠ᤹ ᤀᤠᤱᤃᤠ᤹ ᤂᤧᤴ ᤋᤧ᤺ᤱᤃᤵᤐᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤐᤡᤖᤢᤱᤛᤡᤱ॥

᥇᥆ ᤁᤖ ᤒᤣᤌ-ᤜᤥᤖᤥᤏ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤛᤴᤒᤗᤋ ᤏᤢ ᤀᤶᤔᤥᤏ ᤋᤧ᤺ᤱᤃᤵᤐᤥᤒᤠ ᤋᤥᤒᤡᤕᤠ ᤔᤡᤱ ᤁᤧᤘᤠ᤺ᤵᤐᤠ ᤛᤢᤜᤠᤱᤕᤢᤰᤐᤠ ᤏᤧᤳᤇᤡ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤢᤖᤡᤰ ᤔᤧᤳᤇᤧ ᤁᤢᤓᤠ ᤔᤏᤠᤎᤡᤰ ᤋᤩᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴ ᤂᤧᤵᤛᤧᤛᤢᤀᤠᤱ ᤂᤢᤴᤇᤡ᤹ ᤛᤠ᤹ᤖᤡᤰ ᤕᤠ᤺ᤰᤗᤧ᤹ᤖᤧ॥

᥇᥇ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤥ ᤁᤧᤖᤠᤱᤅᤠᤱ ᤂᤧᤵᤔᤥ ᤛᤢᤶᤕᤧᤴ ᤌᤠᤖᤡᤰ ᤘᤕᤠᤱ॥

᥇᥈ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤥ ᤌᤣ ᤆᤥ᤺ᤰᤛᤧ ᤐᤠᤱᤄᤠᤱᤒᤠ ᤑᤠ᤹ᤀᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤠ᤺ᤳᤋᤠᤱ ᤌᤣᤀᤠᤱ ᤔᤧᤶᤔᤧᤳᤇᤡᤱᤒᤠ॥ ᤂᤧᤒᤩᤠᤱ ᤛᤧᤳᤗᤢᤶᤓᤰᤋᤧᤸᤗᤧ ᤁᤢᤓᤠ ᤔᤏᤠᤜᤠ᤹ ᤆᤢᤶ ᤋᤣ᤹ᤖᤢᤱᤛᤡᤱᤅᤠᤱ ᤀᤠᤱᤃᤠ᤹ ᤗᤠ᤺ᤰᤁᤠᤳ ᤗ᤺ᤴᤍᤠᤱ॥ ᤀᤠᤱᤃᤠ᤹ ᤕᤢᤰᤋᤢᤱᤒᤠ ᤗᤳᤇᤠ ᤀᤍᤱᤎᤡᤰᤗᤰ ᤘᤕᤧ ᤘᤣ᤹ ᤌᤰᤛᤠ ᤀᤠᤏᤡᤃᤧ ᤔᤧᤃᤳᤋᤢᤶᤒᤧᤴ॥

᥇᥉ ᤏᤠᤶᤎᤠ ᤗᤧᤵᤔᤠᤱᤒᤠ ᤏᤧᤏᤧᤒᤠᤀᤥᤒᤠ ᤕᤶᤒᤠ ᤗᤠᤶᤎᤠ᤺ᤵᤐᤥᤗᤠᤶ ᤀᤠᤱᤃᤠ᤹ ᤛᤧᤴᤍᤡᤰ ᤕᤧᤰᤕᤰᤗᤠᤶᤒᤠ ᤗ᤺ᤴᤍᤠᤱ॥ ᤕᤥᤜᤠᤱ ᤗᤧᤵᤔᤠᤱ ᤀᤠᤈᤠᤈᤠᤒᤠ ᤔᤧᤵᤔᤏᤠᤒᤠ ᤘᤠᤒᤢᤴᤏᤡᤴ ᤗᤧᤰᤋᤢᤱᤅᤠᤱ ᤀᤠᤱᤃᤠ᤹ ᤋᤠᤶ ᤗᤠᤵᤑᤣᤔᤠ ᤕᤶᤒᤠ ᤗᤠᤶᤎᤠ᤺ᤳ ᤌᤠᤖᤡᤰ ᤐᤣᤃᤠᤱ॥ ᤗᤠᤶᤔᤥ ᤀᤠᤱᤃᤠ᤹ ᤕᤧᤰᤕᤰᤁᤥᤒᤠ ᤁᤧᤗᤢ᤺ᤶᤒᤠ ᤗᤢᤱᤎᤠᤰ ᤏᤢ ᤔᤡ᤺ᤸᤗᤧ ᤔᤡᤎᤡᤰᤂᤢᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤀᤥᤔᤧᤳᤋᤢᤱᤅᤠᤱ ᤀᤰᤂᤣ ᤛᤠ᤹ᤖᤢᤱ॥

᥇᥊ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤏᤠᤱᤃᤧᤴ ᤐᤡᤛᤠᤱ ᤗᤧᤵᤔᤠᤱᤒᤠ ᤘᤎᤠ᤺ᤶ ᤗᤠᤶᤎᤣᤳ ᤏᤢ ᤜᤠᤱ-ᤘᤖᤰ ᤌᤠᤖᤡᤰ ᤁᤧᤖᤠᤱ॥ ᤂᤧᤵᤔᤥ ᤀᤠᤱᤃᤠ᤹ ᤕᤢᤰᤋᤢᤱᤒᤠ ᤀᤍᤱᤅᤡᤸᤗᤧ ᤗᤠᤱᤄᤣ᤺ᤰᤔᤠ ᤐᤣ᤺ᤰᤔᤠ ᤗᤠᤶ ᤔᤧᤄᤥᤛᤢᤴ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤱᤔᤠᤱ ᤁᤡᤍᤪᤥᤏᤒᤠ ᤏᤧᤏᤧᤒᤠᤍᤧᤴᤏᤥ ᤐᤣᤃᤠᤱᤅᤠᤱ ᤗᤢᤱᤎᤠᤰᤜᤠ᤹ ᤀᤥᤔᤧᤳᤋᤢᤱᤗ ᤀᤠᤒᤠᤅᤣ ᤋᤃᤡ ᤐᤣᤃᤠᤱ॥ ᤂᤧᤴ ᤀᤣᤃᤠᤱ ᤜᤠᤒᤠ ᤂᤧᤴ ᤗᤠᤶ ᤐᤥ᤺ᤰᤂᤠᤱᤅᤠᤱ ᤀᤠᤱᤃᤠ᤹ ᤏᤢ᤺ᤰᤂᤠᤱ ᤜᤧᤰᤁᤩᤠᤱ ᤏᤧᤏᤧᤒᤠᤍᤧᤴᤏᤥᤒᤠ ᤋᤠ᤺ᤰᤜᤴᤗᤠᤶᤒᤠ ᤕᤧᤰᤕᤰᤁᤥ ᤗᤠᤛᤠᤱ॥

᥇᥌ ᤀᤠᤱᤃᤠ᤹ ᤀᤠᤳᤋᤠᤴ ᤐᤣᤃᤠᤱ ᤜᤧᤰᤁᤩᤠᤱ ᤌᤣ ᤆᤥᤃᤢᤱ. ᤕᤧᤰᤕᤰᤁᤥᤒᤠ ᤀᤠᤳᤋᤡᤴ ᤛᤢᤜᤠᤱᤕᤢᤰᤐᤠᤜᤠ᤹ᤖᤧᤀᤠᤱ ᤏᤡᤱᤘᤠ᤹ ᤔᤧᤱᤄᤥᤛᤢᤴ॥ ᤀᤠᤱᤃᤠ᤹ ᤀᤠᤸᤗᤥ ᤌᤠᤖᤡᤰ ᤕᤜᤢᤍᤡ ᤑᤢ᤹ᤏᤢᤛᤠ᤹ᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤠᤶᤗᤥᤒᤠᤜᤠ᤹. ᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤋᤠ᤺ᤴᤍᤡ ᤁᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤠᤳᤋᤡᤴᤜᤠ᤹ᤀᤠᤱ ᤌᤣᤀᤠᤱ ᤔᤧᤶᤔᤧᤳᤇᤡᤱᤅᤣ ᤘᤕᤠᤱ॥

᥇᥍ ᤜᤧᤰᤁᤣ᤺ᤸᤗᤧ ᤁᤢᤏᤢᤵᤔᤥ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. “ᤀᤥᤔᤧᤳᤋᤧᤶᤔᤧ᤹. ᤀᤠᤏᤡ᤹ ᤀᤠᤰᤋᤱᤒᤠ ᤋᤢᤰᤂᤣᤀᤥ ᤀᤠᤘᤠ᤹. ᤕᤖᤢᤛᤗᤧ᤺ᤶᤔᤡᤴ ᤗᤢ᤺ᤴᤍᤧᤀᤠᤱ ᤏᤧ᤹᤺. ᤂᤧ᤹ᤕᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤏᤧ᤹᤺॥ ᤀᤠᤸᤗ. ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ ᤕᤠᤶᤔᤥ ᤛᤧᤳᤋᤢᤶᤔᤠᤱ ᤁᤢᤛᤱ ᤆᤥᤃᤢᤶ ᤜᤧᤰᤁᤩᤠᤱ ᤀᤠᤏᤡ᤹ ᤏᤠᤎᤠᤔᤠ ᤔᤧᤒᤥ᤺ᤱᤏᤧᤸᤗ॥”

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤑᤠ᤹ᤖᤠᤱ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤌᤣ ᤔᤧᤳᤋᤠᤱᤅᤠᤱ ᤘᤕᤧ ᤁᤧᤗ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ॥ ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤠᤱ. “ᤀᤠᤏᤡ᤹ ᤕᤠᤶᤔᤥ ᤕᤧᤰᤕᤰ ᤏᤢ ᤗᤢᤱᤎᤠᤰᤜᤠ᤹ ᤛᤧᤵᤔᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤜᤣ᤺ᤰᤋᤢᤶ॥”

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ॥

᥇᥏ ᤁᤖ ᤒᤣᤌ-ᤜᤥᤖᤥᤴᤒᤠ ᤛᤴᤒᤗᤋ. ᤀᤶᤔᤥᤴᤒᤠ ᤋᤥᤒᤡᤕᤠ ᤏᤢ ᤃᤣᤛᤣᤔ ᤔᤡᤱ ᤁᤧᤘᤠ᤺ᤵᤐᤠ ᤀᤖᤒᤡᤎᤡᤰᤗᤧ ᤀᤠᤏᤡᤃᤧ ᤌᤣ ᤆᤥ᤺ᤰᤔᤠ ᤀᤡ᤺ᤳᤋᤢᤶᤒᤧᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤀᤠᤱ ᤔᤧᤒᤠ᤺ᤳᤋᤢ. “ᤂᤡᤏᤡ᤹ ᤌᤣ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᥅ ᤌᤣ ᤂᤡᤏᤡ᤹ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤁᤧᤈᤥᤃᤢᤶᤒᤠᤒᤡ᥅”

᥈᥆ ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱᤛᤡᤱ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥᤃᤡᤃᤧ॥ ᤀᤠᤏᤡᤃᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤛᤡᤃᤧ ᤜᤧᤰᤁᤩᤠᤱ ᤕᤧᤰᤕᤰ ᤏᤢ ᤗᤢᤱᤎᤠᤰᤁᤡᤴ ᤛᤧᤵᤔᤠ ᤕᤠ᤺ᤶᤒᤰᤁᤡᤴ ᤆᤥᤃᤢᤶᤒᤧ॥ ᤁᤖ ᤕᤖᤢᤛᤗᤧ᤺ᤶᤔᤥᤒᤠ ᤛᤠᤵᤔᤢ᤺ᤴᤎᤢᤶᤔᤥ ᤂᤡᤏᤡ᤹ ᤗᤰ ᤏᤢ ᤕᤢᤰ ᤌᤣᤀᤠᤱ ᤜᤥ᤺ᤵᤗᤥ॥”

ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤁᤡᤴ ᤕᤠᤶᤔᤥ ᤔᤧᤛᤧᤳᤋᤢ᤹

᥉

ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤩᤠᤛᤡᤒᤧᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤢᤴᤈᤢᤶᤜᤠ᤹ ᤔᤧᤍᤱᤛᤡᤱᤅᤠᤱ ᤔᤧᤸᤗᤢᤰ ᤗᤠᤶᤎᤣ᤺ᤵᤐᤠᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤐᤕᤶ ᤗᤠᤶᤎᤣ᤺ᤵᤐᤠᤜᤠ᤹ ᤔᤧᤈᤥᤃᤢ॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤗᤢᤱᤎᤠᤰᤁᤡᤴ ᤁᤡᤵᤌᤡᤰ ᤆᤱᤜᤡᤶ ᤔᤧᤵᤔᤏᤠᤒᤠ ᤏᤢ ᤜᤏᤏᤣᤗᤖᤧ ᤁᤢᤈᤱᤜᤡᤶ ᤌᤠᤖᤡᤰ ᤆᤠ᤺ᤱᤘᤠ ᤔᤧᤔᤧᤳᤋᤢᤖ ᤔᤧᤍᤣ᤹ᤖᤢ ᤜᤧᤰᤁᤩᤠᤱ ᤂᤧᤴᤏᤡᤴ ᤔᤧᤈᤥᤃᤢᤀᤠᤱ ᤔᤧᤍᤥ᤺ᤴᤍᤢ॥

᥈ ᤂᤧᤴᤏᤢ ᤛᤥᤛᤥᤖᤡᤰ ᤁᤧᤍᤢᤶᤒᤠ ᤘᤣ᤹ ᤗᤰᤁᤡᤴ ᤕᤖᤡᤜᤥᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤘᤣ᤹ᤛ᤻ᤔᤠ ᤗᤰᤁᤡᤴ ᤀᤡᤔᤪᤡᤖᤧ ᤁᤢᤛ᤻ᤛᤠ ᤈᤰᤁᤢᤖᤧᤸᤗᤧ ᤆᤥᤃᤢ॥

᥉ ᤜᤛ᤻ᤛᤣᤏᤠ᤺ᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤅᤠ ᤐᤕᤶ ᤗᤠᤶᤎᤣ᤺ᤵᤐᤠᤴ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤐᤧᤖᤧᤶᤛᤡᤱᤜᤠ᤹ ᤔᤧᤏᤧᤛ᤻ᤛᤢᤀᤠᤱ ᤗᤠᤶᤎᤣ᤺ᤳᤜᤠ᤹ᤖᤧ ᤁᤢᤛᤢᤵᤔᤠ ᤁᤢᤀᤧᤵᤔᤠ ᤏᤢ ᤀᤠᤃ᤻ᤗᤥᤜᤠ᤹ ᤔᤧᤕᤠᤰᤋᤢ॥

᥊ ᤂᤧᤴ ᤀᤣᤃᤠᤱᤒᤠ ᤗᤰᤁᤡᤴ ᤜᤰᤁᤥᤛᤖᤧ ᤁᤢᤶᤔᤧᤴᤇᤠ᤹. ᤀᤢᤖᤡᤕᤠ᤺ᤸᤗᤧ ᤁᤢᤛ᤻ᤛᤠ ᤔᤖᤣᤔᤥᤋᤖᤧ ᤆᤥᤃᤢ॥ ᤔᤣᤛᤣᤈᤣᤒᤣᤗᤖᤧ ᤁᤢᤶᤔᤧᤴᤇᤠ᤹. ᤒᤣᤖᤣᤁᤩᤠᤜᤖᤧ ᤁᤢᤛ᤻ᤛᤠ ᤔᤛᤢᤸᤗᤠᤔᤖᤧ ᤂᤧᤴ ᤀᤣᤃᤠᤱᤒᤠ ᤗᤰᤁᤡᤴ ᤆᤠ᤺ᤱᤘᤠ ᤔᤧᤳᤋᤢ॥ ᤂᤧᤴᤏᤠᤱᤎᤥᤒᤠ ᤀᤣᤃᤠᤱᤒᤠ ᤗᤰᤁᤡᤴ ᤒᤠᤏᤠᤖᤧ ᤁᤢᤛ᤻ᤛᤠ ᤛᤠᤍᤥᤁᤖᤧ ᤆᤥᤃᤢ॥

᥋ ᤂᤧᤴ ᤀᤣᤃᤠᤱ ᤋᤁᤥᤒᤠ ᤔᤏᤠᤜᤠ᤹ᤖᤧ ᤘᤣ᤹ ᤗᤰᤁᤡᤴ ᤔᤧᤈᤥᤃᤢ. ᤁᤖ ᤂᤧᤴ ᤕᤧᤰᤕᤰᤁᤥ ᤜᤠᤱᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤠᤱᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤔᤢᤖᤠᤔᤧᤔᤧᤳᤋᤢᤛᤡᤒᤠ ᤜᤧᤰᤁᤣ ᤋᤱᤔᤠᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤍᤧᤴᤍᤧᤴ॥

᥌ ᤐᤛᤣᤜᤖᤧ ᤁᤢᤛ᤻ᤛᤠ ᤕᤥᤕᤠᤍᤠ ᤏᤢ ᤒᤛᤥᤍᤕᤠᤖᤧ ᤁᤢᤛ᤻ᤛᤠ ᤔᤛᤢᤸᤗᤠᤔᤖᤧ ᤕᤣᤛᤏᤠ ᤗᤠᤶᤎᤣ᤺ᤵᤐᤠᤴ ᤆᤥᤃᤧᤳᤇᤢ. ᤂᤧᤱᤜᤠ᤹ᤖᤧ ᤐᤧᤖᤧᤶᤛᤡᤱᤜᤠ᤹ ᤜᤧᤰᤁᤩᤠᤱ ᤗᤠᤶᤎᤣ᤺ᤳᤜᤠ᤹ ᤕᤢᤰᤂᤧᤛᤢᤀᤠᤱ ᤗᤠᤶᤎᤣ᤺ᤳᤜᤠ᤹ ᤛᤠᤰᤔᤠ ᤏᤢ ᤀᤠᤃ᤻ᤗᤥᤜᤠ᤹ ᤕᤠᤰᤋᤧᤇᤢ॥

᥍ ᤂᤧᤸᤗᤧ ᤁᤢᤒᤣᤛᤠᤱ ᤃᤡᤒᤥᤏᤒᤠ ᤔᤗᤋᤩᤠ. ᤔᤣᤖᤥᤏᤥᤋᤒᤠ ᤕᤠᤍᤠᤏ ᤜᤧᤰᤁᤩᤠᤱ ᤃᤡᤒᤥᤏ ᤏᤢ ᤔᤡᤛ᤻ᤐᤠᤒᤠ ᤔᤏᤠᤜᤠ᤹ᤖᤧ ᤕᤢᤑᤪᤣᤋᤡᤛ ᤏᤠᤶᤎᤠ ᤐᤡᤛᤠᤱ ᤗᤧᤵᤔᤠᤱᤒᤠ ᤋᤧ᤺ᤱᤃᤵᤐᤥᤒᤠ ᤋᤢᤶ ᤛᤢᤜᤠᤱᤕᤢᤰᤐᤠᤸᤗᤧ ᤁᤢᤜᤡᤶᤔᤥ ᤌᤠᤖᤡᤰ ᤔᤧᤈᤥᤃᤢ ᤔᤧᤍᤣ᤹ᤖᤢ॥

᥎ ᤛᤠᤶᤔᤩᤠᤱ ᤁᤧᤎᤰᤐᤠ ᤜᤖᤕᤠᤜᤖᤧ ᤁᤢᤛ᤻ᤛᤠ ᤀᤢᤈ᤻ᤈᤡᤀᤣᤗᤖᤧ ᤂᤧᤴ ᤀᤣᤃᤠᤱᤒᤠ ᤗᤰᤁᤡᤴ ᤆᤥᤃᤢ॥ ᤑᤢᤱᤏᤠᤶ ᤁᤧᤈᤥ᤺ᤰᤐᤠ ᤜᤏᤏᤩᤠᤖᤧ ᤘᤣ᤹ᤛ᤻ᤔᤠ ᤗᤰᤁᤡᤴ ᤆᤥᤃᤢᤀᤠᤱ ᤑᤧᤓᤧᤒᤠ ᤗᤢᤱᤎᤠᤰ ᤌᤠᤖᤡᤰ ᤁᤧᤳᤋᤢ॥

᥏ ᤂᤧᤸᤗᤧ ᤁᤢᤀᤣᤃᤠᤱᤒᤠ ᤗᤰᤁᤡᤴ ᤜᤢᤖᤗᤧ ᤁᤢᤛ᤻ᤛᤠ ᤖᤐᤠᤕᤠᤜ᤺ᤸᤗᤧ ᤆᤥᤃᤢ॥ ᤂᤢᤏᤧ᤹ ᤕᤖᤢᤛᤗᤧᤔ ᤌᤢᤶᤔᤡᤸᤗᤧ ᤁᤢᤓᤪᤧ᤺ᤱ ᤌᤢᤶᤔᤥ ᤜᤠᤱ ᤁᤧᤈᤥ᤺ᤰᤐᤠ ᤘᤕᤧ॥

᥇᥆ ᤂᤧᤴᤏᤢ ᤁᤧᤍᤢᤶᤒᤠ ᤗᤰᤁᤡᤴ ᤜᤠᤖᤢᤔᤠᤐᤖᤧ ᤁᤢᤛ᤻ᤛᤠ ᤕᤍᤠᤕᤠ᤺ᤸᤗᤧ ᤆᤥᤃᤢ॥ ᤂᤧᤴ ᤂᤢᤏᤧ᤹ ᤁᤢᤜᤡᤶᤔᤡᤸᤗᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤏᤧᤛ᤻ᤛᤧ॥ ᤂᤧᤴ ᤀᤣᤃᤠᤱᤒᤠ ᤘᤣ᤹ᤛ᤻ᤔᤠ ᤗᤰᤁᤡᤴ ᤜᤛᤒᤏᤩᤠᤜ᤺ᤸᤗᤧ ᤁᤢᤛ᤻ᤛᤠ ᤜᤳᤋᤢᤛᤖᤧ ᤆᤥᤃᤢ॥

᥇᥇ ᤂᤧᤴ ᤀᤣᤃᤠᤱ ᤏᤡᤛᤡᤃᤣ᤺ᤰᤐᤠ ᤗᤰᤁᤡᤴ ᤜᤧᤰᤁᤩᤠᤱ ᤔᤡᤜᤠ᤺ᤳᤗᤢᤱ ᤆᤱᤜᤡᤶᤔᤡᤴ ᤜᤠᤖᤡᤶᤗᤧ ᤁᤢᤛ᤻ᤛᤠ ᤔᤸᤁᤡᤕᤠᤜ ᤏᤢ ᤐᤜᤋ-ᤔᤥᤀᤠᤒᤖᤧ ᤁᤢᤛ᤻ᤛᤠ ᤜᤛ᤻ᤛᤢᤒᤖᤧ ᤆᤥᤃᤧᤳᤇᤢ॥

᥇᥈ ᤂᤧᤴ ᤀᤣᤃᤠᤱᤒᤠ ᤘᤣ᤹ᤛ᤻ᤔᤠ ᤗᤰᤁᤡᤴ ᤜᤸᤗᤥᤜᤣᤛᤖᤧ ᤁᤢᤛ᤻ᤛᤠ ᤛᤸᤗᤢᤔᤖᤧ ᤆᤥᤃᤢ॥ ᤂᤢᤏᤧ᤹ ᤕᤖᤢᤛᤗᤣᤔᤖᤧ ᤁᤢᤓᤪᤧ᤺ᤱ ᤌᤢᤶᤔᤥ ᤕᤢᤰ ᤆᤥᤃᤢ (ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤧ ᤁᤢᤕᤠ᤺ᤶᤒᤰᤁᤥ ᤔᤧᤓᤠ᤹ᤖᤢ॥)

᥇᥉ ᤏᤧᤏᤧᤒᤠ ᤐᤕᤶ ᤗᤠᤶᤎᤣ᤺ᤳᤋᤧᤴ ᤜᤠᤏᤢᤏ ᤏᤢ ᤈᤠᤏᤥᤜ ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ᤖᤧ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤗᤠᤶᤎᤣ᤺ᤵᤐᤠᤜᤠ᤹ ᤔᤧᤕᤧᤵᤛᤢ. ᤂᤧᤴ ᤗᤠᤶᤎᤣ᤺ᤵᤐᤠᤜᤠ᤹ ᤛᤠᤰᤔᤠ ᤀᤧᤵᤔᤠᤖᤧ ᤗᤠᤃᤡ ᤀᤠᤃ᤻ᤗᤥᤜᤠ᤹ ᤔᤧᤕᤠᤰᤋᤢ ᤜᤧᤰᤁᤩᤠᤱ ᥊᥊᥆ ᤔᤡᤋᤖ ᤗᤢᤱᤎᤠᤰᤁᤡᤴ ᤆᤠ᤺ᤱᤘᤠ ᤔᤧᤔᤧᤳᤋᤢᤀᤠᤱ ᤋᤠᤶ ᤗᤠᤶᤑᤣᤔᤠ ᤗᤠᤶᤎᤣᤳ ᤌᤠᤖᤡᤰ ᤔᤧᤃᤧᤳᤋᤢ॥

᥇᥊ ᤋᤠᤶ ᤗᤠᤶᤑᤣᤔᤠ ᤐᤕᤶ ᤗᤠᤶᤎᤣ᤺ᤵᤐᤧᤱᤃ ᤒᤣᤌ-ᤜᤰᤁᤣᤖᤣᤔ ᤌᤢᤶᤔᤥᤒᤠ ᤜᤠᤱᤕᤢᤰᤐᤠ ᤖᤣᤁᤠᤒᤖᤧ ᤁᤢᤛ᤻ᤛᤠ ᤔᤸᤁᤡᤕᤠᤜᤖᤧ ᤆᤥᤃᤢ॥ ᤂᤢᤏᤧ᤹ ᤗᤠᤶᤎᤣ᤺ᤵᤐᤠᤜᤠ᤹ ᤕᤧᤵᤛᤢᤀᤠᤱ ᤂᤧᤴ ᤛᤠᤰᤔᤠ ᤀᤧᤵᤔᤠᤖᤧ ᤗᤠᤃᤡ ᤀᤠᤃ᤻ᤗᤥᤜᤠ᤹ ᤁᤣ᤺ᤳᤋᤢ॥

᥇᥋ ᤔᤡᤛ᤻ᤐᤠ ᤌᤢᤶᤔᤥᤒᤠ ᤜᤠᤱᤕᤢᤰᤐᤠ ᤁᤥᤗ-ᤜᤥᤈᤣᤖᤧ ᤁᤢᤛ᤻ᤛᤠ ᤛᤸᤗᤢᤏᤖᤧ ᤘᤎᤠ᤺ᤶ ᤗᤠᤶᤎᤣ᤺ᤵᤐᤧᤴ ᤆᤥᤃᤢ॥ ᤂᤢᤏᤧ᤹ ᤗᤠᤶᤎᤣ᤺ᤵᤐᤥ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤛᤶᤎᤠᤱ ᤗᤡᤱᤄᤠᤶᤒᤢ᤺ᤴ ᤂᤠᤵᤋᤢ. ᤗᤠᤶᤎᤣ᤺ᤵᤐᤠᤜᤠ᤹ ᤕᤧᤵᤛᤢᤀᤠᤱ ᤂᤧᤱᤜᤠ᤹ ᤀᤧᤵᤔᤠ ᤏᤢ ᤛᤢᤵᤔᤠᤖᤧ ᤗᤠᤃᤡ ᤀᤠᤃ᤻ᤗᤥᤜᤠ᤹ ᤁᤣ᤺ᤳᤋᤢ॥ ᤛᤡᤗᤥᤀᤠᤔ ᤘᤠᤒᤠᤰᤁᤡᤸᤗᤧ ᤁᤢᤒᤣᤛᤠᤱ ᤜᤠᤱᤅᤡᤸᤗᤧ ᤁᤢᤓᤢᤱᤀᤡᤰ ᤏᤡ᤺ᤳᤋᤠᤱᤒᤠ ᤗᤢᤱᤎᤠᤰᤁᤡᤴ ᤛᤧᤳᤋᤢᤀᤠᤱ ᤂᤢᤏᤧ᤹ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤕᤧᤰᤕᤰᤁᤥ ᤗᤠ᤺ᤵᤔᤠ ᤏᤠᤜᤠᤅᤛᤣ᤺ᤰᤜᤠ᤹ᤀᤥ ᤌᤠᤖᤡᤰ ᤆᤠ᤺ᤱᤘᤠ ᤔᤧᤳᤋᤢ॥

᥇᥌ ᤒᤣᤌ-ᤛᤖ ᤌᤢᤶ ᤁᤢᤓᤪᤧ᤺ᤱ ᤕᤢᤰ ᤁᤧᤈᤥ᤺ᤰᤐᤠ ᤜᤠᤱᤕᤢᤰᤐᤠ ᤀᤈ᤻ᤒᤢᤁᤖᤧ ᤁᤢᤛ᤻ᤛᤠ ᤏᤜᤣᤔᤩᤠᤜ᤺ᤸᤗᤧ ᤍᤠᤀᤢᤍᤖᤧ ᤁᤢᤀᤡᤵᤐᤢᤱᤅᤡᤸᤗᤧ ᤁᤢᤍᤃᤠᤱᤒᤠ ᤋᤧᤴᤏᤡᤴ. ᤆᤥ᤺ᤰᤔᤏᤠᤒᤠ ᤘᤖᤰ ᤏᤢ ᤌᤰᤛᤢᤒᤠ ᤋᤢᤖᤠᤜᤡᤶ ᤌᤠᤖᤡᤰ ᤆᤠ᤺ᤱᤘᤠ ᤔᤧᤳᤋᤢᤀᤠᤱ ᤋᤣ᤹ᤖᤢᤖᤥ॥

ᤗᤢᤱᤎᤠᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹

᥇᥍ ᤂᤧᤴ ᤀᤣᤃᤠᤱ ᤗᤢᤱᤎᤠᤰᤁᤥᤒᤠ ᤘᤣ᤹ ᤗᤰᤜᤠ᤹ ᤁᤴ ᤗᤧᤒᤡᤜᤠ᤹ᤖᤧ ᤆᤠ᤺ᤱᤘᤠ ᤔᤧᤔᤧᤳᤋᤢ- ᤒᤠᤏᤡ᤺ᤸᤗᤧ ᤁᤢᤛ᤻ᤛᤠ ᤖᤣᤜᤢᤔᤖᤧ ᤌᤡᤰ ᤗᤰᤁᤡᤴ. ᤁᤡᤗᤠᤜ ᤌᤢᤶᤔᤥ ᤁᤢᤓᤪᤧ᤺ᤱ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤛᤒᤩᤠᤜᤖᤧ ᤘᤣ᤹ᤛ᤻ᤔᤠ ᤗᤰᤁᤡᤴ ᤆᤥᤃᤢ॥

᥇᥎ ᤁᤡᤗᤠᤜ ᤌᤢᤶᤔᤥ ᤁᤢᤓᤪᤧ᤺ᤱ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤣᤏᤠᤍᤠᤍᤖᤧ ᤁᤢᤛ᤻ᤛᤠ ᤒᤡᤴᤏᤢᤀᤡᤖᤧ ᤘᤣ᤹ᤛ᤻ᤔᤠ ᤗᤰᤁᤡᤴ ᤆᤥᤃᤢ॥

᥇᥏ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤠ ᤗᤰᤁᤡᤴ ᤔᤡᤛ᤻ᤐᤠᤒᤠ ᤜᤠᤱᤕᤢᤰᤐᤠ ᤕᤣᤛᤢᤀᤖᤧ ᤁᤢᤛ᤻ᤛᤠ ᤀᤣᤛᤣᤖᤧᤸᤗᤧ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠ ᤕᤢᤱᤔᤠᤍᤧᤴ ᤋᤰᤗᤧᤵᤔᤠᤱᤒᤠ ᤗᤰᤁᤡᤴ ᤆᤠ᤺ᤱᤘᤠ ᤔᤧᤳᤋᤢᤀᤠᤱ ᤗᤢᤱᤎᤠᤰᤁᤡᤴ ᤁᤧᤀᤡᤒᤠᤍᤧᤴᤏᤥ ᤌᤠᤖᤡᤰ ᤆᤥᤃᤢ ᤋᤣ᤹ᤖᤢ॥

᥈᥆ ᤁᤧᤀᤡᤒᤠ ᤗᤢᤱᤎᤠᤰᤗᤠᤶᤒᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤩᤠᤛᤡᤒᤖᤧ ᤁᤢᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣᤳ ᤌᤠᤖᤡᤰ ᤏᤡᤛᤡᤃᤣ᤺ᤰᤐᤠ ᤗᤰᤁᤡᤴ ᤈᤒ᤻ᤒᤤᤖᤧ ᤁᤢᤛ᤻ᤛᤠ ᤒᤠᤖᤢᤁᤧᤸᤗᤧ ᤁᤢᤛᤡᤰ ᤐᤛᤶᤛᤔᤧᤖ ᤆᤥᤃᤢ॥

᥈᥇ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤠ ᤗᤰᤁᤡᤴ ᤀᤣᤗᤩᤠᤛᤡᤒᤖᤧ ᤁᤢᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣ᤺ᤳᤗᤠᤶ ᤂᤧᤴ ᤜᤡᤶᤔᤡᤸᤗᤧ ᤁᤢᤒᤣᤛᤠᤱ ᤌᤠᤖᤡᤰ ᤜᤰᤁᤥᤛᤖᤧ ᤁᤢᤶᤔᤧᤴᤇᤠ᤹. ᤀᤢᤖᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤔᤖᤣᤔᤥᤋᤖᤧ ᤆᤥᤃᤢᤖᤥ॥

ᤗᤢᤱᤎᤠᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹

᥈᥈ ᤂᤧᤴᤏᤠᤱᤎᤥᤒᤠ ᤗᤢᤱᤎᤠᤰ ᤗᤰᤜᤠ᤹ ᤕᤖᤢᤛᤗᤧᤔ ᤁᤢᤕᤠ ᤐᤣᤛᤠᤱ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤧᤈᤥᤃᤢ-

᥈᥉ ᤒᤣᤏᤩᤠᤔᤡᤏ ᤏᤢ ᤜᤛ᤻ᤛᤢᤒᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶ ᤋᤃᤡᤒᤠ ᤗᤰᤁᤡᤴ ᤆᤥᤃᤧᤳᤇᤢ॥ ᤜᤏᤏᤡᤕᤠ᤺ᤸᤗᤧ ᤁᤢᤶᤔᤧᤴᤇᤠ᤹. ᤔᤠᤛᤣᤕᤠᤜ᤺ᤸᤗᤧ ᤁᤢᤛ᤻ᤛᤠ ᤀᤈᤷᤕᤠᤜ᤺ᤸᤗᤧ ᤀᤠᤵᤑᤣᤰ ᤁᤢᤜᤡᤶ ᤋᤃᤡᤒᤠ ᤗᤰᤁᤡᤴ ᤆᤥᤃᤢ॥

᥈᥊ ᤀᤈᤷᤕᤠᤜ᤺ᤸᤗᤧ ᤁᤢᤜᤡᤶᤔᤥᤏᤢ ᤁᤧᤀᤡᤒᤠ ᤏᤡᤛᤡᤃᤣ᤺ᤰᤐᤠ ᤗᤢᤱᤎᤠᤰᤁᤡᤸᤗᤧ ᤁᤢᤛᤢᤰᤐᤥ ᤌᤠᤖᤡᤰ ᤜᤣᤏᤠᤍᤠᤍᤖᤧ ᤁᤢᤛ᤻ᤛᤠ ᤒᤡᤴᤏᤢᤀᤡᤖᤧ ᤆᤥᤃᤢ॥

᥈᥋ ᤂᤧᤸᤗᤧ ᤁᤢᤛᤢᤰᤐᤥᤗᤠᤶ ᤁᤶᤒᤪᤠᤱᤜᤠ᤹ᤖᤧ ᤂᤢᤏᤡ᤹ ᤗᤰᤂᤢᤶ ᤐᤣᤛᤠᤱ ᤜᤠᤱᤜᤡᤶᤔᤥᤒᤠ ᤌᤥ᤺ᤛ᤻ᤔᤠ ᤆᤱᤜᤡᤶ ᤌᤠᤖᤡᤰ ᤀᤢᤈ᤻ᤈᤤᤖᤣ ᤁᤢᤛ᤻ᤛᤠ ᤐᤠᤗᤠᤗᤖᤧ ᤆᤥᤃᤢ॥ ᤂᤧᤸᤗᤧ ᤁᤢᤕᤠᤀᤥ ᤐᤖᤥᤛᤖᤧ ᤁᤢᤛ᤻ᤛᤠ ᤐᤍᤠᤕᤠᤜ᤺ᤴ

᥈᥌ ᤏᤢ ᤀᤥᤑᤣᤗ ᤌᤧᤃᤢᤀᤥ ᤁᤧᤕᤢᤱᤒᤠ ᤔᤠᤱᤜᤡᤶ ᤛᤧᤘᤠᤖᤥᤒᤠᤜᤠ᤹ᤖᤧ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤆᤫᤠ᤺ᤳ ᤗᤠᤶᤎᤣ᤺ᤐᤠᤴ ᤏᤢ ᤔᤠᤱᤜᤡᤶᤔᤡᤴ ᤛᤧ᤺ᤵᤔᤠᤖᤧ ᤗᤠᤃᤡ ᤆᤥ᤺ᤰᤔᤏᤠᤒᤠ ᤆᤱᤜᤡᤶ ᤌᤠᤖᤡᤰ ᤔᤧᤈᤥᤃᤢᤖᤥ॥

ᤘᤣ᤹ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

᥈᥍ ᤋᤁᤥᤀᤥᤒᤠ ᤔᤏᤠᤜᤠ᤹ᤖᤧ ᤔᤠᤱᤜᤡᤶᤔᤡᤴ ᤛᤧ᤺ᤵᤔᤠᤖᤧ ᤗᤠᤃᤡ ᤆᤥ᤺ᤰᤔᤏᤠᤒᤠ ᤕᤶᤒᤠ ᤆᤱᤜᤡᤶᤔᤡᤸᤗᤧ ᤁᤢᤍᤰᤁᤥᤗᤠᤶ ᤀᤥᤑᤣᤗᤖᤧ ᤁᤢᤒᤣᤛᤠᤱᤒᤠ ᤗᤢᤱᤎᤠᤰᤁᤡᤸᤗᤧ ᤏᤡᤛᤡᤃᤣ᤺ᤰᤐᤠ ᤗᤰ ᤌᤠᤖᤡᤰ ᤔᤧᤈᤥᤃᤢ॥

᥈᥎ ᤁᤢᤗᤢᤵᤌᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤜᤡᤶ ᤋᤃᤡᤒᤠ ᤀᤴ ᤗᤠᤶᤎᤣ᤺ᤵᤐᤥᤗᤠᤶ ᤌᤥᤜᤠᤱ ᤗᤧᤵᤔᤠᤱᤒᤠ ᤗᤰᤁᤡᤴ ᤔᤧᤈᤥᤃᤢ॥

᥈᥏ ᤀᤡᤶᤔᤣᤖᤖᤧ ᤁᤢᤛ᤻ᤛᤠ ᤛᤠᤍᤥᤁᤧᤸᤗᤧ ᤀᤠᤵᤑᤣᤰ ᤁᤢᤜᤡᤶ ᤋᤃᤡᤒᤠ ᤗᤰᤁᤡᤴ ᤆᤥᤃᤢ॥ ᤏᤠᤱᤃᤧᤴ ᤐᤡᤛᤠᤱ ᤗᤠᤶᤎᤣᤳ ᤁᤧᤃᤥᤒᤠ ᤛᤁᤏᤩᤠᤜ᤺ᤸᤗᤧ ᤁᤢᤛ᤻ᤛᤠ ᤛᤣᤔᤠᤕᤠᤜ᤺ᤸᤗᤧ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤗᤰᤁᤡᤴ ᤆᤥᤃᤢ॥

᥉᥆ ᤛᤣᤗᤣᤔᤩᤠᤜ᤺ᤸᤗᤧ ᤁᤢᤛ᤻ᤛᤠ ᤜᤏᤏᤩᤠᤜ ᤏᤢ ᤛᤠᤗᤠᤐᤖᤧ ᤁᤢᤛ᤻ᤛᤠ ᤈᤴᤋᤷᤕᤠ ᤜᤠᤏᤢᤏᤖᤧ ᤏᤡᤛᤡᤃᤣ᤺ᤰᤐᤠ ᤗᤰᤁᤡᤴ ᤆᤥᤃᤧᤳᤇᤢ॥ ᤒᤣᤖᤣᤁᤩᤠᤜ᤺ᤸᤗᤧ ᤁᤢᤛ᤻ᤛᤠ ᤔᤛᤢᤸᤗᤠᤔᤖᤧ ᤁᤢᤕᤢᤱᤔᤠᤍᤧᤴᤏᤥᤒᤠ ᤏᤡᤛᤡᤃᤣ᤺ᤰᤐᤠ ᤗᤰᤁᤡᤴ ᤆᤥᤃᤢ॥

᥉᥇ ᤔᤸᤁᤡᤕᤠᤜ ᤔᤧᤵᤔᤏᤠᤒᤠ ᤛᤠᤶᤔᤩᤠᤱ ᤁᤧᤎᤰᤐᤠᤸᤗᤧ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤜᤧᤰᤁᤩᤠᤱ ᤗᤧᤱᤜᤱ ᤁᤧᤈᤥ᤺ᤰᤐᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶ. ᤆᤢᤶᤗᤢᤱ ᤆᤥ᤺ᤰᤔᤠ ᤗᤠᤶᤎᤣᤳ ᤏᤢ ᤌᤥ᤺ᤛ᤻ᤔᤠ ᤕᤠᤰᤑᤠᤱ ᤌᤠᤖᤡᤰ ᤆᤥᤃᤢ॥

᥉᥈ ᤜᤧᤰᤁᤩᤠᤱ ᤂᤧᤴ ᤕᤠᤰᤑᤠᤱᤗᤠᤶ ᤔᤧᤸᤗᤢᤰ ᤗᤠᤶᤎᤣ᤺ᤵᤐᤥ ᤌᤠᤖᤡᤰᤐᤠ ᤁᤢᤏᤢᤵᤔᤠ ᤗᤰᤁᤡᤱᤃ ᤛᤠᤶᤔᤩᤠᤱ ᤁᤧᤎᤰᤐᤠ ᤏᤢ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤈᤥᤃᤢᤖᤥ॥

ᤏᤜᤣᤔᤩᤠᤜ᤺ᤸᤗᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ ᤏᤠ᤺ᤴᤍᤢᤛᤡ

᥊

ᤗᤢᤱᤎᤠᤰᤁᤡᤴ ᤀᤠᤏᤡᤃᤧ ᤆᤥ᤺ᤰᤔᤠ ᤜᤣ᤺ᤰᤋᤢᤶᤒᤧᤒᤠ ᤛᤴᤒᤗᤋᤖᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ ᤜᤧᤰᤁᤩᤠᤱ ᤕᤜᤢᤍᤡᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤜᤣ᤺ᤰᤋᤢᤛᤡ॥

᥈ ᤂᤢᤏᤧ᤹ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᤏᤢ ᤛᤠᤔᤖᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤐᤠ᤺ᤳᤋᤢ. “ᤁᤴ ᤁᤢᤛᤰᤔᤠ ᤔᤧᤴᤕᤠᤰᤔᤏᤠᤒᤠ ᤕᤜᤢᤍᤡᤜᤠ᤹ᤖᤧ ᤌᤣ ᤔᤧᤈᤥᤃᤢᤒᤠᤒᤣ᥅ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤕᤠᤶᤔᤥ ᤔᤧᤈᤥᤃᤢᤒᤠᤒᤡ᥅ ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤌᤡᤰᤕᤠ᤺ᤴᤗᤧ ᤆᤥ᤺ᤰᤔᤠ ᤔᤧᤛᤢᤖᤢᤒᤡ᥅ ᤂᤧᤴ ᤔᤡᤃᤧᤍᤡᤰᤐᤠ ᤏᤢ ᤁᤧᤗᤢᤶᤛᤡᤱᤒᤠ ᤋᤠᤶᤈᤡ᤹ ᤂᤠᤶᤜᤡ᤺ᤰᤁᤥᤗᤠᤶᤒᤠ ᤂᤧᤱᤜᤠ᤹ᤖᤧ ᤕᤧᤰᤕᤰ ᤆᤥ᤺ᤰᤔᤠ ᤗᤢᤱᤅᤡᤴ ᤗ᤺ᤳᤋᤢᤶᤒᤧ ᤗ᤹ᤖᤡᤰ ᤔᤧᤒᤠ᤺ᤳᤋᤢᤒᤡ᥅”

᥉ ᤂᤢᤏᤧ᤹ ᤁᤢᤒᤣᤛᤠᤱ ᤁᤧᤕᤧᤵᤐᤠ ᤀᤶᤔᤥᤏᤡ ᤋᤥᤒᤡᤕᤠ᤺ᤸᤗᤧ ᤐᤠ᤺ᤳᤋᤢ. “ᤏᤠ᤹ᤖᤠᤱᤛᤩᤠᤱ. ᤂᤧᤱᤜᤠ᤹ᤖᤧ ᤔᤧᤛᤧᤳᤋᤢᤒᤠ ᤗᤢᤱᤎᤠᤰᤁᤡᤴ ᤛᤩᤠᤗᤎᤡᤰᤗᤧ ᤁᤠ᤺ᤰᤋᤢᤛᤠᤱ ᤗᤢ᤺ᤴ॥”

᥊ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤱ. “ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤵᤛᤧ᤹ᤀᤥ. ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰ ᤛᤶᤎᤠᤱᤅᤣ ᤆᤢᤰᤗ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤕᤠᤱᤛᤠᤁᤢᤴᤎᤣ᤺ᤴ ᤔᤧᤏᤠᤵᤋᤢᤛᤡᤀᤠᤱ ᤘᤣ᤹ ᤗᤠᤈᤣ᤹ᤀᤥ ᤐᤢᤱᤗᤠᤎᤠᤒᤠ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤐᤥ᤺ᤱᤗ॥

᥋ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤔᤧᤈᤡᤰᤂᤧᤴᤏᤧ᤹ ᤀᤡᤃᤪ ᤂᤢᤴᤇᤡ᤹ ᤗᤠᤕᤥᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤴᤏᤧ᤹ᤀᤥ ᤌᤣᤀᤠᤱᤓᤧᤸᤗᤧ ᤗᤢᤱᤎᤠᤰ ᤁᤧᤛᤧᤵᤐᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤔᤧᤍᤣᤛᤢ ᤔᤧᤒᤡᤖᤢᤛᤡᤀᤠᤱ ᤘᤠ᤹॥”

᥌ ᤜᤧᤰᤁᤣᤛᤠᤱ ᤗᤢᤱᤎᤠᤰᤜᤠ᤹ ᤀᤠᤏᤡᤃᤧ ᤆᤰᤔᤧᤸᤗ᤹ᤀᤣ ᤛᤧᤳᤋᤢᤶᤒᤧ ᤜᤧᤰᤁᤩᤠᤱ ᤜᤠᤖᤠᤀᤣ ᤂᤧᤸᤗᤧ ᤁᤢᤓᤪᤧ᤺ᤱ ᤌᤠᤖᤡᤰ ᤁᤣ᤺ᤶᤒᤠ ᤑᤥ᤺ᤰᤂᤢᤶᤒᤧ॥ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰᤛᤔᤧᤀᤠᤱ ᤘᤕᤧ॥

᥍ ᤁᤖ ᤛᤴᤒᤗᤋ. ᤋᤥᤒᤡᤕᤠ. ᤀᤖᤒ ᤋᤣ᤺ᤱᤃᤵᤐᤥᤒᤠ ᤔᤏᤠᤜᤠ᤹. ᤀᤶᤔᤥᤏ ᤋᤧ᤺ᤱᤃᤵᤐᤥᤒᤠ ᤔᤏᤠᤜᤠ᤹ ᤏᤢ ᤀᤛ᤻ᤍᤥᤍ ᤋᤧ᤺ᤱᤃᤵᤐᤥᤒᤠ ᤔᤏᤠᤜᤠ᤹ᤖᤧ ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤜᤠ᤹ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤋᤃᤡ ᤐᤥᤖ ᤐᤳ ᤜᤧᤰᤁᤩᤠᤱ ᤜᤠᤷᤃᤠ᤺ᤱᤃᤠ᤺ᤱᤒᤠᤜᤠ᤹ ᤔᤧᤗᤢᤵᤋᤢᤖ ᤔᤧᤒᤳ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤂᤢᤴᤇᤡ᤹ ᤕᤠ᤺ᤰᤗᤧ᤹ᤖᤧ॥

᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤋᤠᤔᤠᤀᤠᤱ ᤕᤖᤢᤛᤗᤧ᤺ᤶᤔᤥ ᤌᤱ ᤆᤥ᤺ᤰᤔᤠ ᤂᤧᤒᤩᤠᤱ ᤜᤕᤱ ᤁᤡᤸᤗᤡᤱ ᤆᤥ᤺ᤰᤔᤠ ᤆᤧᤶᤑᤴ ᤔᤧᤈᤥᤃᤢ॥

᥏ ᤁᤖ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤶᤒᤧ ᤜᤧᤰᤁᤩᤠᤱ ᤛᤧᤴᤍᤡᤰ ᤗᤧᤴᤍᤡᤰ ᤕᤧᤰᤕᤰᤁᤡᤴ ᤁᤶᤒᤪᤠᤱ ᤔᤧᤵᤐᤠᤱᤔᤏᤠᤛᤡᤖᤥ॥

᥇᥆ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤁᤰ ᤁᤧᤃᤢᤒᤠᤜᤠ᤹ ᤔᤧᤴᤎᤢᤶᤔᤏᤠᤒᤠ ᤔᤧᤒᤥ᤺ᤱᤗ ᤔᤧᤒᤳᤗᤥ.

ᤜᤧᤰᤁᤩᤠᤱ ᤛᤠᤵᤆᤣ᤺ᤰᤜᤠ᤹ ᤕᤖᤡᤰ ᤏᤧᤖᤥ.

ᤀᤠᤏᤡ᤹ ᤀᤠᤵᤑᤣᤰ ᤗᤢᤱᤎᤠᤰᤁᤡᤴ

ᤛᤧᤵᤔᤠ ᤀᤠᤴᤇᤢᤰᤋᤢᤶᤔᤡᤸᤗᤥ॥”

᥇᥇ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧᤀᤠᤱ ᤔᤧᤒᤠ᤺ᤳᤋᤢ. “ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤂᤥᤔᤠᤏᤢ ᤋᤃᤡᤀᤣ ᤀᤡᤃᤪ ᤏᤡᤔᤠᤏᤢ ᤋᤃᤡᤀᤣ ᤀᤠᤏᤡᤃᤧ ᤂᤧᤱᤜᤠ᤹ ᤑᤳᤋᤢᤶᤛᤡᤒᤧᤀᤠᤱ ᤂᤧᤱᤜᤠ᤹ ᤛᤧᤖᤢᤶᤛᤡᤶᤒᤧ ᤜᤧᤰᤁᤩᤠᤱ ᤁᤴ ᤕᤠ᤺ᤶᤒᤰᤁᤡᤴᤏᤠᤱ ᤆᤥ᤺ᤰᤔᤠ ᤔᤧᤓᤠ᤺ᤰᤋᤢᤶᤛᤡᤶᤒᤧᤴ॥”

᥇᥈ ᤁᤖ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤕᤜᤢᤍᤡᤜᤠ᤹ ᤔᤧᤍᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤕᤧᤳᤗᤧᤱ ᤕᤧᤳᤗᤧᤱ ᤁᤧᤖᤧᤰ ᤐᤡᤛᤠᤱᤗᤠᤶ ᤑᤵᤔᤠᤛᤡᤀᤠᤱ ᤌᤱ ᤆᤥ᤺ᤰᤔᤠ ᤆᤧᤶᤑᤴ ᤔᤧᤈᤥᤃᤢᤖ ᤔᤧᤕᤠᤰ ᤔᤧᤔᤧᤳᤋᤡᤃᤧ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤏᤠᤜᤠ᤹ ᤋᤠᤓᤣ. ᤗᤠ᤺ᤰ ᤏᤢ ᤗᤡ ᤋᤥ᤺ᤱ ᤜᤣᤔᤠᤀᤠᤱ ᤀᤠᤒᤠᤅᤣ ᤌᤠ᤺ᤰ ᤁᤢᤀᤡᤛᤡ᤺ᤰ ᤗᤢᤱᤎᤠᤰ ᤛᤧᤵᤔᤠ ᤔᤧᤴᤈᤢ᤺ᤳᤋᤣᤒᤠ ᤋᤧᤴᤜᤠ᤹ᤀᤥ ᤀᤡᤰ ᤁᤧᤃᤥᤒᤠᤜᤠ᤹ ᤕᤧᤵᤛᤢᤱᤛᤡᤱ॥

᥇᥊ ᤀᤠᤱᤃᤠ᤹ ᤁᤧᤖᤧᤰ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤕᤧᤶᤛᤡᤱᤅᤠᤀᤠᤱ ᤗᤠᤶᤗᤥᤒᤠᤜᤠ᤹. ᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ ᤔᤧᤳᤋᤢᤱᤛᤡᤱ. “ᤂᤧᤱᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹॥ ᤐᤕᤶ ᤕᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤕᤜᤘᤣ ᤍᤠᤱᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤜᤧᤰᤁᤩᤠᤱ ᤀᤠᤒᤠᤅᤣ ᤑᤢ᤹ᤏᤢᤛᤠ᤹. ᤔᤣ᤺ᤳ ᤛᤠ ᤏᤢ ᤜᤡᤶᤎᤠ᤺ᤱᤗᤧ ᤗᤠᤃᤡ ᤌᤱ ᤌᤰᤋᤧᤶᤔᤧ᤹॥”

᥇᥋ ᤀᤠᤏᤡᤃᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤂᤥᤛᤢᤶᤒᤧ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤏᤡᤱᤔᤡᤜᤠ᤹ᤖᤧ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤏᤡᤱᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤆᤧᤶᤑᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢ ᤐᤡᤖᤢᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ॥ ᤂᤧᤒᤩᤠᤱ ᤕᤠᤶᤔᤥ ᤀᤠᤏᤡᤃᤧ ᤁᤧᤖᤧᤰ ᤗᤢᤱᤎᤠᤰ ᤛᤧᤵᤔᤠ ᤕᤠ᤺ᤶᤒᤰᤁᤥ ᤑᤴᤏᤠᤛᤡᤃᤧ॥

᥇᥌ ᤂᤧᤴ ᤀᤣᤃᤠᤱ ᤁᤢᤓᤪᤧ᤺ᤱ ᤕᤠᤖᤡᤰ ᤀᤠᤔᤏᤠᤜᤠ᤹ᤖᤧ ᤕᤠ᤺ᤶᤒᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤁᤢᤓᤪᤧ᤺ᤱᤗᤧᤃ ᤛᤧ᤺ᤵᤆᤠᤱ ᤔᤧᤈᤠᤰᤛᤡᤱᤅᤠᤱ ᤗᤠ᤺ᤰ. ᤂᤥ ᤜᤧᤰᤁᤩᤠᤱ ᤋᤥ᤺ᤱᤗᤡ ᤔᤧᤕᤠᤱᤛᤡᤱᤅᤠᤱ ᤀᤥᤔᤧᤔᤧᤳᤋᤢᤛᤡ॥ ᤀᤠᤏᤡᤃᤧ ᤕᤜᤢᤍᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤂᤢᤴᤇᤡ᤹ ᤀᤣᤃᤠᤱ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤁᤶᤒᤪᤠᤱ ᤔᤧᤔᤧᤳᤋᤢᤛᤡ॥

᥇᥍ ᤗᤢᤱᤎᤠᤰ ᤁᤧᤛᤧᤵᤐᤠᤜᤠ᤹ᤖᤧᤀᤠᤱ ᤌᤡᤰ ᤜᤢᤰᤁᤡᤸᤗᤧ ᤕᤠ᤺ᤶᤒᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤘᤣ᤹ ᤜᤢᤰᤁᤡᤸᤗᤧ ᤑᤧᤈᤢᤶᤓᤧᤕᤠ ᤔᤧᤕᤠᤱᤛᤡᤱ॥

᥇᥎ ᤜᤧᤰᤁᤩᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤋᤠᤓᤣ ᤔᤧᤜᤣ᤹ᤛᤡᤱᤅᤠᤱ ᤕᤠ᤺ᤶᤒᤰ ᤔᤧᤈᤥᤃᤧ॥ ᤌᤢᤳᤋᤢᤖᤡ᤺ᤵᤐᤠ ᤁᤧᤔᤢ᤺ᤵᤐᤠ ᤔᤏᤠ᤺ᤴᤏᤠᤱ ᤀᤠᤱᤃᤠ᤹ᤏᤢ ᤛᤥᤖᤡᤰᤁᤣ ᤘᤕᤧ॥

᥇᥏ ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹. ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤧᤖᤧᤰ ᤔᤏᤠᤜᤠ᤹ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱ. “ᤕᤠ᤺ᤶᤒᤰᤁᤡᤴ ᤕᤶᤒᤠ ᤏᤢ ᤔᤠ᤺ᤱᤄᤠ ᤌᤠᤖᤡᤰ ᤐᤥᤖᤧᤒᤣᤀᤠᤱ ᤏᤧ᤹᤺ ᤜᤧᤰᤁᤩᤠᤱ ᤗᤢᤱᤎᤠᤰ ᤛᤶᤎᤠᤱ ᤀᤠᤏᤡ᤹ ᤔᤠ᤺ᤱᤄᤠ ᤔᤠ᤺ᤱᤄᤠ ᤀᤠᤘᤠ᤹॥

᥈᥆ ᤜᤧᤰᤁᤣ᤺ᤸᤗᤧ ᤌᤢᤳᤋᤢᤖᤡ᤺ᤵᤐᤠ ᤀᤡᤰᤗᤠ᤺ᤴ ᤂᤡᤏᤡ᤹ ᤀᤠᤳᤋᤡ ᤔᤢᤰᤐᤠ ᤁᤧᤄᤧᤵᤛᤢᤶ. ᤁᤧᤖᤧᤰ ᤐᤡᤛᤠᤱᤗᤠᤶ ᤀᤠᤱᤃᤠ᤹ ᤘᤠ᤹ᤀᤠᤒᤠ ᤋᤧᤴᤏᤥ ᤆᤢᤵᤛᤧᤶᤔᤧ᤹॥ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤗᤠᤃᤡ ᤌᤱ ᤆᤥᤰ॥”

᥈᥇ ᤀᤰᤂᤣᤗ᤹ᤖᤡᤰ ᤌᤡᤰᤕᤠ᤺ᤴᤎᤰ ᤋᤠᤏᤠᤶ ᤏᤠᤶ ᤁᤧᤖᤧᤀᤠᤱᤎᤥ ᤛᤧᤴᤍᤡᤰ ᤂᤣᤛᤣ ᤂᤣ᤺ᤶᤛᤡᤰ ᤔᤧᤴᤗᤡᤱᤅᤣ ᤌᤠᤖᤡᤰ ᤀᤠᤏᤡᤃᤧ ᤁᤢᤓᤪᤧ᤺ᤱ ᤔᤏᤠᤜᤠ᤹ᤖᤧ ᤗᤢᤱᤎᤠᤰᤁᤥ ᤕᤠ᤺ᤶᤒᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤁᤢᤓᤪᤧ᤺ᤱ ᤔᤏᤠᤜᤠ᤹ ᤗᤠ᤺ᤰ ᤔᤧᤕᤠᤱᤛᤡᤱᤅᤠᤱ ᤂᤧᤱᤜᤠ᤹ ᤔᤧᤃᤥᤛᤢᤛᤡ॥

᥈᥈ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤔᤏᤠᤜᤠ᤹ ᤀᤰᤂᤣᤀᤠᤱ ᤔᤧᤳᤋᤢᤱᤛᤡᤱ. “ᤛᤧᤴᤍᤡᤰ ᤀᤠᤏᤡᤃᤧ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤗᤧᤴᤍᤡᤰ ᤗᤢᤱᤎᤠᤰ ᤛᤧᤵᤔᤠᤖᤧ ᤗᤠᤃᤡ ᤁᤧᤖᤧᤰ ᤔᤏᤠᤜᤠ᤹ ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤓᤠ᤹ᤒᤠᤜᤠ᤹ ᤕᤖᤢᤛᤗᤧ᤺ᤶᤔᤥᤀᤣ ᤀᤡᤶᤔᤠ ᤕᤠ᤺ᤰᤔᤠ ᤐᤥ᤺ᤱ॥”

᥈᥉ ᤀᤠᤱᤃᤠ᤹. ᤀᤠᤴᤍᤣ᤺ᤱ ᤀᤠᤴᤈᤢᤶ. ᤀᤠᤛᤣᤘᤠᤖᤥᤒᤠ ᤏᤢ ᤀᤠᤱᤃᤠ᤹ᤏᤢ ᤁᤧᤘᤠ᤹ᤒᤠ ᤕᤠᤵᤔᤡ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧᤀᤠᤱ ᤆᤠᤰᤂᤢᤶᤒᤧᤒᤠ ᤆᤠᤱᤍᤣ᤺ᤳᤜᤠ᤹ ᤛᤧᤴᤍᤡᤰ ᤔᤧᤓᤧᤴᤍᤢᤶᤒᤧᤴ॥ ᤆᤫᤠ᤺ᤳ ᤌᤢᤱᤛᤧ ᤐᤣ᤺ᤰᤔᤏᤠᤛᤠᤱ ᤁᤧᤖᤧᤰᤗᤧ ᤜᤢᤰᤁᤥ ᤑᤧᤈᤠᤓᤧᤕᤢᤶᤜᤠ᤹ ᤁᤳᤋᤢᤶᤒᤧᤖᤥ॥

ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ

᥋

ᤁᤢᤓᤠ ᤕᤧᤶ ᤀᤣᤃᤠᤱ ᤕᤧᤶᤒᤡᤳᤇᤠ ᤏᤢ ᤂᤢᤏᤡ᤹ ᤔᤣ᤺ᤳᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤕᤜᤢᤍᤡ ᤑᤢ᤹ᤏᤢᤛᤠ᤹ᤜᤠ᤹ ᤛᤠ᤹ᤖᤡᤰ ᤆᤧ᤹ᤕᤠ ᤀᤡᤱᤍᤥ ᤔᤧᤵᤔᤠ ᤔᤧᤜᤣ᤺ᤰᤋᤢᤛᤡ॥

᥈ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤜᤧᤰᤁᤩᤠᤱ ᤀᤠᤏᤡᤃᤧ ᤛᤠᤜᤠ᤹ ᤕᤖᤡᤰ ᤘᤕᤡᤃᤧ. ᤀᤠᤏᤡᤃᤧ ᤜᤡᤱᤔᤠᤖᤧ ᤗᤠᤃᤡ ᤐᤥᤃᤢᤃᤧᤴ ᤁᤢᤈᤠ ᤆᤠᤜᤠᤒ᤻ ᤆᤥᤃᤡᤃᤧ॥”

᥉ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤛᤠᤰᤗᤠᤶᤒᤠ ᤜᤡᤱᤔᤠᤖᤧ ᤗᤠᤃᤡ ᤐᤥᤃᤢᤃᤧᤴ ᤁᤢᤈᤠ ᤕᤠᤱᤄᤥ᤺ᤳᤇᤧ ᤀᤠᤏᤡᤃᤧ ᤀᤠᤒᤠᤅᤣ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹. ᤜᤡᤶᤎᤠ᤺ᤱᤜᤠ᤹ ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤕᤠᤱᤅᤥ ᤋᤣᤔᤏᤠᤀᤠᤱ ᤏᤧ᤹᤺॥”

᥊ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤖᤧ ᤗᤠᤃᤡ ᤜᤠᤱᤅᤡᤴ ᤜᤢᤱᤔᤠ ᤁᤧᤒᤥ᤺ᤱᤒᤠ ᤀᤣ᤺ᤱᤕᤠᤱᤅᤡᤴ ᤜᤢᤱᤔᤠ ᤀᤠᤏᤡᤃᤧ ᤛᤡᤱᤏᤠᤳ ᤁᤥ᤺ᤵᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥

᥋ ᤘᤣ᤹ ᤕᤜᤢᤍᤡᤜᤠ᤹ ᤜᤧᤰᤁᤣ ᤀᤠᤏᤡᤃᤧᤀᤠᤱ ᤕᤜᤢᤍᤡ ᤌᤠ᤺ᤰᤛᤡᤃᤧ॥ ᤀᤠᤏᤡᤃᤧ ᤛᤠᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ ᤁᤢᤀᤡᤛᤡ᤺ᤰ ᤏᤢᤒᤠ ᤏᤢ ᤗᤢᤱᤔᤠ᤹ ᤁᤧᤍᤢᤰᤐᤠ ᤔᤧᤈᤥᤰ ᤜᤧᤰᤁᤣᤛᤠᤱ ᤀᤠᤏᤡᤃᤧ ᤀᤠᤒᤠᤅᤣ ᤛᤠᤜᤠ᤹ ᤕᤥ᤺ᤰᤐᤠ ᤕᤥ᤺ᤰᤔᤠ ᤆᤥ᤺ᤰᤔᤠᤛᤡᤀᤠᤱ ᤛᤱᤔᤠᤛᤡ ᤐᤥ᤺ᤰᤂᤧᤀᤠᤱ ᤘᤠ᤹॥ ᤁᤖ ᤁᤢᤓᤠ ᤀᤠᤏᤡᤃᤧ ᤔᤧᤴᤇᤢᤔᤠ ᤛᤠᤜᤠ᤹ ᤋᤃᤡᤀᤣ ᤕᤥ᤺ᤰᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥ ᤀᤠᤏᤡᤃᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤔᤧᤏᤠᤵᤋᤡ ᤔᤧᤍᤣ᤹ᤖᤡᤃᤧᤀᤠᤱ ᤀᤠᤏᤡᤃᤧ ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧ॥”

᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤰᤋᤱᤒᤠ ᤗᤢᤱᤜᤠ᤺ᤵᤔᤠ ᤐᤠ᤺ᤴᤜᤠ᤹ ᤂᤧᤵᤛᤢᤱᤅᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥᤃᤧ॥

᥍ ᤀᤠᤱᤃᤠ᤹ ᤂᤧᤱᤜᤠ᤹ ᤑᤠ᤹ᤔᤠᤛᤡ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ ᤑᤧ᤺ᤰᤋᤢᤱᤛᤡᤱᤅᤠᤱ ᤔᤧᤳᤋᤢᤱᤛᤡᤱ. “ᤂᤡᤏᤡ᤹ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤜᤠ᤹ ᤋᤢᤰᤂᤣ ᤁᤧᤈᤠ᤺ᤳᤋᤢᤶᤛᤡᤶᤔᤠᤱ ᤁᤧᤘᤕᤡ॥ ᤁᤴ ᤁᤧᤛᤠᤰᤐᤠ ᤕᤠ᤺ᤶᤒᤰᤁᤡᤴ ᤋᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤆᤢᤶᤗᤢᤱᤅᤥ ᤁᤧᤖᤧᤰ ᤛᤢᤵᤛᤢᤱᤛᤡᤱ॥”

᥎ ᤜᤧᤰᤁᤩᤠᤱ ᤔᤧᤳᤋᤢᤱᤛᤡᤱ. “ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤛᤱᤄᤢᤛᤡᤒᤠ ᤀᤠᤏᤡ᤹ ᤕᤜᤢᤍᤡ ᤑᤢ᤹ᤏᤢᤛᤠ᤹ᤜᤠ᤹ ᤀᤠᤏᤡᤃᤧ ᤆᤠᤜᤡ᤺ᤴ ᤌᤧ᤹ᤖᤢᤶᤛᤡᤶᤒᤧᤀᤠᤱ ᤗᤧᤖᤢᤶᤛᤡᤶᤒᤧᤖ ᤘᤕᤡᤃᤧ॥ ᤁᤖ ᤀᤠᤸᤗ ᤌᤧ᤹ᤔᤏᤠᤛᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤏᤧ ᤂᤡᤏᤡ᤹ ᤆᤠᤜᤡ᤺ᤴ ᤘᤣ᤹ ᤕᤜᤢᤍᤡᤜᤠ᤹ᤀᤥ ᤁᤧᤛᤱᤄᤢᤶᤛᤡᤶᤗᤧᤳᤇ॥” ᤗᤠᤶᤗᤥᤒᤠᤜᤠ᤹ᤖᤧ ᤏᤢᤃᤵ ᤐᤡᤔᤠ ᤔᤧᤴᤇᤢᤰᤋᤠᤱᤅᤡᤴᤏᤠᤱ ᤛᤫᤠ᤺ᤳ ᤔᤧᤕᤢᤅᤧ॥

᥏ ᤀᤠᤱᤃᤠ᤹ ᤕᤠᤶᤔᤥ ᤔᤧᤳᤋᤢᤱᤛᤡᤱ. “ᤁᤴ ᤂᤡᤏᤡ᤹ ᤕᤠ᤺ᤶᤒᤰᤁᤡᤴ ᤋᤠᤵᤑᤧ᤺ᤶᤒᤠ ᤐᤥ᤺ᤰᤂᤧ॥ ᤀᤠᤸᤗ. ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤠᤱ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ ᤂᤧᤴ ᤆᤥᤃᤧᤶᤔᤧ᤹॥ ᤜᤧᤰᤁᤩᤠᤱᤏᤧ ᤀᤠᤏᤡ᤹ ᤏᤡᤱᤔᤡ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤀᤠᤏᤡ᤹ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤀᤠᤔᤧᤱᤄᤥᤏᤧᤴ॥

᥇᥆ ᤀᤠᤱᤃᤠ᤹ ᤏᤢ ᤀᤠᤴᤍᤣ᤺ᤱ ᤀᤠᤴᤈᤢᤶ ᤜᤧᤰᤁᤩᤠᤱ ᤛᤧᤘᤠᤖᤥᤒᤠᤜᤠ᤹ᤖᤧᤀᤠᤱ ᤁᤢᤈᤠ ᤏᤢ ᤕᤠᤱᤛᤠᤁᤢᤴᤎᤣ ᤛᤡᤱᤏᤠᤳ ᤂᤧᤱᤜᤠ᤹ ᤐᤡᤔᤏᤠᤛᤡᤀᤠᤱ ᤐᤳ॥ ᤀᤠᤸᤗ ᤀᤠᤏᤡ᤹ ᤂᤧᤴ ᤛᤡᤱᤏᤠᤳᤋᤡᤸᤗᤧ ᤁᤢᤛ᤻ᤛᤠ ᤑᤥ᤺ᤱᤔᤠ ᤗᤧᤖᤢᤶ॥

᥇᥇ ᤂᤡᤏᤡ᤹ ᤁᤧᤍᤣ᤹ᤖᤢᤶᤒᤠ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤰᤋᤠᤵᤜᤠ᤹. ᤆᤧᤸᤗᤧᤰᤛᤣ᤹ ᤏᤢ ᤐᤧ᤺ᤱᤘᤠ ᤗᤡ᤺ᤳᤇᤣ ᤀᤡᤰᤋᤠᤵᤜᤠ᤹ ᤂᤢᤏᤡ᤹ ᤜᤡᤶᤜᤠ᤹ ᤏᤢ᤺ᤰᤋᤧᤶ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤂᤧᤱᤗᤠᤶ ᤁᤧᤓᤥ᤺ᤰᤂᤢᤶᤒᤠ ᤕᤠᤱᤛᤠᤁᤢᤴᤎᤣ. ᤐᤥᤃᤢᤃᤧᤴ ᤁᤢᤈᤠ. ᤛᤣ᤹ᤈᤱᤘᤠ. ᤆᤤᤋᤢᤏ ᤏᤡ᤺ᤱᤃᤣ᤹ᤜᤠ᤹ ᤁᤧᤖᤧᤰ ᤏᤢ᤺ᤰᤋᤧᤶ ᤐᤡᤖᤧᤶᤛᤡᤶᤔᤧ᤹॥”

᥇᥈ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤀᤠᤏᤡᤃᤧ ᤆᤥᤃᤢᤶᤒᤧ॥ ᤀᤠᤏᤡᤃᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤏᤢ᤺ᤰᤋᤢᤶ ᤐᤡᤖᤢᤶᤛᤡᤶᤒᤧ ᤜᤧᤰᤁᤩᤠᤱ ᤛᤡᤱᤏᤠᤳᤜᤠ᤹ ᤕᤠᤱᤏᤠ ᤔᤧᤓᤥ᤺ᤰᤂᤢᤶᤛᤡᤒᤧᤴ॥”

ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤢ᤺ᤳᤋᤢᤱᤛᤡᤱ ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤔᤧᤈᤥᤃᤢᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢᤱᤛᤡᤱ॥

᥇᥉ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤓ᤹ᤀᤡ᤺ᤴ ᤑᤠ᤺ᤰᤂᤢᤱᤅᤠᤱ ᤛᤠᤰᤂᤢᤱ॥ “ᤂᤡᤏᤡ᤹ ᤀᤠᤒᤠᤅᤣ ᤔᤠᤱᤃᤧᤜᤧᤰᤁᤠᤛᤡᤒᤠᤴ ᤁᤧᤱᤃᤧᤳᤋᤢᤶᤔᤡᤴᤏᤣᤓᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤠᤱ ᤁᤧᤛᤠᤰᤂᤡᤖᤥ.” ᤀᤠᤱᤃᤠ᤹ ᤔᤧᤳᤋᤢᤱᤛᤡᤱ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤡᤶᤎᤠ᤺ᤱ. ᤂᤡᤏᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤖᤧᤰ ᤁᤧᤏᤠᤵᤋᤡ ᤜᤧᤰᤁᤩᤠᤱ ᤂᤡᤏᤡ᤹ ᤜᤢᤰᤁᤡᤴ ᤁᤢᤄᤠᤗᤧᤶ ᤁᤧᤈᤥᤃᤡ ᤁᤧᤒᤡᤖᤡᤖᤥ॥”

ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰᤸᤗᤧ “ᤀᤠᤔᤡᤴ” ᤔᤧᤒᤠ᤺ᤳᤋᤢ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤔᤧᤓᤥᤛᤢ॥ ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤀᤠᤒᤠᤅᤣ ᤔᤠᤱᤜᤧᤰᤛᤡᤱᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤢᤖᤥ॥

ᤏᤜᤣᤔᤩᤠᤜ᤺ᤸᤗᤧ ᤌᤣᤀᤠᤱ ᤂᤥᤔᤠ ᤏᤡᤱᤘᤠ᤹ ᤔᤧᤴᤈᤥ᤺ᤰᤁᤣᤒᤠ ᤁᤢᤕᤠ᤺ᤶᤒᤰ

᥇᥊ ᤀᤷᤋᤠᤛᤠᤛ᤻ᤋ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱ ᤋᤱᤒᤣᤀᤠᤱᤎᤥ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤋᤱᤒᤣ ᤌᤠᤖᤡᤰ ᤀᤠᤱᤃᤠ᤹ ᤕᤜᤢᤍᤠ ᤗᤠᤈᤣ᤹ᤒᤠ ᤋᤢᤶ ᤜᤠᤱᤕᤢᤰᤐᤠ ᤘᤕᤠᤱ॥ ᤁᤴ ᤌᤡᤰᤏᤧᤳ ᤋᤱᤒᤣ ᤌᤠᤖᤡᤰ ᤀᤠᤱᤃᤠ᤹ ᤏᤢ ᤀᤠᤶᤓᤢ᤹ ᤀᤠᤴᤛᤠ᤹ᤛᤡᤖᤧ ᤋᤢᤶ ᤜᤠᤱᤕᤢᤰᤐᤠᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤁᤢᤈᤠ᤺ᤴ ᤔᤧᤍᤠ᤺ᤰᤋᤢᤶᤒᤧᤴ॥

᥇᥋ ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡᤒᤠ ᤁᤧᤖᤧᤰ ᤋᤢᤶ ᤜᤠᤱᤕᤢᤰᤐᤠᤜᤠ᤹ ᤔᤏᤠᤜᤠ᤹ᤖᤧ ᤗᤠᤃᤡ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤁᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ ᤁᤢᤈᤠ ᤔᤧᤍᤠ᤺ᤰᤋᤢ ᤂᤧᤴᤏᤢ᤺ᤸᤗᤧ ᤘᤣ᤹ ᤗᤡᤒᤥᤱ ᤕᤠᤱᤀᤡᤳᤇᤡ᤹ᤀᤠᤱ ᤔᤧᤍᤠ᤺ᤰᤋᤢ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤧᤘᤠᤖᤥᤒᤠᤜᤠ᤹ᤖᤧᤀᤠᤱ ᤔᤏᤠᤜᤠ᤹ ᤔᤢᤖᤠ ᤔᤧᤔᤧᤳᤋᤢᤛᤡᤀᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ॥ ᤁᤖ ᤀᤠᤱᤃᤠ᤹ ᤜᤧᤰᤁᤣ ᤔᤧᤴᤈᤥ᤺ᤰᤐᤠᤴ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱ॥

᥇᥌ ᤀᤠᤱᤃᤠ᤹ ᤀᤠᤒᤠᤅᤣ ᤁᤧᤖᤧᤰ ᤀᤠᤔᤢᤰᤛᤠᤶᤔᤡᤴ ᤗᤢᤱᤎᤠᤰ ᤆᤠ᤺ᤱᤘᤠ ᤔᤧᤵᤔᤠᤀᤥ ᤁᤣ᤺ᤳᤋᤢᤱ. ᤀᤠᤱᤃᤠ᤹ ᤀᤠᤕᤢᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤗᤢᤱᤎᤠᤰ ᤛᤧᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ॥ ᤀᤠᤏᤡᤃᤧ ᤕᤥ᤹ᤒᤠ ᤛᤡᤱᤒᤢᤱ ᤔᤧᤶᤔᤧᤳᤇᤡᤱᤔᤏᤠ॥

᥇᥍ ᤁᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤠᤱᤃᤠ᤹ ᤀᤠᤍ᤺ᤰ ᤆᤠᤔᤠᤍᤧᤴᤏᤥ ᤁᤡᤵᤌᤡᤰᤁᤠᤱ ᤅᤠᤒᤥᤱ ᤕᤜᤢᤍᤡᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ ᤋ᤺ᤰ ᤐᤡᤖᤢᤱᤛᤡᤱ॥ ᤂᤧᤴᤏᤢ᤺ᤸᤗᤧ ᤘᤣ᤹ ᤀᤠᤱᤃᤠ᤹ ᤀᤠᤍᤢᤶᤛᤧ ᤁᤧᤍᤠᤒᤠ ᤁᤢᤕᤠ ᤂᤡᤖᤡ ᤁᤧᤕᤢᤱᤒᤠ ᤔᤏᤠ ᤛᤢᤘᤠᤱᤜᤠ᤹ᤖᤧᤀᤠᤱ ᤀᤠᤱᤃᤠ᤹ᤏᤢᤀᤣ ᤌᤡᤰᤕᤠ᤺ᤴᤎᤰ ᤔᤧᤈ ᤔᤧᤎᤢᤅᤢ॥

᥇᥎ ᤌᤡᤰᤕᤠ᤺ᤴᤎᤰ ᤛᤠ ᤆᤠᤔᤠᤖᤧ ᤗᤠᤃᤡ ᤗᤳᤇᤠ ᤐᤡᤳ ᤌᤡᤰ. ᤆᤠᤗᤢᤵᤔᤏᤠᤛᤡᤒᤠ ᤘᤖᤢᤵᤗᤢᤵᤐᤠ ᤋᤢᤰᤛᤡ ᤔᤧᤸᤗᤢᤰᤜᤠ᤹ ᤜᤧᤰᤁᤩᤠᤱ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤘᤠᤜᤠ᤹ ᤔᤧᤛᤢᤵᤛᤢᤛᤡ॥ ᤌᤡᤒᤥᤱ ᤕᤧᤴ ᤌᤰᤔᤠ ᤐᤖᤡᤰ ᤐᤖᤡᤰᤐᤠ ᤁᤢᤈᤠᤃᤧᤏᤢ᤹ᤒᤠ ᤛᤣ᤹ᤈᤱᤘᤠ᤺ᤴ ᤘᤧᤳᤋᤧᤛᤖᤧ ᤔᤧᤛᤢᤵᤛᤢ॥ ᤁᤖ ᤋᤢᤶ ᤛᤢᤜᤠᤱᤕᤢᤰᤐᤠᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤁᤢᤈᤠ ᤀᤠᤱᤃᤠ᤹ ᤔᤧᤴᤍᤠ᤺ᤰᤐᤠᤴ॥ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤁᤴ ᤕᤖᤡᤰ ᤁᤧᤗᤡ᤺ᤵᤐᤠ ᤁᤰ ᤘᤕᤧ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤕᤠᤱ॥

᥇᥏ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤖᤥ ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ᤖᤧ ᤗᤠᤃᤡ ᤆᤥᤃᤢᤱᤒᤠ ᤁᤧᤖᤧᤰ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤏᤢ᤹ᤔᤠ ᤀᤠᤍᤠᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤛᤥᤀᤥ ᤁᤳᤋᤧ᤹ᤀᤥ᥄

ᤏᤜᤣᤔᤩᤠᤜ᤺ᤴ ᤆᤧ᤹ᤕᤠ ᤀᤡᤱᤍᤥ ᤔᤧᤔᤧᤳᤋᤢ

᥌

ᤗᤢᤱᤎᤠᤰᤁᤡᤴ ᤀᤠᤏᤡᤃᤧ ᤕᤠᤶᤔᤥ ᤛᤧᤳᤋᤢᤶᤒᤧ ᤛᤢᤖᤢᤶᤒᤧ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤜᤱᤜᤠ᤹ ᤜᤢ᤹ᤖᤢᤶᤒᤧ ᤛᤢᤖᤢᤶᤒᤧ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤛᤴᤒᤗᤋ. ᤋᤥᤒᤡᤕᤠ. ᤀᤖᤒᤡ ᤃᤣᤛᤣᤔ ᤏᤢ ᤀᤠᤏᤡᤃᤧ ᤘᤣ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤏᤧᤰᤂᤥ᤹ᤀᤥ ᤁᤧᤖᤧ॥ ᤀᤠᤸᤗ ᤗᤠᤶᤎᤣ᤺ᤵᤐᤠᤜᤠ᤹ᤀᤥ ᤁᤢᤛᤢᤵᤔᤠᤜᤠ᤹ᤖᤰ ᤔᤧᤶᤓᤴᤏᤣ ᤘᤕᤧ॥

᥈ ᤛᤴᤒᤗᤋ ᤏᤢ ᤃᤣᤛᤣᤔᤖᤧ ᤀᤥᤏᤥ ᤔᤧᤵᤔᤏᤠᤒᤠ ᤛᤣ᤺ᤱᤄᤠ ᤏᤧᤏᤧᤒᤠᤍᤧᤴᤏᤥ ᤗᤳᤇᤠ ᤐᤠᤱᤓᤣ᤹ᤀᤥ ᤂᤢᤴᤇᤡ᤹ᤏᤢ ᤋᤢᤶᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤡᤱᤄᤱ ᤔᤧᤜᤠᤰᤋᤠᤱ॥

ᤁᤖ ᤂᤢᤴᤇᤡ᤹ ᤀᤠᤱᤃᤠ᤹ ᤁᤧᤛᤠᤰᤐᤥ ᤌᤠᤔᤠ ᤗᤳᤇᤠ ᤗᤠᤶ ᤀᤥᤔᤧᤳᤋᤧᤛᤢᤀᤠᤱ ᤘᤕᤧᤛᤡ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤰᤋᤱᤒᤠ ᤏᤢᤃᤵ ᤐᤡᤖᤢᤱᤛᤡᤱᤅᤠᤱ ᤀᤡᤱᤄᤱ ᤜᤠᤰᤋᤢᤱᤛᤡᤱ. “ᤀᤠᤸᤗᤥ ᤀᤠᤱᤃᤠ᤹ ᤔᤧᤴᤈᤥ᤺ᤰᤁᤣ ᤔᤧᤶᤒᤥ᤺ᤱᤔᤏᤠᤒᤠ ᤕᤠ᤺ᤶᤒᤰ ᤁᤳᤋᤢᤱ ᤂᤧᤴ ᤕᤠ᤺ᤶᤒᤰᤁᤡᤴ ᤗᤧᤵᤔᤠᤀᤠᤱ ᤀᤠᤱᤃᤠ᤹ ᤂᤧᤵᤔᤥ ᤕᤢᤔᤠ ᤔᤧᤛᤢᤰᤁᤠᤴ॥ ᤂᤡᤴᤇᤡ᤹ ᤋᤢᤶᤛᤧ ᤕᤢᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤵᤔᤥᤒᤠ ᤀᤠᤕᤠ᤺ᤶᤒᤰᤁᤡᤴ ᤌᤣᤀᤠᤱ ᤗᤧᤖᤢᤱᤒᤠᤒᤣ᥅”

᥊ ᤗᤡᤛᤡᤗᤧᤱ ᤌᤠᤖᤡᤰ ᤂᤢᤴᤇᤡ᤹ ᤀᤠᤱᤃᤠ᤹ ᤀᤰᤋᤱᤒᤠ ᤀᤡᤱᤄᤱ ᤔᤧᤜᤠᤰᤋᤠᤱ. ᤜᤧᤰᤁᤩᤠᤱ ᤗᤡᤛᤡᤗᤧᤱ ᤌᤠᤖᤡᤰᤁᤣ ᤀᤠᤱᤃᤠ᤹ ᤂᤧᤱᤜᤠ᤹ ᤜᤧᤰᤋᤱᤒᤠᤀᤣ ᤏᤢᤃᤵ ᤐᤡᤖᤢᤱᤛᤡᤱ॥

᥋ ᤜᤧᤰᤁᤩᤠᤱ ᤛᤴᤒᤗᤋᤖᤧ ᤀᤠᤱᤃᤠ᤹ ᤗᤳᤇᤠ ᤛᤧᤘᤠᤖᤥᤒᤠᤗᤠᤶ ᤅᤠᤛᤡᤃᤣ᤺ᤰᤐᤠ ᤀᤡᤱᤄᤱ ᤜᤠᤰᤋᤠᤱ॥ ᤁᤴ ᤀᤡᤱᤄᤱᤅᤡᤴ ᤗᤳᤇᤠ ᤔᤧᤶᤓᤠᤰᤁᤣᤒᤠ ᤛᤰᤀᤡᤱᤄᤱ ᤘᤕᤧ॥

᥌ ᤂᤧᤵᤔᤥ ᤀᤰᤋᤱᤒᤠ ᤛᤠᤵᤋᤧᤀᤠᤱ ᤐᤳᤇᤧ-

“ᤃᤣᤛᤣᤔᤖᤧ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹. ᤂᤧᤏᤧ᤹ ᤐᤡᤑᤩᤢᤱ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤀᤠᤱ ᤁᤧᤘᤠ᤹ ᤁᤧᤗ᤹ᤒᤠ ᤜᤕᤱ ᤁᤡᤸᤗᤡᤱᤅᤡᤴ ᤜᤡᤶᤒᤣᤛᤠᤱᤒᤠ ᤗᤠᤈᤣ᤹ ᤁᤧᤖᤧᤰ ᤛᤧᤖᤧᤀᤠᤱ ᤘᤠ᤹ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤜᤢᤍᤡᤜᤠ᤹ᤖᤧ ᤗᤢᤱᤎᤠᤰᤁᤡᤴ ᤕᤠᤶᤔᤥ ᤁᤢᤛᤱ ᤁᤧᤈᤥᤃᤢᤶᤔᤠᤱ ᤁᤧᤛᤧᤳᤋᤢᤶᤗ ᤁᤧᤕᤠᤃᤡᤔᤢ॥ ᤂᤧᤏᤧ᤹ ᤀᤠᤒᤠᤅᤣ ᤜᤠᤱ ᤐᤥᤱᤔᤠ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤔᤢ॥

᥍ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤰᤂᤢᤛᤡᤀᤠᤱ ᤘᤠ᤹. ‘ᤕᤜᤢᤍᤠᤀᤥ ᤜᤠᤱᤎᤡᤰ ᤘᤠ᤹॥’ ᤐᤕᤶ ᤜᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤛᤣᤰᤂᤠᤀᤣ ᤂᤧᤵᤛᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤴᤇᤡ᤹ ᤏᤧᤵᤔᤠᤱ ᤋᤢᤶᤛᤡᤀᤠᤱ ᤜᤠᤖᤠ ᤁᤴ ᤐᤠ᤺ᤴᤜᤠ᤹ ᤆᤧᤱᤛᤢ ᤐᤠ᤺ᤳᤇᤢ॥”

᥎ ᤀᤠᤱᤃᤠ᤹ ᤂᤢᤏᤧ᤹ ᤏᤢᤃᤵ ᤐᤡᤖᤢᤱ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤛᤧᤰᤂᤠ ᤔᤣ᤺ᤴ. ᤁᤴ ᤂᤧᤏᤧ᤹ ᤁᤧᤈᤥᤃᤢᤀᤠᤱ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤗᤥ॥”

᥏ ᤀᤠᤏᤡᤃᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢ᤺ᤵᤔᤠᤏᤢ᤺ᤸᤗᤧ ᤋᤃᤡ ᤗᤧᤖᤢᤶᤒᤧᤖ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤕᤠᤵᤔᤡ ᤕᤱᤔᤠᤛᤧᤵᤔᤠ ᤔᤧᤃᤥ᤺ᤳᤋᤡᤃᤧᤖ ᤔᤧᤘᤕᤧ॥

ᤁᤖ ᤀᤠᤱᤃᤠ᤹ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱ. “ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤔᤢᤰᤛᤠᤶ ᤐᤡᤖᤠᤱᤅᤧ᤹ᤀᤥ॥”

᥇᥆ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤔᤜᤣᤋᤒᤣᤗᤖᤧ ᤁᤢᤶᤔᤧᤴᤇᤠ᤹ ᤍᤗᤠᤕᤠᤜᤖᤧ ᤁᤢᤛ᤻ᤛᤠ ᤛᤔᤠᤕᤠᤜᤖᤧ ᤁᤢᤍᤢᤶᤛᤧ ᤁᤢᤜᤡᤶᤔᤥ ᤐᤣᤃᤠᤱ॥ ᤜᤡᤶᤔᤥᤗᤠᤶ ᤂᤧᤴ ᤗ᤺ᤶᤔᤠ ᤔᤧᤴᤇᤢᤰᤔᤏᤠᤒᤠ ᤆᤥᤃᤧ॥ ᤂᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤠᤴᤇᤡ᤹ ᤏᤧᤵᤔᤠᤱ ᤔᤠᤱᤜᤡᤶᤔᤥ ᤐᤡᤳᤇᤡ ᤜᤧᤰᤁᤩᤠᤱ ᤗᤠᤶᤎᤣ᤺ᤳᤜᤠ᤹ ᤛᤢᤵᤛᤢᤀᤠᤱ ᤆᤡᤱᤏᤧᤳᤇᤡ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤧᤳᤇᤧ ᤂᤧᤱᤜᤠ᤹ ᤔᤧᤍᤠᤖ ᤔᤧᤒᤳ॥ ᤛᤧᤴᤍᤡᤰ ᤂᤧᤱᤜᤠ᤹ ᤂᤧᤏᤧ᤹ ᤁᤧᤛᤧᤳᤇᤧ ᤔᤧᤃᤧᤳ ᤔᤧᤍᤠᤖᤥ॥”

᥇᥇ ᤁᤖ ᤀᤠᤱᤃᤠ᤹ ᤔᤧᤳᤋᤢᤱ. “ᤀᤠᤱᤃᤠ᤹ ᤁᤧᤄᤧᤳᤇᤡᤱᤒᤠ ᤏᤢ ᤁᤧᤈᤡᤱᤛᤡᤱᤒᤠ ᤔᤏᤠᤀᤠ ᤔᤣ᤺ᤴ॥ ᤌᤣ ᤀᤠᤱᤃᤠ᤹ ᤔᤠᤱᤜᤡᤶᤔᤥ ᤆᤡᤱᤛᤡᤱᤅᤠᤀᤠᤱ ᤀᤠᤒᤠᤅᤣ ᤀᤠᤜᤡᤱᤔᤴᤏᤡᤴ ᤛᤧ᤺ᤵᤋᤢᤱ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤡ᥅ ᤀᤠᤱᤃᤠ᤹ ᤜᤧᤰᤁᤣ ᤔᤧᤈᤥ᤺ᤰᤁᤠᤴ॥”

᥇᥈ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤔᤠᤕᤠᤜ᤺ᤴᤏᤢ ᤐᤠᤖᤧᤒᤠ ᤔᤧ᤺ᤴᤗᤳᤇ ᤁᤖ ᤋᤥᤒᤡᤕᤠ᤺ᤴ ᤏᤢ ᤛᤴᤒᤗᤋᤖᤧ ᤛᤫᤠ᤺ᤳ ᤕᤠᤱ ᤐᤡᤖᤧᤳᤇᤢᤀᤠᤱ ᤂᤢᤏᤧ᤹ ᤜᤧᤰᤁᤣ ᤐᤠ᤺ᤵᤔᤠ ᤐᤠᤱᤄᤧᤳᤇᤢᤀᤠᤱ ᤘᤕᤧ ᤁᤧᤗ᤹ᤒᤠᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ॥

᥇᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤈᤠ᤺ᤳᤌᤡ ᤋᤣᤔᤠᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤧᤳᤇᤢ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤱᤔᤠ ᤛᤧᤵᤔᤠᤀᤠᤱ ᤗᤠᤕᤥ ᤆᤥ᤺ᤰᤐᤠᤱᤔᤠ ᤑᤠ᤹ᤀᤠᤱ ᤛᤔᤠᤕᤠᤜ᤺ᤸᤗᤧ ᤛᤫᤠ᤺ᤳ ᤕᤠᤱ ᤋᤠ᤺ᤰᤋᤢᤀᤠᤱ ᤘᤕᤧ॥

᥇᥊ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤋᤥᤒᤡᤕᤠ ᤏᤢ ᤛᤴᤒᤗᤋᤖᤧ ᤆᤥᤃᤧᤳᤇᤢᤒᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥ ᤀᤠᤱᤃᤠ᤹ ᤕᤱᤔᤠ ᤛᤧᤵᤔᤠᤀᤠᤱ ᤕᤠᤵᤔᤡ ᤂᤢᤶᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤔᤠ ᤏᤥᤀᤍᤡᤕᤠ ᤔᤡᤱ ᤁᤧᤘᤠ᤺ᤵᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠᤴ ᤏᤢ ᤘᤣ᤹ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤛᤧ᤹ᤀᤥ॥

ᤕᤠ᤺ᤶᤒᤰᤁᤡᤴ ᤆᤢ᤺ᤳ

᥇᥋ ᤅᤠᤒᤥᤱᤅᤠᤱ ᤏᤧᤳᤇᤡ ᤕᤧᤴ ᤌᤠᤖᤡᤰ ᤕᤠ᤺ᤶᤒᤰ ᤆᤥ᤺ᤰᤔᤏᤠ ᤜᤧᤰᤁᤩᤠᤱ ᤀᤣᤗᤢᤗ ᤔᤧᤵᤔᤏᤠᤒᤠ ᤗᤠ᤺ᤸᤗᤧ ᤏᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥ ᤗᤢᤱᤎᤠᤰ ᤛᤧᤵᤔᤠ ᤕᤠ᤺ᤶᤒᤰᤁᤡᤴ ᤁᤧᤖᤧᤰ ᤆᤢᤖᤧ॥

᥇᥌ ᤁᤴ ᤐᤠ᤺ᤴᤏᤡᤴ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤔᤧᤄᤧᤵᤛᤢ. ᤜᤧᤰᤁᤣ᤺ᤸᤗᤧ ᤂᤡᤖᤡᤒᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤃᤡᤛᤧᤀᤠᤱ ᤂᤢᤏᤡ᤹ ᤛᤠ᤹ᤀᤡᤕᤃᤧ. ᤌᤣᤀᤠᤱᤓᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤖᤡᤃᤧᤀᤠᤱ ᤆᤥ᤺ᤰᤔᤠ ᤛᤢᤖᤢᤶᤒᤧᤒᤠ ᤁᤧᤗ᤹ᤒᤠᤴ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ॥

᥇᥍ ᤂᤧᤴ ᤕᤧᤶᤔᤥ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤋᤥᤒᤡᤕᤠ᤺ᤴ ᤕᤖᤡᤰ ᤛᤰᤀᤡᤱᤄᤱᤜᤠ᤹ ᤔᤧᤜᤠᤰᤋᤢᤖ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ᤗᤠᤶᤒᤠ ᤏᤢᤃᤵᤐᤠᤱ ᤔᤧᤄᤥᤛᤢᤖ ᤔᤧᤘᤕᤧ॥

᥇᥎ ᤕᤜᤢᤍᤠᤒᤠ ᤕᤖᤡᤰ ᤔᤏᤠᤜᤠ᤹ ᤔᤠᤱᤔᤧᤜᤧᤰᤛᤡᤱᤅᤠᤱ ᤋᤥᤒᤡᤕᤠ ᤗᤧᤵᤔᤠᤱ ᤔᤧᤒᤳᤇᤧ॥ ᤌᤣᤀᤠᤱᤓᤧᤸᤗᤧ ᤋᤥᤒᤡᤕᤠ᤺ᤴ ᤀᤠᤖᤠ᤺ᤸᤗᤧ ᤁᤢᤛ᤻ᤛᤠ ᤛᤁᤏᤩᤠᤜ᤺ᤸᤗᤧ ᤁᤢᤶᤒᤠᤱᤗᤢᤔᤡ᤹ ᤘᤕᤧ॥ ᤋᤥᤒᤡᤕᤠ᤺ᤸᤗᤧ ᤁᤢᤛ᤻ᤛᤠ ᤕᤧᤜᤥᤜᤠᤏᤠᤏᤖᤧ ᤆᤠᤜᤡ᤺ᤴ ᤒᤣᤖᤣᤁᤩᤠᤜ᤺ᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤛᤢᤸᤗᤠᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤎᤡᤰ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤘᤕᤧ॥

᥇᥏ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤍᤃᤡ ᤔᤧᤍᤩᤧᤀᤠᤱ ᤋᤥᤒᤡᤕᤠᤖᤧ ᤆᤥᤃᤢᤒᤠ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤧᤰᤋᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤠᤱ ᤔᤧᤒᤰᤂᤢᤀᤠᤱ ᤂᤢᤏᤧ᤹ᤀᤥ ᤛᤖᤰ ᤔᤧᤃᤧᤳᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤕᤱᤔᤠ ᤛᤧᤖᤠᤱᤗ ᤛᤰᤀᤡᤱᤄᤱᤜᤠ᤹ ᤜᤠᤰᤋᤠᤱᤗᤥ॥

᥍

ᤗᤢᤱᤎᤠᤰᤁᤡᤴ ᤛᤧᤵᤔᤠ ᤆᤢᤖᤧ. ᤜᤧᤰᤁᤩᤠᤱ ᤗᤠᤶᤎᤣ᤺ᤵᤐᤠᤜᤠ᤹ ᤀᤠᤒᤠᤅᤣ ᤁᤢᤕᤧᤵᤏᤠᤍᤧᤴᤜᤠ᤹ᤀᤥ ᤕᤧᤵᤛᤢᤱᤅᤠᤱ ᤕᤧᤒᤧ॥ ᤂᤧᤒᤩᤠᤱ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹. ᤛᤣᤛᤣ ᤛᤣᤘᤠᤛᤠᤶᤗᤥ ᤛᤠᤶᤃᤧᤔᤧᤵᤐᤠᤜᤠ᤹ ᤏᤢ ᤗᤧᤒᤡᤜᤠ᤹ ᤀᤠᤒᤠᤅᤣ ᤂᤢᤏᤡ᤹ ᤕᤠ᤺ᤶᤒᤰᤁᤥ ᤔᤧᤓᤳᤇᤢᤛᤡᤀᤠᤱ ᤔᤧᤘᤕᤧ॥

᥈ ᤀᤠᤱᤃᤠ᤹ ᤀᤠᤴᤛᤠ᤹ ᤜᤏᤠᤏᤡ᤺ᤴ ᤜᤠᤱᤕᤰᤁᤥᤒᤠ ᤌᤰᤋᤢᤶᤒᤠ ᤜᤏᤏᤩᤠᤜ᤺ᤴᤏᤢ ᤛᤥᤖᤡᤰ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤛᤣ᤺ᤰᤕᤢᤰ ᤆᤥᤃᤢᤱᤛᤡᤱ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤘᤣ᤹ ᤔᤏᤠᤜᤠ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤃᤡᤵᤐᤠ ᤔᤏᤠ ᤘᤕᤧ॥

᥉ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. “ᤕᤖᤢᤛᤗᤧᤶ ᤕᤧᤰᤕᤰᤁᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤋᤠᤏᤠᤶ ᤔᤠᤱᤓᤠ ᤏᤠᤶ ᤌᤥᤎᤥ ᤁᤧᤳᤋᤠᤱᤗᤰ ᤜᤴᤍᤧᤶᤔᤧ᤹॥ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤔᤧᤘᤠ᤹ᤖᤀᤣ ᤗᤠᤶᤎᤣ᤺ᤵᤐᤠᤜᤠ᤹ ᤛᤢᤒᤧᤶᤔᤧ᤹ᤀᤠᤱ ᤏᤢᤖᤡᤰᤁᤠᤱ ᤀᤠᤃ᤻ᤗᤥᤜᤠ᤹ ᤀᤧᤳᤋᤧᤶᤔᤧ᤹॥ ᤁᤢᤓᤠ ᤀᤡᤰᤁᤥᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤁᤢᤓᤠᤖᤧ ᤆᤠᤜᤡ᤺ᤴ ᤀᤠᤒᤠᤅᤣ ᤜᤡᤶ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ ᤕᤖᤢᤛᤗᤧᤶ ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ᤀᤣ ᤛᤣ᤺ᤰᤕᤢᤰ ᤆᤥᤃᤧᤶᤛᤡᤶᤔᤧ᤹ᤀᤥ॥”

ᤌᤱᤅᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤁᤧᤏᤢ᤺ᤱᤒᤠᤜᤠ᤹ᤖᤧ ᤂᤢᤏᤡ᤹ ᤌᤠᤔᤡᤱ

(ᤀᤣᤈᤪᤠ ᥈:᥇-᥍᥆)

᥊ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤕᤶᤒᤠ ᤏᤢ ᤋᤠᤶᤍᤠᤶᤒᤠ ᤆᤥᤃᤧ. ᤁᤖ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤢ᤺ᤸᤗᤡᤰ ᤔᤧᤘᤕᤧ॥ ᤁᤧᤗᤢ᤺ᤶᤒᤠ ᤜᤡᤶᤜᤠ᤹ ᤀᤠᤖᤛᤠᤱ ᤕᤠᤶᤔᤥ ᤔᤧᤴᤈᤥ᤺ᤰᤁᤣ ᤏᤧᤛ᤻ᤛᤧ॥

᥋ ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹. ᤗᤠᤶᤗᤥᤒᤠᤜᤠ᤹. ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤕᤱᤜᤠ᤹ ᤛᤢᤶᤔᤠᤛᤡᤀᤠᤱ ᤂᤢᤴᤇᤡ᤹ ᤔᤡᤱ ᤛᤠᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤠᤱ॥ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤌᤱᤅᤥ ᤐᤢᤱᤗᤠᤎᤠᤒᤠ ᤔᤧᤈᤥᤃᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤔᤧᤗᤧᤖᤢᤛᤡᤀᤠᤱ ᤁᤧᤏᤢ᤺ᤱᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠ᤺ᤸᤗᤧ ᤛᤠᤵᤐᤴᤏᤡᤴ ᤂᤥᤛᤢᤱ॥ ᤂᤧᤵᤔᤥ ᤀᤠᤱᤃᤠ᤹ ᤁᤴ ᤐᤠ᤺ᤴᤜᤠ᤹ ᤛᤠᤵᤋᤧᤀᤠᤱ ᤐᤳᤇᤧᤒᤠ ᤂᤥᤛᤢᤱ-

᥌ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤐᤢᤱᤗᤠᤎᤠᤒᤠ ᤆᤥᤃᤢ ᤋᤣ᤹ᤖᤢᤛᤡᤒᤠᤜᤠ᤹ᤀᤥ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠ ᤀᤠᤒᤠᤅᤣ ᤕᤧᤰᤕᤰᤜᤠ᤹ᤀᤥ ᤁᤧᤏᤢ᤺ᤱᤒᤠᤀᤠᤱ ᤁᤧᤓᤧᤶᤒᤠ ᤔᤏᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ॥

᥍ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤕᤖᤢᤒᤠᤒᤣᤗ. ᤕᤧᤛᤢᤀᤠ. ᤏᤜᤣᤔᤩᤠᤜ. ᤀᤈᤷᤕᤠᤜ. ᤖᤠᤔᤩᤠᤜ. ᤏᤜᤔᤠᤏᤡ. ᤔᤥᤷᤍᤁᤤ. ᤒᤡᤸᤛᤠᤏ. ᤔᤡᤛᤐᤣᤖᤣᤋ. ᤒᤡᤃᤫᤤ. ᤏᤣᤜᤢᤔ ᤜᤧᤰᤁᤩᤠᤱ ᤒᤠᤏᤠᤜᤛᤡ ᤔᤧᤘᤕᤧ॥

ᤐᤢᤱᤗᤠᤜᤡᤶᤗᤠᤶᤒᤠ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤠ᤺ᤰᤗᤧ ᤔᤡᤱ ᤏᤢ ᤂᤠᤏᤡ᤺ᤳᤋᤡᤴ ᤀᤰᤋᤱᤒᤠ ᤘᤠ᤹-

᥎  ᤐᤖᤥᤛᤖᤧ ᤁᤢᤎᤠ᤺ᤰᤜᤠ᤹- | 0.0
   ᥏  ᤛᤐᤋᤩᤠᤜ | 0
   ᥇᥆  ᤀᤠᤖᤠ- | 0
   ᥇᥇  ᤐᤜᤋ-ᤔᤥᤀᤠᤒ (ᤕᤧᤛᤢᤀᤠ ᤏᤢ ᤕᤥᤀᤠᤒᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹)- | 0.0
   ᥇᥈  ᤀᤣᤗᤠᤔ- | 0.0
   ᥇᥉  ᤈᤳᤋᤢ- | 0
   ᥇᥊  ᤈᤰᤁᤤ- | 0
   ᥇᥋  ᤒᤡᤴᤏᤢᤀᤡ- | 0
   ᥇᥌  ᤒᤣᤒᤤ- | 0
   ᥇᥍  ᤀᤈ᤻ᤃᤠᤍ- | 0.0
   ᥇᥎  ᤀᤍᤥᤏᤡᤁᤠᤔ- | 0
   ᥇᥏  ᤒᤡᤃᤫᤤ- | 0.0
   ᥈᥆  ᤀᤠᤍᤡᤏ- | 0
   ᥈᥇  ᤀᤠᤋᤣᤖ (ᤂᤧᤴᤏᤡᤴ ᤜᤡᤈᤁᤡᤕᤠᤀᤠᤱ ᤔᤧᤔᤧᤳᤋᤢ)- | 0
   ᥈᥈  ᤜᤠᤛᤢᤔ- | 0
   ᥈᥉  ᤒᤣᤈᤤ- | 0
   ᥈᥊  ᤜᤠᤖᤡᤐ- | 0
   ᥈᥋  ᤃᤡᤒᤥᤏ- | 0

ᤀᤠᤒᤠᤅᤣ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤁᤥ ᤔᤏᤠᤜᤠ᤹ ᤁᤶᤓᤗ᤹ᤖᤡᤰ ᤔᤧᤏᤢ᤺ᤰᤂᤧᤖ ᤔᤧᤒᤳᤇᤧ-

᥈᥌  ᤒᤣᤌᤗᤧᤜᤣᤔ ᤏᤢ ᤏᤋᤥᤐᤠ- | 0
   ᥈᥍  ᤀᤏᤠᤋᤥᤋᤀᤥ- | 0
   ᥈᥎  ᤒᤣᤌ-ᤀᤈ᤻ᤔᤠᤘᤣᤋᤀᤥ- | 0
   ᥈᥏  ᤁᤡᤷᤕᤋ-ᤕᤠᤖᤡᤶᤔᤥ. ᤁᤐᤡᤖᤠ ᤏᤢ ᤒᤣᤖᤥᤋᤀᤥ- | 0
   ᥉᥆  ᤖᤠᤔᤠ ᤏᤢ ᤃᤣᤒᤠᤀᤥ- | 0
   ᥉᥇  ᤔᤡᤁᤔᤠᤛᤀᤥ- | 0
   ᥉᥈  ᤒᤣᤌᤣᤗ ᤏᤢ ᤀᤤᤀᤥ- | 0
   ᥉᥉  ᤘᤣ᤹ ᤏᤣᤒᤥᤀᤥ- | 0
   ᥉᥊  ᤘᤣ᤹ ᤀᤣᤗᤠᤶᤔᤥ- | 0.0
   ᥉᥋  ᤜᤠᤖᤡᤶᤔᤥ- | 0
   ᥉᥌  ᤕᤖᤡᤜᤥᤀᤥ- | 0
   ᥉᥍  ᤗᤥᤍ. ᤜᤠᤍᤡᤍ ᤏᤢ ᤀᤥᤏᤥᤀᤥ- | 0
   ᥉᥎  ᤛᤣᤏᤠᤜᤀᤥ- | 0.0

᥉᥏ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤜᤠ᤹ ᤀᤰᤋᤱᤒᤠ ᤔᤧᤈᤥᤃᤧ-

ᤕᤍᤠᤕᤠ᤺ᤸᤗᤧ (ᤕᤧᤛᤢᤀᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹)- | 0
   ᥊᥆  ᤀᤡᤶᤔᤧᤖᤧᤸᤗᤧ ᤁᤢᤛ᤻ᤛᤠ- | 0.0
   ᥊᥇  ᤐᤛᤜᤢᤖᤧᤸᤗᤧ ᤁᤢᤛ᤻ᤛᤠ- | 0.0
   ᥊᥈  ᤜᤠᤖᤡᤔᤡᤸᤗᤧ ᤁᤢᤛ᤻ᤛᤠ- | 0.0

᥊᥉ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤗᤧᤒᤡᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤜᤠ᤹-

ᤕᤧᤛᤢᤀᤠ ᤏᤢ ᤁᤠᤍᤔᤡᤀᤣᤗᤖᤧ ᤂᤢᤴᤇᤡ᤹ ᤜᤡᤶᤛᤕᤱ (ᤜᤥᤍᤒᤡᤕᤠᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹)- | 0

᥊᥊ ᤔᤠᤱᤜᤡᤶᤔᤥ ᤛᤠᤶᤃᤧᤗᤥᤒᤠ-

  (ᤀᤠᤛᤠᤐᤖᤧ ᤁᤢᤔᤢᤀᤡ᤹ᤍᤠᤱᤛᤠᤜᤠ᤹)- | 0

᥊᥋ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹-

  (ᤛᤸᤗᤢᤔ. ᤀᤠᤋᤣᤖ. ᤋᤸᤔᤥᤏ. ᤀᤰᤁᤢᤒ. ᤜᤋᤡᤋᤠ ᤏᤢ ᤛᤥᤒᤤᤖᤧ ᤂᤢᤏᤡ᤹

ᤔᤢ᤹ᤀᤡᤍᤠᤱᤛᤠᤜᤠ᤹)- | 0

᥊᥌ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤔᤠᤱᤜᤡᤶᤔᤥ ᤛᤧᤘᤠ ᤁᤧᤈᤥ᤺ᤰᤐᤠᤜᤠ᤹-

  ᤂᤢᤏᤡ᤹ ᤌᤠ᤺ᤰᤜᤠ᤹-

  ᤛᤡᤜᤠ. ᤜᤛᤢᤐᤠ. ᤋᤒ᤻ᤒᤠᤀᤥᤋ.

᥊᥍ ᤁᤥᤖᤣᤛ. ᤛᤡᤀᤠ. ᤐᤠᤍᤥᤏ.

᥊᥎ ᤗᤧᤒᤠᤏᤠ. ᤜᤃᤠᤒᤠ. ᤛᤸᤔᤤ.

᥊᥏ ᤜᤠᤏᤠᤏ. ᤃᤡᤍ᤻ᤍᤧᤗ. ᤃᤜᤖ.

᥋᥆ ᤖᤠᤕᤠᤜ. ᤖᤛᤡᤏ. ᤏᤁᤥᤍᤠ.

᥋᥇ ᤃᤈ᤻ᤈᤠᤔ. ᤀᤢᤈ᤻ᤈᤠ. ᤐᤛᤣᤜ.

᥋᥈ ᤒᤣᤈᤤ. ᤔᤥᤏᤡᤔ. ᤏᤣᤐᤢᤛᤡᤔ.

᥋᥉ ᤒᤰᤒᤢᤁ. ᤜᤁᤢᤐᤠ. ᤜᤷᤜᤢᤖ.

᥋᥊ ᤒᤛ᤻ᤗᤢᤋ. ᤔᤜᤡᤍᤠ. ᤜᤷᤛᤠ.

᥋᥋ ᤒᤷᤁᤥᤛ. ᤛᤡᤛᤖᤠ. ᤋᤣᤔᤜ.

᥋᥌ ᤏᤛᤡᤜ ᤏᤢ ᤜᤋᤡᤐᤠ

᥋᥍ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤛᤥᤗᤥᤔᤏᤖᤧ ᤁᤢᤛᤧᤘᤠᤖᤥᤒᤠᤜᤠ᤹-

ᤂᤢᤏᤡ᤹ ᤌᤠ᤺ᤰᤜᤠ᤹-

  ᤛᤥᤋᤤ. ᤛᤥᤐᤣᤖᤣᤋ. ᤐᤠᤖᤡᤍ.

᥋᥎ ᤕᤠᤗᤠ. ᤍᤷᤁᤥᤏ. ᤃᤡᤍ᤻ᤍᤣᤗ.

᥋᥏ ᤛᤐᤋᤩᤠᤜ. ᤜᤳᤋᤡᤗ.

  ᤐᤥᤁᤣᤖᤣᤋ-ᤜᤛᤣᤒᤠᤕᤡᤔ ᤜᤧᤰᤁᤩᤠᤱ ᤀᤠᤔᤥᤏ

᥌᥆  ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤔᤠᤱᤜᤡᤶᤔᤥᤒᤠ ᤛᤧᤘᤠᤖᤥᤒᤠ ᤏᤢ ᤛᤥᤗᤥᤔᤏᤖᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤂᤠᤏᤡ᤺ᤳᤋᤡᤴ | 0

᥌᥇ ᤋᤣᤗ-ᤔᤣᤗᤜ. ᤋᤣᤗ-ᤜᤷᤛᤠ. ᤁᤖᤢᤒ. ᤀᤠᤍᤥᤏ ᤏᤢ ᤀᤡᤶᤔᤣᤖ ᤔᤧᤵᤔᤏᤠᤒᤠ ᤕᤧᤰᤕᤰᤜᤠ᤹ᤗᤠᤶᤒᤠ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤔᤧᤘᤕᤧ ᤁᤖ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤀᤡᤛᤪᤠᤀᤡᤗᤖᤧ ᤁᤢᤔᤢ᤹ᤀᤡᤍᤠᤱᤛᤠᤍᤡᤃᤧ ᤑᤠ᤹ᤀᤠᤱ ᤋᤛᤡ ᤐᤡᤔᤠ ᤔᤧᤴᤇᤢᤰᤋᤢᤴ-

᥌᥈ ᤂᤢᤏᤡ᤹ ᤌᤠ᤺ᤰᤜᤠ᤹

   ᤍᤗᤠᤕᤠᤜ. ᤋᤥᤒᤡᤕᤠ ᤏᤢ ᤏᤁᤥᤍᤠ | 0

᥌᥉ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤗᤢᤶᤔᤥᤗᤠᤶ-

ᤂᤢᤏᤡ᤹ ᤌᤠ᤺ᤰᤜᤠ᤹

ᤜᤥᤒᤠᤕᤠ. ᤜᤰᤁᤥᤛ ᤏᤢ ᤒᤷᤈᤡᤸᤗᤤ ᤜᤡᤶᤛᤕᤱᤜᤠ᤹ᤖᤧ ᤌᤠᤔᤡᤱᤅᤥ ᤀᤠᤒᤠᤅᤣ ᤌᤠ᤺ᤰᤜᤠ᤹ᤖᤧ ᤂᤢᤏᤡ᤹ ᤔᤡᤱ ᤂᤥᤔᤠ ᤔᤧᤴᤇᤢᤰᤋᤢᤴ (ᤏᤡᤱᤘᤠ᤹ᤑᤢᤛᤠᤶᤒᤠ ᤌᤠ᤺ᤰᤁᤥᤒᤠ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰᤗᤧ ᤃᤡᤗᤠᤍᤒᤠ ᤗᤳᤇᤠ ᤒᤷᤈᤡᤸᤗᤤ ᤔᤧᤴᤇᤢᤔᤠᤎᤡᤰ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧ᤺ᤳᤋᤢ॥ ᤜᤧᤰᤁᤩᤠᤱ ᤁᤢᤔᤣ᤺ᤳ ᤗᤧᤵᤔᤠᤱᤒᤠ ᤒᤷᤈᤡᤸᤗᤤ ᤜᤡᤶᤛᤕᤱᤒᤠ ᤔᤡᤱᤅᤡᤴ ᤘᤠ᤺ᤴᤇᤡᤱᤅᤠᤱ ᤘᤕᤧ ᤂᤧᤒᤩᤠᤱ ᤂᤧᤸᤗᤧ ᤁᤢᤎᤠ᤺ᤰᤔᤡᤱ ᤒᤷᤈᤡᤗᤤ ᤐᤥ᤺ᤰᤂᤧᤀᤠᤱ ᤘᤕᤧ)॥

᥌᥊ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤌᤠ᤺ᤰᤜᤠ᤹ᤖᤧ ᤕᤠ᤺ᤶᤒᤣᤀᤥ ᤋᤛᤡ ᤐᤡᤔᤠ ᤔᤧᤴᤇᤢᤰᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤛᤢᤳᤌᤥ ᤔᤧᤒᤥ᤺ᤰᤂᤧᤒᤠ ᤜᤧᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠᤛᤡ ᤑᤠ᤹ᤀᤠᤱ ᤔᤧᤴᤍᤠ᤺ᤰᤋᤢᤛᤡᤴ॥

᥌᥋ “ᤀᤢᤖᤡᤔ” ᤏᤢ “ᤋᤢᤶᤔᤡᤔ”a ᤕᤠᤱᤔᤠ ᤁᤧᤛᤢᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤢᤖᤡᤶ ᤏᤢ ᤋᤢᤶᤔᤡᤴᤔᤧᤴ ᤕᤠᤱᤔᤠ ᤔᤧᤰᤇᤢᤰᤁᤧ ᤌᤠᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤌᤠ᤺ᤰᤁᤥ ᤂᤢᤴᤇᤡ᤹ ᤔᤡᤱ ᤔᤧᤶᤒᤵᤔᤏᤠᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ᤺ᤴ ᤆᤠᤔᤠ ᤔᤧᤴᤇᤢᤰᤋᤢᤴ ᤁᤧᤗ᤹ᤒᤠ ᤀᤡᤱᤈᤠ᤺ᤱ ᤕᤜᤢᤍᤡ ᤋᤢᤶ ᤛᤢᤜᤠᤱᤕᤢᤰᤐᤠᤸᤗᤧ ᤐᤡᤖᤢᤛᤡ॥

᥌᥌ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤐᤢᤱᤗᤠᤎᤠᤒᤠᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤂᤠᤏᤡ᤺ᤳᤋᤡᤴ ᥊᥈.᥉᥌᥆ ᤘᤕᤧᤖᤥ॥

᥌᥍ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤧᤘᤠᤖᤥᤒᤠ ᤏᤢ ᤛᤧᤘᤠᤖᤥᤔᤠᤜᤠ᤹ ᥍.᥉᥉᥍

ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤛᤠᤶᤃᤧᤗᤥᤒᤠᤜᤠ᤹ ᥈᥊᥋

᥌᥎ ᤀᤴ- ᥍᥉᥌

ᤀᤴᤕᤥᤰ- ᥈᥊᥋

᥌᥏ ᤀᤢᤔᤣ- ᥊᥉᥋

ᤜᤧᤰᤁᤩᤠᤱ ᤐᤠᤱᤒᤢ᤺ᤳ ᥌.᥍᥈᥆ ᤔᤧᤘᤕᤧ॥

᥍᥆ ᤕᤖᤡᤰ ᤜᤡᤶᤛᤕᤱᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤕᤠᤱᤛᤠᤁᤢᤴᤎᤣ ᤔᤧᤗ᤺ᤳᤋᤢᤀᤠᤱ ᤔᤧᤓᤠ᤹ᤖᤢᤛᤡ-

  ᤋᤢᤶ ᤛᤢᤜᤠᤱᤕᤢᤰᤐᤠᤸᤗᤧ | 0 ᤁᤡᤗᤥ ᤛᤠᤶᤔᤩᤠᤱ | 0 ᤔᤠᤱᤄᤔᤠᤸᤗᤧ ᤕᤠᤱᤔᤏᤠᤒᤠ ᤂᤷᤒᤠ | 0 ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤆᤠᤱᤔᤏᤠᤒᤠ ᤋᤣ᤺ᤳ
   ᥍᥇  ᤌᤠ᤺ᤰᤌᤠ᤺ᤰᤁᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ | 0 ᤁᤡᤗᤥ ᤛᤠᤶᤔᤩᤠᤱ | 0.0 ᤁᤡᤗᤥ ᤕᤢᤵᤐᤠ |
   ᥍᥈  ᤘᤣ᤹ ᤔᤏᤠᤜᤠ᤹ᤖᤧ | 0 ᤁᤡᤗᤥ ᤛᤠᤶᤔᤩᤠᤱ | 0.0 ᤁᤡᤗᤥ ᤕᤢᤵᤐᤠ | 0 ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤈᤠᤱᤔᤠ ᤋᤣ᤺ᤳ

᥍᥉ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹. ᤗᤠᤶᤎᤣᤳ ᤁᤧᤃᤥᤒᤠᤜᤠ᤹. ᤛᤠᤶᤃᤧᤗᤥᤒᤠᤜᤠ᤹. ᤘᤣ᤹ ᤁᤢᤓᤠ ᤔᤏᤠᤜᤠ᤹. ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤜᤧᤰᤁᤩᤠᤱ ᤂᤧᤴᤏᤠᤱᤕᤥᤒᤠ ᤁᤧᤖᤧᤁ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤕᤜᤢᤍᤠᤒᤠ ᤕᤧᤰᤕᤰ ᤏᤢ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤧᤖᤥ॥

a 

᥍:᥌᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤕᤠᤱᤔᤏᤠᤒᤠ ᤗᤢᤱᤜᤠ᤹॥

ᤀᤣᤈᤪᤠ᤺ᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡᤖᤢᤀᤠᤱ ᤂᤧᤶᤒᤠᤱᤄᤢᤛᤡ᤹

᥎

ᤏᤢᤛᤡ ᤗᤠ ᤋᤥ᤹ᤖᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤠᤒᤠᤅᤣ ᤂᤢᤏᤡ᤹ ᤕᤧᤰᤕᤰᤜᤠ᤹ᤀᤥ ᤕᤢᤱᤔᤠ ᤔᤧᤜᤣ᤺ᤰᤋᤧᤀᤠᤱ ᤘᤕᤧ॥ ᤂᤧᤱᤜᤠ᤹ ᤁᤧᤖᤧᤰ ᤕᤖᤢᤛᤗᤧ᤺ᤶᤔᤥ ᤆᤫᤠ᤺ᤳ ᤗᤠᤶᤎᤣ᤺ᤵᤐᤠᤸᤗᤧ ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤈᤢᤵᤛᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠ᤺ᤸᤗᤧ ᤁᤢᤜᤢᤰᤗᤠᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤛᤠᤵᤐᤴᤏᤡᤴ ᤛᤠᤶᤕᤥᤌᤡᤶᤛᤠᤶᤒᤠ ᤀᤣᤈᤪᤠ᤺ᤴ ᤂᤧᤱᤜᤠ᤹ᤖᤧ ᤋᤠ᤺ᤵᤔᤠ ᤔᤧᤒᤠᤱᤄᤢ॥

᥈ ᤁᤸᤗᤧᤆᤥᤃᤢᤸᤗᤧ ᤏᤢᤛᤡᤃᤣ᤺ᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤁᤧᤈᤢᤶᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤔᤧᤴᤇᤢᤔᤠ ᤕᤧᤶᤒᤡᤳᤇᤠ᤹ ᤏᤢ ᤂᤧᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤐᤠ ᤜᤡᤴᤈᤠ᤹ᤒᤡᤳᤇᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤈᤪᤠ᤺ᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤛᤠᤵᤐᤴᤏᤡᤴ ᤋᤠᤖᤢ॥

᥉ ᤂᤧᤵᤔᤥ ᤗᤰᤂᤢᤶᤔᤥᤒᤠ ᤆᤫᤠ᤺ᤳ ᤗᤠᤶᤎᤣ᤺ᤵ ᤐᤣᤛᤠᤱ ᤋᤠᤏᤠᤶ ᤏᤠᤶ ᤁᤧᤖᤧᤀᤠᤱᤎᤥ ᤗᤧᤴᤈᤥ ᤌᤠᤖᤡᤰ ᤔᤧᤴᤇᤢᤔᤠ ᤕᤧᤶᤒᤡᤳᤇᤠ ᤏᤢ ᤂᤧᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤐᤠᤜᤠ᤹ ᤀᤣᤈᤪᤠ᤺ᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡᤖᤢᤐᤡᤖᤢᤛᤡ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤧᤒᤡᤖᤢᤀᤠᤱ ᤔᤧᤄᤧᤵᤛᤢ॥

᥊ ᤂᤧᤸᤗᤧ ᤗᤠᤃᤡ ᤂᤧᤵᤔᤥ ᤗᤳᤇᤠ ᤛᤡᤱᤅᤡᤸᤗᤧᤴ ᤀᤢᤘᤠ ᤆᤥ᤺ᤰᤔᤠᤍᤧᤴᤎᤡᤰ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ ᤜᤧᤰᤁᤩᤠᤱ ᤀᤣᤈᤪᤠ᤺ᤴ ᤂᤧᤴ ᤛᤡᤱᤅᤡᤸᤗᤧᤴ ᤀᤢᤘᤠ ᤆᤥ᤺ᤰᤔᤠᤍᤧᤴ ᤛᤶᤎᤠᤱ ᤕᤧᤶᤛᤡᤱ॥ ᤂᤢᤏᤧ᤹ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤔᤳᤋᤡᤋᤩᤠᤜ. ᤛᤣᤔᤠ. ᤀᤏᤠᤕᤠᤜ. ᤀᤢᤖᤡᤕᤠᤜ. ᤜᤡᤸᤁᤡᤕᤠᤜ. ᤔᤠᤛᤣᤕᤠᤜ ᤏᤢ ᤁᤢᤓᤧᤴᤇᤠᤱ ᤗᤧᤵᤔᤠᤱ ᤐᤍᤠᤕᤠᤜ. ᤔᤡᤛᤠᤀᤣᤗ. ᤔᤸᤁᤡᤕᤠᤜ. ᤜᤠᤛᤢᤔ. ᤜᤛᤒᤍᤠᤏᤠ. ᤈᤁᤖᤡᤕᤠ ᤏᤢ ᤔᤛᤢᤸᤗᤠᤔᤛᤡ ᤔᤧᤕᤧᤒᤧ॥

᥋ ᤀᤣᤈᤪᤠ᤺ᤴ ᤀᤢᤘᤠ ᤆᤥ᤺ᤰᤔᤠᤍᤧᤴᤏᤥ ᤕᤧᤒᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤀᤍᤰᤋᤰ ᤗ᤹ᤖᤡᤰ ᤀᤥᤔᤧᤔᤧᤳᤋᤢᤀᤠᤱ ᤔᤧᤒᤳᤇᤧ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤆᤠᤱᤈᤠᤱᤒᤠᤍᤧᤴᤏᤥ ᤕᤧᤒᤧ॥ ᤂᤢᤏᤧ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐ᤺ᤴᤏᤧᤴ ᤜᤴᤍᤢᤏᤢᤔᤧ᤺ᤴᤏᤣ ᤔᤏᤠᤜᤠ᤹ ᤔᤧᤒᤥᤃᤧᤀᤠᤱ ᤔᤧᤕᤧᤶᤛᤡᤱ॥

᥌ ᤀᤣᤈᤪᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢ. ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤡᤴ ᤌᤠ᤺ᤱ ᤔᤧᤓᤥ᤺ᤰᤂᤢᤀᤠᤱ “ᤀᤠᤔᤡᤴ ᤀᤠᤔᤡᤴ” ᤔᤧᤒᤠ᤺ᤳᤋᤢ॥ ᤂᤧᤱᤜᤠ᤹ ᤂᤠᤶᤒᤠᤱᤅᤥ ᤌᤠᤖᤡᤰ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤘᤠ ᤔᤧᤔᤧᤳᤋᤢ॥

᥍ ᤕᤣᤛᤢᤀᤠ. ᤒᤠᤏᤡ. ᤛᤖᤣᤒᤡᤕᤠᤜ. ᤕᤠᤔᤡᤏ. ᤀᤰᤁᤢᤒ. ᤛᤒ᤻ᤒᤋᤤ. ᤜᤥᤍᤡᤕᤠᤜ. ᤔᤠᤛᤣᤕᤠᤜ. ᤁᤗᤡᤋᤠ. ᤀᤈᤷᤕᤠᤜ. ᤕᤥᤈᤠᤒᤠᤍ. ᤜᤠᤏᤠᤏ ᤜᤧᤰᤁᤩᤠᤱ ᤐᤗᤕᤠᤜ ᤔᤡᤱ ᤁᤧᤘᤠ᤺ᤵᤐᤠ ᤗᤧᤒᤡᤜᤠ᤹ᤖᤧ ᤂᤧᤱᤜᤠ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤁᤢᤒᤣ᤺ᤴ ᤔᤧᤜᤴᤍᤢ ᤔᤧᤒᤡᤖᤢᤛᤡ॥

᥎ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤢᤖᤡᤰ ᤔᤧᤏᤡᤖᤢᤀᤠᤱ ᤔᤏᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤁᤢᤒᤣ ᤔᤧᤜᤴᤍᤢ ᤔᤧᤒᤡᤖᤢᤛᤡ॥

᥏ ᤜᤧᤰᤁᤩᤠᤱ ᤜᤠᤱᤕᤢᤰᤐᤠ ᤏᤜᤣᤔᤩᤠᤜ. ᤛᤠᤶᤕᤥᤌᤡᤶᤛᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤈᤪᤠ ᤏᤢ ᤏᤡᤛᤠᤶ ᤁᤧᤜᤢ᤹ᤒᤠᤖ ᤁᤧᤒᤵᤐᤠ ᤗᤧᤒᤡᤜᤠ᤹ᤖᤧ ᤂᤧᤱᤜᤠ᤹ ᤁᤧᤖᤧᤰ ᤔᤧᤔᤧᤳᤋᤢᤛᤡ. “ᤀᤠᤀᤡᤴᤒᤠ ᤕᤧᤴᤏᤡᤴ ᤀᤠᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤣᤛᤣ ᤆᤥᤰ॥ ᤀᤠᤀᤡᤴ ᤂᤡᤏᤡ᤹ ᤜᤠ᤺ᤵᤔᤠ ᤑᤡ᤺ᤰᤔᤠ ᤔᤧᤏᤢ᤹ᤏᤧᤴ॥” ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤐᤠ᤺ᤴᤈᤠ᤺ᤰᤁᤡᤴ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤔᤧᤜᤠᤒᤧᤖ ᤔᤧᤕᤧᤒᤧ॥

᥇᥆ ᤂᤧᤒᤩᤠᤱ ᤏᤜᤣᤔᤩᤠᤜ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤂᤡᤏᤡ᤹ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤛᤠᤓᤱᤈᤠ ᤛᤧᤛᤧᤶᤔᤧ᤹ᤀᤠᤱ ᤁᤢᤈᤠ ᤁᤧᤏᤢ᤹ᤒᤠ ᤁᤢᤈᤠ ᤆᤧᤶᤔᤧ ᤌᤢᤅᤧᤶᤔᤧ᤹॥ ᤁᤢᤈᤠ ᤔᤧᤱᤃᤵᤔᤏᤠᤒᤠᤜᤠ᤹ ᤂᤢᤴᤇᤡ᤹ ᤋ᤺ᤰ ᤗᤰ ᤜᤠᤰᤋᤠᤶᤛᤡᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤀᤠᤀᤡᤴᤒᤠ ᤕᤧᤴᤏᤡᤴ ᤛᤣᤛᤣᤒᤠ ᤆᤥᤰ॥ ᤂᤧᤸᤗᤧ ᤆᤥᤃᤢᤸᤗᤧ ᤔᤣᤖᤡᤱ ᤔᤧᤎᤰᤋᤧᤶᤔᤡᤴᤏᤧ᤹ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤛ᤺ᤳᤋᤡᤖ ᤁᤧᤕᤠ᤺ᤴᤍᤡᤒᤠ ᤐᤠ᤺ᤴᤏᤡᤸᤗᤧ ᤂᤡᤏᤡ᤹ ᤁᤧᤎᤢᤶᤒᤠ ᤁᤧᤒᤥ᤺ᤰᤂᤡᤖᤥ॥”

᥇᥇ ᤗᤧᤒᤡᤜᤠ᤹ᤖᤧ ᤂᤧᤱᤜᤠ᤹ ᤆᤡᤈᤡ ᤕᤧᤶᤕᤧᤶ ᤔᤧᤈᤥᤃᤢᤛᤡᤀᤠᤱ ᤔᤧᤔᤧᤳᤋᤢᤛᤡ. “ᤛᤫᤠ᤺ᤳ ᤕᤢᤅᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤀᤡᤴᤒᤠ ᤕᤧᤴᤏᤡᤴ ᤛᤣᤛᤣ ᤆᤥᤰ॥ ᤂᤡᤏᤡ᤹ ᤔᤧᤜᤠᤒᤧᤶᤔᤡᤴᤏᤧ᤹॥”

᥇᥈ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤆᤠᤛᤧ ᤌᤢᤱᤛᤧ. ᤘᤣ᤹ᤜᤠ᤹ ᤁᤢᤈᤠ ᤗᤰ ᤜᤠᤰᤛᤧ. ᤜᤧᤰᤁᤩᤠᤱ ᤕᤶᤒᤠ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤛᤧ ᤔᤧᤒᤣ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤔᤧᤏᤡᤖᤢᤀᤠᤱ ᤂᤧᤶᤔᤧᤒᤠᤱᤄᤢᤛᤡᤒᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ॥

᥇᥉ ᤁᤢᤍᤠ᤺ᤴᤍᤡᤰᤛ᤻ᤔᤠ ᤌᤠ᤺ᤰᤌᤠ᤺ᤰᤁᤥᤒᤠ ᤋᤢᤶᤓᤠᤰᤐᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤏᤡᤛᤠᤶ ᤏᤡ᤺ᤵᤔᤠᤖᤧ ᤗᤠᤃᤡ ᤛᤠᤶᤕᤥᤌᤡᤶᤛᤠᤶᤒᤠ ᤀᤣᤈᤪᤠᤀᤥ ᤔᤧᤒᤣ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤛᤠᤗᤠᤶᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤏᤡᤛᤢ. ᤏᤢᤛᤡᤃᤣ᤺ᤰᤐᤠ ᤗᤠᤀᤥ ᤁᤧᤍᤠᤒᤠ ᤋᤱᤏᤠᤶᤔᤥ ᤁᤢᤓᤠ ᤕᤧᤴᤗᤧ ᤗᤠᤃᤡ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤺ᤱᤃᤠᤜᤡᤶ ᤕᤢᤱᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥇᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤕᤧᤰᤕᤰᤜᤠ᤹ᤀᤥ ᤏᤢ ᤕᤖᤢᤛᤗᤧ᤺ᤶᤔᤥ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥ᤺ᤰᤔᤠ ᤐᤥ᤺ᤱ ᤗ᤹ᤖᤡᤰ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ- “ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢᤀᤥ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤢ ᤋᤠᤶᤓᤢᤱ ᤐᤧ᤺ᤱᤘᤠᤗᤡ᤺ᤳᤇᤣᤸᤗᤧ ᤁᤢᤒᤥᤖᤠ᤺ᤰᤜᤠ᤹. ᤆᤠ᤺ᤶᤔᤠᤛᤡᤱ ᤂᤧᤒᤩᤠᤱ ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤏᤢ ᤘᤣ᤹ ᤛᤡᤱᤒᤥᤖᤠ᤺ᤰᤜᤠ᤹ ᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤋᤠᤖᤧᤶᤔᤧ᤹॥”

᥇᥌ ᤜᤧᤰᤁᤣ᤺ᤸᤗᤧ ᤔᤏᤠᤜᤠ᤹ ᤔᤧᤒᤣᤀᤠᤱ ᤛᤡᤱᤒᤥᤖᤠ᤺ᤰᤜᤠ᤹ ᤔᤧᤍᤠᤖᤢ. ᤜᤧᤰᤁᤩᤠᤱ ᤁᤧᤖᤧᤰᤗᤧ ᤀᤠᤒᤠᤅᤣ ᤜᤡᤶᤔᤥᤒᤠ ᤗᤡᤱᤄᤠᤶᤒᤢ ᤏᤢ ᤗᤰᤂᤢᤶᤔᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤗᤰᤂᤢᤶᤜᤠ᤹ᤀᤥ. ᤂᤧᤒᤩᤠᤱ ᤆᤫᤠ᤺ᤳ ᤗᤠᤶᤎᤣᤳ ᤁᤢᤒᤣᤛᤠᤱᤒᤠ ᤗᤰᤂᤢᤶᤔᤥ ᤏᤢ ᤀᤣᤑᤪᤠᤀᤡᤔ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱᤒᤠ ᤗᤰᤂᤢᤶᤜᤠ᤹ᤀᤥ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤗᤠᤃᤡ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥

᥇᥍ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢᤀᤠᤱ ᤔᤧᤕᤢᤅᤧ॥ ᤏᤢᤏᤖᤧ ᤁᤢᤛ᤻ᤛᤠ ᤕᤜᤥᤛᤢ᤺ᤸᤗᤧ ᤁᤢᤕᤧᤶᤔᤠᤱᤎᤥ ᤂᤧᤴ ᤕᤧᤴ ᤌᤠᤖᤡᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤴ ᤋᤱᤏᤠᤶᤔᤡᤴ ᤀᤰᤂᤣᤗ᤹ᤖᤡᤰ ᤔᤧᤴᤍᤥᤀᤣ ᤔᤧᤘᤕᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰᤛᤔᤧᤀᤠᤱ ᤔᤧᤛ᤺ᤳᤋᤧᤀᤠᤱ ᤔᤧᤘᤕᤧ॥

᥇᥎ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤠᤱᤎᤥ ᤁᤢᤏᤢᤵᤔᤠ ᤕᤧᤴ ᤌᤠᤖᤡᤰ ᤌᤡᤰᤕᤠ᤺ᤴᤎᤰ ᤀᤣᤈᤪᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤏᤡᤖᤢ॥ ᤏᤢᤛᤡ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤛᤛᤠᤱᤛᤪᤥᤳ ᤔᤧᤈᤥᤃᤢ॥ ᤜᤧᤰᤁᤩᤠᤱ ᤕᤧᤳᤇᤡᤃᤣ᤺ᤰᤐᤠ ᤕᤧᤴᤏᤥ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤁᤢᤏᤢᤵᤔᤠ ᤆᤢᤶᤗᤢᤱ ᤔᤧᤈᤥᤃᤢᤖᤥ॥

ᤀᤡᤛᤪᤠᤀᤡᤗᤡᤜᤠ᤹ ᤗᤠᤕᤥᤗᤠᤶ ᤔᤧᤏᤢ᤺ᤱ

᥏

ᤜᤠᤒᤠ ᤂᤧᤴ ᤗᤠ᤺ᤸᤗᤧ ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤔᤧᤎᤩᤧᤀᤠᤱ ᤛᤠᤃᤡ ᤋᤣ᤺ᤳ ᤔᤧᤈᤠᤰᤛᤡᤱ ᤜᤧᤰᤁᤩᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤂᤠᤶᤜᤡ᤺ᤰ ᤔᤧᤈᤢ᤺ᤳᤇᤡᤱᤗ ᤆᤠᤏᤧᤳᤋᤥ ᤕᤢᤱᤔᤠ ᤑᤠ᤹ᤀᤠᤱ ᤔᤧᤈᤢᤵᤛᤧ॥

᥈ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤁᤧᤖᤧᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤗᤠᤶᤒᤠ ᤀᤣ᤺ᤰ ᤔᤧᤛᤧᤴᤇᤡᤱᤗ ᤔᤧᤘᤕᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤕᤧᤶᤛᤡᤱᤅᤠᤱ ᤀᤠᤒᤠᤅᤣ ᤔᤧᤈᤥᤃᤢᤒᤠ ᤏᤢ ᤂᤢᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤗᤠᤶ ᤔᤧᤜᤡᤴᤍᤧ॥

᥉ ᤂᤧᤱᤜᤠ᤹ ᤀᤠᤒᤠᤅᤣ ᤔᤧᤕᤧᤒᤧᤒᤠᤍᤧᤴᤏᤥ ᤔᤧᤕᤧᤶᤛᤡᤱ ᤜᤧᤰᤁᤩᤠᤱ ᤁᤢᤔᤢᤰ ᤛᤢᤶᤛᤡ ᤌᤠᤖᤡᤰ ᤂᤢᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤐᤏᤡᤴ ᤔᤧᤏᤡᤖᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤁᤢᤔᤢᤰ ᤛᤢᤶᤛᤡ ᤌᤠᤖᤡᤰ ᤀᤠᤒᤠᤅᤣ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤜᤡᤴᤍᤧᤖ ᤂᤢᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤛᤠᤒᤴ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤧᤔᤧᤳᤋᤢᤀᤠᤱ ᤔᤧᤒᤳᤇᤧ॥

᥊ ᤀᤢᤘᤠ ᤆᤥ᤺ᤰᤔᤠᤍᤧᤴ ᤏᤠᤜᤠᤱᤛᤣ᤺ᤰᤁᤥ ᤁᤧᤕᤧᤵᤐᤠ ᤗᤧᤒᤡᤜᤠ᤹- ᤕᤧᤛᤢᤀᤠ. ᤒᤠᤏᤡ. ᤁᤠᤍᤔᤡᤀᤣᤗ. ᤛᤒᤏᤩᤠᤜ. ᤒᤢᤴᤏᤡ. ᤛᤖᤣᤒᤡᤕᤠᤜ. ᤒᤠᤏᤡ ᤏᤢ ᤁᤏᤠᤏᤡᤜᤠ᤹ ᤔᤧᤕᤧᤶᤛᤡᤱᤅᤠᤱ ᤕᤶᤒᤠ ᤀᤡᤰᤗᤠᤀᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤧᤗᤡ ᤔᤧᤓᤠᤰᤋᤢ॥

᥋ ᤕᤣᤛᤢᤀ. ᤁᤠᤍᤔᤡᤀᤣᤗ. ᤒᤠᤏᤡ. ᤜᤛᤒᤏᤩᤠᤜ. ᤛᤖᤣᤒᤡᤕᤠᤜ. ᤜᤥᤍᤡᤕᤠᤜ. ᤛᤒᤏᤩᤠᤜ ᤜᤧᤰᤁᤩᤠᤱ ᤐᤋᤜᤡᤕᤠᤜ ᤗᤧᤒᤡᤜᤠ᤹ᤖᤧ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡᤖᤥ-

“ᤕᤧᤒᤧᤶᤔᤧ᤹ᤀᤠᤱ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤛᤍᤠᤍᤡᤱᤗᤧ ᤗᤠᤃᤡ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹᥄

ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤏᤠᤖᤠᤑᤥᤔᤠ ᤕᤠ᤺ᤶᤒᤰᤁᤡᤸᤗᤧ

ᤂᤢᤏᤧ᤹ ᤐᤕᤶ ᤕᤶᤒᤠ ᤆᤥ᤺ᤰᤐᤠᤴ ᤗᤠ᤹ᤖᤢ ᤂᤧᤶᤍᤢᤒᤠᤃ ᤔᤧ᤺ᤴᤗᤥ.

ᤜᤧᤰᤁᤣᤛᤠᤱ ᤁᤧᤖᤧᤰᤗᤧ ᤂᤢᤏᤧ᤹ ᤁᤢᤔᤡᤔᤡᤍᤡᤱ ᤀᤡᤛ᤻ᤛᤣ᤺ᤱᤒᤠ

ᤁᤢᤔᤡᤱᤅᤡᤴ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥”

ᤗᤠᤕᤥᤗᤠᤶ ᤏᤡᤱᤘᤠ᤹ᤗᤥᤔᤠ ᤐᤣᤗᤡ

᥌ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥᤃᤢᤖᤥ-

“ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤖᤰ ᤕᤜᤘᤣ ᤍᤠᤱᤒᤠ ᤁᤧᤘᤠ᤹ᤖᤥ.

ᤂᤧᤏᤧ᤹ ᤂᤣᤛᤣ-ᤂᤣ᤺ᤶᤛᤡᤰᤐᤠᤜᤠ᤹. ᤋᤠᤱᤛᤠᤰᤐᤠ ᤏᤢ

ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤁᤧᤈᤥᤃᤢᤖᤥ॥

ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ. ᤘᤖ᤺ᤱᤜᤠ᤹ ᤏᤢ

ᤂᤧᤵᤔᤥ ᤁᤧᤕᤠᤰᤐᤠ ᤁᤧᤖᤧᤰ ᤁᤧᤈᤥᤃᤢᤛᤡᤖᤥ.

ᤂᤧᤱᤜᤠ᤹ ᤁᤧᤖᤧᤰ ᤂᤧᤏᤧ᤹ ᤜᤡᤱᤔᤴ ᤁᤧᤒᤡᤖᤢᤛᤡᤖᤥ॥

ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤢᤰᤛᤠᤶᤜᤠ᤹ ᤀ᤺ᤰᤂᤢᤶ

ᤔᤧᤒᤳᤋᤠᤱ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳᤗᤥ॥

᥍ ᤂᤧᤏᤧ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ᥄

ᤂᤧᤏᤧ᤹ ᤀᤒᤪᤠᤶᤔᤡᤴ ᤁᤧᤛᤣᤃᤢᤀᤠᤱ ᤁᤸᤍᤡᤜᤠ᤹ᤖᤧ

ᤂᤢᤏᤡ᤹ ᤀᤢᤖ ᤗᤠᤈᤣ᤹ᤗᤠᤶᤒᤠ ᤁᤧᤗ᤺ᤳᤋᤢᤀᤠᤱ ᤁᤧᤓᤧᤳᤋᤢᤖᤥ.

ᤜᤧᤰᤁᤩᤠᤱ ᤁᤢᤔᤡᤱᤅᤡᤴ ᤁᤧᤗᤧᤰᤛᤢᤀᤠᤱ

ᤂᤢᤏᤧ᤹ ᤀᤒᤪᤠᤜᤠᤔa ᤔᤡᤱ ᤁᤧᤘᤠ᤺ᤳᤋᤢᤖᤥ॥

᥎ ᤂᤢᤏᤧ᤹ ᤂᤧᤏᤧ᤹ᤏᤢ ᤀᤠᤒᤠᤅᤣ ᤁᤢᤍᤥ᤺ᤵᤔᤠ ᤐᤥ᤺ᤰᤂᤧᤒᤠ ᤁᤧᤄᤥᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤂᤢᤏᤧ᤹ᤏᤢ ᤗᤳᤇᤠ ᤔᤠᤱᤜᤢᤵ ᤌᤡᤰ ᤁᤧᤈᤥᤃᤢᤖᤥ॥

ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤔᤧᤕᤢᤰᤋᤢᤖ ᤑᤠ᤹ᤀᤠᤱ

ᤂᤧᤏᤧ᤹ ᤁᤏᤠᤏᤡ. ᤜᤡᤳᤋᤡ. ᤀᤧᤔᤥᤖᤡ. ᤐᤖᤡᤈ᤻ᤈᤡ. ᤕᤒᤢᤛᤡ ᤏᤢ

ᤃᤡᤷᤃᤠᤛᤡᤜᤠ᤹ ᤔᤧᤕᤢᤅᤧᤒᤠ ᤗᤠᤈᤣ᤺ᤴ ᤐᤡᤔᤠ ᤔᤠᤱᤜᤢᤵ ᤁᤧᤈᤥᤃᤢᤖᤥ.

ᤂᤧᤏᤧ᤹ ᤁᤧᤔᤠᤱᤜᤢᤵᤐᤡᤴ ᤁᤧᤖᤧᤰ ᤁᤧᤃᤧᤳᤋᤢᤖᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤗᤥ॥

᥏ “ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥ

ᤀᤠᤰᤋᤱᤒᤠ ᤋᤢᤰᤂᤣ᤺ᤴ ᤔᤧᤍᤢᤔᤢᤀᤠᤱ ᤔᤧᤘᤕᤧ.

ᤂᤧᤏᤧ᤹ ᤂᤧᤴ ᤁᤧᤏᤡᤛᤢᤀᤠᤱ ᤁᤧᤘᤕᤧᤖᤥ.

ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤘᤠᤖ᤺ᤱᤅᤥ

ᤂᤧᤱᤜᤠ᤹ᤖᤧ ᤀᤠᤓᤠ᤹ᤖᤧ᤹ ᤑᤠ᤹ᤀᤠᤱ ᤔᤧᤈᤥᤃᤢᤒᤠ

ᤐᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤏᤧ᤹ ᤁᤧᤄᤧᤵᤛᤢᤖᤥ॥

᥇᥆ ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤡᤴ ᤏᤢ

ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ. ᤜᤧᤰᤁᤩᤠᤱ ᤁᤢᤗᤠᤈᤣ᤹ᤒᤠ ᤁᤧᤖᤧᤰ

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤂᤧᤏᤧ᤹ ᤔᤡᤰᤛᤣ᤺ᤴ ᤏᤢ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖᤥ

ᤌᤣᤀᤠᤱᤓᤧᤸᤗᤧ ᤔᤡᤛᤪᤡᤜᤠ᤹ ᤀᤠᤱᤍᤡᤱ ᤔᤧᤗ᤹ᤖᤧᤖ

ᤁᤧᤔᤏᤠᤜᤠ᤹ ᤔᤧᤄᤢᤶᤛᤢᤛᤡᤀᤠᤱ ᤔᤧᤘᤕᤧᤖᤥ.

ᤂᤧᤏᤧ᤹ ᤂᤧᤴ ᤁᤧᤏᤡᤛᤢᤀᤠᤱ ᤁᤧᤘᤕᤧᤖᤥ॥

ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤀᤠᤒᤠᤅᤣ

ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤛᤢᤖᤥ.

ᤂᤧᤴ ᤀᤠᤀᤡᤴ ᤌᤠᤖᤡᤰ ᤀᤠᤶᤓᤠ ᤘᤠ᤹ᤖᤥ॥

᥇᥇ ᤂᤧᤏᤧ᤹ ᤘᤖ᤺ᤱᤅᤡᤴ ᤁᤢᤗᤢᤶᤔᤥ

ᤂᤢᤴᤇᤡ᤹ ᤋᤃᤡ ᤜᤷᤃᤧ᤹ ᤁᤧᤓ᤺ᤰᤂᤢᤖᤥ

ᤜᤧᤰᤁᤩᤠᤱ ᤁᤧᤔᤏᤠᤜᤠ᤹ ᤛᤧᤱᤛᤧᤱᤒᤠ

ᤂᤠᤶᤒᤠᤱᤅᤥᤗᤠᤶ ᤏᤠᤎᤠ᤺ᤶᤒᤡ ᤁᤧᤍᤣ᤹ᤖᤢᤛᤡᤖᤥ॥

ᤁᤧᤔᤏᤠᤜᤠ᤹ ᤁᤧᤏᤠ᤺ᤵᤐᤠ ᤁᤧᤓᤧᤵᤐᤠᤜᤠ᤹ ᤆᤠᤜᤡ᤺ᤴ

ᤂᤧᤏᤧ᤹ ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤫᤠ᤺ᤳᤋᤥ

ᤁᤧᤏᤡ᤺ᤵᤛᤢ ᤁᤧᤜᤢᤶᤛᤢᤛᤡᤖᤥ.

ᤁᤧᤃᤢᤱᤒᤠ ᤆᤫᤠ᤺ᤳᤋᤥ ᤗᤢᤱᤅᤡᤴ ᤜᤢᤶᤗᤠ᤺ᤵᤐᤠ ᤁᤢᤀᤡᤛᤡ᤺ᤰ.

ᤁᤧᤍᤡᤶᤒᤠ ᤆᤫᤠ᤺ᤳᤋᤥ ᤂᤧᤱᤜᤠ᤹ ᤔᤧᤏᤡᤒᤧᤀᤠᤱ ᤔᤧᤛᤩᤧᤖᤥ॥

᥇᥈ ᤂᤧᤏᤧ᤹ ᤂᤧᤱᤜᤠ᤹ ᤗᤧᤴᤍᤡᤰ ᤂᤠ᤹ᤔᤡ᤺ᤵᤐᤠ ᤛᤡᤳᤗᤠᤱᤅᤡᤸᤗᤧ

ᤜᤧᤰᤁᤩᤠᤱ ᤛᤧᤴᤍᤡᤰ ᤔᤡ ᤛᤡᤳᤗᤠᤱᤅᤡᤸᤗᤧ

ᤗᤠᤶ ᤀᤥᤛᤣ᤺ᤴᤃᤧᤎᤠᤰᤋᤢᤛᤡᤀᤠᤱ ᤗᤠᤶᤃᤧᤗᤥᤛᤢᤛᤡᤖᤥ॥

᥇᥉ “ᤛᤡᤏᤤ ᤁᤥ᤺ᤰᤔᤠᤀᤥ ᤂᤧᤏᤧ᤹

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤁᤧᤎᤠᤛᤡᤱ ᤁᤧᤕᤧᤖᤥ.

ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤏᤠᤜᤠ᤹ᤏᤢ ᤋᤠ᤹ᤃᤧᤈᤧᤰᤂᤧᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤢᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤏᤢ

ᤁᤧᤗᤠ᤹ᤒᤠ ᤏᤡᤛᤠᤶ ᤁᤧᤒᤡᤖᤢᤛᤡᤖᤥ॥

᥇᥊ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤔᤥᤛᤠᤗᤠᤶᤒᤠ ᤂᤧᤱᤜᤠ᤹

ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤛᤣᤛᤣ ᤁᤵᤔᤠ ᤁᤧᤜᤢ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤁᤧᤔᤏᤠᤜᤠ᤹ ᤁᤧᤛᤠᤶᤕᤥᤌᤡᤶ

ᤀᤡᤱᤈᤠ᤺ᤱ ᤏᤢ ᤏᤡᤛᤠᤶᤜᤠ᤹ ᤁᤧᤒᤡᤖᤢᤛᤡᤖᤥ॥

᥇᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤧᤳᤗᤠ᤺ᤰᤋᤧᤸᤗᤧ

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤂᤖᤧ᤺ᤱ ᤆᤠᤔᤠ ᤁᤧᤒᤡᤖᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤘᤠᤔᤡ᤺ᤰᤋᤧᤸᤗᤧ

ᤐᤕᤶ ᤕᤶᤒᤠ ᤗᤢᤱᤅᤥᤏᤢ ᤆᤫᤠ᤺ᤳ ᤌᤢᤱᤔᤠ ᤁᤧᤒᤡᤖᤢᤛᤡᤖᤥ॥

ᤀᤠᤳᤋᤡᤴ ᤗᤠᤈᤣ᤺ᤴ ᤂᤧᤱᤜᤠ᤹ ᤐᤡᤔᤠᤛᤡ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤘᤕᤧ.

ᤂᤧᤴ ᤗᤠᤈᤣ᤺ᤴ ᤕᤢᤰᤔᤠ ᤀᤡᤱᤍᤳ ᤂᤧᤏᤧ᤹ ᤁᤧᤒᤡᤖᤢᤛᤡᤖᤥ॥

᥇᥌ “ᤁᤖ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ ᤀᤠᤱᤃᤠ᤹ᤀᤣ᤺ᤰ

ᤁᤧᤗ᤹ᤒᤠ ᤏᤢ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤁᤧᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤏᤠ᤹ᤖᤢᤖᤥ॥

᥇᥍ ᤂᤧᤱᤜᤠ᤹ᤖᤧ ᤁᤧᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤏᤡᤛᤢᤖ ᤁᤧᤈᤥᤃᤢᤒᤠ ᤁᤧᤖᤧᤰ

ᤁᤧᤕᤠ᤺ᤶᤒᤰᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤕᤠ᤺ᤶᤒᤰᤜᤠ᤹

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ॥

ᤂᤧᤱᤜᤠ᤹ ᤀᤠᤒᤠᤅᤣ ᤀᤠᤱᤍᤡᤱ ᤔᤧᤗ᤹ᤖᤧᤀᤠᤱ

ᤕᤠᤶᤔᤥ ᤔᤡᤛᤪ ᤗᤠᤈᤣ᤹ᤀᤥ ᤕᤥ᤺ᤰ ᤐᤥ᤺ᤱᤛᤧ

ᤏᤢ᤺ᤱᤔᤠ ᤐᤣ᤺ᤰᤔᤠ ᤑᤠ᤹ᤀᤠᤱ

ᤂᤧᤱᤜᤠ᤹ᤖᤧ ᤗᤠᤶᤗᤥᤒᤠᤎᤡᤰ ᤔᤧᤛᤣᤃᤢᤖᤥ॥

ᤁᤖ ᤂᤧᤏᤧ᤹ ᤗᤧᤵᤔᤡ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤏᤢ ᤏᤢᤖᤡᤰ ᤀᤠᤔᤧᤵᤔᤧᤵᤐᤠ

ᤜᤧᤰᤁᤩᤠᤱ ᤜᤠᤖᤠ ᤁᤢᤛᤡᤰ ᤔᤧᤶᤒᤥ᤺ᤰᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤂᤧᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤧᤈᤥ᤺ᤰᤗᤥ.

ᤂᤧᤱᤜᤠ᤹ ᤁᤧᤴᤏᤠ᤹ᤖᤢᤴᤛᤡᤴᤗᤥ॥

᥇᥎ ᤂᤧᤱᤜᤠ᤹ᤖᤧ ᤗᤳᤇᤠ ᤐᤡᤳᤛᤠᤳ ᤏᤠᤘᤠᤀᤡᤳᤗᤠᤎᤡᤰ ᤔᤧᤎᤃᤢᤖᤥ

ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤵᤐᤠ

ᤁᤧᤓᤧᤵᤐᤠ ᤔᤠᤱᤅᤡᤴ ᤜᤠᤒᤠ ᤁᤴᤗᤥ ᤔᤧᤔᤧᤳᤋᤢᤛᤡᤀᤠᤱ

ᤂᤧᤴᤏᤡᤴ ᤛᤧᤘᤠ ᤔᤧᤔᤧᤳᤋᤢᤖᤥ॥

ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤠᤰᤂᤧᤴ

ᤛᤠ᤹ᤖᤡᤰ ᤁᤧᤈᤠ᤺ᤳᤌᤡ ᤔᤧᤍᤣᤛᤢ᥄

᥇᥏ “ᤜᤧᤰᤁᤣᤛᤠᤱ ᤂᤧᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ

ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤛᤠ ᤗᤠᤵᤁᤧᤶᤓᤢᤛᤢᤴᤛᤡᤴᤗᤥ.

ᤂᤧᤱᤜᤠ᤹ ᤗᤠᤶ ᤀᤥᤛᤣ᤺ᤴᤃᤧᤎᤠᤰᤐᤠ ᤗᤧᤴᤍᤡᤰ

ᤂᤠ᤹ᤔᤡ᤺ᤵᤐᤠ ᤛᤡᤳᤗᤠᤱᤅᤡᤴ ᤏᤢ

ᤛᤧᤴᤍᤡᤰ ᤁᤧᤀᤥ᤺ᤵᤐᤠ ᤔᤡ᤺ᤸᤗᤧ ᤛᤡᤳᤗᤠᤱᤅᤡᤴ

ᤂᤧᤏᤧ᤹ ᤁᤧᤱᤄᤧᤳᤋᤢᤴ ᤁᤧᤴᤍᤣᤛᤢᤸᤗᤥ॥

᥈᥆ ᤛᤍᤠᤍᤡᤱᤒᤠ ᤏᤢᤒᤠ ᤁᤧᤕᤠᤶᤛᤠᤶᤗᤠᤶ

ᤂᤧᤱᤜᤠ᤹ ᤏᤡᤛᤠᤶ ᤁᤧᤒᤡᤖᤢᤛᤡᤖᤥ.

ᤆᤠᤔᤠᤖᤧ ᤗᤠᤃᤡ ᤔᤴᤏ ᤏᤢ

ᤌᤢᤱᤔᤠᤖᤧᤗᤠᤃᤡ ᤆᤫᤠ᤺ᤳ ᤁᤧᤒᤡᤖᤢᤛᤡᤖᤥ॥

᥈᥇ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤶᤒᤪᤠᤱ ᤁᤧᤔᤧᤳᤋᤢᤛᤡᤖᤥ.

ᤂᤧᤱᤜᤠ᤹ ᤆᤠᤜᤠᤒ᤻ ᤔᤧᤈᤥᤃᤧᤒᤠ ᤐᤠ᤺ᤴᤜᤠ᤹

ᤆᤰᤔᤧᤴᤗ᤹ᤀᤣ ᤁᤧᤒᤡᤖᤢᤛᤡᤀᤠᤱ ᤁᤧᤒᤳᤇᤧᤖᤥ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤠᤱᤍᤣ᤺ᤳᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤍᤧ᤺ᤰᤂᤧᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤱᤜᤠ᤹ ᤔᤧᤜᤔᤧᤸᤗᤥ॥

᥈᥈ “ᤂᤧᤏᤧ᤹ ᤂᤧᤱᤜᤠ᤹ ᤀᤣᤕᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹. ᤜᤠᤱᤈᤢᤶᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡ᤺ᤴᤍᤥᤜᤠ᤹ᤖᤧ

ᤁᤢᤒᤣᤛᤠᤱᤒᤠ ᤗᤠᤈᤣ᤹ᤜᤠ᤹ᤀᤠᤱ. ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤕᤢᤰᤁᤥ ᤁᤧᤒᤡᤖᤢᤛᤡᤖᤥ॥

ᤛᤡᤜᤥᤏ ᤜᤠᤱᤅᤡᤸᤗᤧ ᤁᤢᤗᤠᤈᤣ᤹ ᤜᤣᤛ᤻ᤒᤥᤏᤧᤴ

ᤜᤧᤰᤁᤩᤠᤱ ᤀᤥᤃ ᤜᤠᤱᤅᤡᤸᤗᤧ ᤁᤢᤗᤠᤈᤣ᤹ ᤒᤠᤛᤠᤏᤧᤴ

ᤂᤧᤱᤜᤠ᤹ᤖᤧ ᤔᤧᤏᤠ᤺ᤴᤍᤢᤖᤥ॥

᥈᥉ ᤂᤧᤏᤧ᤹ ᤂᤧᤱᤜᤠ᤹ ᤋᤠᤱᤛᤠᤰᤐᤥᤒᤠ ᤂᤣᤛᤣ-ᤂᤣ᤺ᤶᤛᤡᤰᤐᤠᤜᤠ᤹

ᤁᤢᤀᤡᤛᤡ᤺ᤰᤁᤣ ᤏᤡ᤺ᤳᤔᤧᤴᤍᤧᤳ ᤔᤢ᤹ᤀᤡᤍᤠᤱᤛᤠ ᤁᤧᤒᤡᤖᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱ ᤑᤠ᤹ᤀᤠᤱ

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤗᤠᤈᤣ᤺ᤴ

ᤂᤧᤱᤜᤠ᤹ᤖᤧ ᤔᤧᤏᤠ᤺ᤴᤍᤢᤀᤠᤱ ᤂᤧᤵᤔᤥ ᤔᤧᤕᤢᤅᤧᤖᤥ॥

᥈᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹

ᤂᤧᤵᤔᤥ ᤔᤧᤗᤠᤛᤧᤀᤠᤱ ᤁᤏᤠᤏ ᤗᤠᤈᤣ᤺ᤴ ᤔᤧᤏᤠ᤺ᤴᤍᤢᤖᤥ.

ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤂᤧᤵᤔᤥᤒᤠ ᤔᤏᤠᤜᤠ᤹

ᤌᤱ ᤔᤧᤏᤠ᤺ᤴᤍᤢᤛᤡᤖ ᤁᤧᤕᤠ᤺ᤴᤍᤢᤛᤡᤖᤥ॥

ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹

ᤀᤠᤒᤠᤅᤣ ᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤔᤠᤖᤧ ᤗᤠᤃᤡ.

ᤁᤏᤠᤏᤒᤠ ᤜᤠᤱᤅᤡᤴ ᤏᤢ ᤁᤢᤔᤏᤠᤜᤠ᤹.

ᤁᤧᤔᤏᤠᤜᤠ᤹ ᤜᤢᤰᤁᤧᤛᤢᤵᤋᤢᤛᤡᤖᤥ॥

᥈᥋ ᤁᤧᤔᤏᤠᤜᤠ᤹ᤖᤧ ᤗᤢᤱᤎᤠᤰᤁᤡᤸᤗᤧ

ᤁᤒᤪᤡᤱ ᤁᤒᤢᤒᤠ ᤕᤧᤰᤕᤰᤜᤠ᤹.

ᤆᤠ ᤁᤧᤏᤢ᤹ᤒᤠ ᤂᤠᤶᤒᤣ᤺ᤰᤔᤠᤴ ᤏᤢ ᤕᤠᤱᤛᤠᤁᤢᤴᤎᤣᤖᤧ

ᤛᤎᤧᤰ ᤁᤧᤍᤡᤶᤒᤠ ᤜᤡᤶᤜᤠ᤹.

ᤔᤧᤍᤕᤢᤀᤠᤱ ᤁᤧᤏᤧᤒᤠ ᤘᤒᤠᤰ. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤢ

ᤘᤣ᤹ ᤛᤡᤱᤛᤣ᤹ ᤐᤢᤱᤜᤠ᤹ᤖᤧ ᤁᤢᤗᤧ᤺ᤶ

ᤁᤧᤍᤡᤶᤒᤠ ᤛᤡᤱᤛᤣ᤹ ᤀᤡᤰᤋᤠᤵᤜᤠ᤹.

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹

ᤂᤢᤏᤡ᤹ ᤜᤢᤰᤁᤥ ᤔᤧᤎᤠᤛᤢᤖᤥ॥

ᤂᤠᤄᤠ ᤔᤧᤈᤀᤠᤱ ᤂᤧᤱᤜᤠ᤹ ᤔᤧᤔᤧ᤹ᤖᤧᤖᤥ.

ᤂᤧᤏᤧ᤹ ᤁᤧᤖᤧᤰ ᤐᤠ᤺ᤴᤏᤥ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠᤸᤗᤧ

ᤆᤥᤃᤢᤸᤗᤧ ᤂᤧᤱᤜᤠ᤹ ᤕᤧᤕᤧ ᤔᤧᤗ᤹ᤖᤧᤖᤥ॥

᥈᥌ “ᤁᤖ ᤁᤧᤔᤏᤠᤜᤠ᤹ᤖᤧ ᤐᤡᤑᤩᤢᤱ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠ

ᤔᤧᤴᤏᤠ᤺ᤵᤔᤏᤠ ᤔᤧᤒᤥ᤺ᤰᤂᤧᤖᤥ.

ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤗᤠᤶᤒᤠ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤖᤠᤴ ᤔᤧᤜᤡᤛᤢᤖᤥ॥

ᤂᤧᤏᤧ᤹ ᤗᤧᤵᤔᤠᤱ ᤏᤢ᤺ᤱᤔᤠ ᤑᤠ᤹ᤀᤠᤱ ᤐᤠ᤺ᤴ ᤁᤧᤔᤧᤵᤐᤠ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤛᤧᤖᤢᤛᤡᤖᤥ.

ᤕᤧᤳᤗᤧᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤈᤠ᤺ᤳᤌᤡ ᤔᤧᤍᤣᤛᤢᤖᤥ॥

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ

ᤔᤧᤏᤠ᤺ᤴᤍᤢᤛᤡᤖ ᤁᤧᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤂᤧᤱᤜᤠ᤹

ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖ ᤁᤧᤈᤥᤃᤢᤖᤥ॥

ᤂᤧᤱᤜᤠ᤹ ᤕᤧᤳᤋᤢᤰᤂᤣ ᤔᤧᤈᤩᤧᤒᤠ ᤕᤧᤴᤏᤥ

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤐᤣᤗᤡᤃᤧᤴ ᤋᤢᤘᤠ ᤁᤧᤶᤈᤥᤃᤧᤖᤥ.

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤂᤧᤏᤧ᤹ ᤏᤢᤃᤵ ᤁᤧᤒᤡᤖᤢᤛᤡᤖᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤧᤈᤥ᤺ᤰᤗᤥ

ᤂᤧᤱᤜᤠ᤹ ᤏᤡᤱᤔᤡᤜᤠ᤹ᤗᤠᤶᤒᤠ ᤋᤠᤱᤛᤧ᤺ᤵᤔᤠᤛᤡᤖᤧ ᤗᤠᤃᤡ

ᤂᤧᤏᤧ᤹ ᤋᤠᤱᤀᤠᤛᤧ᤺ᤵᤛᤧ᤺ᤵᤐᤠ ᤗᤠᤶᤗᤥᤒᤠᤜᤠ᤹ ᤁᤧᤒᤠᤱᤄᤢᤛᤡᤖᤥ॥

᥈᥎ “ᤛᤏᤠᤖᤢᤱ ᤐᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤖᤧ

ᤂᤧᤏᤧ᤹ ᤁᤧᤏᤡᤔᤥ ᤗᤠᤕᤥ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤕᤠᤶᤔᤥ ᤂᤧᤱᤜᤠ᤹ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ

ᤔᤧᤏᤠ᤺ᤴᤍᤢᤛᤡᤀᤠᤱ ᤕᤢᤰᤁᤥ ᤔᤧᤃᤳᤋᤢᤛᤡᤖ ᤁᤧᤈᤥᤃᤢᤖᤥ॥

ᤁᤖ ᤂᤧᤱᤜᤠ᤹ ᤕᤠᤶᤔᤥ ᤗᤠᤕᤥ ᤆᤥ᤺ᤰᤔᤠ ᤔᤧᤜᤡᤴᤍᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤜᤠᤒᤧ ᤔᤧᤓᤡ᤺ᤰᤋᤧᤒᤠᤴ

ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤧᤏᤧ᤹ ᤁᤧᤄᤧᤵᤛᤢᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤛᤠ᤹ᤖᤡᤰ ᤕᤠᤵᤔᤡ ᤗᤢᤱᤔᤠ᤹

ᤀᤠᤍᤢᤰᤋᤢᤰᤐᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤂᤧᤱᤜᤠ᤹ ᤕᤧᤳᤗᤧᤱ ᤕᤧᤳᤗᤧᤱ ᤋᤠᤱᤃᤧᤛᤧ᤺ᤵᤋᤢᤛᤡᤖᤥ॥

᥈᥏ ᤂᤧᤏᤧ᤹ ᤁᤧᤏᤡᤛᤠᤶᤔᤡᤴ ᤀᤡ᤺ᤳᤋᤧᤶᤔᤧ᤹ ᤏᤠ᤺ᤳᤋᤧᤶᤔᤧ᤹

ᤑᤠ᤹ᤀᤠᤱ ᤂᤧᤱᤜᤠ᤹ ᤛᤠᤶᤍᤡᤱ ᤁᤧᤒᤡᤖᤢᤛᤡᤖᤥ.

ᤁᤖ ᤀᤠᤱᤍᤡᤱ ᤔᤧᤗ᤹ᤖᤧᤀᤠᤱ ᤂᤧᤱᤜᤠ᤹ᤖᤧ

ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤗᤠᤵᤔᤧᤓᤢᤛᤢᤖᤥ॥

ᤂᤧᤏᤧ᤹ ᤁᤧᤄᤠᤛᤧᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤴᤏᤣ

ᤜᤡᤱᤔᤴᤗᤧ ᤗᤠᤶ ᤂᤥᤔᤠᤖᤥ॥

ᤁᤖ ᤂᤧᤱᤜᤠ᤹ ᤀᤠᤎᤡᤱᤃᤠᤏᤡ ᤏᤢ ᤐᤠ᤺ᤴ

ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤂᤧᤴ

ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤸᤗᤥ॥

᥉᥆ ᤕᤖᤡᤰ ᤋᤱᤒᤣ ᤌᤠᤖᤡᤰ ᤂᤧᤏᤧ᤹ ᤂᤧᤱᤜᤠ᤹

ᤏᤠᤛᤡ ᤁᤧᤎ᤺ᤳᤋᤢᤛᤡᤀᤠᤱ ᤛᤠᤶᤍᤡᤱ ᤁᤧᤒᤡᤖᤢᤛᤡᤖᤥ.

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ

ᤁᤧᤕᤠᤶᤛᤠᤶᤔᤡᤸᤗᤧ ᤂᤧᤱᤜᤠ᤹ ᤛᤠᤶᤍᤡᤱ ᤁᤧᤒᤡᤖᤢᤛᤡᤖᤥ.

ᤁᤖ ᤁᤧᤔᤏᤠᤜᤠ᤹ ᤀᤠᤒᤠᤅᤣ ᤏᤠᤎᤧᤰᤁᤪᤧᤱ ᤔᤧᤈᤥ᤺ᤰᤛᤡᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤘᤣ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ

ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡᤖ ᤁᤧᤕᤠ᤺ᤴᤍᤢᤛᤡᤖᤥ॥

᥉᥇ ᤂᤧᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤂᤧᤏᤧ᤹ ᤂᤧᤱᤜᤠ᤹ ᤁᤧᤴᤏᤠ᤹ᤖᤢᤴᤛᤡᤴ. ᤁᤧᤶᤔᤧᤰᤂᤢᤴᤛᤡᤸᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤕᤠᤵᤔᤡ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤏᤢ

ᤁᤧᤏᤢ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ᥄

᥉᥈ “ᤂᤧᤏᤧ᤹ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ᥄

ᤂᤧᤏᤧ᤹ᤃ ᤐᤕᤶ ᤕᤶᤒᤠ. ᤁᤡᤵᤔᤠ ᤁᤧᤄᤢᤒᤠ ᤏᤢ

ᤔᤢᤰᤁᤧᤃᤢᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ᥄

ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠᤴ ᤀᤠᤒᤠᤅᤣ ᤁᤧᤃᤧᤳᤋᤢᤖᤥ.

ᤀᤛ᤻ᤛᤢᤖᤒᤠ ᤜᤠᤱᤜᤠ᤹ᤖᤧ ᤀᤠᤏᤡᤃᤧ ᤕᤠᤵᤔᤡ ᤂᤢᤶᤔᤠ

ᤔᤧᤜᤣ᤺ᤰᤋᤡᤃᤧᤒᤠ ᤕᤧᤶᤔᤠᤱᤎᤥ ᤀᤠᤸᤗᤥ ᤌᤠᤖᤡᤰ

ᤀᤠᤏᤡᤃᤧ ᤛᤠ᤹ᤖᤡᤰ ᤋᤢᤰᤂᤣ ᤆᤩᤧ᤹ᤀᤡᤃᤧᤀᤠᤱ ᤘᤠ᤹ᤖᤥ᥄

ᤀᤠᤏᤡᤃᤧ ᤜᤠᤱᤜᤠ᤹. ᤗᤠᤶᤗᤥᤒᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹.

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤐᤠᤎᤧᤒᤠᤜᤠ᤹ ᤏᤢ

ᤀᤠᤏᤡᤃᤧ ᤁᤧᤖᤧᤰ ᤁᤧᤔᤏᤠᤜᤠ᤹ᤖᤧ ᤋᤢᤰᤂᤣ ᤋᤢᤔᤢᤶᤒᤧᤀᤠᤱ ᤘᤠ᤹ᤖᤥ.

ᤀᤠᤏᤡᤃᤧ ᤛᤠ᤹ᤖᤡᤰ ᤋᤢᤰᤂᤣ ᤆᤠᤔᤏᤠᤀᤠᤱ ᤘᤠ᤹.

ᤂᤧᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ᥄

᥉᥉ ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤂᤢᤶᤍᤡᤱ

ᤁᤧᤒᤡᤖᤧᤀᤠᤱ ᤁᤧᤘᤠ᤹ᤒᤠ ᤐᤠ᤺ᤴ ᤁᤧᤈᤥᤃᤢᤖᤥ.

ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤛᤠᤱ ᤂᤧᤏᤧ᤹

ᤏᤛᤠ᤺ᤴᤛᤠᤒᤠᤀᤣ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

᥉᥊ ᤀᤠᤏᤡᤃᤧ ᤜᤠᤱ. ᤗᤠᤶᤗᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ.

ᤜᤧᤰᤁᤩᤠᤱ ᤐᤠᤎᤧᤒᤠᤜᤠ᤹ᤖᤧᤀᤠᤱ ᤁᤧᤛᤠᤶᤕᤥᤌᤡᤶ

ᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤸᤗᤥ.

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ

ᤜᤧᤰᤁᤩᤠᤱ ᤁᤧᤛᤠᤶᤍᤡᤱᤜᤠ᤹ ᤔᤧᤱᤄᤧᤵᤛᤢᤴᤗᤥ॥

᥉᥋ ᤂᤧᤱᤜᤠ᤹ ᤂᤢᤏᤡ᤹ ᤜᤠᤱᤈᤢᤶᤔᤥ ᤔᤧᤘᤕᤧᤸᤗᤧ

ᤂᤧᤏᤧ᤹ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤂᤧᤱᤜᤠ᤹ ᤁᤧᤒᤡᤖᤢᤛᤡᤒᤠ ᤑᤧᤓᤧᤒᤠ.

ᤆᤠᤃᤧᤏᤢ᤹ᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤔᤧᤕᤢᤅᤧᤖᤥ.

ᤁᤖ ᤗᤠᤕᤥ ᤆᤥ᤺ᤰᤔᤠ ᤔᤧᤸᤗᤧᤖᤢᤴ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤧᤘᤠ ᤔᤧᤴᤈᤥᤃᤢᤸᤗᤥ॥

᥉᥌ “ᤀᤥᤔᤧᤳᤋᤧ᤹ᤀᤥ ᤀᤠᤸᤗᤥ. ᤀᤠᤏᤡᤃᤧ

ᤕᤥ᤺ᤰ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ.

ᤂᤧᤏᤧ᤹ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ ᤁᤧᤒᤡᤖᤢᤛᤡᤒᤠ ᤗᤠᤈᤣ᤹.

ᤀᤠᤏᤡᤃᤧ ᤁᤢᤈᤠ ᤁᤧᤒᤡᤒᤠ ᤁᤴ ᤆᤠᤃᤧᤏᤢ᤹ᤒᤠ ᤏᤢᤒᤠ ᤂᤠᤶᤔᤥ

ᤀᤠᤏᤡᤃᤧ ᤕᤥ᤺ᤰ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥉᥍ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤸᤗᤧ ᤀᤠᤏᤡᤃᤧ ᤛᤶᤎᤠᤱ

ᤕᤢᤰ ᤆᤥ᤺ᤰᤔᤠ ᤁᤧᤒᤠᤱᤄᤢᤛᤡᤒᤠ ᤜᤠᤱᤜᤠ᤹ᤀᤥ.

ᤀᤠᤏᤡᤃᤧ ᤗᤠᤈᤣ᤹ᤀᤥ ᤁᤧᤎᤥ᤺ᤰᤐᤠ ᤁᤧᤖᤧᤰ ᤁᤢᤈᤠᤜᤠ᤹ ᤐᤣ᤺ᤰᤗᤥ॥

ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤏᤡᤱᤘᤠ᤹ ᤜᤧᤰᤁᤣ

ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤌᤰᤛᤠᤜᤠ᤹ᤀᤥ

ᤂᤢᤏᤡ᤹ ᤏᤡᤱᤘᤠ᤹ ᤌᤠᤵᤌᤠᤵ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤕᤶᤒᤠ ᤕᤧᤳᤋᤢᤰᤂᤣᤀᤥ

ᤀᤠᤏᤡᤃᤧ ᤌᤩᤧ᤹ᤀᤡᤃᤧᤀᤠᤱ ᤕᤠᤃᤡᤃᤧᤖᤥ᥄”

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤛᤠᤵᤗᤠᤀᤥ ᤀᤣ᤺ᤵᤛᤠᤵ ᤔᤧᤀᤣ᤺ᤵᤋᤢ

᥉᥎ “ᤁᤴ ᤁᤧᤖᤧᤰ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤇᤡᤱᤔᤏᤠᤀᤠᤱ ᤁᤴ ᤛᤠᤵᤗᤠ᤺ᤴ ᤛᤠᤵᤔᤏᤠ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤶᤗᤥᤒᤠ. ᤗᤧᤒᤡ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤁᤵᤔᤥ ᤀᤣ᤺ᤵᤛᤠᤵ ᤔᤧᤕᤢᤰᤋᤢᤖᤥ॥”

a 

᥏:᥍ ᤀᤒᤪᤠᤔ ᤑᤠ᤹ᤀᤡᤴ ᤁᤢᤔᤡᤱ ᤑᤥᤔᤏᤠᤒᤠ ᤐᤠᤏᤢᤍᤡᤱ ᤐᤠ ᤐᤥᤱ᤹॥

ᤀᤒᤪᤠᤜᤠᤔ ᤑᤠ᤹ᤀᤡᤴ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤐᤥ᤺ᤱ᤹॥ ᤋᤥᤗᤡᤱᤛᤥᤔᤢ ᥇᥍:᥋

᥇᥆

ᤔᤠᤱᤜᤢᤵ ᤛᤰᤁᤥ ᤕᤢᤰᤇᤠᤵ ᤁᤧᤕᤢᤰᤐᤠᤜᤠ᤹ ᤁᤴᤜᤠ᤹ ᤔᤧᤘᤕᤧ- ᤜᤁᤗᤩᤠᤜᤖᤧ ᤁᤢᤛ᤻ᤛᤠ ᤋᤢᤶ ᤛᤢᤜᤠᤱᤕᤢᤰᤐᤠ ᤏᤜᤣᤔᤩᤠᤜ. ᤛᤡᤍᤁᤡᤕᤠᤜ.

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹-

᥈ ᤛᤖᤠᤕᤠ. ᤀᤈᤷᤕᤠ. ᤕᤷᤔᤡᤕᤠ.

᥉ ᤐᤛᤜᤢᤖ. ᤀᤔᤷᤕᤠ. ᤔᤸᤁᤡᤕᤠ.

᥊ ᤜᤳᤋᤢᤛ. ᤛᤒᤏᤩᤠᤜ. ᤔᤸᤗᤢᤁ.

᥋ ᤜᤠᤖᤡᤔ. ᤔᤖᤣᤔᤥᤋ. ᤀᤥᤒᤍᤡᤕᤠ.

᥌ ᤍᤠᤏᤡᤀᤣᤗ. ᤃᤡᤴᤏᤋᤥᤏ. ᤒᤠᤖᤢᤁ.

᥍ ᤔᤛᤢᤸᤗᤠᤔ. ᤀᤒᤡᤕᤠ. ᤔᤡᤕᤠᤔᤡᤏ.

᥎ ᤔᤠᤈᤩᤠ. ᤒᤡᤸᤃᤤ ᤜᤧᤰᤁᤩᤠᤱ ᤛᤔᤠᤕᤠᤜ॥

᥏ ᤗᤧᤒᤡᤜᤠ᤹-

ᤀᤈᤏᤩᤠᤖᤧ ᤁᤢᤛ᤻ᤛᤠ ᤕᤣᤛᤢᤀ.

ᤜᤣᤏᤠᤍᤠᤍᤖᤧ ᤁᤢᤎᤠ᤺ᤰ ᤒᤡᤴᤏᤢᤀᤡ. ᤁᤠᤍᤔᤡᤀᤣᤗ.

᥇᥆ ᤜᤧᤰᤁᤩᤠᤱ ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤛᤒᤏᤩᤠᤜ. ᤜᤥᤍᤡᤕᤠ.

ᤁᤗᤡᤋᤠ. ᤐᤗᤕᤠ. ᤜᤠᤏᤠᤏ.

᥇᥇ ᤔᤡᤕᤁᤠ. ᤖᤜᤥᤒ. ᤜᤛᤒᤩᤠ.

᥇᥈ ᤈᤰᤁᤢᤖ. ᤛᤖᤣᤒᤡᤕᤠ. ᤛᤒᤏᤩᤠᤜ.

᥇᥉ ᤜᤥᤍᤡᤕᤠ. ᤒᤠᤏᤡ ᤜᤧᤰᤁᤩᤠᤱ ᤒᤏᤡᤏᤢ॥

᥇᥊ ᤗᤠᤶᤗᤥᤒᤠᤜᤠ᤹-

ᤐᤖᤥᤛ. ᤐᤜᤋ-ᤔᤥᤀᤠᤒ. ᤀᤣᤗᤠᤔ. ᤈᤳᤋᤢ. ᤒᤠᤏᤡ.

᥇᥋ ᤒᤢᤴᤏᤡ. ᤀᤈ᤻ᤃᤠᤍ. ᤒᤣᤒᤤ.

᥇᥌ ᤀᤍᤥᤏᤡᤕᤠᤜ. ᤒᤡᤃᤫᤤ. ᤀᤠᤍᤡᤏ.

᥇᥍ ᤀᤠᤋᤣᤖ. ᤜᤡᤈᤁᤡᤕᤠ. ᤀᤈ᤻ᤈᤢᤖ.

᥇᥎ ᤜᤥᤍᤡᤕᤠᤜ. ᤜᤠᤛᤢᤔ. ᤒᤣᤈᤤ.

᥇᥏ ᤜᤠᤖᤡᤐ. ᤀᤏᤠᤋᤥᤋ. ᤏᤣᤒᤤ.

᥈᥆ ᤔᤃ᤻ᤐᤡᤀᤠᤛ. ᤔᤛᤢᤸᤗᤠᤔ. ᤜᤣᤈᤡᤖ.

᥈᥇ ᤔᤛᤣᤈᤣᤒᤣᤗ. ᤛᤠᤍᤥᤁ. ᤕᤍᤢᤀ.

᥈᥈ ᤐᤗᤋᤩᤠ. ᤜᤠᤏᤠᤏ. ᤀᤏᤠᤕᤠ.

᥈᥉ ᤜᤥᤛᤡᤕᤠ. ᤜᤏᤏᤩᤠᤜ. ᤜᤛ᤻ᤛᤢᤒ.

᥈᥊ ᤜᤸᤗᤥᤜᤣᤛ. ᤐᤡᤸᤜᤠ. ᤛᤥᤒᤁ.

᥈᥋ ᤖᤣᤜᤢᤔ. ᤜᤛᤒ᤻ᤏᤠ. ᤔᤠᤛᤣᤕᤠ.

᥈᥌ ᤀᤜᤡᤕᤠ. ᤜᤠᤏᤠᤏ. ᤀᤠᤏᤠᤏ.

᥈᥍ ᤔᤸᤗᤢᤁ. ᤜᤠᤖᤡᤔ ᤏᤢ ᤒᤠᤏᤠᤜ॥

ᤛᤠᤵᤔᤏᤠᤒᤠ ᤛᤠᤵᤗᤠ

᥈᥎ ᤛᤠᤵᤔᤏᤠᤒᤠ ᤛᤠᤵᤗᤠᤀᤥ ᤀᤰᤋᤱᤒᤠ ᤐᤳᤇᤧ. “ᤀᤠᤏᤡᤃᤧ ᤏᤡᤱᤘᤠᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹. ᤗᤠᤶᤎᤣᤳ ᤁᤧᤃᤥᤒᤠᤜᤠ᤹. ᤛᤠᤶᤃᤧᤗᤥᤒᤠᤜᤠ᤹. ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤔᤣ᤺ᤳᤜᤠ᤹ ᤂᤧᤒᤩᤠᤱ ᤁᤢᤛᤡᤱ ᤁᤧᤏᤡ᤺ᤵᤐᤠ ᤜᤡᤴᤈᤠ᤹ᤒᤡᤳᤇᤠ᤹ ᤂᤰᤐᤧᤳᤗᤧ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤀᤠᤒᤠᤅᤣ ᤗᤠᤈᤣ᤹ᤀᤥ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤐᤥᤱᤔᤠ ᤕᤠ᤺ᤶᤒᤰ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ॥

᥈᥏ ᤀᤠᤏᤡᤃᤧ ᤛᤢᤓᤠᤜᤠ᤹ᤏᤢ ᤌᤡᤰᤜᤢᤵ ᤐᤥ᤺ᤰᤂᤡᤃᤧᤀᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠᤗᤠᤶ ᤐᤡᤖᤡᤃᤧᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤏᤢ ᤁᤢᤀᤡᤱᤍᤳᤜᤠ᤹ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧ ᤑᤠ᤹ᤀᤠᤱ ᤔᤠᤱᤜᤢᤵ ᤆᤥᤃᤢᤶᤒᤧ॥ ᤁᤴ ᤔᤠᤱᤜᤢᤵᤐᤡᤴ ᤑᤣ᤺ᤴᤍᤢᤶᤒᤧᤏᤣᤓᤃᤪ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤱᤃᤪᤠ ᤁᤢᤄᤢᤶᤍᤡᤱᤅᤡᤸᤗᤧ ᤋᤧᤳᤋᤡᤃᤧᤖᤖᤥ॥

᥉᥆ “ᤀᤠᤏᤡᤃᤧ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤘᤣ᤹ ᤛᤢᤘᤠᤱᤛ᤻ᤔᤠ ᤔᤏᤠᤜᤠ᤹ᤏᤢ ᤀᤠᤏᤡᤃᤧ ᤛᤠᤜᤠ᤹ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤶᤛᤡᤶᤒᤧᤴ᤹॥

᥉᥇ “ᤂᤧᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤀᤡᤃᤪ ᤘᤣ᤹ ᤛᤣᤛᤣ ᤕᤧᤴᤏᤥ ᤛᤱᤛᤧ ᤔᤧᤍᤠᤖᤢᤒᤠ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤀᤡᤃᤪ ᤘᤣ᤹ ᤆᤡᤃ᤺ᤰᤘᤠᤜᤠ᤹ ᤀᤠᤏᤡᤃᤧ ᤔᤧᤀᤡᤅᤢᤶᤒᤧᤴ॥

“ᤏᤢᤛᤡ ᤋᤱᤒᤣ ᤁᤧᤳ ᤌᤰᤔᤠ ᤀᤠᤏᤡᤃᤧ ᤀᤡᤰᤋᤠᤵᤐᤥ ᤐᤥᤃᤢᤃᤧᤴ ᤁᤢᤈᤠ ᤔᤧᤜᤣ᤹ᤖᤢᤶᤒᤧᤴ ᤜᤧᤰᤁᤩᤠᤱ ᤁᤧᤖᤧᤰ ᤛᤡᤱᤏᤠᤳᤜᤠ᤹ ᤔᤧᤓᤥ᤺ᤰᤂᤢᤶᤛᤡᤶᤒᤧᤴ᤹॥

᥉᥈ “ᤋᤱᤒᤣ ᤌᤵᤔᤣ ᤔᤠᤱᤜᤡᤶᤔᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤗᤧ ᤗᤠᤃᤡ ᤀᤠᤏᤡᤃᤧ ᤁᤧᤖᤧᤰᤗᤧ ᥋ ᤃᤪᤠᤔ ᤕᤢᤵᤐᤠ ᤀᤣ᤺ᤱᤕᤠᤱ ᤗ᤺ᤳᤋᤢᤶᤒᤧᤖᤥ॥

᥉᥉ “ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤛᤣᤛᤣ ᤂᤖᤧ᤺ᤱ. ᤌᤡᤰᤕᤠ᤺ᤴᤎᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ. ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤰᤛᤠᤜᤠ᤹ ᤋᤥ᤺ᤴᤍᤢᤶᤛᤡᤶᤒᤧ॥ ᤏᤠ᤺ᤶᤛᤡᤱᤔᤠ ᤕᤧᤴ. ᤗᤠᤍᤢᤵ ᤏᤢ ᤘᤣ᤹ ᤋᤱᤏᤠᤶᤜᤠ᤹ᤀᤥ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤛᤡᤍᤢᤱᤈᤓᤠᤜᤠ᤹ᤀᤠᤱ ᤋᤠᤖᤢᤶᤒᤧ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤓᤠ ᤏᤢ ᤔᤠᤱᤜᤡᤶᤔᤥ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤆᤡᤃ᤺ᤰᤘᤠᤜᤠ᤹ ᤌᤣᤛᤠᤱ ᤀᤠᤏᤡᤃᤧ ᤗ᤺ᤳᤋᤢᤶᤒᤧᤖᤥ॥

᥉᥊ “ᤏᤡᤱᤘᤠ᤹ᤑᤢᤛᤠᤶᤒᤠ. ᤗᤧᤒᤡ ᤜᤧᤰᤁᤩᤠᤱ ᤔᤏᤠᤜᤠ᤹ ᤁᤧᤖᤧᤰ ᤋᤱᤅᤠᤛᤡᤃᤧᤀᤠᤱ ᤋᤱᤒᤣ ᤌᤵᤔᤣ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤛᤡᤱᤅᤡᤴ ᤋ᤹ᤕᤠ᤺ᤴᤛᤥ᤺ᤴ ᤁᤧᤛᤢᤶᤒᤧ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤐᤵᤐᤠ ᤁᤢᤀᤡᤛᤡ᤺ᤰ ᤛᤡᤱ ᤗ᤺ᤵᤔᤠ ᤁᤧᤒᤥ᤺ᤱᤒᤠ ᤐᤥᤱ᤹ ᤂᤧᤴ ᤕᤧᤶᤜᤠ᤹ᤀᤥ ᤀᤠᤏᤡᤃᤧ ᤗ᤺ᤵᤐᤠᤱᤄᤢᤶᤛᤡᤶᤒᤧ॥

᥉᥋ “ᤋᤱᤒᤣ ᤌᤵᤔᤣ ᤀᤠᤒᤠᤅᤣ ᤀᤡᤰᤋᤠᤵᤐᤥ ᤛᤢᤶᤔᤏᤠᤒᤠ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤒᤠ ᤐᤥᤃᤢᤃᤧᤴ ᤁᤢᤈᤠ᤺ᤴ ᤏᤢ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤎᤥ᤺ᤰᤐᤠ ᤛᤡᤱᤛᤣ᤹ᤜᤠ᤹ ᤋᤱᤒᤣ ᤌᤰᤔᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤋᤥ᤺ᤴᤍᤢᤶᤒᤧᤖᤥ॥

᥉᥌ “ᤀᤠᤏᤡᤃᤧ ᤜᤡᤶᤛᤕᤱᤅᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤋᤢᤶᤒᤠ ᤕᤧᤶᤒᤡᤳᤇᤠᤛᤠᤜᤠ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤔᤠᤱᤜᤡᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥ ᤋᤣ᤹ᤖᤢᤶᤛᤡᤶᤒᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤍᤢᤶᤛᤡᤶᤒᤧ॥ ᤜᤧᤰᤁᤣᤗ᤹ᤖᤡᤰᤁᤣ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤎᤠᤵᤐᤠ ᤐᤡᤳᤛᤠ᤺ᤳ ᤏᤢ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤎᤠᤵᤐᤠ ᤔᤧᤸᤗᤢᤰᤛᤠ᤺ᤳ ᤔᤧ᤺ᤴᤍᤈᤩᤠ᤺ᤰᤜᤠ᤹ ᤀᤠᤏᤡᤃᤧ ᤋᤥ᤺ᤴᤍᤢᤶᤛᤡᤶᤒᤧᤖᤥ॥

᥉᥍ “ᤂᤧᤴᤏᤠᤱᤎᤥ ᤋᤱᤒᤣ ᤌᤵᤔᤣ ᤀᤠᤏᤡᤃᤧ ᤀᤡᤰᤋᤠᤵᤐᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤎᤥ᤺ᤰᤐᤠ ᤐᤥᤃᤢᤃᤧᤴ ᤁᤢᤈᤠ᤺ᤴ ᤕᤠᤖᤡᤵ ᤆᤥᤃᤢᤶᤒᤧᤀᤠᤱ ᤁᤢᤈᤠ ᤛᤡᤍᤢᤱᤈᤓᤠ᤺ᤴ ᤏᤢ ᤀᤠᤏᤡᤃᤧ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡᤱᤃᤣ᤺ᤴ. ᤆᤧᤸᤗᤧᤰᤛᤣ᤹ ᤌᤡ᤺ᤴ ᤂᤧᤒᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤛᤡᤱᤛᤣ᤹ᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤠᤃᤡ ᤔᤠᤱᤜᤡᤶᤔᤥᤒᤠ ᤁᤢᤈᤠ ᤕᤢᤱᤔᤠᤍᤧᤴᤜᤠ᤹ᤀᤥ ᤋᤥ᤺ᤴᤍᤢᤶᤒᤧ॥

“ᤐᤠᤱᤓᤣ᤹ᤀᤥ ᤌᤡᤒᤥᤱᤗᤰ ᤁᤧᤓᤥ᤺ᤱᤒᤠ ᤗᤧᤒᤡᤜᤠ᤹ ᤀᤠᤏᤡᤃᤧ ᤀᤠᤒᤠᤅᤣ ᤀᤡᤰᤋᤠᤵᤐᤥᤒᤠ ᤐᤥᤃᤢᤃᤧᤴ ᤁᤢᤈᤠ ᤌᤡᤒᤥᤱᤗᤰ ᤐᤡᤖᤢᤶᤛᤡᤶᤒᤧᤖᤥ॥

᥉᥎ ᤗᤧᤒᤡᤜᤠ᤹ᤖᤧ ᤌᤡᤒᤥᤱᤗᤰ ᤔᤧᤓᤥ᤺ᤰᤂᤢᤒᤠ ᤕᤧᤶᤔᤥ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤎᤡᤰ ᤂᤧᤱᤜᤠ᤹ᤏᤢ ᤛᤥᤖᤡᤰ ᤐᤣᤰ॥ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤔᤧᤛᤢᤵᤛᤢᤒᤠ ᤌᤡᤒᤥᤱ ᤗᤰᤗᤠᤶᤒᤠ ᤕᤠᤶᤔᤥ ᤘᤣ᤹ ᤌᤡᤒᤥᤱᤗᤰ ᤔᤧᤗ᤺ᤳᤋᤢᤀᤠᤱ ᤂᤧᤴ ᤗᤧᤒᤡᤜᤠ᤹ᤖᤧ ᤔᤠᤱᤜᤡᤶᤔᤥ ᤀᤥᤃᤠᤵ ᤆᤥ᤺ᤰᤔᤠᤖᤧ ᤗᤠᤃᤡ ᤔᤠᤱᤜᤡᤶᤔᤥᤒᤠ ᤌᤠ᤺ᤱᤅᤥ ᤔᤧᤓᤢᤰᤂᤢ॥

᥉᥏ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤏᤢ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤔᤠ ᤛᤠᤔᤠᤜᤠ᤹ ᤕᤢᤱᤔᤠ ᤕᤠᤰᤑᤠᤱᤜᤠ᤹ᤖᤧ ᤁᤢᤒᤣᤛᤠᤱᤒᤠ ᤕᤠᤰᤑᤠᤱᤜᤠ᤹ᤀᤥ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤗᤧᤒᤡᤜᤠ᤹ᤖᤧ ᤐᤥᤃᤢᤃᤧᤴ ᤁᤢᤈᤠ᤺ᤴ ᤔᤧᤓᤢᤰᤂᤢ ᤔᤧᤍᤠᤖᤢ᤹. ᤜᤧᤰᤁᤩᤠᤱ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤏᤢ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡᤱᤃᤣ᤺ᤴ ᤔᤧᤕᤢᤰᤂᤢ॥

“ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤔᤧᤗᤧᤖᤢᤶᤒᤧᤸᤗᤥ॥”

ᤕᤖᤢᤛᤗᤧ᤺ᤶᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹

᥇᥇

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤘᤠ᤹ᤔᤠ ᤔᤧᤜᤣ᤺ᤰᤋᤧ॥ ᤘᤣ᤹ ᤔᤏᤠᤜᤠ᤹ᤖᤧ ᤋ᤹ᤕᤠ᤺ᤴᤛᤥ᤺ᤴ ᤔᤧᤃᤧᤛᤢᤀᤠᤱ ᤌᤡᤒᤥᤱ ᤜᤡᤶᤛᤕᤱᤗᤠᤶᤒᤠ ᤗᤳᤇᤠ ᤜᤡᤶᤛᤕᤱᤎᤡᤰ ᤛᤣᤛᤣ ᤕᤧᤰᤕᤰ ᤕᤖᤢᤛᤗᤧ᤺ᤶᤔᤥ ᤕᤢᤱᤔᤠᤖᤧ ᤗᤠᤃᤡ ᤔᤧᤛᤣᤃᤢ॥ ᤜᤧᤰᤁᤩᤠᤱ ᤘᤣ᤹ ᤑᤠᤱᤛᤡ ᤜᤡᤶᤛᤕᤱᤜᤠ᤹ ᤆᤠᤜᤡ᤺ᤴ ᤘᤣ᤹ ᤕᤧᤰᤕᤰ ᤏᤢ ᤐᤠᤱᤓᤣ᤹ᤗᤧᤵᤔᤠᤱ ᤁᤧᤘᤠ᤹ᤒᤠ ᤔᤧᤒᤥ᤺ᤰᤂᤧ॥

᥈ ᤀᤠᤒᤠᤅᤣ ᤏᤡᤱᤘᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤕᤢᤱᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ ᤘᤣ᤹ ᤔᤏᤠᤜᤠ᤹ᤖᤧ ᤜᤠᤱᤘᤠᤔᤢ᤹ᤀᤡ ᤔᤧᤎᤠᤛᤢ ᤔᤧᤒᤡᤖᤢᤛᤡ॥

᥉ ᤘᤣ᤹ ᤕᤧᤰᤕᤰᤜᤠ᤹ᤀᤥ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹- ᤁᤢᤓᤠ ᤀᤡᤛᤪᤠᤀᤡᤗᤡᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤗᤧᤒᤡᤜᤠ᤹. ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤛᤥᤗᤥᤔᤏᤖᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤁᤧᤖᤧᤰ ᤀᤠᤒᤠᤅᤣ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤕᤠᤱᤛᤡᤱᤅᤠᤱ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤔᤧᤕᤢᤅᤧ॥

᥊ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤕᤜᤢᤍᤠ ᤗᤧᤵᤔᤠᤱᤒᤠ ᤜᤡᤶᤛᤕᤱᤜᤠ᤹-

ᤀᤢᤈ᤻ᤈᤡᤕᤠ᤺ᤸᤗᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤈᤁᤖᤡᤕᤠᤖᤧ ᤁᤢᤶᤔᤧᤴᤇᤠ᤹ ᤀᤋᤠᤕᤠ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ᤀᤥ ᤀᤔᤷᤕᤠ. ᤛᤐᤋᤩᤠ ᤏᤢ ᤔᤜᤗᤠᤗᤧᤗ ᤘᤕᤧ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤑᤠᤖᤣᤛᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧ॥

᥋ ᤒᤠᤖᤢᤁᤖᤧ ᤁᤢᤛ᤻ᤛᤠ ᤏᤢ ᤁᤥᤗ-ᤜᤥᤈᤣᤖᤧ ᤁᤢᤶᤔᤧᤴᤇᤠ᤹ ᤔᤠᤛᤣᤕᤠ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ᤀᤥ ᤜᤈᤠᤕᤠ. ᤀᤍᤠᤕᤠ. ᤕᤥᤕᤠᤖᤡᤒ ᤜᤧᤰᤁᤩᤠᤱ ᤈᤁᤖᤡᤕᤠ ᤘᤕᤧ॥ ᤂᤧᤱᤜᤠ᤹ ᤁᤧᤖᤧᤰ ᤛᤣᤗᤜᤖᤧa ᤁᤢᤔᤢ᤹ᤀᤡᤍᤠᤱᤛᤠ ᤔᤧᤘᤕᤧ॥

᥌ ᤑᤠᤖᤣᤛᤖᤧ ᤁᤢᤎᤠ᤺ᤰᤗᤠᤶᤒᤠ ᥊᥌᥎ ᤔᤢᤰᤁᤧᤃᤢᤒᤠ ᤔᤏᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤅᤧ॥

᥍ ᤒᤣᤏᤩᤠᤔᤡᤏ ᤗᤧᤵᤔᤠᤱᤒᤠ ᤜᤡᤶᤛᤕᤱᤜᤠ᤹-

ᤔᤛᤢᤸᤗᤠᤔᤖᤧ ᤁᤢᤛ᤻ᤛᤠ ᤏᤢ ᤕᤥᤀᤣᤍᤖᤧ ᤁᤢᤶᤔᤧᤴᤇᤠ᤹ ᤛᤸᤗᤢ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ ᤐᤍᤠᤕᤠ. ᤁᤥᤗᤠᤕᤠ. ᤔᤠᤛᤣᤕᤠ. ᤀᤡᤌᤡᤀᤣᤗ ᤜᤧᤰᤁᤩᤠᤱ ᤕᤛᤕᤠᤜ ᤘᤕᤧ॥

᥎ ᤛᤸᤗᤢᤖᤧ ᤁᤢᤃᤠ᤹ᤀᤡᤜᤠ᤹ ᤃᤒ᤻ᤒᤤ ᤏᤢ ᤛᤸᤗᤤ ᤜᤧᤰᤁᤩᤠᤱ ᤁᤧᤖᤧᤰ ᥏᥈᥎ ᤒᤣᤏᤩᤠᤔᤡᤏ ᤛᤢᤘᤠᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤅᤧ॥

᥏ ᤈᤡᤁᤪᤡᤖᤧ ᤁᤢᤛ᤻ᤛᤠ ᤕᤥᤀᤣᤗᤧᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤘᤕᤧ॥ ᤜᤛ᤻ᤛᤣᤏᤢᤀᤖᤧ ᤁᤢᤛ᤻ᤛᤠ ᤕᤜᤢᤍᤠ᤺ᤴ ᤏᤡᤛᤡᤃᤣ᤺ᤰᤐᤠ ᤌᤢᤶᤔᤡᤴ ᤀᤥᤃᤧᤔᤧᤵᤐᤠ ᤗᤠᤶᤗᤥᤒᤠ ᤘᤕᤧ॥

᥇᥆ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹-

ᤕᤥᤕᤠᤖᤡᤒᤖᤧ ᤁᤢᤛ᤻ᤛᤠ ᤕᤍᤠᤕᤠ ᤏᤢ ᤕᤠᤁᤡᤏ.

᥇᥇ ᤜᤡᤸᤁᤡᤕᤠ᤺ᤸᤗᤧ ᤁᤢᤛ᤻ᤛᤠ ᤔᤛᤢᤸᤗᤠᤔᤖᤧ ᤁᤢᤶᤔᤧᤴᤇᤠ᤹ ᤛᤖᤠᤕᤠ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ᤀᤥ ᤛᤠᤍᤥᤁ. ᤔᤖᤠᤕᤥᤋ ᤏᤢ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤜᤡᤋᤢᤒᤧᤴ ᤘᤕᤧ॥

᥇᥈ ᤁᤴ ᤁᤠ᤹ᤀᤡᤜᤠ᤹ᤗᤠᤶ ᤁᤧᤖᤧᤰ ᥎᥈᥈ ᤔᤏᤠᤜᤠ᤹ ᤔᤠᤱᤜᤡᤶᤔᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤘᤕᤧ॥

ᤕᤖᤥᤜᤠᤔᤖᤧ ᤁᤢᤛ᤻ᤛᤠ ᤏᤢ ᤐᤣᤗᤠᤗᤩᤠᤖᤧ ᤁᤢᤶᤔᤧᤴᤇᤠ᤹ ᤀᤍᤠᤕᤠ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ ᤀᤶᤛᤡ. ᤈᤁᤖᤡᤕᤠ. ᤐᤛᤜᤢᤖ ᤏᤢ ᤔᤸᤁᤡᤕᤠ ᤘᤕᤧ॥

᥇᥉ ᤁᤴ ᤁᤠ᤹ᤀᤡᤜᤠ᤹ᤀᤥᤏᤢ ᤁᤧᤖᤧᤰ ᥈᥊᥈ ᤜᤡᤶᤛᤕᤱᤒᤠ ᤋᤢᤶᤓᤠᤰᤐᤠᤜᤠ᤹ ᤔᤧᤘᤕᤧ॥

ᤀᤈᤪᤣᤗᤖᤧ ᤁᤢᤛ᤻ᤛᤠ ᤏᤢ ᤀᤜᤈᤤᤖᤧ ᤁᤢᤶᤔᤧᤴᤇᤠ᤹ ᤀᤔᤠᤛ᤻ᤛᤤ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ ᤔᤛᤡᤸᤗᤧᤔᤥᤋ ᤏᤢ ᤀᤡᤶᤔᤣᤖ ᤘᤕᤧᤳᤇᤡ॥

᥇᥊ ᤁᤴ ᤁᤠ᤹ᤀᤡᤜᤠ᤹ᤗᤠᤶ ᤔᤢᤰᤁᤧᤃᤢᤒᤠ ᤔᤏᤠᤜᤠ᤹ ᤁᤧᤖᤧᤰ ᥇᥈᥎ ᤔᤧᤘᤕᤧ॥ ᤜᤃ᤻ᤃᤍᤥᤗᤡᤏᤖᤧ ᤁᤢᤛ᤻ᤛᤠ ᤈᤒ᤻ᤍᤡᤀᤣᤗᤧᤴ. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤢᤶ ᤛᤢᤜᤠᤱᤕᤢᤰᤐᤠ ᤘᤕᤧ॥

᥇᥋ ᤗᤧᤒᤡᤜᤠ᤹-

ᤜᤛ᤻ᤛᤢᤒᤖᤧ ᤁᤢᤛ᤻ᤛᤠ ᤏᤢ ᤀᤈᤪᤡᤁᤠᤔᤖᤧ ᤁᤢᤶᤔᤧᤴᤇᤠ᤹ ᤛᤔᤠᤕᤠᤜ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ ᤜᤛᤒᤩᤠ ᤏᤢ ᤒᤢᤴᤏᤡ ᤘᤕᤧᤳᤇᤡ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤗᤠ᤺ᤰᤁᤠᤳ ᤕᤠ᤺ᤶᤒᤰ ᤀᤥᤃᤧᤔᤧᤵᤐᤠ ᤏᤧᤵᤑᤢ ᤗᤠᤶᤗᤥᤒᤠ ᤗᤧᤒᤡᤜᤠ᤹ ᤛᤒ᤻ᤒᤋᤤ ᤏᤢ ᤕᤥᤈᤠᤒᤠᤍ ᤘᤕᤧᤛᤡ॥

᥇᥍ ᤔᤡᤕᤁᤠᤖᤧ ᤁᤢᤛ᤻ᤛᤠ ᤏᤢ ᤈᤒ᤻ᤍᤡᤖᤧ ᤁᤢᤶᤔᤧᤴᤇᤠ᤹ ᤔᤳᤋᤏᤩᤠ. ᤈᤒ᤻ᤍᤡ᤺ᤴ ᤀᤠᤛᤠᤐᤖᤧ ᤁᤢᤜᤡᤶᤛᤕᤱᤒᤠ ᤘᤕᤧ॥ ᤔᤠᤱᤜᤡᤶᤔᤥ ᤋᤢᤘᤠ ᤔᤧᤍᤥ᤺ᤴᤍᤢᤸᤗᤧ. ᤔᤳᤋᤏᤩᤠᤜ᤺ᤴ ᤛᤠᤶᤗᤥᤃᤧᤗᤥᤒᤠᤜᤠ᤹ ᤛᤠᤶᤗᤥ ᤜᤢ᤹ᤔᤠᤛᤡ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤠᤶᤗᤥᤒᤠ ᤘᤕᤧ॥

ᤔᤳᤋᤏᤩᤠᤜ᤺ᤴ ᤁᤧᤓᤠ᤹ᤒᤠ ᤁᤧᤈᤥ᤺ᤰᤐᤠ ᤔᤏᤠ. ᤒᤰᤒᤢᤁᤩᤠᤜ᤺ᤴ ᤘᤕᤧ॥

ᤛᤶᤔᤢᤀᤖᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤃᤠᤗᤠᤗᤖᤧ ᤁᤢᤶᤔᤧᤴᤇᤠ᤹ ᤀᤒ᤻ᤍᤠ᤺ᤴ ᤘᤕᤧ॥ ᤃᤠᤗᤠᤗᤧᤴ ᤕᤍᤢᤋᤢᤏᤖᤧ ᤁᤢᤜᤡᤶᤛᤕᤱᤒᤠ ᤘᤕᤧ॥

᥇᥎ ᤁᤧᤖᤧᤰ ᥈᥎᥊ ᤗᤧᤒᤡᤜᤠ᤹ ᤕᤖᤢᤛᤗᤧᤔ ᤛᤣᤛᤣ ᤕᤧᤰᤕᤰᤁᤥ ᤔᤧᤕᤢᤅᤧ॥

᥇᥏ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹-

ᤀᤰᤁᤢᤒ. ᤋᤸᤔᤥᤏ ᤏᤢ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤠ᤹ᤀᤡᤜᤠ᤹ ᤁᤧᤖᤧᤰ ᥇᥍᥈ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤗᤠᤵᤎᤣ᤺ᤵᤐᤠᤴ ᤔᤧᤃᤥᤛᤢ॥

᥈᥆ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ ᤕᤜᤢᤍᤠᤒᤠ ᤘᤣ᤹ᤛ᤻ᤔᤠ ᤕᤧᤰᤕᤰ ᤏᤢ ᤐᤠᤱᤈᤢᤶᤜᤠ᤹ ᤗᤧᤵᤔᤠᤱ ᤀᤠᤒᤠᤅᤣ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤍᤣ᤹ᤖᤢᤀᤠᤱ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹ᤀᤥ ᤔᤧᤕᤢᤱᤛᤡᤱ॥

᥈᥇ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤕᤖᤢᤛᤗᤧ᤺ᤶᤔᤥ ᤁᤧᤏᤧᤒᤠ ᤀᤥᤑᤣᤗ ᤔᤧᤵᤔᤏᤠᤒᤠ ᤋᤧᤴᤏᤥ ᤔᤧᤕᤢᤅᤧ. ᤛᤡᤜᤠ ᤏᤢ ᤃᤡᤛ᤻ᤐᤠ ᤔᤡᤱ ᤁᤧᤘᤠ᤺ᤵᤐᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥ ᤂᤧᤱᤜᤠ᤹ ᤕᤠ᤺ᤶᤒᤰ ᤔᤧᤈᤥᤃᤧ॥

᥈᥈ ᤒᤠᤏᤡ᤺ᤸᤗᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤜᤛᤒᤩᤠᤜᤖᤧ ᤁᤢᤶᤔᤧᤴᤇᤠ᤹ ᤀᤢᤈ᤻ᤈᤡ᤺ᤱᤃ ᤕᤖᤢᤛᤗᤧ᤺ᤶᤒᤠ ᤋᤧᤴᤇᤠᤒᤠ ᤗᤧᤒᤡᤜᤠ᤹ᤖᤧ ᤂᤢᤏᤡ᤹ ᤛᤢᤓᤠ ᤘᤕᤧ. ᤂᤢᤏᤧ᤹ ᤘᤣ᤹ ᤁᤢᤎᤠ᤺ᤰᤜᤠ᤹ ᤔᤳᤋᤏᤩᤠᤜ. ᤔᤡᤕᤁᤠ᤺ᤴ ᤏᤢ ᤀᤠᤛᤠᤐ ᤘᤕᤧ॥ ᤁᤴ ᤌᤠ᤺ᤰᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤛᤠᤶᤔᤧᤵᤔᤠ ᤁᤧᤒᤥ᤺ᤱᤒᤠ ᤛᤠᤶᤗᤥ ᤔᤢᤰᤗᤠᤜᤠ᤹ ᤀᤥᤔᤧᤵᤔᤠ ᤆᤥ᤺ᤰᤔᤠ ᤂᤢᤴᤇᤡ᤹ ᤗᤰ ᤘᤕᤧ॥

᥈᥉ ᤔᤢᤰᤗᤠ ᤛᤠᤶᤗᤥᤜᤠ᤹ ᤌᤡᤰᤕᤠ᤺ᤴᤎᤰ ᤐᤠ᤺ᤸᤗᤥᤒᤠ ᤀᤡᤈᤠᤰ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤆᤥ᤺ᤰᤌᤡᤶ ᤆᤥᤃᤢ ᤐᤡᤖᤢᤛᤡᤀᤠᤱ ᤘᤕᤧ॥

᥈᥊ ᤑᤠᤖᤛᤒᤠ ᤜᤠᤱᤜᤡᤶᤔᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤒᤠᤱᤄᤢᤒᤠ ᤔᤛᤣᤈᤣᤒᤣᤗᤖᤧ ᤁᤢᤛ᤻ᤛᤠ ᤐᤋᤜᤡᤕᤠᤜ᤺ᤴ ᤔᤢᤖᤠ ᤔᤧᤔᤧᤳᤋᤢᤀᤠᤱ ᤘᤕᤧ॥ ᤂᤢᤏᤧ᤹ ᤕᤜᤢᤍᤠ ᤌᤠ᤺ᤰᤁᤥᤒᤠ ᤈᤣᤖᤜ ᤜᤡᤶᤛᤕᤱᤗᤠᤶ ᤁᤧᤍᤠᤒᤠ ᤘᤕᤧᤖᤥ॥

ᤘᤣ᤹ ᤕᤧᤰᤕᤰ ᤏᤢ ᤐᤠᤱᤓᤣ᤹ᤒᤠ ᤔᤏᤠᤜᤠ᤹

᥈᥋ ᤕᤖᤡᤰ ᤔᤏᤠᤜᤠ᤹ ᤀᤠᤒᤠᤅᤣ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤁᤧᤏᤧᤒᤠ ᤏᤡ᤺ᤳᤋᤠᤱᤒᤠ ᤐᤠᤱᤈᤢᤶᤜᤠ᤹ᤀᤥ ᤔᤧᤕᤢᤅᤧ॥ ᤕᤜᤢᤍᤠ ᤛᤢᤘᤠᤱᤒᤠ ᤔᤏᤠᤜᤠ᤹ ᤁᤡᤷᤕᤋ-ᤀᤷᤒᤠ. ᤍᤡᤒᤥᤏ. ᤕᤁᤒ᤻ᤛᤣᤗ ᤐᤠᤱᤈᤢᤶᤜᤠ᤹ᤀᤥ ᤏᤢ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤧ॥

᥈᥌ ᤂᤧᤱᤜᤠ᤹ ᤕᤣᤛᤢᤀᤠ. ᤔᤥᤗᤠᤍᤠ ᤏᤢ ᤒᤣᤌ-ᤐᤠᤗᤣᤋ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤧ॥

᥈᥍ ᤜᤧᤰᤁᤩᤠᤱ ᤜᤛᤖ-ᤛᤢᤀᤠᤗ. ᤒᤣᤷᤛᤣᤒᤠ ᤕᤧᤰᤕᤰᤜᤠ᤹ᤀᤥ ᤏᤢ ᤂᤧᤴ ᤋᤧᤴᤏᤡᤸᤗᤧ ᤁᤧᤖᤧᤰ ᤐᤡᤛᤠᤱᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤧ॥

᥈᥎ ᤂᤧᤒᤩᤠᤱ ᤛᤡᤰᤗᤃ. ᤔᤁᤥᤏᤠ ᤕᤧᤰᤕᤰᤜᤠ᤹ᤀᤥ ᤏᤢ ᤁᤢᤕᤠ ᤁᤢᤒᤣᤛᤠᤱᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤣ॥

᥈᥏ ᤜᤧᤰᤁᤩᤠᤱ ᤀᤣᤏ-ᤖᤡᤶᤔᤥᤏ. ᤛᤥᤖᤠ. ᤕᤷᤔᤢᤋ.

᥉᥆ ᤈᤠᤏᤥᤜ. ᤀᤍᤢᤸᤗᤠᤔ ᤕᤧᤰᤕᤰᤜᤠ᤹ᤀᤥ ᤏᤢ ᤂᤧᤸᤗᤧ ᤁᤢᤕᤠ ᤁᤢᤒᤣᤛᤠᤱᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤣ॥ ᤜᤧᤰᤁᤩᤠᤱ ᤗᤠᤁᤡᤛ ᤏᤢ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹ᤀᤥ ᤔᤧᤕᤢᤅᤣ॥ ᤂᤧᤶᤒᤩᤠᤱ ᤀᤠᤈᤣᤁᤠ ᤏᤢ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤐᤠᤱᤓᤣ᤹ᤜᤠ᤹ᤀᤥᤀᤠᤱ ᤔᤧᤕᤢᤅᤧ॥ ᤁᤶᤓᤗ᤹ᤖᤡᤰ ᤂᤧᤴ ᤕᤜᤢᤍᤠ ᤛᤢᤘᤠᤱᤒᤠ ᤔᤏᤠᤜᤠ᤹ ᤋᤧᤔᤧᤴ ᤗᤧᤵᤔᤠᤱᤒᤠ ᤒᤣᤷᤛᤣᤒᤠᤏᤢ ᤌᤥ ᤗᤧᤵᤔᤠᤱ ᤜᤡᤴᤏᤥᤶᤒᤠ ᤏᤧᤏᤧᤒᤠᤍᤧᤴ ᤌᤠᤖᤡᤰ ᤔᤧᤕᤢᤅᤧ॥

᥉᥇ ᤒᤣᤏᤩᤠᤔᤡᤏ ᤛᤢᤘᤠᤱᤒᤠ ᤔᤏᤠᤜᤠ᤹ ᤃᤣᤒᤠᤗᤠᤶᤒᤠ ᤌᤥ ᤗᤧᤵᤔᤠᤱ. ᤔᤡᤁᤔᤠᤛ. ᤀᤕᤩᤠ. ᤒᤣᤌᤣᤗ ᤏᤢ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤕᤢᤅᤧ॥

᥉᥈ ᤜᤧᤰᤁᤩᤠᤱ ᤀᤏᤠᤋᤥᤋ. ᤏᤥᤒ. ᤜᤏᤏᤡᤕᤠ.

᥉᥉ ᤜᤠᤛᤥᤖ. ᤖᤠᤔᤠ. ᤃᤡᤳᤋᤤᤔ.

᥉᥊ ᤜᤠᤍᤡᤍ. ᤛᤒᤥᤕᤡᤔ. ᤏᤒᤗᤋ.

᥉᥋ ᤗᤥᤍ. ᤀᤥᤏᤥ ᤏᤢ ᤛᤠᤶᤔᤩᤠᤱ ᤕᤢᤵᤐᤠ ᤁᤧᤎᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤣ᤺ᤱᤄᤠᤀᤥ ᤔᤧᤕᤢᤅᤧ॥

᥉᥌ ᤕᤜᤢᤍᤠ ᤛᤢᤘᤠᤱᤜᤠ᤹ᤏᤢ ᤁᤧᤕᤢᤱᤒᤠ ᤁᤢᤓᤠ ᤗᤧᤒᤡᤜᤠ᤹ ᤒᤣᤏᤩᤠᤔᤡᤏ ᤛᤢᤘᤠᤱᤜᤠ᤹ᤏᤢ ᤕᤢᤱᤔᤠ ᤔᤧᤒᤠᤱᤄᤢᤛᤡᤀᤠᤱ ᤘᤕᤧᤖᤥ॥

a 

᥇᥇:᥋ ᤛᤣᤗᤜᤏ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤘᤕᤧ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤗᤧᤒᤡᤜᤠ᤹

᥇᥈

ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤖᤢᤒᤠᤒᤣᤗ ᤜᤧᤰᤁᤩᤠᤱ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤣᤛᤢᤀᤠ᤺ᤴᤏᤢ ᤛᤥᤖᤡᤰ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤗᤧᤒᤡᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ-

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹-

ᤛᤖᤠᤕᤠᤜ. ᤕᤷᤔᤡᤕᤠ. ᤀᤣᤈᤪᤠ.

᥈ ᤀᤔᤷᤕᤠᤜ ᤔᤸᤗᤢᤁ. ᤜᤳᤋᤢᤛ.

᥉ ᤛᤁᤏᤩᤠᤜ. ᤖᤣᤜᤢᤔ. ᤔᤖᤣᤔᤥᤋ.

᥊ ᤀᤡᤍ᤻ᤍᤥ. ᤃᤡᤴᤏᤋᤥᤏ. ᤀᤒᤡᤕᤠ.

᥋ ᤔᤡᤕᤠᤔᤡᤏ. ᤔᤍᤠᤜᤠ. ᤒᤡᤸᤃᤠ.

᥌ ᤛᤔᤠᤕᤠᤜ. ᤕᤥᤕᤠᤖᤡᤒ. ᤕᤍᤠᤕᤠᤜ.

᥍ ᤛᤸᤗᤢ. ᤀᤔᤥᤁ. ᤜᤡᤸᤁᤡᤕᤠᤜ ᤜᤧᤰᤁᤩᤠᤱ ᤕᤍᤠᤕᤠᤜ॥

ᤕᤣᤛᤢᤀᤖᤧ ᤁᤢᤒᤠ᤺ᤸᤗᤠᤀᤥ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤧᤓᤠ᤹ᤒᤠ ᤗᤠᤶᤗᤥᤒᤠ ᤁᤴᤜᤠ᤹ ᤔᤧᤘᤕᤧ॥

᥎ ᤗᤧᤒᤡᤜᤠ᤹-

ᤕᤣᤛᤢᤀᤠ. ᤒᤡᤴᤏᤢᤀᤡ. ᤁᤠᤍᤔᤡᤀᤣᤗ. ᤛᤖᤣᤒᤡᤕᤠᤜ. ᤕᤜᤢᤍᤠ. ᤔᤳᤋᤏᤩᤠᤜ ᤏᤢ ᤂᤢᤏᤣ᤹ ᤁᤢᤓᤠ᤹ᤁᤢᤒᤠᤱᤜᤠ᤹ᤖᤧ ᤏᤥᤃᤧᤴ ᤋᤥ᤺ᤶᤔᤠ ᤛᤧᤘᤠᤛᤠᤶᤗᤥ ᤛᤠᤶᤔᤧᤵᤔᤠ ᤗᤰᤐᤧᤴ ᤔᤧᤄᤥᤛᤢᤀᤠᤱ ᤔᤧᤘᤕᤧ॥

᥏ ᤂᤧᤱᤜᤠ᤹ ᤁᤧᤓᤠ᤹ᤒᤠ ᤒᤰᤒᤢᤁᤩᤠᤜ. ᤀᤢᤴᤏᤡ᤺ᤴ ᤏᤢ ᤘᤣ᤹ ᤗᤧᤒᤡᤜᤠ᤹ᤖᤧ ᤐᤠ᤺ᤸᤗᤥᤒᤠ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖᤥ॥

ᤕᤣᤛᤢᤀᤠ᤺ᤴ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠ

᥇᥆ ᤕᤣᤛᤢᤀᤠ᤺ᤴ ᤕᤥᤕᤠᤁᤡᤔᤖᤧ ᤁᤢᤶᤒᤠ. ᤕᤥᤕᤠᤁᤡᤔᤧᤴ ᤀᤣᤗᤩᤠᤛᤡᤒᤖᤧ ᤁᤢᤶᤒᤠ. ᤀᤣᤗᤩᤠᤛᤡᤒᤧᤴ ᤕᤥᤕᤠᤍᤠᤖᤧ ᤁᤢᤶᤒᤠ.

᥇᥇ ᤕᤥᤕᤠᤍᤠ᤺ᤴ ᤈᤥᤏᤠᤌᤏᤖᤧ ᤁᤢᤶᤒᤠ ᤜᤧᤰᤁᤩᤠᤱ ᤈᤥᤏᤠᤌᤏᤧᤴ ᤕᤍ᤻ᤍᤢᤀᤖᤧ ᤁᤢᤶᤒᤠ ᤘᤕᤧᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱ ᤌᤠ᤺ᤰᤜᤠ᤹

᥇᥈ ᤕᤥᤕᤠᤁᤡᤔᤧᤴ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤸᤗᤧ ᤁᤴᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤒᤠ ᤛᤢᤓᤠ ᤔᤧᤘᤕᤧᤖᤥ-

ᤏᤡᤱᤘᤠ᤹ᤑᤢᤛᤠᤶᤒᤠ ᤗᤠᤶᤗᤥᤒᤠᤜᤠ᤹ | ᤌᤠ᤺ᤰ
ᤔᤖᤠᤕᤠᤜ | ᤛᤖᤠᤕᤠᤜ
ᤜᤏᤏᤩᤠᤜ | ᤕᤷᤔᤡᤕᤠ
᥇᥉  ᤔᤛᤢᤸᤗᤠᤔ | ᤀᤣᤈᤪᤠ
ᤕᤣᤜᤥᤜᤠᤏᤠᤏ | ᤀᤔᤷᤕᤠᤜ
᥇᥊  ᤈᤥᤏᤠᤌᤏ | ᤔᤸᤗᤢᤁ
ᤕᤥᤛᤣᤑᤛ | ᤁᤏᤩᤠᤜ
᥇᥋  ᤀᤍᤏᤠ | ᤜᤠᤖᤡᤔ
ᤜᤸᤁᤤ | ᤔᤖᤣᤔᤥᤋ
᥇᥌  ᤈᤁᤖᤡᤕᤠ | ᤀᤡᤍ᤻ᤍᤥ
ᤔᤛᤢᤸᤗᤠᤔ | ᤃᤡᤴᤏᤋᤥᤏ
᥇᥍  ᤈᤡᤁᤪᤡ | ᤀᤒᤡᤕᤠ
| ᤔᤡᤏᤩᤠᤔᤡᤏ
ᤐᤡᤸᤋᤤ | ᤔᤥᤍᤠᤜᤠ
᥇᥎  ᤛᤶᤔᤢᤀ | ᤒᤡᤸᤃᤠ
ᤕᤜᤥᤏᤠᤋᤠᤏ | ᤛᤔᤠᤕᤠᤜ
᥇᥏  ᤔᤳᤋᤏᤤ | ᤕᤥᤕᤠᤖᤡᤒ
ᤀᤢᤈ᤻ᤈᤡ | ᤕᤍᤠᤕᤠ
᥈᥆  ᤁᤸᤗᤤ | ᤛᤸᤗᤢ
ᤀᤣᤒᤣᤖ | ᤀᤔᤥᤁ
᥈᥇  ᤜᤛᤒᤩᤠᤜ | ᤜᤡᤸᤁᤡᤕᤠᤜ
ᤏᤋᤏᤣᤗ | ᤕᤍᤠᤕᤠᤜ

ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡ ᤜᤡᤶᤛᤕᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠ

᥈᥈ ᤀᤣᤗᤩᤠᤛᤡᤒ. ᤕᤥᤕᤠᤍᤠ. ᤕᤥᤜᤠᤏᤠᤏ ᤏᤢ ᤕᤣᤍ᤻ᤍᤢᤀ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤴᤏᤥ ᤗᤧᤒᤡ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤶᤛᤕᤱᤒᤠ ᤛᤢᤓᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠ ᤔᤧᤕᤢᤰᤂᤢ ᤔᤧᤒᤡᤖᤢᤛᤡᤀᤠᤱ ᤔᤧᤘᤕᤧ॥ ᤑᤠᤖᤛ ᤗᤠᤈᤣ᤹ᤀᤥ ᤐᤕᤶ ᤜᤠᤱ ᤍᤠᤖᤠ᤺ᤸᤗᤧ ᤜᤠᤱ ᤆᤥᤃᤢᤒᤠ ᤕᤧᤶᤔᤥᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠ᤺ᤴ ᤔᤧᤛᤠᤵᤋᤢ ᤔᤧᤛᤢᤖᤢᤀᤠᤱ ᤏᤧᤛ᤻ᤛᤧ॥

᥈᥉ ᤗᤧᤒᤡ ᤜᤡᤶᤛᤕᤱᤒᤠ ᤛᤢᤓᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ ᤆᤠᤜᤡ᤺ᤴ ᤀᤣᤗᤩᤠᤛᤡᤒᤖᤧ ᤁᤢᤶᤔᤧᤴᤇᤠ᤹ ᤕᤥᤜᤠᤏᤠᤏᤖᤧ ᤁᤢᤕᤧᤶ ᤌᤠᤖᤡᤰᤗᤰ ᤛᤠᤵᤔᤢ᤺ᤴᤎᤢᤶᤔᤥ ᤔᤧᤛᤠᤵᤋᤢᤀᤠᤱ ᤘᤕᤧᤖᤥ॥

ᤔᤠᤱᤜᤡᤶᤔᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰ

᥈᥊ ᤗᤧᤒᤡᤜᤠ᤹ ᤁᤢᤗᤢᤵ ᤁᤢᤗᤢᤵ ᤔᤧᤜᤠᤛᤡᤱᤅᤠᤱ ᤔᤧᤘᤕᤧ॥ ᤂᤧᤴ ᤗᤢᤵᤐᤥᤒᤠ ᤗᤠᤶᤗᤥᤒᤠᤜᤠ᤹ ᤜᤛᤒᤩᤠᤜ. ᤛᤖᤣᤒᤡᤕᤠᤜ ᤜᤧᤰᤁᤩᤠᤱ ᤁᤠᤍᤔᤡᤀᤣᤗᤖᤧ ᤁᤢᤛ᤻ᤛᤠ ᤕᤣᤛᤢᤀᤠ ᤔᤧᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤕᤧᤶᤎᤡᤰᤗᤧ ᤐᤠ᤺ᤸᤗᤥᤒᤠ ᤔᤧᤈᤩᤧᤖ ᤏᤧᤵᤑᤢ ᤗᤢᤵᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤔᤧᤓᤥᤛᤢ ᤜᤧᤰᤁᤩᤠᤱ ᤏᤢᤃᤧᤴ ᤔᤧᤒᤡᤖᤢ॥

᥈᥋ ᤔᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤒᤣᤛᤠᤱᤒᤠ ᤕᤢᤱᤔᤠᤍᤧᤴᤜᤠ᤹ᤀᤥ ᤁᤧᤃᤥᤒᤠ ᤔᤳᤋᤏᤩᤠᤜ. ᤒᤰᤒᤢᤁᤩᤠᤜ. ᤀᤥᤒᤍᤡᤕᤠ. ᤔᤛᤢᤸᤗᤠᤔ. ᤋᤸᤔᤥᤏ ᤜᤧᤰᤁᤩᤠᤱ ᤀᤰᤁᤢᤒᤖᤧ ᤗᤠᤶᤎᤣ᤺ᤳᤜᤠ᤹ ᤁᤥᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥈᥌ ᤕᤣᤛᤢᤀᤖᤧ ᤁᤢᤛ᤻ᤛᤠ ᤏᤢ ᤕᤜᤥᤛᤠᤍᤠᤁᤖᤧ ᤁᤢᤶᤔᤧᤴᤇᤠ᤹ ᤕᤥᤕᤠᤁᤡᤔᤖᤧ ᤁᤢᤕᤧᤶᤔᤥ ᤁᤴ ᤔᤏᤠᤜᤠ᤹ ᤜᤧᤰᤁᤣᤗ᤹ᤖᤡᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡᤀᤠᤱ ᤘᤕᤧ॥ ᤂᤧᤴ ᤕᤧᤶᤔᤥ ᤋᤢᤶ ᤜᤠᤱᤕᤢᤰᤐᤠ ᤏᤜᤣᤔᤩᤠᤜ᤺ᤴ ᤏᤢ ᤛᤠᤶᤕᤥᤌᤡᤶᤛᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤈᤪᤠ᤺ᤴ ᤘᤕᤧᤛᤡᤖᤥ॥

ᤏᤜᤣᤔᤩᤠᤜ᤺ᤸᤗᤧ ᤗᤢᤱᤎᤠᤰᤁᤡᤴ ᤋᤥ᤺ᤴᤍᤢ

᥈᥍ ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤁᤡᤴ ᤔᤧᤍᤥ᤺ᤴᤍᤢᤒᤠ ᤕᤧᤶᤔᤥ ᤋᤢ᤺ᤱᤃᤣᤜᤠ᤹ ᤏᤢ ᤂᤡᤳᤆᤡᤱ ᤂᤡᤳᤆᤡᤱ ᤁᤧᤗ᤹ᤒᤠ ᤔᤢᤰᤗᤠᤜᤠ᤹ ᤔᤧᤔᤢᤰᤂᤢ ᤜᤧᤰᤁᤩᤠᤱ ᤛᤡᤰᤛᤔᤧᤖ ᤏᤢᤃᤧᤴ ᤋᤥ᤺ᤶᤔᤠ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤵᤔᤠᤖᤧ ᤗᤠᤃᤡ ᤘᤣ᤹ ᤘᤣ᤹ ᤋᤧᤴᤏᤥ ᤁᤧᤕᤢᤱᤒᤠ ᤗᤧᤒᤡᤜᤠ᤹ ᤂᤧᤱᤜᤠ᤹ ᤔᤧᤕᤢᤅᤧᤒᤠᤍᤧᤴᤏᤥᤗᤠᤶ ᤕᤖᤢᤛᤗᤧ᤺ᤶᤔᤥ ᤔᤧᤛᤢᤵᤛᤢ ᤔᤧᤍᤠᤖᤢᤛᤡ॥

᥈᥎ ᤗᤧᤒᤡ ᤛᤠᤶᤃᤧᤗᤥᤒᤠ ᤜᤡᤶᤛᤕᤱᤜᤠ᤹. ᤕᤖᤢᤛᤗᤧ᤺ᤶᤒᤠ ᤌᤢᤶᤔᤥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤕᤢᤅᤧᤒᤠ ᤏᤋᤥᤐᤠ ᤐᤠᤱᤓᤣ᤹ ᤁᤧᤖᤧᤰ ᤐᤡᤛᤠᤱᤒᤠ ᤋᤧᤴᤏᤥᤗᤠᤶ.

᥈᥏ ᤒᤣᤌ-ᤃᤡᤗᤃᤠᤗ ᤜᤧᤰᤁᤩᤠᤱ ᤃᤣᤒᤠ ᤀᤈ᤻ᤔᤠᤘᤣᤋᤗᤠᤶᤒᤠ ᤔᤧᤍᤠᤖᤢᤛᤡ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤕᤖᤢᤛᤗᤧᤶ ᤂᤡᤖᤡᤒᤠᤍᤧᤴᤏᤥ ᤀᤠᤒᤠᤅᤣ ᤗᤠᤃᤡ ᤐᤠᤱᤓᤣ᤹ᤜᤠ᤹ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ॥

᥉᥆ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ ᤀᤠᤒᤠᤅᤣ ᤂᤢᤏᤡ᤹ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤔᤧᤒᤥ᤺ᤰᤂᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤏᤠᤜᤠ᤹. ᤗᤠᤶᤎᤣ᤺ᤵᤜᤠ᤹ ᤏᤢ ᤗᤢᤱᤎᤠᤰᤁᤡᤴ ᤛᤢᤳᤌᤥ ᤔᤧᤈᤥᤃᤢ॥

᥉᥇ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤜᤣᤔᤩᤠᤜ᤺ᤸᤗᤧ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤴ ᤗᤡᤱᤒᤠᤱᤄᤢᤱᤛᤡᤱ॥ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤁᤧᤒᤡᤒᤠ ᤛᤠᤶᤃᤧᤗᤥᤒᤠ ᤏᤧᤳᤇᤡ ᤕᤶᤒ᤻ᤕᤶᤒᤠ ᤔᤏᤠᤗᤢᤵ ᤆᤥᤃᤢᤱᤛᤡᤱ॥ ᤗᤳᤇᤠ ᤔᤏᤠᤗᤢᤵ ᤗᤢᤱᤎᤠᤰᤁᤡᤸᤗᤧ ᤆᤢᤵᤛᤠᤱ ᤗᤧᤵᤔᤠᤱᤒᤠ ᤋᤠᤶ ᤗᤠᤵᤑᤢᤔᤠ ᤗᤠᤶᤎᤣ᤺ᤵᤐᤠ ᤗᤧᤵᤔᤠᤱ ᤔᤧᤒᤣ॥

᥉᥈ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱ ᤜᤥᤛᤕᤠᤜ᤺ᤴ ᤏᤢ ᤁᤢᤓᤪᤧ᤺ᤱ ᤕᤠᤖᤡᤰ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ ᤔᤧᤘᤕᤧ॥

᥉᥉-᥉᥋ ᤂᤧᤴ ᤀᤣᤃᤠᤱ ᤌᤢᤳᤋᤢᤖᤡ᤺ᤵᤐᤠ ᤔᤧᤔᤢᤰᤂᤢᤖ ᤀᤈᤷᤕᤠᤜ. ᤀᤣᤈᤪᤠ. ᤔᤛᤢᤸᤗᤠᤔ. ᤕᤜᤢᤍᤠ. ᤒᤣᤏᤩᤠᤔᤡᤏ. ᤛᤔᤠᤕᤠᤜ ᤏᤢ ᤕᤷᤔᤡᤕᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤎᤠᤛᤡᤱ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱ ᤈᤥᤏᤠᤌᤏᤧᤸᤗᤧ ᤁᤢᤛ᤻ᤛᤠ ᤏᤢ ᤛᤔᤠᤕᤠᤜᤖᤧ ᤁᤢᤶᤔᤧᤴᤇᤠ᤹ ᤈᤁᤖᤡᤕᤠ᤺ᤴ ᤌᤠᤛᤡᤱ॥ (ᤂᤢᤏᤧ᤹ ᤁᤢᤎᤠ᤺ᤰᤜᤠ᤹ᤀᤥ ᤀᤠᤛᤠᤵ ᤛᤢᤘᤠᤱᤒᤠ ᤔᤳᤋᤏᤩᤠᤜ. ᤔᤡᤁᤠᤕᤠ ᤏᤢ ᤈᤰᤁᤢᤖ ᤔᤧᤘᤕᤧ)॥

᥉᥌ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤁᤢᤎᤠ᤺ᤰᤁᤥᤒᤠ ᤘᤣ᤹ᤜᤠ᤹- ᤛᤔᤠᤕᤠᤜ. ᤀᤈᤪᤣᤗ. ᤔᤡᤗᤗᤤ. ᤃᤡᤗᤗᤤ. ᤔᤠᤀᤤ. ᤏᤋᤏᤣᤗ. ᤕᤜᤢᤍᤠ. ᤜᤏᤠᤏᤡ᤺ᤴ ᤏᤢ ᤁᤢᤴᤈᤢᤶᤜᤠ᤹ ᤔᤧᤎᤠᤛᤡᤱ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤔᤧᤳᤋᤢᤛᤡᤒᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤢᤰᤗᤠᤜᤠ᤹ ᤔᤧᤕᤠᤱᤛᤡᤱᤅᤠᤱ ᤔᤣᤘᤕᤧ॥ ᤛᤠᤶᤕᤥᤌᤡᤶᤛᤠᤶᤒᤠ ᤀᤣᤈᤪᤠ᤺ᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤘᤕᤧ॥

᥉᥍ ᤘᤎᤠ᤺ᤶ ᤗᤠᤶᤎᤣ᤺ᤵᤐᤥ ᤔᤧᤃᤧᤖᤧᤀᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤕᤧᤰᤕᤰ ᤐᤣ᤺ᤰᤔᤠ ᤌᤠᤶᤔᤠᤱ ᤗᤢᤱᤎᤠᤰᤁᤡᤴ ᤏᤠᤜᤠᤱᤛᤣ᤺ᤰᤁᤥᤗᤠᤶ ᤔᤧᤗᤡᤅᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤠᤱᤜᤡᤶᤔᤡᤴ ᤔᤧᤃᤠ᤺ᤰᤋᤢᤀᤠᤱ ᤔᤧᤒᤣ॥ ᤂᤧᤵᤔᤥᤗᤠᤶ ᤔᤧᤏᤢ᤺ᤰᤂᤧᤀᤠᤱ ᤕᤧᤰᤕᤰᤁᤡᤸᤗᤧ ᤏᤠᤱᤃᤧᤴ ᤗᤧᤵᤔᤠᤱ ᤂᤧᤱᤜᤠ᤹ ᤆᤫᤠ᤺ᤳ ᤗᤠᤶᤎᤣ᤺ᤵᤐᤥ ᤌᤠᤖᤡᤰ ᤔᤧᤒᤣ॥

᥉᥎ ᤘᤣ᤹ᤛ᤻ᤔᤠ ᤔᤏᤠᤗᤢᤵᤜᤠ᤹ ᤏᤢᤃᤧᤴᤛᤠᤒᤠ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖ ᤗᤢᤱᤎᤠᤰᤁᤡᤸᤗᤧ ᤁᤢᤛᤶᤎᤠᤱ ᤑᤧᤴᤇᤠᤱ ᤗᤧᤵᤔᤠᤱ ᤔᤧᤎᤠᤛᤡᤱ॥ ᤀᤠᤱᤃᤠ᤹ ᤁᤢᤓᤪᤧ᤺ᤱ ᤔᤏᤠᤜᤠ᤹ ᤋᤣ᤹ᤖᤢᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱ ᤀᤣᤃᤠᤱ ᤌᤠᤛᤡᤱᤅᤠᤱ॥ ᤔᤡᤜᤠ᤺ᤳᤗᤢᤱ ᤔᤡ᤺ᤰᤂᤥ᤹ ᤗ᤺ᤶᤔᤠᤍᤧᤴᤏᤡᤴ ᤁᤠ᤺ᤰᤔᤏᤠᤀᤠᤱ ᤀᤠᤏᤡᤃᤧ ᤁᤢᤓᤧᤖᤧ ᤕᤶᤒᤠ ᤁᤧᤒᤵᤐᤠ ᤗᤢᤱᤎᤠᤰᤁᤥ ᤁᤧᤵᤔᤏᤠ॥

᥉᥏ ᤂᤧᤵᤔᤥᤗᤠᤶ ᤀᤣᤑᤪᤠᤀᤡᤔᤡ ᤗᤠᤶᤎᤣᤳ. ᤕᤣᤛᤏᤠ ᤗᤠᤶᤎᤣᤳ. ᤅᤠ ᤗᤠᤶᤎᤣᤳ ᤜᤧᤰᤁᤩᤠᤱ ᤜᤏᤏᤣᤗᤖᤧ ᤁᤢᤈᤱᤜᤡᤶ ᤏᤢ ᤁᤡᤵᤌᤡᤰ ᤆᤱᤜᤡᤶ ᤐᤥ᤺ᤱᤔᤏᤠᤖ ᤔᤧᤸᤗᤢᤰ ᤗᤠᤶᤎᤣ᤺ᤵᤐᤥ ᤁᤧᤵᤔᤏᤠ ᤜᤧᤰᤁᤩᤠᤱ ᤃᤠᤖᤍᤒᤠ ᤗᤠᤶᤎᤣ᤺ᤵᤐᤥ ᤌᤠᤖᤡᤰ ᤐᤣ᤺ᤰᤔᤏᤠᤀᤠᤱ ᤀᤠᤏᤡᤃᤧ ᤏᤠ᤺ᤶᤛᤡᤱᤔᤏᤠ॥

᥊᥆ ᤏᤢᤃᤧᤴ ᤁᤧᤒᤡᤒᤠ ᤂᤧᤴ ᤏᤧᤵᤔᤠᤱ ᤔᤏᤠᤗᤢᤵᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤸᤗᤧ ᤁᤢᤒᤣᤛᤠᤱ ᤕᤢᤱᤔᤠᤍᤧᤴᤏᤥ ᤔᤧᤕᤢᤱᤛᤡᤱ॥ ᤀᤠᤱᤃᤠ᤹ᤀᤠᤱ ᤁᤢᤓᤪᤧ᤺ᤱ ᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤕᤢᤱᤛᤡᤱᤅᤠᤱ॥

᥊᥇ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤩᤠᤁᤡᤔ. ᤔᤠᤛᤣᤕᤠᤜ. ᤔᤡᤏᤩᤠᤔᤡᤏ. ᤔᤡᤁᤠᤕᤠ. ᤀᤣᤗᤩᤥᤀᤣᤏᤤ. ᤈᤁᤖᤡᤕᤠ ᤏᤢ ᤜᤏᤏᤩᤠᤜᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ ᤌᤢᤳᤋᤢᤖᤡ᤺ᤵᤐᤠ ᤔᤢ᤺ᤳᤏᤢ ᤗᤠᤱᤔᤧᤄᤣᤃᤧᤀᤠᤱ ᤔᤧᤘᤕᤧ॥

᥊᥈ ᤜᤧᤰᤁᤩᤠᤱ ᤔᤠᤛᤣᤕᤠᤜ. ᤛᤔᤠᤕᤠᤜ. ᤀᤣᤗᤠᤈᤠᤖ. ᤀᤢᤈ᤻ᤈᤡ. ᤕᤣᤜᤥᤜᤠᤏᤠᤏ. ᤔᤸᤁᤡᤕᤠᤜ. ᤀᤣᤗᤠᤔ ᤂᤧᤒᤩᤠᤱ ᤀᤣᤛᤣᤖᤧᤴ ᤘᤕᤧ॥ ᤕᤡᤈᤪᤜᤡᤕᤠᤜᤖᤧ ᤁᤢᤗᤠᤶᤗᤥᤔᤥ ᤛᤠᤶᤃᤧᤗᤥᤒᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤛᤠᤶᤔᤧᤗᤥᤖᤧᤖᤥ॥

᥊᥉ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ᤖᤧ ᤕᤖᤡᤰ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤛ᤺ᤳᤋᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤆᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤋᤩᤧᤖ ᤆᤥᤃᤢᤛᤡᤀᤠᤱ ᤘᤕᤧ॥ ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ ᤐᤡᤳᤇᤠ᤹ᤜᤠ᤹ᤖᤧᤀᤠᤱ ᤛ᤺ᤵᤔᤠ ᤛᤛᤠᤱᤛᤪᤥᤳ ᤔᤧᤈᤥᤃᤢ॥ ᤂᤧᤱᤜᤠ᤹ ᤔᤧᤛ᤺ᤳᤋᤧᤒᤠ ᤀᤡᤰᤗᤠ᤺ᤴ ᤕᤖᤡᤰ ᤔᤠ᤺ᤱᤄᤠ ᤌᤠᤖᤡᤰ ᤂᤧᤶᤍᤧᤳᤋᤧᤖᤥ॥

ᤔᤠᤱᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤜᤡᤔᤠ ᤋᤱᤔᤠ

᥊᥊ ᤂᤧᤴ ᤕᤧᤶᤔᤥ ᤔᤠᤱᤜᤡᤶᤔᤥ ᤋᤥ᤺ᤶᤔᤏᤠᤒᤠ ᤕᤢᤱᤔᤠᤍᤧᤴᤜᤠ᤹ᤀᤥ ᤀᤥᤔᤧᤵᤔᤠ ᤜᤧᤰᤁᤩᤠᤱ ᤕᤧᤰᤕᤰ ᤂᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤗᤠᤶ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ ᤁᤢᤈᤠ ᤏᤢ ᤌᤡᤒᤥᤱᤗᤰ ᤑᤢᤱᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤔᤏᤠᤜᤠ᤹ ᤔᤢᤖᤠ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ॥ ᤌᤣᤀᤠᤱᤓᤧᤸᤗᤧ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤧᤰᤁᤩᤠᤱ ᤗᤧᤒᤡᤜᤠ᤹ᤏᤢ ᤂᤢᤏᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤘᤕᤧ॥

᥊᥋ ᤍᤠᤀᤢᤍ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛ᤻ᤛᤠ ᤛᤥᤗᤥᤔᤏᤖᤧ ᤕᤢᤰᤂᤧᤇᤢᤒᤠ ᤌᤡᤶᤒᤣ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠ ᤏᤢ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤛᤠᤰᤌᤡᤶᤜᤠ᤹ ᤔᤧᤈᤥᤃᤢ॥ ᤜᤧᤰᤁᤣᤗ᤹ᤖᤡᤰᤁᤣ ᤛᤠᤶᤃᤧᤗᤥᤒᤠᤜᤠ᤹ ᤏᤢ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ᤖᤧᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤢ॥

᥊᥌ ᤌᤣᤀᤠᤱᤓᤧᤸᤗᤧ ᤀᤢᤴᤇᤣ᤺ᤴᤇᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤕᤧᤶᤔᤠᤱᤎᤥ ᤜᤧᤰᤁᤩᤠᤱ ᤂᤧᤴᤏᤢ᤺ᤸᤗᤧ ᤋᤃᤡ ᤀᤠᤛᤠᤐᤖᤧ ᤁᤢᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤔᤠ ᤏᤢ ᤏᤢᤃᤧᤴ ᤐᤡᤔᤠᤖᤧ ᤗᤠᤃᤡ ᤛᤧᤘᤠᤛᤠᤶᤗᤥ ᤛᤠᤶᤃᤧᤔᤧᤵᤐᤠ ᤗᤠᤶᤗᤥᤒᤠᤜᤠ᤹ ᤔᤧᤘᤕᤧ॥

᥊᥍ ᤂᤧᤸᤗᤧ ᤆᤥᤃᤢᤸᤗᤧ ᤕᤖᤢᤒᤠᤒᤣᤗ ᤏᤢ ᤏᤜᤣᤔᤩᤠᤜ᤺ᤸᤗᤧ ᤂᤢᤴᤇᤡ᤹ ᤕᤧᤶᤔᤥ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠᤶᤃᤧᤗᤥᤒᤠᤜᤠ᤹ ᤏᤢ ᤗᤠᤶᤃᤧᤃᤥᤒᤠᤜᤠ᤹ᤖᤣ ᤂᤢᤏᤡ᤹ ᤆᤠᤔᤠᤖᤧ ᤗᤠᤃᤡ ᤌᤡᤰᤕᤠ᤺ᤴᤎᤰ ᤆᤠᤜᤠ ᤁᤧᤈᤥ᤺ᤰᤐᤠ ᤁᤢᤈᤠᤜᤠ᤹ ᤔᤧᤒᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤗᤧᤒᤡᤜᤠ᤹ᤀᤠᤱ ᤆᤠᤜᤠ ᤁᤧᤈᤥ᤺ᤰᤐᤠ ᤗᤰ ᤔᤧᤒᤡᤖᤢᤛᤡ ᤜᤧᤰᤁᤩᤠᤱ ᤂᤧᤴᤗᤠᤶᤒᤠ ᤗᤧᤒᤡᤜᤠ᤹ᤖᤧ ᤆᤠᤜᤡ᤺ᤴ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤆᤠᤜᤠ ᤁᤧᤈᤥ᤺ᤰᤐᤠ ᤗᤰ ᤔᤧᤒᤡᤖᤢᤛᤡᤖᤥ॥

ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤐᤥᤱᤔᤠ

᥇᥉

ᤔᤥᤛᤠᤖᤧ ᤁᤢᤛᤠᤵᤐᤴᤏᤡᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤔᤧᤄᤧᤵᤛᤢᤖ ᤔᤧᤏᤡᤖᤢᤸᤗᤧ ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤐᤠ᤺ᤴ ᤛᤠᤵᤋᤧᤀᤠᤱ ᤐᤳᤇᤧᤒᤠ ᤔᤧᤄᤥᤛᤢ. ᤀᤶᤔᤥᤏᤡ ᤏᤢ ᤔᤥᤀᤠᤒᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤏᤢ ᤑᤢᤳᤇᤡᤱᤔᤠ ᤔᤧᤏᤢ᤹ᤏᤧᤴ॥

᥈ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤀᤡᤛᤪᤠᤀᤡᤗᤡᤜᤠ᤹ ᤔᤧᤗ᤺ᤴᤍᤧᤀᤠᤱ ᤗᤠᤶᤍᤡ᤺ᤰᤁᤥ ᤔᤧᤓᤧᤖᤧᤸᤗᤧ ᤀᤶᤔᤥᤏᤡ ᤏᤢ ᤔᤥᤀᤠᤒᤡᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤌᤣᤀᤠᤱ ᤆᤠᤔᤠ ᤌᤢᤱᤔᤠ ᤔᤧᤶᤒᤡᤖᤢᤴᤛᤡᤴ. ᤂᤧᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤒᤠᤗᤠᤶᤔᤡᤴ ᤏᤠᤶᤕᤠᤰ ᤔᤧᤒᤡᤖᤢᤀᤠᤱ ᤘᤕᤧ॥ ᤁᤖ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤠᤰᤔᤢᤖᤠ ᤔᤠᤱᤍᤣ᤺ᤴ ᤜᤠᤱᤘᤠ ᤔᤠᤱᤘᤠ ᤐᤥ᤺ᤰᤂᤧᤖ ᤆᤥᤃᤢ ᤀᤠᤒᤡᤖᤧᤀᤠᤱ ᤘᤕᤧ॥

᥉ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤁᤴ ᤆᤥ᤺ᤰᤌᤡᤶᤔᤡᤴ ᤔᤧᤄᤧᤵᤛᤢᤀᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤘᤣ᤹ ᤗᤠᤈᤣ᤹ᤒᤠ ᤌᤠ᤺ᤰᤁᤥᤗᤠᤶ ᤁᤧᤍᤠᤒᤠ ᤁᤧᤖᤧᤰ ᤁᤧᤒ᤺ᤶᤒᤠ ᤛᤢᤘᤠᤱᤜᤠ᤹ ᤀᤠᤒᤠᤅᤣ ᤛᤱᤈᤢᤶᤓᤥᤀᤥᤏᤢ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖᤥ॥

ᤏᤜᤣᤔᤩᤠᤜ᤺ᤸᤗᤧ ᤋᤥ᤺ᤴᤍᤢᤒᤠ ᤁᤢᤕᤠ᤺ᤶᤒᤰᤜᤠ᤹

᥊ ᤜᤧᤰᤁᤣ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤩᤠᤛᤡᤒᤧᤴ ᤔᤠᤱᤜᤡᤶᤔᤥᤒᤠ ᤁᤢᤈᤠ ᤕᤢᤱᤔᤠᤍᤧᤴᤜᤠ᤹ ᤀᤥᤃᤧᤔᤧᤵᤐᤠ ᤔᤧᤈᤥᤃᤢᤀᤠᤱ ᤘᤕᤧ॥ ᤂᤢᤏᤧ᤹ ᤋᤥᤒᤡᤕᤠ᤺ᤴᤏᤢ ᤛᤠ᤹ᤖᤡᤰ ᤏᤢᤖᤡᤰ ᤋᤅᤧᤀᤠᤱ ᤘᤕᤧ॥

᥋ ᤂᤢᤏᤧ᤹ ᤔᤠᤱᤜᤡᤶᤔᤥᤒᤠ ᤕᤶᤒᤠ ᤁᤢᤈᤠ ᤕᤢᤱᤔᤠᤍᤧᤴᤎᤡᤰ ᤀᤥᤃᤠᤵ ᤆᤥ᤺ᤰᤔᤠᤖᤧ ᤗᤠᤃᤡ ᤋᤥᤒᤡᤕᤠ᤺ᤴ ᤐᤡᤖᤢ॥ ᤋᤃᤡ ᤔᤠᤱᤜᤡᤶᤔᤥ ᤋᤠ᤺ᤵᤔᤏᤠᤒᤠ ᤁᤢᤈᤠ ᤛᤡᤍᤢᤱᤈᤓᤠ. ᤛᤢᤰᤐᤠ. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤐᤡᤔᤏᤠᤛᤡᤒᤠ ᤛᤠᤔᤠᤜᤠ᤹. ᤌᤡᤒᤥᤱᤗᤰᤜᤠ᤹ ᤜᤧᤰᤁᤩᤠᤱ ᤗᤧᤒᤡᤜᤠ᤹. ᤛᤠᤶᤃᤧᤗᤥᤒᤠᤜᤠ᤹ ᤏᤢ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤐᤡᤔᤏᤠᤛᤡᤒᤠ ᤁᤢᤈᤠ ᤌᤡᤒᤥᤱᤗᤰᤜᤠ᤹. ᤆᤧᤸᤗᤧᤰᤛᤣ᤹ ᤌᤡ. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤏᤢ ᤌᤣᤕᤠᤘᤕᤠᤜᤠ᤹ ᤕᤢᤱᤔᤠᤖᤰ ᤂᤧᤴ ᤕᤠᤰᤑᤠᤱᤅᤡᤴ ᤀᤥᤃᤠᤵ ᤐᤥ᤺ᤰᤂᤧᤀᤠᤱ ᤘᤕᤧ॥

᥌ ᤜᤧᤰᤁᤣ ᤐᤥ᤺ᤰᤂᤧᤸᤗᤧ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤥ ᤜᤥ᤺ᤵᤋᤠᤱ. ᤌᤣᤀᤠᤱᤓᤧᤸᤗᤧ ᤀᤷᤋᤠᤛᤠᤛ᤻ᤋ ᤜᤠᤱᤅᤡᤸᤗᤧ ᤜᤠᤱ ᤆᤥᤃᤢᤒᤠ ᤛᤢᤶᤒᤥᤱᤅᤠᤱ ᤏᤧᤳᤇᤡ ᤋᤱᤒᤣᤀᤥ ᤀᤠᤱᤃᤠ᤹ ᤒᤣᤒᤡᤗᤥᤏ ᤐᤣᤃᤠᤱᤅᤠᤱ ᤘᤕᤠᤱ॥ ᤁᤢᤓᤠ ᤕᤧᤶ ᤀᤣᤃᤠᤱ ᤀᤠᤱᤃᤠ᤹ ᤕᤖᤢᤛᤗᤧᤔ ᤏᤢ᤺ᤱᤔᤠ ᤐᤣᤗᤡ ᤑᤠᤰᤋᤢᤱ.

᥍ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤂᤠᤱ॥ ᤜᤧᤰᤁᤣ᤺ᤸᤗᤧ ᤀᤣᤗᤩᤠᤛᤡᤒᤖᤧ ᤋᤥᤒᤡᤕᤠ᤺ᤴ ᤔᤠᤱᤜᤡᤶᤔᤥᤒᤠ ᤕᤠᤰᤑᤠᤱᤅᤡᤴ ᤐᤡᤖᤢᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤏᤡᤛᤢᤱ॥

᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥᤃᤧᤀᤠᤱ ᤁᤢᤈᤠ ᤕᤢᤱᤔᤠᤍᤧᤴᤏᤥᤗᤠᤶ ᤋᤥᤒᤡᤕᤠ᤺ᤸᤗᤧ ᤁᤢᤛᤠᤔᤠᤜᤠ᤹ ᤁᤧᤖᤧᤰ ᤗᤠᤵᤑᤢᤛᤢᤱ ᤐᤡᤖᤢᤱ॥

᥏ ᤀᤠᤱᤃᤠ᤹ ᤔᤠᤱᤜᤡᤶᤔᤥᤒᤠ ᤕᤠᤰᤑᤠᤱᤜᤠ᤹ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤆᤥ᤺ᤰᤔᤠ ᤐᤠᤱᤄᤢᤱᤛᤡᤱ ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤜᤢᤰᤘᤠ ᤕᤢᤱᤔᤠ ᤐᤥᤃᤢᤃᤧᤴ ᤁᤢᤈᤠ. ᤛᤢᤰᤐᤠᤜᤠ᤹ ᤏᤢ ᤛᤠᤔᤠᤜᤠ᤹ ᤛᤡᤵᤐᤧᤳ ᤏᤧᤵᤐᤧᤳ ᤕᤢᤱᤔᤠ ᤐᤠᤱᤄᤢᤱᤛᤡᤱᤗᤥ॥

᥇᥆ ᤔᤠᤱᤜᤡᤶᤔᤥ ᤛᤠᤶᤃᤧᤗᤥᤒᤠᤜᤠ᤹ ᤏᤢ ᤘᤣ᤹ ᤗᤧᤒᤡᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ ᤜᤢᤰᤘᤠ ᤁᤢᤈᤠᤜᤠ᤹ ᤔᤏᤠᤜᤠ᤹ᤖᤧ ᤐᤡᤔᤠ ᤔᤧᤗᤧᤖᤢᤛᤡᤀᤠᤱ ᤘᤕᤧᤒᤠᤴ ᤏᤡᤛᤢᤱ॥ ᤂᤧᤸᤗᤧ ᤆᤥᤃᤢᤸᤗᤧ ᤔᤠᤱᤜᤡᤶᤔᤥᤒᤠ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹ ᤔᤧᤗᤧᤖᤢᤀᤠᤱ ᤀᤠᤒᤠᤅᤣ ᤂᤢᤏᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤔᤧᤘᤠ᤹ ᤁᤧᤗ᤹ᤒᤠᤀᤠᤱ ᤂᤧᤵᤛᤢᤱ॥

᥇᥇ ᤔᤠᤱᤜᤡᤶᤔᤥ ᤏᤡᤱᤘᤠ᤹ ᤐᤡᤔᤠ ᤔᤧᤗᤧᤖᤢᤒᤠᤸᤗᤧ ᤆᤥᤃᤢᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ ᤀᤰᤂᤣᤗ᤹ᤖᤡᤰ ᤑᤧ᤺ᤰᤋᤢᤱᤛᤡᤱ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤌᤣᤀᤠᤱ ᤁᤢᤏᤠᤔᤧᤴᤇᤠ᤹ ᤐᤥ᤺ᤰᤂᤧᤒᤠᤒᤣ᥅” ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱᤅᤠᤱ ᤕᤠᤶᤔᤥ ᤀᤠᤒᤠᤅᤣ ᤂᤢᤏᤡ᤹ ᤕᤠ᤺ᤶᤒᤰᤁᤥ ᤑᤳᤇᤢᤱᤛᤡᤱ॥

᥇᥈ ᤜᤧᤰᤁᤩᤠᤱ ᤕᤠᤶᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤠᤱᤜᤡᤶᤔᤥᤒᤠ ᤁᤢᤈᤠ ᤕᤢᤱᤔᤠᤍᤧᤴᤏᤥ ᤐᤥᤃᤢᤃᤧᤴ ᤁᤢᤈᤠ. ᤆᤧᤸᤗᤧᤰᤛᤣ᤹ ᤌᤡ ᤜᤧᤰᤁᤩᤠᤱ ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣᤸᤗᤧ ᤌᤡᤒᤥᤱᤗᤰ ᤋᤠ᤺ᤵᤔᤠ ᤔᤧᤜᤣ᤺ᤰᤋᤢ॥

᥇᥉ ᤁᤢᤈᤠ ᤕᤢᤱᤔᤠᤍᤧᤴᤏᤡᤴ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤣᤗᤣᤔᤩᤠᤜ᤺ᤴ. ᤛᤠᤶᤕᤥᤌᤡᤶᤛᤠᤶᤒᤠ ᤛᤠᤍᤥᤁᤧᤴ ᤜᤧᤰᤁᤩᤠᤱ ᤗᤧᤒᤡ ᤐᤍᤠᤕᤠᤜ᤺ᤴ ᤀᤠᤱᤃᤠ᤹ ᤗᤰᤐᤧᤴ ᤐᤡᤖᤢᤱᤛᤡᤱ॥ ᤈᤰᤁᤢᤖᤧᤸᤗᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤔᤳᤋᤏᤩᤠᤜᤖᤧ ᤁᤢᤶᤔᤧᤴᤇᤠ᤹ ᤜᤠᤏᤠᤏᤧᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤑᤥᤛᤠᤱ ᤑᤠ᤹ᤒᤠᤱ ᤛᤣ᤺ᤰᤕᤢᤰ ᤆᤥᤃᤢᤱᤅᤠᤱ ᤘᤕᤧ॥ ᤁᤴ ᤔᤏᤠᤜᤠ᤹ᤖᤧ ᤏᤛᤠ᤺ᤴᤛᤠᤒᤠ ᤔᤧᤒᤥ᤺ᤱᤅᤠᤱ ᤀᤠᤒᤠᤅᤣ ᤂᤢᤏᤡ᤹ ᤑᤠ᤹ᤒᤠᤱᤜᤠ᤹ ᤗᤢᤶᤔᤥ ᤆᤢᤶᤍᤣᤱᤜᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤳᤋᤢᤛᤡ ᤁᤧᤗ᤹ᤒᤠ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤕᤠᤱ॥

᥇᥊ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤔᤠᤱᤜᤡᤶᤔᤡᤴ ᤏᤢ ᤂᤧᤵᤔᤥ ᤆᤰᤔᤧᤸᤗ᤹ᤀᤣ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ᤛᤥᤀᤥ ᤁᤳᤋᤧ᤹ᤀᤥ॥

᥇᥋ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤕᤜᤢᤍᤠᤒᤠ ᤁᤢᤓᤠ ᤔᤏᤠᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤆᤧᤸᤗᤧᤰᤛᤣ᤹ ᤔᤧᤀᤣ᤺ᤵᤛᤢᤖ ᤔᤧᤕᤠᤃᤧᤒᤠ ᤏᤡᤛᤢᤱ॥ ᤘᤣ᤹ ᤔᤏᤠᤜᤠ᤹ᤖᤧ ᤐᤥᤃᤢᤃᤧᤴ ᤁᤢᤈᤠ. ᤆᤧᤸᤗᤧᤰᤛᤣ᤹ ᤌᤡ. ᤆᤧᤸᤗᤧᤰᤛᤣ᤹. ᤐ᤺ᤳᤇᤣ᤹ ᤏᤢ ᤘᤣ᤹ ᤐᤠ᤺ᤴᤜᤠ᤹ᤖᤧ ᤁᤰᤜᤠ᤹ ᤀᤍᤱᤜᤠ᤹ ᤔᤧᤃᤢ᤺ᤳᤋᤢᤛᤡᤀᤠᤱ ᤕᤖᤢᤛᤗᤧ᤺ᤶᤔᤥ ᤔᤧᤍᤣ᤹ᤖᤢᤖ ᤔᤧᤒᤳᤇᤧᤒᤠ ᤏᤡᤛᤢᤱ॥ ᤀᤠᤱᤃᤠ᤹ ᤂᤧᤱᤜᤠ᤹ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤌᤣᤀᤠᤱ ᤁᤢᤈᤠ ᤛᤱᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤢᤱᤛᤡᤱ॥

᥇᥌ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤋᤢᤖᤥᤛᤒᤠ ᤔᤏᤠᤜᤠ᤹ᤖᤧᤀᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤅᤠ ᤏᤢ ᤘᤣ᤹ ᤁᤧᤖᤧᤰ ᤐᤖᤡᤰᤐᤠ ᤆᤡᤃ᤺ᤰᤘᤠᤜᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤀᤥ ᤛᤱᤛᤧ ᤔᤧᤍᤠᤖᤢ॥

᥇᥍ ᤀᤠᤱᤃᤠ᤹ ᤕᤜᤢᤍᤠᤒᤠ ᤛᤢᤓᤠᤜᤠ᤹ ᤑᤧ᤺ᤰᤋᤢᤱᤛᤡᤱᤅᤠᤱ ᤔᤧᤳᤋᤢᤱᤛᤡᤱ. “ᤌᤣᤀᤠᤱ ᤂᤡᤏᤡ᤹ ᤋᤠᤰᤁᤧᤓᤧᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤀᤠᤛᤢᤳᤌᤥ ᤁᤧᤈᤥᤃᤢᤶᤒᤠᤒᤣ᥅

᥇᥎ ᤀᤠᤶᤓᤠ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ᤀᤥ ᤏᤢ ᤁᤴ ᤕᤧᤰᤕᤰᤁᤥ ᤋᤢᤰᤂᤣ ᤋᤠᤖᤢᤒᤠ ᤔᤧ᤺ᤶᤒᤡ᥅ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤀᤠᤛᤢᤳᤌᤥ ᤁᤧᤈᤥᤃᤢᤶᤔᤠᤱ ᤀᤠᤖᤛᤠᤱ ᤕᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤁᤧᤓᤥ᤺ᤰᤂᤢᤶᤗ ᤁᤧᤒᤳᤇᤡᤖᤥ॥”

᥇᥏ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤜᤣ᤺ᤰᤛᤡᤱᤒᤠ ᤕᤢ᤺ᤴᤇᤡᤰ ᤐᤥ᤺ᤱᤏᤢᤔᤧ᤺ᤴᤏᤣ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤛᤢᤒᤧᤶᤔᤧ᤹ ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤂᤧᤴ ᤔᤧᤜᤴᤍᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱ॥ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤆᤡᤃᤰᤘᤠᤏᤢ ᤕᤧᤰᤕᤰ ᤛᤡᤃᤠᤱ ᤜᤠ᤺ᤳᤋᤠᤱ ᤗᤠ᤺ᤵᤔᤠ ᤔᤧᤄᤥᤏᤧᤸᤗ ᤑᤠ᤹ᤀᤠᤱ ᤀᤥᤔᤧᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤢᤓᤠ ᤀᤠᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤗᤠᤶᤎᤣ᤺ᤵ ᤜᤧᤱᤃᤠ᤺ᤳᤋᤡ ᤕᤧᤵᤔᤠ ᤐᤠᤱᤄᤢᤱᤛᤡᤱᤅᤠᤱ ᤘᤕᤧ॥

᥈᥆ ᤌᤡᤰᤗᤧᤱ ᤏᤡᤗᤧᤱ ᤐᤖᤡᤰ ᤐᤖᤡᤰᤐᤠ ᤆᤡᤃ᤺ᤰᤘᤠ ᤁᤧᤛᤱᤒᤠ ᤗᤧᤱᤜᤱᤒᤠᤜᤠ᤹ ᤕᤧᤰᤕᤰ ᤗᤢᤱᤎᤠᤰ ᤗᤠ᤺ᤰᤁᤠᤳ ᤗᤧᤵᤔᤠᤱᤅᤣ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤸᤗᤧ ᤁᤢᤀᤠᤴᤇᤧᤶᤒᤠ ᤛᤧᤴᤍᤡᤰa ᤔᤧᤀᤡᤵᤛᤧ॥

᥈᥇ ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ ᤐᤠ᤺ᤴ ᤔᤧᤳᤋᤢᤱᤛᤡᤱ. “ᤂᤡᤏᤡ᤹ ᤌᤣᤀᤠᤱ ᤜᤧᤰᤁᤣᤗ᤹ᤖᤡᤰ ᤗᤠ᤺ᤰᤁᤠᤳ ᤁᤧᤏᤧᤛ᤻ᤛᤡᤒᤠᤒᤣ᥅ ᤕᤠᤶᤔᤥ ᤜᤧᤰᤁᤣ ᤁᤧᤈᤥᤃᤢᤶᤏᤣᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤁᤧᤛᤠᤰᤐᤠ ᤛᤠᤶᤒᤠ᤺ᤴ ᤆᤠ᤺ᤳᤏᤡᤱ॥” ᤂᤧᤴᤏᤠᤱᤎᤥ ᤂᤧᤱᤜᤠ᤹ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤋᤠᤔᤠ ᤔᤧᤏᤠ᤹ᤖᤧ॥

᥈᥈ ᤀᤠᤱᤃᤠ᤹ ᤗᤧᤒᤡᤜᤠ᤹ ᤀᤠᤒᤠᤅᤣ ᤛᤢᤳᤌᤥ ᤐᤥᤱᤔᤠ. ᤐᤣ᤺ᤰᤔᤠᤀᤠᤱ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤁᤥᤔᤠ ᤏᤢ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤛᤣᤛᤣ ᤁᤵᤔᤠ ᤌᤡᤶᤔᤡᤴ ᤏᤢᤖᤡᤰᤁᤠᤱ ᤏᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱ॥

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤀᤠᤗᤠᤃᤡ ᤁᤴ ᤏᤡᤱᤘᤠ᤹ᤛᤥᤀᤥ ᤁᤳᤋᤧ᤹ᤀᤥ ᤜᤧᤰᤁᤩᤠᤱ ᤂᤧᤏᤧ᤹ ᤐᤕᤶ ᤕᤶᤒᤠ ᤁᤧᤔᤡ᤺ᤶᤈᤡ᤺ᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ॥

᥈᥉ ᤂᤧᤴ ᤕᤧᤶᤔᤥᤀᤠᤱ ᤕᤖᤡᤰ ᤕᤜᤢᤍᤠᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤀᤛ᤻ᤍᤥᤍ. ᤀᤶᤔᤥᤏ ᤏᤢ ᤔᤥᤀᤠᤒᤒᤠ ᤔᤧᤴᤇᤢᤔᤠᤜᤠ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤕᤧᤒᤠ ᤀᤠᤱᤃᤠ᤹ ᤏᤡᤛᤢᤱ॥

᥈᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤢᤓᤪᤧ᤺ᤱ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤀᤛ᤻ᤍᤥᤍᤒᤠ ᤀᤡᤃᤪ ᤘᤣ᤹ ᤐᤠ᤺ᤴᤍᤠᤱ ᤔᤧᤒᤠᤖᤧ ᤁᤖ ᤕᤜᤢᤍᤡ ᤐᤠ᤺ᤴᤍᤠᤱᤅᤡᤴ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤔᤏᤠᤜᤠ᤹ ᤑᤧ᤺ᤰᤋᤢᤱᤛᤡᤱ. ᤛᤠᤰᤔᤢᤖᤠ ᤔᤠᤱᤍᤣ ᤔᤧᤳᤋᤢᤱᤛᤡᤱ. ᤜᤡᤵᤋᤢᤱᤛᤡᤱᤅᤠᤱ ᤂᤢᤏᤡ᤹ ᤌᤠ᤺ᤰᤑᤔᤠᤜᤠ᤹ ᤀᤢ᤺ᤰᤂᤢᤱ ᤐᤡᤖᤢᤱᤛᤡᤱ॥ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤛᤠᤜᤠ᤹ᤖᤧ ᤀᤠᤸᤗᤀᤠᤱᤎᤥ ᤀᤠᤵᤑᤠᤸᤗᤧᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤏᤢ ᤔᤣ᤺ᤰᤂᤡᤶ ᤔᤧᤴᤈᤥᤃᤢᤸᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢᤱᤛᤡᤱ॥

᥈᥌ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. “ᤘᤣ᤹ ᤛᤢᤘᤠᤱᤛ᤻ᤔᤠ ᤔᤧᤴᤇᤢᤔᤠ᤹ᤜᤠ᤹ᤖᤧ ᤛᤥᤗᤥᤔᤏ ᤜᤠᤱᤅᤡᤴ ᤗᤠᤕᤥ ᤆᤥ᤺ᤰᤔᤠ ᤔᤧᤒᤠᤱᤄᤢᤀᤠᤱ ᤘᤕᤧ॥ ᤂᤢᤏᤧ᤹ ᤘᤣ᤹ ᤁᤧᤖᤧᤰ ᤗᤠᤈᤣ᤹ᤒᤠ ᤜᤠᤱᤜᤠ᤹ᤏᤢ᤺ᤸᤗᤧᤀᤠᤱ ᤁᤢᤔᤡᤱ ᤁᤧᤀᤡᤱᤒᤠ ᤆᤥᤃᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤘᤕᤧ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗ ᤛᤶᤎᤠᤱ ᤂᤢᤏᤧ᤹ ᤜᤠᤱ ᤆᤥᤃᤢ॥ ᤁᤖᤛᤠᤱ ᤘᤣ᤹ ᤛᤢᤘᤠᤱᤛ᤻ᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤧ᤹ ᤗᤠᤕᤥ ᤆᤥ᤺ᤰᤔᤠ ᤔᤧᤒᤠᤱᤄᤢ॥

᥈᥍ ᤀᤠᤸᤗ ᤌᤣ ᤀᤠᤏᤡ᤹ᤀᤠᤱ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤢᤔᤠᤜᤠ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤵᤔᤠᤛᤡᤀᤠᤱ ᤀᤠᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤑᤣ᤺ᤶᤔᤠᤒᤡ᥅”

᥈᥎ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤣᤗᤩᤠᤛᤡᤒᤖᤧ ᤁᤢᤛ᤻ᤛᤠ ᤕᤥᤕᤠᤍᤠ᤺ᤸᤗᤧ ᤁᤢᤛ᤻ᤛᤠᤎᤡᤰᤗᤧ ᤒᤣᤌ-ᤜᤥᤖᤥᤏ ᤁᤧᤕᤢᤱᤒᤠ ᤛᤴᤒᤗᤋᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡ᤺ᤶ ᤔᤧᤳᤋᤢᤀᤠᤱ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤥᤕᤠᤍᤠ᤺ᤴ ᤕᤖᤢᤛᤗᤧ᤺ᤶᤔᤡᤴ ᤗᤧᤵᤔᤠ ᤐᤠᤱᤄᤢᤱ॥

᥈᥏ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ᥄ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤡᤱᤛᤥ ᤕᤢᤰᤏᤠ ᤁᤧᤈᤡ᤺ᤶᤒᤠᤜᤠ᤹ ᤜᤧᤰᤁᤩᤠᤱ ᤗᤧᤒᤡ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤠᤱᤜᤧᤰ ᤁᤧᤓᤣ᤺ᤶᤒᤠ ᤔᤏᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤛᤧ᤹ᤀᤥ᥄

᥉᥆ ᤀᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡᤜᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤗᤠᤶ ᤛᤢᤳᤌᤥ ᤆᤥᤃᤢᤱᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤡ᤹ ᤕᤠ᤺ᤶᤒᤰᤁᤥ ᤑᤳᤇᤢᤱᤛᤡᤱ॥

᥉᥇ ᤋᤠ᤺ᤵᤔᤠ ᤁᤧᤒᤥ᤺ᤱᤒᤠ ᤕᤧᤶᤔᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤸᤗᤧ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤛᤡᤱᤅᤡᤴ ᤋᤠ᤺ᤵᤔᤠ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤍᤢᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤏᤢ ᤛᤡᤱᤛᤣ᤹ᤜᤠ᤹ ᤋᤠ᤺ᤵᤔᤠᤖᤧ ᤗᤠᤃᤡᤀᤠᤱ ᤋᤱᤃᤠᤶ ᤆᤥᤃᤢᤱ ᤐᤡᤖᤢᤱᤛᤡᤱ॥

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤠᤱ ᤀᤠᤗᤠᤃᤡ ᤏᤢᤒᤠ ᤆᤥᤃᤧ᤹ᤀᤥ᥄

a 

᥇᥉:᥈᥆ ᤑᤛᤢ᤺ᤵᤐᤠ ᤕᤧᤴ ᤛᤧᤴᤍᤡᤰ॥

ᤀᤣᤛ᤻ᤋᤖᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤀᤣᤛ᤻ᤋᤖᤖᤧ ᤁᤢᤛᤠᤵᤐᤴᤏᤥ ᤁᤧᤒᤵᤐᤠ ᤜᤡᤴᤍᤥᤰᤁᤡᤴ ᤑᤠᤖᤛ ᤗᤠᤈᤣ᤹ᤒᤠ ᤐᤕᤶ ᤜᤠᤱᤅᤡᤴ ᤆᤢᤱᤘᤠ᤺ᤶᤔᤠ ᤕᤧᤶᤔᤥ ᤁᤢᤕᤠᤱᤎᤥ᤺ᤰᤔᤠ ᤜᤡᤶᤔᤥ ᤐᤥ᤺ᤰᤂᤧᤒᤠᤖᤥ॥ ᤂᤧᤴ ᤁᤧᤒᤥ᤺ᤱᤒᤠ ᤜᤡᤴᤍᤥᤰᤁᤥ ᤀᤣᤛ᤻ᤋᤖ ᤔᤡᤱ ᤁᤧᤘᤠ᤺ᤵᤔᤠ ᤛᤠ᤹ᤖᤡᤰ ᤁᤧᤍᤶᤔᤠ ᤗᤳᤇᤠ ᤜᤡᤒᤪᤢ ᤔᤧᤴᤇᤢᤔᤠᤎᤡᤰ ᤘᤕᤧ॥ ᤂᤧᤸᤗᤧ ᤀᤠᤒᤠᤅᤣ ᤁᤢᤀᤠ᤺ᤴᤇᤡᤱᤔᤠ ᤏᤢ ᤀᤠᤒᤠᤅᤣ ᤁᤢᤔᤏᤠ ᤗᤧᤵᤔᤠᤱ ᤛᤩᤠᤱᤔᤧᤴᤍᤠᤱ ᤐᤳᤇᤧᤒᤠᤸᤗᤧ ᤆᤥᤃᤢᤸᤗᤧ ᤁᤢᤔᤏᤠᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤰᤔᤠᤗᤠᤶ ᤋᤠᤱᤛᤧ᤺ᤵᤋᤢᤛᤡ॥ ᤁᤴ ᤛᤠᤵᤐᤴᤏᤥ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ “ᤐᤢᤖᤡᤔ” ᤔᤧᤵᤔᤏᤠᤒᤠ ᤋᤱᤏᤠᤶ. ᤛᤠᤵᤔᤢ᤺ᤴᤎᤢᤶ ᤏᤢ ᤁᤢᤒᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤂᤧ ᤐᤠ᤺ᤳᤋᤧᤀᤠᤱ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤀᤣᤛ᤻ᤋᤖᤧᤴ ᤜᤠᤱᤔᤠ ᤆᤥ᤺ᤰᤛᤡᤱ ᥇:᥇–᥈:᥈᥉

ᤜᤠᤔᤠᤏᤧᤸᤗᤧ ᤁᤢᤈᤧᤶᤓᤴ ᥉:᥇–᥋:᥇᥊

ᤜᤠᤔᤠᤏᤧᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤔᤧᤒᤡᤖᤢ ᥌:᥇–᥍:᥇᥆

ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤠᤖᤥ ᥎:᥇–᥇᥆:᥉

ᤀᤣᤛ᤻ᤋᤖᤖᤧ ᤁᤢᤛᤠᤵᤐᤴ

ᤜᤠᤱᤔᤠ ᤘᤛ᤻ᤋᤡ᤺ᤸᤗᤧ ᤀᤜᤠᤛᤢᤖᤛ ᤜᤠᤱᤅᤡᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢ

᥇

ᤁ᤹ᤕᤥ ᤐᤥᤎᤰ ᤐᤥ᤺ᤰᤂᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤢᤕᤧᤶᤔᤥ ᤐᤥ᤺ᤰᤂᤧᤀᤠᤱ ᤘᤕᤧ॥ ᤋᤧᤔᤧᤴ ᤓᤠᤖᤋ ᤗᤠᤈᤣ᤹ᤗᤠᤶᤔᤠᤱ ᤁᤳᤏᤠ ᤁᤢᤛ ᤗᤠᤈᤣ᤹ ᤌᤠᤖᤡᤰ ᥇᥈᥍ ᤋᤧ᤺ᤱᤃᤵᤜᤠ᤹ᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤠᤒᤠ ᤂᤧᤴ ᤀᤜᤠᤛᤢᤖᤛᤧᤴ ᤘᤕᤧ॥

᥈ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤁᤢᤜᤠᤱᤐᤠᤱ ᤛᤢᤛᤴᤏᤥ ᤁᤧᤕᤢᤱᤒᤠ ᤁᤢᤜᤠᤱᤕᤢᤰᤏᤠᤀᤥᤗᤠᤶ ᤕᤢᤰ ᤆᤥᤃᤢᤀᤠᤱ ᤘᤕᤧ॥

᥉ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤂᤢᤏᤧ᤹ ᤁᤧᤖᤧᤰ ᤁᤢᤍᤢᤶᤔᤩᤠᤱᤜᤠ᤹ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤗᤳᤇᤠ ᤕᤶᤒᤠ ᤛᤠᤓᤱᤈᤠ ᤆᤠ᤺ᤳᤋᤢᤛᤡ॥ ᤑᤠᤖᤛᤡ ᤏᤢ ᤔᤠᤍᤡ ᤗᤠᤈᤣ᤹ᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹. ᤔᤡᤱᤛᤥᤍᤠᤱᤒᤠᤜᤠ᤹ ᤜᤧᤰᤁᤩᤠᤱ ᤋᤧ᤺ᤱᤃᤵ ᤋᤧ᤺ᤱᤃᤵᤐᤥᤒᤠ ᤋᤢᤶᤔᤩᤠᤱᤜᤠᤱᤜᤠ᤹ ᤂᤢᤏᤧ᤹ ᤁᤢᤍᤃᤡ ᤔᤧᤈᤢᤵᤛᤧᤀᤠᤱ ᤔᤧᤘᤕᤧ॥

᥊ ᤂᤢᤏᤧ᤹ ᥇᥎᥆ ᤕᤧᤴ ᤌᤠᤖᤡᤰ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥᤒᤠ ᤁᤢᤕᤶᤔᤠ ᤁᤢᤃᤣ᤺ᤶᤔᤥᤒᤠ ᤕᤠᤱᤛᤠᤁᤢᤴᤎᤣ ᤀᤥᤛᤣ᤺ᤴᤎᤠᤱ ᤆᤥᤃᤢ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤜᤠᤱᤘᤠ ᤁᤢᤔᤠᤱᤘᤠ ᤏᤢ ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢ॥

᥋ ᤂᤧᤴ ᤕᤧᤴᤜᤠ᤹ ᤔᤠᤖᤧᤀᤠᤱ ᤀᤣᤃᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤜᤠᤱᤐᤠᤱ ᤛᤢᤛᤏᤒᤠ ᤕᤶᤒᤠ ᤏᤢ ᤆᤢᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤛᤠᤓᤱᤈᤠ ᤆᤠ᤺ᤳᤋᤢᤛᤡ॥ ᤂᤧᤴ ᤛᤠᤓᤱᤈᤠ᤺ᤴ ᤜᤠᤱᤅᤡᤸᤗᤧ ᤁᤢᤜᤠᤱᤜᤡᤶᤔᤥᤒᤠ ᤑᤢᤱᤀᤡᤰᤁᤥ ᤏᤢᤛᤡ ᤕᤧᤴ ᤌᤠᤖᤡᤰ ᤔᤢᤰᤋᤧᤀᤠᤱ ᤏᤧᤛ᤻ᤛᤧ॥

᥌ ᤂᤧᤴ ᤑᤢᤱᤀᤡᤰᤁᤥ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤁᤢᤓᤖᤠ ᤏᤢ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤑᤥ᤺ᤴᤍᤠᤜᤠ᤹ ᤔᤧᤓᤥ᤺ᤴᤍᤢᤀᤠᤱ ᤔᤧᤄᤣ᤺ᤰᤂᤢᤀᤠᤱ ᤐᤳᤇᤧ. ᤂᤧᤱᤜᤠ᤹ ᤑᤍᤠᤱᤒᤠ ᤏᤢ ᤐᤖᤠᤴᤗᤠ ᤆᤠ᤺ᤶᤒᤠ ᤀᤡᤍᤠ᤺ᤰᤜᤠ᤹ᤖᤧ ᤘᤖᤧᤱᤗᤧᤱᤒᤠ ᤗᤢᤱ ᤛᤡᤳᤗᤠᤱᤜᤠ᤹ᤀᤥ ᤁᤧᤒᤵᤐᤠ ᤕᤢᤵᤐᤠ ᤐᤠ᤺ᤱᤃᤡᤜᤠ᤹ᤏᤢ ᤀᤡᤔᤧᤄᤣ᤺ᤰᤂᤢᤀᤠᤱ ᤐᤳᤇᤧ॥ ᤂᤧᤵᤔᤥ ᤁᤢᤓᤢᤱ ᤗᤰᤔᤏᤠᤒᤠ ᤁᤢᤜᤧ᤺ᤳᤗᤠ. ᤁᤢᤓᤖᤠ. ᤔᤠᤰᤋᤠᤱᤒᤠ ᤗᤢᤱ ᤏᤢ ᤘᤣ᤹ ᤁᤢᤔᤧᤴ ᤁᤧᤄᤡ᤺ᤰᤐᤠ ᤗᤢᤱᤜᤠ᤹ᤖᤧ ᤔᤧᤗᤥ᤺ᤳᤋᤢᤒᤠ ᤂᤠᤶᤒᤠᤱ ᤛᤶᤎᤠᤱ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤕᤢᤰᤏᤠᤍᤧᤴᤜᤠ᤹ ᤔᤧᤕᤢᤰᤂᤢᤀᤠᤱ ᤕᤢᤅᤧ॥

᥍ ᤌᤡᤰ ᤏᤢ ᤘᤣ᤹ ᤔᤧᤴᤍᤱᤔᤏᤠᤒᤠ ᤀᤣ᤺ᤰᤛ᤻ᤔᤠ ᤐᤖᤡᤰᤐᤠ ᤛᤠᤶᤔᤩᤠᤱ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ᤀᤥ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤔᤧᤜᤠ᤺ᤳᤋᤢᤛᤡ॥ ᤜᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ᤺ᤴ ᤜᤠᤱᤅᤡᤸᤗᤧ ᤁᤢᤏᤢ᤹ᤔᤠ ᤁᤢᤍᤠᤔᤥᤀᤥᤗᤠᤶ ᤘᤧᤳᤋᤧᤛᤖᤧ ᤘᤕᤧ॥

᥎ ᤂᤧᤵᤔᤥ ᤜᤠ᤺ᤳᤋᤠᤱ ᤁᤢᤛᤡᤖᤠ᤹ ᤔᤧᤴᤎᤠᤱᤅᤣ ᤌᤢᤱᤒᤠᤱᤔᤠ ᤌᤡᤶ ᤜᤥ᤺ᤵᤋᤧ॥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤔᤠ ᤏᤢ ᤔᤧᤴᤎᤠᤱᤔᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤐᤥ᤺ᤱ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤛᤣ᤹ᤈᤱᤘᤠ ᤁᤧᤜᤠᤒᤠ ᤁᤧᤖᤧᤰ ᤛᤧᤘᤠᤖᤥᤒᤠᤜᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤢᤱᤎᤢᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧ॥

᥏ ᤜᤠᤒᤠ ᤂᤧᤴ ᤕᤧᤶᤔᤥ ᤜᤠᤱᤔᤠ ᤘᤛ᤻ᤋᤡ᤺ᤸᤗᤧᤀᤠᤱ ᤀᤜᤠᤛᤢᤖᤛ ᤜᤠᤱᤅᤡᤸᤗᤧᤀᤣ ᤁᤢᤜᤠᤱᤜᤡᤶᤔᤥ ᤔᤧᤴᤇᤢᤔᤠᤜᤠ᤹ ᤗᤳᤇᤠ ᤕᤶᤒᤠ ᤛᤠᤓᤱᤈᤠ ᤐᤡᤖᤢᤛᤡ॥

᥇᥆ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤠᤸᤗ ᤜᤠᤱᤅᤡᤸᤗᤧ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ᤺ᤴ ᤌᤢᤅᤢᤀᤠᤱ ᤁᤢᤈᤠ᤺ᤳᤆᤠ᤺ᤵᤐᤠ ᤗ᤺ᤴᤍᤧᤀᤠᤱ ᤕᤠᤃᤧ. ᤂᤧᤒᤩᤠᤱ ᤂᤢᤏᤧ᤹ ᤁᤢᤜᤡᤶᤔᤥ ᤋᤱᤔᤠ ᤜᤡᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢᤛᤡ ᤛᤡᤱᤃᤠᤖᤢ ᤛᤧᤘᤠᤖᤥᤒᤠᤜᤠ᤹. ᤔᤜᤢᤔᤠᤏ. ᤒᤡᤈ᤻ᤌᤠ. ᤜᤷᤒᤥᤏᤠ. ᤒᤡᤃ᤻ᤋᤠ. ᤀᤒᤃᤌᤠ. ᤈᤣᤌᤣᤖ ᤏᤢ ᤁᤷᤁᤠᤛᤧᤴ.

᥇᥇ ᤔᤏᤠᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤘᤛ᤻ᤋᤡ ᤜᤠᤱᤔᤧᤸᤗᤧ ᤁᤢᤄᤧᤶᤛᤡᤱᤔᤠᤴ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤜᤠᤱ ᤋᤡᤆ᤺ᤴ ᤂᤢ᤺ᤰᤋᤧᤶᤔᤧ᤹ᤀᤠᤱ ᤋᤠᤖᤧᤶᤔᤧ᤹ ᤑᤠ᤹ᤀᤠᤱ ᤔᤢᤖᤠ ᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤐᤏᤢᤏᤢᤔᤠ ᤆᤥᤃᤧ॥

᥇᥈ ᤁᤖ ᤂᤧᤴ ᤛᤡᤱᤃᤠᤖᤢᤜᤠ᤹ᤗᤠᤶ ᤔᤧᤔᤧᤳᤋᤢᤒᤠ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤶᤔᤠᤀᤠᤱ ᤋᤠᤔᤠ ᤜᤠᤱᤔᤠ ᤘᤛ᤻ᤋᤡ᤺ᤴ ᤔᤧᤍᤧᤴᤍᤧᤴ॥ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤁᤢᤛᤠᤰᤁᤧᤴᤏᤡᤸᤗᤧ ᤔᤡ ᤐᤥ᤺ᤰᤂᤧ॥

᥇᥉ ᤜᤠᤱᤅᤡᤸᤗᤧ ᤀᤰᤋᤱᤒᤠ ᤕᤧᤵᤗᤧᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤠᤱ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤁᤢᤓᤠᤱ ᤏᤢ ᤂᤠᤛᤧᤴ ᤁᤧᤗᤧᤒᤠ ᤁᤧᤏᤡᤒᤠ ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤒᤠ ᤛᤢᤈᤠᤛᤠᤒᤠᤜᤠ᤹ ᤛᤢᤈᤠ ᤏᤠ᤺ᤰᤋᤢᤛᤡ॥ ᤀᤠᤸᤗ ᤀᤠᤰᤂᤣ ᤆᤥ᤺ᤰᤔᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤗᤧᤛᤢᤀᤠᤱ ᤘᤕᤧ॥

᥇᥊ ᤂᤧᤱᤜᤠ᤹ ᤀᤠᤸᤗᤥᤒᤠ ᤕᤠᤰᤏᤠᤶ ᤘᤕᤠᤶ ᤁᤢᤛᤡᤱ ᤁᤧᤏᤡ᤺ᤵᤐᤠ ᤑᤠᤖᤛ ᤏᤢ ᤔᤠᤍᤡᤒᤠ ᤏᤢᤛᤡ ᤛᤢᤜᤠᤱᤕᤢᤰᤐᤠ ᤁᤷᤛᤣᤏᤠ. ᤛᤣᤌᤠᤖ. ᤀᤍ᤻ᤔᤠᤌᤠ. ᤋᤷᤛᤡᤛ. ᤔᤣᤖᤣᤛ. ᤔᤷᤛᤣᤏᤠ ᤏᤢ ᤔᤔᤢᤁᤠᤏ ᤔᤧᤘᤕᤧ॥ ᤂᤧᤱᤜᤠ᤹ ᤜᤠᤱᤅᤡᤸᤗᤧ ᤁᤢᤏᤡ᤺ᤳᤋᤠᤱᤒᤠ ᤔᤧᤘᤕᤧ॥ ᤂᤧᤱᤜᤠ᤹ ᤜᤠᤱᤅᤡᤸᤗᤧ ᤁᤢᤍᤃᤡ ᤗᤠ᤺ᤵᤔᤠ ᤋᤠᤔᤠ ᤕᤢᤰ ᤁᤧᤃᤵᤐᤠ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤜᤠᤱᤈᤢᤶᤔᤥ ᤌᤥᤎᤥᤰᤐᤠ ᤕᤢᤰᤏᤠ ᤔᤧᤄᤥᤛᤢᤀᤠᤱ ᤘᤕᤧ॥

᥇᥋ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤡᤱᤃᤠᤖᤢᤜᤠ᤹ᤗᤠᤶ ᤐᤡᤔᤏᤠᤒᤠ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤔᤧᤍᤧᤴᤍᤧᤶᤒᤠᤸᤗᤧ ᤆᤥᤃᤢᤸᤗᤧ ᤜᤠᤱᤔᤠ ᤘᤛ᤻ᤋᤡ᤺ᤴ ᤀᤠᤰᤂᤣ ᤔᤧᤵᤔᤠ ᤐᤥ᤺ᤱᤒᤣ᥅ ᤁᤢᤓᤠᤱᤅᤡᤸᤗᤧ ᤌᤧᤔᤠ ᤐᤠ᤺ᤳᤋᤢᤒᤣ᥅”

᥇᥌ ᤂᤧᤒᤩᤠᤱ ᤔᤔᤢᤁᤠᤏᤧᤸᤗᤧ ᤜᤠᤱᤅᤡᤴ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤁᤴ ᤏᤢᤃᤵᤐᤡᤴ ᤐᤡᤖᤢᤛᤡ. “ᤜᤠᤱᤔᤠ ᤘᤛ᤻ᤋᤡ᤺ᤸᤗᤧ ᤜᤠᤱᤅᤡᤴᤗᤰ ᤔᤣ᤺ᤴᤍᤢᤰ ᤁᤖ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤍᤧ᤺ᤱᤃᤵᤐᤥᤒᤠ ᤁᤠᤰ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤔᤏᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡ॥

᥇᥍ ᤜᤠᤱᤔᤧᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤠᤜᤠ᤹ ᤏᤠᤔᤧᤴᤇᤠ᤹ᤖᤢᤛᤡᤴ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤜᤠᤱᤔᤠ ᤘᤛ᤻ᤋᤡ᤺ᤴ ᤁᤢᤒᤣᤛᤠᤱ ᤋᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧ. ᤁᤖ ᤂᤢᤏᤧ᤹ ᤔᤧᤍᤩᤧᤏᤧᤴ॥’

᥇᥎ ᤜᤠᤱᤔᤠᤸᤗᤧ ᤁᤢᤛᤢᤳᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤄᤧᤶᤔᤠ ᤑᤠᤖᤛ ᤏᤢ ᤔᤠᤍᤡᤒᤠ ᤕᤶᤒᤠ ᤜᤡᤶᤛᤕᤱᤜᤠ᤹ᤀᤥᤒᤠ ᤔᤧᤴᤇᤢᤔᤠᤜᤠ᤹ᤖᤧ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤀᤠᤀᤡᤴᤒᤠ ᤕᤧᤴᤏᤥ ᤁᤴ ᤐᤠ᤺ᤴᤏᤡᤴ ᤔᤧᤔᤧᤳᤋᤢᤛᤡ᤹. ᤜᤧᤰᤁᤩᤠᤱ ᤁᤸᤗᤧᤆᤥᤃᤢᤸᤗᤧ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤏᤢ ᤛᤡᤰᤐᤥ᤺ᤰᤔᤧᤴ ᤐᤥᤖᤥ॥

᥇᥏ “ᤜᤠᤱᤅᤡᤸᤗᤧ ᤏᤢᤒᤠ ᤁᤧᤀᤡ᤺ᤳᤋᤢᤏᤣᤓᤃᤪ. ‘ᤘᤛ᤻ᤋᤡ᤺ᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤢᤍᤃᤡ ᤀᤥ᤺ᤴᤎᤠᤰᤛᤡᤱᤔᤠ ᤔᤧᤄᤥᤏᤧᤴᤗ’ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤗᤳᤇᤠ ᤜᤠᤱᤀᤡᤱᤍᤳ ᤗ᤺ᤳᤋᤧ᤹ ᤜᤧᤰᤁᤩᤠᤱ ᤂᤧᤴ ᤑᤠᤖᤛᤡ ᤏᤢ ᤔᤠᤍᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤠᤱᤌᤡᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤸᤗᤧᤱᤔᤏᤠ ᤐᤥ᤺ᤱᤗ ᤛᤠᤵᤋᤧ᤹॥ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤘᤛ᤻ᤋᤡ᤺ᤸᤗᤧ ᤁᤢᤗᤧᤰᤘᤠᤀᤥ ᤂᤢᤏᤧ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤛᤢᤶᤒᤥᤎᤠᤛᤠᤔᤠ ᤔᤧᤴᤇᤢᤔᤠ᤺ᤴ ᤜᤠᤱᤔᤧᤸᤗᤧ ᤁᤢᤕᤢᤰᤏᤠ᤺ᤴ ᤐᤡᤖᤢᤖ॥

᥈᥆ ᤁᤶᤓᤗ᤹ᤖᤡᤰ ᤀᤠᤸᤗ ᤁᤴ ᤜᤠᤱ ᤀᤡᤱᤍᤳᤋᤡᤴ ᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤐᤡᤛᤠᤱ ᤔᤧᤄᤧᤵᤛᤢ᤹. ᤂᤧᤒᤩᤠᤱ ᤕᤶᤒᤠ ᤏᤢ ᤆᤢᤰᤐᤠ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤠᤜᤠ᤹ ᤀᤡᤱᤎᤠ᤺ᤱ ᤔᤧᤒᤡᤖᤢᤛᤡ᤹॥”

᥈᥇ ᤔᤔᤢᤁᤠᤏᤖᤧ ᤁᤢᤛᤢᤈᤠ᤺ᤴ ᤛᤢᤜᤠᤱᤕᤢᤰᤐᤠ ᤁᤧᤖᤧᤰᤗᤧ ᤏᤢᤒᤠ ᤔᤧᤗᤣ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤛᤢᤈᤠ᤺ᤴ ᤜᤠᤱᤅᤡᤴ ᤆᤥ᤺ᤰᤔᤠ ᤋᤧᤴᤍᤧ॥

᥈᥈ ᤂᤧᤒᤩᤠᤱ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤜᤡᤶᤛᤕᤱᤅᤥ ᤕᤢᤰ ᤔᤧᤈᤥᤃᤢᤖ ᤑᤠ᤹ᤀᤠᤱ ᤜᤠᤱᤈᤢᤶᤔᤥᤒᤠ ᤁᤠᤰ ᤐᤡᤛᤠᤱᤒᤠ ᤋᤧ᤺ᤱᤃᤵ ᤌᤰᤔᤠ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤛᤰᤛᤰ ᤁᤢᤀᤡᤛᤡ᤺ᤰ ᤏᤢ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤐᤠ᤺ᤴᤍᤠᤱᤅᤥ ᤛᤰᤀᤡᤱᤄᤱ ᤛᤠᤵᤐᤣ᤺ᤳᤋᤠᤜᤠ᤹ ᤔᤧᤜᤠᤰᤋᤢᤛᤡᤖᤥ॥

ᤀᤣᤛ᤻ᤋᤖᤧᤴ ᤜᤠᤱᤔᤠ ᤐᤥᤱ᤹

᥈

ᤀᤠᤸᤗ ᤕᤠᤱᤛᤡ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤧᤴ ᤆᤡ᤺ᤰᤋᤢ ᤂᤧᤒᤩᤠᤱ ᤂᤢᤏᤧ᤹ ᤘᤛ᤻ᤋᤡ ᤜᤠᤱᤔᤧᤴ ᤏᤢ ᤂᤧᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤗ᤺ᤳᤋᤢᤒᤠ ᤀᤡᤱᤍᤳᤋᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤏᤡᤱᤘᤠ᤹ ᤛᤢᤶᤗ᤹ᤖᤧ॥

᥈ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤁᤢᤏᤡ᤺ᤳᤋᤠᤱᤒᤠ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤏᤢᤔᤠ ᤏᤢᤔᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤔᤧᤃᤥ᤺ᤳᤋᤢᤛᤡᤖ॥

᥉ ᤜᤠᤱᤅᤡᤸᤗᤧ ᤁᤧᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤋᤧ᤺ᤱᤃᤵᤐᤠᤜᤠ᤹ᤀᤥᤒᤠ ᤌᤥᤎᤥᤰᤐᤠ ᤛᤢᤜᤠᤱᤕᤢᤰᤐᤠᤜᤠ᤹ ᤁᤧᤖᤧᤰ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤜᤠᤱᤐᤠᤱ ᤛᤢᤛᤏᤒᤠ ᤔᤧᤴᤇᤢᤔᤠ ᤕᤢᤱᤔᤠ ᤜᤡᤶᤔᤥ ᤋᤠ᤺ᤵᤔᤠᤛᤡᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤧᤛᤧ᤹॥ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠ ᤐᤕᤶ ᤜᤠᤱᤅᤡᤸᤗᤧ ᤔᤧᤴᤇᤢᤔᤠ ᤁᤧᤔᤏᤠᤜᤠ᤹ ᤀᤥᤃᤧᤔᤧᤵᤐᤠ ᤛᤡᤱᤃᤠᤖᤢ ᤜᤣᤃᤣ᤺ᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤰᤐᤧᤴ ᤔᤧᤒᤡᤖᤢᤖ॥ ᤜᤢ᤺ᤳᤇᤡᤱᤔᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤔᤧᤒᤡᤖᤢᤛᤡᤖ॥

᥊ ᤀᤠᤳᤋᤡᤴ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤐᤕᤶ ᤜᤠᤱᤅᤡᤸᤗᤧ ᤛᤠ᤹ᤖᤡᤰ ᤁᤧᤛᤡᤖᤠ᤹ᤌᤠᤱ. ᤜᤠᤒᤠ ᤂᤧᤴᤏᤣ ᤘᤛ᤻ᤋᤡ᤺ᤸᤗᤧ ᤁᤢᤗᤧᤰᤘᤠᤀᤥ ᤜᤠᤱᤔᤠ ᤆᤥᤃᤧ᤹॥” ᤁᤴ ᤛᤢᤈᤠ᤺ᤴ ᤜᤠᤱᤅᤡᤸᤗᤧ ᤁᤢᤛᤡᤖᤠ᤹ᤌᤠᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤁᤢᤀᤡᤛᤡ᤺ᤰ ᤆᤥᤃᤢ॥

᥋ ᤜᤠᤱᤐᤠᤱ ᤛᤢᤛᤴᤏᤥ ᤗᤳᤇᤠ ᤔᤥᤷᤍᤁᤤ ᤔᤡᤱ ᤁᤧᤘᤠ᤺ᤵᤐᤠ ᤕᤜᤢᤍᤡᤎᤡᤰ ᤘᤕᤧ॥ ᤂᤢᤏᤧ᤹ ᤕᤠᤀᤡᤖᤖᤧ ᤁᤢᤛ᤻ᤛᤠ. ᤛᤡᤔᤡᤖᤧ ᤁᤢᤶᤔᤧᤴᤇᤠ᤹ ᤏᤢ ᤁᤡᤛᤖᤧ ᤁᤢᤈᤰᤔᤧᤴᤇᤠ᤹ ᤒᤡᤏᤩᤠᤔᤡᤏ ᤌᤠ᤺ᤰᤁᤥᤒᤠ ᤘᤕᤧ. ᤂᤧᤴ ᤁᤡᤛᤧᤴ ᤆᤠᤜᤡ᤺ᤴ

᥌ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤕᤖᤢᤛᤗᤧᤔᤗᤠᤶ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴᤏᤢ ᤛᤥᤖᤡᤰ ᤋᤧᤶᤛᤢᤍᤣ᤹ᤖᤢᤛᤡᤒᤠᤜᤠ᤹ᤀᤥ ᤌᤡᤰᤐᤠ ᤘᤕᤧ॥

᥍ ᤔᤥᤷᤍᤁᤤ᤺ᤸᤗᤧ ᤀᤠᤵᤑᤣᤰ ᤁᤢᤶᤓᤅᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤜᤍᤛ᤻ᤛᤠ. ᤀᤡᤃᤪ ᤀᤣᤛ᤻ᤋᤖᤧᤴ ᤜᤡᤶᤛᤡ᤺ᤱᤔᤠ ᤆᤥᤃᤢᤀᤠᤱ ᤘᤕᤧ॥ ᤀᤣᤛ᤻ᤋᤖᤖᤧ ᤁᤢᤶᤒᤠ ᤁᤢᤶᤔᤠ ᤔᤧᤜᤥ᤺ᤵᤋᤧ॥ ᤂᤢᤏᤧ᤹ ᤏᤢᤔᤠᤛᤢᤰᤔᤠ ᤏᤢ ᤏᤠᤖᤢᤶᤓᤢᤱ ᤁᤧᤃᤢᤔᤠ ᤆᤥᤃᤧ॥ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠ ᤔᤠᤏᤧᤛᤡᤀᤠᤱ ᤀᤣᤃᤠᤱ ᤔᤥᤷᤍᤁᤤ᤺ᤸᤗᤧ ᤂᤢᤏᤧ᤹ ᤜᤡᤱᤄᤢᤀᤠᤱ ᤘᤕᤧ॥

᥎ ᤀᤠᤸᤗ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤏᤢ ᤁᤢᤀᤡᤱᤍᤳᤋᤡᤴ ᤀᤢᤘᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤜᤣᤃᤣ᤺ᤸᤗᤧ ᤁᤢᤗᤰᤐᤧᤴᤏᤥ ᤐᤡᤔᤠᤖᤧ ᤗᤠᤃᤡ ᤕᤖᤡᤰ ᤔᤧᤴᤇ᤻ᤕᤠᤜᤠ᤹ ᤜᤠᤱᤐᤠᤱ ᤛᤢᤛᤏᤀᤥ ᤔᤧᤍᤠᤖᤢᤛᤡ. ᤂᤧᤒᤩᤠᤱ ᤀᤣᤛ᤻ᤋᤖᤖᤧᤴᤏᤠᤱ ᤔᤧᤴᤇᤢᤔᤠᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤜᤣᤃᤣ᤺ᤸᤗᤧ ᤁᤢᤗᤰᤐᤧᤴᤏᤥ ᤐᤡᤔᤠᤖᤧ ᤗᤠᤃᤡ ᤜᤠᤱᤜᤡᤶᤔᤥ ᤔᤧᤍᤣ᤹ᤖᤢ॥

᥏ ᤂᤢᤏᤧ᤹ ᤏᤡᤛᤢᤀᤠᤱ ᤂᤧᤴ ᤛᤡᤱᤃᤠᤖᤢ᤺ᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧ. ᤜᤧᤰᤁᤩᤠᤱ ᤀᤣᤛ᤻ᤋᤖᤧᤸᤗᤧ ᤂᤢᤏᤧ᤹ᤗᤠᤶ ᤏᤢᤖᤡᤰ ᤔᤧᤵᤔᤠᤗᤠᤶ ᤂᤥᤛᤢ॥ ᤂᤧᤸᤗᤧ ᤂᤡᤔᤥ ᤀᤣᤛ᤻ᤋᤖᤧᤴ ᤏᤧᤰᤛᤠ ᤜᤢ᤺ᤵᤔᤠ ᤐᤠ᤺ᤴᤜᤠ᤹ ᤏᤢ ᤏᤢᤒᤠ ᤐᤖᤡᤰᤐᤠ ᤆᤠᤔᤠ ᤁᤢᤈᤠ ᤗᤰᤜᤠ᤹ ᤋᤠᤖᤢ ᤐᤡᤖᤢ॥ ᤜᤠᤱᤅᤡᤸᤗᤧ ᤁᤢᤜᤡᤶᤔᤥᤗᤠᤶ ᤔᤧᤛᤣᤃᤢᤛᤡᤔᤠ ᤏᤢᤛᤡ ᤔᤧᤴᤇᤢᤔᤠ ᤛᤧᤘᤠᤖᤥᤔᤠᤜᤠ᤹ᤀᤠᤱ ᤂᤧᤸᤗᤧ ᤔᤢᤖᤠ ᤔᤧᤳᤋᤢᤛᤡ॥ ᤔᤧᤴᤇᤢᤔᤠᤜᤠ᤹ ᤕᤢᤱᤔᤠ ᤜᤡᤶᤔᤥ ᤀᤣᤛ᤻ᤋᤖᤧᤴ ᤏᤢ ᤂᤢᤏᤧ᤹ ᤁᤧᤓᤠ᤹ᤔᤠ ᤛᤧᤘᤠᤖᤥᤔᤠᤜᤠ᤹ ᤏᤢᤒᤠᤍᤧᤴᤏᤥ ᤔᤧᤈᤳᤋᤢᤛᤡ॥

᥇᥆ ᤀᤣᤛ᤻ᤋᤖᤧᤸᤗᤧ ᤂᤢᤏᤧ᤹ ᤁᤢᤜᤡᤶᤛᤕᤱ ᤏᤢ ᤁᤢᤛᤢᤘᤠᤱᤗᤧ ᤕᤠ᤺ᤶᤒᤣᤀᤥ ᤜᤠ᤺ᤳᤋᤠᤱ ᤔᤧᤳᤋᤢᤛᤡᤒᤠ ᤜᤥ᤺ᤵᤋᤧ. ᤌᤧᤀᤠᤱᤓᤧᤸᤗᤧ ᤔᤥᤷᤍᤁᤤ᤺ᤸᤗᤧ ᤂᤢᤏᤧ᤹ ᤔᤠ᤹ᤛᤡᤱᤔᤠ ᤐᤠᤱᤄᤢᤀᤠᤱ ᤘᤕᤧ॥

᥇᥇ ᤀᤣᤛ᤻ᤋᤖᤖᤧ ᤁᤢᤗᤠᤃᤡ ᤌᤣ ᤐᤥ᤺ᤱᤗ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤌᤡᤰᤕᤠ᤺ᤴᤎᤰ ᤔᤥᤷᤍᤁᤤᤴ ᤔᤧᤴᤇᤢᤔᤠ ᤕᤢᤱᤔᤠ ᤜᤡᤶ ᤗᤰᤂᤢᤶᤔᤥᤗᤠᤶ ᤐᤥ᤺ᤰᤂᤧᤖ ᤗᤠᤱᤄᤣᤃᤧᤀᤠᤱ ᤘᤕᤧ॥

᥇᥈ ᤗᤠ ᤋᤢᤰᤛᤡ ᤔᤠᤖᤢᤰ ᤏᤡ᤺ᤱᤃᤣ᤹ ᤜᤢ᤺ᤵᤔᤠᤛᤡ ᤏᤢ ᤗᤠ ᤋᤢᤰᤛᤡ ᤑᤢᤱᤏᤠᤶ ᤜᤢ᤺ᤵᤔᤠᤛᤡ ᤜᤧᤰᤁᤩᤠᤱ ᤆᤥ᤺ᤰᤔᤠᤛᤡᤱᤔᤠ ᤐᤠ᤺ᤵᤳᤇᤡᤱᤔᤠ ᤘᤠ᤺ᤳᤋᤡ ᤛᤠᤔᤠᤜᤠ᤹ᤖᤧ ᤆᤥ᤺ᤰᤔᤠᤛᤡᤀᤠᤱ ᤔᤧᤴᤇᤢᤔᤠᤜᤠ᤹ ᤕᤠᤖᤡᤵ ᤐᤥᤱᤔᤠᤖᤧ ᤗᤠᤃᤡ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤶᤔᤡᤴ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤠ ᤘᤕᤧ॥ ᤕᤧᤶ ᤁᤧᤳᤋᤠᤱ ᤀᤣᤃᤠᤱ ᤁᤧᤖᤧᤰ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤀᤜᤠᤛᤢᤖᤛ ᤜᤠᤱᤅᤧᤀᤥ ᤐᤠ᤺ᤸᤗᤥᤒᤠ ᤐᤣ᤺ᤰᤔᤠ ᤕᤧᤶ ᤔᤧᤄᤥᤛᤢᤒᤠ ᤘᤕᤧ॥

᥇᥉ ᤌᤡᤰᤌᤡᤰ ᤗ᤹ᤖᤡᤰ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤜᤡᤶᤔᤥᤗᤠᤶ ᤜᤠᤱᤜᤡᤶᤔᤥ ᤐᤣ᤺ᤰᤁᤡᤸᤗᤧ ᤏᤠ᤺ᤰᤋᤢᤒᤠ ᤌᤣᤛᤠᤱ ᤂᤢᤏᤧ᤹ ᤋᤣ᤹ᤔᤠ ᤔᤧᤓᤠ᤺ᤰᤋᤢᤀᤠᤱ ᤘᤕᤧ॥

᥇᥊ ᤂᤢᤏᤧ᤹ ᤕᤢ᤺ᤴᤇᤡᤰ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ ᤜᤧᤰᤁᤩᤠᤱ ᤆᤰᤔᤣ᤺ᤳᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤜᤠᤱᤅᤡᤸᤗᤧ ᤁᤢᤛᤡᤱᤃᤠᤖᤢ ᤛᤠᤛ᤻ᤃᤈᤖᤧ ᤁᤢᤕᤢᤰᤁᤥ ᤘᤠ᤹ᤔᤠᤖᤧ ᤗᤠᤃᤡ ᤔᤧᤴᤇᤢᤔᤠ ᤕᤢᤱᤔᤠ ᤜᤡᤶᤔᤥᤒᤠ ᤘᤣ᤹ ᤗᤰᤁᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤜᤠᤱᤅᤡᤴ ᤁᤢᤏᤡᤱᤘᤠ᤹ ᤋᤠᤀᤠᤱ ᤂᤧᤴ ᤁᤢᤔᤡᤱᤅᤥᤗᤠᤶ ᤔᤧᤴᤀᤢ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤕᤠᤶᤔᤥ ᤜᤠᤱᤅᤧᤀᤥ ᤐᤣ᤺ᤰᤔᤠ ᤔᤧᤱᤄᤥ᤺ᤶᤏᤠ ᤘᤕᤧ॥

᥇᥋ ᤀᤠᤸᤗ ᤔᤥᤷᤍᤁᤤ᤺ᤸᤗᤧ ᤛᤠ ᤆᤥᤃᤢᤔᤠ. ᤂᤢᤏᤧ᤹ ᤁᤢᤶᤓᤅᤠ ᤀᤒᤡᤜᤣᤗᤖᤧ ᤁᤢᤛ᤻ᤛᤠ ᤀᤣᤛ᤻ᤋᤖᤧᤴ ᤜᤠᤱᤅᤧᤀᤥ ᤐᤣ᤺ᤰᤔᤠ ᤁᤢᤕᤧᤶ ᤋᤩᤧ. ᤂᤧᤒᤩᤠᤱ ᤔᤧᤴᤇᤢᤔᤠᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤗᤰᤐᤧᤴᤛᤠᤒᤠ ᤜᤠᤱᤅᤡᤸᤗᤧ ᤁᤢᤛᤡᤱᤃᤠᤖᤢ ᤜᤣᤃᤣ᤺ᤸᤗᤧ ᤔᤧᤳᤋᤢᤒᤠ ᤐᤠ᤺ᤴᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤣᤛ᤻ᤋᤖᤖᤧ ᤌᤣᤀᤠᤱ ᤔᤧᤏᤠ᤺ᤰᤋᤢᤴ॥ ᤀᤣᤛ᤻ᤋᤖᤧᤴ ᤁᤧᤏᤡᤒᤠ ᤁᤧᤖᤧᤰᤗᤧ ᤂᤢᤏᤧ᤹ ᤂᤢᤴᤇᤡ᤹ ᤛᤡᤖᤠ᤹ᤌᤠᤅᤧ॥

᥇᥌ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤢᤛᤡᤃᤣ᤺ᤰᤐᤠ ᤋᤱᤒᤣ ᤌᤡᤒᤥᤱᤃᤣ᤺ᤰᤐᤠ ᤗᤠ. ᤀᤡᤃᤪ ᤋᤣᤒᤣᤋ ᤗᤠᤀᤥ ᤀᤣᤛ᤻ᤋᤖᤧᤴ ᤜᤠᤱᤜᤡᤶᤔᤥ ᤀᤜᤠᤛᤢᤖᤛ ᤜᤠᤱᤅᤧ᤹ᤀᤥ ᤔᤧᤍᤣ᤹ᤖᤢᤀᤠᤱ ᤔᤧᤒᤣ॥

᥇᥍ ᤜᤠᤱᤅᤡᤸᤗᤧ ᤘᤣ᤹ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ᤏᤢ᤺ᤸᤗᤧ ᤀᤣᤛ᤻ᤋᤖᤧᤴ ᤏᤠᤏᤢ᤹ᤖᤢ॥ ᤜᤧᤰᤁᤩᤠᤱ ᤘᤣ᤹ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ᤏᤢ᤺ᤸᤗᤧ ᤂᤢᤏᤧ᤹ ᤜᤠᤱᤅᤥᤗᤠᤶ ᤗᤢᤱᤔᤠ᤹ ᤋᤢᤰᤔᤠ ᤏᤢ ᤗᤢᤱᤃᤢᤶ ᤂᤥᤛᤢ॥ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤥ ᤜᤠᤱᤔᤠ ᤋᤡᤆ ᤂᤢ᤺ᤰᤋᤢ. ᤜᤧᤰᤁᤩᤠᤱ ᤘᤛ᤻ᤋᤡ᤺ᤸᤗᤧ ᤁᤢᤗᤧᤰᤘᤠᤀᤥ ᤂᤢᤏᤧ᤹ ᤁᤢᤗᤠᤃᤡ ᤜᤠᤱᤔᤠ ᤆᤥᤃᤢ॥

᥇᥎ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤢᤕᤢᤰᤛᤠᤒᤠᤜᤠ᤹ ᤀᤣᤛ᤻ᤋᤖᤖᤧ ᤁᤢᤔᤡᤱᤛᤥᤀᤥ ᤗᤳᤇᤠ ᤕᤶᤒᤠ ᤛᤠᤓᤱᤈᤠ ᤆᤠ᤺ᤳᤋᤢᤛᤡ॥ ᤂᤢᤏᤧ᤹ ᤋᤧ᤺ᤱᤃᤵ ᤋᤧ᤺ᤱᤃᤵᤜᤠ᤹ᤀᤥ ᤏᤠ᤺ᤶᤛᤡᤱᤔᤠ ᤕᤧᤴ ᤀᤢᤘᤠ ᤆᤥᤃᤢᤀᤠᤱ ᤜᤠᤱᤅᤡᤸᤗᤧ ᤐᤡᤔᤠᤛᤡ ᤁᤧᤒᤥ᤺ᤱᤒᤠ ᤜᤠᤱᤛᤧᤶ ᤔᤡᤰᤋᤥ᤺ᤰᤜᤠ᤹ ᤐᤡᤖᤢᤛᤡ॥

᥇᥏ ᤏᤡᤛᤡᤃᤣ᤺ᤰᤐᤠᤗᤧᤱ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤔᤧᤓᤢᤰᤂᤢᤛᤡᤸᤗᤧ ᤔᤥᤷᤍᤁᤤᤴ ᤜᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤕᤧᤒᤧ॥

᥈᥆ ᤔᤥᤷᤍᤁᤤ᤺ᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤀᤣᤛ᤻ᤋᤖᤖᤧ ᤁᤢᤜᤡᤶᤛᤕᤱ ᤏᤢ ᤁᤢᤛᤢᤘᤠᤱᤒᤠ ᤐᤠ᤺ᤴᤏᤡᤴ ᤔᤠ᤹ᤖᤢᤀᤠᤱ ᤘᤕᤧ॥ ᤔᤥᤷᤍᤁᤤᤀᤥ ᤘᤕᤧᤸᤗᤧ ᤂᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤒᤠ ᤜᤧᤰᤁᤣᤀᤣ ᤀᤣᤛ᤻ᤋᤖᤖᤧ ᤆᤥᤃᤢᤖᤥ॥

ᤔᤥᤷᤍᤁᤤ᤺ᤸᤗᤧ ᤜᤠᤱᤅᤡᤴ ᤛᤧ᤺ᤵᤋᤢ

᥈᥇ ᤌᤡᤰᤕᤠ᤺ᤴ ᤔᤥᤷᤍᤁᤤᤴ ᤜᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤘᤕᤧᤒᤠ ᤕᤧᤶᤔᤥ ᤜᤠᤱᤅᤡᤸᤗᤧ ᤁᤢᤗᤠᤶᤎᤣ᤺ᤳᤋᤥ ᤁᤧᤗᤧᤰᤛᤡᤱᤒᤠᤖ ᤁᤧᤕᤧᤵᤐᤠ ᤛᤢᤜᤠᤱᤕᤢᤰᤐᤠ ᤏᤧᤳᤇᤡ. ᤒᤡᤃ᤻ᤏᤠᤌᤠ ᤏᤢ ᤋᤣᤖᤣᤛᤧᤴ ᤂᤢᤴᤇᤡ᤹ ᤕᤠ᤺ᤰᤗᤧ᤹ᤖᤧᤀᤠᤱ ᤀᤜᤠᤛᤢᤖᤛ ᤜᤠᤱᤅᤡᤴ ᤛᤧᤵᤔᤠ ᤆᤧᤶᤓᤴ ᤆᤥᤃᤧᤛᤢ॥

᥈᥈ ᤁᤴ ᤐᤠ᤺ᤴᤏᤡᤴ ᤔᤥᤷᤍᤁᤤ᤺ᤸᤗᤧ ᤏᤡᤱᤘᤠ᤹ ᤂᤥᤛᤢᤀᤠᤱ ᤜᤠᤱᤔᤠ ᤀᤣᤛ᤻ᤋᤖᤧᤴ ᤆᤧᤰᤋᤢ॥ ᤀᤣᤛ᤻ᤋᤖᤖᤧ ᤔᤥᤷᤍᤁᤤ᤺ᤸᤗᤧ ᤁᤢᤔᤡᤱᤅᤡᤴ ᤐᤠ᤺ᤳᤋᤢᤀᤠᤱ ᤂᤧᤴ ᤐᤠ᤺ᤴᤏᤡᤴ ᤜᤠᤱᤅᤡᤴ ᤆᤧᤰᤋᤢ॥

᥈᥉ ᤁᤴ ᤐᤠ᤺ᤴᤏᤡᤴ ᤛᤠ᤹ᤔᤠ ᤏᤢ ᤁᤢᤛᤡᤱ ᤏᤡ᤺ᤵᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤛᤧᤰᤂᤠ ᤐᤥ᤺ᤰᤂᤧᤒᤠ ᤏᤡ᤺ᤴᤎᤥ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ ᤛᤡᤱᤅᤥ ᤔᤧᤓᤥ᤺ᤴᤍᤢ ᤔᤧᤛᤧᤖᤢᤛᤡᤖ ᤕᤠ᤺ᤴᤍᤢᤛᤡ॥ ᤁᤴ ᤐᤠ᤺ᤴᤜᤠ᤹ ᤜᤠᤱᤅᤡᤸᤗᤧ ᤁᤢᤍᤃᤡ ᤛᤠᤵᤔᤢ᤺ᤴᤎᤢᤶᤔᤥ ᤔᤧᤛᤠᤵᤋᤢᤖᤥ॥

ᤜᤠᤔᤠᤏᤖᤧ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡ ᤁᤢᤈᤧᤶᤓᤴ

᥉

ᤂᤧᤴ ᤀᤣᤃᤠᤱ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤀᤃᤠᤃᤡ ᤜᤶᤔᤍᤠᤋᤠ᤺ᤸᤗᤧ ᤁᤢᤛ᤻ᤛᤠ ᤜᤠᤔᤠᤏᤖᤧ ᤁᤢᤍᤠᤰᤑᤠ᤺ᤴ ᤑᤥᤛᤢ ᤐᤡᤖᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤁᤢᤴᤈᤢᤶ ᤁᤢᤴᤍᤣ᤺ᤱᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤏᤢ᤺ᤸᤗᤧ ᤕᤶᤒᤠ ᤕᤢᤰᤏᤠ ᤐᤡᤖᤢᤀᤠᤱ ᤛᤠ᤹ᤖᤡᤰ ᤌᤥᤎᤥᤰᤐᤠ ᤋᤠᤰᤑᤠᤀᤥ ᤕᤢᤰᤂᤢ॥

᥈ ᤁᤸᤗᤧᤆᤥᤃᤢᤸᤗᤧ ᤜᤠᤱᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤁᤧᤘᤠ᤹ᤒᤠ ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ᤖᤧ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤌᤢᤱᤒᤥ᤹ᤜᤈ᤹ ᤔᤧᤕᤢᤱᤛᤡᤱᤗ ᤛᤠᤒᤴ ᤔᤧᤓᤴᤇᤡᤱᤅᤠᤱ ᤜᤠᤔᤠᤏᤧᤴ ᤛᤧᤘᤠ ᤔᤧᤔᤧᤳᤋᤢᤖ ᤔᤧᤘᤕᤧ॥ ᤁᤖ ᤔᤥᤷᤍᤁᤤ᤺ᤸᤗᤧ ᤆᤠᤜᤡ᤺ᤴ ᤁᤶᤓᤗ᤹ᤖᤡᤰ ᤌᤢᤱᤒᤥ᤹ ᤜᤒᤳ ᤔᤧᤕᤢᤱᤛᤡᤱᤅᤡᤴᤏᤠᤱ ᤂᤧᤴ ᤛᤧᤘᤠ ᤔᤧᤔᤧᤳᤋᤢᤴ॥

᥉ ᤌᤡᤰᤗᤧᤱ ᤜᤠᤱᤜᤡᤶ ᤗᤠᤶᤎᤣ᤺ᤵᤐᤥ ᤕᤢᤰᤛᤠᤒᤠᤜᤠ᤹ᤖᤧ ᤔᤥᤷᤍᤁᤤᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤌᤣᤀᤠᤱ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤓᤣ᤺ᤴᤍᤢᤒᤠᤒᤣ᥅”

᥊ ᤂᤧᤱᤜᤠ᤹ᤖᤧ ᤌᤡᤰᤕᤠ᤺ᤴᤎᤰ ᤂᤢᤏᤧ᤹ ᤜᤠᤒᤠ ᤂᤧᤴ ᤐᤠ᤺ᤴᤏᤡᤴ ᤔᤧᤔᤧᤳᤋᤢ. ᤁᤖ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴ॥ ᤔᤥᤷᤍᤁᤤ᤺ᤸᤗᤧ ᤕᤜᤢᤍᤡᤀᤠ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤜᤠᤔᤠᤏᤧᤸᤗᤧ ᤏᤠᤛᤡᤌ᤺ᤳᤋᤢᤒᤡ ᤔᤧᤎ᤺ᤳᤋᤢᤶᤒᤡ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤜᤠᤔᤠᤏᤧᤴ ᤔᤧᤈᤧᤰᤋᤢ॥

᥋ ᤔᤥᤷᤍᤁᤤᤴ ᤌᤢᤱᤒᤥ᤹ᤜᤈ᤹ ᤔᤧᤕᤢᤱᤛᤡᤱᤅᤡᤴᤏᤠᤱ ᤂᤢᤏᤧ᤹ ᤛᤧᤘᤠ ᤔᤧᤔᤧᤳᤋᤢᤶᤒᤠ ᤐᤠ᤺ᤴᤏᤡᤴ ᤜᤠᤔᤠᤏᤧᤸᤗᤧ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥

᥌ ᤜᤠᤔᤠᤏᤖᤧ ᤔᤥᤷᤍᤁᤤ᤺ᤸᤗᤧ ᤁᤢᤛᤢᤘᤠᤱᤜᤠ᤹ ᤜᤠ᤺ᤳᤇᤡᤖᤧᤳᤇ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤔᤥᤷᤍᤁᤤ᤺ᤸᤗᤰ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ. ᤁᤖ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤜᤠᤱᤈᤢᤶᤔᤥᤒᤠ ᤁᤠᤰ ᤕᤜᤢᤍᤡᤜᤠ᤹. ᤔᤥᤷᤍᤁᤤ᤺ᤸᤗᤧ ᤁᤢᤔᤏᤠ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡ ᤗᤠᤶᤀᤥᤔᤧᤵᤔᤠ ᤜᤣ᤺ᤰᤋᤢ॥

᥍ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣ ᤌᤡᤰᤛᤡᤃᤣ᤺ᤰᤐᤠ ᤗᤠ. ᤀᤡᤃᤪ ᤏᤡᤛᤠᤏ ᤗᤠᤀᤥ. ᤆᤧᤶᤓᤴᤏᤡᤴ ᤁᤧᤵᤔᤠᤖᤧ ᤗᤠᤃᤡ ᤕᤧᤴ ᤏᤢ ᤗᤠ ᤏᤡ᤺ᤴᤎᤥ ᤆᤥ᤺ᤰᤛᤧ ᤂᤧᤱᤜᤠ᤹ᤖᤧ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢ॥ ᤂᤧᤴ ᤋ᤹ᤕᤠ᤺ᤴᤛᤥ᤺ᤴᤏᤧᤴ “ᤐᤢᤖ” ᤔᤧᤔᤧᤳᤋᤢ॥ ᤋ᤹ᤕᤠ᤺ᤴᤛᤥ᤺ᤴᤏᤧᤴ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤗᤠ. ᤀᤡᤃᤪ ᤀᤍᤠᤖ ᤗᤠᤀᤥ ᤌᤩᤧ॥

᥎ ᤂᤧᤒᤩᤠᤱ ᤜᤠᤔᤠᤏᤧᤸᤗᤧ ᤀᤜᤠᤛᤢᤖᤛ ᤜᤠᤱᤅᤡᤴ ᤔᤧᤳᤋᤢ. “ᤀᤠᤍᤠᤱᤒᤠᤖᤧ ᤁᤧᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤳᤇᤠ ᤛᤢᤘᤠᤱᤛ᤻ᤔᤠ ᤔᤏᤠ ᤔᤧᤛᤧᤖᤧᤀᤠᤱ ᤔᤧᤕᤢᤱ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤌᤡᤶᤜᤠ᤹ ᤘᤣ᤹ ᤁᤧᤖᤧᤰ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤔᤧᤴᤍᤱᤔᤏᤠᤒᤠ ᤆᤥᤰ॥ ᤂᤧᤱᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤄᤠᤛᤧᤴ ᤁᤢᤓᤠᤱᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ᤹. ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤏᤢᤖᤡᤰ ᤁᤧᤔᤧᤳᤋᤢᤛᤡᤸᤗᤧ ᤌᤣᤀᤠᤱ ᤁᤧᤴᤕᤥ᤹ᤏᤧᤴ॥

᥏ ᤜᤠᤱᤅᤡᤸᤗᤧ ᤏᤢᤒᤠ ᤁᤧᤀᤡ᤺ᤳᤋᤢᤏᤣᤓᤃᤪ ᤂᤧᤱᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤗᤳᤇᤠ ᤛᤠᤵᤔᤏᤠᤒᤠ ᤀᤡᤱᤍᤳ ᤗ᤺ᤳᤋᤧ᤹॥ ᤀᤠᤱᤃᤠ᤹ ᤌᤡᤒᤥᤱ ᤜᤧᤴᤇᤡᤱ ᤛᤢᤰᤘᤠ ᤕᤢᤵᤐᤠ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤕᤢᤵᤐᤠ᤺ᤴ ᤜᤠᤱᤌᤠ᤺ᤱᤅᤥ ᤔᤧᤕᤢᤰᤂᤢ᤹॥”

᥇᥆ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤫᤠᤃᤣ᤺ᤵ ᤀᤣ᤺ᤵᤛᤠᤵᤐᤡᤴ ᤁᤢᤜᤢᤰᤆᤥ᤺ᤰᤁᤥᤗᤠᤶ ᤑᤧᤴᤍᤢᤀᤠᤱ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤀᤠᤃᤠᤃᤡ ᤜᤶᤔᤠᤍᤠᤋᤠ᤺ᤸᤗᤧ ᤁᤢᤛ᤻ᤛᤠ ᤜᤠᤔᤠᤏᤧᤴ ᤐᤡᤖᤢ॥

᥇᥇ ᤜᤠᤱᤅᤡᤸᤗᤧ ᤜᤠᤔᤠᤏᤧᤴ ᤔᤧᤳᤋᤢ. “ᤂᤧᤴ ᤕᤢᤵᤐᤠ᤺ᤴ ᤏᤢ ᤂᤧᤴ ᤔᤏᤠᤜᤠ᤹ ᤂᤧᤏᤧ᤹ᤀᤡᤴᤏᤣ ᤔᤧᤒᤥ᤺ᤱ᤹. ᤂᤧᤏᤧ᤹ ᤁᤧᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥”

᥇᥈ ᤂᤧᤒᤩᤠᤱ ᤌᤡᤰᤛᤡᤃᤣ᤺ᤰᤐᤠ ᤗᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤜᤠᤔᤠᤏᤧᤸᤗᤧ ᤜᤠᤱᤅᤡᤸᤗᤧ ᤁᤢᤛᤠᤵᤗᤠ ᤁᤧᤛᤠᤵᤐᤠᤜᤠ᤹ ᤀᤢ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤜᤠᤔᤠᤏᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤋᤧ᤺ᤱᤃᤵ ᤌᤰᤔᤠ ᤀᤠᤶᤓᤠ ᤂᤧᤵᤔᤥᤒᤠ ᤛᤰᤛᤰ ᤏᤢ ᤛᤢᤘᤠᤱ ᤌᤰᤔᤠ ᤂᤢᤴᤇᤡ᤹ ᤀᤠᤒᤠᤅᤣ ᤐᤠ᤺ᤴᤍᤠᤱᤅᤥ ᤔᤧᤛᤠᤵᤋᤢᤀᤠᤱ ᤜᤠᤱᤅᤡᤸᤗᤧ ᤁᤢᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤘᤣ᤹ ᤘᤣ᤹ ᤋᤣ᤺ᤱᤃᤵᤐᤥᤒᤠ ᤆᤢᤰᤛᤠ ᤜᤠᤱᤜᤠ᤹ ᤏᤢ ᤘᤣ᤹ ᤘᤣ᤹ ᤛᤢᤘᤠᤱᤒᤠ ᤋᤢᤶᤔᤩᤠᤱᤜᤠᤱᤜᤠ᤹ ᤀᤡᤱᤍᤳ ᤔᤧᤜᤠᤰᤋᤢᤛᤡ- ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤢᤔᤡᤱᤅᤥ ᤂᤧᤴ ᤔᤧᤛᤠᤵᤋᤢ. ᤜᤧᤰᤁᤩᤠᤱ ᤔᤧᤓᤠᤰᤋᤢᤀᤠᤱ ᤜᤠᤱᤅᤡᤸᤗᤧ ᤁᤢᤀᤣ᤺ᤵᤛᤠᤵᤐᤡᤴ ᤂᤧᤵᤔᤥ ᤔᤧᤕᤢᤰᤋᤢᤀᤠᤱ ᤐᤳᤇᤧ॥

᥇᥉ ᤁᤶᤓᤗ᤹ᤖᤡᤰ ᤀᤍᤠᤖ ᤔᤧᤵᤔᤏᤠᤒᤠ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤗᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤁᤧᤖᤧᤰ ᤕᤜᤢᤍᤡᤜᤠ᤹. ᤌᤠᤱᤒᤧᤴ. ᤁᤠᤵᤐᤥᤒᤠ. ᤔᤧᤴᤇᤢᤔᤠ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤂᤰᤐᤧᤳ ᤌᤡᤰᤕᤠ᤺ᤴᤗᤧ ᤛᤧᤵᤔᤠᤛᤡ ᤜᤧᤰᤁᤩᤠᤱ ᤘᤖᤧᤱᤗᤧᤱ ᤂᤢᤴᤇᤡ᤹ ᤔᤡᤱᤅᤣ ᤔᤠᤔᤠ ᤐᤡᤔᤠᤛᤡ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤧᤜᤠ᤹ ᤏᤠᤵᤔᤠᤛᤡ ᤀᤡᤱᤍᤳ ᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥ ᤜᤠᤱ ᤀᤡᤱᤛᤠᤒᤠᤜᤠ᤹ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ॥

᥇᥊ ᤂᤧᤴ ᤕᤧᤴᤏᤡᤸᤗᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ ᤑᤠ᤹ᤀᤠᤱ ᤂᤧᤴ ᤛᤠᤵᤔᤏᤠᤒᤠ ᤀᤡᤱᤈᤠ᤺ᤱᤅᤡᤴ ᤗᤳᤇᤠ ᤗᤡᤱᤔᤏᤠᤒᤠ ᤀᤡᤱᤍᤳ ᤀᤡᤛᤡ᤺ᤰ ᤁᤧᤖᤧᤰ ᤋᤧ᤺ᤱᤃᤵᤐᤥ ᤀᤢᤘᤠ ᤆᤥ᤺ᤰᤔᤠᤀᤠᤱ ᤁᤠᤰ ᤔᤏᤠ ᤛᤢᤘᤠᤱᤜᤠ᤹ ᤀᤡᤱᤄᤱ ᤐᤡᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥

᥇᥋ ᤜᤠᤱᤅᤡᤸᤗᤧ ᤁᤢᤀᤡᤈᤠ᤺ᤱᤅᤥ ᤂᤧᤴ ᤜᤠᤱ ᤀᤡᤱᤛᤠᤒᤠᤜᤠ᤹ ᤛᤠ᤹ᤖᤡᤰ ᤜᤠᤖᤠᤀᤣ ᤀᤠᤸᤗᤥᤖᤧ ᤀᤠᤸᤗᤥ ᤔᤧᤒᤣ॥ ᤂᤧᤴ ᤀᤡᤱᤍᤳᤋᤡᤴ ᤜᤠᤱᤐᤠᤱ ᤛᤢᤛᤏᤀᤥᤀᤠᤱ ᤀᤡᤱᤔᤧᤓᤥᤛᤢ॥ ᤜᤠᤱᤅᤡᤴ ᤏᤢ ᤜᤠᤔᤠᤏᤧᤴ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤌᤢᤱᤛᤧ ᤕᤢᤱᤏᤧᤛᤡ. ᤁᤖ ᤛᤢᤛᤏ ᤕᤧᤰᤕᤰᤁᤥ ᤆᤠᤜᤡ᤺ᤴ ᤜᤕᤱ ᤁᤡᤸᤗᤡᤱ ᤐᤥ᤺ᤰᤂᤧᤖᤥ॥

ᤔᤥᤷᤍᤁᤤ᤺ᤸᤗᤧ ᤀᤣᤛ᤻ᤋᤖᤧᤴ ᤁᤢᤓᤠ᤹ ᤏᤠ᤺ᤰᤋᤢ

᥊

ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤢᤀᤠᤱ ᤔᤥᤷᤍᤁᤤ᤺ᤸᤗᤧ ᤁᤢᤈᤠᤱᤜᤠ᤹ ᤌᤧ᤺ᤰᤂᤢᤀᤠᤱ ᤛᤠᤃᤡ ᤋᤣ᤺ᤳ ᤆᤠᤰᤛᤡᤱ ᤜᤧᤰᤁᤩᤠᤱ ᤂᤠᤵᤐᤢ ᤜᤢ᤺ᤳᤇᤡᤱᤅᤠᤱ ᤕᤶᤒᤠ ᤀᤡᤰᤗᤠᤀᤥ ᤔᤣᤖᤡᤱ ᤌᤰᤋᤧᤖ ᤕᤧᤰᤕᤰᤁᤥ ᤐᤣ॥

᥈ ᤂᤢᤏᤧ᤹ ᤜᤠᤱᤜᤡᤶᤔᤥ ᤗᤠ᤺ᤵᤔᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤌᤠᤖᤡᤰᤗᤰ ᤐᤣ. ᤌᤣᤀᤠᤱᤓᤧᤸᤗᤧ ᤛᤠᤃᤡ ᤋᤣ᤺ᤳ ᤁᤧᤈᤠᤱᤒᤠ ᤀᤠᤳᤋᤡᤴ ᤔᤴᤏᤠ᤺ᤴᤏᤠᤱ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤐᤥᤱᤔᤠᤀᤠᤱ ᤛᤡᤃᤠᤱ ᤗᤠ᤺ᤵᤔᤠ ᤂᤥᤔᤧᤴᤍᤧᤵᤔᤏᤠᤒᤠ ᤘᤕᤧ॥

᥉ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤏᤢ ᤁᤢᤀᤡᤱᤍᤳ ᤁᤧᤃᤧᤵᤐᤠ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤋ᤺ᤰᤏᤧᤳ ᤕᤢᤱᤔᤠ. ᤜᤠ᤺ᤵᤔᤠ ᤆᤡ᤺ᤱᤔᤠ. ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤏᤢ ᤔᤣᤖᤡᤱ ᤌᤰᤔᤠ ᤐᤥ᤺ᤰᤂᤧ॥ ᤂᤧᤱᤜᤠ᤹ᤀᤥ ᤕᤖᤡᤰ ᤔᤏᤠᤜᤠ᤹ᤖᤧ ᤛᤠᤃᤡ ᤋᤣ᤺ᤳ ᤔᤧᤈᤠᤰᤂᤢᤀᤠᤱ ᤂᤠᤵᤐᤢᤀᤥ ᤔᤧᤏᤧᤛᤡᤱ॥

᥊ ᤀᤠᤸᤗ ᤀᤣᤛ᤻ᤋᤖ ᤜᤠᤱᤔᤧᤸᤗᤧ ᤁᤢᤛᤧᤘᤠᤖᤥᤔᤠᤜᤠ᤹ ᤏᤢ ᤛᤡᤱᤃᤠᤖᤢᤜᤠ᤹ ᤔᤧᤍᤩᤧᤀᤠᤱ ᤁᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤔᤧᤔᤧᤳᤋᤢ. ᤂᤧᤒᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤋᤢᤰᤂᤧ ᤆᤠᤔᤥ ᤌᤩᤧ॥ ᤛᤠᤃᤡ ᤋᤧ᤺ᤳᤋᤡᤴ ᤑᤧᤴᤍᤢᤀᤠᤱ ᤆᤠᤱ ᤆᤠᤰᤛᤡᤱᤗ ᤑᤠ᤹ᤀᤠᤱ ᤂᤢᤏᤧ᤹ ᤔᤥᤷᤍᤁᤤᤴ ᤆᤠᤱ ᤜᤠᤰᤋᤢᤍᤣᤛᤢ॥ ᤁᤖ ᤂᤢᤏᤧ᤹ ᤂᤧᤴ ᤋᤠ᤺ᤰᤔᤠ ᤔᤧᤍᤧᤴᤍᤧᤴ॥

᥋ ᤂᤧᤒᤩᤠᤱ ᤂᤢᤏᤧ᤹ ᤑᤠ᤹ᤔᤠᤖᤧ ᤗᤠᤃᤡ ᤔᤢᤖᤠᤔᤧᤔᤧᤳᤋᤢᤒᤠ ᤜᤠᤱᤅᤡᤸᤗᤧ ᤁᤢᤛᤡᤱᤃᤠᤖᤢᤜᤠ᤹ᤀᤥᤒᤠ ᤗᤳᤇᤠ ᤜᤋᤠᤰᤁᤧᤴ ᤀᤢ᤺ᤵᤔᤠ ᤋᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤔᤥᤷᤍᤁᤤᤴ ᤌᤧᤔᤠ ᤁᤧᤛᤠᤰᤐᤥ ᤌᤩᤧ ᤜᤧᤰᤁᤩᤠᤱ ᤂᤢᤏᤧ᤹ ᤌᤣᤀᤠᤱ ᤜᤧᤰᤁᤣ ᤆᤥᤃᤢᤒᤠ ᤑᤠ᤹ᤀᤠᤱ ᤐᤠ᤺ᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤂᤧᤴ ᤔᤷᤍᤁᤤᤀᤥ ᤐᤣ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤐᤠᤱᤄᤢᤍᤣᤛᤢ॥

᥌ ᤜᤋᤠᤰᤁᤧᤴ ᤜᤠᤱᤜᤡᤶ ᤋᤃᤡ ᤁᤧᤏᤧᤒᤠ ᤕᤧᤰᤕᤰᤁᤥᤒᤠ ᤋᤠᤶᤍᤠᤶᤒᤠ ᤗᤰᤂᤢᤶᤔᤥ ᤔᤥᤷᤍᤁᤤᤴ ᤘᤕᤧᤒᤠᤍᤧᤴᤏᤥ ᤐᤣ॥

᥍ ᤔᤥᤷᤍᤁᤤ᤺ᤸᤗᤧ ᤂᤢᤏᤧ᤹ ᤌᤧᤔᤠ ᤋᤢᤔᤢᤀᤠᤱ ᤘᤠ᤹ ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢ ᤜᤠᤔᤠᤏᤧᤸᤗᤧ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤕᤠᤱᤅᤡᤴ ᤜᤠᤱ ᤕᤠᤱᤌᤠ᤺ᤱᤅᤥ ᤐᤡᤖᤢᤛᤡᤀᤠᤱ ᤘᤠ᤹ ᤂᤧᤴᤏᤠᤱ ᤜᤋᤠᤰᤁᤧᤴ ᤆᤧᤰᤋᤢ॥

᥎ ᤜᤧᤰᤁᤩᤠᤱ ᤛᤢᤛᤏᤀᤥ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤔᤧᤗ᤺ᤳᤋᤢᤒᤠ ᤗᤡᤱᤔᤏᤠᤒᤠ ᤀᤡᤱᤍᤳ ᤛᤰᤁᤡᤴ ᤔᤥᤷᤍᤁᤤ᤺ᤸᤗᤧ ᤜᤋᤠᤰᤁᤧᤴ ᤐᤡᤖᤢᤀᤠᤱ ᤔᤧᤳᤋᤢ. “ᤀᤣᤛ᤻ᤋᤖᤧᤴ ᤀᤥ᤺ᤴᤎᤠᤰᤋᤧ᤹ᤀᤠᤱ ᤆᤧᤰᤋᤧ᤹ ᤜᤧᤰᤁᤩᤠᤱ ᤜᤠᤱᤅᤧᤀᤥ ᤐᤣᤃᤧ᤹ᤀᤠᤱ ᤁᤢᤓᤠ᤹ ᤂᤥᤔᤠ ᤏᤢ ᤀᤠᤵᤑᤣᤰ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤕᤧᤰᤐᤧᤗᤡ ᤑᤠᤰᤋᤧ᤹ ᤑᤠ᤹ᤀᤠᤱ ᤔᤧᤳᤋᤧ᤹॥”

᥏ ᤜᤋᤠᤰᤁᤧᤴ ᤐᤣᤀᤠᤱ ᤔᤥᤷᤍᤁᤤ᤺ᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤣᤛ᤻ᤋᤖᤧᤴ ᤆᤧᤰᤋᤢ॥

᥇᥆ ᤜᤧᤰᤁᤩᤠᤱ ᤀᤣᤛ᤻ᤋᤖᤧᤸᤗᤧ ᤕᤠᤶᤔᤥ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤢᤀᤠᤱ ᤜᤋᤠᤰᤁᤧᤴ ᤐᤠᤱᤄᤢᤍᤣᤛᤢ.

᥇᥇ “ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤕᤢᤰᤛᤠᤒᤠᤜᤠ᤹ ᤏᤢ ᤋᤧ᤺ᤱᤃᤵᤐᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱᤅᤣ ᤘᤠ᤹. ᤁᤢᤓᤠ ᤕᤧᤶᤒᤡᤳᤇᤠ ᤀᤡᤃᤪ ᤔᤧᤴᤇᤢᤔᤠ᤺ᤴ ᤜᤠᤱᤅᤡᤸᤗᤧ ᤔᤧᤴᤀᤢ᤺ᤳᤋᤣᤀᤣ ᤜᤠᤱᤅᤡᤸᤗᤧ ᤁᤢᤍᤃᤡ ᤜᤠᤱᤜᤡᤶ ᤛᤡᤃᤠᤱᤒᤠ ᤗᤰᤂᤢᤶᤔᤥ ᤗᤠᤛᤧᤏᤣᤓᤃᤪ ᤂᤧᤴ ᤔᤧᤛᤧᤖᤢ᤹॥ ᤂᤧᤸᤗᤧ ᤗᤠᤃᤡ ᤗᤳᤇᤠᤖᤰ ᤁᤢᤓᤠᤱ ᤘᤠ᤹. ᤜᤠᤱᤅᤡᤸᤗᤧ ᤁᤢᤛᤠᤶᤔᤩᤠᤱ ᤜᤠᤱᤋᤰᤁᤠ᤺ᤳᤋᤡᤴ ᤛᤴᤇᤢᤏᤣᤓᤃᤪᤖᤰ ᤂᤧᤴ ᤜᤡᤱ᤹॥ ᤀᤠᤱᤃᤠ᤹ ᤀᤠᤵᤑᤣᤰᤁᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤔᤧᤴᤀᤢ᤺ᤳᤋᤣ ᤘᤠ᤹ᤀᤠᤒᤠ ᤛᤢᤶᤒᤥᤱ ᤕᤧᤴ ᤁᤧᤖᤧᤔᤠᤖᤧ॥”

᥇᥈ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤣᤛ᤻ᤋᤖᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤜᤠᤋᤠᤰᤁᤧᤸᤗᤧ ᤔᤥᤷᤍᤁᤤᤴ ᤆᤧᤰᤋᤢ॥

᥇᥉ ᤂᤧᤒᤩᤠᤱ ᤂᤢᤏᤧ᤹ ᤜᤠᤒᤠ ᤁᤴ ᤏᤢᤃᤵᤐᤡᤴ ᤀᤣᤛ᤻ᤋᤖᤧᤴ ᤜᤠᤰᤋᤢᤍᤧᤛᤢ- “ᤂᤧᤏᤧ᤹ ᤜᤠᤱᤜᤡᤶᤔᤥ ᤁᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤕᤜᤢᤍᤡᤜᤠ᤹ᤀᤥ ᤂᤧᤏᤧ᤹ᤖᤰ ᤁᤧᤜᤡᤱ ᤑᤠ᤹ᤀᤠᤱ ᤂᤧᤏᤧ᤹ ᤔᤧᤀᤡ᤺ᤳᤋᤧᤴᤏᤧ᤹॥

᥇᥊ ᤁᤴ ᤕᤧᤶᤔᤥ ᤂᤧᤏᤧ᤹ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤁᤧᤕᤢᤱᤏᤣᤓᤃᤪ ᤕᤜᤢᤍᤡᤜᤠ᤹ᤖᤧ ᤗᤠᤃᤡ ᤁᤢᤓᤠ᤹ ᤏᤢ ᤆᤥ᤺ᤰᤕᤢᤶᤓᤥ ᤘᤣ᤹ᤍᤧᤴᤏᤥ ᤗᤠᤶᤒᤠ ᤋᤠᤖᤥ॥ ᤁᤖ ᤂᤧᤏᤧ᤹ ᤏᤢ ᤁᤧᤶᤒᤠᤖᤧ ᤁᤢᤜᤡᤶᤛᤕᤱᤜᤠ᤹ ᤆᤠᤜᤡ᤺ᤴ ᤁᤧᤔᤧᤃᤡ᤹॥ ᤐᤥᤱᤔᤠᤛᤢᤰ ᤀᤠᤶᤓᤠ ᤁᤴ ᤕᤧᤶᤔᤡᤸᤗᤧ ᤗᤠᤃᤡᤀᤣ ᤂᤧᤏᤧ᤹ ᤜᤠᤱᤔᤠ ᤁᤧᤒᤥ᤺ᤰᤂᤧᤒᤠᤒᤡ ᤜᤠᤃ᥄”

᥇᥋ ᤂᤧᤒᤩᤠᤱ ᤀᤣᤛ᤻ᤋᤖᤧᤸᤗᤧ ᤔᤥᤷᤍᤁᤤᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢᤍᤣᤛᤢ-

᥇᥌ “ᤐᤣᤃᤧ᤹ᤀᤠᤱ ᤛᤢᤛᤴᤏᤥ ᤁᤧᤘᤠ᤹ᤒᤠ ᤁᤧᤖᤧᤰ ᤕᤜᤢᤍᤡᤜᤠ᤹ ᤑᤢᤰᤂᤧᤛᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤋ᤺ᤰᤏᤧᤳ ᤔᤧᤕᤢᤱᤗ॥ ᤛᤢᤶᤕᤠ᤺ᤴ ᤏᤢ ᤛᤢᤶᤛᤧᤴ ᤌᤠᤖᤡᤰ ᤔᤧᤈᤧᤶᤔᤡᤴᤏᤧ᤹ ᤔᤧᤎᤢᤅᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤆᤫᤠ᤺ᤳᤋᤠᤱ ᤔᤧᤎᤢᤅᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤛᤧᤘᤠᤖᤥᤔᤠᤜᤠ᤹ᤀᤠᤱ ᤂᤡᤏᤡ᤹ ᤜᤧᤰᤁᤣᤀᤣ ᤋ᤺ᤰᤏᤧᤳ ᤕᤢᤅᤡᤃᤧ॥ ᤂᤧᤴ ᤀᤣᤃᤠᤱ ᤁᤢᤓᤠᤱᤗᤧ ᤁᤢᤍᤰᤗᤧᤱᤘᤠ ᤐᤥ᤺ᤱᤛᤠᤱ ᤀᤠᤱᤃᤠ᤹ ᤜᤠᤱᤅᤧ᤹ᤀᤥ ᤐᤣ᤺ᤰᤁᤠ॥ ᤀᤠᤱᤃᤠ᤹ ᤛᤡᤔᤠᤀᤣ ᤐᤥ᤺ᤱᤛᤠᤱ ᤀᤠᤱᤃᤠ᤹ ᤛᤡᤀᤠᤖ॥”

᥇᥍ ᤂᤧᤒᤩᤠᤱ ᤔᤥᤷᤍᤁᤤᤴ ᤐᤣᤄᤧᤖᤧ. ᤜᤧᤰᤁᤩᤠᤱ ᤀᤣᤛ᤻ᤋᤖᤧᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤆᤥᤃᤢᤖᤥ॥

ᤀᤣᤛ᤻ᤋᤖᤧᤸᤗᤧ ᤜᤠᤱᤅᤡᤴ ᤏᤢ ᤜᤠᤔᤠᤏᤧᤴ ᤛᤠᤓᤱᤈᤠ ᤆᤠᤛᤧ ᤀᤢ᤺ᤳᤋᤢᤛᤡ

᥋

ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤣᤛ᤻ᤋᤖᤧᤸᤗᤧ ᤂᤢᤏᤧ᤹ ᤁᤢᤜᤠᤱᤔᤠ ᤆᤠᤱᤜᤠ᤹ ᤆᤠᤰᤛᤡᤱ ᤜᤧᤰᤁᤩᤠᤱ ᤐᤣᤀᤠᤱ ᤜᤠᤱᤜᤡᤶ ᤛᤡᤃᤠᤱᤒᤠ ᤗᤰᤂᤢᤶᤔᤥ ᤜᤠᤱ ᤕᤠᤰᤑᤠᤱ ᤋᤃᤡ ᤕᤧᤶᤛᤡᤱᤅᤠᤱ ᤕᤧᤒᤧᤃᤖᤧ॥ ᤜᤠᤱᤅᤡᤴ ᤆᤠᤜᤡ᤺ᤴ ᤜᤠᤱᤕᤢᤰᤏᤠᤀᤥ ᤕᤢᤅᤧᤀᤠᤱ ᤕᤶᤒᤠ ᤗᤠᤶᤎᤣᤳ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤕᤢᤅᤧ॥

᥈ ᤀᤠᤸᤗ ᤜᤠᤱᤅᤡᤸᤗᤧ ᤀᤣᤛ᤻ᤋᤖ ᤜᤠᤱᤔᤠᤴ ᤗᤰᤂᤢᤶᤔᤥ ᤕᤧᤒᤧᤃᤖᤧᤒᤠ ᤏᤡᤛᤢ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤧ᤹ᤀᤠᤱ ᤂᤢᤏᤧ᤹ ᤁᤢᤜᤢᤰᤁᤥ ᤁᤳᤋᤢᤒᤠ ᤛᤩᤠᤶᤔᤠᤱ ᤜᤠᤱᤋᤰᤁᤠ᤺ᤳᤋᤡᤴ ᤀᤣᤛ᤻ᤋᤖᤧᤴ ᤗᤧᤵᤔᤠᤱ ᤛᤴᤇᤢ॥ ᤂᤶᤓᤩᤠᤱ ᤂᤢᤏᤧ᤹ ᤋᤃᤡ ᤑᤧᤖᤧᤀᤠᤱ ᤜᤠᤱ ᤋᤰᤁᤠ᤺ᤳᤋᤡᤸᤗᤧ ᤁᤢᤛᤶᤔᤡᤴ ᤛᤢᤛᤢ॥

᥉ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤜᤠᤱᤔᤠ ᤀᤣᤛ᤻ᤋᤖᤧ. ᤂᤧᤏᤧ᤹ ᤌᤧᤔᤠ ᤆᤠᤜᤠ ᤁᤧᤈᤥ᤺ᤰᤐᤣ᥅ ᤂᤧᤏᤧ᤹ ᤌᤣᤛᤠᤱ ᤏᤠ᤺ᤰᤋᤧ᤹. ᤀᤠᤱᤃᤠ᤹ ᤀᤠᤜᤠᤱᤈᤢᤶᤔᤡᤴ ᤁᤢᤓᤪᤧ᤺ᤱᤛᤠᤱ ᤂᤧᤏᤧ᤹ ᤐᤡᤏᤧ॥”

᥊ ᤀᤣᤛ᤻ᤋᤖᤧᤸᤗᤧ ᤔᤧᤳᤋᤢ. “ᤜᤠᤱᤅᤣ. ᤏᤢᤒᤠ ᤁᤧᤀᤡ᤺ᤳᤋᤢᤏᤣᤓᤃᤪ ᤜᤠᤱᤅᤡᤸᤗᤧ ᤁᤧᤗᤠᤃᤡ ᤀᤠᤱᤃᤠ᤹ ᤕᤠᤖᤡᤵ ᤆᤥᤃᤢᤱᤒᤠ ᤛᤠᤓᤱᤈᤠᤀᤥ ᤀᤠᤀᤡᤴ ᤜᤠᤔᤠᤏᤧᤴᤏᤢ ᤛᤥᤖᤡᤰ ᤘᤈᤡᤰ ᤗᤠᤱᤎᤥ᤺ᤱ ᤋᤩᤧ᤹ᤀᤥ॥”

᥋ ᤀᤣᤛ᤻ᤋᤖᤧᤸᤗᤧ ᤁᤢᤒᤣ᤺ᤸᤗᤡ᤺ᤴ ᤁᤧᤵᤔᤠ ᤐᤡᤔᤠᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤜᤠᤔᤠᤏᤧᤴ ᤜᤠᤖᤠ ᤀᤢ᤺ᤵᤔᤠ ᤋᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤂᤧᤒᤩᤠᤱ ᤀᤣᤛ᤻ᤋᤖᤧᤸᤗᤧ ᤕᤠᤖᤡᤵ ᤆᤥᤃᤢᤒᤠ ᤁᤢᤛᤠᤓᤱᤈᤠᤀᤥ ᤜᤠᤱᤅᤡᤴ ᤏᤢ ᤜᤠᤔᤠᤏᤧᤴ ᤐᤣᤛᤧᤳᤇᤡ॥

᥌ ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠ᤺ᤴ ᤌᤢᤅᤢᤖ ᤜᤠᤱᤅᤡᤸᤗᤧ ᤀᤣᤛ᤻ᤋᤖᤧᤴ ᤕᤠᤶᤔᤥ ᤔᤧᤳᤋᤢ. “ᤂᤧᤏᤧ᤹ ᤁᤣᤒᤣ᤺ᤸᤗᤡ᤺ᤴ ᤌᤣᤒᤣ᥅ ᤂᤧᤴ ᤁᤧᤄᤥᤛᤢ᤹॥ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ ᤌᤣᤒᤣ᥅ ᤀᤠᤱᤃᤠ᤹ ᤀᤠᤜᤠᤱᤈᤢᤶᤔᤡᤴ ᤁᤢᤓᤪᤧ᤺ᤱ ᤕᤠᤖᤡᤰᤛᤠᤱ ᤀᤠᤱᤃᤠ᤹ ᤂᤧᤴ ᤐᤡᤏᤧᤖᤥ॥”

᥍ ᤏᤢᤃᤵᤐᤥ ᤀᤣᤛ᤻ᤋᤖᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤕᤧᤰᤐᤣᤗᤡ ᤏᤢ ᤀᤠᤒᤣᤗᤡ ᤜᤠᤒᤠ ᤁᤴ ᤘᤠ᤹ᤖᤥ-

᥎ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤁᤧᤛᤡᤖᤠ᤹ ᤁᤧᤎᤠᤱᤅᤠᤀᤠᤱ ᤀᤠᤱᤃᤠ᤹ ᤏᤠ᤺ᤰᤋᤢᤱᤒᤠ ᤐᤠ᤺ᤴᤏᤡᤴ ᤁᤧᤒᤡᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤥ᤺ᤴᤍᤢᤱᤒᤠ ᤀᤠᤒᤣᤗᤡ᤺ᤴ ᤁᤧᤵᤔᤠ ᤐᤡᤔᤠ ᤜᤠᤱᤅᤡᤸᤗᤧ ᤏᤢᤒᤠ ᤁᤧᤀᤡ᤺ᤳᤋᤢᤏᤣᤓᤪ ᤏᤧᤵᤔᤠᤱᤗᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤱᤒᤠ ᤛᤠᤓᤱᤈᤠᤀᤥ ᤜᤠᤱᤅᤡᤴ ᤏᤢ ᤜᤠᤔᤠᤏᤧᤴ ᤋᤠ᤺ᤴᤍᤡᤰᤁᤠᤱ ᤋᤩᤧᤛᤧ᤹॥ ᤋᤠ᤺ᤴᤍᤡᤰ ᤜᤠᤱᤅᤡᤴ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤳᤏᤧᤖᤥ॥”

ᤜᤠᤔᤠᤏᤧᤸᤗᤧ ᤔᤥᤷᤍᤁᤤᤴ ᤛᤧᤵᤔᤠ ᤆᤧᤶᤓᤴ ᤆᤥᤃᤢ᤹

᥏ ᤂᤧᤸᤗᤧ ᤕᤠ᤺ᤴᤍᤡᤰ ᤜᤠᤔᤠᤏᤧᤴ ᤛ᤺ᤳᤋᤧᤖ ᤁᤢᤏᤡᤱᤘᤠ᤹ᤀᤥ ᤁᤢᤛᤡᤰᤛᤔᤧᤖ ᤐᤣ॥ ᤁᤖ ᤀᤠᤸᤗ ᤂᤢᤏᤧ᤹ ᤔᤥᤷᤍᤁᤤᤴ ᤜᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤕᤢᤅᤧᤒᤠ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤔᤧᤕᤧᤒᤧᤶᤒᤠ ᤏᤢ ᤔᤧᤃᤡᤛᤧᤶᤒᤠ ᤏᤡᤛᤢᤀᤠᤱ ᤂᤢᤏᤧ᤹ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧ॥

᥇᥆ ᤁᤖ ᤂᤢᤏᤧ᤹ ᤀᤠᤵᤑᤣᤰ ᤛᤫᤠ᤺ᤳ ᤜᤡᤶᤔᤥ ᤐᤣ॥

ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤈᤢᤶ ᤁᤢᤍᤣ᤺ᤱᤜᤠ᤹ ᤏᤢ ᤁᤢᤔᤣ᤺ᤳ ᤈᤣᤖᤣᤛᤧᤴ ᤀᤢ᤺ᤵᤔᤠ ᤋᤠ᤺ᤵᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠᤱᤛᤠᤁᤢᤴᤎᤣ ᤏᤢ ᤕᤖᤡᤰ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤁᤧᤘᤠ᤹ᤒᤠ

᥇᥇ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤕᤶᤒᤠ ᤋᤠᤰᤑᤠ ᤐᤡᤖᤢᤒᤠ ᤏᤢ ᤘᤣ᤹ ᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤕᤢᤰᤛᤠᤒᤠᤜᤠ᤹ᤀᤥ ᤂᤢᤏᤧ᤹ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ ᤆᤧᤰᤋᤢᤛᤡ॥

᥇᥈ ᤜᤠᤔᤠᤏᤧᤸᤗᤧ ᤕᤥ᤹ᤖᤢᤖ ᤐᤠ᤺ᤳᤋᤢ. “ᤜᤧᤰᤁᤩᤠᤱ ᤂᤧᤶᤔᤩᤠᤰᤗᤰ ᤔᤧ᤺ᤴ. ᤁᤖ ᤀᤣᤛ᤻ᤋᤖ ᤜᤠᤱᤔᤧᤸᤗᤧ ᤕᤠᤖᤡᤵ ᤆᤥᤃᤢᤒᤠ ᤛᤠᤓᤱᤈᤠᤀᤥ ᤜᤠᤱᤅᤡᤴᤏᤢ ᤛᤥᤖᤡᤰ ᤋᤠᤔᤠᤖᤧ ᤗᤠᤃᤡ ᤜᤠᤱᤔᤧᤸᤗᤧ ᤀᤠᤱᤃᤠ᤹ᤖᤰ ᤀᤢ᤺ᤳᤋᤠᤱ॥ ᤂᤶᤓᤩᤠᤱ ᤜᤠᤱᤅᤡᤴᤏᤢ ᤛᤥᤖᤡᤰ ᤋᤠᤔᤠᤖᤧ ᤗᤠᤃᤡ ᤋᤠ᤺ᤴᤍᤡᤰᤁᤠᤱ ᤀᤠᤱᤃᤠ᤹ ᤀᤢ᤺ᤳᤋᤠᤱᤅᤠᤱ ᤘᤠ᤹॥

᥇᥉ ᤜᤧᤰᤁᤣᤛᤠᤱ ᤂᤧᤴ ᤕᤜᤢᤍᤡ ᤔᤥᤷᤍᤁᤤᤴ ᤜᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤕᤢᤱᤒᤠ ᤏᤡᤛᤢᤱᤅᤡᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤣ ᤔᤧᤍᤠᤏᤧᤴ॥”

᥇᥊ ᤂᤧᤒᤩᤠᤱ ᤂᤢᤏᤧ᤹ ᤁᤢᤔᤣ᤺ᤳ ᤈᤣᤖᤣᤛᤧᤴ ᤏᤢ ᤁᤧᤖᤧᤰ ᤁᤢᤴᤈᤢᤶ ᤁᤢᤴᤍᤣ᤺ᤱᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤏᤡᤒᤥᤱᤅᤠᤱ ᤅᤠᤛᤡ ᤔᤡᤋᤖ ᤁᤣ᤺ᤶᤒᤠ ᤛᤡᤱᤎᤡᤰ ᤜᤠᤰᤋᤧ᤹. ᤂᤧᤵᤔᤥ ᤔᤥᤷᤍᤁᤤᤴ ᤑᤥ᤺ᤶᤔᤠ ᤛᤧᤵᤔᤠᤖᤧ ᤗᤠᤃᤡ ᤋᤠ᤺ᤴᤍᤡᤰ ᤋᤠᤏᤠᤶ ᤜᤠᤱᤅᤡᤴ ᤐᤣᤗᤡ ᤑᤠᤰᤋᤧ᤹॥ ᤂᤧᤴ ᤀᤣᤃᤠᤱ ᤂᤧᤏᤧ᤹ ᤛ᤺ᤳᤋᤧ᤹ᤖ ᤜᤠᤱᤅᤡᤴᤏᤢ ᤛᤥᤖᤡᤰ ᤛᤠᤓᤱᤈᤠᤀᤥ ᤐᤣᤃᤧ᤹॥” ᤜᤠᤔᤠᤏᤧᤸᤗᤧ ᤁᤴ ᤐᤠ᤺ᤴᤏᤡᤴ ᤛᤠ᤹ᤖᤡᤰ ᤁᤢᤛᤡᤖᤠ᤹ᤌᤠᤅᤧ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤛᤡᤱᤅᤡᤴ ᤕᤠᤖᤡᤵ ᤆᤥ᤺ᤰᤔᤠ ᤐᤠᤱᤄᤢᤛᤡᤖᤥ॥

ᤜᤠᤱᤅᤡᤸᤗᤧ ᤔᤥᤷᤍᤁᤤᤴ ᤀᤡᤱᤎᤠ᤺ᤱ ᤐᤡᤖᤢ

᥌

ᤂᤧᤴ ᤛᤧᤴᤍᤡᤰ ᤜᤠᤱᤅᤡᤴ ᤁᤢᤔᤡᤰᤁᤣ ᤔᤧᤕᤢᤛᤧᤴ॥ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤛᤠᤵᤔᤢ᤺ᤴᤎᤢᤶ ᤛᤠᤵᤐᤴᤏᤡᤴ ᤋᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤂᤧᤴ ᤜᤠᤱᤅᤡᤴ ᤔᤧᤏᤡᤖᤢ ᤔᤧᤒᤡᤖᤢ॥

᥈ ᤂᤧᤵᤔᤥ ᤗᤠᤶᤎᤣᤳ ᤁᤧᤃᤥᤒᤠ ᤏᤧᤳᤇᤡ ᤛᤢᤜᤠᤱᤕᤢᤰᤐᤠ ᤒᤡᤃ᤻ᤌᤠᤏᤠ ᤏᤢ ᤋᤣᤖᤣᤛᤧᤸᤗᤧ ᤀᤜᤠᤛᤢᤖᤛ ᤜᤠᤱᤅᤡᤴ ᤛᤧᤵᤔᤠ ᤆᤧᤶᤓᤴ ᤆᤥᤃᤧᤛᤢᤒᤠ ᤜᤧᤰᤁᤩᤠᤱ ᤔᤥᤷᤍᤁᤤ᤺ᤸᤗᤧ ᤂᤧᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤳᤇᤧ॥

᥉ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢᤛᤡ. “ᤁᤸᤗᤧ ᤗᤠᤃᤡ ᤔᤥᤷᤍᤁᤤ᤺ᤸᤗᤧ ᤀᤠᤰᤋᤱᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤀᤡᤃᤪ ᤋᤠᤰᤑᤠ ᤂᤥᤛᤢᤀᤠᤱ ᤘᤕᤧᤒᤣ᥅”

ᤂᤧᤵᤔᤥ ᤁᤧᤘᤠ᤹ᤒᤠ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤔᤧᤳᤋᤢ. “ᤌᤧᤔᤠᤀᤠᤱ ᤂᤥᤛᤢᤒᤠ ᤜᤥᤵ॥”

᥊ ᤜᤠᤱᤅᤡᤸᤗᤧ ᤛᤧ᤺ᤴᤍᤥᤛᤢᤛᤡ. “ᤂᤧᤴ ᤗᤰᤂᤢᤶᤔᤥ ᤜᤠ᤺ᤳ ᤘᤠ᤹ᤒᤣ᥅” ᤂᤧᤴ ᤕᤧᤶᤔᤥ ᤜᤠᤔᤠᤏᤧᤴ ᤀᤠᤸᤗᤥ ᤂᤠᤖᤰ ᤂᤢᤏᤧ᤹ ᤕᤠᤖᤡᤵ ᤆᤥᤃᤢᤒᤠ ᤛᤡᤱᤅᤥ ᤔᤥᤷᤍᤁᤤᤴ ᤑᤥ᤺ᤶᤔᤠ ᤑᤠ᤹ᤀᤠᤱ ᤜᤠᤱᤅᤡᤴ ᤐᤣᤗᤡ ᤑᤠᤰᤔᤠᤖᤧ ᤗᤠᤃᤡ ᤜᤠᤱᤜᤡᤶ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤁᤧᤖᤧᤍᤩᤧᤀᤠᤱ ᤘᤕᤧ॥

᥋ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢ. “ᤜᤠᤔᤠᤏᤧᤴ ᤗᤰᤂᤢᤶᤔᤥ ᤕᤧᤵᤁᤴᤗᤥ॥”

ᤜᤠᤱᤅᤡᤸᤗᤧ ᤔᤧᤳᤋᤢᤛᤡ. “ᤂᤢᤏᤧ᤹ ᤁᤳᤏᤠ ᤛᤡᤃᤠᤱ ᤑᤧᤳᤋᤧᤶᤔᤧ᤹॥”

᥌ ᤀᤠᤸᤗ ᤜᤠᤔᤠᤏᤧᤴ ᤛᤡᤃᤠᤱ ᤗᤠᤛᤧ. ᤂᤧᤒᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤛᤧ᤺ᤴᤍᤥᤛᤢ. “ᤜᤠᤱᤅᤡᤸᤗᤧ ᤀᤠᤵᤑᤣᤰ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤔᤏᤠᤴ ᤌᤣ ᤔᤧᤵᤔᤠ ᤐᤥ᤺ᤱᤒᤣ᥅”

ᤜᤠᤔᤠᤏᤧᤸᤗᤧ ᤁᤢᤏᤡᤱᤘᤠ᤹ᤀᤥ ᤀᤡ᤺ᤳᤋᤢ. “ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠᤱᤅᤡᤸᤗᤧ ᤜᤠ᤺ᤳ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤠ᤹ᤀᤠᤱᤒᤣ᥅”

᥍ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤜᤠᤱᤅᤡᤴ ᤔᤧᤳᤋᤢ. “ᤜᤠᤱᤅᤡᤸᤗᤧ ᤀᤠᤳᤋᤡᤴ ᤔᤏᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤁᤧᤈᤥᤃᤢ᤹.

᥎ ᤜᤠᤱᤅᤡᤸᤗᤧ ᤀᤠᤵᤑᤣᤰ ᤁᤢᤈᤠᤱᤔᤠ ᤆᤠᤱᤅᤡᤴ ᤏᤢ ᤀᤴᤏᤡᤸᤗᤧ ᤁᤢᤎᤧᤃᤣ᤺ᤰᤐᤥ ᤜᤠᤱᤔᤡᤰᤛᤣ᤺ᤴ ᤔᤧᤓᤳᤇᤢᤒᤠ ᤜᤠᤱᤅᤡᤸᤗᤧ ᤁᤢᤕᤢᤰᤔᤠ ᤀᤴᤏᤡᤴ ᤔᤧᤍᤠᤖᤢᤖ॥

᥏ ᤂᤧᤴ ᤆᤠᤱᤅᤡᤴ ᤏᤢ ᤀᤴᤏᤡᤴ ᤁᤧᤖᤧᤰᤏᤢ᤺ᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥᤒᤠ ᤔᤏᤠᤎᤡᤰ ᤜᤢᤰᤔᤧᤛᤢᤵᤋᤢᤖ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤔᤏᤠᤴ ᤂᤧᤱᤜᤠ᤹ᤖᤧ ᤂᤧᤴ ᤆᤠᤱᤅᤡᤴ ᤔᤧᤈᤠᤰᤋᤢᤖ. ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤀᤴᤏᤥ ᤔᤧᤕᤢᤰᤂᤢᤀᤠᤱ ᤕᤧᤰᤕᤰᤁᤥᤒᤠ ᤔᤠᤖᤠᤶᤜᤠ᤹ᤀᤥ ᤂᤧᤱᤜᤠ᤹ ᤔᤧᤒᤣ᤺ᤰᤁᤡᤸᤗᤧ ᤀᤰᤂᤣ ᤔᤧᤗ᤹ᤖ ᤔᤧᤀ᤺ᤰᤗᤖᤥ. ‘ᤜᤠᤱᤅᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ ᤌᤣ ᤆᤥ᤺ᤰᤔᤏᤠᤀᤠᤱ ᤘᤠ᤹. ᤂᤧᤴ ᤀᤥᤔᤧᤳᤋᤧᤶᤔᤧ᤹ᤀᤥ॥’”

᥇᥆ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤜᤠᤔᤠᤏᤧᤴ ᤔᤧᤳᤋᤢ. “ᤜᤠᤖᤠ ᤆᤥᤃᤧ᤹॥ ᤆᤠᤱᤜᤠ᤹ ᤏᤢ ᤀᤴᤏᤡᤴ ᤋᤠᤖᤧ᤹॥ ᤜᤠᤱᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤥ ᤁᤧᤕᤧᤵᤐᤠ ᤕᤜᤢᤍᤡ ᤔᤥᤷᤍᤁᤤᤴ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤔᤧᤳᤋᤧ᤹॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤀᤥ ᤀᤠᤳᤋᤡᤴᤏᤠᤱ ᤔᤧᤕᤠ᤺ᤰᤏᤧᤴᤗ॥”

᥇᥇ ᤁᤸᤗᤧᤆᤥᤃᤢᤸᤗᤧ ᤜᤠᤔᤠᤏᤧᤸᤗᤧ ᤂᤧᤴ ᤆᤠᤱᤅᤡᤴ ᤔᤥᤷᤍᤁᤤᤴ ᤆᤠᤰᤋᤢ. ᤜᤧᤰᤁᤩᤠᤱ ᤀᤴᤏᤥ ᤕᤢᤰᤂᤢᤀᤠᤱ ᤂᤢᤏᤧ᤹ ᤕᤧᤰᤕᤰᤁᤥᤒᤠ ᤔᤠᤖᤠᤶᤜᤠ᤹ᤀᤥ ᤀᤰᤂᤣ ᤗ᤹ᤖᤧᤖ ᤂᤢᤏᤧ᤹ ᤀ᤺ᤰᤋᤧ. “ᤜᤠᤱᤅᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤔᤏᤠᤴ ᤌᤣ ᤔᤧᤵᤔᤠ ᤐᤥᤱ᤹. ᤀᤥᤔᤧᤳᤋᤧᤶᤔᤧ᤹ᤀᤥ॥”

᥇᥈ ᤂᤧᤴ ᤀᤣᤃᤠᤱ ᤔᤥᤷᤍᤁᤤᤴ ᤜᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤏᤢ᤺ᤰᤂᤣᤍᤩᤧ॥ ᤜᤠᤔᤠᤏᤧᤴ ᤆᤠᤜᤡ᤺ᤴ ᤁᤢᤎᤧᤃᤣ᤺ᤰᤁᤡᤴ ᤋᤧᤵᤋᤢᤀᤠᤱ ᤁᤢᤏᤡᤱᤘᤠ᤹ ᤗᤥᤖᤧᤖ ᤜᤠᤖᤠᤜᤠᤖᤠ ᤁᤢᤜᤡᤶᤔᤥ ᤐᤣ॥

᥇᥉ ᤂᤧᤸᤗᤧ ᤁᤢᤔᤣ᤺ᤳ ᤈᤣᤖᤣᤛᤧᤴ ᤏᤢ ᤁᤧᤖᤧᤰ ᤁᤢᤴᤈᤢᤶ ᤁᤢᤴᤍᤣ᤺ᤱᤒᤠᤜᤠ᤹ ᤂᤢᤏᤧ᤹ᤀᤥ ᤐᤥ᤺ᤰᤂᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤧᤰᤋᤢᤛᤡ॥ ᤂᤢᤏᤧ᤹ ᤁᤢᤛᤢᤈᤠᤛᤠᤒᤠᤜᤠ᤹ ᤏᤢ ᤁᤢᤔᤣ᤺ᤳᤋᤡᤸᤗᤧ ᤂᤢᤏᤧ᤹ ᤀᤰᤂᤧ ᤔᤧᤔᤧᤳᤋᤢ. “ᤔᤥᤷᤍᤁᤤ᤺ᤸᤗᤧ ᤁᤢᤍᤃᤡ ᤂᤧᤏᤧ᤹ ᤔᤧᤰᤔᤠ ᤁᤧᤜᤣ᤺ᤰᤋᤧᤀᤠᤱ ᤘᤠ᤹. ᤂᤧᤴ ᤕᤜᤢᤍᤡ ᤛᤢᤘᤠᤱᤏᤣᤓᤃᤪ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤂᤧᤏᤧ᤹ ᤌᤣᤀᤠᤱ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤴ᤹॥ ᤂᤧᤏᤧ᤹ ᤛᤧᤰᤂᤠᤛᤠᤱ ᤁᤧᤔᤧᤰᤗᤥ॥”

᥇᥊ ᤂᤧᤱᤜᤠ᤹ ᤜᤠᤔᤠᤏᤧᤴᤏᤢ ᤐᤠ᤺ᤴ ᤔᤧᤒᤠᤖᤧᤖ ᤔᤧᤒᤳᤇᤧᤸᤗᤧ ᤜᤠᤱᤅᤡᤸᤗᤧ ᤁᤢᤛᤡᤱᤃᤠᤖᤢᤒᤠᤜᤠ᤹ ᤔᤧᤃᤧᤖᤧ ᤔᤧᤍᤩᤧ. ᤜᤧᤰᤁᤩᤠᤱ ᤀᤣᤛ᤻ᤋᤖᤧᤸᤗᤧ ᤕᤠᤖᤡᤵ ᤆᤥᤃᤢᤒᤠ ᤛᤠᤓᤱᤈᤠᤀᤥ ᤜᤠᤖᤠ ᤂᤢᤏᤧ᤹ ᤔᤧᤍᤣ᤹ᤖᤢᤀᤠᤱ ᤔᤧᤒᤣᤖᤥ॥

ᤜᤠᤔᤠᤏᤧᤴ ᤔᤧᤓᤥ᤺ᤴᤍᤢ

᥍

ᤂᤧᤒᤩᤠᤱ ᤜᤠᤱᤅᤡᤴ ᤏᤢ ᤜᤠᤔᤠᤏᤧᤴ ᤛᤠᤓᤱᤈᤠ ᤆᤠᤛᤧ ᤜᤠᤱᤔᤠ ᤀᤣᤛ᤻ᤋᤖᤖᤧᤀᤥ ᤐᤣᤛᤧᤳᤇᤡ॥

᥈ ᤂᤧᤸᤗᤧ ᤕᤠ᤺ᤴᤍᤡᤰᤁᤠᤱ ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠ ᤌᤢᤱᤏᤢ ᤜᤠᤱᤅᤡᤸᤗᤧ ᤜᤠᤱᤔᤧᤴ ᤕᤠᤶᤔᤥ ᤛᤧ᤺ᤴᤍᤥᤛᤢ. “ᤜᤠᤱᤔᤠ ᤀᤣᤛ᤻ᤋᤖᤖᤣ. ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠ᤺ᤴ ᤌᤢᤅᤢᤖ ᤜᤠᤱᤅᤡᤸᤗᤧ ᤀᤣᤛ᤻ᤋᤖᤧᤴ ᤕᤠᤶᤔᤥ ᤔᤧᤳᤋᤢ. ‘ᤂᤧᤏᤧ᤹ ᤁᤣᤒᤣ᤺ᤸᤗᤡ᤺ᤴ ᤌᤣᤒᤣ᥅ ᤂᤧᤴ ᤁᤧᤄᤥᤛᤢ᤹॥ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ ᤌᤣᤒᤣ᥅ ᤀᤠᤱᤃᤠ᤹ ᤀᤠᤜᤠᤱᤈᤢᤶᤔᤡᤴ ᤁᤢᤓᤪᤧ᤺ᤱ ᤕᤠᤖᤡᤰᤛᤠᤱ ᤀᤠᤱᤃᤠ᤹ ᤂᤧᤴ ᤐᤡᤏᤧᤖᤥ॥’”

᥉ ᤂᤧᤒᤩᤠᤱ ᤜᤠᤱᤔᤠ ᤀᤣᤛ᤻ᤋᤖᤧᤸᤗᤧ ᤏᤢᤃᤵ ᤐᤡᤖᤢ. “ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤁᤧᤛᤡᤖᤠ᤹ ᤁᤧᤎᤠᤅᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤜᤠᤱᤅᤣ. ᤜᤠᤱᤅᤡᤸᤗᤧ ᤏᤢᤒᤠ ᤁᤧᤀᤡ᤺ᤳᤋᤢᤏᤣᤓᤃᤪ ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤛᤧ᤺ᤵᤋᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ॥ ᤀᤠᤱᤃᤠ᤹ ᤀᤠᤛᤢᤘᤠᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤧᤴ ᤋᤠᤱᤄᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ॥

᥊ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤏᤢ ᤀᤠᤱᤃᤠ᤹ ᤀᤠᤛᤢᤘᤠᤱᤜᤠ᤹ ᤔᤧᤱᤔᤠᤖᤧ ᤗᤠᤃᤡ. ᤛᤧᤵᤔᤠᤖᤧ ᤗᤠᤃᤡ ᤏᤢ ᤘᤖᤧᤱᤗᤧᤱ ᤔᤡᤱᤅᤣ ᤔᤠᤔᤠ ᤐᤡᤔᤠᤖᤧ ᤗᤠᤃᤡ ᤔᤧᤛᤱᤄᤡᤃᤧᤀᤠᤱ ᤘᤕᤡᤃᤧ॥ ᤀᤠᤏᤡᤃᤧ. ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤁᤧᤖᤧᤰ ᤕᤥ᤺ᤰ ᤐᤥᤱᤔᤠᤖᤧ ᤗᤠᤃᤡᤖᤰ ᤔᤧᤛᤱᤄᤡᤃᤧᤒᤠ ᤐᤠ᤺ᤴ ᤘᤕᤧᤸᤗᤧᤃ ᤀᤠᤱᤃᤠ᤹ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤘᤕᤠᤱᤒᤠ ᤘᤕᤧ॥ ᤌᤣᤀᤠᤱᤓᤧᤸᤗᤧ ᤂᤧᤶᤔᤩᤠᤰᤗᤰ ᤐᤠ᤺ᤴᤏᤡᤸᤗᤧᤃ ᤐᤕᤶ ᤜᤠᤱᤅᤡᤴ ᤋᤢᤰᤂᤣ ᤆᤠ᤺ᤵᤔᤠᤏᤧ ᤔᤧᤗᤠ᤹ᤖᤢᤶᤒᤠ ᤘᤕᤧ॥”

᥋ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤀᤣᤛ᤻ᤋᤖ ᤜᤠᤱᤔᤠᤴ ᤛᤣ᤺ᤴᤗᤠᤵᤋᤢ. “ᤀᤰᤋᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤀᤠ᤺ᤴᤇᤡᤱᤒᤠ ᤔᤏᤠᤴ ᤜᤠ᤺ᤵᤐᤣ᥅ ᤂᤧᤴ ᤀᤠᤳᤋᤡ ᤘᤠ᤹᥅”

᥌ ᤀᤣᤛ᤻ᤋᤖᤧᤸᤗᤧ ᤔᤧᤳᤋᤢ. “ᤀᤠᤏᤡᤃᤧ ᤁᤧᤀᤵᤐᤠ ᤏᤢ ᤏᤡᤱᤔᤡ᤺ᤴ ᤜᤠᤒᤠ ᤁᤴ ᤁᤢ᤹ᤀᤡᤃᤧᤓᤧᤶᤒᤠ ᤜᤠᤔᤠᤏᤧᤴᤗᤥ᥄” ᤂᤧᤒᤩᤠᤱ ᤜᤠᤱᤅᤡᤴ ᤏᤢ ᤜᤠᤱᤔᤠᤸᤗᤧ ᤂᤢᤴᤇᤡ᤹ ᤋᤃᤡ ᤜᤠᤔᤠᤏᤧᤴ ᤁᤢᤕᤱᤔᤠ ᤁᤧᤖᤧ॥

᥍ ᤂᤧᤒᤩᤠᤱ ᤜᤠᤱᤅᤡᤴ ᤁᤢᤛᤠᤰᤁᤧᤴᤏᤡᤸᤗᤧ ᤌᤣᤀᤠᤱ ᤔᤧᤏᤡᤛᤢᤴᤏᤠᤱ ᤐᤥᤃᤧ. ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ᤺ᤴ ᤌᤢᤱᤔᤠ ᤗᤧᤖᤢᤀᤠᤱ ᤜᤠᤱᤜᤡᤶᤔᤥᤒᤠ ᤑᤢᤱᤀᤡᤰᤁᤥ ᤐᤣ॥

ᤁᤖ ᤜᤠᤔᤠᤏᤧᤸᤗᤧ ᤂᤢᤏᤧ᤹ ᤁᤢᤜᤡᤱᤔᤧᤴ ᤛᤧ᤺ᤵᤔᤠ ᤑᤠ᤹ᤀᤠᤱ ᤜᤠᤱᤔᤧᤴ ᤐᤣᤗᤡ ᤑᤠᤰᤔᤠᤖᤧ ᤗᤠᤃᤡ ᤕᤢᤅᤧᤒᤠᤍᤧᤴᤏᤥᤀᤣ ᤜᤠᤒᤠ ᤕᤢᤱᤛᤡᤱᤅᤠᤱ ᤕᤢᤅᤧ॥ ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤀᤥ ᤂᤠᤵᤐᤢᤌᤩᤱ ᤔᤧᤱᤔᤠᤖᤧ ᤗᤠᤃᤡ ᤏᤡ᤺ᤴᤎᤥ ᤆᤥᤃᤢᤛᤢᤖᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤜᤠᤔᤠᤏᤧᤸᤗᤧ ᤁᤢᤛᤡᤱᤏᤡ᤺ᤳᤋᤢ॥

᥎ ᤜᤠᤱᤅᤡᤴ ᤑᤢᤱᤀᤡᤰᤁᤥᤗᤠᤶ ᤁᤢᤈᤠ ᤆᤠᤔᤠ ᤕᤠᤰᤑᤠᤱᤅᤥ ᤑᤢᤖᤢᤳ ᤏᤢ᤺ᤰᤂᤧᤍᤩᤧᤒᤠ ᤕᤧᤶᤔᤥᤀᤣ ᤜᤠᤔᤠᤏᤧᤴ ᤆᤠᤜᤡ᤺ᤴ ᤀᤣᤛ᤻ᤋᤖᤧᤴ ᤏᤠ᤺ᤶᤛᤡᤱᤅᤠᤱ ᤕᤢᤅᤧᤒᤠ ᤕᤢᤰᤏᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤛᤠᤒᤴ ᤑᤴᤇᤡᤱᤅᤠᤱ ᤐᤳᤇᤧ॥

ᤂᤧᤒᤩᤠᤱ ᤜᤠᤱᤅᤡᤴ ᤀ᤺ᤰᤋᤧ. “ᤌᤣ ᤜᤠᤱᤔᤧᤴ ᤁ᤹ᤕᤥ ᤀᤠᤱᤃᤠ᤹ᤏᤢ ᤘᤠ᤹ᤖ ᤀᤠᤜᤡᤶᤔᤥᤀᤣ ᤁᤸᤗᤧ ᤔᤣ᤺ᤳ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤒᤠᤒᤡ᥅” ᤜᤠᤱᤅᤡᤸᤗᤧ ᤁᤢᤶᤒᤪᤠᤀᤥᤗᤠᤶ ᤁᤴ ᤐᤠ᤺ᤴᤏᤡᤴ ᤗ᤺ᤴᤍᤧᤏᤢᤔᤧ᤺ᤴᤏᤣ ᤂᤧᤱᤜᤠ᤹ᤖᤧ ᤜᤠᤔᤠᤏᤧᤸᤗᤧ ᤁᤢᤏᤠ᤺ᤴ ᤔᤧᤍᤧᤵᤋᤢ॥

᥏ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤍᤃᤡ ᤁᤧᤘᤠ᤹ᤒᤠ ᤛᤡᤱᤃᤠᤖᤢᤜᤠ᤹ᤀᤥ ᤌᤡᤰᤐᤠ ᤜᤷᤒᤥᤏᤠ᤺ᤸᤗᤧ ᤐᤠ᤺ᤳᤋᤢ. “ᤜᤠᤱᤅᤡᤴ ᤋᤠᤱᤃᤧᤛᤧ᤺ᤵᤐᤠ ᤔᤥᤷᤍᤁᤤᤴ ᤑᤥ᤺ᤶᤔᤠᤖᤧ ᤗᤠᤃᤡ ᤜᤠᤔᤠᤏᤧᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤡᤶᤔᤥ ᤏᤡᤒᤥᤱᤅᤠᤱ ᤅᤠᤛᤡ ᤔᤡᤋᤖ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤛᤡᤱᤎᤡᤰ ᤆᤥᤃᤢᤀᤠᤱ ᤕᤢᤱ᥄”

ᤜᤠᤱᤅᤡᤸᤗᤧ ᤔᤧᤳᤋᤢᤛᤡ. “ᤀᤠᤶᤓᤠ ᤂᤧᤵᤔᤥᤀᤣ ᤜᤠᤔᤠᤏᤧᤴ ᤑᤥ᤺ᤴᤍᤧᤶᤔᤧ᤹᥄”

᥇᥆ ᤂᤧᤒᤩᤠᤱ ᤔᤥᤷᤍᤁᤤ᤺ᤸᤗᤧ ᤁᤢᤗᤠᤃᤡ ᤜᤠᤔᤠᤏᤧᤸᤗᤧ ᤀᤠᤵᤑᤣᤰ ᤕᤠᤖᤡᤵ ᤆᤥᤃᤢᤒᤠ ᤛᤡᤱᤅᤥ ᤂᤢᤏᤧ᤹ ᤔᤧᤓᤥ᤺ᤴᤍᤢ॥ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤆᤡ᤺ᤰᤋᤢᤖᤥ॥

ᤜᤠᤱᤅᤡᤸᤗᤧ ᤕᤜᤢᤍᤡᤜᤠ᤹ ᤋᤠᤱᤛᤧ᤺ᤵᤔᤠᤛᤡ ᤀᤡᤱᤍᤳ ᤆᤥᤃᤢ

᥎

ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤜᤠᤔᤠᤏᤧᤸᤗᤧ ᤁᤢᤜᤡᤶ ᤁᤢᤎᤠ᤺ᤱᤜᤠ᤹ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤜᤠᤱᤔᤠ ᤀᤣᤛ᤻ᤋᤖᤧᤴ ᤐᤡᤖᤢ॥ ᤜᤧᤰᤁᤩᤠᤱ ᤔᤥᤷᤍᤁᤤᤴ ᤂᤢᤏᤧ᤹ ᤀᤠᤵᤑᤣᤰ ᤀᤠᤃᤠ᤹ᤀᤡ ᤌᤠᤵ ᤑᤠ᤹ᤀᤠᤱ ᤀᤣᤛ᤻ᤋᤖᤧᤸᤗᤧ ᤜᤠᤱᤅᤡᤴ ᤔᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤔᤥᤷᤍᤁᤤᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤋᤩᤧ॥

᥈ ᤂᤶᤓᤩᤠᤱ ᤜᤠᤱᤅᤡᤸᤗᤧ ᤜᤠᤔᤠᤏᤧᤴ ᤗᤠᤶᤒᤠ ᤋᤠ᤺ᤰᤋᤢᤒᤠ ᤀᤣ᤺ᤵᤛᤠᤵ ᤁᤢᤛᤫᤠᤃᤣ᤺ᤵᤐᤡᤴ ᤑᤧᤴᤍᤢᤀᤠᤱ ᤔᤡᤰᤋᤥ᤺ᤰ ᤁᤢᤀᤡᤛᤡ᤺ᤰ ᤔᤥᤷᤍᤁᤤᤴ ᤐᤡᤖᤢ॥ ᤀᤣᤛ᤻ᤋᤖᤧᤸᤗᤧ ᤜᤠᤔᤠᤏᤧᤸᤗᤧ ᤁᤢᤜᤡᤶ ᤁᤢᤎᤠ᤺ᤱᤜᤠ᤹ ᤔᤥᤷᤍᤁᤤᤴ ᤜᤢᤰᤛᤢᤵᤋᤢ॥

᥉ ᤕᤠᤶᤔᤥ ᤀᤣᤛ᤻ᤋᤖᤧᤴ ᤜᤠᤒᤧᤖ ᤜᤠᤱᤅᤡᤸᤗᤧ ᤁᤢᤗᤠᤱᤈᤰᤐᤥ ᤑᤴᤇᤡᤱᤅᤠᤱ ᤀᤃᤠᤃᤡ ᤜᤠᤔᤠᤏᤧᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤆᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤆᤧᤶᤓᤴᤏᤡᤴ ᤂᤧᤳᤋᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤜᤠᤱᤅᤡᤴ ᤐᤣᤗᤡ ᤑᤠᤰᤋᤢ॥

᥊ ᤜᤠᤱᤅᤡᤸᤗᤧ ᤀᤣᤛ᤻ᤋᤖᤧᤴ ᤗᤧᤵᤔᤠᤱ ᤛᤠᤶᤔᤩᤠᤱ ᤁᤢᤜᤠᤱ ᤋᤰᤁᤠ᤺ᤳᤋᤡᤴ ᤛᤴᤇᤢ ᤜᤧᤰᤁᤩᤠᤱ ᤂᤢᤏᤧ᤹ ᤐᤥᤃᤧᤀᤠᤱ ᤜᤠᤱᤅᤡᤸᤗᤧ ᤁᤢᤍᤃᤡ ᤕᤧᤶᤛᤡᤱᤅᤠᤱ ᤕᤧᤒᤧ॥

᥋ ᤀᤣᤛ᤻ᤋᤖᤧᤸᤗᤧ ᤔᤧᤳᤋᤢ. “ᤜᤠᤱᤅᤡᤸᤗᤧ ᤏᤢᤒᤠ ᤁᤧᤀᤡ᤺ᤳᤋᤢᤏᤣᤓᤃᤪ. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤏᤣᤓᤃᤪ. ᤜᤠᤱᤅᤡᤸᤗᤧ ᤁᤧᤘᤠ᤹ᤒᤠ ᤁᤧᤀᤡ᤺ᤳᤋᤢ. ᤜᤧᤰᤁᤩᤠᤱ ᤀᤠᤍᤠᤱᤒᤠ ᤁᤧᤍᤧᤴᤏᤣᤓᤃᤪ ᤀᤃᤠᤃᤡ ᤜᤶᤔᤍᤠᤋᤠ᤺ᤸᤗᤧ ᤁᤢᤛ᤻ᤛᤠ ᤜᤠᤔᤠᤏᤧᤸᤗᤧ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤧᤍᤧ᤺ᤱᤃᤵᤜᤠ᤹ᤀᤥᤒᤠ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤏᤡᤱᤛᤣ᤺ᤰ ᤆᤥᤃᤢᤀᤠᤱ ᤛᤠᤵᤋᤢᤒᤠ ᤛᤰᤀᤡᤱᤄᤱ ᤛᤠᤵᤐᤧ᤺ᤳᤋᤠᤜᤠ᤹ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤗᤳᤇᤠ ᤛᤠᤵᤔᤏᤠᤒᤠ ᤜᤠᤱᤀᤡᤱᤍᤳ ᤌᤡᤰ ᤜᤠᤅᤧᤍᤣᤛᤧ᤹ᤀᤥ॥

᥌ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤛᤢᤘᤠᤱ ᤀᤠᤶᤓᤢ᤹ ᤀᤠᤴᤛᤠ᤹ᤜᤠ᤹ᤀᤥ ᤁᤧᤍᤠᤒᤠ ᤕᤧᤳᤋᤢᤰᤂᤧ᤺ᤴ ᤀᤠᤰᤂᤣᤗ᤹ᤖᤡᤰ ᤏᤠᤛᤡᤌ᤺ᤵᤔᤠ ᤛᤢᤰᤋᤢᤱᤒᤣ᥅ ᤀᤡᤃᤪ ᤀᤠᤱᤃᤠ᤹ ᤀᤠᤜᤡᤶᤛᤕᤱᤜᤠ᤹ ᤔᤧᤔᤧᤰᤂᤢᤛᤡᤒᤠᤴ ᤀᤠᤱᤃᤠ᤹ ᤀᤠᤰᤂᤣᤀᤠᤱ ᤌᤖᤢᤱᤒᤣ᥅”

᥍ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤜᤠᤱᤔᤠ ᤀᤣᤛ᤻ᤋᤖᤧᤴ ᤏᤢ ᤕᤜᤢᤍᤡ ᤔᤥᤷᤍᤁᤤᤴ ᤔᤧᤳᤋᤢᤛᤡ. “ᤜᤠᤔᤠᤏᤧᤸᤗᤧ ᤕᤜᤢᤍᤡᤜᤠ᤹ ᤔᤧᤱᤔᤠ ᤁᤥ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤢᤏᤧ᤹ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤀᤣᤛ᤻ᤋᤖᤧᤴ ᤐᤡᤖᤢᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤆᤠᤜᤡ᤺ᤴ ᤔᤏᤠ ᤑᤥ᤺ᤶᤔᤠᤛᤧᤵᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢ॥

᥎ ᤀᤠᤸᤗ ᤕᤜᤢᤍᤡᤜᤠ᤹ᤖᤧ ᤗᤠᤃᤡ ᤏᤢᤒᤠ ᤆᤩᤠ ᤁᤧᤀᤡ᤺ᤳᤇᤢᤒᤠ ᤘᤣ᤹ ᤜᤠᤱᤀᤡᤱᤍᤳ ᤌᤡᤰ ᤀᤠᤱᤃᤠ᤹ ᤀᤠᤔᤡᤱᤅᤥ ᤛᤠᤵᤋᤧᤛᤧ᤹॥ ᤂᤧᤵᤔᤥ ᤜᤠᤱ ᤀᤣ᤺ᤵᤛᤠᤵ ᤀᤣ᤺ᤵᤋᤧᤛᤧ᤹. ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤁᤢᤔᤡᤱᤅᤥ ᤛᤠᤵᤔᤏᤠᤒᤠ ᤜᤠᤱ ᤀᤣ᤺ᤵᤛᤠᤵ ᤀᤣ᤺ᤵᤔᤏᤠᤀᤠᤱ ᤛᤠᤵᤔᤏᤠᤒᤠ ᤛᤠᤵᤗᤠ᤺ᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥ᤺ᤰᤔᤠ ᤛᤢᤰᤔᤧᤍᤧᤏᤧᤴ॥”

᥏ ᤂᤧᤴ ᤀᤣᤃᤠᤱ ᤛᤢᤶᤛᤡᤃᤣ᤺ᤰᤐᤠ ᤗᤠ. ᤀᤡᤃᤪ ᤛᤡᤘᤠᤏ ᤗᤠᤀᤥᤒᤠ ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤔᤡᤒᤠᤜᤠ᤹ ᤔᤧᤀᤢ᤺ᤳᤋᤢᤛᤡ॥ ᤔᤥᤷᤍᤁᤤ᤺ᤸᤗᤧ ᤕᤜᤢᤍᤡᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤋᤧᤔᤧᤴᤍᤡᤱ ᤓᤠᤖᤋ ᤗᤠᤈᤣ᤹ᤀᤠᤱ ᤁᤳᤏᤠ ᤀᤡᤌᤡᤕᤥᤐᤡᤕᤠ ᤗᤠᤈᤣ᤹ ᤌᤠᤖᤡᤰᤐᤠ ᥇᥈᥍ ᤋᤧ᤺ᤱᤃᤵᤜᤠ᤹ᤀᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤆᤢᤰᤛᤠ ᤜᤠᤱᤜᤠ᤹ ᤏᤢ ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤋᤧ᤺ᤱᤃᤵ ᤌᤰᤔᤠᤒᤠ ᤀᤠᤵᤑᤣᤰ ᤀᤠᤵᤑᤣᤰ ᤂᤢᤴᤇᤡ᤹ ᤛᤰᤛᤰ ᤁᤢᤀᤡᤛᤡ᤺ᤰ ᤏᤢ ᤛᤢᤘᤠᤱ ᤌᤰᤔᤠᤒᤠ ᤂᤢᤴᤇᤡ᤹ ᤀᤠᤵᤑᤣᤰ ᤐᤠ᤺ᤴᤍᤠᤱᤜᤠ᤹ᤀᤥ ᤜᤧᤰᤁᤩᤠᤱ ᤕᤜᤢᤍᤡᤜᤠ᤹ᤖᤧ ᤗᤠᤃᤡᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤛᤰᤛᤰ ᤏᤢ ᤐᤠ᤺ᤴᤍᤠᤱᤅᤥ ᤗᤳᤇᤠ ᤛᤠᤵᤔᤏᤠᤒᤠ ᤜᤠᤱᤀᤡᤱᤍᤳ ᤔᤧᤗ᤺ᤳᤋᤢ॥

᥇᥆ ᤔᤥᤷᤍᤁᤤ᤺ᤸᤗᤧ ᤂᤧᤴ ᤀᤡᤱᤍᤳᤋᤡᤴ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤢᤔᤡᤱᤅᤥ ᤛᤠᤵᤋᤢᤀᤠᤱ ᤂᤧᤵᤔᤥ ᤜᤠᤱ ᤀᤣ᤺ᤵᤛᤠᤵ ᤀᤣ᤺ᤵᤋᤢ॥ ᤂᤧᤴ ᤀᤡᤱᤍᤳᤋᤡᤴ ᤜᤠᤱᤅᤡᤸᤗᤧ ᤁᤢᤀᤴ ᤕᤧᤵᤏᤠᤀᤥᤒᤠ ᤁᤧᤈᤠᤵᤐᤠ ᤀᤴᤃᤧᤗᤥ᤺ᤱᤒᤠ ᤀᤡᤱᤛᤠᤒᤠᤜᤠ᤹ᤗᤠᤶ ᤜᤠᤅᤢᤍᤣᤛᤢ॥

᥇᥇ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤕᤜᤢᤍᤡᤜᤠ᤹ ᤌᤡᤰᤜᤢᤵ ᤐᤥᤱᤔᤠᤀᤠᤱ ᤋᤠᤱᤛᤧ᤺ᤵᤛᤡᤱᤔᤠ ᤜᤠᤱᤅᤡᤸᤗᤧ ᤀᤡᤱᤍᤳ ᤐᤡᤖᤢᤛᤡ॥ ᤀᤠᤳᤋᤡᤴ ᤛᤢᤘᤠᤱ ᤀᤡᤃᤪ ᤋᤧ᤺ᤱᤃᤵᤐᤥᤒᤠ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤖᤧ ᤁᤠᤵᤋᤢᤛᤡᤒᤠᤜᤠ᤹ᤖᤧ ᤕᤜᤢᤍᤡ ᤕᤧᤶᤒᤡᤳᤇᤠ. ᤔᤧᤴᤇᤢᤔᤠᤜᤠ᤹ ᤏᤢ ᤀᤅᤧ᤺ᤰᤘᤠ ᤛᤠᤜᤠ᤹ ᤔᤧᤓᤳᤋᤢᤛᤡ᤹. ᤂᤧᤱᤜᤠ᤹ ᤛᤧᤵᤔᤠᤛᤡ. ᤆᤧᤵᤔᤠ ᤛᤧᤵᤔᤠᤛᤡ. ᤘᤖᤧᤱᤗᤧᤱ ᤔᤧᤱᤔᤠᤛᤡ ᤏᤢ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤏᤠᤵᤔᤠᤛᤡ ᤔᤧᤓᤠ᤺ᤰᤋᤢᤛᤡ॥

᥇᥈ ᤜᤧᤰᤁᤣ ᤆᤥ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤒᤧᤴ ᤁᤧᤖᤧᤰ ᤋᤧ᤺ᤱᤃᤵᤐᤥ ᤌᤡᤰᤕᤠ᤺ᤴ. ᤀᤡᤃᤪ ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤁᤡᤃᤪ ᤀᤍᤠᤖ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥᤖᤰ ᤘᤕᤧ॥

᥇᥉ ᤁᤴ ᤀᤡᤱᤍᤳ ᤛᤰᤁᤡᤴ ᤗᤡᤱᤔᤏᤠᤒᤠ ᤗᤳᤇᤠ ᤛᤠᤵᤗᤠᤎᤡᤰ ᤁᤧᤖᤧᤰ ᤋᤧ᤺ᤱᤃᤵᤐᤥ ᤀᤡᤱᤍᤳ ᤁᤢᤀᤡᤛᤡ᤺ᤰ ᤗ᤺ᤵᤔᤠ ᤏᤢ ᤁᤧᤖᤧᤰ ᤔᤏᤠᤛᤢᤶ ᤌᤰᤔᤠ ᤀᤡᤱᤄᤱ ᤛᤧᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧ॥ ᤕᤜᤢᤍᤡᤜᤠ᤹ ᤆᤠᤜᤡ᤺ᤴ ᤂᤧᤴ ᤕᤧᤴᤏᤥ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤀᤥ ᤁᤢᤗᤧᤰᤘᤠ ᤏᤢ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤁᤴ ᤀᤡᤱᤍᤳ ᤛᤰᤁᤡᤴ ᤔᤧᤗ᤺ᤳᤋᤢᤀᤠᤱ ᤘᤕᤧ॥

᥇᥊ ᤜᤠᤱᤅᤡᤸᤗᤧ ᤁᤢᤀᤴᤜᤠ᤹ ᤗᤥ᤺ᤱᤔᤠᤛᤡᤀᤠᤱ ᤛᤧᤔᤠᤀᤣ ᤁᤧᤒᤥ᤺ᤱᤒᤠ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤜᤠᤖᤠ ᤋᤣ᤹ᤔᤠᤖᤧ ᤗᤠᤃᤡ ᤂᤧᤴ ᤀᤡᤱᤛᤠᤒᤠᤜᤠ᤹ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ॥ ᤁᤴ ᤀᤡᤱᤍᤳᤋᤡᤴ ᤜᤠᤱᤐᤠᤱ ᤛᤢᤛᤏᤀᤥᤀᤠᤱ ᤔᤧᤗ᤺ᤳᤋᤢ॥

᥇᥋ ᤂᤧᤒᤩᤠᤱ ᤔᤥᤷᤍᤁᤤᤴ ᤜᤡ᤺ᤰᤕᤱᤕᤱᤒᤠ ᤏᤢ ᤑᤍᤠᤱᤒᤠ ᤜᤠᤱᤍᤣ᤺ᤳ ᤆᤠᤰᤛᤡᤱᤅᤠᤱ ᤕᤶᤒᤠ ᤛᤠᤶᤔᤩᤠᤱ ᤋᤡᤆ ᤂᤢ᤺ᤰᤛᤡᤱ ᤜᤧᤰᤁᤩᤠᤱ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤆᤠᤱ ᤆᤠᤰᤛᤡᤱᤅᤠᤱ ᤜᤠᤱᤅᤡᤸᤗᤧ ᤁᤢᤍᤃᤡᤗᤠᤶ ᤗ᤺ᤴᤍᤧ॥ ᤂᤶᤓᤩᤠᤱ ᤁᤧᤖᤧᤰ ᤛᤢᤛᤏ ᤕᤧᤰᤕᤰᤁᤥ ᤔᤧᤛ᤺ᤳᤋᤧᤀᤠᤱ ᤛᤥᤛᤥ᤺ᤳᤗᤖᤠᤱ ᤔᤧᤈᤥᤃᤧ॥

᥇᥌ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤃ ᤂᤧᤴ ᤕᤧᤴᤏᤡᤴ ᤏᤡᤱᤘᤠ᤹ ᤋᤠᤔᤠ ᤏᤢ ᤛ᤺ᤵᤔᤠ. ᤜᤠᤱᤜᤠᤱ ᤗ᤹ᤔᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤕᤧᤴ ᤐᤥ᤺ᤰᤂᤧ॥

᥇᥍ ᤜᤠᤱᤅᤡᤸᤗᤧ ᤁᤢᤀᤡᤱᤍᤳ ᤁᤧᤃᤧᤵᤐᤠ. ᤁᤧᤖᤧᤰ ᤋᤧ᤺ᤱᤃᤵ ᤏᤢ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤡᤱᤘᤠ᤹ ᤋᤠᤔᤠ ᤏᤢ ᤛᤡᤰᤛᤶᤔᤠ. ᤛᤠᤓᤱᤈᤠ ᤑᤋᤡᤕᤠᤖ ᤆᤠᤔᤠ ᤏᤢ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤔᤠ ᤕᤧᤴ ᤐᤥ᤺ᤰᤂᤧ॥ ᤜᤧᤰᤁᤩᤠᤱ ᤘᤣ᤹ ᤛᤢᤘᤠᤱᤒᤠ ᤕᤖᤡᤰ ᤔᤏᤠᤜᤠ᤹ ᤕᤜᤢᤍᤡ ᤔᤧᤒᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤕᤜᤢᤍᤡᤜᤠ᤹ᤏᤢ ᤂᤧᤱᤜᤠ᤹ ᤔᤧᤃᤡᤛᤧᤖᤥ॥

ᤕᤜᤢᤍᤡᤜᤠ᤹ᤖᤧ ᤏᤡᤱᤔᤡᤜᤠ᤹ ᤔᤧᤔᤧᤰᤂᤢᤛᤡ

᥏

ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤗᤠ. ᤀᤡᤃᤪ ᤀᤍᤠᤖ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤜᤠᤱᤅᤡᤸᤗᤧ ᤁᤢᤀᤡᤱᤍᤳᤋᤡᤴ ᤁᤧᤵᤔᤠ ᤕᤧᤴᤏᤡᤴ ᤁᤧᤖᤧᤍᤩᤧ॥ ᤀᤠᤶᤓᤠ ᤂᤧᤴ ᤕᤧᤴᤏᤥ ᤕᤜᤢᤍᤡᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤜᤢᤰᤁᤥ ᤋᤠ᤺ᤵᤔᤠᤛᤡ ᤏᤡᤱᤛᤠᤱ ᤔᤧᤈᤥᤃᤢᤀᤠᤱ ᤘᤕᤧ॥ ᤁᤖ ᤂᤧᤸᤗᤧ ᤁᤢᤗᤧᤰᤘᤠᤀᤥᤃ ᤕᤜᤢᤍᤡᤜᤠ᤹ᤖᤧᤏᤡ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤕᤢᤰᤔᤠᤛᤡ ᤕᤧᤴ ᤐᤥ᤺ᤰᤂᤧ॥

᥈ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡ ᤁᤧᤃᤥ᤺ᤵᤐᤠᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤍᤧ᤺ᤱᤃᤵᤐᤥᤒᤠ ᤕᤧᤰᤕᤰᤜᤠ᤹ᤀᤥ ᤕᤜᤢᤍᤡᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤵᤔᤠ ᤔᤧᤴᤇᤢᤰᤋᤢᤛᤡᤴ. ᤌᤣᤀᤠᤱᤓᤧᤸᤗᤧ ᤘᤣ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤱᤜᤠ᤹ᤏᤢ ᤔᤧᤃᤡᤛᤧᤀᤠᤱ ᤔᤧᤘᤕᤧ॥

᥉ ᤂᤧᤱᤜᤠ᤹ ᤔᤥᤷᤍᤁᤤ᤺ᤴᤏᤢ ᤔᤧᤃᤡᤛᤧᤒᤠᤸᤗᤧ ᤆᤥᤃᤢᤸᤗᤧ ᤋᤧ᤺ᤱᤃᤵ ᤋᤧ᤺ᤱᤃᤵᤐᤥᤒᤠ ᤁᤧᤖᤧᤰ ᤋᤢᤶᤔᤩᤠᤱᤜᤠᤱᤜᤠ᤹. ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤜᤠᤱᤕᤢᤰᤐᤠᤜᤠ᤹ᤖᤧ ᤕᤜᤢᤍᤡᤜᤠ᤹ ᤔᤧᤓᤠ᤹ᤖᤢᤛᤡ॥

᥊ ᤜᤠᤱᤜᤡᤶᤔᤥ ᤔᤥᤷᤍᤁᤤᤴ ᤗᤳᤇᤠ ᤕᤶᤒᤠ ᤁᤢᤎᤧᤃᤣ᤺ᤰ ᤔᤏᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤸᤗᤛᤠᤱ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ᤺ᤴ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥ ᤛᤧᤖᤧ॥

᥋ ᤁᤶᤓᤗ᤹ᤖᤡᤰ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤏᤡᤱᤔᤡᤜᤠ᤹ ᤋᤠᤓᤣ᤺ᤸᤗᤧ ᤑᤠ᤺ᤳᤗᤧ᤺ᤱ ᤔᤧᤔᤧᤳᤋᤢᤛᤡᤀᤠᤱ ᤔᤧᤛᤧᤖᤢᤛᤡ ᤜᤧᤰᤁᤩᤠᤱ ᤔᤧᤔᤧᤰᤂᤢᤛᤡ॥ ᤂᤢᤴᤇᤡ᤹ ᤁᤧᤈᤡ᤺ᤵᤐᤠᤜᤠ᤹ ᤕᤜᤢᤍᤡᤜᤠ᤹ᤖᤧ ᤐᤠ᤺ᤵᤐᤠ᤺ᤳ ᤔᤧᤔᤧᤳᤋᤢᤛᤡ॥

᥌ ᤜᤠᤱᤐᤠᤱ ᤛᤢᤛᤏᤀᤥ ᤕᤜᤢᤍᤡᤜᤠ᤹ᤖᤧ ᤁᤡᤵ ᤅᤠᤛᤡ ᤕᤧᤶᤒᤡᤳᤇᤠᤜᤠ᤹ ᤔᤧᤛᤩᤧᤖᤢᤛᤡᤀᤠᤱ ᤔᤧᤔᤧᤰᤂᤢᤛᤡ॥

᥍ ᤂᤧᤱᤜᤠ᤹ᤖᤧ ᤐᤷᤛᤴᤍᤠᤋᤠ. ᤍᤸᤑᤥᤏ. ᤀᤛ᤻ᤐᤠᤋᤠ.

᥎ ᤐᤥᤖᤠᤋᤠ. ᤀᤍᤗᤡᤕᤠ. ᤀᤖᤡᤍᤠᤋᤠ.

᥏ ᤐᤷᤔᤛᤋᤠ. ᤀᤖᤡᤛᤤ. ᤀᤖᤡᤍᤤ ᤏᤢ ᤒᤤᤈᤠᤋᤠ.

᥇᥆ ᤜᤶᤔᤠᤍᤠᤋᤠ᤺ᤸᤗᤧ ᤁᤢᤛ᤻ᤛᤠ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤜᤠᤔᤠᤏᤧᤸᤗᤧ ᤁᤴ ᤁᤧᤖᤧᤰ ᤌᤡᤒᤥᤱ ᤁᤢᤛ᤻ᤛᤠᤜᤠ᤹ᤀᤠᤱ ᤔᤧᤛᤩᤧᤖᤢᤛᤡ॥ ᤁᤖ ᤂᤧᤱᤜᤠ᤹ᤖᤧ ᤆᤡᤃᤰᤘᤠ ᤏᤠᤵᤔᤠ ᤕᤠ᤺ᤶᤒᤰᤁᤥ ᤜᤢᤰᤔᤧᤴᤎᤧᤰᤋᤢᤴ॥

᥇᥇ ᤜᤠᤒᤠ ᤂᤧᤸᤗᤧ ᤕᤠ᤺ᤴᤍᤡᤰ ᤜᤠᤱᤐᤠᤱ ᤛᤢᤛᤏᤀᤥ ᤔᤧᤛᤩᤧᤖᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᤜᤠᤱᤅᤡᤴ ᤔᤧᤈᤧᤰᤋᤢ॥

᥇᥈ ᤜᤠᤱᤅᤡᤸᤗᤧ ᤜᤠᤱᤔᤠ ᤀᤣᤛ᤻ᤋᤖᤧᤴ ᤔᤧᤳᤋᤢ. “ᤜᤠᤱᤐᤠᤱ ᤛᤢᤛᤏᤀᤥ ᤕᤜᤢᤍᤡᤜᤠ᤹ᤖᤧ ᤁᤡᤵ ᤅᤠᤛᤡ ᤔᤏᤠᤜᤠ᤹ ᤏᤢ ᤜᤠᤔᤠᤏᤧᤸᤗᤧ ᤁᤧᤖᤧᤰ ᤌᤡᤒᤥᤱ ᤁᤢᤛ᤻ᤛᤠᤜᤠ᤹ᤀᤠᤱ ᤔᤧᤛᤧᤖᤢᤛᤡᤀᤠᤱ ᤔᤧᤔᤧᤰᤂᤢᤛᤡᤀᤠᤱ ᤘᤠ᤹॥ ᤜᤠᤱᤅᤡᤸᤗᤧ ᤘᤣ᤹ ᤁᤢᤍᤧ᤺ᤱᤃᤵᤜᤠ᤹ᤀᤥ ᤂᤧᤱᤜᤠ᤹ᤖᤧ ᤌᤣᤎᤣ ᤔᤧᤈᤥᤃᤢᤒᤡᤗᤠ᥅ ᤀᤠᤸᤗᤛᤠᤱ ᤐᤠ᤺ᤳᤋᤧ᤹. ᤆᤧᤸᤗᤧᤰᤛᤧ᤹ ᤛᤣ᤹ᤈᤱᤘᤠ᤺ᤴ ᤌᤢᤅᤢᤖ ᤜᤠᤱᤅᤡᤸᤗᤧ ᤀᤣᤛ᤻ᤋᤖᤧᤴ ᤕᤠᤶᤔᤥ ᤔᤧᤳᤋᤢ. ‘ᤂᤧᤏᤧ᤹ ᤁᤣᤒᤣ᤺ᤸᤗᤡ᤺ᤴ ᤌᤣᤒᤣ᥅ ᤂᤧᤴ ᤁᤧᤄᤥᤛᤢ᤹॥ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ ᤌᤣᤒᤣ᥅ ᤀᤠᤱᤃᤠ᤹ ᤀᤠᤜᤠᤱᤈᤢᤶᤔᤡᤴ ᤁᤢᤓᤪᤧ᤺ᤱ ᤕᤠᤖᤡᤰᤛᤠᤱ ᤀᤠᤱᤃᤠ᤹ ᤂᤧᤴ ᤐᤡᤏᤧᤖᤥ॥’”

᥇᥉ ᤀᤣᤛ᤻ᤋᤖᤧᤸᤗᤧ ᤂᤢᤏᤧ᤹ ᤏᤢᤃᤵ ᤐᤡᤖᤢ. “ᤜᤠᤱᤅᤡᤸᤗᤧ ᤏᤢᤒᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤏᤣᤓᤃᤪ ᤀᤠᤀᤡᤴᤒᤠ ᤀᤡᤱᤍᤳ ᤁᤢᤀᤡᤛᤡ᤺ᤰ ᤋᤠ᤺ᤴᤍᤡᤰᤁᤠᤱ ᤀᤠᤶᤓᤠ ᤁᤶᤓᤗ᤹ᤖᤡᤰ ᤛᤢᤛᤏᤀᤥ ᤕᤜᤢᤍᤡᤜᤠ᤹ᤖᤧ ᤆᤥ᤺ᤰᤔᤠ ᤔᤧᤄᤥᤛᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤆᤥ᤺ᤰᤔᤠ ᤑᤠ᤺ᤰᤋᤧᤛᤧ᤹ᤀᤥ॥ ᤜᤧᤰᤁᤩᤠᤱ ᤜᤠᤔᤠᤏᤧᤸᤗᤧ ᤂᤧᤴ ᤌᤡᤒᤥᤱ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤔᤏᤠ ᤑᤥ᤺ᤶᤔᤠᤛᤧᤵᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢᤛᤡᤖᤖᤥ॥”

᥇᥊ ᤂᤧᤒᤩᤠᤱ ᤜᤧᤰᤁᤣ ᤆᤥ᤺ᤰᤔᤠ ᤜᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤛᤢᤛᤏᤀᤥ ᤀᤡᤱᤍᤳ ᤔᤧᤗ᤺ᤳᤋᤢ. ᤜᤧᤰᤁᤩᤠᤱ ᤜᤠᤔᤠᤏᤧᤸᤗᤧ ᤌᤡᤒᤥᤱᤅᤣ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤔᤏᤠ ᤑᤥ᤺ᤶᤔᤠᤛᤧᤵᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢᤛᤡ॥

᥇᥋ ᤀᤍᤠᤖ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤜᤢᤍᤡᤜᤠ᤹ ᤕᤠᤶᤔᤥ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤛᤢᤛᤏᤀᤥ ᤁᤡᤵ ᤛᤢᤶᤛᤡ ᤔᤏᤠᤜᤠ᤹ ᤔᤧᤛᤩᤧᤖᤢᤛᤡ॥ ᤁᤖ ᤂᤧᤱᤜᤠ᤹ᤖᤧ ᤏᤠᤵᤔᤠᤛᤡ ᤕᤠ᤺ᤶᤒᤰᤁᤥ ᤜᤢᤰᤔᤧᤱᤃᤣ᤺ᤳᤋᤢᤴ॥

᥇᥌ ᤀᤠᤶᤓᤠ ᤁᤴ ᤕᤧᤶᤔᤥ ᤜᤠᤱᤅᤡᤸᤗᤧ ᤁᤢᤍᤧ᤺ᤱᤃᤵᤜᤠ᤹ᤀᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤕᤜᤢᤍᤡᤜᤠ᤹ ᤀᤠᤒᤠᤅᤣ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤏᤢ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤗᤠᤶ ᤋᤠᤱᤔᤠᤖᤧ ᤗᤠᤃᤡ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤈᤡ᤺ᤵᤐᤠ ᤏᤢᤒᤥᤱᤅᤠᤱ ᤅᤠᤛᤡ ᤜᤧᤴᤇᤡᤱ ᤔᤏᤠᤜᤠ᤹ ᤔᤧᤛᤩᤧᤖᤢᤛᤡ. ᤁᤖ ᤂᤧᤱᤜᤠ᤹ᤖᤧ ᤏᤠᤵᤔᤠᤛᤡ ᤕᤠ᤺ᤶᤒᤰᤁᤥ ᤜᤢᤰᤔᤧᤱᤃᤣ᤺ᤳᤋᤢᤴ॥

᥇᥍ ᤁᤴ ᤆᤠᤜᤡ᤺ᤴ ᤀᤍᤠᤖ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤔᤧᤈᤥᤃᤢ॥ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ ᤔᤧᤏᤠ᤺ᤶᤛᤡᤱ॥ ᤂᤧᤸᤗᤧ ᤕᤠ᤺ᤴᤍᤡᤰ ᤗᤳᤇᤠ ᤋᤱᤏᤠᤶ ᤏᤢ ᤛᤥᤛᤥ᤺ᤳᤗᤖᤠᤱ ᤕᤧᤴ ᤔᤧᤍᤥᤛᤢ॥

᥇᥎ ᤁᤖ ᤛᤢᤛᤏᤒᤠ ᤕᤜᤢᤍᤡᤜᤠ᤹ᤃ ᤂᤧᤴ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤏᤢ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤌᤡᤰᤜᤢᤵ ᤔᤧᤒᤥ᤺ᤰᤂᤧ ᤜᤧᤰᤁᤩᤠᤱ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥ ᤔᤧᤏᤠ᤺ᤶᤛᤡᤱ. ᤂᤧᤒᤩᤠᤱ ᤂᤧᤴ ᤕᤧᤴᤏᤡᤴ ᤋᤱᤏᤠᤶ ᤋᤥᤔᤠ ᤏᤢ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤔᤠ ᤕᤧᤴ ᤏᤡ᤺ᤴᤎᤥ ᤔᤧᤈᤥᤃᤢ॥

᥇᥏ ᤁᤸᤗᤧᤆᤥᤃᤢᤸᤗᤧ ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤐᤠᤱᤓᤣ᤹ᤜᤠ᤹ᤀᤥ ᤁᤧᤕᤢᤱᤒᤠ ᤐᤠᤱᤓᤣ᤹ᤛᤠᤒᤠ ᤕᤜᤢᤍᤡᤜᤠ᤹ ᤀᤍᤠᤖ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤛᤥᤛᤥ᤺ᤳᤗᤖᤠᤱ ᤏᤢ ᤋᤱᤏᤠᤶ ᤕᤧᤴ ᤔᤧᤍᤥᤛᤢ. ᤜᤧᤰᤁᤩᤠᤱ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤜᤢᤰᤘᤠᤜᤠ᤹ ᤔᤧᤜᤠᤰᤛᤡᤱᤗᤥ॥

ᤐᤢᤖᤡᤔ ᤋᤱᤏᤠᤶ

᥈᥆ ᤔᤥᤷᤍᤁᤤ᤺ᤸᤗᤧ ᤁᤴ ᤐᤠ᤺ᤴᤜᤠ᤹ ᤛᤠᤵᤋᤢᤏᤧᤛ᤻ᤛᤢ. ᤜᤧᤰᤁᤩᤠᤱ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤍᤧ᤺ᤱᤃᤵᤜᤠ᤹ᤀᤥᤒᤠ ᤔᤠ᤺ᤱᤄᤠ ᤏᤢ ᤏᤡ᤺ᤳᤋᤠᤱᤒᤠ ᤁᤧᤖᤧᤰ ᤕᤜᤢᤍᤡᤜᤠ᤹ ᤂᤢᤏᤧ᤹ ᤛᤰᤀᤡᤱᤄᤱ ᤛᤠᤵᤐᤧ᤺ᤵᤋᤠᤜᤠ᤹ ᤛᤠᤵᤋᤢᤀᤠᤱ ᤜᤠᤰᤋᤢᤛᤡ॥

᥈᥇ ᤁᤧᤖᤧᤰ ᤑᤠᤖᤛ ᤜᤠᤱᤈᤢᤶᤔᤥ ᤂᤢᤏᤧ᤹ ᤀᤍᤠᤖ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤏᤢ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥ ᤋᤱᤒᤣ ᤌᤰᤔᤠ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤛᤰᤀᤡᤱᤄᤱ ᤜᤠᤰᤋᤢᤛᤡ॥

᥈᥈ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤴᤏᤥ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤗᤠᤶ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤢᤒᤠ ᤏᤢ ᤂᤢᤴᤇᤡ᤹ ᤗᤠᤃᤡ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤗᤠᤶ ᤛᤥᤛᤥ᤺ᤳᤗᤖᤠᤱᤅᤥ ᤜᤧᤰᤁᤩᤠᤱ ᤔᤣᤖᤡᤱ ᤌᤰᤔᤠᤗᤠᤶ ᤛᤛᤠᤱᤛᤪᤥᤳ ᤆᤥ᤺ᤰᤔᤠ ᤗᤠᤀᤥ ᤗᤧᤰᤂᤧᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤂᤧᤴ ᤕᤧᤴᤜᤠ᤹ ᤋᤱᤏᤠᤶ ᤏᤢ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤔᤠ. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤢᤶᤔᤥ ᤆᤠᤔᤠ ᤁᤢᤈᤠᤜᤠ᤹ ᤜᤢᤰᤘᤠ ᤜᤠᤰᤛᤡᤱᤔᤠ ᤏᤢ ᤕᤠᤱᤃᤧᤛᤠ᤹ᤒᤠᤜᤠ᤹ ᤜᤢᤰᤘᤠ ᤐᤡᤔᤠᤛᤡ ᤕᤧᤴ ᤜᤧᤰᤁᤣ ᤋᤥᤔᤠ ᤐᤥᤱ᤹ ᤑᤠ᤹ᤀᤠᤱ ᤂᤢᤏᤧ᤹ ᤛᤠᤵᤋᤢ॥

᥈᥉ ᤁᤸᤗᤧᤆᤥᤃᤢᤸᤗᤧ ᤔᤥᤷᤍᤁᤤ᤺ᤸᤗᤧ ᤛᤠᤵᤋᤢᤒᤠ ᤁᤢᤀᤡᤛᤡ᤺ᤰ ᤁᤢᤜᤣ᤺ᤰᤛᤡᤱᤔᤠ ᤆᤥᤃᤢᤒᤠ ᤛᤠᤰᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤕᤜᤢᤍᤡᤜᤠ᤹ ᤔᤧᤍᤧᤴᤍᤧ॥

᥈᥊ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤀᤃᤠᤃᤡ ᤜᤶᤔᤍᤠᤋᤠ᤺ᤸᤗᤧ ᤁᤢᤛ᤻ᤛᤠ ᤜᤠᤔᤠᤏᤧᤸᤗᤧ ᤕᤜᤢᤍᤡᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤆᤧᤶᤓᤴ ᤆᤥᤃᤢᤀᤠᤱ ᤁᤢᤓᤠ ᤕᤧᤴᤏᤡᤴ ᤛᤧᤶᤔᤠᤖᤧ ᤗᤠᤃᤡ ᤋ᤹ᤕᤠ᤺ᤴᤛᤥᤴ ᤁᤧᤛᤢᤀᤠᤱ ᤘᤕᤧ॥ ᤂᤧᤴ ᤐᤢᤖ (ᤋ᤹ᤕᤠ᤺ᤴᤛᤥᤴ ᤁᤧᤔᤠ) ᤔᤧᤔᤧᤳᤋᤢᤀᤠᤱ ᤘᤕᤧ॥

᥈᥋ ᤁᤖ ᤀᤣᤛ᤻ᤋᤖᤧᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤁᤧᤖᤧᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤠᤔᤠᤏᤧᤸᤗᤧ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤂᤧᤴ ᤋᤠᤵᤑᤧ᤺ᤶᤒᤠ ᤆᤧᤶᤓᤴᤏᤡᤴ ᤀᤠᤵᤑᤣᤰ ᤁᤢᤎᤧᤃᤣ᤺ᤰᤐᤥ ᤌᤠᤔᤠᤖᤧ ᤗᤠᤃᤡ ᤂᤢᤏᤧ᤹ ᤏᤢ ᤁᤢᤛ᤻ᤛᤠᤜᤠ᤹ ᤛᤡᤱᤅᤥ ᤑᤥ᤺ᤶᤔᤠᤛᤡᤖᤧ ᤗᤠᤃᤡ ᤜᤠᤱᤅᤡᤸᤗᤧ ᤛᤠᤵᤔᤏᤠᤒᤠ ᤀᤡᤱᤍᤳ ᤗ᤺ᤳᤋᤢ॥

᥈᥌ (ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤁᤴ ᤕᤧᤴᤜᤠ᤹ ᤐᤢᤖᤡᤔ ᤔᤧᤔᤧᤳᤋᤢ. ᤂᤧᤴ ᤐᤢᤖ a ᤐᤠ᤺ᤴᤛᤢᤳᤗᤠᤗᤠᤶ ᤋᤩᤧᤒᤠᤖᤥ॥) ᤂᤧᤴ ᤛᤰᤀᤡᤱᤄᤱᤅᤥ ᤛᤠᤵᤋᤧᤒᤠ ᤁᤢᤀᤡᤛᤡ᤺ᤰ ᤏᤢ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤒᤠ ᤜᤧᤰᤁᤩᤠᤱ ᤏᤡᤱᤘᤠ᤹ ᤔᤧᤄᤥᤛᤢᤒᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ.

᥈᥍ ᤕᤜᤢᤍᤡᤜᤠ᤹ ᤀᤠᤒᤠᤅᤣ ᤏᤢ ᤂᤢᤴᤇᤡ᤹ ᤔᤢ᤹ᤀᤡᤱᤍᤠᤱᤛᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ᤏᤢ ᤁᤧᤓᤢᤱᤛᤡᤱᤒᤠ ᤁᤧᤖᤧᤰᤗᤧ ᤗᤠᤃᤡ ᤁᤴ ᤏᤡᤕᤠ᤺ᤴᤒᤠ ᤕᤧᤴᤏᤡᤴ ᤋᤱᤒᤣ ᤌᤰᤔᤠ ᤁᤢᤍᤥᤰ ᤁᤧᤒᤥ᤺ᤱᤒᤠ ᤌᤡᤶ ᤁᤢᤀᤡᤛᤡ᤺ᤰ ᤏᤢ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤴᤏᤥ ᤋᤥᤔᤠᤀᤣ ᤐᤥᤱ᤹.

᥈᥎ ᤜᤧᤰᤁᤩᤠᤱ ᤌᤠ᤺ᤰᤌᤠ᤺ᤰ ᤌᤠᤖᤡᤰ ᤁᤧᤖᤧᤰ ᤜᤡᤶᤛᤕᤱᤜᤠ᤹ᤖᤧ ᤋᤧ᤺ᤱᤃᤵ ᤌᤰᤔᤠ ᤏᤢ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤐᤢᤖᤡᤶᤒᤠ ᤕᤧᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤀᤣ ᤐᤥᤱ᤹ ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤛᤥ᤺ᤰᤁᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠ ᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤀᤠᤓᤧᤸᤗᤧᤀᤠᤱ ᤆᤰᤔᤧᤗ᤹ᤏᤧᤸᤗ ᤁᤧᤗ᤹ᤒᤠ ᤂᤧᤱᤜᤠᤖᤧ ᤏᤡ᤺ᤴᤎᤥ ᤔᤧᤈᤥᤃᤢ॥

᥈᥏ ᤂᤧᤒᤩᤠᤱ ᤀᤒᤡᤜᤣᤗᤖᤧ ᤁᤢᤛ᤻ᤛᤠ ᤜᤠᤱᤔᤠ ᤀᤣᤛ᤻ᤋᤖᤧᤴ ᤏᤢ ᤕᤜᤢᤍᤡ ᤔᤥᤷᤍᤁᤤ᤺ᤸᤗᤧ ᤁᤧᤖᤧᤰ ᤕᤢᤰᤏᤢ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ ᤛᤠᤵᤋᤧᤛᤢᤀᤠᤱ ᤐᤢᤖᤡᤔ ᤋᤱᤏᤠᤶᤔᤡᤴ ᤋᤥᤔᤠᤀᤣ ᤁᤧᤒᤥ᤺ᤱᤒᤠ ᤁᤢᤒᤢᤱ ᤕᤢᤰᤂᤧᤛᤢ॥

᥉᥆ ᤔᤥᤷᤍᤁᤤ᤺ᤸᤗᤧ ᤀᤡᤱᤍᤳ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤐᤢᤖᤡᤶᤒᤠ ᤁᤴ ᤕᤧᤴᤜᤠ᤹ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤶᤔᤥ ᤋᤥᤔᤠ ᤕᤠ᤺ᤴᤍᤢᤛᤡᤖ ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᥇᥈᥍ ᤁᤢᤍᤧ᤺ᤱᤃᤵᤜᤠ᤹ᤀᤥ ᤛᤏᤠᤖᤢᤱ ᤏᤢ ᤋᤠᤵᤌᤣᤰ ᤕᤠᤶᤎᤣᤰᤐᤠ ᤏᤢᤀᤡᤳᤇᤥ ᤀᤥᤛᤣ᤺ᤴᤎᤠᤱ ᤆᤥ᤺ᤰᤏᤢ ᤁᤧᤖᤧᤰ ᤕᤜᤢᤍᤡᤜᤠ᤹ ᤛᤰᤀᤡᤱᤄᤱ ᤜᤠᤰᤋᤢᤛᤡ॥

᥉᥇ ᤀᤠᤰᤂᤣᤗ᤹ᤖᤡᤰ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤋ᤺ᤰᤏᤧᤳ ᤕᤢᤱᤔᤠ ᤏᤢ ᤔᤣᤖᤡᤱ ᤌᤰᤔᤠ ᤌᤡᤶᤜᤠ᤹ ᤔᤧᤏᤠ᤺ᤳᤋᤢᤖ ᤔᤧᤘᤕᤧ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤐᤢᤖᤡᤶᤒᤠ ᤕᤧᤴᤜᤠ᤹ ᤔᤧᤍᤥᤛᤢᤖ ᤐᤥᤱ᤹ ᤑᤠ᤹ᤀᤠᤱ ᤔᤥᤷᤍᤁᤤᤴ ᤏᤢ ᤀᤣᤛ᤻ᤋᤖ ᤜᤠᤱᤔᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤧᤛᤢᤛᤡᤀᤠᤱ ᤘᤕᤧ॥

᥉᥈ ᤐᤢᤖᤡᤶᤔᤡᤸᤗᤧ ᤗᤠᤃᤡ ᤁᤴ ᤌᤡᤶᤜᤠ᤹ ᤀᤣᤛ᤻ᤋᤖᤧᤸᤗᤧ ᤁᤢᤀᤡᤱᤍᤳᤋᤡᤸᤗᤧ ᤛᤧᤰᤂᤠᤒᤠ ᤏᤡ᤺ᤴᤎᤥ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤌᤡᤶᤜᤠ᤹ ᤔᤧᤛᤠᤵᤋᤢᤀᤠᤱ ᤔᤧᤏᤧᤛ᤻ᤛᤢᤖᤥ॥

a 

᥏:᥈᥌ ᤐᤢᤖ ᤑᤠ᤹ᤀᤡᤴ ᤋ᤹ᤕᤠᤴ ᤑᤧᤶᤔᤠ ᤐᤥᤱ᤹॥

ᤀᤜᤠᤛᤢᤖᤛ ᤜᤠᤱᤅᤡᤴ ᤏᤢ ᤔᤥᤷᤍᤁᤤᤴ ᤐᤕᤶ ᤕᤶᤒᤠ ᤐᤥ᤺ᤱᤛᤡ

᥇᥆

ᤀᤜᤠᤛᤢᤖᤛ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤁᤧᤖᤧᤰ ᤏᤢ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤗᤠᤈᤣ᤹ᤜᤠ᤹ᤀᤥ ᤌᤠᤖᤡᤰ ᤀᤣ᤺ᤱᤕᤠᤱ ᤜᤢᤱᤔᤠ ᤐᤠᤱᤄᤢᤛᤡ॥

᥈ ᤜᤠᤱᤅᤡᤸᤗᤧ ᤁᤢᤕᤢᤰ ᤏᤢ ᤔᤢᤰᤛᤠᤶᤒᤠ ᤁᤢᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤔᤥᤷᤍᤁᤤᤴ ᤐᤡᤖᤢᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤜᤠ᤹ ᤔᤠᤍᤡ ᤏᤢ ᤑᤠᤖᤛᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤥ ᤛᤠᤵᤋᤧᤀᤠᤱ ᤐᤳ॥

᥉ ᤕᤜᤢᤍᤡ ᤔᤥᤷᤍᤁᤤᤴ ᤜᤠᤱᤅᤡᤴᤏᤢ᤺ᤸᤗᤧ ᤏᤡᤛᤡᤃᤣ᤺ᤰᤐᤠ ᤕᤥᤕᤥᤰᤐᤠ ᤋᤠᤰᤑᤠᤀᤥ ᤘᤕᤧ॥ ᤂᤢᤏᤧ᤹ ᤕᤜᤢᤍᤡᤜᤠ᤹ᤀᤥ ᤕᤶᤒᤠ ᤔᤏᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤠᤵᤑᤣᤰ ᤗᤠᤈᤣ᤹ᤒᤠ ᤕᤖᤡᤰ ᤕᤜᤢᤍᤡ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤀᤥ ᤂᤢᤴᤇᤡ᤹ ᤛᤡᤖᤠ᤹ ᤁᤧᤎᤠᤱᤒᤠ ᤐᤥ᤺ᤰᤂᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤏᤢᤖᤡᤰ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤕᤜᤢᤍᤡᤜᤠ᤹ᤖᤧ ᤂᤢᤴᤇᤡ᤹ ᤏᤢ᤹ᤔᤠ ᤋᤠᤔᤠᤖᤧ ᤗᤠᤃᤡ ᤂᤢᤏᤧ᤹ ᤐᤠᤖᤧᤖᤥ॥

ᤀᤕᤩᤢᤒᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤁᤧᤖᤧᤰ ᤐᤖᤡᤰᤗᤧᤴ ᤕᤧᤳᤋᤢᤰᤂᤣ ᤁᤧᤍᤢᤶᤒᤠ ᤗᤳᤇᤠ ᤏᤢᤒᤠ ᤔᤏᤠᤎᤡᤰᤗᤧ ᤁᤢᤄᤧᤍᤠ᤺ᤴ ᤀᤕᤩᤢᤒᤖᤧ ᤁᤢᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ॥ ᤂᤧᤸᤗᤧ ᤁᤧᤖᤧᤰ ᤁᤢᤛ᤻ᤛᤠᤜᤠ᤹ ᤔᤧᤛᤡ᤹᤺. ᤁᤧᤖᤧᤰ ᤁᤢᤕᤠᤱᤛᤠᤁᤢᤴᤎᤣᤴᤜᤠ᤹ ᤔᤧᤏᤠᤵᤋᤢ ᤔᤧᤍᤣ᤹ᤖᤢ ᤜᤧᤰᤁᤩᤠᤱ ᤁᤢᤎᤰᤁᤥ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤕᤠᤱᤄᤣ᤺ᤰ ᤗ᤺ᤶᤔᤠ ᤋᤢᤰᤔᤠᤸᤗᤧ ᤕᤠᤱᤄᤢ᤹॥ ᤂᤧᤴ ᤀᤣᤃᤠᤱ ᤀᤕᤩᤢᤒ ᤏᤢ ᤁᤢᤴᤍᤣ᤺ᤱᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤧᤴ ᤕᤧᤳᤋᤢᤰᤂᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤒᤥ᤺ᤱᤒᤠ ᤜᤡᤴᤍᤥᤰ ᤐᤠ᤺ᤴᤜᤠ᤹ ᤁᤵᤔᤥ ᤛᤠᤵᤋᤧᤀᤠᤱ ᤐᤳ॥ ᤁᤴ ᤛᤠᤵᤐᤴ ᤁᤧᤛᤠᤵᤐᤧᤸᤗᤧ ᤂᤧᤴ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤁᤢᤗᤰ ᤛᤢᤶᤛᤡ ᤛᤠᤶᤔᤡᤗᤠ ᤛᤠᤶᤗᤥᤛᤢᤶᤔᤥ ᤛᤠᤵᤋᤢᤀᤠᤱ ᤐᤳ॥ ᤔᤏᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤥ᤺ᤰᤔᤠ ᤐᤠ᤺ᤴᤜᤠ᤹ ᤁᤧᤕᤧᤰᤐᤠ ᤘᤠ᤹ ᤑᤠ᤹ᤀᤠᤱ ᤁᤴ ᤋᤠ᤹ᤈᤧᤱ ᤐᤠ᤺ᤴᤏᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤐᤳ ᤜᤧᤰᤁᤩᤠᤱ ᤁᤢᤏᤢᤵᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤀᤕᤩᤢᤒᤧᤴ ᤛᤢᤵᤑᤥ ᤐᤡᤖᤢ॥

ᤀᤢᤴᤇᤣ᤺ᤴᤗᤠᤶᤒᤠᤀᤣ ᤁᤧᤒᤥ᤺ᤱᤒᤠ ᤁᤧᤕᤢᤒᤠ ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤖᤧ ᤀᤡ᤺ᤵᤔᤏᤠᤒᤠ ᤜᤧᤰᤁᤣ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ᤖᤧ ᤀᤕᤩᤢᤒᤧᤴ ᤂᤧᤸᤗᤧ ᤂᤢᤏᤧ᤹ ᤁᤢᤍᤢᤰᤂᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤈᤧᤰᤋᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤀᤠᤓᤧᤸᤗᤧᤛᤠᤱ ᤏᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤗᤧᤰᤘᤠ ᤏᤢᤒᤠ ᤋᤢᤶᤄᤥ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤶᤒᤠᤀᤣ ᤋᤢᤶᤄᤥ᤺ᤴ ᤐᤡᤖᤢᤛᤡ॥ ᤀᤕᤩᤢᤒᤖᤧ ᤗᤠᤕᤥ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤕᤧᤳᤋᤢᤰᤂᤣ ᤋᤢᤶᤔᤠ ᤐᤥ᤺ᤰᤂᤧᤒᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤕᤧ॥ ᤁᤖ ᤀᤕᤩᤢᤒᤖᤧ ᤁᤢᤗᤠᤃᤡ ᤂᤧᤴ ᤐᤠ᤺ᤴᤏᤡᤴ ᤂᤧᤶᤔᤩᤠᤰ ᤁᤢᤒᤠ᤺ᤳ ᤁᤧᤏᤢ᤹ᤒᤠ ᤜᤥ᤺ᤵᤋᤧ॥ ᤀᤠᤱᤃᤠ᤹ ᤛᤠ᤹ᤖᤡᤰ ᤏᤢᤒᤠ ᤏᤢ ᤛᤠᤶᤕᤥᤏᤡᤒᤠ ᤔᤏᤠ ᤘᤠ᤹ᤀᤠ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤜᤧᤰᤋᤱᤒᤠ ᤔᤏᤠ᤺ᤸᤗᤧ ᤁᤧᤛᤠᤰᤐᤠ ᤂᤢᤶᤍᤡᤱ ᤔᤧᤱᤄᤥᤔᤠ ᤁᤧᤒᤥ᤺ᤱᤒᤠ ᤘᤕᤧ ᤑᤠ᤹ᤀᤠᤱ ᤂᤢᤏᤧ᤹ ᤀᤡ᤺ᤳᤋᤢᤀᤠᤱ ᤘᤕᤧ॥ ᤀᤠᤱᤃᤠ᤹ ᤜᤧᤰᤋᤱᤒᤠ ᤔᤏᤠᤛᤶᤍᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤀᤰᤋᤱᤒᤠ ᤕᤶᤒᤠ ᤕᤧᤳᤋᤢᤰᤂᤣ᤺ᤴ ᤋᤠᤔᤠ ᤐᤠᤱᤄᤢ ᤗ᤹ᤖᤡᤰ ᤂᤧᤸᤗᤧ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴ ᤂᤧᤒᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤀᤠ᤺ᤴᤇᤡᤱ॥ ᤀᤕᤩᤢᤒᤖᤧ ᤀᤠᤒᤠᤅᤣ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤗᤧᤖᤢᤴ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤵᤑᤣᤰ ᤏᤢᤒᤠ ᤆᤥ᤺ᤰᤁᤠ ᤗ᤹ᤖᤡᤰ ᤋᤛᤡ ᤐᤡᤔᤠ ᤏᤢ ᤕᤠᤶᤔᤥ ᤗᤳᤇᤠ ᤏᤢᤒᤠ ᤔᤏᤠ᤺ᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤂᤥᤔᤠ ᤏᤡᤱᤘᤠ᤹ ᤆᤥᤃᤢ॥ ᤀᤕᤩᤢᤒᤖᤧ ᤛᤣ᤺ᤴᤍᤥᤛᤢᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤃᤵᤁ ᤔᤧᤒᤡᤖᤢᤴ ᤁᤖ ᤂᤢᤏᤧ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢ ᤔᤢᤰᤛᤠᤶ ᤏᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤔᤡᤸᤗᤠ ᤗᤠᤶᤒᤠᤒᤠ ᤐᤥᤎᤰᤁᤡᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤠᤛᤢ॥ ᤂᤧᤴ ᤀᤣᤃᤠᤱ ᤀᤕᤩᤢᤒᤧᤴ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶᤒᤠ ᤏᤢ ᤛᤡᤰᤁᤢᤶᤏᤡᤒᤠ ᤆᤥᤰ ᤑᤠ᤹ᤀᤠᤱ ᤐᤠ᤺ᤵᤔᤠ ᤋᤧᤴᤍᤧ॥ ᤜᤧᤰᤁᤩᤠᤱ ᤀᤠᤒᤠᤅᤣ ᤐᤠ᤺ᤵᤔᤠ ᤔᤧᤴᤏᤢ᤹ᤔᤏᤠᤒᤠ ᤐᤠ᤺ᤴᤜᤠ᤹ ᤏᤢ ᤁᤢᤛᤡᤰ ᤐᤥᤃᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤁᤢᤏᤡᤱᤘᤠ ᤗᤥᤖᤧ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤕᤩᤢᤒᤧᤴ ᤀᤰᤂᤣᤗ᤹ᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤢᤀᤠᤱ ᤕᤠᤶᤔᤥ ᤋᤃᤡᤒᤠ ᤕᤠᤰᤏᤠᤶᤔᤥ ᤁᤧᤖᤧ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠᤰᤏᤠᤶᤔᤡᤴ ᤀᤠᤰᤂᤣᤗ᤹ᤖᤡᤰ ᤋᤃᤡᤏᤢ᤺ᤸᤗᤧᤀᤠᤱ ᤏᤢᤒᤠ ᤐᤥ᤺ᤰᤂᤧ. ᤂᤧᤴ ᤐᤠ᤺ᤴᤏᤡᤴ ᤛᤠᤔᤡᤸᤗᤠᤀᤥ ᤛᤠᤵᤋᤧᤀᤠᤱ ᤂᤧᤍᤠ᤹ᤀᤥ ᤏᤢᤒᤧᤀᤠᤱ ᤐᤳ॥ ᤀᤕᤩᤢᤒᤖᤧ ᤁᤢᤍᤢᤰᤂᤣ᤺ᤸᤗᤧ ᤁᤢᤒᤣ᤺ᤴ ᤏᤢᤖᤡᤰ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤛᤢᤰᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤕᤩᤢᤒᤖᤧ ᤁᤢᤴᤍᤣ᤺ᤱᤒᤠᤜᤠ᤹ ᤑᤧ᤺ᤰᤋᤢᤛᤡ॥ ᤋᤃᤡᤀᤠᤱᤎᤥ ᤛᤠᤶᤕᤥ᤺ᤸᤗᤧ ᤐᤠ᤺ᤳᤋᤢ ᤕᤢᤖᤢᤒᤠ ᤐᤠ᤺ᤴᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤆᤥᤰ ᤑᤠ᤹ᤀᤠᤱ ᤀᤕᤩᤢᤒᤖᤧᤖᤰ ᤁᤢᤛᤡᤱᤏᤡ᤺ᤳᤋᤢ॥

ᤋᤠᤱᤒᤠ ᤌᤠᤔᤡᤱ

ᤋᤰᤐᤠ᤺ᤴ ᥇:᥇–᥈:᥇᥉

ᤀᤕᤩᤢᤒ ᤏᤢ ᤂᤢᤏᤧ᤹ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᥉:᥇–᥉᥇:᥊᥆

ᤁ) ᤀᤕᤩᤢᤒᤖᤧ ᤁᤢᤗᤢᤱᤜᤠ᤺ᤵᤔᤠ ᤐᤠ᤺ᤴ ᥉:᥇-᥈᥉

ᤂ) ᤌᤡᤰᤛᤡᤃᤣ᤺ᤰᤐᤠ ᤋᤠ᤹ᤈᤧᤱ ᥊:᥇–᥇᥊:᥈᥈

ᤃ) ᤏᤡᤛᤡᤃᤣ᤺ᤰᤐᤠ ᤋᤠ᤹ᤈᤧᤱ ᥇᥋:᥇–᥈᥇:᥉᥊

ᤄ) ᤛᤢᤶᤛᤡᤃᤣ᤺ᤰᤐᤠ ᤋᤠ᤹ᤈᤧᤱ ᥈᥈:᥇–᥈᥍:᥈᥉

ᤅ) ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᥈᥎:᥇-᥈᥎

ᤆ) ᤀᤕᤩᤢᤒᤖᤧ ᤁᤢᤏᤢᤵᤔᤠ ᤁᤢᤒᤠᤴ ᥈᥏:᥇–᥉᥇:᥊᥆

ᤀᤣᤗᤡᤜᤢᤖᤧ ᤆᤥᤃᤢᤒᤠ ᤀᤢᤘᤠ ᥉᥈:᥇–᥉᥍:᥈᥊

ᤕᤜᤘᤣ ᤍᤠᤱᤒᤧᤸᤗᤧ ᤀᤕᤩᤢᤒᤧᤴ ᤏᤢᤃᤵ ᤐᤡᤖᤢ ᥉᥎:᥇–᥊᥈:᥌

ᤁᤢᤏᤢᤵᤔᤠ ᤐᤠ᤺ᤴ ᥊᥈:᥍-᥇᥍

ᤀᤕᤩᤢᤒᤖᤧ ᤁᤢᤛᤠᤵᤐᤴ

ᤀᤕᤩᤢᤒᤖᤧ ᤁᤢᤕᤧᤵᤗᤧᤰ

᥇

ᤀᤢᤈ ᤗᤠᤈᤣ᤹ᤀᤥ ᤀᤕᤩᤢᤒ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤎᤡᤰ ᤘᤕᤧ॥ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤧᤘᤠ ᤁᤧᤈᤥ᤺ᤰᤐᤠ ᤏᤢ ᤏᤛᤠ᤺ᤴᤛᤠᤒᤠ ᤘᤕᤧ॥ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤏᤢ ᤏᤢᤒᤠ ᤔᤏᤠ ᤘᤕᤧ ᤂᤧᤒᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ ᤘᤕᤧ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤁᤧᤛᤧ᤺ᤵᤛᤡᤱᤒᤠ ᤆᤥᤃᤧ॥

᥈ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤏᤢᤛᤡ ᤏᤢ ᤁᤢᤛ᤻ᤛᤠ ᤔᤧᤴᤇᤢᤔᤠ ᤛᤢᤶᤛᤡ ᤔᤧᤘᤕᤧ॥

᥉ ᤂᤢᤏᤧ᤹ ᥍.᥆᥆᥆ ᤔᤧᤸᤗᤢᤰ ᤏᤢ ᥉.᥆᥆᥆ ᤀᤢᤔᤣ. ᥇.᥆᥆᥆ ᤐᤡᤳ. ᥋᥆᥆ ᤀᤍᤱᤜᤠ᤹ ᤁᤳᤋᤢᤛᤡ॥ ᤂᤢᤏᤧ᤹ ᤕᤖᤡᤰ ᤛᤧᤘᤠᤖᤥᤒᤠ ᤛᤧᤘᤠᤖᤥᤔᤠᤜᤠ᤹ ᤁᤳᤋᤢᤛᤡ॥ ᤋ᤹ᤀᤡ ᤏᤠᤱᤃᤧᤴ ᤐᤡᤛᤠᤱᤒᤠ ᤔᤏᤠᤜᤠ᤹ᤀᤥ ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤢ ᤕᤠᤱᤛᤠᤁᤢᤴᤎᤣᤛᤠᤒᤠ ᤘᤕᤧ॥

᥊ ᤀᤕᤩᤢᤒᤖᤧ ᤁᤢᤛ᤻ᤛᤠᤜᤠ᤹ ᤔᤧᤍᤱᤛᤡᤱᤅᤠᤱ ᤜᤡᤶᤔᤥ ᤐᤠ᤺ᤸᤗᤥᤒᤠ ᤔᤧᤈᤩᤧᤖ ᤛᤠᤓᤱᤈᤠ ᤔᤧᤒᤡᤛᤡᤱ॥ ᤂᤧᤴ ᤛᤠᤓᤱᤈᤠᤀᤥ ᤁᤧᤖᤧᤰ ᤔᤧᤍᤩᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤛᤢᤶᤛᤡ ᤆᤣᤗᤡᤔᤠ ᤏᤢᤛᤠ᤹ᤜᤠ᤹ᤀᤠᤱ ᤛᤠᤓᤱᤈᤠᤀᤥ ᤔᤧᤀᤢ᤺ᤳᤋᤢᤛᤡ॥

᥋ ᤛᤠᤓᤱᤈᤠ ᤔᤧᤈᤒᤠ ᤕᤧᤴᤏᤡᤸᤗᤧ ᤁᤢᤍᤠ᤺ᤴᤍᤡᤰ ᤋᤠᤏᤠᤶᤛᤠ ᤀᤕᤩᤢᤒᤧᤴ ᤐᤥᤃᤧᤀᤠᤱ ᤀᤠᤒᤠᤅᤣ ᤁᤧᤖᤧᤰ ᤁᤢᤛ᤻ᤛᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤥ ᤔᤡᤎᤡᤱᤶᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ ᤕᤠᤃᤧ॥ ᤂᤢᤏᤧ᤹ ᤜᤧᤰᤁᤣᤗ᤹ᤖᤡᤰ ᤀᤠᤒᤠᤅᤣ ᤁᤢᤛ᤻ᤛᤠᤜᤠ᤹ ᤛᤣᤛᤣᤛᤢᤳᤌᤥ ᤆᤥᤃᤢᤛᤡᤖ ᤘᤕᤧ॥ ᤁᤢᤛ᤻ᤛᤠᤜᤠ᤹ᤖᤧ ᤔᤧᤴᤏᤡ ᤔᤧᤴᤎᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠ᤺ᤳᤌᤡ ᤔᤧᤍᤣᤛᤢᤀᤠᤱ ᤗᤠᤕᤥ ᤗᤠᤛᤥ᤺ᤳ ᤔᤧᤈᤥᤃᤢᤒᤡ ᤑᤠ᤹ᤀᤠᤱ ᤂᤢᤏᤧ᤹ ᤛᤣᤛᤣᤛᤢᤳᤌᤥ ᤆᤥᤃᤢᤛᤡᤖ ᤘᤕᤧ॥

ᤔᤠᤑᤧᤴᤛᤠᤶᤔᤡᤸᤗᤧ ᤀᤕᤩᤢᤒᤧᤴ ᤜᤱᤛᤠ᤹ᤖᤢ

᥌ ᤌᤡᤰᤕᤠ᤺ᤴ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤩᤧ᤺ᤸᤗᤧ ᤔᤠᤑᤧᤴᤛᤠᤶᤔᤡᤴᤏᤠᤱ ᤂᤧᤱᤜᤠ᤹ᤏᤢ ᤁᤧᤖᤧᤍᤩᤧ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤛᤣ᤺ᤴᤗᤠᤵᤋᤢ. “ᤂᤧᤏᤧ᤹ ᤀᤠᤳᤋᤠᤴ ᤁᤧᤒᤣᤀᤠᤱ ᤁᤧᤘᤕᤧ᥅”

ᤔᤠᤑᤧᤴᤛᤠᤶᤔᤡᤸᤗᤧ ᤏᤢᤃᤵ ᤐᤡᤖᤢ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤏᤠ ᤏᤢ ᤁᤳᤏᤠ ᤋᤠᤰᤁᤴᤏᤡ ᤘᤕᤠᤱ॥”

᥎ ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤣ᤺ᤴᤗᤠᤵᤋᤢ. “ᤌᤣ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤕᤩᤢᤒᤧᤴ ᤂᤧᤏᤧ᤹ ᤁᤧᤏᤡᤛᤢᤒᤡ᥅ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤴ ᤜᤧᤰᤋᤱᤒᤠ ᤁᤢᤍᤥ᤺ᤵᤔᤠ ᤏᤢ ᤏᤢᤒᤠ ᤔᤏᤠ ᤜᤠ᤺ᤳᤋᤠᤱ ᤜᤥᤵ॥ ᤂᤧᤸᤗᤧ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤀᤠ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤡᤰ ᤛᤧ᤺ᤵᤛᤡᤱᤅᤠᤱ ᤘᤠ᤹॥”

᥏ ᤔᤠᤑᤧᤴᤛᤠᤶᤔᤡᤸᤗᤧ ᤏᤢᤃᤵ ᤐᤡᤖᤢ. “ᤌᤣ ᤀᤕᤩᤢᤒᤖᤧ ᤌᤣᤏᤠᤎᤣ ᤂᤧᤏᤧ᤹ ᤛᤣᤛᤣ ᤔᤠᤱᤛᤧᤘᤠ ᤁᤧᤔᤧᤵᤐᤡ᥅

᥇᥆ ᤛᤍᤠᤍᤡᤱ ᤂᤧᤸᤗᤧ ᤁᤢᤜᤡᤶᤛᤕᤱ ᤏᤢ ᤁᤢᤕᤠᤱᤛᤠᤁᤢᤴᤎᤣᤜᤠ᤹ ᤂᤧᤏᤧ᤹ ᤁᤶᤒᤪᤠᤱ ᤁᤧᤔᤧᤳᤋᤢᤀᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤢᤀᤠᤱ ᤁᤠᤰ ᤗᤠᤈᤣ᤺ᤴ ᤛᤡᤍᤧᤵ ᤋᤧᤵᤋᤢᤖ ᤐᤡᤳᤌᤰᤛᤠᤜᤠ᤹ ᤁᤧᤒᤡᤖᤢᤀᤠᤱ ᤘᤠ᤹॥

᥇᥇ ᤁᤖ ᤂᤧᤸᤗᤧ ᤁᤧᤖᤧᤰ ᤁᤧᤈᤡᤃᤰᤘᤠᤜᤠ᤹ ᤏᤠᤵᤋᤧ ᤛᤠ᤹ᤖᤧ. ᤂᤧᤸᤗᤧ ᤂᤧᤏᤧ᤹ ᤁᤧᤍᤃᤡᤀᤣ ᤔᤠᤱᤍᤣ ᤛᤠᤱᤃᤪᤠ ᤁᤧᤔᤧᤳ᥄”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤧᤳᤋᤢ. “ᤀᤥ᤺ᤰ ᤏᤢ᤹. ᤂᤧᤸᤗᤧ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤕᤢᤰᤁᤥ ᤐᤡᤏᤧ॥ ᤂᤧᤸᤗᤧ ᤁᤢᤎᤰᤁᤡᤴᤗᤰ ᤂᤧᤏᤧ᤹ ᤜᤢᤰ ᤔᤧᤕᤠᤰᤋᤧᤴᤏᤧ᤹॥” ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤗᤠᤶᤒᤠ ᤗ᤺ᤴᤍᤧᤀᤠᤱ ᤐᤣ॥

ᤀᤕᤩᤢᤒᤖᤧ ᤁᤢᤕᤠᤱᤛᤠᤁᤢᤴᤎᤣ ᤏᤢ ᤁᤢᤛ᤻ᤛᤠᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥ᤺ᤱ

᥇᥉ ᤌᤡᤰᤕᤧᤴ ᤀᤕᤩᤢᤒᤖᤧ ᤁᤢᤛ᤻ᤛᤠ ᤋᤢᤶᤒᤠᤸᤗᤧ ᤁᤢᤜᤡᤶᤔᤥ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹ᤖᤧ ᤛᤠ ᤏᤢ ᤌᤡ ᤔᤧᤈ ᤔᤧᤎᤢᤅᤢᤖ ᤔᤧᤕᤢᤅᤧ॥

᥇᥊ ᤗᤳᤇᤠ ᤔᤏᤠᤎᤡᤰ ᤀᤰᤋᤱᤒᤠ ᤀᤡᤱᤄᤱ ᤋᤠᤖᤢᤀᤠᤱ ᤀᤕᤩᤢᤒᤖᤥ ᤗᤥ᤺ᤰᤋᤧᤖ ᤋᤩᤧ. “ᤀᤠᤏᤡᤃᤧ ᤁᤧᤰᤆᤢ ᤌᤥ᤺ᤱᤏᤢ ᤕᤠᤃᤡᤃᤧ. ᤏᤡ᤺ᤳᤋᤠᤱ ᤀᤍᤱᤜᤠ᤹ᤀᤠᤱ ᤆᤠᤔᤧᤖᤠᤔᤧᤖ ᤔᤧᤘᤕᤧ॥

᥇᥋ ᤛᤒᤡ ᤔᤧᤵᤔᤏᤠᤒᤠ ᤛᤢᤘᤠᤱᤜᤠ᤹ᤖᤧ ᤆᤡᤓᤳ ᤔᤧᤓᤳᤋᤡᤃᤧ ᤜᤧᤰᤁᤩᤠᤱ ᤂᤧᤴ ᤌᤰᤛᤠᤜᤠ᤹ ᤔᤧᤍᤣ᤹ᤖᤢᤛᤡ॥ ᤘᤣ᤹ ᤁᤧᤖᤧᤰ ᤁᤧᤛᤧᤘᤠᤖᤥᤒᤠᤜᤠ᤹ ᤔᤧᤛᤧᤖᤢᤛᤡ॥ ᤀᤠᤱᤃᤠ᤹ᤖᤰ ᤂᤧᤳᤇᤡᤱᤅᤠᤀᤠᤱ ᤂᤧᤏᤧ᤹ ᤀᤡᤱᤄᤱ ᤐᤡᤔᤠᤖᤧ ᤗᤠᤃᤡ ᤁᤧᤖᤠᤱ ᤋᤩᤠᤱ॥”

᥇᥌ ᤂᤧᤸᤗᤧ ᤐᤠ᤺ᤳᤋᤢᤖ ᤐᤳᤇᤧᤸᤗᤧ ᤘᤣ᤹ᤛ᤻ᤔᤠ ᤛᤧᤘᤠᤖᤥᤒᤠᤴ ᤑᤧᤖᤧᤀᤠᤱ ᤐᤠ᤺ᤳᤋᤢ. “ᤔᤧᤸᤗᤢᤰᤜᤠ᤹ ᤏᤢ ᤔᤧᤸᤗᤢᤰᤁᤶᤒᤠᤜᤠ᤹ ᤛᤣᤖᤡ᤺ᤸᤗᤧ ᤂᤧᤖᤢ ᤛᤧᤖᤢᤛᤡ॥ ᤂᤧᤏᤧ᤹ ᤀᤡᤱᤄᤱ ᤐᤡᤔᤠᤖᤧ ᤗᤠᤃᤡ ᤀᤠᤱᤃᤠ᤹ᤖᤰ ᤜᤡᤅᤠᤱᤅᤠᤱ ᤋᤩᤠᤱ॥”

᥇᥍ ᤂᤧᤸᤗᤧ ᤐᤠ᤺ᤵᤔᤠᤀᤣ ᤔᤧᤴᤇᤢ᤺ᤳᤋᤣ ᤘᤣ᤹ᤛ᤻ᤔᤠ ᤛᤧᤘᤠᤖᤥᤒᤠᤴ ᤋᤩᤧᤀᤠᤱ ᤐᤠ᤺ᤳᤋᤢ. “ᤁᤢᤗᤢᤵ ᤛᤢᤶᤛᤡ ᤁᤸᤍᤡ ᤂᤢᤴᤍᤪᤡ᤺ᤰᤐᤠᤜᤠ᤹ᤖᤧ ᤀᤠᤏᤡᤃᤧ ᤆᤡᤓᤳ ᤔᤧᤓᤳᤋᤡᤃᤧ ᤜᤧᤰᤁᤩᤠᤱ ᤀᤢᤔᤣᤜᤠ᤹ ᤔᤧᤏᤠᤵᤋᤡᤃᤧᤀᤠᤱ ᤔᤧᤍᤣ᤹ᤖᤢᤛᤡ॥ ᤀᤠᤱᤃᤠ᤹ᤖᤰ ᤋᤠᤅᤠᤱᤅᤠᤱ ᤘᤣ᤹ ᤁᤧᤖᤧᤰ ᤁᤧᤛᤧᤘᤠᤖᤥᤒᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤛᤧᤖᤢᤛᤡ॥ ᤂᤧᤏᤧ᤹ ᤀᤡᤱᤄᤱ ᤐᤡᤔᤠᤖᤧ ᤗᤠᤃᤡ ᤁᤧᤍᤠᤱᤒᤠᤀᤠᤱ ᤁᤧᤍᤠᤒᤠ ᤀᤠᤱᤃᤠ᤹ᤖᤰ ᤐᤥ᤺ᤰᤂᤠᤱ॥”

᥇᥎ ᤂᤧᤴᤏᤠᤱ ᤐᤠᤖᤧᤖ ᤐᤳᤇᤧᤸᤗᤧ ᤘᤣ᤹ᤛ᤻ᤔᤠ ᤛᤧᤘᤠᤖᤥᤒᤠᤴ ᤋᤩᤧᤀᤠᤱ ᤐᤠ᤺ᤳᤋᤢ. “ᤂᤧᤏᤧ᤹ ᤁᤧᤛ᤻ᤛᤠ ᤋᤢᤶᤒᤠᤸᤗᤧ ᤁᤢᤜᤡᤶᤔᤥ ᤁᤧᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹ᤖᤧ ᤛᤠ ᤏᤢ ᤌᤡ ᤔᤧᤈ ᤔᤧᤎᤢᤅᤢᤖ ᤔᤧᤕᤢᤅᤧ॥

᥇᥏ ᤂᤧᤴ ᤕᤧᤶᤔᤥ ᤕᤧ᤺ᤱᤄᤠᤍᤧᤴᤏᤥᤗᤠᤶ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱ ᤜᤢᤖᤧᤍᤩᤧᤀᤠᤱ ᤜᤡᤶᤔᤡᤴ ᤕᤛ᤻ᤛᤢᤸᤗᤧ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤁᤧᤖᤧᤰ ᤜᤍ᤹ ᤔᤧᤛᤩᤧ॥ ᤂᤧᤏᤧ᤹ ᤀᤡᤱᤄᤱ ᤐᤡᤔᤠᤖᤧ ᤗᤠᤃᤡ ᤀᤠᤱᤃᤠ᤹ᤖᤰ ᤜᤡᤅᤠᤱ॥”

᥈᥆ ᤂᤧᤴ ᤁᤧᤖᤧᤰ ᤂᤧᤵᤛᤢᤀᤠᤱ ᤀᤕᤩᤢᤒᤧᤴ ᤐᤥᤃᤧ ᤜᤧᤰᤁᤩᤠᤱ ᤔᤡᤱᤘᤠ᤺ᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤖ ᤀᤠᤒᤠᤅᤣ ᤁᤢᤈᤠᤱᤋᤣ᤺ᤳᤋᤡᤴ ᤋᤧᤖᤧᤰ ᤌᤧ᤺ᤰᤂᤢ॥ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤠᤴ ᤏ᤺ᤰᤂᤢᤀᤠᤱ ᤂᤠᤶᤔᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤔᤠᤱᤛᤧᤘᤠ ᤆᤥᤃᤧ॥

᥈᥇ ᤂᤢᤏᤧ᤹ ᤐᤠ᤺ᤳᤋᤢ.

“ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥᤗᤠᤶ

ᤗᤧᤰᤆᤠ᤹ᤒᤧᤎᤡ᤺ᤰ ᤋᤩᤠᤱᤗᤥ

ᤜᤧᤰᤁᤩᤠᤱ ᤗᤧᤰᤆᤠᤒᤧᤎᤡ᤺ᤰᤁᤣ

ᤀᤠᤱᤃᤠ᤹ ᤏᤢ᤺ᤱᤅᤠ ᤐᤣ᤺ᤰᤁᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤠᤱᤗᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤋᤣ᤹ᤖᤢᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤥ᤺ᤱᤗᤖᤥ᥄”

᥈᥈ ᤁᤴ ᤁᤧᤖᤧᤰ ᤐᤥ᤺ᤰᤂᤧᤛᤠᤱ ᤀᤕᤩᤢᤒᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠ᤺ᤴᤔᤧᤎᤡᤰᤋᤢᤴ ᤜᤧᤰᤁᤩᤠᤱ ᤗᤠᤕᤥ ᤔᤧᤈᤥᤃᤢᤴᤗᤥ॥

ᤔᤠᤑᤧᤴᤛᤠᤶᤔᤡᤸᤗᤧ ᤀᤕᤩᤢᤒᤧᤴ ᤏᤡᤗᤧᤱ ᤜᤱᤛᤠ᤹ᤖᤢ

᥈

ᤌᤡᤰᤕᤠ᤺ᤴ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠᤜᤠ᤹ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤩᤧ᤺ᤸᤗᤧ ᤔᤠᤑᤧᤴᤛᤠᤶᤔᤡᤴᤏᤠᤱ ᤂᤧᤱᤜᤠ᤹ᤏᤢ ᤁᤧᤖᤧᤍᤩᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤛᤣ᤺ᤴᤗᤠᤵᤋᤢ. “ᤂᤧᤏᤧ᤹ ᤀᤠᤳᤋᤠᤴ ᤁᤧᤒᤣᤀᤠᤱ ᤁᤧᤘᤕᤧ᥅”

ᤔᤠᤑᤧᤴᤛᤠᤶᤔᤡᤸᤗᤧ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤗᤠᤱᤄᤣᤃᤠᤱᤗ ᤏᤠᤏᤠ ᤁᤳᤏᤠ ᤋᤠ᤺ᤰᤁᤴᤍᤠᤱᤅᤠᤱ ᤘᤕᤠᤱ॥”

᥉ ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤣ᤺ᤴᤗᤠᤵᤋᤢ. “ᤌᤣ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤕᤩᤢᤒᤧᤴ ᤁᤧᤏᤡᤛᤢᤒᤡ᥅ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤴ ᤜᤧᤰᤋᤱᤒᤠ ᤁᤢᤍᤥ᤺ᤵᤔᤠ ᤏᤢ ᤏᤢᤒᤠ ᤔᤧᤴᤇᤠᤶ ᤕᤠᤵᤔᤡ ᤜᤠ᤺ᤳᤋᤠᤱ ᤜᤥᤵ॥ ᤂᤧᤸᤗᤧ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤀᤠ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤗᤠᤶ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤛᤧ᤺ᤵᤛᤡᤱᤅᤠᤱ ᤘᤠ᤹॥ ᤌᤣᤏᤠᤎᤣ ᤂᤧᤴ ᤔᤧᤱᤔᤠ ᤑᤠ᤺ᤰᤋᤠᤱᤅᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤧᤔᤧᤳᤋᤠᤱ॥ ᤁᤖ ᤀᤕᤩᤢᤒᤧᤴ ᤀᤠᤖᤎᤠᤖᤡᤰ ᤁᤢᤍᤥ᤺ᤵᤔᤠᤀᤣ ᤐᤥ᤺ᤰᤂᤧᤀᤠᤱ ᤘᤠ᤹॥”

᥊ ᤔᤠᤑᤧᤴᤛᤠᤶᤔᤡᤸᤗᤧ ᤏᤢᤃᤵ ᤐᤡᤖᤢ. “ᤜᤥᤖᤡᤰᤐᤠᤸᤗᤧ ᤁᤢᤗᤧᤰᤘᤠ ᤜᤥᤖᤡᤰᤐᤠ᥄ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤜᤡᤱᤔᤴᤏᤡᤴ ᤛᤧ᤺ᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤧᤖᤢᤍᤣᤛᤢ॥

᥋ ᤁᤖ ᤂᤢᤏᤧ᤹ ᤁᤢᤎᤰᤁᤧᤴ ᤂᤠ᤺ᤴᤍᤧᤛᤠ᤹ᤖᤧ॥ ᤂᤧᤸᤗᤧ ᤂᤧᤏᤧ᤹ ᤁᤧᤍᤃᤡᤀᤣ ᤔᤠᤱᤍᤣ ᤛᤠᤱᤃᤪᤠ ᤁᤧᤔᤧᤳ᥄”

᥌ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤑᤧᤴᤛᤠᤶᤔᤡᤴ ᤀᤰᤂᤣ ᤔᤧᤳᤋᤢ. “ᤀᤥ᤺ᤰ ᤏᤢ᤹. ᤂᤧᤴ ᤂᤧᤏᤧ᤹ ᤁᤧᤜᤢᤰᤁᤥ ᤘᤠ᤹॥ ᤁᤖ ᤂᤧᤸᤗᤧ ᤁᤢᤜᤡᤱᤔᤴᤏᤡᤴᤗᤰ ᤌᤣᤀᤠᤱ ᤔᤧᤔᤧᤳᤋᤧᤴᤏᤧ᤹॥”

᥍ ᤔᤠᤑᤧᤴᤛᤠᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡᤗᤠᤶᤒᤠ ᤗ᤺ᤴᤍᤧᤀᤠᤱ ᤐᤣ॥ ᤜᤧᤰᤁᤩᤠᤱ ᤂᤧᤸᤗᤧ ᤀᤕᤩᤢᤒᤖᤧ ᤁᤢᤎᤰᤁᤥ ᤌᤧᤃᤣ᤺ᤰᤁᤥᤏᤢ ᤗᤠᤱᤍᤠᤵᤐᤣ᤹ᤀᤥ ᤌᤠᤖᤡᤰ ᤕᤠᤱᤄᤣ᤺ᤰ ᤗ᤺ᤴᤍᤧᤖ ᤕᤠ᤺ᤴᤍᤢᤒᤡᤖᤢ॥

᥎ ᤀᤕᤩᤢᤒᤧᤴ ᤐᤣᤀᤠᤱ ᤂᤠᤵᤐᤢ ᤛᤶᤍᤠᤱ ᤕᤢᤱᤛᤡᤱ ᤜᤧᤰᤁᤩᤠᤱ ᤕᤠᤱᤄᤣ᤺ᤰᤜᤠ᤹ ᤀᤢ᤺ᤰᤔᤠᤖᤧ ᤗᤠᤃᤡ ᤗᤳᤇᤠ ᤑᤢᤈᤡᤰ ᤂᤧᤸᤗᤧᤰ ᤌᤡᤰ ᤕᤠᤱᤛᤡᤱ॥

᥏ ᤂᤧᤸᤗᤧ ᤁᤢᤔᤣ᤺ᤳᤋᤡᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤀᤠᤖᤛᤠᤱ ᤋᤃᤡ ᤜᤧᤰᤁᤣᤀᤣ ᤁᤢᤍᤥ᤺ᤵᤔᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤒᤡ᥅ ᤔᤧ᤺ᤶᤒᤧ. ᤌᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤍᤣ ᤛᤠᤰᤔᤢᤖᤠ ᤁᤧᤶᤔᤧᤳᤋᤢᤴᤏᤠᤱ ᤁᤧᤴᤇᤡᤏᤧᤶᤒᤠᤒᤣ᥅”

᥇᥆ ᤀᤕᤩᤢᤒᤧᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤀᤍᤱᤐᤠ᤺ᤴ ᤁᤧᤒᤠ᤺ᤵᤔᤠ ᤔᤧᤴᤇᤢᤔᤠ᤹ ᤁᤢᤀᤡᤛᤡ᤺ᤰ ᤁᤧᤒᤠ᤺ᤳ᥄ ᤌᤣ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤏᤢᤒᤠ ᤐᤠ᤺ᤴᤗᤰ ᤋᤠ᤺ᤰᤔᤠ ᤜᤧᤰᤁᤩᤠᤱ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤋᤠ᤺ᤰᤔᤠ ᤔᤧ᤺ᤶᤒᤡ᥅” ᤁᤴ ᤁᤧᤖᤧᤰ ᤐᤥ᤺ᤰᤂᤧᤛᤠᤱ ᤀᤕᤩᤢᤒᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠ᤺ᤴᤔᤧᤎᤡᤰᤋᤢᤴ ᤜᤧᤰᤁᤩᤠᤱ ᤗᤠᤕᤥ ᤔᤧᤈᤥᤃᤢᤴᤗᤥ॥

ᤀᤕᤩᤢᤒᤖᤧ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᤔᤧᤍᤠ᤹᤺

᥇᥇ ᤋᤣᤔᤠᤏ ᤕᤧᤰᤕᤰᤁᤥᤒᤠ ᤀᤣᤗᤡᤐᤈ. ᤛᤢᤜᤡ ᤗᤠᤈᤣ᤹ᤒᤠ ᤒᤡᤸᤍᤍ ᤜᤧᤰᤁᤩᤠᤱ ᤏᤠᤔᤠᤜ ᤗᤠᤈᤣ᤹ᤒᤠ ᤛᤥᤐᤖ ᤔᤧᤵᤔᤏᤠᤒᤠ ᤀᤕᤩᤢᤒᤖᤧ ᤛᤢᤶᤛᤡ ᤁᤢᤴᤍᤣ᤺ᤱᤒᤠ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤀᤕᤩᤢᤒᤖᤧ ᤋᤢᤔᤢᤒᤠ ᤕᤧᤳᤋᤢᤰᤂᤣᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤄᤧᤵᤛᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤒᤠᤅᤣ ᤜᤡᤶᤗᤠᤶ ᤔᤧᤗ᤺ᤴᤍᤧᤀᤠᤱ ᤌᤡᤰᤋᤧᤴᤏᤥ ᤔᤧᤍᤢᤔᤧ॥ ᤜᤧᤰᤁᤩᤠᤱ ᤐᤣ᤺ᤰᤔᤠᤀᤠᤱ ᤂᤢᤏᤧ᤹ ᤜᤠᤱᤜᤠᤱ ᤔᤧᤵᤔᤠ ᤀᤡᤱᤔᤧᤍᤱᤄᤢ॥

᥇᥈ ᤕᤖᤡᤰ ᤔᤠ᤺ᤱᤄᤠ ᤗᤠᤶᤒᤠᤀᤣ ᤂᤧᤱᤜᤠ᤹ᤖᤧ ᤀᤕᤩᤢᤒᤧᤴ ᤔᤧᤏᤡᤛᤢ ᤁᤖ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴ॥ ᤀᤕᤩᤢᤒᤧᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤂᤧᤱᤜᤠ᤹ ᤜᤠ᤺ᤵᤔᤠ ᤏᤢ ᤔᤣᤖᤡᤱ ᤌᤰᤔᤠ ᤔᤧᤜᤣ᤺ᤰᤋᤧ ᤜᤧᤰᤁᤩᤠᤱ ᤔᤡᤱᤘᤠ᤺ᤸᤗᤧ ᤁᤢᤎᤡᤶ ᤔᤧᤒᤥ᤺ᤰᤂᤧᤖ ᤀᤠᤒᤠᤅᤣ ᤂᤢᤴᤇᤡ᤹ ᤋᤣ᤺ᤳᤜᤠ᤹ ᤔᤧᤎᤧ᤺ᤰᤂᤢᤀᤠᤱ ᤌᤧᤃᤣ᤺ᤰ ᤛᤶᤍᤠᤱ ᤂᤠᤶᤜᤡ᤺ᤰᤁᤡᤴ ᤔᤧᤛᤧᤛᤢ॥

᥇᥉ ᤀᤕᤩᤢᤒᤖᤧ ᤛᤠ᤹ᤖᤡᤰ ᤋᤢᤰᤂᤣ ᤗᤠᤰᤂᤣ ᤋᤢᤔᤢᤀᤠᤱ ᤕᤢᤅᤧ. ᤂᤧᤴ ᤂᤧᤱᤜᤠ᤹ᤖᤧ ᤔᤧᤏᤡᤛᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤕᤩᤢᤒᤧᤴᤏᤢ ᤂᤠᤶᤒᤠᤱᤅᤥ ᤔᤧᤕᤢᤱᤛᤡᤱ ᤂᤧᤒᤩᤠᤱ ᤐᤠ᤺ᤴᤛᤢᤳᤗᤠᤎᤡᤰᤁᤠᤱ ᤔᤧᤶᤒᤠ᤺ᤳᤋᤣ ᤛᤧᤴᤍᤡᤰ ᤗᤧᤴᤍᤡᤰ ᤏᤢᤛᤡ ᤕᤧᤴ ᤌᤠᤖᤡᤰ ᤔᤧᤕᤢᤅᤧᤖᤥ॥

ᤀᤕᤩᤢᤒᤖᤧ ᤁᤢᤍᤢᤰᤂᤣ ᤁᤢᤗᤠᤰᤂᤣᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤧᤰᤋᤢ

᥉

ᤏᤢᤛᤡ ᤕᤧᤴᤜᤠ᤹ᤖᤧ ᤁᤢᤏᤢᤵᤔᤥ ᤀᤕᤩᤢᤒᤖᤧ ᤁᤢᤶᤒᤪᤠ ᤜᤴᤍᤢᤀᤠᤱ ᤂᤢᤏᤧ᤹ ᤛᤠᤘᤠ᤺ᤴᤇᤡᤱᤒᤠ ᤕᤧᤴᤏᤡᤴ ᤛᤠᤱᤃᤪᤠ ᤔᤠᤱᤍᤣ ᤔᤧᤵᤔᤠ ᤜᤣ᤺ᤰᤋᤢ॥

ᤀᤕᤩᤢᤒᤖᤧ ᤐᤠ᤺ᤳᤋᤢ᤹-

᥈-᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤒᤠ

ᤕᤧᤴᤏᤡᤴ ᤔᤠᤱᤍᤣ ᤛᤠᤱᤃᤪᤠᤖᤧ ᤋᤧᤳᤋᤢᤖᤖᤥ.

ᤀᤠᤶᤔᤠᤖᤧ ᤀᤠᤱᤃᤠ᤹ ᤁᤢᤛᤠᤵᤐᤥ᤺ᤰᤁᤥ ᤁᤢ᤺ᤳᤇᤡᤱᤒᤠ

ᤂᤧᤴ ᤛᤧᤴᤍᤡᤰᤁᤡᤴ ᤔᤠᤱᤍᤣ ᤌᤠᤖᤖᤥ᥄

᥊ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤴ ᤕᤧᤴᤏᤡᤴ

ᤂᤠᤔᤠᤰᤔᤥ ᤗᤧᤱᤗᤖᤥ.

ᤂᤧᤴ ᤕᤧᤴᤏᤡᤴ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ

ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤢᤸᤗᤖᤥ.

ᤂᤧᤴ ᤕᤧᤴᤏᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ

ᤀᤥ᤺ᤳᤋᤡ ᤔᤧᤀᤥ᤺ᤳᤏᤧᤸᤗᤖᤥ॥

᥋ ᤂᤧᤴ ᤕᤧᤴᤏᤡᤴ ᤏᤡᤱᤛᤠᤱ ᤐᤢᤰᤔᤠ ᤏᤢ

ᤛᤠ᤹ᤖᤡᤰ ᤂᤠᤍᤠᤶᤔᤠᤸᤗᤧ ᤋᤧᤵᤋᤢᤖᤖᤥ.

ᤂᤠ᤹ᤔᤡ᤺ᤳᤋᤡᤸᤗᤧ ᤂᤧᤴ ᤐᤴᤇᤢᤖᤖᤥ

ᤜᤧᤰᤁᤩᤠᤱ ᤂᤧᤵᤔᤥ ᤏᤠᤶ ᤔᤧᤛᤧ᤺ᤰᤏᤧᤸᤗᤖᤥ॥

᥌ ᤋᤱᤒᤣᤒᤠ ᤕᤧᤴᤜᤠ᤹ᤗᤠᤶᤒᤠ ᤂᤧᤴ ᤛᤧᤴᤍᤡᤰᤁᤡᤴ ᤔᤠᤖᤖᤥ

ᤜᤧᤰᤁᤩᤠᤱ ᤀᤠᤳᤋᤡᤴ ᤗᤠᤀᤥᤀᤠᤱ

ᤂᤧᤴ ᤕᤠᤶᤔᤥ ᤏᤡ᤺ᤵᤔᤠ ᤔᤧᤒᤥ᤺ᤱᤏᤧᤸᤗᤖᤥ॥

᥍ ᤁᤴ ᤛᤍᤠᤍᤡᤱᤗᤧ ᤗᤠᤃᤡ ᤛᤠᤀᤣ

ᤔᤧᤶᤒᤥ᤺ᤱᤔᤏᤠᤒᤠ ᤛᤧᤴᤍᤡᤰ ᤐᤥ᤺ᤱᤗᤖᤥ.

ᤂᤧᤵᤔᤥ ᤛ᤺ᤵᤔᤠ ᤀᤣ᤺ᤵᤔᤠ ᤀᤡᤰᤗᤠ ᤂᤧᤶᤔᤧᤍᤧᤳᤏᤧᤸᤗᤖᤥ॥

᥎ ᤁᤡᤳᤆᤠᤰᤜᤠ᤹ᤖᤧ ᤂᤧᤴ ᤕᤧᤴᤏᤡᤴ ᤛᤠᤱᤃᤪᤠ ᤔᤧᤔᤧᤳᤋᤢᤖᤖᤥ.

ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤡᤵᤔᤠᤃᤧᤄᤢᤒᤠ ᤗᤡᤒᤩᤠᤋᤠᤏᤧᤴ

ᤂᤧᤱᤜᤠ᤹ᤖᤧ ᤕᤢᤰᤁᤥ ᤔᤧᤃᤳᤋᤢᤖᤥ॥

᥏ ᤋᤠᤏᤠᤶᤒᤠ ᤀᤠᤳᤋᤡᤴ ᤋᤠ᤺ᤴᤇᤥ᤺ᤵᤐᤧᤴᤏᤠᤱ

ᤂᤧ᤹ᤕᤥ ᤔᤧᤀᤥ᤺ᤳᤏᤧᤸᤗᤖᤥ॥

ᤋᤠᤏᤠᤶᤒᤠ ᤂᤠᤀᤥ᤺ᤵᤔᤠᤴ ᤌᤣᤏᤠᤎᤣ

ᤜᤠᤱᤔᤠ ᤔᤧᤒᤥ᤺ᤱᤏᤧᤸᤗᤖᤥ.

ᤂᤧᤴ ᤕᤧᤴᤏᤥ ᤋᤠᤏᤠᤶᤒᤠ ᤏᤠᤶᤃᤧᤳᤇᤥ᤺ᤴ ᤔᤧᤃᤧᤳᤏᤧᤸᤗᤖᤥ॥

᥇᥆ ᤂᤧᤴ ᤛᤧᤴᤍᤡᤰᤁᤡᤴ ᤔᤠᤱᤍᤣ ᤌᤠᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤱᤃᤠ᤹ ᤀᤠᤶᤔᤠᤖᤧ

ᤁᤢᤛᤠᤖᤠᤓᤣ᤺ᤳᤋᤧᤴ ᤔᤧᤛᤠᤰᤋᤢᤴᤗᤥ

ᤜᤧᤰᤁᤩᤠᤱ ᤋᤢᤰᤂᤣ ᤏᤢ ᤔᤡᤱᤘᤠᤖᤧ ᤗᤠᤶᤎᤣ᤺ᤵᤐᤠᤴ

ᤀᤠᤱᤃᤠ᤹ ᤀᤠᤗᤠᤃᤡ ᤜᤱᤒᤧᤳ ᤑᤳᤇᤢᤖᤥ॥

᥇᥇ ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤐᤥ

ᤀᤠᤱᤃᤠ᤹ ᤌᤣᤀᤠᤱ ᤔᤧᤔᤧᤃᤠᤱᤅᤡᤴᤒᤠᤀᤡ᥅

ᤀᤡᤃᤪ ᤛᤠᤘᤠ᤺ᤴᤇᤡᤱᤔᤠᤏᤢᤔᤧ᤺ᤴᤏᤣ

ᤀᤠᤱᤃᤠ᤹ ᤜᤧᤏᤠᤱ ᤔᤧᤛᤩᤧᤀᤠᤱᤅᤡᤴᤒᤠᤀᤡ᥅

᥇᥈ ᤀᤠᤶᤔᤠᤖᤧ ᤀᤠᤱᤃᤠ᤹ ᤌᤣᤀᤠᤱ

ᤁᤢᤓᤰᤋᤢᤱᤅᤥ ᤁᤳᤋᤠᤱᤒᤠᤒᤣ᥅

ᤜᤧᤰᤁᤩᤠᤱ ᤌᤣᤀᤠᤱ ᤏᤢᤎᤢᤰᤋᤠᤱᤒᤠᤒᤣ᥅

᥇᥉ ᤀᤠᤱᤃᤠ᤹ ᤂᤧᤴ ᤕᤧᤶᤔᤥᤀᤣ ᤛᤩᤧ᤹ᤀᤠᤱᤅᤡᤸᤗᤧᤃ

ᤀᤡᤐᤢᤱᤅᤥ ᤆᤡᤈᤡ ᤗ᤹ᤖᤡᤰ ᤏᤧᤛᤠᤱᤔᤧᤴ.

ᤜᤧᤰᤁᤩᤠᤱ ᤏᤠᤛᤡᤱᤔᤠ ᤂᤥᤛᤢᤱᤒᤠᤔᤧᤴ॥

᥇᥊ ᤜᤠᤱᤜᤠ᤹ ᤏᤢ ᤐᤕᤶ ᤜᤠᤱᤜᤠ᤹

ᤜᤧᤰᤁᤩᤠᤱ ᤔᤧᤈᤥᤃᤢᤒᤠ ᤜᤠᤱᤜᤡᤶᤜᤠ᤹ ᤗᤢ᤺ᤴᤍᤧᤀᤠᤱ ᤏᤧᤖᤥ.

ᤂᤧᤴ ᤜᤧᤰᤁᤣ ᤀᤠᤸᤗᤥ ᤀᤠᤱᤃᤠ᤹

ᤀᤡᤵᤛᤠᤱᤅᤠᤱ ᤏᤧᤛ᤻ᤛᤠᤱᤒᤠᤔᤧᤸᤗᤥ॥

᥇᥋ ᤜᤠᤱᤛᤠᤜᤠ᤹ᤖᤧ ᤕᤖᤡᤰ ᤛᤠᤶᤔᤩᤠᤱ ᤔᤧᤃᤳᤋᤢᤀᤠᤱ ᤘᤕᤧᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤡᤶᤜᤠ᤹

ᤕᤢᤵᤐᤠ᤺ᤸᤗᤧ ᤔᤧᤎᤡᤶᤛᤢᤀᤠᤱ ᤏᤧᤛ᤻ᤛᤧᤖᤥ.

ᤂᤧᤱᤜᤠ᤹ ᤜᤧᤰᤁᤣ ᤀᤠᤱᤃᤠ᤹ᤀᤠᤱ

ᤀᤡᤵᤛᤠᤱᤅᤠᤱ ᤏᤧᤛ᤻ᤛᤠᤱᤔᤧᤸᤗᤥ॥

᥇᥌ ᤀᤡᤃᤪ ᤁᤢᤛᤡᤘᤧᤳ ᤛᤠᤃᤧᤘᤠ᤺ᤴᤇᤡᤱᤒᤠ

ᤀᤅᤧ᤺ᤰᤘᤠ᤺ᤴ ᤁᤢᤀᤡᤛᤡ᤺ᤰ ᤀᤠᤱᤃᤠ᤹

ᤂᤠᤶᤔᤥ ᤔᤧᤸᤗᤢᤵᤋᤠᤱᤅᤡᤸᤗᤧ ᤏᤢᤖᤧᤒᤠᤖᤥ.

ᤀᤠᤶᤒᤪᤧ᤺ᤱᤘᤠ᤺ᤸᤗᤧ ᤂᤠᤀᤥ᤺ᤵᤔᤧᤴ

ᤀᤠᤓᤧᤸᤗᤧᤀᤠᤱ ᤔᤧᤏᤡᤛᤢᤶᤒᤠ ᤜᤧᤰᤁᤣ

ᤀᤠᤱᤃᤠ᤹ ᤀᤡᤵᤛᤠᤱᤅᤠᤱ ᤏᤧᤛ᤻ᤛᤠᤱᤒᤠᤖᤥ॥

᥇᥍ ᤀᤡᤐᤢᤱᤅᤥ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤗᤧᤖᤢᤖᤥ

ᤜᤧᤰᤁᤩᤠᤱ ᤁᤧᤏᤠᤒᤠ ᤁᤧᤄᤡ᤺ᤶᤒᤠ

ᤔᤏᤠᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤢᤖᤥ॥

᥇᥎ ᤐᤢᤱᤗᤠᤎᤠᤒᤠᤜᤠ᤹ᤖᤧᤀᤠᤱ ᤂᤧᤵᤔᤥ ᤛᤏᤠᤖᤢᤱ ᤔᤧᤄᤥᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤀᤠ᤺ᤵᤐᤠ ᤀᤡᤱᤈᤠ᤺ᤱᤅᤡᤸᤗᤧ

ᤕᤶᤒᤠ ᤀᤡᤰᤗᤠ᤺ᤴᤏᤠᤱ ᤔᤧᤱᤄᤧᤵᤛᤢᤴᤗᤥ॥

᥇᥏ ᤂᤧᤵᤔᤥ ᤆᤢᤰᤐᤠ ᤏᤢ ᤕᤶᤒᤠ ᤁᤧᤖᤧᤰ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤏᤢᤵᤔᤥ ᤕᤥᤃ᤻ᤒᤠ

ᤕᤥᤃ᤻ᤔᤠᤜᤠ᤹ᤖᤧ ᤆᤥ᤺ᤰᤕᤢᤶᤓᤥ ᤔᤧᤄᤥᤛᤢᤖᤥ॥

᥈᥆ ᤔᤏᤠᤜᤠ᤹ ᤕᤧᤳᤋᤢᤰᤂᤣᤀᤥ ᤌᤣᤀᤠᤱ

ᤔᤧᤜᤡᤱᤅᤠᤱ ᤔᤧᤘᤠ᤹ᤖ ᤕᤠ᤺ᤶᤔᤠᤛᤡᤒᤣ᥅

ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤁᤧᤎᤠᤒᤠᤜᤠ᤹

ᤜᤧᤏᤠᤱ ᤀᤥ᤺ᤳᤋᤡ ᤐᤡᤔᤠᤛᤡᤒᤣ᥅

᥈᥇ ᤂᤧᤱᤜᤠ᤹ᤖᤧ ᤛᤡᤔᤧᤴ ᤔᤧᤜᤠᤱᤄᤢᤖ ᤔᤧᤘᤠ᤹ᤖᤥ

ᤁᤖ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤍᤠᤏᤧᤸᤗᤥ॥

ᤆᤡᤱᤔᤏᤠ ᤕᤢᤱᤔᤏᤠᤒᤠ ᤕᤠᤱᤛᤠ

ᤁᤢᤴᤎᤣᤏᤢ᤺ᤸᤗᤧᤀᤠᤱ ᤀᤡᤵᤐᤢᤱᤅᤡᤴ

ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤖᤠ᤹ᤎᤠᤱᤗᤥ॥

᥈᥈ ᤂᤧᤱᤜᤠ᤹ ᤔᤧᤛᤡᤀᤠᤱ ᤀᤡᤵᤐᤢᤱᤅᤥ ᤔᤧᤃᤧᤳᤋᤧᤸᤗᤧ ᤔᤧᤛ᤺ᤳᤗᤥ.

ᤜᤧᤰᤁᤩᤠᤱ ᤂᤧᤵᤔᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤖᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤐᤡᤛᤠᤱ

ᤋᤢᤰᤂᤣ᤺ᤸᤗᤧ ᤁᤒᤪᤡᤱ ᤁᤒᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤠᤕᤧᤶᤔᤡᤴ ᤆᤡᤰᤂᤢ ᤐᤡᤖᤢᤛᤡᤖᤥ॥

᥈᥊ ᤀᤠᤛᤰᤔᤠ ᤐᤢ᤹ᤔᤧᤴ ᤀᤠᤱᤃᤠ᤹ ᤀᤠᤈᤠᤔᤠ ᤆᤠᤖᤥ

ᤜᤧᤰᤁᤩᤠᤱ ᤕᤧᤳᤋᤢᤰᤂᤣ᤺ᤸᤗᤧ ᤀᤠᤀ᤺ᤰᤔᤠ ᤀᤠᤓᤡ᤺ᤰᤔᤧᤴ

ᤀᤠᤱᤃᤠ᤹ ᤀᤠᤎᤢᤱᤔᤠ ᤆᤫᤠ᤺ᤳᤗᤥ॥

᥈᥋ ᤀᤠᤱᤃᤠ᤹ᤃ ᤁᤡᤔᤠ ᤐᤠ᤺ᤴᤜᤠ᤹ᤖᤧ ᤛᤧᤖᤠᤱᤅᤠᤱ ᤘᤠ᤹ᤀᤠᤖᤥ.

ᤂᤧᤴ ᤐᤠ᤺ᤴᤜᤠ᤹ᤏᤢ ᤀᤠᤱᤃᤠ᤹ ᤐᤃᤡ ᤁᤡᤀᤠᤖᤥ.

ᤜᤠᤒᤠ ᤂᤧᤱᤜᤠ᤹ᤀᤣ ᤀᤠᤱᤃᤠ᤹ ᤀᤠᤛᤶᤎᤠᤱ ᤀᤡᤖᤧ ᤋᤩᤧᤀᤠᤱ ᤘᤠ᤹ᤖᤥ॥

᥈᥌ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤕᤠ᤺ᤴᤍᤡᤰ ᤔᤧᤍᤠᤏᤧᤸᤗᤥ.

ᤀᤠᤱᤃᤠ᤹ ᤏᤠ᤺ᤶᤛᤡᤱᤔᤠ ᤔᤧᤄᤥᤀᤠᤴᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤏᤥᤃᤧᤴ ᤀᤠᤍᤢᤰᤂᤣ

ᤀᤠᤗᤠᤰᤂᤣᤜᤠ᤹ ᤔᤧᤏᤢᤵᤏᤧᤸᤗᤥ॥

ᤌᤡᤰᤛᤡᤃᤣ᤺ᤰᤐᤠ ᤋᤠ᤹ᤈᤧᤱ

(᥊:᥇–᥇᥊:᥈᥈)

ᤋᤣᤔᤠᤏᤒᤠ ᤀᤣᤗᤡᤐᤈᤖᤧ ᤐᤠ᤺ᤳᤋᤢ᤹

᥊

᥇-᥈ ᤀᤕᤩᤢᤒᤣ. ᤀᤠᤱᤃᤠ᤹ ᤐᤠ᤺ᤳᤋᤠᤒᤠᤀᤥ

ᤂᤧᤏᤧ᤹ ᤜᤠᤱᤃᤧᤴ ᤛᤡᤰᤆᤠ ᤔᤧᤗᤥᤖᤧᤴᤏᤧ᤹ᤀᤥ.

ᤀᤠᤸᤗ ᤀᤠᤱᤃᤠ᤹ ᤛᤫᤠ᤺ᤳ ᤕᤢᤱᤔᤠ ᤔᤧᤛᤢᤰᤁᤠᤴᤗᤥ॥

᥉ ᤀᤥᤔᤧᤳᤋᤧ᤹. ᤂᤧᤏᤧ᤹ ᤕᤖᤡᤰ ᤔᤏᤠᤜᤠ᤹ ᤏᤡᤛᤠᤶ ᤁᤧᤜᤢ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤔᤧᤴᤎᤢᤶᤔᤏᤠᤒᤠᤜᤠ᤹ ᤛᤠ᤺ᤱᤃᤢ ᤛᤰᤔᤠ ᤁᤧᤒᤡᤖᤢᤛᤡᤖᤥ॥

᥊ ᤔᤧᤴᤎᤢᤶᤔᤏᤠᤒᤠ ᤏᤢ ᤁᤢᤛᤰᤔᤠ ᤔᤧᤴᤕᤠᤰᤔᤏᤠᤒᤠᤜᤠ᤹

ᤁᤧᤒᤠ᤺ᤴᤈᤠ᤺ᤰᤁᤡᤸᤗᤧ ᤋᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤧᤏᤠᤒᤠ ᤁᤣᤄᤡ᤺ᤶᤒᤠ ᤕᤥ᤺ᤴᤈᤥ᤹ᤈᤥ᤹ᤒᤠᤜᤠ᤹

ᤁᤧᤒᤠ᤺ᤴᤏᤡᤸᤗᤧ ᤜᤠᤱᤜᤠᤱ ᤔᤧᤳᤋᤢᤛᤡᤖᤥ॥

᥋ ᤁᤴ ᤕᤧᤶᤔᤥ ᤋᤢᤰᤂᤣ ᤗᤠᤰᤂᤣᤜᤠ᤹ ᤁᤧᤗᤰᤁᤥ ᤀᤡᤖᤧᤍᤩᤧᤖᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤠᤘᤧ᤺ᤳ ᤕᤃᤧᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤂᤧᤴ ᤌ᤺ᤵᤔᤠ ᤁᤧᤴᤇᤢᤰᤋᤢᤸᤗᤥ॥

᥌ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣ ᤔᤠᤱᤛᤧᤘᤠ ᤁᤧᤔᤧᤳᤋᤢᤖᤥ

ᤜᤧᤰᤁᤩᤠᤱ ᤁᤧᤜᤡᤱᤔᤴ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗᤛᤠᤱ ᤂᤧᤏᤧ᤹ ᤏᤛᤠ᤺ᤴ ᤏᤢ

ᤏᤡᤱᤛᤠᤱ ᤁᤵᤔᤠ ᤐᤥᤱᤗᤥ॥

᥍ ᤀᤠᤸᤗ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤂᤧᤶᤒᤩᤠᤱ ᤐᤠ᤺ᤳᤋᤧᤛᤠ᤹ᤖᤧᤀᤥ᥄

ᤌᤣ ᤁᤢᤍᤥ᤺ᤵᤔᤠ ᤔᤏᤠᤴ ᤛᤩᤧᤒᤠ ᤘᤠ᤹ᤒᤡ᥅

ᤛᤠᤶᤕᤥᤏᤡᤒᤠ ᤔᤏᤠᤴ ᤔᤧᤃᤧᤒᤠ ᤘᤠ᤹ᤒᤡ᥅

᥎ ᤀᤠᤱᤃᤠ᤹ ᤔᤏᤠᤜᤠ᤹ᤖᤧ ᤁᤢ᤹ᤀᤡᤓᤧᤶᤔᤠᤖᤧ ᤗᤠᤃᤡ

ᤀᤡᤰᤋᤠᤵᤐᤡᤴ ᤔᤧᤎᤥ᤺ᤰᤂᤢᤖ ᤔᤧᤕᤠᤃᤧᤒᤠ

ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤹ᤖᤡ᤺ᤶᤒᤠᤴ

ᤔᤧᤜᤣ᤹ᤖᤢᤒᤠᤴ ᤀᤥᤔᤧᤳᤋᤢᤱᤅᤠᤱ ᤘᤠ᤹ᤖᤥ॥

ᤀᤠᤸᤗᤥ ᤂᤧᤱᤜᤠ᤹ᤖᤧ ᤂᤧᤴ ᤋᤠᤵᤑᤧ᤺ᤶᤒᤠ ᤏᤢ

ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ

ᤂᤧᤱᤜᤠ᤹ᤖᤧ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ॥

᥏ ᤕᤶᤒᤠ ᤛᤢᤖᤡ᤺ᤳ ᤁᤧᤈᤱᤅᤡᤸᤗᤧ ᤜᤧᤰᤁᤣ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤰᤔᤠ᤺ᤸᤗᤧ

ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤸᤗᤧ

ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ॥

᥇᥆ ᤋᤠᤰᤁᤧᤓᤧᤒᤠᤜᤠ᤹ ᤁᤣᤒᤠ ᤜᤧᤰᤁᤣ ᤔᤧᤜᤢ᤺ᤰᤗᤥ.

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤀ᤺ᤰ ᤔᤧᤓᤠ᤺ᤰᤋᤢᤛᤡᤸᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤁᤣ᤺ᤱᤜᤠ᤹ ᤀᤧᤰᤂᤢ ᤐᤡᤖᤢᤛᤡᤖᤥ॥

᥇᥇ ᤁᤢᤓᤠ ᤛᤠ ᤆᤠᤔᤠ ᤔᤧᤱᤄᤥᤔᤏᤠᤒᤠ

ᤌᤧᤖᤡᤱᤒᤠ ᤁᤣᤒᤠ ᤜᤧᤰᤁᤣ ᤂᤧᤱᤜᤠ᤹ ᤔᤧᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹

ᤑᤢᤳᤇᤡᤱᤈᤩᤠ᤺ड᤻ ᤔᤧᤛᤧ ᤔᤧᤒᤣ᤺ᤰᤗᤥ॥

᥇᥈ ᤌᤡᤰᤗᤧᤱ ᤗᤳᤇᤠ ᤀᤡᤱᤄᤱᤎᤡᤰ

ᤛᤫᤠ᤺ᤳᤋᤠᤱ ᤔᤧᤒᤠ᤺ᤳᤋᤢᤖᤥ.

ᤂᤧᤴ ᤛᤠ᤹ᤖᤡᤰ ᤛᤫᤠ᤺ᤳᤋᤠᤱ

ᤀᤠᤱᤃᤠ᤹ ᤂᤧᤶᤔᤠᤀᤣ ᤔᤧᤴᤇᤢᤰᤐᤠᤴᤗᤥ॥

᥇᥉ ᤀᤠᤱᤃᤠ᤹ ᤔᤢᤖᤢᤰ ᤂᤠᤖᤢᤰ ᤀᤡᤵᤛᤠᤱᤅᤠᤱ ᤀᤡᤔᤠᤱᤗᤥ.

ᤁᤖ ᤀᤠᤛᤧᤵᤔᤠᤱᤅᤡᤸᤗᤧ ᤋᤠᤍᤠᤵ ᤛᤥᤖᤠᤱᤗᤥ॥

᥇᥊ ᤀᤠᤱᤃᤠ᤹ ᤁᤡᤔᤠᤸᤗᤧ ᤌᤧᤃᤰᤁᤰ ᤕᤰᤂᤠᤱᤗᤥ.

ᤕᤱᤔᤠ ᤁᤧᤵᤔᤠᤸᤗᤧ ᤀᤠᤎᤰᤁᤡᤴ

ᤁᤧᤖᤧᤰ ᤆᤡᤖᤡᤶᤗᤡᤶᤏᤠ ᤕᤰᤂᤧᤖᤥ॥

᥇᥋ ᤛᤢᤛᤢᤒᤠ ᤛᤢᤖᤡ᤺ᤳᤔᤠᤸᤗᤧ ᤀᤠᤏᤠᤖᤠᤴ ᤔᤢ᤺ᤳᤋᤢᤖᤥ.

ᤁᤡᤔᤠᤸᤗᤧ ᤀᤠᤱᤃᤠ᤹ ᤀᤠᤈᤢᤱᤔᤢᤖᤡᤰ ᤐᤥᤃᤧᤖᤥ॥

᥇᥌ ᤀᤠᤱᤃᤠ᤹ ᤂᤧᤵᤔᤥ ᤌᤣᤎᤡᤰᤁᤡ ᤕᤧᤒᤧᤒᤠ ᤏᤡᤛᤢᤱᤗᤥ.

ᤀᤠᤱᤃᤠ᤹ ᤂᤧᤴ ᤀᤍᤰᤋᤰ ᤗ᤹ᤖᤡᤰ ᤀᤥᤔᤧᤳᤋᤢᤱᤗᤥ

ᤁᤖ ᤂᤧᤴ ᤁᤢᤍᤥᤰ ᤆᤥ᤺ᤰᤔᤠ ᤔᤧᤴᤇᤢᤰᤐᤠᤖᤥ॥

ᤜᤧᤰᤁᤩᤠᤱ ᤂᤧᤴ ᤆᤡᤈᤡ ᤕᤧᤶᤕᤧᤶᤒᤠ ᤗᤢᤶᤔᤥᤗᤠᤶ

ᤀᤠᤱᤃᤠ᤹ ᤛᤣ᤺ᤶᤛᤣ᤺ᤶᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱᤗᤥ-

᥇᥍ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ

ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤴ

ᤌᤣ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤇᤡᤱᤔᤠ ᤛᤢᤰᤐᤡ᥅

ᤔᤏᤠᤴ ᤀᤠᤒᤠᤅᤣ ᤏᤠᤘᤠᤃᤧᤴ ᤁᤢᤈᤀᤡ᤺ᤳᤍᤠᤱᤒᤠᤸᤗᤧ ᤁᤢᤍᤃᤡ

ᤌᤣ ᤂᤢᤏᤧ᤹ ᤛᤢᤳᤌᤥᤒᤠ ᤐᤥᤱᤔᤠ ᤛᤢᤰᤐᤡ᥅

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ

ᤀᤠᤒᤠᤅᤣ ᤁᤢᤛᤧᤘᤠᤖᤥᤒᤠᤜᤠ᤹ ᤁᤢᤏᤠᤔᤧᤛᤠ᤹ᤖᤢᤛᤡᤴᤗᤥ.

ᤂᤢᤏᤧ᤹ᤃ ᤔᤠᤱᤗᤠᤀᤡᤱᤒᤠᤜᤠ᤹ᤀᤠᤱ

ᤀᤠᤵᤋᤡᤰᤛᤠᤒᤠ ᤔᤧᤈᤥ᤺ᤰᤐᤠ ᤂᤥᤛᤢᤛᤡᤖᤥ॥

᥇᥏ ᤆᤡᤕᤢ᤺ᤳ ᤕᤢ᤺ᤵᤔᤠ ᤛᤢᤰᤁᤧᤍᤧᤵᤐᤠ ᤆᤥ᤺ᤰᤔᤏᤠᤒᤠ

ᤆᤢᤰᤛᤠ ᤑᤢᤈᤡᤰᤁᤡᤴ ᤌᤣ ᤂᤢᤏᤧ᤹ ᤏᤠᤛᤠ᤹ᤖᤢᤀᤡ᥅

ᤂᤧᤱᤃ ᤁᤢᤃᤠᤰᤔᤠᤎᤡᤰ ᤂᤠᤶᤛᤒᤠ

ᤀᤡᤃᤪ ᤌᤣ ᤆᤠᤷᤑᤣ᤺ᤶᤒᤠᤴ ᤂᤢᤏᤧ᤹ ᤏᤛᤠ᤺ᤴ

ᤆᤥᤃᤢ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤀᤡ᥅

᥈᥆ ᤁᤢᤓᤠ ᤔᤏᤠᤜᤠ᤹ ᤋᤠᤏᤠᤶ ᤔᤧᤒᤠ᤺ᤳᤗ ᤔᤣᤘᤠ᤹ᤖᤥ.

ᤁᤖ ᤕᤢ᤺ᤴᤇᤡᤰ ᤌᤠᤖᤡᤰᤗᤧ ᤀᤠᤳᤋᤡᤸᤗᤧᤀᤠᤱ

ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤧᤛᤡᤔᤧᤄᤧᤳᤗᤥ॥

᥈᥇ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤏᤠᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤔᤧ᤺ᤴᤏᤣ ᤔᤧᤛᤡᤖᤥ॥”

᥋

ᤀᤕᤩᤢᤒᤣ. ᤂᤧᤏᤧ᤹ ᤑᤠ᤹ᤔᤠᤖᤧ ᤗᤠᤃᤡ

ᤁᤢᤓᤠ ᤔᤏᤠᤎᤡᤰ ᤀᤢ᤺ᤳᤋᤧ᤹ᤀᤠᤱ ᤀᤥᤔᤧᤳᤋᤧ᤹ᤏᤠ.

ᤂᤧᤏᤧ᤹ ᤀᤠᤳᤋᤡᤸᤗᤧ ᤏᤢᤃᤵ ᤐᤡᤔᤠ ᤁᤧᤛᤢᤰᤐᤣ᥅

ᤀᤠᤳᤋᤡᤴ ᤔᤠᤱᤗᤠᤀᤡᤱᤒᤠ ᤗᤧᤵᤔᤠᤱ ᤂᤧᤏᤧ᤹ ᤁᤧᤏᤢ᤺ᤱᤒᤣ᥅

᥈ ᤛᤧᤰᤂᤠᤛᤠᤱ ᤛᤡᤰᤐᤥ᤺ᤰᤔᤠᤸᤗᤧ ᤀᤍᤱ ᤔᤏᤠᤴ ᤛᤩᤧᤖᤢᤖᤥ.

ᤜᤧᤰᤁᤩᤠᤱ ᤏᤠᤜᤧᤶᤔᤠᤸᤗᤧ ᤏᤡᤱᤘᤠ᤹ ᤁᤧᤛᤢ᤺ᤶᤒᤠ ᤔᤏᤠᤴ ᤛᤧᤖᤢᤖᤥ॥

᥉ ᤀᤠᤱᤃᤠ᤹ ᤀᤍᤱ ᤔᤏᤠᤜᤠ᤹ ᤐᤡᤍᤡ᤹ ᤔᤧᤸᤗ᤹ᤀᤣ

ᤔᤧᤕᤢᤅᤧᤒᤠ ᤏᤡᤛᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ.

ᤁᤖ ᤜᤰᤆᤄᤳ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤜᤠ᤹ᤀᤥ

ᤛᤠᤰᤔᤢᤖᤠ ᤔᤠᤱᤍᤣ ᤌᤠᤖᤥ॥

᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤀᤣᤜᤠ᤹ ᤀᤠᤵᤑᤠᤸᤗᤧᤀᤠᤱ

ᤌᤣᤀᤠᤱ ᤔᤧᤸᤗ᤹ᤀᤣ ᤔᤧᤴᤘᤠ᤹ᤏᤧᤸᤗᤥ॥

ᤋᤢ᤺ᤴᤍᤣ᤹ ᤏᤠᤶᤗᤠ ᤔᤧᤍᤢᤔᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤧᤵᤔᤠᤱ

ᤁᤧᤒᤠ᤺ᤵᤐᤠ ᤁᤧᤒᤡᤒᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤶᤒᤥ᤺ᤱᤏᤧᤸᤗᤥ॥

᥋ ᤀᤍᤱ ᤔᤏᤠ᤺ᤸᤗᤧ ᤋᤡᤱᤃᤪᤣᤰᤗᤠ ᤗᤢᤶᤔᤥᤗᤠᤶ

ᤛᤢᤵᤛᤢᤒᤠ ᤁᤢᤈᤠ᤺ᤴ ᤔᤧᤍᤣ᤹ᤖᤢ ᤔᤧᤒᤡᤖᤢᤖᤥ.

ᤂᤧᤸᤗᤧ ᤁᤢᤒᤥᤃᤢᤃᤧᤴ ᤁᤢᤈᤠ᤺ᤴ ᤜᤠ᤹ᤕᤠᤰ

ᤁᤢᤛᤧᤳᤁᤧᤗᤠ᤺ᤰᤐᤠᤜᤠ᤹ᤖᤧ ᤔᤧᤈᤖᤥ.

ᤜᤧᤰᤁᤩᤠᤱ ᤁᤢᤘᤠᤁᤧᤔᤡ᤺ᤰᤐᤠᤜᤠ᤹ᤖᤧ

ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣᤀᤥ ᤔᤡᤰᤔᤧᤃᤣ᤺ᤳᤋᤢᤖᤥ॥

᥌ ᤌᤣᤀᤠᤱᤓᤧᤸᤗᤧ ᤕᤧᤳᤋᤢᤰᤂᤣ᤺ᤴ ᤂᤠᤶᤔᤥᤗᤠᤶ ᤔᤧᤗ᤺ᤴᤏᤧᤸᤗᤥ.

ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤂᤠᤶᤒᤣ᤺ᤰᤔᤥᤗᤠᤶ ᤔᤧᤗᤡᤱᤏᤧᤸᤗᤥ॥

᥍ ᤁᤖ ᤔᤡᤀᤥᤗᤠᤶ ᤔᤡᤛᤣ᤺ᤰᤁᤡᤴ ᤌᤠ᤺ᤱ ᤗ᤺ᤴᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤔᤏᤠ᤺ᤸᤗᤧ ᤀᤠᤒᤠᤅᤣᤀᤣ

ᤋᤢᤰᤂᤣ ᤗᤠᤰᤂᤣᤜᤠ᤹ ᤋᤠᤖᤢᤖᤥ॥

᥎ ᤀᤰᤋᤱᤒᤠ ᤐᤠ᤺ᤴ ᤀᤠᤱᤃᤠ᤹ᤀᤥ ᤋᤩᤧᤒᤠ ᤁᤢᤛᤡᤱᤅᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤕᤧᤱ ᤆᤥᤃᤢᤱᤒᤠ ᤘᤕᤧᤔᤧᤸᤗᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤀᤠᤍᤢ᤺ᤴᤍᤣ ᤀᤠᤏᤠᤶᤗᤠᤜᤠ᤹

ᤂᤢᤏᤧ᤹ ᤁᤢᤍᤃᤡ ᤋᤥ᤺ᤴᤍᤢᤱᤒᤠ ᤘᤕᤧᤔᤧᤸᤗᤥ॥

᥏ ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤕᤠ᤺ᤶᤒᤰᤜᤠ᤹

ᤀᤠᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ.

ᤏᤡᤱᤘᤠ᤹ ᤁᤧᤔᤠᤒᤠ ᤁᤢᤕᤠ᤺ᤶᤒᤰᤜᤠ᤹ᤖᤧᤴ ᤀᤡ᤺ᤴᤍᤥ ᤜᤥ᤺ᤵᤗᤥ॥

᥇᥆ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤐᤠᤱᤃᤧᤴᤍᤡᤱ ᤘᤠᤜᤡᤳ ᤌᤠᤖ ᤕᤠ᤺ᤴᤍᤢᤖᤥ

ᤜᤧᤰᤁᤩᤠᤱ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹

ᤂᤢᤏᤧ᤹ ᤆᤫᤠ᤺ᤳᤋᤡᤸᤗᤧ ᤘᤠᤖᤰᤂᤢᤖᤥ॥

᥇᥇ ᤀᤥᤖᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤢᤱᤈᤡᤃᤧᤴ

ᤏ᤺ᤶᤏ᤺ᤶᤒᤠᤜᤠ᤹ ᤌᤠ᤺ᤱ ᤑᤥ᤺ᤰᤂᤢᤛᤡᤖᤥ.

ᤂᤶᤒᤩᤠᤱ ᤔᤣᤖᤡᤱ ᤁᤧᤎᤰᤐᤠᤜᤠ᤹

ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤢᤛᤡ᤹ᤖᤥ॥

᥇᥈ ᤀᤡᤛᤫᤠᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤛᤣ᤺ᤰᤁᤡᤴ

ᤂᤢᤏᤧ᤹ ᤜᤏᤧ ᤌᤣᤏᤠᤎᤣᤒᤠ ᤆᤥᤃᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤛᤠᤱ ᤁᤧᤗᤒᤠ ᤔᤧᤶᤒᤥ᤺ᤱᤏᤧᤸᤗᤥ॥

᥇᥉ ᤂᤢᤏᤧ᤹ ᤛᤡᤰᤁᤢᤶᤛᤠᤒᤠᤜᤠ᤹ ᤂᤢᤏᤡ᤹

ᤆᤠ᤺ᤳᤆᤠ᤺ᤳ ᤗ᤹ᤔᤠᤀᤥ ᤋᤧᤶᤛᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤱᤗᤧᤰᤛᤫᤠᤒᤠᤜᤠ᤹ᤖᤧ ᤆᤥ᤺ᤰᤔᤠ

ᤔᤧᤃᤥ᤺ᤳᤋᤢᤒᤠ ᤕᤠ᤺ᤶᤒᤰᤜᤠ᤹ ᤑᤥ᤺ᤳᤋᤢ ᤐᤡᤖᤢᤛᤡᤖᤥ॥

᥇᥊ ᤗᤧᤴᤍᤡᤰ ᤔᤛᤣᤖᤠ ᤂᤧᤱᤜᤠ᤹ᤖᤧ ᤂᤠᤔᤠᤰᤔᤠᤴ ᤔᤧᤍᤢᤔᤢᤖᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤜᤧᤰᤁᤣ ᤛᤛᤵ ᤛᤛᤵ

ᤗ᤹ᤖᤡᤰ ᤔᤧᤛᤵᤛᤢᤖ ᤗᤠᤱᤔᤧᤄᤣ᤺ᤰᤗᤥ॥

᥇᥋ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤕᤠᤱᤃᤧᤛᤠ᤹ᤒᤠᤜᤠ᤹ ᤛᤡᤔᤧᤴᤗᤠᤶ ᤛᤧ᤺ᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹

ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠᤜᤠ᤹ᤗᤠᤶ ᤋᤠᤱᤛᤧ᤺ᤵᤋᤢᤛᤡᤖᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕᤠᤱᤃᤧ᤹ᤛᤠᤒᤠᤜᤠ᤹

ᤗᤠᤶᤀᤥᤔᤧᤵᤔᤠ ᤏᤡᤱᤛᤠᤱ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ

ᤁᤧᤔᤧᤵᤐᤠᤜᤠ᤹ ᤐᤠ᤺ᤵᤔᤠ ᤔᤧᤓᤠ᤺ᤰᤋᤢᤛᤡᤸᤗᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤴᤌᤡᤶ

ᤕᤠᤰᤋᤢᤒᤠ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ᥄

ᤐᤕᤶ ᤕᤶᤒᤠ ᤔᤢᤰᤛᤠᤶᤍᤠᤱᤒᤧᤸᤗᤧ ᤀᤠᤓᤧ᤺ᤰᤁᤡᤸᤗᤧ

ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤋᤢᤰᤔᤠ ᤔᤧ᤺ᤴᤗᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠ᤺ᤴᤍᤢᤒᤠ ᤕᤠᤱᤄᤣ᤺ᤰᤁᤥ

ᤂᤢᤏᤧ᤹ᤀᤣ ᤛᤡᤍᤠ᤹-ᤐᤠ᤺ᤴᤍᤠ᤹ ᤔᤧᤳᤋᤢᤖᤥ॥

ᤜᤠᤒᤠ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧᤀᤣ

ᤂᤧᤏᤧ᤹ ᤁᤧᤄᤠ᤺ᤴᤇᤠᤱ ᤁᤧᤘᤣ᤺ᤴᤏᤠᤱᤗᤥ॥

᥇᥏ ᤂᤧᤏᤧ᤹ ᤀᤧᤳᤗᤧᤱ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣ

ᤁᤧᤍᤢᤔᤢᤛᤠᤱ ᤂᤢᤏᤧ᤹ ᤁᤧᤛᤧ᤺ᤵᤗᤥ.

ᤏᤢᤛᤡᤗᤧᤱᤒᤠ ᤜᤠᤴᤋᤡ᤺ᤸᤗᤧᤀᤠᤱ

ᤂᤧᤏᤧ᤹ ᤁᤧᤴᤇᤢᤏᤧᤸᤗᤥ॥

᥈᥆ ᤛᤠᤰᤘᤠ᤺ᤴ ᤋᤠᤒᤠ ᤕᤧᤶᤔᤥ

ᤂᤢᤏᤧ᤹ ᤂᤧᤏᤧ᤹ ᤁᤧᤜᤡᤱᤅᤠᤱ ᤁᤧᤃᤳᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤌᤱᤅᤥ ᤁᤧᤎᤠᤀᤠᤱ ᤁᤧᤘᤠ᤹ᤀᤡᤸᤗᤧ

ᤛᤡᤔᤧᤴᤗᤠᤶᤒᤠ ᤂᤢᤏᤧ᤹ ᤋᤠᤱᤃᤧᤛᤧ᤺ᤵᤗᤥ॥

᥈᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹

ᤆᤠ᤺ᤳᤌᤡ ᤐᤣ᤺ᤰᤔᤥᤗᤠᤶᤒᤠ ᤁᤧᤍᤠᤱᤗᤥ

ᤜᤧᤰᤁᤩᤠᤱ ᤔᤧᤰᤔᤠᤛᤡᤔᤠ ᤋᤠ᤺ᤸᤗᤧ ᤋᤠᤱᤃᤧᤛᤧ᤺ᤵᤗᤥ॥

᥈᥈ ᤔᤧᤰᤔᤠ ᤏᤢ ᤛᤠᤰᤔᤠᤱ ᤋᤠ᤺ᤸᤗᤧ ᤂᤧᤏᤧ᤹ ᤁᤧᤀᤣ᤺ᤳᤗᤥ.

ᤂᤧᤏᤧ᤹ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ

ᤁᤡᤔᤠ ᤕᤱᤔᤠ ᤔᤧᤒᤥ᤺ᤱᤏᤧᤴᤗᤥ॥

᥈᥉ ᤂᤧᤏᤧ᤹ ᤁᤧᤰᤆᤢ ᤁᤧᤎᤥ᤺ᤱᤅᤡᤸᤗᤧ

ᤀᤡᤰᤋᤠᤵᤐᤥ ᤗᤢᤱ ᤔᤧᤕᤠᤰᤏᤧᤴᤗᤥ.

ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤧᤏᤧ᤹

ᤜᤠᤴᤋᤡ ᤁᤧᤔᤧᤴᤈᤥ᤺ᤰᤏᤧᤸᤗᤥ॥

᥈᥊ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤀᤠᤒᤠᤅᤣ ᤛᤠ᤺ᤱᤃᤠᤜᤡᤶᤔᤥ

ᤌᤣᤀᤠᤱ ᤔᤧᤸᤗ᤹ᤀᤣ ᤕᤠᤱᤃᤧᤎᤥ᤺ᤰᤁᤠᤱ ᤁᤧᤏᤧᤖᤥ.

ᤜᤧᤰᤁᤩᤠᤱ ᤁᤧᤔᤧᤸᤗᤢᤰ ᤗᤢᤵᤜᤠ᤹ ᤀᤥᤔᤧᤃᤧᤔᤧᤳᤋᤢᤛᤡᤸᤗᤧ

ᤁᤧᤖᤧᤰ ᤏᤢᤖᤡᤰ ᤔᤧᤘᤠ᤹ᤒᤠ ᤁᤧᤍᤢᤔᤢᤛᤡᤖᤥ॥

᥈᥋ ᤁᤧᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ ᤕᤖᤡᤰ ᤔᤧᤒᤥᤱᤗᤥ.

ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ᤀᤠᤱ ᤂᤠᤶᤒᤠᤱᤅᤥ

ᤁᤧᤕᤢᤱᤒᤠ ᤕᤠ᤺ᤴ ᤁᤢᤛᤡᤱ ᤏᤡ᤺ᤳᤔᤧᤴᤍᤧᤳᤋᤣ ᤕᤖᤡᤰ ᤔᤧᤒᤥᤱᤗᤥ॥

᥈᥌ ᤐᤥᤃᤢᤃᤧᤴ ᤁᤢᤈᤠ ᤛᤡ᤺ᤴ ᤋᤢᤶᤔᤠᤱ ᤁᤢᤜᤧᤰᤔᤠ ᤕᤧᤶ ᤌᤠᤖᤡᤰ ᤕᤧᤵᤗᤥ

ᤜᤠᤒᤠᤜᤧᤰᤁᤣ ᤗ᤹ᤖᤡᤰ ᤂᤧᤏᤧ᤹ ᤁᤧᤎᤠ᤺ᤰ ᤆᤠ᤹ᤖ ᤁᤧᤜᤡᤱᤗᤥ॥

᥈᥍ ᤀᤕᤩᤢᤒᤣ. ᤀᤠᤏᤡᤃᤧ ᤕᤖᤡᤰ ᤏᤡᤖᤢᤶᤒᤧᤀᤠᤱ

ᤁᤴ ᤐᤠ᤺ᤴᤏᤡᤴ ᤜᤢ᤹ᤛᤡᤱᤅᤡᤃᤧᤒᤠᤖᤥ॥

ᤁᤴ ᤛᤧᤰᤂᤠᤒᤠ ᤆᤥ᤺ᤰᤗᤥ.

ᤁᤴ ᤐᤠ᤺ᤴᤏᤡᤴ ᤂᤧᤏᤧ᤹ ᤂᤧᤶᤔᤠ ᤋᤧᤴᤍᤧ᤹ᤀᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥌

᥇-᥈ ᤆᤡ᤺ᤳᤋᤠᤱ ᤛᤩᤧᤖᤥ. ᤀᤠᤱᤃᤠ᤹ ᤋᤢᤔᤢᤱᤒᤠ

ᤕᤧᤳᤋᤢᤰᤂᤣᤜᤠ᤹ ᤐᤠᤛᤠᤱᤃᤠᤀᤥ

ᤌᤠᤱᤔᤠ ᤂᤥᤛᤢᤱᤅᤡᤸᤗᤧᤃ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤴ

ᤛᤡ᤺ᤰᤔᤠ ᤂᤥᤛᤢᤅᤅᤡᤸᤗᤧᤃ.

᥉ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠᤏᤢ᤺ᤸᤗᤧᤀᤠᤱ ᤂᤧᤴ ᤗᤡ᤺ᤵᤋᤧᤒᤠᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤀᤠ᤺ᤶᤒᤠ ᤀᤠᤒᤠ᤺ᤴᤏᤥ

ᤂᤧᤏᤡ᤹ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ॥

᥊ ᤐᤕᤶ ᤕᤶᤒᤠ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤒᤠᤅᤣ ᤁᤢᤍᤥ᤺ᤱᤅᤡᤴ ᤀᤠᤱᤃᤠ᤹

ᤀᤠᤎᤰᤁᤥ ᤗᤣ᤺ᤳᤋᤢᤀᤠᤱ ᤐᤳᤗᤥ॥

ᤂᤧᤸᤗᤧ ᤁᤢᤏᤡᤱᤅᤡᤴ ᤀᤠᤎᤰᤁᤥ ᤛᤧᤖᤧᤀᤠᤱ ᤕᤠᤰᤗᤥ.

ᤀᤠᤱᤃᤠ᤹ ᤕᤱᤔᤠ ᤁᤧᤛᤧᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤡᤵᤔᤠᤃᤧᤄᤢᤒᤠ ᤁᤢᤒᤠ᤺ᤴᤜᤠ᤹ ᤀᤠᤱᤃᤠ᤹

ᤀᤠᤍᤰᤗᤧᤱᤘᤠᤀᤥ ᤁᤧᤖᤧᤰ ᤐᤥᤃᤧᤀᤠᤱ ᤘᤠ᤹ᤖᤥ॥

᥋ ᤕᤠ᤺ᤴ ᤆᤠᤔᤠ ᤂᤥᤛᤢᤸᤗᤧ

ᤋᤠᤶᤓᤢᤱ ᤀᤍᤱᤅᤡᤴ ᤁᤢᤛᤡᤰᤀᤣ᤺ᤳᤋᤢᤖᤥ.

ᤕᤠ᤹ᤗᤠᤱᤅᤡᤴ ᤕᤧ᤺ᤱᤔᤠ ᤂᤥᤛᤢᤸᤗᤧ

ᤐᤡᤳᤋᤧᤴ ᤔᤧᤔᤠ᤺ᤱᤏᤧᤸᤗᤥ॥

᥌ ᤁᤖ ᤀᤠᤳᤋᤡᤸᤗᤧ ᤁᤧᤄ᤺ᤵᤐᤠ.

ᤕᤢᤶ ᤔᤧᤸᤗᤡᤶᤔᤏᤠᤒᤠ ᤁᤢᤈᤠ᤺ᤴ ᤆᤠᤔᤠ ᤛᤢᤰᤋᤢᤒᤣ᥅

ᤘᤠᤎᤡ᤺ᤴᤏᤥ ᤁᤧᤕᤠᤰᤐᤠ ᤑᤍᤠᤱᤒᤠᤴ ᤌᤣ ᤁᤢᤈᤠ ᤏᤢ᤹ᤒᤡ᥅

᥍ ᤜᤧᤰᤋᤱᤒᤠ ᤁᤢᤈᤠ ᤆᤠᤔᤠ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ.

ᤀᤰᤋᤱᤒᤠ ᤁᤢᤈᤠ᤺ᤸᤗᤧ ᤀᤠᤱᤃᤠ᤹ᤃ ᤋᤢᤰᤁᤠᤖᤥ॥

᥎ ᤀᤠᤱᤃᤠ᤹ ᤏᤠ᤺ᤰᤋᤢᤱᤒᤠ ᤐᤠ᤺ᤴᤏᤡᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣᤀᤠᤱ ᤔᤧᤒᤡᤀᤠᤴᤒᤠᤒᤣ᥅

ᤀᤠᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠ᤺ᤸᤗᤧ ᤁᤢᤏᤢᤃᤵ

ᤂᤢᤏᤧ᤹ ᤌᤣᤀᤠᤱ ᤔᤧᤒᤡᤀᤠᤴᤒᤠᤒᤣ᥅

᥏ ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤆᤥ᤺ᤰᤔᤠ

ᤏᤡᤱᤘᤠᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤆᤥᤃᤢᤸᤗᤧ ᤏᤢᤖᤧᤒᤠᤖᤥ᥄

ᤂᤢᤏᤧ᤹ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤀᤠᤱᤃᤠ᤹

ᤛᤧᤖᤠᤱᤅᤡᤸᤗᤧ ᤐᤥ᤺ᤰᤂᤧᤒᤠᤖᤥ᥄

᥇᥆ ᤜᤧᤰᤁᤣ ᤐᤥ᤺ᤱᤅᤡᤸᤗᤧᤃ ᤀᤠᤰᤂᤩᤠᤰ ᤋᤢᤰᤛᤠᤱ

ᤛ᤺ᤳᤋᤠᤀᤠᤱ ᤐᤡᤳᤆᤠᤰ ᤐᤡᤴᤍᤠᤱᤒᤠᤖᤥ॥

ᤛᤣᤛᤣᤒᤠᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤔᤧᤴᤏᤠ᤹ᤀᤣ ᤘᤠ᤹ᤀᤠᤖᤥ॥

᥇᥇ ᤀᤠᤸᤗ ᤀᤠᤱᤃᤠ᤹ ᤀᤠᤈᤧ᤺ᤳᤇᤡᤰᤁᤠᤱ

ᤁᤧᤎᤢᤶᤒᤠ ᤔᤧᤈᤥ᤺ᤰᤁᤠᤴᤗᤥ.

ᤀᤠᤱᤃᤠ᤹ ᤌᤣᤀᤠᤱ ᤜᤡᤱᤅᤠᤒᤠᤒᤣ᥅

ᤀᤠᤱᤃᤠ᤹ ᤌᤣᤀᤠᤱ ᤂᤥᤔᤠ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ.

ᤀᤠᤱᤃᤠ᤹ ᤌᤣᤀᤠᤱ ᤏᤠᤛᤡ ᤌ᤺ᤳᤋᤢᤱᤒᤠᤒᤣ᥅

᥇᥈ ᤌᤣ ᤀᤠᤱᤃᤠ᤹ ᤗᤢᤱᤗᤠᤶᤒᤠ ᤐᤥ᤺ᤰᤂᤠᤱᤒᤠᤒᤡ᥅

ᤌᤣ ᤀᤠᤱᤃᤠ᤹ ᤀᤠᤎᤰᤁᤡᤴ ᤐᤡᤳᤋᤥ᤺ᤸᤗᤡᤒᤡ᥅

᥇᥉ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤁᤧᤎᤢᤶᤒᤠ ᤔᤧᤈᤥ᤺ᤰᤁᤠᤴᤗᤥ.

ᤁᤢᤓᤠ᤹ ᤂᤥᤔᤠ ᤜᤡᤶᤒᤪᤠᤶ ᤀᤠᤳᤋᤠᤴᤏᤠᤱ ᤜᤥ᤺ᤵᤗᤥ॥

᥇᥊ ᤀᤰᤋᤱᤒᤠ ᤀᤡᤏᤥᤃᤧᤴ ᤀᤠᤍᤢᤰᤂᤣᤀᤥ

ᤀᤠᤱᤃᤠ᤹ ᤋᤣ᤺ᤱᤈᤢᤶ ᤆᤠᤜᤠᤒ᤻ ᤆᤥ᤺ᤰᤁᤠᤖᤥ॥

ᤁᤖᤛᤠᤱ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ

ᤔᤧᤱᤃᤡᤀᤣ ᤂᤧᤏᤡ᤹ ᤕᤠᤵᤔᤡ ᤐᤠ᤺ᤴ ᤁᤧᤎᤡᤰᤋᤡᤖᤥ॥

᥇᥋ ᤁᤖ ᤀᤠᤱᤃᤠ᤹ ᤀᤠᤴᤍᤣ᤺ᤱᤒᤠᤛᤣ.

ᤐᤠᤱᤃᤧᤴᤍᤡᤱ ᤘᤠᤜᤡᤳ ᤔᤧ᤺ᤴᤏᤣ ᤕᤱᤄᤱᤜᤠ᤹ ᤜᤣᤒᤣ᤺ᤰᤗᤥ.

ᤂᤧᤴ ᤜᤧᤰᤁᤣ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤀᤡᤱᤃᤧᤗᤧᤰᤋᤡᤖᤥ॥

᥇᥌ ᤛᤣ᤺ᤰᤘᤠ᤺ᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤱᤄᤱᤜᤠ᤹ ᤔᤠᤰᤗ᤹ᤖᤥ.

ᤂᤧᤱᤜᤠ᤹ᤖᤧ ᤁᤢᤛᤶᤎᤠᤱ ᤏᤠᤱᤅᤡᤴ ᤗᤢᤶᤛᤡᤱᤗᤥ॥

᥇᥍ ᤁᤖ ᤜᤠᤱᤘᤠᤔᤠ ᤕᤧᤶᤔᤥ ᤂᤧᤴ ᤕᤱᤄᤱᤜᤠ᤹ ᤜᤣᤒᤣ᤺ᤰᤁᤠᤱ ᤔᤠᤖᤥ.

ᤜᤧᤰᤁᤩᤠᤱ ᤘᤜ᤺ᤱ ᤘᤠᤃᤢᤛᤧᤒᤠ ᤋᤧᤴᤏᤥ

ᤁᤢᤄᤠᤗᤧᤶ ᤏᤢ ᤆᤡᤈᤡ ᤂᤰᤂᤰ ᤐᤥᤱᤗᤥ॥

᥇᥎ ᤗᤠᤶᤍᤡ᤺ᤵᤐᤠᤱᤜᤠ᤹ ᤆᤫᤠ᤺ᤳ ᤔᤧᤃᤥ᤺ᤳᤋᤠᤱ

ᤔᤧᤒᤳᤗ ᤂᤢᤴᤇᤡ᤹ ᤔᤧᤔᤠ ᤔᤧᤒᤣ᤺ᤰᤗᤥ.

ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤏᤥ

ᤏᤠ ᤏᤢ ᤁᤳᤏᤠ ᤗᤠᤱᤔᤧᤄᤣ᤺ᤰᤁᤠᤱ

ᤔᤧᤒᤳᤗ ᤂᤢᤴᤇᤡ᤹ ᤔᤧᤛᤡ ᤔᤧᤒᤣ᤺ᤰᤗᤥ॥

᥇᥏ ᤋᤣᤔᤠᤒᤠ ᤗᤠᤶᤍᤡ᤺ᤰᤐᤠᤜᤠ᤹ᤖᤧ ᤆᤫᤠ᤺ᤳᤋᤡᤴ ᤔᤧᤃᤥ᤺ᤳᤋᤢᤖᤥ.

ᤗᤧᤱᤜᤱ ᤁᤧᤈᤥ᤺ᤰᤐᤠ ᤛᤣᤒᤠᤒᤠ ᤗᤠᤶᤍᤡ᤺ᤰᤐᤠᤜᤠ᤹ᤖᤧ

ᤂᤧᤴ ᤂᤥᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖ ᤀᤥᤔᤧᤔᤧᤳᤋᤢᤖᤥ॥

᥈᥆ ᤁᤖ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤕᤢᤰᤂᤢᤒᤠ

ᤁᤧᤖᤧᤰ ᤐᤠ᤺ᤴᤏᤥ ᤏᤡᤱᤛᤠᤱ ᤐᤢᤰᤗᤥ.

ᤂᤧᤴ ᤆᤫᤠ᤺ᤳ ᤁᤧᤜᤥ᤺ᤵᤐᤠ ᤘᤜ᤺ᤱᤅᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤛᤠᤱᤅᤡᤴ ᤛᤡᤖᤥ॥

᥈᥇ ᤂᤡᤏᤡ᤹ ᤀᤠᤱᤃᤠ᤹ ᤀᤠᤗᤠᤃᤡ

ᤂᤧᤴ ᤕᤠᤱᤛᤠᤱᤘᤠ᤺ᤴ ᤜᤧᤰᤁᤣ ᤁᤧᤗ᤹ᤖᤡᤖᤥ.

ᤀᤠᤱᤃᤠ᤹ ᤋᤢᤔᤢᤱᤒᤠ ᤋᤢᤰᤂᤣ᤺ᤴ

ᤁᤧᤏᤡᤛᤢᤶᤔᤠᤱ ᤁᤡᤔᤠᤸᤗᤧ ᤁᤧᤄᤧᤳᤋᤠᤛᤡᤖᤥ॥

᥈᥈ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤌᤣ ᤏᤠ᤺ᤰᤏᤡᤱᤅᤠᤱ ᤘᤕᤧᤃ᥅

ᤀᤡ ᤀᤠᤱᤃᤠ᤹ ᤀᤠᤗᤠᤃᤡ ᤜᤠ᤺ᤳ

“ᤛᤢᤖᤢᤳᤕᤠᤱ ᤐᤡᤖᤧ ᤀᤠᤒᤡᤖᤧ᤹” ᤐᤠ᤺ᤳᤋᤢᤱᤅᤠᤱ ᤘᤕᤧᤃ᥅

᥈᥉ ᤀᤡᤃᤪ ᤀᤠᤏᤡᤱᤔᤡᤜᤠ᤹ᤗᤠᤶ ᤀᤠᤛᤧ᤺ᤵᤋᤧ᤹ᤀᤥ.

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤗᤠᤶᤒᤠ ᤀᤠᤛᤧᤴᤍᤧ᤹ᤀᤥ.

ᤗ᤹ᤖᤡᤰ ᤀᤠᤱᤃᤠ᤹ ᤐᤠ᤺ᤳᤋᤢᤱᤅᤠᤱ ᤘᤠ᤹ᤒᤡ᥅

᥈᥊ ᤏᤢ᤹. ᤗ ᤀᤠᤱᤃᤠ᤹ ᤏᤡᤛᤠᤶ ᤀᤠᤜᤢ᤹ᤖᤧ᤹ᤀᤥ.

ᤜᤧᤰᤁᤩᤠᤱ ᤀᤠᤀᤠᤵᤋᤡᤰᤁᤧᤴ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ

ᤜᤧᤰᤁᤩᤠᤱ ᤛᤫᤠ᤺ᤳ ᤕᤢᤱᤅᤠᤀᤠᤱ ᤂᤧᤵᤛᤢᤱᤗᤥ॥

᥈᥋ ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤋᤧᤳᤗᤥ.

ᤁᤖ ᤂᤧᤏᤡ᤹ ᤐᤠ᤺ᤴᤏᤡᤸᤗᤧ ᤌᤣᤀᤠᤱ ᤁᤢᤒᤣ ᤜᤥ᤺ᤵᤗᤥ॥

᥈᥌ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤛᤢᤖᤡ᤺ᤳ

ᤜᤧᤰᤁᤣᤖᤰ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤗᤥ.

ᤜᤧᤰᤁᤣᤏᤣᤓᤃᤪ ᤌᤣᤀᤠᤱ ᤂᤧᤴ ᤏᤡᤱᤛᤠᤱ ᤁᤧᤒᤢᤰᤐᤠ

ᤀᤠᤒᤠ᤺ᤴᤏᤡᤸᤗᤧ ᤏᤢᤃᤵᤐᤡᤴ ᤕᤠᤵᤔᤡ ᤁᤧᤒᤡᤖᤡᤒᤠᤒᤣ᥅

᥈᥍ ᤕᤧᤳᤇᤠᤒᤠᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ

ᤁᤧᤈᤥᤃᤢᤶᤛᤡᤶᤔᤠᤱ ᤁᤧᤛᤱᤄᤢᤶᤛᤡᤶᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤱ ᤁᤧᤗᤧᤰᤋᤢᤶᤗᤥ॥

ᤀᤠᤒᤠᤅᤣ ᤐᤣᤛᤠᤱᤒᤠ ᤋᤣ᤺ᤱᤈᤢᤶᤜᤠ᤹ ᤗᤠᤶᤒᤠᤀᤠᤱ

ᤕᤖᤡᤰ ᤀᤡᤴᤎᤠ ᤁᤧᤃᤥ᤺ᤳᤋᤢᤶᤗᤥ᥄

᥈᥎ ᤜᤧᤰᤁᤣ᤺ᤸᤗᤧ ᤀᤠᤸᤗ ᤀᤠᤱᤃᤠ᤹ ᤀᤥᤀᤠᤔᤧᤳᤋᤧ᤹ᤀᤥ.

ᤀᤠᤱᤃᤠ᤹ ᤀᤡᤱᤗᤧᤰ ᤔᤧᤒᤠ᤺ᤳᤋᤠᤴᤗᤥ॥

᥈᥏ ᤂᤧᤏᤡ᤹ ᤕᤖᤡᤰ ᤁᤧᤒᤠᤖᤡᤀᤠᤱ ᤁᤧᤘᤕᤡᤖᤥ.

ᤀᤠᤗᤠᤃᤡ ᤛᤠ᤹ᤖᤡᤰ ᤔᤧᤴᤘᤠ᤹ᤔᤏᤠᤒᤠ ᤐᤥ᤺ᤰᤂᤧᤖᤥ॥

ᤀᤠᤱᤃᤠ᤹ ᤕᤠᤵᤔᤡ ᤐᤠ᤺ᤴ ᤀᤠᤴᤎᤡᤰᤋᤧᤴᤏᤧ᤹ᤀᤥ.

ᤁ᤹ᤕᤥ ᤀᤠᤱᤃᤠ᤹ ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤒᤠ

ᤐᤠ᤺ᤴᤏᤡᤸᤗᤧᤴᤏᤠᤱ ᤛᤧ᤺ᤴᤗᤠᤵ ᤘᤠ᤹ᤖᤥ॥

᥉᥆ ᤀᤠᤱᤃᤠ᤹ ᤀᤡᤱᤗᤧᤰ ᤐᤠ᤺ᤳᤋᤠᤖ ᤐᤳᤋᤠ

ᤑᤠ᤹ᤀᤠᤱ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤗᤥ॥

ᤌᤣ ᤛᤧᤰᤂᤠ ᤏᤢ ᤀᤡᤱᤗᤧᤰ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤛᤧᤶᤔᤠ ᤔᤧᤛᤢᤰᤁᤠᤴᤒᤡ᥅

᥍

ᤌᤣ ᤔᤏᤠᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤛᤠᤰᤗ ᤜᤡᤱᤔᤠ ᤔᤧᤒᤥ᤺ᤱᤏᤧᤶᤒᤡ᥅

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤧᤴᤜᤠ᤹ ᤛᤠ᤹ᤖᤡᤰ ᤛᤠᤰᤗ

ᤕᤠ᤺ᤶᤒᤢᤍᤡᤰ ᤁᤧᤈᤥ᤺ᤰᤐᤠᤸᤗᤧᤴ ᤜᤧᤰᤁᤣ ᤔᤧᤗ᤹ᤏᤧᤶᤒᤡ᥅

᥈ ᤁᤴ ᤜᤡᤱᤔᤴ ᤛᤢᤛᤢᤒᤠ ᤕᤢᤱᤍᤧᤴ

ᤁᤧᤃᤥ᤺ᤵᤐᤠ ᤕᤥᤃ᤻ᤒᤠ ᤜᤧᤰᤋᤱᤒᤠ ᤆᤥ᤺ᤰᤗᤥ

ᤀᤡᤃᤪ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤸᤗᤧ ᤁᤢᤏᤠᤶᤕᤠᤰᤁᤡᤴ ᤂᤥᤔᤠᤖᤧ ᤗᤠᤃᤡ

ᤜᤠᤱᤄᤢᤀᤠᤱ ᤘᤠ᤹ᤒᤠ ᤁᤢᤛᤡᤱ ᤗ᤹ᤖᤥ॥

᥉ ᤁᤧᤖᤧᤰ ᤗᤠᤜᤠ᤹ᤀᤥ ᤜᤏᤧᤖᤰ ᤜᤡᤱᤅᤠᤀᤠᤱ ᤘᤠ᤹ᤀᤠᤖᤥ.

ᤛᤧᤴᤍᤡᤰ ᤌᤵᤔᤣ ᤀᤠᤗᤠᤃᤡ ᤕᤧᤳᤋᤢᤰᤂᤣᤖᤰ ᤘᤠ᤹ᤖᤥ॥

᥊ ᤀᤡᤶᤛᤧ ᤏᤧᤛᤡᤱᤅᤠᤀᤠᤱ ᤀᤠᤒᤥ᤺ᤰᤔᤠ ᤕᤧᤶᤔᤡᤴ

ᤀᤠᤱᤃᤠ᤹ ᤏᤡ᤺ᤵᤔᤠ ᤜᤣ᤺ᤰᤋᤢᤱᤗᤥ.

ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤏᤧᤳᤏᤠᤀᤥ ᤗᤧᤱᤛᤡᤱᤅᤠᤖᤥ

ᤜᤧᤰᤁᤩᤠᤱ ᤋᤠᤏᤠᤶᤒᤠ ᤗᤠᤶᤔᤡᤴ ᤀᤥᤔᤧᤳᤋᤢᤱᤗ ᤏᤧᤀᤠᤖᤥ॥

᥋ ᤀᤠᤱᤃᤠ᤹ ᤀᤠᤎᤰᤁᤥ ᤑᤣ᤹ᤒᤠ᤺ᤳ ᤔᤧᤎᤩᤧᤀᤠᤱ ᤔᤧᤕᤠᤰᤗᤥ

ᤜᤧᤰᤁᤩᤠᤱ ᤛᤥᤔᤧᤸᤗᤧ ᤕᤠᤱᤄᤠᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤕᤠᤱᤄᤣ᤺ᤰᤜᤠ᤹ᤀᤥᤗᤠᤶ ᤔᤡᤰᤘᤠ ᤗ᤺ᤴᤗᤥ॥

᥌ ᤀᤠᤱᤃᤠ᤹ ᤀᤠᤕᤧᤴᤜᤠ᤹ ᤏᤡᤱᤛᤠᤱ ᤐᤢᤰᤔᤥ ᤗᤧᤰᤐᤣ᤺ᤰᤗᤥ.

ᤌᤠᤰᤌᤠᤰᤔᤠ ᤌᤥᤗᤡᤏᤢ᤺ᤸᤗᤧᤀᤠᤱ ᤜᤠᤖᤠ ᤗᤧᤰᤐᤣ᤺ᤰᤗᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤴ

ᤜᤧᤱᤃᤧ᤺ᤰᤐᤠ ᤛᤰᤔᤠᤖᤰ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤀᤠᤱᤃᤠ᤹ ᤀᤠᤛ᤺ᤵᤔᤠ ᤕᤧᤶᤔᤡᤴ ᤋᤃᤡᤀᤣ ᤗᤧᤰᤋᤧᤒᤣᤖᤥ॥

᥎ ᤂᤧᤏᤧ᤹ ᤀᤠᤸᤗᤥ ᤁᤧᤏᤡᤀᤠᤖ ᤁᤧᤘᤠ᤹ᤖᤥ.

ᤁᤖ ᤕᤠᤶᤔᤥ ᤀᤠᤑᤠᤸᤗᤧᤀᤠᤱ ᤁᤧᤴᤏᤡᤀᤠᤴᤗᤥ.

ᤂᤧᤏᤧ᤹ ᤀᤠᤱᤃᤠ᤹ ᤁᤧᤃᤥ᤺ᤳᤋᤠᤸᤗᤧ

ᤐᤣ᤺ᤰᤁᤠ ᤆᤢ᤺ᤳᤋᤠᤀᤠᤱ ᤘᤠ᤹ᤀᤠᤖᤥ॥

᥏ ᤂᤠ᤹ᤔᤡ᤺ᤵᤐᤠᤴ ᤋᤢᤶᤒᤥ᤺ᤱ ᤗ᤹ᤖᤡᤰ ᤐᤥ᤺ᤰᤁᤠᤱ ᤔᤠᤒᤣ᤺ᤰᤗᤥ

ᤜᤧᤰᤁᤣᤗ᤹ᤖᤡᤰᤁᤣ ᤔᤧᤴᤇᤠᤶ ᤕᤠᤵᤔᤡ᤺ᤴ

ᤛᤡᤀᤠᤱ ᤔᤧᤏᤢ᤺ᤱᤏᤧᤴ ᤔᤧᤍᤠᤏᤧᤴᤗᤥ॥

᥇᥆ ᤂᤧᤴ ᤀᤠᤓᤧᤸᤗᤧᤀᤠᤱ ᤜᤡᤶᤔᤥ ᤔᤧᤏᤢ᤺ᤱᤏᤧᤴ ᤔᤧᤍᤠᤏᤧᤴᤗᤥ.

ᤂᤧᤒᤩᤠᤱ ᤁᤢᤛᤡᤱ ᤁᤧᤏᤡ᤺ᤵᤐᤠ ᤁᤧᤖᤧᤰᤸᤗᤧ

ᤂᤧᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ॥

᥇᥇ ᤔᤧ᤺ᤴ. ᤛᤫᤠ᤺ᤳ ᤕᤢᤱᤔᤠᤃᤶᤔᤠ ᤔᤧᤛᤢᤰᤁᤠ᤺ᤴᤗᤥ᥄

ᤀᤠᤏᤡᤱᤘᤠ᤹ᤀᤥ ᤛᤡᤰᤐᤥ᤺ᤰᤔᤠ ᤏᤢ

ᤏᤡᤱᤘᤠ᤹ᤖᤧ ᤕᤧ᤺ᤰᤂᤠᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤶᤒᤪᤠ ᤜᤶᤔᤠᤀᤣ ᤐᤥᤱᤗᤥ॥

᥇᥈ ᤂᤧᤏᤧ᤹ ᤀᤠᤱᤃᤠ᤹ ᤀᤠᤛᤶᤎᤠᤱ

ᤌᤣᤀᤠᤱ ᤀᤡᤰᤁᤧᤃᤥᤒᤠ ᤁᤧᤕᤧᤵᤛᤢᤒᤠᤒᤣ᥅

ᤌᤣ ᤀᤠᤱᤃᤠ᤹ ᤘᤖ᤺ᤱᤅᤥ ᤁᤧᤕᤠᤰᤐᤠ

ᤁᤡᤵᤔᤠᤃᤧᤄᤢᤒᤠ ᤌᤰᤛᤠᤀᤠᤒᤡ᥅

᥇᥉ ᤀᤠᤱᤃᤠ᤹ ᤛᤥ᤺ᤴᤇᤡᤱᤅᤠᤖᤥ

ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤋᤶᤛᤡᤴ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤋᤢᤰᤔᤠ-ᤋᤢᤰᤂᤣᤗᤠᤶᤒᤠ

ᤛᤧᤴᤗᤵ ᤂᤥᤔᤠ ᤏᤡᤱᤛᤠᤱ ᤆᤥᤃᤢᤱᤗᤥ॥

᥇᥊ ᤁᤖ ᤂᤧᤏᤧ᤹ ᤛᤧᤵᤔᤠᤱᤔᤥ ᤕᤱᤔᤠ ᤁᤧᤛᤧᤳᤋᤠᤖᤥ.

ᤂᤧᤏᤧ᤹ ᤁᤧᤒᤠᤱᤄᤢᤒᤠ ᤀᤰᤋᤱᤒᤠ ᤋᤠᤵᤑᤧ᤺ᤶᤒᤠ

ᤛᤢᤵᤑᤥ ᤏᤢ ᤛᤧᤵᤔᤠᤱᤜᤠ᤹ᤖᤧ ᤀᤠᤱᤃᤠ᤹ ᤀᤡᤶᤔᤠᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤰᤋᤱᤒᤠ

ᤀᤡᤏᤥᤃᤧᤴ ᤋᤢᤰᤂᤣᤘᤠ ᤜᤡᤱᤔᤴᤏᤥ ᤜᤡᤱᤔᤠᤏᤢ᤺ᤸᤗᤧᤃ

ᤀᤠᤱᤃᤠ᤹ ᤀᤠᤈᤠᤒᤥ᤺ᤵᤔᤠᤴ ᤔᤧᤕ᤹ᤖᤢᤀᤠᤱ

ᤔᤧᤛᤧᤳᤋᤠᤸᤗᤧ ᤏᤢᤒᤠ ᤐᤥᤱᤗᤥ॥

᥇᥌ ᤀᤠᤱᤃᤠ᤹ᤃ ᤜᤠᤖᤡ ᤋᤩᤠᤱᤗᤥ.

ᤜᤡᤱᤔᤴᤏᤢ ᤀᤠᤱᤃᤠ᤹ ᤏᤠᤛᤠᤱᤗᤥ॥

ᤀᤠᤱᤃᤠ᤹ ᤕᤠᤵᤔᤡ ᤀᤠᤗᤧᤖᤧ᤹ᤀᤥ.

ᤀᤠᤱᤃᤠ᤹ ᤜᤡᤱᤔᤠᤖᤧ ᤁᤢᤒᤣ ᤌᤣᤀᤠᤱ ᤜᤥ᤺ᤵᤗᤥ॥

᥇᥍ ᤔᤧᤴᤇᤠᤶ ᤕᤠᤵᤔᤡ᤺ᤴ ᤌᤧᤔᤠᤒᤣ᥅

ᤂᤧᤴ ᤌᤣᤀᤠᤱ ᤂᤧᤶᤔᤩᤠᤰ ᤛᤠ᤹ᤖᤡᤰ

ᤂᤧᤏᤧ᤹ ᤁᤧᤕᤧᤰᤐᤠ ᤁᤧᤗᤣ᤺ᤳᤋᤢᤒᤠᤒᤣ᥅

ᤌᤣᤀᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤰᤁᤡᤴ

ᤂᤧᤏᤧ᤹ ᤔᤡᤰᤆᤥ ᤁᤧᤔᤧᤳᤋᤢᤒᤠᤒᤣ᥅

᥇᥎ ᤋᤠᤏᤠᤶ ᤌᤵᤔᤣ ᤂᤧᤴ ᤁᤧᤛᤠ᤹ᤖᤢᤖᤥ

ᤜᤧᤰᤁᤩᤠᤱ ᤛᤵᤔᤠᤀᤠᤱ ᤂᤧᤴ

ᤁᤢᤏᤡᤱᤘᤠ᤹ ᤁᤧᤛᤠ᤹ᤖᤢᤖᤥ॥

᥇᥏ ᤌᤣ ᤂᤧᤏᤧ᤹ ᤛᤵᤔᤠᤎᤡᤰᤁᤠᤱ

ᤀᤠᤱᤃᤠ᤹ ᤀᤥᤔᤧᤵᤔᤠ ᤁᤧᤸᤗᤧᤳᤋᤠᤴᤒᤡ᥅

ᤌᤧᤔᤠ ᤌᤫᤧ᤺ᤳᤋᤠᤱ ᤗᤵᤔᤠ ᤁᤧᤶᤒᤠᤱᤅᤠᤴᤒᤡ᥅

᥈᥆ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤕᤠᤱᤛᤠᤱ

ᤂᤧᤏᤧ᤹ ᤌᤣ ᤜᤠᤴᤋᤡ ᤆᤥ᤺ᤰᤏᤧᤴᤒᤣ᥅

ᤔᤧᤴᤇᤠᤶ ᤕᤠᤵᤔᤡ ᤀᤥᤃᤧᤔᤧᤵᤐᤠᤀᤣ.

ᤌᤣᤀᤠᤱ ᤀᤠᤱᤃᤠ᤹ ᤛᤥ᤺ᤰᤔᤏᤠᤀᤠᤱ

ᤗᤧᤵᤔᤏᤠᤒᤠ ᤁᤧᤈᤥᤃᤠᤱᤒᤠᤒᤣ᥅

ᤌᤣ ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤁᤶᤓᤩᤠᤖᤡᤰ

ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤁᤰ ᤐᤥ᤺ᤰᤂᤠᤱᤒᤡ᥅

᥈᥇ ᤌᤣᤀᤠᤱ ᤂᤧᤏᤧ᤹ ᤀᤠᤵᤑᤠᤸᤗᤧᤀᤠᤱ

ᤀᤠᤱᤃᤠ᤹ ᤀᤠᤗᤠᤕᤥᤴ ᤗᤧᤵᤔᤡ ᤁᤧᤴᤈᤥᤃᤢᤶᤒᤠᤒᤣ᥅

ᤑᤧᤏᤩᤠ᤺ᤶᤒᤰ ᤆᤥᤃᤢᤱᤒᤠᤀᤥ ᤁᤧᤸᤗᤧᤳᤋᤠᤴᤒᤠᤒᤡ᥅

ᤀᤠᤸᤗ ᤜᤠᤖᤠᤀᤣ ᤀᤠᤱᤃᤠ᤹ ᤀᤡᤵᤐᤢᤱᤅᤥ ᤁᤧᤳᤋᤠᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤁᤧᤃᤥ᤺ᤳᤋᤠᤸᤗᤧ

ᤐᤣ᤺ᤰᤁᤠ ᤆᤢ᤺ᤳᤋᤠᤀᤠᤱ ᤜᤥ᤺ᤵᤐᤠᤖᤥ॥

ᤛᤢᤜᤡ ᤒᤡᤸᤍᤍᤖᤧ ᤐᤠ᤺ᤳᤋᤢ-

᥎

᥇-᥈ “ᤂᤧᤏᤧ᤹ ᤀᤠᤓᤧᤸᤗᤧ ᤌᤠᤖᤡᤰ ᤀᤰᤋᤱᤒᤠ

ᤐᤠ᤺ᤴ ᤁᤧᤒᤠ᤺ᤳᤋᤢᤀᤠᤱ ᤁᤧᤕᤢᤱᤒᤣ᥅

ᤌᤣ ᤛᤢᤖᤡ᤺ᤳ ᤁᤧᤈᤱ ᤜᤧᤰᤁᤣ

ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤛᤢᤖᤢᤒᤡ᥅

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤠᤸᤗᤧᤀᤠᤱ

ᤂᤠᤛᤧᤴᤏᤡᤴ ᤋᤠᤱᤃᤪᤠᤳᤆᤡ ᤘᤁᤪᤠᤳᤆᤡ ᤔᤧᤈᤥᤃᤢᤴᤗᤥ॥

ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ.

ᤂᤧᤴ ᤆᤥ᤺ᤰᤔᤠ ᤔᤢᤰᤛᤠᤶᤍᤠᤱᤒᤧᤸᤗᤧ

ᤀᤠᤓᤧᤸᤗᤧᤀᤠᤱ ᤔᤧᤗᤧᤖᤢᤴᤗᤥ॥

᥊ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤀᤠᤱᤅᤣ ᤘᤠ᤹ᤔᤠ ᤐᤥᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧᤀᤣ ᤂᤢᤏᤧ᤹ ᤂᤧᤱᤜᤠ᤹ ᤗᤠ᤹ᤖᤢᤛᤡᤒᤠ

ᤂᤢᤶᤍᤡᤱ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥋ ᤁᤖ ᤀᤠᤸᤗ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤏᤢᤖᤡᤰᤁᤠᤱ ᤁᤧᤃᤥ᤺ᤳᤋᤢᤏᤣᤓᤃᤪ.

ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤔᤢᤰᤛᤠᤶᤍᤠᤱᤒᤠᤴ

ᤂᤧᤏᤧ᤹ ᤐᤣᤗᤡ ᤁᤣᤓᤠᤰᤋᤢᤏᤧᤓᤃᤪ.

᥌ ᤏᤛᤠ᤺ᤴᤛᤠᤒᤠ ᤏᤢ ᤑᤥᤋᤩᤠ ᤔᤧ᤺ᤴᤏᤣ

ᤂᤧᤏᤧ᤹ ᤁᤧᤘᤠ᤹ᤏᤣᤓᤃᤪ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤥ᤺ᤰᤁᤠᤱ ᤁᤧᤓᤠ᤹ᤖᤥ

ᤜᤧᤰᤁᤩᤠᤱ ᤁᤧᤜᤡᤶᤛᤕᤱ ᤁᤧᤜᤡᤶ ᤁᤧᤎᤠ᤺ᤱ

ᤂᤢᤏᤧ᤹ ᤕᤠᤶᤔᤥ ᤁᤧᤒᤡᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤌᤣᤛᤠᤱ

ᤕᤠᤱᤛᤠᤁᤢᤴᤎᤣ ᤁᤧᤒᤡᤖᤥ.

ᤂᤧᤴᤏᤢ ᤁᤢᤍᤱᤒᤠᤃ ᤂᤧᤏᤧ᤹ ᤋᤃᤡ ᤁᤧᤔᤠᤛᤢᤒᤠ

ᤕᤠᤱᤛᤠᤁᤢᤴᤎᤣ᤺ᤴ ᤌᤣᤀᤠᤱ ᤔᤣ᤺ᤴᤗᤥ॥

᥎ “ᤀᤢᤏᤠᤜᤢᤖᤡᤒᤠ ᤏᤧᤜᤡᤏᤡᤱᤘᤠ᤹ᤖᤧ ᤐᤠ᤺ᤴᤏᤡᤴ

ᤛᤵᤑᤠᤎᤡᤰ ᤀᤥᤔᤧᤳᤋᤧ᤹ᤀᤥ.

ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤜᤢ᤹ᤛᤡᤱᤒᤠ ᤛᤧᤰᤂᤠ᤺ᤴ

ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥏ ᤀᤠᤏᤡ᤹ ᤜᤡᤱᤔᤴᤏᤡᤴ ᤋᤠᤱᤛᤠ ᤆᤥᤰ.

ᤀᤠᤏᤡ᤹ ᤌᤣᤀᤠᤱ ᤀᤠᤴᤗᤧᤛᤢᤶᤔᤡᤴᤗᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤏᤡ᤹ᤃ

ᤛᤠᤶᤔᤪᤡ᤺ᤵᤐᤠ ᤁᤢᤀᤡᤛᤡ᤺ᤰ ᤀᤠᤍᤠᤖᤥ

ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤒᤣ᤺ᤰᤗᤥ॥

᥇᥆ ᤁᤖ ᤀᤢᤴᤇᤣ᤺ᤴᤒᤠ ᤛᤡᤰᤁᤢᤶᤏᤡᤒᤠ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤛᤡᤰᤗᤢᤱᤔᤥᤗᤠᤶ ᤐᤠ᤺ᤴᤏᤡᤴ ᤁᤧᤶᤜᤢ᤹ᤖᤖᤥ.

᥇᥇ ᤌᤣ ᤘᤠᤈᤡ᤺ᤶᤒᤣ ᤁᤧᤜᤥ᤺ᤵᤐᤠ ᤋᤧᤴᤏᤥ ᤛᤡᤍᤠᤰᤐᤠ ᤗᤡᤱᤒᤡ᥅

ᤌᤣ ᤌᤡᤱᤏᤧᤳᤋᤡᤴ ᤆᤫᤠ᤺ᤳ ᤔᤧ᤺ᤴᤏᤣ ᤜᤢᤖᤢᤶᤗᤢᤶᤏᤠ ᤗ᤹ᤌᤠᤱᤒᤡ᥅

᥇᥈ ᤂᤧᤱ ᤁᤢᤏ᤺ᤰᤁᤡᤴ ᤐᤥᤖ ᤐᤳᤋᤡᤸᤗᤧ

ᤁᤢᤜᤧᤰᤔᤠ ᤕᤧᤶ ᤔᤧᤱᤃᤧᤳᤋᤣ ᤘᤠ᤹ᤛᤠᤱ.

ᤆᤫᤠ᤺ᤳᤋᤡᤴ ᤜᤣ᤺ᤸᤗᤧ ᤘᤣ᤹

ᤕᤠᤴᤛᤢᤱᤜᤠ᤹ᤏᤢ᤺ᤸᤗᤧ ᤜᤠᤖᤠ ᤀᤡᤖᤧᤶᤒᤣ᤺ᤰᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ

ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠᤜᤠ᤹

ᤂᤧᤴ ᤛᤡᤍᤠᤰᤐᤠ ᤜᤧᤰᤁᤣ ᤔᤧᤒᤥᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤡᤰᤗᤧᤱ ᤔᤧᤗᤧᤖᤢᤀᤠᤱ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤛᤠᤱᤅᤡᤴᤏᤠᤱ ᤔᤠ᤺ᤒᤣᤰᤗᤥ॥

᥇᥊ ᤂᤧᤱᤜᤠ᤹ᤖᤧ ᤏᤠᤔᤧᤛᤠ᤹ᤖᤢᤒᤠᤴ

ᤐᤠ᤹ᤒᤠ᤺ᤴᤒᤠ ᤂᤡ ᤜᤧᤰᤁᤣ ᤗ᤹ᤖᤥ.

ᤂᤧᤱᤜᤠ᤹ᤖᤧ ᤏᤡᤱᤛᤠᤱ ᤔᤧᤈᤥᤃᤢᤒᤠᤴ

ᤋᤠ᤺ᤰᤂᤪᤡᤒᤠᤸᤗᤧ ᤁᤢ᤹ᤀᤡ ᤁᤢᤛᤡᤱ ᤗ᤹ᤖᤥ.

᥇᥋ ᤋᤠ᤺ᤰᤂᤪᤡᤒᤠᤸᤗᤧ ᤁᤢ᤹ᤀᤡᤀᤥ ᤔᤧᤏᤠ᤺ᤶᤛᤡᤱᤅᤠᤱ

ᤂᤧᤱᤜᤠ᤹ ᤀᤠᤳᤋᤠᤴ ᤌᤶᤔᤠ ᤛᤢᤰᤋᤢᤛᤡᤒᤣ᥅

ᤂᤧᤸᤗᤧ ᤁᤢᤀᤡ᤺ᤴ ᤋᤧᤶᤔᤠᤀᤠᤱ ᤕᤧᤵᤔᤠ ᤔᤧᤛᤢᤰᤋᤢᤒᤡ᥅”

᥇᥌ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤏᤠᤶᤗᤠ᤺ᤱᤔᤥ

ᤕᤠ᤺ᤴᤛᤢᤱᤜᤠ᤹ ᤜᤢᤖᤢᤶᤗᤢᤶᤏᤠ ᤐᤥᤎᤠᤱᤒᤠ ᤜᤧᤰᤁᤣ

ᤀᤥᤛᤣ᤺ᤴᤔᤧᤎᤠᤰᤛᤡᤱᤗᤥ॥

ᤁᤧᤖᤧᤰ ᤑᤢᤱᤀᤡᤰᤁᤡᤴ ᤋᤧᤵᤋᤢᤖ ᤁᤧᤍᤠᤵᤐᤠᤀᤠᤱ ᤁᤧᤏᤧᤒᤠ

ᤕᤠ᤺ᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤧᤒᤥᤱᤗᤥ॥

᥇᥍ ᤂᤧᤸᤗᤧ ᤁᤢᤛᤠ᤺ᤵᤜᤠ᤹ᤖᤧ ᤜᤰᤋᤰᤜᤠ᤹

ᤁᤡᤸᤗᤡᤰ ᤁᤡᤸᤗᤡᤰ ᤁᤡᤳᤋᤢᤖᤥ

ᤂᤧᤒᤩᤠᤱ ᤕᤠᤰᤐᤣ᤹ᤀᤥ ᤗᤠ᤺ᤳᤋᤠᤱ

ᤛᤠ᤹ᤖᤡᤰ ᤋᤧᤶᤛᤢᤀᤠᤱ ᤐᤳᤗᤥ॥

᥇᥎ ᤁᤖ ᤂᤧᤴ ᤀᤠ᤺ᤰᤂᤧᤍᤣᤛᤧ᤹ᤀᤥ.

ᤁᤢᤛᤠ᤺ᤵᤐᤥᤏᤢᤀᤣ ᤜᤠ᤹ᤕᤠᤰ ᤀᤠ᤺ᤰᤂᤧᤍᤣᤛᤧ᤹ᤀᤥ॥

ᤂᤧᤴ ᤀᤣᤃᤠᤱ ᤂᤧᤴ ᤀᤠᤳᤋᤡᤴᤜᤠ᤹ᤖᤧ ᤂᤢᤏᤡ᤹

ᤏᤡᤱᤘᤠ᤹ᤛᤢᤶᤔᤥᤀᤠᤱ ᤔᤧᤍᤠᤏᤧᤸᤗᤥ॥

᥇᥏ ᤀᤥᤖᤥ. ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹

ᤛ᤺ᤵᤔᤧᤴ ᤂᤧᤶᤓᤩᤠᤖᤡᤰᤗᤰᤗᤥ॥

ᤀᤣᤕᤠᤱᤒᤠ ᤔᤏᤠᤜᤠ᤹ᤖᤧ ᤂᤧᤸᤗᤧ

ᤁᤢᤕᤢᤱᤔᤠᤍᤧᤴᤜᤠ᤹ ᤔᤧᤕᤢᤰᤋᤢᤖᤥ॥

᥈᥆ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤥ᤺ᤵᤔᤠ

ᤔᤏᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤖᤢᤴᤇᤡᤴᤗᤥ.

ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹

ᤀᤠᤓᤧᤸᤗᤧᤀᤠᤱ ᤁᤢᤓᤠ᤹ ᤔᤧᤒᤡᤖᤢᤴᤇᤡᤴᤗᤥ॥

᥈᥇ ᤂᤢᤏᤧ᤹ ᤂᤧᤏᤧ᤹ ᤁᤧᤏᤠᤖᤠᤴ ᤕᤧᤕᤧ ᤁᤧᤗ᤹ᤒᤠ ᤆᤥᤃᤢᤖᤥ.

ᤂᤧᤒᤩᤠᤱ ᤀᤣ᤺ᤵᤔᤠ ᤏᤢ ᤛ᤺ᤵᤔᤠ ᤀᤡᤰᤗᤠ ᤁᤧᤒᤡᤖᤥ॥

᥈᥈ ᤁᤖ ᤂᤧᤏᤧ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤛᤶᤎᤠᤱ

ᤆᤠ᤺ᤳᤌᤡ ᤐᤣ᤺ᤰᤔᤠ ᤋᤠᤖᤢ ᤐᤡᤖᤢᤛᤡᤖᤥ

ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹

ᤜᤡᤶᤜᤠ᤹ ᤔᤧᤕ᤺ᤴ ᤔᤧᤗᤢ᤺ᤴᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥏

᥇-᥈ ᤀᤥᤖᤥ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤃᤡᤀᤠᤱᤎᤥᤀᤣ

ᤀᤠᤱᤃᤠ᤹ ᤂᤧᤵᤛᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠᤖᤥ॥

ᤁᤖ ᤔᤏᤠᤴ ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤍᤃᤡ ᤛᤠᤶᤕᤥᤏᤡᤒᤠ ᤗᤣ᤺ᤳᤇᤡᤱᤅᤡᤖᤥ᥅

᥉ ᤀᤠᤳᤋᤡᤸᤗᤧᤀᤠᤱ ᤂᤢᤏᤧ᤹ᤏᤢ ᤐᤠ᤺ᤴᤎᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴᤗᤥ.

ᤂᤢᤏᤧ᤹ ᤜᤧᤴᤇᤡᤱ ᤜᤧᤴᤇᤡᤱ ᤛᤧ᤺ᤴᤍᤥᤜᤠ᤹ ᤛᤣ᤺ᤸᤗᤠᤵᤔᤠ ᤀᤠᤛᤢᤰᤗᤥ.

ᤁᤖ ᤀᤠᤳᤋᤡᤸᤗᤧᤀᤠᤱ ᤗᤳᤇᤠ ᤏᤢᤃᤵ ᤐᤡᤔᤠ ᤔᤧᤛᤢᤰᤋᤢᤴᤗᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤴᤃ ᤛᤠ᤹ᤖᤡᤰ ᤛᤡᤰᤁᤢᤶᤏᤡᤒᤠ ᤏᤢ

ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ

ᤀᤠᤳᤋᤡᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤀᤳᤋᤢᤀᤠᤱ

ᤋᤠᤱᤛᤧ᤺ᤵᤛᤡᤱᤔᤠ ᤛᤢᤰᤐᤣ᥅

᥋ ᤜᤠ᤺ᤳᤋᤠᤱ ᤏᤡᤱᤘᤠ᤹ ᤔᤧᤶᤒᤡᤀᤣ

ᤂᤢᤏᤧ᤹ ᤏᤠᤱᤈᤱᤗᤢᤱᤜᤠ᤹ ᤂᤧᤳᤋᤢᤍᤣᤛᤢᤖᤥ

ᤜᤧᤰᤁᤩᤠᤱ ᤁᤢᤛᤡᤰ ᤐᤥ᤺ᤰᤔᤥ

ᤂᤢᤏᤧ᤹ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤵᤗᤡ ᤌᤠᤱᤗ ᤕᤠ᤺ᤴᤍᤢᤖᤥ

ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤠᤴ ᤌᤢᤖᤢᤵᤗᤢᤵᤏᤠ ᤕᤰᤂᤢᤖᤥ॥

ᤂᤧᤶᤒᤩᤠᤱ ᤕᤥ᤹ᤒᤠᤗᤠᤈᤣ᤹ ᤁᤧᤍᤰᤐᤠ

ᤛᤡᤳᤗᤠᤱᤜᤠ᤹ ᤂᤢᤏᤧ᤹ᤀᤣ ᤘᤠ᤺ᤴᤍᤢᤖᤥ॥

᥍ ᤂᤢᤏᤧ᤹ ᤋᤠᤏᤠᤶ ᤏᤠᤶ ᤔᤧᤱᤃᤧᤵᤔᤠ ᤀᤡᤱᤈᤠ᤺ᤱ ᤆᤥᤃᤢᤖᤥ

ᤜᤧᤰᤁᤩᤠᤱ ᤛᤧᤴᤍᤡᤰ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹

ᤀᤥ᤺ᤵᤔᤠᤗᤠᤶ ᤛᤠᤰᤔᤠ ᤛᤢᤰᤋᤢᤛᤡᤖᤥ॥

᥎ ᤂᤢᤏᤧ᤹ᤀᤣ ᤋᤠᤱᤛᤠᤰᤐᤠᤴ ᤑᤳᤇᤢᤒᤠᤖᤥ

ᤂᤧᤒᤩᤠᤱ ᤘᤖ᤺ᤱ ᤘᤠᤓᤧᤸᤗᤧᤱ ᤛᤶᤎᤠᤱ ᤋᤥ᤹ᤖᤢᤖᤥ.

ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤜᤠ᤺ᤳᤗᤧᤀᤠᤱ ᤁᤢᤓᤠ᤹ ᤔᤧᤶᤒᤡᤖᤢᤴᤗᤥ॥

᥏ ᤂᤢᤏᤧ᤹ ᤔᤧᤴᤇ᤻ᤕᤠ ᤐᤢᤖᤢᤰᤔᤠ.

ᤗᤡᤛᤢᤖᤡ ᤏᤢ ᤔᤠᤱᤕᤢᤰᤜᤠ᤹ ᤆᤥᤃᤢᤛᤡᤖᤥ

ᤜᤧᤰᤁᤩᤠᤱ ᤋᤧᤔᤧᤴᤍᤡᤱ ᤗᤠᤱᤃᤧᤳᤐᤠ ᤂᤣᤛᤣ ᤂᤣ᤺ᤶᤛᤡᤰ

ᤗᤢᤵᤜᤠ᤹ ᤋᤠᤱᤛᤠᤰᤐᤠᤀᤥ ᤑᤳᤇᤢᤛᤡᤖᤥ॥

᥇᥆ ᤂᤢᤏᤧ᤹ ᤆᤥᤃᤢᤒᤠ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹

ᤀᤠᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤀᤠᤴᤇᤢᤰᤋᤢᤶᤔᤡᤸᤗᤥ॥

ᤏᤡᤱᤘᤠ᤹ ᤁᤧᤔᤠᤒᤠ ᤂᤢᤏᤧ᤹

ᤁᤢᤕᤠ᤺ᤶᤒᤰᤜᤠ᤹ᤖᤧ ᤁᤢᤏᤢᤵᤔᤠ ᤜᤥ᤺ᤵᤗᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹

ᤀᤠᤒᤣᤛᤠᤱᤗᤠᤶ ᤐᤥ᤺ᤱᤅᤠᤱ ᤐᤣ᤺ᤰᤗᤥ.

ᤁᤖ ᤀᤠᤱᤃᤠ᤹ ᤂᤢᤏᤧ᤹ ᤏᤡᤔᤠ ᤔᤧᤛᤢᤰᤁᤠᤴᤗᤥ॥

᥇᥈ ᤂᤢᤏᤧ᤹ ᤌᤣ ᤏᤠᤵᤔᤠ ᤏᤡᤱᤘᤠ᤹ ᤆᤥᤃᤢ᤹.

ᤂᤧᤴ ᤂᤢᤏᤧ᤹ ᤏᤠᤵᤋᤢᤛᤡᤀᤣᤖᤥ.

ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤛᤠᤰᤔᤠ ᤔᤧᤛᤢᤰᤋᤢᤴᤗᤥ.

“ᤁᤴ ᤂᤧᤏᤧ᤹ ᤌᤣ ᤁᤧᤈᤥᤃᤢᤒᤠ᥅”

ᤑᤠ᤹ᤀᤠᤱ ᤜᤠ᤺ᤳᤗᤧᤀᤠᤱ ᤂᤢᤏᤧ᤹

ᤛᤧ᤺ᤴᤗᤠᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ

ᤐᤥ᤺ᤰᤔᤠᤴ ᤔᤧᤈᤡ᤺ᤰᤋᤢᤸᤗᤥ॥

ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ ᤂᤧᤴ ᤁᤡᤵᤔᤠᤃᤧᤄᤢᤒᤠ

ᤘᤖ᤺ᤱᤅᤥᤒᤠ ᤌᤰᤛᤠ ᤖᤠᤜᤠᤒᤧᤴ

ᤁᤧᤓᤠ᤹ᤒᤠᤜᤠ᤹ ᤁᤧᤖᤧᤰ ᤂᤢᤏᤧ᤹ ᤔᤧᤰᤂᤢᤛᤡᤖᤥ॥

᥇᥊ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ

ᤀᤠᤓᤣᤗ᤹ᤖᤡᤰ ᤂᤣᤔᤠ ᤛᤢᤰᤁᤠᤒᤣ᥅

ᤀᤡᤃᤪ ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤂᤢᤏᤧ᤹

ᤏᤢᤃᤵ ᤐᤡᤔᤠ ᤐᤠ᤺ᤴᤜᤠ᤹ ᤂᤥᤔᤠ ᤛᤢᤰᤋᤢᤱᤒᤣ᥅

᥇᥋ ᤀᤠᤱᤃᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠᤖᤥ.

ᤜᤧᤰᤁᤣᤛᤠᤱ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤁᤠᤴᤗᤥ.

ᤂᤠᤛᤧᤴᤛᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ

ᤗᤢᤱᤃᤢᤶᤗᤧ ᤗᤠᤃᤡ ᤀᤠᤱᤃᤠ᤹ ᤐᤣᤗᤡ ᤑᤠᤰᤋᤢᤱᤗᤥ॥

᥇᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤢ᤺ᤳᤋᤢᤱᤅᤡᤸᤗᤧ

ᤂᤢᤏᤧ᤹ ᤏᤢᤃᤵ ᤐᤡᤀᤠᤒᤡᤗᤠ.

ᤜᤧᤰᤁᤣᤛᤠᤱ ᤂᤢᤏᤧ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ

ᤂᤧᤵᤛᤢᤒᤡ ᤔᤧᤗ᤹ᤀᤠᤴᤗᤥ॥

᥇᥍ ᤌᤣᤏᤠᤎᤣ ᤂᤢᤏᤧ᤹ ᤛᤢᤖᤡ᤺ᤳ ᤁᤣᤈᤱ

ᤐᤠᤱᤄᤢᤀᤠᤱ ᤀᤠᤱᤃᤠ᤹ ᤋᤴᤏᤠᤖᤥ.

ᤂᤢᤏᤧ᤹ ᤀᤠᤱᤃᤠ᤹ ᤜᤏᤧ ᤜᤡᤵᤐᤠᤀᤠᤱ ᤂᤠ᤺ᤴᤏᤠᤖᤥ॥

᥇᥎ ᤂᤢᤏᤧ᤹ ᤛᤰᤔᤠ ᤛᤥ᤺ᤶᤔᤠᤀᤠᤱ ᤔᤧᤒᤠᤱᤅᤠᤴᤗᤥ.

ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤜᤡᤱᤔᤧᤴᤏᤣ

ᤁᤢᤈᤠᤃᤧᤓᤧᤶᤒᤠ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥏ ᤜᤠ᤺ᤳ ᤁᤧᤎᤢᤶᤒᤠ ᤆᤥᤰ ᤑᤠ᤹ᤀᤠᤱ ᤐᤠ᤺ᤵᤔᤤ ᤐᤥ᤺ᤱᤅᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ.

ᤀᤠᤱᤃᤠ᤹ ᤌᤣ ᤂᤢᤏᤧ᤹ ᤂᤠᤛᤧᤴ ᤗᤥ᤺ᤴᤍᤢᤱᤒᤠᤒᤡ᥅

ᤀᤠᤳᤋᤡᤸᤗᤧ ᤂᤢᤏᤧ᤹ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ

ᤋᤠ᤺ᤵᤔᤠ ᤛᤢᤰᤋᤢᤒᤠᤒᤣ᥅

᥈᥆ ᤑᤥᤋᤩᤠ ᤔᤧ᤺ᤴᤏᤣᤒᤠ ᤏᤢ ᤏᤛᤠ᤺ᤴᤛᤠᤒᤠ ᤘᤠ᤹ᤀᤠᤖᤥ

ᤁᤖ ᤀᤠᤒᤠ᤺ᤴᤏᤡᤸᤗᤧ ᤑᤥᤋᤩᤠᤒᤠ ᤆᤥ᤺ᤰᤁᤠᤖᤥ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤸᤗᤧᤀᤣ ᤀᤠᤱᤃᤠ᤹

ᤁᤢᤓᤠᤱ ᤁᤧᤓᤣ᤺ᤶᤒᤠ ᤐᤥ᤺ᤱᤅᤠᤖᤥ॥

᥈᥇ ᤀᤠᤱᤃᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠᤖᤥ.

ᤀᤠᤱᤃᤠ᤹ ᤀᤠᤒᤠᤅᤣ ᤌᤣᤀᤠᤱ ᤔᤧᤗᤣ᤺ᤳᤇᤡᤱᤅᤠᤸᤗᤥ.

ᤀᤠᤱᤃᤠ᤹ ᤀᤠᤜᤡᤱᤔᤧᤴᤏᤢ ᤏᤠᤛᤠᤱᤗᤥ॥

᥈᥈ ᤀᤠᤱᤃᤠ᤹ᤃ ᤌᤧᤔᤠ᤺ᤴᤏᤠᤱ ᤏᤡᤏᤡ ᤂᤧᤶᤄᤧᤶ ᤔᤧᤗᤠᤵᤐᤠᤴᤗᤥ.

ᤀᤠᤵᤋᤡᤰᤛᤠᤒᤠᤛᤠᤱ ᤀᤡᤃᤪ ᤀᤠᤵᤋᤡᤰᤛᤠᤒᤠ ᤔᤧ᤺ᤶᤒᤠᤛᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤧᤵᤔᤠᤱ ᤔᤧᤰᤂᤢᤛᤡᤖᤥ॥

᥈᥉ ᤋᤢᤰᤔᤠ ᤗᤠ᤺ᤰᤔᤠᤸᤗᤧ ᤑᤥᤋᤩᤠ ᤔᤧ᤺ᤴᤏᤣᤒᤠ

ᤔᤏᤠᤴ ᤀᤠᤸᤗᤥᤄᤥᤖᤥ ᤛᤡᤖᤥ.

ᤜᤧᤰᤁᤣ᤺ᤸᤗᤧ ᤂᤧᤴ ᤁᤧᤛᤡᤒᤠᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤣ᤺ᤳᤋᤢᤖᤥ॥

᥈᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤁᤧᤖᤧᤰ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤰᤜᤠ᤹

ᤂᤢᤏᤧ᤹ ᤔᤡᤰᤑ᤺ᤶᤒᤠ ᤆᤥᤃᤢ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤜᤧᤰᤁᤣ ᤆᤥᤃᤢᤒᤠᤴ ᤔᤧ᤺ᤴᤏᤣᤓᤃᤪ ᤘᤣ᤹ ᤜᤠ᤺ᤳᤗᤧ ᤆᤥᤃᤢᤒᤣ᥅

᥈᥋ ᤀᤠᤱᤃᤠ᤹ ᤀᤠᤜᤡᤱᤔᤠ ᤌᤠ᤺ᤰᤁᤡᤴ

ᤁᤧᤗᤥ᤺ᤰᤐᤠ ᤔᤏᤠᤏᤢ᤺ᤸᤗᤧ ᤜᤠᤖᤠ ᤔᤠ᤺ᤳᤗ ᤐᤳᤗᤥ.

ᤁᤖ ᤗᤳᤇᤠᤀᤠᤱ ᤛᤢᤕᤧᤴ ᤏᤡᤔᤧᤴᤍᤧᤳᤋᤣ ᤗᤧᤰᤐᤣ᤺ᤰᤗ ᤐᤳᤗᤥ॥

᥈᥌ ᤛᤠ᤹ᤖᤡᤰ ᤜᤠᤖᤠ ᤁᤧᤈᤠᤵᤐᤠᤖ ᤁᤧᤒᤣ᤺ᤰᤐᤠ

ᤂ᤺ᤱᤒᤣ ᤁᤢᤀᤡᤛᤡ᤺ᤰ ᤂᤧᤴ ᤐᤣ᤺ᤰᤗᤥ.

ᤀᤡᤃᤪ ᤛᤢᤒᤢᤒᤢᤏᤠ ᤛᤠ ᤁᤧᤓᤵᤐᤠ ᤔᤢᤕᤠ ᤜᤧᤰᤁᤣ ᤛᤢ᤺ᤰᤗ ᤐᤳᤗᤥ

ᤂᤧᤴ ᤜᤧᤰᤁᤣ ᤀᤠᤜᤡᤱᤔᤴᤏᤡᤴ ᤗᤧᤰᤐᤣ᤺ᤰᤗ ᤐᤳᤗᤥ॥

᥈᥍ ᤀᤠᤀᤣ᤺ᤵᤔᤠᤀᤣ ᤔᤧᤕᤢᤏᤧᤴᤇᤠᤱ ᤀᤣ᤺ᤳᤋᤠᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤴ

ᤏᤡᤱᤘᤠ᤹ᤑᤣ᤺ᤶᤔᤠ ᤋᤶᤛᤡᤴ ᤆᤥᤃᤢᤱᤗᤥ.

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤋᤢᤔᤢᤱᤒᤠ ᤁᤧᤖᤧᤰ

ᤕᤧᤳᤋᤢᤰᤂᤣᤜᤠ᤹ᤖᤧ ᤀᤧᤳᤗᤧᤱ ᤕᤠ᤺ᤶᤔᤠᤖᤥ॥

᥈᥎ ᤀᤠᤱᤃᤠ᤹ ᤋᤢᤶᤔᤠ ᤁᤧᤒᤥ᤺ᤱᤒᤠ

ᤋᤢᤰᤂᤣ ᤗᤠᤰᤂᤣᤜᤠ᤹ ᤁᤡᤖᤢᤱᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤑᤥᤋᤩᤠᤒᤠ ᤗᤣ᤺ᤳᤋᤠ ᤑᤠ᤹ᤀᤠᤱ ᤏᤡᤛᤢᤱᤗᤥ॥

᥈᥏ ᤂᤢᤏᤧ᤹ᤃ ᤀᤠᤱᤃᤠ᤹ ᤑᤥᤋᤩᤠᤒᤠ

ᤀᤡ᤺ᤳᤋᤠᤱ ᤛᤢᤖᤠᤱᤅᤠᤱ ᤘᤠ᤹ᤖᤥ॥

ᤜᤧᤰᤁᤣ᤺ᤸᤗᤧ ᤜᤏᤧ ᤀᤠᤱᤃᤠ᤹ ᤌᤣᤀᤠᤱ

ᤏᤡᤱᤛᤠᤶ ᤆᤥ᤺ᤰᤔᤠᤒᤣ᥅

᥉᥆ ᤀᤠᤱᤃᤠ᤹ ᤔᤠᤰᤛᤧᤴᤏᤡᤸᤗᤧ

ᤜᤢ᤺ᤳᤇᤡᤱᤅᤠᤀᤠᤱ ᤘᤠᤖᤢ᤺ᤶᤛᤡᤱᤅᤠᤛᤠᤱ.

ᤀᤡᤃᤪ ᤑᤡ᤺ᤶᤓᤪᤡᤰᤐᤠᤸᤗᤧ ᤀᤠᤜᤢᤰᤜᤠ᤹

ᤛᤣᤛᤣ ᤗ᤹ᤖᤡᤰ ᤘᤠᤜᤵᤋᤢᤱᤛᤠᤱ.

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤆᤡᤎᤢᤰ ᤗᤢᤶᤒᤠ᤺ᤳᤋᤥ ᤗᤠᤵᤑᤢᤀᤠᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠᤅᤣ

ᤀᤠᤈᤠᤱᤅᤡᤸᤗᤧᤀᤠᤱ ᤁᤢᤕᤠᤶᤛᤡᤱᤅᤠᤖᤥ॥

᥉᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ ᤜᤧᤰᤁᤣ

ᤔᤧᤴᤇᤠᤶ ᤕᤠᤵᤔᤡ ᤐᤥ᤺ᤰᤂᤧᤸᤗᤧᤃ

ᤀᤠᤱᤃᤠ᤹ ᤂᤢᤏᤧ᤹ ᤏᤢᤃᤵ ᤐᤡᤔᤠ ᤛᤢᤰᤋᤢᤱᤒᤠ ᤘᤕᤧᤖᤥ

ᤀᤡᤃᤪ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ ᤐᤣ᤺ᤰᤔᤠᤀᤠᤱ

ᤀᤠᤴᤇᤡᤃᤧ ᤋᤢᤕᤧᤴᤏᤡᤴ ᤏᤠ᤺ᤵᤔᤠ ᤛᤢᤰᤋᤢᤱᤒᤠᤖᤥ॥

᥉᥉ ᤁᤖ ᤀᤠᤴᤇᤡᤃᤧᤗᤢᤶᤔᤥ ᤐᤠ᤺ᤴ ᤁᤧᤍᤱᤒᤠ

ᤁᤧᤒᤡᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤀᤠᤱᤃᤠ᤹ᤗᤢᤶᤔᤥ

ᤂᤠᤛᤧᤴ ᤁᤧᤈᤥ᤺ᤰᤐᤠ ᤀᤣ᤺ᤴᤏᤠᤱ ᤜᤥ᤺ᤵᤗᤥ॥

᥉᥊ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹

ᤂᤢᤶᤍᤡᤱ ᤔᤧᤒᤡᤖᤠᤱᤅᤧᤴᤏᤧ᤹ᤀᤥ᥄

ᤂᤧᤏᤧ᤹ᤗᤠᤶ ᤁᤧᤍᤠᤒᤠ ᤕᤱᤔᤠ ᤁᤡᤔᤠᤜᤠ᤹

ᤀᤠᤱᤃᤠ᤹ᤀᤥ ᤔᤧᤴᤍᤠᤀᤣ ᤔᤠ᤺ᤱᤄᤠ ᤐᤥ᤺ᤱᤗᤖᤥ᥄

᥉᥋ ᤂᤧᤒᤩᤠᤱ ᤀᤠᤱᤃᤠ᤹ ᤔᤧᤃᤡᤀᤠᤴᤗᤥ॥

ᤀᤠᤱᤃᤠ᤹ ᤂᤢᤏᤧ᤹ᤏᤢ ᤐᤠ᤺ᤳᤋᤠᤖᤥ

ᤌᤣᤀᤠᤱᤓᤧᤸᤗᤧ ᤀᤠᤒᤠᤅᤣ ᤀᤠᤏᤡᤱᤘᤠ᤹ᤀᤡᤴ

ᤀᤠᤱᤃᤠ᤹ ᤏᤡᤛᤢᤱᤗᤥ॥

᥇᥆

ᤀᤠᤱᤃᤠ᤹ ᤜᤡᤱᤔᤴᤏᤢ ᤆᤠ᤹ᤖᤡᤰ

ᤀᤠᤕᤠᤶᤛᤡᤰᤂᤧᤀᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤴ ᤀᤠᤏᤡᤱᤘᤠ᤹ᤀᤥ

ᤔᤧᤴᤈᤡᤱᤅᤣ ᤋᤥ᤺ᤴᤍᤢᤱᤗᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹

ᤋᤢᤰᤂᤣ ᤆᤠᤔᤥ ᤐᤠ᤺ᤳᤋᤠᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹

ᤑᤥᤋᤩᤠᤒᤠ ᤔᤧᤀᤡ᤺ᤳᤋᤠᤱᤅᤡᤴᤏᤧ᤹ᤀᤥ᥄

ᤀᤠᤱᤃᤠ᤹ ᤀᤠᤀᤠᤵᤋᤡᤰ ᤌᤣ ᤘᤠ᤹᥅

ᤀᤥᤛᤣ᤺ᤴ ᤎᤠᤰᤋᤠᤱᤅᤧ᤹ᤀᤥ॥

᥉ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤁᤧᤈᤥᤃᤢᤒᤠ

ᤔᤏᤠᤴ ᤜᤡᤗᤠᤵᤑᤢ ᤁᤧᤀᤡ᤺ᤳᤋᤢᤖᤥ.

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ

ᤐᤠ᤺ᤴᤏᤥ ᤂᤧᤏᤧ᤹ ᤁᤧᤍᤧᤴᤗᤥ.

ᤀᤰᤋᤱᤒᤠ ᤁᤢᤗᤢᤱᤔᤠ᤹ ᤛᤩᤠ᤺ᤳ

ᤔᤧᤸᤗ᤹ᤔᤏᤠᤒᤠ ᤐᤥᤱᤔᤠ ᤌᤣ ᤂᤧᤏᤧ᤹ ᤁᤧᤗᤠ᤹ᤒᤡ᥅

᥊ ᤌᤣ ᤂᤧᤏᤧ᤹ᤀᤠᤱ ᤀᤠᤏᤡ᤹ᤃᤧ ᤔᤧᤴᤇᤠᤶ

ᤕᤠᤵᤔᤡ ᤜᤧᤰᤁᤣᤀᤣ ᤀᤥᤃᤧᤔᤒᤡ᥅

ᤏᤠᤛᤡᤱᤃᤧᤴ ᤌᤰᤗᤠᤀᤥᤒᤠ ᤔᤏᤠ ᤜᤧᤰᤁᤣ

ᤌᤣ ᤂᤧᤏᤧ᤹ ᤀᤥᤃᤧᤔᤧᤳᤋᤢᤒᤡ᥅

᥋ ᤌᤣ ᤂᤧᤏᤧ᤹ ᤁᤧᤜᤡᤱᤔᤴᤏᤡᤴᤏᤠᤱ

ᤀᤠᤏᤡᤃᤧ ᤜᤧᤰᤁᤣ ᤋᤠᤱᤛᤠ ᤆᤥ᤺ᤰᤐᤡ᥅

ᤀᤡᤃᤪ ᤂᤧᤏᤧ᤹ ᤁᤧᤎᤠ᤺ᤰᤁᤡᤴ ᤔᤧᤴᤇᤠᤶ

ᤕᤠᤵᤔᤡᤜᤠ᤹ᤖᤧᤴ ᤜᤧᤰᤁᤣ ᤗ᤹ᤒᤡ᥅

᥌ ᤌᤣᤀᤠᤱ ᤂᤧᤏᤧ᤹ ᤀᤠᤱᤃᤠ᤹ ᤁᤧᤖᤧᤰ

ᤀᤠᤗᤠᤕᤥᤜᤠ᤹ ᤁᤧᤕᤃᤢ ᤁᤧᤗ᤺ᤳᤋᤢᤒᤠᤒᤣ᥅

ᤌᤣᤀᤠᤱ ᤀᤠᤱᤃᤠ᤹ ᤁᤠᤰ

ᤀᤠᤀᤠᤵᤋᤡᤰᤜᤠ᤹ ᤁᤧᤃᤥ᤺ᤳᤋᤢᤒᤠᤒᤣ᥅

᥍ ᤀᤠᤱᤃᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ

ᤆᤥ᤺ᤰᤁᤠᤒᤠᤴ ᤂᤧᤏᤧ᤹ ᤁᤧᤏᤡᤛᤢᤖᤥ

ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤀᤠᤱᤃᤠ᤹

ᤂᤧᤏᤧ᤹ᤗᤠᤶᤒᤠ ᤋᤠᤱᤛᤧ᤺ᤵᤔᤠ ᤔᤧᤛᤢᤰᤁᤠᤴᤗᤥ॥

᥎ ᤂᤧᤏᤧ᤹ ᤀᤠᤒᤠᤅᤣ ᤁᤧᤜᤢᤰᤁᤡᤸᤗᤧ

ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥᤃᤠᤱᤗᤥ.

ᤜᤧᤰᤁᤩᤠᤱ ᤌᤰᤗᤠ ᤗᤡᤱᤃᤧᤴ ᤁᤧᤒᤡᤖᤠᤱᤗᤥ.

ᤀᤠᤸᤗ ᤜᤠᤒᤠ ᤂᤧᤴ ᤜᤢᤰᤁᤡᤸᤗᤧ ᤁᤧᤔᤧᤱᤅᤠᤖᤥ॥

᥏ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤂᤧᤏᤧ᤹ ᤀᤠᤱᤃᤠ᤹ ᤂᤠᤶᤔᤡᤸᤗᤧ ᤁᤧᤈᤥᤃᤠᤱᤗᤥ॥

ᤌᤣ ᤀᤠᤸᤗ ᤂᤠᤶᤜᤡ᤺ᤰ ᤐᤥ᤺ᤱᤅᤠᤖ

ᤁᤧᤕᤢ᤺ᤳᤋᤠᤀᤠᤱ ᤂᤠᤶᤔᤥᤀᤣ ᤁᤧᤏᤢ᤺ᤰᤅᤠᤒᤠᤒᤡ᥅

᥇᥆ ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤔᤠᤖᤧ ᤗᤠᤃᤡ

ᤂᤧᤏᤧ᤹ ᤐᤠᤏᤢᤍᤡᤱ ᤀᤠᤶᤒᤠ ᤔᤢᤰᤛᤠᤶ ᤁᤧᤒᤡᤖᤢᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤐᤥ

ᤀᤠᤱᤃᤠ᤹ ᤕᤶᤒᤠ ᤁᤧᤈᤥᤃᤠᤱᤗᤥ॥

᥇᥇ ᤂᤧᤏᤧ᤹ ᤕᤧᤵᤐᤠ ᤏᤢ ᤏᤧᤰᤛᤠ᤺ᤸᤗᤧ ᤁᤧᤈᤥᤃᤠᤱᤗᤥ

ᤜᤧᤰᤁᤩᤠᤱ ᤂᤧᤴ ᤕᤧᤵᤐᤠᤜᤠ᤹ ᤏᤧᤰᤛᤠ ᤏᤢ

ᤜᤥᤖᤡᤰᤐᤠᤸᤗᤧ ᤁᤧᤒᤴᤇᤢᤖᤥ॥

᥇᥈ ᤂᤧᤏᤧ᤹ ᤜᤡᤱᤔᤴ ᤁᤧᤒᤡᤖᤠᤱᤗᤥ

ᤂᤧᤶᤒᤩᤠᤱ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤋᤠᤱᤗᤥ॥

ᤂᤧᤏᤧ᤹ ᤕᤠᤖᤃᤧᤈᤥᤃᤠᤱᤅᤠᤱ

ᤀᤠᤱᤃᤠ᤹ ᤋᤠᤱᤃᤧᤛᤧ᤺ᤵᤋᤠᤱᤗᤥ॥

᥇᥉ ᤁᤖ ᤀᤠᤸᤗ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ

ᤂᤧᤏᤧ᤹ᤃ ᤁᤠᤰ ᤕᤧᤶᤔᤥ ᤀᤠᤱᤃᤠ᤹ ᤛᤫᤠ᤺ᤳᤋᤠᤱ

ᤔᤧᤱᤔᤠ ᤑᤠ᤹ᤀᤠᤱ ᤗᤠᤶ ᤀᤥᤃᤧᤔᤧᤳᤋᤢᤖ ᤁᤧᤘᤕᤧᤖᤥ॥

᥇᥊ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤒᤡ ᤑᤠ᤹ᤀᤠᤱ

ᤂᤧᤏᤧ᤹ ᤀᤠᤶᤓᤠ ᤀᤥᤃᤧᤔᤧᤳᤋᤠᤱᤅᤠᤱ ᤁᤣᤘᤕᤧᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤒᤠ

ᤁᤢᤛᤡᤱᤅᤡᤸᤗᤧᤃ ᤗᤧᤵᤔᤡ ᤁᤧᤶᤒᤡᤖᤠᤅᤧᤴᤒᤠᤖᤥ॥

᥇᥋ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤏᤢᤔᤧ᤺ᤴᤏᤣ

ᤂᤧᤏᤧ᤹ ᤂᤢᤶᤍᤡᤱ ᤁᤧᤒᤡᤀᤠᤖᤥ.

ᤁᤖ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤆᤥᤃᤢᤱᤅᤡᤸᤗᤧ

ᤌᤣᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤄᤥᤀᤠᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤏᤠᤎᤩᤧᤖᤥ

ᤜᤧᤰᤁᤩᤠᤱ ᤐᤵᤐᤪᤠ᤹ᤔᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤖᤥ॥

᥇᥌ ᤀᤠᤱᤃᤠ᤹ ᤀᤠᤎ᤻ᤃᤣ᤺ᤰ ᤑᤥ᤺ᤰᤂᤢᤱᤏᤣᤓᤃᤪ

ᤌᤧᤖᤡᤱᤒᤠᤸᤗᤧ ᤛᤠ ᤏᤠ᤺ᤳᤋᤢᤒᤠ ᤜᤧᤰᤁᤣ

ᤀᤠᤱᤃᤠ᤹ ᤐᤢᤒᤣᤗᤠᤵᤛᤠ ᤁᤧᤏᤠ᤺ᤳᤋᤠᤖᤥ॥

ᤀᤠᤱᤃᤠ᤹ ᤜᤠᤴᤋᤡ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤧᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤠᤱ ᤁᤧᤈᤥᤃᤢᤖᤥ॥

᥇᥍ ᤂᤧᤏᤧ᤹ ᤛᤍᤠᤍᤡᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ

ᤁᤢᤓᤠ ᤌᤣᤀᤡ ᤁᤢᤛᤱ ᤐᤠ᤺ᤴᤜᤠ᤹ ᤁᤧᤗ᤺ᤳᤋᤢᤖᤥ॥

ᤀᤠᤱᤃᤠ᤹ᤏᤢ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤛᤡᤰ ᤐᤥ᤺ᤰᤗᤏᤧᤖᤥ.

ᤁᤢᤓᤠ ᤁᤢᤛᤱ ᤐᤖᤡᤰᤗᤧ ᤀᤠᤱᤃᤠ᤹ ᤂᤠ᤺ᤶᤔᤠᤖᤧ ᤗᤠᤃᤡ

ᤂᤧᤏᤧ᤹ ᤀᤠᤓᤧᤸᤗᤧᤛᤠᤱ ᤗᤠᤶ ᤀᤥᤃᤧᤔᤧᤳᤋᤢᤖ ᤁᤧᤘᤠ᤹ᤖᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣᤀᤠᤱ ᤀᤠᤱᤃᤠ᤹

ᤛᤠᤘᤠ᤺ᤴᤇᤡᤱᤔᤠ ᤁᤧᤒᤠᤱᤄᤠᤱᤒᤠᤀᤡᤖᤥ᥅

ᤀᤠᤳᤋᤡᤸᤗᤧᤀᤠᤱ ᤔᤧᤴᤏᤡᤀᤣ ᤀᤠᤱᤃᤠ᤹

ᤛᤡᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

᥇᥏ ᤀᤠᤱᤃᤠ᤹ ᤀᤠᤗᤠᤃᤡ ᤀᤠᤵᤑᤠᤸᤗᤧᤀᤠᤱ

ᤛᤠᤔᤧᤘᤠ᤺ᤴᤇᤡᤱᤅᤠᤸᤗᤧ ᤏᤢᤒᤠ ᤐᤥ᤺ᤰᤂᤧᤒᤠᤖᤥ॥

ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥᤗᤠᤶ ᤁᤢᤍᤥ᤺ᤵᤔᤠ ᤀᤡᤵᤐᤢᤱᤅᤥ

ᤔᤧᤒᤰᤂᤠᤱ ᤔᤧᤍᤣ᤹ᤖᤠᤱᤅᤡᤸᤗᤧ ᤏᤢᤖᤧᤒᤠᤖᤥ॥

᥈᥆ ᤌᤣ ᤀᤠᤱᤃᤠ᤹ ᤋᤠᤱᤛᤠ ᤀᤠᤎᤠ᤺ᤰᤁᤡᤴ

ᤀᤠᤸᤗ ᤔᤧᤰᤔᤠ ᤔᤧᤈᤥ᤺ᤰᤏᤧᤶᤒᤡ᥅

ᤀᤠᤱᤃᤠ᤹ ᤕᤠᤵᤔᤡ ᤀᤠᤗᤧᤖᤧ᤹ᤀᤥ᥄

ᤁᤧᤏᤶᤒᤠ ᤁᤢᤓᤠ ᤕᤧᤴᤏᤥ ᤀᤠᤱᤃᤠ᤹

ᤛᤢᤰᤂᤣᤘᤠᤀᤥ ᤘᤠ᤹ᤔᤠ ᤂᤥᤛᤢᤱᤏᤡᤖᤥ॥

᥈᥇ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤸᤗ

ᤜᤠᤖᤠᤀᤣ ᤐᤣ᤺ᤰᤁᤠᤖ ᤐᤳᤋᤠᤖᤥ

ᤜᤧᤰᤁᤩᤠᤱ ᤔᤧᤏᤢ᤺ᤱᤅᤠᤴ ᤔᤧᤍᤠᤀᤠᤴᤗᤥ॥

ᤗᤳᤇᤠ ᤂᤠᤔᤠᤰᤔᤠᤸᤗᤧ ᤌᤡᤶᤛᤢᤒᤠ

ᤗᤠᤈᤣ᤹ᤀᤥ ᤀᤠᤱᤃᤠ᤹ ᤌᤠᤛᤡᤱᤅᤠᤖᤥ॥

᥈᥈ ᤔᤠᤰᤁᤧᤗ᤹ᤒᤠ. ᤔᤠᤰᤛ᤻ᤍᤡ᤺ᤱᤃᤩᤠᤵᤐᤠ

ᤛᤠᤶᤔᤡ᤺ᤰᤂᤢᤱᤒᤠ ᤏᤢ ᤀᤠᤏᤠᤰᤏᤠᤰᤐᤠ ᤗᤠᤈᤣ᤹ᤀᤥ

ᤀᤠᤱᤃᤠ᤹ ᤐᤣ᤺ᤰᤁᤠᤖᤥ.

ᤂᤧᤵᤔᤥ ᤛᤧᤍᤡᤱᤍᤡᤱ ᤂᤠᤀᤥ᤺ᤵᤔᤠᤴᤏᤣ ᤂᤠᤃᤧᤎᤠᤶᤒᤠ ᤆᤥ᤺ᤰᤗᤥ.

ᤂᤧᤵᤔᤥᤀᤣ ᤀᤠᤱᤃᤠ᤹ ᤐᤣ᤺ᤰᤁᤠᤖ ᤐᤳᤋᤠᤖᤥ॥

ᤏᤔᤠᤋᤒᤠ ᤛᤥᤐᤖᤖᤧᤸᤗᤧ ᤐᤠ᤺ᤳᤋᤢ-

᥇᥇

᥇-᥈ ᤁᤴ ᤁᤧᤖᤧᤰ ᤁᤢᤒᤢᤱᤏᤠ ᤁᤢᤛᤶᤒᤠ

ᤐᤠ᤺ᤴᤜᤠ᤹ᤖᤧ ᤏᤢᤃᤵᤐᤡᤴ ᤌᤣ

ᤀᤠᤳᤋᤡᤸᤗᤧᤀᤠᤱ ᤔᤧᤶᤒᤡᤔᤠᤒᤡ᥅

ᤌᤣ ᤕᤖᤡᤰ ᤐᤠ᤺ᤴ ᤁᤧᤒᤠ᤺ᤵᤐᤠ

ᤔᤏᤠᤴ ᤁᤢᤍᤥ᤺ᤵᤔᤠ ᤐᤥ᤺ᤱᤒᤡ᥅

᥉ ᤀᤕᤩᤢᤒᤣ. ᤌᤣ ᤀᤠᤏᤡᤃᤧ ᤂᤧᤏᤧ᤹

ᤏᤢᤃᤵ ᤐᤡᤔᤠ ᤔᤧᤛᤢᤰᤁᤠᤛᤡᤃᤧᤴᤒᤡ᥅

ᤌᤣ ᤂᤧᤏᤧ᤹ ᤀᤠᤃᤧ᤹ᤃᤧ᤹ᤒᤠ ᤁᤧᤒᤠ᤺ᤴᤜᤠ᤹ᤖᤧ

ᤀᤠᤏᤡᤃᤧ ᤔᤢᤖᤠᤴ ᤛᤠᤰᤋᤢᤒᤡ᥅

᥊ ᤂᤧᤏᤧ᤹ ᤀᤠᤒᤠᤅᤣ ᤁᤧᤒᤠ᤺ᤴᤏᤡᤴ

ᤛᤧᤰᤂᤠ ᤆᤥ᤺ᤰᤗᤥ ᤁᤧᤗ᤹ᤒᤠ ᤁᤧᤀᤡ᤺ᤳᤋᤢᤖᤥ

ᤜᤧᤰᤁᤩᤠᤱ ᤏᤡᤱᤘᤠᤑᤢᤔᤠᤱᤅᤧᤸᤗᤧ ᤁᤢᤏᤡᤔᤥ

ᤛᤢᤳᤌᤥ ᤆᤥ᤺ᤰᤁᤠ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤖᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹

ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤥ ᤏᤢᤃᤵ ᤁᤧᤒᤡᤖᤖᤥ.

ᤂᤧᤒᤩᤠᤱ ᤂᤢᤏᤧ᤹ ᤁᤢᤶᤒᤪᤠ ᤜᤴᤍᤢᤖ ᤁᤧᤗ᤹ᤒᤠ

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ᥄

᥌ ᤂᤢᤏᤧ᤹ᤃ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤋᤧᤒᤠ ᤘᤕᤧᤖᤥ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧᤴ

ᤛᤡᤒᤡ᤹ ᤐᤠ᤺ᤴᤜᤠ᤹ ᤕᤖᤡᤰ ᤘᤠ᤹ᤖᤥ॥

ᤂᤶᤒᤩᤠᤱ ᤕᤖᤡᤰ ᤐᤠ᤺ᤴᤜᤠ᤹ ᤔᤏᤠ᤺ᤸᤗᤧ ᤁᤢᤏᤧᤜᤡ

ᤁᤢᤏᤡᤱᤘᤠ᤹ᤖᤧ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤔᤏᤠ ᤘᤠ᤹ᤖᤥ॥

ᤂᤧᤵᤛᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤏᤧ᤹ ᤂᤢᤶᤍᤡᤱ ᤁᤧᤒᤡᤖ ᤐᤳᤗᤥ

ᤁᤖ ᤂᤧᤏᤧ᤹ ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱᤏᤢ᤺ᤸᤗᤧ

ᤛᤢ᤺ᤸᤗᤡᤰᤗᤰ ᤂᤢᤶᤍᤡᤱ ᤁᤧᤒᤡᤖᤥ॥

᥍ ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤒᤡ᤹

ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤒᤡ᥅

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤶᤗᤠᤒᤧᤸᤗᤧ

ᤁᤢᤏᤢᤵᤔᤧᤴ ᤁᤧᤏᤡᤛᤢᤀᤠᤱ ᤁᤧᤘᤠ᤹ᤒᤡ᥅

᥎ ᤂᤧᤱᤃ ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧ ᤁᤣ᤺ᤶᤒᤠ ᤆᤥ᤺ᤰᤗᤥ.

ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤁᤧᤛᤢᤰᤋᤢᤒᤣ᥅

ᤂᤧᤱᤃ ᤂᤧᤔᤠᤍᤡᤱ ᤕᤱᤛᤱᤏᤢ᤺ᤸᤗᤧ

ᤁᤢᤍᤡ᤺ᤶᤒᤣ ᤁᤣ᤺ᤶᤒᤠ ᤆᤥ᤺ᤰᤗᤥ.

ᤂᤧᤏᤧ᤹ ᤌᤣ ᤏᤡᤔᤠ ᤁᤧᤛᤢᤰᤋᤢᤒᤡ᥅

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤶᤔᤠ ᤁᤢᤃᤣ᤺ᤶᤔᤠᤴ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤏᤢ᤺ᤸᤗᤧ ᤕᤶᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤘᤖ᤺ᤱᤏᤢ᤺ᤸᤗᤧ ᤑᤧᤓᤧᤒᤠ ᤆᤥ᤺ᤰᤗᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤍᤧᤶᤔᤠᤱ

ᤋᤢᤕᤧᤴ ᤏᤠᤶᤗᤠ ᤁᤧᤃᤢ᤺ᤳᤋᤡᤸᤗᤧ

ᤜᤠ᤺ᤳᤗᤧ ᤂᤢᤏᤧ᤹ ᤛᤠᤰᤔᤠ ᤛᤢᤰᤋᤢᤒᤣ᥅

᥇᥇ ᤀᤠᤳᤋᤡᤴ ᤔᤏᤠᤜᤠ᤹ ᤜᤏᤧᤒᤠ ᤔᤧᤈᤥᤰ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤏᤡᤛᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤏᤡᤛᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤂᤠᤖᤠᤳ ᤕᤢᤰᤂᤢᤖᤥ॥

᥇᥈ ᤋᤠᤶᤓᤢᤱ ᤀᤍᤱᤅᤡᤸᤗᤧ

ᤔᤧᤴᤇᤠᤶᤛᤠ ᤌᤠᤵᤔᤠ ᤔᤧᤛᤢᤰᤋᤢᤸᤗᤥ.

ᤜᤧᤰᤁᤣᤗᤖᤡᤰᤁᤣ ᤀᤍᤱ ᤔᤏᤠᤴ

ᤆᤠ᤺ᤵᤐᤠ ᤐᤥᤱᤔᤠ ᤔᤧᤛᤢᤰᤏᤧᤸᤗᤥ॥

᥇᥉ ᤀᤕᤩᤢᤒᤣ. ᤁᤧᤛᤡᤰᤗᤢᤱᤔᤠᤴ ᤏᤢᤒᤠ ᤆᤥᤃᤧ᤹ᤀᤥ.

ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤂᤧᤏᤧ᤹ ᤜᤡᤛᤡᤅᤧ᤹ᤀᤥ॥

᥇᥊ ᤁᤧᤜᤡᤶᤔᤥᤗᤠᤶᤒᤠ ᤋᤠᤵᤑᤧ᤺ᤶᤒᤠᤴ ᤗ᤺ᤳᤋᤧᤍᤣᤛᤧ᤹ᤀᤥ.

ᤜᤧᤰᤁᤩᤠᤱ ᤗᤠᤕᤥᤴ ᤂᤧᤳᤋᤧᤍᤣᤛᤧ᤹ᤀᤥ॥

᥇᥋ ᤂᤧᤒᤩᤠᤱ ᤛᤡᤖᤡᤱ ᤔᤧᤶᤔᤀᤣ ᤂᤧᤏᤧ᤹ ᤁᤧᤎᤧᤃᤣ᤺ᤰᤐᤧᤴ

ᤆᤠᤱᤈᤠᤱ ᤔᤧᤵᤔᤠ ᤁᤧᤛᤢᤰᤋᤢᤖᤥ.

ᤜᤧᤰᤁᤩᤠᤱ ᤐᤡᤍᤡ᤹ ᤔᤧᤸᤗ᤹ᤔᤏᤠ ᤏᤢ

ᤔᤧᤱᤃᤡᤔᤏᤠᤒᤠ ᤁᤧᤒᤥ᤺ᤱᤗᤥ॥

᥇᥌ ᤜᤧᤰᤁᤩᤠᤱ ᤁᤠᤰ ᤁᤧᤕᤧᤳᤋᤢᤰᤂᤣᤜᤠ᤹

ᤂᤧᤏᤧ᤹ ᤏᤡᤱᤘᤠ᤹ ᤁᤧᤔᤢ᤺ᤳᤇᤢᤖᤥ

ᤂᤧᤒᤩᤠᤱ ᤆᤫᤠ᤺ᤳᤋᤡᤴ ᤁᤢᤱᤒᤣ᤺ᤰᤐᤠ ᤜᤧᤰᤁᤣᤀᤣ

ᤂᤧᤴ ᤐᤠ᤺ᤴᤏᤡᤴ ᤁᤧᤏᤡᤱᤘᤠ᤹ᤛᤢᤶᤔᤥ ᤔᤧᤍᤠᤏᤧᤴᤗᤥ॥

᥇᥍ ᤂᤧᤏᤧ᤹ ᤁᤧᤜᤡᤱᤔᤴᤏᤡᤴ ᤗᤧᤴᤍᤡᤰ ᤔᤧᤛᤣᤖᤠᤒᤠ

ᤏᤠᤶᤔᤡᤏᤢ᤺ᤸᤗᤧᤀᤠᤱ ᤛᤧᤍᤡᤍᤡᤱᤒᤠ ᤐᤥᤱᤗᤥ॥

ᤜᤧᤰᤁᤩᤠᤱ ᤜᤡᤱᤔᤴᤏᤥᤒᤠ ᤂᤠᤃᤧᤎᤠᤶᤔᤠ ᤕᤧᤶᤜᤠ᤹ᤀᤠᤱ

ᤋᤠᤏᤠᤶᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ

ᤁᤢᤀᤡᤛᤡ᤺ᤰ ᤀᤥᤛᤣ᤺ᤴᤍᤠᤱ ᤐᤥᤱᤗᤥ॥

᥇᥎ ᤂᤧᤏᤧ᤹ ᤁᤧᤖᤧᤰ ᤏᤡᤱᤛᤠᤱ ᤏᤢ ᤋᤠᤱᤛᤧ᤺ᤵᤔᤠ ᤁᤧᤄᤥᤛᤢᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤶᤒᤪᤠᤱ ᤏᤢ ᤏᤠ᤺ᤶᤛᤡᤱᤔᤠ ᤁᤧᤒᤡᤖᤥ॥

᥇᥏ ᤂᤧᤏᤧ᤹ ᤏᤡᤱᤔᤡᤜᤠ᤹ᤏᤢ ᤁᤡᤔᤠ ᤕᤱᤔᤠ ᤔᤧᤒᤥ᤺ᤱᤏᤧᤸᤗᤥ.

ᤕᤖᤡᤰ ᤔᤏᤠᤜᤠ᤹ᤖᤧ ᤂᤧᤏᤧ᤹ᤗᤠᤶᤒᤠ ᤁᤢᤓᤠ᤹ ᤂᤥᤔᤠ ᤔᤧᤃᤥ᤺ᤳᤋᤢᤖᤥ॥

᥈᥆ ᤁᤖ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤛᤰᤔᤠ ᤐᤢ᤹ᤖᤥ

ᤜᤧᤰᤁᤩᤠᤱ ᤁᤠᤰ ᤐᤡᤛᤠᤱ ᤂᤢᤏᤡ᤹ ᤔᤡᤰᤁᤡᤴ ᤔᤧᤜᤡᤛᤢᤖᤥ॥

ᤂᤧᤱᤜᤠ᤹ᤖᤧ ᤂᤧᤳᤇᤡᤱᤔᤠ ᤗᤠᤶ ᤀᤠᤳᤋᤠᤴᤏᤠᤱ ᤔᤧᤴᤏᤡᤛᤢᤴᤗᤥ.

ᤂᤧᤱᤜᤠ᤹ᤖᤧ ᤗᤠᤶ ᤀᤥᤔᤧᤔᤧᤳᤋᤢᤒᤧᤱᤃ ᤛᤡᤔᤧᤸᤗᤰ ᤐᤥᤱᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥇᥈

᥇-᥈ ᤀᤥᤖᤥ᥄ ᤀᤥᤖᤥ᥄ ᤂᤡᤏᤡ᤹ᤀᤣ ᤁᤧᤖᤧᤰ

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤡᤰᤗᤠᤏᤡᤱᤗᤥ॥

ᤀᤥᤖᤥ. ᤂᤡᤏᤡ᤹ ᤁᤧᤛᤩᤧ᤹ᤀᤡᤸᤗᤧ ᤁᤠᤰ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴᤏᤠᤱ ᤔᤧᤰᤗᤥ॥

᥉ ᤁᤖ ᤀᤠᤱᤃᤠ᤹ᤀᤠᤱ ᤂᤡᤏᤡ᤹

ᤁᤢᤀᤡᤛᤡ᤺ᤰᤁᤣ ᤏᤡᤱᤘᤠ᤹ ᤁᤳᤋᤢᤱᤗᤥ॥

ᤀᤠᤱᤃᤠ᤹ ᤌᤧᤔᤠ ᤐᤠ᤺ᤴᤏᤥᤀᤠᤱ

ᤂᤡᤏᤡ᤹ᤏᤢ᤺ᤸᤗᤧ ᤀᤣᤃᤠᤱ ᤜᤥ᤺ᤵᤐᤠᤀᤠᤖᤥ॥

ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤐᤠ᤺ᤴᤏᤡᤴ

ᤁᤧᤖᤧᤰᤗᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥊ ᤀᤠᤸᤗ ᤀᤠᤱᤃᤠ᤹ ᤀᤠᤴᤈᤢᤶᤜᤠ᤹ᤖᤧᤀᤠᤱ

ᤀᤠᤱᤃᤠ᤹ ᤔᤧᤕᤣ᤺ᤳᤋᤠᤖᤥ॥

ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤏᤢ

ᤑᤥᤋᤩᤠ ᤔᤧ᤺ᤴᤏᤣᤒᤠ ᤘᤠ᤹ᤀᤠᤖᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹

ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖᤥ॥

ᤁᤖ ᤁᤢᤓᤠ ᤀᤰᤋᤱᤒᤠ ᤕᤧᤶᤔᤠᤱ ᤘᤕᤧᤖᤥ.

ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤢ᤺ᤳᤋᤢᤱᤅᤡᤸᤗᤧ ᤂᤢᤏᤧ᤹ ᤏᤥᤃᤵ ᤐᤡᤖᤠᤱᤗᤥ॥

᥋ ᤂᤡᤏᤡ᤹ ᤋᤢᤰᤂᤣ ᤔᤧᤴᤍᤢᤶᤔᤣ ᤁᤧᤘᤕᤡᤖᤥ

ᤜᤧᤰᤁᤣᤛᤠᤱ ᤕᤠᤵᤔᤡ ᤁᤡᤏᤠ᤺ᤴᤍᤡ ᤁᤧᤒᤡᤖᤡᤖᤥ॥

ᤆᤥ᤺ᤶᤔᤠ ᤁᤧᤀᤡ᤺ᤵᤐᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹

ᤂᤡᤏᤡ᤹ ᤁᤧᤜᤡᤵᤋᤢᤶᤛᤡᤶᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤀᤡ᤺ᤵᤔᤏᤠᤒᤠ ᤔᤧᤴᤏᤠ᤺ᤵᤔᤏᤠᤒᤠᤜᤠ᤹

ᤜᤧᤰᤁᤩᤠᤱ ᤑᤠ᤺ᤴᤍᤠᤜᤠ᤹ ᤛᤏᤠᤖᤢᤱᤅᤥ ᤔᤧᤘᤠ᤹ᤖᤥ॥

ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ

ᤂᤢᤴᤇᤡ᤹ ᤌᤢᤶᤔᤠᤴᤏᤣ ᤔᤠᤱᤗᤥ॥

᥍ ᤁᤖ ᤁᤢᤒᤢ ᤌᤰᤛᤠᤜᤠ᤹ ᤛᤧ᤺ᤴᤍᤥᤛᤠᤶᤛᤡᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤜᤢ᤹ᤔᤠ ᤁᤧᤶᤛᤢᤰᤋᤡᤖᤥ.

ᤀᤡᤃᤪ ᤋᤠᤱᤛᤠᤱᤒᤥᤒᤠ ᤐᤢᤛᤠᤜᤠ᤹ ᤛᤧᤴᤗᤠᤵᤋᤠᤶᤛᤡᤶᤔᤧ᤹ᤀᤥ

ᤂᤧᤶᤒᤠᤱ ᤂᤧᤱᤜᤠ᤹ᤖᤧ ᤁᤧᤶᤔᤧᤳᤋᤡᤖᤥ॥

᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤏᤢ ᤐᤠᤖᤠᤶᤔᤧ᤹ᤀᤥ

ᤜᤧᤰᤁᤩᤠᤱ ᤜᤧᤸᤗᤧ ᤁᤧᤜᤢ᤹ᤖᤡᤖᤥ.

ᤀᤡᤃᤪ ᤘᤖ᤺ᤱᤅᤥᤒᤠ ᤅᤠᤜᤠ᤹ᤗᤠᤶ

ᤛᤡᤰᤁᤢᤶᤏᤡᤱᤘᤠ᤹ ᤁᤥ᤺ᤳᤋᤧᤶᤔᤧ᤹ᤀᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤸᤗᤧ ᤁᤧᤖᤧᤰ ᤆᤥᤃᤢᤒᤠᤖᤥ

ᤁᤴ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥇᥆ ᤁᤧᤖᤧᤰ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤴ

ᤂᤢᤏᤧ᤹ ᤁᤢᤜᤢᤰᤁᤥ ᤘᤠ᤹ᤖᤥ॥

ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤥ ᤛᤰᤔᤠ᤺ᤴ

ᤂᤢᤏᤧ᤹ ᤁᤢᤜᤢᤰᤁᤥ ᤘᤠ᤹ᤖᤥ॥

᥇᥇ ᤗᤧᤛᤥ᤺ᤵᤐᤠᤸᤗᤧ ᤁᤢᤈᤠ᤺ᤴ ᤁᤢᤈᤠᤏᤢ᤹ᤖ ᤛᤠ᤹ᤖᤢᤖᤥ

ᤂᤧᤴ ᤜᤧᤰᤁᤣ ᤂᤡᤏᤡ᤹ ᤏᤧᤰᤂᤥ᤹ᤒᤠᤸᤗᤧ ᤐᤠ᤺ᤴᤏᤡᤴ ᤂᤧᤵᤛᤢᤖᤥ॥

᥇᥈-᥇᥉ ᤂᤍᤠᤰᤔᤡᤜᤠ᤹ᤏᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤘᤠ᤹ᤖᤥ

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢᤃ

ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤔᤢᤰᤛᤠᤶ ᤘᤠ᤹ᤖᤥ॥

ᤂᤍᤠᤰᤔᤡᤜᤠ᤹ᤏᤢ ᤂᤠᤛᤡᤱᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤹ ᤘᤠ᤹ᤖᤥ

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤢᤈᤠ ᤏᤢ

ᤏᤧᤜᤡᤏᤡᤱᤘᤠ᤹ ᤘᤠ᤹ᤖᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤴᤇᤢᤏᤣᤓᤃᤪ

ᤜᤠ᤺ᤳᤗᤧᤀᤠᤱ ᤂᤧᤴ ᤕᤠᤶᤔᤥ ᤆᤥ᤺ᤰᤔᤠ ᤔᤧᤛᤢᤰᤋᤢᤴᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤏᤣᤓᤃᤪ

ᤀᤣ᤺ᤸᤗᤧᤀᤠᤱ ᤂᤧᤴ ᤗᤧᤵᤔᤠ ᤔᤧᤛᤢᤰᤋᤢᤴᤗᤥ॥

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤘᤠᤜᤡᤳᤋᤡᤴ

ᤛᤠᤰᤋᤢᤸᤗᤧ ᤏᤠᤶᤗᤠ᤺ᤱᤔᤠ ᤐᤥ᤺ᤰᤗᤥ॥

ᤂᤢᤏᤧ᤹ ᤐᤠᤱᤃᤧᤴᤍᤡᤱ ᤘᤠᤜᤡᤳᤋᤡᤴ

ᤐᤠᤱᤄᤢᤸᤗᤧ ᤁᤢᤱᤅᤠᤱ ᤌᤢᤰᤘᤠ ᤐᤣ᤺ᤰᤗᤥ॥

᥇᥌ ᤔᤢᤰᤁᤡᤴ ᤏᤢ ᤌᤱ ᤏᤠ᤺ᤶᤔᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧᤴᤏᤣᤖᤥ॥

ᤀᤡᤱᤃᤧᤗᤧᤰᤐᤠ ᤏᤢ ᤀᤡᤱᤗᤧᤰᤁᤥ ᤁᤧᤎᤠᤒᤠᤴ

ᤏᤧᤵᤔᤠᤱ ᤂᤢᤏᤧ᤹ ᤁᤢᤜᤢᤰᤁᤥ ᤘᤠ᤹ᤛᤡᤖᤥ॥

᥇᥍ ᤂᤢᤏᤧ᤹ ᤛᤢᤈᤠᤍᤠᤱᤒᤠᤜᤠ᤹ ᤂᤢᤏᤡ᤹ ᤌᤏᤠ ᤗᤧᤰᤂᤢ ᤐᤡᤖᤢᤛᤡᤖᤥ

ᤜᤧᤰᤁᤩᤠᤱ ᤂᤠᤛᤧᤴᤍᤠᤱᤒᤠᤜᤠ᤹ ᤂᤠᤛᤡᤱ

ᤔᤧᤴᤏᤡ᤺ᤵᤔᤏᤠᤒᤠ ᤆᤥᤃᤢᤛᤡᤖᤥ॥

᥇᥎ ᤂᤢᤏᤧ᤹ ᤜᤠᤱᤜᤠ᤹ ᤜᤠᤱᤕᤢᤰᤏᤠᤀᤥᤗᤠᤶᤒᤠ

ᤂᤧᤳᤋᤢᤛᤡᤀᤠᤱ ᤕᤥᤃ᤻ᤒᤠ ᤆᤥᤃᤢᤛᤡᤖᤥ॥

᥇᥏ ᤂᤢᤏᤧ᤹ ᤕᤰᤕᤠᤒᤠᤜᤠ᤹ ᤂᤢᤏᤡ᤹ ᤏᤠᤎᤠᤛᤢ ᤐᤡᤖᤢᤛᤡᤖᤥ॥

ᤕᤢᤰᤛᤠᤒᤠᤜᤠ᤹ᤖᤧ ᤕᤖᤡᤰ ᤕᤧᤶᤔᤠᤱᤎᤥ

ᤔᤧᤃᤳᤋᤢᤒᤠ ᤂᤢᤴᤇᤡ᤹ ᤕᤢᤰᤁᤡᤴ ᤗᤠᤵᤑᤢᤛᤢ ᤐᤡᤖᤢᤛᤡᤖᤥ॥

᥈᥆ ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤔᤏᤠᤜᤠ᤹ ᤔᤧᤶᤒᤠ᤺ᤳᤏᤧᤸᤗ ᤆᤥᤃᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤠᤵᤐᤥ ᤋᤢᤶᤛᤠᤜᤠ᤹

ᤂᤠᤛᤡᤱ ᤔᤧᤴᤏᤡ᤺ᤳᤏᤧᤸᤗ ᤕᤠ᤺ᤴᤍᤢᤛᤡᤖᤥ॥

᥈᥇ ᤂᤢᤏᤧ᤹ ᤜᤠᤱᤕᤢᤰᤐᤠᤜᤠ᤹ ᤛᤶᤎᤠᤱ

ᤆᤠ᤺ᤳᤌᤡ ᤐᤣ᤺ᤰᤔᤠ ᤐᤠ᤺ᤴᤜᤠ᤹ ᤋᤠᤖᤢ ᤐᤡᤖᤢᤛᤡᤖᤥ

ᤜᤧᤰᤁᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤔᤢᤰᤛᤠᤶᤔᤡᤴ

ᤂᤢᤏᤧ᤹ ᤔᤧᤶᤓᤤ ᤆᤥᤃᤢ ᤐᤡᤖᤢᤛᤡᤖᤥ॥

᥈᥈ ᤂᤠᤔᤠᤰᤔᤥᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹

ᤂᤢᤏᤧ᤹ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤔᤠᤰᤛᤍᤡ᤺ᤱᤃᤩᤠ᤺ᤵᤐᤥ ᤛᤧᤍᤡᤱᤍᤡᤱ

ᤂᤠᤀᤥ᤺ᤵᤔᤠᤴ ᤋᤠᤖᤢ ᤐᤡᤖᤢᤛᤡᤖᤥ॥

᥈᥉ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤴᤇᤡ᤹ ᤔᤡᤱ

ᤁᤧᤍᤡ᤺ᤵᤐᤠ ᤏᤢ ᤔᤢᤰᤛᤠᤶᤒᤠ ᤆᤥᤃᤢᤛᤡᤖᤥ.

ᤁᤖ ᤂᤢᤏᤧ᤹ ᤂᤧᤱᤜᤠ᤹ ᤕᤠᤶᤔᤥ ᤕᤥ

ᤔᤰᤌᤠᤛᤢᤛᤡᤀᤠᤱ ᤔᤧᤶᤓᤤ ᤆᤥᤃᤢᤛᤡᤖᤥ॥

᥈᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹

ᤁ᤺ᤴᤍᤢᤷᤒᤠ ᤛᤎ᤺ᤰᤐᤠ ᤆᤥᤃᤢᤛᤡᤖᤥ

ᤜᤧᤰᤁᤩᤠᤱ ᤗᤠᤶ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤂᤢᤏᤡ᤹ ᤌᤏᤠ

ᤁᤧᤗᤧᤱᤒᤠ ᤔᤧᤒᤥ᤺ᤱᤅᤠᤱ ᤋᤠᤵᤁᤧᤒᤧ᤹ᤒᤠ ᤆᤥᤃᤢᤛᤡᤖᤥ॥

᥈᥋ ᤂᤠᤎᤠᤶᤔᤥ ᤂᤧᤱᤜᤠ᤹ᤖᤧ ᤛᤛᤵ ᤛᤛᤵ

ᤗ᤹ᤖᤡᤰ ᤔᤧᤛᤵᤛᤢᤖ ᤗᤠᤱᤔᤧᤄᤣ᤺ᤰᤗᤥ

ᤜᤧᤰᤁᤩᤠᤱ ᤌᤡ᤺ᤸᤗᤧ ᤁᤧᤔᤒᤠ ᤜᤧᤰᤁᤣ

ᤆᤥᤏᤠ᤺ᤶ ᤆᤥᤏᤠ᤺ᤶ ᤔᤣᤗ᤹ᤖ ᤗᤠᤱᤔᤧᤄᤣ᤺ᤰᤗᤥ॥

᥇᥉

᥇-᥈ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹

ᤂᤧᤵᤛᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠᤖᤥ॥

ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ.

ᤂᤧᤏᤧ᤹ ᤕᤠᤖᤡᤰᤁᤣ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

ᤀᤠᤱᤃᤠ᤹ ᤂᤧᤏᤧ᤹ᤏᤢ᤺ᤸᤗᤧ ᤕᤥᤕᤥᤰ ᤜᤥ᤺ᤵᤐᤠᤖᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤠᤱᤃᤠ᤹

ᤔᤧᤴᤍᤱᤔᤏᤠᤒᤠ ᤐᤠ᤺ᤴ ᤐᤠ᤺ᤵᤔᤠ ᤘᤠ᤹ᤖᤥ.

ᤁᤖ ᤂᤡᤏᤡ᤹ᤏᤢᤃ ᤔᤧ᤺ᤴᤗᤥ॥

ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤂᤢᤏᤧ᤹ᤏᤢ

ᤐᤠ᤺ᤴᤎᤱ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥊ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ ᤏᤧᤜᤡ ᤜᤥ᤺ᤵᤔᤠ ᤐᤠ᤺ᤴᤏᤡᤴ

ᤀᤡᤱᤗᤧᤰᤐᤠ ᤐᤠ᤺ᤴᤏᤡᤸᤗᤧ ᤁᤧᤎᤣ᤺ᤰᤋᤢᤶᤗᤥ॥

ᤂᤡᤏᤡ᤹ᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ

ᤛᤡᤍᤠ᤹ᤛᤠᤶᤒᤠ ᤜᤧᤰᤁᤣ ᤁᤧᤗ᤹ᤖᤡᤖᤥ॥

᥋ ᤂᤡᤏᤡ᤹ ᤔᤧᤶᤒᤠ᤺ᤳᤋᤣ ᤁᤧᤕᤢᤅᤡᤸᤗᤧ ᤏᤢᤒᤠ ᤐᤥ᤺ᤰᤂᤧᤒᤠᤖᤥ.

ᤜᤧᤰᤁᤣ᤺ᤸᤗᤧ ᤔᤏᤠᤜᤠ᤹ᤖᤧ ᤛᤡᤰᤁᤢᤶᤏᤡᤒᤠ ᤁᤧᤶᤀᤡ᤺ᤳᤋᤡᤖᤥ᥄

᥌ ᤀᤠᤏᤡᤱᤘᤠ᤹ ᤔᤧᤴᤍᤠᤔᤠ ᤐᤠ᤺ᤴᤜᤠ᤹ ᤋᤥ᤺ᤴᤍᤢᤱᤗᤥ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤛᤡᤱᤛᤡᤱ

ᤕᤧᤰᤕᤧᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥

᥍ ᤂᤡᤏᤡ᤹ ᤌᤣᤀᤠᤱ ᤀᤡᤱᤗᤧᤰ ᤁᤧᤒᤠᤖᤡᤒᤠᤒᤣ᥅

ᤌᤣ ᤂᤡᤏᤡ᤹ ᤀᤡᤱᤗᤧᤰ ᤐᤠ᤺ᤴᤏᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤓᤠ᤹ ᤐᤡᤖᤢᤒᤡ᥅

᥎ ᤌᤣ ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ

ᤁᤧᤒᤥ᤺ᤰᤂᤡᤀᤠᤱ ᤁᤧᤒᤠᤖᤡᤒᤡ᥅

ᤌᤣ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ ᤂᤢᤏᤧ᤹ ᤗᤧᤵᤔᤠᤱ

ᤂᤡᤏᤡ᤹ ᤐᤠ᤺ᤴ ᤁᤧᤎᤰᤋᤡᤒᤡ᥅

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹

ᤏᤢᤖᤡᤰᤁᤠᤱ ᤁᤧᤛᤠ᤹ᤖᤡᤖᤥ

ᤜᤧᤰᤁᤣ᤺ᤸᤗᤧ ᤌᤣ ᤂᤢᤏᤧ᤹ ᤂᤡᤏᤡ᤹ᤀᤥ

ᤁᤢᤓᤠ ᤏᤢᤒᤠ ᤐᤠ᤺ᤴ ᤂᤥᤛᤢᤒᤡ᥅

ᤌᤣ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤠᤱ

ᤀᤡᤱᤗᤧᤰᤔᤠ ᤁᤧᤛᤢᤰᤋᤢᤶᤒᤡ᥅

᥇᥆ ᤂᤧᤏᤡ᤹ ᤛᤫᤠ᤺ᤳᤋᤠᤱ ᤀᤣ᤺ᤰ ᤐᤀᤣ᤺ᤰ

ᤁᤧᤈᤥᤃᤢᤶᤏᤣᤓᤃᤪ ᤂᤢᤏᤧ᤹ ᤁᤧᤓᤧ᤺ᤰᤋᤡᤖᤥ॥

᥇᥇ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤸᤗᤧ ᤂᤡᤏᤡ᤹

ᤕᤱᤔᤠ ᤁᤧᤵᤔᤠᤀᤥ ᤁᤧᤎᤠᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤔᤡᤍᤡᤱᤅᤡᤸᤗᤧ

ᤂᤡᤏᤡ᤹ ᤕᤱᤔᤠ ᤁᤧᤛᤩᤧ᤹ᤀᤡᤖᤥ॥

᥇᥈ ᤂᤡᤏᤡ᤹ ᤂᤠᤜᤢᤴᤜᤠ᤹ ᤂᤠᤵᤐᤢ ᤜᤧᤰᤁᤣ

ᤜᤏᤧ ᤌᤣᤏᤠᤎᤣᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤐᤠ᤺ᤴᤎᤱᤜᤠ᤹

ᤛ᤹ᤔᤏᤠᤒᤠ ᤂᤠᤶ ᤁᤢᤛᤡᤱ ᤆᤥ᤺ᤰᤗᤥ॥

᥇᥉ ᤂᤡᤏᤡ᤹ ᤔᤧᤶᤒᤠ᤺ᤳᤋᤣ ᤕᤢᤅᤠᤶᤔᤧ᤹ᤀᤠᤅ

ᤀᤠᤱᤃᤠ᤹ ᤐᤠ᤺ᤵᤔᤠ ᤛᤢᤕᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤗᤠᤃᤡ

ᤆᤩᤠ ᤐᤥ᤺ᤱᤛᤠᤱ ᤐᤥ᤺ᤱᤗᤖᤥ॥

᥇᥊ ᤀᤠᤱᤃᤠ᤹ ᤀᤠᤎᤰᤁᤡᤴ ᤕᤥᤎᤥ

ᤐᤥᤱᤔᤠ ᤕᤠᤖᤡᤵ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤛᤰᤔᤠ ᤛᤠᤶᤔᤡᤴ

ᤁᤧᤛᤠᤰᤐᤥ ᤌᤠᤛᤢᤱᤗᤥ॥

᥇᥋ ᤂᤢᤏᤧ᤹ ᤀᤠᤱᤃᤠ᤹ ᤛᤧᤳᤋᤠᤛᤠᤱ

ᤂᤢᤏᤧ᤹ᤀᤥᤀᤣ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

ᤂᤢᤏᤧ᤹ ᤁᤢᤍᤃᤡ ᤀᤠᤒᤠᤅᤣ ᤏᤠᤱᤛᤡᤱᤔᤠ ᤐᤠ᤺ᤴᤏᤡᤸᤗᤧ

ᤐᤠ᤺ᤴᤎᤱᤅᤡᤴ ᤛᤧᤰᤂᤠᤀᤣ ᤐᤠ᤺ᤳᤋᤢᤱᤗᤥ॥

᥇᥌ ᤏᤡᤛ᤻ᤛᤣᤛᤠᤱ ᤁᤴ ᤀᤠᤏᤠᤎᤡᤱᤔᤠ ᤐᤠ᤺ᤴᤏᤡᤸᤗᤧ

ᤀᤠᤱᤃᤠ᤹ ᤋᤠᤱᤛᤧ᤺ᤵᤐᤠᤒᤡᤗᤠᤖᤥ.

ᤌᤣᤀᤠᤱᤓᤧᤸᤗᤧ ᤁᤢᤓᤠ ᤗᤠᤕᤥᤒᤠ ᤔᤏᤠᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤕᤧᤵᤔᤠᤖᤧ ᤗᤠᤃᤡ ᤀᤠ᤺ᤴᤇᤡᤱᤔᤠ ᤔᤧᤛᤢᤰᤏᤧᤸᤗᤥ॥

᥇᥍ ᤂᤧᤵᤛᤠᤶᤔᤧ᤹. ᤀᤠᤸᤗ ᤀᤠᤒᤠ᤺ᤴᤏᤡᤴ

ᤛᤡᤱᤛᤡᤱᤅᤠᤱ ᤂᤧᤵᤛᤧᤶᤔᤧ᤹ᤀᤥ.

ᤂᤶᤒᤩᤠᤱ ᤀᤠᤱᤃᤠ᤹ ᤐᤥᤎᤰ

ᤆᤥᤃᤢᤱᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥

᥇᥎ ᤀᤠᤱᤃᤠ᤹ ᤀᤠᤍᤢ᤺ᤴᤍᤣ ᤏᤠᤶᤗᤠ ᤐᤠ᤺ᤴᤜᤠ᤹

ᤋᤥ᤺ᤶᤔᤠ ᤕᤠᤖᤡᤵ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤁᤢᤍᤥᤰ

ᤐᤥ᤺ᤱᤅᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱᤗᤥ॥

᥇᥏ ᤀᤠᤳᤋᤡᤸᤗᤧ ᤐᤠ᤺ᤴᤎᤡᤰᤔᤠ ᤛᤢᤰᤁᤠᤒᤣ᥅

ᤐᤠ᤺ᤴᤎᤡᤰᤔᤠ ᤕᤠᤵᤔᤡ ᤁᤧᤛᤢᤰᤏᤣᤓᤃᤪ

ᤀᤠᤱᤃᤠ᤹ ᤛᤫᤠ᤺ᤳ ᤘᤠ᤹ᤀᤧᤀᤠᤱ ᤛᤡᤀᤠᤖᤥ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤣ. ᤐᤖᤢᤔᤠᤸᤗᤧ ᤏᤧᤳᤇᤡ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤶᤔᤠ ᤋᤧᤴᤍᤧ ᤐᤡᤖᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤔᤧᤈᤡᤱᤛᤡᤱᤅᤠᤴᤗᤥ॥

᥈᥇ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤢᤶᤍᤡᤱ ᤐᤡᤔᤠ ᤗᤧᤖᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤡᤒᤢ ᤔᤧᤗᤠᤶᤛᤠᤱᤅᤡᤴᤏᤧ᤹ᤀᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤋᤃᤡ ᤐᤠᤖᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢᤃᤵ ᤐᤡᤏᤧᤖᤥ॥

ᤀᤡᤃᤪ ᤀᤠᤱᤃᤠ᤹ ᤐᤠ᤺ᤵᤔᤠ ᤋᤧᤴᤍᤡᤱ ᤐᤡᤖᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤧ᤹ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

᥈᥉ ᤌᤧᤔᤠ ᤗᤠᤕᤥ ᤗᤠᤛᤥ᤺ᤳ ᤆᤥᤃᤢᤱᤅᤠᤱ ᤘᤠ᤹ᤒᤣ᥅

ᤀᤠᤱᤃᤠ᤹ ᤌᤣ ᤐᤠ᤺ᤴ ᤑᤣ᤺ᤴᤍᤢᤱᤅᤠᤱ ᤘᤠ᤹ᤒᤣ᥅

ᤀᤠᤱᤃᤠ᤹ ᤀᤠᤛᤶᤎᤠᤱ ᤌᤧᤔᤠ ᤌᤧᤔᤠ

ᤗᤠᤕᤥᤖᤧ ᤀᤠᤵᤋᤡᤰᤜᤠ᤹ ᤘᤠ᤹ᤒᤣ᥅

᥈᥊ ᤂᤧᤏᤧ᤹ ᤌᤣᤀᤠᤱ ᤀᤠᤱᤃᤠ᤹ᤗᤠᤶ

ᤁᤧᤏᤠᤖᤠᤴ ᤁᤧᤈᤡᤰᤂᤢᤒᤠᤒᤣ᥅

ᤌᤣᤀᤠᤱ ᤀᤠᤱᤃᤠ᤹ ᤏᤡᤱᤔᤡ ᤁᤢᤀᤡᤛᤡ᤺ᤰ

ᤋᤠᤵᤑᤧ᤺ᤸᤗᤡᤰ ᤁᤧᤔᤧᤳᤋᤠᤒᤠᤒᤣ᥅

᥈᥋ ᤌᤣ ᤂᤧᤏᤧ᤹ ᤕᤱᤔᤠ ᤁᤧᤛᤧᤳᤋᤠᤒᤠᤀᤡ᥅

ᤌᤣ ᤀᤠᤱᤃᤠ᤹ ᤛᤢᤖᤡ᤺ᤳᤋᤡᤴ ᤐᤱᤅᤡᤸᤗᤧ

ᤁᤧᤔᤢᤶᤒᤠ ᤋᤧᤳᤗᤠᤓᤧᤰᤘᤠ ᤜᤧᤰᤋᤱᤒᤠᤖᤰ ᤆᤥ᤺ᤰᤁᤠᤀᤡ᥅

ᤌᤣ ᤂᤧᤏᤧ᤹ ᤁᤧᤜᤣᤒᤠ ᤆᤠᤛᤡᤵᤐᤧᤴ ᤁᤧᤏᤠ᤺ᤳᤋᤢᤀᤡ᥅

᥈᥌ ᤌᤠᤱᤒᤧᤴ ᤘᤕᤠᤱᤅᤡᤸᤗᤧᤒᤠ ᤀᤠᤗᤠᤕᤥ᤺ᤸᤗᤧ

ᤂᤢᤶᤍᤡᤱ ᤂᤥᤛᤢᤱᤗ ᤁᤧᤕᤠ᤺ᤴᤍᤠᤱᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ

ᤋᤠᤵᤑᤧ᤺ᤸᤗᤡᤰ ᤐᤠ᤺ᤴ ᤁᤧᤎᤡᤰᤋᤠᤱᤗᤥ॥

᥈᥍ ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤱᤜᤠ᤹ᤀᤥ

ᤑᤧᤴᤈᤣ᤹ ᤌᤰᤁᤪᤱ ᤁᤧᤕᤠᤰᤋᤢᤖᤥ॥

ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤱᤕᤥ᤺ᤰᤜᤠ᤹

ᤁᤧᤖᤧᤰ ᤕᤥ᤺ᤰ ᤁᤧᤎᤰᤋᤢᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤥ᤹ᤖᤢᤱᤒᤠ

ᤀᤠᤗᤠᤱᤋᤠᤵᤐᤣ᤹ᤜᤠ᤹ ᤁᤧᤖᤧᤰ ᤁᤧᤛᤠ᤹ᤖᤢᤖᤥ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤕ᤺ᤵᤐᤠ ᤛᤡᤱᤅᤧᤴ ᤀᤡᤃᤪ

ᤆᤠᤱᤅᤡᤴ ᤌᤰᤐᤧᤸᤗᤧ ᤆᤒᤠ ᤜᤧᤰᤁᤣ ᤗ᤹ᤀᤠᤖᤥ.

ᤂᤧᤴ ᤁᤢᤀᤡᤛᤡ᤺ᤰ ᤔᤧᤰᤁᤠ ᤐᤣ᤺ᤰᤁᤠᤖ ᤐᤳᤋᤠᤖᤥ॥

᥇᥊

ᤔᤧᤴᤇᤢᤔᤠᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ

ᤔᤏᤠ᤺ᤸᤗᤧ ᤁᤢᤎᤠ᤺ᤰ ᤛ᤹ᤖᤥ

ᤜᤧᤰᤁᤩᤠᤱ ᤛᤠ᤹ᤖᤡᤰ ᤋᤢᤰᤂᤣ ᤗᤠᤰᤂᤣ ᤋᤢᤔᤢᤖᤥ॥

᥈ ᤂᤢᤏᤧ᤹ ᤑᤢᤱ ᤜᤧᤰᤁᤣ ᤑᤧᤰᤁᤠᤱ ᤀᤡᤖᤧᤶ ᤐᤣ᤺ᤰᤗᤥ.

ᤂᤢᤏᤧ᤹ ᤛᤠᤶᤔᤡ᤺ᤰᤂᤢᤱᤒᤠ ᤁᤢᤀᤡᤛᤡ᤺ᤰ ᤔᤠᤒᤣ᤺ᤰᤗᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣ ᤂᤢᤏᤧ᤹ ᤕᤠᤖᤃᤧᤈᤥᤃᤢᤒᤡ᥅

ᤜᤧᤰᤁᤩᤠᤱ ᤋᤢᤕᤧᤴ ᤏᤠᤶᤗᤠ ᤁᤧᤃᤢ᤺ᤳᤋᤢᤀᤠᤱ

ᤂᤧᤴ ᤂᤠᤛᤧᤴ ᤁᤧᤗᤥ᤺ᤴᤍᤢ ᤁᤧᤒᤡᤖᤢᤒᤡ᥅

᥊ ᤀᤠᤛᤢᤳᤌᤥ ᤜᤡᤱᤔᤴᤗᤠᤶᤒᤠ ᤀᤠᤵᤑᤠᤸᤗᤧᤀᤠᤱ

ᤛᤢᤳᤌᤥ ᤐᤠ᤺ᤴ ᤔᤧᤗ᤺ᤴᤏᤧᤸᤗᤥ.

ᤀᤠᤳᤋᤡᤸᤗᤧᤀᤠᤱ ᤗ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

᥋ ᤔᤏᤠ᤺ᤸᤗᤧ ᤁᤢᤜᤡᤱᤔᤠ ᤕᤧᤴᤜᤠ᤹

ᤂᤧᤏᤧ᤹ ᤁᤧᤒᤠ᤺ᤳᤋᤢ ᤁᤧᤒᤡᤖᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤱᤔᤠ ᤗᤠᤜᤠ᤹

ᤁᤧᤕᤢᤰᤂᤢ ᤁᤣᤒᤡᤖᤢᤀᤠᤱ ᤘᤠ᤹ᤖᤥ॥

ᤋᤃᤡᤏᤢᤀᤣ ᤂᤧᤸᤗᤧ ᤁᤢᤀᤡ᤺ᤴᤍᤥ᤺ᤴ

ᤁᤢᤍᤥᤰ ᤁᤧᤈᤥᤃᤢ ᤁᤧᤒᤡᤀᤠᤱ ᤘᤠ᤹ᤖᤥ.

ᤂᤧᤴ ᤂᤧᤏᤧ᤹ᤀᤣ ᤁᤢᤍᤥᤰ ᤁᤧᤈᤥᤃᤢᤒᤠᤖᤥ.

ᤂᤧᤴ ᤀᤠᤳᤋᤡᤸᤗᤧᤀᤠᤱ ᤁᤠ᤺ᤰᤔᤠ ᤔᤧᤛᤢᤰᤋᤢᤴᤗᤥ॥

᥌ ᤂᤢᤏᤧ᤹ᤗᤠᤶᤒᤠ ᤁᤧᤏᤠᤖᤠᤴ ᤜᤡᤛᤧ᤹ᤀᤥ

ᤛᤠᤱᤔᤏᤠᤒᤠ ᤕᤠ᤺ᤸᤗᤣ᤺ᤰ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤴ ᤁᤢᤈᤢ᤺ᤳᤆᤢ᤺ᤳ

ᤁᤢᤕᤠᤶᤍᤠᤍᤠ ᤗᤧᤖᤧᤍᤣᤛᤧ᤹ᤀᤥ॥

᥍ ᤋᤠᤱᤔᤏᤠᤒᤠ ᤛᤡᤱᤒᤢᤱᤅᤡᤴ ᤕᤠᤶᤔᤥ

ᤜᤡᤱ ᤁᤧᤗ᤹ᤒᤠ ᤏᤡᤱᤛᤠᤱ ᤐᤥᤱᤗᤥ.

ᤂᤧᤵᤔᤥ ᤕᤠᤶᤔᤥ ᤁᤢᤛᤱ ᤁᤢᤏ᤺ᤰ ᤌᤠᤱᤗᤥ॥

᥎ ᤂᤧᤸᤗᤧ ᤁᤢᤛᤠ᤺ᤵᤜᤠ᤹ ᤋᤢᤶᤔᤠᤱ ᤁᤠᤵᤐᤥᤒᤠ ᤐᤥᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢ᤺ᤳᤜᤠ᤹ ᤀᤡᤰᤋᤠᤵᤐᤥ ᤛᤡᤗᤠ᤺ᤳᤗᤥ.

᥏ ᤜᤧᤰᤁᤣᤛᤠᤱ ᤔᤡᤛᤠᤰ ᤆᤫᤠ᤺ᤳᤋᤡᤴ

ᤂᤥᤛᤢᤀᤠᤱ ᤕᤠᤶᤔᤥ ᤁᤢᤏ᤺ᤰ ᤗᤡᤱᤗᤥ.

ᤂᤧᤒᤩᤠᤱ ᤁᤢᤏ᤺ᤴᤍᤪᤢᤰ ᤛᤡᤱᤒᤢᤱ

ᤁᤢᤛᤡᤱ ᤁᤢᤈ᤺ᤰ ᤗ᤺ᤴᤗᤥ॥

᥇᥆ ᤁᤖ ᤔᤧᤴᤇᤠᤶ ᤕᤠᤵᤔᤡ᤺ᤴ ᤛᤡᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤀᤣ ᤂᤧᤴ ᤏᤢᤵᤗᤥ.

ᤏᤢᤵ ᤐᤣ᤺ᤰᤁᤠᤱᤃ ᤘᤣ᤹ ᤏᤡᤱᤛᤠᤱ

ᤌᤣᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

᥇᥇ ᤕᤠᤰᤛᤠᤱᤘᤠ ᤏᤢ ᤘᤖᤰᤁᤥᤒᤠ

ᤆᤫᤠ᤺ᤳᤋᤡᤴ ᤆᤵᤐᤪᤧᤰ ᤆᤵᤐᤣ᤺ᤰᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤔᤏᤠᤴ ᤛᤡᤖᤥ

ᤜᤧᤰᤁᤩᤠᤱ ᤕᤠᤶᤔᤥ ᤔᤣᤒᤥ᤺ᤰᤏᤧᤴᤗᤥ॥

᥇᥈ ᤀᤠᤑᤠᤸᤗᤧ ᤌᤠᤖᤡᤰᤛᤠᤱ

ᤋᤠᤱᤛᤠᤰᤐᤠᤴ ᤜᤠᤒᤠ ᤐᤳᤗᤥ.

ᤂᤧᤶᤔᤩᤠᤰ ᤌᤠᤖᤡᤰ ᤂᤧᤴ ᤀᤠᤒᤠᤅᤣ

ᤁᤢᤔᤡᤰᤕᤢᤔᤥᤗᤠᤶ ᤔᤧᤛᤥᤏᤧᤴᤗᤥ॥

᥇᥉ ᤂᤧᤔᤠᤍᤡᤱ ᤕᤱᤛᤱᤅᤥ ᤆᤡᤰᤂᤠᤱᤅᤧ᤹ᤀᤥ.

ᤂᤧᤏᤧ᤹ ᤁᤧᤛᤡᤰ ᤔᤧᤴᤈᤡ᤺ᤰᤁᤣ ᤌᤠᤖᤡᤰ

ᤀᤠᤱᤃᤠ᤹ ᤔᤠ᤹ᤖᤠᤱᤅᤧ᤹ᤀᤥ॥

ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤵᤔᤠ

ᤂᤧᤏᤧ᤹ ᤁᤧᤕᤧᤶᤔᤡᤴ ᤁᤢᤍᤥᤰ ᤆᤥᤃᤧ᤹ᤀᤥ॥

᥇᥊ ᤔᤧᤴᤇᤠᤶ ᤕᤠᤵᤔᤡ᤺ᤴ ᤛᤡᤀᤠᤱ ᤕᤠᤶᤔᤥ

ᤂᤧᤸᤗᤧ ᤜᤡᤱᤔᤴ ᤂᤥᤔᤠ ᤛᤢᤰᤋᤢᤒᤡ᥅

ᤁᤖ ᤀᤠᤱᤃᤠ᤹ᤃ ᤛᤢᤰᤂᤣᤘᤠ ᤕᤧᤶᤜᤠ᤹ ᤕᤠᤶᤔᤥ

ᤀᤥᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

ᤁᤴ ᤕᤧᤳᤋᤢᤰᤂᤣᤒᤠ ᤕᤧᤴᤜᤠ᤹ ᤔᤧᤴᤈᤢ᤺ᤳᤋᤣ ᤌᤠᤖᤡᤰ

ᤀᤠᤱᤃᤠ᤹ ᤗᤠᤶ ᤀᤥᤔᤧᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤂᤧᤒᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤁᤧᤀᤢ᤺ᤳᤋᤠ᤹.

ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢᤃᤵ ᤐᤡᤏᤧᤖᤥ॥

ᤂᤧᤏᤧ᤹ ᤀᤠᤒᤠᤅᤣ ᤁᤧᤜᤢᤰᤁᤡᤸᤗᤧ ᤁᤧᤈᤥᤃᤢᤒᤠ ᤏᤠᤘᤠᤃᤧᤴ

ᤆᤀᤡ᤺ᤳᤋᤧᤴ ᤂᤧᤏᤧ᤹ ᤀᤥᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤖᤥ॥

᥇᥌ ᤂᤧᤶᤒᤩᤠᤱ ᤂᤧᤏᤧ᤹ ᤁᤧᤖᤧᤰ ᤀᤠᤱᤃᤠ᤹

ᤀᤠᤗᤠᤱᤕᤥ᤺ᤰᤜᤠ᤹ ᤀᤥᤃᤧᤔᤧᤳᤋᤢᤖᤥ.

ᤁᤖ ᤀᤠᤗᤠᤕᤥᤜᤠ᤹ᤃ ᤕᤥ᤺ᤰ ᤁᤧᤴᤎᤰᤋᤢᤴᤗᤥ॥

᥇᥍ ᤔᤏᤠ᤺ᤸᤗᤧ ᤆᤡᤃᤰᤘᤠ᤺ᤴ ᤛᤢᤰᤘᤠᤀᤥ

ᤆᤡᤰᤂᤢᤒᤠ ᤁᤢᤀᤡᤛᤡᤰ ᤀᤠᤗᤠᤕᤥᤴ ᤁᤧᤈᤡᤰᤂᤢᤖᤥ॥

᥇᥎ ᤁᤖ ᤏᤠᤱᤈᤱᤗᤢᤱᤜᤠ᤹ ᤗᤢ᤺ᤶᤔᤠᤒᤣ᤺ᤰᤔᤠ

ᤕᤔᤠᤒᤣ᤺ᤰᤔᤠ ᤕᤧᤶᤜᤠ᤹ ᤋᤠᤖᤥ

ᤜᤧᤰᤁᤩᤠᤱ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤜᤠ᤹ ᤆᤳᤇᤡᤱ ᤐᤣ᤺ᤰᤗᤥ.

᥇᥏ ᤜᤧᤰᤁᤩᤠᤱ ᤘᤃᤣ᤺ᤰᤔᤠ ᤘᤠᤜᤡᤳᤋᤡᤸᤗᤧ ᤗᤢᤱᤜᤠ᤹ ᤂᤥ᤺ᤴᤍᤢᤖᤥ

ᤂᤧᤒᤩᤠᤱ ᤂᤠᤶᤔᤡᤴ ᤐᤰᤂᤢᤍᤣ᤹ᤖᤢᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤔᤏᤠ᤺ᤸᤗᤧ ᤏᤡᤱᤛᤠᤱ

ᤆᤥᤃᤢᤒᤠᤴ ᤁᤧᤔᤧᤰᤂᤢ ᤁᤧᤒᤡᤖᤢᤖᤥ॥

᥈᥆ ᤂᤧᤏᤧ᤹ ᤔᤧᤴᤇᤠᤶ ᤕᤠᤵᤔᤡ᤺ᤴ

ᤁᤧᤏᤠ᤺ᤴᤍᤢᤀᤠᤱ ᤂᤢᤏᤧ᤹ ᤛᤡᤄᤧᤳᤗᤥ.

ᤂᤢᤏᤧ᤹ ᤁᤢᤏᤠᤖᤠᤴᤏᤠᤱ ᤛᤡᤔᤠ ᤏᤠᤖᤠᤀᤥ

ᤗᤧᤱᤒᤣ᤺ᤰᤁᤠᤱ ᤘᤠ᤹ᤖᤥ॥

᥈᥇ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤄᤥᤛᤢᤖᤥ.

ᤁᤖ ᤂᤧᤸᤗᤧ ᤂᤧᤴ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤥ.

ᤁᤖ ᤂᤧᤴᤏᤠᤱ ᤂᤧᤸᤗᤧ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ॥

᥈᥈ ᤂᤧᤸᤗᤧ ᤐᤖᤢᤔᤠᤸᤗᤧ ᤀᤠᤒᤠᤅᤣ ᤏᤠᤛᤡᤱᤃᤧᤴ

ᤌᤰᤁᤥᤒᤠ ᤋᤢᤰᤔᤧᤸᤗᤰ ᤏᤡᤱᤘᤠ᤹ ᤂᤥᤛᤢᤖᤥ

ᤂᤧᤒᤩᤠᤱ ᤏᤡᤱᤘᤠ᤹ᤀᤥᤒᤠ ᤔᤣᤖᤡᤱ

ᤌᤰᤔᤧᤸᤗᤰ ᤏᤡᤱᤘᤠ᤹ ᤂᤥᤛᤢᤖᤥ॥

ᤏᤡᤛᤡᤃᤣ᤺ᤰᤐᤠ ᤋᤠ᤹ᤈᤧᤱ

(᥇᥋:᥇–᥈᥇:᥉᥊)

ᤀᤣᤗᤡᤐᤈᤖᤧ ᤐᤠ᤺ᤳᤋᤢ-

᥇᥋

᥇-᥈ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤀᤰᤋᤱᤒᤠ

ᤁᤢᤒᤢᤱᤏᤠ ᤁᤢᤛᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤴᤗᤥ.

ᤁᤴᤜᤠ᤹ᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤌᤥ ᤏᤠᤕᤥᤒᤠ ᤐᤠ᤺ᤴᤗᤥ᥄

᥉ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤀᤍᤱᤐᤠ᤺ᤴ ᤔᤧᤒᤠ᤺ᤳᤋᤢᤸᤗᤥ

ᤁᤶᤓᤍᤠᤱᤒᤠ ᤜᤏᤧᤒᤠ ᤐᤠ᤺ᤴᤛᤢᤳᤗᤠᤜᤠ᤹ᤖᤧ

ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠ ᤔᤧᤃᤥ᤺ᤳᤋᤢᤴᤗᤥ॥

᥊ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤐᤥ᤺ᤱᤅᤡᤸᤗᤧᤃ

ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤃᤡᤖᤢᤴᤗᤥ.

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤐᤣᤗᤡ ᤔᤧᤓᤠᤰᤋᤢᤴᤗᤥ॥

᥋ ᤂᤧᤏᤧ᤹ ᤋᤠᤰᤁᤧᤓᤧᤒᤠ ᤁᤧᤈᤥ᤺ᤰᤐᤠᤴ

ᤂᤧᤏᤧ᤹ ᤁᤧᤒᤠ᤺ᤴᤏᤡᤸᤗᤧ ᤁᤢᤈᤧᤰ ᤐᤥᤱᤗᤥ.

ᤂᤧᤏᤧ᤹ ᤔᤢᤷᤗᤣ᤺ᤶᤒᤠ ᤐᤠ᤺ᤴ ᤁᤧᤒᤠ᤺ᤳᤗᤥ॥

᥌ ᤂᤧᤏᤧ᤹ ᤀᤠᤵᤋᤡᤰ ᤁᤢ᤺ᤵᤔᤠᤖᤧ ᤗᤠᤃᤡ

ᤀᤠᤱᤃᤠ᤹ᤃ ᤌᤣᤀᤠᤱ ᤐᤠ᤺ᤵᤔᤠ ᤔᤧᤒᤥ᤺ᤱᤏᤧᤴᤗᤥ.

ᤂᤧᤏᤧ᤹ ᤁᤧᤶᤒᤪᤠ᤺ᤸᤗᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ

ᤛᤠᤂᤡ ᤐᤡᤖᤢᤀᤠᤱ ᤘᤠ᤹ᤖᤥ॥

᥍ ᤌᤣ ᤂᤧᤏᤧ᤹ ᤁᤠᤰᤏᤢ᤺ᤸᤗᤧ ᤋᤃᤡ

ᤛᤠᤃᤧᤘᤠ᤺ᤴᤇᤡᤱᤒᤠ ᤔᤏᤠᤏᤧᤒᤡ᥅

ᤌᤣ ᤂᤧᤏᤧ᤹ ᤁᤧᤜᤡᤱᤔᤴ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤏᤢ᤺ᤸᤗᤧᤀᤠᤱ ᤋᤃᤡ ᤜᤣ᤺ᤰᤛᤡᤱᤒᤠᤒᤡ᥅

᥎ ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤶᤗᤢᤱᤅᤥ

ᤁᤧᤕᤢᤅᤧᤀᤠᤱ ᤂᤢᤏᤧ᤹ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤖᤧ

ᤁᤢᤕᤠ᤺ᤶᤒᤣᤀᤥ ᤁᤧᤄᤧᤵᤛᤢᤀᤠᤱ ᤁᤧᤘᤕᤧᤒᤡ᥅

ᤌᤣ ᤔᤧᤴᤇᤠᤶ ᤕᤠᤵᤔᤡᤖᤧ ᤛᤡᤰᤁᤢᤶᤍᤡᤱ

ᤏᤡᤱᤘᤠ᤺ᤴ ᤂᤧᤏᤧ᤹ᤀᤥᤖᤰ ᤘᤠ᤹ᤒᤡ᥅

᥏ ᤀᤠᤏᤡᤃᤧ ᤔᤧᤗᤧᤛᤢᤶᤒᤧᤴᤒᤠ ᤀᤠᤳᤋᤡᤴ

ᤐᤠ᤺ᤴᤏᤡᤴ ᤂᤧᤏᤧ᤹ ᤁᤧᤗᤧᤛᤢᤀᤠᤱ ᤘᤠ᤹᥅

ᤀᤠᤏᤡᤃᤧᤀᤥ ᤁᤧᤜᤥ᤺ᤵᤐᤠ ᤀᤠᤳᤋᤡᤴ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤁᤧᤗᤧᤛᤢᤀᤠᤱ ᤘᤠ᤹᥅

᥇᥆ ᤀᤠᤏᤡ᤹ ᤗᤧᤵᤔᤠᤱ ᤋᤢᤶᤓᤠᤰᤛᤠ ᤏᤢ ᤂᤍᤠᤰᤔᤡᤜᤠ᤹ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤒᤠᤏᤢ᤺ᤸᤗᤧᤀᤠᤱ

ᤛᤠ᤹ᤖᤡᤰ ᤁᤠᤵᤐᤥᤒᤠ ᤔᤏᤠᤜᤠ᤹ᤀᤠᤱ ᤔᤧᤘᤠ᤹ᤖᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠ᤺ᤴᤇᤡᤱᤔᤠ

ᤁᤧᤒᤡ᤺ᤸᤗᤧ ᤂᤧᤏᤧ᤹ ᤌᤣᤀᤠᤱ ᤁᤧᤴᤍᤧᤴᤏᤧᤶᤒᤠ᥅

ᤀᤠᤏᤡᤃᤧ ᤜᤠᤒᤠ ᤂᤢᤏᤧ᤹ ᤗᤧᤵᤔᤠᤱᤅᤣ ᤛᤏᤠᤖᤢᤱ

ᤀᤠᤒᤡᤒᤡᤒᤠ ᤏᤢᤒᤠ ᤐᤠ᤺ᤴ ᤐᤠ᤺ᤳᤋᤢᤶᤒᤧᤸᤗᤧ

ᤂᤧᤏᤧ᤹ ᤌᤣᤀᤠᤱ ᤁᤧᤏᤠ᤹ᤖᤢᤒᤠ᥅

᥇᥈ ᤂᤧᤏᤧ᤹ ᤏᤡᤱᤘᤠ᤹ᤀᤥ ᤌᤣᤀᤠᤱ ᤁᤧᤔᤢᤴᤇᤡᤱᤒᤠᤒᤣ᥅

ᤁᤧᤛᤡᤰᤁᤡᤸᤗᤧ ᤂᤧᤏᤧ᤹ ᤁᤧᤔᤡᤰᤁᤧᤴ

ᤌᤣᤀᤠᤱ ᤜᤧ᤺ᤳ ᤗ᤹ᤒᤠᤒᤣ᥅

᥇᥉ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ

ᤁᤧᤕᤠ᤺ᤰᤗᤧ᤹ᤖᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤁᤢᤍᤰᤗᤧᤱᤘᤠᤀᤥ ᤁᤧᤒᤠ᤺ᤳᤗᤥ॥

᥇᥊ ᤀᤠᤳᤋᤡᤴ ᤔᤧᤴᤇᤠᤶ ᤕᤠᤵᤔᤡ᤺ᤴ

ᤛᤧᤰᤂᤠ ᤛᤣᤛᤣ ᤐᤥᤱᤔᤠ ᤛᤢᤰᤐᤣ᥅

ᤀᤠᤳᤋᤡᤴ ᤔᤏᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤡᤔᤥ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤛᤢᤰᤐᤣ᥅

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤀᤠᤱ

ᤏᤠᤔᤧᤛᤠ᤹ᤖᤢᤛᤡᤸᤗᤥ॥

ᤂᤢᤏᤧ᤹ ᤁᤢᤏᤡᤔᤥ ᤛᤠᤱᤃᤪᤠᤶᤐᤣᤍᤠᤱᤜᤠ᤹ᤀᤠᤱ

ᤛᤣᤛᤣ ᤔᤧᤴᤈᤥ᤺ᤰᤏᤧᤸᤗᤥ॥

᥇᥌ ᤔᤧᤴᤇᤠᤶ ᤕᤠᤵᤔᤡ᤺ᤱᤃ ᤂᤧᤴᤏᤢ᤺ᤸᤗᤧᤀᤠᤱ

ᤛᤢ᤺ᤸᤗᤡᤰ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤆᤥ᤺ᤰᤗᤥ.

ᤔᤏᤠᤴ ᤕᤠᤶᤃᤧᤛᤡᤱᤒᤠ ᤆᤥᤰ

ᤂᤧᤒᤩᤠᤱ ᤁᤡᤖᤧᤀᤠᤱ ᤘᤠ᤹ᤖᤥ॥

ᤆᤫᤠ᤺ᤳ ᤌᤢᤱᤔᤠ ᤀᤢᤛᤢᤖᤢ᤹ ᤐᤥ᤺ᤱᤒᤠ ᤁᤢᤀᤡᤛᤡ᤺ᤰ

ᤂᤧᤸᤗᤧ ᤗᤠᤕᤥᤴ ᤀᤢᤛᤢᤖᤢ᤹ᤀᤠᤱ ᤆᤥᤃᤢᤖᤥ॥

᥇᥍ ᤀᤕᤩᤢᤒᤣ. ᤂᤧᤏᤧ᤹ ᤂᤧᤵᤛᤧ᤹ᤀᤥ.

ᤀᤠᤱᤃᤠ᤹ ᤌᤣ ᤐᤠ᤺ᤴᤏᤡᤴ ᤗᤧᤛᤢᤱ ᤂᤧᤴ ᤏᤡᤛᤢᤱᤗᤥ.

ᤀᤠᤸᤗ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥᤎᤰ ᤆᤥᤃᤢᤱᤗᤥ॥

᥇᥎ ᤁᤴ ᤐᤠ᤺ᤴᤏᤡᤴ ᤛᤡᤰᤁᤢᤶᤏᤡᤒᤠ

ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠᤖᤥ॥

ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠᤜᤠ᤹ᤖᤧ

ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤗᤠᤶ

ᤌᤣᤀᤠᤱ ᤔᤧᤶᤔᤠ᤹ᤀᤣ ᤁᤴ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥

᥇᥏ ᤂᤧᤱᤜᤠ᤹ ᤗᤠᤈᤣ᤹ᤛᤶᤍᤠᤱ ᤕᤢᤰ ᤔᤧᤒᤡᤖᤢᤛᤡᤀᤠᤱ ᤘᤕᤧᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤘᤣ᤹ ᤗᤠᤈᤣ᤹ᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧᤖᤥ॥

᥈᥆ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠ ᤔᤏᤠᤴ

ᤂᤢᤏᤧ᤹ ᤁᤢᤜᤡᤱᤜᤡᤱ ᤋᤢᤰᤂᤣ ᤆᤠᤖᤥ॥

ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤁᤢᤍᤢᤰᤂᤣᤜᤠ᤹ᤖᤧ ᤋᤱᤒᤣᤜᤠ᤹

ᤂᤧᤸᤗᤧ ᤁᤢᤗᤠᤃᤡ ᤔᤧᤗᤢᤵᤛᤢᤀᤠᤱ ᤘᤠ᤹ᤖᤥ॥

᥈᥇ ᤕᤱᤔᤠ ᤀᤠᤛᤡᤛᤡᤒᤠ ᤀᤡᤰᤗᤠᤜᤠ᤹ᤖᤧ

ᤂᤧᤸᤗᤧ ᤁᤢᤏᤧᤰᤂᤥ᤺ᤴ ᤗᤥ᤺ᤰᤂᤢᤖ ᤘᤠ᤹ᤖᤥ॥

ᤜᤧᤰᤁᤩᤠᤱ ᤏᤢᤖᤡᤰ ᤋᤠᤖᤡᤰ ᤕᤢᤱᤒᤠ ᤕᤧᤶᤔᤥ

ᤑᤠ᤺ᤴᤍᤠᤜᤠ᤹ᤖᤧ ᤂᤧᤴ ᤆᤡᤓᤳ ᤔᤧᤓᤳᤋᤢ ᤔᤧᤍᤠᤖᤢᤖᤥ॥

᥈᥈ ᤂᤠᤔᤠᤰᤔᤥᤗᤠᤶ ᤂᤧᤸᤗᤧ ᤑᤡ᤺ᤴᤇᤡᤱᤔᤠ ᤗᤠᤶ ᤔᤧᤄᤥᤛᤢᤴᤗᤥ.

ᤂᤧᤴ ᤛᤧᤵᤔᤠᤖᤧ ᤗᤠᤃᤡ ᤋᤠᤓᤣ᤺ᤸᤗᤧ

ᤀᤠᤳᤋᤠᤏᤡ ᤜᤠᤱᤄᤢᤖ ᤘᤠ᤹ᤖᤥ॥

᥈᥉ ᤂᤧᤸᤗᤧ ᤁᤧᤛᤡᤒᤠ ᤁᤢᤈᤣᤎᤰᤁᤡᤴ

ᤆᤠᤔᤠ ᤑᤠ᤹ᤀᤠᤱ ᤁᤡ᤺ᤳᤌᤜᤠ᤹ᤖᤧ ᤔᤧᤜᤠᤱᤄᤢᤖ ᤔᤧᤘᤠ᤹ᤖᤥ.

ᤀᤠᤒᤠᤅᤣ ᤁᤢᤍᤠᤔᤠ ᤕᤧᤶᤔᤡᤴ ᤂᤠᤃᤧᤔᤠᤰᤐᤠ

ᤆᤥᤰ ᤑᤠ᤹ᤀᤠᤱ ᤂᤧᤸᤗᤧ ᤏᤡᤛᤢᤖᤥ॥

᥈᥊ ᤋᤢᤰᤂᤣ ᤏᤢ ᤗᤠᤰᤂᤣ᤺ᤸᤗᤧ ᤂᤧᤴ ᤁᤡᤔᤠ

ᤕᤱᤔᤠᤀᤥ ᤌᤠᤀᤠᤱ ᤘᤠ᤹ᤖᤥ॥

ᤌᤱ ᤆᤥ᤺ᤰᤔᤠ ᤕᤠᤖᤡᤵ ᤁᤧᤒᤥ᤺ᤱᤒᤠ ᤜᤠᤱ ᤜᤧᤰᤁᤣ

ᤕᤧᤳᤋᤢᤰᤂᤣ᤺ᤴ ᤂᤧᤸᤗᤧ ᤁᤢᤛᤶᤎᤠᤱ ᤀᤡᤍᤠᤖᤥ॥

᥈᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤂᤧᤸᤗᤧ ᤜᤢᤰ ᤛᤠ᤺ᤵᤛᤢᤖᤥ

ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠᤴ ᤛᤡᤰ

ᤀᤥᤛᤣ᤺ᤴᤃᤧᤎᤠᤰᤐᤠ ᤔᤏᤠ᤺ᤸᤗᤧ

ᤜᤠᤒᤠ ᤜᤧᤰᤋᤱᤒᤠᤀᤣ ᤋᤢᤔᤢᤖᤥ॥

᥈᥌ ᤂᤧᤸᤗᤧ ᤐᤕᤶ ᤕᤶᤒᤠ ᤁᤧᤎᤢᤱᤒᤠ

ᤁᤢᤄᤥ᤺ᤴ ᤕᤠᤱᤛᤡᤱᤗᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤍᤰᤗᤧᤱᤘᤠᤀᤥ ᤌᤰᤛᤧ ᤐᤣ᤺ᤰᤗᤥ॥

᥈᥍ ᤂᤧᤸᤗᤧ ᤜᤧᤰᤁᤣ ᤆᤥᤃᤢ᤹ ᤁᤖᤛᤠᤱ

ᤁᤢᤏᤧᤍᤧᤱᤒᤧᤴ ᤁᤢᤔᤧ᤹ᤔᤧᤸᤗᤧ ᤋᤡᤶᤛᤧᤀᤠᤱ ᤐᤳᤗᤥ

ᤂᤧᤸᤗᤧ ᤁᤢᤛᤠᤵᤐᤥ᤺ᤰᤁᤡᤴ

ᤛᤥ᤺ᤳᤋᤧᤸᤗᤧ ᤋᤡᤶᤛᤧᤀᤠᤱ ᤐᤳᤗᤥ॥

᥈᥎ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ

ᤕᤧᤰᤕᤰᤜᤠ᤹ ᤂᤧᤸᤗᤧ ᤕᤢᤰᤋᤢᤖᤥ

ᤜᤧᤰᤁᤩᤠᤱ ᤆᤡᤈᤡ ᤂᤰᤂᤰ ᤁᤧᤒᤥ᤺ᤱᤒᤠ

ᤜᤡᤶᤜᤠ᤹ᤀᤥ ᤂᤧᤴ ᤕᤢᤱᤗᤥ॥

ᤁᤖ ᤂᤧᤴ ᤕᤧᤰᤕᤰ ᤏᤢ ᤜᤡᤶᤜᤠ᤹ᤀᤠᤱ

ᤗᤢ᤺ᤴᤏᤠᤱ ᤔᤧᤰᤐᤣ᤺ᤰᤗᤥ॥

᥈᥏ ᤂᤧᤴ ᤕᤖᤡᤰ ᤕᤧᤴ ᤌᤠᤖᤡᤰ ᤁᤧᤃᤵᤐᤠ

ᤁᤧᤈᤠᤒᤠ ᤔᤧᤒᤥ᤺ᤱᤏᤧᤴᤏᤠᤱ ᤔᤧᤘᤠ᤹ᤏᤧᤸᤗᤥ.

ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤛᤢᤎᤠ᤺ᤶ ᤐᤥᤱᤗᤥ.

ᤂᤧᤸᤗᤧ ᤁᤢᤔᤡᤱ ᤁᤢᤕᤥ᤺ᤰ ᤌᤣᤀᤠᤱ ᤔᤧᤕᤠ᤺ᤰᤏᤧᤸᤗᤥ॥

᥉᥆ ᤂᤧᤴ ᤂᤠᤔᤠᤰᤔᤥᤗᤠᤶ ᤜᤡᤱᤔᤠ ᤔᤧᤛᤢᤰᤏᤧᤴᤗᤥ॥

ᤂᤧᤱᤃ ᤔᤡᤃᤧᤍᤡᤰᤐᤠ ᤛᤡᤱᤒᤢᤱ ᤜᤧᤰᤋᤱᤒᤠ ᤐᤥᤱᤗᤥ.

ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤔᤡᤖᤠ᤺ᤰᤁᤡᤸᤗᤧ ᤔᤡᤎᤡᤰᤂᤢᤖᤥ

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤰᤔᤠ᤺ᤸᤗᤧ ᤂᤧᤴ ᤑᤧᤛᤢᤍᤣ᤹ᤖᤢᤖᤥ॥

᥉᥇ ᤜᤏᤧᤒᤠ ᤐᤠ᤺ᤴᤜᤠ᤹ ᤂᤧᤸᤗᤧ ᤏᤠᤛᤠ᤹ᤖᤢᤀᤠड᤻

ᤀᤡᤱᤗᤧᤰᤁᤥ ᤔᤧᤎᤠᤏᤧᤸᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤗᤧᤰᤘᤠ

ᤂᤢᤏᤧ᤹ ᤌᤣᤀᤠᤱ ᤔᤧᤄᤥᤛᤢᤴᤗᤥ॥

᥉᥈ ᤂᤧᤴ ᤁᤢᤕᤧᤶ ᤁᤧᤵᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤡᤖᤧᤶᤒᤧ᤺ᤰᤗᤥ.

ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤕᤠᤶᤔᤥ ᤔᤧᤎᤠᤱᤏᤧᤴᤗᤥ॥

᥉᥉ ᤂᤧᤴ ᤁᤢᤖᤣ᤺ᤳᤗᤠᤀᤣ ᤁᤢᤈᤠ᤹ᤀᤡᤴ ᤔᤰᤁᤧᤎᤠᤒᤠ ᤁᤧᤒᤣ᤺ᤰᤐᤠ

ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱ ᤜᤧᤰᤋᤱᤒᤠ ᤐᤥᤱᤗᤥ.

ᤂᤧᤒᤩᤠᤱ ᤁᤢᤓᤢᤱᤓᤧᤰᤔᤣ᤺ᤳᤋᤥᤀᤣ ᤁᤧᤗᤢ᤺ᤰᤐᤠ ᤁᤧᤒᤣ᤺ᤰᤐᤠ

ᤐᤧ᤺ᤱᤘᤠᤗᤡ᤺ᤳᤇᤣᤸᤗᤧ ᤁᤢᤒᤢᤱ ᤁᤢᤀᤡᤛᤡ᤺ᤰ ᤂᤧᤴ ᤐᤥᤱᤗᤥ॥

᥉᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠ ᤔᤧᤶᤒᤥ᤺ᤱᤏᤧᤴᤗᤥ

ᤜᤧᤰᤁᤩᤠᤱ ᤛᤢᤖᤢᤳ ᤕᤠᤱ ᤋᤠ᤺ᤰᤔᤥᤗᤠᤶᤒᤠ ᤔᤧᤈᤥᤃᤢᤛᤡᤒᤠ

ᤜᤡᤶᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤐᤥᤱᤗᤥ॥

᥉᥋ ᤂᤧᤴ ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤆᤥ᤺ᤰᤔᤠ

ᤁᤧᤃᤥ᤺ᤵᤐᤠ ᤏᤢ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠ

ᤔᤏᤠᤜᤠ᤹ᤃ ᤜᤠᤒᤠ ᤁᤴᤜᤠ᤹ᤖᤥ॥

ᤜᤧᤰᤁᤩᤠᤱ ᤀᤡᤱᤗᤧᤰ ᤐᤠ᤺ᤴᤜᤠ᤹ᤖᤧ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤠᤴ

ᤛᤎᤧᤰ ᤁᤧᤍᤡᤶᤒᤠ ᤆᤥ᤺ᤰᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥇᥌

᥇-᥈ ᤀᤰᤋᤱᤒᤠ ᤐᤠ᤺ᤱᤃ ᤀᤠᤱᤃᤠ᤹ ᤋᤃᤡᤀᤠᤱ

ᤕᤖᤡᤰ ᤂᤧᤵᤛᤢᤱᤅᤠᤱ ᤘᤠ᤹ᤖᤥ.

ᤂᤡᤏᤡ᤹ ᤜᤠᤱᤜᤠᤱᤘᤠ ᤐᤡᤔᤠᤖᤧ ᤁᤢᤗᤧᤰᤘᤠᤀᤥ

ᤀᤠᤱᤃᤠ᤹ ᤌ᤺ᤵᤔᤠᤀᤣ ᤔᤧᤛᤢᤰᤁᤠᤴᤒᤠ

ᤕᤧᤳᤋᤢᤰᤂᤣ ᤕᤠᤵᤔᤡ ᤁᤧᤒᤡᤖᤡᤖᤥ॥

᥉ ᤌᤣ ᤁᤴ ᤜᤏᤧᤒᤠ ᤐᤠ᤺ᤴᤏᤡᤸᤗᤧ ᤁᤢᤏᤢᤵᤔᤠᤴ ᤜᤥ᤺ᤵᤐᤡ᥅

ᤌᤣ ᤂᤡᤏᤡ᤹ ᤀᤠᤒᤠᤅᤣ ᤐᤠ᤺ᤴᤏᤡᤸᤗᤰ

ᤌᤠ᤺ᤱ ᤁᤧᤕᤢᤰᤂᤢᤶᤒᤠᤒᤡ᥅

᥊ ᤂᤡᤏᤡ᤹ ᤀᤠᤱᤃᤠ᤹ ᤀᤠᤕᤢᤰᤏᤠᤀᤥ ᤁᤧᤕᤢᤅᤡᤒᤠ

ᤂᤶᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤕᤢᤰᤏᤠᤀᤥ

ᤕᤢᤅᤠᤱᤒᤠ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ᤀᤠᤱ

ᤀᤠᤱᤃᤠ᤹ ᤐᤠ᤺ᤵᤔᤠ ᤛᤢᤰᤋᤢᤱᤒᤠ ᤘᤕᤧᤖᤥ॥

ᤀᤠᤱᤃᤠ᤹ᤀᤠᤱ ᤀᤠᤎᤧᤃᤣ᤺ᤰᤐᤠᤴ ᤔᤢᤴᤍᤢᤱᤗ ᤔᤢᤴᤍᤢᤱᤗᤀᤣ

ᤛᤡᤰᤁᤢᤶᤏᤡᤒᤠ ᤐᤠ᤺ᤶᤓᤪᤧᤶᤔᤡᤸᤗᤧ ᤀᤠᤵᤏᤡᤱᤒᤠ ᤘᤕᤧᤖᤥ॥

᥋ ᤁᤖ ᤜᤧᤰᤁᤣ ᤔᤣ᤺ᤴ. ᤀᤠᤱᤃᤠ᤹ᤃ ᤜᤠᤱᤜᤠᤱ ᤔᤧᤵᤔᤠ

ᤛᤢᤈᤠᤜᤠ᤹ ᤐᤡᤏᤡᤱᤒᤠ ᤘᤕᤧᤖᤥ.

ᤜᤧᤰᤁᤩᤠᤱ ᤀᤠ᤺ᤴᤇᤡᤱᤔᤠ ᤐᤠ᤺ᤴᤜᤠ᤹ ᤋᤠᤖᤢᤱᤒᤠ ᤘᤕᤧᤖᤥ॥

᥌ ᤁᤖ ᤐᤠ᤺ᤳᤋᤠᤛᤠᤱ ᤀᤠᤍᤢᤰᤔᤧᤴ ᤔᤧᤘᤣ᤺ᤳᤏᤧᤸᤗᤥ.

ᤀᤡᤃᤪ ᤀᤠᤱᤃᤠ᤹ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤕᤢᤱᤅᤠᤛᤠᤱ

ᤕᤧᤳᤋᤢᤰᤂᤣ᤺ᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤳᤋᤠᤴᤗᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤀᤠᤱᤃᤠ᤹

ᤐᤏᤠ ᤏᤠᤛᤠᤱᤗ ᤁᤧᤕᤠ᤺ᤴᤍᤠᤱᤅᤠᤱ ᤘᤠᤖᤥ.

ᤀᤠᤱᤃᤠ᤹ ᤀᤠᤜᤡᤶᤛᤕᤱᤜᤠ᤹ ᤁᤧᤔᤧᤰᤂᤢᤛᤡ ᤁᤧᤒᤡᤖᤠᤱᤗᤥ॥

᥎ ᤂᤧᤏᤧ᤹ ᤀᤠᤱᤃᤠ᤹ ᤁᤧᤍᤧᤶᤛᤠᤱᤗᤥ.

ᤀᤠᤱᤃᤠ᤹ ᤕᤧᤵᤐᤠ ᤏᤢ ᤜᤥᤖᤡᤰᤐᤠᤖᤰ

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤀᤠᤶᤓᤠ ᤁᤴ ᤀᤠᤱᤃᤠ᤹

ᤗᤠᤕᤥ ᤆᤥᤃᤢᤱᤒᤠ ᤑᤠ᤹ᤀᤠᤱ ᤔᤧᤗᤣ᤺ᤳᤋᤢᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤥ

ᤂᤢᤏᤧ᤹ ᤋᤣᤖᤧᤰ ᤋᤣᤖᤧᤰ ᤌᤧ᤺ᤱᤅᤠᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤧᤒᤥᤴ ᤕᤧ᤺ᤰᤂᤢᤖᤥ

ᤜᤧᤰᤁᤩᤠᤱ ᤁᤢᤔᤡᤰ ᤗᤧᤰᤂᤢᤖ ᤀᤥᤔᤧᤳᤋᤠᤖᤥ॥

᥇᥆ ᤔᤏᤠᤜᤠ᤹ᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖ ᤔᤧᤕᤣ᤺ᤳᤋᤠᤖᤥ.

ᤀᤠᤍᤰᤗᤧᤱᤘᤠᤀᤥ ᤔᤏᤠᤜᤠ᤹ ᤔᤧᤎᤢᤰᤛᤡᤱᤅᤠᤱ

ᤂᤧᤱᤜᤠ᤹ᤖᤧ ᤀᤠᤴᤍᤣᤱᤒᤧᤴ ᤔᤧᤗᤧᤰᤂᤢ ᤔᤧᤒᤡᤀᤠᤖᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤌᤠᤛᤠᤱᤅᤠᤱ ᤘᤠ᤹ᤖᤥ.

ᤂᤧᤒᤩᤠᤱ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤜᤢᤰᤛᤢᤵᤋᤠᤱᤅᤠᤱ ᤘᤠ᤹ᤖᤥ॥

᥇᥈ ᤀᤠᤱᤃᤠ᤹ᤃ ᤌᤣᤀᤠᤱ ᤔᤧᤸᤗ᤹ᤀᤣ

ᤏᤠ᤺ᤶᤛᤡᤱᤅᤠᤱ ᤕᤢᤅᤠᤱᤃᤖᤠᤱᤗᤥ.

ᤁᤖ ᤂᤢᤏᤧ᤹ ᤀᤠᤏᤡᤃᤡᤱᤔᤥ ᤕ᤹ᤖᤠᤱ ᤐᤡᤖᤠᤱᤗᤥ॥

ᤀᤠᤱᤃᤠ᤹ ᤜᤡᤵᤋᤠᤱᤅᤠᤱ ᤂᤠᤶᤜᤡ᤺ᤰ ᤆᤥᤃᤠᤱᤗᤥ

ᤂᤶᤒᤩᤠᤱ ᤀᤠᤱᤃᤠ᤹ ᤋᤠᤖᤵ ᤆᤥᤃᤠᤱᤗᤥ॥

᥇᥉ ᤁᤠᤰ ᤐᤡᤛᤠᤱᤗᤠᤶᤒᤠ ᤂᤢᤏᤧ᤹

ᤁᤢᤍᤥ᤺ᤱᤅᤡᤸᤗᤧ ᤀᤠᤵᤐᤠᤀᤠᤱ ᤂᤠ᤺ᤴᤏᤠᤖᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤵᤐᤥ᤺ᤰᤐᤠᤴ

ᤜᤳᤌᤧ ᤋᤧᤀᤠᤱ ᤀᤠᤜᤡᤃᤡ᤺ᤱᤅᤡᤴ ᤛᤧᤖᤥ

ᤜᤧᤰᤁᤣᤛᤠᤱ ᤂᤢᤏᤧ᤹ ᤌᤣᤀᤠᤱ

ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤀᤠᤴᤗᤥ॥

᥇᥊ ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤀᤠᤱᤃᤠ᤹ ᤂᤠ᤺ᤴᤏᤠᤖᤥ॥

ᤂᤢᤏᤧ᤹ᤃ ᤆᤡ᤺ᤳᤇᤡᤱᤔᤠᤸᤗᤧ ᤁᤢᤎᤏᤠ ᤁᤧᤗᤧᤱᤒᤠ ᤜᤧᤰᤁᤣ ᤗ᤹ᤖᤥ.

ᤂᤧᤴ ᤁᤢᤛᤡᤱ ᤂᤢᤏᤧ᤹ ᤑᤢᤸᤗᤢᤶ ᤑᤳᤋᤠᤖᤥ॥

᥇᥋ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤛᤢᤖᤥ᤺ᤴ ᤗ᤹ᤀᤠᤱ

ᤛᤃᤡ᤺ᤸᤗᤧ ᤑᤔᤏᤠᤒᤠ ᤛᤢᤱᤄᤣ᤺ᤰᤘᤠ᤺ᤴ ᤜᤧᤵᤛᤢᤱᤗᤥ.

ᤜᤧᤰᤁᤩᤠᤱ ᤜᤠᤖᤡ ᤋᤠᤀᤠᤀᤠᤱ ᤂᤠᤶᤜᤡ᤺ᤰᤁᤥ ᤕᤢᤱᤅᤠᤖᤥ॥

᥇᥌ ᤜᤠ᤺ᤵᤔᤠᤖᤧ ᤜᤠ᤺ᤵᤔᤠᤖᤧ ᤀᤠᤱᤃᤠ᤹ ᤀᤠᤏᤧᤍᤣᤱᤒᤠᤴ

ᤜᤧ᤺ᤳᤋᤠᤱᤒᤠ ᤐᤥ᤺ᤰᤂᤧᤀᤠᤱ ᤐᤳᤗᤥ॥

ᤀᤠᤱᤃᤠ᤹ ᤀᤠᤔᤡᤰᤜᤠ᤹ ᤜ᤺ᤵᤛᤢᤀᤠᤱ

ᤁᤧᤖᤧᤰ ᤐᤡᤛᤠᤱ ᤔᤠᤰᤁᤧᤗ᤹ᤒᤠ ᤐᤥ᤺ᤰᤂᤧᤀᤠᤱ ᤐᤳᤗᤥ॥

᥇᥍ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤔᤏᤠ ᤔᤧᤴᤇᤧᤳᤋᤣ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤱᤃᤠ᤹

ᤐᤧᤗᤡ ᤑᤠᤰᤋᤢᤱᤒᤠᤴ ᤏᤡᤛ᤻ᤛᤣᤒᤠ ᤆᤥ᤺ᤰᤗᤥ॥

᥇᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤣ. ᤀᤠᤔᤠᤰᤂᤡ᤹ᤀᤡᤸᤗᤧ

ᤁᤢᤓᤡ᤺ᤰᤔᤧᤴ ᤔᤧᤍᤧᤵᤋᤧᤴᤏᤧ᤹ᤀᤥ᥄

ᤂᤠᤛᤧᤴᤗᤧ ᤗᤠᤃᤡ ᤀᤠᤱᤃᤠ᤹ ᤆᤥᤃᤢᤱᤒᤠ

ᤐᤣᤗᤡᤃᤧᤴ ᤋᤢᤘᤠ᤺ᤴ ᤆᤡᤵᤗ ᤔᤧᤕᤠ᤺ᤴᤍᤧᤴᤏᤣ᤹ᤀᤥ᥄

᥇᥏ ᤀᤠᤱᤃᤠ᤹ ᤀᤠᤗᤠᤃᤡ ᤛᤠᤂᤡ ᤁᤧᤒᤡᤒᤧᤱᤃ

ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤠ᤹ᤖᤥ.

ᤂᤢᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ ᤐᤠ᤺ᤳᤗᤥ॥

᥈᥆ ᤀᤠᤱᤃᤠ᤹ ᤀᤠᤴᤈᤢᤶ ᤀᤠᤴᤍᤣ᤺ᤱᤒᤠᤜᤠ᤹ᤖᤧ

ᤀᤠᤱᤃᤠ᤹ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤀᤠᤱᤃᤠ᤹ ᤀᤠᤔᤡᤰᤁᤥᤗᤠᤶ ᤔᤡᤰᤘᤠ ᤌᤠᤖᤥ॥

᥈᥇ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤴᤈᤢᤶᤔᤡᤸᤗᤧ

ᤁᤢᤗᤠᤃᤡ ᤐᤣᤗᤡ ᤑᤠᤰᤋᤢᤖᤥ

ᤂᤧᤴ ᤜᤧᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ

ᤏᤠᤱᤛᤡᤱᤔᤠᤖᤧ ᤗᤠᤃᤡ ᤀᤠᤳᤋᤡᤸᤗᤧᤀᤡ

ᤀᤠᤱᤃᤠ᤹ ᤗᤧᤵᤔᤠᤱ ᤐᤠ᤺ᤴᤎᤱ

ᤆᤥᤃᤢ ᤐᤡᤀᤠᤖ ᤑᤠ᤹ᤀᤠᤱ ᤀᤡ᤺ᤳᤋᤢᤱᤗᤥ॥

᥈᥈ ᤀᤠᤱᤃᤠ᤹ ᤀᤠᤜᤡᤱᤔᤠ ᤕᤧᤴᤜᤠ᤹

ᤀᤠᤸᤗ ᤕᤖᤡᤰ ᤜᤥ᤺ᤵᤗᤥ.

ᤐᤣ᤺ᤰᤁᤠᤀᤠᤱ ᤕᤠᤶᤔᤥ ᤔᤧᤏᤢ᤺ᤱᤅᤠᤴᤗᤥ॥

᥇᥍

ᤀᤠᤱᤃᤠ᤹ ᤛᤰᤔᤠ ᤛᤥ᤺ᤴᤇᤡᤱᤔᤠ

ᤁᤧᤛᤠᤰᤐᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤛᤡᤔᤧᤴ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤗᤠᤃᤡ ᤀᤡᤐᤢᤱᤏᤢ᤺ᤸᤗᤧ

ᤘᤣ᤹ ᤌᤣᤀᤠᤱ ᤜᤥ᤺ᤵᤗᤥ॥

᥈ ᤀᤠᤱᤃᤠ᤹ ᤀᤠᤳᤋᤠᤴ ᤀᤥᤔᤀᤠᤛᤠᤱ

ᤔᤏᤠᤜᤠ᤹ᤖᤧ ᤏᤠᤔᤧᤴᤇᤠ᤺ᤴ ᤔᤧᤔᤧᤳᤋᤠᤖᤥ.

ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤒᤠᤴ

ᤀᤠᤔᤡᤰᤁᤡᤸᤗᤧ ᤏᤡᤔᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥉ ᤂᤧᤏᤧ᤹ᤀᤣ “ᤀᤠᤱᤃᤠ᤹ ᤐᤥ᤺ᤰᤂᤠᤱ”

ᤑᤠ᤹ᤀᤠᤱ ᤀᤠᤗᤠᤃᤡ ᤐᤠ᤺ᤳᤋᤧ ᤐᤡᤖᤠᤱᤅᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ

ᤆᤔᤠᤏᤡ ᤁᤧᤕᤢᤱᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥊ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤗᤠᤶᤒᤠ

ᤂᤠᤛᤡᤱᤏᤡ᤺ᤵᤔᤠ ᤔᤢᤰᤛᤠᤶᤔᤡᤴ

ᤁᤧᤛᤠᤰᤋᤢ ᤁᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹

ᤀᤠᤱᤃᤠ᤹ ᤏᤠ᤺ᤶᤔᤠ ᤔᤧᤓᤠ᤺ᤰᤋᤧᤛᤧᤴᤏᤧ᤹ᤀᤥ॥

᥋ ᤆᤢᤶᤍᤣᤱᤜᤠ᤹ᤖᤧ ᤂᤢᤏᤡ᤹ ᤕᤠᤱᤛᤠᤁᤢᤴᤎᤣ᤺ᤴ

ᤜᤢᤰᤁᤥ ᤌᤠᤔᤠᤖᤧ ᤗᤠᤃᤡ ᤀᤡᤱᤔᤧᤗᤧᤰᤋᤢᤛᤡᤖᤥ.

ᤜᤧᤰᤁᤣᤏᤣᤓᤃᤪ ᤀᤡᤱᤗᤧᤰ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤢᤏᤡ᤹ ᤁᤢᤛ᤻ᤛᤠᤜᤠ᤹ᤖᤧ ᤕᤧᤳᤋᤢᤰᤂᤣ ᤔᤧᤍᤢᤔᤢᤖᤥ॥

᥌ ᤂᤢᤏᤧ᤹ᤃ ᤂᤧᤍᤠ᤹ᤖᤧ ᤁᤢᤈᤥ᤺ᤱ

ᤀᤠᤱᤃᤠ᤹ ᤆᤥᤃᤠᤱᤅᤠᤱ ᤘᤠ᤹ᤖᤥ॥

ᤔᤏᤠᤜᤠ᤹ ᤔᤧᤍᤠᤀᤠᤱ ᤀᤠᤶᤒᤪᤠᤀᤥ

ᤀᤠᤱᤃᤠ᤹ ᤌᤩᤠ᤺ᤳ ᤔᤧᤎᤥ᤺ᤰᤁᤠᤖᤥ॥

᥍ ᤔᤡᤱᤘᤠ᤺ᤸᤗᤧ ᤀᤠᤱᤃᤠ᤹ ᤀᤠᤔᤡᤰᤁᤡᤴ

ᤂᤵᤔᤧᤴ ᤔᤡᤰᤑ᤺ᤶᤒᤠ ᤐᤥ᤺ᤰᤂᤧ ᤐᤣᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤱ

ᤀᤠᤜᤢᤰᤜᤠ᤹ ᤛᤠᤶᤔᤡ᤺ᤰᤂᤢᤱᤒᤠ ᤜᤧᤰᤁᤣ

ᤜᤥ᤺ᤶᤕᤠᤱᤕᤠᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥎ ᤁᤴ ᤔᤧᤏᤡᤛᤢᤀᤠᤱ ᤁᤢᤍᤥ᤺ᤵᤔᤠ

ᤔᤏᤠᤜᤠ᤹ ᤔᤧᤗᤧᤰᤁᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤠᤕᤥᤒᤠ

ᤑᤠ᤹ᤀᤠᤱ ᤐᤠ᤺ᤴᤔᤧᤎᤡᤰᤁᤠᤖᤥ॥

᥏ ᤜᤧᤰᤁᤣᤛᤠᤱ ᤛᤠᤶᤕᤥᤏᤡᤒᤠᤜᤠ᤹

ᤀᤠᤒᤠᤅᤣ ᤂᤢᤴᤇᤡ᤹ ᤕᤧᤵᤗᤧᤰᤁᤥ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤒᤠᤅᤣ ᤜᤢᤰᤁᤡᤴ ᤛᤣᤛᤣ ᤁᤧᤃᤵᤐᤠᤜᤠ᤹

ᤀᤠᤸᤗᤛᤠᤱ ᤁᤧᤎᤢᤶᤒᤠ ᤔᤧᤒᤥ᤺ᤱᤗ ᤔᤧᤒᤣ᤺ᤰᤗᤥ॥

᥇᥆ ᤁᤖ ᤀᤥᤔᤧᤳᤋᤠᤶᤔᤧ᤹. ᤂᤡᤏᤡ᤹ ᤁᤧᤖᤧᤰᤗᤧ

ᤆᤥ᤺ᤰᤔᤠ ᤋᤶᤛᤡᤴ ᤆᤥᤃᤧᤶᤔᤧᤶᤔᤧ᤹ᤀᤥ

ᤀᤠᤱᤃᤠ᤹ᤃ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤏᤢᤀᤠᤱ

ᤛᤡᤰᤁᤢᤶᤏᤡᤱᤘᤠ᤹ ᤘᤠ᤹ ᤁᤧᤗ᤹ᤒᤠ ᤔᤧᤏᤡᤀᤠᤴᤗᤥ॥

᥇᥇ ᤀᤠᤱᤃᤠ᤹ ᤀᤠᤕᤧᤴᤜᤠ᤹ ᤗᤧᤰᤋᤧᤒᤣᤖᤥ.

ᤀᤠᤱᤃᤠ᤹ ᤆᤥ᤺ᤰᤔᤠ ᤀᤡ᤺ᤳᤋᤢᤱᤒᤠ

ᤐᤠ᤺ᤴᤏᤡᤴ ᤌᤣᤏᤠᤎᤣᤒᤠ ᤐᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤛᤠᤱ ᤐᤢᤃᤧᤖᤥ॥

᥇᥈ ᤁᤖ ᤁᤴ ᤔᤏᤠᤜᤠ᤹ ᤛᤧᤴᤍᤡᤰᤁᤡᤴ

“ᤗᤧᤴᤍᤡᤰ” ᤔᤧᤔᤧᤳᤋᤢᤖᤥ.

“ᤋᤠ᤺ᤴᤇᤥᤃᤧᤴ ᤂᤠᤀᤥ᤺ᤵᤔᤠᤴ

ᤀᤠᤸᤗ ᤕᤖᤡᤰ ᤜᤥᤵ.” ᤔᤧᤒᤠ᤺ᤳᤋᤢᤖᤥ.

ᤁᤖ ᤀᤠᤱᤃᤠ᤹ᤃ ᤂᤠᤔᤠᤰᤔᤥᤀᤣ ᤘᤠ᤹ᤀᤠᤖᤥ॥

᥇᥉ ᤀᤠᤱᤃᤠ᤹ ᤀᤥᤔᤧᤳᤋᤢᤱᤒᤠ ᤗᤠᤶᤔᤡᤱᤃ

ᤂᤧᤔᤠᤍᤡᤱ ᤕᤱᤛᤱᤅᤡᤸᤗᤥ

ᤂᤧᤒᤩᤠᤱ ᤂᤧ᤹ᤕᤥᤒᤠ ᤂᤠᤔᤠᤰᤔᤠ

ᤏᤧᤳᤏᤠᤀᤥ ᤀᤠᤱᤃᤠ᤹ ᤀᤡᤶᤔᤠᤖᤥ॥

᥇᥊ ᤀᤡᤐᤢᤱᤅᤡᤴ ᤀᤠᤱᤃᤠ᤹ “ᤀᤠᤶᤒᤦ” ᤔᤧᤳᤋᤢᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤵᤔᤡ ᤁᤧᤈᤠᤒᤠ

ᤑᤣ᤹ᤒᤠ᤺ᤳᤋᤡᤴ “ᤀᤠᤶᤔᤦ” ᤗ᤹ᤖᤡᤰ ᤐᤠ᤺ᤴᤇᤠ᤺ᤳᤋᤢᤱᤗᤥ

ᤂᤧᤒᤩᤠᤱ “ᤀᤠᤴᤏᤧ᤹ ᤀᤠᤴᤛᤠ᤹” ᤔᤧᤳᤋᤢᤱᤛᤡᤱᤗᤥ॥

᥇᥋ ᤜᤧᤰᤁᤣᤏᤣᤓᤃᤪ ᤀᤠᤱᤃᤠ᤹ ᤆᤥᤃᤢᤱᤒᤠ

ᤏᤡᤱᤛᤠᤱᤅᤡᤴ ᤀᤠᤳᤋᤠᤴ ᤘᤠ᤹ᤒᤣ᥅

ᤂᤧᤴ ᤀᤥᤔᤧᤳᤋᤢᤱᤒᤠ ᤗᤠᤶᤔᤡᤴ ᤜᤠ᤺ᤳᤗᤧ ᤏᤡᤛᤢᤒᤣ᥅

᥇᥌ ᤀᤠᤱᤃᤠ᤹ᤃ ᤂᤧᤔᤠᤍᤡᤱ ᤕᤱᤛᤱᤅᤥ ᤐᤣ᤺ᤰᤁᤠᤸᤗᤧ.

ᤀᤠᤱᤃᤠ᤹ᤏᤢ ᤏᤡᤱᤛᤠᤱᤅᤡᤴ ᤔᤧᤒᤣ᤺ᤰᤏᤧᤴᤗᤥ॥

ᤒᤡᤸᤍᤍᤖᤧ ᤐᤠ᤺ᤳᤋᤢ-

᥇᥎

᥇-᥈ ᤀᤕᤩᤢᤒᤣ. ᤂᤧᤏᤧ᤹ ᤀᤠᤵᤑᤠᤸᤗᤧ

ᤁᤧᤒᤠ᤺ᤳᤋᤢ ᤁᤧᤛᤢᤖᤢᤒᤠᤀᤡᤖᤥ᥅

ᤂᤧᤏᤧ᤹ ᤁᤧᤒᤠ᤺ᤳᤋᤡᤸᤗᤧ ᤏᤢᤖᤡᤰ

ᤀᤡ᤺ᤳᤋᤧ᤹ᤀᤠᤱ ᤐᤠᤖᤧ᤹ᤀᤥ

ᤂᤧᤒᤩᤠᤱ ᤀᤠᤏᤡᤃᤧ ᤐᤠᤖᤡᤃᤧᤖᤥ॥

᥉ ᤌᤣᤀᤠᤱ ᤌᤰᤛᤠ ᤁᤢᤀᤡᤛᤡ᤺ᤰ

ᤀᤠᤏᤡᤃᤧ ᤕᤠᤵᤔᤡ ᤁᤧᤔᤧᤵᤐᤠᤒᤣ᥅

ᤜᤧᤰᤁᤩᤠᤱ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤆᤥᤃᤡᤃᤧ

ᤗ᤹ᤖᤡᤰ ᤂᤧᤏᤧ᤹ ᤀᤠᤰᤂᤣᤀᤠᤱ ᤁᤧᤀᤡ᤺ᤳᤋᤢᤒᤣ᥅

᥊ ᤀᤠᤒᤠᤅᤣ ᤁᤧᤛᤡᤰᤁᤡᤸᤗᤧ ᤂᤧᤏᤧ᤹

ᤀᤠᤒᤠᤅᤣ ᤁᤧᤄᤠ᤺ᤴᤇᤡᤱᤗ ᤁᤧᤒᤳᤗᤥ॥

ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤁᤡᤸᤗᤧ ᤌᤣ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤁᤢᤄᤠᤗᤧᤶ ᤐᤥ᤺ᤱᤒᤠᤒᤡ᥅

ᤀᤡᤃᤪ ᤂᤧᤏᤧ᤹ ᤔᤧᤶᤒᤠ᤺ᤳᤋᤣ ᤕᤢᤱᤔᤠᤖᤧ ᤗᤠᤃᤡ

ᤌᤣ ᤕᤠᤰᤐᤣ᤹ᤜᤠ᤹ ᤂᤧᤳᤇᤡᤱᤒᤠᤒᤡ᥅

᥋ ᤔᤣ᤺ᤴ. ᤜᤧᤰᤁᤣᤏᤢ᤺ᤸᤗᤧᤃ ᤋᤠᤰᤁᤧᤓᤧᤒᤠᤜᤠ᤹ᤖᤧ

ᤂᤢᤏᤡ᤹ ᤛᤣᤔᤡ᤺ᤴ ᤔᤧᤛᤧᤖᤢᤖᤥ.

ᤂᤧᤸᤗᤧ ᤁᤢᤔᤡᤀᤥᤒᤠ ᤔᤡᤖᤠ᤺ᤰᤁᤡᤴ ᤕᤠᤶᤔᤥ

ᤀᤠᤵᤑᤠᤸᤗᤧᤀᤠᤱ ᤔᤧᤍᤡ᤺ᤳᤏᤧᤸᤗᤥ॥

᥌ ᤂᤧᤸᤗᤧ ᤁᤢᤛᤠ᤺ᤱᤃᤠ ᤜᤡᤶᤔᤥᤒᤠ

ᤂᤠᤀᤥ᤺ᤵᤔᤧᤴ ᤂᤠᤃᤧᤔᤠᤰᤐᤠ ᤐᤥᤱᤗᤥ.

ᤁᤧᤀᤥ᤺ᤵᤐᤠᤀᤠᤱ ᤁᤧᤒᤵᤐᤠ ᤂᤧᤸᤗᤧ ᤁᤢᤛᤣᤔᤡ᤺ᤴ ᤛᤧᤳᤗᤥ॥

᥍ ᤂᤧᤸᤗᤧ ᤁᤢᤗᤠᤱᤍᤠᤵᤐᤣᤜᤠ᤹ ᤁᤧᤎᤢᤶᤒᤠ ᤆᤥᤃᤧᤖᤥ.

ᤁᤖ ᤀᤠᤸᤗ ᤂᤧᤱᤜᤠ᤹ ᤀᤡᤷᤄᤢ᤹ᤂᤢ᤹ᤒᤠ ᤐᤥᤱᤗᤥ.

ᤂᤧᤴ ᤀᤠᤒᤠᤅᤣ ᤁᤢᤏᤡᤔᤠ ᤁᤢᤗᤧᤔᤠᤖᤧ ᤆᤥᤃᤢᤸᤗᤧ ᤆᤥ᤺ᤴᤗᤥ॥

᥎ ᤂᤧᤸᤗᤧ ᤁᤢᤗᤠᤱᤜᤠ᤹ᤖᤧ ᤂᤢᤏᤧ᤹ ᤀᤡᤀᤥ ᤌᤠᤛᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤱᤜᤠ᤹ ᤜᤠᤵᤋᤢᤖᤥ॥

᥏ ᤂᤧᤸᤗᤧ ᤁᤢᤗᤠᤱᤃᤠᤰᤌᤡ᤺ᤶᤒᤧᤴ ᤀᤡᤈᤥᤀᤥ ᤌᤠᤖᤥ

ᤜᤧᤰᤁᤩᤠᤱ ᤂᤧᤴ ᤀᤡᤀᤥ ᤁᤣ᤺ᤱᤗᤥ॥

᥇᥆ ᤂᤧᤸᤗᤧ ᤁᤢᤗᤠᤃᤡ ᤂᤠᤶᤒᤠᤱᤅᤥ

ᤀᤡᤛᤪᤢᤵᤐᤧᤴ ᤔᤧᤃᤧᤛᤢᤀᤠᤱ ᤏᤧᤖᤥ

ᤂᤧᤒᤩᤠᤱ ᤀᤡᤍᤠ᤺ᤰᤁᤡᤴ ᤗᤠᤶᤔᤥ

ᤔᤧᤈᤡᤰᤂᤢᤖ ᤔᤧᤍᤠ᤺ᤰᤋᤢᤀᤠᤱ ᤐᤳᤗᤥ॥

᥇᥇ ᤁᤡᤵᤔᤠᤃᤧᤄᤢᤒᤠ ᤐᤠ᤺ᤴᤏᤡᤸᤗᤧ ᤂᤧᤴ ᤁᤧᤖᤧᤰ

ᤐᤡᤛᤠᤱᤗᤠᤶᤒᤠ ᤕᤱᤔᤠ ᤛᤧᤖᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤱᤕᤥᤰ

ᤌᤵᤔᤣ ᤂᤧᤴ ᤕᤥ᤺ᤰᤌᤰᤋᤢᤖᤥ॥

᥇᥈ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠ ᤘᤕᤧ

ᤁᤖ ᤀᤠᤸᤗ ᤛᤠᤰᤔᤧᤴᤈᤠ ᤕᤢᤱᤗᤥ॥

ᤔᤧᤰᤔᤧᤸᤗᤧ ᤂᤧᤴ ᤁᤢᤒᤣᤛᤠᤱ

ᤕᤧᤵᤐᤠᤱ ᤜᤠᤱᤄᤢᤖ ᤘᤠ᤹ᤖᤥ॥

᥇᥉ ᤂᤧᤸᤗᤧ ᤁᤢᤎᤰᤁᤥ ᤗᤳᤇᤠ ᤁᤡᤵᤔᤠᤃᤧᤄᤢᤒᤠ

ᤋᤢᤰᤔᤠᤸᤗᤧ ᤕᤠᤱᤄᤢᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤁᤢᤗᤠᤱ ᤁᤢᤜᤢᤰᤜᤠ᤹ ᤜᤷᤃᤡᤘᤷᤃᤡ ᤁᤡᤖᤥ॥

᥇᥊ ᤕᤠ᤺ᤴᤍᤡᤰ ᤁᤧᤍᤠᤒᤠᤀᤠᤱ ᤁᤧᤕᤢᤱᤒᤠᤜᤠ᤹

ᤛᤠ᤺ᤱᤃᤠᤜᤡᤶᤗᤠᤶ ᤔᤧᤀᤢ᤺ᤰᤂᤢᤛᤡᤀᤠᤱ

ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡᤖᤥ॥

ᤜᤧᤰᤁᤩᤠᤱ ᤁᤡᤔᤠ ᤛᤡᤔᤠ ᤂᤠᤔᤠᤰᤔᤠ ᤜᤠᤱᤈᤢᤶᤔᤡᤸᤗᤧ

ᤁᤢᤍᤃᤡ ᤔᤧᤀᤢ᤺ᤰᤂᤢ ᤔᤧᤎᤧᤔᤢ ᤔᤧᤍᤣ᤹ᤖᤢᤛᤡᤖᤥ॥

᥇᥋ ᤂᤧᤸᤗᤧ ᤁᤢᤕᤠᤰᤔᤠ ᤜᤡᤶᤔᤥ

ᤑᤣ᤹ᤒᤠ᤺ᤳ ᤛᤧᤵᤔᤠ ᤁᤠᤴᤎᤠᤰᤁᤡᤴ ᤛᤧᤖᤧᤀᤠᤱ ᤏᤧᤖᤥ

ᤜᤧᤰᤁᤩᤠᤱ ᤀᤠᤸᤗ ᤂᤧᤵᤔᤥ

ᤀᤠᤳᤋᤡᤴᤇᤠᤱ ᤕᤠᤱᤎᤥ᤺ᤰᤔᤠ ᤛᤢᤰᤗᤥ᥄

᥇᥌ ᤂᤧᤸᤗᤧ ᤁᤢᤛᤠ᤺ᤵᤜᤠ᤹ ᤛᤷᤃᤧᤱ ᤜᤣᤒᤣ᤺ᤰᤗᤥ

ᤜᤧᤰᤁᤩᤠᤱ ᤁᤢᤒᤥᤖᤠ᤺ᤰᤜᤠ᤹ ᤀᤡᤖᤧᤶᤒᤣ᤺ᤰᤗᤥ॥

᥇᥍ ᤗᤠᤈᤣ᤹ ᤛᤡᤃᤠᤱ ᤜᤧᤰᤁᤩᤠᤱ ᤗᤠ᤺ᤰᤁᤠᤳ

ᤂᤧᤸᤗᤧ ᤁᤢᤔᤡᤱ ᤔᤕᤧᤀᤠᤱ ᤘᤠ᤹ᤖᤥ.

ᤀᤠᤳᤋᤡᤸᤗᤧᤀᤠᤱ ᤂᤧᤴ ᤏᤡᤱᤘᤠ᤹ ᤔᤣᤀᤡ᤺ᤳᤋᤢᤴᤗᤥ॥

᥇᥎ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤏᤢ

ᤂᤧᤴ ᤗᤠ᤺ᤰᤁᤠᤳ ᤔᤧᤏᤠ᤺ᤳᤋᤢᤖᤥ

ᤂᤧᤒᤩᤠᤱ ᤂᤠᤀᤥ᤺ᤵᤔᤥᤗᤠᤶᤒᤠ

ᤂᤠᤔᤠᤰᤔᤥ ᤔᤧᤏᤠ᤺ᤳᤋᤢ ᤔᤧᤗ᤺ᤳᤋᤢᤖᤥ॥

᥇᥏ ᤂᤧᤸᤗᤧ ᤁᤢᤔᤏᤠᤜᤠ᤹ ᤗᤢᤶᤔᤥ

ᤁᤢᤛ᤻ᤛᤠᤜᤠ᤹ ᤔᤧᤴᤘᤠ᤹ᤏᤧᤸᤗᤥ

ᤀᤡᤃᤪ ᤁᤢᤜᤡᤶᤔᤥ ᤌᤡᤰᤁᤠᤱ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

ᤁᤢᤜᤡᤱᤘᤧᤳ ᤘᤠ᤹ᤔᤠ ᤔᤧᤴᤇᤢᤰᤏᤧᤴᤗᤥ॥

᥈᥆ ᤂᤧᤸᤗᤧ ᤋᤢᤔᤢᤒᤠ ᤕᤠᤰᤏᤠᤶᤔᤡᤴ

ᤔᤧᤄᤧᤵᤛᤢᤀᤠᤱ ᤏᤠᤶᤎᤠ ᤐᤡᤛᤠᤱᤒᤠ

ᤔᤏᤠᤜᤠ᤹ ᤕᤱᤔᤠ ᤔᤧᤛᤡᤖᤥ॥

ᤜᤧᤰᤁᤩᤠᤱ ᤏᤠᤶᤃᤧᤴ ᤐᤡᤛᤠᤱᤒᤠ

ᤔᤏᤠᤜᤠ᤹ ᤁᤡᤔᤠᤸᤗᤧ ᤌᤧᤃᤰᤁᤰᤏᤠ ᤔᤧᤕᤱᤗᤥ॥

᥈᥇ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹

ᤕᤢᤰᤏᤠ᤺ᤴ ᤀᤰᤋᤱᤒᤠᤀᤣ ᤐᤥᤱᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤏᤡ ᤔᤧᤸᤗᤠᤵᤔᤏᤠᤒᤠᤜᤠ᤹ᤖᤧ

ᤂᤢᤏᤡ᤹ ᤘᤠ᤹ᤔᤠᤍᤧᤴᤏᤡᤴ ᤀᤠᤶᤓᤠ ᤜᤠᤶᤓᤍᤠᤱᤒᤠ ᤐᤥᤱᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥇᥏

᥇-᥈ ᤂᤡᤏᤡ᤹ ᤀᤠᤰᤂᤩᤠᤖᤡᤰ ᤀᤡᤖᤡ᤺ᤰ

ᤕᤠᤵᤔᤡ ᤋᤢᤰᤂᤣ ᤀᤠᤃ᤻ᤈᤠ᤺ᤵᤐᤠᤒᤣ᥅

ᤂᤡᤏᤡ᤹ ᤌᤣᤀᤠᤱ ᤀᤠᤱᤃᤠ᤹ ᤐᤠ᤺ᤴᤏᤡᤸᤗᤧ

ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤳᤋᤡᤒᤠᤒᤣ᥅

᥉ ᤀᤧᤳᤗᤧᤱ ᤂᤡᤏᤡ᤹ ᤀᤠᤱᤃᤠ᤹

ᤀᤠᤈᤠ᤺ᤳᤌᤡ ᤁᤧᤍᤣᤛᤢᤶᤗᤥ॥

ᤜᤧᤰᤁᤣᤗ᤹ᤖᤡᤰ ᤛᤡᤖᤡᤱ ᤔᤧᤶᤔᤀᤣ

ᤂᤡᤏᤡ᤹ ᤕᤠᤵᤔᤡ ᤐᤠ᤺ᤴ ᤁᤧᤔᤧᤳᤋᤡᤖᤥ॥

᥊ ᤀᤠᤱᤃᤠ᤹ ᤌᤧᤔᤠ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤒᤣ᥅

ᤜᤧᤰᤁᤩᤠᤱ ᤂᤧᤸᤗᤧ ᤂᤡᤏᤡ᤹ ᤌᤣ ᤜᤠᤴᤋᤡ ᤆᤥᤃᤢᤒᤣ᥅

᥋ ᤂᤡᤏᤡ᤹ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ

ᤀᤠᤒᤠᤅᤣ ᤁᤧᤏᤢ᤹ᤒᤠ ᤁᤧᤀᤡ᤺ᤳᤋᤠᤛᤡᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤢᤰᤂᤣ ᤀᤠᤗᤠᤰᤂᤣᤜᤠ᤹

ᤀᤠᤀᤠᤵᤋᤡᤰᤁᤡᤸᤗᤧ ᤋᤛᤡ ᤁᤧᤗᤣ᤺ᤳᤋᤢᤶᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤋᤠᤵᤑᤧᤸᤗᤡᤰ

ᤔᤧᤳᤋᤠᤱᤒᤠ ᤐᤠ᤺ᤴᤏᤡᤴ ᤁᤧᤏᤡᤛᤢᤶᤔᤠᤱ ᤁᤧᤘᤕᤡᤖᤥ

ᤂᤶᤒᤩᤠᤱ ᤁᤧᤖᤧᤰ ᤐᤡᤛᤠᤱ ᤂᤢᤏᤧ᤹

ᤀᤠᤱᤃᤠ᤹ ᤀᤡᤕᤢᤰᤋᤠᤱᤅᤠᤱ ᤘᤠ᤹ᤖᤥ॥

᥍ ᤀᤠᤱᤃᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤠᤱ

ᤑᤠ᤹ᤀᤠᤅ ᤀ᤺ᤰᤁᤠᤛᤠᤱ ᤂᤧᤴ

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤱᤄᤧᤵᤛᤢᤴᤗᤥ॥

ᤀᤠᤱᤃᤠ᤹ ᤂᤠᤛᤧᤴ ᤁᤥ᤺ᤳᤋᤢᤱᤒᤠ

ᤐᤣᤗᤡ᤺ᤴ ᤌᤣᤀᤠᤱ ᤔᤧᤒᤥ᤺ᤰᤂᤧᤴᤗᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤀᤠᤗᤠᤶᤔᤡᤴ ᤌᤣ᤺ᤰᤋᤢᤀᤠᤱ ᤘᤠ᤹ᤖᤥ

ᤀᤠᤱᤃᤠ᤹ ᤂᤧᤳᤇᤡᤱᤔᤠ ᤔᤧᤛᤢᤰᤁᤠᤴᤗᤥ॥

ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤗᤠᤶᤔᤡᤴ

ᤂᤠᤔᤠᤰᤔᤥ ᤆᤡᤰᤂᤠᤱ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥏ ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠ᤺ᤱᤛᤥ

ᤂᤧᤳᤋᤢ ᤐᤡᤖᤠᤱᤅᤠᤱ ᤘᤠ᤹ᤖᤥ.

ᤂᤧᤒᤩᤠᤱ ᤁᤧᤖᤧᤰ ᤀᤠᤕᤠᤱᤛᤠ ᤁᤢᤴᤎᤣᤜᤠ᤹

ᤏᤠᤵᤋᤠᤱᤅᤠᤱ ᤀᤠᤏᤠᤎᤠᤛᤢ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥇᥆ ᤂᤢᤏᤧ᤹ᤃ ᤁᤧᤖᤧᤰ ᤐᤡᤛᤠᤱᤗᤠᤶᤒᤠ ᤜᤡᤵᤐᤠᤖᤥ.

ᤀᤠᤱᤃᤠ᤹ ᤆᤥᤃᤢᤱᤒᤠ ᤏᤡᤱᤛᤠᤱᤅᤡᤴ

ᤛᤡᤱᤒᤢᤱ ᤜᤧᤰᤁᤣ ᤀᤠ᤺ᤰᤂᤢᤀᤠᤱ ᤗᤠᤵᤑᤢᤛᤢ ᤐᤡᤀᤠᤖᤥ॥

ᤀᤡᤖᤧᤶᤔᤠᤀᤠᤱ ᤛᤡᤀᤠᤖ ᤑᤠ᤹ᤀᤠᤱ

ᤂᤢᤏᤧ᤹ ᤗᤠᤵᤑᤢᤛᤠᤱᤅᤠᤱ ᤘᤠ᤹ᤖᤥ॥

᥇᥇ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤁᤢᤛᤡᤰ ᤐᤥᤃᤧᤀᤠᤱ

ᤔᤡ᤺ᤴ ᤜᤧᤰᤁᤣ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤒᤠᤅᤣ

ᤕᤶᤒᤠ ᤁᤢᤏᤡᤱᤔᤡ ᤗᤣ᤺ᤳᤋᤠᤖᤥ॥

᥇᥈ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ

ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤐᤠᤱᤄᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤛᤠ᤺ᤱᤃᤠᤜᤡᤶ

ᤗᤠ᤺ᤰᤁᤠᤳ ᤗᤢᤶᤒᤠ᤺ᤳ ᤔᤧᤍᤕᤢᤖᤥ

ᤂᤧᤒᤩᤠᤱ ᤋᤢᤖᤠᤜᤡᤶ ᤔᤧᤈᤥᤃᤢᤀᤠᤱ ᤔᤧᤕᤢᤱᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤶᤓᤢ᤹ ᤀᤠᤴᤛᤠ᤹ᤜᤠ᤹

ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤆᤥᤃᤢᤛᤡᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤕᤠᤵᤔᤡ ᤁᤢᤛᤡᤱ ᤁᤧᤏᤡ᤺ᤵᤐᤠᤜᤠ᤹

ᤀᤠᤸᤗ ᤕᤠᤵᤔᤡ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤧᤒᤥ᤺ᤰᤂᤧᤖᤥ॥

᥇᥊ ᤀᤠᤱᤃᤠ᤹ ᤀᤠᤃᤠ᤹ᤀᤡᤜᤠ᤹ ᤀᤠᤱᤃᤠ᤹ᤗᤠᤶ

ᤗᤠ᤺ᤳᤗᤠ᤺ᤳ ᤔᤧᤒᤥ᤺ᤰᤂᤧᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤀᤠᤴᤈᤢᤶ ᤀᤠᤴᤍᤣ᤺ᤱᤒᤠᤜᤠ᤹ᤖᤧᤀᤠᤱ

ᤏᤡᤱᤘᤠ᤹ᤔᤧᤓᤢ᤺ᤳᤇᤠᤱᤅᤠᤱ ᤘᤠ᤹ᤖᤥ॥

᥇᥋ ᤀᤠᤱᤃᤠ᤹ ᤀᤠᤜᤡᤶᤔᤥ ᤋᤖᤣ ᤁᤧᤒᤥ᤺ᤱᤒᤠᤀᤠᤱ

ᤁᤧᤕᤢᤱᤒᤠᤜᤠ᤹ᤖᤧ ᤀᤠᤱᤃᤠ᤹ ᤗᤳᤇᤠ ᤘᤧᤵᤔᤡᤒᤠ

ᤔᤏᤠ ᤁᤢᤀᤡᤛᤡ᤺ᤰ ᤔᤧᤔᤧᤳᤋᤠᤖᤥ॥

ᤀᤠᤱᤃᤠ᤹ ᤀᤠᤕᤥᤃ᤻ᤔᤠᤜᤠ᤹ᤖᤧ ᤁᤢᤛᤡᤱ

ᤔᤧᤴᤏᤡ᤺ᤵᤔᤏᤠᤒᤠ ᤔᤏᤠ ᤁᤢᤀᤡᤛᤡ᤺ᤰ ᤔᤧᤀᤡ᤺ᤳᤋᤠᤖᤥ॥

᥇᥌ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤕᤥ᤺ᤰᤁᤡᤴ ᤀᤢ᤺ᤳᤋᤢᤱᤗᤥ.

ᤂᤧᤸᤗᤧ ᤀᤠᤱᤃᤠ᤹ ᤏᤢᤃᤵᤐᤠᤱ ᤔᤧᤒᤡᤀᤠᤴᤗᤥ॥

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ ᤔᤧᤳᤋᤢᤱᤛᤠᤱ

ᤂᤧᤸᤗᤧ ᤂᤧᤴ ᤔᤧᤳᤋᤢᤱᤒᤠ ᤜᤧᤰᤁᤣ ᤔᤧᤈᤥᤃᤢᤴᤗᤥ॥

᥇᥍ ᤀᤠᤱᤃᤠ᤹ ᤀᤠᤔᤣ᤺ᤳᤋᤡᤸᤗᤧᤀᤠᤱ

ᤀᤠᤛᤰᤔᤠ᤺ᤸᤗᤧ ᤁᤢᤏᤠᤶᤔᤡᤴ ᤆᤡ᤺ᤳᤋᤢᤖᤥ॥

ᤀᤠᤱᤃᤠ᤹ ᤀᤠᤶᤓᤢ᤹ ᤀᤠᤴᤛᤠ᤹ᤜᤠ᤹

ᤀᤠᤒᤣᤛᤠᤱᤅᤣ ᤔᤧᤴᤍᤠᤏᤧᤴᤗᤥ॥

᥇᥎ ᤆᤢᤈᤢᤰᤛᤠ ᤀᤠᤛ᤻ᤛᤠᤜᤠ᤹ᤖᤧᤀᤠᤱ

ᤀᤠᤱᤃᤠ᤹ ᤜᤡᤗᤠᤵᤑᤢ ᤔᤧᤔᤧᤳᤋᤠᤖᤥ॥

ᤀᤠᤱᤃᤠ᤹ ᤔᤧᤏᤡᤀᤠᤸᤗᤧ ᤂᤧᤱᤜᤠ᤹ᤖᤧ

ᤏᤠᤔᤠᤴᤔᤧᤴᤇᤠ᤺ᤴ ᤔᤧᤔᤧᤳᤋᤠᤖᤥ॥

᥇᥏ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤖᤧ ᤆᤛᤡᤒᤠ

ᤀᤠᤴᤈᤢᤶᤜᤠ᤹ᤖᤧ ᤀᤠᤱᤃᤠ᤹ ᤔᤧᤈᤡ᤺ᤳᤋᤠᤖᤥ॥

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤖᤠ᤹ ᤁᤧᤎᤠᤱᤒᤠ

ᤀᤠᤴᤍᤣ᤺ᤱᤒᤠᤜᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤒᤥ᤺ᤰᤗᤥ॥

᥈᥆ ᤀᤠᤱᤃᤠ᤹ ᤕᤧᤳ ᤏᤢ ᤜᤥᤖᤡᤰᤐᤠ

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤛᤢᤰᤔᤧᤴᤇᤢᤰ ᤀᤠᤱᤃᤠ᤹ ᤀᤠᤛᤰᤔᤠ᤺ᤴ

ᤁᤣ᤺ᤰᤋᤢᤀᤠᤱ ᤐᤳᤗᤥ॥

᥈᥇ ᤀᤠᤱᤃᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ᥄

ᤂᤡᤏᤡ᤹ᤃ ᤀᤠᤱᤃᤠ᤹ ᤀᤠᤴᤈᤢᤶᤏᤡᤱᤗᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤡᤴ

ᤀᤠᤱᤃᤠ᤹ ᤀᤠᤛᤶᤎᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣ ᤗᤠᤵᤑᤢᤛᤠᤱᤒᤠᤒᤡ᥅

ᤂᤧᤴ ᤜᤧᤰᤁᤣ ᤌᤣᤀᤠᤱ ᤂᤡᤏᤡ᤹ᤀᤠᤱ

ᤕᤠᤵᤔᤡ ᤋᤢᤰᤂᤣ ᤀᤠᤃ᤻ᤈᤠ᤺ᤵᤐᤠᤒᤣ᥅

ᤌᤣ ᤀᤠᤱᤃᤠ᤹ ᤕᤠᤵᤔᤡ ᤁᤧᤄᤢᤶᤛᤡᤀᤠᤱᤛᤠᤱ

ᤂᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤔᤧᤍᤩᤧᤏᤧᤶᤒᤡ᥅

᥈᥉ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤛᤠᤵᤋᤢᤸᤗᤧ ᤏᤢᤖᤧᤒᤠᤖᤥ

ᤁᤢᤓᤠᤖᤧ ᤂᤧᤴ ᤛᤡᤜᤥᤒ᤻ ᤛᤠᤵᤗᤠᤌ᤺ᤱᤔᤥ

ᤔᤧᤛᤠᤵᤋᤢᤸᤗᤧ ᤐᤥ᤺ᤰᤂᤧᤒᤠᤖᤥ᥄

᥈᥊ ᤀᤡᤃᤪ ᤑᤧᤴᤈᤣ᤹ ᤇᤡᤏᤢ᤺ᤸᤗᤧ ᤗᤢᤱᤅᤥ

ᤔᤧᤗᤰᤋᤢᤀᤠᤱ ᤔᤧᤈᤠ᤺ᤴᤍᤢᤸᤗᤧ ᤏᤢᤖᤧᤒᤠᤖᤥ

ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤛᤠᤂᤡ ᤐᤥᤱᤔᤠᤖᤧ

ᤕᤠᤰᤐᤣ᤹ᤀᤥ ᤔᤧᤄᤥ᤺ᤴᤍᤢᤸᤗᤧᤃ ᤐᤥ᤺ᤰᤂᤧᤒᤠᤖᤥ॥

᥈᥋ ᤁᤖ ᤀᤠᤱᤃᤠ᤹ ᤁᤧᤎᤧ᤹ᤒᤠᤴ ᤁᤢᤜᤡᤱᤘᤧᤳ

ᤘᤠ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱᤗᤥ

ᤜᤧᤰᤁᤩᤠᤱ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ

ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤗᤧᤵᤔᤠᤱ ᤐᤥ᤺ᤰᤗᤥ॥

᥈᥌ ᤋᤢᤰᤔᤠᤸᤗᤧ ᤀᤠᤱᤃᤠ᤹ ᤀᤠᤜᤥᤖᤡᤰᤐᤠᤴ ᤆᤍᤣᤛᤢᤛᤠᤱ

ᤀᤠᤶᤓᤠ ᤁᤴ ᤜᤡᤱᤔᤴᤏᤥ ᤀᤠᤱᤃᤠ᤹

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤛᤢᤱᤗᤥ॥

᥈᥍ ᤂᤢᤏᤧ᤹ ᤀᤠᤒᤠᤅᤣ ᤀᤠᤔᤡᤰᤁᤡᤸᤗᤧ ᤏᤡᤛᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤣᤕᤠᤱᤒᤠ ᤔᤧᤒᤥ᤺ᤱᤏᤧᤴᤗᤥ॥

ᤀᤠᤱᤃᤠ᤹ ᤀᤠᤀᤠ᤺ᤴᤇᤡᤱᤔᤠᤴ ᤔᤕᤧᤖᤥ

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤗᤥ.

᥈᥎ “ᤀᤠᤏᤡ᤹ ᤀᤠᤰᤂᤣᤗ᤹ᤖᤡᤰ ᤁᤴ

ᤋᤢᤰᤂᤣ ᤆᤠ᤺ᤵᤔᤠ ᤀᤠᤛᤢᤰᤋᤢᤶᤒᤣ᥅”

ᤂᤡᤏᤡ᤹ ᤀᤠᤱᤃᤠ᤹ ᤁᤢᤓᤠ ᤀᤠᤵᤋᤡᤰ

ᤁᤢ᤺ᤵᤔᤠ ᤐᤠ᤺ᤴ ᤁᤧᤃᤥ᤺ᤳᤋᤡᤖ ᤁᤧᤘᤕᤡᤖᤥ॥

᥈᥏ ᤁᤖ ᤀᤠᤸᤗ ᤋᤠᤓᤣ᤺ᤴᤏᤢ ᤁᤡᤛᤧᤶᤔᤧ᤹ᤀᤥ.

ᤂᤧᤴ ᤋᤠᤓᤣ᤺ᤸᤗᤧ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹

ᤛᤶᤎᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤡᤰ ᤐᤥ᤺ᤰᤔᤧᤴ ᤋᤠᤖᤢᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤂᤠᤛᤧᤴ ᤁᤧᤈᤥ᤺ᤰᤐᤠ

ᤗᤳᤇᤠ ᤘᤠ᤹ ᤑᤠ᤹ᤀᤠᤱ ᤁᤧᤏᤡᤛᤢᤶᤗᤥ॥

ᤛᤥᤐᤖᤖᤧᤸᤗᤧ ᤐᤠ᤺ᤳᤋᤢ-

᥈᥆

᥇-᥈ ᤀᤕᤩᤢᤒᤣ. ᤂᤧᤏᤧ᤹ ᤀᤠᤏᤡᤱᤛᤡᤛᤡ ᤁᤧᤔᤧᤳᤋᤢᤖᤥ

ᤀᤠᤸᤗ ᤏᤠᤛᤡᤌ᤺ᤵᤔᤠ ᤔᤧᤛᤢᤰᤁᤠᤴᤗᤥ.

ᤀᤠᤱᤃᤠ᤹ ᤐᤠ᤺ᤳᤋᤠᤖᤥ॥

᥉ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ

ᤁᤧᤒᤠ᤺ᤳᤋᤢᤒᤠ ᤁᤧᤒᤠ᤺ᤴᤏᤡᤸᤗᤧ ᤀᤠᤏᤠᤎᤠᤛᤢᤖᤥ.

ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤏᤢᤃᤵ ᤐᤡᤔᤠ ᤗᤧᤏᤧᤖᤥ॥

᥊ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣ

ᤂᤧᤏᤧ᤹ ᤁᤧᤗᤧᤛᤢᤀᤠᤱ ᤁᤧᤘᤠ᤹ᤖᤥ

ᤀᤢᤴᤇᤣ᤺ᤴ ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠ ᤕᤧᤶᤔᤠᤱᤎᤥᤀᤣ

ᤀᤰᤂᤣ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥋ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤁᤢᤎᤱ ᤏᤠ᤺ᤶᤔᤠ

ᤕᤧᤶᤔᤡᤴ ᤛᤵᤑᤠ ᤌᤠᤖᤡᤰᤗᤰ ᤐᤥᤱᤗᤥ

ᤏᤡᤱᤘᤠ᤹ᤑᤢᤔᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤸᤗᤧ

ᤁᤢᤛ᤺ᤵᤔᤧᤸᤗᤧ ᤀᤡᤖᤡ᤺ᤰ ᤔᤧᤎᤖᤢᤸᤗᤥ॥

᥌ ᤂᤧᤴ ᤕᤶᤒᤠ ᤐᤥᤱᤔᤠ ᤛᤢᤰ.

ᤋᤠᤱᤛᤠᤰᤐᤠᤴ ᤛᤢᤔᤠ ᤛᤢᤰᤋᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤡᤴ

ᤂᤠ᤹ᤔᤡ᤺ᤳᤋᤥ ᤁᤧᤵᤔᤠ ᤛᤢᤰᤗᤥ॥

᥍ ᤁᤖ ᤂᤢᤏᤧ᤹ ᤁᤢᤜᤡ᤺ᤴ ᤂᤠᤶᤔᤥ ᤋᤱᤅᤠᤱ

ᤀᤠᤒᤠᤅᤣ ᤔᤠᤒᤣ᤺ᤰᤐᤠ ᤜᤧᤰᤁᤣ ᤂᤧᤴ ᤔᤧᤰᤗᤥ

ᤜᤧᤰᤁᤩᤠᤱ ᤂᤧᤴ ᤁᤢᤛᤡᤱ ᤁᤧᤏᤡ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ

“ᤂᤀᤣᤃ. ᤂᤧᤴ ᤀᤠᤳᤋᤠᤴ ᤘᤠ᤹ᤒᤣ᥅”

᥎ ᤂᤧᤴ ᤛᤧᤵᤔᤠᤱᤔᤥ ᤏᤢ ᤛᤧᤴᤍᤡᤰᤐᤠ

ᤛᤠᤶᤔᤪᤡ᤺ᤵᤐᤠ ᤜᤧᤰᤁᤣ ᤔᤠᤒᤣ᤺ᤰᤗᤥ

ᤂᤧᤒᤩᤠᤱ ᤜᤧᤴ ᤕᤠᤶᤔᤥ

ᤀᤠᤓᤧᤸᤗᤧᤀᤠᤱ ᤏᤡᤔᤧᤍᤧᤳᤏᤧᤴᤗᤥ॥

᥏ ᤂᤧᤴ ᤁᤧᤏᤡᤒᤠᤜᤠ᤹ᤖᤧ ᤕᤠᤶᤔᤥ

ᤀᤠᤓᤧᤸᤗᤧᤀᤠᤱ ᤔᤧᤴᤏᤡᤛᤢᤴᤗᤥ

ᤂᤧᤴ ᤕᤢᤅᤧᤒᤠ ᤋᤧᤴᤏᤥᤗᤠᤶ ᤔᤠᤒᤣ᤺ᤰᤗᤥ॥

᥇᥆ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤁᤢᤀᤣᤜᤠ᤹

ᤕᤠᤱᤃᤧᤛᤠ᤹ᤒᤠᤜᤠ᤹ᤏᤢ ᤁᤠ᤹ᤀᤡ ᤔᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤱᤃᤵᤔᤏᤠᤜᤠ᤹ᤗᤠᤶ ᤔᤧᤏᤠᤵᤋᤢ

ᤔᤧᤍᤠᤖᤢᤛᤡᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤔᤧᤜᤢᤅᤢ ᤔᤧᤒᤡᤖᤢᤛᤡᤖᤥ॥

᥇᥇ ᤂᤧᤸᤗᤧ ᤁᤢᤎᤰᤁᤡᤴ ᤁᤧᤘᤧᤶᤒᤠ ᤏᤢ ᤁᤧᤎᤢᤶᤒᤠ ᤆᤥ᤺ᤰᤗᤥ.

ᤁᤖ ᤂᤧᤴ ᤜᤠᤖᤠᤀᤣ ᤂᤠᤶᤔᤥ ᤏᤢ᤺ᤱ ᤐᤣ᤺ᤰᤗᤥ॥

᥇᥈ ᤂᤧᤸᤗᤧ ᤋᤠᤰᤁᤧᤓᤧᤒᤠ ᤐᤠ᤺ᤴᤏᤡᤴ ᤁᤢᤈᤠᤃᤧᤏᤢ᤹ᤒᤠ ᤏᤡᤛᤢᤖᤥ

ᤜᤧᤰᤁᤩᤠᤱ ᤛ᤺ᤳᤗ ᤁᤧᤗᤡᤶᤒᤠ ᤁᤢᤈᤠ ᤜᤧᤰᤁᤣ

ᤂᤧᤴ ᤀᤡᤖᤡ᤺ᤰ ᤌᤧᤶᤒᤠ ᤁᤢᤶᤒᤪᤠᤀᤥ ᤁᤣ᤺ᤳᤋᤢ ᤕᤢᤰᤂᤢᤖᤥ॥

᥇᥉ ᤂᤧᤸᤗᤧ ᤂᤧᤴ ᤀᤔᤠ ᤗ᤺ᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ.

ᤂᤧᤒᤩᤠᤱ ᤁᤢᤶᤒᤪᤠᤀᤥ ᤀᤢᤶᤛᤢ ᤕᤢᤰᤛᤢᤖᤥ॥

᥇᥊ ᤁᤖ ᤛᤠᤐᤥ᤺ᤰᤐᤥ ᤂᤧᤸᤗᤧ ᤁᤢᤈᤠ᤺ᤴ

ᤁᤧᤄᤡ᤺ᤰᤐᤠ ᤐᤥᤱᤗᤥ.

ᤜᤧᤰᤁᤩᤠᤱ ᤀᤛᤣ᤺ᤰᤁᤡᤸᤗᤧ ᤁᤢᤏᤡᤱ

ᤁᤢᤀᤡᤛᤡ᤺ᤰ ᤁᤧᤀᤠ᤺ᤶᤒᤠ ᤐᤥᤱᤗᤥ॥

᥇᥋ ᤁᤢ᤹ᤀᤡᤃᤧᤓᤧᤶᤒᤠᤸᤗᤧ ᤂᤢ᤺ᤳᤋᤢᤒᤠ

ᤕᤠᤱᤛᤠᤁᤢᤴᤎᤣ᤺ᤴ ᤐᤧᤛᤢ ᤗ᤺ᤳᤋᤢᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ

ᤁᤢᤛᤠᤵᤐᤥ᤺ᤰᤐᤥᤗᤠᤶᤒᤠ ᤗ᤺ᤵᤔᤠ ᤐᤠᤱᤄᤢᤖᤥ॥

᥇᥌ ᤋᤠᤰᤁᤧᤓᤧ᤹ᤒᤠᤸᤗᤧ ᤗᤖᤢᤒᤠ ᤐᤠ᤺ᤴᤏᤡᤴ

ᤏᤡᤱ ᤁᤢᤀᤡᤛᤡ᤺ᤰ ᤗ᤹ᤖᤥ॥

ᤁᤢᤏᤡᤱ ᤁᤧᤕᤠᤰᤐᤠ ᤁᤧᤀᤠ᤺ᤵᤐᤠ ᤀᤛᤣ᤺ᤰᤁᤡᤸᤗᤧ

ᤀᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤂᤧᤴ ᤛᤩᤧᤖᤢᤖᤥ॥

᥇᥍ ᤐᤡᤳᤏᤢ ᤏᤢ ᤛᤰᤘᤠᤄᤢ ᤘᤠᤃᤧᤃᤢᤒᤠ

ᤘᤜ᤺ᤱᤜᤠ᤹ ᤔᤧᤴᤏᤡᤛᤢᤴᤗᤥ॥

ᤂᤧᤴ ᤂᤠᤶᤓᤩᤠᤖᤡᤰ ᤁᤣ᤺ᤶᤒᤠ

ᤜᤡᤱᤔᤠᤀᤣ ᤔᤧᤛᤢᤰᤏᤧᤴᤗᤥ॥

᥇᥎ ᤂᤧᤸᤗᤧ ᤀᤠᤒᤠᤅᤣ ᤛᤩᤠᤱᤔᤧᤴᤍᤠᤱ

ᤆᤥᤃᤢᤒᤠ ᤐᤠ᤺ᤴᤜᤠ᤹ ᤗᤧᤵᤔᤠ ᤐᤥᤱᤗᤥ॥

ᤂᤧᤸᤗᤧ ᤀᤠᤒᤠᤅᤣ ᤁᤢᤕᤠᤱᤛᤠ

ᤁᤢᤴᤎᤣ᤺ᤴ ᤆᤠᤔᤠ ᤔᤧᤄᤥᤛᤢᤴᤗᤥ॥

᥇᥏ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ

ᤕᤠᤱᤃᤧᤛᤠ᤹ᤒᤠᤴ ᤜᤡᤏᤠ᤺ᤶ ᤔᤧᤳᤋᤢᤖᤥ

ᤜᤧᤰᤁᤩᤠᤱ ᤋᤢᤰᤂᤣ ᤆᤠ᤺ᤳᤋᤢᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤏᤠᤵᤔᤡ᤺ᤸᤗᤧ ᤆᤥᤃᤢᤒᤠ

ᤜᤡᤶᤔᤡᤴ ᤏᤠᤵᤋᤢᤀᤠᤱ ᤘᤠ᤹ᤖᤥ॥

᥈᥆ ᤂᤧᤸᤗᤧ ᤁᤢᤛᤡᤰᤗᤠ᤺ᤰᤔᤧᤴ

ᤀᤠᤵᤑᤠᤸᤗᤧᤀᤠᤱ ᤔᤧᤈᤡᤵᤋᤢᤴᤗᤥ

ᤁᤢᤕᤠᤱᤛᤠᤁᤢᤴᤎᤣ᤺ᤸᤗᤧ ᤛᤧ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

᥈᥇ ᤂᤧᤸᤗᤧ ᤁᤠᤰ ᤆᤔᤠ᤺ᤴᤍᤢᤀᤠᤱ ᤔᤧᤰᤂᤢᤖᤥ.

ᤁᤖ ᤂᤧᤸᤗᤧ ᤁᤢᤛᤢᤕᤧᤶᤔᤡᤴ ᤏᤢᤵᤗᤥ॥

᥈᥈ ᤂᤧᤸᤗᤧ ᤁᤢᤃᤵᤔᤠ ᤁᤢᤈᤠᤔᤥᤀᤠᤱ

ᤂᤢᤏᤧ᤹ ᤁᤧᤛᤠᤰᤐᤠ ᤋᤢᤔᤢᤖᤥ

ᤛᤠ᤹ᤖᤡᤰ ᤀᤡᤏᤥᤃᤧᤴ ᤋᤢᤰᤂᤣᤘᤠ

ᤁᤰᤁᤡᤸᤗᤧ ᤂᤧᤴ ᤁᤧ᤺ᤵᤋᤢᤖᤥ॥

᥈᥉ ᤂᤧᤸᤗᤧ ᤀᤡ᤺ᤳᤋᤢᤒᤠ ᤜᤧᤰᤁᤣᤀᤣ ᤆᤀᤠᤱ ᤘᤠ᤹ᤏᤡᤖᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤧᤴ ᤏᤢ

ᤁᤢᤕᤠᤰᤗᤧ᤹ᤔᤠᤴ ᤂᤧᤴ ᤛᤶᤎᤠᤱ ᤜᤢᤰᤂᤢᤖᤥ.

ᤂᤧᤸᤗᤧ ᤁᤢᤛᤶᤎᤠᤱ ᤔᤡᤍ᤺ᤳᤋᤧᤴ ᤗᤢᤵᤛᤢᤖᤥ॥

᥈᥊ ᤑᤧᤴᤈᤣ᤹ ᤋᤠᤓᤣ᤺ᤗᤠᤶ ᤂᤧᤴ ᤂᤧᤳᤇᤡᤱᤔᤠ ᤁᤥ᤺ᤳᤋᤡᤸᤗᤧ

ᤐᤡᤳᤋᤥ᤺ᤸᤗᤡ ᤋᤥ᤺ᤱᤅᤡᤴ ᤋᤠᤀᤠᤱ ᤂᤧᤴ ᤗᤣ᤺ᤳᤋᤢᤖᤥ॥

᥈᥋ ᤋᤥ᤺ᤱᤅᤡᤸᤗᤧ ᤂᤧᤸᤗᤧ ᤁᤢᤎᤰᤁᤡᤴ ᤑᤩᤠᤰ ᤗᤛ᤻ᤛᤢᤖᤥ॥

ᤋᤡᤸᤗᤧᤰ ᤋᤡᤸᤗᤧᤰ ᤁᤧᤗᤧᤰᤐᤠ ᤂᤧᤴ ᤋᤥ᤺ᤱᤅᤡᤸᤗᤧ

ᤁᤢᤛᤶᤔᤥᤗᤠᤶ ᤔᤠᤰᤂᤡ᤹ ᤆᤰ ᤆᤰ ᤗ᤹ᤎᤠᤖᤥ.

ᤁᤢᤏᤧᤖᤧᤳᤋᤡᤴ ᤁᤡᤔᤠᤸᤗᤧ ᤗᤢᤵᤋᤡᤰ ᤗᤢᤵᤋᤡᤰ ᤗ᤹ᤖᤥ॥

᥈᥌ ᤂᤧᤸᤗᤧ ᤕᤠᤱᤄᤥ᤺ᤳᤋᤢᤒᤠ ᤕᤠᤱᤛᤠ

ᤁᤢᤴᤎᤣ᤺ᤴ ᤕᤢᤔᤪᤧᤰ ᤔᤠ᤺ᤳᤗᤥ

ᤔᤏᤠ ᤜᤢᤰᤁᤡᤸᤗᤧ ᤔᤧᤜᤠᤴᤍᤢᤶᤒᤠ ᤔᤡ᤺ᤸᤗᤧ

ᤂᤧᤴ ᤂᤠᤵᤐᤢᤌᤩᤱ ᤐᤥᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤡᤶᤛᤕᤱᤒᤠ

ᤔᤏᤠᤜᤠ᤹ ᤌᤩ᤺ᤱ ᤔᤧᤰᤂᤢᤛᤡᤖᤥ॥

᥈᥍ ᤛᤠᤱᤃᤪᤠᤶᤐᤣᤍᤠᤱᤅᤡᤸᤗᤧ ᤂᤧᤸᤗᤧ

ᤁᤢᤗᤠᤕᤥᤴ ᤀᤥ᤺ᤴᤎᤠᤰᤋᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥᤒᤠ ᤐᤠ᤺ᤴ ᤐᤠ᤺ᤳᤇᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐᤥ᤺ᤰᤗᤥ॥

᥈᥎ ᤁᤧᤃᤢᤱᤒᤠ ᤁᤧᤕᤢᤒᤠ ᤗᤧ᤺ᤱᤘᤠ᤺ᤸᤗᤧ

ᤂᤧᤸᤗᤧ ᤁᤢᤜᤡᤶᤔᤡᤴ ᤘᤠᤍᤣ᤹ᤖᤢᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤕᤧᤴᤏᤥ

ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳᤋᤡᤸᤗᤧ ᤂᤧᤴ ᤐᤰᤂᤢᤍᤣ᤹ᤖᤢᤖᤥ॥

᥈᥏ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤥᤔᤠ ᤔᤧᤕᤠᤖᤢᤒᤠ ᤁᤢᤗᤧᤰᤘᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤐᤡᤔᤠᤛᤡ

ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤗᤰᤁᤡᤴ ᤀᤠᤶᤓᤠ ᤁᤴᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥈᥇

᥇-᥈ ᤀᤠᤸᤗ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤜᤠᤒᤠ ᤂᤧᤶᤓᤩᤠᤖᤡᤰᤁᤥᤀᤣ

ᤀᤠᤱᤃᤠ᤹ ᤜᤠᤱᤜᤠᤱ ᤐᤥ᤺ᤱᤅᤠᤖᤥ॥

᥉ ᤀᤠᤱᤃᤠ᤹ ᤐᤠ᤺ᤵᤔᤠ ᤛᤢᤕᤧᤶ ᤀᤠᤒᤡᤖᤧᤶᤔᤧ᤹ᤀᤥ

ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤁᤡᤏᤠ᤺ᤴᤍᤡ

ᤀᤠᤃᤧᤔᤧᤳᤋᤡᤸᤗᤧ ᤐᤥᤱᤗᤥ॥

᥊ ᤀᤠᤱᤃᤠ᤹ ᤀᤠᤄᤧᤔᤠ᤹ᤀᤡᤴ ᤔᤏᤠᤜᤠ᤹ᤏᤢ ᤔᤧ᤺ᤴᤗᤥ.

ᤏᤠᤛᤡᤎ᤺ᤵᤔᤠ ᤔᤧᤴᤇᤢᤰᤔᤠ ᤐᤠ᤺ᤴ ᤁᤳᤋᤢᤱᤗᤥ॥

᥋ ᤀᤠᤱᤃᤠ᤹ ᤀᤥᤀᤠᤔᤧᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ ᤔᤕᤧᤶᤔᤧ᤹ᤀᤥ

ᤂᤧᤒᤩᤠᤱ ᤏᤡᤱᤘᤠ᤹ ᤔᤠᤛᤠᤶᤔᤧ᤹ᤀᤠᤱ

ᤂᤡᤏᤡ᤹ ᤔᤢᤖᤠᤴ ᤜᤢᤰᤁᤡᤸᤗᤧ ᤋᤧᤵᤋᤠᤶᤔᤧ᤹ᤀᤥ॥

᥌ ᤀᤠᤸᤗ ᤀᤠᤱᤃᤠ᤹ ᤀᤠᤛᤶᤎᤠᤱ ᤁᤧᤎᤠᤒᤠ

ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹

ᤋᤣᤀᤠᤀᤠᤱ ᤀᤧᤳᤗᤧᤱ ᤕᤱᤅᤠᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣᤀᤠᤱ

ᤋᤠᤰᤁᤧᤓᤧᤒᤠᤜᤠ᤹ ᤜᤡᤱᤔᤠ ᤑᤠ᤺ᤰᤋᤢᤛᤡᤒᤠᤃ.

ᤂᤧᤱᤜᤠ᤹ ᤔᤧᤏᤢ᤹ᤔᤧᤍᤠᤀᤠᤱ ᤁᤠᤵᤐᤥᤒᤠ

ᤔᤧᤍᤢᤶᤗ ᤌᤠᤖᤡᤰ ᤔᤧᤜᤡᤱᤅᤡᤱᤃ᥅

᥎ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤛᤠᤜᤠ᤹.

ᤛᤠᤔᤧᤴᤇᤠ᤹ᤜᤠ᤹ ᤛᤠᤔᤧᤘᤠ᤺ᤴᤇᤡᤱᤒᤠ ᤔᤧᤏᤡᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤥᤀᤠᤱ ᤕᤶᤒ᤻ᤕᤶᤒᤠ

ᤔᤧᤒᤥ᤺ᤱᤒᤠ ᤏᤡᤔᤠ ᤔᤧᤄᤥᤛᤢᤛᤡᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤜᤡᤶᤜᤠ᤹ᤀᤥ ᤁᤥ᤺ᤳᤆᤥ ᤋᤢᤰᤂᤣ ᤔᤧᤍᤠᤖᤢᤴᤗᤥ.

ᤂᤧᤱᤜᤠ᤹ ᤁᤡᤔᤠ ᤕᤱᤔᤠᤀᤥ ᤜᤡᤱᤔᤠ ᤔᤧᤒᤥ᤺ᤱᤏᤧᤴᤗᤥ॥

᥇᥆ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤡᤳ ᤌᤰᤛᤠᤜᤠ᤹ᤖᤧ ᤛᤠ ᤔᤧᤎᤠᤵᤋᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤔᤧᤗᤧᤶᤏᤧᤸᤗᤥ॥

᥇᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤴᤈᤠ᤹ ᤐᤡᤳᤇᤠ᤹ᤜᤠ᤹

ᤔᤧᤗᤢᤰᤛᤠ᤺ᤳᤜᤠ᤹ ᤁᤢᤀᤡᤛᤡ᤺ᤰ ᤐᤠᤱᤔᤧᤘᤠ ᤔᤧᤗᤠ᤺ᤱᤗᤥ

ᤂᤧᤒᤩᤠᤱ ᤂᤢᤴᤇᤡ᤹ ᤆᤢᤈᤢᤰᤛᤠ ᤛᤠᤀᤣᤜᤠ᤹

ᤁᤣ᤺ᤰᤘᤠ ᤔᤧᤈᤥ᤺ᤰᤗ ᤔᤧᤗᤥ᤺ᤰᤗᤥ॥

᥇᥈ ᤂᤧᤱᤜᤠ᤹ ᤋᤠᤜᤡᤵ. ᤁᤥ᤺ᤶ.

ᤔᤧᤔᤢᤰᤂᤢᤖ ᤛᤛᤠᤱᤛᤪᤥᤳ ᤔᤧᤈᤥ᤺ᤰᤗᤥ

ᤂᤧᤒᤩᤠᤱ ᤔᤢᤑᤪᤠᤔᤠ ᤔᤧᤔᤢᤰᤂᤢᤀᤠᤱ ᤛᤠᤶᤔᤧᤗᤥᤖ ᤔᤧᤗᤠ᤺ᤱᤗᤥ॥

᥇᥉ ᤛᤢᤰᤂᤣᤘᤠᤀᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤴ ᤔᤧᤍᤣᤛᤢᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤔᤧᤛᤡᤖᤥ॥

᥇᥊ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤰᤂᤣ ᤔᤧᤔᤧᤳᤋᤢᤖᤥ. “ᤀᤠᤏᤡᤃᤧ ᤀᤠᤗᤧᤖᤧ᤹ᤀᤥ.

ᤀᤠᤏᤡᤃᤧ ᤗᤠᤃᤡ ᤂᤧᤏᤧ᤹ ᤁᤧᤏᤡᤱᤘᤠ᤹ ᤌᤣ ᤘᤠ᤹.

ᤂᤧᤴ ᤁᤢᤛᤡᤱ ᤏᤡ᤺ᤵᤔᤠ ᤀᤠᤏᤡᤃᤧ ᤏᤡᤱᤘᤠ᤹ ᤜᤥ᤺ᤵᤗᤥ॥

᥇᥋ ᤔᤢᤰᤛᤠᤶᤍᤠᤱᤒᤠ ᤔᤧᤵᤔᤏᤠᤒᤧᤴ ᤜᤠ᤺ᤵᤐᤣ᥅

ᤌᤣᤀᤠᤱ ᤂᤢᤏᤧ᤹ ᤁᤢᤛᤧᤘᤠ ᤆᤥ᤺ᤰᤔᤏᤠᤒᤠᤒᤣ᥅

ᤂᤢᤏᤧ᤹ ᤐᤣᤗᤡ ᤑᤠᤰᤔᤧᤸᤗᤧ

ᤀᤠᤏᤡ᤹ ᤌᤣ ᤁᤢᤈᤰ ᤀᤠᤄᤥᤛᤢᤶᤒᤣ᥅”

᥇᥌ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤌᤢᤶᤔᤠ ᤛᤠᤰᤔᤠᤸᤗᤧ

ᤁᤢᤗᤡᤱᤍᤥ ᤁᤧᤳᤋᤡᤃᤧ ᤔᤧᤒᤠ᤺ᤳᤋᤢᤖᤥ॥

ᤁᤖ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤥ

ᤀᤠᤱᤃᤠ᤹ ᤋᤧᤶᤔᤠ ᤔᤧᤛᤢᤰᤁᤠᤴᤗᤥ॥

᥇᥍ ᤌᤣ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤛᤧᤔᤡ᤺ᤴ ᤔᤧᤛᤡᤏᤧᤶᤒᤡ᥅

ᤌᤣ ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤶᤔᤧᤰᤏᤧᤶᤒᤡ᥅

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤥ

ᤌᤣ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤀᤠᤓᤧᤸᤗᤧᤀᤠᤱ

ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤛᤡᤶᤒᤡ᥅

᥇᥎ ᤂᤧᤱᤜᤠ᤹ᤃ ᤛᤠᤶᤔᤡ᤺ᤳᤋᤡᤸᤗᤧ

ᤑᤧᤛᤢᤒᤠ ᤕᤠ᤹ᤗᤠᤱ ᤜᤧᤰᤁᤣ ᤔᤧᤗ᤹ᤖᤥ

ᤜᤧᤰᤁᤩᤠᤱ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤑᤧᤛᤢᤒᤠ

ᤂᤠᤶᤜᤡ᤺ᤰ ᤁᤢᤛᤡᤱᤒᤠ ᤔᤧᤈᤥ᤺ᤰᤗᤥ

ᤌᤣ ᤂᤢᤏᤧ᤹ ᤂᤧᤱᤜᤠ᤹ ᤑᤧᤛᤢ ᤋᤣ᤹ᤖᤢᤛᤡᤒᤡ᥅

᥇᥏ ᤐᤠ᤺ᤸᤗᤧ ᤆᤥᤃᤢᤒᤠ ᤗᤠᤕᤥ᤺ᤸᤗᤧ

ᤁᤢᤗᤧᤰᤘᤠ ᤛᤠ᤺ᤸᤗᤧ ᤂᤢᤶᤍᤡᤱ ᤂᤥᤛᤢ

ᤑᤠ᤹ᤀᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤗᤥ॥

ᤔᤣ᤺ᤴᤗᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤗᤠᤕᤥᤒᤠᤴᤏᤣ ᤂᤢᤶᤍᤡᤱ ᤐᤡᤖᤢᤏᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥ᤺ᤸᤗᤧ ᤗᤠᤃᤡᤀᤣ

ᤂᤢᤏᤧ᤹ ᤂᤢᤶᤍᤡᤱ ᤐᤡᤖᤢᤛᤡᤒᤠ ᤑᤠ᤹ᤀᤠᤱ

ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤏᤡᤖᤥ॥

᥈᥆ ᤗᤠᤕᤥᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥ᤺ᤸᤗᤧ

ᤂᤢᤶᤍᤡᤱ ᤂᤢᤴᤇᤡ᤹ ᤀᤠᤒᤠᤅᤣᤀᤣ ᤔᤧᤍᤢᤔᤢᤖᤖᤥ

ᤂᤧᤒᤩᤠᤱ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤠᤰᤁᤧᤴᤏᤡᤸᤗᤧ ᤁᤢᤄᤥᤷᤕᤠ᤺ᤴ ᤗᤠᤶᤒᤠ ᤔᤧᤎᤢᤅᤢᤖᤖᤥ॥

᥈᥇ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤏᤧᤴ ᤏᤢᤵᤐᤡᤸᤗᤧ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ ᤔᤧᤏᤢ᤹ᤔᤧᤍᤠᤒᤠᤴ ᤀᤥᤔᤧᤶᤔᤧᤳᤋᤢᤴᤗᤥ॥

᥈᥈ ᤌᤣ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤢ᤹ᤔᤠ ᤔᤧᤛᤢᤰᤋᤢᤒᤡ᥅

ᤌᤣ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤅᤥ

ᤁᤧᤕᤢᤱᤒᤠᤜᤠ᤹ᤀᤠᤱ ᤂᤠᤛᤧᤴ ᤆᤥᤃᤢᤛᤡᤒᤡ᥅

᥈᥉ ᤁᤢᤓᤠ ᤔᤏᤠᤜᤠ᤹ᤃ ᤂᤢᤴᤇᤡ᤹ ᤛᤡᤔᤠ

ᤕᤧᤴ ᤌᤠᤖᤡᤰ ᤔᤧᤏᤢ᤹ᤀᤠᤱ ᤔᤧᤘᤠ᤹ᤖᤥ

ᤂᤧᤱᤜᤠ᤹ ᤏᤠᤛᤡᤱᤃᤧᤴ ᤌᤰᤗᤠᤀᤥ

ᤔᤧᤴᤍᤢᤰ ᤔᤧᤸᤗᤠ᤺ᤰᤁᤣ ᤔᤧᤘᤠ᤹ᤖᤥ॥

᥈᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤰᤗᤠ ᤗᤡᤱᤃᤧᤴᤏᤡᤴ

ᤐᤎᤢᤶ ᤁᤧᤎᤢᤶᤒᤠ ᤆᤥ᤺ᤰᤗᤥ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤳᤋᤥ

ᤗᤢᤱᤛᤡ ᤕᤠᤰᤗ ᤔᤧᤛᤡᤖᤥ॥

᥈᥋ ᤁᤢᤓᤠ ᤘᤣ᤹ ᤔᤏᤠᤜᤠ᤹ᤖᤧᤃ

ᤀᤠᤵᤑᤠᤸᤗᤧᤀᤠᤱ ᤛᤢᤰᤂᤣᤘᤠ ᤔᤧᤱᤄᤥᤛᤢᤴᤗᤥ॥

ᤂᤧᤱᤜᤠ᤹ ᤛᤠ᤹ᤖᤡᤰ ᤀᤡᤏᤥᤃᤧᤴ

ᤋᤢᤰᤂᤣᤀᤥ ᤔᤧᤜᤡᤱᤅᤠᤱ ᤔᤧᤛᤡᤖᤥ॥

᥈᥌ ᤁᤴ ᤏᤧᤳᤇᤡ ᤐᤖᤡᤰᤐᤠ ᤔᤏᤠᤜᤠ᤹ ᤗᤳᤇᤠ

ᤐᤖᤡᤰᤗᤧ ᤔᤧᤛᤡ ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤔᤧᤗᤠ᤺ᤳᤗᤥ

ᤂᤶᤒᤩᤠᤱ ᤑᤣ᤹ᤒᤠ᤺ᤳᤜᤠ᤹ᤖᤧ ᤛᤩᤥ᤺ᤱᤛᤩᤥ᤺ᤱ ᤔᤧᤃᤒᤢᤛᤡᤖᤥ॥

᥈᥍ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤀᤠᤱᤃᤠ᤹ ᤀᤠᤰᤋᤱᤒᤠ

ᤋᤠᤵᤑᤧ᤺ᤶᤒᤠ ᤁᤧᤀᤡ᤺ᤳᤋᤠᤀᤠ ᤂᤧᤴ ᤏᤡᤛᤢᤱᤗᤥ

ᤜᤧᤰᤁᤩᤠᤱ ᤀᤠᤍᤰᤗᤧᤱᤘᤠᤀᤥ ᤑᤧᤴᤏᤡᤱᤘᤠ᤹

ᤁᤧᤀᤡ᤺ᤳᤋᤠᤀᤠᤱ ᤆᤥ᤺ᤰᤔᤠ ᤁᤧᤃᤥ᤺ᤳᤋᤢᤒᤠ

ᤐᤠ᤺ᤴᤏᤡᤴ ᤏᤢᤖᤡᤰ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥈᥎ “ᤂᤀᤣ. ᤂᤧᤴ ᤕᤶᤒᤠ ᤔᤏᤠ᤺ᤸᤗᤧ

ᤁᤢᤜᤡᤶᤔᤡᤴ ᤀᤠᤳᤋᤠᤴ ᤕᤢᤱᤒᤣ᥅” ᤁᤧᤒᤠ᤺ᤳᤋᤢᤶᤗᤥ.

“ᤂᤧᤴ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤛᤠ᤺ᤱᤃᤠᤜᤡᤶᤔᤧᤴ

ᤀᤠᤳᤋᤡ ᤏᤧᤒᤣ᥅” ᤁᤧᤗ᤹ᤖᤡᤖᤥ॥

᥈᥏ ᤗᤠᤶᤍᤡ᤺ᤵᤐᤠᤱᤜᤠ᤹ ᤂᤡᤏᤡ᤹ ᤛᤧ᤺ᤴᤍᤥᤛᤠᤶᤛᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹

ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤁᤧᤶᤈᤧᤰᤋᤡᤖᤥ॥

᥉᥆ ᤁᤧᤛᤠᤰᤐᤠ ᤕᤧᤴ ᤋᤢᤶᤍᤠ᤺ᤸᤗᤧ

ᤋᤠᤰᤁᤧᤓᤧᤒᤠᤜᤠ᤹ᤀᤣ ᤋᤠᤱᤔᤧᤛᤧ᤺ᤵᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤠ

ᤕᤧᤴᤏᤥ ᤂᤧᤴᤏᤣ ᤋᤠᤱᤗᤥ॥

᥉᥇ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤴ ᤐᤠ᤺ᤴᤃᤧᤎᤡᤰᤐᤠ

ᤜᤠ᤺ᤳᤋᤠᤱ ᤜᤥ᤺ᤵᤗᤥ

ᤀᤡᤃᤪ ᤂᤧᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤡᤸᤗᤧ

ᤁᤢᤗᤧᤰᤘᤠ ᤁᤧᤜᤢᤱᤒᤠ ᤀᤣ᤺ᤴᤏᤠᤱ ᤜᤥ᤺ᤵᤗᤥ॥

᥉᥈ ᤂᤧᤴ ᤀᤡᤵᤐᤢᤱᤅᤥ ᤔᤧᤍᤧ᤹ᤖᤢᤖᤥ

ᤜᤧᤰᤁᤩᤠᤱ ᤂᤧᤴ ᤔᤧᤗᤢᤵᤋᤢᤒᤠᤍᤧᤴᤏᤡᤴ ᤔᤧᤃᤥᤛᤢᤖᤥ॥

᥉᥉ ᤜᤧᤴᤇᤡᤱᤏᤢ᤺ᤸᤗᤧ ᤕᤖᤡᤰ ᤆᤣᤃᤧᤛᤠᤒᤠ ᤔᤏᤠᤜᤠ᤹ ᤔᤧᤒᤣ᤺ᤰᤗᤥ

ᤜᤧᤰᤁᤩᤠᤱ ᤀᤡᤵᤐᤢᤱᤅᤥ ᤂᤠᤶ ᤔᤧᤗᤧᤵᤋᤢᤖᤥ

ᤂᤠᤶᤔᤡᤴᤏᤠᤱ ᤂᤢᤏᤧ᤹ ᤁᤢᤈᤣᤎᤰᤁᤡᤸᤗᤧ

ᤁᤢᤗᤠᤃᤡ ᤔᤧᤗᤡ᤺ᤵᤏᤧᤸᤗᤥ॥

᥉᥊ ᤜᤧᤰᤁᤩᤠᤱ ᤂᤡᤏᤡ᤹ᤃ ᤜᤏᤧᤒᤠ ᤐᤠ᤺ᤴᤜᤠ᤹ᤖᤧ

ᤀᤠᤱᤃᤠ᤹ ᤜᤠᤱᤜᤠᤱ ᤔᤧᤵᤔᤠ ᤕᤠᤵᤔᤡ ᤁᤧᤃᤥ᤺ᤳᤋᤡᤖᤥ᥄

ᤂᤡᤏᤡ᤹ ᤕᤠᤵᤔᤡ ᤏᤢᤃᤵ ᤁᤧᤒᤡᤖᤡᤒᤧᤱᤃ ᤁᤧᤖᤧᤰ ᤀᤡᤱᤗᤧᤰᤗᤥ᥄

ᤛᤢᤶᤛᤡᤃᤣ᤺ᤰᤐᤠ ᤋᤠ᤹ᤈᤧᤱ

(᥈᥈:᥇–᥈᥍:᥈᥉)

ᤀᤣᤗᤡᤐᤈᤖᤧ ᤐᤠ᤺ᤳᤋᤢ-

᥈᥈

᥇-᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ

ᤀᤠᤳᤋᤡᤴ ᤔᤏᤠᤴ ᤕᤠ᤺ᤶᤒᤰ ᤁᤧᤒᤡᤒᤠ ᤐᤥ᤺ᤱᤒᤣ᥅

ᤂᤧᤴ ᤔᤏᤠᤴ ᤛᤠ᤹ᤖᤡᤰ ᤛᤡᤰᤁᤢᤶᤛᤠᤒᤠ ᤆᤥ᤺ᤰᤛᤠᤱ

ᤌᤣ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤗᤠᤃᤡ ᤁᤢᤓᤠ᤹ ᤐᤥ᤺ᤱᤒᤡ᥅

᥉ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰᤁᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤠ᤹ᤖᤢᤒᤡ᥅

ᤀᤡᤃᤪ ᤂᤧᤏᤧ᤹ ᤑᤥ᤺ᤋᤩᤠ ᤔᤧ᤺ᤴᤏᤣᤒᤠ

ᤁᤧᤒᤥ᤺ᤱᤅᤡᤸᤗᤧ ᤂᤢᤏᤧ᤹ ᤌᤣ ᤆᤰᤋᤢᤒᤣ᥅

᥊ ᤂᤧᤏᤧ᤹ ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤃᤡᤖᤢᤒᤡ᥅

ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤧᤓᤧ᤺ᤰᤋᤧᤒᤠᤒᤡ᥅

ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤴᤁᤧᤎᤡᤰᤋᤧᤒᤠᤒᤡ᥅

᥋ ᤔᤣ᤺ᤴ. ᤂᤧᤏᤧ᤹ ᤕᤶᤒᤠ ᤗᤠᤕᤥ ᤁᤧᤈᤥᤃᤢᤒᤠᤸᤗᤧ

ᤆᤥᤃᤢᤸᤗᤧ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥

ᤂᤧᤏᤧ᤹ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤁᤧᤕᤠ᤺ᤶᤒᤰᤁᤡᤸᤗᤧ

ᤆᤥᤃᤢᤸᤗᤧ ᤂᤧᤴ ᤐᤥ᤺ᤰᤂᤧᤒᤠᤖᤥ॥

᥌ ᤗᤳᤇᤠ ᤏᤢᤛᤠ᤹ᤎᤡᤰᤗᤧ ᤂᤧᤏᤧ᤹ᤗᤠᤶᤒᤠ

ᤛᤡᤱᤏᤠᤳ ᤋᤣ᤹ᤖᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤴ ᤛᤡᤱᤏᤠᤳᤋᤡᤴ ᤜᤢᤱᤔᤠᤖᤧ ᤗᤠᤃᤡ

ᤂᤧᤸᤗᤧ ᤁᤢᤈᤠᤱᤅᤡᤴ ᤕᤠᤱᤅᤥ ᤕᤢᤱᤔᤠ

ᤆᤠᤜᤠᤒ᤻ ᤔᤧᤴᤈᤥ᤺ᤰᤔᤏᤠᤒᤠ ᤘᤕᤧᤖᤥ

ᤜᤧᤰᤁᤣᤛᤠᤱ ᤂᤧᤏᤧ᤹ ᤂᤧᤴ ᤁᤧᤖᤧᤰ ᤁᤧᤏᤠᤵᤋᤢᤀᤠᤱ

ᤂᤢᤏᤧ᤹ ᤗᤧᤰᤆᤠ᤹ᤒᤧᤎᤡ᤺ᤰ ᤁᤧᤈᤥᤃᤢᤖᤥ॥

᥍ ᤁᤧᤏᤠᤒᤠᤜᤠ᤹ ᤌᤢᤱᤔᤠ ᤆᤫᤠ᤺ᤳ ᤁᤧᤶᤒᤡᤖᤢᤴᤛᤡᤴᤗᤥ

ᤜᤧᤰᤁᤩᤠᤱ ᤛᤠᤰᤔᤧᤴᤈᤠ ᤁᤧᤘᤠ᤹ᤒᤠᤜᤠ᤹

ᤁᤢᤈᤠ ᤐᤡᤔᤠᤛᤡ ᤁᤧᤴᤍᤧᤴᤏᤧᤸᤗᤥ॥

᥎ ᤗᤠᤈᤣ᤺ᤴ ᤕᤢᤰᤔᤠᤖᤧ ᤗᤠᤃᤡᤖᤰ

ᤂᤧᤏᤧ᤹ ᤔᤢᤰᤛᤠᤶᤔᤡᤴ ᤀᤥᤃᤵ ᤁᤧᤈᤥᤃᤢᤖᤥ

ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤁᤧᤈᤥ᤺ᤰᤛᤡᤱᤗᤥ.

᥏ ᤂᤧᤏᤧ᤹ ᤔᤣᤔᤣᤍᤢᤔᤠᤜᤠ᤹ ᤁᤢᤓᤠ᤹ ᤐᤡᤔᤠᤛᤡ ᤁᤧᤴᤍᤧᤴᤍᤧᤴᤗᤥ॥

ᤂᤧᤶᤔᤩᤠᤰᤗᤰ ᤔᤣ᤺ᤴ. ᤕᤧᤳᤇᤠᤒᤠᤜᤠ᤹ᤀᤠᤱ

ᤂᤧᤏᤧ᤹ ᤋᤢᤰᤂᤣ ᤁᤧᤈᤠ᤺ᤳᤋᤢᤛᤡᤖᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗᤥ ᤂᤧᤏᤧ᤹ ᤁᤧᤗᤠᤶᤔᤥ

ᤁᤧᤖᤧᤰ ᤐᤡᤛᤠᤱ ᤀᤡᤍᤠ᤺ᤰ ᤔᤧᤄᤡᤱᤛᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤜᤰᤆᤄᤳ ᤂᤧᤏᤧ᤹ ᤛᤠ᤹ᤖᤡᤰ

ᤁᤧᤃᤡᤛᤧᤀᤠᤱ ᤁᤧᤘᤠ᤹ᤖᤥ॥

᥇᥇ ᤂᤧᤏᤧ᤹ ᤛᤧᤴᤍᤠᤱᤃᤧᤴ ᤁᤧᤀᤥ᤺ᤳᤋᤡᤴᤏᤠᤱ

ᤂᤠᤔᤠᤰᤋᤧᤀᤠᤱ ᤘᤠ᤹ᤖᤥ

ᤂᤧᤏᤧ᤹ ᤏᤡᤔᤠ ᤁᤧᤴᤇᤢᤰᤋᤢᤴᤗᤥ

ᤜᤧᤰᤁᤩᤠᤱ ᤕᤱᤄᤱᤅᤡᤴ ᤀᤢ᤺ᤱᤅᤠᤱ

ᤕᤢᤒᤠ ᤜᤧᤰᤁᤣ ᤁᤡᤔᤧᤴ ᤕᤢᤖ ᤐᤳᤗᤥ॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤱᤃᤪᤠᤶᤐᤣᤍᤠᤱᤒᤠ

ᤁᤧᤖᤧᤰᤏᤢ᤺ᤸᤗᤧ ᤌᤠ᤺ᤱᤎᤠᤰᤐᤠ ᤕᤢᤱᤍᤧᤴᤏᤥ ᤕᤢᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹

ᤛᤠ᤹ᤖᤡᤰ ᤌᤠ᤺ᤱ ᤔᤧᤒᤳᤗᤥ

ᤜᤧᤰᤁᤣᤛᤠᤱ ᤂᤢᤏᤧ᤹ ᤂᤧᤱᤜᤠ᤹ ᤁᤧᤖᤧᤰ

ᤔᤢ ᤗᤧᤵᤔᤠᤱ ᤔᤧᤒᤵᤐᤠ ᤏᤡᤛᤢᤛᤡᤖᤥ॥

᥇᥉ ᤀᤠᤖᤛᤠᤱ ᤂᤧᤏᤧ᤹ ᤀᤰᤂᤣᤗ᤹ᤖᤡᤰ

ᤀᤠᤏᤡᤃᤧ ᤕᤠᤵᤔᤡ ᤐᤠ᤺ᤴ ᤛᤧ᤺ᤴᤃᤧᤍᤥᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣ ᤏᤡᤛᤢᤀᤠᤱᤒᤣ᥅

ᤂᤢᤏᤧ᤹ ᤂᤠ᤹ᤔᤡ᤺ᤳᤋᤡᤸᤗᤧ ᤋᤧᤵᤋᤢᤀᤠᤱ ᤐᤳᤗᤥ.

ᤀᤠᤰᤂᤣᤗ᤹ᤖᤡᤰ ᤀᤠᤏᤡ᤹ ᤂᤠᤛᤧᤴ ᤀᤠᤈᤥ᤺ᤰᤐᤣ᥅”

᥇᥊ ᤂᤢᤏᤧ᤹ ᤁᤢᤔᤡᤰᤛᤠ᤺ᤴ ᤁᤧᤎᤢᤱᤒᤠ

ᤂᤠ᤹ᤔᤡ᤺ᤳᤋᤡᤸᤗᤧ ᤌᤣ᤺ᤰᤋᤢᤖᤥ

ᤜᤧᤰᤁᤩᤠᤱ ᤋᤠᤱᤛᤠᤰᤐᤥᤒᤠ ᤂᤠᤶᤒᤢᤀᤥ

ᤋᤠᤰᤁᤴᤏᤡᤸᤗᤧ ᤂᤢᤏᤧ᤹ ᤏᤡᤔᤠ

ᤀᤠᤴᤇᤢᤰᤏᤧᤴ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤖᤥ॥

᥇᥋ ᤌᤣ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤗᤠᤱᤔᤧᤄᤣ᤺ᤰᤐᤠ

ᤋᤃᤡᤒᤠ ᤗᤠᤶᤔᤡᤴ ᤁᤧᤏᤠ᤺ᤳᤋᤢᤒᤡ᥅

ᤂᤧ᤹ᤕᤥ ᤂᤧᤏᤧ᤹ ᤗᤠᤱᤄᤣ᤺ᤰᤔᤠ ᤏᤡ᤺ᤴᤎᤥ

ᤁᤧᤈᤥᤃᤢᤀᤠᤱ ᤁᤧᤘᤠ᤹ᤒᤡ᥅

᥇᥌ ᤜᤧᤰᤋᤱᤒᤠ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤃ

ᤂᤢᤴᤇᤡ᤹ ᤕᤧᤶ ᤋᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤔᤧᤒᤣᤖᤥ

ᤁᤧᤃᤢᤱᤒᤠ ᤁᤧᤕᤢᤒᤠ ᤗᤧ᤺ᤱᤘᤠ᤺ᤸᤗᤧ

ᤂᤧᤱᤜᤠ᤹ ᤐᤰᤂᤢ ᤋᤣ᤹ᤖᤢᤛᤡᤖᤥ॥

᥇᥍ ᤁᤴᤜᤠ᤹ᤃ ᤀᤰᤋᤱᤒᤠ ᤔᤏᤠᤛᤡᤖᤥ.

ᤂᤧᤱᤜᤠ᤹ᤖᤧ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤁᤣ ᤔᤧᤔᤧᤳᤋᤢᤖᤥ.

“ᤀᤠᤏᤡᤃᤧ ᤕᤠᤵᤔᤡ ᤗᤧᤖᤧ᤹ᤀᤥ᥄

ᤂᤧᤏᤧ᤹ ᤌᤣᤀᤠᤱ ᤔᤧᤵᤔᤠ ᤀᤠᤃᤧᤴᤇᤢᤰᤏᤧᤴ॥”

᥇᥎ ᤁᤖ ᤂᤧᤱᤜᤠ᤹ ᤏᤢ᤹ᤔᤠᤍᤠᤔᤠ ᤁᤧᤒᤡᤒᤠᤃ

ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤘᤕᤧᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ

ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤥ

ᤀᤠᤱᤃᤠ᤹ ᤋᤧᤶᤔᤠ ᤔᤧᤛᤢᤰᤁᤠᤴᤗᤥ॥

᥇᥏ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹

ᤋᤢᤰᤂᤣᤘᤠ ᤕᤧᤴᤏᤡᤴ ᤔᤧᤏᤡᤛᤢᤖᤥ

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠᤜᤠ᤹ ᤕᤧᤕᤧ ᤔᤧᤗ᤹ᤖᤥ.

ᤜᤧᤰᤁᤩᤠᤱ ᤑᤥᤋᤩᤠ ᤔᤧ᤺ᤴᤏᤣᤒᤠᤜᤠ᤹ᤖᤧ

ᤔᤧᤃᤧ᤹ᤖᤢᤛᤡᤀᤠᤱ ᤔᤧᤀᤣ᤺ᤳᤗᤥ॥

᥈᥆ ᤋᤠᤰᤁᤧᤓᤧᤒᤠᤸᤗᤧ ᤁᤧᤖᤧᤰ ᤁᤢᤕᤠᤱᤛᤠ

ᤁᤢᤴᤎᤣ᤺ᤴ ᤔᤧᤰᤁᤠᤱ ᤔᤠ᤺ᤳᤗᤥ.

ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤔᤡ᤺ᤸᤗᤧ

ᤂᤠᤵᤐᤢᤌᤩᤱ ᤐᤥᤱᤗᤥ॥

᥈᥇ ᤀᤕᤩᤢᤒᤣ. ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ

ᤂᤧᤏᤧ᤹ ᤏᤠᤍᤱ ᤆᤥᤃᤧ᤹ᤀᤥ.

ᤂᤢᤏᤧ᤹ᤏᤢ ᤛᤏᤠᤖᤢᤱᤅᤥ ᤘᤕᤧ᤹ᤀᤥ.

ᤂᤧᤒᤩᤠᤱ ᤂᤢᤏᤧ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤥ॥

᥈᥈ ᤂᤢᤏᤧ᤹ ᤁᤧᤒᤡᤖᤧᤒᤠ ᤏᤡᤛᤠᤶᤔᤡᤴ ᤂᤧᤶᤔᤠ ᤋᤧᤴᤍᤧ᤹ᤀᤥ.

ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤁᤧᤛᤡᤰᤗᤢᤱᤔᤥ ᤁᤳᤋᤧ᤹ᤀᤥ॥

᥈᥉ ᤀᤥᤖᤥ. ᤂᤧᤏᤧ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ

ᤁᤧᤒᤥ᤺ᤱᤅᤠᤱ ᤔᤢᤰᤛᤠᤶᤍᤠᤱᤒᤠᤀᤥ ᤁᤧᤏᤢ᤺ᤱᤏᤧᤓᤃᤪ

ᤜᤧᤰᤁᤩᤠᤱ ᤀᤠᤒᤠᤅᤣ ᤁᤧᤜᤡᤶᤔᤥᤒᤠ ᤁᤧᤖᤧᤰ

ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤁᤧᤗᤧᤖᤢᤏᤣᤓᤃᤪ

ᤂᤧᤏᤧ᤹ ᤕᤠᤶᤔᤥ ᤐᤥ᤺ᤰᤔᤠ ᤐᤥᤱᤗᤥ॥

᥈᥊ ᤁᤧᤛᤠᤶᤔᤩᤠᤱᤅᤡᤴ ᤂᤠᤶᤒᤢᤋᤪᤠᤀᤥ ᤗᤠᤵᤑᤢᤛᤧ᤹ᤀᤥ.

ᤁᤧᤕᤥ᤺ᤴᤍᤢᤒᤠ ᤁᤧᤛᤠᤶᤔᤩᤠᤱ ᤀᤡᤛᤣ᤺ᤱᤒᤧᤴ

ᤁᤧᤜᤣᤒᤠ ᤘᤜ᤺ᤱ ᤗᤢᤱᤜᤠ᤹ᤀᤥ ᤗᤠᤵᤐᤢᤱ ᤋᤣᤛᤧ᤹ᤀᤥ

᥈᥋ ᤂᤧᤒᤩᤠᤱ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤂᤧᤏᤧ᤹ ᤁᤧᤗᤠᤃᤡ ᤛᤠᤶᤔᤩᤠᤱ ᤐᤥᤱᤗᤥ.

ᤂᤢᤏᤧ᤹ ᤏᤢᤒᤠ ᤕᤢᤵᤐᤠ ᤀᤡᤛᤣ᤺ᤱᤒᤠ

ᤗᤢᤶᤔᤏᤠᤒᤠ ᤁᤢᤎᤠ᤺ᤰ ᤐᤥᤱᤗᤥ॥

᥈᥌ ᤂᤧᤒᤩᤠᤱ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛ᤺ᤵᤔᤠᤸᤗᤧ ᤂᤧᤏᤧ᤹ ᤁᤧᤎᤡᤶᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤛᤣᤛᤣᤒᤠ

ᤏᤡᤱᤘᤠ᤹ᤀᤡᤸᤗᤧ ᤂᤢᤏᤧ᤹ ᤀᤥᤃᤧᤔᤳᤋᤢᤖᤥ॥

᥈᥍ ᤂᤧᤏᤧ᤹ ᤐᤧᤗᤡᤃᤧᤴ ᤋᤢᤘᤠ ᤁᤧᤈᤥᤃᤢᤸᤗᤧ ᤂᤧᤵᤛᤢᤖᤥ

ᤜᤧᤰᤁᤩᤠᤱ ᤁᤧᤈᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤃᤧᤳᤋᤢᤖᤥ॥

᥈᥎ ᤂᤧᤏᤧ᤹ ᤀᤠᤒᤠᤅᤣ ᤆᤥ᤺ᤰᤔᤠ ᤁᤧᤃᤥ᤺ᤳᤋᤢᤒᤠ

ᤁᤧᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤶᤔᤥ ᤀᤥ᤺ᤳᤋᤡ ᤀᤥ᤺ᤳᤗᤥ॥

᥈᥏ ᤔᤏᤠᤴ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ

ᤐᤥ᤺ᤱᤅᤡᤸᤗᤧ ᤂᤧᤏᤧ᤹ ᤁᤧᤒᤠ᤺ᤳᤋᤢ᤹

ᤂᤧᤴ ᤔᤏᤠᤴ ᤀᤠᤱᤍᤡᤱ ᤁᤧᤗ᤹ᤒᤠ

ᤆᤥᤃᤧᤒᤠᤸᤗᤧ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏ᤺ᤶᤏ᤺ᤶᤒᤠ

ᤔᤏᤠᤴ ᤋᤠᤱᤛᤧ᤺ᤵᤋᤢᤖᤥ॥

᥉᥆ ᤑᤥᤋᤩᤠ ᤔᤧ᤺ᤴᤏᤣᤒᤠ ᤁᤧᤈᤥ᤺ᤰᤁᤠᤱ

ᤂᤧᤏᤧ᤹ ᤁᤧᤘᤠ᤹ᤒᤠ ᤐᤠ᤺ᤴ ᤁᤧᤈᤠᤃᤢᤏᤣᤓᤃᤪ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥈᥉

᥇-᥈ ᤀᤠᤸᤗᤛᤠᤱ ᤀᤳᤋᤢᤱᤗ ᤀᤠᤗᤢᤱᤜᤠ᤺ᤴ

ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤍᤢᤱᤗᤥ.

ᤁᤧᤛᤠᤰᤐᤥ ᤌᤠᤔᤠᤖᤧ ᤌᤠᤶᤛᤡᤱᤅᤠ ᤔᤢᤱᤛᤡᤅᤠᤖᤥ॥

᥉ ᤂᤢᤏᤧ᤹ ᤀᤠᤳᤋᤠᤴ ᤋᤢᤶᤔᤠ ᤛᤢᤰᤋᤧᤳ.

ᤂᤧᤴ ᤀᤠᤱᤃᤠ᤹ ᤏᤡᤛᤢᤱᤅᤡᤸᤗᤧ ᤐᤥ᤺ᤰᤂᤧᤒᤠᤖᤥ.

ᤁᤢᤘᤠ᤹ᤔᤠᤍᤧᤴᤏᤥ ᤁᤧᤵᤔᤠ ᤛᤢᤰᤋᤢᤱᤛᤠᤱ ᤏᤢᤖᤧᤒᤠᤖᤥ॥

᥊ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤍᤢ᤺ᤴᤍᤣ ᤏᤠᤶᤗᤠ᤺ᤴ

ᤂᤢᤏᤧ᤹ ᤁᤢᤍᤃᤡ ᤕᤢᤰᤂᤢᤱᤒᤠᤔᤧᤴᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤖᤧᤰ

ᤀᤠᤒᤠ᤺ᤴᤜᤠ᤹ ᤂᤢᤏᤧ᤹ ᤔᤧᤳᤋᤢᤱᤒᤠ ᤘᤕᤧᤖᤥ॥

᥋ ᤂᤧᤒᤩᤠᤱ ᤂᤢᤏᤧ᤹ ᤌᤧᤔᤠ ᤏᤢᤃᤵ ᤐᤡᤀᤠ

ᤂᤧᤴ ᤏᤡᤱᤘᤠ᤹ ᤂᤥᤛᤢᤱᤒᤠ ᤘᤕᤧᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤌᤧᤔᤠ ᤐᤠ᤺ᤳᤋᤢᤀᤡ.

ᤂᤧᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤒᤠ ᤘᤕᤧᤖᤥ॥

᥌ ᤌᤣ ᤂᤢᤏᤧ᤹ ᤁᤧᤖᤧᤰ ᤁᤢᤔᤢᤰᤛᤠᤶᤔᤡᤸᤗᤧ ᤀᤳᤋᤠᤒᤡ᥅

ᤔᤣ᤺ᤴ. ᤂᤢᤏᤧ᤹ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤂᤧᤵᤛᤢᤖᤥ॥

᥍ ᤂᤧᤵᤔᤥ ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤐᤣᤗᤡ ᤑᤠᤰᤔᤠ ᤛᤢᤰᤋᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤠᤛᤧᤴᤗᤥ᤺ᤶᤒᤠᤴᤗᤠᤶ

ᤀᤠᤱᤃᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤛᤧᤴᤗᤵ ᤂᤥᤛᤢᤱᤒᤠᤖᤥ॥

᥎ ᤀᤠᤱᤃᤠ᤹ ᤂᤢᤏᤧ᤹ ᤏᤠᤱᤃᤧᤴ ᤐᤡᤛᤠᤱ ᤁᤥ᤺ᤳᤋᤢᤱᤗᤥ.

ᤀᤠᤱᤃᤠ᤹ ᤏᤠᤶᤎᤠ ᤐᤡᤛᤠᤱᤅᤠᤱ ᤜᤰᤛᤢᤱᤗᤥ.

ᤁᤖ ᤀᤠᤱᤃᤠ᤹ ᤀᤠᤳᤋᤠᤴᤏᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤄᤥᤒᤠᤴᤗᤥ॥

᥏ ᤌᤠᤱᤃᤧᤴ ᤌᤥ ᤗᤧᤵᤔᤠᤱ ᤏᤢ ᤋᤧᤔᤧᤴᤍᤡᤱ ᤕᤥ ᤗᤧᤵᤔᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ

ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ॥

ᤁᤖ ᤀᤠᤱᤃᤠ᤹ᤃ ᤂᤢᤏᤧ᤹ ᤀᤠᤳᤋᤠᤴᤏᤠᤱ

ᤏᤡᤔᤠ ᤔᤧᤴᤇᤢᤰᤐᤠᤴᤗᤥ॥

᥇᥆ ᤁᤖ ᤀᤠᤱᤃᤠ᤹ ᤀᤠᤘᤠ᤹ᤔᤠ

ᤀᤠᤒᤣ᤺ᤰᤔᤠ ᤁᤧᤖᤧᤰ ᤂᤢᤏᤧ᤹ ᤏᤡᤛᤢᤖᤥ॥

ᤂᤢᤏᤧ᤹ ᤀᤠᤱᤃᤠ᤹ ᤛᤠ᤹ᤀᤠᤸᤗᤧ ᤀᤠᤓᤧᤸᤗᤧᤛᤠᤱ

ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤜᤧᤰᤁᤣ ᤋᤢᤶᤔᤠᤖᤥ॥

᥇᥇ ᤂᤢᤏᤧ᤹ ᤛᤣᤃᤢᤒᤠ ᤗᤠᤶᤔᤥ ᤀᤠᤱᤃᤠ᤹

ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤀᤠᤱ ᤗᤠᤱᤄᤣ᤺ᤰᤁᤠᤖᤥ.

ᤀᤠᤱᤃᤠ᤹ ᤆᤢᤵᤛᤠᤱ ᤑᤧᤴᤇᤠᤱ ᤔᤧᤗ᤹ᤀᤠᤴᤗᤥ॥

᥇᥈ ᤀᤠᤱᤃᤠ᤹ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤀᤠᤗᤠᤃᤡ ᤌᤡᤰᤕᤠ᤺ᤴᤎᤰ

ᤀᤠᤈᤠᤔᤠ ᤁᤢᤈᤠᤏᤢ᤺ᤸᤗᤧ ᤛᤠ᤹ᤖᤡᤰ

ᤕᤖᤡᤰ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ॥

᥇᥉ ᤂᤢᤏᤧ᤹ ᤔᤧᤗᤧᤱᤛᤡᤱᤅᤧᤴ. ᤂᤢᤏᤧ᤹ ᤆᤥ᤺ᤰᤔᤠ

ᤁᤥ᤺ᤳᤋᤢᤒᤠ ᤐᤠ᤺ᤴᤏᤡᤴ ᤗᤧᤱᤔᤠ ᤛᤢᤰᤔᤧᤍᤧᤳᤏᤧᤸᤗᤥ

ᤂᤢᤏᤧ᤹ ᤀᤠᤒᤠᤅᤣ ᤌᤣ ᤁᤢᤛᤡᤖᤠ᤹ᤌᤠᤱ. ᤂᤧᤴ ᤆᤥᤃᤢᤖᤥ॥

᥇᥊ ᤀᤠᤗᤠᤃᤡ ᤂᤢᤏᤧ᤹ ᤌᤧᤔᤠᤀᤡ ᤆᤥ᤺ᤰᤔᤠ

ᤏᤡᤱᤘᤠ᤹ ᤀᤡ᤺ᤳᤋᤢᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤂᤧᤴ ᤁᤢᤗᤡᤱᤍᤥ ᤁᤧᤳᤋᤢᤖᤥ॥

ᤜᤧᤰᤋᤱᤒᤠ ᤘᤣ᤹ ᤕᤖᤡᤰ

ᤏᤡᤱᤛᤣ᤺ᤰᤜᤠ᤹ ᤂᤢᤏᤧ᤹ ᤁᤳᤋᤢᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹

ᤂᤢᤏᤧ᤹ ᤁᤢᤍᤃᤡ ᤋᤠᤀᤠᤸᤗᤧ ᤐᤃᤡ ᤁᤡᤀᤠᤖᤥ॥

ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤡᤸᤗᤧ

ᤀᤠᤱᤃᤠ᤹ ᤕᤱᤔᤠ ᤛᤡᤀᤠᤖᤥ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤀᤠᤱᤃᤠ᤹

ᤀᤠᤏᤡᤱᤛᤠᤱ ᤐᤢᤃᤧᤖ ᤕᤠ᤺ᤴᤍᤠᤱᤅᤠᤱ ᤘᤠ᤹ᤖᤥ.

ᤔᤢᤰᤛᤠᤶᤍᤠᤱᤒᤠᤸᤗᤧᤀᤣ ᤀᤠᤱᤃᤠ᤹

ᤁᤡᤔᤠ ᤕᤱᤔᤠᤀᤥ ᤌᤠᤛᤠᤱᤅᤠᤱ ᤘᤠ᤹ᤖᤥ॥

᥇᥍ ᤜᤧᤰᤁᤣᤛᤠᤱ ᤂᤠᤔᤠᤰᤔᤠᤸᤗᤧ ᤀᤠᤱᤃᤠ᤹

ᤛᤫᤠ᤺ᤳ ᤘᤠ᤹ᤀᤠᤖ ᤕᤠ᤺ᤶᤔᤠ ᤔᤧᤛᤢᤰᤁᤠᤴᤗᤥ.

ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤆᤢᤶᤒᤧᤸᤗᤧᤀᤠᤱ ᤀᤠᤱᤃᤠ᤹

ᤛᤫᤠ᤺ᤳ ᤁᤧᤘᤠ᤹ᤒᤠ ᤆᤥ᤺ᤰᤔᤠ ᤔᤧᤛᤢᤰᤁᤠᤴᤗᤥ॥

᥈᥊

“ᤔᤢᤰᤛᤠᤶᤍᤠᤱᤒᤧᤸᤗᤧ ᤂᤠᤛᤧᤴᤗᤧ ᤕᤧᤴᤏᤡᤴ

ᤌᤣᤀᤠᤱ ᤏᤡ᤺ᤴᤎᤥ ᤔᤧᤕᤢᤰᤂᤢᤴᤒᤠᤒᤣ᥅

ᤌᤣᤀᤠᤱ ᤂᤢᤏᤧ᤹ ᤁᤢᤛᤡᤱ ᤁᤧᤏᤡ᤺ᤵᤐᤠᤜᤠ᤹ᤖᤧ

ᤂᤢᤏᤧ᤹ ᤁᤢᤄᤠᤛᤧᤴᤏᤡᤴ ᤀᤠᤶᤓᤠ

ᤌᤣᤏᤠᤎᤣ ᤔᤧᤜᤠᤱᤄᤢᤀᤠᤱ ᤔᤧᤕᤢᤱᤒᤠᤒᤣ᥅

᥈ “ᤔᤏᤠᤜᤠ᤹ᤖᤧ ᤀᤡ᤺ᤴᤍᤥ ᤗᤢᤱᤜᤠ᤹ ᤔᤧᤈᤳᤋᤢᤀᤠᤱ

ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤜᤠ᤹ ᤔᤧᤓᤥᤛᤢᤖᤥ

ᤜᤧᤰᤁᤩᤠᤱ ᤀᤣᤕᤠᤱᤒᤧᤸᤗᤧ ᤁᤢᤔᤧᤸᤗᤢᤰᤁᤡᤴ

ᤔᤧᤄᤢ᤺ᤳᤋᤢᤀᤠᤱ ᤂᤢᤏᤡ᤹ ᤔᤧᤸᤗᤢᤰᤜᤠ᤹ᤏᤢ ᤔᤧᤓᤢᤳᤋᤢᤛᤡᤖᤥ॥

᥉ ᤂᤧᤱᤜᤠ᤹ᤖᤧ ᤕᤧᤳᤇᤠᤒᤠᤜᤠ᤹ᤖᤧ ᤂᤢᤏᤡ᤹ ᤀᤍᤱᤜᤠ᤹

ᤔᤧᤏᤠᤵᤋᤢᤛᤡᤀᤠᤱ ᤔᤧᤍᤣ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤸᤗᤧ ᤁᤢᤒᤡᤳᤋᤧᤴ ᤂᤢᤏᤧ᤹

ᤁᤢᤛᤡᤱᤏᤠᤳ ᤜᤢᤱᤔᤠ ᤔᤧᤴᤈᤢ᤺ᤳᤋᤣ ᤌᤠᤖᤡᤰ

ᤂᤧᤱᤜᤠ᤹ᤖᤧ ᤜᤠᤒᤠ ᤔᤧᤃᤳᤋᤢᤖᤥ॥

᥊ ᤂᤧᤱᤜᤠ᤹ᤖᤧ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ

ᤂᤢᤏᤡ᤹ ᤂᤥᤔᤠ ᤗᤰᤁᤡᤴ ᤔᤧᤏᤠᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤴ ᤔᤧᤱᤄᤥᤔᤏᤠᤒᤠ ᤔᤧᤈᤥᤃᤢᤛᤡᤖᤥ

ᤂᤧᤒᤩᤠᤱ ᤂᤧᤱᤜᤠ᤹ ᤛᤠᤰᤁᤧᤸᤗᤧᤰ

ᤆᤡᤱᤛᤡᤱᤔᤠᤀᤠᤱ ᤕᤢᤱᤔᤠ ᤔᤧᤒᤠᤱᤄᤢᤛᤡᤖᤥ॥

᥋ “ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤜᤠ᤹ᤀᤥ

ᤋᤠᤶᤓᤢᤱ ᤀᤍᤱᤜᤠ᤹ᤖᤧ ᤁᤢᤈᤠ ᤔᤧᤃᤥ᤺ᤳᤋᤢᤒᤠ ᤜᤧᤰᤁᤣ

ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤁᤢᤈᤠ ᤔᤧᤃᤥ᤺ᤳᤋᤢᤖᤥ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤀᤣᤜᤠ᤹ᤖᤧ ᤗᤠᤃᤡ

ᤀᤠᤳᤋᤠᤴᤏᤠᤱ ᤁᤢᤈᤠ ᤂᤥᤔᤠ ᤔᤧᤴᤇᤢᤰᤋᤢᤴᤗᤥ॥

᥌ ᤂᤧᤱᤜᤠ᤹ᤖᤧ ᤘᤣ᤹ ᤔᤏᤠ᤺ᤸᤗᤧ ᤁᤢᤒᤩᤠᤱᤛᤡᤀᤥ

ᤐᤥᤃᤢᤃᤧᤴ ᤁᤢᤈᤠ ᤔᤧᤛᤢᤵᤛᤢᤖᤥ

ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤠᤸᤗᤧ ᤁᤢᤈᤧᤸᤗᤧᤰᤛᤣ᤹

ᤀᤡᤰᤋᤠᤵᤐᤥ ᤆᤧᤸᤗᤧᤰᤛᤣ᤹ ᤔᤧᤍᤢᤒᤢᤖᤥ॥

᥍ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤱᤄᤠᤶᤔᤣ ᤏᤠᤶᤔᤧᤍᤠ᤺ᤳᤇᤢᤖᤥ.

ᤆᤢᤱᤅᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤰ

ᤋᤧᤵᤔᤠ ᤘᤣ᤹ ᤌᤣᤀᤠᤱ ᤔᤧᤱᤃᤳᤋᤢᤴᤗᤥ॥

᥎ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤗᤠᤶ

ᤁᤧᤎᤠᤒᤠ ᤘᤠᤜᤡᤳᤋᤡᤸᤗᤧ ᤂᤧᤱᤜᤠ᤹

ᤘᤠᤔᤧᤖᤰᤁᤠᤱ ᤛᤢᤒᤠ ᤔᤧᤒᤥᤱᤗᤥ॥

ᤜᤧᤰᤁᤩᤠᤱ ᤘᤀᤡ᤺ᤶᤛᤡᤱᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤗᤢᤱᤓᤢᤰᤁᤢᤜᤠ᤹ᤀᤥ ᤔᤧᤗᤢᤶᤛᤡᤱᤗᤥ॥

᥏ “ᤁᤢᤶᤒᤠ ᤁᤧᤜᤥ᤺ᤵᤐᤠ ᤀᤅᤧ᤺ᤰᤘᤠᤜᤠ᤹

ᤂᤢᤴᤇᤡ᤹ ᤔᤠ᤺ᤸᤗᤧ ᤁᤢᤓᤰᤋᤢᤱᤅᤥᤗᤠᤶ

ᤔᤧᤏᤠᤵᤋᤢᤛᤡᤀᤠᤱ ᤔᤧᤍᤣ᤹ᤖᤢᤛᤡᤖᤥ॥

ᤕᤠᤱᤃᤧᤛᤠ᤹ᤒᤠ ᤔᤏᤠ᤺ᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

ᤛᤡᤱᤏᤠᤳᤋᤥ ᤔᤧᤕᤢᤰᤂᤢᤛᤡᤖᤥ॥

᥇᥆ ᤆᤠᤱᤍᤣ᤺ᤳ ᤜᤥ᤺ᤵᤔᤠᤖᤧ ᤆᤥᤃᤢᤸᤗᤧ

ᤂᤧᤱᤜᤠ᤹ ᤗᤧᤰᤆᤠᤒᤧᤎᤡ᤺ᤰ ᤗᤠᤱᤔᤧᤄᤣ᤺ᤰᤗᤥ

ᤂᤧᤒᤩᤠᤱ ᤛᤠᤰᤔᤧᤴᤈᤠ ᤐᤥᤃᤢᤃᤧᤴ

ᤁᤢᤈᤠ ᤌ᤺ᤱᤔᤠᤜᤠ᤹ ᤔᤧᤛᤢᤵᤛᤢᤖᤥ॥

᥇᥇ ᤂᤧᤱᤜᤠ᤹ᤖᤧ ᤆᤤᤋᤢᤴ ᤏᤡ᤺ᤱᤃᤣ᤹ ᤔᤧᤀᤣ᤺ᤵᤛᤢᤖᤥ

ᤂᤧᤒᤩᤠᤱ ᤆᤧᤸᤗᤧᤰᤛᤣ᤹ᤀᤡᤴ ᤁᤢᤘᤠ ᤔᤧᤗ᤺ᤳᤋᤢᤖᤥ.

ᤁᤖ ᤀᤠᤒᤠᤅᤣᤃ ᤘᤠᤔᤡ᤺ᤰᤔᤠᤸᤗᤧ

ᤋᤖᤢᤛᤡᤒᤠ ᤔᤧᤒᤥᤱᤗᤥ॥

᥇᥈ ᤕᤧᤰᤕᤰᤜᤠ᤹ᤀᤥ ᤛᤡᤔᤠ ᤁᤧᤀᤡ᤺ᤵᤐᤠᤜᤠ᤹ ᤏᤢ

ᤁᤧᤃᤠ᤺ᤶᤒᤠ ᤔᤏᤠᤜᤠ᤹ ᤔᤧᤕᤠ᤺ᤳᤗᤥ.

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤐᤣᤗᤡ᤺ᤴ ᤔᤧᤄᤧᤵᤛᤢᤴᤗᤥ॥

᥇᥉ “ᤀᤥ᤺ᤳᤋᤡ᤺ᤴ ᤂᤢᤴᤇᤡ᤹ ᤛᤡᤖᤠ᤹

ᤔᤧᤴᤎᤠᤱᤔᤏᤠᤒᤠ ᤔᤏᤠᤜᤠ᤹ᤀᤠᤱ ᤔᤧᤘᤠ᤹ᤖᤥ.

ᤁᤢᤓᤠᤖᤧ ᤀᤥ᤺ᤳᤋᤡ᤺ᤸᤗᤧ ᤁᤢᤒᤣ᤺ᤴ

ᤂᤢᤴᤇᤡ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ

ᤜᤧᤰᤁᤩᤠᤱ ᤂᤠᤃᤧᤀᤥ᤺ᤵᤐᤠ ᤗᤠᤶᤔᤥ

ᤂᤧᤱᤜᤠ᤹ ᤗᤠᤱᤔᤧᤱᤄᤣ᤺ᤰᤏᤧᤸᤗᤥ॥

᥇᥊ ᤑᤈᤡᤘᤈᤡ ᤂᤠᤀᤥ᤺ᤵᤔᤠᤏᤢ᤺ᤸᤗᤧ

ᤋᤃᤡᤀᤣ ᤔᤏᤠ ᤁᤧᤛᤧᤵᤐᤧᤴ ᤐᤥ᤺ᤰᤗᤥ

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠ ᤏᤢ

ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠᤜᤠ᤹ ᤛᤧᤖᤢᤛᤡᤖᤥ

ᤂᤧᤒᤩᤠᤱ ᤛᤧᤴᤍᤡᤰᤁ ᤂᤧᤸᤗᤧ

ᤂᤢ᤺ᤴᤍᤪᤡᤰᤐᤠ ᤁᤢᤀᤡᤛᤡ᤺ᤰ ᤏᤠᤵᤋᤢᤛᤡᤖᤥ॥

᥇᥋ ᤔᤣ᤺ᤳ ᤁᤧᤃᤥ᤺ᤵᤐᤠ ᤁᤧᤳᤏᤡᤒᤠᤸᤗᤧ

ᤕᤢ᤺ᤴᤇᤡᤰ ᤗᤠᤶ ᤛᤢᤃᤢᤖ ᤕᤢᤱᤗᤥ.

ᤂᤧᤴ ᤕᤧᤶᤔᤥ ᤂᤧᤸᤗᤧ ‘ᤀᤠᤳᤋᤡᤸᤗᤧᤀᤠᤱ

ᤀᤠᤱᤃᤠ᤹ ᤔᤧᤏᤡᤀᤠᤴ’ ᤐᤠ᤺ᤳᤋᤢᤖᤥ॥

ᤂᤧᤒᤩᤠᤱ ᤔᤏᤠᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤠᤸᤗ

ᤑᤠ᤹ᤀᤠᤱ ᤂᤧᤸᤗᤧ ᤁᤢᤏᤠᤖᤠᤴ ᤋᤧᤵᤋᤢᤖᤥ॥

᥇᥌ ᤛᤧᤴᤍᤡᤰ ᤂᤧᤴ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ

ᤜᤡᤶᤔᤡᤴ ᤔᤧᤛᤧᤛᤢᤀᤠᤱ ᤔᤧᤗᤠ᤺ᤳᤗᤥ.

ᤁᤖ ᤂᤧᤱᤜᤠ᤹ ᤗᤧᤴᤍᤡᤰᤁ ᤔᤧᤈᤡᤱᤛᤡᤱᤗᤥ

ᤂᤧᤶᤒᤩᤠᤱ ᤂᤠᤃᤧᤀᤥ᤺ᤵᤐᤥ ᤀᤥ᤺ᤴᤔᤧᤴᤎᤠᤰᤛᤡᤱᤅᤡᤸᤗᤥ॥

᥇᥍ ᤗᤧᤴᤍᤡᤰ ᤂᤠᤃᤧᤀᤥ᤺ᤵᤐᤥ ᤂᤧᤱᤜᤠ᤹ ᤔᤧᤃᤡᤖᤥ.

ᤁᤖ ᤛᤧᤴᤍᤡᤰᤐᤠ ᤂᤠᤃᤧᤔᤠᤰᤐᤥᤏᤣᤓᤃᤪ

ᤂᤧᤱᤜᤠ᤹ ᤔᤧᤱᤃᤡᤏᤧᤴᤗᤥ॥

᥇᥎ “ᤋᤠᤰᤁᤧᤓᤧᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤃ

ᤆᤫᤠ᤺ᤳ ᤐᤢ᤺ᤳᤌᤢᤱᤘᤠ ᤜᤧᤰᤁᤣ ᤌᤣᤏᤠᤎᤣᤒᤠᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤺ᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤰᤔᤢᤖᤠ ᤔᤧᤳᤋᤢᤖᤥ.

ᤂᤧᤱᤜᤠ᤹ ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ

ᤕᤠ᤺ᤶᤒᤰ ᤆᤥ᤺ᤰᤛᤧ ᤐᤣ᤺ᤰᤔᤠ ᤔᤧᤱᤄᤥᤏᤧᤴᤗᤥ॥

᥇᥏ ᤏᤠᤶᤗᤠ᤺ᤱᤔᤠ ᤏᤢ ᤜᤠᤱᤘᤠᤔᤠᤸᤗᤧ ᤏᤠᤱᤅᤡᤴ ᤕᤥ᤺ᤴᤍᤢᤖᤥ

ᤜᤧᤰᤁᤣᤗ᤹ᤖᤡᤰᤁᤣ ᤗᤠᤕᤥᤒᤠ ᤔᤏᤠᤴ

ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥᤗᤠᤶ ᤔᤠᤒᤣ᤺ᤰᤗᤥ॥

᥈᥆ ᤁᤢᤶᤔᤠᤖᤧᤀᤠᤱ ᤂᤧᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴᤗᤥ.

ᤑᤣ᤹ᤒᤠ᤺ᤳᤋᤡᤸᤗᤧ ᤂᤧᤴ ᤆᤍᤣᤛᤢᤖᤥ

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤸᤗᤧ ᤁᤢᤔᤡᤱᤅᤡᤴ

ᤏᤡᤱᤘᤠ᤹ ᤔᤧᤸᤗᤡᤱᤛᤢᤴᤗᤥ॥

ᤁᤧᤈᤥ᤺ᤶᤒᤠ ᤛᤡᤱᤒᤢᤱ ᤜᤧᤰᤁᤣ ᤂᤧᤴ ᤔᤧᤰᤗᤥ॥

᥈᥇ ᤂᤧᤸᤗᤧ ᤁᤢᤛ᤻ᤛᤠᤁᤢᤀᤣ ᤁᤧᤜᤥ᤺ᤵᤔᤠ

ᤛᤠᤔᤧᤱᤃᤵᤔᤏᤠᤔᤠ ᤔᤧᤴᤇᤢᤔᤠᤜᤠ᤹ ᤋᤢᤰᤂᤣ ᤆᤠ᤺ᤳᤋᤢᤛᤡᤖᤥ

ᤜᤧᤰᤁᤩᤠᤱ ᤁᤢᤕᤧᤶᤒᤠ ᤁᤧᤛᤡᤔᤠ

ᤔᤣᤔᤣᤍᤢᤔᤠᤜᤠ᤹ ᤁᤢᤗᤢᤱᤔᤠ᤹ ᤔᤧᤴᤍᤢᤰᤏᤧᤴᤗᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤥ

ᤔᤢᤰᤁᤧᤃᤢᤒᤠᤜᤠ᤹ ᤔᤧᤰᤂᤢᤛᤡᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠ᤺ᤶᤒᤰ ᤆᤥᤃᤢᤖᤥ

ᤂᤧᤒᤩᤠᤱ ᤋᤠᤰᤁᤧᤓᤧᤒᤠᤜᤠ᤹ ᤔᤧᤛᤡᤖᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹

ᤏᤢᤖᤡᤰᤁᤠᤱ ᤔᤧᤜᤡᤱᤗ ᤘᤠ᤹ᤔᤠ ᤐᤠᤱᤄᤢᤛᤡᤖᤥ

ᤁᤖ ᤁᤧᤖᤧᤰ ᤕᤧᤶᤔᤥ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤘᤠ᤹ᤔᤠ ᤐᤣ᤺ᤰᤔᤠᤴ ᤀᤥᤔᤧᤳᤋᤢᤖᤥ॥

᥈᥊ ᤁᤢᤓᤠ ᤕᤧᤶᤗᤧ ᤗᤠᤃᤡ ᤁᤢ᤹ᤀᤡᤃᤧᤓᤧᤶᤒᤠᤴ ᤜᤢᤖᤢᤶᤗᤢᤶᤏᤠ ᤐᤥᤖᤥ.

ᤁᤖ ᤂᤧᤴ ᤀᤣᤃᤠᤱ ᤕᤠ᤺ᤴᤛᤢᤱ ᤁᤢᤛᤡᤱ ᤀᤡᤖᤧᤶ ᤐᤣ᤺ᤰᤗᤥ

ᤜᤧᤰᤔᤏᤠᤒᤠ ᤆᤠᤛᤶ ᤁᤢᤀᤡᤛᤡ᤺ᤰ ᤂᤧᤴ ᤀᤡᤛᤢ᤹ᤖᤢᤖᤥ॥

᥈᥋ ᤀᤰᤂᤣ ᤔᤣ᤺ᤴ ᤑᤠ᤹ᤀᤠᤱ ᤀᤠᤳᤋᤡᤸᤗᤧ ᤏᤠ᤹ᤔᤠ ᤛᤢᤰᤋᤢᤒᤣ᥅

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤛᤧᤰᤂᤠ ᤔᤣ᤺ᤴ

ᤑᤠ᤹ᤀᤠᤅ ᤀᤣ᤺ᤸᤗᤧ ᤋᤛᤡ ᤐᤡᤔᤠ ᤛᤢᤰᤋᤢᤒᤣ᥅”

ᤒᤡᤸᤍᤍᤖᤧ ᤐᤠ᤺ᤳᤋᤢ-

᥈᥋

᥇-᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ.

ᤁᤧᤖᤧᤰᤸᤗᤧ ᤂᤢᤏᤧ᤹ ᤁᤡᤵᤔᤠ ᤐᤥᤱᤗᤥ.

ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤛᤏᤠᤖᤢᤱ ᤐᤥ᤺ᤱᤗ ᤆᤥᤃᤢᤖᤥ॥

᥉ ᤀᤠᤳᤋᤡᤸᤗᤧ ᤁᤢᤎᤰᤛᤢᤒᤠ ᤋᤢᤖᤠᤜᤠ᤹ ᤏᤡ᤺ᤵᤔᤠ ᤛᤢᤰᤋᤢᤛᤡᤒᤣ᥅

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤴᤍᤠᤱᤃᤧᤏ ᤁᤢᤀᤥ᤺ᤳᤋᤡ

ᤔᤧᤱᤃᤧᤵᤔᤏᤠᤒᤠ ᤋᤧᤴ ᤀᤠᤳᤋᤠᤴ ᤘᤠ᤹ᤒᤣ᥅

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ

ᤀᤠᤳᤋᤡᤴ ᤔᤏᤠᤴ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤛᤢᤰᤐᤣ᥅

ᤀᤡᤃᤪ ᤔᤧᤴᤇᤢᤔᤠᤗᤠᤶ ᤁᤧᤒᤥ᤺ᤱᤒᤠ ᤀᤠᤳᤋᤡᤴ

ᤔᤏᤠᤴ ᤛᤢᤳᤌᤥ ᤐᤥᤱᤔᤠ ᤛᤢᤰᤐᤣ᥅

᥋ ᤂᤢᤏᤧ᤹ ᤁᤢᤏᤡᤔᤥ ᤗᤠᤒᤧᤴᤏᤠᤱ ᤂᤧᤶᤔᤩᤠᤰ

ᤛᤧᤍᤡᤍᤡᤱ ᤁᤧᤀᤥ᤺ᤵᤐᤠ ᤔᤧᤈᤥ᤺ᤰᤏᤧᤴᤗᤥ.

ᤜᤧᤰᤁᤩᤠᤱ ᤂᤣ᤺ᤶᤛᤡᤰᤐᤠᤜᤠ᤹ᤀᤠᤱ ᤐᤪᤡᤱᤒᤪᤡᤱ

ᤁᤧᤀᤥ᤺ᤵᤐᤠ ᤔᤧᤴᤈᤥ᤺ᤰᤏᤧᤸᤗᤥ॥

᥌ ᤜᤠᤒᤠ ᤜᤧᤰᤁᤣᤗᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤡᤔᤥ ᤔᤧᤴᤇᤠᤶ ᤕᤠᤵᤔᤡ᤺ᤴ

ᤑᤣ᤹ᤒᤠ᤺ᤳᤋᤡᤴᤏᤢ᤺ᤸᤗᤧ ᤕᤶᤒᤠ ᤔᤧᤈᤥ᤺ᤰᤏᤧᤸᤗᤥ

ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤴ ᤋᤏᤠᤍᤡ᤺ᤰᤐᤠ

ᤕᤠᤖᤡᤰᤁᤠᤱ ᤔᤧᤈᤥ᤺ᤰᤏᤧᤸᤗᤥ॥

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥈᥌

᥇-᥈ ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤧᤴ ᤁᤧᤓᤠ᤹ᤖᤠᤱᤒᤡ᥅

ᤁᤢᤛᤠ᤹ᤀᤡ ᤔᤧᤴᤕᤠᤰᤔᤏᤠᤒᤧᤴ ᤁᤧᤛᤧ᤺ᤵᤋᤠᤱᤒᤡ᥅

᥉ ᤀᤠᤱᤃᤠ᤹ ᤜᤧᤰᤋᤱᤒᤠ ᤀᤍᤱ ᤔᤏᤠᤴ

ᤏᤢᤒᤠ ᤛᤢᤈᤠᤜᤠ᤹ ᤁᤧᤒᤡᤖᤠᤱᤒᤡ᥅

ᤜᤧᤰᤁᤩᤠᤱ ᤀᤠᤱᤃᤠ᤹ ᤜᤧᤰᤋᤱᤒᤠ ᤀᤍᤱᤅᤡᤴᤏᤢ

ᤁᤧᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤁᤧᤜᤠᤛᤢᤒᤡ᥅

᥊ ᤂᤧᤏᤧ᤹ ᤁᤧᤒᤠ᤺ᤴᤜᤠ᤹ ᤜᤠ᤺ᤳᤗᤧ ᤂᤧᤵᤛᤢᤃ᥅

ᤁᤴ ᤐᤠ᤺ᤴᤏᤡᤴ ᤀᤣ᤺ᤸᤗᤧ ᤐᤠ᤺ᤵᤔᤠ ᤁᤧᤒᤠᤱᤄᤧᤃ᥅

᥋ ᤂᤧᤔᤠᤍᤡᤅ ᤕᤱᤛᤱᤅᤥᤒᤠ ᤆᤫᤠ᤺ᤳ ᤛᤡᤃᤠᤱ

ᤁᤧᤛᤡᤒᤠ ᤕᤠᤶᤛᤠᤶᤜᤠ᤹ ᤔᤧᤕᤱᤗᤥ॥

ᤂᤧ᤹ᤕᤥ ᤁᤧᤘᤠ᤹ᤒᤠ ᤁᤧᤖᤧᤰ ᤂᤢᤴᤇᤡ᤹

ᤕᤱᤔᤠ ᤁᤧᤖᤧᤀᤠᤱ ᤔᤧᤘᤠ᤹ᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤂᤧᤔᤠᤍᤡᤱ ᤕᤱᤛᤱᤅᤡᤴ ᤜᤸᤗᤧᤰ ᤌᤠ᤺ᤵᤐᤠᤱ ᤏᤧᤖᤥ

ᤜᤧᤰᤁᤩᤠᤱ ᤔᤧᤰᤔᤠ ᤛᤡᤔᤧᤴᤏᤠᤱ

ᤜᤱᤒᤧᤳ ᤏᤢᤖᤡᤰᤁᤠᤱ ᤏᤡᤍᤧᤳᤗᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤠ᤺ᤱ

ᤐᤡᤛᤠᤱᤒᤠ ᤋᤠᤱᤛᤠᤰᤐᤠᤴ ᤂᤡᤱᤄᤢᤖᤥ

ᤜᤧᤰᤁᤩᤠᤱ ᤔᤧᤜᤥ᤺ᤱᤗᤡᤱ ᤂᤧᤜᤥ᤺ᤱᤗᤡᤱᤅᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤑᤥ᤺ᤴᤍᤢ ᤑᤳᤇᤢᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠ᤹ᤔᤡ᤺ᤵᤐᤠᤴ

ᤆᤫᤠ᤺ᤳᤋᤡᤸᤗᤧ ᤌᤡᤶᤛᤢᤖᤥ

ᤂᤧᤒᤩᤠᤱ ᤂᤧᤴ ᤗᤡ᤺ᤵᤛᤠᤱ

ᤂᤠ᤹ᤔᤡ᤺ᤵᤐᤠᤴ ᤑᤰᤔᤠ ᤔᤧᤒᤠᤱᤄᤢᤴᤗᤥ॥

᥏ ᤂᤢᤏᤧ᤹ᤃ ᤁᤢᤓᤢᤶᤒᤠ ᤗᤠᤒᤧᤴ ᤋᤧᤵᤋᤢᤖᤥ

ᤂᤧᤸᤗᤧ ᤁᤢᤛᤶᤎᤠᤱ ᤂᤠ᤹ᤔᤡ᤺ᤳᤋᤧᤴ ᤂᤡᤱᤄᤢᤖᤥ॥

᥇᥆ ᤂᤢᤏᤧ᤹ ᤋᤠ᤺ᤴᤇᤥᤃᤧᤴ ᤂᤠᤀᤥ᤺ᤵᤔᤠᤴ ᤏᤢ

ᤂᤠᤔᤠᤰᤔᤠ ᤀᤡ᤺ᤴᤎᤥᤜᤠ᤹ ᤕᤢᤰᤂᤢᤖᤥ

ᤋᤢᤱᤃᤥᤍᤡᤱ ᤘᤖ᤺ᤱᤛᤶᤎᤠᤱ ᤔᤡᤰᤁᤧᤏᤢᤵᤐᤠ

ᤏᤡᤕᤠᤖᤠ ᤏᤧᤛ᤻ᤛᤢᤀᤠᤱ ᤏᤧᤖᤥ॥

᥇᥇ ᤂᤢᤏᤧ᤹ ᤑᤧ᤺ᤰᤋᤢᤛᤡᤸᤗᤧ ᤋᤠᤱᤛᤠᤰᤐᤥᤒᤠ

ᤛᤡᤳᤗᤠᤱᤜᤠ᤹ ᤌᤧᤃᤰᤁᤰᤏᤠ ᤕᤱᤗᤥ

ᤂᤧᤱᤜᤠ᤹ ᤁᤡᤔᤠᤸᤗᤧ ᤔᤢᤴᤈᤡᤱ ᤔᤢᤴᤈᤡᤱ ᤔᤢᤴᤗᤥ॥

᥇᥈ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤢᤰᤛᤠᤶᤔᤡᤸᤗᤧ

ᤋᤢᤱᤃᤥᤍᤡᤱ ᤘᤖ᤺ᤱᤅᤡᤴ ᤀᤡ᤺ᤵᤛᤢᤖᤥ.

ᤀᤠᤒᤠᤅᤣ ᤁᤢᤏᤧᤜᤡ ᤁᤢᤏᤡᤱᤘᤠ᤺ᤸᤗᤧ

ᤁᤡᤵᤔᤠᤃᤧᤄᤢᤒᤠ ᤌᤰᤛᤠ ᤖᤠᤜᤠᤒᤧᤴ ᤔᤧᤰᤂᤢᤖᤥ॥

᥇᥉ ᤂᤢᤏᤧ᤹ ᤛᤠ᤺ᤱᤃᤢᤃᤧᤴ ᤁᤢᤛᤰᤔᤠ᤺ᤸᤗᤧ

ᤋᤠᤱᤛᤠᤰᤐᤠᤴ ᤛᤣᤛᤣᤒᤠ ᤆᤥᤃᤢᤖᤥ

ᤜᤧᤰᤁᤩᤠᤱ ᤁᤢᤜᤢᤰᤁᤡᤸᤗᤧ ᤆᤫᤠ᤺ᤳᤋᤥ ᤁᤧᤕᤠᤰᤐᤠ

ᤁᤡᤵᤔᤠᤃᤧᤄᤢᤒᤠ ᤀᤛᤣ᤺ᤰᤁᤡᤴ ᤜᤍ᤹ ᤛᤩᤧᤖᤢᤖᤥ॥

᥇᥊ ᤁᤱᤃ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤜᤡᤖᤡᤵ

ᤘᤖᤡᤵ ᤏᤡᤎᤠ᤺ᤵᤛᤢᤒᤠᤖᤰᤗᤥ.

ᤂᤢᤏᤧ᤹ ᤛᤣ᤺ᤶᤛᤣ᤺ᤶᤒᤠ ᤁᤢᤀᤡᤰᤗᤠᤖᤰᤗᤥ॥

ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤸᤗᤧ ᤁᤢᤜᤢ᤺ᤰᤔᤠᤴ

ᤜᤠ᤺ᤳᤗᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤒᤣ᥅

᥈᥍

ᤀᤕᤩᤢᤒᤖᤧ ᤕᤠᤶᤔᤥᤀᤠᤱ ᤐᤠ᤺ᤴᤎᤱ ᤆᤥᤃᤢ. ᤜᤧᤰᤁᤩᤠᤱ ᤐᤠ᤺ᤳᤋᤢᤖᤥ.

ᤀᤕᤩᤢᤒ

᥈-᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤀᤠᤕᤢᤰᤜᤠ᤹ ᤋᤣ᤹ᤖᤢ ᤐᤡᤖᤠᤱᤗᤥ॥

ᤔᤢᤰᤛᤠᤶᤍᤠᤱᤒᤠᤸᤗᤧ ᤀᤠᤱᤃᤠ᤹

ᤀᤠᤜᤡᤱᤔᤏᤡᤴ ᤌᤥ ᤏᤠᤕᤥᤒᤠ ᤆᤥᤃᤢ ᤐᤡᤖᤠᤱᤗᤥ॥

ᤀᤠᤱᤃᤠ᤹ ᤀᤠᤎᤰᤁᤥ ᤀᤠᤛᤰᤔᤠ ᤕᤠᤰᤗ ᤌᤠᤖᤡᤰ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤛᤠ᤺ᤱᤃᤢ ᤛᤰᤔᤠ ᤐᤡᤀᤠᤖ ᤌᤠᤖᤡᤰ.

ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤗᤠᤶ

ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤖᤥ.

᥊ ᤀᤠᤶᤒᤪᤠ᤺ᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤴᤗᤥ.

ᤀᤠᤱᤃᤠ᤹ ᤀᤠᤸᤛᤥ᤺ᤵᤐᤠᤸᤗᤧ

ᤀᤡᤱᤗᤧᤰ ᤐᤠ᤺ᤴ ᤔᤧᤒᤠ᤺ᤳᤋᤢᤱᤅᤡᤴᤗᤥ॥

᥋ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠᤴ ᤛᤧᤰᤂᤠᤒᤠ ᤆᤥᤰ

ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠ᤺ᤵᤔᤠ ᤔᤧᤍᤧᤴᤏᤠᤸᤗᤥ.

ᤀᤠᤱᤃᤠ᤹ ᤀᤠᤛᤡᤛᤡ ᤌᤧᤶᤒᤠ ᤑᤥᤋᤩᤠ ᤔᤧ᤺ᤴᤏᤣ

ᤘᤠ᤹ᤀᤠ ᤁᤧᤗ᤹ᤒᤠ ᤀᤠᤒᤠ᤺ᤴᤏᤡᤴ ᤔᤧᤗᤧᤳᤋᤠᤴᤗᤥ॥

᥌ ᤛᤠᤶᤕᤥᤏᤡᤒᤠ ᤆᤥ᤺ᤰᤁᤠ ᤁᤧᤗ᤹ᤒᤠ ᤀᤠᤒᤠ᤺ᤴᤏᤡᤴ

ᤀᤠᤱᤃᤠ᤹ ᤀᤠᤛᤡᤛᤡ ᤌᤠᤖᤡᤰ ᤔᤧᤗᤧᤳᤋᤠᤴᤗᤥ.

ᤀᤠᤄᤠᤛᤡᤱᤏᤡ᤺ᤵᤔᤠ ᤀᤠᤏᤡᤱᤘᤠ᤺ᤴ ᤛᤣᤛᤣᤒᤠ ᤆᤥ᤺ᤰᤗᤥ॥

᥍ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ

ᤛᤠᤶᤒᤠ᤺ᤴ ᤂᤢᤶᤍᤡᤱ ᤔᤧᤄᤥᤛᤢᤖᤖᤥ

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤗᤠᤕᤥᤒᤠᤜᤠ᤹ᤖᤧ ᤁᤧᤛᤠᤰᤐᤠ

ᤔᤧᤍᤢᤔᤢᤒᤠ ᤜᤧᤰᤁᤧ ᤀᤠᤏᤡᤱᤔᤡᤜᤠ᤹ᤖᤧ ᤔᤧᤍᤢᤔᤢᤖᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ

ᤔᤏᤠ᤺ᤸᤗᤧ ᤁᤢᤜᤡᤱᤔᤧᤴ ᤂᤢᤏᤧ᤹ ᤋᤣ᤹ᤖᤢ ᤐᤡᤖᤢᤖᤥ.

ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠ᤺ᤸᤗᤧ ᤌᤧᤔᤠ᤺ᤴ

ᤏᤡᤱᤛᤠᤱ ᤆᤥ᤺ᤰᤔᤠ ᤛᤢᤰᤋᤢᤒᤣ᥅

᥏ ᤂᤧᤱᤜᤠ᤹ᤖᤧ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤖᤥ.

ᤜᤧᤰᤁᤣ ᤐᤥ᤺ᤱᤅᤡᤸᤗᤧ ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤣᤗᤡ᤺ᤴ ᤂᤧᤵᤛᤢᤒᤡ᥅

᥇᥆ ᤌᤣ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛ᤺ᤵᤔᤠᤴ ᤂᤥᤔᤠ ᤏᤡᤱᤘᤠ᤹ ᤔᤧᤴᤈᤥᤃᤢᤶᤒᤡ᥅

ᤌᤣ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤆᤰᤔᤧᤴᤗ᤹ᤀᤣ ᤐᤣᤗᤡ ᤔᤧᤓᤠᤰᤋᤢᤒᤡ᥅

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴ

ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ.

ᤀᤠᤱᤃᤠ᤹ ᤂᤡᤏᤡ᤹ ᤜᤢ᤹ᤏᤡᤱᤗᤥ॥

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤡᤱᤛᤣ᤺ᤰ ᤌᤣ ᤘᤠ᤹.

ᤀᤠᤱᤃᤠ᤹ ᤂᤡᤏᤡ᤹ ᤀᤥᤛᤣ᤺ᤴᤎᤠᤰᤏᤡᤱᤗᤥ॥

᥇᥈ ᤁᤖ ᤌᤣᤓᤧᤸᤗᤧ. ᤛᤧᤰᤂᤠ ᤂᤡᤏᤡ᤹ ᤁᤧᤖᤧᤰ

ᤐᤠ᤺ᤴᤜᤠ᤹ ᤁᤧᤏᤡᤛᤢᤶᤔᤠᤱᤅᤣ ᤁᤧᤘᤕᤡᤖᤥ॥

ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤀᤰᤋᤱᤒᤠ ᤜᤏᤧᤒᤠ

ᤐᤠ᤺ᤴᤜᤠ᤹ ᤁᤧᤒᤠ᤺ᤳᤋᤢᤶᤗ ᤁᤧᤘᤕᤡᤒᤠᤒᤣ᥅

ᤛᤥᤐᤖᤖᤧᤸᤗᤧ ᤐᤠ᤺ᤳᤋᤢ-

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤰᤁᤧᤓᤧᤒᤠ

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ

ᤔᤢᤰᤛᤠᤶᤍᤠᤱᤒᤠᤸᤗᤧ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹

ᤀᤠᤶᤓᤠ ᤁᤶᤓᤍᤠᤱᤒᤠᤀᤣ ᤗᤰ ᤐᤡᤖᤢᤛᤡᤖᤥ॥

᥇᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤖᤡᤰ ᤔᤢᤀᤡ᤹ᤍᤠᤱᤛᤠ

ᤌᤡᤴᤍᤠᤱ ᤛᤠᤕᤥᤒᤥᤖᤠ ᤐᤥᤱᤔᤠ ᤔᤧᤛᤢᤰᤗᤥ.

ᤁᤖ ᤂᤧᤱᤜᤠ᤹ ᤁᤧᤖᤧᤰ ᤌᤱᤅᤥ ᤔᤧᤛᤩᤧᤖᤢᤛᤡᤖᤥ

ᤂᤢᤴᤇᤡ᤹ ᤛᤠᤜᤠ᤹ ᤂᤠᤄᤠ ᤆᤠᤔᤠ ᤔᤧᤱᤄᤥᤀᤣ ᤔᤧᤘᤠ᤹ᤖᤥ॥

᥇᥋ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ᤀᤠᤱ ᤔᤠᤱᤍᤢᤰᤔᤠᤸᤗᤧ ᤔᤧᤛᤡᤖᤥ.

ᤂᤧᤱᤜᤠ᤹ ᤔᤧᤛᤡ᤺ᤸᤗᤧ ᤔᤣᤔᤣᤍᤢᤔᤠᤜᤠ᤹ᤀᤠᤱ ᤔᤧᤖᤡᤱ ᤔᤧᤴᤎᤰᤏᤧᤴᤗᤥ॥

᥇᥌ ᤋᤠᤰᤁᤧᤓᤧᤒᤠᤸᤗᤧ ᤔᤢᤸᤗᤢᤰ ᤕᤠᤱᤛᤠᤁᤢᤴᤎᤣ ᤗᤢᤵᤛᤢᤖᤥ

ᤜᤧᤰᤁᤩᤠᤱ ᤀᤠᤳᤋᤠᤋᤠᤴᤏᤣ ᤆᤠᤱᤍᤣ᤺ᤳ ᤛᤢᤵᤛᤢᤖᤥ.

᥇᥍ ᤁᤖ ᤏᤛᤠ᤺ᤴᤛᤠᤒᤠ ᤔᤏᤠᤜᤠ᤹ᤖᤧ

ᤂᤧᤴ ᤕᤠᤱᤛᤠᤁᤢᤴᤎᤣ᤺ᤴ ᤔᤧᤄᤥᤛᤢᤖᤥ

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤧᤴ

ᤆᤠᤱᤍᤣ᤺ᤳᤜᤠ᤹ ᤔᤧᤈᤠᤰᤂᤢᤖᤥ॥

᥇᥎ ᤋᤠᤰᤁᤧᤓᤧᤒᤠᤸᤗᤧ ᤆᤥᤃᤢᤒᤠ ᤜᤡᤶᤔᤡᤴ

ᤋᤠ᤺ᤰᤂᤪᤡᤒᤧᤸᤗᤧ ᤁᤢ᤹ᤀᤡ ᤜᤧᤰᤋᤱᤒᤠ ᤆᤥ᤺ᤰᤗᤥ

ᤀᤡᤃᤪ ᤀᤡᤰᤁᤧᤃᤥᤒᤠ ᤕᤥ᤺ᤃ᤻ᤒᤠ᤺ᤸᤗᤧ

ᤁᤢᤕᤠᤰᤛᤠ ᤜᤡᤶ ᤁᤢᤀᤡᤛᤡ᤺ᤰ ᤗ᤹ᤖᤥ॥

᥇᥏ ᤌᤡᤰᤕᤠ᤺ᤱᤃ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤱᤒᤡᤗᤠᤖᤥ.

ᤁᤖ ᤁᤢᤍᤠ᤺ᤴᤍᤡᤰ ᤐᤥ᤺ᤰᤁᤡᤸᤗᤧ ᤂᤧᤸᤗᤧ ᤁᤧᤖᤧᤰ

ᤁᤢᤕᤠᤱᤛᤠᤁᤢᤴᤎᤣ᤺ᤴ ᤐᤣᤰ ᤆᤢ᤺ᤳᤋᤠᤱ ᤜᤥ᤺ᤵᤗᤥ॥

᥈᥆ ᤀᤠᤸᤗᤥᤖᤧ ᤀᤠᤸᤗᤥ ᤁᤧᤃᤢᤱᤒᤠ ᤁᤧᤕᤢᤒᤠ

ᤗᤧ᤺ᤱᤘᤠ ᤜᤧᤰᤁᤣ ᤂᤧᤴ ᤁᤡᤔᤠ ᤕᤱᤔᤠ ᤋᤢᤔᤢᤖᤥ॥

ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ

ᤛᤧᤴᤍᤡᤰ ᤂᤧᤴ ᤐᤰᤂᤢ ᤋᤣ᤹ᤖᤢᤖᤥ॥

᥈᥇ ᤏᤠᤱᤃᤧᤴ ᤐᤡᤛᤠᤱᤒᤠ ᤛᤢᤖᤡ᤺ᤳᤔᤠᤸᤗᤧ ᤂᤧᤴ ᤑᤧᤛᤢ ᤋᤣ᤹ᤖᤢᤖᤥ.

ᤛᤠᤶᤔᤡ᤺ᤳᤋᤧᤸᤗᤧ ᤂᤧᤴ ᤁᤢᤜᤡᤶᤔᤥᤗᤠᤶᤒᤠ

ᤀᤠ᤺ᤰᤂᤢᤀᤠᤱ ᤔᤠ᤺ᤱᤄᤠ ᤐᤰᤂᤢ ᤋᤣ᤹ᤖᤢᤖᤥ॥

᥈᥈ ᤂᤧᤸᤗᤧ ᤜᤠᤖᤠᤜᤠᤖᤠ ᤂᤧᤳᤇᤡᤱᤔᤠ ᤋᤶᤛᤡᤴ ᤆᤥᤃᤢᤖᤥ

ᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤂᤧᤸᤗᤧ ᤁᤢᤛᤶᤎᤠᤱ

ᤛᤢᤖᤡ᤺ᤳ ᤁᤣᤈᤱᤅᤡᤴ ᤜᤢ᤺ᤰᤋᤠᤖᤥ॥

᥈᥉ ᤂᤧᤴ ᤀᤠᤳᤋᤠᤴ ᤂᤧᤳᤇᤡᤱᤛᤠᤱ

ᤛᤢᤖᤡᤳᤋᤧᤸᤗᤧ ᤂᤧᤴ ᤕᤱᤔᤠ ᤛᤧᤖᤢᤖᤥ

ᤜᤧᤰᤁᤣᤗ᤹ᤖᤡᤰ ᤂᤧᤸᤗᤧ ᤁᤢᤛᤶᤎᤠᤱ

ᤏᤠᤔᤧᤴᤇᤠ᤹ ᤔᤣᤳᤋᤢᤖ ᤛᤠᤶᤔᤡ᤺ᤳᤋᤧᤴ ᤜᤢ᤺ᤰᤗᤥ॥

ᤀᤕᤩᤢᤒᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤂᤠᤛᤡᤱᤏᤡ᤺ᤵᤔᤠ ᤐᤠ᤺ᤴ ᤐᤠ᤺ᤳᤋᤢ

᥈᥎

ᤛᤧᤰᤂᤠᤀᤣ ᤕᤢᤵᤐᤠ᤺ᤸᤗᤧ ᤁᤢᤓᤢᤜᤠ᤹ ᤏᤧᤖᤥ.

ᤜᤧᤰᤁᤩᤠᤱ ᤛᤠᤶᤔᤩᤠᤱ ᤛᤠᤱᤔᤠᤍᤧᤴᤜᤠ᤹ ᤏᤧᤖᤥ॥

᥈ ᤔᤏᤠᤜᤠ᤹ᤖᤧ ᤂᤠᤶᤒᤣ᤺ᤰᤔᤥᤗᤠᤶ

ᤑᤧᤴᤈᤣ᤺ᤴ ᤔᤧᤍᤕᤢ ᤔᤧᤗ᤺ᤳᤋᤢᤖᤥ.

ᤔᤧᤴᤇᤠᤱᤅᤣᤒᤠ ᤏᤡᤱᤄᤴᤏᤡᤴ

ᤔᤧᤕᤥ᤺ᤴᤍᤢᤀᤠᤱ ᤑᤧᤔᤡ᤺ᤴ ᤔᤧᤗ᤺ᤳᤋᤢᤖᤥ॥

᥉ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤠᤔᤠᤰᤆᤢᤶᤒᤠ

ᤂᤠᤃᤧᤔᤠᤰᤐᤥᤀᤠᤱ ᤔᤧᤃᤥ᤺ᤳᤋᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤁᤢᤛᤡᤃᤠᤱᤅᤠᤱ ᤔᤧᤜᤰᤛᤢᤖᤥ

ᤜᤧᤰᤁᤩᤠᤱ ᤂᤠᤍᤠᤶᤔᤥ ᤗᤢᤱᤕᤠᤰᤐᤣ᤺ᤴ ᤔᤧᤓᤠ᤺ᤴᤍᤢᤖᤥ॥

᥊ ᤔᤏᤠᤜᤠ᤹ ᤔᤧᤕᤢᤱᤒᤠ ᤀᤡᤃᤪ ᤂᤧᤱᤜᤠ᤹

ᤗᤠᤱᤔᤧᤄᤣ᤺ᤰᤐᤠ ᤗᤠᤶᤔᤥᤏᤢ᤺ᤸᤗᤧᤀᤠᤱ

ᤔᤠ᤺ᤱᤄᤠ ᤜᤱᤃᤠᤖᤡᤱᤒᤠ ᤔᤧᤓᤠ᤺ᤴᤍᤢᤖᤥ॥

ᤂᤧᤱᤜᤠ᤹ᤖᤧ ᤂᤠᤶᤒᤣᤰ ᤛᤡᤃᤠᤱ

ᤔᤢ ᤐᤣ᤺ᤰᤔᤠ ᤁᤢᤜᤱ ᤔᤧᤍᤕᤢᤖᤥ

ᤂᤧᤒᤩᤠᤱ ᤂᤧᤵᤔᤥ ᤂᤧᤱᤜᤠ᤹ ᤀᤡᤍᤠ᤺ᤰᤁᤥ

ᤋᤧᤸᤗᤧᤶ ᤋᤧᤸᤗᤧᤶ ᤔᤧᤓᤥ᤺ᤴᤇᤡᤱᤅᤠᤱ

ᤆᤡᤈᤡ ᤂᤰᤂᤰᤐᤠᤍᤧᤴᤏᤥ ᤕᤠ᤺ᤶᤒᤰ ᤔᤧᤈᤥ᤺ᤰᤗᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ

ᤐᤥᤃᤢᤃᤧᤴ ᤁᤢᤈᤠ ᤔᤧᤓᤳᤇᤢᤖᤥ॥

ᤁᤖ ᤂᤧᤴ ᤛᤡᤃᤠᤱᤃ ᤔᤡ᤺ᤴ ᤜᤢᤖᤢᤖᤢᤏᤠ ᤋᤡ᤺ᤳᤌᤠᤱᤗᤥ

ᤂᤧᤒᤩᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤧᤖᤠᤱ ᤛᤠᤒᤴ ᤐᤥᤱᤗᤥ॥

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤡᤕᤠᤰᤐᤣ᤹

ᤌᤧᤕᤠᤰᤐᤣ᤹ᤀᤥ ᤁᤢᤓᤡᤱᤗᤢᤱ ᤕᤠᤰᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤡ᤺ᤰᤁᤥ ᤛᤠᤶᤔᤩᤠᤱ ᤕᤠᤰᤗᤥ॥

᥍ ᤀᤠᤳᤋᤡ ᤛᤠᤘᤠᤃᤧᤶᤒᤠ ᤐᤢ᤺ᤸᤗᤧᤀᤠᤱ

ᤂᤧᤵᤔᤥ ᤐᤣ᤺ᤰᤔᤠ ᤗᤠᤶ ᤔᤧᤏᤡᤛᤢᤴᤗᤥ.

ᤁᤠᤶᤔᤕᤠ ᤜᤧᤰᤋᤱᤒᤠ ᤐᤢ᤺ᤸᤗᤧ

ᤁᤢᤔᤡᤰᤁᤡᤸᤗᤧᤀᤠᤱ ᤂᤧᤴ ᤔᤧᤏᤡᤛᤢᤴᤗᤥ॥

᥎ ᤁᤢᤓᤠ ᤁᤡᤵᤔᤠᤃᤧᤄᤢᤒᤠ ᤌᤰᤛᤠ᤺ᤸᤗᤧᤀᤠᤱ

ᤂᤧ᤹ᤕᤥ ᤔᤧᤍᤥ᤹ᤖᤢᤴᤗᤥ

ᤀᤠᤳᤋᤡᤴ ᤌᤧᤖᤡᤱᤒᤠ ᤁᤣᤒᤠᤴᤏᤠᤱ

ᤂᤧᤴ ᤆᤡᤈᤡᤒᤠ ᤗᤠᤶᤔᤥ ᤗᤠᤱᤔᤧᤄᤣ᤺ᤰᤏᤧᤴᤗᤥ॥

᥏ ᤔᤏᤠᤜᤠ᤹ᤖᤧ ᤐᤛᤠᤰ ᤐᤛᤠᤰ

ᤛᤠᤰᤗ ᤕᤠᤰᤐᤣᤴ ᤔᤧᤜᤱᤄᤢᤖᤥ॥

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹

ᤁᤢᤒᤢᤱᤅᤥᤏᤢᤀᤣ ᤆᤡᤸᤗᤧᤰ ᤔᤧᤗᤧᤰᤂᤢᤖᤥ॥

᥇᥆ ᤂᤧᤱᤜᤠ᤹ᤖᤧ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤀᤥ

ᤜᤱᤃᤠᤖᤡᤱᤒᤠ ᤔᤧᤍᤕᤢ ᤔᤧᤍᤣ᤹ᤖᤢᤖᤥ

ᤜᤧᤰᤁᤩᤠᤱ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤔᤧᤄᤥᤛᤢᤖᤥ॥

᥇᥇ ᤂᤧᤱᤜᤠ᤹ᤖᤧ ᤘᤜ᤺ᤱᤅᤥᤒᤠ ᤘᤠᤒᤢᤴᤍᤠᤰᤜᤠ᤹

ᤁᤥ᤺ᤵᤔᤠᤖᤧ ᤗᤠᤃᤡ ᤔᤧᤍᤕᤢᤖᤥ

ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤕᤠᤱᤓᤢᤜᤠ᤹ ᤔᤧᤗ᤺ᤳᤋᤢᤖᤥ॥

᥇᥈ ᤁᤖ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤱᤃ ᤀᤠᤳᤋᤠᤴ ᤂᤥᤍᤧᤵᤐᤣ᥅

ᤂᤠᤛᤡᤱ ᤏᤡ᤺ᤵᤔᤠᤸᤗᤧ ᤁᤢᤜᤠᤰᤍᤠᤰᤁᤡᤴ ᤀᤠᤳᤋᤡ ᤘᤠ᤹ᤒᤣ᥅

᥇᥉ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤛᤡᤰᤁᤢᤶᤏᤡᤱᤘᤠ᤹ ᤂᤥᤔᤧᤍᤧᤳᤏᤧᤴᤗᤥ॥

ᤀᤠᤳᤋᤡᤸᤗᤧᤀᤠᤱ ᤁᤸᤗᤧ ᤁᤢᤔᤧᤸᤗᤢᤱᤅᤡᤴ

ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥇᥊ ᤋᤧᤔᤧᤴᤍᤡᤱ ᤘᤖ᤺ᤱᤅᤡᤸᤗᤧ ᤐᤠ᤺ᤳᤋᤢᤖᤥ.

“ᤂᤧᤴ ᤀᤠᤱᤃᤠ᤹ᤏᤢ ᤜᤥ᤺ᤵᤗᤥ”

ᤂᤧᤒᤩᤠᤱ ᤘᤖ᤺ᤱᤅᤡᤸᤗᤧ ᤐᤠ᤺ᤳᤋᤢᤖᤥ.

“ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤀᤠᤱᤃᤠ᤹ ᤔᤧᤃᤳᤋᤠᤴᤗᤥ॥”

᥇᥋ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤗᤧ

ᤂᤧᤴ ᤀᤡᤱᤔᤠ ᤛᤢᤰᤔᤧᤍᤧᤳᤏᤧᤸᤗᤥ॥

ᤕᤢᤵᤐᤠ᤺ᤸᤗᤧᤀᤠᤱ ᤂᤧᤸᤗᤧ ᤁᤢᤔᤧᤸᤗᤢᤱᤅᤡᤴ

ᤜᤢᤱᤔᤠ ᤛᤢᤰᤔᤧᤍᤧᤳᤏᤧᤸᤗᤥ॥

᥇᥌ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠᤸᤗᤧ

ᤂᤧᤴ ᤀᤡᤱᤔᤠ ᤛᤢᤰᤔᤧᤍᤧᤳᤏᤧᤸᤗᤥ

ᤀᤡᤃᤪ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤅᤡᤴᤏᤢ

ᤂᤧᤸᤗᤧ ᤁᤢᤔᤧᤸᤗᤢᤱᤅᤡᤴ ᤋᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥍ ᤂᤧᤵᤛᤧᤶᤔᤧ᤹. ᤛᤠᤶᤔᤩᤠᤱ ᤜᤧᤰᤁᤩᤠᤱ

ᤔᤠᤱᤗᤢᤱᤏᤢ ᤂᤧᤴ ᤋᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ

ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱ ᤘᤠ᤺ᤳᤋᤡ᤺ᤴᤏᤢ

ᤂᤧᤴ ᤗᤧᤰᤔᤠ ᤕᤠ᤺ᤴᤔᤧᤍᤧᤳᤏᤧᤸᤗᤥ॥

᥇᥎ ᤆᤠᤰᤁᤠᤗᤢᤱ ᤀᤡᤃᤪ ᤔᤢᤎᤡᤱᤗᤢᤱᤗᤧᤃ ᤐᤠ᤺ᤱᤃ

ᤐᤠ᤺ᤵᤔᤠ ᤔᤧ᤺ᤴᤇᤠᤱ ᤐᤥᤱᤗᤥ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤔᤧᤸᤗᤢᤱᤅᤡᤴ

ᤐ᤺ᤴᤇᤣᤏᤢ᤺ᤸᤗᤧᤀᤠᤱ ᤕᤖᤡᤰ ᤘᤠ᤹ᤖᤥ॥

᥇᥏ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤔᤧᤸᤗᤢᤱᤅᤡᤱᤃ

ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤅᤡᤴᤏᤢ

ᤂᤧᤴ ᤋᤱᤔᤠ ᤛᤢᤰᤔᤧᤍᤧᤳᤏᤧᤸᤗᤥ

ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱ ᤀᤡᤃᤪ ᤜᤡᤸᤗᤡ᤺ᤴᤏᤢ

ᤂᤧᤴ ᤋᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤛᤡᤰᤁᤢᤶᤛᤠᤒᤠ ᤆᤥᤰ

᥈᥆ “ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤀᤠᤳᤋᤡᤏᤢ ᤋᤠᤒᤣ᥅

ᤂᤠᤛᤡᤱᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤺ᤴ ᤀᤠᤳᤋᤡ ᤂᤥᤍᤧᤵᤐᤣ᥅

᥈᥇ ᤂᤠᤶᤒᤣ᤺ᤰᤔᤥ ᤁᤢᤛᤰᤔᤠ ᤁᤧᤕᤠᤰᤐᤠ

ᤌᤣ᤺ᤸᤗᤧᤀᤠᤱ ᤂᤧᤴ ᤏᤡᤔᤠ ᤔᤧᤛᤢᤰᤋᤢᤸᤗᤥ.

ᤋᤠᤱᤛᤠᤰᤐᤥ ᤁᤧᤒᤧᤒᤠ ᤐᤢ᤺ᤸᤗᤧᤀᤠᤱ ᤂᤧᤴ ᤔᤧᤏᤡᤛᤢᤴᤗᤥ॥

᥈᥈ ᤔᤧᤰᤔᤧᤴ ᤏᤢ ᤛᤡᤔᤧᤸᤗᤧᤀᤠᤱ ᤀᤰᤂᤣ ᤐᤠ᤺ᤳᤇᤢᤖᤥ.

‘ᤀᤠᤴᤇᤡᤃᤧᤃ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤧᤛᤢᤃᤧᤒᤠᤖᤰᤗᤥ॥’

᥈᥉ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤖᤰ ᤂᤧᤵᤔᤥ

ᤁᤧᤵᤔᤠ ᤗᤠᤶᤔᤡᤴ ᤁᤢᤛᤡᤱ ᤏᤡ᤺ᤳᤋᤢᤖᤥ.

ᤂᤢᤏᤧ᤹ᤖᤰ ᤂᤧᤴ ᤀᤠᤳᤋᤡ ᤘᤠ᤹ ᤑᤠ᤹ᤀᤠᤱ ᤏᤡᤛᤢᤖᤥ.

᥈᥊ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤂᤢᤏᤧ᤹ ᤏᤡᤛᤢᤖᤥ.

ᤜᤧᤰᤁᤩᤠᤱ ᤋᤠᤱᤛᤠᤱᤒᤧᤸᤗᤧ ᤁᤢᤛᤡ᤺ᤰᤋᤥᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤀᤥᤔᤧᤳᤋᤢᤖᤥ॥

᥈᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤢᤖᤡ᤺ᤳ

ᤁᤣᤈᤱᤅᤡᤴ ᤜᤢᤛᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤘᤖ᤺ᤱᤅᤥ ᤀᤡ᤺ᤴᤍᤥ ᤏᤧᤛ᤻ᤛᤢᤖᤥ.

᥈᥌ ᤂᤢᤏᤧ᤹ ᤘᤠᤜᤡᤳ ᤌᤠᤔᤠ ᤆᤥ᤺ᤰᤌᤡᤶ ᤆᤥᤃᤢᤖᤥ.

ᤜᤧᤰᤁᤩᤠᤱ ᤛᤠ᤺ᤶᤓᤣ ᤗᤧᤰᤔᤠ ᤏᤢ

ᤔᤢᤴᤎᤠᤱ ᤛᤣᤖᤡ ᤌᤠᤔᤠ ᤗᤠᤶ ᤆᤥᤃᤢᤖᤥ॥

᥈᥍ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤏᤡᤛᤢᤖᤥ.

ᤂᤢᤏᤧ᤹ ᤂᤧᤴ ᤛᤠ᤹ᤖᤢ ᤜᤧᤰᤁᤩᤠᤱ ᤀᤠᤒᤠᤅᤣ

ᤏᤡᤱᤘᤠ᤹ ᤏᤡ᤺ᤴᤎᤥ ᤐᤡᤖᤢᤖᤥ॥

᥈᥎ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡᤖᤥ.

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ

ᤐᤡᤔᤠᤴᤏᤣ ᤛᤡᤰᤁᤢᤶᤛᤠᤒᤠ ᤐᤥᤱᤔᤠᤖᤥ.

ᤋᤠᤵᤑᤧ᤺ᤶᤒᤠ ᤗᤠᤶᤔᤡᤴ ᤔᤧᤴᤏᤠ᤺ᤵᤔᤠᤀᤣ

ᤂᤠᤛᤡᤱᤃᤧᤏᤡ᤺ᤵᤐᤠ ᤐᤥᤱᤔᤠᤖᤥ॥”

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤀᤕᤩᤢᤒᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹

᥈᥏

ᤀᤕᤩᤢᤒᤖᤧ ᤕᤠᤶᤔᤥᤀᤠᤱ ᤐᤠ᤺ᤴᤎᤱ ᤆᤥᤃᤢ. ᤜᤧᤰᤁᤩᤠᤱ ᤐᤠ᤺ᤳᤋᤢᤖᤥ.

ᤀᤕᤩᤢᤒ

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤋᤃᤡ

ᤋᤠᤱᤛᤧ᤺ᤵᤋᤠᤱᤒᤠ ᤕᤧᤶᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ

ᤂᤧᤴ ᤜᤧᤰᤁᤣ ᤀᤠᤱᤃᤠ᤹ ᤁᤴ ᤀᤠᤜᤡᤱᤔᤧᤴᤏᤠᤱ

ᤐᤥᤱᤔᤠ ᤛᤢᤰᤋᤧᤸᤗᤧᤃ ᤏᤢᤖᤧᤒᤠᤖᤥ᥄

᥉ ᤂᤧᤴ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤓᤧᤸᤗᤧᤛᤠᤱ ᤀᤠᤱᤃᤠ᤹ᤏᤢ ᤘᤕᤧᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤠᤔᤠᤰᤔᤥ

ᤗᤠᤱᤄᤣᤃᤠᤱᤅᤡᤸᤗᤧ ᤀᤥ᤺ᤳᤋᤡ ᤐᤡᤖᤠᤱᤗᤥ॥

᥊ ᤂᤧᤴ ᤀᤠᤏᤢ᤹ᤔᤠ ᤀᤠᤍᤠᤔᤠᤖᤧ ᤕᤧᤴᤜᤠ᤹ ᤘᤕᤧᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤁᤢᤴᤍᤣ᤺ᤱᤒᤠ ᤐᤥ᤺ᤰᤂᤠᤱᤒᤠᤸᤗᤧ

ᤀᤠᤜᤡᤶᤔᤡᤸᤗᤧ ᤁᤶᤒᤪᤠᤱ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥋ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤏᤢ ᤘᤕᤧᤖᤥ

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤛ᤻ᤛᤠ ᤀᤠᤀᤣᤜᤠ᤹ᤖᤧ

ᤀᤠᤱᤃᤠ᤹ ᤁᤒᤪᤡᤱ ᤔᤧᤃᤒᤠᤱᤗᤥ॥

᥌ ᤀᤠᤱᤃᤠ᤹ ᤀᤠᤒᤡᤳ ᤀᤠᤔᤧ᤺ᤴᤍᤠᤜᤠ᤹ᤗᤠᤶ

ᤕᤖᤡᤰ ᤐᤡᤳᤏᤢ ᤑᤡ᤺ᤴᤍᤢᤱᤗᤥ॥

ᤗᤢᤱᤄᤪᤧ᤺ᤰ ᤁᤧᤏᤧᤒᤠᤍᤧᤴᤏᤥᤀᤠᤱ ᤀᤠᤱᤃᤠ᤹

ᤀᤠᤱᤃᤠ᤹ ᤀᤠᤈᤤᤋᤢᤏ ᤛᤡᤱᤒᤢᤱᤜᤠ᤹ ᤏᤢᤖᤧᤎᤠᤅᤧᤖᤥ॥

᥍ ᤕᤧᤰᤕᤰᤐᤠ ᤗᤠᤶᤎᤣ᤺ᤵᤐᤥ ᤋᤢᤶᤓᤠᤰᤛᤠᤜᤠ᤹ ᤔᤧᤈᤢᤵᤛᤧᤖᤥ

ᤂᤧᤒᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤕᤢᤅᤠᤱᤗᤥ.

᥎ ᤜᤧᤰᤁᤩᤠᤱ ᤌᤠᤱᤒᤧᤴᤜᤠ᤹ᤖᤧ ᤀᤠᤱᤃᤠ᤹

ᤔᤧᤏᤡᤛᤠᤱᤅᤠᤱ ᤕᤢᤱᤔᤠᤍᤧᤴ ᤔᤧᤗᤧᤖᤠᤱ ᤔᤧᤒᤡᤖᤠᤱᤗᤥ

ᤂᤧᤒᤩᤠᤱ ᤋᤢᤶᤓᤠᤰᤛᤠᤜᤠ᤹ᤖᤧ ᤀᤠᤱᤃᤠ᤹

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤠᤱᤗ ᤔᤧᤕᤧᤒᤧᤖᤥ॥

᥏ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤋᤠ᤹ᤈᤧᤱᤔᤠ ᤐᤠ᤺ᤴᤏᤣ ᤜᤥ᤺ᤵᤋᤧᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤴ ᤔᤧᤍᤧᤵᤋᤢᤖᤥ॥

᥇᥆ ᤔᤡᤱᤛᤥᤍᤠᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤣ ᤔᤧᤗ᤺ᤴᤍᤧᤴᤗᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤛᤥ᤺ᤳᤋᤧᤴ ᤂᤠ᤺ᤶᤍᤠ᤺ᤰᤔᤥ ᤂᤡᤵᤋᤢᤖᤥ॥

᥇᥇ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤡᤛᤠᤱ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤏᤠᤖᤠ ᤔᤧᤓᤥᤛᤢᤖᤥ.

ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤁᤧᤄᤧᤶᤒᤠᤜᤠ᤹ᤖᤧ

ᤀᤠᤱᤃᤠ᤹ ᤀᤠᤴᤒᤥ ᤔᤧᤓᤥᤛᤢᤖᤥ॥

᥇᥈ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤁᤢᤓᤠ᤹ ᤔᤧᤏᤠ᤺ᤰᤋᤠᤱᤅᤡᤸᤗᤧ

ᤀᤠᤱᤃᤠ᤹ ᤂᤧᤱᤜᤠ᤹ ᤑᤠ᤹ᤖᤢᤱᤛᤡᤱᤗᤥ.

ᤐᤵᤐᤪᤠ᤹ᤔᤠ ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹

ᤀᤠᤱᤃᤠ᤹ ᤁᤢᤓᤠ᤹ ᤐᤡᤖᤢᤱᤛᤡᤱᤗᤥ॥

᥇᥉ ᤋᤢᤰᤂᤣ᤺ᤸᤗᤧ ᤛᤡᤔᤠᤗᤡᤱᤎᤥ ᤁᤧᤃᤧᤵᤐᤠᤜᤠ᤹ᤖᤧ

ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤔᤧᤒᤡᤖᤠᤱᤗᤥ॥

ᤀᤠᤱᤃᤠ᤹ ᤔᤣᤔᤣᤍᤢᤔᤠᤜᤠ᤹ ᤁᤧᤛ᤺ᤵᤔᤠᤀᤠᤱ

ᤛᤠᤶᤃᤧᤗᤥᤔᤠ ᤆᤥᤃᤢᤱᤛᤡᤱᤗᤥ॥

᥇᥊ ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤴ

ᤆᤠᤱᤍᤣ᤺ᤳ ᤜᤧᤰᤁᤣ ᤆᤠᤰᤂᤢᤱᤗᤥ

ᤜᤧᤰᤁᤩᤠᤱ ᤂᤠᤛᤧᤴᤏᤡᤴ ᤐᤠᤃᤖᤡ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤂᤢ᤺ᤰᤂᤢᤱᤗᤥ॥

᥇᥋ ᤔᤡᤰᤑ᤺ᤶᤒᤠᤸᤗᤧ ᤁᤢᤗᤠᤃᤡ

ᤀᤠᤱᤃᤠ᤹ ᤔᤡᤰ ᤘᤕᤠᤱᤗᤥ

ᤜᤧᤰᤁᤩᤠᤱ ᤗᤠᤱᤛᤰᤐᤧᤸᤗᤧ ᤁᤢᤗᤠᤃᤡ

ᤀᤠᤱᤃᤠ᤹ ᤗᤠᤱ ᤘᤕᤠᤱᤗᤥ॥

᥇᥌ ᤀᤠᤱᤃᤠ᤹ ᤕᤠᤱᤃᤧᤛᤠ᤹ᤒᤠᤸᤗᤧ

ᤁᤢᤶᤒᤠ ᤁᤢᤀᤡᤛᤡ᤺ᤰ ᤘᤕᤠᤱᤗᤥ

ᤜᤧᤰᤁᤩᤠᤱ ᤋᤢ᤺ᤴᤍᤣ ᤏᤠᤶᤗᤠᤀᤥ

ᤁᤢᤛᤡᤱ ᤏᤡ᤺ᤳᤔᤧᤴᤍᤧᤵᤔᤏᤠ ᤔᤏᤠᤴ

ᤗᤧᤵᤔᤠᤱ ᤀᤠᤱᤃᤠ᤹ ᤐᤳᤇᤠᤱᤗᤥ॥

᥇᥍ ᤀᤠᤱᤃᤠ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤔᤏᤠ

ᤗᤠᤕᤥᤒᤧᤸᤗᤧ ᤁᤢᤔᤢᤰᤁᤡᤴ ᤔᤧᤰᤂᤢᤱᤗᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤏᤠ᤺ᤳᤋᤢ ᤔᤧᤃᤠᤱᤄᤢᤒᤠ ᤛᤠ᤺ᤴ

ᤂᤢᤏᤡ᤹ ᤔᤢᤖᤠᤀᤥᤗᤠᤶᤒᤠ ᤏᤠᤵᤋᤢᤱᤛᤡᤱᤗᤥ॥

᥇᥎ “ᤕᤖᤡᤰ ᤕᤧᤴ ᤌᤠᤖᤡᤰ ᤜᤡᤱᤅᤠ.”

ᤗ᤹ᤖᤡᤰ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ

ᤜᤧᤰᤁᤩᤠᤱ “ᤏᤢ᤹ᤀᤠ ᤋᤠᤀᤠᤖ ᤜᤡᤶᤔᤥᤀᤣ ᤛᤡᤀᤠ.”

ᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥇᥏ ᤀᤠᤱᤃᤠ᤹ᤃ ᤁᤧᤖᤧᤰ ᤁᤢᤛᤠ᤺ᤵᤜᤠ᤹ ᤆᤫᤠ᤺ᤳᤋᤥ

ᤁᤧᤃᤧᤵᤐᤠ ᤛᤡᤱᤒᤢᤱ ᤜᤧᤰᤁᤣ ᤘᤕᤠᤱᤗᤥ

ᤜᤧᤰᤁᤩᤠᤱ ᤁᤢᤒᤥᤖᤠ᤺ᤰᤜᤠ᤹ᤀᤥ ᤛᤣ᤺ᤰᤘᤠ

ᤁᤧᤎᤠᤒᤠ ᤁᤢᤀᤡᤛᤡ᤺ᤰ ᤘᤕᤠᤱᤗᤥ॥

᥈᥆ ᤀᤠᤓᤧᤸᤗᤧᤛᤠᤱ ᤁᤧᤖᤧᤰᤸᤗᤧ ᤀᤠᤏᤠᤖᤠ ᤔᤧᤓᤥᤛᤢᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ

ᤔᤧᤴᤎᤢᤶᤔᤏᤠᤒᤠ ᤔᤧᤒᤥ᤺ᤰᤂᤠᤱᤅᤡᤸᤗᤥ॥

᥈᥇ ᤔᤏᤠᤜᤠ᤹ ᤛᤢᤈᤠ ᤐᤡᤖᤢᤱᤛᤡᤱᤅᤡᤸᤗᤧ ᤔᤧᤄᤧᤵᤛᤢᤖᤥ

ᤂᤧᤒᤩᤠᤱ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤒᤡᤖᤢᤖᤥ॥

᥈᥈ ᤀᤠᤱᤃᤠ᤹ ᤐᤠ᤺ᤳᤋᤢᤱᤛᤢᤖᤢᤱᤅᤠᤱ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤵᤔᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤋᤧᤖᤥ॥

ᤂᤠᤶᤒᤠᤱᤅᤡᤸᤗᤧ ᤆᤫᤠ᤺ᤳᤋᤧᤴ ᤐᤡ᤺ᤳᤋᤢᤒᤠ ᤜᤧᤰᤁᤣ

ᤀᤠᤒᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤥ ᤗᤠᤛᤧᤖᤥ॥

᥈᥉ ᤆᤧᤖᤧ᤺ᤱᤏᤠᤶᤒᤠ ᤘᤠᤜᤡᤳᤋᤡᤴ ᤕᤠ᤺ᤴᤃᤧᤔᤒᤠᤸᤗᤧ ᤜᤠᤱᤄᤢᤒᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤍᤠ᤺ᤰᤋᤢᤖᤥ॥

ᤂᤧᤒᤩᤠᤱ ᤆᤫᤠ᤺ᤳ ᤌᤢᤱᤔᤏᤠᤒᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ ᤜᤠ ᤔᤧᤔᤧᤳᤋᤢᤖᤥ॥

᥈᥊ ᤀᤠᤱᤃᤠ᤹ ᤔᤢᤛᤧᤱ ᤀᤣᤖᤠᤱᤅᤡᤸᤗᤧ

ᤂᤧᤱᤜᤠ᤹ᤖᤧ ᤔᤧᤔᤠᤛᤢᤒᤠ ᤀᤠ᤺ᤴᤇᤡᤱᤔᤠᤴ ᤕᤠᤶᤔᤥ ᤔᤧᤄᤥᤛᤢᤖᤥ.

ᤀᤠᤱᤃᤠ᤹ ᤀᤠᤏᤠᤖᤠᤴ ᤛᤧᤍᤡᤱᤍᤡᤱ ᤔᤧᤏᤡᤛᤢᤸᤗᤧ

ᤂᤧᤱᤜᤠ᤹ ᤕᤠᤶᤔᤥ ᤜᤠᤱᤜᤠᤱ ᤔᤧᤗ᤹ᤖᤧᤖᤥ॥

᥈᥋ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤗᤠᤶᤗᤥᤛᤡᤱᤅᤠᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤢᤖᤠ ᤔᤧᤳᤋᤢᤱᤛᤡᤱᤗᤥ॥

ᤜᤠᤱᤜᤠ᤹ᤖᤧ ᤂᤢᤏᤡ᤹ ᤌᤰᤛᤢᤒᤠᤜᤠ᤹ ᤔᤧᤍᤡ᤺ᤰᤋᤢᤛᤡᤒᤠ ᤜᤧᤰᤁᤣ

ᤀᤠᤱᤃᤠ᤹ ᤂᤧᤱᤜᤠ᤹ ᤗᤠᤶᤗᤥᤛᤢᤱᤛᤡᤱᤗᤥ॥

ᤂᤧᤱᤜᤠ᤹ ᤂᤢᤏᤡ᤹ ᤛᤰᤔᤠ ᤐᤢ᤹ᤖᤧᤀᤠᤱ ᤔᤧᤘᤕᤧᤸᤗᤧ

ᤂᤧᤱᤜᤠ᤹ ᤜᤠᤱᤜᤠᤱ ᤔᤧᤳᤋᤢᤱᤛᤡᤱᤗᤥ॥

᥉᥆

ᤁᤖ ᤀᤠᤸᤗ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ

ᤀᤠᤏᤠᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤕᤣ᤺ᤳᤋᤠᤖᤥ᥄

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠᤜᤠ᤹ ᤜᤏᤧᤒᤠ

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤘᤕᤧᤖᤥ

ᤂᤧᤱᤜᤠ᤹ᤃ ᤀᤠᤔᤧᤸᤗᤢᤰ ᤁᤧᤃᤥᤒᤠ

ᤂᤩᤠᤒᤠᤜᤠ᤹ᤏᤢ ᤁᤵᤔᤠᤛᤡᤀᤠᤱ

ᤕᤠᤖᤢᤛᤡᤒᤠ ᤔᤧᤗᤣ᤺ᤳᤋᤢᤱᤛᤡᤱᤅᤡᤸᤗᤥ॥

᥈ ᤂᤧᤱᤜᤠ᤹ ᤁᤧᤏᤠᤒᤠ ᤁᤧᤛᤡᤒᤠ

ᤔᤧᤴᤎᤢᤶᤔᤏᤠᤒᤠ ᤔᤏᤠ ᤔᤧᤘᤕᤧᤖᤥ.

ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ

ᤕᤠ᤺ᤶᤒᤰ ᤁᤧᤒᤡᤒᤠ ᤔᤧᤜᤥ᤺ᤵᤋᤧᤖᤥ॥

᥉ ᤂᤧᤱᤜᤠ᤹ ᤛᤠ᤹ᤖᤡᤰ ᤕᤠᤱᤃᤧᤛᤠ᤹ᤒᤠ

ᤜᤧᤰᤁᤩᤠᤱ ᤛᤠᤰᤔᤧᤴᤈᤠ ᤔᤧᤘᤕᤧᤖᤥ

ᤛᤧᤴᤍᤡᤰ ᤆᤡᤈᤡ ᤕᤧᤶᤕᤧᤶ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ

ᤀᤣ᤺ᤰᤛᤠᤍᤧᤴᤏᤥ ᤔᤧᤄᤧᤳᤇᤡᤱᤅᤠᤱ ᤔᤧᤘᤕᤧᤖᤥ॥

ᤜᤧᤰᤁᤩᤠᤱ ᤁᤧᤜᤣᤒᤠ ᤛᤡᤱᤛᤠ᤺ᤵᤜᤠ᤹

ᤔᤧᤄᤠᤶᤍᤢ ᤔᤧᤈᤀᤠᤱ ᤔᤧᤘᤕᤧᤖᤥ॥

᥊ ᤂᤧᤱᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ

ᤕᤠ᤺ᤴᤛᤢᤱᤜᤠ᤹ ᤔᤧᤀᤠ᤺ᤰᤂᤢᤀᤠᤱ ᤔᤧᤈᤖᤥ.

ᤂᤧᤱᤜᤠ᤹ᤖᤧ ᤕᤠᤱᤒᤧᤴᤏᤡᤸᤗᤧ ᤁᤢᤒᤢᤱᤅᤡᤸᤗᤧ

ᤁᤢᤛᤠ᤺ᤵᤜᤠ᤹ᤀᤠᤱ ᤔᤧᤸᤗᤧᤖᤢᤴᤗᤥ॥

᥋ ᤁᤧᤖᤧᤰᤸᤗᤧ ᤔᤏᤠᤗᤢᤶᤔᤥᤗᤠᤶ

ᤂᤧᤱᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤛᤡᤖᤥ॥

ᤜᤧᤰᤁᤩᤠᤱ ᤂᤢ᤺ᤴᤍᤪᤡᤰᤐᤠ ᤁᤢᤀᤡᤛᤡ᤺ᤰ

ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤧ᤺ᤰᤋᤢᤛᤡᤖᤥ॥

᥌ ᤂᤧᤱᤜᤠ᤹ ᤆᤡᤜᤢ᤹ᤜᤢ᤹ᤒᤠ ᤜ᤺ᤱᤃᤢᤜᤠ᤹ᤀᤥ

ᤕᤢᤱᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ.

ᤑᤢᤰᤁᤥᤜᤠ᤹ᤀᤥ ᤏᤢ ᤕᤠᤰᤐᤣ᤹ᤑᤡ᤺ᤵᤔᤠᤜᤠ᤹ᤀᤥ

ᤕᤢᤱᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

᥍ ᤂᤧᤱᤜᤠ᤹ ᤌᤰᤛᤠ ᤁᤢᤀᤡᤛᤡ᤺ᤰ

ᤋᤠᤶᤓᤢᤱᤗᤠᤀᤥ ᤔᤧᤜᤢ᤺ᤰᤋᤧᤖᤥ

ᤜᤧᤰᤁᤩᤠᤱ ᤛᤡᤱᤗᤠ ᤛᤡᤃᤠᤱ ᤌᤡᤰᤔᤧᤳᤌᤡᤰ

ᤔᤧᤗᤢᤶᤛᤡᤱᤅᤠᤱ ᤔᤧᤕᤢᤅᤧᤖᤥ॥

᥎ ᤁᤢᤛᤢᤶ ᤔᤧᤴᤍᤶᤔᤏᤠ ᤏᤢ ᤔᤡᤱᤛᤥ

ᤔᤧ᤺ᤴᤏᤣᤒᤠ ᤔᤏᤠᤜᤠ᤹ ᤌᤣᤏᤠᤎᤣᤒᤠᤛᤡᤖᤥ.

ᤂᤧᤱᤜᤠ᤹ᤃ ᤗᤠᤈᤣ᤹ᤗᤠᤶᤒᤠ ᤔᤧᤏᤠ᤺ᤳᤋᤢᤛᤡᤖᤥ॥

᥏ ᤁᤖ ᤀᤠᤸᤗᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤀᤣᤜᤠ᤹ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖᤥ.

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤣ᤺ᤵᤔᤠᤒᤢᤱ

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥆ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤜᤡᤗᤠᤵᤑᤢ ᤔᤧᤀᤡ᤺ᤳᤋᤠᤖᤥ.

ᤀᤠᤱᤃᤠ᤹ᤗᤠᤶᤒᤠ ᤔᤠ᤺ᤱᤄᤠ ᤔᤠ᤺ᤱᤄᤠᤀᤣ ᤔᤧᤕᤢᤱᤗᤥ.

ᤜᤧᤰᤁᤩᤠᤱ ᤀᤠᤒᤣᤛᤠᤱ ᤔᤧᤍᤠᤀᤠᤱ ᤀᤠᤶᤒᤪᤠᤀᤥ

ᤌᤩᤠ᤺ᤳ ᤌᤥ᤺ᤰᤔᤠ ᤌᤣ ᤜᤧᤰᤁᤣᤀᤠᤱ ᤔᤧᤴᤀᤡ᤺ᤳᤋᤢᤴᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤆᤥᤃᤠᤱᤗᤥ

ᤜᤧᤰᤁᤩᤠᤱ ᤐᤵᤐᤪᤠ᤹ᤔᤠ ᤌᤣᤀᤠᤱ ᤆᤥ᤺ᤰᤔᤠ

ᤔᤧᤴᤇᤢᤰᤔᤏᤠᤒᤠ ᤐᤥ᤺ᤰᤂᤠᤱᤗ ᤕᤠ᤺ᤴᤍᤠᤱᤗᤥ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤡᤴ

ᤁᤧᤖᤧᤰ ᤀᤠᤱᤃᤠ᤹ᤀᤥ ᤔᤧᤗᤢᤵᤛᤢᤖᤥ॥

᥇᥈ ᤁᤴ ᤔᤏᤠᤗᤢᤵᤗᤡᤜᤠ᤹ ᤀᤠᤱᤃᤠ᤹

ᤀᤠᤓᤳᤇᤧ ᤌᤡᤰᤗᤧᤱᤗᤧ ᤔᤧᤍᤠᤖᤥ.

ᤀᤠᤱᤃᤠ᤹ ᤏᤠ ᤏᤢ ᤁᤳᤏᤠ ᤏᤠ᤺ᤵᤔᤠ ᤔᤧᤜᤣ᤺ᤰᤁᤠᤖᤥ

ᤜᤧᤰᤁᤩᤠᤱ ᤁᤢᤏᤢᤵᤔᤥᤃ ᤀᤠᤱᤃᤠ᤹

ᤜᤡᤵᤔᤠ ᤑᤵᤔᤠ ᤕᤠᤖᤡᤵ ᤔᤧᤒᤥᤱᤗᤥ॥

᥇᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤄᤧᤳᤇᤡᤱᤔᤠ

ᤗᤠᤶᤔᤡᤴ ᤔᤧᤛᤠᤰᤋᤢ ᤔᤧᤒᤡᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤱᤔᤠ ᤋᤶᤛᤡᤴ ᤔᤧᤈᤥᤃᤢᤖᤥ॥

ᤂᤧᤱᤜᤠ᤹ ᤁᤧᤛᤠᤰᤐᤠ ᤁᤧᤎᤣ᤺ᤰᤐᤠ ᤌᤡᤰᤁᤠᤱ ᤜᤥ᤺ᤵᤗᤥ॥

᥇᥊ ᤁᤧᤜᤱᤒᤠ ᤗᤢᤱᤎᤠᤰᤁᤥᤗᤠᤶᤒᤠ

ᤛᤠ᤹ᤖᤡᤰ ᤔᤧᤈᤠᤳᤗ ᤔᤧᤜᤥ᤺ᤳᤇᤡᤱ ᤔᤧᤗᤠ᤺ᤳᤗᤥ

ᤁᤧᤗᤢ᤺ᤶᤒᤠ ᤆᤧᤸᤗᤢᤱᤃᤣ᤺ᤰᤘᤠᤀᤥᤗᤠᤶ

ᤜᤳᤔᤧᤴᤜᤳ ᤀᤠᤱᤃᤠ᤹ ᤔᤧᤱᤔᤠᤖᤧ ᤗᤠᤃᤡ ᤔᤧᤓᤳᤋᤠᤖᤥ॥

᥇᥋ ᤛᤠ᤹ᤖᤡᤰ ᤀᤠᤃᤡᤔᤠᤸᤗᤧ ᤁᤠᤒᤢ ᤕᤠ᤺ᤴᤏᤠᤖᤥ.

ᤔᤏᤠᤗᤢᤶᤔᤥ ᤀᤠᤱᤃᤠ᤹ ᤀᤠᤔᤡᤱᤛᤥ

ᤀᤡᤱᤎᤠ᤺ᤱᤅᤡᤴ ᤛᤢᤖᤡ᤺ᤳ ᤜᤧᤰᤁᤣ ᤔᤠᤒᤣ᤺ᤰᤗᤥ

ᤂᤧᤒᤩᤠᤱ ᤀᤠᤱᤃᤠ᤹ ᤏᤢᤒᤠ ᤕᤧᤶᤔᤡᤴ

ᤂᤠ᤹ᤔᤡ᤺ᤵᤐᤠ ᤁᤢᤛᤡᤱ ᤐᤧᤒᤣ᤺ᤰᤗᤥ॥

᥇᥌ ᤀᤠᤸᤗ ᤀᤠᤛᤡᤔᤠ ᤕᤧᤶ ᤐᤥ᤺ᤱᤗ ᤐᤳᤗᤥ.

ᤋᤢᤰᤂᤣ ᤗᤠᤰᤂᤣ᤺ᤸᤗᤧ ᤌᤡᤰᤕᤠ᤺ᤴᤎᤰ

ᤀᤠᤱᤃᤠ᤹ ᤜᤢᤰᤁᤥ ᤋᤧᤶᤛᤠᤱᤅᤠᤱ ᤘᤠ᤹ᤖᤥ॥

᥇᥍ ᤛᤧᤴᤍᤡᤰ ᤀᤠᤱᤃᤠ᤹ ᤁᤧᤖᤧᤰ ᤀᤠᤕᤧᤵᤐᤠ

ᤀᤠᤗᤢᤱᤛᤡᤜᤠ᤹ ᤛᤠ᤹ᤖᤡᤰ ᤋᤢᤰᤗᤥ॥

ᤀᤠᤱᤃᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤕᤧᤳᤋᤢᤰᤂᤣ᤺ᤴ

ᤀᤠᤵᤑᤠ᤺ᤸᤗᤧᤀᤠᤱ ᤔᤧᤔᤠ᤺ᤳᤏᤧᤸᤗᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤀᤠᤛᤡᤰᤁᤥ᤹ᤔᤥᤒᤠ ᤋᤣ᤺ᤳᤋᤥ ᤋᤧᤶᤛᤠᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤣ᤺ᤳ ᤀᤠᤈᤠᤱᤜᤠ᤹

ᤆᤡᤈᤢ᤹ᤀᤡᤈᤢ᤹ ᤆᤢ᤹ᤖᤢ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤗᤧᤰᤘᤠᤀᤥ ᤜᤥ᤺ᤳᤋᤠᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤂᤠᤶᤜᤡ᤺ᤰ ᤏᤢ ᤂᤠᤵᤐᤢ ᤜᤧᤰᤁᤣ

ᤀᤠᤱᤃᤠ᤹ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤣ᥄ ᤀᤠᤱᤃᤠ᤹ ᤂᤧᤏᤧ᤹ ᤀᤢ᤺ᤳᤏᤧᤖᤥ.

ᤁᤖ ᤂᤧᤏᤧ᤹ ᤏᤢᤃᤵ ᤁᤧᤶᤒᤡᤀᤠᤴᤗᤥ॥

ᤀᤠᤱᤃᤠ᤹ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱᤗᤥ.

ᤁᤖ ᤂᤧᤏᤧ᤹ ᤏᤡᤱᤘᤠ᤹ᤀᤣ ᤁᤧᤶᤒᤡᤖᤢᤴᤗᤥ॥

᥈᥇ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤢᤗᤢᤱᤔᤠ᤹ ᤛᤩᤠ᤺ᤳ

ᤔᤧᤸᤗ᤹ᤔᤏᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

ᤂᤧᤏᤧ᤹ ᤀᤠᤒᤠᤅᤣ ᤁᤧᤖᤧᤰ ᤁᤢᤔᤢᤰᤛᤠᤶᤔᤡᤸᤗᤧ

ᤀᤠᤱᤃᤠ᤹ ᤋᤢᤰᤂᤣ ᤁᤧᤈᤠ᤺ᤳᤋᤠᤖᤥ॥

᥈᥈ ᤂᤧᤏᤧ᤹ ᤛᤠᤶᤔᤡ᤺ᤳᤋᤡᤴ ᤀᤠᤱᤃᤠ᤹

ᤑᤧᤔᤠᤀᤠᤱ ᤋᤣ᤹ᤔᤠ ᤁᤧᤒᤠᤱᤄᤢᤖᤥ॥

ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡ᤺ᤳ ᤁᤣᤈᤱᤅᤥ

ᤀᤠᤱᤃᤠ᤹ ᤁᤧᤓᤡᤴᤏᤠᤀᤠᤱ ᤁᤧᤎᤠᤶᤔᤠᤖᤥ॥

᥈᥉ ᤂᤧᤏᤧ᤹ ᤛᤡᤔᤧᤸᤗᤧ ᤁᤢᤜᤢᤰᤁᤥ ᤀᤠᤱᤃᤠ᤹

ᤜᤢᤰᤁᤧᤛᤢᤵᤐᤠ ᤑᤠ᤹ᤀᤠᤱ ᤏᤡᤛᤢᤱᤗᤥ.

ᤁᤧᤖᤧᤰ ᤌᤰᤛᤠᤜᤠ᤹ ᤁᤧᤵᤔᤠ

ᤁᤧᤒᤥ᤺ᤱᤒᤠ ᤋᤧᤴᤏᤥ ᤀᤠᤃᤧᤳᤗᤥ॥

᥈᥊ ᤁᤢᤓᤠ᤹ᤖᤧ ᤗᤠᤃᤡ ᤑᤡ᤺ᤰᤔᤠᤖᤰ ᤁᤧᤛᤢᤰᤐᤠ

ᤔᤧᤶᤓᤤ ᤁᤧᤒᤥ᤺ᤱᤒᤠ ᤔᤏᤠᤀᤥ

ᤜᤠ᤺ᤳᤗᤧᤀᤠᤱ ᤜᤢᤰ ᤔᤧᤕᤠᤰᤋᤢᤴᤗᤥ॥

᥈᥋ ᤌᤣ ᤕᤧᤳᤋᤢᤰᤂᤣ ᤁᤧᤍᤢᤶᤒᤠᤜᤠ᤹ᤏᤢ

ᤀᤠᤱᤃᤠ᤹ ᤔᤧᤜᤠᤒᤠᤱᤅᤡᤴᤒᤡ᥅

ᤌᤣ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤎᤠᤒᤠᤜᤠ᤹ᤏᤢ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤍᤢᤃᤧᤴᤒᤡ᥅

᥈᥌ ᤀᤠᤱᤃᤠ᤹ ᤏᤡᤱᤘᤠ᤹ ᤋᤠᤔᤠ

ᤏᤡᤱᤛᤠᤱ ᤆᤥᤃᤢᤱᤅᤠᤱ ᤘᤕᤠᤱᤗᤥ.

ᤁᤖ ᤋᤢᤰᤂᤣ ᤆᤩᤠᤱ ᤂᤧᤒᤩᤠᤱ ᤂᤠᤀᤥ᤺ᤵᤔᤠᤴ

ᤀᤥᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤠᤱᤗᤥ.

ᤁᤖ ᤂᤠᤔᤠᤰᤔᤠᤴ ᤋᤢᤔᤢᤱᤗᤥ॥

᥈᥍ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤏᤢ

ᤕᤠᤶᤍᤢᤰᤔᤧᤸᤗᤧ ᤀᤠᤱᤃᤠ᤹ ᤔᤧ᤺ᤳᤋᤠᤱᤗᤥ॥

ᤀᤡᤏᤥᤃᤧᤴ ᤋᤢᤰᤂᤣᤘᤠ ᤕᤧᤴᤏᤢ᤺ᤸᤗᤧ ᤘᤣ᤹

ᤀᤠᤱᤃᤠ᤹ ᤌᤣᤀᤠᤱ ᤔᤧᤱᤄᤥᤒᤠᤴᤗᤥ॥

᥈᥎ ᤀᤠᤱᤃᤠ᤹ ᤀᤥ᤺ᤳᤋᤡ ᤔᤧ᤺ᤴᤏᤣ

ᤏᤡᤱᤛᤠᤱᤐᤢᤰᤔᤥ ᤗᤠᤱᤄᤣ᤺ᤰᤁᤠᤖᤥ॥

ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤛᤧ

ᤀᤠᤱᤃᤠ᤹ ᤆᤢᤶᤗᤢᤱᤅᤥ ᤕᤧᤵᤐᤠᤖᤥ॥

᥈᥏ ᤀᤠᤱᤃᤠ᤹ ᤑᤰᤌᤡ᤺ᤶᤒᤠᤸᤗᤧ ᤁᤢᤴᤈᤢᤶ

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤁᤡᤎᤡᤒᤠᤸᤗᤧ ᤁᤢᤴᤛᤠ᤹

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥉᥆ ᤀᤠᤱᤃᤠ᤹ ᤀᤠᤜᤥᤖᤡᤰᤐᤠᤴ ᤏᤠᤶᤔᤡᤸᤗᤧ

ᤕᤧᤶᤍᤢᤀᤠᤱ ᤔᤠᤰᤌᤰᤋᤢ ᤐᤣ᤺ᤰᤗᤒᤳᤗᤥ

ᤜᤧᤰᤁᤩᤠᤱ ᤋᤢᤱᤅᤡᤸᤗᤧ ᤀᤠᤕᤧᤵᤐᤠᤴᤏᤠᤱ ᤔᤡᤎᤡᤰᤂᤢᤖᤥ॥

᥉᥇ ᤀᤠᤃᤥ᤺ᤶᤔᤡᤴ ᤔᤣᤖᤡᤱᤎᤰᤔᤥ ᤗᤧᤰᤂᤧᤀᤠᤅ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤔᤢᤑᤪᤠᤔᤧᤸᤗᤧ ᤜᤠ᤺ᤵᤔᤠ

ᤆᤡ᤺ᤱᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤖᤥ॥

᥉᥇

ᤀᤠᤱᤃᤠ᤹ ᤗᤳᤇᤠ ᤔᤠᤱᤜᤧᤰ ᤆᤥᤃᤢᤱᤅᤠड᤻ ᤘᤠ᤹ᤖᤥ

ᤂᤧᤱᤃ ᤑᤧᤴᤏᤡᤱᤘᤠ᤺ᤸᤗᤧ ᤔᤧᤴᤇᤢᤔᤠ᤺ᤴ ᤀᤥᤔᤧᤔᤧᤳᤋᤠᤴᤗᤥ॥

᥈ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤛᤧᤴᤍᤠᤱ ᤐᤡᤖᤠᤱᤒᤠ ᤗᤰᤁᤡᤴ ᤀᤠᤳᤋᤡᤴᤒᤣ᥅

ᤔᤢᤰᤛᤠᤶᤍᤠᤱᤒᤧᤸᤗᤧ ᤌᤠ᤺ᤱᤗᤠᤶ

ᤀᤠᤒᤡᤖᤧᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤌᤧᤔᤠᤒᤣ᥅

᥉ ᤂᤢᤏᤧ᤹ᤃ ᤋᤠᤵᤑᤧ᤺ᤶᤒᤠ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤔᤧᤰᤔᤠᤛᤡᤔᤧᤴ ᤐᤠᤱᤄᤢᤖᤥ

ᤜᤧᤰᤁᤩᤠᤱ ᤋᤢᤰᤂᤣ ᤗᤠᤰᤂᤣᤜᤠ᤹ ᤐᤠᤱᤄᤢ ᤋᤠᤛᤢᤖᤥ॥

᥊ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤛᤢᤖᤥ

ᤀᤠᤱᤃᤠ᤹ ᤆᤳᤋᤢᤱᤒᤠ ᤁᤧᤖᤧᤰ

ᤀᤠᤗᤠᤱᤃᤠ᤺ᤱᤜᤠ᤹ ᤂᤢᤏᤧ᤹ ᤀᤥᤔᤧᤳᤋᤢᤖᤥ॥

᥋ ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱᤗᤥ.

“ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤋᤠᤵᤑᤧ᤺ᤶᤒᤠ

ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤜᤠ᤺ᤳᤋᤠᤱ

ᤀᤡᤱᤔᤧᤸᤗᤧᤰᤁᤣ ᤘᤠ᤹ᤀᤠᤖᤥ॥”

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹

ᤂᤠᤛᤧᤴᤗᤥ᤺ᤶᤔᤠ ᤋᤧᤶᤍᤢᤖᤡᤀᤥ ᤌᤠᤱᤅᤠᤖᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹

ᤑᤥᤋᤩᤠ ᤔᤧ᤺ᤴᤏᤣᤒᤠ ᤂᤥᤀᤠᤖᤥ॥

᥍ ᤀᤠᤱᤃᤠ᤹ ᤀᤠᤗᤠᤱᤃᤠ᤺ᤱᤜᤠ᤹ ᤋᤥ᤺ᤴᤍᤥ᤺ᤶᤒᤠ

ᤗᤠᤶᤔᤥᤗᤠᤶ ᤌᤡᤰᤏᤠᤜᤠᤱ ᤘᤠ᤹ᤏᤧᤓᤃᤪ

ᤀᤡᤃᤪ ᤔᤡᤰᤁᤡᤸᤗᤧ ᤏᤡᤛᤢᤒᤠ ᤜᤧᤰᤁᤧ ᤀᤠᤏᤡᤱᤘᤠ᤺ᤴ

ᤋᤠᤵᤑᤧ᤺ᤶᤒᤠ ᤆᤥ᤺ᤰᤏᤣᤓᤃᤪ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤢᤰᤁᤥ ᤗᤠᤕᤥ᤺ᤸᤗᤧ

ᤁᤢᤕᤥ᤺ᤰ ᤆᤢᤰᤋᤧᤀᤠᤱ ᤐᤳᤏᤣᤓᤃᤪ

᥎ ᤀᤠᤱᤃᤠ᤹ ᤗᤣ᤺ᤳᤋᤢᤱᤒᤠ ᤀᤡᤰᤋᤠᤵᤐᤡᤴ

ᤀᤣᤕᤠᤱᤒᤠ ᤕᤠᤵᤔᤡᤜᤠ᤹ᤖᤧ ᤔᤧᤈᤏᤡᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤥᤃᤢᤃᤧᤴ

ᤀᤠᤈᤠ᤺ᤴ ᤂᤠᤵᤐᤢᤌᤩᤱ ᤐᤥ᤺ᤱᤗᤖᤥ॥

᥏ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤀᤠᤜᤡᤶᤒᤣᤛᤠᤱᤒᤠᤸᤗᤧ

ᤁᤢᤔᤣ᤺ᤳ ᤗᤧᤵᤔᤠᤱ ᤐᤣᤀᤠᤱ ᤘᤕᤧᤏᤣᤓᤃᤪ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤡᤶᤔᤥ ᤗᤠᤶᤎᤣ᤺ᤵᤐᤥ

ᤂᤧᤴ ᤛᤢᤃᤢᤱᤅᤠᤱ ᤘᤕᤧᤏᤣᤓᤃᤪ

᥇᥆ ᤀᤠᤱᤃᤠ᤹ ᤀᤠᤔᤣ᤺ᤳᤋᤡᤴ ᤘᤣ᤹ ᤔᤏᤠ᤺ᤸᤗᤧ

ᤁᤢᤕᤥᤃ᤻ᤔᤠ ᤐᤥ᤺ᤱᤅᤠᤱ ᤐᤣ᤺ᤰᤏᤡᤖᤥ

ᤜᤧᤰᤁᤩᤠᤱ ᤀᤣᤕᤠᤱᤒᤠ ᤔᤏᤠ᤺ᤸᤗᤧ

ᤁᤢᤏᤧᤳᤏᤠᤀᤥ ᤂᤧᤴᤏᤢ ᤀᤡᤶᤗᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤀᤰᤋᤱᤒᤠᤱᤃ ᤑᤧᤴᤕᤠ᤺ᤶᤒᤰᤗᤥ

ᤂᤧᤴ ᤔᤏᤠ᤺ᤸᤗᤧ ᤛᤠᤶᤒᤠ᤺ᤴᤏᤡᤸᤗᤧ

ᤂᤢᤶᤍᤡᤱ ᤂᤥᤔᤠᤀᤣ ᤐᤥᤱᤗᤥ॥

᥇᥈ ᤂᤧᤴ ᤀᤠᤔᤧᤱᤔᤧᤱᤒᤠ ᤐᤠᤰᤁᤢᤶᤓᤡᤀᤥᤒᤠ

ᤔᤡ᤺ᤴ ᤜᤧᤰᤁᤣ ᤗ᤹ᤖᤥ.

ᤂᤧᤸᤗᤧ ᤀᤠᤱᤃᤠ᤹ ᤁᤧᤖᤧᤰ ᤐᤥᤃᤢᤃᤧᤴ ᤀᤠᤈᤠᤜᤠ᤹

ᤁᤢᤛᤠ᤺ᤵᤐᤥᤏᤢᤀᤣ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥇᥉ ᤀᤠᤕᤥ᤺ᤃ᤻ᤒᤠ ᤀᤠᤕᤥᤃ᤻ᤔᤠᤜᤠ᤹ᤖᤧ ᤗᤢᤱᤔᤧᤜᤠᤖᤠᤱᤒᤠ

ᤐᤠ᤺ᤴᤜᤠ᤹ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤱᤜᤠ᤺ᤴᤜᤠ᤹ ᤂᤧᤵᤛᤢᤱᤗᤥ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ

ᤆᤥᤃᤢᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤖᤥ॥

᥇᥊ ᤔᤧ᤺ᤴᤏᤡᤸᤗᤧᤃ. ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤥᤛᤣ᤺ᤴᤎᤠᤰᤛᤡᤱᤅᤡᤸᤗᤧ ᤀᤠᤱᤃᤠ᤹

ᤀᤠᤰᤂᤣᤗ᤹ᤖᤡᤰ ᤁᤢᤍᤃᤡ ᤕᤧᤵᤔᤠ ᤛᤢᤰᤋᤢᤱᤒᤣ᥅

ᤂᤢᤏᤧ᤹ ᤀᤠᤄᤠᤛᤧᤴ ᤆᤥ᤺ᤰᤛᤧ ᤕᤢ᤺ᤸᤗᤧ

ᤀᤠᤱᤃᤠ᤹ ᤌᤣ ᤏᤢᤃᤵ ᤐᤡᤖᤢᤱᤒᤣ᥅

᥇᥋ ᤜᤠᤒᤠ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ

ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤠᤱᤒᤠᤖᤥ.

ᤀᤠᤶᤓᤠ ᤂᤢᤏᤧ᤹ᤀᤣ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ᤀᤠᤱ

ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡᤒᤠᤖᤥ॥

᥇᥌ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹

ᤁᤢᤓᤠ᤹ ᤐᤡᤔᤠᤛᤡ ᤔᤧᤴᤀᤵᤐᤠᤖᤥ.

ᤀᤡᤃᤪ ᤔᤣᤔᤣᤍᤢᤔᤠᤜᤠ᤹ᤀᤠᤱ ᤏᤡᤱᤛᤠᤱᤐᤢᤰᤔᤥ

ᤔᤧᤎᤩᤧᤀᤠᤱ ᤔᤧᤘᤕᤧᤖ ᤔᤧᤈᤥᤃᤢᤱᤅᤡᤴᤗᤥ॥

᥇᥍ ᤁᤡᤃᤪ ᤀᤢᤶᤎᤡᤰ ᤁᤢᤈᤠ ᤀᤣ᤺ᤰ ᤆᤠᤱᤅᤠᤱ ᤘᤠ᤹ᤏᤣᤓᤃᤪ

ᤂᤧᤒᤩᤠᤱ ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹

ᤛᤠᤰᤔᤧᤴᤈᤠ ᤕᤰᤂᤢᤱᤛᤡᤱᤏᤣᤓᤃᤪ

᥇᥎ ᤁᤖ ᤀᤠᤜᤡᤱᤜᤡᤱ ᤂᤧᤴ ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹

ᤂᤢᤴᤇᤡ᤹ ᤐᤠ ᤜᤧᤰᤁᤣ ᤜᤡᤱᤄᤢᤱᤛᤡᤱᤗᤥ

ᤂᤧᤒᤩᤠᤱ ᤀᤠᤱᤃᤠ᤹ ᤘᤕᤠᤱᤒᤠ ᤕᤧᤴᤏᤠᤱᤎᤥᤀᤣ

ᤔᤣᤔᤣᤍᤢᤔᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤱᤛᤡᤱᤗᤥ॥

᥇᥏ ᤀᤠᤱᤃᤠ᤹ ᤆᤠᤱᤘᤠ᤺ᤴ ᤔᤧ᤺ᤴᤏᤣ

ᤁᤢᤓᤠ ᤔᤧᤘᤕᤧᤒᤠ ᤏᤡᤛᤢᤱᤛᤡᤱᤅᤡᤸᤗᤧ

ᤀᤡᤃᤪ ᤜᤧᤶᤔᤠᤖᤧ ᤗᤠᤃᤡ ᤋᤣ᤺ᤳ ᤀᤡᤱᤔᤠ ᤔᤧᤴᤇᤢᤰᤔᤏᤠ

ᤕᤠᤱᤃᤧᤛᤠ᤹ᤒᤠ ᤋᤢᤔᤢᤱᤛᤡᤱᤅᤡᤸᤗᤧ

᥈᥆ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤔᤧᤸᤗᤢᤰᤁᤡᤸᤗᤧ

ᤁᤢᤶᤒᤪᤡᤰᤗᤠᤶ ᤌᤠᤰᤔᤏᤠᤒᤠ ᤆᤠᤱᤋᤣ᤺ᤳᤋᤡᤴ

ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤖᤧᤰ ᤛᤡᤰᤗᤢᤱᤔᤥ

ᤗᤠᤶᤔᤣ ᤀᤠᤱᤃᤠ᤹ ᤀᤠᤏᤠᤖᤠ ᤔᤧᤓᤥᤛᤢᤖᤥ॥

᥈᥇ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ ᤁᤢᤓᤠ᤹ ᤐᤡᤔᤠ

ᤁᤧᤛᤢᤰᤐᤠ ᤐᤥ᤺ᤰᤂᤠᤱᤅᤠᤱᤛᤠᤱ

ᤀᤠᤱᤃᤠ᤹ ᤁᤢᤓᤠ ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹

ᤛᤠ᤺ᤵᤛᤢᤱᤛᤡᤱᤅᤠᤱ ᤘᤕᤠᤱᤏᤣᤓᤃᤪ.

᥈᥈ ᤀᤠᤓᤰᤋᤠᤱᤅᤡᤴ ᤗᤡᤄᤧ᤹ ᤗᤧᤴᤎᤠᤖᤖᤥ

ᤜᤧᤰᤁᤩᤠᤱ ᤁᤢᤍᤢᤶᤒᤧ᤹ᤀᤥᤗᤠᤶ

ᤀᤠᤜᤢᤰᤁᤡᤴ ᤐᤧᤸᤗᤧᤰ ᤐᤧᤴᤗᤖᤥ॥

᥈᥉ ᤁᤖ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ

ᤁᤧᤍᤠᤒᤠ ᤔᤧᤰᤔᤧᤴ ᤁᤡᤖᤢᤱᤗᤥ

ᤜᤧᤰᤁᤣ᤺ᤸᤗᤧ ᤜᤧᤰᤋᤱᤒᤠ ᤕᤠ᤺ᤶᤒᤰ

ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤥ᤺ᤰᤐᤠᤴᤗᤥ॥

᥈᥊ ᤛᤠᤶᤔᤩᤠᤱᤅᤥ ᤀᤠᤏᤡᤱᤘᤠ᤹ ᤀᤡᤃᤣ᤺ᤰ ᤘᤕᤧᤏᤣᤓᤃᤪ

ᤁᤡᤃᤪ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠᤴ

ᤀᤠᤱᤃᤠ᤹ ᤕᤶᤒᤠ ᤗᤣ᤺ᤳᤋᤢᤱᤏᤣᤓᤃᤪ.

᥈᥋ ᤜᤧᤰᤁᤩᤠᤱ ᤀᤠᤕᤠᤱᤛᤠᤁᤢᤴᤎᤣᤀᤥ

ᤀᤠᤱᤃᤠ᤹ ᤛ᤺ᤳᤋᤠᤱᤅᤡᤸᤗᤧ

ᤜᤧᤰᤁᤩᤠᤱ ᤕᤖᤡᤰ ᤁᤳᤋᤢᤱᤒᤠᤀᤥ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤩᤧ᤺ᤸᤗᤧ.

᥈᥌ ᤀᤠᤱᤃᤠ᤹ ᤏᤠᤶᤔᤡᤸᤗᤧ ᤁᤢᤜᤠᤶᤔᤡᤴ

ᤀᤠᤓᤧᤸᤗᤧᤀᤠᤱ ᤛᤧᤘᤠ ᤔᤧᤶᤔᤧᤳᤋᤣ ᤘᤠ᤹ᤀᤠᤖᤥ

ᤀᤡᤃᤪ ᤗᤠᤒᤠᤸᤗᤧ ᤏᤢᤒᤠ ᤁᤢᤎᤠ᤺ᤵᤔᤧᤴ

ᤀᤠᤱᤃᤠ᤹ ᤔᤠᤱᤔᤧᤱᤄᤀᤣ ᤁᤳᤋᤢᤱᤗᤥ.

᥈᥍ ᤂᤧᤴ ᤏᤡᤱᤘᤠ᤹ ᤀᤡᤃᤧ᤺ᤰᤁᤠᤱ

ᤀᤠᤱᤃᤠ᤹ ᤀᤡ᤺ᤳᤋᤢᤱᤒᤠ ᤜᤥ᤺ᤵᤗᤥ

ᤛᤧᤘᤠ ᤔᤧᤳᤋᤢᤱᤗ ᤀᤠᤜᤢᤰᤁᤡᤴ

ᤀᤠᤱᤃᤠ᤹ ᤆᤢᤵ ᤔᤧᤳᤋᤢᤱᤒᤠ ᤜᤥ᤺ᤵᤗᤥ॥

᥈᥎ ᤜᤧᤰᤁᤣ ᤆᤥ᤺ᤰᤔᤠᤃ ᤗᤳᤇᤠ ᤛᤡᤔᤧᤴᤗᤧᤴ

ᤂᤢᤶᤍᤡᤱ ᤂᤥᤔᤠ ᤗᤳᤇᤠ ᤕᤶᤒᤠ ᤗᤠᤕᤥ ᤐᤥ᤺ᤰᤂᤧᤒᤠᤖᤥ

ᤌᤣᤀᤠᤱᤓᤧᤸᤗᤧ ᤜᤧᤰᤋᤱᤒᤠ ᤗᤠᤕᤥ᤺ᤸᤗᤧ

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠ᤹ᤖᤢᤖᤥ॥

᥈᥏ ᤀᤠᤱᤃᤠ᤹ ᤀᤠᤏᤡᤱᤔᤡ᤺ᤴ ᤋᤢᤰᤂᤣᤀᤥ

ᤌᤩᤧᤒᤠ ᤏᤡᤛᤢᤱᤅᤡᤸᤗᤧ ᤀᤠᤓᤧᤸᤗᤧᤀᤠᤱ

ᤀᤠᤱᤃᤠ᤹ ᤛ᤺ᤳᤋᤠᤱᤒᤠ ᤜᤥ᤺ᤵᤗᤥ.

ᤀᤡᤃᤪ ᤂᤧᤴ ᤔᤧᤰᤔᤠ ᤛᤡᤔᤠᤀᤥ ᤌᤩᤧ᤺ᤸᤗᤧ

ᤀᤠᤏᤡᤱᤘᤠ᤹ ᤋᤩᤧᤀᤠᤱ ᤛ᤺ᤳᤋᤠᤱᤒᤠ ᤜᤥ᤺ᤵᤗᤥ॥

᥉᥆ ᤀᤠᤜᤠ᤹. ᤂᤡᤏᤡ᤹ ᤁᤧᤛᤩᤧ᤹ᤀᤡᤖ ᤑᤠ᤹ᤀᤠᤱ ᤔᤧᤶᤒᤠ᤺ᤵᤐᤠᤖᤥ

ᤜᤧᤰᤁᤣᤗ᤹ᤖᤡᤰ ᤀᤠᤵᤑᤠᤸᤗᤧᤀᤠᤱ

ᤀᤠᤱᤃᤠ᤹ ᤛᤠᤰᤔᤢᤖᤠ ᤔᤧᤔᤧᤳᤋᤢᤱᤛᤡᤱᤅᤡᤴᤗᤥ॥

᥉᥇ ᤁᤱᤃ ᤀᤠᤱᤃᤠ᤹ ᤀᤠᤗᤧᤰᤘᤠᤀᤥ

ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ

ᤛᤍᤠᤍᤡᤱ ᤀᤠᤱᤃᤠ᤹ ᤗᤠᤶᤍᤡ᤺ᤵᤐᤠᤱᤜᤠ᤹

ᤂᤠᤄᤠ ᤁᤢᤈᤠ ᤆᤠ᤺ᤳᤋᤢᤱᤛᤡᤱᤗᤥ॥

᥉᥈ ᤀᤠᤱᤃᤠ᤹ ᤗᤠᤶᤍᤡ᤺ᤰᤐᤠᤜᤠ᤹ ᤀᤠᤒᤠᤅᤣ

ᤀᤠᤜᤡᤶᤔᤥ ᤋᤣ᤹ᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤧᤴᤍᤡᤰ ᤗᤠᤶᤗᤠᤶᤔᤥ

ᤀᤠᤵᤑᤠᤸᤗᤧᤀᤠᤱ ᤀᤡᤶᤔᤠ ᤔᤧᤒᤠᤱᤄᤢᤱᤛᤡᤱᤅᤡᤴᤗᤥ॥

᥉᥉ ᤔᤏᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤕᤥᤜᤠ᤹

ᤆᤡᤱᤔᤠ ᤋᤶᤛᤡᤴ ᤔᤧᤈᤥᤃᤢᤖᤥ.

ᤁᤖ ᤀᤠᤱᤃᤠ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤡᤱᤒᤠᤴᤗᤥ॥

᥉᥊ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤌᤣ ᤔᤧᤔᤧᤳᤋᤠᤒᤡᤗᤠ

ᤑᤠ᤹ᤀᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤱᤃᤡᤒᤠᤖᤥ॥

ᤂᤧᤱᤜᤠ᤹ᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤒᤡᤗᤠ

ᤑᤠ᤹ᤀᤠᤱ ᤀᤠᤓᤧᤸᤗᤧᤀᤠᤱ ᤔᤧᤃᤡᤛᤠᤱᤅᤧᤴᤗᤥ

ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤛᤫᤠ᤺ᤳ ᤔᤧᤴᤕᤢᤱᤒᤠᤴ

ᤀᤡᤃᤪ ᤜᤡᤶᤛᤡᤃᤠᤱ ᤔᤧᤕᤠᤃᤠᤱᤅᤡᤴᤗᤥ॥

᥉᥋ ᤀᤠᤒᤠ᤺ᤴᤏᤡᤴ ᤀᤠᤳᤋᤡᤸᤗᤧᤀᤠᤱ ᤔᤧᤄᤧᤵᤛᤢᤴᤗᤥ᥄

ᤀᤠᤱᤃᤠ᤹ ᤔᤠᤱᤜᤧᤰᤛᤡᤱᤅᤠᤀᤠᤱ ᤐᤠ᤺ᤳᤋᤢᤱ.

ᤀᤠᤱᤃᤠ᤹ ᤁᤠᤰ ᤀᤠᤒᤠ᤺ᤴᤜᤠ᤹ ᤛᤧᤰᤂᤠᤖᤥ॥

ᤁᤴ ᤐᤠ᤺ᤴᤏᤡᤸᤗᤧ ᤏᤢᤃᤵᤐᤡᤴ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤏᤢ᤺ᤰᤋᤢᤖ

ᤁᤧᤗ᤹ᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤠ᤹ᤖᤥ

ᤀᤠᤍᤰᤗᤧᤱᤘᤠᤀᤥ ᤏᤡᤱᤔᤡᤜᤠ᤹ᤖᤧ ᤀᤠᤀᤠᤵᤋᤡᤰ

ᤛᤰᤁᤡᤴ ᤀᤠᤍᤃᤡᤀᤣ ᤔᤧᤛᤠᤵᤋᤢᤖᤖᤥ॥

᥉᥌ ᤀᤠᤱᤃᤠ᤹ ᤀᤠᤱᤍᤡᤱ ᤗ᤹ᤖᤠᤱᤗ

ᤂᤧᤴ ᤀᤠᤓᤰᤋᤠᤱᤅᤥ ᤁᤢᤕᤢᤱᤅᤠᤱ

ᤀᤠᤱᤃᤠ᤹ ᤗᤠᤱᤄᤣᤃᤠᤱᤒᤠ ᤘᤕᤧᤖᤥ

ᤜᤧᤰᤁᤩᤠᤱ ᤋᤡᤆ ᤁᤢᤀᤡᤛᤡ᤺ᤰ ᤌᤧᤃᤣ᤺ᤰᤁᤥ

ᤀᤠᤱᤃᤠ᤹ ᤂᤢ᤺ᤰᤂᤢᤱᤒᤠ ᤘᤕᤧᤖᤥ॥

᥉᥍ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ

ᤀᤠᤕᤠ᤺ᤶᤒᤰᤁᤡᤴ ᤆᤧᤰᤋᤢᤱᤔᤧᤴᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤀᤠᤎᤣᤃᤣ᤺ᤰᤁᤡᤴ

ᤛᤡᤖᤧᤶ ᤔᤧᤸᤗ᤹ᤀᤣ ᤆᤠᤱᤈᤠᤱ ᤔᤧᤳᤋᤢᤱᤔᤧᤴᤗᤥ॥

᥉᥎ ᤀᤠᤱᤃᤠ᤹ᤀᤣ ᤕᤠ᤺ᤴᤔᤕᤢᤱᤒᤠ ᤌᤥ᤺ᤰᤂᤢᤱᤒᤠ

ᤗᤠᤈᤣ᤺ᤴ ᤂᤢ᤺ᤳᤋᤢᤱᤅᤠᤱ ᤘᤠ᤹ᤀᤠᤏᤣᤓᤃᤪ

ᤜᤧᤰᤁᤩᤠᤱ ᤂᤧᤸᤗᤧ ᤗᤰᤁᤧᤄᤥᤒᤠ ᤁᤢᤴᤍᤠᤱᤒᤥᤗᤠᤶ

ᤂᤧᤴ ᤀᤠᤱᤃᤠ᤹ ᤏᤠᤵᤋᤢᤱᤅᤠᤱ ᤘᤠ᤹ᤏᤣᤓᤃᤪ.

᥉᥏ ᤂᤧᤵᤔᤥ ᤐᤥᤃᤢᤃᤧᤴ ᤁᤢᤈᤠ ᤁᤧᤓᤶᤒᤠ

ᤕᤠ᤺ᤴᤃᤧᤔᤒᤠᤜᤠ᤹ ᤛᤠᤰᤔᤧᤴᤈᤠ ᤕᤢᤰᤂᤢᤱᤛᤡᤱᤏᤣᤓᤃᤪ

ᤕᤠ᤺ᤶᤒᤢᤖᤡᤒᤠᤜᤠ᤹ᤖᤧ ᤂᤢᤏᤡ᤹ ᤐᤥᤃᤢᤃᤧᤴ ᤁᤢᤈᤠ᤺ᤴ

ᤀᤠᤱᤃᤠ᤹ ᤆᤠᤱ ᤐᤡᤖᤢᤱᤛᤡᤱᤅᤠᤱ ᤘᤕᤠᤱᤏᤣᤓᤃᤪ.

᥊᥆ ᤂᤧᤴ ᤀᤡᤰᤋᤠᤵᤐᤥ ᤔᤠᤛᤡ ᤏᤢ ᤜ᤺ᤰᤛᤡ᤺ᤸᤗᤧ ᤁᤢᤗᤧᤰᤘᤠᤀᤥ

ᤌᤣᤏᤠᤎᤣᤒᤠ ᤕᤠ᤺ᤴᤛᤢᤱ ᤏᤢ ᤋᤡᤱᤃᤪᤣᤰᤜᤠ᤹ ᤗᤡᤱᤗᤖᤥ॥

ᤀᤕᤩᤢᤒᤖᤧ ᤁᤢᤒᤠ᤺ᤵᤔᤠ ᤐᤠ᤺ᤴᤜᤠ᤹ ᤔᤠᤖᤧᤖᤥ॥

ᤀᤣᤗᤡᤜᤢᤖᤧ ᤆᤥᤃᤢᤒᤠ ᤀᤢᤘᤠ

(᥉᥈:᥇–᥉᥍:᥈᥊)

᥉᥈

ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠ ᤁᤧᤗ᤹ᤒᤠ ᤐᤠ᤺ᤴᤏᤥ ᤀᤕᤩᤢᤒᤧᤴ ᤔᤧᤶᤔᤢᤴᤏᤣ ᤘᤕᤧ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤢᤶᤛᤡ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤏᤢᤃᤵ ᤐᤡᤔᤠ ᤔᤧᤗᤧᤖᤢ॥

᥈ ᤁᤖ ᤁᤢᤒᤣᤛᤠᤱᤅᤣ ᤁᤧᤕᤧᤵᤐᤠ ᤀᤣᤗᤡᤜᤢᤖᤧ ᤁᤢᤛᤡᤰᤁᤡᤴ ᤌᤶᤔᤠ ᤔᤧᤛᤢᤰᤋᤢᤴ ᤌᤣᤀᤠᤱᤓᤧᤸᤗᤧ ᤀᤕᤩᤢᤒᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ᤺ᤸᤗᤧᤀᤠᤱ ᤛᤧᤰᤂᤠᤒᤠ ᤆᤥ᤺ᤰᤁᤠ ᤑᤠ᤹ᤀᤠᤅ ᤋᤛᤡ ᤐᤡᤔᤠ ᤁᤥ᤺ᤳᤋᤢ॥ (ᤀᤣᤗᤡᤜᤢ᤺ᤴ ᤖᤠᤔ ᤐᤠᤛᤡᤱᤒᤠ ᤒᤢᤈᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤒᤠᤖᤁᤣᤗᤖᤧ ᤁᤢᤛ᤻ᤛᤠ ᤘᤕᤧ॥)

᥉ ᤂᤢᤏᤧ᤹ ᤀᤕᤩᤢᤒᤖᤧ ᤛᤢᤶᤛᤡ ᤁᤢᤴᤍᤣ᤺ᤱᤜᤠ᤹ᤏᤢᤀᤠᤱ ᤁᤢᤕᤠ᤺ᤰᤗᤧ᤹ᤖᤧ॥ ᤂᤧᤱᤜᤠ᤹ᤖᤧ ᤀᤕᤩᤢᤒᤧᤴ ᤑᤥᤋᤩᤠᤒᤠ ᤔᤧᤗᤣ᤺ᤳᤋᤢᤛᤠᤱ ᤂᤢᤏᤧ᤹ ᤏᤢᤃᤵ ᤐᤡᤔᤠ ᤐᤠ᤺ᤴ ᤌᤣᤀᤠᤱ ᤔᤧᤱᤄᤥᤛᤢᤴ॥

᥊ ᤀᤣᤗᤡᤜᤢ᤺ᤴ ᤁᤧᤖᤧᤰᤏᤢ᤺ᤸᤗᤧ ᤑᤥ᤹ᤒᤠ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤢᤶᤛᤡᤖᤧ ᤐᤠ᤺ᤵᤔᤠ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤛᤫᤠ᤺ᤳ ᤕᤢᤅᤧ॥

᥋ ᤂᤧᤴ ᤛᤢᤶᤒᤪᤠᤱᤗᤧ ᤀᤕᤩᤢᤒᤧᤴ ᤌᤣᤀᤠᤱ ᤏᤢᤃᤵ ᤐᤡᤔᤠ ᤔᤧᤴᤇᤢᤰᤋᤢᤶᤒᤠ ᤏᤡᤛᤢᤀᤠᤱ ᤀᤣᤗᤡᤜᤢ᤺ᤴ ᤁᤢᤕᤠ᤺ᤰᤗᤧ᤹ᤖᤧ॥

᥌ ᤜᤧᤰᤁᤩᤠᤱ ᤐᤠ᤺ᤵᤔᤠ ᤜᤣ᤺ᤰᤋᤧᤖᤥ.

ᤀᤣᤗᤡᤜᤢ-

ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤁᤠᤖᤥ.

ᤂᤡᤏᤡ᤹ ᤁᤢᤏᤧᤜᤡ ᤁᤧᤍᤢᤶᤒᤠ ᤁᤧᤘᤕᤡᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡ

ᤀᤠᤏᤡᤱᤘᤠ᤹ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠ

ᤁᤧᤛᤠᤰᤐᤠ ᤀᤡ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥍ ᤂᤧᤏᤡ᤹ ᤋᤢᤶᤓᤠᤰᤛᤠᤜᤠ᤹ᤀᤣ ᤋᤠ᤹ᤈᤧᤰᤂᤧᤶᤔᤧ᤹

ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤏᤧᤜᤡᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹

ᤀᤥᤛᤣ᤺ᤴᤎᤠᤱ ᤆᤥᤃᤧᤶᤔᤧ᤹ᤀᤥ॥

᥎ ᤁᤖ ᤛᤧᤰᤂᤠ᤺ᤸᤗᤧ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ

ᤔᤠᤱᤅᤡᤴ ᤔᤏᤠᤀᤥ ᤋᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤰᤁᤢᤶᤏᤡᤱᤘᤠ᤹ ᤐᤡᤖᤢᤖᤥ॥

᥏ ᤁᤠᤵᤐᤥᤒᤠ ᤋᤢᤶᤛᤧ ᤑᤠ᤹ᤀᤠᤱ

ᤔᤏᤠ᤺ᤸᤗᤧ ᤁᤢᤏᤧᤜᤡ ᤔᤧᤍᤢᤶᤏᤧᤴᤗᤥ.

ᤁᤢᤍᤥ᤺ᤵᤔᤠ ᤐᤠ᤺ᤴ ᤁᤢᤛᤡᤱᤃᤧᤏᤡ᤺ᤵᤐᤠ

ᤋᤢᤶᤓᤠᤰᤛᤠᤜᤠ᤹ᤖᤰ ᤔᤧᤜᤥ᤺ᤵᤗᤥ

᥇᥆ ᤁᤖ ᤀᤠᤸᤗ ᤂᤡᤏᤡ᤹ ᤂᤧᤵᤛᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤏᤡᤱᤘᤠ᤹

ᤐᤠ᤺ᤴᤜᤠ᤹ ᤂᤡᤏᤡ᤹ ᤔᤧᤳᤏᤡᤱᤗᤥ॥

᥇᥇ ᤀᤠᤱᤃᤠ᤹ ᤛᤫᤠ᤺ᤳ ᤕᤢᤅᤠᤱᤅᤠᤱ

ᤂᤡᤏᤡ᤹ ᤐᤠ᤺ᤴᤏᤡᤴ ᤂᤧᤵᤛᤢᤱᤗᤥ.

ᤂᤡᤏᤡ᤹ ᤏᤧᤜᤡᤏᤡᤱᤘᤠ᤹ᤖᤧ ᤐᤠ᤺ᤴᤛᤢᤳᤗᤠ᤺ᤴ

ᤁᤧᤃᤥ᤺ᤋᤢᤶᤔᤡᤸᤗᤧ ᤀᤠᤱᤃᤠ᤹ ᤜᤠᤱᤄᤢᤱᤗᤥ॥

᥇᥈ ᤀᤠᤱᤃᤠ᤹ ᤛᤠ᤹ᤖᤡᤰ ᤏᤡᤱᤘᤠ᤹

ᤐᤡᤖᤢᤱᤅᤠᤱ ᤂᤧᤵᤛᤢᤱᤗᤥ.

ᤂᤡᤏᤡ᤹ ᤏᤢᤃᤵᤐᤡᤴ ᤁᤢᤛᤢᤶ ᤔᤧᤍᤖᤢᤴᤗᤥ॥

ᤀᤕᤩᤢᤒᤖᤧ ᤁᤢᤒᤠ᤺ᤴᤏᤡᤴ ᤂᤡᤏᤡ᤹ ᤀᤠᤳᤋᤡᤸᤗᤧᤀᤠᤱ

ᤂᤰᤔᤠ ᤁᤧᤴᤇᤢᤰᤋᤢᤶᤔᤡᤴᤗᤥ॥

᥇᥉ ᤀᤠᤏᤡᤃᤧ ᤛᤡᤰᤁᤢᤶᤏᤡᤱᤘᤠ᤹ ᤂᤥᤛᤢᤶᤒᤧᤀᤠᤱ

ᤘᤕᤡᤃᤧ ᤑᤠ᤹ᤀᤠᤅ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤀᤕᤩᤢᤒᤧᤴ ᤏᤢᤃᤵ ᤐᤡᤖᤢᤖᤥ

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤢᤃᤵ ᤐᤡᤔᤠ ᤁᤧᤴᤇᤢᤰᤋᤢᤶᤔᤡᤴᤗᤥ॥

᥇᥊ ᤀᤕᤩᤢᤒᤧᤴ ᤂᤡᤏᤡ᤹ᤏᤢ ᤋᤠ᤹ᤈᤧᤰᤂᤧᤖ ᤐᤳᤇᤧᤖᤥ.

ᤀᤠᤱᤃᤠ᤹ᤏᤢ ᤔᤣ᤺ᤴᤗᤥ.

ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤜᤧᤰᤁᤣ

ᤂᤢᤏᤧ᤹ ᤏᤢᤃᤵ ᤔᤧᤒᤡᤖᤢᤱᤅᤡᤶᤒᤠ ᤘᤕᤧᤖᤥ॥

᥇᥋ ᤀᤕᤩᤢᤒᤣ ᤀᤥᤔᤧᤳᤋᤧ᤹ᤏᤠ. ᤁᤱᤜᤠ᤹ᤖᤧ

ᤀᤠᤸᤗ ᤐᤠ᤺ᤴᤛᤢᤳᤗᤠ ᤔᤧᤱᤄᤥᤛᤢᤴᤗᤥ.

ᤁᤱᤜᤠ᤹ᤖᤧ ᤂᤧᤏᤧ᤹ ᤌᤣᤀᤠᤱ ᤏᤢᤃᤵ

ᤐᤡᤔᤠ ᤁᤧᤔᤧᤴᤇᤢᤰᤏᤧᤴᤗᤥ॥

᥇᥌ ᤀᤠᤱᤃᤠ᤹ ᤀᤠᤶᤓᤠ ᤜᤠᤱᤄᤢᤱᤗ ᤕᤢᤱᤅᤠᤒᤠᤒᤡ᥅

ᤀᤠᤸᤗᤥ ᤂᤧᤱᤜᤠ᤹ ᤔᤧᤶᤒᤠ᤺ᤳᤏᤧᤴᤗᤥ.

ᤜᤧᤰᤁᤩᤠᤱ ᤐᤠ᤺ᤴ ᤔᤧᤴᤏᤢ᤺ᤰᤁᤣ

ᤂᤧᤱᤜᤠ᤹ ᤛᤫᤠ᤺ᤳ ᤌ᤺ᤵᤐᤧᤳ ᤔᤧᤕᤧᤵᤗᤥ॥

᥇᥍ ᤔᤣ᤺ᤴ. ᤀᤠᤸᤗ ᤀᤠᤒᤠᤅᤣ ᤏᤢᤃᤵ ᤐᤡᤏᤧᤖᤥ.

ᤀᤠᤏᤡᤱᤘᤠ᤹ ᤐᤠ᤺ᤴᤏᤡᤴ ᤂᤡᤏᤡ᤹ ᤔᤧᤳᤏᤡᤱᤗᤥ॥

᥇᥎ ᤀᤠᤸᤗ ᤔᤧᤶᤒᤠ᤺ᤳᤋᤧ ᤘᤠ᤹ᤔᤠ ᤔᤧᤛᤢᤰᤁᤠᤴᤗᤥ.

ᤀᤠᤱᤃᤠ᤹ ᤏᤢ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ

ᤀᤠᤶᤒᤪᤠᤀᤥ ᤋᤩᤧ ᤆᤢᤖᤧᤀᤠᤱ ᤘᤠ᤹ᤖᤥ॥

᥇᥏ ᤀᤠᤱᤃᤠ᤹ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ

ᤁᤧᤍᤡᤶᤒᤠ ᤛᤡᤜᤥᤒ᤻ ᤛᤢᤰᤘᤠ ᤜᤧᤰᤁᤣ ᤗ᤹ᤀᤠᤖᤥ

ᤀᤠᤱᤃᤠ᤹ ᤔᤧᤒᤠ᤺ᤳᤋᤠᤴᤏᤣᤓᤃᤪ ᤂᤧᤴ

ᤛᤢᤰᤘᤠ᤺ᤴ ᤁᤢᤀᤡᤛᤡ᤺ᤰ ᤜᤧᤳᤋᤠᤖᤥ॥

᥈᥆ ᤀᤠᤸᤗ ᤀᤠᤱᤃᤠ᤹ ᤌᤶᤔᤠ ᤔᤧᤛᤢᤰᤁᤠᤴᤗᤥ.

ᤏᤡᤱᤘᤠ᤺ᤴ ᤆᤡᤈᤡ ᤕᤧᤶᤕᤧᤶ ᤐᤥᤱᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤐᤠ᤺ᤵᤔᤠᤀᤣ ᤐᤥᤱᤗᤥ॥

᥈᥇ ᤁᤵᤔᤥ ᤀᤠᤳᤋᤡᤴ ᤗᤧᤵᤔᤠᤱᤅᤠᤱ ᤔᤧᤒᤳᤋᤠᤴᤗᤥ.

ᤀᤠᤱᤃᤠ᤹ ᤜᤠ᤺ᤳᤋᤠᤱ ᤜᤢᤔᤠ ᤐᤱᤔᤠ ᤔᤧᤗᤧᤀᤠᤴᤗᤥ॥

᥈᥈ ᤀᤠᤱᤃᤠ᤹ ᤔᤢᤷᤗᤧ᤺ᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤔᤧᤗᤧᤀᤠᤴᤗᤥ.

ᤜᤧᤰᤁᤣ ᤆᤥᤃᤢᤱᤏᤣᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤜᤠᤖᤠᤀᤣ ᤂᤢᤶᤍᤡᤱ ᤐᤡᤀᤠᤖᤥ॥

᥉᥉

ᤀᤠᤸᤗ. ᤀᤕᤩᤢᤒᤣ. ᤂᤧᤏᤧ᤹

ᤀᤠᤱᤃᤠ᤹ ᤀᤠᤒᤠ᤺ᤴᤜᤠ᤹ ᤂᤧᤵᤛᤧ᤹ᤀᤥ

ᤜᤧᤰᤁᤩᤠᤱ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹

ᤁᤧᤖᤧᤰ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥈ ᤀᤥᤔᤧᤳᤋᤧ᤹. ᤂᤧᤏᤧ᤹ ᤏᤢᤃᤵ ᤐᤡᤔᤠ

ᤀᤠᤱᤃᤠ᤹ ᤕᤠᤖᤡᤵ ᤘᤠ᤹ᤀᤠᤖᤥ

ᤐᤠ᤺ᤴᤇᤣ᤺ᤰᤘᤠᤜᤠ᤹ ᤀᤠᤶᤒᤪᤠ ᤁᤢᤍᤡᤶ ᤕᤠᤰᤗᤥ॥

᥉ ᤁᤧᤖᤧᤰ ᤀᤠᤒᤠ᤺ᤴᤜᤠ᤹ ᤛᤧᤰᤂᤠᤒᤠ ᤆᤥ᤺ᤰᤗᤥ.

ᤀᤠᤱᤃᤠ᤹ ᤛᤡᤱᤛᤡᤱ ᤕᤧᤰᤕᤧᤰ

ᤐᤥ᤺ᤱᤅᤠᤀᤠᤱ ᤐᤠ᤺ᤳᤋᤠᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤠᤱᤗᤥ.

ᤂᤢᤏᤧ᤹ ᤛᤠ᤺ᤱᤃᤥᤃᤧᤴ ᤁᤢᤛᤰᤔᤠ᤺ᤸᤗᤧ

ᤀᤠᤱᤃᤠ᤹ ᤜᤡᤱᤔᤴ ᤂᤥᤛᤢᤱᤗᤥ॥

᥋ ᤁᤧᤛᤢᤰᤋᤢᤏᤣᤓᤃᤪ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

ᤂᤧᤏᤧ᤹ ᤀᤠᤱᤃᤠ᤹ ᤀᤠᤍᤃᤡ ᤐᤠ᤺ᤵᤔᤠ

ᤁᤧᤃᤥ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤋᤥ᤺ᤴᤍᤧ᤹ᤀᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ

ᤂᤧᤏᤧ᤹ ᤏᤢ ᤀᤠᤱᤃᤠ᤹ ᤗᤳᤇᤠᤛᤡᤖᤥ॥

ᤀᤠᤴᤇᤡ᤹ ᤏᤧᤵᤔᤠᤱ ᤂᤠᤶᤗᤠᤶᤒᤠ

ᤀᤠᤒᤥ᤺ᤰᤂᤧᤳᤇᤡᤒᤠᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤀᤠᤱᤃᤠ᤹ᤏᤢ

ᤁᤡᤔᤠ ᤔᤧᤒᤥ᤺ᤱᤏᤧᤴᤗᤥ॥

ᤂᤧᤏᤧ᤹ ᤌᤣᤀᤠᤱ ᤁᤧᤛᤠᤰᤐᤥ ᤔᤧᤎᤠᤏᤧᤴᤗᤥ॥

᥎ ᤀᤠᤱᤃᤠ᤹ ᤂᤧᤵᤛᤢᤱᤗ ᤂᤧᤏᤧ᤹ ᤁᤧᤒᤠ᤺ᤳᤋᤢᤖᤥ

ᤂᤧᤒᤩᤠᤱ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ.

᥏ “ᤀᤠᤱᤃᤠ᤹ ᤑᤥᤋᤩᤠᤒᤠ ᤜᤥ᤺ᤵᤐᤠᤀᤠ.

ᤌᤣᤀᤠᤱ ᤐᤠ᤺ᤴ ᤔᤧᤶᤓᤣ᤺ᤴᤏᤣ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤆᤥ᤺ᤰᤁᤠ.

ᤌᤣᤀᤠᤱ ᤗᤠᤕᤥ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤖᤥ॥

᥇᥆ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤑᤵᤔᤠ ᤛᤢᤕᤧᤶ ᤁᤧᤗ᤺ᤳᤋᤢᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤔᤡ ᤜᤧᤰᤁᤣ

ᤋᤠᤵᤑᤧ᤺ᤸᤗᤡᤰ ᤁᤧᤔᤧᤳᤋᤠᤖᤥ॥

᥇᥇ ᤂᤢᤏᤧ᤹ ᤀᤠᤱᤃᤠ᤹ ᤀᤠᤗᤠᤱᤜᤠ᤹

ᤐᤢᤱᤗᤠᤀᤥ ᤌᤧᤵᤋᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤀᤠᤱᤃᤠ᤹

ᤀᤠᤗᤠᤱᤕᤥ᤺ᤰᤜᤠ᤹ ᤀᤥᤔᤧᤳᤋᤢᤖᤥ॥”

᥇᥈ ᤁᤖ ᤀᤥᤔᤧᤳᤋᤧ᤹ᤏᤠ. ᤀᤕᤩᤢᤒᤣ.

ᤂᤧᤏᤧ᤹ ᤐᤠ᤺ᤴ ᤁᤧᤓᤣ᤺ᤴᤍᤢᤖ ᤁᤧᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤇᤠᤶ

ᤕᤠᤵᤔᤡᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤗᤢᤱᤜᤠ᤺ᤵᤔᤠ

ᤐᤠ᤺ᤴᤏᤡᤴ ᤏᤢᤃᤵ ᤔᤧᤒᤡᤀᤠᤴ ᤑᤠ᤹ᤀᤠᤅ

ᤂᤧᤏᤧ᤹ ᤌᤣᤀᤠᤱ ᤂᤢᤏᤧ᤹ ᤐᤠ᤺ᤴᤃᤧᤎᤡᤰᤋᤢᤒᤠᤒᤣ᥅

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤖᤡᤰ ᤐᤖᤡᤰᤗᤧ ᤐᤠ᤺ᤳᤗᤥ.

ᤁᤖ ᤔᤏᤠ᤺ᤸᤗᤧ ᤂᤧᤴ ᤁᤢᤛᤡᤱ ᤏᤡ᤺ᤵᤔᤠ

ᤏᤡᤱᤘᤠ᤹ᤀᤣ ᤔᤧᤴᤈᤥᤃᤢᤴᤗᤥ॥

᥇᥋ ᤛᤧᤴᤍᤡᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤢᤖᤢᤰ ᤂᤠᤖᤢᤰ

ᤔᤡᤰᤕᤢᤔᤥ ᤔᤧᤎᤠᤀᤠᤱ ᤔᤧᤏᤧᤖᤥ.

ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤱᤜᤠ᤹ᤏᤢ

ᤛᤧᤵᤔᤠᤱᤔᤥ ᤀᤡᤃᤪ ᤋᤠ᤹ᤍᤡᤃᤧᤴ ᤛᤢᤑᤥᤀᤥ ᤐᤠ᤺ᤳᤗᤥ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ

ᤂᤧᤱᤜᤠ᤹ ᤂᤧᤶᤔᤠ ᤐᤠᤱᤄᤢᤛᤡᤖᤥ.

ᤂᤢᤏᤧ᤹ ᤁᤢᤛᤠᤶᤍᤡᤱᤜᤠ᤹ ᤔᤧᤄᤧᤵᤛᤢᤀᤠᤱ

ᤂᤧᤱᤜᤠ᤹ ᤐᤃᤡ ᤔᤧᤃᤡᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹

ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤗᤧᤵᤔᤠ ᤐᤠᤱᤄᤢᤛᤡᤖᤥ

ᤜᤧᤰᤁᤩᤠᤱ ᤀᤠᤱᤍᤡᤱ ᤗ᤹ᤔᤠᤗᤠᤶ

ᤌᤣ᤺ᤰᤔᤠᤛᤡᤖᤧ ᤗᤠᤃᤡ ᤂᤧᤱᤜᤠ᤹ᤏᤢ ᤐᤠ᤺ᤳᤗᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹

ᤔᤧᤶᤓᤤ ᤐᤥᤱᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ

ᤜᤧᤰᤁᤩᤠᤱ ᤛᤡᤔᤧᤴᤗᤠᤶᤒᤠ ᤋᤠᤱᤛᤧ᤺ᤵᤋᤢᤛᤡᤖᤥ॥

᥇᥏ ᤀᤡᤃᤪ ᤋᤢᤰᤔᤠ ᤕ᤹ᤔᤠ ᤐᤠᤱᤄᤢ ᤋᤠᤛᤢᤀᤠᤱ

ᤌᤰᤗᤠᤀᤥ ᤆᤰᤔᤧᤸᤗ᤹ᤀᤣ ᤕᤧᤳᤋᤢᤰᤂᤣ ᤆᤠ᤺ᤳᤋᤢᤛᤡᤖᤥ

ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤡᤛᤠᤶ ᤐᤡᤖᤢᤛᤡᤖᤥ॥

᥈᥆ ᤁᤧᤍᤢᤰᤐᤠᤸᤗᤧ ᤁᤢᤛᤧᤳᤗᤠ᤺ᤰᤔᤠᤴ ᤔᤠᤒᤣ᤺ᤰᤗᤥ

ᤜᤧᤰᤁᤩᤠᤱ ᤁᤢᤈᤠ ᤐᤏᤢᤁᤧᤏᤢ᤹ᤒᤠ

ᤁᤢᤈᤠ᤺ᤴᤏᤠᤱ ᤂᤢᤏᤧ᤹ ᤔᤧᤏᤖᤢᤴᤗᤥ॥

᥈᥇ ᤂᤢᤏᤧ᤹ ᤁᤢᤎᤰᤁᤡᤴ ᤑᤡᤀᤠᤱ

ᤕᤧ᤺ᤱᤄᤡ᤺ᤰᤂᤡ᤺ᤰᤐᤠ ᤐᤥᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤕᤧᤵᤐᤠᤜᤠ᤹

ᤕᤧᤱᤃᤡᤱᤛᤠ ᤏᤡᤎᤠ᤺ᤵᤗᤥ॥

᥈᥈ ᤂᤢᤏᤧ᤹ ᤛᤡᤔᤠᤗᤡᤱᤎᤥᤀᤥ ᤁᤧᤳᤗᤥ.

ᤀᤡᤐᤢᤱᤸᤗᤧ ᤏᤡ᤺ᤳᤋᤠᤱᤅᤣ ᤁᤧᤳᤆᤢ᤺ᤳᤋᤠᤱ ᤘᤠ᤹ᤖᤥ॥

᥈᥉ ᤜᤧᤴᤇᤡᤱ ᤔᤠᤱᤗᤠᤀᤡᤱᤒᤠᤜᤠ᤹ᤀᤥ

ᤂᤢᤏᤧ᤹ ᤁᤢᤛᤧ᤺ᤵ ᤁᤢᤒᤠᤱ ᤗᤳᤇᤠ ᤘᤠ᤹ᤒᤡᤗᤠ॥

ᤀᤠᤶᤓᤠ ᤂᤢᤏᤧ᤹ᤀᤣ ᤔᤏᤠᤴ ᤏᤢᤒᤠ ᤆᤥ᤺ᤰᤐᤡ ᤔᤧ᤺ᤶᤒᤡ

ᤑᤠ᤹ᤀᤠᤱ ᤐᤥᤎᤰ ᤆᤥᤃᤢᤒᤡᤗᤠ॥

᥈᥊ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤐᤠ᤺ᤳᤋᤢᤖᤥ.

“ᤂᤧᤴ ᤗᤧᤖᤧ᤹. ᤂᤧᤴ ᤛᤡᤔᤠ ᤔᤧᤒᤥ᤺ᤱᤏᤧᤴᤗᤥ॥

ᤂᤧᤴ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤜᤢᤱᤔᤠ

ᤁᤧᤒᤥ᤺ᤱᤒᤠ ᤕᤠᤱᤅᤡᤴ ᤁ᤹ᤕᤥ ᤘᤠ᤹ᤖᤥ॥”

᥈᥋ ᤂᤧᤒᤩᤠᤱ ᤂᤧᤸᤗᤧ ᤁᤢᤏᤧᤰᤛᤠ᤺ᤴ ᤀᤅᤧ᤺ᤰᤘᤠ᤺ᤸᤗᤧᤴ

ᤜᤧᤰᤋᤱᤒᤠ ᤆᤡᤏ᤹ᤏ᤹ᤒᤠ ᤐᤥᤱᤗᤥ

ᤂᤧᤴ ᤘᤧᤴᤍᤢᤀᤠᤱ ᤘᤕᤧᤒᤠ ᤕᤧᤴᤏᤥ ᤁᤢᤀᤡᤛᤡ᤺ᤰ

ᤕᤠᤶᤔᤥ ᤌᤠᤱᤒᤧᤴ ᤏᤢ ᤁᤧᤎᤢᤶᤒᤠ ᤐᤥᤱᤗᤥ॥

᥈᥌ ᤂᤧᤒᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤐᤣᤗᤡ ᤑᤠᤰᤋᤢᤀᤠᤱ ᤂᤢᤏᤧ᤹ ᤏᤢᤃᤵ ᤐᤡᤖᤢᤖᤥ॥

ᤁᤢᤏᤡᤱᤘᤠ᤹ ᤋᤠᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤳᤋᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤕᤠᤶᤔᤥ

ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥᤃᤢᤖᤥ॥

᥈᥍ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤐᤣ᤺ᤰᤁᤠᤱ

ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹.

ᤏᤢᤒᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤖᤥ.

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤂᤢᤶᤍᤡᤱ ᤔᤧᤒᤡᤖᤠᤅᤡᤴᤗᤥ॥

᥈᥎ ᤂᤢᤏᤧ᤹ ᤛᤡᤔᤧᤴᤗᤠᤶᤒᤠ ᤋᤠᤱᤛᤧ᤺ᤵᤋᤠᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤸᤗ ᤌᤠᤖᤡᤰ

ᤜᤡᤅᤠᤱᤅᤠᤱ ᤘᤠ᤹ᤀᤠᤖᤥ॥”

᥈᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤁᤠᤰ

ᤐᤠ᤺ᤴᤜᤠ᤹ ᤔᤏᤠ᤺ᤸᤗᤧ ᤁᤢᤗᤠᤃᤡ ᤆᤥᤃᤢᤖᤥ

ᤏᤡᤗᤧᤅ ᤌᤠᤖᤡᤰ. ᤛᤢᤶᤗᤧᤱ ᤌᤠᤖᤡᤰᤁᤠᤱ ᤆᤥᤃᤢᤖᤥ॥

᥉᥆ ᤂᤢᤏᤧ᤹ ᤔᤏᤠ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤋᤠᤱᤛᤧ᤺ᤵᤋᤢᤖᤥ.

ᤂᤢᤏᤧ᤹ ᤜᤡᤱᤔᤴᤏᤥᤒᤠ ᤁᤧᤖᤧᤰ

ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴᤜᤠ᤹ ᤐᤡᤖᤢᤖᤥ॥

᥉᥇ ᤀᤠᤸᤗ ᤀᤕᤩᤢᤒᤣ. ᤀᤠᤱᤃᤠ᤹ ᤌᤣ

ᤐᤠ᤺ᤳᤋᤢᤱᤗ ᤐᤳᤋᤠ. ᤂᤧᤵᤛᤧ᤹ᤀᤥ.

ᤂᤧᤏᤧ᤹ ᤛᤫᤠ᤺ᤳ ᤕᤢᤅᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹

ᤐᤠ᤺ᤵᤔᤠ ᤑᤠ᤺ᤰᤋᤠᤱᤅᤧ᤹ᤀᤥ॥

᥉᥈ ᤂᤧᤏᤧ᤹ ᤁᤢᤓᤠ ᤐᤠ᤺ᤴ ᤐᤠ᤺ᤵᤔᤠ ᤁᤧᤃᤳᤋᤢᤏᤣᤓᤃᤪ

ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹ᤀᤥ.

ᤂᤧᤏᤧ᤹ ᤁᤢᤍᤥ᤺ᤵᤔᤠ ᤁᤧᤈᤥ᤺ᤰᤏᤣᤓᤃᤪ

ᤀᤠᤱᤃᤠ᤹ ᤂᤧᤶᤔᤠ ᤋᤧᤴᤏᤠᤖᤥ॥

᥉᥉ ᤔᤧ᤺ᤴᤏᤣᤓᤃᤪ ᤂᤧᤏᤧ᤹ ᤛᤫᤠ᤺ᤳ ᤕᤢᤅᤧ᤹ᤀᤠᤱ

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤛᤡᤰᤁᤢᤶᤍᤡᤱ

ᤏᤡᤱᤘᤠ᤹ ᤐᤠ᤺ᤴᤜᤠ᤹ ᤜᤢ᤹ᤏᤧ᤹ᤖᤥ॥

᥉᥊

᥇-᥈ ᤂᤡᤏᤡ᤹ ᤛᤡᤰᤁᤢᤶᤏᤡᤒᤠ ᤏᤢ ᤆᤠ᤺ᤵᤐᤠ ᤁᤧᤈᤥᤃᤡᤖᤥ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥

᥉ ᤗᤧᤛᤥ᤺ᤵᤐᤠᤸᤗᤧ ᤁᤧᤛᤠ᤹ᤖᤢᤶᤔᤠᤱ ᤂᤡᤏᤡ᤹

ᤁᤢᤈᤠ᤺ᤴ ᤁᤢᤈᤠᤏᤢ᤹ᤒᤠ ᤁᤧᤏᤡᤛᤢᤶᤗᤥ.

ᤁᤖ ᤏᤧᤰᤂᤥ᤹ᤒᤠᤸᤗᤧ ᤁᤧᤄᤧᤵᤛᤢᤶᤔᤠᤱᤛᤠᤱ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤂᤡᤏᤡ᤹

ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ॥

᥊ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ

ᤂᤧᤴ ᤀᤠᤏᤡ᤹ ᤛᤠ᤹ᤖᤢᤶᤔᤠᤱ ᤛᤧᤴᤍᤢᤶᤗᤥ

ᤜᤧᤰᤁᤩᤠᤱ ᤀᤠᤳᤋᤡᤴ ᤛᤧᤰᤂᤠᤒᤠ ᤆᤥᤰ

ᤂᤧᤴ ᤁᤢᤛᤡᤱ ᤏᤡ᤺ᤳᤋᤢᤶᤔᤠᤱ ᤛᤣᤃᤢᤶᤗᤥ॥

᥋ “ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠ.”

ᤑᤠ᤹ᤀᤠᤱ ᤀᤕᤩᤢᤒᤖᤧ ᤐᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤠᤛᤧᤴ ᤔᤧᤗᤥ᤺ᤴᤍᤠᤱᤅᤡᤴ ᤔᤧᤒᤡᤖᤠᤱᤅᤡᤴᤗᤥ॥

᥌ ᤀᤕᤩᤢᤒᤖᤧ ᤔᤧᤳᤋᤢ. “ᤀᤠᤱᤃᤠ᤹ ᤛᤧᤰᤂᤠ

ᤆᤥᤃᤢᤱᤅᤠᤱ ᤘᤠ᤹ᤛᤠᤱ ᤀᤡᤱᤗᤧᤰ

ᤁᤧᤈᤥ᤺ᤰᤐᤠ ᤁᤧᤗᤣ᤺ᤳᤋᤠᤱᤗᤥ॥

ᤛᤡᤔᤠᤗᤡᤱᤎᤥ ᤌᤠᤖᤡᤰ ᤁᤠ᤺ᤴᤏᤠᤛᤠᤱ

ᤀᤠᤱᤃᤠ᤹ ᤗᤠᤕᤥ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤖᤥ॥”

᥍ ᤀᤕᤩᤢᤒᤧᤴ ᤜᤧᤰᤋᤱᤒᤠ ᤘᤣ᤹ ᤔᤏᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ

ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤴᤗᤥ॥

᥎ ᤂᤢᤏᤧ᤹ ᤋᤠᤰᤁᤧᤓᤧᤒᤠᤜᤠ᤹ᤏᤢ ᤋᤣ᤺ᤱᤈᤢᤶ

ᤆᤥ᤺ᤰᤔᤠ ᤁᤢᤛᤡᤖᤠ᤹ ᤌᤠᤱᤗᤥ

ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ᤏᤢ ᤗᤠᤱᤄᤣ᤺ᤰᤗᤥ॥

᥏ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ᤹ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ

ᤗᤠ᤺ᤵᤔᤠᤀᤠᤱ ᤔᤏᤠ᤺ᤸᤗᤧ ᤌᤣᤀᤠᤱ ᤌᤥᤒᤥ ᤔᤧᤒᤥ᤺ᤱᤏᤧᤸᤗᤥ॥

᥇᥆ “ᤂᤡᤏᤡ᤹ ᤜᤧᤰᤋᤱᤒᤠ ᤂᤠᤛᤡᤱᤃᤧᤏᤡ᤺ᤵᤐᤠ

ᤔᤏᤠᤜᤠ᤹ᤖᤧ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ᥄

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤗᤥ॥

᥇᥇ ᤂᤢᤏᤧ᤹ᤃ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰ

ᤁᤢᤀᤡᤛᤡ᤺ᤰ ᤜᤠᤱᤛᤧᤶ ᤐᤡᤖᤢᤛᤡᤖᤥ॥

ᤀᤠᤒᤠᤅᤣ ᤂᤥᤔᤠ ᤁᤧᤗᤠ᤹ᤒᤠ ᤋᤢᤶᤄᤥ᤺ᤴ

ᤂᤢᤏᤧ᤹ ᤂᤧᤱᤜᤠ᤹ ᤐᤡᤖᤢᤛᤡᤖᤥ॥

᥇᥈ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤵᤑᤠᤸᤗᤧᤀᤠᤱ ᤋᤠᤵᤑᤧ᤺ᤶᤒᤠ ᤔᤧᤈᤥᤃᤢᤴᤗᤥ.

ᤂᤢᤏᤧ᤹ ᤀᤠᤳᤋᤡᤴᤏᤢᤀᤠᤱ ᤔᤧᤴᤘᤠ᤹ᤔᤏᤠᤒᤠ ᤔᤧᤈᤥᤃᤢᤴᤗᤥ॥

᥇᥉ ᤀᤠᤳᤋᤡᤸᤗᤧ ᤂᤢᤏᤧ᤹ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤗᤰᤐᤧᤴ ᤐᤡᤖᤢᤒᤣ᥅

ᤜᤠ᤺ᤳᤗᤥᤗᤠᤶ ᤂᤢᤏᤧ᤹ ᤕᤢᤰ ᤂᤥᤛᤢᤒᤣ᥅

᥇᥊ ᤂᤢᤏᤧ᤹ ᤁᤢᤏᤡᤱᤘᤠ᤹ ᤘᤕᤧᤒᤠ ᤜᤧᤰᤁᤣ᤺ᤸᤗᤧ

ᤜᤧᤰᤁᤩᤠᤱ ᤁᤢᤜᤡᤱᤔᤧᤸᤗᤧ ᤕᤠᤶᤛᤠᤶᤔᤡᤴ

ᤏᤢ᤺ᤰᤋᤢ ᤋᤣ᤹ᤖᤢᤒᤠ ᤁᤢᤛᤡᤱᤅᤡᤸᤗᤧ.

᥇᥋ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤁᤧᤖᤧᤰ ᤔᤧᤛᤡᤖᤥ

ᤜᤧᤰᤁᤩᤠᤱ ᤔᤏᤠᤜᤠ᤹ ᤂᤠᤶᤔᤥᤀᤣ ᤔᤧᤍᤱᤗᤥ॥

᥇᥌ “ᤂᤡᤏᤡ᤹ ᤛᤡᤰᤁᤢᤶᤏᤡᤱᤘᤠ᤹ ᤁᤧᤃᤳᤋᤢᤶᤏᤣᤓᤃᤪ

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤌᤧᤔᤠ ᤐᤠ᤺ᤳᤋᤢᤱ ᤂᤧᤴ

ᤂᤡᤏᤡ᤹ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥

᥇᥍ ᤂᤠᤛᤧᤴᤏᤡᤴ ᤁᤧᤈᤡ᤺ᤵᤐᤠᤸᤗᤧ ᤀᤠᤰᤂᤣᤀᤠᤱ

ᤜᤠᤱᤆᤥ᤺ᤰᤔᤠ ᤗᤰᤐᤧᤴᤏᤡᤴ ᤌᤶᤔᤠ ᤛᤢᤰᤋᤢᤒᤡᤗᤠ᥅

ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤏᤢ ᤔᤢᤰᤛᤠᤶᤍᤠᤱᤒᤠ ᤆᤥ᤺ᤰᤗᤥ.

ᤌᤣ ᤂᤡᤏᤡ᤹ ᤂᤢᤏᤧ᤹ ᤑᤥᤋᤩᤠᤒᤠ ᤁᤧᤈᤥᤃᤢᤶᤒᤡ᥅

᥇᥎ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤜᤠᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

‘ᤂᤡᤏᤡ᤹ ᤋᤠᤰᤁᤧᤓᤧᤒᤠ ᤁᤧᤈᤥᤃᤡᤖᤥ.’

ᤜᤧᤰᤁᤩᤠᤱ ᤂᤢᤏᤧ᤹ ᤕᤢᤰᤛᤠᤒᤠᤜᤠ᤹ ᤔᤧᤳᤋᤢᤛᤡ.

‘ᤂᤡᤏᤡ᤹ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤁᤧᤈᤥᤃᤡᤖᤥ॥’

᥇᥏ ᤂᤢᤏᤧ᤹ ᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤗᤧᤵᤔᤠᤱ ᤔᤧᤒᤳᤏᤧᤴᤗᤥ

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤸᤗᤧ ᤁᤢᤗᤧᤰᤘᤠᤀᤥ

ᤕᤠᤱᤛᤠᤁᤢᤴᤎᤣᤛᤠᤒᤧᤴ ᤗᤢᤱᤔᤠ᤹ ᤔᤧᤍᤢᤰᤋᤢᤴᤗᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤖᤧᤰ ᤆᤥᤃᤢᤛᤡᤒᤠᤖᤥ॥

᥈᥆ ᤂᤧᤱᤜᤠ᤹ ᤜᤰᤆᤄᤳ ᤛᤧᤴᤍᤡᤰᤛᤠ ᤔᤧᤛᤡᤖᤥ.

ᤂᤢᤏᤧ᤹ ᤛᤢᤛᤢᤛᤡᤸᤗᤧ ᤔᤏᤠᤜᤠ᤹ ᤔᤧᤔᤧᤰᤗᤥ॥

ᤀᤠᤳᤋᤡᤸᤗᤧᤀᤠᤱ ᤔᤧᤴᤇᤢᤀᤣ ᤂᤧᤴ

ᤔᤢᤰᤁᤣᤃᤢᤒᤠᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ॥

᥈᥇ “ᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤔᤧᤘᤠ᤹

ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤧᤳᤋᤢᤖᤥ

ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤛᤢᤖᤥ॥

᥈᥈ ᤀᤰᤋᤱᤒᤠ ᤔᤠᤰᤛᤡ᤺ᤱᤃᤩᤠ᤺ᤵᤐᤠ

ᤂᤠᤃᤧᤔᤠᤰᤐᤠ ᤌᤣᤀᤠᤱ ᤜᤥ᤺ᤵᤗᤥ.

ᤗᤠᤕᤥᤒᤠᤴ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ

ᤂᤧᤸᤗᤧ ᤆᤡᤱᤔᤠ ᤔᤧᤛᤢᤰᤋᤢᤴᤗᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤂᤠᤛᤧᤴ ᤗᤥ᤺ᤴᤇᤡᤱᤛᤧ ᤀᤠᤒᤧ᤺ᤰᤗᤥ.

ᤂᤧᤴ ᤕᤧᤶᤔᤡᤴ ᤛᤣ᤺ᤰᤔᤠ

ᤀᤠᤏᤡ᤹ ᤆᤠᤜᤠᤒ᤻ ᤔᤧᤈᤥ᤺ᤰᤏᤧᤴᤗᤥ॥

᥈᥊ ᤂᤢᤏᤧ᤹ ᤛᤣ᤺ᤴᤔᤧᤴᤍᤥᤛᤣ ᤔᤢᤰᤁᤧᤃᤢᤒᤠᤜᤠ᤹ ᤔᤧᤰᤂᤢᤛᤡᤖᤥ

ᤂᤢᤴᤇᤡ᤹ ᤗᤧᤰᤘᤠᤀᤥ ᤘᤣ᤹ᤜᤠ᤹ ᤕᤢᤱᤔᤠᤛᤡᤖᤧ ᤗᤠᤃᤡ

ᤛᤧ᤺ᤴᤍᤥᤔᤠᤛᤡ ᤆᤠᤜᤠᤒ᤻ ᤔᤧᤈᤥ᤺ᤰᤏᤧᤴᤗᤥ॥

᥈᥋ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤏᤡᤛᤢᤖᤥ

ᤜᤧᤰᤁᤩᤠᤱ ᤛᤧᤴᤍᤡᤰ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ॥

᥈᥌ ᤂᤢᤏᤧ᤹ ᤁᤢᤀᤡᤃᤧᤓᤧᤶᤒᤠᤜᤠ᤹ ᤂᤢᤏᤡ᤹

ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤐᤡᤖᤢᤛᤡᤖᤥ

ᤂᤧᤴ ᤋᤧᤴᤏᤡᤴ ᤁᤧᤖᤧᤰᤸᤗᤧ ᤔᤧᤏᤡᤛᤢᤖᤥ॥

᥈᥍ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹

ᤋᤡᤶᤔᤠ ᤔᤧᤗᤧᤖᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤱᤈᤠ᤺ᤱᤅᤡᤴ

ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤒᤠ ᤜᤥ᤺ᤵᤗᤥ॥

᥈᥎ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤸᤗᤧ

ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤢᤒᤠᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤧᤰᤂᤥ᤹ᤀᤥ ᤁᤧᤳᤗᤥ

ᤜᤧᤰᤁᤩᤠᤱ ᤌᤣᤎᤡᤰᤁᤠᤱ ᤔᤧᤱᤃᤵᤔᤏᤠᤒᤠᤜᤠ᤹ᤖᤧ

ᤁᤢᤓᤠ᤹ᤖᤧ ᤗᤠᤃᤡ ᤔᤧᤈᤥᤃᤢᤒᤠ ᤋᤢᤘᤠ᤺ᤴ ᤂᤧᤵᤛᤢᤖᤥ॥

᥈᥏ “ᤂᤢᤏᤧ᤹ ᤛᤫᤠ᤺ᤳ ᤐᤥ᤺ᤱᤅᤠᤱ ᤕᤢᤱᤅᤡᤸᤗᤧ

ᤂᤢᤏᤧ᤹ ᤜᤠ᤺ᤳᤗᤧ ᤐᤠ᤺ᤴᤎᤡᤰᤔᤠ ᤛᤢᤰᤋᤢᤒᤣ᥅

ᤁᤢᤏᤠᤖᤠᤴ ᤆᤡᤰᤂᤢᤀᤠᤱ ᤕᤢᤱᤅᤡᤸᤗᤧ

ᤜᤠ᤺ᤳᤗᤧ ᤂᤢᤏᤧ᤹ ᤏᤡᤔᤠ ᤛᤢᤰᤋᤢᤒᤠᤒᤣ᥅

ᤀᤠᤳᤋᤡᤴ ᤛᤢᤘᤠᤱᤅᤡᤸᤗᤧ ᤀᤡᤃᤪ

ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤔᤧᤍᤢᤔᤢᤴᤗᤥ॥

᥉᥆ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠ ᤔᤏᤠ᤺ᤸᤗᤧ

ᤕᤢᤰ ᤆᤥᤃᤢᤖ ᤔᤏᤠᤜᤠ᤹ ᤋᤢᤰᤂᤣ ᤆᤠ᤺ᤳᤋᤢᤛᤡᤖᤥ.

ᤀᤠᤳᤋᤡᤴ ᤗᤠᤈᤣ᤹ᤒᤠ ᤀᤡᤃᤪ ᤔᤏᤠ᤺ᤸᤗᤧᤀᤠᤱ

ᤂᤧᤴ ᤌᤣᤀᤠᤱ ᤔᤧᤵᤔᤠ ᤔᤧᤛᤢᤰᤋᤢᤴᤗᤥ॥

᥉᥇ “ᤀᤕᤩᤢᤒᤣ. ᤂᤧᤏᤧ᤹ ᤁᤧᤗᤠᤕᤥᤗᤠᤶ

ᤁᤧᤜᤡᤴᤍᤧ᤹ᤀᤠᤅ ᤁᤧᤘᤠ᤹ᤒᤡ᥅

ᤜᤧᤰᤁᤩᤠᤱ ᤀᤠᤸᤗᤠᤱᤎᤥ ᤗᤠᤕᤥ ᤔᤧᤈᤥ᤺ᤰᤁᤠᤴ

ᤑᤠ᤹ᤀᤠᤱ ᤔᤠᤱᤃᤧᤜᤡᤰᤛᤡᤱᤅᤠᤱ ᤁᤧᤘᤠ᤹ᤒᤡ᥅

᥉᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹

ᤁᤧᤗᤠᤕᤥᤜᤠ᤹ ᤀᤥ᤺ᤴᤃᤧᤎᤠᤰᤗ ᤑᤠ᤹ᤀᤠᤱ

ᤂᤢᤏᤧ᤹ ᤐᤣᤗᤡ ᤁᤧᤓᤠᤰᤋᤢᤀᤠᤱ ᤘᤠ᤹ᤒᤡ᥅

ᤂᤧᤴ ᤜᤧᤰᤋᤱᤒᤠ ᤗᤠᤕᤥᤜᤠ᤹ ᤕᤠᤶᤔᤥ

ᤔᤧᤈᤥ᤺ᤰᤁᤠᤴ ᤑᤠ᤹ᤀᤠᤱ ᤁᤧᤔᤧᤳᤋᤢᤒᤡ᥅

᥉᥉ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤕᤠ᤺ᤶᤒᤰᤁᤡᤴ ᤁᤧᤀᤳᤋᤢᤖᤥ

ᤜᤧᤰᤁᤣ᤺ᤸᤗᤧ ᤌᤣ ᤂᤧᤏᤧ᤹ ᤏᤡᤱᤘᤠ᤹ᤀᤥ

ᤁᤧᤀᤡ᤺ᤳᤋᤢᤒᤠ ᤜᤧᤰᤁᤣ ᤁᤧᤃᤧᤳ ᤁᤧᤒᤡᤖ

ᤑᤠ᤹ᤀᤠᤱ ᤏᤡᤱᤛᤠᤱ ᤁᤧᤈᤥᤃᤢᤒᤡ᥅

ᤁᤱᤃ ᤂᤧᤏᤧ᤹ ᤏᤡ᤺ᤴᤎᤥ ᤆᤥ᤺ᤰᤔᤠ ᤐᤥ᤺ᤱ.

ᤀᤠᤱᤃᤠ᤹ ᤀᤠᤈᤥ᤺ᤰᤔᤠ ᤐᤠ᤺ᤴ ᤔᤣ᤺ᤴᤗᤥ॥

ᤂᤧᤏᤧ᤹ ᤌᤧᤔᤠ ᤏᤢᤃᤵ ᤁᤧᤒᤡᤀᤠᤒᤣ᥅

᥉᥊ “ᤀᤠᤳᤋᤡᤴ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠ᤺ᤴᤇᤠᤱ

ᤁᤴ ᤐᤠ᤺ᤴᤏᤡᤴ ᤂᤧᤶᤔᤠ ᤋᤧᤴᤗᤥ.

ᤀᤠᤒᤠ᤺ᤴᤏᤡᤴ ᤁᤧᤄᤧᤶᤒᤠ ᤀᤠᤳᤋᤡᤴ

ᤛᤡᤰᤁᤢᤶᤏᤡᤒᤠ ᤔᤏᤠ᤺ᤴᤇᤠᤱ ᤀᤰᤂᤣ ᤗ᤹ᤖᤥ.

᥉᥋ ‘ᤀᤕᤩᤢᤒᤖᤧᤃ ᤏᤧᤜᤡᤏᤡᤱᤘᤠ᤹ ᤔᤧ᤺ᤴᤏᤣᤒᤠ ᤐᤠ᤺ᤴ ᤐᤠ᤺ᤳᤋᤢᤖᤥ.

ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤒᤣ ᤌᤣᤀᤠᤱ ᤜᤥ᤺ᤵᤗᤥ॥’

᥉᥌ ᤀᤕᤩᤢᤒᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤀᤡ᤺ᤳᤋᤧ᤹ᤀᤥ.

ᤋᤠᤰᤁᤧᤓᤧ᤹ᤒᤧᤴ ᤐᤠ᤺ᤵᤐᤠ ᤜᤧᤰᤁᤣ ᤂᤢᤏᤧ᤹ ᤐᤠ᤺ᤳᤗᤥ॥

᥉᥍ ᤂᤢᤏᤧ᤹ ᤗᤠᤕᤥᤖᤰ ᤔᤧᤴᤈᤥ᤺ᤰᤏᤧᤴ

ᤂᤧᤴ ᤛᤶᤎᤠᤱ ᤐᤡᤑᤩᤢᤱᤅᤠᤱ ᤕᤥ᤹ᤖᤢᤖᤥ॥

ᤜᤧᤰᤁᤩᤠᤱ ᤁᤡᤏᤠ᤺ᤴᤍᤡ ᤆᤥ᤺ᤰᤏᤢ ᤜᤡᤵᤗᤠ ᤜᤡᤵᤏᤢ

ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤀᤠᤖᤛᤠᤱ ᤕᤖᤡᤰ ᤐᤠ᤺ᤳᤗᤥ॥”

᥉᥋

ᤀᤣᤗᤡᤜᤢᤖᤧ ᤐᤠ᤺ᤳᤋᤢᤖᤥ-

᥈ ᤀᤕᤩᤢᤒᤣ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ

ᤀᤠᤱᤃᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠᤖᤥ”

ᤑᤠ᤹ᤀᤠᤱ ᤂᤧᤏᤧ᤹ ᤐᤠ᤺ᤵᤔᤠ ᤏᤢᤒᤠ ᤔᤧ᤺ᤴᤗᤥ॥

᥉ ᤁᤖ ᤂᤧᤏᤧ᤹ ᤁᤧᤒᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤗᤠᤃᤡ

ᤌᤣ ᤏᤢᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤒᤣ᥅

ᤀᤡᤃᤪ ᤗᤠᤕᤥ ᤔᤧᤈᤥᤃᤢᤱᤅᤡᤸᤗᤧ

ᤀᤠᤱᤃᤠ᤹ ᤌᤣ ᤀᤡᤴᤎᤠ ᤂᤥᤛᤢᤱᤒᤣ᥅”

᥊ ᤀᤠᤱᤃᤠ᤹ ᤂᤧᤏᤧ᤹ ᤏᤢᤃᤵ ᤐᤡᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤴᤍᤣ᤺ᤱᤒᤠᤜᤠ᤹ᤀᤠᤱ

ᤀᤠᤱᤃᤠ᤹ ᤔᤧᤳᤋᤢᤱᤛᤡᤱᤗᤥ॥

᥋ ᤌᤠ᤺ᤱ ᤋᤠᤱᤛᤠᤱᤒᤧᤴ ᤀᤥᤔᤧᤳᤋᤧᤶᤔᤧ᤹ᤀᤥ᥄

ᤂᤠ᤹ᤶᤔᤡ᤺ᤵᤐᤠᤴ ᤀᤠᤰᤂᤧᤴ ᤌᤠ᤺ᤱ ᤐᤳ.

ᤂᤧᤴ ᤀᤡ᤺ᤳᤋᤧᤶ ᤛᤠ᤹ᤖᤧᤶᤔᤧ᤹ᤀᤥ᥄

᥌ ᤂᤧᤏᤧ᤹ ᤗᤠᤕᤥ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤏᤣᤓᤃᤪ.

ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤎᤣ᤺ᤴ ᤑᤧᤳᤗᤠ᤺ᤴᤍᤢᤒᤣ᥅

ᤂᤧᤏᤧ᤹ ᤀᤠᤰᤂᤧᤴ ᤗᤠᤕᤥ ᤁᤧᤈᤥᤃᤢᤛᤠᤱ

ᤂᤧᤸᤗᤧ ᤂᤧᤏᤧ᤹ ᤁᤧᤎᤣ ᤑᤧᤳᤗᤠ᤺ᤴᤍᤢᤒᤣ᥅

᥍ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤒᤥ᤺ᤱᤅᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤣᤀᤠᤱ ᤀᤡᤴᤎᤠ ᤔᤧᤒᤥ᤺ᤱᤅᤡᤴᤗᤥ

ᤂᤧᤏᤧ᤹ ᤁᤧᤎᤣ ᤁᤧᤈᤡᤃᤰᤘᤠᤀᤠᤱ

ᤂᤢᤏᤧ᤹ ᤆᤠᤜᤠᤒ᤻ ᤔᤧᤈᤥ᤺ᤰᤏᤧᤸᤗᤥ॥

᥎ ᤂᤧᤏᤧ᤹ ᤁᤧᤗᤠᤕᤥ᤺ᤸᤗᤧᤃ ᤘᤣ᤹

ᤔᤏᤠᤜᤠ᤹ᤖᤰ ᤋᤢᤰᤂᤣ ᤆᤠ᤺ᤳᤋᤢᤛᤡᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤏᤢᤒᤠ ᤁᤧᤕᤠ᤺ᤶᤒᤰᤁᤡᤸᤗᤧ

ᤂᤧᤱᤜᤠ᤹ᤀᤣ ᤔᤧᤏᤢ᤹ᤔᤧᤍᤠᤖ ᤆᤥᤃᤢᤛᤡᤖᤥ॥

᥏ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠ ᤔᤏᤠᤜᤠ᤹

ᤕᤠᤶᤍᤢᤰᤔᤠᤸᤗᤧ ᤔᤧᤕᤠ᤺ᤳᤗᤥ॥

ᤁᤢᤓᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ᤖᤧ

ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥᤃᤢᤖᤥ॥

᥇᥆ ᤁᤖ ᤀᤠᤳᤋᤡᤸᤗᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤴᤗᤥ.

“ᤀᤠᤱᤃᤠ᤹ ᤛᤧᤴᤍᤡᤰ ᤋᤠᤱᤃᤧᤛᤧ᤺ᤵᤐᤠ

ᤀᤠᤈᤀᤡᤳᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤳᤋᤡ ᤘᤠ᤹ᤒᤣ᥅”

᥇᥇ ᤏᤧᤜᤡᤏᤡᤱᤘᤠ᤹ ᤕᤠᤵᤔᤡ ᤁᤧᤒᤡᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤢ ᤌᤰᤛᤠ

ᤐᤢᤛᤠᤜᤠ᤹ᤏᤢ᤺ᤸᤗᤧᤀᤠᤱ ᤀᤠᤏᤡ᤹

ᤛᤡᤰᤁᤢᤶᤏᤡᤒᤠ ᤀᤠᤈᤥ᤺ᤰᤗᤥ.

ᤂᤢᤏᤧ᤹ ᤗᤧᤵᤔᤠᤱ ᤀᤠᤳᤋᤡᤴᤏᤠᤱ ᤔᤧᤴᤏᤢ᤺ᤱᤏᤧᤸᤗᤥ॥

᥇᥈ ᤂᤧᤱᤜᤠ᤹ᤖᤧ ᤁᤢᤓᤠ᤹ᤖᤧ ᤗᤠᤃᤡ

ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥᤃᤢᤖᤥ

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤌᤣᤀᤠᤱ ᤏᤢᤃᤵ ᤔᤧᤒᤡᤖᤢᤴᤛᤡᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤶᤒᤠ

ᤁᤧᤗᤧᤱᤛᤡᤱᤒᤠ ᤋᤠᤰᤁᤧᤓᤧᤒᤠ ᤔᤧᤈᤥ᤺ᤰᤗᤥ॥

᥇᥉ ᤂᤧᤱᤜᤠ᤹ᤖᤧ ᤐᤣᤗᤡᤃᤧᤴ ᤋᤢᤘᤠ

ᤔᤧᤈᤥᤃᤢᤒᤠᤱᤃ ᤌᤣᤏᤠᤎᤣᤖᤰᤗᤥ.

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤀᤥᤔᤧᤔᤧᤳᤋᤢᤛᤡᤴ

ᤜᤧᤰᤁᤩᤠᤱ ᤏᤡᤱᤘᤠ᤹ᤀᤠᤱ ᤔᤧᤀᤡ᤺ᤳᤋᤢᤛᤡᤴᤗᤥ॥

᥇᥊ ᤀᤕᤩᤢᤒᤣ. ᤂᤧᤏᤧ᤹ ᤁᤧᤒᤠ᤺ᤳᤋᤢ.

“ᤀᤠᤱᤃᤠ᤹ ᤂᤢᤏᤧ᤹ ᤔᤧᤏᤡᤀᤠᤴᤗᤥ॥

ᤀᤠᤍᤢ᤺ᤴᤍᤧᤴ ᤂᤢᤏᤧ᤹ ᤁᤢᤍᤃᤡ ᤘᤠ᤹ᤀᤠᤱ

ᤀᤠᤱᤃᤠ᤹ ᤜᤠᤱᤄᤢᤱᤗ ᤘᤠ᤹ᤀᤠᤖᤥ॥”

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ

ᤀᤠᤶᤒᤡᤏᤧᤴ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤖᤥ

ᤜᤧᤰᤁᤩᤠᤱ ᤗᤠᤕᤥᤴ ᤏᤡᤏᤡ ᤂᤧᤶᤄᤧᤶ ᤔᤧᤗᤠᤵᤋᤢᤴᤗᤥ॥

᥇᥌ ᤂᤧᤏᤧ᤹ ᤐᤠ᤺ᤵᤔᤠᤖ ᤏᤧᤔᤠ ᤜᤏᤧᤖᤰ ᤐᤥᤱᤗᤥ.

ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤂᤧᤏᤧ᤹ ᤀᤠᤒᤠᤅᤣ

ᤁᤢᤛᤡᤱ ᤁᤧᤴᤏᤡ᤺ᤳᤋᤢᤴ ᤁᤧᤗ᤹ᤒᤠ

ᤐᤠ᤺ᤴᤏᤡᤴ ᤇ᤻ᤕᤠᤱ ᤏᤡᤎᤠ᤺ᤵᤗᤥ॥

᥉᥌

ᤀᤣᤗᤡᤜᤢᤖᤧ ᤕᤠᤶᤔᤥ ᤐᤠ᤺ᤵᤔᤠ ᤜᤣ᤺ᤰᤋᤢᤖᤥ-

᥈ ᤏᤠᤛᤡ ᤌ᤺ᤳᤋᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹

ᤀᤠᤒᤠ᤺ᤴᤏᤡᤴ ᤛᤵᤑᤠ ᤂᤧᤵᤛᤧ᤹ᤀᤥ.

ᤏᤡᤱᤘᤠ᤹ᤑᤢᤔᤠᤱ ᤗᤠᤶᤒᤠ

ᤀᤠᤱᤃᤠ᤹ ᤐᤠ᤺ᤳᤋᤠᤖ ᤐᤳᤋᤠᤖᤥ॥

᥉ ᤀᤠᤱᤃᤠ᤹ ᤀᤠᤛᤡᤰᤁᤢᤶᤍᤡᤱ

ᤏᤡᤱᤘᤠ᤺ᤴ ᤔᤠ᤺ᤱᤄᤠᤗᤠᤶ ᤂᤥᤛᤢᤱᤗᤥ

ᤀᤠᤱᤃᤠ᤹ ᤀᤠᤈᤀᤡᤳᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤶᤒᤠ ᤆᤥ᤺ᤰᤗᤥ.

ᤀᤠᤱᤃᤠ᤹ ᤂᤧᤴ ᤐᤠ᤺ᤴᤏᤡᤴ

ᤏᤢᤖᤡᤰᤁᤠᤱ ᤆᤧᤰᤂᤢᤱ ᤐᤠ᤺ᤳᤋᤢᤱᤗᤥ॥

᥊ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤀᤠᤳᤋᤡᤴ

ᤐᤠ᤺ᤴᤏᤡᤴᤏᤠᤱ ᤀᤡᤱᤗᤧᤰᤐᤠ ᤔᤧᤈᤥ᤺ᤰᤏᤧᤸᤗᤥ.

ᤂᤡᤏᤡ᤹ ᤋᤃᤡ ᤗᤳᤇᤠ ᤛᤧᤰᤂᤠᤀᤣ ᤁᤢᤗᤡᤱᤍᤥ

ᤁᤧᤃᤧᤵᤐᤠ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ

ᤔᤏᤠᤎᤡᤰ ᤐᤥᤃᤧᤀᤠᤱ ᤘᤠ᤹ᤖᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠ᤹ᤖᤡᤰ ᤔᤢᤰᤁᤧᤃᤢᤒᤠ ᤆᤥ᤺ᤰᤗᤥ᥄

ᤂᤢᤏᤧ᤹ ᤀᤠᤳᤋᤡᤴᤏᤠᤱ ᤔᤧᤈᤡ᤺ᤳᤋᤢᤴᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤶᤒᤠ

ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥

᥌ ᤂᤢᤏᤧ᤹ ᤗᤠᤕᤥᤒᤠᤜᤠ᤹ ᤜᤡᤱᤔᤠ ᤔᤧᤓᤠ᤺ᤰᤋᤢᤴᤛᤡᤴᤗᤥ

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤢᤍᤱᤒᤠ

ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ॥

᥍ ᤂᤢᤏᤧ᤹ ᤛᤠᤶᤕᤥᤏᤡᤒᤠᤜᤠ᤹ᤗᤠᤶ

ᤁᤢᤏᤠᤖᤠᤴ ᤔᤧᤈᤡᤰᤂᤢᤴᤗᤥ.

ᤐᤖᤢᤔᤠᤸᤗᤧ ᤂᤧᤱᤜᤠ᤹ ᤜᤠᤱ ᤜᤧᤰᤁᤣ

ᤕᤢᤰ ᤆᤥ᤺ᤰᤔᤠ ᤐᤠᤱᤄᤢᤛᤡᤖᤥ

ᤜᤧᤰᤁᤩᤠᤱ ᤛᤍᤠᤍᤡᤱ ᤂᤧᤱᤜᤠ᤹ ᤔᤡᤱᤛᤥ

ᤀᤡᤱᤎᤠ᤺ᤱ ᤁᤧᤄᤥᤒᤠ ᤆᤥᤃᤢᤛᤡᤖᤥ॥

᥎ ᤁᤖ ᤂᤧᤱᤜᤠ᤹ ᤑᤧᤴᤈᤣ᤹ ᤌᤰᤁᤪᤱᤅᤥ ᤔᤧᤎᤠᤏᤣᤓᤃᤪ.

ᤀᤠᤒᤠᤅᤣ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ

ᤁᤢᤗᤧᤰᤘᤠ ᤔᤧᤄᤥᤏᤣᤓᤃᤪ.

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹

ᤂᤢᤏᤡ᤹ ᤗᤠᤕᤥᤴ ᤔᤧᤳᤋᤢᤛᤡᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤶᤒᤠ

ᤜᤧᤴᤇᤡᤱᤔᤧᤴ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥

᥇᥆ ᤂᤢᤏᤧ᤹ ᤛᤠᤶᤍᤡᤱ ᤐᤡᤖᤢᤛᤡᤒᤠᤴ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤧᤰᤂᤥ᤹ᤀᤥ ᤆᤢᤰᤗᤥ.

ᤁᤢ᤹ᤀᤡᤓᤧᤶᤔᤠ ᤕᤧᤵᤗᤧᤰᤁᤥᤏᤢ

ᤏᤢ᤺ᤱᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥇᥇ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤀᤡᤱᤈᤠ᤺ᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤏᤣᤓᤃᤪ

ᤜᤧᤰᤁᤩᤠᤱ ᤁᤢᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤏᤣᤓᤃᤪ

ᤛᤢᤰᤂᤣᤘᤠ ᤏᤢ ᤛᤏᤠᤖᤢᤱᤅᤥ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤌᤠ᤺ᤰ ᤔᤧᤎᤠᤛᤢᤖᤥ॥

᥇᥈ ᤁᤖ ᤔᤧ᤺ᤴᤏᤣᤓᤃᤪ ᤂᤧᤱᤜᤠ᤹

ᤏᤧᤜᤡᤏᤡᤱᤘᤠ᤹ ᤜᤥ᤺ᤵᤔᤥ ᤔᤧᤛᤡᤖᤥ

ᤜᤧᤰᤁᤩᤠᤱ ᤘᤜ᤺ᤱ ᤏᤠᤎᤠ᤺ᤶᤒᤡ

ᤂᤧᤔᤠᤍᤡᤱ ᤕᤱᤛᤱᤅᤥ ᤔᤧᤃᤧᤳᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ

ᤔᤏᤠᤜᤠ᤹ ᤂᤢᤏᤡ᤹ ᤛᤡᤰᤗᤰ ᤐᤥ᤺ᤰᤗᤥ.

ᤂᤢᤶᤍᤡᤱ ᤔᤧᤄᤥᤛᤢᤀᤠᤱᤛᤠᤱ ᤂᤧᤱᤜᤠ᤹

ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤔᤧᤶᤓᤠᤰᤏᤧᤴᤗᤥ॥

᥇᥊ ᤂᤧᤱᤜᤠ᤹ ᤆᤵᤐᤪᤰ ᤌᤠᤱᤒᤧᤴ

ᤔᤧᤘᤠ᤹ᤀᤡᤸᤗᤧᤛᤠ ᤔᤧᤛᤡᤖᤥ.

ᤐᤏᤠ ᤔᤧᤏᤠ ᤂᤧᤒᤩᤠᤱ ᤂᤢᤏᤡ᤹

ᤆᤠ᤺ᤳᤌᤡ ᤐᤣ᤺ᤰᤁᤠᤱ ᤔᤧᤔᤠᤛᤡᤱᤗᤥ॥

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ

ᤕᤠᤵᤔᤡᤜᤠ᤹ ᤋᤢᤰᤂᤣ ᤗᤠᤰᤂᤧᤗᤠᤶᤒᤠ ᤜᤢ᤹ᤖᤢᤛᤡᤖᤥ॥

ᤋᤢᤰᤂᤣ ᤆᤠ᤺ᤳᤋᤢᤛᤡᤀᤠᤱᤅᤣ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤔᤡᤰ ᤜᤴᤍᤢ ᤐᤡᤖᤢᤛᤡᤖᤥ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤋᤢᤰᤂᤣ

ᤗᤠᤰᤂᤣ ᤁᤧᤍᤢᤔᤧᤸᤗᤧ ᤋᤠᤱᤃᤧᤛᤧ᤺ᤵᤋᤧᤀᤠᤱ ᤘᤕᤧᤖᤥ

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤸᤗ᤹ᤀᤣ ᤌᤠᤵᤌᤣ᤺ᤰ

ᤕᤠᤶᤎᤣᤰ ᤁᤧᤃᤳᤋᤧᤀᤠᤱ ᤘᤕᤧᤖᤥ॥

ᤂᤧᤏᤧ᤹ ᤁᤧᤈᤠᤈᤠᤔᤠᤍᤧᤴᤏᤥ ᤕᤖᤡᤰ ᤁᤢᤈᤠ ᤕᤢᤅᤧᤖᤥ॥

᥇᥍ ᤁᤖ ᤀᤠᤸᤗ ᤀᤠᤒᤠᤅᤣ ᤋᤠᤵᤑᤧ᤺ᤶᤒᤠ

ᤁᤧᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ

ᤂᤧᤏᤧ᤹ ᤂᤥᤔᤠ ᤁᤧᤒᤥ᤺ᤱᤒᤠ

ᤂᤢᤶᤍᤡᤱᤅᤡᤴ ᤁᤧᤍᤢᤔᤢᤀᤠᤱ ᤘᤠ᤹ᤖᤥ

ᤂᤠᤛᤧᤴ ᤏᤢ ᤁᤢᤓᤠᤱᤗᤧ ᤁᤧᤍᤧᤶᤛᤧᤀᤠᤱ ᤘᤠ᤹ᤖᤥ॥

᥇᥎ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧ᤹ᤀᤥ.

ᤛᤫᤠ᤺ᤵᤐᤠ ᤛᤢᤖᤢᤳ ᤕᤠᤱᤅᤡᤸᤗᤧ

ᤂᤧᤏᤧ᤹ ᤀᤡᤱᤗᤧᤰᤁᤥ ᤁᤧᤴᤎᤠᤏᤧᤸᤗᤖᤥ

ᤜᤧᤰᤁᤩᤠᤱ ᤕᤠᤱᤛᤠᤁᤢᤴᤎᤣ᤺ᤸᤗᤧ

ᤂᤧᤏᤧ᤹ ᤑᤧᤴᤕᤠ᤺ᤶᤒᤰ ᤗᤧᤵᤔᤠᤱ ᤁᤧᤴᤍᤣ᤹ᤏᤧᤸᤗᤖᤥ॥

᥇᥏ ᤁᤧᤕᤠᤱᤛᤠ ᤁᤢᤴᤎᤣ᤺ᤸᤗᤧᤀᤠᤱ

ᤂᤧᤏᤧ᤹ ᤁᤢᤓᤠ᤹ ᤁᤧᤶᤒᤡᤏᤧᤴᤗᤥ॥

ᤂᤧᤏᤧ᤹ ᤁᤧᤖᤧᤰ ᤁᤧᤔᤢᤰᤛᤠᤶᤔᤡᤸᤗᤧ

ᤀᤠᤸᤗ ᤑᤠ᤹ᤔᤠ ᤁᤧᤴᤇᤢᤰᤏᤧᤴᤗᤥ॥

᥈᥆ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤔᤧᤰᤗᤖᤥ

ᤗ᤹ᤖᤡᤰ ᤂᤧᤴ ᤛᤧᤴᤍᤡᤰᤐᤠ ᤕᤧᤶᤔᤡᤴ

ᤋᤠᤖ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤴᤏᤧ᤹ᤀᤥ॥

᥈᥇ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧ᤹ᤀᤥ.

ᤋᤠᤵᤑᤧ᤺ᤶᤒᤠ ᤗᤧᤵᤔᤠᤱ ᤔᤧᤜᤡᤛᤡᤱᤅᤡᤴᤏᤧ᤹ᤀᤥ॥

ᤕᤧᤳᤋᤢᤰᤂᤣ᤺ᤴᤏᤢ᤺ᤸᤗᤧᤀᤠᤱ ᤋᤠᤵᤑᤧ᤺ᤶᤒᤠᤴ

ᤂᤧᤏᤧ᤹ ᤁᤧᤛᤡᤖᤠ᤹ᤎᤠᤅᤧᤀᤠᤱ ᤘᤠ᤹ᤖᤥ॥

᥈᥈ ᤛᤧᤰᤂᤠᤀᤣ. ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤏᤡ᤹ᤏᤢ᤺ᤸᤗᤧᤀᤠᤱ ᤌᤠ᤺ᤱ ᤁᤢᤔᤡᤔᤡᤍᤡᤱᤅᤥ ᤕᤢᤱᤗᤥ॥

ᤂᤢᤏᤧ᤹ ᤜᤧᤰᤋᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤧᤏᤢ᤹ᤒᤠ

ᤛᤡᤰᤛᤠᤶᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥈᥉ ᤀᤠᤳᤋᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤔᤢᤖᤠᤔᤧᤵᤔᤠ ᤛᤢᤰᤋᤢᤒᤣ᥅

ᤀᤡᤃᤪ ᤀᤠᤳᤋᤡᤸᤗᤧ ᤂᤢᤏᤧ᤹ ᤐᤠ᤺ᤴ ᤑᤣ᤺ᤴᤍᤢᤀᤠᤱ

ᤘᤠ᤹ ᤗ᤹ᤖᤡᤰ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

᥈᥊ ᤔᤏᤠᤜᤠ᤹ᤖᤧ ᤛᤍᤠᤍᤡᤱ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤴ

ᤏᤢᤒᤠ ᤆᤥᤰ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

ᤂᤧᤏᤧ᤹ᤀᤠᤱ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧ᤹ᤀᤥ॥

᥈᥋ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤴ

ᤔᤧᤏᤡᤛᤢᤀᤠᤱ ᤔᤧᤘᤠ᤹ᤖᤥ॥

ᤔᤠ᤺ᤱᤄᤠ ᤗᤠᤶᤒᤠᤖᤰ ᤀᤠᤏᤡ᤹ ᤂᤧᤴ

ᤀᤥᤔᤧᤵᤔᤠ ᤀᤠᤛᤢᤰᤋᤢᤶᤗᤥ॥

᥈᥌ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ

ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤀᤠᤏᤡ᤹ ᤁᤧᤖᤧᤰ

ᤏᤡᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥

ᤂᤢᤏᤧ᤹ ᤁᤢᤔᤢ᤹ᤀᤡ ᤁᤢᤎᤠ᤺ᤰ ᤋᤱᤒᤣᤜᤠ᤹

ᤏᤡ᤺ᤵᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥

᥈᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥᤗᤠᤶ ᤆᤫᤠ᤺ᤳᤋᤡᤴ ᤌᤠ᤺ᤱ ᤀᤢ᤺ᤰᤂᤢᤖᤥ

ᤜᤧᤰᤁᤩᤠᤱ ᤐᤠᤱᤃᤧᤴᤍᤡᤱ ᤘᤜᤡᤳᤋᤡᤴ ᤆᤫᤠ᤺ᤳ

ᤋᤧᤵᤐᤰᤘᤠᤀᤥ ᤋᤠᤱᤛᤠᤰᤐᤥᤗᤠᤶ ᤌᤠᤛᤢᤖᤥ॥

᥈᥎ ᤂᤢᤏᤧ᤹ ᤂᤠ᤹ᤔᤡ᤺ᤳᤋᤥᤗᤠᤶ

ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤛᤢᤖᤥ.

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤀᤠᤳᤋᤠᤋᤠᤴᤏᤣ

ᤕᤖᤡᤰ ᤐᤠᤱᤃᤧᤴᤍᤡᤱ ᤘᤜᤡᤳ ᤗᤢᤵᤛᤢᤖᤥ॥

᥈᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤢᤱᤔᤠᤍᤧᤴᤏᤥ

ᤋᤠᤱᤛᤠᤰᤐᤠᤀᤥ ᤂᤠ᤹ᤔᤡ᤺ᤵᤐᤠᤴ ᤐᤥ᤺ᤰᤗᤥ

ᤜᤧᤰᤁᤩᤠᤱ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ ᤗᤠᤀᤡᤰᤗᤥ

ᤂᤧᤴ ᤀᤠᤰᤂᤣᤗ᤹ᤖᤡᤰ ᤐᤥᤱ᤹

ᤀᤠᤳᤋᤡᤸᤗᤧᤀᤠᤱ ᤔᤧᤏᤡᤛᤢᤴᤗᤥ॥

᥉᥆ ᤂᤢᤏᤧ᤹ ᤋᤠᤱᤛᤠᤰᤐᤠᤸᤗᤧ ᤌᤡᤰ

ᤁᤢᤕᤠᤀᤥᤗᤠᤶᤒᤠ ᤘᤣ᤹ ᤁᤢᤕᤠᤀᤥ

ᤌᤠᤖᤡᤰ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤢᤖᤥ.

ᤁᤖ ᤋᤢᤱᤃᤥᤍᤡᤱ ᤘᤖ᤺ᤱᤛᤡᤃᤠᤱ

ᤂᤠᤔᤠᤰᤁᤠᤱᤅᤣ ᤏᤧᤖᤥ॥

᥉᥇ ᤁᤶᤓᤗ᤹ᤖᤡᤰ ᤂᤢᤏᤧ᤹ ᤔᤏᤠᤜᤠ᤹

ᤆᤠᤔᤠ ᤌᤢᤱᤔᤠ ᤋᤱᤃᤠᤶ ᤆᤥᤃᤢ ᤐᤡᤖᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤰᤁᤢᤱᤗ

ᤕᤖᤡᤰ ᤆᤠᤔᤠ ᤁᤢᤈᤠ ᤐᤡᤖᤢᤛᤡᤖᤥ॥

᥉᥈ ᤂᤢᤏᤧ᤹ᤃ ᤛᤠ᤺ᤶᤓᤣ᤺ᤴ ᤜᤢᤰᤁᤡᤸᤗᤧ ᤋᤧᤶᤛᤢᤖᤥ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤋᤠᤖᤵᤐᤥ

ᤆᤢᤰᤗ ᤑᤠ᤹ᤀᤠᤱ ᤐᤠᤱᤄᤢᤖᤥ॥

᥉᥉ ᤂᤧᤖᤧᤱᤄᤢᤖᤢᤱ ᤁᤧᤗ᤹ᤒᤠᤸᤗᤧ ᤛᤢᤖᤡ᤺ᤳ ᤁᤣᤈᤱ

ᤋᤠᤔᤠ ᤆᤥᤰ ᤑᤠ᤹ᤀᤠᤱ ᤔᤡᤰᤛᤣ᤺ᤴ ᤆᤥᤃᤢᤖᤥ

ᤜᤧᤰᤁᤩᤠᤱ ᤐᤡᤳ ᤌᤰᤛᤠᤜᤠ᤹ᤖᤧᤀᤠᤱ

ᤂᤧᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥉᥍

ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤗᤢᤱᤔᤧᤴ ᤗᤢᤵᤗᤢᤵ ᤗ᤹ᤖᤥ.

ᤀᤠᤱᤃᤠ᤹ ᤀᤠᤛᤠᤶ ᤀᤠᤔᤡᤰᤗᤧ ᤗᤧᤳᤋᤠᤖᤥ॥

᥈ ᤂᤡᤏᤡ᤹ ᤁᤧᤖᤧᤰᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤜᤢ᤺ᤰᤔᤧᤴ ᤂᤧᤵᤛᤧᤶᤔᤧ᤹ᤀᤥ.

ᤂᤧᤱᤃ ᤂᤢᤏᤧ᤹ ᤁᤢᤶᤒᤪᤠᤀᤥᤗᤠᤶᤒᤠ

ᤁᤧᤗ᤺ᤶᤒᤠ ᤀᤡᤰᤗᤠᤖᤥ॥

᥉ ᤂᤢᤏᤧ᤹ ᤋᤠᤱᤛᤠᤰᤐᤠᤸᤗᤧ ᤌᤡᤰ

ᤁᤢᤕᤠᤀᤥᤗᤠᤶ ᤘᤣ᤹ᤛ᤻ᤔᤠ ᤁᤢᤕᤠᤀᤥ

ᤌᤠᤖᤡᤰ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤌᤡᤰ ᤁᤢᤛᤢᤰᤐᤥᤗᤠᤶᤒᤠ ᤘᤣ᤹ᤛ᤻ᤔᤠ

ᤁᤢᤛᤢᤰᤐᤥ ᤌᤠᤖᤡᤰ ᤂᤧᤴ ᤐᤠᤱᤄᤢᤖᤥ॥

᥊ ᤂᤧᤒᤩᤠᤱ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ

ᤐᤕᤶ ᤕᤶᤒᤠ ᤗᤠᤃᤧᤀᤡ᤺ᤰᤐᤧᤴ ᤂᤧᤶᤍᤧᤳᤗᤥ

ᤂᤢᤏᤧ᤹ ᤔᤡᤔᤡᤍᤡᤱᤃᤧᤴ ᤁᤢᤀᤡᤰᤗᤠ᤺ᤸᤗᤧ ᤜᤢ᤺ᤰᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤜᤢ᤺ᤰᤁᤡᤸᤗᤧ

ᤌᤣ᤺ᤸᤗᤧᤀᤠᤱ ᤔᤧᤎᤣ᤺ᤰᤋᤢᤴᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹

ᤁᤧᤔᤠᤒᤠ ᤀᤡᤰᤗᤠᤀᤥ ᤜᤢ᤺ᤰᤗᤥ.

ᤂᤢᤏᤧ᤹ ᤕᤶᤒ᤻ᤕᤶᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ.

ᤂᤧᤴ ᤁᤢᤛᤡᤱ ᤏᤡ᤺ᤵᤔᤠ

ᤀᤠᤏᤡ᤹ ᤀᤠᤴᤇᤢᤰᤋᤢᤶᤔᤡᤴᤗᤥ॥

᥌ ᤂᤢᤏᤧ᤹ ᤏᤠᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤌᤠᤔᤠ ᤀᤡᤱᤈᤠ᤺ᤱ ᤐᤡᤖᤢᤖᤥ

ᤜᤧᤰᤁᤩᤠᤱ ᤑᤍᤱᤍᤱ ᤗ᤹ᤖᤡᤰ

ᤘᤜᤡᤳ ᤛ᤺ᤰᤂᤢ ᤌᤠᤛᤢᤖᤥ॥

᥍ ᤂᤢᤏᤧ᤹ ᤁᤧᤖᤣᤰ ᤔᤏᤠᤜᤠ᤹ᤖᤧ ᤂᤢᤏᤡ᤹

ᤜᤢᤰᤁᤥᤒᤠ ᤕᤠ᤺ᤶᤒᤰᤁᤡᤴ ᤆᤰ ᤌᤠᤛᤢᤖᤥ.

ᤁᤶᤓᤗ᤹ᤖᤡᤰ ᤂᤢᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ

ᤆᤥᤃᤢᤛᤡᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤴ ᤔᤧᤏᤡᤛᤢᤖᤥ॥

᥎ ᤋᤠᤶᤓᤢᤱ ᤌᤰᤛᤠᤜᤠ᤹ ᤀᤠᤒᤠᤅᤣ

ᤀᤠᤒᤠᤅᤣ ᤂᤢᤴᤇᤡ᤹ ᤂᤠᤀᤥ ᤔᤧᤒᤣ᤺ᤰᤗᤥ

ᤜᤧᤰᤁᤩᤠᤱ ᤑᤢᤰᤁᤥᤜᤠ᤹ᤀᤥ

ᤕᤠᤱᤎᤥ᤺ᤰᤛᤧ ᤔᤧᤗᤠ᤺ᤳᤗᤥ॥

᥏ ᤛᤢᤖᤡ᤺ᤳ ᤁᤣᤈᤱᤅᤡᤴ ᤀᤠᤒᤠᤅᤣ

ᤁᤢᤕᤠᤰᤏᤠᤍᤧᤴᤏᤥᤗᤠᤶ ᤋᤠᤖᤥ.

ᤛᤠᤶᤔᤡ᤺ᤳᤋᤡᤸᤗᤧ ᤛᤠ᤹ᤖᤡᤰ

ᤁᤧᤈᤡᤒᤠ ᤆᤢᤱᤅᤡᤴ ᤋᤠᤖᤢᤖᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤰᤔᤠ᤺ᤸᤗᤧ

ᤆᤫᤠ᤺ᤳᤋᤡᤴ ᤋᤠᤰᤋᤢᤖᤥ.

ᤜᤧᤰᤁᤩᤠᤱ ᤁᤧᤛᤠᤰᤐᤠ ᤏᤠᤱ ᤜᤧᤰᤋᤱᤒᤠ ᤆᤥᤃᤢᤖᤥ॥

᥇᥇ ᤂᤢᤏᤧ᤹ ᤁᤧᤎᤢᤱᤒᤠ ᤂᤠ᤹ᤶᤔᤡ᤺ᤵᤐᤠᤴ

ᤆᤫᤠ᤺ᤳᤋᤡᤸᤗᤧ ᤁᤢᤜᤠ᤺ᤱᤃᤢᤒᤧᤸᤗᤧ ᤌᤡᤶᤛᤢᤖᤥ

ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤋᤢᤱᤜᤡ᤺ᤰᤁᤥ

ᤗᤠᤶᤒᤠ ᤛᤠ᤺ᤶᤓᤣ ᤗᤧᤰᤗᤥ॥

᥇᥈ ᤂᤧᤴ ᤂᤠ᤹ᤔᤡ᤺ᤵᤐᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤐᤧᤀᤠᤱ ᤘᤠ᤹ᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤋᤧᤴᤜᤠ᤹ᤀᤥ ᤐᤧᤒᤣ᤺ᤰᤁᤠᤱ

ᤂᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤋᤧᤴᤍᤡᤱ ᤆᤥᤃᤢᤖᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤘᤖᤱᤛᤧ ᤐᤠᤱᤃᤧᤴᤍᤡᤱ ᤘᤜᤡᤳᤋᤡᤴ ᤐᤠᤱᤄᤢᤖᤥ॥

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ

ᤀᤡᤃᤪ ᤂᤢᤏᤧ᤹ ᤁᤢᤗᤢᤱᤃᤢᤶᤔᤡᤴ

ᤀᤥᤛᤣ᤺ᤴᤎᤠᤰᤔᤠᤛᤡᤖᤧ ᤗᤠᤃᤡ ᤂᤧᤴ ᤌᤠᤛᤢᤖᤥ॥

᥇᥊ ᤀᤕᤩᤢᤒᤣ. ᤛᤵᤑᤠ. ᤂᤧᤵᤛᤧ᤹ᤀᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹

ᤂᤧᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥇᥋ ᤌᤣ ᤂᤧᤏᤧ᤹ ᤂᤧᤴ ᤁᤧᤏᤡᤛᤢᤒᤡ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤰᤂᤣᤗ᤹ᤖᤡᤰ

ᤂᤠ᤹ᤔᤡ᤺ᤳᤋᤡᤴ ᤁᤢᤕᤢᤰᤁᤥ ᤁᤳᤋᤢᤒᤣ.

ᤜᤧᤰᤁᤩᤠᤱ ᤀᤠᤓᤣᤗ᤹ᤖᤡᤰ

ᤂᤧᤴᤗᤠᤶᤒᤠ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤢᤒᤣ᥅

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ

ᤁᤢᤕᤠ᤺ᤶᤒᤰᤜᤠ᤹ ᤀᤠᤰᤂᤣᤗ᤹ᤖᤡᤰ ᤐᤥ᤺ᤱᤒᤣ.

ᤋᤠᤱᤛᤠᤰᤐᤥ ᤂᤠ᤹ᤔᤡ᤺ᤵᤐᤠᤴ ᤁᤧᤓᤧᤒᤠ

ᤕᤠ᤺ᤶᤒᤰᤁᤡᤴ ᤀᤠᤰᤂᤩᤠᤱ ᤐᤥ᤺ᤱᤒᤣ.

ᤌᤣ ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤒᤡ᥅

᥇᥍ ᤀᤠᤜᤠ᤹. ᤋᤧᤔᤧᤴ ᤗᤧᤵᤔᤠᤱᤒᤠ ᤛᤢᤖᤡ᤺ᤳᤔᤠᤸᤗᤧ

ᤗᤠᤈᤣ᤹ᤀᤥ ᤁᤧᤖᤧᤰ ᤐᤡᤛᤠᤱ ᤆᤡᤈᤡ ᤕᤧᤶᤕᤧᤶ ᤆᤥᤃᤢᤖᤥ

ᤂᤧᤴ ᤕᤧᤶᤔᤥ ᤂᤧᤏᤧ᤹ᤃ ᤜᤠᤱᤘᤠᤔᤠᤸᤗᤧ

ᤛᤩᤠᤱᤐᤧᤴᤍᤠᤱ ᤁᤧᤒᤥ᤺ᤱᤗᤥ॥

᥇᥎ ᤂᤢᤏᤧ᤹ ᤋᤖ᤺ᤱᤃᤧᤴ ᤋᤠᤱᤛᤠᤰᤐᤠᤴ

ᤕᤥ᤺ᤶᤔᤏᤠᤒᤠ ᤁᤧᤛᤠᤰᤐᤠ ᤁᤠᤛᤠ

ᤛᤧᤳᤗᤧᤱᤄᤥ ᤜᤧᤰᤋᤱᤒᤠ ᤆᤥᤃᤢᤖᤥ

ᤌᤣ ᤂᤧᤏᤧ᤹ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ

ᤐᤡᤛᤠᤱ ᤂᤡᤱᤔᤠ ᤁᤧᤛᤢᤰᤋᤢᤒᤡ᥅

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤰᤂᤣ ᤔᤧᤵᤔᤠ ᤐᤥ᤺ᤱᤒᤠᤒᤣ.

ᤀᤠᤏᤡᤃᤧ ᤕᤠᤵᤔᤡ ᤀᤠᤜᤢ᤹ᤖᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤏᤧᤜᤡᤏᤡᤱᤘᤠ᤹ ᤐᤠ᤺ᤰᤔᤠᤖᤧ ᤆᤥᤃᤢᤸᤗᤧ

ᤀᤠᤏᤡ᤹ ᤀᤡ᤺ᤵᤔᤠᤀᤠᤱ ᤀᤠᤴᤇᤢᤰᤋᤢᤶᤔᤡᤴᤗᤥ॥

᥈᥆ ᤂᤢᤏᤧ᤹ᤏᤢ ᤋᤠ᤹ᤈᤧᤱᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤱ

ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤒᤠ᤺ᤳᤋᤠᤴᤗᤥ॥

ᤀᤠᤱᤃᤠ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ

ᤔᤧᤱᤛᤡᤱᤔᤠ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ॥

᥈᥇ ᤛᤢᤖᤡ᤺ᤳᤔᤠᤸᤗᤧ ᤋᤠᤱᤛᤠᤰᤐᤠᤴ

ᤛᤣᤛᤣ ᤆᤥᤃᤢᤀᤠᤱ ᤂᤠᤀᤥ᤺ᤳᤗᤥ

ᤜᤧᤰᤁᤩᤠᤱ ᤀᤠᤏᤡ᤹ ᤂᤧᤴ

ᤀᤥᤔᤧᤵᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥

᥈᥈ ᤌᤠᤱᤃᤧᤳ ᤌᤥ ᤐᤡᤛᤠᤱ ᤗᤳᤇᤠ

ᤛᤠᤶᤔᤩᤠᤱ ᤜᤧᤰᤁᤣ ᤁᤧᤗᤧᤰᤐᤠᤎᤡᤰ

ᤀᤥᤛᤣ᤺ᤴᤎᤠᤱ ᤐᤥᤱᤗᤥ

ᤜᤧᤰᤁᤩᤠᤱ ᤀᤠᤏᤡ᤹ ᤛᤡᤰᤗᤢᤱᤔᤠᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ

ᤁᤡᤔᤠ ᤕᤱᤔᤠᤀᤥ ᤌᤠᤛᤢᤖᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴ

ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ

ᤂᤧᤴ ᤀᤠᤏᤡ᤹ ᤂᤥᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥

ᤀᤠᤒᤠᤅᤣ ᤁᤢᤄᤠᤛᤧᤴ ᤏᤢ ᤁᤢᤛᤠᤶᤕᤥᤏᤡᤔᤥ

ᤂᤢᤏᤧ᤹ ᤔᤏᤠᤜᤠ᤹ ᤏᤢᤖᤡᤰ ᤔᤧᤳᤋᤢᤛᤡᤖᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ.

ᤀᤠᤒᤠᤅᤣ ᤛᤡᤰᤁᤢᤶᤏᤡᤒᤠ ᤁᤧᤗᤧ᤺ᤳᤇᤡᤱᤒᤠᤜᤠ᤹

ᤂᤢᤏᤧ᤹ ᤁᤶᤒᤪᤠᤱ ᤔᤧᤔᤧᤳᤋᤢᤛᤡᤴᤗᤥ॥

ᤕᤜᤘᤣ ᤍᤠᤱᤒᤠᤸᤗᤧ ᤀᤕᤩᤢᤒᤧᤴ ᤏᤢᤃᤵ ᤐᤡᤖᤢ

᥉᥎

ᤛᤢᤖᤡ᤺ᤳ ᤁᤣᤈᤱᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤕᤩᤢᤒᤧᤴ ᤏᤢᤃᤵ ᤐᤡᤖᤢ॥

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ-

᥈ ᤀᤍᤱᤐᤠ᤺ᤴ ᤁᤧᤈᤥ᤺ᤰᤐᤠᤀᤠᤱ

ᤀᤠᤱᤃᤠ᤹ ᤀᤠᤏᤡᤱᤛᤣ᤺ᤰᤁᤡᤴ

ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠ ᤆᤥ᤺ᤰᤔᤠ

ᤁᤧᤃᤥ᤺ᤵᤐᤠ ᤂᤧᤏᤧ᤹ ᤜᤠ᤺ᤳᤏᤧᤴᤒᤣ᥅

᥉ ᤀᤠᤸᤗ ᤕᤧᤶᤒᤡᤳᤇᤠ ᤁᤢᤀᤡᤛᤡ᤺ᤰ ᤕᤧᤒᤧ᤹.

ᤀᤠᤱᤃᤠ᤹ ᤐᤠ᤺ᤴ ᤛᤧ᤺ᤴᤗᤠᤵᤏᤧ.

ᤂᤧᤏᤧ᤹ ᤏᤢᤃᤵ ᤐᤡᤖᤠᤱᤅᤧ᤹॥

᥊ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤱᤅᤡᤸᤗᤧ

ᤌᤣ ᤂᤧᤏᤧ᤹ ᤂᤧᤵᤔᤥ ᤁᤧᤘᤕᤧᤒᤡ᥅

ᤂᤧᤏᤧ᤹ ᤁᤶᤔᤩᤠᤰ ᤛᤠ᤹ᤖᤡᤰ ᤕᤖᤡᤰ

ᤂᤠᤛᤡᤱ ᤁᤧᤏᤡ᤺ᤳᤏᤣᤓᤃᤪ

ᤗ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹ᤀᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤶᤔᤩᤠᤰ

ᤛᤠ᤹ᤖᤡᤰ ᤕᤶᤒᤠ ᤐᤥᤱᤔᤠ ᤐᤥ᤺ᤱ

ᤑᤠ᤹ᤀᤠᤱ ᤜᤠ᤺ᤳᤗᤧ ᤏᤡ᤺ᤴᤎᤥ ᤆᤥᤃᤢ᥅

ᤜᤠ᤺ᤳᤗᤧ ᤁᤴ ᤛᤡ᤺ᤰᤋᤢ᥅

ᤌᤣ ᤂᤧᤏᤧ᤹ ᤁᤧᤏᤡᤛᤢᤒᤡ᥅

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤌᤣ᤺ᤸᤗᤧ ᤋᤰᤋᤢᤀᤠᤱ ᤐᤳ᥅

ᤁᤢᤍᤰᤔᤠ ᤔᤠᤗᤢᤱᤅᤡᤴ ᤜᤠ᤺ᤳᤗᤧ ᤏᤧᤛ᤻ᤛᤢ᥅

᥍ ᤂᤧᤴ ᤗᤧᤴᤍᤡᤰ ᤑᤍᤡᤘᤍᤡ᤹ ᤂᤠᤀᤥ᤺ᤳᤋᤧᤖ

ᤐᤳᤇᤧᤸᤗᤧ ᤂᤣ᤺ᤶᤛᤡᤰᤐᤠᤜᤠ᤹ ᤛᤠᤶᤔᤧᤗᤥᤖᤧᤖᤥ.

ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠᤜᤠ᤹

ᤔᤧᤛ᤺ᤳᤋᤧᤀᤠᤱ ᤔᤧᤀ᤺ᤰᤋᤧᤖᤥ॥

᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤁᤢᤛᤡᤃᤠᤱᤗᤠᤶᤒᤠ ᤘᤖ᤺ᤱᤅᤡᤴ ᤑᤰᤋᤧ ᤗ᤺ᤴᤍᤧᤖᤥ

ᤜᤧᤰᤁᤣ᤺ᤸᤗᤧ ᤂᤧᤴ ᤜᤠ᤺ᤳᤗᤧᤀᤠᤱ

ᤛᤠᤰᤔᤠ ᤔᤧᤛᤢᤰᤋᤢᤴᤗᤥ॥

᥏ ᤀᤥᤘᤠ. ᤘᤖ᤺ᤱᤅᤡᤴ ᤀᤠᤱᤃᤠ᤹

ᤂᤠ᤹ᤶᤔᤡ᤺ᤵᤐᤠᤸᤗᤧ ᤋᤧᤵᤋᤢᤱᤗᤥ

ᤜᤧᤰᤁᤩᤠᤱ ᤁᤧᤎᤢᤱᤒᤠ ᤂᤠᤔᤠᤰᤔᤠᤸᤗᤧ ᤁᤡᤳᤋᤢᤱᤗᤥ॥

᥇᥆ ᤀᤠᤱᤃᤠ᤹ ᤘᤖ᤺ᤱᤅᤥᤒᤠ ᤀᤡ᤺ᤴᤍᤥᤜᤠ᤹ ᤏᤧᤛᤢᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤶᤎᤣ᤺ᤵᤜᤠ᤹ ᤏᤢ

ᤁᤢᤀᤧᤵᤔᤠᤜᤠ᤹ ᤀᤠᤱᤃᤠ᤹ ᤌᤧᤰᤋᤢᤱᤗᤥ॥

᥇᥇ ᤀᤠᤱᤃᤠ᤹ ᤂᤧᤴ ᤔᤧᤳᤋᤢᤱ.

“ᤂᤧᤏᤧ᤹ ᤁᤵᤔᤥ ᤌᤠᤖᤡᤰ ᤋᤠᤔᤠ ᤁᤧᤛᤢᤰᤗᤥ᥄

ᤂᤧᤴᤏᤢ᤺ᤸᤗᤧ ᤋᤃᤡ ᤐᤥᤔᤠ ᤁᤧᤱᤄᤥᤛᤢᤴᤗᤥ.

ᤁᤧᤔᤢᤰᤛᤠᤶᤒᤠ ᤘᤠᤓᤧᤸᤗᤧᤱᤜᤠ᤹

ᤁᤵᤔᤥᤀᤣ ᤁᤧᤛᤠᤰᤋᤢᤖ ᤐᤥᤱᤗᤥ॥”

᥇᥈ ᤌᤣ ᤂᤧᤏᤧ᤹ ᤀᤠᤒᤠᤅᤣ ᤁᤧᤜᤡᤱᤔᤴᤏᤥ

ᤋᤠᤏᤠᤶᤔᤡᤴ ᤀᤡᤱᤈᤠ᤺ᤱ ᤁᤧᤒᤡᤖᤢᤀᤠᤱ ᤘᤠ᤹ᤒᤡ᥅

ᤀᤡᤃᤪ ᤂᤠᤀᤥ᤺ᤵᤔᤠᤴ ᤔᤢᤖᤠ ᤁᤧᤔᤧᤳᤋᤢᤀᤠᤱ ᤘᤠ᤹ᤒᤡ᥅

᥇᥉ ᤌᤣ ᤂᤧᤏᤧ᤹ ᤋᤠᤏᤠᤶᤒᤠ ᤂᤠᤀᤥ᤺ᤵᤔᤠᤴ

ᤀᤡᤱᤈᤠ᤺ᤱ ᤁᤧᤒᤡᤖᤢᤀᤠᤱ ᤘᤠ᤹ᤒᤡ᥅

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤓᤥ᤺ᤰᤂᤢᤀᤠᤱ

ᤋᤠᤰᤁᤧᤓᤧᤒᤠᤜᤠ᤹ ᤂᤢᤏᤡ᤹ ᤆᤡᤱᤛᤡᤱᤔᤠ

ᤋᤧᤴᤏᤥᤗᤠᤶᤒᤠ ᤗ᤺ᤵᤔᤠᤛᤡ ᤁᤧᤒᤠᤱᤄᤢᤀᤠᤱ ᤁᤧᤘᤠ᤹ᤒᤡ᥅

᥇᥊ ᤗᤧᤰᤘᤠᤀᤥ ᤂᤠᤶᤔᤡᤸᤗᤧ ᤁᤢᤕᤥ᤺ᤰ ᤌᤠ᤺ᤵᤐᤠ ᤜᤧᤰᤁᤣ

ᤕᤥ᤹ᤒᤠ᤺ᤸᤗᤧ ᤁᤢᤈᤀᤡ᤺ᤳ ᤐᤥᤱᤗᤥ

ᤂᤧᤵᤔᤥᤒᤠ ᤁᤢᤛᤠᤵᤜᤠ᤹ ᤁᤧᤈᤢ᤹ᤒᤠ ᤆᤡᤖᤡᤰ ᤁᤢᤛᤡᤱ

ᤋᤠᤏᤠᤶ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤏᤢ

ᤏᤧᤘᤠᤗᤠᤜᤠ᤹ ᤛᤣᤛᤣ ᤛᤠᤱᤛᤠᤱᤅᤠᤱ ᤏᤡᤎᤠ᤺ᤵᤗᤥ॥

᥇᥋ ᤗᤧᤴᤍᤡᤰ ᤛᤧᤍᤡᤱᤍᤡᤱ ᤁᤧᤀᤥ᤺ᤵᤐᤠ ᤀᤥ᤺ᤳᤋᤡ᤺ᤴ

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤏᤠᤛᤡᤌ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ

ᤌᤣᤀᤠᤱᤓᤧᤸᤗᤧ ᤂᤠᤀᤥ᤺ᤵᤔᤠᤸᤗᤧ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤴ

ᤜᤶᤛᤢ ᤐᤡᤖᤢᤛᤡᤖᤥ॥

᥇᥌ ᤌᤣ ᤂᤧᤏᤧ᤹ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤸᤗᤧ

ᤁᤢᤍᤡ᤺ᤶᤒᤣᤀᤥ ᤁᤧᤗᤠᤛᤧᤀᤠᤱ ᤘᤠ᤹ᤒᤡ᥅

ᤂᤧᤸᤗᤧ ᤁᤢᤒᤢᤴᤍᤠᤰᤘᤠ ᤁᤧᤗ᤺ᤶᤒᤠᤍᤧᤴᤏᤥ

ᤌᤠᤖᤡᤰ ᤁᤧᤃᤧᤖᤧᤀᤠᤱ ᤁᤧᤘᤠ᤹ᤒᤡ᥅

᥇᥍ ᤂᤧᤔᤠᤍᤡᤱ ᤕᤱᤛᤱᤅᤥᤒᤠ ᤗᤠᤶᤎᤣ᤺ᤵᤐᤠᤴ

ᤜᤠ᤺ᤳᤗᤧ ᤀᤥ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹᥅

ᤌᤣ ᤂᤧᤏᤧ᤹ ᤂᤠᤔᤠᤰᤗᤢᤶᤒᤠ᤺ᤳᤋᤥᤒᤠ

ᤗᤠᤶᤎᤣ᤺ᤵᤜᤠ᤹ ᤁᤧᤏᤡᤛᤢᤀᤠᤱ ᤘᤠ᤹ᤒᤡ᥅

᥇᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤀᤠᤰᤂᤧᤴ ᤕᤶᤒᤠ ᤆᤥᤰ. ᤂᤧᤏᤧ᤹ ᤁᤧᤏᤡᤛᤢᤒᤡ᥅

ᤁᤧᤏᤡᤛᤢᤏᤣᤓᤃᤪ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹॥

᥇᥏ ᤂᤠᤀᤥ᤺ᤵᤔᤠᤸᤗᤧ ᤁᤢᤕᤢᤱᤔᤠᤍᤧᤴᤏᤡᤴ ᤀᤠᤳᤋᤥ ᤘᤠ᤹᥅

ᤂᤠᤎᤠᤶᤔᤧᤴ ᤀᤠᤳᤋᤡᤴ ᤋᤧᤴᤏᤥᤗᤠᤶᤒᤠ ᤋᤠ᤹᤺᥅

᥈᥆ ᤌᤣ ᤂᤧᤏᤧ᤹ ᤂᤧᤱᤜᤠ᤹ ᤂᤢᤏᤡ᤹ ᤀᤠᤒᤠᤅᤣ

ᤋᤧᤴᤏᤥ ᤋᤣ᤹ᤔᤠ ᤁᤧᤛᤢᤰᤋᤢᤛᤡᤒᤡ᥅

ᤀᤡᤃᤪ ᤂᤢᤏᤡ᤹ ᤜᤡᤶᤗᤧᤵᤔᤠᤱ ᤐᤣ᤺ᤰᤔᤠ ᤗᤠᤶᤔᤡᤴ

ᤀᤥᤛᤣ᤺ᤴᤎᤠᤰᤔᤠ ᤁᤧᤛᤢᤰᤋᤢᤛᤡᤒᤡ᥅

᥈᥇ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤛᤢᤰᤋᤢ.

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡᤀᤣ

ᤂᤧᤏᤧ᤹ ᤛᤠᤃᤧᤘᤠ᤺ᤴᤇᤡᤱᤅᤠᤱ ᤁᤧᤘᤕᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤠ᤺ᤰ ᤆᤠ᤹ᤖᤧᤀᤠᤱ ᤘᤠ᤹ᤖᤥ॥

᥈᥈ ᤌᤣ ᤀᤠᤱᤃᤠ᤹ ᤏᤠᤱ ᤏᤢ ᤑ᤺ᤴ ᤗᤢᤵᤛᤢᤱᤒᤠᤍᤧᤴᤏᤥ

ᤂᤧᤏᤧ᤹ ᤁᤧᤃᤧᤖᤧᤀᤠᤱ ᤁᤧᤘᤠ᤹ᤒᤡ᥅

᥈᥉ ᤀᤠᤱᤃᤠ᤹ ᤂᤧᤴ ᤏᤠᤱᤅᤡᤴ ᤏᤢ ᤑ᤺ᤴᤏᤡᤴ

ᤕᤧᤳᤋᤢᤰᤂᤣ ᤋᤢᤶᤔᤠ ᤕᤧᤶᤗᤧ ᤗᤠᤃᤡ ᤁᤳᤋᤢᤱᤗᤥ

ᤐᤕᤶ ᤕᤶᤒᤠ ᤌᤱ ᤏᤢ ᤌᤱ ᤌᤰᤔᤠ

ᤕᤧᤴᤜᤠ᤹ᤖᤧ ᤗᤠᤃᤡ ᤕᤠᤖᤡᤵ ᤁᤳᤋᤢᤱᤗᤥ॥

᥈᥊ ᤂᤧᤴ ᤋᤧᤴᤏᤥᤗᤠᤶᤒᤠ ᤀᤥ᤺ᤳᤋᤡ᤺ᤴ ᤛᤧᤀᤠᤱ ᤗ᤺ᤴᤗᤥ

ᤀᤡᤃᤪ ᤏᤠᤱᤃᤧᤴᤒᤠ ᤛᤢᤖᤡ᤺ᤳᤔᤠᤴ ᤜᤢᤀᤠᤱ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ ᤛᤶᤎᤠᤱ ᤐᤧᤀᤠᤱ ᤐᤣᤰ.

ᤌᤣ ᤂᤧᤏᤧ᤹ ᤁᤧᤏᤡᤛᤢᤒᤡ᥅

᥈᥋ ᤐᤕᤶ ᤕᤶᤒᤠ ᤘᤜᤡᤳ ᤌᤠᤔᤠᤖᤧ ᤗᤠᤃᤡ

ᤜᤠ᤺ᤳᤗᤧ ᤂᤠᤘᤠ ᤋᤕᤢᤒᤣ᥅

ᤜᤧᤰᤁᤩᤠᤱ ᤛᤠ᤺ᤶᤓᤣ ᤛᤣᤖᤡ᤺ᤴ

ᤜᤠ᤺ᤳᤗᤧ ᤗᤠᤶ ᤜᤴᤍᤢ ᤐᤡᤖᤢᤒᤣ᥅

᥈᥌ ᤜᤠ᤺ᤳᤋᤠᤱ ᤔᤧᤴᤘᤠ᤹ᤔᤏᤠᤒᤠ ᤗᤠᤈᤣ᤹ᤀᤥ.

ᤀᤣ᤺ᤴᤏᤠᤱ ᤔᤧᤴᤕᤢᤱᤔᤏᤠᤒᤠ

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤏᤥ.

ᤜᤠ᤺ᤳᤗᤧ ᤘᤜᤡᤳ ᤌᤠᤛᤢᤒᤣ᥅

᥈᥍ ᤆᤡᤈᤡ ᤂᤰᤂᤰᤐᤠ ᤏᤢ ᤐᤥᤃᤢᤃᤧᤴ

ᤁᤢᤈᤠ ᤔᤧᤴᤏᤢ᤹ᤔᤏᤠᤒᤠ ᤋᤧᤴᤏᤡᤴ

ᤛᤖᤣ᤺ᤰᤁᤩᤠ᤺ᤵᤐᤠ ᤆᤥ᤺ᤰᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤁᤧᤜᤣᤒᤠ ᤂᤠᤶᤒᤠᤱᤅᤥ

ᤕᤠ᤺ᤴᤛᤢᤱ ᤗᤡᤱᤔᤠᤖᤧ ᤗᤠᤃᤡ

ᤜᤠ᤺ᤳᤗᤧ ᤆᤫᤠ᤺ᤳ ᤁᤣ᤺ᤳᤋᤢᤒᤣ᥅

᥈᥎ ᤌᤣ ᤐᤠᤱᤃᤧᤴᤍᤡᤱ ᤘᤜᤡᤳᤋᤡᤸᤗᤧ ᤁᤢᤶᤒᤠ ᤘᤠ᤹ᤒᤡ᥅

ᤀᤡᤃᤪ ᤛᤣ᤺ᤰᤘᤠ᤺ᤸᤗᤧ ᤁᤢᤶᤒᤠ ᤀᤠᤳᤋᤡ ᤘᤠ᤹ᤒᤣ᥅

᥈᥏ ᤜᤠ᤺ᤳᤗᤧ ᤁᤢᤛᤠᤵᤐᤥ᤺ᤰᤁᤥᤗᤠᤶ ᤏᤠᤱᤅᤡᤴ ᤌᤠᤛᤢᤒᤣ᥅

ᤋᤠᤱᤛᤠᤱᤒᤥᤗᤠᤶ ᤁᤧᤎᤠᤒᤠ

ᤛᤣ᤺ᤰᤘᤠ᤺ᤸᤗᤧ ᤁᤢᤶᤔᤠ ᤜᤠ᤺ᤳᤐᤣ᥅

᥉᥆ ᤏᤠᤱ ᤏᤢ ᤛᤣ᤺ᤰᤘᤠ᤺ᤸᤗᤧ ᤆᤫᤠ᤺ᤳᤋᤡᤴ

ᤗᤢᤱ ᤜᤧᤰᤁᤣ ᤁᤧᤛᤠᤰᤐᤠ ᤆᤥᤃᤢᤖᤥ.

ᤋᤢᤱᤃᤥᤍᤡᤱ ᤘᤖ᤺ᤱᤅᤡᤸᤗᤧ

ᤁᤢᤈᤱᤎᤠᤱ ᤆᤫᤠ᤺ᤳᤋᤡᤴ ᤋᤠᤰᤋᤢᤖᤥ॥

᥉᥇ ᤌᤣ ᤂᤧᤏᤧ᤹ ᤔᤧᤴᤇ᤻ᤕᤠᤒᤪᤢᤰᤔᤠ ᤂᤣᤛᤣᤒᤠᤜᤠ᤹

ᤌᤡᤰᤔᤧᤳᤌᤡᤰ ᤀᤡᤄᤣ᤺ᤱᤔᤠ ᤁᤧᤛᤢᤰᤋᤢᤛᤡᤒᤡ᥅

ᤀᤡᤃᤪ ᤐᤈᤢ᤺ᤵ ᤁᤧᤕᤢᤱᤒᤠ ᤂᤣ᤺ᤶᤛᤡᤰᤐᤠᤜᤠ᤹

ᤀᤣ᤹ᤀᤣ ᤛᤧᤶᤔᤠ ᤁᤧᤛᤢᤰᤋᤢᤛᤡᤒᤡ᥅

᥉᥈ ᤌᤣ ᤂᤧᤏᤧ᤹ ᤂᤣᤛᤣᤒᤠᤜᤠ᤹ ᤂᤢᤏᤡ᤹ ᤕᤧᤶᤔᤥ

ᤗ᤺ᤵᤔᤠ ᤁᤧᤛᤢᤰᤋᤢᤛᤡᤒᤡ᥅

ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱᤒᤠ

ᤆᤢᤰᤐᤠ ᤕᤶᤒᤠ ᤂᤣ᤺ᤶᤛᤡᤰᤐᤠᤜᤠ᤹

ᤗᤠᤱᤔᤧᤄᤣ᤺ᤰᤐᤠ ᤗᤠᤶᤔᤥ ᤂᤧᤏᤧ᤹

ᤗᤠᤱᤄᤣ᤺ᤱᤔᤠ ᤁᤧᤛᤢᤰᤋᤢᤛᤡᤒᤡ᥅

᥉᥉ ᤋᤠᤱᤛᤠᤰᤐᤠᤴ ᤕᤢᤰ ᤆᤥ᤺ᤰᤔᤠ ᤌᤡᤶᤜᤠ᤹

ᤌᤣ ᤂᤧᤏᤧ᤹ ᤀᤥᤃᤠᤵ ᤆᤥ᤺ᤰᤔᤠ ᤁᤧᤜᤣ᤺ᤰᤋᤢᤒᤠᤒᤡ᥅

ᤌᤣ ᤂᤧᤴ ᤌᤡᤶᤜᤠ᤹ ᤂᤧᤏᤧ᤹ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥ ᤕᤠᤱᤔᤠ ᤁᤧᤛᤢᤰᤋᤢᤛᤡᤒᤡ᥅

᥉᥊ ᤌᤣ ᤂᤧᤏᤧ᤹ ᤕᤶᤒᤠ ᤀᤡᤰᤗᤠᤀᤥ ᤂᤠ᤹ᤔᤡ᤺ᤳᤋᤧᤴ

ᤀᤡᤱᤈᤠ᤺ᤱ ᤐᤡᤔᤠ ᤁᤧᤛᤢᤰᤋᤢᤀᤡ᥅

ᤜᤧᤰᤁᤩᤠᤱ ᤀᤠᤒᤠᤅᤣ ᤛᤶᤎᤠᤱ ᤕᤶᤒᤠ

ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤔᤠ ᤁᤧᤛᤢᤰᤋᤢᤀᤡ᥅

᥉᥋ ᤌᤣ ᤛᤠ᤺ᤶᤓᤣ ᤁᤧᤗᤧᤰᤐᤧᤴ

ᤂᤧᤏᤧ᤹ ᤁᤢᤗᤠᤶᤔᤥ ᤁᤧᤒᤠᤱᤄᤢᤒᤡ᥅

“ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ ᤁᤵᤔᤥ ᤋᤩᤠᤱᤗᤥ”

ᤐᤠ᤺ᤳᤋᤢᤖ ᤂᤧᤏᤧ᤹ᤀᤥ ᤋᤠᤒᤡ᥅

᥉᥌ ᤛᤡᤰᤗᤢᤱᤔᤠᤴ ᤀᤠᤳᤋᤡᤸᤗᤧ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤡᤖᤢ᥅

ᤁᤡᤃᤪ ᤕᤠᤶᤔᤥ ᤏᤡᤱᤘᤠ᤺ᤴ ᤜᤠ᤺ᤳᤗᤧ

ᤂᤠᤛᤡᤱᤏᤡ᤺ᤵᤔᤠᤴ ᤐᤡᤖᤢ᥅

᥉᥍ ᤂᤠ᤹ᤔᤡ᤺ᤵᤐᤠᤴ ᤏᤡ᤺ᤵᤔᤠ ᤛᤡᤰᤁᤢᤶ

ᤏᤡᤱᤘᤠ᤹ ᤀᤠᤳᤋᤡᤸᤗᤧ ᤁᤳᤋᤢᤒᤣ᥅

ᤂᤧᤒᤩᤠᤱ ᤂᤧᤴ ᤁᤧ᤺ᤱᤕᤠ ᤔᤧᤵᤔᤠᤀᤠᤱ

ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤔᤠ

ᤛᤡᤰᤁᤢᤶᤏᤡᤱᤘᤠ᤹ ᤜᤠ᤺ᤳᤗᤧ ᤁᤳᤋᤢᤒᤣ᥅

᥉᥎ ᤐᤠᤱᤃᤧᤴᤍᤡᤱ ᤘᤠᤜᤡᤳᤔᤠᤸᤗᤧ

ᤂᤠᤶᤜᤡ᤺ᤰ ᤏᤢ ᤂᤠᤶᤔᤡᤴ ᤁᤧᤛᤠᤰᤐᤠ ᤆᤥᤃᤢᤖᤥ

ᤜᤧᤰᤁᤩᤠᤱ ᤐᤴᤇᤡᤱᤅᤠᤱ ᤁᤧᤛᤠᤰᤐᤠ

ᤂᤠᤶᤒᤢᤰᤏᤠ ᤐᤥᤱᤗᤥ॥

᥉᥏ ᤌᤣ ᤁᤢᤶᤔᤠᤔᤠ ᤌᤧᤖᤡᤱᤔᤠᤴ ᤂᤧᤏᤧ᤹

ᤁᤢᤈᤠᤔᤠ ᤛᤠ ᤁᤧᤃᤥ᤺ᤳᤋᤢ ᤁᤧᤒᤡᤖᤢᤒᤡ᥅

ᤀᤡᤃᤪ ᤌᤣ ᤁᤢᤛᤡᤰᤁᤧᤗᤠ᤺ᤰᤐᤠ ᤌᤧᤖᤡᤱᤒᤠᤴ

ᤂᤧᤏᤧ᤹ ᤂᤠ᤺ᤵᤔᤠ ᤁᤧᤛᤢᤰᤋᤢᤒᤡ᥅

᥊᥆ ᤌᤧᤖᤡᤱᤒᤠᤜᤠ᤹ᤃ ᤛᤠ ᤔᤧᤛᤢᤰᤁᤠᤱ ᤔᤧᤕᤢᤱᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤆᤡᤱᤛᤡᤱᤔᤠᤍᤧᤴᤏᤥ

ᤁᤢᤈᤠ᤺ᤴ ᤔᤧᤜᤠᤱᤄᤢᤀᤠᤱ ᤔᤧᤕᤢᤱᤗᤥ॥

᥊᥇ ᤁᤠ᤺ᤰᤘᤠ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤕᤠᤱᤏᤠ ᤁᤳᤏᤠ ᤔᤧᤒᤧᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤈᤠ ᤔᤧᤏᤠ᤺ᤰᤋᤢᤖᤥ

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤜᤠ᤺ᤳᤗᤧ ᤁᤢᤈᤠ ᤐᤡᤖᤢᤛᤡᤒᤣ᥅

᥉᥏

ᤁᤥ᤺ᤰᤔᤠᤜᤠ᤹ᤀᤥᤒᤠ ᤛᤩᤠ᤺ᤰᤐᤠᤜᤠ᤹

ᤀᤠᤵᤑᤠᤸᤗᤧ ᤔᤧᤎᤠᤵ. ᤂᤧᤴ ᤁᤧᤏᤡᤛᤢᤒᤡ᥅

ᤌᤣ ᤁᤢᤶᤔᤠᤔᤠ ᤐᤧ᤺ᤱᤘᤠ᤺ᤸᤗᤧ ᤁᤢᤛ᤻ᤛᤠ

ᤌᤠᤵᤋᤢᤛᤡᤒᤠ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹ᤒᤡ᥅

᥈ ᤂᤧᤸᤗᤧ ᤁᤢᤛᤠᤐᤥ᤺ᤰᤁᤥ ᤀᤠᤰᤂᤧᤴ

ᤗᤠ ᤌᤠᤖᤡᤰ ᤁᤢᤛ᤻ᤛᤠᤜᤠ᤹ ᤔᤧᤕᤠᤰᤐᤣ᥅

ᤀᤡᤃᤪ ᤀᤠᤵᤑᤠᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹

ᤌᤠᤵᤔᤠ ᤕᤧᤶ ᤐᤥ᤺ᤱ. ᤂᤧᤴ ᤁᤧᤏᤡᤛᤢᤒᤡ᥅

᥉ ᤂᤧᤱᤜᤠ᤹ ᤀᤠᤵᤑᤠᤸᤗᤧ ᤛᤠᤘᤠ᤺ᤶᤔᤠ

ᤋᤢᤱᤅᤡᤸᤗᤧ ᤋᤖᤢᤛᤡᤀᤠᤱ ᤔᤧᤏᤧᤛᤡᤱᤒᤣ᥅

ᤜᤧᤰᤁᤩᤠᤱ ᤛᤠ ᤔᤧᤎᤠᤵᤋᤢᤛᤡ.

ᤌᤣ ᤂᤧᤏᤧ᤹ ᤂᤧᤴ ᤁᤧᤏᤡᤛᤢᤒᤡ᥅

᥊ ᤂᤧᤴ ᤐᤧ᤺ᤱᤘᤠᤛᤠ᤺ᤳᤜᤠ᤹ ᤗᤠ᤺ᤰᤁᤠᤳ

ᤆᤠᤖᤠᤶᤔᤠᤍᤧᤴᤏᤥ ᤆᤠᤔᤧᤖᤠᤶᤔᤠᤱ ᤁᤧᤎᤢᤶᤒᤠ ᤔᤧᤒᤥᤱᤗᤥ.

ᤗᤠ᤺ᤰᤁᤠᤳ ᤔᤧᤒᤣ᤺ᤰ ᤂᤧᤒᤩᤠᤱ ᤕᤠᤶᤔᤥ

ᤔᤧᤴᤏᤢ᤺ᤱᤏᤧᤴ ᤔᤧᤴᤍᤠᤏᤧᤴᤗᤥ॥

᥋ ᤋᤠᤶᤓᤢᤱᤅᤥ ᤁᤧᤕᤠᤰᤐᤠ ᤀᤍᤱᤜᤠ᤹ ᤜᤠ᤺ᤳᤗᤧ ᤗᤧᤖᤢᤛᤡᤒᤣ᥅

ᤂᤧᤸᤗᤧ ᤁᤢᤎᤠᤰᤐᤠ᤺ᤴ ᤀᤠᤳᤋᤡᤸᤗᤧ ᤑᤠ᤺ᤰᤂᤢ ᤐᤡᤖᤢᤒᤣ᥅

᥌ ᤀᤠᤱᤃᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤏᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤧᤔᤠᤍᤧᤴᤏᤡᤴ

ᤆᤥᤃᤢᤱ ᤐᤡᤖᤢᤱᤛᤡᤱᤅᤠᤱ ᤏᤧᤖᤥ.

ᤕᤢᤶ ᤏᤧᤘᤠᤗᤠᤜᤠ᤹ᤀᤥ ᤂᤧᤱᤜᤠ᤹ ᤘᤠ᤹ᤔᤠᤖᤧ ᤗᤠᤃᤡ

ᤀᤡ᤺ᤴᤍᤥᤜᤠ᤹ ᤆᤥᤃᤢᤱᤅᤠᤱ ᤏᤧᤖᤥ॥

᥍ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤥᤒᤠ ᤜᤕᤱ

ᤁᤡᤸᤗᤡᤱᤅᤡᤴ ᤔᤧᤈᤡ᤺ᤳᤋᤢᤖᤥ.

ᤀᤠᤳᤋᤡᤸᤗᤧᤀᤠᤱ ᤂᤧᤱᤜᤠ᤹ ᤕᤢᤰᤁᤥ ᤁᤵᤔᤠᤛᤡ

ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥᤰ

ᤐᤠᤱᤔᤠᤛᤡ ᤔᤧᤛᤢᤰᤋᤢᤛᤡᤴᤗᤥ॥

᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤠᤖᤠᤶᤔᤠᤍᤧᤴᤜᤠ᤹

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᤏᤧᤖᤥ.

ᤂᤧᤵᤔᤥ ᤂᤧᤱᤜᤠ᤹ᤖᤧ ᤆᤠᤔᤠᤖᤧ ᤗᤠᤃᤡ

ᤛᤖᤣ᤺ᤰᤁᤩᤠ᤺ᤵᤐᤠ ᤕᤠ᤺ᤴᤏᤡᤴ ᤔᤧᤃᤥ᤺ᤳᤋᤢᤖᤥ॥

᥏ ᤌᤣ ᤋᤠᤶᤓᤢᤱ ᤐᤡᤳᤋᤧᤸᤗᤧ ᤁᤧᤕᤠ᤺ᤶᤒᤰ ᤆᤥᤃᤢᤒᤡ᥅

ᤌᤣ ᤂᤧᤴ ᤁᤧᤕᤠᤰᤛᤠᤀᤥ ᤛᤧᤴᤍᤡᤰ ᤘᤠ᤹ᤔᤠ ᤋᤧᤶᤒᤡ᥅

᥇᥆ ᤌᤣ ᤂᤧᤏᤧ᤹ ᤂᤧᤴ ᤀᤡᤍᤠ᤺ᤰᤁᤡᤸᤗᤧ ᤀᤡᤄᤣ᤺ᤱᤔᤠᤀᤠᤱ

ᤀᤡᤰᤋᤠᤵᤐᤥ ᤌᤥ᤺ᤱᤔᤠ ᤁᤧᤛᤢᤰᤋᤢᤒᤡ᥅

ᤀᤡᤃᤪ ᤂᤧᤏᤧ᤹ ᤁᤧᤀᤡᤰᤋᤠᤵᤐᤥ ᤂᤧᤴ

ᤋᤠ᤺ᤴᤍᤩᤠ ᤀᤢ᤺ᤱᤒᤠᤱᤔᤠ ᤁᤧᤛᤢᤰᤋᤢᤒᤡ᥅

᥇᥇ ᤌᤣ ᤂᤧᤴ ᤁᤧᤎᤢᤶᤒᤠ ᤆᤥᤰ

ᤑᤠ᤹ᤀᤠᤱ ᤂᤧᤏᤧ᤹ ᤏᤠᤃᤧᤛᤠ᤹ᤖᤢᤒᤡ᥅

ᤌᤣ ᤂᤧᤏᤧ᤹ ᤁᤧᤗᤠᤃᤡ ᤛᤩᤠᤱᤔᤧᤴᤍᤠᤱ

ᤂᤧᤸᤗᤧ ᤕᤠ᤺ᤶᤒᤰ ᤁᤧᤈᤥ᤺ᤰ ᤁᤧᤒᤡᤒᤡ᥅

᥇᥈ ᤌᤣ ᤂᤧᤸᤗᤧ ᤁᤢᤈᤠ᤺ᤴ ᤁᤧᤛᤢᤶ ᤁᤧᤒᤡ

ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤡ᥅

ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ᤺ᤴ ᤆᤠᤎᤠᤶᤔᤠᤍᤧᤴᤏᤥ

ᤂᤧᤏᤧ᤹ ᤁᤧᤛᤢᤶ ᤁᤧᤒᤡᤒᤡ᥅

᥇᥉ ᤌ᤺ᤱᤘᤠ᤺ᤸᤗᤧ ᤁᤢᤗᤠᤵᤐᤡᤴ

ᤜᤠᤖᤠᤜᤠᤖᤠ ᤑᤱ ᤑᤱ ᤔᤧᤳᤋᤢᤖᤥ॥

ᤁᤖ ᤂᤧᤴ ᤗᤡᤗᤡᤘᤠ ᤜᤧᤰᤁᤣ

ᤐᤧᤔᤠ ᤔᤧᤛᤢᤰᤏᤧᤴᤗᤥ॥

᥇᥊ ᤂᤧᤸᤗᤧ ᤕᤧ᤺ᤱᤄᤠᤀᤥ ᤌᤡ᤺ᤴᤍᤢᤖᤥ

ᤜᤧᤰᤁᤩᤠᤱ ᤂᤧᤴ ᤕᤧᤱᤄᤠ᤺ᤸᤗᤧ

ᤂᤧᤸᤗᤧ ᤁᤢᤎᤡ᤺ᤴᤜᤠ᤹ ᤔᤰᤋᤢᤖᤥ॥

᥇᥋ ᤗᤠᤱᤅᤡᤸᤗᤧ ᤂᤧᤴ ᤁᤢᤎᤡ᤺ᤴᤜᤠ᤹ ᤔᤧᤍᤥ᤹ᤖᤢ ᤔᤧᤒᤡᤖᤢᤒᤡ

ᤀᤡᤃᤪ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤜᤧᤖᤢ ᤔᤧᤒᤡᤖᤢᤒᤡ

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤸᤗᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴᤗᤥ॥

᥇᥌ ᤂᤧᤴ ᤁᤢᤛ᤻ᤛᤠᤜᤠ᤹ ᤀᤠᤒᤠᤅᤣ ᤁᤢᤛ᤻ᤛᤠ ᤔᤣ᤺ᤶᤒᤠ

ᤁᤢᤀᤡᤛᤡ᤺ᤰ ᤂᤧᤸᤗᤧ ᤏᤢᤖᤡᤰ ᤔᤧᤔᤧᤳᤋᤢᤛᤡᤴᤗᤥ

ᤜᤧᤰᤁᤩᤠᤱ ᤛᤩᤠᤱᤔᤧᤴᤍᤠᤱ ᤆᤥᤃᤢᤒᤠ

ᤁᤢᤕᤠ᤺ᤶᤒᤰᤁᤡᤴ ᤌᤣ ᤜᤧᤰᤁᤣᤀᤠᤱ ᤔᤧᤀᤡ᤺ᤳᤋᤢᤴᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠᤑᤢᤔᤠᤱᤅᤡᤸᤗᤧ

ᤂᤧᤴ ᤛᤡᤰᤁᤢᤶ ᤔᤧ᤺ᤴᤏᤣᤒᤠ ᤆᤥᤃᤢᤀᤠᤱ ᤘᤠ᤹ᤖᤥ

ᤂᤢᤏᤧ᤹ ᤂᤧᤴ ᤀᤍᤱ ᤆᤥᤃᤢᤀᤠᤱ ᤌᤣᤀᤠᤱ

ᤂᤠᤛᤡᤱ ᤔᤧᤴᤏᤡ᤺ᤳᤋᤣ ᤘᤠ᤹ᤔᤠᤀᤥ ᤗᤧᤖᤢᤍᤣᤛᤢᤖᤥ॥

᥇᥎ ᤜᤧᤰᤁᤣᤛᤠᤱ ᤂᤧᤴ ᤗᤥ᤺ᤰᤔᤠᤖᤧ ᤗᤠᤃᤡ

ᤁᤢᤗᤠᤵᤐᤡᤴ ᤆᤠ᤺ᤰᤂᤢᤖᤥ

ᤂᤧᤒᤩᤠᤱ ᤀᤴ ᤀᤡᤃᤪ ᤀᤴ ᤁᤧᤗᤥ᤺ᤱᤒᤠᤴ

ᤂᤧᤸᤗᤧ ᤛᤡᤖᤡᤱᤔᤔᤥ ᤌᤠᤛᤢᤖᤥ॥

᥇᥏ ᤀᤕᤩᤢᤒᤣ. ᤌᤣ ᤂᤧᤏᤧ᤹ ᤀᤴᤜᤠ᤹ ᤂᤧᤶᤔᤩᤠᤰ

ᤁᤧᤎᤢᤶᤒᤠ ᤁᤧᤈᤥᤃᤢᤛᤡᤒᤠᤒᤡ᥅

ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤧᤰᤋᤱᤒᤠ

ᤏᤢᤒᤠ ᤕᤢᤶᤒᤢᤳ ᤁᤧᤒᤡᤖᤢᤛᤡᤒᤠᤒᤡ᥅

᥈᥆ ᤌᤣ ᤂᤧᤏᤧ᤹ᤀᤣ ᤂᤧᤱᤜᤠ᤹ ᤏᤡ᤺ᤱᤄᤢᤰᤘᤠ

ᤜᤧᤰᤁᤣ ᤐᤡᤶᤔᤠ ᤁᤧᤒᤠᤱᤄᤢᤛᤡᤒᤡ᥅

ᤀᤡᤃᤪ ᤀᤡᤜᤧᤜᤧ ᤔᤧᤗ᤹ᤖ ᤔᤏᤠᤜᤠ᤹

ᤕᤱᤔᤠ ᤛᤧᤳᤁᤧᤒᤠᤱᤄᤢᤛᤡᤒᤡ᥅

᥈᥇ ᤏᤧᤘᤠᤗᤠᤀᤥ ᤛᤠ᤹ᤖᤡᤰ ᤂᤧᤸᤗᤧ ᤗᤠᤱᤅᤡᤴ

ᤌᤠᤵᤛᤢᤖ ᤂᤠᤶᤔᤡᤴ ᤐᤠᤃᤢᤖᤥ

ᤜᤧᤰᤁᤩᤠᤱ ᤁᤧᤕᤠᤰᤕᤠᤰᤐᤠ ᤁᤧᤖᤧᤰ ᤁᤢᤎᤢᤶᤔᤧᤴ ᤗ᤺ᤳᤋᤢᤖᤥ

ᤂᤧᤒᤩᤠᤱ ᤏᤡᤱᤔᤡ᤺ᤴᤏᤢ ᤌᤰᤛᤧ ᤗᤥ᤺ᤰᤁᤠᤱ ᤐᤣ᤺ᤰᤗᤥ॥

᥈᥈ ᤂᤧᤴ ᤆᤒᤧ᤺ᤳᤇᤡᤰᤁᤠᤱ ᤔᤧᤃᤡᤏᤧᤴᤗᤥ.

ᤋᤠᤓᤣ᤺ᤴ ᤏᤡᤛᤢᤛᤠᤱ ᤂᤧᤴ ᤔᤧᤄᤧᤳᤇᤡᤱᤅᤡᤴᤗᤥ॥

᥈᥉ ᤂᤧᤸᤗᤧ ᤁᤢᤛᤶᤎᤠᤱ ᤋᤥ᤺ᤱ ᤕᤠᤱᤔᤠ

ᤁᤠ᤺ᤴᤍᤩᤠ᤺ᤴ ᤕᤃᤰᤁᤰᤏᤠ ᤔᤢᤰᤗᤥ.

ᤂᤧᤵᤔᤥ ᤗᤠ᤺ᤰ ᤏᤢ ᤕᤧᤴᤏᤡᤴ

ᤛᤧᤸᤗᤧᤱ ᤛᤧᤸᤗᤧᤱ ᤗᤧᤰᤗᤥ॥

᥈᥊ ᤁᤢᤛᤡᤰ ᤛᤶᤔᤠᤱ ᤕᤱᤗ

ᤂᤧᤴ ᤗᤥ᤺ᤰᤗ ᤋᤃᤡ ᤐᤣ᤺ᤰᤗᤥ.

ᤌᤢᤳᤋᤢᤖᤡ᤺ᤵᤐᤠᤴ ᤔᤢᤰᤁᤡᤸᤗᤧ ᤂᤧᤴ ᤛᤫᤠ᤺ᤳ

ᤐᤥᤱᤔᤠᤀᤠᤱ ᤕᤢᤱᤔᤠ ᤔᤧᤛᤢᤰᤏᤧᤴᤗᤥ॥

᥈᥋ ᤌᤢᤳᤋᤢᤖᤡ᤺ᤵᤐᤠᤸᤗᤧ ᤁᤢᤀᤡᤰᤗᤠ᤺ᤴ ᤂᤧᤵᤛᤢᤀᤠᤱ

ᤂᤧᤸᤗᤧ ᤁᤢᤴᤒᤥ᤺ᤴ ᤑᤧ᤺ᤰ ᤑᤧ᤺ᤰ ᤔᤢᤰᤂᤢᤖᤥ.

ᤔᤠ᤺ᤱᤄᤠᤏᤢᤀᤣ ᤌᤱᤅᤡᤸᤗᤧ

ᤁᤢᤏᤠᤶᤔᤡᤴ ᤂᤧᤸᤗᤧ ᤂᤧᤵᤛᤢ᤹ᤖᤥ

ᤜᤧᤰᤁᤩᤠᤱ ᤌᤰᤔᤥᤒᤠᤸᤗᤧ

ᤁᤢᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤋᤧᤴᤗᤥ॥

᥈᥌ ᤌᤣ ᤑᤡ᤺ᤳᤆᤥ᤺ᤸᤗᤧ ᤁᤢᤗᤠᤵᤐᤡᤴ ᤜᤵᤑᤧ ᤜᤵᤑᤧ

ᤔᤧᤵᤔᤠ ᤂᤧᤏᤧ᤹ ᤁᤧᤜᤢ᤹ᤖᤢᤒᤠᤒᤡ᥅

ᤜᤧᤰᤁᤩᤠᤱ ᤋᤧᤔᤧᤴ ᤐᤡᤛᤠᤱ ᤁᤢᤗᤠᤵᤐᤡᤴ

ᤑᤧᤔᤠᤀᤠᤱ ᤐᤧᤔᤠ ᤂᤧᤏᤧ᤹ᤗᤠᤶ ᤜᤢ᤹ᤛᤡᤱᤒᤠᤒᤡ᥅

᥈᥍ ᤌᤣ ᤔᤢᤕᤠ᤺ᤴ ᤌᤠ᤺ᤱ ᤐᤧᤔᤠᤀᤠᤱ ᤁᤥ᤺ᤰᤔᤠ ᤛᤶᤎᤠᤱ

ᤜᤠᤵ ᤁᤥ᤺ᤵᤔᤠ ᤂᤧᤏᤧ᤹ ᤁᤧᤕᤠ᤺ᤴᤍᤢᤒᤡ᥅

ᤌᤣ ᤜᤧᤰᤁᤣ ᤆᤥ᤺ᤰᤔᤠ ᤂᤧᤸᤗᤧ

ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤜᤠᤱᤄᤢᤒᤡ᥅

᥈᥎ ᤁᤣ᤺ᤶᤒ᤻ ᤁᤣ᤺ᤶᤒᤠ ᤕᤠᤰᤐᤣ᤹ᤀᤥ

ᤂᤧᤸᤗᤧ ᤀᤠᤒᤠᤅᤣ ᤜᤠᤵ ᤆᤥᤃᤢᤖᤥ

ᤂᤧᤒᤩᤠᤱ ᤐᤕᤶ ᤕᤶᤒᤠ ᤜᤠᤛᤶᤛᤶᤒᤠ

ᤗᤢᤱᤜᤠ᤹ᤖᤧ ᤁᤢᤛᤶᤔᤥ ᤀᤠᤒᤠᤅᤣ ᤁᤢᤕᤰ ᤆᤥᤃᤢᤖᤥ॥

᥈᥏ ᤂᤧᤵᤔᤥᤗᤠᤶ ᤂᤧᤸᤗᤧ ᤔᤠ᤺ᤱᤄᤠ ᤔᤠ᤺ᤱᤄᤠ

ᤌᤠᤖᤡᤰ ᤏᤢᤖᤡᤰᤁᤠᤱ ᤀᤥᤔᤧᤳᤋᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤀᤠᤒᤠᤅᤣ ᤁᤢᤈᤠᤔᤠ ᤛᤠ᤺ᤴ ᤁᤥ᤺ᤳᤋᤢᤖᤥ॥

᥉᥆ ᤛᤠᤃᤡ᤺ᤰᤁᤡᤸᤗᤧ ᤁᤢᤄᤡᤖᤡ ᤁᤡ᤺ᤳᤌᤜᤠ᤹ ᤔᤧᤈᤢᤶᤗᤥ

ᤜᤧᤰᤁᤩᤠᤱ ᤁᤡ᤺ᤳᤌᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤔᤠᤰᤂᤡ᤺ᤴ ᤔᤧᤒᤡ᤺ᤳᤋᤢᤖᤥ॥

᥊᥆

᥇-᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤕᤩᤢᤒᤧᤴ ᤀᤰᤂᤣ ᤔᤧᤳᤋᤢᤖᤥ

ᤀᤕᤩᤢᤒᤣ. ᤂᤧᤏᤧ᤹ᤃ ᤔᤢᤰᤛᤠᤶᤍᤠᤱᤒᤠᤴ ᤂᤧᤔᤠ᤹ ᤁᤧᤛᤠ᤺ᤳᤋᤢᤖᤥ॥

ᤂᤧᤏᤧ᤹ ᤜᤠᤍᤡᤱ ᤌᤰᤔᤠ ᤁᤧᤗᤧᤖᤢᤒᤡ᥅

ᤀᤡ ᤀᤠᤱᤃᤠ᤹ ᤏᤢᤃᤵ ᤁᤧᤒᤡᤀᤠᤒᤡ᥅

ᤀᤕᤩᤢᤒᤖᤧ ᤐᤠ᤺ᤳᤋᤢ-

᥉-᥊ ᤀᤠᤱᤃᤠ᤹ ᤌᤣᤀᤠᤱ ᤀᤠᤔᤧᤸᤗᤢᤱ ᤜᤥ᤺ᤵᤗᤥ.

ᤕᤜᤘᤣ ᤍᤠᤱᤒᤣ. ᤌᤧᤔᤠ ᤏᤢᤃᤵ ᤐᤡᤔᤠ ᤛᤢᤰᤏᤧᤒᤡᤗᤠ᥅

ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤒᤠ᤺ᤴ ᤔᤧᤗ᤺ᤴᤏᤧᤸᤗᤥ॥

᥋ ᤀᤠᤱᤃᤠ᤹ ᤌᤡᤰᤗᤧᤱ ᤐᤠ᤺ᤳᤋᤢᤱ ᤛᤢᤖᤢᤱ.

ᤏᤡᤗᤧᤱ ᤀᤠᤱᤃᤠ᤹ ᤔᤧᤒᤠ᤺ᤳᤋᤠᤴᤗᤥ.

ᤀᤠᤱᤃᤠ᤹ ᤕᤠᤶᤔᤥ ᤐᤠ᤺ᤵᤔᤠ

ᤌᤣᤀᤠᤱ ᤀᤠᤒᤠ᤺ᤴ ᤜᤥ᤺ᤵᤗᤥ॥

᥌ ᤂᤧᤒᤩᤠᤱ ᤕᤠᤶᤔᤥ ᤌᤡᤰᤗᤧᤱ ᤛᤢᤖᤡ᤺ᤳ ᤁᤣᤈᤱᤗᤢᤶᤔᤥᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤕᤩᤢᤒᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤏᤢᤃᤵ ᤐᤡᤖᤢᤖᤥ-

᥍ ᤂᤧᤏᤧ᤹ ᤕᤧᤶᤒᤡᤳᤇᤠᤛᤠ ᤜᤧᤰᤁᤣ ᤕᤧᤒᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧ᤺ᤴᤍᤥᤏᤧᤒᤠ

ᤐᤠ᤺ᤴᤜᤠ᤹ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

᥎ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ

ᤁᤧᤗᤥ᤺ᤶᤒᤠ ᤔᤧᤈᤥ᤺ᤰᤁᤠᤴ ᤑᤠ᤹ᤀᤠᤱ

ᤋᤛᤡ ᤐᤡᤔᤠ ᤋᤶᤛᤡᤴ ᤁᤧᤈᤥᤃᤢᤖ ᤁᤧᤘᤠ᤹ᤒᤡ᥅

ᤂᤧᤏᤧ᤹ ᤀᤠᤒᤠᤅᤣ ᤏᤢᤒᤠ ᤐᤥᤱᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤐᤡᤷᤒᤣ᤺ᤶᤒᤠ ᤁᤧᤍᤠᤒᤠ ᤁᤧᤈᤥ᤺ᤰᤁᤠᤒᤡ᥅

᥏ ᤌᤣ ᤂᤧᤏᤧ᤹ ᤀᤠᤱᤃᤠ᤹ ᤜᤧᤰᤋᤱᤒᤠ

ᤔᤢᤰᤛᤠᤶᤍᤠᤱᤒᤠ ᤁᤧᤈᤥ᤺ᤰᤐᤡ᥅

ᤌᤣ ᤂᤧᤏᤧ᤹ ᤁᤧᤀᤡᤰᤗᤠ᤺ᤴ ᤀᤠᤱᤃᤠ᤹ ᤜᤧᤰᤁᤣ

ᤛᤠ᤹ᤖᤡᤰ ᤜᤢ᤺ᤰᤔᤠ ᤛᤢᤰᤐᤡ᥅

᥇᥆ ᤀᤰᤂᤣᤏᤣᤓᤃᤪ ᤂᤧᤏᤧ᤹ ᤀᤠᤒᤠᤅᤣ ᤔᤡᤱᤛᤥ

ᤀᤡᤱᤎᤠ᤺ᤱ ᤏᤢ ᤏᤧᤒᤥ ᤐᤥᤔᤠᤀᤥ ᤕᤧᤒᤧ᤹॥

ᤁᤧᤕᤶᤔᤠ ᤁᤧᤃᤣ᤺ᤶᤔᤠ ᤏᤢ ᤔᤡᤔᤡᤍᤡᤱᤅᤡᤸᤗᤧ

ᤀᤠᤒᤠᤅᤣ ᤆᤥ᤺ᤰᤛᤡᤱᤅᤧ᤹॥

᥇᥇ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ ᤀᤥᤔᤧᤳᤋᤧᤛᤣ᤹.

ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤔᤠᤴ ᤂᤧᤱᤜᤠ᤹ ᤛᤶᤍᤠᤱ ᤌᤠᤛᤧ᤹

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤢ ᤌᤠᤛᤧᤛᤧ᤹॥

᥇᥈ ᤂᤧᤱᤜᤠ᤹ ᤀᤥᤔᤧᤳᤋᤧᤛᤧ᤹ᤀᤠᤱ ᤕᤥ ᤌᤠᤛᤧᤛᤧ᤹॥

ᤋᤠᤰᤁᤧᤓᤧᤒᤠᤜᤠ᤹ ᤂᤧᤱᤜᤠ᤹ ᤔᤧᤕᤧᤵᤐᤠ ᤋᤧᤴᤏᤥᤀᤣ

ᤛᤠᤵᤑᤧ ᤛᤠᤵᤑᤧ ᤑᤧᤰᤂᤧᤛᤧ᤹॥

᥇᥉ ᤂᤧᤱᤜᤠ᤹ ᤂᤠᤶᤒᤠᤱ ᤛᤡᤃᤠᤱ ᤜᤢᤶᤛᤧᤛᤧ᤹ᤀᤥ.

ᤆᤣ ᤆᤡᤖᤡᤰᤁᤡᤸᤗᤧ ᤁᤡᤳᤋᤧᤛᤧ᤹ᤀᤠᤱ

ᤂᤧᤱᤜᤠ᤹ ᤀᤡᤵᤐᤢᤱᤅᤥ ᤗᤢᤵᤋᤧᤛᤧ᤹ᤀᤥ॥

᥇᥊ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤒᤠᤅᤣ ᤁᤧᤎᤢᤶᤍᤧᤀᤠᤱ

ᤌᤱ ᤁᤧᤏᤠ᤺ᤴᤍᤢ ᤁᤧᤗ᤹ᤒᤠ ᤐᤠ᤺ᤴᤏᤥ ᤋᤧᤴᤏᤠᤖᤥ॥

᥇᥋ ᤒᤜᤣᤔᤥᤌ ᤔᤧᤵᤔᤏᤠᤒᤠ ᤆᤫᤠ᤺ᤳᤋᤥ

ᤁᤧᤕᤠᤰᤐᤠ ᤕᤶᤒᤠ ᤌᤰᤛᤠ᤺ᤴ ᤀᤥᤔᤧᤳᤋᤧ᤹ᤀᤥ॥

ᤂᤧᤏᤧ᤹ ᤏᤢ ᤂᤧᤴ ᤀᤠᤱᤃᤠ᤹ᤀᤣ ᤆᤥ᤺ᤰᤏᤧᤇᤡᤱᤒᤠᤖᤥ.

ᤐᤡᤳᤔᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤆᤠᤓᤧᤳᤗᤠ᤺ᤴ ᤆᤖᤥ॥

᥇᥌ ᤂᤧᤸᤗᤧ ᤁᤢᤎᤰᤁᤡᤴ ᤛᤠ᤹ᤖᤡᤰ ᤁᤧᤎᤢᤶᤒᤠ ᤆᤥ᤺ᤰᤗᤥ॥

ᤂᤧᤸᤗᤧ ᤁᤢᤛᤫᤧ᤹ᤀᤥᤒᤠ ᤁᤢᤏᤧᤰᤛᤠᤀᤥ ᤁᤢᤔᤢᤰ ᤕᤠᤰᤗᤥ᥄

᥇᥍ ᤂᤧᤸᤗᤧ ᤁᤢᤔᤣ᤺ᤴ ᤛᤠᤶᤔᤠᤱᤛᤡᤱ

ᤜᤧᤰᤁᤣ ᤁᤧᤛᤠᤰᤐᤠ ᤆᤥ᤺ᤰᤗᤥ॥

ᤂᤧᤸᤗᤧ ᤁᤢᤗᤠᤱ ᤛᤧᤒᤱᤒᤠᤸᤗᤧ

ᤁᤢᤏᤧᤰᤛᤠ᤺ᤴ ᤁᤧᤎᤢᤶᤒᤠ ᤆᤥ᤺ᤰᤗᤥ॥

᥇᥎ ᤂᤧᤸᤗᤧ ᤁᤢᤕᤧᤵᤐᤠᤜᤠ᤹ ᤐᤡᤳᤋᤥ᤺ᤸᤗᤡ᤺ᤸᤗᤧ

ᤁᤢᤀᤠ᤺ᤳ ᤜᤧᤰᤁᤣ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤱᤜᤠ᤹ ᤑᤧᤴᤈᤣ᤹

ᤋᤰᤁᤠ᤺ᤳᤜᤠ᤹ ᤁᤢᤀᤡᤛᤡ᤺ᤰ ᤗ᤹ᤖᤥ॥

᥇᥏ ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤛᤡᤱᤒᤠᤜᤠ᤹ᤀᤥ

ᤁᤴ ᤁᤠᤰᤏᤢ᤺ᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ᥄

ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠᤸᤗᤧᤖᤰ

ᤂᤧᤴ ᤋᤥ᤺ᤰᤔᤠ ᤛᤢᤰᤋᤢᤖᤥ॥

᥈᥆ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤁᤧᤎᤥ᤺ᤰᤐᤠ ᤁᤢᤈᤠᤜᤠ᤹ ᤂᤧᤸᤗᤧ ᤂᤥᤛᤢᤖᤥ

ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤧᤸᤗᤧ ᤁᤢᤃᤒᤪᤡᤱ ᤐᤠᤱᤔᤧᤘᤠᤖᤥ॥

᥈᥇ ᤗᤧᤰᤘᤠᤀᤥ ᤁᤧᤓᤧᤰᤐᤠ ᤑᤢᤱ ᤛᤡᤃᤠᤱ ᤂᤧᤴ ᤕᤢᤱᤗᤥ.

ᤘᤠᤈᤡᤶᤒᤣᤀᤥ ᤁᤧᤗᤡᤱᤒᤠ ᤕᤠ᤺ᤴ ᤗᤢᤶᤔᤥ ᤂᤧᤴ ᤆᤡᤱᤛᤡᤱᤗᤥ॥

᥈᥈ ᤗᤧᤰᤘᤠᤀᤥ ᤁᤧᤓᤧᤰᤐᤠ ᤑᤢᤱᤅᤡᤸᤗᤧ

ᤂᤧᤴ ᤁᤢᤛᤠᤶᤔᤡ᤺ᤰᤂᤢᤱᤒᤠ ᤛᤡᤃᤠᤱ ᤆᤡᤰᤂᤢᤀᤠᤱ ᤕᤢᤰᤂᤢᤖᤥ.

ᤕᤱᤄᤱᤅᤥᤒᤠ ᤐᤥᤖᤥᤰ ᤛᤡᤱᤔᤠᤜᤠ᤹ᤖᤧ ᤂᤧᤴ ᤔᤧᤃᤒᤢᤖᤥ॥

᥈᥉ ᤁᤧᤃᤢᤱᤒᤠ ᤁᤧᤕᤢᤒᤠ ᤘᤜ᤺ᤱᤅᤡᤴᤏᤢ ᤂᤧᤴ ᤔᤧᤃᤡᤏᤧᤸᤗᤥ.

ᤕᤷᤍᤏ ᤘᤜ᤺ᤱᤅᤡᤴ ᤂᤧᤴ ᤗᤧᤵᤔᤠᤱ ᤏᤠᤱᤅᤠᤱ

ᤁᤢᤱᤕᤢᤛᤠᤱ ᤂᤧᤴ ᤛᤫᤠ᤺ᤳ ᤕᤢᤱᤃᤴᤗᤥ॥

᥈᥊ ᤜᤠ᤺ᤳᤗᤧ ᤂᤧᤴ ᤔᤡᤰᤑ᤺ᤶᤒᤠ ᤆᤥ᤺ᤰᤔᤠᤀᤠᤱ ᤋᤧᤶᤔᤠ ᤛᤢᤰᤋᤢᤒᤣ᥅

ᤀᤡᤃᤪ ᤀᤠᤳᤋᤡᤸᤗᤧ ᤂᤧᤸᤗᤧ ᤁᤢᤴᤒᤥ᤺ᤴ ᤀᤡᤈᤥᤀᤥ ᤌᤠᤔᤠ ᤛᤢᤰᤋᤢᤒᤣ

᥊᥇

ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤁᤡᤵᤔᤠ ᤁᤧᤄᤢᤒᤠ

ᤗᤡᤒᤩᤠᤋᤠ᤺ᤴ ᤌᤰᤛᤠ᤺ᤴ ᤌᤣ ᤂᤧᤏᤧ᤹

ᤂᤣ᤺ᤱᤅᤡᤸᤗᤧ ᤘᤣ᤹ᤔᤠ ᤁᤧᤛᤢᤰᤋᤢᤒᤡ᥅

ᤀᤡᤃᤪ ᤂᤧᤸᤗᤧ ᤁᤢᤸᤛᤥ᤺ᤳᤋᤧᤴ ᤀᤡᤍᤠ᤺ᤰᤁᤡᤸᤗᤧ

ᤂᤧᤏᤧ᤹ ᤀᤡᤄᤣ᤺ᤱᤔᤠ ᤁᤧᤛᤢᤰᤋᤢᤒᤡ᥅

᥈ ᤌᤣ ᤂᤧᤏᤧ᤹ ᤂᤧᤸᤗᤧ ᤁᤢᤴᤒᤥ᤺ᤴ ᤜᤱᤔᤠᤀᤠᤱ

ᤀᤡᤍᤠ᤺ᤰᤁᤡᤴ ᤁᤣ᤺ᤵᤔᤠ ᤁᤧᤛᤢᤰᤋᤢᤒᤡ᥅

ᤀᤡᤃᤪ ᤂᤧᤸᤗᤧ ᤁᤢᤜᤧᤔᤠᤀᤥ ᤂᤣ᤺ᤱᤅᤡᤴ

ᤂᤧᤏᤧ᤹ ᤗᤡ᤺ᤱᤔᤠ ᤁᤧᤛᤢᤰᤋᤢᤒᤡ᥅

᥉ ᤌᤣ ᤂᤧᤸᤗᤧ ᤀᤠᤒᤠᤅᤣ ᤛᤧᤴᤗᤵ ᤂᤥᤔᤠᤖᤧ ᤗᤠᤃᤡ

ᤂᤧᤏᤧ᤹ ᤐᤣᤗᤡ ᤁᤧᤓᤠᤰᤐᤡ᥅

ᤌᤣ ᤂᤧᤸᤗᤧ ᤂᤧᤏᤧ᤹ ᤏ᤺ᤶᤏ᤺ᤶᤔᤠᤱ

ᤐᤣ᤺ᤰᤔᤠ ᤑᤠ᤺ᤰᤋᤠᤱᤅᤧ᤹ ᤁᤧᤔᤧᤵᤐᤡ᥅

᥊ ᤌᤣ ᤂᤧᤸᤗᤧ ᤂᤧᤏᤧ᤹ᤏᤢ ᤋᤱᤔᤠ ᤐᤠ᤺ᤴ ᤐᤠ᤺ᤳᤋᤢᤒᤡ

ᤜᤧᤰᤁᤩᤠᤱ ᤛᤍᤠᤍᤡᤱ ᤂᤧᤏᤧ᤹ ᤁᤧᤕᤥᤃ᤻ᤒᤠ

ᤐᤥᤱᤔᤠ ᤔᤠᤱᤜᤧᤰ ᤆᤥᤃᤢᤒᤡ᥅

᥋ ᤐᤢ᤺ᤴ ᤁᤣ᤺ᤰᤘᤠ ᤁᤧᤃᤳᤋᤢᤒᤠ ᤜᤧᤰᤁᤣ

ᤌᤣ ᤂᤢᤏᤧ᤹ ᤜᤡᤱᤔᤠ ᤁᤧᤛᤢᤰᤋᤢᤒᤡ᥅

ᤀᤡᤃᤪ ᤔᤧᤴᤇᤢᤔᤠᤜᤠ᤹ᤖᤧ ᤗᤠᤃᤡ ᤑ᤹ᤀᤡ᤺ᤸᤗᤧ

ᤀᤡᤄᤣ᤺ᤱᤔᤠᤀᤠᤱ ᤂᤢᤏᤧ᤹ ᤁᤵᤔᤠ ᤁᤧᤛᤢᤰᤋᤢᤒᤡ᥅

᥌ ᤅᤠ ᤁᤧᤛᤧᤵᤐᤠᤜᤠ᤹ᤖᤧ ᤂᤧᤸᤗᤧ ᤁᤢᤔᤧᤸᤗᤢᤱ

ᤀᤠᤰᤂᤧᤴ ᤕᤠ᤹ᤖᤢ ᤑᤠ᤹ᤀᤠᤱ ᤐᤠ᤺ᤴᤎᤱ ᤔᤧᤈᤥᤃᤢᤒᤡ᥅

ᤀᤡᤃᤪ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤧᤴ ᤛᤱᤔᤠᤖᤧ ᤗᤠᤃᤡ ᤜᤠᤔᤠ ᤔᤧᤛᤢᤰᤋᤢᤒᤡ᥅

᥍ ᤌᤣ ᤂᤧᤏᤧ᤹ ᤂᤧᤸᤗᤧ ᤁᤢᤜᤥᤖᤡᤰᤐᤥ ᤅᤠ ᤋᤧᤶᤔᤠ

ᤂᤣ᤺ᤱᤅᤡᤸᤗᤧ ᤘᤣ᤹ᤔᤠ ᤁᤧᤛᤢᤰᤋᤢᤒᤡ᥅

ᤀᤡᤃᤪ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ ᤗᤠ᤺ᤰᤁᤡᤸᤗᤧ

ᤂᤧᤏᤧ᤹ ᤌᤢᤵᤔᤠ ᤁᤧᤛᤢᤰᤋᤢᤒᤡ᥅

᥎ ᤂᤧᤏᤧ᤹ ᤌᤡᤰᤗᤧᤱ ᤂᤧᤴ ᤀᤠᤒᤠᤅᤣ

ᤁᤧᤜᤢᤰᤁᤡᤸᤗᤧ ᤛᤢᤛᤧ᤹ᤀᤥ

ᤂᤧᤏᤧ᤹ ᤜᤧᤰᤁᤣ ᤁᤧᤈᤥᤃᤢᤏᤣᤓᤃᤪ

ᤕᤠᤶᤔᤥ ᤜᤧᤰᤁᤣ ᤁᤧᤴᤈᤥᤃᤢᤴᤗᤥ॥

ᤂᤧᤴᤏᤢ ᤐᤥ᤺ᤰᤂᤧᤒᤠ ᤋᤧᤱᤎᤱᤅᤡᤴ

ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤁᤧᤶᤓᤣ᤺ᤳᤇᤢᤴᤗᤥ᥄

᥏ ᤂᤧᤴ ᤏᤠ᤺ᤶᤔᤠ ᤏᤡᤱᤛᤠᤱ

ᤀᤠᤳᤋᤡᤸᤗᤧᤀᤠᤱ ᤔᤧᤈᤥᤃᤢᤴᤗᤥ.

ᤂᤧᤴ ᤀᤥᤃᤧᤔᤧᤵᤐᤠ ᤔᤏᤠᤴ

ᤂᤠᤶᤒᤠᤱᤅᤥ ᤜᤷᤈᤢ᤹ ᤆᤥ᤺ᤶᤒᤣ᤺ᤰᤗᤥ॥

᥇᥆ ᤂᤧᤴ ᤁᤢᤛᤡᤰ ᤑᤥ᤺ᤱᤔᤠᤸᤗᤧ

ᤛᤠ᤹ᤖᤡᤰ ᤁᤡᤵᤔᤠᤃᤧᤄᤢᤒᤠ ᤐᤥᤱᤗᤥ॥

ᤜᤧᤰᤁᤣ᤺ᤸᤗᤧ ᤇᤧᤴᤏᤠ ᤛᤠ᤹ᤖᤡᤰ

ᤀᤠᤍᤃᤡ ᤜᤠ᤺ᤳ ᤕᤧᤵᤔᤠ ᤛᤢᤰᤐᤣ᥅

᥇᥇ ᤀᤠᤱᤃᤠ᤹ ᤜᤢᤱᤔᤠ ᤐᤥ᤺ᤱ ᤑᤠ᤹ᤀᤠᤱ

ᤜᤠ᤺ᤳᤗᤧ ᤀᤠᤍᤰᤗᤧᤱᤘᤠᤀᤥ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

ᤛᤠᤱᤃᤪᤠᤶᤐᤣᤍᤠᤱ ᤛᤡᤃᤠᤱᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ᤀᤧᤴᤇᤡᤖᤥ॥

᥇᥈ ᤆᤫᤠ᤺ᤳᤋᤥ ᤁᤧᤕᤠᤰᤐᤠ ᤌᤰᤛᤠ ᤗᤡᤒᤩᤠᤋᤠᤏᤧᤸᤗᤧ

ᤁᤢᤗᤠᤱᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ

ᤁᤢᤎᤢᤶᤔᤡᤴ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ

ᤂᤶᤓᤩᤠᤱ ᤁᤢᤄᤧᤶᤛᤡᤱᤔᤧᤸᤗᤧ ᤁᤢᤒᤠᤴ

ᤔᤧᤶᤒᤠ᤺ᤳᤋᤣ ᤘᤠ᤹ᤔᤠ ᤔᤧᤛᤢᤰᤁᤠᤴᤗᤥ॥

᥇᥉ ᤀᤠᤳᤋᤡᤸᤗᤧᤀᤠᤱ ᤂᤧᤸᤗᤧ ᤗᤠ᤺ᤰᤁᤠᤳᤐᤠ

ᤁᤢᤍᤣ᤺ᤳᤋᤡᤴ ᤑᤧᤶᤔᤠ ᤐᤡᤔᤠ ᤔᤧᤛᤢᤰᤋᤢᤴᤗᤥ.

ᤀᤡᤃᤪ ᤂᤧᤸᤗᤧ ᤑᤧᤴᤈᤣ᤹ ᤜᤧᤰᤋᤱᤒᤠ ᤁᤢᤜᤥᤖᤡᤰᤐᤠᤴ

ᤜᤠ᤺ᤳᤗᤧ ᤜᤱᤔᤠ ᤛᤢᤰᤋᤢᤒᤣ᥅

᥇᥊ ᤂᤧᤸᤗᤧ ᤁᤢᤶᤒᤪᤠ᤺ᤴ ᤜᤶᤔᤠ

ᤜᤠ᤺ᤳ ᤀᤠ᤺ᤴᤇᤡᤱᤔᤠ ᤛᤢᤰᤐᤣ᥅

ᤌᤧᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤜᤠᤒᤥ᤹ᤒᤠᤴ

ᤁᤡᤵᤔᤠᤃᤧᤄᤢᤒᤠ ᤆᤥ᤺ᤰᤗᤥ॥

᥇᥋ ᤂᤧᤸᤗᤧ ᤁᤢᤀᤣ᤺ᤰᤁᤡᤴ ᤗᤢᤱ ᤁᤢᤀᤡᤛᤡ᤺ᤰ

ᤛᤠ᤹ᤖᤡᤰ ᤁᤧᤛᤠᤰᤐᤠ ᤆᤥ᤺ᤰᤗᤥ

ᤕᤖᤡᤰ ᤂᤥᤜᤠ᤹ ᤆᤧ᤺ᤰᤐᤧᤳ

ᤌᤧᤵᤔᤏᤠ ᤕᤧᤶᤔᤏᤠᤒᤠ ᤜᤧᤰᤁᤣ ᤗ᤹ᤖᤥ॥

᥇᥌ ᤂᤧᤴ ᤌᤡᤰᤗᤧ ᤁᤢᤛᤶᤎᤠᤱ ᤌᤡᤰ

ᤆᤡᤀᤧᤳ ᤆᤡᤀᤧᤳ ᤁᤧᤀᤧᤳᤇᤡᤱᤒᤠ ᤆᤥ᤺ᤰᤗᤥ

ᤂᤧᤸᤗᤧ ᤁᤢᤗᤢᤶᤔᤥᤗᤠᤶ ᤛᤢᤖᤡ᤺ᤳ

ᤁᤣᤈᤱᤅᤡᤴᤏᤠᤱ ᤗ᤺ᤶᤔᤠ ᤔᤧᤛᤢᤰᤏᤧᤸᤗᤥ॥

᥇᥍ ᤀᤰᤂᤣᤗ᤹ᤖᤡᤰ ᤂᤧᤴ ᤌᤡᤰ

ᤛᤶᤎᤠᤱ ᤌᤡᤰ ᤂᤡᤶᤛᤡᤱᤅᤠᤱ ᤕᤢᤱᤗᤥ

ᤀᤠᤰᤂᤣ ᤆᤥ᤺ᤰᤔᤠᤛᤠᤱ ᤂᤧᤱᤜᤠ᤹ ᤐᤧᤶᤔᤠ ᤔᤧᤛᤢᤰᤏᤧᤴᤗᤥ॥

᥇᥎ ᤂᤧᤴ ᤜᤧᤰᤇᤡ᤺ᤱ ᤗ᤹ᤀᤡᤸᤗᤧ ᤛᤠ᤺ᤶᤓᤣ ᤗᤧᤰᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤰᤜᤠ᤹ ᤁᤧᤀᤥ᤺ᤵᤐᤠ

ᤏᤠᤶ ᤜᤧᤰᤁᤣ ᤛᤧᤸᤗᤧᤱ ᤛᤧᤸᤗᤧᤱ ᤗ᤹ᤖᤥ॥

᥇᥏ ᤂᤧᤸᤗᤧ ᤁᤢᤶᤒᤪᤠᤀᤥᤗᤠᤶᤒᤠ ᤔᤡᤖᤠ᤺ᤰ ᤗ᤺ᤴᤗᤥ

ᤜᤧᤰᤁᤩᤠᤱ ᤔᤡᤛᤣ᤺ᤰ ᤑᤧᤰᤗ᤺ᤴᤗᤥ॥

᥈᥆ ᤔᤡᤛᤶᤎᤠᤱ ᤁᤧᤗᤠᤰᤐᤠᤖ ᤁᤧᤕᤢᤱᤒᤠ

ᤑᤛᤡ᤺ᤴ ᤜᤠ᤺ᤱᤃᤢ ᤜᤠ᤺ᤱᤃᤢ ᤗ᤹ᤖᤥ

ᤂᤧᤴ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤴᤒᤥᤀᤥᤗᤠᤶᤒᤠ

ᤔᤡ᤺ᤰᤂᤢ᤹ ᤗ᤺ᤴᤗᤥ॥

᥈᥇ ᤂᤧᤸᤗᤧ ᤁᤢᤛᤰᤔᤠ᤺ᤸᤗᤧ ᤔᤡ᤺ᤴ

ᤜᤢᤖᤢᤖᤢᤏᤠ ᤋᤡ᤺ᤳᤗ ᤕᤠ᤺ᤴᤍᤢᤖᤥ.

ᤂᤧᤸᤗᤧ ᤁᤢᤶᤒᤪᤠᤀᤥᤗᤠᤶᤒᤠ ᤔᤡᤖᤠ᤺ᤰ ᤗ᤺ᤴᤗᤥ॥

᥈᥈ ᤂᤧᤸᤗᤧ ᤁᤢᤎᤢᤶᤔᤧᤴ ᤁᤢᤛᤡᤰᤁᤥ᤹ᤔᤥ ᤕᤠᤰᤗᤥ.

ᤂᤧᤸᤗᤧ ᤁᤢᤍᤃᤡ ᤁᤧᤍᤠᤒᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤖᤥ॥

᥈᥉ ᤂᤧᤸᤗᤧ ᤁᤢᤎᤰᤁᤡᤴ ᤘᤣ᤹ ᤌᤰᤛᤠᤏᤢ᤺ᤸᤗᤧᤀᤠᤱ

ᤐᤛᤠᤰᤁᤧᤛᤠᤰᤐᤠ ᤆᤥ᤺ᤰᤗᤥ.

ᤂᤧᤴ ᤑᤧᤴᤈᤣ᤹ ᤁᤢᤛᤡᤱ ᤁᤧᤛᤠᤰᤐᤠ ᤏᤢ

ᤔᤧᤴᤍᤢ᤺ᤱᤔᤏᤠᤒᤠ ᤆᤥ᤺ᤰᤗᤥ॥

᥈᥊ ᤂᤧᤸᤗᤧ ᤁᤢᤛᤱᤒᤵᤔᤧᤴ ᤗᤢᤱ ᤜᤧᤰᤁᤣ ᤐᤛᤠᤰ ᤛᤠᤰᤗᤥ.

ᤗᤢᤶᤛᤢᤶᤔᤡᤸᤗᤧ ᤁᤢᤍᤠ᤺ᤰᤔᤠ ᤗᤢᤶᤛᤢᤶ

ᤗᤢᤱ ᤁᤢᤀᤡᤛᤡ᤺ᤰ ᤁᤧᤎᤢᤶᤒᤠ ᤆᤥ᤺ᤰᤗᤥ॥

᥈᥋ ᤂᤧᤴ ᤋᤰᤐᤧᤳ ᤕᤧᤵᤐᤡᤸᤗᤧ ᤐᤎᤢᤶ ᤁᤧᤎᤢᤶᤒᤠ

ᤔᤏᤠᤜᤠ᤹ᤀᤠᤱ ᤔᤧᤃᤡᤖᤥ.

ᤂᤧᤴ ᤔᤢᤴᤏᤡᤸᤗᤧ ᤂᤧᤱᤜᤠ᤹ ᤕᤱᤔᤠ ᤔᤧᤛᤡᤖᤥ॥

᥈᥌ ᤀᤠᤳᤋᤡᤴ ᤋᤠᤓᤣ᤺ᤸᤗᤧᤀᤠᤱ

ᤂᤧᤴ ᤂᤠ᤺ᤶᤔᤠ ᤔᤧᤛᤢᤰᤋᤢᤴᤗᤥ

ᤗᤠ᤺ᤰ. ᤋᤥ᤺ᤱ. ᤕᤧᤴ ᤀᤡᤃᤪ

ᤀᤠᤳᤋᤡᤴ ᤑᤧᤈᤠ ᤑᤧᤕᤢᤶᤔᤡᤸᤗᤧᤀᤠᤱ

ᤂᤧᤴ ᤁᤠ᤺ᤶᤔᤠ ᤔᤧᤛᤢᤰᤏᤧᤸᤗᤥ॥

᥈᥍ ᤂᤧᤸᤗᤧ ᤁᤢᤗᤠᤃᤡ ᤑᤧᤴᤈᤣ᤺ᤴ ᤕᤠ᤹ᤗᤠᤱ ᤜᤧᤰᤁᤣ ᤗ᤹ᤖᤥ

ᤜᤧᤰᤁᤩᤠᤱ ᤁᤠᤛᤠ᤺ᤱᤃ ᤁᤧᤃᤡᤒᤠ ᤁᤢᤕ᤺ᤰᤘᤧᤳ

ᤛᤡᤱ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥈᥎ ᤋᤥ᤺ᤱᤅᤡᤸᤗᤧ ᤂᤧᤴ ᤏᤠ᤺ᤵᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

ᤀᤷᤍᤥ᤺ᤸᤗᤧ ᤗᤧᤵᤔᤏᤠᤒᤠ ᤗᤢᤱᤅᤡᤴᤃ

ᤂᤧᤸᤗᤧ ᤁᤢᤗᤠᤃᤡ ᤕᤠ᤹ᤛᤡᤵ ᤜᤧᤰᤁᤣᤖᤰ ᤐᤥᤱᤗᤥ॥

᥈᥏ ᤂᤧᤸᤗᤧ ᤁᤢᤗᤠᤃᤡ ᤔᤖ᤺ᤱᤃᤩᤠ᤺ᤴ

ᤕᤠ᤹ᤗᤠᤱᤅᤡᤸᤗᤧ ᤁᤢᤈᤣ᤺ᤰᤘᤠ ᤜᤧᤰᤁᤣᤖᤰ ᤐᤥᤱᤗᤥ.

ᤜᤧᤰᤁᤩᤠᤱ ᤗᤠ᤺ᤰᤁᤡᤸᤗᤧ ᤌᤢᤵᤔᤠᤸᤗᤧ ᤂᤧᤴ ᤀᤣ᤺ᤳᤗᤥ॥

᥉᥆ ᤂᤧᤸᤗᤧ ᤁᤢᤛᤠᤵᤐᤥ᤺ᤰ ᤛᤡᤃᤠᤱᤒᤠ

ᤁᤢᤛᤣ᤺ᤰᤜᤠ᤹ ᤜᤠᤒᤥ᤹ᤒᤠ ᤜᤧᤰᤁᤣ ᤗ᤹ᤖᤥ

ᤁᤢᤈᤠ ᤜᤡᤵᤔᤠ ᤋᤰᤁᤠ᤺ᤳᤋᤡᤸᤗᤧ ᤜᤧᤰᤁᤣ

ᤂᤧᤸᤗᤧ ᤗᤧᤰᤘᤠᤀᤥ ᤐᤠᤰᤗᤢᤶ ᤁᤢᤕᤥ᤺ᤰ ᤗᤧᤖᤢᤎᤖᤥ॥

᥉᥇ ᤂᤧᤸᤗᤧ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ

ᤂᤣ᤺ᤰᤕᤠᤀᤥ ᤗᤠᤰᤋᤢᤒᤠ ᤆᤫᤠ᤺ᤳ ᤁᤢᤀᤡᤛᤡ᤺ᤰ ᤑᤡᤴᤍᤢᤖᤥ

ᤂᤧᤒᤩᤠᤱ ᤂᤵᤐᤩᤠᤀᤥ ᤛᤡᤍᤠ᤹ᤀᤡᤴ

ᤆᤠᤱᤔᤏᤠᤒᤠ ᤜᤧᤰᤁᤣ ᤑᤸᤗᤱ ᤑᤸᤗᤱ ᤔᤧᤳᤋᤢᤖᤥ॥

᥉᥈ ᤂᤧᤴ ᤗᤠᤱᤄᤣ᤺ᤰᤐᤠ ᤋᤧᤴᤏᤥ

ᤁᤧᤀᤥ᤺ᤵᤐᤠ ᤁᤢᤗᤠᤶᤕᤥ᤺ᤰ ᤏᤧᤛ᤻ᤛᤢᤎᤖᤥ

ᤜᤧᤰᤁᤩᤠᤱ ᤘᤖ᤺ᤱᤅᤡᤴ ᤁᤠᤵᤐᤥᤒᤧᤸᤗᤧ

ᤁᤢᤎᤧᤃᤣ᤺ᤰ ᤁᤧᤓᤢᤵᤐᤠ ᤁᤢᤀᤡᤛᤡ᤺ᤰ ᤑᤢᤳᤋᤪᤡ᤺ᤱ

ᤕᤠᤖᤡᤰ ᤁᤢᤒᤢ᤺ᤳᤌᤢᤱᤘᤠ ᤀᤡᤛᤣ᤺ᤱ ᤆᤥᤃᤢᤖᤥ॥

᥉᥉ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤱᤃᤩᤠ᤺ᤵᤐᤠ

ᤌᤰᤛᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ.

ᤂᤧᤱᤃ ᤆᤒᤧ᤺ᤳᤇᤡᤰᤁᤠᤱ ᤁᤢᤃᤡᤔᤠ

ᤁᤧᤜᤥ᤺ᤵᤐᤠ ᤌᤰᤛᤠᤖᤥ॥

᥉᥊ ᤐᤕᤶ ᤕᤶᤒᤠ ᤌᤰᤛᤠᤜᤠ᤹ᤀᤠᤱ ᤂᤧᤴᤏᤢ ᤔᤧᤃᤡᤖᤥ.

ᤂᤧᤱᤃ ᤋᤠᤶᤓᤢᤱ ᤌᤰᤛᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤜᤠᤱᤗᤥ॥

᥊᥈

ᤂᤧᤒᤩᤠᤱ ᤀᤕᤩᤢᤒᤖᤧ ᤕᤜᤘᤣ ᤍᤠᤱᤒᤠᤴ ᤏᤢᤃᤵ ᤐᤡᤖᤢ॥

ᤀᤕᤩᤢᤒ-

᥈ “ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠ ᤔᤢᤰᤛᤠᤶᤍᤠᤱᤒᤠ

ᤁᤧᤈᤥ᤺ᤰᤐᤧᤴ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

ᤀᤠᤍᤠᤱᤒᤠᤖᤧ ᤌᤣ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ.

ᤂᤧᤴ ᤆᤥ᤺ᤰᤔᤠ ᤁᤧᤛᤢᤰᤋᤢᤖᤥ॥

᥉ ᤂᤧᤏᤧ᤹ᤃ ᤀᤰᤂᤣᤗ᤹ᤖᤡᤰ ᤀᤠᤱᤃᤠ᤹

ᤐᤠ᤺ᤴ ᤛᤧ᤺ᤴᤃᤧᤍᤥᤀᤠᤖᤥ.

‘ᤀᤍᤱᤐᤠ᤺ᤴ ᤁᤧᤒᤠ᤺ᤵᤐᤠᤀᤠᤱ ᤀᤠᤏᤡᤱᤛᤣ᤺ᤰᤁᤡᤴ

ᤜᤏᤧᤒᤠ ᤆᤥ᤺ᤰᤔᤠ ᤁᤧᤃᤥ᤺ᤵᤐᤠ ᤜᤠ᤺ᤳᤏᤧᤴᤒᤣ᥅’

ᤛᤧᤰᤂᤠᤀᤣ ᤀᤠᤱᤃᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤠᤴᤒᤠ ᤀᤡᤃᤪ

ᤔᤧᤗᤧᤀᤠᤴᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤏᤡᤸᤗᤧ

ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥊ “‘ᤀᤠᤱᤃᤠ᤹ ᤐᤠ᤺ᤳᤋᤠᤸᤗᤧ ᤛᤡᤱᤛᤡᤱ

ᤕᤧᤰᤕᤧᤰᤁᤠᤱ ᤂᤧᤵᤛᤧ᤹ᤀᤥ

ᤜᤧᤰᤁᤩᤠᤱ ᤏᤢᤃᤵ ᤐᤡᤔᤠ ᤕᤠᤖᤡᤵ

ᤐᤥ᤺ᤰᤂᤧ᤹.’ ᤁᤧᤔᤧᤳᤋᤠᤱᤗᤥ॥

᥋ ᤂᤧᤴ ᤕᤧᤶᤔᤥ ᤀᤣᤕᤠᤱᤒᤠᤜᤠ᤹ᤖᤧ ᤁᤧᤕᤠ᤺ᤶᤒᤣᤀᤥ

ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤗᤰ ᤗᤧᤛᤢᤱᤅᤠᤱ ᤘᤕᤧᤖᤥ

ᤁᤖ ᤀᤠᤸᤗᤃ ᤀᤠᤱᤃᤠ᤹ ᤀᤠᤒᤠᤅᤣ

ᤀᤠᤔᤡᤰᤁᤡᤸᤗᤧᤀᤣ ᤂᤧᤏᤧ᤹ ᤏᤡᤏᤧᤖᤥ॥

᥌ ᤀᤠᤸᤗ ᤀᤠᤱᤃᤠ᤹ ᤆᤩᤠ ᤐᤠ᤺ᤳᤋᤢᤱᤅᤠᤱ ᤘᤕᤠᤱ

ᤂᤧᤸᤗᤧ ᤗᤠᤃᤡ ᤀᤠᤱᤃᤠ᤹ ᤛᤡᤖᤡᤱ ᤔᤀᤠᤖᤥ

ᤜᤧᤰᤁᤩᤠᤱ ᤂᤠᤶᤜᤡ᤺ᤰ ᤏᤢ ᤂᤠᤵᤐᤢᤀᤥ

ᤕᤢᤱᤅᤠᤀᤠᤱ ᤗᤠᤕᤥᤗᤠᤶᤒᤠ ᤜᤡ᤺ᤴᤇᤡᤱᤅᤠᤖᤥ॥”

ᤁᤢᤏᤢᤵᤔᤠ

᥍ ᤀᤕᤩᤢᤒᤧᤴᤏᤢ ᤐᤠᤖᤧ ᤆᤢᤖᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤣᤗᤡᤐᤈᤧᤴ ᤔᤧᤳᤋᤢ. “ᤂᤧᤏᤧ᤹ ᤜᤧᤰᤁᤩᤠᤱ ᤁᤧᤴᤍᤣ᤺ᤱᤒᤠ ᤏᤧᤳᤇᤡᤏᤢ ᤀᤠᤱᤃᤠ᤹ ᤀᤠᤛᤡᤰ ᤐᤥᤃᤧᤀᤠᤱ ᤘᤠ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤕᤩᤢᤒᤖᤧ ᤜᤧᤰᤁᤣ ᤂᤡᤏᤡ᤹ ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤛᤧᤰᤂᤠ ᤐᤠ᤺ᤴ ᤁᤧᤶᤒᤠ᤺ᤳᤋᤢᤶᤔᤡᤴ॥

᥎ ᤀᤠᤸᤗ ᤏᤢᤛᤡ ᤏᤢᤛᤡ ᤁᤢᤶᤒᤠᤒᤠ ᤐᤡᤳ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤋᤣ᤹ᤖᤧᤶᤛᤡᤶᤔᤧ᤹ᤀᤠᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤕᤩᤢᤒᤖᤥ ᤐᤣᤃᤧᤶᤔᤧ᤹ ᤂᤧᤒᤩᤠᤱ ᤂᤧᤴ ᤌᤰᤛᤠᤜᤠ᤹ ᤀᤠᤒᤠᤅᤣ ᤂᤡᤏᤡ᤹ ᤗᤠᤃᤡ ᤛᤡᤍᤢᤱᤈᤓᤠ ᤆᤥᤃᤧᤶᤔᤧ᤹॥ ᤂᤡᤏᤡ᤹ ᤗᤠᤃᤡ ᤀᤕᤩᤢᤒᤖᤧ ᤐᤣᤗᤡ ᤑᤠᤰᤋᤢ ᤁᤧᤒᤡᤖᤡ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤐᤣᤗᤡ ᤑᤠᤰᤋᤢᤒᤠᤴ ᤂᤧᤵᤛᤢᤱᤅᤠᤱ ᤏᤢᤃᤵ ᤐᤡᤖᤢᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤀᤍᤱᤐᤠ᤺ᤴ ᤁᤧᤒᤠᤖᤡᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤧᤗ᤹ᤀᤠᤴ॥ ᤀᤕᤩᤢᤒᤖᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤁᤧᤶᤒᤠᤖᤡᤴ॥”

᥏ ᤜᤧᤰᤁᤩᤠᤱ ᤀᤣᤗᤡᤐᤈ. ᤒᤡᤸᤍᤍ ᤏᤢ ᤛᤥᤐᤖᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤜᤧᤰᤁᤣ ᤔᤧᤈᤥᤃᤢ ᤂᤧᤒᤩᤠᤱ ᤀᤕᤩᤢᤒᤖᤧ ᤐᤣᤗᤡ ᤑᤠᤰᤋᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢ॥

᥇᥆ ᤀᤕᤩᤢᤒᤖᤧ ᤁᤢᤴᤈᤢᤶ ᤛᤢᤶᤛᤡᤖᤧ ᤂᤢᤏᤡ᤹ ᤗᤠᤃᤡ ᤐᤣᤗᤡ ᤑᤠᤰᤋᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤏᤢ᤹ᤔᤠ ᤁᤢᤍᤠᤔᤠ ᤐᤠ᤺ᤴᤜᤠ᤹ ᤏᤢ᤺ᤰᤋᤢ ᤐᤡᤖᤢ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤋᤃᤡᤏᤢ᤺ᤸᤗᤧᤀᤠᤱ ᤏᤡᤗᤧᤱ ᤕᤠᤖᤡᤰ ᤕᤖᤡᤰ ᤑᤥᤛᤢ ᤐᤡᤖᤢ॥

᥇᥇ ᤀᤕᤩᤢᤒᤖᤧ ᤁᤧᤖᤧᤰ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹. ᤁᤢᤴᤏᤧ᤹ ᤁᤢᤴᤛᤠ᤹ᤜᤠ᤹ ᤜᤧᤰᤁᤩᤠᤱ ᤋᤃᤡᤒᤠ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧ ᤂᤧᤒᤩᤠᤱ ᤁᤢᤜᤡᤶᤔᤥ ᤂᤢᤏᤧ᤹ᤏᤢ ᤛᤠᤓᤱᤈᤠ ᤔᤧᤈ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤶᤎᤠᤱ ᤋᤠᤖᤢᤒᤠ ᤁᤧᤖᤧᤰ ᤁᤢᤍᤢᤰᤂᤣ ᤁᤢᤗᤠᤰᤂᤣ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤜᤠᤱᤜᤠᤱ ᤔᤧᤔᤧᤳᤋᤢᤖ ᤀᤠ᤺ᤴᤇᤡᤱᤔᤠ ᤔᤧᤒᤡᤖᤢ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤧ᤹ ᤁᤢᤓᤠ ᤕᤢᤵᤐᤠ ᤏᤢ ᤗᤳᤇᤠ ᤗᤳᤇᤠ ᤛᤠᤶᤔᤩᤠᤱ ᤛᤫᤠᤃᤣᤵ ᤔᤧᤒᤡᤖᤢ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤕᤩᤢᤒᤧᤴ ᤀᤣᤃᤠᤱᤛ᤻ᤔᤠ ᤁᤢᤜᤡᤱᤔᤠ ᤕᤧᤶᤔᤥ ᤋᤃᤡᤒᤠ ᤕᤧᤶᤔᤡᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤢ॥ ᤀᤕᤩᤢᤒᤧᤴ ᥇᥊.᥆᥆᥆ ᤔᤧᤸᤗᤢᤰ. ᥌.᥆᥆᥆ ᤀᤢᤔᤣ. ᥇.᥆᥆᥆ ᤁᤢᤃᤠᤵ ᤐᤡᤳ ᤜᤧᤰᤁᤩᤠᤱ ᥇.᥆᥆᥆ ᤀᤍᤱ ᤌᤰᤛᤠᤜᤠ᤹ᤖᤧ ᤁᤢᤴᤍᤠᤱᤒᤠ ᤐᤥ᤺ᤰᤂᤧ॥

᥇᥉ ᤂᤢᤏᤧ᤹ ᤏᤢᤛᤡ ᤕᤧᤶᤒᤡᤳᤇᤠ᤹ᤛᤠ ᤏᤢ ᤛᤢᤶᤛᤡ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤂᤢᤏᤡ᤹ ᤐᤠ ᤐᤥ᤺ᤰᤂᤧ॥

᥇᥊ ᤂᤢᤏᤧ᤹ ᤁᤢᤛ᤻ᤛᤠ ᤋᤢᤶᤔᤠᤸᤗᤧ ᤁᤢᤔᤡᤱ ᤕᤔᤡᤔᤠ. ᤛᤖᤢᤶᤔᤠᤸᤗᤧ ᤁᤢᤔᤡᤱ ᤁᤛᤡᤀᤠ ᤜᤧᤰᤁᤩᤠᤱ ᤑᤥ᤺ᤰᤘᤠᤔᤠᤸᤗᤧ ᤁᤢᤔᤡᤱ ᤁᤠᤖᤧᤏ-ᤜᤵᤐᤢᤁ ᤘᤠ᤺ᤳᤋᤢᤛᤡ॥

᥇᥋ ᤗᤠᤈᤣ᤹ ᤁᤧᤖᤧᤰ ᤀᤕᤩᤢᤒᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤜᤧᤰᤋᤱᤔᤠ ᤏᤢᤔᤠ ᤘᤣ᤹ ᤌᤡᤰᤁᤠᤱ ᤔᤧᤜᤥ᤺ᤵᤋᤧ॥ ᤁᤢᤶᤒᤠᤖᤧ ᤁᤢᤕᤠᤱᤛᤠᤁᤢᤴᤎᤣ᤺ᤸᤗᤧ ᤁᤢᤗᤰᤁᤡᤴ ᤂᤧᤱᤜᤠ᤹ ᤏᤢᤛᤠ᤹ᤑᤢ᤹ ᤜᤧᤰᤁᤣᤀᤣ ᤑ᤺ᤰᤂᤢ ᤐᤡᤖᤢᤛᤡ॥

᥇᥌ ᤂᤧᤴ ᤀᤣᤃᤠᤱ ᤀᤕᤩᤢᤒᤧᤴ ᤘᤣ᤹ ᥇᥊᥆ ᤋᤱᤒᤣ ᤌᤠᤖᤡᤰ ᤜᤡᤅᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤔᤧᤴᤇᤠ᤹ ᤁᤢᤈᤰᤔᤧᤴᤇᤠ᤹ ᤏᤢ ᤁᤢᤒᤧᤴᤔᤣᤴᤇᤠ᤹ᤜᤠ᤹ ᤏᤡᤛᤢᤛᤡ॥

᥇᥍ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤕᤖᤡᤰ ᤋᤱᤒᤣ ᤌᤠᤖᤡᤰ ᤜᤡᤅᤧᤀᤠᤱ ᤔᤠᤛᤡᤱᤗᤥ॥

ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ ᤛᤠᤵᤐᤴ

ᤏᤡᤛᤢᤶ

ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ ᤛᤠᤵᤐᤴᤏᤡᤴ ᤒᤠᤀᤡᤒᤗᤀᤥ ᤁᤧᤒᤵᤐᤠ ᤛᤣᤛᤣ ᤛᤠᤶᤗᤥ ᤏᤢ ᤐᤣᤗᤡᤃᤧᤴ ᤋᤢᤘᤠᤜᤠ᤹ ᤑᤢᤱᤔᤏᤠᤒᤠ ᤛᤠᤵᤐᤴᤗᤥ॥ ᤕᤖᤡᤰ ᤕᤖᤡᤰ ᤋᤱᤒᤣ ᤋᤃᤡ ᤗᤳᤇᤠ ᤕᤧᤶᤔᤥ. ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤁᤴ ᤛᤣᤛᤣ ᤛᤠᤶᤗᤥᤜᤠ᤹ ᤏᤢ ᤐᤣᤗᤡ ᤔᤧᤓᤠᤰᤋᤢᤒᤠ ᤐᤠ᤺ᤴᤜᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤔᤧᤓᤢᤰᤂᤢᤀᤠᤱ ᤔᤠᤱᤛᤣᤘᤠ ᤕᤠ᤺ᤶᤒᤰ ᤔᤧᤈᤥᤃᤧᤸᤗᤧ ᤔᤧᤕᤠᤅᤢ (ᤀᤥᤃᤵ ᤔᤧᤈᤥᤃᤢ) ᤜᤧᤰᤁᤩᤠᤱ ᤁᤢᤏᤢᤵᤔᤥ ᤂᤧᤱᤜᤠ᤹ᤖᤧ ᤔᤧᤓᤢᤰᤂᤢᤒᤠ ᤛᤠᤶᤗᤥ ᤏᤢ ᤐᤣᤗᤡᤃᤧᤴ ᤋᤢᤘᤠᤜᤠ᤹ ᤛᤠᤶᤕᤥ ᤛᤠᤵᤐᤴᤏᤥ ᤔᤧᤃᤠᤶᤛᤢᤖᤥ॥

ᤁᤴ ᤛᤠᤶᤕᤥᤏᤡᤒᤠ ᤛᤠᤶᤗᤥᤜᤠ᤹ (ᤛᤠᤶᤔᤡᤗᤠ ᤐᤣᤗᤡᤃᤧᤴ ᤋᤢᤘᤠᤖᤧ ᤐᤠ᤺ᤴᤜᤠ᤹) ᤕᤖᤡᤰ ᤐᤖᤡᤰᤐᤠ ᤘᤠ᤹॥ ᤁ᤹ᤕᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤏᤢ ᤛᤧᤘᤠ ᤆᤥ᤺ᤰᤔᤠ ᤛᤠᤶᤗᤥᤜᤠ᤹ ᤐᤳ. ᤁᤢᤓᤠ᤹ ᤏᤠ᤺ᤰᤔᤠ. ᤛᤧ᤺ᤵᤛᤡᤱᤔᤠ. ᤌᤣ᤺ᤰᤛᤡᤱᤔᤠᤖᤧ ᤗᤠᤃᤡ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤣᤗᤡᤃᤧᤴ ᤐᤠ᤺ᤴᤜᤠ᤹ ᤐᤳ॥ ᤗᤧᤵᤔᤡ ᤂᤥᤔᤠ. ᤏᤡᤱᤘᤠ᤹ᤑᤢᤔᤠᤱᤗᤠᤶ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤂᤥᤔᤠ ᤜᤧᤰᤁᤩᤠᤱ ᤏᤢᤃᤧᤴ ᤋᤥ᤺ᤶᤔᤠ ᤏᤢ ᤏᤡᤱᤔᤡᤜᤠ᤹ (ᤂᤢᤶᤍᤡᤱ ᤐᤡᤔᤠᤛᤡ) ᤛᤠᤶᤒᤠ᤺ᤴ ᤆᤠ᤺ᤵᤔᤠᤛᤡ ᤂᤠᤜᤢᤴᤜᤠ᤹ ᤐᤳ॥ ᤁᤴ ᤐᤣᤗᤡᤃᤧᤴ ᤋᤢᤘᤠᤜᤠ᤹ ᤀᤠᤒᤠᤅᤣ ᤗᤠᤃᤡ ᤏᤢ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤛᤢᤘᤠᤱᤗᤧ ᤗᤠᤃᤡ ᤏᤧᤳᤇᤡ ᤐᤖᤡᤰᤐᤠ ᤘᤠ᤹॥ ᤁᤢᤓᤠ ᤗᤳᤇᤠ ᤔᤏᤠᤖᤧ ᤁᤢᤏᤡᤱᤘᤠ᤹ᤀᤥ ᤛᤠ᤹ᤖᤡᤰ ᤁᤧᤍᤱᤒᤠ ᤏᤡᤱᤘᤠ᤹ ᤐᤠ᤺ᤴᤜᤠ᤹ ᤐᤳ. ᤘᤣ᤹ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤆᤠᤜᤠ ᤁᤧᤈᤥ᤺ᤰᤐᤠ ᤏᤢ ᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤐᤳ॥

ᤁᤴ (ᤔᤠᤱᤅᤥ ᤛᤧᤘᤠ ᤆᤥ᤺ᤰᤔᤧᤸᤗᤧ ᤛᤠᤶᤗᤥᤔᤏᤠᤒᤠ) ᤛᤣᤛᤣ ᤛᤠᤶᤗᤥᤜᤠ᤹ ᤕᤧᤛᤢ ᤂᤪᤡᤛ᤻ᤋᤖᤧ ᤐᤠ᤺ᤴᤇᤢᤶ ᤋᤠᤖᤢ. ᤁᤢᤛᤱ ᤔᤠᤱᤜᤢᤵ ᤛᤠᤵᤐᤴ ᤁᤧᤛᤠᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤛᤠᤵᤐᤴᤜᤠ᤹ᤀᤥ ᤁᤴ ᤛᤠᤶᤗᤥᤜᤠ᤹ ᤐᤣᤗᤡ ᤐᤠ᤺ᤴᤈᤠ᤺ᤴᤜᤠ᤹ ᤐᤠ᤺ᤴᤇᤢᤶ ᤔᤧᤍᤠᤖᤢᤀᤠᤱ ᤔᤧᤃᤠᤶᤛᤢ ᤂᤧᤒᤩᤠᤱ ᤂᤪᤡᤛ᤻ᤌᤠᤏᤡ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤂᤧᤴ ᤐᤠ᤺ᤴᤜᤠ᤹ ᤔᤠᤱᤛᤧᤘᤠ ᤆᤥ᤺ᤰᤔᤠ ᤛᤠ᤹ᤖᤡᤰ ᤁᤧᤗᤠ᤹ᤒᤠ ᤛᤠᤶᤗᤥ ᤛᤠᤵᤐᤴ ᤛᤢᤶ ᤐᤥ᤺ᤰᤂᤧᤖᤥ॥

ᤌᤠᤔᤡᤱ

᥇᥋᥆ ᤏᤡᤱᤘᤠ᤹ᤑᤢ ᤛᤠᤶᤗᤥᤛᤢᤶᤜᤠ᤹ ᤁᤢᤗᤰ ᤅᤠᤛᤡᤀᤥ ᤔᤧᤓ᤺ᤰᤂᤢᤀᤠᤱ ᤐᤳ-

ᤏᤡᤱᤘᤠ᤹ᤑᤢᤛᤠᤶᤗᤥ ᥇–᥊᥇

ᤏᤡᤱᤘᤠ᤹ᤑᤢᤛᤠᤶᤗᤥ ᥊᥈–᥍᥈

ᤏᤡᤱᤘᤠ᤹ᤑᤢᤛᤠᤶᤗᤥ ᥍᥉–᥎᥏

ᤏᤡᤱᤘᤠ᤹ᤑᤢᤛᤠᤶᤗᤥ ᥏᥆–᥇᥆᥌

ᤏᤡᤱᤘᤠ᤹ᤑᤢᤛᤠᤶᤗᤥ ᥇᥆᥍–᥇᥋᥆

ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ ᤛᤠᤵᤐᤴ

ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ

ᤁᤢᤗᤰ ᤌᤡᤰ

(ᤏᤡᤱ ᤛᤢᤶ ᥇–0)

ᤛᤧᤰᤂᤠᤒᤠ ᤛ᤺ᤵᤔᤠ ᤗᤠᤶ

᥇

ᤀᤠᤳᤋᤡᤴ ᤔᤏᤠᤴ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤐᤠ᤺ᤴ ᤛᤢᤈᤠᤀᤥ ᤔᤧᤒᤳᤋᤡᤴ.

ᤗᤠᤕᤥᤒᤠ ᤔᤏᤠᤜᤠ᤹ᤏᤢ ᤔᤧᤘᤠ᤹ᤏᤧᤴ

ᤀᤡᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠᤔᤧᤴᤇᤠ᤹

ᤁᤧᤔᤧᤵᤐᤠᤜᤠ᤹ᤏᤢᤀᤠᤱ ᤔᤧᤃᤠᤶᤛᤡᤱᤅᤡᤴ

ᤂᤧᤱᤃ ᤔᤢ᤹ᤀᤡᤛᤠᤒᤠ ᤔᤏᤠᤖᤥ॥

᥈ ᤁᤖ ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤛᤠᤶᤕᤥᤌᤡᤶᤔᤥᤀᤣ ᤐᤛ᤺ᤳᤛ᤺ᤳᤗᤥ.

ᤜᤧᤰᤁᤩᤠᤱ ᤂᤧᤸᤗᤧᤃ ᤛᤧᤴᤍᤡᤰ ᤗᤧᤴᤍᤡᤰ

ᤛᤠᤶᤕᤥᤌᤡᤶᤔᤥ ᤏᤡᤱᤘᤠ᤹ ᤐᤡᤖᤢᤖᤥ॥

᥉ ᤂᤢᤏᤧ᤹ᤃ ᤕᤱᤄᤱᤅᤡᤸᤗᤧ ᤁᤢᤕᤠᤀᤥ ᤗᤣ᤺ᤵᤔᤏᤠᤒᤠ

ᤁᤢᤎᤥ᤺ᤰᤔᤠ ᤕᤧᤶᤔᤥ ᤁᤢᤈᤠ᤹ ᤁᤧᤎᤥ᤺ᤰᤐᤠ

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤁᤢᤓᤧᤰᤘᤠ᤺ᤴ

ᤛᤡᤖᤧᤶ ᤔᤧᤸᤗ᤹ᤔᤏᤠᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ.

ᤂᤧᤸᤗᤧ ᤌᤣ ᤆᤥᤃᤢᤛᤠᤱ ᤁᤢᤗᤡᤱᤍᤥ ᤁᤧᤳᤗᤥ॥

᥊ ᤁᤖ ᤋᤠᤰᤁᤧᤓᤧᤒᤠᤜᤠ᤹ᤃ ᤜᤧᤰᤋᤱᤒᤠ ᤔᤧᤴᤈᤥ᤺ᤰᤏᤧᤴᤗᤥ.

ᤛᤢᤖᤡᤳ ᤁᤣᤈᤱᤅᤡᤸᤗᤧ ᤑᤧᤛᤢᤒᤠ ᤕᤠ᤹ᤛᤡᤵ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥

᥋ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤛᤧᤴ ᤕᤧᤴᤏᤥ ᤂᤢᤶᤍᤡᤱ ᤐᤡᤖᤢᤛᤡᤖᤥ.

ᤛᤠᤶᤕᤥᤏᤡᤒᤠ ᤔᤏᤠᤗᤢᤶᤔᤥ ᤗᤠᤕᤥᤒᤠᤜᤠ᤹ ᤆᤢᤶᤔᤠ ᤔᤧᤴᤇᤢᤰᤏᤧᤴᤗᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ

ᤔᤧᤏᤠ᤺ᤳᤋᤢᤒᤠ ᤗᤠᤶᤔᤥ ᤏᤢᤖᤡᤰᤁᤠᤱ ᤁᤳᤋᤢᤛᤡᤖᤥ.

ᤁᤖ ᤁᤢᤀᤡᤃᤧᤓᤧᤶᤒᤠᤜᤠ᤹ᤃ ᤔᤧᤏᤠ᤺ᤳᤋᤢᤒᤠ

ᤗᤠᤶᤔᤡᤸᤗᤧ ᤔᤧᤶᤓᤤᤀᤥ ᤋᤣ᤹ᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤜᤠᤱ

᥈

ᤌᤣᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤛᤡᤰ ᤐᤥ᤺ᤰᤐᤠᤒᤣ᥅

ᤌᤣᤀᤠᤱ ᤂᤧᤴ ᤔᤏᤠᤜᤠ᤹ ᤜᤏᤧᤒᤠ ᤆᤧᤶᤓᤴ ᤔᤧᤈᤥ᤺ᤰᤐᤠᤒᤣ᥅

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ ᤌᤡᤰᤜᤢᤵ

ᤔᤧᤒᤥ᤺ᤰᤂᤧᤀᤠᤱ ᤀᤡᤱᤔᤧᤍᤱᤄᤢᤖᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤏᤢ ᤂᤢᤏᤧ᤹ ᤛᤣᤃᤢᤒᤠ ᤁᤢᤜᤠᤱᤅᤡᤸᤗᤧ

ᤁᤢᤍᤰᤗᤧᤱᤘᤠᤀᤥ ᤜᤠᤱᤒᤡᤑᤩᤢᤱ ᤔᤧᤈᤥᤃᤢᤖᤥ॥

᥉ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤂᤢᤴᤇᤡ᤹ ᤕᤢᤰᤁᤥᤗᤠᤶ ᤆᤥ᤺ᤰᤕᤢᤶᤓᤥᤒᤠ ᤐᤥ᤺ᤰᤂᤡᤖᤥ.

ᤀᤡᤀᤠᤶᤄᤣ᤺ᤰᤂᤧᤒᤠ ᤀᤡᤄᤣ᤺ᤱᤜᤠ᤹ ᤑᤢ᤹ᤖᤢᤶᤗᤥ॥”

᥊ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤂᤧᤵᤛᤢᤛᤡᤖᤥ.

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹

ᤜᤏᤧᤒᤠ ᤆᤧᤶᤓᤴᤏᤡᤴ ᤏᤡᤛᤢᤀᤠᤱ ᤀᤣ᤺ᤳᤗᤥ॥

᥋ ᤜᤧᤰᤁᤩᤠᤱ ᤁᤢᤛᤡᤰ ᤐᤥ᤺ᤰᤔᤥ ᤂᤧᤱᤜᤠ᤹ ᤑᤧ᤺ᤰᤋᤢᤛᤡᤖᤥ.

ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤥ ᤂᤧᤱᤜᤠ᤹ ᤔᤧᤃᤡᤖ ᤕᤠ᤺ᤴᤍᤢᤛᤡᤖᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤓᤴ ᤆᤥᤃᤢᤖᤥ.

“ᤀᤠᤱᤃᤠ᤹ ᤀᤠᤜᤠᤱᤅᤡᤴ ᤀᤠᤛᤣᤛᤣ ᤁᤥ᤺ᤰᤔᤠa

ᤕᤖᤢᤛᤗᤧ᤺ᤶᤔᤥ ᤜᤠᤱ ᤆᤥᤃᤢᤱᤅᤠᤱ ᤘᤠ᤹ᤖᤥ॥”

᥍ ᤕᤜᤘᤣ ᤍᤠᤅᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ

ᤜᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤀᤡᤱᤓᤥᤛᤢᤖᤥ.

“ᤂᤧᤏᤧ᤹ᤃ ᤀᤠᤒᤢᤃᤧᤴ ᤀᤠᤛ᤻ᤛᤠᤏᤧᤖᤥ.

ᤀᤠᤀᤡᤴ ᤀᤠᤱᤃᤠ᤹ ᤐᤠᤏᤢᤍᤡᤱ ᤁᤧᤶᤒᤠ

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ ᤗ᤹ᤖᤡᤰ ᤂᤢᤏᤧ᤹ ᤔᤧᤳᤋᤠᤱᤗᤥ॥

᥎ ᤀᤠᤱᤃᤠ᤹ ᤂᤧᤏᤧ᤹ ᤏᤠ᤺ᤰᤋᤠᤱᤅᤧ᤹ᤀᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤢᤘᤠᤱᤜᤠ᤹ ᤁᤧᤗᤰ ᤆᤥᤃᤢᤱᤛᤡᤱ ᤐᤡᤏᤧᤖᤥ.

ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠ ᤂᤠᤶᤒᤣ᤺ᤰᤁᤡᤴ ᤂᤧᤏᤧ᤹ᤀᤡᤴ ᤆᤥᤃᤢᤱ ᤐᤡᤏᤧᤖᤥ॥

᥏ ᤑᤧᤴᤈᤣ᤹ ᤋᤰᤁᤠ᤺ᤳᤏᤢ ᤂᤧᤱᤜᤠ᤹ ᤕᤢᤰ ᤁᤧᤈᤥᤃᤢᤛᤡᤖᤥ.

ᤑᤢᤈᤡᤰᤁᤡᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤁᤧᤕ᤺ᤵᤛᤢᤛᤡ᤹ᤖᤥ॥”

᥇᥆ ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤸᤗ ᤜᤠᤱᤛᤣ. ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤥ.

ᤁᤴ ᤀᤡᤰᤛᤠᤀᤥ ᤜᤠᤱᤃᤧᤈᤥ᤺ᤰᤐᤠᤛᤣ. ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ॥

᥇᥇ ᤁᤡᤛᤧᤶᤔᤧ᤹ᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠ ᤆᤥᤃᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤕᤰᤂᤧᤶᤔᤧ᤹ᤖ ᤀᤥᤔᤢ ᤗ᤹ᤖᤧᤶᤔᤧ᤹ᤀᤥ॥

᥇᥈ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴ ᤐᤥ᤺ᤰᤁᤠᤱ

ᤜᤰᤆᤄᤳ ᤂᤡᤏᤡ᤹ ᤔᤧᤶᤓᤤ ᤁᤧᤈᤥᤃᤡᤖᤥ॥

ᤁᤖ ᤛᤧ᤺ᤵᤛᤡᤱᤛᤧ ᤂᤢᤏᤧ᤹ᤀᤥ ᤁᤧᤒᤣ᤺ᤰᤐᤠᤜᤠ᤹ ᤁᤧᤖᤧᤰ ᤔᤢ᤹ᤀᤡᤛᤠᤒᤠᤛᤡᤖᤥ॥

a 

᥈:᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠ ᤛᤡᤕᤥᤴ

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤋᤠᤏᤠᤶ ᤐᤣᤗᤡ ᤑᤠᤰᤔᤠ

ᤍᤠᤀᤢᤍ ᤜᤠᤱᤅᤡᤴ ᤀᤠᤒᤠᤅᤣ ᤁᤢᤛ᤻ᤛᤠ ᤀᤒ᤻ᤛᤠᤗᤥᤔᤗᤠᤶ ᤂᤧᤳᤇᤡᤱᤔᤠ ᤐᤥ᤺ᤰᤂᤧᤸᤗᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉

ᤕᤜᤘᤣ ᤍᤠᤱᤒᤣ. ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤕᤖᤡᤰ ᤔᤧᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ ᤕᤖᤡᤰ ᤔᤧᤘᤠ᤹ᤖᤥ॥

᥈ ᤕᤖᤡᤰᤗᤧ ᤀᤠᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤴ ᤔᤧᤓᤠ᤹ᤖᤢᤴ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤔᤧᤘᤠ᤹ᤖᤥ॥ ᤛᤣᤗᤠ a

᥉ ᤁᤖ ᤕᤜᤘᤣ ᤍᤠᤱᤒᤣ. ᤂᤧᤏᤧ᤹ᤃ ᤕᤠᤵᤔᤡ ᤁᤧᤎᤣ᤺ᤰᤐᤠ ᤂᤥᤏᤧᤖᤥ.

ᤀᤠᤄᤡᤖᤡ ᤁᤧᤕᤧᤵᤐᤠᤱ ᤁᤡᤵᤔᤠ ᤁᤧᤄᤢᤒᤠᤗᤠᤶ ᤁᤧᤎᤣ᤺ᤰᤁᤠᤖᤥ.

ᤀᤠᤱᤃᤠ᤹ ᤌᤱ ᤁᤧᤏᤠ᤺ᤶᤒᤠ ᤁᤧᤈᤥ᤺ᤰᤁᤠᤖᤥ.

ᤜᤧᤰᤁᤩᤠᤱ ᤕᤠᤶᤔᤥ ᤀᤠ᤺ᤴᤇᤡᤱᤔᤠ ᤁᤧᤒᤡᤀᤠᤖᤥ॥

᥊ ᤀᤠᤱᤃᤠ᤹ ᤕᤶᤒᤠ ᤀᤡᤰᤗᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤢ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤛᤣ ᤁᤥ᤺ᤰᤔᤠᤗᤠᤶ ᤏᤢᤃᤵ ᤐᤡᤀᤠᤖᤥ॥ ᤛᤣᤗᤠ

᥋ ᤀᤠᤱᤃᤠ᤹ ᤏᤧᤛᤡᤱᤅᤠᤀᤠᤱ ᤀᤡᤶᤔᤠᤖᤥ.

ᤀᤠᤱᤃᤠ᤹ ᤕᤠᤶᤔᤥ ᤛᤥᤀᤠ. ᤌᤣᤀᤠᤱᤓᤧᤸᤗᤧ

ᤕᤜᤘᤣ ᤍᤠᤱᤒᤧᤸᤗᤧᤀᤣ ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤳᤋᤠ᤹ᤖᤥ॥

᥌ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤜᤧᤴᤇᤡᤱ ᤜᤧᤴᤇᤡᤱ

ᤏᤡᤱᤔᤡᤜᤠ᤹ᤖᤧ ᤁᤒᤪᤡᤱ ᤔᤧᤃᤵᤐᤠᤖᤥ

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤔᤧᤃᤡᤀᤠᤴᤗᤥ॥

᥍ ᤐᤥᤃᤧ᤹ᤀᤥ. ᤕᤜᤘᤣ ᤍᤠᤱᤒᤣ᥄ ᤏᤡᤱᤘᤠ᤹ᤑᤢᤔᤠᤱᤅᤣ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤏᤠᤖᤠᤴ ᤜᤡᤵᤋᤧ᤹ᤀᤥ.

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤜᤠᤒᤥ᤹ᤒᤠᤜᤠ᤹ ᤗᤢ᤺ᤰᤂᤧ ᤐᤡᤖᤧᤛᤧ᤹ᤀᤥ॥

᥎ ᤕᤜᤘᤣ ᤍᤠᤱᤒᤠᤀᤣ ᤛᤧᤴᤗᤵᤐᤡᤱᤃ ᤂᤧᤏᤧ᤹ᤗᤠᤶᤔᤣ ᤋᤠᤖᤥ.

ᤁᤧᤔᤏᤠᤜᤠ᤹ ᤜᤠᤱᤘᤠᤔᤢ᤹ᤀᤡ ᤁᤧᤒᤡᤖᤢᤛᤡᤖᤥ॥ ᤛᤣᤗᤠ

a 

᥉:᥈ ᤛᤣᤗᤠ ᤑᤠ᤹ᤀᤡᤴ ᤜᤡᤒᤪᤢ ᤐᤠ᤺ᤴᤏᤥ ᤛᤵᤑᤠ ᤏᤠ᤺ᤶᤔᤠ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤕᤢ᤺ᤴᤇᤡᤰ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊

ᤕᤠᤵᤔᤡ ᤁᤧᤏᤠᤱᤒᤠ ᤁᤧᤎᤣ᤺ᤰᤐᤠ ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ ᤋᤢᤘᤠᤀᤥ ᤐᤣᤗᤡ ᤑᤠᤰᤏᤧᤸᤗᤧ ᤏᤢᤃᤵ ᤐᤡᤖᤠᤱᤅᤧ᤹ᤀᤥ.

ᤋᤢᤰᤂᤣ ᤆᤠᤀᤠᤸᤗᤧ ᤑᤠ᤹ᤖᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤆᤥᤃᤢᤱᤒᤠ ᤋᤢᤘᤠ᤺ᤴ ᤂᤧᤵᤛᤠᤱ ᤐᤡᤖᤠᤱᤅᤧ᤹ᤀᤥ॥

᥈ ᤔᤧᤴᤇᤠᤶᤛᤠᤛᤣ. ᤀᤠᤵᤑᤠᤸᤗᤧ ᤌᤠᤖᤡᤰ ᤀᤠᤈᤠ᤺ᤳᤌᤡ ᤁᤧᤍᤣᤛᤢᤶᤒᤠᤒᤣ᥅

ᤀᤠᤵᤑᤠᤸᤗᤧ ᤌᤠᤖᤡᤰ ᤜᤏᤧᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤛᤡᤖᤠ᤹ᤌᤠᤱᤒᤠᤒᤣ᥅

ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤀᤡᤱᤗᤧᤰᤐᤠ

ᤔᤠᤱᤛᤠᤶᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤒᤠᤒᤣ᥅  ᤛᤣᤗᤠ

᥉ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤏᤡᤒᤠ

ᤔᤏᤠᤜᤠ᤹ ᤀᤠᤒᤠᤅᤣ ᤁᤢᤗᤠᤃᤡ ᤛᤣ᤺ᤴᤍᤢᤛᤡᤖᤥ.

ᤀᤠᤱᤃᤠ᤹ ᤋᤢᤘᤠ ᤆᤥ᤺ᤰᤁᤠᤸᤗᤧ ᤍᤠᤱᤒᤧᤸᤗᤧ ᤂᤧᤵᤛᤢᤖᤥ॥

᥊ ᤂᤡᤏᤡ᤹ ᤛᤡᤰ ᤐᤥ᤺ᤰᤁᤡᤸᤗᤧ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ.

ᤛᤧᤴᤍᤡᤰ ᤏᤧᤳᤏᤠᤀᤥ ᤁᤧᤏᤧᤛ᤻ᤛᤡᤸᤗᤧ ᤛᤡᤰᤗᤢᤱᤔᤠᤴ ᤛᤠ᤹ᤖᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤛᤡᤰ ᤋᤠᤶᤍᤠᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥  ᤛᤣᤗᤠ

᥋ ᤕᤜᤘᤣ ᤍᤠᤱᤒᤠᤀᤥ ᤗᤠ᤹ᤖᤢᤒᤠ ᤗᤧᤳᤋᤡ᤺ᤴ ᤋᤥ᤺ᤴᤍᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤥᤀᤣ ᤋᤠ᤺ᤰᤐᤥ ᤆᤥᤃᤧᤶᤔᤧ᤹ᤀᤥ॥

᥌ ᤕᤖᤡᤰᤗᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤜᤠ᤺ᤳᤗᤧ ᤀᤠᤏᤡᤃᤧ ᤏᤢᤒᤠ ᤐᤠ᤺ᤴᤜᤠ᤹ ᤐᤡᤔᤠ ᤛᤢᤰᤋᤡᤃᤧᤒᤣ᥅”

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤏᤠᤖᤠᤀᤥᤒᤠ ᤀᤥ᤺ᤳᤋᤡ᤺ᤴ

ᤀᤠᤏᤡᤃᤧ ᤛᤶᤎᤠᤱ ᤀᤥ᤺ᤳᤗᤖᤥ॥

᥍ ᤕᤖᤡᤰ ᤐᤃᤢᤃᤧᤴ ᤁᤢᤈᤠ ᤏᤢ ᤁᤢᤈᤠᤃᤧᤏᤢ᤹ᤒᤠ ᤆᤧᤸᤗᤧᤰᤛᤣ᤹

ᤌᤡ ᤁᤧᤃᤵᤐᤠ ᤜᤧᤰᤁᤩᤠᤱ ᤁᤧᤛ᤺ᤵᤐᤠᤜᤠ᤹ᤏᤢ᤺ᤸᤗᤧᤀᤠᤱ

ᤂᤧᤏᤧ᤹ ᤀᤠᤛᤡᤰᤗᤢᤱᤔᤥ ᤛᤠ᤹ᤖᤡᤰ ᤛ᤺ᤳᤋᤠᤖ ᤁᤧᤕᤠ᤺ᤴᤏᤠᤖᤥ॥

᥎ ᤀᤠᤱᤃᤠ᤹ ᤏᤧᤛᤡᤱᤅᤠ ᤜᤧᤰᤁᤩᤠᤱ ᤁᤢᤛᤠᤏᤢ᤹ᤖ ᤀᤡᤶᤔᤠᤗᤠ᤺ᤳᤋᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤖᤰ

ᤀᤠᤏᤡᤱᤔᤡᤜᤠ᤹ᤖᤧ ᤌᤣᤀᤠᤱ ᤔᤧᤶᤔᤧᤳᤋᤣ ᤁᤧᤃᤳᤋᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤛᤧ᤺ᤵᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤔᤢᤑᤪᤠᤔᤠ ᤔᤢᤰᤗᤠᤜᤠ᤹ᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥋

ᤐᤣᤗᤡᤃᤧᤴ ᤀᤠᤒᤠ᤺ᤴᤜᤠ᤹ ᤂᤧᤵᤛᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤕᤠ᤺ᤳᤋᤠᤀᤠᤸᤗᤧ ᤂᤧᤵᤛᤠᤱᤅᤧ᤹ᤀᤥ॥

᥈ ᤀᤠᤜᤠᤱ ᤏᤢ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤆᤥᤃᤢᤱᤒᤠ ᤋᤢᤘᤠ᤺ᤴ ᤂᤧᤵᤛᤠᤱ ᤐᤡᤖᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤖᤰ ᤋᤢᤘᤠ ᤆᤥ᤺ᤰᤏᤧᤖᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤋᤠᤏᤠᤶᤛᤠ ᤀᤠᤀᤡᤰᤗᤠ᤺ᤴ ᤂᤧᤵᤛᤧ᤹ᤀᤥ.

ᤂᤠᤀᤥ᤺ᤳᤋᤡᤸᤗᤧᤛᤠ ᤂᤧᤏᤧ᤹ ᤁᤧᤍᤃᤠᤱ ᤀᤠᤍᤢᤘᤠ᤺ᤴ ᤋᤥ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤏᤡᤱᤛᤠᤱ ᤆᤥᤃᤢᤱᤗ ᤜᤠᤱᤄᤢᤱᤗᤥ॥

᥊ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤥ ᤁᤧᤛ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤏᤧᤃ ᤔᤧ᤺ᤴᤗᤥ.

ᤂᤧᤏᤧ᤹ᤏᤢ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤘᤠ᤹ᤔᤠ ᤔᤧᤛᤢᤰᤏᤧᤸᤗᤥ॥

᥋ ᤁᤧᤜᤧᤴᤇᤡᤱᤒᤠ ᤔᤏᤠ᤺ᤱᤃ ᤂᤧᤏᤧ᤹ ᤁᤧᤍᤃᤡ ᤕᤧᤵᤔᤠ ᤔᤧᤛᤢᤰᤏᤧᤸᤗᤥ.

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰ ᤂᤧᤏᤧ᤹ ᤁᤧᤈᤡ᤺ᤳᤋᤢᤛᤡᤖᤥ॥

᥌ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ᤃ ᤂᤧᤏᤧ᤹ ᤁᤧᤔᤧᤰᤂᤢᤛᤡᤖᤥ.

ᤔᤏᤠ ᤁᤧᤛᤧᤵᤐᤠᤜᤠ᤹ ᤏᤢ ᤀᤡᤱᤗᤧᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤁᤧᤈᤡ᤺ᤳᤋᤢᤛᤡᤖᤥ॥

᥍ ᤁᤖ ᤂᤧᤏᤧ᤹ᤃ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤧᤈᤥ᤺ᤰᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤜᤡᤶᤔᤥ ᤗᤠ᤺ᤳᤋᤠ᤹ᤖᤥ.

ᤛᤣᤛᤣ ᤁᤧᤜᤡᤶᤔᤥ ᤛᤠᤶᤒᤥᤴ ᤑᤴᤇᤡᤱᤅᤠᤀᤠᤱ ᤛᤧᤘᤠ ᤔᤧᤳᤏᤧᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤱᤔᤡᤜᤠ᤹ᤖᤧ ᤔᤧᤛᤢᤰᤁᤠᤖ ᤔᤧᤘᤠ᤹ᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤛᤠᤶᤕᤥᤏᤡᤔᤠ ᤗᤠᤶᤔᤥ ᤗᤠᤶᤗᤥᤛᤠᤱᤅᤧ᤹ᤀᤥ.

ᤁᤧᤔᤠᤖᤠᤶᤔᤡᤴ ᤀᤠᤍᤃᤡ ᤋᤥ᤺ᤴᤍᤥ᤺ᤴ ᤆᤥᤃᤠᤱ ᤐᤡᤖᤠᤱᤅᤧ᤹ᤀᤥ॥

᥏ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤀᤥ ᤛᤧᤰᤂᤠ᤺ᤴ ᤜᤥ᤺ᤵᤗᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤛᤡᤰᤗᤢᤱᤔᤠᤴ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤧᤍᤡᤶᤒᤠ ᤆᤥ᤺ᤰᤗᤥ.

ᤂᤢᤏᤡ᤹ ᤔᤢᤖᤠᤴ ᤜᤸᤗᤧᤰ ᤁᤧᤏᤧᤒᤠ ᤀᤡᤐᤢᤱ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ.

ᤂᤧᤱᤜᤠ᤹ᤃ ᤀᤡᤱᤗᤧᤰᤗᤰ ᤔᤧᤒᤠ᤺ᤳᤗᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤱᤜᤠ᤹ ᤀᤠᤵᤋᤡᤰ ᤁᤢ᤺ᤳᤋᤧᤛᤧ᤹ᤀᤥ

ᤜᤧᤰᤁᤩᤠᤱ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ.

ᤂᤢᤏᤡ᤹ ᤆᤧᤶᤓᤴᤏᤡᤸᤗᤧ ᤀᤠᤒᤠᤅᤣ ᤔᤧᤔᤧᤰᤏᤡᤖᤥ॥

ᤂᤧᤱᤜᤠ᤹ ᤕᤖᤡᤰ ᤂᤢᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤗᤠᤵᤑᤢᤛᤧᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤍᤰᤗᤧᤱᤘᤠᤀᤥ ᤔᤧᤒᤥᤃᤧᤀᤠᤱ ᤔᤧᤘᤠ᤹ᤖᤥ॥

᥇᥇ ᤁᤖ ᤂᤧᤏᤧ᤹ᤀᤥ ᤋᤠᤱᤛᤧ᤺ᤵᤛᤡᤱᤛᤧ ᤁᤧᤀᤡ᤺ᤶᤛᤡᤱᤒᤠᤜᤠ᤹ ᤁᤧᤖᤧᤰ ᤔᤧᤛ᤺ᤳᤗᤖᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤂᤢᤴᤇᤡ᤹ ᤛᤡᤰᤛᤶᤔᤠᤱ ᤛᤠᤶᤔᤧᤗᤥᤖᤖᤥ॥

ᤂᤧᤏᤧ᤹ ᤀᤠᤒᤠᤅᤣ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤧᤛᤧ᤹ᤀᤥ.

ᤁᤧᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤂᤧᤏᤧ᤹ᤀᤥ ᤔᤧᤛ᤺ᤳᤗᤖᤥ॥

᥇᥈ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤣ.

ᤛᤠᤶᤕᤥᤏᤡᤒᤠᤜᤠ᤹ ᤜᤠᤱᤘᤠᤔᤢ᤹ᤀᤡ ᤁᤧᤎᤠᤛᤢ ᤁᤧᤒᤡᤖᤢᤛᤡᤖᤥ.

ᤂᤥ᤺ᤸᤗᤧ ᤀᤠᤎᤣ᤺ᤰᤐᤠ ᤁᤢᤀᤡᤛᤡ᤺ᤰ ᤁᤧᤔᤡ᤺ᤶᤈᤡ᤺ᤸᤗᤧ ᤂᤧᤱᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ॥

ᤀᤡᤏᤥᤃᤧᤴ ᤋᤢᤰᤂᤣᤀᤥ ᤀᤠᤎᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤛᤧᤔᤡᤏᤡᤌaᤁᤢᤀᤡᤛᤡ᤺ᤰ ᤀᤴᤔᤣ ᤂᤡᤱᤏᤠᤒᤠ ᤔᤢᤰᤗᤠᤜᤠ᤹ᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌

ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤡᤰ ᤐᤥ᤺ᤰᤁᤡᤸᤗᤧ ᤔᤧᤓᤧ᤺ᤰᤋᤠᤱᤅᤡᤴᤏᤧ᤹ᤀᤥ.

ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤀᤡᤸᤗᤧ ᤀᤠᤱᤃᤠ᤹ ᤔᤧᤄᤢᤶᤛᤠᤱᤅᤡᤴᤏᤧ᤹ᤀᤥ॥

᥈ ᤕᤜᤘᤣ ᤍᤠᤱᤒᤠᤀᤣ. ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤢᤛᤠ᤹ᤀᤡ ᤔᤧᤴᤕᤠᤰᤔᤏᤠᤒᤠ ᤆᤥ᤺ᤰᤁᤠᤖᤥ॥

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤏᤢᤛᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤋᤢᤰᤂᤣ᤺ᤸᤗᤧ ᤀᤠᤕᤧᤵᤐᤠᤜᤠ᤹ ᤕᤖᤧᤀᤠᤱ ᤘᤠ᤹ᤀᤠᤖᤥ॥

᥉ ᤀᤠᤕᤠᤶᤛᤠᤶᤔᤡᤴ ᤛᤠ᤹ᤖᤡᤰ ᤋᤢᤰᤂᤣ ᤆᤠᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤵᤑᤠᤸᤗᤧ ᤌᤠᤖᤡᤰ ᤐᤠ ᤀᤰᤂᤣ ᤐᤥ᤺ᤱᤒᤠᤒᤣ᥅

᥊ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤗᤧᤵᤔᤠᤱ ᤜᤡᤛᤡᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤔᤧᤴᤏᤢᤵᤔᤏᤠᤒᤠ ᤁᤧᤔᤡ᤺ᤶᤈᤡ᤺ᤸᤗᤧ ᤛᤧᤴᤗᤵ ᤐᤡᤖᤠᤱᤅᤧ᤹ᤀᤥ॥

᥋ ᤁᤧᤛᤡᤒᤠᤀᤠᤱ ᤁᤧᤒᤣ᤺ᤰᤐᤠ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤁᤧᤴᤀᤡ᤺ᤳᤏᤧᤸᤗᤥ.

ᤂᤧᤔᤠᤍᤡᤱ ᤕᤱᤛᤱᤅᤥ ᤜᤠ᤺ᤳᤗᤧᤀᤠᤱ ᤁᤧᤏᤠᤖᤠ ᤔᤧᤓᤥᤛᤢᤴᤗᤥ॥

᥌ ᤔᤣᤖᤡᤱ ᤌᤰᤔᤠᤖᤧ ᤆᤥᤃᤢᤸᤗᤧ ᤁᤢᤛᤠ᤹ᤀᤡ ᤔᤧᤴᤕᤠᤰᤔᤏᤠ ᤐᤥ᤺ᤰᤂᤠᤱᤗᤥ॥

ᤛᤧᤴᤍᤡᤰ ᤌᤵᤔᤣ ᤜᤠ᤺ᤵᤐᤠᤖ ᤔᤡᤰᤘᤠ᤺ᤸᤗᤧ ᤀᤠᤏᤧᤳᤏᤠ᤺ᤴ ᤘᤖᤰᤗᤥ

ᤜᤧᤰᤁᤩᤠᤱ ᤀᤠᤍᤠᤰᤂᤥ᤺ᤱᤅᤡᤴ ᤘᤒᤡ᤺ᤴᤗᤥ॥

᥍ ᤀᤠᤏᤡᤱᤔᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤜᤠᤒᤠᤱᤗᤥ

ᤜᤧᤰᤁᤩᤠᤱ ᤀᤠᤔᤡᤰᤁᤡᤴ ᤌᤱᤍᤢᤀᤠᤱ ᤂᤠᤍᤠᤵᤋᤢᤖᤥ॥

᥎ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤣ.

ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤘᤕᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤜᤠᤒᤠᤱᤒᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤀᤠᤱ ᤘᤠ᤹ᤖᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠ᤺ᤴ ᤋᤠ᤺ᤰᤋᤢᤀᤠᤱ ᤘᤠ᤹ᤖᤥ॥

᥇᥆ ᤁᤧᤖᤧᤰ ᤀᤠᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤠᤀᤠᤱ ᤂᤢᤏᤡ᤹ ᤏᤠᤎᤠᤖᤖᤥ.

ᤜᤧᤰᤁᤩᤠᤱ ᤛᤵᤔᤠᤎᤡᤰᤗᤧᤛᤠ ᤔᤧᤏᤢ᤺ᤱ ᤔᤧᤒᤣ᤺ᤰᤁᤠᤱ ᤔᤧᤏ᤺ᤶᤛᤡᤱᤗᤖᤥ॥

a 

᥌:᥆ ᤜᤡᤒᤪᤢ ᤐᤠ᤺ᤴᤏᤥ “ᤛᤧᤔᤡᤏᤡᤌ” ᤐᤳ. ᤁᤸᤗᤧ ᤁᤢᤒᤣ᤺ᤴ ᤕᤣᤳᤇᤡ ᤑᤧᤴᤈᤣ᤹ ᤋᤠᤖᤧᤸᤗᤧ ᤂᤡᤱᤔᤏᤠᤒᤠ ᤔᤢᤰᤗᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤢᤍᤥ᤺ᤵᤔᤠ ᤂᤠᤛᤧᤴ ᤂᤥᤔᤠᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ

ᤁᤢᤛᤒᤠ ᤒᤧᤴᤈᤠᤔᤡᤴᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤣᤛᤠᤱ ᤍᤠᤀᤢᤍᤖᤧ ᤛᤠᤶᤔᤧᤳᤋᤢᤒᤠ ᤛᤡᤃ᤻ᤃᤡᤕᤥ᤺ᤴa ᤔᤧᤵᤔᤏᤠᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍

ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ᤃ ᤂᤧᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤋᤠᤀᤠᤖᤥ॥

ᤕᤠᤵᤔᤡ ᤏᤡᤱᤄᤧᤶ ᤁᤧᤔᤧᤵᤐᤠᤜᤠ᤹ᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤏᤢᤖᤡᤰᤁᤠᤱ ᤁᤳᤋᤠᤱᤅᤧ᤹ᤀᤥ॥

᥈ ᤔᤧ᤺ᤴᤏᤣᤓᤃᤪ ᤌᤧᤖᤡᤱᤒᤠᤸᤗᤧ ᤁᤢᤀᤡᤛᤡ᤺ᤰ ᤔᤧᤎᤧ᤺ᤱᤅᤠᤖᤥ.

ᤕᤠᤵᤔᤡ ᤁᤧᤏᤠᤱᤒᤠ ᤔᤧ᤺ᤴᤏᤣ ᤘᤠ᤹ᤀᤠᤸᤗᤧ ᤔᤧᤎᤧ᤺ᤱᤅᤠ᤹ ᤔᤧᤔᤧᤳᤋᤠᤖᤥ॥

᥉ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤕᤠ᤺ᤶᤒᤰ ᤑᤣ᤺ᤴᤍᤢᤱᤅᤠᤱ

ᤀᤠᤜᤢᤰᤁᤥᤗᤠᤶᤒᤠ ᤗᤠᤕᤥ ᤐᤥ᤺ᤰᤂᤧᤀᤠᤱ ᤘᤠ᤹ᤏᤣᤓᤃᤪ.

᥊ ᤀᤠᤱᤃᤠ᤹ᤏᤢ ᤛᤏᤠᤖᤢᤱᤅᤥ ᤁᤧᤘᤠ᤹ᤒᤠᤴ

ᤋᤠᤵᤑᤧ᤺ᤸᤗᤡᤰ ᤔᤧᤳᤋᤢᤱᤅᤠᤱ ᤘᤠ᤹ᤀᤠᤏᤣᤓᤃᤪ.

ᤀᤡᤃᤪ ᤀᤠᤏᤡᤱᤔᤡ᤺ᤸᤗᤧ ᤌᤣᤀᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ

ᤁᤢᤈᤡᤃ᤺ᤰᤘᤠᤜᤠ᤹ ᤏᤠᤵᤋᤢᤱᤅᤠᤱ ᤘᤠ᤹ᤀᤠᤏᤣᤓᤃᤪ.

᥋ ᤀᤠᤏᤡᤱᤔᤡ᤺ᤸᤗᤧ ᤏᤠ᤺ᤳᤋᤠᤀᤠᤱ ᤛᤡ᤹ᤀᤠᤖᤖᤥ॥

ᤂᤧᤸᤗᤧ ᤀᤠᤱᤃᤠ᤹ ᤆᤧᤵᤐᤠᤀᤠᤱ ᤛᤧᤳᤋᤠᤖᤖᤥ

ᤜᤧᤰᤁᤩᤠᤱ ᤀᤠᤎᤰᤁᤡᤴ ᤂᤠᤶᤔᤥ ᤗᤠᤵᤑᤢᤛᤢᤖᤖᤥ॥  ᤛᤣᤗᤠ

᥌ ᤕᤜᤘᤣ ᤍᤠᤱᤒᤠᤀᤣ. ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰᤁᤧᤒᤥ᤺ᤰᤐᤠ

ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ

ᤁᤧᤛᤠᤰᤁᤧᤴ ᤑᤥ᤺ᤰᤂᤧ᤹ᤀᤠᤱ ᤑᤠ᤹ᤖᤠᤱᤅᤧ᤹ᤀᤥ᥄

ᤜᤧᤰᤁᤩᤠᤱ ᤐᤥᤃᤧ᤹ᤀᤠᤱ ᤂᤧᤱᤜᤠ᤹ ᤂᤠᤛᤧᤴ ᤆᤥᤃᤧᤛᤧ᤹ᤀᤥ॥

᥍ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤄᤡᤖᤡ ᤛᤢᤵᤛᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤥᤗᤠᤶᤒᤠ ᤜᤠᤱᤕᤢᤰ ᤆᤥᤃᤧᤛᤧ᤹ᤀᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤠᤛᤧᤴ ᤗᤥ᤺ᤴᤍᤢᤛᤡᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ

ᤆᤥ᤺ᤰᤁᤠᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤗᤧᤵᤔᤠᤱ ᤂᤠᤛᤧᤴ ᤗᤥ᤺ᤴᤍᤧ᤹ᤀᤥ॥

᥏ ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ

ᤏᤡᤱᤘᤠ᤹ ᤏᤢ ᤛᤡᤰᤗᤢᤱᤔᤠᤴ ᤁᤧᤛᤠ᤹ᤖᤢᤖᤥ॥

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤏᤢᤵᤛᤧ᤹ᤀᤥ

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤜᤠᤱᤛᤧᤶ ᤐᤡᤖᤧᤛᤧ᤹ᤀᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤠᤵᤔᤡ ᤋᤠᤱᤃᤧᤛᤧ᤺ᤵᤐᤠ ᤂᤥᤖᤥ.

ᤜᤧᤰᤁᤩᤠᤱ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤛᤧ᤺ᤵᤋᤢᤛᤡᤖᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤶᤕᤥᤏᤡᤒᤠ ᤂᤠᤛᤧᤴᤍᤠᤱᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰ ᤋᤠᤰᤁᤧᤓᤧᤒᤠᤜᤠ᤹ ᤐᤠ᤺ᤴᤎᤡᤰᤋᤢᤛᤡᤖᤥ॥

᥇᥈ ᤂᤧᤱᤜᤠ᤹ᤖᤧ ᤗᤠᤕᤥ ᤆᤥ᤺ᤰᤔᤠ ᤔᤧᤴᤗᤧᤖᤢᤴᤏᤣᤓᤃᤪ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤠᤓᤣ᤺ᤴ ᤕᤠᤖᤠᤵᤋᤢᤖᤥ.

ᤜᤧᤰᤁᤩᤠᤱ ᤀᤠᤵᤔᤠ ᤑᤠ᤹ᤀᤠᤱ ᤋᤥ᤺ᤱᤗᤡ᤺ᤴ ᤕᤠᤱᤛᤡᤱᤗᤥ॥

᥇᥉ ᤂᤢᤏᤧ᤹ ᤀᤠᤛᤧᤳᤛᤧᤵᤐᤠ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹ ᤕᤠᤱᤛᤡᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤥ᤺ᤱᤜᤠ᤹ ᤀᤠᤵᤔᤠᤖᤧ ᤗᤠᤃᤡ

ᤔᤡᤃᤧᤍᤡ᤺ᤵᤐᤠ ᤆᤥᤃᤢᤀᤠᤱ ᤕᤠᤱᤛᤡᤱᤗᤥ॥

᥇᥊ ᤀᤠᤳᤋᤡᤴᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤔᤧᤀᤡ᤺ᤳᤋᤢᤀᤠᤱ

ᤏᤡᤱᤘᤠ᤹ᤀᤥ ᤔᤧᤕᤢᤰᤂᤢ᤹. ᤂᤧᤱᤜᤠ᤹ᤖᤧ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥇᥋ ᤂᤧᤱᤜᤠ᤹ᤖᤧ ᤕᤠᤵᤔᤡᤜᤠ᤹ ᤌᤠᤔᤠᤛᤡ ᤑᤠ᤹ᤀᤠᤱ

ᤔᤧᤓᤠ᤺ᤴᤍᤢᤒᤠ ᤗᤢᤶᤒᤠ᤺ᤳᤋᤥ ᤀᤠᤒᤠᤅᤣ ᤔᤧᤎᤠᤖᤥ॥

᥇᥌ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤴ

ᤀᤠᤒᤠᤅᤣ ᤂᤢᤏᤡ᤹ ᤌᤧᤃᤣ᤺ᤰᤐᤥ ᤌᤠᤖᤥ.

ᤜᤧᤰᤁᤩᤠᤱ ᤘᤣ᤹ᤜᤠ᤹ ᤂᤠ᤺ᤶᤔᤠᤛᤡ ᤔᤧᤗ᤹ᤖᤥ

ᤁᤖ ᤀᤠᤒᤠᤅᤣ ᤔᤧᤄᤠ᤺ᤴᤇᤡᤱᤗᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤖᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

a 

᥍:᥆ ᤜᤡᤒᤪᤢ ᤐᤠ᤺ᤴᤏᤥ “ᤛᤡᤃ᤻ᤃᤡᤕᤥ᤺ᤴ” ᤑᤠ᤹ᤀᤡᤴ ᤛᤠᤶᤗᤥ ᤔᤢᤰᤗᤠᤖᤧ ᤐᤠ᤺ᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤁᤢᤔᤡᤱ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤃᤡᤳᤋᤡᤌa ᤁᤢᤀᤡᤛᤡ᤺ᤰ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎

ᤕᤜᤘᤣ ᤍᤠᤱᤒᤠ. ᤀᤠᤏᤡᤃᤧ ᤍᤠᤱᤒᤠᤀᤣ.

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤏᤧ᤹ ᤁᤧᤔᤡᤱᤅᤡᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤗᤠ᤹ᤒᤠ ᤆᤥ᤺ᤰᤗᤥ᥄

ᤔᤏᤠᤜᤠ᤹ᤖᤧ ᤁᤧᤏᤠᤖᤠ ᤔᤧᤓᤥᤛᤢᤒᤠᤴ

ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤠᤖᤡᤰ ᤁᤧᤖᤧᤀᤠᤱ ᤘᤠ᤹ᤖᤥ᥄

᥈ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤏᤢ ᤏᤢᤃᤧᤎᤢᤱᤒᤠ ᤀᤅᤧ᤺ᤰᤘᤠᤜᤠ᤹ᤖᤧᤀᤠᤱ

ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ ᤏᤢ ᤁᤧᤍᤰᤗᤧᤱᤘᤠᤀᤥ

ᤁᤧᤒᤥ᤺ᤰᤐᤠᤜᤠ᤹ᤖᤧ ᤌᤣᤀᤠᤱ ᤔᤧᤵᤔᤠ ᤁᤧᤔᤧᤴᤇᤢᤰᤏᤧᤸᤗᤥ॥

᥉ ᤂᤧᤏᤧ᤹ ᤁᤧᤈᤥᤃᤢᤒᤠ ᤋᤖᤰᤁᤧᤴ ᤋᤠᤱᤛᤠᤰᤐᤠᤴ.

ᤜᤧᤰᤁᤩᤠᤱ ᤁᤧᤓᤳᤇᤢᤒᤠ ᤗᤠᤒᤠ ᤏᤢ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹

ᤀᤠᤱᤃᤠ᤹ ᤀᤥᤔᤧᤳᤋᤢᤱᤛᤡᤱᤅᤡᤸᤗᤧ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤖᤥ.

᥊ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤌᤣᤛᤡᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤛᤡᤒᤣ᥅

ᤏᤠᤛᤡᤱᤃᤧᤴ ᤌᤰᤗᤠᤀᤥ ᤁᤧᤛᤡᤒᤠ ᤁᤧᤒᤣ᤺ᤰᤐᤠᤜᤠ᤹

ᤜᤠ᤺ᤳᤇᤡᤀᤠᤱ ᤁᤶᤒᤪᤠᤱ ᤁᤧᤔᤧᤳᤋᤢᤛᤡᤒᤣ᥅

᥋ ᤂᤧᤱᤜᤠ᤹ᤃ ᤂᤧᤏᤧ᤹ᤏᤢ᤺ᤸᤗᤧb ᤆᤩ᤹ᤖᤰ ᤕᤥᤕᤥ᤺ᤰᤐᤠ ᤁᤧᤈᤥᤃᤢᤛᤡᤖᤥ.

ᤔᤡᤔᤡᤍᤡᤱᤅᤡᤴ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤗᤧ

ᤋᤡᤆ᤺ᤴ ᤂᤧᤱᤜᤠ᤹ ᤁᤧᤄᤢ᤺ᤰᤋᤢᤛᤡᤖᤥ॥

᥌ ᤀᤠᤒᤠᤅᤣ ᤁᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤶᤎᤠᤱ

ᤂᤧᤱᤜᤠ᤹ ᤕᤢᤰᤛᤠᤒᤠ ᤁᤧᤈᤥᤃᤢᤛᤡᤀᤠᤱ ᤘᤠ᤹ᤖᤥ॥

ᤁᤠᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤁᤧᤕᤢᤰᤂᤢᤖᤥ-

᥍ ᤁᤧᤖᤧᤰ ᤔᤧᤸᤗᤢᤰ. ᤔᤧ᤺ᤴᤍᤠᤰ. ᤐᤡᤳ.

ᤛᤠ᤺ᤱᤘᤧᤳ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹.

᥎ ᤋᤠᤱᤛᤠᤰᤐᤥ ᤁᤧᤒᤧᤒᤠ ᤐᤢᤜᤠ᤹ ᤏᤢ

ᤘᤖ᤺ᤱᤅᤥ ᤁᤧᤕᤠᤰᤐᤠ ᤅᤠᤜᤠ᤹.

ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤠᤰᤐᤠ ᤁᤠᤰ ᤐᤠᤎᤢᤱᤛᤠᤜᤠ᤹

ᤂᤢᤏᤡ᤹ ᤕᤢᤰᤁᤥ ᤔᤧᤘᤠ᤹ᤖ ᤁᤧᤕᤠ᤺ᤴᤍᤢᤛᤡᤖᤥ॥

᥏ ᤕᤜᤘᤣ ᤍᤠᤱᤒᤠ. ᤀᤠᤏᤡᤃᤧ ᤍᤠᤱᤒᤠᤀᤣ.

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤁᤧᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤗᤠ᤹ᤒᤠ ᤆᤥ᤺ᤰᤗᤥ॥

a 

᥎:᥆ ᤜᤡᤒᤪᤢ ᤐᤠ᤺ᤴᤏᤥ “ᤃᤡᤳᤋᤡᤌ” ᤑᤠ᤹ᤀᤡᤴ ᤏᤢᤒᤠ ᤀᤡᤰᤗᤠ ᤐᤥ᤺ᤱ॥

b 

᥎:᥋ ᤁᤵᤔᤥ ᤂᤧᤏᤧ᤹ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤗᤥ॥

ᤁᤢᤍᤥ᤺ᤵᤔᤠ ᤂᤠᤛᤧᤴᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤛᤠ ᤛᤡᤔᤠ” ᤀᤡᤰᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥏

ᤕᤜᤘᤣ ᤍᤠᤱᤒᤠᤀᤣ. ᤁᤠᤰ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ

ᤂᤧᤏᤧ᤹ ᤏᤧᤶᤓᤥᤃᤧᤴ ᤁᤧᤏᤠᤖᤠ ᤑᤥᤛᤢᤱᤗᤥ.

ᤁᤧᤈᤥᤃᤢᤒᤠ ᤁᤧᤖᤧᤰ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱᤗᤥ॥

᥈ ᤂᤧᤏᤧ᤹ ᤁᤧᤈᤥᤃᤢᤸᤗᤧ ᤀᤠᤱᤃᤠ᤹ ᤛ᤺ᤳᤋᤠᤀᤠᤱ ᤀᤥᤔᤢ ᤗ᤹ᤀᤠᤖᤥ.

ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ॥

᥉ ᤂᤧᤏᤧ᤹ ᤁᤧᤎᤠ᤺ᤶᤛᤡᤱᤅᤡᤸᤗᤧ ᤀᤠᤏᤡᤱᤔᤡᤜᤠ᤹ ᤂᤡᤖᤡ ᤔᤧᤜᤡᤛᤡᤱᤗᤥ

ᤜᤧᤰᤁᤩᤠᤱ ᤕᤠᤱᤏᤠ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤈᤥ᤺ᤴᤏᤠᤱ ᤔᤧᤛᤡᤖᤥ॥

᥊ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤁᤧᤏᤠᤅᤠᤱᤗᤥ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤴᤍᤠᤱ ᤁᤧᤒᤡᤖᤠᤱᤗᤥ॥

ᤁᤧᤜᤠᤱᤕᤢᤰᤏᤠᤀᤥᤗᤠᤶᤒᤠ ᤀᤣ᤺ᤰᤐᤀᤣ᤺ᤰ ᤔᤧᤴᤈᤥ᤺ᤰᤁᤣ

ᤀᤠᤱᤃᤠ᤹ ᤂᤠᤛᤧᤴ ᤁᤣᤗᤥ᤺ᤴᤍᤢᤀᤠᤱ ᤘᤠ᤹ᤖᤥ॥

᥋ ᤘᤣ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤂᤧᤏᤧ᤹ ᤁᤧᤓᤧ᤺ᤰᤋᤢᤛᤡᤖᤥ

ᤜᤧᤰᤁᤩᤠᤱ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤂᤧᤏᤧ᤹ ᤔᤧᤶᤓᤤ ᤁᤧᤈᤥᤃᤢᤛᤡᤀᤠᤱ ᤁᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤡᤴ ᤛᤍᤠᤍᤡᤱᤗᤧ ᤗᤠᤃᤡ

ᤂᤧᤏᤧ᤹ ᤁᤧᤛᤢ᤺ᤴᤍᤢᤀᤠᤱ ᤁᤧᤘᤠ᤹ᤖᤥ॥

᥌ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤏᤡ᤹ ᤏᤡᤱᤔᤡᤜᤠ᤹ ᤔᤧᤔᤧᤃᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤜᤠ᤹ ᤗᤢ᤺ᤴᤍᤧᤖᤥ.

ᤂᤧᤱᤜᤠ᤹ᤃ ᤔᤏᤠ ᤏᤡᤱᤘᤠ᤹ᤛᤢᤶ ᤗᤠᤶᤒᤠᤀᤣ ᤔᤧᤔᤀᤣ ᤔᤧᤒᤣᤖᤥ॥

᥍ ᤕᤜᤘᤣ ᤍᤠᤱᤒᤠᤴ ᤛᤍᤠᤍᤡᤱ ᤜᤠᤱᤆᤥ᤺ᤰᤗᤥ.

ᤂᤠᤛᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤜᤠᤱᤕᤢᤰᤏᤠ᤺ᤴ

ᤂᤢᤏᤧ᤹ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹ᤖᤥ॥

᥎ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤂᤠᤛᤧᤴ ᤆᤥᤃᤢᤖᤥ.

ᤂᤢᤏᤧ᤹ᤃ ᤀᤣ᤺ᤰᤐᤀᤣ᤺ᤰ ᤔᤧᤴᤈᤥ᤺ᤰᤛᤣ

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢᤛᤡᤖᤥ॥

᥏ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤏᤠᤅᤢᤛᤡᤖᤥ.

ᤂᤧᤱᤜᤠ᤹ ᤋᤢᤰᤂᤣᤀᤥ ᤔᤧᤎᤠ᤺ᤸᤗᤧ ᤛᤧ᤺ᤵᤋᤢᤛᤡᤖᤥ॥

᥇᥆ ᤀᤠᤳᤋᤡᤴᤜᤠ᤹ᤖᤧ ᤂᤧᤏᤧ᤹ ᤁᤢᤛᤡᤱ ᤁᤧᤶᤏᤡ᤺ᤳ

ᤂᤧᤱᤜᤠ᤹ᤖᤧ ᤋᤠ᤺ᤰᤐᤥ ᤁᤧᤶᤈᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤣ.

ᤂᤧᤏᤧ᤹ ᤁᤧᤃᤥ᤺ᤵᤐᤠᤜᤠ᤹ ᤁᤧᤴᤗᤧᤖᤢᤴᤇᤡᤸᤗᤥ॥

᥇᥇ ᤛᤠᤶᤗᤥᤖᤧᤶᤔᤧ᤹ᤀᤠᤱ ᤛᤡᤕᤥᤏᤀᤥ ᤜᤠᤱ ᤁᤧᤈᤥ᤺ᤰᤐᤠ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤜᤠ᤹

ᤁᤧᤖᤧᤰ ᤔᤏᤠᤜᤠ᤹ ᤆᤧᤰᤋᤧᤶᤛᤡᤶᤔᤧ᤹ᤀᤥ॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤢᤰᤂᤣ ᤗᤠᤰᤂᤣ

ᤁᤧᤍᤢᤶᤒᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤢᤸᤗᤧ ᤔᤧᤱᤄᤧᤶᤏᤠ ᤔᤧᤗᤧᤱᤛᤡᤱᤅᤡᤴᤗᤥ.

ᤜᤧᤰᤁᤩᤠᤱ ᤁᤢᤔᤏᤠ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ᥄

ᤀᤠᤏᤡᤱᤔᤡᤜᤠ᤹ᤖᤧ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤠᤒᤠᤴ ᤀᤥᤔᤧᤳᤋᤧ᤹ᤀᤥ.

ᤀᤠᤱᤃᤠ᤹ ᤛᤡᤔᤧᤸᤗᤧ ᤋᤣ᤹ᤔᤠ ᤆᤥ᤺ᤰᤁᤠ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥊ ᤀᤠᤱᤃᤠ᤹ ᤋᤠᤱᤛᤧ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤣ᤺ᤸᤗᤧ ᤕᤖᤢᤛᤗᤧ᤺ᤶᤒᤠ ᤋᤠ᤺ᤰᤜᤴ ᤋᤃᤡ

ᤔᤏᤠᤜᤠ᤹ᤖᤧ ᤔᤧᤏᤡᤛᤢᤖ ᤁᤧᤏᤠᤖᤠ ᤑᤥᤔᤠ ᤛᤢᤰᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤧ᤺ᤵᤋᤠᤱ ᤑᤠ᤹ᤀᤠᤱ ᤛ᤺ᤵᤔᤠ ᤛᤢᤰᤁᤠᤖᤥ॥

᥇᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤀᤠᤒᤠᤅᤣ ᤔᤧᤍᤕᤢᤒᤠ ᤗᤢᤶᤒᤠ᤺ᤳᤋᤥ ᤀᤠᤒᤠᤅᤣ ᤔᤧᤎᤠᤖᤥ.

ᤂᤧᤱᤜᤠ᤹ᤖᤧ ᤔᤧᤈᤡᤰᤂᤢᤀᤠᤱ ᤔᤧᤍᤠ᤺ᤰᤋᤢᤒᤠ ᤀᤡᤀᤥ ᤀᤠᤒᤠᤅᤣ ᤔᤧᤎᤠᤖᤥ॥

᥇᥌ ᤕᤜᤘᤣ ᤍᤠᤱᤒᤠᤱᤃ ᤂᤢᤏᤧ᤹ ᤆᤥᤃᤢᤒᤠ ᤂᤠᤛᤧᤴᤗᤠᤶᤒᤠᤀᤣ ᤁᤢᤛᤡᤱ ᤏᤡ᤺ᤳᤋᤧᤳᤗᤥ.

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤥ

ᤀᤠᤒᤠᤅᤣ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥  ᤛᤣᤗᤠ

᥇᥍ ᤏᤡᤱᤘᤠ᤹ᤑᤢᤔᤠᤱ ᤔᤧᤴᤀᤡ᤺ᤵᤔᤏᤠ ᤋᤠᤰᤁᤧᤓᤧᤒᤠ

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤧᤔᤠᤍᤡᤱ ᤕᤱᤛᤱᤅᤥ ᤔᤧᤒᤣ᤺ᤰᤗᤥ॥

᥇᥎ ᤁᤖ ᤕᤠᤱᤃᤧᤛᤠ᤹ᤒᤠᤜᤠ᤹ ᤛᤍᤠᤍᤡᤱ ᤏᤡᤱᤘᤠ᤹ ᤔᤧᤶᤓᤣ᤺ᤴᤏᤧᤴᤗᤥ.

ᤋᤢᤰᤂᤣ ᤁᤧᤈᤠᤒᤠᤜᤠ᤹ᤖᤧ ᤛᤍᤠᤍᤡᤱᤃ ᤂᤢᤏᤡ᤹ ᤏᤡᤱᤛᤠᤱ ᤔᤧᤒᤢᤰᤏᤧᤸᤗᤧ॥

᥇᥏ ᤕᤜᤘᤣ ᤍᤠᤱᤒᤠᤀᤣ. ᤐᤥᤃᤧ᤹ᤀᤥ.

ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤁᤧᤔᤧᤱᤄᤥᤏᤧᤸᤗᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤠᤛᤧᤴ ᤆᤥᤃᤧᤛᤧ᤹ᤀᤥ॥

᥈᥆ ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ ᤁᤡᤔᤠᤸᤗᤧ ᤕᤢᤶᤛᤢᤱᤔᤠ ᤆᤥᤃᤧᤛᤧ᤹ᤀᤥ.

ᤀᤠᤒᤠᤅᤣᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤛᤡᤃᤧᤖᤰᤗᤥ

ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤏᤡᤖᤥ॥  ᤛᤣᤗᤠ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤀᤠᤗᤥ᤺ᤴ ᤀᤠᤒᤡᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

᥇᥆

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤌᤣᤀᤠᤱ ᤔᤠ᤺ᤱᤄᤠ ᤁᤧᤕᤧᤵᤐᤠᤒᤣ᥅

ᤀᤡᤏᤥᤃᤧᤴ ᤋᤢᤰᤂᤣᤀᤥ ᤌᤩᤧ᤹ᤀᤡᤃᤧᤸᤗᤧ ᤌᤣᤀᤠᤱ ᤁᤧᤈᤡᤱᤛᤡᤱᤒᤠᤒᤣ᥅

᥈ ᤁᤢ᤹ᤀᤡᤃᤧᤓᤧ᤹ᤒᤠᤜᤠ᤹ ᤀᤠᤱᤍᤡᤱ ᤔᤧᤗ᤹ᤖᤥ

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ॥

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤘᤣ᤹ᤜᤠ᤹ ᤌᤠᤔᤠᤛᤡ ᤑᤠ᤹ᤀᤠᤱ

ᤔᤧᤈᤥᤃᤢᤒᤠ ᤆᤧᤶᤓᤴᤏᤥ ᤂᤢᤴᤇᤡ᤹ ᤀᤠᤒᤠᤅᤣ ᤔᤧᤎᤠᤖᤥ॥

᥉ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤒᤥ ᤔᤧᤀᤡ᤺ᤳᤋᤢᤒᤠ

ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤀᤥ ᤀᤠᤱᤍᤡᤱ ᤔᤧᤗ᤹ᤖᤥ.

ᤜᤧᤰᤁᤩᤠᤱ ᤁᤧᤄᤡ᤺ᤶᤒᤠᤜᤠ᤹ ᤔᤧᤈᤔᤢᤛᤡᤖᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤀᤡᤱᤍᤥ ᤔᤧᤔᤧᤳᤋᤢᤖᤥ॥

᥊ ᤂᤧᤱᤜᤠ᤹ ᤀᤠᤱᤍᤡᤱ ᤔᤧᤗ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤥ᤺ᤳᤋᤢᤴᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤥᤵ ᤗ᤹ᤖᤡᤰ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤢᤖᤥ॥

᥋ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤥ ᤛᤍᤠᤍᤡᤱ ᤁᤢᤗᤡᤱᤍᤥ ᤔᤧᤃᤧᤳᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤡᤶᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤛᤡᤖᤥ॥

᥌ ᤀᤠᤏᤡᤃᤧ ᤏᤡᤱᤘᤠ᤹ᤒᤥ ᤌᤣ᤺ᤸᤗᤧᤀᤠᤱ ᤔᤧᤔᤢᤴᤍᤡᤃᤧᤴᤗᤥ.

ᤀᤠᤏᤡᤃᤧ ᤛᤍᤠᤍᤡᤱ ᤛ᤺ᤳᤋᤡᤃᤧᤖᤥ

ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤀᤡᤏᤥᤃᤧᤴ ᤋᤢᤰᤂᤣᤀᤥ

ᤀᤠᤏᤡᤃᤧ ᤔᤧᤎᤩᤧ᤹ᤀᤡᤃᤧᤴ ᤗ᤹ᤖᤡᤰ ᤔᤧᤀᤡ᤺ᤳᤋᤢᤖᤥ॥

᥍ ᤜᤧᤰᤋᤱᤒᤠᤜᤠ᤹ᤖᤧ ᤘᤣ᤹ᤜᤠ᤹ ᤛᤠᤰᤔᤢᤖᤠ ᤔᤧᤔᤧᤳᤋᤢᤛᤡ᤹. ᤀᤡᤱᤔᤧᤗᤧᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤕᤱᤔᤠ ᤔᤧᤛᤧᤖᤢᤛᤡᤖᤥ.

ᤂᤧᤒᤩᤠᤱ ᤀᤠᤰᤂᤣᤀᤠᤱ ᤁᤢᤀᤡᤃᤧᤓᤧᤶᤒᤠ ᤐᤥᤱᤔᤠ.

ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤑᤠ᤹ᤀᤠᤱ ᤋᤠ᤹ᤔᤧᤈᤧᤱᤗᤥ॥

᥎ ᤐᤠᤱᤓᤣᤸᤗᤧ ᤁᤢᤕᤠᤀᤥ ᤂᤧᤱᤜᤠ᤹ ᤔᤧᤈᤡᤱᤛᤡᤱᤅᤠᤱ ᤔᤧᤕᤢᤱᤗᤥ.

ᤕᤠ᤺ᤶᤒᤰ ᤔᤧᤶᤓᤣ᤺ᤴᤏᤣ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤔᤧᤛᤧᤖᤢᤛᤡᤖᤥ.

ᤂᤣᤱᤜᤠ᤹ᤖᤧ ᤁᤢᤓᤠ᤹ ᤁᤧᤒᤡᤒᤠ ᤁᤧᤜᤥ᤺ᤵᤐᤠ ᤔᤏᤠᤜᤠ᤹ ᤔᤧᤛᤢᤃᤢᤛᤡᤖᤥ॥

᥏ ᤋᤠᤶᤓᤢᤱ ᤐᤥ᤺ᤰᤗᤠ ᤜᤧᤱᤃᤠ᤺ᤳᤋᤡ ᤌᤧᤖᤡᤱᤒᤠᤴ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤔᤧᤈᤡᤱᤛᤡᤱᤅᤠᤱ ᤔᤧᤛᤢᤃᤢᤛᤡᤖᤥ॥

ᤁᤢᤓᤠ᤹ ᤁᤧᤒᤡᤒᤠ ᤁᤧᤜᤥ᤺ᤵᤐᤠᤜᤠ᤹ ᤀᤡᤀᤥ ᤌᤠᤔᤠᤛᤡᤖᤧ ᤗᤠᤃᤡ ᤔᤧᤛᤢᤃᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤀᤥ ᤔᤧᤎᤠᤛᤢᤛᤡᤀᤠᤱ ᤔᤧᤀᤢ᤺ᤰᤂᤢ ᤔᤧᤍᤣ᤹ᤖᤢᤛᤡᤖᤥ॥

᥇᥆ ᤂᤧᤴ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤁᤢᤓᤠ᤹ ᤁᤧᤒᤡᤒᤠ ᤁᤧᤜᤥ᤺ᤵᤐᤠ

ᤔᤏᤠᤜᤠ᤹ ᤀᤡᤀᤥ ᤔᤧᤎᤠᤛᤢᤛᤡᤀᤠᤱ ᤔᤧᤒᤧ᤺ᤳᤋᤠᤱ ᤔᤧᤏᤧᤖᤥ॥

᥇᥇ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤵᤔᤡ ᤏᤡᤱᤘᤠ᤹ ᤑᤣ᤺ᤳᤇᤧᤖᤥ.

ᤂᤢᤏᤧ᤹ ᤁᤢᤔᤡᤰᤁᤡᤴ ᤛᤢᤒᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤔᤧᤏᤡᤛᤢᤴ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤐᤥᤃᤧ᤹ᤀᤥ᥄

ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤜᤢᤰᤁᤡᤴ ᤑᤥ᤺ᤰᤂᤧ᤹ᤀᤥ.

ᤕᤠᤱᤃᤧᤛᤠ᤹ᤒᤠᤜᤠ᤹ ᤑᤠ᤹ᤖᤧᤛᤧ᤹ᤀᤥ॥

᥇᥉ ᤋᤠᤰᤁᤧᤓᤧᤒᤠᤸᤗᤧ ᤌᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤍᤥ ᤔᤧᤳᤋᤢᤒᤠᤒᤣ᥅

ᤂᤧᤸᤗᤧ ᤁᤢᤏᤡᤱᤘᤠ᤹ᤒᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤂᤢᤶᤍᤡᤱ ᤔᤧᤒᤡᤀᤠᤴ ᤗ᤹ᤖᤡᤰ ᤀᤡ᤺ᤳᤋᤢᤖᤥ॥

᥇᥊ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤣ. ᤔᤣᤖᤡᤱ ᤌᤰᤔᤠ ᤏᤢ ᤋᤢᤰᤂᤣ᤺ᤴ ᤁᤧᤏᤡᤛᤢᤖᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤁᤢᤓᤠ᤹ ᤐᤡᤔᤠ ᤕᤠᤖᤡᤵ ᤁᤧᤘᤠ᤹ᤖᤥ॥

ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤔᤏᤠᤒᤠ ᤔᤏᤠᤴ

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤂᤧᤏᤧ᤹ᤀᤥ ᤋᤠᤖᤥ॥

ᤕᤧᤳᤇᤠᤒᤠᤜᤠ᤹ᤖᤧ ᤁᤢᤓᤠ᤹ ᤍᤠᤱᤒᤠᤱᤃ ᤜᤠᤒᤠ ᤂᤧᤏᤧ᤹ᤏᤧᤖᤥ॥

᥇᥋ ᤋᤠᤰᤁᤧᤓᤧᤒᤠ ᤏᤢ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤂᤢᤴᤇᤡ᤹ ᤜᤢᤰ ᤀᤧᤰᤂᤧ ᤐᤡᤖᤧᤛᤧ᤹ᤀᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤴ

ᤔᤧᤴᤗᤧᤳᤋᤣ ᤌᤠᤖᤡᤰ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ॥

᥇᥌ ᤕᤜᤘᤣ ᤍᤠᤱᤒᤠᤴ ᤛᤍᤠᤍᤡᤱᤖᤧ ᤗᤠᤃᤡ ᤜᤠᤱᤆᤥ᤺ᤰᤗᤥ.

ᤜᤧᤰᤁᤩᤠᤱ ᤘᤣ᤹ ᤔᤠᤱ ᤛᤠᤶᤔᤠᤱᤜᤠ᤹ᤀᤥ ᤛᤧᤘᤠ ᤁᤧᤈᤥ᤺ᤰᤐᤠ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤁᤢᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤴ ᤔᤧᤒᤣ᤺ᤰᤗᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ. ᤋᤢᤰᤂᤣ ᤁᤧᤈᤠᤒᤠᤜᤠ᤹ᤖᤧ ᤂᤢᤏᤡ᤹ ᤋᤢᤘᤠ᤺ᤴ ᤁᤧᤄᤧᤵᤛᤢᤖᤥ

ᤜᤧᤰᤁᤩᤠᤱ ᤂᤢᤏᤡ᤹ ᤛᤡᤰᤗᤢᤱᤔᤠᤴ ᤁᤧᤎᤢᤶᤒᤠ ᤁᤧᤈᤥᤃᤢᤖᤥ.

ᤂᤧᤱᤜᤠ᤹ᤖᤧ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤁᤧᤶᤀᤢ᤺ᤳᤋᤡᤸᤗᤧ ᤂᤧᤏᤧ᤹ ᤁᤧᤄᤧᤵᤛᤢᤖᤥ॥

᥇᥎ ᤂᤧᤏᤧ᤹ ᤕᤧᤳᤇᤠᤒᤠ ᤏᤢ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤠᤳᤋᤡᤴ ᤔᤧᤴᤇᤠᤶ

ᤕᤠᤵᤔᤡ᤺ᤸᤗᤧᤀᤠᤱ ᤂᤧᤱᤜᤠ᤹ ᤕᤱᤔᤠᤛᤧᤵᤔᤠ ᤔᤧᤛᤢᤰᤋᤢᤴᤇᤡᤴᤗᤥ॥

ᤕᤜᤘᤣ ᤍᤠᤱᤒᤠᤴ ᤏᤠᤛᤠ᤹ᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥇

ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤀᤥ ᤀᤡ᤺ᤶᤛᤡᤱᤅᤠᤖᤥ.

ᤁᤧᤃᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᤐᤢ ᤜᤧᤰᤁᤣ

ᤐᤧᤖᤧ ᤐᤣᤃᤧ᤹ ᤑᤠ᤹ᤀᤠᤱ ᤕᤠᤵᤔᤡ ᤀᤠᤶᤔᤧᤳᤋᤧᤴᤏᤧ᤹ᤀᤥ॥

᥈ ᤌᤣᤀᤠᤱᤓᤧᤸᤗᤧ ᤀᤥᤔᤧᤳᤋᤧᤶᤔᤧ᤹ᤀᤥ.

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠᤜᤠ᤹

ᤂᤠᤃᤧᤔᤠᤰᤐᤥᤗᤠᤶ ᤀᤠᤵᤔᤠᤛᤡ ᤑᤠ᤹ᤀᤠᤱ

ᤋᤥ᤺ᤱᤅᤡᤴ ᤗᤡᤀᤥ ᤔᤧᤓᤳᤇᤢᤀᤠᤱ ᤐᤳᤗᤥ॥

᥉ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤒᤢᤱᤅᤡᤴᤏᤣ ᤑᤧᤳᤗᤠᤏᤣᤓᤃᤪ.

ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤌᤣ ᤆᤥ᤺ᤰᤔᤠ ᤛᤢᤰᤋᤢᤀᤠᤱᤒᤣ᥅

᥊ ᤕᤜᤘᤣ ᤍᤠᤱᤒᤠᤴ ᤀᤠᤒᤠᤅᤣ ᤁᤢᤛᤣᤛᤣ ᤜᤡᤶᤔᤥ ᤕᤢᤱᤗᤥ.

ᤕᤜᤘᤣ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤁᤢᤜᤠᤱᤕᤢᤰᤏᤠᤀᤥ ᤕᤢᤱᤗᤥ.

ᤂᤢᤏᤧ᤹ ᤔᤧᤴᤇᤠᤶᤛᤠᤜᤠ᤹ ᤏᤢᤖᤡᤰᤁᤠᤱ ᤀᤥᤔᤧᤳᤋᤢᤛᤡᤖᤥ.

ᤂᤢᤏᤧ᤹ ᤂᤧᤱᤜᤠ᤹ ᤔᤡᤰᤆᤥ ᤔᤧᤳᤋᤢᤛᤡᤖᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤛᤠ᤹ᤖᤢᤖᤥ.

ᤁᤖ ᤁᤢᤀᤡᤃᤧᤓᤧ᤹ᤒᤠ ᤏᤢ ᤜᤕᤱᤋᤧᤴᤎᤱ ᤆᤥ᤺ᤰᤔᤠ

ᤂᤢᤏᤡ᤹ ᤛᤡᤖᤠ᤹ ᤁᤧᤎᤠᤱᤒᤠᤜᤠ᤹ᤃ ᤂᤢᤏᤣ᤹ ᤐᤈᤡ᤺ᤳ ᤆᤡ᤺ᤳᤋᤢᤛᤡᤖᤥ॥

᥌ ᤁᤢᤀᤡᤃᤧᤓᤧᤶᤒᤠᤜᤠ᤹ ᤛᤶᤎᤠᤱ ᤔᤡ ᤏᤢ ᤁᤠᤴᤎᤠᤰ ᤌᤠᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤵᤔᤡ ᤔᤡᤀᤠᤍᤡᤰᤍᤡᤰᤐᤠ ᤏᤢ

ᤐᤕᤧᤶ ᤀᤠᤕᤧᤶᤕᤧᤶᤒᤠ ᤛᤢᤖᤡ᤺ᤳᤔᤠᤴ ᤔᤧᤍᤢᤔᤢᤖᤥ॥

᥍ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ ᤁᤢᤛᤡᤖᤠ᤹ᤎᤠᤱᤗᤥ.

ᤁᤢᤍᤥ᤺ᤵᤔᤠᤜᤠ᤹ᤖᤧ ᤂᤢᤏᤧ᤹ ᤁᤢᤏᤠᤖᤠᤴ ᤔᤧᤏᤡᤛᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤛᤣᤶᤔᤡᤏᤡᤌ ᤁᤢᤀᤡᤛᤡ᤺ᤰ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥈

ᤕᤜᤘᤣ ᤍᤠᤱᤒᤠᤀᤣ. ᤀᤠᤓᤠ᤹ᤖᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤔᤏᤠᤜᤠ᤹ ᤔᤧᤔᤠᤖᤧᤖᤥ॥

ᤏᤛᤠ᤺ᤴᤛᤠᤒᤠ ᤔᤏᤠ ᤗᤳᤇᤠᤀᤠᤱ ᤜᤥ᤺ᤵᤗᤥ.

ᤀᤠᤀᤡᤴ ᤋᤠ᤺ᤴᤍᤡᤰ ᤁᤢᤍᤥ᤺ᤵᤔᤠ ᤔᤏᤠ ᤂᤥᤔᤧᤴᤍᤧᤳᤏᤧᤸᤗᤥ॥

᥈ ᤂᤧᤱᤜᤠ᤹ ᤁᤧᤖᤧᤰ ᤀᤠᤒᤠᤅᤣ ᤀᤡᤱᤗᤧᤰ ᤐᤠ᤺ᤴ ᤔᤧᤔᤧᤳᤇᤡᤱᤗᤥ.

ᤔᤢᤷᤗᤧ᤺ᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤠᤱ ᤀᤠᤒᤠᤅᤣ ᤀᤡᤱᤔᤧᤗᤧᤰᤛᤡᤱᤗᤥ॥

᥉ ᤔᤢᤷᤗᤧ᤺ᤶᤒᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤏᤢ

ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ

ᤕᤜᤘᤣ ᤍᤠᤱᤒᤧᤸᤗᤧ ᤜᤢ᤹ᤖᤢ ᤐᤡᤖᤢᤛᤡᤖᤖᤥ॥

᥊ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤏᤡᤸᤗᤧ ᤏᤠ᤺ᤴᤍᤢᤶᤒᤧᤖᤥ.

ᤀᤠᤏᤡᤃᤧ ᤏᤡᤱᤘᤠ᤹ ᤁᤢᤀᤡᤛᤡ᤺ᤰᤗᤰ ᤐᤠᤖᤡᤃᤧᤖᤥ.

ᤀᤠᤏᤡᤃᤧ ᤐᤠᤖᤡᤃᤧᤸᤗᤧ ᤜᤠ᤺ᤳᤗᤧ ᤛᤠᤰᤔᤠ ᤛᤢᤰᤋᤡᤃᤧᤒᤣ᥅

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤀᤠᤸᤗ ᤀᤠᤱᤃᤠ᤹ ᤐᤥ᤺ᤰᤁᤠᤖᤥ.

ᤌᤣᤀᤠᤱᤓᤧᤸᤗᤧ ᤔᤧᤴᤎᤢᤶᤔᤏᤠᤒᤠᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤔᤧᤘᤠ᤹ᤖᤥ.

ᤕᤠᤱᤃᤧᤛᤠ᤹ᤒᤠᤜᤠ᤹ ᤀᤢᤄᤢᤀᤡ ᤔᤧᤗ᤹ᤖᤥ

ᤜᤧᤰᤁᤩᤠᤱ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤗᤠᤶ ᤂᤧᤱᤜᤠ᤹ ᤏᤠᤅᤢᤱᤛᤡᤱᤗᤥ॥”

᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤱᤃ

ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤆᤥ᤺ᤰᤗᤥ.

ᤂᤧᤱᤃ ᤑᤢᤈᤡᤰᤁᤥ ᤏᤢᤛᤡᤗᤧᤱ ᤌᤠᤖᤡᤰ

ᤕᤥ᤺ᤶᤏᤠᤒᤠ ᤏᤢᤒᤠ ᤕᤢᤵᤐᤠ ᤀᤡᤛ᤻ᤛᤣ᤺ᤱᤒᤠ ᤜᤧᤰᤁᤣ ᤆᤥ᤺ᤰᤗᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤣ.

ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ

ᤁᤧᤗ᤹ᤒᤠᤴ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ॥

ᤁᤴ ᤀᤡᤱᤗᤧᤰᤁᤣ ᤌᤠ᤺ᤰᤜᤠ᤹ᤗᤠᤶ

ᤂᤧᤱᤜᤠ᤹ ᤀᤠᤵᤑᤠᤸᤗᤧᤛᤠᤱ ᤁᤧᤍᤠᤱᤄᤢᤛᤡᤖᤥ॥

᥎ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤔᤡᤱᤛᤥᤀᤡᤱᤎᤠ᤺ᤱ ᤐᤥ᤺ᤱᤅᤡᤸᤗᤧ

ᤁᤢᤀᤡᤃᤧᤓᤧᤶᤒᤠᤜᤠ᤹ ᤀᤠᤱᤃᤠ᤹ᤀᤣ᤺ᤰ ᤗ᤹ᤖᤡᤰ ᤋᤠᤰᤔᤧᤃᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥉

ᤕᤜᤘᤣ ᤍᤠᤅᤒᤣ. ᤀᤠᤓᤧᤸᤗᤧ ᤌᤠᤖᤡᤰ

ᤏᤡᤱᤘᤠ᤹ ᤁᤧᤓᤣ᤺ᤴᤏᤠᤒᤠᤒᤣ᥅ ᤛᤍᤠᤍᤡᤱ ᤌᤠᤖᤡᤰᤐᤡ᥅

ᤀᤠᤓᤧᤸᤗᤧ ᤌᤠᤖᤡᤰ ᤀᤠᤱᤃᤠ᤹ᤏᤢ ᤁᤧᤏᤠᤖᤠᤴ

ᤁᤧᤈᤡᤰᤂᤢᤀᤠᤱ ᤗᤠ᤺ᤳᤗᤠ᤺ᤳ ᤁᤧᤒᤥ᤺ᤱᤒᤠᤒᤣ᥅

᥈ ᤀᤠᤓᤧᤸᤗᤧ ᤌᤠᤖᤡᤰ ᤀᤠᤱᤃᤠ᤹ ᤋᤢᤰᤂᤣ᤺ᤴ ᤌᤖᤢᤱᤒᤠᤒᤣ᥅

ᤛᤧᤴᤍᤡᤰ ᤗᤧᤴᤍᤡᤰ ᤀᤠᤓᤧᤸᤗᤧ ᤌᤠᤖᤡᤰ

ᤀᤠᤛᤡᤰᤗᤢᤱᤔᤥ ᤀᤠᤏᤡᤱᤘᤠ᤹ ᤋᤢᤰᤗ ᤘᤠ᤹ᤀᤠᤒᤠᤒᤣ᥅

ᤀᤠᤓᤧᤸᤗᤧ ᤌᤠᤖᤡᤰ ᤀᤠᤏᤡᤱᤔᤡᤜᤠ᤹ᤖᤧ ᤔᤧᤏᤠ᤺ᤴᤏᤠᤒᤠᤒᤣ᥅

᥉ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ. ᤜᤧᤰᤁᤩᤠᤱ ᤔᤧᤳᤋᤠᤱᤅᤧ᤹ᤀᤥ॥

ᤀᤠᤱᤃᤠ᤹ ᤕᤠᤶᤔᤥ ᤁᤧᤎᤢᤶᤒᤠ ᤆᤥᤃᤠᤱᤅᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤛᤡᤀᤠ ᤐᤣ᤺ᤰᤁᤠᤖᤥ॥

᥊ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ. “ᤂᤧᤴ ᤏᤠ᤺ᤴᤍᤢᤶᤒᤧᤀᤠᤱ ᤘᤠ᤹ᤖᤥ”

ᤐᤠ᤺ᤵᤔᤠ ᤂᤧᤱᤜᤠ᤹ᤖᤧ ᤔᤧᤱᤄᤥᤛᤢᤸᤗᤖᤥ॥

ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤜᤠᤖᤡ ᤋᤠᤀᤠᤸᤗᤧ ᤀᤠᤏᤡᤱᤔᤡᤜᤠ᤹ ᤔᤧᤛ᤺ᤳᤗᤥ॥

᥋ ᤁᤖ ᤀᤠᤱᤃᤠ᤹ᤃ ᤀᤠᤓᤧᤸᤗᤧᤛᤠᤱ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤁᤠ

ᤑᤠ᤹ᤀᤠᤱ ᤏᤡᤱᤘᤠ᤹ ᤕᤢᤰᤂᤢᤱᤅᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤁᤧᤛᤧ᤺ᤵᤋᤠᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤛᤡᤰᤗᤢᤱᤔᤠᤴ ᤛ᤺ᤳᤗᤥ॥

᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤏᤢ᤹ᤔᤠᤍᤠᤔᤠ ᤁᤧᤒᤡᤖᤠᤱᤅᤠᤱ ᤘᤠ᤹ᤖᤥ॥

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤁᤢᤀᤡᤓᤧᤶᤔᤠ ᤏᤢ ᤏᤡᤱᤘᤠ᤹ᤑᤢᤔᤠᤱ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊

ᤀᤍᤱ ᤏᤡᤱᤘᤠ᤹ ᤁᤧᤃᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢ.

“ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵᤗᤥ”

ᤂᤧᤱᤜᤠ᤹ ᤑᤧᤳᤔᤧᤗᤠ᤹ᤖᤧᤀᤠᤱ ᤔᤧᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤢᤒᤠ ᤕᤠ᤺ᤶᤒᤰ

ᤁᤧᤈᤥ᤺ᤰᤐᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ

ᤔᤧᤴᤇᤠᤶᤛᤠᤜᤠ᤹ ᤀᤥᤔᤧᤳᤋᤢᤛᤡᤖᤥ॥

ᤛᤡᤰᤁᤢᤶᤛᤠᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤧᤃᤥ᤺ᤵᤐᤠᤜᤠ᤹ ᤔᤧᤘᤠ᤹ᤒᤡ ᤑᤠ᤹ᤀᤠᤱ ᤁᤥ᤺ᤳᤋᤢᤛᤡᤖᤥ॥

᥉ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ

ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤛᤥᤛᤥᤖᤡᤰ ᤑᤧᤳᤔᤧᤗᤠ᤹ᤖᤧᤀᤠᤱ ᤔᤧᤘᤠ᤹ᤖᤥ॥

ᤏᤢᤒᤠ ᤁᤧᤈᤥ᤺ᤰᤐᤠ ᤌᤡᤰᤁᤠᤱ ᤜᤥ᤺ᤵᤗᤥ.

ᤀᤠᤜᤠ᤹. ᤗᤳᤌᤡᤰᤁᤠᤱ ᤜᤥ᤺ᤵᤗᤥ॥

᥊ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤀᤠᤓᤧᤸᤗᤧᤀᤠᤱ ᤔᤧᤴᤜᤢ᤹ᤛᤡᤱᤅᤡᤴᤒᤡ᥅

ᤂᤧᤱᤜᤠ᤹ᤖᤧ ᤂᤖᤧ᤺ᤱ ᤔᤧᤈᤒᤠ ᤜᤧᤰᤁᤣ ᤀᤠᤔᤏᤠᤜᤠ᤹ ᤔᤧᤈᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤅᤡᤴ

ᤀᤠᤓᤧᤸᤗᤧᤀᤠᤱ ᤐᤣᤗᤡ ᤔᤧᤶᤓᤠᤰᤋᤢᤸᤗᤥ॥

᥋ ᤂᤧᤵᤔᤥ ᤁᤡᤔᤠ ᤕᤱᤔᤠ ᤁᤧᤒᤥ᤺ᤱᤒᤠ ᤜᤥ᤺ᤵᤋᤧᤛᤠᤱ

ᤂᤧᤱᤜᤠ᤹ ᤁᤡᤔᤠᤸᤗᤧ ᤕᤢᤶᤛᤢᤱᤔᤠ ᤔᤧᤒᤥ᤺ᤰᤂᤧᤖᤥ.

ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤏᤡᤒᤠᤜᤠ᤹ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤠ᤹ᤖᤥ॥

᥌ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤁᤢᤀᤡᤁᤧᤓᤧᤶᤒᤠᤜᤠ᤹ᤖᤧ ᤆᤥ᤺ᤰᤔᤠ ᤔᤧᤶᤓᤠ᤺ᤰᤋᤢᤛᤡᤴᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤠᤅᤢᤛᤡ ᤛᤧ᤺ᤵᤋᤢᤛᤡᤖᤥ॥

᥍ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤧᤴᤗᤵᤐᤡᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠ ᤛᤡᤕᤥᤏᤗᤠᤶ ᤋᤠᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤕᤠᤶᤔᤥ

ᤏᤢ᤹ᤔᤠᤍᤠᤔᤠ ᤋᤠᤖᤢ ᤐᤡᤖᤢᤛᤡᤸᤗᤧ ᤕᤠᤁᤢᤒᤧᤴ ᤛ᤺ᤳᤗᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤜᤠᤱᤜᤠᤱ ᤔᤧᤗ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤔᤏᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥋

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤛᤣᤛᤣᤍᤧᤴᤏᤥ ᤜᤠ᤺ᤳ ᤕᤠᤱᤎᤥ᤺ᤰᤔᤠ ᤛᤢᤰᤐᤣ᥅

ᤂᤧᤏᤧ᤹ ᤁᤧᤛᤣᤛᤣ ᤁᤥ᤺ᤰᤔᤠ ᤛᤡᤕᤥᤏᤀᤥ ᤜᤠ᤺ᤳ ᤕᤢᤱᤔᤠ ᤛᤢᤰᤐᤣ᥅

᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹.

ᤜᤧᤰᤁᤩᤠᤱ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤀᤠᤱ ᤛᤧᤰᤂᤠ ᤏᤢ

ᤁᤢᤍᤥ᤺ᤵᤔᤠ ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ ᤕᤢᤱᤔᤠ ᤔᤧᤄᤥᤖᤥ॥

᥉ ᤜᤧᤰᤁᤩᤠᤱ ᤕᤠᤵᤔᤡᤜᤠ᤹ ᤆᤧ᤹ᤕᤠ ᤀᤡᤱᤍᤥ ᤔᤧᤶᤔᤧᤵᤔᤏᤠᤒᤠᤜᤠ᤹.

ᤜᤡᤶᤒᤣᤛᤠᤱᤒᤠᤜᤠ᤹ ᤑᤧᤳᤔᤧᤸᤗᤠ᤺ᤶᤔᤏᤠᤒᤠᤜᤠ᤹.

ᤜᤧᤰᤁᤩᤠᤱ ᤀᤠᤒᤠᤅᤣ ᤆᤢᤶᤍᤣᤱᤜᤠ᤹ᤖᤧ ᤂᤢᤏᤡ᤹

ᤆᤠ᤺ᤳᤌᤡ ᤔᤧᤴᤍᤣᤔᤏᤠᤒᤠᤜᤠ᤹ ᤕᤢᤱᤔᤠ ᤔᤧᤄᤥᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤠ᤹ᤒᤠ ᤔᤏᤠᤴ ᤁᤧᤈᤡ᤺ᤵᤐᤠᤜᤠ᤹.

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹.

ᤋᤢᤰᤂᤣ ᤗᤠᤰᤂᤣ ᤔᤧᤍᤢᤶᤛᤠᤱ ᤔᤧᤈᤥᤃᤢᤒᤠ ᤔᤠᤱᤜᤧᤰᤁᤡᤴ

ᤔᤧᤸᤗᤧᤵᤔᤏᤠᤒᤠᤜᤠ᤹ᤀᤠᤱ ᤕᤢᤱᤔᤠ ᤔᤧᤄᤥᤖᤥ॥

᥋ ᤛᤡᤱᤏᤠᤳᤋᤥ ᤕᤠᤱ ᤁᤧᤃᤣ᤺ᤵᤐᤠᤀᤠᤱ ᤁᤢᤛ᤻ᤛᤠ ᤔᤧᤴᤈᤠᤔᤏᤠᤒᤠᤜᤠ᤹.

ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤐᤠ᤺ᤴᤎᤡᤰᤔᤠᤛᤡ ᤑᤠ᤹ᤀᤠᤱ

ᤛᤢᤖᤢᤳᤕᤠᤱ ᤔᤧᤴᤈᤠᤔᤏᤠᤒᤠᤜᤠ᤹ᤀᤠᤱ ᤕᤢᤱᤔᤠ ᤔᤧᤄᤥᤖᤥ॥

ᤜᤧᤰᤋᤱᤒᤠ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤀᤣ

ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤥ᤺ᤴᤏᤧᤸᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤛᤧ᤺ᤵᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ aᤔᤡᤰᤋᤠᤶ ᤔᤧᤵᤔᤏᤠᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥌

ᤏᤡᤱᤘᤠ᤹ᤑᤢᤔᤠᤱᤅᤣ. ᤛᤧ᤺ᤵᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤀᤡ᤺ᤶᤛᤡᤱᤛᤧ

ᤋᤠᤀᤠᤸᤗᤧ ᤁᤧᤏᤠᤱᤅᤠ ᤑᤠ᤹ᤀᤠᤱ ᤏᤡᤛᤢᤱᤗᤥ॥

᥈ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤔᤧᤳᤋᤢᤱᤅᤠᤱ ᤘᤠ᤹ᤀᤠᤖᤥ.

“ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤍᤠᤱᤒᤠᤏᤧᤖᤥ.

ᤀᤠᤱᤃᤠ᤹ ᤁᤳᤋᤢᤱᤒᤠ ᤁᤧᤖᤧᤰ ᤏᤢᤒᤠ

ᤐᤠ᤺ᤴᤜᤠ᤹ ᤂᤧᤏᤧ᤹ᤀᤣ ᤁᤧᤒᤡᤖᤠᤱᤒᤠᤖᤥ॥”

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤃ

ᤛᤠ᤹ᤖᤡᤰ ᤏᤢᤒᤠ ᤔᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤘᤠ᤹ᤔᤠ ᤂᤥᤛᤢᤱᤅᤡᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤠᤖᤥ॥

᥊ ᤘᤣ᤹ ᤔᤠᤱᤛᤠᤶᤔᤠᤱᤜᤠ᤹ ᤔᤠᤱᤃᤧᤄᤒᤠᤜᤠ᤹ᤖᤧ

ᤀᤠᤒᤠᤅᤣ ᤋᤢᤰᤂᤣ᤺ᤴᤗᤰ ᤔᤧᤓᤥᤛᤢᤖᤥ॥

ᤂᤧᤴ ᤔᤠᤱᤛᤠᤶᤔᤠᤱᤜᤠ᤹ ᤛᤠᤔᤠᤰᤂᤡ᤹

ᤛᤧᤛᤢᤱᤗ ᤔᤠᤱᤔᤧᤄᤀᤠᤛᤡᤱᤅᤡᤸᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤡᤱᤅᤠᤱ ᤔᤧᤗᤥ᤺ᤰᤂᤢᤱᤅᤡᤴᤗᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹

ᤀᤠᤗᤠᤃᤡ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤒᤢᤴᤏᤧᤖᤥ॥

ᤜᤧᤰᤁᤩᤠᤱ ᤆᤠᤜᤠᤒ᤻ ᤆᤥ᤺ᤰᤁᤠᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤒᤡᤀᤠᤖᤥ.

ᤋᤠᤕᤧᤶᤒᤠ ᤀᤠᤜᤡᤱᤔᤴ ᤁᤧᤜᤢᤰᤁᤥ ᤘᤠ᤹ᤖᤥ॥

᥌ ᤂᤧᤏᤧ᤹ ᤁᤧᤒᤡᤖᤠᤱᤒᤠ ᤗᤠᤈᤣ᤺ᤴ ᤛᤠ᤹ᤖᤡᤰ ᤐᤏᤢᤏᤢᤒᤠ ᤆᤥ᤺ᤰᤗᤥ.

ᤛᤧᤰᤂᤠᤀᤣ. ᤀᤠᤱᤃᤠ᤹ ᤀᤠᤛᤡᤰ ᤐᤛᤶ ᤁᤧᤛᤶᤒᤠ

ᤀᤠᤗᤰᤁᤡᤴ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥

᥍ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤢᤈᤠ ᤐᤡᤀᤠᤖᤥ॥

ᤜᤧᤰᤁᤩᤠᤱ ᤀᤠᤛᤡᤰᤗᤢᤱᤔᤠᤸᤗᤧ

ᤛᤧᤴᤍᤡᤰᤁᤠᤱ ᤀᤠᤱᤃᤠ᤹ ᤂᤠᤜᤢᤴ ᤐᤡᤀᤠᤖᤥ॥

᥎ ᤛᤍᤠᤍᤡᤱ ᤀᤠᤴᤍᤠᤱᤒᤧᤱᤃ ᤀᤠᤍᤃᤠᤱ ᤏᤡᤛᤢᤱᤗᤥ॥

ᤂᤢᤏᤧ᤹ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤘᤠ᤹ᤒᤠᤸᤗᤧ

ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤧᤃᤡᤀᤠᤴᤗᤥ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤘᤠ᤹ ᤋᤠᤀᤠᤱ ᤛ᤺ᤳᤋᤠᤖᤥ.

ᤀᤠᤎᤰᤁᤡᤴ ᤕᤥᤎᤥ ᤔᤧᤗ᤹ᤏᤧᤸᤗᤥ.

᥇᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤕᤠᤶᤛᤠᤶᤔᤡᤴ ᤂᤧᤔᤠ ᤕᤱᤛᤱᤅᤥ ᤐᤰᤁᤧᤴᤎᤏᤧᤴᤗᤥ॥

ᤜᤧᤰᤁᤩᤠᤱ ᤛᤣᤛᤣ ᤁᤧᤛᤣᤘᤠᤖᤥᤒᤠᤸᤗᤧ ᤁᤢᤎᤰᤁᤡᤴ

ᤀᤡᤵᤐᤢᤱᤅᤥ ᤁᤡᤔᤠ ᤕ᤺ᤵᤔᤠ ᤁᤧᤶᤒᤠᤱᤄᤢᤴᤗᤥ॥

᥇᥇ ᤂᤧᤏᤧ᤹ ᤜᤡᤱᤔᤴᤏᤥ ᤁᤧᤍᤣ᤹ᤒᤠ ᤗᤠᤶ

ᤀᤥᤛᤣ᤺ᤴᤃᤧᤎᤠᤰᤋᤠᤱᤅᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤁᤧᤍᤃᤠᤱ ᤕᤢᤱᤅᤠᤸᤗᤧ ᤛᤠ᤹ᤖᤡᤰ ᤛ᤺ᤳᤋᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤘᤠ᤹ᤀᤠᤸᤗᤧ ᤛᤍᤠᤍᤡᤱ ᤀᤠᤏᤡᤱᤘᤠ᤹ ᤋᤠᤖᤥ॥

a 

᥇᥌:᥆ ᤜᤡᤒᤪᤢ ᤐᤠ᤺ᤴᤏᤥ “ᤔᤡᤰᤋᤠᤶ” ᤑᤠ᤹ᤀᤡᤴ ᤛᤠᤶᤗᤥ ᤛᤠᤵᤛᤰ ᤐᤥ᤺ᤱ॥

ᤑᤥᤋᤩᤠ ᤔᤧ᤺ᤴᤏᤣᤒᤠ ᤔᤏᤠ᤺ᤸᤗᤧ ᤁᤢᤒᤣᤗᤡ

ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤒᤣᤗᤡ

᥇᥍

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ

ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤁᤠᤸᤗᤧ ᤂᤧᤵᤛᤧ᤹ᤀᤥ᥄

ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤂᤥᤛᤢᤱᤗ ᤑᤠ᤹ᤀᤠᤱ

ᤁᤢᤍᤥ᤺ᤵᤔᤠᤀᤠᤱ ᤆᤥᤃᤢᤱᤒᤠ ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ॥

᥈ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ᤀᤣ ᤐᤠ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤣ ᤛᤧᤰᤂᤠ ᤐᤠ᤺ᤴᤏᤡᤴ ᤁᤧᤏᤡᤛᤢᤖᤥ॥

᥉ ᤂᤧᤏᤧ᤹ ᤀᤠᤛᤡᤰᤗᤢᤱᤔᤠᤴ ᤁᤧᤏᤡᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤛᤧᤴᤍᤡᤰᤁᤠᤱ ᤁᤧᤍᤩᤧᤖᤥ

ᤜᤧᤰᤁᤩᤠᤱ ᤁᤧᤛᤠ᤹ᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤜᤧᤰᤁᤣᤛᤠᤱ ᤌᤣᤀᤠᤱ ᤑᤥᤋᤩᤠ ᤀᤠᤱᤃᤠ᤹ᤀᤥ ᤁᤧᤱᤄᤥᤛᤢᤸᤗᤥ.

ᤌᤣᤀᤠᤱ ᤑᤧᤴᤐᤠ᤺ᤴ ᤔᤧᤒᤠ᤺ᤳᤋᤠᤴ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥊ ᤁᤧᤒᤠ᤺ᤴᤈᤠ᤺ᤰᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤂᤧᤔᤠ᤹ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤜᤧᤰᤁᤣ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤔᤧᤘᤠ᤹ᤀᤠᤴᤗᤥ॥

᥋ ᤂᤧᤏᤧ᤹ ᤀᤥᤛᤣ᤺ᤴᤃᤧᤎᤠᤰᤋᤠᤱᤒᤠ ᤗᤠᤶᤔᤥ

ᤏᤢᤖᤡᤰᤁᤠᤱ ᤗᤠᤱᤄᤣ᤺ᤰᤁᤠᤖ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤧᤴ ᤗᤠᤶᤔᤡᤴ ᤀᤠᤓᤧᤸᤗᤧᤀᤠᤱ ᤔᤧᤴᤗᤧᤳᤋᤣ ᤘᤠ᤹ᤀᤠᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤂᤧᤏᤧ᤹ ᤀᤢ᤺ᤳᤏᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤢᤃᤵ ᤁᤧᤒᤡᤀᤠᤖᤥ॥

ᤀᤠᤱᤃᤠ᤹ ᤗᤧᤵᤔᤠᤱ ᤜᤡᤛᤡᤱᤅᤧ᤹ᤀᤠᤱ

ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤂᤧᤵᤛᤠᤱ ᤐᤡᤖᤠᤱᤅᤧ᤹ᤀᤥ॥

᥍ ᤏᤡᤱᤘᤠ᤹ᤔᤠᤖ ᤂᤧᤏᤧ᤹ ᤕᤠᤵᤔᤡ ᤗᤢᤱᤔᤠ᤹ ᤀᤠᤃ᤻ᤍᤢᤰᤗᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ ᤂᤢᤏᤡ᤹ ᤏᤡᤱᤔᤡᤜᤠ᤹ᤗᤠᤶᤒᤠ

ᤛᤧ᤺ᤵᤛᤡᤱᤛᤧ ᤂᤧᤏᤧ᤹ᤀᤥ ᤔᤧᤍᤠ᤺ᤸᤗᤧ ᤁᤧᤛᤧ᤺ᤵᤋᤢᤛᤡᤖᤥ॥

᥎ ᤁᤧᤔᤡᤰᤜᤠᤱᤔᤠ ᤁᤢᤀᤡᤛᤡ᤺ᤰᤁᤣ ᤛᤧ᤺ᤵᤋᤠᤱ ᤁᤳᤋᤠᤱᤅᤧ᤹ᤀᤥ.

ᤁᤧᤒᤣᤛᤠᤱ ᤁᤳᤋᤠᤱᤅᤧ᤹ᤀᤥ ᤜᤧᤰᤁᤣ᤺ᤸᤗᤧ ᤛᤧ᤺ᤵᤛᤡᤱᤅᤠᤖᤥ॥

᥏ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤗᤠᤶ ᤜᤧᤰᤁᤩᤠᤱ ᤕᤠᤵᤔᤡ ᤁᤧᤏᤠᤵᤐᤠ

ᤛᤧᤵᤔᤠ ᤑᤠ᤹ᤀᤠᤱ ᤕᤠᤵᤔᤡ ᤁᤡᤷᤃᤵ ᤁᤧᤃᤵᤐᤠ ᤏᤢ

ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤆᤡᤰᤂᤠᤱᤅᤧ᤹ᤀᤥ॥

᥇᥆ ᤂᤧᤱᤜᤠ᤹ᤖᤧ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤴᤍᤢᤰᤋᤢᤴᤛᤡᤴᤗᤥ.

ᤜᤧᤰᤁᤩᤠᤱ ᤔᤧᤜᤧᤴᤇᤡᤱᤅᤠᤱ ᤔᤧᤒᤠ᤺ᤳᤗᤥ॥

᥇᥇ ᤂᤧᤱᤜᤠ᤹ᤖᤧ ᤔᤧᤏᤠ᤺ᤳᤋᤠᤱ ᤔᤧᤏᤠ᤺ᤳᤋᤠᤱᤅᤠᤱ

ᤀᤠᤱᤃᤠ᤹ ᤔᤧᤛᤡ᤹ᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤂᤧᤱᤜᤠ᤹ᤖᤧ ᤛᤥ᤺ᤶᤔᤠ ᤏᤢ ᤌᤠᤶᤔᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤔᤧᤛᤢᤰᤁᤠᤖ ᤔᤧᤘᤠ᤹ᤖᤥ॥

᥇᥈ ᤂᤧᤱᤜᤠ᤹ᤃ ᤛᤠᤰᤁᤡᤸᤗᤧ ᤁᤧᤕᤱᤒᤠ

ᤁᤣᤒᤠ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ.

ᤂᤧᤱᤜᤠ᤹ᤖᤧ ᤌᤧ᤺ᤱᤔᤠ ᤛᤧᤵᤔᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤔᤧᤛᤢᤰᤁᤠᤖ ᤔᤧᤘᤠ᤹ᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ ᤋᤩᤧ᤹ᤀᤥ.

ᤀᤠᤏᤡᤱᤔᤡᤜᤠ᤹ᤏᤢ ᤌᤰᤋᤧ᤹ᤀᤠᤱ ᤂᤧᤱᤜᤠ᤹ ᤏᤠ᤺ᤴᤍᤧᤛᤧ᤹ᤀᤥ॥

ᤀᤠᤒᤠᤅᤣ ᤁᤧᤍᤠᤓᤣ᤺ᤸᤗᤧ ᤁᤢᤀᤡᤃᤧᤓᤧᤶᤒᤠᤜᤠ᤹ᤗᤠᤶ

ᤀᤠᤱᤃᤠ᤹ ᤋᤠᤱᤛᤧ᤺ᤵᤋᤠᤱᤅᤧ᤹ᤀᤥ॥

᥇᥊ ᤕᤜᤘᤣ ᤍᤠᤱᤒᤠᤀᤣ. ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤁᤥ

ᤕᤠᤱᤛᤠᤁᤢᤴᤎᤣ᤺ᤴᤏᤣ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤐᤠ᤺ᤴ ᤗ᤹ᤖᤡᤰ

ᤁᤧᤀᤡ᤺ᤵᤐᤠ ᤔᤏᤠᤜᤠ᤹ᤗᤠᤶᤒᤠ ᤁᤧᤜᤢᤰᤁᤡᤸᤗᤧ ᤛᤧ᤺ᤵᤋᤠᤱᤅᤧ᤹ᤀᤥ॥

ᤁᤖ ᤁᤧᤛᤡᤖᤠ᤹ ᤁᤧᤎᤠᤱᤒᤠ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤛᤧᤳᤗᤠ᤺ᤰᤁᤡᤸᤗᤧ ᤁᤧᤄᤠ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ᤖᤧ ᤕᤖᤡᤰ ᤔᤧᤄᤥᤛᤢᤖᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤴᤇᤠ᤹ᤜᤠ᤹ᤖᤧ ᤗᤠᤃᤡᤀᤠᤱ

ᤕᤖᤡᤰ ᤕᤠᤱᤛᤠᤁᤢᤴᤎᤣ ᤔᤧᤛᤢᤵᤛᤢᤀᤠᤱ ᤔᤧᤗᤢᤵᤛᤢᤖᤥ॥

᥇᥋ ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤂᤧᤏᤧ᤹ ᤏᤡᤔᤠ ᤛᤢᤰᤏᤧᤖᤥ

ᤌᤣᤀᤠᤱᤓᤧᤸᤗᤧ ᤌᤣᤀᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴ

ᤀᤠᤱᤃᤠ᤹ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤀᤡᤶᤔᤠᤀᤠᤱ ᤛᤥᤀᤠᤸᤗᤧ

ᤂᤧᤏᤧ᤹ ᤁᤧᤏᤠᤖᤠᤴ ᤏᤡᤛᤢᤱᤅᤠᤱ ᤀᤠᤏᤡᤱᤘᤠ᤹ ᤋᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ

(᥈ ᤛᤠᤔᤢ ᥈᥈)

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤘᤠᤖᤥᤒᤠ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ॥ ᤂᤢᤏᤧ᤹ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤗᤠᤶ ᤜᤧᤰᤁᤩᤠᤱ ᤛᤠᤘᤗᤖᤧ ᤁᤢᤜᤢᤰᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤱᤛᤧ᤺ᤵᤋᤢᤸᤗᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤖ ᤁᤴ ᤛᤠᤶᤗᤥ᤺ᤴ ᤕᤜᤘᤣ ᤍᤠᤱᤒᤠᤀᤥ ᤛᤠᤶᤔᤧᤳᤋᤢᤖᤥ-

᥇᥎

ᤕᤜᤘᤣ ᤍᤠᤱᤒᤠᤀᤣ. ᤀᤠᤔᤢᤰᤛᤠᤶᤔᤣ. ᤂᤧᤏᤧ᤹ ᤔᤡ᤺ᤶ ᤔᤧᤳᤏᤧᤖᤥ॥

᥈ ᤕᤜᤘᤣ ᤍᤠᤱᤒᤠᤴ ᤀᤠᤕᤠᤰᤐᤣ᤹ᤖᤥ.

ᤂᤢᤏᤧ᤹ᤃ ᤀᤠᤕᤰ ᤏᤢ ᤀᤠᤛᤧᤴᤗᤵᤍᤠᤱᤒᤠᤖᤥ॥

ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ ᤀᤠᤕᤠᤰᤐᤣ᤹ᤖᤥ

ᤂᤢᤏᤧ᤹ᤀᤥᤀᤣ ᤀᤠᤱᤃᤠ᤹ ᤀᤡ᤺ᤶᤛᤡᤱᤅᤠᤖᤥ॥

ᤂᤥ᤺ᤸᤗᤧ ᤀᤠᤱᤃᤠ᤹ ᤌᤣ᤺ᤰᤁᤠᤒᤠ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤛᤧ᤺ᤵᤐᤠᤀᤠᤱ ᤏᤢᤖᤡᤰ ᤁᤳᤋᤠᤖᤥ॥

᥉ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤢ᤺ᤳᤋᤢᤱᤗᤥ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ.

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤂᤢᤏᤧ᤹ ᤛᤧ᤺ᤵᤐᤠᤖᤥ॥

᥊ ᤀᤠᤛᤧᤳᤛᤧᤵᤐᤠ ᤀᤡᤍᤠ᤺ᤰᤁᤡᤸᤗᤧ ᤁᤡᤷᤃᤵ ᤁᤒᤠᤱᤗᤥ.

ᤀᤠᤔᤧᤱᤔᤧᤱᤒᤠ ᤁᤧᤃᤢᤱᤒᤠ ᤆᤫᤠ᤺ᤳᤋᤡᤸᤗᤧ

ᤀᤠᤱᤃᤠ᤹ ᤛᤢᤖᤢᤳ ᤛᤢ᤺ᤴᤍᤠᤱᤅᤠᤱ ᤘᤕᤧᤖᤥ॥

᥋ ᤂᤧᤔᤠᤍᤡᤱ ᤕᤱᤛᤱᤒᤠ ᤌᤠᤰᤐᤠ᤺ᤸᤗᤧ ᤀᤠᤱᤃᤠ᤹ ᤁᤡᤳᤋᤠᤱᤗᤥ.

ᤛᤡᤔᤧᤴᤗᤧ ᤆᤧᤴᤏᤥ ᤀᤠᤱᤃᤠ᤹ ᤌᤠᤔᤠ ᤁᤥ᤺ᤳᤋᤠᤱᤗᤥ॥

᥌ ᤀᤠᤍᤢᤰᤂᤣ ᤀᤠᤗᤠᤰᤂᤣᤀᤥ ᤕᤜᤘᤣ ᤍᤠᤱᤒᤠᤴ ᤀᤢ᤺ᤳᤋᤢᤱᤗᤥ.

ᤁᤢᤓᤠ᤹ᤖᤧ ᤗᤠᤃᤡ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤱᤃᤠ᤹ ᤕᤶᤒᤠ ᤀᤡᤰᤗᤠ᤺ᤸᤗᤧ ᤀᤢ᤺ᤳᤋᤢᤱᤗᤥ॥

ᤁᤢᤜᤡᤶᤔᤥ ᤀᤠᤱᤃᤠ᤹ ᤀᤠᤀᤡᤰᤗᤠ᤺ᤴ ᤂᤧᤵᤛᤢᤖᤥ.

ᤂᤢᤏᤧ᤹ ᤀᤢ᤺ᤳᤋᤢᤱᤒᤠ ᤀᤠᤱᤃᤠ᤹ ᤀᤠᤀᤡᤰᤗᤠ᤺ᤴ

ᤂᤢᤏᤧ᤹ ᤁᤢᤏᤧᤰᤂᤥ᤹ᤀᤥᤀᤣ ᤁᤧᤖᤧᤖᤥ॥

᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤰᤂᤧᤖᤥ.

ᤜᤧᤰᤁᤩᤠᤱ ᤗᤢᤵᤗᤡ ᤌᤠᤅᤧᤖᤥ.

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤖᤧ ᤁᤢᤕᤢᤰᤏᤠᤜᤠ᤹ ᤕᤰᤂᤧᤖᤥ॥

ᤂᤧᤱᤜᤠ᤹ ᤌᤧᤃᤰᤁᤰ ᤕᤰᤂᤧᤖᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤛᤡᤰ ᤐᤥᤃᤧᤀᤠᤱ ᤘᤕᤧᤖᤥ॥

᥎ ᤁᤢᤴᤒᤥᤜᤱᤗᤠᤶᤒᤠ ᤔᤡ᤺ᤰᤂᤢ᤹ ᤗ᤺ᤴᤍᤧᤖᤥ.

ᤜᤧᤰᤁᤩᤠᤱ ᤁᤢᤶᤒᤪᤠᤀᤥᤗᤠᤶᤒᤠ ᤀᤠᤔᤧᤱᤔᤧᤱᤒᤠ ᤔᤡ᤺ᤴ ᤗ᤺ᤴᤍᤧᤖᤥ.

ᤂᤧᤵᤔᤥᤗᤠᤶ ᤔᤡᤎᤢᤱ ᤔᤡᤖᤠ᤺ᤰ ᤋᤡᤖᤧᤖᤥ॥

᥏ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤜᤴᤍᤢᤀᤠᤱ ᤂᤢᤏᤧ᤹ ᤕᤥ ᤌᤩᤧᤖᤥ.

ᤔᤠᤰᤛ᤻ᤍᤡ᤺ᤱᤕᤠ᤺ᤵᤐᤠ ᤂᤠ᤹ᤔᤡ᤺ᤵᤐᤠᤴ ᤁᤢᤗᤠᤱᤓᤥᤛᤠᤱ ᤐᤳᤇᤧᤖᤥ॥

᥇᥆ ᤂᤢᤏᤧ᤹ ᤁᤖᤢᤒ ᤔᤧᤵᤔᤏᤠᤒᤠ ᤔᤠᤱᤗᤠᤀᤡᤱᤒᤠᤴ ᤕᤢᤰᤋᤢᤀᤠᤱ ᤐᤧᤖᤧᤖᤥ.

ᤜᤧᤰᤁᤩᤠᤱ ᤛᤢᤖᤡ᤺ᤳᤋᤡᤸᤗᤧ ᤐᤰᤂᤢᤀᤠᤱ ᤁᤧᤒᤧᤒᤠ ᤐᤢ ᤜᤧᤰᤁᤣ ᤌᤠ᤺ᤱ ᤐᤧᤖᤧᤖᤥ॥

᥇᥇ ᤂᤠᤔᤠᤰᤔᤠᤴ ᤂᤢᤏᤧ᤹ ᤁᤢᤄᤢ᤺ᤱᤔᤠ ᤆᤥᤃᤢᤖᤥ.

ᤆᤫᤠ᤺ᤳ ᤁᤧᤒᤱᤒᤠ ᤔᤠᤰᤁᤧᤗ᤹ᤒᤠ ᤂᤠᤵᤔᤡ᤺ᤵᤐᤠᤸᤗᤧ ᤐᤴᤇᤡᤱᤗᤥ॥

᥇᥈ ᤔᤠᤰᤛᤡ᤺ᤱᤕᤠ᤺ᤵᤐᤠ ᤂᤠᤵᤔᤡ᤺ᤵᤐᤠᤸᤗᤧ ᤂᤢᤏᤧ᤹ ᤁᤢᤒᤣᤛᤠᤱᤒᤠ

ᤔᤡᤰ ᤁᤧᤈᤧᤶᤒᤠ ᤀᤥ᤺ᤳᤋᤡ᤺ᤴ ᤐᤴᤇᤢᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤑ᤺ᤴ ᤏᤢ ᤔᤡᤄᤠ᤺ᤱᤃᤪᤥ᤺ᤰᤜᤠ᤹ ᤌᤩᤧᤖᤥ॥

᥇᥉ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤕᤜᤘᤣ ᤍᤠᤱᤒᤠᤴ ᤀ᤺ᤰᤋᤧᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠ᤺ᤴ ᤂᤧᤶᤍᤧᤳᤋᤧᤖᤥ॥

᥇᥊ ᤂᤢᤏᤧ᤹ ᤋᤥ᤺ᤱᤅᤡᤸᤗᤧ ᤀᤠᤒᤢᤛᤡᤀᤠᤱ

ᤁᤢᤏᤡᤱᤔᤡᤜᤠ᤹ ᤑᤢᤳᤇᤡᤱᤈᤩᤠᤱ ᤛᤧᤛᤢᤍᤧᤛᤢᤛᤡᤖᤥ.

ᤜᤧᤰᤁᤩᤠᤱ ᤔᤢᤴᤎᤠᤱ ᤛᤣᤖᤡ᤺ᤸᤗᤧ ᤜ᤺ᤴᤍᤠ ᤔᤧᤗᤧᤰᤋᤧᤖ ᤕᤠ᤺ᤴᤍᤢᤛᤡᤖᤥ॥

᥇᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤓᤧ᤺ᤰᤋᤢᤛᤡᤸᤗᤧ

ᤁᤧᤴᤒᤥᤀᤥᤗᤠᤔ ᤁᤧᤗ᤺ᤶᤒᤠ ᤛᤰᤔᤠ᤺ᤴ ᤑᤰᤋᤧᤸᤗᤧ

ᤘᤖ᤺ᤱᤅᤥᤒᤠ ᤆᤫᤠ᤺ᤳᤜᤠ᤹ ᤆᤒᤧᤀᤠᤱ ᤏᤣᤘᤠᤗᤠ ᤗᤢᤶᤒᤠ᤺ᤳᤜᤠ᤹ ᤏᤡᤎᤠᤒᤧᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤢᤰᤏᤠᤜᤠ᤹ ᤏᤡᤎᤠᤒᤧᤖᤥ॥

᥇᥌ ᤂᤢᤏᤧ᤹ ᤌᤠ᤺ᤱᤗᤠᤶᤒᤠ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤀᤠᤱᤃᤠ᤹ ᤋᤧᤶᤛᤠᤱᤗᤥ.

ᤂᤢᤏᤧ᤹ ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤗᤠᤶᤒᤠ ᤀᤢ᤺ᤰᤂᤠᤱ ᤗ᤺ᤳᤋᤠᤱᤗᤥ॥

᥇᥍ ᤂᤢᤏᤧ᤹ ᤀᤠᤱᤃᤠ᤹ ᤁᤧᤎᤢᤶᤒᤠ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤋᤠᤱᤛᤧ᤺ᤵᤋᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤔᤧᤈᤥᤃᤧᤖᤥ॥

᥇᥎ ᤋᤢᤰᤂᤣ ᤋᤢᤔᤢᤱᤅᤠᤱ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤔᤧᤓᤳᤋᤠᤱᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤑᤠ᤹ᤖᤠᤱᤗᤥ॥

᥇᥏ ᤂᤢᤏᤧ᤹ ᤋᤠᤶᤍᤠᤶᤒᤠ ᤋᤧᤴᤏᤥ ᤀᤠᤱᤃᤠ᤹ ᤋᤠᤖᤠᤱᤗᤥ.

ᤂᤢᤏᤧ᤹ ᤀᤠᤱᤃᤠ᤹ ᤋᤠᤱᤛᤧ᤺ᤵᤋᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤏᤢ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤕᤧᤖᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ

ᤀᤠᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤜᤠᤱᤛᤧᤶ ᤐᤡᤖᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤆᤥ᤺ᤰᤔᤠ ᤁᤧᤏᤢ᤹ᤒᤠ ᤐᤠ᤺ᤴᤗᤰ ᤆᤥᤃᤢᤱᤗᤥ॥

ᤜᤧᤰᤁᤩᤠᤱ ᤐᤠ᤺ᤴ ᤔᤧᤶᤓᤣ᤺ᤴᤏᤣ ᤘᤕᤠᤱᤒᤠᤸᤗᤧ

ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢ᤹ᤀᤡᤛᤠᤶ ᤐᤡᤖᤠᤱᤗᤥ॥

᥈᥇ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤗᤠᤶᤔᤡᤴ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤆᤥᤃᤢᤱᤒᤠ ᤜᤥ᤺ᤵᤗᤥ

ᤂᤧᤒᤩᤠᤱ ᤀᤠᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ

ᤀᤠᤱᤃᤠ᤹ ᤔᤠ᤺ᤱᤄᤠ ᤔᤧᤶᤒᤣ᤺ᤰᤁᤣ ᤘᤠ᤹ᤀᤠᤖᤥ॥

᥈᥈ ᤁᤧᤖᤧᤰ ᤁᤢᤛᤠᤶᤕᤥᤌᤡᤶᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤁᤢᤀᤡᤱᤈᤠ᤺ᤱᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤗᤧᤳᤋᤣ ᤘᤠ᤹ᤀᤠᤖᤥ॥

᥈᥉ ᤂᤢᤏᤧ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤏᤡᤛᤠᤱᤗᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠᤗᤠᤶ

ᤀᤠᤱᤃᤠ᤹ ᤗᤠ᤺ᤳᤗᤠ᤺ᤳ ᤘᤕᤠᤱᤗᤥ॥

᥈᥊ ᤂᤢᤏᤧ᤹ ᤁᤢᤗᤡᤱᤎᤥ ᤁᤧᤃᤧᤵᤐᤠ ᤏᤡᤛᤠᤱᤗᤥ.

ᤌᤣᤀᤠᤱᤓᤧᤸᤗᤧ ᤆᤥ᤺ᤰᤔᤠ ᤁᤧᤏᤢ᤹ᤒᤠ ᤐᤠ᤺ᤴᤗᤰ ᤆᤥᤃᤢᤱᤗᤥ॥

᥈᥋ ᤂᤧᤏᤧ᤹ᤃ ᤏᤛᤠ᤺ᤴᤛᤠᤒᤠᤜᤠ᤹ᤏᤢ ᤏᤛᤠ᤺ᤴᤛᤠᤒᤠᤀᤣ ᤁᤧᤈᤥ᤺ᤰᤗᤥ.

ᤁᤢᤗᤡᤱᤎᤥ ᤁᤧᤃᤧᤵᤐᤠᤜᤠ᤹ᤏᤢ ᤁᤢᤗᤡᤱᤎᤥ ᤁᤧᤃᤧᤵᤐᤠᤀᤣ ᤁᤧᤈᤥ᤺ᤰᤗᤥ॥

᥈᥌ ᤛᤢᤳᤌᤥᤒᤠᤜᤠ᤹ᤏᤢ ᤂᤧᤏᤧ᤹ ᤛᤢᤳᤌᤥᤒᤠᤀᤣ ᤁᤧᤎᤠ᤺ᤶᤛᤡᤱᤗᤥ.

ᤁᤖ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤏᤢ ᤆᤠ᤺ᤳᤆᤠ᤺ᤵᤐᤠ ᤁᤧᤎᤠ᤺ᤶᤛᤡᤱᤗᤥ॥

᥈᥍ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ.

ᤁᤖ ᤕᤶᤒᤠ ᤁᤧᤜᤧᤴᤇᤡᤱᤒᤠᤜᤠ᤹ ᤕᤥ ᤁᤧᤎᤠᤛᤢᤛᤡᤖᤥ॥

᥈᥎ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤣᤔᤡ᤺ᤸᤗᤧ ᤌᤥ᤹ᤖᤠᤱᤅᤧ᤹ᤀᤥ.

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ ᤀᤠᤱᤃᤠ᤹ᤀᤥᤒᤠ

ᤂᤠᤃᤧᤔᤠᤰᤐᤧᤴ ᤂᤠᤀᤥ᤺ᤳᤗ ᤆᤥᤃᤧ᤹ᤀᤥ॥

᥈᥏ ᤁᤧᤓᤠ᤹ᤀᤠᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤔᤡᤜᤠ᤹ ᤏᤠ᤺ᤶᤔᤠ ᤛᤢᤰᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤀᤠᤒᤠᤸᤗᤧ

ᤀᤠᤰᤋᤱᤒᤠ ᤗᤢᤱᤎᤠᤰᤛᤠᤱ ᤁᤠ᤺ᤰᤔᤠ ᤛᤢᤰᤋᤢᤱᤗᤥ॥

᥉᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠᤴ ᤐᤠ᤺ᤵᤔᤠᤏᤣᤓᤃᤪ.

ᤁᤢᤗᤠᤶᤔᤡᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ

ᤛᤠᤱᤔᤏᤠᤒᤠ ᤛᤠᤶᤔᤩᤠᤱ ᤜᤧᤰᤁᤣ ᤗ᤹ᤖᤥ॥

ᤂᤢᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤁᤧᤍᤠᤒᤠᤜᤠ᤹ ᤂᤥ᤺ᤸᤗᤧ

ᤌᤣ᤺ᤰᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤌᤣ᤺ᤰᤋᤢᤛᤡᤖᤥ॥

᥉᥇ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴᤗᤰ ᤏᤡᤱᤘᤠ᤹ᤑᤢᤔᤠᤱᤗᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤖᤰ ᤀᤠᤏᤡ᤹ ᤀᤠᤛᤧ᤺ᤵᤗᤥ॥

᥉᥈ ᤜᤠᤒᤠ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤔᤢᤰᤁᤧᤃᤢᤒᤠ ᤆᤥ᤺ᤰᤁᤠᤖᤥ.

ᤜᤧᤰᤁᤩᤠᤱ ᤀᤠᤗᤠᤶᤔᤡᤴ ᤁᤢᤗᤡᤱᤍᤥ ᤁᤧᤳᤋᤢᤖᤥ॥

᥉᥉ ᤂᤢᤏᤧ᤹ᤀᤣ ᤀᤠᤗᤠᤱᤜᤠ᤹ ᤐᤧ᤺ᤱᤘᤠᤗᤠᤱ ᤁᤢᤀᤡᤛᤡ᤺ᤰ ᤁᤧᤃᤠᤶᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤌᤠ᤺ᤱ ᤆᤶᤈᤶᤒᤠ ᤋᤧᤴᤏᤥ ᤕᤧᤵᤔᤠ ᤁᤧᤛᤢᤰᤐᤠ ᤆᤥ᤺ᤰᤁᤠ᤹ᤖᤥ॥

᥉᥊ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤁᤧᤗᤡ᤺ᤵᤐᤠ ᤗᤡ᤺ᤴ

ᤕᤠᤱᤔᤠ ᤛᤢᤰᤋᤢᤱᤗ ᤑᤠ᤹ᤀᤠᤱ ᤂᤢᤏᤧ᤹ ᤌᤱ ᤆᤥ᤺ᤰᤔᤠ ᤜᤢ᤹ᤀᤠᤖᤥ॥

᥉᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤁᤧᤏᤠᤅᤠᤱᤗᤥ

ᤜᤧᤰᤁᤩᤠᤱ ᤁᤧᤛᤧᤴᤗᤐᤪᤧ ᤂᤥ᤺ᤴ ᤁᤧᤒᤡᤖᤠᤱᤗᤥ.

ᤂᤧᤏᤧ᤹ ᤁᤧᤓᤠ᤹ᤖᤠᤱ ᤁᤧᤈᤥᤃᤠᤱᤒᤠᤸᤗᤧ ᤆᤥᤃᤢᤸᤗᤧ ᤕᤶᤒᤠ ᤐᤥ᤺ᤰᤂᤠᤱᤗᤥ

ᤜᤧᤰᤁᤩᤠᤱ ᤁᤧᤔᤢᤰᤛᤠᤶᤔᤡᤸᤗᤧ ᤏᤢᤖᤡᤰ ᤁᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

᥉᥌ ᤀᤠᤗᤠᤶᤔᤡᤴ ᤋᤠᤶᤍᤠᤶᤒᤠ ᤁᤧᤈᤥᤃᤢᤖᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤈᤥ᤺ᤴᤍᤠᤱᤅᤡᤴᤗᤥ॥

᥉᥍ ᤀᤠᤏᤡᤱᤔᤡᤜᤠ᤹ ᤏᤠ᤺ᤳᤋᤢᤱᤛᤡᤱᤅᤠᤱ ᤛᤡ᤹ᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ ᤔᤧᤴᤏᤢ᤺ᤱᤒᤠᤖᤥ॥

᥉᥎ ᤂᤧᤱᤜᤠ᤹ ᤐᤥ᤺ᤰᤔᤠ ᤔᤧᤴᤇᤢᤰᤔᤏᤠ ᤔᤧᤒᤥ᤺ᤰᤂᤧᤖ ᤌᤠᤖᤡᤰ ᤜᤡᤵᤋᤢᤛᤡᤱᤗᤥ.

ᤂᤧᤱᤜᤠ᤹ ᤀᤠᤗᤠᤱ ᤛᤡᤃᤠᤱ ᤆᤡᤸᤗᤧᤰ ᤔᤧᤗᤧᤰᤂᤧᤖᤥ॥

᥉᥏ ᤌᤱ ᤆᤥ᤺ᤰᤔᤠᤀᤥ ᤔᤢᤰᤁᤧᤃᤢᤒᤠ ᤁᤧᤈᤥᤃᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤀᤠᤗᤠᤱᤅᤥ

ᤂᤧᤏᤧ᤹ ᤌᤢᤱᤒᤥᤜᤈ᤹ ᤁᤧᤕᤢᤱᤛᤡᤱᤒᤠ ᤁᤧᤈᤥᤃᤢᤛᤡᤖᤥ॥

᥊᥆ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤂᤧᤏᤧ᤹ ᤕᤠᤱᤏᤠ

ᤁᤧᤏᤢ᤺ᤱᤒᤠᤀᤠᤱ ᤁᤧᤄᤧᤳᤇᤡᤱᤒᤠ ᤁᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ ᤔᤧᤰᤂᤢᤱᤛᤡᤱᤗᤥ॥

᥊᥇ ᤂᤧᤱᤜᤠ᤹ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤔᤧᤀ᤺ᤰᤋᤧᤖᤥ.

ᤁᤖ ᤂᤧᤱᤜᤠ᤹ ᤁᤧᤛᤧ᤺ᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴᤏᤠᤱ ᤔᤧᤀᤢ᤺ᤳᤋᤢᤖᤥ

ᤁᤖ ᤂᤢᤏᤧ᤹ ᤂᤧᤱᤜᤠ᤹ ᤏᤥᤃᤵ ᤔᤧᤒᤡᤖᤢᤴᤛᤡᤴᤗᤥ॥

᥊᥈ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤔᤢ᤺ᤳᤋᤢᤒᤠ ᤂᤠᤶᤜᤡ᤺ᤰ ᤜᤧᤰᤁᤣ

ᤂᤧᤱᤜᤠ᤹ ᤑᤢᤳᤗᤢᤶ ᤌᤩ᤺ᤱ ᤋᤣᤛᤢᤱᤛᤡᤱᤗᤥ.

ᤗᤠᤶᤔᤥᤒᤠ ᤗᤧᤰᤘᤠ ᤜᤧᤰᤁᤣ ᤂᤧᤱᤜᤠ᤹ ᤋᤥ᤹ᤖᤢᤱᤛᤡᤱᤗᤥ॥

᥊᥉ ᤔᤏᤠᤜᤠ᤹ᤖᤧ ᤔᤧᤓᤳᤋᤠᤱᤅᤡᤸᤗᤧ ᤂᤧᤏᤧ᤹ ᤁᤧᤛᤧ᤺ᤵᤋᤠᤱᤗᤥ.

ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤗᤠᤶᤗᤥᤒᤠ ᤁᤧᤈᤥᤃᤠᤱᤅᤠᤱ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤠᤛᤡᤱᤅᤡᤴᤒᤠ

ᤀᤠᤱᤃᤠ᤹ ᤔᤏᤠᤜᤠ᤹ ᤀᤠᤕᤢᤰᤁᤥ ᤔᤧᤘᤠ᤹ᤖᤥ॥

᥊᥊ ᤂᤧᤱᤜᤠ᤹ᤖᤧ ᤀᤠᤀᤡᤱᤈᤠ᤺ᤱᤅᤡᤴ

ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹

ᤀᤠᤱᤃᤠ᤹ ᤀᤠᤍᤃᤡ ᤔᤧᤏ᤺ᤶᤛᤡᤱᤗᤥ॥

᥊᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤱᤔᤠᤀᤠᤱ ᤁᤧᤳᤗᤥ

ᤀᤠᤒᤠᤅᤣ ᤂᤢᤏᤡ᤹ ᤕᤰᤗᤠᤶᤒᤠ ᤁᤡᤔᤠᤸᤗᤧ

ᤂᤧᤱᤜᤠ᤹ ᤌᤧᤃᤰᤁᤰ ᤔᤧᤕᤱᤗ ᤔᤧᤗ᤺ᤴᤗᤥ॥

᥊᥌ ᤕᤜᤘᤣ ᤍᤠᤱᤒᤠᤴ ᤁᤢᤜᤡᤱᤘᤧᤳ ᤆᤥ᤺ᤰᤗᤥ.

ᤀᤠᤕᤠᤰᤐᤣ᤹ᤀᤡᤸᤗᤧ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤐᤥᤖᤖᤥ॥

ᤀᤠᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤌᤠ᤺ᤱᤎᤠ᤺ᤱ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤐᤥ᤺ᤱᤗᤖᤥ॥

᥊᥍ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤥ.

ᤂᤢᤏᤧ᤹ᤀᤣ ᤀᤠᤏᤡᤱᤔᤡᤜᤠ᤹ ᤁᤧᤏᤠ᤺ᤶᤒᤠ ᤆᤥ᤺ᤰᤁᤠᤖᤥ.

ᤂᤢᤏᤧ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤠᤕᤢᤰᤁᤥ ᤋᤠᤖᤢᤛᤡ ᤐᤡᤀᤠᤖᤥ॥

᥊᥎ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤏᤡᤱᤔᤡᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤌᤠᤔᤠ ᤔᤧᤓᤠ᤺ᤰᤁᤠᤀᤠᤴᤗᤥ॥

ᤂᤢᤏᤧ᤹ ᤀᤠᤏᤡᤱᤔᤡᤜᤠ᤹ ᤛᤶᤎᤠᤱ ᤀᤠᤱᤃᤠ᤹

ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤆᤥ᤺ᤰᤁᤠᤖᤥ.

ᤋᤧᤴᤎᤱ ᤁᤣᤈᤥ᤺ᤰᤐᤠᤜᤠ᤹ᤗᤠᤶ ᤁᤧᤛᤧ᤺ᤵᤐᤠᤖᤥ॥

᥊᥏ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤀᤣ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤗᤢᤶᤔᤥ ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤅᤗᤥ.

ᤜᤧᤰᤁᤩᤠᤱ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ॥

᥋᥆ ᤂᤢᤏᤧ᤹ ᤁᤢᤜᤠᤱᤅᤡᤴ ᤐᤕᤶ ᤕᤶᤒᤠ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤣ᤺ᤴᤍᤢᤒᤠ ᤍᤠᤀᤢᤍ ᤜᤠᤱᤅᤡᤴ ᤏᤢ

ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤛᤍᤠᤍᤡᤱ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

ᤏᤠᤘᤠᤃᤧᤴ ᤆᤀᤡ᤺ᤳᤋᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥏

ᤋᤠᤱᤛᤠᤰᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥

ᤜᤧᤰᤁᤩᤠᤱ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ᤗᤠᤶ

ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤏᤡᤍᤧᤳᤗᤥ॥

᥈ ᤔᤏᤠᤜᤠ᤹ ᤋᤠ᤹ᤔᤧᤈᤧᤱᤒᤠ ᤜᤧᤰᤁᤣ ᤌᤡᤰᤕᤠ᤺ᤴᤎᤰᤐᤠ ᤕᤧᤴᤏᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ

ᤋᤠ᤺ᤴᤍᤡᤰᤐᤠ ᤕᤧᤴᤏᤡᤴ ᤆᤧᤰᤋᤢᤖᤥ॥

ᤜᤧᤰᤁᤩᤠᤱ ᤛᤧᤴᤍᤡᤰᤁᤡᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤡᤰᤁᤢᤶ ᤏᤡᤱᤘᤠ᤺ᤴ ᤋᤠ᤺ᤴᤍᤡᤰᤐᤠ ᤛᤧᤴᤍᤡᤰᤁᤡᤴ ᤆᤧᤰᤋᤢᤖᤥ॥

᥉ ᤂᤧᤸᤗᤧ ᤛᤢᤳᤗᤠ ᤔᤧ᤺ᤴᤏᤣ ᤐᤠ᤺ᤴ ᤐᤠ᤺ᤳᤋᤢᤖᤥ.

ᤂᤢᤏᤧ᤹ ᤁᤢᤀᤡᤰᤗᤠᤀᤠᤱ ᤂᤧᤶᤔᤧᤍᤧᤳᤏᤧᤸᤗᤥ॥

᥊ ᤜᤧᤰᤁᤣᤛᤠᤱ ᤂᤧᤸᤗᤧ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤥ᤺ᤰᤂᤢᤖᤥ.

ᤂᤧᤴ ᤀᤡᤱᤄᤱᤅᤡᤴ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤠᤀᤥ ᤌᤧᤶᤒᤠ ᤁᤧᤖᤧᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤠᤰᤐᤥ ᤏᤠᤶᤔᤡᤸᤗᤧ ᤁᤢᤗᤠᤃᤡ

ᤕᤠᤱᤎᤥ᤺ᤰᤔᤠᤍᤧᤴ ᤆᤥᤃᤢ ᤐᤡᤖᤢᤀᤠᤱ ᤐᤳᤗᤥ॥

᥋ ᤏᤠᤶᤔᤡᤱᤃ ᤔᤣ᤺ᤰᤂᤡᤶ ᤛᤠ᤺ᤱᤃᤠᤗᤠᤶ ᤁᤧᤗ᤺ᤶᤒᤠ

ᤔᤣ᤺ᤰᤂᤡᤶᤛᤠᤒᤠ ᤜᤧᤰᤁᤣ ᤋᤠᤏᤠᤶᤛᤠ ᤗ᤺ᤴᤗᤥ.

ᤜᤧᤰᤁᤩᤠᤱ ᤗᤥ᤺ᤰᤔᤠ ᤁᤧᤏᤠ᤺ᤶᤒᤠᤀᤠᤱ ᤁᤧᤛ᤺ᤵᤐᤠ ᤜᤧᤰᤁᤣ ᤗ᤹ᤖᤥ॥

᥌ ᤋᤠᤱᤛᤠᤰᤐᤠᤸᤗᤧ ᤌᤡᤰ ᤁᤢᤕᤠᤀᤥ ᤂᤧᤴ ᤗᤡᤱᤅᤠᤱ

ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤂᤡᤷᤗᤡ ᤁᤒᤢᤖᤥ.

ᤜᤧᤰᤁᤩᤠᤱ ᤛᤧ᤺ᤰᤁᤡᤸᤗᤧ ᤌᤣ᤺ᤴᤏᤠᤱ ᤆᤡᤱᤛᤡᤱᤔᤠ ᤔᤧᤛᤢᤰᤏᤧᤸᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤗᤥ.

ᤂᤧᤴ ᤀᤡᤱᤈᤠ᤺ᤱᤜᤠ᤹ᤖᤣ ᤔᤏᤠᤜᤠ᤹ ᤕᤠᤶᤔᤥ ᤁᤧᤎᤢᤶᤒᤠ ᤆᤥᤃᤢᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤛᤠᤶᤜᤠ᤹ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤛᤢ᤺ᤶᤒᤠᤜᤠ᤹ ᤛᤡᤰᤁᤢᤶᤏᤡᤱᤘᤠ᤹ ᤐᤡᤖᤢᤛᤡᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶᤜᤠ᤹ ᤏᤢᤒᤠ ᤆᤥ᤺ᤰᤗᤥ.

ᤛᤡᤰᤗᤢᤱᤔᤥ ᤛ᤺ᤵᤔᤠ ᤀᤣ᤺ᤵᤔᤠ ᤁᤧᤍᤠ᤺ᤵᤐᤠ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤛᤧᤍᤡᤱᤍᤡᤱ ᤁᤧᤀᤥ᤺ᤵᤐᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤀᤠᤒᤡᤖᤥ॥

᥏ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤃ ᤏᤢᤒᤠ ᤐᤠ᤺ᤴᤗᤥ.

ᤂᤧᤱᤃ ᤀᤠᤓᤧᤸᤗᤧᤛᤠᤱ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶᤜᤠ᤹

ᤛᤧᤰᤂᤠᤒᤠ ᤏᤢ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ॥

᥇᥆ ᤂᤧᤱᤜᤠ᤹ ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤛᤠᤶᤔᤩᤠᤱ

ᤀᤡᤛᤣ᤺ᤱᤒᤠᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤛᤡᤖᤠ᤹ᤃᤧᤎᤠᤱᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤛᤰᤘᤠᤄᤢᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤁᤧᤗᤡᤶᤒᤠ ᤆᤥ᤺ᤰᤗᤥ॥

᥇᥇ ᤂᤧᤱᤜᤠ᤹ᤗᤠᤶᤒᤠᤀᤣ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤂᤠᤜᤢᤴ ᤔᤧᤄᤥᤛᤢᤖᤥ.

ᤂᤧᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤸᤗᤧ ᤏᤢᤒᤠ ᤐᤠ᤺ᤴᤜᤠ᤹ ᤂᤥᤍᤧᤳᤗᤥ॥

᥇᥈ ᤀᤠᤒᤠᤅᤣ ᤑᤣ᤺ᤶᤔᤏᤠᤒᤠ ᤕᤠ᤺ᤶᤒᤰᤜᤠ᤹

ᤜᤠ᤺ᤳᤗᤧᤀᤠᤱ ᤏᤡᤱᤘᤠ᤹ ᤔᤣᤄᤥᤛᤢᤴᤗᤥ॥

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤱᤄᤥᤀᤣ

ᤑᤣ᤺ᤴᤍᤢᤱᤒᤠ ᤐᤠ᤺ᤴᤜᤠ᤹ᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥉ ᤏᤡᤏᤡᤒᤠ ᤗᤠᤕᤥ ᤆᤥ᤺ᤰᤔᤠᤗᤠᤶ

ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤴ ᤌᤣ᤺ᤰᤋᤠᤱᤅᤧ᤹ᤀᤥ.

ᤜᤧᤰᤋᤱᤒᤠ ᤗᤠᤕᤥᤜᤠ᤹ᤖᤧ ᤀᤠᤱᤃᤠ᤹ ᤔᤧᤕᤢᤰᤁᤠᤴᤗᤖᤥ॥

ᤜᤧᤰᤁᤩᤠᤱᤗᤰ ᤀᤠᤱᤃᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥ᤺ᤱᤅᤠᤖᤥ.

ᤜᤧᤰᤁᤣᤗ᤹ᤖᤡᤰ ᤕᤶᤒᤠ ᤗᤠᤕᤥ ᤁᤧᤈᤥ᤺ᤰᤐᤠ ᤔᤧᤒᤥ᤺ᤱᤅᤠᤸᤗᤖᤥ॥

᥇᥊ ᤕᤜᤘᤣ ᤍᤠᤱᤒᤣ. ᤀᤠᤀᤡ᤺ᤶᤛᤡᤱᤔᤠᤍᤧᤴ ᤕᤠᤰᤐᤣ᤹ ᤏᤢ

ᤀᤠᤛᤧᤴᤗᤵᤍᤠᤱᤒᤠᤀᤣ. ᤀᤠᤒᤠ᤺ᤴᤛᤢᤳᤗᤠᤜᤠ᤹ ᤏᤢ

ᤀᤠᤛᤡᤰᤗᤢᤱᤔᤥ ᤏᤡᤱᤘᤠ᤹ ᤀᤡ᤺ᤳᤋᤢᤱᤒᤠ ᤐᤠ᤺ᤴᤜᤠ᤹

ᤋᤠ᤺ᤰᤋᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧᤖᤥ॥

ᤜᤠᤱᤅᤡᤸᤗᤧ ᤁᤢᤗᤠᤃᤡ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥆

ᤕᤧᤳᤋᤢᤰᤂᤣ ᤁᤧᤍᤢᤔᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤒᤣᤗᤡ᤺ᤴ ᤂᤧᤵᤛᤢᤖᤖᤥ.

ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤧ᤺ᤵᤗᤖᤥ॥

᥈ ᤂᤢᤏᤧ᤹ ᤁᤢᤔᤠᤱᤜᤡᤶᤔᤥᤗᤠᤶ ᤁᤧᤓᤠ᤹ᤛᤧ ᤕᤢᤖᤖᤥ.

ᤜᤧᤰᤁᤩᤠᤱ ᤛᤡᤕᤥᤏ ᤁᤥ᤺ᤰᤔᤠᤀᤥᤗᤠᤶ ᤁᤧᤎᤢᤶᤒᤠ ᤁᤧᤈᤥ᤺ᤰᤗᤖᤥ॥

᥉ ᤁᤧᤈᤥᤃᤢᤒᤠ ᤛᤡᤍᤢᤱᤈᤓᤠᤜᤠ᤹ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢᤖᤖᤥ.

ᤜᤧᤰᤁᤩᤠᤱ ᤁᤧᤍᤥ᤺ᤴᤍᤢᤒᤠ ᤔᤡᤎᤡᤱᤔᤏᤠᤒᤠ ᤗᤧᤳᤋᤡ᤺ᤴ ᤋᤠ᤺ᤰᤋᤢᤖᤖᤥ॥  ᤛᤣᤗᤠ

᥊ ᤁᤧᤏᤡᤱᤘᤠ᤹ᤀᤥ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤂᤢᤏᤧ᤹ᤀᤣ ᤁᤧᤳᤋᤢ ᤁᤧᤒᤡᤖᤖᤥ.

ᤜᤧᤰᤁᤩᤠᤱ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤒᤠ ᤕᤠ᤺ᤶᤒᤰᤜᤠ᤹ ᤁᤢᤗᤡᤱᤍᤥ ᤁᤧᤳᤋᤢ ᤁᤧᤒᤡᤖᤖᤥ॥

᥋ ᤌᤱ ᤁᤧᤏᤠ᤺ᤴᤍᤢᤒᤠᤀᤥ ᤛ᤺ᤳᤋᤡᤃᤧᤖ ᤀᤡᤜᤢᤜᤢ ᤗ᤹ᤖᤡᤃᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ

ᤀᤠᤏᤡᤃᤧ ᤏᤡᤛᤠ᤺ᤴ ᤌᤠ᤺ᤱ ᤑᤥ᤺ᤰᤂᤢᤶᤒᤧᤖᤥ॥

ᤐᤣᤗᤡᤃᤧᤴ ᤋᤢᤘᤠᤀᤥ ᤁᤧᤏᤠ᤺ᤰᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤳᤋᤢ ᤁᤧᤒᤡᤖᤖᤥ॥

᥌ ᤀᤠᤸᤗ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ.

ᤕᤜᤘᤣ ᤍᤠᤅᤒᤧᤸᤗᤧ ᤂᤢᤏᤧ᤹ ᤛᤣ᤺ᤴᤍᤢᤒᤠ ᤜᤠᤱᤅᤡᤴ ᤑᤠ᤹ᤖᤢᤖᤥ॥

ᤛᤣᤛᤣᤒᤠ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤃᤵ ᤐᤡᤖᤢᤖᤥ.

ᤜᤧᤰᤁᤩᤠᤱ ᤛᤧᤴᤗᤵ ᤁᤧᤒᤡᤒᤠ ᤁᤢᤈᤢᤵᤛᤠᤱ ᤜᤢᤰᤁᤡᤸᤗᤧ

ᤁᤢᤔᤢᤰᤛᤠᤶᤗᤠᤶ ᤂᤢᤏᤧ᤹ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤖᤥ॥

᥍ ᤁᤢᤓᤠ ᤔᤏᤠᤜᤠ᤹ᤖᤧ ᤌᤰᤛᤢᤒᤠ ᤏᤢ ᤑᤧᤈᤢᤶᤓᤧᤕᤠ᤺ᤸᤗᤧ

ᤌᤱ ᤏᤠ᤺ᤴᤍᤧᤳ ᤁᤧᤗ᤹ᤒᤠ ᤔᤧᤀᤡ᤺ᤳᤋᤢᤖᤥ.

ᤁᤖ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ

ᤌᤱ ᤌᤰᤔᤠ ᤏᤠ᤺ᤴᤍᤧᤳ ᤑᤠ᤹ᤀᤠᤱ ᤀᤠᤏᤡᤃᤧ ᤀᤡ᤺ᤳᤋᤢᤶᤒᤧᤖᤥ॥

᥎ ᤂᤧᤴ ᤌᤰᤛᤢᤒᤠᤜᤠ᤹ ᤂᤢᤏᤡ᤹ ᤌᤏᤠᤗᤧᤱᤅᤠᤱ ᤔᤧᤈᤥ᤺ᤴᤗᤥ.

ᤁᤖ ᤀᤠᤏᤡᤃᤧᤃ ᤌᤎᤵᤐᤠᤱ ᤔᤧᤸᤗ᤹ᤀᤣ ᤕᤧᤒᤡᤃᤧᤖᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤜᤠᤱᤅᤡᤴ ᤌᤱ ᤁᤧᤏᤠ᤺ᤶᤒᤠ ᤆᤥᤃᤧ᤹ᤀᤥ.

ᤀᤠᤏᤡᤃᤧ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤀ᤺ᤰᤋᤡᤃᤧᤸᤗᤧ ᤂᤧᤵᤛᤧ᤹ᤀᤥ॥

ᤌᤱ ᤌᤰᤔᤠ ᤁᤧᤏᤠ᤺ᤶᤒᤠ ᤐᤥ᤺ᤱᤔᤧᤸᤗᤧ ᤋᤥ᤺ᤶᤔᤏᤠᤒᤠ ᤏᤥᤃᤧᤴ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥇

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤔᤢᤰᤛᤠᤶ ᤁᤧᤒᤡᤖᤢᤒᤠᤸᤗᤧ

ᤆᤥᤃᤢᤸᤗᤧ ᤜᤠᤱᤅᤡᤴ ᤛ᤺ᤳᤋᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤁᤧᤏᤠ᤺ᤶᤒᤠ ᤁᤧᤈᤥᤃᤢᤒᤠᤸᤗᤧ

ᤆᤥᤃᤢᤸᤗᤧ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹ᤖᤥ॥

᥈ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ

ᤂᤧᤏᤧ᤹ ᤁᤧᤃᤧᤳᤋᤢ ᤁᤧᤒᤡᤖᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤐᤣᤗᤡᤃᤧᤴ

ᤋᤢᤘᤠ᤺ᤴ ᤁᤧᤄᤧᤵᤛᤢ ᤁᤧᤒᤡᤖᤢᤀᤠᤱ ᤘᤠ᤹ᤖᤥ॥  ᤛᤣᤗᤠ

᥉ ᤛᤠ᤹ᤖᤡᤰ ᤏᤢᤒᤠ ᤔᤢ᤹ᤀᤡᤛᤠᤶ ᤁᤧᤒᤡᤖᤢᤀᤠᤱ ᤗᤠᤶᤃᤧᤍᤠ᤺ᤰᤋᤢᤖᤥ.

ᤜᤧᤰᤁᤩᤠᤱ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤋᤡᤆ᤺ᤴ ᤁᤧᤄᤢ᤺ᤰᤋᤢᤖᤥ॥

᥊ ᤂᤧᤸᤗᤧ ᤂᤧᤏᤧ᤹ ᤀᤡᤖᤡ᤺ᤰ ᤜᤡᤱᤔᤠ ᤁᤧᤏᤠ᤺ᤰᤋᤧᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤖᤢᤖᤥ॥

᥋ ᤁᤢᤏᤡᤱᤔᤡᤜᤠ᤹ ᤁᤧᤏᤠ᤺ᤶᤒᤠ ᤁᤧᤈᤥᤃᤢᤒᤠᤸᤗᤧ

ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤔᤡᤱ ᤀᤡᤅᤧᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤁᤢᤔᤡᤱ ᤁᤧᤍᤡ᤺ᤵᤐᤠ ᤁᤧᤈᤥᤃᤢᤀᤠᤱ

ᤔᤡᤱᤛᤥᤀᤡᤱᤎᤠ᤺ᤱ ᤁᤧᤒᤡᤖᤢᤀᤠᤱ ᤘᤠ᤹ᤖᤥ॥

᥌ ᤛᤧᤰᤂᤠᤀᤣ ᤛᤍᤠᤍᤡᤱ ᤔᤢ᤹ᤀᤡᤛᤠᤶ ᤁᤧᤒᤡᤖᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤀᤠᤱ ᤁᤢᤏᤡᤱᤘᤠ᤹ ᤋᤩᤧᤖ ᤁᤧᤈᤥᤃᤢᤖᤥ॥

᥍ ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤠᤴ

ᤋᤠ᤺ᤰᤐᤥ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤓᤧᤸᤗᤧᤀᤠᤱ ᤀᤕᤠ᤺ᤰ ᤔᤧᤗ᤹ᤏᤧᤴᤗᤥ॥

᥎ ᤜᤠᤒᤠ ᤁᤧᤜᤢᤰᤗᤠᤶᤒᤠᤀᤣ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹

ᤂᤧᤏᤧ᤹ ᤁᤧᤃᤥ᤺ᤳᤋᤢ ᤁᤧᤗ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤈᤡ᤺ᤵᤐᤠ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹

ᤁᤧᤈᤢᤵᤛᤠᤱ ᤜᤢᤰᤁᤡᤸᤗᤧ ᤋᤧᤶᤛᤢᤛᤡᤖᤥ॥

᥏ ᤂᤧᤏᤧ᤹ ᤁᤧᤎᤠ᤺ᤴᤇᤡᤱᤅᤡᤸᤗᤧ ᤂᤧᤱᤜᤠ᤹

ᤁᤧᤍᤡ᤺ᤵᤐᤠ ᤔᤡᤜᤠᤵᤐᤥ ᤗᤠᤵᤁᤧᤓᤢᤛᤢᤛᤡᤖᤥ॥

ᤁᤢᤛᤡᤰ ᤐᤥ᤺ᤰᤁᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤗᤧ ᤌᤩ᤺ᤱ ᤆᤥᤃᤢᤛᤡᤖᤥ॥

᥇᥆ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤔᤧᤴᤇᤠ᤹ᤜᤠ᤹ ᤀᤡᤰᤛᤠᤍᤡᤱ

ᤂᤧᤏᤧ᤹ ᤂᤠᤶᤒᤣ᤺ᤰᤔᤥᤗᤠᤶ ᤁᤧᤔᤠᤛᤢᤛᤡᤖᤥ.

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥᤏᤢ

ᤂᤢᤏᤡ᤹ ᤌᤠ᤺ᤰᤜᤠ᤹ ᤁᤧᤍᤢᤃᤢ ᤁᤧᤍᤣᤛᤢᤛᤡᤖᤥ॥

᥇᥇ ᤂᤧᤱᤜᤠ᤹ᤖᤧ ᤁᤧᤍᤰᤗᤧᤱᤘᤠᤀᤥ ᤑᤧᤴᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ.

ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤔᤧᤈᤥᤃᤢ ᤁᤖᤛᤠᤱ

ᤂᤧᤱᤜᤠ᤹ ᤁᤢᤗᤡᤱᤍᤥ ᤔᤧᤱᤃᤧᤳᤏᤧᤴᤗᤥ॥

᥇᥈ ᤂᤧᤱᤜᤠ᤹ ᤁᤧᤄᤧᤳᤇᤡᤱ ᤁᤧᤒᤣ᤺ᤰᤐᤠ ᤁᤧᤈᤥᤃᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤋᤥ᤺ᤱᤅᤡᤴ ᤗᤡᤀᤥ ᤁᤧᤓᤳᤇᤢᤀᤠᤱ

ᤂᤧᤏᤧ᤹ ᤂᤧᤱᤜᤠ᤹ ᤁᤧᤛᤥ᤺ᤰᤋᤢᤛᤡᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤎᤢᤶᤒᤠ ᤁᤧᤈᤥ᤺ᤰᤐᤠ

ᤐᤠ᤺ᤴᤏᤡᤴ ᤀᤥᤛᤧ᤺ᤴᤎᤠᤱ ᤆᤥᤃᤧ᤹ᤀᤥ.

ᤀᤠᤏᤡᤃᤧᤃ ᤂᤧᤏᤧ᤹ ᤁᤧᤔᤢᤰᤛᤠᤶᤃᤧᤴ ᤕᤠ᤺ᤶᤒᤰᤁᤡᤴ

ᤛᤧᤘᤠᤛᤠᤶᤗᤥ ᤛᤠᤶᤔᤧᤳᤏᤢ ᤀᤡᤱᤎᤠ᤺ᤱ ᤐᤡᤖᤢᤶᤒᤧᤖᤥ॥

ᤋᤢᤰᤂᤣᤗᤠᤰᤂᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤠ᤹ᤖᤠᤱᤅᤧ᤹ ᤔᤧᤵᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤋᤠᤏᤠᤶᤒᤠ ᤐᤧ᤺ᤱᤘᤠ” ᤀᤡᤳᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥈

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤌᤣᤀᤠᤱ ᤀᤠᤱᤃᤠ᤹ ᤗᤠᤵᤃᤧᤓᤢᤛᤠᤱᤒᤣ᥅

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤀᤢ᤺ᤳᤏᤧᤸᤗᤧ

ᤌᤣᤀᤠᤱ ᤔᤠ᤺ᤱᤄᤠ ᤁᤧᤒᤥ᤺ᤰᤂᤧᤒᤠᤒᤣ᥅

᥈ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤗᤧᤴᤍᤡᤰ ᤀᤢ᤺ᤳᤏᤧᤖᤥ

ᤁᤖ ᤀᤠᤱᤃᤠ᤹ ᤏᤢᤃᤵ ᤁᤧᤶᤒᤡᤀᤠᤸᤗᤥ.

ᤛᤧᤴᤍᤡᤰᤁᤠᤱ ᤀᤠᤱᤃᤠ᤹ ᤛᤫᤠ᤺ᤳ ᤔᤧᤕᤢᤱᤅᤠᤴᤗᤥ॥

᥉ ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣᤒᤠ ᤁᤧᤈᤥ᤺ᤰᤗᤥ.

ᤜᤠᤱᤕᤢᤰᤏᤠᤀᤥ ᤁᤧᤕᤢᤱ. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤧᤏᤠᤖᤠ ᤔᤧᤓᤥᤛᤢᤖᤥ॥

᥊ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤂᤧᤏᤧ᤹ᤀᤥᤀᤣ ᤏᤛᤠ᤺ᤴ ᤔᤧᤕᤢᤰᤂᤢᤀᤠᤱ ᤔᤧᤘᤕᤧᤖᤥ.

ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤕᤢᤰᤂᤢᤀᤠᤱ ᤂᤧᤱᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ॥

᥋ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤢᤓᤠ᤹ ᤁᤧᤶᤏᤠ᤺ᤰᤋᤧ ᤜᤧᤰᤁᤩᤠᤱ ᤁᤧᤛᤧ᤺ᤵᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤧᤏᤧ᤹ᤀᤥ ᤏᤛᤠ᤺ᤴ ᤔᤧᤕᤢᤰᤂᤢᤀᤠᤱ ᤏᤠᤎᤠᤔᤥ ᤔᤧᤴᤎᤩᤧᤏᤧᤴᤗᤥ॥

᥌ ᤁᤖ ᤀᤠᤱᤃᤠ᤹ᤃ ᤔᤏᤠᤀᤠ ᤔᤧ᤺ᤴ

ᤁᤖ ᤑᤣ᤹ᤒᤠ᤺ᤳ ᤜᤧᤰᤋᤱᤒᤠᤀᤠᤖᤰᤗᤥ.

ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤏᤠᤔᤧᤴᤇᤠ᤹ᤀᤠᤴ

ᤜᤧᤰᤁᤩᤠᤱ ᤜᤡᤏᤠ᤺ᤶ ᤔᤧᤔᤧᤳᤋᤠᤖᤥ॥

᥍ ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤡᤒᤠ ᤁᤧᤖᤧᤰᤗᤧ ᤔᤧᤃᤣ᤹ᤀᤠᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠ ᤘᤛᤣ᤺ᤴ ᤔᤧᤗᤧᤰᤂᤢᤖ ᤌᤧᤃᤣ᤺ᤰᤐᤠᤴ

ᤋᤄᤢᤶᤋᤄᤢᤶ ᤔᤧᤔᤧᤳᤋᤢᤖ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

᥎ “ᤕᤜᤘᤣ ᤍᤠᤱᤒᤧᤸᤗᤧ ᤛᤧ᤺ᤵᤐᤠ ᤑᤠ᤹ᤀᤠᤱ ᤂᤧᤸᤗᤧ ᤏᤛᤠ᤺ᤴ ᤆᤥᤃᤢᤖᤥ.

ᤗᤢ ᤂᤢᤏᤧ᤹ᤀᤣ ᤂᤧᤴ ᤋᤠᤱᤛᤧ᤺ᤵᤋᤢᤖᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤑᤠ᤹ᤖᤢᤖᤖᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤴ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤘᤠ᤹ᤖᤥ॥”

᥏ ᤜᤧᤰᤁᤣᤛᤠᤱ ᤂᤧᤏᤧ᤹ᤀᤣ ᤀᤠᤱᤃᤠ᤹ ᤀᤠᤶᤔᤠᤖᤧ

ᤁᤢᤛᤠᤵᤐᤥ᤺ᤰᤁᤥᤗᤠᤶ ᤁᤧᤗ᤺ᤳᤋᤠᤱᤗᤥ॥

ᤀᤠᤶᤔᤠᤖᤧ ᤁᤢᤓᤰᤋᤢᤱᤔᤥ ᤘᤕᤠᤱᤅᤡᤸᤗᤧᤛᤠᤀᤣ

ᤂᤧᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤈᤥᤃᤠᤱᤗᤥ॥

᥇᥆ ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤒᤠ ᤕᤧᤴᤏᤠᤱᤎᤥᤀᤣ

ᤀᤠᤱᤃᤠ᤹ ᤂᤧᤏᤧ᤹ᤀᤥ ᤔᤧᤍᤥ᤺ᤴᤍᤠᤱᤗᤥ.

ᤀᤠᤶᤔᤠᤖᤧ ᤀᤠᤱᤃᤠ᤹ ᤁᤳᤋᤠᤱᤅᤠᤱᤎᤥᤀᤣ

ᤂᤧᤏᤧ᤹ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

᥇᥇ ᤀᤠᤱᤃᤠ᤹ᤏᤢ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤧᤳᤋᤢᤰᤂᤣ ᤋᤢᤶᤔᤠ ᤕᤧᤶ ᤋᤠᤖ ᤐᤳᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤵᤔᤡ ᤁᤧᤓᤠ᤹ᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥈ ᤕᤖᤡᤰ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤎᤥ᤺ᤱᤎᤥ᤺ᤱᤒᤠ ᤐᤡᤳ ᤜᤧᤰᤁᤣ

ᤀᤠᤱᤃᤠ᤹ ᤔᤧᤃᤒᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤒᤠᤛᤠᤏ ᤗᤠᤈᤣ᤹ᤒᤠ ᤁᤡᤵᤔᤠ ᤁᤧᤄᤢᤒᤠ ᤐᤡᤳᤜᤠ᤹

ᤁᤧᤖᤧᤰ ᤐᤡᤛᤠᤱ ᤀᤠᤱᤃᤠ᤹ ᤀᤠᤄᤡᤖᤡ ᤔᤧᤘᤠ᤹ᤖᤥ॥

᥇᥉ ᤛᤠᤰᤁᤡᤸᤗᤧ ᤋᤖᤢᤛᤡᤒᤠ ᤁᤧᤜᤢ᤺ᤰᤐᤠ ᤌᤧᤖᤡᤱᤒᤠᤜᤠ᤹ ᤜᤧᤰᤁᤣ

ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤛᤧᤵᤔᤠ ᤔᤧᤀᤡ᤺ᤳᤋᤠᤖᤥ॥

᥇᥊ ᤂᤠᤶᤒᤠᤱᤅᤥ ᤁᤧᤘᤧᤵᤐᤠ ᤆᤫᤠ᤺ᤳᤋᤡᤴ ᤆᤵᤐᤣ᤺ᤰᤐᤠ ᤜᤧᤰᤁᤣ

ᤀᤠᤱᤃᤠ᤹ ᤀᤠᤛᤰᤔᤠ ᤀᤠᤛᤠ᤹ᤀᤡ ᤜᤥ᤺ᤵᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤱ ᤀᤠᤜᤢᤰᤁᤥᤒᤠ

ᤀᤠᤕᤧᤵᤐᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤍᤰᤁᤠᤴᤗᤥ॥

ᤁᤧᤕᤥ᤺ᤶᤒᤠ ᤌᤢᤶᤒᤢ᤹ ᤜᤧᤰᤁᤣ

ᤀᤠᤛᤡᤰᤗᤢᤱᤔᤠᤴ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥋ ᤁᤧᤜᤣᤒᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤂᤠᤶ ᤜᤧᤰᤁᤣ

ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤸᤛᤥ᤺ᤵᤐᤠᤴ ᤀᤠᤄᤠ᤺ᤶᤍᤠ᤺ᤰᤔᤥ ᤂᤡᤵᤋᤢ ᤐᤣᤀᤠᤱ ᤐᤳᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤛᤡᤀᤠᤖ ᤑᤠ᤹ᤀᤠᤱ

ᤂᤠᤶᤜᤡ᤺ᤰᤁᤥ ᤁᤧᤗᤧᤖᤠᤱᤅᤠᤱ ᤘᤠ᤹ᤀᤠᤖᤥ॥

᥇᥌ ᤂᤩᤠᤒᤠᤜᤠ᤹ᤖᤧ ᤜᤧᤰᤁᤣ ᤀᤠᤏᤡᤱᤔᤡᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤠᤱᤅᤠᤱ ᤘᤠ᤹ᤖᤥ.

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤃᤒᤠᤱᤅᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤠᤗᤠᤱ ᤀᤠᤜᤢᤰᤜᤠ᤹ ᤔᤧᤜᤱᤄᤢᤀᤠᤱ ᤐᤳᤗᤥ॥

᥇᥍ ᤁᤧᤖᤧᤰ ᤀᤠᤒᤡᤶᤒᤠ ᤀᤠᤕᤧᤵᤐᤠᤜᤠ᤹ ᤏᤡᤔᤠ ᤛᤢᤰᤋᤧᤳᤗᤥ.

ᤔᤏᤠᤜᤠ᤹ᤖᤧ ᤔᤧᤈᤡ᤺ᤳᤋᤠᤖ ᤀᤍᤰᤋᤰᤁᤠᤱ ᤀᤥᤔᤧᤔᤧᤳᤋᤠᤖᤥ॥

᥇᥎ ᤂᤧᤱᤜᤠ᤹ ᤀᤠᤈᤠᤱᤅᤡᤴ ᤔᤧᤜᤠ᤺ᤳᤇᤡᤱᤗᤥ.

ᤜᤧᤰᤁᤩᤠᤱ ᤀᤠᤈᤠᤱᤅᤡᤴ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ॥

᥇᥏ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤱᤃᤠ᤹ᤗᤠᤶ

ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ᥄

ᤂᤧᤏᤧ᤹ᤀᤣ ᤀᤠᤱᤃᤠ᤹ ᤁᤧᤎᤢᤶᤒᤠ ᤁᤧᤈᤥ᤺ᤰᤁᤠᤖᤥ.

ᤀᤠᤱᤃᤠ᤹ ᤜᤠᤖᤠ ᤑᤠ᤹ᤖᤠᤱᤅᤧ᤹ᤀᤥ॥

᥈᥆ ᤀᤠᤏᤡᤱᤔᤡᤜᤠ᤹ᤖᤧ ᤋᤠᤓᤣ᤺ᤸᤗᤧ ᤛᤧᤵᤔᤠ ᤔᤧᤱᤄᤥᤀᤠᤴᤗᤖᤥ

ᤜᤧᤰᤁᤩᤠᤱ ᤂᤩᤠᤒᤠᤜᤠ᤹ ᤜᤧᤰᤋᤱᤒᤠ ᤀᤠᤏᤡᤱᤔᤡᤜᤠ᤹ᤗᤠᤶ

ᤀᤡᤔᤧᤸᤗᤢᤱᤒᤠ ᤀᤠᤜᤡᤱᤔᤴ ᤛᤧ᤺ᤵᤋᤧ᤹ᤀᤥ॥

᥈᥇ ᤌᤧᤖᤡᤱᤒᤠᤜᤠ᤹ᤖᤧ ᤀᤠᤱᤃᤠ᤹ ᤆᤠᤔᤠ ᤔᤧᤱᤄᤥᤀᤠᤴᤗᤖᤥ.

ᤜᤧᤰᤁᤩᤠᤱ ᤀᤠᤎᤥ᤺ᤱᤎᤥ᤺ᤱᤒᤠ ᤛᤠᤶᤒᤡᤳᤜᤠ᤹ᤗᤠᤶ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥈᥈ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤔᤡᤱᤅᤡᤴ ᤀᤡᤱᤓᤥᤛᤢᤱᤗᤥ.

ᤆᤢᤶᤗᤢᤱᤗᤢᤶᤔᤥ ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥈᥉ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ

ᤐᤡᤖᤧᤶᤔᤧ᤹ᤖ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ. ᤁᤢᤔᤡᤔᤡᤍᤡᤱ ᤆᤥᤃᤧᤶᤔᤧ᤹ᤀᤥ.

ᤀᤡᤛᤪᤠᤀᤡᤗᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ. ᤂᤢᤏᤧ᤹ ᤛᤧᤘᤠ ᤔᤧᤳᤋᤠᤶᤔᤧ᤹ᤀᤥ॥

᥈᥊ ᤌᤣᤀᤠᤱᤓᤧᤸᤗᤧ ᤕᤧᤳᤋᤢᤰᤂᤣ ᤁᤧᤈᤠᤒᤠᤜᤠ᤹ᤖᤧ

ᤂᤢᤏᤡ᤹ ᤋᤢᤰᤂᤣ᤺ᤴ ᤂᤢᤏᤧ᤹ ᤔᤧᤈᤡ᤺ᤳᤋᤢᤴᤗᤥ

ᤁᤖ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

ᤂᤧᤱᤜᤠ᤹ᤗᤠᤶ ᤂᤢᤏᤧ᤹ ᤁᤢᤏᤠᤖᤠᤴ ᤔᤧᤈᤡᤰᤂᤢᤴᤗᤥ

ᤁᤖ ᤂᤧᤱᤜᤠ᤹ᤖᤧ ᤀᤠᤓᤠ᤹ᤖᤧ ᤔᤧᤔᤧᤳᤋᤢᤸᤗᤧ ᤑᤠ᤹ᤖᤢᤛᤡᤖᤥ॥

᥈᥋ ᤕᤖᤡᤰ ᤔᤏᤠ ᤁᤧᤈᤢᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤂᤧᤏᤧ᤹ ᤁᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤀᤡᤱᤎᤠ᤺ᤱ ᤐᤡᤖᤢᤱᤗᤥ.

ᤂᤧᤏᤧ᤹ ᤛᤧᤘᤠ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤐᤣᤛᤠᤱ

ᤀᤠᤱᤃᤠ᤹ ᤔᤠᤱᤜᤧᤰ ᤆᤥᤃᤢᤱᤒᤠ ᤛᤡᤍᤢᤱᤈᤓᤠ᤺ᤴ ᤁᤧᤳᤋᤢᤱᤗᤥ॥

᥈᥌ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤔᤣᤈ ᤔᤧᤎᤢᤅᤢᤀᤠᤱ ᤂᤢᤏᤡ᤹ ᤛᤡᤰᤆᤡᤶᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤃᤥ᤺ᤵᤐᤠᤜᤠ᤹ᤖᤧ ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤖᤥ᥄

ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤛᤍᤠᤍᤡᤱ ᤜᤠᤱᤜᤠᤱ ᤗ᤹ᤖᤖᤥ॥

᥈᥍ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤗᤧᤵᤔᤠᤱ ᤔᤧᤏᤢ᤺ᤱᤗᤥ॥

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹

ᤜᤡᤶᤛᤕᤱᤜᤠ᤹ᤖᤧ ᤂᤢᤏᤧ᤹ᤀᤣ ᤛᤧᤘᤠ ᤔᤧᤔᤧᤳᤋᤢᤖᤥ॥

᥈᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤱᤃ ᤜᤠᤱᤗᤥ.

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤛᤶᤎᤠᤱ ᤂᤢᤏᤧ᤹ ᤜᤠᤱᤆᤥ᤺ᤰᤗᤥ॥

᥈᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹

ᤆᤠᤔᤢᤰ ᤌᤡᤔᤢᤰ ᤔᤧᤈᤥ᤺ᤰᤁᤠᤱ ᤛᤧᤘᤠ ᤔᤧᤈᤥ᤺ᤰᤗᤥ.

ᤛᤠᤃᤧᤘᤠ᤺ᤴᤇᤡᤱᤒᤠᤀᤠᤱ ᤁᤧᤛᤡᤒᤠ ᤁᤧᤒᤣ᤺ᤰᤐᤠᤜᤠ᤹

ᤁᤧᤖᤧᤰ ᤂᤢᤏᤧ᤹ ᤁᤢᤍᤃᤡ ᤛᤠᤶᤒᤥᤴ ᤔᤧᤒᤳᤗᤥ॥

᥉᥆ ᤕᤠᤱᤛᤡ ᤁᤧᤍᤠᤒᤠ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤁᤢᤛᤧᤘᤠ ᤔᤧᤈᤥᤃᤢᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ᤏᤢ᤺ᤸᤗᤧ ᤀᤣᤃᤠᤱ ᤁᤧᤍᤠᤒᤠᤜᤠ᤹

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤈᤧᤰᤋᤢᤛᤡᤖᤥ॥

᥉᥇ ᤂᤧᤱᤜᤠ᤹ᤖᤧ ᤀᤠᤀᤡᤴ ᤌᤠᤖᤡᤰ ᤛᤠᤔᤧᤴᤘᤠ᤺ᤴᤇᤡᤱᤅᤣ

ᤁᤧᤘᤠ᤹ᤒᤠ ᤛᤢᤘᤠᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤛᤧ᤺ᤵᤋᤢᤛᤡ

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤈᤧᤰᤋᤢᤛᤡᤖᤥ॥

ᤕᤜᤘᤣ ᤍᤠᤱᤒᤠᤴ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠᤖᤥ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥉

ᤕᤜᤘᤣ ᤍᤠᤱᤒᤠᤱᤃ ᤕᤠᤵᤔᤡ ᤆᤠᤃᤧᤖᤠᤶᤒᤠ ᤀᤠᤔᤧᤸᤗᤢᤰᤁᤶᤒᤠᤖᤥ.

ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤡᤀᤠᤖᤥ॥

᥈ ᤛᤖᤣ᤺ᤰᤕᤠ᤺ᤵᤐᤠ ᤆᤠᤖᤠᤶᤍᤧᤴᤏᤥ ᤆᤠᤖᤠᤶᤔᤠᤖ ᤏᤧᤒᤠᤱᤅᤠᤖᤥ.

ᤜᤧᤰᤁᤩᤠᤱ ᤏᤧᤏᤧᤒᤠ ᤆᤫᤠ᤺ᤳ ᤐᤣᤛᤠᤱ ᤆᤫᤠ᤺ᤳ ᤌᤢᤱᤛᤧ ᤋᤣ᤹ᤀᤠᤖᤥ॥

᥉ ᤂᤢᤏᤧ᤹ ᤀᤠᤛᤰᤔᤠ ᤁᤣ᤺ᤳᤋᤢᤀᤠᤱ ᤕᤠᤶᤔᤥ ᤁᤧᤎᤢᤶᤒᤠ ᤆᤥ᤺ᤰᤁᤠᤖᤥ.

ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤡᤱᤅᤡᤸᤗᤧ ᤆᤥᤃᤢᤸᤗᤧ

ᤛᤠᤶᤕᤥᤏᤡᤒᤠ ᤗᤠᤶᤔᤥ ᤀᤠᤱᤃᤠ᤹ ᤗᤠᤱᤄᤣ᤺ᤱᤅᤠᤖᤥ॥

᥊ ᤀᤠᤱᤃᤠ᤹ ᤛᤡᤔᤧᤸᤗᤧ ᤂᤠᤔᤠᤰᤔᤠ ᤗᤢᤶᤔᤥᤗᤠᤶ

ᤗᤠᤱᤄᤣ᤺ᤰᤔᤠ ᤐᤥ᤺ᤱᤛᤠᤱ ᤀᤠᤱᤃᤠ᤹ ᤔᤧᤃᤡᤀᤠᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤱᤃᤠ᤹ᤏᤢᤀᤣ ᤁᤧᤘᤠ᤹ᤖᤥ

ᤂᤧᤏᤧ᤹ ᤁᤧᤖᤧᤰ ᤐᤠ᤺ᤴᤏᤥ ᤁᤧᤛᤧ᤺ᤵᤐᤠᤖᤥ॥

᥋ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤣ ᤆᤠᤔᤠ ᤌᤢᤱᤔᤠ ᤁᤧᤒᤡᤀᤠᤖᤥ.

ᤋᤖᤣᤒᤠ ᤁᤢᤀᤡᤛᤡ᤺ᤰ ᤀᤠᤎᤧᤃᤣ᤺ᤰᤐᤥ ᤏᤡ᤺ᤱᤃᤣ᤺ᤸᤗᤧ

ᤁᤧᤜᤢ᤺ᤳᤋᤠᤀᤠᤱ ᤀᤠᤱᤃᤠ᤹ ᤗᤠᤶᤃᤧᤍᤠ᤺ᤰᤁᤠᤖᤥ.

ᤜᤧᤰᤁᤩᤠᤱ ᤀᤠᤄᤥᤷᤕᤠ᤺ᤴ ᤘᤧᤳᤗ ᤌᤠᤖᤡᤰ ᤁᤧᤎᤡᤶᤛᤢ ᤁᤧᤒᤡᤀᤠᤖᤥ॥

᥌ ᤛᤧᤰᤂᤠᤀᤣ ᤁᤧᤛᤢᤳᤏᤠ ᤏᤢ᤹ᤔᤧᤴ ᤏᤢ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤀᤠᤜᤡᤱᤜᤡᤱ ᤌᤠᤖᤡᤰ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ

ᤀᤠᤱᤃᤠ᤹ ᤛᤍᤠᤍᤡᤱ ᤛᤍᤠᤍᤡᤱ ᤘᤠ᤹ᤀᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤜᤠᤱ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥊

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤁ᤹ᤕᤥ

ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧᤴᤗᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤢᤏᤧ᤹ ᤁᤢᤔᤏᤠᤛᤡᤖᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤘᤖ᤺ᤱᤛᤶᤎᤠᤱ ᤏᤧᤛ᤻ᤛᤢᤀᤠᤱ ᤏᤧᤖᤥ.

ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤫᤠ᤺ᤳ ᤛᤡᤃᤠᤱ ᤁᤸᤗᤧ ᤁᤢᤒᤢᤱ ᤕᤢᤰᤂᤢᤀᤠᤱ ᤕᤢᤱᤗᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤥ᤺ᤰᤔᤠᤀᤥ

ᤀᤠᤳᤋᤡᤴ ᤌᤠ᤺ᤱ ᤐᤣ᤺ᤰᤔᤠ ᤛᤢᤰᤐᤣ᥅

ᤜᤧᤰᤁᤩᤠᤱ ᤁᤢᤛᤣᤛᤣᤍᤧᤴᤏᤥ ᤜᤠ᤺ᤳ ᤕᤧᤵᤔᤠ ᤛᤢᤰᤐᤣ᥅

᥊ ᤀᤠᤳᤋᤡᤴᤜᤠ᤹ᤖᤧ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤃᤢ.

ᤏᤡᤱᤘᤠ᤹ ᤛᤣᤛᤣ ᤔᤧᤃᤳᤋᤢ

ᤜᤧᤰᤁᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤶᤔᤧᤳᤋᤢᤴᤇᤡᤴ.

ᤀᤡᤱᤗᤧᤰᤐᤠ ᤐᤠ᤺ᤴᤏᤥ ᤔᤠᤱᤔᤧᤴᤜᤧᤰᤛᤡᤱᤅᤡᤴ

ᤜᤠᤒᤠ ᤂᤧᤱᤜᤠ᤹ᤀᤣ ᤌᤠ᤺ᤱ ᤐᤣ᤺ᤰᤔᤠᤀᤠᤱ ᤕᤧᤵᤔᤠ ᤔᤧᤛᤢᤰᤗᤥ᥄

᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤛᤠᤶᤕᤥᤏᤡᤒᤠᤛᤡ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥  ᤛᤣᤗᤠ

᥌ ᤀᤰᤋᤱᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤃᤥ᤺ᤳᤋᤢᤖᤥ.

ᤂᤧᤱᤜᤠ᤹ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤔᤧᤍᤠᤖᤥ॥  ᤛᤣᤗᤠ

᥍ ᤋᤠ᤺ᤰᤜᤴᤜᤠ᤹ ᤜᤖᤧᤶᤔᤧ᤹᥄ ᤀᤢᤏᤠᤜᤢᤖᤡᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤜᤖᤧᤶᤔᤧ᤹ᤀᤥ.

ᤔᤡᤔᤡᤍᤡᤱᤃᤧᤴ ᤐᤕᤶ ᤜᤠᤱᤅᤡᤴ ᤂᤧᤵᤔᤥᤗᤠᤶᤒᤠ ᤗᤠ᤺ᤳᤗᤖᤥ॥

᥎ ᤔᤡᤔᤡᤍᤡᤱᤃᤧᤴ ᤐᤕᤶ ᤜᤠᤱᤅᤡᤴ ᤜᤠ᤺ᤵᤐᤣ᥅

ᤂᤢᤏᤧ᤹ᤃ ᤌᤱ ᤁᤧᤏᤠ᤺ᤶᤒᤠ ᤔᤢᤰᤛᤠᤶᤍᤠᤱᤒᤠ ᤏᤢ

ᤔᤢᤰᤁᤧᤃᤢᤒᤠ ᤀᤠᤏᤡ᤹ ᤕᤜᤘᤣ ᤍᤠᤱᤒᤠᤴᤗᤥ॥

᥏ ᤋᤠ᤺ᤰᤜᤴᤜᤠ᤹ ᤜᤖᤧᤶᤔᤧ᤹᥄ ᤀᤢᤏᤠᤜᤢᤖᤡᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤜᤖᤧᤶᤔᤧ᤹ᤀᤥ.

ᤔᤡᤔᤡᤍᤡᤱᤃᤧᤴ ᤐᤕᤶ ᤜᤠᤱᤅᤡᤴ ᤂᤧᤵᤔᤥᤗᤠᤶᤒᤠ ᤗᤠ᤺ᤳᤗᤖᤥ॥

᥇᥆ ᤔᤡᤔᤡᤍᤡᤱᤃᤧᤴ ᤐᤕᤶ ᤜᤠᤱᤅᤡᤴ ᤜᤠ᤺ᤵᤐᤣ᥅

ᤁᤧᤖᤧᤰᤏᤢ᤺ᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴᤏᤣ

ᤔᤡᤔᤡᤍᤡᤱᤃᤧᤴ ᤐᤕᤶ ᤜᤠᤱᤗᤥ॥  ᤛᤣᤗᤠ

ᤛᤧ᤺ᤵᤛᤡᤱᤔᤠ ᤏᤢ ᤗᤠᤶᤗᤥᤔᤠᤖᤧ ᤗᤠᤃᤡ ᤐᤣᤗᤡ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥋

ᤕᤜᤘᤣ ᤍᤠᤱᤒᤠᤀᤣ. ᤀᤠᤛᤡᤰᤗᤢᤱᤔᤥᤗᤠᤶ

ᤀᤠᤱᤃᤠ᤹ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ.

᥈ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤂᤧᤏᤧ᤹ᤀᤥᤀᤣ

ᤀᤠᤏᤡᤱᤘᤠ᤺ᤴ ᤕᤢᤰᤂᤢᤱᤅᤠᤱ ᤘᤠ᤹ᤖᤥ.

ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤔᤧᤴᤏᤠ᤺ᤴᤏᤠᤸᤗᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤠ ᤔᤧᤎᤠᤏᤧᤸᤗᤖᤥ॥

᥉ ᤂᤧᤏᤧ᤹ ᤁᤧᤗᤠᤶ ᤀᤥᤃᤧᤔᤧᤵᤐᤠ ᤀᤠᤳᤋᤡᤴᤜᤠ᤹ᤀᤠᤱ

ᤛᤡᤖᤡᤱᤔᤔᤥ ᤔᤧᤴᤎᤠᤏᤧᤴᤗᤥ.

ᤁᤖ ᤂᤧᤏᤧ᤹ ᤀᤡᤱᤃᤧᤗᤧᤰᤐᤠᤜᤠ᤹ ᤏᤠᤎᤠᤔᤥ ᤔᤧᤎᤠᤖᤥ॥

᥊ ᤕᤜᤘᤣ ᤍᤠᤱᤒᤣ. ᤁᤧᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤜᤢ᤹ᤖᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤥ ᤋᤥ᤺ᤴᤍᤠᤱᤅᤧ᤹ᤀᤥ॥

᥋ ᤁᤧᤛᤧᤰᤂᤠᤒᤠ ᤗᤠᤶᤔᤥ ᤗᤠᤶᤗᤥᤛᤠᤱᤅᤧ᤹ᤀᤠᤱ ᤜᤢ᤹ᤖᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤱᤃᤠ᤹ ᤁᤧᤛᤧ᤺ᤵᤐᤠ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤂᤧᤏᤧ᤹ ᤁᤧᤗᤠᤶ ᤀᤥᤔᤧᤳᤋᤢᤱᤗᤥ॥

᥌ ᤕᤜᤘᤣ ᤍᤠᤱᤒᤠᤀᤣ. ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤠᤴ ᤏᤢ

ᤔᤡ᤺ᤶᤈᤡ ᤁᤧᤔᤧᤳᤋᤠᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤃ ᤀᤢᤏᤠᤜᤢᤖᤡᤀᤠᤱᤎᤥᤀᤣ

ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤖᤥ॥

᥍ ᤀᤠᤱᤃᤠ᤹ ᤌᤠᤱᤒᤧᤴ ᤘᤕᤠᤱᤅᤡᤸᤗᤧ ᤆᤥᤃᤢᤱᤒᤠ

ᤗᤠᤕᤥᤜᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤴᤏᤧ᤹ᤀᤥ.

ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠ ᤁᤢᤀᤡᤛᤡ᤺ᤰ

ᤁᤢᤏᤢ᤹ᤁᤢᤍᤠᤀᤥ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ. ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ ᤗᤢᤱᤃᤢᤶᤍᤠᤱᤒᤠ ᤁᤧᤈᤥ᤺ᤰᤗᤥ॥

᥎ ᤕᤜᤘᤣ ᤍᤠᤱᤒᤠᤴ ᤛᤠᤶᤕᤥᤏᤡᤒᤠ ᤏᤢ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤏᤢ᤺ᤰᤋᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤠ᤺ᤵᤔᤠ ᤁᤧᤒᤥ᤺ᤱᤒᤠ

ᤏᤢᤒᤠ ᤗᤠᤶᤔᤡᤴ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥

᥏ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤜᤠ᤹ ᤏᤢᤒᤠ ᤕᤠ᤺ᤶᤒᤰ

ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤗᤠᤶᤗᤥᤛᤢᤛᤡᤖᤥ.

ᤜᤧᤰᤁᤩᤠᤱ ᤜᤧᤰᤋᤱᤒᤠᤜᤠ᤹ ᤁᤢᤗᤠᤶᤔᤡᤴ ᤏᤠ᤺ᤵᤔᤠ ᤜᤢ᤹ᤖᤢᤛᤡᤖᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ ᤏᤢ

ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤌᤎᤵ ᤔᤧᤸᤗᤀᤣ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤖᤡᤰᤁᤠᤱ ᤗᤠᤶᤗᤥᤛᤢᤛᤡᤖᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤁᤧᤔᤡᤱᤛᤥ ᤀᤡᤱᤎᤠ᤺ᤱᤅᤡᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤆᤥᤃᤢᤱᤒᤠ ᤕᤖᤡᤰ ᤗᤠᤕᤥᤜᤠ᤹ ᤂᤧᤳᤋᤠᤱ ᤐᤡᤖᤠᤱᤅᤧ᤹ᤀᤥ॥

᥇᥈ ᤀᤠᤳᤋᤡᤴᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢ

ᤂᤢᤏᤧ᤹ ᤂᤧᤱᤜᤠ᤹ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ

ᤗᤠᤶᤔᤡᤴ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥

᥇᥉ ᤂᤧᤱᤜᤠ᤹ ᤔᤧᤏᤢ᤹ᤔᤧᤍᤠᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤕᤢᤰᤋᤢᤖᤥ॥

᥇᥊ ᤕᤜᤘᤣ ᤍᤠᤱᤒᤠᤱᤃ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ᤖᤧ ᤂᤢᤏᤡ᤹ ᤆᤢᤶᤗᤥ.

ᤂᤢᤏᤧ᤹ ᤂᤧᤱᤜᤠ᤹ ᤁᤢᤔᤠᤱᤜᤢᤵᤐᤡᤴ ᤜᤢ᤹ᤖᤢᤛᤡᤖᤥ॥

᥇᥋ ᤁᤢᤓᤠ᤹ ᤂᤥᤔᤠᤖᤧ ᤗᤠᤃᤡ ᤛᤍᤠᤍᤡᤱ

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤥᤔᤧᤳᤋᤢᤱᤗᤥ.

ᤀᤠᤏᤡᤱᤔᤡᤜᤠ᤹ᤖᤧ ᤔᤧᤃᤧᤛᤢᤒᤠ ᤀᤡᤈᤥᤀᤥ

ᤀᤠᤱᤃᤠ᤹ ᤌᤠᤀᤠᤸᤗᤧ ᤂᤢᤏᤧ᤹ᤀᤣ ᤗ᤺ᤳᤋᤠᤖᤥ॥

᥇᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤗᤧᤵᤔᤠᤱ

ᤜᤡᤛᤡᤱᤅᤧ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤠᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤓᤠ᤹ᤒᤠ ᤋᤣ᤺ᤱᤈᤢᤶ ᤔᤣ᤺ᤴᤏᤣ

ᤀᤣ᤺ᤰ ᤋᤢᤰᤂᤣ ᤋᤢᤔᤠᤱᤅᤠᤱ ᤘᤠ᤹ᤀᤠᤖᤥ॥

᥇᥍ ᤀᤠᤍᤢᤰᤂᤣ ᤀᤠᤗᤠᤰᤂᤣᤜᤠ᤹ ᤐᤥᤖᤧᤀᤠᤱ ᤘᤠ᤹ᤖᤥ.

ᤁᤴ ᤕᤧᤳᤋᤢᤰᤂᤣ ᤆᤠᤔᤠᤗᤠᤶ ᤛᤧᤴᤍᤠᤱᤅᤧ᤹ᤀᤥ॥

᥇᥎ ᤀᤠᤱᤃᤠ᤹ ᤀᤠᤍᤢᤰᤔᤠ ᤀᤠᤗᤠ᤺ᤰᤔᤠ ᤏᤢ

ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤁᤧᤖᤧᤰ ᤀᤠᤗᤠᤕᤥᤜᤠ᤹ ᤂᤧᤳᤋᤧᤍᤧᤛᤧ᤹ᤀᤥ॥

᥇᥏ ᤀᤥᤔᤧᤳᤋᤧ ᤛᤠ᤹ᤖᤧᤛᤧ. ᤀᤠᤏᤡᤱᤔᤡᤜᤠ᤹ ᤀᤠᤰᤂᤧᤴ ᤕᤖᤡᤰ ᤔᤧᤘᤠ᤹᥄

ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤔᤧᤀᤡ᤺ᤳᤋᤠᤖ ᤔᤧᤈᤡ᤺ᤳᤋᤠᤖᤥ॥

᥈᥆ ᤌᤣ᤺ᤰᤋᤠᤱᤅᤧ᤹ᤀᤠᤱ ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤳᤋᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤛᤡᤖᤡᤱᤔᤔᤥ ᤌᤠᤔᤠ ᤔᤧᤒᤥ᤺ᤱᤏᤧᤸᤗᤖᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤋᤠᤀᤠᤖᤥ॥

᥈᥇ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤀᤠᤕᤠ᤺ᤶᤒᤰᤁᤡᤸᤗᤧ ᤛᤧ᤺ᤵᤐᤠᤖᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤂᤧᤏᤧ᤹ ᤏᤛᤠ᤺ᤴ ᤆᤥ᤺ᤰᤏᤧᤖᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤔᤏᤠ ᤀᤡᤛᤪᤠᤀᤡᤗᤡᤜᤠ᤹

ᤋᤢᤰᤂᤣ ᤗᤠᤰᤂᤣᤜᤠ᤹ᤀᤥ ᤔᤧᤎᤠ᤺ᤸᤗᤧ ᤛᤧ᤺ᤵᤋᤧᤛᤧ᤹ᤀᤥ॥

ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤆᤥᤃᤢᤒᤠ ᤐᤣᤗᤡ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥌

ᤕᤜᤘᤣ ᤍᤠᤅᤒᤠᤀᤣ. ᤀᤠᤱᤃᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ

ᤆᤥ᤺ᤰᤁᤠ ᤑᤠ᤹ᤀᤠᤱ ᤀᤡ᤺ᤳᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤗᤠᤶᤔᤥ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤀᤕᤠ᤺ᤰ ᤔᤧᤴᤗ᤹ᤀᤣ ᤕᤜᤘᤣ ᤍᤠᤱᤒᤠᤀᤥ

ᤀᤠᤏᤡᤱᤘᤠ᤹ ᤕᤢᤰᤂᤢᤱᤅᤠᤱ ᤘᤠ᤹ᤀᤠᤖᤥ॥

᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤛᤡᤰᤗᤢᤱᤔᤠᤴ ᤏᤢ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤡᤴ ᤛᤠ᤹ᤖᤧᤀᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤰᤋᤱᤒᤠ

ᤆᤥ᤺ᤰᤁᤠ ᤑᤠ᤹ᤀᤠᤱ ᤛᤠ᤹ᤖᤠᤱᤅᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤍᤠᤍᤡᤱ

ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤧᤛᤧᤰᤂᤠᤒᤠ ᤗᤠᤶᤔᤥ

ᤀᤠᤱᤃᤠ᤹ ᤆᤰᤔᤧᤸᤗ᤹ᤀᤣ ᤗᤠᤱᤄᤣ᤺ᤰᤁᤠᤖᤥ॥

᥊ ᤀᤠᤱᤃᤠ᤹ ᤀᤡᤱᤗᤧᤰᤁᤩᤠ ᤔᤏᤠᤜᤠ᤹ᤏᤢ ᤔᤧᤘᤠ᤹ᤀᤠᤴᤗᤥ.

ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤏᤢᤀᤠᤱ ᤔᤧᤘᤠ᤹ᤀᤠᤴᤗᤥ॥

᥋ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤈᤢᤶᤒᤠ ᤋᤧᤴᤏᤥ ᤔᤧᤈᤢᤶᤔᤠᤴᤗᤥ.

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ᤏᤢᤀᤠᤱ ᤛᤥᤖᤡᤰ ᤔᤧᤕᤢᤱᤅᤠᤴᤗᤥ॥

᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤀᤠᤵᤋᤡᤰ

ᤜᤥᤵ ᤑᤠ᤹ᤀᤠᤱ ᤀᤠᤜᤢᤰᤜᤠ᤹ ᤘᤠᤜᤵᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤁᤒᤪᤡᤱ ᤁᤒᤢᤱᤗᤥ॥

᥍ ᤏᤢᤃᤧᤴ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤱᤗ ᤀᤠᤱᤃᤠ᤹

ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹

ᤔᤏᤠᤜᤠ᤹ ᤆᤧᤰᤋᤢᤱᤛᤡᤱᤗ ᤗᤠᤱᤄᤣ᤺ᤰᤁᤠᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤘᤠ᤹ᤔᤠ ᤜᤡᤶᤔᤡᤴ ᤏᤢ

ᤁᤧᤔᤡᤔᤡᤍᤡᤱ ᤀᤥ᤺ᤵᤐᤠᤍᤧᤴᤏᤡᤴ ᤀᤠᤛᤡᤖᤠ᤹ᤎᤠᤱᤗᤥ॥

᥏ ᤗᤠᤕᤥᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤔᤧᤰᤂᤠᤱᤅᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤔᤏᤠ ᤁᤧᤛᤧᤵᤐᤠᤜᤠ᤹ ᤂᤢᤶᤍᤡᤱ

ᤁᤧᤒᤡᤖᤢᤛᤡᤒᤠ ᤜᤧᤰᤁᤣ ᤔᤧᤔᤧᤳᤋᤠᤱᤅᤡᤴᤏᤧ᤹ᤀᤥ॥

᥇᥆ ᤂᤧᤴ ᤔᤏᤠ ᤁᤧᤛᤧᤵᤐᤠᤜᤠ᤹ ᤀᤠᤓᤧᤸᤗᤧᤛᤠᤱ

ᤑᤧᤴᤕᤠ᤺ᤶᤒᤰ ᤔᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤛᤫᤠ᤺ᤳᤋᤠᤱ ᤕᤠᤱ ᤔᤧᤈᤖᤥ॥

᥇᥇ ᤁᤖ ᤀᤠᤱᤃᤠ᤹ᤃ ᤀᤠᤵᤋᤡᤰᤁᤥ ᤔᤧᤴᤎᤠᤀᤣ ᤜᤡᤱᤅᤠᤖᤥ.

ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ ᤏᤧᤏᤧᤒᤠᤍᤧᤴᤏᤥ ᤕᤧᤵᤐᤠᤖᤥ.

ᤁᤧᤔᤏᤠᤜᤠ᤹ ᤔᤧᤈᤢᤶᤒᤠᤗᤢᤶᤔᤥ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴ ᤆᤥ᤺ᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥍

ᤕᤜᤘᤣ ᤍᤠᤱᤒᤠᤴ ᤀᤠᤀᤥ᤺ᤳᤋᤡ ᤏᤢ ᤀᤠᤛᤧᤴᤗᤵᤍᤠᤱᤒᤠᤖᤥ.

ᤜᤧᤰᤁᤣ᤺ᤸᤗᤧ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤃᤡᤖᤢᤱᤛᤡᤱᤅᤡᤴᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤜᤠ᤹ᤀᤥ ᤌᤠᤔᤠᤗᤠᤶ ᤛᤧ᤺ᤵᤐᤠᤖᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤃᤡᤀᤠᤴᤗᤥ॥

᥈ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤛᤧᤵᤔᤠ ᤔᤧᤃᤥ᤺ᤳᤋᤠᤸᤗᤧ.

ᤜᤧᤰᤁᤩᤠᤱ ᤀᤠᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ

ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤔᤧᤓᤳᤋᤠᤸᤗᤧ.

ᤂᤧᤱᤜᤠ᤹ ᤔᤧᤓᤳᤇᤡᤱᤅᤠᤱ ᤔᤧᤃᤧᤱᤗᤥ॥

᥉ ᤕᤖᤡᤰ ᤌᤰᤛᤢᤒᤠᤜᤠ᤹ᤖᤧ ᤁᤒᤪᤡᤱ ᤔᤧᤃᤵᤐᤠᤛᤠᤱ

ᤀᤠᤱᤃᤠ᤹ ᤆᤡᤈᤡᤱᤅᤠᤱ ᤔᤧᤗ᤹ᤀᤠᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤓᤳᤋᤠᤛᤠᤱ

ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥊ ᤕᤜᤘᤣ ᤍᤠᤱᤒᤠᤴ ᤗᤳᤌᤡᤰ ᤐᤠ᤺ᤴ ᤏᤠ᤺ᤰᤋᤢᤱᤗᤥ.

ᤛᤠ᤹ᤖᤡᤰᤁᤣ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤁᤥ᤺ᤳᤋᤢᤱᤒᤠ ᤐᤠ᤺ᤴᤏᤡᤱᤃ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤀᤠᤜᤡᤱᤜᤡᤱ ᤌᤠᤖᤡᤰ ᤘᤠ᤹ᤔᤠ.

ᤂᤢᤏᤧ᤹ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤀᤥᤔᤧᤵᤔᤠ

ᤜᤧᤰᤁᤩᤠᤱ ᤁᤢᤔᤠᤱᤜᤡᤶᤔᤥ ᤋᤢᤘᤠ ᤆᤥ᤺ᤰᤔᤠ ᤂᤥᤛᤢᤱᤗᤖᤥ॥

᥋ ᤌᤣᤀᤠᤱᤓᤧᤸᤗᤧ ᤋᤢᤰᤂᤣ ᤗᤠᤰᤂᤣᤜᤠ᤹ ᤋᤠ᤺ᤸᤗᤧ

ᤂᤢᤏᤧ᤹ ᤁᤢᤕᤢᤱᤔᤠᤍᤧᤴᤏᤥ ᤀᤠᤱᤃᤠ᤹ ᤏᤠᤱᤅᤠ ᤌᤣ᤺ᤰᤁᤠᤖᤥ.

ᤛᤣᤛᤣ ᤁᤢᤕᤢᤱᤔᤠᤍᤧᤴᤏᤥ ᤀᤠᤱᤃᤠ᤹ ᤆᤡᤱᤅᤠᤖᤥ.

ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤗᤢᤱ ᤛᤶᤎᤠᤱ ᤕᤢᤱᤅᤠᤖᤥ॥

᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤃᤒᤪᤡᤱ ᤁᤧᤘᤠ᤹ᤒᤠ

ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤏᤠ᤺ᤴᤍᤢᤱᤛᤡᤱᤗᤥ

ᤂᤧᤒᤩᤠᤱ ᤛᤣᤛᤣ ᤁᤢᤕᤢᤱᤔᤠᤍᤧᤴᤏᤥ ᤀᤠᤱᤃᤠ᤹

ᤀᤠᤛᤡᤰ ᤐᤛᤶᤛᤶᤗ ᤛᤡᤍᤢᤱᤈᤓᤠ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤛᤧᤘᤠᤛᤠᤶᤗᤥ ᤛᤠᤶᤔᤧᤳᤋᤢᤱᤗ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤸᤗᤧ ᤂᤧᤵᤛᤧ᤹ᤀᤥ.

ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤠᤱ ᤐᤣᤗᤡᤗᤠᤶᤒᤠ

ᤀᤠᤱᤃᤠ᤹ ᤏᤠ᤺ᤰᤋᤢᤱᤒᤠ ᤐᤠ᤺ᤴᤜᤠ᤹ ᤐᤡᤖᤠᤱᤅᤧ᤹ᤀᤥ॥

᥎ ᤀᤠᤛᤡᤰᤗᤢᤱᤔᤠᤸᤗᤧ ᤁᤧᤕᤠ᤺ᤶᤒᤣᤀᤥ

“ᤂᤢᤏᤧ᤹ ᤛᤧᤘᤠ ᤔᤧᤳᤋᤧ᤹” ᤐᤠ᤺ᤳᤋᤢᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤧᤘᤠ ᤔᤧᤳᤏᤧᤖᤥ॥

᥏ ᤁᤧᤏᤡᤀᤠᤸᤗᤧ ᤁᤧᤏᤠᤖᤠᤴ ᤔᤧᤈᤡᤰᤂᤧᤴᤏᤧ᤹ᤀᤥ.

ᤁᤧᤛᤡᤰᤐᤥ᤺ᤰᤁᤡᤸᤗᤧ ᤔᤧᤏᤠ᤺ᤳᤋᤠᤱ ᤔᤧᤍᤣᤛᤠᤱᤅᤡᤴᤏᤧ᤹ᤀᤥ॥

ᤂᤧᤏᤧ᤹ᤃ ᤀᤠᤓᤧᤸᤗᤧᤛᤠᤱ ᤀᤠᤱᤃᤠ᤹ ᤁᤧᤓᤠ᤹ᤀᤠᤖᤥ.

ᤀᤠᤛᤧᤴᤗᤵᤍᤠᤱᤒᤠ. ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤔᤣᤗᤧᤖᤠᤱᤅᤡᤴᤏᤧ᤹. ᤔᤧᤏᤠ᤹ᤖᤠᤱᤅᤡᤴᤏᤧ᤹ᤀᤥ॥

᥇᥆ ᤀᤠᤶᤔᤠ ᤀᤠᤶᤒᤠᤛᤡᤖᤧ ᤀᤠᤱᤃᤠ᤹ ᤔᤧᤗᤧᤳᤋᤠᤛᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤳᤋᤠᤖᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤁᤧᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤜᤢ᤹ᤖᤠᤱᤅᤧ᤹ᤀᤥ.

ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤔᤧᤛᤢᤰᤁᤠᤒᤠᤸᤗᤧ ᤆᤥᤃᤢᤸᤗᤧ

ᤁᤢᤍᤥ᤺ᤵᤔᤠ ᤗᤠᤶᤔᤥ ᤀᤠᤱᤃᤠ᤹ ᤗᤠᤶᤗᤥᤛᤠᤱᤅᤧ᤹ᤀᤥ॥

᥇᥈ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ

ᤀᤠᤱᤃᤠ᤹ ᤌᤠᤔᤠ ᤔᤧᤒᤠᤄᤠᤱᤅᤡᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤑᤧᤴᤕᤠ᤺ᤶᤒᤰ

ᤁᤧᤈᤥ᤺ᤰᤐᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠ᤺ᤴᤔᤧᤎᤡᤰᤁᤠᤖᤥ

ᤜᤧᤰᤁᤩᤠᤱ ᤛᤧᤳᤋᤠᤛᤡᤃᤧ ᤗ᤹ᤖᤡᤰ ᤔᤧᤓᤧ᤺ᤰᤁᤠᤖᤥ॥

᥇᥉ ᤀᤠᤸᤗᤥ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤘᤠ᤹ᤀᤠᤸᤗᤧ

ᤁᤧᤏᤢ᤹ᤒᤠ ᤕᤜᤘᤣ ᤍᤠᤱᤒᤠᤴ ᤏᤡᤛᤢᤱ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥇᥊ ᤕᤜᤘᤣ ᤍᤠᤱᤒᤠᤴ ᤜᤠᤱᤄᤧ᤹ᤀᤥ॥ ᤁᤧᤎᤢᤶᤒᤠ ᤐᤥ᤺ᤰᤂᤧ᤹ᤀᤥ.

ᤜᤧᤰᤁᤩᤠᤱ ᤁᤧᤛᤡᤰᤗᤢᤱᤔᤥ ᤜᤠᤱᤜᤠᤱ ᤗ᤹ᤖᤧᤖ ᤀᤠ᤺ᤴᤇᤡᤱᤅᤧ᤹ᤀᤥ॥

ᤕᤜᤘᤣ ᤍᤠᤱᤒᤠᤴ ᤜᤠᤱᤄᤧ᤹ᤀᤥ॥

ᤏᤢᤃᤧᤴ ᤏᤢ ᤐᤣᤗᤡᤃᤧᤴ ᤋᤢᤘᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥎

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤱᤃᤠ᤹ ᤕᤠᤵᤔᤡ

ᤁᤶᤒᤪᤠᤱ ᤁᤧᤔᤧᤵᤐᤠ ᤀᤠᤕᤠᤰᤐᤣ᤹ᤏᤧᤖᤥ.

ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤸᤗᤧ ᤂᤧᤵᤛᤧ᤹ᤀᤥ॥

ᤂᤧᤏᤧ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤴᤏᤣᤓᤃᤪ

ᤀᤠᤱᤃᤠ᤹ᤀᤠᤱ ᤂᤧᤔᤠᤍᤡᤱ ᤕᤱᤛᤱᤅᤥ

ᤁᤧᤒᤣ᤺ᤰᤐᤠᤜᤠ᤹ ᤁᤢᤀᤡᤛᤡ᤺ᤰ ᤐᤥᤱᤅᤠᤖᤥ॥

᥈ ᤜᤧᤰᤁᤩᤠᤱ ᤑᤠ᤹ᤖᤠᤱᤅᤧ᤹ᤀᤥ ᤑᤠ᤹ᤀᤠᤱ ᤀ᤺ᤰᤁᤠᤸᤗᤧ

ᤂᤧᤒᤩᤠᤱ ᤐᤕᤶ ᤕᤶᤒᤠ ᤁᤧᤛᤣᤛᤣᤍᤧᤴ ᤗᤧᤵᤔᤠᤱ

ᤀᤠᤱᤃᤠ᤹ ᤀᤠᤜᤢᤰᤜᤠ᤹ ᤛᤴᤇᤢᤱᤅᤡᤸᤗᤧ

ᤆᤥᤃᤢᤱᤒᤠ ᤐᤣᤗᤡᤃᤧᤴ ᤀᤠᤍᤢᤘᤠ᤺ᤴ ᤂᤧᤵᤛᤧ᤹ᤀᤥ॥

᥉ ᤀᤠᤱᤃᤠ᤹ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹

ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ

ᤀᤠᤱᤃᤠ᤹ ᤛᤡᤛᤧ ᤔᤧᤍᤣ᤹ᤖᤠᤱᤅᤡᤴᤏᤧ᤹ᤀᤥ॥

ᤂᤧᤱᤜᤠ᤹ ᤂᤢᤏᤡ᤹ ᤐᤠᤱᤓᤣ᤹ᤛᤠᤒᤠᤜᤠ᤹ᤏᤢ ᤏᤢᤖᤡᤰᤁᤠᤱ ᤔᤧᤒᤠ᤺ᤳᤗᤥ

ᤁᤖ ᤂᤢᤏᤡ᤹ ᤏᤡᤱᤘᤠ᤹ᤀᤥ ᤏᤢᤒᤠ ᤜᤥ᤺ᤵᤗᤥ॥

᥊ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤐᤡᤖᤧᤛᤧ᤹ᤀᤥ.

ᤜᤧᤰᤁᤩᤠᤱ ᤑᤧᤴ ᤕᤠ᤺ᤶᤒᤰ ᤔᤧᤈᤥᤃᤢᤒᤠᤸᤗᤧ ᤁᤢᤗᤧᤰᤘᤠ

ᤂᤧᤱᤜᤠ᤹ ᤛᤠᤶᤒᤠ᤺ᤴ ᤆᤠ᤺ᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤂᤥᤔᤠ ᤔᤧᤕᤠᤖᤢᤒᤠ ᤂᤢᤶᤍᤡᤱᤅᤡᤴ ᤐᤡᤖᤧᤛᤧ᤹ᤀᤥ॥

᥋ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤏᤢ

ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ ᤐᤠ᤺ᤴᤜᤠ᤹

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤢᤴᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤕᤠᤶᤔᤥ ᤔᤧᤓᤥ᤺ᤰᤂᤢᤴᤛᤡᤴᤗᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤌᤣᤀᤠᤱᤓᤧᤸᤗᤧ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ ᤑᤠ᤹ᤀᤠᤱ

ᤐᤣᤗᤡ ᤑᤠᤰᤋᤢᤱᤒᤠᤴ ᤂᤧᤵᤛᤢᤀᤠᤱ ᤘᤠ᤹ᤖᤥ॥

᥍ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤀᤠᤔᤢᤰᤛᤠᤶ ᤏᤢ

ᤀᤠᤱᤃᤠ᤹ ᤀᤠᤎᤣ᤺ᤰᤛᤡᤱᤔᤠ ᤀᤠᤄᤥᤖᤥ.

ᤀᤠᤱᤃᤠ᤹ ᤂᤢᤏᤧ᤹ᤀᤥ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤀᤠᤱᤃᤠ᤹ ᤑᤠ᤹ᤀᤠᤖᤥ

ᤜᤧᤰᤁᤩᤠᤱ ᤀᤠᤛᤡᤰ ᤛᤔᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤛᤧᤘᤠᤛᤠᤶᤗᤥᤗᤠᤶᤒᤠ ᤂᤢᤏᤧ᤹ ᤏᤢᤃᤧᤴ ᤐᤡᤖᤢᤱᤗᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤁᤧᤎᤢᤶᤒᤠ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤛᤣ᤺ᤴᤍᤢᤒᤠ ᤜᤠᤱᤅᤡᤴ ᤌᤣ᤺ᤰᤋᤢᤀᤠᤱ ᤛᤧ᤺ᤵᤋᤢᤖᤥ॥

᥏ ᤂᤧᤏᤧ᤹ ᤁᤧᤔᤏᤠᤜᤠ᤹ ᤛᤧ᤺ᤵᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤧ ᤐᤡᤖᤧᤛᤧ᤹ᤀᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤃᤶᤒᤠ ᤐᤥ᤺ᤰᤂᤧ᤹ᤀᤠᤱ

ᤛᤍᤠᤍᤡᤱ ᤀᤥᤔᤧᤳᤋᤧᤛᤧ ᤁᤳᤋᤧᤛᤧ᤹ᤀᤥ॥

ᤛᤢᤖᤡ᤺ᤳ ᤁᤣᤈᤱᤅᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥈᥏

ᤔᤠᤱᤗᤠᤀᤡᤱᤒᤠᤛᤣ.a ᤕᤜᤘᤣ ᤍᤠᤅᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤅᤒᤠᤴ ᤁᤢᤔᤡᤔᤡᤍᤡᤱ ᤏᤢ

ᤁᤢᤔᤢᤰᤛᤠᤶᤔᤡᤸᤗᤧ ᤗᤠᤃᤡ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥

᥈ ᤔᤡᤔᤡᤍᤡᤱ ᤐᤡᤔᤠ ᤕᤠᤖᤢᤒᤠ ᤕᤜᤘᤣ ᤍᤠᤅᤒᤧᤸᤗᤧ

ᤁᤢᤔᤡᤱᤅᤡᤴ ᤂᤡᤏᤡ᤹ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥

ᤛᤣᤛᤣᤒᤠ ᤁᤢᤛᤢᤳᤏᤠ᤺ᤸᤗᤧ ᤁᤠᤵᤐᤠᤛᤡᤶᤔᤧ᤹ᤀᤠᤱ

ᤕᤜᤘᤣ ᤍᤠᤅᤒᤠᤴ ᤛᤧᤘᤠ ᤔᤧᤳᤋᤧᤶᤔᤧ᤹ᤀᤥ॥

᥉ ᤕᤜᤘᤣ ᤍᤠᤅᤒᤧᤸᤗᤧ ᤁᤢᤀᤡᤰᤗᤠ᤺ᤴ ᤆᤫᤠ᤺ᤳ ᤛᤶᤎᤠᤱ ᤂᤧᤶᤍᤧᤳᤗᤥ.

ᤔᤡᤔᤡᤍᤡᤱᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤖᤧᤱᤄᤢᤖᤢᤱ ᤗ᤹ᤖᤥ॥

ᤜᤧᤰᤁᤩᤠᤱ ᤕᤜᤘᤣ ᤍᤠᤅᤒᤧᤸᤗᤧ ᤂᤧᤖᤧᤱᤄᤢᤖᤢᤱ

ᤁᤧᤗ᤹ᤒᤠ ᤁᤢᤀᤡᤰᤗᤠ᤺ᤸᤗᤧ ᤘᤖ᤺ᤱᤜᤠ᤹ᤀᤠᤱ ᤗᤥ᤺ᤰᤂᤢᤖᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠ᤺ᤴ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ.

ᤕᤜᤘᤣ ᤍᤠᤱᤒᤠᤴ ᤐᤠ᤺ᤳᤋᤡᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ ᤕᤠᤰᤗᤥ॥

᥋ ᤕᤜᤘᤣ ᤍᤠᤅᤒᤧᤸᤗᤧ ᤁᤢᤀᤡᤰᤗᤠ᤺ᤸᤗᤧ

ᤛᤠᤶᤔᤠᤱᤛᤡᤱᤜᤠ᤹ ᤜᤷᤃᤧ᤹ ᤜᤷᤃᤧ᤹ ᤂᤧᤖᤢᤖᤥ॥

ᤕᤜᤘᤣ ᤍᤠᤅᤒᤧᤸᤗᤧ ᤗᤧᤒᤏᤠᤏ ᤁᤥ᤺ᤰᤔᤠᤀᤥᤒᤠ

ᤛᤠᤶᤔᤠᤱᤛᤡᤱᤜᤠ᤹ ᤑᤸᤗᤠᤰ ᤑᤸᤗᤠᤰ ᤀᤧᤰᤂᤢᤖᤥ॥

᥌ ᤂᤢᤏᤧ᤹ᤃ ᤗᤧᤒᤏᤠᤏᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹

ᤐᤡᤳᤛᤠᤳ ᤐᤡᤶᤒᤠ ᤁᤢᤀᤡᤛᤡ᤺ᤰ ᤔᤢᤴᤍᤢᤖᤥ.

ᤜᤧᤰᤁᤩᤠᤱ ᤜᤣᤷᤔᤥᤏ ᤌᤧᤃᤢ᤺ᤴb ᤁᤢᤶᤒᤠᤒᤠ

ᤛᤠᤶᤒᤡᤳᤋᤡᤴ ᤐᤡᤶᤒᤠ ᤁᤢᤀᤡᤛᤡ᤺ᤰ ᤔᤢᤴᤍᤢᤖᤥ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠ᤺ᤸᤗᤧ ᤛᤠ᤺ᤶᤓᤣ ᤗᤧᤰᤗᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠ᤺ᤸᤗᤧ

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤡᤴ ᤕᤰᤂᤢᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤠᤍᤣᤛ ᤗᤠᤈᤣ᤹ᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤡᤴ ᤕᤰᤂᤢᤖᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠ᤺ᤸᤗᤧ ᤕᤜᤡᤒᤠ ᤛᤡᤱᤜᤠ᤹ ᤌᤢ᤺ᤰᤂᤢᤖᤥ.

ᤜᤧᤰᤁᤩᤠᤱ ᤋᤠᤶᤓᤢᤱ ᤛᤡᤱᤗᤠᤜᤠ᤹ ᤛᤡᤔᤢᤰ ᤛᤡᤔᤢᤰ

ᤔᤢᤰᤂᤢᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤖᤥ॥

ᤁᤢᤜᤡᤶᤔᤥ ᤁᤧᤘᤠ᤹ᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ ᤗ᤹ᤖᤡᤰ ᤁᤧᤖᤧᤰ ᤔᤧᤀ᤺ᤰᤗᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤘᤍᤵᤔᤠ ᤛᤶᤎᤠᤱ ᤕᤢᤰ ᤆᤥᤃᤢᤖᤥ.

ᤕᤜᤘᤣ ᤍᤠᤱᤒᤠᤴ ᤛᤍᤠᤍᤡᤱ ᤜᤠᤱᤆᤥ᤺ᤰᤗᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤔᤢᤰᤛᤠᤶ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹

ᤛᤏᤠᤖᤢᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ॥

a 

᥈᥏:᥇ ᤜᤡᤒᤪᤢ ᤐᤠ᤺ᤴᤏᤥ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹” ᤐᤠ᤺ᤳᤋᤢᤀᤠᤱ ᤐᤳ॥

b 

᥈᥏:᥌ ᤜᤡᤒᤪᤢ ᤐᤠ᤺ᤴᤏᤥ “ᤛᤡᤖᤡᤕᤥᤴ” ᤔᤧᤔᤧᤳᤋᤢᤖᤥ॥

ᤏᤥᤃᤧᤴ ᤐᤡᤔᤠ ᤛᤠᤶᤗᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤋᤥ᤺ᤶᤔᤠ ᤛᤠᤶᤗᤥᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥆

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤥ ᤁᤣ᤺ᤶᤒᤠ ᤗᤢᤶᤒᤠ᤺ᤳᤗᤠᤶᤒᤠ

ᤌᤠ᤺ᤱ ᤁᤧᤒᤰᤂᤠᤱ ᤁᤧᤗ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤜᤠᤖᤡ ᤋᤩᤠᤱ ᤑᤠ᤹ᤀᤠᤱ ᤀᤠᤱᤃᤠ᤹

ᤀᤠᤏᤡᤱᤔᤡᤜᤠ᤹ ᤛ᤺ᤵᤔᤠ ᤁᤧᤶᤒᤠᤱᤄᤢᤴᤛᤡᤸᤗᤥ॥

᥈ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ

ᤀᤠᤱᤃᤠ᤹ ᤀ᤺ᤰᤋᤠᤱᤗ ᤐᤣᤗᤡ ᤑᤠᤰᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤏᤢᤛᤠᤱᤗᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤀᤡᤐᤢᤱᤗᤠᤶᤒᤠ ᤁᤧᤗ᤺ᤳᤋᤠᤱᤗᤥ.

ᤜᤧᤰᤁᤩᤠᤱ ᤂᤧᤔᤠ ᤕᤱᤛᤱᤅᤥ ᤐᤣ᤺ᤰᤔᤠᤗᤠᤶ ᤁᤧᤛᤧ᤺ᤵᤋᤠᤱᤗᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤔᤏᤠᤛᤣ.

ᤛᤠᤶᤗᤥᤖᤧᤶᤔᤧ᤹ᤖ ᤂᤢᤏᤧ᤹ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤢᤛᤣᤛᤣ ᤔᤡᤱᤅᤡᤴ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥋ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤛᤵᤑᤠᤎᤡᤰᤗᤰ ᤁᤢᤛᤡᤰ ᤐᤥ᤺ᤰᤗᤥ.

ᤁᤖ ᤀᤠᤏᤡ᤹ ᤜᤡᤱᤜᤡᤱ ᤌᤠᤖᤡᤰ ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤗᤥ॥

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡ᤹ ᤛᤧᤴᤍᤡᤰ ᤀᤠᤜᤠ᤺ᤵᤛᤠᤱ

ᤋᤠᤏᤠᤶᤃ ᤀᤠᤏᤡ᤹ ᤀᤠᤛ᤺ᤳᤗᤥ॥

᥌ ᤀᤠᤱᤃᤠ᤹ ᤏᤠᤱᤛᤡᤱᤔᤠ ᤌᤣ᤺ᤰᤛᤡᤱᤔᤠ

ᤆᤠᤜᤠᤒ᤻ ᤔᤧᤴᤈᤥ᤺ᤰᤁᤣ ᤘᤕᤠᤱᤅᤡᤸᤗᤧ

ᤀᤠᤓᤧᤸᤗᤧᤀᤠᤱ ᤜᤠᤖᤡ ᤔᤧᤍᤠᤀᤠᤴ ᤗ᤹ᤖᤡᤰ ᤐᤠ᤺ᤳᤋᤢᤱᤗᤥ॥

᥍ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤠᤱᤗᤥ.

ᤜᤧᤰᤁᤩᤠᤱ ᤁᤧᤏᤠᤅᤠᤱ ᤁᤧᤎᤣ᤺ᤰᤋᤠᤱᤗᤥ

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤀᤡᤍᤡ᤹ ᤘᤍᤡ᤹ ᤔᤧᤸᤗ᤹ᤔᤏᤠ ᤁᤧᤈᤥᤃᤠᤱᤗᤥ.

ᤁᤖ ᤀᤠᤱᤃᤠ᤹ᤗᤠᤶ ᤁᤧᤈᤡᤱᤛᤡᤱᤅᤡᤸᤗᤧ ᤁᤡᤛᤠᤱᤗᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤀᤢ᤺ᤳᤏᤧᤖᤥ.

ᤗᤢᤱᤔᤠ᤹ ᤋᤢᤰᤋᤠᤅᤧ᤹ᤀᤥ ᤗ᤹ᤖᤡᤰ ᤐᤣᤗᤡ ᤑᤠᤰᤏᤧᤖᤥ॥

᥏ “ᤀᤠᤱᤃᤠ᤹ ᤂᤧᤔᤠ ᤕᤱᤛᤱᤅᤥ ᤐᤣ᤺ᤰᤁᤠᤀᤠᤱ

ᤀᤠᤱᤃᤠ᤹ ᤔᤧᤰᤁᤠᤸᤗᤧ ᤌᤣ ᤁᤧᤄᤥᤛᤢᤒᤣ᥅

ᤂᤠᤶᤒᤢᤋᤪᤠ᤺ᤸᤗᤧ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤒᤡ᥅

ᤂᤧᤴ ᤂᤠᤶᤒᤢᤋᤪᤠ᤺ᤸᤗᤧ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ

ᤁᤧᤈᤥ᤺ᤰ ᤑᤠ᤹ᤀᤠᤱ ᤀᤡᤱᤓᤥᤛᤢᤒᤡ᥅

᥇᥆ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤒᤣᤗᤡᤃᤧᤴ

ᤀᤠᤒᤠ᤺ᤴᤈᤠ᤺ᤴᤏᤡᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤏᤠᤅᤠᤱᤅᤧ᤹ ᤌᤣ᤺ᤰᤋᤠᤱᤅᤧ᤹ᤀᤥ॥”

᥇᥇ ᤂᤧᤏᤧ᤹ᤀᤣ ᤀᤠᤱᤃᤠ᤹ ᤀᤠᤔᤣᤖᤡᤱ ᤌᤰᤔᤠᤴ

ᤗᤠ᤺ᤱᤔᤠ ᤛ᤺ᤵᤔᤠᤀᤥ ᤁᤧᤗᤧᤰᤂᤢ᤹ᤖᤥ.

ᤜᤧᤰᤁᤩᤠᤱ ᤀᤡᤏᤥᤃᤧᤴ ᤀᤠᤍᤢᤰᤂᤣ᤺ᤴ ᤁᤧᤄᤧᤳᤋᤢᤀᤠᤱ

ᤀᤠᤱᤃᤠ᤹ ᤁᤢᤛᤡᤰ ᤁᤧᤛᤶᤒᤠ ᤁᤧᤈᤥᤃᤠᤱᤗᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤡᤸᤗᤧ

ᤆᤰᤔᤧᤸᤗ᤹ᤀᤣ ᤁᤧᤏᤠᤖᤠ ᤑᤥᤛᤢᤖᤖᤥ॥

ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤛᤍᤠᤍᤡᤱ ᤂᤧᤏᤧ᤹ ᤏᤢᤃᤧᤴ ᤐᤡᤏᤧᤖᤥ॥

ᤕᤧᤳᤋᤢᤰᤂᤣ ᤀᤠᤍᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥇

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ᤀᤥ

ᤀᤡ᤺ᤶᤛᤡᤱᤛᤧ ᤋᤩᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ᤃ ᤀᤠᤓᤧᤸᤗᤧᤀᤠᤱ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤸᤗᤖᤥ.

ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ ᤛᤧ᤺ᤵᤋᤠᤱᤅᤧ᤹ᤀᤥ॥

᥈ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤂᤡᤔᤥ ᤛᤧ᤺ᤵᤋᤠᤱᤅᤧ᤹ᤀᤥ॥

ᤂᤧᤏᤧ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤏᤢ ᤕᤠᤵᤔᤡ

ᤀᤠᤎᤣ᤺ᤰᤌᤣ᤺ᤰᤐᤠ ᤕᤰ ᤐᤥ᤺ᤰᤂᤧ᤹ᤀᤥ॥

ᤂᤧᤏᤧ᤹ᤀᤣ ᤕᤠᤰᤐᤣ᤹ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ ᤌᤣ᤺ᤰᤋᤠᤱᤅᤧ᤹ᤀᤥ॥

᥉ ᤂᤧᤏᤧ᤹ᤀᤣ ᤀᤠᤱᤃᤠ᤹ ᤀᤠᤕᤠᤰᤐᤣ᤹ ᤏᤢ

ᤀᤠᤱᤃᤠ᤹ ᤀᤠᤛᤧ᤺ᤵᤛᤡᤱᤔᤠ ᤕᤰᤏᤧᤖᤥ॥

ᤁᤧᤔᤡᤱᤛᤥ ᤀᤡᤱᤎᤠ᤺ᤱᤗᤧ ᤗᤠᤃᤡ ᤀᤠᤱᤃᤠ᤹

ᤗᤠᤶᤗᤥᤛᤠᤱᤅᤧ᤹ ᤗᤠᤱᤄᤣ᤺ᤰᤂᤠᤱᤅᤧ᤹ᤀᤥ॥

᥊ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤔᤧᤕᤢᤰᤋᤠᤱᤒᤠ

ᤀᤡᤈᤥᤀᤥᤗᤠᤶ ᤀᤠᤱᤃᤠ᤹ ᤗ᤺ᤳᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤣ ᤀᤠᤀᤡ᤺ᤶᤛᤡᤱᤔᤠ ᤋᤧᤴᤏᤧᤖᤥ॥

᥋ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤂᤧᤏᤧ᤹ ᤜᤢᤰᤛᤢᤵᤏᤧᤖᤥ॥

ᤕᤜᤘᤣ ᤍᤠᤱᤒᤠᤀᤣ. ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥌ ᤜᤏᤧᤒᤠ ᤏᤠᤘᤠᤀᤡᤳᤗᤠ ᤔᤠᤱᤃᤧᤄᤒᤠᤜᤠ᤹ ᤆᤡ᤺ᤳᤋᤢᤱᤛᤡᤅᤗᤥ.

ᤁᤖ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤴᤏᤣ ᤋᤠ᤺ᤰᤐᤥ ᤆᤥᤃᤢᤱᤗᤥ॥

᥍ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤸᤗᤧ ᤆᤥᤃᤢᤸᤗᤧ

ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤠ᤹᤺ ᤜᤧᤰᤁᤩᤠᤱ ᤛ᤺ᤳᤋᤠᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤍᤢᤰᤂᤣ ᤀᤠᤗᤠᤰᤂᤣᤜᤠ᤹ ᤁᤧᤏᤡᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ ᤋᤢᤰᤂᤣ ᤆᤠᤒᤧᤴᤏᤠᤱ ᤁᤧᤏᤡᤛᤢᤖᤥ॥

᥎ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤌᤠᤔᤠ ᤁᤧᤶᤒᤠᤱᤄᤠᤱᤅᤡᤸᤗᤥ.

ᤁᤖ ᤋᤠᤶᤍᤠᤶᤒᤠ ᤋᤧᤴᤏᤥ ᤁᤧᤕᤧᤵᤛᤠᤱᤅᤠᤱ ᤘᤠ᤹ᤀᤠᤖᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤕᤶ ᤕᤶᤒᤠ

ᤋᤢᤰᤂᤣᤀᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ॥

ᤔᤣᤖᤡᤱ ᤌᤰᤔᤠᤖᤧ ᤀᤠᤔᤡᤰᤁᤡᤴ ᤂᤠᤍᤠᤵᤋᤢᤀᤠᤱ ᤘᤠ᤹ᤖᤥ.

ᤀᤠᤏᤡᤱᤘᤠ᤹ᤛᤠᤶᤔᤥ ᤏᤢ ᤏᤠᤛᤡᤱᤃᤧᤴ ᤀᤠᤎᤰᤁᤥ

ᤛᤠ᤹ᤖᤡᤰ ᤏᤠᤛᤠᤱᤅᤠᤱ ᤘᤠ᤹ᤀᤠᤖᤥ॥

᥇᥆ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤖᤧ ᤏᤠᤛᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤜᤠ᤺ᤵᤔᤠᤖᤧ ᤜᤠ᤺ᤵᤔᤠᤖᤧ

ᤀᤠᤱᤃᤠ᤹ ᤀᤠᤎᤠ᤺ᤰ ᤛ᤹ᤖᤧᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ

ᤁᤢᤛ᤻ᤛᤠ᤹ᤀᤡ ᤔᤧᤴᤕᤠᤰᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤕᤧᤵᤐᤠᤜᤠ᤹ᤀᤠᤱ ᤕᤖᤧᤒᤣᤀᤠᤱ ᤘᤠ᤹ᤖᤥ॥

᥇᥇ ᤁᤧᤖᤧᤰ ᤀᤠᤏᤡᤱᤔᤡᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖᤥ

ᤜᤧᤰᤁᤩᤠᤱ ᤀᤠᤒᤠᤱᤓᤣ᤹ᤛᤠᤒᤠᤜᤠ᤹ᤖᤧᤀᤠᤱ

ᤀᤠᤱᤃᤠ᤹ ᤁᤢᤛᤢᤶᤔᤧᤴᤍᤶᤔᤏᤠ ᤔᤧᤔᤧᤳᤋᤠᤖᤥ॥

ᤀᤠᤱᤃᤠ᤹ ᤀᤠᤍᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ

ᤀᤠᤴᤈᤢᤶᤜᤠ᤹ᤖᤧᤀᤠᤱ ᤔᤧᤃᤡᤳᤋᤠᤖᤥ॥

ᤗᤠᤶᤗᤠᤶᤔᤥ ᤔᤏᤠᤜᤠ᤹ᤖᤧ ᤔᤧᤍᤢᤶᤔᤠᤸᤗᤧ

ᤂᤧᤱᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

᥇᥈ ᤀᤠᤱᤃᤠ᤹ ᤛᤩᤠᤱᤅᤠᤱ ᤜᤥ᤺ᤵᤐᤠᤒᤠ

ᤁᤢᤀᤡᤛᤡ᤺ᤰ ᤁᤧᤖᤧᤰᤗᤧ ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤗᤥ.

ᤀᤠᤱᤃᤠ᤹ᤃ ᤁᤧᤜᤧ᤺ᤵᤐᤠ ᤂᤣ᤺ᤰᤕᤠ ᤋᤧᤖᤧᤱ

ᤜᤧᤰᤁᤣ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥉ ᤕᤖᤡᤰ ᤀᤠᤏᤡᤱᤔᤡᤜᤠ᤹ᤖᤧ ᤆᤧ᤹ᤕᤠ ᤔᤧᤔᤧᤳᤋᤠᤱᤒᤠ

ᤀᤠᤱᤃᤠ᤹ ᤂᤧᤵᤛᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ.

ᤀᤠᤳᤋᤡᤛᤠᤱ ᤁᤡᤔᤠ ᤕᤱᤔᤠᤖᤰ ᤘᤠ᤹ᤖᤥ॥

ᤂᤧᤱᤜᤠ᤹ ᤔᤧᤍᤱᤅᤠᤱ ᤆᤧᤶᤓᤴ ᤔᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧᤵᤔᤠ ᤑᤠ᤹ᤀᤠᤱ

ᤛᤫᤠ᤺ᤳᤋᤠᤱ ᤐᤠ᤺ᤴᤔᤧᤍᤱᤄᤢᤖᤥ॥

᥇᥊ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ ᤂᤧᤏᤧ᤹ᤀᤣ ᤋᤠ᤺ᤰᤐᤥ ᤆᤥ᤺ᤰᤏᤧᤖᤥ.

ᤜᤧᤰᤁᤩᤠᤱ ᤐᤠ᤺ᤳᤋᤢᤱᤗᤥ. “ᤂᤧᤏᤧ᤹ᤀᤣ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥”

᥇᥋ ᤀᤠᤱᤃᤠ᤹ ᤛᤍᤠᤍᤡᤱ ᤁᤧᤜᤢᤰᤁᤥ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤀᤠᤏᤡᤱᤔᤡᤜᤠ᤹ᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥌ ᤂᤧᤏᤧ᤹ ᤁᤧᤏᤠᤖᤠ᤺ᤸᤗᤧ ᤁᤧᤛᤧᤘᤠᤖᤥᤒᤠᤜᤠ᤹ ᤌᤥ᤹ᤖᤢᤛᤡᤖᤖᤥ.

ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤀᤠᤱᤃᤠ᤹ ᤗᤢᤱᤔᤠ᤹

ᤁᤧᤍᤢᤰᤁᤠᤒᤠᤸᤗᤧ ᤆᤥᤃᤢᤸᤗᤧ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤢ᤺ᤳᤏᤧᤖᤥ.

ᤀᤠᤱᤃᤠ᤹ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤸᤗᤖᤥ॥

ᤁᤖ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤏᤠᤎᤠᤖᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤔᤠ ᤕᤱᤛᤱᤅᤥ

ᤔᤧᤒᤣ᤺ᤰᤁᤠᤱ ᤔᤧᤶᤒᤠ᤺ᤳᤋᤣ ᤔᤧᤕᤢᤱᤗᤖᤥ॥

᥇᥎ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ ᤆᤢᤵᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤱᤍᤡᤱ ᤔᤧᤗ᤹ᤀᤠᤱ

ᤛᤠᤶᤕᤥᤏᤡᤒᤠᤜᤠ᤹ ᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤖᤥ॥

᥇᥏ ᤂᤧᤏᤧ᤹ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤛᤧᤰᤂᤠᤀᤣ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤂᤧᤱᤃ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤁᤧᤍᤠᤱᤄᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤃ ᤂᤧᤏᤧ᤹ᤀᤥ ᤀᤡ᤺ᤶᤛᤡᤱᤛᤧ

ᤁᤧᤍᤠᤒᤠᤜᤠ᤹ ᤔᤏᤠ ᤋᤃᤡ ᤁᤧᤒᤡᤖᤢᤛᤡᤖᤥ॥

᥈᥆ ᤂᤧᤏᤧ᤹ ᤁᤧᤘᤠ᤹ᤔᤠᤍᤧᤴᤏᤥ ᤂᤧᤱᤜᤠ᤹ ᤁᤧᤈᤡᤰᤂᤢᤛᤡᤖᤥ.

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤆᤧᤶᤓᤴᤏᤥ ᤌᤠᤔᤠ ᤁᤧᤶᤒᤠᤱᤄᤢᤴᤛᤡᤴᤗᤥ

ᤐᤠ᤺ᤴ ᤁᤧᤎᤡᤰᤐᤠ ᤔᤏᤠᤜᤠ᤹ᤗᤠᤶ ᤂᤧᤱᤜᤠ᤹ ᤗᤠ᤺ᤳᤗᤠ᤺ᤳ

ᤁᤧᤃᤳᤋᤢᤛᤡᤀᤠᤱ ᤁᤧᤛᤧ᤺ᤵᤋᤢᤛᤡᤖᤥ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤔᤡᤜᤠ᤹ᤖᤧ ᤌᤩ᤺ᤱ

ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤧᤃᤒᤢᤒᤠ ᤕᤧᤰᤕᤰᤁᤥ

ᤀᤠᤱᤃᤠ᤹ ᤘᤕᤠᤱᤅᤡᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ

ᤗᤢᤱᤔᤠ᤹ ᤋᤢᤰᤋᤠᤱᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤋᤠᤱᤗᤥ॥

᥈᥈ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ

ᤗᤧᤖᤠᤱᤍᤣᤛᤠᤱᤒᤡ ᤗ᤹ᤖᤠᤱᤅᤠᤱ ᤀᤠᤕᤱᤔᤠ ᤁᤧᤖᤧᤖᤥ॥

ᤁᤖ ᤑᤠ᤹ᤖᤠᤱᤅᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤱᤅᤡᤸᤗᤧ

ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤠᤱ ᤀᤠᤒᤣᤗᤡ᤺ᤴ ᤂᤧᤵᤛᤢᤖᤥ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤔᤏᤠᤛᤣ. ᤂᤢᤏᤧ᤹ ᤔᤡ᤺ᤶ ᤔᤧᤳᤋᤧᤶᤔᤧ᤹ᤀᤥ᥄

ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤧ᤺ᤵᤋᤢᤛᤡᤖᤥ.

ᤁᤖ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤃ ᤂᤢᤏᤧ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

᥈᥊ ᤕᤜᤘᤣ ᤍᤠᤱᤒᤠᤀᤥ ᤏᤡᤱᤛᤠᤱ ᤁᤧᤈᤥ᤺ᤰᤐᤠᤛᤣ.

ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤜᤠᤱᤜᤠᤱ ᤗ᤹ᤖᤧᤶᤔᤧ᤹ᤀᤥ॥

ᤗᤧᤵᤔᤡ ᤁᤧᤄᤥᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ aᤏᤡᤱᤘᤠ᤹ᤑᤢᤛᤠᤶᤗᤥ

᥉᥈

ᤁᤢᤗᤠᤕᤥ ᤗᤧᤵᤔᤡ ᤁᤧᤒᤥ᤺ᤱᤒᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤓᤧᤴ ᤕᤠ᤺ᤶᤒᤰᤜᤠ᤹

ᤗᤧᤵᤔᤡ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠ

ᤀᤡ᤺ᤳᤋᤢᤒᤠ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤏᤡᤱᤘᤠ᤹ᤀᤥ ᤋᤠᤵᤑᤧ᤺ᤶᤒᤠ ᤜᤥ᤺ᤵᤗᤥ॥

᥉ ᤗᤠᤕᤥ ᤆᤥᤃᤢᤱᤅᤠᤱ ᤗᤧᤵᤔᤡ ᤔᤧᤴᤏᤠ᤺ᤰᤁᤣ

ᤀᤠᤱᤃᤠ᤹ ᤛᤫᤠ᤺ᤳ ᤕᤢᤅᤠᤱᤅᤡᤸᤗᤧ

ᤜᤧᤰᤁᤩᤠᤱ ᤗᤧᤴᤍᤡᤰ ᤏᤠᤶᤎᤠᤎᤠ ᤜᤠᤒᤠᤱᤅᤡᤸᤗᤧ

ᤀᤠᤱᤃᤠ᤹ ᤀᤠᤕᤧᤵᤐᤠᤜᤠ᤹ ᤕᤖᤧᤖᤥ॥

᥊ ᤛᤧᤴᤍᤡᤰ ᤗᤧᤴᤍᤡᤰ ᤀᤠᤱᤃᤠ᤹ ᤂᤢᤶᤍᤡᤱ ᤁᤧᤒᤡᤖᤠᤱᤗᤥ.

ᤜᤠᤱᤘᤠᤛᤧ᤺ᤸᤗᤧ ᤆᤫᤠ᤺ᤳᤋᤡᤴ ᤜᤣᤒᤠ ᤁᤢᤀᤡᤛᤡ᤺ᤰ

ᤁᤢᤛ᤻ᤛᤠ᤹ᤀᤡ ᤔᤧᤴᤕᤠᤰᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥  ᤛᤣᤗᤠ

᥋ ᤜᤧᤰᤁᤩᤠᤱ ᤗᤠᤕᤥ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ ᤁᤧᤍᤃᤡ ᤐᤠ᤺ᤳᤋᤢᤱᤗᤥ॥

ᤑᤧᤴᤕᤠ᤺ᤶᤒᤰ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ ᤔᤧᤶᤔᤠ᤹ᤒᤠᤖᤥ.

ᤁᤖ ᤀᤠᤱᤃᤠ᤹ ᤀᤠᤗᤠᤕᤥᤜᤠ᤹ ᤏᤢ ᤀᤠᤓᤧᤴ

ᤕᤠ᤺ᤶᤒᤰᤜᤠ᤹ ᤁᤧᤍᤃᤡ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤕᤥᤜᤠ᤹ ᤁᤧᤄᤧᤳᤋᤢ

ᤁᤧᤍᤣᤛᤢᤀᤠᤱ ᤗᤧᤵᤔᤡ ᤁᤧᤒᤡᤖᤠᤱᤗᤥ॥  ᤛᤣᤗᤠ

᥌ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤛᤧᤘᤠᤛᤠᤶᤒᤠᤜᤠ᤹ᤖᤧ.

ᤕᤧᤶᤔᤡᤴ ᤘᤠ᤹ᤖ ᤌᤠᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤁᤧᤶᤈᤥ᤺ᤰᤗᤖᤥ॥

ᤜᤧᤰᤁᤩᤠᤱ ᤘᤠᤓᤧᤸᤗᤧᤱ ᤜᤧᤰᤋᤱᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹

ᤂᤧᤱᤜᤠ᤹ᤀᤥ ᤋᤠᤔᤠ ᤔᤧᤛᤢᤰᤏᤧᤸᤗᤥ॥

᥍ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤈᤡᤱᤛᤡᤱᤔᤠ ᤋᤧᤴᤏᤧᤖᤥ.

ᤂᤧᤏᤧ᤹ᤃ ᤋᤢᤰᤂᤣᤗᤠᤰᤂᤣᤀᤥ ᤁᤧᤛᤧ᤺ᤵᤐᤠᤖᤥ.

ᤀᤠᤱᤃᤠ᤹ ᤁᤧᤛᤧ᤺ᤵᤋᤠᤱᤒᤠᤸᤗᤧ ᤆᤥᤃᤢᤸᤗᤧ

ᤕᤶᤒᤠ ᤀᤡᤰᤗᤠᤀᤥ ᤛᤠᤶᤗᤥᤀᤠᤖᤥ॥  ᤛᤣᤗᤠ

᥎ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤂᤧᤏᤧ᤹ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤡᤴ

ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤏᤧᤖᤥ

ᤂᤧᤏᤧ᤹ ᤛᤢᤈᤠ ᤐᤡᤏᤧᤀᤠᤱ ᤀᤥᤔᤧᤳᤏᤧᤖᤥ॥

᥏ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤀᤴ ᤀᤡᤃᤪ

ᤀᤍᤱ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤂᤧᤱᤜᤠ᤹ ᤂᤢᤶᤔᤠᤛᤡᤖᤧ ᤗᤠᤃᤡ ᤁᤖᤣᤗᤡ ᤏᤢ

ᤁᤢᤀᤢ᤺ᤱᤔᤠ ᤁᤢᤍᤧᤶᤔᤠ ᤆᤠᤜᤠᤒ᤻ ᤆᤥ᤺ᤰᤗᤥ

ᤔᤧ᤺ᤴᤏᤣᤓᤃᤪ ᤂᤧᤱᤜᤠ᤹ ᤁᤧᤜᤢᤰᤁᤥ ᤔᤧᤴᤍᤠᤏᤧᤴᤗᤥ॥”

᥇᥆ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤕᤖᤡᤰ ᤋᤢᤰᤂᤣ ᤗᤠᤰᤂᤣᤜᤠ᤹ ᤔᤧᤍᤢᤔᤢᤖᤥ.

ᤁᤖ ᤕᤜᤘᤣ ᤍᤠᤱᤒᤠᤀᤥ ᤋᤠ᤺ᤰᤐᤥ ᤁᤧᤈᤥ᤺ᤰᤐᤠᤜᤠ᤹ᤃ

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥇᥇ ᤛᤠᤶᤕᤥᤏᤡᤒᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤐᤠ᤺ᤴᤜᤠ᤹ᤖᤧ

ᤆᤥᤃᤢᤸᤗᤧ ᤛ᤺ᤳᤋᤧᤶᤔᤧ᤹ᤀᤠᤱ ᤏᤡᤱᤘᤠ᤹ ᤋᤠᤛᤧᤶᤔᤧ᤹ᤀᤥ॥

ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠᤛᤣ. ᤂᤡᤏᤡ᤹ ᤁᤧᤖᤧᤰ

ᤛ᤺ᤳᤋᤧᤶᤔᤧ᤹ᤀᤠᤱ ᤛᤡᤰᤛᤶᤗ ᤀ᤺ᤰᤋᤧᤶᤔᤧ᤹ᤀᤥ॥

a 

᥉᥈:᥆ ᤜᤡᤒᤪᤢ ᤐᤠ᤺ᤴᤏᤥ “ᤔᤛ᤻ᤁᤡᤗ” ᤑᤠ᤹ᤀᤡᤴ ᤛᤠᤶᤗᤥ ᤛᤠᤵᤛᤰ ᤐᤥ᤺ᤱ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤧᤘᤠᤛᤠᤶᤗᤥ

᥉᥉

ᤛᤠᤶᤕᤥᤏᤡᤒᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ

ᤂᤡᤏᤡ᤹ ᤛᤡᤰᤛᤶᤗ ᤛᤠᤶᤗᤥᤖᤧᤶᤔᤧ᤹ᤀᤥ॥

ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠᤜᤠ᤹ᤖᤧ

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ॥

᥈ ᤔᤢᤰᤗᤠ ᤔᤢᤰᤂᤧᤶᤔᤧ᤹ᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤋᤢᤱᤏᤠ ᤜᤡᤵᤋᤧᤶᤔᤧ᤹ ᤜᤧᤰᤁᤩᤠᤱ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤖ ᤛᤠᤶᤗᤥᤖᤧᤶᤔᤧ᤹ᤀᤥ॥

᥉ ᤂᤢᤏᤧ᤹ ᤁᤢᤗᤠᤃᤡ ᤁᤢᤛᤱ ᤛᤧᤘᤠᤛᤠᤶᤗᤥᤎᤡᤰ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤏᤢᤖᤡᤰᤁᤠᤱ ᤔᤢᤰᤗᤠᤜᤠ᤹ ᤔᤢᤰᤂᤧᤶᤔᤧ᤹ᤀᤠᤱ ᤀ᤺ᤰᤋᤧᤶᤔᤧ᤹ᤖ ᤛ᤺ᤳᤋᤧᤶᤔᤧ᤹ᤀᤥ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ

ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤏᤢ ᤛᤧᤰᤂᤠᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤢᤕᤠ᤺ᤶᤒᤰᤜᤠ᤹ ᤁᤧᤖᤧᤰ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ

ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

ᤂᤢᤏᤧ᤹ ᤛᤧᤰᤂᤠᤒᤠ ᤁᤢᤔᤡ᤺ᤶᤈᤡ᤺ᤸᤗᤧ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤌᤡᤶᤛᤢᤀᤠᤱ ᤘᤠ᤹ᤖᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤡᤸᤗᤧ

ᤋᤖ᤺ᤱᤃᤧᤴ ᤋᤠᤱᤛᤠᤰᤐᤠᤴ ᤆᤥᤃᤢᤖᤥ.

ᤜᤧᤰᤁᤩᤠᤱ ᤛᤠ᤺ᤱᤃᤢᤃᤧᤴ ᤁᤢᤛᤰᤔᤠ᤺ᤸᤗᤧ

ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤆᤥᤃᤢᤛᤡᤖᤥ॥

᥍ ᤂᤢᤏᤧ᤹ ᤘᤖᤰᤁᤥᤒᤠ ᤆᤫᤠ᤺ᤳᤋᤡᤴ ᤌᤡᤰᤋᤧᤴᤏᤥ ᤑᤢᤰᤂᤢᤖᤥ.

ᤂᤢᤏᤧ᤹ ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤜᤠ᤹

ᤔᤏᤠ᤺ᤸᤗᤧ ᤁᤢᤈᤠ᤺ᤴ ᤆᤠᤕᤠᤱᤍᤧᤴᤏᤥ

ᤛᤢᤵᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤌᤡᤰᤋᤧᤴᤏᤥ ᤗᤢᤵᤛᤢᤖᤥ॥

᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤔᤧᤔᤧᤳᤋᤢᤖᤖᤥ

ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ᤖᤧ

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤖᤥ॥

᥏ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧ

ᤁᤧᤖᤧᤰ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤗᤠᤶᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤖᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ

ᤕᤠ᤺ᤶᤒᤰᤜᤠ᤹ ᤑᤥ᤺ᤳᤋᤢ ᤐᤡᤖᤢᤛᤡᤖᤥ॥

ᤜᤧᤰᤁᤩᤠᤱ ᤔᤧᤛᤥ᤺ᤰᤋᤢᤒᤠ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢ ᤐᤡᤖᤢᤛᤡᤖᤥ॥

᥇᥇ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤛᤣ᤺ᤰᤜᤠ᤹ ᤛᤍᤠᤍᤡᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤛᤡᤰᤗᤢᤱᤔᤥᤒᤠ ᤁᤢᤏᤡᤱᤘᤠ᤹ ᤐᤠ᤺ᤴᤜᤠ᤹

ᤀᤠᤓᤧᤸᤗᤧ ᤌᤠᤖᤡᤰᤛᤠᤱ ᤘᤠ᤹ᤖᤥ॥

᥇᥈ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ

ᤁᤧᤗ᤹ᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤂᤢᤏᤧ᤹ ᤁᤢᤗᤰ ᤂᤥᤛᤧ ᤛᤣᤃᤢᤛᤡᤒᤠᤜᤠ᤹ᤀᤠᤱ ᤔᤢ᤹ᤀᤡᤛᤠᤒᤠᤛᤡᤖᤥ॥

᥇᥉ ᤕᤜᤘᤣ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤥ ᤀᤥᤔᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤶᤇᤠᤶ ᤛᤢᤘᤠᤱᤜᤠ᤹ ᤏᤡᤛᤢᤛᤡᤖᤥ॥

᥇᥊ ᤂᤢᤏᤧ᤹ ᤀᤠᤒᤠᤅᤣ ᤁᤢᤕᤢᤱᤔᤠᤍᤧᤴᤏᤥᤗᤠᤶ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤕᤢᤱᤒᤠ

ᤁᤧᤖᤧᤰ ᤔᤏᤠᤜᤠ᤹ ᤀᤥᤔᤧᤳᤋᤢᤛᤡᤖᤥ॥

᥇᥋ ᤂᤢᤏᤧ᤹ ᤁᤧᤖᤧᤰᤗᤧ ᤂᤢᤏᤡ᤹ ᤏᤡᤱᤘᤠ᤹

ᤁᤧᤀᤡ᤺ᤵᤐᤠ ᤛᤡᤰᤗᤢᤱᤔᤠᤴ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ

ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤖᤥ॥

᥇᥌ ᤜᤠᤱᤅᤡᤸᤗᤧ ᤕᤖᤡᤰ ᤌᤰᤛᤢᤒᤠᤜᤠ᤹

ᤁᤳᤋᤢᤛᤡᤒᤠᤸᤗᤧᤖᤰ ᤌᤱ ᤏᤠ᤺ᤶᤔᤠ ᤔᤧᤛᤢᤰᤋᤢᤴᤗᤥ.

ᤜᤧᤰᤁᤩᤠᤱ ᤌᤰᤛᤢᤒᤠᤴ ᤁᤧᤎᤢᤶᤒᤠ ᤆᤥ᤺ᤰᤛᤠᤱ

ᤂᤢᤏᤧ᤹ ᤛᤧ᤺ᤵᤛᤡᤱᤔᤠ ᤔᤧᤛᤢᤰᤏᤧᤸᤗᤥ॥

᥇᥍ ᤀᤴᤜᤠ᤹ᤗᤠᤶᤒᤠ ᤌᤱ ᤆᤥ᤺ᤰᤔᤠ ᤏᤠ᤺ᤴᤍᤧᤳ

ᤑᤠ᤹ᤀᤠᤱ ᤀᤡ᤺ᤵᤔᤠᤃ ᤜᤏᤧᤖᤰᤗᤥ.

ᤂᤧᤴ ᤀᤴᤜᤠ᤹ ᤁᤧᤎᤢᤶᤒᤠ ᤔᤧᤈᤥ᤺ᤰᤛᤠᤱ

ᤜᤠ᤺ᤳᤋᤠᤱ ᤛᤧ᤺ᤵᤔᤠ ᤔᤧᤴᤇᤢᤰᤋᤢᤸᤗᤥ॥

᥇᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ

ᤜᤧᤰᤁᤩᤠᤱ ᤂᤢᤏᤧ᤹ ᤛᤧᤰᤂᤠ ᤗᤢᤱᤔᤠ᤹ ᤀᤠᤍᤢᤰ ᤑᤠ᤹ᤀᤠᤱ

ᤂᤢᤏᤧ᤹ᤀᤥ ᤏᤡᤱᤘᤠ᤹ ᤁᤧᤕᤢᤱᤒᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

᥇᥏ ᤂᤢᤏᤧ᤹ ᤂᤧᤱᤜᤠ᤹ ᤛᤡᤔᤠᤗᤠᤶ ᤛᤧ᤺ᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤛᤠᤰᤘᤠ᤺ᤴᤏᤥ ᤁᤢᤜᤡᤱᤘᤧᤳ ᤁᤳᤋᤢᤛᤡᤖᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤡᤴ ᤀᤥᤔᤧᤳᤋᤢᤶᤒᤧᤖᤥ.

ᤂᤢᤏᤧ᤹ᤀᤣ ᤀᤠᤏᤡᤃᤧ ᤑᤠ᤹ᤖᤡᤃᤧ ᤜᤧᤰᤁᤩᤠᤱ ᤌᤣ᤺ᤰᤋᤡᤃᤧᤖᤥ॥

᥈᥇ ᤂᤢᤏᤧ᤹ ᤆᤥᤃᤢᤒᤠ ᤐᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤛ᤺ᤳᤋᤡᤃᤧᤖᤥ.

ᤌᤣᤀᤠᤱᤓᤧᤸᤗᤧ ᤁᤢᤛᤣᤛᤣ ᤔᤡᤱᤅᤥ ᤋᤠ᤺ᤰᤐᤥ ᤆᤥᤃᤢᤶᤒᤧᤖᤥ॥

᥈᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤂᤧᤏᤧ᤹ᤀᤥ ᤏᤡᤱᤛᤠᤱ ᤆᤥᤃᤢᤶᤒᤧᤖᤥ.

ᤛᤧᤰᤂᤠᤒᤠ ᤁᤧᤔᤡ᤺ᤶᤈᤡ᤺ᤴ ᤛᤍᤠᤍᤡᤱ ᤀᤠᤏᤡᤃᤧᤏᤢ ᤘᤠ᤹ᤖᤖᤥ॥

ᤕᤜᤘᤣ ᤍᤠᤱᤒᤠᤴ ᤁᤧᤏᤢ᤹ᤒᤠ ᤆᤥᤰ

ᤍᤠᤀᤢᤍᤧᤴ ᤀᤒᤡᤔᤣᤗᤧᤰᤁᤡᤸᤗᤧ ᤁᤢᤍᤃᤡ ᤁᤧᤏᤠᤱᤒᤠ ᤗᤧᤱᤛᤡᤱᤅᤠᤱ ᤂᤢᤏᤧ᤹ ᤏᤠ᤺ᤳᤋᤢᤍᤣᤛᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤗᤧᤖᤢᤎᤀᤠᤱ ᤐᤣᤄᤧᤖᤧᤸᤗᤧ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥊

ᤀᤠᤓᤧᤸᤗᤧᤛᤠᤱ ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤢᤱᤗᤥ.

ᤆᤰᤔᤧᤸᤗ᤹ᤀᤣ ᤁᤢᤏᤠᤖᤠ ᤑᤥᤛᤢᤱᤗᤥ॥

᥈ ᤀᤠᤱᤃᤠ᤹ᤃ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ

ᤗᤠᤃᤡ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤋᤢᤰᤂᤣ ᤗᤠᤰᤂᤣ ᤁᤧᤈᤠᤒᤠᤜᤠ᤹ᤖᤧ ᤁᤢᤏᤠᤖᤠ

ᤑᤥᤛᤢᤱᤒᤠᤴ ᤔᤧᤄᤧᤵᤛᤢᤀᤠᤱ ᤔᤧᤛ᤺ᤳᤗᤖᤥ॥

᥉ ᤀᤠᤱᤃᤠ᤹ᤏᤢ ᤛᤥᤖᤡᤰ ᤕᤜᤘᤣ ᤍᤠᤱᤒᤠᤴ ᤔᤡᤔᤡᤍᤡᤱ ᤐᤡᤖᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤀᤠᤏᤡ᤹ ᤛᤥᤛᤥᤖᤡᤰ ᤁᤢᤔᤡᤱᤅᤡᤴ ᤌᤠ᤺ᤱ ᤑᤥ᤺ᤰᤂᤢᤶᤗᤥ॥

᥊ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤁᤥ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤃᤵ ᤐᤡᤖᤠᤱᤗᤥ.

ᤁᤧᤖᤧᤰ ᤀᤠᤃᤡᤔᤠ ᤀᤠᤕᤱᤔᤠᤜᤠ᤹ ᤂᤧᤳᤋᤢᤍᤣᤛᤢᤖᤥ॥

᥋ ᤂᤢᤏᤧ᤹ ᤀᤥᤃᤧᤔᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤏᤠᤖᤠᤴ

ᤛ᤺ᤵᤔᤠᤖᤧ ᤆᤠᤱᤈᤠᤱ ᤗ᤹ᤖᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤖᤠᤴ

ᤏᤠᤎᤠᤔᤠᤸᤗᤧ ᤛᤥᤖᤥ ᤔᤧᤗ᤹ᤏᤧᤸᤗᤥ॥

᥌ ᤆᤢᤱᤈᤡᤃᤧᤴ ᤕᤧᤳᤇᤠ ᤛᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ

ᤐᤣᤗᤡ ᤔᤧᤓᤠᤰᤋᤢᤒᤧᤴ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤖᤧᤰ ᤂᤢᤏᤡ᤹ ᤋᤢᤰᤂᤣ ᤗᤠᤰᤂᤣᤜᤠ᤹

ᤂᤧᤳᤋᤢᤍᤣᤛᤢ ᤐᤡᤖᤢᤛᤡᤀᤠᤱ ᤛᤧ᤺ᤵᤋᤢᤛᤡᤖᤥ॥

᥍ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹

ᤂᤢᤏᤧ᤹ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤁᤒᤪᤡᤱ ᤁᤒᤢᤛᤡᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ॥

᥎ ᤕᤜᤘᤣ ᤍᤠᤱᤒᤠᤴ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ

ᤂᤧᤏᤧ᤹ ᤀᤠᤒᤠᤅᤣ ᤛᤠ᤹ᤖᤧᤀᤠᤱ ᤀᤥᤔᤧᤳᤋᤧ᤹ᤀᤥ.

ᤂᤢᤏᤧ᤹ᤀᤥ ᤁᤧᤀᤡ᤺ᤶᤛᤡᤱᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤔᤏᤠᤛᤣ.

ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧ

ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤄᤥᤛᤢᤖᤥ॥

᥇᥆ ᤁᤧᤎᤢᤶᤒᤠ ᤁᤣᤒᤠᤜᤠ᤹ ᤛᤠᤰᤔᤧᤴᤈᤠ ᤐᤥᤱᤔᤠ ᤔᤧᤛᤢᤰᤗᤥ.

ᤁᤖ ᤕᤜᤘᤣ ᤍᤠᤱᤒᤠᤴ ᤁᤧᤃᤥ᤺ᤵᤐᤠᤜᤠ᤹ᤃ

ᤀᤠᤰᤋᤱᤒᤠ ᤏᤢᤒᤠ ᤐᤠ᤺ᤴᤜᤠ᤹ ᤂᤥᤔᤠ ᤁᤧᤒᤥ᤺ᤱᤒᤠ

ᤘᤠ᤹ᤛᤠᤱ ᤁᤧᤛᤠᤰᤐᤥ ᤔᤧᤴᤎᤠᤏᤧᤴᤗᤥ॥

᥇᥇ ᤀᤠᤛ᤻ᤛᤠᤛᤣ. ᤋᤩᤧᤶᤔᤧ᤹ᤀᤠᤱ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤜᤢ᤹ᤏᤡᤱᤗᤥ॥

᥇᥈ ᤂᤡᤏᤡ᤹ ᤗᤢᤶᤔᤥ ᤜᤠ᤺ᤳᤗᤧ ᤕᤖᤡᤰ ᤜᤡᤱᤔᤠ ᤁᤢᤛᤡᤖᤠ᤹ᤌᤠᤱᤒᤣ

ᤜᤧᤰᤁᤩᤠᤱ ᤏᤢ᤹ᤔᤠᤍᤠᤔᤠ ᤏᤡᤱᤘᤠ᤹ ᤆᤥᤃᤢᤒᤣ᥅

᥇᥉ ᤂᤧᤴ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤒᤠ᤺ᤳᤏᤧᤸᤗᤖᤥ

ᤜᤧᤰᤁᤩᤠᤱ ᤀᤡᤱᤗᤧᤰ ᤐᤠ᤺ᤴᤏᤠᤱ ᤔᤧᤒᤠ᤺ᤳᤏᤧᤸᤗᤖᤥ॥

᥇᥊ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ

ᤏᤢ᤺ᤰᤂᤧ᤹ᤀᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤘᤣ᤹ᤜᤠ᤹ᤏᤢ ᤛᤏᤠᤖᤢᤱᤅᤥ ᤘᤕᤧ᤹ᤀᤥ॥

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤀᤥᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤣᤗᤡ᤺ᤴ ᤂᤧᤵᤛᤢᤖᤥ॥

᥇᥌ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤵᤑᤧ᤺ᤶᤒᤠ

ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤡᤱᤘᤠ᤹ᤀᤠᤱ ᤔᤧᤴᤕᤠᤰᤁᤣ

ᤌᤠᤖᤡᤰ ᤀᤡᤰᤛᤠ ᤂᤠᤶᤒᤣ᤺ᤰᤁᤥᤗᤠᤶ ᤔᤠᤛᤢᤛᤡᤖᤥ॥

᥇᥍ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ

ᤐᤣᤗᤡ ᤔᤧᤓᤠᤰᤋᤢᤸᤗᤧ ᤂᤢᤏᤧ᤹ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤋᤢᤰᤂᤣ ᤗᤠᤰᤂᤣᤜᤠ᤹

ᤂᤧᤳᤋᤢᤍᤣᤛᤢᤀᤠᤱ ᤛᤧ᤺ᤵᤋᤢᤛᤡ᤹ᤖᤥ॥

᥇᥎ ᤁᤢᤏᤡᤱᤘᤠ᤹ ᤁᤧᤍᤢᤰᤐᤠᤜᤠ᤹ᤖᤧ

ᤂᤢᤏᤡ᤹ ᤐᤣᤛᤠᤱ ᤕᤜᤘᤣ ᤍᤠᤱᤒᤠᤴ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤏᤡᤱᤛᤠᤱ ᤁᤧᤒᤢᤰᤐᤠᤜᤠ᤹

ᤁᤧᤖᤧᤰ ᤂᤢᤏᤧ᤹ ᤛᤧ᤺ᤵᤋᤢᤛᤡᤖᤥ॥

᥇᥏ ᤛᤠᤶᤕᤥᤏᤡᤒᤠ ᤔᤏᤠᤴ ᤕᤖᤡᤰ

ᤀᤡᤏᤥᤃᤧᤴ ᤋᤢᤰᤂᤣ ᤗᤠᤰᤂᤣᤖᤧ ᤋᤧᤳᤋᤢᤛᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤐᤡᤛᤠᤱᤗᤠᤶ ᤂᤧᤴ ᤛᤧ᤺ᤵᤋᤢᤖᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤧᤖᤧᤰ ᤁᤢᤕᤧᤵᤐᤠᤜᤠ᤹ ᤛᤧ᤺ᤵᤋᤢᤖᤥ.

ᤂᤧᤴ ᤁᤢᤕᤧᤵᤐᤠᤜᤠ᤹ ᤌᤡᤰᤁᤠᤱ ᤔᤧᤈᤧᤰᤏᤧᤸᤗᤥ॥

᥈᥇ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤂᤢᤏᤡ᤹ ᤀᤠᤒᤠᤅᤣ

ᤑᤧᤴᤕᤠ᤺ᤶᤒᤰᤁᤡᤸᤗᤧ ᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤔᤏᤠ

ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥᤛᤢᤖᤥ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤂᤢᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤁᤧᤍᤠᤒᤠᤜᤠ᤹ ᤔᤧᤍᤠᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥋

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤀᤵᤐᤠᤜᤠ᤹ ᤂᤧᤏᤧ᤹ᤀᤠᤱ ᤀᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤌᤱ ᤁᤧᤈᤥ᤺ᤰᤐᤠᤜᤠ᤹ᤏᤢ ᤌᤰᤋᤧ᤹ᤀᤥ॥

᥈ ᤛᤧ᤺ᤵᤛᤡᤱᤔᤠ ᤆᤠᤱ ᤆᤠᤰᤂᤧ᤹ᤀᤠᤱ ᤂᤥ᤺ᤴ ᤕᤠᤱᤛᤡᤅᤧ᤹ᤀᤥ.

ᤜᤧᤰᤁᤩᤠᤱ ᤀᤠᤓᤠ᤹ᤛᤧ ᤕᤧᤶᤛᤡᤱᤅᤧ᤹ᤀᤥ॥

᥉ ᤀᤠᤱᤃᤠ᤹ ᤁᤧᤏᤠ᤺ᤵᤐᤠᤜᤠ᤹ ᤌᤢᤵᤔᤠᤛᤡ ᤗᤰᤔᤠᤛᤡᤖᤧ ᤗᤠᤃᤡ

ᤗᤠ᤺ᤰ ᤏᤢ ᤕᤧᤴᤜᤠ᤹ ᤕᤠᤱᤛᤡᤅᤧ᤹ᤀᤥ.

ᤜᤧᤰᤁᤩᤠᤱ ᤀᤠᤕᤠᤶᤛᤠᤶᤔᤡᤴ ᤔᤧᤳᤋᤧ᤹ᤀᤥ.

“ᤀᤠᤱᤃᤠ᤹ ᤁᤧᤛᤧᤴᤗᤵ ᤍᤠᤱᤒᤠᤀᤠᤖᤥ॥”

᥊ ᤀᤠᤱᤃᤠ᤹ ᤛᤧᤵᤔᤠ ᤁᤧᤃᤥ᤺ᤵᤐᤠᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤖᤥ॥

ᤀᤠᤱᤃᤠ᤹ ᤀᤡᤈᤥᤀᤥ ᤌᤠᤔᤠ ᤁᤧᤃᤥ᤺ᤵᤐᤠᤜᤠ᤹ ᤂᤧᤳᤇᤡᤱᤔᤠ ᤐᤥ᤺ᤱᤗᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤠᤰᤗᤖᤥ॥

᥋ ᤂᤧᤱᤜᤠ᤹ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤑᤧᤛᤢᤒᤠ

ᤕᤠ᤹ᤛᤡᤵ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ

ᤂᤧᤱᤜᤠ᤹ ᤏᤠ᤺ᤳᤋᤢᤍᤣᤛᤢᤛᤡᤖᤖᤥ॥

᥌ ᤂᤠᤃᤧᤔᤠᤰᤐᤠ ᤏᤢ ᤁᤧᤗᤧ᤺ᤶᤒᤠ ᤗᤠᤶᤔᤥ

ᤂᤧᤱᤜᤠ᤹ ᤗᤠᤱᤄᤣ᤺ᤰᤔᤠ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ

ᤂᤧᤱᤜᤠ᤹ ᤛᤠᤘᤠ ᤕᤧᤰᤁᤵ ᤏᤠ᤺ᤳᤋᤢᤛᤡᤖᤖᤥ॥

᥍ ᤂᤧᤱᤜᤠ᤹ ᤌᤣᤀᤠᤱ ᤔᤧᤶᤔᤧᤳᤇᤡᤱᤅᤣ ᤀᤡᤔᤧᤕᤢᤰᤋᤠᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤣᤏᤠᤎᤣ ᤀᤠᤱᤃᤠ᤹

ᤛᤧᤵᤔᤠ ᤑᤠ᤹ᤀᤠᤱ ᤗᤢᤶᤒᤠ᤺ᤳ ᤔᤧᤍᤕᤢᤖᤥ॥

᥎ ᤜᤰᤆᤄᤳ ᤂᤧᤱᤜᤠ᤹ᤀᤥ ᤛᤡᤔᤠ ᤔᤧᤰᤔᤠ ᤋᤠᤖᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤧᤳᤇᤧ ᤔᤧᤴᤏᤡᤀᤣ

ᤔᤧᤕᤢᤰᤋᤠᤰᤱᤒᤠ ᤀᤡᤈᤥᤀᤥ ᤀᤠᤒᤠᤅᤣ ᤔᤧᤎᤠᤖᤖᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤂᤧᤴ ᤗᤢᤶᤒᤠ᤺ᤳᤋᤥ ᤔᤧᤎᤠᤀᤠᤱ ᤔᤧᤔᤧᤰᤗᤖᤥ॥

᥏ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤘᤠ᤹ ᤋᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤧ᤺ᤵᤋᤠᤱᤒᤠᤀᤥ ᤛᤠ᤹ᤖᤡᤰ ᤛ᤺ᤳᤋᤠᤖᤥ॥

᥇᥆ ᤀᤠᤛᤡᤰᤗᤢᤱᤔᤥᤗᤠᤶ ᤕᤜᤘᤣ ᤍᤠᤱᤒᤠᤴ ᤀᤰᤂᤣ ᤔᤧᤳᤋᤢᤱᤗᤥ.

“ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤜᤧᤰᤋᤱᤒᤠ ᤜᤠ᤺ᤳ ᤘᤠ᤹ᤀᤠᤱᤒᤣ᥅

ᤁᤧᤎᤢᤶᤒᤠᤜᤠ᤹ᤖᤧ ᤔᤧᤴᤎᤢᤶᤔᤏᤠᤒᤠᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤸᤗᤧ

ᤂᤧᤏᤧ᤹ ᤔᤧᤴᤎᤢᤶᤔᤏᤠᤒᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤸᤗᤧ

ᤂᤧᤏᤧ᤹ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤏᤠᤅᤢᤛᤡᤖᤥ॥”

᥇᥇ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤐᤠ᤺ᤴᤔᤧᤎᤡᤰᤁᤠᤖᤥ.

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤖᤧ ᤔᤧᤎᤠᤵᤋᤢᤶᤒᤠ ᤐᤠ᤺ᤴᤜᤠ᤹ᤀᤥ

ᤀᤠᤱᤃᤠ᤹ ᤀᤠᤵᤋᤡᤰ ᤔᤧᤃᤢ᤺ᤳᤋᤠᤖᤥ॥

᥇᥈ ᤂᤧᤱᤜᤠ᤹ᤖᤧ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤱᤛᤠᤱ

ᤀᤠᤱᤃᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤠᤖᤥ.

ᤜᤧᤰᤁᤩᤠᤱ ᤀᤠᤏᤡᤱᤛᤠᤱ ᤐᤢᤰᤗ ᤔᤧᤕᤠ᤺ᤴᤏᤠᤖᤥ॥

᥇᥉ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤔᤧᤍᤢᤃᤧ ᤔᤧᤗᤠ᤺ᤰᤋᤧᤸᤗᤧ

ᤀᤠᤱᤃᤠ᤹ ᤔᤣᤖᤡᤱ ᤌᤰᤔᤠ ᤆᤠᤱ ᤆᤠᤰᤛᤡᤱᤅᤠᤱᤗᤥ॥

ᤜᤧᤰᤁᤩᤠᤱ ᤋ᤺ᤰᤏᤧᤳᤋᤥ ᤕᤢᤅᤠᤱᤅᤠᤱ ᤋᤢᤰᤂᤣ ᤆᤠ᤺ᤳᤇᤡᤱᤅᤠᤱᤗᤥ.

ᤀᤠᤎᤣᤃᤣ᤺ᤰᤁᤡᤴ ᤀᤡᤷᤄᤢ᤹ ᤔᤧᤳᤋᤢᤱᤅᤠᤱ ᤋᤢᤘᤠ ᤆᤥᤃᤠᤱᤗᤥ॥

᥇᥊ ᤀᤠᤱᤃᤠ᤹ ᤀᤠᤴᤈᤢᤶ ᤀᤡᤃᤪ ᤀᤠᤴᤛᤠ᤹ᤖᤧ ᤁᤢᤗᤠᤃᤡ

ᤔᤣᤖᤡᤱ ᤌᤰᤋᤠᤱᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤔᤣᤖᤡᤱ ᤆᤥ᤺ᤰᤏᤢ ᤗᤠᤱᤄᤣᤃᤠᤱᤗᤥ॥

ᤀᤠᤒᤠᤅᤣ ᤀᤠᤶᤔᤠᤖᤧ ᤁᤢᤗᤠᤃᤡ ᤜᤠᤒᤠᤱᤒᤠ ᤁᤢᤀᤡᤛᤡ᤺ᤰ

ᤀᤠᤏᤠᤖᤠᤴ ᤛᤥᤖᤥ ᤔᤧᤳᤋᤢᤱᤅᤠᤱ ᤔᤣᤖᤡᤱ ᤌᤰᤋᤠᤅᤗᤥ॥

᥇᥋ ᤁᤖ ᤁᤧᤛᤠᤰᤐᤠ ᤋᤢᤔᤠᤱᤅᤡᤸᤗᤧ ᤔᤧᤛ᤺ᤳᤋᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤀᤠᤃᤒᤪᤡᤱ ᤔᤧᤈᤢᤵᤛᤧᤖᤥ॥

ᤁᤢᤛᤡᤱ ᤔᤧᤏᤡ᤺ᤳᤋᤢᤱᤛᤡᤱᤅᤡᤴᤒᤠ ᤔᤏᤠᤜᤠ᤹ᤖᤧ

ᤀᤠᤱᤃᤠ᤹ ᤆᤰᤔᤧᤸᤗ᤹ᤀᤣ ᤔᤧᤜᤡᤵᤋᤠᤱᤗᤥ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡᤵᤏᤠᤒᤠ ᤔᤏᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤱᤗᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤠᤒᤥ᤹ᤒᤠᤴ ᤔᤧᤕᤧ᤺ᤰᤂᤢᤖ

ᤀᤠᤱᤃᤠ᤹ ᤛᤠ᤹ᤖᤡᤰ ᤔᤧᤈᤡ᤺ᤳᤋᤠᤱᤗᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ. ᤀᤠᤓᤧᤸᤗᤧ ᤌᤠᤖᤡᤰ ᤀᤥᤖᤰᤁᤧᤔᤒᤣ᥅

ᤂᤧᤴ ᤁᤣᤒᤠ ᤜᤧᤰᤋᤱᤒᤠᤜᤠ᤹ᤖᤧ ᤛᤧᤵᤔᤠ ᤔᤧᤃᤥ᤺ᤳᤋᤠᤖᤥ.

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥎ ᤜᤧᤰᤁᤩᤠᤱ ᤂᤧᤏᤧ᤹ ᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ

ᤁᤧᤈᤢᤶᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ

ᤀᤠᤱᤃᤠ᤹ ᤂᤧᤏᤧ᤹ ᤏᤢᤃᤧᤴ ᤐᤡᤏᤧᤖᤥ.

ᤕᤖᤡᤰ ᤔᤏᤠᤜᤠ᤹ ᤗᤢᤶᤔᤥᤗᤠᤶ ᤁᤧᤏᤠᤖᤠ ᤑᤥᤛᤢᤱᤗᤥ॥

᥇᥏ ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤀᤠᤏᤡᤱᤔᤡᤜᤠ᤹

ᤀᤠᤱᤃᤠ᤹ ᤜᤠᤖᤡ ᤋᤠᤀᤠᤸᤗᤧ ᤛ᤺ᤵᤔᤠ ᤔᤧᤱᤄᤥᤏᤧᤸᤗᤖᤥ॥

ᤌᤣᤏᤠᤎᤣ ᤀᤠᤱᤃᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤋᤢᤰᤂᤣ ᤆᤠᤀᤠᤸᤗᤧ

ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤔᤧᤱᤄᤥᤀᤠᤴᤗᤖᤥ॥

᥈᥆ ᤂᤧᤱᤜᤠ᤹ ᤋᤱᤔᤠ ᤐᤠ᤺ᤴᤏᤣ ᤔᤧᤶᤒᤠ᤺ᤳᤏᤧᤸᤗᤥ.

ᤁᤖ ᤛᤫᤠ᤺ᤳ ᤁᤧᤕᤢᤱᤒᤠ ᤔᤏᤠᤜᤠ᤹ ᤔᤧᤴᤘᤠ᤹ᤔᤏᤠᤒᤠ

ᤐᤠ᤺ᤴ ᤔᤧᤔᤧᤳᤋᤢᤛᤡᤀᤠᤱ ᤀᤡᤀᤥ ᤔᤧᤎᤠᤛᤢᤛᤡᤖᤥ॥

᥈᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ ᤜᤠ ᤔᤧᤔᤧᤳᤋᤢᤀᤠᤱ

ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤠ᤺ᤴᤔᤧᤎᤡᤰᤁᤠᤖᤥ.

“ᤂᤧᤏᤧ᤹ ᤌᤣ ᤁᤧᤈᤥᤃᤢ. ᤂᤧᤴ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ᥄”

᥈᥈ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤴ ᤁᤧᤏᤡᤛᤢᤀᤠᤱ ᤁᤧᤘᤠ᤹ᤖᤥ.

ᤁᤸᤗᤧᤆᤥᤃᤢᤸᤗᤧ ᤍᤠᤱᤒᤣ. ᤛᤫᤠ᤺ᤳ ᤔᤧᤕᤢᤅᤧᤴᤏᤧ᤹ᤀᤥ.

ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤒᤣᤃᤧᤴᤏᤧ᤹ᤀᤥ॥

᥈᥉ ᤐᤥᤃᤧ᤹ᤀᤥ. ᤍᤠᤱᤒᤣ᥄ ᤜᤧᤰᤁᤩᤠᤱ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ᥄ ᤏᤠᤅᤠᤱᤅᤧ᤹ᤖ ᤐᤠᤖᤧ᤹ᤀᤥ॥

᥈᥊ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤗᤥ.

ᤀᤠᤱᤃᤠ᤹ ᤀᤠᤀᤠᤵᤋᤡᤰ ᤜᤥᤵ ᤑᤠ᤹ᤀᤠᤱ

ᤀᤠᤱᤃᤠ᤹ ᤗᤧᤵᤛᤠᤱ ᤂᤠᤛᤧᤴ ᤗᤥ᤺ᤴᤍᤠᤱ ᤐᤡᤖᤠᤱᤅᤧ᤹ᤀᤥ.

ᤀᤠᤏᤡᤱᤔᤡᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤔᤧᤱᤄᤥᤀᤠᤴᤗᤖᤥ॥

᥈᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤥ.

“ᤗᤢ. ᤆᤥ᤺ᤰᤔᤠ ᤁᤥ᤺ᤳᤋᤢᤶᤒᤧᤒᤠ ᤐᤠ᤺ᤴᤏᤡᤴ ᤁᤧᤖᤧᤖᤥ”

ᤗ᤹ᤔᤠ ᤔᤣᤱᤄᤥᤏᤧᤸᤗᤖᤥ॥

ᤀᤡᤃᤪ “ᤀᤠᤏᤡᤃᤧ ᤂᤧᤴ ᤏᤠ᤺ᤳᤋᤢᤶᤍᤣᤛᤢᤶᤒᤧᤖᤥ᥄”

ᤗ᤹ᤔᤠ ᤔᤣᤱᤄᤥᤏᤧᤸᤗᤖᤥ॥

᥈᥌ ᤀᤠᤱᤃᤠ᤹ ᤁᤧᤛᤠᤰᤐᤠ ᤋᤢᤔᤢᤱᤅᤡᤸᤗᤧ

ᤁᤧᤀᤣ᤺ᤵᤐᤠᤜᤠ᤹ ᤁᤧᤖᤧᤰ ᤂᤢᤏᤡ᤹ ᤏᤠᤎᤠᤖᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤠᤰᤔᤧᤒᤣ᤺ᤰᤗᤖᤥ॥

ᤀᤠᤱᤃᤠ᤹ ᤁᤧᤏᤠ᤺ᤶᤒᤠᤜᤠ᤹ ᤁᤧᤖᤧᤰ

ᤛᤡᤖᤡᤱᤔᤔᤠ ᤐᤥ᤺ᤱᤅᤠᤱ ᤂᤢᤏᤡ᤹ ᤏᤠᤎᤠᤖᤖᤥ॥

᥈᥍ ᤀᤠᤳᤋᤡᤴᤜᤠ᤹ᤖᤧ ᤛᤠᤶᤕᤥᤏᤡᤒᤠ ᤆᤥ᤺ᤰᤁᤠ ᤁᤧᤗ᤹ᤒᤠ

ᤏᤡᤱᤘᤠ᤹ ᤔᤧᤀᤡ᤺ᤳᤋᤢ ᤂᤧᤱᤜᤠ᤹ ᤔᤧᤛ᤺ᤳᤋᤠᤱ ᤔᤧᤀ᤺ᤰᤗᤖᤥ॥

ᤂᤧᤱᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤒᤠ᤺ᤳᤋᤢᤖᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤂᤢᤏᤧ᤹ ᤁᤢᤛᤣᤘᤠᤖᤥᤒᤠᤴ ᤏᤢ᤹ᤍᤠ᤺ᤸᤗᤧ ᤁᤢᤏᤡᤱᤘᤠ᤹ ᤋᤠᤖᤥ॥”

᥈᥎ ᤀᤠᤱᤃᤠ᤹ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰ

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤗᤥ.

ᤜᤧᤰᤁᤩᤠᤅ ᤗᤧᤴᤍᤡᤰ ᤏᤠᤶᤎᤠᤎᤠ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤕᤜᤘᤣ ᤍᤠᤱᤒᤠᤴ ᤁᤢᤛᤢᤳᤏᤠ ᤁᤧᤏᤢ᤹ᤒᤠ ᤆᤥᤰ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥌

ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤥ ᤑᤧᤴᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤴᤗᤥ॥

᥈ ᤂᤧᤴ ᤀᤠᤒᤠᤅᤣ ᤛᤠ᤹ᤖᤡᤰ ᤆᤶᤛᤡᤱᤒᤠᤸᤗᤧ ᤆᤥᤃᤢᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤗᤠᤕᤥᤴ ᤔᤧᤏᤡᤛᤢᤴᤗᤥ

ᤜᤧᤰᤁᤩᤠᤱ ᤀᤠᤵᤋᤡᤰᤁᤠᤱ ᤔᤧᤃᤢ᤺ᤳᤋᤠᤴ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

᥉ ᤂᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤋᤠᤵᤑᤧ᤺ᤶᤒᤠ ᤏᤢ ᤀᤡᤱᤗᤧᤰᤁᤩᤠ ᤆᤥ᤺ᤰᤗᤥ.

ᤂᤧᤸᤗᤧ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤖᤢᤍᤣᤛᤢᤀᤠᤱ ᤘᤠ᤹ᤖᤥ॥

᥊ ᤂᤧᤴ ᤁᤢᤏᤧᤳᤏᤠᤀᤥ ᤏᤧ᤺ᤸᤗᤧ ᤑᤧᤴ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤖᤥ.

ᤂᤧᤸᤗᤧ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤸᤗᤥ.

ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤓᤧᤸᤗᤧᤀᤠᤱ ᤔᤧᤗᤧᤖᤢᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤢ᤹ᤒᤠ ᤆᤥᤰ

᥋ ᤕᤜᤘᤣ ᤍᤠᤱᤒᤠᤀᤣ. ᤆᤰᤔᤧᤸᤗ᤹ᤀᤣ

ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ ᤐᤠ᤺ᤴᤏᤡᤴ

ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤁᤧᤖᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤋᤠᤱᤛᤠᤰᤐᤥ ᤌᤠᤖᤡᤰ ᤛᤧᤖᤧᤀᤠᤱ ᤘᤠ᤹ᤖᤥ॥

᥌ ᤁᤧᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴ ᤔᤠ᤺ᤱᤄᤠᤗᤠᤶ

ᤏᤡᤃᤧᤍᤧᤵᤐᤠ ᤁᤣ᤺ᤶᤒᤠ ᤁᤥ᤺ᤰᤔᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤄᤠᤛᤧᤴ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ

ᤁᤣ᤺ᤶᤒᤠ ᤘᤖ᤺ᤱ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤀᤣ ᤔᤧᤴᤇᤠᤶ

ᤕᤠᤵᤔᤡᤜᤠ᤹ ᤏᤢ ᤌᤰᤛᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ॥

᥍ ᤂᤧᤏᤧ᤹ ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ

ᤐᤠ᤺ᤴᤏᤡᤴ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ᥄

ᤔᤧᤴᤇᤠᤶ ᤕᤠᤵᤔᤡᤛᤠᤜᤠ᤹ᤖᤧ ᤁᤧᤗᤠᤵᤜᤠ᤹ᤀᤥ ᤀᤡ᤺ᤶᤛᤡᤱᤔᤠ ᤔᤧᤄᤥᤛᤢᤖᤥ॥

᥎ ᤁᤧᤜᤡᤶᤔᤥ ᤘᤧᤳᤋᤧᤛᤖᤧ ᤁᤧᤘᤠ᤹ᤒᤠ ᤕᤖᤡᤰ

ᤁᤢᤈᤠᤜᤠ᤹ ᤂᤧᤱᤜᤠ᤹ ᤆᤠᤔᤠ ᤁᤧᤒᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤘᤜ᤺ᤱ ᤁᤢᤀᤡᤛᤡ᤺ᤰ ᤁᤧᤃᤢᤱᤒᤠ ᤁᤧᤕᤢᤒᤠ

ᤁᤧᤏᤢ᤹ᤔᤠ ᤁᤧᤍᤠᤔᤠᤗᤠᤶ ᤂᤧᤱᤜᤠ᤹ ᤆᤫᤠ᤺ᤳ ᤁᤧᤎᤢᤱᤄᤢᤛᤡᤖᤥ॥

᥏ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤣ ᤁᤧᤖᤧᤰ ᤏᤧᤳᤋᤡᤃᤧᤴ ᤜᤡᤱᤔᤴᤗᤧ ᤁᤢᤒᤢᤴᤏᤧᤖᤥ.

ᤁᤧᤀᤥ᤺ᤳᤋᤡ᤺ᤸᤗᤧ ᤀᤠᤏᤡᤃᤧ ᤌᤥ᤹ᤖᤡᤃᤧᤀᤠᤱ ᤏᤡᤛᤢᤶᤒᤧᤖᤥ॥

᥇᥆ ᤀᤠᤳᤋᤡᤴᤜᤠ᤹ᤖᤧ ᤂᤧᤏᤧ᤹ ᤁᤢᤛᤡᤱ ᤁᤧᤶᤏᤡ᤺ᤳ

ᤂᤧᤱᤜᤠ᤹ ᤂᤧᤏᤧ᤹ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤏᤡᤒᤠ ᤁᤢᤍᤥ᤺ᤵᤔᤠ ᤏᤡᤱᤘᤠ᤹

ᤁᤧᤃᤵᤐᤠᤜᤠ᤹ ᤔᤧᤏᤢ᤹ᤔᤧᤍᤠᤖ ᤕᤠ᤺ᤴᤍᤧᤛᤧ᤹ᤀᤥ॥

᥇᥇ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧ ᤗᤠ᤺ᤰᤔᤠ ᤔᤧᤱᤄᤥᤀᤠᤴᤗᤖᤥ.

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤏᤠ᤺ᤵᤔᤠᤍᤣᤔᤠ ᤔᤧᤱᤄᤥᤀᤠᤴᤗᤖᤥ॥

᥇᥈ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤈᤥ᤺ᤴᤍᤧᤀᤠᤱ

ᤛᤸᤗᤡᤰ ᤔᤧᤛ᤻ᤛᤖᤧᤀᤠᤱ ᤔᤧᤏᤧᤖᤥ.

ᤂᤧᤱᤜᤠ᤹ᤃ ᤐᤥ᤺ᤰᤔᤤ ᤔᤧᤴᤇᤢᤰᤁᤣ ᤌᤠᤖᤡᤰ ᤔᤧᤎᤠᤶᤛᤡᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥍

ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤁᤧᤏᤡᤛᤢᤛᤡᤸᤗᤧ ᤁᤧᤏᤡᤱᤘᤠ᤹ ᤋᤢᤰᤂᤣ ᤔᤧᤈᤩᤧᤴᤏᤧ᤹ᤀᤥ.

ᤂᤧᤴ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤠᤔᤧᤜᤧᤳᤋᤧᤛᤧᤴᤏᤧ᤹ᤀᤥ॥

᥈ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤘᤜᤡᤳ ᤔᤧᤎᤠᤏᤧᤴᤏᤡᤸᤗᤧ

ᤕᤠ᤺ᤴᤛᤢᤱᤜᤠ᤹ ᤜᤠᤖᤠᤀᤣ ᤜᤣᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤜᤠᤖᤠᤀᤣ ᤔᤧᤔᤠ ᤔᤧᤒᤣ᤺ᤰᤗᤥ.

ᤂᤠᤖᤰ ᤁᤧᤓᤧᤰᤐᤠ ᤑᤢᤱᤜᤠ᤹ ᤀᤡᤗᤧᤶᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤜᤠᤖᤠᤀᤣ ᤔᤧᤛᤡᤖᤥ॥

᥉ ᤕᤜᤘᤣ ᤍᤠᤱᤒᤠᤴ ᤋᤠ᤺ᤰᤐᤥ ᤆᤥᤃᤧ᤹ᤀᤠᤱ ᤘᤧ᤹ᤜᤠ᤹ ᤏᤢᤖᤡᤰ ᤔᤧᤳᤋᤧᤛᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤗᤠᤈᤣ᤹ᤀᤥ ᤁᤧᤕᤢᤱᤅᤠᤱ ᤛᤧ᤺ᤵᤛᤡᤱᤔᤠ ᤁᤧᤄᤥᤛᤢᤖᤥ॥

᥊ ᤕᤜᤘᤣ ᤍᤠᤱᤒᤠᤀᤥ ᤂᤧᤏᤧ᤹ ᤛ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤏᤡᤱᤘᤠ᤹ᤀᤥ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤳᤋᤢ ᤁᤧᤒᤡᤖᤥ॥

᥋ ᤁᤧᤗᤠᤶᤔᤡᤴ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤧ᤹ᤀᤥ

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤋᤠ᤺ᤰᤐᤥ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤂᤢᤏᤧ᤹ ᤁᤧᤓᤠ᤹ᤖᤥ॥

᥌ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤋᤠᤏᤠᤶᤒᤠ ᤏᤠᤶ ᤁᤢᤀᤡᤛᤡ᤺ᤰ ᤀᤥ᤺ᤳᤗ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤁᤧᤄᤠᤛᤧᤴᤏᤡᤴ

ᤗᤧᤴᤍᤡᤰᤐᤠ ᤏᤠᤶ ᤁᤢᤀᤡᤛᤡ᤺ᤰ ᤆᤥᤃᤢᤖᤥ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤫᤠ᤺ᤳ ᤕᤢᤅᤧ᤹ᤀᤥ

ᤜᤧᤰᤁᤩᤠᤱ ᤏᤠᤛᤡ ᤌ᤺ᤳᤋᤧ᤹ᤖ ᤂᤢᤏᤧ᤹ ᤜᤠᤱᤄᤧ᤹ᤀᤥ॥

ᤔᤏᤠ᤺ᤸᤗᤧ ᤋᤠᤵᤑᤧ᤺ᤶᤒᤠ ᤗᤠᤶ ᤏᤠ᤺ᤵᤔᤠ ᤌᤠ᤺ᤳᤋᤢᤸᤗᤧ

ᤜᤧᤰᤁᤩᤠᤱ ᤂᤧᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤆᤥᤃᤢᤸᤗᤧ

ᤂᤧᤏᤧ᤹ ᤁᤧᤏᤡᤱᤘᤠ᤹ ᤋᤢᤰᤂᤣ ᤔᤧᤈᤩᤧᤴᤏᤧ᤹ᤀᤥ॥

᥎ ᤁᤧᤕᤠ᤺ᤰ ᤔᤧᤗᤧ᤹ᤖᤧᤴᤏᤧ᤹. ᤁᤧᤛᤡᤰ ᤔᤧᤓᤥ᤺ᤰᤂᤧᤴᤏᤧ᤹ᤀᤥ.

ᤔᤢᤖᤠ ᤔᤧᤍᤥᤛᤧᤴᤏᤧ᤹. ᤂᤧᤸᤗᤧᤃ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤀᤠᤒᤠᤱᤗᤥ॥

᥏ ᤌᤣᤀᤠᤱᤓᤧᤸᤗᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤔᤧᤰᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶ ᤀᤥᤃᤧᤔᤧᤵᤐᤠᤜᤠ᤹ᤖᤧ

ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤔᤧᤕᤢᤰᤋᤢᤖᤥ॥

᥇᥆ ᤛᤵᤑᤠᤀᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ᤃ ᤂᤧᤵᤔᤥ ᤔᤧᤴᤘᤠ᤹ᤏᤧᤸᤗᤥ.

ᤂᤧᤱᤜᤠ᤹ ᤂᤧᤏᤧ᤹ ᤁᤧᤃᤥ᤺ᤳᤋᤢᤛᤡᤛᤠᤱ ᤁᤧᤱᤄᤥᤛᤢᤴᤇᤡᤸᤗᤥ॥

᥇᥇ ᤁᤖ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤜᤠ᤹ᤖᤧ ᤗᤠᤈᤣ᤹ᤛᤡᤱᤒᤢᤱ ᤔᤧᤕᤢᤰᤋᤢᤖᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤔᤧᤏᤢ᤹ᤔᤧᤍᤠᤀᤠᤱ ᤔᤧᤛ᤺ᤳᤗᤥ॥

᥇᥈ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤀᤡᤈᤥᤀᤥ ᤌᤠᤔᤠ ᤔᤧᤃᤥ᤺ᤳᤋᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤡ᤹ ᤜᤠᤒᤥ᤹ᤒᤠᤴ ᤔᤧᤕᤧ᤺ᤰᤂᤢᤖ ᤛᤠ᤹ᤖᤡᤰ ᤔᤧᤈᤡ᤺ᤳᤋᤢᤛᤡᤖᤥ॥

᥇᥉ ᤁᤖ ᤍᤠᤱᤒᤠᤴ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤀᤣ᤺ᤳᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤰᤔᤠ ᤕᤧᤴ ᤋᤠᤖ ᤐᤳᤗᤥ॥

᥇᥊ ᤋᤢᤰᤂᤣ ᤁᤧᤈᤠᤒᤠᤜᤠ᤹ ᤏᤢ ᤕᤠᤱᤃᤧᤛᤠ᤹ᤒᤠᤜᤠ᤹

ᤜᤧᤰᤁᤩᤠᤱ ᤛᤧᤰᤂᤠᤒᤠ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹

ᤛᤧᤵᤔᤠᤛᤡ ᤑᤠ᤹ᤀᤠᤱ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤋᤠᤓᤣ᤺ᤴ ᤔᤧᤓᤡ᤺ᤰᤂᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤡᤀᤥ ᤋᤥ᤺ᤱᤅᤡᤴ ᤔᤧᤓᤳᤇᤢᤖᤥ॥

᥇᥋ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤠᤓᤣ᤺ᤸᤗᤧ

ᤂᤢᤴᤇᤡ᤹ ᤀᤠᤵᤑᤣᤰ ᤗᤢᤱᤔᤠᤴ ᤗᤛ᤻ᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤋᤥ᤺ᤱᤗᤡᤜᤠ᤹ ᤀᤧᤰᤗᤥ॥

᥇᥌ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤕᤖᤡᤰ ᤕᤠᤱᤛᤠᤁᤢᤴᤎᤣ᤺ᤴᤏᤢ᤺ᤸᤗᤧᤃ

ᤛᤠᤔᤩᤥᤏᤡᤒᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤆᤩ᤹ᤛᤡᤰ ᤐᤠ᤺ᤴᤜᤠ᤹ᤀᤣ ᤏᤢᤒᤠᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤜᤠ᤹ ᤀᤧᤰᤗᤥ

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤛᤧ᤺ᤵᤋᤢᤛᤡᤖᤥ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤀᤥᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤐᤡᤖᤢᤛᤡᤒᤠ ᤗᤰᤁᤡᤴ

ᤛᤍᤠᤍᤡᤱᤗᤧ ᤗᤠᤃᤡ ᤂᤧᤱᤜᤠ᤹ᤖᤧᤴ ᤐᤥᤱᤗᤥ॥

᥇᥏ ᤕᤧᤳᤋᤢᤰᤂᤣ ᤆᤠᤔᤠ ᤕᤧᤶ ᤋᤠ᤺ᤸᤗᤧ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤴᤎᤠᤏᤧᤴᤗᤥ.

ᤜᤧᤰᤁᤩᤠᤱ ᤛᤠᤰ ᤋᤠᤛᤠᤱ ᤂᤧᤱᤜᤠ᤹ᤖᤧ ᤕᤖᤡᤰ ᤁᤢᤈᤠ ᤔᤧᤃᤳᤋᤢᤖᤥ॥

᥈᥆ ᤁᤖ ᤋᤠᤰᤁᤧᤓᤧᤒᤠᤜᤠ᤹ᤃ ᤔᤧᤛᤡ ᤔᤧᤒᤣ᤺ᤰᤗᤥ.

ᤋᤠᤶᤓᤢᤱᤅᤥᤒᤠ ᤑᤢᤱ ᤁᤢᤀᤡᤛᤡ᤺ᤰ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤔᤡᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤡ᤺ᤰᤂᤢ᤹ ᤜᤧᤰᤁᤣ ᤔᤧᤔᤠ ᤔᤧᤒᤣ᤺ᤰᤗᤥ॥

᥈᥇ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤛᤡᤱᤏᤠᤳ ᤔᤧᤍᤣ᤹ᤖᤢᤀᤠᤱ

ᤂᤢᤴᤇᤡ᤹ ᤀᤠᤓᤧᤸᤗᤧᤀᤠᤱ ᤔᤧᤴᤜᤢᤅᤢᤴᤗᤥ.

ᤁᤖ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹

ᤏᤡᤱᤘᤠ᤹ ᤜᤴᤏᤠᤱ ᤘᤣ᤹ᤜᤠ᤹ ᤔᤧᤒᤡᤖᤢᤛᤡᤖᤥ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤒᤠᤜᤠ᤹ᤖᤧ

ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤔᤧᤕᤢᤰᤋᤢᤖᤥ.

ᤁᤖ ᤂᤢᤏᤧ᤹ ᤛᤠᤱᤃᤪᤠ ᤔᤧᤳᤋᤢᤛᤡᤒᤠᤜᤠ᤹ ᤔᤧᤔᤧᤰᤗᤥ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤏᤠ᤺ᤳᤋᤢᤒᤠ

ᤗᤠᤶᤔᤡᤴ ᤁᤢᤛᤡᤖᤠ᤹ ᤌᤠᤱᤏᤧᤓᤃᤪ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤴᤈᤥ᤺ᤴᤏᤧᤸᤗᤥ॥

᥈᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤱᤜᤠ᤹ ᤋᤥ᤺ᤰᤛᤠᤱ ᤔᤧᤴᤈᤥ᤺ᤴᤏᤧᤸᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ

ᤛᤴᤇᤢᤀᤠᤱ ᤂᤧᤱᤜᤠ᤹ ᤋᤧᤶᤛᤢᤛᤡᤖᤥ॥

᥈᥋ ᤌᤠᤱᤒᤧᤴ ᤘᤕᤠᤱ. ᤀᤠᤸᤗ ᤁᤠᤵᤐᤥ ᤋᤢᤶᤛᤠᤱᤅᤠᤱ ᤘᤠ᤹ᤀᤠᤖᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤗᤠᤵᤑᤢᤛᤢᤛᤡᤒᤠ ᤏᤢ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤔᤧᤴᤇᤠ᤹ᤜᤠ᤹ᤖᤧ ᤔᤧᤏᤠ᤺ᤰᤋᤢ ᤔᤧᤈᤒᤠ ᤔᤧᤴᤏᤡᤀᤣ ᤘᤠ᤹ᤀᤠᤖᤥ॥

᥈᥌ ᤀᤠᤓᤧᤸᤗᤧᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤜᤴᤏᤠᤱ

ᤘᤣ᤹ᤜᤠ᤹ ᤔᤧᤛ᤺ᤳᤗ ᤌᤧᤳᤗᤠ ᤔᤧᤒᤡᤖᤢᤛᤡᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤔᤧᤴᤇᤠ᤹ᤜᤠ᤹ᤖᤧ ᤜᤠᤱᤘᤠᤔᤢ᤹ᤀᤡ ᤔᤧᤄᤥᤛᤢᤖᤥ॥

᥈᥍ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤗᤧᤖᤧ᤹ᤀᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤁᤧᤛ᤻ᤛᤠ ᤁᤧᤶᤔᤧᤴᤇᤠ᤹ᤜᤠ᤹ ᤗᤠᤈᤣ᤹ᤀᤥ ᤛᤍᤠᤍᤡᤱ ᤔᤧᤕᤢᤱᤗᤥ॥

᥈᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤁᤢᤛᤡᤖᤠ᤹ ᤌᤠᤱᤗᤥ.

ᤜᤧᤰᤁᤩᤠᤱ ᤁᤢᤛᤣᤛᤣ ᤔᤏᤠᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤗᤧᤖᤢᤴᤛᤡᤴᤗᤥ॥

ᤂᤧᤱᤜᤠ᤹ ᤛᤍᤠᤍᤡᤱ ᤂᤢᤏᤧ᤹ ᤛᤧ᤺ᤵᤋᤢᤛᤡᤀᤠᤱ ᤔᤧᤘᤠ᤹ᤖᤥ.

ᤁᤖ ᤋᤠᤰᤁᤧᤓᤧᤒᤠᤸᤗᤧ ᤁᤢᤛ᤻ᤛᤠᤜᤠ᤹ᤃ ᤔᤧᤔᤧᤰᤗᤥ॥

᥈᥏ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤗᤠᤈᤣ᤹ᤛᤡᤱᤒᤢᤱ ᤔᤧᤕᤢᤰᤋᤢᤖᤥ.

ᤜᤧᤰᤁᤩᤠᤱ ᤂᤧᤵᤔᤥ ᤛᤍᤠᤍᤡᤱ ᤔᤧᤕᤢᤱᤗᤥ॥

᥉᥆ ᤛᤠᤶᤕᤥᤏᤡᤒᤠᤜᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤠ᤺ᤴ ᤔᤧᤒᤠ᤺ᤳᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤐᤠ᤺ᤴ ᤔᤧᤒᤠ᤺ᤳᤗᤥ॥

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶᤜᤠ᤹

ᤂᤧᤸᤗᤧ ᤁᤢᤏᤡᤱᤘᤠ᤹ᤀᤥ ᤕᤢᤰᤂᤢᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤥᤗᤠᤶ

ᤂᤧᤴ ᤀᤠᤓᤧᤸᤗᤧᤀᤠᤱ ᤔᤧᤗᤧ᤺ᤱᤏᤧᤸᤗᤥ॥

᥉᥈ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹

ᤛᤧᤵᤔᤠᤛᤡᤖᤧ ᤗᤠᤃᤡ ᤔᤧᤛᤢᤃᤢᤛᤡᤀᤠᤱ ᤔᤧᤕᤢᤱᤗᤥ॥

᥉᥉ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹

ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ ᤜᤢᤰᤁᤥ ᤌᤠᤔᤠ ᤔᤧᤒᤠᤱᤄᤢᤛᤡᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤠᤛᤧᤴᤏᤥ ᤔᤧᤎᤠ᤺ᤸᤗᤧ

ᤀᤠᤵᤋᤡᤰ ᤁᤢ᤺ᤵᤔᤠ ᤔᤧᤒᤠᤱᤄᤢᤛᤡᤴᤗᤥ॥

᥉᥊ ᤕᤜᤘᤣ ᤍᤠᤱᤒᤠᤴ ᤜᤠᤱᤄᤠᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤄᤣᤃᤧᤶᤔᤧ᤹ᤀᤥ॥

ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤕᤢᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤌᤠ᤺ᤱ ᤁᤧᤓᤥ᤺ᤰᤂᤡᤖᤥ.

ᤁᤢᤀᤡᤃᤧᤓᤧᤶᤒᤠ ᤔᤏᤠᤴ ᤔᤧᤰᤐᤠ ᤂᤡᤏᤡ᤹ ᤔᤡᤰᤁᤡᤸᤗᤧᤀᤣ ᤏᤡᤛᤢᤖᤥ॥

᥉᥋ ᤌᤡᤰᤗᤧᤱ ᤁᤢᤀᤡᤃᤧᤓᤧᤶᤒᤠ ᤔᤏᤠᤎᤡᤰ

ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤕᤧᤖᤥ.

ᤂᤧᤸᤗᤧ ᤕᤠᤵᤔᤡᤜᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤢᤛᤡᤖᤥ.

ᤂᤧᤱᤃ ᤏᤢᤒᤠ ᤂᤠᤶᤔᤥ ᤁᤧᤗᤡᤱᤒᤠ

ᤁᤣ᤺ᤶᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥

᥉᥌ ᤁᤖ ᤂᤧᤴ ᤜᤠᤖᤠᤀᤣ ᤛᤩᤧᤀᤠᤱ ᤜᤥ᤺ᤵᤋᤧᤖᤥ᥄

ᤀᤠᤱᤃᤠ᤹ ᤁᤥ᤺ᤳᤋᤢᤱᤛᤠᤱ ᤂᤥᤔᤠ ᤔᤧᤴᤇᤢᤰᤐᤠᤖᤥ॥

᥉᥍ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤏᤠᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤴ ᤀᤥᤔᤧᤳᤋᤧ᤹ᤀᤥ.

ᤔᤧᤱᤄᤣᤔᤏᤠ ᤔᤧᤴᤎᤰᤔᤏᤠ ᤔᤏᤠ᤺ᤸᤗᤧ ᤁᤢᤛ᤻ᤛᤠᤁᤢᤀᤣ ᤔᤧᤘᤠ᤹ᤖᤥ॥

᥉᥎ ᤁᤖ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤔᤧᤔᤧᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ᤖᤧ ᤔᤡᤱ ᤔᤠᤖᤥ॥

᥉᥏ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤶᤔᤡᤸᤗᤧ ᤌᤣ᤺ᤰᤋᤢᤛᤡ ᤛᤧ᤺ᤵᤋᤢᤛᤡᤖᤥ॥

᥊᥆ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤑᤠ᤹ᤖᤢᤛᤡ ᤜᤧᤰᤁᤩᤠᤱ ᤛᤧ᤺ᤵᤋᤢᤛᤡᤖᤥ.

ᤂᤢᤏᤧ᤹ ᤂᤧᤱᤜᤠ᤹ ᤁᤢᤀᤡᤃᤧᤓᤧᤶᤒᤠᤜᤠ᤹ᤗᤠᤶ ᤛᤧᤴᤍᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤢᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤔᤧᤒᤣ᤺ᤰᤗᤥ॥

ᤋᤢᤰᤂᤣ ᤁᤧᤍᤢᤶᤒᤠ ᤔᤏᤠ᤺ᤸᤗᤧ ᤑᤠᤰᤋᤢᤒᤠ ᤐᤣᤗᤡ

ᤐᤣᤗᤡᤃᤧᤴ ᤋᤢᤘᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥎

ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤡᤰ ᤐᤥ᤺ᤰᤁᤡᤸᤗᤧ ᤔᤧᤓᤧ᤺ᤰᤋᤠᤱᤅᤡᤴᤏᤧ᤹ᤀᤥ.

ᤀᤡᤃᤪ ᤁᤧᤛᤡᤰ ᤐᤥ᤺ᤰᤁᤡᤸᤗᤧ ᤔᤧᤄᤢᤶᤛᤠᤱᤅᤡᤴᤏᤧ᤹ᤀᤥ॥

᥈ ᤌᤣᤀᤠᤱᤓᤧᤸᤗᤧ ᤋᤥ᤺ᤱᤜᤠ᤹ᤖᤧ ᤁᤧᤀᤠᤒᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤜᤢᤰᤜᤠ᤹ᤖᤧ ᤁᤧᤄᤠ᤺ᤴᤍᤠᤱᤅᤠᤱ ᤘᤠ᤹ᤖᤥ॥

᥉ ᤁᤧᤛᤡᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤕᤠᤶ ᤋᤢᤰᤁᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤋᤢᤰᤁᤠᤀᤠᤱ ᤘᤠ᤹ᤀᤠᤖᤥ॥

᥊ ᤀᤠᤗᤠᤕᤥᤀᤥ ᤀᤠᤱᤃᤠ᤹ ᤜᤢᤔᤠᤱᤅᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤗᤠᤕᤥᤜᤠ᤹ ᤁᤢᤔᤠ ᤔᤧᤴᤇᤢᤰᤁᤣ ᤕᤠᤖᤡᤰ

ᤁᤧᤗᤡ᤺ᤵᤐᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥋ ᤀᤍᤱᤐᤠ᤺ᤴ ᤆᤥᤃᤢᤱᤒᤠᤸᤗᤧ ᤆᤥᤃᤢᤸᤗᤧ

ᤀᤠᤕᤠᤱᤄᤣ᤺ᤰᤜᤠ᤹ ᤁᤡᤖᤧᤀᤠᤱ ᤏᤠᤶᤛᤢᤔᤠ ᤜᤣ᤺ᤰᤋᤧᤀᤠᤱ ᤘᤠ᤹ᤖᤥ॥

᥌ ᤀᤠᤱᤃᤠ᤹ᤃ ᤋᤢ᤺ᤰᤂᤠᤱᤅᤠᤱ ᤀ᤺ᤰᤂᤢᤶ ᤗ᤹ᤀᤠᤖᤥ

ᤜᤧᤰᤁᤩᤠᤱ ᤗᤧᤴᤍᤡᤰ ᤏᤠᤶᤎᤠᤎᤠ ᤔᤣᤖᤡᤱ ᤌᤰᤁᤠᤖᤥ॥

᥍ ᤀᤠᤎᤠᤔᤠᤖᤧ ᤀᤠᤎᤰᤁᤡᤴ ᤜᤠ᤺ᤶᤜᤠᤶ ᤗ᤹ᤖᤡᤰ ᤀᤥ᤹ᤖᤢᤖᤥ.

ᤜᤧᤰᤁᤩᤠᤱ ᤀᤠᤎᤰᤁᤡᤴ ᤋᤢᤰᤁᤠᤱ ᤘᤠ᤹ᤀᤠᤖᤥ॥

᥎ ᤛᤠ᤹ᤖᤡᤰ ᤏᤠᤛᤠᤱᤅᤠᤱ ᤀᤠᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤀᤠᤖᤥ॥

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤢᤰᤔᤠᤖᤧ ᤕᤠ᤺ᤳᤋᤠᤖᤥ॥

᥏ ᤕᤜᤘᤣ ᤍᤠᤱᤒᤠᤀᤣ᥄ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥᤒᤠ

ᤐᤠ᤺ᤴᤜᤠ᤹ ᤁᤧᤖᤧᤰ ᤂᤧᤏᤧ᤹ ᤁᤧᤏᤡᤛᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠ᤺ᤳᤋᤠᤒᤠᤴ ᤂᤧᤏᤧ᤹ ᤁᤧᤄᤧᤵᤛᤢᤖᤥ॥

᥇᥆ ᤀᤠᤛᤡᤰᤗᤢᤱᤔᤠᤴ ᤛᤠ᤹ᤖᤡᤰ ᤕᤱᤗᤥ.

ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤔᤡᤰᤁᤠᤱ ᤏᤡᤔᤠ ᤔᤧᤛᤢᤰᤁᤠᤸᤗᤥ॥

᥇᥇ ᤀᤠᤴᤈᤢᤶ ᤀᤠᤴᤍᤣ᤺ᤱᤜᤠ᤹ ᤀᤠᤕᤠᤱᤄᤣ᤺ᤰᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤧᤴᤕᤢᤱᤏᤧᤴᤗᤥ.

ᤜᤧᤰᤁᤩᤠᤱ ᤀᤠᤔᤣ᤺ᤳ ᤀᤠᤛ᤻ᤛᤠᤜᤠ᤹ᤀᤠᤱ ᤔᤠ᤺ᤱᤄᤠ ᤔᤧᤕᤧᤵᤗᤥ॥

᥇᥈ ᤀᤠᤱᤃᤠ᤹ ᤛᤧᤵᤔᤠ ᤁᤧᤃᤥ᤺ᤵᤐᤠᤜᤠ᤹ᤖᤧ ᤀᤡᤔᤧᤕᤢᤰᤋᤠᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤂᤠ᤺ᤶᤔᤠ ᤁᤧᤃᤥ᤺ᤵᤐᤠᤜᤠ᤹ᤖᤧ ᤔᤧᤱᤔᤠ ᤆᤧᤶᤓᤴ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤗᤧᤴᤍᤡᤰ ᤏᤠᤶᤎᤠᤎᤠ ᤀᤠᤱᤃᤠ᤹

ᤀᤡᤱᤗᤧᤰᤔᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥇᥉ ᤀᤠᤱᤃᤠ᤹ᤃ ᤏᤠᤎᤧᤰᤁᤪᤧᤱ ᤁᤢᤀᤡᤛᤡ᤺ᤰ

ᤂᤧᤶᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

ᤜᤧᤰᤁᤩᤠᤱ ᤁᤧᤒᤠ ᤁᤢᤀᤡᤛᤡ᤺ᤰ

ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥊ ᤀᤠᤱᤃᤠ᤹ ᤁᤢᤏᤠᤃᤧᤎᤠᤰᤐᤠ ᤜᤧᤰᤁᤣ

ᤌᤣᤀᤠᤱ ᤔᤧᤱᤄᤧᤶᤔᤏᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤁᤢᤒᤠᤴ ᤔᤧᤴᤗ᤺ᤶᤔᤏᤠᤒᤠ ᤜᤧᤰᤁᤣ

ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤜᤠᤱᤏᤧᤖ ᤘᤠ᤹ᤀᤠᤖᤥ.

ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ

ᤂᤧᤏᤧ᤹ ᤛᤧᤰᤂᤠᤀᤣ ᤀᤠᤒᤣᤗᤡ᤺ᤴ ᤁᤧᤄᤧᤵᤛᤢᤖᤥ॥

᥇᥌ ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤀᤠᤱᤃᤠ᤹ ᤋᤢᤰᤂᤣ ᤆᤠᤀᤠᤸᤗᤧ

ᤂᤧᤱᤜᤠ᤹ ᤛ᤺ᤵᤔᤠ ᤔᤧᤱᤄᤥᤏᤧᤸᤗᤥ.

ᤆᤥ᤺ᤴᤏᤠᤸᤗᤧ ᤀᤠᤱᤍᤡᤱ ᤗ᤹ᤔᤠ ᤔᤧᤱᤄᤥᤛᤢᤸᤗᤖᤥ॥”

᥇᥍ ᤌᤣᤀᤠᤱᤓᤧᤸᤗᤧ ᤆᤥ᤺ᤶᤔᤠ ᤀᤡ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤋᤢᤰᤂᤣ᤺ᤸᤗᤧ ᤔᤧᤗᤧᤳᤋᤠᤴᤗᤥ॥

᥇᥎ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱᤗᤥ.

ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤒᤠᤀᤥ ᤀᤠᤏᤡᤱᤘᤠ᤹ ᤗᤥᤖᤥ॥

᥇᥏ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤕᤖᤡᤰ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤔᤧᤈᤥ᤺ᤰᤗᤥ.

ᤌᤣᤏᤠᤎᤣ ᤀᤠᤱᤃᤠ᤹ ᤕᤖᤡᤰᤗᤣ ᤔᤧᤈᤡ᤺ᤳᤋᤠᤖᤥ॥

᥈᥆ ᤏᤢᤒᤠ ᤆᤥᤃᤢᤱᤒᤠᤸᤗᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤠᤖᤥ.

ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤱᤛᤠᤱ ᤂᤧᤱᤜᤠ᤹ᤖᤧ ᤔᤧᤈᤧᤱᤅᤠᤖᤥ॥

᥈᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤔᤧᤗᤧᤖᤠᤱᤅᤡᤴᤏᤧ᤹ᤀᤥ.

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ᤗᤠᤶᤒᤠ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ॥

᥈᥈ ᤀᤠᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ.

ᤀᤠᤱᤃᤠ᤹ ᤜᤠᤖᤠ ᤑᤠ᤹ᤖᤠᤱᤅᤧ᤹ᤀᤥ॥

ᤋᤢᤰᤂᤣ ᤁᤧᤈᤠᤒᤠ ᤔᤏᤠ᤺ᤸᤗᤧ ᤁᤢᤒᤣᤗᤡ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ. ᤕᤍᤢᤌᤢᤴᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥉᥏

ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤀᤠᤱᤃᤠ᤹ ᤛᤡᤱᤛᤡᤱ

ᤕᤧᤰᤕᤧᤰᤁᤠᤱ ᤕᤠ᤺ᤶᤒᤰ ᤆᤥ᤺ᤰᤁᤠᤖᤥ.

ᤜᤧᤰᤁᤩᤠᤱ ᤐᤠ᤺ᤳᤋᤢᤱᤒᤠ ᤐᤠ᤺ᤴᤗᤠᤶ ᤗᤠᤕᤥ ᤔᤧᤈᤥ᤺ᤰᤁᤠᤸᤗᤥ॥

ᤋᤠᤰᤁᤧᤓᤧᤒᤠᤜᤠ᤹ ᤀᤠᤍᤃᤡ ᤔᤧᤕᤢᤱᤗ ᤌᤠᤖᤡᤰ

ᤀᤠᤱᤃᤠ᤹ ᤀᤠᤶᤒᤪᤠ ᤔᤧᤓᤠ᤺ᤱᤅᤠᤸᤗᤥ॥”

᥈ ᤁᤖ ᤀᤠᤱᤃᤠ᤹ ᤔᤧᤶᤒᤠ᤺ᤳᤋᤣ ᤛᤫᤠ᤺ᤳ ᤕᤢᤅᤠᤱᤗᤥ.

ᤜᤧᤰᤁᤩᤠᤱ ᤏᤢᤒᤠ ᤐᤠ᤺ᤴᤏᤠᤱ ᤔᤧᤶᤒᤠ᤺ᤳᤋᤣ ᤕᤢᤅᤠᤱᤗᤥ.

ᤜᤧᤰᤁᤣᤛᤠᤱ ᤀᤠᤍᤢᤰᤂᤣ᤺ᤴ ᤕᤖᤡᤰ ᤐᤥᤖᤧᤖ ᤐᤣᤖᤥ॥

᥉ ᤜᤧᤰᤁᤩᤠᤱ ᤀᤠᤛᤡᤰ ᤐᤥᤃᤧᤌᤠᤅᤧᤖᤥ.

ᤀᤠᤰᤂᤧᤴ ᤔᤧᤶᤒᤠ᤺ᤳᤋᤣ ᤕᤢᤱᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ

ᤜᤧᤰᤁᤣᤛᤠᤱ ᤌ᤺ᤵᤔᤠ ᤔᤧᤴᤇᤢᤰᤐᤠᤀᤠᤱ ᤐᤠᤖᤠᤱᤗᤥ॥

᥊ “ᤕᤜᤘᤣ ᤍᤠᤱᤒᤠᤀᤣ. ᤀᤠᤵᤑᤠᤸᤗᤧ ᤌᤠᤖᤡᤰ ᤜᤡᤱᤅᤠᤒᤣ᥅

ᤜᤧᤰᤁᤩᤠᤱ ᤀᤠᤵᤑᤠᤸᤗᤧ ᤛᤡᤀᤠᤒᤣ᥅

ᤂᤧᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹ᤀᤥ॥

᥋ “ᤂᤧᤏᤧ᤹ᤃ ᤀᤠᤎᤠ᤺ᤰ ᤛ᤹ᤖᤧᤖ ᤁᤧᤕᤠ᤺ᤴᤍᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤎᤠ᤺ᤰᤁᤡᤱᤃ ᤁᤧᤍᤃᤡ ᤌᤣᤀᤠᤱ ᤔᤧ᤺ᤴᤗᤥ॥

ᤔᤧᤴᤇᤠᤶ ᤕᤠᤵᤔᤡᤖᤧ ᤌᤠ᤺ᤰᤁᤡᤱᤃ ᤌᤡᤰᤗᤧᤱ

ᤛᤰᤔᤠ ᤛᤥ᤺ᤶᤔᤏᤠᤒᤠ ᤌᤣᤛᤡᤱᤗᤰᤗᤥ॥  ᤛᤣᤗᤠ

᥌ ᤔᤧᤴᤇᤠᤶ ᤕᤠᤵᤔᤡᤖᤧ ᤌᤠ᤺ᤰᤁᤡᤱᤃ

ᤛᤠᤶᤔᤪᤡ᤺ᤵᤐᤠ ᤁᤢᤀᤡᤛᤡ᤺ᤰᤗᤰ ᤘᤠ᤹ᤃᤳᤗᤥ.

ᤂᤧᤸᤗᤧ ᤆᤥᤃᤢᤒᤠ ᤐᤠ᤺ᤴᤜᤠ᤹ᤃ ᤌᤣᤏᤠᤎᤣᤖᤰᤗᤥ.

ᤂᤧᤸᤗᤧ ᤗᤢᤵᤛᤢᤒᤠ ᤕᤠᤱᤛᤠᤁᤢᤴᤎᤣ᤺ᤴ

ᤜᤠ᤺ᤳᤗᤧ ᤂᤥᤛᤢᤀᤡ ᤂᤧᤸᤗᤧ ᤔᤧᤏᤡᤛᤢᤴᤗᤥ॥

᥍ “ᤀᤠᤸᤗ. ᤕᤜᤘᤣ ᤍᤠᤱᤒᤠᤀᤣ. ᤌᤧᤔᤠ᤺ᤴ ᤜᤠᤱᤄᤢᤱᤒᤠᤒᤣ᥅

ᤀᤠᤱᤃᤠ᤹ᤃ ᤂᤧᤏᤧ᤹ᤖᤰ ᤏᤡᤱᤛᤠᤱ ᤆᤥ᤺ᤰᤏᤧᤖᤥ॥

᥎ ᤀᤠᤗᤠᤕᤥᤜᤠ᤹ᤗᤠᤶᤒᤠ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤍᤱᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤔᤧᤱᤄᤥᤀᤠᤴᤗᤖᤥ॥

᥏ ᤀᤠᤱᤃᤠ᤹ ᤛᤫᤠ᤺ᤳ ᤕᤢᤱᤅᤠ. ᤌᤣᤀᤠᤱ ᤔᤧᤒᤠ᤺ᤳᤋᤠᤸᤗᤥ

ᤌᤣᤀᤠᤱᤓᤧᤸᤗᤧ ᤀᤰᤂᤣ ᤐᤥ᤺ᤱᤗ ᤁᤧᤕᤠ᤺ᤶᤒᤧᤱᤃ ᤂᤧᤏᤧ᤹ᤀᤣᤖᤥ॥

᥇᥆ ᤀᤠᤸᤗ ᤕᤠᤶᤔᤥ ᤂᤢᤶᤍᤡᤱ ᤔᤧᤒᤡᤖᤠᤱᤅᤡᤴᤏᤧ᤹ᤀᤥ.

ᤀᤠᤱᤃᤠ᤹ᤀᤥ ᤁᤧᤍᤠᤖᤢᤒᤠ ᤋᤢᤰᤂᤣ᤺ᤸᤗᤧ

ᤀᤠᤱᤃᤠ᤹ ᤛᤡᤔᤠᤗᤡᤱᤎᤥ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ॥

᥇᥇ ᤂᤧᤏᤧ᤹ᤃ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤁᤧᤓᤧ᤺ᤰᤋᤢᤛᤡᤀᤠᤱ ᤁᤧᤄᤢᤶᤛᤢᤛᤡᤖᤥ.

ᤁᤢᤒᤢ᤺ᤸᤗᤧ ᤆᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤔᤧᤰᤂᤢ ᤁᤧᤒᤡᤖᤢᤛᤡᤖᤥ॥

ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤃ ᤌᤡᤰᤗᤧᤱ

ᤛᤰᤔᤠ ᤛᤥ᤺ᤶᤔᤏᤠᤒᤠ ᤁᤢᤀᤡᤛᤡ᤺ᤰᤗᤰ ᤔᤧᤈᤥ᤺ᤰᤗᤥ॥  ᤛᤣᤗᤠ

᥇᥈ “ᤕᤜᤘᤣ ᤍᤠᤱᤒᤠᤀᤣ. ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ.

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤀ᤺ᤰᤁᤠᤸᤗᤧ ᤂᤧᤵᤛᤧ᤹ᤀᤥ॥

ᤀᤠᤱᤃᤠ᤹ ᤜᤠ᤺ᤵᤐᤠᤀᤠᤱ ᤛᤢᤰᤛᤢᤰ ᤗ᤹ᤀᤠᤸᤗᤧ

ᤔᤧᤱᤄᤧᤶᤔᤏᤠ ᤔᤧᤗᤧᤱᤛᤡᤱᤅᤡᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤀᤠᤛᤢᤎᤧᤒᤠ ᤀᤠᤍᤠᤰᤌᤧᤒᤠᤜᤠ᤹ ᤜᤧᤰᤁᤣ

ᤀᤠᤱᤃᤠ᤹ᤃ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠ ᤋᤖᤣᤒᤠᤀᤠᤖᤥ.

ᤗᤳᤇᤠ ᤘᤧ᤹ ᤗᤠᤈᤣ᤹ ᤁᤧᤕᤢᤱᤒᤠ ᤜᤧᤰᤁᤣ

ᤀᤠᤱᤃᤠ᤹ ᤂᤧᤏᤧ᤹ᤀᤥ ᤕᤠᤱᤎᤥ᤺ᤰᤁᤠᤖᤥ॥

᥇᥉ ᤀᤠᤱᤃᤠ᤹ ᤀᤣ᤺ᤰ ᤗᤧᤖᤠᤱᤅᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤛᤡᤔᤠᤏᤢ᤺ᤸᤗᤧ ᤋᤃᤡ ᤛ᤺ᤵᤔᤠ ᤛᤢᤰᤁᤠᤖᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥆

ᤏᤠᤛᤡᤌ᤺ᤳᤋᤢᤱᤅᤠᤱ ᤕᤜᤘᤣ ᤍᤠᤱᤒᤠᤴ ᤜᤠᤱᤄᤢᤱᤗᤥ.

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤀ᤺ᤰᤋᤠᤱᤅᤡᤸᤗᤧ

ᤂᤢᤏᤧ᤹ ᤜᤡᤛᤡᤱᤅᤠᤱ ᤑᤠ᤹ᤖᤠᤱᤗᤥ॥

᥈ ᤂᤢᤏᤧ᤹ᤃ ᤁᤡᤵᤔᤠ ᤁᤧᤄᤢᤒᤠ ᤗᤢᤶᤒᤠ᤺ᤳᤋᤥᤗᤠᤶ

ᤜᤧᤰᤁᤩᤠᤱ ᤀᤠᤜᤢᤶᤜᤢᤶᤒᤠ ᤘᤠᤈᤡᤶᤒᤣᤗᤠᤶᤒᤠ ᤗ᤺ᤳᤋᤠᤱᤗᤥ॥

ᤂᤢᤏᤧ᤹ᤃ ᤀᤠᤱᤃᤠ᤹ ᤕᤶᤒᤠ ᤗᤢᤱ ᤛᤶᤎᤠᤱ ᤋᤣ᤹ᤖᤠᤱᤗᤥ

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤸᤗ᤹ᤀᤣ ᤕᤧᤵᤛᤠᤱᤗᤥ॥

᥉ ᤂᤢᤏᤧ᤹ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ

ᤁᤢᤛᤱ ᤛᤠᤶᤗᤥᤎᤡᤰ ᤛᤠᤶᤔᤧᤵᤔᤠ ᤜᤢ᤹ᤖᤠᤱᤗᤥ.

ᤕᤖᤡᤰ ᤔᤏᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ

ᤕᤜᤘᤣ ᤍᤠᤱᤒᤠᤴ ᤁᤢᤏᤠᤔᤧᤛᤠ᤹ᤖᤢᤖᤥ

ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

᥊ ᤕᤜᤘᤣ ᤍᤠᤱᤒᤠᤴ ᤁᤢᤏᤠᤃᤧᤛᤠ᤹ᤒᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ.

ᤂᤧᤱᤜᤠ᤹ᤖᤧ ᤁᤧᤜᤧᤴᤇᤡᤱᤒᤠᤜᤠ᤹ ᤀᤠᤓᤠ᤹ᤖᤧ ᤔᤧᤶᤔᤧᤳᤋᤢᤴᤇᤡᤸᤗᤥ.

ᤜᤧᤰᤁᤩᤠᤱ ᤏᤠᤘᤠᤀᤡᤳᤜᤠ᤹ ᤗᤧᤵᤔᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤶᤒᤡᤖᤢᤴᤗᤥ॥

᥋ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤗᤠᤃᤡ

ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤕᤖᤡᤰ ᤘᤠ᤹ᤖᤥ.

ᤂᤧᤏᤧ᤹ ᤜᤧᤰᤋᤱᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤃᤡ ᤕᤖᤡᤰ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤒᤠ

ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤔᤧᤛᤢᤰᤁᤠᤸᤗᤥ॥

᥌ ᤛᤡᤍᤢᤱᤈᤓᤠ ᤏᤢ ᤗᤧᤳᤋᤡ ᤋᤠ᤺ᤰᤔᤠ ᤁᤧᤛᤡᤖᤠ᤹ ᤔᤧᤎᤠᤅᤧᤸᤗᤥ.

ᤁᤖ ᤀᤠᤸᤗ ᤁᤧᤒᤠ᤺ᤴ ᤁᤧᤄᤧᤶᤒᤠ ᤁᤧᤈᤥᤃᤠᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤔᤡᤎᤡᤱᤔᤏᤠᤒᤠ ᤀᤡᤃᤪ ᤗᤠᤕᤥᤖᤧ ᤗᤠᤃᤡ

ᤋᤥ᤺ᤶᤔᤏᤠᤒᤠ ᤗᤧᤳᤋᤡ ᤆᤠᤜᤠᤒ᤻ ᤁᤧᤴᤈᤥ᤺ᤰᤏᤧᤸᤗᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ.

“ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤋᤩᤠᤱᤅᤠᤱ ᤘᤠ᤹ᤀᤠᤖᤥ.

ᤁᤧᤛᤠᤶᤕᤥᤌᤡᤶ ᤛᤠᤵᤐᤴᤏᤥ ᤁᤧᤒᤵᤐᤠ ᤐᤠ᤺ᤴᤏᤡᤱᤃ ᤀᤠᤱᤃᤠ᤹ᤀᤣᤖᤥ-

᥎ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤏᤡᤱᤘᤠ᤹ ᤜᤧᤰᤁᤣ

ᤆᤥ᤺ᤰᤔᤠ ᤀᤠᤱᤃᤠ᤹ ᤀᤠᤛᤡᤖᤠ᤹ ᤌᤠᤱᤗᤥ॥

ᤌᤣᤀᤠᤱᤓᤧᤸᤗᤧ ᤁᤧᤛᤠᤶᤕᤥᤌᤡᤶᤔᤡᤴ ᤀᤠᤛᤡᤰᤗᤢᤱᤔᤥ ᤘᤠ᤹ᤖᤥ॥”

᥏ ᤀᤠᤱᤃᤠ᤹ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤀᤠᤏᤡᤃᤧ

ᤕᤠᤵᤔᤡ ᤛᤧᤴᤗᤵ ᤁᤧᤒᤡ ᤑᤠ᤹ᤀᤠᤱ ᤐᤠ᤺ᤳᤋᤢᤱᤗᤥ॥

ᤕᤜᤘᤣ ᤍᤠᤱᤒᤠᤀᤣ. ᤁᤴ ᤐᤠ᤺ᤴᤏᤡᤴ ᤐᤠ᤺ᤵᤔᤠ

ᤀᤠᤱᤃᤠ᤹ ᤔᤧᤗᤧᤳᤋᤠᤴ ᤁᤧᤗ᤹ᤒᤠᤴ ᤂᤧᤏᤧ᤹ ᤁᤧᤏᤡᤛᤢᤖᤥ॥

᥇᥆ ᤂᤧᤏᤧ᤹ ᤕᤠᤵᤔᤡ ᤛᤧᤴᤗᤵ ᤁᤧᤒᤡᤒᤠ ᤛᤢᤏᤠᤀᤡᤱᤅᤡᤴ

ᤔᤏᤠᤜᤠ᤹ ᤔᤧᤶᤔᤧᤳᤇᤡᤱᤅᤣ ᤛᤫᤠ᤺ᤳ ᤔᤧᤕᤢᤱᤅᤠᤴᤗᤥ॥

ᤀᤠᤱᤃᤠ᤹ᤃ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤏᤢ ᤛᤧᤴᤗᤵᤍᤠᤱᤒᤠ

ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤗᤥ॥

ᤜᤧᤰᤁᤩᤠᤱ ᤌᤎᤵ ᤔᤧᤸᤗ᤹ᤔᤏᤠᤒᤠ ᤁᤧᤔᤡ᤺ᤶᤈᤡ᤺ᤴ ᤏᤢ

ᤂᤧᤏᤧ᤹ ᤛᤧᤰᤂᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤐᤠ᤺ᤳᤋᤢᤱᤗᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤗᤢᤱᤔᤠ᤹ ᤋᤢᤰᤔᤠ ᤔᤧᤗᤧᤖᤠᤱᤅᤡᤴᤏᤧ᤹ᤀᤥ.

ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤁᤧᤛᤧᤰᤂᤠ᤺ᤸᤗᤧ ᤀᤠᤓᤧᤸᤗᤧᤛᤠᤱ ᤛᤧ᤺ᤵᤐᤠᤖᤥ॥

ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥇᥈ ᤌᤣᤀᤠᤱᤓᤧᤸᤗᤧ ᤏᤡ᤺ᤵᤔᤧᤶᤍᤧᤵᤔᤏᤠᤒᤠ ᤕᤖᤡᤰ

ᤋᤢᤰᤂᤣᤗᤠᤰᤂᤣᤀᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ.

ᤂᤠᤏᤡᤔᤠᤀᤣ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤠᤱᤗ ᤌᤠᤖᤡᤰ

ᤗᤠᤕᤥᤖᤧ ᤋᤧᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤗᤠᤕᤥᤜᤠ᤹ᤃ ᤀᤠᤎᤧᤃᤣ᤺ᤰᤀᤡᤏᤢ᤺ᤸᤗᤧᤀᤠᤱ ᤕᤖᤡᤰ ᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤜᤠᤖᤠ ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ᤀᤥ॥

᥇᥊ ᤀᤠᤱᤃᤠ᤹ ᤛᤧᤵᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹

ᤛᤡᤖᤡᤱᤔᤔᤥ ᤔᤧᤎᤠᤀᤠᤱ ᤔᤧᤏᤠᤰᤗᤖᤥ॥

ᤀᤠᤱᤃᤠ᤹ ᤔᤧᤱᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤢᤏᤡ᤹ ᤏᤠᤎᤠᤀᤠᤱ ᤔᤧᤏᤢ᤺ᤱ ᤔᤧᤒᤣ᤺ᤰᤗᤖᤥ॥

᥇᥋ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠᤜᤠ᤹

ᤛᤡᤖᤡᤱᤔᤔᤠᤸᤗᤧ ᤐ᤹ᤕᤠ᤺ᤰ ᤋᤖᤢᤛᤡᤖᤖᤥ॥

᥇᥌ ᤁᤖ ᤂᤧᤏᤧ᤹ᤀᤥ ᤁᤧᤍᤠᤒᤠᤜᤠ᤹ ᤁᤧᤖᤧᤰ ᤔᤧᤛ᤺ᤳᤗᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖᤖᤥ॥

ᤂᤧᤱᤜᤠ᤹ ᤁᤧᤛᤧ᤺ᤵᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ

ᤏᤢᤃᤧᤴ ᤁᤧᤶᤒᤡᤖ ᤀᤠᤓᤧᤸᤗᤧᤛᤠᤱ ᤔᤧᤀ᤺ᤰᤗᤖᤥ॥

᥇᥍ ᤁᤖ ᤀᤠᤱᤃᤠ᤹ᤃ ᤋᤢᤰᤂᤣ ᤁᤧᤈᤠᤒᤠ ᤏᤢ

ᤀᤠᤱᤃᤠ᤹ ᤕᤠᤱᤃᤧᤛᤠ᤹ᤒᤠ ᤆᤥ᤺ᤰᤁᤠᤖᤥ.

ᤕᤜᤘᤣ ᤍᤠᤱᤒᤣ. ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤅᤡᤴᤏᤧ᤹ᤀᤥ॥

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ᤃ ᤀᤠᤱᤃᤠ᤹ ᤁᤧᤓᤠ᤹ᤒᤠ ᤏᤢ ᤛᤧᤴᤗᤵ ᤁᤧᤒᤡᤒᤠᤏᤧᤖᤥ.

ᤂᤧᤏᤧ᤹ ᤀᤠᤱᤃᤠ᤹ ᤜᤠᤖᤠ ᤑᤠ᤹ᤖᤠᤱᤅᤧ᤹ᤀᤥ॥

ᤁᤧᤍᤢᤰᤐᤠ ᤔᤏᤠ᤺ᤸᤗᤧ ᤑᤠᤰᤋᤢᤒᤠ ᤐᤣᤗᤡ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥇

ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤋᤢᤰᤂᤣᤀᤥ ᤔᤧᤎᤠ᤺ᤸᤗᤧ

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤜᤡᤱᤄᤢᤛᤡᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤂᤧᤱᤜᤠ᤹

ᤂᤢᤏᤧ᤹ ᤔᤧᤏᤢ᤹ᤔᤧᤍᤠᤖ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ

ᤂᤧᤱᤜᤠ᤹ ᤌᤠᤔᤠ ᤔᤧᤒᤠᤱᤄᤢᤛᤡᤴᤗᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤔᤧᤍᤢᤰ

ᤔᤧᤗᤠ᤺ᤰᤁᤡᤸᤗᤧ ᤀᤥᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤘᤣ᤺ᤴᤍᤢᤛᤡᤖᤥ॥

᥊ ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤕᤜᤘᤣ ᤍᤠᤱᤒᤠᤀᤣ.

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤘᤣ᤺ᤴᤍᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤛᤡᤖᤠ᤹ ᤔᤧᤴᤎᤠᤱᤔᤏᤠ

ᤗᤠᤕᤥᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥”

᥋ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤔᤧᤈᤡ᤺ᤳᤋᤠᤖᤥ.

ᤜᤧᤰᤁᤩᤠᤱ ᤀᤰᤂᤣ ᤔᤧᤗ᤹ᤖᤥ

“ᤂᤧᤴ ᤀᤠᤓᤧᤸᤗᤧ ᤛᤡᤀᤠᤱ ᤁᤢᤔᤡᤱ ᤔᤠᤒᤣ᥅”

᥌ ᤀᤠᤛᤠ᤹ᤛᤧ ᤁᤧᤍᤠᤒᤠᤜᤠ᤹ ᤏᤢᤒᤠ ᤏᤡᤱᤘᤠ᤹ᤀᤥ ᤔᤧᤴᤍᤠᤏᤧᤸᤗᤥ.

ᤂᤧᤱᤜᤠ᤹ ᤀᤠᤳᤋᤡ ᤔᤧᤒᤣ᤺ᤰᤛᤠᤱ ᤀᤠᤱᤃᤠ᤹

ᤀᤠᤕᤠ᤺ᤶᤒᤣᤀᤥ ᤆᤧ᤹ᤕᤠᤖᤰ ᤔᤧᤒᤠ᤺ᤳᤗᤥ॥

᥍ ᤀᤠᤱᤃᤠ᤹ ᤁᤧᤈᤡ᤺ᤵᤐᤠᤜᤠ᤹ ᤛᤥᤖᤡᤰ

ᤔᤧᤈᤢᤶᤔᤠᤱ ᤂᤢᤛᤢᤰ ᤂᤢᤛᤢᤰ ᤔᤧᤈᤧᤱᤅᤠᤖᤥ॥

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤔᤧᤀᤡ᤺ᤳᤋᤠᤖᤥ.

᥎ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤂᤧᤱᤃ ᤀᤠᤵᤑᤠᤸᤗᤧᤀᤠᤱ ᤔᤧᤴᤘᤣ᤺ᤵᤔᤏᤠᤒᤠ

ᤋᤢᤰᤔᤠᤸᤗᤧ ᤕᤠᤱᤄᤢᤀᤠᤱ ᤘᤠ᤹ᤖᤥ.

ᤂᤧᤴ ᤀᤠᤵᤑᤠᤸᤗᤧᤀᤠᤱ ᤐᤥ᤺ᤰᤔᤠ ᤔᤧᤛᤢᤰᤴᤏᤧᤸᤗᤥ॥”

᥏ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤕᤢᤰᤂᤢᤱᤒᤠ ᤁᤧᤍᤱᤒᤠ

ᤀᤠᤱᤃᤠ᤹ᤏᤢ ᤛᤥᤖᤡᤰ ᤆᤠ ᤁᤧᤈᤠᤒᤠ

ᤀᤠᤴᤈᤢᤶᤔᤡᤴᤏᤠᤱ ᤀᤠᤍᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤘᤠ᤹ᤖᤥ॥

᥇᥆ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤱᤔᤡᤜᤠ᤹ᤖᤧ ᤔᤧᤔᤧᤳᤋᤠᤱᤒᤠᤸᤗᤧ

ᤁᤢᤗᤧᤰᤘᤠ ᤏᤢ᤺ᤰᤔᤠ ᤛᤢᤰᤋᤢᤱᤗ ᤑᤠ᤹ᤀᤠᤱ

ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤠᤱ ᤘᤣ᤺ᤴᤍᤠᤱᤅᤧ᤹ᤀᤥ॥

᥇᥇ ᤂᤧᤱᤜᤠ᤹ᤖᤧ ᤏᤠ᤺ᤶᤔᤠ ᤔᤧᤴᤇᤢᤰᤁᤠᤴᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ᤏᤢ ᤁᤧᤛ᤺ᤳᤋᤧᤀᤠᤱ ᤁᤧᤘᤠ᤹ᤒᤠᤴ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥇᥈ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤁᤠᤒᤠᤸᤗᤧ ᤁᤧᤓᤠ᤹ᤀᤠᤖᤥ.

ᤜᤧᤰᤁᤩᤠᤱ ᤁᤧᤘᤠ᤹ᤔᤠᤍᤧᤴᤏᤥ ᤛᤍᤠᤍᤡᤱ ᤁᤧᤃᤳᤋᤠᤖᤥ॥

᥇᥉ ᤀᤡᤛᤪᤠᤀᤡᤗᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤸᤗᤥ ᤏᤢ ᤛᤍᤠᤍᤡᤱ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤀᤠᤔᤡᤴ᥄ ᤀᤠᤔᤡᤴ᥄᥄

ᤁᤢᤗᤰ ᤏᤧᤳᤇᤡ

(ᤏᤡᤱ ᤛᤢᤶ ᥊᥈–0)

ᤔᤠ᤺ᤱᤄᤠ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤁᤢᤒᤣᤗᤡ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥈

ᤐᤧ᤺ᤱᤘᤠ᤺ᤴ ᤘᤠᤔᤡᤔᤠᤸᤗᤧ ᤋᤖᤢᤸᤗᤧ

ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤢᤅᤢᤱᤃᤥ ᤗ᤹ᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤣ ᤀᤠᤕᤠᤶᤛᤠᤶᤔᤡᤸᤗᤧ

ᤂᤧᤏᤧ᤹ ᤀᤥᤔᤧᤵᤔᤠ ᤏᤢ ᤋᤢᤶᤔᤠ ᤛᤠ᤹ᤖᤡᤰᤁᤣ ᤏᤡᤱᤘᤠ᤹ ᤆᤥᤃᤢᤖᤥ॥

᥈ ᤀᤠᤕᤠᤶᤛᤠᤶᤔᤡᤸᤗᤧ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤥᤔᤧᤵᤔᤠ ᤏᤢ ᤋᤢᤶᤔᤠ ᤛᤠ᤹ᤖᤡᤰᤁᤣ ᤁᤢᤛᤡᤖᤠ᤹ ᤌᤠᤱᤗᤥ॥

ᤀᤠᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣ᤺ᤰᤔᤠᤀᤠᤱ ᤋᤢᤶᤔᤠ ᤛᤢᤰᤋᤢᤱᤒᤣ᥅

᥉ ᤀᤠᤱᤃᤠ᤹ ᤛᤧᤴᤍᤡᤰ ᤗᤧᤴᤍᤡᤰ ᤜᤠ᤺ᤵᤐᤠᤖᤥ.

ᤀᤠᤱᤃᤠ᤹ ᤆᤠᤔᤠ ᤌᤢᤱᤔᤠᤀᤠᤱ ᤔᤧᤛᤢᤰᤁᤠᤸᤗᤥ.

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤔᤧᤳᤋᤠᤖᤥ.

“ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤳᤋᤥ ᤘᤠ᤹ᤒᤣ᥅”

᥊ ᤀᤢᤴᤇᤣ᤺ᤶᤒᤠ ᤐᤠ᤺ᤴᤜᤠ᤹ ᤀᤡ᤺ᤳᤋᤢᤱᤅᤡᤸᤗᤧ ᤀᤠᤗᤢᤱᤔᤠ᤹ ᤜᤡ᤺ᤶᤗᤥ.

ᤁᤧᤒᤣ᤺ᤰᤐᤠ ᤕᤧᤶᤜᤠ᤹ᤀᤥ ᤔᤏᤠᤜᤠ᤹ᤏᤢ ᤋᤱᤛᤡᤱᤅᤠᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤃᤡᤋᤃᤡ ᤗᤠᤶᤗᤥᤛᤢᤱᤛᤡᤱᤗ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤐᤣᤃᤠᤱᤗᤥ.

ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤔᤏᤠᤜᤠ᤹ᤏᤢ ᤛᤥᤖᤡᤰ

ᤛᤠᤶᤗᤥᤖᤡᤃᤧᤖ ᤀ᤺ᤰᤋᤡᤃᤧᤖ ᤘᤕᤡᤃᤧᤖᤥ॥

᥋ ᤌᤣᤀᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠ᤹ᤈᤧᤱᤒᤠᤒᤣ᥅

ᤀᤠᤱᤃᤠ᤹ ᤌᤣᤀᤠᤱ ᤀᤰᤂᤣᤗ᤹ᤖᤡᤰ

ᤀᤠᤛᤰᤔᤠ ᤜᤡ᤺ᤰᤜᤡ᤺ᤰ ᤗ᤹ᤒᤠᤒᤣ᥅

ᤀᤠᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤔᤧᤳᤋᤢᤱᤗᤥ.

ᤜᤧᤰᤁᤩᤠᤱ ᤕᤠᤶᤔᤥᤀᤠᤱ ᤀᤠᤛᤧᤴᤗᤵᤍᤠᤱᤒᤠ ᤏᤢ

ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤛᤢᤱᤗᤥ॥

᥌ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ᥄ ᤀᤠᤱᤃᤠ᤹ ᤛᤠ᤹ᤖᤡᤰ

ᤀᤠᤏᤡᤱᤘᤠ᤹ ᤋᤠ᤹ᤈᤧᤰᤂᤧᤀᤠᤱ ᤘᤠ᤹ᤖᤥ॥

ᤁᤖ ᤕᤷᤍᤏ ᤕᤱᤄᤱᤒᤠ ᤗᤠᤈᤣ᤹ᤗᤠᤶᤒᤠ ᤜᤧᤰᤁᤩᤠᤱ ᤜᤷᤔᤥᤏ ᤏᤢ

ᤔᤡᤛᤠᤖ ᤁᤥ᤺ᤰᤔᤠᤗᤠᤶᤒᤠ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤏᤧᤖᤥ॥

᥍ ᤁᤧᤘᤠᤎᤠ᤺ᤶᤗᤠᤶᤒᤠ ᤁᤧᤗ᤺ᤶᤒᤠ ᤀᤡᤰᤗᤠᤀᤥ

ᤘᤖ᤺ᤱᤅᤡᤸᤗᤧ ᤘᤖ᤺ᤱᤅᤡᤴ ᤔᤡᤱ ᤗᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤁᤠᤰ ᤘᤠᤓᤧᤸᤗᤧᤱᤅᤡᤴ ᤏᤢ

ᤁᤢᤒᤢ᤺ᤳᤌᤢᤱᤘᤠ᤺ᤸᤗᤧ ᤋᤧᤵᤋᤠᤱᤅᤠᤱ ᤘᤠ᤹ᤀᤠᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤌᤡᤰᤕᤠ᤺ᤴᤎᤰ

ᤀᤠᤓᤧᤸᤗᤧᤀᤠᤱ ᤔᤧᤶᤒᤢ᤹ᤀᤣ ᤗᤢᤱᤔᤠ᤹ ᤋᤢᤰᤁᤠᤖᤥ॥

ᤜᤧᤰᤁᤩᤠᤱ ᤛᤧᤴᤍᤡᤰ ᤌᤵᤔᤣ ᤀᤠᤱᤃᤠ᤹

ᤏᤡᤱᤘᤠ᤹ᤑᤢᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤱᤗᤥ.

ᤀᤠᤱᤃᤠ᤹ ᤜᤡᤱᤔᤴ ᤁᤧᤒᤡᤒᤠ

ᤏᤡᤱᤘᤠ᤹ᤑᤢᤔᤠᤱᤅᤥ ᤋᤢᤘᤠ ᤆᤥ᤺ᤰᤁᤠᤖᤥ॥

᥏ ᤀᤠᤱᤃᤠ᤹ ᤀᤠᤕᤠᤰᤐᤣ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤰᤂᤣ ᤔᤧᤳᤋᤢᤱᤅᤠᤱ ᤐᤳᤋᤠᤖᤥ.

“ᤌᤣᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤠᤱᤒᤠᤒᤣ᥅

ᤌᤣᤀᤠᤱ ᤀᤠᤏᤡᤱᤔᤡᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤠᤖ

ᤁᤧᤛᤠᤰᤐᤠ ᤋᤢᤔᤢᤱᤅᤠᤱ ᤘᤠ᤹ᤒᤠᤒᤣ᤹᥅”

᥇᥆ ᤀᤠᤏᤡᤱᤔᤡᤜᤠ᤹ᤖᤧ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤳᤋᤥ ᤘᤠ᤹ᤒᤣ᥅

ᤗ᤹ᤖᤡᤰ ᤏᤠᤶᤎᤠᤎᤠ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤂᤧᤱᤜᤠ᤹ᤖᤧ ᤀᤠᤏᤠᤔᤧᤎᤠᤛᤢᤀᤠᤱ

ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤀᤠᤖᤥ॥

᥇᥇ ᤌᤣᤀᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠ᤹ᤈᤧᤱᤒᤠᤒᤣ᥅

ᤀᤠᤱᤃᤠ᤹ ᤌᤣᤀᤠᤱ ᤀᤰᤂᤣᤗ᤹ᤖᤡᤰ

ᤀᤠᤛᤰᤔᤠ ᤜᤡ᤺ᤰᤜᤡ᤺ᤰ ᤗ᤹ᤒᤠᤒᤣ᥅

ᤀᤠᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤔᤧᤳᤋᤢᤱᤗᤥ॥

ᤜᤧᤰᤁᤩᤠᤱ ᤕᤠᤶᤔᤥᤀᤠᤱ ᤀᤠᤛᤧᤴᤗᤵᤍᤠᤱᤒᤠ ᤏᤢ

ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤁᤢᤍᤥ᤺ᤵᤔᤠ ᤂᤠᤛᤧᤴ ᤏᤢ ᤛᤧᤴᤗᤵᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥊᥉

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤗᤧᤵᤔᤠᤱ

ᤂᤠᤛᤧᤴ ᤗᤥ᤺ᤴᤍᤠᤱ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶ

ᤁᤧᤓᤣ᤺ᤶᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ

ᤁᤢᤍᤥ᤺ᤵᤔᤠ ᤆᤥ᤺ᤰᤁᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤐᤠᤖᤠᤱ ᤐᤡᤖᤠᤱᤅᤧ᤹ᤀᤥ॥

ᤕᤠᤵᤔᤡ ᤀᤡᤱᤗᤧᤰ ᤁᤧᤔᤧᤵᤐᤠᤜᤠ᤹ ᤏᤢ ᤋᤠᤰᤁᤧᤓᤧᤒᤠᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤌᤠᤔᤠ ᤔᤧᤒᤠᤱᤄᤠᤱᤅᤡᤴᤏᤧ᤹ᤀᤥ॥

᥈ ᤂᤧᤏᤧ᤹ᤃ ᤀᤠᤀᤡ᤺ᤶᤛᤡᤱᤔᤠᤍᤧᤴ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

ᤌᤣᤀᤠᤱ ᤀᤠᤱᤃᤠ᤹ ᤁᤧᤏᤠ᤹ᤖᤠᤱᤒᤠᤒᤣ᥅

ᤌᤣᤀᤠᤱ ᤀᤠᤏᤡᤱᤔᤡᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤠᤀᤠᤱ

ᤔᤣᤖᤡᤱ ᤌᤰᤔᤠᤖ ᤘᤠ᤹ᤔᤠ ᤐᤥ᤺ᤱᤒᤠᤒᤣ᥅

᥉ ᤁᤧᤛᤧᤰᤂᤠ᤺ᤴ ᤏᤢ ᤁᤧᤀᤥ᤺ᤳᤋᤡ᤺ᤴ

ᤀᤠᤱᤃᤠ᤹ ᤀᤥᤛᤣ᤺ᤴᤍᤠᤱ ᤆᤥᤃᤧ᤹ᤀᤥ.

ᤂᤧᤴ ᤁᤧᤛᤧᤰᤂᤠ᤺ᤴ ᤏᤢ ᤁᤧᤀᤥ᤺ᤳᤋᤡ᤺ᤸᤗᤧ

ᤀᤠᤱᤃᤠ᤹ ᤗᤠᤶ ᤀᤥᤛᤣ᤺ᤴᤎᤠᤰᤁᤠᤖᤖᤥ॥

ᤂᤧᤸᤗᤧ ᤂᤧᤏᤧ᤹ ᤁᤧᤕᤢᤱᤔᤠᤍᤧᤴ ᤛᤣᤛᤣ

ᤁᤥ᤺ᤰᤔᤠ ᤛᤡᤕᤥ᤺ᤴᤏᤥ ᤁᤧᤳᤋᤠᤖᤖᤥ॥

᥊ ᤂᤶᤓᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ

ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤐᤣ᤺ᤰᤁᤠᤖᤥ.

ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤛ᤺ᤵᤔᤠᤖᤧ ᤁᤢᤒᤢᤴᤗᤥ॥

ᤀᤠᤱᤃᤠ᤹ ᤋᤢ᤺ᤱᤃᤣ ᤜᤡᤵᤋᤢᤱᤗ ᤂᤢᤏᤧ᤹ ᤛᤧᤘᤠ ᤔᤧᤳᤏᤧᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤱᤘᤠ᤹ᤑᤢᤔᤠᤱᤅᤣ॥

᥋ ᤌᤣᤀᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠ᤹ᤈᤧᤱᤒᤠᤒᤣ᥅

ᤀᤠᤱᤃᤠ᤹ ᤌᤣᤀᤠᤱ ᤀᤰᤂᤣᤗ᤹ᤖᤡᤰ

ᤀᤠᤛᤰᤔᤠ ᤜᤡ᤺ᤰᤜᤡ᤺ᤰ ᤗ᤹ᤒᤠᤒᤣ᥅

ᤀᤠᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤔᤧᤳᤋᤢᤱᤗᤥ.

ᤜᤧᤰᤁᤩᤠᤱ ᤕᤠᤶᤔᤥᤀᤠᤱ ᤀᤠᤛᤧᤴᤗᤵᤍᤠᤱᤒᤠ ᤏᤢ

ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥊

ᤏᤡᤱᤘᤠ᤹ᤑᤢᤔᤠᤱᤅᤣ. ᤕᤖᤡᤰ ᤋᤱᤒᤣ ᤋᤃᤡ

ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹

ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤧᤰᤋᤡᤃᤧᤖᤥ.

ᤂᤧᤴ ᤀᤠᤏᤡᤃᤧ ᤀᤠᤒᤠᤅᤣ ᤏᤧᤰᤂᤥᤒᤠᤸᤗᤧ ᤂᤧᤵᤛᤢᤶᤒᤧᤀᤠᤱ ᤘᤠ᤹ᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤛᤢᤘᤠᤱᤜᤠ᤹

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤔᤢᤰᤛᤠᤶᤔᤡᤸᤗᤧ ᤁᤧᤏᤠ᤺ᤳᤋᤢ ᤁᤧᤍᤣᤛᤢᤛᤡᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤁᤧᤕᤢᤰᤂᤢᤛᤡᤖᤥ॥

ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹ ᤕᤥ ᤁᤧᤎᤠᤛᤢᤛᤡᤖᤥ

ᤂᤧᤒᤩᤠᤱ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤏᤢ᤹ᤔᤠ ᤋᤠᤔᤠ ᤁᤧᤒᤡᤖᤢᤛᤡᤖᤥ॥

᥉ ᤁᤧᤔᤏᤠᤜᤠ᤹ᤖᤧ ᤗᤠᤈᤣ᤺ᤴ ᤑᤧᤈᤠ᤺ᤸᤗᤧ ᤔᤧᤏᤠ᤺ᤴᤍᤢᤒᤠ ᤔᤧ᤺ᤴᤗᤥ

ᤜᤧᤰᤁᤩᤠᤱ ᤀᤠᤒᤠᤅᤣ ᤔᤧᤎᤢᤶᤍᤧᤀᤠᤱ ᤔᤧᤏᤠ᤺ᤴᤍᤢᤒᤠᤀᤠᤱ ᤔᤧ᤺ᤴᤗᤥ

ᤁᤖ ᤁᤧᤔᤢᤰᤛᤠᤶ ᤏᤢ ᤁᤧᤎᤢᤶᤔᤡᤸᤗᤧ ᤔᤧᤏᤠ᤺ᤴᤍᤢᤒᤠᤖᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤂᤢᤴᤇᤡ᤹ᤏᤢ ᤁᤧᤘᤠ᤹ ᤁᤧᤗ᤹ᤒᤠ ᤏᤧᤜᤡᤏᤡᤱᤘᤠ᤹ᤖᤧ

ᤏᤡ᤺ᤴᤎᤥ ᤔᤧᤃᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤌᤱ ᤔᤧᤏᤠ᤺ᤴᤍᤢᤒᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤖᤥ॥

᥊ ᤂᤧᤏᤧ᤹ᤃ ᤀᤠᤜᤠᤱ ᤏᤢ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤂᤧᤏᤧ᤹ ᤕᤠᤁᤢᤒᤖᤧa ᤁᤢᤛᤢᤘᤠᤱᤜᤠ᤹

ᤏᤡᤱᤔᤡ ᤁᤧᤏᤠ᤺ᤶᤒᤠ ᤁᤧᤈᤥᤃᤢᤛᤡᤖᤥ॥

᥋ ᤂᤧᤏᤧ᤹ ᤁᤧᤔᤢᤰᤛᤠᤶᤗᤠᤶᤒᤠ ᤀᤠᤏᤡᤃᤧ

ᤏᤡᤱᤔᤡᤜᤠ᤹ ᤏᤠ᤺ᤴᤍᤢᤶᤛᤡᤶᤒᤧᤖᤥ.

ᤁᤧᤔᤡᤱᤅᤥᤗᤠᤶᤒᤠ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ

ᤁᤧᤒᤥ᤺ᤰᤐᤠᤜᤠ᤹ ᤀᤠᤏᤡᤃᤧ ᤗᤠ᤺ᤰᤋᤢᤶᤛᤡᤶᤒᤧᤖᤥ॥

᥌ ᤁᤳᤋᤢᤱᤒᤠ ᤗᤡ᤺ᤸᤗᤧ ᤛᤧ᤺ᤵᤐᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤠᤸᤗᤥ.

ᤜᤧᤰᤁᤩᤠᤱ ᤁᤳᤋᤢᤱᤒᤠ ᤋᤠᤓᤣ᤺ᤸᤗᤧᤀᤠᤱ

ᤀᤠᤱᤃᤠ᤹ ᤌᤱ ᤁᤧᤏᤠ᤺ᤶᤒᤠ ᤔᤧᤈᤥ᤺ᤰᤁᤠᤸᤗᤥ॥

᥍ ᤁᤖ ᤂᤧᤏᤧ᤹ᤏᤣ ᤀᤠᤏᤡᤃᤧ ᤏᤡᤱᤔᤡᤜᤠ᤹

ᤁᤧᤏᤠ᤺ᤶᤒᤠ ᤀᤠᤃᤧᤈᤥᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ

ᤁᤧᤒᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤏᤠᤃᤧᤎᤠᤛᤢ ᤁᤧᤒᤡᤖᤢᤛᤡᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧᤃ ᤛᤍᤠᤍᤡᤱ ᤁᤧᤏᤠᤖᤠ ᤑᤥᤛᤢᤶᤒᤧᤖᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤂᤧᤏᤧ᤹ ᤏᤢᤃᤧᤴ ᤐᤡᤀᤠᤛᤡᤃᤧᤖᤥ॥  ᤛᤣᤗᤠ

᥏ ᤁᤖ ᤀᤠᤸᤗᤥᤃ ᤂᤧᤏᤧ᤹ ᤕᤠᤵᤔᤡ ᤁᤧᤏᤠ᤹ᤖᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤜᤠᤖᤡ ᤋᤩᤧ᤹ᤀᤡᤃᤧᤖ ᤁᤧᤕᤠ᤺ᤴᤍᤢᤀᤠᤱ ᤘᤠ᤹ᤖᤥ.

ᤀᤠᤏᤡᤃᤧ ᤌᤰᤛᤢᤒᤠᤜᤠ᤹ ᤌᤱ ᤆᤥ᤺ᤰᤔᤠ ᤁᤧᤶᤓᤠ᤹ᤖᤢᤴᤇᤡᤸᤗᤥ॥

᥇᥆ ᤏᤡᤱᤔᤡᤜᤠ᤹ᤏᤢ ᤌᤰᤋᤡᤃᤧᤸᤗᤧ ᤜᤠᤖᤡᤃᤧᤍᤠᤒᤠᤀᤠᤱ

ᤁᤧᤄᤧᤳᤇᤡᤱᤒᤠ ᤕᤠᤵᤔᤡ ᤁᤧᤈᤥᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ

ᤌᤩᤠᤱᤎᤩᤠᤱ ᤔᤧᤏᤠᤵᤋᤡᤃᤧ ᤔᤧᤍᤣ᤹ᤖᤡᤃᤧᤀᤠᤱ ᤘᤠ᤹ᤖᤥ॥

᥇᥇ ᤔᤧᤸᤗᤢᤰ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤔᤧᤛᤧᤖᤡᤃᤧᤖ ᤑᤠ᤹ᤀᤠᤱ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤀᤥ ᤕᤠᤵᤔᤡ ᤁᤧᤒᤡᤖᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤜᤠ᤹ᤀᤥ ᤀᤠᤏᤡᤃᤧ

ᤕᤠᤵᤔᤡ ᤜᤳᤇᤧ ᤁᤧᤛᤧᤛᤧᤀᤠᤱ ᤘᤠ᤹ᤖᤥ॥

᥇᥈ ᤀᤠᤒᤠᤅᤣ ᤁᤧᤔᤏᤠ ᤀᤠᤏᤡᤃᤧᤃ ᤛᤠ᤹ᤖᤡᤰ

ᤛᤢ᤺ᤸᤗᤡᤰ ᤁᤢᤔᤧᤸᤗᤢᤱᤅᤥ ᤀᤠᤃ᤻ᤛᤱᤄᤧᤖᤥ.

ᤂᤧ᤹ᤕᤥᤗᤠᤶᤒᤠ ᤌᤣᤀᤠᤱ ᤀᤡᤴᤎᤠ᤺ᤰ ᤁᤧᤱᤄᤥᤛᤢᤸᤗᤥ॥

᥇᥉ ᤀᤠᤏᤡᤃᤧ ᤐᤠᤱᤓᤣ᤹ᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ

ᤀᤠᤏᤡᤃᤧ ᤁᤢᤏᤠᤔᤧᤴᤇᤠ᤹ ᤕᤠᤵᤔᤡ ᤁᤧᤈᤥ᤺ᤰᤗᤥ.

ᤀᤠᤏᤡᤃᤧ ᤂᤡᤷᤗᤡ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧᤀᤠᤱ

ᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤀᤠᤱ ᤔᤧᤀᤣ᤺ᤳᤗᤥ॥

᥇᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤆᤧᤱᤔᤠᤗᤠᤶ ᤀᤠᤏᤡᤃᤧ ᤕᤠᤵᤔᤡ ᤁᤧᤈᤥᤃᤧᤀᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤔᤧᤏᤡᤛᤡᤃᤧᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤖ

ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤋᤄᤢᤶᤋᤄᤢᤶ ᤔᤧᤔᤧᤳᤋᤢᤖᤥ॥

᥇᥋ ᤗᤧᤴᤍᤡᤰ ᤏᤠᤶᤎᤠᤎᤠ ᤀᤠᤈᤠ᤺ᤳᤌᤡ ᤐᤣ᤺ᤰᤔᤠ ᤏᤢ

ᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤒᤠ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤀᤠᤏᤠᤎᤠᤎᤠ ᤗ᤹ᤖᤥ॥

᥇᥌ ᤀᤠᤓᤧᤸᤗᤧᤛᤠᤱ ᤁᤢᤏᤠᤔᤧᤴᤇᤠ᤹ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤏᤢ

ᤀᤠᤱᤃᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤔᤧᤔᤧᤳᤋᤠᤒᤠ

ᤂᤢᤏᤡ᤹ ᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤂᤧᤶᤔᤠᤖᤧ ᤂᤧᤶᤔᤠᤖᤧ

ᤀᤠᤱᤃᤠ᤹ ᤀᤠᤏᤠᤎᤩᤧᤀᤠᤱ ᤘᤠ᤹ᤖᤥ॥

᥇᥍ ᤀᤠᤏᤡᤃᤧ ᤂᤧᤏᤧ᤹ ᤏᤡᤱᤘᤠ᤹ᤔᤧᤶᤔᤢ᤺ᤴᤏᤣ ᤘᤕᤡᤃᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤏᤡᤃᤧᤏᤢ ᤁᤧᤈᤥᤃᤢᤒᤠ

ᤔᤠᤱᤜᤢᤵᤐᤡᤴ ᤁᤧᤳᤋᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤜᤧᤰᤁᤣᤛᤠᤱ ᤁᤴ ᤁᤧᤖᤧᤰ ᤋᤢᤰᤂᤣᤜᤠ᤹ ᤋᤢᤔᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥇᥎ ᤀᤠᤏᤡᤃᤧ ᤂᤧᤏᤧ᤹ ᤏᤡᤱᤘᤠ᤹ ᤀᤡ᤺ᤵᤔᤠ ᤔᤧᤴᤗᤧᤳᤋᤣ ᤘᤕᤡᤃᤧᤖᤥ.

ᤁᤧᤗᤠᤶᤔᤡᤴ ᤗᤧᤖᤢᤶᤒᤧᤀᤠᤱ ᤘᤣ᤹ ᤗᤠᤶᤔᤥ ᤔᤧᤶᤒᤣ᤺ᤰᤁᤣ ᤘᤕᤡᤃᤧᤖᤥ॥

᥇᥏ ᤁᤖ ᤂᤧᤏᤧ᤹ ᤀᤠᤏᤡᤃᤧ ᤌᤧᤕᤢ᤺ᤳ ᤌᤧᤕᤢ᤺ᤳ ᤕᤠᤵᤔᤡ ᤁᤧᤕᤢ᤺ᤳᤋᤧᤀᤠᤱ

ᤋᤠᤶᤓᤢᤱ ᤌᤰᤛᤠ ᤂᤠ ᤁᤢᤀᤡᤛᤡ᤺ᤰ ᤕᤠᤵᤔᤡ ᤁᤧᤗᤧᤖᤧᤖᤥ.

ᤔᤠᤰᤛᤡ᤺ᤱᤕᤠ᤺ᤵᤐᤠ ᤂᤠᤔᤠᤰᤔᤥ ᤕᤠᤵᤔᤡ ᤗᤠᤵᤁᤧᤓᤢᤛᤧᤖᤥ॥

᥈᥆ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ

ᤏᤡᤱᤘᤠ᤹ᤑᤣ᤺ᤳᤇᤢᤶᤒᤧᤀᤠᤱ ᤘᤠ᤹ᤏᤣᤓᤃᤪ

ᤀᤡᤃᤪ ᤘᤣ᤹ ᤔᤠᤱᤛᤠᤶᤔᤠᤱ ᤗᤧᤵᤔᤠᤱ ᤀᤠᤏᤡᤃᤧ

ᤏᤡᤱᤘᤠ᤹ ᤐᤡᤖᤢᤶᤒᤧᤀᤠᤱ ᤘᤠ᤹ᤏᤣᤓᤃᤪ.

᥈᥇ ᤛᤧᤰᤂᤠᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤏᤡᤱᤘᤠ᤹ ᤂᤥᤛᤢᤒᤠ ᤘᤕᤧᤔᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹

ᤛᤡᤃᤠᤱᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ ᤏᤡᤛᤢᤖᤥ॥

᥈᥈ ᤁᤖ ᤂᤧᤏᤧ᤹ ᤏᤛᤠ᤺ᤴ ᤆᤥ᤺ᤰᤁᤠᤛᤡᤃᤧᤒᤠᤸᤗᤧ

ᤗᤧᤴᤍᤡᤰ ᤂᤠᤖᤠᤰ ᤀᤠᤏᤡᤃᤧᤃ ᤛᤧᤵᤔᤠ ᤔᤧᤃᤥ᤺ᤳᤋᤡᤃᤧᤖᤥ.

ᤛᤧᤵᤔᤠ ᤁᤧᤒᤥ᤺ᤱᤒᤠ ᤔᤧᤸᤗᤢᤰ ᤜᤧᤰᤁᤣ ᤔᤧᤀᤡ᤺ᤳᤋᤡᤃᤧᤀᤠᤱ ᤘᤠ᤹ᤖᤥ॥

᥈᥉ ᤍᤠᤱᤒᤠᤀᤣ. ᤌᤣᤀᤠᤱ ᤂᤧᤏᤧ᤹ ᤛᤫᤠ᤺ᤳ ᤁᤧᤕᤢᤱᤒᤠᤒᤣ᥄

ᤐᤥᤃᤧ᤹ᤀᤥ. ᤛᤍᤠᤍᤡᤱᤗᤧ ᤗᤠᤃᤡ ᤗᤠᤵᤀᤠᤶᤓᤢᤛᤧᤴᤏᤧ᤹ᤀᤥ॥

᥈᥊ ᤌᤣᤀᤠᤱ ᤂᤧᤏᤧ᤹ ᤁᤧᤈᤡᤱᤛᤡᤱᤒᤠᤒᤣ᥄

ᤜᤧᤰᤁᤩᤠᤱ ᤀᤠᤏᤡᤃᤧ ᤋᤢᤰᤂᤣ ᤋᤢᤔᤡᤃᤧᤀᤠᤱ ᤏᤡᤱᤄᤧᤶᤔᤥ

ᤌᤩᤧ᤹ᤀᤡᤃᤧᤸᤗᤧ ᤌᤣᤀᤠᤱ ᤔᤧᤴᤏᤡᤔᤏᤠ ᤁᤧᤗᤧᤱᤛᤡᤱᤒᤠᤒᤣ᥅

᥈᥋ ᤀᤠᤏᤡᤃᤧᤃ ᤂᤠᤶᤒᤠᤱᤅᤥ ᤆᤥ᤺ᤴᤍᤡᤃᤧᤀᤠᤱ ᤏᤧᤛ᤻ᤛᤡᤃᤧᤖᤥ.

ᤜᤧᤰᤁᤩᤠᤱ ᤂᤠᤶᤜᤡ᤺ᤰᤁᤥ ᤋᤅᤡᤃᤧᤀᤠᤱ ᤘᤕᤡᤃᤧᤖᤥ॥

᥈᥌ ᤂᤧᤏᤧ᤹ ᤀᤠᤏᤡᤃᤧ ᤑᤠ᤹ᤛᤧ ᤕᤧ᤹ᤀᤥ᥄

ᤆᤰᤔᤧᤸᤗ᤹ᤀᤣ ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹

ᤁᤧᤍᤢᤰᤐᤠᤸᤗᤧ ᤆᤥᤃᤢᤸᤗᤧ ᤀᤠᤛᤧ᤺ᤵᤋᤧ᤹ᤀᤥ॥

a 

᥊᥊:᥊ ᤕᤠᤁᤢᤒᤧᤴᤏᤣ ᤀᤡᤛᤪᤠᤀᤡᤸᤗᤠᤱ ᤔᤧᤔᤧᤳᤋᤢᤖᤥ॥

ᤜᤠᤱ ᤔᤣ᤺ᤰᤂᤡᤶ ᤛᤠᤶᤗᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤗᤧᤰᤘᤠᤓᤢᤱ” ᤀᤡᤳᤗᤠᤀᤥ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤔᤛ᤻ᤁᤡᤗ ᤔᤣ᤺ᤰᤂᤡᤶ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥋

ᤜᤠᤱᤅᤡᤸᤗᤧ ᤁᤢᤗᤠᤃᤡ ᤁᤴ ᤛᤠᤶᤗᤥ᤺ᤴ ᤛᤠᤵᤋᤢᤱᤅᤡᤸᤗᤧ

ᤛᤠ᤹ᤖᤡᤰ ᤏᤢᤒᤠ ᤐᤠ᤺ᤴᤇᤣ᤺ᤰᤘᤠᤜᤠ᤹ ᤀᤠᤏᤡᤱᤘᤠ᤹ᤀᤥ ᤋᤠᤖᤥ॥

ᤁᤢᤓᤠ ᤏᤢᤖᤡᤰ ᤛᤠᤵᤗᤠ ᤁᤧᤛᤠᤵᤐᤠᤸᤗᤧ ᤁᤢᤏᤠᤰᤆᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤀᤠᤶᤒᤪᤠᤀᤥ ᤛᤠᤶᤀᤡ᤺ᤳᤗᤠ᤺ᤴ ᤕᤠᤖᤡᤵ ᤘᤠ᤹ᤖᤥ॥

᥈ ᤂᤧᤏᤧ᤹ᤃ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤏᤢᤒᤠ

ᤜᤧᤰᤁᤩᤠᤱ ᤁᤢᤀᤡᤳ ᤁᤧᤍᤠᤒᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤛᤠ᤹ᤖᤡᤰ ᤏᤢᤖᤡᤰᤁᤠᤱ ᤂᤧᤶᤍᤢ ᤗᤠ᤹ᤖᤢᤖ ᤁᤧᤒᤠ᤺ᤳᤗᤥ॥

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤍᤠᤍᤡᤱᤗᤧ ᤗᤠᤃᤡ

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤧᤀᤠᤱ ᤘᤠ᤹ᤖᤥ॥

᥉ ᤔᤢᤰᤛᤠᤶᤍᤠᤱᤒᤠ ᤜᤠᤱᤅᤣ. ᤁᤧᤍᤠᤓᤣ᤺ᤴ ᤜᤣ᤹ᤛᤡᤱᤅᤧ᤹ᤀᤥ.

ᤂᤧᤏᤧ᤹ ᤔᤡᤔᤡᤍᤡᤱᤛᤠᤒᤠ ᤏᤢ ᤜᤠᤱᤘᤠ ᤔᤠᤱᤘᤠᤛᤠᤒᤠ ᤁᤧᤈᤥ᤺ᤰᤗᤥ॥

᥊ ᤛᤧᤰᤂᤠ᤺ᤴ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ

ᤂᤠᤛᤧᤴᤏᤡᤴ ᤛᤧ᤺ᤵᤔᤠ ᤁᤵᤔᤠᤖᤧ ᤗᤠᤃᤡ.

ᤌᤱ ᤁᤧᤏᤠ᤺ᤶᤒᤠᤴ ᤜᤧᤰᤁᤣ ᤀᤴ ᤕᤢᤰᤁᤡ

ᤔᤡᤔᤡᤍᤡᤱᤏᤢ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧ᤹ᤀᤥ᥄

ᤔᤢᤰᤛᤠᤶᤒᤠ ᤁᤧᤈᤢᤰᤘᤠ ᤜᤢᤰᤁᤡᤸᤗᤧ ᤕᤶᤒ᤻ᤕᤶᤒᤠ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤧ᤹ᤀᤥ॥

᥋ ᤂᤧᤏᤧ᤹ ᤁᤧᤍᤥ᤺ᤱᤜᤠ᤹ ᤜᤠᤛᤶᤛᤶᤒᤠ ᤆᤥ᤺ᤰᤗᤥ.

ᤂᤧᤴ ᤋᤥ᤺ᤱᤜᤠ᤹ᤖᤧ ᤁᤧᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤗᤢᤱᤔᤠᤴ ᤗᤛ᤻ᤛᤢᤖᤥ.

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤏᤧ᤹ ᤁᤧᤍᤃᤡ ᤔᤧᤈᤥ᤺ᤴᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤣ. ᤏᤡᤱᤘᤠ᤹ᤑᤢᤔᤠᤅᤡᤸᤗᤧ

ᤁᤧᤒᤡᤖᤧᤒᤠ ᤜᤠᤱᤈᤢᤶᤔᤡᤴ ᤛᤍᤠᤍᤡᤱ ᤏᤧᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤴᤍᤢᤖ

ᤁᤧᤔᤏᤠᤜᤠ᤹ᤀᤥ ᤜᤠᤱᤕᤢᤰ ᤁᤧᤈᤥᤃᤢᤖᤥ॥

᥍ ᤀᤠᤳᤋᤡᤴ ᤐᤠ᤺ᤴᤏᤡᤴ ᤛᤠᤶᤕᤥᤏᤡᤒᤠ ᤆᤥᤰ.

ᤂᤧᤴ ᤂᤧᤏᤧ᤹ ᤁᤧᤛᤡᤖᤠ᤹ ᤌᤠᤱᤗᤥ.

ᤜᤧᤰᤁᤩᤠᤱ ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤰ.

ᤂᤧᤴ ᤂᤧᤏᤧ᤹ ᤁᤧᤈᤡ᤺ᤳᤋᤢᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤏᤡᤱᤘᤠ᤹ᤑᤢᤔᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤛᤣᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤴᤈᤢᤶᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ

ᤂᤧᤏᤧ᤹ ᤁᤧᤛ᤺ᤵᤐᤠ ᤁᤧᤈᤥᤃᤧᤀᤠᤱ ᤘᤠ᤹ᤖᤥ॥

᥎ ᤁᤧᤈᤠᤱᤜᤠ᤹ ᤁᤧᤖᤧᤰ ᤐᤠᤱᤒ᤺ᤳᤑᤢᤱ. ᤛᤧᤶᤓᤢᤱ ᤏᤢ

ᤀᤴᤍᤱᤓᤢᤱ ᤜᤧᤰᤁᤣ ᤁᤢᤏᤠᤶᤏᤢ᤹ᤖᤥ॥

ᤋᤰᤔᤡᤒᤠᤸᤗᤧ ᤁᤢᤃᤣ᤺ᤱᤅᤡᤸᤗᤧ ᤆᤥ᤺ᤰᤔᤏᤠᤒᤠ ᤜᤠᤱᤜᤡᤶᤔᤥ

ᤔᤢᤰᤗᤠ ᤁᤧᤔᤢᤱᤒᤠᤜᤠ᤹ᤖᤧ ᤁᤧᤛᤡᤖᤠ᤹ᤌᤠᤱᤗ ᤁᤧᤶᤕᤠ᤺ᤴᤗᤥ॥

᥏ ᤂᤧᤏᤧ᤹ ᤁᤧᤜᤡᤶᤔᤥ ᤔᤡᤱᤛᤥᤀᤡᤱᤎᤠ᤺ᤱ ᤁᤧᤄᤥᤔᤠ

ᤔᤧᤴᤇᤢᤔᤠ᤹ᤜᤠ᤹ᤀᤥ ᤁᤢᤓᤠ ᤜᤠᤱᤛᤠᤔᤠᤜᤠ᤹ ᤔᤧᤘᤠ᤹ᤖᤥ॥

ᤂᤧᤏᤧ᤹ ᤁᤧᤒᤣᤛᤠᤱ ᤗᤧᤵᤔᤠᤱ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ

ᤘᤠ᤺ᤳᤋᤡ᤺ᤴ ᤘᤠᤖᤢᤀᤠᤱ ᤁᤧᤔᤣ᤺ᤰᤂᤡᤶᤛᤠᤔᤧᤴ ᤕᤧᤵᤗᤥ॥

᥇᥆ ᤜᤠᤱᤛᤠᤔᤠᤀᤣ. ᤂᤧᤵᤛᤧ᤹ᤀᤥ᥄ ᤜᤧᤰᤁᤩᤠᤱ ᤏᤢᤖᤡᤰᤁᤠᤱ ᤂᤧᤵᤛᤧ᤹ᤀᤥ.

ᤁᤧᤃᤠ᤹ᤀᤡᤜᤠ᤹ ᤏᤢ ᤁᤧᤶᤒᤠᤖᤧ ᤁᤢᤜᤡᤶᤔᤡᤴ ᤏᤡᤱᤘᤠ᤹ᤑᤣ᤺ᤳᤇᤧ᤹ᤀᤥ॥

᥇᥇ ᤏᤢᤔᤠᤍᤠᤔᤠ ᤁᤧᤈᤥ᤺ᤰᤐᤠᤀᤥ ᤜᤠᤱᤅᤡᤸᤗᤧ

ᤂᤧᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤅᤧᤀᤠᤱ ᤁᤧᤘᤠ᤹ᤖᤥ॥

ᤂᤢᤏᤧ᤹ ᤔᤡᤱᤛᤥᤀᤡᤱᤎᤠ᤺ᤱ ᤐᤡᤖᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤁᤧᤴᤍᤠᤱᤒᤠᤖᤥ॥

᥇᥈ ᤋᤢᤖᤥᤛ ᤗᤠᤈᤣ᤹ ᤁᤧᤕᤢᤱᤔᤠ ᤜᤠᤱᤛᤠᤔᤠᤴ ᤆᤧᤛᤢᤱᤏᤢ ᤂᤧᤏᤧ᤹ᤀᤥ ᤕᤢᤖᤥ.

ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤂᤧᤏᤧ᤹ᤏᤢ ᤏᤡ᤺ᤳᤋᤠᤱ ᤐᤥᤱᤔᤠ ᤔᤧᤃᤥ᤺ᤳᤗᤥ॥

᥇᥉ ᤜᤠᤱᤛᤠᤔᤠᤴ ᤜᤠᤱᤜᤡᤶᤔᤥ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤃ ᤛᤠ᤹ᤖᤡᤰ ᤏᤢᤔᤠ ᤆᤥ᤺ᤰᤗᤥ.

ᤁᤢᤈᤠᤱᤜᤠ᤹ ᤛᤠᤶᤔᤩᤠᤱ ᤂᤡ᤺ᤸᤗᤧ ᤌᤠᤰᤔᤏᤠᤒᤠ ᤆᤥ᤺ᤰᤗᤥ॥

᥇᥊ ᤑᤢᤱ ᤗᤰᤔᤏᤠᤒᤠ ᤐᤖᤡᤰ ᤐᤖᤡᤰᤐᤠ ᤆᤠᤱᤜᤠ᤹ ᤔᤧᤈᤠᤰᤋᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤔᤣ᤺ᤳᤁᤧᤛᤠᤔᤠᤜᤠ᤹ᤖᤧ ᤔᤧᤍᤡᤶᤍᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤅᤡᤸᤗᤥ ᤔᤧᤛᤔᤧᤎᤖᤥ॥

᥇᥋ ᤂᤧᤱᤜᤠ᤹ ᤔᤧᤛ᤺ᤳᤗ. ᤂᤢᤏᤡ᤹ ᤏᤡᤱᤘᤠ᤹ ᤋᤠᤖ ᤔᤧᤍᤠᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤱᤜᤡᤶᤔᤥ ᤔᤧᤗᤠ᤺ᤳᤗᤥ॥

᥇᥌ ᤜᤠᤱᤅᤣ. ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠᤜᤠ᤹ ᤜᤧᤰᤁᤣ

ᤁᤧᤛ᤻ᤛᤠ ᤁᤧᤶᤔᤧᤴᤇᤠ᤹ᤜᤠ᤹ᤀᤠᤱ ᤜᤠᤱ ᤔᤧᤒᤥᤱᤗᤥ॥

ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ

ᤜᤠᤱᤃᤧᤈᤥ᤺ᤰᤐᤠ ᤁᤧᤈᤥᤃᤢᤛᤡᤖᤥ॥

᥇᥍ ᤌᤠ᤺ᤰᤌᤠ᤺ᤰᤁᤥ ᤁᤧᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤥ᤺ᤱᤒᤠ ᤆᤥᤃᤢᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤛᤍᤠᤍᤡᤱ ᤁᤧᤏᤠᤖᤠ ᤔᤧᤓᤥᤛᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤏᤢ ᤘᤠ᤹

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤗᤠᤔᤥᤋ ᤁᤢᤀᤡᤛᤡ᤺ᤰ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥌

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤀᤡ᤺ᤶᤛᤡᤱᤔᤠᤍᤧᤴ

ᤜᤧᤰᤁᤩᤠᤱ ᤀᤠᤏᤡ᤹ ᤔᤢᤰᤛᤠᤶᤗᤥ.

ᤀᤠᤏᤡ᤹ ᤛᤠ᤹ᤖᤡᤰ ᤋᤢᤰᤂᤣ ᤀᤠᤈᤠ᤺ᤸᤗᤧ

ᤀᤠᤏᤡ᤹ ᤑᤠ᤹ᤔᤠᤖᤧ ᤗᤠᤃᤡ ᤂᤢᤏᤧ᤹

ᤀᤠᤓᤧᤸᤗᤧᤛᤠᤱ ᤕᤠᤖᤡᤵ ᤘᤠ᤹ᤖᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤧᤱᤎᤠᤱᤛᤠᤱ.

ᤀᤡᤃᤪ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹

ᤘᤜ᤺ᤱ ᤘᤖᤰᤁᤥ ᤜᤢᤶᤛᤠᤱ ᤀᤠᤏᤡᤃᤧ ᤔᤧᤃᤡᤛᤡᤃᤧᤴᤗᤥ॥

᥉ ᤘᤖ᤺ᤱᤅᤡᤴ ᤀᤢ᤺ᤰᤁᤠᤱ ᤁᤢᤒᤢ᤺ᤳᤌᤢᤱᤘᤠ ᤗ᤺ᤴᤇᤠᤱ

ᤜᤧᤰᤁᤩᤠᤱ ᤂᤧᤴ ᤗᤧᤱᤎᤠᤱᤅᤠᤱ ᤏᤠᤱᤈᤱᤗᤢᤱᤜᤠ᤹

ᤕᤰᤂᤢᤛᤠᤱ ᤀᤠᤏᤡᤃᤧ ᤔᤧᤃᤡᤛᤡᤃᤧᤴᤗᤥ॥  ᤛᤣᤗᤠ

᥊ ᤗᤳᤇᤠ ᤘᤜ᤺ᤱᤎᤡᤰ ᤏᤧᤖᤥ.

ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤁᤥ

ᤛ᤺ᤵᤔᤠ ᤀᤣ᤺ᤵᤔᤠ ᤋᤠᤖᤢᤖᤥ॥

ᤂᤧ᤹ᤕᤥ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤣᤛᤣ ᤜᤡᤶᤔᤥ ᤕᤢᤱᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧ᤹ᤕᤥ ᤘᤠ᤹ᤖᤥ.

ᤂᤧᤴ ᤕᤧᤰᤕᤰᤁᤡᤴ ᤔᤧᤔᤧᤰᤏᤣᤸᤗᤥ॥

ᤋᤠᤏᤠᤶᤛᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤴ ᤕᤧᤰᤕᤰᤁᤡᤴ ᤛᤧ᤺ᤵᤋᤢᤖᤥ॥

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤗᤢᤶᤔᤥ ᤜᤕᤱ ᤁᤡᤸᤗᤡᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤠᤶᤄᤢ ᤗᤠᤈᤣ᤹ᤜᤠ᤹ ᤔᤧᤔᤧᤰᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤥ᤺ᤶᤒᤣ᤺ᤰᤗᤥ॥

᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ᤏᤢ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤠᤁᤢᤒᤖᤧa ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤏᤡ᤹ ᤛᤧ᤺ᤵᤛᤡᤱᤔᤠᤍᤧᤴ ᤕᤰᤗᤥ॥  ᤛᤣᤗᤠ

᥎ ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤆᤥᤃᤢᤀᤠᤱ ᤘᤠ᤹.

ᤋᤩᤧᤶᤔᤧ᤹ᤀᤠᤱ ᤀᤥᤔᤧᤳᤋᤧᤶᤔᤧ᤹ᤀᤥ॥

ᤀᤥᤔᤧᤳᤋᤧᤶᤔᤧ᤹. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤔᤡᤰ ᤁᤧᤔᤠᤒᤠ

ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥏ ᤂᤢᤏᤧ᤹ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤌᤱ ᤐᤥᤱᤔᤠ ᤔᤧᤓᤠ᤺ᤰᤋᤢᤴᤗᤥ॥

ᤂᤢᤏᤧ᤹ᤃ ᤗᤡ ᤋᤥ᤺ᤱ ᤏᤢ ᤕᤧᤴᤜᤠ᤹ ᤀᤧᤰᤂᤢᤖᤥ.

ᤜᤧᤰᤁᤩᤠᤱ ᤂᤥᤜᤠ᤹ ᤔᤡᤀᤥ ᤜᤠ᤺ᤴᤍᤢᤍᤣᤛᤢᤖᤥ॥

᥇᥆ ᤂᤢᤏᤧ᤹ ᤐᤠ᤺ᤳᤋᤢ᤹. “ᤔᤧᤱᤄᤣ ᤔᤧᤴᤎᤰᤁᤣ ᤛᤫᤠ᤺ᤳ ᤘᤕᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤀᤠ

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ

ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤌᤥᤎᤥᤰᤐᤠ ᤐᤥ᤺ᤱᤅᤠᤖᤥ॥”

᥇᥇ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ᤏᤢ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤏᤡ᤹ ᤛᤧ᤺ᤵᤛᤡᤱᤔᤠᤍᤧᤴ ᤕᤰᤗᤥ॥  ᤛᤣᤗᤠ

a 

᥊᥌:᥍ ᤕᤠᤁᤢᤒᤧᤴ ᤀᤡᤛᤪᤠᤀᤡᤸᤗᤠᤱ ᤔᤧᤔᤧᤳᤋᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤕᤶ ᤕᤶᤒᤠ ᤜᤠᤱ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥍

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ.

ᤛ᤺ᤳᤋᤧᤶᤔᤣ᤹ᤖ ᤜᤡᤵᤗᤠ ᤜᤡᤵᤋᤧᤶᤔᤧ᤹ᤀᤥ.

ᤕᤶᤒᤠ ᤀᤡᤰᤗᤠᤀᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤕᤜᤘᤣ ᤍᤠᤱᤒᤠᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤐᤥᤱᤗᤥ॥

ᤂᤢᤏᤧ᤹ᤀᤣ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤐᤕᤶ ᤕᤶᤒᤠ ᤜᤠᤱᤗᤥ॥

᥉ ᤂᤢᤏᤧ᤹ᤃ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤀᤠᤏᤡᤃᤧ ᤏᤠ᤺ᤴᤍᤢᤶᤛᤡᤶᤒᤧᤖ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤀᤠᤏᤡᤃᤧ ᤗᤠᤱᤓᤥ ᤛᤡᤃᤠᤱ ᤆᤥᤃᤢᤛᤡᤖᤥ॥

᥊ ᤀᤠᤏᤡᤃᤧ ᤕᤢᤅᤡᤃᤧᤒᤠ ᤗᤠᤈᤣ᤺ᤴ

ᤀᤠᤏᤡᤃᤧ ᤗᤠᤃᤡ ᤗᤰ ᤆᤥᤃᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤂᤧᤴ ᤋᤧᤴᤏᤡᤴ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ

ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ

ᤏᤧᤒᤥ ᤐᤥᤔᤠ ᤐᤠ᤺ᤴ ᤐᤥ᤺ᤰᤂᤧᤖᤥ॥  ᤛᤣᤗᤠ

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ

ᤁᤢᤜᤠᤱᤕᤢᤰᤏᤠᤀᤥ ᤌᤠ᤺ᤱ ᤌᤥ᤺ᤰᤛᤡᤱᤗᤥ॥

ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤴ ᤌᤠ᤺ᤱ

ᤌᤥ᤺ᤰᤛᤡᤱᤅᤡᤸᤗᤧ ᤀᤣ᤺ᤵᤔᤠ ᤛ᤺ᤵᤔᤠ ᤀᤡᤰᤗᤠ᤺ᤴ ᤛ᤺ᤰᤋᤧᤖᤥ.

ᤜᤧᤰᤁᤩᤠᤱ ᤌᤢᤳᤋᤢᤖᤡ᤺ᤵᤐᤠᤜᤠ᤹ ᤔᤢᤰᤋᤧᤖᤥ॥

᥌ ᤛᤠᤶᤗᤥᤖᤧᤶᤔᤧ᤹ᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤛᤠᤶᤗᤥᤖᤧᤶᤔᤧ᤹ᤖ ᤀᤠᤏᤡ᤹ ᤜᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤗᤥ.

ᤂᤢᤏᤧ᤹ ᤁᤢᤗᤠᤃᤡ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤜᤠᤱᤕᤢᤰ ᤆᤥᤃᤢᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣ ᤁᤢᤜᤠᤱᤕᤢᤰᤏᤠᤀᤥ ᤕᤢᤱᤗᤥ॥

᥏ ᤀᤒᤪᤠᤜᤠᤔᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤏᤢ

ᤛᤥᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤜᤠ᤹ ᤔᤧᤈᤢᤶᤗᤥ.

ᤀᤡᤰᤛᤠ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤜᤠᤱᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤘᤠ᤹ᤖᤥ.

ᤂᤢᤏᤧ᤹ᤃ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰ

ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥎

ᤕᤜᤘᤣ ᤍᤠᤱᤒᤠᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤁᤥ ᤏᤢ

ᤁᤢᤛᤣᤛᤣ ᤁᤥ᤺ᤰᤔᤠᤀᤥ ᤁᤢᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠ ᤛᤡᤕᤥ᤺ᤴᤏᤧᤴ

ᤁᤣ᤺ᤶᤒᤠ ᤏᤢ ᤏᤢᤒᤠ ᤆᤥ᤺ᤰᤗᤥ॥

ᤐᤕᤶ ᤕᤶᤒᤠ ᤜᤠᤱᤅᤡᤸᤗᤧ ᤁᤴ ᤁᤢᤕᤧᤰᤕᤰᤁᤡᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴᤜᤠ᤹ ᤋᤠᤖᤢᤖᤥ॥

᥉ ᤕᤧᤰᤕᤰᤁᤥᤒᤠ ᤕᤰᤜᤡᤶᤜᤠ᤹ᤀᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤠᤛᤧ᤺ᤵᤗᤥ.

ᤁᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤀᤥᤛᤣ᤺ᤴᤍᤠᤱ ᤆᤥᤃᤢᤀᤠᤱ ᤘᤠ᤹ᤖᤥ॥

᥊ ᤜᤠᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤈᤢᤵᤛᤧᤖᤥ.

ᤜᤧᤰᤁᤩᤠᤱ ᤛᤡᤕᤥᤏ ᤁᤥ᤺ᤰᤔᤠᤀᤥ ᤌᤱ ᤆᤥ᤺ᤰᤛᤧ ᤋᤃᤡ ᤔᤧᤒᤥᤖᤧᤖᤥ॥

᥋ ᤁᤖ ᤂᤧᤱᤜᤠ᤹ᤖᤧ ᤛᤡᤕᤥᤏ ᤁᤥ᤺ᤰᤔᤠᤴ

ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤱᤔᤠ ᤁᤧᤖᤧᤀᤠᤱ ᤔᤧᤄᤧᤳᤇᤡᤱ ᤔᤧᤒᤣᤖᤥ॥

᥌ ᤂᤧᤱᤜᤠ᤹ ᤂᤧᤵᤔᤥᤀᤣ ᤌᤧᤃᤰᤁᤰᤏᤠ ᤕᤱᤔᤠ ᤔᤧᤜᤣ᤺ᤰᤋᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠᤍᤢᤱᤅᤡᤸᤗᤧ

ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ ᤔᤧᤒᤥ᤺ᤰᤂᤧᤖᤥ॥

᥍ ᤏᤠᤶᤃᤧᤳ ᤐᤡᤛᤠᤱᤗᤠᤶ ᤂᤀᤡᤰ ᤂᤀᤡᤰ

ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ

ᤕᤶᤒ᤻ᤕᤶᤒᤠ ᤘᤠᤗᤠᤎᤠᤜᤠ᤹ ᤐᤰᤂᤢᤛᤡ ᤗᤧᤰᤂᤢᤛᤡᤒᤠ

ᤁᤢᤀᤡᤛᤡ᤺ᤰ ᤂᤢᤏᤧ᤹ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ॥

᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤰᤕᤰᤁᤥ.

ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠᤱᤈᤢᤶᤔᤥ.

ᤂᤧᤵᤛᤢᤶᤒᤧᤒᤠ ᤁᤢᤀᤡᤛᤡ᤺ᤰᤁᤣ ᤏᤡᤛᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤍᤠᤍᤡᤱ

ᤂᤧᤴ ᤕᤧᤰᤕᤰᤁᤡᤴ ᤛᤧ᤺ᤵᤋᤢᤖᤥ॥  ᤛᤣᤗᤠ

᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤁᤧᤜᤡᤶᤔᤥ ᤘᤕᤡᤃᤧᤸᤗᤧ

ᤆᤰᤔᤧᤸᤗ᤹ᤀᤣ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧᤖᤥ॥

᥇᥆ ᤔᤏᤠᤜᤠ᤹ᤖᤧ ᤀᤠᤳᤋᤡᤛᤠᤱ ᤁᤧᤏᤠᤖᤠ ᤔᤧᤓᤥᤛᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ

ᤂᤧᤏᤧ᤹ ᤁᤧᤔᤡᤱ ᤋᤡᤖᤧᤀᤠᤱ ᤘᤠ᤹ᤖᤥ॥

ᤂᤧᤏᤧ᤹ᤃ ᤁᤧᤈᤢᤰᤘᤠ ᤜᤢᤰᤁᤡᤸᤗᤧ ᤛᤠᤶᤕᤥᤏᤡᤒᤠ

ᤂᤠᤛᤧᤴᤗᤥ᤺ᤶᤔᤥ ᤜᤠᤱᤕᤢᤰ ᤁᤧᤈᤥᤃᤢᤖᤥ॥

᥇᥇ ᤛᤡᤕᤥᤏ ᤁᤥ᤺ᤰᤔᤠᤀᤥᤒᤠ ᤔᤏᤠᤜᤠ᤹ ᤔᤧᤛ᤺ᤳᤗᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ

ᤕᤜᤢᤍᤠ ᤐᤠᤱᤓᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤖᤖᤥ॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ.

ᤛᤡᤕᤥᤏ ᤁᤥ᤺ᤰᤔᤠᤴ ᤁᤒᤪᤡᤱ ᤁᤒᤧ᤹ᤀᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤆᤱᤜᤡᤶᤜᤠ᤹ ᤏᤡᤖᤧ᤹ᤀᤥ॥

᥇᥉ ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ ᤏᤢᤖᤡᤰᤁᤠᤱ ᤀᤥᤔᤧᤳᤋᤧ᤹ᤀᤥ.

ᤂᤧ᤹ᤕᤥᤒᤠ ᤕᤰᤜᤡᤶᤜᤠ᤹ ᤏᤢᤖᤡᤰᤁᤠᤱ ᤛᤠ᤹ᤖᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤋᤠ᤺ᤴᤍᤡ ᤁᤧᤍᤠᤒᤠ ᤌᤠ᤺ᤰᤜᤠ᤹ ᤔᤧᤵᤔᤠ ᤁᤧᤛᤢᤰᤋᤢᤛᤡᤖᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤜᤠᤒᤠ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ

ᤀᤠᤏᤡ᤹ ᤛᤍᤠᤍᤡᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ.

ᤂᤢᤏᤧ᤹ᤀᤣ ᤀᤠᤓᤧᤸᤗᤧᤛᤠᤱ ᤗᤠᤶᤀᤠᤗᤥᤖᤥ॥

ᤕᤠᤱᤛᤠᤁᤢᤴᤎᤣ᤺ᤸᤗᤧ ᤛᤧ᤺ᤵᤔᤠ ᤀᤠᤴᤇᤢᤰᤏᤧᤴ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥊᥏

ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤛᤣ. ᤂᤧᤵᤛᤧᤶᤔᤧ᤹ᤀᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤕᤢᤱᤒᤠᤛᤣ. ᤂᤧᤵᤛᤧᤶᤔᤧ᤹ᤀᤥ᥄

᥈ ᤕᤶᤒᤠ ᤏᤢ ᤆᤢᤰᤐᤠ ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ

ᤕᤠᤱᤃᤧᤛᤠ᤹ᤒᤠ ᤁᤧᤖᤧᤰᤗᤧ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ᥄

᥉ ᤛᤡᤰᤁᤢᤶ ᤏᤡᤱᤘᤠ᤹ᤒᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤗᤠᤶᤒᤠ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ᤖᤧ

ᤂᤠᤛᤡᤱᤏᤡ᤺ᤵᤔᤠ ᤐᤠ᤺ᤴᤜᤠ᤹ ᤋᤠᤖᤢᤖᤥ॥

᥊ ᤛᤡᤘᤠᤍᤡᤱ ᤂᤠᤜᤢᤴᤏᤥ ᤏᤡᤱᤘᤠ᤹ ᤐᤡᤖᤢᤱᤗᤥ.

ᤋᤢᤱᤏᤠ ᤜᤡᤵᤋᤢᤱᤗ ᤀᤠᤵᤋᤥ᤺ᤰᤁᤡᤸᤗᤧ ᤁᤢᤒᤣ᤺ᤴ ᤑᤠ᤺ᤰᤂᤢᤱᤗᤥ॥

᥋ ᤀᤡᤏᤥᤃᤧᤴ ᤋᤢᤰᤂᤣ ᤋᤠ᤺ᤸᤗᤧ. ᤜᤧᤰᤁᤩᤠᤱ ᤀᤠᤱᤃᤠ᤹

ᤕᤠᤵᤔᤡ ᤁᤧᤄᤢᤶᤒᤠᤜᤠ᤹ᤖᤧ ᤔᤧᤃᤵᤐᤠᤀᤠᤱ ᤋᤢᤰᤂᤣ

ᤔᤧᤈᤠ᤺ᤳᤋᤠᤸᤗᤧ ᤀᤠᤱᤃᤠ᤹ ᤔᤧᤃᤡᤀᤠᤴᤗᤥ॥

᥌ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ ᤕᤠᤱᤛᤠᤁᤢᤴᤎᤣ᤺ᤴ

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤔᤧᤗᤣ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ

ᤕᤠᤱᤛᤠᤀᤥ ᤀᤠᤱᤍᤡᤱ ᤔᤧᤗ᤹ᤖᤥ॥

᥍ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤘᤣ᤹ ᤔᤏᤠᤴ

ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤌᤧ᤹ᤔᤠ ᤔᤧᤛᤢᤰᤋᤢᤴᤗᤥ.

ᤀᤡᤃᤪ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤢᤜᤡᤱᤔᤴᤏᤡᤸᤗᤧ ᤁᤢᤔᤧᤸᤗᤢᤱ ᤜᤢᤱᤔᤠ ᤔᤧᤛᤢᤰᤋᤢᤴᤗᤥ॥

᥎ ᤔᤏᤠᤖᤧ ᤜᤡᤱᤔᤴᤏᤡᤱᤃ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ.

ᤀᤠᤰᤂᤩᤠᤖᤡᤰ ᤁᤢᤔᤧᤸᤗᤢᤱ ᤜᤢᤱᤔᤠᤀᤠᤱᤛᤠᤱ.

᥏ ᤛᤍᤠᤍᤡᤱ ᤁᤧᤜᤡᤱᤒᤠᤀᤠᤱ ᤔᤧᤴᤇᤡᤔᤏᤠᤒᤠ

ᤔᤏᤠᤃ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤍᤠᤱᤒᤠ ᤔᤏᤠ᤺ᤴᤏᤠᤱ ᤛᤡᤖᤥ

ᤑᤠ᤹ᤀᤠᤱ ᤁᤧᤖᤧᤰᤗᤧ ᤀᤠᤏᤡᤛᤢᤶᤗᤥ.

ᤀᤍᤱ ᤏᤢ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤏᤠᤜᤠ᤹ᤀᤠᤱ ᤔᤧᤛᤡᤖᤥ॥

ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤁᤧᤖᤧᤰ ᤔᤧᤛᤡᤀᤠᤱ

ᤂᤢᤏᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤘᤣ᤹ᤜᤠ᤹ᤖᤧᤗᤠᤃᤡ ᤔᤧᤗᤧᤖᤢᤔᤧᤎᤖᤥ॥

᥇᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤵᤐᤢᤱᤅᤡᤴ ᤛᤍᤠᤍᤡᤱᤗᤧ

ᤗᤠᤃᤡ ᤂᤢᤏᤡ᤹ ᤜᤡᤶ ᤐᤥᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤍᤠᤍᤡᤱ ᤂᤧᤵᤔᤥ ᤔᤧᤘᤠ᤹ᤖᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤺ᤴ

ᤀᤠᤒᤠᤅᤣ ᤂᤢᤏᤡ᤹ ᤔᤡᤱᤅᤥ ᤔᤧᤏᤧᤛ᤻ᤛᤢᤀᤠᤱ ᤘᤕᤧᤖᤥ॥

᥇᥈ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤕᤖᤡᤰ ᤕᤠᤱᤛᤠᤁᤢᤴᤎᤣ

ᤁᤳᤋᤢᤛᤠᤱ ᤂᤧᤸᤗᤧ ᤀᤡᤖᤡ᤺ᤰ ᤔᤧᤍᤰᤋᤢᤴᤗᤥ.

ᤂᤧᤱᤃ ᤌᤰᤛᤠ ᤁᤢᤀᤡᤛᤡ᤺ᤰ ᤛᤡᤔᤠᤀᤣ ᤐᤥᤱᤗᤥ॥

᥇᥉ ᤀᤠᤒᤠᤅᤣ ᤕᤠ᤺ᤶᤒᤰᤁᤡᤴᤏᤣ ᤕᤶᤒᤠ

ᤁᤧᤀᤡ᤺ᤵᤐᤠᤜᤠ᤹ ᤜᤠᤒᤠ ᤀᤰᤂᤣ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴ

ᤁᤧᤄᤧᤶᤒᤠᤜᤠ᤹ᤀᤠᤱ ᤜᤠᤒᤠ ᤀᤰᤂᤣᤀᤣ ᤔᤧᤒᤥᤱᤗᤥ॥  ᤛᤣᤗᤠ

᥇᥊ ᤛᤡᤔᤧᤸᤗᤧ ᤂᤧᤱᤜᤠ᤹ ᤔᤧᤸᤗᤢᤰ ᤁᤢᤀᤡᤛᤡ᤺ᤰ

ᤂᤧᤔᤠᤕᤱᤛᤱ ᤗᤧᤵᤛᤠᤱ ᤋᤣ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛᤡᤖᤥ॥

ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ

ᤂᤢᤏᤡ᤹ ᤜᤡᤶᤔᤡᤴᤏᤢ᤺ᤸᤗᤧ ᤔᤠ᤺ᤱᤄᤠ

ᤀᤡᤵᤐᤢᤱᤍᤧᤴᤏᤥ ᤁᤡᤒᤣ᤺ᤰᤗᤥ॥

᥇᥋ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤧᤸᤗᤢᤱ

ᤜᤢᤅᤢᤀᤠᤱ ᤀᤠᤜᤡᤱᤔᤴᤏᤡᤴ ᤂᤧᤔᤠ ᤕᤱᤛᤱᤗᤠᤶᤒᤠ ᤌᤧ᤹ᤖᤢᤖᤥ.

ᤜᤧᤰᤁᤩᤠᤱ ᤛᤧᤰᤂᤠᤀᤣ ᤂᤢᤏᤧ᤹ ᤀᤠᤱᤃᤠ᤹ ᤋᤠ᤺ᤰᤁᤠᤖᤥ॥  ᤛᤣᤗᤠ

᥇᥌ ᤁᤢᤓᤠ ᤔᤏᤠᤜᤠ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤔᤧᤏᤢ᤹ᤔᤧᤍᤠᤀᤠᤱ ᤁᤧᤃᤵᤐᤠ

ᤔᤧᤒᤥ᤺ᤱᤅᤡᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

᥇᥍ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤛᤡ᤺ᤸᤗᤧ

ᤌᤣᤀᤠᤱ ᤔᤧᤴᤍᤣ᤹ᤀᤣ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ

ᤕᤠᤱᤛᤠᤁᤢᤴᤎᤣ᤺ᤴ ᤂᤢᤴᤇᤡ᤹ᤏᤢ ᤔᤧᤒᤣ᤺ᤰᤏᤧᤸᤗᤥ॥

᥇᥎ ᤂᤧᤱᤜᤠ᤹ ᤂᤢᤴᤇᤡ᤹ ᤜᤡᤱᤜᤡᤱ ᤌᤠᤖᤡᤰ

ᤔᤢ᤹ᤀᤡᤛᤠᤒᤠᤛᤡᤃᤧ ᤑᤠ᤹ᤀᤠᤱ ᤔᤧᤀᤡ᤺ᤳᤇᤡᤱᤗᤥ

ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ ᤁᤢᤗᤡᤱᤍᤥ ᤔᤧᤃᤧᤳᤋᤡᤸᤗᤧ

ᤘᤣ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠ ᤔᤧᤓᤥᤛᤢᤖᤥ॥

᥇᥏ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤂᤢᤴᤇᤡ᤹

ᤐᤠᤎᤧᤒᤠᤜᤠ᤹ ᤜᤧᤰᤁᤣ ᤔᤧᤛᤡᤀᤠᤱ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤶᤔᤥ

ᤀᤠᤵᤑᤠᤸᤗᤧᤀᤠᤱ ᤀᤥ᤺ᤳᤋᤡ᤺ᤴ ᤔᤧᤴᤏᤡᤛᤢᤴᤗᤥ॥

᥈᥆ ᤔᤡᤱᤛᤥᤎᤠ᤺ᤱᤛᤥᤖᤧ ᤔᤏᤠᤴ ᤛᤡᤔᤠᤗᤠᤶ ᤛᤧ᤺ᤵᤔᤠ ᤔᤧᤛᤢᤰᤋᤢᤴᤗᤥ.

ᤌᤰᤛᤠ ᤁᤢᤀᤡᤛᤡ᤺ᤰ ᤂᤧᤴ ᤛᤡᤔᤠᤀᤣ ᤐᤥᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤠᤱ ᤛᤧᤘᤠ ᤔᤧᤵᤔᤠ

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥆

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ

ᤕᤜᤘᤣ ᤍᤠᤱᤒᤠᤴ ᤐᤠ᤺ᤳᤗᤥ.

ᤂᤢᤏᤧ᤹ ᤏᤠᤶᤃᤧᤳ ᤐᤡᤛᤠᤱ ᤏᤢ

ᤏᤠᤶᤎᤠ ᤐᤡᤛᤠᤱ ᤌᤠᤖᤡᤰ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤢ᤺ᤳᤋᤢᤛᤡᤖᤥ॥

᥈ ᤛᤡᤕᤥᤏ ᤕᤧᤰᤕᤰᤁᤥᤗᤠᤶ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤰ ᤆᤧᤔᤢᤖ ᤀᤥ᤺ᤳᤗᤥ.

ᤂᤧᤴ ᤕᤧᤰᤕᤰᤁᤡᤴ ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ॥

᥉ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤢᤖᤥ.

ᤁᤖ ᤛᤫᤠ᤺ᤳ ᤔᤧᤕᤢᤱᤏᤧᤸᤗᤥ॥

ᤂᤢᤏᤧ᤹ ᤁᤢᤍᤃᤡᤃ ᤜᤢᤖᤢᤖᤢ ᤁᤧᤍᤡ᤺ᤵᤐᤠ ᤔᤡ ᤘᤠ᤹ᤖᤥ

ᤜᤧᤰᤁᤩᤠᤱ ᤁᤢᤄᤡᤖᤡ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡ᤺ᤳ ᤁᤣᤈᤱ ᤜᤢᤖᤥ॥

᥊ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤗᤧᤵᤔᤠᤱ ᤂᤠᤛᤧᤴ

ᤗᤥ᤺ᤶᤔᤠ ᤑᤠ᤹ᤀᤠᤱ ᤋᤥ᤺ᤴᤍᤡᤖᤧ ᤗᤠᤃᤡ

ᤋᤗᤰᤁᤧᤴ ᤋᤠᤱᤛᤠᤰᤐᤠᤴ ᤀᤢ᤺ᤳᤋᤢᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤏᤠᤱ ᤀᤢ᤺ᤳᤋᤢᤖᤥ॥

᥋ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤱᤃᤠ᤹ᤀᤥ ᤛᤡᤍᤢᤱᤈᤓᤠ

ᤁᤧᤈᤥ᤺ᤰᤐᤠᤖ ᤔᤠᤱᤜᤢᤵ ᤁᤧᤈᤥ᤺ᤰᤐᤠ

ᤏᤛᤠ᤺ᤴᤛᤠᤒᤠ ᤀᤠᤔᤏᤠᤜᤠ᤹ ᤀᤠᤱᤃᤠ᤹ᤀᤥ ᤛᤢᤵᤛᤧᤛᤧ᤹ᤀᤥ॥”

᥌ ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ

ᤛᤠᤱᤃᤪᤠᤶᤐᤣᤍᤠᤱᤅᤡᤸᤗᤧ ᤀᤡᤱᤓᤴ ᤆᤥᤃᤢᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤒᤠᤅᤣᤀᤣ ᤂᤠᤛᤧᤴᤍᤠᤱᤒᤠ ᤆᤥ᤺ᤰᤗᤥ॥  ᤛᤣᤗᤠ

᥍ ᤂᤢᤏᤧ᤹ ᤐᤠ᤺ᤳᤋᤢ. “ᤀᤠᤔᤏᤠᤛᤣ. ᤂᤧᤵᤛᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤂᤡᤏᤡ᤹ᤏᤢ ᤐᤠ᤺ᤳᤋᤠᤖ ᤐᤳᤋᤠᤖᤥ᥄

ᤀᤡᤛᤪᤠᤀᤡᤗᤒᤠ ᤀᤠᤔᤏᤠᤛᤣ. ᤂᤡᤏᤡ᤹ ᤐᤠ᤺ᤴᤎᤡᤰᤏᤡᤱᤗᤥ

ᤀᤠᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥

᥎ ᤁᤧᤈᤥᤃᤢᤒᤠ ᤛᤡᤍᤢᤱᤈᤓᤠ ᤏᤢ ᤔᤡᤃᤧᤎᤡᤰᤂᤢᤀᤠᤱ ᤁᤧᤍᤥ᤺ᤴᤍᤢᤒᤠ

ᤛᤡᤍᤢᤱᤈᤓᤠᤜᤠ᤹ᤀᤥ ᤂᤧᤏᤧ᤹ ᤐᤠ᤺ᤴᤔᤧᤎᤡᤰᤴᤏᤧᤸᤗᤥ.

ᤂᤧᤴ ᤛᤡᤍᤢᤱᤈᤓᤠᤜᤠ᤹ᤃ ᤀᤠᤍᤃᤡᤀᤣ ᤘᤠ᤹ᤖᤥ॥

᥏ ᤁᤧᤒᤡᤳᤌᤠ᤺ᤱᤅᤥᤒᤠ ᤁᤢᤶᤒᤠᤒᤠ ᤐᤡᤳ.

ᤜᤧᤰᤁᤩᤠᤱ ᤁᤧᤔᤧ᤺ᤴᤍᤠ ᤂᤖᤜᤠ᤹ᤀᤥᤒᤠ

ᤔᤧ᤺ᤴᤍᤠᤜᤠ᤹ ᤀᤠᤱᤃᤠ᤹ ᤆᤠᤜᤠᤒ᤻ ᤔᤧᤈᤥ᤺ᤰᤁᤠᤸᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤋᤠᤶᤓᤢᤱᤅᤥ ᤁᤧᤕᤠᤰᤐᤠ

ᤁᤧᤖᤧᤰ ᤌᤰᤛᤠᤜᤠ᤹ ᤀᤠᤱᤃᤠ᤹ᤀᤧᤴᤇᤡᤖᤥ॥

ᤜᤧᤰᤁᤩᤠᤱ ᤜᤧᤴᤇᤡᤱ ᤜᤧᤴᤇᤡᤱ ᤁᤥ᤺ᤰᤔᤠ ᤑᤠᤅᤈᤱᤜᤠ᤹ᤀᤥ

ᤆᤠᤃᤧᤖᤠᤶᤒᤠ ᤐᤡᤳᤜᤠ᤹ᤀᤠᤱ ᤀᤠᤱᤃᤠ᤹ᤀᤧᤴᤇᤡᤖᤥ॥

᥇᥇ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ

ᤁᤧᤖᤧᤰ ᤐᤢᤛᤠᤜᤠ᤹ ᤀᤠᤱᤃᤠ᤹ᤜᤠ᤹ᤖᤥ.

ᤜᤧᤰᤁᤩᤠᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ

ᤁᤢᤒᤢ ᤌᤰᤛᤠᤜᤠ᤹ ᤀᤠᤱᤃᤠ᤹ᤜᤠ᤹ᤖᤥ॥

᥇᥈ “ᤀᤠᤱᤃᤠ᤹ ᤛᤠᤰᤔᤧᤴᤈᤠ ᤘᤕᤠᤱᤛᤠᤱᤔᤧᤴ

ᤀᤠᤱᤃᤠ᤹ ᤂᤧᤏᤧ᤹ ᤔᤧᤔᤧᤳᤏᤧᤶᤒᤠ ᤘᤕᤧᤖᤥ.

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ᤀᤡᤴᤗᤥ॥

᥇᥉ ᤌᤣ ᤀᤠᤱᤃᤠ᤹ ᤐᤡᤳᤇᤠ ᤆᤠᤱᤒᤡ᥅

ᤀᤡ ᤔᤧ᤺ᤴᤍᤠ ᤔᤠᤰᤂᤡ᤹ ᤌᤢᤅᤢᤱᤒᤡ᥅

᥇᥊ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤧ᤹ᤀᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ

ᤂᤧᤏᤧ᤹ ᤁᤧᤈᤥᤃᤢᤒᤠ ᤔᤠᤱᤜᤧᤰᤜᤠ᤹ ᤁᤧᤳᤋᤧ᤹ᤀᤥ॥

᥇᥋ ᤋᤢᤰᤂᤣ ᤗᤠᤰᤂᤣ ᤁᤧᤈᤠ᤺ᤸᤗᤧ ᤔᤧᤳᤋᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤂᤧᤏᤧ᤹ ᤛᤧ᤺ᤵᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤔᤡᤔᤡᤍᤡᤱ ᤁᤧᤈᤥᤃᤢᤖᤥ॥”

᥇᥌ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤰᤁᤧᤓᤧᤒᤠᤜᤠ᤹ ᤔᤧᤳᤋᤢᤛᤡᤖᤥ.

“ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤌᤣᤀᤠᤱ ᤁᤧᤏᤡᤖᤢᤶᤒᤠᤒᤣ᥅

ᤀᤠᤔᤠᤱᤜᤢᤵᤐᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤌᤣ ᤕᤢᤰ ᤁᤧᤃᤳᤋᤢᤶᤒᤣ᥅

᥇᥍ ᤀᤠᤱᤃᤠ᤹ ᤐᤡᤏᤡᤱᤒᤠ ᤀᤠᤏᤡᤛᤠᤶᤔᤡᤴ ᤁᤧᤈᤡ᤺ᤳᤋᤢᤶᤗᤥ

ᤜᤧᤰᤁᤩᤠᤱ ᤀᤠᤒᤠ᤺ᤴᤈᤠ᤺ᤰᤁᤡᤴ ᤁᤧᤏᤠ᤹ᤖᤢᤶᤗᤥ॥

᥇᥎ ᤂᤢ᤺ᤴᤍᤪᤡᤰᤐᤠᤴ ᤁᤧᤍᤢᤔᤢᤶᤔᤡᤸᤗᤧ ᤜᤠᤒᤠ ᤂᤧᤴᤏᤣ ᤆᤢᤶ ᤁᤧᤔᤧᤳᤋᤢᤶᤗᤥ.

ᤜᤧᤰᤁᤩᤠᤱ ᤆᤠᤃᤧᤗᤠᤶᤒᤠᤴᤏᤢᤀᤣ ᤁᤧᤄᤧ᤺ᤵᤐᤠᤛᤡᤖᤥ॥

᥇᥏ “ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤂᤡᤏᤡ᤹ ᤔᤢᤖᤠ ᤔᤧᤕᤠᤏᤧᤸᤗᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤀᤡᤱᤗᤧᤰ ᤁᤧᤒᤠᤖᤡᤖᤥ॥

᥈᥆ ᤆᤰᤔᤧᤸᤗ᤹ᤀᤣ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤁᤧᤈᤧᤰᤂᤢᤶᤛᤡᤶᤗᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤏᤢᤛᤠ᤹ᤜᤠ᤹ ᤆᤧ᤹ᤕᤠ ᤁᤧᤔᤧᤳᤋᤢᤶᤛᤡᤶᤗᤥ॥

᥈᥇ ᤂᤡᤏᤡ᤹ ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤶᤔᤠᤱ

ᤁᤧᤘᤕᤡᤸᤗᤧ ᤀᤠᤱᤃᤠ᤹ ᤛᤫᤠ᤺ᤳ ᤘᤕᤠᤱᤗᤥ॥

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ᤀᤠᤱ ᤂᤡᤏᤡ᤹ ᤜᤧᤰᤁᤣ ᤕᤠᤵᤔᤡ ᤁᤧᤀᤡ᤺ᤳᤋᤡᤖᤥ.

ᤁᤖ ᤀᤠᤸᤗ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤜᤠ᤹

ᤂᤡᤏᤡ᤹ ᤋᤃᤡ ᤀᤥᤛᤣ᤺ᤴᤎᤠᤰᤏᤡᤱᤗᤥ॥

᥈᥈ “ᤀᤠᤱᤃᤠ᤹ ᤕᤠᤵᤔᤡ ᤏᤡᤱᤘᤠ᤹ ᤁᤧᤓᤣ᤺ᤶᤒᤠᤛᤣ.

ᤁᤴ ᤀᤠᤒᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤔᤧᤱᤏᤡᤱᤗᤥ.

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤛᤧ᤺ᤵᤔᤠ ᤁᤧᤴᤇᤢᤰᤋᤡᤴᤗᤥ॥

᥈᥉ ᤏᤢᤃᤧᤴ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠᤜᤠ᤹ᤖᤧᤀᤣ

ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ

ᤁᤧᤍᤧᤶᤒᤠᤜᤠ᤹ ᤛᤧ᤺ᤵᤔᤠᤛᤡᤖᤧ ᤗᤠᤃᤡ

ᤀᤠᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤎᤠᤰᤋᤢᤱᤛᤡᤱᤗᤥ॥”

ᤗᤠᤕᤥᤗᤠᤶ ᤜᤡᤶᤔᤠ ᤐᤣᤗᤡ

ᤍᤠᤀᤢᤍ ᤜᤠᤱᤅᤡᤴ ᤒᤣᤌᤛᤣᤒᤠ ᤔᤧᤵᤔᤏᤠᤔᤠ ᤔᤧᤴᤇᤢᤔᤠ᤺ᤴᤏᤢ ᤛᤥᤖᤡᤰ ᤀᤡᤵᤛᤧᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤠᤌᤠᤏᤧᤴ ᤁᤢᤓᤧ᤺ᤰᤛᤧ ᤋᤩᤧ᤺ᤸᤗᤧ ᤁᤢᤗᤠᤕᤥᤗᤠᤶ ᤜᤡᤴᤍᤧᤖ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥇

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤓᤧᤸᤗᤧᤛᤠᤱ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤁᤧᤍᤢᤰᤁᤠᤒᤠ ᤜᤧᤰᤁᤣ ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤥ.

ᤐᤕᤶ ᤕᤶᤒᤠ ᤁᤧᤔᤡ᤺ᤶᤈᤡ᤺ᤸᤗᤧ ᤀᤠᤱᤃᤠ᤹ ᤀᤠᤗᤠᤕᤥᤴ

ᤂᤧᤳᤋᤧᤍᤣᤛᤧ ᤐᤡᤖᤠᤱᤅᤧ᤹ᤀᤥ॥

᥈ ᤁᤧᤖᤧᤰ ᤀᤠᤗᤠᤕᤥᤜᤠ᤹ ᤘᤠᤜᤵᤋᤧ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤗᤠᤕᤥ ᤗᤠᤛᤥ᤺ᤳᤗᤧ ᤔᤧᤴᤍᤧᤳᤋᤣ

ᤀᤠᤱᤃᤠ᤹ ᤛᤢᤳᤌᤥ ᤆᤥᤃᤠᤱᤅᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤒᤠ ᤐᤠ᤺ᤴᤏᤥ ᤋᤧᤴᤏᤠᤖᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤀᤠᤗᤠᤕᤥᤜᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥊ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ. ᤂᤧᤏᤧ᤹ᤀᤣ ᤁᤧᤍᤰᤗᤧᤱᤘᤠᤀᤥ

ᤀᤠᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤛᤢᤸᤗᤧ ᤋᤠᤵᤑᤧ᤺ᤶᤒᤠ ᤏᤡᤃᤧᤎᤠ᤺ᤵᤐᤠ

ᤐᤠ᤺ᤴᤜᤠ᤹ᤀᤣ ᤀᤠᤱᤃᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤓᤧ᤺ᤰᤁᤠᤒᤠᤴ ᤗᤠ᤹ᤖᤢᤖᤥ.

ᤜᤧᤰᤁᤩᤠᤱ ᤂᤠᤛᤧᤴ ᤁᤧᤗᤥ᤺ᤴᤏᤠᤒᤠᤴᤏᤠᤱ ᤕᤠᤖᤢᤖᤥ॥

᥋ ᤛᤧᤰᤂᤠᤀᤣ. ᤛᤠᤘᤠ᤺ᤴᤇᤡᤱᤅᤠᤗᤧᤀᤣ ᤗᤠᤕᤥᤒᤠ ᤘᤕᤠᤱᤗᤥ.

ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ ᤕᤠᤃᤠᤱᤒᤠ ᤕᤧᤴᤏᤠᤱᤎᤥᤀᤣ

ᤀᤠᤱᤃᤠ᤹ ᤗᤠᤕᤥᤒᤠ ᤆᤥ᤺ᤰᤁᤠᤖᤥ॥

᥌ ᤛᤧᤰᤂᤠᤛᤠᤱ ᤂᤧᤏᤧ᤹ᤃ ᤛᤧᤰᤂᤠ ᤏᤢ

ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤒᤠ ᤁᤧᤛᤡᤖᤠ᤹ᤎᤠᤱᤗᤥ.

ᤜᤧᤰᤁᤩᤠᤱ ᤀᤠᤛᤡᤰᤗᤢᤱᤔᤥᤀᤣ ᤛᤡᤰᤁᤢᤶᤍᤡᤱ

ᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤁᤧᤜᤢ᤹ᤀᤠᤖᤥ॥

᥍ ᤜᤡᤛᤵᤐᤡᤴa ᤀᤠᤱᤃᤠ᤹ ᤀᤠᤛᤶᤍᤠᤱ ᤛᤠᤰᤂᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤢᤳᤌᤥ ᤐᤥ᤺ᤱᤅᤠᤖᤥ॥

ᤘᤠᤜᤵᤋᤠᤱᤅᤧ᤹ᤀᤥ ᤜᤧᤰᤁᤩᤠᤱ ᤏᤠᤱ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤑᤃᤧᤗ᤹ᤒᤠ ᤐᤥᤱᤅᤠᤖᤥ॥

᥎ ᤛ᤺ᤵᤔᤠ ᤏᤢ ᤛᤡᤖᤠ᤹ᤃᤧᤎᤠᤱᤒᤠ ᤀᤡᤰᤗᤠᤜᤠ᤹

ᤀᤠᤱᤃᤠ᤹ ᤂᤧᤶᤔᤠ ᤂᤥᤛᤢᤱᤗᤖᤥ.

ᤜᤧᤰᤁᤩᤠᤱ ᤀᤠᤕᤧᤵᤐᤠᤜᤠ᤹ ᤕᤖᤧᤖ ᤁᤧᤕᤠ᤺ᤴᤍᤢᤖᤥ.

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤛ᤺ᤳᤋᤠᤖᤖᤥ॥

᥏ ᤀᤠᤗᤠᤕᤥᤜᤠ᤹ ᤗᤧᤵᤔᤠᤱ ᤁᤧᤏᤠᤖᤠᤴ ᤔᤧᤜᤡᤛᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤠᤱᤍᤣ ᤛᤠᤱᤃᤪᤠᤖᤧ

ᤀᤠᤱᤃᤠ᤹ ᤋᤧᤳᤋᤠᤱᤒᤠᤜᤠ᤹ ᤋᤢᤃᤧᤍᤣᤛᤧ᤹ᤀᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤛᤡᤰᤗᤢᤱᤔᤠᤴ

ᤛᤢᤳᤌᤥ ᤆᤥᤃᤠᤱ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤢᤛᤱ ᤏᤢ ᤂᤧᤏᤧ᤹ ᤗᤧᤵᤔᤠᤱ

ᤁᤧᤘᤠ᤹ᤒᤠ ᤕᤠᤶᤛᤠᤶ ᤐᤡᤖᤠᤱᤅᤧ᤹ᤀᤥ॥

᥇᥇ ᤁᤧᤍᤃᤡᤗᤠᤶ ᤀᤠᤱᤃᤠ᤹ ᤔᤧᤄᤧᤳᤋᤠᤱᤅᤡᤴᤏᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰᤁᤣ ᤁᤧᤛᤣᤛᤣ ᤔᤠᤱᤅᤡᤴ

ᤀᤠᤱᤃᤠ᤹ᤀᤥᤏᤢ ᤔᤧᤍᤣ᤹ᤖᤧᤴᤏᤧ᤹ᤀᤥ॥

᥇᥈ ᤁᤧᤛᤧᤴᤗᤵᤗᤠᤶᤒᤠ ᤁᤧᤍᤠᤒᤠ ᤛ᤺ᤵᤔᤠᤴ ᤕᤠᤶᤔᤥ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤀᤠᤕᤠᤶᤛᤠᤶᤔᤡᤴ ᤂᤧᤏᤧ᤹ ᤁᤧᤒᤠ᤺ᤴ

ᤂᤧᤶᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤆᤥᤃᤠᤱ ᤐᤡᤖᤠᤱᤅᤧ᤹ᤀᤥ॥

᥇᥉ ᤂᤧᤒᤩᤠᤱ ᤗᤠᤕᤥᤒᤠᤜᤠ᤹ ᤁᤧᤏᤡᤛᤠᤶᤔᤡᤴ ᤜᤢ᤹ᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤏᤧ᤹ᤀᤥ ᤔᤧᤏᤢ᤺ᤱᤗᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤣ. ᤛᤧᤴᤗᤵᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ

ᤔᤠᤰᤂᤡ᤹ ᤛᤧᤔᤠ ᤀᤠᤵᤋᤡᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤐᤠ

ᤐᤠ᤺ᤴᤏᤡᤸᤗᤧ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤱᤗᤥ॥

᥇᥋ ᤍᤠᤱᤒᤠᤀᤣ. ᤀᤠᤶᤒᤪᤠ ᤜᤴᤍᤠᤱ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤀᤠᤸᤛᤥ᤺ᤵᤐᤠᤸᤗᤧ ᤁᤧᤏᤠᤖᤠ ᤑᤥᤛᤢᤱᤗᤥ॥

᥇᥌ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤛᤡᤍᤢᤱᤈᤓᤠᤀᤥ ᤁᤧᤴᤇ᤺ᤳᤏᤧᤸᤗᤥ.

ᤔᤧ᤺ᤴᤏᤣᤓᤃᤪ ᤂᤧᤏᤧ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤒᤠ ᤔᤧᤴᤗᤥ.

ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤴ ᤂᤧᤏᤧ᤹ ᤁᤧᤛᤡᤖᤠ᤹ ᤔᤧᤎᤠᤱᤏᤧᤸᤗᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤏ᤺ᤶᤛᤡᤱᤒᤠ ᤕᤠᤶᤛᤠᤶᤔᤡᤸᤗᤧ

ᤛᤡᤍᤢᤱᤈᤓᤠ᤺ᤴ ᤂᤧᤏᤧ᤹ ᤋᤠ᤺ᤰᤔᤠ ᤁᤧᤛᤡᤖᤠ᤹ᤎᤠᤱᤗᤥ.

ᤜᤧᤰᤁᤩᤠᤱ ᤁᤢᤛᤡᤰ ᤁᤧᤏ᤺ᤶᤒᤠᤀᤠᤱ ᤗᤠᤕᤥᤗᤠᤶ

ᤁᤧᤏᤢ᤺ᤱᤒᤠ ᤛᤡᤰᤗᤢᤱᤔᤠᤴ ᤁᤧᤴᤏᤠ᤹ᤖᤢᤴᤗᤥ॥

᥇᥎ ᤂᤧᤏᤧ᤹ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰ

ᤛᤡᤕᤥᤏ ᤁᤥ᤺ᤰᤔᤠᤀᤥ ᤏᤢ᤹ᤔᤠᤍᤠᤔᤠ ᤋᤠᤖᤧ᤹ᤀᤥ.

ᤕᤖᤢᤛᤗᤧ᤺ᤶᤒᤠ ᤗᤢᤱᤎᤠᤰᤜᤠ᤹ ᤕᤠᤶᤔᤥ ᤛᤧᤳᤋᤧ᤹ᤀᤥ॥

᥇᥏ ᤂᤧᤒᤩᤠᤱ ᤏᤢᤒᤠ ᤏᤡᤱᤘᤠ᤹ᤗᤠᤶᤒᤠ ᤋᤥ᤺ᤶᤔᤏᤠᤒᤠ.

ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤁᤧᤛᤡᤖᤠ᤹ ᤌᤠᤱᤗᤥ.

ᤁᤧᤖᤧᤰ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹

ᤜᤧᤰᤁᤩᤠᤱ ᤛᤧᤃᤶᤒᤠᤜᤠ᤹ᤖᤧᤴ ᤛᤡᤍᤢᤱᤈᤓᤠ᤺ᤴ

ᤂᤧᤏᤧ᤹ ᤁᤧᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤕᤠᤶᤔᤥ ᤋᤥ᤺ᤴᤍᤢᤶᤒᤧᤖᤥ॥

a 

᥋᥇:᥍ “ᤜᤡᤛᤐ” ᤔᤧᤵᤔᤏᤠᤒᤧᤴ ᤕᤠ᤺ᤴ ᤜᤧᤰᤋᤱᤒᤠ ᤆᤥᤃᤧ. ᤗᤠᤕᤥᤗᤠᤶ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤁᤴ ᤆᤫᤠ᤺ᤳᤋᤥ ᤜᤢᤶᤔᤠᤀᤠᤱ ᤛᤠᤱᤔᤠ ᤌᤡᤶ ᤘᤕᤧ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤶᤒᤠ ᤏᤢ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥᤰ

ᤀᤠᤍᤥᤶᤒᤠ ᤍᤥᤃᤧᤴ ᤛᤠᤘᤗᤀᤥ ᤐᤣᤀᤠᤱ “ᤍᤠᤀᤢᤍᤧᤴ ᤀᤒᤡᤔᤣᤗᤣᤰᤁᤡᤸᤗᤧ ᤁᤢᤜᤡᤶᤔᤥ ᤐᤣᤀᤠᤱ ᤘᤠ᤹ᤖᤥ” ᤔᤧᤳᤋᤢᤸᤗᤧ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥈

ᤁᤧᤎᤢᤶᤒᤠ ᤔᤏᤠᤀᤣ. ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤁᤠᤱ

ᤌᤣᤀᤠᤱ ᤕᤶᤒᤠ ᤁᤧᤗᤧᤱᤛᤡᤱᤒᤠᤒᤣ᥅

ᤗᤧᤴᤍᤡᤰ ᤏᤠᤶᤎᤠᤎᤠ ᤌᤣᤀᤠᤱ ᤁᤧᤜᤧᤴᤇᤡᤱᤅᤠᤱ ᤁᤧᤘᤠ᤹ᤒᤠᤒᤣ᥅

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤧᤸᤗᤧᤛᤠᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈ ᤂᤧᤏᤧ᤹ᤃ ᤘᤣ᤹ ᤔᤏᤠᤜᤠ᤹ ᤔᤧᤱᤔᤠᤛᤡ ᤆᤧᤶᤓᤴ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤁᤧᤸᤛᤥ᤺ᤵᤐᤠᤴ ᤂᤠᤃᤧᤛᤢᤰᤐᤠ ᤑᤧᤈᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤛᤠᤱ ᤋᤠᤵᤑᤧ᤺ᤶᤒᤠ ᤜᤧᤰᤁᤣ ᤗ᤹ᤖᤥ॥

᥉ ᤏᤢᤒᤠ ᤆᤥ᤺ᤰᤔᤠᤖᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤁᤧᤛᤡᤖᤠ᤹ ᤌᤠᤱᤗᤥ.

ᤜᤧᤰᤁᤩᤠᤱ ᤛᤧᤰᤂᤠ ᤐᤠ᤺ᤴ ᤐᤠ᤺ᤵᤔᤠᤖᤧ ᤁᤢᤗᤧᤰᤘᤠ

ᤀᤡᤱᤗᤧᤰ ᤐᤠ᤺ᤵᤔᤠ ᤁᤧᤛᤡᤖᤠ᤹ ᤌᤠᤱᤗᤥ॥  ᤛᤣᤗᤠ

᥊ ᤀᤡᤱᤗᤧᤰ ᤁᤧᤒᤠ᤺ᤵᤐᤣ. ᤂᤧᤏᤧ᤹ ᤐᤠ᤺ᤴᤏᤡᤸᤗᤧ ᤘᤣ᤹ ᤔᤏᤠᤜᤠ᤹

ᤂᤢᤏᤡ᤹ ᤏᤡᤱᤘᤠ᤹ ᤋᤢᤰᤗ ᤕᤠ᤺ᤶᤔᤠᤛᤡ ᤁᤧᤛᤡᤖᤠ᤹ ᤌᤠᤱᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤛᤠᤱ

ᤂᤧᤏᤧ᤹ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤔᤧᤱᤗᤥ॥

ᤂᤧᤏᤧ᤹ ᤁᤧᤘᤠ᤹ᤔᤠᤍᤧᤴᤏᤥᤗᤠᤶᤒᤠ ᤁᤧᤀᤢ᤺ᤱ ᤁᤧᤗ᤺ᤳᤗᤥ.

ᤜᤧᤰᤁᤩᤠᤱ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤗᤠᤶᤒᤠ

ᤂᤧᤏᤧ᤹ ᤁᤧᤗ᤺ᤳ ᤁᤧᤍᤣᤖᤥ॥  ᤛᤣᤗᤠ

᥌ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤔᤧᤃᤡᤖᤥ.

ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤗᤥ॥

᥍ ᤀᤥᤔᤧᤳᤋᤧ᤹. ᤁᤴ ᤔᤏᤠᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤡ᤺ᤶᤛᤡᤱᤛᤧ ᤔᤧᤍᤩᤧᤏᤧᤴᤗᤥ.

ᤁᤖ ᤂᤢᤏᤧ᤹ ᤁᤳᤋᤢᤒᤠ ᤕᤖᤡᤰ ᤕᤠᤱᤛᤠᤁᤢᤴᤎᤣ᤺ᤸᤗᤧ

ᤀᤠᤱᤃᤠ᤹ ᤛᤧ᤺ᤵᤐᤠ ᤑᤠ᤹ᤀᤠᤱ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤘᤣ᤹ᤜᤠ᤹ ᤔᤧᤰᤂᤢᤛᤡᤀᤠᤱ ᤁᤧᤎᤢᤶᤒᤠ ᤐᤥ᤺ᤰᤂᤧᤖᤥ॥

᥎ ᤁᤖ ᤀᤠᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ

ᤛᤖᤣ᤺ᤰᤁᤩᤠ᤺ᤵᤐᤠ ᤈᤤᤋᤢᤏ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤆᤥ᤺ᤰᤁᤠᤖᤥ॥

ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤠᤸᤗᤧᤀᤠᤱ

ᤔᤧᤴᤏᤢᤵᤔᤏᤠᤒᤠ ᤁᤢᤔᤡ᤺ᤶᤈᤡᤀᤥ ᤛᤍᤠᤍᤡᤱ ᤋᤠ᤺ᤰᤐᤥ ᤕᤢᤰᤂᤢᤱᤗᤥ॥

᥏ ᤂᤧᤏᤧ᤹ ᤁᤧᤈᤥᤃᤢᤒᤠ ᤐᤠ᤺ᤴᤜᤠ᤹ᤖᤧ ᤗᤠᤃᤡ

ᤛᤍᤠᤍᤡᤱ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤀᤠᤱᤃᤠ᤹ ᤁᤧᤔᤡᤱᤅᤥ ᤋᤠ᤺ᤰᤐᤥ ᤆᤥᤃᤢᤱᤗᤥ

ᤌᤣᤀᤠᤱᤓᤧᤸᤗᤧ ᤁᤧᤔᤡᤱᤅᤡᤴ ᤏᤢᤒᤠ ᤆᤥ᤺ᤰᤗᤥ.

ᤏᤛᤠ᤺ᤴᤛᤠᤒᤠ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤁᤢᤀᤡᤓᤧᤶᤔᤠ ᤏᤢ ᤏᤡᤱᤘᤠ᤹ᤑᤢᤔᤠᤱ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤔᤠᤜᤠᤗᤠᤌ ᤁᤢᤀᤡᤛᤡ᤺ᤰ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥉

ᤀᤍᤱ ᤏᤡᤱᤘᤠ᤹ ᤁᤧᤃᤵᤐᤠᤜᤠ᤹ᤖᤧ

“ᤏᤡᤱᤘᤠ᤹ᤑᤢᤔᤠᤱ ᤜᤥᤵ” ᤔᤧᤒᤠ᤺ᤳᤋᤢᤖᤥ॥

ᤂᤧᤱᤜᤠ᤹ ᤑᤧᤳᤔᤧᤗᤠᤖᤧᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ.

ᤂᤧᤱᤜᤠ᤹ᤀᤥ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ

ᤔᤧᤴᤇᤠᤶᤛᤠᤜᤠ᤹ ᤀᤥᤔᤧᤳᤋᤢᤛᤡᤖᤥ॥

ᤛᤡᤰᤁᤢᤶᤛᤠᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤧᤃᤥ᤺ᤵᤐᤠᤜᤠ᤹ ᤔᤧᤘᤠ᤹ᤒᤡ ᤑᤠ᤹ᤀᤠᤱ ᤁᤥ᤺ᤳᤋᤢᤛᤡᤖᤥ॥

᥉ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ

ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤛᤥᤛᤥᤖᤡᤰ ᤑᤧᤳᤔᤧᤗᤠ᤹ᤖᤧᤀᤠᤱ ᤔᤧᤘᤠ᤹ᤖᤥ॥

ᤏᤢᤒᤠ ᤁᤧᤈᤥ᤺ᤰᤐᤠ ᤌᤡᤰᤁᤠᤱ ᤜᤥ᤺ᤵᤗᤥ.

ᤀᤠᤜᤠ᤹. ᤗᤳᤌᤡᤰᤁᤠᤱ ᤜᤥ᤺ᤵᤗᤥ॥

᥊ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤀᤠᤓᤧᤸᤗᤧᤀᤠᤱ ᤔᤧᤴᤜᤢ᤹ᤛᤡᤱᤅᤡᤴᤒᤡ᥅

ᤂᤧᤱᤜᤠ᤹ᤖᤧ ᤂᤖᤧ᤺ᤱ ᤔᤧᤈᤒᤠ ᤁᤢᤀᤡᤛᤡ᤺ᤰ ᤀᤠᤔᤏᤠᤜᤠ᤹ ᤔᤧᤈᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤅᤡᤴ

ᤀᤠᤓᤧᤸᤗᤧᤀᤠᤱ ᤐᤣᤗᤡ ᤔᤧᤶᤓᤠᤰᤋᤢᤸᤗᤥ॥

᥋ ᤂᤧᤵᤔᤥ ᤁᤡᤔᤠ ᤕᤱᤔᤠ ᤁᤧᤒᤥ᤺ᤱᤒᤠ ᤜᤥ᤺ᤵᤋᤧᤛᤠᤱ

ᤂᤧᤱᤜᤠ᤹ ᤁᤡᤔᤠᤸᤗᤧ ᤕᤢᤶᤛᤢᤱᤔᤠ ᤔᤧᤒᤥ᤺ᤰᤂᤧᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤕᤧᤵᤐᤠᤜᤠ᤹ ᤂᤢᤏᤧ᤹ ᤛᤧᤛᤢᤍᤣᤛᤢᤖᤥ॥

ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤥ

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤀᤳᤋᤢᤛᤡᤖᤥ॥

᥌ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤧᤴᤗᤵᤐᤡᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠ ᤛᤡᤕᤥᤏᤗᤠᤶ ᤋᤠᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤕᤠᤶᤔᤥ

ᤏᤢ᤹ᤔᤠᤍᤠᤔᤠ ᤋᤠᤖᤢ ᤐᤡᤖᤢᤛᤡᤸᤗᤧ ᤕᤠᤁᤢᤒᤧᤴ ᤛ᤺ᤳᤗᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤜᤠᤱᤜᤠᤱ ᤔᤧᤗ᤹ᤖᤥ॥

ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ

ᤈᤡᤵᤑᤠᤋᤒᤠᤜᤠ᤹ ᤛᤠᤘᤗᤀᤥ ᤔᤧᤒᤣᤀᤠᤱ “ᤌᤣ ᤍᤠᤀᤢᤍᤧᤏ ᤀᤠᤏᤡ᤹ ᤗᤢᤶᤔᤥ ᤆᤡᤱᤛᤡᤱᤅᤠᤱ ᤔᤧᤘᤠ᤹ᤏᤧᤶᤒᤡ᥅” ᤔᤧᤔᤧᤳᤋᤢᤸᤗᤧ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ᤏᤢ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥊

ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤔᤡᤱᤅᤡᤸᤗᤧ ᤛᤧ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤔᤢᤰᤛᤠᤶᤗᤠᤶᤒᤠ ᤀᤠᤱᤃᤠ᤹ ᤑᤥᤋᤩᤠ

ᤔᤧ᤺ᤴᤏᤣᤒᤠ ᤆᤥ᤺ᤰᤁᤠ ᤑᤠ᤹ᤀᤠᤱ ᤐᤠᤖᤠᤱ ᤐᤡᤖᤠᤱᤅᤧ᤹ᤀᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤒᤣᤗᤡ᤺ᤴ ᤂᤧᤵᤛᤧ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥉ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤏᤠᤒᤠ ᤔᤏᤠᤜᤠ᤹ᤖᤧ ᤔᤧᤛ᤹ᤀᤠ ᤔᤧᤓᤳᤋᤠᤖᤥ.

ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤛᤧᤵᤔᤠ ᤔᤧᤃᤥ᤺ᤳᤋᤠᤖᤥ.

ᤂᤧᤴ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤶᤒᤡᤖᤢᤴᤗᤥ॥  ᤛᤣᤗᤠ

᥊ ᤛᤧᤰᤂᤠᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤀᤠᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤀᤣ ᤁᤧᤏᤠᤱᤅᤠ ᤁᤧᤎᤣ᤺ᤰᤁᤠᤖᤥ॥

᥋ ᤀᤠᤳᤋᤡᤴᤜᤠ᤹ᤖᤧ ᤀᤠᤈᤠ᤺ᤳᤌᤡ ᤔᤧᤍᤣᤛᤢ.

ᤂᤧᤱᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤍᤢᤔᤢᤖᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤱᤜᤠ᤹ ᤔᤧᤰᤂᤧᤛᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤗᤥ॥

᥌ ᤛ᤺ᤳᤋᤠᤖ ᤀᤠᤛᤡᤖᤠ᤹ ᤌᤠᤱᤎᤠᤱ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤗᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤏᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤏᤢ᤹ᤒᤠ ᤁᤧᤈᤥ᤺ᤰᤗᤥ॥

᥍ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤖᤧᤰ ᤀᤡᤏᤥᤃᤧᤴ

ᤋᤢᤰᤂᤣᤜᤠ᤹ᤗᤠᤶᤒᤠ ᤁᤧᤛᤧ᤺ᤵᤋᤠᤱᤗᤥ॥

ᤀᤠᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤩᤧᤒᤠ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ॥

ᤋᤣ᤺ᤱᤈᤢᤶᤜᤠ᤹ᤖᤧ ᤀᤡᤱᤔᤧᤗᤧᤰᤋᤢᤒᤠ ᤔᤏᤠ᤺ᤸᤗᤧ ᤁᤢᤒᤣᤗᤡ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ᤏᤢ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥋

ᤏᤡᤱᤘᤠ᤹ᤑᤢᤔᤠᤱᤅᤣ. ᤆᤥᤃᤢᤱᤒᤠ ᤋᤢᤘᤠ᤺ᤴ ᤂᤧᤵᤛᤠᤱ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤐᤣᤗᤡ ᤑᤠᤰᤏᤧᤒᤠᤴ ᤂᤧᤶᤔᤠ ᤔᤧᤏᤠ᤹ᤖᤧᤴᤏᤧ᤹ᤀᤥ॥

᥈ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤏᤢᤃᤵ ᤐᤡᤖᤠᤱᤅᤧ᤹ᤀᤥ.

ᤀᤠᤏᤡᤱᤘᤠ᤹ᤒᤠᤸᤗᤧ ᤕᤧ᤺ᤱᤅᤠᤀᤠᤱ ᤏᤠᤛᤠᤱᤅᤠᤱ ᤘᤠ᤹ᤀᤠᤖᤥ॥

᥉ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤕᤱᤔᤠ ᤔᤧᤛᤧᤳᤋᤠᤖᤥ

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤠᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤕᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤂᤧᤱᤜᤠ᤹ᤖᤧ ᤀᤠᤛᤶᤍᤠᤱ ᤋᤢᤰᤂᤣ ᤗᤠᤰᤂᤣ ᤔᤧᤍᤠᤖᤢᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤐᤥ᤺ᤰᤁᤠᤱ ᤔᤧᤈᤡ᤺ᤳᤋᤠᤖᤥ॥

᥊ ᤀᤠᤱᤃᤠ᤹ ᤐᤃᤡᤁᤡᤀᤠᤖ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤛᤡ ᤑᤠ᤹ᤀᤠᤱ ᤁᤡᤔᤠᤖᤧ ᤕᤱᤅᤠᤖᤥ॥

᥋ ᤁᤡᤔᤠ ᤏᤢ ᤕᤱᤔᤠᤸᤗᤧ ᤁᤒᤪᤡᤱ ᤁᤒᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤣᤗ᤹ᤖᤡᤰ ᤕᤱᤔᤠ ᤁᤧᤵᤔᤠᤸᤗᤧ ᤀᤣ᤺ᤵᤋᤠᤱᤅᤠᤱ ᤘᤠ᤹ᤀᤠᤖᤥ॥

᥌ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤀᤠᤗᤠᤵ ᤐᤳᤇᤧᤸᤗᤧᤃ

ᤀᤠᤱᤃᤠ᤹ ᤐᤧᤖᤠᤱ ᤐᤣᤃᤠᤱᤒᤠ ᤘᤕᤧᤔᤧᤴᤗᤥ

ᤜᤧᤰᤁᤩᤠᤱ ᤏᤠ᤺ᤶᤛᤡᤱᤅᤠᤒᤠ ᤘᤕᤧᤔᤧᤴᤗᤥ॥

᥍ ᤜᤧᤰᤁᤣᤗ᤹ᤖᤡᤰ ᤔᤠ᤺ᤱᤄᤠ ᤐᤧᤖᤠᤱ ᤐᤣᤃᤠᤱᤒᤠ ᤘᤕᤧᤔᤧᤴᤗᤥ.

ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤧᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤀᤠᤱᤃᤠ᤹ ᤘᤕᤠᤱᤔᤧᤴᤗᤥ॥  ᤛᤣᤗᤠ

᥎ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡ᤺ᤳ ᤁᤣᤈᤱᤗᤠᤶ ᤔᤠ᤺ᤱᤄᤠ.

ᤛᤧ᤺ᤵᤛᤡᤱᤔᤠ ᤋᤧᤴᤏᤥ ᤜᤠᤖᤠ ᤆᤠᤳᤋᤠᤱᤗ ᤐᤣᤃᤠᤱᤒᤠ ᤘᤕᤧᤔᤧᤴᤗᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ ᤕᤠ᤺ᤶᤒᤰᤜᤠ᤹ ᤑᤧᤳᤗᤠ᤺ᤴᤍᤧ ᤐᤡᤖᤧᤛᤧ᤹ᤀᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤍᤠᤱᤜᤠ᤹ᤀᤠᤱ ᤑᤥ᤺ᤳᤋᤧ ᤐᤡᤖᤧᤛᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤕᤧᤰᤕᤰᤁᤥ ᤂᤧᤔᤠ᤹ ᤏᤢ

ᤛᤧᤳᤇᤡᤱᤔᤠ ᤐᤥ᤺ᤰᤂᤧᤒᤠ ᤏᤡᤛᤢᤱᤗᤥ॥

᥇᥆ ᤛᤧᤴᤍᤡᤰ ᤗᤧᤴᤍᤡᤰ ᤂᤧᤱᤜᤠ᤹ᤖᤧ ᤕᤧᤰᤕᤰ ᤂᤡᤖᤡᤒᤠ

ᤗᤢᤱᤎᤠᤰᤁᤡᤴ ᤔᤧᤗᤡᤅᤢᤀᤠᤱ ᤁᤶᤒᤪᤠᤱ ᤔᤧᤔᤧᤳᤋᤢᤖᤥ

ᤁᤖ ᤂᤧᤴ ᤕᤧᤰᤕᤰᤁᤡᤱᤃ ᤗᤠᤕᤥ ᤗᤠᤛᤥ᤺ᤳ ᤏᤢ

ᤑᤧᤴᤕᤠ᤺ᤶᤒᤰ ᤀᤡᤛᤣ᤺ᤱᤒᤠ ᤆᤥ᤺ᤰᤗᤥ॥

᥇᥇ ᤁᤧᤖᤧᤰ ᤐᤡᤛᤠᤱ ᤔᤧᤰᤔᤠᤛᤡᤔᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤕᤱᤔᤠ ᤛᤧᤳᤇᤡᤱᤔᤠ ᤏᤢ ᤀᤡᤱᤗᤧᤰ ᤔᤧᤳᤇᤡᤱᤔᤠ ᤐᤠ᤺ᤴᤜᤠ᤹ᤖᤧ

ᤂᤧᤵᤔᤥᤒᤠ ᤗᤠᤶᤜᤠ᤹ ᤋᤡᤶᤛᤧᤀᤠᤱ ᤏᤧᤖᤥ॥

᥇᥈ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤈᤠ᤺ᤳᤌᤡ ᤔᤧᤍᤣᤛᤢᤒᤠ ᤘᤕᤧᤸᤗᤧᤃ

ᤀᤠᤱᤃᤠ᤹ ᤀᤠᤛᤡᤰ ᤏ᤺ᤶᤏ᤺ᤶ ᤔᤧᤳᤋᤢᤱᤒᤠ ᤘᤕᤧᤔᤧᤴᤗᤥ॥

ᤀᤠᤏᤡᤱᤔᤡᤜᤠ᤹ᤖᤧ ᤔᤧᤓᤳᤋᤠᤱᤅᤡᤸᤗᤧᤃ

ᤀᤠᤱᤃᤠ᤹ ᤆᤡᤱᤛᤡᤱᤔᤠ ᤛᤢᤰᤋᤠᤱᤒᤠ ᤘᤕᤧᤔᤧᤴᤗᤥ॥

᥇᥉ ᤁᤖ ᤂᤧᤱᤃ ᤀᤠᤱᤃᤠ᤹ᤏᤢᤀᤣ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤁᤧᤍᤱᤒᤠ ᤀᤠᤴᤍᤣ᤺ᤱᤒᤠᤴᤗᤥ॥

᥇᥊ ᤁᤢᤓᤠ ᤕᤧᤶᤔᤥ ᤂᤧᤴᤏᤢ ᤀᤠᤴᤇᤡᤃᤧ ᤛᤠ᤹ᤖᤡᤰ

ᤏᤢᤖᤡᤰ ᤋᤅᤧᤛᤡᤃᤧᤀᤠᤱ ᤘᤕᤧᤛᤡᤃᤧᤖᤥ.

ᤜᤧᤰᤁᤩᤠᤱ ᤔᤠᤱᤜᤡᤶᤔᤥ ᤗᤳᤇᤠ

ᤐᤥ᤺ᤰᤂᤧᤛᤡᤃᤧᤀᤠᤱ ᤛᤧᤘᤠ ᤆᤥᤃᤧᤛᤡᤃᤧᤖᤥ॥

᥇᥋ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤔᤧᤛᤡᤖᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤂᤧᤔᤠ ᤕᤱᤛᤱᤅᤥ ᤔᤧᤗᤠ᤺ᤳᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤑᤧᤴ ᤐᤠ᤺ᤴᤏᤡᤴ

ᤕᤠᤱᤎᤥ᤺ᤰᤋᤧᤀᤠᤱ ᤘᤠ᤹ᤖᤥ॥

᥇᥌ ᤁᤖ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤔᤧᤳᤋᤢᤱᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤋᤠᤱᤛᤧ᤺ᤵᤐᤠᤖᤥ॥

᥇᥍ ᤀᤠᤱᤃᤠ᤹ ᤀᤠᤍᤢᤰᤂᤣᤀᤥ ᤋᤠᤏᤠᤶ. ᤗᤧᤴᤍᤡᤰ

ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤂᤢᤏᤧ᤹ ᤐᤣᤗᤡ ᤑᤠᤰᤋᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤀᤠᤀᤡᤰᤗᤠ᤺ᤴ ᤂᤧᤵᤛᤢᤖᤥ॥

᥇᥎ ᤀᤠᤱᤃᤠ᤹ ᤌᤱᤌᤰᤁᤠᤒᤠ ᤋᤧᤴᤏᤥ

ᤔᤧᤴᤈᤥ᤺ᤴᤏᤣ ᤔᤧᤱᤃᤠ᤺ᤴᤏᤣ ᤂᤢᤏᤧ᤹ ᤛᤧ᤺ᤵᤐᤠᤖᤥ.

ᤜᤧᤰᤁᤣᤛᤠᤱ ᤕᤖᤡᤰᤗᤧ ᤔᤧᤀᤳᤋᤠᤖᤥ॥

᥇᥏ ᤀᤢᤏᤠᤜᤢᤖᤡᤀᤠᤱᤎᤥ ᤜᤠᤱᤃᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤐᤣᤗᤡ ᤑᤠᤰᤋᤢᤱᤒᤠᤴ ᤂᤧᤵᤛᤢᤀᤠᤱ

ᤀᤠᤏᤡᤱᤔᤡᤜᤠ᤹ ᤜᤠᤖᤡ ᤆᤠ᤺ᤳᤋᤢᤛᤡᤖᤥ॥  ᤛᤣᤗᤠ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤔᤡᤴ ᤋᤥ᤺ᤶᤔᤠ ᤏᤡᤱᤘᤠ᤹ ᤔᤧᤴᤈᤥᤃᤢᤴᤗᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤡᤖᤢᤴᤗᤥ॥

᥈᥆ ᤀᤠᤴᤍᤣ᤺ᤱᤒᤠᤸᤗᤧ ᤀᤠᤒᤠᤅᤣ ᤁᤢᤴᤈᤢᤶᤜᤠ᤹ ᤜᤡᤵᤋᤢᤛᤡ ᤑᤳᤋᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤸᤗᤧ ᤆᤥᤃᤢᤒᤠ ᤁᤢᤔᤠᤱᤜᤢᤵᤐᤡᤴ ᤑᤣ᤺ᤴᤍᤢᤀᤠᤱ ᤘᤠ᤹ᤖᤥ॥

᥈᥇ ᤂᤧᤸᤗᤧ ᤁᤢᤒᤠ᤺ᤴᤏᤡᤱᤃ ᤁᤢᤄᤧᤶ ᤁᤧᤏᤢ᤹ᤒᤠ ᤆᤥ᤺ᤰᤛᤠᤱ

ᤁᤢᤏᤡᤱᤘᤠ᤹ᤀᤡᤴᤃ ᤋᤠᤵᤑᤧ᤺ᤶᤒᤠ ᤆᤥ᤺ᤰᤗᤥ॥

ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤆᤢᤴᤈᤢᤶᤒᤠ ᤆᤥ᤺ᤰᤛᤠᤱ

ᤂᤧᤱᤃ ᤂᤠᤃᤧᤛᤢᤰᤐᤠ ᤋᤠᤓᤣ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥈᥈ ᤁᤧᤍᤢᤰᤂᤣ ᤁᤧᤗᤠᤰᤂᤣᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤕᤢᤰᤂᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤥᤃᤧᤔᤧᤳᤗᤥ॥

ᤂᤢᤏᤧ᤹ᤃ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤀᤠᤓᤧᤸᤗᤧᤀᤠᤱ ᤕᤥ ᤔᤧᤎᤠᤛᤢᤛᤡᤴᤗᤥ॥

᥈᥉ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤃ

ᤔᤧᤰᤔᤠᤛᤡᤔᤠ ᤗᤢᤶᤒᤠ᤺ᤳᤋᤥ ᤗᤠᤵᤁᤧᤓᤢᤛᤢᤛᤡᤖᤥ॥

ᤔᤏᤠ ᤁᤧᤛᤧᤵᤐᤠᤜᤠ᤹ ᤏᤢ ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹

ᤂᤢᤏᤡ᤹ ᤌᤠ᤺ᤰ ᤛ᤹ᤀᤠᤱ ᤀᤡᤖᤡ᤺ᤰ ᤔᤧᤴᤜᤡᤱᤏᤧᤸᤗᤥ.

ᤁᤖ ᤀᤠᤱᤃᤠ᤹ᤃ ᤂᤧᤏᤧ᤹ᤀᤥ ᤋᤠ᤺ᤰᤐᤥ ᤕᤢᤰᤂᤢᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤀᤡ᤺ᤵᤔᤠᤀᤠᤱ ᤐᤣᤗᤡ ᤑᤠᤰᤔᤠ

ᤃᤠᤌᤀᤥ ᤑᤡᤗᤡᤛ᤻ᤋᤡᤜᤠ᤹ᤖᤧ ᤍᤠᤀᤢᤍᤧᤴ ᤛᤧᤵᤔᤠ ᤑᤠ᤹ᤀᤠᤱ ᤁᤧᤖᤧᤰ ᤐᤡᤛᤠᤱᤗᤠᤶ ᤔᤧᤄᤰᤋᤢᤸᤗᤧ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤠ᤺ᤱᤄᤠᤒᤠ ᤕᤜᤡᤒᤠᤜᤠ᤹ᤀᤥ ᤐᤢᤳᤋᤢ᤺ᤰᤁᤣ” ᤀᤡᤳᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤡᤰᤋᤠᤶ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥌

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤏᤡᤱᤔᤡᤜᤠ᤹ᤖᤧ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤠᤖᤥ.

ᤗᤧᤴᤍᤡᤰ ᤏᤠᤶᤎᤠᤎᤠ ᤂᤧᤱᤜᤠ᤹ᤖᤧ ᤔᤧᤛ᤹ᤀᤠ ᤔᤧᤓᤳᤋᤠᤖᤥ॥

᥈ ᤀᤠᤱᤃᤠ᤹ ᤆᤧ᤹ᤕᤠ ᤀᤡᤱᤍᤥ ᤁᤧᤔᤧᤵᤐᤠᤜᤠ᤹ᤖᤧ

ᤀᤠᤱᤃᤠ᤹ ᤗᤧᤴᤍᤡᤰ ᤏᤠᤶᤎᤠᤎᤠ ᤔᤧᤄᤢᤶᤔᤠᤖᤥ.

ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤔᤧᤜᤧᤴᤇᤡᤱᤗ

ᤀᤠᤱᤃᤠ᤹ ᤔᤧᤛ᤹ᤀᤠ ᤔᤧᤓᤳᤋᤠᤖᤥ॥

᥉ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤁᤡᤀᤠᤸᤗᤧ ᤂᤧᤏᤧ᤹ ᤏᤡᤱᤘᤠ᤹ ᤀᤡ᤺ᤳᤏᤧᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤋᤠ᤺ᤰᤐᤥ ᤆᤥᤃᤢᤱᤅᤠᤱ ᤔᤧᤃᤡᤀᤠᤴᤗᤥ.

ᤔᤏᤠᤜᤠ᤹ᤖᤧ ᤌᤣ ᤔᤧᤵᤔᤠ ᤔᤧᤛᤢᤰᤁᤠᤒᤣ᥅

᥋ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤗᤧᤴᤍᤡᤰ ᤏᤠᤶᤎᤠᤎᤠ

ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤑᤠ᤹ᤀᤠᤱ ᤔᤧᤔᤧᤳᤋᤠᤖᤥ॥

ᤂᤧᤱᤜᤠ᤹ ᤀᤠᤱᤃᤠ᤹ ᤜᤠᤴᤋᤡ ᤆᤥ᤺ᤰᤔᤠᤖᤧ ᤗᤠᤃᤡ

ᤀᤠᤓᤧᤸᤗᤧᤛᤠᤱ ᤆᤧᤶᤓᤴ ᤔᤧᤈᤥ᤺ᤰᤗᤥ॥

᥌ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤎᤥ᤺ᤶᤛᤧ ᤌᤡᤰᤋᤧᤴᤏᤥ ᤔᤧᤈᤢᤶᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤧᤳᤇᤧ ᤔᤧᤛᤢᤰᤁᤠᤀᤠᤱ ᤔᤧᤕᤢᤱᤗᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ

ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤡᤰ ᤑᤥ᤺ᤰᤂᤧ᤹ᤀᤠᤱ

ᤂᤧᤱᤜᤠ᤹ ᤜᤠᤖᤡᤔᤧᤍᤠᤖ ᤕᤠ᤺ᤴᤍᤧᤛᤧ᤹ᤀᤥ॥

᥎ ᤀᤠᤱᤃᤠ᤹ ᤋᤢᤰᤂᤣ ᤗᤠᤰᤂᤣ ᤆᤩᤠᤱᤒᤠᤴ

ᤜᤧᤰᤁᤩᤠᤱ ᤀᤠᤔᤡᤰᤘᤠ ᤆᤰ ᤆᤰ ᤁᤧᤎᤠᤒᤠᤴ

ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹ᤖᤥ॥

ᤂᤧᤴ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤗᤥ॥

᥏ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤀᤢ᤺ᤳᤏᤧᤸᤗᤧ

ᤀᤠᤏᤡᤱᤔᤡᤜᤠ᤹ ᤀᤣᤃᤠᤱ ᤔᤧᤏᤢ᤺ᤱᤅᤠᤱ ᤔᤧᤄᤧᤳᤇᤡᤱᤗᤥ॥

ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ

ᤁᤧᤘᤠ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥇᥆ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹

ᤁᤢᤒᤠ᤺ᤴᤈᤠᤰᤁᤡᤸᤗᤧ ᤗᤠᤃᤡ ᤁᤢᤏᤠᤖᤠ ᤑᤥᤛᤢᤱᤗᤥ.

ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹

ᤁᤢᤒᤠ᤺ᤴᤈᤠᤰᤁᤡᤸᤗᤧ ᤗᤠᤃᤡ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤗᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠ᤺ᤰᤐᤥ ᤆᤥᤃᤢᤱᤅᤠᤱ ᤔᤧᤃᤡᤀᤠᤴᤗᤥ.

ᤛᤡᤔᤧᤸᤗᤧ ᤕᤢᤰᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤌᤣ ᤔᤧᤵᤔᤠ ᤔᤧᤛᤢᤰᤁᤠᤒᤣ᥅

᥇᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤂᤧᤏᤧ᤹ᤀᤥ

ᤔᤠᤱᤜᤧᤰᤛᤡᤱᤅᤠᤀᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤏᤢᤃᤧᤴ ᤐᤡᤏᤧᤖ ᤗᤧᤳᤋᤡ ᤋᤥ᤺ᤴᤍᤢᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤛᤡᤔᤧᤴᤗᤠᤶ ᤁᤧᤛᤧ᤺ᤵᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤗᤧ᤺ᤱᤅᤠᤸᤗ ᤁᤧᤈᤥᤃᤢᤖᤥ॥

ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤁᤢᤜᤡᤱᤘᤧᤳᤜᤠ᤹ᤀᤥ ᤁᤧᤀᤥ᤺ᤵᤐᤠ ᤀᤥ᤺ᤳᤋᤡᤀᤥ ᤗᤠᤱᤄᤣ᤺ᤰᤁᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤘᤗᤖᤧ ᤍᤠᤀᤢᤍᤧᤴ ᤏᤠ᤺ᤳᤋᤢᤸᤗᤧ ᤑᤢᤰᤁᤥᤀᤥ ᤂᤧᤳᤇᤡᤱ ᤐᤣᤀᤠᤱ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤧᤔᤧᤰᤂᤧᤴᤏᤧ᤹” ᤁᤧᤗ᤹ᤒᤠ ᤀᤡᤳᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤡᤰᤋᤠᤶ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥍

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤀᤥᤀᤣ ᤛᤧ᤺ᤵᤛᤡᤱᤅᤠᤖᤥ.

ᤁᤴ ᤋᤢᤰᤂᤣ᤺ᤴ ᤘᤠ᤹ᤖ ᤌᤠᤖᤡᤰ ᤀᤠᤱᤃᤠ᤹

ᤂᤧᤏᤧ᤹ ᤁᤧᤗᤠᤵ ᤛᤡᤃᤠᤱ ᤀᤡ᤺ᤶᤛᤡᤱᤅᤠᤖᤥ॥

᥈ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴa ᤀᤢ᤺ᤳᤋᤢᤱᤗᤥ.

ᤀᤠᤗᤠᤃᤡ ᤂᤢᤏᤧ᤹ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤳᤋᤢᤖᤥ॥

᥉ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤏᤢᤃᤵ ᤐᤡᤀᤠᤀᤠᤱ ᤛᤧ᤺ᤵᤐᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤑᤧ᤺ᤰᤋᤢᤛᤡ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤎᤵ ᤔᤧᤸᤗ᤹ᤔᤏᤠᤒᤠ ᤁᤢᤔᤡ᤺ᤶᤈᤡ᤺ᤴ ᤏᤢ

ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥  ᤛᤣᤗᤠ

᥊ ᤔᤏᤠ ᤁᤧᤈᤠᤒᤠ ᤌᤧᤖᤡᤱᤒᤠᤜᤠ᤹ ᤁᤢᤀᤡᤛᤡ᤺ᤰᤐᤠ

ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤔᤧᤃᤵᤐᤠᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤠᤒᤥ᤹ᤒᤠᤱᤃ ᤗᤠ᤺ᤰ ᤏᤢ ᤋᤥ᤺ᤱ ᤜᤧᤰᤁᤣ ᤗ᤹ᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤗᤧᤛᤥ᤺ᤵᤐᤠᤴ ᤋᤠᤓᤣ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧᤀᤠᤱ

ᤌᤥᤎᤥᤰ ᤁᤧᤕᤢᤱᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤔᤡᤔᤡᤍᤡᤱᤅᤡᤸᤗᤧ ᤁᤠᤰ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤋᤧᤵᤋᤢᤀᤠᤱ ᤘᤠ᤹ᤖᤥ॥

᥌ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤧᤶᤛᤧ ᤀᤡᤔᤧᤕᤢᤰᤋᤠᤱᤅᤠᤱ ᤏᤧᤖᤥ.

ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤖᤧ ᤀᤠᤱᤃᤠ᤹ ᤕᤥ᤺ᤴᤍᤠᤱᤅᤠᤱ ᤘᤠ᤹ᤀᤠᤖᤥ॥

ᤂᤧᤱᤜᤠ᤹ᤖᤧ ᤀᤠᤗᤠᤱᤄᤣ᤺ᤰᤔᤠ ᤗᤠᤶᤔᤥ ᤗᤢᤶᤒᤠ᤺ᤳ ᤔᤧᤍᤕᤢᤀᤠᤱ ᤏᤧᤖᤥ

ᤁᤖ ᤂᤧᤱᤜᤠ᤹ ᤀᤠᤒᤠᤅᤣ ᤂᤧᤵᤔᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥  ᤛᤣᤗᤠ

᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤛᤡᤰᤗᤢᤱᤔᤠᤴ ᤜᤠᤱᤜᤠᤱ ᤗ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠᤶᤗᤥᤀᤠᤖ ᤔᤢᤰᤗᤠ ᤔᤢᤰᤂᤢᤱᤗᤥ॥

᥎ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤛᤠᤶᤔᤣ. ᤐᤥᤃᤧ᤹ᤀᤥ.

ᤋᤢᤱᤏᤠ ᤏᤢ ᤁᤱᤏᤡ᤺ᤴ ᤗᤠᤃᤧᤀᤡ᤺ᤰᤐᤠ ᤐᤥ᤺ᤰᤂᤧ᤹ᤀᤥ.

ᤀᤠᤱᤃᤠ᤹ ᤏᤠᤶ ᤁᤧᤳᤗ ᤕᤠ᤺ᤴᤍᤢᤱᤗᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤁᤧᤏᤠᤖᤠ ᤑᤥᤛᤢᤱᤗᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤢᤶᤔᤥ

ᤀᤠᤱᤃᤠ᤹ ᤏᤢᤃᤧᤴ ᤐᤡᤏᤧᤖ ᤛᤠᤶᤗᤥᤀᤠᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤆᤰᤔᤧᤸᤗ᤹ᤔᤏᤠ ᤁᤧᤔᤡ᤺ᤶᤈᤡ᤺ᤴ

ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤁᤧᤳᤗᤥ

ᤜᤧᤰᤁᤩᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤁᤧᤈᤥ᤺ᤰ

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤠᤰ ᤋᤠᤱᤛᤠᤱᤎᤥ ᤁᤧᤳᤗᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧᤀᤠᤱ

ᤌᤥᤎᤥᤰ ᤁᤧᤕᤢᤱᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤔᤡᤔᤡᤍᤡᤱᤅᤡᤸᤗᤧ ᤁᤠᤰ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤋᤧᤵᤋᤢᤀᤠᤱ ᤘᤠ᤹ᤖᤥ॥

a 

᥋᥍:᥈ ᤜᤡᤒᤪᤢ ᤐᤠ᤺ᤴᤏᤥ “ᤀᤡᤗᤥᤜᤡᤶ-ᤀᤡᤗᤩᤥ᤺ᤴ” ᤀᤠᤱ ᤔᤧᤔᤧᤳᤋᤢᤖᤥ॥

ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤛᤢᤛᤡᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤧᤔᤧᤰᤂᤧᤴᤏᤧ᤹” ᤁᤧᤗ᤹ᤒᤠ ᤀᤡᤳᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤡᤰᤋᤠᤶ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥎

ᤕᤢᤰᤛᤠᤒᤠᤛᤣ. ᤂᤡᤏᤡ᤹ ᤁᤢᤍᤥ᤺ᤵᤔᤠ ᤐᤠ᤺ᤴ ᤁᤧᤒᤠᤖᤡᤒᤡ᥅

ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤢᤍᤱᤒᤠ ᤂᤠᤛᤧᤴ ᤁᤧᤗᤥ᤺ᤶᤍᤢᤶᤒᤡ᥅

᥈ ᤔᤧ᤺ᤴᤗᤥ. ᤂᤡᤏᤡ᤹ᤃ ᤏᤡᤱᤘᤠ᤹ᤀᤥ ᤋᤠᤵᤑᤧ᤺ᤶᤒᤠ

ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤂᤡᤏᤡ᤹ ᤔᤏᤠᤛᤧᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗᤥ॥

᥉ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤃ ᤂᤢᤴᤇᤡ᤹ ᤜᤡᤱᤜᤡᤱ

ᤌᤠᤖᤡᤰ ᤑᤧᤴᤕᤠᤶᤒ᤺ᤰ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ ᤛᤠᤵᤐᤥ᤺ᤰᤁᤥ ᤔᤧᤕᤠᤰᤁᤧᤸᤗᤧᤛᤠ ᤁᤢᤀᤡᤃᤧᤓᤧᤶᤒᤠ ᤔᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤛᤠᤔᤧᤘᤠ᤺ᤴᤇᤡᤱᤅᤠᤱᤎᤥᤀᤣ ᤀᤡᤱᤗᤧᤰ ᤔᤧᤒᤠ᤺ᤳᤗᤥ॥

᥊ ᤂᤧᤱᤜᤠ᤹ ᤀᤛᤣ᤺ᤰ ᤁᤢᤀᤡᤛᤡ᤺ᤰ ᤁᤢᤏᤡᤱ ᤁᤧᤕᤠᤰᤐᤠ ᤔᤧᤈᤥ᤺ᤰᤗᤥ.

ᤁᤢᤏᤡᤱ ᤁᤧᤕᤠᤰᤐᤠ ᤀᤛᤣ᤺ᤰᤐᤠᤴ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤐᤠ᤺ᤴ ᤂᤧᤶᤔᤠ ᤔᤧᤴᤍᤧᤴᤏᤧᤸᤗᤥ॥

᥋ ᤀᤛᤣ᤺ᤰ ᤁᤧᤍᤧᤶᤒᤠᤜᤠ᤹ᤖᤧ ᤔᤧᤔᤢ᤺ᤳᤋᤢᤒᤠ ᤋᤧ᤺ᤳᤋᤧ᤺ᤵᤐᤠᤴ

ᤔᤧᤴᤍᤱᤍᤱ ᤏᤢᤖᤡᤰ ᤔᤢᤰᤛᤠᤱ ᤂᤧᤴ ᤁᤢᤏᤡᤱ

ᤁᤧᤕᤠᤰᤐᤠ ᤀᤛᤣ᤺ᤰᤐᤠᤸᤗᤧᤃ ᤂᤧᤶᤔᤠ ᤔᤧᤛᤢᤰᤋᤢᤴᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤱᤜᤠ᤹ ᤔᤧᤴᤎᤢᤶᤔᤏᤠᤒᤠ ᤆᤥᤃᤧᤛᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ ᤂᤧᤱᤜᤠ᤹ ᤁᤢᤜᤠ ᤁᤧᤗᤢ᤺ᤰᤐᤠ

ᤌᤧᤖᤡᤱᤒᤠᤜᤠ᤹ ᤜᤧᤰᤋᤱᤒᤠ ᤆᤥᤃᤧᤛᤧ᤹ᤀᤥ॥

᥍ ᤂᤧᤱᤜᤠ᤹ᤃ ᤕᤧ᤺ᤱᤄᤠᤍᤧᤴᤏᤥ ᤆᤫᤠ᤺ᤳᤋᤡᤴ

ᤔᤠᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤔᤧᤔᤠᤒᤣ᤺ᤰᤗᤖᤥ.

ᤂᤧᤱᤜᤠ᤹ᤖᤧ ᤗᤡᤀᤥ ᤋᤥ᤺ᤱᤅᤡᤴ ᤔᤧᤓᤳᤇᤢᤸᤗᤧ

ᤂᤧᤴ ᤋᤥ᤺ᤱᤜᤠ᤹ ᤜᤠᤎ᤺ᤵᤗᤖᤥ॥

᥎ ᤁᤧᤕᤥ᤺ᤶᤒᤠ ᤁᤧᤒᤣ᤺ᤰᤐᤠ ᤐᤠᤗᤧᤰᤘᤠ

ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤧᤒᤥ᤺ᤱᤗᤖᤥ.

ᤜᤧᤰᤁᤩᤠᤱ ᤁᤢᤛᤡᤘᤧᤳ ᤛᤠᤃᤧᤘᤠ᤺ᤴᤇᤡᤱᤒᤠ

ᤀᤅᤧ᤺ᤰᤘᤠ᤺ᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ

ᤏᤠᤶ ᤏᤡᤔᤠ ᤔᤧᤱᤄᤥᤛᤢᤸᤗᤖᤥ॥

᥏ ᤕᤠ᤺ᤴᤛᤢᤱᤜᤠ᤹ ᤜᤠᤖᤠ ᤔᤡᤍᤡᤰ ᤐᤣ᤺ᤰᤐᤠ ᤜᤧᤰᤁᤣ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤁᤢᤜᤡᤱᤘᤧᤳᤋᤣ ᤔᤧᤰᤂᤢᤛᤡᤖᤥ॥

᥇᥆ ᤗᤠᤕᤥᤒᤠᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥᤛᤢᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤔᤧᤛ᤺ᤳᤗᤥ.

ᤋᤠᤰᤃᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡ᤹ ᤛᤶᤎᤠᤱ

ᤂᤧᤴ ᤛᤠᤶᤕᤥᤏᤡᤒᤠᤜᤠ᤹ ᤗᤠᤱᤔᤧᤄᤣ᤺ᤰᤗᤥ॥

᥇᥇ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤛᤠᤶᤕᤥᤏᤡᤒᤠᤜᤠ᤹ ᤛᤧᤰᤂᤠᤀᤣ ᤜᤠᤱᤛᤧᤶ ᤁᤧᤄᤥᤒᤠ ᤔᤧᤒᤥᤱᤗᤥ॥

ᤁᤢᤳᤆᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤱᤃᤧᤈᤥ᤺ᤰᤐᤠᤃ

ᤌᤡᤰᤗᤰ ᤏᤡᤱᤘᤠ᤹ᤑᤢᤔᤠᤱ ᤘᤠ᤹ᤖᤥ॥”

ᤛᤧ᤺ᤵᤛᤡᤱᤔᤠ ᤌᤣ᤺ᤰᤛᤡᤱᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

ᤛᤠᤘᤗᤖᤧ ᤍᤠᤀᤢᤍᤧᤴ ᤛᤧᤵᤔᤠ ᤑᤠ᤹ᤀᤠᤱ ᤁᤢᤜᤡᤶᤔᤥ ᤔᤏᤠᤜᤠ᤹ ᤁᤢᤀᤥᤔᤧᤳᤇᤧ ᤐᤠᤱᤄᤢᤛᤡᤸᤗᤧ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤧᤔᤧᤰᤂᤧᤴᤏᤧ᤹” ᤁᤧᤗ᤹ᤒᤠ ᤀᤡᤳᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤡᤰᤋᤠᤶ ᤏᤡᤱᤘᤠ᤹ᤑᤢᤛᤠᤶᤗᤥ

᥋᥏

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤱᤔᤡᤜᤠ᤹ᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤗᤠᤶ ᤏᤠᤅᤠᤱᤅᤧ᤹ᤀᤥ॥

᥈ ᤋᤠᤰᤁᤧᤓᤧᤒᤠᤜᤠ᤹ᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤔᤏᤠ ᤁᤧᤛᤧᤵᤐᤠᤜᤠ᤹ᤗᤠᤶ ᤏᤠᤅᤠᤱᤅᤧ᤹ᤀᤥ॥

᥉ ᤀᤥᤔᤧᤳᤋᤧ᤹ᤀᤥ. ᤂᤧᤱᤜᤠ᤹ᤖᤧ ᤛᤧᤵᤔᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤔᤧᤛᤢᤰᤁᤠᤀᤠᤱ ᤔᤧᤕᤢᤱᤗᤥ॥

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤌᤣᤀᤠᤱ

ᤕᤠ᤺ᤶᤒᤰ ᤔᤧᤶᤓᤣ᤺ᤴᤏᤣ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤗᤠᤕᤥᤀᤣ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤛᤠᤱ

ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹

ᤀᤠᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢᤖᤥ॥

᥊ ᤌᤣᤀᤠᤱ ᤔᤧᤶᤔᤧᤳᤇᤣᤛᤠᤱ ᤂᤧᤱᤜᤠ᤹ᤖᤧ

ᤀᤠᤱᤃᤠ᤹ ᤜᤡᤵᤔᤠ ᤌᤰᤔᤠ ᤔᤧᤈᤥ᤺ᤰᤁᤠᤖᤥ॥

ᤀᤠᤱᤃᤠ᤹ ᤁᤧᤛᤠᤰᤐᤥ ᤌᤩᤠᤱᤒᤠᤴ ᤀᤥᤔᤧᤳᤋᤧ᤹ᤀᤠᤱ

ᤀᤠᤱᤃᤠ᤹ ᤀᤠᤓᤠ᤹ᤛᤧ ᤐᤥᤃᤧ᤹ᤀᤥ॥

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ᤃ ᤀᤡᤛᤪᤠᤀᤡᤗᤛ᤻ᤔᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤐᤥᤃᤧ᤹ᤀᤥ.

ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤠ ᤀᤡᤱᤗᤧᤰᤛᤫᤠᤒᤠᤜᤠ᤹

ᤗᤢᤱᤔᤠ᤹ ᤔᤧᤍᤢᤰᤋᤧᤛᤧᤴᤏᤧ᤹ᤀᤥ॥  ᤛᤣᤗᤠ

᥌ ᤕᤢ᤺ᤴᤇᤡᤰ ᤌᤰᤔᤠ ᤂᤧᤱᤜᤠ᤹ᤃ ᤂᤩᤠᤒᤠ ᤁᤢᤀᤡᤛᤡ᤺ᤰ

ᤅᤧᤷᤅᤧᤖ ᤔᤧᤗ᤹ᤖ ᤕᤧᤰᤕᤰ ᤂᤡᤖᤡ ᤋᤠᤰᤔᤧᤃᤴᤗᤥ॥

᥍ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤓᤧ᤺ᤰᤁᤠᤀᤠᤱ

ᤀᤠᤈᤠ᤺ᤳᤌᤡ ᤔᤧᤍᤣᤛᤢᤒᤠᤴ ᤂᤧᤵᤛᤧ᤹ᤀᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤧᤛᤥ᤺ᤵᤐᤠᤴ ᤋᤠᤓᤣ ᤜᤧᤰᤁᤣ ᤗ᤹ᤖᤥ.

ᤜᤧᤰᤁᤣᤛᤠᤱ ᤀᤠᤏᤡᤃᤧ ᤜᤠ᤺ᤳᤗᤧ ᤂᤧᤵᤛᤡᤃᤧᤒᤣ ᤗ᤹ᤖᤡᤰ ᤔᤧᤀᤡ᤺ᤳᤋᤢᤖᤥ॥

᥎ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ ᤀᤥᤃᤧᤔᤧᤳᤋᤢᤛᤡᤀᤠᤱ ᤁᤧᤀᤣ᤺ᤳᤗᤥ.

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤧᤏᤧ᤹ ᤁᤡᤏᤠ᤺ᤴᤍᤡ ᤁᤧᤒᤡᤖᤢᤛᤡᤖᤥ॥

᥏ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤔᤢᤰᤛᤠᤶᤏᤧᤖᤥ.

ᤀᤠᤱᤃᤠ᤹ ᤁᤧᤛᤧ᤺ᤵᤐᤠ ᤑᤠ᤹ᤀᤠᤱ ᤏᤛᤠ᤺ᤴ ᤆᤥᤃᤢᤱᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤣ ᤂᤧᤏᤧ᤹ᤃ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤕᤰᤏᤧᤖᤥ॥

᥇᥆ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤁᤠᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤍᤃᤡ ᤐᤣ᤺ᤰᤁᤠᤱ

ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤏᤠ᤺ᤴᤍᤢᤱᤛᤡᤅᤒᤠᤴ

ᤀᤥᤔᤧᤵᤔᤠ ᤂᤥᤛᤢᤱᤗ ᤆᤥ᤺ᤰᤁᤠᤖᤥ॥

᥇᥇ ᤁᤖ ᤀᤠᤏᤡᤃᤧ ᤕᤠᤵᤔᤡ ᤋᤠᤱᤃᤧᤛᤧ᤺ᤵᤐᤠ ᤂᤥ

ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ ᤂᤧᤱᤜᤠ᤹ ᤔᤧᤛᤧᤖᤧᤛᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤀᤠᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤛᤡᤖᤥ॥

ᤁᤧᤔᤢᤰᤛᤠᤶᤔᤡᤸᤗᤧ ᤂᤧᤱᤜᤠ᤹ ᤁᤠᤰ ᤐᤡᤛᤠᤱ

ᤑᤢᤳᤇᤡᤱᤇᤠ᤺ᤱ ᤛᤧᤛᤧᤛᤧ᤹ᤀᤠᤱ ᤕᤥ ᤔᤰᤌᤠᤛᤧᤛᤧ᤹ᤀᤥ॥

᥇᥈ ᤂᤧᤱᤜᤠ᤹ ᤗᤠᤕᤥ ᤀᤡᤛ᤻ᤛᤣ᤺ᤱᤒᤠ ᤐᤠ᤺ᤴ ᤔᤧᤒᤠ᤺ᤵᤐᤠᤸᤗᤧ

ᤆᤥᤃᤢᤸᤗᤧ ᤀᤠᤱᤍᤡᤱ ᤗ᤹ᤔᤠ ᤀᤡᤈᤥᤀᤥ ᤔᤧᤎᤠᤖᤖᤥ.

ᤌᤣᤀᤠᤱᤓᤧᤸᤗᤧ ᤛᤠᤰᤔᤢᤖᤠ ᤔᤠᤱᤍᤣ ᤔᤧᤒᤠ᤺ᤳᤋᤠᤱ

ᤂᤧᤱᤜᤠ᤹ ᤀᤡᤱᤗᤧᤰ ᤔᤧᤈᤥ᤺ᤰᤗᤥ॥

᥇᥉ ᤁᤧᤛᤠᤰᤁᤧᤴ ᤑᤥ᤺ᤰᤂᤧ᤹ᤀᤠᤱ ᤂᤧᤱᤜᤠ᤹ ᤔᤧᤰᤂᤧᤛᤧ᤹ᤀᤥ.

ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤔᤧᤶᤒᤥ᤺ᤱᤅᤣ ᤔᤧᤗᤧᤖᤧᤛᤧᤴᤏᤧ᤹ᤀᤥ॥

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ

ᤜᤠᤱ ᤆᤥᤃᤢ ᤁᤧᤗ᤹ᤒᤠᤴ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥  ᤛᤣᤗᤠ

᥇᥊ ᤕᤢ᤺ᤴᤇᤡᤰ ᤌᤰᤔᤠ ᤂᤧᤱᤜᤠ᤹ᤃ ᤂᤩᤠᤒᤠ ᤜᤧᤰᤁᤣ ᤅᤧᤷᤅᤧᤖ ᤔᤧᤗ᤹ᤖᤥ

ᤜᤧᤰᤁᤩᤠᤱ ᤕᤧᤰᤕᤰ ᤂᤡᤖᤡ ᤋᤠᤰᤔᤧᤃᤴᤗᤥ॥

᥇᥋ ᤂᤧᤱᤜᤠ᤹ ᤁᤢᤈᤠ ᤔᤧᤃᤥ᤺ᤳᤗ ᤋᤠᤰᤔᤧᤃᤴᤗᤥ.

ᤜᤧᤰᤁᤣᤛᤠᤱ ᤂᤠᤄᤠ ᤁᤢᤈᤠ ᤆᤠᤔᤠ ᤔᤧᤱᤄᤥᤛᤢᤴᤏᤠᤱ

ᤂᤧᤱᤜᤠ᤹ ᤀᤡᤶᤛᤧ ᤔᤧᤒᤣ᤺ᤰᤗᤥ॥

᥇᥌ ᤁᤖ ᤀᤠᤱᤃᤠ᤹ᤃ ᤁᤧᤔᤢᤰᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤶᤗᤥᤀᤠᤖᤥ.

ᤜᤧᤰᤁᤩᤠᤱ ᤋᤠᤏᤠᤶᤛᤠ ᤁᤧᤔᤡ᤺ᤶᤈᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤠᤖᤠ ᤑᤥᤛᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤕᤰ ᤏᤢ ᤋᤢᤰᤂᤣ ᤋᤢᤶᤔᤠᤒᤠ ᤕᤧᤶᤔᤥ

ᤀᤠᤀᤡ᤺ᤶᤛᤡᤱᤔᤠᤍᤧᤴ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤀᤠᤔᤢᤰᤛᤠᤶᤔᤡᤸᤗᤧ ᤁᤢᤒᤢᤴᤏᤧᤖᤥ.

ᤀᤠᤱᤃᤠ᤹ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ.

ᤂᤧᤏᤧ᤹ᤃ ᤀᤠᤛᤧ᤺ᤵᤛᤡᤱᤔᤠᤍᤧᤴ ᤕᤰᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

ᤛᤧ᤺ᤵᤋᤠᤱᤅᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤧᤴ ᤀᤠᤖᤠᤔ ᤏᤠᤜᤠᤖᤠᤀᤡᤶ ᤜᤧᤰᤁᤩᤠᤱ ᤀᤠᤖᤠᤔ ᤈᤥᤒᤠᤜᤠ᤹ᤏᤢ ᤌᤱ ᤌᤰᤋᤧᤸᤗᤧ ᤈᤥᤀᤣᤒᤧᤴ ᤏᤢ᤺ᤰᤂᤧᤀᤠᤱ ᤕᤢᤶ ᤏᤧᤘᤠᤗᤠᤀᤥ ᤌᤡᤰᤏᤧᤳ ᤜᤧᤴᤇᤡᤱ ᤀᤣᤍᤥᤶᤒᤠᤜᤠ᤹ ᤛᤧᤖᤢᤛᤡ॥ ᤜᤧᤰᤁᤣ᤺ᤸᤗᤧ ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤠᤱᤜᤢᤵᤐᤡᤸᤗᤧ ᤗᤧᤰᤘᤠᤓᤢᤱ” ᤀᤡᤳᤗᤠᤀᤥ ᤏᤡᤛᤠᤶᤗᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤔᤡᤰᤋᤠᤶ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥆

ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤕᤠᤵᤔᤡ ᤁᤧᤏᤠ᤹ᤖᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤕᤠᤵᤔᤡ ᤜᤠᤖᤡᤃᤧᤈᤠ᤺ᤳᤋᤧᤀᤠᤱ ᤘᤠ᤹ᤖᤥ.

ᤀᤠᤏᤡᤃᤧᤏᤢ ᤂᤧᤏᤧ᤹ ᤁᤧᤛᤠᤰᤁᤧᤴ ᤐᤥᤃᤧᤀᤠᤱ ᤘᤠ᤹ᤖᤥ

ᤁᤖ ᤀᤠᤸᤗ ᤀᤠᤏᤡᤃᤧ ᤕᤠᤶᤔᤥ ᤀᤠᤓᤥ᤺ᤰᤂᤧ᤹ᤀᤥ॥

᥈ ᤂᤧᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤕᤰᤂᤢᤖᤥ

ᤜᤧᤰᤁᤩᤠᤱ ᤁᤠ᤹ᤖᤧᤖ ᤁᤧᤕᤠ᤺ᤴᤍᤢᤀᤠᤱ ᤘᤠ᤹ᤖᤥ॥

ᤀᤠᤸᤗ ᤂᤧᤴ ᤁᤧᤃᤠ᤹ᤒᤠᤜᤠ᤹ ᤗᤢᤵᤋᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤴ ᤔᤢᤴᤗ ᤐᤳᤗᤥ॥

᥉ ᤂᤧᤏᤧ᤹ ᤀᤠᤏᤡᤃᤧ ᤁᤧᤛᤠᤰᤐᤠ ᤋᤢᤰᤂᤣ ᤌᤶᤔᤠ

ᤕᤠᤵᤔᤡ ᤁᤧᤒᤠᤱᤄᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤛᤡᤰ ᤐᤥ᤺ᤰᤔᤠᤸᤗᤧ ᤕᤠᤵᤔᤡ ᤁᤧᤍᤖᤧᤖᤥ

ᤜᤧᤰᤁᤩᤠᤱ ᤀᤠᤔᤔᤒᤠᤸᤗᤧ ᤔᤕᤢᤒᤠ ᤔᤏᤠ ᤁᤢᤀᤡᤛᤡ᤺ᤰ

ᤀᤠᤏᤡᤃᤧ ᤜᤥ᤹ᤍᤥ᤺ᤴ ᤜᤥ᤹ᤍᤥ᤺ᤴ ᤗ᤹ᤖᤡᤃᤧᤖᤥ॥

᥊ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤔᤡᤰᤛᤣ᤺ᤴ ᤁᤧᤒᤡᤖᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤋᤥ᤺ᤱᤗᤡᤖᤧ

ᤔᤧᤴᤕᤠᤱᤅᤣ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥  ᤛᤣᤗᤠ

᥋ ᤁᤧᤔᤢᤰᤛᤠᤶᤔᤡᤸᤗᤧ ᤀᤠᤏᤡᤃᤧ ᤀᤠᤛᤧ᤺ᤵᤋᤧ᤹ᤀᤠᤱ ᤀᤠᤓᤠ᤹ᤖᤧ᤹ᤀᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤛᤧᤴᤗᤵ ᤔᤧᤄᤥᤛᤢᤖᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤍᤧᤴᤗᤠᤶᤒᤠ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤌᤱ ᤌᤰᤔᤠ ᤏᤠ᤺ᤴᤍᤢᤱᤅᤠᤱ ᤛᤣᤁᤣᤶ ᤗᤠᤈᤣ᤺ᤴ ᤁᤢᤓᤪᤣ᤺ᤱ ᤛᤧᤴᤍᤢᤱᤗᤥ.

ᤜᤧᤰᤁᤩᤠᤱ ᤛᤢᤰᤁᤥᤋ ᤗᤠᤈᤣ᤹ᤒᤠ ᤛᤣ᤺ᤱᤄᤠ᤺ᤴ

ᤛᤡ᤺ᤰᤋᤢᤱᤅᤠᤱ ᤀᤠᤔᤏᤠᤜᤠ᤹ ᤜᤠ᤺ᤳᤋᤢᤱᤛᤡᤱᤗᤥ॥

᥍ ᤃᤡᤗᤠᤍ ᤗᤠᤈᤣ᤺ᤴ ᤀᤠᤱᤃᤠ᤹ᤀᤡᤴᤗᤥ.

ᤜᤧᤰᤁᤩᤠᤱ ᤔᤏᤛ᤻ᤛᤣ ᤗᤠᤈᤣ᤺ᤴᤏᤠᤱ ᤀᤠᤱᤃᤠ᤹ᤀᤡᤴᤏᤣᤖᤥ॥

ᤀᤣᤑᤪᤠᤀᤡᤔ ᤗᤠᤈᤣ᤺ᤴ ᤀᤠᤱᤃᤠ᤹ ᤀᤠᤍᤠᤱᤄᤢ᤺ᤰᤗᤥ.

ᤂᤧ᤹ᤕᤥ ᤀᤠᤎᤰᤛᤢᤒᤠᤜᤠ᤹ ᤔᤧᤗ᤺ᤴᤗᤥ

ᤜᤧᤰᤁᤩᤠᤱ ᤕᤜᤢᤍᤠ ᤗᤠᤈᤣ᤺ᤴ ᤀᤠᤜᤠᤱ ᤋᤰᤁᤠ᤺ᤳᤗᤥ.

ᤂᤧ᤹ᤕᤥ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠ ᤜᤠᤱᤜᤠ᤹ ᤔᤧᤗ᤺ᤴᤗᤥ॥

᥎ ᤔᤥᤀᤠᤒ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤀᤠᤱᤃᤠ᤹

ᤀᤠᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤆᤥᤃᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤣᤍᤥᤔ ᤗᤠᤈᤣ᤹ᤒᤠ ᤔᤏᤠᤜᤠ᤹

ᤀᤠᤱᤃᤠ᤹ ᤕᤥᤃ᤻ᤒᤠ ᤆᤥᤃᤢᤱᤛᤡᤱᤗᤥ.

ᤐᤗᤡᤛ᤻ᤋᤡᤜᤠ᤹ ᤛᤶᤎᤠᤱ ᤌᤱ ᤏᤠ᤺ᤴᤍᤢᤱᤗᤥ

ᤗ᤹ᤖᤡᤰ ᤀᤠᤱᤃᤠ᤹ ᤀ᤺ᤰᤁᤠᤖᤥ॥”

᥏ ᤗᤢᤱᤎᤠᤰᤁᤡᤸᤗᤧ ᤁᤒᤢᤒᤠ ᤕᤧᤰᤕᤰᤁᤥ

ᤜᤠ᤺ᤳᤗᤧ ᤀᤠᤱᤃᤠ᤹ ᤋᤣ᤹ᤀᤠᤒᤣ᥅

ᤀᤣᤍᤥᤔ ᤌᤠᤖᤡᤰ ᤜᤠ᤺ᤳᤗᤧ ᤀᤠᤱᤃᤠ᤹ ᤛᤠᤀᤠᤎᤠᤀᤠᤒᤣ᥅

᥇᥆ ᤏᤡᤱᤘᤠ᤹ᤑᤢᤔᤠᤱᤅᤣ. ᤛᤧᤰᤂᤠᤀᤣ ᤀᤠᤏᤡᤃᤧ ᤕᤠᤵᤔᤡ ᤁᤧᤏᤠ᤹ᤖᤧᤒᤠᤒᤡ᥅

ᤀᤠᤏᤡᤃᤧ ᤌᤰᤛᤢᤒᤠᤜᤠ᤹ᤏᤢ ᤌᤱᤅᤥ ᤁᤧᤶᤒᤣ᤺ᤰᤏᤧᤶᤒᤡ᥅

᥇᥇ ᤀᤠᤏᤡᤃᤧ ᤏᤡᤱᤔᤡᤜᤠ᤹ ᤏᤠ᤺ᤶᤔᤠᤛᤡ ᤀᤠᤓᤠ᤹ᤖᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤶᤓᤠ᤹ᤒᤧᤱᤃ ᤜᤏᤧᤖᤰ ᤐᤥᤱᤗᤥ॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤖᤡᤃᤧᤀᤠᤱ

ᤀᤠᤏᤡᤃᤧ ᤌᤱ ᤌᤰᤔᤠ ᤏᤠ᤺ᤴᤍᤢᤶᤒᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤱᤔᤡᤜᤠ᤹ ᤂᤢᤏᤧ᤹ᤀᤣ ᤗᤠᤱᤅᤡᤸᤗᤧ ᤋᤥ᤹ᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧ᤺ᤵᤋᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ᤏᤢ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥇

ᤏᤡᤱᤘᤠ᤹ᤑᤢᤔᤠᤱᤅᤣ. ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ.

ᤀᤠᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥈ ᤜᤡᤶᤔᤥᤏᤢ ᤔᤠ᤺ᤱᤄᤠ ᤘᤠ᤹ᤀᤠᤀᤠᤱ ᤀᤠᤱᤃᤠ᤹

ᤛᤠ᤹ᤖᤡᤰ ᤀᤠᤛᤰᤔᤠ ᤐᤢ᤹ᤀᤡᤸᤗᤧ ᤀᤢ᤺ᤳᤏᤧᤖᤥ.

ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ

ᤀᤡ᤺ᤶᤛᤡᤱᤔᤠᤍᤧᤴ ᤁᤧᤕᤠᤰᤐᤣ᤹ᤀᤥ ᤋᤣ᤹ᤖᤠᤱᤅᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤀᤡ᤺ᤶᤛᤡᤱᤔᤠ ᤋᤧᤴᤏᤧᤖᤥ.

ᤂᤧᤵᤔᤥ ᤀᤠᤏᤡᤱᤔᤡᤜᤠ᤹ᤖᤧ ᤌᤣᤀᤠᤱ ᤔᤧᤵᤔᤠ ᤔᤧᤴᤇᤢᤰᤁᤠᤴᤗᤥ॥

᥊ ᤂᤧᤏᤧ᤹ ᤁᤧᤘᤠ᤹ᤔᤠᤍᤧᤴᤏᤥ ᤛᤍᤠᤍᤡᤱ ᤘᤠ᤹ᤔᤠ ᤐᤠᤱᤄᤠᤱᤅᤧ᤹ᤀᤥ.

ᤁᤧᤗᤠᤵ ᤛᤡᤃᤠᤱ ᤀᤡ᤺ᤶᤛᤡᤱᤔᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥  ᤛᤣᤗᤠ

᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹

ᤔᤠᤱᤜᤧᤰᤛᤡᤱᤅᤠᤒᤠᤴ ᤂᤧᤏᤧ᤹ ᤁᤧᤄᤧᤵᤛᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧ

ᤂᤥᤔᤠ ᤁᤧᤒᤥ᤺ᤱᤒᤠ ᤗᤰᤁᤡᤴ ᤀᤠᤱᤃᤠ᤹ ᤁᤧᤒᤡᤖᤠᤱᤅᤠᤱ ᤘᤠ᤹ᤖᤥ॥

᥌ ᤜᤠᤱᤅᤡᤴ ᤁᤢᤎᤠ᤺ᤰ ᤆᤠ᤹ᤖ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤕᤖᤡᤰ ᤋᤱᤒᤣ ᤌᤠᤖᤡᤰ ᤜᤡᤱᤅᤠᤱ ᤘᤠ᤹ᤖᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤍᤃᤡ ᤛᤍᤠᤍᤡᤱ ᤂᤧᤸᤗᤧ ᤜᤠᤱ ᤆᤥᤃᤢᤖᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤏᤢ

ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ᤺ᤸᤗᤧ ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤧ᤹ᤀᤥ॥

᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤧᤰᤁᤡᤴ

ᤁᤧᤳᤋᤢᤱᤅᤡᤸᤗᤧ ᤌᤡᤰᤕᤠ᤺ᤴᤎᤰ ᤗᤧᤳᤋᤡ ᤋᤥ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤀᤣ ᤀᤠᤛᤧ᤺ᤵ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤵᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤕᤣᤍᤢᤌᤢᤴᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥈

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤡᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤥᤖᤰ ᤏᤠ᤺ᤶᤛᤡᤱᤔᤠ ᤂᤥᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤀᤠᤛᤧᤴᤗᤵᤐᤡᤴ ᤋᤠᤖᤥ॥

᥈ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤕᤠᤰᤐᤣ᤹ ᤏᤢ ᤋᤠᤱᤃᤧᤛᤧ᤺ᤵᤐᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤕᤰᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤕᤠ᤺ᤰ ᤔᤧᤗ᤹ᤀᤠᤴᤗᤥ॥

᥉ ᤀᤠᤓᤧᤸᤗᤧ ᤌᤠᤖᤡᤰ ᤗᤳᤌᤡᤰ ᤔᤏᤠᤴ

ᤜᤡᤵᤔᤠ ᤑᤠ᤹ᤀᤠᤱ ᤁᤧᤓᤳᤋᤢᤶᤗ ᤁᤧᤏᤧᤛ᤻ᤛᤡᤒᤠᤒᤣ᥅

ᤆᤥ᤺ᤶᤔᤠ ᤁᤧᤀᤡ᤺ᤵᤐᤠ ᤗᤢᤱᤎᤠᤰ ᤏᤢ ᤑᤠᤱᤔᤏᤠᤒᤠ

ᤘᤠ᤺ᤴᤈᤥᤈᤥᤒᤠ ᤜᤧᤰᤋᤱᤒᤠ ᤔᤏᤠᤴ

ᤁᤧᤍᤱᤅᤠᤛᤡᤀᤠᤱ ᤁᤧᤛᤥ᤺ᤴᤍᤢᤶᤒᤠᤒᤡ᥅

᥊ ᤀᤠᤀᤡ᤺ᤶᤛᤡᤱᤔᤠᤍᤧᤴᤏᤥᤗᤠᤶ ᤀᤠᤱᤃᤠ᤹

ᤕᤥ ᤌᤠᤔᤠᤖᤧ ᤗᤠᤃᤡ ᤂᤡᤏᤡ᤹ ᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤖᤥ.

ᤂᤡᤏᤡ᤹ ᤀᤡᤱᤗᤧᤰ ᤆᤥ᤺ᤰᤔᤠ ᤐᤠ᤺ᤴᤜᤠ᤹ᤀᤥ ᤁᤧᤛ᤺ᤳᤋᤡᤖᤥ॥

ᤔᤢᤖᤠ᤺ᤸᤗᤧ ᤂᤡᤏᤡ᤹ ᤜᤠᤱᤘᤠᤔᤢ᤹ᤀᤡ ᤁᤧᤎᤠᤒᤠ ᤁᤧᤗᤧᤱᤅᤠᤛᤡᤖᤥ

ᤁᤖ ᤏᤡᤱᤘᤠ᤹ᤀᤥᤃ ᤛᤠᤰᤔᤢᤖᤠ ᤁᤧᤒᤠᤖᤡᤖᤥ॥  ᤛᤣᤗᤠ

᥋ ᤀᤠᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤜᤠᤱᤄᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤗᤠᤶᤒᤠᤀᤣ ᤀᤠᤛᤧᤴᤗᤵᤐᤡᤴ ᤋᤠᤖᤥ॥

᥌ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤕᤠᤰᤐᤣ᤹ ᤏᤢ ᤋᤠᤱᤃᤧᤛᤧ᤺ᤵᤐᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤕᤰᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤕᤠ᤺ᤰ ᤔᤧᤗ᤹ᤀᤠᤴᤗᤥ॥

᥍ ᤀᤠᤱᤃᤠ᤹ ᤀᤠᤛᤧᤴᤗᤵ ᤏᤢ ᤀᤠᤔᤡᤱᤛᤥ ᤀᤠᤎᤠᤱᤛᤥ᤺ᤴ

ᤏᤡᤱᤘᤠ᤹ᤑᤢᤔᤠᤱᤅᤥ ᤘᤠ᤹ᤖᤥ॥

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤔᤢᤰᤛᤠᤶᤍᤠᤱᤒᤠ ᤀᤠᤕᤠᤰᤐᤣ᤹ ᤏᤢ ᤀᤠᤀᤡ᤺ᤶᤛᤡᤱᤔᤠᤍᤧᤴᤗᤥ॥

᥎ ᤔᤧᤴᤇᤠᤶ ᤕᤠᤵᤔᤡᤛᤣ. ᤛᤍᤠᤍᤡᤱ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠ᤺ᤰᤐᤥ ᤆᤥᤃᤧᤶᤔᤧ᤹ᤀᤥ.

ᤂᤡᤏᤡ᤹ ᤋᤢᤰᤂᤣᤜᤠ᤹ ᤂᤢᤏᤧ᤹ᤀᤣ ᤆᤧᤰᤋᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ

ᤀᤠᤏᤡ᤹ ᤀᤡ᤺ᤶᤛᤡᤱᤔᤠᤍᤧᤴᤗᤥ॥  ᤛᤣᤗᤠ

᥏ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧᤃ ᤜᤧᤱᤃᤧ᤺ᤰᤐᤠ ᤌᤡᤰᤗᤰ

ᤂᤢᤴᤇᤡ᤹ ᤛᤠ᤺ᤱᤃᤢᤃᤧᤴ ᤛᤰᤔᤠ ᤕᤠᤰᤗᤥ.

ᤕᤶᤒᤠ ᤏᤢ ᤆᤢᤰᤐᤠ ᤔᤏᤠ ᤔᤧᤵᤔᤏᤠᤒᤠᤱᤃ ᤜᤏᤧ ᤀᤡᤱᤗᤧᤰᤁᤣᤖᤰᤗᤥ॥

ᤂᤧᤱᤜᤠ᤹ ᤌᤠᤱᤔᤠᤛᤡᤸᤗᤧ ᤛᤢᤖᤡ᤺ᤳᤔᤠᤴ

ᤁᤢᤀᤡᤛᤡ᤺ᤰ ᤜᤥ᤺ᤶᤕᤠᤱᤕᤠᤱ ᤔᤧᤗ᤹ᤖᤥ॥

᥇᥆ ᤘᤣ᤹ᤜᤠ᤹ ᤁᤢᤈᤠ ᤏᤠᤵᤔᤠᤛᤡᤀᤠᤱ ᤁᤧᤃᤵᤐᤠ ᤀᤠᤒᤥ᤺ᤱ

ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤂᤢ᤺ᤵᤔᤏᤠᤒᤠ ᤆᤡᤃ᤺ᤰᤘᤠᤜᤠ᤹ᤀᤥ

ᤂᤧᤏᤧ᤹ ᤀᤠᤱᤍᤡᤱ ᤔᤧᤗ᤹ᤖᤧᤴᤏᤧ᤹॥

ᤁᤧᤕᤠᤱᤛᤠᤁᤢᤴᤎᤣ ᤐᤥᤖ ᤐᤣ᤺ᤰᤁᤡᤸᤗᤧ

ᤂᤧ᤹ᤕᤥᤖᤰ ᤏᤡᤱᤘᤠ᤹ ᤔᤧᤒᤡᤖᤧᤴᤏᤧ᤹ᤀᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤖᤡᤰᤁᤠᤱ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤖᤡᤰᤗᤧᤱ ᤂᤧᤵᤛᤢᤱᤅᤠᤱ ᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤣ ᤂᤧᤏᤧ᤹ ᤔᤢᤰᤛᤠᤶᤛᤠᤒᤠ ᤁᤧᤈᤥ᤺ᤰᤗᤥ॥

᥇᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤁᤧᤏᤢ᤹ᤒᤠ ᤁᤧᤈᤥ᤺ᤰᤗᤥ.

ᤛᤧᤰᤂᤠᤛᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ

ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ

ᤂᤧᤏᤧ᤹ ᤂᤧᤱᤜᤠ᤹ ᤌᤢᤶᤄᤥ ᤁᤧᤒᤡᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤔᤢᤱᤃᤥ ᤗ᤹ᤔᤠ

ᤍᤠᤀᤢᤍᤧᤴ ᤕᤜᤢᤍᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤘᤕᤧᤸᤗᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥉

ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤀᤠᤱᤃᤠ᤹ᤃ ᤂᤧᤏᤧ᤹ ᤛᤠ᤹ᤖᤡᤰ ᤁᤥ᤺ᤳᤏᤧᤖᤥ॥

ᤆᤫᤠ᤺ᤳ ᤁᤧᤜᤥ᤺ᤵᤐᤠ ᤏᤢ ᤁᤧᤜᤣᤒᤠᤍᤧᤴᤏᤥ

ᤀᤠᤏᤡᤱᤘᤠ᤹ᤛᤠᤶᤔᤥ ᤛᤠ᤹ᤖᤡᤰ ᤁᤧᤔᤡ᤺ᤵᤔᤠ ᤋᤠᤖᤥ.

ᤏᤠᤛᤡᤱᤃᤧᤴ ᤀᤠᤎᤰᤁᤡᤸᤗᤧᤀᤠᤱ ᤋᤢᤶᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤗᤥ॥

᥈ ᤂᤧᤏᤧ᤹ᤃ ᤁᤧᤛᤣᤛᤣᤍᤧᤴᤏᤥ ᤀᤠᤱᤃᤠ᤹ ᤏᤡᤏᤧᤀᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤁᤧᤔᤢᤰᤛᤠᤶ ᤏᤢ ᤁᤧᤔᤡᤔᤡᤍᤡᤱᤅᤡᤴ

ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ॥

᥉ ᤁᤧᤔᤡ᤺ᤶᤈᤡ᤺ᤴ ᤜᤡᤱᤔᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥊ ᤀᤠᤱᤃᤠ᤹ ᤀᤠᤜᤡᤱᤜᤡᤱ ᤌᤠᤖᤡᤰᤁᤣ ᤁᤧᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤋᤢᤘᤠ ᤆᤥ᤺ᤰᤁᤠᤸᤗᤧ ᤁᤧᤔᤡᤱᤅᤥ

ᤀᤠᤱᤃᤠ᤹ ᤀᤠᤜᤢᤰᤜᤠ᤹ ᤑᤥ᤺ᤰᤂᤢᤱᤗᤥ॥

᥋ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ᤺ᤸᤗᤧ ᤛᤡᤰ ᤀᤣ᤺ᤵᤋᤢᤒᤠ ᤁᤢᤀᤡᤛᤡ᤺ᤰ

ᤀᤠᤏᤡᤱᤘᤠ᤹ᤛᤠᤶᤔᤡᤸᤗᤧ ᤁᤢᤛᤡᤰ ᤀᤣ᤺ᤵᤋᤢᤖᤥ.

ᤜᤧᤰᤁᤩᤠᤱ ᤛᤠᤶᤗᤥᤀᤠᤖ ᤁᤧᤏᤠᤖᤠ ᤑᤥᤛᤢᤱᤗᤥ॥

᥌ ᤀᤠᤏᤧᤳᤏᤠᤀᤥ ᤏᤧᤀᤠᤸᤗᤧᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤀᤡ᤺ᤳᤏᤧᤖᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤏᤡᤱᤘᤠ᤹ ᤗᤡᤱᤏᤧ᤹ᤖᤥ॥

᥍ ᤂᤧᤏᤧ᤹ᤃ ᤛᤍᤠᤍᤡᤱ ᤀᤠᤱᤃᤠ᤹ ᤁᤧᤓᤠ᤹ᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤋᤠᤱᤃᤧᤛᤧ᤺ᤵᤐᤠ ᤁᤧᤗᤠᤵ

ᤛᤡᤃᤠᤱ ᤀᤠᤱᤃᤠ᤹ ᤛ᤺ᤳᤋᤠᤖ ᤛᤠᤶᤗᤥᤀᤠᤖᤥ॥

᥎ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤂᤧ᤺ᤶᤛᤡᤱᤅᤠᤖᤥ.

ᤜᤧᤰᤁᤩᤠᤱ ᤁᤧᤈᤢᤵᤛᤠᤱ ᤜᤢᤰᤁᤡᤸᤗᤧ ᤌᤠ᤺ᤱ ᤁᤧᤒᤱᤅᤠᤖᤥ॥

᥏ ᤀᤠᤱᤃᤠ᤹ ᤛᤧᤵᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹

ᤂᤧᤔᤠᤍᤡᤱ ᤕᤱᤛᤱᤅᤥ ᤔᤧᤃᤧᤳᤗᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤔᤧᤃᤧᤳᤋᤠᤱ ᤔᤧᤔᤧᤰᤗᤥ॥

᥇᥆ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤰᤜᤠ᤹ ᤛᤩᤠᤗᤠᤜᤠ᤹ᤖᤧ ᤔᤧᤈᤖᤥ॥

᥇᥇ ᤁᤖ ᤜᤠᤱᤅᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤌᤱ ᤏᤠ᤺ᤶᤔᤠ ᤑᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤛ᤺ᤳᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ

ᤔᤠᤱᤃᤧᤜᤣᤰᤛᤡᤱᤒᤠ᤹ᤖᤧᤃ ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤖᤥ.

ᤁᤖ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤢᤒᤢ ᤐᤡᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧ᤺ᤵᤋᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥊

ᤀᤠᤱᤃᤠ᤹ ᤁᤧᤛᤠᤰᤐᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤣ᥄ ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ.

ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤕᤱᤔᤠ ᤔᤧᤛᤧᤳᤋᤠᤖᤥ.

ᤀᤠᤜᤡᤱᤔᤴᤏᤡᤴ ᤛᤧ᤺ᤵᤋᤠᤱ ᤐᤡᤖᤠᤱᤅᤧ᤹ᤀᤥ॥

᥈ ᤋᤠᤰᤃᤧᤓᤧᤒᤠᤜᤠ᤹ᤖᤧ ᤛᤫᤠ᤺ᤳᤋᤠᤱ ᤔᤧᤈᤥᤃᤢᤒᤠ ᤀᤡᤱᤗᤧᤰᤁᤥ ᤏᤢ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤆᤧᤶᤓᤴᤏᤥ

ᤀᤠᤱᤃᤠ᤹ ᤔᤧᤴᤎᤠᤀᤣ ᤆᤡᤰᤂᤠᤱᤅᤧ᤹ᤀᤥ॥

᥉ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤧᤛᤥ᤺ᤵᤐᤠᤴ ᤋᤠᤓᤣ ᤜᤧᤰᤁᤣ ᤕᤠᤔᤧᤖᤠᤵᤋᤢᤖᤥ.

ᤜᤧᤰᤁᤩᤠᤱ ᤂᤠᤃᤧᤛᤢᤰᤐᤠ ᤋᤥ᤺ᤱᤅᤡᤸᤗᤧ ᤀᤠᤀᤠᤵᤐᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤸᤗᤧ ᤀᤠᤱᤃᤠ᤹ ᤔᤧᤀᤠᤵᤐᤠᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤣᤀᤠᤱ ᤔᤧᤶᤓᤣ᤺ᤴᤏᤣᤒᤠ ᤔᤏᤠᤴ

ᤂᤧᤱᤜᤠ᤹ᤖᤧ ᤔᤧᤛᤢᤃᤢᤀᤠᤱ ᤔᤧᤀᤠᤒᤢᤖᤥ.

ᤜᤧᤰᤁᤩᤠᤱ ᤁᤡᤔᤠᤀᤣ ᤔᤧᤱᤃᤡᤀᤣ ᤂᤧᤴ ᤆᤡᤓᤳ ᤔᤧᤓᤳᤋᤢᤖᤥ॥

᥋ ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤀᤠ᤺ᤴᤇᤡᤱᤔᤠ ᤔᤧᤒᤡᤛᤡᤱᤗᤥ.

ᤜᤧᤰᤁᤩᤠᤱ ᤛᤫᤠ᤺ᤳᤋᤠᤱ ᤀᤠᤳᤋᤥ ᤀᤡᤃᤧᤔᤠ ᤗ᤹ᤖᤡᤰ

ᤂᤧᤱᤜᤠ᤹ᤖᤧ ᤐᤠ᤺ᤴᤔᤧᤍᤱᤄᤢᤀᤠᤱ ᤔᤧᤒᤠ᤺ᤳᤋᤢᤖᤥ.

“ᤜᤠ᤺ᤳᤗᤧ ᤀᤠᤏᤡᤃᤧ ᤏᤡᤛᤡᤃᤧᤒᤣ᥅”

᥌ ᤂᤧᤱᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤔᤧᤈᤥᤃᤢᤀᤠᤱ ᤔᤧᤒᤠ᤺ᤳᤋᤢᤖᤥ.

“ᤁᤢᤗᤡᤱᤍᤥ ᤁᤧᤃᤧᤵᤐᤠ ᤏᤡᤱᤛᤣ᤺ᤰ ᤆᤥᤃᤢᤶᤒᤧᤀᤠᤅ ᤘᤕᤡᤃᤧᤖᤥ॥”

ᤛᤧᤰᤂᤠᤀᤣ. ᤔᤧᤴᤇᤠᤶ ᤕᤠᤵᤔᤡᤖᤧ ᤏᤡᤱᤘᤠ᤹ ᤏᤢ ᤛᤡᤰᤗᤢᤱᤔᤠᤴ

ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥ᤺ᤰᤗᤥ॥

᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤋᤥ᤺ᤱᤅᤡᤸᤗᤧ ᤀᤠᤒᤢᤛᤡᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤀᤣ ᤔᤧᤱᤄᤥᤀᤣ ᤂᤧᤱᤜᤠ᤹ ᤆᤄᤵ ᤔᤧᤃᤠ᤺ᤴᤗᤥ॥

᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ॥

ᤂᤧᤱᤜᤠ᤹ ᤁᤧᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤴ

ᤋᤄᤢᤶᤋᤄᤢᤶ ᤔᤧᤔᤧᤳᤋᤢᤖ ᤂᤧᤱᤜᤠ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤛᤡᤖᤥ॥

᥏ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤡᤔᤠᤸᤗᤧ ᤌᤧᤃᤰᤁᤰᤏᤠ ᤔᤧᤕᤱᤗᤥ.

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤀᤡᤱᤔᤧᤓᤥᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥇᥆ ᤛᤠᤶᤕᤥᤏᤡᤒᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤧᤛ᤺ᤳᤗᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤔᤧᤀᤡ᤺ᤶᤛᤡᤱᤗᤖᤥ॥

ᤁᤢᤍᤥ᤺ᤵᤔᤠ ᤛᤡᤰᤗᤢᤱᤔᤠ ᤁᤧᤃᤵᤐᤠᤜᤠ᤹ᤖᤧ ᤁᤢᤏᤠᤖᤠ ᤔᤧᤓᤥᤛᤢᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤔᤠ ᤏᤢ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥋

ᤏᤡᤱᤘᤠ᤹ᤑᤢᤔᤠᤱᤅᤣ. ᤛᤡᤕᤥᤏ ᤕᤧᤰᤕᤰᤁᤥ

ᤀᤠᤏᤡᤃᤧ ᤂᤧᤏᤧ᤹ ᤁᤧᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤆᤥᤃᤢᤶᤒᤧᤒᤠ ᤔᤠᤱᤜᤢᤵᤜᤠ᤹

ᤀᤠᤏᤡᤃᤧ ᤁᤧᤵᤔᤠ ᤏᤢᤒᤠ ᤐᤥᤱᤗᤥ॥

᥈ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤋᤢᤘᤠ᤺ᤴ ᤂᤧᤏᤧ᤹ ᤁᤧᤄᤧᤵᤛᤢᤖᤥ.

ᤂᤧᤏᤧ᤹ᤀᤥ ᤁᤧᤖᤧᤰ ᤔᤏᤠᤜᤠ᤹ ᤔᤧᤍᤠᤖᤥ॥

᥉ ᤀᤠᤏᤡᤃᤧ ᤗᤠᤕᤥ᤺ᤸᤗᤧ ᤁᤢᤎᤡᤶ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ.

ᤜᤧᤰᤁᤣᤛᤠᤱ ᤀᤠᤏᤡᤃᤧ ᤕᤠᤵᤔᤡ ᤗᤧᤵᤔᤡ ᤁᤧᤒᤡᤖᤧᤖᤥ॥

᥊ ᤂᤧᤏᤧ᤹ ᤁᤣᤛᤣᤃᤢᤛᤡᤀᤠᤱ ᤁᤧᤛᤣᤛᤣᤍᤧᤴᤏᤥ

ᤕᤢᤱᤔᤠ ᤁᤧᤒᤠᤱᤄᤢᤛᤡᤒᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥

ᤁᤧᤜᤡᤶᤔᤥᤒᤠ ᤜᤧᤰᤁᤩᤠᤱ ᤁᤧᤛᤣᤛᤣᤍᤧᤴᤏᤥᤒᤠ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ᤖᤧ

ᤀᤠᤏᤡᤃᤧ ᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹ᤖᤥ॥

᥋ ᤀᤠᤏᤡᤃᤧ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ᤗᤠᤶᤒᤠ ᤕᤠᤵᤔᤡ ᤏᤢᤃᤵ ᤁᤧᤒᤡᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤜᤧᤰᤁᤩᤠᤱ ᤔᤠ᤺ᤱᤄᤠ ᤔᤠ᤺ᤱᤄᤠ ᤘᤠᤗᤠᤶᤍᤡᤰ

ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤧᤏᤧ᤹ᤀᤣ ᤏᤡᤱᤛᤠᤱ ᤁᤧᤶᤈᤥ᤺ᤰᤗᤥ॥

᥌ ᤂᤧᤏᤧ᤹ ᤁᤧᤔᤢᤰᤛᤠᤶᤗᤠᤶᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹

ᤌᤧᤃᤢ ᤔᤠᤱᤘᤠᤜᤠ᤹ ᤁᤧᤈᤥᤃᤢᤛᤡᤖᤥ॥

ᤀᤠᤒᤠᤅᤣᤀᤠᤱ ᤔᤢᤰᤛᤠᤶᤍᤠᤱᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤀᤥᤛᤣ᤺ᤴᤎᤠᤱ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤖᤥ॥

᥍ ᤕᤜᤱ ᤘᤜ᤺ᤱ ᤁᤧᤛ᤺ᤰᤐᤠᤜᤠ᤹ ᤏᤢ ᤘᤠᤓᤧᤸᤗᤧᤱ ᤁᤧᤛ᤺ᤰᤐᤠᤜᤠ᤹

ᤆᤡᤈᤡ ᤕᤧᤶᤕᤧᤶ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤕᤱ ᤁᤡᤸᤗᤡᤱᤜᤠ᤹

ᤛᤫᤠ᤺ᤳ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥎ ᤂᤧᤏᤧ᤹ ᤁᤧᤈᤥᤃᤢᤒᤠ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤔᤧᤏᤡᤛᤢᤀᤠᤱ ᤔᤧᤃᤡᤛᤧᤀᤠᤱ ᤔᤧᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤏᤡᤱᤘᤠ᤹

ᤋᤠᤔᤠ ᤏᤢ ᤛ᤺ᤵᤔᤠᤖᤧ ᤀᤡᤰᤗᤠ᤺ᤸᤗᤧ ᤗᤥ᤺ᤰᤂᤢᤀᤠᤱ ᤘᤠ᤹ᤖᤥ॥

᥏ ᤘᤜᤡᤳ ᤌᤠ ᤁᤧᤒᤠᤱᤄᤢᤀᤠᤱ ᤂᤠᤶᤒᤣ᤺ᤰᤔᤠᤴ ᤘᤠᤃᤧᤖᤰᤂᤢᤖᤥ.

ᤜᤧᤰᤁᤩᤠᤱ ᤕᤖᤡᤰ ᤐᤥᤃᤢᤃᤧᤴ ᤁᤢᤈᤠ ᤁᤧᤎᤥ᤺ᤰᤐᤠ ᤁᤧᤈᤥᤃᤢᤖᤥ॥

ᤁᤧᤕᤱᤄᤱ ᤏᤢ ᤁᤧᤘᤜ᤺ᤱᤜᤠ᤹ ᤁᤠᤰ ᤆᤫᤠ᤺ᤳᤋᤡᤸᤗᤧ ᤁᤧᤎᤡᤶᤛᤢᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤢᤈᤠ ᤌᤥ᤺ᤰᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤰᤂᤣᤀᤣ ᤐᤥ᤺ᤱᤗᤖᤥ

ᤑᤠ᤹ᤀᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥇᥆ ᤂᤧᤴ ᤌᤥ᤺ᤱᤔᤏᤠ ᤏᤧᤔᤏᤠᤒᤠ ᤐᤩᤠᤱᤛᤡᤃᤧᤴ

ᤀᤡᤰᤋᤠᤵᤐᤡᤴ ᤏᤢᤖᤡᤰᤁᤠᤱ ᤘᤠᤃᤧᤖᤰᤂᤢᤖᤥ

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤸᤗᤧ ᤁᤧᤎᤡᤶᤛᤢᤖᤥ.

ᤘᤜᤡᤳᤋᤡᤸᤗᤧ ᤘᤠᤃᤧᤖᤰᤂᤢᤀᤠᤱ ᤆᤢᤴᤈᤢᤶᤒᤠ ᤁᤧᤈᤥᤃᤢᤖᤥ

ᤂᤧᤒᤩᤠᤱ ᤔᤢ᤹ᤀᤡᤛᤠᤶ ᤁᤧᤎᤠᤛᤢᤀᤠᤱ ᤁᤢᤈᤠ᤺ᤸᤗᤧ

ᤁᤢᤏ᤺ᤰ ᤗᤡᤱᤎᤠᤱᤗ ᤁᤧᤕᤠ᤺ᤴᤍᤢᤖᤥ॥

᥇᥇ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤎᤠᤛᤢᤀᤠᤱ ᤕᤖᤡᤰ

ᤁᤢᤈᤠ ᤁᤧᤎᤥ᤺ᤰᤐᤠ ᤋᤱᤒᤣ ᤁᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤒᤡᤳᤗᤠᤎᤠᤜᤠ᤹ ᤁᤢᤈᤠ᤺ᤸᤗᤧ ᤁᤢᤎᤡᤶ ᤐᤥᤱᤗᤥ॥

᥇᥈ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤁᤧᤏᤧᤒᤠ

ᤐᤡᤳ ᤆᤠᤖᤠᤶᤔᤠᤍᤧᤴᤜᤠ᤹ ᤛᤖᤣ᤺ᤰᤁᤩᤠ᤺ᤵᤐᤠ ᤐᤥᤱᤗᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤛᤡᤖᤠ᤹ᤃᤧᤎᤠᤱᤒᤠ ᤐᤥᤱᤗᤥ॥

᥇᥉ ᤐᤡᤳ ᤆᤠᤖᤠᤶᤔᤠᤍᤧᤴᤜᤠ᤹ ᤐᤡᤳ. ᤔᤧ᤺ᤴᤍᤠ ᤏᤢ ᤔᤧᤸᤗᤢᤰᤜᤠ᤹ᤖᤧ ᤛᤡᤍᤧᤵ ᤔᤧᤍᤧᤵᤋᤢᤖᤥ.

ᤛᤣ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤐᤥᤃᤢᤃᤧᤴ ᤁᤢᤈᤠ ᤌᤥ᤺ᤰᤋᤧᤀᤠᤱ ᤏᤧᤖᤥ.

ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳᤜᤠ᤹ ᤔᤧᤛ᤺ᤳᤋᤠᤱ ᤂᤧᤶᤍᤧᤳᤗ ᤛᤠᤶᤔᤧᤗᤥᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤔᤠ ᤏᤢ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥌

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤛᤣ.

ᤛ᤺ᤳᤋᤧᤶᤔᤣ᤹ᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤂᤢᤏᤧ᤹ ᤁᤢᤔᤡᤔᤡᤍᤡᤱᤃᤧᤴ ᤁᤢᤔᤡᤱᤅᤡᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤖ ᤁᤢᤔᤡᤔᤡᤍᤡᤱ ᤆᤥᤃᤧᤶᤔᤧ᤹ᤀᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣ ᤔᤧᤳᤋᤧᤶᤔᤧ᤹ᤀᤥ

“ᤁᤧᤕᤠ᤺ᤶᤒᤰᤜᤠ᤹ ᤀᤠᤰᤂᤧᤴ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤐᤠᤒᤣ᥄

ᤂᤧᤏᤧ᤹ ᤁᤧᤔᤢᤰᤛᤠᤶᤔᤡᤱᤃ ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ॥

ᤁᤧᤏᤡᤱᤔᤡᤜᤠ᤹ ᤁᤧᤍᤃᤡ ᤛᤡᤍᤢ᤹ᤛᤡᤍᤢ᤹ ᤔᤧᤍᤢ᤹ᤖᤥ

ᤜᤧᤰᤁᤩᤠᤱ ᤐᤃᤡ ᤔᤧᤃᤡᤖ ᤛᤧᤘᤠ ᤁᤧᤶᤔᤧᤳᤗᤥ॥

᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ ᤁᤧᤖᤧᤰ

ᤛᤠᤶᤒᤥᤴ ᤔᤧᤒᤳᤋᤠᤱ ᤛᤧᤘᤠ ᤁᤧᤶᤔᤧᤳᤗᤥ.

ᤂᤧᤱᤜᤠ᤹ᤖᤧ ᤁᤧᤏᤠᤖᤠ ᤑᤥᤔᤠ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖᤥ.

ᤂᤧᤱᤜᤠ᤹ᤖᤧ ᤔᤡᤔᤡᤍᤡᤱᤃᤧᤴ ᤁᤧᤔᤡᤱᤅᤡᤴ ᤛᤠᤶᤔᤧᤔᤧᤳᤋᤢᤖᤥ॥”  ᤛᤣᤗᤠ

᥋ ᤋᤩᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤀᤥᤔᤧᤳᤋᤧᤶᤔᤧ᤹ᤀᤥ.

ᤔᤧᤴᤇᤠᤶ ᤕᤠᤵᤔᤡᤖᤧ ᤗᤠᤃᤡ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤜᤠ᤹

ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ᥄

᥌ ᤂᤢᤏᤧ᤹ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤴ ᤛᤧᤱᤛᤧᤱᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ ᤂᤧ᤹ᤕᤥᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤔᤧᤒᤣᤖᤥ.

ᤋᤩᤧᤶᤔᤧ᤹ᤀᤥ. ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤥ ᤀᤠᤏᤡ᤹ ᤛ᤺ᤳᤋᤡᤖᤥ॥

᥍ ᤂᤢᤏᤧ᤹ᤃ ᤛᤍᤠᤍᤡᤱ ᤁᤢᤔᤢᤰᤛᤠᤶᤗᤠᤶᤒᤠ ᤜᤠᤱᤕᤢᤰ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤢᤏᤡᤱᤔᤡᤜᤠ᤹ ᤁᤢᤍᤰᤗᤧᤱᤘᤠᤀᤥ

ᤔᤧᤶᤒᤥ᤺ᤰᤏᤧᤴᤗ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤍᤰᤋᤰᤁᤠᤱ ᤀᤥᤔᤧᤳᤋᤢᤛᤡᤖᤥ॥  ᤛᤣᤗᤠ

᥎ ᤔᤧᤴᤇᤠᤶ ᤕᤠᤵᤔᤡᤛᤣ. ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤏᤧᤶᤓᤥᤃᤧᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤏᤠᤒᤠ ᤀᤡᤰᤗᤠ᤺ᤴ ᤂᤧᤶᤍᤧᤳᤗᤖᤥ॥

᥏ ᤂᤢᤏᤧ᤹ᤀᤣ ᤀᤠᤏᤡ᤹ ᤁᤢᤜᤡᤱᤘᤧᤳ ᤀᤠᤈᤥᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤱᤅᤡᤴ ᤗᤧ᤺ᤱ ᤔᤧᤒᤠᤱᤄᤢᤴᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹

ᤀᤠᤏᤡᤃᤧ ᤏᤡᤱᤘᤠ᤹ ᤁᤧᤛᤠ᤹ᤖᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤕᤥ᤺ᤶᤔᤏᤠᤒᤠ ᤕᤢᤵᤐᤠ ᤁᤢᤀᤡᤛᤡ᤺ᤰ

ᤀᤠᤏᤡᤃᤧ ᤛᤣᤛᤣᤛᤠᤱᤛᤠᤱ ᤕᤠᤵᤔᤡ ᤁᤧᤈᤥᤃᤧᤀᤠᤱ ᤘᤠ᤹ᤖᤥ॥

᥇᥇ ᤂᤧᤏᤧ᤹ ᤐᤢᤱᤗᤠᤜᤡᤶᤔᤥ ᤕᤠᤵᤔᤡ ᤁᤧᤍᤠᤖᤧᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤀᤣ᤺ᤰᤌᤠ᤺ᤰᤔᤥ ᤁᤧᤗᤡ᤺ᤵᤐᤠ

ᤁᤰ ᤕᤠᤵᤔᤡ ᤁᤧᤃᤢ᤺ᤳᤋᤧᤀᤠᤱ ᤁᤧᤘᤠ᤹ᤖᤥ॥

᥇᥈ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤌᤧᤃᤣ᤺ᤰᤜᤠ᤹ ᤔᤧᤍᤥ᤹ᤖᤢᤖᤥ.

ᤁᤴ ᤂᤧᤏᤧ᤹ᤀᤣ ᤜᤧᤰᤁᤣ ᤆᤥᤰ ᤁᤧᤒᤠᤱᤄᤢᤛᤡᤒᤠᤖᤥ.

ᤔᤡ ᤗᤢᤶᤔᤥ ᤏᤢ ᤆᤫᤠ᤺ᤳ ᤗᤢᤶᤔᤥ ᤐᤥ᤺ᤰᤂᤡᤃᤧᤖ ᤗᤠᤱᤄᤣᤃᤡᤃᤧᤖᤥ.

ᤁᤖ ᤂᤧᤏᤧ᤹ ᤀᤠᤳᤋᤠᤋᤠᤴᤏᤣ ᤏᤢᤒᤠᤍᤧᤴᤏᤥ ᤕᤠᤵᤔᤡ ᤁᤧᤍᤠᤖᤧᤖᤥ॥

᥇᥉ ᤀᤠᤱᤃᤠ᤹ ᤁᤧᤜᤡᤶᤔᤥ ᤛᤡᤍᤢᤱᤈᤓᤠᤏᤢ ᤋᤠᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤔᤠᤱᤜᤧᤰᤛᤡᤱᤅᤠᤒᤠᤴ ᤁᤧᤳᤋᤢᤱᤗᤥ॥

᥇᥊ ᤀᤠᤱᤃᤠ᤹ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤌᤩᤠᤱᤅᤠᤱ ᤘᤕᤠᤱᤗᤥ.

ᤂᤧᤴ ᤕᤧᤶᤔᤥ ᤔᤠᤱᤜᤢᤵ ᤆᤥᤃᤢᤱᤗᤥ॥

᥇᥋ ᤀᤠᤱᤃᤠ᤹ ᤘᤖᤢᤵᤗᤢᤵᤐᤠ ᤌᤰᤛᤠᤜᤠ᤹ ᤂᤧᤏᤧ᤹ᤀᤥ

ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤛᤧᤃᤶᤒᤠᤜᤠ᤹. ᤌᤢ᤺ᤶᤒᤠᤜᤠ᤹ ᤏᤢ

ᤔᤧ᤺ᤴᤍᤠᤜᤠ᤹ ᤂᤧᤏᤧ᤹ᤀᤥ ᤛᤡᤴᤍᤢᤱᤈᤓᤠ ᤆᤥᤃᤢᤱᤛᤡᤱᤗᤥ॥  ᤛᤣᤗᤠ

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤛᤣ᥄

ᤁᤧᤖᤧᤰ ᤋᤩᤧᤶᤔᤧ᤹ᤀᤠᤱ ᤂᤧᤵᤛᤧᤶᤔᤧ᤹ᤀᤥ᥄

ᤂᤢᤏᤧ᤹ ᤆᤥᤃᤠᤱ ᤐᤡᤖᤠᤱᤒᤠ ᤐᤠ᤺ᤴᤜᤠ᤹ ᤆᤧᤰᤏᤡᤱᤗᤥ॥

᥇᥍ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤂᤢᤏᤧ᤹ ᤐᤣᤗᤡ ᤑᤠᤰᤋᤢᤱᤗᤥ.

ᤜᤧᤰᤁᤩᤠᤱ ᤛᤠᤶᤗᤥᤖᤠᤱᤅᤠᤱ ᤁᤢᤏᤠᤖᤠ ᤑᤥᤛᤢᤱᤗᤥ॥

᥇᥎ ᤀᤠᤏᤡᤱᤘᤠ᤹ᤀᤥ ᤗᤠᤕᤥᤴ ᤔᤠ᤹ᤖᤢᤱᤅᤠᤱ ᤁᤳᤋᤢᤱᤏᤣᤓᤃᤪ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ

ᤐᤠ᤺ᤴᤏᤡᤴ ᤔᤧᤄᤧᤵᤛᤢᤶᤒᤠ ᤘᤕᤧᤔᤧᤸᤗᤥ॥

᥇᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤀᤣ

ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤘᤠ᤹ᤖᤥ.

ᤀᤠᤒᤠ᤺ᤴᤜᤠ᤹ᤀᤥ ᤂᤢᤏᤧ᤹ ᤏᤡᤱᤘᤠ᤹ ᤐᤡᤖᤢᤀᤠᤱ ᤘᤠ᤹ᤖᤥ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ.

ᤀᤠᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠ᤺ᤴ ᤂᤢᤏᤧ᤹ ᤔᤧᤏᤠ᤹ᤖᤢᤴᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤔᤠᤀᤠᤱ ᤔᤧᤴᤗᤧᤳᤋᤣ ᤁᤳᤋᤠᤖᤥ॥

ᤛᤠᤶᤗᤥᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ᤏᤢ ᤛᤥᤖᤡᤰ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥍

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤁᤠᤱ

ᤀᤠᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤀᤠᤒᤡᤖᤖᤥ.

ᤜᤧᤰᤁᤩᤠᤱ ᤀᤥᤀᤠᤔᤧᤳᤋᤠᤱ ᤁᤢᤏᤠᤖᤠ ᤀᤥ᤺ᤳᤗᤖᤥ॥  ᤛᤣᤗᤠ

᥈ ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤗᤧ ᤁᤧᤏᤡᤱᤘᤠ᤹ ᤔᤧᤏᤡᤛᤢᤖᤖᤥ.

ᤜᤧᤰᤁᤩᤠᤱ ᤁᤧᤛᤧᤴᤗᤵᤐᤡᤴ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤧᤏᤠᤖᤠ ᤔᤧᤓᤥᤛᤢᤖᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤖᤥ॥

᥊ ᤁᤧᤖᤧᤰ ᤐᤖᤡᤰᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤛ᤺ᤳᤗᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤀᤠᤱ ᤛᤠᤶᤔᤧᤗᤥᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤔᤏᤠᤜᤠ᤹ ᤁᤧᤘᤠ᤹ᤒᤠ ᤂᤠᤛᤧᤴ

ᤁᤧᤗᤥ᤺ᤴᤍᤢᤛᤡᤖ ᤜᤠᤱᤕᤢᤰ ᤁᤧᤈᤥᤃᤢᤖᤥ॥

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤕᤠᤵᤔᤡᤜᤠ᤹ ᤗᤠᤶ ᤀᤥᤛᤣ᤺ᤴᤃᤧᤎᤠᤰᤋᤢᤛᤡᤖᤥ॥  ᤛᤣᤗᤠ

᥋ ᤏᤡᤱᤘᤠ᤹ᤑᤢᤔᤠᤱᤅᤣ. ᤔᤏᤠᤜᤠ᤹ᤖᤧ ᤁᤧᤏᤠᤖᤠ ᤔᤧᤓᤥᤛᤢᤖᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤕᤶᤒᤠ ᤀᤡᤰᤗᤠᤀᤥ ᤁᤧᤏᤠᤖᤠ ᤔᤧᤓᤥᤛᤢᤖᤖᤥ॥

᥌ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤀᤠᤱ

ᤕᤖᤡᤰ ᤐᤃᤢᤃᤧᤴ ᤁᤢᤈᤠ ᤌᤥ᤺ᤰᤗ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱ. ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤀᤠᤒᤡᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤜᤠᤱᤘᤠᤔᤢ᤹ᤀᤡ ᤀᤠᤒᤡᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤱ ᤌᤰᤔᤠ ᤏᤠ᤺ᤴᤍᤢᤒᤠᤀᤥ ᤛ᤺ᤵᤔᤠ ᤛᤠᤶᤗᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥎

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤥ᤺ᤰᤁᤠᤱ ᤁᤢᤏᤡᤱᤔᤡᤜᤠ᤹

ᤂᤢᤏᤧ᤹ ᤑᤢᤳᤗᤢᤶ ᤌᤩ᤺ᤱ ᤛᤧᤛᤢᤍᤣᤛᤢᤛᤡᤖᤖᤥ.

ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤠᤀᤠᤱ ᤔᤧᤄᤧᤳᤇᤡᤱᤗᤖᤥ॥

᥈ ᤛᤢᤖᤡ᤺ᤳᤋᤡᤸᤗᤧ ᤔᤡ᤺ᤰᤂᤢᤴ ᤑᤧᤛᤢ ᤋᤣ᤹ᤖᤢᤒᤠ ᤁᤢᤀᤡᤛᤡ᤺ᤰᤁᤣ

ᤂᤧᤱᤜᤠ᤹ᤀᤠᤱ ᤂᤢᤏᤧ᤹ ᤑᤧᤛᤢ ᤋᤣ᤹ᤖᤢᤛᤡᤖᤥ॥

ᤔᤡᤀᤥ ᤌᤢᤶᤒᤢ᤹ᤀᤡᤴ ᤕᤥ᤺ᤶᤒᤠ ᤜᤧᤰᤁᤣᤀᤣ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤀᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤌᤩ᤺ᤱ ᤔᤧᤒᤥᤱᤗᤥ॥

᥉ ᤁᤖ ᤛᤠᤶᤕᤥᤏᤡᤒᤠᤜᤠ᤹ᤃ ᤔᤧᤛ᤺ᤳᤗᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤱᤜᤠ᤹ ᤕᤠᤶᤏᤠ᤺ᤶ ᤔᤧᤗ᤹ᤖᤖᤥ.

ᤜᤧᤰᤁᤩᤠᤱ ᤐᤛ᤺ᤳ ᤔᤧᤛ᤺ᤳᤗ ᤔᤧᤀ᤺ᤰᤗᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤠᤱᤛᤣᤘᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤁᤢᤔᤡᤱᤅᤥ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ॥

ᤂᤠ᤹ᤔᤡ᤺ᤵᤐᤥ ᤁᤧᤕᤢᤒᤧᤸᤗᤧ ᤁᤢᤗᤠᤃᤡ ᤔᤠᤱᤛᤣᤘᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤔᤡᤱᤅᤡᤱᤃ ᤕᤜᤘᤣ ᤍᤠᤱᤒᤠᤖᤥ. ᤂᤢᤏᤧ᤹ ᤁᤢᤍᤃᤡ ᤛ᤺ᤳᤋᤧᤶᤔᤧ᤹ᤀᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣᤍᤧᤴ ᤁᤢᤜᤡᤶᤔᤥ ᤕᤢᤱᤗᤥ.

ᤕᤧᤳᤇᤠᤒᤠᤜᤠ᤹ ᤂᤢᤏᤧ᤹ ᤐᤠᤖᤧ ᤀᤥᤔᤧᤳᤋᤢᤛᤡᤒᤠ ᤜᤧᤰᤁᤣ ᤀᤥᤔᤧᤳᤋᤢᤛᤡᤖᤥ

ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ॥

᥌ ᤀᤧᤰᤗᤣ᤺ᤰ ᤁᤧᤒᤥ᤺ᤱᤒᤠ ᤔᤏᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤜᤡᤶᤛᤕᤱᤅᤥ ᤋᤠᤖᤢᤖᤥ॥

ᤂᤢᤏᤧ᤹ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡᤀᤠᤱ ᤁᤧᤕᤢᤱᤒᤠᤜᤠ᤹

ᤗ᤺ᤳᤋᤢᤛᤡᤀᤠᤱ ᤔᤧᤛ᤺ᤳᤗ ᤕᤠ᤺ᤴᤍᤢᤛᤡᤖᤥ.

ᤁᤖ ᤐᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ᤃ ᤏᤠᤶᤗᤠ᤺ᤱᤔᤠᤸᤗᤧ

ᤕᤧᤶᤍᤢᤒᤠ ᤗᤠᤈᤣ᤹ᤀᤥ ᤕᤢᤰᤂᤢᤛᤡᤖᤥ॥

᥍ ᤏᤡᤅᤘᤠ᤹ᤑᤢᤔᤠᤱᤅᤣ. ᤁᤧᤔᤏᤠᤜᤠ᤹ ᤋᤃᤡ ᤋᤃᤡ ᤁᤧᤎᤠᤛᤡᤱᤗᤥ.

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤜᤠ᤹ ᤁᤧᤃᤠ᤺ᤰᤋᤢ ᤁᤧᤍᤣ᤹ᤖᤢᤖᤥ॥  ᤛᤣᤗᤠ

᥎ ᤜᤧᤰᤁᤣ᤺ᤸᤗᤧ ᤛᤡᤏᤤ ᤁᤥ᤺ᤰᤔᤠᤀᤥᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ

ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤰᤂᤧᤖᤥ.

ᤋᤠᤱᤛᤠᤰᤐᤥᤗᤠᤶ ᤐᤠᤱᤃᤧᤴᤍᤡᤱ ᤘᤜᤡᤳᤔᤠᤴ ᤌᤩᤧᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤆᤰᤔᤧᤸᤗ᤹ᤀᤣ ᤘᤠᤃᤣ᤺ᤰᤔᤠ ᤁᤧᤕᤧᤵᤛᤢᤖᤥ.

ᤜᤧᤰᤁᤩᤠᤱ ᤁᤧᤔᤏᤠᤜᤠ᤹ ᤁᤧᤒᤡᤖᤢᤛᤡᤒᤠ ᤁᤧᤜᤣᤒᤠᤀᤠᤱ ᤁᤧᤏᤧᤒᤠ ᤂᤠᤶᤒᤣ᤺ᤰᤁᤡᤴ

ᤘᤠᤃᤧᤖᤰᤂᤢᤀᤠᤱ ᤕᤠᤶᤔᤥ ᤆᤠ ᤁᤧᤎᤥ᤺ᤰᤐᤠ ᤁᤧᤈᤥᤃᤢᤖᤥ॥

᥇᥆ ᤂᤧᤏᤧ᤹ ᤁᤧᤔᤏᤠᤜᤠ᤹ ᤂᤧᤴ ᤗᤠᤈᤣ᤹ᤀᤥ ᤔᤧᤕᤢᤅᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤢ᤹ᤔᤠ ᤁᤧᤍᤠᤔᤠᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤗᤠᤃᤡ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤁᤧᤖᤧᤰ

ᤐᤠ᤺ᤴᤜᤠ᤹ ᤋᤱᤃᤠᤶ ᤁᤧᤈᤥᤃᤢ ᤁᤧᤒᤡᤖᤢᤛᤡᤖᤥ॥

᥇᥇ ᤍᤠᤱᤒᤧᤸᤗᤧ ᤐᤠ᤺ᤴᤈᤠ᤺ᤰᤁᤡᤴ ᤐᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤐᤠ᤺ᤴᤈᤠ᤺ᤰ ᤀᤡᤱᤓᤴ ᤁᤧᤈᤥ᤺ᤰᤐᤠᤜᤠ᤹ᤃ

ᤕᤖᤡᤰ ᤛᤡᤶᤒᤥᤛᤠ ᤔᤧᤴᤇᤢᤔᤠ ᤔᤧᤘᤕᤧᤖᤥ.

᥇᥈ “ᤜᤠᤱ ᤏᤢ ᤌᤰᤛᤢᤒᤠᤜᤠ᤹ ᤜ᤺ᤴᤍᤠᤔᤧᤗᤧᤰᤗ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ.

ᤋᤢᤖᤠᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤆᤡᤃ᤺ᤰᤘᤠᤜᤠ᤹ ᤜᤡᤶᤔᤥ

ᤁᤧᤘᤠ᤹ᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤜᤠᤛᤢ ᤔᤧᤓ᤺ᤰᤂᤢᤖᤥ॥

᥇᥉ ᤕᤢᤵᤐᤠ᤺ᤸᤗᤧ ᤛᤢ᤺ᤵᤔᤏᤠᤒᤠ ᤁᤢᤗᤠᤵ ᤁᤧᤒᤵᤐᤠ ᤐᤧᤷᤘᤠ ᤏᤠᤘᤠᤀᤡᤳᤗᤠ

ᤗᤠᤵᤜᤠ᤹ ᤛᤠᤶᤔᤩᤠᤱ ᤀᤡᤛ᤻ᤛᤣ᤺ᤱ ᤔᤧᤍᤢᤶᤛᤢ ᤔᤧᤈᤰᤋᤢᤀᤠᤱ ᤐᤳᤇᤧᤖᤥ.

ᤜᤧᤰᤋᤱᤒᤠ ᤆᤡᤃ᤺ᤰᤘᤠᤜᤠ᤹ ᤔᤧᤜᤠᤛᤢ ᤔᤧᤓ᤺ᤰᤂᤢᤖᤥ॥

(ᤌᤱ ᤐᤥ᤺ᤰᤂᤧᤒᤠ ᤕᤧᤴᤏᤥ ᤁᤢᤓᤠ ᤂᤡᤏᤡ᤹ ᤌᤣᤀᤠᤱ

ᤔᤧᤸᤗᤢᤰᤂᤖᤀᤥ ᤁᤧᤘᤕᤡᤒᤠᤒᤣ᥅)”

᥇᥊ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤜᤠᤱᤜᤠ᤹ ᤗᤠᤈᤣ᤹ᤀᤥ ᤑᤢᤳᤗᤢᤶ ᤛᤧᤛᤢᤍᤣᤛᤢᤛᤡᤖᤥ.

ᤜᤧᤰᤁᤣ᤺ᤸᤗᤧ ᤂᤧᤴ ᤛᤸᤔᤥᤏ ᤁᤥ᤺ᤰᤔᤠᤀᤥ

ᤏᤠᤱ ᤌᤩᤧᤒᤠ ᤜᤧᤰᤁᤣ ᤗ᤹ᤖᤧᤖᤥ॥

᥇᥋ ᤒᤠᤛᤠᤏᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹

ᤁᤣ᤺ᤶᤁᤣ᤺ᤶᤒᤠ ᤋᤠᤱᤛᤠᤱ ᤁᤧᤍᤰᤐᤠ ᤆᤥ᤺ᤰᤗᤥ.

ᤒᤠᤛᤠᤏᤒᤠ ᤌᤧᤃᤢ ᤔᤠᤱᤘᤠᤜᤠ᤹ ᤐᤕᤶᤗᤢᤱ ᤀᤡᤛ᤻ᤛᤣ᤺ᤱᤒᤠ ᤆᤥ᤺ᤰᤗᤥ॥

᥇᥌ ᤂᤧᤏᤧ᤹ ᤁᤧᤕᤢᤱᤒᤠ ᤆᤶᤈᤶᤒᤠ ᤏᤠᤱᤈᤱᤗᤢᤱᤅᤥᤗᤠᤶ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤢᤱᤅᤠ ᤑᤠ᤹ᤀᤠᤱ ᤛᤣᤃᤢᤒᤠ

ᤂᤧᤴ ᤏᤠᤱᤈᤱᤅᤡᤴ ᤌᤣᤀᤠᤱ ᤁᤧᤏᤠᤜᤧᤸᤗ ᤀᤥᤃᤧᤔᤧᤳᤋᤢᤒᤠᤒᤣ᥅

ᤂᤧᤵᤔᤥᤃ ᤕᤜᤘᤣ ᤍᤠᤱᤒᤧᤸᤗᤧ ᤛᤍᤠᤍᤡᤱ ᤘᤠ᤹ᤔᤠ

ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤏᤡ᤺ᤳᤔᤧᤴᤍᤧᤳ

ᤜᤧᤴᤇᤡᤱ ᤜᤧᤴᤇᤡᤱ ᤀᤴᤗᤠᤜᤠ᤹ ᤁᤳᤋᤢᤛᤡᤖᤥ.

ᤍᤠᤱᤒᤠᤴ ᤛᤡᤏᤤ ᤁᤥ᤺ᤰᤔᤠᤀᤥᤗᤠᤶᤒᤠ ᤁᤢᤛᤣᤛᤣᤍᤧᤴᤏᤥ ᤋᤠᤖᤥ॥

᥇᥎ ᤂᤧᤏᤧ᤹ ᤌᤠ᤺ᤱ ᤁᤧᤒᤥᤃᤧ ᤁᤧᤒᤣ᤺ᤸᤗᤧ.

ᤐᤢᤱᤗᤠᤎᤠᤒᤠ ᤁᤧᤈᤥᤃᤢᤛᤡᤒᤠᤜᤠ᤹ ᤁᤧᤍᤣ᤹ᤖᤢᤛᤡᤖᤥ॥

ᤂᤧᤏᤧ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤜᤧᤰᤁᤩᤠᤱ ᤐᤡᤑᤩᤢᤱᤒᤠᤜᤠ᤹ᤖᤧ

ᤔᤧᤍᤥ᤺ᤴᤍᤢᤒᤠ ᤆᤧᤛᤢᤱᤅᤡᤴᤏᤠᤱ ᤁᤧᤍᤠ᤺ᤰᤋᤢᤖᤥ॥

ᤀᤠᤸᤗ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤗᤢᤶᤔᤥ ᤘᤕᤧ᤹ᤀᤥ॥

᥇᥏ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤌᤡᤰᤕᤠ᤺ᤴᤎᤰ ᤁᤧᤗᤡ᤺ᤵᤐᤠ ᤀᤠᤏᤡ᤹

ᤁᤰᤁᤡᤴ ᤂᤢᤏᤧ᤹ ᤁᤢᤕᤢ ᤀᤠᤒᤡᤖᤥ.

ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤏᤧᤶᤓᤥᤃᤧᤴ ᤁᤢᤏᤠᤖᤠ ᤑᤥᤛᤢᤶᤗᤥ॥  ᤛᤣᤗᤠ

᥈᥆ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠᤱᤀᤠᤛᤧ᤺ᤵᤛᤧ᤺ᤵᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤛᤡᤔᤧᤴᤗᤠᤶ ᤀᤠᤜᤡᤱᤗᤥ॥

᥈᥇ ᤁᤖ ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤴ ᤛᤧᤛᤢᤖᤥ.

ᤂᤧᤱᤜᤠ᤹ᤖᤧ ᤗᤠᤕᤥ ᤆᤥ᤺ᤰᤔᤠᤖ ᤘᤠ᤹ᤔᤠᤖᤰ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤱᤜᤠ᤹ ᤒᤠᤛᤠᤏᤒᤠ ᤆᤶᤈᤶᤒᤠ ᤋᤧᤴᤏᤥᤗᤠᤶ ᤋᤠᤖᤢᤱᤛᤡᤱᤗᤥ.

ᤂᤧᤱᤜᤠ᤹ ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤛᤡᤃᤠᤱᤗᤠᤶ

ᤀᤠᤱᤃᤠ᤹ ᤌᤠ᤺ᤱ ᤀᤢ᤺ᤰᤂᤢᤱ ᤗ᤺ᤳᤋᤢᤱᤛᤡᤱᤗᤥ॥

᥈᥉ ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡᤴ

ᤂᤡᤏᤡ᤹ ᤁᤧᤍᤥ᤹ᤖᤢᤶᤗ ᤗᤠᤱᤃᤧᤄᤣᤃᤡᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤂᤩᤠᤒᤠᤜᤠ᤹ᤖᤧ ᤂᤧᤴ ᤔᤠᤰᤂᤡᤴ ᤔᤧᤗᤠᤃᤢᤖᤥ॥”

᥈᥊ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤱ ᤁᤧᤏᤠ᤺ᤴᤍᤢᤀᤠᤱ ᤗᤠᤱᤃᤧᤄᤣ᤺ᤰᤐᤠ

ᤋᤡᤰᤗᤠ᤺ᤴ ᤁᤧᤖᤧᤰᤗᤧ ᤔᤧᤏᤡᤛᤢᤀᤠᤱ ᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱ ᤐᤕᤶ ᤜᤠᤱᤅᤡᤸᤗᤧ ᤌᤱ ᤏᤠ᤺ᤴᤍᤢᤀᤠᤱ

ᤗᤠᤱᤄᤣ᤺ᤰᤐᤠ ᤋᤡ᤺ᤰᤗᤠ᤺ᤴ ᤛᤣᤛᤣᤍᤧᤴ ᤗᤧᤵᤔᤠᤱ ᤌᤠᤛᤡᤱᤗᤥ॥

᥈᥋ ᤛᤠᤶᤃᤧᤗᤥᤒᤠᤜᤠ᤹ ᤋᤃᤡ ᤋᤃᤡ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱ ᤀᤣᤃᤠᤱ ᤔᤢᤰᤗᤠ ᤁᤧᤔᤢᤱᤒᤠᤜᤠ᤹ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤴ ᤔᤢᤰᤗᤠ ᤁᤧᤔᤢᤱᤒᤠᤜᤠ᤹ᤏᤢ ᤛᤥᤖᤡᤰ

ᤇᤡᤱᤇᤡᤱᤃᤩᤠ ᤁᤧᤔᤢᤱᤔᤠ ᤔᤧᤴᤇ᤻ᤕᤠᤜᤠ᤹ ᤔᤧᤘᤠ᤹ᤖᤥ॥

᥈᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤡᤰ ᤁᤢᤔᤏᤠ ᤗᤢᤶᤔᤥ

ᤂᤢᤏᤧ᤹ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤔᤏᤠ ᤀᤡᤛᤪᤠᤀᤡᤗᤒᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈᥍ ᤁᤧᤖᤧᤰᤏᤢ᤺ᤸᤗᤧ ᤆᤢ᤺ᤰᤐᤠ ᤒᤧᤴᤈᤠᤔᤡᤏ ᤗᤧᤵᤔᤠᤱᤒᤠ

ᤛᤢᤘᤠᤱᤜᤠ᤹ᤖᤧ ᤂᤧᤱᤜᤠ᤹ ᤗᤠᤶᤔᤧᤗᤥᤛᤢᤛᤡᤖᤥ॥

ᤕᤜᤢᤍᤠ ᤗᤧᤵᤔᤠᤱᤒᤠ ᤗᤠᤶᤗᤥᤒᤠᤜᤠ᤹ ᤂᤧᤱᤜᤠ᤹ᤏᤢ ᤔᤧᤓ᤺ᤴᤇᤡᤱᤗᤥ.

ᤜᤧᤰᤁᤩᤠᤱ ᤈᤒᤢᤗᤢᤏ ᤏᤢ ᤏᤵᤋᤠᤗᤡ ᤗᤧᤵᤔᤠᤱᤒᤠ

ᤗᤠᤶᤗᤥᤒᤠᤜᤠ᤹ᤀᤠᤱ ᤂᤧᤵᤔᤥ ᤔᤧᤘᤠ᤹ᤖᤥ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ.

ᤋᤃᤡ ᤕᤠᤵᤔᤡ ᤀᤥᤛᤣ᤺ᤴᤃᤧᤎᤠᤰᤋᤧᤒᤠ ᤜᤧᤰᤁᤣᤀᤣ.

ᤏᤡᤱᤘᤠ᤹ᤑᤢᤔᤠᤱᤅᤣ. ᤕᤠᤶᤔᤥ ᤌᤡᤰᤗᤧᤱ ᤁᤧᤔᤢᤰᤁᤢᤶᤔᤡᤴ

ᤀᤠᤏᤡᤃᤧ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ॥

᥈᥏ ᤌᤣᤀᤠᤱᤓᤧᤸᤗᤧ ᤕᤖᤢᤛᤗᤧ᤺ᤶᤔᤥ ᤁᤧᤜᤡᤶᤔᤡᤴ ᤕᤢᤱᤗᤥ.

ᤜᤠᤱᤜᤠ᤹ᤖᤧ ᤂᤧᤵᤔᤥ ᤜᤢᤰᤛᤥᤕᤠᤱ ᤔᤧᤍᤥ᤺ᤴᤍᤢᤖᤥ॥

᥉᥆ ᤛᤡᤍᤠᤰᤐᤠ ᤗᤠᤀᤥ ᤁᤧᤕᤠᤰᤐᤠ ᤋᤠᤶᤓᤢᤱ ᤌᤰᤛᤠ ᤜᤧᤰᤋᤱᤒᤠ

ᤔᤡᤛᤪ ᤗᤠᤈᤣ᤺ᤴ ᤂᤧᤏᤧ᤹ ᤑᤧ᤺ᤰᤋᤧ᤹ᤀᤥ.

ᤀᤠᤎᤥ᤺ᤱᤎᤥ᤺ᤱᤒᤠ ᤁᤢᤶᤒᤠᤒᤠ ᤐᤡᤳ ᤏᤢ ᤐᤡᤳᤛᤠᤳᤜᤠ᤹

ᤂᤧᤏᤧ᤹ ᤁᤧᤓᤧ᤺ᤰᤋᤢᤛᤡᤒᤠ ᤁᤢᤀᤡᤛᤡ᤺ᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤏᤧ᤹ ᤑᤧ᤺ᤰᤋᤧᤛᤧ᤹ᤀᤥ॥

ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ ᤕᤢᤵᤐᤠᤜᤠ᤹ ᤂᤧᤏᤧ᤹ ᤛᤧᤘᤠ

ᤁᤧᤶᤔᤧᤳᤗ ᤗᤧᤳᤋᤡ ᤔᤧᤍᤥ᤺ᤴᤍᤢᤖ ᤕᤠ᤺ᤴᤍᤧᤛᤧ᤹ᤀᤥ॥

ᤌᤱ ᤆᤥ᤺ᤰᤔᤠ ᤂᤢᤏᤡ᤹ ᤛᤡᤖᤠ᤹ᤃᤧᤎᤠᤱᤒᤠᤜᤠ᤹

ᤂᤧᤏᤧ᤹ ᤑᤢᤳᤇᤡᤱᤇᤠ᤺ᤱ ᤛᤧᤛᤧᤍᤣᤛᤧᤛᤧ᤹ᤀᤥ॥

᥉᥇ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤜᤠᤱᤗᤠᤀᤡᤱᤒᤠᤜᤠ᤹ ᤔᤧᤓᤧᤴᤗᤥ.

ᤁᤢᤛ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤀᤠᤒᤠᤅᤣ

ᤏᤡᤱᤘᤠ᤹ᤑᤢᤔᤠᤱᤅᤥ ᤜᤢᤰᤔᤧᤛᤢᤵᤛᤡᤱᤗᤥ॥

᥉᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤜᤠᤱᤕᤢᤰ ᤗᤠᤈᤣ᤹ᤒᤠ ᤔᤏᤠᤛᤣ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤖ ᤛᤠᤶᤗᤥᤖᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤧᤘᤠᤛᤠᤶᤗᤥ᤺ᤴ

ᤂᤡᤏᤡ᤹ ᤛᤠᤶᤔᤧᤳᤋᤧᤶᤔᤧ᤹ᤀᤥ॥  ᤛᤣᤗᤠ

᥉᥉ ᤂᤢᤏᤧ᤹ᤃ ᤀᤢᤏᤠᤜᤢᤖᤡᤒᤠ ᤋᤠᤱᤛᤠᤰᤐᤥ ᤂᤠ᤹ᤔᤡ᤺ᤵᤐᤠᤴ

ᤁᤧᤕᤢᤰᤐᤠᤀᤠᤱ ᤁᤧᤎᤠᤛᤡᤱᤒᤠᤖᤥ.

ᤂᤢᤏᤧ᤹ ᤕᤶᤒᤠ ᤀᤡᤰᤗᤠ ᤗᤥ᤺ᤰᤂᤢᤀᤠᤱ ᤘᤠ᤹ᤖ ᤀ᤺ᤰᤐᤠᤴ ᤂᤧᤵᤛᤧᤶᤔᤧ᤹ᤀᤥ॥

᥉᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴ ᤀᤢᤘᤠ ᤆᤥᤃᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤀᤡᤛᤪᤠᤀᤡᤸᤗᤥ ᤘᤠ᤹ᤖᤥ.

ᤁᤢᤔᤢᤰᤛᤠᤶᤔᤡᤴ ᤋᤠᤱᤛᤠᤰᤐᤥ ᤛᤧᤖᤧᤀᤠᤱ ᤘᤠ᤹ᤖᤥ॥

᥉᥋ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤛᤣᤛᤣᤍᤧᤴᤏᤥ

ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤁᤧᤈᤥ᤺ᤰᤗᤥ॥

ᤀᤡᤛᤪᤠᤀᤡᤗᤛ᤻ᤔᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤏᤠᤜᤠ᤹ ᤔᤢᤰᤛᤠᤶ ᤐᤡᤖᤢᤛᤡᤀᤠᤱ ᤁᤧᤎᤢᤶᤒᤠ ᤆᤥᤃᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤗᤧᤰᤘᤠᤓᤢᤱᤜᤠ᤹” ᤁᤧᤗ᤹ᤒᤠ ᤀᤡᤰᤗᤠᤀᤥ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥌᥏

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤆᤫᤠ᤺ᤳᤋᤡᤴ ᤀᤠᤏᤡ᤺ᤱᤔᤥ ᤌᤠᤖᤡᤰ ᤁᤧᤖᤧᤀᤠᤱ ᤘᤠ᤹ᤖᤥ॥

᥈ ᤕᤧᤵᤔᤠᤍᤧᤴᤏᤠᤱ ᤁᤧᤜᤥ᤺ᤵᤐᤠ ᤁᤣ᤺ᤶᤒᤠ ᤘᤠᤈᤡᤶᤒᤣᤀᤥ ᤜᤢᤶᤔᤠᤖ ᤐᤳᤋᤠᤖᤥ.

ᤜᤧᤰᤁᤩᤠᤱ ᤁᤣ᤺ᤶᤒᤠ ᤆᤫᤠ᤺ᤳᤋᤥ ᤗᤠᤛᤠᤱ ᤐᤣᤃᤠᤱᤅᤠᤱ ᤕᤠᤰᤁᤠᤖᤥ.

ᤜᤧᤰᤁᤩᤠᤱ ᤀᤠᤛᤶᤍᤠᤱ ᤆᤫᤠ᤺ᤳᤋᤡᤴ ᤁᤢᤱ ᤕᤢᤖ ᤐᤳᤗᤥ॥

᥉ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠᤖᤧ ᤆᤥ᤺ᤰᤔᤠᤖᤧ

ᤀᤠᤱᤃᤠ᤹ ᤏᤠᤛᤠᤱᤅᤠᤱ ᤀᤠᤍᤳᤗᤢᤶᤒᤣ᤺ᤵᤔᤠᤴ ᤆᤒᤧᤒᤣᤖᤥ॥

ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶ ᤀᤥᤔᤧᤵᤔᤠᤖᤧ ᤀᤥᤔᤧᤵᤔᤠᤖᤧ

ᤀᤠᤱᤃᤠ᤹ ᤀᤠᤔᤡᤰᤜᤠᤱᤔᤠᤜᤠ᤹ ᤀᤠᤃᤧᤒᤣᤖᤥ॥

᥊ ᤌᤣᤏᤠᤎᤣ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤈᤡ᤺ᤳᤋᤠᤖᤥ.

ᤂᤧᤱᤜᤠ᤹ᤃ ᤏᤡ᤺ᤵᤔᤧᤴᤍᤧᤳᤋᤣ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤘᤠ᤹ᤖᤥ॥

ᤌᤣᤏᤠᤎᤣ ᤀᤠᤏᤡᤱᤔᤡ ᤁᤧᤒᤥ᤺ᤱᤒᤠᤜᤠ᤹ᤖᤧ ᤀᤠᤍᤰᤗᤧᤱᤘᤠᤀᤥ

ᤀᤡᤱᤗᤧᤰ ᤐᤠ᤺ᤴᤜᤠ᤹ ᤔᤧᤒᤠ᤺ᤳᤋᤢᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤛᤧᤵᤔᤠ ᤔᤧᤃᤥ᤺ᤳᤋᤠᤖᤥ॥

ᤀᤠᤱᤃᤠ᤹ ᤔᤧᤱᤄᤢ᤺ᤳᤋᤣᤒᤠ ᤆᤡᤃ᤺ᤰᤘᤠᤜᤠ᤹

ᤛᤠᤰᤁᤧᤸᤗᤧᤰ ᤏᤢ᤺ᤰᤔᤠ ᤔᤧᤒᤠᤱᤅᤠᤖᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤀᤍᤱ

ᤆᤥ᤺ᤰᤁᤠᤒᤠᤱᤃ ᤂᤧᤏᤧ᤹ ᤁᤧᤏᤡᤛᤢᤀᤣᤖᤥ.

ᤜᤧᤰᤁᤩᤠᤱ ᤀᤠᤗᤠᤕᤥᤴ ᤂᤧᤏᤧ᤹ᤗᤠᤶᤒᤠ ᤆᤡᤱᤔᤠ ᤔᤧᤛᤢᤰᤁᤠᤸᤗᤥ॥

᥌ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤀᤥ

ᤏᤡᤱᤛᤠᤱ ᤁᤧᤈᤥ᤺ᤰᤐᤠᤜᤠ᤹ ᤀᤠᤱᤃᤠ᤹ ᤆᤥᤃᤢᤱᤅᤡᤸᤗᤧ

ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤴᤎᤠᤏᤧᤸᤗᤖᤥ॥

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤃᤥ᤺ᤵᤐᤠᤜᤠ᤹

ᤀᤠᤱᤃᤠ᤹ ᤆᤥᤃᤢᤱᤅᤡᤸᤗᤧ ᤂᤢᤏᤡ᤹ ᤏᤠᤛᤡᤖᤣ᤺ᤵ ᤔᤧᤗ᤹ᤏᤧᤸᤗᤖᤥ॥

᥍ ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤏᤧ᤹ ᤁᤧᤗᤠᤃᤡᤀᤣ

ᤀᤠᤱᤃᤠ᤹ ᤀᤠᤏᤠᤔᤧᤴᤇᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤛᤡᤖᤡᤱᤔᤔᤠᤸᤗᤧ ᤀᤠᤏᤠᤖᤠᤴ ᤋᤧᤵᤋᤢᤀᤠᤱ ᤘᤠ᤹ᤀᤠᤖᤥ॥

᥎ ᤀᤠᤶᤓᤢ᤹ ᤀᤠᤴᤛᤠ᤹ᤛᤡᤖᤧ ᤂᤢᤏᤡ᤹ ᤗᤢᤶᤔᤥ

ᤀᤠᤱᤃᤠ᤹ ᤀᤣ᤺ᤰᤛᤧᤳᤇᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤔᤠ᤺ᤱᤄᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥏ ᤌᤣᤀᤠᤱᤓᤧᤸᤗᤧ ᤁᤧᤜᤡᤶᤔᤡᤸᤗᤧ ᤗᤠᤃᤡ ᤛᤡᤰᤛᤶᤔᤠᤸᤗᤧ

ᤀᤠᤱᤃᤠ᤹ ᤁᤧᤍᤡ᤺ᤵᤐᤠ ᤔᤡ ᤜᤧᤰᤁᤣ ᤌᤢᤰᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤜᤡᤏᤠ᤺ᤶ ᤁᤧᤶᤔᤧᤵᤐᤠ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤀᤠᤛᤶᤍᤠᤱ ᤌᤠᤖᤥ॥

᥇᥆ ᤀᤠᤱᤃᤠ᤹ ᤜᤠ᤺ᤵᤐᤠᤖ ᤋ᤺ᤰᤏᤧᤳᤋᤥ ᤕᤢᤱᤅᤠᤖᤥ.

ᤁᤖ ᤔᤏᤠᤜᤠ᤹ᤖᤧ ᤀᤠᤏᤠ ᤔᤧᤎᤠᤛᤢ ᤔᤧᤒᤡᤀᤠᤖᤥ॥

᥇᥇ ᤀᤠᤗᤢᤱᤔᤠ᤹ ᤜᤡ᤺ᤶᤔᤠᤖᤧ ᤛᤠᤃᤡ ᤋᤣ᤺ᤳ ᤆᤠᤰᤂᤢᤱᤗᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖᤥ॥

᥇᥈ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤁᤧᤕᤢᤱᤒᤠᤜᤠ᤹ᤖᤧ

ᤀᤠᤱᤃᤠ᤹ ᤔᤧᤛᤠ᤺ᤳᤋᤠ ᤔᤧᤃᤣ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤌᤡ᤺ᤸᤗᤧ ᤁᤧᤔᤛᤡᤱᤒᤠᤜᤠ᤹ᤖᤧ

ᤂᤢᤏᤡ᤹ ᤛᤠᤶᤗᤥ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥉ ᤁᤖ ᤀᤠᤱᤃᤠ᤹ᤃ ᤂᤧᤏᤧ᤹ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤏᤧᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤛᤢᤕᤧᤶᤔᤥ ᤀᤠᤒᤣᤗᤡᤃᤧᤴ ᤋᤢᤘᤠ᤺ᤴ

ᤂᤧᤵᤛᤧ᤹ᤀᤠᤱ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤐᤕᤶ ᤕᤶᤒᤠ ᤁᤧᤔᤡ᤺ᤶᤈᤡᤀᤥ.

ᤛᤧᤰᤂᤠᤛ᤻ᤔᤠ ᤁᤧᤛᤧᤴᤗᤵᤗᤠᤶᤒᤠ ᤑᤠ᤹ᤖᤠᤱᤅᤧ᤹ᤀᤥ॥

᥇᥊ ᤀᤠᤏᤡ᤺ᤶᤏᤡ᤺ᤶᤒᤠ ᤘᤠᤈᤡᤶᤒᤣᤀᤥᤗᤠᤶ

ᤀᤢ᤺ᤰᤂᤠᤱ ᤗ᤺ᤳᤋᤠᤱᤅᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤕᤠᤵᤔᤡ ᤁᤧᤈᤡ᤺ᤵᤐᤠᤜᤠ᤹ᤗᤠᤶᤒᤠ ᤁᤶᤒᤪᤠᤱ ᤔᤧᤳᤋᤠᤱᤅᤧ᤹ᤀᤥ.

ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤫᤠ᤺ᤳᤋᤥᤗᤠᤶ ᤋᤧᤶᤛᤠᤱ ᤗ᤺ᤳᤋᤠᤱᤅᤧ᤹ᤀᤥ॥

᥇᥋ ᤁᤧᤃᤢᤱᤒᤠ ᤆᤫᤠ᤺ᤳᤋᤡᤸᤗᤧ ᤀᤠᤱᤃᤠ᤹ ᤔᤧᤒᤱᤅᤠᤴ ᤔᤧᤍᤣ᤹ᤀᤠᤴᤗᤖᤥ.

ᤀᤡᤃᤪ ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤫᤠ᤺ᤳᤋᤡᤸᤗᤧ ᤔᤧᤜᤥ᤺ᤵᤐᤠᤴᤗᤖᤥ

ᤜᤧᤰᤁᤩᤠᤱ ᤀᤡᤵᤐᤢᤱᤅᤡᤸᤗᤧ ᤔᤧᤗᤳᤋᤠᤴᤗᤖᤥ॥

᥇᥌ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤔᤡ᤺ᤶᤈᤡᤍᤠᤱᤒᤠ ᤏᤢ

ᤁᤧᤏᤢ᤹ᤒᤠ ᤁᤧᤈᤥ᤺ᤰᤗᤥ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ᤃ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤢᤰᤂᤣᤀᤥ

ᤁᤢᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤒᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ ᤜᤡᤛᤡᤱᤅᤧ᤹ᤀᤥ॥

᥇᥍ ᤁᤧᤛᤣᤘᤠᤖᤥᤒᤠᤴ ᤁᤧᤏᤡᤛᤢᤸᤗᤧ ᤂᤧᤏᤧ᤹ ᤌᤡᤰᤏᤠᤜᤠᤱ

ᤔᤧᤜᤡᤛᤡᤱᤅᤧᤴ ᤔᤧᤒᤣᤃᤧᤴᤏᤧ᤹ᤀᤥ॥

ᤀᤠᤱᤃᤠ᤹ᤃ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤕᤠᤰᤁᤠᤖᤥ.

ᤀᤠᤱᤃᤠ᤹ ᤜᤠᤖᤠ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

᥇᥎ ᤀᤠᤱᤃᤠ᤹ ᤀᤠᤒᤣᤛᤠᤱ ᤑᤧᤖᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤏᤡᤱᤔᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤠᤱᤃᤠ᤹

ᤀᤠᤔᤧᤸᤗᤢᤱ ᤜᤢᤅᤧ᤹ᤀᤠᤱ ᤌᤧ᤹ᤖᤠᤱᤅᤧ᤹ᤀᤥ॥

᥇᥏ ᤀᤠᤏᤡᤱᤔᤡᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤒᤠᤴ.

ᤀᤠᤱᤃᤠ᤹ ᤛᤡᤖᤡᤱᤔᤔᤥ ᤔᤧᤎᤠᤀᤠᤒᤠᤴ

ᤜᤧᤰᤁᤩᤠᤱ ᤀᤠᤈᤠ᤺ᤳᤌᤡ ᤔᤧᤍᤣᤛᤢᤒᤠᤴ ᤁᤧᤏᤡᤛᤢᤀᤠᤱ ᤁᤧᤘᤠ᤹ᤖᤥ.

ᤂᤧᤴ ᤀᤠᤏᤡᤱᤔᤡᤜᤠ᤹ ᤁᤧᤖᤧᤰ ᤂᤧᤏᤧ᤹ ᤁᤧᤍᤃᤡᤀᤣ ᤔᤧᤘᤠ᤹ᤖᤥ॥

᥈᥆ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤱᤒᤠ ᤐᤠ᤺ᤴᤏᤡᤸᤗᤧ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤆᤧᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤕᤠᤱᤛᤠ᤹ᤔᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤏᤢ ᤀᤠ᤺ᤴᤇᤡᤱᤔᤠ

ᤁᤧᤒᤡᤒᤠ ᤔᤧᤘᤠ᤹ᤒᤡ ᤑᤠ᤹ᤀᤠᤱ ᤀᤥᤔᤧᤳᤋᤢᤱᤛᤡᤱᤗᤥ

ᤁᤖ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧᤖᤥ॥

᥈᥇ ᤂᤧᤱᤜᤠ᤹ᤖᤧ ᤆᤠᤔᤠᤖᤧ ᤁᤢᤗᤧᤰᤘᤠ ᤏᤡᤱ ᤔᤧᤒᤡᤖᤠᤱᤗᤥ.

ᤜᤧᤰᤁᤩᤠᤱ ᤀᤠᤘᤠᤔᤡ᤺ᤰᤋᤧᤸᤗᤧ ᤆᤫᤠ᤺ᤳᤋᤡᤸᤗᤧ ᤁᤢᤗᤧᤰᤘᤠ

ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤒᤡᤖᤠᤱᤗᤥ॥

᥈᥈ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤌᤠᤵᤔᤏᤠ ᤏᤧᤔᤏᤠᤒᤠ

ᤆᤠᤔᤠ ᤌᤢᤱᤔᤠᤜᤠ᤹ ᤀᤡᤛᤪᤢᤵᤐᤠ ᤆᤧᤴ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤜᤠᤒᤠ ᤁᤴᤏᤣ ᤂᤧᤱᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ

ᤋᤢᤶᤄᤥ ᤏᤢ ᤆᤧᤱᤄᤪᤱᤒᤠ ᤐᤥ᤺ᤱᤗᤖᤥ॥

᥈᥉ ᤂᤧᤱᤜᤠ᤹ ᤔᤡᤰᤏᤡᤔᤠ ᤔᤧᤴᤇᤢᤰᤔᤏᤠ ᤔᤡᤰᤑ᤺ᤶᤒᤠ ᤔᤧᤒᤥ᤺ᤱᤗᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤍᤠᤍᤡᤱ ᤋᤰᤐᤧᤳ ᤕᤧᤵᤔᤠ ᤔᤧᤴᤇᤢᤰᤔᤏᤠ

ᤀᤣ᤺ᤰᤌᤢ᤺ᤰᤁᤩᤠ ᤔᤧᤒᤥ᤺ᤱᤗᤖᤥ॥

᥈᥊ ᤂᤧᤏᤧ᤹ ᤁᤧᤛᤠᤰᤁᤧᤴᤏᤡᤴ ᤂᤧᤱᤜᤠ᤹ ᤛᤶᤎᤠᤱ ᤌᤠᤛᤧ᤹ᤀᤥ.

ᤜᤧᤰᤁᤩᤠᤱ ᤜᤠᤖᤠ ᤁᤡᤵᤔᤠᤃᤧᤄᤢᤒᤠ ᤁᤧᤛᤡᤰ ᤐᤥ᤺ᤰᤔᤥ ᤔᤧᤎᤠᤖᤖᤥ॥

᥈᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤎᤠ᤺ᤱᤜᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ

ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤖᤥ॥

᥈᥌ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤁᤧᤜᤡᤵᤋᤢᤀᤠᤱ ᤘᤠ᤹

ᤀᤠᤶᤓᤠ ᤂᤧᤴᤏᤣ ᤂᤧᤱᤜᤠ᤹ᤖᤧ ᤔᤧᤄᤢᤶᤛᤢᤖᤥ.

ᤜᤧᤰᤁᤩᤠᤱ ᤀᤠᤳᤋᤡᤴ ᤁᤧᤄᤠ᤺ᤴᤍᤢᤀᤠᤱ ᤁᤧᤘᤠ᤹

ᤜᤠᤒᤠ ᤂᤧᤴᤏᤣ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤖᤥ॥

᥈᥍ ᤂᤢᤏᤡ᤹ ᤗᤠᤕᤥᤴ ᤗᤢᤵᤛᤧ᤹ᤀᤠᤱ ᤀᤠᤵᤋᤡᤰ ᤁᤢ᤺ᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤛᤧᤴᤗᤵᤐᤥ ᤗᤰ ᤔᤧᤱᤄᤥᤛᤢᤸᤗᤖᤥ॥

᥈᥎ ᤏᤧᤳᤋᤡᤃᤧᤴ ᤜᤡᤱᤔᤴᤗᤧ ᤛᤠᤵᤐᤴᤏᤥ ᤂᤢᤏᤡ᤹ ᤔᤡᤱᤜᤠ᤹ ᤜᤥ᤺ᤵᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹

ᤛᤠᤶᤕᤥᤏᤡᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤒᤳᤏᤧᤴᤗᤖᤥ॥

᥈᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ᤃ ᤋᤢᤰᤂᤣ ᤆᤠᤀᤠᤖᤥ

ᤜᤧᤰᤁᤩᤠᤱ ᤀᤠᤕᤥ᤺ᤶ ᤐᤢ᤹ᤖᤧᤀᤠᤱ ᤘᤠ᤹ᤖᤥ.

ᤁᤧᤛᤧᤴᤗᤵᤐᤡᤸᤗᤧ ᤀᤠᤱᤃᤠ᤹ ᤋᤠᤱᤛᤧ᤺ᤵᤐᤠᤖᤖᤥ॥

᥉᥆ ᤀᤠᤱᤃᤠ᤹ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤱᤗ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤏᤢᤃᤧᤴ ᤐᤡᤖᤢᤱᤗ ᤁᤢᤔᤡᤔᤡᤍᤡᤱ ᤆᤥᤃᤢᤱᤗᤥ॥

᥉᥇ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤀᤠᤎᤥ᤺ᤱᤎᤥ᤺ᤱᤒᤠ

ᤐᤡᤳᤋᤡᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤴ ᤐᤠ᤺ᤴᤜᤠ᤹ᤖᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤛᤢᤖᤥ॥

ᤁᤸᤗᤧᤃ ᤁᤢᤍᤠᤱ ᤏᤢ ᤁᤢᤗᤠᤱ ᤁᤧᤒᤵᤐᤠ ᤁᤢᤶᤒᤠᤒᤠ

ᤐᤡᤳᤋᤡᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤢᤏᤡᤱᤘᤠ᤹ ᤋᤠᤛᤢᤖᤥ॥

᥉᥈ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤔᤧᤛ᤺ᤳᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤃᤥ᤺ᤵᤐᤠᤛᤣ.

ᤂᤡᤏᤡ᤹ ᤜᤠᤱᤜᤠᤱ ᤁᤧᤗ᤹ᤖᤡᤖᤖᤥ॥

᥉᥉ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤣᤗᤡᤃᤧᤴ ᤋᤢᤘᤠ᤺ᤴ

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤛᤠᤰᤐᤠᤃᤧᤎᤠᤒᤠ ᤁᤢᤔᤏᤠᤜᤠ᤹ ᤂᤢᤏᤧ᤹

ᤜᤏᤧ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤛᤡᤴᤗᤥ॥

᥉᥊ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖᤖᤥ.

ᤜᤧᤰᤁᤩᤠᤱ ᤘᤖ᤺ᤱ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤔᤢᤴᤈᤡᤱ ᤘᤕᤠ᤺ᤰ

ᤁᤧᤗ᤹ᤒᤠ ᤁᤧᤖᤧᤰᤗᤧ ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤏᤡᤖᤥ॥

᥉᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤕᤥᤏ ᤁᤥ᤺ᤰᤔᤠᤴ ᤛᤧ᤺ᤵᤋᤢᤖᤥ.

ᤜᤧᤰᤁᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤕᤧᤰᤕᤰᤜᤠ᤹ ᤕᤠᤶᤔᤥ ᤆᤥᤃᤢᤖᤥ॥

ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ ᤂᤧᤵᤔᤥ ᤔᤧᤕᤢᤱᤛᤡᤱᤅᤠᤱ ᤂᤧᤴ ᤔᤧᤕᤢᤰᤋᤢᤖᤥ॥

᥉᥌ ᤂᤢᤏᤧ᤹ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤔᤧᤴᤇᤠ᤹ᤜᤠ᤹ᤖᤧ

ᤂᤧᤴ ᤗᤠᤈᤣ᤺ᤴ ᤂᤢᤏᤡ᤹ ᤗᤰ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤔᤧᤵᤐᤠ

ᤗᤢᤱᤔᤠ᤹ ᤁᤧᤍᤢᤰᤐᤠᤜᤠ᤹ ᤂᤧᤵᤔᤥ ᤔᤧᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤐᤣᤗᤡᤃᤧᤴ ᤋᤢᤘᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥆

ᤏᤡᤱᤘᤠ᤹ᤑᤢᤔᤠᤱᤅᤣ. ᤆᤠᤳᤋᤧ᤹ᤖ ᤛᤧ᤺ᤵᤋᤠᤱᤅᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤓᤠ᤹ᤛᤧ ᤜᤠᤖᤠ ᤋᤩᤧ᤹ᤀᤥ॥

᥈ ᤀᤠᤱᤃᤠ᤹ ᤛᤧᤵᤔᤠ ᤁᤧᤃᤥ᤺ᤵᤐᤠᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤠᤰᤔᤧᤒᤣ᤺ᤰᤗᤖᤥ.

ᤀᤠᤱᤃᤠ᤹ ᤔᤧᤰᤁᤠᤖ ᤑᤠ᤹ᤀᤠᤱ ᤏᤡᤱᤘᤠ᤹

ᤁᤧᤀᤡ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤖᤥ

ᤜᤧᤰᤁᤩᤠᤱ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤐᤥ᤺ᤱᤗᤖᤥ॥

᥉ ᤂᤧᤱᤜᤠ᤹ᤖᤧ “ᤁᤫᤧ᥄ ᤁᤫᤧ᥄” ᤔᤧᤔᤧᤳᤋᤠᤖ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖᤥ.

ᤂᤧᤱᤜᤠ᤹ ᤀᤠᤒᤠᤅᤣ ᤛᤡᤖᤡᤱᤔᤧᤔᤀᤠᤱ ᤔᤧᤏᤢ᤺ᤱ ᤔᤧᤒᤣ᤺ᤰᤗᤖᤥ॥

᥊ ᤁᤖ ᤀᤠᤳᤋᤡᤴᤜᤠ᤹ᤖᤧ ᤂᤧᤏᤧ᤹ ᤁᤧᤶᤃᤥ᤺ᤳ

ᤂᤧᤱᤜᤠ᤹ ᤁᤧᤖᤧᤰ ᤂᤧᤏᤧ᤹ᤏᤢ ᤔᤧᤛ᤺ᤳᤋᤠᤱ ᤂᤢᤏᤡ᤹ ᤏᤡᤱᤘᤠ᤹ ᤋᤠᤖᤖᤥ॥

ᤂᤧᤏᤧ᤹ ᤁᤧᤛᤧᤴᤗᤵᤐᤡᤴ ᤂᤢᤏᤡ᤹ ᤛᤡᤖᤠ᤹ᤃᤧᤎᤠᤱᤒᤠᤜᤠ᤹ᤖᤣ ᤆᤰᤔᤧᤸᤗ᤹ᤀᤣ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤛᤥ ᤀᤡᤱᤎᤠ᤺ᤱ ᤐᤥᤖᤖᤥ

ᤗ᤹ᤖᤡᤰ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤖᤥ॥

᥋ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ᤃ ᤕᤠᤱᤛᤠ᤹ᤀᤠᤀᤠᤱ

ᤌᤣᤀᤠᤱ ᤔᤧᤃᤳᤋᤠᤴ. ᤜᤠᤖᤠ ᤋᤩᤧ᤹ᤀᤥ॥

ᤂᤧᤏᤧ᤹ᤃ ᤀᤠᤱᤃᤠ᤹ ᤁᤧᤓᤠ᤹ᤒᤠ ᤏᤢ ᤕᤠᤵᤔᤡ ᤛᤧᤴᤗᤵ ᤁᤧᤒᤡᤒᤠᤏᤧᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤜᤠᤖᤠ ᤑᤠ᤹ᤖᤠᤱᤅᤧ᤹ᤀᤥ॥

ᤂᤍᤠᤰᤔᤡ ᤔᤏᤠ᤺ᤸᤗᤧ ᤑᤠᤰᤋᤢᤒᤠ ᤐᤣᤗᤡ

᥍᥇

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤀᤥ ᤀᤡ᤺ᤶᤛᤡᤱᤛᤧ ᤋᤩᤠᤱᤅᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤸᤗᤖᤥ॥

᥈ ᤂᤧᤏᤧ᤹ᤃ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤗᤥ.

ᤁᤶᤒᤪᤠᤱ ᤔᤧᤳᤋᤠᤱᤅᤧ᤹ᤀᤠᤅ ᤛᤧᤴᤗᤵ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤀᤠᤒᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤧᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ॥

᥉ ᤛᤧ᤺ᤵᤛᤡᤱᤔᤠ ᤌᤣ᤺ᤰᤛᤡᤱᤔᤠᤖᤧ ᤗᤠᤃᤡ ᤀᤠᤓᤧᤸᤗᤧᤛᤠᤱ

ᤋᤠᤔᤠ ᤛᤢᤰᤁᤠᤒᤠ ᤕᤠᤰᤐᤣ᤹ ᤐᤥ᤺ᤰᤂᤧ᤹ᤀᤥ॥

ᤁᤧᤒᤠ᤺ᤴᤏᤡᤸᤗᤧ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤕᤰᤏᤧᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤣ᤹. ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ

ᤌᤣᤀᤠᤱ ᤔᤧᤵᤔᤠ ᤔᤧᤱᤄᤥᤀᤣ ᤛᤧ᤺ᤵᤋᤠᤱᤅᤧ᤹ᤀᤥ.

ᤁᤢᤀᤡᤃᤧᤓᤧᤶᤒᤠ ᤏᤢ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤔᤧᤴᤎᤠᤀᤣ ᤁᤶᤒᤪᤠᤱ ᤔᤧᤳᤋᤠᤱᤅᤧ᤹ᤀᤥ॥

᥋ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ᤀᤣ ᤏᤡᤱᤛᤠᤱ ᤆᤥ᤺ᤰᤏᤧᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤌᤠᤱᤒᤧᤴ ᤘᤕᤠᤱᤅᤠᤱᤎᤥᤀᤣ

ᤂᤧᤏᤧ᤹ ᤁᤧᤛᤧ᤺ᤵᤐᤠ ᤑᤠ᤹ᤀᤠᤱ ᤌᤎᤵ ᤔᤧᤸᤗ᤹ᤀᤣ

ᤀᤠᤱᤃᤠ᤹ ᤏᤛᤠ᤺ᤴ ᤆᤥ᤺ᤰᤏᤧᤀᤠᤱ ᤘᤠ᤹ᤖᤥ॥

᥌ ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤀᤠᤱᤎᤥᤀᤣ ᤂᤧᤏᤧ᤹

ᤀᤠᤱᤃᤠ᤹ ᤋᤠ᤺ᤰᤐᤥ ᤆᤥ᤺ᤰᤏᤧᤀᤠᤱ ᤘᤠ᤹ᤀᤠᤖᤥ॥

ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ ᤕᤠᤃᤠᤱᤅᤠᤱᤎᤥᤀᤣ

ᤀᤠᤱᤃᤠ᤹ ᤁᤶᤒᤪᤠᤱ ᤁᤧᤔᤧᤳᤋᤠᤱᤗᤥ.

ᤆᤰᤔᤧᤸᤗ᤹ᤀᤣ ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥍ ᤀᤠᤱᤃᤠ᤹ᤃ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹

ᤁᤢᤒᤡ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠᤍᤧᤴ

ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

᥎ ᤆᤰᤔᤧᤸᤗ᤹ᤀᤣ ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤗᤧᤴᤍᤡᤰ ᤏᤠᤶᤎᤠᤎᤠ ᤁᤧᤜᤠᤱᤘᤠ

ᤁᤧᤔᤠᤱᤘᤠ᤺ᤴ ᤀᤡᤱᤓᤴ ᤆᤥᤃᤢᤱᤗᤥ॥

᥏ ᤀᤠᤱᤃᤠ᤹ ᤁᤠᤵᤐᤥᤒᤠ ᤋᤢᤶᤔᤠᤀᤠᤱ ᤘᤠ᤹ᤀᤠᤸᤗᤧ

ᤂᤧᤏᤧ᤹ ᤔᤧᤏᤠ᤹ᤖᤠᤱᤅᤡᤴᤏᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤅᤠᤸᤗᤧ

ᤂᤧᤏᤧ᤹ ᤗᤠᤵᤔᤧᤓᤢᤛᤠᤱᤅᤡᤴᤏᤧ᤹ᤀᤥ॥

᥇᥆ ᤌᤣᤀᤠᤱᤓᤧᤸᤗᤧ ᤀᤠᤏᤡᤱᤔᤡᤜᤠ᤹ᤖᤧ ᤆᤧ᤹ᤕᤠ ᤔᤧᤔᤧᤳᤋᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ

ᤂᤧᤱᤜᤠ᤹ᤖᤧ ᤆᤧᤶᤓᤴ ᤔᤧᤈᤥᤃᤢᤖᤥ॥

᥇᥇ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤏᤠ᤹ᤖᤢᤀᤠᤱ ᤘᤠ᤹ᤖᤥ.

ᤂᤧᤴ ᤏᤠ᤺ᤳᤋᤧᤶᤔᤧ᤹ᤀᤠᤱ ᤋᤧᤶᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤳᤋᤡᤸᤗᤧᤀᤠᤱ ᤔᤧᤛᤧ᤺ᤵᤋᤢᤸᤗᤥ॥”

᥇᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ᤗᤠᤶ

ᤂᤧᤏᤧ᤹ ᤔᤠ᤺ᤱᤄᤠ ᤔᤧᤘᤕᤧᤴᤏᤧ᤹ᤀᤥ.

ᤀᤠᤏᤡᤱᤘᤠ᤹ᤑᤢᤔᤠᤅᤣ. ᤀᤠᤓᤠ᤹ᤛᤧ ᤜᤠᤖᤠ ᤋᤩᤧ᤹ᤀᤥ॥

᥇᥉ ᤀᤠᤱᤃᤠ᤹ ᤐᤠ᤺ᤴ ᤕᤠᤵᤔᤡ ᤁᤧᤎᤡᤰᤐᤠᤜᤠ᤹

ᤛᤡᤖᤡᤱᤔᤔᤥ ᤔᤧᤎᤠᤀᤠᤱ ᤔᤧᤔᤧᤰᤗᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤠ᤺ᤶᤔᤠ ᤁᤧᤃᤥ᤺ᤵᤐᤠᤜᤠ᤹ᤖᤧ

ᤂᤢᤏᤡ᤹ ᤁᤢᤏᤠᤔᤧᤴᤇᤠ᤹ ᤐᤥ᤺ᤱᤗᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤖᤥ॥

᥇᥊ ᤁᤖ ᤀᤠᤱᤃᤠ᤹ᤃ ᤆᤰᤔᤧᤴᤗ᤹ᤀᤣ ᤂᤧᤏᤧ᤹ ᤏᤡᤱᤛᤠᤱ ᤆᤥ᤺ᤰᤏᤧᤖᤥ.

ᤜᤧᤰᤁᤩᤠᤱ ᤀᤠᤸᤗᤛᤠᤱ ᤕᤖᤡᤰ ᤁᤧᤏᤠᤖᤠ ᤑᤥᤛᤢᤱᤗᤥ॥

᥇᥋ ᤁᤧᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ᤗᤠᤶᤒᤠ ᤁᤧᤍᤠᤒᤠ ᤛᤧᤴᤗᤵᤐᤡᤸᤗᤧ ᤁᤢᤕᤠ᤺ᤶᤒᤣᤀᤥ

ᤂᤰᤐᤧᤳ ᤁᤢᤛᤡᤱ ᤔᤧᤏᤡ᤺ᤳᤋᤠᤴᤇᤠᤱ ᤂᤧᤴ ᤐᤠ᤺ᤴᤏᤡᤴ

ᤗᤧᤴᤍᤡᤰ ᤏᤠᤶᤎᤠᤎᤠ ᤀᤠᤱᤃᤠ᤹ ᤆᤧᤰᤂᤢᤱᤗᤥ॥

᥇᥌ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤔᤢᤰᤛᤠᤶᤛᤠᤒᤠ

ᤁᤧᤕᤠ᤺ᤶᤒᤰᤜᤠ᤹ ᤀᤠᤱᤃᤠ᤹ ᤀᤡᤱᤓᤥᤛᤢᤱᤗᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰᤁᤡᤴᤗᤰ ᤀᤢᤘᤠ ᤆᤥᤃᤢᤱᤗᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤠᤱᤒᤧᤴ ᤘᤕᤠᤱᤅᤠᤱᤎᤥᤀᤣ

ᤀᤠᤱᤃᤠ᤹ ᤏᤡᤛᤠᤶ ᤁᤧᤜᤢ᤹ᤖᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤕᤠ᤺ᤶᤒᤰᤜᤠ᤹

ᤀᤠᤱᤃᤠ᤹ ᤀᤠᤸᤗᤛᤠᤱ ᤀᤡᤱᤓᤥᤛᤢᤱᤗᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤁᤠᤵᤐᤥᤒᤠ ᤋᤢᤶᤔᤠᤀᤠᤱ

ᤀᤠᤎᤧᤃᤣ᤺ᤰᤐᤠᤴ ᤑᤢᤳᤋᤪᤡ᤺ᤱᤕᤠᤖᤡᤰ ᤑᤢᤳᤂᤧᤳᤇᤠᤱ

ᤀᤠᤱᤃᤠ᤹ ᤔᤧᤏᤠ᤹ᤖᤠᤱᤅᤡᤴᤏᤧ᤹ᤀᤥ॥

ᤜᤧᤰᤁᤩᤠᤱ ᤁᤧᤔᤢᤰᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ

ᤁᤧᤍᤠᤒᤠ ᤁᤧᤖᤧᤰ ᤔᤧᤴᤇᤠᤶ ᤌᤠ᤺ᤰᤜᤠ᤹

ᤀᤡᤱᤔᤧᤶᤓᤥᤛᤣ ᤌᤠᤖᤡᤰ ᤔᤧᤗᤧᤖᤠᤱᤅᤡᤴᤏᤧ᤹ᤀᤥ॥

᥇᥏ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰᤜᤠ᤹

ᤛᤠᤱᤃᤪᤠᤶᤐᤣᤍᤠᤱ ᤌᤠ᤺ᤱ ᤌᤠᤖᤡᤰ ᤁᤧᤳᤗᤥ॥

ᤂᤧᤏᤧ᤹ᤃ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤜᤧᤰᤋᤱᤒᤠ ᤜᤠ᤺ᤳ ᤘᤠ᤹ᤀᤠᤱᤒᤣ᥅

᥈᥆ ᤂᤧᤏᤧ᤹ᤃ ᤛᤠ᤹ᤖᤡᤰ ᤋᤢᤰᤂᤣ ᤗᤠᤰᤂᤣᤜᤠ᤹

ᤀᤠᤱᤃᤠ᤹ ᤋᤢᤔᤢᤱᤗ ᤁᤧᤕᤠ᤺ᤴᤍᤠᤱᤗᤥ.

ᤁᤖᤛᤠᤱ ᤕᤠᤶᤔᤥ ᤁᤧᤎᤢᤶᤒᤠ ᤁᤧᤈᤥ᤺ᤰᤁᤠᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤢᤶᤒᤠ᤺ᤳᤋᤥᤏᤢ

ᤀᤠᤱᤃᤠ᤹ ᤕᤠᤶᤔᤥ ᤌᤠ᤺ᤱ ᤁᤧᤗ᤺ᤳᤋᤠᤖᤥ॥

᥈᥇ ᤂᤧᤏᤧ᤹ ᤀᤠᤔᤡᤱᤛᤥ ᤀᤠᤎᤠ᤺ᤱᤛᤥ ᤁᤧᤓᤥᤀᤠ ᤁᤧᤒᤡᤀᤠᤖᤥ.

ᤜᤧᤰᤁᤩᤠᤱ ᤕᤠᤶᤔᤥ ᤜᤠᤱᤜᤠᤱ ᤁᤧᤔᤧᤳᤋᤠᤖᤥ॥

᥈᥈ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤗᤥ.

ᤀᤠᤱᤃᤠ᤹ ᤋᤢᤱᤏᤠ ᤔᤢᤰᤂᤢᤱᤗ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤀᤴᤔᤣ ᤔᤢᤰᤂᤢᤱᤗ ᤁᤧᤏᤠᤖᤠ ᤑᤥᤛᤢᤱᤗᤥ॥

᥈᥉ ᤏᤧᤶᤓᤥᤃᤧᤴ ᤁᤧᤏᤠᤖᤠ ᤑᤥᤛᤢᤱᤅᤡᤸᤗᤧ

ᤀᤠᤱᤃᤠ᤹ ᤀᤠᤶᤒᤪᤠ ᤀᤍᤠ᤹ᤀᤍᤠ᤹ ᤗ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤛ᤺ᤳᤋᤠᤖ ᤀ᤺ᤰᤁᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤣ ᤁᤧᤎᤧ᤹ᤖᤠᤱᤅᤠᤱ ᤘᤠ᤹ᤖᤥ॥

᥈᥊ ᤀᤠᤱᤃᤠ᤹ ᤗᤧᤴᤍᤡᤰ ᤏᤠᤶᤎᤠᤎᤠ ᤛᤠᤶᤕᤥᤏᤡᤒᤠ

ᤁᤧᤕᤠ᤺ᤶᤒᤰᤜᤠ᤹ ᤆᤧᤰᤂᤢᤱ ᤐᤠ᤺ᤳᤋᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤠᤵᤔᤡ ᤋᤠᤵᤑᤧ᤺ᤶᤒᤠ

ᤔᤧᤵᤔᤠ ᤏᤡᤱᤘᤠ᤹ ᤁᤧᤀᤡ᤺ᤵᤐᤠᤜᤠ᤹ ᤛᤡᤖᤡᤱᤔᤔᤥ

ᤔᤧᤎᤩᤧᤀᤠᤱ ᤔᤧᤏᤠᤰᤋᤧ ᤔᤧᤒᤣᤀᤠᤱ ᤔᤧᤘᤠ᤹ᤖᤥ॥

ᤜᤠᤱᤅᤡᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤔᤠ

ᤛᤥᤗᤥᤔᤏᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥈

ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤜᤠᤱᤅᤡᤴ

ᤁᤧᤄᤠᤛᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤧ᤹ᤀᤥ॥

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤆᤥᤃᤧ᤹ᤀᤥ.

᥈ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤧᤔᤏᤠᤜᤠ᤹ ᤛᤶᤎᤠᤱ

ᤛᤠᤶᤕᤥᤏᤡᤒᤠ ᤂᤠᤛᤧᤴ ᤗᤥ᤺ᤴᤍᤢᤖᤥ.

ᤜᤧᤰᤁᤩᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠ ᤁᤧᤔᤏᤠᤜᤠ᤹

ᤛᤶᤎᤠᤱ ᤁᤢᤍᤥ᤺ᤵᤔᤠ ᤕᤢᤰ ᤆᤥᤃᤢᤖᤥ॥

᥉ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤖᤧ ᤁᤧᤔᤏᤠᤜᤠ᤹ᤖᤧ

ᤗᤠᤃᤡ ᤏᤢ᤹ᤔᤠ ᤋᤠᤔᤠ ᤋᤠᤖᤢᤖᤥ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤛᤠᤶᤕᤥᤏᤡᤒᤠᤗᤠᤶ

ᤁᤧᤍᤠᤒᤠ ᤏᤢᤒᤠ ᤐᤠ᤺ᤴᤜᤠ᤹ ᤋᤠᤖᤢᤖᤥ॥

᥊ ᤜᤠᤱᤅᤡᤸᤗᤧ ᤀᤡᤏᤥᤃᤧᤴ ᤋᤢᤰᤂᤣᤀᤥ

ᤁᤧᤎᤠᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤢ ᤋᤢᤰᤂᤣ ᤁᤧᤈᤠᤒᤠᤜᤠ᤹ ᤂᤢᤏᤧ᤹ ᤑᤠ᤹ᤖᤢᤛᤡᤖᤥ॥

ᤜᤧᤰᤁᤩᤠᤱ ᤔᤏᤠ ᤏᤡᤱᤄᤧᤶ ᤁᤧᤔᤧᤵᤐᤠᤀᤠᤱ

ᤁᤧᤈᤠ᤺ᤵᤐᤠᤜᤠ᤹ ᤂᤢᤏᤧ᤹ ᤌᤧᤕᤢ᤺ᤳ ᤌᤧᤕᤢ᤺ᤳ ᤕᤢ᤺ᤳᤋᤢᤛᤡᤖᤥ॥

᥋ ᤜᤠᤱᤅᤡᤱᤃ ᤏᤠᤶᤔᤡᤴ ᤏᤢ ᤗᤠᤒᤠᤴ ᤐᤳᤇᤡᤖ ᤌᤠᤖᤡᤰ ᤘᤠ᤹ᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤁᤧᤖᤧᤰ ᤌᤠ᤺ᤰᤜᤠ᤹ᤀᤥ ᤜᤡᤱᤅᤠᤱ ᤘᤠ᤹ᤖᤥ॥

᥌ ᤂᤢᤏᤧ᤹ᤃ ᤕᤠ᤺ᤴ ᤜᤧᤰᤔᤏᤠᤒᤠ ᤂᤠᤶᤒᤠᤱᤅᤥ

ᤁᤧᤎᤠᤒᤠ ᤜᤡ᤺ᤰᤘᤠ ᤁᤢᤀᤡᤛᤡ᤺ᤰ ᤗ᤹ᤖᤥ.

ᤜᤧᤰᤁᤩᤠᤱ ᤀᤡᤰᤋᤠᤵᤐᤡᤴ ᤘᤖᤰᤗ ᤁᤧᤎᤠᤒᤠ

ᤘᤜᤡᤳ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥍ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤔᤧᤏᤢ᤹ᤔᤧᤍᤠᤖᤥ.

ᤜᤧᤰᤁᤩᤠᤱ ᤗᤠᤒᤠᤴ ᤐᤳᤗ ᤌᤠᤖᤡᤰ

ᤂᤧᤱᤜᤠ᤹ᤖᤧ ᤔᤧᤈᤥᤃᤢ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤳᤗᤥ॥

᥎ ᤂᤢᤏᤧ᤹ᤃ ᤌᤡᤰ ᤘᤖ᤺ᤱᤗᤠᤶᤒᤠ ᤘᤣ᤹ᤛ᤻ᤔᤠ

ᤘᤖ᤺ᤱ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢᤖᤥ.

ᤜᤧᤰᤁᤩᤠᤱ ᤕᤢᤑᤪᤣᤋᤡᤛ ᤘᤜ᤺ᤱᤗᤠᤶᤒᤠ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢᤖᤥ॥

᥏ ᤕᤧ᤺ᤱᤄᤠᤍᤧᤴᤏᤥᤒᤠ ᤛᤢᤘᤠᤱᤜᤠ᤹ ᤁᤢᤍᤃᤡ ᤔᤧᤏ᤺ᤶᤛᤡᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤂᤠᤶᤒᤠᤱᤅᤥ

ᤛᤠᤶᤒᤥᤴ ᤜᤒᤳ ᤔᤧᤒᤳᤗᤥ॥

᥇᥆ ᤋᤷᤛᤡᤛ ᤗᤠᤈᤣ᤹ ᤏᤢ ᤔᤠ᤺ᤱᤄᤠᤒᤠ ᤘᤖ᤺ᤱᤅᤡᤸᤗᤧ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤜᤠᤱᤜᤠ᤹ᤖᤧ

ᤂᤢᤏᤧ᤹ᤀᤥ ᤀᤣ᤺ᤱᤕᤠᤱ ᤔᤧᤍᤠᤖᤢᤖᤥ.

ᤛᤡᤒᤠa ᤏᤢ ᤛᤣᤒᤠ ᤗᤠᤈᤣ᤹ᤒᤠ ᤜᤠᤱᤜᤠ᤹ᤖᤧ

ᤂᤢᤏᤧ᤹ ᤜᤢᤰᤛᤥᤃᤧᤴ ᤆᤧᤛᤢᤱ ᤔᤧᤒᤡᤖᤢᤖᤥ॥

᥇᥇ ᤁᤧᤖᤧᤰ ᤜᤠᤱᤜᤠ᤹ ᤁᤢᤍᤃᤡ ᤛᤠᤶᤒᤥᤴ ᤔᤧᤓᤴᤇᤡᤱᤗᤥ.

ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤁᤢᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥇᥈ ᤌᤣᤀᤠᤱᤓᤧᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ

ᤂᤢᤏᤧ᤹ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤶᤓᤠ᤹ᤖᤢᤴᤇᤡᤴᤒᤠ

ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠᤜᤠ᤹ ᤂᤢᤏᤧ᤹ ᤛᤧ᤺ᤵᤋᤢᤛᤡᤖᤥ॥

᥇᥉ ᤕᤠᤱᤛᤠ᤹ᤛᤠ᤹ ᤁᤧᤗ᤹ᤒᤠᤜᤠ᤹ ᤂᤢᤏᤧ᤹

ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤖᤥ.

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤱᤃᤵᤔᤏᤠᤒᤜᤠ᤹

ᤁᤧᤖᤧᤰ ᤛᤡᤔᤧᤴᤗᤠᤶ ᤛᤧ᤺ᤵᤋᤢᤛᤡᤖᤥ॥

᥇᥊ ᤂᤧᤱᤜᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤀᤠᤱ

ᤛᤧᤵᤔᤠ ᤔᤧᤈᤥᤃᤢᤛᤡᤸᤗᤧ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤱᤜᤠ᤹

ᤀᤡᤔᤧᤸᤗᤢᤱᤒᤠ ᤔᤧᤈᤥ᤺ᤰᤐᤠ ᤏᤡᤛᤢᤛᤡᤖᤥ॥

᥇᥋ ᤜᤠᤱᤅᤡᤴ ᤛᤠ᤹ᤖᤡᤰ ᤀᤡᤖᤡ᤺ᤰ ᤜᤡᤱᤗᤖᤥ.

ᤛᤣᤒᤠᤒᤠ ᤛᤠᤶᤔᤩᤠᤱᤅᤡᤴ ᤂᤢᤏᤧ᤹ ᤔᤧᤒᤡᤖᤢᤖᤖᤥ॥

ᤂᤢᤏᤧ᤹ ᤁᤢᤗᤠᤃᤡ ᤔᤏᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ

ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤢ᤹ᤀᤡᤛᤠᤶ ᤐᤡᤖᤢᤖ ᤑᤠ᤹ᤀᤠᤱ

ᤔᤏᤠᤜᤠ᤹ᤖᤧ ᤗᤧᤴᤍᤡᤰ ᤏᤠᤶᤎᤠᤎᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤔᤧᤓᤠᤰᤋᤢᤖᤖᤥ॥

᥇᥌ ᤗᤠᤈᤣ᤹ᤀᤥ ᤁᤧᤖᤧᤰ ᤐᤡᤛᤠᤱ

ᤛᤠ᤹ᤖᤡᤰ ᤐᤥᤃᤢᤃᤧᤴ ᤁᤢᤈᤠ ᤌᤥ᤺ᤰᤗᤖᤥ.

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ

ᤛᤡᤰᤛᤶᤗ ᤂᤧᤴ ᤜᤢ᤺ᤰᤋᤢ ᤌᤠᤱᤗᤖᤥ॥

ᤗᤧᤒᤏᤠᤏ ᤗᤠᤈᤣ᤹ᤒᤠ ᤛᤡᤱᤒᤢᤱᤜᤠ᤹ ᤜᤧᤰᤁᤣ

ᤂᤧᤸᤗᤧ ᤕᤖᤡᤰ ᤁᤢᤈᤠ᤹ ᤐᤳᤗᤖᤥ.

ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤕᤠ᤺ᤴᤛᤢᤱ ᤜᤧᤰᤁᤣ

ᤂᤧᤴ ᤜᤢᤖᤢᤶ ᤜᤢᤖᤢᤶ ᤗ᤹ ᤌᤠᤱᤗᤖᤥ॥

᥇᥍ ᤜᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤀᤠᤓᤧᤸᤗᤧᤛᤠᤱ ᤋᤡ᤺ᤳᤗᤖᤥ.

ᤏᤠᤶᤔᤡᤴ ᤀᤥ᤺ᤵᤐᤠ ᤁᤢᤀᤡᤛᤡ᤺ᤰ ᤆᤰᤔᤧᤸᤗ᤹ᤀᤣ

ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤐᤥ᤺ᤱᤗᤖᤥ॥

ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤧ᤹ᤗᤠᤶᤒᤠ

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤢ᤹ᤀᤡᤛᤠᤶ ᤐᤡᤖᤢᤖ ᤑᤠ᤹ᤀᤠᤱ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤗᤧᤴᤍᤡᤰ ᤏᤠᤶᤎᤠᤎᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤔᤧᤓᤠᤰᤋᤢᤖᤖᤥ॥

᥇᥎ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ.

ᤀᤡᤛᤪᤠᤀᤡᤗᤛ᤻ᤔᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤱᤃ

ᤂᤢᤏᤧ᤹ᤖᤰ ᤆᤥ᤺ᤰᤔᤠ ᤛᤢᤰᤋᤢᤖᤥ॥

᥇᥏ ᤔᤡᤔᤡᤍᤡᤱᤃᤧᤴ ᤁᤢᤔᤡᤱᤅᤡᤴ ᤛᤍᤠᤍᤡᤱ

ᤌᤠ᤺ᤱᤎᤠ᤺ᤱ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤁᤢᤔᤡᤔᤡᤍᤡᤱᤅᤡᤸᤗᤧ ᤁᤢᤎᤡᤶ ᤐᤥ᤺ᤱᤗᤖᤥ॥

ᤀᤠᤔᤡᤴ᥄ ᤀᤠᤔᤡᤴ᥄

᥈᥆ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤖᤧ ᤐᤣᤗᤡᤃᤧᤴ ᤁᤢᤍᤢᤘᤠᤜᤠ᤹ ᤁᤵᤔᤥ ᤆᤢᤖᤧᤖᤥ॥

a 

᥍᥈:᥇᥆ ᤛᤡᤒᤠ ᤏᤢ ᤛᤣᤒᤠ- ᤛᤡᤒᤠ ᤔᤧᤵᤔᤏᤠ ᤗᤠᤈᤣ᤺ᤴ ᤀᤖᤒᤡᤕᤠ ᤗᤠᤈᤣ᤺ᤸᤗᤧ ᤗᤠᤱᤃᤧᤳ ᤏᤠᤶᤎᤠ ᤐᤡᤛᤠᤱ ᤏᤧ᤹᤺. ᤜᤧᤰᤁᤩᤠᤱ ᤛᤣᤒᤠ ᤗᤠᤈᤣ᤺ᤴ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤍᤥ᤺ᤵᤔᤠ ᤏᤠᤜᤠᤱᤍᤠᤱ ᤏᤧ᤹᤺॥

ᤁᤢᤗᤰ ᤛᤢᤶᤛᤡ

(ᤏᤡᤱ ᤛᤢᤶ ᥍᥉–0)

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢ᤹

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥉

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ.

ᤏᤢᤒᤠ ᤛᤡᤰᤗᤢᤱᤔᤠ ᤁᤧᤃᤵᤐᤠᤜᤠ᤹ᤖᤧ ᤗᤠᤃᤡ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤁᤧᤏᤢ᤹ᤒᤠ ᤆᤥ᤺ᤰᤗᤥ॥

᥈ ᤁᤖ ᤀᤠᤱᤃᤠ᤹ᤃ. ᤂᤵᤔᤧᤴ ᤗᤧ᤺ᤰᤂᤠᤱ ᤐᤣᤃᤠᤱᤗᤥ.

ᤀᤠᤱᤃᤠ᤹ ᤀᤠᤗᤠᤱ ᤋᤥ᤹ᤔᤠᤍᤧᤴᤏᤡᤴᤏᤠᤱ

ᤂᤠ ᤔᤠᤔᤠᤍᤣᤔᤠ ᤆᤥᤃᤢᤱᤅᤠᤱ ᤘᤕᤠᤱᤗᤥ॥

᥉ ᤌᤣᤀᤠᤱᤓᤧᤸᤗᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤛᤠᤱ

ᤂᤧᤱᤜᤠ᤹ ᤔᤧᤏᤢᤖᤧ ᤔᤧᤍᤠᤛᤧᤒᤠ ᤏᤡᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤴ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹

ᤀᤠᤱᤃᤠ᤹ ᤏᤠᤜᤧᤳᤋᤢᤱᤛᤡᤱᤗᤥ॥

᥊ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤴᤈᤠᤏᤧᤴᤗᤥ.

ᤂᤧᤱᤜᤠ᤹ ᤔᤧᤴᤍᤢᤰᤏᤧᤴ ᤔᤧᤸᤗᤠ᤺ᤰᤏᤧᤴᤏᤠᤱ ᤁᤧᤎᤢᤶᤒᤠ ᤔᤧᤈᤥ᤺ᤰᤗᤥ॥

᥋ ᤕᤠᤵᤔᤡ ᤔᤏᤠᤜᤠ᤹ ᤜᤧᤰᤁᤣ ᤂᤧᤱᤜᤠ᤹ ᤁᤧᤛᤠᤰᤐᤥ ᤔᤧᤴᤎᤠᤏᤧᤸᤗᤥ.

ᤘᤣ᤹ᤜᤠ᤹ ᤜᤧᤰᤁᤣ ᤂᤧᤱᤜᤠ᤹ᤖᤧ ᤋᤢᤰᤂᤣ ᤔᤧᤴᤍᤢᤔᤢᤸᤗᤥ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤍᤡᤱ ᤗ᤹ᤔᤠᤴ

ᤁᤠᤴᤎᤡ ᤁᤢᤀᤡᤛᤡ᤺ᤰ ᤔᤧᤘᤠᤖᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤔᤠ᤹ ᤆᤥ᤺ᤰᤔᤠᤴ

ᤆᤠᤱ ᤆᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤔᤧᤈᤠᤰᤂᤢᤖᤥ॥

᥍ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤆᤡ᤺ᤵᤔᤠᤗᤠᤶ

ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤗ᤺ᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤠᤱᤍᤡᤱ ᤗ᤹ᤔᤠ ᤑᤧᤴᤏᤡᤱᤘᤠ᤺ᤴ

ᤁᤶᤓᤩᤠᤖᤡᤰ ᤕᤶᤒᤠ ᤆᤥᤰ ᤑᤠ᤹ᤀᤠᤱ ᤐᤠ᤺ᤵᤔᤠ ᤛᤢᤰᤔᤧᤍᤧᤳᤏᤧᤸᤗᤥ॥

᥎ ᤂᤧᤱᤜᤠ᤹ᤖᤧ ᤘᤣ᤹ᤜᤠ᤹ ᤔᤧᤕᤣ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤒᤠ᤺ᤳᤗᤥ.

ᤂᤧᤒᤩᤠᤱ ᤀᤠᤒᤠᤅᤣ ᤀᤠᤱᤍᤡᤱ ᤔᤧᤗ᤹ᤀᤠᤱ

ᤘᤣ᤹ᤜᤠ᤹ ᤋᤢᤰᤂᤣ ᤆᤠ᤺ᤵᤔᤠᤛᤡ ᤑᤠ᤹ᤀᤠᤱ ᤔᤧᤓᤧ᤺ᤰᤋᤢᤛᤡᤖᤥ॥

᥏ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤂᤧᤱᤜᤠ᤹ᤖᤧ ᤆᤧ᤹ᤕᤠᤐᤠ᤺ᤴ ᤔᤧᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠ᤺ᤸᤗᤧ ᤀᤠᤱᤍᤡᤱ ᤔᤧᤗ᤹ᤖ

“ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤏᤡᤃᤧᤴ ᤔᤧᤒᤠ᤺ᤳᤋᤢᤖᤥ॥”

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤏᤠᤜᤠ᤹ᤀᤠᤱ ᤂᤧᤱᤜᤠ᤹ ᤗᤧᤵᤔᤠᤱ ᤔᤧᤜᤡᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠᤴ ᤂᤡᤔᤥ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥇᥇ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤀᤠᤰᤂᤣᤀᤠᤱ ᤏᤡᤱᤘᤠ᤹ᤑᤢᤔᤠᤅᤡᤸᤗᤧ ᤏᤡᤛᤢ ᤗᤧᤛᤢᤒᤣ᥅

ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤏᤡ᤹ ᤆᤥ᤺ᤰᤔᤏᤠᤒᤠᤴ ᤏᤡᤱᤘᤠ᤹ ᤂᤥᤛᤢᤒᤡ᥅”

᥇᥈ ᤀᤥᤔᤧᤳᤋᤧᤶᤔᤧ᤹. ᤋᤠᤰᤃᤧᤓᤧᤒᤠᤜᤠ᤹ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ.

ᤛᤍᤠᤍᤡᤱ ᤂᤧᤱᤜᤠ᤹ᤖᤧ ᤘᤧᤳᤋᤧᤛᤖᤧ ᤔᤧᤃᤳᤋᤢᤖᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤕᤠᤱᤛᤠᤁᤢᤴᤎᤣ ᤔᤧᤓᤥᤛᤢᤖᤥ॥

᥇᥉ ᤜᤧᤰᤁᤣ᤺ᤸᤗᤧ ᤀᤠᤏᤡᤱᤘᤠ᤺ᤴ ᤜᤏᤧ ᤛᤣᤛᤣ ᤁᤳᤋᤢᤱᤒᤡ᥅

ᤜᤧᤰᤁᤩᤠᤱ ᤗᤠᤕᤥ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤒᤠᤴ ᤌᤣᤏᤠᤎᤣ ᤐᤥ᤺ᤰᤂᤧᤒᤡ᥅

᥇᥊ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤀᤠᤱᤃᤠ᤹ ᤗᤧᤴᤍᤡᤰ

ᤏᤠᤶᤎᤠᤎᤠ ᤋᤢᤰᤂᤣ ᤁᤧᤈᤠ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤋᤠᤏᤠᤶ ᤌᤵᤔᤣ ᤀᤠᤱᤃᤠ᤹

ᤂᤢᤶᤍᤡᤱ ᤁᤧᤒᤡᤖᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤁᤶᤓᤗ᤹ᤖᤡᤰ ᤘᤣ᤹ᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤘᤕᤧᤸᤗᤧᤃᤔᤧᤴ.

ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤀᤡᤱᤗᤧᤰᤋᤢᤱᤛᤡᤱᤒᤠ ᤘᤕᤧᤔᤧᤴ॥

᥇᥌ ᤀᤠᤸᤗ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤥ᤺ᤳᤋᤢᤱᤗᤥ.

ᤁᤖ ᤁᤱᤃ ᤀᤠᤗᤠᤃᤡ ᤁᤢᤛᤡᤱ ᤏᤡ᤺ᤵᤔᤠ ᤛᤠ᤹ᤖᤡᤰ ᤛᤠᤰᤋᤧᤖᤥ॥

᥇᥍ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤍᤧᤴᤏᤥ ᤗᤠᤛᤠᤱᤗᤥ.

ᤜᤧᤰᤁᤩᤠᤱᤗᤰ ᤋᤠᤰᤁᤧᤓᤧᤒᤠᤜᤠ᤹ ᤀᤠᤰᤋᤱᤒᤠ

ᤔᤧᤒᤥ᤺ᤱ ᤁᤧᤗ᤹ᤒᤠᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥇᥎ ᤛᤧᤰᤂᤠᤛᤠᤱ ᤂᤧᤱᤜᤠ᤹ ᤀᤠᤗᤧ᤺ᤱᤗᤧ᤺ᤱᤒᤠ ᤋᤧᤴᤏᤥ ᤁᤧᤕᤧᤵᤛᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤰᤔᤠᤛᤡᤔᤠ ᤋᤧᤴᤏᤥ ᤔᤧᤗᤧ᤺ᤱ ᤔᤧᤎᤠᤖᤥ॥

᥇᥏ ᤂᤧᤱᤜᤠ᤹ ᤜᤰᤆᤄᤳ ᤔᤧᤰᤔᤠ ᤋᤧᤴᤏᤥ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤸᤗᤧ ᤘᤍᤣ᤹ᤖᤢᤛᤡᤒᤠ ᤁᤢᤀᤡᤛᤡ᤺ᤰ

ᤁᤡᤔᤠ ᤕᤱᤔᤠᤖᤧ ᤐᤰᤂᤢ ᤋᤣ᤹ᤖᤢᤛᤡᤖᤥ॥

᥈᥆ ᤂᤧᤱᤜᤠ᤹ᤃ ᤋᤠᤏᤠᤶ ᤛᤥᤔᤠᤀᤠᤱ ᤐᤥ᤺ᤰᤔᤠᤸᤗᤧᤒᤠ

ᤛᤧᤵᤔᤠᤱ ᤁᤢᤀᤡᤛᤡ᤺ᤰᤗᤰ ᤔᤧᤗ᤹ᤖᤥ॥

ᤕᤜᤘᤣ ᤍᤠᤱᤒᤠᤀᤣ. ᤁᤧᤒᤥ᤺ᤰᤁᤡᤸᤗᤧ ᤂᤧᤱᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ॥

᥈᥇ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤕᤧᤖᤥ.

ᤜᤧᤰᤁᤩᤠᤱ ᤀᤠᤛᤡᤰᤗᤢᤱᤔᤠᤴ ᤗᤰᤋᤢᤀᤠᤱ ᤘᤕᤧᤖᤥ॥

᥈᥈ ᤀᤠᤱᤃᤠ᤹ᤃ ᤀᤍᤱ ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤅᤠᤱ

ᤀᤠᤏᤡᤱᤘᤠ᤹ ᤐᤠ᤺ᤰᤋᤧᤀᤠᤱ ᤘᤕᤠᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤍᤃᤡ ᤌᤰᤛᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤐᤥ᤺ᤰᤂᤠᤱᤅᤠᤱ ᤘᤕᤠᤱᤗᤥ॥

᥈᥉ ᤜᤧᤰᤁᤣᤛᤠᤱ ᤀᤠᤱᤃᤠ᤹ᤃ ᤛᤍᤠᤍᤡᤱ ᤂᤧᤏᤧ᤹ᤏᤢᤀᤣ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤈᤢᤵᤛᤠᤱ ᤜᤢᤰᤁᤡᤴ

ᤁᤧᤍᤧᤶᤛᤢᤀᤠᤱ ᤀᤠᤱᤃᤠ᤹ ᤁᤧᤓᤠ᤹ᤀᤠᤖᤥ॥

᥈᥊ ᤂᤧᤏᤧ᤹ ᤀᤠᤒᤠᤅᤣ ᤏᤡᤛᤠᤶ ᤁᤧᤜᤢ᤹ᤀᤠᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤠᤶᤃᤧᤗᤥᤀᤠᤖᤥ.

ᤂᤧᤒᤩᤠᤱ ᤋᤠ᤺ᤴᤍᤡ ᤔᤡᤱᤛᤥᤀᤡᤱᤎᤠ᤺ᤱ

ᤁᤧᤒᤡᤀᤠᤖ ᤀᤠᤱᤃᤠ᤹ ᤁᤧᤍᤠ᤺ᤰᤁᤠᤖᤥ॥

᥈᥋ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤧᤏᤧ᤹ᤏᤢ᤺ᤸᤗᤧ ᤘᤣ᤹

ᤀᤠᤱᤃᤠ᤹ ᤜᤠ᤺ᤳ ᤁᤳᤋᤢᤱᤒᤣ᥅

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤀᤠᤱ

ᤀᤠᤛᤡᤖᤠ᤹ᤃᤧᤎᤠᤱᤒᤠ ᤂᤧᤏᤧ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳ ᤘᤠ᤹ᤀᤠᤱᤒᤣ᥅

᥈᥌ ᤀᤠᤎᤰᤁᤡᤴ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤒᤡᤗᤠᤖᤥ

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤀᤡᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥ᤺ᤱᤒᤡᤗᤠᤖᤥ.

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤍᤠᤍᤡᤱ

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥ ᤁᤧᤎᤢᤶᤒᤠ ᤆᤥ᤺ᤰᤁᤠᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ

ᤁᤧᤖᤧᤰ ᤐᤠ᤺ᤴᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥

᥈᥍ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧ ᤂᤧᤏᤧ᤹ ᤁᤧᤶᤗᤧᤳ

ᤂᤧᤱᤜᤠ᤹ ᤛᤧᤰᤂᤠᤛᤠᤱ ᤔᤧᤔᤧᤰᤗᤥ.

ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤔᤧ᤺ᤶᤒᤠᤜᤠ᤹

ᤂᤧᤏᤧ᤹ ᤁᤧᤖᤧᤰ ᤁᤧᤔᤧᤰᤂᤢᤛᤡᤖᤥ॥

᥈᥎ ᤁᤖ ᤀᤠᤗᤠᤃᤡᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤒᤣᤛᤠᤱ ᤘᤠ᤹ᤔᤠ ᤏᤢᤒᤠ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤆᤥᤃᤢᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤀᤡᤱᤓᤥᤛᤢᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤛᤧ᤺ᤵᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥊

ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣᤀᤠᤱ ᤛᤍᤠᤍᤡᤱᤗᤧ ᤗᤠᤃᤡ

ᤀᤠᤏᤡᤃᤧ ᤕᤠᤵᤔᤡ ᤁᤧᤗᤧᤖᤧᤒᤠᤒᤣ᥅

ᤌᤣᤀᤠᤱ ᤁᤧᤔᤧᤸᤗᤢᤰ ᤆᤠᤖᤠᤶᤔᤠᤍᤧᤴᤏᤥ ᤆᤠᤃᤧᤖᤠᤶᤒᤠ

ᤀᤠᤏᤡᤃᤧ ᤁᤧᤔᤧᤸᤗᤢᤰ ᤜᤧᤰᤋᤱᤒᤠᤏᤢ ᤁᤧᤛᤡᤰ ᤐᤥ᤺ᤰᤐᤠᤒᤣ᥅

᥈ ᤕᤖᤡᤰ ᤋᤱᤒᤣ ᤋᤃᤡ ᤕᤠᤵᤔᤡ ᤁᤧᤛᤣᤃᤧᤒᤠ

ᤁᤧᤔᤏᤠᤜᤠ᤹ ᤏᤡᤱᤘᤠ᤹ ᤀᤠᤀᤡ᤺ᤳᤋᤧ᤹ᤀᤥ.

ᤀᤠᤏᤡᤃᤧ ᤕᤥ᤺ᤰ ᤕᤠᤵᤔᤡ ᤁᤧᤈᤥᤃᤧᤀᤠᤱ

ᤁᤧᤘᤕᤧᤸᤗᤧ ᤀᤠᤏᤡᤃᤧ ᤔᤧᤸᤗᤢᤱ ᤁᤧᤜᤢᤅᤢᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤕᤠᤵᤔᤡ ᤁᤧᤎᤧ᤹ᤖᤧᤀᤠᤱ

ᤀᤠᤒᤠᤅᤣ ᤁᤧᤔᤏᤠ ᤀᤠᤃᤧᤈᤥᤃᤧᤖᤥ॥

ᤌᤡᤰᤗᤧᤱ ᤕᤠᤱᤃᤧᤎᤥ᤺ᤰᤋᤧᤒᤠ ᤛᤡᤕᤥᤏ

ᤁᤥ᤺ᤰᤔᤠᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥉ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤔᤠᤱᤜᤡᤶᤔᤥᤒᤠ

ᤆᤡᤃ᤺ᤰᤘᤠᤜᤠ᤹ ᤂᤰᤐᤧᤳ ᤌᤩ᤺ᤱ ᤔᤧᤈᤥᤃᤢᤖᤥ.

ᤂᤧᤱᤜᤠ᤹ᤖᤧ ᤑᤧᤳᤔᤧᤗᤠ᤺ᤴᤍᤢᤒᤠ ᤁᤴ

ᤐᤠᤱᤕᤰ ᤛᤶᤎᤠᤱ ᤂᤧᤏᤧ᤹ ᤗᤠᤱᤄᤣᤃᤧ᤹ᤀᤥ॥

᥊ ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤁᤧᤍᤢᤔᤧᤒᤠ ᤋᤧᤴᤏᤥ

ᤏᤡᤱᤔᤡᤜᤠ᤹ ᤁᤣᤒᤠ ᤁᤢᤀᤡᤛᤡ᤺ᤰ ᤔᤧᤜᤢ᤺ᤰᤋᤧᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤵᤔᤥ ᤌᤱ ᤆᤥ᤺ᤰᤔᤠ ᤔᤧᤏᤠ᤺ᤴᤍᤡᤃᤧᤒᤠ

ᤔᤡᤰᤛᤣ᤺ᤴᤗᤧ ᤗᤠᤃᤡ ᤏᤡᤛᤠ᤺ᤴ ᤔᤧᤗᤣ᤺ᤳᤋᤢᤀᤠᤱ ᤕᤢᤱᤗᤥ॥

᥋ ᤂᤧᤱᤜᤠ᤹ᤃ ᤋ᤺ᤴᤍᤡᤸᤗᤧ ᤛᤡᤱᤒᤢᤱᤔᤠᤜᤠ᤹ ᤌᤩ᤺ᤱ

ᤁᤧᤗᤧ᤺ᤱᤒᤠ ᤁᤧᤍᤣᤒᤠ ᤁᤢᤀᤡᤛᤡ᤺ᤰ ᤔᤧᤎᤠᤒᤧᤖᤥ॥

᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋ᤺ᤴᤍᤡ᤹ ᤏᤢ ᤕᤶᤒᤠ ᤑᤧᤴᤈᤣ᤹

ᤌᤘᤠ᤺ᤸᤗᤧ ᤛᤡᤱᤅᤥ ᤑᤢᤱ ᤔᤧᤗᤰᤋᤢᤒᤠ

ᤛᤠᤵᤋᤡᤱᤜᤠ᤹ ᤁᤧᤖᤧᤰ ᤔᤧᤕ᤺ᤵᤛᤢ ᤔᤧᤍᤣᤛᤢᤖᤥ॥

᥍ ᤂᤧᤱᤜᤠ᤹ᤖᤧ ᤁᤧᤛᤣᤛᤣᤍᤧᤴᤏᤡᤴ ᤔᤡᤔᤧᤎᤡᤰᤂᤢᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤔᤏᤠᤜᤠ᤹ᤖᤧ ᤛᤣᤛᤣ ᤔᤠᤱᤛᤧᤘᤠ

ᤁᤧᤶᤈᤥ᤺ᤰᤐᤠᤍᤧᤴᤏᤡᤴ ᤔᤧᤈᤡ᤺ᤴᤍᤢᤖᤥ॥

᥎ ᤂᤧᤱᤜᤠ᤹ᤖᤧᤃ ᤀᤠᤏᤡᤃᤧ ᤆᤡᤕᤢᤰ ᤆᤡᤕᤢᤰ

ᤕᤢᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤣᤛᤣᤍᤧᤴᤜᤠ᤹ ᤁᤧᤖᤧᤰ ᤔᤡ ᤔᤧᤕᤠᤰᤋᤢᤀᤠᤱ ᤌᤩ᤺ᤱ ᤔᤧᤈᤥᤃᤢᤖᤥ॥

᥏ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹

ᤀᤠᤏᤡᤃᤧ ᤌᤣᤀᤠᤱ ᤔᤧᤏᤡᤛᤢᤶᤒᤧᤴᤗᤥ.

ᤀᤠᤸᤗ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ

ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤍᤠᤅᤧᤴᤗᤥ.

ᤀᤠᤓᤧᤸᤗᤧ ᤌᤠᤖᤡᤰ ᤀᤰᤂᤣ ᤐᤥ᤺ᤱᤒᤠᤒᤣ.

ᤂᤧᤴ ᤜᤠ᤺ᤳᤗᤧᤀᤠᤱ ᤔᤧᤏᤡᤛᤢᤸᤗᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ

ᤀᤠᤓᤧᤸᤗᤧ ᤌᤠᤖᤡᤰ ᤂᤧᤏᤧ᤹ ᤏᤠᤔᤧᤴᤇᤠ᤹ ᤁᤧᤶᤔᤧᤵᤐᤠᤒᤣ᥅

ᤛᤍᤠᤍᤡᤱ ᤁᤧᤔᤡᤱᤅᤥ ᤂᤧᤱᤜᤠ᤹

ᤆᤧ᤹ᤕᤠ ᤐᤠ᤺ᤵᤔᤠ ᤁᤧᤓᤠ᤺ᤰᤋᤢᤛᤡᤒᤠᤒᤡ᥅

᥇᥇ ᤌᤣᤀᤠᤱ ᤂᤧᤏᤧ᤹ ᤛᤫᤠ᤺ᤳ ᤁᤧᤘᤠ᤹ᤒᤠᤒᤣ᥅

ᤁᤵᤔᤥ ᤋᤩᤧ᤹ᤀᤠᤱ ᤂᤧᤱᤜᤠ᤹ ᤔᤧᤰᤂᤧᤛᤧ᤹ᤀᤥ॥

᥇᥈ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤃ

ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤀᤠᤏᤡᤃᤧ ᤜᤠᤱᤏᤧᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤧᤴᤗᤵ ᤁᤧᤍᤠᤖᤢᤖᤥ॥

᥇᥉ ᤁᤧᤔᤢᤰᤛᤠᤶᤗᤠᤶᤒᤠ ᤋᤧᤔᤧᤴᤍᤡᤱ ᤘᤖ᤺ᤱᤅᤡᤴ ᤜᤷᤃᤧ᤹ ᤁᤧᤓ᤺ᤰᤂᤢᤖᤥ.

ᤜᤧᤰᤁᤩᤠᤱ ᤘᤖ᤺ᤱᤅᤥᤒᤠ ᤕᤶᤒᤠ ᤁᤡᤵᤔᤠ ᤁᤧᤄᤢᤒᤠ

ᤐᤠᤎᤢᤱᤛᤠᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤜᤠ᤹ ᤛᤡᤕ᤺ᤵ ᤁᤧᤕ᤺ᤵᤛᤢᤖᤥ॥

᥇᥊ ᤂᤧᤏᤧ᤹ ᤘᤖ᤺ᤱᤅᤥ ᤁᤧᤕᤠᤰᤐᤠ ᤁᤡᤵᤔᤠ ᤁᤧᤄᤢᤒᤠ

ᤗᤡᤒᤩᤠᤋᤠ᤺ᤴ ᤔᤧᤵᤔᤏᤠᤒᤠ ᤐᤠᤎᤢᤱᤛᤠ᤺ᤸᤗᤧ ᤁᤢᤎᤧᤃᤣ᤺ᤰᤐᤠᤴ

ᤛᤡᤕ᤺ᤵ ᤛᤡᤕ᤺ᤵ ᤁᤧᤕ᤺ᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤴᤏᤡᤴ ᤋᤠᤶᤓᤢᤱ ᤌᤰᤛᤠᤜᤠ᤹ ᤁᤧᤈᤠ᤺ᤳᤋᤢᤛᤡᤖᤥ॥

᥇᥋ ᤂᤧᤏᤧ᤹ᤀᤣ ᤘᤠᤒᤢᤴᤍᤠᤰᤜᤠ᤹ ᤐᤢᤴᤍᤧᤗ᤺ᤴᤍᤧᤖ ᤁᤧᤕᤠ᤺ᤴᤍᤢᤖᤥ

ᤜᤧᤰᤁᤩᤠᤅ ᤕᤱᤄᤱᤜᤠ᤹ ᤁᤢᤰᤛᤧᤖ ᤁᤧᤈᤥᤃᤢᤖᤥ॥

ᤂᤧᤒᤩᤠᤱ ᤀᤢᤴᤇᤣ᤺ᤴᤏᤠᤱᤎᤥᤀᤣ ᤘᤠᤃᤧᤃᤢᤒᤠ ᤀᤠᤓᤧᤸᤗᤧᤀᤠᤱ

ᤔᤧᤴᤈᤵᤔᤏᤠᤒᤠ ᤘᤜ᤺ᤱᤜᤠ᤹ ᤆᤵᤐᤪᤧᤰ ᤁᤧᤈᤵᤛᤢᤖᤥ॥

᥇᥌ ᤛᤧᤴᤍᤡᤰ ᤏᤢ ᤗᤧᤴᤍᤡᤰ ᤏᤧᤵᤔᤠᤱ ᤂᤧᤏᤧ᤹ᤀᤡᤴᤗᤥ.

ᤗᤠᤒᤠ ᤏᤢ ᤏᤠᤶᤜᤠ᤹ᤀᤠᤱ ᤜᤠᤒᤠ ᤂᤧᤏᤧ᤹ᤀᤣ ᤁᤧᤈᤥᤃᤢᤛᤡᤒᤠᤖᤥ॥

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤀᤡ᤺ᤴᤍᤥᤜᤠ᤹ ᤂᤧᤏᤧ᤹ᤀᤣ ᤁᤧᤏᤧᤛ᤻ᤛᤢᤒᤠᤖᤥ॥

ᤂᤧᤏᤧ᤹ᤀᤣ ᤜᤠᤱᤘᤠᤔᤠ ᤕᤧᤶ ᤏᤢ

ᤆᤢᤱᤛᤡ᤺ᤰᤔᤠ ᤕᤧᤶᤜᤠ᤹ ᤁᤧᤈᤥᤃᤢᤒᤠᤖᤥ॥

᥇᥎ ᤕᤜᤘᤣ ᤍᤠᤱᤒᤠᤀᤣ. ᤏᤡᤱᤔᤡᤜᤠ᤹ᤖᤧ ᤂᤧᤏᤧ᤹

ᤀᤠᤰᤂᤣᤗ᤹ᤖᤡᤰ ᤏᤠᤁᤧᤔᤧᤴᤇᤠ᤹ᤏᤧᤴ ᤂᤧᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤀᤍᤱ ᤔᤧᤈᤥ᤺ᤰᤁᤠᤱ ᤂᤧᤏᤧ᤹ ᤁᤧᤶᤈᤡ᤺ᤳᤗᤥ॥

᥇᥏ ᤜᤠ᤺ᤳᤋᤠᤱ ᤁᤧᤓᤠ᤹ᤒᤠ ᤁᤧᤜᤥ᤺ᤵᤐᤠ ᤁᤧᤕᤠᤵᤔᤡᤜᤠ᤹

ᤔᤏᤠ ᤗᤢᤱᤔᤠ᤹ ᤔᤧᤴᤍᤢᤰᤔᤏᤠᤒᤠ ᤏᤡᤱᤔᤡᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥ ᤔᤧᤗᤧᤖᤧᤛᤧᤴᤏᤧ᤹ᤀᤥ॥

ᤜᤧᤰᤁᤩᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠ ᤁᤧᤔᤏᤠᤜᤠ᤹

ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤛᤧᤴᤏᤧ᤹ᤀᤥ॥

᥈᥆ ᤀᤠᤏᤡᤃᤧᤏᤢ ᤁᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤗᤠᤈᤣ᤹ᤀᤥᤒᤠ ᤂᤠᤃᤧᤔᤠᤰᤐᤠ ᤋᤧᤴᤜᤠ᤹ᤀᤥ

ᤂᤣᤔᤠ ᤌᤰᤔᤠ ᤏᤢ ᤛᤧᤳᤇᤡᤱᤔᤠᤖᤰ ᤘᤠ᤹ᤖᤥ॥

᥈᥇ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤛᤡᤖᤡᤱᤔᤔᤥ ᤔᤧᤴᤎᤠᤏᤧᤸᤗᤖᤥ.

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠᤒᤠ

ᤔᤏᤠᤜᤠ᤹ᤖᤧ ᤁᤧᤏᤠᤖᤠ ᤔᤧᤓᤥᤛᤢᤖᤖᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤣ. ᤐᤥᤃᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤛᤧᤰᤂᤠᤒᤠ ᤆᤥ᤺ᤰᤁᤠ

ᤑᤠ᤹ᤀᤠᤱ ᤏᤡᤱᤔᤡᤜᤠ᤹ ᤀᤢᤛᤣ᤺ᤴᤎᤠᤰᤋᤧᤛᤧ᤹ᤀᤥ॥

ᤀᤍᤱ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤜᤠ᤹ᤖᤧ ᤗᤧᤴᤍᤡᤰ ᤏᤠᤶᤎᤠᤎᤠ

ᤂᤧᤏᤧ᤹ ᤗᤠᤛᤠᤰ ᤁᤧᤶᤒᤡᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥈᥉ ᤁᤧᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ ᤔᤏᤠᤜᤠ᤹ᤖᤧ

ᤜᤕᤱ ᤁᤡᤸᤗᤡᤱ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ

ᤆᤰᤔᤧᤴᤗ᤹ᤀᤣ ᤏᤡᤱᤎᤧᤴᤎᤧᤴ ᤔᤧᤔᤧᤳᤋᤢᤖᤥ.

ᤂᤧᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤴᤏᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤶᤒᤠ ᤆᤥ᤺ᤰᤗᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤧᤔᤧᤰᤂᤧᤴᤏᤧ᤹” ᤁᤧᤗ᤹ᤒᤠ ᤀᤡᤳᤗᤠᤀᤥ ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥋

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤏᤢᤃᤧᤴ ᤐᤡᤀᤠᤛᤡᤃᤧᤖᤥ.

ᤀᤠᤏᤡᤃᤧ ᤂᤧᤏᤧ᤹ ᤏᤢᤃᤧᤴ ᤐᤡᤀᤠᤛᤡᤃᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤡ᤺ᤳᤋᤠᤱᤅᤣ ᤁᤧᤘᤠ᤹ᤖᤥ॥

ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹

ᤔᤏᤠᤜᤠ᤹ᤖᤧ ᤐᤥᤎᤰ ᤔᤧᤈᤥᤃᤢᤖᤥ॥

᥈ ᤂᤧᤏᤧ᤹ ᤁᤧᤒᤠ᤺ᤳᤋᤢ. “ᤂᤠᤛᤧᤴ ᤆᤥ᤺ᤰᤔᤠ ᤕᤧᤴᤏᤡᤴ

ᤀᤠᤱᤃᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤣ᤺ᤰᤐᤀᤣ᤺ᤰ ᤔᤧᤴᤈᤥ᤺ᤰᤁᤣ ᤂᤠᤛᤧᤴ ᤗᤥ᤺ᤴᤍᤢᤱᤗᤥ॥

᥉ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤧᤃᤰᤁᤰ ᤕᤱᤅᤡᤸᤗᤧ

ᤂᤧᤵᤔᤥᤒᤠ ᤔᤏᤠᤜᤠ᤹ ᤜᤕᤱ ᤁᤡᤸᤗᤡᤱ ᤔᤧᤗ᤹ᤀᤠᤱ ᤔᤧᤕᤱᤗᤥ.

ᤂᤧᤴ ᤔᤢᤴᤇᤠᤱ ᤀᤠᤱᤃᤠ᤹ ᤆᤡᤍᤰ ᤋᤰᤋᤢᤱᤗᤥ॥  ᤛᤣᤗᤠ

᥊ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤔᤧᤳᤋᤢᤱᤛᤡᤱ.

‘ᤂᤡᤏᤡ᤹ ᤀᤠᤱᤍᤡᤱ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ॥’

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ ᤔᤧᤳᤋᤢᤱᤛᤡᤱ.

‘ᤀᤠᤱᤃᤠ᤹ᤀᤣ᤺ᤰ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ॥’

᥋ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤂᤡᤏᤡ᤹ ᤜᤢᤰᤁᤡᤸᤗᤧ

ᤛᤥ᤺ᤰᤋᤧᤶᤔᤧ᤹ᤖ ᤀᤠᤱᤍᤡᤱ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ.

ᤜᤧᤰᤁᤩᤠᤱ ᤜᤧᤴᤇᤡᤱᤔᤠ ᤐᤠ᤺ᤴ ᤔᤧᤒᤠᤖᤧᤶᤔᤡᤴᤏᤧ᤹ᤀᤥ॥”

᥌ ᤂᤠᤛᤧᤴᤏᤡᤱᤃ ᤏᤠᤶᤃᤧᤳ ᤏᤢ ᤏᤠᤶᤎᤠ ᤐᤡᤛᤠᤱᤗᤠᤶᤒᤠ ᤔᤧᤍᤠᤏᤧᤸᤗᤥ.

ᤜᤧᤰᤁᤩᤠᤱ ᤌᤥ ᤏᤢ ᤕᤥ ᤗᤠᤶᤒᤠᤀᤠᤱ ᤔᤧᤍᤠᤏᤧᤸᤗᤥ॥

᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤂᤠᤛᤧᤴ ᤗᤥ᤺ᤴᤍᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤰᤁᤡᤴ ᤕᤥ ᤔᤢᤳᤌᤠᤛᤢᤖᤥ

ᤘᤣ᤹ᤛ᤻ᤔᤠᤴ ᤌᤠ᤺ᤱ ᤆᤥᤃᤢᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ

ᤗᤳᤇᤠ ᤂᤥᤷᤕᤠᤎᤡᤰ ᤁᤳᤋᤢᤖᤥ.

ᤂᤧᤴ ᤂᤥᤷᤕᤠᤀᤥ ᤁᤢᤛᤠᤰᤁᤧᤴᤏᤡᤸᤗᤧ ᤔᤠᤖᤢᤰ

ᤑ᤺ᤶᤔᤏᤠ ᤕᤠᤰᤔᤏᤠᤒᤠ ᤁᤢᤒᤢ᤺ᤳᤌᤢᤱᤘᤠ

ᤆᤡᤜᤆᤡᤜ ᤁᤧᤗ᤹ᤒᤠ ᤛᤡᤈᤱᤘᤠ᤺ᤴ ᤁᤢᤗᤧ᤺ᤶ ᤕᤠᤰᤗᤥ॥

ᤂᤢᤏᤧ᤹ ᤂᤧᤴ ᤂᤥᤷᤕᤠ᤺ᤴ ᤜᤢᤰᤂᤢᤖᤥ

ᤜᤧᤰᤁᤩᤠᤱ ᤀᤡᤰᤛᤠᤒᤠ ᤁᤧᤖᤧᤰ ᤑᤧᤴᤕᤠ᤺ᤶᤒᤰ

ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤧᤴ ᤂᤳᤋᤪᤧᤰ ᤗᤧᤱᤗ ᤔᤧᤎᤢᤅᤢᤖᤥ॥

᥏ ᤁᤖ ᤀᤠᤱᤃᤠ᤹ᤃ ᤛᤍᤠᤍᤡᤱ ᤕᤠᤁᤢᤒᤖᤧ

ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤑᤥᤔᤠ

ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤗᤧᤳᤋᤠᤴᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ.

“ᤋᤠᤰᤁᤧᤓᤧᤒᤠᤜᤠ᤹ ᤔᤧᤴᤎᤢᤶᤔᤏᤠᤒᤠ ᤆᤥᤃᤢᤱᤛᤡᤱᤗᤥ.

ᤁᤖ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤔᤢᤰᤛᤠᤶᤔᤡᤴ

ᤀᤠᤱᤃᤠ᤹ ᤑᤥᤛᤢᤱ ᤐᤡᤖᤢᤱᤛᤡᤱᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤱ ᤁᤧᤏᤠ᤺ᤶᤒᤠ ᤆᤥᤰ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤏᤢ ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥌

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤜᤢᤍᤠ ᤗᤠᤈᤣ᤹ᤀᤥ

ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ

ᤁᤢᤔᤡᤱᤅᤡᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

᥈ ᤂᤢᤏᤧ᤹ ᤁᤢᤜᤡᤶᤔᤡᤴ ᤕᤖᤢᤛᤗᤧᤶa ᤕᤧᤰᤕᤰᤁᤥ ᤏᤧᤖᤥ.

ᤂᤢᤏᤧ᤹ ᤛᤡᤕᤥᤏ ᤁᤥ᤺ᤰᤔᤠᤀᤥ ᤕᤢᤱᤗᤥ॥

᥉ ᤜᤧᤰᤁᤩᤠᤱ ᤂᤧᤵᤔᤥ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ

ᤋᤥ᤺ᤱᤜᤠ᤹. ᤂᤥᤜᤠ᤹. ᤋᤠᤓᤣᤜᤠ᤹ ᤀᤧᤰᤂᤢᤖᤥ.

ᤂᤧᤒᤩᤠᤱ ᤌᤱᤅᤥᤒᤠ ᤂᤈᤢᤶ ᤂᤕᤠ.

ᤑᤧᤈᤢᤶ ᤑᤧᤕᤠᤜᤠ᤹ ᤁᤧᤖᤧᤰ ᤌᤩ᤺ᤱ ᤆᤥᤃᤢᤖᤥ॥  ᤛᤣᤗᤠ

᥊ ᤏᤡᤱᤘᤠ᤹ᤑᤢᤔᤠᤱᤅᤣ ᤂᤧᤏᤧ᤹ᤃ ᤔᤡᤔᤡᤍᤡᤱ

ᤀᤥ᤺ᤳᤋᤡ᤺ᤸᤗᤧ ᤛᤧᤍᤡᤱᤍᤡᤱ ᤁᤧᤀᤥ᤺ᤳᤗᤥ.

ᤜᤧᤰᤁᤩᤠᤱ ᤁᤧᤏᤡᤱᤔᤡᤜᤠ᤹ ᤁᤧᤏᤠ᤺ᤴᤍᤢᤛᤡᤒᤠ ᤁᤥ᤺ᤰᤔᤠᤜᤠ᤹ᤏᤢ᤺ᤸᤗᤧ

ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ ᤁᤧᤈᤥ᤺ᤰᤗᤥ॥

᥋ ᤁᤢᤃᤡᤔᤠ ᤁᤢᤕᤱᤔᤠ ᤁᤧᤜᤥ᤺ᤵᤐᤠ ᤌᤰᤛᤢᤒᤠᤜᤠ᤹ ᤔᤧᤏᤠᤵᤋᤢᤛᤡᤖᤥ.

ᤂᤧᤱᤜᤠ᤹ ᤁᤧᤛᤡᤒᤠ ᤁᤢᤀᤡᤛᤡ᤺ᤰ ᤔᤢᤖᤢᤰᤂᤢᤖᤢᤰ ᤔᤧᤀᤡᤵᤛᤧᤀᤠᤱ ᤔᤧᤏᤧᤖᤥ.

ᤜᤧᤰᤁᤩᤠᤱ ᤁᤧᤎᤢᤶᤒᤠᤜᤠ᤹ᤀᤥ ᤗᤳᤌᤡᤰᤗᤧᤀᤠᤱ ᤁᤢᤜᤢᤰ ᤔᤧᤔᤢᤴᤏᤧᤸᤗᤥ॥

᥌ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤓᤧ᤺ᤰᤋᤢᤛᤡᤸᤗᤧ

ᤀᤴ ᤁᤧᤕᤢᤰᤐᤠᤜᤠ᤹ ᤔᤰᤔᤧᤎᤩᤧᤖᤥ

ᤜᤧᤰᤁᤩᤠᤱ ᤀᤴᤜᤠ᤹ ᤏᤢ ᤔᤏᤠᤜᤠ᤹ ᤔᤧᤗᤧᤰᤂᤧ ᤔᤧᤛᤩᤧᤖᤥ॥

᥍ ᤂᤧᤏᤧ᤹ᤃ ᤁᤡᤵᤔᤠᤀᤣ ᤁᤧᤒᤥ᤺ᤱᤒᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤁᤧᤛᤠᤰᤁᤧᤴ ᤐᤥ᤺ᤰᤁᤡᤸᤗᤧ ᤜᤠ᤺ᤳᤋᤠᤱ

ᤁᤧᤍᤃᤡ ᤕᤧᤵᤔᤠ ᤔᤧᤛᤢᤰᤏᤧᤸᤗᤥ॥

᥎ ᤂᤧᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤂᤠᤛᤧᤴ

ᤆᤥ᤺ᤰᤔᤠ ᤏᤡ᤺ᤴᤎᤥ ᤁᤧᤈᤥᤃᤢᤖᤥ.

ᤜᤧᤰᤁᤣ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹

ᤁᤡᤔᤠᤸᤗᤧ ᤔᤧᤕᤰᤂᤧᤀᤠᤱ ᤆᤡᤈᤡ ᤔᤧᤗ᤹ᤖᤧᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤂᤠᤛᤧᤴ ᤗᤥ᤺ᤶᤔᤠ ᤀᤢᤘᤠ ᤁᤧᤈᤥᤃᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹

ᤋᤠᤱᤛᤧ᤺ᤵᤔᤠᤛᤡ ᤑᤠ᤹ᤀᤠᤱ ᤁᤧᤒᤥᤃᤧᤖᤥ॥  ᤛᤣᤗᤠ

᥇᥆ ᤛᤧᤰᤂᤠᤀᤣ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤛᤡᤰ

ᤐᤥ᤺ᤰᤁᤡᤸᤗᤧ ᤂᤧᤏᤧ᤹ ᤁᤧᤏᤠᤖᤠ ᤑᤥᤔᤠ ᤕᤠ᤺ᤶᤒᤰ ᤐᤥᤱᤗᤥ॥

ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤔᤏᤠ ᤛᤡᤰᤐᤥ᤺ᤰᤔᤠᤴ

ᤂᤧᤏᤧ᤹ ᤁᤧᤈᤠᤱ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥇᥇ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ

ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤧᤶᤔᤧ᤹ᤀᤥ॥

ᤜᤠᤖᤠ᤹ ᤁᤧᤖᤧᤰ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤁᤡᤵᤔᤠ ᤁᤧᤒᤥ᤺ᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤥ ᤜᤢᤰᤛᤥᤕᤠᤱ ᤔᤧᤍᤥ᤺ᤴᤍᤢᤖᤖᤥ॥

᥇᥈ ᤂᤢᤏᤧ᤹ ᤀᤠᤱᤍᤡᤱ ᤁᤧᤗ᤹ᤒᤠ ᤜᤠᤱᤕᤢᤰ

ᤁᤧᤈᤥ᤺ᤰᤐᤠᤜᤠ᤹ ᤔᤧᤏ᤺ᤶᤛᤡᤱᤗ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤰᤛᤠ ᤂᤠᤶᤒᤣ᤺ᤰᤁᤥᤒᤠ ᤜᤠᤱᤜᤠ᤹ᤖᤧ ᤂᤢᤏᤧ᤹ ᤔᤧᤃᤡᤖᤢᤖᤥ॥

a 

᥍᥌:᥈ ᤜᤡᤒᤪᤢ ᤐᤠ᤺ᤴᤏᤥ “ᤛᤠᤗᤣᤶ” ᤀᤠᤱ ᤔᤧᤔᤧᤳᤋᤢ. ᤕᤖᤢᤛᤗᤧ᤺ᤶᤔᤡᤸᤗᤧ ᤁᤴ ᤘᤣ᤹ ᤁᤢᤔᤡᤱᤗᤥ॥

ᤋᤢᤰᤂᤣ ᤗᤠᤰᤂᤣ ᤁᤧᤍᤢᤶᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ᤹

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤕᤧᤍᤢᤌᤢᤴᤗᤧ ᤁᤢᤗᤠᤃᤡ ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥍

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤢ᤺ᤳᤋᤢᤱᤗᤥ.

ᤀᤠᤀᤡᤰᤗᤠ᤺ᤴ ᤂᤢᤏᤧ᤹ ᤂᤧᤵᤛᤢᤖ ᤑᤠ᤹ᤀᤠᤱ ᤀ᤺ᤰᤁᤠᤖᤥ॥

᥈ ᤋᤢᤰᤂᤣᤀᤥ ᤕᤠᤃᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤥ᤺ᤳᤋᤢᤱᤗᤥ.

ᤀᤠᤱᤃᤠ᤹ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤔᤧᤴᤏᤠᤀᤣ

ᤀᤠᤜᤢᤰᤜᤠ᤹ ᤑᤥ᤺ᤰᤂᤢᤱᤅᤠᤱ ᤂᤢᤏᤧ᤹ ᤋᤢᤘᤠ ᤆᤥᤃᤢᤱᤗᤥ.

ᤜᤧᤰᤁᤣᤛᤠᤱ ᤀᤠᤏᤡᤱᤘᤠ᤹ᤀᤥ ᤀᤠ᤺ᤴᤇᤡᤱᤔᤠ ᤔᤧᤱᤄᤥᤒᤠᤖᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤏᤡᤱᤘᤠ᤹ ᤀᤡ᤺ᤳᤏᤧᤀᤠᤱ ᤀᤠᤏᤡᤱᤘᤠ᤹ ᤗᤥᤖᤧᤖᤥ.

ᤜᤧᤰᤁᤩᤠᤱ ᤏᤡᤱᤛᤠᤶᤔᤥ ᤌᤩᤠᤱᤅᤠᤱ ᤀᤠᤛᤰᤔᤠ ᤐᤢ᤹ᤖᤧᤖᤥ॥  ᤛᤣᤗᤠ

᥊ ᤂᤧᤏᤧ᤹ᤃ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤔᤡᤰ ᤆᤡᤄᤡᤶ

ᤔᤧᤵᤔᤠ ᤀᤠᤱᤃᤠ᤹ ᤁᤧᤶᤓᤠ᤺ᤰᤋᤠᤱᤅᤡᤸᤗᤥ.

ᤛᤠ᤹ᤖᤡᤰ ᤏᤡᤱᤘᤠ᤹ ᤋᤢᤰᤔᤥ ᤌᤩᤠᤱᤅᤠᤱ

ᤀᤠᤱᤃᤠ᤹ ᤐᤠ᤺ᤵᤔᤠᤀᤠᤱ ᤔᤧᤴᤇᤢᤰᤐᤠᤖᤥ॥

᥋ ᤀᤠᤱᤃᤠ᤹ ᤁᤧᤒᤣ᤺ᤰᤐᤠ ᤕᤧᤶᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤕᤖᤡᤰ ᤋᤃᤡᤒᤠ ᤋᤱᤒᤣᤜᤠ᤹ ᤏᤡᤱᤘᤠ᤹ ᤗᤡᤱᤛᤢᤱᤗᤥ॥

᥌ ᤛᤧᤴᤍᤡᤰ ᤀᤠᤱᤃᤠ᤹ ᤀᤠᤛᤠᤶᤗᤥᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤏᤡᤱᤘᤠ᤹ᤀᤥ ᤀᤡ᤺ᤳᤇᤡᤱᤅᤠᤀᤠᤱ ᤕᤢᤅᤠᤱᤗᤥ

ᤜᤧᤰᤁᤩᤠᤱ ᤀᤠᤒᤠᤅᤣ ᤀᤰᤂᤣ ᤔᤧᤳᤇᤡᤱᤅᤠᤖᤥ.

᥍ “ᤕᤜᤘᤣ ᤍᤠᤱᤒᤧᤸᤗᤧ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤏᤠ᤹ᤒᤠᤒᤡ᥅

ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤕᤠᤶᤔᤥ ᤗᤢᤱᤔᤠ᤹ ᤀᤠᤴᤍᤢᤰᤏᤧᤶᤒᤠᤒᤡ᥅”

᥎ ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤔᤠ ᤀᤠᤸᤗᤀᤠᤱᤎᤥ ᤀᤠᤏᤠ᤹ᤖᤧᤒᤠᤒᤡ᥅

ᤀᤠᤏᤡ᤹ᤏᤢ ᤆᤥᤃᤢᤒᤠ ᤁᤢᤔᤠᤱᤜᤢᤵᤐᤡᤴ ᤌᤣ ᤛᤍᤠᤍᤡᤱᤗᤧ ᤗᤠᤃᤡ ᤏᤢᤒᤧᤒᤠᤒᤡ᥅

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤗᤢᤱᤔᤠ᤹ ᤋᤢᤰᤔᤠ ᤀᤠᤏᤠ᤹ᤖᤧᤒᤠᤒᤡ᥅

ᤀᤠᤏᤡ᤹ᤏᤢ ᤂᤢᤏᤧ᤹ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ

ᤁᤢᤗᤢᤱᤔᤠ᤹ ᤛᤩᤠ᤺ᤳ ᤀᤠᤸᤗ᤹ᤏᤧᤶᤒᤠᤒᤡ᥅  ᤛᤣᤗᤠ

᥇᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ.

“ᤀᤠᤸᤗ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤔᤠ ᤏᤠ᤹ᤖᤠᤱᤗᤥ.

ᤂᤧᤴ ᤐᤠ᤺ᤴᤏᤡᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤢᤃᤧᤖᤥ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤁᤢᤕᤠ᤺ᤶᤒᤰᤜᤠ᤹

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤛᤧᤰᤂᤠᤀᤣ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴ ᤁᤧᤈᤥᤃᤢᤒᤠ

ᤔᤢᤰᤛᤠᤶᤃᤧᤴ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤕᤠ᤺ᤶᤒᤰᤜᤠ᤹

ᤀᤠᤱᤃᤠ᤹ ᤏᤡᤱᤘᤠ᤹ ᤗᤡᤱᤛᤢᤱᤗᤥ॥

᥇᥈ ᤀᤠᤱᤃᤠ᤹ ᤁᤧᤖᤧᤰ ᤁᤧᤕᤠ᤺ᤶᤒᤰᤜᤠ᤹

ᤀᤠᤔᤡᤰᤁᤧᤴ ᤀᤡᤶ ᤔᤧᤳᤋᤢᤱᤅᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤢᤰᤛᤠᤶᤃᤧᤴ ᤁᤧᤕᤠ᤺ᤶᤒᤰᤜᤠ᤹ᤀᤥ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤣᤛᤢᤱᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤕᤠ᤺ᤶᤒᤰᤜᤠ᤹ ᤛᤣᤛᤣᤒᤠ ᤆᤥ᤺ᤰᤗᤥ.

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ᤺ᤸᤗᤧ

ᤐᤕᤶ ᤕᤶᤒᤠ ᤔᤠᤱ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥊ ᤂᤧᤏᤧ᤹ᤃ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ

ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤗᤠᤈᤣ᤹ᤒᤠ ᤔᤏᤠᤗᤢᤶᤔᤥ

ᤁᤧᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢᤖᤥ॥

᥇᥋ ᤁᤧᤔᤢᤰᤛᤠᤶᤔᤡᤸᤗᤧ ᤁᤧᤔᤏᤠᤜᤠ᤹ ᤁᤧᤛᤧ᤺ᤵᤋᤢᤛᤡᤖᤥ.

ᤕᤠᤁᤢᤒ ᤏᤢ ᤕᤢᤛᤢᤑᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹

ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤋᤢᤛᤡᤖᤥ॥  ᤛᤣᤗᤠ

᥇᥌ ᤏᤡᤱᤘᤠ᤹ᤑᤢᤔᤠᤱᤅᤣ. ᤘᤖ᤺ᤱᤅᤡᤸᤗᤧ

ᤂᤧᤏᤧ᤹ ᤁᤧᤏᤡᤛᤧᤀᤠᤱ ᤁᤡᤛᤧᤖᤥ॥

ᤁᤢᤍᤡᤶᤒᤣ ᤁᤣ᤺ᤶᤒᤠ ᤋᤧᤔᤧᤴᤍᤡᤱ ᤘᤖ᤺ᤱᤅᤡᤸᤗᤧ

ᤂᤧᤏᤧ᤹ ᤀᤥᤃᤧᤔᤧᤳᤋᤧᤀᤠᤱ ᤕᤰᤂᤧᤖᤥ॥

᥇᥍ ᤂᤠ᤹ᤔᤡ᤺ᤳᤋᤡᤸᤗᤧ ᤘᤜᤡᤳᤔᤠᤴ ᤌᤠᤛᤢᤖᤥ.

ᤋᤠᤱᤛᤠᤰᤐᤥ ᤔᤢᤴᤍᤠᤱ ᤛᤣᤖᤡ᤺ᤴ ᤂᤧᤖᤧ᤺ᤱᤄᤢᤖᤢᤱ

ᤗ᤹ᤖᤧᤀᤠᤱ ᤁᤧᤖᤧᤰ ᤐᤡᤛᤠᤱ ᤛᤠ᤺ᤶᤓᤣ ᤗᤧᤰᤋᤧᤖᤥ॥

᥇᥎ ᤔᤢᤴᤍᤠᤱ ᤛᤣᤖᤡ᤺ᤸᤗᤧ ᤋᤠᤱᤛᤠᤰᤐᤠᤴ ᤗᤥ᤺ᤰᤂᤢᤖᤥ.

ᤛᤠ᤺ᤶᤓᤣ ᤗᤧᤰᤋᤧᤸᤗᤧ ᤁᤠᤰ ᤐᤡᤛᤠᤱ ᤌᤥ᤹ᤖᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤢᤵᤗᤡ ᤌᤠᤅᤧᤖᤥ

ᤂᤶᤓᤩᤠᤱ ᤂᤠᤶᤒᤣ᤺ᤰᤔᤠᤴ ᤕᤰᤂᤧᤖᤥ॥

᥇᥏ ᤘᤠᤓᤧᤸᤗᤧᤱᤅᤥ ᤗᤠᤱᤃᤧᤄᤣᤃᤧᤀᤠᤱ

ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤅᤥᤗᤠᤶ ᤁᤧᤒᤣᤖᤥ.

ᤁᤖ ᤀᤠᤳᤋᤠᤴᤏᤠᤱ ᤁᤧᤗᤠᤱᤕᤥ᤺ᤰ ᤏᤡᤔᤧᤍᤧᤳᤋᤧᤸᤗᤥ॥

᥈᥆ ᤁᤧᤔᤏᤠᤜᤠ᤹ ᤔᤥᤛᤠ ᤏᤢ ᤜᤠᤖᤢᤏᤧᤴ ᤜᤢᤰᤁᤧᤛᤢᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤢᤰᤗᤠᤶᤒᤠ

ᤂᤧᤱᤜᤠ᤹ ᤔᤧᤸᤗᤢᤰ ᤗᤢᤵ ᤜᤧᤰᤁᤣ ᤗᤠᤶᤃᤧᤗᤥᤛᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤗᤠᤶᤗᤥᤛᤢᤛᤡᤒᤠ

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥎

ᤀᤠᤔᤏᤠᤛᤣ. ᤀᤠᤱᤃᤠ᤹ ᤀᤠᤏᤡᤛᤠᤶᤔᤥ

ᤂᤡᤏᤡ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥

᥈ ᤀᤠᤱᤃᤠ᤹ᤃ ᤂᤧᤍᤠ᤹ᤗᤠᤶ ᤐᤠ᤺ᤳᤋᤠᤖᤥ.

ᤀᤢᤴᤇᤥ᤺ᤴᤒᤠ ᤐᤠ᤺ᤴᤜᤠ᤹ᤖᤧ ᤁᤢᤒᤣᤜᤠ᤹ ᤆᤧᤰᤂᤢᤱᤗᤥ॥

᥉ ᤀᤠᤏᤡᤃᤧ ᤂᤧᤵᤛᤢᤶᤒᤧᤒᤠ ᤗᤧᤛᤢᤶᤒᤧᤒᤠ ᤐᤠ᤺ᤴᤜᤠ᤹ ᤔᤧᤳᤏᤡᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ

ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤆᤧᤰᤏᤡᤱᤗᤥ॥

᥊ ᤂᤧᤴ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤛᤠᤀᤣᤜᤠ᤹

ᤔᤧᤵᤔᤠᤛᤡ ᤀᤠᤏᤡᤃᤧ ᤔᤧᤔᤠ᤹ᤖᤢᤶᤒᤧᤴᤗᤥ॥

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤔᤡᤍᤡᤱᤃᤧᤴ

ᤁᤢᤕᤠ᤺ᤶᤒᤰᤜᤠ᤹ ᤏᤢ ᤁᤢᤔᤢᤰᤛᤠᤶᤔᤡᤴ

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ

ᤕᤠ᤺ᤶᤒᤰᤜᤠ᤹ ᤁᤧᤍᤠᤒᤠ ᤌᤠ᤺ᤰᤜᤠ᤹ ᤆᤧᤰᤋᤢᤶᤛᤡᤶᤒᤧᤖᤥ॥

᥋ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤛᤠᤶᤕᤥᤌᤡᤶ ᤐᤡᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹

ᤋᤠ᤺ᤴᤍᤡ ᤀᤠᤒᤠᤅᤣ ᤂᤢᤴᤇᤡ᤹ ᤛᤠᤀᤣᤜᤠ᤹

ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤜᤢ᤹ᤖᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥

᥌ ᤜᤧᤰᤁᤣᤗ᤹ᤖᤡᤰ ᤁᤧᤍᤠᤒᤠ ᤌᤠ᤺ᤰᤜᤠ᤹ᤖᤧ

ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤛᤠᤀᤣᤜᤠ᤹ᤀᤠᤱ ᤜᤢ᤹ᤔᤠ ᤔᤧᤛᤢᤰᤋᤢᤛᤡᤖᤖᤥ॥

᥍ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ

ᤏᤡᤱᤘᤠ᤹ ᤔᤧᤒᤡᤖᤢᤒᤠ ᤘᤕᤧᤔᤧᤴᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹

ᤏᤡᤱᤘᤠ᤹ ᤔᤧᤶᤓᤣ᤺ᤳᤇᤢᤶᤒᤠ ᤘᤕᤧᤔᤧᤴᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤍᤠᤍᤡᤱ ᤀᤡᤱᤈᤠ᤺ᤱᤜᤠ᤹

ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤒᤠ ᤘᤕᤧᤔᤧᤴᤗᤥ॥

᥎ ᤂᤧᤱᤜᤠ᤹ ᤂᤢᤏᤡ᤹ ᤐᤠᤎᤧᤒᤠᤜᤠ᤹ ᤜᤧᤰᤁᤣ

ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤢ ᤂᤧᤔᤠ᤹ ᤁᤧᤈᤥ᤺ᤰᤐᤠ ᤔᤧᤶᤒᤥ᤺ᤱᤏᤧᤸᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹

ᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴᤒᤠ ᤔᤧᤶᤒᤥ᤺ᤰᤂᤧᤸᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ

ᤏᤡᤱᤘᤠ᤹ ᤕᤢᤱᤔᤠ ᤔᤧᤴᤍᤧᤴᤍᤧᤸᤗᤥ॥

᥏ ᤀᤣᤑᤪᤠᤀᤡᤔᤒᤠ ᤌᤰᤛᤢᤒᤠᤜᤠ᤹ ᤋᤥ᤺ᤱ ᤏᤢ ᤗᤡ

ᤔᤧᤃᤠᤵᤛᤡᤱᤅᤠᤱ ᤔᤧᤘᤕᤧᤖᤥ.

ᤁᤖ ᤌᤱ ᤌᤰᤔᤠ ᤕᤧᤴᤏᤥ ᤂᤧᤱᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣᤖᤥ॥

᥇᥆ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤠᤱᤜᤢᤵᤐᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ.

ᤜᤧᤰᤁᤩᤠᤱ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ

ᤂᤧᤱᤜᤠ᤹ ᤐᤵᤔᤠ ᤔᤧᤴᤍᤧᤴᤍᤧᤸᤗᤥ॥

᥇᥇ ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ.

ᤂᤧᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤂᤢᤏᤧ᤹

ᤀᤥᤛᤣ᤺ᤴᤎᤠᤰᤋᤢᤛᤡᤀᤠᤱ ᤘᤕᤧᤖᤥ॥

᥇᥈ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤥᤔᤧᤔᤧᤳᤋᤢᤀᤠᤱ ᤔᤧᤒᤳᤇᤧᤖ

ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤀᤥ ᤏᤢ ᤛᤥᤀᤏ ᤋᤧᤶᤒᤣ᤹ᤀᤥ

ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

᥇᥉ ᤂᤢᤏᤧ᤹ ᤘᤖ᤺ᤱᤅᤡᤴ ᤁᤢᤗᤢᤶᤔᤥ ᤜᤷᤃᤧ᤹ ᤑ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤗᤢᤶᤔᤥᤗᤠᤶ ᤗᤠᤱᤔᤧᤄᤣᤃᤧᤖ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤏᤠᤜᤠᤱ ᤁᤳᤏᤠᤜᤠᤱ ᤗᤢᤱᤎᤠᤰ ᤜᤧᤰᤁᤣ ᤕᤧᤵᤛᤢᤖᤥ॥

᥇᥊ ᤂᤢᤏᤧ᤹ ᤂᤧᤱᤜᤠ᤹ ᤗᤧᤴᤍᤡᤰ ᤂᤠ᤹ᤔᤡ᤺ᤳᤋᤡᤸᤗᤧ

ᤜᤧᤰᤁᤩᤠᤱ ᤛᤧᤴᤍᤡᤰ ᤁᤧᤀᤥ᤺ᤵᤐᤠ ᤔᤡ᤺ᤸᤗᤧ ᤗᤠᤶᤗᤥᤛᤢᤛᤡᤖᤥ॥

᥇᥋ ᤂᤢᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤕᤠᤰᤐᤣᤴ ᤐᤰᤁᤪᤧ᤹ ᤑ᤺ᤰᤂᤢᤖᤥ.

ᤜᤧᤰᤁᤩᤠᤱ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤆᤫᤠ᤺ᤳ

ᤗ᤺ᤳᤋᤢᤀᤠᤱ ᤂᤧᤱᤜᤠ᤹ ᤌᤢᤱᤄᤢᤛᤡᤖᤥ॥

᥇᥌ ᤂᤢᤏᤧ᤹ ᤕᤠᤰᤐᤣᤀᤥᤗᤠᤶᤒᤠ ᤘᤠᤎᤠᤖᤠ ᤐᤢᤴᤍᤧᤗ᤺ᤴᤍᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤂᤧᤴ ᤘᤜ᤺ᤱ ᤁᤢᤀᤡᤛᤡ᤺ᤰ ᤁᤢᤰᤛᤧᤒᤣᤖ ᤆᤥᤃᤢᤖᤥ॥

᥇᥍ ᤁᤖ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤖ ᤔᤧᤏᤧᤛ᤻ᤛᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤧ᤺ᤱᤄᤠᤍᤧᤴᤏᤥ ᤔᤧᤘᤕᤧᤸᤗᤧ

ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤠᤰᤁᤧᤴ ᤔᤧᤓᤥ᤺ᤰᤂᤢᤖᤥ॥

᥇᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤵᤐᤠ᤺ᤳ ᤆᤠᤔᤠ ᤌᤢᤱᤔᤠ ᤔᤧᤏᤠ᤺ᤰᤋᤢᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢᤖᤥ॥

᥇᥏ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤆᤧ᤹ᤕᤠ ᤔᤧᤔᤧᤳᤋᤢᤖᤥ.

“ᤏᤡᤱᤘᤠ᤹ᤑᤢᤔᤠᤅᤡᤸᤗᤧ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ

ᤀᤠᤏᤡ᤹ ᤆᤠᤔᤠ ᤌᤢᤱᤔᤠ ᤐᤡᤔᤠ ᤀᤠᤛᤢᤰᤐᤡ᥅

᥈᥆ ᤂᤢᤏᤧ᤹ ᤕᤠᤰᤐᤣᤴ ᤜᤡᤵᤋᤢᤸᤗᤧ ᤂᤧᤵᤔᤥᤗᤠᤶᤒᤠ

ᤑᤈᤱᤈᤱ ᤆᤫᤠ᤺ᤳ ᤐᤢᤴᤍᤧᤗ᤺ᤴᤍᤧᤖᤥ.

ᤜᤧᤰᤁᤩᤠᤱ ᤂᤧᤴ ᤘᤜ᤺ᤱ ᤐᤥ᤺ᤰᤂᤧᤀᤠᤱ ᤘᤃᤢᤛᤧᤒᤣᤖᤥ॥

ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣᤖᤥ.

ᤁᤖ ᤌᤣ ᤂᤢᤏᤧ᤹ ᤆᤠᤔᤠ ᤌᤢᤱᤔᤠᤀᤠᤱ ᤐᤡᤔᤠ ᤀᤠᤛᤢᤰᤐᤡ᥅

ᤁᤢᤔᤏᤠᤜᤠ᤹ ᤛᤠ ᤆᤠᤔᤠ ᤐᤡᤔᤠ ᤀᤠᤛᤢᤰᤐᤡ᥅”

᥈᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤁᤢᤔᤏᤠᤜᤠ᤹ ᤔᤡ᤺ᤸᤗᤧ ᤗᤠᤒᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹

ᤋᤰᤗᤧᤱᤘᤠᤀᤥ ᤜᤢᤖᤢᤖᤢᤏᤠ ᤔᤡᤁᤧᤍᤡ᤺ᤵᤐᤠ

ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤕᤠ᤺ᤰ ᤗᤧ᤹ᤖᤧᤖᤥ॥

᥈᥈ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤛᤧ᤺ᤵᤋᤢᤛᤡᤒᤠ ᤐᤠ᤺ᤴᤏᤥ

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤴᤕᤢᤰᤂᤢᤴᤗᤥ॥

᥈᥉ ᤜᤧᤰᤁᤣᤛᤠᤱ ᤂᤢᤏᤧ᤹ ᤌᤠ᤺ᤱ ᤋᤠᤱᤛᤠᤰᤐᤠᤴ ᤜᤖᤧ᤹ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤗᤠᤶᤎᤣ᤺ᤳᤜᤠ᤹ ᤜᤴᤍᤢᤖᤥ॥

᥈᥊ ᤔᤏᤠᤜᤠ᤹ᤖᤧ ᤔᤧᤈᤖ ᤑᤠ᤹ᤀᤠᤱ ᤔᤴᤏᤠ᤺ᤴ ᤌᤠᤛᤢᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ

ᤂᤧᤱᤜᤠ᤹ ᤁᤢᤈᤠ ᤐᤡᤖᤢᤛᤡᤖᤥ॥

᥈᥋ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤔᤧᤈᤒᤠ ᤜᤧᤰᤋᤱᤒᤠ

ᤂᤖᤧ᤺ᤱᤅᤡᤴ ᤔᤏᤠᤜᤠ᤹ᤖᤧ ᤔᤧᤈᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤐᤄᤠ ᤔᤧᤄᤠᤛᤧᤖ ᤁᤢᤈᤠ ᤐᤡᤖᤢᤛᤡᤖᤥ॥

᥈᥌ ᤏᤠᤶᤃᤧᤳ ᤐᤡᤛᤠᤱᤒᤠ ᤛᤠᤶᤔᤡ᤺ᤳᤋᤡᤴ

ᤂᤢᤏᤧ᤹ ᤜᤢᤖᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤢᤔᤢᤰᤛᤠᤶᤔᤡᤸᤗᤧ ᤗᤠᤱᤃᤧᤳ

ᤗᤧᤵᤔᤠᤱᤒᤠ ᤛᤢᤖᤡ᤺ᤳᤋᤡᤴ ᤑᤥ᤺ᤰᤂᤢᤖᤥ॥

᥈᥍ ᤁᤢᤔᤏᤠᤜᤠ᤹ᤖᤧ ᤛᤠ ᤔᤧᤈᤖ ᤑᤠ᤹ᤀᤠᤱ

ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤧᤒᤧᤒᤠ ᤐᤢᤛᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡᤖᤥ॥

ᤂᤧᤱᤜᤠ᤹ᤃ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ

ᤁᤧᤗᤢᤶᤛᤡᤱᤒᤠᤀᤠᤱ ᤁᤧᤏᤧᤒᤠ ᤕᤧ᤺ᤱᤄᤠ ᤕᤠᤖᤡᤰ ᤔᤧᤕᤥᤖᤧᤖᤥ॥

᥈᥎ ᤂᤢᤏᤧ᤹ ᤂᤧᤴ ᤐᤢᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤛᤠ᤺ᤱᤃᤠᤜᤡᤶ ᤁᤒᤪᤡᤱ ᤋᤠᤔᤠ ᤐᤠᤱᤄᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠᤰᤔᤠᤜᤡᤶ

ᤂᤡᤷᤗᤡ ᤔᤧᤈᤢᤰᤋᤧᤖ ᤕᤠ᤺ᤴᤍᤢᤛᤡᤖᤥ॥

᥈᥏ ᤔᤏᤠᤜᤠ᤹ᤖᤧ ᤂᤧᤴ ᤂᤢᤏᤡ᤹ ᤂᤠᤄᤠ ᤔᤧᤈᤀᤠᤱ ᤔᤧᤄᤠᤛᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤜᤧᤰᤁᤣᤀᤣ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤀᤠᤱ ᤘᤕᤧᤖᤥ॥

᥉᥆ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤔᤧᤴᤀᤣ᤺ᤵᤐᤣ ᤘᤕᤧᤖᤥ.

ᤂᤧᤱᤜᤠ᤹ᤖᤧ ᤛᤠ᤺ᤴ ᤜᤠᤒᤠ ᤔᤧᤈᤖ ᤔᤧᤒᤳᤇᤧ.

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤱᤜᤠ᤹ᤏᤢ ᤁᤢᤛᤠᤰᤁᤧᤴ ᤐᤥᤃᤧᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤏᤢ᤺ᤸᤗᤧ

ᤁᤧᤎᤢᤶᤒᤠ ᤔᤏᤠᤜᤠ᤹ ᤂᤢᤏᤧ᤹ ᤛᤧᤖᤢᤛᤡᤖᤥ.

ᤂᤧᤒᤩᤠᤱ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤛᤥ᤺ᤴᤍᤢᤛᤡᤖᤥ॥

᥉᥈ ᤁᤶᤓᤩᤠᤖᤡᤰ ᤐᤥ᤺ᤰᤂᤧᤛᤠᤱ ᤂᤧᤱᤜᤠ᤹ᤖᤧ

ᤆᤰᤔᤧᤸᤗ᤹ᤀᤣ ᤗᤠᤕᤥ ᤔᤧᤈᤥᤃᤢᤖ ᤔᤧᤘᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ

ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢᤛᤠᤱ ᤂᤢᤏᤧ᤹ ᤏᤠᤔᤧᤴᤇᤠ᤹ᤖᤢᤸᤗᤥ॥

᥉᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤴᤍᤠᤀᤣ ᤏᤢᤵᤛᤢᤛᤡᤖᤥ.

ᤜᤧᤰᤁᤩᤠᤱ ᤌᤡᤰᤗᤧᤱᤗᤧ ᤁᤡᤔᤠ ᤕᤱᤔᤠᤀᤥ

ᤂᤧᤱᤜᤠ᤹ ᤌᤠᤛᤢᤛᤡᤀᤠᤱ ᤔᤧᤰᤂᤢᤛᤡᤖᤥ॥

᥉᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤛᤧᤵᤔᤠ

ᤜᤣ᤺ᤰᤋᤢᤛᤡᤸᤗᤧ ᤁᤢᤓᤠ ᤂᤢᤏᤧ᤹ᤀᤥ ᤔᤧᤏᤢ᤺ᤰᤂᤧ ᤔᤧᤍᤩᤧᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤏᤡᤱᤘᤠ᤹ ᤗᤥᤖᤧᤖ

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤣᤗᤡ ᤔᤧᤓᤠᤰᤋᤢᤖᤥ॥

᥉᥋ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤕᤠᤵᤔᤡ

ᤋᤠᤱᤃᤧᤛᤧ᤺ᤵᤐᤠ ᤕᤠᤰᤐᤣ᤹ᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤔᤢᤰᤛᤠᤶᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤓᤠ᤹ᤖᤧᤖᤥ॥”

᥉᥌ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤜᤠ᤹ᤃ ᤀᤡᤱᤗᤧᤰᤁᤣ ᤘᤕᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤀᤠᤳᤋᤡᤴ

ᤐᤠ᤺ᤴᤏᤡᤴᤏᤠᤱ ᤁᤢᤍᤥ᤺ᤵᤔᤠ ᤜᤥ᤺ᤵᤋᤧᤖᤥ॥

᥉᥍ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤺ᤴ

ᤂᤢᤏᤧ᤹ ᤗᤧᤵᤔᤠᤱ ᤏᤢᤒᤠ ᤜᤥ᤺ᤵᤋᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤠᤱᤜᤢᤵᤐᤥ ᤂᤧᤱᤜᤠ᤹

ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤴᤗᤥ॥

᥉᥎ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤜᤠ᤹ ᤗᤠ᤺ᤳᤗᤠ᤺ᤳ

ᤂᤧᤳᤋᤢᤍᤣᤛᤢᤀᤠᤱ ᤔᤧᤔᤧᤰᤂᤢᤛᤡᤸᤗᤥ॥

ᤕᤖᤡᤰᤗᤧᤱ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ

ᤌᤖᤢᤀᤠᤱ ᤁᤢᤕᤠ᤺ᤰ ᤔᤧᤗᤧ᤹ᤖᤧᤸᤗᤥ॥

᥉᥏ ᤂᤧᤱᤜᤠ᤹ᤃ ᤏᤠᤛᤡᤱᤃᤧᤴ ᤌᤰᤗᤠᤛᤡᤖᤰ

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤢᤖᤡ᤺ᤳ ᤁᤢᤀᤡᤛᤡ᤺ᤰ

ᤁᤧᤛᤡᤒᤠ ᤁᤧᤒᤣ᤺ᤰᤐᤠ ᤔᤏᤠᤛᤡᤖᤰᤗᤥ॥

᥊᥆ ᤂᤧᤱᤜᤠ᤹ᤖᤧ ᤕᤧ᤺ᤱᤄᤠᤍᤧᤴᤏᤥ ᤕᤖᤡᤰᤗᤧᤱ

ᤂᤢᤏᤧ᤹ ᤁᤢᤛᤡᤰ ᤔᤧᤓᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤗᤠᤈᤣ᤹ᤀᤥ

ᤂᤧᤱᤜᤠ᤹ᤖᤧ ᤁᤢᤏᤡᤱᤘᤠ᤹ ᤔᤧᤍᤢᤰᤂᤢᤖᤥ॥

᥊᥇ ᤂᤧᤱᤜᤠ᤹ᤖᤧ ᤕᤧᤳᤗᤧᤱ ᤕᤧᤳᤗᤧᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤣᤛᤣ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴ ᤔᤧᤓᤥ᤺ᤰᤂᤢᤖᤥ॥

᥊᥈ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ.

ᤜᤧᤰᤁᤩᤠᤱ ᤛᤧ᤺ᤵᤋᤢᤛᤡᤀᤠᤱ ᤂᤢᤏᤡ᤹

ᤏᤡᤱᤔᤡᤜᤠ᤹ᤗᤠᤶᤒᤠ ᤌᤧ᤹ᤖᤢᤗ᤺ᤳᤋᤢᤛᤡᤒᤠ ᤕᤧᤴᤏᤡᤴᤏᤠᤱ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤕᤠᤃᤧᤴᤗᤥ.

᥊᥉ ᤔᤡᤛᤪ ᤗᤠᤈᤣ᤹ᤀᤥ ᤂᤢᤏᤧ᤹ ᤁᤡᤵᤔᤠ ᤁᤧᤄᤢᤒᤠ

ᤔᤡᤰᤛᤣ᤺ᤴᤜᤠ᤹ ᤀᤥ᤺ᤴᤎᤠᤰᤋᤢᤛᤡᤒᤠᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ.

ᤜᤧᤰᤁᤩᤠᤱ ᤛᤥᤀᤏ ᤋᤧᤶᤒᤣ᤹ᤀᤥ ᤂᤢᤏᤧ᤹ ᤏᤡᤱᤘᤠ᤹ᤖᤧ

ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

᥊᥊ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤒᤠ ᤘᤜ᤺ᤱᤜᤠ᤹

ᤔᤠᤰᤂᤡ᤹ ᤐᤥ᤺ᤰᤂᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤆᤫᤠ᤺ᤳ

ᤌᤢᤱᤔᤠᤀᤣ ᤔᤧᤱᤄᤥᤛᤢᤸᤗᤥ॥

᥊᥋ ᤂᤢᤏᤧ᤹ ᤕᤠᤱᤏᤠ ᤛᤡᤈᤠᤜᤠ᤹ ᤜᤕᤱ ᤜᤕᤱ ᤗ᤹ᤖᤡᤰ

ᤐᤠᤱᤄᤢ ᤋᤠᤛᤢᤛᤡᤀᤠᤱ ᤔᤡᤛᤪᤒᤠ ᤔᤏᤠᤜᤠ᤹ ᤔᤧᤜᤠ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤐᤧᤍ᤺ᤰᤜᤠ᤹ ᤐᤠᤱᤄᤢ ᤋᤠᤛᤢᤛᤡᤀᤠᤱ

ᤔᤡᤛᤪ ᤗᤠᤈᤣ᤺ᤴ ᤛᤡᤍᤧᤵ ᤔᤧᤍᤧᤵᤋᤢᤖᤥ॥

᥊᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤍᤢᤶᤒᤠᤀᤠᤱ

ᤁᤧᤏᤧᤒᤠ ᤁᤢᤈᤠᤜᤠ᤹ ᤔᤧᤱᤛᤧ ᤐᤩᤠ᤺ᤵᤐᤠᤜᤠ᤹ ᤐᤠᤱᤄᤢ ᤋᤠᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤰᤋᤠᤵᤜᤠ᤹

ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤖ ᤕᤠ᤺ᤴᤍᤢᤛᤡᤖᤥ॥

᥊᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤆᤧᤸᤗᤧᤰᤛᤣ᤹ᤒᤢᤱᤜᤠ᤹ ᤑ᤺ᤴᤏᤡᤸᤗᤧ ᤗ᤺ᤵᤛᤢᤛᤧᤖᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤕᤧᤵᤐᤠ

ᤐ᤺ᤳᤇᤣ᤹ᤒᤢᤱᤜᤠ᤹ ᤛᤣ᤺ᤰᤘᤠ᤺ᤸᤗᤧ ᤛᤧᤖᤢᤖᤥ॥

᥊᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤡᤳ ᤛᤠ᤺ᤱᤘᤧᤳᤜᤠ᤹ ᤂᤢᤏᤧ᤹

ᤑ᤺ᤴᤏᤡᤸᤗᤧ ᤗ᤺ᤵᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧ᤺ᤴᤍᤠ

ᤔᤧᤸᤗᤢᤰᤜᤠ᤹ ᤛᤣᤖᤡ ᤗᤖᤠ᤺ᤱᤗᤧ ᤛᤧᤖᤢᤛᤡᤖᤥ॥

᥊᥏ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠ᤹ᤖᤡᤰ ᤁᤢᤕᤠ᤺ᤰᤗᤧ᤹ᤖᤧᤀᤠᤱ

ᤁᤡᤵᤔᤠᤄᤢᤛᤧᤖ ᤁᤢᤛᤠᤰᤁᤧᤴ ᤐᤥᤃᤧᤖᤥ॥

ᤂᤢᤏᤧ᤹ ᤕᤠᤵᤔᤡ ᤁᤧᤔᤧᤱᤒᤠ ᤔᤠᤱᤗᤠᤀᤡᤱᤒᤠᤜᤠ᤹ ᤐᤠᤱᤄᤢ ᤕᤢᤛᤢᤛᤡᤖᤥ.

ᤜᤧᤰᤁᤩᤠᤱ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤐᤕᤶ ᤕᤶᤒᤠ

ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤖᤥ॥

᥋᥆ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤔᤧᤈᤡ᤺ᤰᤋᤢᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤔᤧᤴᤗᤠᤶ ᤔᤧᤛᤧ᤺ᤵᤋᤢᤛᤡᤴᤗᤥ.

ᤁᤖ ᤂᤧᤱᤜᤠ᤹ ᤔᤧᤛᤡᤖ ᤑᤠ᤹ᤀᤠᤱ ᤕᤶᤒᤠ

ᤔᤡᤴᤍᤣ᤹ᤀᤥ ᤔᤧᤎᤩᤧᤖ ᤕᤠ᤺ᤴᤍᤢᤛᤡᤖᤥ॥

᥋᥇ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤒᤠ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤛᤧᤖᤢᤛᤡᤖᤥ.

ᤜᤠᤔᤖᤧ ᤁᤢᤛᤠ᤺ᤱᤃᤠ ᤜᤡᤶᤔᤥᤒᤠ ᤁᤧᤖᤧᤰ

ᤕᤶᤒᤠ ᤛᤠᤜᤠ᤹ ᤛᤥ᤺ᤴᤍᤢᤛᤡᤖᤥ॥

᥋᥈ ᤁᤖ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤃ

ᤔᤧᤸᤗᤢᤰᤜᤠ᤹ ᤁᤢᤀᤡᤛᤡ᤺ᤰ ᤂᤧᤴ ᤗᤠᤈᤣ᤹ᤗᤠᤶᤒᤠ

ᤗᤠ᤺ᤰᤁᤠᤳ ᤗ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ

ᤕᤧ᤺ᤱᤄᤠᤍᤧᤴᤏᤥ ᤂᤠᤖᤠᤰ ᤗᤠᤶᤗᤥᤛᤢᤛᤡᤖᤥ॥

᥋᥉ ᤂᤧᤱᤜᤠ᤹ᤃ ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖ ᤗᤠᤶᤗᤥᤛᤢᤛᤡᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤱᤃᤡᤛᤧᤴᤗᤥ॥

ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹ᤃ

ᤘᤖ᤺ᤱᤅᤡᤸᤗᤧ ᤜᤥ᤺ᤵᤋᤢᤍᤣᤛᤢᤛᤡᤖᤥ॥

᥋᥊ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤁᤢᤛᤣᤛᤣ ᤗᤠᤈᤣ᤹ᤀᤥ ᤋᤠᤖᤢᤛᤡᤖᤥ.

ᤂᤧᤴ ᤁᤥ᤺ᤰᤔᤠ ᤑᤠᤱᤈᤱᤒᤠ ᤗᤠᤈᤣ᤺ᤴ

ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤗᤠᤃᤡ

ᤁᤢᤔᤢᤰᤛᤠᤶᤔᤡᤸᤗᤧ ᤏᤠ᤺ᤴᤍᤢᤒᤠᤖᤥ॥

᥋᥋ ᤂᤧᤴ ᤗᤠᤈᤣ᤹ᤀᤥ ᤂᤢᤏᤧ᤹ ᤁᤢᤔᤏᤠᤜᤠ᤹ ᤋᤃᤡ ᤔᤧᤒᤥᤖᤧᤸᤗᤧ

ᤂᤧᤵᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤠ᤺ᤳᤋᤢᤍᤣᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹

ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤜᤠ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤡᤶᤎᤠ᤺ᤱᤜᤠ᤹ᤀᤥ

ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤕᤢᤰᤂᤢᤛᤡᤖᤥ॥

᥋᥌ ᤁᤖ ᤂᤧᤱᤜᤠ᤹ᤖᤧ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢᤀᤠᤱ ᤁᤢᤛᤡᤰ ᤔᤧᤓᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹

ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

᥋᥍ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤏᤡ᤹ ᤐᤠᤎᤧᤒᤠᤜᤠ᤹ ᤜᤧᤰᤁᤣ

ᤀᤡᤱᤗᤧᤰᤁᤣ ᤏᤢ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤋᤥ᤺ᤱ ᤜᤧᤰᤁᤣ ᤔᤧᤒᤥ᤺ᤰᤂᤧᤖᤥ॥

᥋᥎ ᤂᤧᤱᤜᤠ᤹ᤖᤧ ᤁᤥ᤺ᤰᤔᤠ ᤌᤧᤃᤢ ᤛᤶᤎᤠᤱ

ᤛᤠᤶᤔᤠᤱ ᤂᤔᤠ ᤗᤠᤛᤥᤜᤠ᤹ ᤔᤧᤓᤧᤛᤢᤖᤥ.

ᤜᤧᤰᤁᤩᤠᤱ ᤏᤡᤅᤘᤠ᤹ᤑᤢᤔᤠᤱᤅᤡᤴ ᤁᤢᤕᤠ᤺ᤰᤗᤧ᤹ᤖᤧᤖ ᤔᤧᤕᤠ᤺ᤴᤍᤢᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤏᤠᤘᤠᤀᤡᤳᤗᤠᤜᤠ᤹

ᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤂᤢᤏᤧ᤹ ᤛᤠ᤹ᤖᤡᤰ

ᤁᤢᤛᤠᤰᤁᤧᤴ ᤔᤧᤓᤥ᤺ᤰᤂᤢᤖᤥ॥

᥋᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ

ᤂᤧᤵᤛᤢᤀᤠᤱ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤢᤔᤏᤠᤜᤠ᤹

ᤁᤧᤖᤧᤰ ᤐᤠ᤺ᤴᤏᤥ ᤏᤠ᤹ᤖᤢᤛᤡᤖᤥ॥

᥌᥆ ᤂᤢᤏᤧ᤹ ᤛᤡᤗᤥᤜᤀᤥ ᤁᤧᤏᤧᤒᤠ ᤛᤠ᤺ᤱᤃᤠᤜᤡᤶᤔᤡᤴ ᤗᤧᤖᤢᤍᤣᤛᤢᤖᤥ.

ᤂᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤁᤢᤔᤏᤠᤜᤠ᤹ᤖᤧ

ᤂᤢᤏᤡ᤹ ᤗᤢᤶᤔᤥ ᤕᤢᤰᤂᤢᤀᤠᤱ ᤕᤢᤅᤧᤖᤥ॥

᥌᥇ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤸᤗᤧ ᤔᤠᤱᤜᤢᤵ ᤛᤴᤍᤥ᤺ᤰᤁᤡᤴ

ᤀᤠᤏᤡᤃᤧ ᤏᤡᤱᤔᤡᤜᤠ᤹ ᤋᤣ᤹ᤔᤠ ᤑᤠ᤺ᤰᤋᤢᤛᤡᤖᤥ.

ᤂᤧᤴ ᤛᤴᤍᤥ᤺ᤰᤁᤡᤱᤃ ᤁᤢᤔᤢᤰᤛᤠᤶ ᤏᤢ

ᤁᤢᤔᤡᤔᤡᤍᤡᤱᤗᤧ ᤔᤡᤰᤛᤣ᤺ᤴ ᤘᤕᤧᤖᤥ॥

᥌᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ

ᤁᤢᤔᤏᤠᤜᤠ᤹ᤏᤢ ᤁᤢᤛᤠᤰᤁᤧᤴ ᤐᤥᤃᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ

ᤔᤧᤛᤧᤖᤢᤛᤡᤖ ᤕᤠ᤺ᤴᤍᤢᤛᤡᤖᤥ॥

᥌᥉ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤂᤢᤏᤧ᤹ ᤔᤡ᤺ᤸᤗᤧ

ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹

ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤔᤧᤱᤄᤥᤛᤧᤸᤗᤥ॥

᥌᥊ ᤜᤕᤱ ᤋᤧᤴᤎᤱᤅᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤢᤈᤠᤓᤧᤖᤧᤖ ᤔᤧᤛᤩᤧᤖᤥ.

ᤜᤧᤰᤁᤩᤠᤱ ᤂᤧᤴ ᤁᤧᤛᤡᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ

ᤂᤢᤏᤡ᤹ ᤔᤣᤔᤣᤍᤢᤔᤠ ᤔᤣ᤺ᤳᤜᤠ᤹ᤖᤧ ᤔᤣᤖᤡᤱ ᤌᤰᤔᤠᤀᤠᤱ ᤔᤧᤱᤄᤥᤛᤢᤸᤗᤥ॥

᥌᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤔᤡᤰᤕᤢᤔᤥᤗᤠᤶ

ᤋᤠᤍᤠᤵ ᤁᤧᤗ᤹ᤒᤠ ᤁᤢᤀᤡᤛᤡ᤺ᤰ ᤛᤥᤖᤧᤖᤥ.

ᤛᤡᤈᤱᤘᤠ᤺ᤸᤗᤧ ᤔᤕᤢᤒᤠ ᤌᤰᤛᤢᤒᤠᤴ

ᤜᤧᤰᤁᤣ ᤂᤢᤏᤧ᤹ ᤐᤥᤃᤧᤖᤥ॥

᥌᥌ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤐᤢᤒᤣᤗᤠᤵᤛᤠ ᤏᤠ᤺ᤳᤋᤢᤍᤣᤛᤢᤛᤡᤖᤥ.

ᤜᤧᤰᤁᤩᤠᤱ ᤛᤍᤠᤍᤡᤱᤗᤧ ᤗᤠᤃᤡ

ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤌᤠᤛᤢᤛᤡᤖᤥ॥

᥌᥍ ᤜᤧᤰᤁᤩᤠᤱ ᤂᤧᤶᤔᤩᤠᤰᤗᤰ ᤔᤧ᤺ᤴ

ᤕᤢᤛᤢᤑᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤠ᤹ᤖᤢᤛᤡᤖᤥ.

ᤀᤣᤑᤪᤠᤀᤡᤔᤖᤧ ᤁᤢᤜᤡᤶᤛᤕᤱᤜᤠ᤹ᤀᤠᤱ ᤔᤧᤛᤣᤃᤢᤛᤡᤴᤗᤥ॥

᥌᥎ ᤁᤖ ᤂᤢᤏᤧ᤹ᤃ ᤕᤜᤢᤍᤠ ᤛᤢᤘᤠᤱᤅᤡᤴ ᤏᤢ

ᤛᤡᤕᤥᤏ ᤁᤥ᤺ᤰᤔᤠᤴ ᤛᤣᤃᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤛᤡᤕᤥᤏ ᤁᤥ᤺ᤰᤔᤠᤴ

ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤌᤠᤅᤧᤖᤥ॥

᥌᥏ ᤂᤧᤴ ᤋᤧᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤁᤢᤛᤣᤛᤣᤍᤧᤴ

ᤜᤧᤰᤋᤱᤒᤠ ᤂᤢᤏᤧ᤹ ᤁᤢᤜᤡᤶ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤜᤧᤰᤁᤣ

ᤛᤍᤠᤍᤡᤱᤗᤧ ᤗᤠᤃᤡ ᤔᤧᤶᤔᤢᤶᤔᤏᤠᤒᤠ ᤆᤥᤃᤢᤖᤥ॥

᥍᥆ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤍᤠᤀᤢᤍ ᤜᤠᤱᤅᤡᤴ ᤛᤣᤃᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤸᤗᤢᤰ ᤔᤧ᤺ᤴᤍᤠ

ᤆᤠᤖᤠᤶᤏᤢ ᤘᤕᤧᤸᤗᤧ ᤛᤣᤃᤢᤖᤥ॥

᥍᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤍᤠᤀᤢᤍᤧᤴ

ᤔᤧᤸᤗᤢᤰ ᤔᤧ᤺ᤴᤍᤠ ᤁᤵᤔᤠ ᤕᤠ᤺ᤶᤒᤰᤗᤠᤶᤒᤠ

ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤱᤛᤧ ᤋᤠᤖᤢᤖᤥ.

ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ ᤁᤶᤒᤪᤠᤱ

ᤔᤧᤵᤔᤠᤛᤡᤖᤧ ᤗᤠᤃᤡ ᤔᤧᤸᤗᤢᤰᤁᤶᤒᤠ ᤆᤥᤃᤢᤖᤥ॥

᥍᥈ ᤍᤠᤀᤢᤍᤧᤸᤗᤧ ᤂᤧᤱᤜᤠ᤹ ᤏᤢᤖᤡᤰᤁᤠᤱ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤢᤖᤡᤰ ᤋᤠᤖᤡᤰᤁᤠᤱ ᤗᤠᤶᤗᤥᤛᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤛᤧ᤺ᤵᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥍᥏

ᤏᤡᤱᤘᤠ᤹ᤑᤢᤔᤠᤱᤅᤣ. ᤌᤱ ᤆᤥ᤺ᤰᤔᤠ ᤑᤠ᤹ᤀᤠᤱ

ᤕᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤁᤧᤗᤠᤈᤣ᤺ᤴ ᤔᤧᤓᤳᤋᤢᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤛᤣᤛᤣ ᤁᤧᤜᤡᤶᤔᤡᤴ ᤔᤧᤈᤡ᤺ᤴᤍᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤌᤩ᤺ᤱ ᤔᤧᤗᤢ᤺ᤴᤍᤢᤀᤠᤱ ᤏᤧᤖᤥ॥

᥈ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤁᤧᤛᤡᤒᤠ ᤌᤰᤜᤠ᤹

ᤂᤧᤱᤜᤠ᤹ᤖᤧ ᤁᤡᤌᤜᤠ᤹ ᤔᤧᤈᤠ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤧᤛᤣᤛᤣ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤌᤰᤜᤠ᤹

ᤋᤠᤶᤓᤢᤱ ᤌᤰᤛᤠᤜᤠ᤹ ᤔᤧᤈᤠ᤺ᤳᤋᤢᤛᤡᤀᤠᤱ ᤘᤠ᤹ᤖᤥ॥

᥉ ᤂᤧᤱᤜᤠ᤹ᤖᤧ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡᤴ

ᤆᤫᤠ᤺ᤳ ᤁᤢᤀᤡᤛᤡ᤺ᤰ ᤕᤖᤢᤛᤗᤧᤔ ᤕᤧᤰᤕᤰ

ᤁᤒᤪᤡᤱ ᤘᤠᤔᤧᤍᤣ᤺ᤴᤍᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤁᤧᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤜᤠ᤹

ᤁᤧᤗᤢᤵᤐᤠᤀᤠᤱ ᤜᤠ᤺ᤳᤋᤠᤱ ᤔᤧᤴᤍᤠᤅᤧᤴ ᤔᤧᤴᤕᤠ᤺ᤰᤋᤧᤴᤗᤥ॥

᥊ ᤀᤠᤏᤡᤃᤧ ᤂᤡᤖᤡ ᤁᤧᤕᤢᤱᤒᤠ ᤌᤡᤶᤔᤧᤴᤍᤱ

ᤛᤢᤘᤠᤱᤜᤠ᤹ᤖᤧ ᤀᤠᤏᤡᤃᤧ ᤆᤠ᤺ᤳᤌᤡ ᤔᤧᤍᤣᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤏᤠᤔᤧᤎᤠᤛᤢ

ᤔᤧᤒᤡᤖᤡᤃᤧᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤖ ᤔᤧᤀᤣ᤺ᤳᤗᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤀᤠᤓᤧᤸᤗᤧ ᤌᤠᤖᤡᤰ

ᤂᤧᤏᤧ᤹ ᤀᤠᤏᤡᤃᤧᤏᤢ ᤁᤧᤛᤡᤰ ᤐᤥ᤺ᤰᤐᤠᤒᤣ᥅

ᤔᤡᤁᤧᤍᤡ᤺ᤵᤐᤠ ᤜᤧᤰᤁᤣ ᤀᤠᤰᤂᤩᤠᤖᤡᤰ

ᤀᤡᤖᤡ᤺ᤰ ᤁᤧᤕᤠ᤺ᤰᤗᤧ᤹ᤔᤠ ᤔᤧᤈᤡᤵᤏᤧᤶᤒᤠᤒᤣ᥅

᥌ ᤂᤧᤏᤧ᤹ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤶᤎᤠᤱ

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤐᤣᤗᤡᤃᤧᤴ ᤋᤢᤘᤠ ᤔᤧᤴᤈᤥ᤺ᤰᤔᤏᤠᤒᤠ

ᤗᤠᤈᤣ᤹ᤒᤠ ᤔᤏᤠᤜᤠ᤹ ᤛᤶᤎᤠᤱ ᤁᤧᤛᤠᤰᤁᤧᤴᤏᤡᤴ ᤌᤠᤛᤧ᤹ᤀᤥ॥

᥍ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ

ᤁᤧᤔᤏᤠᤜᤠ᤹ ᤔᤧᤛᤧᤖᤢᤛᤡᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹

ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤀᤠᤱ ᤏᤧᤖᤥ॥

᥎ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥ᤺ᤸᤗᤧ

ᤆᤥᤃᤢᤸᤗᤧ ᤕᤠᤵᤔᤡ ᤂᤢᤶᤍᤡᤱ ᤀᤠᤶᤒᤡᤖᤧᤴᤏᤧ᤹ᤀᤥ.

ᤜᤠᤖᤠᤀᤣ ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤛᤠᤰᤐᤥ ᤌᤩᤧ᤹ᤀᤡᤃᤧᤀᤠᤱ ᤕᤠᤃᤡᤃᤧᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤓᤠ᤹ᤖᤧᤀᤠᤱ ᤋᤠᤱᤀᤠᤛᤧ᤺ᤵᤋᤧ᤹ᤀᤥ॥

ᤂᤧᤏᤧ᤹ ᤁᤧᤔᤡᤱᤛᤥ ᤀᤡᤱᤎᤠ᤺ᤱᤅᤡᤸᤗᤧ ᤆᤥᤃᤢᤸᤗᤧ

ᤀᤠᤏᤡᤃᤧ ᤗᤠᤕᤥᤜᤠ᤹ ᤋᤢᤃᤧᤍᤣᤛᤧ᤹ᤀᤠᤱ ᤀᤠᤛᤧ᤺ᤵᤋᤧ᤹ᤀᤥ॥

᥇᥆ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤀᤠᤏᤡᤃᤧ ᤌᤣᤀᤠᤱ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤳᤋᤥ ᤘᤠ᤹ᤒᤣ᥅ ᤗ᤹ᤖᤡᤰ ᤛᤧ᤺ᤴᤔᤧᤗᤠᤵᤋᤡᤃᤧᤒᤠᤒᤣ᥅

ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡᤴ

ᤘᤠᤔᤧᤍᤣ᤺ᤴᤍᤢᤒᤠᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ ᤂᤢᤶᤍᤡᤱ

ᤁᤧᤒᤡᤖᤢᤛᤡᤒᤠᤴ ᤀᤠᤏᤡᤃᤧ ᤀᤥᤔᤧᤵᤔᤠ ᤂᤥᤛᤢᤶᤒᤧᤖᤖᤥ॥

᥇᥇ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤜᤠ᤹

ᤔᤧᤜᤠ᤺ᤵ ᤔᤧᤈᤡ᤺ᤱᤒᤠᤴ ᤂᤧᤵᤛᤧ᤹ᤀᤥ.

ᤛᤡᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤛᤡᤒᤠᤜᤠ᤹

ᤁᤧᤔᤢᤰᤛᤠᤶᤔᤡᤸᤗᤧ ᤛᤧ᤺ᤵᤋᤧᤛᤧ᤹ᤀᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤔᤏᤠ ᤛᤢᤘᤠᤱᤜᤠ᤹ᤖᤧ ᤁᤧᤈᤠ᤺ᤳᤌᤡ ᤔᤧᤍᤣᤛᤢᤖᤥ.

ᤂᤧᤱᤜᤠ᤹ ᤏᤢᤛᤡᤗᤧᤱ ᤕᤠᤖᤡᤰ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ॥

᥇᥉ ᤂᤧᤒᤩᤠᤱ ᤀᤠᤏᤡᤃᤧ ᤁᤧᤔᤏᤠᤜᤠ᤹ᤃ. ᤁᤧᤔᤧᤸᤗᤢᤰᤛᤡᤃᤧᤖᤥ.

ᤀᤠᤏᤡᤃᤧ ᤂᤧᤏᤧ᤹ ᤛᤍᤠᤍᤡᤱ ᤏᤢᤃᤧᤴ ᤐᤡᤀᤠᤛᤡᤃᤧᤖᤥ

ᤜᤧᤰᤁᤩᤠᤱ ᤋᤠ᤺ᤴᤍᤡ ᤌᤠᤖᤡᤰ ᤀᤠᤓᤧᤸᤗᤧᤛᤠᤱ

ᤀᤠᤏᤡᤃᤧ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤶᤒᤧᤖᤥ॥

ᤗᤠᤈᤣ᤹ᤀᤥ ᤏᤢ᤹ᤔᤠ ᤋᤠᤔᤠ ᤐᤥ᤺ᤱᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ “ᤔᤠᤱᤜᤢᤵᤐᤡᤸᤗᤧ ᤗᤧᤰᤘᤠᤓᤢᤱᤜᤠ᤹” ᤔᤧᤵᤔᤏᤠᤒᤠ ᤀᤡᤳᤗᤠᤀᤥ ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥆

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ

ᤔᤧᤸᤗᤢᤰᤁᤶᤒᤠᤀᤣ. ᤏᤢᤖᤡᤰᤁᤠᤱ ᤂᤧᤵᤛᤧ᤹ᤀᤥ

ᤂᤧᤏᤧ᤹ ᤁᤧᤔᤧᤸᤗᤢᤰᤜᤠ᤹ ᤗᤠᤶᤃᤧᤗᤥᤛᤢᤛᤡᤒᤠ

ᤜᤧᤰᤁᤣᤀᤣ ᤕᤢᤛᤢᤑᤧᤴ ᤗᤠᤶᤃᤧᤗᤥᤛᤢᤖᤥ॥

ᤂᤧᤏᤧ᤹ᤃ ᤁᤖᤢᤒ ᤔᤧᤵᤔᤏᤠᤒᤠ ᤔᤠᤱᤗᤠᤀᤡᤱᤜᤠ᤹ ᤗᤢᤶᤔᤥ

ᤁᤧᤕᤢᤰᤂᤢᤒᤠ ᤜᤠᤱᤕᤢᤰᤏᤠᤀᤥ ᤁᤧᤕᤢᤱ. ᤀᤥ᤺ᤳᤋᤧ᤹ᤀᤥ॥

᥈ ᤀᤣᤑᤪᤠᤀᤡᤔ. ᤒᤧᤏᤩᤠᤔᤡᤏ ᤏᤢ ᤔᤏᤛ᤻ᤛᤣᤒᤠ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤋᤃᤡ ᤁᤧᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤛᤧ᤺ᤵᤋᤧ᤹ᤀᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤕᤠᤶᤔᤥ ᤀᤠᤓᤥ᤺ᤰᤂᤧ᤹ᤀᤥ.

ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ

ᤜᤧᤰᤁᤣᤗ᤹ᤖᤡᤰ ᤜᤡᤱᤔᤠ ᤛᤢᤰᤋᤡᤃᤧᤖᤖᤥ॥

᥊ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤓᤧᤸᤗᤧ ᤌᤠᤖᤡᤰ ᤁᤧᤔᤏᤠᤜᤠ᤹ᤖᤧ

ᤐᤣᤗᤡ ᤁᤧᤶᤓᤠᤰᤁᤡᤸᤗᤧ ᤁᤧᤕᤠ᤺ᤰᤗᤧ᤹ᤒᤠᤒᤣ᥅

᥋ ᤆᤠᤔᤠᤖᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤏᤡᤱᤘᤠ᤹ ᤁᤧᤍᤢᤰᤂᤢ ᤁᤧᤒᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤌᤢᤱᤔᤠᤖᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤔᤡᤰᤘᤠ ᤁᤧᤎᤠᤛᤢ ᤁᤧᤒᤡᤖᤢᤛᤡᤖᤥ॥

᥌ ᤀᤠᤏᤡᤃᤧ ᤂᤡᤖᤡᤒᤠ ᤛᤢᤘᤠᤱᤜᤠ᤹ ᤀᤠᤏᤡᤃᤧᤏᤢ

ᤂᤧᤔᤠ᤹ ᤆᤥ᤺ᤰᤔᤠ ᤁᤧᤒᤠᤱᤄᤢᤛᤡᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤖᤥ॥

᥍ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤕᤠᤶᤔᤥ ᤀᤠᤓᤥ᤺ᤰᤂᤧ᤹ᤀᤥ॥

ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤜᤡᤱᤔᤠ ᤛᤢᤰᤋᤡᤃᤧᤖᤖᤥ॥

᥎ ᤂᤧᤏᤧ᤹ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤆᤧᤸᤗᤧᤰᤛᤣᤸᤗᤧ

ᤁᤢᤒᤢᤱ ᤜᤧᤰᤁᤣ ᤀᤠᤏᤡᤃᤧ ᤕᤠᤵᤔᤡ ᤁᤧᤎᤠᤰᤋᤧᤖᤥ.

ᤂᤧᤏᤧ᤹ ᤂᤧᤵᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤏᤠ᤺ᤳᤋᤢ ᤁᤧᤍᤣᤛᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ

ᤀᤠᤏᤡᤃᤧ ᤕᤠᤵᤔᤡ ᤁᤧᤕᤢᤰᤂᤧᤖᤥ॥

᥏ ᤂᤧᤴ ᤆᤡᤏ᤹ᤏ᤹ ᤗ᤹ᤖᤡᤰ ᤐᤥᤎᤠᤱᤗ

ᤑᤠ᤹ᤀᤠᤱ ᤂᤠᤶᤔᤡᤴ ᤁᤧᤛᤠ᤺ᤰᤋᤢᤖᤥ.

ᤜᤧᤰᤁᤩᤠᤱ ᤂᤧᤴ ᤁᤢᤛᤠ᤺ᤵ ᤗᤧ᤺ᤳᤇᤡᤱᤅᤠᤱ

ᤗᤠᤈᤣ᤹ ᤂᤠᤖᤠᤰ ᤀᤢ᤺ᤱᤛᤡᤱᤗ ᤋᤠᤒᤧᤒᤣᤖᤥ॥

᥇᥆ ᤂᤧᤸᤗᤧ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤀᤡ᤺ᤵᤋᤢᤖᤥ.

ᤜᤧᤰᤁᤩᤠᤱ ᤁᤢᤒᤥᤖᤠ᤺ᤰᤜᤠ᤹ᤖᤧ ᤕᤶᤒ᤻ᤕᤶᤒᤠ

ᤛᤠᤶᤔᤠᤱᤛᤡᤱᤜᤠ᤹ ᤌᤣ᤺ᤰᤋᤢᤖᤥ॥

᥇᥇ ᤁᤢᤒᤥᤖᤠ᤺ᤰᤜᤠ᤹ ᤗᤢᤶᤒᤠᤱ ᤘᤖ᤺ᤱ ᤌᤠᤖᤡᤰ ᤛᤧᤖᤧᤖᤥ.

ᤜᤧᤰᤁᤩᤠᤱ ᤁᤢᤏ᤺ᤰᤜᤠ᤹ ᤕᤢᤑᤪᤣᤋᤡᤛ ᤘᤜ᤺ᤱ ᤌᤧᤶᤒᤠ ᤁᤧᤖᤧᤖᤥ॥

᥇᥈ ᤂᤧᤵᤔᤥ ᤁᤒᤪᤡᤱ ᤛᤧᤵᤔᤏᤠᤒᤠ ᤗᤢᤱᤎᤠᤰᤁᤡᤴ

ᤂᤧᤏᤧ᤹ ᤌᤣᤀᤠᤱ ᤁᤧᤎᤢᤵᤛᤢᤒᤠᤒᤣ᥅

ᤜᤧᤰᤁᤩᤠᤱ ᤗᤠᤱᤃᤧᤄᤣ᤺ᤰᤐᤠ ᤁᤧᤖᤧᤰᤗᤧ ᤂᤧᤵᤔᤥ

ᤁᤧᤎᤥ᤺ᤰᤐᤠ ᤆᤧᤸᤗᤧᤰᤛᤣ᤹ᤜᤠ᤹ ᤔᤧᤍᤢᤒᤢ ᤔᤧᤈᤖᤥ॥

᥇᥉ ᤛᤧᤖᤠ ᤑᤠᤰᤜᤠ᤹ᤖᤧ ᤂᤧᤴ ᤆᤡᤛ᤹ ᤆᤡᤛ᤹ ᤔᤧᤛ᤹ᤖᤢᤖᤥ.

ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤧᤵᤔᤥ ᤆᤠᤔᤧᤖᤠᤶᤗᤥ॥

᥇᥊ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤗᤢᤶᤔᤥ ᤕᤠᤶᤔᤥ ᤏᤢ᤺ᤰᤂᤧ᤹ᤀᤥ.

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤕᤥ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥ ᤀᤥᤀᤠᤔᤧᤳᤋᤧ᤹ᤀᤥ॥

ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱᤅᤡᤴ ᤜᤧᤰᤁᤣ

ᤀᤠᤏᤡᤃᤧᤀᤠᤱ ᤁᤶᤒᤪᤠᤱ ᤀᤠᤔᤧᤳᤋᤧ᤹ᤀᤥ॥

᥇᥋ ᤀᤠᤒᤠᤅᤣ ᤁᤧᤗᤣ᤺ᤳᤋᤢᤒᤠ ᤆᤧᤸᤗᤧᤰᤛᤣᤸᤗᤧ

ᤁᤢᤒᤢᤱᤅᤡᤴ ᤂᤧᤏᤧ᤹ ᤛᤧ᤺ᤵᤋᤧ᤹ᤀᤥ.

ᤂᤧᤴ ᤆᤢᤰᤛᤠ ᤁᤢᤒᤢᤱᤅᤡᤴ ᤁᤶᤔᤩᤠᤰ

ᤕᤶᤒᤠ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥇᥌ ᤂᤧᤏᤧ᤹ ᤁᤧᤈᤧᤸᤗᤧᤰᤛᤧ᤹ᤀᤡᤸᤗᤧ ᤁᤢᤒᤢᤱᤅᤡᤴ

ᤁᤧᤏᤡᤱᤔᤡᤜᤠ᤹ᤖᤧ ᤔᤧᤗᤧ᤺ᤰᤂᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤡᤀᤥ ᤔᤧᤜᤠ᤺ᤴᤍᤢᤀᤠᤱ ᤘᤠ᤹ᤖᤥ.

ᤁᤧᤛᤡᤰ ᤐᤥ᤺ᤰᤔᤥ ᤂᤧᤱᤜᤠ᤹ ᤀᤥᤔᤧᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤰᤂᤧᤛᤧ᤹ᤀᤥ॥

᥇᥍ ᤂᤧᤏᤧ᤹ ᤁᤧᤛᤣᤃᤢᤒᤠ ᤔᤏᤠᤴ ᤛᤣ᤺ᤵᤋᤧ᤹ᤀᤠᤱ ᤋᤠᤱᤄᤧ᤹ᤀᤥ.

ᤂᤧᤴ ᤀᤠᤒᤠᤅᤣ ᤁᤧᤛ᤻ᤛᤠ ᤐᤥ᤺ᤱᤛᤧ ᤁᤧᤛᤣᤃᤢᤖᤥ॥

᥇᥎ ᤂᤧᤏᤧ᤹ᤗᤠᤶᤒᤠ ᤀᤠᤏᤡᤃᤧ ᤀᤠᤓᤧᤸᤗᤧᤀᤠᤱ

ᤔᤧᤏᤢ᤺ᤰᤂᤡᤃᤧᤴ ᤔᤧᤒᤣᤃᤡᤃᤧᤴᤗᤥ.

ᤀᤠᤏᤡᤃᤧ ᤁᤢᤜᤡᤱᤘᤧᤳ ᤀᤠᤃᤳᤋᤧ᤹ᤀᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤁᤧᤏᤠᤖᤠ ᤑᤥᤛᤢᤶᤒᤧᤖᤥ॥

᥇᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤕᤠᤶᤔᤥ ᤀᤠᤓᤥ᤺ᤰᤂᤧ᤹ᤀᤥ॥

ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤠᤏᤡᤃᤧ ᤜᤡᤱᤔᤠ ᤛᤢᤰᤋᤡᤃᤧᤖᤖᤥ॥

ᤋᤱᤏᤠᤶᤗᤧ ᤗᤠᤃᤡ ᤛᤠᤶᤗᤥ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤃᤡᤳᤋᤡᤌ ᤁᤢᤀᤡᤛᤡ᤺ᤰ ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥇

ᤏᤡᤱᤘᤠ᤹ᤑᤢᤔᤠᤱᤅᤥ ᤛ᤺ᤳᤋᤧᤶᤔᤣ᤹ᤖ ᤛᤠᤶᤗᤥᤖᤧᤶᤔᤧ᤹ᤀᤥ.

ᤂᤢᤏᤧ᤹ᤃ ᤀᤠᤏᤡ᤹ ᤔᤢᤰᤛᤠᤶᤗᤥ.

ᤜᤧᤰᤁᤩᤠᤱ ᤂᤧᤶᤃᤧᤍᤧᤵᤐᤠ ᤀᤡᤰᤗᤠᤀᤥ ᤕᤠᤁᤢᤒᤖᤧ

ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤇᤡᤱᤇᤡᤱᤃᤩᤠ ᤋᤠᤜᤡᤵᤐᤡᤴ ᤔᤢᤰᤂᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤜᤡ᤺ᤶᤗ

ᤀᤴᤔᤣ᤺ᤴ ᤏᤢ ᤋᤢᤱᤏᤠ᤺ᤴ ᤜᤡᤵᤋᤧᤶᤔᤧ᤹ᤀᤥ॥

᥉ ᤗᤠᤍᤢᤵᤐᤥ ᤁᤧᤍᤠᤒᤠ ᤋᤱᤏᤠᤶᤔᤥ

ᤌᤢᤳᤋᤢᤖᤡ᤺ᤵᤐᤠᤴ ᤔᤢᤰᤂᤧᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤗᤠᤒᤠ ᤀᤥ᤺ᤳᤋᤡ᤺ᤸᤗᤧ

ᤁᤧᤍᤠᤒᤠ ᤋᤱᤏᤠᤶᤔᤡᤴ ᤋᤥᤛᤧᤶᤔᤧ᤹ᤀᤥ॥

᥊ ᤁᤱᤃ ᤀᤡᤛᤪᤠᤀᤡᤗᤒᤠ ᤗᤳᤇᤠ ᤌᤡᤶ ᤏᤢ.

ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤛᤪᤒᤠ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤐᤥᤃᤧᤸᤗᤧ

ᤁᤴ ᤀᤡᤱᤈᤠ᤺ᤱᤅᤡᤴ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤖᤥ.

ᤂᤧᤵᤔᤥ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠᤒᤠ

ᤐᤠ᤺ᤴᤍᤠᤱᤅᤥ ᤐᤠᤖᤧᤒᤠ ᤀᤠᤏᤡᤃᤧ ᤂᤧᤵᤛᤢᤶᤒᤧᤖᤥ.

ᤕᤢᤛᤢᤑᤖᤧ ᤁᤢᤗᤠᤃᤡ ᤗᤳᤇᤠ ᤁᤴ

ᤀᤡᤱᤈᤠ᤺ᤱᤅᤡᤸᤗᤧ ᤁᤢᤒᤢᤱ ᤕᤢᤰᤂᤢᤖᤥ॥

᥌ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤡᤏᤡ᤹ ᤁᤧᤃᤢᤕᤢᤶᤒᤠ ᤐᤗᤡ᤺ᤵ ᤁᤧᤗᤡ᤺ᤵᤐᤠ ᤁᤰᤁᤡᤴ

ᤀᤠᤱᤃᤠ᤹ ᤐᤰᤂᤢᤱᤅᤠᤱ ᤘᤠ᤹ᤀᤠᤖᤥ.

ᤂᤡᤏᤡ᤹ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤒᤠ ᤐᤛᤠᤰᤁᤧᤛᤠᤰᤐᤠ

ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤂᤧᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥍ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤁᤧᤎᤩᤧ᤹ᤀᤡᤸᤗᤧ

ᤕᤠᤵᤔᤡ ᤐᤣᤗᤡ ᤁᤧᤓᤠᤰᤋᤡᤀᤠᤱ ᤛᤧ᤺ᤵᤏᤡᤱᤗᤥ.

ᤂᤠ᤹ᤔᤡᤳ ᤏᤢ ᤔᤡ ᤁᤧᤀᤡᤰᤛᤡᤱᤒᤠ ᤔᤢᤴᤎᤠᤱᤍᤡᤱ

ᤛᤣᤖᤡᤗᤠᤶᤒᤠ ᤀᤠᤱᤃᤠ᤹ ᤏᤢᤃᤵ ᤐᤡᤏᤡᤱᤗᤥ.

ᤜᤧᤰᤁᤩᤠᤱ ᤔᤣᤖᤡᤒᤠᤀᤥ ᤁᤧᤒᤢᤶᤒᤠ ᤆᤫᤠ᤺ᤳ ᤐᤣᤛᤠᤱ

ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤖᤢᤱᤗᤥ॥  ᤛᤣᤗᤠ

᥎ ᤀᤠᤔᤏᤠᤛᤣ. ᤀᤠᤱᤃᤠ᤹ ᤛᤠᤶᤍᤡᤱ ᤐᤡᤏᤡᤱᤗᤥ

ᤂᤡᤏᤡ᤹ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ.

ᤀᤡᤛᤪᤠᤀᤡᤗᤡᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ

ᤁᤧᤄᤧᤵᤛᤢᤶᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥏ ᤔᤠᤱᤛᤠᤶᤔᤠᤱᤜᤠ᤹ ᤂᤡᤏᤡ᤹ ᤔᤠᤱᤄᤔᤠᤛᤡ ᤔᤧᤏᤢ᤹ᤏᤧᤸᤗᤥ.

ᤂᤡᤏᤡ᤹ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤜᤠ᤹ ᤀᤠᤓᤧᤸᤗᤧᤀᤠᤱ

ᤛᤧᤘᤠ ᤔᤧᤵᤔᤠᤛᤡ ᤔᤧᤏᤢ᤹ᤏᤧᤸᤗᤥ॥

᥇᥆ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ᤀᤣ ᤔᤡᤛᤪ ᤗᤠᤈᤣ᤹ᤗᤠᤶᤒᤠ

ᤂᤡᤏᤡ᤹ ᤗ᤺ᤳᤏᤡᤱ ᤌᤠᤰᤏᤡᤱᤒᤠᤖᤥ॥

ᤂᤡᤏᤡ᤹ ᤔᤢᤖᤠᤴ ᤜᤠ ᤔᤧᤳᤋᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ᤖᤧ ᤌᤡᤶᤛᤢᤱ ᤐᤡᤏᤡᤱᤗᤥ॥

᥇᥇ “ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ

ᤀᤠᤒᤠ᤺ᤴᤏᤡᤴ ᤔᤧᤱᤄᤧᤵᤛᤢᤴᤗᤥ॥

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤠᤀᤡᤱᤈᤠ᤺ᤱᤅᤡᤴ

ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤸᤗᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤏᤡ᤹

ᤜᤠᤍᤡᤱᤎᤰᤔᤠ ᤐᤠ᤺ᤴᤜᤠ᤹ᤀᤥ ᤘᤠ᤹ ᤐᤠᤱᤄᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤡ᤹ ᤛᤡᤖᤠ᤹ᤎᤠᤱᤎᤠᤱ

ᤀᤠᤱᤃᤠ᤹ ᤆᤥᤰ ᤑᤠ᤺ᤰᤋᤢᤱᤛᤡᤅᤗᤥ॥

᥇᥉ ᤀᤠᤔᤏᤠᤜᤠ᤹ᤖᤧ ᤀᤠᤒᤠ᤺ᤴᤏᤡᤴ ᤔᤧᤄᤧᤵᤛᤢᤸᤗᤧᤃ.

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤀᤠᤗᤠᤶᤔᤥ ᤗᤠᤱᤔᤧᤄᤣ᤺ᤰᤁᤧᤸᤗᤧᤃ.

᥇᥊ ᤜᤠᤖᤠᤀᤣ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹

ᤜᤠᤖᤡ ᤆᤠ᤺ᤳᤋᤢᤱᤛᤡᤱᤒᤠᤔᤧᤴᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹

ᤁᤧᤖᤧᤰ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱᤒᤠᤔᤧᤴᤗᤥ॥

᥇᥋ ᤕᤜᤘᤣ ᤍᤠᤱᤒᤠᤴ ᤁᤧᤈᤡ᤺ᤵᤐᤠᤜᤠ᤹ ᤂᤢᤏᤧ᤹ ᤁᤢᤍᤃᤡ

ᤐᤃᤡ ᤔᤧᤃᤡᤀᤠᤱ ᤜᤠᤷᤃᤡᤱ ᤔᤧᤒᤣ᤺ᤰᤗᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤢᤶᤍᤡᤱᤅᤡᤱᤃ

ᤀᤠᤓᤧᤸᤗᤧᤀᤠᤱ ᤔᤧᤏᤢᤵᤏᤧᤸᤗᤥ॥

᥇᥌ ᤁᤖ ᤀᤠᤱᤃᤠ᤹ᤃ ᤁᤠᤰᤏᤢ᤺ᤸᤗᤧ ᤏᤢᤒᤠ

ᤔᤠᤛᤡ᤺ᤴ ᤂᤡᤏᤡ᤹ ᤆᤠ᤺ᤳᤏᤡᤱᤒᤠ ᤘᤕᤧᤔᤧᤴᤗᤥ.

ᤜᤧᤰᤁᤩᤠᤱ ᤕᤠᤰᤐᤣ᤹ᤀᤥᤒᤠ ᤔᤠᤱᤘᤠ ᤛᤰᤘᤠᤄᤢ᤺ᤴ

ᤂᤡᤏᤡ᤹ ᤛᤡᤰᤀᤣ᤺ᤵᤋᤢᤖ ᤐᤡᤏᤡᤱᤒᤠ ᤘᤕᤧᤔᤧᤴᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤜᤠᤱ

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥈

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤶᤒᤠ ᤕᤧᤈᤢᤶᤓᤥᤀᤥ ᤕᤢᤱᤗᤥ.

ᤔᤠᤱᤛᤠᤶᤔᤠᤱᤜᤠ᤹ ᤂᤠᤛᤧᤴ ᤗᤥ᤺ᤴᤍᤢᤛᤡᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ.

“ᤂᤡᤏᤡ᤹ ᤀᤠᤓᤧᤸᤗᤧ ᤌᤠᤖᤡᤰ ᤔᤏᤠ ᤋᤢᤰᤂᤣ

ᤁᤧᤈᤠ᤺ᤵᤐᤠᤜᤠ᤹ ᤁᤧᤏᤠᤅᤢᤶᤛᤡᤶᤒᤠᤒᤣ᥅

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠᤜᤠ᤹ ᤗᤧᤵᤔᤠᤱ ᤁᤧᤒᤳᤇᤡᤒᤠᤒᤣ᥅  ᤛᤣᤗᤠ

᥉ ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤢ ᤕᤧᤳᤇᤠᤒᤠᤜᤠ᤹ ᤏᤠᤅᤠᤶᤛᤡᤶᤔᤧ᤹ᤀᤥ.

ᤜᤧᤰᤁᤩᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤏᤢ ᤁᤢᤎᤣᤀᤠᤱ

ᤁᤧᤜᤥ᤺ᤵᤐᤠᤜᤠ᤹ ᤂᤠᤛᤧᤴ ᤗᤥ᤺ᤴᤍᤧᤶ ᤐᤡᤖᤧᤶᤛᤡᤶᤔᤧ᤹ᤀᤥ॥

᥊ ᤔᤧᤴᤎᤢᤶᤔᤏᤠᤒᤠ ᤏᤢ ᤕᤥ᤺ᤴᤈᤥᤈᤥ᤹ᤒᤠᤜᤠ᤹ ᤛᤧ᤺ᤵᤋᤧᤶᤛᤡᤶᤔᤧ᤹ᤀᤥ.

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤏᤢ

ᤂᤧᤱᤜᤠ᤹ ᤛᤧᤴᤍᤧᤶ ᤗ᤺ᤳᤋᤧᤶᤛᤡᤶᤔᤧ᤹ᤀᤥ॥

᥋ “ᤂᤧᤱᤜᤠ᤹ᤖᤧ ᤏᤧᤜᤡᤏᤡᤱᤘᤠ᤹ ᤔᤧᤱᤃᤳᤋᤢᤴ.

ᤂᤧᤱᤜᤠ᤹ ᤂᤠᤛᤡᤱᤅᤠᤱ ᤔᤧᤴᤏᤡ᤺ᤳᤏᤧᤴᤗᤥ.

ᤂᤧᤱᤜᤠ᤹ᤃ ᤌᤣᤏᤠᤎᤣ ᤂᤠᤍᤠᤶᤔᤥ ᤏᤠ ᤏᤢ ᤁᤳᤏᤠ ᤔᤧᤘᤠ᤹ᤔᤧᤃᤴᤗᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤒᤢᤱᤅᤡᤴᤏᤣ ᤕᤱᤅᤠᤱ ᤏᤧᤖᤥ॥

᥌ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ. ‘ᤂᤡᤏᤡ᤹ᤃ ᤔᤠᤱᤏᤡᤱᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤏᤡᤱᤗᤥ॥’

᥍ ᤜᤧᤰᤁᤣᤛᤠᤱ ᤂᤡᤏᤡ᤹ᤃ ᤔᤧᤴᤇᤠᤶ ᤕᤠᤵᤔᤡ

ᤁᤢᤀᤡᤛᤡ᤺ᤰ ᤁᤧᤛᤩᤧ᤹ᤀᤡ ᤁᤧᤄᤧᤖᤡᤖᤥ.

ᤜᤧᤰᤁᤩᤠᤱ ᤘᤣ᤹ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤜᤠ᤹ ᤜᤧᤰᤁᤣ

ᤂᤡᤏᤡ᤹ᤀᤠᤱ ᤁᤧᤀᤠᤃᤡᤖᤥ॥”

᥎ ᤏᤡᤱᤘᤠ᤹ᤑᤢᤔᤠᤱᤅᤣ. ᤐᤥᤃᤧ᤹ᤀᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤠᤛᤧᤴ ᤗᤥ᤺ᤴᤍᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤃ ᤂᤧᤏᤧ᤹ ᤁᤧᤔᤏᤠᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤔᤡᤜᤠ᤹ ᤜᤠᤖᤡ ᤆᤠ᤺ᤳᤋᤢᤛᤡᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤀᤠᤛᤠᤑᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥉

ᤏᤡᤱᤘᤠ᤹ᤑᤢᤔᤠᤱᤅᤣ. ᤔᤧᤶᤒᤠ᤺ᤳᤋᤣ ᤛᤫᤠ᤺ᤳ ᤔᤧᤘᤕᤧᤴᤏᤧ᤹ᤀᤥ.

ᤂᤧᤏᤧ᤹ ᤔᤧᤶᤒᤠ᤺ᤳᤋᤣ ᤀᤠᤶᤓᤠ ᤔᤧᤕᤢᤅᤧᤴᤏᤧ᤹ᤀᤥ.

ᤂᤧᤏᤧ᤹ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤔᤧᤶᤒᤠ᤺ᤳᤋᤣ

ᤔᤧᤘᤕᤧᤴᤏᤧ᤹ᤀᤥ. ᤏᤡᤱᤘᤠ᤹ᤑᤢᤔᤠᤱᤅᤣ᥄

᥈ ᤀᤥᤔᤧᤳᤋᤧ᤹ᤀᤥ. ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹

ᤔᤧᤜᤧᤴᤇᤡᤱᤅᤠᤱ ᤏᤠᤈᤠᤱᤈᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤴ

ᤆᤠᤱᤈᤠᤱ ᤔᤧᤓᤥ᤺ᤰᤂᤢᤀᤠᤱ ᤔᤧᤘᤠ᤹ᤖᤥ॥

᥉ ᤂᤧᤱᤜᤠ᤹ᤖᤧ ᤑᤧᤴᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ

ᤁᤧᤔᤏᤠᤜᤠ᤹ ᤆᤧᤴᤏᤥ ᤌᤠᤔᤠᤛᤡ ᤐᤠ᤺ᤴᤔᤧᤍᤱᤄᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤔᤡᤱᤛᤥᤀᤡᤱᤎᤠ᤺ᤱ

ᤁᤧᤒᤡᤖᤢᤛᤡᤒᤠᤜᤠ᤹ ᤀᤡᤈᤥᤀᤥ ᤌᤠᤔᤠᤛᤡ ᤀᤡᤱᤔᤧᤍᤱᤄᤢᤖᤥ॥

᥊ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤑᤧᤖᤧᤶᤔᤧ᤹ᤀᤥ.

ᤀᤠᤏᤡ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤛᤪᤠᤀᤡᤗ ᤛᤢᤘᤠᤱᤅᤡᤴ ᤔᤧᤰᤂᤢᤶᤗᤥ.

ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗ ᤔᤧᤵᤔᤏᤠᤒᤠ ᤔᤡᤱᤅᤡᤴ

ᤛᤍᤠᤍᤡᤱᤗᤧ ᤗᤠᤃᤡ ᤏᤡᤱᤘᤠ᤹ ᤑᤣ᤺ᤴᤗᤖᤥ॥”

᥋ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ ᤆᤧᤶᤓᤴ ᤔᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ ᤔᤧᤎᤢᤰᤛᤡᤱᤅᤠᤱ ᤔᤧᤒᤥ᤺ᤰᤗᤥ॥

᥌ ᤀᤣᤍᤥᤔ ᤁᤧᤕᤢᤱᤒᤠ ᤔᤏᤠᤜᤠ᤹ ᤏᤢ ᤀᤡᤛ᤻ᤔᤠᤀᤡᤗᤡᤜᤠ᤹.

ᤔᤥᤀᤠᤒ ᤁᤧᤕᤢᤱᤒᤠ ᤔᤏᤠᤜᤠ᤹ ᤏᤢ ᤜᤃᤪᤡᤜᤠ᤹.

᥍ ᤃᤒᤠᤗᤡᤜᤠ᤹. ᤀᤠᤶᤔᤥᤏᤡᤜᤠ᤹. ᤀᤔᤠᤗᤣᤁᤡᤜᤠ᤹.

ᤐᤗᤡᤛ᤻ᤋᤡᤜᤠ᤹ ᤜᤧᤰᤁᤩᤠᤱ ᤋᤢᤖᤥᤛᤒᤠ ᤔᤏᤠᤜᤠ᤹

ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥎ ᤀᤛ᤻ᤛᤢᤖ ᤗᤠᤈᤣ᤺ᤴᤏᤠᤱ ᤂᤧᤱᤜᤠ᤹ᤏᤢ ᤋᤱᤛᤡᤱᤅᤠᤱ ᤘᤠ᤹ᤖᤥ.

ᤗᤢᤋᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤸᤗᤧ ᤑᤠ᤹ᤖᤢᤛᤡᤖᤥ॥  ᤛᤣᤗᤠ

᥏ ᤔᤡᤎᤩᤠᤏᤡᤜᤠ᤹ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤳᤋᤢᤛᤡᤒᤠ

ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤀᤠᤱ ᤔᤧᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤛᤡᤛᤖᤠ ᤏᤢ ᤕᤠᤒᤡᤴᤏᤧᤴ ᤁᤡᤛᤥᤏ

ᤕᤱᤄᤱᤅᤥ ᤁᤧᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ ᤆᤥᤃᤧᤛᤧ᤹ᤀᤥ॥

᥇᥆ ᤀᤣᤴᤍᤥᤖ ᤔᤧᤵᤔᤏᤠᤒᤠ ᤋᤧᤴᤏᤥ ᤂᤧᤱᤜᤠ᤹ ᤁᤧᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤰᤜᤠ᤹

ᤂᤠᤶᤔᤥ ᤁᤡᤖᤧᤀᤠᤱ ᤏᤧᤛ᤻ᤛᤧᤖᤥ॥

᥇᥇ ᤀᤥᤖᤣᤒ ᤏᤢ ᤈᤀᤣᤒᤧᤴ ᤁᤧᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ᤀᤠᤱ

ᤜᤠᤒᤠ ᤜᤧᤰᤁᤣᤀᤣ ᤔᤧᤳᤋᤧᤛᤧ᤹ᤀᤥ॥

ᤈᤧᤒᤜ᤺ᤴ ᤏᤢ ᤛᤸᤔᤢᤏᤧᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ ᤜᤠᤖᤡ ᤆᤠ᤺ᤳᤋᤧᤛᤧ᤹ᤀᤥ॥

᥇᥈ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤈᤣ᤺ᤴ ᤀᤠᤏᤡ᤹ᤀᤡᤴ ᤆᤥᤃᤢᤶᤗᤥ॥”

᥇᥉ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤱᤜᤠ᤹ ᤗᤠᤵᤑᤢᤔᤏᤠᤒᤠ

ᤕᤠ᤺ᤴ ᤁᤢᤀᤡᤛᤡ᤺ᤰ ᤆᤥᤃᤧᤛᤧ᤹ᤀᤥ

ᤜᤧᤰᤁᤩᤠᤱ ᤛᤠᤶᤔᤡ᤺ᤳᤋᤡᤸᤗᤧ ᤑᤧᤛᤢ ᤋᤣ᤹ᤖᤢᤒᤠ

ᤕᤠ᤹ᤛᤡᤵ ᤜᤧᤰᤁᤣ ᤛᤧᤛᤧᤍᤣᤛᤧᤛᤧ᤹ᤀᤥ॥

᥇᥊ ᤔᤡ᤺ᤸᤗᤧ ᤋᤠᤶᤓᤢᤱ ᤕᤠᤰᤗᤠ ᤌᤩ᤺ᤱ ᤐᤥ᤺ᤱᤒᤠ ᤜᤧᤰᤁᤣ

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ

ᤑᤠ᤺ᤳᤋᤪᤠ᤺ᤸᤗᤧ ᤔᤡᤍᤡᤰᤐᤠ ᤁᤢᤀᤡᤛᤡ᤺ᤰᤁᤣ

᥇᥋ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ

ᤁᤣᤈᤱᤅᤡᤸᤗᤧ ᤂᤧᤱᤜᤠ᤹ ᤏᤠ᤺ᤳᤋᤧᤛᤧ᤹ᤀᤥ॥

ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤁᤧᤛᤠᤶᤔᤡ᤺ᤳ

ᤁᤣᤈᤱᤅᤡᤸᤗᤧ ᤂᤧᤱᤜᤠ᤹ ᤐᤃᤡ ᤔᤧᤃᤡᤖ ᤕᤠ᤺ᤴᤍᤧᤛᤧ᤹ᤀᤥ॥

᥇᥌ ᤛᤡᤖᤡᤱᤔᤔᤠᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤖᤠᤴ

ᤛᤡᤖᤣ᤺ᤵ ᤛᤡᤖᤣ᤺ᤵ ᤗ᤹ᤖ ᤆᤥᤃᤧ ᤐᤡᤖᤧᤛᤧ᤹ᤀᤥ॥

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤣ ᤜᤧᤰᤁᤣᤗ᤹ᤖᤡᤰ

ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤃᤥ᤺ᤳᤗᤖᤥ॥

᥇᥍ ᤂᤧᤱᤜᤠ᤹ ᤛᤍᤠᤍᤡᤱ ᤛᤡᤖᤡᤱᤔᤔᤥ

ᤔᤧᤎᤠᤀᤠᤱ ᤐᤃᤡ ᤔᤧᤃᤡᤖᤖᤥ.

ᤂᤧᤱᤜᤠ᤹ ᤂᤢᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤁᤠᤱ ᤔᤧᤛᤡᤖᤖᤥ॥

᥇᥎ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤏᤧ

ᤑᤠ᤹ᤀᤠᤱ ᤁᤢᤛᤡᤱ ᤁᤧᤶᤏᤡ᤺ᤳᤗᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤏᤧ᤹ᤖᤰ

ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤏᤧ

ᤁᤧᤗ᤹ᤒᤠᤴ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤐᤣ᤺ᤰᤔᤠ ᤏᤡᤱᤘᤠ᤹

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤃᤡᤳᤋᤡᤌ ᤁᤢᤀᤡᤛᤡ᤺ᤰ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥊

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ.

ᤁᤧᤕᤢᤱᤔᤠ ᤋᤧᤴᤏᤡᤱᤃ ᤀᤠᤰᤂᤧᤴ ᤛᤠ᤹ᤖᤡᤰ ᤏᤢᤒᤠᤒᤣ᥄

᥈ ᤀᤠᤱᤃᤠ᤹ᤃ ᤒᤠ ᤂᤧᤵᤔᤥᤀᤣ ᤘᤠ᤹ᤔᤠ ᤀᤠᤛᤡᤖᤠ᤹ ᤌᤠᤱᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤢᤱᤔᤠ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ

ᤀᤠᤎᤰ ᤏᤢ ᤀᤠᤕᤠᤶᤛᤠᤶᤗᤠᤶ

ᤀᤠᤱᤃᤠ᤹ ᤛ᤺ᤳᤋᤠᤀᤠᤱ ᤛᤠᤶᤗᤥᤀᤠᤖᤥ॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ.

ᤀᤠᤏᤡᤱᤘᤠ᤹ᤑᤢᤔᤠᤱ ᤏᤢ ᤀᤠᤜᤠᤱᤅᤣ.

ᤂᤧᤏᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ

ᤁᤢᤒᤣᤛᤠᤱ ᤔᤠᤰᤆᤧᤖᤧ ᤐᤢᤜᤠ᤹ᤖᤧ ᤜᤠᤵ ᤔᤧᤈᤥᤃᤢᤖᤥ॥

ᤜᤧᤰᤁᤩᤠᤱ ᤁ᤺ᤱᤎᤡᤱᤏᤠᤜᤠ᤹ᤖᤧᤀᤠᤱ ᤀᤠᤒᤠᤅᤣ ᤜᤡᤶ ᤔᤧᤃᤳᤋᤢᤖᤥ

ᤂᤧᤒᤩᤠᤱ ᤂᤢᤏᤡ᤹ ᤛᤠᤜᤠ᤹ ᤂᤧᤴ ᤗᤧᤳᤋᤡ

ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤔᤧᤕᤢᤰᤂᤢᤛᤡᤖᤥ॥

᥊ ᤂᤧᤏᤧ᤹ ᤁᤧᤕᤢᤱᤔᤠᤍᤧᤴᤏᤥ ᤁᤧᤘᤠ᤹ᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤂᤧᤱᤜᤠ᤹ᤖᤧ ᤛᤍᤠᤍᤡᤱ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤥ॥  ᤛᤣᤗᤠ

᥋ ᤂᤧᤏᤧ᤹ᤗᤠᤶᤒᤠ ᤁᤧᤎᤢᤶᤒᤠ ᤁᤧᤒᤥ᤺ᤱᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤂᤧᤱᤜᤠ᤹ᤖᤧ ᤛᤡᤕᤥᤏ ᤁᤥ᤺ᤰᤔᤠᤀᤥ ᤁᤧᤍᤢᤶᤛᤧ ᤐᤣ᤺ᤰᤔᤠ

ᤏᤡ᤺ᤴᤎᤥ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥

᥌ ᤂᤧᤱᤜᤠ᤹ ᤒᤠᤁᤠ ᤏᤧᤘᤠᤗᤠ ᤔᤧᤵᤔᤏᤠᤒᤠ

ᤛᤣ᤺ᤱᤄᤠᤗᤠᤶᤒᤠ ᤔᤧᤒᤣ᤺ᤰᤁᤡᤸᤗᤧ ᤂᤧᤵᤔᤥ ᤆᤫᤠ᤺ᤳ ᤐᤢᤴᤗᤥ.

ᤆᤢᤱᤛᤡ᤺ᤰᤔᤠ ᤕᤧᤶ ᤋᤃᤡ ᤁᤧᤎᤠᤒᤠ ᤘᤜᤡᤳᤋᤡᤸᤗᤧ

ᤂᤧᤵᤔᤥ ᤘᤠᤒᤠᤰᤜᤠ᤹ ᤋᤡᤶᤗᤥ॥

᥍ ᤂᤧᤱᤜᤠ᤹ ᤗᤠᤶᤔᤥ ᤔᤧᤒᤣ᤺ᤰᤗ ᤔᤧᤒᤳᤋᤡᤸᤗᤧ

ᤀᤠᤸᤗᤛᤠᤱ ᤁᤧᤎᤢᤶᤒᤠ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤡᤕᤥ᤺ᤴᤏᤥ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤏᤡᤛᤢᤖᤥ॥

᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤆᤥᤃᤢᤱᤒᤠ ᤐᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ.

ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤣ ᤁᤧᤏᤠ᤺ᤴ

ᤀᤠᤱᤃᤠ᤹ ᤗᤧᤵᤛᤠᤱ ᤜᤡᤛᤧ᤹ᤀᤥ॥  ᤛᤣᤗᤠ

᥏ ᤀᤠᤏᤡᤃᤧ ᤂᤥ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤜᤠᤱᤅᤡᤴ ᤀᤥᤔᤧᤳᤋᤧ᤹ᤀᤥ.

ᤂᤧᤏᤧ᤹ ᤁᤧᤛᤣᤃᤢᤒᤠᤴ ᤔᤢ᤹ᤀᤡᤛᤠᤶ ᤐᤡᤖᤧ᤹ᤀᤥ॥

᥇᥆ ᤘᤣ᤹ ᤋᤧᤴᤏᤥ ᤜᤧᤴᤇᤡᤱ ᤕᤧᤴ ᤌᤠᤖᤡᤰ ᤘᤠ᤹ᤔᤠᤏᤢ᤺ᤸᤗᤧ

ᤂᤧᤏᤧ᤹ ᤁᤧᤜᤡᤶᤔᤥ ᤌᤡᤰᤕᤧᤴ

ᤘᤠ᤹ᤔᤠᤀᤣ ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ.

ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤶᤔᤥ ᤘᤠ᤹ᤔᤠᤏᤢ᤺ᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ

ᤗᤠᤶᤎᤣᤳ ᤁᤧᤃᤥᤒᤠ ᤕᤢᤱᤔᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤏᤡ᤹ ᤜᤠᤱᤜᤠᤱ ᤁᤧᤔᤧᤵᤐᤠ ᤜᤠᤱ ᤏᤢ ᤛᤧ᤺ᤵᤛᤡᤱᤔᤠᤍᤧᤴᤗᤥ.

ᤂᤢᤏᤧ᤹ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤁᤠᤱ

ᤔᤡᤱᤛᤥ ᤀᤡᤱᤎᤠ᤺ᤱᤏᤢ ᤔᤢ᤹ᤀᤡᤛᤠᤶ ᤀᤠᤒᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤛᤧᤰᤂᤠ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹

ᤏᤢᤒᤠ ᤐᤠ᤺ᤴᤜᤠ᤹ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤀᤠᤴᤈᤥ᤺ᤰᤏᤧᤸᤗᤥ॥

᥇᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ᤀᤥ ᤋᤠ᤺ᤰᤐᤥ ᤁᤧᤈᤥ᤺ᤰᤐᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ॥

ᤗᤠᤈᤣ᤹ᤀᤥ ᤏᤢ᤹ᤔᤠ ᤋᤠᤔᤠ ᤐᤥ᤺ᤱᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥋

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤒᤠᤅᤣ ᤁᤧᤗᤠᤈᤣ᤺ᤴ

ᤗᤢᤱᤔᤠ᤹ ᤁᤧᤍᤢᤰᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤕᤠᤶᤔᤥ

ᤏᤢ᤹ᤔᤠᤍᤠᤔᤠᤴ ᤁᤧᤏᤢ᤺ᤰᤋᤢ ᤁᤧᤍᤠᤖᤢᤀᤠᤱ ᤘᤠ᤹ᤖᤥ॥

᥈ ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤜᤠ᤹

ᤗᤧᤵᤔᤡ ᤁᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤜᤠ᤹ ᤂᤰᤐᤧᤳ

ᤁᤧᤍᤧᤵᤋᤢ ᤁᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥  ᤛᤣᤗᤠ

᥉ ᤂᤧᤏᤧ᤹ ᤂᤧᤱᤜᤠ᤹ᤏᤢ ᤕᤠ᤺ᤰᤗᤧ᤹ᤔᤠ ᤁᤧᤗᤧᤖᤢᤖᤥ.

ᤜᤧᤰᤁᤩᤠᤱ ᤁᤧᤛᤡᤰ ᤐᤥ᤺ᤰᤔᤠ ᤁᤧᤏᤠ᤹ᤖᤧᤀᤠᤱ ᤘᤠ᤹ᤖᤥ॥

᥊ ᤀᤠᤏᤡᤃᤧ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤗᤧᤵᤛᤠᤱᤒᤠ ᤁᤧᤛᤡᤰ ᤐᤥ᤺ᤰᤔᤠᤴ ᤂᤧᤳᤋᤧᤍᤧᤛᤧ᤹ᤀᤥ.

ᤜᤧᤰᤁᤩᤠᤱ ᤕᤠᤶᤔᤥ ᤀᤠᤓᤥ᤺ᤰᤂᤧ᤹ᤀᤥ॥

᥋ ᤀᤠᤏᤡᤃᤧᤏᤢ ᤛᤍᤠᤍᤡᤱ ᤁᤧᤛᤡᤰ ᤔᤧᤒᤥᤃᤧᤴᤏᤧ᤹ᤀᤥ.

ᤀᤠᤏᤡᤃᤧ ᤁᤧᤖᤧᤰ ᤔᤢ᤹ᤀᤡᤍᤠᤱᤛᤠᤜᤠ᤹ᤏᤢ

ᤀᤠᤓᤧᤸᤗᤧᤛᤠᤱ ᤁᤧᤕᤠ᤺ᤰ ᤔᤧᤗᤧ᤹ᤖᤧᤴᤏᤧ᤹ᤀᤥ॥

᥌ ᤀᤠᤏᤡᤃᤧ ᤕᤠᤶᤔᤥ ᤕᤠᤶᤈᤠᤱᤘᤠ ᤀᤠᤒᤡᤖᤧᤀᤥ

ᤜᤧᤰᤁᤩᤠᤱ ᤜᤠᤱᤜᤠᤱ ᤀᤠᤔᤧᤳᤋᤧ᤹ᤀᤥ॥

ᤜᤧᤰᤁᤩᤠᤱ ᤀᤠᤏᤡᤃᤧ. ᤁᤧᤔᤏᤠᤜᤠ᤹ᤖᤧ ᤁᤧᤏᤠᤖᤠ ᤑᤥᤛᤢᤶᤒᤧᤖᤥ॥

᥍ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤆᤰᤔᤧᤸᤗ᤹ᤀᤣ

ᤀᤠᤓᤧᤸᤗᤧᤛᤠᤱ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤜᤧᤰᤁᤩᤠᤱ ᤀᤠᤓᤠ᤹ᤖᤧ᤹ᤀᤠᤱ ᤀᤠᤛᤧ᤺ᤵᤋᤧ᤹ᤀᤥ॥

᥎ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤐᤠ᤺ᤳᤋᤢᤒᤠᤴ ᤀᤠᤱᤃᤠ᤹ ᤂᤧᤵᤛᤢᤱᤗᤥ.

ᤀᤠᤏᤡ᤹ ᤁᤢᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤥ ᤀᤠᤶᤒᤳᤏᤧᤴᤏᤣᤓᤃᤪ

ᤂᤢᤏᤧ᤹ ᤁᤢᤛᤣᤛᤣ ᤔᤏᤠᤜᤠ᤹ ᤛᤏᤠᤖᤢᤱ ᤐᤡᤔᤠᤛᤡ ᤔᤠᤱᤜᤢᤵ ᤆᤥᤃᤢᤖᤥ॥

᥏ ᤛᤧᤰᤂᤠᤛᤠᤱ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ ᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤏᤡ᤺ᤳᤋᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤈᤣ᤹ᤀᤥ ᤁᤢᤔᤡᤔᤡᤍᤡᤱᤅᤡᤴ ᤘᤠ᤹ᤖᤥ॥

᥇᥆ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤏᤛᤠ᤺ᤴᤛᤠᤒᤠ ᤐᤠ᤺ᤴᤏᤡᤴ ᤋᤱᤛᤡᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ ᤛᤏᤠᤖᤢᤱᤅᤡᤴ ᤌᤡᤰᤜᤢᤵ ᤐᤥ᤺ᤱᤛᤡᤖᤥ॥

᥇᥇ ᤏᤛᤠ᤺ᤴᤛᤠᤒᤠ ᤐᤠ᤺ᤴᤏᤡᤴ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥᤗᤠᤶᤒᤠ ᤌᤠ᤺ᤱ ᤗᤡᤱᤎᤠᤱᤗᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤸᤗᤧ

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤕᤥ ᤀᤥᤔᤧᤳᤋᤢᤖᤥ॥

᥇᥈ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ

ᤒᤠ ᤂᤧᤴᤏᤣ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤡᤖᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤈᤣ᤹ ᤀᤡᤰᤋᤠᤵᤐᤥ

ᤕᤖᤡᤰ ᤐᤥᤃᤢᤃᤧᤴ ᤁᤢᤈᤠ ᤌᤥ᤺ᤰᤗᤥ॥

᥇᥉ ᤛᤠᤶᤕᤥᤏᤡᤒᤠᤱᤃ ᤂᤢᤏᤧ᤹ ᤁᤢᤍᤃᤡ ᤁᤢᤍᤃᤡ ᤐᤣ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤃᤡ ᤗᤳᤇᤠ ᤗᤠᤶᤎᤡᤰ ᤕᤠᤖᤡᤵ ᤆᤥᤃᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤖᤧ ᤁᤢᤒᤣᤗᤡ

᥎᥌

ᤕᤜᤘᤣ ᤍᤠᤱᤒᤠᤀᤣ. ᤆᤥᤃᤢᤱᤒᤠ ᤐᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤛᤠᤰᤐᤥ ᤌᤩᤠᤱᤅᤠᤱ ᤕᤠᤰᤁᤠᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤌᤣᤀᤠᤱ ᤔᤧᤃᤳᤋᤠᤸᤗᤥ॥

᥈ ᤀᤠᤱᤃᤠ᤹ ᤛᤡᤔᤠᤗᤠᤶ ᤌᤣ᤺ᤰᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤁᤧᤛᤧᤘᤠ ᤁᤧᤈᤥ᤺ᤰᤐᤠᤀᤠᤖᤥ॥

ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤣ ᤁᤧᤛᤧ᤺ᤵᤐᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤏᤛᤠ᤺ᤴ ᤆᤥᤃᤢᤱᤗᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤗᤧᤴᤍᤡᤰ ᤏᤠᤶᤎᤠᤎᤠ ᤐᤣᤗᤡ ᤑᤠᤰᤏᤧᤖᤥ॥

᥊ ᤁᤧᤛᤧᤘᤠᤖᤥᤒᤠᤴ ᤁᤢᤏᤡᤱᤘᤠ᤹ ᤋᤠᤖ ᤆᤥᤃᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤣ.

ᤀᤠᤒᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤏᤧ᤹ᤀᤥ ᤌᤠ᤺ᤱ ᤌᤠᤱᤛᤢᤱᤗᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤏᤢ᤹ᤒᤠ ᤏᤢ

ᤕᤠᤵᤔᤡ ᤗᤧᤵᤔᤡ ᤁᤧᤒᤡᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤐᤣᤗᤡᤃᤧᤴ ᤋᤢᤘᤠ ᤁᤧᤈᤥ᤺ᤰᤐᤠᤜᤠ᤹

ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤖᤥ॥

᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ ᤑᤠ᤹ᤀᤠᤱ

ᤆᤥᤃᤢᤱᤒᤠ ᤋᤢᤘᤠᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥍ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤌᤠᤀᤠᤸᤗᤧ ᤂᤧᤏᤧ᤹ ᤀᤢ᤺ᤳᤏᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤢᤃᤵ ᤁᤧᤒᤡᤀᤠᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤜᤧᤰᤋᤱᤒᤠᤃ

ᤀᤠᤳᤋᤡᤴᤏᤠᤱ ᤔᤠᤱ ᤜᤥ᤺ᤵᤗᤥ.

ᤂᤧᤏᤧ᤹ ᤁᤧᤈᤥᤃᤢᤒᤠ ᤕᤠ᤺ᤶᤒᤰ ᤜᤧᤰᤋᤱᤒᤠ

ᤀᤠᤳᤋᤡᤸᤗᤧᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤁᤣ ᤘᤠ᤹ᤖᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤈᤥᤃᤢᤛᤡᤒᤠ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤁᤧᤍᤃᤡ ᤔᤧᤍᤠᤀᤠᤱ ᤛᤧᤘᤠ ᤁᤧᤶᤔᤧᤳᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤔᤡᤱ ᤁᤧᤏᤠᤖᤠ ᤔᤧᤓᤥᤛᤢᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤐᤕᤶ ᤕᤶᤒᤠ

ᤔᤢᤰᤛᤠᤶᤛᤠᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖᤥ॥

ᤂᤧᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤗᤠᤶᤔᤥ

ᤗᤠᤱᤄᤣ᤺ᤰᤔᤠ ᤏᤡᤛᤠᤶ ᤜᤢ᤹ᤖᤠᤅᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤛᤧᤰᤂᤠ᤺ᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

ᤀᤠᤱᤃᤠ᤹ ᤂᤧᤏᤧ᤹ᤀᤥ ᤛᤧᤘᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤔᤡᤱᤛᤥ ᤁᤧᤎᤠ᤺ᤱᤛᤥ ᤆᤥᤃᤢᤱᤗᤥ॥

᥇᥈ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤁᤠᤰ ᤀᤠᤏᤡᤱᤘᤠ᤹ᤖᤧ ᤁᤧᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤁᤧᤔᤡᤱᤛᤥ ᤁᤧᤎᤠ᤺ᤱᤛᤥ ᤆᤥᤃᤢᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤁᤧᤍᤢᤰᤋᤠᤱᤅᤠᤱ ᤘᤠ᤹ᤖᤥ.

ᤀᤠᤕᤠᤶᤛᤠᤶᤔᤡᤴ ᤂᤧᤔᤠ ᤕᤱᤛᤱᤗᤠᤶᤒᤠ ᤁᤧᤛᤧ᤺ᤵᤋᤢᤀᤠᤱ ᤘᤠ᤹ᤖᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧ

ᤀᤠᤱᤃᤠ᤹ ᤜᤡᤵᤔᤠ ᤑᤠ᤹ᤀᤠᤱ ᤔᤧᤓᤳᤋᤠᤖ ᤔᤧᤘᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤠ᤺ᤴ ᤔᤧᤱᤄᤧᤶᤏᤠᤒᤠ

ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤏᤠᤜᤠ᤹ᤖᤧ

ᤀᤠᤱᤃᤠ᤹ ᤛᤧᤵᤔᤠ ᤑᤠ᤹ᤀᤠᤱ ᤔᤧᤏᤠ᤺ᤳᤋᤠᤖᤥ॥

᥇᥋ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤏᤢ

ᤗᤢᤱᤃᤢᤶᤛᤠᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤜᤏᤧ ᤁᤢᤛᤡᤰ ᤔᤧᤶᤒᤥ᤺ᤰᤔᤏᤠᤒᤠ. ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶ ᤁᤧᤔᤧᤵᤐᤠ ᤏᤢ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤗᤥ॥

᥇᥌ ᤀᤠᤱᤃᤠ᤹ ᤗᤧᤵᤔᤠᤱ ᤜᤡᤛᤡᤱᤅᤧ᤹ᤀᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ.

ᤁᤧᤛᤣᤘᤠᤖᤥᤔᤠᤸᤗᤧ ᤁᤢᤛ᤻ᤛᤠ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ

ᤔᤢᤰᤛᤠᤶ ᤐᤡᤖᤠᤱᤅᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤁᤧᤏᤢ᤹ᤒᤠ ᤁᤧᤈᤥ᤺ᤰᤗᤥ.

ᤂᤧᤴ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤁᤧᤓᤠ᤹ᤀᤠᤒᤠ ᤏᤢ

ᤜᤠᤱᤜᤠᤱ ᤁᤧᤔᤧᤳᤋᤠᤒᤠ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤕᤠᤵᤔᤡ ᤁᤧᤈᤡ᤺ᤵᤐᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ

ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤁᤡᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ

ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥎᥍

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤁᤡᤴ

ᤂᤢᤏᤧ᤹ ᤀᤠᤒᤠᤅᤣ ᤆᤥᤃᤢᤀᤠᤱ ᤘᤠ᤹ᤖᤥ.

ᤂᤧᤴ ᤛᤣᤛᤣ ᤁᤥ᤺ᤰᤔᤠᤀᤥ ᤏᤧᤛ᤻ᤛᤢᤀᤠᤱ ᤏᤧᤖᤥ॥

᥈ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤕᤖᤡᤰ ᤘᤠ᤹ᤔᤠᤍᤧᤴᤜᤠ᤹ ᤏᤧᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤋᤧᤴᤜᤠ᤹ᤏᤢ᤺ᤸᤗᤧ

ᤕᤖᤢᤛᤗᤧᤶ ᤕᤧᤰᤕᤰᤁᤡᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤖᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰᤁᤣ ᤂᤧᤵᤛᤧ᤹ᤀᤥ.

ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹

ᤂᤢᤏᤧ᤹ ᤆᤧᤰᤂᤢᤀᤠᤱ ᤘᤠ᤹ᤖᤥ॥  ᤛᤣᤗᤠ

᥊ “ᤀᤠᤱᤃᤠ᤹ ᤀᤠᤒᤠ᤺ᤴ ᤁᤧᤄᤧᤶᤒᤠ ᤔᤡᤛᤪ ᤏᤢ ᤒᤣᤒᤡᤗᤥᤏ

ᤗᤠᤈᤣ᤹ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ ᤛᤠᤵᤋᤢᤱᤗᤥ.

ᤜᤧᤰᤁᤩᤠᤱ ᤐᤗᤡᤛ᤻ᤋᤡ. ᤋᤢᤖᤥᤛ ᤏᤢ ᤁᤢᤛ ᤗᤠᤈᤣ᤹ᤒᤠ

ᤔᤏᤠᤜᤠ᤹ᤀᤠᤱ ᤕᤖᤢᤛᤗᤧᤔ ᤁᤧᤕᤢᤱᤒᤠ

ᤔᤏᤠᤜᤠ᤹ᤏᤢ ᤁᤢᤍᤱᤒᤠ ᤆᤥᤃᤢᤱᤛᤡᤱᤗᤥ॥”

᥋ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤔᤧᤴᤏᤥ ᤀᤰᤋᤱᤒᤠ ᤐᤠ᤺ᤴ ᤐᤥᤱᤗᤥ.

“ᤁᤧᤖᤧᤰ ᤔᤏᤠᤜᤠ᤹ ᤜᤠᤒᤠ ᤂᤧᤵᤔᤥᤒᤠᤛᤡᤀᤣᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤖᤥ॥”

᥌ ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠ ᤕᤢᤰᤂᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤖᤢᤛᤗᤧ᤺ᤶᤔᤥ

ᤛᤠᤔᤧᤘᤠ᤺ᤴᤇᤡᤱᤒᤠ ᤑᤠ᤹ᤀᤠᤱ ᤛᤠᤵᤋᤢᤖᤥ॥  ᤛᤣᤗᤠ

᥍ ᤂᤧᤱᤜᤠ᤹ ᤔᤢᤰᤗᤠ ᤔᤧᤔᤢᤱᤗ ᤀᤰᤂᤣᤗ᤹ᤖᤡᤰ ᤛᤠᤶᤔᤧᤗᤥᤖᤥ.

“ᤀᤠᤏᤡᤃᤧ ᤁᤧᤖᤧᤰ ᤔᤢ᤹ᤀᤡᤛᤠᤶᤔᤡᤱᤃ ᤕᤖᤢᤛᤗᤧ᤺ᤶᤗᤠᤶᤒᤠᤀᤣ ᤋᤠᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤓᤠ᤹ᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤁᤥᤖᤜᤖᤧ ᤁᤢᤛ᤻ᤛᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ॥ ᤔᤠᤜᤠᤗᤠᤌ ᤗᤡᤴᤏᤥᤌ ᤁᤢᤀᤡᤛᤡ᤺ᤰ ᤀᤣᤈᤪᤡ ᤀᤣᤋᤠᤏᤒᤠ ᤜᤣᤔᤠᤏᤖᤧ ᤔᤛ᤻ᤁᤡᤗ ᤁᤢᤛᤠᤶᤗᤥ

᥎᥎

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ᤀᤣ ᤀᤠᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠᤏᤧᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤧᤴᤍᤡᤰ

ᤗᤧᤴᤍᤡᤰ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ॥

᥈ ᤆᤥᤃᤢᤱᤒᤠ ᤀᤠᤒᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ.

ᤜᤠ᤺ᤵᤐᤠᤖ ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ᤀᤥ

ᤔᤧᤳᤏᤧᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥉ ᤀᤠᤱᤃᤠ᤹ᤃ ᤕᤖᤡᤰ ᤀᤡᤏᤥᤃᤧᤴ ᤋᤢᤰᤂᤣᤀᤥ

ᤌᤩᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤔᤠᤕᤱᤛᤱ

ᤏᤡ᤺ᤳᤋᤠᤱ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ॥

᥊ ᤛᤡᤔᤠ ᤁᤧᤀᤡ᤺ᤵᤐᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ᤀᤠᤱ ᤔᤧᤀᤡ᤺ᤳᤋᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤔᤧᤴᤎᤢᤶᤔᤏᤠ ᤏᤠᤕᤥᤒᤠ ᤜᤧᤰᤁᤣ

ᤀᤠᤱᤃᤠ᤹ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥋ ᤀᤠᤱᤃᤠ᤹ᤃ ᤁᤢᤛᤡᤘᤧᤳᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤗᤠᤵᤔᤧᤓᤢᤛᤠᤱᤅᤠᤱ ᤘᤠ᤹ᤀᤠᤖᤥ.

ᤔᤧᤛᤧᤖᤢᤀᤠᤱ ᤀᤡᤐᤢᤱᤅᤥ ᤔᤧᤏᤧᤛ᤻ᤛᤢᤒᤠ ᤁᤢᤛᤡᤘᤧᤳ

ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ᤃ ᤂᤰᤐᤧᤳ ᤏᤡᤱᤘᤠ᤹ ᤁᤧᤓᤣ᤺ᤳᤇᤠᤱᤅᤠᤱ

ᤂᤧᤏᤧ᤹ᤗᤠᤶᤒᤠ ᤁᤢᤓᤠ᤹ ᤔᤧᤄᤥᤀᤠᤸᤗᤥ॥

᥌ ᤀᤠᤱᤃᤠ᤹ᤃ ᤂᤧᤔᤠᤍᤡᤱ ᤕᤱᤛᤱᤅᤥ ᤁᤧᤒᤠᤱᤛᤠᤱᤗᤥ.

ᤔᤢᤜᤡ᤺ᤰᤛᤥ ᤂᤠᤜᤡ᤺ᤰᤛᤥ ᤂᤠᤔᤠᤰ ᤗᤢᤶᤒᤠ᤺ᤳᤋᤥ

ᤀᤠᤱᤃᤠ᤹ ᤗᤠᤵᤁᤧᤓᤢᤛᤠᤱᤗᤥ॥

᥍ ᤁᤧᤛᤡᤰ ᤐᤥ᤺ᤰᤔᤠᤸᤗᤧ ᤕᤢᤰᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤁᤧᤕᤠ᤺ᤰᤗᤧ᤹ᤔᤠᤸᤗᤧ

ᤀᤠᤱᤃᤠ᤹ ᤕᤢ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥  ᤛᤣᤗᤠ

᥎ ᤀᤠᤱᤃᤠ᤹ᤃ ᤏᤡ᤺ᤳᤋᤠᤱᤒᤠ ᤀᤠᤴᤍᤣ᤺ᤱ

ᤀᤠᤴᤈᤢᤶᤜᤠ᤹ᤗᤠᤶᤒᤠ ᤁᤧᤛᤧᤴᤍᤠᤱᤅᤠᤱ ᤘᤠ᤹ᤀᤠᤖᤥ.

ᤂᤧᤱᤜᤠ᤹ᤖᤧ ᤔᤧᤈᤡ᤺ᤳᤋᤠᤖ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ᤃ ᤂᤧᤳᤇᤡᤱᤔᤠ ᤔᤧᤴᤇᤢᤰᤁᤣ

ᤀᤡᤈᤥᤀᤥ ᤌᤩᤠᤱᤅᤠᤱ ᤕᤠᤰᤁᤠᤖᤥ॥

᥏ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧ ᤀᤠᤱᤃᤠ᤹ ᤀᤠᤔᤡᤰᤁᤡᤴ

ᤂᤠᤍᤠᤵᤋᤢᤀᤠᤱ ᤏᤢᤖᤡᤰ ᤂᤠᤏᤡᤔᤠ ᤔᤧᤛᤢᤰᤁᤠᤸᤗᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤣ. ᤌᤡᤰᤕᤠ᤺ᤴᤎᤰ ᤀᤠᤜᤢᤰᤁᤡᤴ

ᤂᤧᤏᤧ᤹ ᤗᤧᤵᤔᤠᤱ ᤛᤴᤇᤢᤱᤗ ᤐᤣᤗᤡ ᤑᤠᤰᤏᤧᤖᤥ॥

᥇᥆ ᤂᤧᤏᤧ᤹ᤃ ᤁᤧᤛᤡᤒᤠᤜᤠ᤹ᤖᤧ ᤗᤠᤃᤡ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤒᤡ᥅

ᤜᤧᤰᤁᤩᤠᤱ ᤁᤧᤛᤡᤒᤠᤜᤠ᤹ ᤔᤧᤒᤥ᤺ᤰᤁᤠᤱ

ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤒᤡ᤹᥅  ᤛᤣᤗᤠ

᥇᥇ ᤀᤡᤐᤢᤱᤅᤥ ᤁᤧᤘᤠ᤹ᤒᤠᤜᤠ᤹ᤖᤧ ᤂᤧᤏᤧ᤹

ᤔᤡ᤺ᤶᤈᤡᤛᤠᤒᤠ ᤁᤧᤈᤥ᤺ᤰᤐᤠᤴ ᤐᤠ᤺ᤵᤔᤠ ᤔᤧᤛᤢᤰᤋᤢᤒᤡ᥅

ᤜᤧᤰᤁᤩᤠᤱ ᤔᤧᤰᤔᤠ ᤛᤡᤔᤠᤍᤧᤴᤏᤥ ᤁᤧᤘᤠ᤹ᤒᤠᤜᤠ᤹ᤖᤧ

ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰ ᤁᤧᤗ᤹ᤒᤠ ᤀᤢᤘᤠ ᤔᤧᤈᤥᤃᤢᤒᤡ᥅

᥇᥈ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤕᤠ᤺ᤶᤒᤰᤜᤠ᤹

ᤂᤠᤔᤠᤰᤍᤧᤴᤏᤥ ᤀᤥᤛᤣ᤺ᤴᤍᤠᤱ ᤔᤧᤒᤥ᤺ᤱᤏᤧᤸᤗᤥ.

ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰᤜᤠ᤹

ᤏᤡᤱᤘᤠ᤹ ᤁᤧᤓᤣ᤺ᤶᤒᤠ ᤗᤠᤈᤣ᤹ᤀᤥ ᤏᤡᤔᤧᤎᤠ᤺ᤵᤏᤧᤸᤗᤥ॥

᥇᥉ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤂᤧᤏᤧ᤹ ᤀᤢ᤺ᤳᤏᤧᤖᤥ.

ᤜᤧᤰᤁᤩᤠᤱ ᤋᤡᤒᤣᤗᤠᤒᤣ ᤋᤠᤏᤠᤶ ᤌᤵᤔᤣ ᤐᤣᤗᤡ ᤑᤠᤰᤏᤧᤖᤥ॥

᥇᥊ ᤕᤜᤘᤣ ᤍᤠᤱᤒᤠᤀᤣ. ᤌᤣᤀᤠᤱ ᤁᤧᤏᤠ᤹ᤀᤠᤒᤠᤒᤣ᥅

ᤀᤠᤱᤃᤠ᤹ ᤁᤧᤏᤡᤀᤠᤸᤗᤧ ᤌᤣᤀᤠᤱ

ᤆᤡ᤹ᤗᤡᤃᤧᤴ ᤁᤧᤏᤠᤖᤠᤴ ᤁᤧᤈᤡᤰᤂᤢᤒᤣ᥅

᥇᥋ ᤌᤠᤱᤒᤧᤴ ᤁᤧᤖᤠᤱᤅᤠᤱᤎᤥᤀᤣ ᤀᤠᤱᤃᤠ᤹ ᤀᤡᤏᤥᤃᤧᤴ

ᤋᤢᤰᤂᤣᤀᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤛᤡᤔᤠᤗᤡᤱᤎᤥ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤂᤧᤒᤩᤠᤱ ᤂᤧᤏᤧ᤹ ᤐᤃᤡᤳ ᤁᤡᤳᤏᤧᤀᤠᤱ

ᤀᤠᤱᤃᤠ᤹ ᤏᤠᤛᤠᤱᤅᤠᤱ ᤘᤠ᤹ᤀᤠᤖᤥ॥

᥇᥌ ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤔᤠᤴ ᤀᤠᤱᤃᤠ᤹

ᤀᤠᤛᤶᤍᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤁᤧᤛᤡᤰ ᤐᤥ᤺ᤰᤔᤠᤸᤗᤧ

ᤀᤠᤱᤃᤠ᤹ ᤔᤧᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥍ ᤂᤧᤴ ᤁᤧᤛᤡᤰ ᤐᤥ᤺ᤰᤔᤠᤸᤗᤧ ᤗᤧᤴᤍᤡᤰ ᤏᤠᤶᤎᤠᤎᤠ ᤘᤍᤵᤔᤠ

ᤆᤫᤠ᤺ᤳᤋᤡᤸᤗᤧ ᤁᤢᤀᤡᤛᤡ᤺ᤰ ᤁᤒᤠᤱᤅᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱᤗᤠᤶᤒᤠ

ᤂᤧᤸᤗᤧ ᤀᤠᤱᤃᤠ᤹ ᤐᤴᤇᤠᤱᤅᤠᤱ ᤘᤠ᤹ᤀᤠᤖᤥ॥

᥇᥎ ᤀᤠᤱᤃᤠ᤹ᤃ ᤏᤡ᤺ᤳᤋᤠᤱᤒᤠ ᤀᤠᤴᤍᤣ᤺ᤱ ᤀᤠᤴᤈᤢᤶᤜᤠ᤹ ᤏᤢ

ᤀᤠᤛᤡᤖᤠ᤹ᤃᤧᤎᤠᤱᤒᤠᤜᤠ᤹ᤗᤠᤶ ᤁᤧᤛᤧᤴᤍᤠᤱᤅᤠᤱ ᤘᤠ᤹ᤀᤠᤖᤥ॥

ᤜᤧᤰᤁᤩᤠᤱ ᤘᤍᤵᤔᤠ ᤀᤠᤴᤈᤢᤶᤃ

ᤂᤠᤔᤠᤰᤔᤠᤴᤗᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤍᤠᤀᤢᤍᤧᤴᤏᤢ ᤆᤥᤃᤢᤒᤠ ᤔᤠᤱᤜᤢᤵ

ᤀᤣᤈᤪᤡ ᤀᤣᤋᤠᤏᤖᤧ ᤔᤛ᤻ᤁᤡᤗ ᤁᤢᤛᤠᤶᤗᤥ

᥎᥏

ᤕᤜᤘᤣ ᤍᤠᤱᤒᤠᤀᤣ. ᤔᤏᤠᤜᤠ᤹ ᤂᤧᤏᤧ᤹

ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ ᤐᤠ᤺ᤴᤏᤡᤴ

ᤛᤠᤶᤗᤥᤗᤠᤶᤒᤠ ᤛᤍᤠᤍᤡᤱ ᤐᤠ᤺ᤳᤋᤢᤱᤗᤥ.

ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤁᤧᤖᤧᤰ ᤔᤧᤴᤇᤠᤶ ᤌᤠ᤺ᤰᤜᤠ᤹ ᤔᤧᤳᤋᤢᤱᤛᤡᤱᤗᤥ॥

᥈ ᤂᤧᤏᤧ᤹ᤃ ᤔᤏᤠᤜᤠ᤹ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠᤴ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤛᤠᤱᤃᤪᤠᤶᤐᤣᤍᤠᤱ ᤁᤢᤀᤡᤛᤡ᤺ᤰ ᤛᤍᤠᤍᤡᤱ

ᤘᤠ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤡᤱᤓᤥᤛᤢᤱᤗᤥ॥

᥉ ᤂᤧᤏᤧ᤹ ᤁᤧᤒᤠ᤺ᤳᤋᤢ. “ᤀᤠᤱᤃᤠ᤹ ᤛᤣᤃᤢᤱᤒᤠ ᤔᤏᤠ᤺ᤴᤏᤢ

ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤁᤱᤃ ᤀᤠᤱᤃᤠ᤹ ᤀᤠᤛᤣᤘᤠᤖᤥᤒᤠ ᤍᤠᤀᤢᤍ ᤜᤠᤱᤅᤡᤴᤏᤢ

ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ-

᥊ ‘ᤗᤳᤇᤠ ᤁᤧᤔᤢᤀᤡᤍᤠᤱᤛᤠᤎᤡᤰᤗᤧ ᤛᤍᤠᤍᤡᤱ

ᤀᤠᤓᤧᤸᤗᤧᤛᤠᤱ ᤜᤠᤱᤕᤢᤰ ᤆᤥᤃᤢᤖᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤛᤠᤕᤥᤒᤥᤖᤠᤜᤠ᤹

ᤛᤍᤠᤍᤡᤱ ᤜᤠᤱ ᤆᤥᤃᤢᤱᤛᤡᤱᤗᤥ॥’”  ᤛᤣᤗᤠ

᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤡᤱᤘᤠ᤹

ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤅᤥ

ᤁᤧᤘᤠ᤹ᤒᤠᤜᤠ᤹ᤖᤧ ᤛᤠᤶᤔᤧᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤸᤗᤧ

ᤁᤢᤕᤠ᤺ᤶᤒᤣᤀᤥ ᤔᤠᤱᤗᤠᤀᤡᤱᤒᤠᤜᤠ᤹ ᤛᤠᤶᤔᤧᤗᤥᤖᤥ॥

᥌ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤣ. ᤛᤠᤱᤃᤪᤠᤶᤐᤣᤍᤠᤱᤅᤥ

ᤂᤧᤏᤧ᤹ ᤜᤧᤰᤋᤱᤒᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ.

ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤧᤏᤧ᤹ᤏᤢ

ᤁᤢᤍᤱᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥍ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤆᤢᤶᤗᤢᤱᤅᤥ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

ᤂᤧᤱᤜᤠ᤹ᤀᤥ ᤂᤢᤏᤧ᤹ᤀᤣ ᤐᤕᤶ ᤕᤶᤒᤠ

ᤆᤥ᤺ᤰᤁᤠᤱ ᤁᤧᤖᤧᤰᤗᤧ ᤔᤧᤃᤡᤖᤢᤖᤥ॥

᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ ᤜᤧᤰᤋᤱᤒᤠ ᤔᤢᤰᤛᤠᤶᤍᤠᤱᤒᤠᤃ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤁᤠᤰ ᤐᤠ᤺ᤴᤏᤥ

ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤗᤥ॥

᥏ ᤁᤧᤜᤢ᤺ᤰᤐᤠᤱ ᤁᤧᤏᤧᤒᤠ ᤘᤖ᤺ᤱᤛᤶᤎᤠᤱ

ᤂᤧᤏᤧ᤹ ᤜᤠᤱᤕᤢᤰ ᤁᤧᤈᤥ᤺ᤰᤗᤥ.

ᤂᤧᤵᤔᤥ ᤁᤧᤒᤥ᤺ᤰᤐᤠ ᤘᤠᤓᤧᤸᤗᤧᤱᤜᤠ᤹

ᤂᤧᤏᤧ᤹ ᤆᤡᤈᤡ ᤕᤧᤶᤕᤧᤶ ᤁᤧᤈᤥᤃᤢᤖᤥ॥

᥇᥆ ᤂᤧᤏᤧ᤹ᤃ ᤘᤖ᤺ᤱᤅᤥ ᤁᤧᤕᤠᤰᤐᤠ ᤁᤡᤵᤔᤠ ᤁᤧᤄᤢᤒᤠ

ᤖᤠᤜᤠᤒ ᤔᤧᤵᤔᤏᤠᤒᤠ ᤀᤠᤈᤠᤈᤠᤒᤠᤴ ᤁᤧᤕ᤺ᤵᤛᤢ ᤁᤧᤛᤧᤖᤢᤖᤥ.

ᤜᤧᤰᤁᤩᤠᤱ ᤁᤧᤏᤡᤱᤔᤡᤜᤠ᤹ ᤕᤶᤒᤠ ᤁᤧᤔᤢᤰᤛᤠᤶᤔᤡᤸᤗᤧ

ᤁᤧᤖᤧᤰ ᤐᤡᤛᤠᤱ ᤐᤢᤒᤣᤗᤠᤵᤛᤠ ᤁᤧᤛᤧᤛᤢ ᤁᤧᤍᤣᤛᤢᤛᤡᤖᤥ॥

᥇᥇ ᤛᤠᤃᤪᤠᤶᤐᤣᤍᤠᤱᤅᤡᤴ ᤂᤧᤏᤧ᤹ᤀᤡᤴᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤏᤠᤱ ᤂᤧᤏᤧ᤹ᤀᤡᤴᤗᤥ

ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤠᤴ ᤂᤧᤏᤧ᤹ ᤁᤧᤈᤥᤃᤢᤒᤠᤖᤥ॥

ᤂᤧᤒᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ

ᤂᤧᤏᤧ᤹ᤀᤣ ᤁᤧᤈᤥᤃᤢᤛᤡᤒᤠᤖᤥ॥

᥇᥈ ᤌᤠᤱᤃᤧᤳ ᤏᤢ ᤗᤠᤱᤃᤧᤳ ᤐᤡᤛᤠᤱᤒᤠ ᤗᤠᤈᤣ᤹ᤜᤠ᤹

ᤂᤧᤏᤧ᤹ᤀᤣ ᤁᤧᤈᤥᤃᤢᤒᤠᤖᤥ.

ᤜᤧᤰᤁᤩᤠᤱ ᤋᤒᤥᤖ ᤏᤢ ᤜᤣᤷᤔᤥᤏ ᤁᤥ᤺ᤰᤔᤠᤜᤠ᤹ᤀᤠᤱ

ᤂᤧᤏᤧ᤹ ᤁᤧᤔᤡᤱᤅᤥ ᤔᤧᤛ᤺ᤳᤗ ᤛᤠᤶᤔᤧᤗᤥᤖᤥ॥

᥇᥉ ᤂᤧᤏᤧ᤹ᤃ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤢᤰᤜᤠ᤹ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤁᤠᤱ

ᤌᤠ᤺ᤱᤎᤠ᤺ᤱ ᤐᤥᤃᤧᤀᤠᤱ ᤐᤳᤗᤥ॥

᥇᥊ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ

ᤕᤠ᤺ᤶᤒᤰᤁᤥ ᤁᤧᤜᤠᤱᤕᤢᤰᤏᤠ᤺ᤴ ᤕᤢᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤁᤧᤕᤠ᤺ᤶᤒᤰᤁᤥ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ

ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ ᤏᤡᤍᤧᤳᤗᤥ॥

᥇᥋ ᤂᤧᤏᤧ᤹ ᤁᤧᤏᤠᤖᤠ ᤑᤥᤔᤠ ᤁᤧᤜᤢ᤹ᤛᤡᤱᤒᤠ

ᤔᤧᤴᤇᤠᤶ ᤕᤠᤵᤔᤡᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ᤃ ᤂᤧᤏᤧ᤹

ᤁᤧᤀᤥ᤺ᤳᤋᤡᤀᤥ ᤗᤠᤱᤔᤧᤄᤣ᤺ᤰᤗᤥ॥

᥇᥌ ᤂᤧᤱᤜᤠ᤹ ᤗᤧᤴᤍᤡᤰ ᤏᤠᤶᤎᤠᤎᤠ

ᤂᤧᤏᤧ᤹ ᤁᤧᤔᤡᤱᤅᤥ ᤔᤧᤛ᤺ᤳᤗᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰᤁᤥ

ᤂᤧᤱᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ ᤋᤠᤀᤠᤱ ᤔᤧᤘᤠ᤹ᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤣ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤔᤡᤔᤡᤍᤡᤱ ᤏᤢ ᤔᤢᤰᤛᤠᤶᤏᤧᤖᤥ.

ᤜᤧᤰᤁᤩᤠᤱ ᤜᤠᤒᤠ ᤂᤧᤏᤧ᤹ ᤁᤧᤗᤢᤱᤃᤢᤶᤔᤡᤸᤗᤧ

ᤀᤠᤏᤡᤃᤧ ᤁᤧᤎᤢᤶᤒᤠ ᤏᤢ ᤏᤡᤱᤔᤡ

ᤁᤧᤏᤠ᤺ᤶᤒᤠ ᤕᤠᤵᤔᤡ ᤁᤧᤈᤥ᤺ᤰᤗᤥ॥

᥇᥎ ᤕᤜᤘᤣ ᤍᤠᤱᤒᤠᤀᤣ. ᤛᤧᤰᤂᤠᤀᤣ ᤀᤠᤏᤡᤃᤧ

ᤕᤠᤵᤔᤡ ᤁᤧᤏᤠᤱᤒᤠ ᤁᤧᤎᤣ᤺ᤰᤐᤠ ᤂᤥ ᤂᤧᤏᤧ᤹ᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤀᤠᤏᤡᤃᤧ ᤛᤣᤛᤣ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤜᤠᤱᤎᤡᤰ

ᤕᤠᤵᤔᤡ ᤁᤧᤒᤡᤖᤧᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤍᤠᤀᤢᤍᤧᤴᤏᤢ ᤔᤠᤱᤜᤢᤵ ᤆᤥᤃᤢ

᥇᥏ ᤕᤖᤡᤰ ᤕᤧᤶ ᤋᤃᤡ ᤏᤛᤠ᤺ᤴᤛᤠᤒᤠ ᤁᤧᤛᤧᤘᤠᤖᤥᤒᤠᤜᤠ᤹

ᤛᤢᤑᤥᤎᤡᤰ ᤁᤧᤒᤡᤖᤢᤛᤡᤀᤠᤱ ᤀᤰᤂᤣ ᤁᤧᤔᤧᤳᤋᤢᤛᤡᤖᤥ.

“ᤀᤠᤱᤃᤠ᤹ ᤗᤳᤇᤠ ᤁᤢᤔᤡᤱ ᤁᤧᤍᤡ᤺ᤵᤐᤠ

ᤌᤰᤛᤢᤒᤠᤎᤡᤰ ᤑᤠ᤹ᤖᤢᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤔᤏᤠᤗᤢᤶᤔᤥᤏᤢ ᤛᤣᤃᤢᤱᤒᤠ ᤗᤳᤇᤠ ᤔᤏᤠᤎᤡᤰ

ᤜᤠᤱᤕᤢᤰᤏᤠ᤺ᤴ ᤐᤡᤖᤢᤱᤅᤠᤱ ᤘᤠ᤹ᤖᤥ॥

᥈᥆ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤂᤥᤛᤢᤱᤅᤠᤱ ᤘᤠ᤹ᤖᤥ.

ᤛᤢᤳᤌᤥ ᤀᤠᤏᤡ᤺ᤱᤃᤣ᤺ᤸᤗᤧ ᤜᤢ᤺ᤳᤋᤢᤱᤅᤠᤱ

ᤀᤠᤱᤃᤠ᤹ ᤜᤠᤱ ᤆᤥᤃᤢᤱᤅᤠᤱ ᤘᤠ᤹ᤖᤥ॥

᥈᥇ ᤀᤠᤱᤃᤠ᤹ ᤀᤠᤓᤧᤸᤗᤧᤛᤠᤱ ᤂᤢᤏᤧ᤹

ᤔᤢᤰᤛᤠᤶ ᤐᤡᤖᤢᤱᤅᤠᤱ ᤑᤠ᤹ᤖᤢᤱᤗᤥ.

ᤀᤠᤔᤢᤰᤛᤠᤶᤔᤡᤸᤗᤧ ᤂᤧᤴ ᤁᤧᤎᤢᤶᤒᤠ ᤆᤥᤃᤢᤱᤗᤥ॥

᥈᥈ ᤁᤢᤏᤡᤱᤔᤡᤜᤠ᤹ᤖᤧ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤠ᤺ᤴᤍᤢᤸᤗᤥ.

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤧᤴᤏᤡᤴ ᤀᤠᤵᤑᤠᤸᤗᤧᤀᤠᤱ

ᤂᤢᤏᤧ᤹ ᤜᤠᤖᤡ ᤔᤧᤴᤈᤠ᤺ᤳᤋᤢᤸᤗᤥ॥

᥈᥉ ᤂᤧᤸᤗᤧ ᤁᤢᤏᤡᤱᤔᤡᤜᤠ᤹ ᤀᤠᤱᤃᤠ᤹ ᤜᤡᤵᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤈᤡ᤺ᤵᤐᤠᤜᤠ᤹ ᤁᤧᤖᤧᤰ ᤛᤧᤖᤢᤱᤛᤡᤱᤗᤥ॥

᥈᥊ ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤴᤏᤢ ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤀᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤂᤧᤴ ᤛᤍᤠᤍᤡᤱ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤱᤗᤥ॥

᥈᥋ ᤂᤧᤸᤗᤧ ᤁᤢᤜᤠᤱᤈᤢᤶᤔᤡᤴ ᤗᤢᤶᤒᤠ ᤘᤖ᤺ᤱ ᤌᤠᤖᤡᤰ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤂᤧᤴ ᤕᤢᤑᤪᤣᤋᤡᤛ ᤕᤱᤄᤱ ᤌᤧᤶᤒᤠ ᤁᤧᤳᤗᤥ॥

᥈᥌ ᤂᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤖᤥ.

‘ᤂᤧᤏᤧ᤹ ᤐᤠᤏᤢᤍᤡᤱ ᤀᤠᤶᤒᤠ ᤏᤢ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤜᤧᤰᤁᤩᤠᤱ ᤕᤠᤵᤔᤡ ᤁᤧᤛᤧ᤺ᤵᤐᤠ ᤕᤠᤰᤐᤣ᤹ ᤏᤢ

ᤀᤠᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠᤏᤧᤖᤥ॥’

᥈᥍ ᤀᤠᤱᤃᤠ᤹ ᤂᤧᤴ ᤀᤠᤛ᤻ᤛᤠ ᤋᤢᤶᤒᤠ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤁᤧᤖᤧᤰ ᤜᤠᤱᤜᤠ᤹ᤏᤢ᤺ᤸᤗᤧ ᤕᤶᤒᤠ ᤆᤥᤃᤢᤱᤗᤥ॥

᥈᥎ ᤂᤧᤴ ᤀᤠᤓᤧᤸᤗᤧᤛᤠᤱ ᤗᤢᤱᤔᤠ᤹ ᤋᤢᤰᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ

ᤀᤠᤱᤃᤠ᤹ ᤛᤍᤠᤍᤡᤱ ᤁᤢᤗᤡᤱᤍᤥ ᤁᤧᤳᤗᤥ॥

᥈᥏ ᤂᤧᤸᤗᤧ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤀᤠᤱᤃᤠ᤹ ᤋᤠᤱᤛᤠᤰᤐᤠᤴ

ᤐᤵᤐᤠ ᤜᤧᤰᤁᤣ ᤛᤍᤠᤍᤡᤱ ᤔᤧᤘᤠ᤹ᤖ ᤆᤥᤃᤢᤱᤛᤡᤱᤗᤥ.

ᤂᤧᤸᤗᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹ᤀᤥ

ᤌᤡᤰᤁᤡᤎᤡᤰᤁ ᤀᤠᤓᤧᤸᤗᤧᤛᤠᤱ ᤜᤠᤱ ᤐᤥᤱᤗᤥ॥

᥉᥆ “ᤁᤖ ᤂᤧᤸᤗᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹ᤖᤧ

ᤀᤠᤛᤠᤶᤕᤥ ᤌᤡᤶᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤓᤃᤪ.

ᤜᤧᤰᤁᤩᤠᤱ ᤔᤧᤳᤋᤢᤱᤛᤡᤱᤒᤠ ᤁᤢᤀᤡᤛᤡ᤺ᤰ ᤔᤧᤴᤘᤠ᤹ᤏᤧᤴᤓᤃᤪ.

᥉᥇ ᤂᤧᤱᤜᤠ᤹ᤖᤧ ᤀᤠᤏᤡᤛᤠᤶᤔᤡᤴ ᤏᤡᤱᤘᤠ᤹ ᤔᤧᤶᤒᤡᤖᤢᤴᤓᤃᤪ.

ᤜᤧᤰᤁᤩᤠᤱ ᤀᤠᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤏᤣᤓᤃᤪ.

᥉᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤛᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ

ᤁᤢᤗᤧᤰᤘᤠ ᤂᤧᤱᤜᤠ᤹ ᤋᤢᤰᤂᤣ ᤆᤠ᤺ᤳᤋᤢᤱᤛᤡᤱᤗᤥ॥

᥉᥉ ᤁᤖ ᤍᤠᤀᤢᤍᤧᤴ ᤗᤢᤱᤔᤠ᤹ ᤋᤢᤰᤔᤠ ᤔᤧᤗᤧᤳᤋᤠᤴᤗᤥ.

ᤜᤧᤰᤁᤩᤠᤱ ᤂᤧᤴᤏᤢ ᤆᤥᤃᤢᤱᤒᤠ ᤏᤛᤠ᤺ᤴᤒᤠ

ᤔᤠᤱᤜᤢᤵᤐᤡᤴ ᤀᤠᤱᤃᤠ᤹ ᤁᤧᤳᤋᤢᤱᤗᤥ॥

᥉᥊ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤛᤧᤰᤂᤠ ᤁᤧᤳᤋᤢᤱᤅᤣᤖᤥ.

ᤜᤧᤰᤁᤩᤠᤱ ᤂᤧᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ

ᤗᤳᤇᤠᤀᤠᤱ ᤕᤠᤱᤏᤠ ᤔᤧᤏᤢ᤺ᤰᤁᤠᤸᤗᤥ॥

᥉᥋ ᤀᤠᤱᤃᤠ᤹ ᤀᤠᤒᤠᤅᤣ ᤛᤣᤛᤣ ᤀᤠᤔᤡᤱᤅᤥ

ᤛᤍᤠᤍᤡᤱᤗᤧ ᤗᤠᤃᤡ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤠ᤹ᤖᤥ.

ᤀᤠᤵᤑᤠᤸᤗᤧᤀᤠᤱ ᤍᤠᤀᤢᤍᤧᤴᤏᤢ ᤀᤡᤱᤗᤧᤰ ᤔᤧᤒᤠ᤺ᤳᤋᤠᤸᤗᤥ॥

᥉᥌ ᤂᤧᤸᤗᤧ ᤁᤢᤎᤠ᤺ᤰᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤏᤠᤶᤔᤡᤴ ᤀᤥ᤺ᤳᤋᤠᤱ ᤐᤳᤗ ᤌᤠᤖᤡᤰ

ᤂᤧᤸᤗᤧ ᤁᤢᤜᤠᤱᤈᤢᤶᤔᤡᤴ ᤛᤧ᤺ᤵᤋᤢᤱ ᤀᤥᤔᤧᤳᤋᤢᤱᤗᤥ॥

᥉᥍ ᤏᤛᤠ᤺ᤴᤛᤠᤒᤠ ᤛᤠ᤺ᤰᤂᤡ ᤁᤢᤀᤡᤛᤡ᤺ᤰ ᤋᤠᤱᤛᤠᤰᤐᤥ

ᤗᤠᤒᤧᤴ ᤀᤠᤓᤧᤸᤗᤧᤛᤠᤱ ᤐᤳᤗᤥ.

ᤜᤠᤒᤠᤜᤧᤰᤁᤣ ᤗ᤹ᤖᤡᤰ ᤂᤧᤴ ᤜᤠᤱᤈᤢᤶᤔᤡᤴ

ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱ ᤘᤠ᤹ᤖᤥ॥”  ᤛᤣᤗᤠ

ᤜᤠᤱᤅᤡᤴ ᤜᤠᤖᤡᤍᤠᤒᤠᤸᤗᤧ ᤜᤠ᤺ᤵ

᥉᥎ ᤁᤖ ᤂᤧᤏᤧ᤹ ᤀᤠᤒᤠᤅᤣ ᤁᤧᤛᤣᤃᤢᤒᤠ ᤜᤠᤱᤅᤡᤴᤏᤢ

ᤂᤧᤏᤧ᤹ ᤁᤧᤛᤡᤰ ᤐᤥᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤴ ᤁᤧᤗᤧᤖᤢ ᤁᤧᤍᤣᤛᤢᤖᤥ.

ᤜᤧᤰᤁᤩᤠᤱ ᤁᤧᤏᤠ᤹ᤖᤢᤀᤠᤱ ᤘᤠ᤹ᤖᤥ॥

᥉᥏ ᤂᤧᤏᤧ᤹ ᤀᤠᤒᤠᤅᤣ ᤁᤧᤛᤣᤘᤠᤖᤥᤒᤠᤴᤏᤢ ᤁᤧᤈᤥᤃᤢᤒᤠ

ᤔᤠᤱᤜᤢᤵᤐᤡᤴ ᤔᤧᤱᤃᤧᤵᤔᤏᤠᤒᤠ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤡᤆ᤺ᤴ ᤗᤧ᤺ᤱᤘᤠᤀᤥ

ᤗᤠᤵᤁᤧᤓᤢᤛᤢᤀᤠᤱ ᤘᤠ᤹ᤖᤥ॥

᥊᥆ ᤂᤢᤏᤧ᤹ ᤁᤢᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹

ᤂᤧᤏᤧ᤹ ᤁᤧᤗᤢ᤺ᤴᤍᤢ ᤁᤧᤒᤡᤖᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤕᤰ ᤜᤡᤶᤜᤠ᤹

ᤂᤠᤵᤐᤢᤌᤩᤱ ᤁᤧᤈᤥᤃᤢ ᤁᤧᤒᤡᤖᤢᤀᤠᤱ ᤏᤧᤖᤥ॥

᥊᥇ ᤂᤧ᤹ᤕᤥᤗᤠᤶ ᤗᤠᤱᤃᤧᤄᤣ᤺ᤰᤐᤠ ᤁᤧᤖᤧᤰᤗᤧ

ᤂᤢᤏᤧ᤹ ᤁᤢᤛᤠᤔᤠ ᤁᤢᤒᤢᤔᤠᤜᤠ᤹ ᤔᤧᤄᤢ᤺ᤳᤋᤢᤖᤥ.

ᤂᤢᤏᤧ᤹ ᤁᤢᤜᤡᤶᤒᤣᤛᤠᤱᤒᤠ ᤁᤧᤖᤧᤰᤗᤧ

ᤂᤢᤏᤧ᤹ ᤀᤥᤔᤧᤔᤧᤳᤋᤢᤀᤠᤱ ᤔᤧᤀᤣ᤺ᤳᤗᤥ॥

᥊᥈ ᤂᤧᤏᤧ᤹ ᤁᤢᤏᤡᤱᤔᤡᤜᤠ᤹ᤖᤧ ᤂᤢᤏᤧ᤹

ᤔᤧᤏᤠ᤺ᤴᤍᤢᤖ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛ᤺ᤳᤗ ᤁᤧᤕᤠ᤺ᤴᤍᤢᤛᤡᤀᤠᤱ ᤘᤠ᤹ᤖᤥ॥

᥊᥉ ᤂᤧᤏᤧ᤹ᤃ ᤂᤢᤏᤧ᤹ ᤁᤢᤍᤠᤓᤣᤜᤠ᤹ ᤁᤢᤛᤢᤶᤔᤧᤴᤍᤶᤔᤏᤠ

ᤁᤧᤈᤥᤃᤢ ᤁᤧᤒᤡᤖᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤌᤱᤅᤥ ᤜᤠᤖᤡᤃᤧᤍᤠᤒᤠ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥊᥊ ᤂᤧᤏᤧ᤹ ᤁᤢᤜᤠᤱ ᤋᤰᤁᤠ᤺ᤳᤋᤡᤴ ᤁᤧᤏᤠᤵᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ

ᤂᤠᤶᤒᤠᤱᤅᤥ ᤗᤠᤵᤁᤧᤓᤢᤛᤢᤀᤠᤱ ᤏᤧᤖᤥ॥

᥊᥋ ᤂᤧᤏᤧ᤹ᤃ ᤂᤢᤏᤧ᤹ ᤌᤠᤱᤒᤧᤴ ᤘᤕᤧᤖᤀᤣ

ᤁᤠᤵᤐᤥᤒᤠ ᤁᤢᤀᤡᤛᤡ᤺ᤰ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤁᤢᤈᤠ᤺ᤳᤌᤡ ᤁᤧᤍᤣᤛᤢ ᤁᤧᤒᤡᤖᤢᤀᤠᤱ ᤘᤠ᤹ᤖᤥ॥  ᤛᤣᤗᤠ

ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ

᥊᥌ ᤕᤜᤘᤣ ᤍᤠᤱᤒᤠᤀᤣ. ᤛᤍᤠᤍᤡᤱᤗᤧ ᤗᤠᤃᤡ

ᤂᤧᤏᤧ᤹ ᤀᤠᤒᤠᤅᤣ ᤁᤧᤈᤡᤱᤛᤡᤱᤒᤠᤒᤡ᥅

ᤀᤠᤓᤧᤸᤗᤧ ᤌᤠᤖᤡᤰ ᤂᤧᤏᤧ᤹ ᤁᤧᤛᤡᤰᤁᤡᤴ

ᤔᤡ ᤁᤢᤀᤡᤛᤡ᤺ᤰ ᤋᤡ᤺ᤵᤐᤠᤒᤣ᥅

᥊᥍ ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤴ ᤛᤠ᤹ᤖᤡᤰ

ᤋᤠᤱ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤂᤧᤏᤧ᤹ᤃ ᤁᤧᤛᤡᤒᤠ ᤁᤧᤒᤣ᤺ᤰᤐᤠ ᤀᤠᤏᤡᤃᤧ

ᤕᤠᤵᤔᤡ ᤁᤧᤈᤥᤃᤧᤀᤠᤱ ᤘᤠ᤹ᤖᤥ॥

᥊᥎ ᤀᤠᤓᤧᤸᤗᤧᤀᤠᤱ ᤔᤧᤴᤇᤡᤀᤣ ᤜᤠ᤺ᤳ ᤜᤡᤱᤅᤠᤱ ᤘᤠ᤹ᤒᤣ᥅

ᤔᤏᤠᤴ ᤀᤠᤓᤣᤗ᤹ᤖᤡᤰ ᤂᤧᤔᤠ ᤕᤱᤛᤱᤅᤥᤗᤠᤶ

ᤕᤠᤶᤔᤥ ᤜᤡᤱᤔᤠ ᤛᤢᤰᤐᤣ᥅  ᤛᤣᤗᤠ

᥊᥏ ᤕᤜᤘᤣ ᤍᤠᤱᤒᤠᤀᤣ. ᤋᤃᤡ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤠ ᤜᤧᤰᤁᤣ

ᤀᤠᤸᤗᤥ ᤌᤣᤀᤠᤱ ᤗᤢᤱᤔᤠ᤹ ᤁᤧᤴᤍᤢᤰᤁᤠᤴᤒᤠᤒᤣ᥅

ᤂᤧᤏᤧ᤹ ᤍᤠᤀᤢᤍᤧᤴᤏᤢ ᤁᤧᤈᤥᤃᤢᤒᤠ ᤏᤛᤠ᤺ᤴᤒᤠ

ᤔᤠᤱᤜᤢᤵᤐᤡᤴ ᤀᤠᤳᤋᤠᤴ ᤐᤣᤒᤣ᥅

᥋᥆ ᤕᤜᤘᤣ ᤍᤠᤱᤒᤠᤀᤣ. ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤴ ᤁᤢᤏᤠᤔᤧᤴᤇᤠ᤹

ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤋᤡᤰᤜᤠ᤹

ᤀᤠᤰᤂᤣᤗ᤹ᤖᤡᤰ ᤌᤖᤢᤱᤅᤠᤱ ᤘᤠ᤹ᤀᤠ

ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤴᤏᤧ᤹ᤀᤥ॥

᥋᥇ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ

ᤂᤧᤏᤧ᤹ ᤁᤧᤛᤣᤃᤢᤒᤠ ᤜᤠᤱᤅᤡᤸᤗᤧ ᤁᤢᤈᤠ᤺ᤳᤌᤡ ᤔᤧᤍᤣᤛᤢᤖᤥ॥

ᤂᤧᤴ ᤀᤠᤳᤋᤠᤴ ᤐᤣ᤺ᤰᤛᤠᤱ. ᤂᤧᤱᤜᤠ᤹ᤖᤧ

ᤂᤢᤏᤧ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤖᤥ॥

᥋᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤛᤍᤠᤍᤡᤱ

ᤀᤠᤓᤧᤸᤗᤧᤛᤠᤱ ᤑᤥᤛᤧᤶᤔᤧ᤹ᤀᤥ॥

ᤀᤠᤔᤡᤴ᥄ ᤀᤠᤔᤡᤴ᥄

ᤁᤢᤗᤰ ᤗᤡᤛᤡ

(ᤏᤡᤱ ᤛᤢᤶ ᥏᥆–0)

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤔᤥᤛᤠᤖᤧ ᤁᤢᤒᤣᤗᤡ

᥏᥆

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤌᤠ᤺ᤰᤌᤠ᤺ᤰ ᤌᤠᤖᤡᤰ

ᤀᤠᤏᤡᤃᤧ ᤘᤠ᤹ᤔᤠᤍᤧᤴ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

᥈ ᤂᤧᤏᤧ᤹ᤃ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹

ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤁᤧᤘᤠ᤹ᤒᤠ

ᤏᤢᤵᤔᤧᤴᤍᤡᤱ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡ

ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

᥉ ᤂᤧᤏᤧ᤹ ᤔᤏᤠᤜᤠ᤹ ᤂᤠᤶᤜᤡ᤺ᤰᤁᤥ ᤁᤧᤏᤢ᤺ᤰᤋᤢ ᤁᤧᤍᤣᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤋᤢᤛᤡᤖᤥ.

“ᤔᤧᤴᤇᤠᤶᤛᤠᤛᤣ. ᤂᤠᤶᤔᤥᤀᤣ ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹ᤀᤥ॥”

᥊ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤗᤠᤃᤡ ᤋᤱᤒᤣ ᤜᤧᤴᤇᤡᤱ

ᤌᤡᤰᤁᤡᤴ ᤁᤧᤒᤣ᤺ᤰᤐᤠ ᤌᤡᤰᤕᤧᤴ ᤜᤧᤰᤁᤣᤖᤰᤗᤥ.

ᤀᤡᤃᤪ ᤛᤧᤴᤍᤡᤰᤐᤠ ᤁᤢᤔᤢᤰᤌᤡᤰ ᤁᤢᤀᤡᤛᤡ᤺ᤰᤗᤰᤗᤥ॥

᥋ ᤂᤧᤏᤧ᤹ᤃ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹

ᤜᤡᤱᤔᤴᤏᤡᤴ ᤛᤧᤵᤔᤠᤱ ᤜᤧᤰᤁᤣ ᤁᤧᤏᤢᤵᤛᤢ ᤁᤧᤒᤡᤖᤢᤛᤡᤖᤥ॥

ᤂᤧᤱᤜᤠ᤹ᤃ ᤋᤠ᤺ᤴᤇᤥᤃᤧᤴ ᤋᤠᤏᤠᤶ

ᤁᤧᤗᤡᤱᤒᤠ ᤕᤠ᤺ᤴᤛᤢᤱ ᤁᤢᤀᤡᤛᤡ᤺ᤰᤛᤡᤖᤥ॥

᥌ ᤂᤧᤱᤜᤠ᤹ᤃ ᤋᤠᤏᤠᤶ ᤆᤠᤱᤈᤠᤱ ᤔᤧᤗ᤹ᤔᤧᤎᤠᤱᤗᤥ.

ᤜᤧᤰᤁᤣᤛᤠᤱ ᤕᤢ᤺ᤴᤇᤡᤰ ᤔᤧᤜᤣᤀᤠᤱ ᤀᤡᤔᤧᤗᤧᤶᤗᤥ॥

᥍ ᤀᤠᤏᤡᤃᤧᤃ ᤁᤧᤛᤡᤰ ᤐᤥ᤺ᤰᤔᤠᤖᤧ ᤔᤧᤃᤡᤃᤧᤖᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤁᤧᤕᤠ᤺ᤰ ᤗᤧ᤹ᤔᤠᤖᤧ

ᤀᤠᤏᤡᤃᤧ ᤐᤃᤡ ᤁᤡᤛᤡᤃᤧᤖᤥ॥

᥎ ᤀᤠᤏᤡᤃᤧ ᤗᤠᤕᤥ᤺ᤱᤃ ᤁᤧᤍᤃᤠᤱ ᤁᤧᤏᤧᤛ᤻ᤛᤢᤖᤥ.

ᤀᤠᤏᤡᤃᤧ ᤛᤫᤠ᤺ᤳᤋᤠᤱ ᤆᤥ᤺ᤰᤔᤏᤠᤒᤠ ᤑᤧᤴᤕᤠ᤺ᤶᤒᤰᤜᤠ᤹

ᤏᤡᤃᤧᤍᤧᤵᤐᤠᤍᤧᤴᤏᤥ ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢᤖᤥ॥

᥏ ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤔᤠᤖᤧ ᤀᤠᤏᤡᤃᤧ

ᤌᤡᤰᤕᤠ᤺ᤴᤎᤰᤐᤠ ᤕᤧᤶᤜᤠ᤹ ᤐᤣ᤺ᤰᤗᤥ.

ᤕᤠ᤺ᤵᤔᤠᤖᤧ ᤕᤠ᤺ᤵᤔᤠᤖᤧ ᤀᤠᤏᤡᤃᤧ ᤋᤱᤒᤣ ᤗᤠᤘᤠ ᤐᤣ᤺ᤰᤗᤥ॥

᥇᥆ ᤀᤠᤏᤡ᤹ᤃ ᤋᤱᤒᤣ ᤏᤢᤒᤥᤱ ᤌᤠᤖᤡᤰ ᤀᤠᤜᤡᤱᤗᤥ.

ᤁᤧᤎᤢᤶᤒᤠ ᤀᤠᤒᤥ᤺ᤱᤏᤣᤓᤃᤪ ᤋᤱᤒᤣ ᤕᤧᤵᤐᤥ᤺ᤱ ᤀᤠᤃᤧᤳᤗᤥ॥

ᤜᤧᤰᤁᤣᤛᤠᤱ ᤂᤧᤸᤗᤧᤃ ᤜᤡᤱᤔᤴᤏᤥ ᤋᤢᤰᤂᤣ ᤏᤢ ᤗᤠᤰᤂᤣᤖᤰ ᤋᤠᤖᤢᤖᤥ.

ᤜᤧᤰᤁᤩᤠᤱ ᤌᤠ᤺ᤰ ᤛ᤹ᤀᤠᤱ ᤀᤠᤏᤡ᤹ᤃ ᤀᤠᤔᤠᤛᤡᤱ ᤀᤠᤒᤣ᤺ᤰᤗᤥ॥

᥇᥇ ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤔᤠᤸᤗᤧ ᤔᤢᤰᤛᤠᤶᤔᤡᤴ

ᤀᤠᤳᤋᤡᤸᤗᤧ ᤏᤡᤛᤢᤀᤠᤱ ᤘᤠ᤹ᤒᤣ᥅

ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤔᤠᤸᤗᤧ ᤀᤠᤰᤋᤱᤒᤠ ᤁᤡᤔᤠᤴ ᤋᤠᤖᤢ

ᤁᤧᤗ᤹ᤒᤠᤴ ᤀᤠᤳᤋᤡᤸᤗᤧ ᤏᤡᤱᤘᤠ᤹ ᤂᤥᤛᤢᤀᤠᤱ ᤘᤠ᤹ᤒᤣ᥅

᥇᥈ ᤀᤠᤏᤡᤃᤧ ᤀᤠᤰᤂᤧᤴᤎᤡᤰ ᤜᤡᤅᤡᤃᤧᤒᤣ

ᤂᤧᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤀᤠᤜᤢ᤹ᤖᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤠᤏᤡᤃᤧ ᤛᤡᤰᤁᤢᤶᤍᤡᤱ

ᤏᤡᤱᤘᤠ᤹ ᤁᤧᤃᤵᤐᤠ ᤆᤠ᤺ᤵᤐᤠ ᤐᤥ᤺ᤰᤂᤡᤃᤧᤖᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤗᤧᤵᤔᤠᤱ ᤏᤢ᤺ᤰᤂᤧ᤹ᤀᤥ.

ᤁᤧᤛᤡᤰᤁᤡᤴ ᤏ᤺ᤶᤏ᤺ᤶᤒᤠ ᤔᤧᤳᤋᤧ᤹ᤀᤥ.

ᤀᤠᤏᤡᤃᤧ ᤁᤧᤛᤣᤘᤠᤖᤥᤒᤠᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ॥

᥇᥊ ᤋᤠᤏᤠᤶᤎᤰᤔᤠ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤠᤱ

ᤀᤠᤏᤡᤃᤧ ᤏᤡᤱᤘᤠ᤹ ᤋᤠᤛᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤛᤠᤶᤗᤥᤔᤠ ᤛᤢᤰᤋᤡᤃᤧᤀᤠᤱ

ᤀᤠᤏᤡᤃᤧ ᤜᤡᤱᤜᤡᤱ ᤛ᤺ᤳᤋᤡᤃᤧᤖᤖᤥ॥

᥇᥋ ᤀᤠᤏᤡᤃᤧᤃ ᤕᤖᤡᤰ ᤋᤱᤒᤣ ᤌᤠᤖᤡᤰ

ᤂᤧᤏᤧ᤹ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤳᤋᤧᤖᤥ.

ᤀᤠᤸᤗ ᤜᤠᤒᤠ ᤂᤧᤶᤔᤩᤠᤰᤁᤣ ᤕᤖᤡᤰ

ᤀᤠᤏᤡᤃᤧ ᤛ᤺ᤳᤋᤡᤃᤧᤖ ᤀᤠᤕᤠ᤺ᤴᤍᤧ᤹ᤀᤥ॥

᥇᥌ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤁᤧᤔᤢᤰᤛᤠᤶᤃᤧᤴ

ᤕᤠ᤺ᤶᤒᤰᤜᤠ᤹ ᤏᤡᤔᤠ ᤔᤧᤄᤥᤛᤢᤖᤖᤥ.

ᤀᤠᤏᤡᤃᤧ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤁᤧᤔᤡᤔᤡᤍᤡᤱᤅᤡᤴ

ᤀᤥᤔᤧᤵᤔᤠ ᤔᤧᤄᤥᤛᤢᤖᤖᤥ॥

᥇᥍ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤀᤠᤏᤡᤃᤧ ᤕᤠ᤺ᤶᤒᤰᤁᤥ ᤁᤢᤛᤠᤱ ᤁᤧᤗᤒᤠ ᤀᤠᤈᤥᤃᤧ᤹ᤀᤥ.

ᤀᤥᤖᤥ. ᤀᤠᤏᤡᤃᤧ ᤆᤥᤃᤢᤶᤒᤧ ᤐᤠ᤺ᤳᤋᤢᤶᤒᤧᤒᤠ ᤕᤠ᤺ᤶᤒᤰᤜᤠ᤹

ᤁᤢᤗᤡᤱᤍᤥ ᤁᤧᤳᤋᤧ ᤀᤠᤒᤡᤖᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰ

᥏᥇

ᤀᤠᤳᤋᤡᤴ ᤔᤏᤠᤴ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤶᤒᤪᤠᤱᤅᤥ ᤘᤠ᤹.

ᤂᤧᤴ ᤔᤏᤠᤴ ᤔᤢᤰᤛᤠᤶᤍᤠᤱᤒᤠᤸᤗᤧ ᤛᤧ᤺ᤵᤋᤢᤀᤠᤱ ᤘᤠ᤹ᤖᤥ॥

᥈ ᤂᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤰᤂᤣ ᤔᤧᤵᤔᤠ ᤛᤢᤰᤋᤢᤖᤥ.

“ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠ ᤏᤢ ᤕᤠᤵᤔᤡ

ᤁᤶᤒᤪᤠᤱ ᤁᤧᤔᤧᤵᤐᤠ ᤕᤰ ᤂᤧᤏᤧ᤹ᤀᤣᤖᤥ.

ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤂᤧᤏᤧ᤹ᤀᤥ ᤕᤢᤰᤂᤢᤱᤗᤥ॥”

᥉ ᤛᤧᤰᤂᤠᤀᤣ ᤂᤢᤏᤧ᤹ ᤛᤠᤘᤠᤃᤧᤶᤒᤠᤸᤗᤧ ᤁᤢᤀᤡᤈᤥᤀᤥ

ᤔᤧᤴᤎᤠᤀᤣ ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤗᤥ.

ᤜᤧᤰᤁᤩᤠᤱ ᤀᤠᤛᤡᤛᤡᤒᤠ ᤋᤢᤰᤔᤠ ᤗᤠ᤺ᤰᤔᤠ ᤔᤧᤴᤍᤢᤶᤔᤣ

ᤂᤧᤏᤧ᤹ ᤁᤶᤒᤪᤠᤱ ᤁᤧᤔᤧᤳᤗᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤵᤐᤡᤸᤗᤧ ᤁᤧᤃᤢᤵᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤵ ᤛᤡᤃᤠᤱ ᤔᤧᤴᤈᤥ᤺ᤴᤏᤣ

ᤔᤧᤱᤃᤠ᤺ᤴᤏᤣ ᤀᤡ᤺ᤶᤛᤡᤱᤔᤠᤍᤧᤴ ᤁᤧᤄᤥᤛᤢᤖᤥ॥

ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠᤸᤗᤧ

ᤁᤧᤛᤧ᤺ᤵᤐᤠᤱ ᤁᤶᤒᤪᤠᤱ ᤁᤧᤔᤧᤳᤗᤥ॥

᥋ ᤏᤡᤱᤔᤡᤜᤠ᤹ᤖᤧ ᤛᤧᤴᤍᤡᤰ ᤆᤄᤵ ᤁᤧᤶᤓᤳᤋᤡᤸᤗᤧ

ᤂᤧᤱᤜᤠ᤹ ᤁᤡᤵᤔᤠᤛᤡ ᤁᤧᤒᤥ᤺ᤱᤒᤠ ᤜᤥ᤺ᤵᤗᤥ.

ᤜᤧᤰᤁᤩᤠᤱ ᤗᤧᤴᤍᤡᤰ ᤁᤧᤒᤧᤒᤠ ᤁᤧᤍᤠᤒᤠ ᤋᤥ᤺ᤱᤜᤠ᤹ᤏᤢ

ᤂᤧᤏᤧ᤹ ᤁᤡᤔᤠ ᤔᤧᤒᤥ᤺ᤱᤏᤧᤸᤗᤥ॥

᥌ ᤔᤠᤰᤆᤡᤃᤧᤴ ᤂᤠᤍᤠᤶᤔᤥ ᤋᤠᤵᤑᤧ᤺ᤶᤒᤠ

ᤔᤠᤱᤍᤢᤰᤔᤠ ᤋᤠᤛᤠᤱ ᤁᤧᤱᤃᤡᤏᤧᤸᤗᤥ.

ᤜᤧᤰᤁᤩᤠᤱ ᤗᤧᤴᤍᤡᤰ ᤔᤛᤣᤖᤠ ᤁᤧᤍᤠᤒᤠ ᤕᤠᤵᤔᤡ

ᤁᤧᤛᤧᤵᤐᤠ ᤔᤡᤴᤍᤣ᤹ ᤐᤥ᤺ᤰᤛᤠᤱ ᤁᤧᤕᤱᤔᤠ ᤔᤧᤃᤧᤳᤏᤧᤸᤗᤥ॥

᥍ ᤁᤧᤒᤣᤛᤠᤱ ᤜᤧᤴᤇᤡᤱᤎᤡᤰ ᤔᤏᤠᤜᤠ᤹ ᤔᤧᤈᤥ᤺ᤴᤗᤥ

ᤜᤧᤰᤁᤩᤠᤱ ᤁᤧᤄᤡᤖᤡ ᤌᤡᤒᤥᤱ ᤜᤧᤴᤇᤡᤱ

ᤔᤏᤠᤜᤠ᤹ ᤆᤥ᤺ᤶᤔᤠᤀᤠᤱ ᤛᤡᤔᤠ ᤔᤧᤛᤢᤰᤗᤥ.

ᤁᤖ ᤂᤧᤏᤧ᤹ᤃ ᤌᤣᤀᤠᤱ ᤁᤧᤸᤗ᤹ᤏᤧᤸᤗᤥ॥

᥎ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤔᤧᤍᤢᤔᤢᤒᤠ ᤂᤢᤶᤍᤡᤱᤅᤡᤴ

ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤡᤰᤁᤡᤸᤗᤧ ᤁᤧᤏᤡᤛᤢᤖᤥ॥

᥏ ᤕᤜᤘᤣ ᤍᤠᤱᤒᤠᤴ ᤂᤧᤏᤧ᤹ ᤁᤧᤛᤧ᤺ᤵᤛᤡᤱᤔᤠᤍᤧᤴ

ᤁᤧᤈᤥᤃᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤧᤀᤡ᤺ᤶᤛᤡᤱᤔᤠᤍᤧᤴ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤖᤥ॥

᥇᥆ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤀᤠᤰᤋᤱᤒᤠ

ᤋᤢᤰᤂᤣ ᤗᤠᤰᤂᤣᤀᤠᤱ ᤁᤧᤴᤍᤢᤔᤢᤸᤗᤥ.

ᤜᤧᤰᤁᤩᤠᤱ ᤁᤧᤜᤡᤶᤒᤣᤛᤠᤱ ᤔᤡᤴᤍᤣ᤹ ᤏᤢ

ᤋᤢᤰᤔᤠ ᤗᤠ᤺ᤰᤔᤠ ᤔᤧᤍᤠᤏᤧᤸᤗᤥ॥

᥇᥇ ᤂᤧᤏᤧ᤹ ᤀᤠᤳᤋᤠᤴ ᤁᤧᤒᤣ᤺ᤰᤁᤠᤱ ᤁᤧᤘᤠ᤹ᤛᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤔᤢᤖᤠ ᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤶᤒᤪᤠᤱ ᤁᤧᤶᤔᤧᤳᤗᤥ॥

᥇᥈ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠ᤺ᤱᤎᤠ᤺ᤱᤅᤣ ᤁᤧᤶᤍᤠ᤺ᤰᤗᤥ.

ᤜᤧᤰᤁᤣᤗ᤹ᤖᤡᤰ ᤁᤧᤗᤠᤱᤅᤡᤴ ᤗᤢᤱᤅᤥ ᤔᤧᤎᤠᤶᤛᤡᤱᤅᤡᤴᤗᤥ॥

᥇᥉ ᤂᤧᤏᤧ᤹ᤃ ᤌᤧᤖᤡᤱᤒᤠᤜᤠ᤹ ᤏᤢ ᤕᤠᤱᤜ᤺ᤰᤜᤠ᤹

ᤗᤠᤱᤅᤡᤸᤗᤧ ᤆᤡᤍᤥ᤹ ᤆᤡᤍᤥ᤹ ᤁᤧᤍᤥ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤁᤡᤵᤔᤠᤃᤧᤄᤢᤒᤠ ᤂᤡᤖᤡᤱᤒᤠᤜᤠ᤹ ᤏᤢ ᤀᤛᤣ᤺ᤰᤜᤠ᤹

ᤆᤡᤖᤠᤰ ᤆᤡᤖᤠᤰ ᤁᤧᤗᤠ᤺ᤰᤋᤢᤛᤡᤖᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤔᤡ᤺ᤶ ᤔᤧᤳᤋᤠᤱᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤣ᤺ᤵᤋᤢᤱᤗᤥ.

ᤂᤧᤸᤗᤧ ᤕᤜᤘᤣ ᤍᤠᤱᤒᤠ ᤑᤠ᤹ᤀᤠᤱ ᤔᤧᤳᤋᤠᤱᤒᤠᤸᤗᤧ

ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤏᤠᤅᤢᤱ ᤌᤣ᤺ᤰᤋᤢᤱᤗᤥ॥

᥇᥋ ᤂᤧᤸᤗᤧ ᤀᤢ᤺ᤳᤋᤠᤸᤗᤧ ᤂᤢᤏᤧ᤹ ᤐᤠ᤺ᤴᤇᤠ᤺ᤳᤋᤢᤱᤗᤥ.

ᤂᤧᤴ ᤕᤧᤳᤋᤢᤰᤂᤣ ᤆᤠ᤺ᤸᤗᤧ ᤆᤢᤶ ᤔᤧᤳᤋᤢᤱ. ᤋᤣ᤺ᤱ ᤔᤧᤳᤋᤢᤱᤗᤥ.

ᤔᤡᤱᤛᤥ ᤌᤠ᤺ᤱᤛᤥᤏᤢ ᤂᤧᤴ ᤛᤧ᤺ᤵᤋᤢᤱᤗᤥ॥

᥇᥌ ᤂᤧᤴ ᤁᤢᤎᤠ᤺ᤰ ᤆᤠ᤹ᤖ ᤕᤠ᤺ᤴᤍᤢᤱᤅᤠᤱ ᤁᤢᤏᤡᤱᤘᤠ᤹ ᤋᤠᤛᤢᤱᤗᤥ.

ᤜᤧᤰᤁᤩᤠᤱ ᤀᤠᤛᤧᤴᤗᤵᤐᤡᤴ ᤂᤢᤏᤧ᤹ ᤀᤥᤛᤣ᤺ᤴᤎᤠᤰᤋᤢᤱᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

ᤏᤠ᤺ᤶᤛᤡᤱᤔᤠ ᤕᤧᤴᤏᤡᤸᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤗᤥ

᥏᥈

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤃ

ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤛᤠᤶᤗᤥᤏᤢ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤂᤧᤶᤍᤢᤖᤥ॥

᥈ ᤋᤠᤏᤠᤶ ᤌᤵᤔᤠ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤐᤠ᤺ᤳᤋᤢᤱᤗ ᤛᤠᤶᤗᤥᤀᤠᤖᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤌᤰᤔᤠ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ

ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ ᤀᤡᤱᤓᤴ ᤆᤥᤃᤢᤱᤗᤥ॥

᥉ ᤁᤧᤏᤠᤖᤠ ᤑᤥᤛᤢᤱᤗ ᤋᤢ᤺ᤱᤃᤣ᤺ᤴ ᤜᤡᤵᤋᤢᤱᤗᤥ

ᤜᤧᤰᤁᤩᤠᤱ ᤀᤴᤔᤣ᤺ᤴ ᤔᤢᤰᤂᤢᤱᤗᤥ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤣ. ᤁᤧᤕᤠ᤺ᤶᤒᤰᤁᤡᤸᤗᤧ

ᤀᤠᤛᤡᤰ ᤁᤧᤛᤶᤒᤠ ᤆᤥᤃᤠᤱᤗᤥ.

ᤁᤧᤈᤥᤃᤢᤒᤠ ᤐᤠ᤺ᤴᤏᤡᤸᤗᤧ ᤐᤛ᤺ᤳᤁᤧᤛ᤺ᤵᤐᤠᤖ

ᤛᤠᤶᤃᤧᤗᤥᤒᤠ ᤆᤥᤃᤠᤱᤗᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤁᤧᤕᤠ᤺ᤶᤒᤰᤜᤠ᤹ᤃ

ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ.

ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤃ

ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤠᤰᤐᤠ ᤆᤥ᤺ᤰᤗᤥ॥

᥌ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤸᤗᤧ ᤁᤴ ᤐᤠ᤺ᤴᤏᤡᤴ

ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴᤗᤥ.

ᤁᤴ ᤐᤠ᤺ᤴᤏᤡᤴ ᤀᤍᤱ ᤔᤏᤠ᤺ᤸᤗᤧ ᤔᤧᤗᤧᤛᤢᤴ ᤔᤧᤏᤡᤛᤢᤴᤗᤥ-

᥍ ᤋᤠᤰᤁᤧᤓᤧᤒᤠᤜᤠ᤹ ᤕᤠ᤺ᤴ ᤁᤢᤀᤡᤛᤡ᤺ᤰ ᤔᤧᤒᤥᤔᤧᤎᤠᤱᤗᤥ.

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤔᤧᤏᤢ᤹ᤔᤧᤍᤠᤛᤠᤱ

ᤂᤧᤱᤜᤠ᤹ᤃ ᤁᤧᤖᤧᤰ ᤔᤧᤔᤧᤰᤗᤥ॥

᥎ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤛᤍᤠᤍᤡᤱ

ᤀᤠᤓᤧᤸᤗᤧᤛᤠᤱ ᤌᤠ᤺ᤱ ᤁᤧᤕᤢᤱᤗᤥ.

᥏ ᤂᤧᤏᤧ᤹ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤠ

ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ.

ᤁᤧᤏᤡᤱᤔᤡᤜᤠ᤹ ᤂᤰᤐᤧᤳ ᤔᤧᤛᤡᤖᤥ.

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ

ᤑᤢᤳᤗᤢᤶ ᤌᤩ᤺ᤱ ᤔᤧᤛᤧ ᤔᤧᤒᤣ᤺ᤰᤗᤥ॥

᥇᥆ ᤋᤠᤶᤓᤢᤱᤅᤥ ᤁᤧᤕᤠᤰᤐᤠ ᤁᤢᤶᤒᤠᤒᤠ ᤛᤠᤶᤒᤡᤳ

ᤁᤢᤀᤡᤛᤡ᤺ᤰ ᤁᤧᤎᤢᤶᤒᤠ ᤁᤧᤈᤥᤃᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤏᤠ ᤐᤥ᤺ᤱᤛᤧ

ᤀᤠᤱᤃᤠ᤹ ᤁᤧᤛᤣᤃᤠᤱᤅᤠᤱ ᤘᤠ᤹ᤖᤥ॥

᥇᥇ ᤀᤠᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤩᤧᤒᤠᤴ

ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ᤏᤢ ᤁᤧᤄᤣᤒᤠ ᤁᤧᤎᤰᤐᤠᤜᤠ᤹ ᤔᤧᤏᤠ᤺ᤳᤋᤢ

ᤔᤧᤍᤣᤛᤢᤛᤡ ᤁᤧᤗ᤹ᤒᤠ ᤂᤧᤵᤛᤢᤱᤅᤠᤱ ᤘᤠ᤹ᤖᤥ॥

᥇᥈ ᤛᤠᤶᤕᤥᤏᤡᤒᤠᤜᤠ᤹ ᤂᤧᤒᤰᤛᤡᤱ ᤜᤧᤰᤁᤣ

ᤆᤡᤏ᤹ᤏ᤹ ᤔᤧᤗ᤹ᤔᤧᤎᤠᤱᤗᤥ.

ᤜᤧᤰᤁᤩᤠᤱ ᤗᤧᤒᤏᤠᤏᤏᤥᤒᤠ ᤛᤠᤶᤔᤠᤱᤛᤡᤱ ᤜᤧᤰᤁᤣ

ᤂᤧᤱᤜᤠ᤹ ᤔᤧᤒᤥᤔᤧᤎᤠᤱᤗᤥ॥

᥇᥉ ᤂᤧᤱᤜᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ

ᤗᤣ᤺ᤵᤔᤏᤠᤒᤠ ᤛᤡᤱ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ.

ᤂᤧᤱᤜᤠ᤹ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤜᤡᤶᤔᤥ ᤔᤧᤒᤥᤔᤧᤎᤠᤱᤗᤥ॥

᥇᥊ ᤂᤧᤱᤜᤠ᤹ᤃ ᤂᤍᤠᤰᤔᤡ ᤔᤧᤍᤢᤶᤛᤠᤱ

ᤁᤠᤰ ᤐᤠ᤺ᤴᤏᤥ ᤔᤧᤏᤢ᤹ᤔᤧᤍᤠᤖᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤆᤡᤏ᤹ᤏ᤹ ᤁᤧᤗ᤹ᤒᤠ

ᤔᤧᤒᤥ᤺ᤱᤅᤠᤱ ᤁᤢᤈᤠ᤹ ᤁᤧᤎᤥ᤺ᤰᤐᤠ ᤔᤧᤒᤥᤱᤗᤥ॥

᥇᥋ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠ ᤕᤠᤰᤐᤣ᤹ᤖᤥ

ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤜᤠᤱ

᥏᥉

ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤕᤢᤰ ᤆᤥᤃᤢᤖᤥ.

ᤂᤢᤏᤧ᤹ᤃ ᤔᤡᤔᤡᤍᤡᤱᤗᤧ ᤁᤠᤒᤢᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤁᤢᤒᤢᤱᤅᤡᤴ ᤌᤎᤵ ᤔᤧᤗ᤹ᤏᤧᤴᤗᤥ.

ᤂᤧᤴ ᤀᤠᤓᤧᤸᤗᤧᤀᤠᤱ ᤔᤧᤔᤢᤴᤏᤧᤸᤗᤥ॥

᥈ ᤂᤧᤏᤧ᤹ ᤁᤧᤜᤠᤱᤕᤢᤰᤏᤠ᤺ᤱᤃ ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ

ᤕᤢᤰᤛᤡᤱ ᤐᤥ᤺ᤰᤂᤠᤀᤠᤱ ᤘᤠ᤹ᤖᤥ.

ᤂᤧᤏᤧ᤹ᤃ ᤀᤢᤏᤠᤜᤢᤖᤡ ᤀᤢᤏᤠᤜᤢᤖᤡᤀᤠᤱᤎᤥᤀᤣ ᤁᤧᤘᤠ᤹ᤖᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤘᤖ᤺ᤱᤜᤠ᤹ ᤀᤢ᤺ᤰᤋᤢᤌᤠᤅᤧᤀᤠᤱ ᤏᤧᤖᤥ.

ᤋᤧᤔᤧᤴᤍᤡᤱ ᤘᤖ᤺ᤱᤜᤠ᤹ᤀᤥ ᤘᤠᤓᤧᤸᤗᤧᤱᤜᤠ᤹

ᤐᤥᤃᤧᤀᤠᤱ ᤛ᤺ᤰᤁᤠᤱ ᤏᤧᤖᤥ॥

ᤂᤧᤵᤔᤥ ᤁᤧᤒᤥ᤺ᤰᤐᤠ ᤘᤠᤓᤧᤸᤗᤧᤱᤜᤠ᤹ ᤁᤡᤵᤔᤠ

ᤐᤄᤢᤄᤢᤖ ᤇᤡᤶᤗᤡᤱ ᤇᤡᤶᤗᤡᤱ ᤗ᤹ᤖᤥ॥

᥊ ᤕᤜᤘᤣ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥ

ᤐᤕᤶ ᤕᤶᤒᤠ ᤆᤥ᤺ᤰᤁᤠᤱ ᤜᤠᤱᤕᤢᤰ ᤆᤥᤃᤢᤖᤥ.

ᤋᤧᤔᤧᤴᤍᤡᤱ ᤘᤖ᤺ᤱᤅᤡᤴ ᤛ᤺ᤰᤐᤠᤏᤢ᤺ᤸᤗᤧᤀᤠᤱ ᤕᤶᤒᤠ.

ᤘᤖ᤺ᤱᤅᤥᤒᤠ ᤁᤡᤵᤔᤠ ᤁᤧᤄᤢᤒᤠ ᤘᤠᤓᤧᤸᤗᤧᤱᤏᤢ᤺ᤸᤗᤧᤀᤠᤱ

ᤔᤢᤰᤛᤠᤶᤛᤠᤒᤠ ᤐᤥ᤺ᤱᤅᤠᤱ ᤂᤢᤏᤧ᤹ ᤜᤠᤱᤕᤢᤰ ᤆᤥ᤺ᤰᤗᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤎᤡᤶᤜᤠ᤹ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤜᤡᤶᤔᤡᤴ ᤛᤍᤠᤍᤡᤱ ᤛᤣᤛᤣᤒᤠ ᤆᤥ᤺ᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡ

᥏᥊

ᤕᤜᤘᤣ ᤍᤠᤱᤒᤠᤀᤣ. ᤔᤏᤠ ᤂᤢᤶᤍᤡᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ᤃ ᤁᤢᤗᤧᤰᤘᤠ ᤁᤧᤏᤢ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

ᤂᤧᤏᤧ᤹ ᤁᤧᤄᤠᤛᤧᤴ ᤗᤥ᤺ᤶᤔᤠ ᤔᤡᤔᤡᤍᤡᤱᤃᤧᤴ

ᤁᤧᤀᤥ᤺ᤳᤋᤡ᤺ᤴ ᤀᤥᤛᤣ᤺ᤴᤍᤠᤱ ᤆᤥᤃᤧ᤹ᤀᤥ॥

᥈ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤠᤛᤧᤴ

ᤁᤧᤈᤥ᤺ᤰᤐᤠ ᤂᤠᤛᤧᤴᤍᤠᤱᤒᤠᤀᤣ᥄ ᤐᤥᤃᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤖᤧ

ᤋᤢᤶᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤔᤧᤍᤢᤔᤢᤖ ᤕᤠ᤺ᤴᤍᤧᤛᤧ᤹ᤀᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤓᤧᤸᤗᤧ ᤌᤠᤖᤡᤰ

ᤋᤠᤰᤁᤧᤓᤧᤒᤠᤜᤠ᤹ ᤔᤧᤛ᤺ᤵᤐᤠᤒᤣ᥅

ᤁᤢᤀᤡᤃᤧᤓᤧᤶᤒᤠᤜᤠ᤹ ᤀᤠᤰᤂᤩᤠᤖᤡᤰ

ᤀᤡᤖᤡ᤺ᤰ ᤂᤢᤏᤡ᤹ ᤛᤡᤰᤛᤶᤒᤠᤒᤣ᥅

᥊ ᤂᤧᤱᤜᤠ᤹ᤃ ᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴ ᤔᤧᤒᤠ᤺ᤳᤗᤥ.

ᤁᤢᤀᤡᤃᤧᤓᤧᤶᤒᤠᤜᤠ᤹ ᤁᤧᤖᤧᤰ ᤐᤜᤧᤴ ᤔᤧᤜᤧᤴᤇᤡᤱᤅᤠᤱ ᤔᤧᤘᤠ᤹ᤖᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤔᤏᤠᤜᤠ᤹

ᤂᤧᤱᤜᤠ᤹ᤖᤧ ᤔᤧᤀᤣ᤺ᤵᤋᤢᤛᤡ ᤔᤧᤕᤢᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤛᤣᤃᤢᤛᤡᤒᤠᤜᤠ᤹ ᤔᤏᤠᤜᤠ᤹

ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ॥

᥌ ᤂᤧᤱᤜᤠ᤹ᤖᤧ ᤔᤣᤔᤣᤍᤢᤔᤠᤜᤠ᤹ ᤏᤢ ᤕᤧᤳᤇᤠᤒᤠᤜᤠ᤹ ᤔᤧᤛᤧᤖᤢᤛᤡᤖᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤈᤣ᤹ᤀᤥ ᤕᤠᤱᤎᤥ᤺ᤰᤛᤧ

ᤁᤧᤍᤠᤒᤠᤜᤠ᤹ᤀᤠᤱ ᤜᤍ᤹ ᤔᤧᤍᤣᤛᤢᤛᤡᤖᤥ॥

᥍ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤴᤏᤡᤏᤧᤴ.

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤈᤥᤃᤢᤶᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤔᤧᤄᤥᤛᤢᤴ॥”

᥎ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤛᤣ.

ᤏᤧᤜᤡᤏᤡᤱᤘᤠ᤹ ᤁᤧᤜᤥ᤺ᤵᤐᤠᤛᤣ.

ᤀᤠᤓᤧᤸᤗᤧ ᤛᤡᤰᤁᤢᤶᤛᤠᤒᤠ ᤁᤧᤒᤥ᤺ᤰᤂᤡᤒᤠᤒᤣ᥅

᥏ ᤏᤧᤰᤂᤥ᤹ ᤁᤧᤈᤥ᤺ᤰᤐᤠᤴ ᤏᤠᤔᤧᤄᤧᤶᤏᤧᤶᤒᤡ᥅

ᤔᤡᤰ ᤁᤧᤈᤥ᤺ᤰᤐᤠᤴ ᤔᤡᤰ ᤔᤧᤏᤡᤏᤧᤶᤒᤡ᥅

᥇᥆ ᤂᤢᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤑᤧ᤺ᤰᤋᤢᤛᤡᤖᤥ.

ᤌᤣ ᤂᤢᤏᤧ᤹ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤴᤇᤡᤴᤒᤡ᥅

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤁᤧᤒᤡᤒᤠᤴ

ᤏᤧᤜᤡᤏᤡᤱᤘᤠ᤹ᤖᤧ ᤜᤠᤵᤋᤢᤒᤡ᥅

᥇᥇ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤐᤠ᤺ᤴᤜᤠ᤹

ᤜᤏᤧᤒᤠ ᤆᤥᤰ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤛᤢᤖᤥ.

ᤂᤧᤱᤜᤠ᤹ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤈᤥᤰ

ᤑᤠ᤹ᤀᤠᤱ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤖᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤳᤋᤡᤴ ᤔᤏᤠᤴ ᤏᤡᤛᤠᤶ ᤁᤧᤒᤡᤖᤢ.

ᤂᤧᤴ ᤔᤏᤠᤴ ᤐᤛ᤺ᤳᤛ᤺ᤳᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠᤶᤕᤥᤌᤡᤶ ᤁᤧᤜᤢ᤹ᤖᤢᤖᤥ॥

᥇᥉ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤗᤢᤶᤒᤠ᤺ᤳᤗᤥ ᤔᤧᤒᤣ᤺ᤰᤗᤥ.

ᤂᤧᤴ ᤕᤧᤶᤔᤥ ᤌᤠᤖᤡᤰ ᤀᤡᤏᤥᤃᤧᤴ ᤋᤢᤰᤂᤣᤀᤥᤀᤠᤱ

ᤁᤧᤔᤏᤠᤜᤠ᤹ ᤛᤠ᤹ᤖᤡᤰ ᤏᤢ᤹ᤔᤠᤍᤠᤔᤠ ᤁᤧᤒᤡᤖᤢᤛᤡᤖᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤗᤠᤵᤔᤧᤓᤢᤛᤢᤴᤇᤡᤴᤗᤥ.

ᤀᤠᤒᤠᤅᤣ ᤁᤢᤗᤰ ᤁᤧᤄᤥᤒᤠ ᤁᤢᤕᤠᤵᤔᤡᤜᤠ᤹

ᤂᤢᤏᤧ᤹ ᤔᤧᤗᤧᤖᤢᤴ ᤔᤧᤍᤣᤛᤢᤴᤇᤡᤴᤗᤥ॥

᥇᥋ ᤛᤠᤶᤕᤥᤏᤡᤒᤠ ᤂᤠᤛᤧᤴ ᤕᤠᤶᤔᤥᤀᤠᤱ ᤐᤥᤱᤗᤥ.

ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠ ᤁᤧᤖᤧᤰᤗᤧ

ᤂᤧᤴ ᤔᤧᤍᤡᤶᤍᤢ ᤔᤧᤏᤠ᤺ᤳᤋᤢᤖᤥ॥

᥇᥌ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤜᤡᤵᤐᤠᤸᤗᤧ

ᤜᤠ᤺ᤳ ᤀᤠᤓᤠ᤹ᤛᤧ ᤕᤧᤶᤛᤡᤱᤒᤠᤒᤣ᥅

ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤓᤳᤋᤠᤸᤗᤧ

ᤀᤠᤳᤋᤡᤴ ᤀᤠᤏᤠᤱᤛᤧ ᤐᤥ᤺ᤰᤐᤠᤒᤣ᥅

᥇᥍ ᤀᤠᤱᤃᤠ᤹ ᤁᤧᤓᤠ᤹ᤒᤠ ᤕᤜᤘᤣ ᤍᤠᤱᤒᤠᤴ

ᤜᤥ᤺ᤵᤋᤧᤸᤗᤧᤃ ᤛᤩᤠᤱᤒᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤃᤡᤛᤠ

ᤂᤧᤔᤠᤍᤡᤱ ᤕᤱᤛᤱᤅᤥ ᤁᤧᤖᤠᤱᤒᤠᤖᤥ॥

᥇᥎ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤆᤥ᤺ᤶᤔᤠ

ᤀᤡ᤺ᤳᤋᤠᤱ ᤗ᤹ᤖᤡᤰ ᤐᤠ᤺ᤳᤋᤢᤱᤗᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹

ᤁᤧᤍᤢᤰᤋᤠᤱᤗ ᤁᤧᤍᤰᤋᤠᤱᤗᤥ॥

᥇᥏ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤛᤠ᤹ᤖᤡᤰ

ᤋᤢᤰᤂᤣ ᤆᤩᤠᤱᤅᤠᤱ ᤘᤕᤠᤱᤗᤥ.

ᤜᤧᤰᤁᤣ᤺ᤸᤗᤧ ᤜᤠᤱᤜᤠᤱ ᤁᤧᤔᤧᤳᤋᤠᤱᤅᤠᤱ

ᤀᤠᤱᤃᤠ᤹ ᤛ᤺ᤳᤋᤠᤱᤗ ᤁᤧᤕᤠ᤺ᤴᤍᤠᤱᤗᤥ॥

᥈᥆ ᤁᤖ ᤁᤢᤀᤡᤃᤧᤓᤧᤶᤒᤠ ᤕᤢᤰᤛᤠᤒᤠᤜᤠ᤹ᤏᤢ

ᤂᤧᤏᤧ᤹ ᤁᤧᤴᤘᤠ᤹ᤏᤧᤸᤗᤥ.

ᤂᤧᤱᤜᤠ᤹ᤖᤧᤃ ᤀᤠᤒᤠᤅᤣ ᤂᤢᤏᤡ᤹ ᤆᤥ᤺ᤰᤌᤡᤶᤗᤠᤶᤒᤠ

ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤔᤧᤍᤠᤖᤢᤖᤥ॥

᥈᥇ ᤂᤧᤱᤜᤠ᤹ᤃ ᤛᤠᤶᤕᤥᤏᤡᤒᤠᤜᤠ᤹ ᤛᤧᤵᤔᤠᤛᤡ

ᤑᤠ᤹ᤀᤠᤱ ᤌᤡᤰᤜᤢᤵ ᤔᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤛᤡᤔᤧᤸᤗᤧᤴ

ᤂᤢᤶᤍᤡᤱ ᤔᤧᤒᤡᤖᤢᤛᤡᤖᤥ॥

᥈᥈ ᤁᤖ ᤕᤜᤘᤣ ᤍᤠᤱᤒᤠᤴ ᤀᤠᤛᤧ᤺ᤵᤛᤡᤱᤔᤠᤍᤧᤴ

ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤛᤧᤴᤗᤵᤍᤠᤱᤒᤠ

ᤀᤠᤀᤡ᤺ᤶᤛᤡᤱᤔᤠ ᤕᤠᤰᤐᤣ᤹ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤃᤧᤓᤧᤶᤒᤠᤜᤠ᤹

ᤂᤢᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤐᤡᤖᤢᤛᤡᤖᤥ.

ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ.

ᤀᤠᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤜᤍ᤹ ᤛᤧᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

᥏᥋

ᤀᤠᤏᤡ᤹ ᤛ᤺ᤳᤋᤡᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤶᤗᤥ.

ᤋᤩᤧᤶᤔᤧ᤹ᤀᤥ. ᤀᤠᤏᤡ᤹ ᤕᤠᤰᤐᤣ᤹ ᤕᤠᤵᤔᤡ ᤋᤠᤱᤃᤧᤛᤧ᤺ᤵᤐᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤶᤗ ᤛᤠᤶᤗᤥᤖᤡᤖᤥ॥

᥈ ᤏᤢᤃᤧᤴ ᤐᤡᤖᤢᤶᤗ ᤂᤢᤏᤧ᤹ ᤁᤢᤍᤃᤡ ᤐᤣᤃᤡᤖᤥ.

ᤛᤧᤘᤠᤛᤠᤶᤗᤥ ᤏᤢ ᤛᤠᤶᤗᤥᤜᤠ᤹ ᤛᤠᤶᤔᤧᤳᤋᤢᤶᤗ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤢᤶᤗᤥ॥

᥉ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤠᤱᤛᤠᤶᤔᤠᤱᤜᤠ᤹ᤖᤧ

ᤂᤢᤏᤡ᤹ ᤛᤶᤎᤠᤱ ᤜᤠᤱᤕᤢᤰ ᤆᤥᤃᤢᤖᤥ॥

᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤏᤧᤒᤠ ᤔᤢᤜ᤺ᤱᤗᤡᤱ

ᤂᤧᤜ᤺ᤱᤗᤡᤱ ᤋᤧᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤣ᤺ᤶᤒ᤻ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤏᤢ

ᤌᤧᤃᤢᤔᤠᤱᤘᤠᤜᤠ᤹ ᤂᤢᤏᤧ᤹ᤀᤡᤴᤏᤣᤖᤥ॥

᥋ ᤋᤢᤶᤒᤥᤍᤡᤱ ᤘᤖ᤺ᤱᤅᤡᤴ ᤏᤢ ᤛᤧᤱᤛᤧᤱᤒᤠ

ᤋᤧᤴᤏᤡᤴ ᤂᤢᤏᤧ᤹ ᤀᤠᤒᤠᤅᤣ ᤆᤥᤃᤢᤒᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥ ᤜᤠᤱᤕᤢᤰ ᤆᤥᤃᤢᤖᤥ॥

᥌ ᤋᤩᤧᤶᤔᤧ᤹ᤀᤥ. ᤀᤠᤏᤡ᤹ ᤀ᤺ᤰᤂᤢᤶ

ᤐᤳᤇᤡᤀᤠᤱ ᤂᤢᤏᤧ᤹ ᤛᤧᤘᤠ ᤔᤧᤳᤋᤢᤶᤗᤥ.

ᤀᤠᤏᤡ᤹ ᤕᤠᤵᤔᤡ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤅᤡᤖᤥ॥

᥍ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ.

ᤜᤧᤰᤁᤩᤠᤱ ᤁᤢᤔᤏᤠ ᤀᤠᤒᤥ᤺ᤰᤂᤧᤒᤠᤸᤗᤧ ᤁᤶᤒᤪᤠᤱ ᤀᤠᤔᤧᤳᤗᤥ॥

ᤂᤧᤒᤩᤠᤱ ᤁᤢᤔᤧᤸᤗᤢᤰ ᤀᤠᤒᤥ᤺ᤰᤂᤧᤒᤠᤸᤗᤧ ᤆᤠᤀᤠᤖᤠᤶᤗᤥ.

ᤀᤠᤀᤡᤴ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤁᤧᤄᤧᤵᤛᤢᤶᤔᤡᤸᤗᤧ-

᥎ “ᤔᤧᤖᤡᤒᤠ ᤏᤢ ᤔᤠᤛ᤻ᤛᤠᤒᤠa ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤡᤏᤡ᤹ ᤛᤢᤎᤧᤒᤠᤜᤠ᤹ᤖᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢᤖᤥ॥

ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤁᤢᤍᤰᤗᤧᤱᤘᤠᤀᤥ ᤔᤧᤒᤥᤃᤧᤒᤠ ᤜᤧᤰᤁᤣ

ᤂᤡᤏᤡ᤹ ᤏᤡᤱᤘᤠ᤹ᤒᤠᤴ ᤁᤧᤎᤢᤱᤒᤠ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥏ ᤂᤧᤵᤔᤥ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤀᤠᤱᤃᤠ᤹

ᤀᤠᤏᤠᤛᤡ ᤌ᤺ᤵᤔᤠᤴ ᤔᤧᤛᤠ᤹ᤖᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤱᤒᤣ ᤗᤡᤒᤥᤱ ᤌᤠᤖᤡᤰ

ᤆᤥᤃᤢᤱᤒᤠ ᤀᤠᤕᤠ᤺ᤶᤒᤰᤁᤡᤴ ᤔᤧᤏᤡᤛᤢᤖᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤌᤠ᤺ᤰᤜᤠ᤹ᤏᤢ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤠᤰᤁᤧᤴ ᤐᤥᤃᤧᤀᤠᤱ ᤐᤠ᤺ᤳᤋᤢᤱᤗᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤠᤴ ᤛᤍᤠᤍᤡᤱ ᤋᤠᤵᤐᤧ᤹ᤖᤥ.

ᤜᤧᤰᤁᤩᤠᤱ ᤀᤠᤗᤠᤶᤔᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤔᤧᤘᤠ᤹ᤖᤥ॥

᥇᥇ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤥ

ᤀᤰᤂᤣᤗ᤹ᤖᤡᤰ ᤔᤠᤱᤜᤧᤰᤛᤡᤱᤅᤠᤖᤥ.

‘ᤂᤧᤱᤜᤠ᤹ᤃ ᤀᤠᤱᤃᤠ᤹ ᤕᤠᤖᤡᤵ ᤆᤥᤃᤢᤱᤒᤠ ᤏᤠ᤺ᤶᤛᤡᤱᤔᤠᤍᤧᤴᤏᤥ

ᤀᤠᤓᤧᤸᤗᤧᤀᤠᤱ ᤗᤠ᤺ᤵᤔᤠ ᤔᤧᤱᤄᤥᤏᤧᤸᤗᤥ॥’”

a 

᥏᥋:᥎ ᤜᤡᤒᤪᤢ ᤐᤠ᤺ᤴᤏᤥ “ᤔᤣᤖᤡᤒᤠ” ᤑᤠ᤹ᤀᤡᤴ ᤂᤧᤔᤠ᤹ ᤆᤥ᤺ᤰᤔᤠ ᤏᤢ “ᤔᤠᤛ᤻ᤛᤠ” ᤑᤠ᤹ᤀᤡᤴ ᤏᤡᤱᤘᤠ᤹ ᤛᤠ᤹ᤔᤠ ᤐᤥ᤺ᤱ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤜᤠᤱ

(᥇ ᤛᤠᤵᤔᤢ ᥇᥌:᥈᥉-᥉᥉)

᥏᥌

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ

ᤁᤢᤛᤱ ᤛᤧᤘᤠᤛᤠᤶᤗᤥᤎᤡᤰ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤗᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤘᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤂᤢᤏᤧ᤹ ᤛᤧᤴᤗᤵ ᤀᤠᤒᤡᤖᤧᤒᤠ ᤐᤠ᤺ᤴᤏᤡᤴ

ᤌᤡᤰᤕᤠ᤺ᤴᤎᤰ ᤀᤡᤱᤓᤴ ᤆᤥᤃᤧᤶᤔᤧ᤹ᤀᤥ॥

᥉ ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ᤺ᤴ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤳᤋᤠᤶᤛᤡᤶᤔᤧ᤹ᤀᤥ.

ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹

ᤁᤧᤖᤧᤰ ᤔᤏᤠᤜᤠ᤹ ᤆᤧᤰᤋᤠᤶᤛᤡᤶᤔᤧ᤹ᤀᤥ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤛᤠ᤹ᤖᤡᤰ ᤗᤠ᤹ᤖᤢᤖᤥ.

ᤁᤧᤖᤧᤰ ᤔᤠᤱᤜᤠ᤹ᤏᤢ᤺ᤸᤗᤧ ᤂᤢᤏᤧ᤹ᤀᤣ ᤆᤠ᤹ᤖᤡᤰ ᤁᤡᤵᤔᤠ ᤐᤥᤱᤗᤥ॥

᥋ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤁᤧᤖᤧᤰ ᤔᤠᤱᤜᤠ᤹ᤃ ᤏᤠᤘᤠᤀᤡᤳᤗᤠᤛᤡᤖᤰᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧᤃ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤒᤠᤖᤥ॥

᥌ ᤜᤠᤱᤘᤠ ᤔᤠᤱᤘᤠ ᤏᤢ ᤔᤡᤔᤡᤍᤡᤱᤅᤡᤴ ᤂᤢᤏᤧ᤹ ᤁᤢᤍᤃᤡ ᤘᤠ᤹ᤖᤥ.

ᤔᤢᤰᤛᤠᤶ ᤏᤢ ᤁᤢᤄᤧᤶᤛᤡᤱᤔᤠᤸᤗᤧ ᤁᤢᤜᤡᤶᤔᤡᤴ ᤌᤡᤶᤛᤢᤀᤠᤱ ᤘᤠ᤹ᤖᤥ॥

᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤠᤴ ᤔᤡᤔᤡᤍᤡᤱ ᤐᤡᤖᤧᤶᤔᤧ᤹ᤀᤠᤱ

ᤁᤢᤔᤢᤰᤛᤠᤶᤔᤡᤴ ᤀᤡᤱᤓᤥᤛᤧᤶᤔᤧ᤹ᤀᤥ॥

᥎ ᤕᤜᤘᤣ ᤍᤠᤱᤒᤠᤴ ᤗᤠ᤹ᤖᤢᤒᤠ ᤔᤡᤔᤡᤍᤡᤱ ᤐᤡᤖᤧᤶᤔᤧ᤹ᤀᤥ.

ᤜᤢᤰᤛᤥᤕᤠᤱᤏᤢ ᤁᤢᤜᤡᤶᤔᤥ ᤐᤣᤃᤧᤶᤔᤧ᤹ᤀᤥ॥

᥏ ᤂᤢᤏᤧ᤹ ᤛᤣᤛᤣᤃᤧᤴ ᤁᤢᤔᤡᤔᤡᤍᤡᤱᤅᤥ

ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤔᤧᤳᤋᤧᤶᤔᤧ᤹ᤀᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤛᤣ.

ᤁᤧᤖᤧᤰ ᤁᤢᤍᤃᤡ ᤌᤧᤃᤰᤁᤰᤏᤠ ᤕᤰᤂᤧᤶᤔᤧ᤹ᤀᤥ॥

᥇᥆ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤳᤋᤧᤛᤧ᤹ᤀᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤕᤢᤰ ᤆᤥᤃᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤢᤕᤢᤰᤏᤠᤀᤥ

ᤌᤎᤵ ᤔᤧᤸᤗ᤹ᤀᤣ ᤕᤢᤱᤅᤠᤱ ᤔᤧᤔᤢᤴᤏᤧᤸᤗᤥ॥

ᤂᤢᤏᤧ᤹ ᤔᤏᤠᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤛᤡᤖᤥ॥”

᥇᥇ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤁᤢᤏᤡᤱᤘᤠ ᤋᤠᤖᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐᤛ᤺ᤳ ᤛ᤺ᤳᤗᤖᤥ.

ᤘᤖ᤺ᤱᤅᤡᤴ ᤛ᤺ᤰᤗ ᤜᤧᤰᤁᤩᤠᤱ ᤂᤧ᤹ᤕᤥ

ᤁᤧᤕᤠᤰᤐᤠ ᤁᤧᤖᤧᤰ ᤐᤠᤎᤢᤱᤛᤠᤜᤠ᤹ᤖᤧ

ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤖ ᤔᤧᤀ᤺ᤰᤗᤖᤥ॥

᥇᥈ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ ᤏᤢ ᤂᤧᤵᤔᤥᤒᤠ

ᤁᤧᤖᤧᤰ ᤁᤢᤈᤠᤜᤠ᤹ ᤛ᤺ᤳᤋᤧᤶᤔᤧ᤹ᤀᤥ॥

ᤌᤠᤒᤢᤛᤡᤱᤗᤠ ᤐᤥ᤺ᤰᤗᤠᤜᤠ᤹ ᤛ᤺ᤳᤋᤧᤶᤔᤣ᤹ᤖ ᤛᤠᤶᤗᤥᤖᤧᤶᤔᤧ᤹ᤀᤥ.

᥇᥉ ᤕᤜᤘᤣ ᤍᤠᤱᤒᤠᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤠᤛᤧᤴ ᤗᤥ᤺ᤴᤇᤧ ᤕᤢᤖᤥ॥

ᤀᤡᤰᤛᤠᤒᤠ ᤗᤠᤈᤣ᤹ᤜᤠ᤹ᤀᤥ ᤛᤠᤶᤕᤥᤏᤡᤒᤠ ᤏᤢ

ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤖ ᤜᤠᤱᤕᤢᤰ ᤆᤥᤃᤢᤖᤥ॥

ᤁᤧᤖᤧᤰᤏᤢ᤺ᤸᤗᤧᤀᤠᤱ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ

᥏᥍

ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤕᤢᤰ ᤆᤥᤃᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛ᤺ᤳᤗᤖᤥ.

ᤘᤖ᤺ᤱᤅᤥᤒᤠ ᤘᤠᤃᤵᤂᤠᤶᤜᤠ᤹ ᤕᤧᤕᤧ ᤔᤧᤗ᤹ᤖᤖᤥ॥

᥈ ᤂᤢᤏᤧ᤹ᤃ ᤂᤠ᤹ᤔᤡ᤺ᤳᤋᤡᤴ ᤏᤢ ᤂᤠᤔᤠᤰᤔᤠᤸᤗᤧ

ᤁᤒᤪᤡᤱ ᤁᤒᤢᤀᤠᤱ ᤐᤳᤗᤥ.

ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤖ

ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤖᤥ॥

᥉ ᤂᤢᤏᤧ᤹ ᤁᤢᤍᤃᤠᤱ ᤁᤢᤍᤃᤠᤱ ᤔᤡᤎᤢᤱ ᤔᤡᤖᤠ᤺ᤰ ᤐᤣ᤺ᤰᤗᤥ.

ᤂᤧᤸᤗᤧ ᤁᤢᤄᤡᤖᤡ ᤁᤧᤘᤠ᤹ᤒᤠ ᤁᤢᤏᤡᤱᤔᤡᤜᤠ᤹

ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ॥

᥊ ᤂᤢᤏᤧ᤹ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤢᤀᤠᤱ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤥ᤹ᤖᤢᤖᤥ.

ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤡᤛᤢᤀᤠᤱ

ᤌᤧᤃᤰᤁᤰᤏᤠ ᤕᤱᤗᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ. ᤁᤧᤖᤧᤰ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰ ᤍᤠᤱᤒᤧᤸᤗᤧ ᤁᤢᤍᤃᤡ.

ᤌᤧᤃᤢ ᤔᤠᤱᤘᤠᤜᤠ᤹ ᤁᤥ᤺ᤰᤔᤠ ᤑᤠᤱᤈᤱᤜᤠ᤹

ᤌᤢᤶᤒᤢ᤹ ᤁᤢᤀᤡᤛᤡ᤺ᤰ ᤔᤧᤕᤥ᤺ᤴ ᤔᤧᤒᤣ᤺ᤰᤗᤥ॥

᥌ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤛᤠᤶᤕᤥᤏᤡᤒᤠ ᤆᤥᤰ ᤑᤠ᤹ᤀᤠᤱ ᤀᤡᤱᤓᤥᤛᤢᤖᤥ.

ᤁᤧᤖᤧᤰ ᤛᤢᤘᤠᤱᤜᤠ᤹ᤖᤧ ᤁᤢᤔᤡᤔᤡᤍᤡᤱᤅᤡᤴ ᤔᤧᤏᤡᤛᤢᤖᤥ॥

᥍ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤔᤠᤱᤃᤧᤄᤒᤠᤜᤠ᤹

ᤁᤧᤖᤧᤰ ᤛᤡᤖᤡᤱᤔᤔᤥ ᤔᤧᤎᤠᤖᤥ.

ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰ

ᤔᤠᤱᤛᤠᤶᤔᤠᤱᤜᤠ᤹ᤖᤧ ᤛᤧᤘᤠ ᤔᤧᤔᤧᤳᤋᤢᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ

ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤛᤡᤕᤥᤏ ᤕᤧᤰᤕᤰᤁᤥ

ᤁᤧᤕᤢᤱᤒᤠᤜᤠ᤹ ᤐᤛ᤺ᤳ ᤔᤧᤛ᤺ᤳᤗᤥ.

ᤜᤧᤰᤁᤩᤠᤱ ᤕᤜᤢᤍᤠ ᤗᤠᤈᤣ᤹ᤒᤠ ᤕᤧᤰᤕᤰᤜᤠ᤹ᤀᤥ

ᤁᤧᤕᤢᤱᤒᤠᤜᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤋᤠᤖᤥ॥

᥏ ᤌᤣᤀᤠᤱᤓᤧᤸᤗᤧ ᤁᤧᤖᤧᤰᤏᤢ᤺ᤸᤗᤧ

ᤐᤕᤶ ᤕᤶᤒᤠ ᤕᤜᤘᤣ ᤍᤠᤱᤒᤠᤀᤣ.

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤂᤧᤏᤧ᤹ᤃ ᤜᤠᤱᤕᤢᤰ ᤁᤧᤈᤥᤃᤢᤖᤥ.

ᤂᤧᤏᤧ᤹ᤃ ᤁᤧᤖᤧᤰ ᤔᤠᤱᤛᤠᤶᤔᤠᤱᤜᤠ᤹ᤏᤢ᤺ᤸᤗᤧ

ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤁᤧᤈᤥ᤺ᤰᤗᤥ॥

᥇᥆ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤁᤧᤈᤡ᤺ᤵᤐᤠᤜᤠ᤹

ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ.

ᤂᤢᤏᤧ᤹ ᤁᤢᤛᤣᤛᤣ ᤔᤏᤠᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤂᤧᤱᤜᤠ᤹ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤏᤡ᤹

ᤜᤢᤰᤁᤥᤗᤠᤶ ᤌᤣ᤺ᤰᤋᤢᤛᤡᤖᤥ॥

᥇᥇ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤀᤥ ᤀᤥ᤺ᤳᤋᤡ᤺ᤴ ᤀᤥ᤺ᤳᤗᤥ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠ

ᤔᤏᤠᤜᤠ᤹ᤀᤥ ᤛᤡᤰᤛᤶᤔᤠᤴ ᤋᤠᤖᤥ॥

᥇᥈ ᤛᤠᤶᤕᤥᤏᤡᤒᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ

ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤛ᤺ᤳᤋᤧᤶᤔᤧ᤹ᤀᤥ.

ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

ᤏᤡᤱᤘᤠ᤹ᤑᤢᤛᤠᤶᤗᤥ

᥏᥎

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤛᤱ

ᤛᤧᤘᤠᤛᤠᤶᤗᤥᤎᤡᤰ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ

ᤐᤠ᤺ᤴᤜᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤢᤰᤛᤠᤶ ᤏᤢ

ᤛᤣᤛᤣ ᤁᤢᤎᤢᤶᤔᤡᤸᤗᤧ ᤌᤱ ᤏᤠ᤺ᤴᤍᤢᤀᤠᤱ ᤘᤠ᤹ᤖᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤛᤧᤴᤗᤵ ᤀᤠᤒᤡᤒᤠ ᤐᤠ᤺ᤴᤏᤡᤴ

ᤀᤠᤒᤠᤅᤣ ᤀᤥᤛᤣ᤺ᤴᤍᤠᤱ ᤆᤥᤃᤢᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤀᤥᤛᤣ᤺ᤴᤎᤠᤰᤋᤢᤛᤡᤀᤠᤱ ᤘᤠ᤹ᤖᤥ॥

᥉ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤛᤍᤠᤍᤡᤱ ᤗᤢᤱᤔᤠ᤹ ᤋᤢᤰᤏᤡᤱ

ᤜᤧᤰᤁᤩᤠᤱ ᤀᤡᤱᤔᤧᤗᤧᤰᤏᤡᤱᤏᤧᤴ ᤑᤠ᤹ᤀᤠᤱ

ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤧ᤹ ᤀᤠᤒᤡᤒᤠ ᤛᤧᤴᤗᤵᤐᤡᤴ ᤔᤧᤏᤡᤛᤢᤖᤥ॥

᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤛᤣ.

ᤛ᤺ᤳᤋᤧᤶᤔᤣ᤹ᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ

ᤂᤡᤏᤡ᤹ ᤛᤠᤶᤗᤥᤖᤧᤶᤔᤧ᤹ᤀᤥ.

ᤏᤡᤱᤘᤠ᤹ ᤁᤧᤍᤠᤒᤠ ᤛᤧᤘᤠᤛᤠᤶᤗᤥᤗᤠᤶᤒᤠ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤗᤢᤱᤔᤠ᤹ ᤜᤡ᤺ᤶᤗ ᤀᤴᤔᤣ ᤂᤡᤱᤔᤏᤠᤒᤠ

ᤔᤢᤰᤗᤠ᤺ᤴ ᤔᤢᤰᤂᤧᤶᤔᤧ᤹ᤀᤥ॥

᥌ ᤌᤢᤳᤋᤢᤖᤡ᤺ᤵᤐᤠ ᤏᤢ ᤌᤢ᤺ᤶᤒᤠ᤺ᤸᤗᤧ ᤁᤢᤍᤠᤱᤅᤡᤴ ᤔᤢ᤺ᤳᤋᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤠ ᤐᤕᤶ ᤕᤶᤒᤠ ᤜᤠᤱᤅᤡᤸᤗᤧ

ᤁᤢᤗᤠᤃᤡ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤶᤔᤧ᤹ᤖ ᤛ᤺ᤳᤋᤧᤶᤔᤧ᤹ᤀᤥ॥

᥍ ᤘᤖ᤺ᤱ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤁᤧᤖᤧᤰ

ᤐᤠᤎᤢᤱ ᤗᤧ᤺ᤰᤅᤠᤜᤠ᤹ ᤔᤧᤀ᤺ᤰᤗᤖᤥ.

ᤂᤠᤶᤒᤣ᤺ᤰᤔᤠ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰᤗᤧ

ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤖᤖᤥ॥

᥎ ᤘᤜ᤺ᤱ ᤕᤱᤄᤱᤜᤠ᤹ᤖᤧ ᤜᤡᤵᤗᤠ ᤔᤧᤜᤡᤵᤋᤢᤖᤖᤥ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤌᤡᤰᤜᤢᤵ

ᤔᤧᤒᤥ᤺ᤱᤅᤠᤱ ᤔᤧᤛ᤺ᤳᤗ ᤛᤠᤶᤔᤧᤗᤥᤖᤖᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤱᤜᤠ᤹ ᤛᤠᤶᤔᤧᤗᤥᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤂᤠᤛᤧᤴ ᤆᤥ᤺ᤰᤛᤧ ᤕᤢᤖ ᤐᤳᤗᤥ॥

ᤂᤢᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹

ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤜᤠᤱ

᥏᥏

ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤕᤢᤰ ᤆᤥᤃᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹

ᤌᤧᤃᤰᤁᤰᤏᤠ ᤔᤧᤕᤱᤗᤖᤥ॥

ᤂᤢᤏᤧ᤹ᤃ ᤁᤖᤢᤒ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ

ᤂᤢᤏᤡ᤹ ᤗᤢᤶᤔᤥᤒᤠ ᤜᤠᤱᤕᤢᤰᤏᤠᤀᤥ ᤕᤢᤱᤗᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤱᤗᤖᤥ॥

᥈ ᤕᤜᤘᤣ ᤍᤠᤱᤒᤠᤴ ᤛᤡᤕᤥᤏᤀᤥ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ᤃ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤆᤥ᤺ᤰᤗᤥ॥

᥉ ᤁᤧᤖᤧᤰᤗᤧ ᤐᤕᤶ ᤕᤶᤒᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ

ᤐᤡᤔᤠ ᤁᤧᤗᤠ᤹ᤒᤠ ᤁᤢᤔᤡᤱᤅᤡᤴ ᤔᤡᤔᤡᤍᤡᤱ ᤔᤧᤒᤡᤖᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤣᤛᤣᤒᤠ ᤆᤥ᤺ᤰᤗᤥ॥

᥊ ᤔᤢᤰᤛᤠᤶᤍᤠᤱᤒᤠ ᤜᤠᤱᤅᤣ. ᤏᤢᤒᤠ ᤐᤠ᤺ᤴᤜᤠ᤹

ᤆᤥ᤺ᤰᤔᤠ ᤂᤧᤏᤧ᤹ ᤁᤧᤛᤡᤖᤠ᤹ ᤌᤠᤱᤗᤥ.

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤁᤢᤍᤥ᤺ᤵᤔᤠ

ᤂᤠᤛᤧᤴ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ ᤏᤢ

ᤏᤢᤒᤠ ᤂᤠᤛᤧᤴ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥋ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤢᤜᤠᤱᤕᤢᤰᤏᤠᤀᤥ ᤛᤧᤘᤠ ᤆᤥᤃᤧᤶᤔᤧ᤹ᤀᤥ.

ᤂᤢᤏᤧ᤹ ᤛᤣᤛᤣᤒᤠ ᤆᤥ᤺ᤰᤗᤥ॥

᥌ ᤔᤥᤛᤠ᤺ᤴ ᤏᤢ ᤜᤠᤖᤢᤏᤧᤴ ᤏᤧᤵᤔᤠᤱ ᤂᤢᤏᤧ᤹ᤀᤥ

ᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤐᤣᤗᤡᤃᤧᤴ ᤋᤢᤘᤠ

ᤁᤧᤈᤥ᤺ᤰᤐᤠᤃ ᤛᤠᤔᤢᤀᤧᤸᤗᤧᤴᤏᤠᤱ ᤘᤕᤧᤖᤥ॥

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤀᤠᤱ

ᤂᤢᤏᤧ᤹ ᤏᤢᤃᤵ ᤐᤡᤖᤢᤛᤡᤖᤥ॥

᥍ ᤂᤢᤏᤧ᤹ ᤂᤠ᤹ᤔᤡᤳ ᤛᤡᤳᤗᤠᤱᤗᤠᤶᤒᤠ ᤂᤧᤱᤜᤠ᤹ᤏᤢ ᤐᤠᤖᤧᤖᤥ.

ᤂᤢᤏᤧ᤹ ᤐᤡᤖᤢᤛᤡᤒᤠ ᤌᤡᤶ ᤏᤢ ᤀᤡᤱᤈᤠ᤺ᤱᤜᤠ᤹

ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ॥

᥎ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤣ.

ᤀᤡᤛᤪᤠᤀᤡᤗᤒᤠ ᤁᤧᤔᤏᤠᤜᤠ᤹ ᤏᤥᤃᤵ ᤁᤧᤒᤡᤖᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤁᤧᤒᤡᤖᤢᤛᤡᤖᤥ.

ᤜᤧᤰᤁᤣᤛᤠᤱ ᤗᤧᤵᤔᤡ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤏᤧ

ᤑᤠ᤹ᤀᤠᤱ ᤂᤧᤱᤜᤠ᤹ ᤀᤥᤛᤣ᤺ᤴᤃᤧᤎᤠᤰᤋᤢᤛᤡᤖᤥ॥

᥏ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤢᤛᤣᤛᤣ ᤁᤥ᤺ᤰᤔᤠᤀᤥ ᤛᤧᤘᤠ ᤔᤧᤳᤋᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣ ᤆᤥ᤺ᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

ᤏᤢᤃᤧᤴ ᤋᤥ᤺ᤶᤔᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥆᥆

ᤀᤡᤰᤛᤠᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤕᤜᤘᤣ ᤍᤠᤱᤒᤠᤀᤥ ᤛ᤺ᤳᤋᤧᤶᤔᤣ᤹ᤖ ᤛᤧᤘᤠ ᤆᤥᤃᤧᤶᤔᤧ᤹ᤀᤥ.

ᤛᤡᤰᤁᤧᤛᤶᤒᤠ ᤛᤠᤶᤗᤥᤜᤠ᤹ ᤛᤠᤶᤔᤧᤳᤋᤧᤶᤔᤧ᤹ᤖ

ᤂᤢᤏᤧ᤹ ᤁᤢᤒᤣᤛᤠᤱ ᤋᤩᤧᤶᤔᤧ᤹ᤀᤥ॥

᥉ ᤕᤜᤘᤣ ᤍᤠᤱᤒᤠᤴ ᤏᤡᤱᤘᤠ᤹ᤑᤢᤔᤠᤱ ᤑᤠ᤹ᤀᤠᤱ

ᤂᤡᤏᤡ᤹ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ.

ᤂᤢᤏᤧ᤹ᤀᤣ ᤀᤠᤏᤡ᤹ ᤀᤠᤈᤥᤃᤧᤒᤠᤖᤥ॥

ᤜᤧᤰᤁᤩᤠᤱ ᤀᤠᤏᤡ᤹ ᤂᤢᤏᤧ᤹ᤀᤧᤴᤛᤡᤖᤥ.

ᤜᤧᤰᤁᤩᤠᤱ ᤀᤠᤏᤡ᤹ᤃ ᤂᤢᤏᤧ᤹

ᤁᤢᤔᤏᤠ ᤏᤢ ᤁᤢᤔᤧᤸᤗᤢᤰᤛᤡᤖᤥ॥

᥊ ᤏᤢᤃᤧᤴ ᤐᤡᤖᤧᤶᤔᤧ᤹ᤖ ᤗᤠᤶᤎᤣ᤺ᤵᤐᤥᤗᤠᤶ

ᤂᤢᤏᤧ᤹ ᤁᤢᤜᤡᤶᤔᤥ ᤗᤠᤛᤧᤶᤔᤧ᤹ᤀᤥ.

ᤁᤢᤏᤠᤖᤠ ᤑᤥᤛᤧᤶᤔᤧ᤹ᤖ ᤁᤢᤗᤰᤂᤢᤶᤔᤥ ᤐᤣᤃᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤠᤱ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥋ ᤕᤜᤘᤣ ᤍᤠᤱᤒᤠᤴ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ

ᤀᤠᤓᤧᤸᤗᤧᤛᤠᤱ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤗᤥ.

ᤀᤠᤓᤧᤸᤗᤧ ᤀᤠᤓᤧᤸᤗᤧ ᤌᤠᤖᤡᤰᤛᤠᤱ

ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

ᤜᤠᤱᤅᤡᤸᤗᤧ ᤆᤥᤃᤢᤒᤠ ᤔᤠᤱᤜᤢᤵ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥆᥇

ᤁᤧᤔᤡ᤺ᤶᤈᤡ ᤏᤢ ᤁᤧᤄᤠᤛᤧᤴᤏᤡᤸᤗᤧ

ᤀᤠᤱᤃᤠ᤹ ᤁᤢᤕᤠ᤺ᤶᤒᤣᤀᤥ ᤛᤠᤶᤗᤥᤀᤠᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥈ ᤀᤠᤱᤃᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠᤖᤧ ᤗᤠᤃᤡ

ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤠ᤹ᤀᤠᤖᤥ.

ᤀᤠᤓᤧᤸᤗᤧ ᤀᤠᤱᤃᤠ᤹ᤀᤥ ᤁᤧᤍᤠᤒᤠᤒᤣ᥅

ᤀᤠᤜᤡᤶᤔᤥ ᤛᤣᤛᤣᤛᤠᤱᤛᤠᤱ ᤐᤥ᤺ᤱᤅᤠᤀᤠᤱ ᤜᤡᤱᤅᤠᤖᤥ॥

᥉ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤀᤠᤓᤧᤸᤗᤧᤀᤠᤱ ᤀᤥᤔᤧᤔᤧᤳᤋᤠᤴᤗᤥ.

ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠ᤺ᤱᤄᤠ ᤁᤧᤒᤥ᤺ᤱᤒᤠᤜᤠ᤹ᤖᤧ

ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤆᤡ᤺ᤳᤋᤢᤱᤗᤥ.

ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ᤋᤣ᤺ᤱᤈᤢᤶ ᤔᤧᤗᤣ᤺ᤳᤋᤠᤛᤡᤱᤅᤡᤴᤗᤥ॥

᥊ ᤋᤠᤰᤁᤧᤓᤧᤒᤠᤜᤠ᤹ᤗᤠᤶ ᤀᤠᤱᤃᤠ᤹ ᤔᤠ᤺ᤱᤄᤠ ᤘᤠ᤹ᤀᤠᤖᤥ.

ᤑᤧᤴᤕᤠ᤺ᤶᤒᤰᤗᤠᤶ ᤀᤠᤱᤃᤠ᤹ ᤗᤠ᤺ᤳᤗᤠ᤺ᤳ ᤘᤠ᤹ᤀᤠᤖᤥ॥

᥋ ᤜᤡᤶᤒᤣᤛᤠᤱᤒᤠᤜᤠ᤹ ᤛᤫᤠ᤺ᤳᤋᤠᤱ ᤆᤧ᤹ᤕᤠ ᤀᤡᤱᤍᤥ

ᤁᤧᤔᤧᤵᤐᤠᤜᤠ᤹ ᤏᤠᤛᤡ ᤔᤧᤎ᤺ᤳᤋᤠᤛᤡᤱᤅᤡᤸᤗᤥ.

ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ ᤏᤢ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹

ᤀᤠᤱᤃᤠ᤹ ᤋᤣ᤺ᤱ ᤔᤧᤔᤧᤳᤋᤠᤛᤡᤱᤅᤡᤸᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴᤛᤠᤒᤠᤜᤠ᤹ ᤀᤠᤛᤡᤖᤠ᤹ ᤔᤧᤎᤠᤱᤗᤥ.

ᤂᤧᤱᤜᤠ᤹ ᤀᤠᤜᤠᤱᤜᤡᤶᤔᤥ ᤕᤢᤰᤂᤢᤱᤛᤡᤱᤗᤥ.

ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤀᤠᤛᤧᤘᤠ ᤆᤥ᤺ᤰᤔᤠ ᤐᤠᤱᤄᤢᤱᤛᤡᤱᤗᤥ॥

᥍ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ ᤀᤠᤜᤠᤱᤜᤡᤶᤔᤥ ᤕᤢᤱᤔᤠ ᤔᤧᤱᤄᤥᤏᤧᤸᤗᤥ.

ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤀᤠᤜᤠᤱᤜᤡᤶᤔᤥ ᤘᤠ᤹ᤔᤠ ᤔᤧᤱᤄᤥᤏᤧᤸᤗᤥ॥

᥎ ᤀᤠᤏᤡ᤹ ᤗᤠᤈᤣ᤹ᤀᤥᤒᤠ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹

ᤀᤠᤱᤃᤠ᤹ ᤌᤡᤰᤕᤠ᤺ᤴᤎᤰ ᤔᤧᤰᤂᤢᤱᤛᤡᤱᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤰᤕᤰᤁᤥᤗᤠᤶ

ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱᤗᤥ॥

ᤋᤢᤰᤂᤣ ᤗᤠᤰᤂᤣ ᤀᤠᤍᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤔᤠ

ᤋᤢᤰᤂᤣ ᤁᤧᤈᤠᤒᤠ ᤔᤏᤠᤴ ᤁᤢᤎᤏᤠ ᤗᤧᤱᤅᤡᤸᤗᤧ ᤁᤢᤔᤣᤖᤡᤱ ᤌᤰᤔᤠ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤢᤰᤂᤢᤒᤠ ᤐᤣᤗᤡ

᥇᥆᥈

ᤕᤜᤘᤣ ᤍᤠᤱᤒᤠᤀᤣ. ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ.

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤔᤧᤳᤏᤧᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥈ ᤕᤧᤳᤋᤢᤰᤂᤣ ᤋᤢᤶᤔᤠᤀᤠᤱ ᤕᤠᤰᤁᤠᤸᤗᤧ ᤀᤠᤱᤃᤠ᤹ᤗᤠᤶ

ᤂᤧᤏᤧ᤹ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤸᤗᤧ ᤂᤧᤵᤛᤧ᤹ᤀᤠᤱ

ᤀᤠᤱᤃᤠ᤹ ᤜᤠᤖᤠ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤴ

ᤔᤡ᤺ᤰᤂᤢ᤹ ᤁᤢᤀᤡᤛᤡ᤺ᤰ ᤔᤠᤒᤣ᤺ᤰᤗᤥ.

ᤏᤠᤛᤡᤱᤃᤧᤴ ᤀᤠᤎᤰᤁᤡᤴ ᤔᤡᤍ᤺ᤳᤋᤡᤸᤗᤧ

ᤀᤥ᤹ᤖᤢᤒᤠ ᤜᤧᤰᤁᤣ ᤀᤠᤱᤃᤠ᤹ ᤀᤥ᤹ᤀᤠᤖᤥ॥

᥊ ᤀᤠᤱᤃᤠ᤹ᤃ ᤕᤠ᤺ᤴᤛᤢᤱ ᤁᤢᤀᤡᤛᤡ᤺ᤰ

ᤜᤣᤖᤠᤱ ᤆᤒᤠᤱᤅᤠᤱ ᤘᤠ᤹ᤀᤠᤖᤥ.

ᤁᤢᤈᤠ ᤆᤠᤔᤠᤀᤠᤱ ᤔᤧᤛᤢᤰᤁᤠᤸᤗᤥ॥

᥋ ᤋᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤕᤠ᤺ᤳᤋᤠᤖᤥ.

ᤀᤠᤱᤃᤠ᤹ᤃ ᤕᤧᤳ ᤏᤢ ᤜᤥᤖᤡᤰᤐᤠᤖᤰ ᤐᤥ᤺ᤰᤂᤠᤱᤗᤥ॥

᥌ ᤔᤢᤖᤧ᤺ᤰ ᤂᤧᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ

ᤑᤰᤌᤡ᤺ᤶᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤁᤧᤎᤢᤵᤐᤠ ᤁᤧᤕ᤺ᤵᤐᤠ ᤜᤡᤶᤜᤠ᤹ᤀᤥ ᤕᤠᤱᤃᤧᤎᤥ᤺ᤰᤐᤠ

ᤂᤰᤋᤡ᤺ᤶᤒᤠ ᤜᤧᤰᤁᤣ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥍ ᤀᤠᤱᤃᤠ᤹ ᤔᤧᤴᤀᤡᤶᤔᤣ ᤏᤧᤀᤠᤖᤥ.

ᤜᤡᤶᤎᤢᤖᤡᤀᤥ ᤁᤧᤕᤢᤱᤒᤠ ᤐᤢ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤀᤧᤰᤗᤣ᤺ᤰ ᤐᤥ᤺ᤰᤂᤠᤱᤗᤥ॥

᥎ ᤗᤧᤴᤍᤡᤰ ᤏᤠᤶᤎᤠᤎᤠ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤈᤠ᤺ᤳᤌᤡ ᤔᤧᤍᤣᤛᤢᤖᤥ.

ᤀᤠᤱᤃᤠ᤹ ᤜᤡᤏᤠ᤺ᤶ ᤁᤧᤔᤧᤵᤐᤜᤠ᤹ᤖᤧ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤔᤧᤳᤋᤠᤖᤥ॥

᥏ ᤂᤠᤵᤐᤢ᤺ᤴ ᤀᤠᤈᤠᤔᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤎᤢᤱᤔᤠ ᤆᤫᤠ᤺ᤳᤋᤥ

ᤔᤡᤰᤘᤠ᤺ᤴ ᤐ᤺ᤴᤍᤧᤀᤠᤱ ᤕᤠᤰᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤡᤰ ᤐᤥᤃᤧᤀᤠᤱ

ᤀᤠᤱᤃᤠ᤹ ᤌᤠ᤺ᤱ ᤁᤧᤒᤰᤂᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤂᤧᤏᤧ᤹ ᤌᤡᤰᤗᤧᤵᤔᤠᤱ

ᤗᤠᤵᤁᤧᤓᤢᤛᤠᤱᤅᤠᤱ ᤘᤠ᤹ᤀᤠᤖᤥ॥

᥇᥇ ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤱᤃ ᤔᤠᤰᤌ᤺ᤶᤎ᤺ᤶᤒᤠ

ᤛᤠᤶᤔᤪᤡ᤺ᤵᤐᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤕᤠ᤺ᤴ ᤜᤧᤰᤁᤣ ᤀᤡᤖᤧᤔᤠᤱᤅᤠᤱ ᤘᤠ᤹ᤀᤠᤖᤥ॥

᥇᥈ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤛᤍᤠᤍᤡᤱ

ᤀᤠᤓᤧᤸᤗᤧᤛᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤗᤥ.

ᤂᤧᤏᤧ᤹ ᤁᤧᤔᤡᤱᤛᤥ ᤀᤡᤱᤎᤠ᤺ᤱᤅᤡᤱᤃ

ᤌᤠ᤺ᤰᤌᤠ᤺ᤰ ᤋᤠ᤺ᤴᤍᤡ ᤌᤠᤖᤡᤰ ᤐᤥᤱᤗᤥ॥

᥇᥉ ᤂᤧᤏᤧ᤹ ᤁᤧᤒᤥ᤺ᤰᤁᤠᤱ ᤛᤡᤕᤥᤏᤒᤠ

ᤁᤧᤔᤏᤠᤜᤠ᤹ ᤁᤧᤗᤢᤱᤔᤠ᤹ ᤔᤧᤍᤢᤰᤗᤥ.

ᤂᤧᤱᤜᤠ᤹ ᤛᤶᤎᤠᤱ ᤗᤢᤱᤔᤠ᤹ ᤛᤩᤠ᤺ᤳ

ᤗ᤹ᤔᤠ ᤛᤢᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤁᤴ ᤕᤧᤶᤔᤡᤱᤃ ᤀᤠᤸᤗᤥᤀᤣᤖᤥ॥

᥇᥊ ᤛᤡᤕᤥᤏᤧᤴ ᤔᤧᤃᤧᤀᤠᤱ ᤘᤠ᤹ᤖᤥ.

ᤁᤖᤛᤠᤱ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤂᤧᤴ ᤗᤢᤱᤔᤠ᤹ ᤔᤧᤍᤢᤰᤋᤢᤖᤥ.

ᤂᤧᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤜᤶᤓᤛᤠᤱ ᤂᤧᤱᤜᤠ᤹ᤖᤧ ᤂᤧᤴ ᤛᤶᤎᤠᤱ

ᤂᤢᤏᤡ᤹ ᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤥ॥

᥇᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤃᤡᤖᤢᤖᤥ.

ᤀᤡᤰᤛᤠᤒᤠ ᤁᤧᤖᤧᤰ ᤜᤠᤱᤜᤠ᤹ᤖᤧ ᤁᤢᤔᤢᤰᤛᤠᤶᤔᤡᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

᥇᥌ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤛᤡᤕᤥᤏᤧᤴ ᤕᤠᤶᤔᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥

᥇᥍ ᤂᤢᤏᤧ᤹ ᤕᤠᤱᤃᤧᤛᤠ᤹ᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤢᤒᤠᤴ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤢᤘᤠᤀᤥ ᤏᤡᤱᤘᤠ᤹ ᤐᤡᤖᤢᤖᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣ ᤆᤥᤃᤢ.

ᤂᤧᤴ ᤁᤧᤍᤠᤒᤠ ᤔᤧᤴᤇᤠᤶ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤛᤠᤵᤋᤧᤶ ᤕᤢᤰᤂᤧᤶᤔᤧ᤹ᤀᤥ.

ᤜᤧᤰᤁᤣ᤺ᤸᤗᤧ ᤋᤠ᤺ᤴᤍᤡ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

᥇᥏ ᤕᤜᤘᤣ ᤍᤠᤱᤒᤠᤴ ᤁᤢᤛᤣᤛᤣᤍᤧᤴᤗᤠᤶ ᤕᤥ ᤀᤥᤔᤕᤧᤖᤥ.

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤥᤔᤧᤳᤋᤢᤖᤥ॥

᥈᥆ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤜᤠ᤹ᤖᤧ

ᤔᤧᤕᤠ᤺ᤳᤗ ᤐᤣᤗᤡ ᤔᤧᤓᤠᤰᤋᤢᤒᤠᤴ ᤂᤢᤏᤧ᤹ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤛᤡᤔᤧᤸᤗᤧ ᤂᤢᤶᤍᤡᤱ ᤁᤧᤄᤥᤒᤠᤜᤠ᤹ ᤛᤧᤴᤗᤵ ᤐᤡᤖᤢᤛᤡᤖᤥ॥

᥈᥇ ᤀᤰᤂᤣᤗ᤹ᤖᤡᤰ ᤛᤡᤕᤥᤏᤀᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤀᤡᤱᤔᤧᤓᤥᤛᤢᤖᤥ.

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

᥈᥈ ᤂᤧᤴ ᤕᤧᤶᤔᤥ ᤜᤠᤱᤈᤢᤶᤜᤠ᤹ ᤏᤢ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤈᤢᤶ ᤔᤧᤍᤠᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤘᤠ ᤔᤧᤈᤥᤃᤢᤖᤥ॥

᥈᥉ ᤂᤢᤏᤧ᤹ᤃ ᤌᤠᤱᤒᤧᤴ ᤘᤕᤠᤱᤗᤀᤣ

ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤆᤥᤃᤠᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤎᤠ᤺ᤰ ᤛ᤹ᤖᤧᤖ ᤕᤠ᤺ᤴᤍᤠᤱᤗᤥ॥

᥈᥊ ᤜᤧᤰᤁᤣ᤺ᤸᤗᤧ ᤔᤧᤳᤋᤢᤱ. “ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤁᤠᤵᤐᤥᤒᤠ ᤔᤧᤴᤍᤢᤶᤔᤣ. ᤀᤠᤸᤗᤥᤛᤠ

ᤀᤠᤱᤃᤠ᤹ ᤔᤧᤍᤣ᤹ᤖᤠᤱᤅᤡᤴᤏᤧ᤹ᤀᤥ.

ᤂᤧᤏᤧ᤹ᤃ ᤛᤍᤠᤍᤡᤱ ᤁᤧᤜᤡᤱᤗᤥ॥

᥈᥋ ᤁᤢᤜᤣ᤺ᤰᤛᤡᤱᤔᤥᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤈᤥᤃᤢᤖᤥ.

ᤀᤠᤒᤠᤅᤣ ᤁᤧᤜᤢᤰᤁᤡᤸᤗᤧ ᤋᤖ᤺ᤱᤍᤡᤱ ᤋᤠᤱᤛᤠᤰ ᤁᤧᤓᤳᤇᤢᤖᤥ॥

᥈᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤋᤠᤱᤛᤠᤅᤐᤠᤴ ᤔᤠᤒᤣ᤺ᤰᤗᤥ.

ᤁᤖ ᤂᤧᤏᤧ᤹ᤃ ᤛᤍᤠᤍᤡᤱ ᤁᤧᤘᤠ᤹ᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤋᤠᤱᤛᤠᤅᤐᤠᤴ

ᤆᤡᤖᤡᤰ ᤁᤢᤀᤡᤛᤡ᤺ᤰ ᤕ᤺ᤳᤋᤠᤱ ᤋᤧ᤺ᤱᤒᤣ᤺ᤰᤗᤥ.

ᤋᤣ᤺ᤳ ᤗᤠᤵᤑᤢᤔᤏᤠᤒᤠ ᤜᤧᤰᤁᤣ ᤁᤧᤈᤥᤃᤢᤀᤠᤱ ᤂᤧᤴ ᤔᤠᤒᤣ᤺ᤰᤗᤥ॥

᥈᥍ ᤁᤖ ᤂᤧᤏᤧ᤹ᤃ ᤛᤍᤠᤍᤡᤱ ᤁᤢᤀᤡᤛᤡ᤺ᤰ ᤁᤧᤘᤠ᤹ᤖᤥ.

ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤁᤧᤴᤏᤢᤵᤏᤧᤸᤗᤥ॥

᥈᥎ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤀᤣᤜᤠ᤹ᤃ

ᤌᤣᤀᤠᤱ ᤔᤧᤸᤗ᤹ᤀᤣ ᤔᤧᤜᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹

ᤁᤧᤃᤶᤒᤪᤠᤱᤅᤥ ᤌᤣᤀᤠᤱ ᤔᤧᤸᤗ᤹ᤀᤣ ᤔᤧᤘᤠ᤹ᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥆᥉

ᤀᤠᤱᤃᤠ᤹ ᤁᤧᤖᤧᤰ ᤀᤠᤏᤡᤱᤘᤠ᤹ᤗᤠᤶᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥᤗᤠᤶ

ᤂᤢᤏᤧ᤹ ᤁᤢᤛᤣᤛᤣ ᤔᤡᤱᤅᤡᤴ ᤀᤡᤱᤎᤠ᤺ᤱ ᤐᤡᤖᤢᤱᤗᤥ॥

᥈ ᤀᤠᤱᤃᤠ᤹ ᤁᤧᤖᤧᤰ ᤀᤠᤏᤡᤱᤘᤠ᤹ᤗᤠᤶᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ

ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤴᤏᤠᤸᤗᤥ॥

᥉ ᤂᤢᤏᤧ᤹ᤃ ᤁᤧᤖᤧᤰ ᤀᤠᤗᤠᤕᤥᤜᤠ᤹ ᤂᤧᤳᤋᤢᤍᤣᤛᤢ ᤐᤡᤀᤠᤖᤥ.

ᤜᤧᤰᤁᤩᤠᤱ ᤁᤠᤰ ᤋᤢᤰᤔᤠ ᤕ᤹ᤔᤠᤗᤠᤶᤒᤠ ᤘᤣ᤺ᤴᤏᤠᤖᤥ॥

᥊ ᤂᤢᤏᤧ᤹ᤀᤣ ᤀᤠᤱᤃᤠ᤹ ᤛᤡᤔᤠᤗᤠᤶ ᤋᤠᤱᤛᤧ᤺ᤵᤐᤠᤖᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤋᤢᤰᤁᤠᤀᤠᤱ

ᤔᤡ᤺ᤶᤈᤡᤖᤧ ᤀᤡᤱᤎᤠ᤺ᤱᤏᤢ ᤔᤢ᤹ᤀᤡᤛᤠᤶ ᤐᤡᤀᤠᤖᤥ॥

᥋ ᤂᤢᤏᤧ᤹ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ᤖᤧ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠᤛᤢ ᤐᤡᤀᤠᤖᤥ.

ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤔᤕᤠ ᤁᤢᤀᤡᤛᤡ᤺ᤰ

ᤕᤠᤶᤔᤥ ᤁᤧᤎᤢᤶᤒᤠ ᤏᤢ ᤌᤠᤱᤒᤧᤴ ᤐᤥ᤺ᤱᤅᤠᤖᤥ॥

᥌ ᤔᤧᤀᤣ᤺ᤵᤋᤢ ᤔᤧᤕᤢᤰᤋᤢᤛᤡᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤢᤰ ᤁᤧᤄᤥᤒᤠ ᤆᤥᤃᤢᤛᤡᤖᤥ॥

᥍ ᤂᤢᤏᤧ᤹ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤕᤠ᤺ᤶᤒᤰᤁᤡᤴ

ᤔᤥᤛᤠ᤺ᤴ ᤀᤥᤛᤣ᤺ᤴᤎᤠᤰᤋᤢᤖᤥ.

ᤜᤧᤰᤁᤩᤠᤱ ᤔᤢᤰᤛᤠᤶᤛᤠᤒᤠ ᤁᤢᤕᤠ᤺ᤶᤒᤰᤜᤠ᤹

ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ ᤀᤥ᤺ᤴᤎᤠᤰᤋᤢᤛᤡᤖᤥ॥

᥎ ᤕᤜᤘᤣ ᤍᤠᤱᤒᤠᤴ ᤁᤧᤏᤢ᤹ᤒᤠ ᤏᤢ ᤏᤢᤖᤡᤰ ᤀᤠᤔᤧᤵᤔᤧᤵᤐᤠ ᤆᤥ᤺ᤰᤗᤥ.

ᤜᤠᤖᤠ ᤁᤢᤛᤡᤰ ᤔᤧᤶᤒᤥ᤺ᤰᤔᤏᤠᤒᤠ ᤏᤢ

ᤀᤠᤓᤧᤸᤗᤧᤛᤠᤱ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰᤗᤥ॥

᥏ ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤐᤠ᤺ᤴ ᤀᤠᤴᤎᤡᤰᤏᤧᤴᤏᤠᤱ ᤔᤧᤒᤳᤏᤧᤸᤗᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤁᤢᤕᤠ᤺ᤰᤁᤠᤱ ᤔᤧᤗᤧ᤹ᤏᤧᤴᤏᤠᤱ ᤔᤧᤘᤠ᤹ᤏᤧᤸᤗᤥ॥

᥇᥆ ᤀᤠᤏᤡ᤹ ᤗᤠᤕᤥᤗᤠᤶ ᤂᤥᤔᤠ ᤁᤧᤒᤥ᤺ᤱᤒᤠ

ᤂᤢᤶᤍᤡᤱ ᤂᤢᤏᤧ᤹ ᤀᤠᤶᤒᤡᤏᤧᤸᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤕᤥ ᤏᤢ ᤑᤧᤴᤕᤠ᤺ᤶᤒᤰ

ᤀᤠᤈᤥᤃᤢᤶᤔᤡᤸᤗᤧ ᤂᤢᤏᤧ᤹ ᤀᤠᤱᤄᤢᤶᤏᤧᤸᤗᤥ॥

᥇᥇ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤗᤠᤶ

ᤕᤖᤡᤰ ᤆᤠᤱᤈᤠᤱ ᤗ᤹ᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥇᥈ ᤏᤠᤶᤃᤧᤴ ᤐᤡᤛᤠᤱᤗᤠᤶᤒᤠ ᤏᤠᤶᤎᤠ ᤐᤡᤛᤠᤱ ᤛᤠ᤹ᤖᤡᤰ ᤔᤠ᤺ᤱᤗᤥ.

ᤂᤧᤶᤔᤩᤠᤰᤁᤣ ᤔᤠ᤺ᤱᤄᤠ ᤀᤠᤏᤡ᤹ ᤗᤠᤕᤥᤜᤠ᤹ ᤂᤧᤳᤋᤢᤍᤣᤛᤢᤖᤥ॥

᥇᥉ ᤀᤠᤰᤂᤣᤗ᤹ᤖᤡᤰ ᤐᤠ᤺ᤸᤗᤧ ᤛᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤔᤡᤱᤛᤥ

ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥

᥇᥊ ᤀᤠᤏᤡ᤹ ᤌᤣᤗᤠᤶᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ ᤂᤧᤴ ᤂᤢᤏᤧ᤹ ᤏᤡᤛᤢᤖᤥ.

ᤀᤠᤏᤡ᤹ᤃ ᤂᤠᤶᤗᤠᤶᤒᤠ ᤀᤠᤒᤥ᤺ᤰᤂᤧᤒᤠᤴ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

᥇᥋ ᤀᤠᤏᤡ᤹ᤃ ᤕᤠ᤺ᤴᤛᤢᤱ ᤁᤢᤀᤡᤛᤡ᤺ᤰ ᤌᤠ᤺ᤰ ᤛ᤹ᤖᤥ.

ᤋᤠᤶᤓᤢᤱᤅᤥᤒᤠ ᤑᤢᤱ ᤜᤧᤰᤁᤣ ᤀᤠᤓᤧᤰᤁᤠᤱ ᤀᤡᤀᤠᤗᤧᤶ ᤀᤠᤒᤣ᤺ᤰᤗᤥ॥

᥇᥌ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤂᤧᤴ ᤔᤢ᤺ᤳᤋᤢᤀᤠᤱ ᤔᤰᤌᤠᤖᤥ.

ᤜᤧᤰᤁᤩᤠᤱ ᤂᤧᤴ ᤔᤠᤒᤣ᤺ᤰᤁᤠᤱ ᤕᤠᤶᤔᤥ ᤜᤠ᤺ᤳᤗᤧᤀᤠᤱ ᤔᤧᤏᤡᤛᤢᤸᤗᤥ॥

᥇᥍ ᤁᤖ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹

ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤔᤧᤴᤇᤠ᤹ᤜᤠ᤹ᤀᤥ

ᤛᤍᤠᤍᤡᤱ ᤁᤢᤛᤠᤶᤕᤥᤏᤡᤔᤠᤴ ᤘᤠ᤹ᤖᤥ॥

᥇᥎ ᤁᤢᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤁᤧᤀᤡ᤺ᤵᤐᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹

ᤂᤢᤏᤧ᤹ ᤏᤢ᤹ᤔᤠᤍᤠᤔᤠ ᤐᤡᤖᤢᤛᤡᤖᤥ॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤕᤢᤰᤏᤠ᤺ᤴ

ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤢᤰᤂᤢᤀᤠᤱ ᤕᤢᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤛᤶᤎᤠᤱ ᤜᤠᤱᤕᤢᤰ ᤆᤥ᤺ᤰᤗᤥ॥

᥈᥆ ᤂᤢᤏᤧ᤹ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤏᤢ

ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴ ᤁᤧᤄᤧᤶᤒᤠ

ᤜᤧᤰᤁᤩᤠᤱ ᤔᤢᤰᤛᤠᤶᤛᤠᤒᤠ ᤔᤠᤱᤗᤠᤀᤡᤱᤒᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈᥇ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤢᤰᤛᤠᤶᤛᤣ.

ᤂᤢᤏᤧ᤹ ᤁᤢᤏᤡᤱᤘᤠ᤹ ᤜᤧᤰᤁᤣ ᤕᤠ᤺ᤶᤒᤰ

ᤁᤧᤈᤥ᤺ᤰᤐᤠ ᤁᤢᤛᤧᤘᤠᤖᤥᤒᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤁᤢᤏᤠᤘᤠᤃᤧᤴ

ᤆᤀᤡ᤺ᤳᤜᤠ᤹ᤖᤧ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤁᤢᤜᤠᤱᤈᤢᤶᤔᤥ ᤁᤧᤘᤠ᤹ᤒᤠ ᤁᤧᤖᤧᤰᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤏᤠᤘᤠᤃᤧᤴ ᤆᤀᤡ᤺ᤳᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

᥇᥆᥊

ᤀᤠᤱᤃᤠ᤹ ᤁᤧᤖᤧᤰ ᤀᤠᤏᤡᤱᤘᤠ᤹ᤖᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ ᤛᤧᤰᤂᤠᤀᤣ ᤐᤕᤶ ᤕᤶᤒᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ᤃ ᤔᤡᤔᤡᤍᤡᤱ ᤏᤢ ᤜᤠᤱᤘᤠ ᤔᤠᤱᤘᤠᤍᤠᤱᤒᤠ ᤁᤧᤈᤥ᤺ᤰᤗᤥ॥

᥈ ᤂᤧᤏᤧ᤹ᤃ ᤀᤥ᤺ᤳᤋᤡ᤺ᤸᤗᤧ ᤁᤧᤒᤴᤇᤡᤱᤅᤠᤱ ᤁᤧᤘᤠ᤹ᤖᤥ.

ᤐ᤺ᤳᤌᤠᤱ ᤁᤢᤀᤡᤛᤡ᤺ᤰ ᤋᤠᤱᤛᤠᤰᤐᤠᤴ ᤁᤧᤄᤡᤱᤛᤢᤀᤠᤱ ᤐᤳᤗᤥ॥

᥉ ᤂᤠ᤹ᤔᤡ᤺ᤳᤋᤥᤒᤠ ᤆᤫᤠ᤺ᤳ ᤛᤶᤎᤠᤱ ᤁᤧᤜᤡᤶ ᤁᤧᤈᤥᤃᤢᤖᤥ.

ᤂᤠ᤹ᤔᤡ᤺ᤵᤐᤠᤴ ᤀᤴᤗᤠ ᤁᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤛᤢᤖᤡ᤺ᤳ ᤁᤣᤈᤱᤅᤡᤴ ᤁᤧᤕᤢᤰᤋᤢᤖᤥ॥

᥊ ᤂᤧᤏᤧ᤹ ᤛᤢᤖᤡ᤺ᤳ ᤁᤣᤈᤱᤅᤡᤴ ᤀᤡᤱᤄᤱ ᤁᤧᤛᤠᤒᤠ ᤁᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤛᤧᤘᤠᤖᤥᤒᤠᤜᤠ᤹ ᤔᤡᤎᤢᤱ ᤔᤡᤖᤠ᤺ᤰᤛᤡᤖᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤓᤧᤸᤗᤧᤀᤠᤱ

ᤔᤧᤶᤔᤢᤔᤏᤠᤒᤠ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤂᤧᤏᤧ᤹ ᤂᤧᤴ ᤀᤠᤓᤧᤸᤗᤧᤀᤠᤱ ᤌᤎᤵ

ᤔᤧᤸᤗ᤹ᤔᤏᤠᤒᤠ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥌ ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐ᤺ᤳᤌᤠᤱ ᤁᤢᤀᤡᤛᤡ᤺ᤰ

ᤘᤖ᤺ᤱᤅᤡᤸᤗᤧ ᤁᤒᤪᤡᤱ ᤁᤧᤄᤢ᤺ᤰᤋᤢᤀᤠᤱ ᤐᤳᤗᤥ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹

ᤆᤫᤠ᤺ᤳ ᤛᤡᤃᤠᤱ ᤁᤧᤕᤢᤰᤂᤢᤀᤠᤱ ᤕᤢᤱᤗᤥ॥

᥍ ᤁᤖ ᤆᤫᤠ᤺ᤳᤋᤡᤴ ᤁᤧᤓᤧ᤺ᤰᤋᤢᤸᤗᤧ ᤂᤧᤳᤇᤡᤱ ᤐᤣᤖᤥ.

ᤁᤧᤀᤡᤱᤈᤠ᤺ᤱᤅᤡᤴ ᤂᤧᤵᤛᤢᤀᤠᤱ ᤂᤡᤔᤥ ᤂᤧᤴ ᤆᤳᤇᤡᤱ ᤐᤣᤖᤥ॥

᥎ ᤕᤠᤖᤡᤵ ᤁᤧᤈᤥᤃᤢᤒᤠ ᤋᤧᤴᤜᤠ᤹ᤀᤥᤀᤣ ᤆᤫᤠ᤺ᤳᤋᤡᤴ ᤗᤢᤶᤛᤡᤱᤗᤥ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤗᤠᤶᤒᤠ ᤕᤢᤖ

ᤏᤧᤘᤠᤗᤠ ᤋᤧᤶᤓᤥᤕᤥ ᤛᤢᤶᤛᤡᤱᤗᤥ॥

᥏ ᤆᤓᤳ ᤌᤢᤱᤘᤠᤖᤧ ᤁᤥ᤺ᤰᤔᤠ ᤌᤧᤃᤢᤜᤠ᤹

ᤔᤧᤃᤠ᤺ᤰᤋᤢᤸᤗ ᤑᤠ᤹ᤀᤠᤱ ᤀᤡ᤺ᤴᤍᤥ ᤁᤧᤕᤢᤰᤂᤢ᤹ᤖᤥ.

ᤜᤧᤰᤁᤣᤗ᤹ᤖᤡᤰ ᤘᤠᤍᤵᤔᤠᤸᤗᤧ ᤕᤠᤶᤔᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤏᤡ᤺ᤵᤛᤢᤴᤗᤥ॥

᥇᥆ ᤁᤧᤒᤢᤶᤒᤠ ᤆᤫᤠ᤺ᤳᤜᤠ᤹ ᤛᤣ᤺ᤱᤄᤠᤕᤥ ᤘᤠᤃᤢᤖ ᤁᤧᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ

ᤔᤠᤱᤘᤠᤗᤢᤶᤔᤥ ᤘᤜ᤺ᤱᤜᤠ᤹ ᤁᤢᤱᤕᤢᤖᤥ॥

᥇᥇ ᤂᤧᤵᤔᤥ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤆᤫᤠ᤺ᤳ ᤌᤢᤱᤔᤠ ᤔᤧᤄᤥᤛᤢᤖᤥ.

ᤋᤠᤶᤓᤢᤱ ᤀᤴᤜᤠ᤹ᤖᤧ ᤀᤠ᤺ᤱᤃᤢᤃᤧᤴ ᤘᤠᤔᤡ᤺ᤰᤔᤠᤴ ᤔᤧᤈᤡᤵᤛᤢᤖᤥ॥

᥇᥈ ᤆᤫᤠ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤁᤧᤒᤧᤒᤠ ᤐᤢᤛᤠᤜᤠ᤹ᤖᤧ ᤜᤠᤵ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤛᤡᤱᤒᤥᤖᤠ᤺ᤰᤜᤠ᤹ᤀᤥ ᤔᤧᤕᤢᤱᤅᤠᤱ ᤛᤠᤶᤔᤧᤗᤥᤖᤥ॥

᥇᥉ ᤁᤧᤕᤢᤱᤔᤠᤍᤧᤴ ᤋᤠᤱᤛᤠᤰᤐᤥᤗᤠᤶᤒᤠ

ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤔᤠ ᤁᤧᤒᤠᤱᤄᤢᤖᤥ

ᤂᤧᤒᤩᤠᤱ ᤂᤧᤏᤧ᤹ ᤌᤧᤃᤢ ᤔᤠᤱᤘᤠ ᤁᤥ᤺ᤰᤔᤠ

ᤑᤠᤱᤈᤱᤜᤠ᤹ ᤘᤠᤃᤧᤓᤡ᤺ᤴᤍᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤘᤠ ᤔᤢ᤹ᤀᤡᤖᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤎᤡᤶᤛᤢᤖᤥ॥

᥇᥊ ᤂᤧᤏᤧ᤹ᤃ ᤁᤢᤒᤢ ᤌᤰᤛᤠᤜᤠ᤹ᤖᤧ ᤗᤠᤃᤡ ᤕᤠ᤺ᤴ

ᤛᤢᤱᤜᤠ᤹ ᤐᤥᤎᤠᤱᤗ ᤁᤧᤈᤥᤃᤢᤖᤥ

ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤗᤠᤃᤡ

ᤌᤠᤒᤢ ᤛᤡᤱᤛᤣ᤹ ᤗᤡᤱᤗ ᤁᤧᤕᤠ᤺ᤴᤍᤢᤖᤥ

ᤂᤧᤒᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤐᤥᤃᤢᤃᤧᤴ ᤁᤢᤈᤠ ᤔᤧᤓᤳᤇᤢᤖᤥ॥

᥇᥋ ᤛᤡᤈᤱᤘᤠ᤺ᤸᤗᤧ ᤔᤏᤠᤖᤧ ᤏᤡᤱᤘᤠ᤹ ᤋᤠᤛᤢᤖᤥ.

ᤏᤡ᤺ᤱᤃᤣ᤹ᤖᤧ ᤏᤠᤖᤠ ᤀᤥ᤺ᤳᤇᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤡᤒᤠ ᤂᤖᤧ᤺ᤱᤅᤡᤸᤗᤧ

ᤀᤠᤏᤡ᤹ ᤁᤧᤎᤢᤶᤒᤠ ᤀᤠᤈᤥ᤺ᤰᤗᤥ॥

᥇᥌ ᤗᤧᤒᤠᤏᤠᤏ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤐᤕᤶ ᤕᤶᤒᤠ

ᤛᤠᤶᤔᤠᤱᤛᤡᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤗᤣ᤺ᤳᤋᤢᤒᤠᤖᤥ.

ᤁᤴ ᤛᤡᤱᤒᤢᤱᤜᤠ᤹ ᤘᤖᤰᤗ ᤘᤜᤡᤳ ᤌᤠᤛᤢᤖᤥ॥

᥇᥍ ᤂᤧᤵᤔᤥ ᤐᤢᤛᤠᤜᤠ᤹ᤖᤧ ᤜᤠᤵ ᤔᤧᤈᤥᤃᤢᤖᤥ.

ᤗᤡᤗᤡᤘᤠᤜᤠ᤹ᤖᤧ ᤀᤠ᤺ᤱᤒᤢᤱᤜᤠ᤹ᤀᤥ

ᤜᤠᤵ ᤔᤧᤈᤥᤃᤢᤀᤠᤱ ᤔᤧᤕᤢᤱᤗᤥ॥

᥇᥎ ᤁᤣ᤺ᤶᤒ᤻ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ ᤜᤧᤱᤄᤠᤳᤋᤡ ᤛᤠᤶᤔᤧ᤺ᤴᤍᤠᤜᤠ᤹ ᤔᤧᤕᤠᤰᤗᤥ.

ᤜᤧᤰᤁᤩᤠᤱ ᤁᤢᤔᤡ ᤁᤧᤜᤥ᤺ᤵᤐᤠ ᤛᤢᤒᤠᤜᤠ᤹

ᤗᤢᤱᤓᤡ᤺ᤵᤔᤠᤜᤠ᤹ᤀᤥ ᤔᤧᤈᤡᤱᤛᤡᤱᤗᤥ॥

᥇᥏ ᤂᤧᤏᤧ᤹ ᤕᤧᤶ ᤛᤧᤶᤔᤠ ᤔᤡᤰᤛᤣ᤺ᤴᤗᤧ ᤗᤠᤒᤠᤴ ᤁᤧᤈᤥᤃᤢᤖᤥ.

ᤏᤠᤶᤔᤡᤸᤗᤧ ᤁᤢᤎᤠᤔᤠ ᤕᤧᤶᤔᤡᤴ ᤏᤡᤛᤢᤖᤥ॥

᥈᥆ ᤂᤧᤏᤧ᤹ ᤂᤠᤎᤠᤶᤗ ᤁᤧᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤐᤥᤱᤗᤥ.

ᤂᤧᤒᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ ᤆᤠᤖᤠᤶᤛᤧ

ᤗᤠ᤺ᤰᤁᤠᤳ ᤔᤧᤗ᤺ᤴᤗᤥ॥

᥈᥇ ᤌᤧᤖᤡᤱᤒᤠᤜᤠ᤹ ᤆᤠᤔᤠ ᤔᤧᤃᤥ᤺ᤳᤗ ᤔᤧᤜᤢ᤺ᤰᤗᤥ.

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤗᤠᤶᤒᤠ ᤁᤢᤈᤠ ᤔᤧᤃᤥ᤺ᤳᤋᤢᤖᤥ॥

᥈᥈ ᤂᤠᤀᤥ᤺ᤳᤋᤠᤱ ᤂᤧᤱᤜᤠ᤹ ᤔᤧᤏᤢ᤺ᤱ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤡ᤹ ᤂᤠᤜᤠ᤹ᤀᤥ ᤔᤧᤀᤡᤶᤗᤥ॥

᥈᥉ ᤂᤧᤒᤩᤠᤱ ᤔᤏᤠᤜᤠ᤹ ᤂᤢᤏᤡ᤹ ᤕᤠ᤺ᤴᤎᤠᤀᤥ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤌᤠᤖᤡᤰ ᤕᤠ᤺ᤶᤒᤰ ᤔᤧᤈᤥ᤺ᤰᤗᤥ॥

᥈᥊ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤕᤖᤡᤰ

ᤐᤠ᤺ᤴᤜᤠ᤹ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤐᤕᤶ ᤕᤶᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ

ᤂᤧᤏᤧ᤹ ᤂᤧᤱᤜᤠ᤹ ᤁᤧᤖᤧᤰ ᤁᤧᤈᤥᤃᤢᤖᤥ॥

ᤁᤧᤈᤥᤃᤢᤛᤡᤒᤠ ᤌᤰᤛᤠ ᤐᤢᤛᤠᤜᤠ᤹ᤖᤧ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤁᤧᤍᤡᤶᤒᤠ ᤆᤥ᤺ᤰᤗᤥ॥

᥈᥋ ᤕᤶᤒᤠ ᤏᤢ ᤋᤠᤶᤍᤠᤶᤒᤠ ᤘᤖ᤺ᤱᤜᤠ᤹ ᤏᤧᤖᤥ.

ᤂᤧ᤹ᤕᤥ ᤆᤢᤰᤛᤠ ᤏᤢ ᤕᤶᤒᤠ ᤏᤡ᤺ᤳᤔᤧᤴᤍᤧᤳ

ᤐᤠᤎᤢᤱ ᤗᤧ᤺ᤰᤅᤠᤜᤠ᤹ ᤔᤧᤕᤠᤰᤗᤥ॥

᥈᥌ ᤂᤧᤵᤔᤥ ᤘᤠᤗᤠᤎᤠᤜᤠ᤹ ᤏᤠ ᤏᤢ ᤁᤳᤏᤠ ᤔᤧᤗ᤹ᤖᤥ.

ᤐᤠᤱᤘᤠᤖ ᤑᤠ᤹ᤀᤠᤱ ᤁᤧᤈᤥᤃᤢᤒᤠ ᤗᤡᤒᤩᤠᤋᤠᤴ

ᤔᤧᤵᤔᤏᤠᤒᤠ ᤌᤰᤛᤠ᤺ᤴ ᤂᤧ᤹ᤕᤥ ᤕᤠᤰᤗᤥ॥

᥈᥍ ᤁᤢᤈᤠ ᤀᤠᤒᤡ ᤑᤠ᤹ᤀᤠᤱ ᤆᤠᤔᤠ ᤕᤧᤶᤔᤥ

ᤂᤧᤱᤜᤠ᤹ᤖᤧ ᤂᤧᤏᤧ᤹ᤀᤣ ᤀᤥᤃᤧᤶᤔᤧᤳᤗᤥ.

ᤂᤧᤱᤜᤠ᤹ᤖᤧ ᤂᤧᤏᤧ᤹ᤀᤣ ᤏᤡᤱᤘᤠ᤹ ᤁᤧᤶᤀᤡ᤺ᤳᤗᤥ॥

᥈᥎ ᤂᤧᤱᤜᤠ᤹ ᤆᤠ ᤁᤧᤒᤡᤖᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤖᤥ.

ᤂᤧᤴ ᤁᤢᤈᤠ᤺ᤴ ᤔᤧᤈᤀᤠᤱ ᤂᤧᤱᤜᤠ᤹ ᤔᤧᤄᤠᤖᤥ॥

᥈᥏ ᤂᤧᤱᤜᤠ᤹ ᤁᤢᤈᤠ ᤐᤡᤔᤠ ᤁᤧᤏᤠ᤹ᤖᤢᤛᤡᤸᤗᤧ ᤁᤧᤛᤠᤰᤐᤥ ᤔᤧᤎᤠᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤰᤔᤠ᤺ᤴ ᤁᤧᤛᤠᤰᤋᤢᤸᤗᤧ ᤔᤧᤛᤡᤖᤥ॥

ᤜᤧᤰᤁᤩᤠᤱ ᤂᤠᤶᤔᤥᤀᤣ ᤕᤠᤶᤔᤥ ᤔᤧᤏᤢ᤺ᤱ ᤔᤧᤒᤣ᤺ᤰᤗᤥ॥

᥉᥆ ᤁᤖ ᤁᤧᤛᤰᤔᤠ᤺ᤴ ᤁᤧᤒᤠᤱᤄᤢᤸᤗᤧ

ᤂᤧᤱᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ

ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤢᤛᤱ ᤁᤧᤈᤥᤃᤢᤖᤥ॥

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤛᤍᤠᤍᤡᤱ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ.

ᤕᤜᤘᤣ ᤍᤠᤱᤒᤠᤴ ᤁᤢᤕᤠ᤺ᤶᤒᤰᤜᤠ᤹ᤀᤥ ᤛ᤺ᤳᤗᤖᤥ॥

᥉᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤥᤃᤧᤔᤧᤳᤋᤢᤸᤗᤧ ᤂᤧᤴ ᤕᤱᤗᤥ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤁᤧᤛᤢᤛᤢᤸᤗᤧ

ᤂᤧᤵᤔᤥᤏᤢ ᤔᤡ᤺ᤰᤂᤢ᤹ ᤗ᤺ᤴ ᤌᤠᤱᤗᤥ॥

᥉᥉ ᤀᤠᤱᤃᤠ᤹ ᤜᤡᤱᤅᤠᤖ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤗᤠᤃᤡ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤱᤗᤥ.

ᤀᤠᤱᤃᤠ᤹ ᤀᤠᤛᤰᤔᤠ ᤕᤠᤰᤕᤠᤰ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

᥉᥊ ᤀᤡ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤖᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤀᤥ ᤛ᤺ᤳᤋᤠᤖᤥ॥

᥉᥋ ᤗᤠᤕᤥᤒᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤔᤧᤔᤧᤰᤗᤖᤥ.

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤔᤡᤱ ᤔᤠᤖᤖᤥ॥

ᤀᤠᤱᤃᤠ᤹ ᤁᤧᤖᤧᤰ ᤀᤠᤏᤡᤱᤘᤠ᤹ᤖᤧ ᤕᤜᤘᤣ ᤍᤠᤱᤒᤠᤴ

ᤔᤡᤱᤛᤥᤎᤠ᤺ᤱᤛᤥ ᤐᤡᤖᤢᤱᤗᤥ.

ᤕᤜᤘᤣ ᤍᤠᤱᤒᤠᤴ ᤁᤢᤏᤠᤖᤠ ᤑᤥᤛᤢᤱᤗᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤧ᤺ᤵᤋᤢᤛᤡ

᥇᥆᥋

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤐᤕᤶ ᤕᤶᤒᤠ ᤆᤥᤰ ᤑᤠ᤹ᤀᤠᤱ

ᤕᤶᤒᤠ ᤀᤡᤰᤗᤠᤀᤥ ᤀᤡᤱᤓᤥᤛᤧᤶᤔᤧ᤹ᤀᤥ॥

ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤆᤧᤰᤋᤧᤶᤛᤡᤶᤔᤧ᤹ᤀᤥ॥

᥈ ᤛᤠᤶᤗᤥᤖᤠᤶᤔᤧ᤹ᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤴ

ᤆᤧᤰᤂᤧᤶᤔᤧ ᤐᤠ᤺ᤳᤋᤧᤶᤔᤧ᤹ᤀᤥ॥

᥉ ᤂᤢᤏᤧ᤹ ᤁᤢᤛᤣᤛᤣ ᤔᤡᤱᤅᤥ ᤂᤡᤏᤡ᤹ ᤏᤧᤒᤥ ᤑᤥᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤴ ᤁᤧᤃᤥ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖᤖᤥ॥

᥊ ᤕᤜᤘᤣ ᤍᤠᤱᤒᤧᤴ ᤏᤢ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤜᤰᤛᤧᤶᤔᤧ᤹ᤀᤥ.

ᤂᤢᤏᤧ᤹ ᤁᤢᤏᤠᤖᤠᤴ ᤀᤥᤔᤧᤵᤔᤠ ᤆᤰᤔᤧᤸᤗ᤹ᤀᤣ ᤁᤥ᤺ᤳᤋᤧᤶᤔᤧ᤹ᤀᤥ॥

᥋ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤁᤢᤕᤠ᤺ᤶᤒᤰᤜᤠ᤹ ᤏᤢ

ᤂᤢᤏᤧ᤹ ᤁᤧᤈᤧᤰᤋᤡᤒᤠ ᤁᤢᤄᤠᤛᤧᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

᥌ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ.

ᤂᤢᤏᤧ᤹ ᤛᤣᤃᤢᤒᤠ ᤔᤏᤠ ᤕᤠᤁᤢᤒᤖᤧ ᤁᤢᤛ᤻ᤛᤠᤛᤣ॥

᥍ ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ.

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤢᤏᤧ᤹ ᤁᤢᤄᤠᤛᤧᤴᤜᤠ᤹ ᤘᤠ᤹ᤖᤥ॥

᥎ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤛᤍᤠᤍᤡᤱ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤁᤢᤒᤠ᤺ᤴᤈᤠᤰᤁᤡᤴ ᤜᤧᤴᤇᤡᤱ ᤜᤧᤴᤇᤡᤱ

ᤔᤧᤴᤇᤠᤶ ᤌᤠ᤺ᤰ ᤌᤠᤖᤡᤰ ᤘᤠ᤹ᤖᤥ॥

᥏ ᤂᤧᤴ ᤔᤠᤱᤜᤢᤵᤐᤡᤴ ᤀᤒᤪᤠᤜᤠᤶᤔᤡᤴᤏᤢ ᤆᤥᤃᤢᤀᤠᤱ ᤘᤕᤧᤖᤥ.

ᤜᤠᤒᤠ ᤂᤧᤴ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤀᤡᤛᤜᤠᤰᤁᤧᤴᤏᤢ

ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧᤖᤥ॥

᥇᥆ ᤂᤢᤏᤧ᤹ ᤂᤧᤴ ᤀᤡᤱᤍᤳ ᤁᤢᤀᤡᤛᤡ᤺ᤰ

ᤕᤠᤁᤢᤒᤧᤴᤏᤢ ᤏᤡ᤺ᤴᤎᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴᤏᤢ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ

ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤜᤢᤵᤋᤢᤖᤥ-

᥇᥇ ᤂᤢᤏᤧ᤹ ᤐᤠ᤺ᤳᤋᤢ. “ᤂᤧᤏᤧ᤹ ᤁᤏᤠᤏ ᤗᤠᤈᤣ᤺ᤴ ᤐᤡᤏᤧᤖᤥ.

ᤜᤧᤰᤁᤩᤠᤱ ᤂᤧᤴ ᤂᤧᤏᤧ᤹ ᤁᤧᤗᤰ ᤐᤥᤱᤗᤥ॥”

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤛᤢ᤺ᤴᤍᤧᤖᤥ.

ᤂᤧᤱᤜᤠ᤹ ᤁᤏᤠᤏ ᤗᤠᤈᤣ᤹ᤀᤥ ᤋᤠᤰᤁᤴᤏᤡᤒᤠ ᤔᤧᤘᤕᤧᤖᤥ॥

᥇᥉ ᤂᤧᤱᤜᤠ᤹ ᤌᤡᤰ ᤗᤠᤈᤣ᤹ ᤏᤢ ᤘᤣ᤹ ᤗᤠᤈᤣ᤹ᤜᤠ᤹ᤀᤥ ᤋᤠᤰᤔᤧᤃᤴᤍᤧᤖᤥ.

ᤌᤡᤰ ᤜᤠᤱᤈᤢᤶ ᤏᤢ ᤘᤣ᤹ ᤜᤠᤱᤈᤢᤶᤜᤠ᤹ᤀᤥ ᤔᤧᤘᤕᤧᤖᤥ॥

᥇᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤳᤋᤡᤴᤜᤠ᤹ᤀᤠᤱ

ᤂᤧᤱᤜᤠ᤹ ᤋᤢᤰᤂᤣ ᤆᤠ᤺ᤵᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ॥

ᤂᤧᤱᤜᤠ᤹ ᤛᤧ᤺ᤵᤔᤠᤛᤡᤖᤧ ᤗᤠᤃᤡ ᤜᤠᤱᤜᤠ᤹ᤀᤠᤱ

ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤑᤧ᤺ᤰᤋᤢᤛᤡᤖᤥ-

᥇᥋ “ᤛᤣ᤺ᤴᤍᤢᤱᤛᤡᤱᤒᤠ ᤀᤠᤛᤣᤘᤠᤖᤥᤒᤠᤜᤠ᤹ ᤔᤧᤛᤢᤛᤧᤶᤛᤡᤶᤔᤡᤴᤏᤧ᤹ᤀᤥ.

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤠᤔᤏᤠᤜᤠ᤹ ᤔᤧᤄᤠ᤺ᤴᤍᤧᤶᤛᤡᤶᤔᤡᤴᤏᤧ᤹ᤀᤥ॥”

᥇᥌ ᤂᤢᤏᤧ᤹ ᤂᤧᤴ ᤗᤠᤈᤣ᤹ᤀᤥ ᤐᤕᤶ ᤕᤶᤒᤠ ᤛᤠᤰ ᤐᤥᤃᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤀᤡᤰᤋᤠᤵᤜᤠ᤹

ᤁᤢᤈᤠ᤹ ᤔᤧᤎᤥ᤺ᤰᤋᤧᤸᤗ ᤆᤥᤃᤢᤖᤥ॥

᥇᥍ ᤂᤢᤏᤧ᤹ ᤕᤢᤛᤢᤑᤧᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤐᤠᤱᤄᤢᤖᤥ.

ᤂᤧᤱᤃ ᤕᤥ᤺ᤰ ᤐᤥ᤺ᤱᤛᤧ ᤔᤧᤛᤱᤄᤢᤖᤥ॥

᥇᥎ ᤂᤢᤏᤧ᤹ ᤁᤢᤗᤠᤱᤜᤠ᤹ ᤌᤰᤁᤪᤱᤅᤡᤸᤗᤧ ᤀᤡᤔᤧᤄᤣ᤺ᤰᤂᤢᤖᤥ.

ᤜᤧᤰᤁᤩᤠᤱ ᤁᤢᤏᤡᤃᤡ᤺ᤱᤔᤠ-ᤁᤢᤛᤡᤳᤗᤠᤀᤥ

ᤂᤧᤱᤜᤠ᤹ᤖᤧ ᤑᤧᤴᤛᤡᤰᤁᤡ᤺ᤴ ᤔᤧᤓᤳᤇᤢᤖᤥ॥

᥇᥏ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ

ᤔᤧᤱᤃᤧᤳᤋᤧ ᤌᤠᤖᤡᤰ ᤕᤥ᤺ᤰ ᤐᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢᤖᤥ॥

᥈᥆ ᤔᤡᤛᤪᤒᤠ ᤜᤠᤱᤅᤡᤸᤗᤧ ᤔᤏᤠ ᤐᤠᤱᤄᤢᤛᤡᤀᤠᤱ ᤌᤧ᤹ᤖᤢᤖᤥ.

ᤜᤠᤱᤕᤢᤰᤐᤠᤸᤗᤧ ᤀᤡᤄᤣ᤺ᤱᤗᤠᤶ ᤂᤢᤏᤧ᤹ ᤗᤧᤖᤢᤖᤥ॥

᥈᥇ ᤜᤠᤱᤅᤡᤸᤗᤧ ᤁᤢᤜᤡᤶᤔᤥ ᤂᤢᤏᤧ᤹ ᤕᤶᤒᤠ ᤔᤏᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤗᤠᤈᤣ᤹ ᤁᤧᤖᤧᤰ ᤕᤢᤰᤛᤠᤒᤠ ᤆᤥᤃᤢᤖᤥ॥

᥈᥈ ᤂᤢᤏᤧ᤹ᤃ ᤛᤢᤜᤠᤱᤕᤢᤰᤐᤠᤜᤠ᤹ ᤔᤢᤖᤠᤔᤧᤵᤔᤠ ᤛᤢᤰᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤶᤔᤩᤠᤱᤜᤠᤱᤜᤠ᤹

ᤛᤡᤰᤁᤢᤶᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤜᤢ᤹ᤔᤠ ᤛᤢᤰᤋᤢᤛᤡᤖᤥ॥

᥈᥉ ᤜᤧᤰᤁᤩᤠᤱ ᤕᤠᤁᤢᤒᤧᤴ ᤔᤡᤛᤪ ᤗᤠᤈᤣ᤹ᤀᤥ ᤐᤣᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤔᤖᤧ ᤁᤢᤗᤠᤈᤣ᤹ᤀᤥ ᤘᤧᤵᤔᤡᤒᤠ ᤐᤥ᤺ᤰᤂᤧᤖᤥ॥

᥈᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹

ᤛᤠ᤹ᤖᤡᤰ ᤔᤧᤒᤥ᤺ᤴᤍᤧ ᤔᤧᤎᤧ᤹ᤖᤧᤖ ᤆᤥᤃᤢᤛᤡᤖᤥ.

ᤂᤧᤱᤜᤠ᤹ ᤂᤢᤏᤡ᤹ ᤏᤡᤱᤔᤡᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤑᤥᤛᤢᤛᤡᤖᤥ॥

᥈᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹

ᤔᤡᤛᤪᤡᤜᤠ᤹ᤖᤧ ᤔᤧᤈᤡ᤺ᤳᤋᤢᤛᤡᤖ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤘᤠᤖᤥᤒᤠᤜᤠ᤹

ᤂᤧᤱᤜᤠ᤹ᤖᤧ ᤀᤡᤱᤔᤧᤗᤧᤰᤋᤢᤛᤡᤖ ᤆᤥᤃᤢᤖᤥ॥

᥈᥌ ᤁᤖ ᤂᤢᤏᤧ᤹ ᤔᤥᤛᤠ ᤏᤢ ᤜᤠᤖᤢᤏᤧᤴ ᤛᤣᤃᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤴ ᤁᤢᤛᤣᤘᤠᤖᤥᤒᤠᤜᤠ᤹ ᤂᤧᤵᤔᤥ ᤐᤠᤱᤄᤢᤛᤡᤖᤥ॥

᥈᥍ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ

ᤔᤢᤰᤛᤠᤶᤛᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤧᤛᤢᤖᤥ.

ᤜᤧᤰᤁᤩᤠᤱ ᤜᤠᤔᤖᤧ ᤁᤢᤗᤠᤈᤣ᤹ᤀᤥ ᤏᤡᤱᤘᤠ᤹ ᤁᤧᤔᤠᤒᤠ

ᤕᤠ᤺ᤶᤒᤰᤜᤠ᤹ ᤀᤥᤛᤣ᤺ᤴᤎᤠᤰᤋᤧᤛᤢᤖᤥ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤗᤠᤈᤣ᤺ᤴ ᤂᤠᤔᤠᤰᤋᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤣᤛᤠᤱ ᤔᤡᤛᤪᤡᤜᤠ᤹ᤖᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤜᤧᤰᤁᤣ

ᤁᤢᤔᤏᤠᤜᤠ᤹ ᤐᤠᤱᤔᤠᤛᤡ ᤔᤧᤴᤍᤧᤴᤍᤧᤸᤗᤥ॥

᥈᥏ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤫᤠ᤺ᤳᤋᤡᤴ ᤔᤠᤰᤂᤡ᤹ ᤐᤥ᤺ᤰᤂᤧᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤅᤠᤜᤠ᤹ ᤜᤍ᤹ ᤔᤧᤛᤩᤧᤖᤥ॥

᥉᥆ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤺ᤴ ᤐᤧᤍ᤺ᤰᤜᤠ᤹ᤖᤧ ᤛᤡᤍᤧᤵ ᤔᤧᤍᤧᤵᤋᤢᤖᤥ.

ᤜᤠᤱᤜᤡᤶᤔᤥ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹

ᤀᤡᤶᤔᤠᤍᤧᤴᤜᤠ᤹ᤀᤠᤱ ᤛᤎᤧᤰ ᤔᤧᤎᤡᤶᤛᤢᤖᤥ॥

᥉᥇ ᤂᤢᤏᤧ᤹ ᤛᤡᤈᤠ ᤛᤡᤰᤆᤠ ᤜᤕᤱ ᤜᤕᤱ ᤔᤧᤍᤠᤖ ᤑᤠ᤹ᤀᤠᤱ ᤐᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤗᤠᤈᤣ᤺ᤴ ᤁᤧᤖᤧᤰ ᤛᤡᤈᤠ ᤏᤢ ᤕᤠᤱᤏᤠ᤺ᤸᤗᤧ ᤋᤡᤶᤛᤧᤖᤥ॥

᥉᥈ ᤂᤧᤴ ᤗᤠᤈᤣ᤹ᤀᤥ ᤐᤠᤱᤃᤧᤴᤍᤡᤱ ᤘᤜᤡᤳᤋᤡᤸᤗᤧ ᤁᤢᤗᤧᤰᤘᤠ ᤑ᤺ᤴ ᤌᤩᤧᤖᤥ.

ᤔᤡᤛᤪ ᤗᤠᤈᤣ᤹ᤀᤥ ᤁᤧᤖᤧᤰ ᤛᤠ᤺ᤶᤓᤣ ᤗᤧᤰᤋᤧᤖᤥ॥

᥉᥉ ᤂᤢᤏᤧ᤹ᤃ ᤔᤡᤛᤪᤒᤠ ᤆᤧᤸᤗᤧᤰᤛᤣ᤹ ᤏᤢ ᤐᤕᤧᤵᤐᤠ

ᤐ᤺ᤳᤇᤣ᤹ᤒᤢᤱᤜᤠ᤹ ᤔᤧᤰᤂᤢ ᤐᤡᤖᤢᤛᤡᤖᤥ.

ᤂᤧᤴ ᤗᤠᤈᤣ᤹ᤒᤠ ᤌᤠᤒᤢ ᤛᤡᤱᤗᤠᤜᤠ᤹ ᤛᤥ᤺ᤴᤍᤢ ᤐᤡᤖᤢᤛᤡ᤹ᤖᤥ॥

᥉᥊ ᤂᤢᤏᤧ᤹ ᤐᤠ᤺ᤳᤋᤢᤀᤠᤱ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤏᤡ᤺ᤱᤄᤢᤰᤘᤠᤜᤠ᤹ ᤔᤧᤍᤩᤧᤖᤥ.

ᤜᤧᤰᤁᤩᤠᤱ ᤐᤩᤠ᤺ᤵᤐᤠᤜᤠ᤹ᤀᤠᤱ ᤛᤠ᤹ᤖᤡᤰ ᤛᤡᤍᤳ ᤔᤧᤍᤩᤧᤖᤥ॥

᥉᥋ ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤹ᤒᤠ ᤁᤧᤖᤧᤰ ᤛᤡᤱᤈ᤺ᤰ

ᤗᤢᤱᤈ᤺ᤰᤜᤠ᤹ ᤔᤧᤈᤔᤧᤍᤣᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤒᤠ ᤐᤥᤃᤢᤃᤧᤴ

ᤁᤢᤈᤠᤜᤠ᤹ ᤔᤢᤖᤧ᤺ᤰ ᤂᤧᤖᤧ᤺ᤰ ᤔᤧᤈᤥᤃᤢᤖᤥ॥

᥉᥌ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤒᤠ ᤁᤧᤖᤧᤰ ᤋᤢᤶᤒᤠ ᤛᤠᤜᤠ᤹ ᤛᤧᤖᤢᤛᤡᤖᤥ.

ᤂᤧᤱᤜᤠ᤹ᤖᤧ ᤔᤧᤃᤳᤋᤢᤛᤡᤒᤠ ᤋᤃᤡᤒᤠ ᤛᤠᤜᤠ᤹ ᤔᤧᤰᤂᤢᤛᤡᤖᤥ॥

᥉᥍ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢ ᤌᤠᤰᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤔᤧᤎᤠᤰᤋᤢᤀᤠᤱ ᤔᤧᤎᤠᤅᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤜᤠ᤺ᤳᤋᤠᤱ ᤔᤧᤴᤈᤥ᤺ᤴᤍᤧᤴ ᤔᤧᤱᤃᤧᤅᤧᤸᤗᤥ॥

᥉᥎ ᤂᤧᤱᤜᤠ᤹ ᤔᤧᤗ᤺ᤴᤍᤧ ᤔᤧᤒᤣᤒᤠᤀᤥ ᤔᤡᤛᤪᤡᤜᤠ᤹ ᤔᤧᤛ᤺ᤳᤋᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤔᤧᤃᤡᤛᤧᤖᤥ॥

᥉᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤌᤣ᤺ᤰᤔᤠᤛᤡᤖᤧ ᤗᤠᤃᤡ

ᤂᤠ᤹ᤔᤡ᤺ᤵᤐᤠᤴ ᤑᤳᤇᤢᤖᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤔᤡ᤺ᤸᤗᤧ ᤌᤥ᤹ᤖᤢᤛᤡᤖᤥ॥

᥊᥆ ᤂᤧᤱᤜᤠ᤹ᤖᤧ ᤛᤠ ᤆᤠᤔᤠ ᤔᤧᤏᤠ᤺ᤰᤋᤢᤸᤗᤧ

ᤀᤢ᤺ᤳᤗᤢᤱᤄᤣ ᤔᤢ᤺ᤳᤗᤢᤱᤃᤣ ᤐᤢᤜᤠ᤹ ᤐᤡᤖᤢᤛᤡᤖᤥ.

ᤛᤠᤱᤃᤪᤠᤶᤐᤣᤍᤠᤱᤒᤠ ᤂᤖᤧ᤺ᤱᤅᤡᤸᤗᤧ ᤂᤧᤱᤜᤠ᤹ ᤂᤠ᤺ᤳᤋᤢᤛᤡᤖᤥ॥

᥊᥇ ᤂᤢᤏᤧ᤹ ᤐᤕᤶ ᤕᤶᤒᤠ ᤗᤢᤱᤅᤡᤴ ᤑ᤺ᤰᤂᤢᤸᤗᤧ

ᤂᤧᤵᤔᤥᤗᤠᤶ ᤆᤫᤠ᤺ᤳ ᤐᤢᤴᤍᤧᤗ᤺ᤴᤍᤧᤖᤥ.

ᤜᤧᤰᤁᤩᤠᤱ ᤂᤧᤴ ᤆᤫᤠ᤺ᤳᤋᤡᤴ ᤕᤧ᤺ᤱᤄᤠᤍᤧᤴᤏᤥ ᤘᤜ᤺ᤱ ᤐᤥ᤺ᤰᤂᤧᤖᤥ॥

᥊᥈ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤁᤢᤛᤧᤘᤠᤖᤥᤒᤠ ᤀᤒᤪᤠᤜᤠᤶᤔᤡᤴᤏᤢ

ᤆᤥᤃᤢᤒᤠ ᤛᤣᤛᤣᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤗᤡᤱᤄᤢᤖᤥ॥

᥊᥉ ᤜᤧᤰᤁᤣᤗ᤹ᤖᤡᤰ ᤛᤣᤃᤢᤛᤡᤒᤠ ᤁᤢᤔᤏᤠᤜᤠ᤹

ᤂᤢᤏᤧ᤹ ᤔᤡᤛᤪᤗᤠᤶ ᤗ᤺ᤳᤋᤢ ᤌᤠᤰᤋᤢᤛᤡᤖᤥ.

ᤂᤧᤱᤜᤠ᤹ ᤔᤧᤛ᤺ᤳᤋᤧᤖ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧᤖᤥ॥

᥊᥊ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤐᤡᤖᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹ ᤜᤢᤰᤛᤢᤵᤋᤢᤛᤡᤖᤥ॥

᥊᥋ ᤁᤢᤔᤏᤠᤜᤠ᤹ᤖᤧ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤖᤥ.

ᤜᤧᤰᤁᤩᤠᤱ ᤁᤢᤎᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤍᤧᤴᤗ

ᤑᤠ᤹ᤀᤠᤱ ᤂᤢᤏᤧ᤹ ᤀᤰᤂᤣ ᤆᤥᤃᤢᤒᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤧᤏᤢ᤹ᤔᤧᤍᤠᤖ ᤆᤥᤃᤢᤛᤡ

᥇᥆᥌

ᤕᤜᤘᤣ ᤍᤠᤱᤒᤧᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤆᤰᤔᤧᤸᤗ᤹ᤀᤣ

ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤐᤕᤶ ᤕᤶᤒᤠ

ᤕᤠ᤺ᤶᤒᤰᤜᤠ᤹ ᤜᤠ᤺ᤳᤗᤧ ᤆᤧᤱᤔᤠ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

ᤜᤠ᤺ᤳᤗᤧ ᤁᤢᤗᤡᤱᤍᤥ ᤁᤧᤳᤗ ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤛᤢᤰᤋᤢᤒᤣ᥅

᥉ ᤂᤢᤏᤧ᤹ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤏᤢ

ᤛᤍᤠᤍᤡᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤶᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥

᥊ ᤕᤜᤘᤣ ᤍᤠᤱᤒᤠᤀᤣ. ᤁᤧᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤸᤗᤧ

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ.

ᤂᤧᤱᤜᤠ᤹ ᤋᤠᤱᤃᤧᤛᤧ᤺ᤵᤋᤢᤛᤡᤸᤗᤧ ᤀᤠᤱᤃᤠ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ॥

᥋ ᤂᤧᤏᤧ᤹ ᤁᤧᤔᤏᤠᤜᤠ᤹ ᤔᤧᤏᤢ᤹ ᤔᤧᤍᤠᤒᤠ ᤏᤡᤔᤠ ᤂᤥᤛᤢᤱᤗᤖᤥ.

ᤁᤧᤔᤧᤴᤇᤠᤶ ᤕᤠᤵᤔᤡᤜᤠ᤹ᤏᤢ ᤀᤠᤱᤃᤠ᤹ ᤛ᤺ᤵᤔᤠ ᤂᤥᤀᤠᤖᤖᤥ.

ᤜᤧᤰᤁᤩᤠᤱ ᤁᤧᤛᤣᤃᤢᤛᤡᤒᤠ ᤔᤏᤠᤜᤠ᤹ᤏᤢ ᤛᤥᤛᤥᤖᤡᤰ

ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤔᤠ ᤛᤢᤰᤋᤢᤱᤗᤖᤥ॥

᥌ ᤀᤠᤏᤡᤃᤧ ᤋᤠᤰᤌᤧᤒᤠ ᤛᤢᤎᤧᤒᤠᤜᤠ᤹ ᤁᤢᤀᤡᤛᤡ᤺ᤰ

ᤀᤠᤏᤡᤃᤧᤀᤠᤱ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥

ᤋᤠᤵᤑᤧ᤺ᤶᤒᤠ ᤏᤢ ᤋᤠᤰᤁᤧᤓᤧᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥍ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥ

ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ.

ᤕᤧᤳᤗᤧᤱ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ.

ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤂᤧᤱᤜᤠ᤹ᤖᤧ ᤁᤧᤛᤡᤰ ᤔᤧᤓᤥ᤺ᤰᤂᤢᤖᤥ॥

᥎ ᤜᤧᤰᤁᤣᤛᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤴ

ᤀᤥ᤺ᤴᤎᤠᤰᤔᤠᤛᤡᤖᤧ ᤗᤠᤃᤡ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

᥏ ᤂᤢᤏᤧ᤹ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤴ ᤑᤧ᤺ᤰᤋᤢᤀᤠᤱ ᤂᤧᤴ ᤆᤵᤐᤪᤧᤰ ᤆᤒᤧᤖᤥ.

ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ ᤛᤧᤱᤛᤧᤱᤒᤠ ᤕᤧ᤺ᤱᤄᤠᤍᤧᤴ

ᤜᤧᤰᤋᤱᤒᤥᤗᤠᤶ ᤏᤠᤎᤠ᤺ᤶᤒᤡ ᤗᤧᤵᤛᤠᤱ ᤋᤡ᤺ᤰᤋᤢ ᤋᤣ᤹ᤖᤢᤛᤡᤖᤥ॥

᥇᥆ ᤂᤢᤴᤇᤡ᤹ ᤁᤧᤈᤡ᤺ᤵᤐᤠᤜᤠ᤹ᤗᤠᤶ ᤂᤧᤱᤜᤠ᤹ ᤛᤧᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤏᤡᤱᤔᤡᤜᤠ᤹ᤗᤠᤶᤒᤠ ᤋᤠᤱᤛᤧ᤺ᤵᤋᤢᤛᤡᤖᤥ॥

᥇᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹ ᤆᤫᤠ᤺ᤳᤋᤡᤸᤗᤧ ᤛᤢ᤺ᤵᤋᤢᤛᤡᤖᤥ.

ᤂᤧᤱᤜᤠ᤹ ᤌᤡᤰᤁᤠᤱ ᤔᤧᤴᤍᤠᤅᤧᤸᤗᤥ॥

᥇᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤒᤠ᤺ᤴᤏᤡᤴ ᤏᤛᤠ᤺ᤴ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

᥇᥉ ᤜᤧᤰᤁᤣᤛᤠᤱ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹

ᤂᤧᤱᤜᤠ᤹ᤖᤧ ᤜᤠᤖᤠ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ.

ᤜᤧᤰᤁᤩᤠᤱ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤔᤧᤴᤜᤠᤱᤄᤢᤴᤗᤥ॥

᥇᥊ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤂᤧᤱᤜᤠ᤹ ᤆᤠᤔᤠ ᤌᤢᤱᤔᤠᤖᤧ ᤁᤢᤔᤡ᤺ᤵᤔᤠᤸᤗᤧ ᤋᤖᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢᤖᤥ॥

᥇᥋ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤔᤧᤏᤠ᤺ᤰᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤡᤖᤢᤛᤡᤖᤥ.

ᤁᤖ ᤁᤡᤵᤔᤠᤃᤧᤄᤢᤒᤠ ᤋᤢᤰᤔᤠ ᤗᤠ᤺ᤰᤔᤠᤜᤠ᤹ᤀᤠᤱ ᤐᤠᤱᤄᤢ ᤋᤠᤛᤢᤖᤥ॥

᥇᥌ ᤂᤧᤱᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ

ᤕᤧ᤺ᤱᤄᤠᤍᤧᤴᤏᤥ ᤔᤥᤛᤠ᤺ᤴ ᤏᤠᤔᤧᤜᤧᤳᤋᤢᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ

ᤛᤧᤘᤠᤖᤥᤒᤠ ᤜᤠᤖᤢᤏᤧᤴᤏᤠᤱ ᤏᤠᤔᤧᤜᤧᤳᤋᤢᤖᤥ॥

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤁᤠ᤹ᤖᤧᤀᤠᤱ ᤍᤠᤋᤠᤏᤧᤴ ᤗᤖᤢᤍᤣᤛᤢᤖᤥ.

ᤜᤧᤰᤁᤩᤠᤱ ᤀᤒᤡᤖᤠᤔᤧᤴ ᤏᤢ ᤁᤢᤔᤣ᤺ᤳ

ᤁᤢᤛ᤻ᤛᤠᤜᤠ᤹ᤀᤠᤱ ᤗᤢᤵᤋᤢᤍᤣᤛᤢᤛᤡᤖᤥ॥

᥇᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴ ᤁᤧᤄᤧᤶᤒᤠᤜᤠ᤹

ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ.

ᤂᤧᤴ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤁᤧᤖᤧᤰ ᤔᤡᤔᤧᤍᤡᤃᤧ ᤔᤧᤛᤩᤧᤖᤥ॥

᥇᥏ ᤜᤥᤖᤣᤒ ᤁᤥ᤺ᤰᤔᤠᤀᤥ ᤂᤧᤱᤜᤠ᤹ᤖᤧ

ᤛᤠᤶᤔᤩᤠᤱ ᤐᤡᤳ ᤏᤠᤘᤠᤀᤡᤳᤗᤠᤎᤡᤰ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤴ ᤏᤠᤘᤠᤀᤡᤳᤗᤠ᤺ᤴ ᤂᤧᤱᤜᤠ᤹ᤖᤧ ᤛᤧᤘᤠ ᤔᤧᤔᤧᤳᤋᤢᤖᤥ॥

᥈᥆ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ

ᤀᤡᤱᤎᤠ᤺ᤱ ᤐᤡᤔᤠᤖᤧ ᤁᤢᤗᤧᤰᤘᤠ ᤕᤠ᤺ᤴ ᤁᤧᤈᤠᤒᤠ

ᤏᤠᤘᤠᤀᤡᤳᤗᤠ ᤐᤡᤳᤋᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

᥈᥇ ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥ ᤐᤕᤶ ᤕᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ

ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ॥

᥈᥈ ᤂᤧᤵᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ.

ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤂᤢᤏᤧ᤹ ᤏᤧᤜᤡᤖᤧ

ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

᥈᥉ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤔᤏᤠᤜᤠ᤹ ᤔᤧᤰᤂᤢᤱᤛᤡᤱ ᤐᤠ᤺ᤳᤋᤢᤖᤥ.

ᤁᤖ ᤂᤢᤏᤧ᤹ ᤛᤣᤃᤢᤒᤠ ᤁᤢᤛᤣᤘᤠᤖᤥᤒᤠ ᤔᤥᤛᤠ᤺ᤴ

ᤕᤧᤶᤛᤡᤱᤅᤠᤱ ᤁᤧᤛᤡᤰ ᤔᤧᤓᤥ᤺ᤰᤂᤧᤴᤏᤧ᤹

ᤁᤴᤜᤠ᤹ ᤔᤧᤔᤧᤰᤂᤧᤛᤧᤴᤏᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤖᤥ॥

᥈᥊ ᤂᤧᤱᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ

ᤐᤏᤢᤏᤢᤒᤠ ᤗᤠᤈᤣ᤺ᤴ ᤜᤏᤧᤒᤠ ᤔᤧᤗᤣ᤺ᤳᤋᤢᤖᤥ.

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤠᤱᤜᤢᤵᤐᤡᤴ ᤏᤠᤔᤧᤴᤇᤠ᤹ᤖᤢᤸᤗᤥ॥

᥈᥋ ᤂᤧᤱᤜᤠ᤹ ᤂᤢᤏᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ

ᤔᤢᤏᤢᤰᤏᤢᤰ ᤗ᤹ᤖᤡᤰ ᤔᤏᤧᤔᤧᤎᤡᤰᤋᤧᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤛᤡᤒᤠᤴ

ᤂᤧᤱᤜᤠ᤹ᤖᤧ ᤂᤧᤶᤄᤧᤶ ᤔᤧᤸᤗᤠᤵᤋᤢᤸᤗᤥ॥

᥈᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹

ᤀᤰᤂᤣ ᤔᤧᤳᤋᤢᤛᤡᤀᤠᤱ ᤑᤧ᤺ᤰᤋᤢᤛᤡᤖᤥ.

“ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤀᤠᤱᤃᤠ᤹ ᤂᤡᤏᤡ᤹ ᤔᤧᤱᤏᤡᤱᤗᤥ॥

᥈᥍ ᤂᤡᤏᤡ᤹ ᤛᤠᤔᤧᤴᤇᤠ᤹ᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤢᤶᤔᤥ ᤑᤢᤳᤗᤢᤶ ᤛᤧᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤵᤔᤡ ᤗᤠᤈᤣ᤹ᤜᤠ᤹ᤀᤥ

ᤀᤠᤱᤃᤠ᤹ ᤐᤢᤒᤣᤗᤠᤵᤛᤠ ᤆᤥᤃᤢᤱᤛᤡᤱᤗᤥ॥”

᥈᥎ ᤂᤧᤒᤩᤠᤱ ᤐᤥᤖ ᤔᤧᤵᤔᤏᤠᤒᤠ ᤗᤠᤈᤣ᤹ᤀᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹

ᤒᤠᤗ ᤔᤠᤱᤅᤥ ᤔᤧᤄᤧ᤺ᤶᤛᤡᤱᤗᤥ.

ᤜᤧᤰᤁᤩᤠᤱ ᤁᤢᤛᤰᤔᤠ ᤔᤧᤴᤕᤠᤰᤔᤏᤠᤒᤠ ᤛᤠᤶᤔᤠᤱᤜᤠ᤹ᤀᤥ

ᤔᤧᤍᤥ᤺ᤴᤍᤢᤒᤠ ᤛᤡᤍᤢᤱᤈᤓᤠ᤺ᤴ ᤔᤧᤈᤖᤥ॥

᥈᥏ ᤀᤰᤂᤣᤗ᤹ᤖᤡᤰ ᤂᤢᤏᤡ᤹ ᤕᤠ᤺ᤶᤒᤰᤁᤡᤸᤗᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥᤃᤧᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤗᤢᤶᤔᤥ ᤁᤡᤵᤔᤠ ᤁᤧᤄᤢᤒᤠ ᤔᤡᤴᤍᤣ᤹ ᤐᤥᤃᤧᤖᤥ॥

᥉᥆ ᤐᤡᤏᤜᤠᤛᤧᤴ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤕᤧᤶᤛᤡᤱᤅᤠᤱ ᤂᤢᤶᤍᤡᤱ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱᤗᤰ ᤔᤡᤴᤍᤣ᤹ ᤐᤥ᤺ᤰᤔᤠ ᤏᤠ᤹ᤖᤧᤖᤥ॥

᥉᥇ ᤂᤧᤱᤃ ᤛᤠᤶᤕᤥᤏᤡᤒᤠ ᤁᤢᤕᤠ᤺ᤶᤒᤰ ᤐᤥ᤺ᤰᤂᤧᤖᤥ.

ᤂᤧᤴ ᤁᤢᤕᤠ᤺ᤶᤒᤰᤁᤡᤴ ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤴᤏᤧᤸᤗᤥ॥

᥉᥈ ᤔᤣᤖᤡᤒᤠ ᤔᤧᤵᤔᤏᤠᤒᤠ ᤋᤧᤴᤏᤥ ᤁᤧᤒᤢᤶᤒᤠ ᤆᤫᤠ᤺ᤳᤋᤡᤸᤗᤧ

ᤁᤢᤕᤠᤀᤥ ᤕᤜᤘᤣ ᤍᤠᤱᤒᤠᤴ ᤁᤢᤔᤏᤠᤜᤠ᤹ᤖᤧ ᤁᤢᤛᤡᤰ ᤔᤧᤓᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤔᤥᤛᤠ᤺ᤴ ᤁᤧᤛᤠᤰᤐᤥ ᤌᤩᤧᤖᤥ॥

᥉᥉ ᤂᤧᤱᤜᤠ᤹ᤖᤧ ᤔᤥᤛᤠ᤺ᤴ ᤁᤢᤛᤡᤰ ᤂᤧᤅᤧᤖ ᤔᤧᤕᤠ᤺ᤴᤍᤢᤖᤥ.

ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤌᤣᤀᤠᤱ ᤔᤧᤴᤀᤡ᤺ᤳᤋᤣ ᤐᤠᤖᤧᤖᤥ॥

᥉᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤏᤠᤏ ᤗᤠᤈᤣ᤹ᤒᤠ

ᤔᤏᤠᤜᤠ᤹ ᤛᤧᤖᤧᤶᤛᤡᤶᤔᤧ᤹ ᤔᤧᤳᤋᤢᤛᤡᤀᤠᤱ ᤘᤕᤧᤖᤥ.

ᤂᤧᤱᤜᤠ᤹ᤖᤧ ᤔᤧᤴᤇᤧᤖᤢᤛᤡᤸᤗᤥ॥

᥉᥋ ᤁᤖ ᤂᤧᤱᤜᤠ᤹ ᤂᤧᤴ ᤛᤢᤘᤠᤱᤜᤠ᤹ᤏᤢ ᤔᤣ᤺ᤰᤂᤡᤶ ᤔᤧᤈᤥᤃᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤠᤵᤑᤧ᤺ᤶᤒᤠ ᤌᤡᤶᤜᤠ᤹ ᤔᤧᤜᤢ᤹ᤛᤡᤱᤗᤥ॥

᥉᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤖᤥ.

ᤂᤧᤴ ᤀᤠᤒᤠᤅᤣ ᤂᤢᤏᤡ᤹ ᤔᤧᤰᤔᤠ ᤆᤧᤴ ᤐᤥ᤺ᤰᤂᤧᤖᤥ॥

᥉᥍ ᤁᤏᤠᤏ ᤗᤠᤈᤣ᤹ᤒᤠ ᤏᤠᤘᤠᤀᤡᤳᤗᤠ ᤋᤃᤡ ᤏᤡᤱᤘᤠ᤹ ᤔᤧᤍᤥ᤺ᤴᤍᤢᤖᤥ.

ᤀᤠᤒᤠᤅᤣ ᤛᤠᤜᤠ᤹ ᤛᤡᤍᤢᤱᤈᤓᤠ ᤔᤧᤈᤥᤃᤢᤛᤡᤖᤥ॥

᥉᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤁᤢᤍᤥ᤺ᤵᤔᤠ ᤛᤠᤀᤣᤜᤠ᤹ᤖᤧ

ᤂᤢᤏᤡ᤹ ᤔᤠᤰᤂᤡᤴ ᤘᤠᤔᤧᤍᤣ᤺ᤴᤍᤢᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤀᤣᤜᤠ᤹

ᤔᤧᤛᤧᤖᤢᤛᤡᤀᤠᤱ ᤗᤠᤈᤣ᤺ᤴ ᤔᤧᤈᤡ᤺ᤴᤍᤢᤖᤥ॥

᥉᥏ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤏᤡᤱᤘᤠ᤹ ᤔᤧᤒᤡᤖᤢᤖᤥ.

ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤥ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤘᤕᤧᤖᤥ॥

᥊᥆ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤢᤔᤏᤠᤜᤠ᤹ᤏᤢ ᤁᤢᤛᤡᤰ ᤐᤥᤃᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤆᤡ᤺ᤳᤋᤢᤛᤡᤖᤥ॥

᥊᥇ ᤂᤢᤏᤧ᤹ ᤂᤧᤴ ᤔᤏᤠᤜᤠ᤹ ᤂᤧᤵᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤏᤡᤱᤔᤡᤜᤠ᤹ᤖᤧ

ᤂᤧᤱᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤖᤥ॥

᥊᥈ ᤂᤧᤱᤜᤠ᤹ ᤏᤡᤱᤔᤡᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤀᤠ᤺ᤵᤐᤠ ᤕᤢᤰᤁᤥ ᤔᤧᤃᤳᤋᤢᤛᤡᤖᤥ॥

᥊᥉ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤡᤰᤗᤧᤱ ᤁᤢᤔᤏᤠ

ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ.

ᤁᤖ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤆᤰᤔᤧᤸᤗ᤹ᤀᤣ ᤁᤢᤛᤡᤰ ᤔᤧᤓᤥ᤺ᤰᤂᤢᤖᤥ

ᤜᤧᤰᤁᤩᤠᤱ ᤗᤠᤕᤥᤀᤥ ᤔᤧᤎᤩᤧᤖᤥ॥

᥊᥊ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤢᤒᤧᤴ

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤖᤥ.

ᤂᤧᤱᤜᤠ᤹ ᤋᤢᤰᤂᤣᤗᤠᤰᤂᤣᤀᤥ ᤔᤧᤎᤩᤧ᤺ᤸᤗᤧ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖᤥ॥

᥊᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤂᤢᤏᤧ᤹ ᤁᤢᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤕᤠᤵᤔᤡ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ

ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥊᥌ ᤂᤢᤏᤧ᤹ ᤂᤧᤴ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ

ᤂᤧᤱᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤖ ᤆᤥᤃᤢᤛᤡᤖᤥ॥

᥊᥍ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤕᤠᤵᤔᤡ ᤀᤠᤛᤧ᤺ᤵᤋᤧ᤹ᤀᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤢᤘᤠᤱᤜᤠ᤹ᤗᤢᤶᤔᤥᤗᤠᤶ

ᤀᤠᤏᤡᤃᤧ ᤀᤠᤏᤢ᤺ᤰᤋᤧ ᤀᤠᤍᤠᤖᤧ᤹ᤀᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤏᤢᤃᤧᤴᤛᤠᤒᤠ ᤐᤥ᤺ᤰᤂᤡᤃᤧᤖ

ᤛᤣᤛᤣᤒᤠ ᤁᤧᤔᤡᤱᤅᤥ ᤁᤧᤏᤠᤖᤠ ᤑᤥᤛᤢᤶᤒᤧᤖᤥ॥

᥊᥎ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ.

ᤛᤍᤠᤍᤡᤱ ᤛᤍᤠᤍᤡᤱ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤁᤧᤖᤧᤰᤗᤧ “ᤀᤠᤔᤡᤴ” ᤔᤧᤒᤠ᤺ᤳᤋᤢᤖᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤁᤢᤗᤰ ᤅᤠᤛᤡ

(ᤏᤡᤱ ᤛᤢᤶ ᥇᥆᥍–0)

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤢ᤹ᤒᤠ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥆᥍

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥈ ᤂᤡᤏᤡ᤹ ᤀᤠᤳᤋᤡᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤛᤧ᤺ᤵᤋᤡᤀᤠᤱ ᤁᤧᤘᤕᤡ.

ᤁᤴ ᤐᤠ᤺ᤴᤜᤠ᤹ ᤂᤢᤏᤧ᤹ ᤁᤢᤏᤠᤖᤠ ᤁᤧᤓᤥᤛᤢᤶᤔᤡᤸᤗᤧ ᤕᤠᤶᤔᤥ ᤔᤧᤳᤋᤧᤶᤔᤧ᤹ᤀᤥ॥

ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤗᤠᤶᤒᤠ

ᤂᤢᤏᤧ᤹ ᤂᤡᤏᤡ᤹ ᤁᤧᤛᤧ᤺ᤵᤋᤡᤀᤠᤱ ᤘᤠ᤹ᤖᤥ॥

᥉ ᤂᤢᤏᤧ᤹ ᤕᤠᤵᤔᤡ ᤗᤠᤈᤣ᤹ᤒᤠ ᤏᤠᤱᤃᤧᤴ ᤏᤢ

ᤏᤠᤶᤎᤠ ᤐᤡᤛᤠᤱᤗᤠᤶᤒᤠ ᤁᤧᤛᤢᤵᤛᤡᤖᤥ.

ᤜᤧᤰᤁᤩᤠᤱ ᤌᤠᤱᤃᤧᤳ ᤏᤢ ᤗᤠᤱᤃᤧᤳ ᤐᤡᤛᤠᤱᤒᤠ

ᤔᤠ᤺ᤱᤄᤠ ᤗᤠᤈᤣ᤹ᤗᤠᤶ ᤁᤧᤓᤢᤰᤂᤡᤖᤥ॥

᥊ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤁᤢᤓᤠ ᤗᤠᤶᤒᤣ ᤔᤧᤗᤧᤰᤋᤧᤀᤠᤱ ᤔᤧᤀᤡᤖᤧᤖᤥ.

ᤂᤧᤱᤜᤠ᤹ ᤕᤧᤰᤕᤰᤁᤥ ᤐᤣ᤺ᤰᤔᤠᤀᤠᤱ

ᤕᤠᤱᤎᤥ᤺ᤰᤔᤠ ᤗᤠᤶ ᤔᤧᤱᤄᤥᤛᤢᤸᤗᤥ॥

᥋ ᤂᤧᤱᤜᤠ᤹ ᤛᤧᤳᤗᤠ᤺ᤰᤔᤠ ᤏᤢ

ᤘᤠᤔᤡᤔᤠᤸᤗᤧ ᤕᤠ᤺ᤴᤍᤢᤛᤡᤀᤠᤱ ᤘᤕᤧᤖᤥ.

ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤏᤡᤱᤛᤠᤱ ᤐᤢᤃᤧᤀᤠᤱ ᤘᤕᤧᤖᤥ॥

᥌ ᤂᤧᤒᤩᤠᤱ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤧᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

᥍ ᤂᤢᤏᤧ᤹ ᤂᤧᤱᤜᤠ᤹ ᤋᤥ᤺ᤴᤍᤥ᤺ᤶᤒᤠ ᤗᤠᤶᤔᤥ ᤗᤠᤶᤗᤥᤛᤢᤛᤡᤖᤥ.

ᤜᤧᤰᤁᤩᤠᤱ ᤕᤠᤱᤎᤥ᤺ᤰᤛᤧ ᤕᤧᤰᤕᤰᤁᤥ ᤁᤧᤳᤋᤢᤛᤡᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤗᤠᤃᤡ ᤂᤢᤏᤧ᤹ ᤏᤢᤃᤧᤴ ᤔᤧᤒᤡᤖᤢᤖ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢ ᤐᤡᤖᤢᤛᤡᤒᤠ ᤏᤡᤱᤘᤠ᤹ ᤁᤧᤔᤠᤒᤠ

ᤕᤠ᤺ᤶᤒᤰᤗᤧ ᤗᤠᤃᤡ ᤏᤢᤃᤧᤴ ᤔᤧᤍᤥ᤺ᤴᤍᤢᤖ ᤐᤥᤱᤗᤥ॥

᥏ ᤌᤣᤀᤠᤱᤓᤧᤸᤗᤧ ᤁᤢᤘᤠᤃᤧᤔᤡᤒᤠᤜᤠ᤹ ᤂᤢᤏᤡ᤹

ᤘᤠᤔᤡ᤺ᤰᤔᤠᤴ ᤆᤡᤵᤛᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤛᤡᤰ ᤁᤧᤗᤠ᤺ᤰᤐᤠᤜᤠ᤹ᤖᤧ ᤂᤢᤏᤡ᤹

ᤛᤧᤳᤗᤠ᤺ᤰᤔᤠᤴ ᤆᤡᤵᤛᤢ ᤐᤡᤖᤢᤛᤡᤖᤥ॥

᥇᥆ ᤁᤢᤓᤠ ᤂᤧᤱᤜᤠ᤹ ᤏᤠᤔᤠᤰᤔᤠ ᤏᤢ ᤂᤠᤔᤠᤰᤔᤠᤗᤢᤶᤔᤥ ᤔᤧᤕᤠᤃᤧᤖᤥ.

ᤑᤧᤴᤌᤰᤁᤪᤱᤅᤡᤸᤗᤧ ᤀᤡᤄᤣ᤺ᤱᤅᤥ ᤔᤧᤎᤩᤧᤀᤠᤱ

ᤛᤠᤰᤐᤠ ᤁᤧᤎᤠᤒᤠ ᤜᤧᤰᤁᤣ ᤋᤢᤰᤂᤣ ᤔᤧᤈᤩᤧᤀᤠᤱ ᤔᤧᤘᤕᤧᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤔᤧᤀᤳᤋᤢᤖᤥ.

ᤜᤧᤰᤁᤩᤠᤱ ᤐᤡᤖᤢᤛᤡᤒᤠ ᤛᤡᤘᤠᤍᤡᤱ ᤂᤠᤜᤢᤴᤜᤠ᤹ ᤔᤧᤱᤄᤧᤵᤛᤢᤸᤗᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ

ᤕᤠ᤺ᤶᤒᤰᤁᤥ ᤌᤠᤛᤢᤛᤡᤀᤠᤱ ᤐᤏᤠ ᤔᤧᤏᤠᤛᤧᤖᤥ.

ᤂᤧᤱᤜᤠ᤹ ᤜᤷᤈᤢ᤹ ᤜᤷᤈᤢ᤹ ᤔᤧᤈᤥ᤺ᤴᤍᤧ.

ᤁᤖ ᤁᤧᤓᤠ᤹ᤒᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

᥇᥉ ᤂᤧᤒᤩᤠᤱ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤧᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

᥇᥊ ᤂᤢᤏᤧ᤹ ᤏᤠᤔᤠᤰᤔᤠ ᤏᤢ ᤂᤠᤔᤠᤰᤔᤠ ᤗᤢᤶᤔᤥᤗᤠᤶ

ᤂᤧᤱᤜᤠ᤹ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤔᤧᤄᤣ᤺ᤰᤂᤢᤛᤡᤒᤠ ᤂᤢᤴᤇᤡ᤹ ᤑᤧᤴᤌᤰᤁᤪᤱᤜᤠ᤹

ᤛᤩᤠᤰ ᤘᤕᤠᤰ ᤑᤢ᤹ᤖᤢ ᤐᤡᤖᤢᤛᤡᤖᤥ॥

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤗᤠᤃᤡ

ᤂᤢᤏᤧ᤹ ᤏᤢᤃᤧᤴ ᤔᤧᤒᤡᤖᤢᤖ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢ ᤐᤡᤖᤢᤛᤡᤒᤠ ᤏᤡᤱᤘᤠ᤹ ᤁᤧᤔᤠᤒᤠ

ᤕᤠ᤺ᤶᤒᤰᤗᤧ ᤗᤠᤃᤡ ᤏᤢᤃᤧᤴ ᤔᤧᤍᤥ᤺ᤴᤍᤢᤖ ᤐᤥᤱᤗᤥ॥

᥇᥌ ᤂᤧᤒᤩᤠᤱ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤧᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤁᤧᤖᤧᤰ ᤋᤠᤱᤛᤧ᤺ᤵᤋᤢᤛᤡᤖᤥ॥

᥇᥍ ᤁᤢᤓᤠ ᤀᤠᤒᤠᤅᤣ ᤗᤠᤕᤥ ᤏᤢ ᤁᤢᤀᤡᤓᤧᤶᤔᤠᤖᤧ ᤀᤍᤱ ᤔᤧᤒᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤁᤧᤛᤠᤰᤐᤥ ᤔᤧᤎᤩᤧᤖᤥ॥

᥇᥎ ᤂᤧᤱᤜᤠ᤹ ᤁᤧᤖᤧᤰ ᤁᤢᤈᤠᤖᤧ ᤂᤢᤏᤡ᤹ ᤏᤡᤱᤗᤧ᤹ᤖᤢᤀᤠᤱ ᤘᤕᤧᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤛᤡᤔᤠᤗᤡᤱᤎᤥᤀᤥ ᤔᤧᤃᤧᤖᤧᤀᤠᤱ ᤔᤧᤘᤕᤧᤖᤥ॥

᥇᥏ ᤂᤧᤒᤩᤠᤱ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤧᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

᥈᥆ ᤁᤢᤒᤠ᤺ᤴᤈᤠᤰ ᤁᤡᤸᤗᤧ ᤂᤧᤱᤜᤠ᤹ ᤏᤢᤛᤢᤛᤡᤖᤥ.

ᤜᤧᤰᤁᤩᤠᤱ ᤛᤡᤔᤧᤸᤗᤧ ᤗᤢᤶᤒᤠ᤺ᤳᤋᤥᤗᤠᤶ ᤛᤧ᤺ᤵᤋᤢᤛᤡᤖᤥ॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤗᤠᤃᤡ ᤂᤢᤏᤧ᤹ ᤏᤢᤃᤧᤴ ᤔᤧᤒᤡᤖᤢᤖ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢ ᤐᤡᤖᤢᤛᤡᤒᤠ ᤏᤡᤱᤘᤠ᤹ ᤁᤧᤔᤠᤒᤠ

ᤕᤠ᤺ᤶᤒᤰᤗᤧ ᤗᤠᤃᤡ ᤏᤢᤃᤧᤴ ᤔᤧᤍᤥ᤺ᤴᤍᤢᤖ ᤐᤥᤱᤗᤥ॥

᥈᥈ ᤂᤧᤱᤜᤠ᤹ᤖᤧ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖ

ᤂᤢᤏᤧ᤹ ᤏᤢᤃᤧᤴ ᤔᤧᤒᤡᤖᤢᤖ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤍᤠᤒᤠ ᤛᤠᤶᤗᤥᤜᤠ᤹ ᤛᤠᤶᤔᤧᤔᤧᤳᤋᤢᤖ

ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹ ᤔᤧᤒᤠ᤺ᤳᤋᤢ ᤔᤧᤈᤧᤰᤂᤢᤖᤖᤥ॥

᥈᥉ ᤁᤢᤓᤠᤃ ᤘᤠᤗᤠᤎᤠᤜᤠ᤹ᤀᤥ ᤔᤧᤗᤠᤛᤧᤀᤠᤱ ᤐᤕᤶ ᤕᤶᤒᤠ ᤘᤖ᤺ᤱᤅᤥ ᤔᤧᤒᤣᤖᤥ.

ᤜᤧᤰᤁᤩᤠᤱ ᤛᤠᤵᤐᤥᤰ ᤜᤡᤱᤔᤠᤖᤧ ᤗᤠᤃᤡ ᤘᤖ᤺ᤱᤅᤥ ᤕᤠ᤺ᤶᤒᤰ ᤔᤧᤈᤥᤃᤧᤖᤥ॥

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤆᤥ᤺ᤰᤔᤠ ᤛᤢᤰᤋᤢ ᤂᤧᤴ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ.

ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤅᤥ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹

ᤁᤧᤔᤠᤒᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ॥

᥈᥋ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤸᤗᤧ ᤁᤡᤵᤔᤠᤃᤧᤄᤢᤒᤠ

ᤛᤢᤖᤡ᤺ᤳ ᤁᤣᤈᤱ ᤜᤢᤔᤠ ᤜᤣ᤺ᤰᤋᤧᤖᤥ.

ᤘᤖ᤺ᤱᤅᤥ ᤘᤠᤓᤧᤸᤗᤧᤱᤅᤡᤴ ᤐᤥ᤺ᤰᤔᤠ ᤜᤣ᤺ᤰᤋᤧᤖᤥ॥

᥈᥌ ᤘᤠᤓᤧᤸᤗᤧᤱᤅᤡᤸᤗᤧ ᤘᤠᤗᤠᤎᤠᤜᤠ᤹ ᤌᤠ᤺ᤱ ᤐᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤘᤖ᤺ᤱᤅᤡᤸᤗᤧ ᤕᤠᤱᤕᤥ ᤏᤡ᤺ᤵᤛᤢᤛᤡᤖᤥ.

ᤀᤰᤋᤱᤒᤠ ᤁᤧᤛᤠᤰᤐᤠ ᤋᤢᤰᤂᤣᤀᤥ

ᤘᤠᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤀᤠ᤺ᤴᤇᤡᤱᤔᤠ ᤔᤧᤴᤇᤢᤰᤋᤧᤸᤗᤥ॥

᥈᥍ ᤂᤧᤱᤜᤠ᤹ ᤌᤡ᤺ᤸᤗᤧ ᤔᤕᤢᤛᤡᤒᤠ ᤔᤏᤠ ᤁᤢᤀᤡᤛᤡ᤺ᤰ

ᤆᤥᤏᤠ᤺ᤶ ᤆᤥᤏᤠ᤺ᤶ ᤔᤧᤗ᤹ᤖᤧᤖ ᤔᤧᤈᤥ᤺ᤴᤍᤧᤖᤥ.

ᤂᤧᤱᤜᤠ᤹ᤖᤧ ᤌᤣ ᤆᤥ᤺ᤰᤔᤠᤀᤠᤱ ᤂᤢᤏᤡ᤹ ᤏᤧᤜᤡᤖᤧ ᤔᤧᤎᤠᤵᤋᤢᤸᤗᤥ॥

᥈᥎ ᤂᤧᤒᤩᤠᤱ ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤧᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

᥈᥏ ᤂᤢᤏᤧ᤹ ᤛᤢᤖᤡ᤺ᤳ ᤁᤣᤈᤱᤅᤡᤴ ᤆᤡᤈᤡ ᤕᤧᤶᤕᤧᤶ ᤆᤥᤃᤢᤖᤥ.

ᤜᤧᤰᤁᤩᤠᤱ ᤘᤖ᤺ᤱᤅᤥᤒᤠ ᤘᤠᤓᤧᤸᤗᤧᤱᤜᤠ᤹ ᤆᤡ᤺ᤰᤋᤢ ᤗᤠᤛᤧᤖᤥ॥

᥉᥆ ᤛᤢᤖᤡ᤺ᤳ ᤁᤣᤈᤱᤅᤡᤴ ᤆᤡᤈᤡ ᤕᤧᤶᤕᤧᤶ

ᤐᤥ᤺ᤰᤂᤧᤀᤠᤱ ᤂᤧᤱᤜᤠ᤹ ᤔᤧᤛ᤺ᤳᤋᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤈᤥᤃᤢᤒᤠ

ᤘᤠᤗᤠᤎᤠ ᤕᤧᤵᤏᤠᤀᤥ ᤁᤧᤳᤋᤢᤛᤡᤖᤥ॥

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤗᤠᤃᤡ

ᤂᤢᤏᤧ᤹ ᤏᤢᤃᤧᤴ ᤔᤧᤒᤡᤖᤢᤖ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢ ᤐᤡᤖᤢᤛᤡᤒᤠ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤗᤧ ᤗᤠᤃᤡ

ᤏᤢᤃᤧᤴ ᤔᤧᤍᤥ᤺ᤴᤍᤢᤖ ᤐᤥᤱᤗᤥ॥

᥉᥈ ᤂᤧᤱᤜᤠ᤹ᤖᤧ ᤔᤧᤴᤇᤠᤶ ᤕᤠᤵᤔᤡ ᤆᤢᤶᤗᤢᤱᤅᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖᤖᤥ.

ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤆᤢᤶᤓᤥᤀᤥ

ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤔᤧᤈᤥᤃᤢᤖᤖᤥ॥

᥉᥉ ᤕᤜᤘᤣ ᤍᤠᤱᤒᤧᤸᤗᤧ ᤕᤱᤄᤱᤜᤠ᤹ ᤆᤵᤐᤪᤧᤰ ᤆᤵᤛᤢᤖᤥ.

ᤜᤧᤰᤁᤩᤠᤱ ᤘᤜ᤺ᤱᤜᤠ᤹ ᤆᤫᤠ᤺ᤳ ᤔᤧ᤺ᤴᤏᤣᤒᤠ ᤆᤥᤃᤢᤖᤥ॥

᥉᥊ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤁᤢᤀᤡᤓᤧᤶᤔᤠᤸᤗᤧ ᤆᤥᤃᤢᤸᤗᤧ

ᤆᤠ ᤁᤧᤏᤢ᤹ᤒᤠ ᤂᤠᤶᤔᤡᤴ ᤕᤢᤶ ᤁᤧᤗᤠ᤺ᤰᤐᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤴ ᤂᤠᤶᤔᤡᤴ ᤆᤠ ᤔᤧᤴᤏᤢ᤹ᤔᤏᤠᤒᤠ ᤆᤥᤃᤢᤖᤥ॥

᥉᥋ ᤂᤢᤏᤧ᤹ ᤕᤧ᤺ᤱᤄᤠᤍᤧᤴᤏᤡᤴ ᤘᤖᤰ ᤐᤥ᤺ᤰᤂᤧᤖ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤜᤣᤒᤠ ᤋᤧᤴᤏᤥ ᤆᤫᤠ᤺ᤳ ᤐᤢᤴᤍᤧᤖ ᤆᤥᤃᤢᤖᤥ॥

᥉᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤳᤁᤧᤗᤠ᤺ᤰᤐᤠᤜᤠ᤹

ᤂᤧᤵᤔᤥ ᤕᤢᤱᤔᤠ ᤐᤠᤱᤄᤢᤛᤡᤖᤥ.

ᤕᤢᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤧ᤹ᤕᤥ ᤕᤧᤰᤕᤰ ᤔᤧᤈᤥᤃᤢᤖᤥ॥

᥉᥍ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤠᤜᤠ᤹ᤀᤥ

ᤂᤧᤱᤜᤠ᤹ᤖᤧ ᤕᤠ᤹ᤖᤡ᤺ᤶᤒᤠᤴ ᤔᤧᤜᤣ᤹ᤖᤢᤖᤥ.

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤔᤧᤗᤣ᤺ᤳᤋᤢᤖᤥ.

ᤂᤧᤒᤩᤠᤱ ᤔᤢᤸᤗᤢᤰ ᤁᤢᤈᤠ ᤔᤧᤛᤢᤵᤛᤢᤖᤥ॥

᥉᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤖᤡᤰ ᤔᤧᤒᤥ᤺ᤴᤍᤧ ᤔᤧᤎᤧ᤹ᤖᤧᤖᤥ.

ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤐᤡᤳ ᤛᤠ᤺ᤱᤘᤠᤜᤠ᤹ ᤑᤥᤛᤢᤛᤡᤖᤥ॥

᥉᥏ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤔᤧᤄᤢᤶᤛᤢᤛᤡ.

ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ

ᤜᤧᤰᤁᤩᤠᤱ ᤔᤡᤰᤘᤠ ᤔᤧᤎᤠᤵᤛᤢ ᤔᤧᤒᤡᤖᤢᤛᤡᤖᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤧᤕᤢᤔᤧᤖᤥ॥

᥊᥆ ᤁᤢᤔᤏᤠ ᤋᤢᤰᤂᤣ ᤁᤧᤈᤠ᤺ᤵᤐᤠ ᤕᤢᤰᤛᤠᤒᤠᤜᤠ᤹

ᤂᤢᤏᤧ᤹ ᤛᤡᤖᤡᤱ ᤔᤧᤔᤖ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤗᤠᤶ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ

ᤂᤧᤱᤜᤠ᤹ ᤋᤠᤰᤁᤧᤃᤶᤒᤠᤀᤠᤱ ᤁᤧᤘᤠ᤹ᤒᤠ ᤆᤥᤃᤢᤛᤡᤖᤥ॥

᥊᥇ ᤁᤖ ᤂᤢᤏᤧ᤹ ᤕᤠᤱᤃᤧᤛᤠ᤹ᤒᤠ ᤏᤢ

ᤋᤢᤰᤂᤣᤀᤥ ᤁᤧᤎᤠᤒᤠᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤕᤱᤜᤠ᤹

ᤔᤧᤸᤗᤢᤰ ᤗᤢᤵ ᤜᤧᤰᤁᤣ ᤑᤥᤛᤢᤛᤡᤖᤥ॥

᥊᥈ ᤁᤢᤍᤥ᤺ᤵᤔᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤔᤧᤛ᤺ᤳᤗᤥ.

ᤁᤖ ᤁᤢᤀᤡᤃᤧᤓᤧᤶᤒᤠᤜᤠ᤹ ᤔᤧᤶᤒᤠ᤺ᤳᤏᤧᤸᤗ ᤕᤠ᤺ᤴᤍᤢᤛᤡᤖᤥ॥

᥊᥉ ᤛᤡᤰᤁᤢᤶᤛᤠᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤖᤥ.

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤴ ᤏᤡᤱᤘᤠ᤹ᤀᤥ ᤔᤧᤕᤢᤰᤂᤢᤖᤖᤥ॥

ᤏᤡᤱᤔᤡᤜᤠ᤹ᤗᤠᤶᤒᤠ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥆᥎

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤌᤎᤵ ᤔᤧᤸᤗ᤹ᤀᤣ

ᤀᤠᤏᤡᤱᤘᤠ᤺ᤴ ᤂᤧᤏᤧ᤹ᤀᤥ ᤕᤢᤰᤂᤢᤱᤗᤥ.

ᤛᤠᤶᤗᤥᤀᤠᤖ ᤁᤧᤖᤧᤰ ᤀᤠᤛᤡᤰᤗᤢᤱᤔᤥᤗᤠᤶᤔᤣ

ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥈ ᤀᤠᤍᤢ᤺ᤱᤃᤣ ᤀᤴᤔᤣ ᤂᤡᤱᤔᤏᤠᤒᤠ

ᤀᤠᤔᤢᤰᤗᤠᤜᤠ᤹ ᤀᤠᤱᤃᤠ᤹ ᤔᤢᤰᤂᤢᤱᤗᤥ.

ᤀᤠᤱᤃᤠ᤹ ᤋᤠᤏᤠᤶᤛᤠ ᤏᤠᤶ ᤁᤧᤳᤗ ᤕᤠ᤺ᤴᤍᤢᤱᤗᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤢᤶᤔᤥ ᤏᤢᤃᤧᤴ ᤐᤡᤏᤧᤖᤥ.

ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤀᤠᤱᤃᤠ᤹ ᤂᤧᤏᤧ᤹

ᤁᤧᤏᤠᤖᤠ ᤑᤥᤛᤢᤱᤗ ᤛᤠᤶᤗᤥᤀᤠᤖᤥ॥

᥊ ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ

ᤐᤠ᤺ᤴᤏᤡᤴ ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧᤀᤠᤱ ᤌᤠ᤺ᤱ ᤁᤧᤳᤗᤥ.

ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤸᤗᤧ ᤋᤠᤱᤛᤠᤰᤐᤠᤴ ᤛᤢᤛᤢᤖᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧᤀᤠᤱ

ᤌᤠ᤺ᤱ ᤐᤥ᤺ᤰᤂᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤡᤔᤡᤍᤡᤱᤅᤡᤴ

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥᤛᤣ᤺ᤴᤎᤠᤱ ᤆᤥᤃᤧ᤹ᤀᤥ॥

᥌ ᤁᤧᤔᤢᤰᤛᤠᤶᤔᤡᤸᤗᤧ ᤀᤠᤏᤡᤃᤧ ᤀᤠᤛᤧ᤺ᤵᤋᤧ᤹ᤀᤥ.

ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠᤜᤠ᤹ ᤔᤧᤍᤠᤱ ᤔᤧᤕᤠ᤺ᤰᤗᤖᤥ॥

᥍ ᤁᤢᤛᤣᤛᤣᤍᤧᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤏᤠ᤺ᤴᤍᤢᤱᤅᤠᤱ ᤛᤧᤰᤁᤧᤶᤔᤡᤴ ᤜᤠᤛᤢᤱᤗᤥ.

ᤜᤧᤰᤁᤩᤠᤱ ᤛᤢᤰᤁᤥ᤺ᤳᤒᤠ ᤋᤣᤸᤗᤢᤶᤜᤠ᤹ ᤛᤡ᤺ᤰᤋᤢᤱᤅᤠᤱ

ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤜᤠ᤺ᤳᤋᤢᤱᤛᤡᤱᤗᤥ॥

᥎ ᤃᤡᤗᤠᤍᤧᤱᤃ ᤀᤠᤱᤃᤠ᤹ᤀᤡᤴᤗᤥ.

ᤔᤏᤛ᤻ᤛᤣ᤺ᤴᤏᤠᤱ ᤀᤠᤱᤃᤠ᤹ᤀᤡᤴᤏᤣᤖᤥ.

ᤀᤣᤑᤪᤠᤀᤡᤶᤔᤧᤴ ᤑᤧᤴᤈᤣ᤹ ᤀᤠᤍᤠᤱᤄᤢ᤺ᤰᤗᤥ.

ᤕᤜᤢᤍᤠ᤺ᤴ ᤀᤠᤜᤠᤱ ᤋᤰᤁᤠ᤺ᤳᤗᤥ॥

᥏ ᤔᤥᤀᤠᤒᤧᤴ ᤀᤠᤜᤵᤛᤡᤱᤔᤠᤍᤧᤴᤗᤥ.

ᤀᤣᤍᤥᤶᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤛᤧᤘᤠ

ᤁᤧᤈᤥ᤺ᤰᤐᤠ ᤆᤥᤃᤢᤱᤛᤡᤱᤗᤥ.

ᤐᤗᤡᤛ᤻ᤋᤡᤜᤠ᤹ ᤏᤠ᤺ᤴᤍᤢᤱᤛᤡᤱᤅᤠᤱ

ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤁᤠᤖᤥ॥”

᥇᥆ ᤜᤠ᤺ᤳᤗᤧ ᤀᤠᤱᤃᤠ᤹ ᤗᤢᤱᤎᤠᤰᤁᤡᤸᤗᤧ

ᤁᤒᤢᤒᤠ ᤕᤧᤰᤕᤰᤁᤥ ᤁᤧᤳᤋᤠᤒᤠᤒᤣ᥅

ᤜᤠ᤺ᤳᤗᤧ ᤀᤠᤱᤃᤠ᤹ ᤀᤣᤍᤥᤔ ᤌᤠᤖᤡᤰ ᤗᤠᤶᤗᤥᤀᤠᤒᤠᤒᤣ᥅

᥇᥇ ᤏᤡᤱᤘᤠ᤹ᤑᤢᤔᤠᤱᤅᤣ. ᤛᤧᤰᤂᤠᤀᤣ ᤕᤠᤵᤔᤡ ᤁᤧᤏᤠ᤹ᤖᤧᤒᤠᤒᤡ᥅

ᤀᤠᤏᤡᤃᤧ ᤌᤰᤛᤢᤒᤠ ᤋᤢᤖᤠᤜᤠ᤹ᤏᤢ ᤗᤠᤱᤁᤧᤱᤄᤣ᤺ᤰᤏᤧᤶᤒᤠᤒᤡ᥅

᥇᥈ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤏᤢ ᤌᤰᤔᤠ ᤀᤠᤓᤠ᤹ᤖᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤖᤧ ᤀᤠᤶᤓᤠ᤹ᤒᤠᤱᤃ

ᤜᤏᤧ ᤌᤣᤏᤠᤎᤣᤖᤰ ᤐᤥᤱᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤗᤧᤵᤔᤠᤱ

ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤌᤱ ᤀᤠᤏᤠ᤺ᤴᤍᤢᤶᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤏᤡᤱᤔᤡᤜᤠ᤹

ᤂᤢᤏᤧ᤹ ᤜᤠᤖᤡ ᤆᤠ᤺ᤳᤋᤢᤛᤡᤖᤥ॥

ᤋᤢᤰᤂᤣ ᤁᤧᤍᤢᤶᤒᤠ ᤔᤏᤠ᤺ᤸᤗᤧ ᤁᤢᤗᤢᤱᤜᤠ᤺ᤴ ᤐᤠ᤺ᤴ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥆᥏

ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤂᤧᤏᤧ᤹ ᤛᤫᤠ᤺ᤳ ᤔᤧᤕᤢᤅᤧᤴᤏᤧ᤹ᤀᤥ॥

᥈ ᤋᤠᤰᤁᤧᤓᤧᤒᤠ ᤏᤢ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ

ᤀᤠᤱᤃᤠ᤹ ᤔᤧᤍᤖᤠᤱᤅᤠᤱ ᤘᤠ᤹ᤀᤠᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤡᤱᤗᤧᤰ ᤀᤠᤒᤠ᤺ᤴ ᤔᤧᤒᤠ᤺ᤳᤋᤢᤖᤥ॥

᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤔᤧᤳᤋᤠᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤌᤣᤏᤠᤎᤣ ᤔᤧᤓᤳᤋᤠᤖᤥ॥

᥊ ᤀᤠᤱᤃᤠ᤹ᤃ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤃᤡ ᤋᤢᤘᤠ ᤆᤥᤃᤢᤱ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤀᤳᤋᤠᤖᤥ॥

᥋ ᤏᤢᤖᤡᤰ ᤔᤧᤳᤋᤢᤱᤛᤡᤱᤒᤠᤸᤗᤧ ᤁᤢᤗᤧᤰᤘᤠ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤠᤖᤥ.

ᤜᤧᤰᤁᤩᤠᤱ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤒᤠᤸᤗᤧ ᤁᤢᤗᤧᤰᤘᤠ

ᤀᤠᤱᤃᤠ᤹ ᤔᤧᤈᤡ᤺ᤳᤋᤠᤖᤥ॥

᥌ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤂᤢᤏᤧ᤹ ᤀᤵᤔᤠᤖᤧ ᤗᤠᤃᤡ ᤁᤢᤓᤠ ᤁᤢᤀᤡᤃᤧᤓᤧᤶᤒᤠ

ᤂᤠᤛᤧᤴᤗᤥ᤺ᤶᤒᤠᤎᤡᤰ ᤛᤣᤃᤧ᤹ᤀᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤏᤡᤱᤔᤡᤜᤠ᤹ᤖᤧ

ᤂᤧᤴ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤖᤖᤥ॥

᥍ ᤂᤢᤏᤧ᤹ ᤁᤢᤄᤠᤛᤧᤴ ᤐᤥ᤺ᤱᤅᤡᤸᤗᤧ

ᤂᤧᤴ ᤀᤠᤵᤋᤡᤰᤁᤥ ᤌᤠᤖᤖᤥ.

ᤂᤧᤸᤗᤧ ᤐᤣᤗᤡ ᤑᤠᤰᤋᤢᤒᤠᤴ ᤗᤠᤕᤥ ᤐᤥ᤺ᤱᤗᤖᤥ॥

᥎ ᤜᤠᤖᤠ᤹ ᤂᤧᤸᤗᤧ ᤁᤢᤎᤠ᤺ᤰ ᤛ᤹ᤖᤖᤥ.

ᤔᤠᤱᤛᤧᤘᤠ ᤆᤥ᤺ᤰᤔᤠ ᤁᤢᤗᤰᤁᤡᤴ ᤘᤣ᤹ ᤔᤏᤠ᤺ᤸᤗᤧ ᤂᤥᤛᤢᤖᤖᤥ॥

᥏ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤕᤧᤳᤇᤠᤒᤠ ᤕᤧᤳᤇᤠᤔᤠ ᤔᤧᤒᤥ᤺ᤱᤗᤖᤥ.

ᤜᤧᤰᤁᤩᤠᤱ ᤁᤢᤔᤣ᤺ᤳᤋᤡᤴ ᤔᤣᤔᤣᤍᤢᤔᤠ ᤐᤥ᤺ᤱᤗᤖᤥ॥

᥇᥆ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤆᤠᤃᤧᤏᤠ᤺ᤰᤐᤠ ᤁᤧᤈᤠᤒᤠ ᤔᤧᤒᤥ᤺ᤱᤗᤖᤥ.

ᤂᤢᤴᤇᤡ᤹ ᤔᤧᤕᤢᤱᤒᤠ ᤐᤠᤱᤕᤰ ᤜᤡᤶᤜᤠ᤹ᤀᤥᤗᤠᤶᤒᤠ

ᤂᤧᤱᤜᤠ᤹ ᤔᤧᤏᤠ᤺ᤳᤋᤢᤛᤡᤖᤖᤥ॥

᥇᥇ ᤂᤧᤸᤗᤧ ᤁᤳᤋᤢᤒᤠ ᤁᤠᤰ ᤕᤠᤱᤛᤠᤁᤢᤴᤎᤣ᤺ᤴ

ᤛᤡᤱᤏᤠᤳ ᤁᤧᤒᤡᤒᤠᤸᤗᤧ ᤋᤣ᤹ᤖᤢᤏᤡᤖᤥ.

ᤂᤧᤸᤗᤧ ᤛᤩᤠᤱᤔᤧᤴᤍᤠᤱ ᤆᤥᤃᤢᤒᤠ ᤐᤠ᤺ᤴᤜᤠ᤹

ᤕᤠᤵᤔᤡᤜᤠ᤹ᤖᤧ ᤔᤧᤏᤠᤵᤋᤢᤏᤡᤖᤥ॥

᥇᥈ ᤂᤢᤏᤧ᤹ ᤜᤠ᤺ᤳᤗᤧᤀᤠᤱ ᤗᤢᤱᤔᤠ᤹ ᤔᤧᤍᤢᤰᤋᤢᤸᤗᤖᤥ.

ᤂᤢᤏᤧ᤹ ᤗᤧᤖᤢᤎᤛᤡᤒᤠ ᤕᤧᤳᤇᤠᤒᤠ ᤕᤧᤳᤇᤠᤔᤠ

ᤁᤢᤛ᤻ᤛᤠᤜᤠ᤹ ᤜᤠ᤺ᤳᤗᤧᤀᤠᤱ ᤀᤥᤔᤧᤔᤧᤳᤋᤢᤛᤡᤸᤗᤖᤥ॥

᥇᥉ ᤂᤧᤸᤗᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹ ᤔᤧᤛᤡᤖᤖᤥ.

ᤜᤧᤰᤁᤩᤠᤱ ᤁᤧᤍᤠᤒᤠ ᤌᤠ᤺ᤰᤜᤠ᤹ᤖᤧ

ᤂᤢᤏᤡ᤹ ᤔᤡᤱᤅᤠᤱ ᤔᤠᤒᤣ᤺ᤰᤗᤖᤥ॥

᥇᥊ ᤂᤧᤸᤗᤧ ᤁᤢᤎᤠ᤺ᤰᤌᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤴ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤛᤢᤶᤗ᤹ᤖᤖᤥ.

ᤂᤧᤸᤗᤧ ᤁᤢᤶᤔᤠᤖᤧ ᤆᤥᤃᤢᤒᤠ ᤗᤠᤕᤥᤴ

ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤴᤏᤧᤸᤗᤖᤥ॥

᥇᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ

ᤛᤍᤠᤍᤡᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤌᤠ᤺ᤵᤗᤖᤥ.

ᤂᤠᤶᤒᤣ᤺ᤰᤔᤥᤗᤠᤶᤒᤠ ᤂᤧᤱᤜᤠ᤹ ᤏᤡᤱᤘᤠ᤹ ᤔᤧᤔᤢ᤺ᤴᤗᤖᤥ॥

᥇᥌ ᤂᤧᤸᤗᤧ ᤀᤠᤓᤧᤸᤗᤧᤀᤠᤱ ᤘᤣ᤹ᤜᤠ᤹

ᤗᤢᤱᤔᤠ᤹ ᤋᤢᤰᤔᤠᤛᤡ ᤏᤡᤱᤘᤠ᤹ ᤔᤧᤈᤥᤃᤢᤸᤗᤥ.

ᤁᤖ ᤕᤠᤱᤃᤧᤛᤠ᤹ᤒᤠ ᤏᤢ ᤆᤢᤱᤈᤡ ᤕᤧᤳᤇᤠᤜᤠ᤹

ᤜᤧᤰᤁᤩᤠᤱ ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠᤜᤠ᤹

ᤋᤢᤰᤂᤣ ᤆᤠ᤺ᤳᤋᤢᤛᤡᤀᤠᤱ ᤛᤧᤖᤢᤛᤡᤖᤥ॥

᥇᥍ ᤂᤧᤸᤗᤧ ᤘᤣ᤹ᤜᤠ᤹ ᤔᤠᤱᤍᤣᤔᤠᤛᤡ ᤁᤢᤛᤡᤖᤠ᤹ ᤌᤠᤅᤧᤖᤥ.

ᤁᤖ ᤂᤧᤴ ᤛᤠᤰᤔᤢᤖᤠᤜᤠ᤹ ᤂᤢᤏᤧ᤹ ᤁᤢᤛᤶᤎᤠᤱᤅᤣ ᤌᤠᤖᤖᤥ.

ᤂᤧᤸᤗᤧ ᤘᤣ᤹ᤜᤠ᤹ ᤔᤢ᤹ᤀᤡᤛᤠᤶ ᤐᤡᤔᤠᤛᤡ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ.

ᤜᤧᤰᤁᤣ᤺ᤸᤗᤧ ᤂᤧᤴᤏᤠᤱ ᤘᤣ᤹ᤜᤠ᤹ᤖᤧ ᤔᤢ᤹ᤀᤡᤛᤠᤶ ᤔᤧᤶᤒᤡᤖᤢᤸᤗᤖᤥ॥

᥇᥎ ᤂᤧᤸᤗᤧ ᤀᤠᤓᤧᤸᤗᤧᤛᤠᤱ ᤘᤣ᤹ᤜᤠ᤹ ᤔᤠᤱᤍᤣ

ᤛᤠᤰᤔᤢᤖᤠᤖᤰ ᤔᤧᤳᤋᤢᤛᤡᤀᤠᤱ ᤐᤳᤇᤧᤖᤥ.

ᤁᤢᤛᤠᤵᤐᤥ᤺ᤰᤁᤥ ᤛᤠᤰᤔᤢᤖᤠᤴ ᤆᤫᤠ᤺ᤳ ᤜᤧᤰᤁᤣ ᤋᤡᤶᤛᤧᤖᤥ.

ᤜᤧᤰᤁᤩᤠᤱ ᤏᤡ᤺ᤱᤃᤣ᤹ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤁᤢᤕᤧᤵᤐᤠᤜᤠ᤹ᤀᤥ ᤛᤡᤒᤢᤍᤣ᤹ᤖᤢᤖᤥ॥

᥇᥏ ᤂᤧᤸᤗᤧ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤳᤋᤢᤛᤡᤒᤠᤴ

ᤂᤢᤏᤧ᤹ ᤁᤢᤛᤶᤎᤠᤱ ᤌᤠᤖᤖᤥ.

ᤜᤧᤰᤁᤩᤠᤱ ᤂᤧᤴ ᤛᤠᤰᤔᤢᤖᤠᤴ ᤑ᤹ᤀᤡ ᤁᤢᤀᤡᤛᤡ᤺ᤰ

ᤀᤠᤓᤧᤸᤗᤧᤛᤠᤱ ᤕᤢᤵᤛᤢᤀᤠᤱ ᤐᤳᤗᤖᤥ॥”

᥈᥆ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤵᤋᤡᤰ

ᤁᤧᤃᤢ᤺ᤵᤐᤠᤜᤠ᤹ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ.

ᤀᤠᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ

ᤁᤧᤒᤠ᤺ᤵᤐᤠᤜᤠ᤹ᤖᤧ ᤜᤠᤒᤠ ᤜᤧᤰᤋᤱᤒᤠ ᤁᤢᤗᤧᤰᤘᤠ ᤔᤧᤄᤥᤛᤢᤖᤖᤥ॥

᥈᥇ ᤁᤖ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤁᤧᤔᤠᤱᤜᤢᤵ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤑᤠ᤹ᤖᤠᤱᤅᤣ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤏᤢ ᤁᤧᤏᤢ᤹ᤒᤠ ᤁᤧᤈᤥ᤺ᤰᤗᤥ॥

᥈᥈ ᤀᤠᤱᤃᤠ᤹ ᤕᤠᤱᤃᤧᤛᤠ᤹ᤒᤠ ᤆᤥ᤺ᤰᤁᤠᤀᤠᤱ ᤋᤢᤰᤂᤣ ᤆᤠᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ

ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤀᤠᤖᤥ॥

᥈᥉ ᤀᤠᤱᤃᤠ᤹ᤃ ᤕᤢ᤺ᤴᤎᤥ᤺ᤰᤐᤠ ᤛᤠᤶᤔᤡ᤺ᤰᤂᤢᤱᤒᤠ

ᤁᤢᤀᤡᤛᤡ᤺ᤰ ᤔᤠᤔᤠᤒᤣ᤺ᤰᤔᤠ ᤆᤥ᤺ᤰᤁᤠᤖᤥ.

ᤏᤡ᤺ᤱᤄᤢᤰᤘᤠ᤺ᤴ ᤛᤠᤱᤔᤏᤠᤀᤠᤱ ᤗᤠᤵᤑᤢᤔᤏᤠᤒᤠ ᤜᤧᤰᤁᤣ ᤗ᤹ᤀᤠᤖᤥ॥

᥈᥊ ᤋ᤺ᤰᤏᤧᤳ ᤕᤢᤱᤔᤠᤖᤧ ᤕᤢᤱᤔᤠᤖᤧ ᤀᤠᤎᤢᤱᤒᤥᤜᤠ᤹ ᤕᤱᤗᤥ.

ᤀᤠᤱᤃᤠ᤹ ᤀᤠᤎᤰᤁᤡᤴᤏᤠᤱ ᤕᤧᤵ ᤏᤢ

ᤜᤥᤖᤡᤰᤗᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥋ ᤀᤠᤱᤃᤠ᤹ ᤔᤧᤏᤡᤀᤠᤀᤠᤱ ᤔᤏᤠᤜᤠ᤹ ᤔᤧᤀᤣ᤺ᤳᤗᤥ.

ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤴ

ᤋᤄᤢᤶᤋᤄᤢᤶ ᤔᤧᤔᤧᤳᤋᤢᤖᤥ॥

᥈᥌ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ᤀᤥ.

ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥈᥍ ᤀᤠᤱᤃᤠ᤹ ᤕᤠᤵᤔᤡ ᤋᤠᤱᤃᤧᤛᤧ᤺ᤵᤐᤠᤱᤃ ᤂᤧᤏᤧ᤹ᤏᤧᤖᤥ.

ᤁᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤈᤥᤃᤢᤒᤠ ᤑᤠ᤹ᤀᤠᤱ

ᤀᤠᤏᤡᤱᤔᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ॥

᥈᥎ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤍᤣ ᤛᤠᤱᤃᤪᤠ ᤔᤧᤔᤧᤳᤋᤠᤖᤥ.

ᤁᤖ ᤂᤧᤏᤧ᤹ᤃ ᤔᤢ᤹ᤀᤡᤛᤠᤶ ᤁᤧᤒᤡᤀᤠᤖᤥ॥

ᤀᤠᤱᤃᤠ᤹ ᤕᤠᤵᤔᤡ ᤁᤧᤄᤢᤶᤒᤠᤜᤠ᤹ ᤜᤠᤖᤡᤔᤧᤍᤠᤖᤥ.

ᤁᤖ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ ᤀᤠᤏᤡᤱᤘᤠ᤹ ᤋᤠᤖᤖᤥ॥

᥈᥏ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤎᤠᤖᤖᤥ॥

᥉᥆ ᤕᤶᤒᤠ ᤀᤡᤰᤗᤠᤀᤥ ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤢᤱᤗᤥ.

ᤔᤧᤴᤇᤠᤶ ᤆᤢᤶᤗᤢᤱᤅᤥ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤢᤱᤗᤥ॥

᥉᥇ ᤌᤣᤀᤠᤱᤓᤧᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹ ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤛᤧᤵᤔᤠ ᤁᤧᤃᤥ᤺ᤵᤐᤠᤜᤠ᤹ᤗᤠᤶᤒᤠ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤛᤣ᤺ᤴᤍᤢᤒᤠ ᤜᤠᤱᤅᤡᤴ ᤔᤢᤰᤛᤠᤶ ᤐᤡᤖᤢ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥇᥆

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤴᤍᤠᤱᤒᤠᤴ ᤔᤧᤳᤋᤢᤖᤥ.

“ᤁᤧᤏᤡᤱᤔᤡᤜᤠ᤹ ᤁᤧᤕᤢᤰᤁᤥ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ

ᤀᤠᤱᤃᤠ᤹ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤕᤢᤅᤧ᤹ᤀᤥ॥”

᥈ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤕᤥᤏᤗᤠᤶᤒᤠ

ᤁᤧᤜᤠᤱᤕᤢᤰ ᤆᤥ᤺ᤰᤔᤠ ᤔᤢᤰᤛᤠᤶ ᤑᤥᤛᤢᤖᤥ.

ᤂᤢᤏᤧ᤹ ᤐᤠ᤺ᤳᤋᤢ. “ᤁᤧᤏᤡᤱᤔᤡᤜᤠ᤹ ᤛᤶᤎᤠᤱ

ᤜᤠᤱᤕᤢᤰ ᤆᤥ᤺ᤰᤔᤠ ᤁᤧᤄᤥᤛᤢᤖᤥ॥”

᥉ ᤁᤧᤏᤡᤱᤔᤡᤜᤠ᤹ᤏᤢ ᤌᤱ ᤌᤰᤛᤧ ᤁᤧᤒᤣ᤺ᤰᤁᤡᤸᤗᤧ

ᤀᤠᤒᤠᤅᤣ ᤏᤡᤱᤘᤠ᤺ᤸᤗᤧ ᤁᤧᤔᤏᤠᤜᤠ᤹ᤖᤧ ᤁᤧᤶᤓᤠ᤹ᤖᤥ.

ᤋᤠᤏᤠᤶ ᤁᤧᤎᤠᤒᤠ ᤛᤣ᤺ᤰᤘᤠ ᤜᤧᤰᤋᤱᤒᤠ ᤌᤠᤱᤒᤧᤴ ᤁᤧᤔᤏᤠᤜᤠ᤹

ᤂᤧᤏᤧ᤹ ᤁᤧᤘᤠ᤹ᤒᤠ ᤛᤣᤛᤣ ᤁᤥ᤺ᤰᤔᤠᤀᤥ ᤔᤧᤎᤠᤱᤗᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ

ᤀᤠᤓᤧᤸᤗᤧᤀᤠᤱ ᤔᤧᤗᤧᤰᤂᤢᤴᤗᤥ-

“ᤂᤧᤏᤧ᤹ᤃ ᤔᤸᤁᤡᤛᤧᤍᤧᤰ ᤁᤢᤀᤡᤛᤡ᤺ᤰᤐᤠ

ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤏᤧᤖᤥ॥”

᥋ ᤕᤜᤘᤣ ᤍᤠᤱᤒᤠᤴ ᤁᤧᤈᤢᤵᤛᤠᤱ ᤗᤧᤵᤔᤠᤱ ᤘᤠ᤹ᤖᤥ.

ᤂᤢᤏᤧ᤹ ᤁᤢᤛᤡᤰ ᤐᤥ᤺ᤰᤁᤡᤸᤗᤧ ᤜᤠᤱᤜᤠ᤹ ᤏᤠ᤺ᤴᤍᤢᤛᤡᤖᤥ॥

᥌ ᤂᤢᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

ᤜᤧᤰᤁᤩᤠᤱ ᤗᤠᤈᤣ᤺ᤴ ᤆᤣᤜᤠ᤹ᤖᤧ ᤌᤡᤶᤛᤢᤖᤥ.

ᤂᤧᤒᤩᤠᤱ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤜᤠᤱᤜᤠ᤹ ᤂᤢᤏᤧ᤹ ᤏᤠ᤺ᤴᤍᤢᤛᤡᤖᤥ॥

᥍ ᤁᤖ ᤂᤧᤏᤧ᤹ ᤁᤧᤜᤠᤱᤅᤡᤸᤗᤧ ᤗᤠᤶᤒᤣᤛᤠᤱ ᤁᤧᤏᤧᤒᤠ

ᤕᤱᤄᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤢᤅᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤌᤱ ᤁᤧᤏᤠ᤺ᤶᤒᤠ

ᤐᤥ᤺ᤱᤅᤠᤱ ᤆᤠᤱᤈᤠᤱ ᤕᤧᤵᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥇᥇

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤀᤠᤛᤡᤰᤗᤢᤱᤔᤥᤗᤠᤶᤔᤣ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ.

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤢᤱᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹

ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ.

ᤂᤧᤴ ᤁᤢᤛᤡᤖᤠ᤹ᤃᤧᤎᤠᤱᤒᤠ ᤁᤧᤖᤧᤰᤗᤧ

ᤁᤧᤕᤠ᤺ᤶᤒᤰᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤔᤧᤃᤥ᤺ᤳᤋᤢᤖᤥ॥

᥉ ᤂᤢᤏᤧ᤹ ᤆᤥᤃᤢᤒᤠ ᤀᤠᤳᤋᤡᤴ ᤕᤠ᤺ᤶᤒᤰᤜᤠ᤹ᤛᤠᤱ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤗᤠ᤹ᤒᤠ ᤏᤢ

ᤜᤠᤱᤘᤠ ᤔᤠᤱᤘᤠ ᤁᤧᤕᤠᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤢᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴ

ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱ ᤘᤠ᤹ᤖᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ

ᤁᤢᤕᤠ᤺ᤶᤒᤰᤜᤠ᤹ ᤀᤡ᤺ᤵᤔᤠ ᤀᤠᤒᤠᤱᤗᤥ.

ᤂᤢᤏᤧ᤹ ᤁᤧᤏᤢ᤹ᤒᤠ ᤏᤢ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰᤗᤥ॥

᥋ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹

ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤔᤠᤱᤜᤢᤵᤐᤡᤴ ᤀᤠᤓᤧᤸᤗᤧᤀᤠᤱ

ᤂᤢᤏᤧ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤸᤗᤥ॥

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤁᤢᤔᤏᤠᤜᤠ᤹ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤁᤢᤔᤢᤰᤛᤠᤶᤔᤡᤴ

ᤂᤧᤱᤜᤠ᤹ ᤀᤥ᤺ᤴᤎᤠᤰᤋᤢᤛᤡᤀᤠᤱ ᤘᤠ᤹ᤖᤥ॥

᥍ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤜᤠ᤹ᤀᤥ

ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤏᤢ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤖᤧᤰ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤋᤧᤳᤗᤥ॥

᥎ ᤁᤢᤀᤡᤱᤈᤠ᤺ᤱᤜᤠ᤹ ᤛᤧᤰᤂᤠᤒᤠ ᤏᤢ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤂᤧᤴ ᤀᤡᤱᤈᤠ᤺ᤱᤜᤠ᤹ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥

᥏ ᤂᤢᤏᤧ᤹ ᤁᤢᤔᤏᤠᤜᤠ᤹ ᤌᤧ᤹ᤖᤢᤛᤡᤀᤠᤱ ᤛᤧᤴᤗᤵ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤂᤢᤏᤧ᤹ ᤀᤠᤓᤧᤸᤗᤧᤀᤠᤱ

ᤔᤧᤶᤔᤠᤔᤏᤠᤒᤠ ᤔᤠᤱᤜᤢᤵ ᤆᤥᤃᤢᤖᤥ॥

ᤂᤢᤏᤧ᤹ᤃ ᤛᤣᤛᤣᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ᥄

᥇᥆ ᤕᤜᤘᤣ ᤍᤠᤱᤒᤠᤴᤏᤢ ᤁᤡᤔᤠᤱᤃ

ᤛᤡᤰᤁᤢᤶᤛᤠᤒᤠ ᤐᤥᤱᤔᤠᤖᤧ ᤁᤢᤜᤣ᤺ᤰᤛᤡᤱᤔᤠᤖᤥ.

ᤂᤢᤏᤧ᤹ ᤁᤢᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤶᤒᤠᤜᤠ᤹

ᤂᤠᤛᤡᤱ ᤁᤧᤏᤡ᤺ᤵᤐᤠ ᤔᤧᤒᤥᤱᤗᤥ॥

ᤂᤢᤏᤧ᤹ ᤁᤢᤏᤠᤖᤠ ᤀᤠᤓᤧᤸᤗᤧᤛᤠᤱ ᤑᤥᤔᤠ ᤐᤥ᤺ᤱᤗᤥ॥

ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤏᤢ᤹ᤔᤧᤍᤠᤖᤥ

᥇᥇᥈

ᤕᤜᤘᤣ ᤍᤠᤱᤒᤠᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ ᤏᤢ

ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤛᤧᤰᤂᤠ

ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ॥

᥈ ᤂᤧᤸᤗᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤜᤠ᤹

ᤗᤠᤈᤣ᤹ᤀᤥ ᤔᤢᤰᤁᤧᤃᤢᤒᤠ ᤔᤧᤒᤥᤱᤗᤥ.

ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤁᤢᤛ᤻ᤛᤠ ᤁᤢᤀᤣᤜᤠ᤹ᤖᤧ

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥

᥉ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ᤏᤢ ᤕᤠᤱᤛᤠᤁᤢᤴᤎᤣ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤠᤶᤕᤥᤏᤡᤔᤠᤴ ᤛᤍᤠᤍᤡᤱ ᤘᤠ᤹ᤖᤥ॥

᥊ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ᤖᤧ ᤗᤠᤃᤡ.

ᤔᤠᤰᤛᤡ᤺ᤱᤕᤠ᤺ᤵᤐᤠ ᤂᤠᤔᤠᤰᤔᤥᤀᤠᤱ ᤀᤥ᤺ᤳᤋᤡ ᤀᤥ᤺ᤳᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤏᤢ᤹ᤒᤠ. ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤔᤧᤈᤥ᤺ᤰᤗᤥ॥

᥋ ᤏᤡᤱᤘᤠ᤹ ᤁᤧᤜᤶᤒᤠᤀᤠᤱ ᤘᤣ᤹ᤜᤠ᤹ ᤛᤡᤱᤏᤠᤳ ᤁᤧᤒᤡᤒᤠ ᤏᤢ

ᤀᤡᤱᤗᤧᤰ ᤔᤧᤴᤈᤥ᤺ᤰᤁᤣ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤴ ᤛ᤺ᤳᤋᤠᤱ ᤘᤠ᤹ᤖᤥ॥

᥌ ᤛᤠᤶᤕᤥᤏᤡᤒᤠ ᤔᤏᤠᤴ ᤀᤠᤓᤧᤸᤗᤧᤀᤠᤱ

ᤁᤢᤗᤡᤱᤍᤥ ᤔᤧᤱᤃᤧᤵᤔᤏᤠᤒᤠ ᤔᤧᤒᤥ᤺ᤱᤏᤧᤸᤗᤥ.

ᤂᤢᤏᤧ᤹ᤃ ᤔᤏᤠᤜᤠ᤹ᤖᤧ ᤛᤍᤠᤍᤡᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥍ ᤑᤧᤴ ᤀᤡᤱᤄᤱ ᤂᤧᤵᤛᤢᤛᤠᤱ ᤂᤧᤴ ᤀᤠᤓᤧᤸᤗᤧᤀᤠᤱ ᤔᤧᤃᤡᤏᤧᤸᤗᤥ.

ᤕᤜᤘᤣ ᤍᤠᤱᤒᤠᤴ ᤏᤛᤠ᤺ᤴ ᤆᤥᤃᤢᤀᤠᤱ

ᤂᤢᤏᤧ᤹ ᤁᤢᤏᤡᤱᤘᤠ᤺ᤴ ᤕᤥᤎᤥ ᤔᤧᤗ᤹ᤏᤧᤸᤗᤥ॥

᥎ ᤂᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤌᤣᤀᤠᤱ ᤔᤧᤗ᤹ᤏᤧᤴ.

ᤜᤧᤰᤁᤩᤠᤱ ᤂᤧᤴ ᤔᤧᤃᤡᤏᤧᤴ ᤔᤧᤕᤱᤏᤧᤸᤗᤥ.

ᤁᤢᤏᤢᤵᤔᤥ ᤂᤧᤸᤗᤧ ᤁᤢᤏᤡᤱᤔᤡᤜᤠ᤹ ᤜᤠᤖᤡ ᤔᤧᤍᤠᤒᤠ ᤏᤡᤛᤢᤛᤡᤖᤥ॥

᥏ ᤏᤡᤱᤘᤠ᤹ ᤁᤧᤜᤶᤒᤠᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤒᤡᤒᤠᤜᤠ᤹ᤖᤧ

ᤂᤢᤏᤡ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴ ᤛᤍᤠᤍᤡᤱ ᤛᤍᤠᤍᤡᤱ ᤘᤠ᤹ᤖᤥ॥

ᤂᤢᤏᤧ᤹ᤃ ᤔᤢᤰᤁᤧᤃᤢᤒᤠ ᤐᤥ᤺ᤱᤅᤠᤱ ᤔᤡᤱᤛᤥᤎᤠ᤺ᤱᤛᤥ ᤂᤥᤛᤢᤖᤥ॥

᥇᥆ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤛᤡᤰᤐᤥ᤺ᤰᤗᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤠᤒᤥ᤹ᤒᤠᤴ ᤔᤧᤕᤧ᤺ᤰᤂᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤔᤧᤰᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤥᤛᤢᤶᤒᤧ ᤑᤠ᤹ᤀᤠᤱ

ᤔᤧᤀᤡ᤺ᤳᤋᤢᤒᤠᤴᤏᤠᤱ ᤔᤠᤒᤣ᤺ᤰᤗᤥ॥

ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤆᤥᤰ

᥇᥇᥉

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤘᤠᤖᤥᤒᤠᤛᤣ.

ᤂᤢᤏᤧ᤹ ᤁᤢᤔᤡᤱᤅᤡᤴ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ

ᤀᤠᤸᤗᤥᤀᤠᤱᤎᤥ ᤛᤍᤠᤍᤡᤱ ᤌᤠᤖᤡᤰ ᤐᤥ᤺ᤱᤗᤖᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤸᤗᤧᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤥ᤺ᤱᤗᤖᤥ.

ᤏᤠᤱᤃᤧᤴ ᤏᤢ ᤏᤠᤶᤎᤠ ᤐᤡᤛᤠᤱ ᤌᤠᤖᤡᤰᤁᤣ

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ॥

᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ

ᤕᤜᤘᤣ ᤍᤠᤱᤒᤠᤴ ᤌᤥᤎᤥᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤔᤡᤍᤡᤱᤅᤡᤴ

ᤛᤠᤱᤃᤪᤠᤶᤐᤣᤍᤠᤱᤏᤢ᤺ᤸᤗᤧᤀᤠᤱ ᤌᤠ᤺ᤱᤎᤠᤰ ᤘᤠ᤹ᤖᤥ॥

᥋ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤜᤧᤰᤋᤱᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

ᤂᤢᤏᤧ᤹ᤃ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤌᤥᤎᤥᤰᤐᤠ ᤜᤠᤱᤕᤢᤰᤏᤠᤀᤥ ᤕᤢᤱᤗᤥ॥

᥌ ᤂᤢᤏᤧ᤹ᤃ ᤋᤖ᤺ᤱᤃᤧᤴ ᤋᤠᤱᤛᤠᤰᤐᤠᤴ ᤏᤢ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤢ᤺ᤱᤛᤡᤱᤅᤠᤱ ᤀᤥᤔᤧᤳᤋᤢᤖᤥ॥

᥍ ᤂᤢᤏᤧ᤹ ᤂᤠᤶᤜᤡ᤺ᤰᤁᤥ ᤁᤧᤕᤢᤱᤒᤠ

ᤕᤠᤱᤃᤧᤛᤠ᤹ᤒᤠᤜᤠ᤹ ᤑᤥ᤺ᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠ ᤂᤠᤵᤐᤢᤀᤥ

ᤁᤧᤕᤢᤱᤒᤠᤜᤠ᤹ ᤑᤥ᤺ᤰᤂᤢᤛᤡᤖᤥ॥

᥎ ᤂᤢᤏᤧ᤹ᤃ ᤂᤧᤱᤜᤠ᤹ ᤀᤠᤒᤠᤅᤣ ᤁᤢᤔᤏᤠ

ᤜᤠᤱᤛᤠᤜᤠ᤹ᤏᤢ ᤛᤥᤖᤡᤰ ᤕᤢᤰᤂᤢᤛᤡᤖᤥ॥

᥏ ᤛᤠᤔᤧᤱᤃᤵᤔᤏᤠᤔᤠ ᤔᤧᤴᤇᤢᤔᤠ᤺ᤴ ᤂᤢᤏᤧ᤹

ᤜᤡᤴᤈᤠ᤹ ᤐᤡᤳᤇᤠ᤹ᤖᤧ ᤁᤢᤶᤔᤠ ᤆᤥᤃᤢᤀᤠᤱ ᤛ᤺ᤳᤗ ᤕᤠ᤺ᤴᤍᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤛᤠᤶᤗᤥ

᥇᥇᥊

ᤀᤡᤛᤪᤠᤀᤡᤗᤒᤠ ᤔᤏᤠ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ

ᤐᤠ᤺ᤴᤔᤧᤴᤍᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤛᤪ ᤗᤠᤈᤣ᤺ᤴ ᤔᤧᤗᤧᤖᤢᤖᤥ॥

᥈ ᤕᤜᤢᤍᤠ ᤗᤠᤈᤣ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴ ᤐᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤁᤢᤜᤠᤱᤈᤢᤶ ᤐᤥ᤺ᤰᤂᤧᤖᤥ॥

᥉ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤸᤗᤧ ᤂᤧᤱᤜᤠ᤹

ᤏᤡᤛᤢᤛᤡᤀᤠᤱ ᤂᤧᤴ ᤏᤢ᤺ᤰᤂᤧᤒᤣᤖᤥ.

ᤕᤷᤍᤏ ᤕᤱᤄᤱᤅᤡᤴ ᤁᤢᤱᤔᤠ ᤏᤠ᤹ᤖᤧᤖᤥ॥

᥊ ᤁᤥ᤺ᤰᤔᤠᤜᤠ᤹ ᤔᤧ᤺ᤴᤍᤠᤰ ᤜᤧᤰᤁᤣ ᤔᤧᤒᤡᤴᤍᤧᤖᤥ.

ᤌᤧᤃᤢᤜᤠ᤹ ᤔᤧᤸᤗᤢᤰᤛᤠ᤺ᤳᤜᤠ᤹ ᤁᤢᤛᤡᤰ ᤔᤧᤗᤥ᤺ᤰᤋᤧᤖᤥ॥

᥋ ᤌᤣᤀᤠᤱ ᤘᤖ᤺ᤱᤅᤡᤴ ᤜᤣᤖᤧᤒᤠᤒᤣ᥅

ᤜᤧᤰᤁᤩᤠᤱ ᤌᤣᤀᤠᤱ ᤕᤷᤍᤏ ᤘᤜ᤺ᤱᤅᤡᤴ ᤁᤢᤱᤔᤠ ᤏᤠ᤹ᤖᤧᤒᤠᤒᤣ᥅

᥌ ᤁᤥ᤺ᤰᤔᤠᤜᤠ᤹ ᤌᤣᤀᤠᤱ ᤔᤧ᤺ᤴᤍᤠᤰ ᤜᤧᤰᤁᤣ ᤔᤧᤒᤡᤶᤒᤠᤒᤣ᥅

ᤌᤧᤃᤢᤜᤠ᤹ ᤌᤣᤀᤠᤱ ᤔᤧᤸᤗᤢᤰᤛᤠᤜᤠ᤹ ᤜᤧᤰᤁᤣ ᤔᤧᤗᤥ᤺ᤰᤐᤠᤒᤣ᥅

᥍ ᤕᤜᤘᤣ ᤍᤠᤱᤒᤠᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤢᤖᤥ.

ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤂᤠᤶᤒᤣ᤺ᤰᤔᤠᤴ ᤌᤧᤃᤰᤁᤰᤏᤠ ᤕᤱᤗᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤄᤪᤧ᤺ᤰᤜᤠ᤹ ᤘᤖᤰ ᤐᤥ᤺ᤱᤗ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤧᤛᤠᤰᤐᤠ ᤗᤢᤱᤅᤡᤴ ᤘᤠᤒᤢᤴᤍᤠᤰ ᤐᤥ᤺ᤱᤗ ᤆᤥᤃᤢᤖᤥ॥

ᤕᤜᤘᤣ ᤍᤠᤱᤒᤠᤴ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱ

᥇᥇᥋

ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤔᤧ᤺ᤴ. ᤀᤠᤏᤡᤃᤧ ᤔᤧ᤺ᤴᤗᤥ.

ᤂᤧᤏᤧ᤹ᤖᤰ ᤁᤧᤔᤡᤔᤡᤍᤡᤱ ᤐᤥ᤺ᤱᤗᤖᤥ.

ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤏᤢ ᤏᤛᤠ᤺ᤴᤛᤠᤒᤠ

ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤁᤧᤏᤠᤖᤠ ᤐᤥᤖᤖᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤌᤣᤀᤠᤱ ᤀᤠᤏᤡᤃᤧ ᤛᤣ᤺ᤴᤔᤧᤗᤠᤵᤋᤡᤃᤧᤒᤣ᥅

“ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤳᤋᤥ ᤘᤠ᤹ᤒᤣ᥅”

᥉ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ

ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤠ᤺ᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠᤴ

ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥᤃᤢᤖᤥ॥

᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤠᤱᤜᤠ᤹ᤃ

ᤛᤠᤶᤔᤩᤠᤱ ᤕᤢᤵᤐᤠ ᤏᤠᤘᤠ ᤀᤡᤳᤗᤠᤛᤡᤖᤥ.

ᤂᤧᤱᤜᤠ᤹ᤃ ᤔᤏᤠᤜᤠ᤹ᤖᤧ ᤂᤢᤏᤡ᤹

ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠᤖᤥ॥

᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠ ᤐᤳ

ᤁᤖ ᤐᤠ᤺ᤵᤔᤠ ᤔᤧᤴᤇᤢᤰᤏᤧᤸᤗᤥ.

ᤔᤡᤰ ᤐᤳ ᤁᤖ ᤏᤡᤔᤠ ᤔᤧᤴᤇᤢᤰᤋᤢᤸᤗᤥ॥

᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤧᤰᤂᤥ᤹ ᤐᤳ

ᤁᤖ ᤂᤧᤶᤔᤠ ᤔᤧᤴᤇᤢᤰᤋᤢᤸᤗᤥ.

ᤏᤧᤒᤥ ᤐᤳ ᤁᤖ ᤁᤢᤏᤠᤶ ᤂᤧᤶᤔᤠ ᤔᤧᤴᤇᤢᤰᤋᤢᤸᤗᤥ॥

᥍ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤢᤰ ᤐᤳ

ᤁᤖ ᤋᤧᤶᤔᤠ ᤔᤧᤴᤇᤢᤰᤋᤢᤸᤗᤥ.

ᤗᤠᤱ ᤐᤳ ᤁᤖ ᤗᤠᤱᤄᤣ᤺ᤰᤔᤠ ᤔᤧᤴᤇᤢᤰᤏᤧᤸᤗᤥ॥

ᤂᤧᤱᤜᤠ᤹ ᤀᤡᤈᤧ᤺ᤳᤇᤡᤰᤁᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤏᤧᤸᤗᤥ॥

᥎ ᤏᤠᤘᤠᤀᤡᤳᤗᤠ ᤁᤧᤈᤥ᤺ᤰᤐᤠᤜᤠ᤹ ᤏᤠᤘᤠᤀᤡᤳᤗᤠ ᤜᤧᤰᤋᤱᤒᤠ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤂᤧᤴ ᤏᤠᤘᤠᤀᤡᤳᤗᤠ ᤏᤛᤠ᤺ᤴ

ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤏᤠᤘᤠᤀᤡᤳᤗᤠ ᤜᤧᤰᤋᤱᤒᤠᤀᤣ ᤔᤧᤒᤥᤱᤗᤥ॥

᥏ ᤀᤡᤛᤪᤠᤀᤡᤗᤡᤛᤣ. ᤂᤡᤏᤡ᤹ ᤏᤡᤱᤘᤠ᤺ᤴ

ᤕᤜᤘᤣ ᤍᤠᤱᤒᤠᤀᤥ ᤕᤢᤰᤂᤧᤶᤔᤧ᤹ᤀᤥ.

ᤂᤢᤏᤧ᤹ᤀᤣ ᤂᤡᤏᤡ᤹ ᤁᤧᤓᤠ᤹ᤖᤡᤖᤥ

ᤜᤧᤰᤁᤩᤠᤱ ᤁᤶᤒᤪᤠᤱ ᤁᤧᤔᤧᤳᤋᤡᤖᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤧᤘᤠ ᤁᤧᤈᤥ᤺ᤰᤐᤠ

ᤜᤠᤖᤢᤏᤖᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠᤛᤣ.

ᤂᤡᤏᤡ᤹ ᤏᤡᤱᤘᤠ᤺ᤴ ᤕᤜᤘᤣ ᤍᤠᤱᤒᤠᤀᤥ ᤕᤢᤰᤂᤧᤶᤔᤧ᤹ᤀᤥ.

ᤂᤢᤏᤧ᤹ᤀᤣ ᤂᤡᤏᤡ᤹ ᤁᤧᤓᤠ᤹ᤖᤡ ᤜᤧᤰᤁᤩᤠᤱ ᤁᤶᤒᤪᤠᤱ ᤁᤧᤔᤧᤳᤋᤡᤖᤥ॥

᥇᥇ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤛᤣ.

ᤂᤡᤏᤡ᤹ ᤏᤡᤱᤘᤠ᤺ᤴ ᤂᤢᤏᤧ᤹ᤀᤥ ᤕᤢᤰᤂᤧᤶᤔᤧ᤹ᤀᤥ.

ᤂᤢᤏᤧ᤹ᤀᤣ ᤂᤡᤏᤡ᤹ ᤁᤧᤓᤠ᤹ᤖᤡ ᤜᤧᤰᤁᤩᤠᤱ ᤁᤶᤒᤪᤠᤱ ᤁᤧᤔᤧᤳᤋᤡᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤏᤡᤱᤘᤠ᤹ ᤀᤠᤀᤡ᤺ᤳᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤀᤠᤒᤡᤖᤥ॥

ᤂᤢᤏᤧ᤹ ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤛᤡ᤹ᤖᤥ.

ᤂᤢᤏᤧ᤹ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹ᤖᤥ॥

᥇᥉ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ

ᤆᤢᤰᤐᤠ ᤏᤢ ᤕᤶᤒᤠ ᤁᤧᤖᤧᤰ ᤂᤢᤏᤧ᤹ ᤜᤠᤱᤘᤠᤃᤧᤴ

ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡ᤹ᤖᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤧᤓᤥᤛᤡᤖᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤛᤠᤜᤠ᤹ᤀᤠᤱ ᤑᤥᤛᤢᤛᤡᤖᤖᤥ॥

᥇᥋ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ ᤁᤧᤈᤥ᤺ᤰᤐᤠ

ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤜᤠᤱᤘᤠᤔᤢ᤹ᤀᤡ ᤁᤧᤒᤡᤖᤡᤖᤥ॥

᥇᥌ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤌᤠ᤺ᤱᤒᤠ ᤛᤠᤱᤃᤪᤠᤶᤐᤣᤍᤠᤱᤅᤡᤴ

ᤕᤜᤘᤣ ᤍᤠᤱᤒᤧᤸᤗᤧᤴᤏᤣᤖᤥ.

ᤁᤖ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤐᤡᤖᤢᤛᤡᤒᤠᤖᤥ॥

᥇᥍ ᤁᤢᤛᤡᤘᤧᤳᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤔᤧᤶᤓᤥᤛᤢᤸᤗᤥ.

ᤂᤧᤔᤠᤍᤡᤱ ᤕᤱᤛᤱᤅᤥ ᤁᤧᤒᤣ᤺ᤰᤐᤠᤜᤠ᤹ᤖᤧᤀᤠᤱ

ᤂᤢᤏᤧ᤹ ᤁᤢᤏᤠᤖᤠ ᤔᤧᤶᤓᤥᤛᤢᤸᤗᤥ॥

᥇᥎ ᤁᤖ ᤀᤠᤏᤡᤃᤧᤃ ᤀᤠᤸᤗᤥ ᤏᤢ

ᤛᤍᤠᤍᤡᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤶᤒᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥇᥌

ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤔᤡ᤺ᤶ ᤔᤧᤳᤋᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ ᤑᤠ᤹ᤀᤠᤱ

ᤐᤣᤗᤡ ᤑᤠᤰᤋᤢᤱᤒᤠᤴ ᤏᤡᤱᤘᤠ᤹ ᤐᤡᤖᤢᤖᤥ॥

᥈ ᤀᤠᤱᤃᤠ᤹ ᤀᤥᤒᤣᤗᤡ᤺ᤴ ᤂᤧᤶᤔᤠᤖᤧ ᤗᤠᤃᤡ

ᤂᤢᤏᤧ᤹ ᤁᤳᤏᤠ ᤜᤡᤛᤡᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤜᤡᤱᤜᤡᤱ

ᤌᤠᤖᤡᤰ ᤂᤢᤏᤧ᤹ ᤐᤣᤗᤡ ᤑᤠᤰᤋᤢᤱᤗᤥ॥

᥉ ᤛᤡᤔᤠᤗᤡᤱᤎᤥᤀᤥ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ.

ᤂᤧᤔᤠᤕᤱᤛᤱᤅᤥᤒᤠ ᤁᤡᤔᤠᤸᤗᤧ ᤛᤢ᤺ᤵᤋᤠᤱᤗᤥ॥

ᤛᤠ᤹ᤖᤡᤰ ᤋᤢᤰᤂᤣ ᤏᤢ ᤔᤣᤖᤡᤱᤗᤧ

ᤀᤠᤱᤃᤠ᤹ ᤕᤠ᤺ᤴᤍᤠᤱᤅᤠᤱ ᤘᤕᤧᤖᤥ॥

᥊ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤠᤴ

ᤀᤠᤱᤃᤠ᤹ ᤐᤣᤗᤡ ᤑᤠᤰᤋᤢᤱᤗᤥ.

“ᤕᤜᤘᤣ ᤍᤠᤱᤒᤠᤀᤣ. ᤋᤠᤱᤛᤧ᤺ᤵᤋᤠᤱᤅᤧ᤹ᤀᤥ॥”

᥋ ᤕᤜᤘᤣ ᤍᤠᤱᤒᤠᤴ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ

ᤜᤧᤰᤁᤩᤠᤱ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤏᤢᤖᤡᤰ ᤀᤠᤔᤧᤵᤔᤧᤵᤐᤠ ᤆᤥ᤺ᤰᤗᤥ॥

᥌ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠᤜᤠ᤹

ᤕᤜᤘᤣ ᤍᤠᤱᤒᤧᤸᤗᤧ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤀᤠᤱᤃᤠ᤹ ᤁᤧᤛᤠᤰᤐᤥ ᤌᤩᤠᤱᤅᤠᤱ

ᤘᤕᤠᤱᤅᤡᤸᤗᤧ ᤂᤢᤏᤧ᤹ ᤛᤧ᤺ᤵᤋᤠᤱᤗᤥ॥

᥍ ᤕᤠᤶᤔᤥ ᤌᤡᤰᤗᤧᤱ ᤀᤠᤛᤡᤰᤗᤢᤱᤔᤥ

ᤀᤠᤱᤃᤠ᤹ ᤜᤠᤱᤜᤠᤱ ᤗ᤹ᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ

ᤀᤠᤱᤃᤠ᤹ ᤀᤠᤗᤠᤃᤡ ᤁᤧᤏᤢ᤹ᤒᤠ ᤆᤥ᤺ᤰᤗᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤔᤠᤗᤠᤶ ᤛᤧ᤺ᤵᤋᤠᤅᤗᤥ.

ᤀᤠᤔᤡᤰᤘᤠ ᤋᤢᤃᤠᤱ ᤐᤡᤖᤠᤱᤗᤥ.

ᤜᤧᤰᤁᤩᤠᤱ ᤀᤠᤗᤠᤱᤜᤠ᤹ ᤔᤧᤴᤍᤥ᤺ᤰᤁᤣ

ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤳᤋᤠᤱᤗᤥ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤜᤡᤱᤅᤠᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤍᤃᤡ ᤀᤠᤱᤃᤠ᤹ ᤘᤠ᤹ᤀᤠᤖᤥ॥

᥇᥆ “ᤛᤠ᤹ᤖᤡᤰ ᤏᤠᤕᤥᤒᤠ ᤐᤥ᤺ᤰᤂᤠᤱᤅᤠᤱ ᤐᤠ᤺ᤳᤋᤢᤱᤗᤥ”

ᤜᤧᤰᤁᤣᤛᤠᤱ ᤏᤛᤠ᤺ᤴ ᤆᤥᤃᤢᤱᤅᤠᤱ ᤐᤳᤋᤠᤖᤥ॥

᥇᥇ ᤀᤠᤱᤃᤠ᤹ ᤁᤡᤛᤠᤱᤅᤠᤱ ᤐᤠ᤺ᤳᤋᤢᤱᤗᤥ.

“ᤜᤠ᤺ᤳᤋᤠᤱ ᤁᤢᤏᤠᤛᤠ᤹ᤔᤠ ᤔᤧᤛᤢᤰᤁᤠᤸᤗᤥ॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ

ᤕᤖᤡᤰ ᤏᤢᤒᤠ ᤐᤠ᤺ᤴᤜᤠ᤹ ᤆᤥᤃᤠᤱ ᤐᤡᤖᤠᤱᤗᤥ.

ᤂᤧᤸᤗᤧ ᤁᤢᤗᤧᤰᤘᤠ ᤕᤜᤘᤣ ᤍᤠᤱᤒᤠᤴ

ᤀᤠᤱᤃᤠ᤹ ᤌᤧᤔᤠ ᤐᤡᤔᤠ ᤛᤢᤰᤋᤢᤱᤒᤣ᥅

᥇᥉ ᤀᤠᤱᤃᤠ᤹ ᤛᤧ᤺ᤵᤋᤠᤱᤒᤠᤸᤗᤧ ᤆᤥᤃᤢᤸᤗᤧ

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤢᤱᤗᤥ.

ᤂᤢᤏᤧ᤹ᤀᤥ ᤆᤧᤸᤗᤧᤰᤛᤣᤸᤗᤧ ᤁᤢᤘᤠ᤺ᤴ ᤆᤥ᤺ᤵᤑᤠ ᤋᤥ᤺ᤴᤍᤢᤱᤗᤥ॥

᥇᥊ ᤁᤧᤖᤧᤰ ᤁᤢᤔᤏᤠᤜᤠ᤹ ᤆᤢᤶᤗᤢᤱ ᤔᤧᤈᤥ᤺ᤰᤐᤠ ᤋᤧᤴᤏᤥ.

ᤂᤢᤏᤧ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤧᤰᤁᤡᤴ ᤁᤧᤳᤋᤢᤱᤗᤥ॥

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤔᤏᤠᤴ

ᤛᤡ᤺ᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤰᤗᤥ.

ᤂᤢᤏᤧ᤹ ᤁᤢᤏᤡᤔᤥ ᤂᤧᤴ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ॥

᥇᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ

ᤂᤧᤏᤧ᤹ᤀᤥ ᤛᤧᤘᤠ ᤁᤧᤈᤥ᤺ᤰᤐᤠᤀᤠᤖᤥ.

ᤀᤠᤶᤔᤠᤖᤧ ᤁᤧᤛᤧᤘᤠ ᤆᤥᤃᤢᤒᤠ ᤜᤧᤰᤁᤣᤀᤣ

ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤘᤠ ᤆᤥᤃᤢᤱᤗᤥ.

ᤛᤡᤔᤧᤴᤗᤠᤶ ᤀᤠᤱᤃᤠ᤹ ᤁᤧᤛᤧ᤺ᤵᤋᤠᤱᤗᤥ॥

᥇᥍ ᤂᤧᤏᤧ᤹ᤀᤥ ᤀᤠᤱᤃᤠ᤹ ᤏᤢᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤐᤣᤗᤡᤃᤧᤴ ᤋᤢᤘᤠ ᤋᤥ᤺ᤴᤍᤢᤱᤗᤥ॥

᥇᥎-᥇᥏ ᤕᤜᤘᤣ ᤍᤠᤱᤒᤠᤀᤥ ᤆᤥᤃᤢᤱᤒᤠ ᤔᤠᤱᤜᤧᤰᤁᤡᤴ

ᤁᤧᤖᤧᤰ ᤁᤧᤔᤏᤠᤜᤠ᤹ ᤔᤧᤈᤢᤶᤒᤠ ᤋᤧᤴᤏᤥ.

ᤕᤖᤢᤛᤗᤧ᤺ᤶᤔᤥ. ᤁᤧᤜᤡᤶᤔᤥᤒᤠ ᤛᤣᤛᤣᤍᤧᤴᤏᤥ. ᤁᤧᤳᤋᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥇᥍

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ

ᤂᤢᤏᤧ᤹ ᤁᤢᤏᤠᤖᤠ ᤔᤧᤓᤥᤛᤢᤖᤖᤥ॥

᥈ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤌᤎᤵ ᤔᤧᤸᤗ᤹ᤀᤣ ᤔᤡ᤺ᤶ ᤀᤠᤔᤧᤳᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤍᤠᤍᤡᤱ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤌᤱ ᤏᤠ᤺ᤶᤔᤠᤸᤗᤧ ᤏᤢᤃᤧᤴ ᤋᤥ᤺ᤶᤔᤠ ᤛᤠᤶᤗᤥ

᥇᥇᥎

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤰᤔᤧᤸᤗ᤹ᤀᤣ

ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈ ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤀᤠᤍᤢᤰᤗᤥ॥”

᥉ ᤕᤜᤘᤣ ᤍᤠᤱᤒᤠᤀᤥ ᤛᤧᤘᤠ ᤁᤧᤈᤥ᤺ᤰᤐᤠ ᤜᤠᤖᤢᤏᤖᤧ ᤁᤢᤛ᤻ᤛᤠ

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤀᤠᤱ ᤔᤧᤒᤠ᤺ᤳᤋᤢᤖᤖᤥ.

“ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥”

᥊ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ ᤁᤧᤖᤧᤰᤗᤧ ᤔᤧᤒᤠ᤺ᤳᤋᤢᤖᤖᤥ.

“ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥”

᥋ ᤀᤠᤱᤃᤠ᤹ ᤋᤢᤰᤂᤣ ᤋᤢᤔᤠᤱᤅᤡᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤃᤵ ᤐᤡᤖᤠᤱᤅᤠᤱ ᤌᤧ᤹ᤖᤠᤱᤗᤥ॥

᥌ ᤀᤠᤱᤃᤠ᤹ ᤁᤢᤓᤠ᤹ ᤁᤧᤒᤡᤒᤠᤱᤃ ᤕᤜᤘᤣ ᤍᤠᤱᤒᤠᤴᤗᤥ.

ᤀᤠᤱᤃᤠ᤹ ᤔᤧᤃᤡᤀᤠᤴᤗᤥ.

ᤀᤠᤱᤃᤠ᤹ ᤜᤠ᤺ᤳᤗᤧ ᤌᤣ ᤔᤧᤵᤔᤠ ᤛᤢᤰᤁᤠᤒᤣ᥅

᥍ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤏᤢ ᤘᤠ᤹.

ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤓᤠ᤹ᤒᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤁᤧᤖᤧᤰ

ᤜᤠᤖᤡ ᤔᤧᤍᤠᤒᤠᤴ ᤏᤡᤛᤢᤱᤗᤥ॥

᥎ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤀᤥ ᤂᤧ᤺ᤶᤛᤡᤱᤔᤠᤏᤢ᤺ᤸᤗᤧᤃ

ᤕᤜᤘᤣ ᤍᤠᤱᤒᤠᤸᤗᤥ ᤀᤡ᤺ᤶᤛᤡᤱᤛᤧ ᤐᤣ᤺ᤰᤔᤠᤀᤣ ᤏᤢᤒᤠᤖᤥ॥

᥏ ᤔᤧᤴᤇᤠᤶ ᤕᤠᤵᤔᤡ ᤗᤠᤶᤗᤥᤒᤠᤜᤠ᤹ ᤋᤠ᤺ᤰᤐᤥ ᤆᤥ᤺ᤰᤔᤠᤛᤡᤏᤢ᤺ᤸᤗᤧᤃ

ᤕᤜᤘᤣ ᤍᤠᤱᤒᤠᤸᤗᤥ ᤀᤡ᤺ᤶᤛᤡᤱᤛᤧ ᤐᤣ᤺ᤰᤔᤠᤀᤣ ᤏᤢᤒᤠᤖᤥ॥

᥇᥆ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤁᤠᤰ ᤐᤡᤛᤠᤱᤗᤠᤶᤒᤠ ᤀᤠᤱᤃᤠ᤹ ᤁᤡᤷᤃᤵ ᤔᤧᤃᤒᤠᤱᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤗᤠᤶᤒᤠ

ᤂᤧᤱᤜᤠ᤹ ᤌᤩ᤺ᤱ ᤆᤥᤃᤢᤱᤛᤡᤱᤗᤥ॥

᥇᥇ ᤂᤧᤱᤜᤠ᤹ᤖᤧ ᤁᤠᤰ ᤐᤡᤛᤠᤱᤗᤠᤶᤒᤠ

ᤀᤠᤱᤃᤠ᤹ ᤔᤧᤃᤒᤠᤱᤅᤠᤱ ᤘᤕᤠᤱᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ

ᤂᤧᤱᤜᤠ᤹ ᤌᤩ᤺ᤱ ᤆᤥᤃᤢᤱᤛᤡᤱᤗᤥ॥

᥇᥈ ᤂᤧᤱᤜᤠ᤹ᤖᤧ ᤛᤰᤘᤠᤜᤠ᤹ᤖᤧ ᤁᤢᤀᤡᤛᤡ᤺ᤰ

ᤁᤠᤰ ᤐᤡᤛᤠᤱᤗᤠᤶᤒᤠ ᤆᤡᤒᤴ ᤔᤧᤒᤴᤇᤠᤱᤗᤥ.

ᤁᤖ ᤋᤡᤱᤃᤪᤣᤰᤐᤠ ᤗᤠᤀᤥ ᤔᤡᤃᤧᤗᤠ᤺ᤵᤐᤠ ᤜᤧᤰᤁᤣ

ᤂᤧᤱᤜᤠ᤹ ᤔᤧᤈᤣᤒᤧ ᤔᤧᤗᤠᤛᤧᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ

ᤂᤧᤱᤜᤠ᤹ ᤌᤩ᤺ᤱ ᤆᤥᤃᤢᤱᤛᤡᤱᤗᤥ॥

᥇᥉ ᤁᤡᤵᤔᤠ ᤐᤄᤢᤄᤢᤛᤧᤖ ᤔᤧᤓᤳᤋᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤵᤔᤧᤴ

ᤜᤠᤖᤡᤍᤠᤔᤠ ᤀᤡ᤺ᤳᤋᤠᤱᤅᤠᤱ ᤘᤕᤠᤱᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤑᤠ᤹ᤖᤠᤱᤗᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤧᤎᤢᤶᤒᤠ ᤏᤢ

ᤔᤢᤰᤛᤠᤶᤛᤠᤒᤠ ᤆᤥ᤺ᤰᤁᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤧ᤺ᤵᤋᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ᤀᤥ

ᤛ᤺ᤵᤔᤠ ᤏᤢ ᤋᤡᤕᤠᤜᤠ ᤗ᤹ᤔᤠ ᤀᤡᤰᤗᤠᤜᤠ᤹ ᤂᤧᤶᤍᤧᤳᤗᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ

ᤁᤢᤔᤢᤰᤛᤠᤶᤔᤡᤸᤗᤧ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ

ᤌᤱ ᤁᤧᤏᤠ᤺ᤶᤒᤠ ᤀᤠᤈᤥᤃᤧᤀᤠᤱ ᤘᤠ᤹ᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ॥”

᥇᥍ ᤀᤠᤱᤃᤠ᤹ ᤔᤧᤛᤡᤀᤠᤴ. ᤁᤖ ᤜᤡᤱᤅᤠᤀᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ

ᤁᤢᤕᤠ᤺ᤶᤒᤰᤁᤡᤴ ᤀᤡᤱᤓᤴ ᤆᤥᤃᤢᤱᤗᤥ॥

᥇᥎ ᤂᤢᤏᤧ᤹ ᤛᤠ᤹ᤖᤡᤰ ᤂᤢᤶᤍᤡᤱ ᤐᤡᤖᤠᤱᤗᤥ.

ᤁᤖ ᤀᤠᤱᤃᤠ᤹ ᤛᤡᤔᤠ ᤔᤧᤒᤠᤱᤄᤠᤱᤅᤡᤸᤗᤥ॥

᥇᥏ ᤀᤠᤱᤃᤠ᤹ ᤀᤠᤗᤠᤃᤡ ᤛᤠᤶᤕᤥᤏᤡᤒᤠ

ᤗᤠᤶᤎᤣ᤺ᤵᤐᤠᤜᤠ᤹ ᤜᤴᤍᤠᤱ ᤐᤡᤖᤠᤱᤅᤧ᤹ᤀᤥ.

ᤂᤧᤵᤔᤥ ᤀᤠᤱᤃᤠ᤹ ᤗᤠ᤺ᤳᤋᤠᤀᤠᤱ

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤢᤱᤗᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤎᤣ᤺ᤵᤐᤠᤱᤃ ᤀᤠᤶᤓᤠ ᤁᤴᤗᤥ.

ᤛᤠᤶᤕᤥᤏᤡᤒᤠᤜᤠ᤹ᤖᤰ ᤁᤵᤔᤥᤗᤠᤶ ᤗᤠ᤺ᤵᤔᤠ ᤔᤧᤄᤥᤖᤥ॥

᥈᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ ᤁᤧᤏᤠᤖᤠ ᤑᤥᤛᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ

ᤂᤧᤏᤧ᤹ ᤁᤧᤄᤧᤵᤛᤢ ᤁᤧᤒᤡᤖᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤌᤱ ᤁᤧᤏᤠ᤺ᤶᤒᤠ ᤁᤧᤈᤥᤃᤠᤱᤅᤠᤱ ᤘᤠ᤹ᤖᤥ॥

᥈᥈ ᤗᤢᤱᤃᤧᤃᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤖᤢᤒᤠ ᤗᤢᤱᤅᤡᤴᤏᤣ

ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤁᤢᤶᤔᤠᤗᤢᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥉ ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤆᤥᤃᤢᤒᤠᤖᤥ.

ᤜᤧᤰᤁᤩᤠᤱ ᤁᤴ ᤀᤠᤏᤡ᤹ ᤏᤡᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ॥

᥈᥊ ᤀᤠᤀᤡᤴᤒᤠ ᤕᤧᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠᤖᤥ.

ᤀᤠᤏᤡ᤹ ᤛ᤺ᤳᤋᤡᤖ ᤗᤠ᤺ᤰᤂᤡᤖ ᤕᤠᤶᤏᤠ᤺ᤶ ᤆᤥᤃᤢᤶᤗᤥ॥

᥈᥋ ᤕᤜᤘᤣ ᤍᤠᤱᤒᤠᤀᤣ. ᤕᤠᤵᤔᤡ ᤀᤠᤛᤧ᤺ᤵᤋᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤕᤠᤵᤔᤡ ᤁᤢᤗᤡᤱᤍᤥ

ᤁᤧᤖᤡᤃᤧᤖ ᤀᤠᤕᤠ᤺ᤴᤍᤧ᤹ᤀᤥ॥

᥈᥌ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠᤴ ᤔᤢ᤹ᤀᤡᤛᤠᤒᤠᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ

ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤀᤠᤛᤡᤃᤧᤖᤥ॥

᥈᥍ ᤕᤜᤘᤣ ᤍᤠᤱᤒᤠᤴᤏᤣ ᤏᤡᤱᤘᤠ᤹ᤑᤢᤔᤠᤱᤗᤥ.

ᤀᤠᤏᤡ᤹ ᤗᤢᤶᤔᤥ ᤂᤢᤏᤧ᤹ ᤏᤢ᤹ᤔᤠᤍᤠᤔᤠ

ᤀᤠᤈᤥᤃᤧ ᤀᤠᤒᤡᤖᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤛᤡᤱᤒᤥᤖᤠ᤺ᤰᤜᤠ᤹ ᤕᤠᤱᤅᤠᤛᤡᤶᤔᤧ᤹ᤀᤥ.

ᤗᤧᤳᤋᤡᤱ ᤋᤥ᤺ᤶᤔᤠᤍᤧᤴ ᤂᤡᤖᤡ ᤀᤡᤖᤧᤶᤔᤧ᤹ᤖ

ᤋᤱᤏᤠᤶ ᤋᤥᤛᤧᤶᤔᤧ᤹ᤀᤥ॥

᥈᥎ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤏᤢᤃᤧᤴ ᤋᤥ᤺ᤴᤍᤢᤱᤗᤥ॥

ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤐᤕᤶ ᤕᤶᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤕᤶᤒᤠ ᤀᤡᤰᤗᤠ᤺ᤸᤗᤧ ᤐᤠ᤺ᤳᤋᤢᤱᤗᤥ॥

᥈᥏ ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤐᤠ ᤐᤠ᤺ᤴᤏᤡᤴ

ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ

᥇᥇᥏

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ

ᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹

ᤏᤢᤒᤠ ᤕᤧᤵᤗᤧᤰ ᤁᤧᤃᤵᤐᤠ ᤔᤏᤠᤛᤡᤖᤥ.

ᤂᤧᤱᤜᤠ᤹ᤃ ᤛᤍᤠᤍᤡᤱ ᤔᤧᤛ᤺ᤳᤋᤠᤱ ᤔᤧᤘᤠ᤹ᤖᤥ॥

᥈ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ

ᤁᤧᤏᤠ᤺ᤵᤐᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤂᤧᤱᤜᤠ᤹ᤖᤧᤃ ᤛᤡᤰᤗᤢᤱᤔᤥᤗᤠᤶᤒᤠᤀᤣ ᤂᤢᤏᤧ᤹ ᤔᤧᤃᤥ᤺ᤳᤋᤢᤖᤥ॥

᥉ ᤂᤧᤱᤜᤠ᤹ᤖᤧ ᤀᤠᤓᤧᤸᤗᤧᤀᤠᤱ ᤑᤧᤴᤕᤠ᤺ᤶᤒᤰ ᤔᤧᤴᤈᤥᤃᤢᤴᤗᤥ.

ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤥ ᤗᤠᤱᤔᤧᤄᤣ᤺ᤰᤗᤥ॥

᥊ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤁᤧᤛᤠᤶᤕᤥ

ᤀᤡᤱᤈᤠ᤺ᤱᤜᤠ᤹ ᤀᤠᤏᤡᤃᤧ ᤀᤠᤃᤧᤒᤡᤖᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤴ ᤏᤢᤖᤡᤰᤁᤠᤱ ᤀᤡ᤺ᤳᤋᤧᤶᤔᤧ᤹ ᤏᤠ᤺ᤳᤋᤧᤶᤔᤧ᤹

ᤑᤠ᤹ᤀᤠᤱ ᤕᤠᤵᤔᤡ ᤁᤧᤔᤧᤳᤋᤧᤀᤠᤱ ᤘᤠ᤹ᤖᤥ॥

᥋ ᤁᤧᤜᤢ᤹ᤖᤠᤱᤒᤠ ᤏᤡᤛᤠᤶᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤡᤸᤗᤧᤃ

ᤀᤠᤰᤂᤧᤴ ᤏᤛᤠ᤺ᤴᤛᤠᤒᤠ ᤐᤥᤱᤔᤠᤒᤣ ᤑᤠ᤹ᤀᤠᤱ

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥌ ᤂᤧᤏᤧ᤹ ᤁᤧᤖᤧᤰ ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹

ᤀᤠᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤜᤧᤰᤁᤣ᤺ᤸᤗᤧ ᤀᤠᤓᤧᤸᤗᤧᤀᤠᤱ ᤀᤠᤱᤃᤠ᤹

ᤛᤡᤖᤡᤱᤔᤔᤥ ᤔᤧᤎᤠᤀᤠᤴᤗᤥ॥

᥍ ᤛᤠᤶᤕᤥᤏᤡᤒᤠ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤜᤢ᤹ᤛᤡᤱᤅᤠᤖᤥ.

ᤜᤧᤰᤁᤣᤗ᤹ᤖᤡᤰ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ᤖᤧ ᤁᤧᤏᤠᤖᤠ ᤑᤥᤛᤢᤱᤗᤥ॥

᥎ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤀᤠᤑᤠᤸᤗᤧᤀᤠᤱ ᤔᤧᤗᤧᤖᤠᤱᤅᤡᤴ ᤔᤧᤍᤣᤛᤠᤱᤅᤡᤴᤏᤧ᤹ᤀᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ

᥏ ᤀᤠᤰᤂᤣᤗ᤹ᤖᤡᤰ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹

ᤛᤣᤛᤣ ᤑᤢᤱᤓᤢᤱ ᤘᤠ᤹ᤔᤠ ᤔᤧᤛᤢᤰᤐᤣ᥅

ᤂᤧᤱᤃ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹

ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱᤅᤣᤖᤥ॥

᥇᥆ ᤁᤧᤖᤧᤰ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ

ᤀᤠᤱᤃᤠ᤹ ᤂᤧᤏᤧ᤹ ᤁᤥ᤺ᤳᤏᤧᤖᤥ.

ᤀᤠᤱᤃᤠ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤔᤧᤶᤓᤣ᤺ᤶᤔᤏᤠᤒᤠ ᤆᤥᤃᤠᤱᤅᤧ᤹ᤀᤥ॥

᥇᥇ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ

ᤗᤠᤕᤥ ᤔᤧᤈᤥ᤺ᤰᤁᤠᤸᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤒᤠ᤺ᤴᤈᤠ᤺ᤰᤁᤡᤴ

ᤀᤠᤛᤡᤰᤗᤢᤱᤔᤥ ᤕᤢᤰᤂᤢᤱᤗᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

᥇᥉ ᤕᤧᤳᤗᤧᤱ ᤕᤧᤳᤗᤧᤱ ᤕᤶᤒᤠ ᤀᤡᤰᤗᤠᤀᤥ.

ᤁᤧᤖᤧᤰ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤐᤥᤎᤰ ᤆᤥᤃᤢᤱᤗᤥ॥

᥇᥊ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤂᤥᤔᤠᤸᤗᤧ ᤛᤡᤰᤛᤶᤗᤥ.

ᤂᤧᤴᤏᤢ᤺ᤸᤗᤧᤀᤠᤱ ᤁᤧᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠᤀᤥ ᤀᤠᤱᤃᤠ᤹ ᤀᤠᤛᤡᤰᤛᤶᤗᤥ॥

᥇᥋ ᤀᤠᤱᤃᤠ᤹ ᤁᤧᤄᤠᤜᤢᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤧᤜᤢ᤹ᤖᤠᤱᤒᤠ ᤏᤡᤛᤠᤶᤜᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥇᥌ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ᤀᤥ ᤀᤠᤱᤃᤠ᤹ ᤛ᤺ᤳᤋᤠᤖᤥ.

ᤁᤧᤒᤠ᤺ᤴᤈᤠ᤺ᤰᤜᤠ᤹ ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤓᤣ᤺ᤴᤏᤠᤸᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤛ᤺ᤵᤔᤠ

᥇᥍ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤴ ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤀᤠᤱ

ᤁᤧᤜᤢ᤹ᤖᤠᤱᤒᤠ ᤏᤡᤛᤠᤶᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥎ ᤀᤠᤔᤡᤰᤁᤡᤴ ᤜᤴᤍᤠᤱ ᤐᤡᤖᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤁᤧᤀᤡᤱᤈᤠ᤺ᤱᤅᤥᤒᤠ ᤏᤡᤱᤘᤠ᤹

ᤁᤧᤔᤠᤒᤠ ᤛᤧᤰᤂᤠ᤺ᤴ ᤏᤡᤔᤠ ᤛᤢᤰᤋᤢᤱᤗᤖᤥ॥

᥇᥏ ᤀᤠᤱᤃᤠ᤹ᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤛᤵᤔᤠᤖᤧ ᤗᤠᤃᤡᤖᤰ ᤘᤠ᤹ᤀᤠᤖᤥ.

ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹ᤗᤠᤶ

ᤗᤠ᤺ᤳᤗᤠ᤺ᤳ ᤔᤧᤈᤥᤃᤧᤴᤏᤧ᤹ᤀᤥ॥

᥈᥆ ᤁᤧᤖᤧᤰ ᤕᤧᤶᤔᤥ ᤂᤧᤏᤧ᤹ ᤁᤧᤄᤠᤛᤧᤴᤜᤠ᤹

ᤀᤠᤱᤃᤠ᤹ ᤗᤧᤔᤠ ᤀᤠᤛᤡᤖᤠ᤹ ᤌᤠᤱᤗᤥ.

ᤂᤧᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤀᤠᤛᤡᤰᤛᤶᤗᤥ॥

᥈᥇ ᤂᤧᤏᤧ᤹ᤃ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤁᤧᤓᤧ᤺ᤰᤋᤢᤛᤡᤖᤥ.

ᤁᤧᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤒᤠᤜᤠ᤹

ᤔᤠᤱᤍᤣ ᤛᤠᤱᤃᤪᤠᤖᤧ ᤋᤧᤳᤋᤢᤛᤡᤖᤥ॥

᥈᥈ ᤀᤠᤏᤠᤎᤠᤔᤠ ᤏᤢ ᤀᤠᤏᤠᤔᤧᤴᤇᤠ᤹ ᤔᤧᤵᤔᤠ

ᤂᤧᤱᤜᤠ᤹ ᤔᤧᤓᤠ᤺ᤰᤋᤧᤛᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥈᥉ ᤜᤠᤱᤕᤢᤰᤐᤠᤜᤠ᤹ ᤆᤢᤶᤗᤢᤱ ᤔᤧᤈᤥ᤺ᤰᤁᤠᤱ

ᤀᤠᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥ᤺ᤰᤗᤥ.

ᤁᤖ ᤀᤠᤱᤃᤠ᤹ᤃ ᤁᤧᤜᤢ᤹ᤖᤠᤱᤒᤠ

ᤏᤡᤛᤠᤶᤜᤠ᤹ᤀᤥᤀᤣ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥈᥊ ᤂᤧᤏᤧ᤹ ᤁᤧᤄᤠᤜᤢᤴ ᤐᤠ᤺ᤴᤜᤠ᤹ᤀᤥ ᤀᤠᤛᤡᤰᤛᤶᤗᤥ.

ᤂᤧᤵᤔᤥ ᤛᤡᤰᤁᤢᤶᤏᤡᤱᤘᤠ᤹ᤖᤧ ᤛᤢᤈᤠᤜᤠ᤹ ᤂᤥᤛᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡ᤺ᤴᤎᤥ

᥈᥋ ᤀᤠᤱᤃᤠ᤹ᤃ ᤛᤡᤔᤠᤗᤡᤱᤎᤥ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ.

ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤕᤠᤶᤔᤥ ᤑᤥ᤺ᤰᤂᤠᤱᤅᤧ᤹ᤀᤥ॥

᥈᥌ ᤆᤥᤃᤢᤱᤒᤠ ᤁᤧᤖᤧᤰ ᤐᤠ᤺ᤴᤏᤥ ᤜᤡᤴᤍᤠᤱᤗᤥ.

ᤜᤧᤰᤁᤩᤠᤱ ᤏᤢᤃᤵ ᤁᤧᤒᤡᤖᤠᤱᤗᤥ.

ᤀᤠᤱᤃᤠ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ

ᤗᤠᤱᤄᤣ᤺ᤰᤔᤠ ᤜᤢ᤹ᤖᤠᤅᤧ᤹ᤀᤥ॥

᥈᥍ ᤀᤠᤱᤃᤠ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤁᤢᤛᤡᤱ ᤏᤡ᤺ᤵᤔᤠ ᤑᤠ᤹ᤖᤠᤱᤅᤧ᤹ᤀᤥ.

ᤂᤧᤒᤩᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤕᤠ᤺ᤶᤒᤰᤜᤠ᤹ᤀᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥈᥎ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤖᤧ

ᤀᤠᤱᤃᤠ᤹ ᤕᤥ᤺ᤴᤍᤠᤱᤅᤠᤱ ᤘᤠ᤹ᤀᤠᤖᤥ.

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤜᤧᤰᤁᤣ ᤁᤧᤎᤢᤶᤒᤠ ᤆᤥᤃᤠᤱᤅᤧ᤹ᤀᤥ॥

᥈᥏ ᤀᤡᤱᤗᤧᤰᤐᤠ ᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤔᤧᤶᤒᤥ᤺ᤱᤅᤣ

ᤀᤠᤱᤃᤠ᤹ ᤗᤠ᤺ᤳᤗᤠ᤺ᤳ ᤁᤳᤋᤠᤱᤅᤧ᤹ᤀᤥ.

ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤗᤠᤶᤒᤠ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ॥

᥉᥆ ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ

ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹

ᤏᤡᤱᤘᤠ᤹ ᤐᤡᤖᤢᤱᤅᤠᤱ ᤘᤠ᤹ᤀᤠᤖᤥ॥

᥉᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤄᤠᤜᤢᤴᤜᤠ᤹

ᤌᤎᤵ ᤔᤧᤸᤗ᤹ᤀᤣ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤛᤡᤖᤡᤱᤔᤔᤥ ᤔᤧᤎᤠᤛᤠᤱᤅᤡᤴᤏᤧ᤹ᤀᤥ॥

᥉᥈ ᤀᤠᤱᤃᤠ᤹ ᤀᤠᤛᤡᤰ ᤐᤛᤶᤛᤶᤗ

ᤁᤧᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤸᤗᤛᤠᤱ ᤕᤖᤡᤰ

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤁᤧᤒᤡᤖᤠᤱᤅᤠᤱ ᤘᤠ᤹ᤖᤥ॥

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥉᥉ ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠ ᤜᤢ᤹ᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤂᤧᤴ ᤋᤡᤶᤍᤢᤱ ᤏᤠ᤺ᤳᤋᤢᤱᤗᤥ॥

᥉᥊ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤁᤢᤒᤣ᤺ᤴ

ᤀᤠᤱᤃᤠ᤹ ᤜᤴᤍᤠᤱ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤂᤧᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤂᤧᤴ ᤁᤧᤖᤧᤰ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ

ᤀᤠᤱᤃᤠ᤹ ᤋᤡᤶᤍᤢᤱ ᤏᤠ᤺ᤳᤋᤢᤱᤗᤥ॥

᥉᥋ ᤁᤧᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤆᤥᤃᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤵᤔᤥ ᤛ᤺ᤵᤔᤠ ᤂᤥᤀᤠᤖᤥ॥

᥉᥌ ᤀᤠᤏᤡᤱᤘᤠ᤺ᤴ ᤁᤧᤀᤡᤱᤈᤠ᤺ᤱ ᤗᤧᤵᤔᤠᤱ ᤜᤡᤛᤧ᤹ᤀᤥ.

ᤕᤠᤱᤛᤠᤁᤢᤴᤎᤣ ᤗᤧᤵᤔᤠᤱ ᤔᤧ᤺ᤸᤗᤥ॥

᥉᥍ ᤜᤏᤧᤒᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤔᤠᤗᤠᤶ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤜᤧᤰᤁᤣ

ᤀᤠᤱᤃᤠ᤹ ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤥ॥

᥉᥎ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ

ᤁᤧᤒᤡᤖᤠᤱᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤧ᤹ᤀᤥ.

ᤜᤧᤰᤁᤩᤠᤱ ᤁᤧᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ

ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤖᤥ॥

᥉᥏ ᤀᤠᤱᤃᤠ᤹ ᤁᤡᤖᤢᤱᤒᤠ ᤀᤠᤏᤠᤎᤠᤔᤠ ᤐᤠ᤺ᤴᤏᤡᤴ

ᤂᤧᤳᤋᤠᤱᤍᤣᤛᤠᤱ ᤐᤡᤖᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤎᤡᤶᤜᤠ᤹ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ॥

᥊᥆ ᤀᤥᤔᤧᤳᤋᤧ᤹ᤀᤥ. ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤁᤢᤛᤱ ᤜᤡᤱᤔᤴ ᤐᤡᤖᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤏᤡᤱᤘᤠ᤹ ᤐᤡᤔᤠ

᥊᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤰᤂᤧᤴ

ᤗᤢᤱᤔᤠ᤹ ᤁᤧᤍᤢᤰᤁᤠ. ᤀᤥᤛᤣ᤺ᤴᤎᤠᤰᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥊᥈ ᤜᤧᤰᤁᤩᤠᤱᤗᤰ ᤀᤠᤈᤠ᤺ᤳᤌᤡ ᤁᤧᤍᤣᤒᤠᤜᤠ᤹

ᤀᤠᤱᤃᤠ᤹ ᤏᤢᤃᤵ ᤐᤡᤔᤠ ᤛᤢᤰᤋᤢᤱᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤁᤧᤒᤠ᤺ᤴᤈᤠ᤺ᤰᤁᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥊᥉ ᤀᤠᤓᤧᤸᤗᤧᤛᤠᤱ ᤛᤧᤰᤂᤠ ᤐᤠ᤺ᤵᤔᤠ ᤔᤢᤰᤛᤠᤶ ᤐᤡᤖᤠᤱᤅᤧ᤹ᤀᤥ.

ᤁᤧᤄᤠᤛᤧᤴᤜᤠ᤹ᤀᤥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥊᥊ ᤛᤍᤠᤍᤡᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥊᥋ ᤀᤠᤱᤃᤠ᤹ ᤆᤥ᤺ᤰᤕᤢᤶᤓᤥᤒᤠ ᤐᤥ᤺ᤱᤅᤠᤀᤠᤱ ᤘᤠ᤹ᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤁᤧᤏᤡᤛᤠᤶᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥊᥌ ᤁᤧᤀᤡᤱᤈᤠ᤺ᤱᤜᤠ᤹ ᤜᤠᤱᤜᤠ᤹ ᤆᤧᤰᤋᤢᤱᤛᤡᤱᤗᤥ.

ᤜᤧᤰᤁᤣ ᤆᤥ᤺ᤰᤔᤠ ᤀᤠᤱᤃᤠ᤹ ᤔᤧᤏᤢ᤺ᤴᤏᤠᤸᤗᤥ॥

᥊᥍ ᤁᤧᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤡᤸᤗᤧ

ᤀᤠᤱᤃᤠ᤹ ᤀᤠᤛᤡᤰᤛᤶᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤠᤛᤡᤖᤠ᤹ ᤌᤠᤱᤗᤥ॥

᥊᥎ ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤛᤡᤖᤠ᤹ᤎᤠᤱᤅᤠᤱ

ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤗᤥ.

ᤁᤧᤄᤠᤜᤢᤴᤜᤠ᤹ᤀᤥ ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤏᤡᤱᤘᤠ᤹ ᤕᤢᤱᤔᤠ

᥊᥏ ᤀᤠᤱᤃᤠ᤹ ᤁᤧᤛᤧᤘᤠᤖᤥᤒᤠᤴᤏᤢ ᤔᤠᤱᤜᤢᤵ

ᤁᤧᤈᤥᤃᤢᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤂᤧᤸᤗᤧ ᤀᤠᤱᤃᤠ᤹ ᤜᤠᤱᤜᤠᤱ ᤔᤧᤳᤋᤠᤱᤅᤠᤱ ᤘᤠ᤹ᤖᤥ॥

᥋᥆ ᤀᤠᤱᤃᤠ᤹ ᤀᤠᤍᤢᤰᤂᤣ ᤀᤠᤗᤠᤰᤂᤣᤀᤥᤀᤠᤱ

ᤀᤠ᤺ᤴᤇᤡᤱᤔᤠ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤔᤠᤱᤜᤢᤵᤐᤡᤸᤗᤧ

ᤀᤠᤱᤃᤠ᤹ ᤜᤡᤱᤔᤴ ᤐᤡᤖᤠᤱᤅᤠᤱ ᤘᤠ᤹ᤀᤠᤖᤥ॥

᥋᥇ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤖᤧ ᤛᤍᤠᤍᤡᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖᤥ.

ᤁᤖ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤗᤧᤳᤋᤠᤴᤗᤥ॥

᥋᥈ ᤕᤜᤘᤣ ᤍᤠᤱᤒᤠᤀᤣ. ᤋᤃᤡᤒᤠ ᤁᤧᤄᤠᤛᤧᤴᤜᤠ᤹

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤂᤧᤴ ᤁᤧᤄᤠᤛᤧᤴᤜᤠ᤹ᤖᤧ ᤜᤠᤱᤜᤠᤱ ᤔᤧᤳᤋᤠᤖᤥ॥

᥋᥉ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤔᤧᤓᤣ᤺ᤴᤍᤢᤖᤥ.

ᤂᤧᤴ ᤏᤡᤛᤢᤱᤅᤠᤱ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤗᤥ॥

᥋᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡ ᤘᤠ᤹ᤀᤠᤛᤠᤱ

ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ

ᤀᤠᤱᤃᤠ᤹ ᤛᤠᤶᤗᤥᤜᤠ᤹ ᤛᤠᤵᤋᤢᤱᤗᤥ॥

᥋᥋ ᤕᤜᤘᤣ ᤍᤠᤱᤒᤠᤀᤣ. ᤛᤧᤴᤍᤡᤰ ᤂᤧᤏᤧ᤹ ᤁᤧᤔᤡᤱᤅᤡᤴ

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤏᤡᤱᤘᤠ᤹ ᤗᤡᤱᤛᤢᤱᤗᤥ॥

᥋᥌ ᤁᤧᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤛ᤺ᤳᤋᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤏᤡᤱᤘᤠ᤹ ᤐᤡᤔᤠ

᥋᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹ᤀᤡᤴᤏᤧᤖᤥ.

ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤠᤱᤜᤢᤵ ᤆᤥᤃᤢᤱᤗᤥ॥

᥋᥎ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ.

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ॥

᥋᥏ ᤀᤠᤕᤧᤵᤗᤧᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤁᤧᤄᤠᤜᤢᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ

ᤔᤠᤱᤜᤢᤵ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥌᥆ ᤀᤠᤱᤃᤠ᤹ᤃ ᤆᤠᤳᤋᤠᤖᤥ ᤁᤧᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤛᤢᤀᤠᤴᤗᤥ॥

᥌᥇ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤀᤡᤔᤧᤕᤢᤰᤋᤠᤱᤗᤥ.

ᤜᤧᤰᤁᤣᤛᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤱᤅᤡᤴᤗᤥ॥

᥌᥈ ᤛᤧᤴᤍᤡᤰ ᤛᤧᤳᤗᤢᤶᤓᤰᤁᤡᤸᤗᤧ ᤐᤥ᤺ᤰᤁᤠᤖᤥ.

ᤛᤠᤶᤕᤥᤒᤠ ᤁᤧᤄᤠᤛᤧᤴᤜᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥌᥉ ᤀᤠᤱᤃᤠ᤹ᤃ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤱᤀᤠᤖᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ

ᤁᤧᤏᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤆᤢᤶᤀᤠᤖᤥ॥

᥌᥊ ᤕᤜᤘᤣ ᤍᤠᤱᤒᤠᤀᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤏᤠᤜᤠ᤹ ᤏᤡᤖᤡᤰᤁᤠᤱ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤖᤥ.

ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤁᤢᤔᤧᤴ

᥌᥋ ᤕᤜᤘᤣ ᤍᤠᤱᤒᤠᤀᤣ. ᤔᤠᤱᤜᤢᤵ ᤁᤧᤈᤥᤃᤢᤒᤠᤴ

ᤂᤧᤏᤧ᤹ ᤁᤧᤃᤧᤳᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ

ᤏᤢᤖᤡᤰ ᤁᤧᤔᤧᤳᤋᤠᤱᤅᤠᤱ ᤘᤠ᤹ᤖᤥ॥

᥌᥌ ᤀᤠᤱᤃᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ

ᤏᤧᤜᤡᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤏᤛᤠ᤺ᤴ ᤆᤥᤃᤢᤱᤗᤥ॥

᥌᥍ ᤂᤧᤏᤧ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤔᤠᤏᤢ᤺ᤸᤗᤧ ᤋᤃᤡ

ᤋᤠᤵᤐᤧ᤹ᤖᤠᤱᤅᤠᤱ ᤘᤕᤠᤱᤗᤥ.

ᤁᤖ ᤀᤠᤸᤗᤃ ᤁᤧᤒᤠ᤺ᤴᤈᤠ᤺ᤰᤁᤡᤴ

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥌᥎ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤏᤢ

ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤁᤧᤈᤥ᤺ᤰᤗᤥ.

ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

᥌᥏ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧ

ᤀᤠᤕᤠ᤺ᤶᤒᤣᤀᤥ ᤀᤡᤱᤗᤧᤰ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

ᤁᤖ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ ᤁᤧᤒᤡᤀᤠᤒᤠ

ᤂᤠᤜᤢᤴᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥍᥆ ᤂᤧᤴ ᤔᤏᤠᤜᤠ᤹ᤖᤧ ᤌᤣᤀᤠᤱ ᤂᤠᤛᤡᤱ

ᤏᤡ᤺ᤵᤔᤠ ᤏᤡᤱᤘᤠ᤹ ᤔᤧᤱᤃᤳᤋᤢᤸᤗᤥ.

ᤁᤖ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤀᤥ

ᤀᤠᤱᤃᤠ᤹ ᤀᤠᤛᤡᤰᤛᤶᤗᤥ॥

᥍᥇ ᤋᤢᤰᤂᤣ ᤗᤠᤰᤂᤣ ᤋᤢᤔᤢᤱᤒᤠᤴ ᤏᤢᤒᤤ ᤐᤥ᤺ᤰᤂᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤃ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤜᤢ᤹ᤛᤡᤱᤔᤠ ᤐᤠᤱᤄᤠᤱᤗᤥ॥

᥍᥈ ᤀᤠᤱᤃᤠ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤒᤡᤖᤠᤱᤗᤥ.

ᤂᤧᤴ ᤁᤧᤒᤡᤖᤠᤱᤒᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤕᤠᤱᤛᤠ ᤁᤢᤴᤎᤣ᤺ᤴᤏᤢ᤺ᤸᤗᤧᤀᤠᤱ

ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤁᤧᤘᤠ᤹ᤒᤠ ᤂᤠᤛᤧᤴ

᥍᥉ ᤂᤧᤏᤧ᤹ᤃ ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥᤃᤠᤱᤗᤥ.

ᤂᤠᤛᤡᤱᤏᤡ᤺ᤵᤔᤠ ᤛᤡᤰᤁᤢᤶᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ

ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤁᤧᤛᤠᤶᤕᤥ

ᤀᤡᤱᤈᤠ᤺ᤱᤜᤠ᤹ ᤜᤢ᤹ᤛᤡᤱᤔᤠ ᤛᤢᤰᤁᤠᤖᤖᤥ॥

᥍᥊ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧ

ᤀᤠᤱᤃᤠ᤹ ᤔᤧᤏᤡᤀᤠᤀᤠᤱ ᤔᤧᤛ᤺ᤳᤗᤥ.

ᤌᤣᤀᤠᤱᤓᤧᤸᤗᤧ ᤁᤧᤔᤠᤱᤜᤢᤵᤐᤥ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥍᥋ ᤕᤜᤘᤣ ᤍᤠᤱᤒᤠᤀᤣ. ᤁᤧᤄᤠᤛᤧᤴᤜᤠ᤹ ᤛᤠᤶᤕᤥᤏᤡᤒᤠ

ᤆᤥᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱᤗᤥ.

ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧᤀᤣ

ᤁᤧᤄᤢᤶᤛᤠᤱᤒᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥍᥌ ᤆᤰᤔᤧᤸᤗ᤹ᤀᤣ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤴ

ᤀᤠᤗᤠᤃᤡ ᤀᤠᤀᤠ᤺ᤴᤇᤡᤱᤔᤠ ᤐᤥ᤺ᤱᤗᤖᤥ.

ᤁᤧᤛᤧᤘᤠᤖᤥᤒᤠᤴ ᤁᤧᤒᤡᤖᤢᤒᤠ ᤔᤠᤱᤜᤢᤵ

ᤁᤢᤀᤡᤛᤡ᤺ᤰ ᤁᤴ ᤁᤧᤳᤗᤖᤥ॥

᥍᥍ ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤜᤡᤱᤅᤠᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤅᤥ ᤛ᤺ᤳᤋᤠᤖᤥ॥

᥍᥎ ᤀᤠᤱᤃᤠ᤹ ᤀᤡᤱᤗᤧᤰᤁᤣ ᤑᤥᤋᤩᤠ ᤁᤧᤃᤢ᤺ᤵᤐᤠ

ᤁᤧᤜᤧᤴᤇᤡᤱᤒᤠᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤖᤥ.

ᤁᤖ ᤀᤠᤱᤃᤠ᤹ᤃ ᤁᤧᤀᤡᤱᤈᤠ᤺ᤱᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥍᥏ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤀᤠᤱᤃᤠ᤹ᤀᤥ ᤔᤧᤍᤠᤖᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤁᤧᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤐᤠ ᤔᤧᤜᤢ᤹ᤛᤡᤱᤗᤖᤥ॥

᥎᥆ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ ᤏᤡᤖᤡᤰᤁᤠᤱ

ᤀᤠᤱᤃᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤛᤢᤰᤋᤢᤱᤗᤖᤥ.

ᤜᤧᤰᤁᤣᤗ᤹ᤖᤡᤰ ᤜᤠᤖᤡ ᤋᤠᤔᤠᤗᤠᤶ

ᤀᤠᤱᤃᤠ᤹ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤸᤗᤖᤥ॥

ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥎᥇ ᤕᤜᤘᤣ ᤍᤠᤱᤒᤠᤀᤣ. ᤀᤠᤵᤑᤠᤸᤗᤧ ᤋᤠᤱᤃᤧᤛᤧ᤺ᤵᤐᤠᤒᤣ

ᤑᤠ᤹ᤀᤠᤱ ᤁᤧᤗᤠᤶ ᤀᤥᤔᤧᤵᤔᤠᤖᤧ ᤏᤠᤛᤠᤱᤗᤥ.

ᤁᤧᤒᤠ᤺ᤴᤈᤠ᤺ᤰᤁᤥ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥎᥈ ᤂᤧᤏᤧ᤹ ᤁᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤳ ᤑᤠ᤹ᤀᤠᤱ

ᤁᤧᤗᤠᤶ ᤀᤥᤔᤧᤵᤔᤠᤖᤧ ᤀᤠᤱᤃᤠ᤹ ᤀᤠᤔᤡᤰᤜᤠ᤹

ᤂᤠᤔᤧᤴᤏᤡᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱᤗᤥ.

“ᤂᤧᤏᤧ᤹ ᤀᤠᤓᤧᤸᤗᤧ ᤁᤧᤓᤠ᤹ᤀᤠᤒᤠᤒᤣ॥”

᥎᥉ ᤆᤧᤸᤗᤧᤰᤛᤣᤸᤗᤧ ᤁᤢᤘᤠ ᤕᤠᤱᤔᤠ ᤗᤠᤵᤑᤢᤔᤏᤠᤒᤠ

ᤛᤡᤜᤥᤒ᤻ ᤛᤢᤰᤘᤠa ᤁᤢᤀᤡᤛᤡ᤺ᤰ

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹

ᤏᤡᤱᤘᤠ᤹ ᤔᤧᤴᤓᤣ᤺ᤴᤏᤣ ᤘᤠ᤹ᤀᤠᤖᤥ॥

᥎᥊ ᤀᤠᤸᤗᤛᤠᤱ ᤀᤠᤵᤑᤠᤸᤗᤧ ᤌᤠᤖᤡᤰ ᤜᤠᤱᤄᤢᤱᤒᤠᤒᤣ᥅

ᤀᤠᤱᤃᤠ᤹ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹

ᤀᤠᤵᤑᤠᤸᤗᤧ ᤂᤢᤶᤍᤡᤱ ᤁᤧᤒᤡᤖᤢᤛᤡᤒᤠᤒᤣ᥅

᥎᥋ ᤁᤧᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠᤒᤠ

ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤌᤠᤀᤠᤖ ᤑᤠ᤹ᤀᤠᤱ

ᤗᤢᤶᤒᤠ᤺ᤳ ᤔᤧᤍᤕᤢᤀᤠᤱ ᤏᤧᤖᤥ॥

᥎᥌ ᤁᤧᤀᤡᤱᤈᤠ᤺ᤱᤜᤠ᤹ ᤁᤧᤖᤧᤰ ᤏᤛᤠ᤺ᤴ

ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤆᤥ᤺ᤰᤗᤥ.

ᤔᤏᤠᤜᤠ᤹ᤖᤧ ᤀᤡᤱᤗᤧᤰᤐᤠ ᤐᤠ᤺ᤴᤜᤠ᤹

ᤔᤧᤒᤠ᤺ᤳᤋᤢᤀᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤠᤖᤥ.

ᤂᤧᤏᤧ᤹ ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ᤀᤥ॥

᥎᥍ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤂᤵᤔᤧᤴ ᤔᤧᤛᤧᤖᤠᤱᤗᤥ.

ᤁᤖ ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹

ᤏᤡᤱᤘᤠ᤹ ᤔᤧᤴᤓᤣ᤺ᤴᤏᤣ ᤁᤳᤋᤢᤱᤗᤥ॥

᥎᥎ ᤂᤧᤏᤧ᤹ ᤛᤍᤠᤍᤡᤱ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤸᤗᤧ

ᤆᤥᤃᤢᤸᤗᤧ ᤀᤠᤱᤃᤠ᤹ ᤜᤡᤱᤅᤠᤖᤖᤥ.

ᤜᤧᤰᤁᤣ᤺ᤸᤗᤧ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥ ᤌᤡᤶᤔᤥ ᤏᤡᤱᤘᤠ᤹ ᤕᤢᤱᤔᤠ

᥎᥏ ᤕᤜᤘᤣ ᤍᤠᤱᤒᤠᤀᤣ. ᤁᤧᤒᤠ᤺ᤴᤈᤠ᤺ᤰᤁᤡᤴ ᤛᤍᤠᤍᤡᤱ ᤘᤠ᤹ᤖᤥ.

ᤁᤱᤃ ᤛᤠᤱᤃᤪᤠᤶᤐᤣᤍᤠᤱᤅᤥ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥

᥏᥆ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ

ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤘᤠ᤹ᤖᤥ.

ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤁᤧᤕᤢᤰᤂᤢᤀᤠᤱ ᤂᤧᤴ ᤔᤧᤶᤔᤢᤴᤏᤣ ᤕᤢᤱᤗᤥ॥

᥏᥇ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹

ᤀᤠᤀᤡᤴ ᤌᤠᤖᤡᤰ ᤔᤧᤶᤔᤢᤴᤏᤣ ᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰᤗᤧ ᤁᤧᤛᤧᤘᤠ ᤔᤧᤈᤥᤃᤢᤖᤥ॥

᥏᥈ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤠᤛ᤺ᤵᤔᤠᤸᤗᤧ ᤁᤢᤒᤢᤴᤗᤥ.

ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ᤃ ᤋᤢᤰᤂᤣ ᤆᤩᤠᤱᤅᤠᤱ ᤛᤩᤠᤱᤒᤠ ᤔᤧᤴᤗᤥ॥

᥏᥉ ᤀᤠᤱᤃᤠ᤹ᤃ ᤁᤧᤄᤠᤜᤢᤴᤜᤠ᤹ ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤴᤏᤠᤸᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴᤗᤠᤶᤒᤠ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤁᤧᤃᤳᤋᤠᤖᤥ॥

᥏᥊ ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤔᤏᤠᤀᤠ. ᤛᤧ᤺ᤵᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ

ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥏᥋ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤛᤧᤵᤔᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤔᤧᤛᤢᤰᤁᤠᤀᤠᤱ ᤔᤧᤕᤢᤱᤗᤥ.

ᤁᤖ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤀᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥏᥌ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤗᤡᤱᤍᤥ ᤔᤧᤃᤧᤳᤏᤧᤴ

ᤑᤠ᤹ᤀᤠᤱ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ.

ᤁᤖ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹

ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤛᤡᤖᤠ᤹ᤌᤠᤱᤔᤠ

᥏᥍ ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤖᤠ᤹ ᤌᤠᤱᤗᤥ.

ᤗᤧᤴᤍᤡᤰ ᤏᤠᤶᤎᤠᤎᤠ ᤂᤧ᤹ᤕᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥏᥎ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤓᤧᤸᤗᤧᤛᤠᤱ ᤁᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤀᤠᤏᤡᤱᤔᤡᤜᤠ᤹ᤏᤢ᤺ᤸᤗᤧᤀᤠᤱ

ᤀᤠᤱᤃᤠ᤹ ᤆᤠ᤺ᤵᤐᤠ ᤆᤥ᤺ᤰᤁᤠᤖᤥ॥

᥏᥏ ᤀᤠᤛᤡᤰᤛᤠᤶᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ

ᤀᤠᤱᤃᤠ᤹ ᤐᤠ᤺ᤴ ᤁᤢᤛᤡᤱᤏᤡ᤺ᤳᤋᤠᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤜᤠ᤹ᤀᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤖᤢᤱᤗᤥ॥

᥇᥆᥆ ᤂᤍᤠᤰᤔᤡᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ

ᤀᤠᤱᤃᤠ᤹ ᤛᤡᤰᤁᤢᤶᤛᤠᤒᤠ ᤆᤥ᤺ᤰᤁᤠᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥆᥇ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤗᤠᤱᤔᤧᤄᤣ᤺ᤰᤁᤠᤴᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤒᤠ᤺ᤴᤈᤠ᤺ᤰᤁᤡᤴ

ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥇᥆᥈ ᤂᤧᤏᤧ᤹ ᤁᤧᤄᤠᤜᤢᤴᤜᤠ᤹ᤗᤠᤶ ᤀᤠᤱᤃᤠ᤹

ᤔᤠ᤺ᤱᤄᤠ ᤔᤧᤶᤒᤥ᤺ᤱᤅᤣ ᤘᤠ᤹ᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤣ ᤁᤧᤜᤢ᤹ᤖᤠᤱᤅᤠᤱ ᤘᤠ᤹ᤖᤥ॥

᥇᥆᥉ ᤂᤧᤏᤧ᤹ ᤁᤧᤄᤠᤜᤢᤴ ᤐᤠ᤺ᤴᤜᤠ᤹ ᤛᤠ᤹ᤖᤡᤰ

ᤁᤢᤈᤠ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ᤃ ᤛᤰᤘᤠᤄᤢᤏᤢ᤺ᤸᤗᤧ ᤗᤡᤶᤗᤥ॥

᥇᥆᥊ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤀᤥᤗᤠᤶ

ᤛᤡᤰᤁᤢᤶᤏᤡᤱᤘᤠ᤹ ᤂᤥᤛᤢᤱᤗᤥ.

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤖᤧᤰ

ᤑᤧᤴᤕᤠ᤺ᤶᤒᤰᤜᤠ᤹ ᤆᤡ᤺ᤳᤋᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥ ᤌᤡᤶᤔᤥ ᤀᤥ᤺ᤳᤋᤡ

᥇᥆᥋ ᤂᤧᤏᤧ᤹ ᤁᤧᤒᤠ᤺ᤴᤈᤠ᤺ᤰᤁᤡᤱᤃ

ᤀᤠᤱᤃᤠ᤹ ᤕᤠᤵᤔᤡ ᤗᤠᤶᤃᤧᤗᤥᤒᤠ ᤛᤧᤔᤡᤖᤥ.

ᤜᤧᤰᤁᤩᤠᤱ ᤀᤠᤗᤠᤃᤡ ᤗᤠᤶ ᤁᤧᤎᤥ᤹ᤒᤠ ᤀᤥ᤺ᤳᤋᤡᤖᤥ॥

᥇᥆᥌ ᤀᤠᤱᤃᤠ᤹ ᤔᤠᤱᤜᤣᤰᤛᤡᤅᤠᤀᤠᤱ

ᤛᤠᤶᤕᤥᤏᤡᤒᤠ ᤁᤧᤀᤡᤱᤈᤠᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ

ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥇᥆᥍ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤠ᤹ᤖᤡᤰ

ᤁᤧᤛᤠᤰᤐᤠ ᤋᤢᤰᤂᤣᤜᤠ᤹ ᤋᤢᤔᤢᤱᤅᤠᤱ ᤘᤠ᤹ᤀᤠᤖᤥ.

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤁᤳᤋᤠᤱᤅᤧ᤹ᤀᤥ॥

᥇᥆᥎ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤏᤢᤃᤧᤴ ᤐᤡᤏᤧᤒᤠ

ᤐᤣᤗᤡᤃᤧᤴ ᤋᤢᤘᤠ᤺ᤴ ᤋᤠ᤺ᤰᤋᤧ᤹ᤀᤥ.

ᤜᤧᤰᤁᤩᤠᤱ ᤁᤧᤀᤡᤱᤈᤠ᤺ᤱᤜᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

᥇᥆᥏ ᤀᤠᤓᤧᤸᤗᤧᤛᤠᤱ ᤛᤡᤔᤠᤗᤡᤱᤎᤥᤀᤥ

ᤀᤠᤱᤃᤠ᤹ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ.

ᤁᤖ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤀᤠᤱᤃᤠ᤹

ᤏᤡᤱᤘᤠ᤹ ᤔᤧᤶᤓᤣ᤺ᤴᤏᤣ ᤁᤳᤋᤢᤱᤗᤥ

᥇᥇᥆ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤀᤡᤕᤢᤰᤔᤠ ᤔᤧᤃᤥ᤺ᤳᤋᤠᤖᤥ.

ᤁᤖ ᤀᤠᤱᤃᤠ᤹ᤃ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤏᤡᤱᤘᤠ᤹ ᤔᤧᤶᤓᤣ᤺ᤴᤏᤣ ᤘᤠ᤹ᤀᤠᤖᤥ॥

᥇᥇᥇ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ

ᤛᤍᤠᤍᤡᤱᤒᤠ ᤀᤠᤕᤠᤱᤛᤠ ᤁᤢᤴᤎᤣ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤧᤴ ᤕᤠᤱᤛᤠᤁᤢᤴᤎᤣᤜᤠ᤹ᤖᤧ ᤀᤠᤱᤃᤠ᤹ ᤛ᤺ᤳᤋᤠᤖ ᤕᤠ᤺ᤴᤏᤠᤖᤥ॥

᥇᥇᥈ ᤀᤠᤱᤃᤠ᤹ ᤔᤧᤴᤇᤡᤀᤣ ᤌᤠᤖᤡᤰ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤱᤀᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤧ᤺ᤵᤛᤡᤱᤔᤠ

᥇᥇᥉ ᤏᤡᤖᤡᤰᤁᤠᤱ ᤂᤧᤏᤧ᤹ᤀᤥ ᤏᤡᤱᤘᤠ᤹

ᤔᤧᤶᤒᤡᤔᤏᤠᤒᤠᤜᤠ᤹ ᤆᤡ᤺ᤳᤋᤢᤱᤛᤡᤱᤗᤥ.

ᤁᤖ ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤠᤛᤡᤖᤠ᤹ ᤌᤠᤱᤗᤥ॥

᥇᥇᥊ ᤂᤧᤏᤧ᤹ᤀᤣ ᤀᤠᤀᤡ᤺ᤶᤛᤡᤱᤔᤠᤍᤧᤴ ᤏᤢ

ᤀᤠᤱᤃᤠ᤹ ᤕᤠᤵᤔᤡ ᤁᤧᤎᤣ᤺ᤰᤐᤠ ᤂᤥᤏᤧᤖᤥ.

ᤁᤧᤔᤠᤱᤜᤢᤵᤐᤥ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥇᥇᥋ ᤗᤠᤕᤥ ᤁᤧᤈᤥ᤺ᤰᤐᤠᤛᤣ. ᤀᤠᤱᤃᤠ᤹ᤗᤠᤶ

ᤂᤡᤏᤡ᤹ ᤔᤠ᤺ᤱᤄᤠ ᤐᤣᤃᤡᤴᤏᤧ᤹ᤀᤥ.

ᤀᤠᤱᤃᤠ᤹ᤃ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥇᥌ ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤁᤧᤎᤢᤶᤒᤠ ᤆᤥᤃᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤜᤡᤱᤅᤠᤖᤥ.

ᤀᤠᤏᤡᤱᤛᤠᤱ ᤐᤢᤰᤗ ᤔᤧᤕᤠ᤺ᤴᤍᤠᤱᤅᤡᤴᤏᤧ᤹ᤀᤥ॥

᥇᥇᥍ ᤀᤠᤜᤢᤰᤁᤥ ᤋᤧᤶᤛᤠᤱᤅᤧ᤹ᤀᤠᤱ

ᤀᤠᤱᤃᤠ᤹ ᤔᤧᤴᤈᤥ᤺ᤴᤏᤣ ᤋᤰᤋᤠᤱᤅᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤛᤍᤠᤍᤡᤱ ᤁᤧᤀᤡᤱᤈᤠ᤺ᤱᤜᤠ᤹ᤀᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤐᤡᤔᤠ ᤛᤢᤰᤋᤢᤱᤗᤥ॥

᥇᥇᥎ ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤵᤔᤏᤠ

ᤔᤧᤴᤏᤠ᤺ᤵᤔᤏᤠᤒᤠᤜᤠ᤹ ᤁᤧᤖᤧᤰ ᤁᤧᤏᤠ᤹ᤖᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤱᤗᤧᤰᤜᤠ᤹

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥ᤺ᤰᤗᤥ॥

᥇᥇᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤁᤢᤀᤡᤃᤧᤓᤧᤶᤒᤠᤜᤠ᤹ ᤋᤠᤶᤈᤡ᤹ ᤜᤧᤰᤁᤣ ᤁᤧᤍᤢᤃᤢ ᤁᤧᤍᤣᤛᤢᤛᤡᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤏᤡᤛᤠᤶᤜᤠ᤹

ᤀᤠᤱᤃᤠ᤹ ᤀᤠᤛᤡᤖᤠ᤹ ᤌᤠᤱᤗᤥ॥

᥇᥈᥆ ᤂᤧᤏᤧ᤹ ᤁᤧᤈᤥᤃᤢᤸᤗᤧ ᤐᤃᤡ ᤁᤡᤀᤠᤖᤥ.

ᤂᤧᤏᤧ᤹ ᤁᤧᤄᤠᤛᤧᤴᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤌᤧᤃᤰᤁᤰᤏᤠ ᤕᤱᤅᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ

᥇᥈᥇ ᤀᤠᤱᤃᤠ᤹ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ

ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤀᤠᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ

ᤀᤠᤱᤃᤠ᤹ ᤔᤧᤎᤠᤛᤠᤱᤅᤡᤴᤏᤧ᤹ᤀᤥ॥

᥇᥈᥈ ᤀᤠᤱᤃᤠ᤹ ᤁᤧᤛᤣᤘᤠᤖᤥᤒᤠᤴ “ᤑᤠ᤹ᤏᤧ”

ᤑᤠ᤹ᤀᤠᤱ ᤔᤠᤱᤜᤢᤵ ᤆᤥᤃᤧ᤹ᤀᤥ.

ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤖᤧ ᤀᤠᤱᤃᤠ᤹

ᤋᤢᤰᤂᤣ ᤆᤠ᤺ᤵᤔᤠ ᤔᤧᤱᤄᤥᤀᤠᤴᤗᤖᤥ॥

᥇᥈᥉ ᤂᤧᤏᤧ᤹ ᤀᤠᤱᤃᤠ᤹ ᤕᤠᤵᤔᤡ ᤋᤠᤱᤛᤧ᤺ᤵᤔᤠ ᤏᤢ

ᤑᤠ᤹ᤔᤠ ᤔᤠᤱᤜᤢᤵ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤁᤧᤛᤧᤴᤗᤵᤐᤡᤴ ᤀᤥᤔᤧᤵᤔᤠ

ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥇᥈᥊ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠ ᤜᤧᤰᤁᤣ

ᤀᤠᤱᤃᤠ᤹ ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

᥇᥈᥋ ᤀᤠᤱᤃᤠ᤹ᤃ ᤁᤧᤛᤣᤘᤠᤖᤥᤒᤠᤀᤠᤖᤥ.

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤏᤡᤛᤠᤶᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ

ᤏᤧᤜᤡᤏᤡᤱᤘᤠ᤹ ᤂᤥᤛᤢᤱᤗᤥ॥

᥇᥈᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤸᤗ ᤂᤧᤏᤧ᤹ ᤕᤠ᤺ᤶᤒᤰ

ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ.

ᤔᤏᤠᤜᤠ᤹ᤖᤧ ᤁᤧᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ

ᤏᤠ᤺ᤵᤔᤠ ᤔᤧᤗᤧᤖᤢᤀᤠᤱ ᤘᤠ᤹ᤖᤥ॥

᥇᥈᥍ ᤀᤠᤱᤃᤠ᤹ᤃ ᤁᤧᤀᤡᤱᤈᤠ᤺ᤱᤜᤠ᤹

ᤛᤠᤶᤔᤩᤠᤱᤏᤢ᤺ᤸᤗᤧᤀᤠᤱ ᤀᤠᤛᤡᤖᤠ᤹ ᤌᤠᤱᤗᤥ.

ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤕᤥ᤺ᤶᤔᤏᤠᤒᤠ ᤀᤡᤛᤣ᤺ᤱᤒᤠ

ᤛᤠᤶᤔᤩᤠᤱᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤱᤗᤥ॥

᥇᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤄᤠᤜᤢᤴᤜᤠ᤹ ᤁᤧᤖᤧᤰ

ᤀᤠᤱᤃᤠ᤹ ᤛᤧᤰᤂᤠ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤠᤰ ᤑᤧᤴᤕᤠ᤺ᤶᤒᤰᤜᤠ᤹ ᤆᤡ᤺ᤳᤋᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤡᤱᤘᤠ᤹

᥇᥈᥏ ᤂᤧᤏᤧ᤹ ᤁᤧᤏᤡᤛᤠᤶᤜᤠ᤹ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ ᤁᤧᤖᤧᤰ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥉᥆ ᤂᤧᤏᤧ᤹ ᤁᤧᤏᤡᤛᤠᤶᤜᤠ᤹ᤖᤧ ᤁᤢᤒᤣ ᤜᤴᤏᤡᤸᤗᤧ

ᤀᤠᤏᤡᤃᤧ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤂᤥᤛᤢᤶᤒᤧᤖᤥ.

ᤁᤢᤏᤡᤱᤘᤠ᤹ ᤁᤧᤎᤢᤱᤒᤠᤜᤠ᤹ᤖᤧ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥇᥉᥇ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ

ᤛᤠ᤹ᤖᤡᤰ ᤀᤠᤛᤡᤖᤠ᤹ ᤌᤠᤱᤗᤥ.

ᤂᤧᤸᤗᤧ ᤁᤢᤔᤡ᤺ᤵᤔᤠᤸᤗᤧ ᤀᤠᤱᤃᤠ᤹ ᤀᤠᤶᤒᤪᤠ ᤜᤠ ᤔᤧᤳᤋᤢᤱ.

ᤜᤧᤰᤁᤩᤠᤱ ᤜᤧᤱᤃᤧ᤺ᤰ ᤜᤧᤱᤃᤧ᤺ᤰ ᤗ᤹ᤀᤠᤖᤥ॥

᥇᥉᥈ ᤂᤧᤏᤧ᤹ ᤁᤧᤔᤡᤱᤅᤡᤴ ᤔᤡ᤺ᤶ ᤁᤧᤔᤧᤵᤐᤠᤜᤠ᤹

ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤖᤥ

ᤜᤧᤰᤁᤩᤠᤱ ᤀᤥᤃᤧᤔᤧᤳᤋᤢᤛᤡᤖᤥ.

ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ᤀᤠᤱ

ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤥ॥

᥇᥉᥉ ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤆᤥ᤺ᤶᤔᤠᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ.

ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤖᤧ ᤔᤧᤏᤠ᤺ᤴᤏᤠᤸᤗᤖᤥ॥

᥇᥉᥊ ᤀᤠᤱᤃᤠ᤹ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤗᤠᤶ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤐᤠ ᤛᤢᤰᤋᤢᤱᤗᤖᤥ॥

᥇᥉᥋ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤖ ᤀᤥᤔᤧᤳᤋᤠᤱᤅᤧ᤹ᤀᤠᤱ

ᤜᤠᤱᤘᤠ ᤔᤠᤱᤘᤠ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥ ᤌᤡᤶᤜᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

᥇᥉᥌ ᤀᤠᤔᤡᤰᤁᤥᤗᤠᤶ ᤀᤠᤔᤡᤰᤘᤠ ᤋᤧᤖᤧᤖᤧ ᤌᤠᤵᤗᤥ.

ᤌᤣᤀᤠᤱᤓᤧᤸᤗᤧ ᤕᤠᤵᤔᤡᤜᤠ᤹ᤖᤧ ᤁᤧᤛᤠᤶᤕᤥ

ᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥ ᤌᤡᤶᤔᤥ ᤁᤢᤍᤥ᤺ᤵᤔᤠ ᤂᤠᤛᤧᤴ

᥇᥉᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤗᤠ᤹ᤒᤠ ᤆᤥ᤺ᤰᤗᤥ॥

᥇᥉᥎ ᤕᤠᤵᤔᤡ ᤁᤧᤒᤡᤖᤧᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ ᤁᤧᤖᤧᤰ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤆᤥ᤺ᤰᤗᤥ॥

᥇᥉᥏ ᤀᤠᤱᤃᤠ᤹ ᤀᤠᤛᤡᤰᤁᤡᤸᤗᤧ ᤔᤡ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤏᤡᤱᤔᤡᤜᤠ᤹ᤖᤧ ᤁᤧᤀᤡᤱᤈᤠ᤺ᤱᤜᤠ᤹

ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

᥇᥊᥆ ᤂᤧᤏᤧ᤹ ᤁᤧᤔᤠᤱᤜᤢᤵᤜᤠ᤹ ᤛᤠ᤹ᤔᤠᤸᤗᤧ ᤛᤧᤰᤂᤠᤒᤠ ᤆᤥ᤺ᤰᤗᤥ.

ᤂᤧᤴ ᤁᤧᤔᤠᤱᤜᤢᤵᤜᤠ᤹ ᤛᤠ᤹ᤖᤡᤰ ᤀᤠᤛᤡᤖᤠ᤹ ᤌᤠᤱᤗᤥ॥

᥇᥊᥇ ᤀᤠᤱᤃᤠ᤹ ᤔᤧᤴᤈᤥᤒᤠ ᤆᤥ᤺ᤰᤁᤠ

ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖᤥ.

ᤁᤖ ᤂᤧᤏᤧ᤹ ᤁᤧᤏᤡᤛᤠᤶᤜᤠ᤹ ᤏᤡᤱᤘᤠ᤹ ᤔᤧᤓᤣ᤺ᤴᤏᤠᤸᤗᤥ॥

᥇᥊᥈ ᤂᤧᤏᤧ᤹ᤃ ᤛᤍᤠᤍᤡᤱ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤓᤧᤸᤗᤧᤛᤠᤱ ᤛᤧᤰᤂᤠᤒᤠ ᤆᤥ᤺ᤰᤗᤥ॥

᥇᥊᥉ ᤋᤢᤰᤂᤣ ᤏᤢ ᤗᤠᤰᤂᤣᤜᤠ᤹ ᤀᤠᤱᤃᤠ᤹

ᤀᤠᤛᤶᤍᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ.

ᤁᤖ ᤁᤧᤀᤡᤱᤈᤠ᤺ᤱᤜᤠ᤹ᤖᤧ ᤀᤠᤱᤃᤠ᤹

ᤀᤠᤛᤡᤰᤛᤶᤗ ᤕᤠ᤺ᤴᤏᤠᤖᤥ॥

᥇᥊᥊ ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤛᤍᤠᤍᤡᤱ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤖᤥ॥

ᤆᤥ᤺ᤰᤕᤢᤶᤓᤥᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥇᥊᥋ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ ᤐᤣᤗᤡ ᤑᤠᤰᤏᤧᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤏᤢᤃᤵ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥊᥌ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ.

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥊᥍ ᤏᤠᤶ ᤁᤧᤵᤔᤠᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹

ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧᤖᤥ.

ᤂᤧᤏᤧ᤹ ᤁᤧᤔᤠᤱᤜᤢᤵᤐᤥ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥇᥊᥎ ᤂᤧᤏᤧ᤹ ᤁᤧᤔᤠᤱᤜᤢᤵᤜᤠ᤹ ᤀᤠᤱᤃᤠ᤹

ᤀᤠᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤱᤗᤥ.

ᤜᤧᤰᤁᤣᤗ᤹ᤖᤡᤰ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ

ᤀᤠᤱᤃᤠ᤹ ᤔᤧᤴᤀᤡᤶᤔᤣ ᤕᤢᤱᤅᤠᤖᤥ॥

᥇᥊᥏ ᤕᤜᤘᤣ ᤍᤠᤱᤒᤠᤀᤣ. ᤆᤰᤔᤧᤸᤗ᤹ᤀᤣ

ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤠᤱ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥋᥆ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ ᤁᤧᤀᤡ᤺ᤵᤐᤠ ᤋᤠᤰᤁᤧᤓᤧᤒᤠ

ᤔᤏᤠᤜᤠ᤹ ᤏᤡ᤺ᤳᤋᤠᤱ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤠᤓᤧᤸᤗᤧᤀᤠᤱ ᤁᤧᤛᤠᤶᤕᤥ

ᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

᥇᥋᥇ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤒᤣᤛᤠᤱᤅᤣ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤁᤧᤀᤡᤱᤈᤠ᤺ᤱᤜᤠ᤹ ᤛᤧᤰᤂᤠᤒᤠ ᤆᤥ᤺ᤰᤗᤥ॥

᥇᥋᥈ ᤀᤢᤴᤇᤣ᤺ᤴᤇᤠ ᤀᤠᤱᤃᤠ᤹ ᤁᤧᤏᤡᤛᤠᤶᤜᤠ᤹

ᤏᤡᤛᤢᤱ ᤗᤧᤛᤢᤱᤅᤠᤱ ᤘᤠ᤹ᤀᤠᤖᤥ.

ᤂᤧᤱᤜᤠ᤹ᤃ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥇᥋᥉ ᤀᤠᤱᤃᤠ᤹ ᤀᤠᤍᤢᤰᤂᤣ ᤀᤠᤗᤠᤰᤂᤣᤜᤠ᤹

ᤀᤥᤔᤧᤳᤋᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤏᤡᤱᤘᤠ᤹ᤔᤧᤶᤔᤢ᤺ᤴᤏᤣ ᤘᤠ᤹ᤀᤠᤖᤥ॥

᥇᥋᥊ ᤀᤠᤱᤃᤠ᤹ ᤗᤧᤵᤛᤠᤱ ᤐᤳᤇᤧ᤹ᤀᤠᤱ ᤐᤠᤖᤧ᤹ᤀᤥ.

ᤜᤧᤰᤁᤩᤠᤱ ᤏᤠᤅᤠᤱᤅᤧ᤹ᤀᤥ॥

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥋᥋ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤛᤧᤴᤗᤵ ᤔᤧᤱᤄᤥᤛᤢᤸᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤧᤛᤠᤶᤕᤥ

ᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

᥇᥋᥌ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤱᤃᤠ᤹

ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤁᤠᤖᤥ.

ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤠᤅ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥋᥍ ᤀᤠᤱᤃᤠ᤹ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠ ᤏᤢ

ᤁᤧᤄᤢᤶᤒᤠ ᤏᤡᤱᤔᤡᤜᤠ᤹ ᤕᤖᤡᤰ ᤔᤧᤘᤠ᤹ᤖᤥ.

ᤜᤧᤰᤁᤣᤛᤠᤱ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤗᤧᤳᤋᤣ ᤘᤠ᤹ᤀᤠᤖᤥ॥

᥇᥋᥎ ᤀᤡᤱᤗᤧᤰ ᤁᤧᤈᤥ᤺ᤰᤐᤠᤜᤠ᤹ ᤀᤠᤱᤃᤠ᤹

ᤀᤥᤔᤧᤳᤋᤢᤱᤛᤡᤱᤅᤡᤸᤗᤧ ᤀᤠᤏᤡᤱᤘᤠ᤹ ᤐᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤧᤀᤡᤱᤈᤠ᤺ᤱᤜᤠ᤹

ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

᥇᥋᥏ ᤀᤥᤔᤧᤳᤋᤧ᤹ᤀᤥ. ᤕᤜᤘᤣ ᤍᤠᤱᤒᤠᤀᤣ.

ᤁᤧᤏᤡᤛᤠᤶᤜᤠ᤹ ᤛᤠ᤹ᤖᤡᤰ ᤀᤠᤛᤡᤖᤠ᤹ ᤌᤠᤱᤗᤥ.

ᤂᤧᤏᤧ᤹ᤃ ᤗᤢᤱᤔᤠ᤹ ᤋᤢᤰᤔᤠ ᤀᤠᤓᤧᤸᤗᤧᤀᤠᤱ

ᤕᤠᤵᤔᤡ ᤁᤧᤸᤗᤧᤳᤏᤧᤸᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥌᥆ ᤁᤧᤖᤧᤰ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ

ᤁᤢᤒᤣ᤺ᤴ ᤛᤧᤰᤂᤠᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤠᤰ ᤁᤧᤛᤠᤶᤕᤥ ᤂᤠᤛᤧᤴᤜᤠ᤹

ᤛᤍᤠᤍᤡᤱ ᤁᤧᤘᤠ᤹ᤒᤠ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤋᤥ᤺ᤴᤇᤡᤱᤔᤠ

᥇᥌᥇ ᤔᤢᤰᤛᤠᤶᤛᤠᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹

ᤌᤣᤏᤠᤎᤣ ᤋᤢᤰᤂᤣ ᤔᤧᤈᤠ᤺ᤳᤋᤠᤖᤥ.

ᤁᤖ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤀᤠᤱᤃᤠ᤹ ᤀᤡᤱᤎᤠ᤺ᤱ ᤐᤡᤖᤢᤱᤗᤥ॥

᥇᥌᥈ ᤔᤠᤱᤜᤢᤵ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠᤖᤥ.

ᤕᤖᤡᤰ ᤕᤠᤱᤛᤠᤁᤢᤴᤎᤣ ᤁᤧᤄᤥᤒᤠ ᤔᤏᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤛᤠ᤹ᤖᤡᤰ ᤛ᤺ᤳᤋᤠᤖᤥ॥

᥇᥌᥉ ᤁᤧᤖᤧᤰ ᤀᤡᤱᤗᤧᤰᤐᤠ ᤐᤠ᤺ᤴᤜᤠ᤹ ᤀᤠᤛᤡᤖᤠ᤹

ᤔᤧᤎᤠᤱᤏᤧᤴ ᤜᤧᤰᤁᤩᤠᤱ ᤆᤡ᤺ᤳᤋᤢᤱᤗᤥ.

ᤁᤖ ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤠᤛᤡᤖᤠ᤹ ᤌᤠᤱᤗᤥ॥

᥇᥌᥊ ᤀᤠᤱᤃᤠ᤹ ᤌᤡᤰ ᤕᤧᤴᤏᤥ

ᤏᤢᤛᤡᤗᤧᤱ ᤌᤠᤖᤡᤰ ᤏᤢᤃᤧᤴ ᤐᤡᤏᤧᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤅᤡᤴ

ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ॥

᥇᥌᥋ ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤢᤛᤡᤖᤠ᤹

ᤁᤧᤎᤠᤱᤒᤠᤜᤠ᤹ ᤜᤠᤱᤜᤠᤱ ᤔᤧᤗ᤹ᤖᤥ.

ᤜᤧᤰᤁᤩᤠᤱ ᤌᤣ᤺ᤸᤗᤧᤀᤠᤱ ᤂᤧᤱᤜᤠ᤹

ᤁᤧᤱᤔᤠ ᤛᤔᤠ ᤔᤧᤛᤢᤰᤋᤢᤴᤛᤡᤸᤗᤥ॥

᥇᥌᥌ ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤧ᤺ᤵᤐᤠ

ᤑᤠ᤹ᤀᤠᤱ ᤀᤠᤱᤃᤠ᤹ ᤜᤠᤱᤏᤧᤖᤥ.

ᤜᤧᤰᤁᤩᤠᤱ ᤁᤧᤀᤡᤱᤈᤠ᤺ᤱᤜᤠ᤹ᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣ

ᤀᤠᤱᤃᤠ᤹ ᤆᤥᤃᤢᤱᤗᤥ॥

᥇᥌᥍ ᤀᤠᤱᤃᤠ᤹ ᤁᤧᤏᤡᤛᤠᤶᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤛᤡᤰᤗᤢᤱᤔᤥ ᤗᤠᤶᤒᤠᤀᤣ

ᤛᤠ᤹ᤖᤡᤰ ᤀᤠᤛᤡᤖᤠ᤹ ᤌᤠᤱᤗᤥ॥

᥇᥌᥎ ᤀᤠᤱᤃᤠ᤹ ᤁᤧᤀᤡᤱᤈᤠ᤺ᤱᤜᤠ᤹ ᤏᤢ

ᤁᤧᤄᤠᤜᤢᤴᤜᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ.

ᤆᤥᤃᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤛᤢᤖᤥ॥

ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ

᥇᥌᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹

ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ.

ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤐᤡᤖᤠᤱᤅᤧ᤹ᤀᤥ॥

᥇᥍᥆ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥍᥇ ᤀᤠᤱᤃᤠ᤹ ᤀᤠᤓᤧᤸᤗᤧᤛᤠᤱ ᤁᤧᤏᤠᤖᤠ ᤑᤥᤛᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤁᤧᤜᤢ᤹ᤀᤠᤖᤥ॥

᥇᥍᥈ ᤀᤠᤱᤃᤠ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ

ᤁᤢᤕᤠ᤺ᤶᤒᤣᤀᤥ ᤛᤠᤶᤗᤥᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤜᤠ᤹

ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ॥

᥇᥍᥉ ᤀᤠᤱᤃᤠ᤹ ᤑᤠ᤹ᤔᤠᤖᤧ ᤗᤠᤃᤡ

ᤛᤍᤠᤍᤡᤱ ᤕᤠᤖᤡᤵ ᤘᤕᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥇᥍᥊ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤋᤠᤱᤃᤧᤛᤧ᤺ᤵᤐᤠ

ᤑᤠ᤹ᤀᤠᤱ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤱᤗᤥ.

ᤀᤠᤱᤃᤠ᤹ᤃ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤀᤠᤛᤡᤰᤛᤶᤗᤥ॥

᥇᥍᥋ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤖᤖᤥ.

ᤜᤧᤰᤁᤩᤠᤱ ᤁᤧᤏᤠᤖᤠ ᤑᤥᤔᤠ ᤛᤢᤰᤋᤢᤱᤗᤖᤥ.

ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤗᤠᤶᤒᤠ

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ᤀᤥ॥

᥇᥍᥌ ᤁᤧᤔᤠᤒᤠ ᤔᤧᤸᤗᤢᤰ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤋᤠᤵᤐᤧ᤹ᤖᤠᤱᤅᤠᤱ ᤘᤠ᤹ᤀᤠᤖᤥ.

ᤕᤧ᤹ᤀᤠᤱ ᤁᤧᤛᤣᤘᤠᤖᤥᤒᤠᤴ ᤁᤥ᤺ᤳᤋᤠᤱ ᤗ᤺ᤳᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹

ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤶᤓᤣ᤺ᤴᤏᤣ ᤘᤠ᤹ᤀᤠᤖᤥ॥

a 

᥇᥇᥏:᥎᥉ ᤀᤢᤴᤇᤥ᤺ᤴ ᤔᤏᤠᤜᤠ᤹ᤖᤧ ᤌᤰᤛᤠ ᤜᤥᤖᤡᤰᤐᤠᤴ ᤆᤧᤸᤗᤧᤰᤛᤣᤸᤗᤧ ᤁᤢᤘᤠ ᤕᤠᤱᤔᤠ ᤛᤢᤰᤘᤠ ᤔᤧᤈᤥᤃᤢ ᤁᤖ ᤏᤠᤶᤔᤡᤸᤗᤧ ᤜᤣᤖᤧᤀᤠᤱ ᤋᤧ᤺ᤰᤂᤧ ᤜᤧᤰᤁᤩᤠᤱ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥ᤺ᤰᤂᤧᤸᤗᤧ ᤗᤠᤵᤔᤧᤓᤢᤛᤢ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥆

ᤀᤠᤱᤃᤠ᤹ ᤕᤧᤳᤋᤢᤰᤂᤣ ᤋᤢᤔᤠᤱᤅᤠᤱ ᤘᤕᤠᤱᤅᤡᤸᤗᤧ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤃᤵ ᤐᤡᤖᤠᤱᤗᤥ॥

᥈ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤔᤧᤳᤋᤢᤱᤗᤥ.

“ᤀᤡᤱᤗᤧᤰᤁᤣ ᤏᤢ ᤑᤥᤋᤩᤠᤒᤠ ᤐᤠ᤺ᤴ

ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ॥”

᥉ ᤀᤡᤱᤗᤧᤰᤁᤩᤠᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤡᤏᤡ᤹ ᤀᤠᤰᤂᤣ ᤁᤧᤔᤧᤳᤋᤡᤒᤣ᥅

ᤂᤢᤏᤧ᤹ ᤀᤠᤰᤋᤱᤒᤠ ᤂᤢᤶᤍᤡᤱ ᤁᤧᤒᤡᤖᤡᤒᤣ᥅

᥊ ᤂᤢᤏᤧ᤹ ᤌᤰᤛᤢᤒᤠᤸᤗᤧ ᤁᤳᤋᤢᤒᤠ ᤜᤠᤛᤶᤛᤶᤒᤠ

ᤋᤥ᤺ᤱᤅᤡᤸᤗᤧ ᤁᤧᤀᤠᤒᤡᤖᤥ.

ᤜᤧᤰᤁᤩᤠᤱ ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡᤄᤠ᤺ᤱᤅᤡᤸᤗᤧ

ᤂᤡᤏᤡ᤹ ᤂᤢᤶᤍᤡᤱ ᤁᤧᤒᤡᤖᤡᤖᤥ॥

᥋ ᤆᤡ᤺ᤳᤋᤠᤱᤗᤰ ᤛᤩᤧᤖᤥ. ᤀᤠᤱᤃᤠ᤹ᤃ ᤔᤧᤛᤧᤰᤁᤥ

ᤕᤠᤱᤎᤥ᤺ᤰᤋᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤁᤣᤍᤠᤖᤒᤠ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤗᤢᤶᤔᤥ ᤀᤠᤱᤃᤠ᤹ ᤕᤢᤱᤅᤠᤖᤥ॥

᥌ ᤋᤱᤔᤠᤀᤠᤱ ᤘᤠ᤹ᤔᤠ ᤂᤢᤏᤡ᤹

ᤛᤡᤖᤠ᤹ᤔᤧᤴᤎᤠᤱᤔᤏᤠᤒᤠ ᤔᤏᤠᤜᤠ᤹ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤏᤢ ᤀᤡᤖᤡ᤺ᤰ ᤘᤠ᤹ᤔᤠᤖᤧ

ᤀᤠᤱᤃᤠ᤹ ᤏᤠᤛᤠᤱᤅᤠᤱ ᤘᤠ᤹ᤀᤠᤖᤥ॥

᥍ ᤀᤠᤱᤃᤠ᤹ᤃ ᤋᤱᤔᤠᤀᤠᤱ ᤘᤠ᤹ᤔᤠ

ᤁᤢᤛᤡᤖᤠ᤹ᤃᤧᤎᤠᤱᤒᤠ ᤔᤏᤠᤀᤠᤖᤥ.

ᤁᤖ ᤀᤠᤱᤃᤠ᤹ ᤜᤧᤰᤁᤣᤗ᤹ᤖᤡᤰ ᤐᤠ᤺ᤳᤋᤠᤸᤗᤧ

ᤂᤧᤱᤜᤠ᤹ ᤌᤱᤌᤰᤔᤠ ᤔᤧᤃᤥ᤺ᤳᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤋᤠᤱᤀᤠᤛᤧ᤺ᤵ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥇

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ

ᤜᤧᤱᤃᤠ᤺ᤳᤋᤡ ᤀᤠᤱᤃᤠ᤹ ᤀᤥᤔᤀᤠᤖᤥ.

ᤀᤠᤱᤃᤠ᤹ ᤁᤧᤓᤠ᤹ᤒᤠᤴ ᤂᤧᤳᤌᤥᤗᤠᤶᤒᤠ ᤕᤢᤖᤥ॥

᥈ ᤀᤠᤱᤃᤠ᤹ ᤁᤧᤓᤠ᤹ᤒᤠᤱᤃ ᤕᤜᤘᤣ ᤍᤠᤱᤒᤠᤴᤗᤥ.

ᤂᤢᤏᤧ᤹ᤀᤣ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤆᤥᤃᤢᤒᤠᤖᤥ॥

᥉ ᤂᤢᤏᤧ᤹ᤃ ᤂᤧᤏᤧ᤹ ᤆᤥ᤺ᤶᤔᤠ ᤁᤧᤶᤒᤠᤱᤏᤧᤸᤗᤥ.

ᤂᤧᤏᤧ᤹ ᤁᤧᤛᤧ᤺ᤵᤐᤠᤱᤅᤡᤴ ᤀᤡᤌᤥ᤹ᤘᤠ ᤔᤧᤗᤥᤏᤧᤸᤗᤥ॥

᥊ ᤛᤧᤰᤂᤠᤀᤣ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤁᤧᤛᤧ᤺ᤵᤐᤠᤱᤃ

ᤀᤠᤑᤠᤸᤗᤧᤀᤠᤱ ᤀᤡᤌᤥ᤹ᤘᤠ ᤔᤧᤗᤥᤏᤧᤴ

ᤜᤧᤰᤁᤩᤠᤱ ᤔᤧᤀᤡᤶᤏᤧᤴᤏᤠᤱᤗᤥ॥

᥋ ᤕᤜᤘᤣ ᤍᤠᤱᤒᤠᤴ ᤂᤧᤏᤧ᤹

ᤁᤧᤀᤡ᤺ᤶᤛᤡᤱᤔᤠᤍᤧᤴ ᤏᤠᤶᤈᤡ᤺ᤰᤂᤥ᤹ᤖᤥ.

ᤂᤧᤏᤧ᤹ ᤁᤶᤒᤪᤠᤱ ᤔᤧᤵᤔᤠᤖᤧ ᤗᤠᤃᤡ

ᤂᤢᤏᤧ᤹ ᤁᤧᤒᤣᤛᤠᤱᤅᤣ ᤘᤠ᤹ᤖᤥ॥

᥌ ᤗᤧᤴᤍᤡᤰ ᤏᤠᤶᤔᤡᤸᤗᤧ ᤁᤧᤴᤍᤴᤏᤧᤸᤗᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤗᤠᤒᤠᤸᤗᤧ

ᤂᤧᤏᤧ᤹ ᤌᤣᤀᤠᤱ ᤁᤧᤶᤔᤧᤳᤏᤧᤸᤗᤥ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤁᤧᤛᤠᤰᤐᤥ

ᤌᤠᤔᤠᤗᤠᤶ ᤂᤧᤏᤧ᤹ ᤁᤧᤛᤧ᤺ᤵᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤖᤡᤰᤁᤠᤱ ᤁᤧᤃᤳᤗᤥ॥

᥎ ᤂᤧᤏᤧ᤹ ᤁᤧᤒᤣ᤺ᤰ ᤁᤧᤍᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤛᤧ᤺ᤵᤗᤥ.

ᤜᤧᤰᤁᤩᤠᤱ ᤀᤠᤸᤗᤥ ᤏᤢ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤛᤧ᤺ᤵᤗᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤥ ᤛᤏᤠᤖᤢᤱ ᤐᤥ᤺ᤱᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤗᤠᤶᤍᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥈᥈

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤔᤧᤳᤋᤠᤱᤗᤥ.

“ᤀᤠᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤣᤃᤡᤖᤥ”

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤛ᤺ᤳᤋᤠᤱᤗᤥ॥

᥈ ᤜᤧᤰᤁᤩᤠᤱ ᤀᤠᤸᤗᤥ ᤀᤠᤏᤡ᤹ ᤁᤵᤔᤥ ᤀᤠᤘᤠ᤹ᤖᤥ.

ᤕᤖᤢᤛᤗᤧ᤺ᤶᤒᤠ ᤋᤠ᤺ᤰᤜᤴ ᤗᤠᤶᤎᤣ᤺ᤵᤐᤠ

ᤛᤡᤃᤠᤱ ᤀᤠᤏᤡ᤹ ᤀᤠᤕᤧᤵᤗᤥ॥

᥉ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤢᤖᤡᤰ

ᤔᤧᤃᤠᤶᤛᤢᤀᤠᤱ ᤔᤧᤈᤥᤃᤢᤒᤠ ᤆᤥ᤺ᤰᤗᤥ.

ᤁᤴ ᤔᤧᤃᤠᤶᤛᤢᤒᤠ ᤗᤢᤱᤎᤠᤰᤜᤠ᤹

ᤗᤢ᤺ᤶᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥ᤺ᤰᤗᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠ ᤀᤡᤛᤪᤠᤀᤡᤗᤒᤠ

ᤁᤧᤖᤧᤰ ᤛᤢᤘᤠᤱᤜᤠ᤹ ᤛᤧᤘᤠ ᤆᤥ᤺ᤰᤛᤧ ᤁᤵᤔᤥ ᤔᤧᤍᤠᤖᤥ.

ᤁᤢᤀᤡᤱᤈᤠ᤺ᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤧ᤹ ᤏᤢᤃᤧᤴ ᤔᤧᤒᤡᤖᤢᤖᤥ॥

᥋ ᤁᤵᤔᤥ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠᤍᤧᤴᤜᤠ᤹ ᤏᤧᤖᤥ.

ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤢᤏᤡ᤹

ᤜᤠᤱᤕᤢᤰᤏᤠᤜᤠ᤹ ᤁᤵᤔᤥᤀᤣ ᤕᤢᤱᤗᤥ॥

᥌ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤛᤏᤠᤖᤢᤱ ᤐᤥ᤺ᤱᤗ

ᤑᤠ᤹ᤀᤠᤱ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤋᤧᤶᤔᤧ᤹ᤀᤥ.

“ᤁᤴ ᤕᤧᤰᤕᤰᤁᤡᤴ ᤔᤡ᤺ᤶ ᤁᤧᤔᤧᤵᤐᤠᤜᤠ᤹ ᤔᤧᤏᤢ᤹ᤔᤧᤍᤠᤖᤖᤥ॥

᥍ ᤕᤧᤰᤕᤰᤁᤥᤒᤠ ᤗᤢᤱᤎᤠᤰ ᤛᤡᤃᤠᤱ ᤛᤏᤠᤖᤢᤱ ᤋᤠᤖᤖᤥ.

ᤜᤧᤰᤁᤩᤠᤱ ᤜᤠᤱᤕᤰ ᤁᤒᤪᤡᤱ ᤏᤢ᤹ᤔᤠ ᤋᤠᤔᤠ ᤐᤥ᤺ᤱᤗᤖᤥ॥”

᥎ ᤀᤠᤴᤈᤢᤶ ᤀᤠᤴᤍᤣ᤺ᤱ ᤏᤢ ᤀᤠᤃᤠ᤹ᤀᤡᤜᤠ᤹ᤖᤧ ᤗᤠᤃᤡ

ᤕᤖᤢᤛᤗᤧ᤺ᤶᤔᤡᤴ ᤔᤧᤳᤋᤢᤱᤗᤥ.

“ᤂᤧᤏᤧ᤹ᤀᤥ ᤛᤏᤠᤖᤢᤱ ᤋᤠᤖᤖᤥ॥”

᥏ ᤁᤱᤃ ᤕᤜᤘᤣ ᤍᤠᤱᤒᤠ ᤀᤠᤏᤡ᤹

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡᤖᤥ.

ᤕᤧᤰᤕᤰᤁᤥ ᤏᤢ᤹ᤔᤠᤍᤠᤔᤠ ᤐᤥ᤺ᤱᤗ ᤑᤠ᤹ᤀᤠᤱ

ᤀᤠᤱᤃᤠ᤹ ᤐᤣᤗᤡ ᤑᤠᤰᤋᤢᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥉

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤌᤥ

ᤛᤠᤱᤃᤪᤠᤶᤐᤣᤍᤠᤱᤅᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤏᤧᤖᤥ.

ᤀᤠᤔᤡᤰᤁᤡᤴ ᤜᤴᤍᤢᤱᤅᤠᤱ ᤂᤧᤳᤌᤥᤀᤣ ᤀᤥᤔᤀᤠᤖᤥ॥

᥈ ᤛᤧᤘᤠᤖᤥᤒᤠᤸᤗᤧ ᤁᤢᤴᤍᤠᤱᤒᤠᤸᤗᤧ ᤁᤢᤜᤢᤰᤗᤰ ᤀᤥᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤛᤣᤘᤠᤖᤥᤔᤠᤸᤗᤧᤀᤠᤱ ᤂᤢᤏᤧ᤹

ᤁᤢᤴᤍᤠᤱᤔᤠᤸᤗᤧ ᤁᤢᤜᤢᤰᤗᤰ ᤀᤥᤔᤧᤳᤋᤢᤖᤥ॥

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤕᤠᤵᤔᤡ

ᤗᤢᤱᤔᤠ᤹ ᤀᤠᤃᤧᤴᤍᤢᤰᤏᤧᤸᤗ ᤌᤠᤖᤡᤰ.

ᤀᤠᤏᤡᤃᤧᤀᤠᤱ ᤔᤡᤰ ᤜᤴᤍᤢᤶᤒᤧᤀᤠᤱ ᤂᤧᤏᤧ᤹ᤖᤰ

ᤀᤥᤔᤧᤳᤋᤠᤛᤡᤃᤧᤀᤠᤱ ᤐᤳᤇᤡᤃᤧᤖᤥ॥

᥉ ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤏᤢᤖᤡᤰ ᤀᤠᤔᤧᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤛᤠ᤹ᤖᤡᤰ

ᤜᤡᤏᤠ᤺ᤶ ᤔᤧᤔᤧᤳᤋᤡᤃᤧᤀᤠᤱ ᤘᤕᤡᤃᤧᤖᤥ॥

᥊ ᤕᤖᤡᤰ ᤕᤧᤴᤏᤠᤱᤎᤥ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤖᤧ

ᤀᤠᤏᤡᤃᤧ ᤁᤡᤏᤠ᤺ᤴᤍᤡ ᤔᤧᤒᤡᤖᤡᤃᤧᤀᤠᤱ ᤘᤠ᤹ᤖᤥ.

ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤖᤧ ᤀᤠᤏᤡᤃᤧ

ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧ᤹ᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡ

ᤗᤠᤶᤍᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤛᤠᤶᤗᤥ

᥇᥈᥊

ᤕᤜᤘᤣ ᤍᤠᤱᤒᤠᤴ ᤀᤠᤏᤡᤃᤧ ᤗᤧᤵᤔᤠᤱ

ᤜᤥ᤺ᤵᤋᤧᤸᤗᤧᤃ ᤌᤣ ᤐᤥ᤺ᤰᤂᤧᤒᤠᤀᤡᤖᤥ᥅

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤖᤥ-

᥈ “ᤂᤧᤴ ᤕᤧᤶᤔᤥ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤔᤧᤓᤳᤋᤡᤃᤧᤸᤗᤧ.

ᤕᤜᤘᤣ ᤍᤠᤱᤒᤠᤴ ᤀᤠᤏᤡᤃᤧ ᤗᤧᤵᤔᤠᤱ ᤜᤥ᤺ᤵᤋᤧᤸᤗᤧᤃ.

᥉ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤂᤢᤏᤡ᤹ ᤛᤠ᤹ᤖᤡᤰ ᤛᤡᤰ ᤐᤥᤃᤧᤀᤠᤱ

ᤂᤧᤱᤜᤠ᤹ᤖᤧ ᤁᤢᤜᤡᤱᤘᤧᤳᤋᤣ ᤔᤧᤛᤧᤖᤡᤃᤧᤒᤠᤔᤧᤴᤗᤥ॥

᥊ ᤁᤧᤃᤢᤱᤒᤠ ᤁᤧᤕᤢᤒᤠ ᤂᤠᤘᤠ᤺ᤸᤗᤧ ᤐᤰᤂᤡ ᤋᤣ᤹ᤖᤡᤃᤧᤔᤧᤸᤗᤥ.

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤸᤗᤧ ᤜᤢᤶᤛᤡᤃᤧ ᤛᤧᤖᤡᤃᤧᤔᤧᤸᤗᤥ॥

᥋ ᤆᤫᤠ᤺ᤳᤋᤡᤸᤗᤧ ᤁᤢᤀᤡᤰᤗᤠ᤺ᤸᤗᤧ ᤀᤠᤏᤡᤃᤧ

ᤗᤰᤋᤡ ᤋᤣ᤹ᤖᤡᤃᤧᤒᤠ ᤘᤕᤧᤔᤧᤸᤗᤥ॥”

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤶᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤏᤡ᤹ ᤏᤡᤱᤔᤡᤜᤠ᤹ᤖᤧ

ᤂᤢᤏᤡ᤹ ᤜᤢᤰᤁᤥᤗᤠᤶ ᤛᤡᤔᤠ ᤀᤠᤶᤒᤠᤱᤄᤧᤴᤗᤥ॥

᥍ ᤛᤠᤘᤠᤃᤧᤶᤒᤠᤸᤗᤧ ᤁᤢᤀᤡᤀᤥᤗᤠᤶ ᤁᤧᤓᤡ᤺ᤴᤇᤡᤱᤒᤠ

ᤐᤢ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤑᤡ᤺ᤴᤏᤠᤛᤡᤃᤧᤀᤠᤱ ᤘᤕᤡᤃᤧᤖᤥ.

ᤀᤡᤈᤥ᤺ᤴ ᤛᤩᤠᤰ ᤘᤕᤠᤰ ᤐᤢ᤹ᤖᤧᤒᤣᤀᤠᤱ

ᤀᤠᤏᤡᤃᤧ ᤆᤥ᤺ᤰᤕᤢᤶᤓᤥᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥎ ᤀᤠᤏᤡᤃᤧᤃ ᤕᤜᤘᤣ ᤍᤠᤱᤒᤧᤸᤗᤧ ᤑᤠ᤹ᤖᤡᤃᤧᤖᤥ.

ᤂᤢᤏᤧ᤹ᤀᤣ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤒᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥋

ᤕᤜᤘᤣ ᤍᤠᤱᤒᤠᤀᤥ ᤏᤛᤠ᤺ᤴ ᤁᤧᤃᤵᤐᤠᤜᤠ᤹

ᤛᤡᤕᤥᤏ ᤁᤥ᤺ᤰᤔᤠ ᤜᤧᤰᤋᤱᤒᤠ ᤔᤧᤒᤥᤱᤗᤥ.

ᤂᤧᤱᤜᤠ᤹ ᤌᤎᤵ ᤔᤧᤸᤗ᤹ᤏᤧᤸᤗᤥ.

ᤁᤖ ᤛᤍᤠᤍᤡᤱ ᤔᤧᤘᤠ᤹ᤖᤥ॥

᥈ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤒᤢᤀᤠᤱ ᤏᤧᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤀᤠᤸᤗᤥ

ᤜᤧᤰᤁᤩᤠᤱ ᤛᤍᤠᤍᤡᤱ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

᥉ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤛᤍᤠᤍᤡᤱ ᤜᤠᤱᤕᤢᤰ

ᤆᤥ᤺ᤰᤔᤠ ᤔᤧᤱᤄᤥᤛᤢᤸᤗᤥ.

ᤔᤧ᤺ᤴᤏᤣᤓᤃᤪ ᤛᤠᤶᤕᤥᤏᤡᤒᤠᤜᤠ᤹ᤖᤧᤀᤠᤱ

ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥊ ᤕᤜᤘᤣ ᤍᤠᤱᤒᤠᤀᤣ. ᤏᤢᤒᤠ ᤕᤠ᤺ᤶᤒᤰ

ᤁᤧᤈᤥ᤺ᤰᤐᤠᤜᤠ᤹ ᤏᤢᤖᤡᤰ ᤔᤧᤳᤋᤧᤛᤧ᤹ᤀᤥ.

ᤂᤧᤱᤜᤠ᤹ᤖᤧ ᤁᤧᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ॥

᥋ ᤁᤖ ᤑᤧᤴᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ ᤛᤥᤛᤥᤖᤡᤰ ᤗ᤺ᤳᤋᤢᤍᤣᤛᤢᤛᤡᤖᤥ॥

ᤀᤡᤛᤪᤠᤀᤡᤗᤀᤥ ᤏᤢ᤹ᤔᤠᤍᤠᤔᤠ ᤐᤥ᤺ᤱᤗᤖᤥ॥

ᤆᤥ᤺ᤰᤕᤢᤶᤓᤥ ᤂᤥᤔᤠᤸᤗᤧ ᤛ᤺ᤵᤔᤠᤖ ᤆᤥ᤺ᤰᤔᤏᤠᤒᤠ ᤋᤢᤘᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥌

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤕᤖᤢᤛᤗᤧ᤺ᤶᤔᤥ ᤏᤢ᤺ᤰᤋᤢ ᤋᤠᤖᤢᤛᤡᤖᤥ.

ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤁᤧᤖᤧᤰ ᤋᤠ᤹ᤍᤡᤃᤧᤴ ᤛᤧᤵᤔᤠᤱ

ᤁᤧᤔᤠᤰᤐᤠ ᤁᤢᤀᤡᤛᤡ᤺ᤰ ᤀᤠᤗ᤹ᤖᤧᤖᤥ॥

᥈ ᤂᤧᤒᤧᤸᤗᤧ ᤀᤠᤏᤡ᤹ ᤀᤠᤰᤂᤧᤴ ᤀᤠᤀᤣᤖᤧ.

ᤀᤠᤰᤂᤧᤴ ᤀᤠᤛ᤺ᤳᤋᤧᤖ ᤛᤠᤶᤀᤠᤗᤥᤖᤧᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤀᤰᤂᤣ ᤀᤠᤶᤔᤧᤳᤋᤧᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤐᤕᤶ ᤕᤶᤒᤠ

ᤕᤠ᤺ᤶᤒᤰ ᤆᤥᤃᤢ ᤐᤡᤖᤢᤛᤡᤖᤥ॥”

᥉ ᤛᤧᤰᤂᤠᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤗᤠᤃᤡ

ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤛᤠ᤹ᤖᤡᤰ ᤀᤠᤛ᤺ᤳᤋᤧᤖᤥ॥

᥊ ᤕᤜᤘᤣ ᤍᤠᤱᤒᤠᤀᤣ. ᤐᤠᤱᤃᤧᤴᤍᤡᤱ ᤘᤜᤡᤵᤔᤠᤸᤗᤧ

ᤁᤧᤜᤣᤒᤠ ᤘᤜ᤺ᤱᤅᤥ ᤆᤫᤠ᤺ᤳ ᤁᤢᤱᤗ ᤕᤠ᤺ᤴᤍᤢᤖᤥ.

ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡᤃᤧ ᤛᤏᤠᤖᤢᤱ

ᤏᤢ᤹ᤔᤠᤍᤠᤔᤠᤴ ᤏᤢ᤺ᤰᤋᤧ ᤋᤠᤖᤧᤀᤠᤒᤡᤖᤧ᤹ᤀᤥ॥

᥋ ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤒᤠᤜᤠ᤹ ᤔᤡᤰᤘᤠᤏᤢ ᤆᤰ ᤆᤰ ᤔᤧᤜᤠ᤺ᤵᤗᤥ.

ᤁᤖ ᤌᤡᤰᤕᤠ᤺ᤴ ᤔᤧᤛ᤺ᤳᤗ ᤐᤥᤃᤢᤃᤧᤴ ᤁᤢᤈᤠ ᤔᤧᤛᤢᤵᤛᤢᤖᤥ॥

᥌ ᤕᤠ᤹ᤖᤡ᤺ᤶᤒᤠ ᤜᤣ᤹ᤛᤧ ᤗᤠ᤺ᤰᤁᤠᤳ ᤁᤧᤒᤣ᤺ᤰᤐᤠᤜᤠ᤹

ᤔᤡᤰᤘᤠᤏᤢ ᤆᤰ ᤆᤰ ᤔᤧᤜᤠ᤺ᤵᤗᤥ.

ᤁᤖ ᤔᤧᤛ᤺ᤳᤗ ᤛᤠᤶᤗᤥᤀᤡ ᤐᤥᤃᤢᤃᤧᤴ

ᤁᤢᤈᤠ ᤌ᤺ᤱᤔᤠᤜᤠ᤹ ᤔᤧᤃᤢᤕᤢ ᤔᤧᤍᤠᤖᤢᤖᤥ॥

ᤀᤠᤏᤢ᤹ ᤀᤠᤍᤠᤖ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ

ᤗᤠᤶᤍᤡᤰ ᤆᤥ᤺ᤰᤔᤠᤖᤧ ᤗᤠᤃᤡ ᤛᤥᤗᤥᤔᤏᤖᤧ ᤛᤠᤵᤋᤢᤒᤠ ᤛᤠᤶᤗᤥ

᥇᥈᥍

ᤕᤜᤘᤣ ᤍᤠᤱᤒᤧᤸᤗᤧᤀᤣ ᤜᤡᤶ ᤔᤧᤈᤥᤃᤢᤴᤏᤣᤓᤃᤪ

ᤜᤡᤶ ᤁᤧᤈᤥ᤺ᤰᤐᤠᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤌᤣᤏᤠᤎᤣ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤕᤧᤰᤕᤰᤁᤡᤴ ᤁᤶᤒᤪᤠᤱ ᤔᤧᤔᤧᤳᤋᤢᤴᤏᤣᤓᤃᤪ.

ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤜᤏᤧᤖᤰ ᤐᤥᤱᤗᤥ॥

᥈ ᤌᤡᤰᤕᤠ᤺ᤴᤎᤰ ᤋᤠᤏᤠᤶᤛᤠ ᤐᤥ᤺ᤰᤔᤠᤀᤠᤱ

ᤛᤩᤠᤱᤔᤧᤴᤍᤠᤱ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ

ᤛᤧᤴᤍᤡᤰ ᤀᤠᤰᤂᤥ᤺ᤰ ᤌᤠᤖᤡᤰ ᤕᤠ᤺ᤶᤒᤰ

ᤆᤥ᤺ᤰᤔᤠ ᤁᤢᤛᤢᤶ ᤔᤧᤍᤖᤢᤸᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧᤃ ᤗᤢᤱᤔᤠ᤹

ᤋᤢᤰᤋᤢᤛᤡᤒᤠ ᤁᤢᤔᤏᤠᤜᤠ᤹ ᤀᤡᤶᤔᤠ ᤕᤧᤶ ᤐᤡᤖᤢᤛᤡᤖᤥ॥

᥉ ᤛᤠᤀᤣᤜᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤡᤒᤠ ᤔᤢ᤹ᤀᤡᤛᤠᤶᤛᤡᤖᤥ.

ᤂᤧᤱᤜᤠ᤹ ᤛᤧᤰᤂᤠᤒᤠ ᤜᤠᤱᤘᤠ ᤔᤠᤱᤘᤠᤛᤡᤖᤥ॥

᥊ ᤌᤠᤱᤒᤧᤴ ᤀᤠᤘᤠ᤹ᤀᤡᤸᤗᤧ ᤛᤠᤃᤧᤘᤠ᤺ᤴᤇᤡᤱᤒᤠ

ᤕᤧᤶᤒᤡᤳᤇᤠ ᤛᤠᤜᤠ᤹ᤃ ᤔᤢᤰᤁᤧᤃᤢᤒᤠᤸᤗᤧ ᤁᤢᤜᤢᤰᤁᤥ

ᤋᤥ᤺ᤱ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥

᥋ ᤀᤰᤂᤣᤗ᤹ᤖᤡᤰ ᤕᤖᤡᤰ ᤋᤥ᤺ᤱ ᤁᤧᤃᤵᤐᤠᤱᤃ ᤁᤧᤛ᤺ᤵᤐᤠ ᤔᤏᤠᤖᤥ॥

ᤂᤠᤛᤧᤴ ᤗᤥ᤺ᤶᤔᤠᤍᤧᤴᤏᤥ ᤁᤢᤏᤡᤱᤔᤡᤜᤠ᤹ ᤋᤢᤔᤢᤛᤡᤸᤗᤧ

ᤂᤢᤏᤧ᤹ ᤀᤠᤓᤧᤸᤗᤧᤀᤠᤱ ᤜᤠᤖᤡ ᤔᤧᤍᤠᤏᤧᤸᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤔᤢ᤹ᤀᤡᤛᤠᤶ ᤔᤧᤄᤥᤛᤢ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥎

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ ᤁᤧᤖᤧᤰ ᤔᤢ᤹ᤀᤡᤛᤠᤒᤠᤛᤡᤖᤥ.

ᤂᤧᤱᤜᤠ᤹ᤃ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤛᤡᤖᤥ॥

᥈ ᤛᤩᤠᤱᤔᤧᤴᤍᤠᤱ ᤁᤧᤈᤥᤃᤢ ᤁᤧᤎᤃᤢᤒᤠ

ᤁᤢᤈᤠ᤺ᤸᤗᤧ ᤂᤧᤏᤧ᤹ ᤁᤧᤕᤥᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤺ᤳᤋᤠᤱ ᤁᤧᤏᤢ᤹ᤁᤧᤍᤠᤖᤥ॥

᥉ ᤂᤧᤏᤧ᤹ ᤁᤧᤜᤡᤶᤔᤥ ᤔᤧᤗᤡᤱᤃᤧᤴ ᤁᤧᤔᤣ᤺ᤳᤋᤡᤴ

ᤁᤢᤈᤠ᤹ ᤁᤧᤎᤥ᤺ᤰᤐᤠ ᤆᤧᤸᤗᤧᤰᤛᤣᤸᤗᤧ

ᤁᤢᤒᤢᤱ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹

ᤆᤠᤔᤠᤍᤧᤴᤏᤡᤸᤗᤧ ᤁᤢᤄᤡᤖᤡ ᤐᤧ᤺ᤱᤘᤠ ᤗᤡᤇᤣᤸᤗᤧ

ᤁᤢᤏ᤺ᤰ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗᤥ॥

᥊ ᤀᤥᤔᤧᤳᤋᤧᤶᤔᤧ᤹ᤀᤥ. ᤕᤜᤘᤣ ᤍᤠᤱᤒᤠᤴ

ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧᤃ

ᤛᤧᤰᤂᤠᤀᤣ ᤀᤰᤋᤱᤒᤠ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤕᤥᤏᤗᤠᤶᤒᤠ

ᤂᤧᤏᤧ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤡᤱᤜᤡᤱ ᤌᤠᤖᤡᤰ

ᤕᤖᤢᤛᤗᤧᤔ ᤕᤧᤰᤕᤰᤁᤥ ᤌᤥᤒᤥ ᤐᤥ᤺ᤱᤒᤠᤴ

ᤂᤧᤏᤧ᤹ ᤏᤡᤔᤠ ᤁᤧᤄᤥᤛᤢᤖᤖᤥ॥

᥌ ᤂᤧᤏᤧ᤹ᤃ ᤁᤧᤶᤔᤧᤴᤇᤠ᤹ ᤁᤧᤈᤰᤔᤧᤴᤇᤠ᤹ᤜᤠ᤹

ᤏᤡᤔᤠ ᤁᤧᤄᤥᤛᤢᤛᤡᤖᤖᤥ॥

ᤀᤡᤛᤪᤠᤀᤡᤗᤀᤥ ᤏᤢ᤹ᤔᤠᤍᤠᤔᤠ ᤐᤥ᤺ᤱᤗᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤠᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥈᥏

ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤌᤠᤱᤒᤧᤴ ᤁᤧᤘᤕᤧᤀᤠᤱᤎᤥ

ᤀᤠᤸᤗᤥ ᤌᤠᤖᤡᤰ ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ

ᤂᤧᤏᤧ᤹ ᤋᤢᤰᤂᤣ ᤁᤧᤶᤈᤠ᤺ᤳᤋᤧᤖᤥ.

ᤂᤧᤴ ᤐᤠ᤺ᤴᤏᤡᤴ ᤆᤧᤰᤂᤧ ᤐᤠ᤺ᤳᤋᤧ᤹ᤀᤥ॥

᥈ “ᤀᤠᤱᤃᤠ᤹ ᤌᤠᤱᤒᤧᤴ ᤘᤕᤠᤱᤅᤠᤱᤎᤥᤀᤣ

ᤀᤠᤏᤡᤱᤔᤡᤜᤠ᤹ᤖᤧ ᤆᤒᤧ᤺ᤳᤇᤡᤰᤁᤠᤱ

ᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤋᤢᤰᤂᤣ ᤔᤧᤈᤠ᤺ᤳᤋᤠᤱᤗᤥ.

ᤁᤖ ᤂᤧᤱᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ

ᤀᤠᤱᤃᤠ᤹ ᤏᤠ᤺ᤶᤔᤠ ᤔᤧᤴᤇᤢᤰᤋᤠᤱᤅᤡᤸᤗᤥ॥

᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤣ᤺ᤰᤌᤠ᤺ᤰᤔᤥ

ᤛᤠ᤹ᤖᤡᤰ ᤕᤶᤒᤠ ᤔᤧᤄᤠ᤺ᤴᤍᤠᤱᤗᤥ॥

ᤜᤧᤰᤁᤩᤠᤱ ᤀᤠᤀᤣ᤺ᤰᤁᤡᤴ ᤁᤢᤕᤥ᤺ᤰᤁᤣ

ᤁᤢᤕᤥ᤺ᤰ ᤁᤧᤃᤠ᤺ᤶᤒᤠ ᤔᤧᤈᤥᤃᤢᤖᤥ॥

᥊ ᤁᤖ ᤕᤜᤘᤣ ᤍᤠᤱᤒᤠᤱᤃ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤀᤡᤃᤧᤓᤧᤶᤒᤠ ᤏᤢ

ᤕᤥ᤺ᤰᤗᤠᤶᤒᤠ ᤆᤥ᤺ᤰᤕᤢᤶᤓᤥ ᤐᤡᤖᤠᤱᤅᤠᤱ ᤘᤠ᤹ᤖᤥ॥”

᥋ ᤛᤡᤕᤥᤏᤧᤴ ᤁᤧᤈᤡ᤺ᤵᤐᤠ ᤁᤧᤖᤧᤰ ᤔᤏᤠᤜᤠ᤹ ᤜᤠᤖᤡ ᤔᤧᤍᤠᤖᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤄᤧᤳᤇᤡᤱᤅᤠᤱ ᤔᤧᤒᤣ᤺ᤰᤗᤖᤥ॥

᥌ ᤂᤧᤱᤜᤠ᤹ᤃ ᤜᤡᤶ ᤂᤠᤶᤒᤢᤀᤥ ᤁᤧᤗᤡᤱᤒᤠ

ᤕᤠ᤺ᤴᤛᤢᤱ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗᤖᤥ.

ᤂᤧᤱᤜᤠ᤹ ᤐᤥᤔᤠᤎᤠᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤡᤔᤧᤗᤧᤶᤗᤥ॥

᥍ ᤂᤧ᤹ᤕᤥ ᤕᤠ᤺ᤴ ᤁᤧᤜᤧᤰᤐᤠᤸᤗᤧ

ᤜᤢᤰᤐᤰᤎᤡᤰ ᤜᤧᤰᤔᤠ ᤔᤧᤛᤢᤰᤋᤢᤸᤗᤥ.

ᤜᤧᤰᤁᤩᤠᤱ ᤁᤰ ᤁᤧᤄᤣ᤺ᤱᤒᤠᤸᤗᤧ

ᤑᤰᤋᤠᤱᤎᤡᤰᤁᤠᤱ ᤑᤢᤱᤔᤠ ᤔᤧᤛᤢᤰᤋᤢᤴᤗᤥ॥

᥎ ᤂᤧᤵᤔᤥᤏᤢ ᤗᤠᤱᤃᤧᤄᤣ᤺ᤰᤐᤠᤀᤠᤱ ᤁᤧᤒᤣ᤺ᤰᤐᤠ

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤰᤂᤣ ᤔᤧᤶᤒᤠ᤺ᤳᤋᤢᤸᤗᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤜᤠᤱᤘᤠᤔᤢ᤹ᤀᤡ ᤁᤧᤒᤡᤖᤡᤖᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ

ᤂᤡᤏᤡ᤹ ᤜᤠᤱᤘᤠᤔᤢ᤹ᤀᤡ ᤐᤡᤀᤠᤛᤡᤃᤧᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥉᥆

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ ᤛᤠ᤹ᤖᤡᤰ

ᤀᤡᤏᤥᤃᤧᤴ ᤋᤢᤰᤂᤣᤀᤥ ᤘᤠ᤹ᤀᤠᤖᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤖᤥ॥

᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ ᤑᤠ᤹ᤀᤠᤱ

ᤔᤧᤳᤏᤧᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤗᤠᤕᤥᤖᤧ

ᤂᤠᤖᤠ᤺ᤳᤋᤡᤴ ᤁᤧᤕᤢᤰᤂᤢᤒᤠ ᤜᤥ᤺ᤵᤋᤧᤖᤥ.

ᤔᤧ᤺ᤴᤏᤡᤸᤗᤧᤃ ᤜᤠ᤺ᤳᤋᤠᤱ ᤂᤢᤶᤍᤡᤱ ᤔᤧᤱᤄᤥᤀᤣ

ᤂᤧᤳᤇᤡᤱᤔᤠ ᤔᤧᤛᤢᤰᤋᤧᤶᤒᤠᤖᤥ॥

᥊ ᤁᤖ ᤂᤧᤏᤧ᤹ᤃ ᤀᤠᤏᤡᤃᤧ ᤗᤠᤕᤥᤗᤠᤶ ᤗᤧᤵᤔᤡ ᤀᤠᤃᤧᤒᤡᤖᤥ.

ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤠᤏᤡᤃᤧ ᤔᤡᤱᤛᤥ ᤀᤡᤱᤎᤠ᤺ᤱ

ᤐᤡᤀᤠᤛᤡᤃᤧᤖ ᤂᤧᤏᤧ᤹ ᤁᤧᤍᤃᤡ ᤕᤧᤵᤔᤠ ᤛᤢᤰᤋᤡᤃᤧᤖᤥ॥

᥋ ᤀᤠᤱᤃᤠ᤹ᤃ ᤀᤠᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤑᤠ᤹ᤀᤠᤖ ᤑᤠ᤹ᤀᤠᤱ

ᤀᤠᤱᤃᤠ᤹ ᤂᤢᤏᤧ᤹ ᤁᤢᤗᤠᤶ ᤀᤥᤔᤧᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠ᤺ᤰᤁᤥ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤕᤢᤰᤂᤢᤱᤗᤥ॥

᥌ ᤜᤡᤶᤃᤧᤃᤥᤒᤠᤸᤗᤧ ᤋᤠᤏᤠᤶᤒᤠ ᤂᤠᤀᤥ᤺ᤵᤔᤠᤴ ᤜᤠᤱᤄᤢᤖᤥ.

ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤀᤠᤱᤃᤠ᤹

ᤕᤜᤘᤣ ᤍᤠᤱᤒᤠᤴ ᤀᤥᤔᤧᤳᤋᤢᤱᤗᤥ॥

᥍ ᤀᤡᤛᤪᤠᤀᤡᤗᤀᤣ. ᤕᤜᤘᤣ ᤍᤠᤱᤒᤠᤀᤥ

ᤁᤧᤏᤡᤱᤘᤠ᤹ ᤕᤢᤰᤂᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤀᤠᤍᤢᤰᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ

ᤂᤢᤏᤧ᤹ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤘᤠ᤹ᤖᤥ॥

᥎ ᤂᤢᤏᤧ᤹ ᤀᤠᤒᤠᤅᤣ ᤔᤧᤸᤗᤢᤱ ᤜᤢᤅᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤢᤔᤏᤠᤜᤠ᤹

ᤂᤢᤏᤡ᤹ ᤁᤧᤖᤧᤰ ᤗᤠᤕᤥᤗᤠᤶ ᤛᤧ᤺ᤵᤋᤢᤛᤡ᤹ᤖᤥ॥

ᤕᤜᤘᤣ ᤍᤠᤱᤒᤠᤴ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤔᤠᤱ ᤏᤛᤠ᤺ᤴ ᤆᤥ᤺ᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥉᥇

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤱᤍᤡᤱ

ᤗ᤹ᤔᤠ ᤏᤠ᤹ᤖᤠᤱᤅᤠᤱ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤕᤶᤒᤠ ᤜᤧᤴᤇᤡᤱᤔᤠᤀᤠᤱ

ᤀᤠᤱᤃᤠ᤹ ᤗᤧᤖᤢᤱᤅᤠᤱ ᤘᤠ᤹ᤀᤠᤖᤥ॥

ᤕᤶᤒ᤻ᤕᤶᤒᤠ ᤐᤠ᤺ᤴᤜᤠ᤹ ᤏᤢ ᤁᤢᤛᤡᤱ ᤏᤡ᤺ᤵᤔᤠ

ᤁᤧᤛᤠᤰᤐᤠ ᤐᤠ᤺ᤴᤜᤠ᤹ᤀᤥ ᤔᤧᤜᤶᤛᤡᤱᤅᤠᤸᤗᤥ॥

᥈ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤀᤠᤏᤡᤱᤘᤠ᤹

ᤋᤢᤰᤂᤣ ᤔᤧᤴᤈᤠ᤺ᤳᤋᤣ ᤕᤠᤱᤕᤠᤱ ᤘᤠ᤹ᤀᤠᤖᤥ.

ᤀᤅᤧ᤺ᤰᤘᤠ᤺ᤴ ᤁᤢᤶᤔᤠᤖᤧ ᤁᤢᤓᤰᤋᤢᤱᤔᤥ ᤛᤫᤠ᤺ᤳ ᤀᤡᤶᤒᤠ ᤜᤧᤰᤁᤣ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠᤖ ᤘᤠ᤹ᤀᤠᤖᤥ॥

᥉ ᤀᤡᤛᤪᤠᤀᤡᤗᤀᤣ. ᤀᤠᤀᤡᤴ ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ

ᤕᤜᤘᤣ ᤍᤠᤱᤒᤠᤀᤥ ᤏᤡᤱᤘᤠ᤹ ᤕᤢᤰᤂᤧ᤹ᤀᤥ॥

ᤔᤠᤱᤜᤡᤶᤗᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥉᥈

ᤕᤜᤘᤣ ᤍᤠᤱᤒᤠᤀᤣ. ᤍᤠᤀᤢᤍᤧᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤔᤢᤒᤠ ᤁᤧᤖᤧᤰ

ᤕᤧᤳᤋᤢᤰᤂᤣᤜᤠ᤹ ᤏᤡᤱᤘᤠ᤹ ᤗᤡᤱᤛᤧ᤹ᤀᤥ॥

᥈ ᤂᤢᤏᤧ᤹ᤃ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤡᤱᤅᤥ ᤔᤠᤱᤜᤢᤵ ᤆᤥᤃᤢᤖᤥ॥

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤛ᤻ᤔᤠ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤠᤱᤜᤧᤰᤛᤡᤱᤗᤥ.

᥉ “ᤀᤠᤱᤃᤠ᤹ ᤀᤠᤜᤡᤶᤔᤥ ᤔᤧᤗᤠ᤺ᤳᤋᤠᤴᤗᤥ.

ᤜᤧᤰᤁᤩᤠᤱ ᤀᤠᤏᤧᤳᤏᤠᤀᤥᤀᤠᤱ ᤔᤧᤒᤣ᤺ᤰᤁᤠᤴᤗᤥ॥

᥊-᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤘᤠ᤹ᤔᤠᤍᤧᤴ ᤔᤧᤱᤄᤥᤀᤣ ᤌᤠᤖᤡᤰ

ᤀᤠᤱᤃᤠ᤹ ᤀᤠᤔᤡᤰᤕᤢᤔᤠ ᤋᤠᤔᤧᤓᤠ᤺ᤰᤁᤠᤸᤗᤥ॥

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤛ᤻ᤔᤠ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤍᤧᤴ ᤔᤧᤴᤈᤥ᤺ᤰᤁᤣ ᤌᤠᤖᤡᤰ

ᤀᤠᤱᤃᤠ᤹ ᤀᤠᤔᤡᤰᤁᤡᤴ ᤆᤡᤄᤡᤶᤔᤠᤱ ᤔᤧᤔᤧᤳᤋᤠᤸᤗᤥ॥”

᥌ ᤀᤠᤏᤡᤃᤧᤃ ᤒᤧᤌᤗᤧᤜᤧᤶᤔᤥ ᤘᤕᤡᤃᤧᤸᤗᤧ

ᤔᤠᤱᤜᤢᤵ ᤛᤴᤍᤥ᤺ᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢᤶᤒᤧᤖᤥ.

ᤜᤧᤰᤁᤩᤠᤱ ᤕᤠᤀᤠᤖᤒᤠ ᤋᤧᤶᤒᤣ᤹ᤀᤥ ᤂᤧᤴ ᤂᤥᤛᤢᤶᤒᤧᤖᤥ॥

᥍ ᤀᤠᤏᤡᤃᤧ ᤀᤰᤂᤣ ᤐᤠ᤺ᤳᤋᤢᤶᤒᤧᤖᤥ.

“ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤀᤠᤏᤡ᤹ ᤐᤣᤃᤡᤖᤥ.

ᤂᤢᤏᤧ᤹ ᤁᤢᤕᤢᤱᤔᤠᤍᤧᤴ ᤋᤃᤡ ᤂᤢᤏᤧ᤹ ᤛᤧᤘᤠ ᤔᤧᤳᤋᤢᤶᤗᤥ॥”

᥎ ᤕᤜᤘᤣ ᤍᤠᤱᤒᤠᤀᤣ. ᤔᤢᤰᤛᤠᤶᤃᤧᤴ ᤔᤡᤰᤛᤣ᤺ᤴᤏᤡᤸᤗᤧ

ᤛᤴᤍᤥ᤺ᤰᤁᤡᤴ ᤕᤠᤱᤛᤡᤱᤅᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤠ᤺ᤶᤛᤡᤱᤔᤠᤍᤧᤴᤏᤥ ᤋᤩᤧ᤹ᤀᤥ॥

᥏ ᤂᤧᤏᤧ᤹ᤀᤥ ᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ

ᤀᤠᤓᤧᤸᤗᤧᤛᤠᤱ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ ᤔᤧᤈᤥᤃᤢᤖᤖᤥ.

ᤜᤧᤰᤁᤩᤠᤱ ᤛᤣᤛᤣ ᤁᤧᤔᤏᤠᤜᤠ᤹ ᤔᤧᤛ᤺ᤳᤋᤠᤱ ᤁᤧᤏᤠᤖᤠ ᤔᤧᤓᤥᤛᤢᤖᤖᤥ॥

᥇᥆ ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤣᤘᤠᤖᤥᤒᤠ ᤍᤠᤀᤢᤍᤧᤴᤏᤢ ᤔᤠᤱᤜᤢᤵ ᤁᤧᤈᤥᤃᤢᤖᤥ.

ᤂᤧᤏᤧ᤹ ᤁᤧᤛᤣᤃᤢᤒᤠ ᤜᤠᤱᤅᤡᤴ ᤔᤧᤏᤠ᤹ᤖᤧᤴᤏᤧ᤹ᤀᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤍᤠᤀᤢᤍᤧᤴᤏᤢ ᤗᤳᤇᤠ ᤔᤠᤱᤜᤢᤵ ᤆᤥᤃᤢᤖᤥ.

ᤂᤧᤴ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤁᤧᤳᤋᤢᤀᤣᤖᤥ.

“ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤀᤥ ᤌᤡᤰᤐᤠ ᤜᤠᤱ ᤆᤥᤃᤢᤱᤗᤥ.

ᤂᤧᤏᤧ᤹ ᤁᤧᤀᤣᤃᤠᤱ ᤂᤧᤴ ᤜᤠᤱ ᤐᤥᤱᤗᤥ॥

᥇᥈ ᤁᤧᤛ᤻ᤛᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤠᤱᤜᤢᤵᤐᤡᤴ ᤏᤢ

ᤜᤢ᤹ᤖᤢᤱᤛᤡᤱᤒᤠ ᤀᤠᤱᤃᤠ᤹ ᤀᤠᤏᤡᤛᤠᤶᤜᤠ᤹

ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ ᤐᤥᤱᤗᤥ.

ᤜᤧᤰᤁᤣᤗ᤹ᤖᤡᤰ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤏᤣᤓᤃᤪ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤔᤧᤴᤇᤠ᤹ᤜᤠ᤹ᤀᤠᤱ

ᤛᤍᤠᤍᤡᤱ ᤛᤍᤠᤍᤡᤱ ᤜᤠᤱ ᤔᤧᤒᤥᤱᤗᤥ॥”

᥇᥉ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ

ᤛᤡᤕᤥᤏᤧᤴ ᤛᤣᤃᤢᤀᤠᤱ ᤘᤠ᤹ᤖᤥ.

ᤁᤱᤃ ᤁᤢᤘᤠ᤹ᤔᤠᤍᤧᤴ ᤆᤥ᤺ᤰᤔᤠ ᤁᤢᤏᤡᤱᤘᤠ᤹ ᤘᤠ᤹ᤖᤥ॥

᥇᥊ ᤂᤢᤏᤧ᤹ ᤐᤠ᤺ᤳᤋᤢ. “ᤁᤱᤃ ᤛᤍᤠᤍᤡᤱᤗᤧ ᤗᤠᤃᤡ

ᤀᤠᤱᤃᤠ᤹ ᤀᤠᤏᤠ᤺ᤶᤛᤡᤱᤔᤠᤍᤧᤴᤗᤥ.

ᤀᤠᤱᤃᤠ᤹ ᤀᤠᤶᤓᤠ ᤁᤵᤔᤥ ᤕᤢᤱᤔᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥇᥋ ᤛᤡᤕᤥᤏᤀᤥ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤁᤧᤖᤧᤰ

ᤁᤢᤈᤠᤜᤠ᤹ ᤀᤠᤱᤃᤠ᤹ ᤁᤧᤰᤁᤢᤱᤗ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹

ᤐᤄᤠ ᤔᤧᤄᤠᤖ ᤁᤢᤈᤠ ᤐᤡᤖᤢᤱᤛᤡᤱᤗᤥ॥

᥇᥌ ᤂᤧᤵᤔᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤥ

ᤀᤠᤱᤃᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤛᤣᤛᤣ ᤔᤏᤠᤜᤠ᤹ ᤔᤧᤛ᤺ᤳᤋᤠᤱ ᤛᤠᤶᤔᤧᤗᤥᤖᤥ॥

᥇᥍ ᤁᤵᤔᤥ ᤀᤠᤱᤃᤠ᤹ ᤍᤠᤀᤢᤍᤖᤧ ᤁᤢᤛ᤻ᤛᤠᤜᤠ᤹ᤀᤥ

ᤗᤳᤇᤠ ᤐᤕᤶ ᤕᤶᤒᤠ ᤜᤠᤱ ᤆᤥᤃᤢᤱᤗᤥ.

ᤜᤠᤒᤠ ᤂᤧᤵᤔᤥ ᤀᤠᤱᤃᤠ᤹ ᤛᤣᤃᤢᤱᤒᤠ ᤜᤠᤱᤅᤡᤸᤗᤧ

ᤁᤢᤜᤠᤱᤕᤢᤰ ᤐᤥ᤺ᤱᤗ ᤆᤥᤃᤢᤱᤗᤥ॥

᥇᥎ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤋᤧᤴᤏᤥ ᤏᤢ᤹ᤔᤠ ᤋᤠᤔᤠ ᤐᤥᤱᤗᤥ.

ᤁᤖ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤆᤠᤜᤡ᤺ᤴ

ᤀᤠᤱᤃᤠ᤹ ᤂᤢᤴᤇᤡ᤹ ᤏᤠᤎᤠᤖ ᤕᤠ᤺ᤴᤍᤢᤱᤛᤡᤱᤗᤥ॥”

ᤑᤢ᤹ᤏᤢᤛᤠ᤹ ᤋᤱᤔᤠᤀᤠᤱ ᤘᤠ᤹ᤔᤧᤸᤗᤧ ᤛᤠ᤹ᤖᤡᤰ ᤏᤢᤒᤠ ᤐᤥ᤺ᤱ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥉᥉

ᤀᤥᤔᤧᤳᤋᤧᤶᤔᤧ᤹ᤀᤥ. ᤑᤢ᤹ᤏᤢᤛᤠ᤹ᤜᤠ᤹ ᤌᤡᤰᤜᤢᤵᤐᤥ

ᤋᤱᤔᤠᤀᤠᤱ ᤘᤠ᤹ᤔᤠᤃ ᤆᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤱᤃ ᤛᤠ᤹ᤖᤡᤰ ᤛᤡᤰᤁᤧᤛᤶᤒᤠ ᤐᤠ᤺ᤴᤗᤥ॥

᥈ ᤁᤱᤃ ᤌᤧᤃᤣ᤺ᤰᤁᤥ ᤜᤢ᤺ᤵᤔᤏᤠᤒᤠ

ᤀᤡᤔᤧᤸᤗᤢᤱᤒᤠ ᤏᤡ᤺ᤱᤃᤣ᤹ ᤜᤧᤰᤁᤣ ᤗ᤹ᤖᤥ.

ᤂᤧᤱᤃ ᤜᤠᤖᤢᤏᤖᤧ ᤁᤢᤎᤧᤃᤣ᤺ᤰᤐᤥᤗᤠᤶᤒᤠ

ᤁᤢᤶᤎᤥ᤹ᤀᤥ ᤌᤠᤖᤡᤰ ᤘᤠᤛᤡ᤺ᤵᤛᤡᤱ ᤌᤠᤖᤥ.

ᤜᤧᤰᤁᤩᤠᤱ ᤁᤢᤗᤃᤣ᤺ᤳᤋᤡᤸᤗᤧ ᤁᤢᤛᤢᤰᤐᤥ ᤌᤠᤖᤡᤰᤁᤣ ᤁᤧᤳᤗᤥ॥

᥉ ᤂᤧᤱᤃ ᤜᤷᤔᤥᤏ ᤁᤥ᤺ᤰᤔᤠᤀᤥ ᤁᤧᤎᤠᤒᤠ ᤛᤣ᤺ᤰᤘᤠ᤺ᤴ

ᤛᤡᤕᤥᤏ ᤁᤥ᤺ᤰᤔᤠᤀᤥ ᤌᤠᤒᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤵᤔᤥᤀᤣ ᤕᤜᤘᤣ ᤍᤠᤱᤒᤧᤸᤗᤧ

ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ

ᤜᤡᤱᤔᤴ ᤐᤡᤔᤠ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤣᤛᤣᤍᤧᤴᤏᤥ ᤁᤢᤏᤠᤖᤠ ᤑᤥᤔᤠ

ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤶᤗᤥ

᥇᥉᥊

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤁᤢᤛᤣᤘᤠᤖᤥᤒᤠᤛᤣ. ᤋᤩᤧᤶᤔᤧ᤹ᤀᤥ.

ᤛᤧᤴᤍᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤛᤧᤘᤠ ᤁᤧᤈᤥ᤺ᤰᤐᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤂᤡᤏᤡ᤹ ᤜᤢᤰᤜᤠ᤹ ᤛᤣᤛᤣᤍᤧᤴ ᤐᤡᤛᤠᤱ ᤑᤥ᤺ᤰᤂᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱ ᤏᤢ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤆᤥᤃᤢᤒᤠᤖᤥ.

ᤂᤢᤏᤧ᤹ ᤛᤡᤕᤥᤏᤗᤠᤶᤒᤠ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤡᤖᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤁᤢᤕᤠ᤺ᤶᤒᤰᤜᤠ᤹

᥇᥉᥋

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ

ᤂᤡᤏᤡ᤹ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤘᤠᤖᤥᤒᤠᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

᥈ ᤂᤡᤏᤡ᤹ᤃ ᤕᤜᤘᤣ ᤍᤠᤱᤒᤠ

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤜᤡᤶᤔᤥ ᤛᤧᤘᤠ ᤁᤧᤈᤥᤃᤡᤖᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤁᤢᤔᤡᤱᤅᤥ ᤛᤠᤶᤗᤥᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰᤗᤥ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤕᤠᤁᤢᤒᤧᤴ ᤀᤠᤒᤠᤅᤣ ᤁᤢᤔᤏᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤀᤠᤒᤠᤅᤣ ᤁᤢᤕᤠᤱᤛᤠ

ᤁᤢᤴᤎᤣ ᤆᤥ᤺ᤰᤔᤠᤖᤧ ᤗᤠᤃᤡ ᤛᤣᤃᤢᤀᤠᤱ ᤘᤠ᤹ᤖᤥ॥

᥋ ᤕᤜᤘᤣ ᤍᤠᤱᤒᤠᤴ ᤐᤕᤶ ᤕᤶᤒᤠ ᤆᤥᤰ

ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰ

ᤔᤠᤱ ᤛᤠᤶᤔᤠᤱᤜᤠ᤹ᤏᤢ᤺ᤸᤗᤧᤀᤠᤱ

ᤂᤢᤏᤧ᤹ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤐᤠ᤺ᤴᤜᤠ᤹

ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤅᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ. ᤘᤖ᤺ᤱᤜᤠ᤹ᤀᤥ ᤏᤢ

ᤛᤡᤃᤠᤱᤒᤠ ᤁᤢᤍᤡᤶᤒᤣ ᤁᤣ᤺ᤶᤒᤠ ᤋᤧᤴᤜᤠ᤹ᤀᤥ

ᤂᤢᤏᤧ᤹ ᤁᤢᤏᤡᤱᤘᤠ᤹ ᤜᤧᤰᤁᤣ ᤆᤥᤃᤢᤖᤥ॥

᥍ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤁᤢᤕᤠᤀᤥᤗᤠᤶ ᤂᤠ᤹ᤔᤡ᤺ᤳᤋᤡᤴ ᤑᤥ᤺ᤰᤂᤢᤖᤥ॥

ᤘᤜᤡᤳ ᤛᤠᤶᤔᤡ᤺ᤳ ᤂᤀᤡᤰ ᤂᤀᤡᤰ ᤀᤡᤰᤛᤡᤱᤗ

ᤑᤠ᤹ᤀᤠᤱ ᤂᤢᤏᤧ᤹ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤛᤢᤖᤡ᤺ᤳ ᤁᤣᤈᤱ ᤕᤢᤰᤂᤢᤒᤠᤍᤧᤴᤏᤥᤗᤠᤶ

ᤛᤢᤖᤡ᤺ᤳ ᤁᤣᤈᤱ ᤐᤠᤱᤄᤢ ᤋᤠᤛᤢᤖᤥ॥

᥎ ᤔᤡᤛᤪ ᤗᤠᤈᤣ᤹ᤀᤥ ᤂᤢᤏᤧ᤹ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤋᤢᤶᤒᤠ ᤛᤠᤜᤠ᤹ ᤛᤧᤖᤢᤛᤡᤖᤥ.

ᤜᤧᤰᤁᤩᤠᤱ ᤋᤃᤡ ᤁᤧᤎᤠᤵᤐᤠ ᤌᤰᤛᤠᤜᤠ᤹ᤀᤠᤱ ᤔᤧᤰᤂᤢᤛᤡᤖᤥ॥

᥏ ᤔᤡᤛᤪ ᤗᤠᤈᤣ᤹ᤀᤥ ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤏᤢ

ᤔᤡᤰᤛᤣ᤺ᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤜᤧᤰᤁᤩᤠᤱ ᤑᤠᤖᤥᤴ ᤏᤢ ᤁᤧᤖᤧᤰ ᤁᤢᤕᤠ᤺ᤶᤒᤰ

ᤁᤧᤈᤥ᤺ᤰᤐᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

᥇᥆ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤖᤡᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤕᤖᤡᤰ ᤔᤢᤰᤁᤧᤃᤢᤒᤠ ᤜᤠᤱᤜᤠ᤹ ᤛᤧᤖᤢᤛᤡᤖᤥ॥

᥇᥇ ᤂᤢᤏᤧ᤹ ᤀᤣᤔᤥᤖᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤛᤡᤜᤥᤏᤧᤴ ᤏᤢ

ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤛᤧᤖᤢᤛᤡᤖᤥ.

ᤂᤧᤒᤩᤠᤱ ᤁᤏᤠᤏᤒᤠ ᤁᤧᤖᤧᤰ ᤜᤠᤱᤜᤠ᤹ᤀᤠᤱ ᤛᤧᤖᤢᤛᤡᤖᤥ॥

᥇᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤜᤠ᤹

ᤂᤢᤏᤧ᤹ ᤁᤢᤔᤏᤠᤜᤠ᤹ ᤜᤢᤰᤛᤢᤵᤋᤢᤛᤡᤖᤥ.

ᤂᤧᤴ ᤀᤠᤒᤠᤅᤣ ᤂᤢᤴᤇᤡ᤹ᤀᤡᤴ ᤐᤥ᤺ᤱᤗ ᤑᤠ᤹ᤀᤠᤱ

ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤐᤡᤖᤢᤛᤡᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤁᤧᤖᤧᤰ ᤌᤠ᤺ᤰᤜᤠ᤹ᤖᤧ

ᤂᤧᤏᤧ᤹ ᤏᤡᤱᤘᤠ᤹ ᤁᤧᤶᤀᤡ᤺ᤳᤗᤥ.

ᤜᤧᤰᤁᤩᤠᤱ ᤛᤠᤍᤠᤅᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤏᤧ

ᤑᤠ᤹ᤀᤠᤱ ᤀᤡᤱᤓᤴ ᤔᤧᤈᤥᤃᤢᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹

ᤂᤢᤏᤡ᤹ ᤗᤧᤵᤔᤠᤱ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤘᤠᤖᤥᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥇᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ᤃ ᤛᤠᤶᤔᤩᤠᤱ ᤕᤢᤵᤐᤠᤛᤡᤖᤰᤗᤥ.

ᤂᤧᤱᤜᤠ᤹ ᤁᤧᤖᤧᤰ ᤔᤏᤠᤖᤧᤀᤣ ᤔᤧᤈᤥᤃᤢᤛᤡᤒᤠᤖᤥ॥

᥇᥌ ᤂᤧᤴ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠ ᤐᤳᤇᤠᤱ

ᤐᤠ᤺ᤵᤔᤠ ᤔᤧᤴᤇᤢᤰᤏᤧᤸᤗᤥ.

ᤔᤡᤰ ᤐᤳᤇᤠᤱ ᤂᤠᤏᤡᤔᤠ ᤔᤧᤴᤇᤢᤰᤏᤧᤸᤗᤥ॥

᥇᥍ ᤂᤧᤴ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤂᤢᤏᤡ᤹ ᤏᤧᤰᤂᤥ᤹ ᤐᤳ

ᤁᤖᤛᤠᤱ ᤂᤧᤶᤔᤠ ᤔᤧᤴᤇᤢᤰᤋᤢᤸᤗᤥ.

ᤜᤧᤰᤁᤩᤠᤱ ᤂᤢᤏᤡ᤹ ᤔᤢᤖᤠ ᤐᤳ

ᤁᤖᤛᤠᤱ ᤛᤰᤔᤠ ᤛᤥ᤺ᤶᤔᤠ ᤔᤧᤴᤇᤢᤰᤏᤧᤸᤗᤥ॥

᥇᥎ ᤂᤧᤴ ᤏᤠᤘᤠᤀᤡᤳᤗᤠ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤀᤠᤱ

ᤜᤠᤒᤠ ᤂᤧᤴ ᤏᤠᤘᤠᤀᤡᤳᤗᤠ ᤜᤧᤰᤋᤱᤒᤠᤀᤣ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤂᤧᤴ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤏᤛᤠ᤺ᤴ

ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤀᤠᤶᤓᤠ ᤜᤧᤰᤋᤱᤒᤠᤀᤣ ᤔᤧᤒᤥᤱᤗᤥ॥

᥇᥏ ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤜᤠᤖᤢᤏᤖᤧ ᤁᤢᤎᤠ᤺ᤰᤛᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈᥆ ᤗᤧᤒᤡᤖᤧ ᤁᤢᤎᤠ᤺ᤰᤛᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤕᤜᤘᤣ ᤍᤠᤱᤒᤠᤀᤥ ᤛᤧᤘᤠ ᤁᤧᤈᤥ᤺ᤰᤐᤠᤛᤣ.

ᤕᤜᤘᤣ ᤍᤠᤅᤒᤠᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈᥇ ᤛᤡᤕᤥᤏᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ.

ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤸᤗᤧ ᤁᤢᤏᤠᤖᤠ ᤐᤥᤖᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤏᤢᤃᤧᤴ ᤋᤥ᤺ᤶᤔᤠ ᤛᤠᤶᤗᤥ

᥇᥉᥌

ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈ ᤔᤠᤱᤛᤠᤶᤔᤠᤱᤜᤠ᤹ᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥉ ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥊ ᤂᤢᤏᤧ᤹ᤖᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥋ ᤂᤢᤏᤧ᤹ ᤁᤢᤛᤡᤰᤁᤢᤶ ᤏᤡᤱᤘᤠ᤹ᤖᤧ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤆᤥᤃᤢᤒᤠᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥌ ᤂᤢᤏᤧ᤹ᤃ ᤋᤢᤱᤃᤥᤍᤡᤱ ᤘᤖ᤺ᤱᤛᤶᤎᤠᤱ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤢᤰᤂᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥍ ᤂᤢᤏᤧ᤹ᤃ ᤏᤠᤶ ᤏᤢ ᤗᤠᤒᤠ ᤆᤥᤃᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥎ ᤗᤧᤴᤍᤡᤰ ᤀᤥ᤺ᤳᤗ ᤑᤠ᤹ᤀᤠᤱ ᤂᤢᤏᤧ᤹ ᤏᤠᤶᤔᤡᤴ ᤆᤥᤃᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥏ ᤛᤧᤴᤍᤡᤰ ᤀᤥ᤺ᤳᤗ ᤑᤠ᤹ᤀᤠᤱ ᤂᤢᤏᤧ᤹ ᤗᤠᤒᤠᤴ ᤏᤢ

ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤆᤥᤃᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥆ ᤂᤢᤏᤧ᤹ᤃ ᤔᤡᤛᤪ ᤗᤠᤈᤣ᤹ᤒᤠ ᤋᤢᤶᤒᤠ ᤛᤠᤜᤠ᤹ ᤛᤧᤖᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥇ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤒᤠ ᤔᤏᤠᤜᤠ᤹ᤖᤧ

ᤂᤢᤏᤡ᤹ ᤗᤢᤶᤔᤥᤗᤠᤶᤒᤠ ᤗ᤺ᤳᤋᤢ ᤑᤧᤳᤋᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥈ ᤂᤢᤏᤧ᤹ ᤔᤢᤰᤛᤠᤶᤒᤠ ᤏᤢ ᤁᤧᤎᤢᤶᤒᤠ ᤁᤢᤜᤢᤰᤁᤡᤴ ᤛᤴᤇᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤗ᤺ᤳᤋᤢ ᤑᤧᤳᤋᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥉ ᤂᤢᤏᤧ᤹ ᤜᤧ᤺ᤳᤋᤠᤱᤒᤠ ᤘᤜ᤺ᤱᤅᤡᤴ ᤁᤢᤗᤢᤶᤔᤥ ᤜᤷᤃᤧ᤹ ᤑ᤺ᤰᤂᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥊ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤂᤧᤵᤔᤥᤗᤠᤶ ᤏᤠᤎᤠ᤺ᤶᤒᤡ ᤗ᤺ᤳᤋᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥋ ᤁᤖ ᤂᤢᤏᤧ᤹ ᤑᤠᤖᤥ ᤜᤠᤱᤅᤡᤴ ᤏᤢ ᤁᤢᤎᤰᤛᤢᤒᤠ

ᤋᤢᤖᤠᤜᤠ᤹ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤥ ᤘᤠᤍᤣ᤺ᤴᤍᤢᤍᤣᤛᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥌ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤗᤠᤶᤗᤥᤛᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥍ ᤂᤢᤏᤧ᤹ᤃ ᤕᤶᤒ᤻ᤕᤶᤒᤠ ᤜᤠᤱᤜᤠ᤹ ᤛᤧᤖᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥎ ᤂᤢᤏᤧ᤹ᤃ ᤁᤢᤔᤡᤱ ᤁᤧᤀᤡᤱᤒᤠ ᤜᤠᤱᤜᤠ᤹ ᤛᤧᤖᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥇᥏ ᤂᤢᤏᤧ᤹ ᤀᤣᤔᤥᤖᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤛᤡᤜᤥᤏᤧᤴ ᤛᤧᤖᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥆ ᤂᤢᤏᤧ᤹ ᤒᤠᤛᤠᤏᤒᤠ ᤜᤠᤱ ᤀᤥᤃᤧᤴ ᤛᤧᤖᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤺ᤴ ᤂᤢᤏᤧ᤹ ᤁᤢᤔᤏᤠᤜᤠ᤹ ᤜᤢᤰᤛᤢᤵᤋᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥈ ᤂᤢᤏᤧ᤹ ᤂᤧᤴ ᤗᤠᤈᤣ᤺ᤴ ᤁᤢᤛᤧᤘᤠᤖᤥᤒᤠ ᤀᤡᤛᤪᤠᤀᤡᤗᤧᤴ ᤐᤡᤖᤢᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥉ ᤀᤠᤏᤡ᤹ ᤕᤧᤳᤋᤢᤰᤂᤣ ᤀᤠᤍᤢᤔᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ ᤀᤠᤀᤡ᤺ᤳᤋᤧᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥊ ᤂᤢᤏᤧ᤹ᤃ ᤀᤠᤏᤡ᤹ ᤏᤡᤱᤔᤡᤜᤠ᤹ᤗᤠᤶᤒᤠ ᤋᤠᤱᤀᤠᤛᤧ᤺ᤵᤋᤧᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥋ ᤂᤢᤏᤧ᤹ᤃ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰ ᤁᤢᤈᤠ ᤐᤡᤖᤢᤛᤡᤖᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

᥈᥌ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤗᤥ॥

ᤒᤣᤒᤡᤗᤥᤏ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤣᤖᤡᤱ ᤛᤠᤶᤗᤥ

᥇᥉᥍

ᤒᤣᤒᤡᤗᤥᤏᤒᤠ ᤘᤜ᤺ᤱᤜᤠ᤹ᤖᤧ ᤁᤢᤕᤠᤀᤥ ᤕᤢᤅᤡᤃᤧᤖᤥ.

ᤕᤖᤢᤛᤗᤧ᤺ᤶᤔᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧᤀᤠᤱ ᤜᤠᤒᤡᤃᤧᤖᤥ॥

᥈ ᤀᤠᤏᤡᤃᤧ ᤋᤢ᤺ᤱᤃᤣᤜᤠ᤹ ᤔᤢᤱᤔᤠ ᤗᤧᤵᤔᤏᤠᤖᤥ.

ᤂᤧᤵᤔᤥᤒᤠ ᤐᤥᤖᤥ᤺ᤰᤛᤡᤱᤜᤠ᤹ᤀᤥ ᤂᤧᤱᤜᤠ᤹ ᤑᤥ᤺ᤶᤔᤏᤠᤖᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤁᤧᤍᤧᤶᤒᤠ ᤁᤧᤍᤣ᤹ᤒᤠ ᤏᤢ

ᤐᤢᤱᤗᤠᤎᤠᤒᤠ ᤁᤧᤈᤥ᤺ᤰᤐᤠᤜᤠ᤹ᤖᤧ ᤛᤠᤶᤗᤥᤔᤠ ᤔᤧᤒᤠᤱᤄᤡᤃᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤛᤠ᤹ᤖᤡᤰ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ

ᤏᤡᤱᤘᤠ᤹ ᤁᤧᤍᤠᤒᤠ ᤛᤠᤶᤗᤥ ᤔᤧᤒᤠᤱᤄᤡᤃᤧᤖᤥ॥

ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤡᤃᤧᤖᤥ.

“ᤀᤠᤏᤡᤃᤧ ᤗᤠᤃᤡ ᤛᤡᤕᤥᤏᤒᤠ ᤛᤠᤶᤗᤥᤜᤠ᤹ᤀᤥ

ᤗᤳᤇᤠ ᤛᤠᤶᤗᤥᤎᤡᤰ ᤛᤠᤶᤔᤧᤳᤋᤧᤶᤔᤧ᤹॥”

᥊ ᤀᤠᤏᤡᤃᤧᤃ ᤔᤠ᤺ᤱᤄᤠᤒᤠ ᤗᤠᤈᤣ᤹ᤀᤥ ᤘᤕᤡᤃᤧᤖᤥ.

ᤜᤧᤰᤁᤣ᤺ᤸᤗᤧ ᤂᤧᤴ ᤋᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤗᤥ᤺ᤴ

ᤀᤠᤰᤂᤣᤀᤠᤱ ᤛᤠᤶᤔᤧᤵᤔᤠ ᤛᤢᤰᤋᤢᤶᤒᤧᤒᤣ᥅

᥋ ᤕᤖᤢᤛᤗᤧᤔ ᤕᤧᤰᤕᤰᤁᤣ. ᤏᤡᤱᤘᤠ᤹ ᤔᤧᤶᤓᤣ᤺ᤴᤏᤣ ᤁᤳᤏᤧᤖᤥ.

ᤏᤡᤱᤘᤠ᤹ ᤑᤣ᤺ᤴᤏᤧᤏᤣᤓᤃᤪ ᤀᤠᤈᤢᤵᤛᤠᤱ ᤜᤢᤰᤁᤡᤸᤗᤧ

ᤋᤢ᤺ᤱᤃᤣ ᤜᤡᤵᤔᤠ ᤏᤡᤱᤘᤠ᤹ ᤑᤣ᤺ᤳᤇᤢᤖᤖᤥ॥

᥌ ᤕᤖᤢᤛᤗᤧ᤺ᤶᤔᤡᤴ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ

ᤀᤠᤱᤃᤠ᤹ ᤀᤠᤛ᤺ᤵᤔᤠᤍᤧᤴ ᤗᤣ᤺ᤳᤋᤢᤱᤗᤥ.

ᤜᤧᤰᤁᤣ ᤔᤧᤀᤡ᤺ᤳᤋᤠᤴᤏᤣᤓᤃᤪ ᤀᤠᤱᤃᤠ᤹ ᤕᤠᤶᤔᤥ

ᤀᤠᤓᤧᤸᤗᤧᤀᤠᤱ ᤛᤠᤶᤗᤥᤔᤠ ᤔᤧᤛᤢᤰᤁᤠᤴᤗᤖᤥ॥

᥍ ᤕᤜᤘᤣ ᤍᤠᤱᤒᤠᤀᤣ. ᤕᤖᤢᤛᤗᤧᤔ ᤕᤧᤰᤕᤰᤁᤡᤴ

ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤩᤧᤒᤠ ᤕᤧᤴᤏᤥ.

ᤀᤣᤍᤥᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

ᤂᤧᤱᤜᤠ᤹ ᤔᤧᤀ᤺ᤰᤋᤧᤖ ᤔᤧᤒᤠᤖᤧᤖᤥ.

“ᤂᤧᤴ ᤕᤴᤇᤧᤶᤔᤧ᤹ᤀᤥ. ᤁᤢᤒᤠᤱᤕᤰᤗᤠᤶᤒᤠᤀᤣ

ᤌᤩ᤺ᤱ ᤗᤢ᤺ᤴᤍᤧᤶᤍᤣᤛᤧᤶᤔᤧ᤹ᤀᤥ॥”

᥎ ᤒᤣᤒᤡᤗᤥᤏ ᤕᤧᤰᤕᤰᤁᤣ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤗᤥ.

ᤂᤧᤏᤧ᤹ ᤕᤠᤵᤔᤡ ᤌᤣ ᤁᤧᤔᤧᤳᤋᤧᤀᤠᤱ ᤘᤕᤧ.

ᤂᤧᤸᤗᤧ ᤁᤢᤗᤧᤰᤘᤠ ᤁᤧᤜᤢᤱᤒᤠᤴ ᤔᤢ᤹ᤀᤡᤛᤠᤒᤠ ᤐᤥᤱᤗᤥ॥

᥏ ᤂᤧᤱᤃ ᤔᤢ᤹ᤀᤡᤛᤠᤒᤠᤖᤥ ᤂᤧᤸᤗᤧ ᤂᤧᤏᤧ᤹

ᤀᤅᤧ᤺ᤰᤘᤠ ᤁᤧᤛ᤻ᤛᤠᤜᤠ᤹ ᤋᤧᤶᤛᤢᤛᤡᤖᤥ.

ᤜᤧᤰᤁᤩᤠᤱ ᤗᤢᤱᤅᤥ ᤐᤡᤷᤎᤠᤵ ᤐᤡᤷᤎᤠᤵ ᤌᤠᤵᤛᤢᤛᤡᤖᤥ॥

ᤏᤢᤃᤧᤴ ᤋᤥ᤺ᤶᤔᤠ ᤐᤣᤗᤡ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥉᥎

ᤕᤜᤘᤣ ᤍᤠᤱᤒᤠᤀᤣ. ᤀᤠᤛᤡᤰᤗᤢᤱᤔᤥᤗᤠᤶᤔᤣ

ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ

ᤂᤢᤏᤡ᤹ ᤋᤃᤡᤀᤠᤱ ᤀᤠᤱᤃᤠ᤹ ᤁᤧᤏᤠᤖᤠ

ᤑᤥᤛᤢᤱᤗ ᤛᤠᤶᤗᤥᤀᤠᤖᤥ॥

᥈ ᤀᤠᤱᤃᤠ᤹ ᤁᤧᤛᤣᤛᤣ ᤜᤡᤶᤗᤧᤵᤔᤠᤱ

ᤜᤡᤛᤡᤱᤅᤠᤀᤠᤱ ᤛᤧᤘᤠ ᤆᤥ᤺ᤰᤁᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤆᤰᤔᤧᤸᤗ᤹ᤀᤣ

ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤏᤢ

ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤏᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤔᤡᤱᤅᤡᤴ ᤏᤢ

ᤁᤧᤒᤠ᤺ᤴᤈᤠ᤺ᤰᤁᤡᤴ ᤁᤧᤖᤧᤰ ᤐᤠ᤺ᤴᤜᤠ᤹ᤏᤢ᤺ᤸᤗᤧᤀᤠᤱ

ᤕᤶᤒᤠ ᤆᤥᤰ ᤑᤠ᤹ᤀᤠᤱ ᤂᤧᤏᤧ᤹

ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢᤀᤠᤱ ᤘᤠ᤹ᤖᤥ॥

᥉ ᤂᤧᤏᤧ᤹ ᤐᤠ᤺ᤴᤇᤠ᤺ᤳᤏᤧᤸᤗᤧ ᤏᤥᤃᤵ ᤐᤡᤖᤠᤱᤅᤧ᤹ᤀᤥ।

ᤂᤧᤏᤧ᤹ ᤁᤧᤎᤢᤶᤒᤠ ᤁᤧᤈᤥ᤺ᤰ ᤜᤧᤰᤁᤩᤠᤱ ᤜᤠᤱ ᤜᤠᤱ ᤁᤧᤔᤧᤳᤋᤠᤱᤗᤥ॥

᥊ ᤕᤜᤘᤣ ᤍᤠᤱᤒᤠᤀᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤁᤧᤖᤧᤰ ᤜᤠᤱᤜᤠ᤹ᤖᤧ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤏᤧ᤹

ᤁᤧᤒᤠ᤺ᤴᤈᤠ᤺ᤰᤁᤡᤴ ᤔᤧᤄᤧᤵᤛᤢᤀᤠᤱ ᤘᤠ᤹ᤖᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤈᤥᤃᤢᤒᤠ ᤐᤠ᤺ᤴᤜᤠ᤹ᤖᤧ

ᤁᤢᤕᤠ᤺ᤶᤒᤣᤀᤥ ᤂᤧᤱᤜᤠ᤹ ᤛᤠᤶᤔᤧᤗᤥᤖᤥ.

ᤌᤣᤀᤠᤱᤓᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

᥌ ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰᤏᤢ᤺ᤸᤗᤧ ᤌᤠ᤺ᤱ ᤕᤢᤱᤗᤥ.

ᤜᤧᤰᤁᤣᤛᤠᤱ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤜᤠ᤹ ᤀᤥᤔᤧᤳᤋᤢᤛᤡᤖᤥ.

ᤁᤖ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤂᤢᤏᤧ᤹

ᤔᤠ᤺ᤱᤄᤠ ᤗᤠᤶᤒᤠᤀᤣ ᤁᤢᤛᤡᤱ ᤏᤡ᤺ᤳᤋᤢᤛᤡᤖᤥ॥

᥍ ᤀᤠᤱᤃᤠ᤹ ᤕᤧᤳᤋᤢᤰᤂᤣ ᤋᤢᤔᤢᤱᤅᤠᤱ

ᤘᤠ᤹ᤀᤠᤛᤠᤱ ᤂᤧᤏᤧ᤹ ᤁᤧᤛᤧ᤺ᤵᤐᤠᤖᤥ॥

ᤁᤢᤛᤡᤰ ᤁᤧᤒᤥ᤺ᤰᤐᤠ ᤀᤠᤱᤃᤠ᤹

ᤀᤠᤏᤡᤱᤔᤡᤜᤠ᤹ ᤂᤧᤏᤧ᤹ ᤁᤧᤀᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤧᤔᤢᤰᤛᤠᤶᤔᤡᤸᤗᤧ ᤁᤧᤛᤧ᤺ᤵᤐᤠᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤔᤠᤱᤜᤢᤵ ᤁᤧᤈᤥᤃᤢᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤃᤧᤳᤋᤢ ᤁᤧᤒᤡᤀᤠᤖᤥ.

ᤂᤧᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ

ᤁᤧᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤖᤥ॥

ᤆᤥ᤺ᤰᤔᤠ ᤁᤧᤜᤣ᤺ᤰᤋᤢᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤧ ᤛᤢᤖᤧ᤹ᤀᤥ॥

ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥉᥏

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹

ᤀᤠᤏᤡᤱᤘᤠ᤹ ᤁᤧᤛᤠ᤹ᤖᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤠᤖᤥ॥

᥈ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤧᤖᤧᤰ

ᤀᤠᤕᤠ᤺ᤶᤒᤰᤜᤠ᤹ ᤂᤧᤏᤧ᤹ ᤁᤧᤏᤡᤛᤢᤖᤥ.

ᤔᤠ᤺ᤱᤄᤠ ᤗᤠᤶᤒᤠᤀᤣ ᤀᤠᤱᤃᤠ᤹

ᤀᤠᤏᤡᤱᤘᤠ᤹ᤒᤠᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥

᥉ ᤀᤠᤱᤃᤠ᤹ ᤕᤠ᤺ᤶᤒᤰ ᤆᤥ᤺ᤰᤁᤠᤛᤠᤱ

ᤏᤠ᤺ᤶᤛᤡᤱᤅᤠᤛᤠᤱ ᤂᤧᤏᤧ᤹ ᤏᤢᤖᤡᤰᤁᤠᤱ ᤁᤧᤏᤡᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱ

ᤐᤠ᤺ᤳᤋᤢᤱᤒᤠᤜᤠ᤹ ᤁᤧᤖᤧᤰ ᤂᤧᤏᤧ᤹ ᤁᤧᤏᤡᤛᤢᤖᤥ॥

᥊ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤐᤠ᤺ᤵᤔᤠ ᤀᤡ᤺ᤳᤋᤢᤱᤒᤠᤴ

ᤋᤃᤡᤛᤠ ᤏᤡᤱᤘᤠ᤹ ᤁᤧᤄᤥᤛᤢᤖᤥ.

ᤂᤧᤴ ᤌᤡᤰᤁᤠᤱ ᤔᤧ᤺ᤴᤏᤣ ᤀᤠᤱᤃᤠ᤹ ᤐᤠ᤺ᤵᤔᤠᤏᤢ᤺ᤸᤗᤧ

ᤋᤃᤡᤛᤠ ᤛᤖᤰ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥

᥋ ᤀᤠᤱᤃᤠ᤹ ᤀᤠᤀᤣᤃᤠᤱ ᤀᤠᤍᤃᤠᤱ

ᤀᤠᤳᤋᤡᤛᤠᤱ ᤂᤧᤏᤧ᤹ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤔᤢᤰᤛᤠᤶᤔᤡᤸᤗᤧ

ᤀᤠᤱᤃᤠ᤹ ᤁᤶᤒᤪᤠᤱ ᤁᤧᤔᤧᤳᤋᤠᤖᤥ॥

᥌ ᤀᤰᤋᤱᤒᤠ ᤛᤡᤰᤁᤢᤶ ᤏᤡᤱᤘᤠ᤹ᤃ ᤀᤠᤗᤠᤃᤡ

ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ.

ᤁᤴ ᤁᤢᤛᤡᤱ ᤏᤡ᤺ᤵᤔᤠ ᤀᤠᤗᤠᤃᤡ

ᤆᤠ᤹ᤖᤡᤰ ᤁᤧᤛᤠᤰᤐᤠ ᤆᤥ᤺ᤰᤗᤥ॥

᥍ ᤂᤧᤏᤧ᤹ ᤁᤧᤛᤣᤛᤣ ᤔᤠᤱᤗᤠᤶᤒᤠ

ᤀᤠᤱᤃᤠ᤹ ᤂᤧᤳᤇᤡᤱᤔᤠ ᤔᤧᤛᤢᤰᤁᤠᤸᤗᤥ.

ᤁᤧᤍᤃᤡᤗᤠᤶᤒᤠ ᤀᤠᤳᤋᤥᤀᤠᤱ

ᤀᤠᤱᤃᤠ᤹ ᤐᤣ᤺ᤰᤔᤠ ᤔᤧᤛᤢᤰᤁᤠᤸᤗᤥ॥

᥎ ᤀᤠᤱᤃᤠ᤹ ᤋᤠᤱᤛᤠᤰᤐᤥ ᤐᤣ᤺ᤰᤁᤠᤛᤠᤱ

ᤂᤧᤏᤧ᤹ ᤂᤧᤳᤌᤥ ᤁᤧᤘᤠ᤹ᤖᤥ.

ᤀᤠᤱᤃᤠ᤹ ᤂᤧᤔᤠ ᤕᤱᤛᤱᤅᤥ ᤐᤣ᤺ᤰᤁᤠᤛᤠᤱ

ᤂᤧᤏᤧ᤹ᤃ ᤂᤧᤵᤔᤥᤀᤠᤱ ᤁᤧᤘᤠ᤹ᤖᤥ॥

᥏ ᤏᤠᤱᤃᤧᤴ ᤐᤡᤛᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ

ᤔᤠ᤺ᤱᤄᤠ ᤐᤧᤀᤠ ᤐᤣ᤺ᤰᤁᤠᤛᤠᤱ.

ᤀᤡᤃᤪ ᤏᤠᤶᤎᤠ ᤗᤧᤵᤛᤠᤱ ᤁᤧᤖᤧᤰᤏᤢ᤺ᤸᤗᤧ

ᤔᤠ᤺ᤱᤄᤠ ᤐᤣ᤺ᤰᤁᤠᤀᤠᤱ ᤕᤠᤱᤎᤥ᤺ᤰᤁᤠᤛᤠᤱ.

᥇᥆ ᤀᤠᤱᤃᤠ᤹ ᤗᤠᤶᤗᤥᤔᤠᤖᤧ ᤗᤠᤃᤡ ᤂᤧᤵᤔᤥ ᤁᤧᤘᤠ᤹ᤖᤥ.

ᤀᤠᤱᤃᤠ᤹ ᤑᤠ᤹ᤔᤠᤖᤧ ᤗᤠᤃᤡ ᤂᤧᤵᤔᤥᤀᤠᤱ ᤁᤧᤍᤧᤶᤔᤠᤖᤥ॥

᥇᥇ ᤀᤠᤱᤃᤠ᤹ ᤀᤰᤂᤣ ᤐᤠ᤺ᤵᤔᤠ ᤛᤢᤰᤋᤢᤱᤒᤡᤗᤠ.

“ᤔᤠᤰᤆᤡᤄᤧ᤺ᤱ ᤂᤠᤍᤠᤶᤔᤠᤸᤗᤧ ᤛᤢ᤺ᤵᤋᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤂᤠᤀᤥ᤺ᤵᤔᤠᤴ ᤀᤠᤱᤃᤠ᤹ ᤀᤠᤄᤡᤖᤡ

ᤛᤧᤴᤍᤡᤰ ᤐᤥ᤺ᤰᤂᤧ᤹ᤀᤥ॥”

᥇᥈ ᤁᤖᤛᤠᤱ ᤔᤠᤰᤆᤡᤄᤧ᤺ᤱ ᤂᤠᤍᤠᤶᤔᤧᤴ

ᤂᤧᤏᤧ᤹ ᤁᤧᤗᤠᤃᤡ ᤔᤠᤰᤛᤡ᤺ᤱᤕᤠ᤺ᤵᤐᤠ ᤔᤧᤒᤥ᤺ᤱᤏᤧᤸᤗᤥ.

ᤜᤧᤰᤁᤩᤠᤱ ᤛᤧᤴᤍᤡᤰᤁᤡᤴ ᤗᤧᤴᤍᤡᤰ ᤜᤧᤰᤁᤣ ᤂᤠᤀᤥ᤺ᤳᤗᤥ.

ᤂᤧᤏᤧ᤹ ᤁᤧᤗᤠᤃᤡ ᤛᤧᤴᤍᤡᤰ ᤏᤢ ᤗᤧᤴᤍᤡᤰ ᤗᤳᤇᤠᤖᤥ॥

᥇᥉ ᤂᤧᤏᤧ᤹ ᤀᤠᤎᤰᤗᤠ ᤀᤠᤗᤡᤱᤃᤧᤴ ᤁᤧᤖᤧᤰ ᤁᤧᤈᤥᤃᤢᤖᤥ.

ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ ᤁᤧᤈᤥᤃᤠᤱᤗᤥ॥

᥇᥊ ᤀᤠᤱᤃᤠ᤹ ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤐᤣ

ᤁᤧᤈᤥᤃᤠᤱᤒᤠᤸᤗᤧ ᤆᤥᤃᤢᤸᤗᤧ ᤁᤧᤏᤠᤖᤠ ᤑᤥᤛᤢᤱᤗᤥ.

ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤏᤡᤱᤘᤠ᤹ ᤛᤡᤃᤠᤱᤗᤠᤶ

ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥇᥋ ᤀᤠᤱᤃᤠ᤹ ᤀᤠᤗᤢᤱᤛᤡᤜᤠ᤹ ᤐᤥ᤺ᤰᤂᤧᤖ ᤐᤳᤇᤧᤸᤗᤧ.

ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ

ᤂᤧᤱᤜᤠ᤹ ᤆᤰᤛᤡᤱᤗ ᤐᤳᤇᤧᤖᤥ॥

ᤜᤧᤰᤁᤩᤠᤱ ᤔᤧᤴᤏᤡᤀᤣ ᤔᤧᤴᤎᤠᤀᤣ ᤀᤠᤱᤃᤠ᤹

ᤂᤧᤵᤔᤥ ᤐᤥᤖᤠᤱᤗ ᤐᤳᤇᤠᤱᤗᤥ.

ᤂᤧᤶᤓᤧᤸᤗᤧ ᤀᤠᤱᤃᤠ᤹ ᤂᤧᤵᤔᤥ

ᤘᤕᤠᤱᤒᤠᤴᤏᤠᤱ ᤂᤧᤏᤧ᤹ ᤁᤧᤏᤡᤛᤢᤖᤥ॥

᥇᥌ ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥᤗᤠᤶ

ᤗ᤺ᤶᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤁᤧᤏᤡᤛᤠᤱᤒᤠᤖᤥ.

ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤸᤗᤧ ᤁᤢᤜᤣ᤺ᤰᤛᤡᤱᤔᤥ

ᤁᤶᤓᤩᤠᤖᤡᤰ ᤕᤧᤶ ᤜᤡᤱᤅᤠ ᤁᤧᤗ᤹ᤒᤠ ᤐᤠ᤺ᤴᤜᤠ᤹

ᤋᤃᤡᤀᤣ ᤂᤧᤏᤧ᤹ ᤁᤧᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤇᤧᤖᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤀᤠᤗᤠᤃᤡ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤏᤡ᤺ᤵᤔᤠ ᤔᤧᤛᤢᤰᤁᤠᤴᤗᤥ॥

᥇᥎ ᤂᤧᤴ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤏᤡ᤺ᤵᤔᤠ ᤁᤥ᤺ᤳᤋᤢᤱᤛᤠᤱ.

ᤂᤧᤴ ᤕᤧ᤺ᤱᤄᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤆᤥ᤺ᤰᤗᤥ॥

ᤀᤠᤱᤃᤠ᤹ ᤀᤠᤔᤡᤰᤕᤢᤔᤠᤗᤠᤶ ᤛᤥᤀᤠᤎᤠᤱᤅᤠᤸᤗᤧ

ᤀᤠᤱᤃᤠ᤹ ᤂᤧᤏᤧ᤹ᤏᤢᤀᤣ ᤘᤠ᤹ᤀᤠᤖᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤔᤏᤠᤜᤠ᤹

ᤂᤧᤏᤧ᤹ ᤁᤧᤜᤢᤰᤗᤠᤶ ᤔᤧᤔᤧᤰᤗᤖᤥ॥

ᤔᤏᤠ ᤁᤧᤛᤧᤵᤐᤠᤜᤠ᤹ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤱᤗᤖᤥ॥

᥈᥆ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ

ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤒᤠ᤺ᤳᤋᤢᤖᤥ.

ᤂᤧᤏᤧ᤹ ᤁᤧᤔᤡᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ॥

᥈᥇ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤈᤡ᤺ᤵᤐᤠ ᤔᤏᤠᤜᤠ᤹

ᤀᤠᤱᤃᤠ᤹ ᤛᤠ᤹ᤖᤡᤰ ᤆᤡ᤺ᤳᤋᤢᤱᤛᤡᤱᤗᤥ.

ᤂᤧᤏᤧ᤹ ᤁᤧᤀᤵᤐᤠᤜᤠ᤹. ᤆᤠ᤹ᤖᤡᤰ ᤀᤠᤛᤡᤰᤔᤧᤗᤧ᤺ᤱᤗᤥ॥

᥈᥈ ᤀᤠᤱᤃᤠ᤹ ᤂᤧᤱᤜᤠ᤹ ᤛᤠ᤹ᤖᤡᤰ ᤆᤡ᤺ᤳᤋᤢᤱᤛᤡᤱᤗᤥ.

ᤂᤧᤱᤜᤠ᤹ ᤀᤠᤏᤡᤱᤔᤡ ᤗᤣ᤺ᤳᤋᤢᤱᤛᤡᤱᤗᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤱᤘᤠ᤹ ᤁᤥ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥᤒᤠ

ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤳᤋᤧ᤹ᤀᤥ.

ᤀᤠᤏᤡᤱᤘᤠ᤹ ᤐᤠ᤺ᤴᤜᤠ᤹ ᤜᤰᤛᤧ᤹ᤀᤥ

ᤜᤧᤰᤁᤩᤠᤱ ᤀᤡ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ ᤏᤡᤛᤧ᤹ᤀᤥ॥

᥈᥊ ᤀᤠᤱᤃᤠ᤹ᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤘᤠ᤹ᤒᤡ. ᤁᤥ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ

ᤜᤡᤱᤔᤴᤗᤧ ᤗᤠᤶᤔᤥ ᤗᤠᤶᤗᤥᤛᤠᤱᤅᤧ᤹ᤀᤥ॥

ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊᥆

ᤕᤜᤘᤣ ᤍᤠᤱᤒᤠᤀᤣ. ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤗᤠᤶᤒᤠ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

ᤀᤠᤜᤡᤵᤜᤡᤵᤐᤠ ᤀᤠᤎᤰᤎᤰᤐᤠ ᤔᤏᤠᤜᤠ᤹ᤗᤠᤶ

ᤀᤠᤱᤃᤠ᤹ ᤏᤠᤅᤠᤱᤅᤧ᤹ᤀᤥ॥

᥈ ᤂᤧᤱᤜᤠ᤹ᤖᤧ ᤀᤠᤓᤧᤸᤗᤧᤛᤠᤱ ᤋᤠᤵᤑᤧ᤺ᤶᤒᤠ

ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰ ᤂᤧᤔᤠ᤹ ᤔᤧᤓᤥ᤺ᤰᤂᤢᤖᤥ॥

᥉ ᤀᤛᤣ᤺ᤰᤁᤡᤸᤗᤧ ᤔᤏᤠᤜᤠ᤹ ᤀᤃᤢᤛᤡᤒᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ᤖᤧ ᤐᤠ᤺ᤴᤏᤡᤸᤗᤧ ᤔᤏᤠᤜᤠ᤹ ᤔᤧᤀᤃᤢᤛᤡᤖᤥ.

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤏᤡᤱᤃ

ᤀᤛᤣ᤺ᤰᤁᤡᤸᤗᤧ ᤁᤢᤏᤡᤱ ᤜᤧᤰᤋᤱᤒᤠ ᤆᤥ᤺ᤰᤗᤥ॥  ᤛᤣᤗᤠ

᥊ ᤕᤜᤘᤣ ᤍᤠᤱᤒᤠᤀᤣ. ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤏᤢ

ᤂᤧᤏᤧ᤹ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤜᤡᤵᤜᤡᤵᤐᤠ ᤀᤠᤎᤰᤎᤰᤐᤠ ᤔᤏᤠᤜᤠ᤹ᤗᤠᤶ

ᤂᤧᤏᤧ᤹ ᤀᤠᤱᤃᤠ᤹ ᤏᤠᤅᤠᤱᤅᤧ᤹ᤀᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤑᤧᤳᤗᤠ᤹ᤛᤡᤖ ᤁᤧᤗ᤹ᤒᤠ ᤐᤠ᤺ᤴᤔᤧᤍᤱᤄᤢᤖᤥ॥

᥋ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧ ᤀᤡᤔᤧᤕᤢᤰᤋᤠᤱᤅᤠᤱ ᤏᤧᤖᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤈᤥ᤺ᤴ ᤔᤧᤃᤣᤛᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤧᤶᤔᤠᤖᤧ ᤗᤠᤃᤡ ᤀᤠᤗᤠᤶᤔᤥ

ᤀᤡᤛᤪᤢᤵᤐᤠ ᤌᤠᤰᤐᤠ᤺ᤴ ᤔᤧᤓᤳᤇᤢᤀᤠᤱ ᤐᤳᤗᤥ॥  ᤛᤣᤗᤠ

᥌ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤖᤥ.

“ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥”

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ

ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ॥

᥍ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ᤃ ᤔᤢᤰᤛᤠᤶᤍᤠᤱᤒᤠ ᤀᤠᤛᤧᤴᤗᤵᤍᤠᤱᤒᤠᤏᤧᤖᤥ.

ᤋᤧᤴᤎᤱᤅᤥ ᤁᤶᤒᤪᤠᤱ ᤁᤧᤔᤧᤳᤋᤠᤱᤅᤠᤱ ᤘᤠ᤹ᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ

ᤆᤥ᤺ᤰᤔᤠ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤂᤧᤏᤧ᤹ ᤁᤧᤵᤔᤠ ᤔᤧᤒᤠᤱᤄᤧᤴᤏᤧ᤹ᤀᤥ.

ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠᤴ ᤐᤥᤱᤔᤠ ᤔᤧᤓᤠ᤺ᤰᤋᤧᤴᤏᤧ᤹ᤀᤥ

ᤔᤧ᤺ᤴᤏᤣᤓᤃᤪ ᤂᤧᤱᤜᤠ᤹ ᤀᤠᤱᤍᤡᤱ ᤔᤧᤗ᤹ᤖᤥ॥  ᤛᤣᤗᤠ

᥏ ᤀᤠᤏᤡᤱᤔᤡᤜᤠ᤹ ᤀᤠᤱᤃᤠ᤹ ᤏᤠ᤺ᤶᤔᤠ ᤔᤧᤓᤠ᤺ᤰᤋᤧᤛᤧᤴᤏᤧ᤹ᤀᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ “ᤜᤡᤵᤐᤠ ᤛᤧᤳᤋᤠᤛᤡᤃᤧᤖᤥ”

ᤔᤧᤔᤧᤳᤋᤠᤱᤒᤠ ᤐᤠ᤺ᤴᤜᤠ᤹ ᤂᤢᤏᤡ᤹ ᤛᤶᤎᤠᤱᤅᤣ ᤆᤢᤰᤗᤖᤥ॥

᥇᥆ ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡ᤺ᤴ ᤂᤢᤏᤡ᤹ ᤌᤧᤃᤣ᤺ᤰᤁᤥ ᤆᤢᤰᤗᤖᤥ.

ᤂᤧᤱᤜᤠ᤹ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤥ ᤗᤠᤵᤐᤢᤱ ᤔᤧᤒᤣ᤺ᤰᤗᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤥ᤺ᤰᤔᤠᤀᤣ ᤔᤧᤴᤇᤢᤰᤏᤧᤸᤗ ᤌᤠᤖᤡᤰ

ᤆᤡᤶᤗᤡᤱ ᤆᤡᤶᤗᤡᤱ ᤁᤧᤗ᤹ᤒᤠ ᤘᤠᤈᤡᤶᤒᤣᤀᤥ ᤔᤧᤈᤢᤰᤗᤖᤥ॥

᥇᥇ ᤔᤏᤠ ᤀᤡᤱᤍᤥ ᤁᤧᤔᤧᤵᤐᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤁᤢᤗᤡᤱᤍᤥ ᤔᤧᤱᤃᤧᤳᤏᤧᤸᤗᤖᤥ.

ᤔᤏᤠ ᤁᤧᤜᤡᤵᤐᤠ ᤁᤧᤛᤧᤵᤐᤠᤜᤠ᤹ᤖᤧ ᤛᤠ᤹ᤖᤡᤰ

ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤀᤠᤱ ᤔᤧᤔᤧᤰᤗᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹

ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡ

ᤁᤧᤗ᤹ᤒᤠᤴ ᤀᤠᤱᤃᤠ᤹ ᤏᤡᤛᤢᤱᤗᤥ.

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

᥇᥉ ᤛᤧᤰᤂᤠᤀᤣ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤁᤧᤏᤠᤖᤠ ᤔᤧᤓᤥᤛᤢᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤁᤧᤍᤃᤡ ᤔᤧᤘᤠ᤹ ᤔᤧᤒᤣ᤺ᤰᤗᤥ॥

ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤕᤢ᤺ᤴᤇᤡᤰ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊᥇

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤜᤠᤖᤠᤀᤣ ᤋᤩᤧ᤹ᤀᤥ

ᤑᤠ᤹ᤀᤠᤱ ᤀᤠᤱᤃᤠ᤹ ᤀᤢ᤺ᤳᤏᤧᤖᤥ॥

ᤀᤠᤱᤃᤠ᤹ ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ

ᤐᤣᤗᤡ ᤑᤠᤰᤏᤧᤒᤠᤴ ᤂᤧᤵᤛᤧ᤹ᤀᤥ॥

᥈ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤒᤠᤴ ᤁᤧᤍᤃᤡ

ᤁᤢᤏᤠᤶᤃᤧᤏᤢ᤹ᤒᤠ ᤛᤠᤱᤛᤡᤱ ᤁᤢᤀᤡᤛᤡ᤺ᤰ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤀᤠᤜᤢᤰᤜᤠ᤹ ᤑᤥ᤺ᤰᤂᤢᤱᤅᤡᤸᤗᤧ

ᤕᤢᤴᤎᤥ᤺ᤰᤐᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤜᤧᤰᤁᤣ ᤐᤥ᤺ᤱᤗᤖᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤑᤧᤴᤐᤠ᤺ᤴ

ᤐᤠ᤺ᤵᤔᤠ ᤔᤧᤒᤠᤱᤄᤠᤱᤅᤡᤴᤏᤧ᤹ᤀᤥ.

ᤀᤠᤱᤃᤠ᤹ ᤀᤠᤶᤒᤪᤠᤀᤥᤗᤠᤶ ᤋᤠᤵᤑᤧ᤺ᤶᤒᤠ

ᤐᤠ᤺ᤴ ᤗ᤺ᤶᤔᤠ ᤔᤧᤓᤠ᤺ᤰᤋᤧᤴᤏᤧ᤹ᤀᤥ॥

᥊ ᤑᤧᤴᤕᤠ᤺ᤶᤒᤰ ᤔᤧᤴᤈᤥ᤺ᤰᤔᤠᤖᤧ ᤗᤠᤃᤡ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤍᤱᤏᤧᤸᤗᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤒᤠ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ᤺ᤴ

ᤀᤠᤱᤃᤠ᤹ ᤆᤠᤔᤠ ᤔᤧᤒᤥ᤺ᤱᤏᤧᤸᤗᤖᤥ॥

᥋ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤜᤡᤵᤐᤠᤖᤖᤥ.

ᤂᤧᤱᤃ ᤀᤠᤗᤠᤃᤡ ᤗᤢᤱᤔᤠ᤹ ᤔᤧᤍᤢᤰᤁᤠᤒᤠ ᤐᤥᤱᤗᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤓᤧ᤺ᤰᤁᤠᤖᤖᤥ.

ᤂᤧᤱᤃ ᤀᤠᤱᤃᤠ᤹ ᤀᤠᤗᤠᤃᤡ

ᤀᤠᤎᤧᤃᤣ᤺ᤰᤐᤥ ᤏᤡ᤺ᤱᤃᤣ᤹ ᤜᤢ᤺ᤵᤔᤏᤠᤒᤠ ᤐᤥᤱᤗᤥ॥

ᤂᤧᤴ ᤀᤠᤱᤃᤠ᤹ ᤔᤧᤀᤳᤋᤠᤸᤗᤥ॥

ᤜᤧᤰᤁᤣᤛᤠᤱ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ

ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤀᤠᤱᤃᤠ᤹ ᤛᤍᤠᤍᤡᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤛᤠᤒᤠᤜᤠ᤹ ᤕᤠᤰᤐᤣᤀᤥᤗᤠᤶᤒᤠ

ᤕᤥ ᤗᤠᤵᤔᤧᤓᤢᤛᤢᤛᤡᤸᤗᤧ ᤋᤠᤰᤁᤧᤓᤧᤒᤠ

ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ

ᤛᤧᤰᤂᤠ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥍ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤁᤧᤰᤆᤢ ᤌᤥ᤺ᤱᤔᤠᤸᤗᤧ ᤗᤢᤱᤜᤠ᤹ ᤗᤧᤱᤗ᤺ᤴᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡ᤹ ᤕᤧᤵᤐᤠᤜᤠ᤹ ᤀᤡᤐᤢᤱᤅᤥ ᤛᤧᤖᤧᤀᤠᤱ ᤏᤧᤖᤥ॥”

᥎ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤂᤧᤏᤧ᤹ ᤋᤰᤐᤧᤳ ᤀᤥᤔᤧᤳᤏᤧᤖᤥ.

ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠᤍᤧᤴᤏᤧᤖᤥ.

ᤀᤠᤱᤃᤠ᤹ ᤀᤠᤛᤰᤔᤠ ᤐᤣᤰ ᤔᤧᤒᤠᤱᤄᤧᤴᤏᤧ᤹ᤀᤥ॥

᥏ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤡᤕᤢᤰᤔᤠ ᤔᤧᤃᤥ᤺ᤳᤋᤠᤱᤗᤥ.

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤃᤧᤛᤢᤒᤠ ᤆᤧᤴᤏᤥᤗᤠᤶ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥

᥇᥆ ᤁᤢᤀᤡᤃᤧᤓᤧᤶᤒᤠᤜᤠ᤹ᤖᤧ ᤔᤧᤃᤧᤛᤢᤒᤠ ᤆᤧᤴᤏᤥ ᤀᤠᤒᤠᤅᤣ ᤂᤢᤴᤇᤡ᤹ ᤔᤧᤎᤠᤖᤖᤥ.

ᤁᤖ ᤀᤠᤱᤃᤠ᤹ᤃ ᤌᤣᤀᤠᤱ ᤔᤧᤸᤗ᤹ᤀᤣ ᤐᤣ᤺ᤰᤁᤠᤖᤥ॥

ᤁᤧᤛᤠᤰᤐᤥ ᤀᤠᤎᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤧᤴ ᤑᤢᤰᤁᤥᤀᤥ ᤘᤕᤧᤸᤗᤧ ᤐᤣᤗᤡᤖᤧ ᤗᤠᤃᤡ ᤛᤠᤵᤋᤢᤒᤠ ᤔᤛ᤻ᤁᤡᤗ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊᥈

ᤕᤶᤒᤠ ᤀᤡᤰᤗᤠᤀᤥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤢ᤺ᤳᤋᤢᤱᤗᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ ᤑᤠ᤹ᤀᤠᤱ

ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱᤗᤥ॥

᥈ ᤂᤢᤏᤧ᤹ ᤁᤢᤍᤃᤡ ᤀᤠᤗᤢᤱᤜᤠ᤺ᤴ ᤐᤠ᤺ᤴᤜᤠ᤹ ᤋᤥ᤺ᤴᤍᤢᤱᤗᤥ.

ᤁᤧᤖᤧᤰ ᤀᤠᤍᤢᤰᤂᤣ ᤀᤠᤗᤠᤰᤂᤣᤜᤠ᤹

ᤀᤠᤱᤃᤠ᤹ ᤂᤢᤏᤧ᤹ᤀᤣ ᤆᤧᤰᤋᤢᤱᤗᤥ॥

᥉ ᤀᤠᤛᤰᤔᤠ ᤐᤢ᤹ᤀᤡᤸᤗᤧ ᤌᤣ ᤆᤥ᤺ᤰᤔᤠ ᤐᤥ᤺ᤱ.

ᤂᤧᤴ ᤂᤢᤏᤧ᤹ᤀᤣ ᤏᤡᤛᤢᤖᤥ॥

ᤀᤠᤱᤃᤠ᤹ ᤀᤠᤗᤠᤱᤄᤣ᤺ᤰᤔᤠ ᤗᤠᤶᤔᤥ

ᤀᤠᤏᤡᤱᤔᤡᤜᤠ᤹ᤖᤧ ᤛᤫᤠ᤺ᤳᤋᤠᤱ ᤀᤡᤔᤧᤕᤢᤰᤋᤠᤱᤅᤠᤱ ᤏᤧᤖᤥ॥

᥊ ᤀᤠᤱᤃᤠ᤹ ᤀᤠᤒᤣᤛᤠᤱ ᤕᤠᤵᤔᤡ

ᤁᤧᤓᤠ᤹ᤒᤠ ᤔᤏᤠᤜᤠ᤹ ᤁᤥ᤺ᤳᤋᤢᤱᤛᤡᤱᤗᤥ.

ᤁᤖ ᤕᤠᤵᤔᤡ ᤁᤶᤒᤪᤠᤱ ᤁᤧᤔᤧᤵᤐᤠ ᤔᤏᤠ

ᤀᤠᤳᤋᤡᤴᤜᤠ᤹ᤀᤠᤱ ᤔᤧᤜᤥ᤺ᤵᤗᤥ.

ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤍᤧᤴ ᤀᤠᤳᤋᤡᤀᤠᤱ ᤜᤥ᤺ᤵᤗᤥ.

ᤀᤠᤱᤃᤠ᤹ ᤜᤠ᤺ᤳᤗᤧᤀᤠᤱ ᤏᤡᤏᤡ ᤔᤧᤸᤗᤠᤵᤐᤠᤸᤗᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤑᤠ᤹ᤖᤠᤱᤅᤧ᤹ ᤑᤠ᤹ᤀᤠᤱ

ᤀᤠᤱᤃᤠ᤹ ᤂᤧᤏᤧ᤹ ᤀᤢ᤺ᤳᤏᤧᤖᤥ.

ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠ ᤍᤧᤴᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤡᤱᤔᤴᤏᤥ

ᤆᤠᤜᤠᤒ᤻ ᤆᤥ᤺ᤰᤁᤠᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤃ ᤂᤧᤏᤧ᤹ᤀᤣᤖᤥ॥

᥌ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤛᤠ᤹ᤖᤡᤰ ᤁᤧᤛᤠᤰᤐᤥ

ᤀᤠᤱᤃᤠ᤹ ᤌᤩᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤠ᤺ᤵᤐᤠ

ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤛᤧ᤺ᤵᤋᤠᤱᤅᤧ᤹ᤀᤥ.

ᤂᤧᤱᤜᤠ᤹ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ

ᤛᤠ᤹ᤖᤡᤰ ᤁᤧᤎᤢᤶᤒᤠ ᤔᤧᤈᤥ᤺ᤰᤗᤥ॥

᥍ ᤀᤠᤱᤃᤠ᤹ ᤐᤢᤱᤗᤠᤜᤡᤶᤔᤥᤗᤠᤶᤒᤠ ᤗ᤺ᤳᤋᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤂᤧᤏᤧ᤹ ᤀᤠᤱᤃᤠ᤹ ᤏᤢᤖᤡᤰ ᤁᤧᤔᤧᤳᤋᤠᤱᤒᤠᤸᤗᤧ ᤆᤥᤃᤢᤸᤗᤧ

ᤁᤧᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤄᤡᤖᤡ ᤔᤧᤈᤢᤶᤗᤥ॥

ᤋᤢᤰᤂᤣ ᤗᤠᤰᤂᤣ ᤀᤠᤍᤢᤶᤔᤡᤸᤗᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊᥉

ᤕᤜᤘᤣ ᤍᤠᤱᤒᤠᤀᤣ. ᤀᤠᤒᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤧ᤹ᤀᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ ᤑᤠ᤹ᤀᤠᤱ

ᤐᤣᤗᤡ ᤑᤠᤰᤏᤧᤒᤠᤴ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤏᤢ

ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ

ᤂᤧᤏᤧ᤹ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱᤅᤧ᤹ᤀᤥ॥

᥈ ᤀᤠᤒᤠᤅᤣ ᤁᤧᤛᤧᤘᤠᤖᤥᤒᤠᤴ ᤂᤠᤛᤧᤴᤏᤥ ᤔᤧᤎᤠᤛᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤍᤃᤡ ᤛᤠᤶᤕᤥᤏᤡᤒᤠ

ᤁᤧᤗᤠ᤹ᤒᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

᥉ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤺ᤳᤋᤠᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤂᤠᤶᤔᤥ

ᤔᤧᤎᤠᤶᤔᤠᤀᤠᤱ ᤆᤡᤍᤥ᤹ ᤆᤡᤍᤥ᤹ ᤔᤧᤍᤥ᤹ᤀᤠᤖᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤡᤖᤡ᤺ᤰ ᤕᤧᤶ

ᤌᤠᤖᤡᤰ ᤂᤠᤃᤧᤔᤠᤰᤐᤠᤍᤧᤴᤏᤥ ᤁᤢᤛᤡᤘᤧᤳ ᤔᤏᤠᤴ

ᤏᤧᤔᤏᤠᤒᤠ ᤜᤧᤰᤁᤣ ᤔᤧᤕᤢᤰᤂᤠᤱᤅᤠᤱ ᤕᤢᤱᤅᤠᤖᤥ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤘᤠ᤹ ᤛᤡᤃᤠᤱ

ᤀᤠᤱᤃᤠ᤹ ᤀᤠᤛᤰᤔᤠ ᤐᤢ᤹ᤖᤥ.

ᤜᤧᤰᤁᤩᤠᤱ ᤁᤡᤔᤠᤸᤗᤧ ᤀᤠᤛᤡᤰᤗᤢᤱᤔᤠᤴ ᤕᤱᤗᤥ॥

᥋ ᤀᤠᤱᤃᤠ᤹ ᤁᤧᤒᤣ᤺ᤰᤐᤠ ᤕᤧᤶᤔᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤁᤧᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ ᤗᤡᤱᤛᤢᤱᤗᤥ.

ᤂᤧᤒᤩᤠᤱ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤠᤰ ᤁᤧᤕᤠ᤺ᤶᤒᤰᤜᤠ᤹

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤛᤢᤶᤗ᤹ᤖᤥ॥

᥌ ᤀᤠᤱᤃᤠ᤹ ᤐᤣᤗᤡ ᤑᤠᤰᤁᤠᤸᤗᤧ ᤀᤠᤜᤢᤰᤜᤠ᤹ ᤁᤧᤍᤃᤡ ᤛᤴᤇᤢᤱᤗᤥ.

ᤁᤧᤜᤣᤒᤠᤀᤠᤱ ᤁᤧᤏᤧᤒᤠ ᤂᤠᤶᤒᤠᤱ ᤁᤢᤀᤡᤛᤡ᤺ᤰ

ᤀᤠᤏᤡᤱᤘᤠ᤹ᤛᤠᤶᤔᤡᤴ ᤂᤧᤏᤧ᤹ ᤁᤧᤔᤡ᤺ᤵᤔᤠᤸᤗᤧ ᤋᤖᤢᤖᤥ॥  ᤛᤣᤗᤠ

᥍ ᤕᤜᤘᤣ ᤍᤠᤱᤒᤠᤀᤣ. ᤀᤠᤸᤗᤥ ᤜᤠᤖᤠ ᤏᤢᤃᤵ ᤐᤡᤖᤠᤱᤅᤧ᤹ᤀᤥ.

ᤀᤠᤱᤃᤠ᤹ ᤀᤠᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ᤃ ᤂᤧᤔᤠ ᤕᤱᤛᤱᤅᤥ

ᤁᤧᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤖᤥ॥

᥎ ᤌᤡᤰᤕᤠ᤺ᤴᤎᤰ ᤋᤠ᤺ᤴᤇᤥᤍᤡᤱ ᤋᤠᤏᤠᤶᤔᤥ

ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤴ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤛᤢᤶ ᤗ᤹ᤖ ᤕᤠ᤺ᤴᤍᤠᤱᤅᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤀᤥ

ᤀᤠᤏᤡᤱᤘᤠ᤹ ᤕᤢᤰᤂᤢᤱᤅᤠᤱ ᤘᤠ᤹ᤀᤠᤖᤥ॥

ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤡᤴ

ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤕᤠᤶᤛᤠᤶᤔᤡᤴ

ᤀᤠᤱᤃᤠ᤹ ᤂᤧᤏᤧ᤹ᤀᤥ ᤋᤥ᤺ᤴᤍᤢᤱᤗᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤱᤔᤡᤜᤠ᤹ᤗᤠᤶ

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤀᤠᤱᤃᤠ᤹ᤃ ᤂᤧᤏᤧ᤹ᤀᤥ ᤛᤧ᤺ᤵᤛᤡᤱᤛᤧ

ᤋᤥ᤺ᤴᤇᤡᤱᤅᤠᤀᤠᤱ ᤘᤠ᤹ᤀᤠᤖᤥ॥

᥇᥆ ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤂᤧᤏᤧ᤹ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤔᤠ

ᤀᤠᤱᤃᤠ᤹ ᤜᤢ᤹ᤖᤠᤱᤅᤧ᤹ᤀᤥ॥

ᤀᤠᤱᤃᤠ᤹ ᤛᤣᤛᤣ ᤁᤧᤔᤠᤱᤅᤡᤸᤗᤧ ᤏᤢᤖᤡᤰ ᤔᤧᤳᤋᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤗᤠᤶᤔᤥ ᤗᤠᤶᤗᤥᤛᤠᤱᤅᤧ᤹ᤀᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤁᤧᤔᤡᤱᤛᤥ

ᤀᤡᤱᤎᤠ᤺ᤱᤗᤧ ᤗᤠᤃᤡ ᤛᤧ᤺ᤵᤋᤠᤱᤅᤧ᤹ᤀᤥ॥

ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤋᤢᤰᤂᤣ ᤗᤠᤰᤂᤣᤗᤠᤶᤒᤠ

ᤆᤥ᤺ᤰᤕᤢᤶᤓᤥ ᤐᤡᤖᤠᤱᤅᤧ᤹ᤀᤥ॥

᥇᥈ ᤛᤧᤰᤂᤠ ᤗᤢᤱᤔᤠ᤹ ᤁᤧᤍᤢᤰᤁᤠᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ ᤔᤧᤰᤂᤧᤛᤧ᤹ᤀᤥ॥

ᤜᤧᤰᤁᤩᤠᤱ ᤀᤠᤛᤠᤳᤋᤢᤖᤜᤠ᤹ ᤂᤠᤵᤐᤢᤌᤩᤱ ᤆᤥᤃᤧᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤀᤠᤖᤥ॥

ᤌᤱ ᤏᤠ᤺ᤶᤔᤠᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊᥊

ᤀᤠᤱᤃᤠ᤹ ᤕᤠᤵᤔᤡ ᤁᤶᤒᤪᤠᤱ ᤁᤧᤔᤧᤵᤐᤠ ᤕᤠᤰᤐᤣ᤹.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤢᤏᤧ᤹ᤀᤣ ᤜᤢ᤹ᤀᤠᤖᤥ.

ᤜᤧᤰᤁᤩᤠᤱ ᤌᤱ ᤌᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤆᤥ᤺ᤰᤁᤠᤖᤥ॥

᥈ ᤂᤢᤏᤧ᤹ᤃ ᤀᤠᤱᤃᤠ᤹ ᤕᤠᤵᤔᤡ ᤗᤢᤱᤔᤠ᤹

ᤁᤧᤍᤢᤰᤐᤠ ᤀᤠᤏᤡᤱᤘᤠ᤹ᤑᤢᤔᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡ᤺ᤶᤛᤡᤱᤔᤠᤍᤧᤴ

ᤀᤠᤔᤠᤱᤃᤧᤴᤏᤠ ᤕᤰ ᤏᤢ ᤀᤠᤛᤧᤴᤗᤵᤍᤠᤱᤒᤠᤖᤥ॥

ᤂᤧᤒᤩᤠᤱ ᤂᤢᤏᤧ᤹ᤃ ᤀᤠᤱᤃᤠ᤹ ᤕᤠᤵᤔᤡ ᤁᤧᤛᤧ᤺ᤵᤐᤠ ᤀᤠᤄᤥᤖᤥ॥

ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤀᤠᤕᤢᤰᤁᤥ ᤋᤠᤖᤢᤛᤡᤖᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤌᤣᤛᤡᤀᤠᤱ

ᤂᤧᤱᤜᤠ᤹ ᤁᤶᤒᤪᤠᤱ ᤁᤧᤔᤧᤳᤋᤢᤛᤡᤖ ᤐᤥ᤺ᤱᤒᤠᤒᤣ᥅

ᤏᤠᤛᤡᤱᤃᤧᤴ ᤌᤰᤗᤠᤀᤥ ᤁᤧᤘᤠ᤹ᤒᤠ ᤔᤧᤴᤇᤠᤶᤛᤠᤜᤠ᤹ ᤜᤠ᤺ᤳᤇᤡᤀᤠᤱ

ᤂᤧᤱᤜᤠ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤛᤡᤖ ᤐᤥ᤺ᤱᤒᤠᤒᤣ᥅

᥊ ᤔᤏᤠᤜᤠ᤹ᤃ ᤜᤧᤱᤃᤧ᤺ᤰᤐᤠ ᤛᤰᤔᤠ ᤜᤧᤰᤋᤱᤒᤠᤛᤡᤖᤰᤗᤥ.

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤶᤔᤡᤱᤃ

ᤁᤧᤔᤠᤒᤠ ᤁᤧᤒᤣ᤺ᤰᤐᤠ ᤛᤠᤶᤔᤪᤡ᤺ᤵᤐᤠ ᤜᤧᤰᤁᤣᤖᤰ ᤗ᤹ᤖᤥ॥

᥋ ᤕᤜᤘᤣ ᤍᤠᤱᤒᤠᤀᤣ. ᤁᤧᤛᤠᤱᤃᤪᤠᤶᤐᤣᤍᤠᤱᤅᤡᤴ

ᤜᤴᤍᤧ᤹ᤀᤠᤱ ᤕᤥ ᤌᤩᤧ᤹ᤀᤥ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤛᤢᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤵᤔᤥᤗᤠᤶᤒᤠ ᤔᤡ᤺ᤰᤂᤥ᤹ ᤗ᤺ᤴᤎᤠᤱᤗᤖᤥ॥

᥌ ᤂᤧᤏᤧ᤹ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹

ᤑᤢᤸᤗᤢᤶ ᤌᤩ᤺ᤱ ᤛᤧᤛᤧᤍᤣᤛᤧᤛᤧ᤹ᤀᤥ॥

ᤂᤧᤏᤧ᤹ ᤁᤧᤍᤥ᤺ᤱᤅᤡᤸᤗᤧ ᤂᤧᤱᤜᤠ᤹ ᤀᤠᤒᤧᤛᤧ᤹ᤀᤠᤱ

ᤐᤢᤒᤣᤗᤠᤵᤛᤠ ᤏᤠ᤺ᤳᤋᤧᤛᤧ᤹ᤀᤥ॥

᥍ ᤌᤥᤗᤠᤶᤒᤠ ᤂᤧᤏᤧ᤹ ᤁᤧᤜᤢᤰᤁᤡᤴ ᤛ᤺ᤴᤇᤧ᤹ᤀᤥ.

ᤜᤧᤰᤁᤩᤠᤱ ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤫᤠ᤺ᤳᤋᤥᤏᤢ

ᤀᤢ᤺ᤰᤂᤠᤱ ᤗ᤺ᤳᤋᤠᤱᤅᤧ᤹ᤀᤠᤱ ᤛᤧ᤺ᤵᤋᤠᤱᤅᤧ᤹ᤀᤥ.

ᤘᤣ᤹ ᤗᤠᤈᤣ᤹ᤒᤠ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤛᤧᤴᤍᤠᤱᤅᤧ᤹ᤀᤥ॥

᥎ ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤛᤧᤰᤂᤠᤒᤠ ᤐᤠ᤺ᤴ ᤔᤧᤶᤒᤠ᤺ᤳᤏᤧᤸᤗᤥ.

ᤔᤠᤱᤔᤧᤜᤧᤰᤛᤡᤱᤅᤠᤱᤛᤠᤱ ᤀᤡᤱᤗᤧᤰ ᤔᤧᤒᤠ᤺ᤳᤗᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ᤀᤥ

ᤀᤠᤱᤃᤠ᤹ ᤗᤳᤇᤠ ᤁᤢᤛᤱ ᤛᤠᤶᤗᤥᤎᤡᤰ ᤛᤠᤶᤔᤧᤳᤋᤢᤱᤗᤥ.

ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠ᤺ᤴ ᤜᤡᤵᤋᤢᤱᤗ

ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥇᥆ ᤂᤧᤏᤧ᤹ ᤜᤠᤱᤜᤠ᤹ ᤌᤱ ᤁᤧᤏᤠ᤺ᤶᤒᤠ ᤁᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤁᤧᤛᤧᤘᤠᤖᤥᤒᤠ ᤍᤠᤀᤢᤍ ᤜᤠᤱᤅᤡᤴ

ᤁᤡᤵᤔᤠ ᤁᤧᤄᤢᤒᤠ ᤋᤠᤓᤣᤗᤠᤶᤒᤠ ᤁᤧᤛᤧ᤺ᤵᤋᤢᤖᤥ॥

᥇᥇ ᤀᤠᤈᤧ᤺ᤳᤇᤡᤰᤁᤠᤱ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤔᤏᤠᤒᤠ

ᤘᤣ᤹ ᤗᤠᤈᤣ᤹ᤒᤠ ᤀᤠᤏᤡᤱᤔᤡᤜᤠ᤹ᤗᤠᤶᤒᤠ ᤛᤧᤴᤍᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤔᤠᤱᤔᤧᤜᤧᤰᤛᤡᤱᤅᤠᤱᤛᤠᤱ

ᤂᤧᤱᤜᤠ᤹ ᤀᤡᤱᤗᤧᤰ ᤔᤧᤒᤠ᤺ᤳᤗᤥ॥

᥇᥈ ᤜᤧᤰᤁᤣ᤺ᤸᤗᤧ ᤁᤧᤒᤥᤒᤠᤖ ᤁᤧᤒᤵᤐᤠ ᤀᤠᤏᤡᤃᤧ ᤕᤧᤶᤒᤡᤳᤇᤠᤛᤠᤜᤠ᤹

ᤁᤧᤜᤢ᤺ᤰᤐᤠ ᤁᤧᤎᤠᤱᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤔᤧᤒᤥᤔᤧᤎᤠᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤔᤧᤴᤇᤢᤔᤠ ᤛᤠᤜᤠ᤹ ᤜᤠᤱᤜᤡᤶᤔᤥ ᤑᤢᤱᤗᤰᤔᤠᤏᤠᤒᤠ

ᤁᤣᤄᤧᤶᤛᤡᤱᤒᤠ ᤛᤡᤳᤗᤠᤱ ᤁᤢᤀᤡᤛᤡ᤺ᤰ ᤔᤧᤒᤥᤱᤗᤥ॥

᥇᥉ ᤀᤠᤏᤡᤃᤧ ᤆᤠᤕᤠᤱᤔᤠ ᤌᤠ᤺ᤱᤜᤠ᤹ ᤁᤧᤖᤧᤰ ᤐᤖᤡᤰᤐᤠ ᤆᤠᤜᤠ᤹ᤖᤧ ᤋᤡᤶᤗᤥ.

ᤀᤠᤏᤡᤃᤧ ᤔᤧᤸᤗᤢᤰᤜᤠ᤹ ᤜᤧᤴᤇᤡᤱ ᤜᤧᤴᤇᤡᤱ ᤕᤠᤖᤡᤰ ᤔᤧᤒᤥᤱᤗᤥ

ᤜᤧᤰᤁᤩᤠᤱ ᤀᤠᤏᤡᤃᤧ ᤀᤡᤰᤋᤠᤵᤜᤠ᤹ᤀᤥ ᤔᤧᤘᤠ᤹ᤖᤥ॥

᥇᥊ ᤀᤠᤏᤡᤃᤧ ᤐᤡᤳᤜᤠ᤹ᤖᤧ ᤛᤠᤔᤧᤸᤗᤧᤶᤔᤣ ᤕᤖᤡᤰ ᤔᤧᤎᤠᤵᤋᤢᤛᤡᤖᤥ॥

ᤀᤠᤏᤡᤃᤧ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ ᤔᤧᤎᤢᤵᤏᤧᤸᤗᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤐᤢᤱᤗᤠᤎᤠᤒᤠ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤔᤧᤒᤥ᤺ᤱᤏᤧᤸᤗᤥ.

ᤀᤠᤏᤡᤃᤧ ᤔᤠᤖᤠᤶᤜᤠ᤹ᤀᤥ ᤁᤧᤜᤠ᤺ᤵᤐᤠ ᤁᤧᤈᤡᤱᤒᤠᤀᤠᤱ ᤂᤧᤶᤔᤧᤴᤍᤧᤳᤏᤧᤸᤗᤥ॥

᥇᥋ ᤜᤧᤰᤋᤱᤒᤠ ᤔᤏᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥

ᤕᤜᤘᤣ ᤍᤠᤱᤒᤠᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ.

ᤂᤧᤱᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

ᤍᤠᤀᤢᤍᤖᤧ ᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤛᤠᤶᤗᤥ

᥇᥊᥋

ᤏᤡᤱᤘᤠ᤹ᤑᤢᤔᤠᤱ ᤀᤠᤜᤠᤱᤅᤣ. ᤐᤕᤶ ᤕᤶᤒᤠ ᤁᤧᤈᤥ᤺ᤰ

ᤑᤠ᤹ᤀᤠᤱ ᤁᤧᤔᤡᤱᤛᤥ ᤁᤧᤎᤠ᤺ᤱᤛᤥ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤛᤍᤠᤍᤡᤱ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤗᤥ॥

᥈ ᤌᤡᤰᤕᤠ᤺ᤴᤎᤰ ᤀᤠᤱᤃᤠ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠᤶᤗᤥᤀᤠᤖ

ᤛᤍᤠᤍᤡᤱ ᤁᤧᤔᤡᤱᤛᤥ ᤁᤧᤎᤠ᤺ᤱᤛᤥ ᤆᤥᤃᤢᤱᤗᤥ॥

᥉ ᤕᤜᤘᤣ ᤍᤠᤱᤒᤠᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤢᤏᤠᤖᤠ ᤑᤥᤔᤠ ᤛᤠ᤹ᤖᤡᤰ ᤗᤠ᤹ᤖᤢᤖᤥ॥

ᤂᤢᤏᤧ᤹ ᤁᤶᤓᤩᤠᤖᤡᤰ ᤕᤶᤒᤠ ᤆᤥᤰ ᤑᤠ᤹ᤀᤠᤱ

ᤜᤠ᤺ᤳᤗᤧᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤸᤗᤥ॥

᥊ ᤌᤡᤰ ᤌᤠ᤺ᤰᤗᤠᤶ ᤁᤧᤍᤠᤒᤠᤜᤠ᤹ᤖᤧ

ᤋᤠ᤺ᤴᤍᤡ ᤁᤧᤍᤠᤒᤠ ᤘᤣ᤹ᤛ᤻ᤔᤠ ᤌᤠ᤺ᤰᤜᤠ᤹

ᤁᤧᤕᤠ᤺ᤶᤒᤰᤁᤡᤴ ᤏᤢᤒᤠ ᤆᤥᤰ ᤑᤠ᤹ᤀᤠᤱ ᤔᤧᤔᤧᤳᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤔᤢᤰᤛᤠᤶᤛᤠᤒᤠ ᤁᤧᤕᤠ᤺ᤶᤒᤰᤁᤡᤴ

ᤛᤠ᤹ᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

᥋ ᤂᤧᤱᤜᤠ᤹ᤖᤧ ᤁᤧᤔᤡᤔᤡᤍᤡᤱ ᤏᤢ ᤁᤧᤜᤠᤱᤘᤠ ᤁᤧᤔᤠᤱᤘᤠᤖᤧ

ᤐᤠ᤺ᤴᤜᤠ᤹ ᤔᤧᤈᤧᤰᤂᤢ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤕᤠ᤺ᤶᤒᤰᤜᤠ᤹

ᤀᤠᤔᤡᤰᤁᤡᤴ ᤀᤡᤶ ᤔᤧᤳᤋᤢᤱᤅᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥌ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤔᤢᤰᤛᤠᤶᤛᤠᤒᤠ ᤁᤧᤕᤠ᤺ᤶᤒᤰᤜᤠ᤹ ᤔᤧᤈᤧᤰᤂᤢ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤕᤶ ᤕᤶᤒᤠ ᤁᤧᤕᤠ᤺ᤶᤒᤰᤜᤠ᤹

ᤕᤶᤒᤠ ᤀᤡᤰᤗᤠᤀᤥ ᤐᤥᤎᤰ ᤆᤥᤃᤢᤱᤗᤥ॥

᥍ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤂᤧᤱᤜᤠ᤹ᤖᤧ ᤔᤧᤛ᤺ᤳᤗ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤏᤥ

ᤂᤧᤱᤜᤠ᤹ ᤋᤡᤕᤠᤜᤠ ᤔᤧᤗ᤹ᤖ ᤛᤠᤶᤔᤧᤗᤥᤖᤥ॥

᥎ ᤕᤜᤘᤣ ᤍᤠᤱᤒᤠᤴ ᤁᤧᤏᤢ᤹ᤒᤠ ᤏᤢ

ᤗᤢᤱᤔᤠ᤹ ᤀᤠᤍᤢᤰᤍᤢᤰᤐᤠ ᤆᤥ᤺ᤰᤗᤥ.

ᤜᤠᤖᤠ ᤁᤢᤛᤠᤰᤁᤧᤴ ᤔᤧᤴᤈᤶᤔᤏᤠᤒᤠ ᤏᤢ ᤀᤠᤓᤧᤸᤗᤧᤛᤠᤱ

ᤕᤠᤵᤔᤡ ᤔᤡ᤺ᤶᤈᤡ ᤀᤠᤔᤧᤵᤔᤧᤵᤐᤠ ᤆᤥ᤺ᤰᤗᤥ॥

᥏ ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰ ᤛᤶᤎᤠᤱ

ᤏᤢ᤹ᤔᤠᤍᤠᤔᤠ ᤁᤧᤍᤠ᤺ᤵᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ

ᤆᤥᤃᤢᤛᤡᤒᤠᤜᤠ᤹ ᤁᤧᤖᤧᤰ ᤁᤢᤗᤢᤱᤔᤠ᤹ ᤔᤧᤍᤢᤰᤗᤥ॥

᥇᥆ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ

ᤁᤧᤈᤥᤃᤢᤛᤡᤒᤠ ᤁᤧᤖᤧᤰᤗᤧ ᤁᤧᤏᤠᤖᤠ ᤔᤧᤓᤥᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤣᤛᤣ ᤔᤏᤠᤜᤠ᤹ᤖᤧ

ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤥ॥

᥇᥇ ᤁᤧᤜᤠᤱᤈᤢᤶᤔᤥᤒᤠ ᤔᤡᤔᤡᤍᤡᤱᤅᤡᤴ

ᤂᤧᤱᤜᤠ᤹ᤖᤧ ᤔᤧᤈᤧᤰᤂᤢ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤁᤧᤔᤢᤰᤛᤠᤶᤔᤡᤴ ᤐᤥᤎᤰ ᤔᤧᤈᤥᤃᤢᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤔᤢᤰᤛᤠᤶᤛᤠᤒᤠ ᤁᤧᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ ᤔᤧᤄᤥᤛᤢᤖᤥ.

ᤜᤧᤰᤁᤩᤠᤱ ᤁᤧᤜᤠᤱᤈᤢᤶᤔᤥᤒᤠ ᤔᤡᤔᤡᤍᤡᤱᤃᤧᤴ

ᤜᤠᤱᤘᤠ ᤔᤠᤱᤘᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥇᥉ ᤂᤧᤏᤧ᤹ ᤁᤧᤜᤠᤱᤈᤢᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤜᤠᤱᤕᤢᤰᤁᤡᤴ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤠᤴ ᤁᤢᤔᤠᤱᤜᤢᤵ ᤐᤠ᤺ᤴᤏᤥ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤛᤡᤒᤠ ᤏᤠᤘᤠᤃᤧᤴ ᤆᤀᤡ᤺ᤳᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤋᤢᤰᤂᤣ ᤁᤧᤈᤠᤒᤠᤜᤠ᤹ ᤁᤧᤖᤧᤰ ᤑᤠ᤹ᤖᤢᤛᤡᤖᤥ.

ᤁᤰᤁᤡᤸᤗᤧ ᤁᤧ᤺ᤵᤋᤢᤛᤡᤒᤠᤜᤠ᤹ ᤁᤧᤖᤧᤰ ᤑᤥ᤺ᤰᤂᤢᤛᤡᤖᤥ॥

᥇᥋ ᤁᤢᤜᤡᤱᤘᤧᤳ ᤁᤧᤖᤧᤰᤗᤧ ᤂᤧᤏᤧ᤹ ᤀᤥᤃᤧᤶᤔᤧᤳᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤠᤜᤠᤒ᤻ ᤔᤧᤈᤥ᤺ᤰᤁᤡᤸᤗᤧ

ᤂᤧᤏᤧ᤹ ᤁᤢᤈᤠ ᤁᤧᤒᤡᤖᤢᤛᤡᤖᤥ॥

᥇᥌ ᤂᤧᤏᤧ᤹ ᤁᤧᤜᤢᤰᤁᤡᤴ ᤁᤧᤓᤠ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤄᤠ᤺ᤳᤋᤢᤛᤡᤀᤠᤱ

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤀᤣ᤺ᤵᤋᤢᤖᤥ॥

᥇᥍ ᤂᤢᤏᤧ᤹ ᤆᤥᤃᤢᤒᤠ ᤁᤧᤖᤧᤰ ᤁᤢᤒᤠ᤺ᤴᤏᤥ

ᤕᤜᤘᤣ ᤍᤠᤱᤒᤠᤴ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤛᤡᤒᤠ ᤁᤧᤖᤧᤰ ᤏᤠᤘᤠᤃᤧᤴ

ᤆᤀᤡ᤺ᤳᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥇᥎ ᤕᤜᤘᤣ ᤍᤠᤱᤒᤠᤱᤃ ᤂᤢᤏᤧ᤹ ᤐᤣᤗᤡ

ᤁᤧᤓᤠᤰᤐᤠᤜᤠ᤹ᤖᤧ ᤂᤢᤏᤡ᤹ ᤐᤣᤛᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠᤀᤠᤱ ᤂᤢᤏᤧ᤹ ᤁᤧᤀᤢ᤺ᤵᤐᤠᤜᤠ᤹ᤖᤧ

ᤂᤢᤴᤇᤡ᤹ ᤏᤡ᤺ᤳᤋᤠᤱ ᤂᤢᤏᤧ᤹ ᤘᤠ᤹ᤖᤥ॥

᥇᥏ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧ

ᤔᤧᤀᤡ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳᤋᤢ ᤐᤡᤖᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤣᤗᤡ ᤔᤧᤓᤠᤰᤋᤢᤒᤠᤴ ᤂᤧᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤛᤧ᤺ᤵᤋᤢᤛᤡᤖᤥ॥

᥈᥆ ᤕᤜᤘᤣ ᤍᤠᤱᤒᤠᤴ ᤔᤡ᤺ᤶᤈᤡ ᤁᤧᤔᤧᤵᤐᤠᤜᤠ᤹

ᤁᤧᤖᤧᤰ ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ ᤁᤧᤖᤧᤰ ᤂᤢᤏᤧ᤹ ᤔᤧᤰᤂᤢᤛᤡᤖᤥ॥

᥈᥇ ᤀᤠᤱᤃᤠ᤹ ᤀᤠᤵᤑᤠᤸᤗᤧᤛᤠᤱ

ᤕᤜᤘᤣ ᤍᤠᤱᤒᤠᤴ ᤁᤢᤏᤠᤖᤠ ᤑᤥᤛᤢᤱᤗᤥ.

ᤂᤢᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡᤒᤠ ᤁᤧᤖᤧᤰᤗᤧ

ᤁᤢᤛᤣᤛᤣ ᤔᤡᤱᤅᤡᤴ ᤛᤍᤠᤍᤡᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤖᤥ॥

ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥊᥌

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥᤏᤢᤀᤣ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

᥈ ᤀᤠᤱᤃᤠ᤹ᤃ ᤀᤠᤜᤡᤱᤜᤡᤱ ᤌᤠᤖᤡᤰ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤀᤠᤱᤃᤠ᤹ ᤜᤡᤱᤅᤠᤖ ᤌᤠᤖᤡᤰ ᤛᤠᤶᤗᤥᤀᤠᤖ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤗᤥ॥

᥉ ᤀᤡᤰᤛᤠ ᤂᤠᤶᤒᤣ᤺ᤰᤁᤥᤒᤠ ᤜᤠᤱᤜᤠ᤹ ᤏᤢ

ᤘᤣ᤹ ᤔᤏᤠᤜᤠ᤹ᤀᤥ ᤂᤡᤏᤡ᤹ ᤏᤡᤱᤘᤠ᤹ ᤔᤧᤕᤢᤰᤂᤧᤶᤔᤡᤴᤏᤧ᤹ᤀᤥ.

ᤂᤧᤱᤜᤠ᤹ᤖᤧ ᤛᤧ᤺ᤵᤔᤠ ᤁᤧᤔᤧᤴᤇᤢᤰᤏᤧᤸᤗᤥ॥

᥊ ᤂᤧᤱᤜᤠ᤹ ᤔᤧᤛᤡ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹

ᤌᤰᤁᤡᤴ ᤂᤠᤶᤔᤥᤀᤣ ᤏᤢ᤺ᤱ ᤐᤣ᤺ᤰᤗᤥ॥

ᤜᤠᤒᤠ ᤂᤧᤴ ᤕᤧᤶᤔᤥᤀᤣ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤐᤠ᤺ᤵᤔᤠ

ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤀᤠᤱ ᤏᤢᤵᤗᤥ॥

᥋ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤑᤠ᤹ᤖᤢᤒᤠ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ.

ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤠᤀᤥ

ᤁᤢᤏᤡᤱᤘᤠ᤹ ᤁᤧᤕᤢᤱᤒᤠᤴ ᤛ᤺ᤳᤗᤥ॥

᥌ ᤂᤢᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱ ᤏᤢ

ᤀᤡᤰᤛᤠᤍᤡᤱ ᤂᤠᤶᤒᤣᤰ ᤁᤧᤈᤥ᤺ᤰᤐᤠᤖᤥ.

ᤜᤧᤰᤁᤩᤠᤱ ᤘᤖ᤺ᤱ ᤏᤢ ᤂᤧᤵᤔᤥ ᤁᤧᤕᤠᤰᤐᤠ ᤁᤧᤖᤧᤰ

ᤐᤠᤎᤢᤱ ᤗᤧ᤺ᤰᤅᤠᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡᤒᤠᤖᤥ.

ᤕᤜᤘᤣ ᤍᤠᤱᤒᤠᤴ ᤛᤍᤠᤍᤡᤱ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

᥍ ᤂᤢᤏᤧ᤹ᤃ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹

ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤛᤠᤰᤔᤧᤴᤈᤠ ᤁᤧᤘᤠ᤹ᤒᤠᤜᤠ᤹ ᤁᤢᤈᤠ ᤐᤡᤖᤢᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤐᤢᤱᤗᤠᤜᤡᤶᤔᤥ

ᤛᤠᤰᤐᤠ ᤁᤧᤎᤠᤒᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤖᤢᤛᤡᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤰᤑ᤺ᤶᤒᤠᤜᤠ᤹ ᤂᤠᤃᤧᤏᤡᤒᤠ ᤆᤥᤃᤢᤛᤡᤖᤥ.

ᤂᤢᤏᤧ᤹ ᤁᤧᤈᤥ᤺ᤶᤒᤠᤜᤠ᤹ ᤑᤥ᤺ᤰᤂᤢᤛᤡᤖᤥ.

ᤂᤢᤏᤧ᤹ ᤛᤠᤶᤕᤥᤏᤡᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥏ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤱᤛᤧ᤺ᤵᤋᤢᤛᤡᤖᤥ॥

ᤕᤧᤳᤇᤠᤒᤠᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤆᤥ᤺ᤰᤔᤠ ᤔᤧᤀᤡ᤺ᤳᤋᤢᤒᤠ

ᤐᤠ᤺ᤴᤜᤠ᤹ ᤐᤥ᤺ᤱ ᤔᤧᤓᤠ᤺ᤰᤋᤢᤸᤗᤥ॥

᥇᥆ ᤕᤜᤘᤣ ᤍᤠᤱᤒᤠᤱᤃ ᤛᤍᤠᤍᤡᤱᤗᤧ ᤗᤠᤃᤡ ᤜᤠᤱᤗᤥ.

ᤛᤡᤕᤥ᤺ᤴᤏᤣ. ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤌᤠ᤺ᤰᤌᤠ᤺ᤰ ᤌᤠᤖᤡᤰ ᤜᤠᤱᤕᤢᤰ ᤆᤥᤃᤢᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥊᥍

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠᤖ

ᤛᤠᤶᤗᤥᤔᤠ ᤛᤠ᤹ᤖᤡᤰ ᤏᤢᤒᤠ ᤐᤠ᤺ᤴᤗᤥ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠᤃ ᤆᤠ᤹ᤖᤡᤰ ᤂᤧᤶᤍᤢᤗᤠ᤹ᤖᤢᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤍᤠᤒᤠ ᤆᤥ᤺ᤰᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤀᤥ ᤐᤢᤱᤗᤠᤎᤠᤒᤠ

ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠᤜᤠ᤹ ᤛᤢᤵᤛᤢ ᤋᤠᤖᤢᤛᤡᤖᤥ॥

᥉ ᤂᤢᤏᤧ᤹ᤃ ᤁᤢᤏᤡᤱᤘᤠ᤹ ᤁᤧᤍᤢᤰᤐᤠᤜᤠ᤹

ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤛᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠᤱᤄᤣ᤺ᤰᤜᤠ᤹

ᤛᤡᤍᤠ᤹ᤐᤠᤱᤍᤠ᤹ ᤔᤧᤳᤋᤢ ᤐᤡᤖᤢᤛᤡᤖᤥ॥

᥊ ᤂᤢᤏᤧ᤹ᤃ ᤂᤣ᤺ᤶᤛᤡᤰᤐᤠᤜᤠ᤹ ᤀᤠᤰᤂᤩᤠᤖᤡᤰ

ᤔᤧᤒᤳ ᤑᤠ᤹ᤀᤠᤱ ᤏᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤌᤡᤰᤁᤠᤱ ᤔᤧ᤺ᤴᤏᤣ ᤁᤧᤖᤧᤰ ᤔᤡᤱ ᤘᤠ᤺ᤳᤋᤢᤛᤡᤖᤥ॥

᥋ ᤀᤠᤏᤡ᤹ ᤕᤜᤘᤣ ᤍᤠᤱᤒᤠᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤶᤓᤩᤠᤖᤡᤰ ᤛᤡᤰᤁᤢᤶᤛᤠᤒᤠ

ᤆᤥᤰ ᤑᤠ᤹ᤀᤠᤱ ᤜᤠ᤺ᤳᤗᤧᤀᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤸᤗᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤏ᤺ᤶᤏ᤺ᤶᤒᤠᤜᤠ᤹ ᤌᤠ᤺ᤱ ᤑᤥ᤺ᤰᤂᤢᤛᤡᤖᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ ᤂᤠᤶᤒᤠᤱᤅᤥ ᤗᤠᤵᤑᤢᤛᤢᤛᤡᤖᤥ॥

᥍ ᤛᤠᤶᤗᤥᤖᤧᤶᤔᤧ᤹ᤖ ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤋᤢ᤺ᤱᤃᤣ ᤔᤢᤰᤂᤧᤶᤔᤧ᤹ᤖ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥎ ᤂᤢᤏᤧ᤹ᤃ ᤋᤠᤱᤛᤠᤰᤐᤠᤴ ᤂᤠ᤹ᤔᤡ᤺ᤳᤋᤡᤸᤗᤧ ᤋᤧᤵᤋᤢᤖᤥ.

ᤜᤧᤰᤁᤩᤠᤱ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤘᤜᤡᤳ ᤌᤠᤛᤢᤖᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤂᤢᤏᤧ᤹ ᤕᤠ᤺ᤴᤛᤢᤱ ᤗᤡᤱᤗ ᤕᤠ᤺ᤴᤍᤢᤖᤥ॥

᥏ ᤂᤢᤏᤧ᤹ ᤌᤰᤛᤠᤜᤠ᤹ ᤁᤢᤈᤠ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤛᤠᤰᤔᤧᤴᤈᤠ ᤁᤧᤕᤢᤱᤒᤠ ᤁᤠ᤺ᤰᤘᤠ᤺ᤸᤗᤧ

ᤁᤢᤛ᤻ᤛᤠᤜᤠ᤹ᤖᤧ ᤔᤧᤀᤢ᤺ᤳᤋᤢᤸᤗᤧ ᤂᤢᤏᤧ᤹ ᤆᤠᤀᤢᤵᤋᤢᤖᤢᤛᤡᤖᤥ॥

᥇᥆ ᤂᤢᤏᤧ᤹ᤃ ᤁᤧᤎᤢᤶᤒᤠ ᤀᤴᤜᤠ᤹ᤖᤧ ᤁᤢᤏᤡᤱᤘᤠ᤹ ᤔᤧᤴᤍᤠᤛᤢᤸᤗᤥ.

ᤜᤧᤰᤁᤩᤠᤱ ᤔᤢᤰᤁᤧᤃᤢᤒᤠ ᤔᤏᤠᤜᤠ᤹ᤀᤠᤱ ᤁᤢᤛᤡᤖᤠ᤹ ᤔᤧᤴᤎᤠᤱᤏᤧᤸᤗᤥ॥

᥇᥇ ᤁᤖ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ

ᤁᤧᤒᤡᤒᤠᤜᤠ᤹ᤏᤢ ᤁᤢᤏᤡᤱᤘᤠ᤹ ᤋᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤐᤠ᤺ᤴᤏᤥ

ᤏᤡᤱᤘᤠ᤹ ᤁᤧᤕᤢᤱᤒᤠᤜᤠ᤹ᤏᤢ ᤛ᤺ᤳᤗᤥ॥

᥇᥈ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤛᤣ.

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ᥄

ᤛᤡᤕᤥᤏᤀᤥ ᤁᤧᤕᤢᤱᤒᤠᤛᤣ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

᥇᥉ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤧᤰᤕᤰᤁᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹

ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢ ᤁᤧᤒᤡᤖᤡᤖᤥ.

ᤜᤧᤰᤁᤩᤠᤱ ᤛᤡᤕᤥᤏ ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤔᤏᤠᤜᤠ᤹

ᤂᤢᤏᤧ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤛᤡᤖᤥ॥

᥇᥊ ᤂᤢᤏᤧ᤹ ᤁᤧᤀᤡ᤺ᤴᤍᤥᤜᤠ᤹ ᤁᤶᤒᤪᤠᤱ ᤔᤧᤳᤋᤢ ᤁᤧᤒᤡᤖᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤔᤠᤛᤡ᤺ᤸᤗᤧ

ᤂᤧᤏᤧ᤹ ᤁᤧᤏᤡᤱᤘᤠ᤹ ᤋᤠᤛᤢ ᤁᤧᤒᤡᤖᤥ॥

᥇᥋ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤡᤱᤈᤠ᤺ᤱ ᤐᤡᤖᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤁᤡᤸᤗᤧ

ᤂᤡᤔᤥ ᤕᤠ᤺ᤶᤒᤰ ᤆᤥᤃᤢᤖᤥ॥

᥇᥌ ᤂᤢᤏᤧ᤹ᤃ ᤁᤢᤓᤖᤠ ᤂᤠᤶᤍᤣ᤺ᤳᤋᤡᤸᤗᤧ ᤂᤠᤶᤔᤡᤴ

ᤋᤧᤵᤋᤢᤒᤠ ᤁᤢᤀᤡᤛᤡ᤺ᤰ ᤏᤠᤱ ᤌᤠᤖ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤛᤣ᤺ᤰᤘᤠ᤺ᤴ ᤂᤠᤵᤐᤢ ᤁᤢᤀᤡᤛᤡ᤺ᤰ ᤛᤧᤛᤢᤖᤥ॥

᥇᥍ ᤂᤢᤏᤧ᤹ ᤘᤄᤥᤖᤢᤱ ᤜᤧᤰᤋᤱᤒᤠ ᤑ᤺ᤴ ᤌᤠᤖ ᤕᤠ᤺ᤴᤍᤢᤖᤥ.

ᤂᤢᤏᤧ᤹ ᤐᤠᤱᤄᤢ ᤋᤠᤛᤢᤒᤠ ᤆᤢᤱᤅᤡᤴ

ᤜᤠ᤺ᤳᤗᤧᤀᤠᤱ ᤌᤶᤔᤠ ᤔᤧᤛᤢᤰᤋᤢᤸᤗᤥ॥

᥇᥎ ᤂᤢᤏᤧ᤹ ᤂᤧᤴ ᤏᤠᤱ. ᤛᤣ᤺ᤰᤘᤠᤜᤠ᤹

ᤕᤥ᤺ᤴᤍᤧ᤹ ᤔᤧᤳᤋᤢᤸᤗᤧ ᤕᤥ᤺ᤴᤗᤥ.

ᤂᤢᤏᤧ᤹ ᤛᤢᤖᤡ᤺ᤳ ᤁᤣᤈᤱ ᤜᤢᤖ

ᤕᤠ᤺ᤴᤍᤢᤀᤠᤱ ᤆᤫᤠ᤺ᤳ ᤘᤃᤢᤔᤠ ᤜᤣ᤺ᤰᤗᤥ॥

᥇᥏ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤕᤠᤁᤢᤒᤧᤴ ᤐᤡᤖᤢᤖᤥ.

ᤜᤧᤰᤁᤩᤠᤱ ᤁᤢᤀᤡᤱᤈᤠ᤺ᤱ ᤏᤢ ᤁᤢᤎᤡᤶᤜᤠ᤹

ᤀᤡᤛᤪᤠᤀᤡᤗᤧᤴ ᤀᤥᤛᤣ᤺ᤴᤎᤠᤰᤋᤢᤀᤠᤱ ᤘᤠ᤹ᤖᤥ॥

᥈᥆ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡᤃ

ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤔᤧᤴᤈᤥ᤺ᤰᤁᤣ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤎᤡᤶᤜᤠ᤹ ᤔᤧᤸᤗᤧᤛᤢᤸᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤀᤡᤱᤓᤴ

᥇᥊᥎

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤆᤴᤈᤶᤒᤠᤍᤧᤴᤏᤥ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰ ᤁᤢᤔᤠᤱᤗᤠᤀᤡᤱᤒᤠᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰ ᤁᤢᤎᤰᤛᤢᤒᤠᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥉ ᤏᤠᤶ ᤏᤢ ᤗᤠᤒᤠᤛᤣ. ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤳᤇᤧ᤹ᤀᤥ.

ᤐᤀᤥ᤺ᤳ ᤁᤧᤀᤥ᤺ᤵᤐᤠ ᤂᤣ᤺ᤶᤛᤡᤰᤐᤠᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥊ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤌᤠ᤺ᤱᤎᤠᤰᤐᤠ ᤋᤠᤱᤛᤠᤰᤐᤠᤀᤣ.

ᤜᤧᤰᤁᤩᤠᤱ ᤂᤧᤴ ᤋᤠᤱᤛᤠᤰᤐᤠᤴᤏᤢ᤺ᤸᤗᤧᤀᤠᤱ

ᤌᤥ ᤁᤧᤏᤧᤒᤠ ᤆᤫᤠ᤺ᤳᤇᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥋ ᤂᤧᤱᤜᤠ᤹ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤔᤧᤈᤥᤃᤢᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡᤱᤈᤠ᤺ᤱ ᤆᤥᤃᤢᤀᤠᤱ

ᤂᤧᤱᤜᤠ᤹ ᤁᤧᤖᤧᤰ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤖᤥ॥

᥌ ᤂᤢᤏᤧ᤹ ᤛᤍᤠᤍᤡᤱᤗᤧ ᤗᤠᤃᤡ ᤂᤧᤱᤜᤠ᤹ ᤑᤳᤇᤢᤛᤡᤀᤠᤱ ᤐᤳᤗᤥ.

ᤜᤧᤰᤁᤩᤠᤱ ᤂᤧᤴ ᤆᤥᤃᤢᤒᤠ ᤐᤠ᤺ᤴᤜᤠ᤹

ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤰᤏᤧᤴ ᤔᤧᤒᤣ᤺ᤰᤏᤧᤸᤗᤥ॥

᥍ ᤆᤫᤠ᤺ᤳ ᤛᤡᤃᤠᤱ ᤁᤧᤕᤠᤰᤐᤠ ᤐᤕᤶ ᤕᤶᤒᤠ ᤐᤠᤎᤢᤱ ᤗᤧ᤺ᤰᤅᤠᤛᤣ.

ᤜᤧᤰᤁᤩᤠᤱ ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤛᤣ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥎ ᤛᤠ᤺ᤶᤓᤣ ᤏᤢ ᤑ᤺ᤴ. ᤏᤠᤱ ᤏᤢ ᤂᤠ᤹ᤔᤡᤳ.

ᤂᤢᤏᤧ᤹ ᤁᤢᤒᤠᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤶᤒᤠ

ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥏ ᤏᤠᤱᤈᤱᤗᤢᤱ ᤏᤢ ᤁᤧᤖᤧᤰ

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ.

ᤁᤢᤈᤠ᤹ ᤁᤧᤎᤥ᤺ᤰᤐᤠ ᤛᤡᤱᤒᤢᤱ ᤏᤢ ᤛᤠᤶᤔᤠᤱ ᤛᤡᤱᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥇᥆ ᤋᤠᤶᤓᤢᤱ ᤌᤰᤛᤠ ᤏᤢ ᤁᤧᤖᤧᤰ ᤜᤡᤶᤌᤰᤛᤠᤛᤣ.

ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ

ᤌᤰᤛᤠ ᤏᤢ ᤁᤧᤒᤧᤒᤠ ᤐᤢᤛᤠᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

᥇᥇ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤛᤣ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ.

ᤂᤧᤒᤩᤠᤱ ᤜᤠᤱᤛᤠ ᤏᤢ ᤁᤧᤖᤧᤰ ᤕᤢᤰᤛᤠᤒᤠᤛᤣ.

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥇᥈ ᤌᤠᤱᤒᤧᤴ ᤏᤢ ᤔᤧᤴᤇ᤻ᤕᤠᤛᤣ. ᤁᤠᤵᤐᤥᤒᤠ ᤏᤢ ᤀᤅᤧ᤺ᤰᤘᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥇᥉ ᤂᤧᤱᤜᤠ᤹ ᤁᤧᤖᤧᤰᤗᤧ ᤕᤜᤘᤣ ᤍᤠᤅᤒᤧᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡᤱᤅᤡᤴ

ᤘᤣ᤹ ᤁᤧᤖᤧᤰ ᤔᤡᤱᤜᤠ᤹ᤏᤢ᤺ᤸᤗᤧ ᤕᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤁᤢᤔᤡᤔᤡᤍᤡᤱᤅᤡᤴ ᤀᤡᤰᤛᤠ ᤂᤠᤶᤒᤣᤰ

ᤜᤧᤰᤁᤩᤠᤱ ᤋᤠᤱᤛᤠᤰᤐᤠᤴᤏᤢ᤺ᤸᤗᤧᤀᤠᤱ

ᤁᤢᤎᤢᤱᤎᤥᤒᤠ ᤆᤥ᤺ᤰᤗᤥ॥

᥇᥊ ᤂᤢᤏᤧ᤹ ᤁᤢᤔᤏᤠᤜᤠ᤹ ᤁᤧᤎᤢᤶᤒᤠ ᤆᤥᤃᤢᤛᤡᤖᤥ.

ᤁᤢᤏᤡᤱᤘᤠ᤹ᤖᤧ ᤂᤥ᤺ᤵᤋᤢᤛᤡᤒᤠ ᤁᤢᤛᤣᤛᤣ

ᤔᤏᤠ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ

ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

᥇᥊᥏

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ

ᤁᤢᤛᤱ ᤛᤠᤶᤗᤥᤎᤡᤰ ᤛᤠᤶᤔᤧᤳᤋᤧᤶᤔᤧ᤹ᤀᤥ.

ᤏᤛᤠ᤺ᤴᤛᤠᤒᤠ ᤁᤢᤔᤏᤠᤗᤢᤶᤔᤥ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ ᤂᤡᤏᤡ᤹ ᤏᤠᤘᤠᤃᤧᤴ

ᤆᤀᤡ᤺ᤳᤍᤠᤱᤒᤠᤀᤥ ᤛ᤺ᤳᤋᤧᤶᤔᤧ᤹ᤀᤥ.

ᤛᤡᤕᤥᤏᤒᤠ ᤔᤏᤠᤛᤣ ᤂᤡᤏᤡ᤹

ᤜᤠᤱᤅᤡᤴᤏᤢ ᤕᤧᤕᤧ ᤗ᤹ᤖᤧᤶᤔᤧ᤹ᤀᤥ॥

᥉ ᤗᤠ᤺ᤰᤂᤧᤶᤔᤧ᤹ᤖ ᤂᤢᤏᤧ᤹

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ.

ᤁᤣ ᤏᤢ ᤋᤢ᤺ᤱᤃᤣ ᤔᤢᤰᤂᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ

ᤀᤠᤒᤠᤅᤣ ᤁᤢᤔᤏᤠᤜᤠ᤹ᤏᤢ ᤛ᤺ᤳᤗᤥ.

ᤏ᤺ᤶᤏ᤺ᤶᤒᤠᤜᤠ᤹ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤱᤎᤠ᤺ᤱ ᤐᤡᤖᤢᤛᤡᤖᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤛᤠ᤺ᤴᤛᤠᤒᤠ ᤁᤢᤔᤏᤠᤜᤠ᤹

ᤀᤰᤋᤱᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤅᤥ ᤔᤧᤛ᤺ᤳᤗᤖᤥ.

ᤜᤧᤰᤁᤩᤠᤱ ᤏᤧᤳᤏᤠᤀᤥ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ

ᤏᤡᤱᤘᤠ᤹ ᤋᤠᤖ ᤛᤠᤶᤔᤧᤗᤥᤖᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤸᤗᤧ

ᤂᤧᤱᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤒᤠ᤺ᤳᤗᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ

ᤂᤠᤃᤧᤛᤢᤰᤐᤠ ᤋᤠᤓᤣ᤺ᤴ ᤘᤠ᤹ᤖᤖᤥ॥

᥍ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤌᤡᤶᤔᤧᤴᤍᤱ

ᤛᤢᤘᤠᤱᤜᤠ᤹ ᤂᤠᤛᤧᤴ ᤔᤧᤗᤥ᤺ᤴᤍᤢᤛᤡᤖᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤛᤡᤖᤖᤥ॥

᥎ ᤂᤧᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤜᤠ᤹

ᤑᤧᤴᤛᤡᤰᤁᤡ᤺ᤸᤗᤧ ᤔᤧᤄᤣ᤺ᤰᤂᤢᤛᤡᤖᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤑᤧᤴᤌᤰᤁᤪᤱᤅᤡᤸᤗᤧ ᤀᤡᤔᤧᤄᤣ᤺ᤰᤂᤢᤛᤡᤖᤖᤥ॥

᥏ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱᤅᤡᤴ ᤐᤡᤔᤠ ᤔᤧᤛᤢᤰᤋᤢᤛᤡᤖᤥ॥

ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ

ᤁᤢᤔᤏᤠᤜᤠ᤹ᤖᤧ ᤌᤱ ᤔᤧᤏᤠ᤺ᤴᤍᤢᤒᤠᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ

᥇᥋᥆

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤣᤛᤣᤍᤧᤴᤏᤥ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤔᤡᤔᤡᤍᤡᤱᤃᤧᤴ ᤋᤠᤱᤛᤠᤰᤐᤥ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥈ ᤂᤢᤏᤧ᤹ ᤆᤥᤃᤢᤒᤠ ᤔᤢᤰᤛᤠᤶᤒᤠ ᤁᤢᤕᤠ᤺ᤶᤒᤰᤜᤠ᤹ᤀᤥ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ

ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥉ ᤌᤢᤳᤋᤢᤖᤡ᤺ᤵᤐᤠ ᤔᤢᤰᤂᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤋᤢ᤺ᤱᤃᤣ ᤏᤢ ᤁᤱᤏᤡ ᤔᤢᤰᤂᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥊ ᤁᤣ ᤜᤡᤵᤏᤢ ᤗᤠ᤺ᤰᤂᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

ᤋᤢ᤺ᤱᤃᤣ ᤏᤢ ᤔᤢᤑᤪᤠᤔᤠ ᤜᤡᤵᤋᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥋ ᤇᤡᤱᤇᤡᤱ ᤁᤧᤗ᤹ᤒᤠ ᤔᤢᤰᤗᤠ ᤜᤡᤵᤋᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤛᤠ᤹ᤖᤡᤰ ᤗᤠᤃᤧᤀᤡ᤺ᤰᤐᤠ ᤂᤡᤳᤆᤡᤱ ᤂᤡᤳᤆᤡᤱ

ᤁᤧᤗ᤹ᤒᤠ ᤔᤢᤰᤗᤠ ᤔᤢᤰᤂᤧᤶᤔᤧ᤹ᤖ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ॥

᥌ ᤁᤢᤛᤰᤔᤠ ᤁᤧᤕᤠᤰᤐᤠ ᤁᤧᤖᤧᤰᤗᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤂᤠᤜᤢᤴ

ᤛᤠᤵᤐᤴ ᤏᤡᤛᤢᤶ

ᤁᤴ ᤂᤠᤜᤢᤴ ᤛᤠᤵᤐᤴᤏᤡᤴ ᤂᤧᤍᤠ᤹ ᤋᤠ᤹ᤍᤡ ᤜᤧᤰᤁᤩᤠᤱ ᤂᤠᤜᤢᤴ ᤐᤠ᤺ᤴᤛᤢᤶᤗᤥ॥ ᤁ᤹ᤕᤥ ᤕᤖᤡᤰ ᤁᤢᤛᤡᤱ ᤌᤡᤰᤕᤠ᤺ᤴᤎᤰᤐᤠ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤳ॥ “ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤧᤴᤏᤣ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤜᤣ᤺ᤰᤛᤡᤱᤔᤠᤖᤥ” ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤛᤢᤶ ᤋᤠᤖᤢᤖ ᤁᤴ ᤛᤠᤵᤐᤴᤏᤡᤴ ᤜᤣ᤺ᤰᤛᤡᤱ᤹ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤛᤠᤶᤕᤥᤏᤡᤒᤠ ᤂᤠᤜᤢᤴ ᤐᤠ᤺ᤴᤏᤡᤴᤗᤰ ᤔᤧ᤺ᤴ ᤁᤖ ᤂᤠᤛᤡᤱᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤹ ᤏᤢ ᤛᤢᤳᤏᤠᤖᤧ ᤐᤠ᤺ᤴᤜᤠ᤹ ᤗᤧᤵᤔᤠᤱ ᤋᤃᤡ ᤐᤥᤖ ᤐᤣᤰ॥

ᤁᤧᤒᤥ᤺ᤱᤒᤠ ᤁᤧᤍᤠᤒᤠ ᤕᤧᤶ ᤏᤢ ᤕᤠᤰᤏᤠᤶ ᤗᤧᤰᤐᤠ ᤁᤢᤀᤡᤛᤡ᤺ᤰ ᤗᤳᤇᤠ ᤛᤡᤰᤁᤢᤶᤛᤠᤒᤠ ᤔᤏᤠ᤺ᤸᤗᤧ ᤀᤠᤰᤂᤣ ᤀᤠᤰᤂᤣ ᤆᤥᤃᤢ᤹ ᤀᤡᤃᤪ ᤀᤠᤰᤂᤣ ᤆᤥ᤺ᤰᤔᤠ ᤐᤥᤱ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤛᤠ᤹ᤖᤡᤰ ᤋᤠᤱᤒᤠ ᤋᤠᤱᤒᤠ ᤂᤧᤍᤠ᤹ ᤐᤠ᤺ᤴᤜᤠ᤹ᤗᤠᤶᤒᤠ ᤁᤴ ᤛᤠᤵᤐᤴᤏᤥ ᤔᤧᤈᤧᤰᤂᤢ ᤔᤧᤒᤠ᤺ᤳᤋᤢᤀᤠᤱ ᤐᤳ॥ ᤁ᤹ᤕᤥ ᤁᤢᤓᤠ ᤐᤠ᤺ᤴᤜᤠ᤹ᤃ ᤜᤡᤶᤛᤕᤱᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ ᤜᤧᤴᤌᤡᤶ ᤐᤡᤛᤡᤱᤔᤠ ᤁᤧᤒᤥ᤺ड᤻ᤒᤠ ᤕᤧᤵᤗᤧᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ. ᤘᤣ᤹ ᤁᤢᤓᤠ ᤔᤧᤴᤇᤠᤶ ᤛᤕᤱᤅᤥ ᤛᤡᤶᤛᤡᤶ ᤏ᤺ᤶᤏ᤺ᤶᤔᤠᤱ ᤐᤠ᤺ᤵᤔᤠ ᤏᤢ ᤀᤠᤸᤗᤛᤠᤱ ᤕᤖᤡᤰ ᤀᤠᤰᤂᤧᤴ ᤏᤠᤛᤡᤌ᤺ᤵᤔᤠ ᤐᤠ᤺ᤴᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤳ॥ ᤜᤧᤰᤁᤩᤠᤱ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤛᤠᤒᤠ ᤆᤥ᤺ᤰᤔᤠ. ᤕᤠᤱᤃᤧᤛᤠ᤹ᤒᤧᤴ ᤗᤢᤱᤔᤠ᤹ ᤋᤢᤰᤔᤠ ᤏᤢ ᤋᤣ᤺ᤱᤈᤢᤶᤗᤧ ᤐᤠ᤺ᤴᤏᤠᤱ ᤕᤖᤡᤰ ᤛᤠᤵᤋᤧᤀᤠᤱ ᤐᤳ॥

ᤋᤠᤱᤒᤠ ᤌᤠᤔᤡᤱ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤠ᤺ᤴᤏᤡᤴ ᤆᤶᤔᤠ ᥇:᥇–᥏:᥇᥎

ᤛᤥᤗᤥᤔᤏᤖᤧ ᤁᤢᤄᤠᤜᤢᤴᤜᤠ᤹ ᥇᥆:᥇–᥈᥏:᥈᥍

ᤀᤠᤃᤢᤖᤧᤸᤗᤧ ᤁᤢᤄᤠᤜᤢᤴ ᥉᥆:᥇-᥉᥉

ᤘᤣ᤹ ᤂᤧᤍᤠ᤹ ᤋᤠ᤹ᤍᤡᤜᤠ᤹ ᥉᥇:᥇-᥉᥇

ᤂᤠᤜᤢᤴ

ᤂᤠᤜᤢᤴᤜᤠ᤹ᤖᤧ ᤁᤢᤍᤠᤖᤵ

᥇

ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ. ᤀᤡᤛᤪᤠᤀᤡᤗᤒᤠ ᤜᤠᤱ ᤛᤥᤗᤥᤔᤏᤖᤧ ᤁᤢᤄᤠᤜᤢᤴᤜᤠ᤹-

᥈ ᤁᤴᤜᤠ᤹ᤗᤠᤶᤒᤠ ᤔᤏᤠᤜᤠ᤹ᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤜᤧᤴᤌᤡᤶ ᤔᤧᤄᤥᤛᤢᤖᤥ

ᤁᤢᤒᤣ ᤜᤶᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥉ ᤂᤠᤜᤢᤴᤜᤠ᤹ᤖᤧ ᤜᤡᤱᤔᤴᤏᤥ ᤀᤠᤓᤣᤗ᤹ᤖᤡᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤏᤢ ᤘᤠ᤹ᤔᤠ.

ᤛᤧᤰᤂᤠᤒᤠ. ᤏᤡᤛ᤻ᤛᤣᤒᤠ. ᤁᤧᤘᤠ᤹ᤒᤠ ᤂᤠᤛᤧᤴ ᤁᤧᤗᤥ᤺ᤶᤒᤠ ᤏᤢ ᤁᤢᤍᤥ᤺ᤵᤔᤠ ᤐᤥᤱᤔᤠ ᤀᤠᤜᤢ᤹ᤖᤥ॥

᥊ ᤁᤴᤜᤠ᤹ᤗᤠᤶᤒᤠ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠᤜᤠ᤹ ᤂᤠᤛᤡᤱ ᤁᤧᤏᤡ᤺ᤵᤐᤠ ᤔᤧᤒᤥᤱᤗᤥ.

ᤌᤠᤱᤒᤧᤴᤜᤠ᤹ᤖᤧ ᤏᤧᤜᤡᤏᤡᤱᤘᤠ᤹ ᤏᤢ ᤀᤡ᤺ᤳᤇᤡᤱᤛᤠᤶ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥋ ᤛᤡᤰᤁᤢᤶᤛᤠᤒᤠᤜᤠ᤹ᤖᤧ ᤔᤧᤄᤧᤵᤛᤢᤖᤖᤥ ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤜᤡᤏᤡᤱᤘᤠ᤹ ᤐᤥᤖᤖᤥ.

ᤀᤡ᤺ᤳᤇᤡᤱᤛᤠᤶ ᤁᤧᤃᤵᤐᤠᤜᤠ᤹ᤖᤧ ᤗᤠᤶᤗᤥᤔᤠ ᤏᤧᤜᤡᤏᤡᤱᤘᤠ᤹ ᤔᤧᤄᤥᤛᤢᤖᤖᤥ.

᥌ ᤂᤠᤜᤢᤴᤜᤠ᤹ ᤏᤢ ᤂᤧᤍᤠ᤹ᤜᤠ᤹. ᤛᤡᤰᤁᤢᤶᤛᤠᤒᤧᤸᤗᤧ ᤁᤢᤀᤢᤘᤠᤜᤠ᤹

ᤜᤧᤰᤁᤩᤠᤱ ᤛᤡᤒᤡ᤹ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥

᥍ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤧᤴᤏᤣ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤜᤣ᤺ᤰᤛᤡᤱᤔᤠᤖᤥ.

ᤁᤖ ᤀᤍᤱᤜᤠ᤹ᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤏᤢ ᤜᤧᤴᤌᤡᤶᤔᤧᤴ ᤜᤏᤧᤒᤠ ᤔᤧᤗᤣ᤺ᤳᤋᤢᤖᤥ॥

ᤁᤢᤜᤣ᤺ᤰᤛᤡᤱᤔᤠ- ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤥᤔᤠ ᤂᤠᤜᤢᤴ

ᤗᤠᤕᤥᤒᤠ ᤔᤏᤠᤜᤠ᤹ᤖᤧ ᤀᤠᤶᤀᤢ᤺ᤵᤐᤠᤍᤧᤴᤏᤥ ᤐᤣ᤺ᤰᤔᤠ ᤔᤧ᤺ᤴ ᤁᤧᤗ᤹ᤒᤠ ᤛᤠᤶᤍᤡᤱ

᥎ ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤵᤛᤧ᤹ᤀᤥ

ᤜᤧᤰᤁᤩᤠᤱ ᤁᤧᤶᤔᤠᤖᤧ ᤁᤧᤜᤢ᤹ᤒᤠ ᤏᤡᤛᤠᤶᤔᤡᤴ ᤔᤧᤗᤧᤖᤧᤴᤏᤧ᤹ᤀᤥ॥

᥏ ᤂᤧᤱᤜᤠ᤹ ᤂᤧᤏᤧ᤹ ᤁᤧᤎᤧᤃᤣ᤺ᤰᤐᤥ ᤁᤧᤄᤧᤶᤛᤡᤱᤔᤠ ᤋᤡᤆ᤺ᤴ ᤏᤢ

ᤁᤧᤏᤡᤃᤡ᤺ᤱᤔᤠ ᤛᤡᤳᤗᤠᤀᤥ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤁᤠᤴᤎᤡ ᤜᤧᤰᤋᤱᤒᤠ ᤐᤥᤱᤗᤥ॥

᥇᥆ ᤀᤠᤛ᤻ᤛᤠᤀᤣ. ᤗᤠᤕᤥᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤜᤢᤔᤠ ᤐᤱᤔᤠ ᤁᤧᤶᤃᤥ᤺ᤳᤏᤣᤓᤃᤪ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤶᤔᤠ ᤛᤢ᤺ᤶᤔᤠ ᤐᤠ᤺ᤴᤏᤥ ᤔᤧᤒᤳᤇᤧᤴᤏᤥ॥

᥇᥇ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤰᤂᤣ ᤁᤧᤶᤔᤧᤵᤐᤡᤗᤠ. “ᤀᤠᤏᤡᤃᤧᤏᤢ ᤑᤧᤖᤧ᤹ᤀᤥ.

ᤁᤢᤓᤠ ᤔᤏᤠᤴ ᤁᤢᤔᤠᤰᤂᤡ᤹ ᤛᤧᤔᤠᤖᤧ ᤗᤠᤃᤡ ᤜᤠᤱᤛᤢᤶᤔᤠᤱ ᤕᤢᤅᤡᤖᤥ.

ᤁᤢᤓᤠ ᤁᤢᤍᤥ᤺ᤵᤔᤠ ᤔᤏᤠᤴ ᤏᤠᤵᤔᤠᤖᤧ ᤗᤠᤃᤡ ᤛᤢᤃᤢᤶᤔᤠᤱ ᤕᤢᤅᤡᤖᤥ᥄

᥇᥈ ᤂᤧᤔᤠ᤹ ᤕᤱᤛᤱᤅᤡᤸᤗᤧ ᤁᤢᤶᤒᤪᤠ᤺ᤴ ᤜᤴᤍᤢᤀᤠᤱ ᤂᤧᤴᤜᤠ᤹ ᤁᤢᤜᤡᤱᤘᤧᤋ ᤗᤖᤢᤛᤡᤒᤠ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤗᤢᤶᤒᤠ᤺ᤳᤋᤥ ᤁᤧᤎᤠᤒᤠᤀᤠᤱ ᤁᤢᤒᤢᤱᤅᤥ ᤁᤧᤃᤧᤵᤐᤠᤜᤠ᤹ ᤁᤢᤀᤡᤛᤡ᤺ᤰ.

ᤂᤧᤱᤜᤠ᤹ ᤁᤧᤖᤧᤁ ᤀᤠᤏᤡ᤹ ᤁᤢᤜᤡᤱᤘᤧᤳ ᤗᤖᤢᤶᤍᤣᤛᤢᤶᤛᤡᤶᤗᤥ॥

᥇᥉ ᤁᤧᤖᤧᤰ ᤐᤖᤡᤰᤐᤠ ᤛᤠᤔᤠᤐᤢᤔᤠᤜᤠ᤹ ᤀᤠᤏᤡ᤹ ᤀᤠᤔᤧᤳᤇᤡᤱᤗᤥ.

ᤜᤧᤰᤁᤩᤠᤱ ᤏᤠᤵᤔᤏᤠᤛᤡᤒᤠ ᤆᤡᤃᤰᤘᤠᤜᤠ᤹ᤖᤧ ᤀᤠᤏᤡ᤹ ᤜᤡᤶᤜᤠ᤹ ᤀᤠᤎᤡᤶᤛᤢᤶᤗᤥ॥

᥇᥊ ᤂᤧᤏᤧ᤹ ᤀᤠᤏᤡᤃᤧᤏᤢ ᤛᤥᤖᤡᤰ ᤗᤰᤁᤧᤄᤥᤒᤠ ᤐᤥ᤺ᤰᤂᤧ᤹ᤀᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤏᤠᤵᤔᤏᤠᤛᤡᤒᤠ ᤛᤢᤰᤘᤠᤀᤥᤗᤠᤶ ᤀᤠᤜᤠ᤺ᤳᤋᤠᤛᤡᤖᤥ॥”

᥇᥋ ᤀᤠᤒᤢᤃᤧᤴ ᤀᤠᤛ᤻ᤛᤠᤀᤣ. ᤜᤧᤰᤋᤱᤒᤠ ᤔᤏᤠᤜᤠ᤹ᤏᤢ ᤔᤧᤒᤣᤃᤧᤴᤏᤧ᤹ᤀᤥ.

ᤂᤧᤱᤜᤠ᤹ᤖᤧ ᤔᤧᤏᤠ᤺ᤳᤋᤢᤒᤠ ᤗᤠᤶᤔᤥ ᤗᤠᤱᤍᤠᤵᤐᤣ᤹ᤀᤣ ᤔᤧᤎᤠᤛᤧᤴᤏᤧ᤹ᤀᤥ॥

᥇᥌ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤍᤠᤵᤐᤣᤴ ᤗᤠᤕᤥ ᤆᤥ᤺ᤰᤔᤠ ᤆᤠᤳᤋᤢᤖᤥ.

ᤂᤧᤱᤜᤠ᤹ ᤔᤠᤰᤂᤡ᤹ ᤛᤧᤔᤠᤖᤧ ᤗᤠᤃᤡ ᤂᤠ ᤕᤠᤖᤡᤵ ᤔᤧᤒᤥᤱᤗᤥ॥

᥇᥍ ᤁᤧᤖᤧᤰ ᤐᤢᤜᤠ᤹ᤖᤧ ᤔᤧᤏᤡᤛᤢᤖᤀᤣ ᤀᤡᤕᤢᤰᤔᤠᤛᤡᤃ

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤌᤣᤏᤠᤎᤣᤖᤰ ᤐᤥᤱᤗᤥ॥

᥇᥎ ᤁᤴ ᤔᤏᤠᤜᤠ᤹ᤖᤧ ᤀᤠᤒᤠᤅᤣ ᤔᤠᤰᤂᤡᤴ ᤛᤧᤔᤠᤖᤧ ᤗᤠᤃᤡ ᤔᤧᤛᤢᤃᤢᤀᤠᤱ ᤔᤧᤕᤢᤱᤗᤥ.

ᤂᤧᤱᤜᤠ᤹ ᤀᤡᤈᤥᤀᤥ ᤀᤠᤵᤑᤣᤰ ᤌᤠᤔᤠᤖᤧ ᤗᤠᤃᤡ ᤔᤧᤃᤥᤛᤢᤀᤠᤱ ᤔᤧᤕᤢᤱᤗᤥ᥄

᥇᥏ ᤔᤧᤴᤘᤠ᤹ᤔᤏᤠᤒᤠ ᤕᤠ᤺ᤶᤒᤰᤗᤠᤶ ᤕᤠᤱ ᤌᤰᤔᤠ ᤗᤧᤵᤔᤠᤱ

ᤁᤧᤗᤠ᤺ᤵᤐᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤢᤵᤔᤧᤴ ᤁᤴ ᤐᤖᤡᤰᤗᤧᤀᤣ ᤐᤥᤱᤗᤥ.

ᤁᤶᤓᤗ᤹ᤖᤡᤰ ᤕᤠᤱᤛᤠᤁᤢᤴᤎᤣ ᤁᤧᤎᤰᤐᤧᤸᤗᤧ ᤁᤢᤜᤡᤱᤔᤧᤴ ᤁᤸᤗᤧᤀᤣ ᤐᤰᤂᤢ ᤋᤣ᤹ᤖᤢᤖᤥ॥

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤶᤛᤧ ᤀᤢ᤺ᤳᤋᤢᤛᤡ᤹

᥈᥆ ᤔᤠᤖᤠᤶᤜᤠ᤹ᤀᤥ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤗᤥ.

ᤂᤧᤸᤗᤧ ᤗᤠᤶᤍᤥᤜᤠ᤹ᤀᤥ ᤕᤶᤒ᤻ᤕᤶᤒᤠ ᤀᤡᤰᤗᤠ ᤗ᤺ᤳᤋᤢᤖᤥ.

᥈᥇ ᤜᤕᤱ ᤁᤡᤸᤗᤡᤱ ᤀᤡᤛᤣ᤺ᤱᤒᤠ ᤔᤠᤖᤠᤶᤜᤠ᤹ᤀᤥᤒᤠ ᤗᤢᤱᤎᤠᤰᤜᤠ᤹ᤀᤥᤗᤠᤶ

ᤂᤧᤴ ᤕᤶᤒᤠ ᤀᤡᤰᤗᤠᤀᤥ ᤛᤠ᤹ᤖᤡᤰ ᤀ᤺ᤰᤗᤥ.

ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤀᤥ ᤂᤧᤸᤗᤧ ᤁᤶᤓᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ-

᥈᥈ “ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠᤛᤣ. ᤀᤠᤓᤧᤸᤗᤧ ᤌᤠᤖᤡᤰ

ᤂᤡᤏᤡ᤹ ᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤗᤠᤶᤔᤧᤴ ᤗᤢᤱᤔᤠ᤹ ᤁᤧᤍᤢᤰᤋᤢᤶᤒᤠᤒᤣ᥅

ᤀᤠᤓᤧᤸᤗᤧ ᤌᤧᤶᤒᤠ ᤁᤢᤏᤠᤔᤧᤴᤇᤠ᤹ ᤁᤧᤒᤠ᤺ᤵᤐᤠᤜᤠ᤹ᤖᤧ ᤏᤠᤔᤧᤴᤇᤠ᤺ᤴ ᤐᤠ᤺ᤵᤔᤠᤀᤥ ᤔᤧᤛ᤺ᤵᤐᤠᤒᤣ᥅

ᤜᤧᤰᤁᤩᤠᤱ ᤀᤍᤱᤜᤠ᤹ᤖᤧ ᤏᤧᤜᤡᤏᤡᤱᤘᤠ᤺ᤴ ᤔᤧᤈᤡ᤺ᤳᤋᤢᤖ ᤔᤧᤘᤠ᤹ᤒᤠᤒᤣ᥅

᥈᥉ ᤀᤠᤱᤃᤠ᤹ ᤂᤡᤏᤡ᤹ ᤑᤧ᤺ᤰᤏᤡᤱᤒᤠ ᤐᤠ᤺ᤴᤏᤡᤴ ᤁᤧᤄᤧᤵᤛᤢᤶᤏᤣᤓᤃᤪ.

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤔᤧᤳᤏᤡᤱᤗᤥ.

ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ ᤐᤠ᤺ᤴᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤕᤠ᤺ᤴᤏᤡᤱᤗᤥ॥

᥈᥊ ᤁᤖ ᤀᤠᤱᤃᤠ᤹ ᤀᤡᤱᤓᤥ᤺ᤴᤏᤡᤱᤅᤡᤸᤗᤧ ᤂᤧᤶᤔᤠ ᤁᤧᤴᤍᤧᤴᤍᤡᤴᤒᤧᤸᤗᤧ ᤆᤥᤃᤢᤸᤗᤧ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤢᤰᤜᤠ᤹ ᤜᤵᤑᤧ ᤔᤧᤳᤋᤢᤱᤅᤡᤸᤗᤧ

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤏᤡᤏᤡ ᤂᤧᤶᤄᤧᤶ ᤁᤧᤴᤗᤠᤵᤋᤢᤶᤔᤡᤴᤒᤧᤸᤗᤧ ᤆᤥᤃᤢᤸᤗᤧ.

᥈᥋ ᤀᤠᤛᤢᤈᤠᤜᤠ᤹ ᤁᤧᤖᤧᤰ ᤏᤡᤏᤡ ᤂᤧᤶᤄᤧᤶ ᤁᤧᤴᤗᤠᤵᤋᤢᤶᤔᤡᤴᤒᤧᤸᤗᤧ ᤆᤥᤃᤢᤸᤗᤧ

ᤜᤶᤓᤩᤠᤱ ᤀᤠᤱᤃᤠ᤹ ᤑᤧ᤺ᤰᤏᤡᤱᤒᤠᤴ ᤁᤧᤱᤄᤧᤵᤛᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ.

᥈᥌ ᤂᤡᤏᤡ᤹ ᤋᤢᤰᤂᤣᤗᤠᤰᤂᤣᤀᤥ ᤁᤧᤎᤩᤧ᤹ᤀᤡᤸᤗᤧ ᤀᤠᤱᤃᤠ᤹ ᤀᤣ᤺ᤳᤋᤠᤖᤥ.

ᤕᤧᤋᤢᤰᤂᤣ ᤁᤧᤍᤢᤔᤡᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤏᤡᤱᤗᤥ-

᥈᥍ ᤛᤢᤖᤡ᤺ᤳ ᤁᤣᤈᤱ ᤁᤢᤀᤡᤛᤡ᤺ᤰ ᤋᤢᤰᤂᤣ ᤗᤠᤰᤂᤣᤜᤠ᤹ᤖᤧ ᤂᤡᤏᤡ᤹ ᤁᤧᤍᤧᤳᤋᤡᤸᤗᤧ.

ᤁᤧᤀᤡᤰᤛᤡᤱᤒᤠ ᤛᤠᤶᤔᤡ᤺ᤳ ᤜᤧᤰᤁᤣ ᤕᤧᤳᤋᤢᤰᤂᤧ᤺ᤴ ᤂᤡᤏᤡ᤹ᤀᤥ ᤀᤡᤍᤠ᤺ᤸᤗᤧ.

ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣ ᤏᤢ ᤗᤠᤰᤂᤣᤀᤥ ᤂᤡᤏᤡ᤹ ᤁᤧᤎᤩᤧ᤹ᤀᤡᤖᤥ॥

᥈᥎ “ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤐᤣᤗᤡ ᤔᤧᤓᤠᤰᤁᤠᤖᤥ.

ᤁᤖ ᤂᤧᤱᤜᤠ᤹ ᤀᤠᤱᤃᤠ᤹ ᤏᤢᤃᤵ ᤔᤧᤒᤡᤖᤢᤱᤛᤡᤱᤅᤡᤴᤗᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤃᤥ᤺ᤳᤋᤠ ᤁᤖ ᤀᤠᤱᤃᤠ᤹ ᤔᤧᤱᤄᤥᤀᤠᤴᤗᤥ॥

᥈᥏ ᤂᤧᤱᤜᤠ᤹ᤖᤧ ᤏᤧᤜᤡ ᤏᤡᤱᤘᤠ᤺ᤴ ᤔᤧᤈᤡ᤺ᤳᤋᤢᤒᤠᤸᤗᤧ ᤆᤥᤃᤢᤸᤗᤧ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤁᤡᤵᤔᤠ ᤔᤧᤴᤍᤧᤴᤍᤧᤴᤒᤠᤸᤗᤧ ᤆᤥᤃᤢᤸᤗᤧ.

᥉᥆ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤢᤈᤠᤜᤠ᤹ ᤂᤧᤶᤔᤠ ᤔᤧᤴᤍᤧᤴᤍᤧᤴᤒᤠᤸᤗᤧ ᤆᤥᤃᤢᤸᤗᤧ.

ᤜᤧᤰᤁᤩᤠᤱ ᤑᤧ᤺ᤰᤋᤢᤱᤛᤡᤱᤒᤧᤴ ᤂᤧᤶᤔᤠ ᤔᤧᤴᤍᤧᤴᤍᤧᤴᤒᤠᤸᤗᤧ ᤆᤥᤃᤢᤸᤗᤧ.

᥉᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤁᤡᤸᤗᤧ ᤁᤢᤗᤧᤰᤘᤠ ᤔᤧᤍᤢᤔᤢᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤡᤱᤗᤧᤰᤐᤠ ᤏᤡᤱᤛᤣ᤺ᤰᤁᤧᤸᤗᤧ ᤀᤠᤵᤑᤣᤰ ᤋᤧᤳᤋᤢᤛᤡᤖᤥ॥

᥉᥈ ᤀᤠᤵᤑᤣᤰ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ.

ᤏᤡᤱᤘᤠ᤹ ᤁᤧᤒᤠ᤺ᤰᤐᤠᤜᤠ᤹ ᤜᤍ᤹ ᤔᤧᤛᤡᤖᤥ.

ᤂᤴᤏᤠᤱ ᤀᤍᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤕᤠ᤺ᤴᤍᤡᤰ ᤋᤠᤔᤠᤖᤧ ᤆᤥᤃᤢᤸᤗᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤧᤰᤔᤠᤛᤡᤔᤧᤴ ᤋᤠᤖᤥ॥

᥉᥉ ᤁᤖ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤀᤠᤳᤋᤡᤴᤜᤠ᤹ᤖᤧ ᤔᤧᤄᤧᤵᤛᤢ᤹

ᤂᤧᤱᤜᤠ᤹ ᤌᤣᤀᤠᤱ ᤔᤧᤸᤗ᤹ᤀᤣ ᤋᤠᤵᤌᤣᤰ ᤕᤠᤶᤎᤣᤰᤁᤥ ᤔᤧᤜᤡᤱᤗᤥ.

ᤜᤧᤰᤁᤩᤠᤱ ᤜᤠᤴᤋᤡ ᤔᤧᤶᤒᤥ᤺ᤱᤅᤣ ᤔᤧᤱᤃᤡᤀᤣ ᤜᤠᤱᤜᤠᤱᤅᤠᤱ ᤔᤧᤘᤠ᤹ᤖᤥ॥”

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤗᤠᤶ ᤂᤥᤃᤧᤍᤧᤵᤐᤠ ᤌᤢᤶᤄᤥᤜᤠ᤹

᥈

ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤜᤢ᤹ᤏᤧᤒᤠ ᤀᤠᤒᤠ᤺ᤴᤜᤠ᤹ ᤂᤧᤶᤔᤠ ᤁᤧᤍᤧᤴᤏᤣᤓᤃᤪ

ᤜᤧᤰᤁᤩᤠᤱ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤏᤡᤱᤘᤠ᤹ᤀᤥ ᤁᤧᤕᤢᤰᤂᤢᤏᤣᤓᤃᤪ.

᥈ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤁᤧᤄᤧᤵᤛᤢᤏᤣᤓᤃᤪ

ᤜᤧᤰᤁᤩᤠᤱ ᤁᤧᤛᤡᤰᤗᤢᤱᤔᤧᤴ ᤂᤠᤛᤡᤱᤏᤡ᤺ᤵᤔᤠ ᤗᤧᤵᤔᤠᤱ ᤁᤧᤜᤡᤛᤢᤏᤣᤓᤃᤪ.

᥉ ᤀᤡ᤺ᤳᤇᤡᤱᤛᤠᤶᤗᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤁᤧᤈᤥᤃᤢᤏᤣᤓᤃᤪ

ᤂᤠᤛᤡᤱᤏᤡ᤺ᤵᤔᤠᤖᤧ ᤗᤠᤃᤡ ᤕᤶᤒᤠ ᤀᤡᤰᤗᤠᤀᤥ ᤐᤣᤗᤡ ᤁᤧᤓᤠᤰᤁᤠᤏᤣᤓᤃᤪ.

᥊ ᤜᤧᤰᤁᤩᤠᤱ ᤂᤧᤏᤧ᤹ ᤕᤢᤵᤐᤠ ᤜᤧᤰᤁᤣ ᤂᤧᤴ ᤁᤧᤃᤥ᤺ᤳᤋᤢᤏᤣᤓᤃᤪ

ᤂᤶᤓᤩᤠᤱ ᤆᤡᤱᤔᤏᤠᤒᤠ ᤕᤠᤱᤓᤢ ᤁᤢᤀᤡᤛᤡ᤺ᤰ ᤂᤧᤴ ᤁᤧᤍᤕᤢᤏᤣᤓᤃᤪ.

᥋ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴ ᤁᤡᤵᤔᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤧᤜᤡ ᤁᤢᤏᤡᤱᤘᤠ᤺ᤴ ᤁᤧᤄᤥᤛᤢᤖᤥ॥

᥌ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤰᤁᤢᤶᤏᤡᤱᤘᤠ᤹ ᤀᤠᤒᤡᤖᤥ.

ᤂᤢᤏᤧ᤹ ᤁᤢᤶᤒᤪᤠᤀᤥᤗᤠᤶ ᤏᤧᤜᤡᤏᤡᤱᤘᤠ᤹ ᤏᤢ ᤂᤠᤛᤡᤱᤏᤡ᤺ᤵᤔᤠ ᤐᤠ᤺ᤴᤜᤠ᤹ ᤗ᤺ᤴᤗᤥ॥

᥍ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤗᤠᤃᤡ

ᤌᤱ ᤁᤧᤏᤠ᤺ᤶᤒᤠ ᤆᤥ᤺ᤰᤔᤠᤛᤡ ᤐᤠ᤺ᤴᤏᤡᤴ ᤁᤢᤎᤠ᤺ᤱᤅᤥ ᤆᤡᤰᤂᤢᤀᤠᤱ ᤕᤢᤱᤗᤥ.

ᤀᤠᤳᤋᤡᤴᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤁᤡᤴ ᤁᤢᤍᤥ᤺ᤵᤔᤠ ᤆᤥᤰ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤢᤏᤧ᤹ᤃ ᤀᤠᤎᤣ᤺ᤰᤌᤣ᤺ᤰᤐᤠ ᤂᤥᤖᤥ.

᥎ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤠᤶᤔᤡᤴ ᤛᤧ᤺ᤵᤋᤢᤖᤥ.

ᤜᤧᤰᤁᤩᤠᤱ ᤏᤛᤠ᤺ᤴᤏᤠᤱ ᤁᤢᤔᤠᤱᤛᤧᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤶᤔᤡᤴ ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤢᤖᤥ॥

᥏ ᤂᤧᤒᤩᤠᤱ ᤛᤠᤶᤕᤥᤏᤡᤔᤠ ᤂᤠᤛᤧᤴᤏᤡᤴ ᤏᤢ ᤁᤧᤘᤠ᤹ᤒᤠ ᤐᤠ᤺ᤴᤏᤡᤴ ᤌᤧᤔᤠᤒᤣ-

ᤂᤧᤴᤏᤢ ᤛᤥᤖᤡᤰ ᤁᤧᤖᤧᤰ ᤏᤢᤒᤠ ᤗᤠᤶᤔᤡᤴ ᤌᤣᤒᤣ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤗᤠ᤺ᤳᤗᤥ.

ᤜᤧᤰᤁᤩᤠᤱ ᤏᤧᤜᤡᤏᤡᤱᤘᤠ᤺ᤴ ᤁᤧᤕᤠᤶᤛᤠᤶᤔᤡᤸᤗᤧ ᤗᤠᤃᤡ ᤕᤧᤕᤧᤒᤠ ᤐᤥᤱᤗᤥ॥

᥇᥇ ᤀᤡ᤺ᤳᤇᤡᤱ ᤛᤠᤶᤔᤡᤸᤗᤧ ᤂᤧᤏᤧ᤹ ᤋᤠᤵᤌᤣᤰ ᤕᤠᤶᤎᤣᤰ ᤁᤧᤃᤳᤗᤥ.

ᤂᤠᤛᤡᤱᤏᤡ᤺ᤵᤔᤧᤸᤗᤧ ᤂᤧᤏᤧ᤹ ᤋᤠᤱᤃᤧᤛᤧ᤺ᤵ ᤁᤧᤃᤳᤗᤥ॥

᥇᥈ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤂᤧᤏᤧ᤹ ᤁᤢ᤹ᤀᤡᤓᤧᤶᤔᤠ ᤕᤧᤵᤗᤧᤰᤗᤠᤶ.

ᤜᤧᤰᤁᤩᤠᤱ ᤀᤡᤱᤗᤧᤰ ᤐᤠ᤺ᤴ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ᤗᤠᤶ ᤁᤧᤍᤠᤱᤗᤥ॥

᥇᥉ ᤜᤧᤰᤋᤱᤒᤠ ᤔᤏᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤗᤠᤶᤜᤠ᤹ ᤔᤧᤗᤧᤖᤢ ᤔᤧᤍᤣᤛᤢᤖᤥ

ᤜᤧᤰᤁᤩᤠᤱ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤔᤥ ᤗᤠᤱᤔᤧᤄᤣ᤺ᤰᤗᤥ.

᥇᥊ ᤂᤧᤱᤜᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥ ᤔᤧᤛ᤺ᤳᤗᤥ

ᤂᤶᤓᤩᤠᤱ ᤁᤢ᤹ᤀᤡᤓᤧᤶᤔᤠ ᤂᤠᤷᤔᤧᤴᤍᤰ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤋᤠᤖᤥ.

᥇᥋ ᤂᤧᤱᤜᤠ᤹ᤖᤧ ᤔᤧᤏᤠ᤺ᤳᤋᤢᤒᤠ ᤗᤠᤶᤔᤡᤴ ᤐᤧᤷᤃᤧᤰᤁᤧᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤧᤵᤗᤧᤰᤜᤠ᤹ ᤁᤢᤍᤥ᤺ᤵᤔᤠ ᤔᤧᤈᤥ᤺ᤰᤏᤧᤴᤗᤥ॥

᥇᥌ ᤕᤧᤶᤒᤠ ᤁᤧᤃᤥ᤺ᤵᤔᤠ ᤏᤢ ᤕᤧᤵᤗᤧᤰ ᤁᤧᤓᤧ᤹ᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤧᤶᤔᤠ

ᤁᤢᤛᤢ᤺ᤶᤔᤠ ᤐᤠ᤺ᤴᤜᤠ᤹ᤗᤠᤶ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤁᤧᤍᤠᤱᤗᤥ.

᥇᥍ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤘᤧᤶᤔᤥᤒᤠ ᤁᤢᤕᤧᤶᤒᤠ᤺ᤴ ᤗᤠᤵᤑᤢᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤢᤏᤧ᤹ ᤜᤢᤵᤋᤢᤒᤠ

ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤏᤡᤏᤡ ᤂᤧᤵᤄᤧᤶ ᤔᤧᤸᤗᤠᤵᤐᤣ ᤘᤠ᤹ᤈᤠᤖᤥ॥

᥇᥎ ᤂᤢᤏᤧ᤹ ᤁᤢᤜᤡᤶᤔᤥ ᤁᤧᤗᤠ᤺ᤵᤐᤧᤴ ᤛᤡᤔᤧᤸᤗᤧ ᤛᤱᤔᤠᤱ ᤋᤣ᤹ᤖᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤠᤶ ᤁᤧᤏᤠ᤺ᤵᤐᤠᤜᤠ᤹ ᤂᤧᤔᤠ ᤕᤱᤛᤱᤅᤥ ᤔᤧᤃᤧᤳᤗᤥ॥

᥇᥏ ᤂᤧᤴ ᤔᤧᤴᤇᤢᤔᤠᤀᤥ ᤁᤧᤒᤣ᤺ᤰᤐᤠᤜᤠ᤹ ᤀᤠᤳᤋᤡᤴᤏᤠᤱ ᤔᤧᤏᤢ᤺ᤱᤏᤧᤴ ᤔᤧᤍᤠᤏᤧᤴᤗᤥ.

ᤜᤧᤰᤋᤱᤒᤠᤜᤠ᤹ᤖᤧ ᤜᤡᤱᤔᤠ ᤗᤠᤶᤔᤡᤴᤏᤠᤱ ᤕᤠᤶᤔᤥ ᤂᤥᤔᤠ ᤔᤧᤴᤇᤢᤰᤋᤢᤴᤗᤥ॥

᥈᥆ ᤁᤸᤗᤧᤆᤥᤃᤢᤸᤗᤧ ᤏᤢᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤥ᤺ᤱ ᤀᤡ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤕᤧᤵᤗᤧᤰᤁᤥ ᤔᤧᤶᤔᤢᤴᤏᤣ ᤘᤕᤧ᤹ᤀᤥ॥

᥈᥇ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤗᤠᤈᤣ᤹ᤀᤥ ᤔᤧᤕᤢᤱᤗᤥ.

ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤂᤧᤵᤔᤥ ᤔᤧᤘᤠ᤹ᤖᤥ॥

᥈᥈ ᤁᤖ ᤋᤠᤰᤁᤧᤓᤧᤒᤠᤜᤠ᤹ ᤗᤠᤈᤣ᤹ᤗᤠᤶ ᤜᤠ᤹ᤕᤠᤰ ᤔᤧᤀᤠ᤺ᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠᤜᤠ᤹ ᤕᤠ᤺ᤴᤛᤢᤱ ᤜᤧᤰᤁᤣ ᤗᤠᤵᤔᤧᤓᤢᤛᤢᤛᤡᤖᤥ॥

ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ᤖᤧ ᤗᤠᤃᤡ ᤂᤠᤜᤢᤴ

᥉

ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤐᤡᤏᤧᤒᤠ ᤏᤡᤛᤠᤶᤔᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤴᤏᤧ᤹ᤀᤥ.

ᤁᤖ ᤀᤠᤱᤃᤠ᤹ ᤔᤧᤳᤏᤧᤒᤠ ᤀᤡᤱᤈᤠ᤺ᤱᤜᤠ᤹ ᤁᤧᤏᤡᤱᤘᤠ᤹ᤀᤥ ᤁᤳᤋᤧ᤹ᤀᤥ.

᥈ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤂᤧᤏᤧ᤹ ᤁᤢᤎᤠ᤺ᤰ ᤁᤧᤈᤠ᤹ᤒᤠ ᤁᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤃᤡ ᤂᤧᤸᤗᤧ ᤏᤢ᤹ᤔᤠᤍᤠᤔᤠ ᤋᤠᤖᤢᤖᤥ॥

᥉ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤏᤛᤠ᤺ᤴᤛᤠᤒᤠ ᤐᤥ᤺ᤱᤔᤧᤸᤗᤧ ᤀᤠᤓᤧᤸᤗᤧᤀᤠᤱ ᤁᤧᤸᤗᤧᤳᤏᤧᤴᤗᤖᤥ.

ᤂᤧᤱᤜᤠ᤹ ᤂᤧᤏᤧ᤹ ᤁᤧᤏᤡ᤺ᤱᤔᤥ ᤂᤣ᤺ᤰᤂᤧ ᤑᤳᤇᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤛᤠᤵᤋᤧ ᤑᤳᤇᤧ᤹ᤀᤥ॥

᥊ ᤂᤧᤒᤩᤠᤱ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤴᤇᤠᤶ ᤕᤠᤵᤔᤡ ᤏᤡᤔᤥ

ᤗᤢᤱᤃᤢᤶ ᤏᤢ ᤏᤢᤒᤠ ᤔᤡᤱ ᤁᤧᤄᤥᤛᤢᤖᤥ॥

᥋ ᤂᤧᤏᤧ᤹ ᤁᤧᤖᤧᤰ ᤁᤧᤛᤡᤰᤗᤢᤱᤔᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤏᤠᤛᤠ᤹ᤖᤧ᤹ᤀᤥ.

ᤜᤧᤰᤁᤩᤠᤱ ᤀᤠᤵᤑᤣᤰ ᤁᤧᤄᤠᤛᤡᤱᤏᤡ᤺ᤵᤔᤥ ᤁᤧᤏᤡᤱᤘᤠ᤹ ᤔᤧᤕᤢᤰᤂᤧᤴᤏᤧ᤹ᤀᤥ

᥌ ᤂᤧᤏᤧ᤹ ᤁᤧᤏᤠ᤺ᤳᤋᤢᤒᤠ ᤁᤧᤖᤧᤰ ᤁᤧᤗᤠᤶᤔᤥ ᤕᤜᤘᤣ ᤍᤠᤱᤒᤧᤴ ᤀᤡ᤺ᤳᤋᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤗᤠᤶᤜᤠ᤹ ᤁᤢᤍᤥ᤺ᤵᤔᤠ ᤆᤥᤃᤢ ᤁᤧᤒᤡᤖᤥ॥

᥍ ᤂᤧᤏᤧ᤹ ᤀᤠᤵᤑᤣᤰ ᤁᤧᤏᤡᤔᤥ ᤛᤡᤰᤁᤢᤶᤛᤠᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤕᤜᤘᤣ ᤍᤠᤱᤒᤧᤴ ᤁᤡᤖᤧ᤹ᤀᤠᤱ ᤑᤧᤴᤕᤠ᤺ᤶᤒᤰᤁᤡᤴ ᤗᤧᤖᤧ᤹ᤀᤥ॥

᥎ ᤁᤸᤗᤧ ᤂᤧᤏᤧ᤹ ᤁᤧᤎᤰᤁᤡᤴ ᤆᤠᤱᤈᤠᤱᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤢᤱᤛᤡᤜᤠ᤹ ᤁᤧᤎᤢᤶᤒᤠ ᤆᤥᤃᤢᤖᤥ॥

᥏ ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣ ᤏᤢ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤍᤢᤶᤒᤠ

ᤐᤥᤃᤢᤃᤧᤴ ᤁᤧᤈᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥᤀᤡᤱᤎᤠ᤺ᤱ ᤐᤡᤖᤧ᤹ᤀᤥ.

᥇᥆ ᤂᤧᤒᤩᤠᤱ ᤂᤧᤏᤧ᤹ ᤁᤧᤈᤠ ᤕᤠᤱᤔᤠ ᤌᤠ᤺ᤱᤜᤠ᤹ ᤘᤧᤳᤗ ᤌᤠᤖᤡᤰ ᤋᤡᤶᤗᤥ

ᤜᤧᤰᤁᤩᤠᤱ ᤁᤧᤄᤵᤐᤩᤠᤜᤠ᤹ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤋᤡᤶᤔᤠᤱ ᤘᤧᤳᤗᤥ॥

᥇᥇ ᤀᤠᤛ᤻ᤛᤠᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤧᤴᤌᤡᤶᤔᤡᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤓᤧ᤺ᤰᤁᤡᤸᤗᤧ ᤋᤠᤵᤑᤧ᤺ᤶᤒᤠ ᤔᤧᤗᤣ᤺ᤳᤋᤧᤴᤏᤧ᤹ᤀᤥ॥

᥇᥈ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤠ᤺ᤳ ᤗᤢᤱᤔᤠ᤹ ᤋᤢᤰᤋᤢ᤹

ᤂᤢᤏᤧ᤹ ᤂᤧᤴᤏᤣ ᤜᤧᤴᤌᤡᤶ ᤕᤠᤰᤋᤢᤖᤥ॥

ᤜᤧᤰᤁᤣᤗ᤹ᤖᤡᤰᤁᤣ ᤐᤠᤏᤢᤍᤡᤱ ᤐᤠ᤺ᤸᤗᤧ ᤗᤢᤱᤔᤠ᤹ ᤋᤢᤰᤋᤢᤒᤠ

ᤀᤠᤒᤠᤅᤣ ᤁᤢᤛ᤻ᤛᤠ᤺ᤴ ᤜᤧᤴᤌᤡᤶ ᤐᤡᤖᤢᤖᤥ॥

᥇᥉ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤁᤧᤄᤥᤒᤠ ᤔᤏᤠᤴ ᤏᤢ

ᤂᤠᤛᤡᤱᤏᤡ᤺ᤵᤔᤠ ᤁᤧᤄᤥᤒᤠᤴ ᤔᤢ᤹ᤀᤡᤛᤠᤒᤠᤖᤥ.

᥇᥊ ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ

ᤕᤢᤵᤐᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤡᤴᤎᤠ ᤀᤠᤒᤡᤒᤡᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤛᤠᤶᤔᤩᤠᤱᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤢᤓᤠ᤹ ᤀᤠᤒᤡᤖᤥ॥

᥇᥋ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤔᤢᤎᤡᤱ ᤗᤢᤱᤜᤠ᤹ᤏᤢ᤺ᤸᤗᤧᤀᤠᤱ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤒᤠ ᤀᤠᤳᤋᤡᤴ ᤐᤠ᤺ᤴᤏᤡᤴᤏᤠᤱ

ᤂᤧᤴᤏᤢ ᤋᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥌ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤁᤢᤈᤢᤰᤘᤠ ᤜᤢᤰᤁᤥ ᤌᤠ᤺ᤰ ᤆᤠ᤹ᤔᤠᤴ ᤏᤢ

ᤁᤢᤓᤧᤱᤘᤠ ᤜᤢᤰᤁᤥ ᤕᤠᤱᤛᤠᤁᤢᤴᤎᤣ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤐᤥᤱᤗᤥ॥

᥇᥍ ᤂᤧᤸᤗᤧ ᤁᤢᤔᤠᤖᤠᤶᤜᤠ᤹ ᤏᤡᤱᤘᤠ᤹ ᤁᤧᤍᤠᤒᤠ ᤐᤥᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤶᤜᤠ᤹ ᤆᤡᤈᤡ ᤕᤧᤶᤕᤧᤶᤒᤠ ᤐᤥᤱᤗᤥ॥

᥇᥎ ᤛᤡᤰᤁᤢᤶᤏᤡᤱᤘᤠ᤹ ᤁᤧᤍᤡᤶᤒᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤗᤠᤃᤡ

ᤂᤧᤱᤃ ᤗᤳᤇᤠ ᤜᤡᤱᤔᤴ ᤁᤧᤒᤡᤒᤠ ᤛᤡᤱᤒᤢᤱᤗᤥ.

ᤂᤧᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥

᥇᥏ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤗᤠᤶᤒᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤢᤰᤏᤠᤜᤠ᤹ ᤕᤢᤰᤂᤢᤖᤥ.

ᤂᤠᤛᤡᤱᤏᤡ᤺ᤵᤐᤠ ᤔᤢᤰᤛᤠᤶᤔᤡᤸᤗᤧᤀᤣ ᤋᤖ᤺ᤰᤁᤧᤴ

ᤋᤠᤱᤛᤠᤱᤒᤠᤴ ᤁᤢᤒᤵᤔᤠᤍᤧᤴᤏᤥ ᤑᤳᤇᤢᤖᤥ॥

᥈᥆ ᤂᤢᤏᤧ᤹ ᤁᤢᤏᤧᤜᤡ ᤁᤢᤏᤡᤱᤘᤠ᤺ᤸᤗᤧᤀᤣ ᤁᤢᤍᤡᤶᤒᤣ

ᤁᤣ᤺ᤶᤒᤠ ᤘᤖ᤺ᤱᤜᤠ᤹ ᤑᤰᤋᤧ ᤗ᤺ᤴᤍᤧᤖᤥ.

ᤜᤧᤰᤁᤩᤠᤱ ᤂᤠ᤹ᤔᤡ᤺ᤳᤋᤧᤸᤗᤧ ᤔᤢ ᤗᤧᤵᤔᤠᤱ ᤛᤣ᤺ᤰᤘᤠ᤺ᤴ ᤌᤠᤛᤢᤖᤥ॥

᥈᥇ ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤛᤧᤰᤂᤠᤒᤠ ᤛᤡᤰᤁᤢᤶᤏᤡᤱᤘᤠ᤺ᤴ ᤏᤢ

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ᤀᤡᤴ ᤛᤧ᤺ᤵᤋᤧ ᤁᤳᤋᤧ᤹ᤀᤥ.

ᤂᤧᤴ ᤂᤧᤏᤧ᤹ ᤁᤧᤔᤡᤰᤛᤠᤀᤥᤗᤠᤶ ᤐᤡᤶᤔᤠ ᤐᤣ᤺ᤰᤔᤠ ᤔᤧᤒᤠᤱᤄᤧᤴᤏᤧ᤹ᤀᤥ॥

᥈᥈ ᤂᤧᤴ ᤂᤧᤏᤧ᤹ ᤁᤧᤗᤠᤃᤡ ᤜᤡᤱᤔᤴ ᤁᤧᤒᤡᤒᤠ ᤏᤢ

ᤂᤧᤏᤧ᤹ ᤁᤧᤛᤡᤳᤗᤠᤀᤥ ᤁᤧᤄᤧᤶᤛᤡᤱᤔᤠ ᤛᤠᤔᤠᤐᤢᤔᤠ ᤜᤧᤰᤋᤱᤒᤠ ᤐᤥᤱᤗᤥ॥

᥈᥉ ᤂᤧᤒᤩᤠᤱ ᤂᤧᤏᤧ᤹ ᤁᤧᤗᤠᤶᤔᤥ ᤁᤧᤏᤢ᤹ ᤁᤧᤍᤠᤀᤠᤱ ᤗᤠᤱᤃᤧᤄᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤱᤜᤠ᤹ ᤔᤧᤍᤥ᤺ᤰᤏᤧᤴᤗᤥ॥

᥈᥊ ᤂᤧᤏᤧ᤹ ᤁᤧᤈᤥ᤺ᤴᤏᤡᤸᤗᤧ ᤂᤧᤏᤧ᤹ ᤁᤧᤱᤃᤡᤏᤧᤴ ᤁᤧᤴᤕᤱᤏᤧᤴᤗᤥ.

ᤂᤧᤏᤧ᤹ ᤁᤧᤏᤧᤛᤡᤱᤅᤡᤸᤗᤧ ᤁᤢᤈᤠᤏᤢ᤹ᤖ ᤁᤧᤔᤡᤰᤕᤢᤖᤥ॥

᥈᥋ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤡᤰᤗᤧᤱᤗᤧ

ᤁᤧᤀᤡᤒᤠ ᤁᤧᤍᤠᤒᤠ ᤋᤢᤰᤂᤣ ᤗᤠᤰᤂᤣ ᤀᤡᤃᤪ ᤔᤧᤰᤔᤠ ᤛᤡᤔᤧᤴᤏᤢ

ᤂᤧᤏᤧ᤹ ᤆᤠᤜᤡ᤺ᤴ ᤔᤧᤃᤡᤛᤧᤴᤏᤧ᤹ᤀᤥ॥

᥈᥌ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴᤏᤣ ᤂᤧᤏᤧ᤹ ᤁᤧᤀᤠ᤺ᤴᤇᤡᤱᤔᤠ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤗᤠᤱᤜᤠ᤹ ᤀᤡᤈᤥᤀᤥ ᤌᤠᤔᤠᤗᤠᤶ ᤁᤧᤛᤧ᤺ᤵᤗᤥ॥

᥈᥍ ᤀᤠᤳᤋᤡᤴ ᤀᤠᤳᤋᤡᤴᤜᤠ᤹ ᤑᤠ᤹ᤔᤠᤛᤡ ᤁᤧᤒᤥ᤺ᤱᤒᤠ ᤘᤠ᤹.

ᤂᤧᤏᤧ᤹ ᤁᤧᤜᤢᤰᤁᤥ ᤘᤠ᤹ᤖ ᤌᤠᤖᤡᤰ ᤂᤧᤴ ᤔᤧᤛᤠᤰᤋᤧᤴᤏᤧ᤹ᤀᤥ.

᥈᥎ ᤂᤧᤏᤧ᤹ ᤀᤠᤸᤗᤥ ᤁᤧᤃᤳᤋᤢᤒᤠ ᤐᤠ᤺ᤴᤏᤡᤴ ᤐᤡᤔᤠᤖᤧ ᤗᤠᤃᤡ

ᤁᤧᤜᤡᤶᤒᤣᤛᤠᤱᤒᤧᤴ “ᤀᤠᤰᤂᤥ. ᤋᤠ᤺ᤴᤍᤡ᤺ᤰ ᤋᤩᤧ᤹.” ᤔᤧᤔᤧᤳᤋᤧᤴᤏᤧ᤹ᤀᤥ॥

᥈᥏ ᤂᤧᤏᤧ᤹ ᤁᤧᤜᤡᤶᤒᤣᤛᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤴᤈᤥ᤺ᤰᤁᤧ᤹ᤀᤥ.

ᤂᤧᤸᤗᤧ ᤂᤧᤏᤧ᤹ ᤁᤧᤒᤣᤛᤠᤱ ᤏᤛᤠ᤺ᤴ ᤁᤧᤈᤥ᤺ᤰᤁᤠᤱ ᤕᤢᤱᤗᤥ॥

᥉᥆ ᤜᤏᤧ ᤌᤣᤏᤠᤎᤣ ᤂᤧᤏᤧ᤹ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤐᤠ᤺ᤴᤔᤧᤎᤡᤰᤋᤧᤴᤏᤧ᤹ᤀᤥ.

ᤂᤧᤸᤗᤧ ᤂᤧᤏᤧ᤹ ᤁᤧᤎᤣᤀᤠᤱ ᤋᤠᤵᤑᤧ᤺ᤶᤒᤠ ᤆᤥᤃᤢᤒᤠ ᤜᤥ᤺ᤵᤗᤥ॥

᥉᥇ ᤔᤏᤠ ᤁᤧᤜᤡᤵᤐᤠ ᤁᤧᤎᤰᤐᤠ ᤕᤠᤵᤔᤡ᤺ᤴ ᤏᤠᤔᤧᤜᤧᤳᤋᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤂᤧᤸᤗᤧ ᤀᤠᤳᤋᤡᤴ ᤁᤢᤗᤠᤶᤔᤡᤴᤏᤠᤱ ᤔᤧᤛᤣᤃᤧᤴᤏᤧ᤹ᤀᤥ॥

᥉᥈ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤃᤧᤗᤧᤰᤐᤠ ᤔᤏᤠᤴ ᤁᤢᤛᤡᤰᤗᤧ᤺ᤱᤗᤥ.

ᤁᤖ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤁᤢᤏᤛᤠ᤺ᤴᤛᤠᤔᤥ ᤁᤳᤋᤢᤛᤡᤖᤥ॥

᥉᥉ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤔᤢᤖᤠ ᤁᤢᤔᤠᤱᤍᤣ᤺ᤴ ᤌᤠᤖᤥ

ᤁᤖ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤶᤔᤥ

ᤂᤢᤏᤧ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡᤖᤥ॥

᥉᥊ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠ ᤔᤏᤠᤜᤠ᤹ ᤂᤢᤏᤧ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡᤖᤥ.

ᤁᤖ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥉᥋ ᤛᤡᤰᤁᤢᤶᤏᤡᤒᤠ ᤔᤏᤠᤜᤠ᤹ᤖᤧ ᤔᤡᤱᤛᤥᤀᤡᤱᤎᤠ᤺ᤱ ᤔᤧᤄᤥᤛᤢᤖᤥ.

ᤁᤖ ᤕᤠᤰᤋᤢᤵᤐᤠ ᤀᤍᤱᤜᤠ᤹ ᤂᤢᤏᤧ ᤛᤡᤖᤡᤱᤔᤔᤥ ᤌᤠᤛᤢᤛᤡᤖᤥ॥

ᤛᤡᤰᤁᤢᤶᤏᤡᤱᤘᤠ᤹ᤗᤠᤶ ᤂᤥᤃᤧᤍᤧᤵᤐᤠ ᤀᤡᤴᤎᤠ

᥊

ᤀᤠᤛ᤻ᤛᤠᤛᤣ. ᤀᤠᤒᤠᤅᤣ ᤐᤠ᤺ᤸᤗᤧ ᤁᤢᤄᤠᤜᤢ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ

ᤂᤧᤵᤔᤥ ᤂᤡᤏᤡ᤹ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ.

ᤂᤧᤒᤩᤠᤱ ᤂᤠᤛᤡᤱᤏᤡ᤺ᤵᤔᤠᤴ ᤂᤡᤏᤡ᤹ ᤁᤧᤄᤥᤛᤢᤶᤗᤥ॥

᥈ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤐᤏᤢᤏᤢᤒᤠ ᤏᤡᤛᤠᤶ ᤜᤢ᤹ᤏᤡᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤏᤡᤛᤠᤶᤔᤡᤴ ᤔᤧᤗᤧᤖᤧᤶᤔᤡᤴᤏᤧ᤹ᤀᤥ॥

᥉ ᤀᤠᤱᤃᤠ᤹ ᤀᤠᤶᤒᤠᤖᤧ ᤁᤢᤜᤡᤶᤔᤥ ᤆᤢᤰᤛᤠ ᤘᤕᤠᤱᤅᤡᤸᤗᤧ.

ᤂᤠ ᤛᤣ᤺ᤵᤑᤠ ᤁᤧᤘᤠ᤹ᤒᤠ ᤏᤢ ᤀᤠᤶᤔᤠᤖᤧ ᤗᤳᤌᤡᤰᤐᤠ ᤁᤢᤛ᤻ᤛᤠ ᤘᤕᤠᤱᤅᤡᤸᤗᤧ.

᥊ ᤀᤠᤱᤃᤠ᤹ ᤀᤠᤶᤒᤠᤖᤧ ᤏᤡᤛᤠᤶ ᤜᤢ᤹ᤖᤠᤱᤅᤠᤱ ᤔᤧᤳᤋᤠᤱᤗᤥ.

“ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤖᤧᤰ ᤁᤧᤏᤡᤱᤘᤠ᤹ᤖᤧ ᤀᤡ᤺ᤳᤋᤧ ᤁᤳᤋᤧ᤹ᤀᤥ

ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤠ᤺ᤳᤋᤧ ᤋᤡᤶᤍᤧ᤹ᤀᤥ

ᤂᤧᤒᤩᤠᤱ ᤂᤧᤏᤧ᤹ ᤁᤧᤜᤡᤱᤗᤥ॥

᥋ ᤛᤡᤰᤁᤢᤶᤏᤡᤱᤘᤠ᤹ ᤂᤥᤛᤧ᤹ ᤜᤧᤰᤁᤩᤠᤱ ᤂᤠᤛᤡᤱᤏᤡ᤺ᤵᤔᤠᤴ ᤂᤥᤛᤧ᤹ᤀᤥ.

ᤀᤠᤱᤃᤠ᤹ ᤔᤧᤳᤏᤧᤒᤠ ᤀᤠᤒᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤴᤏᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶᤒᤠ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ॥

᥌ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤔᤧᤗᤧᤖᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤂᤧᤸᤗᤧ ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤗᤥ.

ᤂᤧᤴ ᤂᤧᤏᤧ᤹ ᤔᤡ᤺ᤶ ᤔᤧᤳᤋᤧ᤹ᤀᤥ.

ᤂᤧᤸᤗᤧ ᤂᤧᤏᤧ᤹ ᤏᤢᤖᤡᤰᤁᤠᤱ ᤁᤧᤃᤳᤗᤥ॥

᥍ ᤛᤡᤰᤁᤢᤶᤏᤡᤱᤘᤠ᤺ᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤐᤠ᤺ᤴᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤛᤡᤰᤁᤢᤶᤏᤡᤱᤘᤠ᤹ ᤂᤥᤛᤧ᤹ᤀᤥ॥

ᤂᤧᤏᤧ᤹ ᤁᤧᤃᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤠᤔᤠ ᤐᤥ᤺ᤱᤛᤠᤱ.

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤺ᤴ ᤂᤧᤏᤧ᤹ ᤂᤥᤛᤧ᤹ᤀᤥ॥

᥎ ᤂᤧᤏᤧ᤹ ᤂᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧ᤹ᤀᤥ.

ᤜᤧᤰᤁᤩᤠᤱ ᤂᤧᤸᤗᤧ ᤂᤧᤏᤧ᤹ ᤌᤠ᤺ᤱ ᤁᤧᤓᤥ᤺ᤱᤗᤥ॥

ᤂᤧᤏᤧ᤹ ᤂᤧᤴ ᤜᤧᤵᤋᤧ᤹ᤀᤠᤱ ᤁᤳᤋᤧ᤹ᤀᤥ

ᤜᤧᤰᤁᤩᤠᤱ ᤂᤧᤸᤗᤧ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤥ॥

᥏ ᤂᤧᤸᤗᤧ ᤂᤧᤏᤧ᤹ ᤗᤢᤱᤃᤢᤶᤗᤧ ᤁᤢᤎᤡᤶᤒᤠ ᤁᤠᤴᤎᤡ᤺ᤴ ᤁᤧᤘᤠ᤺ᤳᤗᤥ

ᤜᤧᤰᤁᤩᤠᤱ ᤔᤡᤔᤡᤍᤡᤱᤃᤧᤴ ᤋᤡᤆ᤺ᤴ ᤁᤧᤎᤧᤃᤣ᤺ᤰᤐᤥ ᤁᤧᤄᤢ᤺ᤰᤗᤥ॥”

᥇᥆ ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ.

ᤀᤠᤱᤃᤠ᤹ ᤔᤧᤳᤏᤧᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ.

ᤂᤧᤒᤩᤠᤱ ᤂᤧᤏᤧ᤹ ᤁᤢᤎᤠ᤺ᤰ ᤁᤧᤈᤠ᤹ᤒᤠ ᤁᤧᤒᤥ᤺ᤱᤗᤥ॥

᥇᥇ ᤀᤠᤱᤃᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤒᤠ ᤗᤠᤶᤔᤡᤴ ᤏᤠ᤺ᤵᤔᤠ ᤜᤢ᤹ᤏᤧᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤗᤠᤶᤔᤥ ᤗᤠᤱᤄᤣ᤺ᤱᤏᤧᤖᤥ॥

᥇᥈ ᤂᤧᤏᤧ᤹ ᤗᤠᤱᤃᤧᤄᤣ᤺ᤰᤁᤡᤸᤗᤧ ᤁᤧᤗᤠᤱ ᤋᤠᤵᤐᤣ᤹ᤜᤠ᤹ ᤔᤧᤜᤠᤵᤋᤢᤴᤗᤥ.

ᤂᤧᤏᤧ᤹ ᤁᤧᤗᤥ᤺ᤰᤁᤡᤸᤗᤧ ᤁᤧᤴᤈᤥ᤺ᤴᤏᤧᤸᤗᤥ॥

᥇᥉ ᤂᤧᤏᤧ᤹ ᤂᤠᤜᤢᤴᤏᤡᤴ ᤋᤧᤶᤛᤧ ᤁᤳᤋᤧ᤹ᤀᤥ.

ᤂᤧᤴ ᤐᤡᤶᤔᤠ ᤐᤣ᤺ᤰᤔᤠ ᤔᤧᤒᤠᤱᤄᤧᤴᤏᤧ᤹ᤀᤥ.

ᤂᤧᤏᤧ᤹ ᤂᤧᤴ ᤏᤢᤖᤡᤰ ᤀᤡ᤺ᤳᤋᤧ ᤏᤠ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤂᤧᤏᤧ᤹ ᤁᤧᤜᤡᤱᤔᤴᤗᤥ॥

᥇᥊ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤁᤢᤗᤠᤶᤔᤥ ᤗᤠᤱᤔᤧᤎᤠᤛᤧᤴᤏᤧ᤹ᤀᤥ.

ᤀᤡᤃᤪ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤁᤢᤕᤧᤵᤗᤧᤰᤁᤥ ᤗᤠᤱᤔᤧᤄᤣᤃᤧᤴᤏᤧ᤹ᤀᤥ॥

᥇᥋ ᤂᤧᤏᤧ᤹ ᤂᤧᤴ ᤗᤧᤖᤧᤍᤣᤛᤧ᤹. ᤂᤧᤸᤗᤧ ᤁᤢᤛᤶᤎᤠᤱ ᤗᤠᤱᤔᤧᤎᤠᤛᤧᤴᤏᤧ᤹ᤀᤥ.

ᤂᤧᤴᤗᤠᤶᤒᤠ ᤆᤳᤇᤡᤱᤅᤧ᤹ᤀᤠᤱ ᤀᤠᤒᤠᤅᤣ ᤁᤧᤗᤠᤶᤔᤥ ᤗᤠᤱᤄᤣᤃᤧ᤹ᤀᤥ॥

᥇᥌ ᤌᤣᤀᤠᤱᤓᤧᤸᤗᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ

ᤔᤧᤴᤈᤥ᤺ᤰᤁᤣ ᤌᤧᤶᤒᤠ ᤂᤢᤴᤇᤡ᤹ ᤀᤡᤶᤔᤠ ᤔᤧᤴᤇᤢᤰᤏᤧᤴᤗᤥ॥

ᤁᤢᤓᤠ ᤔᤏᤠᤜᤠ᤹ ᤋᤢᤰᤂᤣᤀᤥ ᤔᤧᤴᤎᤠᤛᤡᤱᤅᤣ ᤌᤠᤖᤡᤰ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤣ ᤔᤧᤕᤢᤏᤧᤴᤗᤥ॥

᥇᥍ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤠᤔᤠ ᤁᤢᤈᤠᤖᤥ

ᤜᤧᤰᤁᤩᤠᤱ ᤂᤠᤷᤔᤧᤴᤍᤰ ᤆᤥ᤺ᤰᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤢᤱᤔᤠ ᤆᤧᤸᤗᤧᤰᤛᤣ ᤌᤡᤖᤥ॥

᥇᥎ ᤛᤠᤶᤕᤥᤏᤡᤒᤠᤸᤗᤧ ᤁᤢᤕᤧᤵᤗᤧᤰᤁᤡᤴ ᤋᤠᤏᤠᤶ ᤁᤧᤃᤧᤵᤐᤠ ᤏᤠᤶ ᤜᤧᤰᤋᤱᤒᤠᤖᤥ.

ᤂᤧᤴ ᤗᤧᤴᤈᤥ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤀᤠᤸᤗᤛᤠᤱ ᤛᤠ᤹ᤖᤡᤰ ᤀᤥ᤺ᤳᤗ ᤐᤣ᤺ᤰᤗᤥ॥

᥇᥏ ᤁᤖ ᤋᤠᤰᤁᤧᤓᤧᤒᤠᤸᤗᤧ ᤁᤢᤕᤧᤵᤗᤧᤰᤁᤡᤴ ᤂᤠᤃᤧᤔᤠᤰᤐᤠ ᤁᤢᤀᤡᤛᤡ᤺ᤰᤗᤥ.

ᤌᤣ᤺ᤸᤗᤧ ᤂᤧᤱᤜᤠ᤹ ᤛᤥ᤺ᤴᤍᤢᤛᤡᤖ ᤐᤳ ᤂᤢᤴᤇᤡ᤹ ᤂᤧᤴ ᤔᤧᤴᤏᤡᤛᤢᤴᤗᤥ॥

᥈᥆ ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ.

ᤀᤠᤱᤃᤠ᤹ ᤀᤠᤒᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤂᤧᤵᤛᤧ᤹ᤀᤥ॥

᥈᥇ ᤁᤧᤔᤡᤰᤛᤠᤀᤥᤗᤠᤶ ᤂᤧᤱᤜᤠ᤹ ᤐᤡᤶᤔᤠ ᤐᤣ᤺ᤰᤔᤠ ᤔᤧᤒᤠᤱᤄᤧᤴᤏᤧ᤹ᤀᤥ.

ᤂᤧᤱᤜᤠ᤹ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤁᤳᤋᤧ ᤕᤢᤰᤂᤧ᤹ᤀᤥ॥

᥈᥈ ᤌᤣᤀᤠᤱᤓᤧᤸᤗᤧ ᤀᤠᤒᤠ᤺ᤴ ᤁᤧᤄᤧᤶᤒᤧᤸᤗᤧ ᤁᤢᤗᤠᤃᤡ ᤂᤧᤴ ᤜᤡᤱᤔᤠᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤎᤰᤁᤡᤸᤗᤧ ᤗᤠᤃᤡ ᤁᤢᤕᤠᤶ ᤛᤣᤛᤣ ᤗ᤹ᤔᤠᤖᤥ॥

᥈᥉ ᤁᤠᤰ ᤐᤠ᤺ᤴᤜᤠ᤹ᤏᤢ᤺ᤸᤗᤧ ᤕᤖᤡᤰ. ᤁᤧᤛᤡᤰᤗᤢᤱᤔᤧᤴ ᤛᤧ᤺ᤵᤋᤧ ᤁᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤁᤧᤖᤧᤰ ᤜᤡᤱᤔᤴᤗᤧ ᤁᤢᤒᤢᤴᤗᤥ॥

᥈᥊ ᤋᤠᤵᤑᤧ᤺ᤶᤒᤠ ᤐᤠ᤺ᤴᤛᤢᤳᤗᤠ᤺ᤴ ᤁᤧᤶᤒᤪᤠᤀᤥᤗᤠᤶ ᤔᤠ᤺ᤱᤄᤠ ᤘᤠ᤹ᤖᤖᤥ.

ᤑᤧᤰᤁᤧᤗᤠ᤹ᤒᤠ ᤋᤠ᤹ᤈᤧᤱᤜᤠ᤹ ᤁᤧᤶᤒᤪᤠᤛᤣ᤹ᤀᤥᤗᤠᤶ ᤗᤠ᤺ᤳᤗᤠ᤺ᤳ ᤘᤠ᤹ᤖᤖᤥ॥

᥈᥋ ᤂᤧᤏᤧ᤹ ᤁᤧᤔᤡᤰᤁᤧᤸᤗᤧ ᤁᤧᤍᤃᤡ ᤁᤢᤍᤥ᤺ᤵᤔᤠ ᤀᤥᤔᤧᤳᤋᤢᤖᤖᤥ.

ᤁᤧᤍᤃᤠᤱ ᤗᤧᤵᤔᤠᤱ ᤁᤢᤍᤥ᤺ᤵᤔᤠ ᤀᤍᤰᤋᤰ ᤀᤥᤔᤧᤳᤋᤢᤖᤖᤥ॥

᥈᥌ ᤗᤠᤱᤃᤠᤱ ᤆᤵᤔᤠᤖᤧ ᤗᤠᤃᤡ ᤏᤢᤒᤠ ᤕᤧᤵᤗᤧᤰᤐᤠ ᤗᤠᤶᤔᤡᤴ ᤕᤠᤖᤡᤵ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤔᤠᤖᤠᤶᤜᤠ᤹ᤖᤰ ᤛᤣᤃᤧ᤹ᤀᤥ॥

᥈᥍ ᤆᤢᤵᤛᤠᤱ ᤑᤧᤴᤇᤠᤱ ᤗᤧᤵᤔᤠᤱ ᤔᤧᤜᤡᤛᤡᤱᤅᤡᤴᤏᤧ᤹ᤀᤥ.

ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤗᤠᤶ ᤁᤧᤗᤠᤱᤜᤠ᤹ ᤗᤠ᤺ᤳᤗᤠ᤺ᤳ ᤁᤳᤋᤧ᤹ᤀᤥ॥

ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧ᤺ᤴ

᥋

ᤀᤠᤛ᤻ᤛᤠᤀᤣ. ᤀᤠᤛᤡᤰᤁᤢᤶᤏᤡᤱᤘᤠ᤹ᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ

ᤜᤧᤰᤁᤩᤠᤱ ᤀᤠᤄᤠᤛᤡᤱᤏᤡ᤺ᤵᤔᤠ ᤐᤠ᤺ᤴᤜᤠ᤹ ᤏᤢᤖᤡᤰ ᤂᤧᤵᤛᤧ᤹ᤀᤥ॥

᥈ ᤀᤰᤂᤣᤗ᤹ᤖᤡᤰ ᤂᤠᤛᤡᤱ ᤁᤧᤏᤡ᤺ᤵᤐᤠ ᤁᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤁᤧᤶᤒᤪᤠ᤺ᤸᤗᤧ ᤏᤧᤜᤡᤏᤡᤱᤘᤠ᤺ᤴ ᤁᤧᤛᤧ᤺ᤵᤋᤢᤖᤥ॥

᥉ ᤌᤣᤀᤠᤱᤓᤧᤸᤗᤧ ᤕᤧᤶᤒᤠ ᤜᤱᤈᤣᤏᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤶᤒᤪᤠᤀᤥᤗᤠᤶ

ᤛᤰᤘᤠᤄᤢ ᤁᤢᤀᤡᤛᤡ᤺ᤰ ᤁᤢᤈᤠᤃᤧᤏᤢ᤹ᤒᤠ ᤐᤠ᤺ᤴ ᤗ᤺ᤴᤗᤥ.

ᤜᤧᤰᤁᤩᤠᤱ ᤁᤢᤒᤠᤴ ᤛᤢᤳᤗᤠ᤺ᤴ ᤏᤡ᤺ᤱᤃᤣ᤹ᤏᤢ᤺ᤸᤗᤧ ᤁᤧᤗᤧ᤺ᤶᤒᤠ ᤆᤥ᤺ᤰᤗᤥ॥

᥊ ᤁᤖ ᤁᤢᤏᤢᤵᤔᤥᤃ ᤂᤧᤴ ᤛᤢᤱᤄᤡ᤺ᤱ ᤜᤧᤰᤁᤣ ᤐᤄᤡ᤺ᤰᤂᤡ᤺ᤰᤗᤥ

ᤜᤧᤰᤁᤩᤠᤱ ᤏᤠᤜᤠᤱ ᤁᤳᤏᤠᤜᤠᤱ ᤗᤧᤵᤔᤠᤱ ᤁᤢᤜᤧᤰ ᤁᤧᤒᤵᤐᤠ

ᤋᤠᤓᤣ ᤁᤢᤀᤡᤛᤡ᤺ᤰ ᤜᤠᤃᤧᤛᤢᤰᤔᤠ ᤐᤥᤱᤗᤥ॥

᥋ ᤂᤧᤸᤗᤧ ᤁᤢᤗᤠᤱᤜᤠ᤹ ᤛᤡᤔᤠᤗᤠᤶ ᤗᤧᤵᤔᤠᤱ ᤛᤱᤔᤠᤱ ᤐᤣ᤺ᤰᤗᤥ.

ᤂᤧᤸᤗᤧ ᤁᤢᤗᤠᤱ ᤋᤠᤵᤐᤣ᤹ᤜᤠ᤹ ᤁᤢᤍᤥ᤺ᤵᤔᤠ

ᤂᤧᤔᤠ ᤕᤱᤛᤱᤐᤡᤛᤠᤱ ᤌᤠᤛᤡᤱᤅᤠᤱ ᤐᤳᤗᤥ॥

᥌ ᤂᤧᤸᤗᤧ ᤜᤡᤱᤔᤠ ᤗᤠᤶ ᤗᤧᤵᤔᤠᤱ ᤏᤡᤱᤘᤠ᤹ᤀᤣ ᤔᤧᤒᤡᤖᤢᤴᤗᤥ.

ᤂᤧᤸᤗᤧ ᤁᤢᤕᤧᤵᤗᤧᤰᤁᤡᤴ ᤋᤠᤵᤑᤧ᤺ᤶᤒᤠ ᤆᤥ᤺ᤰᤗᤥ.

ᤜᤧᤰᤁᤣᤛᤠᤱ ᤁᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ॥

᥍ ᤀᤠᤸᤗ ᤀᤠᤛ᤻ᤛᤠᤛᤣ᥄ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤏᤡᤱᤒᤠ ᤐᤠ᤺ᤴᤜᤠ᤹ᤗᤠᤶ

ᤂᤡᤏᤡ᤹ ᤔᤧᤄᤧᤳᤋᤠᤛᤡᤶᤔᤡᤴᤏᤧ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ॥

᥎ ᤜᤧᤰᤋᤱᤔᤠ ᤔᤧᤴᤇᤢᤔᤠ᤺ᤴᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ.

ᤂᤧᤸᤗᤧ ᤁᤢᤜᤡᤶ ᤗᤠᤶᤎᤣᤳ ᤐᤣᤛᤠᤱ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ॥

᥏ ᤔᤧ᤺ᤴᤏᤣᤓᤃᤪ ᤂᤡᤏᤡ᤹ ᤔᤡᤱᤛᤥᤀᤡᤱᤎᤠ᤺ᤱᤅᤡᤴ ᤘᤣ᤹ᤀᤡᤴ ᤁᤧᤒᤡᤖᤢᤶᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤘᤧᤶᤔᤧᤴ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤜᤢᤰᤁᤥ ᤌᤠᤖᤥ.

᥇᥆ ᤘᤧ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤔᤧᤈ ᤔᤧᤎᤢᤅᤢᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤜᤥ᤺ᤶᤒᤪᤡᤰᤘᤠ ᤁᤧᤛᤧᤛᤢᤶᤔᤠᤱ ᤁᤧᤎᤃᤢᤶᤒᤧᤸᤗᤧ

ᤘᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤡᤴ ᤛᤎᤧᤰ ᤋᤡᤶᤗᤥ॥

᥇᥇ ᤜᤡᤱᤔᤧᤸᤗᤧ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤂᤡᤏᤡ᤹ ᤔᤣᤖᤡᤱ ᤁᤧᤎᤰᤋᤡᤖᤥ.

ᤂᤧᤴ ᤕᤧᤶᤔᤥ ᤂᤡᤏᤡ᤹ ᤏᤧᤰᤛᤠ᤺ᤴ ᤏᤢ ᤜᤥᤖᤡᤰᤐᤠᤴ ᤕ᤺ᤳᤆᤢᤳᤋᤠᤱ ᤐᤳᤗᤥ॥

᥇᥈ ᤂᤧᤒᤩᤠᤱ ᤂᤧᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤗᤥ.

“ᤀᤠᤕᤠᤰᤁᤥ ᤀᤠᤱᤃᤠ᤹ ᤜᤧᤳᤌᤡᤶᤔᤡᤴ ᤆᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤋᤥ᤺ᤶᤔᤠ ᤏᤢ ᤑᤧ᤺ᤰᤔᤧᤴ ᤀᤠᤏᤡᤱᤘᤠ᤹ᤀᤥᤏᤢᤀᤣ ᤏᤠ᤹ᤖᤢᤱᤗᤥ॥

᥇᥉ ᤀᤠᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧᤴᤍᤧᤶᤒᤠᤖᤥ.

ᤜᤧᤰᤁᤩᤠᤱ ᤀᤠᤜᤢ᤹ᤒᤠᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤥ

ᤀᤠᤱᤃᤠ᤹ ᤏᤡᤱᤘᤠ᤹ᤀᤣ ᤔᤧᤶᤒᤡᤒᤠᤴᤗᤥ॥

᥇᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤛᤱᤈᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤛᤠ᤹ᤖᤡᤰ ᤕᤶᤒᤠ ᤁᤧᤛᤠᤰᤐᤥ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ॥”

᥇᥋ ᤀᤠᤵᤑᤣᤰ ᤁᤧᤘᤃᤧᤱᤅᤥᤒᤠ ᤆᤫᤠ᤺ᤳᤋᤡᤴ ᤏᤢ

ᤀᤠᤵᤑᤣᤰ ᤁᤧᤘᤠᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤌᤢᤅᤧ᤹ᤀᤥ॥

᥇᥌ ᤁᤧᤘᤠᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤔᤠᤖᤠᤶ ᤗᤧᤵᤔᤠᤱ ᤏᤢ

ᤁᤧᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤐᤠᤱᤈᤢᤶ ᤗᤧᤵᤔᤠᤱ ᤁᤢᤱᤔᤠ ᤁᤧᤒᤠᤱᤄᤢᤒᤡ᥅

᥇᥍ ᤂᤧᤴ ᤂᤧᤏᤧ᤹ ᤁᤧᤗᤠᤃᤡᤖᤰ ᤐᤥ᤺ᤱᤗᤖᤥ.

ᤘᤣ᤹ᤜᤠ᤹ ᤗᤰᤁᤧᤄᤥᤒᤠ ᤐᤥᤱᤔᤠ ᤔᤧᤱᤄᤥᤏᤧᤴᤗᤖᤥ॥

᥇᥎ ᤂᤧᤏᤧ᤹ ᤁᤧᤘᤒᤢᤴᤍᤠᤰᤘᤠ᤺ᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤗᤧ ᤐᤥ᤺ᤱᤗᤖᤥ.

ᤜᤧᤰᤁᤩᤠᤱ ᤌᤠᤱᤒᤧᤴ ᤁᤧᤘᤧᤶᤔᤥ ᤁᤧᤘᤠ᤹ᤔᤠ ᤁᤢᤔᤣ᤺ᤳᤋᤧᤴᤏᤢ ᤛ᤺ᤳᤋᤧ᤹ᤀᤥ॥

᥇᥏ ᤛᤡᤖᤠ᤹ ᤐᤎᤠᤱ ᤁᤧᤎᤠᤱᤔᤠ ᤁᤢᤶᤔᤠᤔᤠ ᤐᤧ᤺ᤱᤘᤠ᤺ᤴ ᤁᤢᤀᤡᤛᤡ᤺ᤰ.

ᤂᤧᤸᤗᤧ ᤁᤢᤏᤢᤒᤰᤁᤥ ᤂᤧᤏᤧ᤹ ᤁᤧᤛᤡᤰᤆᤡᤶᤛᤧ᤹ᤀᤥ.

ᤀᤠᤓᤧᤸᤗᤧᤛᤠᤱ ᤜᤠᤒᤠ ᤂᤧᤸᤗᤧ ᤁᤢᤗᤢᤱᤔᤠ᤹ ᤜᤡ᤺ᤶᤔᤥ

ᤂᤧᤏᤧ᤹ ᤏᤠᤏᤢ᤹ᤖᤧ᤹ᤀᤠᤱ ᤘᤕᤧ᤹ᤀᤥ॥

᥈᥆ ᤀᤠᤒᤢᤃᤧᤴ ᤀᤠᤛ᤻ᤛᤠᤀᤣ. ᤌᤣᤀᤠᤱ ᤕᤧᤶᤒᤠ ᤜᤱᤈᤧᤏᤠ᤺ᤸᤗᤧ

ᤁᤢᤗᤢᤱᤔᤠ᤹ ᤜᤡ᤺ᤶᤔᤥ ᤂᤧᤏᤧ᤹ ᤁᤧᤎᤠᤒᤠᤒᤣ᥅

ᤂᤧᤏᤧ᤹ ᤌᤣᤀᤠᤱ ᤀᤣᤕᤠᤱᤒᤧᤸᤗᤧ ᤁᤢᤔᤣ᤺ᤳᤋᤧᤴ ᤁᤧᤜᤧᤵᤋᤢᤒᤠᤒᤣ᥅

᥈᥇ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤕᤠᤵᤔᤡ ᤕᤧᤵᤗᤧᤰᤁᤡᤱᤃ

ᤀᤠᤓᤧᤸᤗᤧᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤜᤠᤒᤠ ᤘᤠ᤹ᤖᤥ.

ᤂᤶᤓᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤗᤠᤶᤜᤠ᤹ ᤂᤢᤏᤧ᤹ ᤛᤠ᤹ᤖᤢᤖᤥ॥

᥈᥈ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤁᤢᤈᤧᤴᤏᤥ ᤂᤧᤴ ᤌᤠᤛᤢᤖᤥ.

ᤜᤧᤰᤁᤩᤠᤱ ᤀᤠᤵᤑᤣᤰ ᤁᤢᤗᤠᤕᤥ᤺ᤸᤗᤧ ᤀᤡᤄᤧ᤺ᤱᤅᤡᤸᤗᤧ ᤂᤧᤴ ᤂᤣ᤺ᤰᤂᤢᤖᤥ॥

᥈᥉ ᤜᤧᤴᤌᤡᤶ ᤜᤥ᤺ᤵᤔᤠᤖᤧ ᤆᤥᤃᤢᤸᤗᤧ ᤂᤧᤴ ᤕᤃᤢᤈᤱᤛᤡ ᤐᤣ᤺ᤰᤗᤥ.

ᤀᤠᤒᤠᤅᤣ ᤛᤠ᤹ᤖᤡᤰ ᤁᤢᤀᤍᤱ ᤆᤥ᤺ᤰᤔᤠᤖᤧ ᤂᤧᤴ ᤋᤠᤵᤐᤧ᤹ ᤐᤣ᤺ᤰᤗᤥ॥

ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤣ᤹ ᤐᤠ᤺ᤴᤜᤠ᤹

᥌

ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤁᤧᤜᤡᤶᤒᤣᤛᤠᤱᤒᤧᤸᤗᤧ ᤁᤢᤛᤡᤱᤏᤠᤳᤋᤥ

ᤋᤥ᤺ᤴᤍᤡ ᤁᤧᤕᤢᤱᤛᤡᤱᤅᤠᤱ ᤁᤧᤘᤠ᤹ᤏᤣᤓᤃᤪ

ᤀᤡᤃᤪ ᤁᤢᤓᤠᤏᤢ ᤔᤠᤱᤃᤧᤜᤧᤰᤛᤡᤱᤅᤠᤱ ᤁᤧᤘᤠ᤹ᤏᤣᤓᤃᤪ.

᥈ ᤂᤧᤏᤧ᤹ ᤀᤠᤵᤑᤣᤰ ᤔᤠᤱᤃᤧᤜᤧᤰᤛᤡᤱᤒᤠ ᤐᤠ᤺ᤴᤏᤥ ᤁᤧᤎᤠᤏᤣᤓᤃᤪ.

ᤜᤧᤰᤁᤩᤠᤱ ᤁᤧᤶᤒᤪᤠᤀᤥᤒᤠ ᤐᤠ᤺ᤴᤏᤡᤸᤗᤧ ᤀᤡᤈᤥᤀᤥ ᤁᤧᤎᤠᤏᤣᤓᤃᤪ.

᥉ ᤜᤧᤰᤁᤣᤏᤣᤓᤃᤪ. ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤜᤧᤰᤁᤧᤀᤣ ᤆᤥᤃᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤡᤶᤒᤣᤛᤠᤱᤒᤧᤸᤗᤧ

ᤁᤢᤜᤢᤰᤁᤥ ᤂᤧᤏᤧ᤹ ᤁᤧᤎᤩᤧᤀᤠᤱ ᤁᤧᤘᤠ᤹ᤖᤥ-

ᤂᤧᤏᤧ᤹ ᤏ᤺ᤶᤏ᤺ᤶᤒᤠ ᤆᤥ᤺ᤰᤛᤡᤱᤅᤧ᤹ᤀᤠᤱ ᤂᤡᤔᤥ ᤐᤣᤃᤧ᤹ᤀᤥ.

ᤜᤧᤰᤁᤩᤠᤱ ᤁᤧᤜᤡᤶᤒᤣᤛᤠᤱᤒᤧᤴ ᤀᤡᤃᤣ᤺ᤰᤁᤠᤱ ᤐᤣᤗᤡ ᤑᤠᤰᤋᤧ᤹ᤀᤥ᥄

᥊ ᤁᤧᤔᤡᤰᤁᤧᤴ ᤀᤡᤶᤔᤠ ᤔᤧᤒᤠᤱᤄᤧᤴᤏᤧ᤹ᤀᤥ.

ᤜᤧᤰᤁᤩᤠᤱ ᤛᤵᤑᤠᤎᤡᤰᤁᤠᤱ ᤀᤡᤶᤗ᤹ᤖ ᤔᤧᤕᤠ᤺ᤴᤍᤧᤴᤏᤧ᤹ᤀᤥ॥

᥋ ᤛᤠᤘᤠᤃᤧᤶᤒᤧᤸᤗᤧ ᤁᤢᤜᤢᤰᤁᤥᤗᤠᤶ ᤐᤧ᤺ᤱᤘᤠ᤺ᤴ ᤂᤧᤳᤇᤡᤱᤒᤠ ᤁᤢᤀᤡᤛᤡ᤺ᤁ.

ᤐᤢ ᤁᤧᤛᤧᤵᤐᤧᤸᤗᤧ ᤁᤢᤀᤡᤀᤥᤗᤠᤶ ᤐᤢ᤺ᤴ ᤗᤧᤵᤐᤣ᤺ᤰᤐᤠ ᤜᤧᤰᤁᤣ

ᤂᤧᤏᤧ᤹ ᤀᤠᤵᤑᤣᤰ ᤑᤡ᤺ᤴᤇᤡᤱᤅᤧ᤹ᤀᤥ॥

᥌ ᤗᤧᤶᤛᤢᤘᤠᤒᤣ. ᤛᤡᤰᤆᤥᤒᤠᤸᤗᤥ ᤐᤣᤃᤧ᤹ᤀᤠᤱ

ᤂᤧᤸᤗᤧ ᤁᤢᤕᤧᤵᤗᤧᤰ ᤁᤢᤕᤠ᤺ᤶᤒᤰᤁᤡᤴ ᤀᤥᤔᤧᤳᤋᤣ᤹ᤀᤥ

ᤂᤧᤶᤒᤩᤠᤱ ᤂᤧᤏᤧ᤹ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧ᤹ᤀᤥ॥

᥍ ᤂᤧᤴ ᤛᤡᤰᤆᤣ᤺ᤶᤒᤧᤸᤗᤧ ᤁᤢᤗᤠᤶᤗᤥᤒᤠ ᤜᤥ᤺ᤵᤗᤥ.

ᤁᤢᤛᤢᤜᤠᤱᤕᤢᤰᤐᤠ ᤀᤡᤃᤪ ᤁᤢᤕᤢᤰᤛᤠᤒᤠ ᤜᤥ᤺ᤵᤗᤥ.

᥎ ᤜᤧᤰᤁᤣᤛᤠᤱ ᤜᤠᤱᤘᤠᤔᤠ ᤕᤧᤶᤔᤥ ᤂᤧᤸᤗᤧ

ᤁᤢᤈᤠ ᤕᤢᤱᤔᤠ ᤌᤠ᤺ᤱ ᤕᤠᤖᤡᤵ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤢᤈᤠ ᤛᤢᤶᤔᤠ ᤕᤧᤶᤔᤥ ᤁᤢᤈᤠ ᤕᤠᤱᤄᤥ᤺ᤳᤋᤢᤖᤥ॥

᥏ ᤗᤧᤶᤛᤢᤘᤠᤒᤣ. ᤂᤧᤏᤧ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤁᤧᤀᤡᤶᤔᤠᤱ ᤁᤧᤏᤧᤒᤣ᥅

ᤂᤧᤏᤧ᤹ ᤀᤠᤵᤑᤠᤸᤗᤧ ᤁᤧᤔᤡᤰᤕᤢᤔᤥᤗᤠᤶ ᤁᤧᤛᤥᤒᤣ᥅

᥇᥆ ᤛᤵᤑᤠᤎᤡᤰ ᤀᤡᤶᤔᤠ ᤏᤢ ᤛᤵᤑᤠᤎᤡᤰ ᤀᤡᤶᤎᤰᤘᤠ ᤋᤣᤔᤠᤖᤧ.

ᤜᤢᤰᤁᤡᤴ ᤀᤡᤓᤢᤵᤔᤠᤀᤠᤱ ᤛᤵᤔᤠᤎᤡᤰ ᤏᤠ᤺ᤶᤛᤡᤱᤔᤠᤖᤧ

᥇᥇ ᤕᤠᤱᤛᤠ᤹ᤔᤠ ᤛᤡᤔᤧᤴ ᤂᤧᤏᤧ᤹ᤀᤥ ᤑᤠ᤺ᤴᤍᤠ ᤁᤢᤀᤡᤛᤡ᤺ᤰ ᤏᤢ

ᤁᤢᤜᤥ᤺ᤵᤔᤠ ᤁᤢᤛᤠᤰᤔᤧᤴ ᤋᤠᤓᤣ ᤁᤧᤜᤣᤒᤠ ᤔᤏᤠ ᤁᤢᤀᤡᤛᤡ᤺ᤰ ᤋᤠᤖᤥ॥

᥇᥈ ᤂᤠᤷᤔᤧᤴᤍᤰ ᤁᤧᤈᤥ᤺ᤰᤐᤠ ᤏᤢ ᤋᤠᤰᤁᤧᤓᤧᤒᤠ ᤔᤏᤠ᤺ᤱᤃ ᤀᤠᤶᤓᤠ ᤁᤴᤗᤥ

ᤂᤧᤸᤗᤧ ᤑᤧᤳᤗᤠ᤹ᤔᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤀᤠᤱ ᤘᤠ᤹ᤃᤴᤗᤥ.

᥇᥉ ᤂᤧᤸᤗᤧ ᤁᤢᤔᤡᤰᤁᤡᤴ ᤆᤡᤄᤡᤶ ᤆᤡᤄᤡᤶ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤁᤢᤗᤠᤱ ᤏᤢ ᤁᤢᤜᤢᤰᤆᤥ᤺ᤸᤗᤧ ᤔᤡᤰᤛᤣ᤺ᤴ ᤆᤥᤃᤢᤖᤥ॥

᥇᥊ ᤂᤢᤏᤧ᤹ ᤀᤡᤱᤗᤧᤰᤁᤣ ᤁᤢᤏᤡᤱᤘᤠ᤹ᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤀᤡ᤺ᤳᤋᤢᤖᤥ.

ᤂᤧᤒᤩᤠᤱ ᤀᤠᤓᤧᤸᤗᤧᤛᤠᤱ ᤕᤧᤔᤧᤴᤍᤱ ᤐᤠ᤺ᤴ ᤑᤥ᤺ᤰᤂᤢᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤶᤎᤠᤱ ᤆᤄᤵ ᤕᤧᤳᤋᤢᤰᤂᤣ ᤋᤠᤖᤥ.

ᤜᤡᤱᤔᤠ ᤗᤠᤶ ᤔᤧ᤺ᤴᤏᤣ ᤂᤧᤴ ᤌᤡᤰᤗᤧᤱᤗᤧ ᤂᤠᤵᤐᤢᤌᤩ᤺ᤅ ᤐᤥᤱᤗᤥ॥

᥇᥌ ᤋᤢᤰᤛᤡ ᤐᤠ᤺ᤴᤜᤠ᤹ ᤘᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤗᤧ᤺ᤱᤗᤥ

ᤏᤢᤛᤡᤃᤣ᤺ᤰᤐᤠ ᤐᤠ᤺ᤴᤏᤡᤱᤃ ᤂᤢᤏᤧ᤹ ᤁᤢᤏᤡᤔᤥ ᤛᤡᤰᤁᤧᤗᤧ᤺ᤱᤒᤠ ᤆᤥ᤺ᤰᤗᤥ-

᥇᥍ ᤀᤠᤱᤍᤡᤱ ᤁᤧᤗ᤹ᤒᤠ ᤔᤡᤰᤜᤠ᤹.

ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤗᤧᤛᤥ᤺ᤳᤜᤠ᤹.

ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤁᤢᤔᤠᤰᤂᤡ᤹ ᤁᤧᤛᤧᤒᤠ ᤜᤢᤰᤜᤠ᤹.

᥇᥎ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤁᤧᤀᤡ᤺ᤵᤐᤠ ᤏᤡᤱᤘᤠ᤺ᤴ.

ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤧᤎᤠᤛᤡᤱᤒᤠ ᤗᤠᤱᤃᤠᤱ.

᥇᥏ ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤁᤧᤛ᤺ᤶᤒᤠ ᤀᤡᤱᤗᤧᤰᤐᤠ ᤛᤠ᤺ᤰᤂᤡ ᤏᤢ

ᤑᤢ᤹ᤏᤢᤛᤠ᤹ ᤗᤢᤶᤔᤥ ᤂᤧᤔᤠ᤹ ᤁᤧᤓᤥ᤺ᤱᤒᤠ ᤔᤏᤠᤴ॥

ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ

᥈᥆ ᤀᤠᤛ᤻ᤛᤠᤀᤣ. ᤁᤧᤶᤒᤠᤖᤧ ᤁᤢᤀᤡᤱᤈᤠ᤺ᤱᤜᤠ᤹ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤁᤧᤶᤔᤠᤖᤧ ᤁᤢᤄᤠᤜᤢ᤺ᤴᤏᤡᤴ ᤔᤧᤏᤠ᤹ᤖᤧᤴᤏᤧ᤹ᤀᤥ॥

᥈᥇ ᤂᤧᤱᤜᤠ᤹ ᤁᤧᤛᤡᤰᤗᤢᤱᤔᤥ ᤀᤠᤓᤧᤸᤗᤧᤛᤠᤱ ᤁᤳᤋᤧ᤹ᤀᤥ.

ᤂᤧᤴ ᤐᤠ᤺ᤴᤜᤠ᤹ ᤁᤧᤛᤡᤳᤗᤠᤀᤥ ᤂᤣ᤺ᤰᤂᤧ ᤁᤳᤋᤧ᤹ᤀᤥ॥

᥈᥈ ᤂᤧᤏᤧ᤹ ᤗᤠᤱᤃᤧᤄᤣ᤺ᤰᤁᤡᤸᤗᤧ ᤂᤧᤸᤗᤧ ᤗᤠᤶᤃᤧᤗᤥᤖᤥ.

ᤂᤧᤏᤧ᤹ ᤁᤧᤀᤡᤶᤔᤧᤸᤗᤧ ᤂᤧᤸᤗᤧ ᤋᤠᤱᤃᤧᤛᤧ᤺ᤵᤗᤥ.

ᤕᤠᤰᤌᤢᤱᤎᤥ ᤁᤧᤘᤠ᤹ᤀᤡᤸᤗᤧ ᤂᤧᤴ ᤂᤧᤏᤧ᤹ᤏᤢ ᤋᤠ᤹ᤈᤧᤱᤗᤥ॥

᥈᥉ ᤌᤣᤀᤠᤱᤓᤧᤸᤗᤧ ᤂᤧᤴ ᤀᤡᤱᤈᤠ᤺ᤱᤜᤠ᤹ ᤛᤣᤔᤡᤖᤥ.

ᤜᤧᤰᤁᤩᤠᤱ ᤂᤠᤜᤢᤴᤏᤡᤴ ᤛᤧᤍᤡᤱᤍᤡᤱ ᤁᤧᤀᤥ᤺ᤵᤐᤠ ᤀᤥ᤺ᤳᤋᤡᤖᤥ.

ᤂᤶᤓᤩᤠᤱ ᤜᤧᤴᤌᤡᤶᤗᤧ ᤗᤠᤃᤡ ᤑᤧ᤺ᤰᤛᤡᤱᤔᤠᤴ ᤜᤡᤱᤔᤠ ᤗᤠᤶᤗᤥ.

᥈᥊ ᤂᤧᤸᤗᤧ ᤂᤧᤏᤧ᤹ ᤕᤧᤶᤒᤠ ᤁᤧᤃᤥ᤺ᤵᤔᤠ ᤔᤧᤴᤇᤢᤔᤠ ᤏᤢ

ᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤖᤧᤴ ᤔᤢᤷᤗᤧ᤺ᤶᤒᤠ

ᤐᤠ᤺ᤴᤜᤠ᤹ᤗᤠᤶ ᤂᤧᤸᤗᤧ ᤔᤠ᤺ᤱᤄᤠ ᤁᤧᤃᤳᤗᤥ॥

᥈᥋ ᤂᤧᤴ ᤏᤢᤔᤠᤛᤢᤰᤔᤠ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤂᤧᤴ ᤔᤡᤰ ᤔᤧᤃᤣ᤺ᤳᤋᤧᤴᤏᤧ᤹ᤀᤥ.

ᤀᤡᤃᤪ ᤂᤧᤸᤗᤧ ᤁᤢᤔᤡᤰᤁᤡᤸᤗᤧ ᤀᤡᤱᤗᤧᤰᤁᤥ ᤁᤧᤴᤎᤠᤏᤧᤸᤗᤖᤥ॥

᥈᥌ ᤌᤣᤀᤠᤱᤓᤧᤸᤗᤧ ᤔᤏᤠ᤺ᤸᤗᤧ ᤁᤢᤄᤧ᤺ᤰ ᤌᤡᤰ ᤂᤖᤧ᤺ᤱᤅᤥ ᤁᤧᤳᤏᤡᤔᤠ ᤔᤧᤴᤇᤢᤔᤠ᤺ᤴ ᤋᤠ᤺ᤵᤔᤠ ᤛᤢᤰᤋᤢᤖᤥ.

ᤁᤖ ᤕᤧᤶᤒᤠ ᤜᤱᤈᤣᤏᤠ ᤔᤧᤴᤇᤢᤔᤠ᤺ᤸᤗᤧᤃ ᤁᤧᤜᤡᤱᤔᤴᤏᤧᤴ ᤔᤧᤰᤂᤢᤖᤥ॥

᥈᥍ ᤌᤣ ᤁᤢᤓᤠ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤢᤍᤣ᤺ᤳᤋᤧᤴ ᤔᤡᤔᤧᤴᤍᤡᤰᤁᤣ

ᤂᤢᤏᤧ᤹ ᤁᤢᤓᤰᤌᤢᤱᤔᤥ ᤔᤡ᤺ᤴ ᤏᤧᤔᤠ ᤛᤢᤰᤋᤢᤒᤡ᥅

᥈᥎ ᤔᤡᤄᤠᤱᤃᤪᤥ᤺ᤰᤁᤥ ᤁᤢᤓᤠ ᤔᤏᤠᤴ ᤗᤠᤱᤄᤣ᤺ᤰᤁᤡᤸᤗᤧ

ᤌᤣ ᤂᤢᤏᤧ᤹ ᤁᤢᤗᤠᤱᤅᤡᤴ ᤔᤡᤔᤧᤍᤡᤰᤏᤧᤶᤒᤡ᥅

᥈᥏ ᤕᤠᤵᤔᤡ᤺ᤸᤗᤧ ᤁᤢᤔᤣ᤺ᤳᤋᤧᤴᤏᤢ ᤁᤧᤀᤡᤶᤒᤧᤴ ᤜᤧᤰᤋᤱᤒᤠᤀᤣ ᤐᤥᤱᤗᤥ.

ᤂᤧᤴ ᤔᤧᤴᤇᤢᤔᤠ᤺ᤴ ᤁᤧᤛᤢᤒᤠ ᤀᤠᤳᤋᤡᤴ ᤕᤧᤶᤒᤡᤳᤇᤠ᤺ᤴᤇᤠᤱ

ᤂᤢᤶᤍᤡᤱ ᤔᤧᤱᤄᤥᤀᤣ ᤂᤧᤳᤇᤡᤱᤔᤠ ᤔᤧᤄᤥᤏᤧᤴᤗᤥ॥

᥉᥆ ᤛᤠ᤹ᤖᤡᤰ ᤁᤢᤛᤡᤰᤁᤧᤗᤠ᤺ᤰᤐᤠ ᤂᤢ᤺ᤴᤍᤪᤡᤰᤐᤠ ᤔᤏᤠ᤺ᤸᤗᤧ

ᤁᤢᤛᤡᤰᤗᤠ᤺ᤰᤔᤠ ᤛᤡᤶᤔᤠᤖᤧ ᤗᤠᤃᤡ ᤂᤢ᤺ᤳᤏᤣᤓᤃᤪ

ᤔᤏᤠᤜᤠ᤹ᤖᤧ ᤂᤧᤴ ᤔᤧᤴᤈᤡ᤺ᤳᤋᤢᤴᤗᤥ॥

᥉᥇ ᤁᤖᤛᤠᤱ ᤂᤧᤴ ᤔᤧᤍᤧᤶᤛᤢᤏᤣᤓᤃᤪ ᤂᤧᤸᤗᤧ ᤏᤢᤛᤡᤗᤧᤱ

ᤕᤠᤖᤡᤰ ᤕᤖᤡᤰ ᤜᤢᤱᤔᤠᤀᤣ ᤐᤥᤱᤗᤥ.

ᤐᤥᤱᤔᤠᤛᤢᤰ ᤂᤧᤸᤗᤧ ᤁᤢᤜᤡᤶᤔᤥᤒᤠ ᤁᤧᤖᤧᤰ

ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ᤖᤧᤀᤠᤱ ᤜᤢᤱᤔᤠ ᤐᤥᤱᤗᤥ॥

᥉᥈ ᤁᤖ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤴ

ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤆᤥ᤺ᤰᤗᤥ.

ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ

ᤂᤢᤏᤧ᤹ ᤀᤠᤵᤑᤣᤰ ᤁᤢᤛᤶᤎᤠᤱ ᤑᤧᤳᤗᤠ᤹ᤔᤧᤴ ᤋᤠᤖᤢᤖᤥ॥

᥉᥉ ᤂᤧᤴ ᤋᤧ᤺ᤶᤓᤢᤰ ᤋᤢᤶᤔᤠᤱ ᤁᤢᤈᤠ᤺ᤳᤌᤡ ᤐᤣ᤺ᤰᤗᤥ.

ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤔᤧᤵᤔᤧᤴ ᤀᤠᤓᤧᤸᤗᤧᤀᤠᤱ ᤔᤧᤔᤠᤏᤧᤸᤗᤥ॥

᥉᥊ ᤌᤣᤀᤠᤱᤓᤧᤸᤗᤧ ᤏᤠᤜᤧᤶᤔᤧᤸᤗᤧ ᤕᤧᤶᤒᤠ᤺ᤸᤗᤧ ᤁᤢᤛᤡᤰ ᤐᤥ᤺ᤰᤗᤥ.

ᤜᤧᤰᤁᤩᤠᤱ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤁᤢᤗᤧᤰᤘᤠ ᤏᤢ᤺ᤰᤋᤢᤖᤥ॥

᥉᥋ ᤂᤧᤸᤗᤧ ᤁᤢᤗᤧᤰᤘᤠ ᤛᤠᤶᤒᤠ᤺ᤴ ᤌᤣᤀᤠᤱ ᤔᤧᤍᤠ᤺ᤰᤋᤢᤴᤗᤥ.

ᤀᤠᤰᤂᤩᤠᤖᤡᤰ ᤕᤸᤗᤡᤰ ᤛᤢᤖᤢᤳ ᤕᤠᤱᤗᤧᤀᤠᤱ

ᤂᤧᤴ ᤗᤧᤶᤔᤠ ᤛᤢ᤺ᤶᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥍

ᤀᤠᤛ᤻ᤛᤠᤀᤣ. ᤀᤠᤱᤃᤠ᤹ ᤀᤠᤒᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤕᤠᤱᤄᤥ᤺ᤳᤋᤧ ᤁᤳᤋᤧ᤹ᤀᤥ॥

᥈ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤠ᤺ᤳᤋᤧ ᤋᤡᤶᤍᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ ᤁᤧᤃᤴᤗᤥ.

ᤐᤡᤏᤧᤒᤠ ᤂᤠᤜᤢᤴᤜᤠ᤹ ᤁᤧᤔᤡᤰᤜᤠᤱᤔᤠ ᤜᤧᤰᤁᤣ ᤛᤧ᤺ᤵᤋᤧ ᤁᤧᤳᤋᤧ᤹ᤀᤥ॥

᥉ ᤂᤧᤏᤧ᤹ ᤁᤧᤜᤢᤰᤆᤥᤀᤥ ᤛᤫᤠᤃᤣᤵ ᤜᤧᤰᤁᤣ ᤂᤧᤴ ᤘᤠᤖᤧᤃᤳᤋᤧ᤹ᤀᤥ.

ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤂᤧᤴ ᤛᤠᤵᤋᤧ ᤑᤳᤇᤧ᤹ᤀᤥ॥

᥊ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤀᤰᤂᤣ ᤔᤧᤳᤋᤧ᤹ᤀᤥ.

“ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤴᤈᤣ᤺ᤸᤗᤡᤔᤠᤏᤧᤖᤥ.”

ᤜᤧᤰᤁᤩᤠᤱ ᤂᤠᤛᤡᤱᤏᤡ᤺ᤵᤔᤠᤴ ᤆᤠᤜᤡ᤺ᤴ

“ᤀᤠᤱᤃᤠ᤹ ᤀᤠᤴᤍᤣ᤺ᤱ ᤀᤠᤴᤈᤢᤶᤏᤧ” ᤔᤧᤳᤋᤧ᤹ᤀᤥ॥

᥋ ᤂᤧᤒᤩᤠᤱ ᤂᤧᤴ ᤐᤠ᤺ᤴᤜᤠ᤹ᤖᤧ ᤂᤧᤏᤧ᤹ ᤕᤧᤶᤒᤠ ᤁᤥ᤺ᤳᤏᤠᤗᤠᤶ ᤏᤢ

ᤑᤧᤰᤁᤧᤗᤠ᤹ᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤷᤗᤧ᤺ᤶᤒᤠ ᤐᤠ᤺ᤴᤜᤠ᤹ᤗᤠᤶ

ᤂᤧᤏᤧ᤹ ᤗᤠ᤺ᤳᤗᤠ᤺ᤳ ᤋᤠᤱᤃᤧᤛᤧ᤺ᤵ ᤁᤧᤃᤳᤗᤥ॥

ᤆᤠᤃᤧᤖᤠᤶᤔᤠ ᤔᤧᤴᤇᤢᤔᤠ᤺ᤴᤏᤢ ᤛᤡᤱᤛᤡᤱ ᤔᤧᤳᤇᤡᤱᤔᤠ

᥌ ᤌᤡᤰᤗᤧᤱ ᤀᤠᤱᤃᤠ᤹ ᤀᤠᤜᤡᤶᤔᤥᤒᤠ ᤐᤣᤎᤠ᤺ᤵᤐᤥ ᤕᤢᤅᤠᤱᤗᤥ.

ᤜᤧᤰᤁᤩᤠᤱ ᤜᤱᤜᤱᤍᤠᤱᤒᤠ ᤁᤢᤜᤱᤜᤠ᤹ᤀᤥᤗᤠᤶ ᤀᤥᤔᤧᤳᤋᤢᤱᤗᤥ.

᥍ ᤁᤢᤍᤥ᤺ᤵᤔᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ. ᤌᤠᤱᤒᤣᤴᤜᤠ᤹ᤀᤥ

ᤗᤳᤇᤠ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤌᤡᤰ ᤀᤠᤱᤃᤠ᤹ ᤏᤡᤛᤢᤱᤛᤡᤱᤗᤥ॥

᥎ ᤔᤧᤴᤇᤢᤔᤠ ᤁᤧᤕᤢᤱᤒᤠ ᤔᤠᤖᤠᤶᤔᤥ ᤂᤧᤴ ᤗᤠᤱᤄᤣᤃᤧᤀᤠᤱ ᤘᤕᤧᤒᤠ ᤏᤢ

ᤂᤧᤸᤗᤧ ᤁᤢᤜᤡᤶᤔᤥ ᤗᤧᤵᤔᤠᤱ ᤋᤃᤡ ᤌᤠᤛᤡᤱᤗ ᤐᤳᤇᤧᤒᤠ ᤏᤡᤛᤢᤱᤗᤥ-

᥏ ᤕᤢ᤺ᤴᤇᤡᤰ. ᤕᤧᤴᤏᤡᤴ ᤗᤧᤰᤗ ᤐᤣ᤺ᤰᤁᤡᤸᤗᤧ

ᤛᤧᤴᤍᤡᤰ ᤂᤠᤔᤠᤰᤗ ᤐᤣ᤺ᤰᤗᤥ॥

᥇᥆ ᤂᤧᤒᤩᤠᤱ ᤗᤳᤇᤠ ᤔᤧᤴᤇᤢᤔᤠᤎᤡᤰ ᤂᤧᤸᤗᤧ ᤁᤢᤍᤢᤶᤛᤧ ᤗ᤺ᤴᤍᤧᤓᤧᤖᤧᤖᤥ.

ᤂᤧᤴ ᤕᤧᤶᤒᤠ ᤁᤧᤃᤥ᤺ᤵᤔᤠ ᤜᤧᤰᤁᤣ ᤆᤠᤱ ᤁᤧᤈᤠᤱᤔᤠ ᤏᤢ

ᤆᤠ᤺ᤳᤆᤠ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤔᤠ ᤆᤥᤃᤧᤖᤥ॥

᥇᥇ ᤆᤧᤸᤗᤧᤰᤗᤧᤰᤔᤠ ᤏᤢ ᤜᤠᤍᤡᤱ ᤁᤧᤎᤰᤔᤠ ᤆᤥᤃᤧᤖᤥ.

ᤂᤧᤴ ᤀᤠᤓᤧᤸᤗᤧᤀᤠᤱ ᤁᤢᤜᤡᤶᤔᤥ ᤔᤧᤴᤕᤢᤱᤔᤏᤠᤔᤠ ᤘᤕᤧᤖᤥ.

᥇᥈ ᤁᤢᤓᤠ ᤕᤧᤶᤔᤥ. ᤁᤢᤓᤠ ᤕᤧᤶᤔᤥ ᤗᤰᤂᤢᤶᤜᤠ᤹ᤀᤥ.

ᤁᤧᤖᤧᤰ ᤁᤢᤛᤢᤰᤐᤠ ᤌᤰᤔᤠ ᤂᤧᤴ ᤆᤡᤱᤛᤡᤱᤅᤠᤱ ᤕᤢᤅᤧᤖᤥ॥

᥇᥉ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤂᤢᤏᤧ᤹ ᤋᤧᤶᤛᤢᤀᤠᤱ ᤆᤢᤵ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤁᤢᤏᤠᤖᤠᤀᤥ ᤔᤧᤴᤏᤢ᤺ᤴᤏᤣ ᤀᤰᤂᤣ ᤔᤧᤳᤋᤢᤖᤥ.

᥇᥊ “ᤀᤠᤱᤃᤠ᤹ ᤀᤠᤔᤠᤱᤜᤧᤰᤁᤡᤴ ᤁᤧᤳᤋᤢᤱᤗᤥ.

ᤀᤠᤀᤡᤴ ᤀᤠᤜᤡᤶᤔᤥ ᤋᤱᤈᤢᤶ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤖᤅᤠᤱ ᤘᤠ᤹ᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤍᤢᤶᤛᤧ ᤗᤠ᤺ᤰᤁᤠᤳ ᤗ᤺ᤴᤍᤠᤱᤒᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤥ᤺ᤳᤏᤧ. ᤀᤠᤸᤗᤥ ᤋᤢᤶᤏᤧᤀᤠᤱ ᤘᤠ᤹ᤖᤥ᥄

᥇᥌ ᤀᤠᤱᤃᤠ᤹ ᤀᤠᤀᤡᤵᤏᤠᤍᤧᤴᤏᤥ. ᤔᤡᤛᤪ ᤗᤠᤈᤣ᤹ᤒᤠ ᤐᤖᤡᤰ ᤐᤖᤡᤰᤗᤧ

ᤆᤠ᤺ᤶᤔᤏᤠᤒᤠ ᤗᤥ᤺ᤶᤓᤣ᤺ᤳᤋᤡᤴ ᤑᤧᤛᤢᤱᤅᤠᤱ ᤏᤧᤖᤥ॥

᥇᥍ ᤀᤠᤱᤃᤠ᤹ ᤀᤠᤏᤧᤳᤏᤠ᤺ᤴ ᤔᤠᤖᤢᤰ. ᤂᤠᤶᤍᤥᤗᤡ ᤏᤢ

ᤏᤠᤶᤛᤡᤱ ᤛᤧᤛᤢᤱᤅᤠᤱ ᤁᤢᤏᤠᤶᤃᤧᤏᤢ᤹ᤒᤠ ᤆᤥᤃᤢᤱᤅᤠᤱ ᤏᤧᤖᤥ॥

᥇᥎ ᤑᤧᤖᤧ᤹ᤀᤥ. ᤋᤠᤏᤠᤶ ᤌᤠᤖᤡᤰ ᤀᤠᤴᤇᤡ᤹ ᤏᤠᤏᤢ᤹ᤏᤧᤛᤡᤖᤥ.

ᤀᤠᤴᤇᤡ᤹ ᤗᤢᤱᤔᤠ᤹ ᤜᤡ᤺ᤵᤏᤧᤛᤡᤖ ᤕᤧᤕᤧ ᤗ᤹ᤛᤡᤖᤥ᥄

᥇᥏ ᤀᤠᤱᤃᤠ᤹ ᤀᤠᤕᤧᤶᤒᤠ᤺ᤴ ᤜᤡᤶᤔᤥ ᤜᤥ᤺ᤵᤗᤥ.

ᤂᤢᤏᤧ᤹ᤃ ᤔᤠ᤺ᤱᤄᤠᤒᤠ ᤗᤠᤶᤍᤡ᤺ᤰᤁᤥ ᤐᤣᤀᤠᤱ ᤘᤠ᤹ᤖᤥ॥

᥈᥆ ᤂᤢᤏᤧ᤹ ᤁᤧᤕᤥᤒᤠ ᤕᤖᤡᤰ ᤕᤠᤱ ᤋᤣ᤹ᤖᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤗᤠᤓᤢᤴ ᤌᤠᤖᤡᤰ ᤂᤢᤏᤧ᤹ ᤜᤡᤶᤔᤥ ᤔᤧᤏᤢ᤺ᤱᤏᤧᤴᤗᤥ॥”

᥈᥇ ᤗᤧᤔᤢ ᤛᤢ᤺ᤴᤍᤢᤀᤠᤱ ᤂᤢᤏᤧ᤹ ᤂᤧᤴ ᤌᤠᤱᤒᤧᤴᤏᤡᤴ ᤔᤢᤍᤥᤂᤠᤶᤍᤥ ᤆᤥᤃᤢᤖᤥ.

ᤔᤢᤷᤗᤧ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤳᤋᤢᤀᤠᤱ ᤂᤢᤏᤧ ᤁᤢᤒᤠ᤺ᤴᤏᤥ ᤂᤧᤴ ᤌᤠᤛᤢᤖᤥ॥

᥈᥈ ᤛᤠᤛᤧᤵᤔᤠᤍᤧᤴᤏᤥ ᤁᤧᤎᤠᤛᤡᤱ ᤁᤧᤒᤣ᤺ᤰᤐᤠ ᤐᤡᤳ ᤜᤧᤰᤁᤣ.

ᤆᤧᤴ ᤐᤡᤛᤠᤱ ᤋᤃᤡ ᤁᤧᤒᤣ᤺ᤰᤐᤠ ᤐᤧ᤺ᤱᤘᤠ ᤁᤢᤀᤡᤛᤡ᤺ᤰ

ᤂᤡᤔᤥᤘᤔᤥ ᤂᤢᤏᤧ᤹ ᤂᤧᤴ ᤋᤡᤶᤍᤢᤀᤠᤱ ᤁᤢᤀᤣᤃᤠᤱ ᤐᤣᤖᤥ॥

᥈᥉ ᤂᤧᤒᤩᤠᤱ ᤋᤥ᤺ᤱᤅᤡᤸᤗᤧ ᤂᤧᤸᤗᤧ ᤁᤢᤏᤧᤖᤧᤳᤋᤡᤴ ᤑᤩᤠᤰ ᤗᤛ᤻ᤛᤢᤖᤥ.

ᤀᤡᤀᤥ ᤗᤧᤵᤔᤠᤱ ᤁᤧᤛᤢ᤺ᤰᤐᤠ ᤁᤧᤒᤣ᤺ᤰᤐᤠ ᤐᤢ ᤁᤢᤛᤡᤱ.

ᤂᤧᤸᤗᤧ ᤛᤡᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ᤀᤣ ᤔᤧᤄᤥᤛᤢᤴᤗᤥ॥

᥈᥊ ᤀᤠᤸᤗ ᤀᤠᤒᤢᤃᤧᤴ ᤀᤠᤛ᤻ᤛᤠᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤔᤧᤳᤏᤡᤱᤒᤠ ᤀᤠᤒᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥

᥈᥋ ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤂᤧᤸᤗᤧ ᤁᤢᤕᤧᤵᤗᤧᤰ ᤗᤧᤵᤔᤠᤱ ᤌᤠᤔᤠ ᤔᤧᤓᤠ᤺ᤰᤋᤧᤶᤔᤡᤴᤏᤧ᤹ᤀᤥ.

ᤂᤧᤸᤗᤧ ᤁᤢᤗᤠᤶᤔᤥ ᤗᤧᤵᤔᤠᤱ ᤋᤠᤵᤔᤧᤒᤧ᤹ᤖᤧᤶᤔᤡᤴᤏᤧ ᤔᤧᤒᤣᤃᤡᤴᤏᤧᤀᤥ॥

᥈᥌ ᤂᤧᤸᤗᤧ ᤕᤖᤡᤰ ᤔᤏᤠᤜᤠ᤹ ᤌᤩ᤺ᤱ ᤔᤧᤰᤂᤢᤛᤡᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤁᤢᤛᤠᤏᤠ᤺ᤳ ᤁᤧᤒᤥ᤺ᤱᤒᤠᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤔᤧᤘᤠ᤹ᤖᤥ॥

᥈᥍ ᤂᤧᤸᤗᤧ ᤁᤢᤜᤡᤶᤔᤡᤴ ᤂᤧᤔᤠᤍᤡᤱ ᤕᤱᤛᤱ ᤐᤣ᤺ᤰᤔᤠ ᤗᤠᤶᤗᤥ.

ᤂᤧᤸᤗᤧ ᤛᤡᤔᤧᤸᤗᤧᤴ ᤕᤠᤰᤑᤠᤱᤜᤠ᤹ ᤗᤧᤵᤔᤠᤱ ᤀᤠᤃᤧᤳᤗᤥ॥

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤸᤗᤧ ᤀᤢ᤺ᤳᤋᤢᤛᤡᤖᤥ

᥎

ᤌᤣ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤕᤶᤒᤠ

ᤀᤡᤰᤗᤠᤀᤥ ᤀᤢᤘᤠ ᤔᤧᤈᤥᤃᤢᤴᤏᤠᤱᤒᤡ᥅

ᤌᤣ ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤺ᤸᤗᤧ

ᤁᤢᤀᤡᤰᤗᤠ᤺ᤴ ᤕᤶᤒᤠ ᤔᤧᤈᤥᤃᤢᤴᤏᤠᤱᤒᤡ᥅

᥈ ᤗᤠᤶᤃᤥᤀᤥᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠ ᤋᤧᤴᤜᤠ᤹ᤀᤥ.

ᤗᤠᤶᤍᤥᤀᤥ ᤂᤧᤴ ᤕᤧᤶᤛᤡᤱᤛᤡᤱᤗᤥ.

᥉ ᤕᤧᤰᤕᤰ ᤗᤧᤵᤔᤠᤱ ᤐᤣ᤺ᤰᤔᤠ ᤕᤶᤒᤠ

ᤗᤠᤶᤎᤣ᤺ᤳᤋᤡᤸᤗᤧ ᤁᤢᤕᤠᤀᤥ. ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤥ.

ᤂᤧᤴ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤀ᤺ᤰᤗᤥ-

᥊ “ᤔᤧᤴᤇᤠᤶ ᤕᤠᤵᤔᤡᤛᤣ. ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱᤗᤥ.

ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤳᤋᤢᤱᤛᤡᤱᤗᤥ॥

᥋ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠᤛᤣ. ᤂᤠᤛᤡᤱᤏᤡ᤺ᤳᤋᤧᤶᤔᤧ᤹ᤀᤥ॥ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤥᤛᤧᤶᤔᤧ᤹ᤀᤥ.

ᤀᤍᤱᤛᤣ. ᤏᤧᤜᤡᤏᤡᤱᤘᤠ᤹ ᤜᤢ᤹ᤀᤠᤛᤡᤶᤔᤧ᤹ᤀᤥ॥

᥌ ᤂᤧᤵᤛᤧᤶᤔᤧ᤹. ᤂᤡᤏᤡ᤹ ᤔᤧᤵᤔᤠ ᤁᤧᤒᤥ᤺ᤱᤒᤠ

ᤔᤡᤱᤛᤥᤌᤠ᤺ᤱᤛᤥ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤁᤳᤋᤢᤱᤗᤥ.

ᤁᤧᤘᤠ᤹ᤒᤠ ᤐᤠ᤺ᤴ ᤐᤠ᤺ᤳᤇᤧ ᤀᤠᤱᤃᤠ᤹ ᤀᤠᤶᤒᤪᤠ ᤜᤴᤍᤢᤱᤗᤥ॥

᥍ ᤀᤠᤱᤃᤠ᤹ ᤀᤠᤶᤒᤪᤠ᤺ᤸᤗᤧ ᤛᤧᤰᤂᤠᤒᤠ ᤐᤠ᤺ᤴ ᤐᤠ᤺ᤳᤋᤢᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤶᤒᤪᤠᤛᤣ᤹ᤀᤡᤸᤗᤧ

ᤑᤧᤴᤕᤠ᤺ᤶᤒᤰᤁᤡᤴ ᤁᤢᤛᤡᤰᤗᤧ᤺ᤱᤗᤥ॥

᥎ ᤀᤠᤶᤒᤪᤠᤀᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤍᤥ᤺ᤵᤔᤠ ᤆᤥ᤺ᤰᤗᤥ.

ᤂᤧᤱᤜᤠ᤹ᤀᤥᤒᤠ ᤀᤠᤳᤋᤡᤴᤏᤠᤱ ᤐᤧᤷᤃᤧᤰ ᤘᤷᤃᤧᤰᤐᤠ ᤔᤧᤈᤥ᤺ᤰᤏᤧᤸᤗᤥ॥

᥏ ᤛᤡᤱᤛᤡᤱ ᤕᤧᤰᤕᤧᤰᤐᤠ ᤔᤏᤠ᤺ᤸᤗᤧ ᤁᤢᤗᤠᤃᤡ

ᤂᤧᤱᤜᤠ᤹ ᤁᤧᤖᤧᤰ ᤁᤧᤘᤠ᤹ᤒᤠᤀᤣ ᤆᤥ᤺ᤰᤗᤥ.

ᤁᤢᤏᤧᤜᤡ ᤁᤢᤏᤡᤱᤘᤠ᤹ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ

ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤆᤥ᤺ᤰᤗᤥ॥

᥇᥆ ᤕᤢᤵᤐᤠ᤺ᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤀᤠᤄᤠᤜᤢᤴᤏᤡᤴ.

ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤸᤏᤢ᤺ᤸᤗᤧᤃ ᤐᤖᤢᤔᤠᤸᤗᤧ

ᤂᤧᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴᤏᤣ ᤛᤣᤃᤧ᤹ᤀᤥ.

᥇᥇ ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ

ᤔᤢᤎᤡᤱ ᤗᤢᤱᤏᤢ᤺ᤸᤗᤧᤀᤠᤱ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤂᤥᤔᤠ ᤏᤡᤱᤖᤘᤠ᤹ ᤁᤧᤈᤥᤃᤢᤒᤠ ᤀᤠᤳᤋᤡᤴ

ᤐᤠ᤺ᤴᤏᤡᤴᤏᤠᤱ ᤂᤧᤴᤏᤢ ᤋᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥈ “ᤀᤠᤱᤃᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤕᤢᤱᤅᤠ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤏᤧᤜᤡᤏᤡᤱᤘᤠ᤹ ᤏᤢ ᤂᤠᤛᤡᤱᤏᤡ᤺ᤵᤔᤠᤴ ᤁᤳᤋᤢᤱᤗᤥ॥

᥇᥉ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤠᤃ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤆᤡ᤺ᤵᤔᤠᤖᤥ.

ᤀᤠᤱᤍᤡᤱ ᤗ᤹ᤔᤠ. ᤕᤶᤒᤠ ᤜᤧᤴᤇᤡᤱᤔᤠ. ᤋᤠᤵᤑᤧ᤺ᤶᤒᤠ ᤛᤢᤳᤏᤠ ᤏᤢ

ᤔᤏᤠ ᤜᤢᤔᤠ ᤐᤱᤔᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤆᤡ᤺ᤳᤋᤢᤱᤗᤥ॥

᥇᥊ ᤛᤢᤈᤠᤐᤠ᤺ᤴ ᤏᤢ ᤏᤡ᤺ᤴᤎᤥ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤗᤠᤶᤔᤣ ᤐᤥᤱᤗᤥ

ᤂᤧᤒᤩᤠᤱ ᤂᤧᤴ ᤜᤧᤰᤁᤣᤀᤣ ᤕᤠ᤺ᤶᤒᤰ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤂᤠᤛᤡᤱᤏᤡ᤺ᤵᤔᤠ ᤏᤢ ᤔᤢᤰᤛᤠᤶ ᤁᤳᤋᤢᤱᤗᤥ॥

᥇᥋ ᤀᤠᤱᤃᤠ᤹ ᤗᤠᤶᤒᤠᤀᤣ ᤜᤠᤱᤜᤠ᤹ᤖᤧ ᤜᤠᤱᤕᤢᤰ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤕᤢᤰᤛᤠᤒᤠᤜᤠ᤹ᤖᤧ ᤁᤧᤘᤠ᤹ᤒᤠ ᤁᤢᤓᤠᤱ ᤔᤧᤈᤥᤃᤢᤖᤥ.

᥇᥌ ᤀᤠᤱᤃᤠ᤹ ᤗᤠᤶᤒᤠᤀᤣ ᤜᤠᤱᤕᤢᤰᤐᤠᤜᤠ᤹ᤖᤧ ᤜᤠᤱᤕᤢᤰ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤌᤥᤎᤥᤰᤐᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤕᤢᤰ ᤔᤧᤈᤥᤃᤢᤖᤥ॥

᥇᥍ ᤀᤠᤱᤃᤠ᤹ ᤔᤡ᤺ᤶ ᤁᤧᤔᤧᤵᤐᤠᤜᤠ᤹ ᤔᤡ᤺ᤶ ᤔᤧᤳᤋᤢᤱᤛᤡᤱᤗᤥ.

ᤀᤠᤱᤃᤠ᤹ ᤁᤧᤃᤥ᤺ᤵᤐᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤄᤥᤀᤠᤖᤥ॥

᥇᥎ ᤀᤠᤱᤃᤠ᤹ᤏᤢ ᤁᤧᤘᤠ᤹ᤒᤠ ᤔᤡᤔᤡᤍᤡᤱ. ᤔᤡᤱᤛᤥ ᤀᤡᤱᤎᤠ᤺ᤱ. ᤀᤠᤓᤧᤸᤗᤧᤛᤠᤱ

ᤁᤧᤘᤠ᤹ᤒᤠ ᤕᤠᤱᤛᤠᤁᤢᤴᤎᤣ ᤏᤢ ᤏᤢ᤹ᤔᤠᤍᤠᤔᤠᤴ ᤁᤧᤃᤳᤋᤢᤖᤥ॥

᥇᥏ ᤀᤠᤱᤃᤠ᤹ᤗᤠᤶ ᤁᤧᤎᤥ᤺ᤰᤐᤠ ᤛᤡᤱᤛᤣ᤹ᤀᤡᤴ

ᤛᤠᤶᤔᤩᤠᤱ ᤀᤡᤛ᤻ᤛᤣ᤺ᤱᤒᤠᤴᤏᤢ᤺ᤸᤗᤧ ᤏᤢᤒᤠ ᤆᤥ᤺ᤰᤗᤥ.

ᤀᤠᤱᤃᤠ᤹ ᤀᤠᤳᤋᤡᤴ ᤐᤠ᤺ᤴᤏᤡᤴ ᤗ᤺ᤳᤋᤢᤱ᤹.

ᤂᤧᤸᤗᤧ ᤕᤢᤵᤐᤠ ᤀᤡᤛᤣ᤺ᤱᤒᤠᤴ ᤏᤠ᤺ᤴᤍᤢᤖᤥ॥

᥈᥆ ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤗᤠᤶᤔᤥ ᤏᤢ

ᤁᤢᤍᤥ᤺ᤵᤔᤠ ᤂᤠᤛᤧᤴᤒᤠ ᤔᤠᤖᤠᤶᤔᤥ ᤗᤠᤱᤄᤣ᤺ᤰᤁᤠᤖᤥ॥

᥈᥇ ᤀᤠᤱᤃᤠ᤹ ᤕᤠᤵᤔᤡ ᤔᤡ᤺ᤶ ᤁᤧᤔᤧᤵᤐᤠᤜᤠ᤹

ᤀᤠᤱᤃᤠ᤹ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤌᤡᤶᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤕᤠᤱᤔᤠ

ᤌᤠ᤺ᤱᤜᤠ᤹ ᤌᤡᤶᤛᤢᤱ ᤐᤡᤖᤢᤱᤛᤡᤱᤗᤥ॥

᥈᥈ “ᤕᤜᤘᤣ ᤍᤠᤱᤒᤧᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤸᤗᤧ

ᤁᤢᤜᤣ᤺ᤰᤛᤡᤱᤔᤥᤀᤣ ᤀᤠᤱᤃᤠ᤹ ᤆᤥᤃᤠᤱᤗᤥ.

ᤂᤢᤏᤧ᤹ ᤁᤢᤜᤣ᤺ᤰᤛᤡᤱᤔᤥᤒᤠ ᤁᤧᤖᤧᤰ

ᤕᤠ᤺ᤶᤒᤰᤜᤠ᤹ᤏᤢ᤺ᤸᤗᤧᤀᤠᤱ ᤋᤃᤡᤀᤣ ᤆᤥᤃᤠᤱᤗᤥ॥

᥈᥉ ᤏᤢᤵᤔᤧᤴᤍᤡᤱᤅᤠᤱᤎᤥᤀᤣ ᤕᤢᤰᤋᤡᤱ ᤆᤥᤃᤠᤱᤅᤠᤱ ᤘᤕᤧᤖᤥ.

ᤁᤧᤖᤧᤰᤏᤢ᤺ᤸᤗᤧ ᤋᤃᤡ. ᤕᤥ᤹ᤒᤠ᤺ᤴ ᤁᤢᤜᤣ᤺ᤰᤛᤡᤱᤔᤠ

ᤐᤥ᤺ᤰᤂᤧᤒᤠᤏᤢ᤺ᤸᤗᤧ ᤋᤃᤡᤀᤣ ᤆᤥᤃᤠᤱᤒᤠᤖᤥ॥

᥈᥊ ᤐᤕᤶ ᤕᤶᤒᤠ ᤋᤢᤱᤃᤥᤍᤡᤱ ᤘᤖ᤺ᤱᤜᤠ᤹ ᤔᤧᤶᤒᤥ᤺ᤱᤅᤣ

ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤀᤠᤱ ᤘᤕᤠᤱᤗᤥ.

ᤆᤫᤠ᤺ᤳᤋᤡᤸᤗᤧ ᤁᤧᤍᤡᤶᤒᤠ ᤕᤜ᤺ᤱ ᤘᤜ᤺ᤱᤜᤠ᤹

ᤗ᤺ᤶᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤠᤱᤃᤠ᤹ ᤘᤕᤠᤱᤗᤥ॥

᥈᥋ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤀᤠᤵᤑᤣᤰ ᤕᤢᤰᤏᤠᤍᤧᤴᤏᤥ

ᤕᤢᤱᤛᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ. ᤌᤧᤃᤢ ᤔᤠᤱᤘᤠᤜᤠ᤹ᤏᤢ᤺ᤸᤗᤧ ᤋᤃᤡᤀᤣ.

ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤀᤠᤱ ᤘᤕᤠᤱᤗᤥ॥

᥈᥌ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤡᤃᤪ

ᤁᤸᤗᤧ ᤁᤢᤕᤢᤰᤏᤠ ᤂᤠᤶᤒᤠᤱᤅᤡᤴ ᤀᤡᤃᤪ

ᤕᤥ᤹ᤒᤠᤀᤥ ᤂᤠᤶᤓᤢᤳᤇᤪᤢᤶᤒᤠ ᤁᤢᤈᤡ᤹ ᤆᤥ᤺ᤰᤔᤠᤏᤢ᤺ᤸᤗᤧ

ᤋᤃᤡ ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤠᤱᤗᤥ॥

᥈᥍ ᤂᤢᤏᤧ᤹ ᤋᤠᤱᤛᤠᤱᤒᤧᤴ ᤁᤢᤒᤵᤔᤠᤍᤧᤴᤏᤥ ᤑᤳᤇᤢᤸᤗᤧ.

ᤋᤢᤱᤃᤥᤍᤡᤱ ᤘᤖ᤺ᤱᤅᤡᤴ ᤏᤡᤕᤠᤖᤠᤏᤡᤎᤠ᤺ᤵᤐᤡᤸᤗᤧ ᤁᤒᤢᤸᤗᤧ.

ᤀᤠᤱᤃᤠ᤹ ᤂᤧᤵᤔᤥ ᤘᤕᤠᤱᤗᤥ॥

᥈᥎ ᤂᤢᤏᤧ᤹ ᤋᤠᤱᤛᤠᤰᤐᤥ ᤂᤠ᤹ᤔᤡ᤺ᤵᤐᤠᤴ ᤑᤳᤇᤢᤸᤗᤧ.

ᤜᤧᤰᤁᤩᤠᤱ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤸᤗᤧ ᤁᤢᤒᤢᤴᤜᤠ᤹

ᤁᤢᤒᤢᤶᤔᤠᤍᤧᤴᤏᤥ ᤌᤎᤵ ᤔᤧᤸᤗ᤹ᤀᤣ ᤗ᤺ᤳᤋᤢᤸᤗᤧ.

᥈᥏ ᤂᤢᤏᤧ᤹ ᤘᤖ᤺ᤱᤅᤡᤸᤗᤧ ᤁᤢᤀᤡ᤺ᤴᤍᤥᤜᤠ᤹ ᤏᤧᤛ᤻ᤛᤢᤸᤗᤧ-

ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤁᤠ᤺ᤰᤋᤢᤀᤠᤱ ᤆᤫᤠ᤺ᤳᤋᤡᤴ

ᤗᤠ᤺ᤰᤁᤠᤳ ᤔᤧᤸᤗ᤺ᤶᤔᤠ ᤔᤧᤶᤒᤣ᤺ᤰᤔᤠᤖᤧ ᤗᤠᤃᤡ ᤏᤢ-

ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤒᤢᤱᤜᤠ᤹ ᤕᤢᤰᤂᤢᤸᤗᤧ.

᥉᥆ ᤀᤠᤱᤃᤠ᤹ ᤁᤠᤷᤒᤥᤒᤠ ᤜᤧᤰᤁᤣ ᤂᤢᤏᤧ᤹ ᤁᤢᤒᤣᤛᤠᤱ ᤘᤕᤠᤱᤗᤥ.

ᤀᤠᤱᤃᤠ᤹ ᤌᤡᤰᤕᤠ᤺ᤴᤎᤰ ᤀᤠᤏᤡᤱᤘᤠ᤹ ᤋᤩᤧᤀᤠᤱ ᤘᤕᤠᤱᤗᤥ.

ᤂᤢᤏᤧ᤹ ᤁᤢᤒᤣ᤺ᤰᤛᤠᤱ ᤀᤠᤱᤃᤠ᤹ ᤐᤛ᤺ᤳᤛ᤺ᤳᤋᤠᤱᤗᤥ॥

᥉᥇ ᤂᤢᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤠᤛᤡᤰ ᤛᤔᤧᤀᤠᤱ ᤘᤕᤠᤱᤗᤥ॥

᥉᥈ “ᤀᤠᤸᤗ ᤀᤠᤛ᤻ᤛᤠᤛᤣ. ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤀᤠᤗᤠᤶᤜᤠ᤹ ᤀᤠᤳᤋᤡᤴᤜᤠ᤹ᤖᤧ ᤔᤧᤏᤠ᤺ᤳᤋᤢ

ᤔᤧᤍᤡᤶᤍᤢ ᤂᤧᤱᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥

᥉᥉ ᤀᤠᤱᤃᤠ᤹ ᤀᤠᤄᤠᤜᤢᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤒᤠ ᤐᤥ᤺ᤰᤂᤧᤶᤔᤧ᤹ᤀᤥ.

ᤂᤧᤴ ᤜᤡᤏᤠ᤺ᤶ ᤔᤧᤔᤧᤳᤋᤧᤶᤔᤡᤴᤏᤧ᤹ᤀᤥ॥

᥉᥊ ᤀᤠᤳᤋᤡᤸᤗᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤢ᤹.

ᤀᤠᤳᤋᤡᤴ ᤌᤡᤰᤕᤠ᤺ᤴᤎᤰ ᤀᤠᤗᤠᤶᤎᤣ᤺ᤵᤐᤥ ᤋᤠᤀᤠᤱ

ᤀᤡᤃᤣ᤺ᤰᤁᤠᤱ ᤀᤥᤔᤧᤳᤋᤠᤖ. ᤀᤠᤗᤠᤶᤎᤣ᤺ᤵᤐᤥ ᤜᤠᤱᤅᤠ

ᤔᤢ᤹ᤀᤡᤛᤠᤒᤠ ᤔᤏᤠ᤺ᤱᤃ ᤜᤠᤒᤠ ᤂᤧᤴᤏᤣᤖᤥ॥

᥉᥋ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤀᤠᤱᤃᤠ᤹ ᤂᤥᤀᤠ.

ᤂᤧᤸᤗᤧ ᤜᤡᤱᤔᤴ ᤂᤥᤛᤢᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤴᤏᤢ ᤁᤢᤏᤡᤱᤘᤠ᤹ ᤋᤠᤖᤥ॥

᥉᥌ ᤁᤖ ᤀᤠᤳᤋᤡᤸᤗᤧ ᤀᤠᤱᤃᤠ᤹ ᤂᤥᤔᤠ ᤔᤧᤄᤥᤀᤠᤴ.

ᤂᤧᤴ ᤀᤠᤒᤠᤅᤣ ᤜᤠᤴᤋᤡ ᤆᤥ᤺ᤰᤛᤡᤱᤗᤥ.

ᤀᤠᤱᤃᤠ᤹ ᤁᤧᤈᤡ᤺ᤵᤐᤠ ᤁᤠᤰᤗᤧ ᤛᤡᤔᤧᤴ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤗᤥ॥”

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤀᤍᤱᤐᤠ᤺ᤴ

᥏

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤁᤢᤜᤡᤶ ᤆᤥᤃᤢᤀᤠᤱ ᤕᤢᤱᤗᤥ.

ᤂᤧᤸᤗᤧ ᤂᤧ᤹ᤕᤥ ᤏᤢᤛᤡ ᤛᤡᤳᤗᤠᤱᤜᤠ᤹ ᤕᤧᤵᤛᤢᤀᤠᤱ ᤕᤧᤵᤗᤥ॥

᥈ ᤂᤧᤸᤗᤧ ᤁᤢᤎᤰᤛᤠ᤺ᤴ ᤛᤧᤖᤢᤀᤠᤱ ᤘᤠ᤹ᤖᤥ.

ᤆᤧᤸᤗᤧᤰᤛᤣ ᤌᤡ ᤔᤠᤖᤢᤰ ᤑᤢᤳᤋᤢᤀᤠᤱ ᤕᤢᤱ᤹

ᤂᤧᤸᤗᤧ ᤁᤢᤈᤵᤋᤧᤴᤏᤡᤴ ᤕᤠᤖᤡᤵ ᤆᤥᤃᤢᤀᤠᤱ ᤕᤢᤱᤗᤥ॥

᥉ ᤂᤧᤸᤗᤧ ᤁᤢᤛᤧᤘᤠᤖᤥᤔᤠᤜᤠ᤹ ᤐᤠᤱᤄᤢᤍᤣᤛᤢᤛᤡᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠ ᤋᤧᤴᤏᤥᤗᤠᤶᤒᤠ ᤀᤢ᤺ᤳᤋᤢᤛᤡᤖᤥ.

᥊ “ᤁᤧᤖᤧᤰ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠᤛᤣ᥄ ᤛᤡᤃᤠᤱ ᤋᤩᤧᤶᤔᤧ᤹ᤀᤥ᥄”

ᤑᤠ᤹ᤀᤠᤱ ᤂᤧᤴ ᤏᤢᤒᤠ ᤏᤧᤜᤡ ᤁᤧᤜᤥ᤺ᤵᤐᤠᤜᤠ᤹ ᤂᤧᤸᤗᤧ ᤔᤧᤳᤋᤢᤛᤡᤖᤥ॥

᥋ “ᤋᤩᤧᤶᤔᤧ᤹ᤀᤥ. ᤀᤠᤱᤃᤠ᤹ᤏᤢ ᤛᤠᤓᤱᤈᤠ᤺ᤴ ᤆᤧᤶᤔᤧ᤹ᤀᤥ.

ᤂᤧᤒᤩᤠᤱ ᤔᤠᤖᤢᤰ ᤑᤢᤳᤋᤢᤱᤒᤠ ᤆᤧᤸᤗᤧᤰᤛᤣ ᤌᤡ᤺ᤴ ᤌᤢᤅᤧᤶᤔᤧ᤹ᤀᤥ॥

᥌ ᤂᤡᤏᤡ᤹ ᤏᤧᤜᤡᤏᤡᤱᤘᤠ᤹ ᤔᤧ᤺ᤴᤏᤣᤒᤠ ᤕᤧᤵᤗᤧᤰᤜᤠ᤹ ᤗᤧᤖᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤱᤔᤴᤏᤥ ᤁᤧᤜᤡᤅᤡᤖᤥ

ᤂᤠᤛᤡᤱᤏᤡ᤺ᤵᤔᤠ ᤗᤠᤶᤔᤥ ᤗᤠᤱᤄᤣᤃᤧᤶᤔᤧ᤹ᤀᤥ॥”

᥍ ᤀᤠᤳᤋᤡᤸᤗᤧ ᤂᤡᤛᤠ᤺ᤳ ᤀᤠᤒᤡᤒᤡᤒᤠ ᤔᤏᤠᤴ ᤋᤥ᤺ᤴᤍᤢ᤹.

ᤂᤧᤸᤗᤧ ᤁᤢᤏᤠᤔᤧᤴᤇᤠ᤹ ᤐᤥᤱᤔᤠᤴ ᤋᤠᤖᤢᤖᤥ.

ᤀᤠᤳᤋᤡᤸᤗᤧ ᤋᤠᤰᤁᤧᤓᤧᤒᤠ ᤔᤏᤠᤴ ᤑᤧ᤺ᤰᤋᤢ᤹.

ᤂᤧᤸᤗᤧ ᤀᤠᤒᤠᤅᤣ ᤏᤡᤱᤘᤠ᤹ ᤋᤢᤰᤔᤧᤴ ᤋᤢᤔᤢᤖᤥ॥

᥎ ᤁᤡᤏᤠ᤺ᤴᤍᤡ ᤀᤠᤒᤡᤒᤡᤒᤠᤜᤠ᤹ ᤔᤧᤓᤧ᤺ᤰᤋᤧᤛᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤈᤡ᤺ᤳᤗᤥ॥

ᤛᤡᤰᤁᤢᤶᤏᤡᤒᤠ ᤔᤏᤠᤜᤠ᤹ ᤑᤧ᤺ᤰᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤗᤢᤱᤔᤠ᤹ ᤁᤧᤶᤍᤢᤰᤗᤥ॥

᥏ ᤛᤡᤰᤁᤢᤶᤏᤡᤒᤠᤜᤠ᤹ ᤂᤠᤜᤢᤴ ᤐᤡᤖᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤸᤗᤛᤠᤱ ᤛᤡᤰᤁᤢᤶᤛᤠᤒᤠ ᤔᤧᤒᤥᤱᤗᤥ॥

ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤏᤡᤛᤠᤶ ᤐᤡᤖᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤜᤡᤏᤡᤱᤘᤠ᤹ ᤀᤠᤸᤗᤛᤠᤱ ᤔᤧᤓᤥᤛᤢᤖᤥ॥

᥇᥆ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤠᤀᤣ ᤛᤡᤰᤁᤢᤶᤏᤡᤱᤘᤠ᤹ᤸᤗᤧ ᤁᤢᤜᤣ᤺ᤰᤛᤡᤱᤔᤠᤀᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣᤒᤧᤸᤗᤧ ᤁᤢᤏᤧᤜᤡ ᤏᤡᤱᤘᤠ᤺ᤴᤏᤣ ᤂᤠᤛᤡᤱᤏᤡ᤺ᤵᤔᤠᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤗᤠᤶᤒᤠᤀᤣ ᤁᤧᤜᤡᤱᤔᤴᤏᤥᤒᤠ ᤕᤧᤴᤜᤠ᤹ ᤐᤥᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤎᤠ᤺ᤰ ᤁᤧᤈᤠ᤹ᤒᤠ ᤁᤧᤒᤥ᤺ᤱᤗᤥ॥

᥇᥈ ᤂᤧᤏᤧ᤹ ᤛᤡᤰᤁᤢᤶᤏᤡᤒᤠ ᤁᤧᤒᤥ᤺ᤱᤏᤣᤓᤃᤪ

ᤁᤧᤛᤡᤰᤁᤢᤶᤏᤡᤱᤘᤠ᤺ᤸᤗᤧᤀᤣ ᤌᤢᤶᤄᤥ ᤋᤠᤖᤢᤖᤥ.

ᤂᤧᤏᤧ᤹ ᤁᤢᤏᤠ ᤔᤧᤴᤇᤠ᤹ ᤁᤧᤔᤧᤵᤐᤠ ᤔᤏᤠ ᤁᤧᤒᤥ᤺ᤱᤏᤣᤓᤃᤪ

ᤂᤧᤏᤧ᤹ ᤋᤢᤰᤂᤣᤖᤰ ᤁᤧᤍᤢᤔᤢᤖᤥ॥

᥇᥉ ᤂᤠᤛᤡᤱ ᤔᤧᤴᤏᤡ᤺ᤵᤔᤠᤴ ᤁᤧᤀᤠ᤺ᤵᤔᤠ ᤔᤧᤴᤇᤢᤔᤠᤖᤥ.

ᤂᤧᤴ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤔᤠ ᤏᤢ ᤌᤣᤀᤠᤱ ᤔᤧᤸᤗᤧ᤺ᤶᤏᤠᤔᤠᤖᤥ॥

᥇᥊ ᤂᤧᤴ ᤁᤢᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ. ᤕᤧᤰᤕᤰᤁᤥᤒᤠ ᤁᤧᤖᤧᤰᤏᤢ᤺ᤸᤗᤧ

ᤆᤶᤈᤶᤒᤠ ᤋᤧᤴᤜᤠ᤹ᤀᤥ ᤁᤧᤏᤧᤒᤠ ᤕᤢᤰᤏᤠᤀᤥ ᤕᤢᤱᤛᤡᤱᤗᤥ॥

᥇᥋ ᤂᤧᤸᤗᤧ ᤁᤢᤒᤣᤛᤠᤱᤗᤠᤶ ᤗᤠᤶᤔᤥ ᤁᤢᤍᤥ᤺ᤵᤔᤠ

ᤗᤠᤱᤃᤧᤄᤣ᤺ᤰᤐᤠᤖ ᤁᤧᤒᤵᤐᤠ ᤔᤏᤠᤜᤠ᤹ ᤂᤧᤸᤗᤧ ᤀᤢ᤺ᤳᤋᤢᤛᤡᤖᤥ.

᥇᥌ “ᤁᤧᤖᤧᤰ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠᤜᤠ᤹ ᤁᤳᤏᤠ ᤔᤧᤓᤧᤴᤗᤖᤥ᥄”

ᤗ᤹ᤖᤡᤰ ᤂᤧᤴ ᤂᤠᤛᤡᤱ ᤔᤧᤴᤏᤡ᤺ᤵᤏᤠᤒᤠᤜᤠ᤹ ᤂᤧᤸᤗᤧ ᤔᤧᤳᤋᤢᤛᤡ᤹.

᥇᥍ “ᤂᤢ᤺ᤵᤔᤏᤠᤀᤠᤱ ᤌᤢᤱᤔᤏᤠᤒᤠ ᤆᤫᤠ᤺ᤳᤋᤡᤴ ᤁᤢᤈᤠ ᤏᤢ᤹ᤖᤥ.

ᤆᤡᤱᤛᤡᤱᤔᤏᤠᤀᤠᤱ ᤆᤠᤔᤏᤠᤒᤠ ᤂᤖᤧ᤺ᤱᤅᤡᤴ ᤁᤢᤈᤠ ᤏᤢ᤹ᤖᤥ॥”

᥇᥎ ᤁᤖ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤎᤥ᤺ᤰᤔᤠᤍᤧᤴ ᤂᤧᤵᤔᤥ ᤐᤥᤱᤗᤥ.

ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤍᤖᤣᤒᤠᤜᤠ᤹ᤖᤧ ᤂᤧᤔᤠᤍᤡᤱ ᤕᤱᤛᤱᤅᤥᤒᤠ

ᤗᤢᤶᤒᤠ᤺ᤳᤋᤥ ᤔᤧᤃᤧᤖᤧᤀᤠᤱ ᤔᤧᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ

ᤂᤧᤱᤜᤠ᤹ᤖᤧ ᤀᤠᤰᤂᤩᤠᤖᤡᤰᤁᤠᤱ ᤏᤧᤜᤡᤏᤡᤱᤘᤠ᤹ ᤔᤧᤱᤃᤳᤋᤢᤴᤗᤥ॥

ᤛᤥᤗᤥᤔᤏᤖᤧ ᤁᤢᤄᤠᤜᤢᤴᤜᤠ᤹

᥇᥆

ᤛᤥᤗᤥᤔᤏᤖᤧ ᤛᤠᤵᤋᤢᤒᤠ ᤂᤠᤜᤢᤴᤜᤠ᤹ ᤁᤴᤜᤠ᤹ᤖᤥ-

ᤛᤡᤰᤁᤢᤶᤛᤠᤒᤠ ᤛᤠ᤺ᤸᤗᤧ ᤁᤢᤶᤒᤠ ᤁᤢᤏᤡᤱᤘᤠ᤹ ᤋᤠᤛᤢᤖᤥ.

ᤁᤖ ᤀᤍᤱ ᤛᤠ᤺ᤸᤗᤧ ᤁᤢᤶᤔᤠ ᤋᤢᤰᤂᤣ ᤆᤠ᤺ᤳᤋᤢᤖᤥ॥

᥈ ᤔᤧᤴᤘᤠ᤹ᤔᤏᤠᤗᤠᤶ ᤌᤰᤔᤏᤠᤒᤠ ᤕᤠᤱᤛᤠᤁᤢᤴᤎᤣ᤺ᤸᤗᤧ

ᤁᤢᤔᤧᤸᤗᤢᤱ ᤌᤧᤔᤠᤀᤠᤱ ᤔᤧᤒᤥ᤺ᤱᤏᤧᤸᤗᤥ.

ᤁᤖ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤸᤗᤧ ᤛᤡᤔᤠᤗᤠᤶ ᤋᤠᤱᤀᤠᤛᤧ᤺ᤵᤗᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤛᤠᤰᤔᤧᤴᤈᤠ ᤔᤧᤈᤥᤃᤢᤴᤛᤡᤸᤗᤥ.

ᤁᤖ ᤂᤢᤏᤧ᤹ ᤋᤠᤰᤁᤧᤓᤧᤒᤧᤸᤗᤧ ᤆᤠᤱᤃᤥ ᤌᤢᤅᤢᤱᤃᤥ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ᤒᤠᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢᤖᤥ॥

᥊ ᤗᤧᤶᤛᤢᤘᤠᤒᤠ ᤜᤢᤰᤜᤠ᤹ᤖᤧ ᤔᤏᤠᤴ ᤕᤠᤱᤃᤧᤛᤠ᤹ᤒᤠ ᤆᤥᤃᤢᤖᤥ.

ᤁᤖ ᤕᤠ᤺ᤶᤒᤢᤍᤡᤰᤐᤠ ᤜᤢᤰᤜᤠ᤹ᤖᤧ ᤕᤠᤱᤛᤠᤁᤢᤴᤎᤣ ᤌᤃᤢᤖᤥ॥

᥋ ᤆᤠᤛᤢᤶᤔᤠ ᤕᤧᤶᤔᤥ ᤆᤠᤃᤧᤛᤢᤶᤒᤠ ᤛᤠ᤺ᤱᤃ ᤛᤡᤰᤁᤢᤶᤛᤠᤒᤠᤖᤥ.

ᤁᤖ ᤂᤧᤴ ᤕᤧᤶᤔᤥ ᤁᤧᤀᤡᤶᤒᤠ ᤛᤠ᤺ᤱᤃ ᤆᤠ᤺ᤳᤌᤡ ᤁᤧᤍᤣᤒᤠᤖᤥ॥

᥌ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤛᤶᤎᤠᤱ ᤔᤢ᤹ᤀᤡᤛᤠᤶᤒᤠ ᤋᤡᤆ᤺ᤴ ᤕᤢᤱᤛᤡᤱᤗᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤶᤒᤪᤠᤀᤥ ᤔᤏᤠ ᤛᤧᤵᤔᤠᤴ ᤆᤡᤱᤛᤡᤱᤅᤠᤱ ᤕᤢᤱᤗᤥ॥

᥍ ᤛᤠᤶᤕᤥᤏᤡᤒᤠ ᤔᤏᤠᤴ ᤏᤡᤱᤘᤠ᤹ ᤀᤡ᤺ᤵᤔᤠᤃ ᤔᤢ᤹ᤀᤡᤛᤠᤶ ᤐᤥᤱᤗᤥ.

ᤁᤖ ᤋᤠᤰᤁᤧᤓᤧᤒᤧᤸᤗᤧ ᤁᤢᤔᤡᤱᤅᤡᤴᤃ ᤘᤖᤧᤱᤗᤧᤱ ᤔᤠᤒᤣ᤺ᤰᤗᤥ॥

᥎ ᤛᤡᤰᤗᤢᤶᤔᤥ ᤛᤡᤰᤁᤢᤶᤏᤡᤒᤠ ᤁᤧᤒᤥ᤺ᤱᤒᤧᤸᤗᤧ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤗᤥ.

ᤁᤖ ᤁᤢᤶᤒᤪᤠ ᤁᤧᤗᤠ᤺ᤱᤒᤠ ᤀᤍᤱᤅᤡᤴ ᤂᤠᤵᤐᤢᤌᤩᤱ ᤔᤧᤰᤗᤥ॥

᥏ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤏᤠᤴ ᤔᤧᤱᤃᤡᤀᤣ ᤗᤠᤱᤄᤣ᤺ᤰᤗᤥ.

ᤁᤖ ᤐᤣᤷᤃᤧᤰ ᤘᤷᤃᤧᤰ ᤗᤠᤱᤃᤧᤄᤣ᤺ᤰᤐᤠ ᤔᤏᤠᤴ ᤔᤧᤍᤧᤶᤛᤢᤖᤥ॥

᥇᥆ ᤑᤧᤴᤏᤡᤱᤘᤠ᤺ᤸᤗᤧ ᤁᤢᤔᤡᤰ ᤆᤡᤄᤡᤶ ᤁᤧᤔᤧᤵᤐᤧᤸᤗᤧ ᤏᤡᤱᤘᤠ᤹ ᤋᤢᤰᤂᤣ ᤋᤠᤖᤢᤖᤥ.

ᤜᤧᤰᤁᤩᤠᤱ ᤁᤢᤶᤒᤪᤠ ᤁᤧᤗᤠ᤺ᤱᤒᤠ ᤀᤍᤱᤅᤡᤸᤗᤧ ᤔᤧᤰᤔᤠᤛᤡᤔᤠ ᤋᤠᤖᤢᤖᤥ॥

᥇᥇ ᤛᤠᤶᤕᤥᤏᤡᤒᤧᤸᤗᤧ ᤁᤢᤶᤒᤪᤠ᤺ᤴ ᤜᤡᤱᤔᤴᤗᤧ ᤁᤢᤒᤢᤴᤗᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤔᤏᤠᤛᤧᤵᤔᤠ ᤐᤠ᤺ᤴᤏᤡᤴ ᤆᤡᤰᤂᤢᤖᤥ॥

᥇᥈ ᤆᤡ᤺ᤳᤇᤡᤱᤔᤠ ᤐᤠ᤺ᤴᤏᤡᤸᤗᤧ ᤂᤧᤔᤠ᤹ ᤑᤥ᤺ᤰᤂᤢᤖᤥ

ᤁᤖ ᤗᤢᤱᤔᤠ᤹ ᤋᤢᤰᤛᤡᤱᤔᤧᤸᤗᤧ ᤁᤠᤰ ᤑᤧᤴᤕᤠ᤺ᤶᤒᤰᤜᤠ᤹ ᤋᤧᤵᤋᤢᤖᤥ॥

᥇᥉ ᤛᤡᤱᤛᤡᤱ ᤕᤧᤰᤕᤧᤰᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤂᤥᤍᤧᤳᤗᤥ.

ᤁᤖ ᤋᤰᤁᤠ᤺ᤳᤋᤡᤱᤃ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤧᤸᤗᤧ ᤁᤢᤗᤠᤃᤡᤖᤥ॥

᥇᥊ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤏᤧᤜᤡᤏᤡᤱᤘᤠ᤹ ᤛᤢᤵᤛᤢᤖᤥ.

ᤁᤖ ᤀᤍᤱᤅᤡᤸᤗᤧ ᤁᤢᤶᤒᤪᤠ᤺ᤸᤗᤧ ᤂᤠᤵᤐᤢᤌᤩᤱ ᤐᤥ᤺ᤱᤔᤧᤴ ᤋᤠᤖᤢᤖᤥ॥

᥇᥋ ᤕᤠᤱᤛᤠᤁᤢᤴᤎᤣᤛᤠᤒᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴᤏᤧ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤁᤒᤪᤡᤱ ᤛᤧ᤺ᤵᤔᤏᤠᤒᤠ ᤜᤠᤱᤕᤰᤗᤥ.

ᤁᤖ ᤕᤠᤱᤛᤠ᤹ᤔᤠᤸᤗᤧ ᤕᤠᤱᤃᤧᤛᤠ᤹ᤒᤠᤴ ᤔᤧᤰᤂᤢᤖᤥ॥

᥇᥌ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤎᤢᤶᤄᤥᤴ ᤜᤡᤱᤔᤴᤗᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤁᤫᤠ ᤂᤢᤶᤍᤡᤱ ᤂᤥᤛᤢᤖᤥ॥

᥇᥍ ᤀᤠᤳᤋᤡᤸᤗᤧ ᤜᤧᤴᤌᤡᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ᤹.

ᤂᤧᤸᤗᤧ ᤜᤡᤱᤔᤴᤗᤧ ᤗᤠᤶᤔᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤁᤖ ᤋᤥ᤺ᤶᤔᤠᤖᤧ ᤗᤠᤃᤡ ᤑᤧ᤺ᤰᤔᤏᤠᤒᤠ ᤐᤠ᤺ᤴᤏᤡᤴ ᤏᤡᤏᤡ ᤂᤧᤶᤄᤧᤶ

ᤔᤧᤸᤗᤠ᤹ᤔᤏᤠᤒᤠ ᤔᤏᤠ᤺ᤸᤗᤧ ᤘᤣ᤹ᤜᤠ᤹ᤀᤠᤱ ᤜᤢᤛᤢᤛᤡ ᤐᤰᤛᤢᤛᤡᤖᤥ॥

᥇᥎ ᤀᤠᤳᤋᤡᤸᤗᤧ ᤂᤢᤏᤧ᤹ᤀᤥ ᤆᤡ᤺ᤳᤇᤡᤱᤔᤠᤴ ᤆᤡᤰᤂᤢ ᤁᤳᤋᤢ᤹.

ᤂᤧᤸᤗᤧ ᤁᤢᤶᤒᤪᤠ᤺ᤴ ᤀᤡᤱᤗᤧᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤜᤠ᤺ᤳᤗᤧ ᤜᤏᤧᤒᤠ ᤐᤠ᤺ᤴᤜᤠ᤹ ᤛᤧᤛᤢ᤹. ᤂᤧᤴ ᤀᤍᤱᤗᤥ॥

᥇᥏ ᤕᤖᤡᤰ ᤐᤠ᤺ᤴ ᤐᤠ᤺ᤵᤔᤧᤸᤗᤧ. ᤕᤖᤡᤰ ᤗᤠᤕᤥ ᤐᤥᤱᤗᤥ.

ᤁᤖ ᤜᤠ᤺ᤳᤗᤧ ᤁᤢᤸᤛᤥ᤺ᤳᤋᤧᤴ ᤛᤧ᤺ᤵᤋᤢ᤹. ᤂᤧᤴ ᤂᤠᤛᤡᤱ ᤁᤧᤏᤡ᤺ᤵᤐᤠᤖᤥ॥

᥈᥆ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤸᤛᤥ᤺ᤳᤋᤧᤴ ᤀᤡᤛᤣ᤺ᤱᤒᤠ ᤕᤢᤵᤐᤠᤖᤥ.

ᤁᤖ ᤋᤠᤰᤁᤧᤓᤧ᤹ᤒᤧᤸᤗᤧ ᤁᤢᤏᤡᤱᤘᤠ᤺ᤴ ᤜᤏᤧᤒᤠ ᤆᤥ᤺ᤰᤗᤥ॥

᥈᥇ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤏᤡᤸᤗᤧ ᤕᤖᤡᤰ

ᤔᤏᤠᤜᤠ᤹ ᤂᤢᤴᤇᤡ᤹ ᤛᤡᤰᤀᤣ᤺ᤵᤋᤢᤖ ᤕᤠ᤺ᤴᤍᤢᤛᤡᤖᤥ.

ᤁᤖ ᤏᤧᤜᤡᤏᤡᤱᤘᤠ᤹ ᤜᤥ᤺ᤵᤔᤠᤖᤧᤀᤣ ᤀᤍᤱᤜᤠ᤹ ᤔᤧᤔᤧᤰᤗᤥ॥

᥈᥈ ᤕᤜᤘᤧ ᤍᤠᤱᤒᤧᤸᤗᤧ ᤁᤢᤜᤠᤱᤘᤠ ᤁᤢᤔᤢ᤹ᤀᤡ᤺ᤸᤗᤧ ᤕᤠᤱᤛᤠᤁᤢᤴᤎᤣ ᤋᤠᤖᤢᤖᤥ.

ᤜᤧᤰᤁᤩᤠᤱ ᤕᤠ᤺ᤶᤒᤢᤎᤡᤰᤁᤡᤸᤗᤧ ᤕᤠᤱᤛᤠᤁᤢᤴᤎᤣᤒᤠ ᤁᤧᤴᤈᤥ᤺ᤰᤏᤧᤸᤗᤥ॥

᥈᥉ ᤕᤠᤰᤋᤢᤰᤐᤠ ᤀᤍᤱᤅᤡᤴ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤁᤥ ᤛ᤺ᤳᤗᤥ.

ᤁᤖ ᤂᤠᤛᤡᤱᤃᤧᤏᤡ᤺ᤵᤐᤠ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤴ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤥ ᤕᤧᤕᤧ ᤗ᤹ᤖᤥ॥

᥈᥊ ᤋᤠᤰᤁᤧᤓᤧ᤹ᤒᤠ ᤔᤏᤠ᤺ᤸᤗᤧ ᤁᤡᤖᤢᤒᤠ ᤐᤠ᤺ᤴᤏᤡᤴᤏᤣ ᤁᤢᤛᤶᤎᤠᤱ ᤀᤡᤍᤠᤖᤥ.

ᤁᤖ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤏᤡᤴᤏᤣ ᤂᤥᤛᤢᤖᤥ॥

᥈᥋ ᤛᤢᤖᤡ᤺ᤳ ᤁᤣᤈᤱᤅᤡᤴ ᤀᤡᤰᤛᤡᤱᤅᤠᤱ ᤋᤠ᤺ᤸᤗᤧ ᤋᤠᤰᤁᤧᤓᤧᤒᤠᤜᤠ᤹ ᤔᤧᤴᤍᤠᤱᤏᤧᤴᤗᤥ.

ᤁᤖ ᤛᤠᤶᤕᤥᤏᤡᤒᤠ ᤔᤏᤠᤴ ᤆᤠᤜᤡ᤺ᤴ ᤁᤢᤏᤢᤵᤔᤥ ᤌᤠᤖᤡᤰ ᤌᤎᤵ ᤔᤧᤸᤗ᤹ᤀᤣ ᤘᤠ᤹ᤖᤥ॥

᥈᥌ ᤁᤧᤛᤢ᤺ᤵᤐᤠᤸᤗᤧ ᤜᤠᤒᤥ᤹ᤒᤠᤴ ᤕᤠᤛᤢᤒᤠ ᤏᤢ ᤔᤡ᤺ᤰᤂᤢᤸᤗᤧ ᤔᤡᤰᤁᤡᤴ ᤗᤧᤛᤢᤒᤠ ᤜᤧᤰᤁᤣ

ᤗᤧᤶᤛᤢᤘᤠᤒᤠ ᤔᤏᤠᤴ ᤂᤢᤏᤧ᤹ ᤁᤧᤒᤠᤱᤒᤧᤸᤗᤧ ᤁᤢᤗᤠᤃᤡ ᤜᤧᤰᤋᤱᤒᤠᤀᤣ ᤐᤥᤱᤗᤥ॥

᥈᥍ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤧᤸᤗᤧ ᤜᤡᤱᤔᤴᤗᤧ ᤌᤠ᤺ᤰᤁᤧᤴ ᤐᤥᤖᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤎᤠ᤺ᤰᤁᤧᤴ ᤋᤠᤱᤒᤠ ᤂᤰᤐᤣ᤺ᤰᤗᤥ॥

᥈᥎ ᤛᤠᤶᤕᤥᤏᤡᤒᤧᤸᤗᤧ ᤏᤡᤱᤛᤠᤱ ᤆᤥᤃᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤏᤡᤱᤘᤠ᤹ ᤛ᤺ᤳᤗ ᤆᤥᤃᤢᤖᤥ.

ᤁᤖ ᤋᤠᤰᤁᤧᤓᤧᤒᤧᤸᤗᤧ ᤆᤥᤃᤢᤒᤠ ᤏᤡᤱᤛᤠᤱᤜᤠ᤹ ᤜᤏᤧᤒᤠ ᤐᤥᤱᤗᤥ॥

᥈᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤡᤴ ᤀᤠᤵᤋᤡᤰᤔᤧ᤺ᤴᤏᤧᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤛᤧ᤺ᤵᤛᤡᤱᤔᤠᤍᤧᤴᤗᤥ.

ᤁᤖ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧᤰᤔᤠ ᤛᤡᤔᤠᤖᤥ॥

᥉᥆ ᤛᤠᤶᤕᤥᤏᤡᤒᤠ ᤔᤏᤠᤴ ᤀᤠᤓᤧᤸᤗᤧᤀᤠᤱ ᤔᤧᤴᤀᤠ᤺ᤰᤂᤢᤴᤗᤥ.

ᤁᤖ ᤋᤠᤰᤁᤧᤓᤧᤒᤠ ᤔᤏᤠᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤘᤠ᤹ᤏᤧᤴᤗᤥ॥

᥉᥇ ᤛᤠᤶᤕᤥᤏᤡᤒᤧᤸᤗᤧ ᤁᤢᤶᤒᤪᤠᤀᤥᤗᤠᤶ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤒᤠ ᤐᤠ᤺ᤴ ᤗ᤺ᤴᤗᤥ.

ᤁᤖ ᤑᤧᤰᤁᤧᤗᤠ᤹ᤒᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤗᤧᤛᤥ᤺ᤵᤐᤠᤴ ᤔᤣᤄᤰᤋᤢᤖᤥ॥

᥉᥈ ᤛᤠᤶᤕᤥᤏᤡᤒᤧᤸᤗᤧ ᤁᤢᤶᤒᤪᤠᤛᤣ᤹ᤀᤡᤸᤗᤧ ᤛᤢᤍᤠ᤺ᤰᤔᤠ ᤁᤧᤗᤠ᤹ᤒᤠ ᤐᤠ᤺ᤴ ᤗᤧᤛᤢᤖᤥ.

ᤁᤖ ᤋᤠᤰᤁᤧᤓᤧᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤐᤧᤷᤃᤧᤰ ᤘᤷᤃᤧᤰᤐᤠ ᤐᤠ᤺ᤴᤗᤰ ᤐᤠ᤺ᤳᤋᤢᤖᤥ॥

᥇᥇

ᤔᤧᤱᤃᤧᤵᤔᤏᤠᤒᤠ ᤁᤢᤎᤠᤱᤔᤧᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤡᤰᤁᤧᤗᤧ᤺ᤱᤗᤥ.

ᤁᤖ ᤁᤧᤃᤧᤵᤐᤠ ᤁᤢᤛᤡ᤺ᤰᤔᤧᤴ ᤂᤢᤏᤧ᤹ ᤁᤢᤛᤡᤖᤠ᤹ ᤌᤠᤱᤗᤥ॥

᥈ ᤀᤠᤱᤍᤡᤱ ᤗ᤹ᤔᤠ ᤋᤠ᤺ᤸᤗᤧ ᤁᤢᤏᤠᤔᤧᤴᤇᤠ᤹ ᤐᤥᤱᤔᤠᤀᤠᤱ ᤋᤠᤖᤥ.

ᤁᤖ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤗ᤹ᤔᤧᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤋᤠᤖᤢᤖᤥ॥

᥉ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤕᤠ᤺ᤶᤒᤰ ᤆᤥ᤺ᤰᤔᤧᤴᤏᤣ ᤁᤢᤍᤥ᤺ᤵᤔᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤗᤠᤶ ᤀᤥᤛᤣ᤺ᤴᤎᤠᤱ ᤁᤧᤈᤥ᤺ᤰᤐᤠ ᤗᤠᤶᤗᤥ.

ᤁᤖ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠᤜᤠ᤹ ᤂᤢᤴᤇᤡ᤹ᤀᤣ ᤀᤡᤱᤗᤧᤰᤁᤡᤸᤗᤧ ᤔᤧᤔᤧᤰᤗᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤕᤧᤴᤏᤥ

ᤕᤠᤱᤛᤠᤁᤢᤴᤎᤣᤜᤠ᤹ᤖᤧ ᤌᤣᤀᤠᤱ ᤁᤢᤔᤧᤸᤗᤢᤱ ᤜᤥ᤺ᤵᤗᤥ.

ᤁᤖ ᤛᤠᤶᤕᤥᤏᤡᤔᤠ ᤕᤠ᤺ᤶᤒᤰᤁᤡᤸᤗᤧ ᤛᤡᤔᤠᤗᤠᤶ ᤀᤠᤛᤧ᤺ᤵᤗᤥ॥

᥋ ᤀᤠᤵᤋᤡᤰ ᤔᤧ᤺ᤴᤏᤣᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤡᤴ ᤁᤢᤍᤥ᤺ᤵᤔᤠ ᤆᤥᤃᤢ ᤐᤡᤖᤢᤛᤡᤖᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ

ᤆᤥᤃᤢᤸᤗᤧ ᤂᤧᤱᤜᤠ᤹ ᤕᤥᤕᤥ᤺ᤰ ᤌᤠᤛᤢᤛᤡᤖᤥ॥

᥌ ᤁᤢᤍᤥ᤺ᤵᤔᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤏᤡᤒᤠ

ᤕᤠ᤺ᤶᤒᤰᤁᤡᤸᤗᤧ ᤂᤧᤅᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ

ᤁᤖ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤴᤛᤡᤴᤒᤠᤜᤠ᤹ ᤆᤠᤱᤃᤥ ᤌᤢᤅᤢᤱᤃᤥ ᤁᤧᤗ᤹ᤒᤠ

ᤏᤡᤱᤘᤠ᤹ᤸᤗᤧ ᤆᤥᤃᤢᤸᤗᤧ ᤀᤡᤈᤥᤀᤥ ᤔᤧᤎᤠᤖᤥ॥

᥍ ᤋᤠᤰᤁᤧᤓᤧᤒᤠ ᤔᤏᤠᤴ ᤛᤡ᤺ᤸᤗᤧ ᤂᤧᤸᤗᤧ ᤂᤥᤔᤠ ᤏᤡᤱᤘᤠ᤹

ᤆᤥᤃᤢᤒᤠ ᤐᤠ᤺ᤴᤏᤡᤏᤠᤱ ᤂᤧᤴᤏᤢᤀᤣ ᤔᤧᤰᤗᤥ॥

ᤂᤢᤏᤧ᤹ ᤁᤢᤔᤢᤰᤛᤠᤶᤔᤥ ᤂᤧᤸᤗᤧ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤜᤏᤧ ᤌᤣᤏᤠᤎᤣᤒᤠ ᤐᤥᤱᤗᤥ॥

᥎ ᤛᤠᤶᤕᤥᤏᤡᤒᤠ ᤔᤏᤠᤴ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤋᤠᤱᤛᤧ᤺ᤵᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤰᤘᤠ ᤁᤢ᤹ᤀᤡᤃᤧᤓᤧᤶᤒᤠᤸᤗᤧ ᤁᤢᤛᤶᤎᤠᤱᤅᤣ ᤂᤧᤴ ᤀᤡᤍᤠᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤧᤸᤗᤧ ᤀᤠᤵᤑᤣᤰ

ᤁᤢᤶᤒᤪᤠ᤺ᤸᤗᤧ ᤂᤢᤏᤧ᤹ ᤁᤢᤜᤡᤶᤒᤣᤛᤠᤱᤒᤧᤴ ᤑᤧᤳᤗᤠ᤺ᤴᤍᤢᤖᤥ.

ᤁᤖ ᤏᤧᤜᤡᤏᤡᤱᤘᤠ᤺ᤸᤗᤧ ᤛᤠᤶᤕᤥᤏᤡᤒᤧᤴ ᤛᤧ᤺ᤵᤛᤡᤱᤔᤠ ᤂᤥᤖᤥ॥

᥇᥆ ᤛᤠᤶᤕᤥᤏᤡᤒᤧᤸᤗᤧ ᤏᤢ᤹ᤍᤠ᤺ᤸᤗᤧ ᤕᤧᤰᤕᤰᤁᤡᤴᤏᤣ ᤛ᤺ᤳᤗᤥ.

ᤁᤢ᤹ᤀᤡᤃᤧᤓᤧᤶᤒᤠᤴ ᤔᤧᤰᤁᤡᤸᤗᤧ ᤛᤥᤛᤥ᤺ᤳᤗᤖᤠᤱ ᤐᤥᤱᤗᤥ॥

᥇᥇ ᤛᤠᤶᤕᤥᤏᤡᤒᤧᤸᤗᤧ ᤁᤢᤜᤠᤱᤘᤠ ᤁᤢᤔᤢ᤹ᤀᤡ᤺ᤸᤗᤧ ᤕᤧᤰᤕᤰᤁᤧᤴ ᤌᤥᤒᤥ ᤐᤥᤱᤗᤥ.

ᤁᤖ ᤋᤠᤰᤁᤧᤓᤧᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤂᤧᤴ ᤑᤢᤳᤇᤡᤱᤈᤩᤠᤱ ᤐᤥᤱᤗᤥ॥

᥇᥈ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤔᤏᤠ᤺ᤸᤗᤧ ᤁᤢᤜᤡᤶᤒᤣᤛᤠᤱᤒᤧᤴ ᤆᤧᤰᤂᤢᤖᤥ.

ᤁᤖ ᤁᤧᤀᤡᤳᤇᤡᤱᤒᤠ ᤔᤏᤠ᤺ᤸᤗᤧ ᤁᤢᤸᤛᤥ᤺ᤵᤐᤠᤴ ᤔᤧᤗᤠ᤺ᤰᤂᤢᤴᤗᤥ॥

᥇᥉ ᤆᤠᤀᤣᤱ ᤁᤧᤒᤱᤒᤧᤸᤗᤧ ᤛᤡᤒᤡ᤹ᤒᤠ ᤐᤠ᤺ᤴᤜᤠ᤹ᤀᤥ ᤀᤡᤱᤀᤠᤗᤧᤰᤗᤥ.

ᤁᤖ ᤏᤛᤠ᤺ᤴᤛᤠᤒᤠ ᤔᤏᤠ᤺ᤸᤗᤧ ᤐᤠ᤺ᤴᤜᤠ᤹ ᤛᤫᤠ᤺ᤳ ᤁᤳᤋᤢ ᤔᤧᤒᤠ᤺ᤳᤋᤢᤴᤗᤥ॥

᥇᥊ ᤛᤡᤰᤁᤢᤶᤏᤡᤱᤘᤠ᤹ ᤁᤧᤃᤵᤐᤠ ᤗᤠᤶᤗᤥᤒᤠ ᤜᤥ᤺ᤵᤔᤠᤖᤧ ᤗᤠᤈᤣ᤺ᤴ ᤛᤠᤱᤃᤧᤱᤗᤥ.

ᤁᤖ ᤕᤖᤡᤰ ᤛᤢᤈᤠᤍᤠᤱᤒᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤛᤧᤰᤂᤠᤀᤣ ᤌᤱᤃᤧᤏᤠ᤺ᤶᤒᤠ ᤀᤠᤒᤥ᤺ᤱᤗᤥ॥

᥇᥋ ᤀᤣᤕᤠᤱᤒᤠ ᤔᤏᤠ᤺ᤸᤗᤧ ᤁᤢᤛᤡᤱᤏᤠᤳᤋᤥ ᤋᤥ᤺ᤴᤍᤡ ᤁᤧᤕᤢᤱᤛᤡᤱᤒᤠ

ᤔᤏᤠ᤺ᤸᤗᤧ ᤛᤧᤰᤂᤠᤀᤣ ᤂᤢᤏᤧ᤹ ᤁᤢᤜᤠᤴᤋᤡ ᤐᤥᤱᤗᤥ.

ᤁᤖ ᤘᤣ᤹ᤀᤡᤸᤗᤧ ᤁᤢᤒᤠ᤺ᤴᤏᤥ ᤜᤢᤰᤁᤣ᤺ᤵᤔᤠ ᤔᤧᤴᤍᤧᤶᤔᤏᤠᤒᤠ ᤕᤠᤵᤔᤡ᤺ᤴ ᤋᤠᤱᤗᤥ॥

᥇᥌ ᤔᤏᤠ ᤗᤢᤱᤔᤠ᤹ ᤁᤧᤍᤢᤰᤔᤠ ᤔᤧᤴᤇᤢᤔᤠ᤺ᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤖᤥ.

ᤁᤖ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤔᤏᤠᤒᤠ ᤔᤏᤠᤜᤠ᤹ᤖᤧ ᤕᤠᤱᤛᤠᤁᤢᤴᤎᤣᤖᤰ ᤔᤧᤎᤃᤢᤖᤥ॥

᥇᥍ ᤔᤏᤠ ᤗᤢᤱᤔᤠ᤹ ᤁᤧᤍᤢᤰᤐᤠ ᤕᤠᤵᤔᤡ᤺ᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤏᤢᤒᤠ ᤐᤥᤱᤗᤥ.

ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤔᤏᤠᤒᤧᤸᤗᤧ ᤁᤢᤛᤶᤎᤠᤱ ᤀᤠᤵᤑᤣᤰ ᤔᤧᤰᤔᤠ ᤋᤠᤖᤢᤖᤥ॥

᥇᥎ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤁᤢᤀᤡᤱᤗᤧᤰᤁᤡᤸᤗᤧ ᤁᤢᤗᤧᤰᤘᤠ ᤂᤥᤛᤢᤖᤥ.

ᤁᤖ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ ᤛᤧᤰᤂᤠᤒᤠ ᤌᤢᤶᤄᤥ ᤂᤥᤛᤢᤖᤥ॥

᥇᥏ ᤁᤢᤈᤧᤰᤐᤠ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤜᤡᤱᤔᤴ ᤂᤥᤛᤢᤖᤥ.

ᤁᤖ ᤋᤠᤵᤑᤧ᤺ᤶᤒᤠ ᤗᤧᤵᤔᤠᤱ ᤁᤧᤗᤠ᤺ᤵᤐᤠ ᤔᤏᤠᤴ ᤛᤡᤔᤠᤀᤥ ᤌᤠᤖᤥ॥

᥈᥆ ᤑᤧᤴᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤔᤧᤗᤧ᤺ᤱᤗᤥ.

ᤁᤖ ᤀᤠᤵᤋᤡᤰ ᤔᤣ᤺ᤴᤏᤣᤒᤠ ᤕᤧᤵᤗᤧᤰ ᤁᤧᤃᤵᤐᤠᤜᤠ᤹ᤏᤢ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤖᤥ॥

᥈᥇ ᤁᤴ ᤐᤠ᤺ᤴᤏᤡᤴ ᤛᤣᤰᤂᤠᤀᤣᤖᤥ- ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹

ᤂᤢᤶᤍᤡᤱ ᤔᤧᤱᤄᤥᤀᤣ ᤂᤧᤳᤇᤡᤱᤔᤠ ᤔᤧᤱᤄᤥᤏᤧᤴᤗᤥ.

ᤁᤖ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤛᤧ᤺ᤵᤛᤡᤱᤔᤠ ᤔᤧᤄᤥᤛᤢᤖᤥ॥

᥈᥈ ᤑᤠᤰᤁᤡᤸᤗᤧ ᤁᤢᤴᤓᤢ᤺ᤵᤔᤥ ᤛᤠᤶᤔᤩᤠᤱ ᤔᤢᤴᤍᤪᤡ᤺ᤴ ᤌᤣᤏᤠᤎᤣᤖᤥ

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤔᤧᤱᤃᤵᤏᤠᤔᤠ ᤔᤧᤴᤇᤢᤔᤠ᤺ᤴᤏᤠᤱ ᤜᤧᤰᤋᤱᤔᤠᤀᤣᤖᤥ॥

᥈᥉ ᤛᤠᤶᤕᤥᤏᤡᤒᤧᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠᤴ ᤁᤢᤏᤢᤵᤔᤥ ᤏᤢᤒᤠᤖᤰ ᤐᤥᤱᤗᤥ.

ᤁᤖ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤏᤡᤴ

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤛᤡᤰᤐᤥ᤺ᤰᤔᤠᤖᤰ ᤐᤥᤱᤗᤥ॥

᥈᥊ ᤁᤢᤓᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤜᤴᤍᤢᤀᤠᤱ ᤕᤠᤱ ᤀᤠᤶᤒᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤖᤛᤠᤱ ᤕᤖᤡᤰ ᤔᤧᤄᤥᤛᤢᤖᤥ.

ᤘᤣ᤹ᤜᤠ᤹ᤖᤧ ᤐᤡᤔᤠ ᤀᤠᤶᤛᤢᤰᤐᤠᤴᤏᤠᤱ ᤕᤠᤵᤔᤡ ᤀᤠᤔᤧᤶᤒᤡᤏᤧᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤱᤃᤧᤛᤠ᤹ᤒᤠ ᤔᤧᤒᤥᤱᤗᤥ॥

᥈᥋ ᤁᤢᤏᤡᤱᤘᤠ᤹ ᤕᤶᤒᤠ ᤔᤏᤠᤴ ᤁᤧᤏᤢ᤹ᤒᤠ ᤁᤧᤍᤠᤒᤠ ᤐᤥᤱᤗᤥ.

ᤘᤣ᤹ᤜᤠ᤹ ᤆᤫᤠ᤺ᤳ ᤁᤧᤒᤡᤒᤠ ᤔᤏᤠᤴ

ᤂᤢᤏᤧ᤹ᤀᤠᤱ ᤆᤫᤠ᤺ᤳ ᤔᤧᤒᤡᤖᤢᤖᤥ॥

᥈᥌ ᤁᤢᤈᤠ ᤁᤧᤈᤡᤱᤒᤠᤀᤠᤱ ᤆᤠᤎᤠ᤺ᤱ ᤁᤧᤎᤡᤶᤒᤧᤴ

ᤔᤏᤠᤜᤠ᤹ᤖᤧ ᤛᤠᤱᤃᤪᤠ ᤔᤧᤔᤧᤳᤋᤢ᤹ ᤔᤠᤱᤔᤧᤍᤣᤛᤢᤖᤥ.

ᤁᤖ ᤁᤢᤏᤡᤱᤘᤠ᤹ ᤁᤧᤜᤶᤒᤠᤀᤠᤱ ᤁᤢᤈᤠ ᤁᤧᤛᤱᤒᤠ ᤔᤏᤠᤴ

ᤔᤏᤠᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤔᤡᤸᤗᤧ ᤔᤧᤒᤡᤖᤢᤖᤥ॥

᥈᥍ ᤀᤠᤳᤋᤡᤸᤗᤧ ᤏᤢᤒᤠ ᤐᤠ᤺ᤴᤏᤡᤴ ᤁᤥ᤺ᤳᤋᤢ᤹.

ᤂᤧᤸᤗᤧ ᤏᤢᤖᤡᤰ ᤔᤧᤵᤔᤠ ᤐᤠ᤺ᤴᤏᤡᤴ ᤂᤥᤛᤢᤖᤥ.

ᤁᤖ ᤀᤠᤳᤋᤡᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤜᤰᤛᤢ᤹

ᤂᤧᤸᤗᤧ ᤁᤢᤛᤶᤎᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴᤏᤣ ᤀᤡᤍᤠᤖᤥ॥

᥈᥎ ᤀᤠᤳᤋᤡᤸᤗᤧ ᤀᤠᤒᤠᤅᤣ ᤁᤢᤕᤠᤱᤛᤠᤁᤢᤴᤎᤣᤀᤥ ᤏᤡᤱᤘᤠ᤹ ᤕᤢᤰᤂᤢ᤹.

ᤂᤧᤱᤃ ᤆᤢᤱᤘᤠ᤺ᤶᤔᤠ ᤕᤧᤶᤔᤥ ᤔᤢᤰᤁᤧᤎᤠᤒᤠ ᤛᤡᤱᤓᤧᤰᤘᤠ ᤜᤧᤰᤋᤱᤒᤠᤖᤥ.

ᤁᤖ ᤛᤠᤶᤕᤥᤏᤡᤒᤠᤱᤃ ᤛᤖᤣ᤺ᤰᤕᤠ᤺ᤵᤐᤠ ᤛᤡᤱᤓᤧᤰᤘᤠ ᤜᤧᤰᤁᤣ

ᤆᤡᤏ᤹ᤏ᤹ ᤗ᤹ᤖᤡᤰ ᤁᤢᤈ᤺ᤰ ᤗ᤺ᤴᤎᤠᤱᤗᤥ॥

᥈᥏ ᤀᤠᤵᤑᤣᤰ ᤁᤢᤜᤡᤶᤛᤕᤱᤅᤥ ᤋᤢᤰᤂᤣ ᤗᤠᤰᤂᤣ ᤁᤧᤍᤠ᤺ᤵᤐᤠ

ᤔᤏᤠ᤺ᤸᤗᤧ ᤁᤢᤏᤢᤵᤔᤥ ᤌᤣᤀᤠᤱ ᤔᤧᤄᤥᤛᤢᤴᤗᤥ.

ᤀᤍᤱ ᤔᤏᤠᤴ ᤛᤡᤰᤁᤢᤶᤛᤠᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤐᤥᤱᤗᤥ॥

᥉᥆ ᤛᤠᤶᤕᤥᤏᤡᤔᤠᤸᤗᤧ ᤁᤢᤈᤠ᤹ᤀᤡᤱᤃ ᤜᤡᤱᤔᤴᤗᤧ ᤛᤡᤱᤒᤢᤱᤗᤥ.

ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤔᤏᤠᤜᤠ᤹ ᤛᤧ᤺ᤵᤛᤡᤱᤔᤥ ᤋᤠᤖᤢᤛᤡ᤹.

ᤂᤧᤱᤃ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤛᤠᤒᤠᤖᤥ॥

᥉᥇ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤂᤢᤴᤇᤡ᤹ ᤔᤧᤈᤥᤃᤢᤒᤠᤸᤗᤧ ᤁᤢᤗᤧᤰᤘᤠ ᤔᤧᤄᤥᤛᤢᤏᤣᤓᤃᤪ.

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤏᤢ ᤗᤠᤕᤥᤒᤠᤜᤠ᤹ᤖᤧᤃ

ᤀᤠᤸᤗᤛᤠᤱ ᤀᤠᤰᤂᤩᤠᤖᤡᤰ ᤕᤖᤡᤰ ᤔᤧᤄᤥᤛᤢᤒᤡᤗᤠᤖᤥ᥄

᥇᥈

ᤜᤧᤴᤌᤡᤶᤔᤡᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤔᤏᤠ᤺ᤸᤗᤧ

ᤏᤧᤜᤡᤏᤡᤱᤘᤠ᤺ᤴ ᤁᤢᤛᤡᤖᤠ᤹ ᤌᤠᤱᤗᤥ.

ᤁᤖ ᤁᤢᤍᤥ᤺ᤶᤔᤠ ᤐᤠ᤺ᤴᤏᤡᤴ ᤁᤧᤈᤡ᤺ᤵᤐᤠ ᤔᤏᤠᤴ ᤀᤍᤱᤗᤥ॥

᥈ ᤕᤜᤘᤣ ᤍᤠᤱᤒᤧᤴ ᤁᤢᤍᤥ᤺ᤵᤔᤠ ᤔᤏᤠ᤺ᤴᤏᤢ ᤛ᤺ᤳᤗᤥ.

ᤁᤖ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤆᤧᤶᤓ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤂᤢᤏᤧ᤹ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤢᤛᤡᤖᤥ॥

᥉ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤔᤏᤠᤴ ᤕᤧᤵᤔᤠ ᤔᤧᤛᤢᤰᤏᤧᤴᤗᤥ.

ᤁᤖ ᤛᤠᤶᤕᤥᤏᤡᤒᤧᤴ ᤀᤠ᤺ᤱᤔᤠ ᤛᤢᤰᤔᤧᤍᤧᤳᤏᤧᤸᤗᤥ॥

᥊ ᤛᤢᤶᤒᤥᤎᤠᤛᤠᤔᤠ ᤔᤣ᤺ᤳᤋᤡᤴ ᤁᤢᤕᤧᤶᤒᤠ᤺ᤸᤗᤧ ᤁᤢᤍᤡ᤺ᤳᤆᤖᤥ.

ᤁᤖ ᤁᤢᤏᤠᤔᤧᤴᤇᤠ᤹ ᤐᤠ᤺ᤴ ᤁᤧᤍᤠ᤺ᤵᤔᤠ ᤔᤣ᤺ᤳᤋᤧᤱᤃ

ᤁᤢᤕᤧᤶᤒᤠ᤺ᤸᤗᤧ ᤁᤢᤕᤧᤳ ᤁᤧᤕ᤺ᤵᤐᤠ ᤜᤧᤰᤋᤱᤔᤠᤖᤥ॥

᥋ ᤛᤠᤶᤕᤥᤒᤧᤸᤗᤧ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤘᤠ᤹ᤒᤠᤀᤣ ᤆᤥ᤺ᤰᤗᤥ.

ᤁᤖ ᤋᤠᤰᤁᤧᤓᤧᤒᤧᤸᤗᤧ ᤁᤢᤛᤢᤈᤠᤜᤠ᤹ ᤀᤡᤱᤀᤠᤗᤧᤰᤗᤧᤰᤐᤠ ᤆᤥ᤺ᤰᤗᤥ॥

᥌ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤏᤡᤸᤗᤧᤃ

ᤁᤢᤓᤠᤖᤧ ᤁᤢᤔᤠᤰᤂᤡ᤹ ᤛᤧᤔᤠᤖᤧ ᤗᤠᤃᤡ ᤛᤢᤃᤢᤀᤠᤱ ᤕᤢᤱᤗᤥ.

ᤁᤖ ᤛᤠᤶᤕᤥᤏᤡᤒᤧᤸᤗᤧ ᤁᤢᤒᤠ᤺ᤴᤏᤡᤸᤗᤧ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ॥

᥍ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤗᤠᤵᤐᤢᤱᤛᤠ᤺ᤱᤃᤠ ᤔᤧᤒᤣ᤺ᤰᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤫᤠ᤹ᤏᤧᤴ ᤔᤧᤱᤃᤴᤏᤧᤴᤗᤥ.

ᤁᤖ ᤛᤠᤶᤕᤥᤏᤡᤒᤧᤸᤗᤧ ᤁᤢᤜᤡᤶᤛᤕᤱᤅᤡᤴ ᤔᤧᤶᤔᤢᤴᤏᤧ ᤕᤢᤱᤃᤴᤗᤥ॥

᥎ ᤔᤏᤠᤴ ᤂᤢᤏᤧ᤹ ᤁᤢᤄᤠᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤢᤏᤠᤖᤠ ᤔᤧᤓᤥᤛᤢᤖᤥ.

ᤁᤖ ᤐᤧᤷᤃᤧᤰ ᤘᤷᤃᤧᤰ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤴ ᤜᤡᤏᤠ᤺ᤶ ᤐᤥᤱᤗᤥ॥

᥏ ᤀᤠᤑ᤻ᤑᤣ᤺ᤰ ᤏᤢᤒᤠ ᤏᤡᤱᤘᤠ᤹ ᤁᤧᤃᤵᤐᤠ ᤗᤧᤱᤛᤡᤱᤔᤠᤀᤠᤱ ᤆᤠᤔᤠ ᤌᤢᤱᤔᤠᤀᤣ ᤔᤧᤱᤃᤵᤔᤠᤴᤏᤢ᤺ᤸᤗᤧᤃ

ᤀᤠᤵᤑᤣᤰ ᤜᤠ᤺ᤳᤋᤠᤀᤠᤱ ᤔᤣ᤺ᤴᤏᤠ ᤗ᤹ᤔᤠᤀᤠᤱ ᤗᤳᤇᤠ ᤛᤧᤘᤠᤖᤥᤒᤠ ᤁᤵᤔᤠᤀᤣ ᤛᤠ᤹ᤖᤡᤰ ᤏᤢᤒᤠᤖᤥ॥

᥇᥆ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤎᤰᤛᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤁᤖ ᤋᤠᤰᤁᤧᤓᤧ᤹ᤒᤧᤸᤗᤧᤃ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤕᤠ᤺ᤶᤒᤰᤁᤡᤴᤏᤠᤱ

ᤛᤠ᤹ᤖᤡᤰ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤀᤠᤔᤧᤵᤔᤧᤵᤐᤠ ᤐᤥᤱᤗᤥ॥

᥇᥇ ᤁᤢᤀᤡᤰᤋᤠᤵ ᤁᤧᤀ᤺ᤰᤐᤠ ᤁᤧᤎᤥ᤺ᤱᤒᤧᤸᤗᤧ ᤘᤧᤳᤋᤧᤛᤖᤧ ᤁᤢᤈᤠ ᤁᤳᤋᤢᤖᤥ.

ᤁᤖ ᤏᤡᤱᤘᤠ᤹ ᤀᤡ᤺ᤵᤔᤠ ᤐᤠ᤺ᤴᤏᤥ ᤁᤧᤒᤵᤐᤧᤴ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤐᤥᤱᤗᤥ॥

᥇᥈ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ

ᤛᤠᤔᤠ ᤆᤡᤃᤰᤘᤠᤜᤠ᤹ᤀᤥ ᤔᤡᤰ ᤔᤡᤰᤁᤣ᤺ᤳᤋᤢᤖᤥ.

ᤁᤖ ᤛᤠᤶᤕᤥᤏᤡᤒᤧᤴ ᤂᤠ᤺ᤶᤒᤠ ᤗᤣ᤺ᤳᤇᤡᤱᤅᤠᤱ ᤕᤢᤱᤗᤥ॥

᥇᥉ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤴ ᤀᤠᤵᤑᤣᤰ ᤗᤠᤕᤥᤒᤠ

ᤁᤢᤒᤠ᤺ᤴᤏᤡᤸᤗᤧ ᤂᤢᤏᤧ᤹ ᤀᤡᤈᤥᤀᤥ ᤌᤠᤛᤢᤛᤡᤖᤥ.

ᤁᤖ ᤛᤠᤶᤕᤥᤏᤡᤒᤠ ᤔᤏᤠᤴ ᤋᤢᤰᤂᤣ ᤗᤠᤰᤂᤣᤗᤠᤶ ᤂᤧᤳᤇᤡᤱᤗᤥ॥

᥇᥊ ᤔᤏᤠᤴ ᤀᤠᤵᤑᤣᤰ ᤁᤢᤶᤒᤪᤠ᤺ᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹

ᤗᤠᤶᤒᤠᤀᤣ ᤏᤢᤒᤠ ᤆᤡᤃᤰᤘᤠ ᤐᤠ᤺ᤴᤜᤠ᤹ᤖᤧ ᤁᤠᤵᤋᤢᤖᤥ.

ᤁᤢᤜᤢᤰᤁᤡᤸᤗᤧ ᤁᤢᤕᤠ᤺ᤶᤒᤰᤁᤡᤸᤗᤧ ᤌᤢᤶᤄᤥ᤺ᤴ ᤂᤢᤏᤧ᤹ ᤛᤧᤰᤂᤠ ᤂᤥᤛᤢᤖᤥ॥

᥇᥋ ᤀᤍᤱ ᤔᤏᤠ᤺ᤸᤗᤧ ᤁᤢᤗᤠᤶᤔᤡᤴ ᤂᤢᤏᤧ᤹ ᤁᤢᤏᤡᤔᤥ ᤏᤢᤒᤠᤀᤣ ᤏᤡᤛᤢᤖᤥ.

ᤁᤖ ᤂᤠᤛᤡᤱ ᤁᤧᤏᤡ᤺ᤵᤐᤠ ᤔᤏᤠ᤺ᤸᤗᤧ ᤘᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤛᤢᤈᤠᤜᤠ᤹ ᤂᤧᤵᤛᤢᤖᤥ॥

᥇᥌ ᤀᤍᤱ ᤔᤏᤠ᤺ᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤡᤔᤥ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ॥

ᤁᤖ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠ᤺ᤸᤗᤧ ᤁᤢᤏᤠᤔᤧᤴᤇᤠ᤹ ᤐᤥ᤺ᤱᤅᤡᤸᤗᤧ

ᤂᤢᤏᤧ᤹ ᤁᤢᤔᤡᤰᤁᤡᤴ ᤀᤡᤶ ᤔᤧᤳᤋᤢ ᤑᤳᤇᤢᤖᤥ॥

᥇᥍ ᤛᤧᤰᤂᤠᤒᤠ ᤋᤛᤡ᤺ᤸᤗᤧ ᤁᤧᤘᤠ᤹ᤒᤠ ᤋᤥ᤺ᤴᤍᤡ ᤀᤠᤒᤡᤖᤥ.

ᤁᤖ ᤀᤡᤱᤗᤧᤰᤐᤠ ᤋᤛᤡ᤺ᤸᤗᤧ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ ᤐᤠ᤺ᤳᤋᤢᤖᤥ॥

᥇᥎ ᤔᤧᤴᤀᤡ᤺ᤳᤇᤡᤱᤅᤣ ᤐᤠ᤺ᤵᤔᤏᤠᤒᤠ ᤐᤠ᤺ᤴᤛᤢᤳᤗᤠ᤺ᤸᤗᤧ ᤋᤠᤓᤣ ᤜᤧᤰᤁᤣ ᤀᤠᤎᤢᤵᤗᤥ.

ᤁᤖ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤐᤠ᤺ᤵᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤀᤠᤘᤣ᤺ᤴᤗᤥ॥

᥇᥏ ᤛᤧᤰᤂᤠ ᤁᤧᤒᤠ᤺ᤵᤐᤠ ᤔᤢᤖᤠᤛᤣ᤹ᤀᤡᤴ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ.

ᤁᤖ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤗᤧᤛᤥ᤺ᤳᤋᤧᤴ ᤛᤵᤑᤠᤎᤡᤰᤗᤰ ᤘᤠ᤹ᤖᤥ॥

᥈᥆ ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤁᤧᤈᤥ᤺ᤰᤐᤠᤜᤠ᤹ᤖᤧᤴ ᤏᤡᤱᤘᤠ᤺ᤴ ᤀᤡᤱᤗᤧᤰᤐᤠ ᤆᤥ᤺ᤰᤗᤥ.

ᤁᤖ ᤛᤏᤠᤖᤢᤱᤅᤠᤱ ᤘᤠ᤹ᤔᤠᤖᤧ ᤗᤠᤃᤡ ᤐᤠ᤺ᤴ ᤁᤧᤓᤥᤒᤧᤴ ᤛ᤺ᤳᤗᤥ॥

᥈᥇ ᤛᤠᤶᤕᤥᤏᤡᤒᤠ ᤛᤶᤎᤠᤱ ᤌᤣᤀᤠᤱ ᤜᤠᤴᤋᤡ ᤔᤧᤒᤥ᤺ᤱᤏᤧᤴᤗᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ ᤋᤢᤰᤂᤣ ᤗᤠᤰᤂᤣ᤺ᤸᤗᤧ ᤋᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

᥈᥈ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤔᤢᤖᤠᤛᤣ᤹ᤀᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤁᤧᤗᤧ᤺ᤱᤗᤥ.

ᤁᤖ ᤂᤢᤏᤧ᤹ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤔᤏᤠ᤺ᤴᤏᤢ ᤁᤢᤏᤡᤱᤘᤠ᤹ ᤋᤠᤖᤥ॥

᥈᥉ ᤂᤠᤛᤡᤱᤃᤧᤏᤡ᤺ᤵᤐᤧᤸᤗᤧ ᤁᤢᤏᤧᤜᤡ ᤁᤢᤏᤡᤱᤘᤠ᤺ᤴ ᤂᤢᤏᤧ᤹ ᤀᤠᤵᤑᤣᤰ ᤁᤳᤋᤢᤖᤥ.

ᤁᤖ ᤀᤍᤱ ᤔᤏᤠ᤺ᤸᤗᤧ ᤁᤢᤀᤍᤱ ᤐᤠ᤺ᤴᤏᤡᤴ

ᤂᤡᤔᤥ ᤀᤠᤵᤑᤣᤰ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ॥

᥈᥊ ᤕᤠ᤺ᤶᤒᤢᤍᤡᤰᤁᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤜᤢᤰᤁᤡᤸᤗᤧ ᤕᤢᤰ ᤆᤥᤃᤢᤖᤥ.

ᤁᤖ ᤗᤧᤶᤛᤢᤘᤠᤒᤧᤸᤗᤧ ᤁᤢᤏᤢᤵᤔᤠᤱᤃ ᤕᤥᤃ᤻ᤒᤠ ᤐᤥᤱᤗᤥ॥

᥈᥋ ᤛᤡᤰᤗᤢᤱᤔᤠ᤹ᤀᤥ ᤋᤢᤰᤂᤣ ᤁᤧᤈᤠᤒᤠ ᤔᤏᤠᤴ ᤔᤧᤴᤎᤢᤶᤔᤏᤠᤒᤠ ᤐᤥᤱᤗᤥ.

ᤁᤖ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤠ᤺ᤴᤏᤡᤸᤗᤧ ᤜᤠᤱᤜᤠᤱ ᤀᤠᤔᤧᤳᤗᤥ॥

᥈᥌ ᤛᤠᤶᤕᤥᤏᤡᤒᤠ ᤔᤏᤠᤴ ᤆᤢᤶᤍᤣᤱᤗᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤥ.

ᤁᤖ ᤋᤠᤵᤑᤧ᤺ᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ ᤗᤠᤶᤔᤡᤸᤗᤧ ᤂᤧᤱᤜᤠ᤹ ᤀᤠᤒᤠᤅᤣ ᤗᤠᤶᤓᤥ᤺ᤳᤋᤢᤛᤡᤖᤥ॥

᥈᥍ ᤗᤧᤶᤛᤢᤘᤠᤒᤠ ᤛᤠᤘᤠᤃᤧᤶᤒᤧᤸᤗᤧ ᤛᤠᤘᤠ᤺ᤴ ᤔᤧᤄᤥᤛᤢᤴᤗᤥ.

ᤁᤖ ᤕᤠ᤺ᤶᤒᤢᤍᤡᤰᤐᤠ ᤔᤏᤠ᤺ᤸᤗᤧ ᤕᤠᤱᤛᤠᤁᤢᤴᤎᤣ ᤌᤃᤢᤖᤥ॥

᥈᥎ ᤛᤠᤶᤕᤥᤏᤡᤒᤠ ᤗᤠᤶᤔᤥ ᤜᤡᤱᤔᤴ ᤘᤠ᤹ᤖᤥ.

ᤂᤧᤴ ᤔᤠᤖᤠᤶᤔᤡᤴᤏᤢ ᤛᤥᤛᤥᤖᤡᤰ ᤏᤢᤵᤔᤧᤴᤍᤡᤱ ᤜᤡᤱᤔᤴ ᤘᤠ᤹ᤖᤥ॥

᥇᥉

ᤛᤡᤰᤁᤢᤶᤛᤠᤒᤠ ᤛᤠ᤺ᤸᤗᤧ ᤁᤢᤶᤒᤠᤖᤧ ᤂᤠᤜᤢᤴ ᤐᤡᤖᤢᤒᤠᤴ ᤂᤧᤵᤛᤢᤖᤥ.

ᤁᤢᤏᤠᤔᤧᤴᤇᤠ᤹ ᤁᤧᤈᤥ᤺ᤰᤐᤧᤸᤗᤧ ᤑᤧ᤺ᤰᤔᤏᤠᤒᤧᤴ ᤔᤧᤄᤧᤵᤛᤢᤴᤗᤥ॥

᥈ ᤔᤏᤠ᤺ᤸᤗᤧ ᤁᤢᤶᤒᤪᤠ᤺ᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤗᤠᤶᤒᤠᤀᤣ

ᤂᤢᤏᤧ᤹ ᤏᤢᤒᤠ ᤐᤠ᤺ᤴᤜᤠ᤹ᤖᤧᤴ ᤜᤠᤱᤛᤧᤶ ᤂᤥᤛᤢᤖᤥ.

ᤁᤖ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠ ᤔᤏᤠ᤺ᤸᤗᤧ ᤜᤡᤵᤛᤡᤱᤔᤠ

ᤌᤰᤛᤡᤱᤔᤠ ᤕᤠ᤺ᤶᤒᤰᤁᤡᤴ ᤂᤢᤏᤧ᤹ ᤁᤢᤛᤡᤖᤠ᤹ᤌᤠᤱᤗᤥ॥

᥉ ᤁᤢᤶᤒᤪᤠ᤺ᤴ ᤛᤡᤱᤛᤡᤱ ᤕᤧᤰᤕᤧᤰ ᤁᤧᤃᤵᤐᤠ ᤔᤏᤠ᤺ᤸᤗᤧ

ᤂᤢᤏᤧ᤹ ᤁᤢᤜᤡᤱᤔᤴᤏᤡᤴ ᤋᤠᤵᤌᤣᤰ ᤕᤠᤶᤎᤣᤰᤁᤥ ᤁᤳᤋᤢᤖᤥ.

ᤁᤖ ᤛᤡᤱᤛᤡᤱ ᤕᤧᤰᤕᤧᤰ ᤔᤧᤸᤗ᤹ᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤔᤧᤰᤔᤠ ᤋᤠᤖᤢᤖᤥ॥

᥊ ᤗᤧᤶᤛᤢᤘᤠᤒᤧᤸᤗᤧ ᤁᤢᤓᤠ ᤐᤠ᤺ᤴᤜᤠ᤹ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤌᤣᤀᤠᤱ ᤔᤧᤄᤥᤛᤢᤴᤗᤥ.

ᤁᤖ ᤕᤠ᤺ᤶᤒᤢᤍᤡᤰᤐᤧᤸᤗᤧ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤒᤠ

ᤁᤧᤖᤧᤰ ᤐᤠ᤺ᤴᤜᤠ᤹ ᤘᤧᤳᤋᤧᤛᤖᤧ ᤂᤥᤛᤢᤖᤥ॥

᥋ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤀᤡᤱᤗᤧᤰ ᤐᤠ᤺ᤴᤏᤡᤴ ᤆᤡ᤺ᤳᤋᤢᤖᤥ.

ᤁᤖ ᤋᤠᤰᤁᤧᤓᤧ᤹ᤒᤠᤸᤗᤧ ᤛᤡᤖᤡᤱᤔᤔᤠ ᤏᤢ ᤆᤠ᤺ᤳᤌᤡ ᤐᤣ᤺ᤰᤔᤠ ᤋᤠᤖᤢᤖᤥ॥

᥌ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠᤴ ᤋᤠᤱᤛᤧ᤺ᤵᤋᤢᤖᤥ.

ᤁᤖ ᤁᤢ᤹ᤀᤡᤓᤧᤶᤔᤠᤸᤗᤧ ᤗᤠᤕᤥᤒᤧᤴ ᤌᤩ᤺ᤱ ᤔᤧᤰᤂᤢᤖᤥ॥

᥍ ᤁᤢᤓᤠ ᤔᤏᤠᤴ ᤁᤧᤃᤵᤐᤠ ᤁᤧᤈᤠᤒᤠ ᤗᤧᤱᤛᤡᤱᤗᤥ.

ᤜᤧᤰᤁᤣᤛᤠᤱ ᤂᤧᤸᤗᤧ ᤌᤣᤎᤡᤰᤁᤠᤱ ᤔᤧᤃᤳᤋᤢᤴᤗᤥ.

ᤁᤢᤓᤠ ᤔᤏᤠᤴ ᤆᤠᤜᤡ᤺ᤴ ᤕᤠᤱᤃᤧᤛᤠ᤹ᤒᤠ ᤗᤧᤱᤛᤡᤱᤗᤥ.

ᤁᤖᤛᤠᤱ ᤂᤧᤸᤗᤧ ᤘᤧᤳᤋᤧᤛᤖᤧ ᤕᤠᤱᤛᤠᤁᤢᤴᤎᤣ ᤁᤳᤋᤢᤖᤥ॥

᥎ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤔᤏᤠ᤺ᤸᤗᤧ ᤁᤢᤜᤡᤱᤔᤧᤴ

ᤏᤡᤱᤔᤡ᤺ᤸᤗᤧᤗᤠᤶ ᤋᤠᤱᤛᤧ᤺ᤵᤔᤠ ᤛᤢᤰᤋᤢᤒᤡᤗᤠ.

ᤁᤖ ᤕᤠᤱᤃᤧᤛᤠ᤹ᤒᤧᤸᤗᤧ ᤕᤱᤔᤠᤛᤧᤵᤔᤠᤴ ᤂᤧᤶᤔᤠ ᤔᤧᤒᤥ᤺ᤱᤏᤧᤴᤗᤥ॥

᥏ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤜᤡᤱᤔᤴᤏᤡᤸᤗᤧ ᤛᤣᤔᤡ᤺ᤴ ᤛᤣᤛᤣ ᤗ᤹ᤖᤡᤰ ᤀᤥ᤺ᤳᤗᤥ.

ᤁᤖ ᤋᤠᤰᤁᤧᤓᤧᤒᤧᤸᤗᤧ ᤁᤢᤜᤡᤱᤔᤴᤏᤡᤸᤗᤧ ᤛᤣᤔᤡ᤺ᤴ ᤔᤧᤛᤧᤖᤢᤖᤥ॥

᥇᥆ ᤀᤠᤱᤍᤡᤱ ᤗ᤹ᤔᤠᤖᤧ ᤂᤧᤔᤠ᤹ᤖᤰ ᤑᤥ᤺ᤰᤂᤢᤖᤥ.

ᤁᤖ ᤛᤢᤈᤠ ᤁᤧᤏᤠ᤺ᤰᤐᤠᤜᤠ᤹ᤗᤠᤶ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤥᤍᤧᤳᤗᤥ॥

᥇᥇ ᤀᤡᤱᤗᤧᤰ ᤗᤠᤶᤒᤠ ᤌᤰᤔᤏᤠᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤕᤢᤶᤗᤒᤣ᤺ᤰᤗᤥ.

ᤁᤖ ᤀᤠᤈᤧ᤺ᤳ ᤀᤠᤈᤧ᤺ᤳ ᤆᤥ᤺ᤰᤔᤠᤖ ᤛᤢᤶᤔᤏᤠᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤐᤥᤖᤒᤣ᤺ᤰᤗᤥ॥

᥇᥈ ᤏᤡᤱᤘᤠ᤹ ᤆᤥ᤺ᤰᤔᤏᤠᤒᤧᤴ ᤛᤢ᤺ᤸᤗᤧ ᤏᤡᤱᤘᤠ᤺ᤴᤏᤠᤱ ᤛᤡᤖᤥ.

ᤁᤖ ᤂᤥᤔᤠ ᤏᤡᤱᤘᤠ᤹ ᤐᤠ᤺ᤴᤏᤡᤴ ᤁᤧᤵᤔᤠᤃ ᤜᤡᤱᤔᤧᤸᤗᤧᤴ ᤛᤡᤱᤒᤢᤱᤗᤥ॥

᥇᥉ ᤂᤠᤜᤢᤴ ᤂᤧᤶᤔᤠ ᤔᤧᤶᤍᤧᤶᤔᤏᤠᤒᤧᤸᤗᤧ ᤂᤧᤸᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤐᤥᤱᤗᤥ.

ᤁᤖ ᤀᤡᤱᤈᤠ᤺ᤱᤅᤡᤴ ᤀᤡᤱᤎᤠ᤺ᤱ ᤁᤧᤒᤡᤒᤧᤸᤗᤧ ᤜᤠᤱᤛᤧᤶ ᤂᤥᤛᤢ᤹ᤖᤥ॥

᥇᥊ ᤛᤡᤰᤁᤢᤶᤛᤠᤒᤧᤸᤗᤧ ᤁᤢᤏᤡᤛᤠᤶᤔᤡᤴ ᤜᤡᤱᤔᤧᤸᤗᤧ ᤁᤢᤒᤢᤴᤗᤥ.

ᤂᤧᤴ ᤗᤠᤶᤒᤠ ᤔᤏᤠᤴ ᤛᤡᤔᤧᤸᤗᤧᤴ ᤆᤧᤴᤏᤥᤗᤠᤶ ᤑᤡ᤺ᤴᤇᤡᤱᤗᤥ॥

᥇᥋ ᤂᤠᤛᤡᤱᤃᤧᤏᤡ᤺ᤵᤐᤠ ᤏᤢᤒᤠ ᤔᤏᤠ᤺ᤸᤗᤧ ᤏᤢᤖᤡᤰ ᤔᤧᤵᤔᤠᤴ ᤂᤥᤛᤢᤖᤥ.

ᤁᤖ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠ ᤔᤏᤠ᤺ᤸᤗᤧ ᤁᤢᤗᤠᤶᤔᤡᤱᤃ ᤁᤧᤛᤠᤰᤐᤠ ᤆᤥ᤺ᤰᤗᤥ॥

᥇᥌ ᤂᤠᤛᤡᤱᤃᤧᤏᤡ᤺ᤵᤐᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹

ᤀᤠᤵᤑᤣᤰ ᤏᤧᤜᤡᤏᤡᤱᤘᤠ᤹ᤗᤠᤶ ᤕᤠ᤺ᤶᤒᤰ ᤔᤧᤈᤥ᤺ᤰᤗᤥ.

ᤁᤖ ᤀᤍᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ

ᤀᤍᤱ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤢᤖᤥ॥

᥇᥍ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠ ᤀᤡᤱᤄᤱᤛᤠᤒᤧᤴ ᤋᤢᤰᤂᤣᤗᤠᤰᤂᤣᤀᤥ ᤌᤠᤖᤥ.

ᤁᤖ ᤏᤛᤠ᤺ᤴᤛᤠᤒᤠ ᤀᤡᤱᤄᤱᤛᤠᤒᤠᤸᤗᤧ ᤘᤣ᤺ᤵᤔᤠᤴ ᤋᤠᤖᤢᤖᤥ॥

᥇᥎ ᤜᤧᤴᤌᤡᤶᤔᤡᤴ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤔᤏᤠᤒᤧᤸᤗᤧ

ᤁᤢᤛᤶᤎᤠᤱ ᤕᤠᤱᤛᤠ᤹ᤔᤠ ᤏᤢ ᤛᤡᤖᤡᤱᤔᤔᤠᤴ ᤀᤡᤍᤠᤖᤥ.

ᤋᤥ᤺ᤶᤔᤠᤖᤧ ᤗᤠᤃᤡ ᤑᤧ᤺ᤰᤔᤏᤠᤒᤠ ᤐᤠ᤺ᤴ ᤁᤧᤄᤧᤶᤒᤠ

ᤔᤏᤠ᤺ᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤖᤥ॥

᥇᥏ ᤏᤡᤱᤘᤠ᤹ ᤆᤥ᤺ᤰᤔᤏᤠᤒᤠ ᤐᤠ᤺ᤴᤏᤡᤴ ᤁᤧᤳᤋᤡᤸᤗᤧ ᤕᤠᤶᤛᤠᤶᤔᤥ ᤛᤡᤰᤀᤣ᤺ᤵᤋᤢᤖᤥ.

ᤁᤖ ᤀᤍᤱᤜᤠ᤹ ᤑᤧᤴᤕᤠ᤺ᤶᤒᤰᤗᤠᤶ ᤏᤢ᤺ᤱᤔᤠ ᤂᤢᤴᤇᤡ᤹ ᤛᤡᤰᤗᤧ᤺ᤱᤗᤥ॥

᥈᥆ ᤛᤡᤰᤁᤢᤶᤛᤠᤒᤠ ᤔᤏᤠᤜᤠ᤹ᤏᤢ ᤗᤠᤱᤃᤧᤄᤣ᤺ᤰᤐᤧᤴ ᤛᤡᤰᤁᤢᤶᤛᤠᤒᤠᤀᤣ ᤐᤥᤱᤗᤥ.

ᤁᤖ ᤀᤍᤱᤜᤠ᤹ᤏᤢ ᤋᤣ᤺ᤱᤈᤢᤶ ᤁᤧᤔᤧᤳᤇᤡᤱᤒᤧᤴ ᤜᤠᤴᤋᤡ ᤐᤥᤱᤗᤥ॥

᥈᥇ ᤗᤠᤕᤥᤒᤠᤜᤠ᤹ ᤋᤢᤰᤂᤣ ᤗᤠᤰᤂᤣ᤺ᤸᤗᤧ ᤏᤠ᤺ᤳᤋᤢᤛᤡᤖᤥ.

ᤁᤖ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤏᤢᤒᤠ ᤐᤠ᤺ᤴᤏᤡᤸᤗᤧᤴ ᤜᤠᤱᤛᤧᤴ ᤔᤧᤄᤥᤛᤢᤖᤥ॥

᥈᥈ ᤁᤧᤏᤢ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤔᤧᤴᤇᤠ᤹ᤜᤠ᤹ᤖᤧ ᤗᤠᤃᤡ

ᤐᤠᤗᤠᤶᤒᤠᤒᤠ ᤕᤠᤱᤛᤠᤁᤢᤴᤎᤣ ᤔᤧᤗᤧᤖᤢ ᤔᤧᤎᤠ᤹ᤖᤢᤛᤡᤖᤥ.

ᤁᤖ ᤗᤠᤕᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣ᤺ᤴ

ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧᤗᤢᤵᤛᤢᤖᤥ॥

᥈᥉ ᤔᤧᤴᤎᤥ᤺ᤱ ᤔᤧᤴᤈᤥ᤺ᤰᤁᤣ ᤁᤧᤏᤧᤒᤠ ᤂᤠᤶᤔᤡᤸᤗᤧ ᤕᤠᤱᤃᤧᤛᤠ᤹ᤒᤧᤸᤗᤧ

ᤁᤢᤗᤠᤃᤡ ᤘᤧᤳᤋᤧᤛᤖᤧ ᤐᤥᤃᤢᤃᤧᤴ ᤁᤢᤈᤠ ᤑᤳᤇᤢ ᤐᤡᤖᤢᤒᤡᤗᤠᤖᤥ.

ᤁᤖ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤸᤗᤥ᤺ᤶᤔᤏᤠᤒᤧᤸᤗᤧ ᤂᤧᤴ ᤏᤠᤵᤋᤢᤍᤣ᤹ᤖᤢᤖᤥ॥

᥈᥊ ᤁᤛᤡᤰᤐᤠ ᤔᤧᤴᤕᤠᤰᤔᤏᤠᤒᤠ ᤐᤠ᤺ᤸᤗᤧ ᤁᤢᤛ᤻ᤛᤠ᤺ᤴ ᤆᤡ᤺ᤳᤋᤢᤖᤥ.

ᤁᤖ ᤁᤢᤛ᤻ᤛᤠ᤺ᤴ ᤗᤢᤱᤔᤠ᤹ ᤁᤧᤍᤢᤰᤐᤠ ᤐᤠ᤺ᤸᤗᤧ ᤛᤡᤱᤛᤡᤱ

ᤕᤧᤰᤕᤧᤰᤁᤠᤱ ᤂᤧᤴ ᤜᤧᤴᤌᤡᤶ ᤕᤠᤰᤋᤢᤖᤥ॥

᥈᥋ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤄᤠ ᤆᤠᤔᤠ ᤔᤧᤃᤳᤋᤢᤖᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤵᤐᤥ᤺ᤰᤁᤧᤴ ᤛᤠᤰᤔᤧᤴᤈᤠ ᤐᤥᤱᤗᤥ॥

᥇᥊

ᤛᤡᤰᤁᤢᤶᤛᤠᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤜᤡᤶᤔᤡᤴ ᤆᤥᤃᤢᤖᤥ

ᤁᤖ ᤁᤢᤏᤧᤜᤡ ᤁᤧᤜᤥ᤺ᤵᤔᤠ ᤔᤧᤴᤇᤢᤔᤠ᤺ᤸᤗᤧ ᤂᤧᤴ

ᤀᤠᤒᤠᤅᤣ ᤁᤢᤜᤢᤰᤁᤡᤸᤗᤧ ᤕᤛ᤻ᤛᤢᤖᤥ॥

᥈ ᤁᤢᤍᤥ᤺ᤵᤔᤠ ᤗᤠᤱᤃᤧᤄᤣ᤺ᤰᤐᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤡᤖᤢᤖᤥ.

ᤁᤖ ᤀᤡᤱᤗᤧᤰᤐᤠ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤧᤸᤗᤧ ᤂᤢᤏᤧ᤹ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ॥

᥉ ᤀᤍᤱ ᤔᤏᤠ᤺ᤸᤗᤧ ᤁᤢᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴᤏᤡᤸᤗᤧ ᤀᤠᤵᤑᤣᤰ ᤂᤢᤏᤧ᤹ᤀᤥ ᤋᤰᤁᤠ᤺ᤳᤋᤡᤴ ᤌᤠᤖ ᤕᤠ᤺ᤴᤍᤢᤖᤥ.

ᤁᤖ ᤛᤡᤰᤁᤢᤶᤛᤠᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤏᤡᤸᤗᤧ ᤂᤧᤴ ᤋᤠᤱᤛᤧ᤺ᤵᤋᤢᤖᤥ॥

᥊ ᤁᤢᤶᤒᤠᤒᤠ ᤐᤡᤳᤜᤠ᤹ ᤁᤧᤜᤥ᤺ᤵᤐᤠᤍᤧᤴᤏᤥ ᤆᤠᤎᤠ᤺ᤱᤜᤠ᤹ ᤁᤢᤄᤠᤗᤧᤶ ᤐᤥᤱᤗᤥ.

ᤁᤖ ᤐᤡᤳᤜᤠ᤹ᤖᤧ ᤂᤢᤴᤇᤡ᤹ ᤌᤢᤶᤔᤧᤸᤗᤧ ᤛᤡᤍᤳ ᤐᤥᤃᤢᤃᤧᤴ ᤁᤢᤈᤠ ᤔᤧᤛᤢᤵᤛᤢᤖᤥ॥

᥋ ᤛᤧᤰᤂᤠᤒᤠ ᤋᤥ᤺ᤴᤍᤡ ᤁᤧᤒᤡᤒᤧᤸᤗᤧ ᤀᤡᤱᤗᤧᤰ ᤔᤧᤈᤥᤃᤢᤴᤗᤥ.

ᤁᤖ ᤀᤡᤱᤗᤧᤰᤐᤠ ᤋᤥ᤺ᤴᤍᤡᤸᤗᤧ ᤀᤡᤱᤗᤧᤰᤁᤣ ᤐᤠ᤺ᤴᤜᤠ᤹ ᤛ᤺ᤴᤍᤢᤖᤥ॥

᥌ ᤁᤢᤏᤠᤔᤧᤴᤇᤠ᤹ ᤕᤠᤵᤔᤡ ᤁᤧᤔᤧᤵᤐᤠ ᤔᤏᤠ᤺ᤸᤗᤧ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤁᤥ᤺ᤳᤋᤢ᤹ ᤁᤖ ᤌᤣᤀᤠᤱ ᤔᤧᤄᤥᤛᤢᤴᤗᤥ.

ᤁᤖ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠ᤺ᤸᤗᤧ ᤏᤧᤜᤡᤏᤡᤱᤘᤠ᤹ ᤀᤢᤛᤢᤖᤢ ᤂᤥᤛᤢᤖᤥ॥

᥍ ᤀᤍᤱ ᤔᤏᤠ᤺ᤴᤏᤢ ᤔᤠ᤺ᤱᤄᤠᤀᤣ ᤘᤕᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤶᤒᤪᤠᤀᤥ ᤏᤧᤜᤡᤏᤡᤱᤘᤠ᤹ ᤂᤥᤔᤧᤍᤧᤳᤏᤧᤴᤗᤥ॥

᥎ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠ᤺ᤸᤗᤧ ᤁᤢᤛᤡᤰᤁᤢᤶᤏᤡᤱᤘᤠ᤹ᤸᤗᤧ

ᤂᤧᤴ ᤁᤢᤍᤥ᤺ᤵᤔᤠ ᤗᤠᤶᤔᤡᤴ ᤀᤥᤛᤣ᤺ᤴᤎᤠᤰᤋᤢᤖᤥ.

ᤁᤖ ᤀᤍᤱᤜᤠ᤹ᤖᤧ ᤂᤢᤴᤇᤡ᤹ ᤀᤍᤱ ᤐᤠ᤺ᤴᤏᤧᤱᤃ ᤀᤡᤱᤗᤧᤰᤗᤥ॥

᥏ ᤗᤠᤕᤥᤗᤠᤶ ᤜᤡᤶᤔᤠ ᤐᤠ᤺ᤴᤏᤥ ᤀᤍᤱᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤒᤠ᤺ᤳᤋᤢᤖᤥ.

ᤁᤖ ᤁᤢᤍᤥ᤺ᤵᤔᤠ ᤁᤧᤘᤠ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤢᤒᤠ ᤏᤡᤱᤘᤠ᤹ ᤂᤥᤍᤧᤳᤗᤥ॥

᥇᥆ ᤏᤡᤱᤘᤠ᤹ᤀᤥᤒᤠ ᤁᤢᤈᤠᤃᤧᤓᤧᤶᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤺ᤸᤗᤧᤀᤣ ᤏᤡᤛᤢᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤛ᤺ᤵᤔᤧᤴ ᤜᤠ᤺ᤳᤗᤧᤀᤠᤱ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤸᤗᤥ॥

᥇᥇ ᤁᤢᤀᤡᤃᤧᤓᤧᤶᤒᤧᤸᤗᤧ ᤁᤢᤜᤡᤶᤔᤡᤴ ᤔᤧᤗᤢ᤺ᤴᤍᤢ ᤔᤧᤒᤡᤖᤢᤖᤥ.

ᤁᤖ ᤁᤢᤍᤥ᤺ᤵᤔᤧᤸᤗᤧ ᤁᤢᤈᤡᤶᤜᤡᤶᤔᤥ ᤏᤢ᤹ᤔᤠᤍᤠᤔᤠ ᤐᤥᤱᤗᤥ॥

᥇᥈ ᤁᤢᤓᤠ ᤗᤠᤶᤔᤡᤴ ᤔᤏᤠ᤺ᤸᤗᤧ ᤁᤢᤏᤡᤔᤥ ᤁᤢᤍᤥ᤺ᤵᤔᤠ ᤏᤡᤍᤧᤳᤐᤡᤗᤠ.

ᤁᤖ ᤂᤧᤸᤗᤧ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤛᤡᤔᤠᤀᤥ ᤀᤠᤃᤧᤳᤗᤥ॥

᥇᥉ ᤔᤢᤖᤠᤀᤥ ᤀᤣ᤺ᤵᤔᤠ ᤕᤢᤛᤠᤱ ᤛᤡᤰᤗᤢᤱᤔᤥ ᤜᤠ᤺ᤵᤔᤠ ᤕᤢᤔᤠ ᤛᤢᤰᤗᤥ.

ᤜᤧᤰᤁᤩᤠᤱ ᤛ᤺ᤵᤔᤧᤸᤗᤧ ᤁᤢᤏᤢᤵᤔᤧᤱᤃ ᤔᤣᤖᤡᤱᤅᤥ ᤐᤥᤱᤔᤠ ᤛᤢᤰᤗᤥ॥

᥇᥊ ᤋᤠᤵᤁᤧᤒᤧ᤹ᤒᤠ ᤁᤧᤒᤣ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤁᤡᤸᤗᤧ ᤁᤢᤗᤧᤰᤘᤠ ᤔᤧᤍᤢᤔᤢᤖ ᤐᤥᤱᤗᤥ.

ᤜᤧᤰᤁᤩᤠᤱ ᤏᤢᤒᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤰᤁᤡᤸᤗᤧ ᤜᤠᤱᤛᤧᤶᤔᤡᤴ ᤔᤧᤒᤡᤖᤢᤖᤥ॥

᥇᥋ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤧᤸᤗᤧ ᤌᤣ ᤐᤠ᤺ᤴᤏᤡᤴᤇᤠᤱ ᤏᤛᤠ᤺ᤴ ᤆᤥᤃᤢ᤹ᤖᤥ.

ᤁᤖ ᤁᤢᤏᤧᤜᤡ ᤁᤧᤍᤢᤶᤒᤠ ᤔᤏᤠ᤺ᤸᤗᤧ ᤕᤧᤰᤕᤧᤰᤁᤠᤱ ᤗᤠᤱᤃᤠᤱ ᤆᤳᤋᤢᤖᤥ॥

᥇᥌ ᤛᤡᤰᤁᤢᤶᤛᤠᤒᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤡᤖᤢᤖᤥ.

ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤔᤠ᤺ᤱᤄᤠ ᤘᤠ᤹ᤖᤥ.

ᤁᤖ ᤀᤍᤱᤅᤡᤱᤃ ᤁᤢᤛᤡᤰ ᤁᤧᤈᤶᤒᤠ ᤏᤢ ᤛᤡᤱᤛᤡᤱ ᤕᤧᤰᤕᤧᤰ ᤔᤧᤸᤗ᤹ᤀᤣ ᤜᤠᤖᤠᤘᤖᤠᤒᤠ ᤆᤥ᤺ᤰᤗᤥ॥

᥇᥍ ᤁᤢᤛᤡᤰ ᤁᤧᤈᤶᤒᤠ ᤔᤏᤠ᤺ᤸᤗᤧ ᤀᤍᤱ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ.

ᤜᤧᤰᤁᤩᤠᤱ ᤀᤡᤛᤫᤠᤒᤠ ᤔᤏᤠᤴ ᤕᤠᤶᤃᤧᤛᤡᤱᤒᤠ ᤆᤥ᤺ᤰᤗᤥ॥

᥇᥎ ᤁᤢᤏᤧᤜᤡ ᤔᤧᤴᤍᤢᤶᤏᤠᤒᤠ ᤔᤏᤠ᤺ᤸᤗᤧ ᤀᤍᤱ ᤐᤠ᤺ᤴᤗᤰ ᤂᤥᤛᤢᤖᤥ.

ᤁᤖ ᤂᤠᤛᤡᤱᤃᤧᤏᤡ᤺ᤵᤐᤧᤸᤗᤧ ᤏᤧᤜᤡᤏᤡᤱᤘᤠ᤹ᤖᤧ ᤋᤡᤆ᤺ᤴ ᤂᤥᤛᤢᤖᤥ॥

᥇᥏ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤏᤢᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤛᤠᤶᤕᤥᤏᤡᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤍᤃᤠᤱ ᤀ᤺ᤰᤂᤢᤶ ᤐᤵᤔᤠ ᤐᤥᤱᤗᤥ॥

᥈᥆ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤠᤜᤠ᤹ᤖᤧᤀᤣ ᤕᤠᤱᤃᤧᤛᤠ᤹ᤒᤠᤜᤠ᤹ ᤔᤧᤏᤠ᤹ᤖᤢᤛᤡᤖᤥ.

ᤁᤖ ᤁᤧᤃᤵᤐᤠ ᤁᤧᤈᤠᤒᤠᤜᤠ᤹ᤖᤧᤃ ᤕᤖᤡᤰ ᤋᤣ᤺ᤱᤈᤢᤶ ᤔᤧᤃᤳᤋᤢᤛᤡᤖᤥ॥

᥈᥇ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤠᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤧᤸᤗᤧ ᤗᤠᤕᤥ ᤆᤥᤃᤢᤖᤥ.

ᤁᤖ ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ॥

᥈᥈ ᤌᤣ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤀᤡ᤺ᤵᤐᤠᤜᤠ᤹ ᤋᤠᤵᤔᤧᤶᤒᤧ᤹ᤏᤧᤶᤒᤡ᥅

ᤁᤖ ᤏᤢᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ᤖᤧ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ᤺ᤴ

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤆᤥ᤺ᤰᤔᤠᤴ ᤔᤧᤄᤥᤛᤢᤖᤥ॥

᥈᥉ ᤁᤧᤖᤧᤰ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤡᤸᤗᤧ ᤀᤡᤴᤎᤠ ᤐᤥᤱᤗᤥ.

ᤁᤖ ᤐᤠ᤺ᤴᤗᤰ ᤁᤧᤒᤠ᤺ᤵᤐᤧᤱᤃ ᤕᤠᤱᤃᤧᤛᤠ᤹ᤔᤥ ᤌᤠᤖᤥ॥

᥈᥊ ᤛᤡᤰᤁᤢᤶᤏᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤂᤢᤴᤇᤡ᤹ ᤋᤡᤆᤖᤥ.

ᤁᤖ ᤀᤍᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤍᤠ᤺ᤰᤐᤠ ᤐᤠ᤺ᤴᤏᤡᤸᤗᤧ ᤀᤍᤱᤅᤣ ᤐᤥᤱᤗᤥ॥

᥈᥋ ᤛᤧᤰᤂᤠᤒᤠ ᤋᤥ᤺ᤴᤍᤡ ᤐᤠ᤺ᤴᤏᤡᤸᤗᤧ ᤜᤡᤱᤔᤧᤴ ᤋᤠᤱᤛᤧ᤺ᤵᤋᤢᤖᤥ.

ᤁᤖ ᤀᤡᤱᤗᤧᤰᤐᤠ ᤋᤥ᤺ᤴᤍᤡᤸᤗᤧ ᤀᤡᤱᤗᤧᤰᤐᤠ᤺ᤴᤜᤠ᤹ ᤋᤥ᤺ᤴᤍᤢᤖᤥ॥

᥈᥌ ᤀᤠᤳᤋᤡᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤡᤖᤢ᤹.

ᤂᤧᤸᤗᤧ ᤁᤢᤕᤰᤁᤡᤴ ᤋᤠᤵᤌᤣᤰ ᤕᤠᤶᤎᤣᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ ᤁᤢᤀᤣᤜᤠ᤹ᤖᤧ ᤗᤠᤃᤡ

ᤁᤴ ᤗᤳᤇᤠ ᤋᤠᤱᤛᤧ᤺ᤵᤛᤡᤱᤔᤠᤍᤧᤴ ᤐᤥᤱᤗᤥ॥

᥈᥍ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤠᤃ ᤜᤡᤱᤔᤧᤸᤗᤧ ᤁᤢᤒᤢᤴᤗᤥ.

ᤂᤧᤴ ᤗᤠᤶᤒᤠ ᤔᤏᤠᤴ ᤛᤡᤔᤧᤸᤗᤧ ᤆᤧᤴᤜᤠ᤹ᤀᤥᤗᤠᤶ ᤐᤡᤴᤗᤥ॥

᥈᥎ ᤕᤖᤡᤰ ᤕᤥᤓᤥ᤹ᤒᤠ ᤂᤠᤏᤡ᤺ᤳᤋᤡᤸᤗᤧ ᤜᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥᤱᤗᤥ.

ᤕᤥᤓᤥ᤹ᤒᤠ ᤔᤧ᤺ᤴᤏᤣᤒᤠ ᤕᤢᤰᤛᤠᤒᤧᤴ ᤌᤣᤀᤠᤱ ᤔᤧ᤺ᤴᤗᤥ॥

᥈᥏ ᤏᤠᤛᤡ ᤁᤧᤎ᤺ᤵᤐᤠ ᤔᤏᤠ᤺ᤸᤗᤧ ᤁᤢᤀᤡᤳᤇᤡᤱ ᤛᤠᤶᤔᤡᤴ ᤕᤶᤒᤠ ᤆᤥ᤺ᤰᤗᤥ.

ᤁᤖ ᤁᤢᤛᤡᤰ ᤁᤧᤈᤶᤒᤠ ᤔᤏᤠ᤺ᤸᤗᤧ ᤁᤢᤀᤍᤱ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ॥

᥉᥆ ᤆᤡᤈᤡ ᤕᤧᤶᤕᤧᤶᤒᤠ ᤛᤡᤰᤗᤢᤱᤔᤧᤸᤗᤧ ᤌᤰᤁᤡᤴ ᤜᤡᤱᤔᤴ ᤐᤡᤖᤢᤖᤥ.

ᤁᤖ ᤏᤠᤜᤧᤴ ᤔᤡᤰᤛᤥ᤺ᤸᤗᤧ ᤕᤧᤵᤐᤠ ᤗᤢᤱᤛᤡᤜᤠ᤹ ᤕ᤺ᤳᤇᤢᤖᤥ॥

᥉᥇ ᤕᤠᤱᤃᤧᤛᤠ᤹ᤒᤠᤴ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤃᤧᤴ

ᤆᤀᤡ᤺ᤳᤍᤠᤱᤒᤧᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤒᤠ ᤀᤥᤛᤣ᤺ᤴᤎᤠᤱ ᤐᤥᤱᤗᤥ.

ᤁᤖ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤴ ᤗᤢᤱᤔᤠ᤹ ᤁᤧᤍᤢᤰᤐᤧᤸᤗᤧ

ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤒᤠ ᤐᤥᤱᤗᤥ॥

᥉᥈ ᤋᤢᤰᤂᤣ ᤗᤠᤰᤂᤣ ᤐᤥ᤺ᤱᤍᤠ᤺ᤸᤗᤧ ᤋᤠᤰᤁᤧᤓᤧᤒᤠᤜᤠ᤹ ᤔᤧᤔᤧᤰᤗᤥ.

ᤁᤖ ᤛᤠᤶᤕᤥᤏᤡᤒᤧᤸᤗᤧᤃ ᤛᤡᤔᤠᤀᤥᤀᤠᤱ ᤀᤡ᤺ᤶᤛᤡᤱᤔᤠᤍᤧᤴ ᤂᤥᤛᤢᤖᤥ॥

᥉᥉ ᤛᤡᤱᤛᤡᤱ ᤕᤧᤰᤕᤧᤰ ᤁᤧᤗ᤹ᤒᤧᤸᤗᤧ ᤁᤢᤛᤡᤰᤗᤢᤱᤔᤥ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤕᤠᤱᤎᤥ᤺ᤰᤗᤥ.

ᤁᤖ ᤀᤍᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤀᤠᤱ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤡᤱᤗᤥ॥

᥉᥊ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤸᤗᤧ ᤗᤠᤈᤣ᤺ᤴ ᤌᤠ᤺ᤱ ᤑᤥ᤺ᤰᤂᤢᤖᤥ.

ᤁᤖ ᤗᤠᤕᤥ ᤆᤥ᤺ᤰᤔᤠᤃ ᤀᤠᤳᤋᤡᤴ ᤔᤧᤴᤇᤠᤶ ᤛᤢᤘᤠᤱᤗᤧ

ᤗᤠᤃᤡᤛᤠᤱ ᤆᤠ᤺ᤳᤌᤡ ᤐᤣ᤺ᤰᤔᤠ ᤐᤠ᤺ᤴᤗᤥ॥

᥉᥋ ᤜᤠᤱᤅᤡᤴ ᤛᤡᤰᤁᤢᤶᤛᤠᤒᤠ ᤛᤧᤘᤠᤖᤠᤒᤧᤴᤏᤢᤀᤣ ᤁᤢᤏᤡᤱᤘᤠ᤹ ᤋᤠᤖᤥ.

ᤁᤖ ᤛᤡᤖᤡᤱᤔᤔᤠ ᤁᤧᤍᤠ᤺ᤵᤐᤠ ᤛᤧᤘᤠᤖᤥᤒᤧᤸᤗᤧ ᤂᤢᤏᤧ ᤁᤢᤛᤡᤰᤁᤧᤴ ᤑᤥ᤺ᤰᤂᤢᤖᤥ॥

᥇᥋

ᤛᤣ᤺ᤶᤛᤣ᤺ᤶᤒᤠ ᤏᤢᤃᤵᤐᤡᤸᤗᤧ ᤛᤡᤰᤂᤧᤱᤔᤠᤴ ᤆᤡ᤺ᤰᤋᤢᤖ ᤕᤠ᤺ᤴᤍᤢᤖᤥ.

ᤁᤖ ᤁᤧᤀᤠ᤺ᤶᤒᤠ ᤏᤢᤃᤵᤐᤡᤸᤗᤧ ᤛᤡᤰᤐᤥ᤺ᤰᤔᤠᤴ ᤑᤥᤛᤢᤖᤥ॥

᥈ ᤛᤡᤰᤁᤢᤶᤏᤡᤒᤧᤸᤗᤧ ᤁᤢᤸᤛᤥ᤺ᤳᤋᤧᤸᤗᤧ ᤏᤧᤜᤡᤏᤡᤱᤘᤠ᤺ᤴ ᤏᤢᤒᤠ ᤐᤠ᤺ᤳᤋᤢᤖᤥ.

ᤁᤖ ᤀᤍᤱ ᤔᤏᤠ᤺ᤸᤗᤧ ᤁᤢᤀᤍᤱ ᤐᤠ᤺ᤴᤜᤠ᤹ᤀᤣ ᤑᤰᤛᤢᤗ᤺ᤳᤋᤢᤖᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠ᤺ᤴ ᤁᤧᤖᤧᤰ ᤐᤡᤛᤠᤱ ᤘᤠ᤹ᤖᤥ.

ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤏᤧᤵᤔᤠᤱ ᤂᤢᤏᤧ᤹ ᤔᤡᤰᤆᤥ ᤔᤧᤳᤋᤢᤛᤡᤖᤥ॥

᥊ ᤔᤏᤠ ᤁᤧᤘᤣ᤺ᤶᤒᤠ ᤗᤧᤛᤥ᤺ᤳᤋᤧᤱᤃ ᤜᤡᤱᤔᤴᤗᤧᤴ ᤛᤡᤱᤒᤢᤱᤗᤥ.

ᤁᤖ ᤀᤡᤱᤗᤧᤰᤛᤫᤠ ᤗᤧᤛᤥ᤺ᤳᤋᤧᤸᤗᤧ ᤕᤠᤶᤛᤠᤶᤔᤡᤴ ᤂᤠ᤺ᤴᤍᤢᤖᤥ॥

᥋ ᤀᤍᤱᤅᤡᤸᤗᤧ ᤐᤠᤏᤢᤍᤡᤱ ᤁᤢᤶᤒᤠᤖᤧ ᤁᤢᤜᤧᤴᤌᤡᤶᤔᤡᤴ ᤏᤠ᤹ᤖᤢᤖᤥ.

ᤑᤧ᤺ᤰᤔᤏᤠᤒᤠ ᤐᤠ᤺ᤴᤏᤡᤴ ᤁᤧᤄᤧᤶᤒᤧᤸᤗᤧ ᤂᤠᤛᤡᤱ ᤁᤧᤏᤡ᤺ᤵᤐᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ॥

᥌ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤘᤧᤳᤋᤧᤛᤖᤧ ᤕᤠᤱᤛᤠᤁᤢᤴᤎᤣ ᤘᤠ᤹ᤖᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤌᤃᤢᤒᤠ ᤕᤠᤱᤛᤠ᤺ᤸᤗᤧ ᤋᤢᤰᤂᤣ ᤋᤠᤖᤢᤖᤥ॥

᥍ ᤛᤡᤰᤁᤢᤶᤏᤡᤒᤧᤸᤗᤧ ᤁᤢᤶᤒᤪᤠᤘᤛᤣ᤺ᤸᤗᤧ ᤏᤧᤜᤡᤏᤡᤱᤘᤠ᤹ ᤑᤥᤛᤢᤖᤢᤖᤥ.

ᤁᤖ ᤀᤍᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤧᤴ ᤜᤧᤰᤋᤱᤒᤠ ᤔᤧᤈᤥ᤺ᤰᤏᤧᤸᤗᤥ॥

᥎ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤘᤕᤠᤃᤧᤴ ᤁᤢᤛᤡᤍᤢᤱᤈᤓᤠ᤺ᤴ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤛᤡᤰᤁᤧᤗᤧ᤺ᤱᤒᤠ ᤆᤥ᤺ᤰᤗᤥ.

ᤁᤖ ᤁᤢᤍᤥ᤺ᤵᤔᤠᤀᤠᤱ ᤁᤧᤘᤠ᤹ᤒᤠᤸᤗᤧ ᤁᤢᤒᤣ᤺ᤸᤗᤡ᤺ᤸᤗᤧ ᤂᤢᤏᤧ᤹ ᤛ᤺ᤳᤗᤥ॥

᥏ ᤋᤠᤰᤁᤧᤓᤧ᤹ᤒᤠ ᤔᤏᤠ᤺ᤸᤗᤧ ᤁᤢᤗᤠᤶᤔᤡᤴ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤥ ᤕᤠᤶᤃᤧᤛᤡᤱᤒᤠ ᤆᤥ᤺ᤰᤗᤥ.

ᤁᤖ ᤛᤠᤶᤕᤥᤏᤡᤔᤠᤴ ᤁᤧᤀᤡ᤺ᤵᤐᤠ

ᤁᤧᤏᤠ᤺ᤵᤐᤠᤜᤠ᤹ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥

᥇᥆ ᤀᤠᤵᤑᤣᤰ ᤁᤢᤗᤠᤶ ᤁᤧᤗᤧᤵᤐᤧᤸᤗᤧ ᤁᤧᤛᤠᤰᤐᤠ ᤜᤧᤴᤌᤡᤶ ᤋᤢᤔᤢᤖᤥ.

ᤑᤧ᤺ᤰᤔᤏᤠᤒᤠ ᤐᤠ᤺ᤴᤏᤡᤴ ᤀᤠᤳᤋᤡᤸᤗᤧ ᤆᤡ᤺ᤳᤋᤢ᤹ ᤂᤧᤴ ᤛᤡᤔᤠ ᤐᤥᤱᤗᤥ॥

᥇᥇ ᤛᤡᤔᤧᤴ ᤏᤢ ᤔᤧᤰᤔᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤢᤖᤡᤰ ᤏᤡᤎᤠ᤺ᤵᤗᤥ.

ᤔᤏᤠ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤇᤧᤴᤏᤠ ᤛᤠ᤹ᤖᤡᤰ ᤏᤢᤖᤡᤰ ᤏᤡᤔᤧᤎᤠ᤺ᤵᤏᤧᤶᤒᤡ᥅

᥇᥈ ᤁᤢᤏᤠᤔᤧᤴᤇᤠ᤹ ᤁᤧᤈᤥ᤺ᤰᤐᤧᤸᤗᤧ ᤋᤥ᤺ᤶᤔᤠ ᤐᤠ᤺ᤴᤏᤡᤴ ᤁᤢᤛᤡᤖᤠ᤹ ᤔᤧᤎᤠᤱᤏᤧᤴᤗᤥ.

ᤜᤧᤰᤁᤣᤗᤖᤡᤰᤁᤣ ᤂᤧᤴ ᤛᤡᤰᤁᤢᤶᤏᤡᤒᤧᤴᤗᤠᤶ ᤗᤠ᤺ᤳᤗᤠ᤺ᤳ ᤘᤠ᤹ᤖᤥ॥

᥇᥉ ᤁᤧᤛ᤺ᤵᤐᤠ ᤛᤡᤰᤗᤢᤱᤔᤧᤸᤗᤧ ᤏᤠᤖᤠᤴ ᤁᤧᤀᤥ᤺ᤵᤐᤠ ᤆᤥᤃᤢᤖᤥ.

ᤁᤖ ᤛᤡᤰᤗᤢᤱᤔᤥᤒᤠ ᤋᤢᤰᤂᤣ᤺ᤸᤗᤧ ᤕᤠᤶᤛᤠᤶᤔᤡᤴ ᤂᤠ᤺ᤴᤍᤢᤖᤥ॥

᥇᥊ ᤂᤠᤛᤡᤱᤃᤧᤏᤡ᤺ᤵᤐᤠ ᤛᤡᤰᤗᤢᤱᤔᤧᤸᤗᤧ ᤏᤧᤜᤡᤏᤡᤱᤘᤠ᤹ ᤁᤥ᤺ᤳᤋᤢᤖᤥ.

ᤁᤖ ᤀᤍᤱᤅᤡᤸᤗᤧ ᤁᤢᤶᤒᤪᤠ᤺ᤸᤗᤧ ᤀᤍᤱ ᤐᤠ᤺ᤴᤏᤡᤴᤏᤧ ᤁᤢᤛᤡᤖᤠ᤹ᤌᤠᤱᤗᤥ॥

᥇᥋ ᤋᤢᤰᤂᤣ ᤆᤠ᤺ᤵᤔᤠ ᤕᤢ᤺ᤵᤔᤠᤀᤥ ᤁᤧᤎᤠᤒᤠᤜᤠ᤹ᤖᤧᤴ ᤋᤠᤵᤑᤧ᤺ᤸᤗᤡᤰ

ᤔᤧᤔᤧᤳᤋᤢᤒᤠ ᤂᤢᤴᤇᤡ᤹ ᤜᤡᤱᤔᤧᤴ ᤌᤡᤰᤕᤠ᤺ᤴᤎᤰ ᤋᤢᤰᤂᤣᤘᤠ ᤐᤥᤱᤗᤥ.

ᤁᤖ ᤁᤧᤛ᤺ᤵᤐᤠ ᤛᤡᤰᤗᤢᤱᤔᤧᤴ ᤀᤠᤓᤧᤸᤗᤧᤛᤠᤱ ᤏᤢ᤹ᤍᤠᤖᤥ॥

᥇᥌ ᤜᤕᤱᤁᤡᤸᤗᤡᤱ ᤀᤡᤛᤣ᤺ᤱ ᤘᤧᤳᤋᤧᤛᤖᤧ ᤕᤠᤱᤛᤠᤁᤢᤴᤎᤣ ᤁᤵᤔᤠᤏᤢ᤺ᤸᤗᤧᤃ

ᤆᤒᤧ᤺ᤳᤇᤡᤰ ᤁᤧᤃᤵᤐᤠ ᤐᤥᤱᤔᤠᤀᤠᤱ ᤕᤜᤘᤣ ᤍᤠᤱᤒᤧᤴ ᤁᤡᤵᤔᤠ ᤏᤢᤒᤠᤖᤥ॥

᥇᥍ ᤐᤈᤡ᤺ᤳ ᤆᤡ᤺ᤳᤇᤡᤱᤔᤠᤍᤧᤴᤏᤥ ᤁᤧᤛᤥᤒᤠ ᤛᤠ ᤆᤠᤔᤠᤏᤢ᤺ᤸᤗᤧᤃ

ᤗᤢᤱᤔᤠ᤹ ᤋᤢᤰᤛᤡᤱᤔᤠᤍᤧᤴᤏᤥ ᤏᤢᤎᤡᤛᤠᤰᤆᤡᤖᤰ ᤆᤠᤔᤠ ᤏᤢᤒᤠᤖᤥ॥

᥇᥎ ᤜᤠᤖᤠ ᤁᤢᤛᤡᤰ ᤁᤧᤒᤥ᤺ᤰᤐᤠ ᤔᤏᤠ᤺ᤸᤗᤧ ᤂᤧᤔᤠ᤹ ᤑᤥ᤺ᤰᤂᤢᤖᤥ.

ᤁᤖ ᤏᤠᤛᤡᤃᤧᤎ᤺ᤵᤐᤠ ᤔᤏᤠ᤺ᤸᤗᤧ ᤂᤧᤈᤧᤰᤁᤡᤴ ᤆᤡᤈᤡ ᤕᤧᤶᤕᤧᤶ ᤆᤥᤃᤢᤖᤥ॥

᥇᥏ ᤗᤧᤶᤛᤢᤘᤠᤒᤧᤸᤗᤧ ᤁᤢᤗᤠᤶᤔᤡᤴ ᤋᤡᤱᤅᤡᤸᤗᤧ ᤌᤣ᤺ᤰᤋᤢᤒᤠ ᤆᤥ᤺ᤰᤗᤥ.

ᤁᤖ ᤁᤢᤍᤥ᤺ᤵᤔᤠ ᤔᤏᤠ᤺ᤸᤗᤧ ᤁᤢᤗᤠᤶᤔᤡᤱᤃ ᤔᤠᤖᤠᤶᤗᤥ॥

᥈᥆ ᤛᤡᤰᤁᤢᤶᤛᤠᤒᤠ ᤛᤠ᤺ᤸᤗᤧ ᤁᤢᤶᤒᤠ ᤁᤢᤏᤡᤱᤘᤠ᤹ ᤋᤠᤛᤢᤖᤥ.

ᤁᤖ ᤀᤍड᤻ ᤛᤠ᤺ᤸᤗᤧ ᤁᤢᤶᤔᤠ ᤋᤢᤰᤂᤣ ᤆᤠ᤺ᤳᤋᤢᤖᤥ॥

᥈᥇ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤔᤏᤠᤴ ᤀᤍᤱ ᤐᤠ᤺ᤴᤏᤥ ᤁᤢᤏᤡᤱᤘᤠ᤹ ᤋᤠᤖᤥ.

ᤁᤖ ᤀᤡ᤺ᤳᤇᤡᤱᤛᤠᤶ ᤁᤧᤃᤵᤐᤠ ᤔᤏᤠᤴ ᤁᤢᤍᤥ᤺ᤵᤔᤠ ᤐᤠ᤺ᤴᤏᤥ ᤁᤢᤍᤥ᤺ᤵᤔᤠ ᤗᤠᤶᤔᤥ ᤐᤥᤖᤥ॥

᥈᥈ ᤛᤢᤈᤠ ᤜᤥ᤺ᤵᤔᤠᤖᤧ ᤆᤥᤃᤢᤸᤗᤧ ᤏᤡᤱᤛᤣ᤺ᤰᤜᤠ᤹ ᤁᤢᤗᤡᤱᤍᤥ ᤔᤧᤃᤧᤳᤏᤧᤴᤗᤥ.

ᤁᤖ ᤕᤖᤡᤰ ᤛᤢᤈᤠᤍᤠᤱᤒᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ ᤁᤢᤗᤡᤱᤍᤥ ᤁᤧᤳᤗᤥ॥

᥈᥉ ᤁᤧᤗᤠ᤹ᤒᤠ ᤐᤠ᤺ᤴ ᤏᤢ᤺ᤰᤔᤠ ᤂᤥᤛᤢᤸᤗᤧ ᤔᤏᤠᤴ ᤁᤢᤏᤡᤱᤘᤠ᤹ ᤋᤠᤖᤥ.

ᤜᤧᤰᤁᤩᤠᤱ ᤁᤧᤕᤠᤱᤒᤠ ᤕᤧᤶᤔᤥ ᤐᤠ᤺ᤵᤔᤏᤠᤒᤠᤴ ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ᥄

᥈᥊ ᤜᤡᤱᤔᤴᤏᤥᤒᤠ ᤗᤠᤶᤔᤡᤸᤗᤧ ᤂᤠᤛᤡᤱᤃᤧᤏᤡ᤺ᤵᤐᤧᤴ ᤌᤥ ᤗᤧᤵᤔᤠᤱ ᤗᤠᤶᤗᤥᤛᤢᤖᤥ.

ᤂᤧᤸᤗᤧ ᤂᤢᤏᤧ᤹ ᤂᤧᤔᤠ᤹ᤕᤱᤛᤱ ᤗᤧᤵᤔᤠᤱ ᤐᤣ᤺ᤰᤔᤠᤗᤠᤶ ᤛᤧ᤺ᤵᤋᤢᤖᤥ॥

᥈᥋ ᤀᤠᤱᤍᤡᤱ ᤁᤧᤗ᤹ᤒᤧᤸᤗᤧ ᤁᤢᤜᤡᤶᤔᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤗᤢ᤺ᤴᤍᤢ ᤐᤡᤖᤢᤖᤥ.

ᤁᤖ ᤔᤣᤔᤣᤍᤢᤔᤠᤸᤗᤧ ᤁᤢᤀᤡ᤺ᤴᤍᤥ᤺ᤴ ᤂᤢᤏᤧ᤹ ᤔᤧᤴᤈᤳᤋᤣ ᤏᤧᤛ᤻ᤛᤢ ᤐᤡᤖᤢᤖᤥ॥

᥈᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢ᤹ᤀᤡᤃᤧᤓᤧᤶᤒᤠᤸᤗᤧ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤢᤛᤡᤰᤗᤧ᤺ᤱᤗᤥ.

ᤁᤖ ᤛᤢᤳᤌᤥᤒᤠ ᤔᤏᤠ᤺ᤸᤗᤧ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤀᤥ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤖᤥ॥

᥈᥍ ᤁᤧᤄᤡ᤺ᤶᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤛᤕᤱᤅᤥ ᤋᤢᤰᤂᤣ ᤗᤠᤰᤂᤣ ᤋᤠᤖᤢᤖᤥ.

ᤁᤖ ᤀᤠᤳᤋᤡᤸᤗᤧ ᤛᤢᤖᤢᤳᤕᤠᤱᤅᤡᤴ ᤆᤡ᤺ᤳᤋᤢ᤹ ᤂᤧᤴ ᤜᤡᤱᤗᤥ॥

᥈᥎ ᤛᤠᤶᤕᤥᤏᤡᤒᤧᤸᤗᤧ ᤁᤢᤛᤡᤰᤗᤢᤱᤔᤧᤸᤗᤧ ᤏᤢᤃᤵ ᤐᤠ᤺ᤴᤜᤠ᤹ ᤛᤠ᤹ᤖᤢᤖᤥ.

ᤁᤖ ᤋᤠᤰᤁᤧᤓᤧ᤹ᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤑᤰᤛᤢᤗ᤺ᤳᤋᤢᤖᤥ॥

᥈᥏ ᤕᤜᤘᤣ ᤍᤠᤱᤒᤧᤴ ᤁᤢ᤹ᤀᤡᤃᤧᤓᤧᤶᤒᤧᤴ ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤘᤠ᤹ᤖᤥ.

ᤁᤖ ᤂᤢᤏᤧ᤹ ᤛᤠᤶᤕᤥᤏᤡᤒᤧᤸᤗᤧ ᤁᤢᤒᤣᤗᤡ᤺ᤴ ᤂᤧᤵᤛᤢᤖᤥ॥

᥉᥆ ᤔᤢᤛᤢᤶ ᤁᤧᤀᤣ᤺ᤵᤐᤠ ᤏᤠᤖᤠ᤺ᤸᤗᤧ ᤛᤡᤰᤗᤢᤱᤔᤧᤴ ᤛ᤺ᤳᤗ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤛᤢᤏᤠᤀᤡᤱᤅᤡᤸᤗᤧ ᤕᤧᤵᤐᤠᤜᤠ᤹ ᤁᤧᤎᤢᤶᤒᤠ ᤆᤥᤃᤢᤖᤥ॥

᥉᥇ ᤀᤠᤳᤋᤡᤸᤗᤧ ᤜᤡᤱᤔᤴ ᤁᤧᤒᤡᤒᤠ ᤐᤠ᤺ᤴᤏᤥ ᤑᤧ᤺ᤰᤔᤏᤠᤒᤧᤴ ᤂᤧᤵᤛᤢ᤹.

ᤂᤧᤸᤗᤧ ᤛᤡᤰᤁᤢᤶᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤋᤱᤈᤢᤶ ᤂᤥᤛᤢᤖᤥ॥

᥉᥈ ᤑᤧ᤺ᤰᤔᤏᤠᤒᤠ ᤐᤠ᤺ᤴᤏᤡᤴ ᤁᤧᤈᤡ᤺ᤵᤐᤧᤸᤗᤧ ᤀᤠᤵᤑᤣᤰ ᤆᤡ᤺ᤳᤇᤡᤱᤗᤥ.

ᤁᤖ ᤋᤥ᤺ᤶᤔᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤁᤧᤒᤡᤒᤧᤸᤗᤧ ᤀᤡ᤺ᤳᤇᤡᤱᤛᤠᤶ ᤂᤥᤛᤢᤖᤥ॥

᥉᥉ ᤕᤜᤘᤣ ᤍᤠᤱᤒᤧᤴ ᤁᤢᤃᤡᤵᤔᤧᤸᤗᤧᤀᤣ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤀᤠᤜᤢ᤹ᤖᤢᤖᤥ.

ᤀᤡᤱᤎᤠ᤺ᤱ ᤂᤥᤔᤠᤏᤢ᤺ᤸᤗᤧ ᤋᤃᤡ ᤏ᤺ᤶᤏ᤺ᤶ ᤗ᤹ᤔᤧᤴ ᤋᤠᤖᤥ॥

᥇᥌

ᤛᤡᤰᤗᤢᤱᤔᤥᤒᤠ ᤏᤡᤱᤛᤣ᤺ᤰᤜᤠ᤹ ᤔᤧᤴᤇᤠᤶ ᤕᤠᤵᤔᤡᤖᤧᤴᤗᤥ.

ᤁᤖ ᤁᤢᤍᤥ᤺ᤵᤔᤠ ᤏᤢᤃᤵᤐᤡᤱᤃ ᤕᤜᤘᤣ ᤍᤠᤱᤒᤧᤴ ᤗᤠᤶᤒᤠᤀᤣ ᤋᤠᤖᤥ॥

᥈ ᤔᤏᤠ᤺ᤸᤗᤧ ᤁᤧᤖᤧᤰ ᤁᤢᤗᤠᤶᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤗᤣ᤺ᤳᤋᤢᤒᤡᤗᤠ.

ᤁᤖ ᤂᤧᤸᤗᤧ ᤌᤣᤀᤠᤱ ᤜᤧᤰᤁᤣ ᤆᤥᤃᤢ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤛᤠ᤹ᤖᤢᤖᤥ॥

᥉ ᤂᤧᤏᤧ᤹ ᤁᤧᤈᤥᤃᤢᤒᤠ ᤀᤠᤳᤋᤡᤴ ᤐᤠ᤺ᤴᤏᤡᤴᤇᤠᤱ ᤕᤜᤘᤣ ᤍᤠᤱᤒᤧᤴ ᤜᤢᤰᤛᤢᤵᤋᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤱᤛᤣ᤺ᤰᤜᤠ᤹ ᤁᤢᤗᤡᤱᤍᤥ ᤁᤧᤳᤗᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤁᤢᤍᤠᤖᤵᤗᤧ ᤗᤠᤃᤡ ᤆᤥᤃᤢᤖᤥ.

ᤁᤢ᤹ᤀᤡᤃᤧᤓᤧᤴᤏᤠᤱ ᤔᤧᤰᤔᤠ ᤕᤧᤴᤗᤧ ᤗᤠᤃᤡ ᤂᤢᤏᤧ᤹ ᤕᤢᤰᤂᤢᤀᤠᤱ ᤘᤠ᤹ᤖᤥ॥

᥋ ᤛᤡᤰᤗᤢᤱᤔᤥ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤗᤧ᤺ᤱᤗᤥ.

ᤛᤧᤰᤂᤠᤀᤣ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤱᤄᤥᤀᤣ ᤐᤡᤶᤔᤠ ᤔᤧᤱᤄᤥᤏᤧᤴᤗᤥ॥

᥌ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤏᤛᤠ᤺ᤴᤛᤠᤒᤠᤗᤠᤶ ᤗᤠᤕᤥᤗᤠᤶ ᤜᤡ᤺ᤶᤔᤠ ᤐᤠ᤺ᤴ ᤐᤥᤱᤗᤥ.

ᤕᤜᤘᤣ ᤍᤠᤱᤒᤧᤴ ᤁᤡᤵᤔᤠᤗᤠᤶ ᤔᤏᤠᤴ ᤑᤧᤴᤐᤠ᤺ᤴᤗᤠᤶ ᤗᤠ᤺ᤳᤗᤠ᤺ᤳ ᤐᤥᤱᤗᤥ॥

᥍ ᤔᤏᤠ᤺ᤸᤗᤧ ᤁᤢᤗᤠᤶᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤐᤥ᤺ᤱᤅᤡᤸᤗᤧ.

ᤂᤢᤏᤧ᤹ ᤂᤧᤸᤗᤧ ᤁᤢᤏᤡᤱᤔᤡᤜᤠ᤹ᤀᤠᤱ ᤂᤧᤴᤏᤢ ᤏᤠᤍᤱ ᤆᤥᤃᤢᤀᤠᤱ ᤁᤳᤋᤢᤛᤡᤖᤥ॥

᥎ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴᤏᤢ ᤀᤠᤈᤧ᤺ᤳᤇᤡᤰ ᤁᤵᤔᤏᤠᤒᤧᤴ.

ᤔᤧᤴᤘᤠ᤹ᤔᤏᤠᤒᤠᤗᤠᤶ ᤕᤖᤡᤰ ᤌᤰᤔᤏᤠᤒᤠᤴᤏᤢ᤺ᤸᤗᤧ ᤏᤢᤒᤠᤖᤥ॥

᥏ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤥ ᤆᤥ᤺ᤰᤔᤠ ᤆᤠᤔᤠ ᤐᤠ᤺ᤴᤏᤡᤴ ᤜᤡᤛᤢ ᤋᤱᤄᤢᤖᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤧᤸᤗᤧ ᤁᤢᤗᤠᤶᤜᤠ᤹ ᤏᤡ᤺ᤴᤎᤥ ᤆᤥᤃᤢᤒᤡᤖᤢᤖᤥ॥

᥇᥆ ᤜᤠᤱᤅᤡᤸᤗᤧ ᤁᤢᤶᤒᤪᤠᤛᤣ᤹ᤀᤡᤸᤗᤧ ᤔᤠᤱᤀᤡᤱᤄᤱ ᤐᤠ᤺ᤴ ᤐᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤪᤠ᤺ᤸᤗᤧ ᤁᤧᤘᤠ᤹ᤒᤠ ᤂᤠᤛᤧᤴᤏᤡᤴ ᤜᤠᤴᤋᤡ ᤔᤧᤈᤥᤃᤢᤴᤗᤥ॥

᥇᥇ ᤁᤧᤃᤧᤵᤐᤠ ᤁᤢᤛᤡ᤺ᤰᤔᤠ ᤏᤢ ᤋᤧᤶᤍᤢᤖᤡᤜᤠ᤹ ᤕᤜᤘᤣ ᤍᤠᤱᤒᤠᤸᤗᤧᤴᤏᤧᤖᤥ.

ᤁᤧᤖᤧᤰ ᤐᤖᤡᤰᤐᤠ ᤀᤥᤃᤵ ᤁᤧᤒᤥ᤺ᤱᤒᤠ ᤁᤢᤎᤠᤱᤗᤢᤱᤜᤠ᤹ ᤂᤢᤏᤧ᤹ᤀᤣ ᤆᤥᤃᤢᤒᤠᤖᤥ॥

᥇᥈ ᤜᤠᤱᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤂᤢᤴᤇᤡ᤹ ᤛᤡᤰᤗᤧ᤺ᤱᤗᤥ.

ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤗᤠᤶᤔᤣ ᤜᤠᤱᤕᤢᤰᤏᤠ᤺ᤴ ᤌᤎᤵ ᤔᤧᤸᤗ᤹ᤔᤏᤠ ᤐᤥᤱᤗᤥ॥

᥇᥉ ᤜᤠᤱᤜᤠ᤹ ᤁᤢᤍᤥ᤺ᤵᤔᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤛᤣ᤹ᤜᤠ᤹ᤏᤢ ᤏᤡᤱᤘᤠ᤹ ᤕᤧᤕᤧ ᤗ᤹ᤖᤥ.

ᤁᤢᤳᤆᤠ᤹ ᤁᤧᤒᤠ᤺ᤵᤐᤠ ᤔᤏᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤗᤥ॥

᥇᥊ ᤜᤠᤱᤅᤡᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤧᤱᤃ ᤛᤡᤔᤧᤸᤗᤧ ᤁᤢᤀᤡᤱᤛᤠᤒᤠᤖᤥ.

ᤁᤖ ᤛᤡᤰᤁᤢᤶᤛᤠᤒᤠ ᤔᤏᤠ᤺ᤸᤗᤧ ᤂᤧᤴ ᤆᤡᤈᤡ ᤕᤧᤶᤕᤧᤶᤒᤠ ᤆᤥᤃᤢᤖᤥ॥

᥇᥋ ᤜᤠᤱᤅᤡᤸᤗᤧ ᤁᤢᤏᤠᤖᤠᤴ ᤀᤥ᤺ᤳᤋᤡ᤺ᤸᤗᤧ. ᤂᤧᤸᤗᤧ ᤁᤢᤒᤣ᤺ᤱᤃ ᤜᤡᤱᤔᤴᤗᤥ.

ᤂᤧᤸᤗᤧ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤢᤗᤢᤱᤃᤢᤶᤔᤡᤱᤃ ᤜᤠᤱᤘᤠᤔᤠ

ᤕᤧᤶᤔᤥᤒᤠ ᤘᤜᤡᤳᤋᤡᤸᤗᤧᤴ ᤂᤠ᤹ᤔᤡᤳ ᤜᤧᤰᤋᤱᤒᤠᤖᤥ॥

᥇᥌ ᤛᤠᤶᤔᤩᤠᤱᤏᤢ᤺ᤸᤗᤧᤃ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤂᤥᤔᤠᤖᤥ.

ᤜᤧᤰᤁᤩᤠᤱ ᤕᤢᤵᤐᤠᤏᤢ᤺ᤸᤗᤧᤃ ᤂᤠᤛᤡᤱᤏᤡ᤺ᤵᤔᤠ ᤛᤣ᤺ᤰᤔᤧᤴ ᤛᤠ᤹ᤖᤡᤰ ᤏᤢᤒᤠᤖᤥ॥

᥇᥍ ᤁᤢᤍᤥ᤺ᤵᤔᤧᤸᤗᤧ ᤁᤢᤔᤠᤖᤠᤶᤔᤡᤴ ᤑᤧᤴᤐᤠ᤺ᤴ ᤗᤠᤶᤒᤠ ᤗᤠ᤺ᤳᤗᤠ᤺ᤳ ᤐᤥᤱᤗᤥ.

ᤀᤠᤳᤋᤡᤸᤗᤧ ᤁᤢᤗᤠᤶᤔᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤥᤔᤧᤳᤋᤢ᤹. ᤂᤧᤸᤗᤧ ᤁᤢᤜᤡᤱᤔᤴ ᤋᤠᤱᤛᤧ᤺ᤵᤋᤢᤖᤥ॥

᥇᥎ ᤔᤧᤰᤔᤠᤏᤢ᤺ᤸᤗᤧ ᤋᤃᤡ ᤀᤠᤱᤍᤡᤱ ᤗ᤹ᤔᤠᤴ ᤏᤢ

ᤂᤠᤵᤐᤢᤌᤩᤱ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤕᤶᤒᤠ ᤜᤧᤴᤇᤡᤱᤔᤠ ᤕᤠᤶᤛᤠᤶ ᤋᤠᤖᤥ॥

᥇᥏ ᤔᤧᤕᤢᤰᤋᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤠᤶᤛᤠᤶᤔᤥ ᤏ᤺ᤶᤏ᤺ᤶᤔᤠᤱ ᤘᤠ᤹ᤔᤠᤃ

ᤏᤠᤵᤔᤏᤠᤒᤠ ᤆᤡᤃᤰᤘᤠᤜᤠ᤹ ᤁᤧᤜᤧᤴᤇᤡᤱᤒᤠᤜᤠ᤹ᤏᤢ ᤜᤠᤔᤠᤏᤢ᤺ᤸᤗᤧ ᤏᤢᤒᤠᤖᤥ॥

᥈᥆ ᤂᤠᤜᤢᤴ ᤐᤠ᤺ᤴ ᤏᤢᤖᤡᤰ ᤁᤧᤄᤧᤶᤒᤠ ᤔᤏᤠᤴ ᤁᤧᤏᤢ᤹ᤒᤠ ᤁᤧᤍᤠᤒᤠ ᤐᤥᤱᤗᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤏᤠᤃᤧᤛᤠ᤹ᤒᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ॥

᥈᥇ ᤛᤡᤰᤗᤢᤱᤔᤥ ᤛᤡᤰᤁᤢᤶᤛᤠᤒᤠ ᤁᤧᤒᤥ᤺ᤱᤒᤠᤜᤠ᤹ ᤕᤧᤰᤕᤧᤰᤐᤠ ᤔᤧᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤈᤠᤃᤧᤏᤢ᤹ᤒᤠ ᤐᤠ᤺ᤴᤜᤠ᤹ᤖᤧ ᤏᤡᤛᤠᤶ ᤑᤥᤛᤢᤖᤥ॥

᥈᥈ ᤂᤠᤛᤡᤱᤃᤧᤏᤡ᤺ᤵᤔᤠ ᤏᤡᤱᤘᤠ᤹ ᤁᤧᤃᤵᤐᤠᤸᤗᤧ ᤁᤢᤗᤠᤃᤡ ᤁᤴ ᤜᤡᤱᤔᤴᤗᤧ ᤁᤢᤒᤢᤴᤗᤥ.

ᤁᤖ ᤀᤍᤱᤅᤡᤸᤗᤧ ᤁᤢᤀᤍᤱ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧᤀᤣ ᤂᤢᤶᤍᤡᤱ ᤂᤥᤛᤢᤖᤥ॥

᥈᥉ ᤛᤡᤰᤁᤢᤶᤛᤠᤒᤧᤸᤗᤧ ᤁᤢᤛᤡᤰᤗᤢᤱᤔᤧᤸᤗᤧ ᤀᤠᤒᤠᤱᤅᤣ ᤁᤢᤶᤒᤪᤠ᤺ᤴ ᤂᤠᤛᤡᤱᤃᤧᤏᤡ᤺ᤵᤐᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤒᤪᤠᤛᤣ᤹ᤀᤡᤸᤗᤧ ᤏᤡᤛᤠᤶ ᤑᤥᤛᤢᤖᤥ॥

᥈᥊ ᤁᤢᤈᤠᤃᤧᤏᤢ᤹ᤒᤠ ᤐᤠ᤺ᤴᤜᤠ᤹ᤃ ᤛᤰᤘᤠᤄᤢ᤺ᤸᤗᤧ ᤁᤢᤗᤣᤰ ᤜᤧᤰᤋᤱᤒᤠᤖᤥ.

ᤂᤧᤸᤗᤧᤃ ᤕᤠᤶᤛᤠᤶᤔᤡᤴ ᤆᤠᤱᤈᤠᤱ ᤏᤢ ᤕᤧᤳ ᤗᤢᤱᤛᤡᤜᤠ᤹ ᤘᤣ᤺ᤴᤍᤢᤖᤥ॥

᥈᥋ ᤁᤢᤓᤠ ᤗᤠᤶᤔᤡᤴ ᤔᤏᤠ᤺ᤸᤗᤧ ᤁᤢᤏᤡᤔᤥ ᤁᤢᤍᤥ᤺ᤵᤔᤠ ᤏᤡᤍᤧᤳᤐᤡᤗᤠ.

ᤁᤖ ᤂᤧᤸᤗᤧ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤛᤡᤔᤠᤀᤥ ᤁᤧᤵᤔᤠ ᤛᤢᤰᤋᤢᤖᤥ॥

᥈᥌ ᤕᤠ᤺ᤶᤒᤢᤍᤡᤰᤐᤠᤴ ᤁᤢᤛᤠᤰᤐᤥ᤺ᤰᤐᤠᤸᤗᤧᤀᤣ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤄᤢᤖᤥ.

ᤂᤧᤸᤗᤧ ᤁᤢᤛᤡᤰᤗᤠ᤺ᤰᤔᤧᤸᤗᤧᤀᤣ ᤂᤧᤴ ᤁᤢᤛᤡᤰ ᤀᤣ᤺ᤳᤋᤢᤖ ᤕᤠ᤺ᤴᤍᤢᤖᤥ॥

᥈᥍ ᤂᤠᤷᤔᤧᤴᤍᤰ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤠ᤺ᤴᤇᤣ᤺ᤰᤘᤠ᤺ᤴ ᤀᤠᤀᤥ᤹ᤀᤥ᤹ᤒᤠ ᤔᤡ ᤜᤧᤰᤁᤣ ᤗ᤹ᤖᤥ॥

᥈᥎ ᤑᤧᤰᤁᤧᤗᤠ᤹ᤒᤠ ᤔᤏᤠ᤺ᤸᤗᤧ ᤂᤧᤈᤧᤰ ᤐᤠ᤺ᤴ ᤑᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤀᤠᤈᤧᤱᤈᤧᤱᤒᤧᤸᤗᤧ ᤀᤠᤍᤱᤍᤱᤒᤠ ᤋᤣ᤺ᤱᤈᤢᤶᤜᤠ᤹ᤀᤥ ᤛᤧᤔᤧᤴ ᤋᤠᤖᤢᤖᤥ॥

᥈᥏ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤜᤡᤶᤒᤣᤛᤠᤱᤒᤧᤴ ᤗᤠᤶ ᤑᤥ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤂᤢᤏᤧ᤹ ᤋᤠᤵᤑᤧ᤺ᤶᤒᤠ ᤗᤠᤶ ᤗᤧᤵᤔᤠᤱ ᤋᤣ᤹ᤖᤢᤖᤥ॥

᥉᥆ ᤁᤢᤔᤡᤰ ᤆᤡᤄᤡᤶ ᤆᤡᤄᤡᤶ ᤁᤧᤔᤧᤵᤐᤧᤸᤗᤧ ᤆᤧᤶᤓᤴ ᤆᤥᤃᤢᤖᤥ.

ᤁᤢᤶᤒᤪᤠᤛᤣ᤹ ᤁᤧᤘᤧᤒᤧᤸᤗᤧ ᤁᤢᤕᤧᤵᤗᤧᤰᤁᤡᤴ ᤋᤠᤵᤑᤧ᤺ᤶᤒᤠ ᤆᤥ᤺ᤰᤗᤥ॥

᥉᥇ ᤁᤧᤓᤢᤵᤐᤠ ᤌᤧᤃᤣ᤺ᤰᤁᤡᤴ ᤔᤡᤱᤛᤥ ᤀᤡᤱᤎᤠ᤺ᤱᤗᤧᤴ ᤋᤡᤆᤖᤥ.

ᤛᤠᤶᤕᤥᤏᤡᤒᤠ ᤜᤡᤱᤔᤴ ᤗᤠᤶᤒᤠ ᤁᤴ ᤂᤥᤍᤧᤳᤗᤥ॥

᥉᥈ ᤏᤠᤛᤡᤃᤧᤎ᤺ᤵᤐᤠ ᤔᤏᤠ ᤐᤥᤱᤔᤠᤃ ᤌᤱᤃᤧᤎᤰᤐᤠ ᤐᤥᤱᤔᤠᤏᤢ᤺ᤸᤗᤧᤀᤠᤱ ᤏᤢᤒᤠᤖᤥ.

ᤛᤡᤰᤐᤥ᤺ᤰᤔᤠᤴ ᤕᤢᤰᤁᤥ ᤁᤵᤔᤠᤃ ᤕᤧᤰᤕᤰᤁᤡᤴᤏᤧ ᤜᤢᤰᤁᤥ ᤌᤠᤔᤠᤏᤢ᤺ᤸᤗᤧ ᤏᤢᤒᤠᤖᤥ॥

᥉᥉ ᤋ᤹ᤕᤠ᤺ᤴᤛᤥ᤺ᤴᤏᤡᤴ ᤋ᤹ᤕᤠ᤺ᤴᤛᤥᤴ ᤁᤧᤔᤠᤍᤧᤴᤏᤥ ᤔᤧᤃᤧᤛᤢᤖᤥ.

ᤁᤖ ᤂᤧᤸᤗᤧᤴ ᤁᤧᤖᤧᤰ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤏᤡ᤺ᤴᤎᤥ ᤆᤥᤃᤢᤖᤥ॥

᥇᥍

ᤂᤧᤔᤠ᤹ ᤁᤧᤒᤥ᤺ᤱᤒᤠ ᤜᤡᤶᤔᤥ ᤛᤠ ᤏᤢ ᤋ᤺ᤰ ᤆᤠᤔᤠᤏᤢ᤺ᤸᤗᤧᤃ

ᤆᤡᤈᤡ ᤕᤧᤶᤕᤧᤶ ᤏᤢ ᤛᤫᤠ᤺ᤳᤋᤠᤱ ᤁᤢᤗᤥ᤹ᤔᤠ ᤔᤧ᤺ᤴᤏᤣ

ᤀᤢᤶᤎᤡᤰ ᤁᤢᤈᤠ ᤆᤠᤔᤠ ᤏᤢᤒᤠᤖᤥ॥

᥈ ᤛᤡᤰᤁᤢᤶᤛᤠᤒᤠ ᤛᤧᤘᤠᤖᤥᤒᤧᤸᤗᤧ ᤁᤢᤴᤍᤠᤱᤒᤧᤸᤗᤧ

ᤛᤢᤶᤒᤥᤎᤠᤛᤠᤒᤠ ᤔᤧ᤺ᤴᤏᤣᤒᤠ ᤁᤢᤛ᤻ᤛᤠ᤺ᤴ ᤕᤢᤰᤁᤥ ᤁᤳᤋᤢᤖᤥ.

ᤜᤧᤰᤁᤩᤠᤱ ᤑᤢ᤹ᤏᤢᤛᤠ᤹ᤜᤠ᤹ᤏᤢ ᤁᤢᤍᤱᤒᤠ ᤐᤠᤗᤠᤶᤒᤠᤒᤠ

ᤕᤠᤱᤛᤠᤁᤢᤴᤎᤣ᤺ᤸᤗᤧ ᤁᤢᤗᤰ ᤂᤧᤸᤗᤧ ᤂᤥᤛᤢᤍᤣ᤹ᤖᤢᤖᤥ॥

᥉ ᤕᤢᤵᤐᤠ ᤕᤥ᤺ᤶᤔᤠ ᤂᤵᤐᤩᤠ ᤏᤢ ᤛᤠᤶᤔᤩᤠᤱ ᤛᤠᤱᤔᤠ ᤔᤡᤍ᤺ᤳ ᤘᤠ᤹ᤖᤥ.

ᤁᤖ ᤛᤡᤰᤁᤢᤶᤏᤡᤱᤘᤠ᤹ ᤁᤧᤛᤠ᤹ᤒᤠᤃ ᤕᤜᤘᤣ ᤍᤠᤱᤒᤧᤴᤏᤣ ᤘᤠ᤹ᤖᤥ॥

᥊ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤂᤧᤵᤛᤢᤖᤥ.

ᤀᤡᤱᤗᤧᤰᤛᤫᤠᤒᤧᤸᤗᤧ ᤔᤧᤰᤔᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤐᤡᤖᤢᤖᤥ॥

᥋ ᤀᤠᤳᤋᤡᤸᤗᤧ ᤕᤠᤱᤃᤧᤛᤠ᤹ᤒᤧᤴ ᤁᤡᤏᤠ᤺ᤴᤍᤡ ᤐᤡᤖᤢ᤹.

ᤂᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤃᤧᤴ ᤆᤀᤡ᤺ᤳᤍᤠᤱᤒᤧᤴ

ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤕᤠ᤺ᤶᤒᤰ ᤆᤥᤃᤢᤖᤥ॥

ᤘᤣ᤹ᤀᤡᤸᤗᤧ ᤁᤢᤍᤢᤰᤂᤣ ᤁᤢᤗᤠᤰᤂᤣᤀᤥ ᤁᤧᤛ᤺ᤵᤐᤠ ᤀᤠᤳᤋᤡᤴᤇᤠᤱ

ᤂᤢᤶᤍᤡᤱ ᤔᤧᤱᤄᤥᤀᤣ ᤐᤡᤶᤔᤠ ᤐᤣ᤺ᤰᤔᤠ ᤔᤧᤄᤥᤏᤧᤴᤗᤥ॥

᥌ ᤔᤧᤴᤇᤠ᤹ ᤔᤧᤴᤇᤠ᤹ᤔᤠᤜᤠ᤹ᤃ ᤁᤠᤵᤐᤥ ᤋᤢᤶᤛᤠᤜᤠ᤹ᤖᤧ ᤂᤢᤴᤇᤡ᤹ ᤋᤡᤆᤛᤡᤖᤥ.

ᤜᤧᤰᤁᤩᤠᤱ ᤔᤠᤒᤠᤜᤠ᤹ᤃ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤒᤥ ᤐᤵᤔᤠ ᤐᤠ᤺ᤴᤇᤡᤖᤥ॥

᥍ ᤏᤢᤒᤠ ᤐᤠ᤺ᤴᤏᤡᤴ ᤀᤍᤱᤅᤡᤸᤗᤧ ᤁᤢᤶᤒᤪᤠᤛᤣ᤹ᤀᤥ ᤔᤧᤄᤧᤶᤍᤢᤴᤗᤥ.

ᤕᤢᤰᤛᤠᤒᤧᤸᤗᤧ ᤁᤢᤶᤒᤪᤠᤀᤥ ᤀᤡᤱᤗᤧᤰ ᤐᤠ᤺ᤴᤏᤡᤴ ᤇᤧᤴᤏᤠ ᤛᤠ᤹ᤖᤡᤰ ᤔᤧᤗᤠ᤹ᤖᤢᤴᤗᤥ॥

᥎ ᤀᤠᤳᤋᤡᤸᤗᤧ ᤛᤢᤖᤢᤳᤕᤠᤱ ᤆᤠᤔᤠ ᤐᤡᤖᤢᤛᤡ᤹.

ᤂᤧᤱᤃ ᤂᤢᤏᤧ᤹ ᤁᤢᤗᤠᤃᤡ ᤁᤡᤳᤆᤠᤰ ᤜᤧᤰᤋᤱᤒᤠᤖᤥ.

ᤁᤢᤗᤡᤱᤍᤥ ᤁᤧᤵᤔᤠᤴ ᤀᤠᤳᤋᤡ ᤐᤣ᤺ᤰᤔᤠᤛᤠᤱ ᤐᤥᤱ᤹

ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥏ ᤗᤢᤱᤜᤠ᤺ᤳᤇᤡᤱᤔᤠ ᤐᤠ᤺ᤴ ᤁᤧᤔᤠ᤹ᤒᤧᤸᤗᤧ ᤔᤡ᤺ᤶᤈᤡ ᤑᤥᤛᤢᤖᤥ.

ᤁᤖ ᤕᤧᤳᤗᤧᤱ ᤐᤠ᤺ᤴ ᤁᤧᤃᤡᤶᤒᤠ ᤀᤠᤳᤋᤡᤸᤗᤧᤛᤠᤱ

ᤀᤠᤍᤱᤍᤱᤒᤠ ᤋᤣ᤺ᤱᤈᤢᤶᤜᤠ᤹ ᤗᤢᤶᤔᤥ ᤀᤠᤛᤣᤖ ᤆᤥᤃᤢᤖᤥ॥

᥇᥆ ᤀᤍᤱᤅᤡᤴ ᤁᤡᤵᤌᤡᤰᤗᤧᤱ ᤋᤧ᤺ᤶᤓᤢᤰ ᤕᤠᤰᤔᤏᤠᤒᤠᤴᤏᤢ᤺ᤸᤗᤧᤃ

ᤂᤠᤛᤡᤱ ᤁᤧᤏᤡ᤺ᤵᤐᤠ ᤔᤏᤠᤴ ᤌᤡᤰᤗᤧᤱᤎᤡᤰ ᤑᤧ᤺ᤰᤔᤧᤸᤗᤧ ᤕᤠ᤺ᤴᤍᤢᤖᤥ॥

᥇᥇ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤴ ᤐᤡᤑᤩᤢᤱ ᤆᤥ᤺ᤰᤔᤠ ᤗᤧᤵᤔᤠᤱᤗᤰ ᤐᤳᤗᤥ.

ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤳᤇᤠ ᤁᤧᤀᤠ᤺ᤵᤐᤠ ᤀᤡᤱᤛᤠᤒᤠᤴ ᤔᤧᤒᤠᤱᤄᤢᤖᤥ॥

᥇᥈ ᤀᤍᤱᤅᤡᤴ ᤂᤧᤸᤗᤧ ᤁᤢᤀᤍᤱ ᤆᤥ᤺ᤰᤔᤠ ᤐᤠ᤺ᤴᤏᤥ ᤋᤢᤶᤔᤠᤏᤢ᤺ᤸᤗᤧᤃ

ᤁᤢᤛ᤻ᤛᤠ ᤔᤧᤏᤠᤵᤋᤢᤔᤠ ᤁᤢᤶᤔᤠᤔᤠ ᤔᤠ᤹᤺ᤕᤢ᤺ᤴ ᤋᤢᤶᤔᤠ ᤏᤢᤒᤠ ᤐᤥᤱᤗᤥ॥

᥇᥉ ᤁᤢᤓᤠ ᤔᤏᤠ᤺ᤸᤗᤧ ᤏᤢᤒᤠ ᤆᤥᤃᤢ ᤐᤡᤖᤢᤒᤠᤸᤗᤧ ᤁᤢᤗᤧᤰᤘᤠ ᤏᤢᤒᤠ ᤆᤥ᤺ᤰᤔᤠ ᤐᤡᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤥ ᤋᤠᤵᤑᤧ᤺ᤶᤒᤠ ᤆᤥᤃᤢᤏᤣᤓᤃᤪ.

ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤂᤧᤸᤗᤧ ᤁᤢᤜᤡᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤖᤢᤴᤗᤥ॥

᥇᥊ ᤂᤧᤔᤠ᤹ ᤜᤣ᤺ᤰᤛᤡᤱᤔᤠᤱᤃ ᤌᤧᤱᤔᤏᤠᤒᤠ ᤆᤫᤠ᤺ᤳᤋᤡᤴ ᤜᤒᤠ ᤁᤢᤀᤡᤛᤡ᤺ᤰᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤐᤠ᤺ᤴᤎᤱ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤆᤡᤵᤗ ᤕᤠ᤺ᤴᤍᤧ᤹ᤀᤥ॥

᥇᥋ ᤀᤠᤵᤋᤡᤰᤛᤠᤒᤧᤴ ᤀᤠᤵᤋᤡᤰ ᤔᤧᤱᤃᤢ᤺ᤵᤏᤠᤒᤠ ᤏᤢ ᤀᤠᤵᤋᤡᤰ ᤔᤧ᤺ᤴᤏᤣᤒᤠᤴ

ᤀᤠᤵᤋᤡᤰ ᤁᤧᤃᤢ᤺ᤵᤐᤠ ᤏᤧᤵᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤔᤧᤗᤧ᤺ᤱᤗᤥ॥

᥇᥌ ᤀᤍᤱᤅᤡᤸᤗᤧ ᤁᤢᤜᤢᤰᤁᤥ ᤕᤠᤱᤅᤡᤴ ᤌᤧᤔᤠ ᤕᤠ᤺ᤶᤒᤰ ᤐᤥ᤺ᤱᤅᤠᤱᤒᤣ᥅

ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤏᤡᤱᤘᤠ᤹ ᤂᤥᤔᤠ ᤂᤧᤸᤗᤧ ᤏᤡᤱᤘᤠ᤹ ᤔᤧᤃᤳᤋᤢᤴᤗᤥ॥

᥇᥍ ᤗᤳᤇᤠ ᤆᤢᤶᤔᤡᤸᤗᤧ ᤀᤠᤓᤧᤸᤗᤧᤛᤠᤱ ᤗᤢᤱᤔᤠ᤹ ᤀᤠᤍᤢᤰᤗᤥ.

ᤑᤢ᤹ᤏᤢᤛᤠ᤹ᤜᤠ᤹ᤃ ᤋᤢᤰᤂᤣᤗᤠᤰᤂᤣᤒᤠ ᤕᤧᤶᤗᤧ ᤗᤠᤃᤡ ᤛᤠᤔᤧᤘᤠ᤺ᤴᤇᤡᤱᤗᤥ॥

᥇᥎ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤔᤏᤠ᤺ᤸᤗᤧ ᤔᤠᤱᤜᤧᤰ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤢᤜᤡᤶᤒᤣᤛᤠᤱᤒᤧᤸᤗᤧ ᤁᤢᤛᤡᤱᤏᤠᤳᤋᤥ ᤋᤥ᤺ᤴᤍᤡ ᤕᤢᤱᤗᤥ॥

᥇᥏ ᤂᤧᤔᤠ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤧᤸᤗᤧ ᤗᤠᤕᤥᤴ ᤁᤢᤛᤡᤖᤠ᤹ᤌᤠᤱᤗᤥ.

ᤁᤧᤜᤧᤴᤇᤡᤱᤒᤠ ᤔᤏᤠ᤺ᤸᤗᤧ ᤔᤧᤰᤔᤠᤴ ᤋᤠᤖᤢᤖᤥ॥

᥈᥆ ᤋᤠᤵᤑᤧ᤺ᤶᤒᤠ ᤛᤡᤰᤗᤢᤱᤔᤠ᤹ ᤁᤧᤃᤵᤐᤧᤸᤗᤧ ᤕᤥᤖᤢ ᤋᤧᤵᤋᤢᤖ ᤔᤧᤃᤳᤋᤢᤴᤗᤥ.

ᤀᤠᤳᤋᤡᤸᤗᤧ ᤀᤡᤱᤗᤧᤰᤐᤠ ᤗᤧᤛᤥ᤺ᤳ ᤁᤳᤋᤢ᤹. ᤂᤧᤴ ᤋᤢᤰᤂᤣᤀᤥ ᤌᤠᤖᤥ॥

᥈᥇ ᤀᤍᤱ ᤕᤧᤶᤒᤡᤳᤇᤠᤛᤠ ᤁᤧᤃᤵᤐᤧᤸᤗᤧ ᤁᤢᤏᤡᤱᤘᤠ᤹ ᤋᤢᤰᤂᤣ ᤆᤠᤖᤥ.

ᤂᤖᤔᤧᤴᤍᤰᤐᤧᤸᤗᤧ ᤁᤢᤶᤒᤠ᤺ᤴ ᤔᤧᤛ᤺ᤳᤏᤧᤴᤗᤥ॥

᥈᥈ ᤕᤧᤕᤧᤒᤠ ᤛᤡᤰᤗᤢᤱᤔᤧᤱᤃ ᤏᤢᤒᤠ ᤛᤡᤍᤠ᤹ ᤐᤠᤱᤍᤠ᤹ᤖᤥ.

ᤁᤖ ᤀᤠᤕᤢᤰᤕᤢᤰᤐᤠ ᤕᤠᤶᤛᤠᤶᤔᤡᤸᤗᤧ ᤕᤧᤵᤐᤠ ᤗᤢᤱᤛᤡ ᤜᤣᤛᤢᤖᤥ॥

᥈᥉ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤂᤠᤛᤧᤴᤏᤡᤴ ᤑᤧᤳᤗᤠ᤺ᤶᤔᤠᤖᤧ ᤗᤠᤃᤡ

ᤛᤫᤠ᤺ᤳᤋᤠᤱ ᤛᤢᤖᤢᤳᤕᤠᤱ ᤋᤠ᤺ᤰᤋᤢ ᤆᤖᤥ॥

᥈᥊ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠᤴ ᤂᤢᤏᤧ᤹ ᤁᤢᤏᤡᤔᤥ ᤛᤡᤰᤁᤢᤶᤏᤡᤱᤘᤠ᤹ ᤁᤧᤃᤵᤐᤠ ᤐᤥᤱᤗᤥ.

ᤁᤖ ᤀᤍᤱᤅᤡᤸᤗᤧ ᤁᤢᤔᤡᤰᤁᤧᤴ ᤕᤥ᤹ᤒᤠ᤺ᤸᤗᤧ ᤁᤢᤏᤢᤵᤔᤥ ᤌᤧᤶᤒᤠ ᤋᤠᤰᤁᤴᤗᤥ॥

᥈᥋ ᤀᤍᤱ ᤕᤧᤶᤒᤡᤳᤇᤠᤛᤠ᤺ᤸᤗᤧ ᤁᤢᤶᤒᤠ᤺ᤴ ᤏᤡᤱᤘᤠ᤹ ᤋᤢᤰᤔᤥ ᤌᤠᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤃᤵᤔᤠ ᤁᤢᤶᤔᤠ ᤁᤢᤏᤡᤱᤘᤠ᤹ ᤋᤠ᤹ᤈᤧᤱᤗ ᤕᤠ᤺ᤴᤍᤢᤖᤥ॥

᥈᥌ ᤁᤢᤀᤠᤵᤋᤡᤰ ᤁᤧᤜᤥ᤺ᤵᤐᤠ ᤔᤏᤠᤴ ᤛᤠᤶᤒᤠ᤺ᤴ ᤁᤢ᤺ᤵᤔᤠ ᤏᤢᤒᤠ ᤔᤣ᤺ᤴᤗᤥ.

ᤀᤡᤃᤪ ᤁᤢᤍᤥ᤺ᤵᤔᤠ ᤛᤢᤜᤠᤱᤕᤢᤰᤐᤠᤜᤠ᤹ ᤋᤧ᤺ᤶᤓᤢᤰ ᤕᤠᤰᤔᤠᤛᤡ ᤏᤢᤒᤠ ᤔᤧ᤺ᤴᤗᤥ॥

᥈᥍ ᤁᤢᤏᤧᤜᤡ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤛᤡᤱᤛᤡᤱᤅᤠᤱ ᤐᤠ᤺ᤴᤛᤢᤳᤗᤠᤜᤠ᤹ ᤐᤠ᤺ᤳᤋᤢᤖᤥ.

ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠᤴ ᤁᤢᤛᤡᤰ ᤏᤧᤏᤧ ᤗ᤹ᤖᤥ॥

᥈᥎ ᤛᤫᤠ᤺ᤳ ᤁᤧᤕᤢᤱᤒᤠ ᤀᤍᤱᤅᤡᤴᤏᤠᤱ ᤛᤡᤰᤁᤢᤶᤛᤠᤒᤠ ᤔᤧᤗᤣ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤸᤛᤥ᤺ᤳᤋᤧᤴ ᤛᤧ᤺ᤵᤋᤢᤏᤣᤓᤃᤪ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤧᤔᤧᤳᤋᤢᤖᤥ॥

᥇᥎

ᤕᤧᤔᤧᤴᤍᤱ ᤔᤏᤠᤴ ᤀᤠᤒᤠᤅᤣᤖᤰ ᤆᤥᤃᤢᤱᤈᤠᤱ ᤁᤧᤗ᤹ᤒᤠ ᤐᤡᤛᤠᤱ ᤗᤠ᤺ᤳᤗᤥ.

ᤂᤧᤴ ᤁᤧᤖᤧᤰ ᤁᤢᤍᤥ᤺ᤵᤔᤠ ᤐᤠ᤺ᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥

᥈ ᤀᤍᤱ ᤔᤏᤠᤜᤠ᤹ᤖᤧ ᤂᤠᤛᤡᤱᤏᤡ᤺ᤵᤔᤠ ᤐᤠ᤺ᤴᤏᤥ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤍᤠᤏᤧᤴᤗᤥ.

ᤁᤖ ᤀᤠᤵᤑᤣᤰ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤐᤠ᤺ᤵᤔᤠ ᤔᤧᤄᤥᤛᤢᤸᤗᤧ ᤔᤧᤛ᤺ᤳᤗᤥ॥

᥉ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤧᤴ ᤋᤠ᤺ᤸᤗᤧ. ᤋᤠᤵᤑᤧ᤺ᤸᤗᤡᤰ ᤔᤧᤳᤇᤡᤱᤔᤧᤴᤏᤠᤱ ᤋᤠᤖᤥ.

ᤛᤡᤖᤡᤱᤔᤔᤧᤴᤏᤢ ᤛᤥᤛᤥᤖᤡᤰ ᤆᤠ᤺ᤳᤌᤡ ᤐᤣ᤺ᤰᤔᤧᤴᤏᤠᤱ ᤐᤥ᤺ᤱᤍᤠᤖᤥ॥

᥊ ᤔᤏᤠ᤺ᤸᤗᤧ ᤁᤢᤒᤠ᤺ᤴᤜᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤸᤗᤧ ᤁᤢᤒᤢᤱ ᤐᤥᤱᤔᤠ ᤛᤢᤰᤗᤥ.

ᤘᤖ᤺ᤱ ᤁᤢᤀᤡᤛᤡ᤺ᤰ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠ. ᤁᤧᤃᤢᤱᤒᤠ ᤛᤣᤛᤣᤒᤠ ᤘᤠᤜ᤺ᤱ ᤁᤢᤀᤡᤛᤡ᤺ᤰᤗᤥ॥

᥋ ᤋᤠᤰᤁᤧᤓᤧᤒᤠ ᤗᤧᤵᤔᤠᤱ ᤐᤵᤔᤠ. ᤀᤡᤃᤪ ᤁᤢᤀᤠᤵᤋᤡᤰ ᤔᤧ᤺ᤴᤏᤣᤒᤠ

ᤁᤢᤍᤥ᤺ᤵᤔᤠ ᤔᤏᤠᤴ ᤂᤠᤛᤧᤴ ᤔᤧᤸᤗᤥ᤺ᤶᤔᤠ ᤔᤧᤶᤒᤡᤔᤠ ᤏᤢᤒᤠ ᤔᤣ᤺ᤴᤗᤥ॥

᥌ ᤀᤍᤱᤅᤡᤸᤗᤧ ᤁᤢᤶᤒᤪᤠᤛᤣ᤹ᤀᤡᤸᤗᤧ ᤀᤠᤵᤑᤣᤰ ᤂᤢᤏᤧ᤹ᤀᤥ ᤂᤧᤔᤠ᤹ ᤋᤠᤖᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤂᤢᤏᤧ᤹ ᤋᤧ᤺ᤶᤓᤢᤰ ᤆᤠ᤺ᤳᤋᤢᤖᤥ॥

᥍ ᤀᤍᤱ ᤔᤏᤠ᤺ᤸᤗᤧ ᤁᤢᤶᤒᤪᤠ᤺ᤴᤏᤣ ᤂᤧᤸᤗᤧ ᤁᤢᤔᤧᤰᤔᤠ ᤐᤥᤱᤗᤥ.

ᤜᤧᤰᤁᤩᤠᤱ ᤁᤢᤶᤒᤪᤠᤛᤣ᤹ᤀᤡᤸᤗᤧ ᤁᤢᤜᤡᤱᤔᤴᤏᤧᤴ ᤀᤡᤈᤥᤀᤥ ᤌᤠᤛᤢᤖᤥ॥

᥎ ᤐᤠ᤺ᤴ ᤁᤧᤒᤱᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤇᤣ᤺ᤰᤘᤠᤜᤠ᤹

ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ ᤀᤢᤶ ᤜᤧᤰᤁᤣ ᤗ᤹ᤖᤥ.

ᤂᤧᤱᤜᤠ᤹ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤥ ᤌᤠᤖᤡᤰ ᤁᤧᤳᤗᤥ॥

᥏ ᤀᤠᤵᤑᤣᤰ ᤁᤢᤕᤠ᤺ᤶᤒᤰ ᤆᤥ᤺ᤰᤔᤠ ᤁᤢᤗᤧᤶᤁᤧᤕᤢᤒᤠ ᤔᤏᤠᤴ

ᤌᤩ᤺ᤱ ᤀᤠᤔᤧᤱᤔᤧᤱᤒᤧᤸᤗᤧ ᤁᤢᤴᤛᤠ᤹ ᤜᤧᤰᤋᤱᤒᤠᤖᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤗᤳᤇᤠ ᤁᤧᤎᤢᤶᤒᤠ ᤆᤱᤜᤡᤶᤗᤥ.

ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤂᤧᤵᤔᤥ ᤔᤧᤗᤥ᤺ᤰᤗ ᤔᤧᤒᤣ᤺ᤰᤗᤥ

ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤋᤠᤱᤛᤧ᤺ᤵᤛᤡᤱᤔᤠ ᤔᤧᤄᤥᤛᤢᤖᤥ॥

᥇᥇ ᤕᤠᤱᤛᤠᤁᤢᤴᤎᤣᤛᤠᤒᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴᤏᤧ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤁᤒᤪᤡᤱ ᤛᤧ᤺ᤵᤔᤏᤠᤒᤠ ᤜᤠᤱᤕᤰᤗᤥ.

ᤂᤧᤱᤜᤠ᤹ᤖᤧ ᤁᤴ ᤗᤡᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤗᤢᤱᤎᤠᤰ ᤔᤧᤀᤡ᤺ᤳᤋᤢᤖᤥ॥

᥇᥈ ᤔᤧᤰᤔᤠᤏᤢ᤺ᤸᤗᤧ ᤋᤃᤡ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤧᤴ ᤀᤠᤱᤍᤡᤱ ᤗ᤹ᤖᤥ.

ᤁᤖ ᤔᤡᤱᤛᤥ ᤌᤠᤱᤛᤥ ᤋᤠᤔᤠᤏᤢ᤺ᤸᤗᤧ ᤋᤃᤡ ᤆᤢᤱᤈᤡᤃᤧᤴ ᤋᤠᤖᤥ॥

᥇᥉ ᤀᤠᤳᤋᤡᤸᤗᤧ ᤂᤧᤶᤔᤠᤏᤢ᤺ᤸᤗᤧ ᤋᤃᤡᤀᤣ ᤏᤢᤃᤵ ᤐᤠ᤺ᤴᤏᤡᤴ ᤏᤢ᤺ᤰᤋᤢ᤹.

ᤂᤧᤱᤃ ᤂᤢᤏᤧ᤹ ᤁᤢᤀᤍᤱ ᤐᤠ᤺ᤴ ᤏᤢ ᤁᤢᤛᤡᤖᤡᤱᤔᤔᤠ ᤐᤠ᤺ᤴᤗᤥ॥

᥇᥊ ᤔᤏᤠ᤺ᤸᤗᤧ ᤁᤢᤕᤠᤶᤛᤶᤔᤡᤸᤗᤧ ᤂᤢᤏᤧ᤹ ᤁᤢᤕᤠᤶᤍᤢᤰᤁᤡᤸᤗᤧ ᤌ᤺ᤵᤔᤠ ᤛᤢᤰᤋᤢᤖᤥ.

ᤁᤖ ᤋᤢᤰᤂᤣ ᤁᤧᤈᤠᤒᤠ ᤕᤠᤶᤛᤠᤶᤔᤡᤸᤗᤧ ᤁᤢᤍᤢᤰᤔᤠᤴ ᤜᤠ᤺ᤳᤗᤧ ᤌ᤺ᤵᤔᤠ ᤛᤢᤰᤋᤢᤒᤣ᥅

᥇᥋ ᤂᤠᤛᤡᤱᤃᤧᤏᤡ᤺ᤵᤐᤠ ᤛᤡᤰᤗᤢᤱᤔᤧᤸᤗᤧ ᤏᤧᤜᤡᤏᤡᤱᤘᤠ᤹ ᤂᤥᤛᤢᤖᤥ.

ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤛᤠᤒᤠ ᤏᤧᤓᤠᤰᤁᤡᤸᤗᤧ ᤂᤧᤴ ᤁᤥ᤺ᤳᤋᤢ ᤗ᤺ᤳᤋᤢᤖᤥ॥

᥇᥌ ᤆᤠᤛᤢᤱᤅᤡᤸᤗᤧ ᤀᤠᤒᤡᤒᤡᤒᤠᤸᤗᤧ ᤁᤢᤗᤠᤶ ᤁᤢᤃᤥᤜᤠ᤹ ᤜᤴᤍᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤕᤕᤶ ᤕᤶᤒᤠ ᤔᤏᤠ ᤁᤧᤘᤠ᤹ᤒᤠᤍᤧᤴᤏᤥ ᤀᤠᤃᤧᤳᤗᤥ॥

᥇᥍ ᤏᤡᤛᤡᤃᤣ᤺ᤰᤐᤠ ᤔᤏᤠᤴ ᤋᤃᤡ ᤋᤠᤀᤠᤱ ᤐᤠ᤺ᤴ ᤛᤧ᤺ᤴᤀᤠᤴᤍᤥᤏᤧᤸᤗ ᤌᤠᤖᤡᤰ.

ᤋᤢ᤺ᤴᤍᤣ ᤁᤧᤃᤢ᤺ᤵᤐᤠ ᤌᤡᤰᤛᤡᤃᤣ᤺ᤰᤐᤠ ᤔᤏᤠ᤺ᤴᤏᤣ ᤁᤢᤍᤥ᤺ᤵᤔᤠ ᤏᤡᤍᤧᤳᤗᤥ॥

᥇᥎ ᤋ᤹ᤕᤠ᤺ᤴᤛᤥᤴ ᤁᤧᤔᤧᤸᤗᤧ ᤁᤧᤒᤥ᤺ᤰᤐᤠ ᤐᤠ᤺ᤴᤎᤱᤜᤠ᤹ ᤋᤱᤗᤥ.

ᤜᤧᤰᤁᤩᤠᤱ ᤁᤧᤎᤢᤶᤒᤠ ᤀᤳᤁᤧᤒᤠᤱᤒᤠᤜᤠ᤹ ᤂᤣᤔᤠ ᤔᤧᤏᤠ᤹ᤖᤥ॥

᥇᥏ ᤁᤶᤒᤪᤠᤱ ᤔᤧᤔᤧᤳᤋᤢᤒᤠ ᤕᤧᤰᤕᤰᤁᤡᤴ ᤜᤢᤰᤁᤥ ᤌᤠᤔᤠᤏᤢ᤺ᤸᤗᤧ

ᤁᤢᤏᤡᤱᤘᤠ᤹ ᤋᤢᤰᤗ ᤕᤠ᤺ᤶᤔᤏᤠᤒᤠ ᤏᤢᤛᤠ᤹ᤀᤡᤴ ᤗᤧᤶᤔᤠ ᤛᤠ᤹ᤖᤡᤰ ᤛᤠᤰᤗᤥ.

ᤜᤧᤰᤁᤩᤠᤱ ᤂᤧᤔᤠ᤹ ᤆᤥ᤺ᤰᤔᤠᤃ ᤀᤧᤵᤔᤏᤠ ᤑᤶᤔᤏᤠᤒᤠ

ᤕᤰᤁᤥᤒᤠ ᤗᤠᤶᤎᤣ᤺ᤳᤜᤠ᤹ ᤁᤢᤀᤡᤛᤡ᤺ᤰᤗᤥ॥

᥈᥆ ᤔᤏᤠᤴ ᤂᤢᤏᤧ᤹ ᤁᤢᤶᤒᤪᤠᤀᤥᤒᤠ ᤐᤠ᤺ᤴᤏᤡᤸᤗᤧ ᤁᤢᤛᤠᤵᤐᤥ᤺ᤰ ᤋᤡᤶᤗᤥ.

ᤂᤧᤸᤗᤧ ᤁᤢᤶᤒᤪᤠᤛᤣ᤹ᤗᤠᤶ ᤛᤢᤵᤛᤢᤒᤠ ᤐᤠ᤺ᤴᤇᤣ᤺ᤰᤘᤠ᤺ᤸᤗᤧ ᤁᤢᤛᤡᤰᤀᤣ᤺ᤳᤋᤢᤖᤥ॥

᥈᥇ ᤜᤡᤱᤔᤴ ᤏᤢ ᤛᤡᤔᤧᤸᤗᤧ ᤔᤢᤰᤛᤠᤶᤔᤡᤴ ᤗᤧᤛᤥ᤺ᤳᤋᤥ ᤐᤳᤗᤥ.

ᤂᤧᤴ ᤐᤠ᤺ᤵᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤧᤸᤗᤧ ᤜᤠᤒᤠ ᤂᤧᤴ ᤋᤢᤔᤢᤖᤥ॥

᥈᥈ ᤔᤣᤗᤡᤱᤃᤧᤴ ᤔᤣ᤺ᤳ ᤁᤧᤄᤥᤒᤠᤸᤗᤧ ᤏᤢᤒᤠ ᤐᤠ᤺ᤴ ᤂᤥᤛᤢᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤴᤏᤢ ᤁᤢᤏᤡᤱᤘᤠ᤹ ᤋᤠᤖᤥ॥

᥈᥉ ᤕᤠᤱᤃᤧᤛᤠ᤹ᤒᤧᤸᤗᤧ ᤗᤢᤱᤔᤠ᤹ ᤋᤢᤰᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤋᤢᤖᤥ.

ᤁᤖ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠ᤺ᤸᤗᤧ ᤀᤠᤗᤰᤗᤰᤐᤠ ᤐᤠ᤺ᤴ ᤏᤢ᤺ᤰᤋᤢᤖᤥ॥

᥈᥊ ᤁᤢᤴᤍᤣ᤺ᤱ ᤁᤢᤴᤈᤢᤶ ᤕᤖᤡᤰ ᤁᤧᤘᤠ᤹ᤒᤠ ᤔᤏᤠ᤺ᤴᤏᤠᤱ ᤜᤍ᤹ ᤔᤧᤰᤔᤠ ᤛᤢᤰᤗᤥ.

ᤁᤖ ᤁᤢᤓᤠ ᤋᤣ᤺ᤱᤈᤢᤶᤜᤠ᤹ᤃ ᤑᤢ᤹ᤏᤢᤛᤠ᤹ᤏᤢ᤺ᤸᤗᤧᤀᤠᤱ ᤏᤡ᤺ᤳᤋᤠᤱ ᤔᤧᤄᤡᤶᤛᤡᤱᤗᤥ॥

᥇᥏

ᤕᤠᤱᤃᤧᤛᤠ᤹ᤒᤠ ᤏᤢ ᤀᤠᤵᤋᤡᤰ ᤔᤧ᤺ᤴᤏᤣᤒᤠ

ᤐᤥᤱᤔᤠᤀᤠᤱ ᤘᤠ᤹ᤔᤠᤃ ᤀᤠᤵᤋᤡᤰᤛᤠᤒᤠ ᤏᤢ

ᤀᤍᤱ ᤐᤥᤱᤔᤠᤏᤢ᤺ᤸᤗᤧ ᤛᤠ᤹ᤖᤡᤰ ᤏᤢᤒᤠᤖᤥ॥

᥈ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤔᤧ᤺ᤴᤏᤧ ᤛᤡᤰᤛᤶᤔᤠ ᤏᤢᤒᤠ ᤔᤧᤒᤥ᤺ᤱᤏᤧᤴᤗᤥ.

ᤜᤠᤖᤠᤘᤖᤠ ᤁᤧᤈᤥ᤺ᤰᤐᤠᤸᤗᤧ ᤐᤠ᤺ᤴ ᤑᤣ᤺ᤴᤍᤢᤖᤥ॥

᥉ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤀᤍᤱ ᤆᤥ᤺ᤰᤔᤠᤖᤧ ᤁᤢᤜᤡᤱᤔᤴ ᤔᤧᤰᤗᤥ.

ᤜᤧᤰᤁᤣᤛᤠᤱ ᤂᤧᤸᤗᤧ ᤁᤢᤛᤡᤰᤁᤢᤶᤔᤡᤸᤗᤧ ᤕᤜᤘᤣ ᤍᤠᤱᤒᤧᤴ ᤐᤠ᤺ᤴᤌᤡᤰᤋᤢᤖᤥ॥

᥊ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤕᤖᤡᤰ ᤋᤣ᤺ᤱᤈᤢᤶᤜᤠ᤹ ᤆᤥᤃᤢᤛᤡᤖᤥ.

ᤁᤖ ᤕᤠᤱᤃᤧᤛᤠ᤹ᤒᤠ ᤔᤏᤠ᤺ᤸᤗᤧ ᤏᤡ᤺ᤳᤋᤠᤱᤒᤠ ᤁᤢᤴᤍᤣ᤺ᤱ

ᤁᤢᤴᤈᤢᤶᤜᤠ᤹ᤖᤧᤀᤠᤱ ᤂᤧᤴ ᤔᤧᤗᤧᤖᤢᤔᤧᤎᤀᤠᤱ ᤔᤧᤒᤣ᤺ᤰᤗᤥ॥

᥋ ᤀᤡᤱᤗᤧᤰᤐᤠ ᤋᤥ᤺ᤴᤍᤡ ᤁᤧᤒᤡᤒᤧᤴ ᤂᤢᤶᤍᤡᤱ ᤔᤧ᤺ᤴᤏᤣ ᤐᤡᤶᤔᤠ ᤔᤧᤄᤥᤏᤧᤴᤗᤥ.

ᤜᤧᤰᤁᤩᤠᤱ ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤁᤧᤛ᤺ᤶᤒᤠ ᤔᤏᤠᤴ

ᤆᤥ᤺ᤰᤕᤢᤶᤓᤥ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤔᤧᤄᤥᤏᤧᤸᤗᤥ॥

᥌ ᤕᤢᤰᤛᤠᤒᤧᤸᤗᤧ ᤏᤢᤖᤡᤰ ᤔᤧᤳᤋᤡᤃᤧᤖ ᤁᤧᤗ᤹ᤒᤠ ᤕᤖᤡᤰᤗᤧ ᤔᤧᤃᤥ᤺ᤳᤋᤢᤖᤥ.

ᤜᤧᤰᤁᤩᤠᤱ ᤔᤡᤰᤐᤣ᤹ ᤁᤧᤒᤡᤒᤠ ᤁᤧᤖᤧᤰ ᤔᤏᤠ᤺ᤸᤗᤧ ᤁᤢᤈᤢᤶ ᤔᤧᤒᤥᤱᤗᤥ॥

᥍ ᤕᤠᤱᤃᤧᤛᤠ᤹ᤒᤠ ᤔᤏᤠᤴ ᤁᤧᤖᤧᤰ ᤀᤠᤵᤑᤣᤰ ᤁᤢᤃᤠ᤹ᤀᤡᤜᤠ᤹ᤖᤧ ᤔᤧᤏᤠ᤹ᤖᤢᤖᤥ.

ᤂᤢᤏᤧ᤹ ᤁᤢᤴᤍᤣ᤺ᤱᤒᤠᤜᤠ᤹ᤖᤧᤃ ᤇᤧᤴᤏᤠ ᤛᤠ᤹ᤖᤡᤰ ᤗᤠᤵᤔᤧᤓᤢᤛᤢᤒᤡᤗᤠᤖᤥ᥄

ᤂᤢᤏᤧ᤹ ᤐᤣᤗᤡ ᤑᤠᤰᤋᤢᤛᤡᤖ ᤂᤧᤱᤜᤠ᤹ ᤏᤠ᤺ᤳᤋᤢᤛᤡ ᤋᤡᤶᤍᤢᤛᤡᤛᤠᤱ

ᤂᤢᤏᤧ᤹ ᤂᤧᤱᤜᤠ᤹ ᤀᤠᤳᤋᤡᤀᤠᤱ ᤔᤧᤄᤥᤛᤢᤛᤡᤴᤗᤥ॥

᥎ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤁᤧᤄᤥᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤗᤢᤱᤔᤠ᤹ ᤋᤢᤰᤋᤢᤖᤥ.

ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤺ᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ

ᤔᤏᤠᤴ ᤁᤧᤏᤢ᤹ᤒᤠ ᤁᤧᤍᤠᤒᤠ ᤐᤥᤱᤗᤥ॥

᥏ ᤀᤡᤱᤗᤧᤰ ᤋᤥ᤺ᤴᤍᤡ ᤁᤧᤒᤡᤒᤧᤴ ᤂᤢᤶᤍᤡᤱ ᤔᤧ᤺ᤴᤏᤣ ᤐᤡᤶᤔᤠ ᤔᤧᤄᤥᤏᤧᤴᤗᤥ.

ᤜᤧᤰᤁᤩᤠᤱ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ ᤁᤧᤛ᤺ᤶᤒᤧᤴ ᤔᤧᤰᤗᤥ॥

᥇᥆ ᤀᤍᤱ ᤔᤏᤠᤴ ᤛᤢᤰᤂᤣᤘᤠᤀᤥ ᤜᤡᤱᤔᤠ ᤔᤧᤄᤧᤶᤍᤢᤴᤗᤥ.

ᤕᤥ᤺ᤃ᤻ᤒᤠ᤺ᤸᤗᤧ ᤜᤠᤱᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤰ ᤆᤥ᤺ᤰᤔᤠᤃ

ᤀᤠᤸᤗᤛᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤗᤥ᥄

᥇᥇ ᤁᤢᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ ᤔᤏᤠᤴ ᤏᤠᤛᤡᤃᤧᤎ᤺ᤵᤐᤠ ᤆᤥᤃᤢᤖᤥ.

ᤁᤢᤏᤡᤱᤘᤠ᤹ ᤁᤧᤍᤢᤰᤐᤠ ᤐᤠ᤺ᤴᤏᤥ ᤁᤢᤔᤡᤰᤁᤧᤴ ᤀᤡᤶᤔᤧᤵᤔᤠ.

ᤂᤢᤏᤧ᤹ ᤁᤢᤗᤠᤃᤡ ᤜᤠᤱᤘᤠ ᤔᤠᤱᤘᤠ ᤐᤥᤱᤗᤥ॥

᥇᥈ ᤜᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤱᤃ ᤌᤧᤖᤡᤱᤒᤠ ᤜᤢ᤺ᤰᤐᤠ ᤜᤧᤰᤁᤣ ᤗ᤹ᤖᤥ.

ᤁᤖ ᤂᤢᤏᤧ᤹ ᤁᤢᤏᤢ᤹ᤔᤧᤱᤃ ᤕᤠ᤺ᤴ ᤛᤶᤎᤠᤱᤒᤠ ᤜᤡ᤺ᤰᤘᤠ ᤜᤧᤰᤁᤣ ᤗ᤹ᤖᤥ॥

᥇᥉ ᤀᤍᤱ ᤕᤧᤶᤒᤡᤳᤇᤠ ᤛᤠ᤺ᤴ ᤐᤠᤏᤢᤍᤡᤱ ᤁᤢᤶᤒᤠᤖᤧ ᤁᤢᤗᤠᤃᤡ ᤔᤧᤰᤔᤠᤖᤥ.

ᤜᤠᤈᤧᤰᤆᤧᤰᤔᤠ ᤔᤣ᤺ᤳᤋᤡᤴ ᤆᤰ ᤆᤰ ᤗ᤹ᤖᤡᤰ ᤘᤠᤃᤧᤕᤢᤒᤠᤀᤠᤱ

ᤁᤧᤒᤵᤐᤠ ᤆᤫᤠ᤺ᤳ ᤋᤧᤵᤐᤰᤘᤠ ᤜᤧᤰᤋᤱᤔᤠᤖᤥ॥

᥇᥊ ᤜᤡᤶᤎᤠ᤺ᤱᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣᤜᤠ᤹ ᤔᤠᤒᤠᤗᤠᤶ ᤋᤠᤖᤥ.

ᤁᤖ ᤛᤡᤶᤛᤡᤶ ᤕᤧᤰᤕᤧᤰ ᤁᤧᤗ᤹ᤔᤠ ᤔᤧᤸᤗᤡᤱᤃᤧᤴ

ᤔᤣ᤺ᤳᤋᤧᤱᤃ ᤕᤜᤘᤣ ᤍᤠᤱᤒᤠ ᤗᤠᤶᤒᤠᤀᤣ ᤁᤧᤍᤠᤔᤠᤖᤥ॥

᥇᥋ ᤗᤧᤶᤛᤢᤘᤠᤒᤠ ᤐᤥ᤺ᤱᤔᤧᤸᤗᤧ ᤔᤢᤖᤢᤰ ᤂᤠᤖᤢᤰ ᤔᤡᤰᤕᤢᤔᤠ ᤋᤠᤖᤢᤖᤥ.

ᤁᤧᤗᤧᤶᤒᤠ ᤔᤏᤠᤴ ᤛᤠᤰᤔᤧᤴᤈᤠ ᤘᤔᤧᤴᤎᤢᤱ ᤘᤠ᤹ᤔᤠ ᤐᤥᤱᤗᤥ॥

᥇᥌ ᤂᤠᤜᤢᤴ ᤐᤠ᤺ᤴ ᤂᤧᤶᤔᤠ ᤁᤧᤍᤧᤶᤒᤧᤸᤗᤧ ᤁᤢᤜᤡᤱᤔᤧᤴ ᤛᤧ᤺ᤵᤋᤢᤖᤥ.

ᤁᤖ ᤂᤧᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤧᤴ ᤛᤡᤖᤥ॥

᥇᥍ ᤕᤠᤱᤃᤧᤛᤠ᤹ᤒᤧᤴ ᤗᤢᤱᤔᤠ᤹ ᤋᤢᤰᤔᤠᤃ ᤕᤜᤘᤣ ᤍᤠᤱᤒᤧᤴ ᤌᤧᤳᤗᤱ ᤐᤡᤔᤏᤠᤒᤠᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤆᤥᤃᤢᤒᤠᤸᤗᤧ ᤁᤢᤗᤧᤰᤘᤠ ᤂᤢᤏᤧ᤹ ᤂᤧᤴ ᤋᤢᤶᤄᤥ ᤐᤡᤖᤢᤖᤥ॥

᥇᥎ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ ᤜᤧᤴᤌᤡᤶ ᤕᤠᤰᤋᤧᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤀᤥ ᤏᤡᤱᤛᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤳᤗᤠ᤹ᤔᤠᤀᤥ ᤂᤧᤏᤧ᤹ ᤀᤠᤵᤑᤣᤰ

ᤕᤧᤕᤧ ᤗ᤹ᤖᤡᤰ ᤗᤰᤁᤧᤄᤥᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ॥

᥇᥏ ᤁᤢᤛᤡᤰ ᤁᤧᤈᤶᤒᤠ ᤔᤏᤠ᤺ᤸᤗᤧ ᤂᤢᤶᤍᤡᤱ ᤂᤥᤔᤠᤀᤣ ᤐᤥᤱᤗᤥ.

ᤂᤧᤴ ᤂᤧᤏᤧ᤹ ᤁᤧᤏᤠᤅᤢᤏᤧᤓᤃᤪ

ᤂᤧᤏᤧ᤹ ᤂᤧᤴ ᤕᤠᤶᤔᤥ ᤀᤣᤳᤗᤧᤱ ᤀᤣᤳᤗᤧᤱ ᤁᤧᤏᤠᤅᤢᤖᤀᤣ ᤐᤥᤱᤗᤥ॥

᥈᥆ ᤛᤢᤈᤠᤜᤠ᤹ ᤂᤧᤵᤛᤧ᤹. ᤜᤧᤰᤁᤩᤠᤱ ᤂᤠᤜᤢᤴᤜᤠ᤹ ᤂᤧᤶᤔᤠ ᤋᤧᤴᤍᤧ᤹ᤀᤥ.

ᤜᤧᤰᤁᤩᤠᤱ ᤁᤢᤏᤢᤵᤔᤥ ᤂᤧᤏᤧ᤹ ᤛᤡᤰᤁᤢᤶᤛᤠᤒᤠ ᤁᤧᤒᤥ᤺ᤱᤗᤥ॥

᥈᥇ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤥ ᤕᤖᤡᤰ ᤆᤥ᤺ᤰᤔᤠ ᤐᤠ᤺ᤵᤔᤠ ᤐᤠ᤺ᤴ ᤕᤠᤰᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧᤀᤣ ᤏᤠ᤺ᤴᤍᤢᤖᤥ॥

᥈᥈ ᤔᤏᤠ᤺ᤸᤗᤧ ᤀᤠᤵᤑᤠᤸᤗᤧᤛᤠᤱ ᤁᤧᤘᤠ᤹ᤒᤠ ᤔᤡ᤺ᤶᤈᤡ᤺ᤴ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤖᤥ.

ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ ᤐᤠ᤺ᤵᤔᤠᤏᤢ᤺ᤸᤗᤧᤃ ᤕᤠᤱᤃᤧᤛᤠ᤹ᤒᤠ ᤐᤥᤱᤔᤠᤀᤣ ᤏᤢᤒᤠᤖᤥ॥

᥈᥉ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤠ ᤐᤠ᤺ᤴᤏᤡᤸᤗᤧ ᤜᤡᤱᤔᤴᤏᤥ ᤗᤠᤶᤀᤠᤗᤥᤖᤥ.

ᤂᤧᤒᤩᤠᤱ ᤔᤏᤠᤴ ᤁᤢᤏᤡᤱᤘᤠ᤹ ᤋᤠᤍᤠ ᤘᤠ᤹ᤖᤥ.

ᤜᤧᤰᤁᤩᤠᤱ ᤋᤢᤰᤂᤣ ᤗᤠᤰᤂᤣ᤺ᤸᤗᤧ ᤂᤧᤴ ᤔᤧᤛᤢᤛᤢᤴᤗᤥ॥

᥈᥊ ᤁᤢᤗᤧᤶᤔᤠ ᤁᤧᤕᤢᤒᤧᤸᤗᤧ ᤁᤢᤜᤢᤰᤁᤡᤴ ᤆᤩᤧᤳᤌᤩᤠᤀᤥ ᤗᤣ᤺ᤳᤋᤢᤖᤥ.

ᤁᤖ ᤂᤢᤏᤧ᤹ ᤁᤢᤜᤢᤰᤁᤡᤴ ᤁᤢᤶᤒᤪᤠᤀᤥᤀᤠᤱ ᤔᤧᤎᤧᤰᤋᤢᤴᤗᤥ᥄

᥈᥋ ᤔᤏᤠ ᤁᤢᤏᤠᤔᤧᤴᤇᤠ᤹ ᤕᤠᤵᤔᤡ ᤁᤧᤔᤧᤵᤐᤧᤴ ᤋᤧ᤺ᤶᤓᤢᤰ ᤕᤠᤰᤔᤠᤖᤥ.

ᤂᤧᤒᤩᤠᤱ ᤂᤠᤍᤠ᤺ᤰᤐᤠ ᤔᤏᤠᤴ ᤛᤡᤰᤁᤢᤶᤏᤡᤱᤘᤠ᤹ ᤜᤢ᤹ᤛᤡᤱᤗᤥ॥

ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠᤴ ᤑᤧ᤺ᤰᤔᤠᤖᤥ.

ᤂᤶᤓᤩᤠᤱ ᤂᤧᤸᤗᤧ ᤁᤢᤏᤧᤜᤡ ᤁᤢᤏᤡᤱᤘᤠ᤺ᤴ ᤑᤥᤛᤢᤖᤥ॥

᥈᥌ ᤁᤢᤶᤒᤠ ᤁᤧᤏᤠᤵᤐᤠ ᤏᤢ ᤁᤢᤶᤔᤠ ᤗᤠ᤺ᤰᤁᤠᤳ ᤁᤧᤗ᤺ᤵᤐᤠ ᤁᤧᤍᤣᤒᤠ

ᤕᤧᤶᤒᤡᤳᤇᤠᤛᤠ᤺ᤸᤗᤧ ᤆᤠ᤺ᤳᤌᤡ ᤐᤣ᤺ᤰᤔᤠ ᤏᤢ ᤛᤡᤖᤡᤱᤔᤔᤠ ᤋᤠᤖᤢᤖᤥ॥

᥈᥍ ᤀᤠᤒᤢᤃᤧᤴ ᤀᤠᤛ᤻ᤛᤠᤀᤣ᥄ ᤂᤧᤏᤧ᤹ ᤂᤠᤜᤢᤴ ᤂᤧᤶᤔᤠ ᤁᤧᤗᤧᤖᤢᤏᤣᤓᤃᤪ.

ᤂᤧᤏᤧ᤹ ᤏᤧᤜᤡᤏᤡᤱᤘᤠ᤹ ᤐᤠ᤺ᤴᤜᤠ᤹ᤗᤠᤶ ᤋᤠᤵᤁᤧᤒᤧ᤹ ᤁᤧᤒᤣ᤺ᤰᤗᤥ॥

᥈᥎ ᤑᤧᤰᤁᤧᤗᤠ᤹ᤒᤠ ᤋᤥ᤺ᤴᤍᤡ᤺ᤸᤗᤧ ᤂᤠᤛᤧᤴᤏᤡᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤋᤠᤵᤑᤧ᤺ᤶᤒᤠᤴ ᤗᤖᤢᤍᤣᤛᤢᤖᤥ॥

᥈᥏ ᤂᤢᤶᤍᤡᤱᤜᤠ᤹ᤃ ᤁᤢᤏᤠᤔᤧᤴᤇᤠ᤹ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡᤀᤣ ᤕᤠᤖᤡᤵ ᤐᤥᤱᤗᤥ.

ᤜᤧᤰᤁᤩᤠᤱ ᤋᤧ᤺ᤶᤓᤢᤰᤁᤧᤱᤃ ᤀᤍᤱᤜᤠ᤹ᤖᤧ ᤂᤢᤴᤇᤡ᤹ ᤀᤣ᤺ᤰᤌᤠ᤺ᤰᤔᤧᤸᤗᤧ ᤗᤠᤃᤡᤖᤥ॥

᥈᥆

ᤆᤧᤸᤗᤧᤰᤛᤣ᤹ ᤌᤡᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤌᤡ᤺ᤱᤃ ᤜᤕᤱ ᤁᤡᤸᤗᤡᤱ ᤁᤧᤓᤥ᤺ᤱᤒᤠ ᤆᤥ᤺ᤰᤗᤥ.

ᤁᤴ ᤐᤠ᤺ᤴᤜᤠ᤹ᤀᤥ ᤁᤧᤜᤶᤒᤠᤜᤠ᤹ ᤛᤡᤰᤁᤢᤶᤛᤠᤒᤠ ᤔᤧᤴᤈᤥ᤺ᤰᤏᤧᤴᤗᤥ॥

᥈ ᤜᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤱᤃ ᤌᤧᤖᤡᤱᤒᤠ ᤁᤧᤜᤢ᤺ᤰᤐᤠ ᤜᤧᤰᤁᤣ ᤗ᤹ᤖᤥ.

ᤂᤧᤴ ᤁᤢᤛᤡᤰ ᤁᤧᤓᤥ᤺ᤱᤒᤧᤸᤗᤧ ᤂᤢᤏᤧ᤹ ᤁᤢᤜᤡᤱᤔᤧᤴ ᤔᤠᤛᤢᤖᤥ॥

᥉ ᤂᤧᤔᤠ᤹ ᤛᤡᤖᤠ᤹ ᤔᤧᤴᤎᤠᤱᤔᤧᤴ ᤔᤏᤠ᤺ᤸᤗᤧ ᤁᤢᤗᤠᤃᤡ ᤀᤡᤱᤎᤠ᤺ᤱᤒᤠ ᤐᤠ᤺ᤴᤗᤥ.

ᤁᤖ ᤁᤧᤖᤧᤰ ᤀᤍᤱᤜᤠ᤹ ᤆᤠᤜᤡ᤺ᤴ ᤂᤧᤈᤧᤰ ᤆᤥ᤺ᤰᤔᤠ ᤔᤧᤈᤠᤳᤗᤥ॥

᥊ ᤗᤧᤶᤛᤢᤘᤠᤒᤧᤸᤗᤧ ᤕᤠᤰᤘᤠ ᤌᤠᤔᤠ ᤕᤧᤶᤔᤥ ᤁᤢᤀᤡᤰᤋᤠᤵᤐᤡᤴ ᤔᤧᤍᤥ᤺ᤰᤂᤢᤴᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤆᤠᤛᤢᤶᤔᤠ ᤕᤧᤶᤔᤥ ᤁᤥ᤺ᤳᤋᤢ᤹ ᤁᤖ ᤌᤣᤀᤠᤱ ᤔᤧᤄᤥᤛᤢᤴᤗᤥ॥

᥋ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤥ ᤁᤧᤕᤠᤰᤐᤠ ᤏᤡᤱᤛᤣ᤺ᤰᤜᤠ᤹

ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤫᤠ᤺ᤳ ᤜᤧᤰᤋᤱᤒᤠᤖᤥ.

ᤁᤖ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤏᤠ᤺ᤸᤗᤧ ᤂᤧᤴ ᤀᤢ᤺ᤰᤂᤢ ᤗ᤺ᤳᤋᤢᤖᤥ॥

᥌ ᤕᤖᤡᤰ ᤔᤏᤠᤜᤠ᤹ᤖᤧ ᤀᤠᤵᤑᤣᤰ ᤂᤢᤴᤇᤡ᤹ᤀᤥ ᤀᤠᤵᤑᤠᤸᤗᤧᤛᤠᤱ

ᤌᤎᤵ ᤔᤧᤴᤗ᤹ᤔᤏᤠᤒᤠ ᤔᤡ᤺ᤶᤈᤡ ᤁᤳᤋᤢᤶᤒᤧ ᤑᤠ᤹ᤀᤠᤱ ᤕᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ.

ᤁᤖ ᤜᤧᤰᤋᤱᤒᤠ ᤛᤧᤰᤂᤠᤒᤠ ᤔᤏᤠ ᤀᤠᤳᤋᤡ ᤂᤥᤔᤠ ᤛᤢᤰᤋᤧᤵᤐᤣ᥅

᥍ ᤛᤠᤶᤕᤥᤏᤡᤒᤠ ᤔᤏᤠᤴ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤜᤡᤱᤔᤴᤏᤥ ᤘᤠ᤹ᤖᤥ.

ᤂᤢᤏᤧ᤹ ᤁᤢᤀᤣᤃᤠᤱ ᤁᤧᤘᤠ᤹ᤒᤠ ᤁᤢᤛ᤻ᤛᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥

᥎ ᤜᤠᤱᤅᤡᤴ ᤜᤠᤱᤕᤢᤰᤏᤠᤀᤥ ᤂᤠᤛᤧᤴ ᤗᤥ᤺ᤴᤇᤧ ᤕᤢᤱᤛᤡᤱᤅᤡᤸᤗᤧ.

ᤂᤢᤏᤧ᤹ ᤁᤢᤔᤡᤰᤁᤡᤸᤗᤧ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤛᤧᤴᤍᤢᤖᤥ॥

᥏ ᤀᤠᤳᤋᤡᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

“ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤴ ᤛᤢᤳᤌᤥ ᤁᤳᤋᤢᤱᤗᤥ.

ᤀᤠᤱᤃᤠ᤹ ᤛᤢᤳᤌᤥ ᤏᤢ ᤗᤠᤕᤥ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠᤖᤥ॥”

᥇᥆ ᤘᤣ᤹ ᤁᤧᤛᤧᤶᤒᤠ ᤔᤧᤴᤍᤱᤔᤏᤠᤒᤠ ᤁᤢᤎᤠᤱᤔᤠᤜᤠ᤹ ᤏᤢ

ᤁᤢᤛᤡ᤺ᤰᤔᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤗᤧ᤺ᤱᤗᤥ॥

᥇᥇ ᤗᤳᤇᤠ ᤀᤅᤧ᤺ᤰᤘᤠ᤺ᤴᤏᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤰᤜᤠ᤹ᤗᤠᤶ

ᤂᤢᤏᤧ᤹ ᤁᤢᤕᤧᤵᤗᤧᤰᤜᤠ᤹ ᤛᤢᤳᤌᤥ ᤏᤢ ᤁᤢᤍᤥ᤺ᤵᤔᤠ

ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤔᤠ ᤛᤢᤰᤋᤧᤳᤗᤥ॥

᥇᥈ ᤏᤠᤃᤧᤄᤧᤶᤒᤠ ᤏᤧᤰᤂᤥ᤹ᤀᤡᤴ ᤏᤢ ᤁᤧᤏᤡᤒᤠ ᤔᤡᤰᤁᤧᤴ

ᤏᤧᤵᤔᤠᤱ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤆᤥᤃᤢᤒᤠᤖᤥ॥

᥇᥉ ᤂᤧᤏᤧ᤹ ᤔᤡᤰᤕᤢᤔᤧᤴ ᤁᤧᤛᤡᤖᤠ᤹ ᤔᤧᤎᤠᤅᤧᤴᤏᤧ᤹ᤀᤥ.

ᤂᤧᤸᤗᤧ ᤂᤧᤏᤧ᤹ ᤀᤠᤸᤗᤛᤠᤱ ᤕᤠᤱᤃᤧᤛᤠ᤹ᤒᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤔᤧᤴᤀᤡᤶᤔᤣ ᤆᤠᤱᤈᤠᤱᤅᤠᤱ ᤕᤢᤅᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤧ᤹ ᤐᤥᤃᤢᤃᤧᤴ ᤁᤢᤈᤠ ᤁᤧᤃᤣ᤺ᤰᤛᤢ ᤁᤧᤃᤳᤋᤢᤖᤥ॥

᥇᥊ ᤁᤧᤀᤡᤱᤒᤧᤸᤗᤧ ᤐᤠ᤺ᤳᤋᤢ᤹. “ᤁᤴ ᤏᤢᤒᤠ ᤔᤧᤈᤥ᤺ᤰᤏᤧᤴ. ᤁᤴ ᤏᤢᤒᤠ ᤔᤧᤈᤥ᤺ᤰᤏᤧᤴ᥄”

ᤂᤧᤒᤩᤠᤱ ᤏᤠᤏᤠᤰ ᤐᤣ᤺ᤰᤁᤠᤱ ᤀᤡᤅᤢᤒᤠ ᤐᤠ᤺ᤴᤏᤥ ᤂᤧᤴ ᤜᤧᤴᤇᤡᤱᤗᤥ॥

᥇᥋ ᤛᤠᤶᤔᤩᤠᤱ ᤘᤠ᤹. ᤜᤧ᤺ᤰᤁᤱᤃᤱᤒᤠ ᤔᤢᤎᤡᤱᤗᤢᤱᤜᤠ᤹ ᤘᤧᤳᤋᤧᤛᤖᤧ ᤘᤠ᤹ᤖᤥ.

ᤁᤖ ᤏᤧᤜᤡᤏᤡᤱᤘᤠ᤹ᤖᤧ ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤃ ᤂᤥᤔᤠ ᤁᤧᤛᤠᤰᤐᤠ ᤔᤢᤎᤡᤱᤛᤡᤖᤥ॥

᥇᥌ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤔᤏᤠ᤺ᤸᤗᤧ ᤁᤢᤛᤡᤱᤏᤠᤳᤋᤥ ᤋᤥ᤺ᤴᤍᤡ

ᤁᤧᤕᤢᤱᤛᤡᤱᤒᤠ ᤔᤏᤠ᤺ᤸᤗᤧ ᤁᤢᤍᤣ᤺ᤳᤋᤡᤴᤏᤠᤱ ᤏᤠᤵᤋᤧ᤹ᤀᤥ.

ᤂᤧᤸᤗᤧ ᤋᤠᤵᤁᤧᤒᤧ᤹ᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤃᤡ ᤜᤧᤰᤁᤣ ᤆᤥᤃᤢᤒᤠᤃᤪ.

ᤂᤧᤴ ᤁᤢᤍᤣ᤺ᤳ ᤁᤢᤈᤠᤱᤅᤡᤴ ᤋᤡᤰ ᤕᤢᤱᤔᤠ ᤐᤥᤱᤗᤥ॥

᥇᥍ ᤔᤏᤠ᤺ᤸᤗᤧ ᤀᤡᤱᤗᤧᤰᤗᤠᤶ ᤂᤥᤛᤢᤒᤠ ᤁᤢᤈᤠ᤺ᤴ ᤁᤢᤗᤠᤃᤡ ᤁᤢᤈᤠᤏᤢ᤹ᤖᤥ.

ᤁᤖ ᤁᤢᤏᤢᤵᤔᤥᤃ ᤁᤢᤶᤒᤪᤠ ᤁᤢᤗᤧ᤺ᤶ ᤗᤢᤱᤈᤡᤃᤣ᤺ᤰ ᤕᤠᤰᤋᤢᤒᤠ ᤜᤧᤰᤁᤣ ᤗ᤹ᤖᤥ॥

᥇᥎ ᤏᤢᤒᤠ ᤛᤢᤈᤠᤐᤠ᤺ᤴ ᤏᤠ᤺ᤰᤋᤧᤛᤧ᤹ᤀᤠᤱ ᤏᤡᤱᤛᤣ᤺ᤰᤜᤠ᤹ ᤆᤥᤃᤧ᤹ᤀᤥ.

ᤌᤱ ᤆᤥ᤺ᤰᤔᤠ ᤘᤠ᤹ᤏᤣᤓᤃᤪ ᤗᤠᤶᤗᤥ ᤐᤠ᤺ᤴᤜᤠ᤹ ᤂᤥᤛᤧ᤹ᤀᤥ॥

᥇᥏ ᤐᤠ᤺ᤴ ᤁᤧᤒᤱᤒᤧᤸᤗᤧ ᤛᤫᤠ᤺ᤵᤐᤠ ᤐᤠ᤺ᤴᤏᤥ ᤀᤡᤱᤗᤧᤰ ᤆᤥᤃᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤁᤢᤶᤒᤪᤠ ᤁᤧᤀᤡ᤺ᤵᤐᤠ ᤔᤏᤠᤗᤠᤶᤒᤠ ᤔᤠ᤺ᤱᤄᤠ ᤘᤕᤧ᤹ᤀᤥ॥

᥈᥆ ᤁᤢᤓᤠᤖᤧ ᤀᤠᤵᤑᤣᤰ ᤁᤢᤶᤒᤠ ᤀᤡᤃᤪ ᤁᤢᤶᤔᤠ ᤛᤠᤰᤔᤢᤖᤠ ᤔᤠᤱᤍᤣ ᤔᤧᤳᤋᤢᤏᤣᤓᤃᤪ.

ᤛᤣᤔᤡ᤺ᤴ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤔᤥ ᤔᤧᤛᤧᤖᤢᤒᤠᤜᤧᤰᤁᤣ ᤂᤧᤸᤗᤧ ᤁᤢᤜᤡᤱᤔᤴᤗᤧᤴ ᤛᤣᤔᤡ᤺ᤴ ᤔᤧᤛᤧᤖᤢᤖᤥ॥

᥈᥇ ᤜᤠᤖᤠᤀᤣ ᤂᤥᤃᤧᤍᤧᤵᤐᤠ ᤗᤰᤂᤥᤔᤠᤴ

ᤁᤢᤏᤢᤵᤔᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤒᤥ᤺ᤱᤏᤧᤴᤗᤥ॥

᥈᥈ ᤀᤰᤂᤣ ᤔᤧᤸᤗ᤹ᤀᤧ᤹. “ᤁᤧᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ᥄”

ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴ ᤜᤠᤱᤄᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤋᤠᤱᤃᤧᤛᤧ᤺ᤵᤗᤥ॥

᥈᥉ ᤔᤧᤱᤃᤧᤵᤔᤏᤠᤒᤠ ᤁᤢᤛᤡ᤺ᤰᤔᤠ ᤁᤢᤎᤠᤱᤔᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤗᤧ᤺ᤱᤗᤥ.

ᤜᤧᤰᤁᤩᤠᤱ ᤀᤡᤱᤗᤧᤰᤐᤠ ᤋᤧᤶᤍᤢᤖᤡ᤺ᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤧᤍᤠᤛᤢᤴᤗᤥ॥

᥈᥊ ᤔᤏᤠ᤺ᤸᤗᤧ ᤁᤢᤗᤠᤱᤃᤠ᤺ᤱᤜᤠ᤹ ᤕᤜᤘᤣ ᤍᤠᤱᤒᤠᤗᤠᤶᤔᤣ ᤛᤣ᤺ᤰᤕᤢᤰ ᤐᤥᤱᤗᤥ.

ᤔᤏᤠ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤀᤠᤵᤑᤣᤰ ᤁᤢᤗᤠᤶᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤒᤣ᥅

᥈᥋ ᤛᤡᤱᤛᤡᤱ ᤔᤧᤸᤗ᤹ᤀᤣ ᤁᤢᤓᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤠ ᤛᤢ᤺ᤵᤔᤠᤀᤠᤱ

ᤔᤠᤱᤜᤧᤰ ᤆᤥ᤺ᤰᤔᤏᤠᤒᤧᤴ ᤕᤠᤱᤛᤡᤖᤰ ᤏᤡᤱᤘᤠ᤹ ᤀᤡ᤺ᤵᤔᤠᤃ

ᤔᤏᤠ᤺ᤸᤗᤧ ᤁᤢᤗᤠᤃᤡ ᤆᤧᤱᤄᤪᤱᤒᤠ ᤐᤥᤱᤗᤥ॥

᥈᥌ ᤛᤡᤰᤁᤢᤶᤏᤡᤒᤠ ᤜᤠᤱᤅᤡᤸᤗᤧ ᤋᤠᤰᤁᤧᤓᤧᤒᤠᤜᤠ᤹ ᤕᤠᤀᤣᤵᤋᤢᤛᤡᤖᤥ.

ᤂᤢᤏᤧ᤹ ᤂᤧᤱᤜᤠ᤹ᤖᤧ ᤛᤶᤎᤠᤱ ᤆᤠᤏᤢᤰᤔᤠ ᤁᤠᤵᤗᤥ᤺ᤰᤁᤧᤴ ᤀᤡᤛᤢᤖᤥ॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤔᤡ᤺ᤸᤗᤧ ᤔᤏᤠ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤁᤥ᤺ᤳᤋᤢᤖᤥ.

ᤂᤧᤸᤗᤧ ᤂᤢᤏᤧ᤹ ᤁᤢᤛᤡᤃᤠᤱᤒᤠ ᤁᤢᤛᤡᤰᤗᤢᤱᤔᤧᤴ ᤁᤥ᤺ᤳᤋᤢ ᤗ᤺ᤳᤋᤢᤖᤥ॥

᥈᥎ ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤡ᤺ᤶᤈᤡ ᤏᤢ ᤏᤛᤠ᤺ᤴᤛᤠᤒᤠ ᤆᤥ᤺ᤰᤔᤧᤸᤗᤧ ᤜᤠᤱᤅᤡᤴ ᤁᤶᤒᤪᤠᤱ ᤔᤧᤵᤋᤢᤖᤥ.

ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤗᤠᤶᤒᤠᤀᤣ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤋᤠᤱᤛᤧ᤺ᤵᤋᤢᤖᤥ॥

᥈᥏ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱᤅᤡᤴ ᤂᤢᤴᤇᤡ᤹ ᤌᤢᤶᤔᤧᤴᤗᤥ.

ᤁᤧᤓᤢᤵᤐᤠ ᤌᤧᤃᤣ᤺ᤰᤁᤡᤴ ᤁᤠᤵᤐᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤘᤠ ᤔᤠᤱᤘᤠᤖᤥ॥

᥉᥆ ᤜᤢᤰᤐᤢᤳᤜᤠ᤹ ᤏᤢ ᤁᤠ᤺ᤶᤔᤠᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤀᤡ᤺ᤰᤛᤢᤍᤣ᤹ᤖᤢᤖᤥ.

ᤜᤧᤰᤁᤩᤠᤱ ᤋᤧ᤺ᤶᤓᤢᤰᤁᤡᤸᤗᤧ ᤛᤡᤰᤗᤢᤱᤔᤧᤴ ᤛᤢᤳᤌᤥ ᤐᤥᤱᤗᤥ॥

᥈᥇

ᤜᤠᤱᤅᤡᤸᤗᤧ ᤁᤢᤛᤡᤰᤁᤢᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥ ᤘᤠ᤹ᤖᤥ.

ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤧᤴ ᤁᤢᤀᤡᤛᤡ᤺ᤰ ᤀᤠᤳᤋᤡ ᤜᤡᤔᤠᤍᤣᤔᤠ

ᤏᤡᤱᤘᤠ᤹ ᤆᤥᤃᤢ᤹. ᤂᤢᤏᤧ᤹ ᤂᤧᤳᤏᤠᤀᤣ ᤜᤡᤛᤢᤍᤣᤛᤢᤖᤥ॥

᥈ ᤔᤏᤠ᤺ᤸᤗᤧ ᤁᤧᤖᤧᤰ ᤁᤢᤗᤠᤶᤜᤠ᤹ ᤁᤢᤍᤥ᤺ᤵᤔᤠ ᤆᤥᤰ ᤑᤠ᤹ᤀᤠᤱ ᤀᤡ᤺ᤳᤋᤢᤒᤡᤗᤠ.

ᤁᤖ ᤛᤡᤰᤗᤢᤱᤔᤠ᤹ ᤁᤧᤛᤠ᤹ᤒᤠᤃ ᤕᤜᤘᤣ ᤍᤠᤱᤒᤧᤴᤏᤣ ᤘᤠ᤹ᤖᤥ॥

᥉ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤂᤠᤛᤧᤴ ᤆᤥᤰ.

ᤜᤠᤒᤠ ᤂᤧᤴᤏᤣ ᤛᤡᤍᤢᤱᤈᤓᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ᤌᤠᤱᤗᤥ॥

᥊ ᤁᤧᤜᤧᤴᤇᤡᤱᤒᤠ ᤔᤡᤰ ᤏᤢ ᤀᤠᤱᤍᤡᤱ ᤁᤧᤗ᤹ᤒᤠ ᤛᤡᤰᤗᤢᤱᤔᤠᤴ.

ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤛᤣᤔᤡᤖᤥ. ᤂᤧᤱᤃ ᤗᤠᤕᤥᤖᤥ᥄

᥋ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤸᤗᤧ ᤁᤢᤏᤡᤱᤛᤣ᤺ᤰᤜᤠ᤹ᤖᤧ ᤌᤥᤒᤥ ᤐᤥᤔᤠ ᤐᤠ᤺ᤴ ᤗᤧᤵᤔᤠᤱ ᤂᤧᤴ ᤗᤠᤶᤗᤥᤛᤢᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤜᤠᤖᤠᤘᤖᤠ ᤁᤧᤈᤥ᤺ᤰᤐᤧᤴ ᤕᤠᤱᤃᤧᤛᤠ᤹ᤒᤠ ᤐᤥᤱᤗᤥ॥

᥌ ᤀᤡᤱᤗᤧᤰᤁᤣ ᤗᤧᤛᤥ᤺ᤳᤋᤧᤸᤗᤧ ᤀᤠᤵᤑᤣᤰ ᤋ᤹ᤕᤠ᤺ᤴᤏᤡᤴ ᤋᤥ᤺ᤶᤔᤠᤃ

ᤁᤧᤒᤧᤒᤠ ᤁᤧᤒᤣ᤺ᤰᤐᤠ ᤜᤠ᤺ᤱᤃᤢᤒᤠ ᤏᤢ ᤀᤠᤛᤧᤳᤛᤧᤵᤐᤠ ᤀᤡᤈᤥᤖᤥ॥

᥍ ᤋᤠᤰᤁᤧᤓᤧ᤹ᤒᤧᤸᤗᤧ ᤁᤢᤄᤷᤔᤧᤴᤍᤰ ᤆᤥ᤺ᤰᤔᤧᤸᤗᤧᤀᤣ ᤂᤧᤱᤜᤠ᤹ ᤀᤢ᤺ᤰᤂᤢᤍᤣ᤹ᤖᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤁᤢᤍᤥ᤺ᤵᤔᤠ ᤐᤠ᤺ᤴᤏᤡᤴ ᤆᤥ᤺ᤰᤔᤠ ᤂᤧᤱᤜᤠ᤹ ᤔᤧᤴᤍᤧᤴᤏᤧᤴᤗᤥ॥

᥎ ᤀᤠᤵᤋᤡᤰᤛᤠᤒᤧᤴ ᤁᤡᤁᤫᤧ᤺ᤱᤃᤧ᤺ᤱᤒᤠ ᤗᤠᤶᤔᤥ ᤗᤠᤱᤄᤣ᤺ᤰᤗᤥ.

ᤁᤖ ᤁᤢᤍᤥ᤺ᤵᤔᤠ ᤔᤏᤠᤴ ᤁᤢᤍᤥ᤺ᤵᤔᤠ ᤗᤠᤶᤔᤥ ᤗᤠᤱᤄᤣ᤺ᤰᤰᤗᤥ॥

᥏ ᤂᤧᤔᤠ᤹ ᤁᤧᤈᤥ᤺ᤰᤔᤠ ᤔᤣ᤺ᤳᤋᤧᤴᤏᤢ ᤗᤳᤇᤠ ᤜᤡᤶᤔᤥ ᤕᤢᤱᤔᤠᤏᤢ᤺ᤸᤗᤧᤃ

ᤁᤦᤛᤡ᤺ᤸᤗᤧ ᤗᤳᤇᤠ ᤁᤢᤛᤢᤰᤐᤥ ᤀᤣ᤺ᤰ ᤕᤢᤱᤔᤠ ᤏᤢᤒᤠᤖᤥ॥

᥇᥆ ᤋᤠᤰᤁᤧᤓᤧᤒᤠ ᤔᤏᤠ᤺ᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤥ ᤔᤡᤰᤁᤣ᤺ᤳᤋᤢᤖᤥ.

ᤂᤧᤸᤗᤧ ᤁᤢᤜᤡᤶᤒᤣᤛᤠᤱᤒᤧᤸᤗᤧ ᤂᤢᤏᤧ᤹ᤗᤠᤶ ᤗᤢᤱᤔᤠ᤹ ᤋᤢᤰᤔᤠ ᤔᤧᤄᤥᤛᤢᤴᤗᤥ॥

᥇᥇ ᤁᤢᤏᤠᤔᤧᤴᤇᤠ᤹ ᤕᤠᤵᤔᤡ ᤀᤠᤔᤧᤵᤔᤧᤵᤐᤧᤴ ᤂᤢᤶᤍᤡᤱ ᤐᤡᤔᤧᤸᤗᤧ.

ᤂᤧᤒᤩᤠᤱ ᤂᤠᤍᤠ᤺ᤰᤐᤠ ᤔᤏᤠ᤺ᤸᤗᤧ ᤛᤡᤰᤁᤢᤶᤏᤡᤱᤘᤠ᤹ ᤂᤥᤛᤢᤖᤥ.

ᤛᤡᤰᤁᤢᤶᤛᤠᤒᤧᤴ ᤏᤡᤛᤠᤶ ᤐᤡᤔᤧᤸᤗᤧ. ᤂᤧᤸᤗᤧ ᤏᤧᤜᤡᤏᤡᤱᤘᤠ᤹ ᤂᤥᤛᤢᤖᤥ॥

᥇᥈ ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠᤰᤁᤧᤓᤧᤒᤧᤸᤗᤧ ᤁᤢᤜᤡᤶᤛᤕᤱᤅᤡᤴ ᤏᤡᤱᤘᤠ᤹ ᤀᤡᤃᤣ᤺ᤰ ᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤋᤠᤰᤁᤧᤓᤧ᤹ᤒᤧᤒᤠᤜᤠ᤹ᤀᤥ ᤔᤧᤰᤔᤠᤛᤡᤔᤠᤴ ᤋᤠᤖᤢᤖᤥ॥

᥇᥉ ᤕᤠᤱᤃᤧᤛᤠ᤹ᤒᤧᤸᤗᤧ ᤁᤢᤒᤣ᤺ᤸᤗᤡ᤺ᤴ ᤔᤏᤠ᤺ᤸᤗᤧ ᤂᤧᤶᤄᤧᤶ ᤔᤧᤗᤠᤵᤋᤢᤴᤏᤣᤓᤃᤪ.

ᤂᤢᤏᤧ᤹ᤀᤠᤱ ᤐᤣᤗᤡ ᤑᤠᤰᤁᤡᤸᤗᤧ ᤁᤢᤒᤣ᤺ᤸᤗᤡ᤺ᤸᤗᤧ ᤏᤢᤃᤵ ᤔᤧᤄᤥᤛᤢᤴᤗᤥ॥

᥇᥊ ᤛᤫᤠ᤺ᤳᤋᤠᤱ ᤐᤡᤔᤏᤠᤒᤠ ᤔᤡᤰᤋᤥ᤺ᤰᤁᤡᤸᤗᤧ ᤕᤠ᤺ᤰᤗᤧ᤹ᤔᤧᤴ ᤆᤡ᤺ᤰᤋᤢᤖᤥ.

ᤜᤧᤰᤁᤩᤠᤱ ᤐ᤺ᤳᤌᤠᤱᤅᤥ ᤛᤢᤱᤔᤏᤠᤀᤠᤱ ᤐᤡᤔᤏᤠᤒᤠ ᤛᤢᤖᤢᤳ ᤕᤠᤱᤅᤡᤸᤗᤧ

ᤛᤠᤰᤁᤧᤴᤏᤡᤸᤗᤧ ᤔᤡ ᤁᤧᤒᤥ᤺ᤱᤒᤠ ᤛᤡᤰᤐᤥ᤺ᤰᤔᤧᤴ ᤏ᤺ᤶᤏ᤺ᤶᤒᤠ ᤆᤥᤃᤢᤖᤥ॥

᥇᥋ ᤁᤢᤍᤥ᤺ᤵᤔᤠ ᤂᤠᤛᤧᤴ ᤐᤥ᤺ᤱᤅᤡᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤛ᤺ᤳᤗᤥ.

ᤁᤖ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤃ ᤂᤢᤴᤇᤡ᤹ ᤕᤱᤔᤠ ᤁᤧᤳᤗᤥ॥

᥇᥌ ᤂᤠᤛᤡᤱᤏᤡ᤺ᤵᤔᤠᤗᤠᤶ ᤔᤠ᤺ᤱᤄᤠ ᤁᤧᤒᤥ᤺ᤱᤒᤠ ᤔᤏᤠᤴ

ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤱᤈᤢᤶᤔᤥ ᤏᤠ᤺ᤶᤛᤡᤱᤛᤧ ᤁᤧᤳᤗᤥ॥

᥇᥍ ᤛᤢᤰᤂᤣᤘᤠᤀᤥ ᤘᤠ᤹ᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤧᤴ ᤕᤠᤱᤃᤧᤛᤠ᤹ᤒᤠ ᤐᤥᤱᤗᤥ.

ᤆᤧᤸᤗᤧᤰᤛᤣ ᤌᤡ ᤏᤢ. ᤈᤤᤋᤢᤏ ᤏᤡ᤺ᤱᤃᤣ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤧᤴ ᤀᤠᤓᤧᤸᤗᤧᤀᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤒᤥ᤺ᤱᤏᤧᤴᤗᤥ॥

᥇᥎ ᤛᤠᤶᤕᤥᤏᤡᤒᤠᤴ ᤁᤧᤎᤧ᤹ᤒᤠ ᤁᤢ᤹ᤀᤡᤃᤧᤓᤧᤶᤒᤧᤴ ᤐᤥᤱᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠᤴ ᤁᤢᤍᤥ᤺ᤵᤔᤠᤜᤠ᤹ᤖᤧ ᤗᤠᤃᤡ ᤌᤧ᤹ᤔᤠ ᤆᤡᤃᤰᤘᤠ ᤔᤧᤒᤥᤱᤗᤥ॥

᥇᥏ ᤜᤠᤈᤧᤰᤆᤧᤰᤔᤠ ᤏᤢ ᤁᤢᤛᤡᤰ ᤁᤧᤒᤥ᤺ᤰᤔᤠ ᤔᤣ᤺ᤳᤋᤧᤴᤏᤢ ᤕᤢᤱᤔᤠᤏᤢ᤺ᤸᤗᤧ

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ ᤘᤠ᤹ᤔᤠ ᤏᤢᤒᤠᤖᤥ॥

᥈᥆ ᤛᤡᤰᤁᤢᤶᤏᤡᤒᤧᤸᤗᤧ ᤁᤢᤜᤡᤶᤔᤡᤴ ᤏᤢᤒᤠ ᤁᤢᤈᤠ ᤏᤢ ᤏᤡ᤺ᤱᤃᤣᤸᤗᤧ ᤋᤡᤶᤗᤥ.

ᤁᤖ ᤀᤍᤱ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤌᤩ᤺ᤱ ᤔᤠ᤺ᤴᤍᤢᤖᤥ॥

᥈᥇ ᤛᤠᤶᤕᤥᤏᤡᤔᤠ ᤜᤧᤰᤁᤩᤠᤱ ᤌᤎᤵ ᤔᤧᤴᤗ᤹ᤔᤏᤠᤒᤠ ᤔᤡ᤺ᤶᤈᤡ᤺ᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤧᤸᤗᤧ.

ᤜᤡᤱᤔᤴ. ᤏᤢ᤹ᤔᤠᤍᤠᤔᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤖᤥ॥

᥈᥈ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤁᤧᤎᤢᤶᤒᤧᤸᤗᤧ ᤁᤢᤕᤧᤰᤕᤰᤁᤡᤴ ᤑᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤜᤧᤴᤍᤢᤒᤠ ᤁᤧᤎᤢᤶᤒᤠ ᤕᤰᤁᤡᤴ ᤗᤢ᤺ᤴᤍᤢᤍᤣᤛᤢᤖᤥ॥

᥈᥉ ᤀᤠᤵᤑᤣᤰ ᤔᤢᤖᤠ ᤏᤢ ᤗᤧᤛᤥ᤺ᤵᤐᤠ ᤁᤶᤒᤪᤠᤱ ᤁᤧᤔᤧᤵᤐᤠ ᤔᤏᤠᤴ

ᤂᤢᤏᤧ᤹ ᤁᤧᤛᤠᤰᤐᤠ ᤋᤢᤰᤂᤣᤗᤠᤰᤂᤣᤀᤥ ᤋᤠᤱᤛᤧ᤺ᤵᤛᤡᤱᤗᤥ॥

᥈᥊ ᤀᤠᤱᤍᤡᤱ ᤁᤧᤗ᤹ᤒᤠ ᤏᤢ ᤕᤶᤒᤠ ᤁᤧᤜᤧᤴᤇᤡᤱᤒᤠ ᤔᤏᤠ᤺ᤸᤗᤧ

ᤂᤢᤏᤧ᤹ ᤁᤢᤔᤡᤱ “ᤁᤢᤏᤠᤔᤧᤴᤇᤠ᤹ ᤕᤠᤵᤔᤡ ᤀᤠᤔᤧᤵᤔᤧᤵᤐᤠᤖᤥ”

ᤂᤧᤸᤗᤧ ᤀᤠᤱᤃᤠ᤹ ᤀᤣ᤺ᤰ ᤁᤧᤗ᤹ᤒᤠ ᤛᤢᤳᤏᤠ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ॥

᥈᥋ ᤗᤧᤶᤛᤢᤘᤠᤒᤧᤸᤗᤧ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤏᤡᤸᤗᤧᤀᤣ ᤂᤢᤏᤧ᤹ ᤛᤩᤧᤖᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤜᤢᤰᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤍᤧᤴᤏᤧᤴᤗᤥ॥

᥈᥌ ᤗᤧᤴᤍᤡᤰ ᤏᤠᤶᤎᤠᤎᤠᤀᤣ ᤂᤧᤸᤗᤧ ᤇᤧᤴᤏᤠ ᤕᤖᤡᤰ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤖᤥ.

ᤁᤖ ᤛᤠᤶᤕᤥᤏᤡᤒᤠᤸᤗᤧᤃ ᤜᤢᤰᤐᤰ ᤕᤶᤒᤠ ᤆᤥᤃᤢᤀᤠᤱ ᤀᤠᤒᤡᤖᤥ॥

᥈᥍ ᤋᤠᤰᤁᤧᤓᤧ᤹ᤒᤧᤸᤗᤧ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠ᤺ᤴ ᤕᤠᤶᤃᤧᤛᤡᤱᤒᤠ ᤆᤥ᤺ᤰᤗᤥ.

ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤺ᤸᤗᤧ ᤋᤥ᤺ᤶᤔᤏᤠᤒᤧᤴ ᤀᤠᤰᤂᤧᤴ ᤛᤠ᤹ᤖᤡᤰ ᤛᤡᤰᤗᤧ᤺ᤱᤅᤡᤖᤥ᥄

᥈᥎ ᤔᤧᤴᤘᤠ᤹ᤔᤏᤠᤒᤠ ᤀᤡᤱᤗᤧᤰᤐᤠ ᤋᤥ᤺ᤴᤍᤡ ᤁᤧᤒᤠ᤺ᤵᤐᤧᤴ ᤔᤧᤰᤗᤥ.

ᤁᤖ ᤏᤢᤖᤡᤰ ᤁᤧᤄᤧᤶᤒᤧᤸᤗᤧ ᤁᤢᤗᤡᤱᤍᤥ ᤁᤧᤳᤗ ᤏᤡᤛᤢᤒᤧᤴ ᤐᤠ᤺ᤳᤋᤢᤖᤥ॥

᥈᥏ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤴ ᤜᤠᤱᤜᤠᤱ ᤁᤧᤗ᤹ᤒᤠ ᤁᤢᤀᤡᤛᤡ᤺ᤰ ᤗᤠᤱᤄᤣ᤺ᤰᤗᤥ.

ᤁᤖ ᤁᤢᤍᤥ᤺ᤵᤔᤠᤀᤠᤱ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤁᤢᤕᤧᤵᤗᤧᤰᤜᤠ᤹ ᤀᤡ᤺ᤳᤋᤢᤖᤥ॥

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤢᤗᤡᤱᤍᤥ ᤁᤧᤵᤔᤠ ᤁᤧᤛᤢᤰᤐᤠ

ᤀᤰᤋᤱᤒᤠ ᤛᤡᤰᤁᤢᤶᤏᤡᤱᤘᤠ᤹. ᤀᤡ᤺ᤳᤇᤡᤱᤛᤠᤶ ᤀᤡᤃᤪ ᤏᤡᤱᤛᤣ᤺ᤰ ᤜᤥ᤺ᤵᤗᤥ॥

᥉᥇ ᤌᤱ ᤌᤰᤔᤠ ᤕᤧᤴᤏᤡᤸᤗᤧ ᤗᤠᤃᤡ ᤀᤴᤜᤠ᤹ ᤕᤠᤖᤡᤵ ᤆᤥ᤺ᤰᤔᤠᤛᤡ ᤐᤥᤱᤗᤥ.

ᤁᤖ ᤌᤱ ᤏᤠ᤺ᤶᤔᤠᤃ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤢᤜᤢᤰᤁᤥ ᤘᤠ᤹ᤖᤥ॥

᥈᥈

ᤕᤖᤡᤰ ᤕᤠᤱᤛᤠᤁᤢᤴᤎᤣᤏᤢ᤺ᤸᤗᤧ ᤏᤢᤒᤠ ᤔᤡᤱ ᤛᤣ᤺ᤰᤔᤠ ᤏᤢᤒᤠᤖᤥ.

ᤔᤡᤱᤛᤥ ᤌᤠᤱᤛᤥ ᤂᤥᤔᤠ ᤛᤠᤶᤔᤩᤠᤱ ᤕᤢᤵᤐᤠᤏᤢ᤺ᤸᤗᤧᤀᤠᤱ ᤐᤏᤢᤏᤢᤒᤠᤖᤥ॥

᥈ ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ ᤕᤠᤱᤃᤧᤛᤠ᤹ᤒᤧᤴ ᤏᤧᤵᤔᤠᤱ

ᤁᤴ ᤐᤠ᤺ᤴᤏᤥ ᤁᤢᤍᤱᤒᤠ ᤆᤥ᤺ᤰᤛᤡᤖᤥ.

ᤂᤧᤱᤜᤠ᤹ ᤁᤧᤖᤧᤰ ᤁᤧᤈᤥ᤺ᤰᤐᤠᤱᤃ ᤕᤜᤘᤣ ᤍᤠᤱᤒᤧᤴᤏᤣᤖᤥ॥

᥉ ᤂᤠᤛᤡᤱᤃᤧᤏᤡ᤺ᤵᤐᤧᤸᤗᤧ ᤕᤧᤳᤋᤢᤰᤂᤣ ᤋᤠᤖ ᤐᤵᤐᤠ ᤏᤡᤛᤢᤖᤥ

ᤜᤧᤰᤁᤩᤠᤱ ᤁᤢᤓᤠ ᤋᤧᤴᤏᤥ ᤛᤧ᤺ᤵᤛᤡᤱᤗᤥ.

ᤁᤖ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤔᤏᤠᤴ ᤂᤧᤴ ᤗᤧᤵᤔᤠᤱᤅᤣ ᤐᤣ᤺ᤰᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤂᤢᤶᤍᤡᤱ ᤂᤥᤛᤢᤖᤥ॥

᥊ ᤏ᤺ᤶᤏ᤺ᤶ ᤗ᤹ᤔᤠ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤧᤸᤗᤧ.

ᤕᤠᤱᤛᤠᤁᤢᤴᤎᤣ. ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤜᤡᤱᤔᤧᤴ ᤋᤠᤖᤢᤖᤥ॥

᥋ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤜᤠ᤹ᤀᤥ

ᤋᤡᤱᤜᤠ᤹ ᤏᤢ ᤀᤡᤈᤥᤜᤠ᤹ ᤔᤧᤃᤧᤛᤢᤀᤠᤱ ᤏᤧᤖᤥ.

ᤁᤖ ᤀᤠᤳᤋᤡᤸᤗᤧ ᤁᤢᤜᤡᤱᤔᤧᤴ ᤛᤧ᤺ᤵᤋᤢ᤹ ᤂᤢᤏᤧ᤹

ᤜᤧᤰᤋᤱᤒᤠ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤘᤠ᤹ᤖᤥ॥

᥌ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤥ ᤀᤅᤧ᤺ᤰᤘᤠ᤺ᤴ ᤗᤠᤱᤄᤣ᤺ᤰᤛᤧ᤹ᤀᤥ.

ᤂᤧᤒᤩᤠᤱ ᤁᤠᤵᤐᤥᤒᤠ ᤋᤢᤶᤗ ᤌᤠᤖᤡᤰ ᤂᤧᤴ ᤗᤠᤶᤔᤡᤴ ᤔᤧᤗᤧᤖᤢᤴᤗᤥ॥

᥍ ᤕᤠᤱᤛᤠᤁᤢᤴᤎᤣᤛᤠᤒᤧᤸᤗᤧ ᤕᤠᤱᤃᤧᤛᤠᤒᤧᤴ ᤕᤢᤰᤋᤢᤖᤥ.

ᤛᤡᤱᤏᤠᤳ ᤁᤧᤍᤣ᤹ᤒᤧᤴ. ᤛᤡᤱᤏᤠᤳ ᤁᤧᤒᤡᤒᤧᤸᤗᤧ ᤁᤢᤕᤥ᤺ᤰ ᤐᤥᤱᤗᤥ॥

᥎ ᤔᤧᤏᤫᤠ᤹ᤔᤏᤠ ᤂᤠᤛᤧᤴ ᤁᤧᤜᤣ᤹ᤒᤠᤸᤗᤧ ᤔᤧᤰᤔᤠᤛᤡᤔᤠᤴ ᤛᤢᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤡᤰᤛᤶᤔᤧᤸᤗᤧ ᤋᤰᤁᤠ᤺ᤳᤋᤧᤴ ᤀᤧᤰᤗᤥ॥

᥏ ᤁᤧᤏᤢ᤹ᤒᤠ ᤔᤏᤠ᤺ᤸᤗᤧ ᤀᤠᤵᤑᤣᤰᤁᤠᤱ ᤔᤢ᤹ᤀᤡᤛᤠᤶ ᤂᤥᤛᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤍ᤺ᤰᤁᤧᤴ ᤕᤠᤱᤃᤧᤛᤠ᤹ᤒᤧᤴ ᤑ᤺ᤰᤂᤢ ᤐᤡᤖᤢᤖᤥ॥

᥇᥆ ᤁᤢᤏᤠᤔᤧᤴᤇᤠ᤹ ᤁᤧᤒᤠ᤺ᤵᤐᤧᤴ ᤗᤠ᤺ᤰᤁᤠᤳ ᤗ᤺ᤳᤋᤧ᤹ᤀᤥ.

ᤂᤶᤓᤩᤠᤱ ᤂᤧᤈᤧᤰ ᤐᤠ᤺ᤴᤏᤡᤴ ᤔᤠᤒᤣ᤺ᤰᤗᤥ.

ᤐᤠ᤺ᤴᤎᤱ ᤏᤢ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤏᤢᤵᤗᤥ॥

᥇᥇ ᤀᤠᤳᤋᤡᤸᤗᤧ ᤛᤡᤰᤗᤢᤱᤔᤧᤴ ᤛᤢᤳᤌᤥᤒᤠ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹

ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤁᤢᤒᤠ᤺ᤴᤏᤡᤴ ᤗᤢᤱᤃᤢᤶᤒᤠ ᤆᤥᤰ.

ᤂᤢᤏᤧ᤹ ᤁᤢᤗᤠᤃᤡ ᤜᤠᤱᤅᤡᤴᤏᤠᤱ ᤁᤢᤴᤍᤣ᤺ᤱᤒᤠ ᤐᤥᤱᤗᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤏᤛᤠ᤺ᤴ ᤁᤧᤗᤧᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤕᤠ᤺ᤶᤒᤰ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤛᤧᤰᤂᤠᤒᤠ ᤐᤠ᤺ᤴᤈᤠᤰᤁᤡᤴ ᤛᤧ᤺ᤵᤋᤢᤖᤥ॥

᥇᥉ ᤗᤧᤶᤛᤢᤘᤠᤒᤧᤸᤗᤧ ᤐᤠ᤺ᤳᤋᤢ᤹. “ᤗᤠ᤺ᤰᤁᤠᤳ ᤌᤧᤖᤡᤱᤒᤠᤎᤡᤰ ᤘᤠ᤹ᤖᤥ᥄

ᤔᤠᤖᤠᤶᤜᤠ᤹ᤀᤥ ᤐᤣ᤺ᤰᤁᤠᤏᤣᤓᤃᤪ ᤀᤠᤱᤃᤠ᤹ ᤛᤧᤳᤋᤠᤖᤥ॥”

᥇᥊ ᤆᤠᤃᤧᤗᤠᤶᤔᤧᤸᤗᤧ ᤁᤢᤶᤒᤪᤠ᤺ᤴ ᤗᤳᤇᤠ ᤁᤢᤍᤡ᤺ᤶᤒᤣ᤹ ᤁᤣ᤺ᤶᤒᤠ ᤗᤢᤶᤒᤠ᤺ᤳᤋᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤥ ᤁᤧᤎᤠᤒᤠᤜᤠ᤹ ᤂᤧᤵᤔᤥ ᤔᤧᤎᤠᤖᤥ॥

᥇᥋ ᤀᤅᤧ᤺ᤰᤘᤠ᤺ᤸᤗᤧ ᤁᤢᤏᤡᤱᤘᤠ᤺ᤴ ᤀᤍᤱᤐᤠ᤺ᤴ ᤀᤡᤛᤣ᤺ᤱᤒᤠ ᤆᤥ᤺ᤰᤗᤥ.

ᤁᤖ ᤜᤧᤴᤌᤡᤶ ᤋᤰᤁᤠᤋ ᤗᤠᤶᤒᤠ ᤂᤧᤴ ᤋᤥ᤺ᤴᤇᤡᤱᤗᤥ॥

᥇᥌ ᤕᤠᤱᤛᤠᤁᤢᤴᤎᤣ ᤑᤥᤔᤠᤖᤧ ᤗᤠᤃᤡ ᤕᤠᤱᤃᤧᤛᤠ᤹ᤒᤧᤴ ᤁᤧᤕᤢᤰᤐᤠ.

ᤜᤧᤰᤁᤩᤠᤱ ᤕᤠᤱᤛᤠᤁᤢᤴᤎᤣᤛᤠᤒᤧᤴ ᤔᤡᤰᤋᤥ᤺ᤰᤜᤠ᤹ ᤁᤧᤒᤡᤒᤠ

ᤏᤧᤵᤔᤠᤱ ᤔᤏᤠᤜᤠ᤹ ᤕᤠᤱᤃᤧᤛᤠ᤹ᤒᤠ ᤐᤥ᤺ᤱᤛᤡᤖᤥ॥

ᤛᤡᤰᤁᤢᤶᤛᤠᤒᤧᤸᤗᤧ ᤛᤢᤶᤒᤥᤱ ᤁᤢᤄᤠᤜᤢᤴ ᤐᤠ᤺ᤴᤜᤠ᤹

᥇

᥇᥍ ᤛᤡᤰᤁᤢᤶᤛᤠᤒᤧᤸᤗᤧ ᤁᤢᤄᤠᤜᤢᤴᤜᤠ᤹ ᤕᤧᤰᤕᤧᤰᤁᤠᤱ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤜᤢ᤹ᤏᤧᤒᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ.

᥇᥎ ᤌᤣᤀᤠᤱᤓᤧᤸᤗᤧ ᤂᤧᤴ ᤐᤠ᤺ᤴᤜᤠ᤹ ᤁᤧᤛᤡᤰᤗᤢᤱᤔᤥ ᤁᤧᤕᤢᤰᤂᤢᤏᤣᤓᤃᤪ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤁᤧᤶᤒᤪᤠᤀᤥ ᤘᤠ᤹ᤏᤣᤓᤃᤪ ᤛ᤺ᤵᤔᤠ ᤐᤥᤱᤗᤥ॥

᥇᥏ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴ ᤏᤠᤃᤧᤛᤠ᤹ᤖᤢᤖ ᤑᤠ᤹ᤀᤠᤱ

ᤂᤧᤴ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤀᤠᤀᤡᤴ ᤂᤧᤏᤧ᤹ ᤜᤢ᤹ᤏᤧᤖᤥ.

ᤀᤥᤖᤥ. ᤀᤠᤱᤃᤠ᤹ ᤂᤧᤏᤧ᤹ᤀᤣ ᤜᤢ᤹ᤏᤧᤖᤥ॥

᥈᥆ ᤌᤣ ᤁᤧᤗᤠᤃᤡ ᤛᤢᤶᤒᤥᤱ ᤂᤠᤜᤢᤴ ᤐᤠ᤺ᤴᤜᤠ᤹. ᤛᤢᤈᤠᤜᤠ᤹ ᤏᤢ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤠ᤺ᤴᤈᤠ᤺ᤰᤜᤠ᤹ ᤛᤠᤵᤋᤢᤱᤒᤠ ᤔᤣ᤺ᤴᤏᤠᤱᤒᤡ᥅

᥈᥇ ᤂᤧᤏᤧ᤹ ᤁᤧᤒᤠᤱᤒᤧᤸᤗᤧ ᤁᤢᤒᤣᤛᤠᤱ ᤁᤢᤍᤥ᤺ᤵᤔᤠ ᤏᤢᤃᤵᤜᤠ᤹

ᤐᤡᤔᤠ ᤁᤧᤛᤢᤰᤋᤢᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤧᤰᤂᤠ ᤏᤢ

ᤏᤛᤠ᤺ᤴᤛᤠᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤜᤢ᤹ᤏᤧᤒᤠ ᤔᤣ᤺ᤴᤏᤠᤱᤒᤡ᥅

᥈

᥈᥈ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤠ᤹ᤒᤠᤱ ᤔᤧᤜᤥᤵ ᤑᤠ᤹ᤀᤠᤱ

ᤂᤧᤱᤜᤠ᤹ ᤔᤧᤕᤢᤰᤋᤧᤛᤧᤴᤏᤧ᤹ ᤋᤢᤰᤂᤣ ᤔᤧᤈᤠ᤺ᤳᤋᤧᤛᤧᤴᤏᤧ᤹ᤀᤥ.

ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤂᤠᤛᤧᤴᤜᤡᤶᤔᤥ ᤕᤢᤰᤔᤠᤛᤡ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ᤀᤥ.

᥈᥉ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤋᤢ᤺ᤴᤍᤣ᤺ᤴ ᤂᤢᤏᤧ᤹ ᤁᤢᤜᤢᤰᤁᤥ ᤕᤠᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤏᤠᤵᤐᤠᤜᤠ᤹ ᤂᤢᤏᤧ᤹ ᤏᤠᤵᤋᤢᤛᤡᤖᤥ॥

᥉

᥈᥊ ᤁᤢᤛᤡᤰ ᤁᤧᤈᤶᤒᤠ ᤔᤏᤠᤜᤠ᤹ ᤋᤣ᤺ᤱ ᤔᤧᤈᤥᤃᤧᤛᤧᤴᤏᤧ᤹ᤀᤥ.

ᤜᤏᤧ ᤁᤢᤕᤠ᤺ᤰ ᤁᤧᤗᤧ᤹ᤒᤠ ᤕᤠᤵᤔᤡᤜᤠ᤹ᤏᤢ ᤆᤢᤶ ᤔᤧᤔᤧᤳᤇᤡᤱᤅᤡᤴᤏᤧ᤹ᤀᤥ.

᥈᥋ ᤔᤧ᤺ᤴᤏᤣᤓᤃᤪ ᤂᤧᤸᤗᤧ ᤁᤢᤕᤧᤵᤗᤧᤰᤁᤡᤴ ᤁᤧᤜᤢ᤹ᤛᤡᤱᤗᤥ.

ᤜᤧᤰᤁᤩᤠᤱ ᤀᤡᤈᤥᤀᤥ ᤀᤠᤒᤠᤅᤣ ᤁᤧᤎᤠᤖᤥ॥

᥊

᥈᥌ ᤕᤠᤱᤅᤥ ᤕᤢᤱᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤥ ᤜᤢᤰᤔᤧᤕᤠᤰᤋᤧᤴᤏᤧ᤹ᤀᤥ.

ᤀᤡᤃᤪ ᤀᤣᤕᤠᤱᤒᤧᤸᤗᤧ ᤁᤢᤛᤡᤱᤏᤠᤳᤋᤥ ᤔᤧᤕᤢᤅᤧᤴᤏᤧ᤹ᤀᤥ॥

᥈᥍ ᤂᤧᤏᤧ᤹ ᤛᤡᤱᤏᤠᤳᤋᤡᤴ ᤜᤢᤱᤔᤠ ᤁᤧᤴᤇᤢᤰᤋᤢᤴᤏᤣᤓᤃᤪ.

ᤁᤧᤏᤧᤳᤏᤠ᤺ᤴᤏᤠᤱ ᤂᤧᤏᤧ᤹ᤗᤠᤶ ᤁᤧᤶᤏᤠᤵᤗᤥ॥

᥋

᥈᥎ ᤀᤢᤏᤠᤜᤢᤖᤡᤒᤠ ᤗᤢᤱ ᤀᤡ᤺ᤴᤍᤥ᤺ᤴ ᤔᤧᤄᤧᤳᤋᤧᤴᤏᤧ᤹ᤀᤥ.

ᤂᤧᤱᤃ ᤁᤧᤶᤒᤠ ᤁᤧᤴᤎᤒᤠᤛᤡᤖᤧ ᤔᤧᤜᤠᤰᤋᤢᤒᤠᤖᤥ॥

᥌

᥈᥏ ᤁᤢᤕᤠ᤺ᤶᤒᤰᤁᤥ ᤁᤢᤓᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤔᤏᤠ ᤁᤧᤏᤡᤛᤢᤒᤡ᥅

ᤂᤢᤏᤧ᤹ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤠ᤺ᤶᤒᤰ ᤆᤥᤃᤢᤖᤥ.

ᤔᤧᤴᤈᤥᤛᤧᤴᤈᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤔᤧᤈᤥᤃᤢᤴᤗᤥ॥

᥍

᥈᥉

ᤂᤧᤏᤧ᤹ ᤕᤢᤰᤛᤠᤒᤧᤴᤏᤢ ᤁᤢᤈᤠ ᤆᤠᤛᤧ ᤁᤧᤕᤢᤱᤛᤡᤱᤅᤧᤸᤗᤧ.

ᤂᤧᤏᤧ᤹ ᤁᤧᤍᤃᤡ ᤌᤣᤎᤣ ᤔᤧᤕᤢᤰᤂᤢᤀᤠᤱ ᤕᤢᤱ ᤂᤧᤴ ᤔᤡᤰᤆᤥ ᤐᤥ᤹ᤖᤧᤀᤥ.

᥈ ᤂᤧᤏᤧ᤹ ᤕᤖᤡᤰ ᤁᤢᤈᤠᤄᤧ ᤆᤥ᤺ᤰᤔᤠ ᤕᤧᤵᤗᤧᤰ ᤁᤧᤃᤳᤋᤢᤏᤣᤓᤃᤪ.

ᤂᤧᤏᤧ᤹ ᤁᤧᤍᤳᤗᤢᤶᤒᤣ᤺ᤵᤔᤥ ᤑᤧᤈᤠ᤺ᤴ ᤑᤳᤇᤧ᤹ᤀᤥ॥

᥉ ᤂᤧᤸᤗᤧ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ᤺ᤴ ᤆᤠᤱᤃᤥ ᤔᤧᤗ᤹ᤖᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤁᤢᤈᤠ᤺ᤴ ᤀᤡᤱᤀᤠᤗᤧᤰᤗᤧᤰᤐᤠ ᤆᤥ᤺ᤰᤗᤥ॥

᥎

᥊ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤱᤛᤧ ᤛᤠ᤹ᤖᤡᤰ ᤔᤧᤕᤢ᤺ᤳᤇᤡᤱᤅᤧᤴᤏᤧ᤹ᤀᤥ.

ᤀᤠᤓᤧᤸᤗᤧ ᤕᤠ᤺ᤴᤎᤠᤗᤠᤶ ᤀᤱᤛᤡᤱᤔᤠ ᤁᤧᤗ᤹ᤒᤠ ᤐᤠ᤺ᤴᤏᤥ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧ᤹ᤀᤥ॥

᥋ ᤁᤧᤕᤠᤱᤛᤠᤁᤢᤴᤎᤣ᤺ᤴ ᤔᤡᤰᤆᤡᤖᤠᤵᤐᤥ ᤂᤥᤍᤧᤳᤗᤥ.

ᤜᤧᤰᤁᤩᤠᤱ ᤂᤧᤴ ᤐᤣ᤺ᤰᤂᤧᤳ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤗᤠᤵ ᤗᤡᤱᤗᤥ.

ᤂᤶᤓᤩᤠᤱ ᤋᤠᤱᤛᤠᤱᤒᤥ ᤗᤧᤵᤔᤠᤱ ᤔᤢᤕᤠ ᤜᤧᤰᤁᤣ ᤐᤧᤒᤣ᤺ᤰᤗᤥ॥

᥏

᥌ ᤂᤡ᤺ᤶᤈᤰᤘᤠ ᤔᤏᤠ᤺ᤸᤗᤧ ᤁᤢᤈᤠ᤺ᤴ ᤂᤧᤏᤧ᤹ ᤔᤧᤈᤧᤴᤏᤧ᤹ᤀᤥ.

ᤂᤧᤸᤗᤧ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ᤺ᤴ ᤆᤠᤔᤠ ᤏᤡᤱᤘᤠ᤹ ᤔᤧᤈᤥᤃᤧᤏᤧ᤹ᤀᤥ.

᥍ ᤌᤣᤀᤠᤱᤓᤧᤸᤗᤧ ᤂᤧᤱᤃ ᤁᤴ ᤐᤖᤡᤰᤐᤠ ᤔᤏᤠᤖᤥ.

ᤂᤧᤸᤗᤧ ᤀᤠᤰᤂᤩᤠᤰ ᤁᤢᤔᤧᤸᤗᤢᤱ ᤔᤠᤛᤢᤱ ᤑᤠ᤹ᤀᤠᤱ ᤀᤠᤓᤧᤸᤗᤧᤛᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

ᤂᤧᤸᤗᤧ ᤂᤧᤏᤧ᤹ “ᤆᤧ᤹ ᤌᤢᤅᤧ᤹.” ᤁᤧᤔᤧᤳᤗᤥ.

ᤁᤖ ᤂᤧᤸᤗᤧ ᤁᤢᤏᤡᤱᤘᤠ᤺ᤴ ᤂᤧᤏᤧ᤹ᤏᤢ ᤜᤥ᤺ᤵᤗᤥ॥

᥎ ᤂᤧᤏᤧ᤹ ᤆᤒᤧ᤺ᤳᤇᤡᤰᤗᤰ ᤁᤧᤈᤒᤠᤴᤏᤠᤱ ᤁᤧᤒᤧᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤴ ᤁᤧᤈᤔᤢᤒᤧᤴ ᤜᤏᤧ ᤆᤠᤛᤥ᤺ᤰᤗᤥ॥

᥇᥆

᥏ ᤀᤍᤱ ᤔᤏᤠᤜᤠ᤹ᤏᤢ ᤂᤧᤏᤧ᤹ ᤔᤧᤒᤠᤖᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤒᤠ᤺ᤴᤈᤠ᤺ᤰᤁᤡᤸᤗᤧ ᤂᤠᤛᤡᤱᤏᤡ᤺ᤵᤔᤠᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤖᤥ॥

᥇᥇

᥇᥆ ᤀᤢᤏᤠᤜᤢᤖᤡᤀᤠᤱᤎᤥᤒᤠ ᤗᤢᤱ ᤀᤡ᤺ᤴᤍᤥᤜᤠ᤹ ᤔᤧᤈᤳᤋᤧᤴᤏᤧ᤹ᤀᤥ.

ᤀᤡᤃᤪ ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤋᤠᤵᤜᤠ᤹ ᤔᤧᤕᤢᤰᤋᤧᤴᤏᤧ᤹ᤀᤥ.

᥇᥇ ᤌᤣᤀᤠᤱᤓᤧᤸᤗᤧ ᤂᤧᤴᤜᤠ᤹ᤖᤧ ᤂᤢᤴᤇᤡ᤹ ᤁᤧᤎᤧ᤹ᤒᤧᤴ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ.

ᤁᤧᤍᤰᤗᤧᤱᤘᤠᤀᤥ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢ᤺ᤴᤍᤣᤴ ᤑᤥ᤺ᤰᤂᤢᤖᤥ॥

᥇᥈

᥇᥈ ᤂᤧᤏᤧ᤹ ᤁᤧᤛᤡᤰᤗᤢᤱᤔᤧᤴ ᤂᤠᤜᤢᤴ ᤗᤧᤵᤔᤠᤱ ᤜᤡᤛᤧ᤹ᤀᤥ.

ᤜᤧᤰᤁᤩᤠᤱ ᤁᤧᤴᤓᤠᤰᤜᤠ᤹ᤖᤧ ᤏᤧᤜᤡᤏᤡᤱᤘᤠ᤹ ᤐᤠ᤺ᤴ ᤂᤧᤵᤛᤧ᤹ᤀᤥ॥

᥇᥉

᥇᥉ ᤀᤅᤧ᤺ᤰᤘᤠ᤺ᤴ ᤜᤧᤴᤌᤡᤶ ᤕᤠᤰᤔᤠ ᤔᤧᤗᤧᤖᤧᤴᤏᤧ᤹ᤀᤥ.

ᤁᤛᤡᤰᤐᤠ ᤁᤧᤕᤠᤰᤋᤢᤀᤠᤱ ᤂᤢᤶᤍᤡᤱ ᤁᤧᤒᤡᤖᤢᤸᤗᤧ ᤂᤧᤴ ᤔᤧᤛᤡᤏᤧᤴᤗᤥ॥

᥇᥊ ᤁᤛᤡᤰᤐᤠ ᤕᤠᤰᤋᤧ᤹ᤀᤠᤱ ᤂᤢᤏᤧ᤹ ᤂᤢᤶᤛᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤔᤠᤗᤠᤶ ᤋᤠᤱᤄᤧ᤹ᤀᤥ॥

᥇᥊

᥇᥋ ᤀᤠᤛ᤻ᤛᤠᤀᤣ. ᤁᤧᤛᤡᤰᤗᤢᤱᤔᤧᤴ ᤛᤡᤰᤁᤢᤶᤏᤡᤒᤠ ᤆᤥ᤺ᤰᤏᤣᤓᤃᤪ.

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤴ ᤛᤧᤰᤂᤠᤀᤣ ᤛ᤺ᤳᤗᤥ॥

᥇᥌ ᤂᤧᤏᤧ᤹ ᤁᤧᤶᤒᤪᤠᤛᤣ᤹ᤀᤡᤸᤗᤧ ᤁᤧᤘᤠ᤹ᤒᤠ ᤐᤠ᤺ᤴ ᤁᤧᤒᤠ᤺ᤳᤋᤢᤸᤗᤧ

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤴ ᤂᤧᤴ ᤕᤧᤶᤔᤥ ᤛ᤺ᤳᤗᤥ॥

᥇᥋

᥇᥍ ᤂᤧᤏᤧ᤹ ᤁᤧᤛᤡᤰᤗᤢᤱᤔᤧᤸᤗᤧ ᤗᤠᤕᤥᤒᤠᤜᤠ᤹ ᤏᤠᤔᤧᤜᤧᤳᤋᤢᤛᤡᤴᤗᤖᤥ.

ᤁᤖ ᤀᤠᤓᤧᤸᤗᤧᤛᤠᤱ ᤕᤜᤘᤣ ᤍᤠᤱᤒᤧᤴ ᤁᤡᤔᤠ ᤔᤧᤗᤧᤖᤧᤴᤏᤧ᤹ᤀᤥ॥

᥇᥎ ᤛᤧᤰᤂᤠᤀᤣ ᤋᤠᤕᤧᤶᤔᤥ ᤂᤧᤏᤧ᤹ ᤁᤧᤗᤠᤃᤡ ᤏᤡᤱᤛᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤈᤥᤃᤢᤒᤠ ᤏᤡᤱᤛᤠᤱᤅᤡᤴ ᤜᤏᤧ ᤔᤧᤒᤥ᤺ᤱᤏᤧᤴᤗᤥ॥

᥇᥌

᥇᥏ ᤀᤠᤛ᤻ᤛᤠᤀᤣ. ᤂᤧᤵᤛᤧ᤹ᤀᤠᤱ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧ᤹ᤀᤥ.

ᤂᤧᤒᤩᤠᤱ ᤁᤧᤛᤡᤰᤗᤢᤱᤔᤧᤴ ᤁᤢᤍᤥ᤺ᤵᤔᤠ ᤗᤠᤶᤔᤥ ᤁᤳᤋᤧ᤹ᤀᤥ॥

᥈᥆ ᤕᤖᤡᤰ ᤆᤧᤸᤗᤧᤰᤛᤣ ᤌᤡ ᤁᤧᤎᤢᤱᤒᤠ

ᤀᤡᤃᤪ ᤛᤠ᤹ᤖᤡᤰ ᤛᤠᤃᤧᤈᤠᤒᤠ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

᥈᥇ ᤌᤣᤀᤠᤱᤓᤧᤸᤗᤧ ᤌᤡᤔᤛᤠᤱᤜᤠ᤹ ᤏᤢ ᤋ᤺ᤰᤌᤧ᤺ᤰᤁᤧᤜᤠ᤹ ᤕᤠᤱᤔᤧᤛᤠ᤹ᤖᤥ.

ᤜᤧᤰᤁᤩᤠᤱ ᤁᤧᤈᤠᤒᤠ ᤏᤢ ᤁᤧᤀᤡᤶᤒᤠᤖᤰ ᤁᤧᤒᤥ᤺ᤱᤏᤣᤓᤃᤪ ᤜᤠᤖᤠ ᤁᤢᤍᤪᤧᤰ ᤋᤣ᤺ᤳ ᤁᤧᤈᤠᤰᤂᤢᤀᤠᤱ ᤗᤠᤱᤃᤧᤄᤣ᤺ᤰᤗᤥ॥

᥇᥍

᥈᥈ ᤂᤧᤏᤧ᤹ ᤛᤠᤃᤧᤘᤠ᤺ᤴᤇᤡᤱᤗ ᤁᤧᤕᤠ᤺ᤴᤍᤧᤒᤠ ᤁᤧᤶᤒᤠᤖᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧ᤹ᤀᤥ.

ᤜᤧᤰᤁᤩᤠᤱ ᤁᤧᤶᤔᤠ ᤁᤠᤵᤔᤢᤔᤠ ᤋᤢᤶᤔᤡᤸᤗᤧ ᤋᤠᤵᤑᤣ᤺ᤸᤗᤡᤰ ᤔᤧᤔᤧᤳᤋᤧᤴᤏᤧ᤹ᤀᤥ॥

᥈᥉ ᤛᤧᤰᤂᤠ᤺ᤴ ᤀᤡᤅᤧ᤹. ᤜᤧᤰᤁᤩᤠᤱ ᤂᤧᤴ ᤔᤧᤛᤱᤄᤧᤴᤏᤧ᤹ᤀᤥ.

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹. ᤜᤧᤴᤌᤡᤶ ᤏᤢ ᤂᤠᤛᤡᤱᤏᤡ᤺ᤵᤔᤠᤴ ᤂᤥᤛᤧ᤹ᤀᤥ.

᥈᥊ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤶᤒᤠ ᤛᤠ᤹ᤖᤡᤰ ᤛ᤺ᤳᤗᤥ.

ᤛᤡᤰᤁᤢᤶᤛᤠᤒᤠ ᤛᤠ ᤁᤧᤃᤵᤐᤠ ᤐᤠ᤺ᤴ ᤁᤢᤛ᤻ᤛᤠ᤺ᤴᤏᤢ ᤁᤢᤏᤡᤱᤘᤠ᤹ ᤋᤠᤖᤥ॥

᥈᥋ ᤐᤠᤏᤢᤍᤡᤱ ᤁᤧᤶᤒᤠ ᤏᤢ ᤔᤠᤏᤢᤍᤡᤱ ᤁᤧᤶᤔᤠ ᤜᤠᤱᤜᤠᤱ ᤗ᤹ᤛᤡᤖᤖᤥ.

ᤂᤧᤏᤧ᤹ ᤁᤧᤃᤵᤔᤠ ᤔᤠᤏᤢᤍᤡᤱ ᤁᤧᤶᤔᤠ ᤐᤛ᤺ᤳ ᤛ᤺ᤳᤗᤖᤥ॥

᥇᥎

᥈᥌ ᤀᤠᤒᤢᤃᤧᤴ ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤁᤧᤛᤡᤰᤗᤢᤱᤔᤧᤴ ᤐᤡᤖᤠᤱᤅᤧ᤹ᤀᤥ.

ᤜᤧᤰᤁᤩᤠᤱ ᤁᤧᤔᤡᤰᤁᤡᤸᤗᤧ ᤀᤠᤱᤃᤠ᤹ ᤀᤠᤗᤠᤶᤔᤡᤴ ᤋᤡᤶᤍᤢᤖᤖᤥ.

᥈᥍ ᤌᤣᤀᤠᤱᤓᤧᤸᤗᤧ ᤁᤧᤳᤏᤡᤔᤠ ᤔᤧᤴᤇᤢᤔᤠ᤺ᤴ ᤗᤳᤇᤠ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤗᤢᤶᤒᤠ᤺ᤳ ᤜᤧᤰᤋᤱᤔᤠᤖᤥ.

ᤜᤧᤰᤁᤩᤠᤱ ᤕᤠᤶᤃᤧᤒᤥ᤺ᤵᤔᤠ ᤔᤧᤴᤇᤢᤔᤠ᤺ᤴ ᤗ᤺ᤶᤔᤧᤴᤍᤧᤵᤏᤠᤒᤠ ᤆᤡᤜᤢ᤹ᤜᤢ᤹ᤒᤠ ᤘᤠᤒᤠᤰ ᤜᤧᤰᤋᤱᤔᤠᤖᤥ॥

᥈᥎ ᤂᤧᤸᤗᤧ ᤑᤠ᤺ᤴᤍᤠ ᤁᤢᤀᤡᤛᤡ᤺ᤰ ᤔᤏᤠ ᤛᤢᤰᤁᤠᤱ ᤕᤢᤱᤗᤥ.

ᤜᤧᤰᤁᤩᤠᤱ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᤕᤖᤡᤰ ᤑᤥᤛᤢᤖᤥ॥

᥇᥏

᥈᥏ ᤜᤠ᤺ᤳᤗᤧ ᤋᤢᤰᤂᤣ ᤋᤢᤔᤢᤒᤣ᥅ ᤜᤠ᤺ᤳ ᤏᤡᤱᤘᤠ᤹ ᤋᤢᤰᤔᤥ ᤌᤠᤒᤣ᥅

ᤜᤠ᤺ᤳ ᤂᤧᤔᤠ᤹ᤀᤥ ᤌᤠᤒᤣ᥅ ᤜᤠ᤺ᤳ ᤗᤢᤱᤜᤠ᤺ᤵᤔᤥ ᤌᤠᤒᤣ᥅

ᤜᤠ᤺ᤳ ᤜᤏᤧ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤁᤠ᤺ᤶᤒᤣ᥅

ᤜᤠ᤺ᤳᤗᤧ ᤁᤢᤔᤡᤰᤜᤠ᤹ ᤔᤠᤰᤂᤡ᤹ ᤜᤧᤰᤁᤣ ᤜᤧ᤺ᤳᤋᤠᤱᤒᤠ ᤐᤥ᤺ᤱᤒᤣ᥅

᥉᥆ ᤂᤧᤱᤜᤠ᤹ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ ᤌᤡ ᤌᤢᤱᤔᤥᤀᤣ ᤔᤧᤏᤠᤰᤁᤠᤱ ᤔᤧᤕᤠᤰᤗᤥ.

ᤂᤧᤱᤜᤠ᤹ᤖᤧ ᤔᤠᤖᤢᤰ ᤑ᤺ᤶᤔᤏᤠᤒᤠ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ ᤌᤡ

ᤁᤧᤕᤠᤰᤐᤠ ᤆᤸᤗᤠᤱᤏᤠ ᤂᤥᤷᤕᤠ᤺ᤴ ᤔᤧᤛᤠ᤹ᤖᤢᤖᤥ॥

᥉᥇ ᤜᤧ᤺ᤳᤋᤠᤱᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤀᤍᤰᤋᤰ ᤀᤥᤔᤧᤔᤧᤳᤋᤧᤴᤏᤧ᤹ᤀᤥ.

ᤆᤸᤗᤠᤱᤏᤠ ᤂᤥᤷᤕᤠᤀᤥ ᤂᤧᤴ ᤗᤡᤱᤔᤧᤸᤗᤧ ᤁᤢᤒᤢ᤺ᤳᤌᤢᤱᤘᤠ ᤗ᤺ᤴᤗᤥ.

ᤂᤧᤴ ᤀᤢᤛᤢᤖᤢ ᤁᤢᤍᤥ᤺ᤵᤔᤠ ᤕᤥ ᤛᤖᤰ ᤗᤠ᤺ᤵᤐᤣ᤺ᤰᤗᤥ᥄

᥉᥈ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤂᤧᤸᤗᤧ ᤕᤠᤱᤜ᤺ᤰ ᤁᤢᤀᤡᤛᤡ᤺ᤰ ᤁᤧᤀ᤺ᤰᤗᤥ.

ᤜᤧᤰᤁᤩᤠᤱ ᤕᤠᤱᤜ᤺ᤁᤧᤴ ᤜᤧᤰᤁᤣ ᤁᤢᤏᤡᤱᤅᤡᤴ ᤕᤠᤰᤋᤢ ᤁᤧᤒᤡᤖᤥ॥

᥉᥉ ᤁᤧᤔᤡᤰᤁᤡᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤏᤡᤕᤠᤖᤠᤜᤠ᤹ ᤏᤡᤛᤢᤖᤥ.

ᤜᤧᤰᤁᤩᤠᤱ ᤁᤧᤏᤡᤱᤘᤠ᤺ᤸᤗᤧ ᤀᤠᤏᤠᤰᤏᤠᤰᤐᤠ ᤐᤠ᤺ᤴᤜᤠ᤹ ᤀᤡ᤺ᤳᤋᤢᤖᤥ॥

᥉᥊ ᤂᤧᤏᤧ᤹ ᤋᤢᤱᤃᤥᤍᤡᤱ ᤘᤖ᤺ᤱᤅᤥ ᤁᤧᤀᤡᤶᤔᤠᤱ ᤁᤧᤏᤧᤒᤠ ᤜᤧᤰᤁᤣ ᤗ᤹ᤖᤥ.

ᤘᤠᤗᤠᤎᤠ ᤛᤡᤳᤗᤠᤱᤅᤥᤒᤠ ᤀᤡᤍᤠ᤺ᤰᤁᤥ ᤁᤧᤓᤥ᤺ᤴᤇᤡᤱᤒᤠ ᤜᤧᤰᤁᤣ ᤗ᤹ᤖᤥ॥

᥉᥋ ᤂᤧᤏᤧ᤹ ᤁᤧᤒᤠ᤺ᤳᤋᤢ᤹. “ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤜᤡᤵᤐᤠᤖᤥ.

ᤁᤖ ᤀᤠᤱᤃᤠ᤹ ᤔᤧᤃᤠ᤺ᤴᤏᤠᤴᤗᤥ᥄

ᤂᤧᤱᤜᤠ᤹ᤖᤧ ᤔᤧᤎᤰᤁᤠᤖᤥ. ᤁᤖ ᤏᤡᤱᤘᤠ᤹ᤀᤣ ᤔᤧᤄᤥᤀᤠᤴᤗᤥ᥄

ᤀᤠᤓᤧᤸᤗᤧ ᤛᤥᤀᤠᤀᤠᤱ ᤀᤠᤸᤗᤛᤠᤱ ᤕᤖᤡᤰ ᤌᤢᤱᤔᤠ ᤛᤢᤰᤋᤢᤱᤒᤣ᥅”

᥈᥆

᥈᥊

ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤏᤠᤔᤧᤜᤧᤳᤋᤧᤛᤣᤴᤏᤧ᤹ᤀᤥ.

ᤂᤧᤱᤜᤠ᤹ᤏᤢ ᤋᤣ᤺ᤱᤈᤢᤶ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤧᤴᤏᤧ᤹ᤀᤥ.

᥈ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤧᤸᤗᤧ ᤂᤠᤷᤔᤧᤴᤍᤰ ᤐᤠ᤺ᤴ ᤔᤧᤀᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠ᤺ᤸᤗᤧ ᤂᤧᤈᤧᤰ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ॥

᥈᥇

᥉ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤜᤡᤶ ᤆᤥ᤺ᤰᤔᤠ ᤐᤥᤱᤗᤥ.

ᤜᤧᤰᤁᤩᤠᤱ ᤂᤠᤛᤡᤱᤏᤡ᤺ᤵᤔᤥ ᤂᤧᤴ ᤐᤥ᤺ᤰᤗᤥ॥

᥊ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ ᤜᤡᤶᤶᤔᤡᤴ ᤀᤡᤔᤧᤸᤗᤢᤱᤒᤠ ᤏᤢ

ᤏᤢᤒᤠ ᤐᤠ᤺ᤴᤜᤠ᤹ᤖᤧ ᤕᤠᤰᤑᤠᤱᤜᤠ᤹ ᤛᤎᤧᤰ ᤁᤧᤍᤡᤶᤒᤠ ᤆᤥ᤺ᤰᤗᤥ॥

᥈᥈

᥋ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤁᤢᤔᤢᤰᤛᤠᤶᤔᤡᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠ᤺ᤸᤗᤧ ᤁᤢᤔᤢᤰᤁᤧᤴ ᤐᤥᤖᤥ॥

᥌ ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤗᤠᤶᤗᤥᤔᤠ ᤐᤠ᤺ᤴ ᤆᤠᤜᤠ ᤁᤧᤈᤥ᤺ᤰᤗᤥ.

ᤁᤧᤏᤠ᤺ᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤛᤢᤈᤠᤛᤠᤒᤠ ᤆᤠᤜᤠ ᤔᤧᤈᤥ᤺ᤰᤗᤥ॥

᥈᥉

᥍ ᤀᤍᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤡᤰᤁᤢᤶᤍᤡᤱ

ᤏᤡᤱᤘᤠ᤺ᤴ ᤛᤠ᤹ᤖᤡᤰ ᤌᤥᤎᤥᤰᤐᤠ ᤐᤠ᤺ᤴᤗᤥ.

ᤗᤠᤶᤎᤣ᤺ᤳᤋᤥ ᤁᤧᤈᤢᤶᤒᤠ ᤆᤢᤶᤓᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤐᤠ᤺ᤵᤔᤠ ᤐᤠ᤺ᤴ ᤂᤧᤱᤜᤠ᤹ᤖᤧ ᤌᤧᤔᤠᤀᤠᤱ ᤔᤧᤱᤃᤳᤋᤢᤴᤗᤥ॥

᥈᥊

᥎ ᤀᤠᤳᤋᤡᤸᤗᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹.

ᤂᤧᤴ ᤆᤧᤶᤓᤴ ᤁᤧᤈᤥ᤺ᤰᤐᤠ ᤔᤡᤱᤗᤠᤶ ᤁᤢᤛᤡᤱ ᤏᤡ᤺ᤳᤋᤧᤳᤗᤥ॥

᥏ ᤀᤍᤱᤅᤡᤸᤗᤧ ᤆᤥ᤺ᤰᤔᤠ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤗᤠᤕᤥ ᤗᤠᤛᤥ᤺ᤳᤗᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ ᤕᤠᤵᤔᤡ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤧᤴ ᤁᤢᤛᤡᤰᤗᤧ᤺ᤱᤗᤥ॥

᥈᥋

᥇᥆ ᤋᤢᤰᤂᤣᤗᤠᤰᤂᤣᤒᤠ ᤕᤧᤶᤔᤥ ᤁᤧᤗᤢᤱᤔᤠ᤹ ᤑᤩᤠ᤺ᤱ ᤗ᤹ᤏᤣᤓᤃᤪ.

ᤂᤧᤏᤧ᤹ ᤀᤠᤰᤂᤧᤴ ᤛᤠ᤹ᤖᤡᤰ ᤔᤧᤴᤎᤢᤶᤔᤏᤠᤒᤠ ᤁᤧᤈᤥ᤺ᤰᤗᤥ᥄

᥇᥇ ᤛᤧᤳᤇᤧ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤂᤧᤏᤧ᤹ ᤛᤧ᤺ᤵᤋᤧᤛᤧ᤹ᤀᤥ.

ᤆᤧᤵᤔᤠ ᤛᤧᤵᤔᤠᤛᤡᤖᤧ ᤗᤠᤃᤡ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤌᤣ᤺ᤰᤋᤧᤛᤧ᤹ᤀᤥ॥

᥇᥈ “ᤁᤖ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤏᤡᤱᤘᤠ᤹ ᤔᤧᤱᤄᤥᤒᤠᤖᤥ.”

ᤁᤧᤗ᤹ᤖᤡᤏᤣᤓᤃᤪ ᤌᤣ ᤛᤡᤰᤗᤢᤱᤔᤠ᤹ ᤁᤧᤛᤠ᤹ᤒᤧᤸᤗᤧ

ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ᤀᤥ ᤔᤧᤕᤢᤰᤂᤢᤴᤏᤠᤱᤒᤡ᥅

ᤂᤧᤏᤧ᤹ ᤁᤧᤜᤡᤱᤔᤧᤴ ᤀᤥᤃᤧᤔᤧᤵᤐᤧᤸᤗᤧ

ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢᤴᤏᤠᤱᤶᤒᤡ᥅

ᤌᤣ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤁᤢᤗᤧᤰᤘᤠ ᤔᤧᤏᤢ᤺ᤰᤋᤢᤴᤏᤠᤱᤒᤡ᥅

᥈᥌

᥇᥉ ᤀᤠᤒᤢᤃᤧᤴ ᤀᤠᤛ᤻ᤛᤠᤀᤣ. ᤛᤰᤘᤠᤄᤢ᤺ᤴ ᤆᤩᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤏᤢᤒᤠ ᤐᤥᤱᤗᤥ.

ᤁᤢᤗᤧᤰᤁᤥᤒᤠ ᤛᤰᤛᤠᤄᤢ᤺ᤴ ᤁᤧᤈ᤺ᤸᤗᤧ ᤐᤗᤡᤶ ᤗᤡᤶᤗᤥ॥

᥇᥊ ᤁᤴ ᤐᤠ᤺ᤴᤏᤡᤴᤏᤠᤱ ᤏᤡᤱᤘᤠ᤹ᤀᤥ ᤕᤢᤰᤂᤧ᤹ᤀᤥ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤁᤧᤕᤠᤶᤛᤠᤶᤔᤡᤸᤗᤧ ᤗᤠᤃᤡ ᤛᤰᤘᤠᤄᤢᤖᤥ॥

ᤁᤴ ᤁᤧᤄᤥᤛᤢᤏᤣᤓᤃᤪ ᤂᤧᤏᤧ᤹ ᤁᤧᤗᤠᤃᤡ ᤋᤠᤕᤧᤶᤔᤥ ᤏᤡᤱᤛᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤈᤥᤃᤢᤒᤠ ᤏᤡᤱᤛᤠᤱᤅᤡᤴ ᤌᤧᤏᤠᤎᤣ ᤔᤧᤒᤥ᤺ᤱᤏᤧᤸᤗᤥ॥

᥈᥍

᥇᥋ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤡᤴ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ

ᤛᤢᤃᤢᤀᤠᤱ ᤕᤢᤱᤒᤠ ᤜᤧᤰᤁᤣ ᤂᤧᤏᤧ᤹ ᤔᤧᤛᤢᤃᤧᤴᤏᤧ᤹ᤀᤥ.

ᤂᤧᤸᤗᤧ ᤁᤢᤕᤢᤱᤔᤠᤍᤧᤴᤏᤡᤴ ᤜᤡᤶ ᤗᤡᤔᤧᤔᤧᤳᤋᤧᤴᤏᤧ᤹ᤀᤥ.

᥇᥌ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤏᤡᤒᤠᤴ ᤏᤢᤛᤡᤗᤧᤱ ᤆᤥ᤺ᤴᤇᤠᤱ. ᤕᤠᤶᤔᤥ ᤐᤥ᤺ᤰᤗᤥ.

ᤁᤖ ᤋᤠᤰᤁᤧᤓᤧᤒᤠᤜᤠ᤹ ᤔᤠᤱᤍᤢᤰᤔᤧᤸᤗᤧ ᤔᤧᤰᤂᤢᤛᤡᤖᤥ॥

᥈᥎

᥇᥍ ᤂᤧᤏᤧ᤹ ᤁᤧᤏᤡᤱᤔᤡ᤺ᤴ ᤁᤧᤛᤠᤰᤐᤥ ᤌᤠ᤺ᤸᤗᤧ ᤔᤧᤛ᤺ᤳᤋᤧᤴᤏᤧ᤹ᤀᤥ.

ᤂᤢᤏᤧ᤹ ᤆᤥ᤺ᤴᤏᤡᤸᤗᤧ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤕᤧᤕᤧ ᤔᤧᤗ᤹ᤖᤧᤴᤏᤧ᤹ᤀᤥ.

᥇᥎ ᤔᤧ᤺ᤴᤏᤣᤓᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤛᤢᤀᤠᤱ ᤂᤢᤏᤧ᤹ ᤔᤧᤍᤧᤴᤏᤧᤸᤗᤥ.

ᤜᤧᤰᤁᤩᤠᤱ ᤂᤧᤴ ᤗᤠᤶᤒᤠ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤂᤧᤳᤋᤢᤍᤣᤛᤢᤖᤥ॥

᥈᥏

᥇᥏ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤁᤧᤏᤡᤱᤘᤠ᤹ ᤔᤧᤍᤢᤃᤧᤴᤏᤧ᤹ᤀᤥ.

ᤀᤡᤃᤪ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤠᤔᤧᤜᤧᤳᤋᤧᤛᤧᤴᤏᤧ᤹ᤀᤥ.

᥈᥆ ᤌᤣᤀᤠᤱᤓᤧᤸᤗᤧ ᤋᤠᤰᤁᤧᤓᤧᤒᤧᤸᤗᤧ ᤋᤠᤕᤧᤶᤔᤥ ᤁᤢᤏᤡᤱᤛᤠᤱ ᤜᤥ᤺ᤵᤗᤥ.

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤛᤣᤔᤡ᤺ᤴ ᤔᤧᤛᤧᤖᤢ ᤔᤧᤒᤡᤖᤢᤖᤥ॥

᥉᥆

᥈᥇ ᤀᤠᤛ᤻ᤛᤠᤀᤣ. ᤕᤜᤘᤣ ᤍᤠᤱᤒᤠᤴ ᤜᤧᤰᤁᤩᤠᤱ ᤜᤠᤱᤅᤡᤴᤏᤢ ᤁᤡᤛᤧ᤹ᤀᤥ.

ᤜᤧᤰᤁᤩᤠᤱ ᤜᤠᤱᤐᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ᤏᤢ ᤔᤧᤍᤱᤛᤡᤱᤅᤡᤴᤏᤧ᤹ᤀᤥ.

᥈᥈ ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤏᤧᤵᤔᤠᤱᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ

ᤌᤡᤰᤗᤧᤱᤗᤧ ᤂᤠᤵᤐᤢᤌᤩᤱ ᤐᤥ᤺ᤱᤔᤧᤴ ᤐᤠᤱᤄᤢ ᤋᤠᤛᤢᤛᤡᤖᤥ॥

ᤜᤧᤰᤁᤩᤠᤱ ᤀᤠᤰᤋᤱᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹ ᤂᤢᤴᤇᤡ᤹ ᤐᤠᤱᤄᤢ ᤋᤠᤛᤢᤛᤡ

ᤁᤧᤗ᤹ᤒᤧᤴ ᤀᤠᤳᤋᤡᤸᤗᤧ ᤏᤡᤱᤘᤠ᤹ ᤂᤥᤛᤢᤒᤣ᥅

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤀᤠᤸᤗᤛᤠᤱ ᤘᤣ᤹ ᤂᤠᤜᤢ᤺ᤴ ᤐᤠ᤺ᤴᤜᤠ᤹

᥈᥉ ᤁᤴ ᤐᤠ᤺ᤴᤜᤠ᤹ᤀᤠᤱ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤁᤢᤄᤠᤜᤢᤴᤗᤥ-

ᤂᤠᤛᤧᤴᤗᤥ᤺ᤶᤔᤧᤸᤗᤧ ᤀᤣ᤺ᤰ ᤐᤀᤣ᤺ᤰ ᤆᤥ᤺ᤰᤔᤠ ᤏᤢᤒᤠ ᤔᤣ᤺ᤴᤗᤥ॥

᥈᥊ ᤀᤠᤳᤋᤡᤸᤗᤧ ᤀᤠᤵᤋᤡᤰᤛᤠᤒᤧᤴ “ᤁᤢᤍᤥ᤺ᤵᤔᤠ ᤁᤧᤈᤥ᤺ᤰ” ᤔᤧᤳᤋᤢ᤹.

ᤔᤏᤠᤜᤠ᤹ᤖᤧ ᤂᤧᤴ ᤔᤠᤱᤍᤣ ᤛᤠᤱᤃᤪᤠ ᤔᤧᤔᤧᤳᤋᤢᤖᤥ

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤴ ᤆᤧᤰᤕᤠ ᤔᤧᤔᤧᤳᤋᤢᤖᤥ॥

᥈᥋ ᤁᤖ ᤀᤠᤵᤋᤡᤰᤛᤠᤒᤧᤴ ᤀᤠᤵᤋᤡᤰᤛᤠᤒᤠᤀᤣ ᤁᤧᤔᤧᤵᤐᤠᤜᤠ᤹ ᤔᤧᤏᤢ᤹ᤔᤧᤍᤠᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤖᤡᤰ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤖᤥ॥

᥈᥌ ᤁᤢᤍᤥ᤺ᤵᤔᤠ ᤏᤢᤃᤵ ᤏᤢ᤺ᤰᤔᤠᤃ

ᤆᤢᤶᤔᤡᤴ ᤜᤧᤵᤔᤏᤠᤒᤠ ᤁᤢᤀᤡᤛᤡ᤺ᤰᤗᤥ॥

᥈᥍ ᤗᤠ᤺ᤰᤁᤠᤳᤐᤠ ᤕᤠ᤺ᤶᤒᤰᤜᤠ᤹ ᤆᤥᤃᤧ ᤛᤢᤖᤧ᤹ᤀᤥ.

ᤜᤧᤰᤁᤩᤠᤱ ᤀᤡᤰᤋᤠᤵᤜᤠ᤹ ᤕᤠᤖᤡᤵ ᤆᤥᤃᤧ᤹ᤀᤥ.

ᤂᤧᤴ ᤀᤣᤃᤠᤱ ᤂᤧᤏᤧ᤹ ᤁᤧᤜᤡᤶᤔᤡᤴ ᤆᤥᤃᤧ᤹ᤀᤥ॥

᥈᥎ ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤡᤶᤒᤣᤛᤠᤱᤒᤧᤸᤗᤧ

ᤁᤢᤍᤰᤗᤧᤱᤘᤠᤀᤥ ᤜᤏᤧ ᤌᤣᤏᤠᤎᤣ ᤛᤠᤂᤡ ᤔᤧᤒᤡᤖᤧᤴᤏᤧ᤹ᤀᤥ.

ᤀᤡᤃᤪ ᤁᤧᤶᤒᤪᤠᤛᤣ᤹ᤀᤡᤴ ᤀᤡᤱᤗᤧᤰ ᤕᤠ᤺ᤶᤒᤰᤗᤧ ᤗᤠᤃᤡ ᤔᤧᤔᤢᤴᤍᤧᤴᤏᤧ᤹ᤀᤥ॥

᥈᥏ ᤂᤧᤏᤧ᤹ ᤀᤰᤂᤣ ᤔᤧᤒᤠ᤺ᤳᤋᤧᤴᤏᤧ᤹.

“ᤂᤧᤸᤗᤧ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ᤀᤠᤱ ᤂᤢᤏᤧ᤹ ᤔᤧᤳᤋᤢᤱᤗᤥ.

ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱᤒᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ᥄”

᥉᥆ ᤀᤠᤱᤃᤠ᤹ ᤗᤧᤶᤛᤢᤘᤠᤒᤠ ᤌᤡᤰᤗᤧ ᤁᤢᤀᤡᤰᤋᤠᤵᤐᤥᤗᤠᤶ ᤐᤣᤃᤠᤱᤗᤥ.

ᤜᤧᤰᤁᤩᤠᤱ ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤌᤡᤰᤗᤧ ᤁᤢᤈᤧᤸᤗᤧᤰᤛᤧ᤹ ᤀᤡᤰᤋᤠᤵᤗᤠᤶ ᤐᤣᤃᤠᤱᤗᤥ.

᥉᥇ ᤂᤧᤴ ᤁᤧᤖᤧᤰ ᤐᤡᤛᤠᤱ ᤋᤡᤱᤃᤪᤣᤰᤜᤠ᤹ ᤗᤡᤱᤛᤧᤀᤠᤱ ᤕᤢᤅᤧᤖᤥ.

ᤀᤡᤰᤋᤠᤵ ᤁᤢᤗᤧ᤺ᤶ ᤕᤠ᤺ᤴᤛᤢᤱᤜᤠ᤹ ᤋᤠᤒᤧᤀᤠᤱ ᤏᤧᤛ᤻ᤛᤧᤖᤥ.

ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧᤖᤥ॥

᥉᥈ ᤀᤠᤱᤃᤠ᤹ ᤀᤥᤔᤧᤳᤋᤢᤱᤒᤠ ᤐᤠ᤺ᤴᤜᤠ᤹ ᤀᤠᤛᤡᤰᤗᤢᤱᤔᤥ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤏᤡᤛᤢᤱᤒᤠ ᤐᤠ᤺ᤴᤜᤠ᤹ᤗᤠᤶ ᤏᤡᤛᤠᤶ ᤜᤢ᤹ᤛᤡᤱᤅᤠᤱᤗᤥ॥

᥉᥉ ᤛᤵᤑᤠᤎᤡᤰ ᤀᤡᤶᤔᤠ ᤏᤢ ᤛᤶᤔᤠᤈᤡᤰ ᤀᤡᤶᤎᤰᤘᤠ ᤗᤥᤔᤠᤖᤧ.

ᤜᤢᤰᤁᤡᤴ ᤀᤡᤓᤢᤵᤔᤠᤀᤠᤱ ᤛᤵᤑᤠᤎᤡᤰ ᤏᤠ᤺ᤶᤛᤡᤱᤔᤠᤖᤧ.

᥉᥊ ᤕᤠᤱᤛᤠ᤹ᤔᤧᤴ ᤂᤧᤏᤧ᤹ᤀᤥ ᤑᤠ᤺ᤴᤍᤠ ᤁᤢᤀᤡᤛᤡ᤺ᤰ ᤋᤠᤖᤥ.

ᤁᤢᤜᤥ᤺ᤵᤔᤠ ᤁᤢᤛᤠᤰᤔᤧᤴ ᤋᤠᤓᤣ ᤁᤧᤜᤣᤒᤠ ᤔᤏᤠ ᤁᤢᤀᤡᤛᤡ᤺ᤰ ᤋᤠᤖᤥ॥

ᤛᤥᤗᤥᤔᤏᤖᤧ ᤀᤠᤸᤗᤛᤠᤱ ᤘᤣ᤹ ᤕᤖᤡᤰ ᤁᤢᤄᤠᤜᤢ᤺ᤴᤜᤠ᤹

᥈᥋

ᤛᤥᤗᤥᤔᤏᤖᤧ ᤁᤴ ᤁᤢᤄᤠᤜᤢᤴᤜᤠ᤹ ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤸᤗᤧ ᤁᤢᤔᤏᤠᤜᤠ᤹ᤖᤧ ᤔᤧᤗᤡᤱᤄᤢᤒᤠᤖᤥ-

᥈ ᤁᤢᤓᤠ ᤐᤠ᤺ᤴᤜᤠ᤹ ᤛᤫᤠ᤺ᤳ ᤁᤵᤔᤧᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥᤱᤗᤥ.

ᤁᤢᤓᤠ ᤐᤠ᤺ᤴᤜᤠ᤹ ᤁᤥ᤺ᤵᤔᤠ ᤗ᤺ᤵᤔᤧᤸᤗᤧ

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱ ᤐᤥᤱᤗᤥ॥

᥉ ᤀᤠᤰᤂᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤜᤠ᤹ ᤌᤠ᤺ᤱᤎᤠᤰ ᤐᤳ.

ᤜᤧᤰᤁᤩᤠᤱ ᤕᤥ᤹ᤒᤠ᤺ᤴ ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤥ᤺ᤰᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠᤴ

ᤁᤥ᤺ᤵᤔᤠ ᤜᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥ᤺ᤰᤗᤥ॥

᥊ ᤂᤧᤏᤧ᤹ ᤕᤢᤵᤐᤠ᤺ᤸᤗᤧ ᤁᤢᤜᤡ᤺ᤴ ᤗ᤺ᤳᤋᤧ ᤍᤣᤛᤧ᤹ᤀᤥ.

ᤜᤧᤰᤁᤩᤠᤱᤗᤰ ᤁᤠᤷᤒᤥᤒᤠᤸᤗᤧ ᤁᤢᤗᤠᤃᤡ ᤕᤠ᤺ᤶᤒᤰ

ᤁᤧᤒᤡᤒᤠ ᤏᤢᤒᤠ ᤆᤡᤃᤰᤘᤠ ᤗ᤺ᤶᤔᤠ ᤛᤢᤰᤗᤥ॥

᥋ ᤜᤠᤱᤅᤡᤸᤗᤧ ᤁᤢᤍᤃᤡᤗᤠᤶ ᤁᤢ᤹ᤀᤡᤃᤧᤓᤧᤶᤒᤠ

ᤛᤢᤜᤠᤱᤕᤢᤰᤐᤠᤜᤠ᤹ ᤂᤧᤏᤧ᤹ ᤗ᤺ᤳᤋᤧᤍᤣᤛᤧ᤹ᤀᤥ.

ᤜᤧᤰᤁᤩᤠᤱᤗᤰ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ

ᤛᤠᤶᤕᤥᤏᤡᤒᤠᤗᤠᤶ ᤕᤢᤰᤛᤡᤱ ᤐᤥᤱᤗᤥ॥

᥌ ᤜᤠᤱᤅᤡᤸᤗᤧ ᤁᤢᤍᤃᤡ ᤕᤶᤒᤠ ᤔᤏᤠ ᤔᤧᤜᤧᤴᤇᤡᤱᤅᤡᤴᤏᤧ᤹ᤀᤥ.

ᤜᤧᤰᤁᤩᤠᤱ ᤕᤶᤒᤠ ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤂᤧᤏᤧ᤹ ᤕᤢᤱᤔᤠ ᤕᤢᤰ ᤔᤧᤃᤥ᤺ᤳᤋᤧᤴᤏᤧ᤹ᤀᤥ॥

᥍ ᤕᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤕᤥ ᤌᤠᤔᤠᤏᤢ᤺ᤸᤗᤧ ᤋᤃᤡ.

ᤂᤧᤱᤜᤠ᤹ᤖᤧ ᤀᤠᤵᤑᤣᤰ “ᤂᤧᤏᤧ᤹ ᤁᤳᤌᤥ ᤌᤠᤅᤧ᤹ᤀᤥ”

ᤁᤧᤶᤔᤧᤵᤐᤧᤴ ᤁᤧᤗᤠᤃᤡ ᤏᤢᤒᤠ ᤐᤥᤱᤗᤥ॥

᥎ ᤂᤧᤏᤧ᤹ ᤁᤧᤔᤡᤰᤁᤡᤸᤗᤧ ᤌᤣ᤺ᤴ ᤏᤡᤛᤢᤀᤠᤱ ᤘᤠ᤹.

ᤂᤧᤴ ᤜᤠᤖᤠᤘᤖᤠ ᤁᤢᤓᤠᤱᤜᤡᤶᤔᤥ ᤔᤧᤍᤣ᤹ᤖᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ

ᤁᤧᤜᤡᤶᤒᤣᤛᤠᤱᤒᤧᤸᤗᤧ ᤁᤧᤏᤠᤎᤠᤛᤢᤸᤗᤧ ᤌᤣ ᤁᤧᤈᤥᤃᤢᤒᤣ᥅

᥏ ᤁᤧᤜᤡᤶᤒᤣᤛᤠᤱᤒᤧᤴᤏᤢ ᤂᤧᤔᤠ᤹ ᤋᤢ᤺ᤴᤍᤣ᤹ᤜᤠ᤹ ᤐᤠ᤺ᤴᤎᤱ ᤁᤧᤈᤥᤃᤢᤸᤗᤧ.

ᤘᤣ᤹ ᤔᤏᤠ᤺ᤸᤗᤧ ᤁᤢᤏᤡ᤺ᤴᤎᤥ ᤐᤠ᤺ᤴᤏᤥ ᤀᤡᤱᤗᤧᤰ ᤔᤧᤔᤧᤳᤋᤧᤴᤏᤧ᤹ᤀᤥ॥

᥇᥆ ᤔᤧ᤺ᤴᤏᤣᤓᤃᤪ ᤂᤧᤴ ᤁᤧᤄᤧᤶᤒᤧᤸᤗᤧ ᤂᤧᤏᤧ᤹ ᤛᤡᤖᤡᤱᤔᤔᤥ ᤁᤧᤎᤠᤖᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤁᤧᤔᤡᤱᤅᤡᤴ ᤀᤠᤓᤧᤸᤗᤧᤀᤠᤱ ᤔᤧᤔᤠᤏᤧᤸᤗᤥ॥

᥇᥇ ᤏᤢᤖᤡᤰᤁᤠᤱ ᤐᤠ᤺ᤵᤔᤏᤠᤒᤠ ᤐᤠ᤺ᤴᤏᤡᤱᤃ ᤕᤢᤵᤐᤠ ᤆᤩᤧᤳᤌᤩᤠᤀᤥ

ᤛᤠᤶᤔᤩᤠᤱ ᤏᤠᤱᤛᤣ᤹ᤜᤠ᤹ ᤋᤥ᤺ᤶᤔᤏᤠᤒᤠ ᤜᤧᤰᤋᤱᤒᤠᤖᤥ॥

᥇᥈ ᤛᤠᤶᤔᤩᤠᤱ ᤁᤢᤴᤍᤢᤸᤗᤥ ᤀᤡᤃᤪ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤘᤠ᤺ᤳᤋᤡ ᤜᤧᤰᤁᤣ

ᤛᤡᤰᤁᤢᤶᤛᤠᤒᤠ ᤔᤏᤠ᤺ᤸᤗᤧ ᤀᤠᤓᤧ᤺ᤰᤐᤠᤴ ᤁᤧᤄᤧᤶᤒᤠᤸᤗᤧᤗᤠᤃᤡ ᤐᤥᤱᤗᤥ॥

᥇᥉ ᤐᤥᤃᤢᤃᤧᤴ ᤁᤢᤈᤠ ᤛᤢᤶᤔᤠ ᤕᤧᤶᤔᤥ ᤁᤧᤛᤣ᤺ᤶᤒᤠ ᤆᤫᤠ᤺ᤳ ᤌᤢᤱᤔᤏᤠᤒᤠ ᤜᤧᤰᤁᤣ

ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤀᤡᤱᤄᤱᤛᤠᤒᤧᤴ ᤂᤢᤏᤧ᤹ ᤁᤧᤒᤠᤱᤒᤠᤜᤠ᤹ᤖᤧ ᤗᤠᤃᤡ ᤐᤥᤱᤗᤥ.

ᤂᤧᤸᤗᤧ ᤂᤢᤏᤧ᤹ ᤁᤢᤴᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤆᤠᤱᤈᤠᤱ ᤆᤥᤃᤢᤖᤥ॥

᥇᥊ ᤀᤠᤵᤑᤣᤰ ᤔᤠᤱᤜᤢᤵ ᤁᤧᤈᤥ᤺ᤰᤐᤠᤀᤠᤱ ᤔᤡᤰᤋᤥ᤺ᤰ

ᤔᤧᤴᤍᤠ᤺ᤵᤔᤏᤠᤒᤠ ᤔᤏᤠᤴ ᤕᤶᤒᤠ ᤐᤠ᤺ᤴ ᤐᤠ᤺ᤳᤗᤥ.

ᤂᤧᤱᤃ ᤘᤜᤡᤳ ᤔᤧ᤺ᤴᤏᤣᤒᤠ ᤂᤠ᤹ᤔᤡᤳ ᤏᤢ ᤛᤢᤖᤡ᤺ᤳ ᤁᤣᤈᤱ ᤜᤧᤰᤋᤱᤒᤠᤖᤥ॥

᥇᥋ ᤏᤠᤛᤡᤌ᤺ᤵᤔᤠ ᤐᤠ᤺ᤴᤏᤡᤸᤗᤧ ᤕᤢᤰᤛᤠᤒᤧᤴ ᤗᤧᤶᤔᤠ ᤛᤢᤰᤋᤧᤳᤗᤥ.

ᤜᤧᤰᤁᤩᤠᤱ ᤛᤢᤶᤛᤢᤶᤒᤠ ᤗᤧᤛᤥ᤺ᤳᤋᤧᤸᤗᤧ ᤕᤧᤵ ᤗᤢᤱᤛᤡ ᤕ᤺ᤶᤔᤠ ᤛᤢᤰᤋᤢᤖᤥ॥

᥇᥌ ᤛᤰᤘᤠᤄᤢ᤺ᤴ ᤁᤧᤕᤠᤱᤄᤢᤏᤣᤓᤃᤪ ᤁᤧᤕᤥᤕᤥᤖᤰ ᤆᤩᤧ᤹ᤀᤥ.

ᤁᤴ ᤕᤖᤡᤰ ᤁᤧᤈᤏᤣᤓᤃᤪ ᤂᤧᤏᤧ᤹ ᤁᤧ᤹ᤒᤧᤵᤔᤠ᤺ᤳ ᤁᤧᤳᤗᤥ॥

᥇᥍ ᤁᤧᤜᤡᤶᤒᤣᤛᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤢᤓᤠ ᤕᤧᤶᤔᤥᤖᤰ ᤐᤣᤃᤧ᤹ᤀᤥ.

ᤂᤧᤏᤧ᤹ ᤕᤧᤳᤗᤧᤱ ᤁᤧᤒᤣ᤺ᤰᤏᤣᤓᤃᤪ ᤂᤧᤸᤗᤧ ᤁᤧᤈᤡ᤺ᤳᤗᤥ॥

᥇᥎ ᤁᤢᤜᤡᤶᤒᤣᤛᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤱᤗᤧᤰ ᤋᤥ᤺ᤴᤍᤡ ᤁᤧᤒᤡᤒᤧᤴ

ᤋᤰᤁᤠᤳ ᤀᤡᤃᤪ ᤋᤠᤓᤣ ᤁᤡᤃᤪ ᤜᤠᤛᤶᤛᤶᤒᤠ ᤋᤥ᤺ᤱ ᤜᤧᤰᤋᤱᤒᤠ ᤔᤏᤠᤖᤥ॥

᥇᥏ ᤋᤢᤰᤂᤣᤘᤠ ᤕᤧᤶᤔᤥ ᤏᤡᤱᤘᤠ᤹ᤀᤡᤖᤧ ᤔᤧᤄᤥ᤺ᤵᤋᤢᤶᤒᤠ ᤔᤏᤠᤴ ᤏᤠᤛᤠ᤹ᤔᤠᤃ

ᤁᤧᤍᤢᤰᤐᤠ ᤜᤠᤒᤥ᤹ᤒᤠ ᤀᤡᤃᤪ ᤁᤧᤛᤰᤐᤠ ᤗᤠᤱ ᤐᤵᤐᤠ ᤁᤢᤀᤡᤛᤡ᤺ᤰᤗᤥ॥

᥈᥆ ᤏᤡᤱᤘᤠ᤹ ᤋᤢᤰᤂᤣᤀᤥ ᤁᤧᤎᤠᤒᤧᤸᤗᤧ ᤗᤠᤃᤡ ᤛᤠᤶᤃᤧᤗᤥᤒᤠ ᤔᤏᤠᤴ

ᤆᤢᤱᤛᤡ᤺ᤰᤔᤠ ᤕᤧᤴᤏᤥ ᤂᤠᤶᤍᤣ᤺ᤳᤋᤡᤴ ᤁᤧᤏᤠᤵᤐᤠᤃᤧᤍᤣ᤹ᤒᤠ ᤜᤧᤰᤁᤣ

ᤀᤡᤃᤪ ᤕᤠᤱᤄᤣ᤺ᤰᤀᤥ ᤁᤧᤛᤢ᤺ᤵᤐᤧᤴ ᤜᤢᤱᤔᤏᤠ ᤁᤣ᤺ᤵᤔᤏᤠ ᤜᤧᤰᤁᤣ ᤐᤥᤱᤗᤥ॥

᥈᥇ ᤁᤧᤏᤡᤱᤔᤡ᤺ᤴ ᤛᤠᤰᤔᤧᤴᤈᤠ ᤘᤠ᤹ᤏᤣᤓᤃᤪ. ᤆᤠᤔᤠ ᤁᤢᤈᤠ ᤐᤡᤖᤧ᤹ᤀᤥ.

ᤁᤢᤘᤠᤔᤡ᤺ᤰᤁᤠᤱ ᤘᤠ᤹ᤏᤣᤓᤃᤪ. ᤌᤢᤱᤔᤠ ᤆᤫᤠ᤺ᤳ ᤐᤡᤖᤧ᤹ᤀᤥ॥

᥈᥈ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ

ᤛᤡᤖᤡᤱᤔ᤺ᤔᤧᤸᤗᤧᤴ ᤔᤡᤍ᤺ᤳᤋᤧᤴ ᤁᤧᤜᤢᤰᤂᤢᤒᤠ ᤜᤧᤰᤁᤣ ᤐᤥᤱᤗᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤜᤠᤱᤛᤧᤶ ᤁᤧᤒᤡᤖᤥ॥

᥈᥉ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤛᤢᤖᤡᤳᤋᤧᤸᤗᤧ ᤘᤠᤜᤡᤳ ᤌᤠᤛᤢᤒᤠ ᤜᤧᤰᤁᤣ

ᤀᤡᤱᤗᤧᤰᤛᤫᤠ ᤗᤧᤛᤥ᤺ᤳᤋᤧᤸᤗᤧ ᤏᤠᤖᤠᤴ ᤔᤠᤱᤄᤪᤢ ᤔᤧᤳᤋᤢ ᤋᤠᤖᤢᤖᤥ॥

᥈᥊ ᤂᤧᤔᤠ᤹ ᤁᤧᤈᤥ᤺ᤰᤔᤠ ᤔᤣ᤺ᤳᤋᤡᤴᤏᤢ ᤗᤳᤌᤡᤰ ᤜᤡᤶᤔᤥ ᤕᤢᤱᤔᤠᤏᤢ᤺ᤸᤗᤧᤃ

ᤁᤦᤛᤡ᤺ᤸᤗᤧ ᤗᤳᤇᤠ ᤁᤢᤛᤢᤰᤐᤥ ᤕᤢᤱᤔᤠ ᤏᤢᤒᤠ ᤐᤥᤱᤗᤥ॥

᥈᥋ ᤁᤧᤏᤠᤒᤠ ᤕᤠᤶᤛᤠᤶᤔᤡᤸᤗᤧ ᤗᤠᤃᤡ ᤁᤧᤛᤣ᤺ᤶᤒᤠ ᤆᤫᤠ᤺ᤳ ᤜᤧᤰᤁᤣ

ᤔᤠ᤺ᤱᤄᤠ ᤗᤠᤈᤣ᤹ᤗᤠᤶ ᤁᤧᤃᤧᤵᤐᤠ ᤏᤢᤒᤠ ᤀᤡᤱᤄᤱᤅᤡᤴ ᤐᤥᤱᤗᤥ॥

᥈᥌ ᤋᤠᤰᤁᤧᤓᤧᤒᤧᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤔᤠ ᤁᤧᤒᤠᤱᤒᤠ ᤛᤠᤶᤕᤥᤏᤡᤒᤠ ᤔᤏᤠᤴ

ᤔᤠᤰᤂᤢᤴᤍᤩᤠ ᤆᤫᤠ᤺ᤳᤋᤧᤸᤗᤧ ᤘᤒᤢᤴᤍᤠᤰᤁᤡᤴ ᤑᤧᤳᤗᤠ᤺ᤴᤍᤢᤒᤠ ᤜᤧᤰᤋᤱᤒᤠᤖᤥ॥

᥈᥍ ᤛᤠ᤹ᤖᤡᤰ ᤕᤖᤡᤰ ᤛᤰᤘᤠᤄᤢ ᤆᤠᤔᤠ ᤏᤢᤒᤠ ᤔᤧ᤺ᤴᤗᤥ.

ᤜᤧᤰᤁᤣᤗᤖᤡᤰᤁᤣ ᤀᤠᤵᤑᤣᤰ ᤆᤶᤛᤡᤱᤔᤠᤴᤏᤠᤱ ᤏᤢᤒᤠ ᤔᤧ᤺ᤴᤗᤥ॥

᥈᥎ ᤁᤢᤛᤡᤰ ᤌᤶᤔᤠ ᤔᤧᤴᤇᤢᤰᤔᤏᤠ ᤔᤏᤠ᤺ᤱᤃ

ᤗᤢᤱᤎᤠᤰᤜᤠ᤹ ᤁᤧᤗᤢ᤺ᤶᤒᤠ ᤁᤧᤒᤣ᤺ᤰᤐᤠ ᤕᤧᤰᤕᤰ ᤁᤢᤓᤠ᤹ᤒᤠᤱ ᤁᤧᤜᤥ᤺ᤵᤐᤠ ᤜᤧᤰᤋᤱᤒᤠᤖᤥ॥

᥈᥌

ᤜᤠᤱᤘᤠᤔᤠ ᤕᤧᤶᤔᤥ ᤏᤠᤱ ᤌᤠᤛᤢᤒᤠ ᤁᤢᤀᤡᤛᤡ᤺ᤰ

ᤀᤡᤃᤪ ᤁᤢᤈᤠ ᤛᤢᤶᤔᤠ ᤕᤧᤶᤔᤥ ᤘᤜᤡᤳ ᤌᤠᤛᤢᤒᤠ ᤁᤢᤀᤡᤛᤡ᤺ᤰ

ᤀᤍᤱ ᤔᤏᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤔᤧᤗᤠ᤹ᤖᤢᤴᤗᤥ॥

᥈ ᤜᤢᤖᤢᤖᤢ ᤁᤧᤒᤧᤒᤠ ᤔᤠᤰᤆᤧᤖᤧ᤺ᤴ ᤏᤢ ᤀᤠᤵᤗᤥ᤺ᤰᤗᤥ᤺ᤰ ᤁᤧᤈᤠᤒᤠ

ᤁ᤺ᤱᤎᤧᤱᤏᤠ᤺ᤴ ᤜᤧᤰᤁᤣ ᤌᤣᤏᤠᤎᤣᤒᤠ ᤔᤠᤱᤍᤣ᤺ᤸᤗᤧᤀᤠᤱ ᤔᤧᤕᤠᤱᤄᤢᤴᤗᤥ॥

᥉ ᤀᤴᤏᤡᤸᤗᤧ ᤗᤠᤃᤡ ᤋᤧ᤺ᤶᤓᤢᤰ. ᤀᤍᤱᤅᤡᤸᤗᤧ ᤗᤠᤃᤡ ᤁᤖᤣᤗᤡ.

ᤜᤧᤰᤁᤩᤠᤱ ᤕᤠᤰᤋᤢᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤃᤰᤔᤧᤸᤗᤧ ᤗᤠᤃᤡ ᤋᤰᤁᤠᤳ ᥄

᥊ ᤀᤍᤱ ᤔᤏᤠᤴ ᤂᤧᤸᤗᤧ ᤁᤢᤀᤍᤱ ᤐᤠ᤺ᤴ ᤜᤧᤰᤁᤣ ᤏᤢᤃᤵ ᤔᤧᤒᤡᤖᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤂᤧᤏᤧ᤹ ᤀᤠᤵᤑᤣᤰᤁᤠᤱ ᤂᤧᤴ ᤜᤧᤰᤋᤱᤒᤠ ᤁᤧᤒᤥ᤺ᤱᤗᤥ॥

᥋ ᤀᤍᤱ ᤔᤏᤠᤴ ᤂᤧᤸᤗᤧ ᤁᤢᤀᤍᤱ ᤐᤠ᤺ᤴ ᤜᤧᤰᤁᤣᤀᤣ ᤏᤢᤃᤵ ᤐᤡᤖᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤂᤢᤏᤧ᤹ ᤀᤠᤵᤑᤣᤰ ᤁᤢᤏᤡᤔᤥ ᤛᤡᤰᤁᤢᤶᤛᤠᤒᤠ ᤐᤥᤱᤗᤥ॥

᥌ ᤀᤍᤱᤅᤡᤸᤗᤧ ᤁᤢᤜᤢᤰᤁᤥ ᤀᤡᤱᤄᤱ ᤜᤠᤱᤔᤠᤃ ᤀᤠᤵᤑᤣᤰ ᤗᤠᤱᤅᤥ

ᤋ᤺ᤴᤍᤡᤸᤗᤧ ᤀ᤺ᤰᤔᤠ ᤏᤢ ᤏᤡᤱᤅᤡᤴ ᤌᤢᤱᤔᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥍ ᤗᤠᤱᤛᤰᤐᤧᤸᤗᤧ ᤔᤧᤴᤎᤢᤶᤔᤏᤠᤒᤠ ᤁᤢᤗᤠᤱᤜᤠ᤹ ᤐᤵᤐᤠ ᤜᤧᤰᤁᤣ

ᤀᤍᤱ ᤔᤏᤠ᤺ᤸᤗᤧ ᤁᤢᤶᤒᤪᤠᤀᤥᤒᤠ ᤂᤠᤜᤢ᤺ᤴᤏᤡᤴ ᤐᤥᤱᤗᤥ॥

᥎ ᤀᤍᤱ ᤔᤏᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤑᤠ᤹ᤀᤡᤱᤃ

ᤀᤷᤍᤥᤀᤥ ᤗᤢᤱᤅᤡᤴ ᤀᤡᤄᤣ᤺ᤱᤔᤠᤀᤠᤱ ᤗᤠᤵᤑᤣ᤺ᤶᤏᤠᤒᤠ ᤜᤧᤰᤁᤣᤖᤥ॥

᥏ ᤌᤡ᤺ᤸᤗᤧ ᤁᤧᤔᤒᤧᤸᤗᤧ ᤁᤢᤜᤢᤰᤁᤥᤒᤠ ᤋᤡᤱᤃᤪᤣᤰ ᤐᤢᤱ ᤜᤧᤰᤁᤣ

ᤀᤍᤱ ᤔᤏᤠ᤺ᤸᤗᤧ ᤁᤢᤶᤒᤪᤠᤀᤥᤒᤠ ᤂᤠᤜᤢᤴᤏᤡᤴ ᤐᤥᤱᤗᤥ॥

᥇᥆ ᤀᤍᤱᤅᤡᤴ ᤀᤡᤃᤪ ᤁᤢᤛᤡᤱ ᤔᤧᤴᤏᤡ᤺ᤵᤏᤠᤒᤠ ᤔᤏᤠᤴ ᤏᤠᤶᤕᤠᤰᤁᤥ

ᤕᤠ᤺ᤶᤒᤰ ᤆᤥᤰ ᤐᤠᤱᤔᤠᤃ ᤀᤡᤔᤧᤴᤏᤡ ᤂᤠᤔᤧᤴᤏᤡ ᤋᤥ᤺ᤱ ᤁᤧᤀᤠᤵᤐᤠ ᤔᤏᤠᤴ

ᤁᤢᤀᤡᤛᤡ᤺ᤰᤗᤥ॥

᥇᥇ ᤂᤩᤠᤒᤧᤴ ᤀᤠᤵᤑᤣᤰ ᤁᤢᤒᤧ᤹ᤔᤠ᤺ᤳ ᤆᤠᤛᤧ ᤏᤢ᤺ᤱᤒᤠ ᤜᤧᤰᤁᤣ.

ᤀᤍᤱ ᤔᤏᤠ᤺ᤸᤗᤧ ᤁᤢᤀᤍᤱ ᤆᤥ᤺ᤰᤔᤠ ᤐᤠ᤺ᤴᤏᤡᤴ ᤕᤧᤳᤗᤧᤱ ᤆᤥᤃᤢᤖᤥ॥

᥇᥈ ᤀᤠᤵᤑᤣᤰ ᤁᤢᤏᤡᤔᤥ ᤂᤢᤏᤧ᤹ ᤀᤠᤵᤑᤣᤰ ᤛᤡᤰᤁᤢᤶᤛᤠᤒᤠ

ᤁᤧᤗᤣ᤺ᤳᤇᤡᤱᤒᤠ ᤔᤏᤠᤴ ᤌᤣ ᤁᤧᤏᤡᤛᤢᤀᤠᤱ ᤘᤠ᤹ᤒᤡ᥅

ᤂᤧᤴᤏᤢ᤺ᤸᤗᤧᤃ ᤐᤖᤢᤔᤠᤸᤗᤧ ᤀᤍᤱᤅᤡᤸᤗᤧ ᤁᤢᤗᤠᤃᤡ

ᤕᤖᤡᤰ ᤏᤡᤱᤛᤠᤱ ᤆᤥ᤺ᤰᤔᤠ ᤛᤢᤰᤋᤧᤳᤗᤥ॥

᥇᥉ ᤗᤧᤶᤛᤢᤘᤠᤒᤠᤸᤗᤧ ᤐᤠ᤺ᤳᤋᤢ. “ᤔᤠᤖᤠᤶᤔᤥ ᤌᤧᤖᤡᤱᤒᤠᤴ ᤜᤢ᤺ᤰᤗᤘᤠ᤹ᤖᤥ ᤘᤠ᤹ᤖᤥ.

ᤁᤡᤵᤔᤠ ᤁᤧᤄᤢᤒᤠ ᤌᤧᤖᤡᤱᤒᤠᤴ ᤗᤠᤶᤔᤥ ᤋᤠᤰᤁᤴᤏᤢ ᤘᤠ᤹ᤖᤥ॥”

᥇᥊ ᤁᤢᤀᤧᤵᤔᤠᤜᤠ᤹ᤀᤥ ᤗᤠᤶᤎᤣ᤺ᤳᤋᤡᤴ ᤏᤠ ᤏᤢ ᤁᤳᤏᤠ ᤀᤡᤒᤠ ᤁᤢᤀᤡᤛᤡ᤺ᤰ

ᤗᤧᤶᤛᤢᤘᤠᤒᤠ ᤔᤏᤠᤴ ᤁᤢᤏᤧᤳᤏᤠᤀᤥ ᤗᤧᤱᤛᤡᤱᤗ ᤏᤧᤖᤥ॥

᥇᥋ ᤗᤧᤶᤛᤢᤘᤠᤒᤠᤸᤗᤧ ᤁᤢᤜᤢᤰᤁᤡᤴ ᤁᤢᤍ᤺ᤰ ᤆᤩᤧᤳᤌᤩᤠᤀᤥ ᤑᤳᤇᤢᤖᤥ.

ᤂᤧᤒᤩᤠᤱ ᤁᤢᤶᤒᤪᤠᤀᤥ ᤌᤠᤖᤡᤰ ᤌᤠᤰᤔᤠᤀᤠᤱ ᤐᤗᤧᤶ ᤗᤧᤶᤗᤥ॥

᥇᥌ ᤁᤢᤀᤡᤳᤋᤠᤖ ᤁᤧᤍᤱᤒᤠᤀᤠᤱ ᤏᤢᤃᤵ ᤁᤧᤒᤡᤒᤠ ᤏᤢᤛᤡ ᤔᤏᤠᤜᤠ᤹ᤏᤢ᤺ᤸᤗᤧ

ᤗᤧᤶᤛᤢᤘᤠᤒᤧᤴ ᤀᤠᤵᤑᤣᤰ ᤂᤢᤏᤧ᤹ ᤛᤡᤰᤁᤢᤶᤏᤡᤒᤠ ᤀᤡ᤺ᤳᤇᤡᤱᤗᤥ॥

᥇᥍ ᤂᤢᤏᤧ ᤀᤠᤵᤑᤣᤰᤏᤢ᤺ᤸᤗᤧ ᤘᤣ᤹ ᤕᤠᤵᤔᤡ᤺ᤸᤗᤧ ᤁᤢᤄᤧᤔᤠ᤹ᤀᤥ ᤜᤢᤰ

ᤁᤧᤕᤠᤰᤐᤠ ᤔᤏᤠᤴ ᤏᤢ ᤋᤠᤵᤛᤫᤠᤒᤠ ᤂᤩᤠᤒᤧᤸᤗᤧ

ᤁᤢᤏᤧᤰᤂᤥ᤹ᤒᤠᤴ ᤁᤧᤍᤧᤶᤒᤠᤀᤠᤱ ᤁᤧᤀᤢ᤺ᤱᤒᤠ ᤔᤏᤠ᤺ᤱᤃ ᤗᤳᤇᤠᤖᤥ॥

᥇᥎ ᤂᤧᤱᤃ ᤁᤧᤏᤠᤱᤒᤠ ᤜᤧᤰᤋᤱᤒᤠᤖᤥ

ᤂᤧᤸᤗᤧ ᤔᤡᤎᤰᤐᤢ ᤗᤠᤵᤁᤧᤓᤢᤒᤠ ᤏᤢ ᤀᤠᤛᤧᤳᤛᤧᤵᤐᤠ ᤋᤥ᤺ᤱ ᤁᤧᤀᤠᤵᤐᤠ ᤁᤢᤀᤡᤛᤡ᤺ᤰᤗᤥ.

᥇᥏ ᤂᤧᤸᤗᤧ ᤁᤢᤜᤡᤶᤒᤣᤛᤠᤱᤒᤠᤴ ᤀᤡᤱᤗᤧᤰᤋᤢ ᤛᤢᤖᤢᤀᤠᤱ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ᤃ ᤘᤖᤧ᤹ᤖᤰ ᤆᤥᤃᤢᤱᤅᤠᤱ ᤘᤕᤠᤱᤗᤥ᥄”

᥈᥆ ᤛᤡᤱ ᤔᤧ᤺ᤴᤏᤣᤃ ᤔᤡ᤺ᤴ ᤛᤡᤖᤥ.

ᤆᤧ᤹ᤕᤠ ᤁᤧᤒᤱᤒᤠ ᤜᤥ᤺ᤵᤐᤡᤸᤗᤧ ᤂᤧᤔᤠ᤹ᤀᤡᤴ ᤆᤡᤵᤗᤥ॥

᥈᥇ ᤔᤡᤄᤠᤰᤗᤠᤶ ᤔᤡᤛᤣ᤺ᤰ ᤑᤧᤰᤗᤥ. ᤛᤡᤱᤗᤠᤶ ᤔᤡ ᤋᤡ᤺ᤳᤗᤥ.

ᤜᤧᤰᤁᤣᤗᤖᤡᤰᤁᤣ ᤂᤧᤈᤧᤰ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤂᤧᤔᤠ᤹ ᤑᤥ᤺ᤰᤂᤢᤖᤥ॥

᥈᥈ ᤐᤠ᤺ᤴ ᤁᤧᤒᤱᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤇᤣ᤺ᤰᤘᤠᤜᤠ᤹

ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ ᤀᤢᤶ ᤜᤧᤰᤁᤣ ᤗ᤹ᤖᤥ.

ᤂᤧᤱᤜᤠ᤹ ᤔᤏᤠ᤺ᤸᤗᤧ ᤁᤢᤛᤡᤰᤗᤢᤱᤔᤥ ᤌᤠᤖᤡᤰ ᤁᤧᤳᤗᤥ॥

᥈᥉ ᤂᤠᤶ ᤂᤵᤐᤩᤠᤀᤥ ᤕᤢᤵᤐᤠ ᤐᤳᤋᤢ ᤑᤶᤔᤏᤠᤒᤠ ᤁᤢᤀᤡᤛᤡ᤺ᤰ

ᤁᤢ᤹ᤀᤡᤃᤧᤓᤧᤶᤒᤠᤸᤗᤧ ᤛᤡᤰᤗᤢᤱᤔᤧᤴ ᤁᤧᤗᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤌᤡᤶᤛᤢᤖᤥ॥

᥈᥊ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤏᤠᤴ ᤁᤢᤒᤠ᤺ᤴᤏᤡᤸᤗᤧ ᤌᤣ᤺ᤰᤛᤡᤱᤗᤥ.

ᤁᤖ ᤁᤢᤛᤡᤰᤗᤢᤱᤔᤥᤃ ᤂᤧᤸᤗᤧ ᤀᤡᤱᤗᤧᤰ ᤐᤠ᤺ᤴᤏᤡᤴ ᤕᤢᤰᤂᤢᤖᤥ॥

᥈᥋ ᤂᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤢᤒᤠ ᤆᤥ᤺ᤰᤛᤠᤱ ᤏᤛᤠ᤺ᤴ ᤔᤧᤈᤥᤃᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤛᤡᤰᤗᤢᤱᤔᤠᤴ ᤏᤢᤛᤡ ᤕᤠᤶᤃᤧᤛᤡᤱᤒᤠ

ᤐᤠ᤺ᤴᤜᤠ᤹ᤖᤧ ᤛᤎᤧᤰ ᤁᤧᤍᤡᤶᤒᤠ ᤆᤥ᤺ᤰᤗᤥ॥

᥈᥌ ᤂᤧᤸᤗᤧ ᤘᤣ᤹ᤜᤠ᤹ ᤂᤠ᤺ᤶᤔᤠᤛᤡ ᤁᤢᤏᤡᤱᤘᤠ᤺ᤴ ᤆᤡᤱᤔᤠ ᤛᤢᤰᤋᤢᤖᤥ.

ᤁᤖ ᤂᤧᤸᤗᤧ ᤋᤠᤵᤑᤧ᤺ᤶᤒᤠ ᤁᤢᤕᤠ᤺ᤶᤒᤰᤜᤠ᤹ ᤁᤧᤖᤧᤰᤗᤥ ᤀᤥᤛᤣ᤺ᤴᤍᤠᤱ ᤐᤥ᤺ᤱᤗᤥ॥

᥈᥍ ᤔᤏᤠ᤺ᤸᤗᤧ ᤗᤢᤶᤒᤠ᤺ᤳ ᤋᤕᤢᤏᤣᤓᤃᤪ ᤂᤠ᤹ᤕᤥ ᤂᤢᤏᤧ᤹ ᤀᤠᤵᤑᤣᤰ ᤌᤠᤖᤥ.

ᤔᤏᤠ᤺ᤸᤗᤧ ᤗᤢᤱᤅᤡᤴ ᤁᤧᤱᤄᤢᤏᤣᤓᤃᤪ ᤂᤧᤴ ᤗᤢᤱᤅᤡᤴ

ᤁᤧᤱᤅᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤧ᤺ᤵᤋᤢᤖᤥ॥

᥈᥎ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤸᤗᤧ ᤁᤢᤀᤡᤱᤗᤧᤰᤁᤡᤸᤗᤧ

ᤀᤠᤳᤋᤡᤴ ᤁᤢᤏᤡᤱᤘᤠ᤹ ᤋᤢᤰᤗ ᤆᤥᤃᤢ. ᤜᤠᤒᤠ ᤂᤧᤴᤏᤣ ᤆᤡ᤺ᤳᤋᤢᤖᤥ.

ᤔᤢᤷᤗᤧ᤺ᤶᤒᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤔᤢᤖᤠ᤺ᤸᤗᤧ ᤀᤠᤔᤧᤱᤗᤥ॥

᥈᥍

ᤋᤠ᤺ᤴᤍᤡᤰᤗᤧ ᤗᤠᤃᤡ ᤕᤶᤒᤠ ᤔᤧᤗᤧᤱᤛᤡᤱᤅᤡᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤌᤡᤰᤕᤠ᤺ᤴ ᤌᤡᤰᤗᤧ ᤌᤣ ᤐᤥᤱ᤹.

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤁᤧᤴᤏᤡᤛᤢᤴᤗᤥ॥

᥈ ᤘᤣ᤹ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤖᤥ.

ᤂᤧᤏᤧ᤹ ᤀᤠᤵᤑᤣᤰ ᤔᤧ᤺ᤴᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤣ ᤁᤧᤶᤒᤪᤠᤛᤣ᤹ᤀᤡᤸᤗᤧ ᤔᤧ᤺ᤴᤗᤥ

ᤁᤢᤓᤠ ᤀᤣᤕᤠᤱᤒᤠᤜᤠ᤹ᤗᤠᤶ ᤐᤥ᤺ᤱᤗᤖᤥ॥

᥉ ᤗᤢᤱᤅᤡᤴ ᤁᤧᤗᤡ᤺ᤵᤐᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤕᤧ᤺ᤱᤄᤠ᤺ᤴ ᤐᤗᤡ᤺ᤵ ᤁᤧᤗᤡ᤺ᤵᤐᤠ ᤆᤥ᤺ᤰᤗᤥ.

ᤁᤖ ᤀᤍᤱ ᤔᤏᤠ᤺ᤸᤗᤧ ᤛᤠᤰᤁᤧᤴ ᤑᤥ᤺ᤰᤂᤢᤒᤠᤴ

ᤀᤠᤖᤛᤠᤱ ᤛᤠ᤹ᤖᤡᤰ ᤐᤗᤡ᤺ᤵ ᤁᤧᤗᤡ᤺ᤵᤐᤠ ᤆᤥ᤺ᤰᤗᤥ॥

᥊ ᤛᤡᤰᤐᤥ᤺ᤰᤔᤠᤱᤃ ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤛᤠᤰᤁᤧᤴᤏᤡᤱᤃ ᤀᤠᤛᤧᤛᤧ᤺ᤵᤐᤠ ᤁᤧᤃᤢᤱᤒᤠ ᤆᤫᤠ᤺ᤳ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤁᤖ ᤏᤠᤜᤧᤴᤏᤡᤸᤗᤧ ᤁᤢᤒᤣᤛᤠᤱ ᤜᤠ᤺ᤳ ᤕᤧᤵᤔᤠ ᤛᤢᤰᤐᤣ᥅

᥋ ᤛᤫᤠ᤺ᤳᤋᤠᤱ ᤗᤢᤱᤔᤠ᤹ ᤋᤢᤰᤔᤠᤛᤡᤏᤢ᤺ᤸᤗᤧ

ᤔᤧᤄᤧᤵᤛᤢᤖᤀᤣ ᤑᤧ᤺ᤰᤔᤠᤛᤡ ᤋᤶᤔᤠᤛᤡ ᤏᤢᤒᤠᤖᤥ॥

᥌ ᤆᤢᤶᤔᤡᤸᤗᤧ ᤀᤠᤄᤠ᤺ᤶᤒᤠᤴ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤋᤧᤳᤗᤥ.

ᤁᤖ ᤏᤡᤱᤔᤡ᤺ᤸᤗᤧ ᤆᤢᤵ ᤀᤠᤔᤧᤵᤐᤧᤴ ᤛᤠ᤹ᤖᤡᤰ ᤀᤡᤱᤗᤧᤰᤐᤠᤀᤠᤱ ᤐᤥᤱᤗᤥ॥

᥍ ᤐᤄᤠ ᤁᤧᤄᤠᤒᤠ ᤔᤏᤠᤴ ᤛᤰᤘᤠᤄᤢ᤺ᤸᤗᤧ ᤁᤢᤏᤡᤱᤗᤧ᤹ᤖᤢᤖᤥ.

ᤁᤖ ᤁᤢᤛᤡᤰᤁᤧᤗᤠ᤺ᤰᤐᤧᤸᤗᤧ ᤁᤧᤄᤡ᤺ᤰᤐᤠᤴᤏᤠᤱ ᤁᤢᤈᤠᤏᤢ᤹ᤖᤥ॥

᥎ ᤁᤢᤜᤠᤵᤐᤥᤗᤠᤶ ᤋᤠᤵᤁᤧᤒᤧ᤹ᤒᤠᤀᤠᤱ ᤁᤧᤒᤣ᤺ᤰᤐᤠ ᤐᤢ᤺ᤴ ᤜᤧᤰᤁᤣ

ᤜᤡᤶᤔᤥᤗᤠᤶ ᤔᤠ᤺ᤱᤄᤠ ᤁᤧᤘᤠ᤹ᤒᤠ ᤔᤏᤠᤴ ᤋᤠᤵᤁᤧᤒᤧ᤹ᤒᤠ ᤐᤥᤱᤗᤥ॥

᥏ ᤑᤢᤱᤏᤠᤶ ᤏᤢ ᤛᤢᤰᤐᤠᤸᤗᤧ ᤏᤡᤱᤘᤠ᤹ ᤛ᤺ᤳᤗ ᤆᤥᤃᤢᤖᤥ.

ᤜᤧᤰᤁᤩᤠᤱ ᤆᤢᤶᤍᤣᤱᤗᤠᤶ ᤂᤥᤃᤧᤍᤧᤵᤐᤠ ᤛᤢᤶᤛᤢᤶᤒᤠ ᤛᤢᤈᤠᤴ ᤁᤢᤈᤠᤃᤧᤏᤢ᤹ᤒᤠ ᤆᤥ᤺ᤰᤗᤥ॥

᥇᥆ ᤀᤠᤵᤑᤣᤰ ᤁᤧᤴᤍᤣ᤺ᤱᤒᤧᤴ ᤏᤢ ᤀᤠᤵᤑᤣᤰ ᤁᤧᤶᤒᤠᤖᤧ

ᤁᤢᤴᤍᤣ᤺ᤱᤒᤧᤴ ᤂᤧᤏᤧ᤹ ᤗᤠᤵᤔᤧᤓᤢᤛᤧᤴᤏᤧ᤹ᤀᤥ.

ᤋᤢᤰᤂᤣ ᤗᤠᤰᤂᤣ ᤁᤧᤈᤠ᤺ᤸᤗᤧ ᤁᤧᤶᤓᤢ᤹ ᤁᤧᤴᤛᤠ᤹ᤜᤠ᤹ᤖᤧ

ᤂᤢᤴᤇᤡ᤹ ᤜᤡᤶᤔᤥ ᤂᤧᤏᤧ᤹ ᤔᤧᤒᤣᤃᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤏᤡ᤺ᤳᤋᤠᤱᤒᤠ ᤜᤡᤶᤒᤣᤛᤠᤱᤒᤧᤴ

ᤔᤠ᤺ᤱᤄᤠᤒᤠ ᤑᤢ᤹ᤏᤢᤛᤠ᤹ᤜᤠ᤹ᤏᤢ᤺ᤸᤗᤧ ᤏᤢᤒᤠ ᤆᤥ᤺ᤰᤗᤥ॥

᥇᥇ ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤛᤡᤰᤁᤢᤶᤏᤡᤒᤠ ᤐᤥ᤺ᤰᤂᤧ᤹ᤀᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤠᤴ ᤛ᤺ᤳᤗ ᤕᤠ᤺ᤴᤍᤧ᤹ᤀᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤆᤧ᤹ᤕᤠ ᤀᤡᤱᤍᤥ ᤁᤧᤔᤧᤵᤐᤠ

ᤜᤠ᤺ᤳᤇᤠᤱ ᤀᤠᤱᤃᤠ᤹ ᤏᤢᤃᤵ ᤐᤡᤔᤠ ᤛᤢᤰᤋᤢᤱᤗᤥ॥

᥇᥈ ᤂᤠᤛᤡᤱᤃᤧᤏᤡ᤺ᤵᤐᤧᤸᤗᤧ ᤕᤧᤳᤋᤢᤰᤂᤣ ᤋᤠᤖ ᤐᤵᤐᤠ ᤏᤡᤛᤢᤖᤥ

ᤜᤧᤰᤁᤩᤠᤱ ᤁᤢᤓᤠ ᤋᤧᤴᤏᤥ ᤛᤧ᤺ᤵᤛᤡᤱᤗᤥ.

ᤁᤖ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤔᤏᤠᤴ ᤂᤧᤴ ᤗᤧᤵᤔᤠᤱᤅᤣ ᤐᤣ᤺ᤰᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤂᤢᤶᤍᤡᤱ ᤂᤥᤛᤢᤖᤥ॥

᥇᥉ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤔᤏᤠ᤺ᤸᤗᤧ ᤁᤢᤛᤡᤱᤏᤠᤳᤋᤥ ᤋᤥ᤺ᤴᤍᤡ

ᤁᤧᤕᤢᤱᤛᤡᤱᤒᤠ ᤔᤏᤠ᤺ᤸᤗᤧ ᤁᤢᤍᤣ᤺ᤳᤋᤡᤴᤏᤠᤱ ᤏᤠᤵᤋᤧ᤹ᤀᤥ.

ᤋᤠᤵᤁᤧᤒᤧ᤹ᤔᤠ ᤔᤧᤴᤇᤢᤔᤠ᤺ᤸᤗᤧ ᤗᤠᤃᤡ ᤜᤧᤰᤁᤣ ᤆᤥᤃᤢᤒᤠᤏᤣᤓᤃᤪ.

ᤂᤧᤸᤗᤧ ᤋᤡᤰ ᤕᤢᤰᤂᤢᤒᤠᤴ ᤕᤢᤰᤂᤧ᤹ᤀᤥ॥

᥇᥊ ᤁᤢᤓᤠᤖᤧ ᤂᤢᤏᤧ᤹ ᤁᤢᤜᤡᤶᤒᤣᤛᤠᤱᤒᤧᤴ ᤀᤠᤴᤍᤣ᤺ᤴ ᤋᤠᤏᤠᤶᤛᤠ

ᤕᤶᤒᤠ ᤀᤡᤰᤗᤠᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤏᤣᤓᤃᤪ.

ᤂᤧᤱᤃ ᤛᤠᤰᤔᤢᤖᤠ ᤔᤠᤱᤍᤣ ᤔᤧᤳᤋᤢᤒᤠ ᤜᤧᤰᤁᤣ ᤐᤥᤱᤗᤥ॥

᥇᥋ ᤂᤧᤔᤠ᤹ ᤁᤧᤈᤥ᤺ᤰᤔᤠ ᤔᤣ᤺ᤳᤋᤧᤴ ᤘᤜᤡᤳ ᤌᤠᤔᤠ ᤕᤧᤶᤔᤥ

ᤋᤡᤒᤣᤗᤠᤒᤣ ᤁᤧᤎᤠᤒᤠᤀᤠᤱ ᤁᤧᤒᤵᤐᤠ ᤆᤫᤠ᤺ᤳ ᤋᤧᤵᤐᤰᤘᤠ ᤜᤧᤰᤋᤱᤔᤠᤖᤥ॥

᥇᥌ ᤂᤧᤴ ᤕᤢᤰᤁᤥ ᤁᤵᤔᤠᤃ ᤛᤢᤖᤡ᤺ᤳᤋᤡᤴ ᤕᤢᤰᤁᤥ ᤁᤵᤔᤠᤏᤢ ᤁᤢᤍᤱᤒᤠᤖᤥ.

ᤀᤡᤃᤪ ᤜᤢᤰᤁᤡᤸᤗᤧ ᤏᤡᤱᤃᤣ᤺ᤴ ᤐᤢᤵᤔᤏᤠᤒᤠ ᤁᤢᤀᤡᤛᤡ᤺ᤰᤗᤥ॥

᥇᥍ ᤑᤧᤴᤈᤣᤸᤗᤧ ᤑᤧᤴᤈᤣᤴ ᤕᤠᤖᤠᤵᤋᤢᤒᤠ ᤁᤢᤀᤡᤛᤡ᤺ᤰ

ᤔᤏᤠ᤺ᤸᤗᤧ ᤘᤣ᤹ ᤔᤏᤠᤴ ᤆᤠ᤺ᤵᤐᤠ ᤆᤥᤃᤢᤖᤥ॥

᥇᥎ ᤐᤳᤇᤣ᤹ᤒᤢᤱᤔᤠᤴ ᤀᤥᤃᤧᤔᤧᤵᤐᤠ ᤁᤧᤈᤥ᤺ᤰᤐᤧᤸᤗᤧ ᤂᤧᤸᤗᤧ ᤁᤢᤈᤠ᤹ᤀᤡᤴ ᤆᤖᤥ.

ᤜᤧᤰᤁᤩᤠᤱ ᤁᤢᤴᤍᤠᤱᤒᤠ ᤁᤶᤒᤪᤠᤱ ᤁᤧᤔᤧᤵᤐᤠ ᤛᤧᤘᤠᤖᤥᤒᤧᤴ

ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤐᤥᤱᤗᤥ॥

᥇᥏ ᤆᤫᤠ᤺ᤳᤋᤡᤸᤗᤧ ᤔᤏᤠ ᤏᤠᤖᤠᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤛᤡᤰᤗᤢᤱᤔᤧᤸᤗᤧ ᤕᤧᤵᤗᤧᤰᤁᤡᤴ ᤏᤡᤎᤠ᤺ᤵᤛᤢᤖᤥ॥

᥈᥆ ᤛᤡᤔᤧᤴ ᤏᤢ ᤔᤧᤰᤔᤧᤸᤗᤧ ᤀᤠᤵᤑᤠᤸᤗᤧᤀᤠᤱ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤗᤥ.

ᤔᤏᤠ᤺ᤸᤗᤧ ᤁᤢᤔᤡᤰᤁᤧᤴᤏᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤄᤠᤏᤧᤴᤗᤥ॥

᥈᥇ ᤕᤢᤵᤐᤠ ᤕᤥ᤺ᤶᤔᤠ ᤂᤵᤐᤩᤠ ᤏᤢ ᤛᤠᤶᤔᤩᤠᤱ ᤛᤠᤱᤔᤠ ᤔᤡᤍ᤺ᤳ ᤘᤠ᤹ᤖᤥ.

ᤜᤧᤰᤁᤣᤗᤖᤡᤰᤁᤣ ᤔᤏᤠᤴ ᤁᤢᤏᤠᤖᤠ ᤔᤧᤓᤥᤛᤢᤒᤠ ᤗᤠᤶ ᤛᤠ᤹ᤔᤠ ᤛᤢᤰᤋᤧᤳᤗᤥ॥

᥈᥈ ᤀᤍᤱ ᤔᤏᤠᤴ ᤛᤢᤶᤒᤠᤱᤅᤥ ᤌᤧᤰᤔᤠᤀᤠᤱ ᤜᤠᤰᤔᤠᤛᤠᤱ.

ᤗᤢᤱᤛᤢᤶᤔᤥ ᤆᤠ᤺ᤴ ᤕᤠᤰᤔᤠᤀᤠᤱ ᤕᤢ᤺ᤵᤔᤏᤠᤒᤠ ᤜᤧᤰᤁᤣ ᤆᤥ᤺ᤰᤔᤠᤛᤠᤱ.

ᤂᤧᤏᤧ᤹ ᤂᤧᤸᤗᤧ ᤁᤢᤀᤍᤱ ᤆᤥ᤺ᤰᤔᤠᤴ ᤂᤢᤏᤧ᤹ᤗᤠᤶ ᤁᤧᤸᤗ᤺ᤳᤋᤢᤴᤗᤥ॥

᥈᥉ ᤂᤧᤏᤧ᤹ ᤁᤧᤔᤧᤸᤗᤢᤰᤜᤠ᤹ ᤀᤠᤰᤂᤣ ᤔᤧᤗ᤹ ᤏᤢᤖᤡᤰ ᤏᤡᤱᤘᤠ᤹ ᤂᤥᤛᤧ᤹ᤀᤥ.

ᤁᤧᤎᤰᤛᤠ ᤗᤢᤵᤜᤠ᤹ ᤏᤢᤖᤡᤰᤁᤠᤱ ᤕᤠᤖᤈᤥᤃᤧᤛᤧ᤹ᤀᤥ॥

᥈᥊ ᤌᤣᤀᤠᤱᤓᤧᤸᤗᤧ ᤕᤠᤱᤛᤠᤁᤢᤴᤎᤣ᤺ᤴ ᤛᤍᤠᤍᤡᤱ ᤔᤧᤘᤠ᤹ᤏᤧᤴᤗᤥ.

ᤜᤧᤰᤁᤩᤠᤱ ᤋᤡᤆ᤺ᤴᤏᤠᤱ ᤁᤠᤰ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤔᤧᤘᤠ᤹ᤏᤧᤴᤗᤥ॥

᥈᥋ ᤕᤠ᤹ᤗᤠᤱᤅᤡᤴ ᤀᤡ᤺ᤱᤔᤠᤍᤣᤔᤠᤀᤠᤱ ᤂᤠᤖᤰ ᤁᤧᤗᤡᤱᤒᤠ ᤁᤢᤏ᤺ᤰ ᤆᤠᤓᤧᤳᤗᤠ᤺ᤴ ᤏᤡᤎᤠ᤺ᤵᤗᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠᤜᤠ᤹ᤀᤥᤗᤠᤶ ᤕᤠ᤺ᤴᤛᤢᤱᤜᤠ᤹ ᤑᤢᤱᤔᤠ ᤐᤥᤱᤗᤥ.

᥈᥌ ᤂᤧᤒᤩᤠᤱ ᤂᤧᤏᤧ᤹ ᤔᤧᤸᤗᤢᤰᤜᤠ᤹ᤖᤧ ᤆᤠᤱᤔᤠ ᤋᤣᤳ ᤁᤧᤶᤒᤡᤖᤥ.

ᤜᤧᤰᤁᤩᤠᤱ ᤀᤡᤰᤋᤠᤵ ᤀᤡᤱᤔᤠ ᤕᤠᤱᤅᤡᤴ ᤔᤧ᤺ᤴᤍᤠᤜᤠ᤹ᤗᤠᤶ ᤋᤠᤖᤥ॥

᥈᥍ ᤔᤧ᤺ᤴᤍᤠ᤺ᤸᤗᤧ ᤁᤢᤏᤢ᤺ᤸᤗᤧ ᤂᤧᤏᤧ᤹ ᤏᤢ ᤁᤧᤜᤡᤶᤛᤕᤱᤜᤠ᤹ ᤆᤠᤔᤠ ᤁᤧᤕᤥᤖᤡᤖᤥ.

ᤜᤧᤰᤁᤩᤠᤱ ᤁᤧᤛᤧᤘᤠᤖᤥᤔᤠᤜᤠ᤹ ᤆᤠ᤺ᤵᤔᤠᤛᤡᤖᤧ ᤗᤠᤃᤡ ᤐᤥᤱᤗᤥ॥

᥈᥎

ᤜᤠ᤺ᤳᤗᤧᤀᤠᤱ ᤔᤧᤏᤠ᤺ᤴᤋᤢᤴᤇᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤴ ᤂᤧᤳᤇᤡᤱᤗᤥ.

ᤁᤖ ᤛᤠᤶᤕᤥᤏᤡᤒᤠ ᤔᤏᤠᤴ ᤌᤧᤖᤡᤱᤒᤧᤴ ᤜᤧᤰᤁᤣ ᤋᤡᤱᤍᤡᤱ ᤗ᤹ᤖᤥ॥

᥈ ᤗᤠᤈᤣ᤺ᤴ ᤐᤡᤑᤩᤢᤱᤒᤠ ᤐᤥ᤺ᤱᤅᤡᤸᤗᤧ ᤂᤧ᤹ᤕᤥ ᤕᤖᤡᤰ ᤕᤢᤰᤛᤠᤒᤠ ᤔᤧᤒᤥᤱᤗᤥ.

ᤁᤖ ᤂᤠᤛᤡᤱᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ ᤕᤢᤰᤛᤠᤒᤧᤸᤗᤧ ᤛᤏᤠᤖᤢᤱ ᤐᤥ᤺ᤱᤗ ᤆᤥᤃᤢᤖᤥ॥

᥉ ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤕᤢᤰᤛᤠᤒᤧᤱᤃ

ᤁᤢᤈᤠ᤺ᤴ ᤌᤩ᤺ᤱ ᤁᤧᤈᤥ᤺ᤰᤐᤠ ᤁᤢᤒᤣ᤺ᤰ ᤁᤢᤗᤠ᤺ᤳ ᤁᤧᤎᤠᤒᤠ ᤘᤜᤡᤳ ᤜᤧᤰᤋᤱᤒᤠᤖᤥ॥

᥊ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤧᤗᤧᤵᤐᤠᤜᤠ᤹ᤖᤧ ᤋᤠᤰᤁᤧᤓᤧᤒᤠᤜᤠ᤹ ᤔᤧᤈᤔᤢᤛᤡᤖᤥ.

ᤁᤖ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤀᤳᤋᤢᤛᤡᤖᤥ॥

᥋ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤣ ᤂᤠᤛᤧᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ.

ᤁᤖ ᤕᤜᤘᤣ ᤍᤠᤱᤒᤧᤴ ᤛᤧᤘᤠ ᤁᤧᤔᤧᤵᤐᤠᤜᤠ᤹ᤖᤧ ᤁᤴ ᤏᤢᤖᤡᤰ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥌ ᤕᤠᤱᤃᤧᤛᤠ᤹ᤒᤠ ᤐᤥᤱᤔᤠᤛᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠᤀᤠᤱ ᤘᤠ᤹ᤔᤠ

ᤑᤧᤰᤁᤧᤗᤠ᤹ᤒᤠ ᤗᤠᤶᤔᤥ ᤁᤧᤘᤠ᤹ᤒᤠ ᤕᤠᤱᤁᤢᤴᤎᤣᤛᤠᤒᤧᤴᤏᤢ᤺ᤸᤗᤧ ᤏᤢᤒᤠᤖᤥ॥

᥍ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤧᤱᤃ ᤂᤠᤛᤡᤱ ᤁᤧᤏᤡ᤺ᤵᤐᤠ ᤛᤠᤖᤥ.

ᤁᤖ ᤋ᤺ᤰᤌᤧ᤺ᤰᤁᤩᤠ᤺ᤴᤏᤢ ᤋᤣ᤺ᤱᤈᤢᤶ ᤁᤧᤔᤧᤳᤇᤡᤱᤒᤠ ᤛᤠ᤺ᤸᤗᤧ

ᤀᤠᤵᤑᤣᤰ ᤁᤢᤶᤒᤠᤖᤧ ᤁᤢᤈᤠ᤺ᤳᤌᤡ ᤐᤣ᤺ᤰᤔᤠ ᤐᤠ᤺ᤴ ᤋᤠᤖᤢᤖᤥ॥

᥎ ᤀᤠᤳᤋᤡᤸᤗᤧ ᤛᤠ᤹ᤖᤡᤰ ᤂᤡ᤺ᤰᤗ ᤕᤠᤱᤅᤡᤸᤗᤧ ᤁᤢᤛ᤻ᤛᤠ

ᤋᤠ᤺ᤰᤋᤢᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤑᤥᤛᤢ᤹.

ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤘᤣ᤹ᤀᤡᤸᤗᤧᤴ ᤐᤥᤱᤗᤥ.

ᤀᤠᤳᤋᤡᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹ ᤂᤧᤴ ᤔᤏᤠ᤺ᤸᤗᤧ ᤂᤥᤛᤢᤖᤥ॥

᥏ ᤁᤢᤓᤠᤖᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤗᤧᤵᤔᤠᤱ ᤁᤢᤏᤧᤰᤂᤥ᤹ᤒᤠᤴ ᤜᤢ᤹ᤖᤢᤏᤣᤓᤃᤪ.

ᤂᤧᤴ ᤔᤏᤠ᤺ᤸᤗᤧ ᤐᤣᤗᤡ ᤑᤠᤰᤋᤢᤒᤠᤴᤏᤠᤱ ᤕᤠᤶᤃᤧᤛᤡᤱᤒᤠ ᤐᤥᤱᤗᤥ॥

᥇᥆ ᤜᤠ᤺ᤳᤗᤧ ᤀᤡᤱᤗᤧᤰ ᤆᤥᤃᤢᤀᤠᤱ ᤁᤢᤍᤥ᤺ᤵᤔᤠᤴ ᤑᤧᤴ ᤗᤠᤶ ᤗᤧᤵᤔᤠᤱ ᤋᤣ᤹ᤖᤢ.

ᤂᤧᤴ ᤀᤠᤵᤑᤣᤰ ᤏᤧᤛ᤻ᤛᤢᤒᤠ ᤁᤢᤈᤧᤴᤏᤥ ᤂᤢᤏᤧ᤹ ᤌᤠᤖᤥ.

ᤁᤖ ᤀᤠᤵᤋᤡᤰ ᤔᤣ᤺ᤴᤏᤣᤒᤠᤸᤗᤧ ᤘᤧᤳᤋᤧᤛᤖᤧ ᤁᤢᤄᤥᤔᤠ ᤗᤰ ᤂᤥᤛᤢᤖᤥ॥

᥇᥇ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ ᤁᤢᤏᤡᤔᤥ ᤛᤡᤰᤁᤢᤶᤏᤡᤒᤠ ᤐᤥᤱᤔᤠ ᤛᤢᤰᤗᤥ.

ᤁᤖ ᤕᤧᤰᤕᤧᤰᤐᤠ ᤕᤠᤱᤃᤧᤛᤠ᤹ᤒᤠ ᤔᤏᤠ᤺ᤸᤗᤧ ᤂᤧᤴ ᤏᤢᤖᤡᤰ ᤏᤡᤛᤢᤖᤥ॥

᥇᥈ ᤛᤠᤶᤕᤥᤏᤡᤒᤧᤸᤗᤧ ᤏᤠ᤺ᤴᤍᤢᤸᤗᤧ ᤕᤶᤒᤠ ᤛ᤺ᤵᤔᤠ ᤀᤣ᤺ᤵᤔᤠ ᤐᤥᤱᤗᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤧᤴ ᤜᤠᤱᤕᤢᤰᤁᤥ ᤁᤧᤳᤋᤡᤸᤗᤧ ᤔᤏᤠᤜᤠ᤹ ᤔᤧᤈᤡᤱᤛᤡᤱᤗᤥ॥

᥇᥉ ᤁᤢᤗᤠᤕᤥᤜᤠ᤹ ᤁᤧᤈᤡᤱᤒᤧᤸᤗᤧᤴ ᤁᤢᤏᤢ᤹ᤔᤠ ᤁᤢᤍᤠᤔᤠ ᤔᤧᤒᤥ᤺ᤱᤏᤧᤴᤗᤥ.

ᤁᤖ ᤁᤢᤗᤠᤕᤥᤜᤠ᤹ᤗᤠᤶ ᤁᤧᤜᤡ᤺ᤶᤒᤠᤀᤠᤱ ᤁᤧᤗᤧᤵᤐᤧᤸᤗᤧ ᤗᤢᤱᤃᤢᤶ ᤂᤥᤛᤢᤖᤥ॥

᥇᥊ ᤕᤜᤘᤣ ᤍᤠᤱᤒᤧᤴᤏᤢ ᤀᤠᤓᤧᤸᤗᤧᤛᤠᤱ ᤁᤧᤃᤡᤒᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ.

ᤁᤖ ᤛᤡᤰᤗᤢᤱᤔᤥ ᤜᤠᤍᤡᤱᤃᤧᤎᤰᤐᤠ ᤔᤏᤠᤴ ᤋᤢᤰᤂᤣᤀᤥ ᤌᤠᤖᤥ॥

᥇᥋ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ᤀᤥ ᤕᤢᤰ ᤁᤧᤈᤥ᤺ᤰᤐᤠ ᤋᤠᤰᤁᤧᤓᤧᤒᤠ ᤔᤏᤠᤴ

ᤁᤧᤜᤢ᤺ᤰᤐᤠ ᤌᤧᤖᤡᤱᤒᤧᤴ ᤀᤡᤃᤪ ᤀᤠᤓᤵᤑᤵᤐᤠ ᤔᤠ᤹᤺ᤕᤢ᤺ᤴ ᤁᤢᤀᤡᤛᤡ᤺ᤰᤐᤠᤖᤥ॥

᥇᥌ ᤂᤠᤛᤡᤱ ᤔᤧᤴᤏᤣᤒᤠ ᤕᤢᤰᤛᤠᤒᤧᤸᤗᤧ ᤁᤢᤔᤏᤠᤜᤠ᤹ ᤛᤠ᤹ᤖᤡᤰ ᤕᤢ᤺ᤳᤋᤢᤛᤡᤖᤥ.

ᤁᤖ ᤋᤠᤵᤑᤧ᤺ᤶᤒᤠᤗᤠᤶ ᤕᤠᤱᤎᤰᤔᤠ ᤁᤧᤈᤡ᤺ᤵᤐᤠ ᤔᤏᤠ᤺ᤸᤗᤧ ᤁᤢᤎᤠ᤺ᤰ ᤆᤠ᤹ᤖᤥ॥

᥇᥍ ᤔᤏᤠᤛᤧᤵᤔᤠ ᤀᤠᤵᤋᤡᤰᤁᤡᤸᤗᤧ ᤋᤢᤰᤂᤣ ᤆᤠ᤺ᤳᤋᤢᤒᤠ ᤔᤏᤠᤴ

ᤁᤢᤛᤡᤛᤡ ᤌᤠᤖᤡᤰ ᤂᤧᤳᤇᤡᤱᤅᤠᤱ ᤘᤠ᤹ᤖᤥ.

ᤂᤧᤴ ᤜᤠ᤺ᤳᤗᤧᤀᤠᤱ ᤁᤢᤓᤠ᤹ ᤐᤡᤔᤠ ᤔᤧᤏᤢᤏᤧᤴᤗᤥ॥

᥇᥎ ᤀᤠᤳᤋᤡᤴ ᤔᤏᤠ᤺ᤸᤗᤧ ᤏᤠ᤺ᤳᤋᤢᤒᤠ ᤗᤠᤶᤔᤡᤴ ᤀᤠᤵᤋᤡᤰ ᤔᤧᤴᤏᤣᤒᤠ ᤆᤥᤰ.

ᤂᤧᤴ ᤌᤣᤀᤠᤱ ᤔᤧᤸᤗ᤹ᤀᤣ ᤌᤠᤵᤌᤣ᤺ᤰ ᤕᤠᤶᤎᤣᤰᤁᤥ ᤘᤠ᤹ᤖᤥ.

ᤁᤖ ᤀᤠᤳᤋᤡᤴᤜᤠ᤹ᤖᤧ ᤔᤧᤏᤠ᤺ᤳᤋᤢᤒᤠ ᤗᤠᤶᤜᤠ᤹ ᤑᤧᤰᤁᤧᤗᤠ᤹ᤒᤠ ᤆᤥᤰ.

ᤂᤧᤴ ᤔᤏᤠᤜᤠ᤹ ᤜᤰᤆᤄᤳ ᤁᤢᤒᤠᤱ ᤁᤧᤒᤣ᤺ᤰᤐᤠ ᤔᤧᤒᤥᤱᤗᤥ॥

᥇᥏ ᤁᤢᤀᤡᤰᤋᤠᤵ ᤁᤧᤀ᤺ᤰᤐᤠ ᤁᤧᤎᤥ᤺ᤱᤒᤧᤸᤗᤧ ᤘᤧᤳᤋᤧᤛᤖᤧ ᤁᤢᤈᤠ ᤁᤳᤋᤢᤖᤥ.

ᤁᤖ ᤔᤢᤍᤥᤂᤠᤶᤍᤥᤒᤠ ᤐᤠ᤺ᤴᤜᤠ᤹ ᤗᤧᤵᤔᤠᤱ ᤁᤧᤗᤥ᤺ᤰᤐᤠᤜᤠ᤹ ᤕᤠᤱᤔᤧᤛᤠ᤹ᤖᤥ॥

᥈᥆ ᤏᤛᤠ᤺ᤴᤛᤠᤒᤠ ᤔᤏᤠ᤺ᤸᤗᤧ ᤘᤧᤳᤋᤧᤛᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤂᤥᤛᤢᤖᤥ.

ᤁᤖ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥᤱᤔᤠ ᤀᤡᤃᤣ᤺ᤰ ᤏᤡᤱᤘᤠ᤹ ᤁᤧᤀᤡ᤺ᤵᤐᤠᤜᤠ᤹

ᤂᤢᤶᤍᤡᤱ ᤔᤧᤱᤄᤥᤀᤣ ᤘᤠ᤹ᤔᤠ ᤔᤧᤱᤄᤥᤏᤧᤴᤗᤥ॥

᥈᥇ ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠ ᤏᤢᤒᤠ ᤐᤠ᤺ᤴ ᤔᤣ᤺ᤴᤗᤥ.

ᤜᤧᤰᤁᤣᤛᤠᤱ ᤁᤢᤗᤧᤵ ᤌᤡᤰ ᤂᤖᤧ᤺ᤱᤅᤡᤸᤗᤧ ᤗᤠᤃᤡ

ᤔᤏᤠ᤺ᤸᤗᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥᤃᤢᤖᤥ॥

᥈᥈ ᤁᤧᤄᤡ᤺ᤶᤒᤠ ᤔᤏᤠᤜᤠ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥᤱᤔᤠ ᤏᤡᤱᤘᤠ᤹ ᤔᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤕᤠᤱᤛᤠ᤹ᤔᤧᤸᤗᤧ ᤂᤢᤴᤇᤡ᤹ ᤜᤠᤱᤄᤢᤛᤡᤖ ᤘᤠ᤹ ᤁᤧᤗ᤹ᤒᤧᤴ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤣ ᤔᤧᤄᤥᤛᤢᤴᤗᤥ॥

᥈᥉ ᤔᤢᤷᤗᤧ᤺ᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤗᤧᤛᤥ᤺ᤳ ᤁᤧᤃᤵᤐᤠ ᤔᤏᤠ᤺ᤴᤏᤢ᤺ᤸᤗᤧ

ᤁᤧᤓᤧ᤺ᤰᤐᤠ ᤔᤏᤠ᤺ᤸᤗᤧ ᤁᤢᤏᤢᤵᤔᤥ ᤕᤖᤡᤰ ᤗᤢᤱᤍᤢᤰ ᤂᤥᤛᤢᤖᤥ॥

᥈᥊ ᤁᤢᤶᤒᤠ ᤀᤡᤃᤪ ᤁᤢᤶᤔᤠ ᤁᤧᤏᤠᤵᤐᤠᤀᤠᤱ “ᤁᤱᤃ ᤑᤧᤴᤐᤠ᤺ᤴ ᤔᤧ᤺ᤴᤗᤥ”

ᤁᤧᤗ᤹ᤒᤠ ᤛᤠ᤺ᤱᤃ ᤕᤠᤵᤔᤡ ᤑᤧᤳᤁᤧᤗᤠ᤹ᤒᤧᤸᤗᤧ ᤁᤢᤴᤍᤣ᤺ᤱᤒᤠᤖᤥ॥

᥈᥋ ᤁᤧᤄᤡ᤺ᤶᤒᤠ ᤔᤏᤠ᤺ᤸᤗᤧ ᤂᤧᤔᤠ᤹ ᤂᤧᤈᤧᤰ ᤑᤥ᤺ᤰᤂᤢᤖᤥ.

ᤁᤖ ᤕᤜᤘᤣ ᤍᤠᤱᤒᤧᤴ ᤏᤠᤃᤧᤛᤠ᤹ᤒᤧᤸᤗᤧ ᤁᤢᤏᤢ᤹ᤔᤠ ᤁᤢᤍᤠᤔᤠ ᤐᤥᤱᤗᤥ॥

᥈᥌ ᤀᤠᤵᤑᤣᤰ ᤏᤠᤃᤧᤛᤠ᤹ᤛᤡᤱᤒᤠ ᤔᤏᤠᤴ ᤀᤍᤱᤗᤥ.

ᤁᤖ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤥ ᤁᤧᤘᤠ᤹ᤒᤧᤴ ᤛᤧ᤺ᤵᤛᤡᤱᤗᤥ॥

᥈᥍ ᤀᤠᤳᤋᤡᤸᤗᤧ ᤕᤠᤱᤃᤧᤛᤠ᤹ᤒᤠᤴ ᤆᤠᤔᤠ ᤌᤢᤱᤔᤠ ᤐᤡᤖᤢ᤹.

ᤂᤧᤸᤗᤧ ᤌᤧᤔᤠ ᤐᤠ᤺ᤴᤏᤡᤴᤏᤠᤱ ᤛᤢ᤺ᤶᤒᤠ ᤔᤧᤍᤢᤔᤢᤴᤗᤥ.

ᤁᤖ ᤀᤠᤳᤋᤡᤸᤗᤧ ᤂᤧᤱᤜᤠ᤹ ᤗᤧᤵᤔᤠᤱ ᤁᤢᤔᤡᤰᤁᤧᤴ ᤀᤡᤶ ᤔᤧᤳᤋᤢ᤹.

ᤂᤧᤴ ᤕᤖᤡᤰ ᤛᤠᤱᤃᤪᤠ ᤔᤠᤱᤍᤣᤀᤥ ᤌᤠᤖᤥ॥

᥈᥎ ᤋᤠᤰᤁᤧᤓᤧᤒᤠ ᤔᤏᤠᤴ ᤜᤠᤱᤕᤢᤰᤁᤥ ᤁᤧᤳᤋᤡᤸᤗᤧ

ᤔᤏᤠᤜᤠ᤹ ᤆᤡᤱᤛᤡᤱᤔᤠ ᤔᤧᤜᤣ᤺ᤰᤗᤥ॥

ᤁᤖ ᤋᤠᤰᤁᤧᤓᤧ᤹ᤒᤧᤴ ᤔᤧᤰᤁᤡᤸᤗᤧ ᤛᤠᤶᤕᤥᤏᤡᤒᤧᤴ ᤏᤢ᤹ᤍᤠᤖᤥ॥

᥈᥏

ᤕᤧᤳᤗᤧᤱ ᤕᤧᤳᤗᤧᤱ ᤔᤧᤓᤧ᤺ᤰᤋᤢᤛᤠᤱ ᤁᤢᤓᤠ ᤜᤠᤍᤡᤱᤅᤣ ᤌᤰᤏᤣᤓᤃᤪ.

ᤘᤣ᤺ᤵᤔᤠ ᤔᤧᤱᤄᤥᤀᤣ ᤌᤡᤰᤗᤧᤱᤔᤠᤸᤗᤧ ᤂᤠᤵᤐᤢᤌᤩᤱ ᤐᤥᤱᤗᤥ॥

᥈ ᤛᤠᤶᤕᤥᤏᤡᤒᤠ ᤔᤏᤠᤴ ᤏᤢ᤹ᤍᤠᤏᤣᤓᤃᤪ ᤔᤏᤠᤜᤠ᤹ ᤔᤧᤛ᤺ᤳᤗᤥ.

ᤁᤖ ᤋᤠᤰᤁᤧᤓᤧ᤹ᤒᤧᤸᤗᤧ ᤕᤢᤰ ᤆᤥᤃᤢᤸᤗᤧ ᤔᤏᤠᤜᤠ᤹ ᤔᤧᤕᤠ᤺ᤳᤗᤥ॥

᥉ ᤛᤡᤰᤁᤢᤶᤏᤡᤱᤘᤠ ᤁᤢᤛᤡᤖᤠ᤹ᤃᤧᤎᤠᤱᤒᤠ ᤔᤏᤠ᤺ᤸᤗᤧ ᤁᤢᤶᤒᤠ ᤁᤢᤏᤡᤱᤘᤠ᤹ ᤋᤠᤛᤢᤖᤥ.

ᤁᤖ ᤕᤧᤶᤒᤠ ᤜᤱᤈᤣᤏᤠᤜᤠ᤹ᤏᤢ ᤁᤧᤘᤠ᤹ᤒᤧᤸᤗᤧ ᤕᤠᤱᤛᤠᤁᤢᤴᤎᤣ᤺ᤴ ᤜᤏᤧ ᤔᤧᤰᤂᤢᤖᤥ॥

᥊ ᤂᤠᤛᤧᤴᤗᤠᤶᤒᤠ ᤜᤠᤱᤅᤡᤸᤗᤧ ᤗᤠᤈᤣ᤺ᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤠᤃᤢᤖᤥ.

ᤁᤖ ᤛᤢᤖᤢᤳᤕᤠᤱ ᤆᤠᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤧᤸᤗᤧ ᤂᤠᤶᤄᤢ᤺ᤴ ᤂᤠᤵᤐᤢ ᤆᤥᤃᤢᤖᤥ॥

᥋ ᤂᤢᤏᤧ᤹ ᤁᤢᤜᤡᤶᤒᤣᤛᤠᤱᤒᤠᤜᤠ᤹ ᤔᤢᤷᤗᤧ᤺ᤶᤒᤠ ᤐᤠ᤺ᤴ ᤁᤧᤔᤧᤵᤐᤧᤸᤗᤧ

ᤂᤢᤴᤇᤡ᤹ ᤗᤠᤱᤜᤠ᤹ ᤁᤧᤎᤠᤒᤠ ᤀᤡᤈᤥ᤺ᤴ ᤁᤧᤛᤢᤀᤠᤱ ᤏᤧᤖᤥ॥

᥌ ᤋᤠᤰᤁᤧᤓᤧᤒᤠᤜᤠ᤹ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤆᤧᤴᤏᤥ ᤔᤧᤎᤠᤖᤥ.

ᤁᤖ ᤛᤠᤶᤕᤥᤏᤡᤒᤠᤜᤠ᤹ ᤛᤠᤶᤗᤥᤔᤠ ᤏᤢ ᤛ᤺ᤵᤔᤠ ᤔᤧᤛᤢᤰᤗᤥ॥

᥍ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤧᤴᤏᤡᤴ ᤀᤥᤔᤧᤔᤧᤳᤋᤢᤖᤥ.

ᤁᤖ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤏᤡ ᤔᤧᤸᤗᤠᤵᤋᤢᤴᤗᤥ॥

᥎ ᤕᤠᤵᤔᤡ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤠᤜᤠ᤹ᤖᤧ ᤕᤧᤰᤕᤰ ᤂᤠᤖᤠᤰ ᤛᤡᤰᤐᤥ᤺ᤰᤗ ᤔᤧᤕᤠ᤺ᤴᤍᤢᤖᤥ.

ᤁᤖ ᤛᤡᤰᤁᤢᤶᤏᤡᤒᤠ ᤔᤏᤠᤜᤠ᤹ᤖᤧ ᤛᤡᤰᤐᤥ᤺ᤰᤔᤠᤴ ᤏ᤺ᤶᤏ᤺ᤶᤒᤠ ᤔᤧᤈᤥᤃᤢᤖᤥ॥

᥏ ᤛᤡᤰᤁᤢᤶᤏᤡᤒᤠ ᤔᤏᤠᤴ ᤀᤍᤱᤅᤡᤴᤏᤢ ᤂᤠᤛᤧᤴᤜᤡᤶᤔᤥ ᤐᤣ᤺ᤰᤏᤣᤓᤃᤪ.

ᤀᤍᤱ ᤔᤏᤠᤴ ᤑᤰᤗ᤺ᤴ ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤵᤔᤥ ᤐᤠ᤺ᤴᤍᤱ ᤔᤧᤒᤥ᤺ᤱᤏᤧᤴᤗᤥ॥

᥇᥆ ᤔᤠᤰᤂᤡ᤹ ᤁᤧᤛᤧᤒᤠ ᤔᤏᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤔᤏᤠᤴ ᤔᤧᤈᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤏᤡᤖᤡᤰᤁᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤛᤧᤵᤔᤠ ᤔᤧᤃᤥ᤺ᤳᤋᤢᤖᤥ॥

᥇᥇ ᤀᤍᤱ ᤔᤏᤠ᤺ᤸᤗᤧ ᤁᤢᤛᤡᤰ ᤐᤥ᤺ᤰᤔᤠᤴ ᤁᤧᤖᤧᤰ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤁᤖ ᤛᤡᤰᤁᤢᤶᤛᤠᤒᤠ ᤔᤏᤠᤴ ᤛᤫᤠ᤺ᤳ ᤔᤧᤳᤇᤡᤱᤅᤠᤱ ᤘᤠ᤹ᤖᤥ॥

᥇᥈ ᤕᤢᤰᤛᤠᤒᤠ ᤔᤏᤠ᤺ᤸᤗᤧ ᤀᤡᤱᤗᤧᤰ ᤐᤠ᤺ᤴᤜᤠ᤹ ᤂᤧᤵᤛᤢᤏᤣᤓᤃᤪ.

ᤂᤧᤸᤗᤧ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤒᤥᤱᤗᤥ॥

᥇᥉ ᤕᤠᤱᤃᤧᤛᤠ᤹ᤒᤠ ᤏᤢ ᤁᤧᤕᤢᤰᤐᤠᤜᤠ᤹ ᤁᤢᤍᤱᤒᤠᤛᤡᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤏᤧᤵᤔᤠᤱ ᤔᤡᤰᤁᤧᤏᤡᤒᤠ ᤆᤥᤃᤢᤛᤡᤖᤥ॥

᥇᥊ ᤜᤠᤱᤅᤡᤸᤗᤧ ᤕᤠᤱᤃᤧᤛᤠ᤹ᤒᤧᤴ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤏᤣᤓᤃᤪ.

ᤂᤧᤴ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠ᤺ᤴ ᤛᤍᤠᤍᤡᤱ ᤁᤶᤒᤪᤠᤱ ᤐᤥᤱᤗᤥ॥

᥇᥋ ᤋᤥ᤺ᤶᤔᤠᤖᤧ ᤗᤠᤃᤡ ᤕᤠᤰᤔᤏᤠᤒᤠ ᤁᤛᤡᤰᤐᤧᤸᤗᤧ ᤏᤢ ᤑᤧ᤺ᤰᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤛᤡᤰᤁᤢᤶᤏᤡᤱᤘᤠ᤹ ᤀᤠᤒᤡᤖᤥ.

ᤁᤖ ᤁᤢᤒᤠ᤺ᤵᤐᤠ᤺ᤳ ᤗᤧᤵᤔᤏᤠᤒᤠ ᤛᤠ᤺ᤸᤗᤧ ᤁᤢᤶᤔᤠ ᤁᤢᤏᤠᤎᤠᤛᤢ ᤐᤡᤖᤢᤖᤥ॥

᥇᥌ ᤋᤠᤰᤁᤧᤓᤧᤒᤠᤜᤠ᤹ ᤔᤧᤏᤢ᤹ ᤔᤧᤍᤠ᤺ᤸᤗᤧ ᤗᤠᤕᤥᤴ ᤏᤠᤱ ᤐᤥᤖ ᤐᤣ᤺ᤰᤗᤥ.

ᤁᤖ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤧᤴ ᤔᤧᤏᤡᤛᤢᤖᤥ॥

᥇᥍ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠ᤺ᤴ ᤜᤧᤴᤌᤡᤶᤔᤥ ᤕᤠᤰᤋᤧ᤹ᤀᤥ.

ᤂᤧᤒᤩᤠᤱ ᤂᤧᤸᤗᤧ ᤂᤧᤏᤧ᤹ ᤛᤏᤠᤖᤢᤱ ᤁᤧᤒᤥ᤺ᤱᤗ ᤆᤥᤃᤢᤖᤥ

ᤂᤧᤸᤗᤧ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ ᤛᤠ᤹ᤖᤡᤰ ᤁᤧᤏᤡᤱᤘᤠ᤹ ᤋᤠᤛᤢᤖᤥ॥

᥇᥎ ᤋᤠ᤺ᤴᤍᤡᤃᤧᤴ ᤛᤢᤑᤥ ᤁᤧᤜᤥ᤺ᤵᤐᤠᤍᤧᤴᤏᤥ ᤔᤏᤠᤜᤠ᤹ ᤕᤧᤔᤧᤴᤍᤱ ᤔᤧᤒᤥᤱᤗᤥ.

ᤁᤖ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥

᥇᥏ ᤐᤠ᤺ᤴᤏᤡᤸᤗᤧᤖᤰ ᤛᤧᤘᤠᤖᤥᤒᤠᤜᤠ᤹ ᤋᤥ᤺ᤶᤔᤠ ᤛᤢᤰᤔᤧᤴᤍᤧᤳᤏᤧᤴᤗᤥ.

ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤛᤠᤱ ᤏᤡᤱᤘᤠ᤹ ᤔᤧᤶᤒᤡᤖᤢᤴᤗᤥ॥

᥈᥆ ᤜᤠᤖᤠᤘᤖᤠ ᤁᤧᤒᤠ᤺ᤵᤐᤠ ᤔᤏᤠᤴ ᤌᤣ ᤂᤧᤏᤧ᤹ ᤁᤧᤏᤡᤛᤢᤒᤡ᥅

ᤂᤧᤴᤏᤢ᤺ᤸᤗᤧᤃ ᤀᤍᤱᤅᤡᤸᤗᤧ ᤁᤢᤗᤠᤃᤡ ᤕᤖᤡᤰ ᤏᤡᤱᤛᤠᤱ ᤘᤠ᤹ᤖᤥ॥

᥈᥇ ᤔᤏᤠ᤺ᤸᤗᤧ ᤁᤢᤛᤧᤘᤠᤖᤥᤒᤧᤴ ᤆᤢ᤺ᤰᤁᤠᤱᤎᤥᤀᤣ ᤀᤧ᤹ᤛᤡᤱᤗ ᤕᤠ᤺ᤴᤍᤢᤏᤣᤓᤃᤪ.

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤂᤧᤴ ᤋᤢᤰᤂᤣ ᤁᤧᤈᤠ᤺ᤵᤐᤠ ᤐᤥᤱ᤹॥

᥈᥈ ᤁᤢᤕᤠ᤺ᤰ ᤁᤧᤗᤧ᤹ᤒᤠ ᤔᤏᤠ᤺ᤸᤗᤧ ᤕᤖᤡᤰ ᤂᤧᤔᤠ᤹ ᤑᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤁᤢᤛᤡᤰ ᤁᤧᤈᤶᤒᤧᤸᤗᤧ ᤕᤖᤡᤰ ᤗᤠᤕᤥᤜᤠ᤹ ᤆᤥᤃᤢᤖᤥ॥

᥈᥉ ᤔᤏᤠ᤺ᤸᤗᤧ ᤁᤢᤀᤠᤱᤍᤡᤱ ᤗ᤹ᤔᤧᤸᤗᤧ ᤂᤢᤏᤧ᤹ ᤕᤥ ᤌᤠᤛᤢᤖᤥ.

ᤁᤖ ᤏ᤺ᤶᤏ᤺ᤶᤒᤠ ᤕᤠᤶᤛᤠᤶ ᤁᤧᤃᤵᤐᤠ ᤔᤏᤠ᤺ᤸᤗᤧ ᤀᤡᤱᤎᤠ᤺ᤱ ᤂᤥᤛᤢᤖᤥ॥

᥈᥊ ᤂᤢ᤺ᤴᤍᤪᤡᤰᤐᤠᤜᤠ᤹ ᤆᤢᤶᤈᤢᤶᤔᤥᤀᤣ ᤏᤡᤱᤔᤡ ᤔᤧᤒᤥᤱᤗᤥ.

ᤂᤧᤱᤜᤠ᤹ ᤔᤠᤱᤜᤧᤰᤛᤡᤱᤔᤠ ᤔᤧᤒᤠᤱᤄᤢᤛᤡᤒᤧᤸᤗᤧ ᤆᤥᤃᤢᤸᤗᤧ

ᤂᤢᤴᤇᤡ᤹ ᤋᤥ᤺ᤴᤍᤡ ᤐᤡᤔᤠ ᤔᤧᤴᤀᤠ᤺ᤴᤇᤡᤱᤅᤡᤴᤗᤥ॥

᥈᥋ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤃᤡᤔᤧᤴ ᤗᤳᤇᤠ ᤆᤧᤴ ᤜᤧᤰᤋᤱᤒᤠᤖᤥ.

ᤁᤖ ᤕᤜᤘᤣ ᤍᤠᤱᤒᤠᤀᤥ ᤁᤢᤏᤡᤱᤘᤠ᤹ ᤁᤧᤕᤢᤱᤒᤧᤴ ᤁᤶᤒᤪᤠᤱᤅᤥ ᤘᤠ᤹ᤖᤥ॥

᥈᥌ ᤕᤖᤡᤰᤗᤧ ᤕᤢᤰᤛᤠᤒᤧᤴ ᤗᤠᤶ ᤏᤥᤏᤡᤱᤘᤠ᤹ ᤂᤥᤔᤠ ᤔᤧᤃᤠ᤺ᤳᤋᤢ᤹.

ᤁᤖ ᤕᤜᤘᤣ ᤍᤠᤱᤒᤠᤸᤗᤧᤖᤰ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢᤖᤥ॥

᥈᥍ ᤛᤠᤶᤕᤥᤏᤡᤒᤠᤸᤗᤧ ᤀᤡᤱᤗᤧᤰ ᤁᤧᤈᤥ᤺ᤰᤐᤧᤴ ᤁᤢᤛᤡᤰᤗᤧ᤺ᤱᤗᤥ.

ᤁᤢ᤹ᤀᤡᤃᤧᤓᤧᤶᤒᤠᤸᤗᤧ ᤛᤠᤶᤕᤥᤏᤡᤒᤠᤴ ᤁᤢᤛᤡᤰᤗᤧ᤺ᤱᤗᤥ॥

ᤀᤠᤃᤢᤖᤧᤸᤗᤧ ᤁᤢᤒᤠ᤺ᤵᤔᤠ ᤐᤠ᤺ᤴᤜᤠ᤹

᥉᥆

ᤕᤠᤁᤣᤖᤧ ᤁᤢᤛ᤻ᤛᤠ ᤀᤠᤃᤢᤖᤧᤸᤗᤧ ᤁᤢᤄᤠᤜᤢᤴ ᤏᤡᤱᤘᤠ᤹ᤑᤢᤔᤠᤱ ᤐᤠ᤺ᤴᤈᤠ᤺ᤰ-

“ᤁᤴ ᤔᤏᤠ᤺ᤸᤗᤧ ᤀᤡᤌᤡᤀᤣᤗ ᤏᤢ ᤕᤢᤁᤠᤗᤧᤴ ᤀᤢᤘᤠ ᤆᤥᤃᤢᤛᤡᤒᤠᤖᤥ-

“ᤀᤠᤱᤃᤠ᤹ ᤏᤠᤛᤠᤱᤗᤥ. ᤏᤡᤱᤘᤠ᤹ᤑᤢᤔᤠᤱᤅᤣ.

ᤁᤖ ᤀᤠᤱᤃᤠ᤹ ᤏᤠ᤺ᤶᤔᤠ ᤛᤢᤰᤋᤢᤱᤗᤥ॥

᥈ ᤀᤠᤱᤃᤠ᤹ᤃ ᤀᤍᤱ ᤜᤧᤰᤍᤱᤒᤠᤀᤠᤖᤥ.

ᤔᤏᤠᤀᤥ ᤘᤠ᤹ᤔᤠ ᤁᤧᤒᤥ᤺ᤱᤒᤠ ᤂᤠᤛᤡᤱᤏᤡ᤺ᤵᤔᤧᤴ ᤔᤧᤃᤳᤋᤠᤴᤗᤥ॥

᥉ ᤀᤠᤱᤃᤠ᤹ ᤛᤡᤰᤁᤢᤶᤏᤡᤱᤘᤠ᤹ ᤔᤧᤱᤄᤥᤀᤣ ᤘᤠ᤹ᤀᤠᤖᤥ.

ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣᤒᤧᤸᤗᤧ ᤁᤢᤏᤧᤜᤡᤏᤡᤱᤘᤠᤴ ᤔᤧᤃᤳᤋᤠᤴᤗᤥ॥

᥊ ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤜᤠ᤺ᤳ ᤌᤥ ᤌᤥ᤺ᤰᤛᤡᤱ ᤐᤣᤀᤠᤱ ᤘᤠ᤹ᤒᤣ᥅

ᤜᤧᤰᤁᤩᤠᤱ ᤕᤥ ᤌᤠᤛᤡᤱ ᤕᤧᤀᤠᤱ ᤘᤠ᤹ᤒᤣ᥅

ᤜᤠ᤺ᤳᤗᤧ ᤛᤢᤖᤡ᤺ᤳ ᤁᤣᤈᤱᤅᤡᤴ ᤜᤢᤰᤁᤥ ᤋᤧᤶᤛᤢᤀᤠᤱ ᤘᤠ᤹ᤒᤣ᥅

ᤜᤠ᤺ᤳᤗᤧ ᤆᤫᤠ᤺ᤳᤋᤡᤴ ᤂᤠᤶᤍᤣ᤺ᤳᤋᤥ ᤁᤡᤳᤋᤢᤀᤠᤱ ᤘᤠ᤹ᤒᤣ᥅

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤐᤡᤛᤠᤱ ᤁᤢᤏᤢᤵᤔᤠ ᤌᤠᤖᤡᤰ

ᤜᤠ᤺ᤳᤗᤧ ᤏᤧᤛ᤻ᤛᤢᤀᤠᤱ ᤏᤧᤒᤣ᥅ ᤁᤢᤔᤡᤱᤅᤡᤴ ᤌᤧᤔᤠᤒᤣ᥅

ᤂᤶᤓᤩᤠᤱ ᤂᤢᤏᤧ᤹ ᤁᤢᤛ᤻ᤛᤠ᤺ᤸᤗᤧ ᤁᤢᤔᤡᤱᤅᤡᤴ ᤌᤣᤒᤣ᥅

ᤂᤧᤏᤧ᤹ ᤁᤧᤗᤧᤛᤢᤏᤣᤓᤃᤪ ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹ᤀᤥ॥

᥋ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤒᤠ᤺ᤴᤈᤠᤰ ᤜᤠ᤹

ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥ᤺ᤰᤗᤥ.

ᤂᤢᤏᤧ᤹ᤀᤥ ᤁᤧᤀᤡ᤺ᤶᤛᤡᤱᤒᤠᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ᤃ ᤂᤥᤖᤥ॥

᥌ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤜᤠ᤹ᤀᤥ ᤌᤣᤀᤠᤱ ᤔᤧᤕᤥ᤹ᤖᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤁᤧᤓᤧ᤺ᤰ ᤜᤧᤰᤁᤩᤠᤱ ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤁᤧᤗᤣ᤺ᤳᤗᤥ॥”

ᤘᤣ᤹ ᤂᤠᤜᤢᤴᤜᤠ᤹

᥍ “ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠ ᤏᤧᤳᤇᤡ ᤐᤠ᤺ᤴ ᤏᤠ᤺ᤰᤏᤧᤖᤥ.

ᤀᤠᤱᤃᤠ᤹ ᤛᤡᤔᤠᤏᤢ᤺ᤸᤗᤧ ᤋᤃᤡ ᤂᤧᤱᤜᤠ᤹ ᤔᤧᤏᤠ᤹ᤖᤧᤴᤏᤧ᤹ᤀᤥ॥

᥎ ᤔᤧᤴᤘᤠ᤹ᤔᤏᤠ ᤏᤢ ᤀᤡᤱᤗᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ᤗᤠᤶ ᤂᤧᤳᤋᤧ᤹ᤀᤥ.

ᤀᤠᤱᤃᤠ᤹ ᤕᤠᤱᤃᤧᤛᤠ᤹ᤒᤠᤀᤠᤱ ᤔᤧᤈᤥᤃᤠᤱᤅᤡᤴᤏᤧ᤹ᤀᤥ.

ᤂᤧᤒᤩᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠᤀᤠᤱ ᤔᤧᤈᤥᤃᤠᤱᤅᤡᤴᤏᤧ᤹ᤀᤥ॥

ᤁᤖ ᤌᤡᤰᤕᤠ᤺ᤴᤎᤰᤐᤠ ᤁᤢᤈᤠ ᤆᤠᤔᤠᤖᤰ ᤐᤡᤖᤠᤱᤅᤧ᤹ᤀᤥ॥

᥏ ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤕᤖᤡᤰ ᤁᤳᤋᤢᤱᤒᤠᤸᤗᤧ ᤆᤢᤃᤢᤸᤗᤧ

ᤀᤠᤍᤠᤱᤒᤠ ᤏᤠ᤹ᤏᤧᤀᤠᤱ ‘ᤕᤜᤘᤣ ᤍᤠᤱᤒᤧᤴ’ ᤜᤠ᤺ᤵᤐᤣ ᤗ᤹ᤀᤠᤒᤡᤗᤠᤖᤥ.

ᤀᤡᤃᤪ ᤀᤠᤱᤃᤠ᤹ ᤕᤠᤱᤛᤠ᤹ᤀᤠᤒᤠᤸᤗᤧ ᤆᤥᤃᤢᤸᤗᤧ

ᤂᤢ᤺ᤳᤋᤠᤀᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤱᤅᤡᤴ ᤁᤢᤏᤠᤔᤧᤴᤇᤠ᤹ ᤆᤥᤃᤢᤱᤒᤡᤗᤠᤖᤥ॥

᥇᥆ “ᤜᤡᤶᤍᤠᤱᤒᤠᤸᤗᤧ ᤁᤢᤍᤃᤡ ᤛᤧᤘᤠᤖᤥᤒᤠᤴ ᤆᤧᤰᤕᤠ ᤔᤧᤔᤧᤳᤋᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤂᤧᤸᤗᤧ ᤂᤧᤏᤧ᤹ ᤔᤠᤱᤍᤣ ᤛᤠᤱᤃᤪᤠ ᤁᤧᤔᤧᤳᤗᤥ.

ᤂᤧᤒᤩᤠᤱ ᤂᤧᤏᤧ᤹ ᤁᤢᤗᤧᤰᤘᤠ ᤋᤢᤶᤔᤠ ᤐᤥᤱᤗᤥ॥

᥇᥇ “ᤀᤰᤋᤱᤒᤠ ᤔᤏᤠᤀᤠᤱ ᤔᤧᤘᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹

ᤐᤠᤏᤢᤍᤡᤱ ᤐᤠ᤺ᤴ ᤔᤠᤱᤍᤧ ᤛᤠᤰᤔᤢᤖᤠ ᤔᤧᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤠᤜᤠ᤹ ᤔᤢ᤹ᤀᤡᤛᤠᤔᤠ ᤔᤧᤶᤔᤧᤳᤋᤢᤴᤛᤡᤴᤗᤥ.

᥇᥈ ᤂᤧᤱᤜᤠ᤹ ᤀᤠᤵᤑᤣᤰ ᤂᤢᤴᤇᤡ᤹ ᤏᤡᤔᤥ ᤛᤢᤳᤌᤥ ᤔᤧᤈᤥ᤺ᤰᤗᤥ

ᤁᤖ ᤂᤢᤴᤇᤡ᤹ ᤀᤠᤵᤑᤣᤰ ᤆᤡ᤺ᤴᤈᤡ᤺ᤴᤄᤢᤔᤠᤗᤠᤶ ᤛᤣᤛᤣ ᤔᤧᤶᤒᤥ᤺ᤱᤏᤧᤴᤗᤥ.

᥇᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤜᤠ᤹ ᤛᤠ᤹ᤖᤡᤰ ᤁᤧᤜᤧᤴᤇᤡᤱᤒᤠ ᤆᤥ᤺ᤰᤗᤥ.

ᤂᤢᤴᤇᤡ᤹ ᤀᤥᤔᤧᤵᤔᤠᤴ ᤆᤠ᤹ᤖᤡᤰ ᤛᤡᤰᤁᤧᤗᤧ᤺ᤱᤒᤠ ᤆᤥ᤺ᤰᤗᤥ.

᥇᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤒᤥ᤹ᤒᤠᤜᤠ᤹ ᤋᤠᤓᤣᤏᤢ ᤁᤢᤍᤱᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤣ᤺ᤱᤜᤠ᤹ ᤑᤧᤈᤠᤏᤢ ᤁᤢᤍᤱᤒᤠ ᤆᤥ᤺ᤰᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤕᤠᤱᤃᤧᤛᤠ᤹ᤒᤠᤜᤠ᤹ ᤔᤧᤗᤖᤢᤛᤡᤖᤥ.

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤆᤠᤜᤠᤘᤀᤥ ᤁᤧᤎᤠᤒᤠᤜᤠ᤹ ᤔᤧᤗᤖᤢᤛᤡᤖᤥ॥

᥇᥋ “ᤋᤥᤍᤡᤔᤠ ᤗᤠ᤺ᤰᤑᤧᤳᤋᤡᤸᤗᤧ ᤏᤧᤳᤇᤡ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤠ᤹ᤛᤡᤖᤥ.

ᤂᤧᤴ ᤏᤧᤵᤔᤠᤱᤗᤧ ᤀᤰᤂᤣ ᤐᤠ᤺ᤳᤇᤢ. ‘ᤀᤠᤴᤇᤡᤃᤧ ᤕᤠᤵᤔᤡ ᤀᤠᤒᤡᤖᤧ᤹ᤀᤥ᥄’

“ᤛᤢᤶᤛᤡ ᤐᤠ᤺ᤴᤜᤠ᤹ ᤘᤠ᤹. ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤱᤄᤠᤏᤧᤴᤗᤥ.

ᤗᤡᤛᤡ ᤐᤠ᤺ᤴᤜᤠ᤹ ᤘᤠ᤹ ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ‘ᤕᤠ᤺ᤰᤋᤢ’ ᤔᤧᤸᤗ᤹ᤏᤧᤴᤗᤥ॥

᥇᥌ ᤀᤡᤐᤢᤱᤅᤡᤴ

ᤜᤧᤰᤁᤩᤠᤱ ᤁᤢᤛ᤻ᤛᤠ ᤔᤧᤴᤘᤠ᤹ᤔᤏᤠᤔᤠ ᤛᤠᤵᤐᤥ᤺ᤰᤁᤡᤴ.

ᤂᤠᤶᤒᤣ᤺ᤰᤁᤡᤴ. ᤆᤫᤠ᤺ᤳᤋᤡᤸᤗᤧ ᤀᤠᤓᤧᤸᤗᤧᤀᤠᤱ ᤔᤧᤍᤡᤶᤏᤧᤴᤗᤥ.

ᤂᤧᤒᤩᤠᤱ ᤔᤡ᤺ᤴ. ᤀᤠᤓᤧᤸᤗᤧᤀᤠᤱ ‘ᤕᤠ᤺ᤰᤋᤢ’ ᤔᤧᤗ᤹ᤏᤧᤴᤗᤥ॥

᥇᥍ “ᤀᤠᤵᤑᤣᤰ ᤁᤢᤶᤒᤠ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤧᤸᤗᤧ.

ᤜᤧᤰᤁᤩᤠᤱ ᤂᤍᤠᤰᤔᤡ ᤁᤢᤶᤔᤠᤖᤧ ᤔᤢᤖᤠ ᤔᤧᤳᤋᤢᤒᤠᤴ ᤁᤧᤈᤡ᤺ᤵᤐᤧᤸᤗᤧ.

ᤁᤢᤔᤡᤰᤁᤡᤴ ᤛᤣ᤺ᤱᤄᤠᤒᤠ ᤀᤠ᤺ᤰᤘᤠᤜᤠ᤹ᤖᤧ ᤔᤧᤀᤃᤢ ᤔᤧᤗ᤺ᤳᤋᤢᤖᤥ.

ᤜᤧᤰᤁᤩᤠᤱ ᤁᤡ᤺ᤳᤌᤜᤠ᤹ᤖᤧ ᤂᤧᤴ ᤔᤧᤈᤖᤥ॥

᥇᥎ “ᤛᤢᤶᤛᤡ ᤐᤠ᤺ᤴᤜᤠ᤹ ᤘᤠ᤹. ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤱᤜᤠ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ

ᤗᤡᤛᤡ ᤐᤠ᤺ᤴᤜᤠ᤹ ᤘᤠ᤹. ᤂᤧᤸᤗᤧ ᤁᤢᤒᤣ᤺ᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤁᤠᤴᤗᤥ-

᥇᥏ ᤋᤠᤱᤛᤠᤰᤐᤥ ᤁᤰᤁᤑᤡ᤺ᤰᤔᤧᤸᤗᤧ ᤁᤢᤒᤧᤔᤠᤴ.

ᤕᤠᤰᤐᤣ᤹ ᤛᤶᤎᤠᤱ ᤀᤛᤣ᤺ᤰᤐᤠᤸᤗᤧ ᤁᤢᤛ᤺ᤴᤇᤡᤱᤔᤠᤴ.

ᤋᤢᤱᤃᤥᤍᤡᤱ ᤘᤖ᤺ᤱᤅᤥ ᤘᤠᤗᤠᤎᤠ᤺ᤸᤗᤧ ᤁᤢᤈᤠ᤺ᤰᤔᤠᤴ

ᤜᤧᤰᤁᤩᤠᤱ ᤔᤧᤴᤇ᤻ᤕᤠ᤺ᤴᤏᤢ ᤛᤥᤖᤡᤰ ᤕᤧᤶᤒᤡᤳᤇᤠ᤺ᤸᤗᤧ ᤁᤢᤘᤠ᤹ᤔᤠᤴ॥

᥈᥆ “ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤕᤧᤵᤗᤧᤰᤁᤡᤴ ᤀᤰᤋᤱᤒᤠ ᤆᤥ᤺ᤰᤗᤥ-

ᤂᤧᤸᤗᤧ ᤕᤧᤶᤒᤡᤳᤇᤠᤴ ᤗᤖᤢᤍᤣᤛᤢᤀᤠᤱ ᤁᤢᤶᤒᤪᤠᤴ ᤋᤢᤃᤢ᤹ ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢᤖᤥ.

‘ᤀᤠᤱᤃᤠ᤹ ᤌᤣᤀᤠᤱ ᤔᤧᤶᤓᤣ᤺ᤴᤏᤣ ᤘᤠ᤹ᤀᤧᤖᤥ᥄’

᥈᥇ “ᤛᤢᤶᤛᤡ ᤐᤠ᤺ᤴ ᤘᤠ᤹. ᤂᤧᤸᤗᤧ ᤂᤠᤶᤒᤣ᤺ᤰᤔᤠᤴ ᤕᤰᤂᤢᤖᤥ.

ᤗᤡᤛᤡ ᤐᤠ᤺ᤴ ᤘᤠ᤹ ᤂᤧᤴ ᤌᤶᤔᤠᤀᤣ ᤔᤧᤛᤢᤰᤋᤢᤴᤗᤥ-

᥈᥈ ᤕᤥ᤺ᤃ᤻ᤒᤧᤴ ᤜᤠᤱ ᤐᤥ᤺ᤱᤒᤠ.

ᤀᤍᤱ ᤔᤏᤠ᤺ᤸᤗᤧ ᤁᤢᤄᤠᤄᤠ ᤆᤠᤔᤠ ᤂᤥᤛᤢᤒᤠ.

᥈᥉ ᤏᤠᤔᤧᤴᤏᤢ᤹ᤖᤢᤶᤔᤠ ᤔᤧᤴᤇᤢᤔᤠ᤺ᤸᤗᤧ ᤔᤣ᤺ᤰᤂᤡᤶ ᤆᤥᤃᤢᤒᤠᤴ

ᤜᤧᤰᤁᤩᤠᤱ ᤁᤢᤜᤡᤶᤍᤠᤱᤔᤠᤴ ᤂᤧᤳᤋᤢᤀᤠᤱ

ᤀᤠᤵᤑᤣᤰ ᤜᤡᤶᤍᤠᤱᤔᤠ ᤁᤧᤒᤥ᤺ᤱᤔᤠ ᤕᤥᤃ᤻ᤔᤠᤴ॥

᥈᥊ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤡᤛᤡ ᤐᤠ᤺ᤴᤜᤠ᤹ ᤆᤢᤰᤛᤠ ᤘᤠ᤹ᤖᤥ.

ᤁᤖᤛᤠᤱ ᤂᤧᤱᤜᤠ᤹ ᤆᤠ᤹ᤖᤡᤰ ᤛᤡᤰᤁᤢᤶᤏᤡᤒᤠ ᤆᤥ᤺ᤰᤗᤥ-

᥈᥋ ᤛᤡᤰᤆᤥᤒᤠᤜᤠ᤹ ᤔᤧᤴᤎᤢᤶᤔᤏᤠᤒᤠ ᤛᤠ᤹ᤖᤡᤰ ᤆᤢᤰᤛᤠ ᤌᤰᤛᤠᤛᤡᤖᤥ

ᤁᤖᤛᤠᤱ ᤜᤠᤱᤘᤠᤔᤠ ᤕᤧᤶᤔᤥ ᤂᤧᤱᤜᤠ᤹ᤖᤧ ᤆᤠᤔᤠ ᤁᤢᤈᤠ ᤕᤠᤱᤔᤧᤄᤥ᤺ᤳᤋᤢᤖᤥ.

᥈᥌ ᤁᤢᤔᤡ ᤁᤧᤜᤥ᤺ᤵᤐᤠ ᤛᤢᤒᤠᤜᤠ᤹ ᤔᤧᤴᤎᤢᤔᤏᤠᤒᤠ ᤌᤰᤛᤠᤛᤡᤖᤥ

ᤁᤖᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶ ᤕᤠᤰᤐᤣ᤹ᤀᤥ ᤔᤧᤈᤥᤃᤢᤖᤥ.

᥈᥍ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤜᤥ᤺ᤵᤗᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤔᤧᤜᤢᤵᤛᤡᤱᤅᤠᤱ ᤌᤰᤛᤢᤒᤠᤜᤠ᤹ ᤜᤧᤰᤁᤣ ᤁᤢᤗᤢᤵ ᤁᤢᤗᤢᤵ ᤗᤠᤱᤔᤧᤄᤣ᤺ᤰᤗᤥ.

᥈᥎ ᤜᤴᤍᤃᤣ᤺ᤰᤁᤧᤴ ᤜᤢᤰᤁᤡᤸᤗᤧ ᤋᤧᤶᤔᤠ ᤛᤢᤰᤋᤧᤳᤗᤥ

ᤁᤖᤛᤠᤱ ᤜᤠᤱᤜᤡᤶᤔᤥ ᤂᤧᤴ ᤂᤥᤍᤧᤳᤗᤥ॥

᥈᥏ “ᤛᤢᤶᤛᤡ ᤐᤠ᤺ᤴᤜᤠ᤹ ᤘᤠ᤹. ᤂᤧᤱᤜᤠ᤹ ᤗᤠᤱᤔᤧᤄᤣ᤺ᤰᤁᤡᤸᤗᤧ ᤆᤠᤱᤈᤠᤱ ᤔᤧᤗ᤹ᤖᤥ.

ᤗᤡᤛᤡ ᤂᤧᤱᤜᤠ᤹ ᤔᤧᤜᤧᤴᤇᤡᤱᤗ ᤏᤠ ᤏᤢ ᤁᤳᤏᤠ ᤗᤠᤱᤔᤧᤄᤣ᤺ᤰᤗᤥ-

᥉᥆ ᤌᤧᤖᤡᤱᤒᤠᤴ ᤌᤰᤛᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤁᤧᤎᤢᤶᤒᤠ ᤆᤥ᤺ᤰᤗᤥ.

ᤂᤧᤴ ᤀᤠᤳᤋᤡᤴ ᤐᤠ᤺ᤴᤏᤡᤸᤗᤧ ᤁᤢᤍᤃᤠᤱᤅᤠᤱ ᤔᤧᤃᤡᤏᤧᤴᤗᤥ.

᥉᥇ ᤀᤧ᤺ᤳᤗᤧ᤹ᤀᤠᤱ ᤀᤧ᤺ᤳᤗᤧ᤹ ᤗᤠᤱᤃᤧᤄᤣ᤺ᤰᤐᤠ ᤀᤡᤱᤘᤠ.

ᤔᤧ᤺ᤴᤍᤠᤒᤁᤠ ᤏᤢ.

ᤌᤰᤛᤢᤒᤠᤜᤠ᤹ ᤁᤢᤃᤒᤪᤡᤱ ᤁᤧᤕᤧᤶᤒᤠᤀᤠᤱ ᤗᤠᤱᤃᤧᤄᤣ᤺ᤰᤐᤠ ᤜᤠᤱ॥

᥉᥈ “ᤂᤧᤏᤧ᤹ ᤀᤍᤱ ᤗᤠᤶᤔᤡᤴ ᤁᤧᤏᤠ᤺ᤳᤋᤢᤀᤠᤱ ᤀᤠᤵᤑᤣᤰ ᤁᤧᤈᤶᤛᤡᤱᤏᤣᤓᤃᤪ.

ᤀᤡᤃᤪ ᤂᤧᤏᤧ᤹ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤘᤠ᤹ᤏᤣᤓᤃᤪ.

ᤂᤧᤏᤧ᤹ ᤁᤧᤶᤒᤪᤠ᤺ᤴ ᤁᤧᤜᤢᤰᤜᤠ᤹ᤖᤧ ᤀᤠᤸᤗᤥ ᤋᤧᤵᤋᤧ᤹ᤀᤥ᥄

᥉᥉ ᤌᤣᤀᤠᤱᤓᤧᤸᤗᤧ ᤐᤡᤳᤏᤢ᤺ᤴ ᤀᤡ᤺ᤱᤔᤠᤀᤠᤱ ᤂᤩᤢ᤹ ᤗ᤺ᤴᤗᤥ.

ᤜᤧᤰᤁᤩᤠᤱ ᤏᤧᤒᤥ᤺ᤴ ᤏᤢᤰᤔᤧᤸᤗᤧ ᤔᤠᤰᤂᤡ᤹ ᤘᤕᤢᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤛᤡᤰ ᤑᤥ᤺ᤱᤔᤧᤸᤗᤧ ᤂᤧᤔᤠ᤹ ᤐᤥᤱᤗᤥ॥”

ᤗᤔᤢᤀᤣᤗ ᤜᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹

᥉᥇

ᤗᤔᤢᤀᤣᤗ ᤜᤠᤱᤅᤡᤴ ᤁᤢᤶᤔᤠᤖᤧ ᤜᤢ᤹ᤖᤢᤒᤠ ᤂᤠᤜᤢᤴ ᤐᤠ᤺ᤴᤈᤠ᤺ᤰᤜᤠ᤹ ᤜᤠᤒᤠ ᤁᤴᤗᤥ-

᥈ ᤀᤠᤛ᤻ᤛᤠᤀᤣ ᤂᤧᤵᤛᤧ᤹ᤀᤥ᥄ ᤀᤠᤛᤠᤵᤐᤥ᤺ᤰᤁᤥ ᤗᤠᤶᤒᤠᤒᤠ ᤀᤠᤛ᤻ᤛᤠᤀᤣ ᤂᤧᤵᤛᤧ᤹ᤀᤥ᥄

ᤀᤠᤛ᤻ᤛᤠᤀᤣ ᤂᤧᤵᤛᤧ᤹ᤀᤥ. ᤀᤠᤱᤃᤠ᤹ ᤆᤥᤃᤢᤱᤒᤠ ᤀᤠᤔᤠᤱᤜᤢᤵᤐᤧᤸᤗᤧ

ᤁᤢᤏᤢᤃᤵᤐᤣ᥄

᥉ ᤁᤧᤎᤢᤶᤔᤡᤴ ᤔᤧᤴᤇᤢᤔᤠᤜᤠ᤹ ᤔᤧᤒᤡᤖᤧᤛᤧᤴᤏᤧ᤹ᤀᤠᤱ ᤔᤧᤔᤠ᤺ᤴᤍᤧᤴᤏᤧ᤹ᤀᤥ.

ᤂᤧᤏᤧ᤹ ᤁᤧᤔᤢᤰᤛᤠᤶᤔᤡᤴ ᤂᤧᤱᤜᤠ᤹ᤀᤥ ᤔᤧᤍᤣᤛᤧᤴᤏᤧ᤹ᤀᤥ

ᤂᤧᤱᤜᤠ᤹ᤖᤧ ᤜᤠᤱᤜᤠ᤹ ᤔᤧᤔᤧᤰᤂᤢᤛᤡᤀᤠᤱ ᤘᤠ᤹ᤖᤥ॥

᥊ ᤗᤔᤢᤀᤣᤗᤀᤣ. ᤜᤠᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤌᤡ ᤕᤖᤡᤰ ᤌᤢᤱᤔᤠ ᤔᤧᤏᤢ᤹ᤏᤣᤴᤗᤥ.

ᤁᤱᤃ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧ᤺ᤴᤗᤥ.

ᤕᤢᤰᤛᤠᤒᤠᤜᤠ᤹ᤖᤧ ᤌᤡ ᤛᤡᤖᤠ᤹ᤌᤠᤱᤔᤠ ᤔᤧᤏᤢ᤹ᤏᤧᤴᤗᤥ॥

᥋ ᤔᤧ᤺ᤴᤏᤣᤓᤃᤪ ᤂᤧᤱᤜᤠ᤹ᤖᤧ ᤔᤧᤎᤢᤅᤢ᤹

ᤜᤧᤰᤁᤩᤠᤱ ᤂᤠᤛᤧᤴ-ᤁᤢᤓᤠᤱᤜᤠ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ.

ᤜᤶᤓᤩᤠᤱ ᤔᤧᤕᤢᤰᤋᤢᤛᤡᤒᤠ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹

ᤁᤧᤖᤧᤰ ᤕᤢᤰ ᤔᤧᤱᤄᤥᤔᤏᤠᤒᤠ ᤔᤧᤈᤥᤃᤢᤛᤡᤖᤥ॥

᥌ ᤁᤧᤔᤧᤰᤐᤠᤖ ᤁᤧᤒᤵᤐᤠᤜᤠ᤹ᤖᤧ ᤌᤡ ᤔᤧᤎᤢᤅᤢᤖᤖᤥ.

ᤔᤢᤍᤥᤂᤠᤶᤍᤥ ᤁᤧᤒᤥ᤺ᤱᤒᤠᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤌᤡ ᤔᤧᤎᤢᤅᤢᤖᤖᤥ॥

᥍ ᤂᤧᤱᤜᤠ᤹ᤖᤧ ᤔᤧᤎᤢᤅᤢᤀᤠᤱ ᤂᤢᤴᤇᤡ᤹ ᤕᤠᤱᤛᤠ᤹ᤔᤠᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤖᤥ.

ᤜᤧᤰᤁᤣ᤺ᤸᤗᤧ ᤂᤢᤴᤇᤡ᤹ ᤋᤢᤰᤂᤣ᤺ᤴ ᤕᤠᤶᤔᤥ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤢᤴᤗᤖᤥ॥

᥎ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤠᤖᤧ᤹ᤀᤥ.

ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤗᤧ ᤗᤠᤃᤡ ᤐᤠᤖᤧ᤹ᤀᤥ॥

᥏ ᤐᤠᤖᤧ᤹ᤀᤠᤱ ᤁᤧᤘᤠ᤹ᤒᤠ ᤂᤠᤛᤧᤴ ᤗᤥ᤺ᤴᤍᤧ᤹ᤀᤥ.

ᤕᤠᤱᤃᤧᤛᤠ᤹ᤒᤠ ᤏᤢ ᤋᤢᤰᤂᤣ ᤁᤧᤈᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤡᤴ ᤛᤧ᤺ᤵᤋᤧ᤹ᤀᤥ॥

ᤛᤢᤶᤒᤥᤎᤠᤛᤠᤔᤠ ᤔᤣᤗᤡᤱᤃᤧᤴ ᤔᤣ᤺ᤳ

᥇᥆ ᤛᤢᤶᤒᤥᤎᤠᤛᤠᤔᤠ ᤔᤣᤗᤡᤱᤃᤧᤴ ᤔᤣ᤺ᤳ ᤜᤠ᤺ᤳᤗᤧ ᤂᤥᤔᤠ ᤛᤢᤰᤋᤢᤒᤣ᥅

ᤂᤢᤏᤧ᤹ᤃ ᤔᤢᤎᤡᤱ ᤗᤢᤱᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤡᤔᤧᤸᤗᤢᤱᤔᤠ ᤆᤥ᤺ᤰᤗᤥ॥

᥇᥇ ᤁᤢᤕᤧᤶᤒᤠ᤺ᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤏᤠᤛᤠ᤹ᤖᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤏᤢᤒᤠ ᤐᤠ᤺ᤴ ᤂᤥᤔᤠ ᤁᤧᤛᤠᤰᤐᤠ ᤔᤧᤍᤢᤔᤢᤴᤗᤥ॥

᥇᥈ ᤂᤢᤏᤧ᤹ ᤁᤢᤜᤡᤱᤜᤡᤱ ᤁᤢᤕᤧᤶᤒᤠ᤺ᤴ ᤏᤢᤒᤠ ᤐᤠ᤺ᤴ ᤆᤥᤃᤢ ᤐᤡᤖᤢᤖᤥ

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤌᤣᤀᤠᤱ ᤜᤠᤴᤋᤡ ᤔᤧᤈᤥᤃᤢᤴᤗᤥ॥

᥇᥉ ᤂᤢᤏᤧ᤹ᤃ ᤔᤧᤸᤗᤢᤰ ᤔᤢᤖᤡᤰ ᤏᤢ ᤂᤡ᤺ᤴ ᤋᤣ᤺ᤳ ᤌᤠᤰᤔᤠᤖᤧ ᤗᤠᤃᤡ ᤛᤣᤃᤢᤖᤥ

ᤜᤧᤰᤁᤩᤠᤱ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰᤁᤥ ᤐᤳᤗᤥ॥

᥇᥊ ᤗᤧᤱᤜᤱ ᤁᤧᤈᤥ᤺ᤰᤐᤠ ᤘᤠᤗᤠᤎᤠ᤺ᤸᤗᤧ ᤁᤢᤀᤡᤛᤡ᤺ᤰ.

ᤂᤧᤸᤗᤧ ᤔᤠ᤺ᤱᤄᤠᤗᤠᤶᤒᤠ ᤜᤡᤶᤔᤥ ᤁᤢᤈᤠ ᤋᤠᤖᤢᤖᤥ॥

᥇᥋ ᤂᤢᤏᤧ᤹ ᤂᤠᤔᤧᤴᤀᤥ᤺ᤳᤋᤣ ᤛᤧᤴᤍᤡᤰᤛᤠ ᤐᤥ᤺ᤰᤗᤥ.

ᤂᤢᤏᤧ᤹ ᤁᤢᤜᤡᤶᤛᤕᤱᤗᤧ ᤗᤠᤃᤡ ᤆᤠᤔᤠ ᤌᤢᤱᤔᤠ ᤌᤥ᤺ᤰᤋᤢᤖᤥ.

ᤜᤧᤰᤁᤩᤠᤱ ᤆᤢᤰᤔᤠ ᤆᤢᤰᤔᤠ ᤁᤢᤛᤧᤘᤠᤖᤥᤔᤠᤜᤠ᤹ ᤜᤠ᤺ᤳᤋᤢᤛᤡᤖᤥ॥

᥇᥌ ᤂᤢᤏᤧ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤱ ᤀᤡᤰᤋᤠᤵᤌᤡᤰ ᤀᤡᤅᤢᤖᤥ.

ᤜᤧᤰᤁᤩᤠᤱ ᤌᤃᤢᤒᤠ ᤕᤠᤱᤅᤡᤸᤗᤧ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤕᤠᤰᤋᤢᤖᤥ॥

᥇᥍ ᤂᤢᤏᤧ᤹ ᤆᤠ᤺ᤳᤆᤠ᤺ᤳ ᤗ᤹ᤖᤡᤰ ᤁᤢᤕᤠ᤺ᤶᤒᤰᤁᤡᤴ ᤆᤥᤃᤢᤖᤥ.

ᤂᤢᤏᤧ᤹ ᤁᤢᤕᤠ᤺ᤶᤒᤰᤗᤧ ᤗᤠᤃᤡ ᤁᤢᤜᤢᤰᤜᤠ᤹ ᤁᤧᤎᤢᤶᤒᤠ ᤆᤥ᤺ᤰᤗᤥ॥

᥇᥎ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤐᤥᤖᤒᤣ᤺ᤰᤐᤠ ᤏᤡᤛᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤔᤡ᤺ᤴ ᤛᤧᤴᤍᤡᤰ ᤔᤧᤛᤡᤏᤧᤴᤗᤥ॥

᥇᥏ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤀ᤺ᤳᤋᤠ᤺ᤸᤗᤧ ᤁᤢᤗᤠ᤺ᤴ ᤕᤠᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤜᤢᤰᤁᤡᤸᤗᤧ ᤁᤢᤀᤡᤔᤧᤴ ᤋᤧᤶᤛᤢᤖᤥ॥

᥈᥆ ᤂᤢᤏᤧ᤹ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤢᤜᤢᤰᤐᤰ ᤕᤶᤒᤠ ᤆᤥᤃᤢᤀᤠᤱ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ᤖᤧ ᤗᤠᤃᤡ ᤁᤢᤜᤢᤰᤁᤡᤴ ᤛᤴᤇᤢᤖᤥ॥

᥈᥇ ᤏᤠᤱ ᤌᤠ᤺ᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤁᤢᤀᤣᤜᤠ᤹ᤖᤧ ᤗᤠᤃᤡ ᤔᤧᤃᤡᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰᤗᤧ ᤜᤧ᤺ᤰᤁᤱᤁᤱᤒᤠ ᤁᤧᤃᤥᤒᤠ ᤆᤠᤱ ᤔᤧᤈᤠᤰᤂᤢᤖᤥ॥

᥈᥈ ᤂᤢᤏᤧ᤹ ᤏᤧᤳᤏᤠᤀᤥ ᤑᤧᤔᤠᤖᤧ ᤗᤠᤃᤡ ᤂᤠᤶᤍᤣ᤺ᤳ ᤗᤥ᤺ᤶᤓᤣ᤺ᤳ ᤌᤠᤃᤢᤖᤥ.

ᤂᤢᤏᤧ᤹ ᤏᤤᤏᤠᤛᤢᤳ ᤏᤢ ᤐᤖᤠᤴᤗᤠ ᤆᤠᤱ ᤆᤠᤰᤂᤢᤖᤥ॥

᥈᥉ ᤂᤢᤏᤧ᤹ ᤁᤢᤕᤧᤶᤒᤠ᤺ᤴ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤀᤣ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ.

ᤂᤧᤵᤔᤥ ᤂᤢᤏᤧ᤹ ᤗᤠᤈᤧ᤹ᤀᤥᤒᤠ ᤗᤠᤶᤗᤥᤒᤠ ᤋᤢᤶᤓᤠᤰᤛᤠᤜᤠ᤹ᤏᤢ ᤕᤢᤱᤃᤴᤗᤥ॥

᥈᥊ ᤂᤢᤏᤧ᤹ ᤏᤤᤏᤠᤛᤢᤳ ᤆᤡᤖᤡᤰᤁᤧᤴ ᤆᤠᤱᤍᤣ᤺ᤳᤜᤠ᤹ ᤋᤕᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤋᤣ᤺ᤳᤆᤠᤱᤜᤠ᤹ ᤛᤱᤄᤢᤖᤥ.

ᤂᤧᤒᤩᤠᤱ ᤑ᤹ᤀᤡᤜᤠ᤹ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤥ ᤛᤱᤄᤢᤖᤥ॥

᥈᥋ ᤂᤢᤏᤧ᤹ ᤁᤧᤎᤢᤶᤔᤠ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤔᤠ ᤐᤥᤱᤗᤥ.

ᤜᤧᤰᤁᤩᤠᤱ ᤁᤧᤍᤠᤒᤠ ᤕᤧᤴᤜᤠ᤹ᤖᤧ ᤗᤠᤃᤡ ᤔᤢᤕᤧᤱ ᤀᤣ᤺ᤵᤔᤠ ᤛᤢᤰᤗᤥ॥

᥈᥌ ᤂᤢᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤐᤠ᤺ᤴ ᤐᤠ᤺ᤳᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤌᤎᤵ ᤔᤧᤴᤗ᤹ᤔᤏᤠᤒᤠ ᤔᤡ᤺ᤶᤈᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡᤖᤥ॥

᥈᥍ ᤂᤢᤏᤧ᤹ ᤁᤢᤜᤡᤶᤛᤕᤱᤗᤧ ᤗᤠᤃᤡ ᤆᤠᤜᤠᤒ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤀᤥᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤑᤠᤸᤗᤧᤀᤠᤱ ᤁᤢᤗᤧᤶᤔᤧᤕᤢᤏᤧᤴᤗᤥ॥

᥈᥎ ᤂᤢᤏᤧ᤹ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤔᤧᤕᤧᤶᤛᤡᤱᤅᤠᤱ ᤁᤢᤏᤠᤖᤠ ᤔᤧᤓᤥᤛᤢᤖᤥ.

ᤂᤢᤏᤧ᤹ ᤁᤢᤕᤧᤶᤒᤠ᤺ᤸᤗᤧᤀᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤁᤢᤴᤒᤥ ᤑᤥᤛᤢᤖᤥ.

᥈᥏ “ᤕᤖᤡᤰ ᤔᤧᤴᤇᤢᤔᤠᤜᤠ᤹ᤖᤧ ᤛᤠ᤹ᤖᤡᤰ ᤛᤢᤶᤒᤥᤎᤠᤒᤠ ᤐᤠ᤺ᤴᤜᤠ᤹ ᤔᤧᤈᤥᤃᤢᤖᤥ.

ᤁᤖ ᤂᤧᤱᤜᤠ᤹ ᤁᤧᤖᤧᤰ ᤂᤧᤏᤧ᤹ ᤁᤧᤏᤠ᤺ᤴᤍᤢᤛᤡᤀᤠᤱ ᤘᤠ᤹ᤖᤥ॥”

᥉᥆ ᤏᤢᤒᤠ ᤏᤠᤖᤢᤶᤓᤢᤱᤅᤡᤴ ᤀᤡᤱᤀᤠᤗᤧᤰᤗᤧᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤶᤛᤡᤱᤔᤠᤴ ᤀᤡᤃᤧᤗᤧᤶᤒᤠ ᤁᤧᤒᤣ᤺ᤰᤐᤠ ᤆᤥ᤺ᤰᤗᤥ.

ᤁᤖ ᤕᤜᤘᤣ ᤍᤠᤱᤒᤧᤴᤏᤢ ᤁᤧᤃᤡᤔᤠ ᤔᤧᤴᤇᤢᤔᤠ᤺ᤴᤏᤣ ᤁᤢᤏᤠᤖᤠ ᤑᤥᤔᤠ ᤐᤥᤱᤗᤥ॥

᥉᥇ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤆᤥᤃᤢᤒᤠᤀᤥ ᤂᤢᤏᤧ᤹ᤀᤣ ᤔᤡᤱᤛᤥ ᤐᤡᤖᤧ᤹ᤀᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤰᤁᤡᤸᤗᤧ ᤕᤧᤰᤕᤰᤁᤥᤒᤠ

ᤕᤶᤒᤠ ᤗᤠᤶᤎᤣ᤺ᤳᤋᤥᤀᤣ ᤂᤢᤏᤧ᤹ ᤀᤡᤱᤎᤠ᤺ᤱ ᤁᤧᤄᤥᤔᤠ ᤆᤥᤃᤢᤖᤖᤥ॥

ᤂᤠᤜᤢᤴᤛᤠᤒᤠᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤁᤴ ᤛᤠᤵᤐᤴᤏᤥ ᤂᤠᤜᤢᤴᤛᤠᤒᤧᤸᤗᤧ ᤀᤡ᤺ᤳᤋᤢᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤜᤠ᤹ ᤁ᤹ᤕᤥ ᤐᤳ॥ ᤂᤧᤴ ᤂᤠᤜᤢᤴ ᤐᤠ᤺ᤴᤜᤠ᤹ᤖᤧ ᤔᤧᤴᤇᤠᤶ ᤕᤠᤵᤔᤡ ᤜᤡᤱᤔᤴ ᤀᤠᤰᤂᤧᤴ ᤋᤠᤱᤒᤛᤠ ᤏᤢ ᤕᤧᤔᤧᤴᤍᤱᤒᤠ ᤆᤥᤰ. ᤂᤧᤵᤔᤥ ᤌᤣ. ᤀᤠᤰᤋᤱᤒᤠ ᤔᤧᤴᤘᤠ᤹ᤔᤏᤠᤒᤠ ᤏᤢ ᤏᤡᤱᤛᤠᤱ ᤁᤧᤒᤢᤰᤐᤠ ᤐᤠ᤺ᤴᤜᤠ᤹ ᤐᤳ. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤀᤥ ᤛᤠ᤹ᤖᤡᤰ ᤀᤡ᤺ᤳᤇᤡᤱᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤐᤳ॥ ᤔᤧᤴᤇᤠᤶ ᤕᤠᤵᤔᤡ ᤜᤡᤱᤔᤴ ᤁᤢᤜᤢᤰᤁᤥ ᤁᤧᤃᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤔᤡᤴ ᤂᤧᤸᤗᤧ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴ॥ ᤜᤧᤰᤁᤣᤛᤠᤱ ᤔᤏᤠᤜᤠ᤹ ᤛᤠ᤹ᤖᤡᤰ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤛᤠᤶᤜᤠ᤹ ᤂᤥᤔᤠ ᤛᤢᤰᤋᤧᤳᤗ ᤌᤠᤖᤡᤰ. ᤂᤧᤵᤔᤥ ᤏᤡᤱᤘᤠ᤹ ᤋᤠᤔᤠ ᤐᤥᤱ᤹ ᤑᤠ᤹ᤀᤠᤱ ᤂᤢᤏᤧ᤹ ᤛᤢᤈᤠ ᤐᤡᤖᤢᤛᤡᤀᤠᤱ ᤐᤳ॥

ᤂᤠᤜᤢᤴᤛᤠᤒᤧᤸᤗᤧ ᤕᤖᤡᤰ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤋᤠᤱᤃᤪᤠᤳᤆᤡ ᤏᤢ ᤏᤡᤱᤛᤠᤱᤃᤧᤒᤢᤰᤐᤠ ᤌᤠ᤺ᤵ ᤁᤖ ᤒᤠᤀᤡᤒᤗ ᤛᤠᤵᤐᤴᤏᤡᤸᤗᤧ ᤐᤠ᤺ᤳᤋᤢᤀᤠᤱ ᤁᤧᤒᤵᤐᤠ ᤏᤛᤠ᤺ᤴᤏᤡᤴ ᤛᤠ᤹ᤖᤡᤰ ᤕᤶᤒᤠ ᤆᤥᤰ ᤜᤧᤰᤁᤩᤠᤱ ᤁᤵᤔᤥ ᤏᤡᤱᤛᤠᤱ ᤐᤢᤰᤔᤠ ᤏᤢ ᤆᤵᤆᤡ ᤆᤥ᤺ᤰᤔᤠ ᤐᤠ᤺ᤴᤏᤡᤸᤗᤧᤀᤠᤱ ᤕᤢᤱᤍᤧᤴ ᤂᤥᤔᤠ ᤛᤢᤰᤋᤢ ᤑᤠ᤹ᤀᤠᤱ ᤁᤴ ᤂᤠᤜᤢᤴᤛᤠᤒᤠ ᤛᤠᤵᤐᤴᤏᤡᤸᤗᤧ ᤒᤠᤀᤡᤒᤗᤀᤥ ᤕᤢᤰᤋᤧᤴ ᤂᤥᤛᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤁᤸᤗᤧ ᤁᤢᤓᤠ᤹ ᤀᤠᤒᤡ॥ ᤕᤖᤡᤰ ᤔᤏᤠᤜᤠ᤹ᤖᤧ ᤁᤴ ᤂᤠᤜᤢᤴᤛᤠᤒᤠ ᤛᤠᤵᤐᤴᤏᤥ ᤜᤡᤱᤔᤴᤗᤧ ᤆᤀᤡ᤺ᤳᤋᤡᤴ ᤔᤧᤏᤡᤛᤢᤀᤠᤱ ᤂᤢᤴᤇᤡ᤹ ᤜᤡᤱᤔᤴᤏᤥ ᤀᤠ᤺ᤴᤇᤡᤱᤔᤠ ᤔᤧᤄᤥᤛᤢᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤒᤠᤀᤡᤒᤗᤀᤥ ᤀᤰᤋᤱᤒᤠ ᤐᤠ᤺ᤴᤜᤠ᤹ᤀᤠᤱ ᤂᤥᤍᤧᤳ. ᤜᤠᤒᤠ ᤂᤧᤴ ᤂᤥᤃᤧᤍᤧᤵᤐᤠ ᤒᤠᤀᤡᤒᤗᤒᤠ ᤐᤠ᤺ᤴᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶ ᤀᤥᤔᤧᤵᤔᤠᤖᤧ ᤗᤠᤃᤡ ᤏᤡᤱᤛᤠᤱ ᤆᤥ᤺ᤰᤔᤠ ᤏᤡᤛᤠᤶ ᤀᤠᤒᤡ ᤂᤧᤒᤩᤠᤱ ᤂᤧᤴ ᤏᤡᤛᤠᤶᤔᤡᤸᤗᤧ ᤜᤡᤱᤔᤧᤴ ᤀᤠᤖᤛᤠᤱ ᤕᤖᤡᤰ ᤁᤢᤒᤡ ᤐᤥᤱ᤹ ᤜᤧᤰᤁᤩᤠᤱ ᤀᤡᤔᤧᤸᤗᤢᤱᤒᤠ ᤆᤥᤃᤢ᤹ ᤁᤧᤗ᤹ᤒᤠ ᤏᤧᤜᤡᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤂᤠᤜᤢᤴᤛᤠᤒᤧᤸᤗᤧ ᤂᤥᤛᤢᤀᤠᤱ ᤐᤳ॥

ᤌᤠᤔᤡᤱ

ᤜᤡᤱᤔᤴᤏᤡᤸᤗᤧ ᤏᤡᤱᤛᤣ᤺ᤰ ᤘᤠ᤹ᤒᤡ᥅ ᥇:᥇–᥈:᥈᥌

ᤜᤡᤱᤔᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤠ᤹ᤍᤡᤃᤧᤴ ᤐᤠ᤺ᤴᤜᤠ᤹ ᥉:᥇–᥇᥇:᥎

ᤁᤢᤏᤢᤵᤔᤠ ᤂᤠᤜᤢᤴ ᥇᥇:᥏–᥇᥈:᥎

ᤁᤢᤏᤢᤵᤔᤠ ᤐᤠ᤺ᤴ ᥇᥈:᥏-᥇᥊

ᤂᤠᤜᤢᤴᤛᤠᤒᤠᤸᤗᤧ ᤁᤢᤛᤠᤵᤐᤴ

ᤁᤧᤖᤧᤰ ᤐᤠ᤺ᤴᤜᤠ᤹ ᤜᤏᤧᤒᤠ ᤆᤥᤰ

᥇

ᤍᤠᤀᤢᤍᤖᤧ ᤁᤢᤛ᤻ᤛᤠ. ᤕᤖᤢᤛᤗᤧ᤺ᤶᤒᤠ ᤜᤠᤱ. ᤂᤠᤜᤢᤴᤛᤠᤒᤧᤸᤗᤧ ᤁᤢᤒᤠ᤺ᤴᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ-

᥈ ᤂᤠᤜᤢᤴᤛᤠᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤜᤏᤧ ᤌᤣᤏᤠᤎᤣᤖᤰᤗᤥ. ᤜᤏᤧ ᤌᤣᤏᤠᤎᤣᤖᤰᤗᤥ.

ᤜᤡᤱᤔᤴᤏᤡᤴ ᤜᤏᤧ ᤌᤣᤏᤠᤎᤣᤖᤰᤗᤥ.

ᤁᤧᤖᤧᤰ ᤐᤠ᤺ᤴᤜᤠ᤹ ᤜᤏᤧ ᤌᤣᤏᤠᤎᤣᤖᤰᤗᤥ॥”

᥉ ᤔᤏᤠ᤺ᤸᤗᤧ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤛᤩᤠᤱᤔᤧᤴᤍᤠᤱ ᤔᤧᤈᤥᤃᤢᤒᤠ

ᤂᤢᤴᤇᤡ᤹ ᤛᤡᤛᤡᤒᤠ ᤕᤠ᤺ᤶᤒᤰᤗᤠᤶ ᤌᤣ ᤁᤢᤈᤰ ᤂᤥᤛᤢᤀᤠᤱᤒᤣ᥅

᥊ ᤗᤳᤌᤡᤰ ᤌᤠ᤺ᤰ ᤐᤣ᤺ᤰᤗᤥ. ᤜᤧᤰᤁᤩᤠᤱ ᤘᤣ᤹ ᤌᤠ᤺ᤰᤁᤡᤴ ᤋᤠᤖᤥ.

ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤓᤧᤸᤗᤧᤛᤠᤱ ᤜᤠᤒᤠ ᤏᤧᤖᤥ॥

᥋ ᤏᤠᤶᤔᤡᤴ ᤁᤧᤳᤗᤥ ᤜᤧᤰᤁᤩᤠᤱ ᤏᤠᤶᤔᤡᤴ ᤌᤠᤖᤥ.

ᤂᤧᤴ ᤁᤢᤃᤧᤵᤔᤠ ᤋᤧᤴᤏᤥ ᤜᤠᤖᤠᤜᤠᤖᤠ ᤏᤢ᤺ᤱᤒᤣ᤺ᤰᤗᤥ॥

᥌ ᤛᤢᤖᤡ᤺ᤳ ᤁᤣᤈᤱᤅᤡᤴ ᤕᤥ ᤗᤠᤱᤃᤧᤳ ᤗᤧᤵᤔᤠᤱ ᤜᤢᤖᤥ.

ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱ ᤜᤢᤎᤠᤱᤗᤥ.

ᤂᤧᤴ ᤀᤠᤓᤧᤸᤗᤧᤛᤠᤱ ᤁᤢᤀᤡᤔᤠᤍᤧᤴᤏᤥ ᤏᤢ᤺ᤱᤅᤠᤱ ᤀᤡᤀᤠᤱ ᤘᤠ᤹ᤖᤥ॥

᥍ ᤁᤧᤖᤧᤰ ᤘᤜ᤺ᤱᤜᤠ᤹ ᤋᤢᤱᤃᤥᤍᤡᤱ ᤘᤖ᤺ᤱᤅᤥ ᤔᤧᤃᤢᤱ ᤔᤧᤗᤠ᤺ᤳᤗᤥ.

ᤁᤖ ᤘᤖ᤺ᤱᤅᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤍᤡᤶᤏᤧᤴᤗᤥ॥

ᤀᤠᤳᤋᤡᤴ ᤋᤧᤴᤏᤥᤗᤠᤶ ᤘᤜ᤺ᤱᤜᤠ᤹ ᤔᤧᤃᤢᤱ ᤔᤧᤍᤠ᤹᤺

ᤂᤧᤴ ᤘᤜ᤺ᤱᤜᤠ᤹ ᤕᤠᤶᤔᤥ ᤂᤧᤵᤔᤥᤀᤣ ᤔᤧᤏᤢ᤺ᤱ ᤔᤧᤒᤣ᤺ᤰᤗᤥ॥

᥎ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤢᤍᤥᤂᤠᤶᤍᤥ ᤁᤧᤍᤠᤒᤠ ᤆᤥ᤺ᤰᤗᤥ.

ᤜᤠ᤺ᤳᤗᤧᤀᤠᤱ ᤂᤧᤴ ᤆᤧᤱᤔᤠ ᤐᤠ᤺ᤵᤔᤠ ᤔᤧᤛᤢᤰᤋᤢᤶᤒᤠ ᤆᤥ᤺ᤰᤗᤥ॥

ᤏᤡᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤔᤡᤰᤁᤡᤴ ᤀᤠᤓᤧᤸᤗᤧᤀᤠᤱ ᤔᤧᤄᤠᤏᤧᤴᤗᤥ.

ᤀᤡᤃᤪ ᤁᤧᤄᤧᤶᤒᤠ ᤏᤧᤰᤂᤥ᤹ᤀᤡᤴᤏᤠᤱ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤗᤥ॥

᥏ ᤌᤣ ᤐᤥ᤺ᤰᤂᤧᤀᤠᤱ ᤘᤠ᤹ ᤂᤧᤴ ᤕᤠᤶᤔᤥ ᤐᤥᤱᤗᤥ.

ᤜᤧᤰᤁᤩᤠᤱ ᤌᤧᤔᤠ ᤆᤥ᤺ᤰᤔᤏᤠᤀᤠᤱ ᤘᤠ᤹. ᤕᤠᤶᤔᤥ ᤆᤥ᤺ᤰᤔᤠ ᤐᤥᤱᤗᤥ.

ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤀᤠᤳᤋᤡᤴ ᤐᤠ᤺ᤴᤏᤡᤴᤏᤠᤱ ᤁᤢᤛᤱ ᤜᤥ᤺ᤵᤗᤥ॥

᥇᥆ ᤔᤏᤠᤖᤧ ᤔᤧᤒᤠ᤺ᤳᤋᤢ᤹. “ᤀᤥᤔᤧᤳᤋᤧᤶᤔᤧ᤹. ᤁᤱᤃ ᤁᤢᤛᤱ ᤐᤠ᤺ᤴᤗᤥ”

ᤑᤠ᤹ᤀᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤠ᤺ᤳᤗᤧ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

ᤂᤧᤱᤃ ᤀᤠᤏᤡ᤹ ᤀᤠᤘᤕᤧᤒᤠᤏᤢ᤺ᤸᤗᤧ ᤕᤖᤡᤰ ᤋᤃᤡᤀᤠᤱᤎᤥᤀᤣ ᤘᤕᤧᤖᤥ॥

᥇᥇ ᤀᤢᤏᤠᤜᤢᤖᤡ ᤕᤧᤶᤔᤥᤒᤠ ᤔᤏᤠᤜᤠ᤹ ᤜᤠ᤺ᤳᤗᤧᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤛᤡᤴᤗᤥ.

ᤜᤧᤰᤁᤩᤠᤱ ᤀᤠᤸᤗᤛᤠᤱ ᤋᤠᤔᤠ ᤁᤧᤒᤥ᤺ᤱᤒᤠ ᤌᤠ᤺ᤰᤜᤠ᤹ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤂᤢᤴᤇᤡ᤹ᤏᤢ᤺ᤸᤗᤧ ᤕᤠᤱᤛᤡ ᤁᤧᤍᤠᤒᤠ ᤌᤠ᤺ᤰᤜᤠ᤹ᤖᤧ ᤔᤧᤴᤀᤡ᤺ᤳᤋᤢᤛᤡᤴᤗᤥ॥

ᤛᤡᤰᤁᤢᤶᤏᤡᤱᤘᤠ᤺ᤴ ᤌᤣᤏᤠᤎᤣᤖᤰ

᥇᥈ ᤀᤠᤱᤃᤠ᤹. ᤂᤠᤜᤢᤴᤛᤠᤒᤧᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥ᤺ᤰᤂᤠᤱᤅᤠᤱ ᤕᤖᤢᤛᤗᤧ᤺ᤶᤔᤥ ᤜᤠᤱᤕᤢᤰ ᤆᤥᤃᤢᤱᤅᤠᤱ ᤘᤕᤧ॥

᥇᥉ ᤋᤠᤱᤛᤠᤱᤒᤧᤸᤗᤧ ᤁᤢᤛᤡᤃᤠᤱ ᤌᤣᤎᤣ ᤐᤥ᤺ᤱᤗ ᤐᤳ ᤂᤧᤱᤜᤠ᤹ ᤁᤧᤖᤧᤰ ᤏᤧᤜᤡᤏᤡᤱᤘᤠ᤹ᤗᤠᤶ ᤏᤡ᤺ᤵᤔᤠ ᤏᤢ ᤁᤥ᤺ᤶᤓᤥ ᤆᤥ᤺ᤰᤔᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤏᤡ᤺ᤴᤎᤥ ᤆᤥᤃᤢᤱ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤕᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤰᤐᤧᤴ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤐᤡᤖᤢᤛᤡᤀᤠᤱ ᤘᤠ᤹᥄

᥇᥊ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤆᤥ᤺ᤰᤔᤏᤠᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥ ᤂᤧᤱᤜᤠ᤹ ᤁᤧᤖᤧᤰ ᤜᤏᤧ ᤌᤣᤏᤠᤎᤣ ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤁᤣᤖᤰᤗᤥ॥

᥇᥋ ᤀᤠᤳᤋᤡᤴ ᤐᤠ᤺ᤴᤏᤡᤴ ᤀ᤺ᤰᤂᤢ᤹ᤂᤢ᤹ᤒᤠ ᤆᤥᤰ.

ᤂᤧᤴ ᤋᤥ᤺ᤴᤍᤥ᤺ᤶᤒᤠ ᤆᤥ᤺ᤰᤔᤠ ᤛᤢᤰᤔᤧᤍᤧᤳᤏᤧᤴᤗᤥ.

ᤀᤠᤳᤋᤡᤴ ᤐᤠ᤺ᤴᤏᤡᤴ ᤜᤥᤵ. ᤂᤧᤴ ᤏᤡᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥌ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤱ. “ᤀᤥᤔᤧᤳᤋᤧᤛᤠ᤹ᤖᤧ. ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡ ᤕᤖᤢᤛᤗᤧ᤺ᤶᤔᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤀᤠᤳᤋᤡᤴᤏᤢ᤺ᤸᤗᤧ ᤕᤖᤡᤰ ᤀᤠᤱᤃᤠ᤹ ᤛᤡᤰᤁᤢᤶᤏᤡᤱᤘᤠ᤹ ᤕᤠᤱᤄᤥ᤺ᤳᤋᤢᤱᤅᤠᤱ ᤘᤠ᤹॥ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ᤀᤥ ᤀᤠᤱᤃᤠ᤹ ᤕᤖᤡᤰ ᤁᤧᤗᤧᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹॥”

᥇᥍ ᤂᤧᤒᤩᤠᤱ ᤀᤠᤱᤃᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤜᤧᤰᤁᤩᤠᤱ ᤏᤠᤱᤏᤠᤱ ᤌᤠᤵᤌᤠᤵ ᤗ᤹ᤔᤠᤴ ᤏᤢ ᤀᤍᤱ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤏᤡᤱᤘᤠ᤹ ᤐᤡᤖᤢᤱ॥ ᤁᤖ ᤁᤴᤏᤠᤱ ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤁᤣᤖᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ॥

᥇᥎ ᤌᤣᤀᤠᤱᤓᤧᤸᤗᤧ ᤕᤖᤡᤰ ᤛᤡᤰᤁᤢᤶᤏᤡᤱᤘᤠ᤺ᤸᤗᤧ ᤕᤖᤡᤰ ᤋᤢᤰᤂᤣ ᤋᤠᤖᤢᤖᤥ.

ᤕᤖᤡᤰ ᤏᤧᤜᤡᤏᤡᤱᤘᤠ᤺ᤸᤗᤧ ᤕᤖᤡᤰ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤆᤠᤖᤥ॥

ᤛᤢᤰᤂᤣᤘᤠ ᤐᤠ᤺ᤴᤜᤠ᤹ ᤌᤣᤏᤠᤎᤣᤖᤰ

᥈

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤱ. “ᤑᤧᤖᤧ᤹. ᤀᤠᤸᤗ ᤏᤢᤒᤠ ᤐᤠ᤺ᤴᤏᤡᤴ ᤌᤧᤔᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤔᤠᤖᤧ ᤗᤠᤃᤡ ᤏᤡᤱᤘᤠ᤹ ᤋᤠᤍᤠᤒᤠ ᤛᤢᤰᤂᤣᤘᤠ᤺ᤴᤏᤢ ᤀᤠᤱᤃᤠ᤹ ᤂᤧᤏᤧ᤹ ᤋᤱᤏᤧᤛᤠ᤹ᤏᤧ॥” ᤁᤖ ᤂᤧᤴᤏᤠᤱ ᤜᤏᤧ ᤌᤣᤏᤠᤎᤣᤖᤧᤳᤇ ᤑᤠ᤹ᤀᤠᤱ ᤋᤛᤡ ᤐᤥ᤺ᤰᤂᤧ॥

᥈ ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤀᤣ᤺ᤵᤔᤠ ᤔᤧᤵᤔᤏᤠᤒᤧᤴ ᤀᤍᤱᤐᤠ᤺ᤴ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤍᤠᤔᤠ ᤛᤢᤰᤂᤣᤘᤠ ᤐᤠ᤺ᤴᤜᤠ᤹ᤖᤧ ᤌᤣ ᤀᤠᤈᤰᤐᤣ᥅”

᥉ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤏᤢ ᤀᤍᤱᤐᤠ᤺ᤴ ᤆᤥᤃᤢᤱᤅᤠᤱ ᤀᤠᤱᤃᤠ᤹ ᤀᤠᤵᤑᤣᤰ ᤏᤡᤱᤘᤠ᤹ ᤕᤧᤕᤧᤗ᤹ᤔᤠ ᤋᤶᤛᤡᤱ ᤆᤥ᤺ᤰᤔᤠ ᤁᤥ᤺ᤳᤋᤢᤱ- ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤸᤗᤧ ᤀᤠᤸᤗᤛᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤗᤠᤶ ᤗᤠᤶᤗᤥᤛᤠᤱᤗ ᤐᤳᤇᤧ॥ ᤋᤠᤱᤛᤠᤱᤒᤧᤸᤗᤧ ᤁᤢᤛᤡᤃᤠᤱ ᤁᤴ ᤋᤠᤱᤛᤠ ᤆᤵᤗᤧᤰᤘᤠ ᤜᤡᤱᤔᤴᤏᤥ ᤔᤏᤠᤖᤧ ᤗᤠᤃᤡ ᤏᤢᤒᤠ ᤕᤠ᤺ᤶᤒᤰᤁᤡᤴ ᤌᤣᤒᤣ ᤑᤠ᤹ᤀᤠᤱ ᤂᤧᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤱ॥

᥊ ᤀᤠᤱᤃᤠ᤹ ᤕᤶᤒ᤻ᤕᤶᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ- ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤃᤡ ᤜᤡᤶᤜᤠ᤹ ᤆᤥᤃᤢᤱ ᤂᤧᤒᤩᤠᤱ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤗᤣ᤺ᤳᤋᤢᤱ॥

᥋ ᤀᤠᤱᤃᤠ᤹ ᤛᤡᤱᤛᤣ᤹ᤀᤡᤰᤜᤠ᤹ ᤏᤢ ᤑᤢᤱᤀᤡᤰᤜᤠ᤹ ᤆᤥᤃᤢᤱ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤖᤧᤰ ᤐᤖᤡᤰᤐᤠ ᤛᤡᤱᤛᤣ᤹ᤜᤠ᤹ᤖᤧ ᤁᤢᤒᤢᤱᤜᤠ᤹ ᤗᤣ᤺ᤳᤋᤢᤱ॥

᥌ ᤜᤢᤖᤢᤶ ᤜᤢᤖᤢᤶ ᤗ᤹ᤖᤡᤰ ᤁᤧᤒᤥᤒᤠᤖ ᤁᤧᤒᤵᤐᤠ ᤛᤡᤱᤛᤣ᤹ᤀᤡᤰᤁᤥᤒᤠ ᤛᤡᤱᤒᤢᤱᤜᤠ᤹ ᤆᤫᤠ᤺ᤳ ᤘᤖᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤘᤒᤠᤰᤜᤠ᤹ ᤋᤕᤢᤱ॥

᥍ ᤀᤠᤱᤃᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤀᤡᤅᤢᤱᤛᤡᤱ ᤜᤧᤰᤁᤩᤠᤱ ᤀᤠᤜᤡᤶᤔᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤘᤣ᤹ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ᤀᤠᤱ ᤔᤧᤘᤕᤧ॥ ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡ ᤕᤖᤢᤛᤗᤧ᤺ᤶᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤏᤢ᤺ᤸᤗᤧ ᤕᤖᤡᤰ ᤐᤡᤳᤌᤰᤛᤠ ᤗᤢᤵᤜᤠ᤹ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤗᤢᤵᤜᤠ᤹ ᤁᤳᤋᤢᤱᤛᤡᤱ॥

᥎ ᤀᤠᤱᤃᤠ᤹ ᤀᤠᤗᤠᤃᤡ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤗᤢᤵᤛᤢᤱ ᤜᤧᤰᤁᤩᤠᤱ ᤜᤠᤱᤜᤠ᤹ᤗᤠᤶ ᤏᤢ ᤋᤧ᤺ᤱᤃᤵᤜᤠ᤹ᤗᤠᤶ ᤕᤠᤱᤛᤠᤁᤢᤴᤎᤣ ᤗᤢᤵᤛᤢᤱ॥ ᤀᤠᤱᤃᤠ᤹ ᤛᤠᤶᤃᤧᤗᤥᤒᤠ ᤏᤢ ᤛᤠᤶᤃᤧᤗᤥᤔᤠᤜᤠ᤹ ᤂᤥᤛᤢᤱᤛᤡᤱ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤍᤠᤔᤠ ᤁᤧᤒᤡᤔᤠ ᤆᤰᤔᤣ᤺ᤳ ᤔᤧᤴᤇᤢᤔᤠ ᤕᤢᤱᤔᤠ ᤜᤡᤶᤎᤡᤰᤁᤠᤱ ᤂᤥᤛᤢᤱ॥

᥏ ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ᤺ᤸᤗᤧ ᤕᤖᤢᤛᤗᤧ᤺ᤶᤔᤥ ᤀᤠᤱᤃᤠ᤹ ᤐᤕᤶ ᤕᤶᤒᤠ ᤐᤥ᤺ᤰᤂᤠᤱ॥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤀᤠᤱᤃᤠ᤹ ᤀᤠᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤀᤠᤱᤃᤠ᤹ᤏᤢᤀᤣ ᤘᤕᤧᤖᤥ॥

᥇᥆ ᤀᤠᤔᤡᤰᤁᤡᤸᤗᤧ ᤏᤡᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤀᤠᤵᤑᤣᤰ ᤔᤧᤴᤏᤠ᤹ᤒᤠᤱᤅᤡᤸᤗᤥ.

ᤀᤠᤳᤋᤡᤴ ᤛᤢᤰᤂᤣᤘᤠ᤺ᤴᤇᤠᤱ ᤂᤥᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤸᤗᤧ ᤗᤠᤃᤡ ᤔᤧᤏᤠ᤹ᤖᤢᤱᤅᤡᤸᤗᤥ॥

ᤀᤠᤱᤃᤠ᤹ ᤁᤧᤖᤧᤰ ᤀᤠᤕᤠ᤺ᤶᤒᤰᤜᤠ᤹ᤀᤥ ᤀᤠᤏᤡᤱᤘᤠ᤹ ᤋᤩᤧᤖᤥ.

ᤜᤧᤰᤁᤩᤠᤱ ᤁᤱᤃ ᤀᤠᤱᤃᤠ᤹ ᤛᤩᤠᤱᤔᤧᤴᤍᤠᤱ ᤆᤥᤃᤢᤱᤒᤠ ᤀᤠᤕᤠ᤺ᤶᤒᤰᤁᤡᤸᤗᤧ ᤌᤢᤶᤄᤥ ᤘᤕᤧᤖᤥ॥

᥇᥇ ᤜᤧᤰᤁᤣᤛᤠᤱ ᤀᤠᤜᤢᤰᤁᤡᤸᤗᤧ ᤆᤥᤃᤢᤱᤒᤠ ᤁᤠᤰ ᤕᤠ᤺ᤶᤒᤰᤜᤠ᤹ ᤏᤢ

ᤂᤥᤔᤠᤖᤧ ᤗᤠᤃᤡ ᤛᤩᤠᤱᤔᤧᤴᤍᤠᤱ ᤆᤥᤃᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹

ᤗᤧᤵᤔᤠᤱ ᤀᤠᤏᤠᤖᤠᤴ ᤜᤡᤛᤢᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤏᤧᤒᤠ ᤆᤥᤃᤧᤖᤥ॥

ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤁᤣ ᤌᤧᤏᤠᤎᤣ ᤜᤏᤧᤖᤳᤇ.

ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤌᤣᤀᤠᤱ ᤁᤢᤈᤰ ᤔᤧᤒᤥ᤺ᤰᤂᤧᤴᤗᤥ॥

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤀᤍᤱ ᤐᤠ᤺ᤴᤏᤡᤴ ᤌᤣᤏᤠᤎᤣᤖᤰ

᥇᥈ ᤂᤧᤒᤩᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤠᤱᤏᤠᤱ ᤌᤠᤵᤌᤠᤵ ᤗ᤹ᤔᤧᤴ

ᤜᤧᤰᤁᤩᤠᤱ ᤀᤍᤱᤐᤠ᤺ᤴ ᤗᤧᤵᤔᤠᤱ ᤀᤠᤏᤡᤱᤘᤠ᤺ᤴ ᤜᤡᤛᤢᤱᤗᤥ॥

ᤜᤠᤱᤅᤡᤸᤗᤧ ᤋᤃᤡᤀᤠᤱᤎᤥ ᤆᤥᤃᤢᤕᤢᤖᤢᤒᤠ ᤕᤠ᤺ᤶᤒᤰᤁᤡᤴᤏᤢ᤺ᤸᤗᤧ

ᤂᤢᤏᤧ᤹ ᤁᤢᤀᤣᤃᤠᤱ ᤁᤧᤍᤠᤒᤧᤸᤗᤧ ᤘᤣ᤹ ᤕᤖᤡᤰ ᤆᤥ᤺ᤰᤔᤠ ᤛᤢᤰᤋᤢᤒᤡ᥅

᥇᥉ ᤀᤠᤱᤃᤠ᤹ ᤌᤣ ᤏᤡᤛᤢᤱᤓᤧᤸᤗᤧ ᤂᤠᤔᤠᤰᤔᤠᤴᤏᤢ᤺ᤸᤗᤧᤃ

ᤛᤧᤴᤍᤠᤱᤃᤧᤴ ᤂᤠᤀᤥ᤺ᤵᤔᤧᤴᤏᤣ ᤏᤢᤒᤠ ᤆᤥ᤺ᤰᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤀᤍᤱ ᤐᤠ᤺ᤴᤏᤡᤴᤏᤢ᤺ᤸᤗᤧᤃ

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤏᤢᤒᤠ ᤆᤥ᤺ᤰᤗᤥ॥

᥇᥊ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤁᤢᤔᤡᤰᤁᤡᤴ ᤁᤢᤎᤧᤃᤣ᤺ᤰᤐᤥ ᤐᤳᤗᤥ

ᤁᤖ ᤀᤍᤱ ᤔᤏᤠᤴ ᤆᤠᤜᤡ᤺ᤴ ᤂᤠᤔᤠᤰᤔᤥ ᤗᤠᤱᤄᤣ᤺ᤰᤗᤥ.

ᤁᤖᤛᤠᤱ ᤂᤧᤱᤜᤠ᤹ ᤏᤧᤵᤔᤠᤱ ᤛᤶᤎᤠᤱ ᤗᤳᤇᤠ ᤐᤖᤡᤰᤐᤠ

ᤋᤢ᤺ᤴᤍᤣ᤺ᤴ ᤀᤡᤖᤧᤍᤩᤧᤒᤠ ᤀᤠᤱᤃᤠ᤹ ᤏᤡᤛᤢᤱᤗᤥ॥

᥇᥋ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤰᤂᤣ ᤀᤡ᤺ᤳᤋᤢᤱᤗᤥ.

“ᤀᤍᤱᤅᤡᤸᤗᤧ ᤋᤢᤔᤢᤒᤠᤴ ᤀᤠᤱᤃᤠ᤹ ᤀᤠᤛᤶᤎᤠᤱᤅᤠᤱ ᤀᤡᤍᤠᤖᤥ.

ᤀᤠᤱᤃᤠ᤹ ᤛᤡᤰᤁᤢᤶᤏᤡᤒᤠ ᤐᤥ᤺ᤰᤂᤠᤱᤒᤠᤴ ᤌᤣ ᤀᤡᤴᤎᤠ ᤐᤥ᤺ᤰᤂᤧᤒᤣ᥅”

ᤀᤠᤏᤡᤱᤘᤠ᤹ᤀᤥ ᤐᤠ᤺ᤳᤋᤢᤱ. “ᤁᤴᤏᤧᤴᤏᤠᤱ ᤜᤏᤧ ᤌᤣᤏᤠᤎᤣᤖᤳᤇ॥”

᥇᥌ ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤏᤡᤒᤠ ᤔᤏᤠᤴᤏᤠᤱ ᤀᤍᤱ ᤔᤏᤠᤴ

ᤁᤢᤀᤡᤛᤡ᤺ᤰ ᤕᤖᤡᤰ ᤕᤧᤶ ᤌᤠᤖᤡᤰ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤢᤴᤗᤥ.

ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤂᤢᤴᤇᤡ᤹ ᤏᤧᤵᤔᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤛᤡᤖᤥ.

ᤀᤍᤱᤅᤡᤴ ᤜᤧᤰᤁᤣ ᤛᤡᤰᤁᤢᤶᤛᤠᤒᤠ ᤔᤏᤠ᤺ᤴᤏᤠᤱ ᤛᤡᤔᤠᤀᤣ ᤐᤥᤱᤗᤥ॥

ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤆᤥ᤺ᤰᤔᤧᤴᤏᤠᤱ ᤌᤣᤏᤠᤎᤣᤖᤰ

᥇᥍ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤆᤡ᤺ᤳᤋᤢᤱ. ᤌᤣᤀᤠᤱᤓᤧᤸᤗᤧ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤋᤢᤰᤂᤣ ᤗᤠᤰᤂᤣᤖᤳᤇ॥ ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤁᤧᤖᤧᤰ ᤌᤣᤏᤠᤎᤣᤒᤠ ᤆᤥ᤺ᤰᤗᤧᤳᤇ॥

᥇᥎ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤒᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤆᤡ᤺ᤳᤋᤢᤱ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤴ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤀᤠᤀᤣᤃᤠᤱ ᤁᤧᤍᤠᤒᤠᤸᤗᤧ ᤁᤢᤗᤠᤃᤡ ᤗᤧᤵᤔᤠ ᤌᤠᤔᤠᤀᤣ ᤐᤥᤱ᤹॥

᥇᥏ ᤜᤧᤰᤁᤩᤠᤱ ᤂᤧᤴ ᤛᤡᤰᤁᤢᤶᤏᤡᤒᤠᤒᤡ ᤀᤡ ᤀᤍᤱᤒᤡ ᤑᤠ᤹ᤀᤠᤱ ᤜᤠ᤺ᤳᤗᤧ ᤏᤡᤛᤢᤒᤣ᥅ ᤜᤧᤰᤁᤣᤛᤠᤱ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤀᤠᤱᤃᤠ᤹ ᤛᤩᤠᤱᤔᤧᤴᤍᤠᤱ ᤆᤥᤃᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤸᤗᤧᤀᤣ ᤁᤢᤕᤢᤰᤁᤥ ᤘᤠ᤹ᤕᤠ᤺ᤰ. ᤂᤧᤵᤔᤥ ᤀᤠᤱᤃᤠ᤹ ᤁᤧᤖᤧᤰ ᤆᤥ᤺ᤰᤔᤠ ᤁᤥ᤺ᤳᤋᤢᤱᤒᤠᤜᤠ᤹ ᤏᤢ ᤀᤠᤜᤢᤰᤘᤠᤜᤠ᤹ ᤁᤣ᤺ᤳᤋᤢᤱᤅᤠᤱ ᤕᤠᤰ॥ ᤁᤴᤏᤠᤱ ᤜᤏᤧ ᤌᤣᤏᤠᤎᤣᤖᤰᤗᤥ॥

᥈᥆ ᤂᤧᤒᤩᤠᤱ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤀᤠᤱᤃᤠ᤹ ᤁᤧᤖᤧᤰ ᤕᤠ᤺ᤶᤒᤢᤍᤡᤰ ᤆᤥᤃᤢᤱᤒᤠᤴ ᤀᤡ᤺ᤳᤋᤢᤱᤅᤠᤱ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤏᤡᤱᤛᤠᤱ ᤐᤢᤃᤧ॥

᥈᥇ ᤌᤣᤀᤠᤱᤓᤧᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹. ᤏᤧᤜᤡᤏᤡᤱᤘᤠ᤹ ᤏᤢ ᤜᤢᤰᤘᤠᤏᤢ᤹ᤖ ᤁᤢᤓᤠ ᤔᤏᤠ᤺ᤸᤗᤧ ᤕᤠ᤺ᤶᤒᤰ ᤆᤥᤃᤢᤛᤠᤱ ᤂᤢᤏᤧ᤹ ᤂᤥᤛᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤓᤠ ᤘᤣ᤹ᤎᤡᤰᤗᤧ ᤁᤢᤗᤠᤃᤡ ᤗᤧᤵᤔᤠ ᤐᤡᤔᤠᤀᤣ ᤐᤥᤱ᤹. ᤂᤧᤸᤗᤧ ᤁᤢᤗᤠᤃᤡ ᤕᤠ᤺ᤶᤒᤢᤍᤡᤰ ᤆᤥᤃᤢᤒᤠᤀᤣ ᤜᤥᤵ॥ ᤁᤴᤏᤠᤱ ᤌᤧᤏᤠᤎᤣ ᤏᤢ ᤕᤶᤒᤠ ᤋ᤹ᤕᤠᤴ ᤑᤧᤶᤔᤠᤖᤰᤗᤥ॥

᥈᥈ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤀᤠᤵᤑᤣᤰ ᤕᤠ᤺ᤶᤒᤢᤍᤡᤰᤁᤠᤱ ᤏᤡᤱᤘᤠ᤹ ᤋᤢᤰᤂᤣᤏᤢ ᤆᤥᤃᤢᤒᤠ ᤕᤠ᤺ᤶᤒᤰᤗᤠᤶ ᤔᤏᤠ᤺ᤸᤗᤧ ᤌᤧᤔᤠ᤺ᤴ ᤂᤥᤛᤢᤀᤠᤱᤒᤣ᥅

᥈᥉ ᤂᤧᤸᤗᤧ ᤁᤧᤖᤧᤰ ᤁᤢᤕᤧᤶᤔᤥᤒᤠ ᤕᤠ᤺ᤶᤒᤰᤜᤠ᤹ᤃ ᤁᤢᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤖᤥ. ᤛᤧᤴᤍᤡᤰᤁᤠᤱ ᤂᤧᤸᤗᤧ ᤁᤢᤏᤡᤱᤘᤠ᤺ᤸᤗᤧ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤢᤴ॥ ᤂᤧᤴᤏᤠᤱ ᤜᤏᤧ ᤌᤣᤏᤠᤎᤣᤖᤰᤗᤥ॥

᥈᥊ ᤔᤏᤠ᤺ᤸᤗᤧ ᤆᤠᤔᤠ. ᤌᤢᤱᤔᤠ ᤏᤢ ᤁᤢᤕᤠ᤺ᤶᤒᤰᤁᤥ ᤁᤢᤏᤡᤱᤘᤠ᤹ ᤋᤠᤔᤠᤀᤠᤱᤎᤥ ᤘᤣ᤹ ᤕᤖᤡᤰ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴ᤹॥ ᤁᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤗᤠᤶᤒᤠᤀᤣ ᤋᤠᤒᤠ ᤀᤠᤱᤃᤠ᤹ ᤏᤡᤛᤢᤱ᤹॥

᥈᥋ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤧ᤺ᤴᤏᤣ ᤜᤠ᤺ᤳᤗᤧ ᤆᤠᤔᤠ ᤀᤡᤃᤪ ᤏᤡᤱᤘᤠ᤹ ᤋᤠᤔᤠ ᤂᤥᤛᤢᤀᤠᤱᤒᤣ᥅

᥈᥌ ᤀᤠᤳᤋᤡᤴ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤋᤠᤛᤢ᤹. ᤂᤢᤏᤧ᤹ ᤂᤧᤴᤏᤣ ᤛᤡᤰᤁᤢᤶᤏᤡᤱᤘᤠ᤹. ᤏᤧᤜᤡᤏᤡᤱᤘᤠ᤹ ᤏᤢ ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴ ᤐᤡᤖᤢ᤹॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤔᤏᤠᤴ ᤐᤡᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤗᤠᤕᤥᤒᤠ ᤔᤏᤠᤴ ᤆᤠᤜᤡ᤺ᤴ ᤕᤠᤱᤛᤠᤁᤢᤴᤎᤣ ᤑᤢᤱᤔᤠ ᤏᤢ ᤗᤢᤶᤔᤠ ᤕᤠ᤺ᤶᤒᤰ ᤐᤡᤖᤢ᤹॥ ᤁᤴᤏᤠᤱ ᤜᤏᤧ ᤌᤣᤏᤠᤎᤣ. ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤁᤣᤖᤰᤗᤥ॥

ᤁᤧᤖᤧᤰ ᤐᤠ᤺ᤴᤏᤡᤸᤗᤧ ᤁᤢᤕᤧᤶ ᤘᤠ᤹

᥉

ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤋᤠᤱᤛᤠᤱᤒᤧᤸᤗᤧ ᤁᤢᤛᤡᤱᤃᤠᤱ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ ᤕᤠᤰᤘᤠ ᤘᤠ᤹ᤖᤥ॥

᥈ ᤛᤠᤘᤠ᤺ᤴᤇᤡᤱᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤛᤡᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤗᤣ᤺ᤵᤔᤠ ᤜᤣ᤹ᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤂᤧᤒᤩᤠᤱ ᤗᤣ᤺ᤵᤔᤠᤒᤧᤴ ᤀᤠ᤺ᤱᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥉ ᤛᤧᤵᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤘᤣ᤺ᤶᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤗᤢ᤺ᤶᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤆᤥ᤺ᤰᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥊ ᤜᤠ᤺ᤵᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤣ᤺ᤵᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤔᤣᤖᤡᤱᤎᤰᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤂᤧᤒᤩᤠᤱ ᤗᤠ᤺ᤱᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥋ ᤗᤢᤱ ᤗᤠᤵᤑᤢᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤗᤢᤱ ᤛᤢᤶᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤜᤧᤵᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤂᤧᤒᤩᤠᤱ ᤔᤧᤴᤜᤧᤵᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥌ ᤁᤥ᤺ᤵᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤗᤧᤵᤔᤠᤍᤣᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤁᤵᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤂᤧᤒᤩᤠᤱ ᤗᤠᤵᤑᤢᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥍ ᤌᤧ᤺ᤱᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤗᤧᤶᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤛᤫᤠ᤺ᤳ ᤘᤠ᤹ᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤂᤧᤒᤩᤠᤱ ᤐᤠ᤺ᤵᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥎ ᤏᤠᤏᤢ᤹ᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤆᤡ᤺ᤵᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

ᤌᤱ ᤆᤥ᤺ᤰᤔᤠ ᤗᤳᤇᤠ ᤕᤧᤶ ᤘᤠ᤹ᤖᤥ.

ᤂᤧᤒᤩᤠᤱ ᤏᤠᤍᤱ ᤆᤥ᤺ᤰᤔᤠ ᤕᤧᤶ ᤌᤡᤰ ᤘᤠ᤹ᤖᤥ॥

᥏ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤩᤠᤱᤔᤧᤴᤍᤠᤱ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤗᤠᤶ ᤌᤧᤔᤠ ᤀᤡᤴᤎᤠ ᤔᤧᤄᤥᤛᤢᤀᤠᤱᤒᤣ᥅

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤶᤎᤠᤱ ᤁᤢ᤺ᤳᤋᤢᤛᤡᤒᤠ ᤁᤰᤁᤡᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥

᥇᥇ ᤂᤢᤏᤧ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤠ᤹ᤖᤢᤒᤠ ᤕᤧᤶᤔᤥ ᤐᤏᤢᤏᤢᤒᤠ ᤆᤥᤃᤢᤀᤠᤱ ᤘᤠ᤹॥ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤐᤠ᤺ᤴᤜᤠ᤹ ᤁᤣ᤺ᤳᤋᤢ ᤐᤡᤖᤢᤛᤡᤀᤠᤱ ᤘᤠ᤹ ᤁᤖ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢᤏᤠᤜᤢᤖᤡᤀᤠᤱᤎᤥ ᤁᤢᤏᤢᤵᤔᤥ ᤌᤠᤖᤡᤰ ᤌᤣ ᤆᤥᤃᤢᤀᤠᤱ ᤘᤠ᤹ ᤂᤧᤴ ᤛᤡᤒᤡ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴ᤹॥

᥇᥈ ᤔᤏᤠ᤺ᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤁᤢᤜᤡᤱᤔᤴᤏᤥ ᤏᤢ᤹ᤔᤠᤍᤠᤔᤠᤀᤠᤱ ᤘᤠ᤹ᤔᤠ ᤏᤢ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤠᤱᤎᤥ ᤘᤣ᤹ ᤏᤢᤒᤠ ᤌᤣᤀᤠᤱ ᤜᤥᤵ ᤁᤧᤗ᤹ᤒᤠ ᤀᤠᤱᤃᤠ᤹ ᤏᤡᤛᤢᤱ᤹॥

᥇᥉ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤈ ᤔᤧᤎᤢᤅᤢᤖ ᤜᤧᤰᤁᤩᤠᤱ ᤛᤩᤠᤱᤔᤧᤴᤍᤠᤱ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤥ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖ ᤜᤠᤒᤠ ᤂᤧᤴᤏᤣ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤒᤠ ᤐᤷᤎᤠᤶᤗᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤧᤔᤠ ᤆᤥᤃᤢ᤹. ᤂᤧᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹॥ ᤂᤧᤴ ᤐᤠ᤺ᤴᤏᤥ ᤌᤣᤀᤠᤱ ᤕᤥ᤹ᤔᤠ ᤀᤡᤃᤪ ᤕᤢᤶᤔᤠ ᤛᤢᤰᤔᤧᤍᤧᤳᤏᤧᤴ॥ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤃᤡᤖᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤀᤰᤂᤣ ᤆᤥᤃᤢᤖᤥ॥

᥇᥋ ᤌᤣ᤺ᤴ ᤀᤠᤸᤗᤥ ᤘᤠ᤹ ᤂᤧᤴ ᤀᤢᤴᤇᤣ᤺ᤴᤏᤠᤱ ᤘᤕᤧᤖᤥ.

ᤌᤣ᤺ᤴ ᤐᤥ᤺ड᤻ᤔᤠ ᤘᤠ᤹ ᤂᤧᤴ ᤋᤃᤡᤀᤠᤱᤎᤥᤀᤣ ᤘᤕᤧᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤣ᤺ᤰᤐᤠ ᤕᤧᤶᤔᤥ ᤁᤧᤒᤥ᤺ᤱᤒᤠ

ᤐᤠ᤺ᤴᤜᤠ᤹ᤀᤣ ᤀᤧᤳᤗᤧᤱ ᤀᤧᤳᤗᤧᤱ ᤐᤥ᤺ᤱᤗ ᤆᤥᤃᤢᤖᤥ॥

᥇᥌ ᤜᤧᤰᤁᤩᤠᤱ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤘᤣ᤹ ᤐᤠ᤺ᤴᤏᤠᤱ ᤏᤡᤛᤢᤱᤗᤥ-

ᤛᤠᤶᤕᤥᤏᤡᤔᤠ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤋᤧᤴᤏᤥ ᤑᤧᤴᤐᤠ᤺ᤴ ᤐᤥ᤺ᤱᤖᤇ.

ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥ᤺ᤰᤔᤠ ᤁᤧᤒᤥ᤺ᤱᤒᤥ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤐᤥ᤺ᤱᤖᤇ॥

᥇᥍ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤰᤂᤣ ᤀᤡ᤺ᤳᤋᤢᤱᤗᤥ.

“ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧᤴ ᤕᤧᤶ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤠᤰ ᤆᤥ᤺ᤰᤔᤏᤠᤒᤠ ᤐᤠ᤺ᤜᤠ᤹ᤖᤧᤴ ᤕᤧᤶ ᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤏᤡᤒᤠ ᤏᤢ

ᤗᤠᤕᤥᤒᤠᤜᤠ᤹ ᤏᤧᤵᤔᤠᤱ ᤂᤠᤛᤧᤴᤏᤥ ᤋᤠᤖᤢᤛᤡᤖᤥ॥”

᥇᥎ ᤀᤠᤱᤃᤠ᤹ ᤁᤴᤏᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤱ. “ᤔᤧᤴᤇᤠᤶ ᤕᤠᤵᤔᤡᤜᤠ᤹ᤃ ᤌᤰᤛᤠᤜᤠ᤹ᤏᤢ ᤁᤢᤍᤱᤒᤠᤛᤡ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤄᤥᤛᤢᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤛᤠ᤹ᤖᤢ᤹॥

᥇᥏ ᤔᤧᤴᤇᤠᤶ ᤕᤠᤵᤔᤡ ᤋ᤹ᤕᤠ᤺ᤴᤏᤡᤴ ᤌᤰᤛᤠ᤺ᤸᤗᤧᤴ ᤜᤧᤰᤋᤱᤒᤠᤀᤣ ᤆᤥᤰ॥ ᤌᤡᤰᤁᤧᤴ ᤀᤠᤰᤂᤣᤗ᤹ᤖᤡᤰ ᤛᤡᤔᤠ ᤐᤥᤱ᤹. ᤘᤣ᤹ᤀᤡᤴᤏᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤛᤡᤖᤥ॥ ᤁᤧᤖᤧᤰᤗᤧᤴ ᤗᤳᤇᤠ ᤐᤖᤡᤰᤐᤠ ᤛᤰᤔᤠ ᤘᤠ᤹॥ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤍ᤹ᤕᤠ᤺ᤴᤏᤡᤴ ᤌᤰᤛᤠᤏᤢ᤺ᤸᤗᤧ ᤏᤢᤒᤠ ᤔᤧᤈᤥ᤺ᤰᤏᤧᤴ॥ ᤁᤧᤖᤧᤰ ᤐᤠ᤺ᤴᤜᤠ᤹ ᤌᤣᤏᤠᤎᤣᤖᤰ॥

᥈᥆ ᤔᤧᤴᤇᤠᤶ ᤕᤠᤵᤔᤡ᤺ᤴ ᤏᤢ ᤌᤰᤛᤠ᤺ᤴ ᤗᤳᤌᤡᤰ ᤋᤧᤴᤏᤥ ᤐᤡᤳᤇᤡᤖᤥ. ᤏᤧᤵᤔᤠᤱ ᤂᤠᤶᤓᤢᤳᤇᤪᤢᤶᤒᤠᤗᤠᤶ ᤋᤩᤧᤇᤡᤒᤠ ᤜᤧᤰᤁᤩᤠᤱ ᤏᤧᤵᤔᤠᤱ ᤂᤠᤶᤓᤣᤳᤇᤪ᤺ᤶᤒᤥ ᤏᤢ᤺ᤱᤛᤡ ᤐᤡᤳᤇᤡᤖᤥ॥

᥈᥇ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤌᤠ᤺ᤱ ᤗᤧᤵᤔᤠᤱ ᤐᤣᤰ ᤜᤧᤰᤁᤩᤠᤱ ᤌᤰᤛᤠ᤺ᤸᤗᤧ ᤁᤢᤛ᤻ᤛᤠᤶᤔᤡᤴ ᤕᤥ ᤂᤠᤶᤒᤣ᤺ᤰᤁᤥ ᤐᤣᤰ ᤑᤠ᤹ᤀᤠᤱ ᤜᤠ᤺ᤳᤗᤧ ᤏᤡᤛᤢᤀᤠᤱᤒᤣ᥅

᥈᥈ “ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠ᤺ᤸᤗᤧ ᤁᤢᤗᤠᤃᤡᤃ ᤀᤠᤵᤑᤣᤰ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤋᤠᤔᤠᤏᤢ᤺ᤸᤗᤧ ᤘᤣ᤹ ᤏᤢᤒᤠ ᤕᤠ᤺ᤶᤒᤰ ᤌᤣᤀᤠᤱ ᤜᤥᤵ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ. ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤴᤏᤣ ᤂᤧᤸᤗᤧ ᤁᤢᤄᤥᤔᤠ ᤗᤰ ᤐᤥᤱ᤹॥ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤂᤢᤏᤧ᤹ᤏᤢ᤺ᤸᤗᤧ ᤕᤠᤱᤛᤡ ᤐᤥᤱᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤋᤠ᤺ᤵᤔᤠᤀᤠᤱ ᤀᤥ᤺ᤴᤎᤠᤰᤔᤠ ᤛᤢᤰᤋᤢᤒᤣ᥅”

ᤔᤧᤴᤘᤠ᤹ᤔᤏᤠᤒᤠ. ᤕᤠ᤺ᤶᤒᤢᤍᤡᤰ. ᤆᤢᤶᤍᤣᤱ ᤔᤧ᤺ᤴᤏᤣ.

᥊

ᤕᤠᤶᤔᤥ ᤀᤠᤱᤃᤠ᤹ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠ ᤁᤧᤖᤧᤰ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤜᤠ᤹ ᤏᤡᤛᤢᤱᤗᤥ-

ᤋᤢᤰᤂᤣ ᤆᤠ᤺ᤵᤔᤠ ᤕᤠ᤺ᤶᤒᤰᤜᤠ᤹ᤖᤧ ᤔᤡᤰᤘᤠ᤺ᤴ ᤏᤡᤛᤢᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤱᤜᤠᤱ ᤁᤧᤔᤧᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

ᤁᤧᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤵᤔᤠᤱ ᤔᤢᤰᤛᤠᤶ ᤘᤕᤧᤖᤥ.

ᤜᤧᤰᤁᤩᤠᤱ ᤔᤧᤕᤢᤰᤋᤢᤛᤡᤒᤠᤜᤠ᤹ ᤜᤠᤱᤜᤠᤱ ᤁᤧᤔᤧᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

᥈ ᤁᤸᤗᤧ ᤆᤥᤃᤢᤸᤗᤧᤀᤣ ᤀᤠᤱᤃᤠ᤹ ᤏᤢᤖᤡᤰᤁᤠᤱ ᤐᤠ᤺ᤳᤋᤢᤱᤗᤥ.

ᤂᤧᤴ ᤔᤧᤛᤩᤧ ᤔᤧᤈᤢᤖᤧᤀᤠᤱ ᤁᤧᤘᤠ᤹ᤒᤠ ᤂᤧᤴ ᤁᤢᤛᤡᤘᤧᤳᤜᤠ᤹

ᤀᤠᤸᤗᤥᤒᤠ ᤁᤢᤜᤡᤱᤘᤧᤳᤜᤠ᤹ᤏᤢ᤺ᤸᤗᤧ ᤛᤢᤰᤂᤣᤘᤠᤀᤥ ᤔᤧᤘᤠ᤹ᤖᤥ॥

᥉ ᤁᤖ ᤂᤧᤴ ᤏᤧᤵᤔᤠᤱᤏᤢ᤺ᤸᤗᤧᤃ ᤀᤠᤖᤛᤠᤱ ᤕᤖᤡᤰ ᤛᤢᤰᤂᤣᤘᤠ᤺ᤱᤃ

ᤀᤠᤸᤗᤥ ᤌᤠᤖᤡᤰ ᤛᤠᤔᤧᤴᤘᤠ᤺ᤴᤇᤡᤱᤅᤣ ᤁᤧᤘᤠ᤹ᤒᤠᤜᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤆᤥ᤺ᤰᤔᤏᤠᤒᤠ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤏᤡᤔᤠᤀᤣ ᤔᤧᤴᤏᤡᤀᤣ ᤔᤧᤘᤠ᤹ᤖᤥ॥

᥊ ᤜᤧᤰᤁᤩᤠᤱ ᤁᤧᤖᤧᤰ ᤕᤠ᤺ᤶᤒᤢᤍᤡᤰ ᤏᤢ ᤌᤥᤒᤥ ᤐᤥᤱᤔᤠ ᤐᤠ᤺ᤴᤜᤠ᤹ᤃ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤜᤡᤶᤒᤣᤛᤠᤱᤒᤧᤴ ᤏᤠᤜᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧᤖᤰ ᤁᤴ ᤐᤥ᤺ᤱᤒᤠᤖᤧᤳᤇ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ॥ ᤁᤴᤏᤠᤱ ᤜᤏᤧ ᤌᤣᤏᤠᤎᤣ ᤏᤢ ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤋᤱᤒᤠᤖᤰᤗᤥ॥

᥋ ᤀᤍᤱ ᤔᤏᤠ᤺ᤸᤗᤧ ᤁᤢᤜᤢᤰᤁᤡᤴ ᤜᤢᤵᤋᤢᤀᤠᤱ ᤕᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤧᤰᤔᤧᤴ ᤀᤠᤵᤑᤣᤰ ᤋᤠᤖᤢᤖᤥ॥

᥌ ᤛᤩᤠᤱᤔᤧᤴᤍᤠᤱᤅᤠᤱ ᤌᤰᤔᤏᤠᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤏᤢ

ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤀᤠᤱ ᤜᤢᤰᤐᤢᤳ ᤏᤧᤳᤇᤡ ᤁᤵᤔᤏᤠᤒᤧᤴᤏᤢ᤺ᤸᤗᤧ

ᤆᤡᤈᤡ ᤕᤧᤶᤕᤧᤶᤔᤠᤱ ᤜᤢᤰᤐᤢᤳᤌᤡᤰ ᤁᤵᤔᤏᤠᤒᤧᤴ ᤀᤠᤸᤗᤛᤠᤱ ᤏᤢᤒᤠᤖᤥ॥

᥍ ᤕᤠᤶᤔᤥ ᤀᤠᤱᤃᤠ᤹ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤁᤢᤓᤠ ᤌᤣᤏᤠᤎᤣᤒᤠ ᤏᤡᤛᤢᤱᤗᤥ-

᥎ ᤗᤳᤇᤠ ᤔᤏᤠᤎᤡᤰ ᤀᤣ᤺ᤰᤛᤧᤳᤇᤠ ᤘᤕᤧᤖᤥ.

ᤂᤧᤸᤗᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤁᤢᤶᤓᤢ᤹ ᤁᤢᤴᤛᤠ᤹ᤀᤠᤱ ᤔᤧᤜᤥ᤺ᤵᤋᤧᤖᤥ॥

ᤂᤧᤸᤗᤧ ᤛᤩᤠᤱᤔᤧᤴᤍᤠᤱᤒᤠ ᤁᤢᤕᤠ᤺ᤶᤒᤰᤁᤡᤴ ᤔᤧᤏᤢᤒᤧᤴᤗᤥ.

ᤜᤶᤓᤛᤠᤱ ᤁᤢᤕᤠᤱᤛᤠᤁᤢᤴᤎᤣᤀᤥ ᤁᤢᤏᤡᤱᤘᤠ᤹ ᤔᤧᤍᤩᤧᤏᤧᤴᤗᤥ॥

ᤂᤧᤸᤗᤧ “ᤜᤠ᤺ᤳᤗᤧ ᤁᤢᤗᤠᤃᤡ ᤀᤠᤱᤃᤠ᤹

ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤐᤳᤋᤠᤒᤠ.

ᤜᤡᤱᤔᤴᤏᤥᤒᤠ ᤏᤢ᤹ᤔᤠᤍᤠᤔᤠᤴ ᤌᤣᤀᤠᤱ ᤗᤧᤖᤢᤱᤗ ᤐᤳᤋᤠᤒᤠ᥅” ᤑᤠ᤹ᤀᤠᤱ ᤀᤠᤑᤣᤰ ᤐᤠ᤺ᤴ ᤛᤣ᤺ᤴᤍᤥᤛᤠᤱ॥

ᤁᤴᤏᤠᤱ ᤜᤏᤧ ᤌᤧᤏᤠᤎᤣᤖᤥ. ᤗᤳᤇᤠ ᤋᤢᤰᤂᤣᤘᤠ ᤐᤠ᤺ᤴᤗᤥ॥

᥏ ᤗᤳᤌᤡᤰᤏᤢ᤺ᤸᤗᤧ ᤏᤧᤳᤇᤡᤴ ᤏᤢᤒᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤆᤥ᤺ᤰᤛᤢᤒᤠ ᤛᤩᤠᤱᤔᤧᤴᤍᤠᤱᤒᤠ

ᤕᤠ᤺ᤶᤒᤰᤁᤡᤸᤗᤧ ᤏᤢᤒᤠ ᤁᤢᤗᤧᤰᤘᤠ ᤂᤥᤛᤢᤖᤥ॥

᥇᥆ ᤂᤧᤴ ᤏᤧᤳᤇᤡᤀᤥ ᤌᤡᤰᤐᤠ ᤆᤥ᤺ᤴᤏᤣᤓᤃᤪ

ᤂᤢᤏᤧ᤹ ᤁᤢᤴᤍᤣ᤺ᤱᤒᤧᤸᤗᤧ ᤐᤥ᤺ᤰᤔᤠ ᤑᤠ᤹ᤖᤢᤖᤥ.

ᤁᤖ ᤂᤢᤏᤧ᤹ ᤆᤥ᤺ᤴᤏᤡᤸᤗᤧ ᤜᤠ᤺ᤳᤋᤠᤱ ᤁᤧᤓᤥ᤺ᤱᤒᤠ

ᤆᤢᤶ ᤁᤧᤜᤥ᤺ᤵᤐᤧᤱᤃ ᤐᤵᤐᤪᤠ᤹ᤔᤠ ᤐᤥᤱᤗᤥ᥄

᥇᥇ ᤜᤧᤰᤁᤣᤗ᤹ᤖᤡᤰᤁᤣ ᤏᤧᤳᤇᤡ ᤛᤥᤖᤡᤰ ᤀᤡᤶᤛᤡᤏᤣᤓᤃᤪ.

ᤂᤢᤴᤇᤡ᤹ ᤏᤧᤵᤔᤠᤱ ᤐᤃᤥ ᤐᤃᤥ ᤁᤥᤛᤡᤖᤥ.

ᤁᤖ ᤀᤣ᤺ᤰᤛᤧᤳᤇᤠᤃ ᤀᤠᤰᤂᤣᤗ᤹ᤖᤡᤰ ᤁᤧᤃᤥᤒᤠ ᤐᤥ᤺ᤱᤒᤣ᥅

᥇᥈ ᤁᤢᤓᤠᤖᤧ ᤗᤳᤇᤠᤀᤡᤴ ᤏᤠ᤺ᤶᤔᤠ ᤛᤢᤰᤋᤢᤒᤡᤗᤠᤖᤥ.

ᤁᤖ ᤏᤧᤵᤑᤢᤖᤧᤃ ᤁᤶᤒᤪᤠᤱ ᤔᤧᤳᤇᤡᤱᤔᤠ ᤛᤢᤰᤛᤢᤖᤥ.

ᤁᤢᤍᤥᤖᤠ ᤛᤢᤶᤛᤡᤖᤧ ᤔᤠ᤺ᤵᤔᤏᤠᤒᤠ ᤀᤡᤍᤠ᤺ᤰᤁᤡᤴ ᤜᤠᤖᤠ ᤔᤧᤒᤢ᤹ᤏᤧᤴᤗᤥ॥

ᤕᤖᤡᤰ ᤋᤃᤡ ᤐᤥᤔᤧᤴᤏᤠᤱ ᤌᤣᤏᤠᤎᤣᤖᤰ

᥇᥉ ᤛᤠᤶᤍᤡᤱ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤁᤠᤵᤐᤥᤒᤠ ᤁᤖ ᤀᤍᤱ ᤜᤠᤱᤅᤡᤴᤏᤢ᤺ᤸᤗᤧ ᤕᤠᤱᤃᤧᤛᤠ᤹ᤒᤠ ᤁᤖ ᤛᤡᤰᤁᤢᤶᤛᤠᤒᤠ ᤏᤠᤗᤡᤃᤧᤴ ᤌᤠᤱᤒᤧᤴᤏᤡᤴ ᤀᤠᤸᤗᤛᤠᤱ ᤏᤢᤒᤠᤖᤥ॥

᥇᥊ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤌᤠᤱᤒᤧᤴᤏᤧᤴ ᤕᤠᤱᤃᤧᤛᤠ᤹ᤒᤠ ᤐᤥ᤺ᤰᤂᤧᤀᤠᤱ ᤛᤠᤘᤠ᤺ᤴᤇᤡᤱᤅᤠᤱ ᤘᤕᤧ. ᤀᤡᤃᤪ ᤂᤧᤴ ᤐᤢᤱᤗᤠᤜᤡᤶᤔᤥᤗᤠᤶ ᤗ᤺ᤴᤍᤧᤒᤣᤀᤠᤱ ᤜᤠᤱ ᤐᤥ᤺ᤰᤂᤧᤖᤥ॥

᥇᥋ ᤀᤠᤱᤃᤠ᤹ ᤌᤣ ᤏᤡᤛᤢᤱᤓᤧᤸᤗᤧ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤁᤧᤜᤡᤱᤒᤠᤜᤠ᤹ ᤏᤢ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤁᤧᤖᤧᤰ ᤗᤰᤁᤧᤄᤥᤒᤠᤜᤠ᤹ ᤜᤠᤱᤅᤡᤸᤗᤧ ᤁᤢᤰᤏᤠᤀᤥ ᤁᤧᤕᤢᤱᤒᤠ ᤂᤧᤴ ᤏᤠᤗᤡᤃᤧᤴ ᤌᤠᤱᤒᤧᤴᤏᤡᤸᤗᤧ ᤁᤢᤀᤣᤃᤠᤱ ᤔᤧᤒᤣ॥

᥇᥌ ᤂᤢᤏᤧ᤹ ᤁᤧᤍᤡᤶᤒᤠ ᤔᤏᤠᤜᤠ᤹ ᤏᤡ᤺ᤵᤔᤠᤀᤣ ᤛᤢᤰᤔᤧᤴᤍᤧᤳ ᤔᤧᤘᤕᤧ᤹. ᤁᤖ ᤂᤧᤸᤗᤧ ᤁᤢᤀᤣᤃᤠᤱ ᤁᤧᤍᤠᤒᤠᤜᤠ᤹ ᤂᤧᤴᤏᤢ ᤂᤢᤴᤇᤡ ᤏᤡᤱᤘᤠ᤹ ᤔᤧᤍᤩᤧᤏᤧᤴ॥ ᤁᤴᤏᤠᤱ ᤜᤏᤧ ᤌᤣᤏᤠᤎᤣ ᤏᤢ ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤁᤣᤖᤰᤗᤥ॥

ᤔᤧᤱᤃᤧᤵᤔᤏᤠ ᤔᤠᤱᤜᤢᤵ ᤆᤥ᤺ᤰᤔᤠ ᤔᤧ᤺ᤴ

᥋

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤁᤧᤒᤣ᤺ᤰᤁᤡᤸᤗᤧ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤐᤣᤃᤧ᤹॥ ᤕᤠ᤺ᤶᤒᤰ ᤔᤧᤓᤣ᤺ᤴᤍᤢᤖ ᤔᤧᤕᤠᤰᤐᤧᤴ ᤏᤡᤱᤘᤠ᤹ ᤔᤧᤱᤄᤥ᤺ᤶᤏᤠᤒᤠ ᤀᤍᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤍᤢᤱᤈᤓᤠ᤺ᤴ ᤋᤥ᤺ᤶᤔᤠᤏᤢ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰ ᤂᤧᤶᤛᤧ ᤐᤣᤃᤧ᤹॥

᥈ ᤁᤢᤒᤠ᤺ᤴ ᤐᤠ᤺ᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤔᤧᤈᤠᤳᤋᤧᤴᤏᤧ᤹ᤀᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤐᤠ᤺ᤴ ᤐᤠ᤺ᤵᤔᤠᤖᤧ ᤗᤠᤃᤡ

ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤜᤠᤖᤠᤘᤖᤠ ᤔᤧᤈᤥᤃᤧᤴᤏᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤒᤠ᤺ᤴᤏᤧᤴ ᤛᤢ᤺ᤴᤗᤖᤥ॥

᥉ ᤕᤖᤡᤰ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤖᤧ ᤛᤧᤵᤔᤠᤱ ᤐᤥᤱᤗᤥ.

ᤕᤖᤡᤰ ᤐᤠ᤺ᤴᤜᤠ᤹ ᤀᤍᤱᤐᤠ᤺ᤴ ᤐᤥᤱᤗᤥ॥

᥊ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤠᤱᤜᤧᤰ ᤁᤧᤈᤥᤃᤢᤸᤗᤧ ᤂᤧᤴ ᤁᤧᤵᤔᤠᤖᤧ ᤗᤠᤃᤡ ᤔᤧᤛᤢᤛᤧᤴᤏᤧ᤹॥ ᤀᤍᤱ ᤔᤏᤠᤜᤠ᤹ᤏᤢ ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴ॥ ᤂᤧᤏᤧ᤹ ᤁᤧᤔᤠᤱᤜᤢᤵᤐᤡᤴ ᤁᤧᤳᤋᤧ᤹॥

᥋ ᤔᤠᤱᤜᤢᤵ ᤆᤥ᤺ᤰᤔᤠᤀᤠᤱ ᤔᤧᤱᤃᤧᤵᤔᤠᤏᤢ᤺ᤸᤗᤧᤃ ᤔᤠᤱᤜᤧᤰ ᤔᤧᤴᤈᤥ᤺ᤰᤔᤠᤀᤣ ᤏᤢᤒᤠ ᤐᤥᤱ᤹॥

᥌ ᤂᤧᤏᤧ᤹ ᤀᤠᤵᤑᤣᤰ ᤁᤧᤒᤠ᤺ᤴ ᤛᤢᤳᤗᤠ᤺ᤸᤗᤧ ᤂᤧᤏᤧ᤹ ᤗᤠᤕᤥ ᤆᤥ᤺ᤰᤔᤠ ᤁᤧᤶᤒᤠᤱᤏᤧᤴᤗ॥ ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤕᤰᤕᤠᤒᤧᤴ “ᤀᤠᤱᤃᤠ᤹ ᤀᤠᤔᤠᤱᤜᤢᤵᤐᤡᤱᤃ ᤐᤣ᤺ᤴᤍᤧᤀᤠᤱ ᤘᤕᤧ.” ᤑᤠ᤹ᤀᤠᤱ ᤐᤠ᤺ᤴᤔᤧᤀᤳᤋᤧᤴᤏᤧ᤹॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤰ ᤐᤥ᤺ᤰᤁᤠᤱ ᤂᤢᤏᤧ᤹ ᤁᤧᤜᤢᤰᤁᤥᤒᤠ ᤕᤠ᤺ᤶᤒᤰᤁᤡᤴ ᤌᤣᤀᤠᤱ ᤔᤧᤰᤂᤢᤖ ᤆᤥ᤺ᤰᤔᤠᤒᤣ᥅

᥍ ᤏᤡᤱᤘᤠ᤹ᤀᤥ ᤕᤖᤡᤰ ᤀᤡ᤺ᤵᤔᤏᤠᤒᤠ ᤕᤖᤡᤰ ᤐᤠ᤺ᤴᤇᤣ᤺ᤰᤘᤠᤜᤠ᤹ ᤜᤏᤧ ᤌᤣᤏᤠᤎᤣᤖᤰ॥ ᤁᤸᤗᤧᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧ᤹ᤀᤥ॥

ᤕᤠᤱᤛᤠᤁᤢᤴᤎᤣ ᤌᤰᤔᤠ ᤜᤏᤧᤖᤰ

᥎ ᤂᤧᤏᤧ᤹ ᤗᤳᤇᤠ ᤌᤢᤶᤔᤥ ᤕᤠᤱᤃᤧᤛᤠ᤹ᤒᤠᤜᤠ᤹ ᤔᤧᤕᤢ᤺ᤳᤋᤢᤛᤡᤒᤠ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤸᤗᤥ᤺ᤴᤍᤢᤴ ᤔᤧᤶᤒᤡᤖᤢᤴᤇᤡᤴᤒᤠ ᤏᤢ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤔᤧᤏᤠᤵᤋᤢᤛᤡᤒᤠ ᤁᤧᤏᤡᤛᤢᤏᤣᤓᤃᤪ ᤁᤧᤏᤡᤱᤘᤠ᤹ ᤔᤧᤔᤕᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ ᤛᤶᤎᤠᤱ ᤀᤠᤸᤗᤛᤠᤱ ᤕᤶᤒᤠ ᤕᤢᤰᤛᤠᤒᤠᤜᤠ᤹ ᤔᤢᤖᤠ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤂᤢᤴᤇᤡ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤕᤶᤒᤠ ᤕᤢᤰᤛᤠᤒᤠᤜᤠ᤹ᤖᤧ ᤂᤧᤱᤜᤠ᤹ ᤏᤧᤵᤔᤠᤱ ᤀᤥᤔᤧᤔᤧᤳᤋᤢᤛᤡ᤹॥

᥏ ᤗᤠᤈᤣ᤹ᤀᤥ ᤁᤧᤎᤥ᤺ᤰᤐᤠ ᤁᤢᤈᤠᤜᤠ᤹ ᤁᤧᤖᤧᤰᤗᤧ ᤔᤧᤔᤧᤳᤇᤡᤱ. ᤜᤠᤱᤅᤡᤸᤗᤧ ᤀᤠᤵᤑᤣᤰᤁᤠᤱ ᤀᤡᤰᤋᤠᤵᤜᤠ᤹ᤀᤥ ᤗᤠᤶᤒᤠᤀᤣ ᤀᤡᤴᤎᤠ ᤑᤥᤛᤢᤖᤥ॥

᥇᥆ ᤀᤠᤳᤋᤡᤸᤗᤧ ᤕᤠᤱᤅᤥ ᤛᤠ᤹ᤖᤡᤰ ᤏᤡᤱᤘᤠ᤹ ᤐᤡᤖᤢ᤹.

ᤕᤠᤱᤅᤡᤸᤗᤧ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤕᤥᤖᤢᤴᤗᤥ.

ᤀᤠᤳᤋᤡᤸᤗᤧ ᤕᤠᤱᤛᤠᤁᤢᤴᤎᤣᤀᤥ ᤛᤠ᤹ᤖᤡᤰ ᤏᤡᤱᤘᤠ᤹ ᤐᤡᤖᤢ᤹.

ᤂᤢᤏᤧ᤹ ᤑᤥᤛᤢᤒᤠ ᤕᤠᤱᤛᤠᤁᤢᤴᤎᤣᤀᤥ ᤀᤠᤓᤧᤸᤗᤧᤀᤠᤱ

ᤁᤢᤏᤡᤱᤘᤠ᤹ ᤔᤧᤍᤠᤏᤧᤴ॥ ᤁᤴᤏᤠᤱ ᤌᤣᤏᤠᤎᤣ ᤜᤏᤧᤖᤰᤗᤥ॥

᥇᥇ ᤕᤠᤱᤛᤠᤁᤢᤴᤎᤣ᤺ᤴ ᤐᤥᤖ ᤐᤣ᤺ᤰᤁᤡᤸᤗᤧ

ᤁᤧᤈᤠᤒᤠ ᤔᤢᤖᤠᤜᤠ᤹ᤀᤠᤱ ᤕᤖᤡᤰ ᤐᤥᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤥᤔᤧᤵᤔᤠᤛᤡᤀᤠᤱ ᤕᤢᤱᤔᤠᤏᤢ᤺ᤸᤗᤧ ᤘᤣ᤹

ᤜᤡᤶᤍᤠᤱᤒᤧᤴ ᤕᤠᤱᤛᤠᤁᤢᤴᤎᤣ᤺ᤸᤗᤣ ᤌᤣ ᤆᤰᤋᤢᤀᤠᤱᤒᤣ᥅

᥇᥈ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤛᤢ᤺ᤸᤗᤡᤰ

ᤆᤛᤠᤱ ᤀᤡᤃᤪ ᤕᤖᤡᤰ ᤆᤛᤠᤱ ᤁᤢᤈᤠᤏᤢ᤹ᤖ ᤁᤢᤔᤡᤰ ᤕᤢᤖᤥ.

ᤁᤖ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ ᤕᤖᤡᤰ ᤁᤢᤕᤠᤱᤛᤠ

ᤁᤢᤴᤎᤣ᤺ᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤔᤡᤰᤁᤣ ᤔᤧᤕᤢᤏᤧᤴᤗᤥ॥

᥇᥉ ᤀᤠᤱᤃᤠ᤹ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤎᤡᤰ ᤏᤡᤛᤢᤱᤅᤠᤱ ᤘᤠ᤹ᤖᤥ-

ᤔᤏᤠᤴ ᤕᤠᤱᤛᤠᤁᤢᤴᤎᤧᤛᤠᤒᤠ ᤐᤥ᤺ᤱ.

ᤁᤖ ᤕᤠᤱᤛᤠᤁᤢᤴᤎᤧ᤺ᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤏᤢᤒᤠ ᤔᤧᤈᤥᤃᤢᤴᤗᤥ

᥇᥊ ᤜᤧᤰᤁᤩᤠᤱ ᤁᤢᤓᤠ ᤁᤢᤍ᤹ᤕᤠ᤺ᤴ ᤑᤧᤴᤏᤠᤱ

ᤂᤢᤏᤧ᤹ ᤗᤧᤱᤜᤱᤅᤥ ᤜᤠᤴᤋᤡ ᤐᤥᤱ᤹

ᤂᤧᤒᤩᤠᤱ ᤁᤢᤏᤢᤵᤔᤥ ᤀᤠᤒᤠᤅᤣ ᤁᤢᤛ᤻ᤛᤠ ᤁᤢᤀᤣᤜᤠ᤹ᤖᤧ ᤗᤠᤃᤡ

ᤌᤣᤀᤠᤱ ᤗᤧᤵᤔᤠᤎᤠᤔᤠ ᤔᤧᤛᤢᤰᤋᤢᤴ᤹॥

᥇᥋ ᤀᤠᤰᤂᤣᤗ᤹ᤖᤡᤰ ᤔᤧᤴᤇᤠᤶ ᤕᤠᤵᤔᤡᤴ

ᤁᤢᤶᤔᤠ᤺ᤸᤗᤧ ᤁᤢᤛᤠᤵᤐᤥ᤺ᤰᤗᤠᤶ ᤋᤠ᤹᤺.

ᤜᤧᤰᤁᤣᤗᤖᤡᤰᤁᤣ ᤂᤠᤶᤒᤣ᤺ᤰᤔᤥᤗᤠᤶ ᤗᤧᤰᤆᤠᤒᤧᤎᤡ᤺ᤰ ᤏᤢ᤺ᤱ ᤐᤣ᤺ᤰᤗᤥ॥

ᤂᤢᤏᤧ᤹ ᤛᤩᤠᤱᤔᤧᤴᤍᤠᤱ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤗᤠᤶ

ᤌᤣᤀᤠᤱ ᤋᤣ᤹ᤔᤠ ᤔᤧᤄᤥᤛᤢᤴ॥

᥇᥌ ᤁᤴᤏᤠᤱ ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣᤖᤥ॥ ᤔᤏᤠᤴ ᤀᤠᤰᤂᤣᤗ᤹ᤖᤡᤰ ᤋᤩᤧ.

ᤜᤧᤰᤁᤣᤗ᤹ᤖᤡᤰᤁᤣ ᤐᤣ᤺ᤰᤗᤥ॥

ᤂᤢᤏᤧ᤹ ᤛᤠ᤹ᤖᤡᤰ ᤕᤠ᤺ᤶᤒᤰ ᤆᤥᤰ

ᤂᤧᤒᤩᤠᤱ ᤛᤠᤶᤔᤡ᤺ᤳᤋᤧᤴ ᤋᤧᤶᤔᤠ ᤋᤶᤛᤡᤴ ᤆᤥᤃᤢ᤹.

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤂᤧᤸᤗᤧ ᤌᤣ ᤀᤡᤴᤎᤠ ᤂᤥᤛᤢᤒᤣ᥅

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤴ

ᤛᤢᤖᤡ᤺ᤳ ᤁᤣᤈᤱᤅᤥ ᤌᤧᤏᤠᤎᤣ ᤐᤥᤱ᤹॥

᥇᥍ ᤂᤢᤏᤧ᤹ ᤁᤢᤜᤡᤱᤜᤡᤱ ᤌᤠᤖᤡᤰ ᤂᤠᤔᤠᤰᤔᤥ ᤏᤢ

ᤛᤡᤰᤑᤧᤰᤔᤥ. ᤏᤡᤱᤛᤠᤱ ᤐᤢᤰᤔᤥ. ᤛᤡᤰᤐᤥ᤺ᤰᤔᤥ

ᤜᤧᤰᤁᤩᤠᤱ ᤋᤢᤰᤔᤠᤗᤠ᤺ᤰᤔᤠᤀᤥ ᤘᤠ᤹ᤔᤠ ᤐᤥᤱ᤹॥

᥇᥎ ᤀᤠᤱᤃᤠ᤹ ᤀᤠᤶᤓᤠ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤱ. ᤔᤏᤠᤴ ᤀᤠᤒᤠᤅᤣ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤒᤠ ᤋᤠᤱᤛᤠ ᤁᤢᤜᤡᤱᤔᤴᤏᤥ ᤆᤠᤔᤠ. ᤌᤢᤱᤔᤠ ᤏᤢ ᤀᤠᤒᤠᤅᤣ ᤁᤢᤕᤠ᤺ᤶᤒᤰᤁᤥ ᤛ᤺ᤵᤔᤠᤀᤣ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ॥ ᤜᤠᤒᤠ ᤂᤧᤴᤏᤣ ᤂᤧᤸᤗᤧ ᤁᤢᤄᤥᤔᤠ ᤗᤰ ᤐᤥᤱ᤹॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤠ ᤔᤏᤠᤎᤡᤰ ᤕᤠᤱᤛᤠᤁᤢᤴᤎᤣ ᤐᤡᤖᤢ᤹ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤥ ᤁᤢᤏᤡᤱᤘᤠ᤹ ᤋᤠᤛᤢ ᤐᤡᤖᤢᤏᤧ ᤑᤃᤪ ᤂᤧᤴ ᤏᤥᤃᤧᤴᤛᤠᤒᤠ ᤐᤥ᤺ᤱᤅᤠᤱ ᤀᤠᤒᤠᤅᤣ ᤁᤢᤕᤠ᤺ᤶᤒᤰᤁᤥ ᤛ᤺ᤳᤗ॥ ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤒᤠ ᤐᤷᤎᤠᤶᤗᤥ॥

᥈᥆ ᤂᤧᤸᤗᤧ ᤁᤢᤜᤡᤱᤔᤴᤏᤥᤒᤠ ᤕᤧᤴᤜᤠ᤹ ᤕᤖᤡᤰ ᤔᤧᤀᤡ᤺ᤳᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤢᤰᤂᤣ ᤁᤧᤈᤠᤒᤠ ᤐᤥᤱᤔᤠ ᤐᤠᤱᤄᤢᤀᤠᤱ ᤘᤠ᤹॥

᥌

ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤎᤡᤰ ᤏᤡᤛᤢᤱᤅᤠᤱ ᤘᤠ᤹. ᤂᤧᤸᤗᤧ ᤔᤏᤠᤜᤠ᤹ ᤆᤠ᤹ᤖᤡᤰ ᤕᤢᤰᤋᤢᤛᤡᤀᤠᤱ ᤔᤧᤘᤠ᤹॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤠ ᤔᤏᤠᤎᤡᤰ ᤕᤠᤱᤛᤠᤁᤢᤴᤎᤣ. ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢ᤹. ᤀᤠ. ᤂᤢᤏᤧ᤹ ᤆᤠᤜᤠᤒ᤻ ᤁᤧᤈᤥ᤺ᤰᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤡᤖᤢ᤹ ᤁᤖ ᤂᤧᤴ ᤐᤠ᤺ᤴᤜᤠ᤹ ᤂᤢᤏᤧ᤹ ᤀᤥᤃᤠᤵ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤒᤡᤖᤢᤴᤗᤥ॥ ᤂᤢᤏᤧ᤹ ᤁᤢᤗᤧᤰᤘᤠᤀᤥ ᤁᤢᤓᤠ ᤗᤳᤇᤠ ᤗᤠᤶᤍᤡ᤺ᤵᤐᤠᤱᤎᤡᤰᤗᤧ ᤂᤧᤴ ᤀᤥᤃᤠᤵ ᤆᤥᤃᤢ᤹॥ ᤂᤧᤴ ᤜᤏᤧ ᤌᤧᤏᤠᤎᤣᤖᤰᤗᤥ. ᤜᤧᤰᤁᤩᤠᤱ ᤂᤧᤱᤃ ᤏᤡᤱᤘᤠ᤹ ᤁᤧᤍᤢᤰᤐᤠ ᤐᤠ᤺ᤴᤗᤥ॥

᥉ ᤁᤢᤓᤠ ᤔᤏᤠᤎᤡᤰᤗᤧ ᤁᤡᤵᤌᤡᤰ ᤁᤢᤛ᤻ᤛᤠᤜᤠ᤹ ᤔᤧᤘᤠ᤹ᤒᤡᤗᤠ. ᤂᤢᤏᤧ᤹ ᤁᤢᤎᤠ᤺ᤰ ᤁᤣ᤺ᤶᤒᤠ ᤆᤥ᤺ᤰᤐᤡᤗᤠ ᤁᤖ ᤀᤠᤰᤂᤩᤠᤖᤡᤰ ᤁᤢᤎᤠ᤺ᤰ ᤁᤣ᤺ᤶᤒᤠ ᤐᤥ᤺ᤱᤛᤠᤱ ᤁᤢᤏᤡᤱᤘᤠ᤹ ᤔᤧᤍᤧᤏᤧᤴ ᤜᤧᤰᤁᤩᤠᤱ ᤛᤡ᤺ᤸᤗᤧ ᤂᤢᤏᤧ᤹ ᤏᤢᤖᤡᤰᤁᤠᤱ ᤆᤣᤗᤢᤵ ᤂ᤺ᤱᤗᤢᤵ ᤔᤧᤵᤔᤠ ᤕᤠ᤺ᤶᤒᤰ ᤔᤧᤒᤥ᤺ᤰᤂᤧᤴᤏᤣ ᤑᤃᤪ ᤁᤢᤛᤡᤘᤧᤳ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤅᤧ᤺ᤰᤘᤠ᤺ᤴ ᤂᤢᤏᤧ᤹ᤏᤢ᤺ᤸᤗᤧ ᤏᤢᤒᤠᤖᤥ॥

᥊ ᤂᤧᤴ ᤁᤢᤛᤡᤘᤧᤳ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤅᤧ᤺ᤰᤘᤠ᤺ᤴ ᤌᤣᤀᤠᤱ ᤀᤡᤴᤎᤠ ᤔᤧᤒᤥ᤺ᤰᤂᤧᤴ. ᤂᤧᤴ ᤂᤠᤔᤠᤰᤔᤥ ᤔᤠᤒᤣ᤺ᤰ ᤜᤧᤰᤁᤩᤠᤱ ᤂᤧᤵᤔᤥ ᤂᤧᤴ ᤏᤡᤱᤘᤠ᤹ ᤑᤣ᤺ᤴᤗᤥ॥

᥋ ᤂᤧᤸᤗᤧ ᤗᤧᤴᤍᤡᤰᤐᤠ ᤂᤠᤀᤥ᤺ᤵᤔᤠᤴ ᤀᤠᤵᤑᤠᤸᤗᤧᤀᤠᤱ ᤔᤧᤏᤡᤛᤢᤴ ᤀᤡᤃᤪ ᤜᤡᤱᤔᤴ ᤌᤧᤔᤠᤒᤣ ᤑᤠ᤹ᤀᤠᤱ ᤀᤠᤓᤧᤸᤗᤧᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴ ᤁᤖ ᤌᤣ ᤔᤧ᤺ᤴᤇᤠᤱ ᤂᤧᤸᤗᤧ ᤏᤠ᤺ᤶᤛᤡᤱᤔᤠᤃ ᤂᤥᤛᤢᤀᤠᤱ ᤘᤠ᤹॥

᥌ ᤜᤧᤴᤇᤡᤱ ᤏᤧᤳᤇᤡ ᤋᤱᤒᤣ ᤌᤠᤖᤡᤰ ᤁᤢᤎᤠ᤺ᤰ ᤁᤧᤈᤠ᤹ᤒᤠᤀᤠᤱ ᤜᤡᤱᤔᤴᤒᤠ ᤛᤢᤰᤂᤣᤘᤠᤀᤥ ᤘᤠ᤹ᤔᤠ ᤔᤧᤱᤄᤥᤔᤏᤠᤒᤠ ᤔᤏᤠ᤺ᤴᤏᤢ᤺ᤸᤗᤧ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧᤃ ᤏᤠ᤺ᤶᤛᤡᤱᤔᤠ ᤂᤥᤛᤢᤀᤠᤱ ᤘᤠ᤹॥ ᤁᤢᤏᤢᤵᤔᤥ. ᤂᤧᤱᤜᤠ᤹ ᤏᤧᤵᤔᤠᤱ ᤗᤳᤇᤠᤍᤧᤴᤏᤥ ᤁᤧᤳᤇᤡ॥

᥍ ᤔᤏᤠ᤺ᤸᤗᤧ ᤁᤧᤖᤧᤰ ᤕᤠ᤺ᤶᤒᤢᤍᤡᤰᤁᤡᤴ ᤛᤠᤵᤐᤥᤰ ᤂᤠ᤺ᤵᤔᤠᤖᤧ ᤗᤠᤃᤡᤖᤰ ᤆᤥᤃᤢ᤹ᤖᤥ

ᤁᤖ ᤂᤢᤏᤧ᤹ ᤁᤢᤛᤠᤵᤐᤥ᤺ᤰᤁᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤄᤠᤏᤧᤴᤗᤥ॥

᥎ ᤁᤴ ᤀᤡ᤺ᤵᤔᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤗᤳᤇᤠ ᤛᤡᤰᤁᤢᤶᤏᤡᤒᤠ ᤔᤏᤠᤴ

ᤗᤳᤇᤠ ᤀᤍᤱ ᤔᤏᤠ᤺ᤴᤏᤢ᤺ᤸᤗᤧ ᤏᤢᤒᤠ ᤐᤥ᤺ᤰᤂᤧᤃ᥅

ᤕᤠᤱᤃᤧᤛᤠ᤹ᤒᤠ ᤔᤏᤠ᤺ᤸᤗᤧ ᤀᤠᤰᤂᤣᤀᤠᤱᤛᤠᤱ ᤜᤡᤱᤔᤠ ᤗᤧᤛᤢ

ᤜᤧᤰᤁᤣᤛᤠᤱ ᤂᤧᤴ ᤁᤢᤗᤠᤃᤡ ᤌᤧᤔᤠ ᤀᤡᤴᤎᤠ ᤐᤥ᤺ᤱᤅᤠᤱᤃ᥅

᥏ ᤂᤧᤱᤃ ᤜᤏᤧ ᤌᤣᤏᤠᤎᤣᤖᤰ. ᤛᤠᤶᤔᤡ᤺ᤳ ᤁᤣᤈᤱᤅᤡᤴ ᤏᤠ᤺ᤵᤔᤏᤠᤒᤠ ᤜᤧᤰᤁᤣᤖᤰᤗᤥ॥

ᤀᤠᤒᤠᤅᤣᤏᤢ ᤌᤣ ᤘᤠ᤹. ᤂᤧᤵᤔᤥᤀᤣ ᤏᤡᤱᤘᤠ᤹ ᤋᤠᤔᤠ ᤐᤥᤱᤗᤥ

ᤁᤢᤓᤠ ᤘᤣ᤹ ᤐᤠ᤺ᤴᤏᤡᤴ ᤂᤥᤔᤠ ᤏᤡᤱᤘᤠ᤹ ᤆᤥ᤺ᤰᤔᤠᤏᤢ᤺ᤸᤗᤧ ᤂᤧᤴ ᤏᤢᤒᤠᤖᤥ॥

᥇᥆ ᤜᤧᤴ ᤐᤠ᤺ᤴᤜᤠ᤹ ᤐᤥᤱ᤹.

ᤂᤧᤴ ᤋᤃᤡᤗᤠᤶᤒᤠᤀᤣ ᤏᤡ᤺ᤴᤎᤥ ᤐᤥ᤺ᤱ ᤆᤢ᤺ᤳᤋᤠᤱ ᤘᤠᤖᤥ

ᤜᤧᤰᤁᤩᤠᤱ ᤀᤠᤏᤡ᤹ ᤁᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤔᤠᤱ ᤀᤠᤘᤠ᤹ᤖᤥ

ᤔᤏᤠᤴ ᤀᤠᤵᤑᤣᤰᤏᤢ᤺ᤸᤗᤧ ᤁᤧᤎᤢᤶᤒᤧᤴᤏᤢ ᤌᤣᤀᤠᤱ ᤐᤠ᤺ᤴᤎᤰᤔᤠ ᤔᤧᤛᤢᤰᤏᤧᤴᤗᤥ॥

᥇᥇ ᤂᤧᤸᤗᤧ ᤀᤠᤰᤂᤩᤠᤖᤡᤰ ᤁᤣ᤺ᤸᤗᤡᤰ ᤐᤠ᤺ᤴᤎᤱ ᤆᤥᤃᤢ᤹.

ᤂᤧᤶᤔᤩᤠᤰᤁᤣ ᤕᤖᤡᤰ ᤂᤧᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥᤱᤗᤥ

ᤂᤢᤏᤧ᤹ ᤁᤢᤗᤠᤃᤡ ᤂᤧᤸᤗᤧ ᤌᤧᤔᤠᤀᤠᤱ ᤔᤧᤈᤰᤋᤢᤴᤗᤥ॥

᥇᥈ ᤜᤧᤰᤁᤣ᤺ᤸᤗᤧ ᤛᤠᤶᤔᤡ᤺ᤰᤂᤢᤱᤒᤠ ᤜᤧᤰᤁᤣ ᤁᤧᤔᤠᤒᤠᤀᤠᤱ ᤁᤧᤒᤣ᤺ᤰᤐᤠ ᤜᤡᤱᤔᤴᤏᤥ. ᤔᤏᤠ᤺ᤸᤗᤧ ᤋᤠᤱᤛᤠ ᤏᤢ ᤌᤣᤏᤠᤎᤣᤒᤠ ᤁᤢᤜᤡᤱᤔᤴᤏᤥ ᤂᤢᤏᤧ᤹ ᤁᤢᤗᤠᤃᤡ ᤏᤢᤒᤠ ᤐᤠ᤺ᤴ ᤜᤧᤴ ᤘᤠ᤹. ᤂᤧᤴ ᤜᤠ᤺ᤳᤗᤧ ᤏᤡᤛᤢᤒᤣ᥅ ᤂᤧᤴ ᤛᤡᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤌᤣ ᤐᤥᤱ᤹. ᤂᤧᤴ ᤜᤠ᤺ᤳᤗᤧ ᤋᤃᤡᤛᤠ ᤏᤡᤔᤠ ᤛᤢᤰᤋᤢᤒᤣ᥅

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹

᥍

ᤏᤢᤒᤠ ᤔᤡᤱᤅᤡᤱᤃ ᤁᤢᤏᤠᤶᤃᤧᤏᤢ᤹ᤒᤠ ᤑᤢᤱᤏᤠᤶᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤏᤢᤒᤠᤖᤥ॥

ᤛᤡᤔᤠ ᤕᤧᤴᤏᤡᤴ ᤛᤠᤘᤠ᤺ᤴᤇᤡᤱᤔᤏᤠᤒᤠ ᤕᤧᤴᤏᤡᤴᤏᤢ᤺ᤸᤗᤧᤀᤠᤱ ᤆᤠ᤹ᤖᤡᤰ ᤐᤏᤢᤏᤢᤒᤠᤖᤥ॥

᥈ ᤛᤠᤓᤱᤈᤠ ᤁᤧᤛᤧᤒᤠ ᤜᤡᤶᤔᤥ ᤐᤣ᤺ᤰᤔᤠᤏᤢ᤺ᤸᤗᤧ

ᤔᤣᤖᤡᤱ ᤁᤧᤎᤰᤐᤠ ᤜᤡᤶᤔᤥ ᤐᤣ᤺ᤰᤔᤠ ᤏᤢᤒᤠᤖᤥ

ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤁᤧᤖᤧᤰ ᤛᤡᤔᤧᤸᤗᤧ ᤀᤠᤜᤠᤱᤗ ᤀᤠᤘᤠ᤹ᤖᤥ

ᤁᤴ ᤐᤠ᤺ᤴᤏᤡᤴ ᤁᤧᤜᤡᤱᤒᤠᤜᤠ᤹ᤖᤧ ᤏᤡᤱᤘᤠ᤹ᤀᤥ ᤁᤵᤔᤠ ᤐᤥᤱᤗᤥ॥

᥉ ᤀᤣ᤺ᤵᤔᤠᤏᤢ᤺ᤸᤗᤧ ᤏᤡᤱᤘᤠ ᤋᤢᤰᤂᤣ ᤆᤠᤔᤠ ᤏᤢᤒᤠᤖᤥ-

ᤂᤧᤸᤗᤧ ᤏᤠᤖᤠᤱᤃ ᤔᤠᤰᤗ᤹ᤒᤡᤗᤠ ᤁᤖ ᤂᤠᤛᤡᤱᤃᤧᤏᤡ᤺ᤵᤐᤠ ᤀᤠᤈᤥ᤺ᤰᤗᤥ॥

᥊ ᤀᤠᤓᤣᤸᤗᤧᤛᤠᤱ ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴᤗᤰ ᤁᤧᤀᤡ᤺ᤵᤐᤠ ᤔᤏᤠᤴ ᤀᤍᤱᤗᤥ॥

ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤛᤡᤔᤣᤴᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

᥋ ᤀᤍᤱ ᤔᤏᤠᤜᤠ᤹ᤖᤧ ᤛᤠᤶᤔᤧᤔᤧᤳᤋᤢᤒᤠ ᤛᤠᤶᤗᤥ᤺ᤴ ᤆᤶᤔᤠᤏᤢ᤺ᤸᤗᤧ

ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤀᤠᤓᤧ᤺ᤰᤐᤠᤴ ᤂᤧᤶᤔᤠ ᤏᤢᤒᤠᤖᤥ॥

᥌ ᤀᤍᤱᤅᤡᤸᤗᤧ ᤁᤢᤀᤣ᤺ᤵᤔᤠᤴ ᤔᤡᤀᤥ

ᤋᤡᤱᤅᤡᤴ ᤑᤧᤰᤐᤠ ᤜᤧᤰᤁᤣᤖᤥ.

ᤂᤧᤸᤗᤧ ᤌᤣᤀᤠᤱ ᤁᤢᤒᤣ ᤜᤥ᤺ᤵᤗᤥ॥

᥍ ᤁᤢᤳᤆᤠ᤹ᤀᤣ ᤛᤠᤰᤁᤧᤸᤗᤧᤰ ᤐᤠ᤺ᤴᤏᤧᤸᤗᤧ ᤛᤡᤰᤁᤢᤶᤏᤡᤒᤠ ᤔᤏᤠᤴ ᤁᤧᤏᤠᤱᤒᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤛᤢᤖᤢᤳ ᤕᤠᤱᤅᤧᤸᤗᤧ ᤛᤡᤰᤗᤢᤱᤔᤧᤴ ᤑᤧᤳᤗᤠ᤺ᤴᤍᤢᤖᤥ॥

᥎ ᤁᤢᤜᤣ᤺ᤰᤛᤡᤱᤔᤠᤏᤢ᤺ᤸᤗᤧ ᤁᤢᤏᤢᤵᤔᤠ ᤐᤠ᤺ᤴᤏᤧᤴ ᤏᤢᤒᤠᤖᤥ॥

ᤀᤠᤱᤍᤡᤱ ᤗ᤹ᤔᤠᤏᤢ᤺ᤸᤗᤧ ᤏᤠᤛᤡᤌ᤺ᤵᤔᤧᤴ ᤏᤢᤒᤠᤖᤥ॥

᥏ ᤂᤡᤶᤔᤥ ᤁᤧᤛᤠᤰᤁᤧᤴᤏᤡᤴ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤧᤴᤏᤧ᤹ᤀᤥ॥

ᤛᤡᤰᤁᤢᤔᤠ ᤐᤠ᤺ᤴᤏᤡᤴ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤱᤗᤥ॥

᥇᥆ “ᤀᤢᤴᤇᤣ᤺ᤶᤒᤠ ᤕᤧᤴᤜᤠ᤹ ᤀᤠᤸᤗᤥᤒᤠ ᤕᤧᤴᤜᤠ᤹ᤏᤢ᤺ᤸᤗᤧᤀᤠᤱ ᤌᤣᤀᤠᤱ ᤏᤢᤒᤠ ᤘᤕᤧ᥅” ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤧᤴᤏᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤱᤃ ᤛᤡᤰᤁᤢᤶᤏᤡᤒᤠ ᤛᤧ᤺ᤴᤗᤠᤵ ᤔᤧ᤺ᤴᤗᤥ॥

᥇᥇ ᤁᤢᤜᤡᤱᤘᤧᤳ ᤔᤏᤠᤴ ᤛᤡᤰᤁᤢᤶᤏᤡᤒᤠ ᤐᤥᤱᤔᤠ ᤐᤥᤱᤗᤥ॥

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤂᤥᤔᤏᤠ ᤕᤢ᤺ᤵᤔᤏᤠᤒᤠ ᤕᤠᤱᤛᤠᤁᤢᤴᤎᤣ ᤕᤠᤖᤡᤰᤁᤣ ᤏᤢᤒᤠᤖᤥ॥

᥇᥈ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤁᤶᤒᤪᤠᤱ ᤀᤠᤔᤧᤳᤗᤥ.

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤂᤧᤏᤧ᤹ ᤁᤧᤜᤡᤱᤔᤧᤴ ᤁᤶᤒᤪᤠᤱ ᤔᤧᤳᤋᤢᤖᤥ.

ᤁᤖ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤕᤠᤱᤛᤠᤁᤢᤴᤎᤣᤏᤢ᤺ᤸᤗᤧ ᤏᤢᤒᤠᤖᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

ᤂᤢᤏᤧ᤹ ᤐᤧᤃᤧᤰ ᤆᤥᤃᤢᤒᤠ ᤐᤠ᤺ᤴᤏᤡᤴ ᤀᤠᤳᤋᤡᤸᤗᤧ ᤋᤥ᤺ᤴᤍᤥ᤺ᤶᤒᤠ ᤆᤥ᤺ᤰᤔᤠ ᤛᤢᤰᤋᤢᤒᤣ᥅

᥇᥊ ᤁᤧᤒᤠ᤺ᤴᤜᤠ᤹ ᤏᤢᤒᤠ ᤐᤥ᤺ᤱᤅᤡᤸᤗᤧ ᤁᤧᤏᤡᤱᤘᤠ᤹ ᤋᤠᤛᤧ᤹ᤀᤥ

ᤁᤖ ᤁᤧᤒᤠ᤺ᤴᤜᤠ᤹ ᤋᤠᤵᤑᤣ᤺ᤶᤒᤠ ᤋᤠᤒᤠ ᤕᤧᤴᤏᤥ ᤏᤡᤱᤘᤠ᤹ᤛᤢᤶᤔᤥ ᤕᤢᤰᤂᤧ᤹ᤀᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤏᤧᤵᤔᤠᤱ ᤕᤧᤴᤜᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ॥

ᤕᤠᤶᤔᤥ ᤋᤠ᤺ᤴᤍᤡ ᤌᤣ ᤐᤥ᤺ᤱᤅᤡ. ᤂᤧᤴ ᤀᤠᤳᤋᤡᤸᤗᤧᤀᤠᤱ ᤔᤧᤏᤡᤛᤢᤴᤗᤥ॥

᥇᥋ ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤜᤏᤧ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ

ᤁᤖ ᤁᤴ ᤜᤡᤱᤔᤴᤏᤥᤀᤣ ᤀᤠᤱᤃᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤛᤢᤱᤗᤥ॥

ᤛᤠᤶᤕᤥᤏᤡᤒᤠ ᤔᤏᤠᤴ ᤏᤢᤒᤠ ᤆᤥ᤺ᤰᤛᤠᤱ ᤛᤡᤖᤥ.

ᤋᤠᤰᤁᤧᤓᤧᤒᤠ ᤆᤥ᤺ᤰᤛᤠᤱ ᤋᤠᤰᤁᤧᤓᤧᤒᤠ ᤔᤏᤠᤴ ᤜᤡᤱᤅᤠᤱ ᤘᤠ᤹ᤖᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤛᤠ᤹ᤖᤡᤰ ᤛᤠᤶᤕᤥᤏᤡᤒᤠ ᤀᤡᤃᤪ ᤛᤡᤰᤁᤢᤶᤏᤡᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤂᤧᤏᤧ᤹ ᤀᤠᤒᤠᤅᤣ ᤌᤣᤀᤠᤱ ᤁᤧᤛᤧᤳᤇᤡᤱᤒᤠᤒᤣ᥅

᥇᥍ ᤁᤖ ᤛᤠ᤹ᤖᤡᤰ ᤋᤠᤰᤁᤧᤓᤧᤒᤠ ᤀᤡᤃᤪ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ

ᤌᤣᤀᤠᤱ ᤁᤧᤕᤧᤶ ᤔᤧᤴᤍᤠᤀᤣ ᤂᤧᤏᤧ᤹ ᤁᤧᤛᤡᤒᤠᤒᤣ᥅

᥇᥎ ᤌᤡᤰᤁᤧᤴ ᤋᤧᤶᤛᤧ ᤕᤢᤰᤂᤧ᤹ ᤜᤧᤰᤁᤩᤠᤱ ᤘᤣ᤹ᤀᤡᤴ ᤔᤧᤸᤗᤧᤳᤋᤧ᤹ᤀᤥ

ᤏᤧᤵᤔᤠᤱ ᤐᤠ᤺ᤴᤜᤠ᤹ ᤏᤢᤒᤠ ᤆᤥ᤺ᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤧᤃᤡᤒᤠ ᤔᤏᤠᤴ ᤁᤧᤖᤧᤰ ᤔᤢᤀᤡᤱᤒᤠ ᤐᤠ᤺ᤴᤜᤠ᤹ᤏᤢ ᤗᤠ᤺ᤳᤗᤠᤳ ᤘᤠ᤹ᤖᤥ॥

᥇᥏ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤛᤡᤰᤁᤢᤶᤛᤠᤒᤠ ᤔᤏᤠᤴ

ᤕᤧᤰᤕᤰᤁᤥᤒᤠ ᤌᤡᤒᤥᤱ ᤛᤢᤜᤠᤱᤕᤢᤰᤐᤠᤜᤠ᤹ᤏᤢ᤺ᤸᤗᤧ ᤔᤢᤰᤛᤠᤶᤒᤠ ᤆᤥᤃᤢᤖᤥ॥

᥈᥆ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤏᤢᤒᤠ ᤁᤧᤈᤥ᤺ᤰᤐᤠ

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤐᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤰᤋᤱᤒᤠ ᤛᤠᤶᤕᤥᤏᤡᤒᤠ ᤔᤏᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

᥈᥇ ᤔᤏᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤏᤥ ᤏᤡᤱᤘᤠ᤹ ᤔᤧᤒᤡᤖᤧᤴᤏᤧ᤹ᤀᤥ.

ᤔᤧ᤺ᤴᤏᤣᤑᤃᤪ ᤀᤠᤒᤠᤅᤣ ᤁᤧᤛᤧᤘᤠᤖᤥᤒᤠᤸᤗᤧ ᤂᤧᤏᤧ᤹ ᤁᤧᤈᤠ᤺ᤳᤌᤡ ᤋᤣᤛᤢᤒᤠ ᤁᤧᤄᤧᤵᤛᤢᤖᤥ॥

᥈᥈ ᤁᤢᤆ᤻ᤆᤠ᤹ᤀᤡᤸᤗᤧ ᤕᤖᤡᤰᤗᤧᤱ ᤂᤧᤏᤧ᤹ ᤘᤣ᤹ᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤁᤧᤍᤣᤛᤢᤀᤠᤱ ᤘᤠ᤹ᤖᤥ

ᤂᤧᤴ ᤂᤧᤏᤧ᤹ᤀᤠᤱ ᤁᤧᤏᤡᤱᤘᤠ᤹ ᤕᤠᤰᤗᤥ॥

᥈᥉ ᤀᤠᤱᤃᤠ᤹ ᤛᤡᤰᤁᤢᤶᤍᤡᤱ ᤀᤠᤏᤡᤱᤘᤠ᤺ᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤠ᤹ᤖᤢᤱᤗᤥ.

ᤀᤠᤱᤃᤠ᤹ ᤛᤡᤰᤁᤢᤶᤏᤡᤒᤠ ᤐᤥᤱᤔᤠ ᤁᤢᤈᤧᤰ ᤏᤡ᤺ᤴᤎᤥ ᤆᤥᤃᤢᤱ ᤁᤖ ᤂᤧᤴ ᤀᤠᤗᤠᤃᤡ ᤆᤠ᤹ᤖᤡᤰ ᤛᤠᤰᤋᤧᤖᤥ॥

᥈᥊ ᤂᤧᤴ ᤛᤠ᤹ᤖᤡᤰ ᤁᤢᤒᤣ ᤁᤧᤕᤠᤰᤐᤠ ᤏᤢ ᤁᤢᤛᤡᤱ ᤏᤡ᤺ᤵᤔᤠ ᤛᤠ᤹ᤖᤡᤰ ᤁᤧᤛᤠᤰᤐᤠ ᤆᤥ᤺ᤰᤗᤥ॥

ᤛᤡᤰᤁᤢᤶᤏᤡᤱᤘᤠ᤺ᤴ ᤌᤧᤔᤠᤒᤣ. ᤂᤧᤴ ᤀᤠᤳᤋᤡᤸᤗᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤒᤣ᥅

᥈᥋ ᤁᤖ ᤀᤠᤱᤃᤠ᤹ ᤏᤧᤜᤡᤏᤡᤱᤘᤠ᤹ ᤏᤢ ᤛᤡᤰᤁᤢᤶᤏᤡᤱᤘᤠ᤹ᤀᤥ ᤏᤡᤱᤘᤠ᤹ ᤐᤡᤖᤢᤱᤗᤥ॥

ᤀᤠᤱᤃᤠ᤹ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤁᤧᤖᤧᤰ ᤀᤠᤛᤣ᤺ᤴᤍᤥᤜᤠ᤹ᤖᤧ ᤁᤢᤏᤥᤃᤵ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤀᤡᤱᤗᤧᤰᤁᤡᤴ ᤁᤢᤛᤡᤱ ᤏᤡ᤺ᤵᤔᤠ ᤀᤠᤰᤂᤧᤴ ᤛᤠ᤹ᤖᤡᤰ ᤋᤠᤰᤁᤧᤓᤧᤒᤠ

ᤏᤢ ᤀᤍᤱᤅᤡᤴ ᤁᤧᤏᤠᤱᤒᤠᤖᤧᤇ ᤑᤠ᤹ᤀᤠᤱ ᤏᤡ᤺ᤴᤎᤥ ᤆᤥᤃᤢᤱᤗᤥ॥

᥈᥌ ᤛᤡᤔᤧᤴᤏᤢ᤺ᤸᤗᤧ ᤀᤠᤖᤛᤠᤱ ᤁᤧᤀᤠ᤺ᤵᤐᤠ ᤐᤠ᤺ᤴᤏᤡᤴᤏᤠᤱ ᤀᤠᤱᤃᤠ᤹ ᤁᤥ᤺ᤶᤓᤥ ᤆᤥᤃᤢᤱᤗᤥ-

ᤔᤡ᤺ᤶᤈᤡᤀᤥ ᤀᤠᤎᤠᤎᤠᤔᤠ ᤔᤧᤴᤇᤢᤔᤠ᤺ᤴᤃ ᤀᤡᤈᤥ ᤜᤧᤰᤋᤱᤔᤠᤖᤥ.

ᤂᤧᤸᤗᤧ ᤁᤢᤔᤡ᤺ᤶᤈᤡᤸᤗᤧ ᤂᤧᤏᤧ᤹ ᤀᤡᤀᤥ ᤁᤧᤎᤠᤒᤠ ᤜᤧᤰᤁᤣ ᤁᤧᤎᤠᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤢᤰᤁᤡᤸᤗᤧ ᤑᤧᤴᤌᤰᤁᤪᤱᤅᤡᤸᤗᤧ ᤀᤡᤃᤧᤄᤣ᤺ᤱᤒᤠ ᤜᤧᤰᤁᤣ ᤁᤧᤄᤣ᤺ᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤔᤏᤠᤴ ᤂᤧᤴ ᤀᤡᤄᤣ᤺ᤱᤅᤥᤗᤠᤶᤒᤠ ᤋᤠᤱᤗᤥ

ᤁᤖ ᤗᤠᤕᤥ ᤁᤧᤈᤥ᤺ᤰᤐᤠᤴ ᤂᤧᤸᤗᤧ ᤁᤢᤜᤢᤰᤁᤥ ᤌᤠᤖᤥ॥

᥈᥍ ᤂᤠᤜᤢᤴᤛᤠᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

ᤀᤥᤘᤠ. ᤀᤠᤱᤃᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧᤴ ᤏᤥᤃᤵ ᤁᤥ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤔᤡᤔᤡᤛᤠᤰᤁᤠᤱ ᤂᤧᤴ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥈᥎ ᤀᤠᤸᤗᤛᤠᤱ ᤀᤠᤱᤃᤠ᤹ ᤏᤥᤃᤵᤐᤡᤴ ᤁᤥ᤺ᤳᤋᤢᤱᤗᤥ

ᤁᤖ ᤌᤣᤀᤠᤱ ᤔᤧᤱᤄᤥᤒᤠᤴᤗᤥ॥

ᤀᤠᤱᤃᤠ᤹ ᤜᤧᤴᤇᤡᤱ ᤕᤧᤶᤒᤡᤳᤇᤠᤜᤠ᤹ᤀᤥ

ᤀᤡᤱᤎᤠ᤺ᤱ ᤐᤡᤔᤠ ᤁᤧᤗᤠ᤹ᤒᤠ ᤗᤳᤇᤠᤖᤰ ᤂᤥᤛᤢᤱᤗᤥ

ᤁᤖ ᤔᤧᤴᤇᤢᤔᤠᤜᤠ᤹ᤀᤥᤃ ᤌᤡᤰᤁᤠᤱ ᤔᤧᤱᤄᤥᤒᤠᤴᤗᤥ॥

᥈᥏ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴᤗᤰ ᤜᤢ᤹ᤛᤡᤱᤅᤠᤖᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤁᤢᤍᤥ᤺ᤵᤔᤠ ᤏᤠᤘᤠᤃᤧᤴ ᤆᤀᤡ᤺ᤳ ᤀᤠᤈᤥᤃᤧᤖᤥ

ᤁᤖ ᤀᤠᤏᤡ᤹ ᤀᤠᤒᤠᤅᤣ ᤁᤧᤛᤠᤰᤐᤠ ᤀᤠᤈᤥ᤺ᤰᤛᤡᤱᤅᤠᤱ ᤀᤠᤘᤠ᤹ᤖᤥ॥

᥎

ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧᤖᤰ ᤐᤠ᤺ᤴᤏᤧᤸᤗᤧ ᤁᤢᤒᤣ᤺ᤴ ᤁᤢᤛᤡᤱ ᤏᤡ᤺ᤳᤋᤢᤖᤥ॥

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤂᤢᤏᤧ᤹ ᤁᤢᤏᤠᤖᤠᤴ ᤛᤧᤍᤡᤱᤍᤡᤱ ᤀᤥ᤺ᤳᤗ ᤆᤥᤃᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤂᤠᤃᤧᤔᤠᤰᤐᤠ ᤁᤢᤏᤠᤖᤠᤴ ᤂᤧᤳᤋᤢᤖᤥ॥

ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤵᤛᤧ᤹

᥈ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹. ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤆᤥᤃᤧ᤹. ᤂᤧᤴ ᤆᤥᤃᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤔᤠᤱᤜᤧᤰ ᤁᤧᤈᤥᤃᤢᤀᤠᤱ ᤁᤧᤘᤠ᤹॥

᥉ ᤂᤧᤏᤧ᤹ ᤁᤧᤛᤠᤰᤐᤥ ᤌᤠᤔᤠᤏᤢ᤺ᤸᤗᤧ ᤋᤃᤡ ᤜᤠᤱᤅᤡᤸᤗᤧ ᤁᤢᤍᤃᤡᤗᤠᤶᤒᤠ ᤐᤣᤃᤧ᤹ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤌᤣ᤺ᤴ ᤁᤢᤛᤡᤖᤠ᤹ᤌᤠᤱ. ᤜᤠᤒᤠ ᤂᤧᤴᤏᤣ ᤆᤥᤃᤢ᤹॥

᥊ ᤜᤠᤱᤅᤡᤸᤗᤧ ᤕᤠ᤺ᤶᤒᤰᤁᤡᤴ ᤕᤢᤰᤏᤢ ᤆᤥᤃᤢ᤹ᤒᤠᤸᤗᤧ ᤆᤥᤃᤢᤸᤗᤧ. “ᤂᤧᤏᤧ᤹ ᤌᤣ ᤁᤧᤈᤥᤃᤢᤖ ᤁᤧᤘᤠ᤹᥅” ᤑᤠ᤹ᤀᤠᤱ ᤜᤠ᤺ᤳᤗᤧ ᤂᤢᤏᤧ᤹ ᤛᤧᤴᤗᤠᤵᤔᤠ ᤛᤢᤰᤋᤢᤒᤣ॥

᥋ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤀᤠᤓᤧᤸᤗᤧ ᤌᤠᤖᤡᤰ ᤁᤧᤄᤧᤵᤛᤢ᤹ ᤂᤧᤶᤒᤠ ᤌᤠᤖᤡᤰ ᤂᤧᤏᤧ᤹ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤁᤧᤴᤍᤢᤔᤢᤴᤗᤥ

ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢᤒᤠ ᤕᤧᤶ

ᤏᤢ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤠᤶ ᤁᤢᤛᤡᤱ ᤏᤡ᤺ᤳᤋᤢᤖᤥ॥

᥌ ᤔᤏᤠ᤺ᤸᤗᤧ ᤁᤢᤍᤢᤰᤂᤣ᤺ᤴ ᤂᤢᤏᤧ᤹ ᤁᤢᤛᤶᤎᤠᤱ ᤁᤧᤗᤡ᤺ᤵᤐᤠ ᤐᤥᤱᤗᤥ

ᤜᤧᤰᤁᤣᤛᤠᤱ ᤁᤧᤖᤧᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢᤒᤠ ᤕᤧᤶ

ᤏᤢ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤍᤱᤒᤠ ᤗᤠᤶ ᤘᤠ᤹ᤖᤥ॥

᥍ ᤁᤧᤍᤠᤒᤠ ᤕᤧᤶᤔᤥ ᤌᤣ ᤐᤥᤱ᤹. ᤀᤠᤏᤡ᤹ ᤀᤠᤳᤋᤡᤸᤗᤧᤀᤠᤱ ᤀᤠᤴᤏᤡᤛᤢᤶᤔᤡᤴᤗᤥ

ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤀᤠᤏᤡ᤹ ᤂᤧᤴ ᤔᤧᤵᤔᤠ ᤀᤠᤴᤇᤢᤰᤏᤧᤸᤗᤥ॥

᥎ ᤛᤡᤔᤧᤴᤗᤠᤶᤒᤠ ᤀᤠᤳᤋᤡᤴᤏᤠᤱ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠ ᤔᤧᤛᤢᤰᤏᤧᤴᤗᤥ

ᤀᤡᤃᤪ ᤁᤢᤛᤡᤔᤠ ᤕᤧᤴᤏᤡᤴ ᤀᤣᤃᤠᤱ ᤆᤵᤔᤠ ᤔᤧᤛᤢᤰᤋᤢᤴᤗᤥ॥

ᤌᤱ ᤐᤥ᤺ᤱᤒᤠ ᤕᤧᤶᤔᤥ ᤔᤏᤠᤜᤠ᤹ ᤜᤡᤶᤔᤥ ᤐᤠᤱᤔᤠ ᤔᤧᤱᤄᤥᤛᤢᤴᤇᤡᤴᤒᤠ ᤜᤧᤰᤁᤣ

ᤋᤠᤵᤑᤧ᤺ᤶᤒᤠ ᤁᤧᤈᤥ᤺ᤰᤐᤠᤜᤠ᤹ ᤁᤢ᤹ᤀᤡᤓᤧᤶᤔᤧᤸᤗᤧ ᤔᤧᤗᤧᤖᤢᤴᤇᤡᤴᤗᤥ॥

᥏ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠ ᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤡᤸᤗᤧ ᤀᤠᤱᤃᤠ᤹ ᤁᤴᤜᤠ᤹ ᤁᤧᤖᤧᤰ ᤏᤡᤛᤢᤱ॥ ᤁᤢᤓᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤕᤢᤰ ᤘᤠ᤹ ᤜᤧᤰᤁᤩᤠᤱ ᤂᤢᤏᤡ᤹ ᤜᤢᤰᤁᤥ ᤘᤣ᤹ ᤔᤏᤠᤜᤠ᤹ᤖᤧ ᤕᤧᤳᤋᤢᤰᤂᤣ ᤔᤧᤍᤢᤔᤢ॥

᥇᥆ ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤔᤧᤗᤢᤵᤋᤢᤛᤡᤒᤠ ᤀᤠᤱᤃᤠ᤹ ᤏᤡᤛᤢᤱᤛᤡᤱᤀᤠᤱ ᤘᤠ᤹॥ ᤂᤧᤱᤜᤠ᤹ ᤛᤣᤛᤣᤍᤧᤴᤏᤥ ᤔᤧᤍᤩᤧ ᤔᤧᤒᤣᤖ ᤔᤧᤘᤕᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤘᤕᤧᤒᤠ ᤕᤧᤰᤕᤰᤁᤥ ᤂᤧᤱᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢ. ᤜᤠᤒᤠ ᤂᤧᤴ ᤕᤧᤰᤕᤰᤁᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤖᤠᤑᤥᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤘᤕᤧ॥ ᤁᤴᤏᤠᤱ ᤜᤏᤧ ᤌᤣᤏᤠᤎᤣᤖᤧᤳᤇ॥

᥇᥇ ᤗᤠᤕᤥ᤺ᤸᤗᤧ ᤂᤢᤶᤍᤡᤱ ᤂᤡᤔᤥ ᤔᤧᤒᤥ᤺ᤱᤏᤧᤏᤡᤸᤗᤧ ᤔᤏᤠᤜᤠ᤹ᤖᤧ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠ᤺ᤴ ᤔᤧᤀᤡ᤺ᤳᤋᤢ᤹॥

᥇᥈ ᤕᤖᤡᤰ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤀᤠᤱ ᤗᤠᤕᤥ ᤁᤧᤈᤥ᤺ᤰᤐᤠ ᤔᤏᤠᤴ ᤁᤠᤵᤐᤥᤒᤠ ᤋᤢᤶᤗ ᤌᤠᤖᤡᤰ ᤜᤡᤱ᤹॥ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤏᤡᤛᤢᤱ ᤁᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤵᤔᤧᤸᤗᤧ. ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢᤒᤠ ᤐᤥᤱ᤹.

᥇᥉ ᤁᤖ ᤋᤠᤰᤁᤧᤓᤧ᤹ᤒᤠᤜᤠ᤹ᤖᤧᤱᤃ ᤏᤢᤒᤠ ᤔᤧᤒᤥ᤺ᤱᤏᤧᤴ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤈᤢ᤺ᤰᤗᤀᤣ ᤔᤧᤛᤡ ᤔᤧᤄᤧᤳ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤧᤴ ᤛᤠᤶᤔᤪᤡ᤺ᤵᤐᤠ ᤁᤢᤀᤡᤛᤡ᤺ᤰ ᤆᤥᤰ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤡᤖᤢᤴ॥

᥇᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤌᤣ ᤐᤥ᤺ᤱᤗ ᤐᤳ. ᤂᤧᤴ ᤀᤥᤔᤧᤳᤋᤧᤶᤔᤧ᤹. ᤁᤢᤓᤠ ᤕᤧᤶᤔᤥ ᤋᤠᤰᤁᤧᤓᤧ᤹ᤒᤠᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱᤅᤡᤴ ᤛᤠᤶᤕᤥᤏᤡᤒᤠᤸᤗᤧ ᤂᤥᤛᤢ᤹ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠᤸᤗᤧ ᤁᤢᤕᤠ᤺ᤶᤒᤰᤁᤡᤸᤗᤧ ᤜᤠᤱᤛᤧᤶᤔᤡᤴ ᤋᤠᤰᤁᤧᤓᤧᤒᤠᤸᤗᤧ ᤂᤥᤛᤢ᤹॥ ᤁᤴᤏᤠᤱ ᤌᤣᤏᤠᤎᤣ ᤜᤏᤧᤖᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠ᤺ᤸᤗᤧ ᤛᤢᤰᤂᤣᤘᤠ ᤆᤥ᤺ᤰᤔᤠ ᤐᤥ᤺ᤱ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤧᤰᤂᤠᤀᤣ ᤏᤛᤠ᤺ᤴ ᤆᤥᤃᤢᤱᤅᤠᤱ ᤘᤠ᤹ ᤌᤣᤀᤠᤱᤓᤧᤸᤗᤧ ᤜᤡᤱᤔᤴᤏᤥ ᤆᤠᤔᤠ. ᤌᤢᤱᤔᤠ ᤏᤢ ᤏᤡᤱᤘᤠ᤹ ᤋᤠᤔᤠᤀᤠᤱ ᤘᤠ᤹ᤔᤠ ᤐᤣ᤺ᤰᤔᤠᤏᤢ᤺ᤸᤗᤧ ᤘᤣ᤹ ᤏᤢᤒᤠ ᤐᤠ᤺ᤴ ᤌᤣᤀᤠᤱ ᤜᤥᤵ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤐᤡᤖᤢᤛᤡᤒᤠ ᤜᤡᤱᤔᤴᤏᤥ ᤛ᤺ᤵᤔᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ ᤕᤠ᤺ᤶᤒᤢᤍᤡᤰ ᤔᤧᤈᤥᤃᤢᤒᤧᤴᤏᤢ ᤐᤣ᤺ᤰᤗᤥ॥

᥇᥌ ᤀᤠᤵᤑᤠᤸᤗᤧᤛᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ ᤐᤡᤖᤢᤱ ᤜᤧᤰᤁᤩᤠᤱ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤌᤣᤎᤣ ᤐᤥ᤺ᤱᤗ ᤐᤳ ᤂᤧᤴ ᤏᤡᤛᤢ. ᤛᤧᤴᤍᤡᤰ ᤗᤧᤴᤍᤡᤰ ᤔᤧᤴᤀᤡᤶᤔᤣ ᤀᤠᤘᤠ᤹ᤛᤠᤱ

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤀᤡ᤺ᤳᤋᤢᤱᤅᤡᤸᤗᤧ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤀᤠᤏᤡ᤹ ᤀᤠᤵᤑᤠᤸᤗᤧᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤀᤠᤴᤇᤢᤰᤋᤢᤶᤔᤡᤴ॥ ᤔᤏᤠᤴ ᤁᤧᤗᤧᤒᤠ ᤐᤥᤱᤔᤠ ᤋᤶᤛᤡᤴ ᤆᤥ᤺ᤰᤛᤠᤱ ᤂᤧᤴ ᤁᤧᤗᤧᤒᤠ ᤐᤥᤱᤔᤠ ᤔᤧᤛᤢᤰᤏᤧᤴ॥ ᤛᤡᤰᤁᤢᤶᤏᤡᤒᤠᤜᤠ᤹ᤖᤧ “ᤀᤠᤏᤡᤃᤧ ᤗᤧᤛᤢᤶᤒᤧ” ᤔᤧᤒᤠ᤺ᤳᤋᤢᤒᤡᤗᤠ ᤁᤖ ᤂᤧᤱᤜᤠ᤹ᤖᤧ ᤔᤧᤸᤗᤧᤛᤢᤴᤗᤥ॥

᥏

ᤁᤴ ᤁᤠᤰ ᤐᤠ᤺ᤴᤏᤥ ᤀᤠᤱᤃᤠ᤹ ᤏᤢᤖᤡᤰ ᤏᤢ ᤛᤠ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤰᤁᤢᤶᤏᤡᤒᤠ ᤏᤢ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡ᤺ᤶᤈᤡᤴ ᤏᤢ ᤆᤡ᤺ᤵᤔᤧᤴᤏᤠᤱ ᤂᤢᤏᤧ᤹ ᤕᤢᤰᤁᤥ ᤁᤳᤋᤢ ᤑᤠ᤹ᤀᤠᤱ ᤏᤡᤛᤢᤱ॥ ᤀᤠᤒᤠᤅᤣ ᤋᤠᤕᤧᤶᤔᤥ ᤌᤣ ᤘᤠ᤹. ᤂᤧᤴ ᤀᤠᤳᤋᤡᤸᤗᤧᤀᤠᤱ ᤔᤧᤏᤡᤛᤢᤴ॥

᥈ ᤂᤧᤸᤗᤧ ᤌᤣᤀᤠᤱ ᤀᤣ᤹ᤀᤣ ᤔᤧᤛᤧᤴᤍᤢᤴ॥ ᤛᤠᤶᤕᤥᤏᤡᤒᤠ ᤏᤢ ᤗᤠᤕᤥᤒᤠ. ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ. ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠ ᤔᤏᤠ ᤏᤢ ᤔᤧᤴᤍᤥ᤺ᤶᤔᤏᤠᤒᤠ ᤁᤧᤖᤧᤰ

ᤋ᤹ᤕᤠ᤺ᤴᤏᤡᤴ ᤗᤳᤇᤠ ᤐᤖᤡᤰᤐᤠ ᤆᤥ᤺ᤰᤗᤥ.

ᤗᤠᤕᤥᤒᤠᤴᤏᤢ᤺ᤸᤗᤧ ᤏᤢᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ ᤌᤣᤀᤠᤱ ᤀᤡᤴᤎᤠ ᤜᤥ᤺ᤵᤗᤥ.

ᤔᤠᤱᤜᤧᤰ ᤔᤧᤴᤈᤥ᤺ᤰᤔᤏᤠᤒᤠᤴᤏᤢ᤺ᤸᤗᤧ ᤁᤧᤈᤥ᤺ᤰᤐᤠᤸᤗᤧ ᤁᤢᤗᤠᤃᤡ ᤁᤢᤈᤰ ᤌᤣᤀᤠᤱ ᤜᤥ᤺ᤵᤗᤥ॥

᥉ ᤁᤧᤖᤧᤰᤗᤧ ᤋ᤹ᤕᤠ᤺ᤴᤏᤡᤴ ᤗᤳᤇᤠ ᤐᤖᤡᤰᤐᤠ ᤆᤥᤰ ᤜᤧᤰᤁᤩᤠᤱ ᤁᤴᤏᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠ ᤕᤠ᤺ᤶᤒᤰᤜᤠ᤹ ᤜᤧᤰᤁᤣᤀᤣ ᤋᤠᤵᤑᤧ᤺ᤶᤒᤠ ᤆᤥᤰ॥ ᤂᤠᤶᤒᤣ᤺ᤰᤔᤥ ᤔᤏᤠᤴ ᤘᤠ᤹ᤖ ᤌᤠᤖᤡᤰ ᤂᤧᤸᤗᤧ ᤁᤢᤏᤡᤱᤘᤠ᤺ᤴ ᤁᤢ᤹ᤀᤡᤓᤧᤶᤔᤠ ᤏᤢ ᤏᤠᤱᤏᤠᤱ ᤌᤠᤵᤌᤠᤵ ᤁᤧᤗ᤹ᤒᤠ ᤆᤥᤰ ᤂᤧᤒᤩᤠᤱ ᤂᤧᤴ ᤜᤰᤆᤄᤳ ᤛᤡᤄᤧᤳᤗᤥ॥

᥊ ᤁᤖ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤁᤧᤜᤡᤱᤒᤠᤀᤠᤱ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡᤃ ᤁᤢᤓᤠ ᤏᤡᤱᤛᤠᤱ ᤆᤥ᤺ᤰᤔᤠ ᤗᤠᤶ ᤘᤠ᤹॥ ᤗᤳᤇᤠ ᤁᤢᤜᤡᤱᤘᤧᤳ ᤂᤩᤠᤒᤠᤴ ᤁᤧᤛᤡᤒᤠ ᤁᤣᤒᤠᤴᤏᤢ᤺ᤸᤗᤧ ᤏᤢᤒᤠᤖᤥ॥

᥋ ᤌᤣᤀᤠᤱᤓᤧᤸᤗᤧ ᤁᤧᤜᤡᤱᤒᤠᤜᤠ᤹ᤖᤧ ᤀᤠᤏᤡ᤹ ᤀᤠᤛᤡ ᤁᤧᤗ᤹ᤒᤠᤴ ᤔᤧᤏᤡᤛᤢᤖᤥ.

ᤁᤖ ᤆᤣ᤺ᤸᤗᤧ ᤌᤣᤀᤠᤱ ᤔᤧᤏᤡᤛᤢᤴᤗᤥ॥

ᤂᤧᤱᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ ᤌᤢᤶᤄᤥ ᤌᤣᤀᤠᤱ ᤜᤥ᤺ᤵᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ ᤏᤡᤱᤘᤠ᤹ ᤛᤢᤶᤔᤡᤴᤏᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤛᤡᤖᤥ॥

᥌ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤏᤠ ᤗᤢᤱᤔᤠ᤹ ᤋᤢᤰᤔᤠ. ᤆᤡ᤺ᤵᤔᤠ

ᤏᤢ ᤀᤡ᤺ᤳᤇᤡᤱᤔᤠᤴ ᤂᤢᤴᤇᤡ᤹ᤏᤢᤀᤣ ᤛᤡᤀᤠᤱ ᤐᤣ᤺ᤰᤗᤥ॥

ᤂᤧᤱᤜᤠ᤹ᤖᤧ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠ ᤕᤠ᤺ᤶᤒᤰᤁᤥ ᤗᤰ ᤔᤧᤱᤄᤥᤛᤢᤴᤗᤥ॥

᥍ ᤀᤠᤒᤠᤅᤣ ᤗᤠᤶᤔᤥ ᤋᤃᤡ ᤐᤣᤃᤧᤶᤔᤧ᤹. ᤁᤢᤈᤠ ᤆᤧᤶᤔᤧ᤹ᤀᤠᤱ ᤛ᤺ᤳᤋᤧᤶᤔᤧ᤹. ᤛᤣᤈ᤺ᤱᤘᤠ ᤌᤢᤅᤧᤶᤔᤧ᤹ᤀᤠᤱ ᤏᤡᤱᤘᤠ᤹ ᤋᤠᤛᤠᤶᤔᤧ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ ᤁᤧᤕᤠ᤺ᤶᤒᤰᤁᤥ ᤋᤧᤴᤍᤧ ᤆᤢᤖᤧᤀᤠᤱ ᤘᤠ᤹॥

᥎ ᤛᤍᤠᤍᤡᤱ ᤁᤢᤓᤖᤠ ᤆᤠᤱ ᤆᤠᤰᤂᤧ ᤜᤧᤰᤁᤩᤠᤱ ᤁᤧᤎᤣᤃᤣ᤺ᤰᤁᤥ ᤏᤡ᤺ᤱᤃᤣ᤹ ᤜᤢ᤺ᤳᤋᤧ᤹॥

᥏ ᤀᤠᤑᤠᤸᤗᤧ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤴ ᤌᤣᤏᤠᤎᤣᤒᤠ ᤜᤡᤱᤔᤧᤴ ᤁᤧᤒᤡ᤹. ᤂᤧᤴ ᤌᤠᤖᤡᤰ ᤀᤠᤒᤠᤅᤣ ᤔᤡ᤺ᤶ ᤁᤧᤔᤧᤳᤋᤢᤔᤠ ᤔᤧᤗᤡᤱᤃᤧᤴ ᤁᤧᤔᤣ᤺ᤳᤋᤡᤴᤏᤢ ᤏᤡᤱᤘᤠ᤹ ᤋᤠᤔᤠ ᤜᤡᤱᤔᤴᤏᤥ ᤘᤕᤧ᤹॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤖᤧᤰ ᤛᤩᤠᤱᤔᤧᤴᤍᤠᤱᤒᤠ ᤁᤧᤕᤠ᤺ᤒᤰᤁᤧᤸᤗᤧ ᤁᤢᤗᤧᤰᤘᤠᤀᤥ ᤂᤧᤏᤧ᤹ ᤁᤧᤄᤥᤔᤠ ᤐᤠ᤺ᤴ ᤂᤧᤶᤔᤩᤠᤰᤗᤰᤗᤥ॥

᥇᥆ ᤂᤧᤏᤧ᤹ ᤌᤣ ᤕᤠ᤺ᤶᤒᤰ ᤁᤧᤈᤥᤃᤢ᤹. ᤂᤧᤴ ᤐᤠ᤺ᤴᤏᤥ ᤆᤠ᤹ᤖᤡᤰ ᤛᤩᤠᤱᤔᤧᤴᤍᤠᤱ ᤆᤥᤃᤧ᤹ ᤌᤣᤀᤠᤱᤓᤧᤸᤗᤧ ᤁᤧᤛᤡᤒᤠ ᤗᤠᤈᤣ᤹ᤀᤥ ᤁᤢᤓᤠ ᤕᤠ᤺ᤶᤒᤰ. ᤏᤡᤱᤘᤠ᤹ ᤀᤡ᤺ᤵᤔᤠ. ᤏᤧᤜᤡᤏᤡᤱᤘᤠ᤹ ᤀᤡᤃᤪ ᤛᤡᤰᤁᤢᤶᤏᤡᤱᤘᤠ᤹ ᤌᤣᤀᤠᤱ ᤜᤥᤵ ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤵᤔᤥᤀᤣ ᤁᤧᤒᤣ᤺ᤰᤗ ᤁᤧᤒᤳ॥

᥇᥇ ᤏᤠᤶᤔᤡᤸᤗᤧ ᤁᤢᤛᤡᤃᤠᤱ ᤀᤠᤱᤃᤠ᤹ ᤘᤣ᤹ ᤐᤠ᤺ᤴᤎᤡᤰᤁᤠᤱ ᤏᤡᤛᤢᤱᤅᤠᤱ ᤘᤠ᤹ᤖᤥ॥

ᤗᤥ᤺ᤰᤆᤠ᤺ᤳᤋᤥ ᤜᤠᤖᤠ ᤁᤧᤈᤠᤵᤐᤠᤖ ᤁᤧᤗᤥ᤺ᤰᤐᤠᤜᤠ᤹ᤖᤧ ᤗᤥ᤺ᤰᤆᤠ᤺ᤳᤋᤡᤴ ᤔᤧᤴᤏᤠ᤺ᤴᤍᤢᤴᤗᤥ

ᤜᤧᤰᤁᤩᤠᤱ ᤔᤢᤰᤁᤧᤃᤢᤒᤠᤜᤠ᤹ᤖᤧᤀᤠᤱ ᤀᤣᤳᤗᤧᤱ ᤌᤱᤅᤡᤴ ᤔᤧᤴᤏᤠ᤺ᤴᤍᤢᤴᤗᤥ॥

ᤛᤡᤰᤁᤢᤶᤏᤡᤒᤠ ᤔᤏᤠᤜᤠ᤹ᤖᤧ ᤛᤍᤠᤍᤡᤱ ᤛᤠᤵᤐᤥᤰ ᤜᤡᤱᤔᤠ ᤜᤡᤶᤒᤪᤠᤶ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ.

ᤆᤠ᤺ᤵᤐᤠ ᤔᤏᤠᤜᤠ᤹ᤖᤧ ᤛᤍᤠᤍᤡᤱ ᤕᤠᤱᤛᤠᤁᤢᤴᤎᤣ ᤌᤰᤔᤠ ᤔᤧᤴᤇᤢᤰᤋᤢᤴᤗᤥ

ᤜᤧᤰᤁᤩᤠᤱ ᤛᤢᤶᤒᤥᤎᤠᤒᤠ ᤔᤏᤠᤜᤠ᤹ ᤛᤍᤠᤍᤡᤱ ᤕᤶᤒᤠ ᤋᤠᤰᤑᤣᤀᤥ ᤔᤧᤱᤃᤧᤳᤏᤧᤴᤗᤥ॥

ᤕᤧᤶᤔᤡᤴ ᤏᤢ ᤛᤢᤕᤧᤶᤔᤡᤴ ᤁᤧᤖᤧᤰ ᤛᤶᤎᤠᤱ ᤋᤠᤔᤠ ᤛᤢᤰᤗᤥ॥

᥇᥈ ᤂᤧᤴ ᤁᤧᤛᤠᤰᤐᤠ ᤕᤧᤶᤔᤡᤴ ᤀᤠᤑᤠᤸᤗᤧ ᤋᤠ᤹᤺. ᤂᤧᤏᤧ᤹ ᤁᤧᤴᤏᤡᤛᤢᤴᤗᤥ

ᤔᤧᤴᤀᤡ᤺ᤳᤋᤣᤒᤠ ᤕᤧᤶᤔᤥ ᤐᤢ᤺ᤴ ᤀᤡᤈᤥᤀᤥ ᤌᤠᤒᤠ ᤜᤧᤰᤁᤣ

ᤀᤡᤃᤪ ᤅᤠ᤺ᤴ ᤕᤥ᤺ᤱᤅᤥ ᤌᤠᤒᤠ ᤜᤧᤰᤁᤣ

ᤜᤰᤆᤄᤳ ᤔᤏᤠᤜᤠ᤹ ᤛᤶᤎᤠᤱ ᤔᤧᤰᤔᤠᤴ ᤋᤠᤖᤥ॥

ᤀᤍᤱᤏᤢ᤺ᤸᤗᤧ ᤛᤡᤰᤁᤢᤶᤏᤡᤱᤘᤠ᤺ᤴ ᤕᤶᤒᤠ

᥇᥉ ᤀᤠᤱᤃᤠ᤹ ᤗᤳᤇᤠ ᤘᤣ᤹ ᤐᤠ᤺ᤴᤎᤡᤰᤁᤠᤱ ᤏᤡᤛᤢᤱᤅᤠᤱ ᤘᤠ᤹. ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤀᤠᤰᤂᤣᤗ᤹ᤖᤡᤰ ᤔᤧᤀᤡ᤺ᤳᤋᤢ᤹. ᤂᤧᤸᤗᤧᤴ ᤗᤳᤇᤠ ᤏᤢᤒᤠ ᤁᤢᤒᤡ ᤏᤡᤛᤢᤱᤅᤠᤱ ᤘᤠ᤹॥

᥇᥊ ᤗᤳᤌᤡᤰ ᤆᤢᤰᤛᤠ ᤕᤧᤰᤕᤰ ᤏᤧᤛ᤻ᤛᤧ. ᤂᤧᤴ ᤕᤧᤰᤕᤰᤁᤥ ᤛᤢ᤺ᤸᤗᤡᤰ ᤔᤏᤠ ᤔᤧᤘᤕᤧ॥ ᤗᤳᤌᤡᤰ ᤁᤧᤎᤢᤶᤒᤠ ᤜᤠᤱᤅᤡᤸᤗᤧ ᤕᤧᤰᤕᤰᤁᤡᤴ ᤌᤱᤅᤥ ᤑᤳᤋᤢ॥ ᤕᤧᤰᤕᤰᤁᤡᤴ ᤁᤒᤪᤡᤱ ᤁᤒᤢ ᤜᤧᤰᤁᤩᤠᤱ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤢᤀᤠᤱ ᤂᤧᤴ ᤛᤡᤃᤠᤱ ᤗᤠ᤺ᤵᤔᤠ ᤕᤠᤖᤡᤵ ᤐᤥ᤺ᤰᤂᤧ॥

᥇᥋ ᤂᤧᤴ ᤕᤧᤰᤕᤰᤁᤥ ᤗᤳᤌᤡᤰ ᤕᤠᤱᤃᤧᤛᤠ᤹ᤒᤠ ᤔᤏᤠ ᤘᤕᤧ ᤁᤖ ᤂᤧᤴ ᤛᤠ᤹ᤖᤡᤰ ᤆᤠ᤺ᤵᤐᤠ ᤆᤥᤃᤧ ᤂᤧᤸᤗᤧ ᤁᤢᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ ᤕᤧᤰᤕᤰᤁᤡᤴᤏᤣ ᤋᤠᤱᤛᤧ᤺ᤵᤋᤢ॥ ᤁᤖ ᤂᤧᤴ ᤕᤠᤱᤃᤧᤛᤠ᤹ᤒᤠ ᤔᤏᤠᤴ ᤀᤠᤳᤋᤡᤸᤗᤧᤀᤠᤱ ᤂᤧᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴ॥

᥇᥌ ᤌᤢᤶᤔᤠᤏᤢ᤺ᤸᤗᤧ ᤛᤡᤰᤁᤢᤶᤏᤡᤱᤘᤠ᤺ᤴ ᤕᤶᤒᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤍᤠᤍᤡᤱ ᤐᤠ᤺ᤳᤋᤢᤱ᤹ ᤁᤖ ᤕᤠᤱᤃᤧᤛᤠ᤹ᤒᤧᤴᤏᤠᤱ ᤛᤡᤰᤁᤢᤶᤏᤡᤒᤠ ᤐᤥᤱᤔᤠ ᤛᤢᤰ ᤑᤠ᤹ᤀᤠᤱ ᤀᤠᤳᤋᤡᤸᤗᤧᤀᤠᤱ ᤔᤧᤀᤡ᤺ᤳᤋᤢᤴ ᤀᤡᤃᤪ ᤂᤧᤸᤗᤧ ᤁᤢᤒᤠ᤺ᤴᤏᤥ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤔᤧᤒᤡᤖᤢᤴ॥

᥇᥍ ᤁᤖᤛᤠᤱ. ᤀᤍᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤧᤀ᤺ᤰᤐᤠᤖ ᤁᤧᤒᤠ᤺ᤵᤐᤠ ᤜᤠᤱᤕᤢᤰᤐᤠᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤶᤔᤠᤏᤢ᤺ᤸᤗᤧᤃ

ᤛᤫᤠ᤺ᤳᤋᤠᤱ ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤶᤔᤠ ᤏᤢᤒᤠᤖᤥ॥

᥇᥎ ᤑᤧᤈᤠᤓᤧᤈᤢᤶᤏᤢ᤺ᤸᤗᤧ ᤕᤖᤡᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤸᤗᤧ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤖᤥ

ᤁᤖ ᤗᤳᤇᤠ ᤗᤠᤕᤥᤒᤠᤸᤗᤧ ᤕᤖᤡᤰ ᤏᤢᤒᤠ ᤐᤠ᤺ᤴᤜᤠ᤹ ᤔᤧᤱᤔᤠ ᤛᤢᤰᤋᤢᤖᤥ॥

᥇᥆

ᤁᤧᤛᤡᤒᤠ ᤕᤠᤱᤏᤠ ᤛᤡᤈᤠᤜᤠ᤹ᤖᤧ ᤁᤢᤏᤠᤶᤃᤧᤏᤢ᤹ᤒᤠ ᤑᤢᤱᤏᤠᤶ ᤕᤠᤱᤔᤠ ᤐᤷᤕᤠᤔᤠᤴ ᤏᤠᤶᤃᤧᤛᤢᤒᤠ ᤆᤥ᤺ᤰᤔᤠ ᤔᤧᤛᤢᤰᤋᤢᤖᤥ

ᤜᤧᤰᤁᤩᤠᤱ ᤗᤳᤌᤡᤰ ᤆᤢᤰᤛᤠ ᤀᤍᤱ ᤕᤠ᤺ᤶᤒᤰᤗᤧ ᤕᤶᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤜᤏᤧᤒᤠ ᤆᤥ᤺ᤰᤔᤠ ᤛᤢᤰᤋᤢᤖᤥ॥

᥈ ᤛᤡᤰᤁᤢᤶᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤺ᤴ ᤏᤢᤒᤠ ᤗᤠᤶᤔᤥ ᤘᤠ᤹ᤖᤥ

ᤁᤖ ᤀᤍᤱ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤺ᤴ ᤐᤧᤷᤃᤧᤰᤁᤧᤰᤐᤠ ᤗᤠᤶᤔᤥ ᤐᤣ᤺ᤰᤗᤥ॥

᥉ ᤀᤍᤱ ᤔᤏᤠᤴ. ᤗᤠᤶᤔᤥ ᤗᤠᤱ ᤗᤠᤱᤄᤣ᤺ᤰᤁᤡᤸᤗᤧᤀᤠᤱ

ᤂᤢᤏᤧ᤹ ᤁᤢᤏᤧᤜᤡ ᤛᤢ᤺ᤴᤏᤠᤱ. ᤁᤢᤀᤍᤱ ᤐᤠ᤺ᤴᤏᤡᤴ ᤁᤧᤖᤧᤰ ᤀᤢᤛᤣ᤺ᤴᤎᤠᤱ ᤆᤥᤃᤢᤛᤡᤖᤥ॥

᥊ ᤜᤠᤱᤕᤢᤰᤐᤠᤴ ᤂᤧᤏᤧ᤹ᤏᤢ ᤁᤢᤕᤠ᤺ᤰᤗᤧ᤹ᤛᤠᤱ ᤂᤧᤏᤧ᤹ ᤕᤠ᤺ᤶᤒᤰᤁᤡᤴ ᤔᤧᤗᤧᤖᤧᤴᤏᤧ᤹ᤀᤥ.

ᤂᤧᤏᤧ᤹ ᤏᤠᤛᤡ ᤌ᤺ᤳᤋᤧ᤹ᤀᤠᤱ ᤛᤫᤠ᤺ᤳ ᤕᤢᤅᤧ᤹ᤀᤥ.

ᤜᤧᤰᤁᤣ᤺ᤸᤗᤧ ᤕᤶᤒᤠ ᤕᤠ᤺ᤶᤒᤰ ᤐᤣ᤺ᤶᤔᤠᤗᤠᤶ ᤗᤧᤵᤔᤡ ᤂᤥᤔᤠ ᤁᤧᤛᤢᤰᤋᤢᤖᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤱᤃᤠ᤹ ᤗᤳᤇᤠ ᤔᤧᤴᤘᤠ᤹ᤔᤏᤠᤒᤠ ᤏᤡᤛᤢᤱᤗᤥ.

ᤀᤰᤋᤱᤒᤠ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤛᤢᤜᤠᤱᤕᤢᤰᤐᤠᤗᤠᤶ ᤐᤥᤱᤗᤥ॥

᥌ ᤀᤍᤱ ᤔᤏᤠᤜᤠ᤹ ᤌᤥ᤺ᤛ᤻ᤔᤠ ᤕᤢᤰᤛᤠᤒᤠ ᤋᤠᤰᤑᤠ ᤔᤧᤒᤡᤖᤢᤛᤡᤖᤥ

ᤜᤧᤰᤁᤩᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤕᤥᤛ᤻ᤔᤠ ᤋᤠᤰᤑᤠ ᤔᤧᤒᤡᤖᤢᤛᤡᤖᤥ॥

᥍ ᤀᤠᤱᤃᤠ᤹ ᤕᤥ᤺ᤃ᤻ᤒᤠᤜᤠ᤹ ᤀᤴ ᤔᤧᤕᤢᤰᤋᤢᤀᤠᤱ ᤔᤧᤒᤣᤒᤠ

ᤏᤢ ᤗᤠᤶᤗᤥᤒᤠᤜᤠ᤹ ᤕᤥᤃ᤻ᤒᤠ ᤜᤧᤰᤁᤣ ᤗᤠᤱᤔᤧᤄᤣᤃᤧᤒᤠ ᤏᤡᤛᤢᤱᤛᤡᤱᤅᤠᤱ ᤘᤠ᤹ᤖᤥ॥

᥎ ᤀᤠᤳᤋᤡᤸᤗᤧ ᤗᤢᤶᤒᤠ᤺ᤳ ᤋᤕᤢ᤹.

ᤂᤢᤏᤧ᤹ ᤜᤠᤒᤠ ᤂᤧᤵᤔᤥᤀᤣ ᤌᤠᤖᤥ॥

ᤀᤠᤳᤋᤡᤸᤗᤧ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤢ᤹.

ᤀᤠᤶᤓᤠ ᤂᤧᤴ ᤀᤛᤣ᤺ᤰᤁᤡᤸᤗᤧ ᤀᤃᤢᤖᤥ॥

᥏ ᤗᤢᤱ ᤜᤧᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤴ ᤗᤢᤱᤅᤡᤸᤗᤧᤀᤣ ᤂᤠ᤺ᤴᤍᤢᤖᤥ॥

ᤛᤡᤱ ᤁᤧᤄᤧ᤺ᤵᤐᤠᤴ ᤛᤡᤱᤅᤡᤸᤗᤧᤀᤣ ᤂᤠ᤺ᤴᤍᤢᤖᤥ॥

᥇᥆ ᤋ᤺ᤴᤍᤡᤴ ᤜᤠᤃᤧᤎ᤺ᤵᤐᤠ ᤆᤥ᤺ᤰᤏᤣ ᤑᤃᤪ

ᤜᤧᤰᤁᤩᤠᤱ ᤂᤧᤴ ᤕᤠᤖᤠᤵᤔᤠ ᤔᤧ᤺ᤴᤏᤣᤑᤃᤪ

ᤂᤧᤴ ᤕᤠᤱᤔᤠᤸᤗᤧ ᤛᤠ᤹ᤖᤡᤰ ᤌᤢᤶ ᤕᤠᤰᤔᤠ ᤐᤥᤱᤗᤥ॥

ᤁᤖ ᤏᤧᤜᤡᤏᤡᤱᤘᤠ᤹ᤖᤧ ᤁᤢᤗᤡᤱᤍᤥ ᤀᤠᤃᤧᤳᤗᤥ॥

᥇᥇ ᤀᤛᤣ᤺ᤰ ᤁᤧᤍᤧᤶᤒᤧᤴ ᤀᤛᤣ᤺ᤰᤁᤧᤸᤗᤧ ᤀᤃᤢᤏᤧᤑᤃᤪ

ᤂᤧᤸᤗᤧ ᤀᤛᤣ᤺ᤰᤁᤧᤴ ᤁᤢᤎᤏᤠ ᤗᤧᤱᤗ ᤕᤠ᤺ᤶᤔᤠ ᤗᤧᤛᤢᤒᤠ ᤔᤢ᤺ᤴᤎᤢᤶᤔᤡᤴ ᤌᤣ ᤀᤡᤴᤎᤠ ᤐᤥ᤺ᤰᤂᤧᤒᤣ᥅

᥇᥈ ᤛᤡᤰᤁᤢᤶᤛᤠᤒᤠᤸᤗᤧ ᤁᤢᤒᤠ᤺ᤴᤏᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤋᤠᤖᤢᤖᤥ

ᤁᤖ ᤀᤍᤱᤅᤡᤸᤗᤧ ᤁᤢᤒᤠ᤺ᤴᤏᤡᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤔᤧᤰᤂᤢᤖᤥ॥

᥇᥉ ᤁᤢᤜᤣ᤺ᤰᤛᤡᤱᤔᤥ ᤂᤧᤸᤗᤧ ᤀᤍᤱᤐᤠ᤺ᤴ ᤐᤠ᤺ᤳᤋᤢᤖᤥ

ᤁᤢᤏᤢᤵᤔᤥ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤋᤠᤵᤑᤧ᤺ᤸᤗᤡᤰᤁᤠᤱ ᤏᤠᤱᤏᤠᤱ ᤌᤠᤵᤌᤠᤵ ᤁᤧᤗ᤹ᤒᤠ ᤐᤥᤱᤗᤥ॥

᥇᥊ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤏᤠᤴ ᤆᤰᤔᤧᤸᤗ᤹ᤀᤣ ᤐᤠ᤺ᤳᤗᤥ॥

ᤁᤖ ᤋᤠᤕᤧᤶᤔᤥ ᤌᤣ ᤐᤥᤱ᤹ ᤁᤧᤗ᤹ᤒᤧᤴ ᤀᤠᤳᤋᤡᤸᤗᤧ ᤏᤡᤛᤢᤒᤣ᥅

ᤛᤡᤔᤧᤴ ᤀᤣᤃᤠᤱ ᤌᤣ ᤐᤥᤱ᤹. ᤜᤠ᤺ᤳᤗᤧᤀᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

᥇᥋ ᤀᤍᤱ ᤔᤏᤠᤴ ᤀᤠᤵᤑᤣᤰ ᤁᤢᤕᤠ᤺ᤶᤒᤰᤁᤡᤸᤗᤧ ᤏᤠᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤕᤧᤰᤕᤰᤁᤥ ᤐᤣ᤺ᤰᤔᤠ ᤗᤠᤶᤔᤠᤱ ᤂᤧᤸᤗᤧ ᤏᤡᤔᤠ ᤔᤧᤛᤢᤰᤋᤢᤴᤗᤥ॥

᥇᥌ ᤂᤧᤴ ᤗᤠᤈᤣ᤹ᤒᤠ ᤜᤠᤱᤅᤡᤴ ᤗᤳᤇᤠ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤆᤵᤐᤪᤰᤐᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ ᤏᤠᤶᤁᤧᤵᤔᤠᤏᤢ ᤛᤥᤖᤡᤰ ᤛᤠᤓᤱᤈᤠᤀᤥ ᤔᤧᤈᤖ ᤔᤧᤎᤢᤅᤢᤖ ᤔᤧᤕᤠᤰᤗᤥ.

ᤂᤧᤴ ᤗᤠᤈᤣ᤺ᤱᤃ ᤁᤢᤍ᤹ᤕᤠ᤺ᤴ ᤁᤧᤓᤧᤶᤒᤠᤖᤥ॥

᥇᥍ ᤁᤖ ᤂᤧᤴ ᤗᤠᤈᤣ᤹ᤒᤠ ᤜᤠᤱᤅᤡᤴ ᤏᤢᤒᤠ ᤜᤡᤶᤛᤕᤱᤗᤠᤶᤒᤠ

ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ ᤌᤢᤶᤗᤧ ᤗᤠᤃᤡ ᤛᤢᤕᤧᤶᤔᤥᤖᤰ ᤁᤢᤈᤠ ᤔᤧᤈᤖᤥ.

ᤁᤖ ᤛᤣ᤹ᤈᤱᤘᤠ᤺ᤴ ᤔᤧᤎᤢᤅᤢᤀᤠᤱ ᤔᤧᤶᤔᤛᤡᤱᤅᤡᤴᤗᤥ.

ᤂᤧᤴ ᤗᤠᤈᤣ᤺ᤴ ᤁᤢᤍ᤹ᤕᤠ᤺ᤴ ᤁᤧᤏᤢ᤹ᤒᤠᤖᤥ॥

᥇᥎ ᤁᤢᤗᤧᤶᤁᤧᤕᤢᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤡᤴ ᤘᤠᤕᤢᤖᤥ

ᤜᤧᤰᤁᤩᤠᤱ ᤂᤧᤴ ᤁᤢᤜᤡᤶᤔᤡᤴ ᤕᤴᤏᤠᤱ ᤆᤥ᤺ᤴᤗᤥ॥

᥇᥏ ᤛᤠᤓᤱᤈᤠ᤺ᤴ ᤆᤠᤔᤠᤸᤗᤧ ᤐᤛ᤺ᤳ ᤀᤠᤛ᤺ᤳᤗᤥ

ᤜᤧᤰᤁᤩᤠᤱ ᤛᤣ᤹ᤈᤱᤘᤠ᤺ᤸᤗᤧ ᤏᤡᤱᤘᤠ᤹ ᤋᤠᤛᤢᤖᤥ॥

ᤁᤖ ᤕᤠᤱᤅᤡᤸᤗᤧ ᤌᤣᤛᤠᤱ ᤂᤥᤍᤧᤳᤗᤥ॥

᥈᥆ ᤜᤠᤱᤅᤡᤴ ᤆᤧ᤹ᤕᤠ ᤀᤡᤱᤍᤥ ᤔᤧᤔᤧᤳᤋᤧᤴᤏᤧ᤹ᤀᤥ.

ᤁᤴ ᤁᤧᤏᤡᤱᤘᤠ᤹ᤀᤥᤀᤠᤱ ᤔᤧᤀᤡ᤺ᤳᤋᤧᤴᤏᤧ᤹ᤀᤥ॥

ᤏᤧᤳᤏᤠ ᤕᤠᤰᤑᤠᤱᤅᤥᤀᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ ᤛᤠᤰᤔᤢᤖᤠ ᤔᤧᤔᤧᤳᤋᤧᤴᤏᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤋᤠᤱᤛᤠᤱᤎᤥᤒᤠ ᤐᤢ᤺ᤸᤗᤧ ᤀᤡᤱᤄᤱ ᤋᤣ᤹ᤖᤢᤖᤥ

ᤜᤧᤰᤁᤩᤠᤱ ᤁᤧᤒᤧᤒᤠ ᤐᤢ᤺ᤸᤗᤧ ᤁᤧᤒᤠ᤺ᤴᤏᤡᤴ ᤔᤏᤠᤜᤠ᤹ ᤔᤧᤳᤋᤢᤛᤡᤖᤥ॥

ᤛᤡᤰᤁᤢᤶᤏᤡᤒᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤰ

᥇᥇

ᤁᤧᤕᤠᤱᤛᤠᤁᤢᤴᤎᤣ᤺ᤴ ᤏᤡᤱᤘᤠ᤹ ᤜᤴᤍᤧᤀᤠᤱ ᤐᤡᤖᤧᤛᤧ᤹ᤀᤥ

ᤜᤧᤰᤁᤩᤠᤱ ᤕᤖᤡᤰ ᤕᤧᤴ ᤀᤣᤃᤠᤱ ᤂᤧᤏᤧ᤹ ᤂᤧᤴ ᤕᤠᤶᤔᤥ ᤁᤧᤄᤥᤛᤢᤖᤥ॥

᥈ ᤂᤧᤏᤧ᤹ ᤏᤢᤛᤡ. ᤕᤧᤳᤇᤡ ᤔᤏᤠᤜᤠ᤹ ᤜᤠ᤺ᤳᤋᤧᤛᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤂᤧᤴ ᤁᤧᤴᤏᤡᤛᤢᤴᤗᤥ.

ᤗᤠᤈᤣ᤹ᤀᤥ ᤀᤠᤰᤋᤱᤒᤠ ᤕᤧᤳᤋᤢᤰᤂᤣ ᤋᤠᤀᤡᤖᤥ॥

᥉ ᤂᤠ᤹ᤔᤡ᤺ᤵᤐᤠᤴ ᤆᤫᤠ᤺ᤳᤋᤡᤸᤗᤧ ᤋᤡᤶᤏᤧ ᤑᤃᤪ

ᤂᤧᤸᤗᤧ ᤐᤠᤱᤃᤧᤴᤍᤡᤱ ᤘᤠᤜᤡᤳᤔᤠᤴ ᤌᤠᤛᤢᤖᤥ॥

ᤛᤡᤱᤒᤢᤱᤅᤡᤴ ᤌᤠᤱᤃᤧᤳ ᤗᤧᤵᤔᤠᤱ ᤆᤥ᤺ᤴᤇᤠᤱ ᤀᤡᤃᤪ ᤗᤠᤱᤃᤧᤳ ᤗᤧᤵᤔᤠᤱ ᤆᤥ᤺ᤴᤇᤠᤱ

ᤂᤧᤴ ᤀᤠᤳᤋᤥ ᤗᤧᤵᤔᤠᤱ ᤆᤥ᤺ᤴ ᤜᤠᤒᤠ ᤂᤧᤵᤔᤥᤀᤣ ᤏᤧᤖᤥ॥

᥊ ᤛᤢᤖᤡ᤺ᤳ ᤜᤢᤒᤠ ᤔᤡᤰᤆᤥ ᤁᤧᤔᤧᤵᤐᤧᤸᤗᤧ ᤀᤠᤵᤑᤠᤸᤗᤧᤀᤠᤱ ᤕᤠᤰᤘᤠ ᤔᤧᤍᤣᤛᤢᤴᤗᤥ

ᤂᤠ᤹ᤔᤡᤳ ᤀᤥᤃᤧᤔᤧᤵᤐᤠᤖ ᤁᤧᤏᤧᤒᤠᤸᤗᤧ ᤀᤠᤓᤧᤸᤗᤧᤀᤠᤱ ᤁᤢᤈᤠ ᤔᤧᤛᤢᤵᤛᤢᤴᤗᤥ॥

᥋ ᤛᤢᤖᤡᤳᤋᤧᤸᤗᤧ ᤁᤢᤗᤠᤶᤔᤡᤴ ᤁᤧᤴᤏᤡᤛᤢᤴᤗᤥ

ᤀᤡᤃᤪ ᤔᤧᤴᤇᤢᤰᤔᤠ ᤁᤧᤘᤠ᤹ᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛᤠᤵᤐᤥ᤺ᤰᤐᤥᤒᤠ ᤀᤅᤧ᤺ᤰᤘᤠ᤺ᤴ ᤏᤠᤘᤠᤆᤀᤡᤳ ᤗᤧᤱᤛᤡᤱᤒᤠᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤴᤇᤢᤰᤋᤢᤴᤗᤥ

ᤜᤧᤰᤁᤣᤗ᤹ᤖᤡᤰᤁᤣ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤴᤇᤢᤰᤋᤢᤴᤗᤥ॥

᥌ ᤋᤠᤏᤠᤶᤛᤠ ᤕᤠ᤹ᤖᤡ᤺ᤶᤒᤠᤴ ᤜᤣ᤹ᤖᤧᤀᤥ.

ᤕᤢ᤺ᤴᤇᤡᤰᤁᤠᤱ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤛᤫᤠ᤺ᤳ ᤔᤧᤕᤢᤅᤧᤴᤏᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤕᤠ᤹ᤖᤡ᤺ᤶᤒᤠᤸᤗᤧ ᤁᤢᤈᤠ᤹ ᤑᤳᤇᤢ᤹

ᤀᤠᤸᤗᤥ ᤜᤣ᤹ᤔᤏᤠᤒᤠ ᤕᤠ᤹ᤖᤡ᤺ᤶᤒᤠᤴ ᤀᤡᤃᤪ ᤆᤥ᤺ᤰᤔᤏᤠᤒᤠ ᤕᤠ᤺ᤶᤒᤰᤁᤡᤴ ᤀᤡ ᤏᤢᤒᤠ ᤐᤥ᤺ᤱᤒᤡ.

ᤂᤧᤴ ᤂᤧᤏᤧ᤹ ᤀᤠᤵᤑᤠᤸᤗᤧᤀᤠᤱ ᤁᤧᤴᤏᤡᤛᤢᤴᤗᤥ॥

᥍ ᤂᤠᤃᤧᤀᤥ᤺ᤵᤐᤠ ᤀᤥ᤺ᤳᤋᤡᤴ ᤏᤢᤒᤠ ᤆᤥ᤺ᤰᤗᤥ.

ᤔᤡᤰᤁᤡᤸᤗᤧ ᤏᤠᤶᤔᤡᤴ ᤀᤥᤔᤧᤵᤔᤠ ᤁᤢᤛᤡᤖᤠ᤹ ᤌᤠᤱᤗᤥ॥

᥎ ᤜᤡᤱᤔᤴᤒᤠ ᤁᤧᤖᤧᤰ ᤋᤱᤒᤣᤜᤠ᤹ᤖᤧ ᤗᤠᤃᤡ ᤛ᤺ᤳᤋᤧ᤹ᤶᤔᤧ᤹ᤀᤥ॥

ᤂᤡᤏᤡ᤹ ᤀᤠᤰᤂᤧᤴ ᤁᤣ᤺ᤸᤗᤡᤰ ᤌᤠ᤺ᤰ ᤆᤠ᤹ᤛᤠᤱ

ᤂᤧᤴᤏᤢ᤺ᤸᤗᤧ ᤁᤣ᤺ᤶᤒᤠᤃ ᤛᤡᤔᤧᤴ ᤀᤣᤃᤠᤱᤒᤠ ᤕᤧᤶᤔᤡᤴ ᤐᤥᤱᤗᤥ

ᤁᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤕᤢᤰᤂᤧᤶᤔᤧ᤹ᤀᤥ॥

ᤁᤧᤍᤠᤒᤠ ᤐᤠ᤺ᤴ ᤁᤧᤖᤧᤰ ᤌᤣᤏᤠᤎᤣᤖᤥ॥

᥏ ᤌᤠᤱᤒᤧᤴᤇᤣ. ᤂᤡᤏᤡ᤹ ᤌᤠᤱᤒᤧᤴ ᤕᤧᤶᤔᤥ ᤕᤧᤕᤧ ᤗ᤹ᤖᤧᤶᤔᤧ᤹ᤀᤥ.

ᤌᤠᤱᤒᤧᤴ ᤁᤧᤘᤕᤡᤖ ᤌᤠᤖᤡᤰ ᤏᤢᤖᤧᤶᤔᤧ ᤋᤠᤛᤧᤶᤔᤧ᤹ᤀᤥ॥

ᤏᤡᤱᤘᤠ᤺ᤸᤗᤧ ᤀᤡ᤺ᤳᤋᤢᤒᤠ ᤛᤡᤖᤠ᤹ᤃᤧᤎᤠᤱᤒᤠ ᤜᤧᤰᤁᤩᤠᤱ ᤂᤡᤏᤡ᤹ ᤔᤡᤰ ᤁᤧᤗᤠ᤺ᤵᤐᤠ ᤐᤠ᤺ᤴᤜᤠ᤹ ᤁᤧᤳᤋᤧᤶᤔᤧ᤹ᤀᤥ

ᤁᤖ ᤁᤴ ᤐᤠ᤺ᤴᤏᤡᤴ ᤆᤠᤜᤡ᤺ᤴ ᤏᤡᤱᤘᤠ᤹ᤀᤥ ᤕᤢᤰᤂᤧᤶᤔᤧ᤹ᤀᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤠᤖᤠᤳ ᤕᤢᤰᤂᤢᤖᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤌᤣ ᤐᤠ᤺ᤴᤏᤥᤀᤠᤱ ᤏᤡᤱᤛᤠᤱ ᤔᤧᤒᤢᤃᤧᤴᤏᤧ᤹ᤀᤥ.

ᤏᤠᤛᤡᤃᤧᤴ ᤁᤧᤎᤰᤁᤥᤒᤠ ᤋᤢᤰᤔᤠᤗᤠ᤺ᤰᤔᤠᤀᤥ ᤏᤡᤱᤘᤠ᤹ ᤔᤧᤒᤡᤖᤧᤴᤏᤧ᤹ᤀᤥ॥

ᤂᤧᤏᤧ᤹ ᤛᤍᤠᤍᤡᤱ ᤌᤠᤖᤡᤰ ᤌᤠᤱᤒᤧᤴ ᤏᤢ ᤁᤧᤎᤢᤶᤒᤠ ᤁᤧᤴᤘᤠ᤹ᤏᤧᤴᤗᤥ॥

᥇᥈

ᤂᤧᤸᤗᤧ ᤆᤥᤃᤢᤸᤗᤧ.

“ᤜᤡᤱᤔᤴᤏᤥ ᤀᤠᤱᤃᤠ᤹ ᤌᤣᤀᤠᤱ ᤛ᤺ᤵᤔᤠ ᤐᤠ᤺ᤴ ᤜᤥ᤺ᤵᤗᤥ”

ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤋᤠᤵᤑᤣ᤺ᤶᤒᤠ ᤕᤧᤴ ᤏᤢ ᤋᤱᤒᤣᤜᤠ᤹ ᤂᤧᤏᤡ᤹ ᤜᤡᤱᤔᤴᤏᤥ ᤋᤠᤔᤠᤏᤢ᤺ᤸᤗᤧ ᤋᤃᤡᤀᤣ

ᤌᤠᤱᤒᤧᤴ ᤁᤧᤘᤕᤡᤖᤀᤣ ᤂᤧᤏᤡ᤹ ᤏᤠᤘᤠᤃᤧᤴ ᤆᤀᤡ᤺ᤳᤍᤠᤱᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥈ ᤁᤢᤓᤠ ᤕᤧᤴᤏᤥ ᤏᤠᤶ. ᤗᤠᤒᤠ ᤏᤢ ᤂᤣᤛᤣ ᤂᤣ᤺ᤶᤛᤡᤰᤐᤠ ᤀᤥ᤺ᤳᤋᤡ᤺ᤴ ᤂᤧᤏᤧ᤹ ᤂᤠᤔᤠᤰᤐᤠ ᤁᤧᤏᤡᤛᤢᤖᤥ

ᤜᤧᤰᤁᤩᤠᤱ ᤐᤠᤱᤃᤧᤴᤍᤡᤱ ᤘᤜᤡᤳ ᤁᤧᤍᤠ᤺ᤵᤐᤠ

ᤂᤠ᤹ᤔᤡ᤺ᤵᤐᤠᤴ ᤏᤢ᤺ᤱᤔᤠ ᤋᤠᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥉ ᤂᤧᤏᤧ᤹ ᤁᤧᤗᤠᤱᤜᤠ᤹. ᤁᤧᤜᤡᤶ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ ᤌᤧᤃᤰᤁᤰᤏᤠ ᤕᤱᤔᤠ ᤜᤣ᤺ᤰᤔᤠᤏᤢ᤺ᤸᤗᤧ ᤋᤃᤡ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤢᤶᤒᤠ ᤁᤧᤎᤰᤛᤢᤒᤠᤜᤠ᤹ ᤀ᤺ᤰᤂᤢᤶ ᤑᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

ᤂᤧᤏᤧ᤹ ᤁᤧᤜᤠᤒᤥ᤹ᤒᤠᤜᤠ᤹ ᤗᤢ᤺ᤰᤔᤠ ᤏᤢ ᤆᤩᤈᤡ ᤁᤧᤏᤶᤒᤠ ᤁᤧᤛᤣᤘᤠᤖᤥᤒᤠᤜᤠ᤹ᤖᤧ ᤁᤢᤈᤠ ᤕᤢ᤺ᤵᤔᤠ ᤏᤠ᤹ᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤂᤧᤒᤩᤠᤱ ᤐᤣᤎᤠ᤺ᤵᤜᤠ᤹ᤀᤥᤗᤠᤶ ᤀᤥᤃᤧᤔᤔᤠᤖ ᤁᤧᤕᤢᤱᤔᤠ ᤔᤧᤴᤇᤢᤔᤠᤜᤠ᤹ ᤁᤧᤔᤡᤰᤁᤡᤸᤗᤧ ᤏᤢᤖᤡᤰᤁᤠᤱ ᤏᤡᤔᤠ ᤔᤧᤴᤇᤢᤰᤔᤏᤠᤒᤠ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤀᤡ᤺ᤳᤋᤧᤀᤥ॥

᥊ ᤂᤧᤏᤧ᤹ ᤁᤧᤏᤧᤓᤠᤰᤁᤧᤸᤗᤧ ᤏᤢᤖᤡᤰ ᤏᤠᤔᤧᤄᤧᤵᤛᤢᤴᤗᤥ.

ᤛᤠᤶᤗᤥ ᤛᤠᤶᤔᤧᤵᤔᤏᤠᤒᤠ ᤀᤡᤰᤗᤠ᤺ᤴ ᤀᤡᤃᤪ ᤗᤢᤱᤛᤢᤶ ᤗᤠᤀᤡᤰᤐᤠᤴ ᤂᤧᤶᤔᤠ ᤁᤧᤴᤇᤢᤰᤋᤢᤴᤗᤥ

ᤁᤖ ᤐᤢ᤺ᤴ ᤛᤠᤶᤗᤥᤛᤠᤱ ᤂᤧᤏᤧ᤹ ᤔᤡᤰᤕᤢᤔᤥᤗᤠᤶ ᤁᤧᤛᤥᤖᤥ॥

᥋ ᤆᤴᤈᤶᤒᤠᤍᤧᤴᤏᤥᤗᤠᤶ ᤂᤧᤏᤧ᤹ ᤁᤧᤕᤠ᤺ᤱᤗᤥ

ᤜᤧᤰᤁᤩᤠᤱ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤁᤡᤸᤗᤧ ᤂᤧᤏᤧ᤹ ᤁᤧᤃᤡᤖᤥ॥

ᤂᤈᤱᤛᤣ᤹ᤀᤡᤴ ᤑᤧᤰᤐᤠ ᤜᤧᤰᤁᤣ ᤁᤢᤎᤣᤃᤣ᤺ᤰᤐᤠᤴ ᤑᤢᤳᤋᤪᤡ᤺ᤱᤃᤩᤠᤖᤡᤰ ᤑᤢᤳᤗᤥ.

ᤂᤧᤏᤧ᤹ ᤗᤠᤱᤄᤣ᤺ᤰᤔᤠ ᤁᤧᤜᤰᤛᤢᤸᤗᤧ. ᤐᤩᤠ᤺ᤵᤐᤧᤴ ᤜᤧᤰᤁᤣ ᤔᤛ᤻ᤛᤢᤀᤠᤱ ᤂᤧᤏᤧ᤹ ᤀᤠᤑᤣᤰ ᤐᤧ᤺ᤱᤃᤠᤰ ᤐᤧ᤺ᤱᤃᤠᤰ ᤁᤧᤀᤢ᤺ᤱᤛᤡᤱᤗᤥ

ᤂᤧᤒᤩᤠᤱ ᤌᤣᤀᤠᤱ ᤆᤥ᤺ᤰᤔᤠ ᤁᤧᤛᤡᤖᤠ᤹ ᤔᤧᤎᤠᤱᤏᤧᤸᤗᤥ॥

ᤁᤢᤏᤢᤵᤔᤥᤒᤠ ᤛᤍᤠᤍᤡᤱᤒᤠ ᤁᤧᤜᤡᤶ ᤗᤧᤵᤔᤠᤱ ᤁᤧᤒᤣ᤺ᤰᤗ ᤁᤧᤒᤳᤗᤥ

ᤜᤧᤰᤁᤩᤠᤱ ᤔᤠᤖᤠᤶᤔᤧᤴ ᤔᤧᤖᤡᤱ ᤔᤧᤎᤰᤐᤠ ᤔᤏᤠᤜᤠ᤹ᤖᤧ ᤔᤧᤎᤡᤶᤛᤢᤖᤥ॥

᥌ ᤕᤢᤵᤐᤠ ᤛᤡᤰᤁᤪᤡ᤺ᤴ ᤛᤩᤠᤰ ᤘᤕᤠᤰ ᤐᤢ᤹ᤖᤥ.

ᤛᤠᤶᤔᤩᤠᤱ ᤂᤥᤷᤕᤠ᤺ᤴ ᤜᤧᤳᤗᤥ.

ᤘᤠᤃᤧᤱᤅᤥᤒᤠ ᤀᤡᤍᤠ᤺ᤰᤁᤡᤴ ᤛᤩᤠᤰ ᤐᤢ᤹ᤖᤥ

ᤜᤧᤰᤁᤩᤠᤱ ᤁᤢ᤺ᤴᤍᤠ᤺ᤴ ᤐᤰᤁᤪᤧ᤹ ᤜᤧᤳᤗᤥ॥

᥍ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤂᤠᤶᤔᤥᤀᤣ ᤏᤢ᤺ᤱᤒᤣ᤺ᤰᤗᤥ

ᤜᤧᤰᤁᤩᤠᤱ ᤜᤡᤱᤔᤴᤒᤠ ᤛᤠ᤺ᤱᤃᤢᤃᤧᤴ ᤛᤰᤔᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤱ ᤐᤣ᤺ᤰᤗᤥ.

ᤂᤧᤱᤃ ᤂᤢᤏᤧ᤹ ᤀᤠᤏᤡ᤹ ᤀᤠᤒᤡᤖᤧᤀᤠᤱ ᤘᤕᤧᤖᤥ॥

᥎ ᤌᤣᤏᤠᤎᤣ ᤜᤏᤧᤖᤰᤗᤥ. ᤌᤣᤏᤠᤎᤣ ᤜᤏᤧᤖᤰᤗᤥ.

ᤁᤧᤖᤧᤰ ᤜᤏᤧᤖᤰᤗᤥ ᤑᤠ᤹ᤀᤠᤱ ᤂᤠᤜᤢᤴᤛᤠᤒᤠᤸᤗᤧ ᤐᤠ᤺ᤳᤋᤢᤖᤥ॥

ᤁᤢᤏᤢᤵᤔᤠ ᤐᤠ᤺ᤴ

᥏ ᤁᤖ ᤂᤠᤜᤢᤴᤛᤠᤒᤠᤴ ᤛᤡᤰᤁᤢᤶᤏᤡᤒᤠ ᤘᤕᤧ ᤜᤧᤰᤁᤩᤠᤱ ᤂᤢᤏᤧ ᤗᤧᤛᤢᤒᤠ ᤐᤠ᤺ᤴᤏᤡᤴ ᤔᤏᤠᤜᤠ᤹ ᤜᤢ᤹ᤖᤢᤛᤡ॥ ᤂᤢᤏᤧ᤹ ᤕᤖᤡᤰ ᤂᤠᤜᤢᤴᤜᤠ᤹ ᤏᤢᤖᤡᤰᤁᤠᤱ ᤛᤠᤵᤋᤢ. ᤁᤥ᤺ᤳᤋᤢ. ᤜᤧᤰᤁᤩᤠᤱ ᤏᤢᤖᤡᤰᤁᤠᤱ ᤐᤧᤴᤇᤢᤑᤳᤇᤢ॥

᥇᥆ ᤂᤠᤜᤢᤴᤛᤠᤒᤧᤸᤗᤧ ᤛᤧᤰᤂᤠᤒᤠ ᤐᤠ᤺ᤴᤜᤠ᤹ ᤂᤥᤔᤠ ᤋᤶᤛᤡᤴ ᤆᤥᤃᤢ॥ ᤂᤧᤸᤗᤧ ᤌᤣ ᤛᤠᤵᤋᤢ. ᤂᤧᤴ ᤛᤧᤰᤂᤠ ᤘᤕᤧ॥

᥇᥇ ᤛᤡᤰᤁᤢᤶᤛᤠᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤜᤠ᤹ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤔᤣᤃᤳᤋᤢᤒᤠ ᤔᤧᤸᤗᤢᤰᤗᤠᤶ ᤀᤥᤛᤣ᤺ᤴᤎᤠᤰᤔᤠ ᤜᤠᤛᤶᤛᤶᤒᤠ ᤋᤰᤁᤠᤳ ᤜᤧᤰᤁᤣ ᤗ᤹ ᤜᤧᤰᤁᤩᤠᤱ ᤑᤢᤱᤔᤏᤠᤒᤠ ᤂᤠᤜᤢᤴᤜᤠ᤹ᤃ ᤁᤧᤎᤢᤶᤒᤠ ᤆᤥ᤺ᤰᤔᤏᤠᤀᤠᤱ ᤌᤧᤵᤔᤏᤠᤒᤠ ᤑᤧᤴᤋᤡᤱ ᤜᤧᤰᤁᤣ ᤗ᤹॥ ᤗᤳᤌᤡᤰᤗᤰ ᤔᤧᤸᤗᤢᤰᤁᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤀᤠᤏᤡ᤹ ᤀᤠᤒᤡᤖᤧᤒᤠᤖᤥ॥

᥇᥈ ᤀᤠᤛ᤻ᤛᤠᤀᤣ. ᤀᤠᤸᤗᤛᤠᤱ ᤁᤢᤓᤠ ᤛᤠᤶᤍᤡᤱᤜᤠ᤹ ᤐᤡᤏᤧᤖᤥ॥

ᤛᤠᤵᤐᤴ ᤛᤠᤵᤔᤠᤸᤗᤧ ᤁᤢᤏᤢᤵᤔᤠ ᤜᤥᤵ ᤜᤧᤰᤁᤩᤠᤱ ᤕᤖᤡᤰ ᤛᤠᤵᤗᤠ ᤏᤡ᤺ᤵᤔᤠᤖᤧ ᤏᤠᤛᤡᤃᤧᤴ ᤌᤰᤁᤡᤴ ᤏᤠᤖᤥ॥

᥇᥉ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤄᤧᤵᤛᤢ. ᤀᤠᤸᤗ ᤗᤳᤇᤠ ᤐᤠ᤺ᤴᤗᤰ ᤐᤠ᤺ᤵᤔᤠ ᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤖᤧ᤹ᤀᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤱᤈᤠ᤺ᤱᤅᤡᤴ ᤀᤡ᤺ᤳᤋᤧ ᤏᤠ᤺ᤳᤋᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤶᤔᤩᤠᤰ ᤆᤥ᤺ᤰᤔᤠᤖᤰ ᤔᤏᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠᤖᤥ॥

᥇᥊ ᤀᤠᤏᤡ᤹ ᤆᤥ᤺ᤰᤔᤏᤠᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤡᤴ

ᤏᤢᤒᤠ ᤐᤥ᤺ᤱᤛᤠᤱ ᤀᤡᤃᤪ ᤋᤠᤵᤑᤧ᤺ᤶᤒᤠ ᤐᤥ᤺ᤱᤛᤠᤱ.

ᤛᤫᤠ᤺ᤳᤋᤠᤱ ᤆᤥ᤺ᤰᤔᤏᤠᤒᤠ ᤕᤠ᤺ᤶᤒᤰᤁᤡᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤛᤧᤴ ᤆᤥᤃᤢᤖᤥ॥

ᤛᤥᤗᤥᤔᤏᤖᤧ ᤁᤢᤛᤠᤶᤗᤥ

ᤛᤠᤵᤐᤴ ᤏᤡᤛᤢᤶ

ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤛᤠᤶᤗᤥ᤺ᤴ ᤗᤢᤱᤔᤠ᤹ ᤜᤡ᤺ᤵᤛᤡᤱᤔᤠ ᤛᤠᤶᤔᤡᤸᤗᤠᤜᤠ᤹ᤖᤧᤴ ᤗᤳᤇᤠ ᤛᤠᤶᤗᤥᤛᤢᤶᤗᤥ॥ ᤁᤴ ᤛᤠᤔᤡᤸᤗᤠ-ᤛᤢᤶᤔᤡᤴ ᤕᤖᤡᤰᤋᤱᤒᤠ ᤕᤧᤶᤒᤡᤳᤇᤠ᤺ᤸᤗᤧ ᤔᤧᤴᤇᤢᤔᤠᤴ ᤜᤧᤰᤁᤩᤠᤱ ᤔᤧᤴᤇᤢᤔᤠ᤺ᤸᤗᤧ ᤕᤧᤶᤒᤡᤳᤇᤠᤴ ᤛᤠᤶᤔᤧᤳᤋᤢᤒᤠ ᤛᤠᤶᤗᤥ᤺ᤸᤗᤧ ᤁᤢᤏᤠᤀᤡᤒᤧ᤺ᤰᤁᤥ ᤘᤠ᤹॥ ᤁᤴ ᤛᤠᤵᤐᤴᤏᤡᤴ ᤛᤥᤗᤥᤔᤏᤖᤧ ᤏᤢᤒᤠ ᤁᤢᤛᤠᤶᤗᤥᤀᤠᤱ ᤔᤧᤔᤧᤳᤋᤢ ᤌᤣᤀᤠᤱᤓᤧᤸᤗᤧ ᤁᤴ ᤛᤠᤶᤗᤥᤜᤠ᤹ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤛᤠᤵᤋᤢᤀᤠᤱ ᤘᤕᤧ ᤁᤧᤗ᤹ᤒᤠ ᤐᤠ᤺ᤴᤏᤥ ᤔᤏᤠᤜᤠ᤹ ᤐᤠ᤺ᤵᤔᤠ ᤔᤧᤍᤧᤴ॥

ᤁᤴ ᤛᤠᤶᤗᤥᤜᤠ᤹ᤖᤧ ᤁᤢᤒᤣ᤺ᤱᤃ᤻ ᤕᤜᤢᤍᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥᤒᤠ ᤁᤠ᤹ᤀᤡ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤘᤠ᤹ ᤂᤧᤒᤩᤠᤱ ᤂᤪᤡᤛ᤻ᤋᤠᤏᤡᤜᤠ᤹ᤖᤧᤃ ᤂᤪᤡᤛ᤻ᤋᤧᤴ ᤏᤢ ᤂᤢᤏᤧ᤹ ᤁᤢᤛᤣᤛᤣᤜᤢᤵᤗᤰ ᤗᤢᤶᤔᤥᤒᤠ ᤁᤠ᤹ᤀᤡ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖᤥ॥

ᤋᤠᤱᤒᤠ ᤌᤠᤔᤡᤱ

ᤌᤡᤰᤛᤡᤃᤣ᤺ᤰᤐᤠ ᤛᤠᤶᤗᤥ ᥇:᥇–᥈:᥍

ᤏᤡᤛᤡᤃᤣ᤺ᤰᤐᤠ ᤛᤠᤶᤗᤥ ᥈:᥎–᥉:᥋

ᤛᤢᤶᤛᤡᤃᤣ᤺ᤰᤐᤠ ᤛᤠᤶᤗᤥ ᥉:᥌–᥋:᥇

ᤗᤡᤛᤡᤃᤣ᤺ᤰᤐᤠ ᤛᤠᤶᤗᤥ ᥋:᥈–᥌:᥉

ᤅᤠᤛᤡᤃᤣ᤺ᤰᤐᤠ ᤛᤠᤶᤗᤥ ᥌:᥊–᥎:᥊

ᤋᤢᤰᤛᤡᤃᤣ᤺ᤰᤐᤠ ᤛᤠᤶᤗᤥ ᥎:᥋-᥇᥊

ᤛᤥᤗᤥᤔᤏᤖᤧ ᤁᤢᤛᤠᤶᤗᤥ

᥇

ᤛᤥᤗᤥᤔᤏᤖᤧ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤛᤠᤶᤗᤥᤜᤠ᤹ ᤜᤠᤒᤠ ᤁᤴᤗᤥ-

ᤌᤡᤰᤛᤡᤃᤣ᤺ᤰᤐᤠ ᤛᤠᤶᤗᤥ

ᤔᤧᤴᤇᤢᤔᤠ-

᥈ ᤂᤧᤏᤧ᤹ ᤁᤧᤶᤒᤪᤠ᤺ᤸᤗᤧ ᤀᤠᤱᤃᤠ᤹ ᤆᤢᤵ ᤁᤧᤔᤧᤳᤋᤠᤖᤥ.

ᤂᤧᤏᤧ᤹ ᤁᤧᤗᤢᤱᤔᤠ᤹ ᤜᤡ᤺ᤵᤔᤠᤴ ᤛᤣ᤹ᤈ᤺ᤱᤘᤠ᤺ᤴᤏᤢ᤺ᤸᤗᤧᤀᤠᤱ ᤏᤢᤒᤠ ᤆᤥ᤺ᤰᤗᤥ॥

᥉ ᤂᤧᤏᤧ᤹ ᤁᤧᤏᤠᤶᤏᤢ᤹ᤔᤠᤴ ᤆᤠ᤹ᤖᤡᤰ ᤛᤡᤖᤠ᤹ᤁᤧᤎᤠᤱᤒᤠ ᤆᤥᤰ.

ᤂᤧᤏᤧ᤹ ᤁᤧᤔᤡᤱᤅᤡᤴ ᤑᤢᤱᤏᤠᤶ ᤜᤢᤱᤔᤏᤠᤒᤠ ᤜᤧᤰᤁᤣ ᤗ᤹ᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤔᤧᤴᤇᤢᤔᤠ ᤜᤡᤴᤈᤠ᤹ᤜᤠ᤹ᤖᤧ ᤂᤧᤏᤧ᤹ ᤗᤢᤱᤔᤠ᤹ ᤁᤧᤴᤜᤡ᤺ᤵᤗᤥ॥

᥊ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤋᤣ᤹ᤖᤠᤱᤅᤧ᤹ᤀᤥ.

ᤀᤠᤴᤇᤡ᤹ ᤂᤧᤳᤏᤧᤳᤇᤡᤀᤠᤱ ᤐᤡᤳᤇᤡᤖᤥ.

ᤂᤧᤏᤧ᤹ ᤀᤠᤱᤃᤠ᤹ ᤀᤠᤜᤠᤱ ᤐᤥ᤺ᤰᤂᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤕᤠᤰᤑᤠᤀᤥ ᤋᤣ᤹ᤖᤠᤱᤅᤧ᤹ᤀᤥ॥

ᤋᤣ᤺ᤱᤈᤢᤶᤜᤠ᤹-

ᤀᤠᤴᤇᤡ᤹ ᤛᤥᤛᤥᤖᤡᤰ ᤛ᤺ᤳᤇᤡᤖᤥ.

ᤛᤣ᤹ᤈ᤺ᤱᤘᤠ᤺ᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤧᤏᤧ᤹ ᤁᤧᤗᤢᤱᤔᤠ᤹ ᤜᤡ᤺ᤶᤔᤧᤴ ᤀᤡ᤺ᤳᤇᤢᤖᤥ॥

ᤔᤧᤴᤇᤢᤔᤠ-

ᤁᤧᤖᤧᤰ ᤔᤧᤴᤇᤢᤔᤜᤠ᤹ᤖᤧ ᤂᤧᤏᤧ᤹ ᤗᤢᤱᤔᤠ᤹ ᤁᤧᤶᤜᤡ᤺ᤵᤗᤥ॥

᥋ ᤕᤖᤢᤛᤗᤧ᤺ᤶᤔᤥᤒᤠ ᤔᤧᤴᤇᤢᤔᤠᤛᤣ᥄

ᤀᤠᤱᤃᤠ᤹ ᤔᤠᤰᤛᤧᤶᤛᤧᤶᤔᤠ ᤆᤥ᤺ᤰᤁᤠᤖᤥ

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤏᤢᤔᤠ ᤆᤥ᤺ᤰᤁᤠᤖᤥ.

ᤁᤣᤍᤠᤖᤒᤠ ᤕᤧ᤺ᤱᤄᤠᤍᤧᤴᤏᤥ ᤛᤠ᤺ᤱᤃᤠᤜᤡᤶ ᤜᤧᤰᤁᤣ ᤔᤠᤰᤁᤧᤗ᤹ᤔᤠ.

ᤜᤧᤰᤁᤣᤛᤠᤱ ᤛᤥᤗᤥᤔᤏᤖᤧ ᤁᤢᤜᤠᤱᤜᤡᤶᤔᤥᤒᤠ ᤑᤥ᤺ᤴᤍᤠ ᤜᤧᤰᤁᤣ ᤐᤏᤢᤏᤢᤔᤠ॥

᥌ ᤏᤠᤶᤔᤡᤸᤗᤧ ᤛᤧ᤺ᤰᤋᤠᤱᤅᤠᤱ ᤔᤠᤰᤋᤠᤱᤔᤠ ᤐᤥ᤺ᤰᤂᤠᤱᤒᤠᤸᤗᤧ ᤆᤥᤃᤢᤸᤗᤧ

ᤁᤧᤏᤡᤱᤘᤠ᤹ᤔᤠᤖ ᤀᤥᤔᤧᤔᤳᤋᤠᤱᤅᤧ᤹.

ᤀᤠᤶᤓᤢ᤹ ᤀᤠᤴᤛᤠ᤹ᤜᤠ᤹ ᤀᤠᤱᤃᤠ᤹ᤏᤢ ᤂᤢᤏᤡ᤹ ᤛᤡᤰ ᤐᤥᤃᤧᤀᤠᤱ ᤘᤕᤧᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ

ᤀᤠᤱᤃᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤠᤱᤅᤠᤱ ᤘᤕᤧᤖᤥ॥

ᤀᤠᤱᤃᤠ᤹ ᤀᤠᤵᤑᤣᤰ ᤀᤥᤔᤳᤇᤡᤱᤔᤠ ᤆᤥ᤺ᤰᤛᤡᤱᤔᤠ ᤕᤧᤶ ᤔᤧᤱᤄᤥᤒᤠᤴᤗᤥ॥

᥍ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤒᤣ. ᤀᤠᤱᤃᤠ᤹ ᤔᤧᤳᤋᤠᤱᤅᤧ᤹ᤀᤥ

ᤁᤧᤔᤧᤸᤗᤢᤰ ᤔᤧ᤺ᤴᤍᤠ ᤆᤠᤖᤠᤶᤛᤧ ᤂᤧᤏᤧ᤹ ᤀᤠᤳᤋᤥ ᤁᤧᤍᤣ᤹ᤖᤢᤛᤡᤒᤣ᥅

ᤗᤧᤴᤍᤡᤰᤐᤠ ᤏᤠᤶᤔᤥ ᤂᤧᤱᤜᤠ᤹ ᤀᤠᤳᤋᤡ ᤔᤧᤏᤠ᤺ᤶᤛᤡᤱᤒᤠᤒᤣ᥅

ᤂᤧᤒᤩᤠᤱ ᤘᤣ᤹ ᤐᤡᤳᤁᤶᤒᤠᤜᤠ᤹ᤖᤧ ᤂᤢᤏᤡ᤹ ᤐᤡᤳᤗᤢᤵᤐᤥ

ᤀᤠᤱᤃᤠ᤹ ᤂᤧᤏᤧ᤹ ᤁᤥ᤺ᤵᤔᤠᤖ ᤘᤠ᤹ᤔᤠ ᤔᤧᤒᤥ᤺ᤱᤏᤧᤴᤗᤥ॥

ᤆᤢᤶᤍᤣᤱᤜᤠ᤹-

᥎ ᤔᤧᤴᤇᤢᤔᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤐᤏᤢᤏᤢᤔᤠᤀᤣ.

ᤌᤣ ᤂᤧᤴ ᤋᤧᤴᤏᤡᤴ ᤂᤧᤏᤧ᤹ ᤁᤧᤴᤏᤡᤛᤢᤶᤒᤡ᥅

ᤔᤧᤸᤗᤢᤰ ᤔᤧ᤺ᤴᤍᤠᤗᤢᤵᤜᤠ᤹ ᤋᤡᤶᤍᤧᤛᤧ᤹ᤖ ᤐᤣᤃᤧ᤹ᤀᤥ

ᤜᤧᤰᤁᤩᤠᤱ ᤐᤡᤳᤁᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤠᤰᤛᤠ᤺ᤸᤗᤧ ᤁᤢᤒᤣᤛᤠᤱ ᤁᤧᤔᤧ᤺ᤴᤍᤠᤰᤜᤠ᤹ ᤁᤔᤧᤛᤧ᤹ᤀᤥ॥

ᤕᤧᤶᤒᤡᤳᤇᤠ-

᥏ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ.

ᤑᤠᤖᤥ ᤜᤠᤱᤅᤡᤸᤗᤧ ᤁᤢᤀᤴᤗᤠ᤺ᤸᤗᤧ ᤀᤴᤔᤠ᤺ᤴᤏᤢ ᤂᤧᤏᤧ᤹ ᤋᤱᤏᤧᤖᤥ॥

᥇᥆ ᤂᤧᤏᤧ᤹ ᤁᤧᤏᤧᤍᤧᤱᤒᤥ ᤁᤧᤎᤧᤃᤣ᤺ᤰ ᤀᤡ᤺ᤴ ᤌᤠ᤺ᤸᤗᤧ ᤏᤢᤒᤠ ᤏᤡᤍᤧᤳᤗᤥ

ᤜᤧᤰᤁᤩᤠᤱ ᤕᤠᤱᤀᤡᤳᤇᤣ ᤜᤠᤖᤠ᤺ᤸᤗᤧ ᤁᤧᤏᤡᤃᤡᤱᤔᤧᤴ ᤏᤢᤒᤠ ᤂᤧᤶᤍᤢᤀᤠᤱ ᤐᤳᤗᤥ॥

᥇᥇ ᤕᤢᤵᤐᤠ᤺ᤸᤗᤧ ᤁᤠᤵᤋᤢᤒᤠ ᤛᤠᤶᤔᤩᤠᤱ ᤁᤦ᤺ᤴ

ᤀᤠᤏᤡᤃᤧ ᤂᤧᤏᤧ᤹ ᤁᤧᤗᤠᤃᤡ ᤌᤃᤢᤶᤒᤧᤖᤥ॥

ᤔᤧᤴᤇᤢᤔᤠ-

᥇᥈ ᤀᤠᤱᤃᤠ᤹ ᤀᤠᤜᤠᤱᤅᤡᤴ ᤀᤠᤒᤠᤅᤣ ᤁᤢᤏᤧᤳᤏᤠᤀᤥ ᤏᤠ᤺ᤶᤛᤡᤱᤅᤠᤱ ᤏᤧᤛ᤻ᤛᤧᤸᤗᤧ

ᤑᤢᤱᤏᤠᤶᤔᤡᤸᤗᤧ ᤁᤢᤏᤠᤶᤏᤢ᤹ᤔᤧᤴ ᤁᤢᤏᤠᤶᤓᤫᤠ᤺ᤱ ᤛᤧᤖᤧᤖᤥ॥

᥇᥉ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤀᤠᤛᤠᤱᤒᤣᤀᤥ ᤑᤥ᤺ᤶᤔᤏᤠᤀᤠᤱ ᤁᤧᤒᤵᤐᤠ

ᤐᤠᤱᤒ᤺ᤳ ᤑᤢᤱᤔᤧᤸᤗᤧ ᤁᤢᤛᤢᤱᤔᤧᤴ ᤜᤧᤰᤁᤣ ᤗ᤹ᤖᤥ॥

᥇᥊ (ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤀᤣᤏ-ᤃᤍᤡᤒᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ

ᤁᤧᤓᤧᤰᤐᤠ ᤋᤠᤶᤓᤢᤱᤒᤠ ᤑᤢᤱ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥)

ᤕᤧᤶᤒᤡᤳᤇᤠ-

᥇᥋ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ.

ᤂᤧᤏᤧ᤹ ᤆᤠ᤹ᤖᤡᤰ ᤐᤏᤢᤏᤢᤔᤠ ᤁᤧᤈᤥ᤺ᤰᤗᤥ᥄ ᤆᤠ᤹ᤖᤡᤰ ᤐᤏᤢᤏᤢᤔᤠ ᤁᤧᤈᤥ᤺ᤰᤗᤥ᥄

ᤏᤧᤳᤇᤡ ᤁᤧᤔᤡᤰᤜᤠ᤹ ᤛᤠᤵᤐᤧᤳᤋᤪᤢ᤺ᤰᤔᤠᤜᤠ᤹ ᤜᤧᤰᤁᤣ ᤗ᤹ᤖᤥ᥄

ᤔᤧᤴᤇᤢᤔᤠ-

᥇᥌ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤒᤣ.

ᤂᤧᤏᤧ᤹ ᤛᤠ᤹ᤖᤡᤰ ᤏᤢᤒᤠ ᤁᤧᤈᤥ᤺ᤰᤗᤥ᥄

ᤂᤧᤏᤧ᤹ᤃ ᤀᤠᤱᤃᤠ᤹ ᤆᤠ᤹ᤖᤡᤰ ᤀᤠᤏᤡᤱᤘᤠ᤹ ᤁᤧᤍᤠᤛᤢᤖᤥ᥄

ᤛᤖᤣ᤺ᤰᤕᤠ᤺ᤵᤐᤠᤴ ᤀᤠᤴᤇᤡ᤹ ᤏᤧᤳᤏᤠ ᤐᤥᤱᤗᤥ॥

᥇᥍ ᤛᤠᤶᤔᤠᤱᤛᤡᤱᤅᤡᤴ ᤀᤠᤴᤇᤡ᤹ ᤜᤡᤶᤔᤥᤒᤠ ᤐᤧᤖᤧᤶᤛᤡᤱ ᤐᤥᤱᤗᤥ.

ᤀᤠ᤺ᤱᤛᤡᤱᤜᤠ᤹ ᤀᤠᤴᤇᤡ᤹ ᤗᤡᤱᤂᤠᤶᤒᤢ ᤐᤥᤱᤗᤥ॥

᥈

ᤀᤠᤱᤃᤠ᤹ᤃ ᤛᤠᤖᤥᤏᤒᤠ ᤗᤥᤈᤡ ᤑᤢᤱᤀᤠᤖᤥ.

ᤏᤧᤘᤠᤗᤠ ᤗᤢᤶᤔᤥᤒᤠ ᤗᤧᤰᤘᤠ ᤑᤢᤱᤀᤠᤖᤥ॥

ᤕᤧᤶᤒᤡᤳᤇᤠ-

᥈ ᤋᤡᤱᤃᤪᤣᤰ ᤗᤢᤶᤔᤥ ᤂᤥᤃᤧᤍᤧᤵᤐᤠ ᤗᤧᤰᤘᤠ ᤑᤢᤱ ᤜᤧᤰᤁᤣ

ᤔᤧᤴᤇᤩᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤗᤢᤱᤔᤠ᤹ ᤜᤡ᤺ᤵᤋᤢᤱᤔᤧᤴ ᤘᤠ᤹ᤖᤥ॥

ᤔᤧᤴᤇᤢᤔᤠ-

᥉ ᤋᤠᤶᤓᤢᤱ ᤛᤡᤱᤒᤢᤱᤜᤠ᤹ ᤗᤢᤶᤔᤥ ᤗᤳᤇᤠ ᤏᤠᤱᤛᤣ᤹ ᤛᤡᤱᤒᤢᤱ ᤜᤧᤰᤁᤣ

ᤌᤠᤱᤒᤧᤴᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤘᤠ᤹ᤖᤥ॥

ᤂᤧᤸᤗᤧ ᤀᤡ᤺ᤵᤋᤢᤒᤠ ᤏᤠᤶᤈᤡ᤺ᤰᤂᤥ᤹ ᤛᤡᤃᤠᤱ ᤕᤢᤱᤔᤠ ᤀᤠᤛᤡᤖᤠ᤹ ᤌᤠᤱᤗᤥ

ᤂᤧᤸᤗᤧ ᤁᤢᤈᤠ᤹ᤀᤡᤴ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤈᤠᤏᤢ᤹ᤖ ᤏᤡᤛᤢᤱᤗᤥ॥

᥊ ᤂᤢᤏᤧ᤹ ᤀᤠᤱᤃᤠ᤹ ᤁᤢᤈᤠᤔᤠ ᤁᤢᤎᤢᤱᤔᤠᤍᤧᤴᤏᤥ ᤋᤣ᤹ᤖᤠᤱᤗᤥ

ᤜᤧᤰᤁᤩᤠᤱ ᤀᤠᤛᤶᤍᤠᤱ ᤗᤢᤱᤔᤠ᤹ ᤜᤡ᤺ᤶᤔᤠ ᤏᤡᤛᤠᤴ ᤑᤳᤇᤢᤖᤥ॥

᥋ ᤆᤧᤸᤗᤧᤰᤛᤣ᤹ ᤂᤧᤰᤕᤠ᤺ᤸᤗᤧ ᤀᤠᤱᤃᤠ᤹ ᤁᤧᤎᤢᤶᤔᤠ ᤆᤥᤃᤠᤱᤅᤧ᤹ᤀᤥ.

ᤏᤠᤱᤛᤣ᤹ᤀᤡᤸᤗᤧ ᤀᤠᤱᤃᤠ᤹ ᤀᤠᤕᤠᤶ ᤆᤠᤱᤈᤠᤱ ᤆᤥᤃᤧ᤹ᤀᤥ॥

ᤗᤢᤱᤔᤠ᤹ ᤜᤡ᤺ᤶᤔᤧᤸᤗᤧ ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥌ ᤁᤢᤓᤧᤴᤇᤠᤱ ᤜᤢᤰᤁᤡᤴ ᤀᤠᤎᤧᤃᤣ᤺ᤰ ᤛᤡᤃᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤁᤢᤈᤢᤵᤛᤠᤱ ᤜᤢᤰᤁᤡᤸᤗᤧ ᤀᤠᤱᤃᤠ᤹ ᤜᤧᤵᤐᤠᤖᤥ॥

᥍ ᤕᤖᤢᤛᤗᤧᤔᤒᤠ ᤔᤧᤴᤇᤢᤔᤠᤛᤣ᥄

ᤀᤠᤱᤃᤠ᤹ᤏᤢ ᤔᤠᤱᤜᤢᤵ ᤆᤥᤃᤧᤶᤔᤧ᤹ᤀᤥ.

ᤐᤧ᤺ᤱᤘᤠ ᤏᤢ ᤛᤩᤠ᤺ᤰᤐᤧᤸᤗᤧ ᤁᤢᤔᤡᤱᤅᤥ ᤔᤠᤱᤜᤢᤵ ᤆᤥᤃᤧᤶᤔᤧ᤹ᤀᤥ

ᤂᤧᤶᤒᤩᤠᤱ ᤀᤰᤂᤣ ᤐᤠ᤺ᤳᤋᤧᤶᤔᤧ᤹ᤀᤥ

ᤀᤠᤴᤇᤡᤃᤧ ᤗᤢᤱᤔᤠ᤹ ᤜᤡ᤺ᤵᤏᤧᤛᤡᤃᤧᤒᤠ ᤐᤠ᤺ᤴᤏᤥ ᤀᤠᤴᤜᤶᤛᤧᤶᤔᤡᤴᤏᤧ᤹ᤀᤥ॥

ᤏᤡᤛᤡᤃᤣ᤺ᤰᤐᤠ ᤛᤠᤶᤗᤥ

ᤔᤧᤴᤇᤢᤔᤠ-

᥎ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤸᤗᤧ ᤁᤢᤀᤡᤰᤗᤠ᤺ᤴ ᤂᤧᤵᤛᤢᤱᤗᤥ.

ᤁᤥ᤺ᤰᤔᤠ ᤑᤠᤱᤈᤱ ᤛᤶᤎᤠᤱ ᤗᤥ᤺ᤰᤗ ᤐᤡᤴᤗᤥ

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ ᤏᤠ᤺ᤰᤛᤢᤖ॥

᥏ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠᤴ ᤆᤠ᤺ᤳᤆᤠ᤺ᤵᤐᤠ ᤐᤧ᤺ᤱᤘᤠ ᤜᤧᤰᤁᤣ ᤗ᤹ᤖᤥ.

ᤀᤡᤃᤪ ᤌᤠᤱᤒᤧᤴ ᤂᤡᤖᤣᤒᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

ᤂᤢᤏᤧ᤹ᤃ ᤀᤠᤏᤡᤃᤣ ᤗᤢᤱᤎᤠᤰᤁᤡᤸᤗᤧ ᤁᤢᤀᤣᤃᤠᤱ ᤕᤧᤵᤗᤥ.

ᤜᤧᤰᤁᤩᤠᤱ ᤐᤣᤎᤠ᤺ᤵᤐᤥᤗᤠᤶᤒᤠ ᤀᤥᤔᤖᤥ

ᤂᤧᤒᤩᤠᤱ ᤐᤣᤎᤠ᤺ᤵᤐᤥᤒᤠ ᤜᤱᤜᤱᤍᤠᤱᤒᤠᤗᤠᤶ ᤔᤡᤰᤆᤥ ᤔ᤹ᤖᤥ॥

᥇᥆ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤀᤠᤱᤃᤠ᤹ᤏᤢ ᤋᤠ᤹ᤈᤧᤱᤗᤥ॥

ᤕᤧᤶᤒᤡᤳᤇᤠ-

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ. ᤐᤥᤃᤧ᤹ᤀᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ. ᤀᤠᤱᤃᤠ᤹ᤏᤢ ᤑᤧᤖᤧ᤹ᤀᤥ॥

᥇᥇ ᤆᤢᤱᤛᤡ᤺ᤰᤔᤠᤴ ᤗᤧᤰᤋᤧ ᤐᤣᤖᤥ.

ᤘᤜᤡᤳ ᤌᤠᤔᤠᤴᤏᤠᤱ ᤔᤠᤖᤧᤒᤧᤖᤥ.

᥇᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤑᤢᤱᤜᤠ᤹ ᤑᤧᤰᤋᤧᤀᤠᤱ ᤕᤢᤱᤗᤥ.

ᤛᤠᤶᤗᤥᤔᤠ ᤕᤧᤶᤔᤡᤴ ᤀᤠᤶᤓᤠ ᤁᤴᤗᤥ.

ᤀᤠᤏᤡ᤹ ᤗᤠᤈᤣ᤹ᤀᤥ ᤐᤢᤳᤋᤢ᤺ᤰᤁᤣᤜᤠ᤹ ᤔᤧᤒᤠ᤺ᤵᤐᤠ ᤂᤧᤶᤍᤧᤳᤗᤥ॥

᥇᥉ ᤐ᤺ᤳᤇᤣ᤹ᤜᤠ᤹ ᤋᤢᤶᤔᤠ ᤀᤡ᤺ᤳᤋᤧᤀᤠᤱ ᤘᤠ᤹ᤖᤥ.

ᤛᤢᤖᤡᤳᤋᤧᤴ ᤆᤧᤸᤗᤧᤰᤛᤣ᤹ ᤑᤢᤱᤜᤠ᤹ᤖᤧ ᤁᤢᤏᤠᤶᤔᤡᤸᤗᤧ ᤌᤡᤶᤛᤢᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ. ᤑᤧᤖᤧ᤹ᤀᤥ.

ᤀᤠᤱᤃᤠ᤹ ᤐᤏᤢ ᤀᤠᤏᤢᤔᤣ. ᤀᤠᤱᤃᤠ᤹ᤏᤢ ᤑᤧᤖᤧ᤹ᤀᤥ॥

᥇᥊ ᤕᤠᤰᤐᤣᤴ ᤁᤠ᤹ᤖᤧᤀᤠᤱ ᤂᤧᤸᤗᤧᤰ ᤐ᤺ᤰᤂᤧᤒᤠ ᤋᤧᤴᤏᤥ

ᤁᤧᤈᤡᤱᤛᤡᤱᤒᤠᤀᤠᤱ ᤁᤧᤕᤢᤱᤒᤠ ᤀᤠᤛᤠᤵᤐᤧᤳᤋᤪᤢ᤺ᤰᤔᤠᤏᤧᤖᤥ.

ᤂᤧᤏᤧ᤹ ᤏᤢᤔᤠ ᤁᤧᤏᤠᤖᤠᤴ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹ᤀᤥ.

ᤂᤧᤏᤧ᤹ ᤛᤣ᤺ᤶᤛᤣ᤺ᤶᤒᤠ ᤁᤧᤀᤡᤰᤗᤠ᤺ᤴ ᤂᤧᤶ ᤐᤠᤱᤄᤠᤱᤅᤧ᤹ᤀᤥ᥄

᥇᥋ ᤀᤠᤴᤇᤡ᤹ ᤆᤧᤸᤗᤧᤰᤛᤣᤸᤗᤧ ᤁᤢᤓᤢᤱᤑᤧᤰᤔᤣᤳ ᤑᤧᤰᤔᤠ ᤕᤧᤶᤔᤥ

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤑᤧᤳᤗᤠ᤺ᤶᤔᤠᤏᤢ᤺ᤸᤗᤧ ᤋᤃᤡᤀᤣ

ᤂᤧᤴ ᤆᤢᤈᤢᤰᤛᤠ ᤁᤡᤎᤡᤒᤠᤜᤠ᤹ ᤋᤧᤶᤛᤧᤛᤧ᤹ᤀᤥ॥

ᤔᤧᤴᤇᤢᤔᤠ-

᥇᥌ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤒᤠᤴ ᤀᤠᤱᤃᤠ᤹ᤀᤡᤴᤏᤣᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ᤀᤧᤴᤏᤠᤖᤥ॥

ᤂᤢᤏᤧ᤹ᤃ ᤗᤧᤰᤘᤠᤓᤢᤱᤜᤠ᤹ᤖᤧ ᤁᤢᤗᤢᤶᤔᤥ

ᤁᤢᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤆᤠᤖᤠᤶᤛᤢᤛᤡᤖᤥ.

᥇᥍ ᤋᤠᤏᤠᤶᤒᤠ ᤛᤢᤖᤡᤳᤋᤧᤴ ᤔᤧᤴᤜᤢᤀᤣ ᤌᤠᤖᤡᤰ

ᤂᤶᤓᤩᤠᤱ ᤂᤠᤎᤠᤶᤔᤠᤏᤢ᤺ᤸᤗᤧ ᤋᤃᤡ॥

ᤗᤢᤱᤔᤠ᤹ ᤜᤡ᤺ᤵᤏᤧᤔᤣ. ᤏᤢ᤺ᤰᤂᤧ ᤋᤩᤧ᤹ᤀᤥ.

ᤒᤣᤋᤣᤖᤒᤠ ᤁᤥ᤺ᤰᤔᤠᤀᤥ ᤂᤡᤖᤣᤒᤠᤴ ᤏᤢ ᤐᤧᤱᤘᤠᤴ ᤜᤧᤰᤁᤣ

ᤂᤧᤴ ᤜᤧᤰᤁᤣ ᤂᤧᤏᤧ᤹ᤀᤠᤱ ᤏᤢ᤺ᤰᤂᤧ ᤋᤩᤧ᤹ᤀᤥ॥

ᤔᤧᤴᤇ᤻ᤕᤠ᤺ᤸᤗᤧ ᤁᤢᤛᤧᤵᤔᤠᤱ

᥉

ᤛᤧᤴᤍᤡᤰ ᤌᤰᤔᤠ ᤀᤠᤱᤃᤠ᤹ ᤀᤠᤏᤧᤳᤏᤠᤀᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠᤴ ᤛᤧᤵᤔᤠᤱ ᤔᤠᤰᤋᤢᤱᤗᤥ.

ᤀᤠᤱᤃᤠ᤹ ᤂᤢᤏᤧ᤹ ᤁᤥ᤺ᤳᤋᤢᤱᤗᤥ

ᤁᤖ ᤀᤠᤱᤃᤠ᤹ ᤂᤢᤏᤧ᤹ ᤔᤧᤍᤢᤔᤢᤱᤅᤡᤴᤗᤥ॥

᥈ ᤀᤠᤱᤃᤠ᤹ ᤐᤥᤃᤠᤱᤅᤠᤱ ᤕᤧᤰᤕᤰᤁᤥ ᤁᤥ᤺ᤳᤋᤢᤱᤗ ᤀᤥᤔᤧᤳᤋᤢᤱᤗᤥ.

ᤂᤧᤵᤔᤥᤒᤠ ᤔᤠᤖᤠᤶᤜᤠ᤹ ᤏᤢ ᤗᤠᤶᤍᤥᤜᤠ᤹ᤀᤥ ᤂᤢᤏᤧ᤹ ᤜᤰᤛᤢᤱᤗᤥ॥

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤁᤥ᤺ᤳᤋᤢᤱᤗᤥ

ᤁᤖ ᤀᤠᤱᤃᤠ᤹ ᤂᤢᤏᤧ᤹ ᤔᤧᤱᤄᤥᤒᤠᤴᤗᤥ॥

᥉ ᤕᤧᤰᤕᤰ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤔᤧᤏᤡᤛᤠᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤛᤧ᤺ᤴᤗᤠᤵᤋᤢᤱᤛᤡᤱᤗᤥ.

“ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤌᤣ ᤂᤡᤏᤡ᤹ ᤁᤧᤏᤡᤛᤢᤶᤒᤡ᥅”

᥊ ᤀᤠᤱᤃᤠ᤹ ᤂᤧᤱᤜᤠ᤹ ᤐᤰᤌᤠᤱᤛᤡᤱᤗᤥ

ᤜᤧᤰᤁᤩᤠᤱ ᤔᤡᤛᤠᤰ ᤏᤠᤏᤠᤰ ᤁᤧᤖᤠᤱᤅᤠᤱᤗᤰ ᤘᤕᤠᤱᤗᤥ

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤋᤢᤔᤢᤱᤗᤥ॥

ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤜᤡᤶᤔᤥ.

ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤒᤠ ᤕᤠᤰᤑᤠᤱᤅᤥ ᤔᤧᤴᤍᤣ᤹ᤀᤣ ᤌᤠᤖᤡᤰ

ᤀᤠᤱᤃᤠ᤹ ᤂᤢᤏᤧ᤹ ᤋᤧᤶᤛᤢᤱᤅᤠᤱ ᤐᤣ᤺ᤰᤔᤠ ᤔᤧᤶᤓᤠ᤺ᤰᤐᤠᤱᤗᤥ॥

᥋ ᤕᤖᤢᤛᤗᤧᤔᤒᤠ ᤔᤧᤴᤇᤢᤔᤠᤛᤣ᥄

ᤀᤠᤱᤃᤠ᤹ᤏᤢ ᤔᤠᤱᤜᤢᤵ ᤆᤥᤃᤧᤶᤔᤧ᤹ᤀᤥ.

ᤐᤧ᤺ᤱᤘᤠ ᤏᤢ ᤛᤩᤠ᤺ᤰᤐᤧᤸᤗᤧ ᤁᤢᤔᤡᤱᤅᤥ ᤔᤠᤱᤜᤢᤵ ᤆᤥᤃᤧᤶᤔᤧ᤹ᤀᤥ

ᤂᤧᤶᤒᤩᤠᤱ ᤀᤰᤂᤣ ᤐᤠ᤺ᤳᤋᤧᤶᤔᤧ᤹ᤀᤥ

ᤀᤠᤴᤇᤡᤃᤧ ᤗᤢᤱᤔᤠ᤹ ᤜᤡ᤺ᤵᤏᤧᤛᤡᤃᤧᤒᤠ ᤐᤠ᤺ᤴᤏᤥ ᤀᤠᤴᤜᤶᤛᤧᤶᤔᤡᤴᤏᤧ᤹ᤀᤥ॥

ᤛᤢᤶᤛᤡᤃᤣ᤺ᤰᤐᤠ ᤛᤠᤶᤗᤥ

ᤔᤧᤴᤇᤢᤔᤠ-

᥌ ᤗᤧᤱᤜᤱᤒᤠᤜᤠ᤹ᤖᤧ ᤔᤧᤛᤱᤄᤢᤒᤠ ᤛᤠᤱᤛᤡᤱ ᤜᤧᤰᤋᤱᤒᤠ

ᤛᤢᤰᤐᤠ ᤏᤢ ᤔᤢᤷᤖᤗᤧ ᤁᤢᤏᤠᤶᤏᤢ᤹ᤔᤠ ᤀᤡᤛᤣ᤺ᤱᤒᤠ

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥᤗᤠᤶ ᤁᤧᤍᤠᤒᤠ

ᤁᤴ ᤔᤡ᤺ᤰᤂᤢ᤹ ᤁᤧᤀᤡᤰᤛᤡᤱᤒᤠᤀᤠᤱ ᤁᤧᤎᤠᤱᤒᤧᤴ ᤜᤠ᤺ᤳᤏᤧᤒᤣ᥅

᥍ ᤀᤥᤔᤧᤳᤋᤧᤶᤔᤧ᤹. ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤗᤠᤎᤠᤴ

ᤋᤢᤰᤐᤥᤱ ᤌᤰᤗᤡᤜᤠᤱ ᤔᤏᤠ ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤌᤰᤛᤢᤒᤠᤜᤠ᤹ ᤆᤡᤒᤢ᤺ᤳᤔᤧᤒᤢ᤺ᤳᤋᤢᤀᤠᤱ

ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤕᤠᤱᤛᤥᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤵᤜᤠ᤹ ᤑᤧᤴᤗ ᤐᤳᤗᤥ॥

᥎ ᤂᤧᤱᤜᤠ᤹ ᤁᤧᤖᤣᤰ ᤋᤠᤓᤣ ᤕᤠᤱᤔᤠ ᤁᤧᤗᤧᤒᤠ ᤔᤧᤈᤥ᤺ᤰᤗᤥ.

ᤌᤱᤅᤥ ᤂᤧᤱᤜᤠ᤹ ᤕᤧᤳᤋᤡᤶᤒᤠ ᤁᤧᤒᤥᤱᤒᤠ ᤌᤰᤛᤢᤒᤠᤛᤡᤖᤥ॥

ᤁᤧᤖᤧᤰᤗᤧ ᤂᤢᤏᤡ᤹ ᤛᤧᤒᤱᤒᤥ ᤋᤠᤓᤣ ᤔᤧᤜᤣᤛᤢᤖᤥ

ᤜᤧᤰᤁᤩᤠᤱ ᤛᤧᤴᤍᤡᤰ ᤏᤡᤱᤔᤡ᤺ᤸᤗᤧ ᤀᤠᤓᤵᤐᤡ ᤑᤠ᤹ᤀᤠᤱ ᤂᤢᤏᤧ᤹ ᤔᤧᤃᤥᤛᤢᤖ ᤔᤧᤘᤠ᤹ᤖᤥ॥

᥏ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤗᤧᤒᤏᤠ᤺ᤴᤒᤠ ᤛᤡᤱᤅᤡᤴ ᤋᤠᤖᤢᤖᤥ

ᤜᤧᤰᤁᤩᤠᤱ ᤀᤠᤵᤑᤣᤰ ᤁᤢᤗᤠᤃᤡ ᤁᤢᤗᤠᤎᤠ᤺ᤴ ᤆᤥᤃᤢᤒᤠᤖᤥ॥

᥇᥆ ᤁᤢᤍᤰᤗᤠᤱᤜᤠ᤹ ᤕᤢᤵᤐᤠ᤺ᤸᤗᤧ ᤛᤢ᤺ᤵᤔᤏᤠᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤋᤧᤴᤏᤡᤴ ᤛᤠᤶᤔᤩᤠᤱᤗᤠᤶᤒᤠ ᤔᤧᤈᤥᤃᤢᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤁᤢᤕᤢᤱᤔᤠᤍᤧᤴᤏᤡᤴ ᤕᤖᤢᤛᤗᤧᤔᤒᤠ ᤔᤧᤴᤇᤢᤔᤠᤜᤠ᤹ᤖᤧ ᤗᤢᤱᤔᤠ᤹ ᤐᤜᤡ᤺ᤶ ᤔᤧᤓᤕᤢᤒᤠᤖᤥ

ᤂᤧᤴ ᤐᤠᤖᤠᤴᤗᤠ ᤋᤣ᤺ᤳᤋᤡᤸᤗᤧ ᤋᤧᤵᤔᤏᤠᤒᤠ ᤆᤥ᤺ᤰᤗᤥ॥

᥇᥇ ᤛᤡᤕᤥᤏᤒᤠ ᤔᤧᤴᤇᤢᤔᤠᤛᤣ. ᤑᤧᤖᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤛᤥᤗᤥᤔᤏ ᤜᤠᤱᤅᤡᤴ ᤀᤥᤔᤧᤳᤋᤧᤶᤔᤧ᤹ᤀᤥ॥

ᤁᤢᤶᤔᤠᤖᤧ ᤂᤢᤏᤧ᤹ ᤁᤢᤔᤧ᤺ᤰᤂᤡᤶ ᤕᤧᤴᤏᤥ.

ᤏᤡᤱᤘᤠ᤹ ᤋᤠᤔᤠ ᤏᤢ ᤛ᤺ᤵᤔᤠ ᤕᤧᤴᤏᤥ.

ᤂᤢᤏᤧ᤹ ᤂᤢ᤺ᤰᤋᤢᤒᤠ ᤋᤡᤘᤠᤈᤥᤴ ᤂᤢᤏᤧ᤹ ᤁᤢᤎᤧᤃᤣ᤺ᤰᤁᤥ ᤐᤳᤗᤥ॥

ᤕᤧᤶᤒᤡᤳᤇᤠ-

᥊

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ.

ᤂᤧᤏᤧ᤹ ᤛᤠ᤹ᤖᤡᤰ ᤏᤢᤔᤠ ᤁᤧᤈᤥ᤺ᤰᤗᤥ᥄ ᤂᤧᤏᤧ᤹ ᤛᤠ᤹ᤖᤡᤰ ᤏᤢᤔᤠ ᤁᤧᤈᤥ᤺ᤰᤗᤥ᥄

ᤂᤧᤏᤧ᤹ ᤁᤧᤔᤡᤰᤁᤡᤴ ᤐ᤺ᤳᤌᤠᤱ ᤛᤡᤃᤠᤱ ᤐᤢᤳᤋᤢ᤺ᤰᤁᤣ ᤁᤢᤀᤡᤛᤡ᤺ᤰ ᤗ᤹ᤖᤥ॥

ᤃᤡᤗᤠᤍᤒᤠ ᤁᤥ᤺ᤰᤔᤠᤀᤥ ᤔᤧᤴᤍᤠᤰ ᤗᤢᤵᤜᤠ᤹ ᤛᤱᤔᤠᤱ ᤔᤧᤒᤡᤴᤗ ᤔᤧᤎᤠᤒᤠ ᤜᤣᤰᤁᤣ

ᤂᤧᤏᤧ᤹ ᤁᤧᤎᤧᤃᤣ᤺ᤰ ᤀᤡ᤺ᤴ ᤁᤧᤏᤠᤖᤠᤀᤥ ᤛᤧᤖᤧᤀᤠᤱ ᤐᤳᤗᤥ॥

᥈ ᤀᤠᤸᤗᤥ ᤂᤠᤖᤰ ᤁᤢᤔᤪᤡᤰ ᤏ᤺ᤱᤔᤏᤠᤀᤠᤱ ᤘᤠᤜᤵᤔᤏᤠᤒᤠ ᤔᤧᤸᤗᤢᤰᤜᤠ᤹ ᤜᤧᤰᤁᤣ

ᤂᤧᤏᤧ᤹ ᤁᤧᤜᤠᤒᤥ᤹ᤒᤠᤜᤠ᤹ ᤑᤛᤢ᤺ᤰᤕᤠ᤺ᤵᤐᤠ ᤆᤥ᤺ᤰᤗᤥ॥

ᤂᤧᤱᤜᤠ᤹ ᤁᤧᤖᤧᤰ ᤛᤠ᤹ᤖᤡᤰ ᤁᤧᤍᤱᤒᤠ ᤆᤥ᤺ᤰᤗᤥ

ᤁᤧᤜᤠᤒᤥ᤹ᤒᤠᤜᤠ᤹ ᤌᤡᤰᤁᤠᤱ ᤜᤠᤷᤃᤠ᤺ᤱᤘᤠ ᤔᤧᤈᤥ᤺ᤰᤏᤧᤴᤗᤥ॥

᥉ ᤂᤧᤏᤧ᤹ ᤁᤧᤶᤒᤪᤠᤛᤣᤴ ᤜᤧ᤺ᤳᤋᤠᤱᤒᤠ ᤀᤡᤍᤠ᤺ᤰ ᤜᤧᤰᤁᤣ ᤗ᤹ᤖᤥ.

ᤂᤧᤏᤧ᤹ ᤁᤧᤒᤠ᤺ᤳᤋᤡᤸᤗᤧ ᤂᤧᤴ ᤆᤠ᤹ᤖᤡᤰ ᤂᤧᤶᤍᤢᤖᤥ॥

ᤂᤧᤏᤧ᤹ ᤁᤢᤏᤧᤍᤧᤱᤒᤠᤴ ᤐ᤺ᤳᤌᤠᤱ ᤛᤡᤃᤠᤱ ᤁᤢᤓᤧᤸᤗᤧᤰ ᤏᤧᤳᤇᤡ

ᤆᤥ᤺ᤰᤔᤏᤠᤒᤠ ᤑᤢ᤹ᤗᤧ᤹ᤛᤣ᤹ ᤜᤧᤰᤁᤣᤍᤱᤒᤠ ᤆᤥ᤺ᤰᤗᤥ॥

᥊ ᤂᤧᤏᤧ᤹ ᤁᤧᤏᤡᤃᤡ᤺ᤱᤔᤠᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤈᤱᤜᤡᤶ ᤜᤧᤰᤁᤣ

ᤗ᤺ᤵᤐᤧᤵᤐᤠ ᤏᤢ ᤘᤖᤧᤱᤗᤧᤱᤒᤠ ᤆᤥ᤺ᤰᤗᤥ॥

ᤁᤧᤛᤡᤳᤗᤠᤀᤥ ᤗᤳᤌᤡᤰ ᤁᤠᤴᤎᤡ ᤐᤳᤗᤥ.

ᤂᤧᤱᤃ ᤜᤧᤴᤇᤡᤱᤎᤡᤰ ᤂᤥᤜᤠ᤹ ᤑᤥ᤺ᤶᤏᤠᤒᤠ ᤜᤧᤰᤁᤣ ᤏᤡᤍᤧᤳᤗᤥ॥

᥋ ᤁᤠᤵᤛᤠᤒᤠ ᤐᤧ᤺ᤱᤘᤠᤛᤠ᤺ᤳᤜᤠ᤹ ᤗᤧᤰᤘᤠᤓᤢᤱᤅᤥ ᤆᤠᤖᤠᤶᤛᤡᤒᤠ ᤜᤧᤰᤁᤣ

ᤂᤧᤏᤧ᤹ ᤁᤧᤏᤢᤒᤰᤜᤠ᤹ᤀᤠᤱ ᤌᤠ᤺ᤵᤗᤥ॥

᥌ ᤋᤠᤏᤠᤶᤒᤠ ᤛᤢᤖᤡ᤺ᤳᤔᤠᤴ ᤔᤧᤴᤜᤢᤀᤣ ᤌᤠᤖᤡᤰ.

ᤔᤠᤰᤆᤡᤄᤢ᤺ᤱᤒᤠᤴ ᤔᤧᤴᤀᤡ᤺ᤱᤛᤡᤱᤅᤣ ᤌᤠᤖᤡᤰ

ᤀᤠᤱᤃᤠ᤹ ᤐᤠᤱᤐ᤺ᤳᤑᤢᤱ ᤁᤥ᤺ᤰᤔᤠᤀᤥ.

ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ ᤁᤧᤕᤢᤱᤒᤠ ᤌᤧᤃᤢᤀᤥ ᤐᤣ᤺ᤰᤁᤠᤖᤥ॥

᥍ ᤂᤧᤏᤧ᤹ ᤛᤠ᤹ᤖᤡᤰ ᤏᤢᤔᤠ ᤁᤧᤈᤥᤰ. ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ.

ᤁᤢᤎᤣᤀᤠᤱ ᤁᤢᤔᤧᤱᤄᤣᤶᤔᤠ ᤁᤧᤜᤥ᤺ᤵᤔᤠ ᤐᤏᤢᤏᤢᤔᤠᤀᤣ᥄

᥎ ᤀᤠᤔᤣ᤺ᤰᤂᤡᤶᤛᤠᤔᤠᤀᤣ.

ᤗᤧᤒᤏᤠ᤺ᤴᤒᤠ ᤁᤥ᤺ᤰᤔᤠᤜᤠ᤹ᤀᤥᤗᤠᤶ ᤀᤠᤱᤃᤠ᤹ᤏᤢ ᤐᤡᤳᤇᤡᤖᤥ.

ᤗᤧᤒᤏᤠ᤺ᤏᤗᤠᤶᤒᤠ ᤀᤠᤱᤃᤠ᤹ᤏᤢ ᤑᤧᤖᤧ᤹ᤀᤥ

ᤀᤔᤠᤏᤠ ᤏᤠᤱᤈᤱᤗᤢᤱᤗᤠᤶᤒᤠ.

ᤌᤧᤖᤡᤱᤒᤠ ᤏᤢ ᤌ᤺ᤰᤁᤣᤒᤠ ᤁᤧᤕᤠᤰᤐᤠ

ᤛᤣᤏᤡᤖ ᤏᤢ ᤜᤣᤷᤔᤥᤏ ᤁᤥ᤺ᤰᤔᤠᤗᤠᤶᤒᤠ ᤌᤩᤧ᤹ᤀᤥ

ᤌᤧᤃᤢ ᤔᤠᤱᤘᤠᤜᤠ᤹ᤗᤠᤶ ᤂᤧᤏᤧ᤹ ᤕᤧ᤹ᤀᤥ॥

᥏ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤔᤠ. ᤀᤠᤱᤃᤠ᤹ ᤀᤠᤔᤣ᤺ᤰᤂᤡᤶᤛᤠᤔᤣ.

ᤂᤧᤏᤧ᤹ ᤁᤧᤔᤡᤰ ᤆᤡᤖᤠᤵᤐᤠ ᤌᤡᤰᤗᤧ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤡᤳᤗᤠᤀᤥ ᤁᤧᤘᤠᤖᤢᤒᤠ ᤁᤠᤴᤎᤡ ᤌᤡᤰᤗᤧ

ᤀᤠᤱᤃᤠ᤹ ᤀᤠᤗᤢᤱᤔᤠ ᤜᤡ᤺ᤵᤛᤢᤀᤠᤱ ᤘᤠ᤹ᤖᤥ॥

᥇᥆ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤔᤠ ᤏᤢ ᤀᤠᤔᤣ᤺ᤰᤂᤡᤶᤛᤠᤔᤣ.

ᤂᤧᤏᤧ᤹ ᤆᤠ᤹ᤖᤡᤰ ᤏᤢᤔᤠᤛᤢᤰᤔᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤔᤠᤒᤧᤴ ᤛᤣ᤹ᤈ᤺ᤱᤘᤠ᤺ᤴᤏᤢ᤺ᤸᤗᤧᤀᤠᤱ ᤁᤢᤈᤠᤏᤢ᤹ᤖᤥ.

ᤂᤧᤏᤧ᤹ ᤁᤧᤏᤠᤶᤏᤢ᤹ᤔᤧᤴ ᤁᤧᤖᤧᤰ ᤔᤠᤖᤢᤰᤜᤠ᤹ᤏᤢ᤺ᤸᤗᤧᤀᤠᤱ ᤆᤠ᤹ᤖᤡᤰ ᤁᤢᤏᤠᤶᤏᤢ᤹ᤖᤥ॥

᥇᥇ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤣ. ᤂᤧᤏᤧ᤹ ᤁᤧᤶᤒᤪᤠᤛᤣᤴ ᤛᤰᤘᤠᤗᤧᤰ ᤜᤧᤰᤁᤣ ᤐᤗᤡᤶ ᤗᤡᤶᤗᤥ.

ᤂᤧᤏᤧ᤹ ᤁᤧᤸᤛᤥ᤺ᤳᤋᤡᤴ ᤀᤠᤗᤠᤃᤡ ᤛᤰᤘᤠᤄᤢ ᤏᤢ ᤐᤡᤳᤏᤢ ᤜᤧᤰᤁᤣ ᤁᤢᤈᤠᤏᤢ᤹ᤖᤥ॥

ᤂᤧᤏᤧ᤹ ᤁᤧᤈᤠᤱᤅᤡᤴ ᤗᤧᤒᤏᤠ᤺ᤏᤗᤧ ᤁᤢᤏᤠᤶ ᤜᤧᤰᤁᤣ ᤁᤢᤏᤠᤶᤏᤢ᤹ᤖᤥ॥

᥇᥈ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤣᤔᤠ. ᤀᤠᤱᤃᤠ᤹ ᤀᤠᤛᤡᤛᤠᤔᤣ᤺ᤳᤋᤣ

ᤗᤢᤱᤎᤠᤰᤁᤡᤸᤗᤧ ᤁᤒᤪᤡᤱ ᤁᤒᤢᤒᤠ ᤑᤢᤱᤀᤡᤰ ᤜᤧᤰᤁᤣ ᤁᤧᤗ᤹ᤖᤥ.

ᤜᤧᤰᤁᤩᤠᤱ ᤔᤧᤍᤧᤵᤋᤢᤀᤠᤱ ᤁᤧᤒᤵᤐᤠ ᤀᤠᤒᤠᤅᤣ ᤂᤢᤴᤇᤡ᤹ ᤘᤠᤒᤢᤴᤍᤠᤰ ᤜᤧᤰᤁᤣ ᤁᤧᤗ᤹ᤖᤥ.

᥇᥉ ᤂᤧᤏᤧ᤹ ᤁᤧᤏ᤺ᤰᤜᤠ᤹ ᤑᤢ᤹ᤗᤧᤛᤣ᤹ᤀᤡᤰᤁᤧᤴ ᤜᤧᤰᤁᤣ ᤗ᤹ᤖᤥ.

ᤏᤢ᤺ᤒ᤻ᤏᤢᤒᤠ ᤛᤡᤱᤛᤣ᤹ᤜᤠ᤹ ᤁᤧᤎᤥ᤺ᤰᤐᤠ

ᤛᤣᤴᤍᤡ᤹ᤀᤥ ᤜᤢ᤺ᤵᤔᤏᤠᤒᤠ ᤆᤠᤴ. ᤐᤠᤱᤒ᤺ᤳ ᤑᤢᤱᤔᤠ.

᥇᥊ ᤆᤋᤠᤔᤛᤡ. ᤆᤠ᤺ᤴᤍᤪᤢᤰ. ᤗᤢᤵᤗᤠ᤺ᤰ. ᤛᤥᤖᤱᤒᤠ

ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤛᤢᤰᤐᤠᤜᤠ᤹.

ᤂᤧᤵᤔᤥ ᤔᤢᤷᤖ ᤏᤢ ᤂᤠᤶᤍᤥᤗᤡ.

ᤁᤠᤰ ᤐᤖᤡᤰᤗᤧᤴ ᤏᤢᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰᤜᤠ᤹॥

᥇᥋ ᤂᤧᤏᤧ᤹ᤃ ᤑᤢᤱᤀᤡᤰᤁᤥᤒᤠ ᤘᤠᤒᤢᤴᤍᤠᤰᤘᤠ.

ᤗᤧᤒᤏᤠᤏᤒᤠ ᤁᤥ᤺ᤰᤔᤠᤗᤠᤶᤒᤠ ᤁᤧᤃᤢᤱᤒᤠ ᤁᤧᤕᤢᤒᤠ ᤘᤜ᤺ᤱ

ᤛᤣᤛᤣᤒᤠ ᤁᤢᤈᤠ ᤁᤧᤏᤢ᤹ᤒᤠ ᤆᤫᤠ᤺ᤳᤏᤧᤖᤥ॥

ᤔᤧᤴᤇᤢᤔᤠ-

᥇᥌ ᤌᤠᤱᤃᤧᤳ ᤐᤡᤛᤠᤱᤒᤠ ᤛᤢᤖᤡᤳᤋᤣ. ᤜᤢᤖᤧ᤹ᤀᤥ.

ᤗᤠᤱᤃᤧᤳ ᤐᤡᤛᤠᤱᤒᤠ ᤛᤠᤶᤔᤡ᤺ᤳᤋᤣ. ᤀᤠᤓᤢᤱᤀᤡᤰᤁᤥ ᤐᤅᤧ᤹ᤀᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤠᤶ ᤏᤢ᤹ᤔᤠᤑᤢᤱᤏᤠᤶᤔᤡᤴ ᤁᤧᤖᤧᤰ ᤐᤡᤛᤠᤱ ᤛᤧᤖᤖᤥ॥

ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ. ᤁᤢᤓᤢᤱᤀᤡᤰᤁᤥ ᤋᤠᤖᤖᤥ᥄

ᤂᤧᤶᤒᤩᤠᤱ ᤛᤠ᤹ᤖᤡᤰ ᤏᤢ᤺ᤒ᤻ᤏᤢᤒᤠ ᤛᤡᤱᤛᤣ᤹ᤜᤠ᤹ ᤆᤖᤖᤥ᥄

ᤕᤧᤶᤒᤡᤳᤇᤠ-

᥋

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠ᥄ ᤀᤠᤔᤣ᤺ᤰᤂᤡᤶᤛᤠᤔᤣ᥄

ᤀᤠᤱᤃᤠ᤹ ᤀᤠᤓᤢᤱᤀᤡᤰᤁᤥ ᤗᤠᤛᤠᤱᤅᤠᤱ ᤕᤠᤰᤁᤠᤖᤥ.

ᤀᤠᤱᤃᤠ᤹ ᤀᤠᤔᤢᤷᤖ ᤏᤢ ᤀᤠᤔᤠᤖᤢᤰ ᤛᤢᤵᤛᤢᤱᤗ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤀᤠᤛᤰᤘᤠᤄᤢ᤺ᤴ ᤏᤢ ᤁᤢᤗᤧᤰᤁᤡᤴ ᤆᤠᤱᤗ ᤘᤠ᤹ᤀᤠᤖᤥ.

ᤂᤧᤒᤩᤠᤱ ᤀᤠᤛᤣ᤹ᤈ᤺ᤱᤘᤠᤴ ᤏᤢ ᤐᤡᤳᤏᤢ᤺ᤴ ᤌᤢᤅᤢᤱᤗ ᤘᤠ᤹ᤀᤠᤖᤥ॥

ᤔᤧᤴᤇᤢᤔᤠᤜᤠ᤹-

ᤆᤧᤶᤔᤧ᤹ᤀᤥ. ᤀᤠᤔᤡ᤺ᤶ ᤀᤠᤴᤈᤢᤶᤛᤣ ᤜᤧᤰᤁᤩᤠᤱ ᤌᤢᤅᤧᤶᤔᤧ᤹ᤀᤥ.

ᤗᤢᤱᤔᤠ᤹ ᤜᤡ᤺ᤶᤔᤠᤖᤧ ᤏᤡᤱᤘᤠ᤹ ᤔᤧᤴᤍᤠᤀᤣ ᤌᤧᤶᤒᤠ ᤌᤢᤅᤧᤶᤔᤧ᤹ᤀᤥ᥄

ᤗᤡᤛᤡᤃᤣ᤺ᤰᤐᤠ ᤛᤠᤶᤗᤥ

ᤔᤧᤴᤇᤢᤔᤠ-

᥈ ᤀᤠᤱᤃᤠ᤹ ᤀᤡᤵᤛᤠᤱ. ᤁᤖ ᤀᤠᤏᤡᤱᤘᤠ᤺ᤱᤃ ᤔᤧᤴᤀᤡᤶᤔᤣ ᤘᤕᤧᤖᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠᤸᤗᤧ ᤗᤠᤶᤎᤣ᤺ᤵᤐᤠᤴ ᤂᤰᤂᤰ ᤔᤧᤳᤋᤢᤖᤥ

ᤀᤠᤱᤃᤠ᤹ ᤂᤧᤴ ᤛᤧᤵᤔᤠᤱᤔᤥ ᤏᤡᤛᤢᤱᤗᤥ॥

ᤕᤧᤶᤒᤡᤳᤇᤠ-

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤣᤔᤣ. ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤗᤡᤱᤎᤥ ᤁᤧᤃᤧᤵᤔᤠᤀᤣ.

ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤗᤡᤱᤎᤥ ᤁᤧᤃᤧᤵᤔᤠᤀᤣ. ᤀᤠᤱᤃᤠ᤹ ᤛᤡᤃᤠᤱ ᤗᤠ᤺ᤵᤔᤠ ᤑᤠ᤺ᤰᤋᤠᤱᤅᤧ᤹ᤀᤥ॥

ᤛᤣ᤺ᤰᤘᤠ᤺ᤸᤗᤧ ᤀᤠᤎᤣᤃᤣ᤺ᤰᤁᤡᤴ ᤘᤠᤒᤡ᤺ᤴᤍᤧᤀᤠᤱ ᤐᤳᤗᤥ.

ᤛᤧᤴᤍᤡᤰ ᤂᤠᤶᤍ᤺ᤶᤒᤧᤸᤗᤧ ᤀᤠᤎᤧᤃᤣ᤺ᤰ ᤀᤡ᤺ᤴ ᤁᤧᤛᤣ᤺ᤶᤒᤠ ᤐᤥ᤺ᤰᤂᤧᤀᤠᤱ ᤐᤳᤗᤥ॥

ᤔᤧᤴᤇᤢᤔᤠ-

᥉ ᤀᤠᤱᤃᤠ᤹ ᤀᤠᤈᤠᤱᤅᤡᤴ ᤑᤧᤴᤍᤢᤱᤛᤢᤖᤢᤱᤗᤥ.

ᤌᤣᤀᤠᤱ ᤂᤧᤴ ᤀᤠᤱᤃᤠ᤹ ᤕᤠᤶᤔᤥ ᤆᤠᤰᤂᤢᤱᤒᤣ᥅

ᤀᤠᤱᤃᤠ᤹ ᤀᤠᤗᤠᤱᤜᤠ᤹ ᤘᤠᤜᤵᤋᤢᤱᤛᤢᤖᤢᤱᤗᤥ.

ᤜᤧᤏᤠᤱ ᤕᤠᤶᤔᤥ ᤂᤧᤱᤜᤠ᤹ ᤆᤡ᤺ᤴᤍᤢᤱᤒᤠᤒᤣ᥅

᥊ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠᤸᤗᤧ ᤗᤠᤶᤎᤣ᤺ᤵᤐᤥ ᤁᤢᤜᤢᤰᤁᤡᤴ ᤑᤳᤇᤢᤖᤥ.

ᤂᤢᤏᤧ᤹ ᤁᤢᤗᤠᤃᤡ ᤀᤠᤗᤢᤱᤔᤠ᤹ ᤋᤡᤰᤋᤡᤰ ᤗ᤹ᤖᤧᤖᤥ॥

᥋ ᤂᤢᤏᤧ᤹ ᤛᤡᤃᤠᤱ ᤗᤠ᤺ᤵ ᤐᤠᤱᤛᤧ ᤐᤥᤃᤠᤱ.

ᤀᤠᤱᤃᤠ᤹ ᤗᤠᤶᤎᤣ᤺ᤵᤐᤧᤸᤗᤧ ᤁᤢᤀᤧᤵᤔᤠᤴ ᤋᤧᤶᤛᤢᤱᤗᤥ.

ᤂᤧᤴ ᤕᤧᤶᤔᤥ ᤀᤠᤜᤢᤰᤁᤥ ᤔᤢᤷᤖ᤺ᤴ ᤏᤧ᤺ᤰᤋᤢᤀᤠᤱ ᤐᤳᤇᤧᤖᤥ

ᤜᤧᤰᤁᤩᤠᤱ ᤀᤠᤜᤢᤰᤆᤥᤴ ᤔᤢᤷᤖ᤺ᤸᤗᤧ ᤁᤢᤘᤠ᤺ᤸᤗᤧ ᤘᤠᤖᤃᤧᤀᤠᤱ ᤐᤳᤇᤧᤖᤥ॥

᥌ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠᤸᤗᤧ ᤁᤢᤗᤠᤃᤡ ᤗᤠᤶᤎᤣ᤺ᤵᤐᤠᤴ ᤜᤴᤍᤢᤱᤗᤥ.

ᤁᤖ ᤂᤢᤏᤧ᤹ᤃ ᤀᤠᤴᤍᤣᤴ ᤐᤣᤀᤠᤱ ᤜᤥ᤺ᤵᤋᤧᤖᤥ᥄

ᤀᤠᤱᤃᤠ᤹ ᤂᤢᤏᤧ᤹ ᤁᤢᤀᤡᤰᤗᤠᤴ ᤆᤠ᤹ᤖᤡᤰ ᤂᤧᤶᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ᥄

ᤀᤠᤱᤃᤠ᤹ ᤂᤢᤏᤧ᤹ ᤁᤥ᤺ᤳᤋᤢᤱ ᤁᤖ ᤂᤢᤏᤧ᤹ ᤂᤥᤔᤠ ᤔᤧᤴᤇᤢᤰᤐᤠᤴᤗᤥ.

ᤀᤠᤱᤃᤠ᤹ ᤂᤢᤏᤧ᤹ ᤀᤢ᤺ᤳᤋᤢᤱ ᤁᤖ ᤌᤣᤀᤠᤱ ᤏᤥᤃᤵ ᤔᤧᤱᤄᤥᤒᤠᤴᤗᤥ॥

᥍ ᤕᤧᤰᤕᤰ ᤁᤶᤒᤪᤠᤱ ᤁᤧᤔᤧᤵᤐᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤍᤢᤔᤠᤱᤗᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤜᤡᤵᤋᤠᤱᤅᤠᤱ ᤔᤧᤄᤠ᤺ᤴᤍᤠᤱᤗᤥ.

ᤕᤧᤰᤕᤰᤁᤥ ᤗᤢᤱᤎᤠᤰ ᤁᤧᤃᤥᤒᤠᤜᤠ᤹ᤖᤧ ᤀᤠᤒ᤺ᤳᤌᤠᤱᤅᤡᤴ ᤔᤧᤍᤣ᤹ᤖᤢᤖᤥ॥

᥎ ᤕᤖᤢᤛᤗᤧ᤺ᤶᤒᤠ ᤔᤧᤴᤇᤢᤔᤠᤛᤣ. ᤀᤠᤱᤃᤠ᤹ᤏᤢ ᤔᤠᤱᤜᤢᤵ ᤆᤥᤃᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤴ ᤁᤧᤍᤢᤔᤢᤶᤏᤧ ᤑᤃᤪ

ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤜᤡ᤺ᤶᤔᤠᤱ ᤘᤠ᤹ᤀᤠᤖᤥ

ᤁᤴ ᤂᤢᤏᤧ᤹ ᤔᤧᤳᤋᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

ᤔᤧᤴᤇᤢᤔᤠᤜᤠ᤹-

᥏ ᤔᤧᤴᤇᤢᤔᤠᤜᤠ᤹ᤀᤥ ᤛᤠ᤹ᤖᤡᤰ ᤐᤏᤢᤏᤢᤔᤠᤀᤣ. ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤒᤠᤴ

ᤌᤣ ᤘᤣ᤹ᤜᤠ᤹ᤏᤢ᤺ᤸᤗᤧᤀᤠᤱ ᤘᤣ᤹ ᤆᤥ᤺ᤰᤐᤡ᥅

ᤂᤢᤏᤧ᤹ᤀᤥ ᤀᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤐᤠᤴ ᤌᤣ ᤘᤠ᤹ᤒᤣ᥅

ᤂᤧᤏᤧ᤹ᤏᤢ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤒᤠᤸᤗᤧ ᤗᤠᤃᤡ ᤌᤣᤔᤠᤴ ᤁᤧᤕᤧ᤺ᤰᤐᤠ ᤆᤥ᤺ᤰᤐᤣ᥅

ᤔᤧᤴᤇᤢᤔᤠ-

᥇᥆ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠ ᤀᤠᤍᤠᤱᤒᤠᤴ ᤏᤢᤒᤠ ᤏᤢ ᤁᤧᤎᤢᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ᤃ ᤜᤧᤴᤇᤡᤱ ᤌᤡᤒᤥᤱᤅᤥ ᤂᤥᤃᤧᤍᤧᤵᤐᤠ ᤗᤳᤇᤠ ᤕᤧᤶᤒᤡᤳᤇᤠᤖᤥ॥

᥇᥇ ᤂᤢᤏᤧ᤹ ᤁᤢᤏᤠᤖᤠᤴ ᤀᤡᤛ᤻ᤛᤣ᤺ᤱᤒᤠ ᤛᤠᤶᤔᤩᤠᤱ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤂᤧᤒᤩᤠᤱ ᤁᤢᤎᤧᤃᤣᤰ ᤀᤡ᤺ᤱᤃ ᤁᤧᤏᤠ᤺ᤳᤇᤡᤱᤒᤠ

ᤏᤢ ᤁᤠ᤺ᤰᤘᤠ ᤜᤧᤰᤁᤣ ᤔᤠᤰᤁᤧᤗ᤹ᤒᤠ ᤆᤥ᤺ᤰᤗᤥ॥

᥇᥈ ᤂᤢᤏᤧ᤹ ᤁᤢᤔᤡᤰᤁᤡᤴ ᤕᤱᤄᤱᤅᤡᤸᤗᤧ ᤁᤢᤕᤠᤀᤥᤒᤠ

ᤐᤢᤳᤋᤢ᤺ᤰᤁᤣ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤐᤡᤳᤏᤢᤀᤥ ᤘᤠᤖᤢ᤺ᤶᤔᤏᤠᤒᤠ ᤏᤢ ᤜ᤺ᤱᤃᤢ᤺ᤸᤗᤧ ᤁᤢᤕᤠᤶᤗᤧᤱᤒᤥ

ᤁᤧᤕᤧᤵᤐᤠ ᤛᤠᤵᤐᤧᤳᤋᤪᤢ᤺ᤰᤔᤠ ᤁᤢᤛᤡᤱ ᤗ᤹ᤖᤥ॥

᥇᥉ ᤛᤡᤍᤠ᤹ ᤏᤢ ᤔᤠᤖᤢᤰᤜᤠ᤹ᤖᤧ ᤁᤧᤍᤡᤶᤒᤠ ᤑᤢᤱᤀᤡᤰ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤁᤢᤏᤧᤍᤧᤱᤒᤠᤜᤠ᤹ ᤐᤏᤢᤏᤢᤒᤠ ᤆᤥ᤺ᤰᤗᤥ॥

ᤔᤢᤷᤖ᤺ᤸᤗᤧ ᤁᤢᤘᤠ᤺ᤸᤗᤧ ᤘᤠᤃᤧᤖᤰᤐᤠ ᤗᤧᤰᤘᤠᤓᤢᤱ ᤜᤧᤰᤋᤱᤒᤠ

ᤂᤢᤏᤧ᤹ ᤁᤢᤶᤒᤪᤠ ᤘᤛᤧᤴ ᤆᤥ᤺ᤰᤗᤥ॥

᥇᥊ ᤂᤢᤏᤧ᤹ ᤁᤢᤜᤢᤰᤁᤡᤴ ᤁᤢᤀᤡ᤺ᤳ ᤁᤧᤍᤠᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤁᤢᤜᤢᤰᤆᤥᤀᤥ ᤔᤢᤎᤡᤱ ᤕᤢᤱᤔᤏᤠᤒᤠ ᤛᤫᤠᤃᤣ᤺ᤵᤜᤠ᤹ ᤘᤠᤖᤢᤀᤠᤱ ᤐᤳᤗᤥ॥

ᤁᤢᤎᤰᤁᤡᤴ ᤁᤢᤓᤡᤱᤗᤢᤱ ᤁᤧᤒᤵᤐᤠ ᤋᤰᤔᤡᤒᤠᤸᤗᤧ ᤁᤢᤃᤧ᤺ᤱ ᤜᤧᤰᤁᤣ

ᤘᤖᤧᤱᤗᤧᤱ ᤁᤧᤗ᤹ᤒᤠ ᤆᤥ᤺ᤰᤗᤥ॥

᥇᥋ ᤁᤢᤗᤠᤱ ᤛᤧᤒᤱᤒᤠᤴ ᤛᤠᤶᤔᤩᤠᤱ ᤐᤠᤰᤂᤥ᤺ᤱᤅᤥ

ᤕᤧᤶᤔᤏᤠᤒᤠ ᤗᤧᤶᤓᤠᤗᤢᤱ ᤛᤡᤳᤗᤠᤱᤜᤠ᤹ ᤜᤧᤰᤁᤣ ᤗ᤹ᤖᤥ.

ᤂᤢᤏᤧ᤹ ᤗᤧᤒᤏᤠᤴᤒᤠ ᤁᤣ᤺ᤶᤒᤠ ᤛᤠᤶᤔᤠᤛᤡᤱᤜᤠ᤹ᤖᤧ ᤌᤡᤶᤛᤢᤒᤠ ᤁᤥ᤺ᤰᤔᤠ ᤜᤧᤰᤁᤣ

ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ ᤔᤡᤔᤡᤍᤡᤱᤒᤠ ᤆᤥ᤺ᤰᤗᤥ॥

᥇᥌ ᤂᤢᤏᤧ᤹ ᤁᤢᤶᤒᤪᤠᤀᤥ ᤁᤢᤈᤠ ᤁᤧᤏᤢ᤹ᤒᤠ ᤐᤠ᤺ᤴ ᤘᤠ᤹ᤖᤥ.

ᤁᤠᤰ ᤁᤢᤒᤠ᤺ᤴᤜᤠ᤹ᤀᤥ. ᤂᤢᤏᤧ᤹ ᤀᤡᤔᤧᤳᤗᤢᤱᤒᤠ ᤆᤥ᤺ᤰᤗᤥ॥

ᤕᤖᤢᤛᤗᤧ᤺ᤶᤒᤠ ᤔᤧᤴᤇᤢᤔᤠᤛᤣ.

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠ. ᤀᤠᤴᤈᤢᤶᤔᤡᤴ ᤜᤠᤒᤠ ᤁᤴᤗᤥ॥

ᤔᤧᤴᤇᤢᤔᤠᤜᤠ᤹-

᥌

ᤔᤧᤴᤇᤢᤔᤠᤜᤠ᤹ᤀᤥ ᤛᤠ᤹ᤖᤡᤰ ᤐᤏᤢᤏᤢᤔᤠᤀᤣ.

ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤒᤠᤴ ᤀᤠᤳᤋᤠᤴ ᤐᤣᤀᤠᤱ ᤘᤠ᤹ᤒᤣ᥅

ᤀᤠᤏᤡᤃᤧ ᤕᤠᤵᤔᤡ ᤀᤠᤔᤧᤳᤋᤧᤏᤠ

ᤜᤧᤰᤁᤩᤠᤱ ᤂᤢᤏᤧ᤹ ᤁᤥ᤺ᤵᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤑᤠ᤹ᤀᤠᤛᤡᤃᤧᤖᤥ॥

ᤔᤧᤴᤇᤢᤔᤠ-

᥈ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠ ᤀᤠᤍᤠᤱᤒᤠᤴ ᤁᤢᤓᤢᤱᤀᤡᤰᤁᤥ ᤐᤣᤀᤠᤱ ᤘᤠ᤹ᤖᤥ.

ᤔᤠᤖᤢᤰᤜᤠ᤹ᤖᤧᤴ ᤁᤢᤏᤧᤳᤏᤠᤀᤥ॥

ᤂᤢᤏᤧ᤹ ᤁᤢᤓᤢᤱᤀᤡᤰᤁᤥ ᤔᤧᤸᤗᤢᤰ ᤔᤧ᤺ᤴᤍᤠ ᤆᤠᤖᤠᤶᤛᤢᤛᤡᤖᤥ

ᤂᤧᤒᤩᤠᤱ ᤛᤠᤱᤃᤠ ᤑᤢᤱᤜᤠ᤹ ᤛᤢᤵᤛᤢᤖ ᤕᤠᤰᤗᤥ॥

᥉ ᤀᤠᤱᤃᤠ᤹ ᤂᤢᤏᤧ᤹ᤀᤡᤴᤏᤠᤖᤥ. ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠ ᤀᤠᤍᤠᤱᤒᤠᤴ ᤀᤠᤱᤃᤠ᤹ᤀᤡᤴᤗᤥ.

ᤛᤠᤱᤃᤠ ᤑᤢᤱᤜᤠ᤹ ᤗᤢᤶᤔᤥ ᤂᤢᤏᤧ᤹ ᤁᤢᤔᤧᤸᤗᤢᤰ ᤁᤢᤔᤧ᤺ᤴᤍᤠ ᤆᤠᤖᤠᤶᤛᤢᤛᤡᤖᤥ॥

ᤅᤠᤛᤡᤃᤣ᤺ᤰᤐᤠ ᤛᤠᤶᤗᤥ

ᤕᤧᤶᤒᤡᤳᤇᤠ-

᥊ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤏᤧᤔᤠᤀᤣ. ᤂᤧᤏᤧ᤹ ᤋᤡᤷᤛᤠ ᤜᤧᤰᤁᤣ ᤐᤏᤢᤏᤢᤔᤠ ᤁᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤕᤖᤢᤛᤗᤧᤔ ᤜᤧᤰᤁᤣ ᤏᤢᤔᤠ ᤁᤧᤈᤥ᤺ᤰᤗᤥ॥

ᤂᤧᤏᤧ᤹ᤃ ᤛᤠ᤹ᤖᤡᤰ ᤏᤢᤔᤠ ᤏᤡᤛᤠ ᤁᤧᤓᤥ᤺ᤱᤒᤠ ᤋᤢᤖᤠ ᤜᤧᤰᤁᤣ ᤁᤧᤗ᤹॥

᥋ ᤂᤧᤏᤧ᤹ ᤁᤧᤔᤡᤰᤁᤡᤴ ᤀᤠᤱᤃᤠ᤹ᤗᤠᤶᤒᤠ ᤂᤧᤳᤋᤧ᤹ᤀᤥ.

ᤂᤧᤸᤗᤧ ᤀᤠᤱᤃᤠ᤹ ᤏᤠᤰᤋᤠᤱ ᤐᤣᤃᤠᤱᤗ ᤕᤠ᤺ᤴᤍᤠᤱᤗᤥ॥

ᤃᤡᤗᤠᤍᤒᤠ ᤁᤥ᤺ᤰᤔᤠᤀᤥ ᤔᤧ᤺ᤴᤍᤠᤗᤢᤵᤜᤠ᤹ ᤛᤱᤔᤠᤱ ᤔᤧᤒᤡᤴ ᤔᤧᤗᤠ᤺ᤱᤗ ᤔᤧᤎᤠᤖᤥ

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤏᤧ᤹ ᤁᤧᤎᤣᤃᤣ᤺ᤰ ᤀᤡ᤺ᤴ ᤁᤧᤏᤠᤖᤠᤀᤥ ᤛᤧᤖᤧᤀᤠᤱ ᤐᤳᤗᤥ॥

᥌ ᤀᤠᤸᤗᤥ ᤂᤠᤖᤰ ᤘᤠᤜᤵᤔᤏᤠᤒᤠ ᤔᤧᤸᤗᤢᤰᤜᤠ᤹ ᤜᤧᤰᤁᤣ

ᤂᤧᤏᤧ᤹ ᤁᤧᤜᤠᤒᤥ᤹ᤒᤠᤜᤠ᤹ ᤑᤛᤢ᤺ᤰᤕᤠ᤺ᤵᤐᤠ ᤆᤥ᤺ᤰᤗᤥ॥

ᤂᤧᤴ ᤁᤧᤖᤧᤰ ᤌᤧᤵᤐᤧᤳ ᤁᤧᤃᤠᤶᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤧᤴ ᤁᤠᤰ ᤛᤠ᤹ᤖᤡᤰ ᤁᤧᤍᤱᤒᤠ ᤆᤥ᤺ᤰᤗᤥ॥

᥍ ᤐ᤺ᤳᤌᤠᤱ ᤛᤡᤃᤠᤱ ᤂᤧᤏᤧ᤹ ᤁᤢᤏᤧᤍᤧᤱᤒᤠᤴ ᤐ᤺ᤳᤌᤠᤱ ᤛᤡᤃᤠᤱ

ᤁᤢᤓᤧᤸᤗᤧᤰ ᤏᤧᤳᤇᤡ ᤆᤥ᤺ᤰᤔᤏᤠᤒᤠ ᤑᤢ᤹ᤗᤧ᤹ᤛᤣ᤹ ᤜᤧᤰᤁᤣᤍᤱᤒᤠ ᤆᤥ᤺ᤰᤗᤥ॥

᥎ ᤂᤧ᤹ᤕᤥ ᤋᤢᤰᤐᤥᤱ ᤜᤠᤱᤔᤠᤜᤠ᤹.

ᤕᤧᤵᤐᤥᤱ ᤆᤰᤔᤣ᤺ᤳᤜᤠ᤹ ᤔᤧᤘᤠ᤹ᤛᤠᤱ

ᤂᤧᤴᤏᤢ᤺ᤸᤗᤧ ᤕᤖᤡᤰ ᤔᤧᤴᤇ᤻ᤕᤠᤜᤠ᤹ ᤔᤧᤘᤠ᤹ᤛᤠᤱ᥄

᥏ ᤁᤖ ᤀᤠᤱᤃᤠ᤹ᤃ ᤗᤳᤇᤠᤖᤰ ᤗᤢᤱᤔᤠ᤹ ᤜᤡ᤺ᤵᤋᤢᤱᤗᤥ.

ᤀᤠᤱᤃᤠ᤹ ᤀᤠᤒᤢᤳᤋᤢ᤺ᤰᤁᤣ. ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤗᤡᤱᤎᤥ ᤁᤧᤃᤧᤵᤔᤠᤀᤣ॥

ᤂᤧᤴ ᤂᤢᤏᤧ᤹ ᤁᤢᤶᤔᤠᤖᤧ ᤌᤡᤰᤗᤰ ᤁᤢᤛ᤻ᤛᤠ ᤔᤧᤴᤇᤢᤔᤠᤖᤥ-

ᤁᤢᤶᤔᤠᤖᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤔᤠ ᤁᤢᤛ᤻ᤛᤠᤖᤥ᥄

ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤡᤛᤢᤀᤠᤱ ᤁᤢᤏᤠᤖᤠ ᤔᤧᤓᤥᤛᤢᤖᤥ.

ᤜᤠᤱᤔᤠᤜᤠ᤹ ᤏᤢ ᤆᤰᤔᤣ᤺ᤳᤜᤠ᤹ᤖᤧ ᤂᤧᤴ ᤔᤧᤈᤔᤢᤖᤥ॥

᥇᥆ ᤏᤠᤶ ᤁᤧᤵᤐᤠ ᤜᤧᤰᤁᤣ ᤏᤡᤃᤧᤍᤧᤵᤐᤠᤴ ᤜᤠ᤺ᤳᤏᤡᤒᤣ᥅

ᤂᤧᤴ ᤐᤏᤢᤏᤢᤔᤠ ᤁᤢᤓᤢᤶᤒᤠ ᤗᤠᤒ ᤜᤧᤰᤋᤱᤔᤠ ᤆᤥ᤺ᤰᤗᤥ.

ᤏᤠᤶ ᤜᤧᤰᤁᤣ ᤛᤧᤍᤡᤱᤍᤡᤱ ᤁᤧᤀᤥ᤺ᤵᤔᤠ ᤆᤥ᤺ᤰᤗᤥ॥

᥇᥇ ᤏᤧᤘᤠᤗᤠᤀᤥ ᤂᤠᤖᤰ ᤁᤧᤗᤡᤱᤒᤠ ᤛᤡᤱᤒᤢᤱᤜᤠ᤹ ᤀᤥᤔᤧᤵᤔᤠ ᤑᤠ᤹ᤀᤠᤱ.

ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤥ ᤁᤢᤏ᤺ᤰ ᤁᤢᤓᤧᤰᤘᤠ ᤁᤧᤗ᤺ᤶᤒᤠ

ᤜᤧᤰᤁᤩᤠᤱ ᤑᤢ᤹ᤗᤧᤛᤣ᤹ᤸᤗᤧ ᤁᤢᤒᤢᤱᤅᤥ ᤁᤢᤓᤢᤱᤑᤧᤰᤔᤣᤳ ᤀᤥᤔᤧᤵᤔᤠ ᤑᤠ᤹ᤀᤠᤱ

ᤀᤠᤱᤃᤠ᤹ ᤂᤈᤱᤛᤣ᤹ ᤛᤡᤱᤒᤢᤱ ᤁᤧᤕᤢᤱᤒᤠ ᤀᤡᤰᤋᤠᤵᤐᤥ ᤐᤣᤃᤠᤱ॥

᥇᥈ ᤁᤖ ᤀᤠᤱᤃᤠ᤹ ᤁᤢᤓᤠ ᤐᤠ᤺ᤴ ᤏᤡᤱᤘᤠ᤹ ᤂᤥᤔᤠᤏᤢ᤺ᤸᤗᤧ ᤋᤃᤡ.

ᤀᤠᤱᤃᤠ᤹ ᤜᤰᤆᤄᤳ ᤜᤠᤱᤕᤢᤰᤐᤧᤸᤗᤧ ᤁᤢᤀᤴᤗᤠᤎᤠ᤺ᤴ ᤕᤢᤰᤋᤢᤱᤅᤠᤱ ᤘᤕᤠᤱᤗᤥ॥

ᤔᤧᤴᤇᤢᤔᤠᤜᤠ᤹-

᥇᥉ ᤛᤢᤗᤶᤔᤡᤒᤠ ᤔᤧᤴᤇ᤻ᤕᤠᤀᤣ. ᤂᤧᤏᤧ᤹ ᤏᤢ᤺ᤰᤂᤧ᤹. ᤏᤢ᤺ᤰᤂᤧ᤹ᤀᤥ.

ᤀᤠᤏᤡᤃᤧ ᤂᤧᤏᤧ᤹ ᤀᤍᤰᤋᤰᤁᤠᤱ ᤀᤥᤔᤧᤳᤋᤠᤛᤡᤃᤧᤖᤥ॥

ᤔᤧᤴᤇᤢᤔᤠ-

ᤔᤜᤏᤤᤔᤀᤥ ᤁᤧᤗᤠ᤺ᤱᤒᤠᤜᤠ᤹ ᤀᤥᤔᤧᤔᤧᤳᤋᤢᤛᤡᤒᤠ ᤜᤧᤰᤁᤣ

ᤌᤣᤀᤠᤱ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤀᤥᤔᤧᤵᤔᤠ ᤌᤣᤀᤠᤱ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠᤒᤣ᥅

ᤕᤧᤶᤒᤡᤳᤇᤠ-

᥍

ᤜᤠᤱᤕᤰᤐᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ᥄

ᤗᤠᤱᤗᤥ᤺ᤳᤋᤡ ᤁᤧᤈᤠᤰᤂᤢᤒᤠ ᤂᤧᤏᤧ᤹ ᤁᤧᤗᤠᤱᤜᤠ᤹ ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤗᤥ॥

ᤂᤧᤏᤧ᤹ ᤁᤧᤗᤠᤱ ᤛᤧᤒᤱᤒᤠᤜᤠ᤹ᤖᤧ ᤁᤒᤪᤡᤱ ᤁᤢᤄᤥ᤺ᤵᤔᤠᤴ

ᤁᤢᤜᤢᤰᤆᤥ ᤁᤧᤏᤢ᤹ᤒᤠ ᤛᤠᤵᤆᤥᤒᤠᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰ ᤜᤧᤰᤁᤣ ᤗ᤹ᤖᤥ॥

᥈ ᤂᤧᤏᤧ᤹ ᤁᤧᤒᤣ᤹ᤜᤡ ᤕᤥ᤺ᤰᤁᤡᤴ ᤁᤠᤰᤐᤧᤳᤋᤠ ᤂᤥᤷᤕᤠ ᤜᤧᤰᤁᤣ ᤗ᤹ᤖᤥ॥

ᤂᤧᤱᤃ ᤔᤠᤖᤢᤰ ᤑᤢᤵᤔᤏᤠᤒᤠ ᤛᤣᤈ᤺ᤱᤘᤠ᤺ᤸᤗᤧ ᤁᤧᤍᤡᤶᤒᤠ ᤆᤥ᤺ᤰᤗᤥ॥

ᤁᤧᤛᤠᤵᤐᤥ᤺ᤰᤐᤠᤴ ᤗᤧᤰᤘᤠ ᤑᤢᤱᤅᤡᤸᤗᤧ ᤁᤒᤢ ᤕᤢᤰᤂᤢᤒᤠ

ᤔᤠᤛᤡ᤺ᤸᤗᤧ ᤁᤢᤗᤢᤵ ᤜᤧᤰᤁᤣ ᤗ᤹ᤖᤥ॥

᥉ ᤁᤠᤵᤛᤠᤒᤠ ᤐᤧ᤺ᤱᤘᤠᤛᤠ᤺ᤳᤜᤠ᤹ ᤜᤧᤰᤁᤣ

ᤂᤧᤏᤧ᤹ ᤁᤧᤏᤢᤒᤰᤜᤠ᤹ᤀᤠᤱ ᤌᤠ᤺ᤵᤗᤥ॥

᥊ ᤂᤧᤏᤧ᤹ ᤁᤧᤏᤡᤃᤡ᤺ᤱᤔᤠᤴ ᤋᤰᤔᤡᤒᤠ ᤁᤣ᤺ᤱ ᤆᤱᤜᤡᤶ ᤜᤧᤰᤁᤣ ᤗ᤹ᤖᤥ.

ᤂᤧᤏᤧ᤹ ᤁᤧᤔᤡᤰᤁᤡᤴ ᤜᤧᤛ᤻ᤒᤥᤴᤒᤠ ᤘᤖᤰᤜᤠ᤹ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤂᤧᤱᤃ ᤕᤶᤒᤠ ᤕᤧᤰᤕᤰᤁᤥ ᤐᤕᤶ ᤕᤶᤒᤠ ᤋᤠ᤺ᤰᤜᤴ ᤐᤣᤛᤠᤱ ᤕᤢᤱᤗᤥ॥

ᤁᤧᤏᤧᤒᤥᤴᤃ ᤍᤔᤛ᤻ᤁᤛ ᤗᤧᤵᤔᤠᤱ ᤀᤥᤃᤧᤔᤒᤠ ᤗᤧᤒᤏᤠ᤺ᤴᤒᤠ ᤆᤱᤜᤡᤶ ᤁᤢᤀᤡᤛᤡ᤺ᤰᤐᤠ ᤆᤥ᤺ᤰᤗᤥ॥

᥋ ᤂᤧᤏᤧ᤹ ᤁᤢᤎᤣᤃᤣ᤺ᤰᤐᤠᤴ ᤁᤷᤔᤣᤗ ᤁᤥ᤺ᤰᤔᤠ ᤜᤧᤰᤁᤣ ᤗ᤹ᤖᤥ॥

ᤁᤣ᤺ᤶᤒᤠ ᤁᤧᤎᤧᤃᤣ᤺ᤰ ᤀᤡ᤺ᤴ ᤋᤡᤸᤗᤧᤰ ᤁᤧᤗᤧᤰᤐᤠ ᤏᤢ ᤔᤠᤰᤋᤠᤱᤒᤠ ᤆᤥᤰ

ᤂᤧᤸᤗᤧ ᤜᤠᤱᤅᤡᤴ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤆᤥᤃᤢᤖᤥ॥

᥌ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤔᤣ. ᤂᤧᤏᤧ᤹ ᤛᤠ᤹ᤖᤡᤰ ᤏᤢᤔᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤆᤠ᤹ᤖᤡᤰ ᤏᤢᤔᤠᤛᤢᤰᤔᤠ ᤁᤧᤈᤥ᤺ᤰᤗᤥ.

ᤂᤧᤏᤧ᤹ᤃ ᤁᤧᤖᤧᤰ ᤀᤠᤛ᤺ᤵᤔᤠᤏᤧᤖᤥ॥

᥍ ᤂᤧᤏᤧ᤹ ᤂᤧᤒᤰᤛᤡᤱ ᤜᤧᤰᤋᤱᤔᤠ ᤁᤣ᤺ᤶᤔᤠ ᤁᤧᤈᤥ᤺ᤰᤗᤥ.

ᤁᤧᤏᤢᤜᤠ᤹ ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤈᤠ ᤜᤧᤰᤁᤣ ᤗ᤹ᤖᤥ॥

᥎ ᤀᤠᤱᤃᤠ᤹ ᤂᤧᤒᤰᤛᤡᤱᤅᤡᤴ ᤗᤡᤅᤢᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤠ᤹ᤀᤡᤴ ᤋᤢᤒᤢᤱᤗᤥ॥

ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤏᤧ᤹ ᤁᤧᤏᤢᤜᤠ᤹ ᤆᤧᤸᤗᤧᤰᤛᤣᤸᤗᤧ ᤁᤢᤒᤈᤠ ᤜᤧᤰᤁᤣ ᤗ᤹ᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤰᤔᤠ᤺ᤴ ᤏᤠᤱᤛᤣ᤹ᤀᤡᤸᤗᤧ ᤁᤢᤏᤠᤶ ᤜᤧᤰᤁᤣ ᤏᤠᤶᤗᤥ॥

᥏ ᤂᤧᤏᤣ᤹ ᤁᤧᤶᤒᤪᤠ᤺ᤴ ᤏᤢᤒᤠ ᤆᤧᤸᤗᤧᤰᤛᤣ᤹ ᤜᤧᤰᤁᤣ ᤁᤢᤈᤠ ᤁᤧᤏᤢ᤹ᤒᤠ ᤆᤥ᤺ᤰᤗᤥ॥

ᤔᤧᤴᤇᤢᤔᤠ-

ᤀᤠᤸᤗ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠᤸᤗᤧ ᤁᤢᤶᤒᤪᤠᤀᤥ ᤛᤖᤰ ᤁᤧᤳᤗᤖᤥ.

ᤂᤢᤏᤧ᤹ ᤁᤢᤶᤒᤪᤠᤛᤣ᤺ᤴ ᤏᤢ ᤁᤢᤜᤠᤒᤥ᤹ᤒᤠᤀᤥ ᤂᤧᤴ ᤜᤥᤀᤠᤱ ᤐᤣ᤺ᤰᤗᤖᤥ॥

᥇᥆ ᤀᤠᤱᤃᤠ᤹ᤃ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤸᤗᤧᤴᤏᤠᤖᤥ.

ᤂᤧᤶᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤀᤠᤔᤡ᤺ᤵᤔᤠᤸᤗᤧ ᤋᤖᤢᤖᤥ॥

᥇᥇ ᤑᤧᤖᤧ᤹ᤀᤥ ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤒᤣ. ᤀᤠᤴᤇᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤜᤧᤴᤃᤠᤋᤡ ᤐᤡᤳᤇᤡᤖᤥ

ᤜᤧᤰᤁᤩᤠᤱ ᤐᤠᤱᤓᤣ᤹ᤀᤥ ᤛᤧᤴᤍᤡᤰ ᤀᤡᤶᤛᤡᤖᤥ॥

᥇᥈ ᤋᤠᤏᤠᤶ ᤜᤠᤖᤠᤀᤣ ᤀᤠᤴᤇᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ ᤐᤡᤳᤇᤡᤖᤥ.

ᤆᤧᤸᤗᤧᤰᤛᤣᤸᤗᤧ ᤁᤢᤓᤢᤱᤑᤧᤰᤔᤣᤳ ᤑᤧᤰᤋᤧᤒᤡ ᤑᤠ᤹ᤀᤠᤱ ᤀᤥᤔᤧᤳᤇᤢᤖᤥ

ᤜᤧᤰᤁᤩᤠᤱ ᤑᤢ᤹ᤗᤧᤛᤣᤸᤗᤧ ᤁᤢᤓᤢᤱ ᤑᤧᤰᤋᤧᤒᤡ ᤑᤠ᤹ᤀᤠᤱ ᤀᤥᤔᤧᤳᤇᤢᤖᤥ

ᤂᤧᤵᤔᤥ ᤀᤠᤱᤃᤠ᤹ ᤂᤧᤏᤧ᤹ ᤀᤠᤔᤡ᤺ᤶᤔᤧᤴ ᤐᤡᤏᤧᤖᤥ॥

᥇᥉ ᤂᤧᤏᤧ᤹ ᤔᤡᤰᤁᤧᤕᤢᤒᤠ ᤔᤡᤰᤕᤢ᤺ᤴᤍᤣ᤺ᤸᤗᤧ ᤁᤢᤏᤠᤶᤔᤡᤴ ᤁᤧᤏᤠᤶᤛᤢᤖᤥ

ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤐᤠ ᤁᤢᤈᤠ ᤁᤧᤏᤢ᤹ᤒᤠ ᤛᤡᤱᤛᤣ᤹ᤜᤠ᤹ ᤗᤠᤶᤎᤣ᤺ᤵᤐᤢᤱᤔᤥᤀᤣ ᤏᤧᤖᤥ॥

ᤀᤠᤗᤢᤱᤔᤠ᤹ ᤁᤧᤜᤡ᤺ᤶᤒᤣ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤁᤢᤛᤱ ᤏᤢ ᤋᤃᤡᤒᤠ ᤏᤡᤱᤘᤠ᤹ ᤁᤧᤍᤠᤒᤠ ᤛᤡᤱᤛᤣ᤹ᤜᤠ᤹ ᤕᤠᤱᤄᤥ᤺ᤳᤋᤢᤱ ᤕᤢᤰᤂᤢᤱᤅᤠᤱ ᤘᤠ᤹ᤖᤥ॥

᥎

ᤀᤠᤶᤔᤠᤖᤧᤀᤣ ᤁᤢᤏᤢ ᤁᤧᤎᤢᤅᤢᤀᤠᤱ ᤁᤧᤒᤥᤖᤧᤒᤠ.

ᤂᤧᤏᤧ᤹ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤶᤓᤢ᤹ ᤁᤧᤒᤥ᤺ᤰᤂᤧᤸᤗᤧᤃ

ᤗᤠᤶᤔᤥ ᤋᤢᤶᤏᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤆᤢᤵ ᤔᤧᤳᤏᤧᤒᤠ ᤘᤕᤧᤔᤧᤴᤗᤥ.

ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤌᤣᤀᤠᤱ ᤔᤧᤶᤒᤠ᤺ᤳᤋᤢᤶᤒᤠ ᤘᤕᤧᤔᤧᤴᤗᤥ॥

᥈ ᤂᤧᤏᤧ᤹ ᤀᤠᤱᤃᤠ᤹ ᤀᤠᤶᤔᤠᤖᤧ ᤁᤢᤜᤡᤶᤔᤥ ᤋᤣ᤹ᤏᤧᤒᤠ ᤘᤕᤧᤖᤥ- ᤂᤢᤏᤧ᤹ᤀᤣ ᤜᤢ᤹ᤖᤠᤱᤅᤠᤱ ᤘᤕᤧᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤔᤠᤖᤢᤰ ᤁᤣ᤺ᤵᤔᤏᤠᤒᤠ ᤆᤧᤸᤗᤧᤰᤛᤣ᤹ ᤌᤡ ᤐᤡᤏᤧᤔᤧᤴᤗᤥ.

ᤀᤠᤱᤃᤠ᤹ ᤀᤠᤑᤢ᤹ᤗᤧᤛᤣ᤹ᤗᤠᤶ ᤕᤢᤔᤏᤠᤒᤠ ᤛᤣ᤹ᤈᤱᤘᤠ᤺ᤴ ᤌᤢᤱᤔᤠ ᤐᤡᤏᤧᤒᤠ ᤘᤕᤧᤖᤥ॥

᥉ ᤁᤢᤓᤧᤴᤇᤠᤱ ᤜᤢᤰᤁᤡᤴ ᤀᤠᤎᤧᤃᤣ᤺ᤰ ᤛᤡᤃᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤁᤢᤈᤢᤵᤛᤠᤱ ᤜᤢᤰᤁᤡᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤐᤠᤖ ᤛᤢ᤺ᤴᤏᤠᤖᤥ॥

᥊ ᤕᤖᤢᤛᤗᤣᤔᤒᤠ ᤔᤧᤴᤇᤢᤔᤠᤛᤣ.

ᤀᤠᤱᤃᤠ᤹ᤏᤢ ᤔᤠᤱᤜᤢᤵ ᤆᤥᤃᤧᤶᤔᤧ᤹ᤀᤥ.

“ᤂᤧᤴᤇᤡ᤹ ᤗᤢᤱᤔᤠ᤹ ᤁᤧᤜᤡ᤺ᤵᤏᤧᤛᤡᤒᤠᤀᤥ ᤀᤠᤏᤡᤃᤧ ᤔᤧᤜᤶᤀᤠᤛᤡᤃᤧᤴᤗᤥ॥”

ᤋᤢᤰᤛᤡᤃᤣ᤺ᤰᤐᤠ ᤛᤠᤶᤗᤥ

ᤔᤧᤴᤇᤢᤔᤠᤜᤠ᤹-

᥋ ᤗᤢᤱᤔᤠ᤹ ᤜᤡ᤺ᤵᤋᤢᤔᤠᤸᤗᤥ ᤏᤠ᤺ᤶᤛᤡᤱᤗ

ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤗᤠᤶ ᤁᤧᤓᤧᤶᤔᤧᤴ ᤜᤠ᤺ᤵᤐᤣ᥅

ᤔᤧᤴᤇᤢᤔᤠ-

ᤏᤠᤱᤛᤣ᤹ ᤛᤡᤱᤒᤢᤱ ᤛᤡᤃᤠᤱᤗᤠᤶ ᤂᤧᤏᤧ᤹ ᤑᤥ᤺ᤱᤏᤧᤖᤥ.

ᤂᤧᤏᤧ᤹ ᤁᤧᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ ᤁᤧᤜᤠᤱᤛᤡᤱᤅᤠᤱ ᤁᤧᤘᤕᤧ

ᤂᤧ᤹ᤕᤥ ᤛᤠᤃᤧᤘᤠ᤺ᤴᤇᤡᤱᤅᤠᤱ ᤁᤧᤘᤕᤧ॥

᥌ ᤂᤧᤏᤧ᤹ ᤀᤠᤓᤧᤸᤗᤧᤛᤠᤱ ᤁᤧᤛᤡᤰᤗᤢᤱᤔᤥ ᤀᤠᤱᤃᤠ᤹ ᤁᤳᤋᤠᤱᤅᤧ᤹ᤀᤥ

ᤁᤧᤔᤡᤱᤅᤡᤴ ᤗᤰᤔᤏᤠᤒᤠ ᤛᤡᤁᤪᤡ᤺ᤴ ᤜᤧᤰᤁᤣ ᤁᤳᤋᤠᤱᤅᤧ᤹ᤀᤥ.

ᤗᤢᤱᤔᤠ᤹ ᤜᤡ᤺ᤵᤛᤡᤱᤔᤧᤱᤃ ᤛᤡᤔᤧᤴ ᤜᤧᤰᤁᤣ ᤁᤧᤎᤢᤶᤒᤠ ᤆᤥ᤺ᤰᤗᤥ.

ᤏᤠᤜᤣᤶᤔᤧᤴ ᤀᤡ᤺ᤵᤐᤢᤱᤅᤡᤴ ᤜᤧᤰᤁᤣ ᤔᤢᤰᤛᤠᤶᤒᤠ ᤆᤥ᤺ᤰᤗᤥ॥

ᤂᤧᤴ ᤔᤡᤎᤢᤱ ᤔᤡᤖᤠ᤺ᤰ ᤐᤥ᤺ᤱᤅᤠᤱ ᤗ᤺ᤴᤗᤥ

ᤂᤧᤒᤩᤠᤱ ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡ ᤜᤧᤰᤁᤣ ᤋᤡ᤺ᤳᤗᤥ॥

᥍ ᤆᤫᤠ᤺ᤳᤋᤡᤸᤗᤧ ᤂᤧᤴ ᤘᤖᤱᤔᤠ ᤛᤧᤵᤔᤠ ᤔᤧᤛᤢᤰᤋᤢᤴᤗᤥ॥

ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳᤋᤡᤸᤗᤧᤀᤠᤱ ᤂᤧᤴ ᤜᤢᤶᤔᤠ ᤔᤧᤛᤢᤰᤋᤢᤴᤗᤥ॥

ᤁᤢᤓᤠ ᤔᤏᤠ᤺ᤸᤗᤧ ᤕᤠᤱᤛᤠᤁᤢᤴᤎᤣ ᤗ᤺ᤳᤋᤢᤀᤠᤱ ᤔᤡ᤺ᤶᤈᤡ᤺ᤴ ᤀᤡᤱᤔᤠ ᤁᤥ᤺ᤳᤋᤢᤏᤧ ᤑᤃᤪ

ᤔᤏᤠᤖᤧ ᤂᤧᤴ ᤔᤧᤕᤣ᤺ᤳᤋᤢᤖᤰᤗᤥ॥

ᤔᤧᤴᤇᤢᤔᤠ᤺ᤸᤗᤧ ᤁᤢᤶᤓᤢ᤹ᤜᤠ᤹-

᥎ ᤀᤠᤏᤡᤃᤧ ᤗᤳᤇᤠ ᤆᤢᤰᤔᤠ ᤏᤢᤛ᤻ᤛᤠ᤹ᤎᤡᤰ ᤘᤠ᤹ᤖᤥ.

ᤂᤢᤏᤧ᤹ ᤁᤢᤏᤢᤒᤰᤜᤠ᤹ ᤕᤶᤒᤠ ᤔᤧᤶᤒᤥ᤺ᤱᤅᤣ ᤘᤠ᤹ᤖᤥ॥

ᤁᤢᤓᤠ ᤌᤠᤱᤒᤧᤎᤡᤰ ᤁᤢᤀᤡᤱᤗᤠᤵᤛᤧ ᤋᤠ᤺ᤸᤗᤧ

ᤀᤠᤏᤡᤃᤧ ᤌᤧᤔᤠ ᤆᤥᤃᤢᤶᤒᤧᤒᤠᤒᤣ᥅

᥏ ᤂᤧᤴ ᤗᤢᤱᤎᤠᤰ ᤐᤥ᤺ᤰᤂᤧᤒᤠ ᤜᤧᤰᤁᤣ᤺ᤸᤗᤧᤃ

ᤀᤠᤏᤡᤃᤧ ᤂᤧᤵᤔᤥ ᤕᤢᤵᤐᤠ ᤆᤱᤜᤡᤶ ᤆᤥᤃᤢᤶᤒᤧᤒᤠ ᤘᤕᤧᤖᤥ॥

ᤂᤧᤴ ᤗᤠᤶᤎᤣ᤺ᤵ ᤐᤥ᤺ᤰᤂᤧᤒᤠ ᤜᤧᤰᤁᤣ᤺ᤸᤗᤧᤃ

ᤜᤧᤰᤔᤏᤠᤒᤠ ᤛᤠᤶᤔᤠᤱᤛᤡᤱᤅᤡᤸᤗᤧ ᤑᤠᤱᤔᤏᤠᤀᤠᤱ ᤂᤧᤴ ᤛᤧ᤺ᤵᤋᤢᤶᤒᤧᤒᤠ ᤘᤕᤧᤖᤥ॥

ᤔᤧᤴᤇᤢᤔᤠ-

᥇᥆ ᤀᤠᤱᤃᤠ᤹ᤃ ᤗᤳᤇᤠ ᤗᤢᤱᤎᤠᤰᤁᤠᤖᤥ.

ᤀᤠᤱᤃᤠ᤹ ᤀᤠᤏᤢ᤺ᤴᤃ ᤂᤧᤸᤗᤧ ᤁᤢᤈᤱᤜᤡᤶᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤧᤸᤗᤧ ᤁᤢᤏᤡᤔᤥ

ᤁᤢᤛᤡᤰ ᤆᤡᤶᤗ ᤁᤧᤕᤠ᤺ᤶᤔᤠ ᤜᤧᤰᤋᤱᤔᤠ ᤀᤠᤱᤃᤠ᤹ ᤐᤥ᤺ᤰᤛᤠᤅᤠᤱ ᤘᤠ᤹ᤀᤠᤖᤥ॥

᥇᥇ ᤒᤠᤗ-ᤜᤠᤔᤥᤏ ᤔᤧᤵᤔᤏᤠᤒᤠ ᤋᤧᤴᤏᤥ

ᤛᤥᤗᤥᤔᤏᤧᤸᤗᤧ ᤗᤳᤇᤠ ᤆᤧᤸᤗᤧᤰᤛᤣ᤹ ᤁᤢᤀᤡᤰᤋᤠᤵ ᤏᤧᤖᤥ॥

ᤕᤠ᤺ᤴᤃᤧᤔᤒᤠᤜᤠ᤹ᤖᤧ ᤂᤧᤴ ᤕᤠᤱᤅᤥ ᤔᤧᤍᤣ᤹ᤖᤢᤀᤠᤱ ᤏᤧᤖᤥ

ᤜᤧᤰᤁᤩᤠᤱ ᤁᤧᤖᤧᤰᤸᤗᤧ ᤂᤢᤏᤧ᤹ ᤜᤧᤴᤇᤡᤱᤎᤡᤰ ᤕᤢᤵᤐᤠᤕᤠᤱ ᤔᤧᤒᤡᤖᤢᤖᤥ॥

᥇᥈ ᤛᤥᤗᤥᤔᤏᤧᤸᤗᤧ ᤂᤧᤴ ᤜᤧᤴᤇᤡᤱ ᤕᤢᤵᤐᤠ ᤕᤠᤱᤜᤠ᤹ ᤋᤣ᤹ᤖᤢᤖᤖᤥ.

ᤂᤧᤴ ᤕᤠ᤺ᤴᤃᤧᤔᤒᤠᤜᤠ᤹ᤖᤧ ᤁᤡᤵ ᤏᤧᤳᤇᤡ ᤕᤠᤱᤅᤡᤴ ᤔᤧᤄᤥᤛᤢᤖᤖᤥ.

ᤀᤠᤱᤃᤠ᤹ᤃ ᤀᤠᤒᤠᤅᤣ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤳᤋᤢᤱᤗᤥ॥

ᤕᤧᤶᤒᤡᤳᤇᤠ-

᥇᥉ ᤀᤠᤓᤢᤱᤀᤡᤰᤁᤥ ᤁᤧᤘᤠ᤹ᤔᤠ ᤗᤢᤱᤔᤠ᤹ ᤜᤡ᤺ᤵᤏᤧᤔᤣ.

ᤁᤧᤀᤡᤰᤗᤠ᤺ᤴ ᤂᤧᤶᤔᤠ ᤂᤥᤛᤢᤱᤗᤖᤥ॥

ᤀᤠᤱᤃᤠ᤹ ᤀᤠᤴᤈᤢᤶᤜᤠ᤹ᤖᤧ ᤂᤧᤏᤧ᤹ ᤁᤧᤛᤢᤳᤗᤠ᤺ᤴ ᤂᤧᤶᤔᤠ ᤑᤠ᤹ᤀᤠᤱ ᤔᤧᤜᤠᤱᤄᤢᤖ ᤔᤧᤘᤠ᤹ᤖᤥ॥

ᤔᤧᤴᤇᤢᤔᤠ-

᥇᥊ ᤗᤢᤱᤔᤠ᤹ ᤜᤡ᤺ᤵᤏᤧᤒᤠ ᤀᤠᤍᤠᤱᤒᤣ.

ᤐᤧ᤺ᤱᤘᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ᤀᤥ ᤜᤠᤖᤠ ᤑᤧᤖᤧ᤹ᤀᤥ.

ᤔᤠᤖᤢᤰ ᤁᤧᤗᤡᤱᤒᤠ ᤁᤥ᤺ᤰᤔᤠᤀᤥ ᤌᤠᤱᤒᤧᤴ ᤂᤡᤖᤣᤒᤧᤴ ᤜᤧᤰᤁᤣ

ᤂᤧᤏᤧ᤹ ᤀᤠᤱᤃᤠ᤹ᤀᤥ ᤋᤩᤧ᤹ᤀᤥ॥

ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤕᤧᤛᤢ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤁᤡᤵ ᤏᤢᤛᤡᤀᤠᤱ ᤅᤠᤒᤥ᤺ᤱ ᤋᤱᤒᤣ ᤋᤃᤡ. ᤀᤣᤃᤠᤱᤒᤠ ᤅᤠᤒᤥ᤺ᤱ ᤋᤱᤒᤣ ᤁᤧᤖᤧᤒᤠ ᤕᤧᤶᤔᤥ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤳᤇᤠ ᤕᤶᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ ᤔᤏᤠᤎᤡᤰᤗᤧ ᤁᤢᤔᤡᤱᤅᤥ ᤁᤴ ᤛᤠᤵᤐᤴᤏᤡᤸᤗᤧ ᤁᤢᤔᤡᤱ ᤔᤧᤕᤢᤰᤂᤢᤀᤠᤱ ᤘᤠ᤹॥ ᤁᤴ ᤛᤠᤵᤐᤴᤏᤡᤴ ᤁᤢᤗᤰ ᤛᤢᤶᤛᤡᤀᤥ ᤜᤠᤔᤠ ᤛᤢᤰᤋᤧᤳ-

᥇) ᤏᤠ᤺ᤳᤗᤠ ᤌᤡᤰᤁᤠᤱᤎᤥ ᤛᤢᤶᤒᤥ᤺ᤱᤅᤠᤱ ᤑᤠᤱᤛᤡ ᤌᤠᤖᤡᤰ- ᤁᤴ ᤁᤢᤗᤰᤁᤥ ᤂᤧᤴ ᤕᤧᤶᤔᤥᤒᤠ ᤐᤠ᤺ᤴᤜᤠ᤹ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳ. ᤕᤥ ᤗᤠᤱᤃᤧᤳ ᤐᤡᤛᤠᤱ ᤁᤧᤏᤧᤒᤠ ᤕᤜᤢᤍᤠ ᤜᤠᤱᤈᤢᤶᤔᤡᤴ ᤁᤢᤒᤣᤛᤠᤱ ᤁᤧᤏᤧᤒᤠ ᤜᤠᤱᤈᤢᤶ ᤀᤛ᤻ᤛᤢᤖᤧᤴᤏᤢ ᤁᤡᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥ ᤕᤜᤢᤍᤠᤒᤠ ᤔᤏᤠᤜᤠ᤹ ᤛᤡᤔᤠᤗᤠᤶ ᤀᤛ᤻ᤛᤢᤖᤒᤠ ᤜᤠᤱᤈᤢᤶᤔᤡᤸᤗᤧ ᤁᤢᤔᤢᤰᤛᤠᤶᤗᤠᤶᤒᤠᤖᤰ ᤁᤡᤔᤠ ᤁᤧᤒᤥ᤺ᤱᤒᤠ ᤜᤥ᤺ᤵᤋᤧ ᤁᤖ ᤂᤢᤴᤇᤡ᤹ ᤀᤠᤒᤠᤅᤣ ᤛᤢᤘᤠᤱᤅᤥᤒᤠ ᤗᤠᤕᤥ ᤗᤠᤛᤥ᤺ᤳ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴ ᤔᤧᤱᤄᤧᤶᤔᤠ ᤏᤢ ᤏᤛᤠ᤺ᤴ ᤔᤧᤴᤈᤥ᤺ᤰᤔᤠ ᤗᤠᤶᤔᤠᤱ ᤁᤡᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤕᤛᤤᤕᤠ᤺ᤸᤗᤧ ᤏᤡᤛᤢᤀᤠᤱ ᤘᤕᤧ॥ ᤀᤠᤒᤠᤅᤣ ᤁᤢᤒᤠ᤺ᤴᤈᤠ᤺ᤰ ᤏᤢ ᤁᤢᤕᤠ᤺ᤶᤒᤰᤗᤠᤶ ᤂᤧᤴ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤧᤸᤗᤧ ᤕᤜᤢᤍᤠ ᤜᤠᤱᤈᤢᤶᤔᤥ ᤁᤧᤕᤢᤱᤒᤠᤜᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤏᤢᤖᤡᤰᤁᤠᤱ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤥ ᤜᤡᤱᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡᤀᤠᤱ ᤘᤕᤧ॥ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤣᤓᤃᤪ ᤂᤠᤵᤐᤢᤌᤩ᤺ᤱ ᤁᤧᤒᤥ᤺ᤰᤂᤡ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤢᤛᤡ॥ ᤂᤧᤴᤏᤢ ᤛᤥᤛᤥᤖᤡᤰ ᤂᤢᤏᤧ᤹ ᤍᤠᤀᤢᤍᤖᤧ ᤗᤳᤇᤠ ᤁᤢᤛ᤻ᤛᤠᤎᤡᤰ ᤛᤠᤘᤠ᤺ᤴᤇᤡᤱ ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤏᤢ ᤁᤧᤏᤢ᤹ᤒᤠ ᤜᤠᤱ ᤐᤥ᤺ᤱᤅᤠᤱ ᤂᤧᤏᤡ᤹ ᤕᤢᤰ ᤁᤧᤈᤥᤃᤡ ᤔᤧᤳᤋᤢᤛᤡ॥ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤛᤏᤠᤖᤢᤱ ᤐᤥ᤺ᤱ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠ᤺ᤴᤏᤠᤱ ᤐᤠ᤺ᤳᤋᤢ॥

᥈) ᤏᤠ᤺ᤳᤗᤠ ᤗᤡᤒᤥ᤺ᤱᤅᤠᤱᤎᤥ ᤅᤠᤒᤥ᤺ᤱᤅᤠᤱ ᤅᤠᤛᤡ ᤌᤠᤖᤡᤰ- ᤁᤴ ᤁᤢᤗᤰᤁᤥ ᤂᤧᤴ ᤕᤧᤶᤔᤥ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳ. ᤂᤧᤴ ᤕᤧᤶᤔᤥ ᤕᤜᤢᤍᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤕᤖᤡᤰ ᤔᤏᤠᤜᤠ᤹ ᤐᤢᤱᤗᤠᤎᤠᤒᤠ ᤔᤧᤈᤥᤃᤢᤛᤡᤀᤠᤱ ᤒᤣᤒᤡᤗᤥ᤺ᤴ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤛᤡ॥ ᤂᤧᤒᤩᤠᤱ ᤂᤧ᤹ᤕᤥ ᤂᤧᤱᤜᤠ᤹ ᤌᤧᤔᤠᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤁᤣ ᤔᤏᤠᤖᤧ ᤂᤢᤴᤇᤡ᤹ ᤕᤢᤰᤁᤥ ᤔᤧᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤛᤧ᤺ᤵᤔᤠᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤕᤖᤢᤛᤗᤧᤔ ᤏᤢ᤺ᤰᤔᤠ ᤋᤣ᤹ᤔᤠᤛᤡ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤂᤧᤴ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤧᤸᤗᤧ ᤀᤢᤘᤠ ᤆᤥᤃᤢᤀᤠᤱ ᤘᤕᤧ॥ ᤂᤧᤵᤔᤥ ᤂᤧᤱᤜᤠ᤹ ᤕᤠᤶᤔᤥ ᤁᤢᤛᤱ ᤜᤡᤱᤔᤴᤏᤥ ᤜᤡᤱᤔᤠ ᤘᤠ᤹ᤔᤠ ᤔᤧᤄᤥᤛᤢ॥ ᤁᤴ ᤁᤢᤗᤰᤁᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤗᤳᤇᤠ ᤏᤡᤱᤘᤠ᤹ᤀᤥ ᤕᤢᤱᤔᤠᤀᤣ ᤁᤧᤒᤥ᤺ᤱᤒᤠ ᤐᤠ᤺ᤴ ᤌᤣ ᤘᤠ᤹ᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤇᤠᤶ ᤕᤠᤵᤔᤡ ᤛᤠᤵᤔᤢ᤺ᤴᤎᤢᤶᤔᤡᤸᤗᤧᤴ ᤕᤜᤘᤣ ᤍᤠᤱᤒᤠ ᤑᤠ᤹ᤀᤠᤱ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤜᤠ᤹ᤀᤥ ᤗᤳᤇᤠ ᤀᤰᤋᤱᤒᤠ ᤐᤠ᤺ᤴᤏᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤘᤣ᤹ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤀᤠᤱ ᤗᤳᤇᤠ ᤏᤢᤒᤠ ᤏᤡᤱᤛᤣ᤺ᤰᤗᤧ ᤕᤠ᤺ᤶᤒᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤂᤧᤴ ᤘᤣ᤹ᤛ᤻ᤔᤠ ᤛᤢᤘᤠᤱᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹ᤗᤠᤶ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢ ᤁᤧᤗ᤹ᤒᤠ ᤐᤠ᤺ᤴ ᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤴ ᤐᤠ᤺ᤴᤜᤠ᤹ᤃ ᤋᤃᤡᤒᤠ ᤔᤠᤱᤜᤢᤵᤐᤥ ᤛᤠ᤹ᤖᤡᤰ ᤁᤧᤀᤡᤱᤒᤠ ᤁᤢᤗᤰᤁᤥᤒᤠ ᤐᤠ᤺ᤴᤜᤠ᤹ᤖᤥ॥

᥉) ᤏᤠ᤺ᤳᤗᤠ ᤅᤠᤒᤥ᤺ᤱᤅᤠᤱ ᤋᤢᤰᤛᤡᤀᤠᤱᤎᤥ ᤋᤢᤰᤐᤥ᤺ᤱᤅᤠᤱ ᤋᤢᤰᤛᤡ ᤌᤠᤖᤡᤰ- ᤁᤴ ᤁᤢᤗᤰᤁᤥ ᤕᤖᤡᤰ ᤁᤢᤛᤡᤱ ᤐᤠ᤺ᤴᤜᤠ᤹ ᤐᤢᤱᤗᤠᤎᤠᤒᤠ ᤔᤧᤈᤥᤃᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤕᤖᤢᤛᤗᤧ᤺ᤶᤔᤥ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤛᤠᤵᤋᤧᤀᤠᤱ ᤐᤳ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤏᤠᤜᤠ᤹ ᤐᤡᤖᤢᤛᤡᤒᤠ ᤔᤠᤱᤜᤢᤵᤜᤠ᤹ ᤂᤢᤏᤧ᤹ ᤁᤧᤳᤋᤢ ᤐᤡᤖᤢᤛᤡ ᤁᤧᤗ᤹ᤒᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤠᤜᤠᤒ᤻ ᤆᤥᤃᤧᤀᤠᤱ ᤘᤕᤧ॥ ᤁᤴ ᤁᤢᤗᤰᤁᤥ ᤁᤧᤒᤵᤐᤠ ᤛᤧᤰᤂᤠᤒᤠ ᤐᤠ᤺ᤴᤏᤡᤱᤃ ᤛᤠᤶᤕᤥᤏᤡᤒᤠ. ᤂᤠᤛᤧᤴ ᤜᤧᤰᤁᤩᤠᤱ ᤛᤥᤛᤥᤖᤡᤰ ᤏᤛᤠ᤺ᤴᤗᤧ ᤕᤧᤴᤏᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ. ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠ ᤐᤠ᤺ᤴᤜᤠ᤹ ᤛᤠᤵᤋᤧᤀᤠᤱ ᤐᤳ॥ ᤁ᤹ᤕᤥ ᤏᤡᤱᤘᤠ᤹ ᤀᤡ᤺ᤵᤔᤠᤀᤣ ᤁᤧᤒᤥ᤺ᤱᤒᤠ ᤐᤠ᤺ᤱᤃ ᤏᤠ᤺ᤳᤗᤠ ᥌᥇ ᤒᤠ ᥇-᥈ ᤐᤠ᤺ᤳᤗᤠᤜᤠ᤹ᤖᤥ- ᤁᤴ ᤐᤠ᤺ᤳᤗᤠᤜᤠ᤹ᤀᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ᤀᤣ ᤕᤧᤛᤢᤖᤧ ᤀᤠᤒᤠᤅᤣ ᤔᤠᤱᤛᤧᤘᤠ ᤕᤠ᤺ᤶᤒᤰ ᤜᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤢ᤺ᤳᤋᤠᤱᤒᤠ ᤑᤠ᤹ᤀᤠᤱ ᤀᤥᤃᤵ ᤆᤥᤃᤢᤀᤠᤱ ᤘᤕᤧᤖᤥ॥

ᤋᤠᤱᤒᤠ ᤌᤠᤔᤡᤱ

ᤛᤠᤶᤍᤡᤱ ᤏᤢ ᤔᤠᤱᤜᤢᤵᤜᤠ᤹ ᥇:᥇–᥇᥈:᥌

ᤜᤠᤱᤈᤢᤶᤜᤠ᤹ᤀᤥ ᤁᤧᤍᤠᤒᤠ ᤂᤢᤶᤍᤡᤱ ᥇᥉:᥇–᥈᥉:᥇᥎

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤛᤧᤴ ᤆᤥ᤺ᤰᤔᤠ ᤁᤢᤏᤡᤱᤘᤠ᤹ ᥈᥊:᥇–᥈᥍:᥇᥉

ᤘᤣ᤹ ᤛᤠᤶᤍᤡᤱ ᤏᤢ ᤔᤠᤱᤜᤢᤵᤜᤠ᤹ ᥈᥎:᥇–᥉᥋:᥇᥆

ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ ᤏᤢ ᤀᤛ᤻ᤛᤢᤖᤡᤜᤠ᤹ ᥉᥌:᥇–᥉᥏:᥎

ᤔᤠᤱᤜᤢᤵ ᤏᤢ ᤏᤡᤱᤛᤠᤱᤗᤧ ᤋᤠ᤹ᤈᤧᤱ ᥊᥆:᥇–᥋᥋:᥇᥉

ᤕᤠᤶᤔᤥ ᤛᤠᤶᤍᤡᤱ ᤏᤢ ᤔᤠᤱᤜᤢᤵᤜᤠ᤹ ᥋᥌:᥇–᥌᥌:᥈᥊

ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠ ᤛᤠᤵᤐᤴ

᥇

ᤕᤜᤢᤍᤠᤒᤠ ᤜᤠᤱ ᤀᤢᤈ᤻ᤈᤡᤕᤠᤜ. ᤕᤥᤋᤠᤶ. ᤀᤠᤜᤠᤈ ᤜᤧᤰᤁᤩᤠᤱ ᤜᤡᤈᤁᤡᤕᤠᤖᤧ ᤕᤢᤰ ᤔᤧᤈᤥᤃᤢᤒᤠ ᤕᤧᤶᤔᤥ ᤕᤜᤢᤍᤠ ᤏᤢ ᤕᤖᤢᤛᤠᤗᤣᤔᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤔᤥᤈᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤕᤛᤤᤕᤠ᤺ᤸᤗᤧ ᤏᤡᤛᤢᤒᤠ ᤛᤢᤑᤥᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤑᤧ᤺ᤰᤋᤢᤛᤡ

᥈ ᤋᤠᤱᤛᤠᤱᤒᤣ. ᤂᤧᤵᤛᤧ᤹᥄ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤣ.

ᤁᤧᤴᤓᤠᤰᤁᤡᤸᤗᤧ ᤂᤧᤶᤛᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤜᤡᤱᤛᤢᤱᤛᤡᤱᤅᤠᤱ ᤕᤶᤒᤠ ᤕᤶᤔᤠ ᤆᤥᤃᤢᤱᤛᤡᤱᤗᤥ.

ᤁᤖ ᤂᤧᤱᤜᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥉ ᤐᤡᤳᤋᤧᤸᤗᤧ ᤀᤠᤒᤠᤅᤣ ᤁᤢᤴᤍᤠᤱᤒᤧᤴ ᤁᤢᤛᤡᤱ ᤏᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤀᤍᤱᤅᤡᤸᤗᤧᤀᤠᤱ ᤀᤠᤒᤠᤅᤣ ᤁᤢᤴᤍᤠᤱᤒᤧᤴ ᤏᤢ

ᤁᤢᤈᤠᤈᤠᤔᤠ ᤋᤧᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤖᤥ

ᤁᤖ ᤀᤡᤛᤪᤠᤀᤡᤗᤒᤠ ᤀᤠᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤁᤢᤛᤡᤱ ᤔᤧᤴᤏᤡ᤺ᤳᤏᤠᤴᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤖ ᤆᤥᤃᤢᤱᤛᤡᤱᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤸᤗᤥ॥”

᥊ ᤏᤠ᤹ᤖᤠᤱ ᤛᤩᤠᤱ. ᤗᤠᤕᤥᤒᤠ ᤛᤢᤘᤠᤱ. ᤀᤠᤵᤋᤡᤰᤛᤠᤒᤠ ᤔᤏᤠᤜᤠ᤹.

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹.

ᤜᤧᤰᤁᤩᤠᤱ ᤛᤫᤠ᤺ᤳᤋᤠᤱ ᤛᤢᤖᤢᤳ ᤕᤠᤱ ᤁᤧᤈᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹᥄

ᤂᤧᤱᤜᤠᤱᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤏᤠ᤹ᤖᤢᤀᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤧᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤖᤥ

ᤜᤧᤰᤁᤩᤠᤱ ᤀᤣ᤺ᤰᤔᤧᤔᤧᤳᤋᤢᤀᤠᤱ ᤔᤧᤘᤠ᤹ᤖᤥ॥

᥋ ᤌᤣᤀᤠᤱ ᤂᤧᤏᤡ᤹ ᤀᤠᤸᤗᤛᤠᤱ ᤋᤧ᤺ᤶᤓᤢᤰ ᤁᤧᤃᤥ᤺ᤳᤋᤢᤶᤒᤠᤒᤣ᥅

ᤜᤧᤰᤁᤩᤠᤱ ᤌᤣᤀᤠᤱ ᤀᤠᤸᤗᤛᤠᤱ ᤂᤡᤏᤡ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤁᤧᤒᤥ᤺ᤰᤂᤡᤒᤠᤒᤣ᥅

ᤂᤧᤏᤡ᤹ ᤌᤧᤃᤣ᤺ᤰᤁᤥ ᤁᤧᤖᤧᤰ ᤁᤠ᤺ᤴᤍᤧᤀᤠᤱ ᤐᤳᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤂᤧᤏᤡ᤹ ᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤖᤥ॥

᥌ ᤔᤢ ᤏᤢ ᤌᤠ᤺ᤱ ᤌᤧᤃᤣ᤺ᤰᤐᤥᤏᤢ ᤗᤠᤱᤍᤠᤵᤐᤣᤀᤥ ᤌᤠᤖᤡᤰ

ᤕᤠᤱᤄᤣ᤺ᤰ ᤔᤧᤶᤒᤵᤔᤏᤠᤒᤠᤍᤧᤴ ᤀᤠᤳᤋᤡᤀᤠᤱ ᤜᤥ᤺ᤵᤗᤥ॥

ᤁᤧᤃᤠ᤺ᤶᤒᤤ ᤁᤧᤃᤠ᤺ᤶᤒᤠ. ᤋᤧ᤺ᤶᤓᤢᤰᤁᤡᤸᤗᤧ ᤜᤡᤵᤔᤏᤠᤒᤠ ᤁᤒᤜᤠ᤹

ᤜᤧᤰᤁᤩᤠᤱ ᤁᤧᤃᤡᤒᤠ ᤕᤠᤱᤄᤣ᤺ᤰᤜᤠ᤹ᤖᤰ ᤐᤳᤗᤥ॥

ᤂᤧᤴ ᤕᤠᤱᤄᤣ᤺ᤰᤜᤠ᤹ ᤔᤧᤴᤕ᤹ᤀᤣ ᤀᤡᤔᤧᤱᤄᤣ᤺ᤱᤅᤣ ᤐᤳᤗᤥ.

ᤂᤧᤒᤩᤠᤱ ᤏᤡ᤺ᤱᤃᤣ᤺ᤸᤗᤧᤀᤠᤱ ᤆᤢᤴᤈᤢᤶᤒᤠ ᤐᤥ᤺ᤱᤗ ᤑᤠ᤹ᤀᤠᤱ ᤔᤧᤴᤀᤠᤶᤔᤣ ᤘᤠ᤹ᤖᤥ॥

᥍ ᤂᤧᤏᤡ᤹ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤂᤧᤏᤡ᤹ ᤐᤠᤱᤈᤢᤶᤜᤠ᤹ᤃ ᤀᤠᤶᤓᤠ ᤂᤧᤏᤡ᤹ ᤋᤃᤡᤀᤣ

ᤘᤧ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤔᤡᤔᤧᤎᤡᤰᤂᤢᤀᤠᤱ ᤏᤧᤖᤥ॥

ᤘᤧ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤔᤧᤔᤧᤰᤛᤢᤒᤠ ᤁᤢᤀᤡᤛᤡ᤺ᤰ

ᤂᤧᤴ ᤋᤧᤴᤏᤡᤴ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥎ ᤏᤢᤔᤠᤛᤢᤰᤔᤠ ᤕᤖᤢᤛᤗᤣ᤺ᤶᤔᤡᤴ ᤀᤡᤰᤋᤠᤵᤐᤥᤒᤠ ᤕᤠᤰᤔᤠᤜᤡᤶ

ᤜᤧᤰᤋᤱᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤐᤀᤡᤳ ᤀᤡᤰᤋᤠᤵᤐᤥᤒᤠ ᤋᤠᤖᤠ᤺ᤶᤜᤡᤶ ᤏᤢ

ᤏᤡᤱᤔᤡᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤢᤒᤠ ᤕᤧᤰᤕᤰ ᤁᤢᤛᤡᤱ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤁᤢᤓᤠ

ᤁᤢᤜᤡᤱᤘᤧᤳ ᤀᤠᤴᤗᤧᤖᤧᤴᤏᤡᤸᤗᤧᤃ aᤛᤍᤥᤔ ᤏᤢ

ᤃᤔᤥᤖᤠ ᤁᤢᤀᤡᤛᤡ᤺ᤰᤁᤣ ᤂᤠᤵᤐᤢᤌᤩ᤺ᤱ ᤀᤠᤒᤥ᤺ᤰᤂᤧᤒᤠᤖᤥ॥

᥇᥆ ᤛᤍᤥᤔ ᤐᤠᤱᤈᤢᤶᤔᤥᤒᤠ ᤕᤢᤰᤛᤠᤒᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤧᤶᤔᤧ᤹ᤀᤥ᥄

ᤃᤔᤥᤖᤠ ᤐᤠᤱᤈᤢᤶᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤛᤣ.

ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤠᤱᤅᤡᤴ

ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤶᤛᤧᤶᤔᤧ᤹ᤀᤥ᥄

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤏᤡ᤹ ᤁᤧᤍᤠᤖᤢᤶᤒᤠ

ᤕᤖᤡᤰ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤌᤧᤔᤠ ᤕᤠ᤺ᤶᤒᤰ ᤐᤡᤀᤠᤒᤣ᥅”

ᤔᤧᤸᤗᤢᤰᤜᤠ᤹ ᤏᤢ ᤜᤡᤶᤔᤥ ᤁᤧᤜᤡᤱᤄᤢᤶᤛᤡᤶᤒᤠ ᤀᤖᤢᤵᤗᤢᤵᤐᤠ

ᤌᤰᤛᤠ ᤛᤥ᤺ᤳ ᤔᤡᤎᤡᤱᤔᤏᤠᤒᤠᤍᤣᤔᤏᤠᤒᤠ

ᤛᤡᤍᤢᤱᤈᤓᤠᤜᤠ᤹ ᤀᤠᤛᤡᤖᤠ᤹ ᤔᤧᤎᤠᤱᤏᤧᤴᤗᤥ॥

ᤐᤡᤳ. ᤌᤢ᤺ᤶᤒᤠ ᤏᤢ ᤔᤧ᤺ᤴᤍᤒᤁᤠ ᤔᤠᤰᤂᤡᤸᤗᤧ

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤍᤠᤏᤧᤴᤗᤥ॥

᥇᥈ ᤂᤧᤏᤡ᤹ ᤀᤠᤒᤣᤛᤠᤱ ᤁᤧᤍᤩᤧ᤹ᤀᤡᤀᤠᤱ ᤁᤧᤍᤥ᤺ᤴᤍᤢᤶᤒᤠ

ᤁᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹

ᤋᤠ᤺ᤰᤋᤢᤱ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤡ᥅

ᤂᤧᤏᤡ᤹ ᤌᤣᤏᤠᤎᤣ ᤀᤠᤗᤰᤂᤢᤶᤜᤠ᤹ ᤆᤡᤖᤠᤰ ᤆᤡᤖᤠᤰ

ᤗᤠ᤺ᤰᤋᤠᤶᤔᤧ᤹ ᤑᤠ᤹ᤀᤠᤱ ᤔᤧᤳᤏᤡᤱᤅᤠᤱ ᤘᤕᤧᤒᤡ᥅

᥇᥉ ᤀᤠᤸᤗᤀᤠᤱᤎᤥ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤔᤧᤍᤠᤖᤠᤶᤔᤡᤴᤏᤧ᤹ᤀᤥ॥

ᤛᤢᤰᤐᤧᤱᤃ ᤀᤠᤱᤃᤠ᤹ ᤀᤠᤗᤠᤃᤡ ᤀᤠᤛᤡᤰᤁᤧᤗᤧ᤺ᤱᤒᤠ ᤆᤥ᤺ᤰᤗᤥ॥

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤗᤧ ᤁᤧᤍᤡᤶᤒᤠ ᤗᤠᤍᤢᤵ. ᤏᤠ᤺ᤶᤛᤡᤱᤔᤠ ᤕᤧᤴ.

ᤜᤧᤰᤁᤩᤠᤱ ᤛᤥᤖᤡᤰ ᤁᤧᤈᤢᤵᤛᤡᤒᤠ ᤛᤠᤶᤕᤥ ᤛᤠᤰᤌᤡ᤺ᤶᤒᤠ ᤆᤢᤶᤗᤢᤱᤅᤡᤴ

ᤀᤠᤱᤃᤠ᤹ ᤀᤥᤔᤧᤵᤔᤠ ᤔᤧᤛᤢᤰᤁᤠᤴᤗᤥ॥

᥇᥊ ᤂᤧᤏᤡ᤹ ᤗᤠᤍᤢᤵ ᤕᤧᤴᤜᤠ᤹ ᤏᤢ ᤋᤱᤒᤣ ᤗᤠᤘᤠᤒᤠ

ᤋᤱᤏᤠᤶᤜᤠ᤹ ᤀᤠᤱᤃᤠ᤹ ᤀᤠᤕᤠᤶᤗᤧ ᤔᤧᤍᤠ᤺ᤰᤋᤢᤴᤗᤥ॥

ᤂᤧᤱᤜᤠ᤹ᤃ ᤀᤠᤗᤠᤃᤡ ᤁᤧᤗᤡ᤺ᤵᤐᤠ ᤁᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ ᤁᤢᤔᤠᤖᤣ ᤁᤢᤔᤠᤖᤧ ᤐᤏᤠ ᤏᤠᤛᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤂᤧᤏᤡ᤹ ᤐᤣᤗᤡᤃᤧᤴ ᤋᤢᤘᤠ ᤁᤧᤈᤥᤃᤡᤒᤠ ᤕᤧᤶᤔᤥ

ᤂᤧᤏᤡ᤹ ᤜᤢᤰᤜᤠ᤹ ᤁᤧᤓᤥ᤺ᤰᤛᤢᤶᤛᤠᤱ ᤀᤠᤔᤡᤰᤜᤠ᤹ ᤋᤧᤵᤋᤢᤱᤗᤥ॥

ᤂᤧᤏᤡ᤹ ᤛᤠ᤹ᤖᤡᤰ ᤋᤢᤘᤠ ᤁᤧᤈᤥᤃᤡᤛᤠᤱ ᤔᤧᤄᤧᤶᤔᤠᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤔᤏᤠᤜᤠ᤹

ᤁᤧᤛᤧᤖᤢᤶᤛᤡᤶᤔᤠᤱ ᤂᤧᤏᤡ᤹ ᤜᤢᤰᤜᤠ᤹ ᤔᤠᤰᤂᤡᤸᤗᤧ ᤏᤧ᤺ᤰᤋᤢᤀᤠᤱ ᤐᤳᤗᤥ॥

᥇᥌ ᤘᤠᤖᤢ᤺ᤶᤔᤠᤛᤡᤶᤔᤧ᤹ᤀᤠᤱ ᤛᤣᤛᤣ ᤛᤠᤱᤛᤠᤱ ᤐᤥ᤺ᤰᤂᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤀᤠᤍᤃᤡᤗᤠᤶ ᤀᤠᤀᤡᤴᤏᤠᤱᤎᤥ

ᤂᤧᤏᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤗᤧᤖᤠᤶᤔᤧ᤹ᤀᤥ᥄

ᤑᤧᤴᤕᤠ᤺ᤔᤒᤰ ᤆᤥ᤺ᤰᤔᤠ ᤏᤠ᤹ᤖᤠᤶᤔᤧ᤹ᤀᤥ॥

᥇᥍ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤢ᤹ᤀᤠᤛᤡᤶᤔᤧ᤹ᤀᤥ᥄

ᤂᤧᤏᤡ᤹ ᤗᤧᤵᤔᤠᤱ ᤂᤠᤛᤧᤴ ᤁᤥ᤺ᤳᤋᤠᤶᤔᤧ᤹ᤀᤥ.

ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤒᤠᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤖᤠᤶᤛᤡᤶᤔᤧ᤹ᤀᤥ.

ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹ ᤛᤧ᤺ᤵᤋᤠᤶᤛᤡᤶᤔᤧ᤹ᤀᤥ.

ᤕᤧᤶᤒᤠ ᤁᤧᤛᤡᤔᤠ ᤔᤣᤔᤣᤍᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤠᤖᤠᤶᤔᤧ᤹ᤀᤥ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤠᤸᤗ ᤋᤩᤧᤶᤔᤧ᤹ᤀᤥ.

ᤀᤠᤏᤡ᤹ ᤛᤥᤖᤡᤰ ᤕᤢᤅᤡᤀᤠᤱ ᤐᤠ᤺ᤴᤎᤰᤋᤡᤖᤥ॥

ᤂᤧᤏᤡ᤹ ᤗᤠᤕᤥᤜᤠ᤹ ᤜᤧ᤺ᤳᤋᤠᤱᤒᤠ ᤆᤥ᤺ᤰᤛᤠᤱ.

ᤂᤧᤱᤜᤠ᤹ ᤏᤠᤱ ᤁᤢᤀᤡᤛᤡ᤺ᤰ ᤑᤍᤠᤱᤒᤠ ᤐᤥ᤺ᤱᤗᤥ॥

ᤜᤧᤰᤁᤩᤠᤱ ᤂᤧᤏᤡ᤹ ᤗᤠᤕᤥ᤺ᤴ ᤜᤧ᤺ᤰᤁᤱᤃᤱᤒᤠ ᤆᤥ᤺ᤰᤛᤠᤱ

ᤂᤧᤴ ᤑ ᤁᤧᤗ᤹ᤒᤠ ᤂᤡ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

᥇᥏ ᤂᤧᤏᤡ᤹ ᤁᤧᤍᤧᤴᤍᤡᤀᤠᤱ ᤀᤠᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤧᤒᤥ᤺ᤰᤂᤡᤏᤣᤓᤃᤪ

ᤁᤴ ᤗᤠᤈᤣ᤹ᤀᤥᤒᤠ ᤏᤢ᤺ᤒ᤻ᤏᤢᤒᤠ ᤛᤡᤱᤛᤣ᤹ ᤏᤢ ᤆᤠᤜᤠ᤹ ᤆᤠᤔᤠ ᤁᤧᤄᤥᤛᤢᤶᤗᤥ॥

᥈᥆ ᤁᤖ ᤁᤧᤴᤍᤧᤴᤍᤡᤴᤏᤠᤱ ᤐᤡᤑᤩᤢᤱᤒᤠ ᤁᤧᤒᤥ᤺ᤰᤂᤡᤏᤣᤓᤃᤪ

ᤂᤧᤏᤡ᤹ ᤏᤡᤱᤔᤡᤜᤠ᤹ᤖᤧ ᤋᤠᤓᤣ᤺ᤸᤗᤧ ᤁᤧᤶᤈᤩᤧᤵᤋᤡ ᤁᤧᤶᤛᤩᤧᤖᤡᤖᤥ॥”

ᤌᤧᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

ᤏᤛᤠ᤺ᤴ ᤁᤧᤜᤥ᤺ᤵᤐᤠ ᤕᤖᤢᤛᤗᤧᤔ ᤕᤧᤰᤕᤰ

᥈᥇ ᤀᤥᤔᤧᤳᤋᤧᤶᤔᤧ᤹. ᤏᤛᤠ᤺ᤴᤛᤠᤔᤠ ᤁᤧᤘᤠ᤹ᤔᤠ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ

ᤀᤠᤰᤂᤣᤗ᤹ᤖᤡᤰ ᤁᤧᤳᤏᤡᤔᤠ ᤜᤧᤰᤋᤱᤒᤠ ᤐᤥ᤺ᤰᤂᤧᤒᤣ᥄

ᤀᤠᤛᤣ᤺ᤱᤃ ᤂᤧᤴ ᤂᤠᤛᤧᤴᤗᤧ ᤁᤢᤎᤡᤶ ᤘᤕᤧᤖᤥ॥

ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤥ ᤛᤠᤶᤕᤥᤏᤡᤒᤠᤜᤠ᤹ ᤔᤧᤘᤕᤧᤖᤥ.

ᤁᤖ ᤀᤠᤸᤗᤥᤃ ᤂᤧᤴ ᤔᤏᤠ ᤁᤧᤛᤧᤵᤐᤠᤜᤠ᤹ᤖᤧ

ᤂᤢᤴᤇᤡ᤹ ᤘᤠ᤹ᤔᤠᤍᤧᤴ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ᥄

᥈᥈ ᤂᤧᤏᤧ᤹ ᤌᤡᤰᤗᤧᤱ ᤀᤡᤛᤣ᤺ᤱᤒᤠ ᤕᤢᤵᤐᤠ ᤁᤧᤘᤕᤧᤖᤥ

ᤁᤖ ᤀᤠᤸᤗ ᤜᤡᤱᤎᤥ᤺ᤰ ᤜᤧᤰᤋᤱᤒᤠ ᤁᤧᤒᤥ᤺ᤰᤂᤧᤖᤥ॥

ᤜᤧᤰᤁᤩᤠᤱ ᤏᤢᤒᤠ ᤁᤧᤈᤧᤸᤗᤧᤰᤛᤣ᤺ᤸᤗᤧ ᤁᤢᤘᤠᤀᤥ

ᤆᤫᤠ᤺ᤳ ᤐ᤺ᤴᤍᤧᤀᤠᤱ ᤕᤠᤰᤗᤥ॥

᥈᥉ ᤂᤧᤏᤧ᤹ ᤁᤧᤕᤢᤰᤛᤠᤒᤠᤜᤠ᤹ ᤐᤡᤑᤩᤢᤱᤒᤠ ᤏᤢ ᤂᤢ᤺ᤴᤍᤪᤡᤰᤐᤠᤜᤠ᤹ᤖᤧ

ᤂᤢᤴᤇᤡ᤹ ᤆᤢᤶᤍᤣ᤺ᤱ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤁᤧᤖᤧᤰᤗᤧ ᤛᤫᤠ᤺ᤳ ᤛᤢᤖᤢᤳ ᤕᤠᤱ ᤆᤠᤔᤠ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤧᤛᤢᤱ ᤔᤡᤰᤋᤥ᤺ᤰ ᤂᤥᤔᤠ ᤂᤡ᤺ᤶᤕᤰ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ᤖᤧ ᤕᤧᤳᤇᤠᤒᤠ ᤕᤧᤳᤇᤠᤔᤠᤜᤠ᤹ ᤂᤠᤛᤧᤴ ᤔᤧᤸᤗᤥ᤺ᤴᤍᤢᤴ ᤔᤧᤶᤒᤡᤖᤢᤛᤡᤴᤗᤥ॥

ᤜᤧᤰᤁᤩᤠᤱ ᤁᤢᤕᤧᤶᤒᤠ ᤁᤧᤛᤡᤔᤠ ᤔᤣᤔᤣᤍᤢᤔᤠᤜᤠ᤹ᤖᤧ

ᤂᤢᤴᤇᤡ᤹ ᤕᤧᤰᤐᤣᤗᤡ᤺ᤴ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴ ᤔᤧᤶᤒᤡᤖᤢᤛᤡᤴᤗᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ.

ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤏᤢ᤺ᤸᤗᤧ ᤔᤢᤰᤛᤠᤶᤛᤠᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤏᤡᤱᤔᤡᤜᤠ᤹ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤠᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤗᤠᤶ

ᤀᤠᤱᤃᤠ᤹ ᤆᤥ᤺ᤰᤕᤢᤶᤓᤥ ᤂᤥᤀᤠᤖᤥ॥

᥈᥋ ᤀᤠᤱᤃᤠ᤹ ᤀᤠᤜᤢᤰᤜᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤑᤥ᤺ᤰᤂᤢᤱᤗᤥ.

ᤕᤢᤵᤐᤠ᤺ᤴ ᤛᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤛᤣᤛᤣ ᤆᤥ᤺ᤰᤏᤧᤖᤥ.

ᤜᤧᤰᤁᤩᤠᤱ ᤁᤠᤰ ᤁᤧᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤂᤧᤳᤋᤢᤱᤍᤣᤛᤢᤱ ᤐᤡᤏᤧᤖᤥ॥

᥈᥌ ᤂᤧᤏᤧ᤹ ᤁᤧᤄᤠᤛᤧᤴᤗᤥ᤺ᤶᤒᤠᤜᤠ᤹ ᤋᤃᤡ ᤜᤧᤰᤁᤣᤀᤣ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤢᤈᤠᤍᤠᤱᤒᤠᤜᤠ᤹ ᤀᤠᤴᤇᤥ᤺ᤶᤒᤠ

ᤁᤢᤀᤡᤛᤡ᤺ᤰ ᤕᤠᤶᤔᤥ ᤕᤢᤰᤋᤡᤱ ᤆᤥᤃᤢᤱᤛᤡᤱᤗᤥ॥

ᤜᤧᤰᤁᤣ ᤐᤥ᤺ᤱᤅᤠᤱ ᤀᤣᤃᤠᤱ ᤁᤴ ᤕᤧᤰᤕᤰᤁᤡᤴ

ᤛᤠᤶᤕᤥᤏᤡᤒᤠ ᤕᤧᤰᤕᤰ ᤏᤢ ᤏᤛᤠᤏᤡᤒᤠ ᤕᤧᤰᤕᤰ ᤔᤧᤔᤧᤳᤋᤢᤖᤥ॥”

᥈᥍ ᤛᤡᤕᤥᤏᤧᤴ ᤛᤠᤶᤕᤥᤏᤡᤒᤠ ᤂᤠᤛᤧᤴᤗᤧ ᤕᤠ᤺ᤶᤒᤶᤰᤗᤠᤶ ᤕᤠᤶᤔᤥ ᤋᤠᤱᤛᤧ᤺ᤵᤗᤥ.

ᤗᤠᤕᤥᤗᤠᤶ ᤁᤧᤏᤢ᤺ᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤧᤴᤗᤵᤐᤡᤴ

ᤛᤠᤶᤕᤥᤏᤡᤒᤠᤗᤠᤶ ᤐᤥ᤺ᤱᤗᤥ॥

᥈᥎ ᤁᤖ ᤐᤡᤑᤩᤢᤱᤒᤠᤜᤠ᤹ ᤏᤢ ᤗᤠᤕᤥᤒᤠᤜᤠ᤹ ᤌᤡᤰᤗᤧᤱᤗᤧ ᤔᤧᤔᤧᤰᤗᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤴ ᤁᤧᤗᤧᤵᤐᤠᤜᤠ᤹ ᤑᤢᤳᤗᤢᤶ ᤌᤩ᤺ᤱ ᤔᤧᤒᤥ᤺ᤱᤗᤥ॥

᥈᥏ “ᤕᤜᤡᤒᤠ ᤛᤡᤱᤒᤢᤱᤗᤠᤀᤥ ᤏᤠᤘᤠᤀᤡ᤺ᤳᤗᤠ ᤛᤧᤘᤠ

ᤁᤧᤔᤧᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤡ᤹ ᤏᤠᤎᤠᤔᤥ ᤁᤧᤎᤩᤧ᤹ᤀᤡᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤛᤣᤃᤢᤶᤒᤠ ᤛᤡᤱᤛᤣ᤹ᤀᤡᤰᤜᤠ᤹ᤖᤧ ᤆᤥᤃᤢᤸᤗᤧ ᤂᤧᤏᤡ᤹ ᤁᤧᤏᤢ᤺ᤴᤍᤡᤖᤥ॥

᥉᥆ ᤁᤢᤓᤧᤰᤘᤠ ᤀᤡᤃᤧᤗᤧᤶᤒᤠ ᤕᤜᤡᤒᤠ ᤛᤡᤱᤒᤢᤱ ᤏᤢ

ᤆᤫᤠ᤺ᤳ ᤁᤧᤜᤥ᤺ᤵᤐᤠ ᤑᤢᤱᤀᤡᤰ ᤛᤡᤱᤛᤣ᤹ᤀᤡᤰ ᤜᤧᤰᤋᤱᤒᤠ ᤁᤣᤒᤥ᤺ᤰᤂᤡᤖᤥ॥

᥉᥇ ᤔᤢᤰᤁᤧᤃᤢᤒᤠ ᤔᤏᤠᤜᤠ᤹ᤃ ᤔᤡᤍᤢᤵᤔᤠ ᤇᤢᤸᤗᤠ ᤜᤧᤰᤋᤱᤒᤠ ᤏᤢ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤔᤡᤛᤣᤰ ᤁᤧᤓᤧᤰᤐᤠ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

ᤂᤧᤴ ᤏᤧᤵᤔᤠᤱ ᤌᤡᤰᤗᤧᤱᤗᤧ ᤔᤡᤍᤡᤰᤗᤥ.

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤂᤧᤴ ᤔᤡ᤺ᤴ ᤛᤧᤵᤔᤠ ᤔᤧᤛᤢᤰᤋᤢᤴᤗᤥ॥”

a 

᥇:᥏ ᤋᤥᤗᤡᤱ ᥇᥏:᥇-᥈᥏. ᤖᤥᤔᤡ ᥏:᥈᥏ ᤛᤍᤥᤔ ᤏᤢ ᤃᤔᤥᤖᤠ ᤕᤧᤰᤕᤰᤜᤠ᤹ᤀᤥ ᤁᤢ᤹ᤀᤡ ᤁᤧᤓᤧ᤹ᤒᤠ ᤔᤏᤠᤜᤠ᤹ ᤔᤧᤕᤢᤅᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤏᤡᤱᤄᤢᤶ ᤐᤡᤖᤢᤛᤡ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤁᤡᤴ ᤔᤧᤰᤂᤢ ᤐᤡᤖᤢᤛᤡᤀᤠᤱ ᤛᤧᤖᤢᤛᤡ ᤁᤖ ᤗᤢᤋ ᤏᤢ ᤁᤢᤛ᤻ᤛᤠ᤺ ᤔᤧᤴᤇᤢᤔᤠᤜᤠ᤹ᤖᤰ ᤋᤠᤱᤄᤢᤛᤡ॥

ᤕᤜᤘᤣ ᤍᤠᤱᤒᤧᤸᤗᤧ ᤏᤢ᤹ᤔᤠᤍᤠᤔᤠ ᤋᤠᤖᤢ᤹

(ᤔᤡᤁᤠ ᥊:᥇-᥉)

᥈

ᤀᤠᤔᤥᤈᤖᤧ ᤁᤢᤛ᤻ᤛᤠ ᤕᤛᤤᤕᤠ᤺ᤸᤗᤧ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤛᤢᤒᤠ ᤛᤢᤑᤥᤖᤧ ᤐᤠ᤺ᤴᤈᤠ᤺ᤰᤁᤡᤴ ᤜᤠᤒᤠ ᤁᤴᤗᤥ-

᥈ ᤁᤧᤍᤠᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤜᤡᤶ ᤕᤢᤱᤛᤡᤱᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤐᤥ᤺ᤱᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ᤏᤢ᤺ᤸᤗᤧ ᤂᤧᤴ ᤛᤠ᤹ᤖᤡᤰ ᤁᤧᤕᤧᤰᤐᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤧ᤹ᤕᤥ

ᤔᤠᤱᤛᤧᤘᤠ ᤆᤥ᤺ᤰᤛᤧ ᤔᤧᤈᤢᤶ ᤔᤧᤍᤠᤖᤥ॥

᥉ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧ᤹ᤕᤥ ᤔᤧᤍᤠᤀᤠᤱ ᤔᤧᤒᤠ᤺ᤳᤋᤢᤖᤥ.

“ᤋᤩᤧᤶᤔᤧ᤹ᤀᤥ. ᤀᤠᤏᤡ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤃᤥ᤺ᤰᤔᤠᤀᤥ ᤌᤠ᤺ᤱ ᤗᤡᤅᤢᤶᤔᤠᤱ ᤕᤠᤁᤢᤒᤖᤧ

ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤐᤣᤃᤡᤖᤥ॥

ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤶᤔᤡᤴ ᤀᤠᤏᤡ᤹ ᤀᤥᤛᤣ᤺ᤴ ᤀᤠᤎᤠᤰᤗᤥ.

ᤜᤧᤰᤁᤣᤗ᤹ᤖᤡᤰ ᤁᤢᤗᤠᤶᤔᤥ ᤀᤠᤏᤡ᤹ ᤗᤠᤱᤄᤣ᤺ᤰᤔᤠ ᤀᤠᤛᤢᤰᤗᤥ॥”

ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤴ ᤛᤡᤕᤥᤏᤗᤠᤶ ᤏᤢ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤱᤃ ᤕᤖᤢᤛᤗᤧᤶᤗᤠᤶ ᤋᤠᤖᤥ॥

᥊ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤠᤛᤧᤴ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤂᤧᤔᤠ᤹ᤀᤡᤴ ᤋᤱᤄᤢ ᤐᤡᤖᤢᤛᤡᤖᤥ॥

ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣᤜᤠ᤹ ᤔᤧᤕᤥ᤺ᤴᤍᤢᤖᤥ

ᤜᤧᤰᤁᤩᤠᤱ ᤁᤧᤰᤆᤢ ᤌᤥ᤺ᤱᤔᤠ ᤆᤢᤃᤧᤱ ᤔᤧᤎᤃᤢᤖᤥ

ᤂᤧᤶᤒᤩᤠᤱ ᤂᤢᤴᤇᤡ᤹ ᤕᤧᤴ-ᤗᤠ᤺ᤰᤜᤠ᤹ ᤔᤧᤓᤧ᤺ᤳᤇᤢᤖᤥ

ᤜᤧᤰᤁᤩᤠᤱ ᤆᤠ ᤜᤧᤰᤔᤠ ᤁᤠᤳᤆᤩᤠ ᤔᤧᤎᤃᤢᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤋᤠᤓᤣ᤺ᤴ ᤔᤧᤶᤓᤡ᤺ᤰᤂᤢᤴᤗᤥ.

ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤕᤠᤶᤔᤥ

ᤋᤧᤴᤎᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤧᤴᤜᤢ᤹ᤛᤡᤱᤏᤧᤴᤗᤥ॥

᥋ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ. ᤋᤩᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤥ᤺ᤳᤋᤡᤀᤥ ᤀᤠᤏᤡ᤹ ᤗᤠᤱᤄᤧᤃᤡᤖᤥ॥

ᤕᤶᤒᤠ ᤁᤧᤜᤧᤴᤇᤡᤱᤒᤠᤜᤠ᤹ ᤔᤧᤔᤧᤰ

᥌ ᤀᤠᤍᤠᤱᤒᤠᤖᤧ ᤀᤠᤒᤠᤅᤣ ᤁᤧᤕᤥᤓᤥᤒᤠ ᤁᤧᤔᤏᤠ ᤕᤠᤁᤢᤒᤖᤧ

ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤗᤠᤵᤁᤧᤓᤢᤛᤡᤀᤠᤱ ᤁᤧᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤋᤀᤡ ᤏᤠᤱᤃᤧᤴ ᤐᤡᤛᤠᤱᤒᤠ

ᤋᤠᤵᤑᤧ᤺ᤶᤒᤠ ᤛᤠᤰᤌᤡᤶᤔᤡᤸᤗᤧ ᤁᤢᤎᤡᤶ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤐᤗᤡᤛ᤻ᤋᤡᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤂᤠᤃᤧᤗᤥ᤺ᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ

ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤛᤢᤘᤠᤱᤜᤠ᤹ᤏᤢ ᤔᤧᤍᤱᤛᤡᤱᤅᤠᤱ ᤔᤧᤘᤠ᤹ᤖᤥ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤛᤠᤶᤔᤩᤠᤱ ᤏᤢ

ᤕᤢᤵᤐᤠ᤺ᤸᤗᤧ ᤛᤎᤧᤰ ᤋᤡᤶᤛᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣᤜᤠ᤹ᤖᤧᤱᤃ ᤂᤠᤏᤡ᤺ᤳᤋᤣ ᤜᤥ᤺ᤵᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤱᤃ ᤀᤴᤜᤠ᤹ᤖᤧ ᤔᤧᤎᤡᤶᤛᤢᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠᤎᤠᤜᤠ᤹ᤃ ᤏᤡ᤺ᤵᤔᤠᤀᤣ ᤛᤢᤰᤔᤧᤍᤧᤳᤏᤧᤴᤗᤥ॥

᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤋᤡᤶᤛᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠ

ᤆᤡᤃᤰᤘᤠᤜᤠ᤹ ᤂᤧᤱᤜᤠ᤹ᤖᤧ ᤛᤧᤘᤠ ᤔᤧᤔᤧᤳᤋᤢᤛᤡᤖᤥ॥

ᤂᤧᤴ ᤆᤡᤃᤰᤘᤠ᤺ᤸᤗᤧ ᤆᤀᤡ᤺ᤳᤋᤡᤴ ᤀᤠᤰᤋᤱᤒᤠ ᤆᤥ᤺ᤰ

ᤂᤧᤴ ᤀᤠᤒᤠᤅᤣ ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤈᤥᤃᤢᤒᤠᤖᤥ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤏ᤺ᤶᤏ᤺ᤶᤒᤠ ᤔᤧᤈᤥᤃᤢᤛᤡᤖᤥ

ᤜᤧᤰᤁᤩᤠᤱ ᤕᤥᤕᤥᤰ ᤔᤧᤎᤠᤛᤢᤛᤡᤖᤥ

ᤂᤧᤱᤜᤠ᤹ ᤗᤧᤵᤔᤡ ᤔᤧᤶᤒᤡᤛᤧ᤹ᤀᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤡᤵᤔᤠᤄᤢᤔᤠᤴ ᤏᤢ ᤔᤡᤔᤡᤍᤡᤱᤃᤧᤴ ᤁᤢᤀᤥ᤺ᤵᤔᤠᤴ

ᤋᤠᤔᤠᤏᤢ᤺ᤸᤗᤧ ᤋᤃᤡ ᤕᤠᤰᤐᤣ᤹ᤀᤥᤒᤠ ᤑᤢᤰᤁᤥᤀᤥ ᤗᤠᤛᤠᤶᤔᤧ᤹ᤀᤥ

ᤂᤧᤒᤩᤠᤱ ᤂᤠᤶ ᤛᤡᤃᤠᤅ ᤆᤡᤱᤅᤠᤛᤡᤶᤔᤧ᤹ᤀᤥ᥄

᥇᥇ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤠ ᤏᤠᤖᤠ᤺ᤴ

ᤕᤥ ᤔᤢᤳᤔᤧᤎᤠᤛᤢ ᤔᤧᤒᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤱᤃᤠ᤹ᤀᤣ᤺ᤰ ᤗ᤹ᤔᤧᤴ

ᤏ᤺ᤶᤏ᤺ᤶᤒᤠ ᤔᤧᤈᤥᤃᤢ ᤔᤧᤒᤡᤖᤢᤛᤡᤖᤥ.

ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤰ ᤌᤠ᤺ᤱᤎᤠ᤺ᤱ ᤐᤥ᤺ᤱᤗᤥ॥

᥇᥈ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ ᤏᤢ ᤛᤡᤰᤁᤧᤃᤢᤒᤠᤜᤠ᤹

ᤜᤧᤰᤁᤩᤠᤱ ᤁᤧᤖᤧᤰ “ᤀᤠᤱᤃᤠ᤹ᤀᤣ᤺ᤰ” ᤁᤧᤗ᤹ᤒᤠᤜᤠ᤹ ᤛᤶᤎᤠᤱ

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤁᤢᤕᤧᤴᤎᤡᤰ ᤀᤡᤍᤠᤖᤥ

ᤂᤧᤒᤩᤠᤱ ᤂᤧᤱᤜᤠ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤔᤧᤈᤥᤃᤢᤛᤡᤖᤥ.

᥇᥉ ᤂᤢᤏᤧ᤹ ᤗᤧᤒᤏᤠᤏ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤁᤣ᤺ᤶᤒ᤻ ᤁᤣ᤺ᤶᤒᤠ ᤛᤠᤶᤔᤠᤱᤛᤡᤱᤜᤠ᤹.

ᤒᤛᤠᤏᤒᤠ ᤁᤧᤖᤧᤰ ᤕᤜᤡᤒᤠ ᤛᤡᤱᤒᤢᤱᤜᤠ᤹ ᤔᤢᤖᤧᤰ ᤂᤠᤖᤧ᤺ᤰ ᤆᤥᤃᤢᤖᤥ॥

᥇᥊ ᤁᤧᤖᤧᤰ ᤁᤣ᤺ᤶᤒ᤻ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤏᤢ

ᤁᤧᤖᤧᤰ ᤌᤧᤃᤢ ᤔᤠᤱᤘᤠᤜᤠ᤹ ᤏᤧᤏᤧᤒᤠ ᤆᤥᤃᤢᤖᤥ॥

᥇᥋ ᤂᤢᤏᤧ᤹ ᤁᤧᤖᤧᤰ ᤁᤣ᤺ᤶᤒ᤻ ᤁᤣ᤺ᤶᤒᤠ ᤆᤱᤜᤡᤶᤜᤠ᤹.

ᤜᤧᤰᤁᤩᤠᤱ ᤁᤠᤰ ᤆᤠᤱᤈᤠᤱᤒᤠ ᤛᤧ᤺ᤵᤛᤡᤱᤔᤠᤍᤧᤴ ᤗᤢᤱᤎᤠᤰᤜᤠ᤹ ᤌᤢᤵᤛᤢᤖᤥ॥

᥇᥌ ᤋᤷᤛᤡᤛ ᤘᤠᤃᤵᤂᤣ᤺ᤱᤅᤥᤒᤠ ᤁᤧᤖᤧᤰ ᤕᤶᤒᤠ ᤆᤡᤃ᤺ᤰᤘᤠ ᤁᤧᤃᤢᤒᤠ ᤘᤠᤗᤠᤎᤠᤜᤠ᤹ ᤏᤢ

ᤏᤢᤒᤠ ᤘᤠᤗᤠᤎᤠᤜᤠ᤹ ᤘᤖ᤺ᤱᤅᤥ ᤜᤢᤶᤛᤢ ᤁᤣ᤺ᤳᤋᤢᤛᤡᤖᤥ॥

᥇᥍ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤧᤴ ᤕᤥ ᤔᤢᤳᤔᤧᤎᤠᤛᤢ ᤔᤧᤒᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤱᤃᤠ᤹ᤀᤣ᤺ᤰ ᤗ᤹ᤔᤧᤴ ᤏ᤺ᤶᤏ᤺ᤶᤒᤠ ᤔᤧᤈᤥᤃᤢ ᤔᤧᤒᤡᤖᤢᤛᤡᤖᤥ.

ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠᤸᤗᤰ ᤌᤠ᤺ᤱᤎᤠ᤺ᤱ ᤐᤥ᤺ᤱᤗᤥ.

᥇᥎ ᤜᤧᤰᤁᤩᤠᤱ ᤏᤠᤘᤠᤀᤡᤳᤗᤠᤜᤠ᤹ᤃ ᤌᤡᤰᤁᤠᤱ ᤔᤧ᤺ᤴᤏᤣ ᤔᤧᤔᤠ ᤔᤧᤄᤧᤳᤗᤥ॥

᥇᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤡᤵᤔᤠ ᤁᤧᤄᤢᤒᤠ ᤆᤥ᤺ᤰᤔᤠᤖᤧ ᤗᤠᤃᤡ

ᤕᤜᤘᤣ ᤍᤠᤱᤒᤠᤴ ᤐᤥ᤺ᤰᤁᤡᤸᤗᤧ ᤂᤢᤏᤧ᤹ ᤁᤢᤃᤡᤵᤔᤠᤄᤢᤔᤥ ᤏᤢ

ᤔᤡᤔᤡᤍᤡᤱᤃᤧᤴ ᤁᤢᤀᤥ᤺ᤵᤔᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤔᤧᤄᤧᤳᤇᤡᤱᤗᤥ

ᤜᤧᤰᤁᤩᤠᤱ ᤛᤡᤕᤠᤰᤐᤣ-ᤌᤧᤕᤠᤰᤐᤧᤀᤥ ᤁᤧᤏᤧᤒᤠ ᤑᤢᤰᤁᤥᤜᤠ᤹ᤀᤥ ᤏᤢ

ᤂᤠᤶᤒᤠᤱᤅᤥ ᤁᤧᤏᤧᤒᤠ ᤜᤱᤃᤠᤖᤡᤱᤒᤠ ᤛᤡᤃᤠᤱ ᤔᤧᤗᤠ᤺ᤳᤗᤥ॥

᥈᥆ ᤔᤏᤠᤜᤠ᤹ᤖᤧ ᤀᤠᤒᤠᤅᤣ ᤗᤠᤃᤡ ᤛᤧᤘᤠ ᤔᤧᤵᤔᤠᤛᤡ ᤑᤠ᤹ᤀᤠᤱ

ᤔᤧᤈᤥᤃᤢᤛᤡ ᤔᤧᤎᤃᤢᤛᤡᤒᤠ ᤛᤠᤶᤔᤩᤠᤱ ᤕᤢᤵᤐᤠ ᤏᤠᤘᤠᤀᤡᤳᤗᤠᤜᤠ᤹ ᤔᤧᤏᤠ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤴ ᤕᤧᤴ ᤀᤈᤡᤰᤕᤢᤔᤠ ᤏᤢ ᤏᤧᤰᤘᤠ-ᤔᤧᤘᤠᤖᤠᤵ ᤋᤃᤡ ᤗᤠᤵᤔᤧᤓᤢᤛᤢᤛᤡᤖᤥ॥

᥈᥇ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤡᤵᤔᤠ ᤁᤧᤄᤢᤒᤠ ᤆᤥ᤺ᤰᤔᤠᤖᤧ ᤗᤠᤃᤡ

ᤕᤜᤘᤣ ᤍᤠᤱᤒᤠᤴ ᤐᤥ᤺ᤰᤁᤡᤸᤗᤧ ᤂᤢᤏᤧ᤹ ᤁᤢᤃᤡᤵᤔᤠᤄᤢᤔᤧᤴ ᤏᤢ

ᤁᤢᤔᤡᤔᤡᤍᤡᤱ ᤁᤢᤀᤥ᤺ᤵᤔᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤄᤧᤳᤇᤡᤱᤗᤥ

ᤜᤧᤰᤁᤩᤠᤱ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤜᤠ᤹ᤖᤧ ᤁᤢᤜᤱᤜᤠ᤹ᤀᤥ ᤏᤢ

ᤕᤠᤰᤐᤣ᤹ᤜᤠ᤹ᤖᤧ ᤁᤢᤓᤡ᤺ᤵᤔᤠᤜᤠ᤹ᤀᤥ ᤔᤧᤒᤣ᤺ᤰᤁᤠᤱ ᤔᤧᤈᤡᤱᤛᤡᤅᤗᤥ॥

᥈᥈ ᤁᤢᤛᤰᤔᤠ ᤁᤧᤕᤠᤰᤐᤠ ᤔᤧᤴᤇᤠᤶ ᤕᤠᤵᤔᤡᤀᤥ ᤏᤡᤱᤘᤠ᤹ ᤔᤧᤕᤢᤰᤂᤠᤶᤔᤡᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤔᤧᤸᤗᤢᤱ ᤌᤣ ᤘᤠ᤹ᤀᤠᤱᤒᤣ᥅

ᤕᤖᤢᤛᤗᤧᤶ ᤏᤢ ᤕᤜᤢᤍᤠᤀᤥ ᤂᤠᤛᤧᤴ

᥉

ᤀᤠᤸᤗ ᤀᤥᤔᤧᤳᤋᤧᤶᤔᤧ᤹. ᤍᤠᤱᤒᤠ. ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤂᤢᤴᤇᤡ᤹ ᤂᤥᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤏᤢ

ᤂᤥᤔᤠ ᤁᤧᤒᤥ᤺ᤱᤒᤠ ᤁᤢᤓᤠ᤹ᤜᤠ᤹ ᤂᤧᤒᤩᤠᤱ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤆᤠᤔᤠ ᤁᤢᤈᤠ ᤏᤢ ᤌᤢᤱᤔᤠ ᤆᤫᤠ᤺ᤳᤋᤡᤴᤏᤠᤱ

ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠᤗᤠᤶ ᤂᤧᤳᤋᤢᤍᤣᤛᤢᤖᤥ॥

᥈ ᤜᤧᤰᤁᤩᤠᤱ ᤁᤧᤎᤢᤶᤒᤠ ᤏᤢ ᤌᤱ ᤁᤧᤈᤥ᤺ᤰᤐᤠ. ᤂᤠᤛᤧᤴᤗᤥ᤺ᤶᤒᤠ ᤏᤢ

ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ. ᤂᤠᤃᤧᤗᤥ᤺ᤶᤒᤠ

ᤜᤧᤰᤁᤩᤠᤱ ᤛᤠᤶᤕᤥᤛᤡᤰᤛᤠᤶᤒᤠ.

᥉ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤋᤢᤶᤒᤠᤜᤠ᤹ ᤏᤢ

ᤌᤥᤛᤢᤌᤡᤶᤒᤠ ᤔᤏᤠᤜᤠ᤹. ᤛᤢᤈᤠᤍᤠᤱᤒᤠᤜᤠ᤹.

ᤁᤧᤗᤧᤒᤠ ᤁᤧᤏᤡᤒᤠ ᤆᤥᤒᤣᤃᤢᤜᤠ᤹ ᤜᤧᤰᤁᤩᤠᤱ ᤆᤠᤆᤠ᤺ᤵᤐᤠ ᤁᤡᤳᤆᤠᤰ

ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤂᤢᤏᤧ᤹ ᤂᤧᤳᤋᤢ ᤍᤣᤛᤢᤛᤡᤖᤥ॥

᥊ ᤜᤧᤰᤁᤩᤠᤱ ᤂᤠᤖᤰ ᤌᤠᤱᤒᤧᤴ ᤆᤵᤐᤪᤰ ᤁᤧᤃᤧᤵᤐᤠ ᤔᤏᤠᤜᤠ᤹

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤰᤛᤠᤒᤠ ᤆᤥᤃᤢᤱᤛᤡᤱᤗᤥ.

ᤂᤧᤒᤩᤠᤱ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤰ ᤔᤧᤈᤥᤃᤢᤖᤥ॥

᥋ ᤌᤡᤰ ᤔᤏᤠ᤺ᤸᤗᤧ ᤘᤣ᤹ᤛ᤻ᤔᤠ ᤔᤏᤠ᤺ᤴ ᤏᤡᤱᤄᤢᤶ ᤔᤧᤳᤋᤢᤖᤥ

ᤌᤡᤰ ᤔᤏᤠ᤺ᤴ ᤘᤣ᤹ᤛ᤻ᤔᤠ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥

ᤌᤡᤰ ᤜᤡᤶᤒᤣᤛᤠᤱᤒᤧᤴ ᤘᤣ᤹ᤛ᤻ᤔᤠ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ.

ᤁᤠᤵᤐᤥ ᤋᤢᤶᤛᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤆᤵᤐᤪᤰ ᤌᤠᤱᤒᤧᤴ ᤁᤧᤃᤧᤵᤐᤠᤜᤠ᤹ ᤔᤧᤒᤥ᤺ᤰᤗᤥ

ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤌᤣᤏᤠᤎᤣᤒᤠ ᤛᤢᤜᤡ ᤔᤏᤠᤜᤠ᤹ ᤔᤧᤒᤥ᤺ᤰᤗᤥ॥

᥌ ᤁᤴ ᤕᤧᤶᤔᤥ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤗᤳᤇᤠ ᤔᤏᤠ᤺ᤴ

ᤀᤠᤒᤠᤅᤣ ᤁᤢᤶᤒᤠᤖᤧ ᤁᤢᤜᤡᤶᤔᤥᤀᤣ ᤔᤧᤍᤧᤶᤛᤢᤀᤠᤱ ᤔᤧᤔᤧᤳᤋᤢᤖᤥ.

“ᤂᤧᤏᤧ᤹ᤃ ᤆᤠᤱᤔᤠ ᤋᤣ᤺ᤳ ᤁᤧᤃᤳᤋᤢᤖᤥ.

ᤂᤧᤏᤧ᤹ ᤁᤴ ᤁᤧᤛᤠᤰᤐᤠ ᤋᤢᤰᤂᤣᤒᤠ ᤕᤧᤶᤔᤥ ᤂᤧᤏᤧ᤹ ᤀᤠᤏᤡᤃᤧ ᤗᤠᤶᤗᤥᤒᤠ ᤐᤥ᤺ᤰᤂᤧ᤹ᤀᤥ᥄”

᥍ ᤁᤖ ᤂᤧᤴ ᤕᤧᤴᤏᤥ ᤂᤧᤴ ᤔᤏᤠ᤺ᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤗ ᤐᤠ᤺ᤳᤋᤢᤖᤥ.

“ᤁᤴ ᤁᤧᤛᤠᤰᤐᤠ ᤋᤢᤰᤂᤣᤒᤠ ᤕᤧᤶᤔᤥ ᤂᤧᤏᤡ᤹ ᤗᤠᤶᤗᤥᤒᤠ ᤐᤥ᤺ᤱᤔᤠ ᤔᤧᤛᤢᤰᤁᤠᤴᤗᤥ॥

ᤀᤠᤱᤃᤠ᤹ ᤀᤠᤜᤡᤶᤔᤥ ᤆᤠᤔᤠ ᤌᤢᤱᤔᤠ ᤏᤢ ᤆᤠᤱᤔᤠ ᤘᤠ᤺ᤵᤔᤠ ᤌᤣᤀᤠᤱ ᤜᤥ᤺ᤵᤗᤥ.

ᤀᤠᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤕᤠᤶᤔᤡ ᤀᤠᤴᤈᤥᤃᤧᤶᤔᤡᤴᤏᤧ᤹ᤀᤥ॥”

᥎ ᤕᤖᤢᤛᤗᤧ᤺ᤶᤔᤡᤴ ᤂᤠ ᤗᤢ᤺ᤶᤔᤠ ᤂᤧᤵᤔᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤕᤜᤢᤍᤠ᤺ᤴᤏᤠᤱ ᤆᤥ᤺ᤴᤗ ᤐᤳᤗᤥ.

ᤂᤧ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤈᤠ᤺ᤰᤁᤡᤴ ᤏᤢ

ᤕᤠ᤺ᤶᤒᤰᤁᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤔᤠᤀᤥ ᤋᤠᤵᤑᤧ᤺ᤶᤒᤠ ᤆᤥ᤺ᤰᤗᤥ

ᤂᤢᤏᤧ᤹ ᤁᤢᤔᤡᤔᤡᤍᤡᤱᤃᤧᤴ ᤁᤢᤍᤠᤔᤠ ᤁᤢᤕᤢᤔᤧᤴ ᤂᤧᤱᤜᤠ᤹ᤖᤧ ᤏᤡᤏᤡᤒᤠ ᤔᤧᤀᤳᤋᤢᤖᤥ॥

᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤏᤠᤖᤠ᤺ᤸᤗᤧᤀᤣ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤡᤖᤢᤖᤥ॥

ᤛᤍᤥᤶ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰᤁᤣ

ᤂᤧᤱᤜᤠ᤹ᤖᤧᤀᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤕᤥ᤺ᤴ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤢᤖᤥ॥

ᤂᤧᤱᤜᤠ᤹ᤖᤧ ᤂᤧᤴ ᤂᤢᤴᤇᤡ᤹ ᤗᤠᤕᤥ᤺ᤴ ᤔᤧᤴᤈᤡᤰᤂᤢᤴᤗᤥ॥

ᤂᤧᤱᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤛᤶᤍᤠᤱ ᤔᤧᤰᤔᤠ ᤛᤡᤔᤠᤴ ᤔᤧᤍᤠᤖᤢᤀᤠᤱ ᤘᤠ᤹ᤖᤥ॥

᥇᥆ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹ᤀᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤃ ᤏᤢᤒᤠᤀᤣ ᤐᤥ᤺ᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤏᤡᤱᤘᤠ᤹ ᤁᤧᤔᤠᤒᤠ ᤌᤢᤶᤄᤥ ᤔᤧᤄᤥᤛᤢᤖᤥ॥

᥇᥇ ᤁᤖ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤛᤡᤔᤠᤴ ᤀᤠᤒᤠᤅᤣ ᤂᤢᤴᤇᤡ᤹ ᤛᤶᤎᤠᤱ ᤌᤩᤧᤀᤠᤱ ᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤈᤥᤃᤢᤒᤠ

ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤋᤢᤶᤄᤥ ᤔᤧᤄᤥᤛᤢᤖᤥ॥

᥇᥈ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤔᤧᤴᤇᤢᤔᤠᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤰ ᤔᤧᤈᤥᤃᤢᤖᤥ॥

ᤀᤠᤔᤏᤠᤛᤣ. ᤂᤧᤏᤡ᤹ ᤗᤠᤶᤃᤧᤗᤥᤒᤠᤜᤠ᤹ᤖᤧ ᤂᤧᤏᤡ᤹ ᤁᤧᤶᤜᤶᤛᤡ ᤁᤧᤶᤍᤣ᤹ᤖᤡᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤏᤡ᤹ ᤗᤠᤱᤄᤣ᤺ᤰᤔᤠ ᤗᤠᤶᤜᤠ᤹ᤀᤥ ᤗᤠᤶᤁᤧᤶᤓᤥ᤺ᤳᤋᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡ

᥇᥉ ᤕᤜᤘᤣ ᤍᤠᤱᤒᤠᤴ ᤁᤢᤄᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ ᤀᤠᤒᤠᤅᤣ ᤁᤢᤕᤢᤰᤏᤠᤀᤥ ᤕᤢᤱᤗᤥ.

ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤂᤠᤛᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤕᤧᤶᤛᤡᤱᤗᤥ॥

᥇᥊ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤏᤢ

ᤕᤢᤰᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤠᤛᤧᤴ ᤆᤥᤃᤢᤖᤥ॥

“ᤂᤡᤏᤡ᤹ᤀᤣ ᤀᤠᤱᤃᤠ᤹ ᤀᤠᤈᤧᤸᤗᤧᤰᤛᤣ᤹ᤀᤡᤰ ᤁᤧᤔᤧᤱᤒᤠᤏᤡᤱᤗᤥ॥

ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤏᤠᤵᤋᤢᤶᤛᤡᤶᤒᤠ ᤆᤡᤃᤰᤘᤠᤜᤠ᤹ ᤂᤧᤏᤡ᤹ ᤜᤡᤶᤜᤠ᤹ᤀᤥᤀᤣ ᤘᤠ᤹ᤖᤥ॥

᥇᥋ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤧᤏᤡ᤹ ᤌᤣᤀᤠᤱ ᤁᤧᤕᤢᤰᤋᤢᤶᤛᤡᤶᤒᤠ

ᤜᤧᤰᤁᤩᤠᤱ ᤌᤣᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤕᤢ᤺ᤳᤋᤢᤶᤛᤡᤶᤒᤠᤒᤣ᥅”

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤀᤢᤘᤠ ᤆᤥᤃᤢᤖᤥ॥

ᤕᤖᤢᤛᤗᤧ᤺ᤶᤔᤥᤒᤠ ᤔᤧᤴᤇᤢᤔᤠᤜᤠ᤹ᤖᤧ ᤗᤠᤃᤡ ᤛᤠᤶᤍᤡᤱ

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤛᤡᤕᤥᤏᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤡᤴᤜᤠ᤹ ᤀᤠᤱᤍᤡᤱ ᤔᤧᤗ᤹ᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤡᤳᤗᤠ᤺ᤴ ᤅᤠ᤺ᤰᤗᤧ᤹ ᤔᤧᤔᤧᤳᤋᤢᤖᤥ

ᤂᤢᤴᤇᤡ᤹ ᤔᤡᤰᤜᤠ᤹ ᤁᤠᤖᤡᤰ ᤁᤠᤖᤡᤰ ᤔᤧᤔᤧᤳᤋᤢᤖᤥ.

ᤂᤧᤒᤩᤠᤱ ᤗᤠᤱᤒᤠ᤺ᤱᤃᤡᤜᤠ᤹ ᤔᤧᤘᤠ᤺ᤳᤇᤡᤱᤗᤥ

ᤁᤡᤸᤗᤡᤱ ᤁᤡᤸᤗᤡᤱ ᤗ᤹ᤖᤡᤰ ᤕᤠ᤺ᤰᤕᤠ᤺ᤰᤁᤠᤱ

ᤗᤠᤱᤃᤠᤱ ᤔᤧᤈᤳᤋᤢᤖ ᤗᤠᤱᤔᤧᤄᤣ᤺ᤰᤗᤥ॥

᥇᥍ ᤁᤸᤗᤧᤆᤥᤃᤢᤸᤗᤧ ᤍᤠᤱᤒᤧᤸᤗᤧ ᤛᤡᤕᤥᤏᤧᤸᤗᤧ ᤁᤢᤛ᤻ᤛᤠ

ᤔᤧᤴᤇᤡᤴᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤥ ᤕᤠᤱᤄᤣ᤺ᤰᤁᤣ-

ᤕᤠᤱᤄᤣ᤺ᤰᤁᤡᤸᤗᤧ ᤌᤡᤶᤛᤢ ᤐᤡᤖᤢᤛᤡᤖᤥ॥

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤔᤠᤱᤍᤢᤰᤔᤠᤴ ᤐᤠᤱᤄᤢ ᤋᤠᤛᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤔᤢᤖᤡᤰᤜᤠ᤹

ᤗᤡᤃᤥ᤹ ᤗᤢ᤺ᤰᤐᤣ᤺ᤰᤗ ᤕᤠ᤺ᤴᤍᤢᤛᤡᤖᤥ॥”

᥇᥎ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤥ᤺ᤰᤛᤡᤱᤔᤠ ᤐᤠ᤺ᤳᤇᤡᤱᤔᤠ ᤘᤠ᤺ᤳᤋᤡᤜᤠ᤹. ᤜᤧᤰᤁᤩᤠᤱ ᤜᤢᤰᤐᤠ᤺ᤱᤃᤡ ᤏᤢ ᤋᤫᤠᤒᤥ ᤘᤠ᤺ᤵᤔᤏᤠ ᤐᤠ᤺ᤴᤍᤡ. ᤗᤠᤒᤠᤄᤧ᤺ᤰᤘᤠ.

᥇᥏ ᤁᤢᤴᤍᤢᤸᤗᤥ. ᤜᤢᤰᤐᤠ᤺ᤱᤃᤡ. ᤐᤥᤖᤠ᤺ᤰᤘᤠ.

᥈᥆ ᤋᤡᤆ ᤐ᤺ᤳᤌᤠᤱ. ᤗᤠᤱᤒᤠ᤺ᤱᤃᤡ. ᤑ᤹ᤀᤡ ᤑᤢᤱᤏᤠᤶ ᤕᤠᤱᤔᤠ ᤏᤢ ᤔᤠᤰᤐᤧᤴᤇᤠᤵ ᤐᤠᤱᤍᤠ᤹.

᥈᥇ ᤛᤫᤠᤃᤣᤵ ᤏᤢ ᤔᤢᤴᤍᤪᤡ

᥈᥈ ᤏᤢ᤺ᤒ᤻ᤏᤢᤒᤠ ᤆᤠᤱᤍᤣ᤺ᤳ. ᤀᤠᤸᤑᤡ᤹ ᤛᤢᤱᤄᤣ᤺ᤰᤘᤠ ᤜᤧᤰᤁᤩᤠᤱ ᤛᤠᤐᤪᤡ.

᥈᥉ ᤛᤧᤳᤗᤣᤱᤃᤥ ᤀᤤᤏᤠ ᤏᤢ ᤆᤢᤴᤈᤢᤶᤒᤠ ᤆᤡᤖᤡᤰ. ᤛᤠᤶᤔᤩᤠᤱᤓᤢᤱ ᤜᤧᤰᤁᤩᤠᤱ ᤏᤠᤶᤓᤧᤰᤘᤠᤜᤠ᤹ ᤂᤧᤳᤋᤢᤍᤣᤛᤢ ᤐᤡᤖᤢᤛᤡᤖᤥ॥

᥈᥊ ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰᤁᤡᤸᤗᤧ ᤁᤢᤗᤧᤰᤘᤠ ᤁᤧᤃᤡᤒᤠ ᤏᤠᤶᤃᤧᤛᤢᤒᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤑ᤹ᤀᤡ᤺ᤸᤗᤧ ᤁᤢᤗᤧᤰᤘᤠ ᤀᤡᤍᤠ᤺ᤰ.

ᤏᤢᤖᤡᤰ ᤑᤔᤏᤠᤒᤠ ᤌᤠ᤺ᤰᤑᤔᤠᤸᤗᤧ ᤁᤢᤗᤧᤰᤘᤠ ᤌᤧᤃᤣ᤺ᤰᤀᤡᤴᤏᤠᤱ ᤗᤡᤃᤥᤛᤠ ᤐᤥ᤺ᤱᤗᤥ.

ᤏᤢᤒᤠ ᤆᤠᤱᤔᤠ ᤋᤣ᤺ᤳᤋᤡᤸᤗᤧ ᤁᤢᤗᤧᤰᤘᤠ ᤛᤠᤃᤡ ᤋᤣ᤺ᤳ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤒᤠ ᤏᤠᤖᤢᤶᤓᤢᤱᤅᤡᤴ ᤏᤢ᤺ᤶᤔᤠᤛᤡᤔᤠᤀᤥ ᤗᤣᤱᤛᤡᤱᤗᤥ॥

᥈᥋ ᤂᤧᤏᤧ᤹ ᤁᤧᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢᤛᤡᤀᤠᤱ ᤔᤧᤛᤧᤖᤢᤛᤡᤖᤥ.

ᤁᤧᤎᤢᤶᤒᤠ ᤁᤧᤔᤏᤠᤜᤠ᤹ ᤌᤱᤅᤥ ᤌᤩ᤺ᤱ ᤔᤧᤔᤧᤰᤗᤥ॥

᥈᥌ ᤛᤡᤕᤥᤏ ᤕᤧᤰᤕᤰᤁᤥᤒᤠ ᤐᤕᤶ ᤕᤶᤒᤠ ᤗᤠᤶᤎᤠ᤺ᤵᤐᤠᤜᤠ᤹ ᤔᤣᤖᤡᤱ ᤔᤧᤎᤰᤗ ᤔᤧᤜᤠ᤺ᤵᤗᤥ॥

ᤂᤠᤶᤒᤠᤱᤅᤥ ᤌᤣᤎᤡᤰᤁᤠᤱ ᤔᤧ᤺ᤴᤏᤣ ᤁᤧᤕᤢᤱᤔᤠ ᤔᤧᤴᤇᤢᤔᤠ ᤁᤢᤀᤡᤛᤡ᤺ᤰ

ᤂᤧᤴ ᤕᤧᤰᤕᤰᤁᤡᤴ ᤀᤥᤛᤣ᤺ᤴᤎᤠᤱ ᤐᤥ᤺ᤱᤗᤥ॥

᥊

ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤏᤢᤛᤡ ᤔᤧᤴᤇᤢᤔᤠᤜᤠ᤹ᤖᤧ

ᤗᤰᤌᤡᤰ ᤕᤧᤶᤒᤡᤳᤇᤠ᤺ᤴ ᤔᤧᤍᤧᤶᤛᤢᤀᤠᤱ ᤀᤰᤂᤣ ᤔᤧᤔᤧᤳᤋᤢᤖᤥ.

“ᤀᤠᤏᤡᤃᤧ ᤆᤠᤔᤠ ᤌᤢᤱᤔᤠ ᤏᤢ ᤆᤠᤱᤔᤠ ᤘᤠ᤺ᤵᤔᤠᤴ

ᤀᤠᤒᤠᤅᤣ ᤕᤠᤖᤡᤵ ᤆᤥᤃᤢᤶᤒᤧᤀᤠᤱ ᤆᤠᤶᤒᤧ ᤌᤢᤅᤢᤶᤒᤧᤖᤥ.

ᤜᤧᤰᤁᤩᤠᤱ ᤘᤠᤖᤢᤶᤒᤧ ᤆᤠᤰᤂᤢᤶᤒᤧᤖᤥ.

ᤂᤧᤏᤧ᤹ ᤜᤠᤒᤠ ᤀᤠᤏᤡᤃᤧ ᤋᤧᤴᤎᤠᤶ ᤔᤣ᤺ᤰᤂᤡᤶᤗᤰ

ᤀᤠᤔᤧᤳᤋᤧᤀᤠᤱ ᤀᤠᤏᤡᤃᤧ ᤕᤧᤶᤒᤠ ᤐᤥ᤺ᤰᤂᤧ᤹ᤀᤥ॥

ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤸᤗᤧ ᤂᤧᤏᤧ᤹ ᤀᤠᤎᤣ᤺ᤰᤋᤧ᤹ᤀᤥ॥”

ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤔᤧᤈᤥᤃᤢ᤹

᥈ ᤁᤖ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤥᤃ ᤁᤧᤜᤡᤱᤒᤠᤀᤠᤱ ᤁᤧᤕᤠ᤺ᤰᤐᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤥᤖᤠ᤺ᤰᤁᤡᤴ ᤁᤢᤈᤠ᤹ ᤁᤧᤎᤥ᤺ᤰᤐᤠ ᤏᤢ ᤜᤠᤱᤘᤠ ᤔᤠᤱᤘᤠ ᤁᤧᤕᤠᤰᤐᤠ ᤐᤥ᤺ᤱ᤹. ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤁᤧᤎᤥ᤺ᤰᤐᤠ ᤆᤠ᤺ᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛ᤺ᤵᤔᤠᤴ ᤔᤡᤔᤡᤍᤡᤱ ᤏᤢ ᤏᤧᤒᤥ ᤐᤥᤔᤠ ᤐᤠ᤺ᤴ ᤐᤥ᤺ᤱ᤹॥

᥉ ᤛᤡᤕᤥ᤺ᤴᤏᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤛᤣᤛᤣᤒᤠ ᤔᤏᤠ ᤔᤧᤒᤥ᤺ᤱ᤹- ᤕᤖᤢᤛᤗᤧ᤺ᤶᤔᤥ ᤔᤧᤰᤔᤠᤗᤠᤶ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤜᤧᤰᤁᤩᤠᤱ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠᤛᤡᤖᤥ ᤑᤠ᤹ᤀᤠᤱ ᤂᤢᤴᤇᤡ᤹ ᤔᤡᤱ ᤔᤧᤛᤠᤵᤋᤢᤒᤠ ᤔᤏᤠᤜᤠ᤹ ᤛᤣᤛᤣᤒᤠ ᤔᤧᤔᤧᤳᤋᤢᤛᤡ᤹॥

᥊ ᤛᤡᤕᤥᤏᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤡᤴᤜᤠ᤹ᤖᤧ ᤂᤢᤴᤇᤡ᤹ ᤆᤧᤸᤗᤧᤰᤗᤧᤰ ᤗ᤹ᤔᤠ ᤁᤢᤄ᤺ᤰᤰᤁᤡᤴ ᤍᤠᤱᤒᤧᤸᤗᤧ ᤘᤠᤜᤵᤋᤢ ᤐᤡᤖᤢᤛᤡ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤠᤛᤧᤴᤗᤧ ᤕᤠᤶᤛᤠᤶ ᤏᤢ ᤔᤡᤖᤧ ᤕᤠᤶᤛᤠᤶᤔᤡᤸᤗᤧ ᤕᤖᤢᤛᤗᤧ᤺ᤶᤗᤠᤶ ᤔᤠᤰᤂᤡᤸᤗᤧ ᤏᤧ᤺ᤰᤋᤢᤒᤠ ᤁᤢᤕᤥ᤺ᤰᤜᤠ᤹ ᤘᤠᤜᤵᤋᤢ᤹॥

᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤕᤥᤏ ᤁᤥ᤺ᤰᤔᤠᤀᤥ ᤏᤢ ᤂᤧᤵᤔᤥ ᤁᤧᤈᤢᤶᤒᤠ ᤁᤧᤖᤧᤰ ᤛᤶᤎᤠᤱ ᤗᤧᤴᤍᤡᤰ ᤂᤠ᤹ᤔᤡ᤺ᤵᤐᤠᤴ ᤜᤧᤰᤁᤩᤠᤱ ᤛᤧᤴᤍᤡᤰ ᤔᤡ ᤛᤡᤳᤗᤠᤱᤅᤡᤴ. ᤂᤧᤴ ᤁᤧᤖᤧᤰᤗᤧ ᤗᤠᤃᤡ ᤔᤡᤔᤡᤍᤡᤱᤃᤧᤴ ᤀᤡ᤺ᤶᤛᤡᤱᤔᤠ ᤌᤣ᤺ᤰᤛᤡᤱᤔᤠᤍᤧᤴ ᤐᤥ᤺ᤱ॥

᥌ ᤗᤧᤴᤍᤡᤰ ᤏᤠᤶᤛᤧ᤺ᤰᤁᤠᤱ ᤜᤠᤱᤘᤠ ᤛᤧ᤺ᤰᤁᤡᤸᤗᤧ ᤘᤀᤡ᤺ᤵᤛᤡᤱᤔᤠ ᤏᤠᤶᤈᤡ᤺ᤰᤂᤥ᤹ ᤐᤥ᤺ᤱ. ᤜᤧᤰᤁᤩᤠᤱ ᤘᤜᤡᤳ ᤛᤠᤶᤔᤡ᤺ᤳ ᤏᤢ ᤛᤢᤖᤡ᤺ᤳ ᤁᤣᤈᤱ ᤔᤢᤰᤁᤡᤸᤗᤧ ᤘᤀᤡ᤺ᤵᤛᤡᤱᤔᤠ ᤏᤢ ᤆᤡᤱᤛᤡᤱᤔᤠᤍᤧᤴ ᤐᤥ᤺ᤱᤗᤥ॥

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥᤒᤠ ᤛᤠᤶᤗᤥ

᥋

ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤎᤠᤱᤒᤧᤴ ᤂᤢᤏᤧ᤹ ᤁᤢᤈᤧᤸᤗᤧᤰᤛᤣ᤹

ᤀᤡᤰᤁᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤗᤳᤇᤠ ᤛᤠᤶᤗᤥᤎᤡᤰ ᤛᤠᤶᤔᤧᤳᤋᤢᤱᤗᤥ॥

ᤛᤠ᤹ᤖᤡᤰ ᤆᤠᤃᤧᤏᤢ᤹ᤒᤠ ᤁᤥ᤺ᤰᤔᤠ ᤛᤶᤎᤠᤱ

ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤱᤒᤠ ᤔᤏᤠ᤺ᤸᤗᤧ

ᤗᤳᤇᤠ ᤁᤢᤈᤧᤸᤗᤧᤰᤛᤣ᤹ ᤀᤡᤰᤌᤡᤰ ᤂᤧᤳᤌᤥ ᤏᤧᤛ᤻ᤛᤧᤖᤥ॥

᥈ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤕᤠ᤺ᤴ ᤔᤕᤢᤖᤥ

ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤗᤢᤱᤜᤠ᤹ ᤂᤵᤛᤢᤀᤠᤱ ᤗᤠᤵᤑᤢᤛᤢᤖᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤆᤧᤸᤗᤧᤰᤛᤣ᤺ᤴ ᤗᤣ᤺ᤳᤋᤢᤖᤥ॥

ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤸᤗᤧ ᤁᤢᤗᤢᤶᤔᤥ ᤗᤳᤇᤠ ᤕᤠᤰᤔᤠᤜᤡᤶᤎᤡᤰ ᤆᤥᤃᤢᤖᤥ

ᤂᤧᤒᤩᤠᤱ ᤕᤠᤰᤐᤣᤸᤗᤧ ᤁᤢᤒᤣᤛᤠᤱ ᤗᤳᤇᤠ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴ ᤌᤡᤰᤁᤠᤱ ᤆᤥᤃᤢᤖᤥ॥

ᤜᤧᤰᤁᤩᤠᤱ ᤁᤧᤗᤡᤶᤒᤠ ᤆᤧᤸᤗᤧᤰᤛᤣ᤹ ᤌᤥ᤺ᤰᤐᤡᤗᤠ

ᤑᤠ᤹ᤀᤠᤱ ᤂᤧᤸᤗᤧ ᤏᤡᤱᤛᤠᤱ ᤆᤥ᤺ᤰᤔᤠ ᤜᤣ᤺ᤰᤋᤢᤖᤥ

ᤁᤖ ᤂᤧ᤹ᤕᤥᤃ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ᤏᤡ ᤌᤥ᤺ᤰᤋᤧᤖᤥ॥

᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤎᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠ ᤔᤏᤠᤛᤣ. ᤀᤠᤱᤃᤠ᤹ ᤏᤢ

ᤀᤠᤈᤧᤸᤗᤧᤰᤛᤣ᤹ ᤀᤡᤰᤗᤢᤶᤔᤥ ᤂᤠᤛᤧᤴ ᤆᤥᤃᤧ ᤀᤠᤒᤡᤖᤧ᤹ᤖᤥ॥

᥊ ᤀᤠᤱᤃᤠ᤹ ᤀᤠᤈᤧᤸᤗᤧᤰᤛᤣ᤹ ᤀᤡᤰᤁᤡᤸᤗᤧ ᤁᤢᤗᤠᤃᤡ

ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤒᤠ ᤕᤠ᤺ᤶᤒᤰ ᤌᤣ ᤘᤠ᤹ᤀᤠᤱᤒᤣ᥅

ᤁᤧᤗᤡᤶᤒᤠ ᤆᤧᤸᤗᤧᤰᤛᤣ᤹ᤏᤡ ᤌᤥ᤺ᤰᤁᤡ ᤑᤠ᤹ᤀᤠᤱ ᤏᤡᤱᤛᤠᤱ ᤆᤥᤃᤢᤱᤗᤥ

ᤁᤖ ᤌᤣᤀᤠᤱ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤥ᤺ᤰᤋᤧᤒᤠᤒᤣ᥅

᥋ ᤀᤠᤸᤗ ᤀᤠᤱᤃᤠ᤹ ᤀᤠᤈᤧᤸᤗᤧᤰᤛᤣ᤹ ᤀᤡᤰᤁᤡᤴ ᤌᤧᤔᤠ ᤆᤥᤃᤢᤱ᤹.

ᤀᤠᤱᤃᤠ᤹ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤡ᤹ ᤔᤧᤳᤏᤡᤱᤗᤥ-

ᤀᤠᤱᤃᤠ᤹ ᤂᤧ᤹ᤕᤥ ᤑᤠᤱᤔᤏᤠᤀᤠᤱ ᤁᤣᤒᤵᤐᤠ

ᤁᤢᤎᤣ᤺ᤰᤔᤠᤜᤠ᤹ ᤜᤠ᤹ᤕᤠᤰ ᤘᤕᤠᤰ ᤀᤠ᤺ᤰᤂᤢᤱᤍᤣᤛᤢᤱᤗᤥ.

ᤜᤧᤰᤁᤩᤠᤱ ᤂᤧᤴ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ॥

ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤌᤣ᤺ᤰᤔᤠᤖᤧ ᤗᤠᤃᤡ

ᤛᤧᤵᤔᤏᤠ ᤗᤢᤱᤎᤠᤰᤜᤠ᤹ ᤗᤢ᤺ᤴᤍᤢᤱᤍᤣᤛᤢᤱᤗᤥ.

ᤂᤧᤶᤒᤩᤠᤱ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤆᤡᤖᤠᤰ ᤆᤡᤖᤠᤰ ᤔᤧᤗᤠ᤺ᤰᤋᤢᤖᤥ॥

᥌ ᤀᤠᤱᤃᤠ᤹ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤱᤅᤠᤱ ᤗᤠᤵᤑᤢᤛᤢᤱᤗᤥ.

ᤂᤧᤴ ᤜᤠ᤺ᤳᤗᤧᤀᤠᤱ ᤔᤧᤴᤇᤡᤳᤋᤢᤴ ᤔᤧᤴᤇᤠ᤺ᤰᤋᤢᤴᤗᤥ॥

ᤂᤧ᤹ᤕᤥ ᤛᤣᤷᤍᤪᤠ᤺ᤰᤔᤠ ᤏᤢ ᤋᤡᤱᤜᤠ᤹ᤖᤰ ᤗᤡᤱᤗᤥ

ᤀᤠᤱᤃᤠ᤹ ᤂᤠ᤹ᤔᤡ᤺ᤳᤋᤧᤴᤏᤠᤱ ᤂᤧ᤹ᤕᤥ ᤘᤜᤡᤳ ᤔᤧᤎᤠᤏᤧᤸᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤗᤥ॥”

᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤈᤧᤸᤗᤧᤰᤛᤣ᤹

ᤀᤡᤰᤁᤡᤱᤃ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤗᤥ.

ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤃ ᤂᤢᤏᤧ᤹ ᤁᤢᤕᤠᤶᤏᤠ᤺ᤶᤔᤡᤸᤗᤧ ᤛᤡᤱᤛᤣ᤹ ᤀᤡᤰᤗᤥ॥

ᤂᤢᤏᤧ᤹ᤃ ᤏᤢᤒᤠ ᤂᤠᤛᤧᤴ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤛᤠᤱ ᤆᤥᤃᤢᤖᤥ.

ᤁᤖ ᤔᤠᤰᤂᤡ᤹ ᤘᤖᤰ ᤐᤥ᤺ᤰᤂᤧᤖᤥ.

ᤛᤠᤶᤕᤥᤏᤡᤒᤠ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤛᤠᤱ ᤆᤥᤃᤢᤖᤥ.

ᤁᤖ ᤋᤢᤰᤂᤣ ᤗᤠᤰᤂᤣ ᤏᤢ ᤔᤣᤖᤡᤱ ᤐᤥ᤺ᤰᤂᤧᤖᤥ॥

ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ

᥎ ᤀᤠᤳᤋᤡᤴ ᤔᤏᤠᤜᤠ᤹ᤖᤧ ᤘᤣ᤹ᤖᤧ ᤗᤠᤃᤡ ᤆᤢᤰᤛᤠ ᤂᤠᤶᤒᤣ᤺ᤰ ᤗᤧᤵᤌᤡᤰᤁᤠᤱ

ᤔᤧᤴᤕᤠ᤺ᤰᤁᤣ ᤌᤠᤖᤡᤰ ᤕᤖᤡᤰ ᤜᤡᤶᤗᤧ ᤜᤡᤶ ᤔᤧᤀᤡᤅᤢ.

ᤜᤧᤰᤁᤩᤠᤱ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤗᤧ ᤀᤡᤰᤋᤠᤵ ᤔᤧᤀᤡᤅᤢ᤹

ᤂᤧᤱᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤗᤠᤈᤣ᤹ᤀᤥ ᤀᤧᤰᤗᤣ᤺ᤰ ᤕᤢᤱᤔᤠ ᤐᤥ᤺ᤱᤗᤥ॥

᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤂᤧᤵᤛᤢᤱᤗ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤛᤧᤰᤂᤠᤛᤠᤱ ᤕᤶᤒ᤻ ᤕᤶᤒᤠ ᤜᤡᤶᤜᤠ᤹ ᤆᤡᤈᤡ ᤂᤰᤂᤰ ᤐᤥᤱᤗᤥ.

ᤜᤧᤰᤁᤩᤠᤱ ᤏᤢᤒᤠ ᤐᤕᤶ ᤕᤶᤒᤠ ᤜᤡᤶᤜᤠ᤹ᤀᤠᤱ ᤆᤡᤈᤡ ᤂᤰᤂᤰ ᤐᤥ᤺ᤱᤗᤥ॥

᥇᥆ ᤌᤥ᤺ᤱᤔᤧᤸᤗᤧ ᤌᤡᤒᤥ᤺ᤱ ᤁᤢᤃᤠᤵ ᤐᤡᤳ ᤁᤧᤗᤠ᤺ᤵᤐᤠ ᤆᤧᤸᤗᤧᤰᤛᤣ᤹ ᤀᤡᤰᤁᤥ

ᤑᤢᤗᤰ ᤅᤠᤛᤡ ᤆᤧᤸᤗᤧᤰᤛᤣ᤹ ᤌᤡᤖᤰ ᤗ᤺ᤴᤗᤥ.

ᤜᤧᤰᤁᤩᤠᤱ ᤑᤢᤗᤰ ᤅᤠᤒᤥ᤺ᤱ ᤕᤠ᤹ᤖᤡ᤺ᤶᤒᤠ ᤁᤧᤗᤠ᤺ᤵᤐᤥ

ᤑᤢᤗᤰ ᤗᤡᤛᤡᤖᤰ ᤁᤢᤈᤠ᤹ ᤌᤥ᤺ᤰᤗᤥ᥄”

᥇᥇ ᤋᤠᤏᤠᤶᤛᤠ ᤁᤧᤒᤥ᤺ᤰᤐᤠᤀᤠᤱ ᤌᤡ ᤁᤧᤎᤢᤱᤒᤠ.

ᤜᤧᤰᤁᤩᤠᤱ ᤌᤡ᤺ᤸᤗᤧ ᤔᤕᤢᤛᤡᤀᤠᤱ ᤗᤧᤖᤧᤶᤓᤧᤏᤠ ᤐᤥ᤺ᤱᤔᤠᤖᤧ ᤗᤠᤃᤡ

ᤀᤠᤰᤂᤥ ᤛᤧᤴᤍᤡᤰ ᤌᤠᤖᤡᤰ ᤁᤧᤕᤢᤱᤒᤠ ᤔᤏᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤓᤱᤈᤠᤜᤠ᤹ᤀᤥ ᤀᤴᤔᤣ ᤂᤡᤱᤔᤏᤠᤒᤠ

ᤋᤢᤱᤏᤠ ᤏᤢ ᤋᤢ᤺ᤱᤃᤣ. ᤁᤣ ᤏᤢ ᤔᤢᤑᤪᤠᤔᤠ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤘᤠ᤹ᤖᤥ.

ᤁᤖ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠ᤺ᤶᤒᤰᤁᤡᤴ

ᤂᤧᤶᤄᤧᤶ ᤏᤡᤏᤡᤀᤠᤱ ᤔᤧᤸᤗᤠᤵᤋᤢᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ

ᤕᤠ᤺ᤶᤒᤰᤁᤡᤴ ᤔᤡᤱᤛᤥ ᤀᤡᤱᤎᤠ᤺ᤱᤅᤣ ᤔᤧᤶᤒᤡᤖᤢᤴᤗᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤜᤡ ᤏᤡᤱᤘᤠ᤹ ᤜᤥ᤺ᤵᤔᤠᤖᤧ

ᤂᤧᤱᤜᤠ᤹ ᤛᤠᤰᤁᤧᤸᤗᤧᤰ ᤗᤠᤈᤣ᤹ ᤗᤧᤵᤔᤠ ᤔᤧᤒᤠᤱᤄᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ

ᤔᤧᤒᤡᤖᤢᤛᤡᤒᤠ ᤔᤏᤠᤜᤠ᤹ ᤛᤠᤰᤁᤡᤸᤗᤧ ᤔᤧᤛᤡᤖᤥ

ᤜᤧᤰᤁᤩᤠᤱ ᤔᤏᤠᤗᤢᤵᤜᤠ᤹ ᤘᤠᤔᤡ᤺ᤰᤔᤠᤸᤗᤧ ᤔᤧᤛᤡᤖᤥ॥

᥇᥊ ᤁᤸᤗᤧᤆᤥᤃᤢᤸᤗᤧ ᤂᤧᤔᤠ ᤕᤱᤛᤱᤅᤡᤸᤗᤧ ᤁᤢᤛᤡᤰᤗᤠ᤺ᤰᤔᤧᤴ ᤑᤥᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤶᤒᤪᤠ᤺ᤴ ᤀᤠᤳᤋᤠᤋᤠᤴᤏᤣ ᤕᤶᤒᤠ ᤜᤠ ᤔᤧᤳᤋᤢᤀᤠᤱ ᤏᤧᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ ᤂᤧᤒᤩᤠᤱ ᤔᤏᤠᤗᤢᤵᤜᤠ᤹.

ᤂᤧᤱᤜᤠ᤹ᤏᤢ ᤂᤧᤔᤠ᤹ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤏᤢ ᤁᤧᤀ᤺ᤰᤐᤠ ᤁᤧᤓᤡ᤺ᤰᤐᤠᤀᤠᤱ

ᤏᤡᤱᤎᤧᤴᤎᤧᤴ ᤁᤧᤔᤧᤵᤐᤠᤜᤠ᤹ ᤂᤧᤴ ᤛᤡᤃᤠᤱ ᤔᤧᤗᤠ᤺ᤳᤗᤥ॥

᥇᥋ ᤀᤰᤂᤣᤗ᤹ᤖᤡᤰ ᤕᤶᤒᤠ ᤁᤧᤗᤧᤱᤛᤡᤱᤒᤠ ᤔᤏᤠᤜᤠ᤹

ᤕᤥ ᤂᤠᤶᤒᤠᤱᤅᤥ ᤌᤠᤖᤡᤰ ᤔᤧᤎᤠᤖᤥ॥

ᤜᤧᤰᤁᤩᤠᤱ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤔᤧᤒᤥ᤺ᤱᤗᤥ.

ᤂᤧᤒᤩᤠᤱ ᤁᤧᤜᤧᤴᤇᤡᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ ᤛᤢᤖᤧᤶ ᤗ᤹ᤖᤥ॥

᥇᥌ ᤁᤖ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤡᤱᤅᤡᤴ ᤂᤠᤛᤧᤴᤗᤠᤶᤒᤠ ᤌᤥᤎᤥ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣᤒᤠ ᤆᤥ᤺ᤰᤗᤥ

ᤑᤠ᤹ᤀᤠᤱ ᤀᤠᤒᤠᤅᤣ ᤁᤢᤛᤠᤶᤕᤥᤏᤡᤒᤠᤗᤠᤶ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤡᤱᤗᤥ॥

᥇᥍ ᤂᤧᤒᤩᤠᤱ ᤔᤧᤸᤗᤢᤰᤜᤠ᤹ ᤀᤠᤒᤠᤅᤣ ᤆᤠᤖᤠᤶᤍᤧᤴᤏᤥ ᤜᤧᤰᤁᤣ ᤆᤠᤖᤠᤔᤧᤖᤠᤶᤗᤥ.

ᤜᤧᤰᤁᤩᤠᤱ ᤌᤢ᤺ᤶᤒᤠᤜᤠ᤹ᤖᤧᤃ ᤕᤠᤱᤛᤠ ᤁᤢᤴᤎᤣᤛᤠᤒᤠᤜᤠ᤹ᤖᤧ

ᤂᤢᤴᤇᤡ᤹ ᤁᤧᤗᤢ᤺ᤶᤒᤠ ᤏᤢ ᤁᤧᤕᤶᤒᤠ ᤁᤧᤕᤠ᤺ᤰᤐᤠ ᤗᤢᤶᤔᤥ ᤔᤧᤈᤖᤥ॥

᥇᥎ ᤛᤧᤰᤂᤠ ᤔᤧ᤺ᤶᤒᤠ ᤀᤡᤱᤗᤧᤰᤁᤣ ᤐᤠ᤺ᤴᤏᤡᤸᤗᤧ ᤁᤧᤄᤣ᤺ᤱᤒᤠ

ᤜᤧᤰᤁᤩᤠᤱ ᤗᤠᤕᤥᤜᤠ᤹ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ ᤁᤧᤀᤢ᤺ᤱᤒᤠ

ᤁᤧᤍᤠ᤺ᤵᤐᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤔᤧᤰᤔᤠ ᤛᤡᤔᤧᤴ ᤂᤠ ᤛᤧᤰᤂᤠᤀᤣ ᤘᤠ᤹ᤖᤥ.

ᤂᤧᤱᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

᥇᥏ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤀᤠᤱ ᤔᤧᤒᤠ᤺ᤳᤋᤢᤖᤥ.

“ᤜᤠᤖᤠᤀᤠᤱ ᤌᤣᤜᤠ᤹ᤀᤡ ᤆᤥᤃᤧ᤹ᤀᤥ.

ᤌᤣ ᤆᤥ᤺ᤰᤔᤠ ᤁᤧᤛᤢᤰᤋᤢ ᤀᤠᤏᤡᤃᤧ ᤆᤠᤸᤗᤡᤰ ᤀᤥᤛᤣ᤺ᤴ ᤀᤠᤎᤠᤰᤋᤧ᤹ᤀᤥ॥

ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ

ᤏᤡᤱᤛᤣ᤺ᤰ ᤁᤧᤈᤥᤃᤢᤒᤧᤴ ᤀᤠᤏᤡᤃᤧ ᤀᤥᤔᤧᤵᤔᤠ ᤏᤡᤱᤘᤠ᤹ ᤁᤳᤋᤢᤶᤒᤧᤖᤥ॥”

᥈᥆ ᤂᤧᤏᤡ᤹ᤃ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ.

ᤂᤧᤏᤡ᤹ ᤏᤢᤒᤠ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤏᤢ

ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤏᤢᤒᤠ ᤁᤧᤒᤠ᤺ᤳᤋᤢᤶᤗᤥ.

ᤜᤧᤰᤁᤩᤠᤱ ᤛᤧᤴᤍᤡᤰᤁᤡᤴ ᤗᤧᤴᤍᤡᤰ ᤏᤢ ᤗᤧᤶᤍᤡᤰᤁᤡᤴ ᤛᤧᤴᤍᤡᤰ ᤁᤧᤒᤠ᤺ᤳᤋᤢᤶᤗᤥ

ᤜᤧᤰᤁᤩᤠᤱ ᤁᤧᤄᤡ᤺ᤰᤐᤧᤴ ᤁᤧᤗᤡᤶᤒᤠ ᤏᤢ ᤁᤧᤗᤡᤶᤒᤧᤴ ᤁᤧᤄᤡ᤺ᤰᤐᤠ ᤁᤧᤒᤠ᤺ᤳᤋᤢᤶᤗᤥ॥

᥈᥇ ᤀᤠᤒᤠᤅᤣ ᤀᤥᤃᤧᤔᤧᤳᤇᤡᤱᤒᤠᤀᤠᤱ ᤛᤡᤰᤁᤢᤶᤏᤡᤒᤠ ᤏᤢ

ᤀᤠᤒᤠᤅᤣ ᤂᤢᤴᤇᤡ᤹ ᤏᤡᤱᤘᤠ᤹ᤒᤥ ᤆᤠ᤺ᤵᤐᤠᤍᤡᤃᤧ ᤁᤧᤗ᤹ᤒᤠᤜᤠ᤹ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ॥

᥈᥈ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤁᤧᤎᤢᤶᤒᤠ ᤁᤧᤗᤧᤱᤛᤡᤱᤒᤠ.

ᤜᤧᤰᤁᤩᤠᤱ ᤌᤡᤀᤥ ᤀᤠᤔᤔᤒᤠ ᤑᤢᤵᤔᤠ ᤁᤧᤗᤧᤒᤠ ᤔᤏᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

᥈᥉ ᤀᤰᤋᤱᤒᤠ ᤔᤏᤠᤜᤠ᤹ᤖᤧ ᤛᤢᤖᤢᤳ ᤕᤠᤱ ᤔᤧᤈᤀᤠᤱ ᤋᤠᤵᤑᤧ᤺ᤶᤒᤠ

ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤂᤠᤛᤧᤴ ᤔᤧᤸᤗᤥ᤺ᤴᤍᤢᤴ ᤔᤧᤶᤒᤡᤖᤢᤛᤡᤴᤗᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤔᤡ᤺ᤸᤗᤧ ᤕᤠ᤹ᤗᤠᤱᤅᤡᤴ ᤜᤠ᤹ᤖᤢᤀᤠᤱ

ᤂᤠᤵᤐᤢᤌᤩ᤺ᤱ ᤆᤥᤃᤢᤒᤠ ᤏᤢ ᤁᤧᤜᤣᤒᤠ ᤕᤠ᤺ᤴᤏᤡᤴ ᤔᤡ᤺ᤸᤗᤧ

ᤜᤠ᤹ᤖᤢᤀᤠᤱ ᤂᤠᤵᤐᤢᤌᤩ᤺ᤱ ᤐᤥ᤺ᤱᤒᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤵᤐᤧᤴ ᤁᤡᤒᤣ᤺ᤰᤗᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤢᤱᤅᤡᤴᤏᤠᤱ ᤂᤠᤶᤜᤡ᤺ᤰ ᤐᤧᤒᤠ ᤁᤢᤀᤡᤛᤡ᤺ᤰ ᤐᤧᤒᤣ᤺ᤰᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤎᤡᤶᤔᤧᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤗᤧᤖᤢᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤀᤡᤱᤈᤠ᤺ᤱᤅᤡᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤀᤠᤱ ᤘᤠ᤹ᤖᤥ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤢᤛᤡᤰ ᤐᤥᤃᤧᤀᤠᤱ ᤘᤠ᤹ᤖᤥ॥

ᤂᤧᤴ ᤔᤏᤠᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ ᤂᤢᤏᤧ᤹

ᤁᤢᤜᤢᤰᤁᤡᤴ ᤌᤠ᤺ᤱ ᤑᤥ᤺ᤰᤂᤢᤀᤠᤱ ᤐᤳᤗᤥ.

ᤜᤧᤰᤁᤩᤠᤱ ᤀᤠᤸᤗ ᤂᤧᤱᤜᤠ᤹ ᤜᤡᤵᤋᤢᤛᤡᤖᤥ॥

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤔᤢᤴᤗᤥ

ᤂᤶᤒᤩᤠᤱ ᤁᤧᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤛᤡᤱᤃᤧᤴ

ᤆᤣᤎᤰᤗᤠᤜᤠ᤹ ᤔᤠᤖᤠᤶᤜᤠ᤹ᤀᤥ ᤋᤠᤶᤈᤡ᤹ ᤁᤢᤀᤡᤛᤡ᤺ᤰ ᤏᤧᤖᤥ॥

ᤁᤶᤓᤩᤠᤖᤡᤰᤛᤠᤱ ᤂᤢᤏᤧ᤹ ᤁᤢᤛᤠᤰᤁᤧᤴ ᤐᤥ᤺ᤰᤔᤠ ᤔᤧᤈᤡᤵᤋᤢᤴᤏᤠᤱ

ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤀᤠᤸᤗᤛᤠᤱ

ᤂᤢᤏᤧ᤹ ᤁᤢᤜᤢᤰᤁᤡᤴ ᤜᤠᤒᤠ ᤌᤠ᤺ᤱ ᤐᤥᤃᤧᤀᤠᤱ ᤐᤳᤗᤥ॥

᥈᥌ ᤂᤢᤏᤧ᤹ ᤔᤠ᤺ᤱᤄᤠᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤗᤳᤌᤡᤰ ᤏᤡᤛᤠ ᤗᤣ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤕᤥ᤹ᤒᤠ ᤗᤠᤈᤣ᤺ᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ

ᤁᤧᤕᤢᤱᤒᤠ ᤛᤢᤘᤠᤱᤜᤠ᤹ ᤂᤩᤥ᤺ᤰᤘᤠᤗᤠᤶᤒᤠ ᤀᤢ᤺ᤳᤋᤢᤛᤡᤖᤥ.

ᤂᤧᤱᤜᤠ᤹ ᤜᤠᤖᤠᤀᤠᤱ ᤆᤠ᤺ᤳᤆᤠ᤺ᤳ ᤗ᤹ᤖᤡᤰ ᤔᤧᤍᤠᤖᤥ᥄

᥈᥍ ᤂᤧᤱᤜᤠ᤹ᤀᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤏᤠᤏᤧᤴᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤱᤜᤠ᤹ᤀᤠᤱ ᤔᤧᤍᤥ᤺ᤰᤏᤧᤴᤗᤥ.

ᤂᤧᤱᤜᤠ᤹ᤀᤥ ᤀᤠᤳᤋᤡᤴᤜᤠ᤹ᤀᤠᤱ ᤀᤡᤶᤎᤰᤘᤠ ᤔᤧᤸᤗᤥᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤕᤢᤵᤛᤢᤒᤠ ᤑ᤹ᤀᤡ᤺ᤴ ᤘᤠ᤺ᤱᤛ᤺ᤰᤛ᤺ᤰᤐᤠ ᤔᤧᤒᤥ᤺ᤱᤏᤧᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤛᤢ᤺ᤵᤐᤡᤸᤗᤧ ᤁᤢᤄᤣ᤺ᤱᤔᤧᤴ ᤔᤧᤒᤢ᤹ᤏᤧᤴᤗᤥ॥

᥈᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤥ᤺ᤱᤜᤠ᤹ ᤜᤠᤛᤶᤛᤶᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤗᤡᤀᤥ ᤔᤧᤄᤡᤱᤄᤢᤀᤠᤱ ᤐᤳᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ᤖᤧ ᤗᤠᤱᤛᤢ᤺ᤵᤐᤡᤴ ᤗᤢᤱᤛᤧᤖᤢᤱᤒᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ.

ᤂᤧᤶᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤗᤠᤜᤠ᤹ᤖᤧ

ᤁᤠᤵᤗᤥ᤺ᤰᤁᤡᤱᤃ ᤛᤢᤖᤡ᤺ᤳ ᤁᤣᤈᤱ ᤜᤧᤰᤁᤣ ᤁᤧᤛᤢ᤺ᤰᤐᤠ ᤆᤥ᤺ᤰᤗᤥ॥

᥈᥏ ᤂᤧᤱᤜᤠ᤹ ᤔᤧᤀ᤺ᤰᤁᤧᤸᤗᤧ ᤁᤣᤒᤧᤴ ᤜᤢ᤺ᤰᤐᤠ ᤁᤢᤀᤡᤛᤡ᤺ᤰ ᤗ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤘᤧᤶᤒᤠ ᤁᤣᤒᤧᤴ ᤜᤧᤰᤁᤣ ᤔᤧᤜᤢ᤺ᤰᤗᤥ॥

ᤂᤧᤱᤜᤠ᤹ᤖᤧ ᤛᤠ᤺ᤴ ᤔᤧᤍᤧᤶᤛᤢᤸᤗᤧ ᤜᤠᤃᤠ᤺ᤰ ᤜᤠᤃᤠ᤺ᤰ ᤔᤧᤗ᤹ᤖᤥ.

ᤂᤧᤒᤩᤠᤱ ᤂᤧᤴ ᤛᤠ᤺ᤴ ᤂᤧᤱᤜᤠ᤹ᤗᤠᤶ ᤁᤧᤏᤠᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥉᥆ ᤂᤧᤴ ᤕᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤘᤠᤜ᤺ᤱᤅᤡᤴ ᤛ᤺ᤰᤐᤠ ᤜᤧᤰᤁᤣ ᤂᤧᤱᤜᤠ᤹ ᤔᤧᤀ᤺ᤰᤗᤥ॥

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤗᤠᤈᤣ᤺ᤴ ᤀᤥᤔᤧᤔᤧᤳᤋᤢᤸᤗᤧ.

ᤂᤧ᤹ᤕᤥ ᤔᤠᤰᤆᤡᤄᤧ᤺ᤱ ᤂᤠᤔᤠᤰᤔᤠ ᤏᤢ ᤋᤢᤰᤂᤣ ᤗᤠᤰᤂᤣᤖᤰ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ.

ᤂᤧᤒᤩᤠᤱ ᤂᤠᤀᤥ᤺ᤵᤔᤠᤴᤏᤠᤱ ᤂᤠ᤹ᤔᤡ᤺ᤵᤐᤠᤸᤗᤧ ᤔᤠᤰᤋᤠᤱᤒᤠ ᤆᤥᤃᤢᤖᤥ॥

ᤕᤛᤤᤕᤠ᤺ᤸᤗᤧ ᤏᤡᤛᤢᤒᤠ ᤛᤢᤑᤥ ᤏᤢ ᤂᤥᤛᤢᤒᤠ ᤕᤢᤰ

᥌

ᤀᤢᤈ᤻ᤈᤡᤕᤠᤜ ᤜᤠᤱᤅᤡᤴ ᤔᤠᤛᤡᤱᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤠᤴ ᤁᤣ᤺ᤶᤒᤠ ᤏᤢ ᤆᤠᤱᤈᤠᤱᤒᤠ ᤜᤠᤱᤕᤢᤰᤏᤠᤀᤥ ᤕᤢᤰ ᤆᤥ᤺ᤰᤏᤢ ᤕᤢᤅᤧᤒᤠ ᤀᤠᤱᤃᤠ᤹ ᤏᤡᤛᤢᤱ॥ ᤂᤢᤏᤧ᤹ ᤋᤧᤖᤧ ᤁᤧᤒᤵᤐᤠ ᤁᤢᤈᤠᤱ ᤋᤣ᤺ᤳᤋᤡᤸᤗᤧ ᤁᤢᤛᤢᤰᤐᤧᤸᤗᤧ ᤔᤠᤱᤜᤡᤶᤔᤧᤴ ᤛᤢ᤺ᤵᤋᤢᤀᤠᤱ ᤐᤳᤇᤧ॥

᥈ ᤂᤢᤏᤧ᤹ ᤕᤢᤅᤧᤒᤠᤀᤥᤏᤢ ᤌᤠ᤺ᤱ ᤐᤡᤛᤠᤱ ᤔᤡ ᤜᤧᤰᤁᤣ ᤁᤧᤀᤥ᤺ᤵᤐᤠ ᤋᤢᤰᤛᤡ ᤋᤢᤰᤛᤡ ᤂᤢᤴᤇᤡ᤹ ᤗᤠᤵ ᤁᤧᤒᤵᤐᤠ ᤛᤖᤠᤑᤜᤠ᤹ ᤔᤧᤕᤧᤒᤧ॥ ᤏᤧᤳᤇᤡ ᤂᤢᤴᤇᤡ᤹ ᤗᤠᤶᤐᤧᤸᤗᤧ ᤂᤢᤴᤇᤡ᤹ ᤀᤠᤒᤠᤅᤣ ᤏᤠᤖᤠ᤺ᤴ ᤔᤧᤍᤧᤵᤋᤢᤀᤠᤱ ᤐᤳᤇᤧ. ᤏᤧᤳᤇᤡ ᤂᤢᤴᤇᤡ᤹ ᤗᤠᤵᤐᤧᤸᤗᤧ ᤂᤢᤴᤇᤡ᤹ ᤀᤒᤠᤅᤣ ᤗᤠᤱᤜᤠ᤹ ᤔᤧᤍᤧᤵᤋᤢᤀᤠᤱ ᤐᤳᤇᤧ᤹ ᤜᤧᤰᤁᤩᤠᤱ ᤏᤧᤳᤇᤡ ᤗᤠᤵᤗᤧ ᤂᤧᤱᤜᤠ᤹ ᤔᤧᤒᤧᤖᤧᤖ ᤔᤧᤒᤳᤇᤧ॥

᥉ ᤜᤧᤰᤁᤩᤠᤱ ᤌᤡᤰᤗᤧ ᤘᤣ᤹ᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤂᤧᤱᤜᤠ᤹ ᤛᤠᤶᤔᤧᤗᤥᤖᤧᤖᤥ-

“ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤛᤣᤛᤣ. ᤛᤣᤛᤣ. ᤛᤣᤛᤣ ᤆᤥ᤺ᤰᤗᤥ.

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤂᤢᤏᤧ᤹

ᤁᤢᤔᤡᤔᤡᤍᤡᤱᤅᤡᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱᤃᤧᤴ ᤛᤠᤶᤔᤧᤗᤥᤖᤧᤒᤠ ᤀᤡᤰᤗᤠ᤺ᤸᤗᤧ ᤆᤥᤃᤢᤸᤗᤧ ᤔᤠᤱᤜᤡᤶᤔᤥᤒᤠ ᤗᤠᤶᤎᤣ᤺ᤳᤜᤠ᤹ ᤏᤢ ᤐᤠᤱᤕᤰᤜᤠ᤹ ᤁᤧᤖᤧᤰ ᤕᤰᤂᤧ. ᤜᤧᤰᤁᤩᤠᤱ ᤔᤠᤱᤜᤡᤶᤔᤧᤴ ᤁᤧᤖᤧᤰ ᤔᤡ᤺ᤰᤂᤢᤸᤗᤧ ᤛᤎᤧᤰ ᤋᤡᤶᤛᤧ॥

᥋ ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤀᤠᤱᤃᤠ᤹ᤃ ᤆᤡ᤺ᤳᤋᤠᤱᤗᤰ ᤛᤩᤠᤱᤗᤥ᥄ ᤜᤧᤰᤁᤩᤠᤱ ᤀᤠᤸᤗ ᤀᤠᤱᤃᤠ᤹ᤃ ᤔᤧᤃᤠᤱᤒᤠ ᤐᤥ᤺ᤰᤂᤧ ᤗ᤹ᤖᤡᤰ ᤀ᤺ᤰᤋᤠᤱ᥄ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤀᤠᤶᤒᤪᤠ᤺ᤸᤗᤧ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱ. ᤂᤧᤒᤩᤠᤱ ᤀᤠᤛᤢᤳᤌᤥ ᤐᤠ᤺ᤴ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤘᤠ᤹ᤀᤠ. ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤜᤠᤱᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤜᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹॥”

᥌ ᤂᤧᤒᤩᤠᤱ ᤂᤧᤴ ᤔᤡ ᤜᤧᤰᤁᤣ ᤁᤧᤀᤥ᤺ᤵᤐᤠ ᤛᤖᤠᤑᤜᤠ᤹ᤀᤥ ᤌᤡᤰᤗᤧ ᤗᤠᤓᤡ᤺ᤳ ᤌᤡᤰ ᤕᤠᤱᤛᤡᤱᤅᤠᤱ ᤁᤧᤍᤡ᤺ᤵᤐᤠ ᤔᤡᤄᤠ᤺ᤱᤃᤪᤥ᤺ᤰᤁᤧᤴ ᤐᤰᤂᤢ ᤜᤧᤰᤁᤩᤠᤱ ᤀᤠᤱᤃᤠ᤹ ᤘᤕᤠᤱᤒᤠᤍᤧᤴᤏᤥ ᤐᤧᤖᤧᤓᤧᤖᤧ॥

᥍ ᤂᤧᤸᤗᤧ ᤂᤧᤴ ᤔᤡᤄᤠ᤺ᤱᤃᤪᤥ᤺ᤰᤁᤧᤸᤗᤧ ᤀᤠᤶᤒᤪᤠ᤺ᤴ ᤆᤡᤳᤇᤢ ᤛᤢᤛᤢᤀᤠᤱ ᤔᤧᤳᤋᤠᤱ. “ᤀᤥᤔᤧᤳᤋᤧ᤹. ᤁᤸᤗᤧ ᤁᤧᤶᤒᤪᤠ᤺ᤴ ᤛᤢᤛᤢᤀᤠᤱ ᤘᤠ᤹॥ ᤀᤠᤸᤗ ᤁᤧᤓᤧᤴ ᤕᤠ᤺ᤶᤒᤰᤁᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤗᤠ᤺ᤳᤗᤠ᤺ᤳ ᤂᤧᤳᤋᤢᤍᤣᤛᤢ ᤁᤧᤒᤡᤖᤧ ᤜᤧᤰᤁᤩᤠᤱ ᤁᤧᤗᤠᤕᤥᤜᤠ᤹ ᤔᤕᤧᤀᤠᤱ ᤗᤧᤵᤔᤡ ᤐᤥ᤺ᤰᤂᤧ॥”

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤴ ᤀᤰᤂᤣ ᤗ᤹ᤖᤧᤒᤠ ᤀᤠᤱᤃᤠ᤹ ᤂᤧᤵᤛᤢᤱ. “ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤀᤡᤱᤄᤱ ᤁᤧᤛᤠᤒᤠ ᤜᤠ᤺ᤳ ᤐᤠᤱᤄᤢᤱᤒᤣ᥄ ᤀᤠᤏᤡ᤹ ᤗᤠᤃᤡ ᤜᤠ᤺ᤳ ᤐᤣ᤺ᤰᤐᤠᤒᤣ᥅”

ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱ. “ᤀᤠᤍᤠᤱᤒᤣ. ᤀᤠᤱᤃᤠ᤹ ᤐᤣ᤺ᤰᤁᤠ᤹. ᤀᤠᤱᤃᤠ᤹ ᤐᤠᤱᤄᤠᤱᤅᤧ᤹ᤀᤥ॥”

᥏ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱᤗᤥ.

“ᤀᤥ᤺ᤰ. ᤐᤥᤃᤧᤀᤠᤱ ᤁᤴ ᤐᤠ᤺ᤴᤏᤡᤴ ᤀᤠᤔᤏᤠᤜᤠ᤹ ᤔᤧᤳᤋᤧᤛᤧ᤹ᤀᤥ.

‘ᤂᤡᤏᤡ᤹ ᤁᤧᤄᤧᤵᤛᤢᤶᤛᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ.

ᤂᤡᤏᤡ᤹ ᤀᤥᤃᤧᤔᤧᤳᤋᤢᤶᤛᤠᤱ ᤁᤧᤴᤏᤡ᤺ᤛᤢᤶᤔᤡᤴᤗᤥ॥’

᥇᥆ ᤂᤧᤏᤧ᤹ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ

ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤢ ᤏᤧᤰᤂᤥᤴ ᤁᤧᤎᤢᤱᤒᤠ ᤆᤥᤃᤧ ᤐᤡᤖᤧᤛᤧ᤹ᤀᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤡᤰᤁᤧᤴ ᤋᤧᤵᤋᤧ ᤐᤡᤖᤧᤛᤧ᤹ᤀᤥ॥

ᤔᤧ᤺ᤴᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤸᤗᤧ ᤔᤧᤏᤡᤛᤢᤖᤥ.

ᤂᤢᤴᤇᤡ᤹ ᤏᤧᤓᤠᤰᤁᤡᤸᤗᤧ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ᤖᤧ

ᤂᤢᤏᤡ᤹ ᤏᤡᤱᤘᤠ᤺ᤸᤗᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ.

ᤜᤧᤰᤁᤩᤠᤱ ᤕᤠᤶᤔᤥ ᤂᤧᤱᤜᤠ᤹ ᤔᤧᤏᤢ᤺ᤱ ᤔᤧᤍᤠᤀᤠᤱ ᤔᤧᤘᤣ᤺ᤳᤗᤥ॥”

᥇᥇ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱ. “ᤀᤠᤍᤠᤱᤒᤠᤀᤣ. ᤀᤠᤰᤂᤧᤴ ᤕᤧᤶ ᤌᤠᤖᤡᤰ

ᤁᤴ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤆᤥᤃᤢᤱᤒᤠᤒᤣ᥄”

ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤔᤧᤳᤋᤠᤱ. “ᤐᤠᤱᤈᤢᤶᤜᤠ᤹ ᤂᤠᤵᤐᤢᤌᤩ᤺ᤱ ᤐᤥ᤺ᤱᤅᤠᤱ

ᤔᤧᤴᤇᤠᤶ ᤕᤠᤵᤔᤡ ᤔᤧ᤺ᤴᤏᤣ ᤆᤡᤈᤡ ᤂᤰᤂᤰ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤏᤢ

ᤜᤡᤶᤎᤠ᤺ᤱᤜᤠ᤹ ᤔᤏᤠᤔᤧ᤺ᤴᤏᤣ ᤁᤢᤄᤠᤗᤧᤶ ᤔᤧᤶᤒᤥ᤺ᤱᤅᤣ ᤌᤠᤖᤡᤰ.

ᤜᤧᤰᤁᤩᤠᤱ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤒᤠ ᤆᤠᤜᤠ᤹ ᤂᤠᤵᤐᤢ

ᤌᤩ᤺ᤱ ᤐᤥ᤺ᤱᤅᤠᤱ ᤔᤧᤰᤔᤧᤰᤁᤣ ᤌᤠᤖᤡᤰ.

᥇᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹

ᤔᤠ᤺ᤱᤄᤠ ᤔᤧᤶᤒᤠᤱ ᤔᤧᤴᤍᤣᤛᤣ ᤌᤠᤖᤡᤰ

ᤂᤧᤒᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗ ᤗᤠᤈᤣ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤱᤅᤠᤱ

ᤀᤣ᤺ᤰᤛᤠᤍᤧᤴ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤴ ᤕᤠ᤺ᤶᤒᤁᤡᤴ ᤆᤥᤃᤧ᤹ᤀᤥ॥

᥇᥉ ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤌᤡᤒᤥ᤺ᤱ ᤗᤰ

ᤕᤠᤖᤡᤰᤗᤰ ᤔᤏᤠᤜᤠ᤹ ᤔᤧᤍᤠᤱ ᤔᤧᤕᤠ᤺ᤰᤛᤠᤱ ᤕᤠᤶᤔᤥ

ᤂᤧᤴ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤂᤠᤶᤐᤢ ᤌᤩ᤺ᤱ ᤔᤧᤈᤥᤃᤢᤛᤡᤖᤥ॥

ᤁᤖ ᤕᤜᤡᤒᤠ ᤀᤡᤃᤪ ᤁᤧᤛᤠᤰᤐᤠ ᤛᤡᤱᤒᤢᤱᤜᤠ᤹

ᤀᤠ᤺ᤵᤔᤠᤍᤧᤔᤠᤛᤠᤱ ᤁᤢᤔᤢ᤺ᤳᤜᤠ᤹ ᤕᤢᤱᤕᤠ᤺ᤰᤁᤠᤱ

ᤂᤧᤴ ᤛᤡᤱᤔᤢ᤺ᤳᤜᤠ᤹ ᤕᤠᤶᤔᤥ ᤁᤢᤈ᤺ᤰ ᤗᤡᤱᤎᤠᤱᤒᤠ ᤁᤢᤀᤡᤛᤡ᤺ᤰ

ᤂᤧᤴ ᤛᤡᤱᤔᤢ᤺ᤳᤋᤡᤴ ᤛᤣᤛᤣ ᤕᤠ᤹ᤖᤡ᤺ᤶᤒᤠ ᤐᤥ᤺ᤱᤅᤠᤱ ᤕᤠᤶᤔᤥ ᤐᤥᤎᤠᤱᤗᤥ॥”

ᤀᤠᤜᤠᤈ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥍

ᤀᤢᤈ᤻ᤈᤡᤕᤠᤜᤖᤧ ᤁᤢᤶᤔᤧᤴᤇᤠ᤹. ᤕᤥᤋᤠᤔᤧᤸᤗᤧ ᤁᤢᤛ᤻ᤛᤠ ᤀᤠᤜᤠᤈᤧᤴ ᤕᤜᤢᤍᤠ ᤜᤠᤱᤈᤢᤶᤔᤥᤒᤠ ᤜᤠᤱ ᤘᤕᤧᤸᤗᤧ ᤀᤖᤠᤔ ᤗᤠᤈᤣ᤹ᤀᤥᤒᤠ ᤜᤠᤱ ᤖᤛᤡᤏᤧᤴ ᤏᤢ ᤀᤡᤛᤪᤠᤀᤡᤗᤀᤥᤒᤠ ᤜᤠᤱ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤴ ᤕᤖᤢᤛᤗᤧᤶ ᤕᤧᤰᤕᤰᤁᤥ ᤌᤱ ᤆᤥ᤺ᤰᤛᤧ ᤑᤧᤖᤧᤛᤡ. ᤁᤖ ᤂᤧᤱᤜᤠ᤹ᤖᤧ ᤌᤱ ᤏᤠ᤺ᤶᤔᤠ ᤔᤧᤛᤢᤰᤋᤧᤇᤢᤴ॥

᥈ ᤜᤧᤰᤁᤩᤠᤱ. “ᤀᤡᤛᤪᤠᤀᤡᤗᤖᤧ ᤀᤖᤠᤔᤧᤴᤏᤢ ᤏᤠᤍᤱ ᤆᤥᤃᤢ” ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤍᤠᤀᤢᤍᤧᤸᤗᤧ ᤁᤢᤜᤡᤶᤛᤕᤱᤅᤥ ᤁᤧᤖᤧ॥ ᤜᤧᤰᤁᤩᤠᤱ ᤛᤢᤖᤡ᤺ᤳᤋᤡᤸᤗᤧ ᤐᤥ᤺ᤰᤗᤠᤀᤥᤒᤠ ᤛᤡᤱᤒᤢᤱᤜᤠ᤹ ᤘᤠ᤺ᤴᤍᤢᤒᤠ ᤁᤢᤀᤡᤛᤡ᤺ᤰ ᤀᤠᤜᤠᤈ ᤜᤠᤱᤅᤡᤴ ᤏᤢ ᤁᤢᤔᤏᤠᤜᤠ᤹ ᤂᤢᤴᤇᤡ᤹ ᤁᤡᤔᤧᤸᤗᤧ ᤌᤧᤃᤰᤁᤴᤏᤠ ᤔᤧᤕᤰᤂᤧ॥

᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤛᤤᤕᤠ᤺ᤴ ᤔᤧᤳᤋᤢ. “ᤀᤠᤸᤗ ᤀᤠᤒᤠᤅᤣ ᤁᤧᤛ᤻ᤛᤠ ᤛᤠᤷᤕᤠᤛᤢᤒᤧᤴ ᤋᤣ᤹ᤖᤧᤀᤠᤱ ᤌᤥ᤺ᤛ᤻ᤔᤠ ᤘᤖᤰᤁᤥᤒᤠ ᤘᤠᤗᤠᤶᤔᤥ ᤐᤣᤃᤧ᤹. ᤀᤡᤃᤪ ᤆᤠᤱ ᤘᤠᤃᤧᤜᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤐᤩᤠᤱᤛᤡᤀᤥᤒᤠ ᤔᤠᤖᤠᤶᤔᤥ ᤐᤣᤃᤧ᤹ᤀᤠᤱ ᤀᤠᤜᤠᤈᤧᤴ ᤋᤢᤔᤧ᤹॥

᥊ ᤜᤧᤰᤁᤩᤠᤱ ᤁᤧᤏᤡᤱᤘᤠ᤹ ᤛᤢᤖᤥ᤺ᤴ ᤔᤧᤗ᤹ᤖᤧᤴᤏᤧ᤹ ᤔᤧᤳᤋᤧ᤹॥ ᤛᤡᤖᤡᤕᤠᤒᤠ ᤜᤠᤱ ᤖᤣᤛᤡᤏ ᤏᤢ ᤖᤔᤗᤩᤠᤜᤖᤧ ᤁᤢᤛ᤻ᤛᤠ ᤐᤣᤁᤜ᤺ᤸᤗᤧ ᤂᤢᤴᤇᤡ᤹ ᤔᤡ ᤜᤧᤰᤋᤱᤒᤠ ᤛᤡᤰᤐᤥ᤺ᤰᤔᤠᤗᤠᤶ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ ᤑᤠ᤹ᤀᤠᤱ ᤂᤧᤴ ᤔᤧᤳᤋᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡ ᤜᤧᤰᤋᤱᤒᤠ ᤛᤡᤰᤁᤧᤴ ᤔᤡ᤺ᤰᤂᤥ᤹ ᤛᤢ᤺ᤱᤃᤢ ᤛᤢ᤺ᤱᤃᤢ ᤁᤧᤗ᤹ᤒᤠ ᤔᤡᤎᤰᤐᤢ ᤏᤧᤳᤇᤡ ᤕᤠᤖᤡᤰᤁᤠᤱ ᤁᤧᤀᤠ᤺ᤵᤐᤠ ᤔᤧᤈᤥ᤺ᤰᤏᤧᤴ॥

᥋ ᤀᤖᤠᤔᤒᤠ ᤜᤠᤱᤅᤧᤴ ᤏᤢ ᤀᤡᤛᤪᤠᤀᤡᤗᤒᤠ ᤜᤠᤱᤅᤧᤴ ᤌᤡᤰᤜᤢᤵ ᤐᤥ᤺ᤰᤂᤧᤛᤡᤀᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤀᤰᤋᤱᤒᤠ ᤆᤧᤶᤓᤴ ᤆᤥᤃᤧᤛᤢᤀᤠᤱ ᤘᤠ᤹ᤛᤡ.

᥌ ‘ᤀᤠᤏᤡ᤹ ᤕᤜᤢᤍᤠ ᤜᤠᤱᤈᤢᤶᤔᤡᤴᤏᤢ ᤌᤱ ᤆᤥᤃᤡ॥ ᤂᤧᤴ ᤗᤠᤈᤣ᤺ᤴ ᤁᤢᤗᤰ ᤁᤢᤗᤰ ᤆᤥᤃᤢᤶᤔᤠᤱ ᤑ᤺ᤰᤂᤢᤶ. ᤂᤧᤒᤩᤠᤱ ᤋᤠᤒᤣᤗᤖᤧ ᤁᤢᤛ᤻ᤛᤠ᤺ᤴ ᤂᤧ᤹ᤕᤥ ᤜᤠᤱ ᤕᤢᤰᤋᤡᤱ ᤆᤥᤃᤢᤶ॥’

᥍ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤱᤗᤥ-

“ᤁᤴ ᤀᤠᤓᤧᤸᤗᤧᤀᤠᤱ ᤔᤧᤒᤥ᤺ᤱᤏᤧᤴᤗᤥ.

ᤁᤴ ᤐᤥ᤺ᤱᤔᤠᤀᤣ ᤔᤧᤛᤢᤰᤏᤧᤴᤗᤥ॥

᥎ ᤌᤣᤀᤠᤱᤓᤧᤸᤗᤧ ᤀᤖᤠᤔ ᤗᤠᤈᤣ᤹ᤀᤡᤴ ᤁᤸᤗᤧ

ᤁᤢᤜᤠᤱᤐᤠᤱ ᤍᤔᤛ᤻ᤁᤛᤧᤴᤏᤢ᤺ᤸᤗᤧ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤸᤗᤥ॥

ᤜᤧᤰᤁᤩᤠᤱ ᤍᤔᤛ᤻ᤁᤛᤧᤴ ᤖᤛᤡᤏ ᤜᤠᤱᤅᤡᤴᤏᤢ᤺ᤸᤗᤧ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤴᤗᤥ

ᤀᤡᤛᤪᤠᤀᤡᤗᤧᤴ ᤋᤢᤰᤐᤥ᤺ᤱᤅᤠᤱ ᤅᤠᤛᤡ ᤋᤱᤒᤣᤖᤧᤛᤠ ᤁᤢᤔᤡᤱᤅᤣ

ᤔᤠᤖ ᤕᤠᤖᤡᤰ ᤆᤢᤈᤢᤰᤛᤠ ᤗᤠᤈᤣ᤹ᤀᤥ ᤐ᤺ᤱᤒᤣ᤺ᤰᤗᤥ॥

᥏ ᤀᤡᤛᤪᤠᤀᤡᤗ ᤗᤠᤈᤣ᤺ᤴ ᤁᤸᤗᤧ ᤁᤢᤜᤠᤱᤐᤠᤱ

ᤛᤠᤔᤖᤡᤕᤠ᤺ᤴᤏᤢ᤺ᤸᤗᤧ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤴᤗᤥ.

ᤜᤧᤰᤁᤩᤠᤱ ᤛᤠᤔᤖᤡᤕᤠ ᤜᤠᤱᤐᤠᤱᤅᤡᤴ ᤁᤸᤗᤧ ᤁᤢᤜᤠᤱ ᤖᤔᤗᤡᤕᤠᤜ᤺ᤸᤗᤧ

ᤁᤢᤛ᤻ᤛᤠ ᤐᤣᤁᤠᤜ᤺ᤴᤏᤢ᤺ᤸᤗᤧ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤴᤗᤥ॥

ᤂᤧᤏᤧ᤹ ᤁᤧᤏᤛᤠ᤺ᤴᤏᤧᤴ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤴᤏᤣᤓᤃᤪ

ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤢᤶᤒᤠ ᤆᤥ᤺ᤰᤔᤠ ᤔᤧᤛᤢᤰᤏᤧᤴᤗᤥ॥”

ᤀᤡᤶᤔᤠᤏᤢᤀᤣᤗᤖᤧ ᤁᤢᤔᤡᤰᤛᤣ᤺ᤴ

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤜᤠᤈᤧᤴ ᤕᤠᤶᤔᤥ ᤔᤧᤳᤋᤢ.

᥇᥇ “ᤂᤧᤔᤠ ᤕᤱᤛᤱ ᤕᤥ ᤗᤠᤶ ᤀᤡᤃᤪ ᤋᤠᤱᤛᤠᤱᤒᤥ ᤌᤥ ᤗᤠᤶᤛᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠ᤺ᤰᤁᤡᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤳᤇᤠ ᤔᤡᤰᤛᤣ᤺ᤴ ᤌᤡᤰ ᤏᤠ᤺ᤰᤋᤧ᤹॥”

᥇᥈ ᤁᤖ ᤀᤠᤜᤠᤈᤧᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤜᤧᤰᤁᤣᤗ᤹ᤖᤡᤰ ᤔᤡᤰᤛᤣ᤺ᤴ ᤔᤧᤏᤠ᤺ᤰᤅᤠᤴ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤴ ᤁᤢᤏᤡᤱᤘᤠ᤹ ᤔᤧᤛᤠ᤹ᤀᤠᤴ॥”

᥇᥉ ᤜᤧᤰᤁᤣ᤺ᤸᤗᤧ ᤕᤛᤤᤕᤠ᤺ᤸᤗᤧ ᤔᤧᤳᤋᤢᤛᤡ. “ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤛᤣ. ᤀᤠᤸᤗ ᤂᤧᤵᤛᤧᤶᤔᤧ᤹᥄ ᤌᤣ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤛᤡᤌ᤺ᤵᤔᤧᤴ ᤁᤧᤛᤠ᤹ᤖᤢᤶᤛᤠᤱ ᤂᤧᤏᤡ᤹ ᤏᤡᤱᤘᤠ᤹ ᤔᤧᤍᤩᤧᤏᤧᤶᤒᤡ᥅ ᤌᤣ ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤛᤡᤌ᤺ᤵᤔᤧᤴᤏᤠᤱ ᤁᤧᤛᤠ᤹ᤖᤢᤶᤒᤡ᥅

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤂᤧᤏᤡ᤹ ᤗᤳᤇᤠ ᤔᤡᤰᤛᤣ᤺ᤴ ᤌᤡᤰ ᤁᤧᤒᤡᤖᤡ᤹॥ ᤀᤥᤔᤧᤳᤋᤧᤶᤔᤧ᤹. ᤔᤧᤴᤇᤩᤠᤎᤡᤰ ᤔᤧᤴᤇᤢᤰᤔᤠ ᤐᤥ᤺ᤱ ᤜᤧᤰᤁᤩᤠᤱ ᤂᤧᤸᤗᤧ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ᤹ ᤜᤧᤰᤁᤩᤠᤱ ᤂᤧᤴ ᤀᤅᤧᤰᤘᤠ᤺ᤸᤗᤧ ᤁᤢᤔᤡᤱ ᤀᤡᤶᤔᤠᤏᤢᤀᤣᤗa ᤐᤥ᤺ᤱ॥

᥇᥋ ᤏᤢᤒᤠ ᤐᤠ᤺ᤴᤏᤡᤴ ᤛᤣ᤺ᤰᤔᤠ ᤏᤢ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤏᤠ᤹ᤔᤠ ᤁᤢᤛᤡᤱ ᤏᤡ᤺ᤵᤔᤠ ᤜᤣ᤺ᤰᤋᤢᤀᤠᤱ ᤁᤴ ᤜᤡᤴᤈᤠ᤹ ᤆᤢᤰᤐᤧᤸᤗᤧ ᤏᤢᤍᤠᤰᤘᤠ᤺ᤴ ᤏᤢ ᤛᤰᤘᤠᤄᤢ᤺ᤴ ᤆᤖᤥ॥

᥇᥌ ᤁᤖ ᤂᤢᤏᤧ᤹ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤑᤠ᤹ᤀᤠᤱ ᤁᤢᤛᤡᤱᤏᤡ᤺ᤵᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤡ᤹ ᤂᤧᤴ ᤋᤸᤗᤡᤰ ᤁᤧᤃᤡᤖᤢᤶᤛᤡᤶᤒᤠ ᤀᤡᤛᤪᤠᤀᤡᤗᤒᤠ ᤏᤢ ᤀᤖᤠᤔᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤏᤢ ᤆᤡᤈᤡ ᤂᤰᤂᤰ ᤔᤧᤈᤥᤃᤢ॥

᥇᥍ “ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤢ ᤂᤧᤏᤧ᤹ ᤁᤧᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤶᤒᤠ ᤋᤢᤰᤂᤣ ᤗᤠᤰᤂᤣ ᤋᤠᤖᤢ᤹॥ ᤜᤧᤰᤁᤩᤠᤱ ᤛᤥᤗᤥᤔᤏᤖᤧ ᤁᤢᤜᤠᤱᤈᤢᤶᤔᤡᤴ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤏᤧᤳᤇᤡ ᤜᤠᤱᤈᤢᤶᤔᤥ ᤐ᤺ᤰᤂᤧᤒᤠ ᤋᤱᤒᤣᤀᤠᤱ ᤁᤳᤌᤥ ᤐᤥ᤺ᤰᤂᤧᤒᤠ ᤜᤡᤴᤎᤥ᤺ᤰᤜᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤁᤡᤔᤧᤴ ᤜᤠᤖᤠᤀᤣ ᤁᤧᤏᤡᤛᤢ ᤁᤧᤍᤢᤔᤢ᤹॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤛ᤻ᤛᤢᤖᤒᤠ ᤁᤧᤀᤠ᤺ᤵᤐᤠ ᤜᤠᤱᤅᤡᤸᤗᤧ ᤕᤖᤡᤰ ᤁᤢᤎᤰᤛᤢᤒᤠᤜᤠ᤹ ᤋᤠᤖᤢᤛᤡ᤹॥”

᥇᥎ “ᤂᤧᤴ ᤕᤧᤶᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤥ᤺ᤛ᤻ᤔᤠ ᤔᤡᤛᤪ ᤗᤠᤈᤣ᤹ᤀᤥᤒᤠ ᤌᤰᤛᤢᤒᤠᤜᤠ᤹ ᤏᤢ ᤀᤛ᤻ᤛᤢᤖ ᤗᤠᤈᤣ᤹ᤀᤥᤒᤠ ᤌᤰᤛᤢᤒᤠᤜᤠ᤹ ᤔᤧᤍᤠᤖ ᤑᤠ᤹ᤀᤠᤱ ᤂᤩᤥ᤺ᤰᤘᤠᤗᤠᤶᤒᤠ ᤀᤢ᤺ᤳᤋᤢᤛᤡ᤹॥ ᤂᤧᤱᤜᤠ᤹ᤖᤧ ᤛᤡᤈᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤃᤒᤪᤡᤱ ᤁᤧᤶᤒᤴᤏᤠᤱ ᤛᤰᤘᤠᤜᤠ᤹ ᤁᤢᤀᤡᤛᤡ᤺ᤰ ᤁᤧᤶᤛᤡᤰᤁᤠᤱ ᤁᤧᤶᤛᤧᤳ॥

᥇᥏ ᤂᤧᤱᤜᤠ᤹ ᤔᤧᤍᤠᤀᤠᤱ ᤁᤧᤖᤧᤰ ᤆᤡᤜᤢ᤹ᤜᤢ᤹ᤒᤠ ᤕᤠᤰᤁᤣ᤺ᤰᤜᤠ᤹. ᤕᤠᤰᤐᤣ᤹ ᤑᤡ᤺ᤵᤔᤠᤜᤠ᤹. ᤁᤧᤖᤧᤰ ᤋᤡᤱᤃᤪᤣ᤺ᤰ ᤗᤠᤜᤠ᤹ᤀᤥ ᤏᤢ ᤁᤧᤖᤧᤰ ᤆᤫᤠ᤺ᤳ ᤘᤠᤗᤠᤶᤜᤠ᤹ᤀᤥ ᤔᤧᤕᤢᤱᤛᤡᤱ᤹॥

᥈᥆ “ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤏᤠᤎᤠ᤺ᤶᤒᤡᤗᤠᤶ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤑᤧᤳᤋᤢ᤹. ᤂᤧᤴ ᤌᤧᤃᤣ᤺ᤰ ᤏ᤺ᤱᤔᤧᤴ ᤜᤧᤰᤋᤱᤒᤠ ᤆᤥ᤺ᤰ॥ ᤂᤧᤸᤗᤧ ᤂᤡᤏᤡ᤹ ᤌᤧᤃᤣ᤺ᤰ ᤔᤢᤖᤡᤰᤁᤡᤴ. ᤂᤡᤏᤡ᤹ ᤗᤠᤱ ᤔᤢᤖᤡᤰᤁᤡᤴ ᤜᤧᤰᤁᤩᤠᤱ ᤔᤢᤎᤥ᤹ᤀᤡᤴ ᤏ᤺ᤰᤂᤢᤀᤠᤱ ᤏᤠᤎᤠᤛᤢ ᤁᤧᤒᤡᤖᤡ᤹॥

᥈᥇ “ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤔᤏᤠᤎᤡᤰᤗᤧ ᤁᤖ᤺ᤱ ᤐᤡᤳ ᤌᤡᤰ ᤏᤢ ᤔᤧ᤺ᤴᤍᤠ ᤏᤧᤳᤇᤡᤖᤰ ᤜᤡᤱᤄᤢᤛᤡ᤹

᥈᥈ ᤜᤧᤰᤁᤩᤠᤱ ᤂᤧᤴ ᤐᤡᤳ ᤏᤢ ᤔᤧ᤺ᤴᤍᤠᤗᤠᤶ ᤕᤖᤡᤰ ᤐᤡᤳᤏᤢ ᤕᤢᤒᤠᤸᤗᤧ ᤆᤥᤃᤢᤸᤗᤧ ᤆᤠᤔᤠᤖᤧ ᤗᤠᤃᤡ ᤏᤢᤍᤠᤰᤘᤠᤀᤠᤱ ᤘᤠ᤹॥ ᤂᤧᤒᤩᤠᤱ ᤗᤠᤈᤣ᤹ᤀᤥ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰᤗᤧ ᤏᤢᤍᤠᤰᤘᤠ ᤏᤢ ᤛᤰᤘᤠᤄᤢ ᤔᤧᤈᤖᤥ॥

᥈᥉ “ᤂᤧᤴ ᤕᤧᤶᤔᤥ ᤜᤧᤴᤇᤡᤱ ᤌᤡᤰ ᤁᤢᤀᤠ᤺ᤳ ᤕᤢᤵᤐᤠ ᤁᤧᤕᤠ᤺ᤵᤐᤠ ᤜᤧᤴᤇᤡᤱ ᤌᤡᤰ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱ ᤁᤧᤕᤢᤱᤒᤠ ᤏᤢᤒᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤛᤣᤷᤍᤠ᤺ᤰᤔᤠ ᤏᤢ ᤁᤢᤍᤡᤱ ᤁᤧᤕᤢᤅᤒᤠ ᤑᤢᤱᤜᤠ᤹ ᤗᤡᤱᤛᤧᤀᤠᤱ ᤛᤎᤧᤰ ᤋᤡᤶᤛᤧ॥

᥈᥊ ᤛᤣᤷᤍᤠ᤺ᤰᤔᤠ ᤏᤢ ᤁᤢᤍᤡᤱ ᤕᤢᤱᤒᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤂᤧ᤹ᤕᤥ ᤋᤥ᤺ᤱ ᤗᤡ ᤔᤧᤕᤠᤱᤛᤡᤱᤅᤠᤱ ᤛᤠ ᤀᤠᤵᤛᤧ ᤔᤧᤒᤣ᤺ᤰ॥ ᤜᤧᤰᤁᤩᤠᤱ ᤗᤠᤈᤣ᤺ᤴ ᤁᤧᤖᤧᤰ ᤋᤡᤱᤃᤪᤣ᤺ᤰ ᤏᤢ ᤁᤢᤍᤡᤱ ᤁᤧᤕᤢᤱᤒᤠ ᤑᤢᤱᤗᤧ ᤋᤡᤶ॥

᥈᥋ ᤁᤠ᤺ᤱᤅᤧᤸᤗᤧ ᤀ᤺ᤰᤔᤏᤠᤒᤠ ᤁᤧᤖᤧᤰ ᤁᤥ᤺ᤰᤔᤠ ᤌᤧᤃᤢᤜᤠ᤹ᤀᤥ ᤛᤣᤷᤍᤠ᤺ᤰᤔᤠ ᤏᤢ ᤋᤡᤱᤅᤧᤴ ᤁᤧᤃᤡᤖᤢᤶᤒᤠᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤂᤧᤏᤡ᤹ ᤂᤧ᤹ᤕᤥ ᤁᤧᤶᤒᤣᤃᤡᤴ. ᤁᤖ ᤂᤧᤴ ᤋᤧᤴᤜᤠ᤹ ᤐᤡᤳ ᤛᤠ᤺ᤱᤘᤠ ᤆᤠᤖᤠᤶᤔᤠᤍᤧᤴ ᤏᤢ ᤔᤧᤸᤗᤢᤰ ᤁᤧᤗᤥ᤺ᤰᤐᤠᤀᤠᤱ ᤁᤧᤘᤠ᤹ᤒᤠᤍᤧᤴ ᤐᤥ᤺ᤱᤗᤥ॥”

a 

᥍:᥇᥊ (ᤀᤡᤶᤔᤠᤏᤢᤀᤣᤗ ᤑᤠ᤹ᤀᤡᤴ ᤋᤠᤃᤧᤖᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤏᤢ ᤘᤠ᤹ ᤐᤥ᤺ᤱ)

ᤔᤡᤰᤛᤣ᤺ᤴᤗᤧ ᤗᤠᤃᤡ ᤕᤛᤤᤕᤠ᤺ᤸᤗᤧ ᤁᤢᤛ᤻ᤛᤠ

᥎

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤗᤳᤇᤠ ᤕᤶᤒᤠ ᤛᤠᤵᤗᤠᤎᤡᤰ ᤕᤠᤱᤛᤡᤱᤅᤧ᤹ᤀᤠᤱ ᤂᤧᤵᤔᤥ ᤕᤶᤒ᤻ᤕᤶᤒᤠ ᤛᤰᤁᤥ ‘ᤔᤜᤣᤖ-ᤛᤠᤗᤗ-ᤜᤠᤈ-ᤒᤈ’ ᤛᤠᤵᤋᤧ᤹॥

᥈ ᤏᤛᤠ᤺ᤴᤛᤠᤒᤠ ᤔᤏᤠ ᤏᤧᤳᤇᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤢᤖᤡᤕᤠ᤺ᤴ ᤏᤢ ᤒᤣᤖᤣᤁᤩᤠᤜᤖᤧ ᤁᤢᤛ᤻ᤛᤠ ᤈᤁᤖᤡᤕᤠ᤺ᤴ ᤋᤠᤖᤧᤛᤧ᤹ᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤁᤧᤏᤡᤒᤠ ᤋᤥ᤺ᤴᤍᤡ ᤕᤧᤵᤛᤧᤛᤧ᤹॥”

᥉ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤜᤡᤶᤛᤠᤔᤠ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤔᤧᤴᤏᤢ ᤀᤡᤵᤛᤠᤱ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥ ᤂᤧᤶᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤸᤗᤧ ᤁᤢᤔᤡᤱ ‘ᤔᤜᤣᤖ-ᤛᤠᤗᤗ-ᤜᤠᤈ-ᤒᤈ’a ᤕᤢᤰᤂᤧ᤹॥

᥊ ᤀᤅᤧ᤺ᤰᤘᤠ᤺ᤸᤗᤧ ‘ᤀᤠᤱᤃᤠ᤹ ᤀᤠᤶᤒᤠ’ ᤏᤢ ‘ᤀᤠᤱᤃᤠ᤹ ᤀᤠᤶᤔᤠ’ ᤐᤠ᤺ᤵᤔᤠ ᤗᤧᤔᤠᤏᤢ᤺ᤸᤗᤧ ᤋᤃᤡᤀᤣ ᤍᤔᤛ᤻ᤁᤛᤒᤠ ᤕᤠᤱᤛᤠ ᤁᤢᤴᤎᤣ᤺ᤴ ᤜᤠᤖᤠ ᤏᤠᤵᤐᤠ ᤜᤧᤰᤁᤩᤠᤱ ᤛᤠᤔᤖᤡᤕᤠᤗᤠᤶ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤀᤛ᤻ᤛᤢᤖᤒᤠ ᤜᤠᤱᤅᤧᤸᤗᤧ ᤑᤧᤳᤗᤠ᤺ᤴᤍᤢ ᤐᤡᤀᤠᤖᤥ॥”

ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤌᤱ ᤆᤥᤃᤢ

᥋ ᤕᤠᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤅᤗᤥ.

᥌ “ᤁᤴ ᤔᤏᤠᤜᤠ᤹ᤖᤧ ᤏᤧᤏᤧᤀᤠᤱ ᤁᤧᤕᤢᤒᤠ ᤛᤡᤗᤥ ᤜ᤺ᤱᤃᤢᤀᤥᤒᤠ ᤆᤫᤠ᤺ᤳᤋᤧᤴ

ᤔᤧᤏᤠ᤹ᤖᤢᤀᤠᤱ ᤖᤛᤡᤏ ᤏᤢ ᤐᤣᤁᤜ ᤜᤠᤱᤜᤠ᤹ᤏᤢ ᤔᤧᤛ᤺ᤳᤋᤧᤒᤠᤸᤗᤧ ᤆᤥᤃᤢᤸᤗᤧ.

᥍ ᤀᤠᤱᤃᤠ᤹ ᤍᤠᤱᤒᤧᤸᤗᤧ ᤀᤛ᤻ᤛᤢᤖᤒᤠ ᤐᤕᤶ ᤜᤠᤱᤅᤡᤴ ᤏᤢ

ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤕᤜᤢᤍᤠᤀᤥ ᤌᤱ ᤆᤥ᤺ᤰᤛᤧ ᤋᤠᤖᤢᤱᤛᤡᤱᤗᤥ॥

ᤕᤶᤒᤠ ᤕᤢᤑᤪᤧᤋᤡᤛ ᤘᤜ᤺ᤱᤅᤡᤴ ᤁᤢᤱᤅᤡᤸᤗᤧ

ᤆᤫᤠ᤺ᤳᤋᤡᤴ ᤀᤠᤳᤋᤠᤋᤠᤴᤏᤣ ᤛ᤺ᤰ ᤕᤢᤀᤠᤱ ᤁᤢᤕᤠ ᤁᤢᤍᤡᤱ

ᤛᤎᤧᤰ ᤋᤡᤶᤒᤠ ᤜᤧᤰᤁᤣ ᤂᤧᤱᤜᤠ᤹ ᤋᤃᤡ ᤔᤧᤒᤥ ᤔᤧᤓᤧᤴᤗᤥ॥

᥎ ᤂᤧᤴ ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳᤋᤡᤴ

ᤐᤥᤀᤠᤱ ᤕᤜᤢᤍᤠ ᤌᤠᤖᤡᤰ ᤁᤢᤱᤅᤠᤱ ᤕᤢᤖᤥ॥

ᤂᤧᤴ ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳᤋᤡᤴ ᤂᤧ᤹ᤕᤥᤒᤠ

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤳᤗᤠᤀᤥ ᤌᤠᤖᤡᤰ ᤁᤧᤳᤗᤥ.”

ᤀᤡᤶᤔᤠᤏᤢᤀᤣᤗᤀᤣ᥄ ᤂᤧᤸᤗᤧ ᤜᤶᤓᤧ ᤔᤧᤳᤋᤢᤒᤠ ᤁᤢᤗᤠᤵᤐᤡᤸᤗᤧ ᤗᤠᤈᤣ᤺ᤴ ᤁᤧᤖᤧᤰ ᤋᤧᤵᤋᤢᤖᤥ॥

᥏ ᤔᤧᤴᤇᤠᤶ ᤛᤢᤘᤠᤱᤛᤣ. ᤋᤧᤴᤎᤱ ᤆᤥ᤺ᤰᤔᤠ ᤀᤢᤘᤠ ᤆᤥᤃᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤁᤡᤛᤠᤶᤔᤧ᤹ᤀᤠᤱ ᤕᤰᤂᤧᤶᤔᤧ᤹ᤀᤥ᥄

ᤔᤠ᤺ᤱᤄᤠ ᤔᤠ᤺ᤱᤄᤠ ᤁᤧᤏᤧᤒᤠ ᤗᤠᤈᤣ᤹ᤛᤣ.

ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤠᤶᤔᤧ᤹ᤀᤥ.

ᤂᤧᤒᤩᤠᤱ ᤂᤡᤏᤡ᤹ ᤕᤱᤔᤠ᤹ ᤁᤧᤖᤧᤶᤔᤧ᤹ᤀᤥ᥄

ᤌᤱ ᤌᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ.

ᤂᤧᤶᤒᤩᤠᤱ ᤑᤢᤳᤗᤢᤶ ᤌᤩ᤺ᤱ ᤐᤥ᤺ᤰᤂᤠᤶᤔᤧ᤹ᤀᤥ᥄

᥇᥆ ᤀᤠᤰᤂᤣᤀᤠᤱ ᤌᤱ ᤌᤰᤔᤠᤒᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤠᤶᤔᤧ᤹ᤀᤥ.

ᤁᤖ ᤂᤧᤴ ᤁᤢᤗᤡᤱᤍᤥ ᤔᤧᤃᤧᤳᤏᤧᤴᤗᤥ॥

ᤂᤧᤏᤡ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤐᤠ᤺ᤴᤜᤠ᤹ ᤕᤢᤰᤂᤠᤶᤔᤧ᤹ᤀᤥ.

ᤁᤖ ᤂᤧᤴ ᤔᤠᤒᤣ᤺ᤰ. ᤌᤣᤀᤠᤱᤓᤧᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤏᤢ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤧᤴ ᤛᤠᤶᤍᤡᤱ ᤐᤡᤖᤢ

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤸᤗᤧ ᤁᤴ ᤔᤏᤠᤜᤠ᤹ ᤗᤠᤱᤔᤧᤄᤣ᤺ᤰᤐᤠ ᤗᤠᤶᤔᤥ ᤗᤠᤱᤔᤧᤄᤣᤃᤧᤴᤏᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹ᤖᤥ.

᥇᥈ “ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤧᤶᤓᤴᤏᤥ ᤂᤡᤏᤡ᤹ ᤔᤧᤒᤳᤇᤧᤶᤔᤡᤴᤏᤧ᤹ᤀᤥ

ᤜᤧᤰᤁᤩᤠᤱ ᤀᤠᤳᤋᤡᤴ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤃᤡᤖᤢ᤹.

ᤂᤧᤴᤏᤢ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

᥇᥉ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ

ᤛᤣᤛᤣᤒᤠ ᤆᤥ᤺ᤰᤁᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤏᤡ᤹ ᤏᤡᤱᤘᤠ᤹ ᤁᤳᤋᤧᤶᤔᤧ᤹ᤀᤥ॥

ᤂᤧᤏᤡ᤹ᤃ ᤀᤠᤱᤃᤠ᤹ᤏᤢ ᤁᤡᤔᤠ ᤐᤥ᤺ᤱᤗᤥ

ᤂᤧᤏᤡ᤹ᤃ ᤀᤠᤱᤃᤠ᤹ᤀᤣ ᤕᤠᤵᤔᤡ ᤁᤧᤃᤡᤖᤡᤖ ᤐᤥ᤺ᤱᤗᤥ॥

᥇᥊ ᤀᤠᤱᤃᤠ᤹ᤃ ᤛᤧ᤺ᤵᤛᤡᤱᤍᤧᤴ ᤐᤥ᤺ᤱᤅᤠᤖᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤛᤣᤛᤣᤒᤠ ᤆᤥ᤺ᤰᤁᤠᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤍᤥ᤺ᤰᤋᤥ᤺ᤰᤐᤠ ᤗᤢᤱ ᤜᤧᤰᤁᤣ ᤗ᤹ᤀᤠᤖᤥ॥

ᤀᤠᤱᤃᤠ᤹ ᤕᤜᤢᤍᤠ. ᤀᤡᤛᤪᤠᤀᤡᤗ ᤏᤢ ᤕᤖᤢᤛᤗᤧᤔ ᤕᤧᤰᤕᤰᤐᤠ

ᤔᤏᤠᤜᤠ᤹ ᤆᤧᤴᤏᤥ ᤁᤧᤎᤠᤒᤠ ᤁᤢᤛᤡᤱ ᤗ᤹ᤀᤠᤖᤥ॥

᥇᥋ ᤕᤖᤡᤰ ᤔᤧᤍᤥ᤺ᤰᤁᤠᤱ ᤔᤧᤃᤧᤱ. ᤂᤧᤱᤜᤠ᤹ ᤔᤧᤈᤥ᤺ᤴᤗᤥ

ᤜᤧᤰᤁᤩᤠᤱ ᤑᤢᤳᤗᤢᤶ ᤌᤩ᤺ᤱ ᤔᤧᤒᤥ᤺ᤱᤗᤥ.

ᤂᤧᤱᤜᤠ᤹ ᤆᤧᤴᤏᤥ ᤔᤧᤎᤠ᤹᤺ ᤜᤧᤰᤁᤩᤠᤱ ᤔᤧᤍᤧᤶᤛᤢᤛᤡᤖᤥ॥”

ᤛᤠᤶᤔᤠᤱ ᤆᤩᤠ᤺ᤱ ᤔᤢᤖᤠᤃᤧᤔᤧᤵᤐᤠᤜᤠ᤹ ᤛᤠᤶᤍᤡᤱ

᥇᥌ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤠᤱᤒᤠ ᤀᤡᤱᤄᤱᤜᤠ᤹

ᤂᤧᤏᤡ᤹ ᤀᤠᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤧᤈᤡᤰᤂᤢᤶᤔᤠᤱ ᤁᤧᤛᤧ᤺ᤵᤋᤢᤶ ᤁᤧᤃᤳᤋᤢᤶᤗ ᤐᤥ᤺ᤱᤗᤥ॥

᥇᥍ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤗᤠᤶ ᤆᤡᤳᤗᤡ ᤏᤠᤖᤠ

ᤁᤧᤈᤡᤱᤒᤠ ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ ᤜᤠᤱᤄᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤥᤀᤣ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤕᤢᤰᤂᤢᤱᤗᤥ॥

᥇᥎ ᤀᤠᤱᤃᤠ᤹ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤠᤱᤒᤠ ᤀᤠᤛ᤻ᤛᤠᤜᤠ᤹ ᤀᤠᤶᤓᤠ ᤁ᤹ᤕᤥᤀᤣ ᤘᤕᤡᤃᤧ॥ ᤀᤠᤏᤡᤃᤧᤃ ᤛᤡᤕᤥᤏ ᤁᤥ᤺ᤰᤔᤠᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤀᤠᤱ ᤁᤧᤕᤢᤱᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤀᤥ ᤐᤠᤱᤄᤡᤃᤧᤒᤠ ᤔᤡᤰᤛᤣ᤺ᤴᤍᤡᤃᤧ॥

᥇᥏ ᤁᤖ ᤔᤏᤠᤜᤠ᤹ᤖᤧᤃ ᤛᤠᤶᤔᤠᤱ ᤆᤩᤠ᤺ᤱ ᤔᤢᤖᤠᤃᤧᤔᤧᤵᤐᤠ ᤏᤢ ᤁᤡᤳᤆᤠᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤛᤢᤈᤠ ᤏᤠ᤺ᤰᤋᤠᤶᤛᤡᤶᤔᤧ᤹ ᤑᤠ᤹ᤀᤠᤱ ᤂᤧᤏᤡ᤹ ᤁᤧᤶᤔᤧᤳᤋᤡ᤹॥ ᤜᤧᤰᤁᤣ᤺ᤸᤗᤧ “ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤐᤣ᤺ᤰᤔᤠᤀᤠᤱ ᤛᤣ᤺ᤴᤍᤥᤔᤠ ᤔᤧᤒᤥ᤺ᤱᤏᤧᤶᤒᤡ᥅ ᤁᤢᤜᤡᤱᤘᤧᤳᤜᤠ᤹ᤖᤧ ᤗᤠᤃᤡ ᤁᤧᤛᤡᤒᤠᤜᤠ᤹ ᤌᤣᤀᤠᤱ ᤛᤧ᤺ᤴᤍᤥᤔᤠᤛᤡᤒᤣ᥅”

᥈᥆ ᤂᤧᤏᤡ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤠᤶᤛᤡᤶᤔᤧ᤹. “ᤏᤡᤱᤘᤠᤑᤢᤔᤠᤱᤅᤡᤸᤗᤧ ᤂᤧᤏᤡ᤹ ᤌᤧᤔᤠ ᤁᤧᤜᤢ᤹ᤖᤡᤀᤠᤱ ᤘᤠ᤹. ᤏᤢᤖᤡᤰᤁᤠᤱ ᤂᤧᤵᤛᤠᤶᤔᤧ᤹᥄ ᤛᤠᤶᤔᤠᤱ ᤆᤩᤠ᤺ᤱ ᤔᤢᤖᤠᤃᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹᥄ ᤂᤧᤱᤜᤠ᤹ᤖᤧ ᤂᤧᤏᤡ᤹ ᤌᤣ ᤁᤧᤶᤔᤧᤳᤋᤡᤛᤠᤱ. ᤂᤧᤏᤡ᤹ ᤗᤠᤃᤡ ᤏᤢᤒᤠ ᤔᤧᤒᤥ᤺ᤱᤏᤧᤴᤗᤥ॥”

ᤋᤢᤰᤂᤣ ᤆᤠᤔᤠ ᤕᤧᤶ

᥈᥇ ᤂᤧᤱᤜᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ ᤜᤧᤰᤁᤩᤠᤱ ᤛᤠᤰᤁᤧᤸᤗᤧ ᤋᤖᤢᤛᤡᤀᤠᤱ ᤗᤠᤈᤣ᤹ᤀᤥ ᤋᤠᤰᤔᤧᤃᤴᤏᤠᤱ ᤔᤧᤘᤠ᤹॥ ᤂᤧᤱᤜᤠ᤹ ᤛᤠ᤹ᤖᤡᤰ ᤛᤠᤰᤁᤧᤸᤗᤧ ᤋᤖᤢᤛᤡ᤹ ᤂᤧᤶᤒᤩᤠᤱ ᤂᤢᤴᤇᤡ᤹ ᤔᤡᤖᤠᤱᤒᤠ ᤐᤡ᤺ᤱᤅᤠᤱ ᤔᤧᤘᤠ᤹ᤀᤡᤸᤗᤧ ᤂᤢᤴᤇᤡ᤹ ᤕᤠ᤺ᤰᤗᤧ᤹. ᤂᤧᤒᤩᤠᤱ ᤌᤠ᤺ᤱ ᤀᤥᤔᤧᤔᤀᤠᤱ ᤂᤢᤴᤇᤡ᤹ ᤜᤠᤱᤅᤡᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱ ᤔᤧᤍᤣᤛᤢᤛᤡ ᤛᤠᤱᤃᤪᤠ ᤔᤧᤔᤧᤳᤋᤢᤛᤡ᤹॥

᥈᥈ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ ᤐᤡᤛᤠᤱ ᤀᤥᤔᤧᤔᤧᤳᤋᤢ᤹. ᤁᤖ ᤂᤧ᤹ᤕᤥ ᤋᤢᤰᤂᤣ. ᤂᤠᤔᤠᤰᤔᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤏᤡᤱᤛᤠᤱ ᤐᤢᤰᤔᤠᤖᤰ ᤔᤧᤏᤡᤛᤢ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤠᤔᤠᤰᤗᤢᤶᤒᤠ᤺ᤳᤋᤥ ᤔᤧᤜᤥ ᤔᤧᤗᤠ᤺ᤳᤗᤥ॥

a 

᥎:᥉ ‘ᤔᤜᤣᤖ-ᤛᤠᤗᤗ-ᤜᤠᤈ-ᤒᤈ’ ᤑᤠ᤹ᤀᤡᤴ ᤜᤠᤖᤠ ᤏᤠᤵᤔᤠ ᤏᤢ ᤆᤠᤵᤔᤠᤖ ᤑᤧᤳᤗᤠ᤺ᤶᤔᤠ ᤐᤥ᤺ᤱ

ᤛᤏᤠᤖᤢᤱ ᤁᤧᤍᤠ᤺ᤵᤐᤠ ᤜᤠᤱ

᥏

ᤜᤧᤰᤁᤣᤛᤠᤱ ᤂᤧᤴ ᤂᤠᤔᤠᤰᤔᤠ ᤕᤧᤶᤔᤡᤴ ᤏᤢ ᤏᤡᤱᤛᤠᤶᤔᤡᤴ ᤕᤖᤡᤰ ᤁᤣ᤺ᤸᤗᤡᤰ ᤔᤧᤒᤣ᤺ᤰᤏᤧᤴ॥ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤃ ᤂᤢᤏᤧ᤹ ᤈᤒᤗᤢᤴ ᤗᤠᤈᤣ᤺ᤴ ᤏᤢ ᤏᤠᤵᤋᤠᤗᤡ ᤗᤠᤈᤣ᤺ᤴ ᤏ᤺ᤶᤏᤧᤛᤡᤖ ᤕᤠ᤺ᤴᤍᤢᤛᤡ. ᤁᤖ ᤁᤧᤍᤠᤒᤠ ᤕᤧᤶᤔᤥᤃ ᤂᤢᤏᤧ᤹ ᤕᤷᤍᤏ ᤘᤜ᤺ᤱ ᤏᤢ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤁᤧᤏᤧᤒᤠ ᤃᤠᤗᤡᤗᤒᤠ ᤌᤡᤶᤔᤧᤴᤍᤱ ᤛᤢᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤧ᤺ᤱᤃᤵᤐᤡᤴ ᤀᤡᤱᤎᤠ᤺ᤱ ᤐᤡᤖᤢᤖᤥ-

᥈ ᤂᤠᤔᤠᤰᤔᤥ ᤗᤠᤱᤃᤧᤄᤧ᤺ᤰᤐᤠ ᤔᤏᤠᤜᤠ᤹ᤖᤧ

ᤗᤳᤇᤠ ᤕᤶᤒᤠ ᤀᤥ᤺ᤳᤋᤡᤎᤡᤰ ᤔᤧᤏᤡᤛᤢᤀᤠᤱ ᤘᤠ᤹ᤖᤥ॥

ᤂᤧᤴ ᤛᤡᤔᤧᤸᤗᤧ ᤏᤠᤶᤀᤡ᤺ᤰᤂᤱᤅᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤛᤶᤎᤠᤱ ᤂᤧᤴ ᤀᤥ᤺ᤳᤋᤡ᤺ᤸᤗᤧ ᤌᤥ᤹ᤖᤢᤀᤠᤱ ᤘᤠ᤹ᤖᤥ॥

᥉ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤂᤧᤴ ᤛᤢᤘᤠᤱᤅᤡᤴ ᤕᤖᤡᤰ ᤔᤧᤒᤥ᤺ᤴᤍᤧᤖ ᤁᤧᤕᤠ᤺ᤴᤍᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤁᤴ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹

ᤆᤠᤛᤢᤶᤔᤠ ᤕᤧᤶᤔᤥ ᤐᤛ᤺ᤳ ᤔᤧᤛ᤺ᤵᤐᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛ᤺ᤵᤔᤧᤴ ᤁᤧᤓᤥᤛᤢ ᤁᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤌᤰᤛᤢᤒᤠᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤕᤠᤱᤛᤠ ᤁᤢᤴᤎᤣᤜᤠ᤹ ᤔᤧᤓ᤺ᤰᤛᤢᤸᤗᤧ

ᤔᤧᤛ᤺ᤵᤐᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤧᤀ᤺ᤰᤗ ᤔᤧᤛ᤺ᤳᤗᤥ॥

᥊ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤗᤡ᤺ᤵᤐᤠ

ᤂᤧ᤺ᤵᤛᤡᤱᤅᤡᤴ ᤁᤧᤀᤧᤰᤂᤢ ᤁᤧᤒᤡᤖᤢᤛᤡᤖᤥ

ᤜᤧᤰᤁᤩᤠᤱ ᤋᤧ᤺ᤶᤓᤢᤰᤁᤡᤴ ᤛᤩᤠᤰ ᤘᤕᤠᤰ ᤁᤧᤓᤢ᤹ᤖᤢ ᤁᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤕᤖᤡᤰ ᤕᤧᤴ ᤋᤃᤡ ᤔᤡᤎᤩᤠᤏ ᤗᤠᤈᤣ᤹ᤒᤠ ᤌᤰᤛᤢᤒᤠᤜᤠ᤹

ᤁᤧᤏᤠ᤺ᤴᤍᤢᤛᤡᤒᤠ ᤜᤧᤰᤁᤣᤀᤣ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤧᤕᤢᤰᤐᤠ ᤏᤢ

ᤋᤢᤰᤂᤣ ᤁᤧᤈᤠ᤺ᤵᤐᤠ ᤛᤢᤘᤠᤱᤜᤠ᤹ ᤁᤧᤏᤠ᤺ᤴᤍᤢᤛᤡᤀᤠᤱ ᤘᤠ᤹ᤖᤥ॥

᥋ ᤋᤧᤴᤎᤱᤅᤥ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧ ᤔᤧᤈᤠᤰᤂᤢᤒᤠ ᤂᤢᤴᤇᤡ᤹

ᤗᤠᤱᤛᤢ᤺ᤵᤜᤠ᤹ ᤏᤢ ᤔᤠᤰᤂᤡ᤹ᤀᤥ ᤛ᤹ᤔᤏᤠᤒᤠ ᤁᤧᤖᤧᤰ

ᤆᤠᤱᤜᤠ᤹ ᤔᤡᤎᤡᤱᤔᤠᤖᤧ ᤗᤠᤃᤡ ᤔᤧᤓᤢᤰᤂᤢᤖᤥ

ᤜᤧᤰᤁᤩᤠᤱ ᤔᤡᤀᤥ ᤜᤠ᤺ᤶᤔᤠᤖᤧ ᤗᤠᤃᤡ ᤏᤡ᤺ᤱᤃᤣ᤹ ᤐᤥ᤺ᤱᤗᤥ॥

᥌ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤗᤠᤃᤡ ᤗᤳᤇᤠ ᤕᤧᤶᤒᤡᤳᤇᤠ ᤛᤠ

ᤀᤅᤧ᤺ᤰᤘᤠᤎᤡᤰ ᤛᤠᤘᤠ᤺ᤴᤇᤡᤱᤅᤠᤱ ᤘᤠ᤹ᤖᤥ॥

ᤀᤠᤏᤡ᤹ ᤗᤳᤇᤠ ᤕᤧᤶᤒᤡᤳᤇᤠ ᤛᤠᤎᤡᤰ ᤀᤠᤶᤒᤡᤖᤧᤀᤠᤱ ᤘᤠ᤹ᤖᤥ

ᤂᤢᤏᤧ᤹ᤀᤣ ᤀᤠᤏᤡ᤹ ᤛᤶᤎᤠᤱ ᤕᤢᤰ ᤆᤥᤃᤢᤖᤥ॥

ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤛᤢᤈᤠᤍᤠᤱᤒᤠ.

ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ. ᤏᤢᤵᤔᤧᤴᤍᤡᤱ ᤐᤠᤏᤢᤍᤡᤱ ᤐᤠ.

ᤜᤧᤰᤁᤩᤠᤱ ᤛᤏᤠᤖᤢᤱᤃᤧᤴ ᤜᤠᤱᤛᤠ ᤔᤧᤔᤧᤳᤋᤢᤖᤥ॥

᥍ ᤂᤢᤏᤧ᤹ ᤕᤢᤰ ᤆᤥᤃᤢᤒᤠ ᤔᤢᤰᤛᤠᤶᤔᤡᤴ ᤜᤠᤒᤠ ᤆᤰᤔᤧᤸᤗ᤹ᤀᤣ ᤐᤥᤀᤠᤱ ᤐᤳᤗᤥ.

ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤀᤠᤓᤧᤸᤗᤧᤛᤠᤱ ᤛᤏᤠᤖᤢᤱ ᤏᤢ ᤏᤢ᤹ᤔᤠᤍᤠᤔᤠ ᤐᤥ᤺ᤱᤗᤥ॥

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤠ᤺ᤰ ᤍᤠᤀᤢᤍᤖᤧ ᤁᤢᤀᤣᤃᤠᤱ

ᤁᤧᤍᤠᤒᤠ ᤜᤠᤱᤅᤡᤱᤃ ᤂᤢᤏᤧ᤹ᤀᤣ ᤐᤥ᤺ᤱᤗᤥ॥

ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤏᤢ ᤛᤠᤶᤕᤥᤏᤡᤒᤠᤴ

ᤛᤥᤖᤡᤰ ᤆᤥᤃᤢᤀᤠᤱ ᤜᤠᤱᤕᤢᤰ ᤆᤥᤃᤢᤖᤥ॥

ᤂᤧᤴ ᤕᤧᤶᤔᤠᤱᤎᤥ ᤛᤍᤠᤍᤡᤱᤗᤧ ᤗᤠᤃᤡ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤖᤥ

ᤕᤜᤘᤣ ᤍᤠᤱᤒᤠ ᤔᤢᤰᤛᤠᤶᤍᤠᤱᤒᤧᤸᤗᤧ ᤁᤢᤛᤡᤰᤛᤶᤔᤧᤸᤗᤧ

ᤁᤴ ᤐᤠ᤺ᤴᤏᤡᤴ ᤁᤢᤗᤡᤱᤍᤥ ᤁᤧᤳᤋᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤂᤢᤶᤍᤡᤱ ᤐᤡᤖᤢ᤹

᥎ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤁᤢᤒᤖᤧ ᤁᤢᤍᤰᤗᤧᤱᤘᤠᤀᤥ

ᤁᤴ ᤀᤡᤱᤄᤱᤅᤡᤴ ᤜᤠᤅᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤆᤢᤰᤗᤥ॥

᥏ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤛᤠᤔᤖᤡᤕᤠᤒᤠ

ᤔᤏᤠᤜᤠ᤹ᤖᤧ ᤜᤠᤖᤠᤀᤣ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

ᤂᤧᤱᤜᤠ᤹ ᤀᤠᤱᤍᤡᤱ ᤔᤧᤗ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤀᤥ

ᤕᤶᤒᤠ ᤔᤧᤗᤧᤱᤛᤡᤱᤅᤠᤱ ᤔᤧᤒᤠ᤺ᤳᤋᤢᤖᤥ.

᥇᥆ “ᤂᤣ᤺ᤰᤕᤠ ᤂᤧᤸᤗᤧᤰᤜᤠ᤹ ᤗᤢ᤺ᤴᤍᤧᤀᤠᤱ ᤏᤧᤖᤥ.

ᤁᤖ ᤀᤠᤏᤡᤃᤧ ᤗᤰᤔᤏᤠᤒᤠ ᤗᤢᤱᤜᤠ᤹ᤖᤧ ᤕᤠᤶᤔᤥ ᤛᤧᤳᤋᤢᤶᤒᤧᤖᤥ॥

ᤂ᤺ᤰᤛᤧ᤹ ᤛᤡᤱᤒᤢᤱᤜᤠ᤹ ᤔᤧᤍᤠᤅᤢ ᤔᤧᤛᤥ᤺ᤴᤍᤢᤀᤠᤱ ᤏᤧᤖᤥ.

ᤁᤖ ᤀᤠᤏᤡᤃᤧ ᤂᤧᤸᤗᤧ ᤁᤢᤗᤧᤰᤘᤠ ᤏᤢᤒᤠ ᤛᤠᤶᤔᤠᤱᤛᤡᤱᤜᤠ᤹ ᤗᤧ᤺ᤳᤋᤢᤶᤒᤧᤖᤥ॥”

᥇᥇ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤖᤛᤡᤏᤖᤧ ᤁᤢᤏᤡᤱᤔᤡᤜᤠ᤹ ᤁᤧᤎᤢᤶᤒᤠ ᤆᤥᤃᤢᤛᤡᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤂᤢᤏᤧ᤹ ᤜᤢᤛᤢᤛᤡᤀᤠᤱ ᤘᤠ᤹ᤖᤥ॥

᥇᥈ ᤀᤖᤠᤔᤡᤜᤠ᤹ᤖᤧ ᤋ᤹ᤀᤡ ᤏᤠᤱᤃᤧᤴ ᤐᤡᤛᤠᤱᤗᤠᤶᤒᤠ

ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤏᤠᤶᤎᤠ ᤐᤡᤛᤠᤱᤗᤠᤶᤒᤠ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠ᤺ᤴ ᤜᤠ ᤔᤧᤔᤧᤳᤋᤢᤀᤠᤱ

ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ ᤔᤧᤗᤖᤢ ᤔᤧᤍᤣᤛᤢᤛᤡᤖᤥ॥

ᤁᤶᤓᤩᤠᤖᤡᤰᤁᤠᤱᤛᤠᤱ ᤂᤢᤏᤧ᤹ ᤁᤢᤛᤡᤰᤁᤧᤴ ᤔᤧᤴᤈᤡᤵᤐᤣ ᤘᤠ᤹ᤖᤥ.

ᤂᤧᤒᤩᤠᤱ ᤀᤠᤸᤗᤛᤠᤱ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤂᤧᤱᤜᤠ᤹ ᤛᤠ᤺ᤵᤛᤢᤛᤡᤀᤠᤱ ᤐᤳᤗᤥ॥

᥇᥉ ᤁᤴ ᤔᤏᤠᤜᤠ᤹ᤖᤧ ᤁᤶᤓᤩᤠᤖᤡᤰ ᤋᤸᤗᤡᤰ ᤂᤢᤶᤍᤡᤱ

ᤔᤧᤄᤥᤛᤢᤛᤠᤱ ᤂᤧᤱᤜᤠ᤹ ᤔᤧᤴᤜᤡᤴᤏᤧ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤗᤧᤵᤔᤠᤱ ᤔᤧᤴᤜᤡᤛᤡᤱᤅᤣ ᤔᤧᤘᤠ᤹ᤖᤥ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤌᤡᤰᤕᤧᤴᤗᤧ

ᤀᤡᤛᤪᤠᤀᤡᤗᤗᤠᤶᤒᤠ ᤁᤢᤎᤧᤃᤣ᤺ᤰ ᤏᤢ ᤁᤢᤔᤡ᤺ᤴ

ᤜᤧᤰᤁᤩᤠᤱ ᤂᤧᤒᤰᤛᤡᤱ ᤐᤥᤖᤠ᤺ᤰᤜᤠ᤹ ᤏᤢ

ᤛᤡᤍᤠᤰᤐᤠᤜᤠ᤹ ᤆᤠᤰᤗᤧ ᤂᤰᤋᤢᤍᤣᤛᤢᤖᤥ॥

᥇᥋ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤁᤢᤎᤧᤃᤣ᤺ᤰᤛᤡᤖᤥ.

ᤜᤧᤰᤁᤩᤠᤱ ᤀᤡᤱᤗᤧᤰ ᤐᤠ᤺ᤴ ᤁᤧᤜᤢ᤹ᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ ᤁᤢᤔᤡᤛᤡᤖᤥ॥

᥇᥌ ᤌᤣᤀᤠᤱᤓᤧᤸᤗᤧ ᤗᤠᤶᤗᤥᤒᤠᤜᤠ᤹ᤖᤧ ᤔᤏᤠᤜᤠ᤹

ᤗᤠᤶ ᤔᤧᤓᤥ᤺ᤳᤋᤢᤛᤡᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤔᤧᤰᤔᤠ ᤛᤡᤔᤠ ᤗᤠᤶᤔᤥ

ᤗᤠᤶᤔᤧᤗᤥᤛᤢᤛᤡᤀᤠᤱ ᤔᤧᤘᤠ᤹ᤖᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤱᤒᤠᤴ ᤏᤠᤗᤡᤃᤧᤴ

ᤌᤠᤱᤒᤧᤴᤜᤠ᤹ᤏᤢ ᤔᤧᤛ᤺ᤳᤏᤧᤴᤗᤥ.

ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤜᤠ᤹ ᤏᤢ ᤆᤢᤱᤈᤡᤃᤧᤴ ᤕᤧᤳᤇᤠᤒᤠ

ᤕᤧᤳᤇᤠᤔᤠᤜᤠ᤹ᤀᤠᤱ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱ

ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤧᤈᤥ᤺ᤰᤗᤥ.

ᤂᤧᤒᤩᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤏᤢ ᤀᤡᤱᤗᤧᤰᤁᤣ ᤐᤠ᤺ᤴ ᤔᤧᤒᤠ᤺ᤳᤗᤥ॥

ᤀᤠᤸᤗᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤁᤧᤴ ᤔᤧᤈᤡᤵᤐᤣ

ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ

ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤜᤠᤒᤠ ᤛᤠ᤺ᤵᤛᤢᤛᤡᤀᤠᤱ ᤐᤳᤗᤥ॥

᥇᥎ ᤏᤡᤛ᤻ᤛᤣᤛᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ

ᤔᤏᤠᤜᤠ᤹ ᤔᤡ᤺ᤸᤗᤧ ᤔᤡᤔᤧᤍᤡᤰᤗᤥ.

ᤜᤧᤰᤁᤩᤠᤱ ᤂᤧᤴ ᤔᤡ᤺ᤸᤗᤧ ᤛᤣᤷᤍᤠ᤺ᤰᤔᤠᤜᤠ᤹ ᤏᤢ

ᤋᤡᤱᤜᤠ᤹ ᤔᤡᤍᤡᤰᤁᤠᤱ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ॥

ᤂᤧᤴ ᤔᤡ᤺ᤸᤗᤧ ᤋᤠᤶᤓᤢᤱᤅᤥᤒᤠ ᤐᤥ᤺ᤰᤗᤠᤜᤠ᤹ ᤔᤡᤎᤡᤰᤛᤢᤀᤠᤱ

ᤂᤧ᤹ᤕᤥᤏᤢ ᤁᤧᤗ᤺ᤶᤒᤠ ᤔᤡ᤺ᤰᤂᤢ᤹ᤀᤡᤴ ᤋᤠᤱᤛᤠᤱᤒᤧᤳᤌᤠ᤺ᤱ

ᤔᤠᤰᤛ᤻ᤍᤡ᤺ᤱᤃᤩᤠ᤺ᤵᤐᤠ ᤔᤡ᤺ᤰᤂᤢᤴ ᤜᤠ᤺ᤱᤃᤢ ᤜᤠ᤺ᤱᤃᤢ ᤗ᤹ᤒᤣ᤺ᤰᤗᤥ॥

᥇᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧ

ᤗᤠᤈᤣ᤺ᤴ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ.

ᤔᤏᤠᤜᤠ᤹ ᤔᤡ ᤜᤠ᤺ᤶᤔᤠ ᤋᤡᤱᤃᤪᤣ᤺ᤰ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤜᤠ᤹ᤖᤧᤀᤠᤱ ᤀᤠᤒᤠᤅᤣ

ᤂᤢᤴᤇᤡ᤹ ᤑᤢ᤹ᤏᤢᤛᤠ᤹ᤜᤠ᤹ ᤗᤢᤱᤔᤠ᤹ ᤔᤧᤴᤍᤢᤰᤋᤢᤛᤡᤴᤗᤥ॥

᥈᥆ ᤂᤧᤱᤜᤠ᤹ᤖᤧ ᤆᤢᤰᤘᤠ ᤗᤧᤵᤔᤠᤱ ᤔᤧᤗᤖᤢᤖᤥ

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤠ᤺ᤰᤗᤥ॥

ᤂᤧᤱᤜᤠ᤹ᤖᤧ ᤑᤧᤱᤘᤠ ᤗᤧᤵᤔᤠᤱ ᤔᤧᤈᤖᤥ.

ᤁᤖᤛᤠᤱ ᤂᤢᤴᤇᤡ᤹ ᤛᤡᤰᤔᤧᤀᤣ᤺ᤵᤋᤢᤴᤗᤥ॥

ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤁᤠ᤹ᤀᤡ ᤛᤥ᤹ᤍᤥ᤺ᤰᤜᤠ᤹ᤀᤠᤱ ᤔᤧᤈᤛᤡᤖᤥ॥

᥈᥇ ᤀᤣᤑᤪᤠᤀᤡᤶᤔᤡᤸᤗᤧ ᤁᤢᤎᤠ᤺ᤰᤜᤠ᤹ ᤏᤢ ᤔᤏᤛ᤻ᤛᤣ᤺ᤸᤗᤧ

ᤁᤢᤎᤠ᤺ᤰᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰᤗᤥ.

ᤜᤧᤰᤁᤩᤠᤱ ᤕᤠᤱᤛᤡ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ ᤕᤜᤢᤍᤠ᤺ᤴ ᤔᤧᤓᤳᤋᤢᤖᤥ॥

ᤁᤖᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤔᤠᤴ ᤔᤧᤴᤈᤡ᤺ᤰᤁᤣ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤸᤗᤛᤠᤱ ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤛᤠ᤺ᤵᤛᤢᤛᤡᤀᤠᤱᤅᤣ ᤐᤳᤗᤥ॥

᥇᥆

ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴ ᤗᤥ᤺ᤶᤔᤠ ᤌᤡᤶ

ᤁᤧᤈᤥ᤺ᤰᤐᤠᤜᤠ᤹ᤃ. ᤔᤧᤈᤡ᤺ᤳᤋᤧ ᤔᤧᤛᤩᤣᤖᤥ.

ᤂᤧᤱᤜᤠ᤹ᤖᤧᤃ ᤋᤢᤰᤂᤣ ᤆᤠ᤺ᤵᤔᤠ ᤆᤥ᤺ᤰᤌᤡᤶᤜᤠ᤹ ᤔᤧᤈᤥᤃᤢᤖᤥ॥

᥈ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤡᤴ ᤏᤠᤵᤔᤠᤛᤡ ᤏᤢ ᤏᤡᤱᤄᤢᤶᤔᤥ

ᤁᤧᤎᤠᤒᤠ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤧᤴ ᤔᤧᤴᤈᤥ᤺ᤰᤔᤠᤖᤧ ᤗᤠᤃᤡ.

ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤐᤠ᤺ᤴᤜᤠ᤹ ᤏᤠᤵᤔᤠᤛᤡᤖᤧ ᤗᤠᤃᤡ

ᤂᤧᤒᤩᤠᤱ ᤁᤢᤶᤒᤠ ᤁᤧᤛᤡᤒᤠ ᤜᤡᤴᤈᤠ᤹ ᤐᤡᤳᤇᤠᤜᤠ᤹ᤖᤧ ᤔᤧᤃᤳᤋᤢᤒᤠ ᤐᤠ᤺ᤴᤜᤠ᤹

ᤏᤠᤵᤔᤠᤛᤡᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤈᤥᤃᤢᤖᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤡ᤹ ᤂᤢᤶᤍᤡᤱ ᤁᤧᤒᤡᤖᤧᤸᤗᤧ

ᤜᤧᤰᤁᤩᤠᤱ ᤔᤠ᤺ᤱᤄᤠ ᤗᤠᤈᤣ᤹ᤗᤠᤶᤒᤠ ᤋᤢᤰᤂᤣ ᤗᤠᤰᤂᤣᤜᤠ᤹

ᤂᤡᤏᤡ᤹ ᤛᤶᤎᤠᤱ ᤐᤠᤱᤄᤢ ᤋᤠᤛᤢᤸᤗᤧ ᤂᤧᤏᤡ᤹ ᤀᤠᤰᤂᤣ ᤁᤧᤈᤥᤃᤢᤶᤒᤣ᥅

ᤜᤧᤰᤁᤩᤠᤱ ᤏᤠᤱᤛᤡᤱᤛᤧ ᤜᤠ᤺ᤳᤗᤧ᤹ᤀᤥ ᤁᤧᤒᤣᤃᤡᤒᤣ᥅

ᤂᤧᤏᤡ᤹ ᤕᤠᤱᤛᤠ ᤁᤢᤴᤎᤣᤜᤠ᤹ ᤀᤠᤳᤋᤡ ᤁᤧᤈᤡᤰᤂᤢᤶᤔᤡᤸᤗᤧ ᤋᤠᤱᤒᤠᤒᤣ᥅

᥊ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤛ᤹ᤛᤡᤱᤔᤠ

ᤜᤧᤰᤁᤩᤠᤱ ᤔᤧᤛᤧᤖᤢᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ

ᤋᤥ᤺ᤰᤔᤠᤀᤠᤱ ᤆᤥ᤺ᤶᤔᤠᤏᤢ᤺ᤸᤗᤧ ᤘᤣ᤹ ᤏᤢᤒᤠ ᤌᤣᤀᤠᤱ ᤜᤥ᤺ᤵᤗᤥ॥

ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤁᤧᤴ ᤔᤧᤈᤡ᤺ᤰᤋᤢᤴᤗᤥ

ᤂᤧᤒᤩᤠᤱ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤁᤢᤜᤢᤰᤁᤡᤴ

ᤀᤠᤸᤗᤛᤠᤱ ᤑᤥ᤺ᤰᤂᤢᤀᤠᤱᤅᤣ ᤐᤳᤗᤥ॥

ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢ

᥋ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤆᤡ᤺ᤳᤋᤧ ᤛᤩᤧᤖᤥ᥄ ᤆᤡ᤺ᤳᤋᤧ ᤛᤩᤧᤖᤥ᥄᥄

ᤀᤛ᤻ᤛᤢᤖ ᤗᤠᤈᤣ᤹ᤀᤣ. ᤀᤠᤳᤋᤡᤴᤏᤢ ᤀᤠᤱᤃᤠ᤹ ᤋᤸᤗᤡᤰ ᤀᤠᤛᤡᤰ ᤐᤥᤃᤧᤀᤠᤱ ᤘᤠ᤹ᤖᤥ.

ᤂᤧᤴ ᤂᤢᤶᤍᤡᤱ ᤐᤡᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤠᤱᤃᤠ᤹ ᤀᤠᤜᤢᤰᤁᤥ

ᤔᤖ᤺ᤱᤃᤩᤠ ᤆᤥ᤺ᤰᤏᤧᤀᤠᤱ ᤘᤠ᤹ᤖᤥ॥

᥌ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤏᤠᤵᤔᤠᤛᤡ ᤏᤢ ᤜᤡᤵᤔᤠᤛᤡ

ᤌᤰᤔᤠᤛᤡᤀᤠᤱ ᤔᤧᤱᤔᤠᤛᤡ ᤑᤠ᤹ᤀᤠᤱ ᤔᤠᤖᤠᤶᤔᤥᤒᤠ

ᤗᤧᤰᤘᤠ᤺ᤴ ᤁᤢᤀᤡᤛᤡ᤺ᤰ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤔᤠᤛᤡᤖᤧ ᤗᤠᤃᤡ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤵᤏᤠᤒᤠ ᤛᤢᤘᤠᤱᤅᤡᤴ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤱᤒᤠᤜᤠ᤹ᤖᤧ ᤂᤢᤴᤇᤡ᤹

ᤋᤰᤗᤧᤱᤘᤠᤀᤥ ᤂᤧᤱᤜᤠ᤹ ᤜᤠᤖᤠ ᤜᤠᤖᤠ ᤐᤠᤱᤄᤢᤱᤛᤡᤱᤅᤠᤱ ᤘᤠ᤹ᤖᤥ॥

᥍ ᤁᤖ ᤂᤧᤸᤗᤧ ᤀᤰᤋᤱᤒᤠ ᤁᤢᤏᤡᤱᤘᤠ᤹ ᤜᤥ᤺ᤵᤗᤥ

ᤜᤧᤰᤁᤩᤠᤱ ᤂᤣᤸᤗᤧ ᤀᤰᤂᤣ ᤆᤥ᤺ᤰᤔᤠᤀᤠᤱ ᤔᤧᤀᤡ᤺ᤳᤋᤢᤴᤗᤥ॥

ᤁᤖ ᤂᤧᤸᤗᤧ ᤁᤢᤏᤡᤱᤘᤠ᤹ᤃ ᤀᤰᤋᤱᤒᤠᤏᤡ ᤘᤠ᤹ᤖᤥ.

ᤕᤖᤡᤰ ᤔᤏᤠᤜᤠ᤹ ᤔᤧᤱᤔᤠᤛᤡ ᤏᤢ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤔᤡᤱ ᤔᤠᤔᤠ ᤐᤡᤔᤠᤛᤡ ᤁᤧᤗ᤹ᤒᤠᤏᤡ ᤀᤡ᤺ᤳᤋᤢᤀᤠᤱ ᤘᤠ᤹ᤖᤥ॥

᥎ ᤂᤧᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤕᤶᤒᤠ ᤜᤧᤴᤇᤡᤱᤒᤠ ᤐᤠ᤺ᤳᤋᤢᤖᤥ.

‘ᤀᤠᤱᤃᤠ᤹ ᤀᤠᤎᤰᤛᤢᤒᤠ ᤀᤠᤎᤰᤔᤥᤒᤠᤜᤠ᤹ ᤜᤠᤱᤛᤡᤖᤥ॥

᥏ ᤀᤠᤱᤃᤠ᤹ ᤁᤸᤏᤥ. ᤁᤷᤁᤔᤡᤛ. ᤜᤔᤠᤋ ᤏᤢ

ᤀᤷᤐᤠᤍ ᤕᤧᤰᤕᤰᤜᤠ᤹ ᤏᤠ᤺ᤴᤍᤢᤱᤛᤡᤱᤗᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠᤔᤖᤡᤕᤠ ᤏᤢ ᤍᤔᤛ᤻ᤁᤛ

ᤕᤧᤰᤕᤰᤜᤠ᤹ᤀᤠᤱ ᤏᤠ᤺ᤴᤍᤢᤱᤛᤡᤱᤗᤥ॥

᥇᥆ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤗᤠᤈᤣ᤹ᤜᤠ᤹ ᤀᤠᤱᤃᤠ᤹ ᤜᤢᤰᤁᤠᤵ ᤔᤧᤳᤇᤡᤅᤠᤖᤥ.

ᤂᤧ᤹ᤕᤥ ᤔᤧᤄᤥ᤺ᤴᤍᤢ ᤔᤧᤗᤰᤋᤢᤛᤡᤀᤠᤱ ᤔᤧᤈᤥᤃᤢᤛᤡᤒᤠ ᤏᤠᤘᤠᤀᤡᤳᤗᤠᤜᤠ᤹ᤃ

ᤕᤖᤢᤛᤗᤧᤔ ᤏᤢ ᤛᤠᤔᤖᤡᤕᤠᤒᤠ ᤏᤠᤘᤠᤀᤡᤳᤗᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤧᤘᤕᤧᤖᤥ॥

᥇᥇ ᤀᤠᤱᤃᤠ᤹ ᤛᤠᤔᤖᤡᤕᤠ᤺ᤴ ᤂᤠᤵᤐᤢᤌᤩ᤺ᤱ ᤆᤥᤃᤢᤱᤅᤠᤱ ᤏᤧᤖᤥ

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤏᤠᤘᤠᤀᤡᤳᤗᤠᤜᤠ᤹ ᤔᤧᤰᤂᤢᤱᤛᤡᤱᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤖᤢᤛᤗᤧᤔ ᤏᤢ ᤂᤧᤴ ᤕᤧᤰᤕᤰᤁᤥ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤒᤠ

ᤏᤠᤘᤠᤀᤡᤳᤗᤠᤜᤠ᤹ ᤜᤷᤃᤢᤵ ᤔᤧᤰᤂᤢᤱᤛᤡᤱᤗᤥ॥’”

᥇᥈ ᤍᤠᤱᤒᤧᤸᤗᤧ ᤛᤡᤕᤥᤏ ᤁᤥ᤺ᤰᤔᤠᤴ ᤏᤢ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤖᤢ᤹. ᤂᤧᤒᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤂᤧᤴ ᤕᤶᤒᤠ ᤁᤧᤗᤧᤱᤛᤡᤱᤒᤠ ᤏᤢ ᤀᤠᤱᤍᤡᤱ ᤁᤧᤗ᤹ᤒᤠ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤂᤢᤶᤍᤡᤱ ᤐᤡᤖᤢᤱ᤹॥

᥇᥉ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤐᤠ᤺ᤳᤋᤢᤖᤥ.

“‘ᤀᤠᤱᤃᤠ᤹ ᤀᤠᤔᤢᤰᤛᤠᤶ ᤏᤢ ᤀᤠᤒᤠᤅᤣ ᤀᤠᤱᤃᤠ᤹

ᤀᤠᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ ᤁᤴ ᤆᤥᤃᤢᤱᤒᤠᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤁᤳᤋᤢᤱᤗᤥ॥

ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤜᤠ᤹ ᤆᤳᤋᤢᤱᤍᤣᤛᤢᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤕᤠᤱᤔᤠ ᤏᤢ

ᤕᤠᤱᤛᤠ ᤁᤢᤴᤎᤣ ᤕᤠᤱᤔᤠᤜᤠ᤹ᤀᤠᤱ ᤏᤠᤵᤋᤢᤱ ᤋᤣ᤹ᤖᤢᤱ ᤐᤡᤖᤢᤱᤛᤡᤱᤗᤥ॥

ᤂᤧᤒᤩᤠᤱ ᤗᤳᤇᤠ ᤁᤢᤔᤠᤱᤘᤠ ᤁᤢᤜᤠᤱᤘᤠ ᤁᤧᤕᤠᤰᤐᤠ ᤔᤏᤠ ᤁᤢᤛᤡᤱ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ ᤕᤢᤰᤋᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ॥

᥇᥊ ᤁᤢᤓᤠᤖᤧ ᤂᤢᤴᤇᤡ᤹ ᤜᤢᤰᤁᤡᤴ ᤐᤢ᤺ᤸᤗᤧ ᤁᤢᤜᤠᤵᤐᤥ ᤔᤧᤃᤧᤳᤋᤢᤒᤠ ᤁᤢᤛᤡᤱ

ᤀᤠᤱᤃᤠ᤹ ᤀᤠᤜᤢᤰᤁᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣᤀᤥ ᤁᤧᤖᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤐᤢ᤺ᤸᤗᤧ ᤗᤧᤖᤢᤎᤒᤠ ᤁᤢᤎᤡ᤺ᤴᤏᤧᤴ ᤁᤢᤓᤠ ᤔᤏᤠᤎᤡᤰᤗᤧ

ᤑᤢᤰᤂᤢᤒᤠ ᤜᤧᤰᤁᤣ ᤀᤠᤱᤃᤠ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤑᤢᤰᤂᤢᤱᤛᤡᤱᤗᤥ॥

ᤁᤖ ᤐᤢᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤑᤧᤍᤧᤳᤋᤠᤱ ᤔᤧᤶᤔᤧᤳᤋᤢᤴᤗᤥ

ᤜᤧᤰᤁᤩᤠᤱ ᤔᤧᤶᤒᤠᤖᤧᤴᤏᤠᤱᤗᤥ॥’”

᥇᥋ ᤀᤥᤃᤠᤵ ᤁᤧᤈᤥ᤺ᤰᤐᤠ ᤔᤏᤠ ᤔᤧ᤺ᤴᤏᤣ ᤋ᤺ᤴᤍᤡᤴ ᤌᤣ ᤀᤠᤒᤠᤅᤣ ᤕᤶᤒᤠ ᤗᤧᤱᤛᤡᤱᤒᤡ᥅

ᤀᤡᤃᤪ ᤌᤣ ᤛᤡᤱᤃᤧᤜᤧᤰᤐᤠ ᤔᤏᤠ᤺ᤴᤏᤢ᤺ᤸᤗᤧᤀᤠᤱ ᤆᤧᤴᤍᤡᤖᤡ᤺ᤴ ᤕᤶᤒᤠ ᤏᤡᤎᤠ᤺ᤶᤛᤡᤱᤒᤡ᥅

ᤌᤣ ᤜᤢᤰᤁᤧᤴ ᤔᤧᤴᤔᤢᤴᤏᤣ ᤀᤠᤒᤠᤅᤣ ᤋᤧ᤺ᤶᤓᤢᤰᤁᤡᤸᤗᤧᤖᤰ ᤜᤡᤵᤔᤠ ᤛᤢᤰᤋᤢᤒᤡ᥅

ᤌᤣ ᤁᤢᤀᤠ᤺ᤳ ᤌᤡᤰ ᤛᤥ᤺ᤳᤗᤠᤱᤅᤧᤴ ᤀᤠᤒᤠᤅᤣ ᤗᤠᤱᤄᤣ᤺ᤰᤔᤠ ᤛᤢᤰᤐᤡ᥅

᥇᥌ ᤁᤸᤗᤧᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤍᤠᤱᤒᤧᤸᤗᤧ

ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ

ᤀᤠᤛᤡᤛᤡᤒᤠ ᤋᤢᤰᤔᤠ ᤕ᤹ᤔᤠᤜᤠ᤹ ᤐᤠᤱᤄᤢ ᤋᤠᤛᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤔᤡᤍᤡᤱ ᤛᤡᤃᤠᤱ ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡ ᤋᤡ᤺ᤳᤗᤥ॥

᥇᥍ ᤀᤡᤛᤪᤠᤀᤡᤗᤒᤠ ᤀᤥ᤺ᤳᤋᤡ᤺ᤴ ᤔᤡ ᤐᤥ᤺ᤱᤗᤥ.

ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤔᤠᤱᤅᤡᤴ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤴ ᤔᤡ᤺ᤸᤗᤧ ᤌᤡᤰᤕᤠ᤺ᤴᤎᤡᤰᤗᤧ ᤂᤧ᤹ᤕᤥᤒᤠ ᤋᤡᤱᤗᤠ᤺ᤴ ᤏᤢ

ᤛᤣᤷᤍᤠ᤺ᤰᤔᤠᤜᤠ᤹ ᤔᤡᤍᤡᤰᤁᤠᤱ ᤂᤠᤵᤐᤢᤌᤩ᤺ᤱ ᤆᤥᤃᤢᤖᤥ॥

᥇᥎ ᤂᤧᤸᤗᤧ ᤁᤢᤍᤠᤶᤓᤢᤱᤜᤠ᤹ ᤏᤢ ᤆᤠ ᤁᤧᤏᤢ᤹ᤒᤠ ᤏᤢᤒᤠ ᤐᤩᤠᤱᤛᤡᤜᤠ᤹ ᤛᤢᤎᤠ᤺ᤶ ᤔᤧᤰᤗᤥ

ᤂᤧᤱᤃ ᤁᤧᤍᤢᤰᤐᤠᤀᤠᤱ ᤁᤧᤈᤵᤐᤠᤖ ᤁᤧᤒᤣ᤺ᤰᤐᤠ ᤔᤏᤠ ᤜᤧᤰᤋᤱᤒᤠ ᤐᤥ᤺ᤱᤗᤥ॥

᥇᥏ ᤂᤧᤴ ᤛᤡᤱᤒᤢᤱᤜᤠ᤹ᤀᤥ ᤆᤒᤧ᤺ᤳᤇᤡᤰᤗᤰ ᤔᤧᤕᤢᤱ ᤔᤧᤕᤠ᤺ᤰᤗᤥ

ᤂᤧᤴ ᤆᤒᤧ᤺ᤳᤇᤡᤰ ᤛᤡᤱᤒᤢᤱᤜᤠ᤹ ᤜᤡᤴᤈᤠ᤹ ᤌᤡᤰᤗᤧᤀᤠᤱ ᤀᤢᤛᤢᤖᤢ ᤏᤡ᤺ᤵᤔᤠ ᤛᤢᤰᤋᤢᤛᤡᤖᤥ॥

ᤁᤢᤓᤠ ᤔᤏᤠᤖᤰ ᤕᤜᤘᤣ ᤍᤠᤱᤒᤠᤀᤥ ᤔᤧᤏᤢ᤺ᤱ

᥈᥆ ᤂᤧᤴ ᤕᤧᤴᤏᤥ ᤀᤡᤛᤪᤠᤀᤡᤗᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹.

ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ

ᤀᤠᤒᤠᤅᤣ ᤂᤢᤴᤇᤡ᤹ᤀᤥ ᤔᤧᤰᤔᤠ ᤛᤡᤔᤠ ᤁᤧᤍᤠ᤺ᤵᤐᤠ ᤛᤢᤘᤠᤱᤜᤠ᤹ᤀᤥ

ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤴᤕᤢᤰᤂᤢᤴᤗᤥ.

ᤁᤖ ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱ.

ᤕᤜᤘᤣ ᤍᤠᤱᤒᤠᤀᤥ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤕᤢᤰᤂᤢᤖᤥ॥

᥈᥇ ᤂᤧᤱᤜᤠ᤹ᤗᤠᤶ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹.

ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤅᤥᤗᤠᤶ ᤁᤧᤍᤠᤱᤒᤠᤜᤠ᤹ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤔᤧᤏᤢ᤺ᤱ ᤔᤧᤍᤠᤖᤥ॥

᥈᥈ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤧᤏᤡ᤹ ᤔᤏᤠᤜᤠ᤹ ᤂᤠᤶᤜᤡ᤺ᤰ ᤕᤠᤖᤡᤰ ᤕᤸᤗᤡᤰ

ᤔᤧᤕᤥᤛᤠᤱ ᤂᤧᤴ ᤕᤧᤶᤔᤥ ᤆᤒᤧ᤺ᤳᤇᤡᤰᤗᤰ ᤔᤧᤏᤢ᤺ᤱ ᤔᤧᤍᤠᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤫᤠᤒᤥ ᤔᤧᤰᤔᤠ ᤛᤡᤔᤠᤀᤣ ᤛᤠᤵᤋᤧᤀᤠᤱ ᤐᤳᤗᤥ.

ᤜᤧᤰᤁᤩᤠᤱ ᤂᤧᤱᤜᤠᤖᤧ ᤂᤢᤶᤍᤡᤱ ᤂᤥᤔᤠᤀᤣ ᤁᤧᤒᤥ᤺ᤱᤒᤠ ᤘᤠ᤹ᤖᤥ॥

᥈᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤂᤠᤵᤐᤢᤌᤩ᤺ᤱ ᤆᤥᤃᤢᤖᤥ॥

ᤀᤛ᤻ᤛᤢᤖᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤶᤛᤢᤛᤡ

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤖᤢᤛᤗᤧᤔ ᤁᤧᤕᤢᤱᤒᤠ ᤀᤠᤔᤏᤠᤛᤣ. ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤁᤢᤀᤡᤛᤡ᤺ᤰ

ᤋᤰᤁᤠ᤺ᤳ ᤏᤢ ᤔᤖ᤺ᤱᤃᤩᤠ᤺ᤸᤗᤧ ᤂᤧᤏᤡ᤹ ᤁᤧᤶᤜᤡᤵᤋᤡᤸᤗᤧ

ᤀᤛ᤻ᤛᤢᤖᤒᤠ ᤔᤏᤠᤜᤠ᤹ᤏᤢ ᤂᤧᤏᤡ᤹ ᤔᤧᤃᤡᤛᤧᤶᤔᤧᤴᤏᤧ᤹ᤀᤥ॥

᥈᥋ ᤂᤧᤏᤡ᤹ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ

ᤀᤠᤱᤃᤠ᤹ ᤀᤠᤛᤠᤰᤁᤧᤴ ᤜᤠᤖᤠᤀᤣ ᤆᤡ᤺ᤰᤋᤢᤖᤥ.

ᤁᤖ ᤀᤠᤱᤃᤠ᤹ ᤀᤠᤕᤠ᤺ᤰᤗᤧ᤹ᤔᤧᤴ ᤂᤧᤱᤜᤠ᤹

ᤔᤧᤱᤔᤠᤛᤡᤖᤧ ᤗᤠᤃᤡ ᤂᤢᤴᤇᤡ᤹ ᤗᤧᤵᤔᤠᤱ ᤜᤡᤛᤡᤱᤗᤥ॥”

᥈᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤥᤖᤣᤒ ᤕᤠᤰᤐᤣ᤹ᤀᤥ

ᤔᤡᤎᤩᤠᤏᤒᤠ ᤔᤏᤠᤜᤠ᤹ ᤜᤡᤵᤋᤢᤛᤡᤀᤠᤱ ᤛᤥ᤺ᤴᤍᤢᤛᤡᤒᤠ ᤜᤧᤰᤁᤣ

ᤀᤛ᤻ᤛᤢᤖᤡᤜᤠ᤹ ᤋᤧ᤺ᤶᤓᤢᤰᤁᤡᤸᤗᤧ ᤜᤡᤵᤋᤢᤛᤡᤖᤥ॥

ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤀᤥ ᤁᤢᤍᤰᤁᤠ᤺ᤳᤋᤧᤴ

ᤑᤥ᤺ᤰᤂᤢᤒᤠ ᤁᤢᤀᤡᤛᤡ᤺ᤰ ᤆᤫᤠ᤺ᤳ ᤛᤶᤎᤠᤱ

ᤂᤢᤏᤧ᤹ ᤁᤢᤍᤰᤁᤠ᤺ᤳᤋᤧᤴ ᤑᤥ᤺ᤰᤂᤢᤖᤥ॥

᥈᥍ ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤂᤢᤏᤧ᤹ ᤀᤛ᤻ᤛᤢᤖᤡᤜᤠ᤹ᤖᤧ

ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤋᤢᤛᤡᤖᤥ

ᤜᤧᤰᤁᤩᤠᤱ ᤁᤧᤗᤡ᤺ᤵᤐᤠ ᤁᤰᤁᤧᤴ ᤂᤧᤏᤡ᤹ ᤑᤰᤋᤠᤱᤜᤠ᤹ᤀᤥᤗᤠᤶ ᤂᤧᤳᤋᤢᤍᤣᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤔᤧ᤹ᤖᤡᤀᤠᤱ ᤂᤧ᤺ᤵᤛᤡᤱᤅᤧᤴ ᤀᤧᤰᤂᤢᤖᤥ॥

ᤏᤡᤱᤔᤡᤜᤠ᤹ ᤌᤱ ᤌᤰᤛᤧ ᤔᤧᤓᤧᤴ

᥈᥎ ᤀᤥᤔᤧᤳᤋᤠᤶᤔᤧ᤹. ᤏᤡᤱᤔᤡᤜᤠ᤹ᤖᤧ ᤀᤕᤩᤠᤋ ᤕᤧᤰᤕᤰᤁᤡᤴ

ᤜᤢᤰᤁᤠᤵ ᤔᤧᤔᤧᤳᤇᤡᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤠᤶᤔᤥ ᤀᤠᤸᤗᤥᤃ ᤂᤧᤱᤜᤠ᤹

ᤔᤡᤃᤪᤥᤏᤗᤠᤶ ᤔᤧᤒᤥ᤺ᤱᤅᤠᤱ ᤔᤧᤒᤣ᤺ᤰᤗᤥ॥

ᤔᤡᤰᤔᤠᤛ ᤔᤧᤵᤔᤏᤠᤒᤠ ᤋᤧᤴᤏᤥ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤛᤠᤔᤠ ᤐᤢᤔᤠᤜᤠ᤹ ᤔᤧᤗᤢᤵᤛᤢᤀᤠᤱ ᤕᤢᤱᤗᤥ॥

᥈᥏ ᤂᤧᤱᤜᤠ᤹ ᤏᤧᤏᤧᤒᤠ ᤋᤧᤴᤏᤡᤴ ᤔᤧᤃᤠ᤺ᤰᤋᤢᤀᤠᤱ ᤔᤧᤒᤣ᤺ᤰᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤛᤧᤴᤍᤡᤰ ᤃᤣᤒᤠ ᤔᤧᤵᤔᤏᤠᤒᤠ ᤋᤧᤴᤏᤥ ᤕᤠᤱᤎᤥ᤺ᤰᤋᤡᤃᤧᤖᤥ॥”

ᤖᤠᤔᤠ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤁᤡᤔᤧᤸᤗᤧ ᤌᤧᤃᤰᤁᤰᤏᤠ ᤔᤧᤕᤱᤗᤥ.

ᤜᤧᤰᤁᤩᤠᤱ ᤛᤠᤘᤗ ᤜᤠᤱᤅᤡᤸᤗᤧ ᤁᤢᤕᤧᤰᤕᤰ ᤃᤡᤒᤠ

ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

᥉᥆ ᤃᤠᤸᤗᤡᤔᤒᤠ ᤔᤏᤠᤛᤣ. ᤀᤠᤒᤠᤅᤣ ᤂᤧᤏᤡ᤹ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤠᤶᤔᤧ᤹ᤀᤥ᥄

ᤗᤤᤛᤠ ᤁᤧᤕᤢᤱᤒᤠ ᤔᤧᤴᤇᤠᤶ ᤕᤠᤵᤔᤡᤛᤣ.

ᤂᤧᤏᤡ᤹ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤀᤏᤠᤋᤥᤋ ᤁᤧᤕᤢᤱᤒᤠᤛᤣ. ᤐᤵᤐᤪᤠ᤹ᤔᤠ᥄

ᤂᤧᤏᤡ᤹ᤃ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄

᥉᥇ ᤔᤍᤔᤣᤏᤠ ᤁᤧᤕᤢᤱᤒᤠ ᤔᤏᤠᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤘᤠ᤹ᤖᤥ.

ᤃᤣᤒᤡᤔ ᤁᤧᤕᤢᤱᤒᤠ ᤔᤏᤠᤜᤠ᤹ ᤔᤧᤈᤡᤱᤛᤡᤱᤗᤥ॥

᥉᥈ ᤀᤠᤀᤡᤴᤇᤠ ᤂᤧᤱᤜᤠ᤹ ᤏᤥᤒ ᤔᤧᤵᤔᤏᤠᤒᤠ ᤕᤧᤰᤕᤰᤁᤥ ᤔᤧᤏᤠ᤺ᤶᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤖᤢᤛᤗᤧ᤺ᤶᤒᤠ ᤁᤥ᤺ᤰᤔᤠ.

ᤏᤢᤔᤠᤛᤢᤰᤔᤠ ᤛᤡᤕᤥᤏ ᤁᤥ᤺ᤰᤔᤠᤴ ᤀᤡᤱᤎᤠ᤺ᤱ ᤔᤧᤒᤡᤖᤢᤶᤒᤧᤴ ᤗ᤹ᤖᤡᤰ

ᤂᤢᤴᤇᤡ᤹ ᤜᤢᤰᤜᤠ᤹ ᤔᤧᤜᤡᤰᤛᤢ ᤔᤧᤒᤡᤖᤢᤖᤥ॥

᥉᥉ ᤁᤖ ᤀᤥᤔᤧᤳᤋᤧᤶᤔᤧ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤸᤗᤧ ᤕᤶᤒᤠ ᤛᤡᤱᤒᤥᤖᤠ᤺ᤰᤜᤠ᤹

ᤗᤧᤴᤍᤢᤒᤠ ᤁᤢᤀᤡᤛᤡ᤺ᤰ ᤀᤛ᤻ᤛᤢᤖᤒᤠ ᤌᤰᤋᤢᤶᤒᤠᤜᤠ᤹ ᤌᤣ᤺ᤰᤋᤢᤛᤡᤖᤥ.

ᤂᤧᤒᤩᤠᤱ ᤁᤣ᤺ᤶᤒᤠᤜᤠ᤹ ᤋᤠᤱᤒᤠ ᤆᤥᤃᤢᤛᤡ᤹ᤖᤥ॥

᥉᥊ ᤋᤠᤶᤓᤢᤱᤅᤥ ᤁᤧᤕᤢᤱᤒᤠ ᤛᤡᤱᤒᤢᤱᤜᤠ᤹ ᤋ᤺ᤴᤍᤡ᤺ᤸᤗᤧ ᤋᤠᤱᤔᤏᤠᤒᤠ ᤀᤡᤛᤡ᤺ᤰ

ᤗᤧᤒᤏᤠᤏᤧᤴ ᤔᤢᤰᤛᤠᤶᤍᤠᤱᤒᤧᤸᤗᤧ ᤁᤢᤍᤃᤡ ᤆᤥ᤺ᤴᤗᤥ॥

ᤁᤢᤏᤢᤵᤔᤠ ᤕᤧᤴᤏᤥ ᤛᤏᤠᤖᤢᤱ ᤜᤠᤱᤈᤢᤶ ᤋᤠᤖᤥ

᥇᥇

ᤍᤠᤀᤢᤍᤖᤧ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤅᤡᤴ ᤛᤡᤱᤒᤢᤱ ᤜᤧᤰᤁᤣ ᤗ᤹ᤖᤥ

ᤁᤖ ᤂᤧᤴ ᤛᤡᤱᤔᤢ᤺ᤳᤋᤥᤗᤠᤶ ᤁᤢᤈᤠ᤹ ᤁᤧᤎᤥ᤺ᤰᤐᤠ ᤁᤢᤒᤥᤖᤠᤰ

ᤗᤡᤱᤎᤠᤱᤒᤠ ᤁᤢᤀᤡᤛᤡ᤺ᤰ ᤌᤡᤰᤕᤧᤴ ᤍᤠᤀᤢᤍᤖᤧ

ᤁᤢᤜᤡᤶᤛᤕᤱᤅᤥᤗᤠᤶᤒᤠ ᤗᤳᤇᤠ ᤔᤏᤠᤎᤡᤰ ᤜᤠᤱ ᤐᤥ᤺ᤱᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤢᤏᤧ᤹ᤏᤢ ᤘᤠ᤹ᤖᤥ-

ᤏᤧᤜᤡ ᤏᤡᤱᤘᤠ᤹ ᤏᤢ ᤂᤠᤛᤡᤱᤏᤡ᤺ᤵᤔᤠ ᤕᤠᤶᤛᤠᤶ.

ᤛᤢᤈᤠ ᤏᤢ ᤔᤢᤰᤛᤠᤶᤗᤧ ᤕᤠᤶᤛᤠᤶ. ᤂᤧᤒᤩᤠᤱ ᤏᤡᤱᤘᤠ᤹ ᤏᤧᤜᤡ ᤏᤢ

ᤕᤜᤘᤣ ᤍᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ

ᤕᤠᤶᤛᤠᤶᤔᤡᤴ ᤂᤢᤏᤧ᤹ᤀᤥ ᤕᤢᤖᤥ॥

᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤂᤧᤶᤔᤠ

ᤏᤢ ᤁᤡᤵᤔᤠ ᤂᤥᤛᤢᤒᤠᤀᤥ ᤂᤢᤏᤧ᤹ ᤛ᤺ᤳᤗᤥ॥

ᤔᤡᤰᤁᤡᤸᤗᤧ ᤏᤡᤛᤢᤀᤠᤱ ᤂᤢᤏᤧ᤹ ᤂᤠᤛᤧᤴ ᤔᤧᤗᤥ᤺ᤴᤍᤢᤴᤗᤥ.

ᤜᤧᤰᤁᤩᤠᤱ ᤏᤧᤰᤂᤥ᤹ᤒᤠᤸᤗᤧ ᤂᤧᤵᤛᤢᤀᤠᤱᤗᤰ ᤏᤡ᤺ᤴᤎᤥ ᤔᤧᤈᤥᤃᤢᤴᤗᤥ॥

᥊ ᤁᤖ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤠᤀᤥ ᤁᤧᤎᤠᤒᤠᤀᤠᤱ ᤁᤧᤘᤠ᤹ᤒᤠ ᤔᤧᤴᤇᤠᤶ

ᤕᤠᤵᤔᤡᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤕᤠᤱᤃᤧᤛᤠ᤹ᤒᤠ

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤢᤏᤧ᤹ ᤏᤢᤖᤡᤰᤁᤠᤱ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ॥

ᤜᤧᤰᤁᤩᤠᤱ ᤁᤢᤒᤠ᤺ᤴᤈᤠ᤺ᤰ ᤔᤢᤰᤛᤠᤶᤔᤡᤸᤗᤧ ᤕᤥ᤹ᤒᤠ ᤗᤠᤈᤣᤴ ᤕᤱᤗᤥ.

ᤁᤢᤶᤒᤪᤠᤀᤥᤒᤠ ᤁᤢᤛᤰᤔᤠ᤺ᤸᤗᤧ ᤁᤢ᤹ᤀᤡᤁᤧᤓᤧ᤺ᤶᤒᤠ ᤔᤏᤠᤜᤠ᤹ ᤔᤧᤰᤂᤢᤛᤡᤖᤥ॥

᥋ ᤂᤢᤏᤧ᤹ ᤕᤢᤵᤛᤢᤒᤠ ᤕᤢᤵᤐᤧᤴ ᤛᤠᤶᤕᤥᤏᤡᤒᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤕᤢᤵᤛᤢᤒᤠ ᤑ᤹ᤀᤡ᤺ᤴ ᤛᤧᤰᤂᤠᤒᤠ ᤐᤥ᤺ᤱᤗᤥ॥

᥌ ᤂᤧᤴ ᤕᤧᤴᤏᤥ ᤐᤖᤠᤒᤧᤴ ᤏᤢ ᤔᤧᤸᤗᤢᤰ ᤆᤩᤠ᤺ᤰᤁᤧᤴ ᤛᤥᤛᤥᤖᤡᤰ ᤘᤠ᤹ᤛᤡᤖᤥ.

ᤜᤧᤰᤁᤩᤠᤱ ᤛᤡᤃᤣᤒᤧᤴ ᤏᤢ ᤔᤧ᤺ᤴᤍᤠᤰ ᤛᤠ᤺ᤵᤔᤧᤴ ᤛᤥᤖᤡᤰ ᤏᤧᤛᤡᤖᤥ॥

ᤜᤧᤰᤁᤩᤠᤱ ᤐᤡᤳᤛᤠ᤺ᤳᤋᤧᤴ ᤏᤢ ᤁᤣᤒᤠᤴ ᤌᤡᤰᤔᤧᤳᤌᤡᤰ ᤐᤥ᤺ᤱᤛᤡᤀᤠᤱ ᤏᤧᤛᤡᤖᤥ.

ᤂᤧᤒᤩᤠᤱ ᤆᤢᤰᤛᤠ ᤜᤡᤴᤈᤠ᤹ ᤌᤡᤰᤗᤧ ᤂᤧᤱᤜᤠ᤹ ᤋᤡ᤺ᤰᤋᤢᤛᤡᤖᤥ॥

᥍ ᤐᤡᤳᤜᤠ᤹ ᤏᤢ ᤔᤠ᤹᤺ᤕᤢᤜᤠ᤹ ᤗᤳᤇᤠ ᤆᤠᤖᤠᤶᤔᤠᤍᤧᤴᤏᤥ ᤆᤠᤔᤧᤖᤠᤶᤗᤥ.

ᤜᤧᤰᤁᤩᤠᤱ ᤂᤧᤴ ᤌᤰᤛᤠ ᤛᤠᤜᤠ᤹ ᤌᤡᤰᤋᤧᤴᤏᤥ ᤔᤧᤏᤧᤛᤡᤱᤅᤠᤱ ᤔᤧᤏᤧᤖᤥ॥

ᤂᤧᤒᤩᤠᤱ ᤐᤡᤳᤋᤧᤸᤗᤧ ᤆᤒᤠ ᤜᤧᤰᤁᤣ ᤌᤧᤖᤡᤱᤒᤧᤸᤗᤧ ᤁᤢᤜᤣᤍᤩᤠ᤹ ᤕᤠ᤹ᤗᤠᤱᤅᤡᤴ ᤆᤖᤥ॥

᥎ ᤏᤢᤃᤧᤎᤢᤱᤒᤠ ᤀᤅᤧ᤺ᤰᤘᤠ᤺ᤴ ᤕᤠᤱᤜ᤺ᤰ ᤀᤛᤣ᤺ᤰᤁᤡᤸᤗᤧ

ᤁᤢᤄᤠ᤺ᤸᤗᤧ ᤁᤢᤒᤣᤛᤠᤱ ᤁᤣ᤺ᤰᤘᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤁᤧᤀᤠ᤺ᤵᤐᤠ ᤁᤢᤏᤡᤱ ᤁᤧᤕᤠᤰᤐᤠ

ᤀᤛᤣ᤺ᤰᤁᤧᤸᤗᤧ ᤁᤢᤜᤱᤅᤥ ᤂᤠᤖᤰ ᤏᤢᤎᤢᤱᤔᤠ

ᤁᤧᤗᤧᤵᤐᤠ ᤜᤡᤴᤈᤠ᤹ᤀᤡᤸᤗᤧ ᤁᤢᤜᤢᤰᤁᤡᤴ ᤁᤣ᤺ᤳᤋᤢᤖᤥ॥

᥏ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤁᤧᤖᤧᤰ ᤀᤠᤛᤣᤛᤣ ᤁᤥ᤺ᤰᤔᤠᤀᤥ

ᤋᤠᤵᤑᤧ᤺ᤶᤒᤠ ᤀᤡᤃᤪ ᤜᤠᤴᤋᤡ ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ.

ᤌᤣᤀᤠᤱᤓᤧᤸᤗᤧ ᤘᤜ᤺ᤱᤅᤡᤴ ᤆᤫᤠ᤺ᤳᤋᤡᤸᤗᤧ ᤋᤡᤶᤒᤠ ᤁᤢᤀᤡᤛᤡ᤺ᤰ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛᤎᤧᤰ ᤋᤡᤶᤗᤥ॥

ᤁᤧᤛᤧᤒᤠ ᤁᤧᤒᤣ᤺ᤰᤐᤠᤒᤠᤜᤠ᤹ ᤔᤧᤏᤢ᤺ᤱ᤹

᥇᥆ ᤂᤧᤸᤗᤧ ᤕᤠ᤺ᤴᤍᤡᤰ ᤕᤡᤛᤤᤖᤧ ᤁᤢᤎᤠ᤺ᤰᤗᤠᤶ ᤗᤳᤇᤠ ᤁᤢᤛᤱ ᤜᤠᤱᤎᤡᤰ ᤐᤥ᤺ᤱ॥ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤏᤡᤛᤠ ᤜᤧᤰᤁᤣ ᤔᤡᤰᤛᤣ᤺ᤴ ᤐᤥ᤺ᤱ ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤔᤧᤈᤢᤶ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤠ᤺ᤶᤛᤡᤱᤔᤠ ᤋᤧᤴᤏᤡᤴ ᤔᤡᤔᤡᤍᤡᤱᤃᤧᤴ ᤐᤥ᤺ᤱ॥

᥇᥇ ᤂᤧᤴ ᤕᤧᤴᤏᤡᤴ ᤋᤠᤀᤠᤱ ᤍᤠᤱᤒᤧᤸᤗᤧ ᤕᤠᤶᤔᤥ ᤌᤡᤰᤗᤧᤱ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤀᤥ᤺ᤴᤎᤠᤰᤋᤢᤛᤡ ᤜᤧᤰᤁᤩᤠᤱ ᤀᤛ᤻ᤛᤢᤖᤗᤠᤶ. ᤕᤥ᤺ᤛ᤻ᤔᤠ ᤔᤡᤛᤪᤗᤠᤶ ᤏᤢ ᤌᤥᤛ᤻ᤔᤠ ᤔᤡᤛᤪᤗᤠᤶ. ᤁᤢᤛᤗᤠᤶ. ᤀᤣᤗᤠᤔᤗᤠᤶ. ᤒᤣᤒᤡᤗᤥᤏᤡᤕᤠᤗᤠᤶ ᤏᤢ ᤜᤠᤔᤠᤋ ᤗᤠᤈᤣ᤹ᤜᤠ᤹ᤗᤠᤶ ᤜᤧᤰᤁᤩᤠᤱ ᤁᤧᤖᤧᤰ ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤘᤠᤃᤵᤂᤠᤶ ᤗᤠᤈᤣ᤹ᤜᤠ᤹ᤀᤥᤗᤠᤶ ᤂᤢᤏᤧ᤹ ᤁᤢᤔᤏᤠᤜᤠ᤹ ᤕᤠᤶᤔᤥ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤏᤢ᤺ᤰᤋᤢ ᤋᤠᤖᤢᤛᤡᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤏᤡᤛᤠᤎᤡᤰ ᤜᤠᤰᤋᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡᤒᤠ ᤔᤏᤠᤜᤠ᤹ ᤏᤢ

ᤑᤢᤳᤇᤡᤱᤇᤠ᤺ᤱ ᤁᤧᤛᤧᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤐᤡᤛᤠᤱᤗᤠᤶ ᤑᤢᤰᤂᤢ ᤋᤠᤖᤢᤛᤡᤖᤥ॥

᥇᥉ ᤀᤡᤛᤪᤠᤀᤡᤗ ᤜᤠᤱᤈᤢᤶᤔᤡᤴ ᤀᤠᤸᤗᤀᤠᤱᤎᤥ ᤕᤜᤢᤍᤠ ᤜᤠᤱᤈᤢᤶᤔᤡᤴᤏᤢ ᤁᤢᤏᤠᤔᤧᤜᤧᤴᤏᤧᤴᤗᤥ.

ᤜᤧᤰᤁᤩᤠᤱ ᤕᤜᤢᤍᤠ᤺ᤴ ᤀᤡᤛᤪᤠᤀᤡᤗᤖᤧ ᤁᤢᤏᤡᤱᤔᤡ ᤔᤧᤒᤥ᤺ᤱᤏᤧᤴᤗᤥ॥

᥇᥊ ᤂᤧᤱᤜᤠ᤹ ᤔᤧᤓᤢᤱᤛᤡᤱᤅᤠᤱ ᤏᤠᤶᤎᤠ ᤐᤡᤛᤠᤱᤒᤠ ᤑᤡᤗᤡᤛ᤻ᤋᤡ ᤗᤠᤈᤣ᤹ᤀᤥ

ᤁᤧᤏᤧᤒᤠ ᤕᤠᤰᤁᤣ᤺ᤰᤁᤣ᤺ᤰᤐᤠᤍᤧᤴᤏᤥ ᤔᤧᤛ᤺ᤰ ᤔᤧᤒᤣ᤺ᤰᤗᤥ॥

ᤂᤧᤱᤜᤠ᤹ ᤔᤧᤍᤱᤛᤡᤱᤅᤠᤱ ᤏᤠᤱᤃᤧᤴ ᤐᤡᤛᤠᤱᤒᤠ ᤔᤏᤠᤜᤠ᤹ ᤔᤧᤏᤠᤵᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤀᤣᤍᤥᤔ ᤏᤢ ᤔᤥᤀᤠᤒ ᤗᤠᤈᤣ᤹ᤜᤠ᤹ ᤔᤧᤗᤡᤛᤢᤖᤥ.

ᤂᤧᤒᤩᤠᤱ ᤀᤶᤔᤥᤏᤒᤠ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤕᤢᤰᤁᤥ ᤔᤧᤍᤠᤖᤢᤛᤡᤖᤥ॥

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤜᤧ᤺ᤳᤋᤠᤱᤒᤠ ᤘᤖ᤺ᤱᤅᤡᤴ ᤆᤵᤐᤪᤧᤰ ᤆᤵᤗ ᤕᤠ᤺ᤴᤍᤢᤖᤥ

ᤜᤧᤰᤁᤩᤠᤱ ᤛᤢᤖᤡ᤺ᤳ ᤁᤣᤈᤱ ᤜᤢᤖ ᤕᤠ᤺ᤴᤍᤢᤀᤠᤱ

ᤕᤢᤑᤪᤣᤋᤡᤛ ᤘᤜ᤺ᤱᤅᤡᤴᤏᤠᤱ ᤜᤣᤖ ᤆᤥᤃᤢᤖᤥ॥

ᤂᤧᤒᤩᤠᤱ ᤂᤧ᤹ᤕᤥ ᤆᤢᤈᤢᤰᤛᤠ ᤏᤢᤛᤡ ᤘᤜ᤺ᤱ ᤔᤧᤒᤥ᤺ᤱᤗᤥ.

ᤂᤧᤴ ᤘᤜ᤺ᤱᤜᤠ᤹ ᤀᤠᤳᤋᤡᤴᤜᤠ᤹ᤖᤧᤛᤠᤱ ᤀᤢᤛᤢᤖᤢ ᤆᤠ᤺ᤰᤔᤠ ᤔᤧᤛᤢᤰᤋᤢᤖᤥ॥

᥇᥌ ᤔᤡᤛᤪ ᤗᤠᤈᤣ᤹ᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤢ᤺ᤰᤛᤧᤸᤗᤧ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ

ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤂᤢᤏᤧ᤹ ᤁᤢᤔᤏᤠᤜᤠ᤹ ᤀᤛ᤻ᤛᤢᤖᤗᤠᤶ

ᤗ᤺ᤶᤔᤠᤓᤧᤶᤔᤠᤖᤧ ᤗᤠᤃᤡ ᤔᤠᤖᤠᤶᤎᤡᤰ ᤐᤥ᤺ᤱᤗᤥ॥

ᤏᤢᤃᤧᤴ ᤛᤠᤶᤗᤥ

᥇᥈

ᤂᤧᤴ ᤕᤧᤴᤏᤥ ᤂᤧᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤗᤥ.

“ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤏᤢᤃᤧᤴ ᤐᤡᤏᤧᤖᤥ᥄

ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤧᤕᤠ᤺ᤰᤗᤧ᤹ᤖᤧᤀᤠᤱ ᤘᤕᤧᤖᤥ.

ᤁᤖᤛᤠᤱ ᤀᤠᤸᤗᤥᤃ ᤂᤧᤏᤧ᤹ ᤁᤧᤛᤡᤰᤁᤧᤴ ᤆᤡ᤺ᤰᤋᤢᤖᤥ.

ᤜᤧᤰᤁᤩᤠᤱ ᤀᤠᤸᤗᤥ ᤀᤠᤱᤃᤠ᤹ ᤜᤠᤱᤜᤠᤱ ᤁᤧᤔᤧᤳᤋᤠᤱᤅᤠᤱ ᤘᤠ᤹ᤖᤥ॥

᥈ ᤛᤧᤰᤂᤠᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠᤖᤥ.

ᤀᤠᤱᤃᤠ᤹ ᤏᤛᤠ᤺ᤴ ᤆᤥᤃᤢᤱ ᤜᤧᤰᤁᤩᤠᤱ ᤔᤧᤃᤡᤀᤠᤴᤗᤥ॥

ᤕᤜᤘᤣ ᤍᤠᤱᤒᤠ. ᤕᤜᤘᤣ ᤍᤠᤱᤒᤧᤴᤏᤣ ᤀᤠᤱᤃᤠ᤹ ᤀᤠᤔᤢᤰᤛᤠᤶ ᤏᤢ ᤀᤠᤛᤠᤶᤗᤥᤖᤥ.

ᤂᤢᤏᤧ᤹ᤀᤣ ᤀᤠᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥉ ᤂᤧᤏᤧ᤹ ᤛᤣᤛᤣᤒᤠ ᤆᤫᤠ᤺ᤳᤋᤡᤴ ᤁᤧᤎᤢᤅᤢᤸᤗᤧ ᤁᤧᤛ᤺ᤳᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹

ᤂᤢᤏᤧ᤹ ᤛᤧ᤺ᤵᤋᤢᤛᤡᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖᤥ॥

᥊ ᤂᤧᤴ ᤕᤧᤶᤔᤥ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤗᤥ.

“ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ.

ᤂᤢᤏᤧ᤹ ᤐᤕᤶ ᤕᤶᤒᤠ ᤆᤥ᤺ᤰ ᤑᤠ᤹ᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤀᤡᤱᤓᤥᤛᤧᤶᤔᤧ᤹ᤀᤥ॥

ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤆᤧᤰᤋᤧᤶᤛᤡᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤡᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ

ᤐᤥ᤺ᤰᤂᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤀᤢᤘᤠ ᤆᤥᤃᤧᤶᤔᤧ᤹ᤀᤥ॥

᥋ ᤕᤜᤘᤣ ᤍᤠᤱᤒᤠᤀᤥ ᤛᤠᤶᤗᤥᤖᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ.

ᤁᤴ ᤐᤠ᤺ᤴᤏᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰᤗᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥

᥌ ᤛᤡᤕᤥᤏ ᤕᤧᤰᤕᤰᤁᤥᤒᤠ ᤔᤏᤠᤛᤣ. ᤕᤶᤒᤠ ᤀᤡᤰᤗᤠᤀᤥ

ᤀ᤺ᤰᤋᤠᤶᤔᤧ᤹ ᤜᤧᤰᤁᤩᤠᤱ ᤛ᤺ᤳᤋᤠᤶᤔᤧ᤹ᤖ ᤛᤠᤶᤗᤥᤖᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤒᤠ ᤛᤣᤛᤣ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤣᤒᤡᤗᤥᤏ ᤕᤧᤰᤕᤰᤁᤡᤴ ᤂᤢᤶᤍᤡᤱ ᤐᤡᤖᤢ᤹

᥇᥉

ᤁᤴ ᤔᤠᤱᤏᤡᤱᤘᤠ᤹ᤐᤠ᤺ᤴᤏᤡᤱᤃ ᤒᤣᤒᤡᤗᤥᤏ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤔᤥᤈᤖᤧ ᤁᤢᤛ᤻ᤛᤠ ᤕᤛᤤᤕᤠ᤺ᤸᤗᤧ ᤛᤢᤑᤥᤀᤥ ᤏᤡᤛᤢᤒᤠᤖᤥ-

᥈ “ᤂᤸᤗᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤁᤥ᤺ᤰᤔᤠᤀᤥ

ᤗᤳᤇᤠ ᤏᤡᤛᤠᤎᤡᤰ ᤜᤠᤰᤋᤧ᤹ᤀᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤶᤒᤠ ᤀᤡᤰᤗᤠ᤺ᤸᤗᤧ ᤑᤧ᤺ᤰᤋᤧᤛᤧ᤹ᤀᤥ

ᤜᤧᤰᤁᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤐᤕᤶ ᤗᤠᤶᤎᤠ᤺ᤵᤐᤥ

ᤜᤢᤰᤆᤠ᤺ᤸᤁᤡ᤺ᤸᤗᤧ ‘ᤗᤠᤛᤠᤶᤔᤧ᤹’ ᤔᤧᤳᤋᤧᤛᤧ᤹ᤀᤥ॥

᥉ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠᤖᤧ ᤗᤠᤃᤡ

ᤛᤢᤳᤌᤥ ᤆᤥ᤺ᤰᤔᤏᤠᤛᤡᤒᤠ ᤌᤰᤛᤢᤒᤠᤜᤠ᤹ ᤔᤢᤖᤠ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤛᤠᤰᤁᤧᤴ ᤀᤥ᤺ᤴᤎᤠᤰᤋᤠᤶᤛᤡᤶᤔᤧ᤹ ᤑᤠ᤹ᤀᤠᤱ

ᤌᤱ ᤁᤧᤈᤥ᤺ᤰᤐᤠ ᤀᤠᤎᤰᤛᤢᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤌᤱ ᤆᤥ᤺ᤰᤔᤠ ᤏᤠ᤺ᤴᤍᤢᤱᤅᤡᤸᤗᤧ ᤂᤧᤱᤜᤠ᤹ ᤔᤧᤛ᤺ᤳᤗᤥ॥”

᥊ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤜᤕᤱ ᤁᤡᤸᤗᤡᤱ ᤁᤧᤒᤥ᤺ᤱᤒᤠ.

ᤕᤶᤒᤠ ᤔᤏᤠᤗᤢᤵᤗᤡ ᤜᤧᤰᤋᤱᤒᤠ ᤀᤡᤰᤗᤠ᤺ᤴ ᤂᤧᤵᤛᤧᤶᤔᤧ᤹ᤀᤥ᥄

ᤜᤧᤰᤁᤩᤠᤱ ᤜᤠᤱᤈᤢᤶᤜᤠ᤹ᤀᤥᤗᤠᤶ ᤁᤧᤗ᤺ᤶᤒᤠ ᤜᤕᤱ ᤁᤡᤸᤗᤡᤱᤜᤠ᤹.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤌᤡᤰᤔᤧᤳ

ᤔᤧᤓᤢᤱᤛᤡᤱᤅᤡᤸᤗᤧ ᤁᤧᤗ᤺ᤶᤒᤠ ᤀᤡᤰᤗᤠ᤺ᤴ ᤂᤧᤵᤛᤧᤶᤔᤧ᤹ᤀᤥ᥄

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ

ᤀᤠᤒᤠᤅᤣ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤑᤢᤰᤂᤢᤛᤡᤖ ᤕᤠᤰᤗᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠ

ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤂᤧᤱᤜᤠ᤹ ᤔᤧᤍᤠᤖ ᤔᤧᤒᤳᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤠᤰᤁᤧᤴ

ᤐᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤗᤠᤈᤧ᤹ᤜᤠ᤹

ᤂᤠᤵᤐᤢᤌᤩ᤺ᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤢᤏᤧ᤹ ᤋᤠᤖ ᤐᤳᤗᤥ॥

᥌ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤠᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤧᤱᤔᤠ ᤕᤧᤴᤏᤡᤴ ᤂᤠ ᤏᤡ᤺ᤳᤋᤠᤱ ᤋᤠᤖ ᤐᤳᤗᤥ.

ᤔᤢᤰᤛᤠᤶᤍᤠᤱᤒᤠᤗᤠᤶ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤔᤧᤰᤔᤠ ᤛᤡᤔᤧᤴ ᤋᤠᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤜᤢᤰᤜᤠ᤹ ᤕᤱᤗᤥ.

ᤁᤧᤖᤧᤰ ᤔᤏᤠᤜᤠ᤹ ᤁᤡᤔᤧᤸᤗᤧ ᤂᤢᤴᤇᤡ᤹ ᤛᤠᤶᤔᤡᤰ ᤔᤠᤖᤥ॥

᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤃᤡ ᤔᤧᤃᤡ ᤔᤧᤕᤱᤅᤠᤱ ᤋᤢᤰᤂᤣ ᤗᤠᤰᤂᤣᤜᤠ᤹ ᤏᤢ

ᤏᤡᤱᤛᤠᤶᤜᤠ᤹ᤖᤧ ᤂᤧᤱᤜᤠ᤹ ᤋᤧᤶᤛᤢᤛᤡᤖᤥ॥

ᤔᤧᤴᤇᤢᤔᤠ᤺ᤴ ᤀᤅᤧ᤺ᤰᤘᤠ ᤁᤵᤔᤠ ᤛᤠᤘᤠ᤺ᤴᤍᤢᤸᤗᤧ ᤋᤢᤰᤐᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤋᤢᤰᤔᤠ ᤏᤢ ᤁᤡᤔᤠ ᤕᤱᤔᤠᤀᤥ ᤔᤧᤎᤠᤖᤥ.

ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ᤗᤢᤶᤔᤥ ᤏᤡᤱᤘᤠ᤹

ᤔᤠᤀᤠᤱ ᤘᤖᤧᤰ ᤘᤖᤧᤰ ᤀᤥᤔᤧᤔᤧᤳᤇᤡᤱᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠ᤺ᤴ ᤔᤡᤁᤧᤍᤡ᤺ᤵᤐᤠ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

ᤂᤧᤴ ᤕᤧᤴᤏᤥ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤜᤥ᤺ᤵ

᥏ ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤏᤢ

ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤠᤰᤁᤧᤴᤏᤡᤸᤗᤧ ᤂᤧᤴ ᤕᤧᤴᤏᤡᤴ ᤋᤠᤖ ᤐᤳᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤧᤴ ᤔᤢᤖᤧᤰ ᤂᤠᤖᤧ᤺ᤰ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ

ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ ᤁᤧᤖᤧᤰ ᤔᤧᤛᤡᤖᤥ॥

᥇᥆ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤏᤢ

ᤔᤧᤴᤇ᤻ᤕᤠᤒᤢᤖᤢᤰᤔᤠᤜᤠ᤹ ᤀᤥ᤺ᤵᤔᤠ ᤔᤧᤏᤠ᤹ᤖᤥ॥

ᤁᤧᤗᤡᤱᤒᤠᤀᤠᤱ ᤁᤧᤃᤧᤵᤐᤠᤖ ᤁᤧᤒᤵᤐᤠ ᤏᤠᤶᤔᤡᤴᤏᤠᤱ ᤔᤠᤰᤋᤠᤱᤒᤠ ᤐᤥ᤺ᤱᤗᤥ

ᤜᤧᤰᤁᤩᤠᤱ ᤗᤠᤒᤧᤴᤏᤠᤱ ᤔᤧᤀᤥ᤺ᤳᤏᤧᤴᤗᤥ॥

᥇᥇ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤁᤧᤴ

ᤁᤢᤓᤧᤴ ᤕᤠ᤺ᤶᤒᤰᤁᤧᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤐᤡᤖᤢᤱᤗᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹

ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤗᤠᤃᤡ ᤛᤠᤶᤒᤠ᤺ᤴ ᤁᤢ᤺ᤳᤋᤢᤱᤛᤡᤱᤗᤥ॥

ᤂᤧᤒᤩᤠᤱ ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹

ᤀᤠᤱᤍᤡᤱ ᤗ᤹ᤔᤧᤴ ᤏᤢᤵᤛᤢᤱ ᤐᤡᤖᤢᤱᤛᤡᤱᤗᤥ.

ᤂᤧᤒᤩᤠᤱ ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹

ᤜᤧᤴᤇᤡᤱᤔᤧᤴ ᤔᤠᤖ ᤕᤠ᤺ᤴᤍᤢᤱᤗᤥ॥

᥇᥈ ᤂᤧᤴ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤂᤥᤔᤧᤴᤍᤧᤵᤏᤠᤒᤠ

ᤛᤠᤶᤔᤩᤠᤱ ᤀᤡᤛ᤻ᤛᤣ᤺ᤱᤒᤠ ᤜᤧᤰᤁᤣ ᤆᤥᤃᤢᤱᤛᤡᤱᤗᤥ.

ᤀᤥᤐᤡᤖᤒᤠ ᤂᤥᤔᤧᤴᤍᤧᤵᤔᤏᤠ ᤛᤠᤶᤔᤩᤠᤱ ᤁᤢᤀᤡᤛᤡ᤺ᤰ ᤆᤥᤃᤢᤱᤛᤡᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤡᤰᤁᤧᤴ

ᤀᤥᤛᤣ᤺ᤴᤎᤠᤱ ᤆᤥᤃᤢᤱᤅᤡᤸᤗᤧ ᤛᤠᤱᤃᤪᤠᤶᤐᤧᤍᤠᤱᤜᤠ᤹ ᤌᤧᤃᤰᤁᤰᤏᤠ ᤕᤰᤂᤢᤱᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤢᤕᤢᤰᤏᤠᤍᤧᤴᤏᤥ

ᤌᤢᤖᤢᤵᤗᤢᤵᤏᤠ ᤕᤱᤗ ᤕᤠ᤺ᤴᤍᤢᤱᤗᤥ॥

᥇᥊ ᤒᤣᤒᤡᤗᤥᤏ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹

ᤀᤠᤒᤠᤅᤣ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

ᤀᤠᤵᤆᤠᤖᤠᤜᤠ᤹ᤖᤧ ᤔᤧᤏᤠ᤺ᤳᤋᤢᤛᤡᤀᤠᤱ ᤁᤧᤗᤥ᤺ᤰᤐᤠ ᤐᤧ᤺ᤱᤘᤠᤜᤠ᤹ ᤜᤧᤰᤁᤣ ᤏᤢ

ᤁᤢᤴᤍᤠᤱᤒᤠ ᤔᤧ᤺ᤴᤏᤣᤒᤠ ᤔᤧᤸᤗᤢᤰᤜᤠ᤹ ᤁᤢᤀᤡᤛᤡ᤺ᤰ ᤐᤢᤒᤣᤗᤠᤵᤛᤠ ᤔᤧᤒᤥ᤺ᤱᤗᤥ॥

᥇᥋ ᤔᤧᤕᤠᤱᤄᤢᤛᤡᤒᤠ ᤔᤏᤠᤜᤠ᤹ ᤗᤠ᤺ᤰᤁᤡᤸᤗᤧ ᤔᤧᤎᤢᤒᤢᤛᤡᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤍᤧᤶᤛᤢᤛᤡᤒᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤧᤵᤋᤢ ᤔᤧᤛᤧᤖᤢᤛᤡᤖᤥ॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤣ ᤛᤠ-ᤀᤣᤜᤠ᤹ ᤔᤡᤰᤁᤧᤸᤗᤧ ᤏᤡᤛᤢᤖ

ᤔᤧᤒᤰᤂᤢᤛᤡᤀᤠᤱ ᤔᤧᤓᤰ ᤔᤧᤛᤡᤖ ᤔᤧᤎᤠᤵᤛᤢᤛᤡᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣᤜᤠ᤹ ᤔᤧᤏᤠᤵᤋᤢᤛᤡᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤔᤣ᤺ᤳ ᤔᤧᤔᤧᤳᤋᤢᤛᤡᤖᤥ॥

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤔᤠᤍᤡᤒᤠ ᤔᤏᤠᤜᤠ᤹ ᤔᤧᤒᤥ᤺ᤰᤗ ᤕᤠ᤺ᤴᤍᤢᤛᤡᤱᤗᤥ.

ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱᤜᤠ᤹ ᤀᤥᤔᤧᤶᤔᤧᤳᤋᤢᤴᤗᤥ.

ᤂᤧᤒᤩᤠᤱ ᤕᤢᤵᤐᤠᤜᤠ᤹ᤀᤥ ᤏᤡᤱᤘᤠ᤹ ᤔᤧᤶᤒᤡᤖᤢᤴᤗᤥ॥

᥇᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤡ ᤏᤢ ᤋᤥ᤺ᤱᤅᤡᤸᤗᤧ ᤏᤠᤗᤡᤃᤧᤴ

ᤌᤠᤱᤒᤧᤴᤜᤠ᤹ ᤔᤧᤀᤠᤒᤢᤛᤡᤀᤠᤱ ᤔᤧᤛᤧᤖᤢᤛᤡᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤢᤕᤠᤶᤔᤥᤒᤠ ᤀᤅᤧ᤺ᤰᤘᤠᤜᤠ᤹ ᤗᤢᤱᤔᤠ᤹ ᤔᤧᤴᤍᤢᤰᤋᤢᤛᤡᤴᤗᤥ.

ᤂᤧᤱᤜᤠ᤹ᤖᤧ ᤜᤡᤴᤈᤠ᤹ ᤐᤡᤳᤇᤠᤜᤠ᤹ ᤀᤥᤔᤧᤔᤧᤳᤋᤢᤛᤡᤀᤠᤱ

ᤂᤢᤴᤇᤡ᤹ ᤗᤢᤱᤔᤠ᤹ ᤛᤩᤠ᤺ᤳᤋᤠᤱ ᤔᤧᤗ᤹ᤏᤧᤴᤗᤥ॥”

᥇᥏ ᤒᤣᤒᤡᤗᤥᤏ ᤜᤠᤱᤈᤢᤶᤔᤡᤴ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤆᤥ᤺ᤰ ᤑᤠ᤹ᤀᤠᤱ

ᤒᤣᤒᤡᤗᤥᤏ ᤁᤧᤕᤢᤱᤒᤠ ᤔᤏᤠᤜᤠ᤹ ᤀᤠᤱᤍᤡᤱ ᤔᤧᤗ᤹ᤖᤥ॥

ᤁᤖ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤍᤥᤔ ᤏᤢ ᤃᤔᤥᤖᤠ

ᤕᤧᤰᤕᤰᤁᤡᤴ ᤑᤧᤳᤗᤠ᤺ᤴᤍᤢᤱᤒᤠ ᤁᤢᤀᤡᤛᤡ᤺ᤰ

ᤁᤴ ᤜᤠᤱᤈᤢᤶᤔᤡᤴ ᤂᤠᤵᤐᤢᤌᤩ᤺ᤱ ᤆᤥᤃᤢᤱᤗᤥ॥

᥈᥆ ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤕᤢᤱᤏᤧᤴᤗᤥ.

ᤌᤠ᤺ᤰ ᤌᤠ᤺ᤰ ᤌᤠᤖᤡᤰ ᤋᤠ᤺ᤴᤍᤡᤀᤠᤱ ᤜᤠ᤺ᤳᤋᤠᤱ ᤔᤧᤴᤕᤢᤱᤏᤧᤴᤗᤥ॥

ᤋᤠᤰᤁᤧᤃᤶᤒᤠᤀᤠᤱ ᤁᤧᤘᤠ᤹ᤒᤠ ᤀᤖᤒᤡᤜᤠ᤹ᤖᤧ

ᤂᤧ᤹ᤕᤥ ᤛᤠ᤺ᤱᤃᤠᤜᤡᤶ ᤔᤧᤴᤈᤥᤃᤢᤴᤗᤥ॥

ᤜᤧᤰᤁᤩᤠᤱ ᤀᤠᤳᤋᤡᤴ ᤔᤧᤸᤗᤢᤰᤁᤶᤒᤠᤜᤠ᤹ᤖᤧᤀᤠᤱ ᤂᤢᤴᤇᤡ᤹

ᤔᤧᤸᤗᤢ᤺ᤰᤜᤠ᤹ ᤏᤧᤔᤠ ᤔᤧᤶᤓᤠ᤺ᤰᤋᤢᤛᤡᤴᤗᤥ॥

᥈᥇ ᤁᤖ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤋᤧᤴᤏᤥᤒᤠ

ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤧ᤹ᤕᤥ ᤔᤧᤏᤠ᤺ᤶᤛᤡᤱᤗᤥ॥

ᤂᤧᤵᤔᤥᤒᤠ ᤁᤧᤗᤢ᤺ᤶᤒᤠ ᤜᤡᤶᤜᤠ᤹ ᤛᤩᤠᤗᤠᤜᤠ᤹ᤖᤧ ᤔᤧᤎᤡᤶᤛᤢᤖᤥ

ᤑᤰᤌᤡ᤺ᤶᤒᤠᤜᤠ᤹ ᤂᤧᤵᤔᤥ ᤔᤧᤕᤢᤱᤗᤥ.

ᤜᤧᤰᤁᤩᤠᤱ ᤋᤠᤶᤓᤢᤱ ᤔᤧ᤺ᤴᤍᤠᤜᤠ᤹ ᤂᤧ᤹ᤕᤥ ᤐᤡᤰᤆᤠᤰ ᤐᤡᤰᤆᤠᤰ ᤔᤧᤒᤡᤴᤗ ᤔᤧᤘᤠ᤹ᤖᤥ॥

᥈᥈ ᤋᤠᤶᤓᤢᤱ ᤁᤥ᤺ᤳᤆᤥ ᤜᤧᤰᤋᤱᤒᤠ ᤌᤰᤛᤠᤜᤠ᤹ ᤏᤢ

ᤛᤩᤠᤗᤠᤜᤠ᤹ ᤁᤴ ᤁᤒᤪᤡᤱ ᤑᤠᤰᤔᤏᤠᤒᤠ ᤏᤢ᤺ᤒ᤻ᤏᤢᤒᤠ

ᤜᤡᤶᤜᤠ᤹ᤀᤥ ᤏᤢ ᤕᤧᤰᤕᤰᤜᤠ᤹ᤀᤥ ᤔᤧᤀ᤺ᤰᤗᤥ॥

ᤒᤣᤒᤡᤗᤥᤏ ᤜᤠᤱᤈᤢᤶᤔᤡᤸᤗᤧ ᤁᤢᤔᤧᤰᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱ ᤋᤩᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤴ ᤜᤠᤱᤈᤢᤶᤔᤡᤸᤗᤧ ᤁᤢᤔᤧᤰᤔᤠᤴ ᤜᤠᤖᤠ ᤋᤠᤖᤥ॥

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤢ᤺ᤱ

᥇᥊

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤌᤡᤰᤗᤧᤱ ᤕᤠᤁᤢᤒᤖᤧ

ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤠᤶᤔᤥ

ᤌᤡᤰᤗᤧᤱ ᤂᤢᤏᤧ᤹ ᤁᤢᤔᤏᤠ ᤐᤥ᤺ᤱᤛᤧ ᤛᤣᤃᤢᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤕᤠᤶᤔᤥ ᤀᤠᤒᤠᤅᤣ

ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤢᤱᤛᤧ ᤋᤠᤖᤢᤛᤡᤖᤥ॥

ᤜᤧᤰᤁᤩᤠᤱ ᤕᤖᤡᤰ ᤘᤣ᤹ ᤘᤣ᤹ ᤗᤠᤈᤣ᤹ᤜᤠ᤹ᤗᤠᤶ

ᤔᤏᤠᤜᤠ᤹ ᤔᤧᤍᤠᤀᤠᤱ ᤂᤧ᤹ᤕᤥ ᤔᤧᤓᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤏᤢ ᤂᤢᤴᤇᤡ᤹ ᤌᤡᤰᤜᤢᤵ ᤔᤧᤒᤥ᤺ᤱᤗᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤏᤢ᤺ᤱᤔᤠ ᤐᤣ᤺ᤰᤔᤠ ᤔᤧᤓᤠ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤕᤜᤥᤘᤣ ᤍᤠᤱᤒᤧᤸᤗᤣ ᤁᤢᤗᤠᤈᤣ᤹ᤀᤥ

ᤕᤢᤱᤛᤧ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤀᤡᤛᤪᤠᤀᤡᤗᤡᤜᤠ᤹

ᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤢ ᤔᤧᤒᤡᤖᤢᤛᤡᤖᤥ॥

ᤂᤧᤴ ᤀᤡᤛᤪᤠᤀᤡᤗᤡᤜᤠ᤹ ᤁᤧᤍᤧᤶᤒᤠ ᤁᤧᤄᤣ᤺ᤱᤒᤠᤜᤠ᤹

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤍᤧᤶᤛᤢ ᤔᤧᤄᤣ᤺ᤰᤂᤢᤛᤡᤖᤥ.

ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤛᤶᤎᤠᤱ ᤕᤢᤰ ᤔᤧᤈᤥᤃᤢᤖᤥ॥

ᤒᤣᤒᤡᤗᤥᤏᤒᤠ ᤜᤠᤱᤜᤠ᤹ ᤔᤧᤛᤡ᤹᤺

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤍᤢᤔᤢᤒᤠ ᤋᤢᤰᤂᤣ ᤗᤠᤰᤂᤣ ᤏᤢ ᤁᤧᤛᤠᤰᤐᤠ ᤕᤠ᤺ᤶᤒᤰᤗᤠᤶ ᤛᤧ᤺ᤵᤋᤢᤛᤡᤖᤥ॥

᥊ ᤁᤴ ᤕᤧᤴᤏᤡᤴ ᤋᤠ᤺ᤸᤗᤧ ᤂᤧᤱᤜᤠ᤹ᤖᤧ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ

ᤀᤰᤂᤣ ᤔᤧᤔᤧᤳᤋᤢᤖ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖᤥ.

“ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠ ᤜᤠᤱᤅᤡᤴ ᤆᤥ᤺ᤴᤍᤧᤖᤥ᥄

ᤂᤧᤸᤗᤧ ᤕᤠᤶᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤴᤗᤥ᥄

᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤁᤢ᤹ᤀᤡᤃᤧᤓᤧᤶᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹

ᤜᤠᤱᤋᤰᤁᤠ᤺ᤳᤋᤡᤴ ᤏᤢ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹

ᤋᤰᤁᤠ᤺ᤳᤋᤡᤴ ᤀᤧᤰᤂᤢ ᤐᤡᤖᤢᤛᤡᤖᤥ॥

᥌ ᤂᤧᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤁᤧᤴ ᤐᤥ᤺ᤰᤔᤥ

ᤔᤏᤠᤜᤠ᤹ ᤆᤰᤔᤧᤸᤗ᤹ᤀᤣ ᤔᤧᤜᤡᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤧᤏᤠ᤺ᤴᤍᤢᤛᤡᤒᤠ ᤗᤠᤈᤣ᤹ᤜᤠ᤹

ᤀᤠᤓᤧᤸᤗᤣᤛᤠᤱ ᤋᤢᤰᤂᤣ ᤆᤠ᤺ᤵᤔᤠ ᤔᤧᤸᤗᤧᤖᤢᤛᤡᤴᤗᤥ॥

᥍ ᤀᤠᤸᤗᤥ ᤁᤢᤏᤢᤵᤔᤥᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤏᤢ ᤛᤏᤠᤖᤢᤱ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠᤶᤔᤧᤗᤥᤖᤥ॥

᥎ ᤀᤠ᤺ᤱᤜᤠ᤹ ᤏᤢ ᤗᤧᤒᤠᤏᤠᤏ ᤗᤠᤈᤣ᤹ᤀᤥᤒᤠ

ᤛᤠᤶᤔᤠᤱᤛᤡᤱᤜᤠ᤹ ᤂᤧᤏᤧ᤹ᤏᤢ ᤀᤰᤂᤣ ᤔᤧᤗ᤹ᤖ ᤔᤧᤛ᤺ᤳᤗᤥ.

‘ᤂᤧᤏᤧ᤹ ᤁᤧᤶᤛᤥ᤺ᤴᤍᤧᤒᤠ ᤕᤧᤴᤏᤠᤱᤎᤥ ᤀᤠᤏᤡᤃᤧ

ᤀᤠ᤺ᤳᤇᤧ ᤜᤠ᤺ᤳᤋᤠᤱ ᤔᤧᤴᤍᤠᤀᤣ ᤘᤠ᤹ᤖᤥ॥’

᥏ “ᤒᤣᤒᤡᤗᤥᤏᤒᤠ ᤜᤠᤱᤅᤣ. ᤂᤧᤔᤠᤕᤱᤛᤱᤅᤡᤸᤗᤧ

ᤁᤧᤗᤠᤱᤍᤠ᤺ᤰᤔᤠ ᤕᤠᤖᤡᤵ ᤆᤥᤃᤢᤖ ᤘᤠ᤹ᤖᤥ॥

ᤕᤖᤡᤰ ᤋᤱᤒᤣ ᤋᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤁᤧᤛᤡᤒᤠ ᤗᤠᤶᤗᤥᤒᤠᤜᤠ᤹ ᤂᤧᤏᤧ᤹ ᤀᤥᤔᤧᤵᤔᤠᤖᤧ ᤗᤠᤃᤡ ᤂᤧ᤹ᤕᤥ ᤔᤧᤘᤠ᤹ᤖᤥ.

ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤛᤠᤶᤜᤠ᤹ ᤜᤠᤱᤕᤢᤰᤏᤠᤗᤠᤶ ᤔᤧᤒᤥ᤺ᤰᤗ ᤔᤧᤒᤳᤗᤥ॥

᥇᥆ ᤂᤧᤱᤜᤠ᤹ ᤁᤧᤖᤧᤰ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ ᤔᤧᤒᤠ᤺ᤳᤋᤢᤖᤥ.

‘ᤀᤠᤸᤗ ᤂᤧᤏᤧ᤹ᤀᤠᤱ ᤀᤠᤏᤡᤃᤧ ᤁᤢᤀᤡᤛᤡ᤺ᤰ

ᤔᤧᤴᤎᤢᤶᤔᤏᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ.

ᤂᤧᤏᤧ᤹ ᤀᤠᤏᤡᤃᤧ ᤜᤧᤰᤋᤱᤒᤠᤀᤣ ᤁᤧᤒᤥ᤺ᤰᤂᤧᤖᤥ॥’

᥇᥇ ᤋᤢ᤺ᤱᤃᤣ ᤔᤧᤔᤢᤰᤂᤢᤀᤠᤱ ᤂᤧᤏᤧ᤹ ᤔᤡᤱᤛᤥ

ᤀᤡᤱᤎᤠ᤺ᤱ ᤁᤧᤶᤒᤡᤖᤧᤀᤠᤱ ᤘᤕᤧᤖᤥ.

ᤁᤖ ᤀᤠᤸᤗᤥ ᤂᤧᤏᤧ᤹ ᤂᤧᤔᤠ ᤕᤱᤛᤱᤅᤥ ᤁᤧᤃᤧᤖᤧᤀᤠᤱ ᤁᤧᤘᤠ᤹ᤖᤥ॥

ᤂᤠ᤹ᤘᤍᤡ᤺ᤰᤐᤧᤴ ᤁᤧᤗᤥ᤺ᤶᤓᤣ᤺ᤳ ᤏᤢ ᤑᤣ᤹ᤒᤠ᤺ᤳᤋᤧᤴ

ᤁᤧᤄᤠᤶᤍᤣᤳ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥈ “ᤂᤧᤏᤧ᤹ ᤒᤣᤒᤡᤗᤥᤏᤒᤠ ᤜᤠᤱ ᤋᤠᤏᤠᤶᤒᤠ ᤋᤠᤴᤇᤥ᤺ᤰᤐᤠ ᤜᤧᤰᤋᤱᤒᤠᤀᤣ.

ᤋᤠᤏᤠᤶᤒᤠ ᤛᤠᤀᤣ. ᤛᤠᤱᤃᤪᤠᤶᤐᤣᤍᤠᤱ ᤌᤥᤗᤠᤶ

ᤂᤧᤏᤧ᤹ ᤀᤠᤰᤂᤣᤀᤠᤱ ᤔᤰᤁᤧᤎᤩᤧᤀᤠᤱ ᤁᤧᤘᤠ᤹ᤒᤣ᥄

ᤋᤃᤡ ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤣ.

ᤂᤧᤏᤧ᤹ ᤀᤠᤓᤣᤗ᤹ᤖᤡᤰ ᤂᤠᤶᤒᤠᤱᤅᤥ ᤗᤠᤵᤐᤢᤱ ᤁᤧᤎᤩᤧᤒᤣ᥄

᥇᥉ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤒᤠᤅᤣ ᤁᤧᤏᤡᤱᤘᤠ᤹ᤀᤥ

ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤁᤧᤘᤕᤧᤖᤥ.

‘ᤀᤠᤱᤃᤠ᤹ ᤛᤠᤱᤃᤪᤠᤶᤐᤧᤍᤠᤱᤅᤥ ᤌᤥ ᤌᤥ᤺ᤰᤛᤡᤱᤅᤠᤖᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤣᤛᤣ᤹ ᤁᤢᤄᤣ᤺ᤶᤛᤡᤰᤜᤠ᤹ᤏᤢ᤺ᤸᤗᤧᤀᤠᤱ

ᤌᤠ᤺ᤱᤎᤠᤰ ᤀᤠᤜᤠᤱ ᤕᤢᤰᤏᤠ᤺ᤴ ᤕᤢᤰᤂᤢᤱᤗᤥ॥

ᤁᤧᤖᤧᤰᤏᤢ᤺ᤸᤗᤧ ᤆᤴᤈᤶᤒᤠ ᤛᤣᤛᤣ ᤏᤠᤱᤈᤱᤗᤢᤱᤅᤡᤸᤗᤧ ᤁᤢᤈᤱᤅᤥᤏᤢ

ᤆᤢᤶᤗᤢᤱ ᤆᤥ᤺ᤰᤔᤠᤍᤧᤴ ᤁᤥ᤺ᤰᤔᤠ ᤛᤶᤎᤠᤱ ᤀᤠᤱᤃᤠ᤹ ᤜᤠᤱᤕᤢᤰ ᤆᤥᤃᤢᤱᤗᤥ॥

᥇᥊ ᤀᤠᤱᤃᤠ᤹ ᤛᤠᤱᤃᤪᤠᤶᤐᤧᤍᤠᤱᤜᤠ᤹ᤏᤢ᤺ᤸᤗᤧᤀᤠᤱ ᤌᤥᤎᤥᤰ ᤐᤣ᤺ᤰᤁᤠᤖᤥ.

ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤖᤥ॥’

᥇᥋ ᤁᤖ ᤂᤧᤏᤧ᤹ᤃ ᤂᤧᤔᤠ ᤕᤱᤛᤱ ᤗᤢᤶᤒᤠ᤺ᤳᤋᤥ

ᤌᤠᤖᤡᤰ ᤔᤰᤁᤧᤎᤩᤧᤀᤠᤱ ᤁᤧᤘᤠ᤹ᤖᤥ॥

᥇᥌ “ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤡᤀᤠᤱ ᤀᤍᤰᤋᤰᤏᤠ ᤀᤥᤃᤧᤶᤔᤧᤳᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤔᤧᤀᤡ᤺ᤳᤇᤡᤱᤗ ᤔᤧᤀᤡ᤺ᤳᤇᤡᤱᤗ ᤔᤧᤒᤠ᤺ᤳᤋᤢᤖᤥ.

‘ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤧᤴ ᤌᤢᤖᤢᤵᤗᤢᤵᤏᤠ ᤁᤧᤕᤱᤒᤠ ᤏᤢ

ᤜᤠᤱᤜᤠ᤹ ᤔᤧᤕᤱᤗ ᤁᤧᤕᤠ᤺ᤶᤒᤠ

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤁᤧᤈᤥ᤺ᤰᤐᤠ.

ᤜᤧᤰᤁᤩᤠᤱ ᤂᤧ᤹ᤕᤥ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤁᤧᤏᤠ᤺ᤶᤒᤠ

ᤂᤧᤒᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤜᤡᤶᤔᤥ

ᤐᤣ᤺ᤰᤔᤠ ᤔᤧᤶᤓᤠ᤺ᤰᤔᤏᤠᤒᤠ ᤔᤏᤠ᤺ᤴ ᤜᤠᤒᤠ ᤁᤴ ᤔᤧ᤺ᤶᤒᤡ᥅’

᥇᥎ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤜᤠᤱᤜᤠ᤹

ᤀᤠᤒᤠᤅᤣ ᤂᤢᤴᤇᤡ᤹ ᤏᤢ᤺ᤒ᤻ᤏᤢᤒᤠ ᤀᤡᤐᤢᤱᤜᤠ᤹ᤀᤥ ᤔᤧᤗᤠᤛᤧᤀᤠᤱ ᤔᤧᤏᤧᤖᤥ॥

᥇᥏ ᤁᤖ ᤂᤧᤏᤧ᤹ᤃ ᤁᤧᤏᤧᤔᤠᤍᤧᤴ ᤀᤡᤐᤢᤱᤅᤠᤱ ᤜᤥ᤺ᤵᤗᤥ.

ᤂᤧᤏᤧ᤹ ᤁᤧᤈᤣ ᤌᤰᤁᤡᤴ ᤁᤡᤒᤣ᤺ᤰᤗ ᤑᤠ᤹ᤀᤠᤱ

ᤗᤠ᤺ᤰᤁᤠᤳ ᤗᤠᤵᤔᤧᤓᤢᤛᤢᤀᤠᤱ ᤏᤧᤖᤥ॥

ᤁᤴ ᤁᤧᤈᤣ ᤌᤰᤁᤧᤴ ᤌᤱᤅᤥ ᤔᤧᤛᤧᤖᤢᤛᤡᤒᤠ ᤌᤰᤛᤢᤒᤠᤜᤠ᤹ᤖᤧ

ᤂᤢᤴᤇᤡ᤹ ᤆᤣ ᤌᤰᤜᤠ᤹ᤖᤧ ᤗᤢᤵᤋᤢᤀᤠᤱ ᤏᤧᤖᤥ॥

ᤁᤧᤖᤧᤰ ᤁᤧᤛᤡᤒᤠ ᤌᤰᤜᤠ᤹ ᤗᤢᤱᤅᤣ ᤗᤢᤱ ᤁᤧᤏᤧᤒᤠ ᤕᤠᤰᤐᤣ᤹ᤑᤡ᤺ᤵᤔᤥ

ᤗᤠᤵᤔᤧᤓᤢᤛᤢᤛᤡᤀᤠᤱ ᤔᤧᤏᤧᤒᤠᤸᤗᤧ ᤆᤥᤃᤢᤸᤗᤧ

ᤔᤏᤠᤜᤠ᤹ᤖᤧ ᤆᤡᤖᤠᤰ ᤆᤡᤖᤠᤰ ᤔᤧᤗᤠ᤺ᤰᤋᤢᤛᤡᤖᤥ॥

᥈᥆ ᤂᤧᤏᤧ᤹ ᤘᤣ᤹ᤜᤠ ᤜᤧᤰᤁᤣ ᤏᤢᤖᤡᤰᤁᤠᤱ ᤁᤧᤔᤧᤸᤗᤢᤵᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤒᤠᤅᤣ ᤁᤧᤗᤠᤈᤣ᤺ᤴ

ᤂᤠᤵᤐᤢᤌᤩ᤺ᤱ ᤁᤧᤈᤥᤃᤢᤀᤠᤱ ᤏᤧᤖᤥ.

ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤏᤠᤜᤠ᤹ ᤁᤧᤛᤧᤖᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤁᤢ᤹ᤀᤡᤁᤧᤓᤧᤶᤒᤧᤸᤗᤧ ᤁᤢᤔᤢ᤹ᤀᤡᤍᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤕᤠᤶᤔᤥ

ᤀᤠᤓᤧᤸᤗᤧᤀᤠᤱ ᤔᤧᤴᤈᤧᤰᤂᤢᤴ ᤔᤧᤶᤒᤠ᤺ᤳᤋᤢᤴᤗᤥ॥

᥈᥇ ᤁᤴ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ ᤔᤧᤛᤧᤖᤢᤛᤡᤖᤖᤥ᥄

ᤌᤣᤀᤠᤱᤓᤧᤸᤗᤧ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ

ᤗᤠᤕᤥ ᤗᤠᤛᤥ᤺ᤳ ᤔᤧᤈᤥᤃᤢᤀᤠᤱ ᤘᤕᤧᤖᤥ॥

ᤁᤴ ᤔᤏᤠᤜᤠ᤹ᤀᤥ ᤀᤠᤳᤋᤡᤴᤏᤠᤱ ᤁᤴ ᤗᤠᤈᤣ᤹ᤀᤥ

ᤜᤠᤱᤕᤢᤰ ᤁᤧᤈᤥ᤺ᤰᤐᤠ ᤔᤧᤒᤥ᤺ᤱᤏᤧᤸᤗᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤴ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤖᤧ ᤔᤧᤍᤡᤶᤏᤧᤸᤗᤖᤥ॥”

ᤒᤣᤒᤡᤗᤥ᤺ᤴ ᤕᤧᤰᤕᤰᤁᤡᤴ ᤂᤠᤵᤐᤢ ᤌᤩ᤺ᤱ ᤐᤥ᤺ᤱ

᥈᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥᤃᤢᤀᤠᤱ ᤘᤠ᤹ᤖᤥ.

“ᤀᤠᤱᤃᤠ᤹ ᤀᤠᤒᤠᤅᤣ ᤒᤣᤒᤡᤗᤥ᤺ᤴᤒᤠ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤥᤃᤠᤱᤅᤠᤱ ᤘᤠ᤹ᤀᤠᤖᤥ᥄

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹. ᤔᤧᤴᤇᤠ᤹ᤜᤠ᤹.

ᤜᤧᤰᤁᤩᤠᤱ ᤆᤰᤔᤧᤴᤇᤠ᤹ᤜᤠ᤹ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤀᤥ

ᤀᤠᤑᤠᤸᤗᤧᤀᤠᤱ ᤕᤢᤱᤔᤠ ᤔᤧᤱᤄᤥᤏᤧᤸᤗ ᤑᤠ᤹ᤀᤠᤱ ᤔᤧᤰᤂᤢᤱᤛᤡᤱᤗᤥ॥”

᥈᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤀᤠᤱᤃᤠ᤹ ᤒᤣᤒᤡᤗᤥᤏ ᤕᤧᤰᤕᤰᤁᤧᤴ

ᤀᤠᤜᤢᤶᤜᤢᤶᤒᤠ ᤗᤧᤰᤘᤠ ᤐᤥ᤺ᤱᤗ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤑᤰᤌᤡ᤺ᤶᤒᤠᤜᤠ᤹ ᤕᤠᤱᤔᤧᤎᤥ᤺ᤰᤗᤥ॥

ᤀᤠᤱᤃᤠ᤹ ᤒᤣᤒᤡᤗᤥᤏ ᤕᤧᤰᤕᤰᤁᤧᤴ ᤋᤠᤶᤍᤢ᤺ᤰᤂᤧᤸᤗᤧ

ᤋᤢ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤢᤃᤢᤱᤍᤣᤛᤢᤱᤗᤥ॥”

ᤀᤛ᤻ᤛᤢᤖ ᤗᤠᤈᤣ᤺ᤴ ᤔᤧᤰ ᤁᤧᤗ᤹ᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴ

᥈᥊ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤀᤰᤂᤣ ᤐᤠ᤺ᤳᤋᤢᤀᤠᤱ ᤔᤠᤱᤜᤧᤰᤛᤡᤱᤗᤥ.

“ᤀᤠᤱᤃᤠ᤹ ᤏᤡᤱᤛᤣ᤺ᤰ ᤆᤥᤃᤢᤱᤅᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳᤗᤥ.

ᤀᤠᤱᤃᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

᥈᥋ ᤀᤠᤱᤃᤠ᤹ ᤀᤠᤗᤠᤈᤣ᤹ ᤀᤡᤛᤪᤠᤀᤡᤗᤀᤥᤀᤣ

ᤀᤛ᤻ᤛᤢᤖᤒᤠ ᤌᤰᤛᤢᤒᤠᤜᤠ᤹ ᤔᤧᤰᤂᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤃᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤂᤧᤱᤜᤠ᤹ ᤆᤡᤖᤠᤰ ᤆᤡᤖᤠᤰ ᤗᤠ᤺ᤰᤋᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤃᤢ᤺ᤳᤋᤢᤛᤡᤒᤠ

ᤐᤗᤡ᤺ᤵ ᤁᤧᤗᤡ᤺ᤵᤐᤠ ᤁᤰᤜᤠ᤹ ᤂᤧᤳᤋᤢᤱᤅᤠᤱ ᤆᤥ᤺ᤰᤕᤢᤶᤓᤥ ᤐᤡᤖᤢᤱᤛᤡᤱᤗᤥ॥

᥈᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤸᤗᤧ ᤁᤢᤗᤠᤃᤡ

ᤀᤠᤱᤃᤠ᤹ ᤁᤴ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤀᤠᤜᤢᤰᤁᤧᤴ ᤛᤴᤇᤢᤱᤅᤠᤱ ᤘᤠ᤹ᤖᤥ॥

᥈᥍ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤀᤰᤂᤣ ᤆᤥᤃᤢᤱ ᤑᤠ᤹ᤀᤠᤱ ᤀᤡ᤺ᤳᤋᤢᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤀᤠᤜᤢᤰᤜᤠ᤹ ᤛᤴᤇᤢᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤜᤠ᤺ᤳᤗᤧ ᤌᤣ᤺ᤰᤔᤠ ᤛᤢᤰᤁᤠᤒᤣ᥅”

ᤐᤗᤡᤛ᤻ᤋᤡ ᤗᤠᤈᤣ᤺ᤴ ᤔᤧᤰ ᤁᤧᤗ᤹ᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴ

᥈᥎ ᤀᤠᤜᤠᤈ ᤜᤠᤱᤅᤡᤴ ᤛᤩᤧᤒᤠ ᤋᤱᤒᤣᤀᤥ

ᤀᤠᤱᤃᤠ᤹ ᤁᤴ ᤔᤠᤱᤏᤡᤱᤘᤠ᤹ᤐᤠ᤺ᤴᤏᤡᤴ ᤂᤧᤵᤛᤢᤱᤗᤥ-

᥈᥏ “ᤐᤗᤡᤛ᤻ᤋᤡ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤔᤏᤠᤛᤣ.

ᤂᤧᤏᤡ᤹ ᤁᤧᤶᤜᤡᤵᤋᤡᤒᤠ ᤂᤧᤴ ᤋᤰᤁᤠ᤺ᤳᤋᤡᤴ ᤀᤧᤃᤧ ᤑᤠ᤹ᤀᤠᤱ ᤔᤧᤛ᤺ᤳᤋᤠᤶᤔᤡᤴᤏᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤴ ᤀᤛᤣ᤺ᤰᤐᤠᤸᤗᤧ ᤁᤢᤛ᤻ᤛᤠᤜᤠ᤹ᤀᤥᤗᤠᤶ

ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤁᤢᤏᤡᤱ ᤁᤧᤕᤠᤰᤐᤠ

ᤘᤣ᤹ᤛ᤻ᤔᤠ ᤀᤛᤣ᤺ᤰᤐᤠᤎᤡᤰ ᤗ᤺ᤴᤗᤥ॥

ᤜᤧᤰᤁᤩᤠᤱ ᤂᤧᤴ ᤀᤛᤣ᤺ᤰᤐᤠᤸᤗᤧ ᤁᤢᤎᤡ᤺ᤴᤏᤥᤗᤠᤶ

ᤁᤧᤒᤧᤒᤠ ᤀᤛᤣ᤺ᤰ ᤌᤡᤰ ᤗ᤺ᤴᤗᤥ॥

᥉᥆ ᤕᤜᤘᤣ ᤍᤠᤱᤒᤠᤴ ᤕᤠᤱᤃᤧᤛᤠ᤹ᤒᤠ ᤁᤢᤔᤏᤠᤜᤠ᤹ᤖᤧ ᤗᤠᤃᤡ

ᤂᤢᤏᤧ᤹ ᤀᤠᤒᤠᤅᤣ ᤂᤢᤴᤇᤡ᤹ ᤔᤧᤸᤗᤢᤰᤁᤶᤒᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤀᤠᤱ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

ᤁᤖ ᤂᤢᤏᤧ᤹ ᤂᤧᤏᤡ᤹ ᤑᤡᤗᤡᤛ᤻ᤋᤡᤜᤠ᤹ᤀᤥ ᤋᤸᤗᤡᤰ

ᤕᤶᤒᤠ ᤛᤠᤰᤘᤠ᤺ᤴᤎᤡᤰ ᤐᤠᤱᤄᤢᤍᤠᤛᤢᤖᤥ

ᤂᤧᤒᤩᤠᤱ ᤛᤠᤰᤁᤧᤸᤗᤧ ᤂᤧᤏᤡ᤹ ᤀᤠᤳᤋᤡᤴᤜᤠ᤹ᤀᤠᤱ ᤁᤧᤴᤜᤡᤅᤡᤴᤗᤥ॥

᥉᥇ “ᤐᤗᤡᤛ᤻ᤋᤡᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤔᤏᤠᤛᤣ.

ᤂᤧᤏᤡ᤹ ᤁᤢᤓᤠ᤹ᤖᤧ ᤗᤠᤃᤡ ᤀᤢ᤺ᤰᤁᤠᤱ ᤀᤢ᤺ᤰᤁᤠᤱ ᤜᤠᤒᤧᤶᤔᤧ᤹ᤀᤥ᥄

ᤂᤧᤏᤡ᤹ ᤁᤧᤖᤧᤰ ᤁᤡᤛᤠᤶᤔᤧ᤹ ᤕᤰᤂᤠᤶᤔᤧ᤹ᤀᤥ᥄

ᤌᤥ ᤌᤠᤱᤃᤧᤳ ᤐᤡᤛᤠᤱᤗᤠᤶ ᤗᤳᤇᤠ ᤁᤡᤵᤔᤠ ᤁᤧᤄᤢᤒᤠ ᤔᤡ᤺ᤰᤂᤢᤎᤡᤰ ᤕᤢᤖ ᤐᤳᤗᤥ.

ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤧᤏᤡ᤹ ᤁᤧᤖᤧᤰ

ᤌᤰᤛᤢᤒᤠᤜᤠ᤹ᤀᤥ ᤗᤳᤇᤠᤀᤠᤱ ᤁᤧᤃᤡᤒᤠ ᤁᤧᤕᤱᤒᤠ ᤔᤧᤜᤥ᤺ᤵᤗᤥ॥

᥉᥈ “ᤜᤧᤰᤁᤣ᤺ᤸᤗᤧ ᤂᤧᤴ ᤛᤢᤘᤠᤱᤅᤥᤒᤠ ᤜᤠᤱᤗᤠᤀᤡᤱᤒᤠᤜᤠ᤹

ᤀᤠᤏᤡ᤹ ᤌᤣ ᤏᤢᤃᤵ ᤐᤡᤔᤠᤛᤡᤒᤣ᥅

‘ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤌᤢᤶᤎᤢᤶᤒᤠ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤴ ᤕᤠᤱᤃᤧᤛᤠ᤹ᤒᤠ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ

ᤂᤧ᤹ᤕᤥ ᤛᤧ᤺ᤵᤛᤡᤱᤔᤠ ᤔᤧᤄᤥᤛᤢᤖᤥ॥’”

ᤔᤥᤀᤠᤒ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ

᥇᥋

ᤔᤥᤀᤠᤒ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ-

ᤌᤡᤰ ᤛᤧᤴᤍᤡᤰᤗᤧᤛᤠ ᤀᤠᤖ ᤕᤧᤰᤕᤰᤁᤡᤴ

ᤔᤢᤖᤧ᤺ᤰ ᤂᤠᤖᤧ᤺ᤰ ᤏᤢ ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤖᤥ᥄

ᤌᤡᤰ ᤛᤧᤴᤍᤡᤰᤗᤧᤛᤠ ᤁᤡᤖ ᤐᤠᤱᤈᤢᤶᤔᤡᤴ ᤆᤡᤈᤡ ᤂᤰᤂᤰ

ᤐᤥ᤺ᤰᤂᤧ ᤜᤧᤰᤁᤩᤠᤱ ᤔᤧᤃᤧᤖᤥ॥

᥈ ᤍᤡᤒᤥᤏ ᤁᤧᤕᤢᤱᤒᤠ ᤁᤧᤔᤏᤠᤜᤠ᤹ ᤔᤣᤖᤡᤱ ᤌᤰᤔᤠᤖᤧ ᤗᤠᤃᤡ

ᤁᤣ᤺ᤶᤒᤠ ᤁᤥ᤺ᤰᤔᤠᤜᤠ᤹ᤀᤥ ᤁᤧᤏᤧᤒᤠ ᤂᤢᤴᤇᤡ᤹ ᤔᤠᤱᤜᤡᤶᤔᤥ ᤌᤥ ᤔᤧᤒᤣᤖᤥ.

ᤏᤣᤒᤥ ᤏᤢ ᤔᤣᤍᤒᤠ ᤕᤧᤰᤕᤰ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤗᤠᤃᤡ

ᤔᤥᤀᤠᤒ ᤁᤧᤕᤢᤱᤒᤠᤜᤠ᤹ ᤀᤢ᤺ᤰᤁᤠᤱ ᤀᤢ᤺ᤰ ᤔᤧᤜᤠ᤺ᤵᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤁᤧᤖᤧᤰ ᤔᤧᤏ᤺ᤰᤂᤢᤀᤠᤱ ᤔᤧᤘᤠ᤹ᤖᤥ

ᤂᤧᤒᤩᤠᤱ ᤂᤢᤴᤇᤡ᤹ ᤔᤢᤎᤥ᤹ᤜᤠ᤹ ᤂᤰᤐᤧᤳ ᤗᤡᤃᤥ᤹

ᤔᤧᤄᤰᤋᤢ ᤔᤧᤍᤣᤛᤢᤀᤠᤱ ᤔᤧᤘᤠ᤹ᤖᤥ॥

᥉ ᤔᤠᤖᤠᤶᤜᤠ᤹ᤀᤥ ᤂᤧᤱᤜᤠ᤹ ᤋᤠᤰᤔᤧᤃᤴᤏᤠᤱ

ᤔᤧᤘᤠ᤹ᤀᤡᤸᤗᤧ ᤛᤠᤃᤡ ᤋᤣ᤺ᤳ ᤔᤧᤈᤠᤰᤂᤢᤖᤥ॥

ᤂᤧᤱᤜᤠ᤹ ᤜᤡᤶᤜᤠ᤹ᤀᤥᤒᤠ ᤁᤦᤛᤡᤜᤠ᤹ᤀᤥ ᤏᤢ ᤗᤠᤶᤍᤥᤜᤠ᤹ᤀᤥ

ᤔᤧᤜᤠ᤺ᤵᤗ ᤔᤣᤖᤡᤱ ᤔᤧᤎᤰᤗ ᤗᤧᤶᤒᤧᤳ ᤗᤧᤶᤒᤧᤳ ᤔᤧᤏᤧᤖᤥ॥

᥊ ᤜᤣᤛ᤻ᤒᤥᤏ ᤏᤢ ᤀᤣᤗᤠᤒᤠ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ

ᤀᤢ᤺ᤰᤁᤠᤱ ᤀᤢ᤺ᤰᤁᤠᤱ ᤔᤧᤜᤠ᤺ᤵᤗᤥ॥

ᤂᤧᤱᤜᤠ᤹ ᤔᤧᤜᤠ᤺ᤵᤐᤠ ᤀᤡᤰᤗᤠ᤺ᤴ ᤕᤜᤛᤠ ᤌᤠᤖᤡᤰᤁᤣ ᤂᤧᤶᤍᤧᤳᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤔᤥᤀᤠᤒ ᤁᤧᤕᤢᤱᤒᤠ ᤑᤧᤈᤢᤶᤓᤧᤕᤠ

ᤁᤧᤜᤣᤒᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤜᤠ᤺ᤵᤗᤥ.

ᤜᤧᤰᤁᤩᤠᤱ ᤌᤡᤰ ᤛᤧᤴᤍᤡᤰᤗᤧᤛᤠ ᤂᤧᤱᤜᤠ᤹

ᤂᤢᤴᤇᤡ᤹ ᤛᤠᤶᤔᤡᤰᤗᤧ ᤗᤧᤖᤢᤛᤡᤖᤥ॥

᥋ ᤔᤥᤀᤠᤒᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤜᤠ᤺ᤵᤗᤥ.

ᤌᤣᤀᤠᤱᤓᤧᤸᤗᤧ ᤁᤴ ᤔᤥᤀᤠᤒ ᤁᤧᤕᤢᤱᤒᤠ ᤀᤵᤔᤡᤒᤠᤜᤠ᤹

ᤛᤥᤀᤖ ᤌᤠᤖᤡᤰ ᤏᤢ ᤀᤣᤃ᤻ᤗᤋ-ᤛᤗᤡᤛᤡᤕᤠ

ᤌᤠᤖᤡᤰᤁᤣ ᤔᤧᤄᤧᤳᤇᤡᤱᤅᤠᤱ ᤔᤧᤒᤣ᤺ᤰᤗᤥ॥

ᤗᤢᤜᤡᤋᤒᤠ ᤌᤠᤶᤔᤠᤱᤒᤠ ᤗᤠᤶᤔᤥ ᤂᤧᤱᤜᤠ᤹ ᤔᤧᤜᤠ᤺ᤵᤗ ᤔᤧᤎᤥ᤺ᤰᤛᤡᤱᤗᤥ

ᤜᤧᤰᤁᤩᤠᤱ ᤜᤥᤖᤥᤏᤤᤔᤒᤠ ᤗᤠᤶᤔᤥ ᤂᤧᤱᤜᤠ᤹ᤖᤧ

ᤀᤠᤒᤠᤅᤣ ᤂᤢᤴᤇᤡ᤹ ᤔᤧᤰᤔᤠ ᤛᤡᤔᤧᤴᤗᤧ ᤁᤢᤕᤠ᤺ᤶᤒᤣ᤹ᤀᤥ ᤔᤣᤖᤡᤱ ᤔᤧᤎᤰᤗᤥ॥

᥌ ᤏᤡᤔᤪᤡᤔᤀᤥᤒᤠ ᤂᤖ᤺ᤰᤘᤠ᤺ᤴ ᤆᤵᤐᤪᤧᤰ ᤆᤵᤋᤢᤖᤥ.

ᤜᤧᤰᤁᤩᤠᤱ ᤕᤠ᤺ᤴᤛᤢᤱᤜᤠ᤹ ᤀᤡᤖᤧᤔᤧᤖᤥ॥

ᤐᤥ᤺ᤰᤗᤠ-ᤛᤡᤱᤒᤢᤱ ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤖᤥ.

ᤗᤣ᤺ᤳᤋᤠᤱᤒᤠ ᤔᤧᤵᤔᤏᤠᤒᤠ ᤌᤣᤀᤠᤱ ᤜᤥ᤺ᤵᤗᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤔᤧᤄᤥᤛᤢᤒᤠ ᤕᤠᤱᤛᤠ ᤁᤢᤴᤎᤣ᤺ᤴ ᤏᤢ

ᤂᤧᤱᤜᤠ᤹ᤖᤧ ᤔᤧᤗᤢᤵᤛᤢᤒᤠ ᤕᤠᤱᤛᤠ ᤁᤢᤴᤎᤣ᤺ᤴ ᤔᤧᤕᤠᤱᤛᤡᤱᤅᤠᤱ

ᤐᤡᤐᤥᤖ ᤐᤥ᤺ᤰᤗᤠ ᤁᤧᤏᤧᤒᤠ ᤂᤖ᤺ᤰᤘᤠ ᤏᤠᤎᤠ᤺ᤶᤒᤡ ᤔᤧᤍᤣ᤹ᤖᤢᤖᤥ॥

᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤜᤠ᤺ᤵᤐᤠ ᤀᤡᤰᤗᤠ᤺ᤴ

ᤔᤥᤀᤠᤒ ᤗᤠᤈᤣ᤹ᤒᤠ ᤀᤡ᤺ᤴᤍᤥᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤔᤧᤄᤧᤵᤛᤢᤖᤥ॥

ᤂᤧᤱᤜᤠ᤹ ᤔᤣᤖᤡᤱ ᤔᤧᤎᤰᤐᤠ ᤜᤠ᤺ᤶᤗᤠᤰᤘᤠ᤺ᤴ

ᤀᤣᤃ᤻ᤗᤤᤔ ᤌᤠᤖᤡᤰ ᤏᤢ ᤂᤧᤱᤜᤠ᤹ ᤏᤡᤱᤛᤠᤶ ᤔᤧᤈᤥ᤺ᤰᤐᤠ ᤐᤠ᤺ᤴᤏᤡᤴ

ᤒᤣᤀᤖ-ᤀᤣᤗᤡᤔ ᤌᤠᤖᤡᤰᤁᤣ ᤁᤧᤖᤧᤀᤠᤱ ᤘᤠ᤹ᤖᤥ॥

᥏ ᤍᤡᤒᤥᤏᤒᤠ ᤂᤖ᤺ᤰᤘᤠ ᤘᤜ᤺ᤱᤅᤡᤴ ᤔᤠᤰᤂᤡᤸᤗᤧ ᤋᤡᤶᤛᤧᤀᤠᤱ ᤏᤧᤖᤥ.

ᤁᤖ ᤀᤠᤱᤃᤠ᤹ ᤂᤧᤴᤏᤢ᤺ᤸᤗᤧᤀᤠᤱ ᤁᤧᤛᤠᤰᤐᤠ

ᤋᤢᤰᤂᤣ ᤗᤠᤰᤂᤣᤜᤠ᤹ ᤍᤡᤒᤥᤏ ᤕᤧᤰᤕᤰᤁᤥ ᤋᤠᤖᤢᤱᤗᤥ॥

ᤔᤥᤀᤠᤒᤒᤠ ᤘᤧᤵᤔᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ

ᤂᤧᤒᤩᤠᤱ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹ᤖᤧ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤛᤶᤎᤠᤱ ᤀᤠᤱᤃᤠ᤹ ᤗᤳᤇᤠ ᤁᤣᤒᤠᤎᤡᤰ ᤐᤠᤱᤄᤢᤱᤗᤥ॥

ᤔᤥᤀᤠᤒ ᤗᤠᤈᤣ᤹ᤀᤥ ᤔᤧᤰᤔᤠ ᤛᤡᤔᤠ ᤋᤠ᤹᤺

᥇᥌

ᤛᤣᤗᤠ ᤕᤧᤰᤕᤰᤗᤠᤶ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ

ᤏᤠᤎᤠ᤺ᤶᤒᤡᤒᤠ ᤗᤠᤈᤣ᤹ᤀᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤸᤗᤧ ᤁᤢᤗᤠᤃᤡ

ᤏᤢᤔᤠᤛᤢᤰᤔᤠ ᤛᤡᤕᤥᤏᤀᤥ ᤌᤢ᤺ᤶᤒᤠᤜᤠ᤹ ᤔᤡᤰᤋᤥ᤺ᤰ ᤜᤠᤅᤠᤶᤍᤣᤛᤠᤶᤛᤧ᤹ᤀᤥ॥

᥈ ᤐᤢᤜᤠ᤹ ᤂᤢᤴᤇᤡ᤹ ᤜᤠᤵᤜᤠ᤹ᤀᤥᤗᤠᤶ ᤑᤱᤔᤠᤍᤣᤔᤠᤛᤡᤀᤠᤱ

ᤏᤠᤏᤢ ᤁᤳᤏᤠ ᤔᤧᤒᤧᤀᤠᤱ ᤔᤧᤘᤠ᤹ᤒᤠ ᤁᤢᤀᤡᤛᤡ᤺ᤰ

ᤔᤥᤀᤠᤒᤒᤠ ᤔᤧᤴᤇᤢᤔᤠᤜᤠ᤹ ᤀᤖᤏᤥᤏ ᤘᤜ᤺ᤱᤅᤡᤸᤗᤧ

ᤁᤢᤕᤠ ᤁᤢᤕᤠ ᤏᤠᤏᤢ ᤁᤳᤏᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥉ ᤂᤧᤱᤜᤠ᤹ᤖᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡᤖᤥ.

“ᤀᤠᤏᤡᤃᤧ ᤌᤣ ᤆᤥᤃᤢᤶᤒᤧᤒᤠᤒᤣ᥅ ᤀᤠᤏᤡᤃᤧ ᤕᤠᤵᤔᤡ ᤀᤠᤔᤧᤳᤋᤧ᤹ᤀᤥ॥

ᤗᤧᤴᤍᤡᤰ ᤏᤠᤶᤛᤧ᤺ᤰᤁᤡᤸᤗᤧ ᤛᤡᤱᤒᤢᤱᤅᤡᤸᤗᤧ ᤁᤢᤛᤡᤃᤠᤱ

ᤛᤢᤛᤢ ᤁᤧᤗ᤹ᤒᤠ ᤏᤠᤶᤈᤡ᤺ᤰᤂᤥ᤹ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤀᤠᤀᤡ᤺ᤵᤋᤧ᤹ᤀᤥ॥

ᤜᤧᤰᤁᤣᤗ᤹ᤖᤡᤰ ᤂᤧᤏᤡ᤹ ᤁᤧᤀᤡ᤺ᤵᤋᤢᤶᤒᤠ ᤏᤠᤶᤀᤡ᤺ᤰᤂᤱᤅᤥ

ᤀᤠᤏᤡᤃᤧ ᤀᤡ᤺ᤶᤛᤡᤱᤔᤠ ᤂᤥᤛᤢᤶᤒᤧᤖᤖᤥ॥

ᤀᤠᤏᤡᤃᤧ ᤘᤧᤵᤔᤡᤒᤠᤛᤡᤃᤧ. ᤜᤠ᤺ᤳᤗᤧᤀᤠᤱ ᤔᤧᤄᤥᤛᤡᤃᤧᤴᤒᤠᤍᤧᤴᤏᤥ ᤀᤠᤈᤡᤰᤂᤧ᤹ᤀᤥ॥

᥊ ᤔᤥᤀᤠᤒᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤔᤏᤠᤜᤠ᤹ ᤂᤧᤏᤧ᤹ᤏᤢ ᤔᤧᤕᤢᤱᤗᤖᤥ.

ᤀᤠᤔᤧᤱᤔᤧᤱᤒᤠ ᤔᤏᤠᤜᤠ᤹ᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤂᤧᤏᤡ᤹ ᤗᤳᤇᤠ ᤛᤧ᤺ᤵᤛᤡᤱᤔᤠᤍᤧᤴ ᤐᤥ᤺ᤰᤂᤧ ᤀᤠᤒᤡᤖᤧ᤹ᤀᤥ॥”

ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠ ᤔᤏᤠᤜᤠ᤹ ᤀᤠᤸᤗ ᤜᤠᤖᤠᤀᤣ

ᤔᤧᤔᤧᤰᤁᤠᤱ ᤋᤢᤰᤂᤣ ᤛᤡᤔᤠ ᤔᤧᤰᤔᤠ ᤔᤧᤒᤥ᤺ᤱᤏᤧᤴᤗᤥ.

ᤕᤠᤵᤔᤡ ᤏᤡᤱᤄᤢᤶ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤗᤠᤈᤣ᤹ᤗᤠᤶ ᤔᤧᤔᤠ ᤔᤧᤒᤣ᤺ᤰᤗᤥ॥

᥋ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤍᤠᤀᤢᤍᤖᤧ

ᤁᤢᤜᤡᤶᤛᤕᤱᤅᤥᤗᤠᤶ ᤗᤳᤇᤠ ᤔᤏᤠᤎᤡᤰ ᤜᤠᤱ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤴ ᤜᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤱ

ᤆᤰᤔᤧᤸᤗ᤹ᤀᤣ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ

ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤣᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ॥

ᤁᤢᤍᤥ᤺ᤵᤔᤠ ᤕᤠ᤺ᤶᤒᤰᤜᤠ᤹ ᤂᤧᤸᤗᤧ ᤂᤡᤔᤥ ᤆᤥᤃᤢᤍᤣᤛᤢᤖᤥ

ᤂᤧᤶᤒᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤐᤥ᤺ᤱᤗ ᤕᤠ᤺ᤴᤍᤢᤖᤥ॥

ᤔᤥᤀᤠᤒ ᤁᤧᤕᤢᤱᤒᤠ ᤔᤏᤠᤜᤠ᤹ ᤕᤶᤒᤠ ᤔᤧᤗᤧᤱᤛᤡᤱ

᥌ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤔᤥᤀᤠᤒᤒᤠ ᤔᤏᤠᤜᤠ᤹ ᤕᤶᤒᤠ ᤔᤧᤗᤧᤱᤛᤡᤱ ᤁᤧᤗ᤹ᤒᤧᤴ ᤂᤧᤵᤛᤢᤶᤒᤧᤀᤠᤱ ᤘᤠ᤹ᤖᤥ.

ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤀᤠᤱᤍᤡᤱ ᤔᤧᤗ᤹ᤀᤠᤱ ᤗᤠᤱᤔᤧᤄᤣ᤺ᤰᤗᤥ.

ᤁᤖᤛᤠᤱ ᤂᤧᤱᤜᤠ᤹ ᤌᤣᤏᤠᤎᤣᤖᤰ ᤕᤶᤒᤠ ᤔᤧᤗᤧᤱᤛᤡᤱᤅᤠᤱ ᤔᤧᤘᤠ᤹ᤖᤥ॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤔᤥᤀᤠᤒᤡᤜᤠ᤹ ᤔᤣᤖᤡᤱ ᤔᤧᤎᤰᤗᤥ.

ᤂᤧᤱᤜᤠ᤹ ᤛᤥᤛᤥᤖᤡᤰ ᤗᤳᤇᤠ ᤔᤧᤒᤥ᤺ᤱᤅᤠᤱ

ᤔᤥᤀᤠᤒᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤧᤜᤠ᤺ᤵ ᤔᤧᤈᤡ᤺ᤱᤗᤥ॥

ᤁᤡᤖ-ᤜᤖᤣᤛᤣᤋᤀᤥ ᤔᤧᤈᤒᤠ ᤁᤢᤈᤠ ᤁᤧᤏᤢ᤹ᤒᤠ ᤁᤢᤜᤣᤍᤩᤠ᤹

ᤆᤧᤸᤗᤧᤰᤛᤣᤴ ᤏᤢ ᤘᤣ᤹ ᤁᤢᤈᤠᤜᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤔᤧᤜᤠ᤺ᤵᤗᤥ॥

᥎ ᤜᤧᤛ᤻ᤒᤥᤏᤒᤠ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹ ᤏᤢ

ᤛᤡᤒ᤻ᤔᤠᤒᤠ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱᤜᤠ᤹ᤀᤠᤱ ᤀᤡᤗᤧᤶᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤜᤠᤱᤛ᤻ᤔᤠ

ᤕᤢᤰᤛᤠᤒᤠᤜᤠ᤹ᤖᤧ ᤂᤧᤴ ᤏᤢ᤺ᤒ᤻ᤏᤢᤒᤠ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤜᤠ᤹

ᤗᤠᤱᤅᤡᤸᤗᤧ ᤆᤡᤖᤠᤰ ᤆᤡᤖᤠᤰ ᤔᤧᤗᤠ᤺ᤰᤋᤢᤀᤠᤱ ᤏᤧᤛ᤻ᤛᤧᤖᤥ॥

ᤂᤧᤴ ᤆᤧᤸᤗᤧᤰᤛᤣᤸᤗᤧ ᤁᤢᤍᤠᤵᤜᤠ᤹ ᤋᤃᤡᤃ

ᤕᤠᤈᤣᤖ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧᤖᤥ.

ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ

ᤌᤠᤖᤡᤰᤁᤣ ᤋᤠᤒᤧᤀᤠᤱ ᤏᤧᤛ᤻ᤛᤧᤖᤥ॥

ᤂᤧᤸᤗᤧ ᤁᤢᤈ᤺ᤰᤁᤡᤴ ᤁᤧᤖᤧᤰ ᤐᤡᤛᤠᤱ ᤛᤧᤖᤧᤀᤠᤱ

ᤕᤢᤶᤗᤠ᤺ᤱ ᤘᤖ᤺ᤱ ᤏᤠᤎᤠ᤺ᤶᤒᤡ ᤌᤠᤖᤡᤰ ᤁᤧᤖᤧᤀᤠᤱ ᤏᤧᤛ᤻ᤛᤧᤖᤥ॥

᥏ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤛᤡᤒ᤻ᤔᤠᤒᤠ ᤆᤧᤸᤗᤧᤰᤛᤣ᤹ ᤀᤡᤰᤁᤧᤸᤗᤧ

ᤁᤢᤗᤠᤃᤡ ᤕᤠᤈᤣᤖᤧᤴ ᤜᤠ᤺ᤵᤐᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤜᤠ᤺ᤵᤀᤧᤖᤥ॥

ᤜᤣᤛᤒᤥᤏ ᤏᤢ ᤀᤣᤗᤠᤗᤧ ᤗᤠᤃᤡ ᤀᤠᤱᤃᤠ᤹ ᤀᤠᤔᤡᤰᤘᤠ ᤋᤧᤖᤧᤖᤧ ᤌᤠᤵᤗᤥ᥄

ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ ᤔᤧᤛ᤺ᤳᤗ ᤁᤧᤕᤠ᤺ᤶᤒᤠ ᤆᤠ ᤛᤢᤶᤔᤠ ᤕᤧᤶ ᤜᤥ᤺ᤵᤗᤥ॥

᥇᥆ ᤀᤠᤸᤗ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛ᤺ᤵᤔᤠ ᤏᤢ ᤀᤣ᤺ᤵᤔᤧᤴ ᤐᤣᤖᤥ.

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤜᤠ᤺ᤳᤋᤠᤱ

ᤛᤠᤶᤔᤧᤗᤥᤏᤧᤴᤗᤥ. ᤜᤠ᤺ᤳᤋᤠᤱ ᤔᤧᤀ᤺ᤰᤏᤧᤴᤗᤥ॥

ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤜᤠ᤺ᤳᤗᤧᤀᤠᤱ

ᤆᤧᤸᤗᤧᤰᤛᤣᤴ ᤔᤧᤀᤣ᤺ᤵᤛᤢᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛ᤺ᤵᤔᤠ ᤀᤡᤰᤗᤠ᤺ᤴ

ᤀᤠᤱᤃᤠ᤹ ᤛᤠᤰᤋᤢᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤖᤥ॥

᥇᥇ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤔᤥᤀᤠᤒᤖᤧ ᤁᤢᤗᤠᤃᤡ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤴ ᤁᤡᤖ-ᤜᤖᤣᤛᤣᤋᤖᤧ

ᤁᤢᤗᤠᤃᤡ ᤀᤴᤔᤣ ᤂᤡᤱᤔᤏᤠᤒᤠ ᤋᤢᤱᤏᤠ᤺ᤴ ᤜᤧᤰᤁᤣ

ᤜᤠ᤺ᤵᤗ ᤜᤠ᤺ᤵᤗ ᤔᤣᤖᤡᤱ ᤌᤰᤗᤥ॥

᥇᥈ ᤔᤥᤀᤠᤒ ᤁᤧᤕᤢᤱᤒᤠ ᤔᤏᤠᤜᤠ᤹ ᤐᤏᤠ ᤔᤧᤏᤠᤖ ᤁᤣ᤺ᤶᤒᤠ

ᤁᤥ᤺ᤰᤔᤠᤸᤗᤧ ᤁᤢᤈᤱᤜᤠ᤹ᤀᤥ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤳᤇᤧ ᤔᤧᤒᤣ᤺ᤰᤗᤥ॥

ᤏᤠᤘᤠᤀᤡᤳᤗᤠ ᤕᤢᤰᤏᤠᤍᤧᤴᤏᤥ ᤐᤣᤗᤡ ᤑᤠᤰᤛᤧ ᤁᤧᤒᤣ᤺ᤰᤐᤠᤜᤠ᤹ᤖᤧ

ᤌᤣᤀᤠᤱ ᤁᤢᤓᤠ᤹ ᤔᤧᤱᤄᤥᤛᤢᤴᤗᤥ॥

᥇᥉ ᤁᤧᤒᤣ᤺ᤰᤐᤠ ᤕᤧᤶᤔᤥ ᤋᤃᤡᤛᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤏᤡᤴ ᤔᤥᤀᤠᤒᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤀᤠᤱ ᤘᤕᤧ॥

᥇᥊ ᤁᤖ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤋᤱᤒᤣ᤹ ᤛᤢᤶᤛᤡ ᤗᤧᤵ ᤁᤧᤳᤋᤡᤸᤗᤧᤛᤠ ᤔᤥᤀᤠᤒ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣ᤺ᤴ ᤜᤍ᤹ ᤔᤧᤰ. ᤜᤧᤰᤁᤩᤠᤱ ᤁ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤔᤧᤴᤎᤢᤶᤔᤏᤠᤒᤠ ᤔᤧᤒᤥ᤺ᤱᤅᤠᤱ ᤆᤒᤧ᤺ᤳᤇᤡᤰᤗᤰ ᤔᤧᤜᤡᤱ ᤔᤧᤕᤠ᤺ᤰᤗᤥ॥”

ᤀᤡᤛᤪᤠᤀᤡᤗ ᤗᤠᤈᤣ᤹ ᤏᤢ ᤍᤔᤛ᤻ᤁᤛ ᤕᤧᤰᤕᤰᤁᤥ ᤂᤢᤶᤍᤡᤱ

᥇᥍

ᤍᤔᤛ᤻ᤁᤛᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ- ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ-

“ᤍᤔᤛᤁᤛ ᤕᤧᤰᤕᤰᤁᤡᤴ ᤀᤠᤸᤗ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤁᤧᤎᤢᤵᤐᤠ ᤁᤧᤗᤢ᤺ᤶᤒᤠ ᤜᤡᤶᤜᤠ᤹ᤖᤧ ᤁᤢᤕᤰᤜᤠ᤹ ᤗᤢᤶᤛᤡᤱᤗᤥ॥

᥈ ᤀᤖᤥᤀᤣᤖᤒᤠ ᤕᤧᤰᤕᤰᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤏᤢ ᤆᤡᤈᤡ ᤂᤰᤂᤰ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤔᤠᤖᤠᤶᤜᤠ᤹ᤀᤥ ᤔᤧᤸᤗᤢᤰ ᤔᤧ᤺ᤴᤍᤠ

ᤆᤠᤔᤧᤖᤠᤶᤔᤠᤱ ᤔᤧᤀᤡᤶᤔᤠᤱ ᤔᤧᤏᤧᤖᤥ.

ᤂᤧ᤹ᤕᤥ ᤔᤧᤸᤗᤢᤰᤜᤠ᤹ ᤁᤧᤏᤠ᤺ᤵᤐᤠ ᤁᤧᤍᤣᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥉ ᤗᤢᤱᤎᤠᤰᤁᤡᤸᤗᤧ ᤁᤒᤪᤡᤱ ᤔᤧᤃᤒᤢᤒᤠ ᤀᤡᤛᤪᤠᤀᤡᤗᤒᤠ

ᤕᤧ᤺ᤰᤕᤰᤜᤠ᤹ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤍᤔᤛ᤻ᤁᤛᤒᤠ ᤜᤠᤱᤕᤢᤰ ᤆᤥ᤺ᤰᤔᤠ ᤔᤢᤰᤛᤠᤶᤔᤡᤴ ᤔᤧᤰᤗᤥ॥

ᤛᤡᤖᤡᤕᤠᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤀᤡᤱᤏᤠᤶᤔᤡᤴ

ᤀᤡᤛᤪᤠᤀᤡᤗᤖᤧ ᤁᤧᤒᤣ᤺ᤰᤐᤠ ᤁᤢᤀᤡᤱᤏᤠᤶ ᤁᤢᤀᤡᤛᤡ᤺ᤰ ᤐᤥ᤺ᤱ ᤑᤠ᤹ᤀᤠᤱ

ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤂᤧᤴ ᤕᤧᤴᤏᤥ ᤕᤠᤁᤢᤒᤖᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤔᤠᤒᤣ᤺ᤰᤗᤥ.

ᤜᤧᤰᤁᤩᤠᤱ ᤕᤠᤱᤛᤠ ᤁᤢᤴᤎᤣ᤺ᤸᤗᤧ ᤁᤢᤗᤧᤰᤘᤠ ᤕᤠᤱᤛᤠ᤹ᤔᤠ ᤐᤥ᤺ᤱᤗᤥ॥

᥋ ᤁᤧᤍᤢᤶᤒᤠᤀᤠᤱ ᤁᤧᤏᤧᤒᤠ ᤁᤢᤈᤠ᤺ᤴ ᤆᤠ ᤁᤧᤛᤢᤶᤒᤧᤸᤗᤧ ᤛᤢᤵᤛᤢᤒᤠ ᤜᤧᤰᤁᤣ.

ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤜᤢᤰᤁᤡᤸᤗᤧ ᤁᤧᤍᤢᤶᤒᤠ ᤆᤠ᤺ᤴ ᤜᤧᤃᤢᤒᤠ ᤜᤧᤰᤁᤣ.

ᤖᤐᤠᤀᤡᤒᤠ ᤏᤧᤏᤧᤒᤠ ᤀᤡᤰᤋᤠᤵᤐᤥ ᤗᤳᤇᤠ ᤔᤏᤠᤎᤡᤰᤗᤧ ᤁᤧᤔᤠᤒᤠ ᤁᤧᤕᤠ᤺ᤰᤐᤠ

ᤁᤢᤈᤠᤜᤠ᤹ ᤁᤥ᤺ᤳᤋᤢᤒᤠ ᤜᤧᤰᤁᤣ ᤀᤡᤛᤪᤠᤀᤡᤗᤧᤴ ᤐᤥ᤺ᤱᤗᤥ॥

᥌ ᤜᤧᤰᤁᤣᤛᤠᤱ ᤗᤳᤇᤠ ᤆᤤᤋᤢᤴ ᤛᤡᤱᤒᤢᤱᤅᤡᤸᤗᤧ ᤁᤢᤈᤠ᤹ᤜᤠ᤹

ᤋᤢᤵᤔᤠᤀᤠᤱ ᤆᤧ᤹ᤈᤧ᤺ᤳ ᤁᤢᤈᤠ᤹ ᤐᤵᤐᤠ ᤁᤢᤀᤡᤛᤡ᤺ᤰ.

ᤂᤧ᤹ᤕᤥ ᤁᤢᤓᤠ ᤁᤢᤈᤠ᤹ᤜᤠ᤹ ᤐᤳᤕᤠ᤺ᤰᤗᤥ-

ᤌᤥ᤺ᤛ᤻ᤔᤠ ᤁᤢᤒᤥᤖᤠ᤺ᤰᤁᤥ ᤁᤢᤈᤠ᤹ ᤏᤧᤳᤇᤡ ᤛᤢᤶᤛᤡ ᤏᤢ

ᤁᤢᤈᤠ᤹ ᤁᤧᤎᤥ᤺ᤰᤐᤠ ᤁᤢᤒᤥᤖᤠ᤺ᤰᤁᤥ ᤁᤢᤈᤠ᤹

ᤗᤡᤛᤡ ᤅᤠᤛᤡ ᤐᤵᤐᤠ ᤜᤧᤰᤁᤣ ᤀᤡᤛᤪᤠᤀᤡᤗᤧᤴ ᤐᤥ᤺ᤱᤗᤥ.”

ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

᥍ ᤜᤧᤰᤁᤩᤠᤱ ᤂᤧᤴ ᤁᤢᤏᤢᤵᤔᤠ ᤕᤧᤴᤏᤥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹

ᤏᤠᤘᤠᤃᤧᤴ ᤆᤀᤡ᤺ᤳᤍᤠᤱᤒᤠᤴ ᤀᤥᤔᤧᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤥ ᤛᤢᤖᤡ᤺ᤳ ᤗᤠ᤺ᤳᤗ ᤌᤠᤖᤡᤰ

ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤔᤧᤔᤧᤳᤋᤢᤖᤥ॥

᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤜᤢᤰᤁᤡᤸᤗᤧ

ᤔᤧᤈᤥᤃᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤀᤥᤔᤧᤶᤔᤧᤳᤋᤢᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤜᤢᤰᤆᤥ᤺ᤸᤗᤧ

ᤔᤧᤈᤥᤃᤢᤛᤡᤒᤠ ᤀᤛᤣᤖᤠ ᤔᤠᤱᤅᤡᤸᤗᤧᤴ ᤛᤡᤳᤗᤠᤱᤜᤠ᤹ ᤏᤢ

ᤛᤢᤰᤐᤠ ᤜᤠ᤺ᤶᤔᤠᤍᤧᤴᤜᤠ᤹ ᤀᤥᤔᤧᤶᤔᤧᤳᤋᤢᤴᤗᤥ॥

᥏ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤗᤠᤶ ᤜᤡᤒ᤻ᤒᤡ ᤏᤢ ᤀᤔᤥᤖᤡᤜᤠ᤹ ᤔᤧᤄᤧᤳᤇᤡᤱᤅᤡᤸᤗᤧ ᤔᤧᤗᤧᤖᤢᤎᤒᤠ ᤕᤧᤰᤕᤰᤜᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤴ ᤕᤧᤴᤏᤡᤴ ᤋᤠ᤺ᤸᤗᤧ ᤗᤢᤱᤎᤠᤰ ᤔᤧᤛᤧᤳᤋᤢᤀᤠᤱ ᤔᤧᤛᤧ᤺ᤵᤋᤢᤒᤠ ᤕᤧᤰᤕᤰᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤱ᤹॥

᥇᥆ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤧᤏᤡ᤹ ᤁᤧᤛᤧ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤂᤧᤏᤡ᤹ ᤏᤡᤱᤘᤠ᤹ ᤁᤧᤔᤢ᤺ᤳᤇᤢᤶᤔᤠᤱ ᤁᤧᤘᤕᤡᤖᤥ.

ᤜᤧᤰᤁᤩᤠᤱ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ ᤛᤧ᤺ᤵᤛᤡᤱᤔᤠᤍᤧᤴ ᤏᤢ

ᤂᤧᤏᤡ᤹ ᤜᤠᤱᤕᤰᤁᤡᤴ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴᤗᤥ॥

ᤁᤸᤗᤧᤆᤥᤃᤢᤸᤗᤧ. ᤂᤧᤏᤡ᤹ ᤛᤠ᤹ᤖᤡᤰ ᤏᤢᤒᤠ ᤑᤢᤱᤜᤠ᤹ ᤁᤧᤗᤣ᤺ᤳᤋᤢᤶᤗᤥ

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤗᤠᤶ ᤁᤧᤍᤠᤖᤢᤶᤒᤠ

ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱᤜᤠ᤹ ᤁᤧᤗᤣ᤺ᤳᤋᤢᤶᤗᤥ.

᥇᥇ ᤜᤧᤰᤁᤩᤠᤱ ᤁᤧᤗᤣ᤺ᤳᤋᤢᤶᤒᤠ ᤕᤧᤴᤏᤥ ᤂᤧᤏᤡ᤹

ᤂᤧᤴ ᤑᤢᤱᤜᤠ᤹ ᤐᤥᤖ ᤁᤧᤕᤠ᤺ᤴᤍᤢᤶᤗᤥ.

ᤂᤧᤶᤒᤩᤠᤱ ᤋᤠᤏᤠᤶ ᤌᤠᤖᤡᤰᤗᤧ ᤂᤧᤴ ᤆᤧᤸᤗᤧᤰᤛᤣᤸᤗᤧ

ᤁᤢᤒᤢᤱᤜᤠ᤹ ᤁᤢᤓᤢᤱᤑᤧᤰᤔᤣᤳ ᤁᤧᤗ᤺ᤶᤒᤠ ᤁᤧᤈᤥᤃᤢᤶᤗᤥ.

ᤜᤧᤰᤁᤣᤛᤠᤱ ᤁᤢᤈᤠ᤹ ᤔᤧᤎᤥ᤺ᤰᤏᤧᤴᤗᤥ

ᤜᤧᤰᤁᤩᤠᤱ ᤕ᤹ᤎᤧᤳᤋᤢ ᤆᤣ᤹ᤖᤢᤀᤠᤱ ᤋᤢᤰᤂᤣ ᤋᤢᤶᤔᤠ ᤕᤧᤴᤗᤰ ᤐᤥ᤺ᤱᤗᤥ॥

ᤏᤡᤱᤔᤡᤜᤠ᤹ ᤜᤠᤖᤡᤔᤧᤍᤠ᤹᤺

᥇᥈ ᤀᤠᤶᤒᤡ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤖᤡᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤀ᤺ᤰ ᤔᤧᤓᤡ᤺ᤰᤐᤠ

ᤜᤕᤱ ᤁᤡᤸᤗᤡᤱᤜᤠ᤹ ᤘᤖ᤺ᤱᤅᤡᤴ ᤛ᤺ᤰᤐᤠ ᤁᤢᤀᤡᤛᤡ᤺ᤰ ᤂᤧᤶᤍᤧᤳᤗᤥ᥄

ᤀᤠᤶᤒᤡ. ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤀ᤺ᤰᤐᤠ ᤀᤡᤰᤗᤠ᤺ᤴ

ᤕᤶᤒ᤻ᤕᤶᤒᤠ ᤘᤜ᤺ᤱᤜᤠ᤹ ᤛ᤺ᤰᤐᤠ ᤁᤢᤀᤡᤛᤡ᤺ᤰ ᤗ᤹ᤖᤥ᥄

᥇᥉ ᤜᤧᤰᤁᤣᤛᤠᤱ ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳᤋᤡᤴ ᤛ᤺ᤰᤐᤠ ᤁᤢᤀᤡᤛᤡ᤺ᤰ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤀ᤺ᤰᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤑᤧ᤺ᤰᤋᤢᤛᤡᤖᤥ.

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤔᤠ᤺ᤱᤄᤠ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ.

ᤂᤧᤒᤩᤠᤱ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤁᤥ᤺ᤰᤔᤠᤀᤥ ᤑᤧᤛᤢ ᤋᤣ᤹ᤖᤢᤒᤠ

ᤆᤠᤛᤡᤵ ᤏᤢ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤠᤶᤔᤡ᤺ᤳ

ᤁᤣᤈᤱᤅᤡᤸᤗᤧ ᤑᤧᤛᤢ ᤋᤣ᤹ᤖᤢᤒᤠ ᤕᤠ᤺ᤴᤛᤢᤱᤜᤠ᤹ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤐᤢᤒᤣᤗᤠᤵᤛᤠ ᤔᤧᤏᤠ᤺ᤳᤋᤢᤛᤡᤖᤥ॥

᥇᥊ ᤕᤢ᤺ᤴᤇᤡᤰᤐᤠ ᤕᤧᤶᤔᤥ ᤂᤧᤱᤜᤠ᤹ᤖᤧ ᤜᤰᤆᤄᤳ ᤁᤡᤔᤠ ᤕᤱᤔᤠ ᤐᤥ᤺ᤱᤗ ᤔᤧᤈᤥᤃᤢᤖᤥ.

ᤁᤖ ᤋᤠᤏᤠᤶᤃ ᤂᤠᤀᤥ᤺ᤵᤔᤠᤏᤢ᤺ᤸᤗᤧ ᤋᤃᤡ ᤂᤧᤱᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ॥

ᤀᤠᤏᤡ᤹ ᤕᤠᤱᤛᤠ ᤁᤢᤴᤎᤣ ᤕᤠᤵᤔᤡ ᤁᤧᤏᤠᤵᤐᤠᤜᤠ᤹ᤖᤧ ᤂᤢᤴᤇᤡ᤹

ᤗᤰᤁᤡᤴᤏᤠᤱ ᤀᤠᤶᤓᤠ ᤜᤧᤰᤋᤱᤒᤠ ᤐᤥ᤺ᤱᤗᤥ.

ᤂᤧᤒᤩᤠᤱ ᤀᤠᤏᤡ᤹ ᤕᤠᤵᤔᤡ ᤁᤧᤏᤠᤵᤐᤠ ᤁᤧᤜᤡᤵᤐᤠᤜᤠ᤹ᤖᤧᤀᤠᤱ

ᤜᤠᤒᤠ ᤜᤧᤰᤋᤱᤒᤠᤀᤣ ᤔᤧᤍᤢᤔᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ ᤗᤠᤈᤣ᤺ᤴ ᤂᤢᤶᤍᤡᤱ ᤐᤡᤖᤢ

᥇᥎

ᤏᤡ᤺ᤱᤄᤢ᤺ᤰᤘᤠᤜᤠ᤹ᤖᤧ ᤔᤧᤎᤡᤶᤛᤢᤒᤠ ᤗᤠᤈᤣ᤺ᤱᤃ. ᤆᤡ᤺ᤳᤋᤧ ᤛᤩᤧᤖᤥ.

ᤁᤢᤛ ᤗᤠᤈᤣ᤹ᤒᤠ ᤕᤱᤄᤱᤜᤠ᤹ᤖᤧ ᤁᤢᤕᤠᤀᤥ ᤂᤧᤴ ᤏᤧᤖᤥ॥

᥈ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤔᤡᤰᤗᤠ᤺ᤸᤗᤧ ᤆᤥ᤺ᤰᤔᤏᤠᤒᤠ

ᤁᤧᤈᤠᤵᤐᤠ ᤂ᤺ᤱᤒᤣᤜᤠ᤹ᤀᤥ ᤜᤠᤱᤗᤠᤀᤡᤱᤒᤠᤜᤠ᤹ ᤔᤧᤒᤠᤱᤄᤢᤛᤡᤖᤥ॥

ᤁᤧᤈᤠᤵᤐᤠ ᤀᤡᤱᤄᤱᤛᤠᤒᤠᤛᤣ. ᤁᤣ᤺ᤶᤒᤠ ᤏᤢ ᤘᤖᤧᤱᤗᤧᤱᤒᤠ

ᤜᤥᤖᤡᤰ ᤁᤧᤒᤵᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤐᤣᤃᤧᤶᤔᤧ᤹ᤀᤥ.

ᤂᤧᤱᤜᤠ᤹ ᤏᤡ᤺ᤳᤋᤠᤱᤒᤠ ᤏᤢ ᤔᤠ᤺ᤱᤄᤠᤒᤠ ᤔᤏᤠᤜᤠ᤹ᤖᤧ ᤔᤧᤃᤡᤖᤢᤛᤡᤖᤥ.

ᤂᤧᤱᤜᤠ᤹ ᤁᤧᤎᤢᤶᤒᤠ ᤏᤢ ᤔᤢᤰᤁᤧᤃᤢᤒᤠ ᤔᤧᤈᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤘᤜ᤺ᤱᤜᤠ᤹ᤖᤧ

ᤁᤢᤗᤰ ᤁᤢᤗᤰᤁᤥ ᤛᤧᤴᤍᤢᤀᤠᤱ ᤏᤧᤖᤥ॥

᥉ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤛᤣ.

ᤂᤧᤏᤡ᤹ᤃ ᤕᤥ᤹ᤒᤠ ᤗᤠᤈᤣ᤹ᤀᤥ ᤁᤧᤕᤢᤅᤡᤖᤥ᥄

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤔᤡᤰᤛᤣ᤺ᤴᤗᤧ ᤗᤠᤃᤡ

ᤗᤳᤇᤠ ᤏᤡᤛᤠᤎᤡᤰ ᤔᤧᤜᤠᤰᤋᤢᤖᤥ.

ᤂᤧᤏᤡ᤹ ᤂᤧᤴ ᤏᤡᤛᤠ᤺ᤴ ᤁᤧᤏᤡᤛᤢᤶᤗᤥ᥄

ᤜᤧᤰᤁᤩᤠᤱ ᤌᤱᤗᤧ ᤗᤠᤃᤡ ᤌᤢᤳᤌᤢᤖᤡ᤺ᤵᤐᤠᤴ ᤗᤠᤀᤡ᤺ᤰᤗᤥ.

ᤂᤧᤴ ᤂᤧᤏᤡ᤹ ᤁᤧᤄᤧᤵᤛᤢᤶᤗᤥ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤔᤧᤳᤋᤠᤱᤅᤠᤱ ᤘᤠ᤹ᤖᤥ.

“ᤛᤠ᤹ᤖᤡᤰ ᤏᤠᤶ ᤛᤧ᤺ᤰᤔᤠ ᤏᤢ ᤆᤠ ᤛᤢᤶᤔᤠ ᤜᤠᤱᤘᤠᤛᤧ᤺ᤰᤔᤠ ᤕᤧᤶᤔᤥ

ᤛᤢᤛᤢ ᤁᤧᤗ᤹ᤒᤠ ᤂᤠ᤹ᤔᤡ᤺ᤳ ᤜᤧᤰᤁᤣ ᤀᤠᤱᤃᤠ᤹ ᤛᤫᤠ᤺ᤳ ᤕᤢᤱᤅᤠᤖᤥ.

ᤜᤧᤰᤁᤩᤠᤱ ᤀᤠᤕᤢᤱᤔᤠ ᤋᤧᤴᤏᤥᤗᤠᤶ ᤀᤥᤔᤧᤳᤋᤢᤱᤗᤥ॥”

᥋ ᤌᤣᤀᤠᤱᤓᤧᤸᤗᤧ ᤆᤠᤛᤢᤶᤔᤠᤏᤢ᤺ᤸᤗᤧ ᤋᤃᤡ ᤆᤠ᤺ᤸᤗᤧ

ᤁᤢᤓᤢᤱ ᤑᤧᤰᤔᤣ᤺ᤳᤋᤧᤴ ᤑᤧᤰᤁᤠᤱ ᤗᤢ᤺ᤰᤐᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤴ ᤁᤢᤓᤢᤱ ᤑᤧᤰᤔᤣ᤺ᤳᤋᤧᤴ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ᤹ ᤐᤥ᤺ᤱᤗᤥ.

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤆᤧᤸᤗᤧᤰᤛᤣᤸᤗᤧ

ᤁᤢᤒᤥᤖᤠ᤺ᤰᤜᤠ᤹ ᤘᤠᤓᤣ᤺ᤳᤋᤡᤸᤗᤧ ᤛᤠ᤺ᤰᤋᤢᤖᤥ.

ᤜᤧᤰᤁᤩᤠᤱ ᤁᤧᤒᤥᤒᤠ ᤁᤧᤍᤠᤵᤐᤠ ᤐᤥᤖᤠ᤺ᤰᤜᤠ᤹ ᤀᤠ᤺ᤳᤋᤢᤍᤣᤛᤢᤖᤥ॥

᥌ ᤂᤧᤱᤜᤠ᤹ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤁᤧᤕᤠᤰᤐᤠ ᤁᤡᤌ ᤏᤢ

ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤆᤠᤔᤠᤖᤧ ᤗᤠᤃᤡ ᤕᤢᤱ ᤕᤠ᤺ᤰᤗᤥ॥

ᤜᤧᤰᤁᤣᤗ᤹ᤖᤡᤰ ᤐᤢᤛᤠᤜᤠ᤹ᤖᤧ ᤜᤠᤱᤘᤠᤔᤠ ᤕᤧᤶ ᤂᤠᤖᤠᤰ ᤔᤧᤈᤖᤥ

ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤆᤢᤱᤈᤡ᤺ᤰᤔᤠ ᤕᤧᤶ ᤂᤠᤖᤠᤰ ᤔᤧᤈᤖᤥ॥

᥍ ᤂᤧᤴ ᤕᤧᤴᤏᤥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤍᤃᤡ ᤔᤡᤰᤋᤥ᤺ᤰ ᤔᤧᤍᤠᤖᤢᤖᤥ॥

ᤏᤡ᤺ᤳᤋᤠᤱ ᤏᤢ ᤔᤠ᤺ᤱᤄᤠᤒᤠ ᤔᤏᤠᤜᤠ᤹ᤖᤧ ᤔᤧᤃᤡᤖᤢᤛᤡᤒᤠ

ᤂᤧᤴ ᤁᤣ᤺ᤶᤒᤠ ᤏᤢ ᤘᤖᤧᤱᤗᤧᤱᤒᤠ ᤏᤧᤰᤛᤠ ᤁᤧᤃᤵᤐᤠ.

ᤁᤧᤎᤢᤶᤒᤠ ᤏᤢ ᤔᤢᤰᤁᤧᤃᤢᤒᤠ. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤈᤣ᤺ᤴ

ᤘᤜ᤺ᤱᤜᤠ᤹ᤖᤧ ᤁᤢᤗᤰ ᤁᤢᤗᤰ ᤑ᤺ᤰᤂᤢᤀᤠᤱ ᤁᤧᤏᤧᤒᤠ

ᤛᤢᤘᤠᤱᤜᤠ᤹ ᤔᤧᤍᤠᤀᤠᤱ ᤛᤡᤕᤥᤏ ᤁᤥ᤺ᤰᤔᤠᤀᤥ

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤂᤧᤱᤜᤠ᤹ᤖᤧ ᤆᤧᤛᤢᤱᤜᤠ᤹ ᤔᤧᤜᤢ᤹ᤖᤢᤖᤥ॥

ᤔᤡᤛᤪ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ

᥇᥏

ᤔᤡᤛᤪ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤍᤠᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴᤏᤡᤴ ᤀᤰᤋᤱᤒᤠ ᤘᤠ᤹ᤖᤥ-

ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤴ ᤂᤠ᤹ᤔᤡ᤺ᤳᤋᤡᤴ

ᤕᤢᤰᤋᤢᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤕᤢᤖ ᤐᤳᤗᤥ॥

ᤂᤢᤏᤧ᤹ ᤕᤢ᤺ᤸᤗᤧ ᤔᤡᤛᤪ ᤗᤠᤈᤣ᤹ᤒᤠ ᤏᤠᤘᤠᤀᤡᤳᤗᤠᤜᤠ᤹

ᤔᤧᤃᤡᤀᤠᤱ ᤌᤧᤃᤰᤁᤰᤏᤠ ᤔᤧᤕᤱᤗᤥ.

ᤜᤧᤰᤁᤩᤠᤱ ᤔᤡᤛᤪ ᤁᤧᤕᤢᤱᤒᤠ ᤔᤏᤠᤜᤠ᤹ ᤂᤢᤴᤇᤡ᤹

ᤁᤡᤔᤧᤸᤗᤧ ᤕᤢᤶᤛᤢᤱᤔᤠ ᤔᤧᤒᤥ᤺ᤱᤅᤠᤱ ᤛᤠᤶᤔᤡᤰᤗᤧ ᤗᤧᤖᤢᤛᤡᤖᤥ॥

᥈ “ᤀᤠᤱᤃᤠ᤹ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤔᤡᤛᤪᤒᤠ ᤔᤏᤠᤜᤠ᤹ᤀᤣ ᤜᤢᤛᤢᤱᤛᤡᤱ ᤐᤰᤛᤢᤱᤛᤡᤱᤗᤥ॥

ᤑᤢ᤹ᤏᤢᤛᤠ᤹ᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤜᤠ᤹ᤏᤢᤀᤣ ᤔᤧᤄᤣ ᤔᤧᤎᤰᤗᤥ.

ᤜᤡᤶᤒᤣᤛᤠᤱᤒᤠᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶᤒᤣᤛᤠᤒᤠᤜᤠ᤹ᤏᤢᤀᤣ ᤔᤧᤍᤴᤇᤡᤱᤗᤥ.

ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹

ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ᤏᤢ ᤔᤧᤄᤣ ᤔᤧᤈᤢᤱᤗᤥ.

ᤜᤧᤰᤁᤩᤠᤱ ᤜᤠᤱᤈᤢᤶᤜᤠ᤹ ᤜᤠᤱᤈᤢᤶᤜᤠ᤹ᤏᤢᤀᤣ ᤔᤧᤎᤰᤗᤥ॥

᥉ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤘᤣ᤺ᤳ ᤕᤱᤗᤥ.

ᤀᤠᤱᤃᤠ᤹ ᤔᤡᤛᤪ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤆᤥ᤺ᤰᤔᤠ

ᤐᤠ᤺ᤵᤔᤠ ᤔᤧᤃᤥ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤑᤥ᤺ᤳᤋᤢᤱ ᤐᤡᤖᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤔᤠᤱᤛᤠᤶᤔᤠᤱᤜᤠ᤹. ᤛᤡᤛᤠᤶᤜᤠ᤹.

ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤑᤧᤍᤠᤱᤔᤠᤜᤠ᤹

ᤔᤧᤒᤣ᤺ᤰᤁᤠᤱ ᤛᤣ᤺ᤴᤔᤧᤗᤠᤵᤋᤢᤛᤡᤖᤥ॥

᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤡᤛᤪᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ

ᤋᤠᤵᤑᤧ᤺ᤸᤗᤡᤰ ᤀᤠᤔᤧᤵᤔᤣᤵᤐᤠ ᤗᤳᤇᤠ

ᤍᤠᤱᤒᤠᤎᤡᤰᤗᤧ ᤁᤢᤜᤢᤰᤁᤥ ᤐᤠᤱᤄᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤋᤸᤗᤡᤰ ᤁᤧᤈᤡ᤺ᤵᤐᤠ ᤜᤠᤱᤎᤡᤰᤗᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤜᤠᤱᤕᤢᤰ ᤆᤥᤃᤢᤖᤥ.”

ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

ᤏᤡᤗ ᤘᤜ᤺ᤱᤅᤥ ᤋᤢᤰᤂᤣ

᥋ ᤏᤡᤗ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤜᤣᤖ ᤐᤣ᤺ᤰᤗᤥ.

ᤜᤧᤰᤁᤩᤠᤱ ᤘᤜ᤺ᤱᤅᤡᤴ ᤀᤅᤣ᤺ᤰᤁᤠᤱ ᤆᤵᤐᤪᤧᤰ ᤆᤵᤋᤢᤖᤥ॥

᥌ ᤜᤧᤰᤁᤣᤗ᤹ᤖᤡᤰ ᤆᤫᤠ᤺ᤳᤋᤡᤴ ᤌᤡᤰᤕᤠ᤺ᤴᤎᤰ

ᤆᤵᤗ ᤐᤣ᤺ᤰᤁᤡᤸᤗᤧ ᤘᤠᤗᤠᤶᤜᤠ᤹ ᤏᤠᤶᤛᤢᤖᤥ॥

ᤔᤡᤛᤪ ᤗᤠᤈᤣ᤹ᤀᤥᤒᤠ ᤕᤱᤄᤱ ᤘᤜ᤺ᤱᤜᤠ᤹ ᤕᤢᤶᤔᤠᤱ ᤜᤣᤒᤣ᤺ᤰᤗᤥ.

ᤜᤧᤰᤁᤩᤠᤱ ᤛᤡᤍᤠᤰᤐᤠᤜᤠ᤹ ᤏᤢ ᤛᤠᤖᤠᤜᤠ᤹ ᤀᤡᤖᤧᤶᤔᤠᤱ ᤜᤣᤛᤡᤖᤥ॥

᥍ ᤂᤧᤴᤏᤢ ᤛᤥᤛᤥᤖᤡᤰ ᤏᤡᤗ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ

ᤁᤧᤖᤧᤰ ᤗᤣ᤺ᤳᤋᤠᤱᤒᤠ ᤕᤠ᤺ᤴᤛᤢᤱᤜᤠ᤹ ᤏᤢ ᤀᤡᤰᤋᤠᤵᤜᤠ᤹ ᤜᤣᤛᤡᤖᤥ॥

ᤂᤧᤒᤩᤠᤱ ᤂᤧᤴ ᤛᤢᤖᤡ᤺ᤳᤋᤧᤸᤗᤧ ᤐᤰᤂᤢ ᤋᤣ᤹ᤖᤢᤀᤠᤱ

ᤂᤧ᤹ᤕᤥ ᤌᤣᤎᤡᤰᤁᤠᤱ ᤔᤧᤏᤧᤏᤧᤴᤗᤥ॥

᥎ ᤅᤠ ᤁᤧᤛᤧᤵᤐᤠᤜᤠ᤹ ᤔᤧᤜᤠ᤺ᤵᤗᤥ.

ᤂᤣ᤺ᤱ ᤁᤧᤍᤣᤒᤠᤜᤠ᤹ ᤔᤣᤖᤡᤱ ᤔᤧᤎᤰᤗᤥ

ᤜᤧᤰᤁᤩᤠᤱ ᤏᤡᤗ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤥ

ᤕᤥ᤺ᤱ ᤁᤧᤗᤧᤵᤐᤠᤜᤠ᤹ ᤂᤢᤴᤇᤡ᤹ ᤏᤡᤱᤛᤠᤱ ᤐᤢᤰᤗᤥ॥

᥏ ᤂᤡ ᤁᤧᤗ᤺ᤶᤒᤠᤜᤠ᤹ ᤏᤡᤱᤛᤠᤶᤔᤥ ᤔᤧᤎᤠᤖᤥ.

ᤜᤧᤰᤁᤩᤠᤱ ᤏᤠᤀᤡᤏᤠᤛᤢ᤺ᤳ ᤁᤧᤎᤠᤰᤐᤠᤜᤠ᤹ ᤂᤢᤴᤇᤡ᤹ ᤛᤠ᤹ᤀᤡ ᤕᤱᤗᤥ॥

᥇᥆ ᤆᤡᤖᤡᤰᤗᤧ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤂᤢᤴᤇᤡ᤹ ᤛᤡᤰᤑᤧᤰᤗᤥ.

ᤜᤧᤰᤁᤩᤠᤱ ᤏᤡᤶᤕᤠᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤧᤶᤍ᤹ᤖᤢᤖᤥ॥

᥇᥇ ᤛᤥᤀᤏᤒᤠ ᤕᤢᤰᤛᤠᤒᤠᤜᤠ᤹ ᤆᤠ᤹ᤖᤡᤰ ᤀᤍᤱ ᤔᤧᤈᤥ᤺ᤰᤗᤥ᥄

ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤡᤸᤗᤧ ᤛᤡᤰᤁᤢᤶᤛᤠᤒᤠ

ᤁᤢᤛᤢᤈᤠᤍᤠᤱᤒᤠᤜᤠ᤹ᤖᤧ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ॥

ᤂᤧᤏᤡ᤹ ᤀᤠᤰᤂᤣᤗ᤹ᤖᤡᤰ ᤑᤠᤖᤥ ᤜᤠᤱᤅᤡᤴ ᤀᤰᤂᤣ ᤁᤧᤔᤧᤳᤋᤢᤶᤒᤣ.

“ᤌᤣ ᤛᤡᤰᤁᤢᤶᤛᤠᤒᤠᤜᤠ᤹ᤀᤥ ᤀᤠᤱᤃᤠ᤹ᤀᤠᤱ ᤗᤳᤇᤠᤀᤠ ᤔᤧ᤺ᤶᤒᤡ᥅

ᤜᤧᤰᤁᤩᤠᤱ ᤀᤢᤴᤇᤥ᤺ᤴ ᤀᤢᤏᤠᤜᤢᤖᤡᤒᤠ ᤜᤠᤱᤜᤠ᤹ᤖᤧ

ᤂᤢᤴᤇᤡ᤹ ᤜᤢ᤹ᤛᤠᤶᤒᤠᤀᤠ ᤔᤧ᤺ᤶᤒᤡ᥅”

᥇᥈ ᤔᤡᤛᤪᤒᤠ ᤑᤠᤖᤥ ᤜᤠᤱᤅᤣ᥄ ᤛᤡᤰᤁᤢᤶᤛᤠᤒᤠ

ᤁᤧᤛᤢᤈᤠᤍᤠᤱᤒᤠᤜᤠ᤹ ᤀᤠᤳᤋᤡ ᤔᤧᤒᤣᤒᤣ᥅

ᤔᤡᤛᤪ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤔᤧᤵᤔᤠᤛᤡ ᤁᤢᤏᤡᤱᤘᤠ᤹ ᤘᤠ᤹

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤂᤧᤏᤧ᤹

ᤁᤧᤶᤔᤧᤳᤗ ᤜᤧᤰᤁᤩᤠᤱ ᤁᤧᤶᤈᤧᤰᤗᤖᤥ॥

᥇᥉ ᤛᤥᤀᤏ ᤕᤧᤰᤕᤕᤰᤁᤥᤒᤠ ᤕᤢᤰᤛᤠᤒᤠᤜᤠ᤹

ᤀᤍᤱ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤜᤧᤰᤁᤩᤠᤱ ᤔᤣᤶᤑᤡᤛ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹

ᤀᤡᤱᤗᤧᤰᤁᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤴ ᤁᤧᤖᤧᤰ ᤔᤏᤠᤜᤠ᤹ ᤜᤠᤱᤈᤢᤶᤔᤥᤒᤠ ᤗᤠᤶᤗᤥᤒᤠᤛᤡᤖᤥ.

ᤁᤖ ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥᤒᤠ ᤂᤢᤴᤇᤡ᤹

ᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤛᤢᤈᤠ ᤔᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤀᤡᤒᤠ ᤆᤥᤃᤢᤛᤡᤀᤠᤱ ᤔᤧᤘᤠ᤹ᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤁᤧᤖᤧᤰ

ᤕᤠ᤺ᤶᤒᤰᤜᤠ᤹ ᤑᤧᤳᤔᤧᤗᤠ᤺ᤴᤍᤢᤀᤠᤱ ᤔᤧᤘᤠ᤹ᤖᤥ॥

ᤜᤧᤰᤁᤩᤠᤱ ᤌᤡ᤺ᤸᤗᤧ ᤁᤧᤔᤒᤠ ᤔᤏᤠ᤺ᤴ ᤀᤠᤵᤑᤣᤰ

ᤁᤢᤒᤧ᤹ᤔᤠ᤺ᤳᤋᤥ ᤛ᤹ᤛᤡᤱᤒᤠ ᤁᤢᤀᤡᤛᤡ᤺ᤰ

ᤔᤡᤛᤪ ᤗᤠᤈᤣ᤺ᤴ ᤌᤥᤏᤠ ᤕᤥᤒᤠ ᤔᤧᤈᤥᤃᤢᤀᤠᤱ ᤘᤠ᤹ᤖᤥ.

᥇᥋ ᤔᤡᤛᤪ ᤗᤠᤈᤣ᤺ᤸᤗᤧ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴᤗᤥ॥

ᤁᤢᤎᤧᤃᤣ᤺ᤰ ᤏᤢ ᤁᤢᤔᤡ᤺ᤴ ᤜᤧᤰᤁᤩᤠᤱ ᤂᤧᤒᤰᤛᤡᤱ

ᤐᤥᤖᤠ᤺ᤰᤜᤠ᤹ ᤏᤢ ᤛᤡᤍᤠᤰᤐᤠᤜᤠ᤹ ᤁᤧᤖᤧᤰ ᤁᤢᤓᤠ᤹ ᤐᤡᤔᤠ

ᤔᤧᤴᤇᤢᤰᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤔᤧᤔᤧᤳᤋᤢ᤹

᥇᥌ ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤔᤡᤛᤪᤒᤠ ᤔᤏᤠᤜᤠ᤹ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤛᤡᤱᤔᤏᤠᤔᤠ ᤔᤧᤴᤇᤢᤔᤠ ᤜᤧᤰᤋᤱᤔᤠ ᤔᤧᤒᤥ᤺ᤱ॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤐᤳ. ᤂᤧᤱᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤁᤡᤔᤧᤸᤗᤧ ᤆᤡᤖᤡᤶᤗᤡᤶᤏᤠ ᤔᤧᤕᤱ॥

᥇᥍ ᤜᤧᤰᤁᤩᤠᤱ ᤕᤜᤢᤍᤠ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤔᤡᤛᤪᤀᤥ ᤁᤡᤔᤠ ᤕᤱᤔᤠ ᤐᤠ᤺ᤴᤜᤠ᤹ ᤔᤧᤍᤠᤖᤢ᤹॥ ᤕᤜᤢᤍᤠ ᤗᤠᤈᤣ᤺ᤸᤗᤧ ᤁᤢᤔᤡᤱ ᤁᤧᤄᤧᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤐᤃᤡ ᤔᤧᤃᤡᤖᤥ. ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤏᤡᤱᤛᤣ᤺ᤰ ᤆᤥᤃᤢᤖ ᤘᤠ᤹॥

᥇᥎ ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤔᤡᤛᤪ ᤗᤠᤈᤣ᤹ᤀᤥ ᤁᤧᤏᤧᤒᤠ ᤅᤠᤛᤡ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤜᤡᤒᤪᤢ ᤐᤠ᤺ᤴᤍᤠᤱ ᤔᤧᤒᤠ᤺ᤳ. ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤔᤏᤠᤜᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤔᤠᤱᤔᤧᤜᤧᤰᤛᤡᤱ᤹॥ ᤂᤧᤴ ᤕᤧᤰᤕᤰᤜᤠ᤹ᤀᤥ ᤗᤳᤇᤠ ᤕᤧᤰᤕᤰᤎᤡᤰ ᤔᤧᤰᤔᤠ ᤛᤡᤔᤠ ᤕᤧᤰᤕᤰ ᤔᤧᤔᤧᤳᤋᤢ᤹॥

᥇᥏ ᤂᤧᤴ ᤕᤧᤴᤏᤥ ᤔᤡᤛᤪ ᤗᤠᤈᤣ᤺ᤸᤗᤧ ᤁᤢᤗᤢᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤎᤡᤰ ᤔᤧᤈᤥᤃᤢ᤹. ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤺ᤸᤗᤧ ᤀᤡ᤺ᤴᤍᤥᤀᤥ ᤕᤜᤘᤣ ᤍᤠᤱᤒᤠᤀᤥ ᤗᤳᤇᤠ ᤏᤡᤱᤘᤠ᤹ᤛᤥ ᤗᤢᤱ ᤛᤡᤳᤗᤠᤱᤎᤡᤰ ᤔᤧᤗᤣ᤺ᤳᤋᤢ᤹॥

᥈᥆ ᤔᤡᤛᤪ ᤗᤠᤈᤣ᤹ᤀᤥ ᤂᤧᤴ ᤗᤢᤱ ᤛᤡᤳᤗᤠᤱᤅᤡᤴ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤔᤡᤰᤛᤣ᤺ᤴ ᤏᤢ ᤋᤥ᤺ᤴᤍᤡ ᤐᤥ᤺ᤱ᤹॥ ᤀᤠᤕᤢᤰᤕᤢᤰᤐᤠ ᤏᤢ ᤛᤠᤰᤁᤧᤸᤗᤧᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤔᤧᤓᤠᤰᤋᤢ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤛᤧᤴᤗᤵᤍᤠᤱᤒᤠᤎᤡᤰ ᤏᤢ ᤁᤧᤛᤧ᤺ᤵᤐᤠᤎᤡᤰ ᤐᤠᤱᤄᤢᤕᤢᤛᤢ᤹. ᤂᤧᤒᤩᤠᤱ ᤂᤧᤸᤗᤧ ᤂᤧᤴ ᤔᤏᤠᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤗᤠᤶ ᤛᤧ᤺ᤵᤋᤢᤛᤡ᤹॥

᥈᥇ ᤀᤰᤂᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤴ ᤔᤡᤛᤪ ᤗᤠᤈᤣ᤹ᤒᤠ ᤔᤏᤠᤜᤠ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱ᤹. ᤜᤧᤰᤁᤩᤠᤱ ᤂᤧᤴ ᤕᤧᤴᤏᤠᤱᤎᤥ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤏᤛᤠ᤺ᤴ ᤔᤧᤈᤥᤃᤢ᤹॥ ᤂᤧᤱᤜᤠ᤹ᤖᤧ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤆᤠ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤗᤠᤶ ᤂᤢᤏᤧ᤹ ᤛᤧᤘᤠ ᤔᤧᤔᤧᤳᤋᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤔᤠᤱᤜᤧᤰ ᤔᤧᤈᤥᤃᤢᤀᤠᤱ ᤂᤧᤴ ᤐᤠ᤺ᤴᤏᤡᤴ ᤔᤧᤃᤧᤳᤋᤢ᤹॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤡᤛᤪ ᤗᤠᤈᤣ᤹ᤀᤥ ᤐᤕᤶ ᤕᤶᤒᤠ ᤔᤡᤴᤍᤣ᤹ ᤐᤥ᤺ᤰᤗ ᤕᤠ᤺ᤴᤍᤢ॥ ᤂᤢᤏᤧ᤹ ᤂᤧ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤔᤧᤍᤢᤰᤗ ᤕᤠ᤺ᤴᤍᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤘᤣ᤺ᤴᤍᤢᤛᤡ᤹॥ ᤂᤧᤒᤩᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤴ ᤗᤧᤵᤔᤠᤱ ᤔᤧᤏᤢ᤺ᤱ᤹॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡ᤺ᤴ ᤂᤧᤵᤛᤢᤀᤠᤱ ᤘᤣ᤺ᤴᤍᤢᤛᤡ᤹॥

᥈᥉ ᤂᤧᤴ ᤕᤧᤴᤏᤥ ᤔᤡᤛᤪ ᤗᤠᤈᤣ᤹ᤗᤠᤶ ᤀᤛ᤻ᤛᤢᤖ ᤗᤠᤈᤣ᤹ ᤌᤠᤖᤡᤰ ᤗᤳᤇᤠ ᤔᤠᤖᤠᤶᤎᤡᤰ ᤐᤥ᤺ᤱ᤹॥ ᤀᤛ᤻ᤛᤢᤖᤒᤠ ᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤔᤧᤒᤣ᤺ᤰ ᤜᤧᤰᤁᤩᤠᤱ ᤔᤡᤛᤪᤒᤠ ᤔᤏᤠᤜᤠ᤹ ᤀᤛ᤻ᤛᤢᤖ ᤗᤠᤈᤣ᤹ᤀᤥ ᤔᤧᤒᤣ᤺ᤰ॥ ᤂᤧᤒᤩᤠᤱ ᤔᤡᤛᤪᤒᤠ ᤔᤏᤠᤜᤠ᤹ ᤏᤢ ᤀᤛ᤻ᤛᤢᤖᤒᤠ ᤔᤏᤠᤜᤠ᤹ ᤛᤥᤖᤡᤰ ᤔᤠᤱᤛᤧᤘᤠ ᤔᤧᤈᤥ᤺ᤰ॥

᥈᥊ ᤂᤧᤴ ᤕᤧᤴᤏᤥ ᤀᤡᤛᤪᤠᤀᤡᤗ ᤗᤠᤈᤣ᤺ᤴ ᤔᤡᤛᤪ ᤏᤢ ᤀᤛ᤻ᤛᤢᤖ ᤗᤠᤈᤣ᤹ᤜᤠ᤹ᤀᤥ ᤛᤥᤖᤡᤰ ᤑᤢᤱᤛᤡᤱ᤹. ᤜᤧᤰᤁᤩᤠᤱ ᤁᤴ ᤛᤢᤶᤛᤡ ᤗᤠᤈᤣ᤹ᤜᤠ᤹ᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢ᤹॥

᥈᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹. “ᤔᤡᤛᤪᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤛᤡ. ᤀᤛ᤻ᤛᤢᤖᤡᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤆᤥᤃᤢᤱᤛᤡᤱᤒᤠᤛᤡ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤀᤠᤱᤃᤠ᤹ ᤀᤠᤒᤠᤅᤣ ᤛᤣᤃᤢᤱᤛᤡᤱᤒᤠ ᤗᤰᤁᤧᤄᤥᤒᤠ ᤀᤠᤔᤏᤠᤛᤡᤖᤥ॥”

ᤔᤡᤛᤪ ᤏᤢ ᤁᤢᤛ ᤗᤠᤈᤣ᤹ᤀᤥ ᤂᤢᤶᤍᤡᤱ

᥈᥆

ᤁᤴ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤒᤠ ᤋᤱᤒᤣᤀᤥ ᤀᤛ᤻ᤛᤢᤖᤒᤠ ᤛᤖᤃᤠᤏ ᤜᤠᤱᤅᤡᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤁᤢᤎᤰᤔᤥᤒᤠᤴ ᤀᤛᤍᤥᤍᤀᤥ ᤐᤣ. ᤜᤧᤰᤁᤩᤠᤱ ᤌᤱ ᤆᤥᤃᤢᤀᤠᤱ ᤗᤠᤈᤣ᤺ᤴ ᤜᤢᤰᤁᤠᤵ ᤔᤧᤳᤇᤡᤱ॥

᥈ ᤁᤴ ᤐᤠ᤺ᤴᤏᤡᤴ ᤀᤰᤂᤣ ᤐᤥ᤺ᤰᤂᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤠᤔᤥᤈᤖᤧ ᤁᤢᤛ᤻ᤛᤠ ᤕᤛᤤᤕᤠᤗᤠᤶ ᤐᤥ᤺ᤰᤂᤧᤀᤠᤱ ᤐᤠᤖᤧ॥ ᤂᤢᤏᤧ᤹ ᤕᤛᤤᤕᤠ᤺ᤴ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤁᤧᤎᤰᤁᤥᤗᤠᤶ ᤁᤧᤛᤃᤡ ᤋᤣ᤺ᤳᤋᤧᤴ ᤑᤧᤴᤍᤧ᤹. ᤜᤧᤰᤁᤩᤠᤱ ᤁᤧᤗᤠᤱᤅᤥᤗᤠᤶ ᤗᤠᤱᤛᤢ᤺ᤵᤐᤡᤴ ᤑᤧᤴᤍᤧ᤹॥” ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤆᤥᤃᤢ. ᤂᤧᤒᤩᤠᤱ ᤗᤧᤰᤆᤠ᤹ᤒᤧᤎᤡ᤺ᤰa ᤐᤥ᤺ᤰᤂᤧᤀᤠᤱ ᤗᤠᤱᤛᤢ᤺ᤵ ᤔᤧᤴᤈᤠᤱᤅᤣ ᤗᤠᤱᤄᤣ᤺ᤰᤔᤠ ᤜᤣ᤺ᤰᤋᤧ॥

᥉ ᤕᤠᤱᤛᤡ ᤀᤛ᤻ᤍᤥᤍ ᤕᤧᤰᤕᤰᤁᤡᤴ ᤀᤛ᤻ᤛᤢᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤩᤧᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤕᤛᤤᤕᤠ᤺ᤴ ᤔᤡᤛᤪ ᤗᤠᤈᤣ᤹ ᤏᤢ ᤁᤢᤛ ᤗᤠᤈᤣ᤺ᤸᤗᤧ ᤗᤠᤃᤡ ᤔᤡᤰᤛᤣ᤺ᤴ ᤜᤧᤰᤁᤩᤠᤱ ᤛᤠᤶᤍᤡᤱ ᤐᤥ᤺ᤱᤗ ᤑᤠ᤹ᤀᤠᤱ ᤋᤱᤒᤣ᤹ ᤛᤢᤶᤛᤡ ᤌᤠᤖᤡᤰ ᤗᤧᤰᤆᤠ᤹ᤒᤧᤎᤡ᤺ᤰ ᤏᤢ ᤗᤠᤱᤛᤢ᤺ᤵ ᤔᤧ᤺ᤴᤏᤣ ᤗᤠᤱᤄᤣᤃᤧ॥

᥊ ᤜᤧᤰᤁᤣ ᤗ᤹ᤖᤡᤰᤁᤣ ᤀᤛ᤻ᤛᤢᤖ ᤗᤠᤈᤣ᤹ᤒᤠ ᤜᤠᤱᤅᤡᤸᤗᤧ ᤔᤡᤛᤪ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤏᤠᤎᤠᤔᤠ ᤛᤠᤶᤎᤠᤔᤥ ᤔᤧᤎᤠᤖ ᤑᤠ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥᤒᤠ ᤐᤢᤱᤗᤠᤎᤠᤒᤠᤜᤠ᤹ ᤜᤧᤰᤁᤩᤠᤱ ᤁᤢᤛ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤏᤢ ᤁᤠᤵᤐᤥ ᤋᤢᤶᤛᤠᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤔᤡᤃᤰᤔᤠᤜᤠ᤹ ᤏᤡᤎᤠ᤺ᤵᤗ ᤗᤧᤰᤆᤠ᤹ᤒᤧᤎᤡ᤺ᤰ ᤏᤢ ᤗᤠᤱᤛᤢ᤺ᤵ ᤔᤧ᤺ᤴᤏᤣ ᤐᤢᤱᤗᤠᤎᤠᤒᤠ ᤆᤥᤃᤢᤱᤛᤡᤱᤅᤠᤱ ᤋᤣ᤹ᤖᤢᤛᤡ॥

᥋ ᤁᤢᤛ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤏᤠᤃᤧᤛᤠ᤹ᤒᤠ ᤏᤢ ᤔᤡᤛᤪ ᤗᤠᤈᤣ᤹ᤀᤥ ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ ᤁᤡᤔᤠ ᤕᤱᤔᤠᤀᤥ ᤔᤧᤎᤠ᤹᤺ ᤜᤧᤰᤁᤩᤠᤱ ᤔᤧᤏᤢ᤺ᤴ ᤔᤧᤛᤡ᤹᤺॥

᥌ ᤂᤧᤴ ᤕᤧᤴᤏᤥ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤥᤔᤧᤳᤋᤧᤶᤔᤧ᤹. ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥᤗᤠᤶ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤀᤠᤏᤡ᤹ ᤏᤠᤀᤠᤛᤠ᤹ᤖᤢᤶᤛᤡᤶᤒᤠ ᤏᤢ ᤀᤠᤶᤓᤠ᤹ᤖ ᤑᤠ᤹ᤀᤠᤱ ᤀᤠᤄᤧᤳᤋᤠᤛᤡᤀᤠᤱ ᤀᤠᤘᤕᤧᤒᤠ ᤔᤏᤠᤜᤠ᤹ᤀᤣ ᤀᤰᤋᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤀᤠᤰᤂᤣᤗ᤹ᤖᤡᤰ ᤂᤧᤳᤇᤡᤱᤔᤠ ᤏᤢ ᤛᤧ᤺ᤵᤛᤡᤱᤔᤠ ᤀᤠᤛᤢᤰᤋᤢᤶᤒᤠᤒᤣ᥅’”

a 

᥈᥆:᥈ ᤗᤧᤰᤆᤠᤒᤢᤎᤡ᤺ᤰ ᤑᤠᤸᤗᤧ ᤗᤳᤇᤠ ᤋᤣ᤺ᤳᤌᤡᤰᤁᤠᤱ ᤔᤧ᤺ᤴᤏᤣᤃ ᤔᤧ᤺ᤴ ᤁᤖ ᤛᤡᤃᤠᤱ ᤆᤠᤱᤔᤏᤠᤒᤠ ᤆᤠᤱᤃ ᤆᤠᤰᤂᤢᤀᤠᤱ ᤘᤕᤧ

ᤒᤣᤒᤡᤗᤥᤏ ᤕᤧᤰᤕᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ

᥈᥇

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ-

ᤕᤥ ᤗᤠᤱᤃᤧᤳ ᤐᤡᤛᤠᤱᤒᤠ ᤗᤠᤈᤣ᤹ᤀᤥ ᤕᤶᤒᤠ

ᤛᤠᤶᤔᤡ᤺ᤳ ᤀᤡᤛᤫᤠᤖᤡ ᤐᤥ᤺ᤰᤐᤠ ᤁᤢᤀᤡᤛᤡ᤺ᤰ.

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥᤗᤠᤶ.

ᤁᤡᤵᤔᤠ ᤁᤧᤄᤢᤒᤠ ᤗᤠᤈᤣ᤹ᤗᤠᤶ ᤗᤳᤇᤠ ᤀᤠᤛᤧᤳᤛᤧᤵᤐᤠᤎᤡᤰ ᤌᤠᤱᤗ ᤐᤳᤗᤥ॥

᥈ ᤁᤡᤵᤔᤠ ᤁᤧᤄᤢᤒᤠ ᤗᤳᤇᤠ ᤛᤢᤑᤥᤎᤡᤰ

ᤀᤠᤱᤃᤠ᤹ ᤀᤥᤛᤣ᤺ᤴᤔᤧᤎᤠᤰᤋᤠᤱᤗᤥ-

ᤀᤡᤱᤗᤧᤰ ᤁᤧᤈᤥ᤺ᤰᤐᤧᤸᤗᤧ ᤀᤡᤱᤗᤧᤰᤁᤣ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤔᤧᤱᤒᤧᤸᤗᤧ ᤔᤧᤰᤂᤢᤖᤥ॥

ᤀᤣᤗᤠᤶᤒᤠ ᤌᤰᤛᤢᤒᤠᤛᤣ. ᤋᤧᤴᤎᤱ ᤆᤥᤃᤧᤶᤔᤧ᤹ᤀᤥ.

ᤔᤠᤍᤡᤒᤠ ᤌᤰᤛᤢᤒᤠᤛᤣ. ᤕᤧᤰᤕ᤺ᤰᤜᤠ᤹ ᤁᤒᤪᤡᤱ ᤁᤒᤠᤶᤛᤡᤶᤔᤧ᤹ᤀᤥ

ᤒᤣᤒᤡᤗᤥᤏᤒᤠᤜᤠ᤹ᤖᤧ ᤔᤧᤕᤠ᤺ᤳᤗ ᤔᤧᤕᤠ᤺ᤴᤍᤢᤛᤡᤒᤠᤴ ᤀᤠᤱᤃᤠ᤹ ᤏᤢᤵᤛᤢᤱ ᤐᤡᤖᤢᤱᤛᤡᤱᤗᤥ॥

᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤎᤰᤁᤡᤴ ᤁᤧᤖᤧᤰ ᤛᤠ᤹ᤖᤡᤰ ᤋᤢᤰᤗᤥ.

ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤁᤢᤀᤡᤛᤡ᤺ᤰ

ᤋᤢᤰᤔᤧᤸᤗᤧ ᤕᤠᤱᤛᤠᤱᤅᤠᤱ ᤘᤠ᤹ᤖᤥ॥

ᤌᤣ᤺ᤴ ᤂᤧᤵᤛᤢᤱ ᤂᤧᤸᤗᤧ ᤀᤠᤱᤃᤠ᤹ ᤕᤠ᤺ᤴᤏᤠᤖᤥ

ᤌᤣ᤺ᤴ ᤏᤡᤛᤢᤱ ᤂᤧᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤢᤰᤗᤥ॥

᥊ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤑᤩᤠ᤺ᤱᤓᤩᤠ᤺ᤱ ᤗ᤹ᤀᤠᤱ ᤘᤠ᤹ᤀᤠᤖᤥ

ᤀᤠᤱᤃᤠ᤹ ᤐᤃᤡ ᤁᤡᤀᤧᤀᤠᤱ ᤕᤱᤅᤠᤖᤥ॥

ᤀᤠᤛᤡᤖᤠ᤹ ᤁᤧᤎᤠᤱᤒᤠ ᤕᤢ᤺ᤴᤇᤡᤰᤐᤠ ᤔᤠᤰᤆᤡ ᤘᤈᤡ ᤗ᤹ᤔᤧᤴᤗᤥ

ᤀᤠᤱᤃᤠ᤹ ᤀᤠᤃᤡᤔᤠ ᤀᤠᤕᤱᤔᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥋ ᤀᤥᤔᤧᤳᤋᤧᤶᤔᤧ᤹. ᤂᤧᤱᤜᤠ᤹ᤖᤧ ᤆᤠᤔᤠ ᤌᤢᤱᤔᤠᤜᤠ᤹ ᤔᤧᤎᤠᤒᤢᤖᤥ.

ᤕᤢᤱᤏᤠ ᤔᤧᤓᤧᤛᤢ᤹. ᤜᤧᤰᤁᤩᤠᤱ ᤔᤧᤈ ᤔᤧᤎᤢᤅᤢᤖᤥ

ᤛᤢᤜᤠᤱᤕᤢᤰᤐᤠᤛᤣ. ᤐᤥᤃᤧᤶᤔᤧ᤹. ᤂᤥᤜᤠ᤹ ᤕᤠᤖᤡᤵ ᤆᤥᤃᤠᤶᤔᤧ᤹ᤀᤥ᥄

᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ.

“ᤐᤣᤃᤧ᤹. ᤀᤡᤰᤁᤧᤃᤥᤒᤠ ᤕᤢᤰᤂᤧ᤹ᤀᤥ

ᤂᤧᤸᤗᤧ ᤌᤣ᤺ᤴ ᤏᤡᤛᤢ᤹ ᤂᤧᤴ ᤐᤠ᤺ᤳᤋᤢᤖᤥ॥

᥍ ᤀᤠᤸᤗ ᤂᤧᤸᤗᤧ ᤁᤢᤍᤡ᤺ᤰ ᤁᤢᤍᤡ᤺ᤰ ᤀᤴᤗᤠᤎᤠ

ᤁᤧᤗᤥ᤺ᤱᤒᤠᤜᤠ᤹. ᤀᤍᤱᤜᤠ᤹ ᤏᤢ

ᤀᤢᤔᤣᤜᤠ᤹ ᤁᤧᤕᤢᤰᤐᤠᤜᤠ᤹ ᤔᤧᤓᤧᤴᤗ ᤔᤧᤒᤵᤐᤠ ᤏᤡᤛᤢᤛᤡᤖᤥ.

ᤜᤧᤰᤁᤣ᤺ᤸᤗᤧ ᤂᤧᤴ ᤆᤠ᤺ᤳᤆᤠ᤺ᤳᤋᤠᤱ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤥ॥”

᥎ ᤂᤧᤴ ᤀᤡᤰᤁᤧᤃᤥᤒᤧᤴ ᤀᤰᤂᤣ ᤗ᤹ᤖᤧᤀᤠᤱ ᤀ᤺ᤰᤋᤧᤖᤥ.

“ᤀᤠᤍᤠᤱᤒᤣ. ᤀᤠᤱᤃᤠ᤹ ᤌᤡᤰᤕᤠ᤺ᤴᤎᤰ

ᤀᤡᤰᤁᤧᤃᤥᤒᤧᤴ ᤆᤱᤜᤡᤶᤔᤥ ᤕᤧᤵᤔᤠᤃᤴᤏᤠᤖᤥ.

ᤜᤧᤰᤁᤩᤠᤱ ᤛᤧᤴᤍᤡᤰ ᤌᤵᤔᤣ ᤀᤡᤰᤁᤥᤔᤠᤍᤧᤴᤏᤥ ᤘᤠ᤹ᤀᤠᤖᤥ॥

᥏ ᤀᤥᤔᤧᤳᤋᤧᤶᤔᤧ᤹. ᤁᤢᤃᤠᤵᤌᤡᤰ ᤀᤴᤗᤧ ᤀᤢ᤺ᤱᤛᤢᤒᤠ ᤗᤳᤇᤠ

ᤗᤠᤎᤠᤛᤶᤎᤠᤱ ᤗᤳᤇᤠ ᤔᤏᤠᤎᤡᤰ ᤑᤧᤴᤗ ᤐᤳᤗᤥ॥

ᤜᤧᤰᤁᤩᤠᤱ ᤏᤢᤃᤵ ᤐᤡᤖᤢᤛᤡᤖ ᤐᤠ᤺ᤳᤋᤢᤖᤥ.

‘ᤒᤣᤒᤡᤗᤥᤏ ᤕᤧᤰᤕᤰᤁᤡᤴ ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤖᤥ.

ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤖᤥ.

ᤂᤧᤒᤩᤠᤱ ᤂᤧ᤹ᤕᤥ ᤔᤧᤗᤰᤋᤢ ᤔᤧᤄᤥ᤺ᤴᤍᤢᤀᤠᤱ

ᤔᤧᤈᤥᤃᤢᤛᤡᤒᤠ ᤁᤧᤖᤧᤰ ᤔᤠᤱ ᤏᤠᤘᤠᤀᤡᤳᤗᤠᤜᤠ᤹

ᤑᤸᤗᤰ ᤘᤖᤰ ᤔᤧᤀᤧᤰᤂᤢᤛᤡᤀᤠᤱ ᤂᤠᤶᤒᤠᤱᤅᤥ ᤔᤧᤃᤧᤅᤧᤀᤠᤱ ᤔᤧᤏᤧᤖᤥ॥’”

᥇᥆ ᤀᤠᤔᤏᤠᤛᤣ. ᤕᤠ᤹ ᤌᤠᤶᤔᤠᤍᤧᤴᤏᤥ ᤛᤡ ᤔᤧᤏᤢᤃᤢᤒᤠ ᤁᤢᤀᤡᤛᤡ᤺ᤰ

ᤂᤡᤏᤢᤰ ᤂᤡᤏᤢᤰ ᤔᤧᤏᤢᤃᤢᤛᤡᤒᤠᤛᤣ᥄

ᤀᤡᤛᤪᤠᤀᤡᤗᤒᤠ ᤔᤠᤱ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴᤗᤠᤶ

ᤂᤧᤵᤛᤢᤱᤒᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤂᤧᤏᤡ᤹ ᤔᤧᤳᤏᤡᤱᤗᤥ॥

ᤀᤣᤍᤥᤔ ᤗᤠᤈᤧ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ

᥇᥇ ᤀᤣᤍᤥᤔ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ-

“ᤀᤡᤰᤁᤧᤃᤥᤒᤣ. ᤂᤠᤀᤥ᤺ᤵᤔᤠ ᤀᤠᤰᤂᤩᤠᤖᤡᤰ ᤘᤠ᤹᥅

ᤀᤡᤰᤁᤧᤃᤥᤒᤣ. ᤂᤠᤀᤥ᤺ᤵᤔᤠ ᤀᤠᤰᤂᤩᤠᤖᤡᤰ ᤘᤠ᤹ᤒᤣ᥅”

ᤑᤠ᤹ᤀᤠᤱ ᤁᤢᤓᤠᤖᤧ ᤛᤣᤀᤡᤖᤗᤠᤶ ᤀᤠᤱᤃᤠ᤹ ᤔᤧᤔᤧᤳᤋᤠᤖ ᤔᤧᤒᤳᤗᤥ॥

᥇᥈ ᤀᤡᤰᤁᤧᤃᤥᤒᤧᤸᤗᤧ ᤏᤢᤃᤵ ᤐᤡᤖᤢᤛᤡᤖᤥ.

“ᤋᤠᤏᤠᤶ ᤐᤥ᤺ᤱᤗ ᤐᤳ. ᤜᤧᤰᤁᤩᤠᤱ ᤂᤠᤎᤠᤶᤗᤀᤠᤱ ᤐᤳᤗᤥ॥

ᤂᤧᤏᤧ᤹ ᤁᤢᤓᤠ ᤐᤠ᤺ᤴᤜᤠ᤹ ᤛᤣ᤺ᤴᤍᤥ᤺ᤔᤠ ᤁᤧᤃᤳᤋᤢᤏᤣᤓᤃᤪ. ᤛᤧ᤺ᤴᤍᤥᤛᤧ᤹ᤀᤥ.

ᤂᤧᤒᤩᤠᤱ ᤕᤠᤶᤔᤥ ᤏᤢ᤺ᤰᤂᤧ᤹ᤀᤠᤱ ᤑᤧᤖᤧ᤹ᤀᤥ॥”

ᤀᤖᤒ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ

᥇᥉ ᤀᤖᤒ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ-

ᤍᤍᤠᤏ ᤁᤧᤕᤢᤱᤒᤠ ᤔᤏᤠᤛᤣ. ᤂᤧᤏᤡ᤹ ᤗᤠᤶᤍᤡ᤺ᤰ

ᤁᤧᤈᤥ᤺ᤰᤐᤠ ᤋᤡ᤺ᤰᤗᤠᤜᤠ᤹ ᤀᤖᤒ ᤈᤠᤈᤣ᤹ᤒᤠ

ᤕᤧ᤺ᤱᤄᤠᤍᤧᤴᤏᤥᤒᤠ ᤑᤠᤳᤋᤠᤵᤜᤠ᤹ᤀᤥ ᤕᤠᤱᤔᤧᤎᤥ᤺ᤰᤗᤥ॥

᥇᥊ ᤁᤢᤘᤠᤃᤧᤔᤡ᤺ᤰᤐᤠᤜᤠ᤹ᤖᤧ ᤗᤠᤃᤡ ᤆᤫᤠ᤺ᤳ ᤋᤠᤖᤧᤶᤔᤧ᤹ᤀᤥ.

ᤋᤣᤔᤠ ᤗᤠᤈᤣ᤹ ᤁᤧᤕᤢᤱᤒᤠᤜᤠ᤹ᤖᤧ ᤘᤧᤵᤔᤡᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤆᤠᤔᤠ ᤌᤢᤱᤔᤠ ᤋᤠᤖᤧᤶᤔᤧ᤹ᤀᤥ॥

᥇᥋ ᤂᤧᤱᤜᤠ᤹ ᤋᤠᤓᤣᤗᤠᤶ. ᤋᤖᤵ ᤑᤡ᤺ᤱᤔᤏᤠᤒᤠ ᤛᤧᤸᤗᤧᤱ

ᤛᤧᤸᤗᤧᤱ ᤁᤧᤗ᤹ᤒᤠ ᤋᤠᤓᤣᤗᤠᤶ ᤏᤢ ᤁᤡᤰᤋᤢ᤺ᤱ ᤁᤧᤍᤢ᤺ᤱᤒᤠ ᤗᤡᤗᤠᤶ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤕᤶᤒᤠ ᤋᤧᤱᤎᤱᤗᤠᤶ

ᤛᤧ᤺ᤵᤛᤡᤱᤛᤧ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

᥇᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤋᤱᤒᤣ᤹ ᤌᤡᤰᤗᤧ ᤗᤠᤃᤡ ᤏᤠᤶᤕᤠᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤧᤸᤗᤧ ᤋᤱᤒᤣᤴ ᤏᤡᤖᤢ᤹. ᤜᤧᤰᤁᤣ ᤗ᤹ᤖᤡᤰᤁᤣ ᤋᤱᤒᤣ᤹ ᤌᤡᤰ ᤗᤧᤵ ᤁᤧᤳᤋᤡᤸᤗᤧᤛᤠ ᤁᤣᤍᤠᤖᤒᤠ ᤁᤧᤖᤧᤰ ᤜᤠᤱᤘᤠ ᤔᤠᤱᤘᤠ᤺ᤴ ᤔᤧᤰ॥

᥇᥍ ᤋᤥ᤺ᤱ ᤗᤡ ᤁᤧᤀᤠᤵᤐᤠᤜᤠ᤹ᤃ ᤁᤧᤍᤠᤖ ᤁᤧᤕᤢᤱᤒᤠ ᤔᤢᤰᤁᤧᤃᤢᤒᤠ ᤔᤧᤈᤥ᤺ᤰ. ᤁᤖ ᤂᤧᤱᤜᤠ᤹ ᤆᤒᤧ᤺ᤳᤇᤡᤰᤗᤰ ᤔᤧᤜᤡᤱ ᤔᤧᤕᤠ᤺ᤰ॥” ᤁᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤱᤗᤥ॥

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ

᥈᥈

ᤁᤱᤃ ᤛᤢᤑᤥ ᤏᤡᤔᤠ ᤏᤧᤏᤧᤒᤠ ᤋᤧᤶᤒᤣ᤹ᤀᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴᤗᤥ-

ᤌᤧᤔᤠ ᤐᤥ᤺ᤱᤗ ᤐᤳᤋᤠᤱ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤜᤡᤶᤜᤠ᤹ᤖᤧ

ᤁᤢᤛᤶᤎᤠᤱ ᤋᤱᤏᤠᤶ ᤔᤧᤍᤥᤖ ᤔᤧᤕᤠᤰᤐᤠᤒᤣ᥅

᥈ ᤜᤕᤱ ᤁᤡᤸᤗᤡᤱ ᤏᤢ ᤀ᤺ᤰᤔᤠ ᤑᤡ᤺ᤰᤔᤠᤖᤧ

ᤁᤧᤍᤡᤶᤒᤠ ᤕᤧᤰᤕᤰᤁᤥᤒᤠ ᤔᤏᤠᤛᤣ.

ᤜᤧᤰᤁᤩᤠᤱ ᤛᤥᤛᤥ᤺ᤳ ᤗᤖᤠ᤺ᤱ ᤆᤥ᤺ᤰᤔᤠᤖᤧ

ᤁᤢᤎᤡᤶ ᤁᤧᤒᤥ᤺ᤱᤒᤠ ᤕᤧᤰᤕᤰᤁᤥᤒᤠ ᤔᤏᤠᤛᤣ॥

ᤁᤧᤛᤡᤒᤠ ᤁᤧᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤔᤧ᤺ᤴᤗᤥ.

ᤜᤧᤰᤁᤩᤠᤱ ᤌᤱᤅᤥ ᤔᤧᤛᤧᤖᤢᤛᤡᤒᤠᤀᤠᤱ ᤔᤧ᤺ᤴᤗᤥ॥

᥉ ᤂᤧᤏᤧ᤹ ᤁᤧᤕᤢᤰᤛᤠᤒᤠᤜᤠ᤹ ᤁᤧᤖᤧᤰ ᤌᤡᤰᤗᤧᤱᤗᤧ

ᤛᤥᤖᤡᤰ ᤔᤧᤄᤧᤳᤇᤡᤱ ᤔᤧᤒᤣᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤥ᤺ᤱᤗᤡᤖᤧ ᤔᤧᤴᤀᤠᤵᤛᤡᤱᤅᤣᤀᤣ ᤀᤡᤄᤣ᤺ᤱᤅᤥ ᤔᤧᤎᤩᤧᤖᤥ॥

ᤏᤡᤱᤔᤡᤜᤠ᤹ ᤔᤠ᤺ᤱᤄᤠ ᤔᤧᤘᤕᤧ᤺ᤸᤗᤧᤛᤠ ᤂᤧᤏᤡ᤹ ᤁᤧᤄᤧᤳᤋᤠᤛᤡ ᤁᤧᤒᤣᤃᤡᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤌᤡᤰᤗᤧᤱᤗᤧ ᤛᤥᤖᤡᤰ ᤀᤡᤄᤣ᤺ᤱᤅᤥ

ᤁᤧᤎᤠᤒᤠᤜᤠ᤹ ᤁᤧᤖᤧᤰ ᤁᤧᤶᤍᤧᤶᤛᤡᤀᤠᤱ ᤁᤧᤶᤍᤣ᤹ᤖᤡᤖᤥ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤧᤳᤏᤧᤖᤥ.

“ᤀᤠᤱᤃᤠ᤹ ᤀᤣ᤺ᤰᤛᤧᤳᤇᤠ ᤗᤧᤖᤠᤱ ᤌᤩᤠᤱᤅᤧ᤹ᤀᤥ॥

ᤀᤠᤱᤃᤠ᤹ ᤀᤢ᤺ᤰᤁᤠᤱ ᤀᤢ᤺ᤰᤁᤠᤱ ᤜᤠ᤺ᤵᤔᤠ ᤂᤥᤀᤠᤖᤖᤥ.

ᤐᤵᤐᤪᤠ᤹ᤔᤠ ᤀᤠᤔᤏᤠᤜᤠ᤹ ᤔᤧᤔᤧᤃᤧ ᤔᤧᤔᤠᤖᤧᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤜᤠᤱᤜᤠᤱ ᤔᤧᤵᤔᤠ ᤋᤶᤛᤡᤱ ᤔᤣᤈᤥᤃᤠᤶᤔᤡᤴᤏᤧ᤹ᤀᤥ॥”

᥋ ᤛᤢᤑᤥ ᤏᤡᤔᤠ ᤏᤧᤏᤧᤒᤠ ᤋᤧᤶᤒᤣ᤹ᤀᤥ ᤕᤜᤘᤣ ᤍᤠᤱᤒᤠ.

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴᤗᤠᤶ

ᤐᤥ᤺ᤰᤂᤧᤒᤠ ᤁᤴ ᤜᤕᤱ ᤁᤡᤸᤗᤡᤱ

ᤜᤧᤰᤁᤩᤠᤱ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤔᤠ ᤏᤢ ᤁᤡᤔᤠ ᤕᤱᤔᤠ ᤕᤧᤴᤗᤥ.

ᤂᤧᤒᤩᤠᤱ ᤗᤢᤱᤎᤠᤰᤜᤠ᤹ ᤗᤢ᤺ᤶᤔᤠ. ᤏᤢ

ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤏᤠᤒᤠ ᤀᤡᤰᤗᤠ᤺ᤴ

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤋᤥ᤺ᤰᤁᤠᤱ ᤗᤥ᤺ᤰᤂᤢᤒᤠ ᤕᤧᤴᤗᤥ॥

᥌ ᤀᤣᤗᤠᤔ ᤁᤧᤕᤢᤱᤒᤠ ᤀᤴᤗᤠᤎᤠ ᤁᤧᤗᤥ᤺ᤱᤒᤠ

ᤌᤰᤛᤢᤒᤠᤜᤠ᤹ᤖᤧ ᤀᤴᤜᤠ᤹ᤏᤢ ᤛᤥᤖᤡᤰ

ᤋᤥ᤺ᤱ ᤕᤠᤱᤔᤠ ᤁᤠ᤺ᤴᤍᤩᤠ᤺ᤴ ᤔᤧᤜᤣ᤹ᤛᤡᤱᤗᤥ॥

ᤜᤧᤰᤁᤩᤠᤱ ᤁᤡᤖ ᤋᤧ᤺ᤱᤃᤵᤐᤥ ᤁᤧᤕᤢᤱᤒᤠ

ᤌᤰᤛᤢᤒᤠᤜᤠ᤹ᤖᤧ ᤂᤥ᤺ᤴ ᤁᤢᤛᤢ᤺ᤶᤔᤥᤗᤠᤶ

ᤔᤧᤗ᤺ᤳᤋᤢᤀᤠᤱ ᤔᤧᤕᤠᤱᤛᤡᤱᤗᤥ॥

᥍ ᤏᤢ᤺ᤒ᤻ᤏᤢᤒᤠ ᤁᤧᤏᤧᤘᤠᤗᤠ ᤋᤧᤶᤒᤣ᤹ᤜᤠ᤹ ᤀᤴᤗᤠᤎᤠᤜᤠ᤹ᤖᤧ ᤛᤎᤧᤰ ᤋᤡᤶᤗᤥ.

ᤜᤧᤰᤁᤩᤠᤱ ᤀᤴᤃᤧᤗᤥ᤺ᤱᤒᤠᤜᤠ᤹ ᤕᤧᤰᤕᤰᤁᤥᤒᤠ

ᤔᤠ ᤗᤠᤶᤎᤣ᤺ᤳᤜᤠ᤹ᤀᤥ ᤁᤥᤔᤠᤀᤠᤱ ᤕᤧᤵᤔᤠᤖᤧ ᤗᤠᤃᤡ

ᤔᤢᤖᤠ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

᥎ ᤕᤜᤢᤍᤠ ᤗᤠᤈᤣ᤹ᤀᤥᤒᤠ ᤁᤶᤒᤪᤠᤱᤜᤠ᤹

ᤑᤧᤈᤢᤶᤓᤧᤕᤠ ᤔᤧ᤺ᤴᤏᤣ ᤔᤧᤈᤥᤃᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤴ ᤕᤧᤴᤏᤥ ᤋᤠᤶᤓᤢᤱᤅᤥᤒᤠ ᤜᤠᤱᤜᤡᤶᤔᤥ

ᤁᤧᤘᤠ᤹ᤒᤠ ᤑᤧᤈᤢᤶᤓᤧᤕᤠᤜᤠ᤹ ᤂᤧᤏᤡ᤹ ᤁᤧᤃᤥ᤺ᤳᤋᤢᤶᤗᤥ॥

᥏ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤕᤧᤰᤕᤰᤁᤥᤒᤠ ᤛᤧ᤺ᤵᤛᤡᤱᤔᤠᤍᤧᤴ

ᤗᤢᤱᤎᤠᤰᤜᤠ᤹ᤀᤥ ᤕᤖᤡᤰ ᤁᤢᤜᤱᤜᤠ᤹

ᤐᤳᤗᤳᤇ ᤑᤠ᤹ᤀᤠᤱ ᤂᤧᤏᤡ᤹ ᤁᤧᤏᤡᤛᤢᤶᤗᤥ.

ᤂᤧᤏᤡ᤹ ᤕᤥᤛ᤻ᤔᤠ ᤘᤖᤰᤁᤥ ᤆᤫᤠ᤺ᤳᤋᤡᤴ ᤁᤧᤎᤧᤅᤢᤶᤗᤥ॥

᥇᥆ ᤂᤧᤏᤡ᤹ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤒᤣᤃᤡᤀᤠᤱ

ᤜᤡᤶᤜᤠ᤹ ᤁᤧᤏᤡᤖᤢᤶᤛᤡᤶ. ᤜᤧᤰᤁᤩᤠᤱ ᤗᤢᤱᤎᤠᤰᤁᤧᤴ

ᤛᤧᤵᤔᤠ ᤑᤠ᤹ᤀᤠᤱ ᤜᤡᤶᤜᤠ᤹ ᤁᤧᤎᤢᤵᤛᤢᤶᤛᤡᤶᤗᤥ॥

᥇᥇ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥᤒᤠ ᤗᤢᤱᤎᤠᤰᤜᤠ᤹ᤀᤥ

ᤁᤧᤏᤧᤒᤠ ᤋᤃᤡᤒᤠ ᤘᤖᤰᤗᤠᤶ ᤘᤠᤃᤧᤃᤢᤒᤠᤀᤠᤱ

ᤁᤧᤒᤣ᤺ᤰᤐᤠ ᤆᤫᤠ᤺ᤳᤋᤡᤸᤗᤧ ᤗᤠᤃᤡ ᤂᤧᤏᤡ᤹ ᤗᤳᤇᤠ

ᤆᤫᤠ᤺ᤳ ᤕᤠᤱᤔᤠ ᤘᤖᤰ ᤌᤡᤰ ᤁᤧᤈᤥᤃᤢᤶᤗᤥ॥

ᤁᤖ ᤀᤢᤏᤠᤜᤢᤖᤡᤒᤠ ᤕᤧᤶᤔᤠᤱᤎᤥᤀᤣ ᤁᤴ ᤏᤡᤱᤛᤣ᤺ᤰ ᤁᤧᤈᤥ᤺ᤰᤐᤠ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤡ᤹ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴᤗᤥ॥

ᤔᤣᤖᤡᤱᤎᤰᤔᤠ ᤁᤧᤒᤥ᤺ᤱᤒᤠ ᤕᤧᤴᤎᤡᤰ ᤋᤠ᤹᤺

᥇᥈ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤂᤧᤏᤡ᤹ ᤜᤠ᤺ᤵᤔᤠ ᤏᤢ ᤔᤣᤖᤡᤱᤎᤰᤔᤠ. ᤌᤧᤃᤣ᤺ᤰ ᤏ᤺ᤱᤔᤠ

ᤜᤧᤰᤁᤩᤠᤱ ᤛᤠᤃᤡ ᤋᤣ᤺ᤳ ᤆᤠᤱᤔᤠᤖᤧ ᤗᤠᤃᤡ ᤁᤧᤀᤢ᤺ᤳᤋᤡᤀᤠᤱ ᤘᤕᤧᤖᤥ॥

᥇᥉ ᤁᤖ ᤀᤥᤔᤧᤳᤋᤧᤶᤔᤧ᤹ᤀᤥ. ᤕᤠᤶᤏᤠ᤺ᤶ ᤏᤢ ᤛᤠᤛᤠᤱ ᤛᤪᤥ᤺ᤳ

ᤆᤥ᤺ᤰᤔᤠ ᤕᤠ᤺ᤶᤒᤰᤏᤡ ᤐᤥ᤺ᤱᤗ ᤐᤳᤗᤥ॥

ᤌᤰᤛᤠᤜᤠ᤹ ᤔᤧᤱᤔᤠᤛᤡ ᤏᤢ ᤔᤧᤸᤗᤢᤰᤜᤠ᤹ ᤛᤧᤵᤔᤠᤛᤡ.

ᤛᤠᤈᤠᤔᤠ ᤏᤢ ᤌᤡ ᤌᤢᤱᤔᤠ ᤕᤠ᤺ᤶᤒᤰᤏᤡ ᤐᤥ᤺ᤱᤗ ᤐᤵᤐᤠ᥄

ᤂᤧᤏᤡ᤹ ᤁᤧᤒᤠ᤺ᤳᤋᤢᤶ. “ᤗ. ᤆᤠᤶ ᤌᤢᤅᤢᤶᤗᤥ.

ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰᤁ ᤀᤠᤏᤡ᤹ ᤀᤠᤛᤡᤀᤣᤖᤥ᥄”

᥇᥊ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤧᤰᤂᤥ᤹ᤀᤥ

ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤔᤧᤳᤋᤠᤱᤗᤥ.

“ᤁᤴ ᤗᤠᤕᤥ᤺ᤴ ᤂᤧᤏᤡ᤹ ᤛᤡᤔᤠ ᤕᤧᤶᤔᤥ ᤌᤠᤖᤡᤰᤛᤠᤱ ᤗᤧᤵᤔᤡ ᤔᤧᤒᤥ᤺ᤅᤏᤧᤴᤗᤥ॥”

ᤛᤣᤒ᤻ᤏᤠ᤺ᤸᤗᤧ ᤁᤢᤗᤠᤃᤡ ᤛᤠᤶᤍᤡᤱ

᥇᥋ ᤁᤸᤗᤧᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤐᤣᤃᤧ᤹ᤀᤠᤱ ᤜᤠᤱᤜᤡᤶᤔᤥ ᤜᤡᤔᤠ ᤋᤱᤔᤠ

ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤴ ᤀᤰᤂᤣ ᤔᤧᤳᤋᤧ᤹ᤀᤥ.

᥇᥌ ᤂᤧᤏᤧ᤹ ᤁ᤹ᤕᤥ ᤌᤧᤔᤠ ᤁᤧᤈᤥ᤺ᤰᤗ ᤁᤧᤘᤠ᤹᥅

ᤜᤧᤰᤁᤩᤠᤱ ᤀᤠᤒᤠᤅᤣ ᤂᤧᤏᤧ᤹ ᤁᤧᤗᤠᤃᤡ

ᤁ᤹ᤕᤥ ᤀᤡᤐᤢᤱ ᤂᤥ᤺ᤶᤔᤠ ᤜᤠ᤺ᤳᤗᤧ ᤕᤢᤰ ᤁᤧᤒᤡᤖᤧ᥅

ᤌᤣᤀᤠᤱ ᤁᤴ ᤆᤴᤈᤶᤒᤠᤍᤧᤴᤏᤥ ᤀᤠᤒᤠᤅᤣ ᤂᤧᤏᤧ᤹

ᤁᤧᤗᤠᤃᤡ ᤀᤡᤐᤢᤱ ᤆᤥ᤺ᤰᤛᤧ ᤏᤢ ᤕᤠᤰᤐᤣ᤹ᤀᤥ ᤀᤠᤵᤑᤣᤰ

ᤁᤧᤏᤧᤔᤠᤍᤧᤴ ᤆᤥ᤺ᤰᤛᤧ ᤂᤧᤏᤧ᤹ ᤁ᤹ᤕᤥ ᤁᤧᤄᤥ᤺ᤴᤍᤢᤖ ᤁᤧᤕᤠᤰᤐᤠᤒᤣ᥅

᥇᥍ ᤁᤧᤎᤢᤶᤒᤠ ᤔᤏᤠᤀᤣ. ᤀᤥᤔᤧᤳᤋᤧ᥄ ᤕᤜᤘᤣ ᤍᤠᤱᤒᤧᤸᤗᤧ

ᤂᤧᤏᤧ᤹ ᤌᤎᤵ ᤗ᤹ᤔᤠ ᤔᤧᤱᤄᤥᤀᤣ ᤁᤧᤍᤧᤶ

ᤜᤧᤰᤁᤩᤠᤱ ᤔᤠ᤺ᤱᤄᤠ ᤗᤠᤵᤐᤢᤱ ᤁᤧᤍᤣᤖᤥ॥

᥇᥎ “ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤆᤡᤖᤡᤰᤁᤡᤸᤗᤧ

ᤁᤧᤛᤢᤱᤅᤠᤱ ᤗᤠᤱᤓᤱᤘᤠ ᤁᤢᤀᤡᤛᤡ᤺ᤰ

ᤗᤳᤇᤠ ᤕᤶᤒᤠ ᤗᤠᤈᤣ᤹ᤀᤥ ᤗᤠᤵᤁᤧᤍᤣᤖᤥ॥

ᤀᤠᤶᤓᤠ ᤂᤧ᤹ᤕᤥ ᤂᤧᤏᤧ᤹ ᤁᤧᤛᤡᤖᤥ

ᤜᤧᤰᤁᤩᤠᤱ ᤁᤢᤔᤠᤱᤘᤠ ᤁᤢᤜᤠᤱᤘᤠ ᤁᤧᤕᤠᤰᤐᤠ

ᤁᤧᤀᤴᤗᤠᤎᤠᤜᤠ᤹ ᤔᤧᤃᤧᤱᤅᤠᤱ ᤔᤧᤏᤧᤖᤥ-

ᤂᤧᤏᤧ᤹ ᤁᤧᤴᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤠᤎᤠᤔᤠ ᤛᤠᤶᤎᤠᤔᤠ ᤐᤠ᤺ᤴᤜᤠ᤹ ᤁᤧᤍᤠᤖᤢᤖᤥ॥

᥇᥏ ᤀᤠᤱᤃᤠ᤹ ᤂᤧᤏᤧ᤹ ᤁᤧᤕᤠ᤺ᤶᤒᤰᤁᤥᤏᤢ ᤗᤠ᤺ᤰᤁᤠᤳ ᤗ᤺ᤳᤏᤧᤍᤣᤏᤧᤖᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤁᤧᤕᤢᤰᤏᤠᤍᤧᤴᤏᤥᤗᤠᤶ ᤕᤥ ᤔᤰᤌᤠ᤺ᤴᤏᤧᤖᤥ॥”

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤒ᤻ᤏᤠ᤺ᤴ ᤔᤧᤳᤋᤢ. “ᤂᤧᤴ ᤕᤧᤴᤏᤥ ᤜᤡᤗᤁᤡᤕᤠᤜᤖᤧ ᤁᤢᤛ᤻ᤛᤠ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤣᤗᤩᤠᤁᤡᤶᤔᤧᤴ ᤂᤧᤏᤧ᤹ ᤁᤧᤗᤧᤰᤘᤠᤀᤥ ᤀᤢ᤺ᤳᤋᤢᤱᤅᤠᤱ ᤕᤢᤰᤂᤢᤱ᤹॥

᥈᥇ ᤀᤠᤱᤃᤠ᤹ ᤂᤧᤴ ᤔᤏᤠ᤺ᤴ ᤂᤧᤏᤧ᤹ ᤁᤧᤈᤠᤱᤜᤠ᤹ ᤆᤠᤰᤋᤢᤱ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤓ᤹ᤀᤡᤴ ᤂᤢᤏᤧ᤹ ᤕᤢᤵᤋᤢᤱ᤹. ᤂᤧᤒᤩᤠᤱ ᤂᤧᤏᤧ᤹ ᤁᤧᤕᤢᤰᤁᤧᤴ ᤂᤧᤸᤗᤧ ᤁᤢᤜᤢᤰᤁᤥ ᤜᤢᤰᤛᤢᤵᤋᤢᤱ᤹॥ ᤂᤧᤴ ᤔᤏᤠ᤺ᤴ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤏᤢ ᤕᤜᤢᤍᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤅᤥᤒᤠ ᤐᤠᤏᤢᤍᤡᤱ ᤐᤠ ᤜᤧᤰᤁᤣ ᤐᤥ᤺ᤱ᤹॥

᥈᥈ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤅᤥᤒᤠ ᤋᤡᤔᤡᤰᤁᤧᤴ ᤀᤠᤱᤃᤠ᤹ ᤂᤧᤸᤗᤧ ᤁᤢᤗᤰᤐᤧᤴᤏᤥ ᤜᤢᤰᤛᤢᤵᤋᤢᤱ᤹॥ ᤂᤧᤸᤗᤧ ᤜᤴᤍᤢᤒᤠᤴ ᤜᤠ᤺ᤳᤗᤧᤀᤠᤱ ᤛᤢᤵᤔᤠ ᤔᤧᤛᤢᤰᤋᤢᤴ᤹. ᤜᤧᤰᤁᤩᤠᤱ ᤂᤧᤸᤗᤧ ᤛᤢᤒᤢᤒᤠᤴ ᤜᤠ᤺ᤳᤗᤧᤀᤠᤱ ᤜᤶᤔᤠ ᤔᤧᤛᤢᤰᤋᤢᤴ᤹॥

᥈᥉ ᤀᤠᤱᤃᤠ᤹ ᤂᤧᤴ ᤔᤏᤠ᤺ᤴ ᤕᤧᤵᤌᤣ᤺ᤰᤁᤥ ᤁᤧᤒᤵᤐᤠ ᤗᤳᤇᤠ ᤋᤎᤵ ᤔᤧᤸᤗ᤹ᤔᤏᤠᤒᤠ ᤘᤣ᤹ᤔᤠᤛᤡᤱ ᤁᤢᤀᤡᤛᤡ᤺ᤰ ᤆᤥᤃᤢᤱ᤹॥ ᤜᤧᤰᤁᤩᤠᤱ ᤂᤧᤴ ᤀᤠᤒᤠᤅᤣ ᤁᤢᤶᤒᤠᤖᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤗᤳᤇᤠ ᤔᤡᤱᤛᤥ ᤌᤠ᤺ᤱᤛᤥᤖᤧ ᤕᤢᤰᤏᤠᤍᤧᤴ ᤐᤥ᤺ᤱ᤹॥

᥈᥊ “ᤁᤖ ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤡᤶᤛᤕᤱᤅᤥᤒᤠ ᤁᤧᤖᤧᤰ ᤜᤠᤱᤘᤠ ᤔᤠᤱᤘᤠ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤢ ᤁᤢᤎᤠ᤺ᤰᤜᤠ᤹. ᤜᤧᤰᤁᤩᤠᤱ ᤁᤢᤜᤡᤶᤛᤕᤱᤅᤥᤒᤠ ᤂᤰᤐᤧᤳ ᤆᤢᤈᤢᤰᤛᤠ ᤔᤏᤠᤜᤠ᤹ ᤗᤳᤇᤠ ᤛᤡᤳᤗᤠᤱᤅᤥ ᤕᤖᤡᤰ ᤛᤠᤔᤠᤜᤠ᤹ ᤗᤡ᤺ᤵᤗ ᤑᤥ᤺ᤶᤔᤏᤠᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤣ ᤁᤢᤗᤰᤐᤧᤴᤏᤥ ᤌᤠᤖᤥ॥

᥈᥋ ᤂᤧᤴ ᤕᤧᤴᤏᤥ. ᤕᤧᤵᤌᤣ᤺ᤰᤁᤥ ᤁᤧᤒᤵᤐᤠ ᤌᤎᤵ ᤔᤧᤸᤗ᤹ᤔᤏᤠᤒᤠ ᤂᤧᤴ ᤘᤣ᤹ᤔᤠᤛᤡᤱᤅᤡᤴ ᤆᤳᤇᤡᤱ᤹॥ ᤜᤧᤰᤁᤩᤠᤱ ᤂᤧᤴ ᤘᤣ᤹ᤔᤠᤛᤡᤱᤅᤡᤴ ᤔᤧᤀᤠ᤺ᤰᤂᤢ ᤔᤧᤍᤣᤛᤢ᤹. ᤂᤧᤒᤩᤠᤱ ᤂᤧᤴ ᤘᤣ᤹ᤔᤠᤛᤡᤱᤅᤥ ᤁᤧᤓᤥ᤺ᤴᤇᤡᤱᤒᤠᤱ ᤁᤧᤒᤵᤐᤠ ᤁᤧᤗᤡ᤺ᤵᤐᤠ ᤁᤰᤁᤡᤴ ᤔᤧᤄᤰᤋᤢᤀᤠᤱ ᤔᤰᤌᤠ॥” ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

ᤋᤢᤖᤥᤛ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ

᥈᥉

ᤋᤢᤖᤥᤛ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ-

ᤗᤧᤱᤜᤱ ᤁᤧᤈᤥ᤺ᤰᤐᤠ ᤕᤶᤒᤠ ᤘᤠᤗᤠᤎᤠᤜᤠ᤹ᤀᤥ

ᤁᤧᤕᤠᤰᤐᤠ ᤔᤏᤠᤛᤣ. ᤔᤣᤖᤡᤱ ᤌᤰᤋᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤋᤢᤖᤥᤛ ᤕᤧᤰᤕᤰᤁᤡᤴ ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤜᤡᤶᤎᤠ᤺ᤱ ᤏᤢ

ᤘᤠᤃᤵᤂᤣ᤺ᤱᤜᤠ᤹ ᤌᤣᤀᤠᤱ ᤔᤧᤕᤠ᤺ᤰᤋᤧᤴᤏᤠᤱ ᤔᤧᤏᤧᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠᤀᤡᤐᤪᤛᤗᤠᤶ

ᤗᤳᤇᤠ ᤀᤡᤱᤄᤱᤎᤡᤰ ᤋᤩᤧᤀᤠᤱ ᤘᤠ᤹ᤖᤥ॥

᥈ ᤘᤠᤃᤵᤂᤠᤶᤔᤥ ᤁᤧᤕᤢᤱᤒᤠ ᤔᤏᤠᤛᤣ.

ᤜᤧᤰᤁᤩᤠᤱ ᤛᤡᤍᤥᤏ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤧᤱᤜᤱ ᤁᤧᤈᤥ᤺ᤰᤐᤠ ᤔᤏᤠᤛᤣ᥄

ᤘᤖ᤺ᤱᤅᤥ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤧᤏᤡ᤹

ᤕᤧᤰᤕᤰᤁᤡᤴ ᤕᤠᤱᤛᤠ ᤁᤢᤴᤎᤣᤛᤠᤒᤠ ᤁᤧᤈᤥᤃᤢᤶᤗᤥ.

ᤂᤧᤏᤡ᤹ ᤛᤫᤠ᤺ᤳ ᤘᤕᤧᤶᤔᤧ᤹ᤀᤥ॥

᥉ ᤕᤶᤒᤠ ᤆᤫᤠ᤺ᤳᤋᤥᤗᤠᤶ ᤛᤡᤜᤥᤖᤒᤠ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤋᤩᤧᤖᤥ.

ᤏᤡᤗ ᤘᤜ᤺ᤱᤅᤥᤒᤠ ᤆᤠᤛᤢᤶᤔᤠᤴ ᤋᤢᤖᤥᤛ ᤕᤧᤰᤕᤰᤁᤥ

ᤜᤢᤱᤔᤠ ᤁᤧᤒᤥ᤺ᤱᤒᤠ ᤀᤣ᤺ᤱᤕᤠᤱ ᤘᤕᤧᤖᤥ॥

ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤺ᤴ ᤘᤣ᤹ ᤘᤣ᤹ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤛᤱᤀᤡᤱᤍᤧᤴ ᤐᤥ᤺ᤰᤂᤧᤖᤥ॥

᥊ ᤛᤡᤍᤥᤏ ᤏᤢ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ

ᤜᤠᤱᤕᤰᤁᤥ ᤁᤧᤕᤢᤱᤒᤠᤛᤣ. ᤂᤧᤏᤡ᤹ ᤛᤡᤖᤡᤱ ᤔᤕᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤘᤖ᤺ᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤀᤠᤱᤃᤠ᤹ᤃ ᤀᤅᤧ᤺ᤰᤘᤠ ᤛᤠᤘᤠ᤺ᤶᤔᤠ

ᤋᤢᤱᤅᤧᤸᤗᤧᤀᤠᤱ ᤔᤧᤶᤍᤧᤶᤔᤣ ᤁᤳᤋᤠᤖᤥ.

ᤀᤅᤧ᤺ᤰᤘᤠ ᤛᤠᤀᤠᤱ ᤔᤧᤱᤃᤳᤋᤣ ᤘᤠ᤹ᤀᤠᤖᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤅᤧ᤺ᤰᤘᤠ ᤕᤧᤶᤒᤡᤳᤇᤠ ᤏᤢ

ᤔᤧᤴᤇᤢᤔᤠ ᤛᤠᤜᤠ᤹ᤀᤠᤱ ᤔᤧᤴᤜᤡᤱ ᤔᤧᤱᤃᤢᤶᤛᤣ ᤘᤠ᤹ᤀᤠᤖᤥ.

ᤂᤧᤒᤩᤠᤱ ᤕᤶᤒᤠ ᤕᤶᤔᤠᤀᤠᤱ ᤔᤧᤴᤈᤥ᤺ᤰᤛᤡᤱᤅᤣ ᤘᤠ᤹ᤀᤠᤖᤥ॥”

᥋ ᤋᤢᤖᤥᤛ ᤕᤧᤰᤕᤰᤁᤡᤴ ᤂᤠᤵᤐᤢᤌᤩ᤺ᤱ ᤐᤥ᤺ᤱᤒᤠ

ᤀᤡᤱᤄᤱᤅᤡᤴ ᤔᤡᤛᤪ ᤗᤠᤈᤣ᤹ᤀᤥ ᤁᤧᤳᤗᤥ.

ᤜᤧᤰᤁᤣ᤺ᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤧᤴ ᤀᤡᤱᤄᤱᤅᤡᤴ

ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤣᤖᤡᤱ ᤔᤧᤎᤰᤗᤥ॥

᥌ ᤘᤖ᤺ᤱᤅᤡᤴ ᤁᤠ᤺ᤰᤋᤠᤶᤔᤧ᤹ᤀᤠᤱ ᤋᤷᤛᤡᤛ ᤐᤣᤃᤠᤶᤔᤧ᤹ᤀᤥ.

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ ᤔᤏᤠᤛᤣ.

ᤂᤧᤏᤡ᤹ ᤔᤣᤖᤡᤱ ᤌᤰᤋᤠᤶᤔᤧ᤹ᤀᤠᤱ ᤜᤠᤒᤠᤶᤔᤧ᤹ᤀᤥ॥

᥍ ᤀᤢᤏᤠᤜᤢᤖᤡᤀᤠᤱᤎᤥ ᤔᤧᤏᤧᤛ᤻ᤛᤢᤒᤠ ᤛᤛᤠᤱᤛᤪᤥ᤺ᤳ

ᤆᤥ᤺ᤰᤔᤠ ᤋᤢᤖᤥᤛ ᤕᤧᤰᤕᤰᤁᤡᤴ ᤜᤠᤒᤠ ᤁᤴᤒᤡ᥅

ᤘᤖ᤺ᤱᤅᤠᤱ ᤏᤠᤎᤠ᤺ᤶᤒᤡ ᤁᤢᤛᤱ ᤗᤠᤈᤣ᤹ ᤑᤧ᤺ᤱᤛᤧ

ᤁᤢᤔᤏᤠ ᤁᤧᤒᤠᤱᤒᤠ ᤕᤧᤰᤕᤰᤁᤡᤴ ᤀᤠᤶᤓᤠ ᤁᤴᤏᤣᤒᤡ᥅

᥎ ᤋᤡᤆᤜᤠ᤹ ᤀᤠᤒᤡᤒᤠ ᤋᤢᤖᤥᤛ ᤕᤧᤰᤕᤰᤁᤥ

ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤃ ᤜᤠᤱᤛᤠᤛᤡᤖᤥ.

ᤁ᤹ᤕᤥ ᤁᤧᤕᤢᤱᤒᤠ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤃ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤁᤥ ᤂᤢᤴᤇᤡ᤹ ᤔᤡᤱ ᤁᤧᤍᤡ᤺ᤵᤐᤠ ᤔᤧᤈᤥᤃᤧᤖᤥ

ᤂᤧᤴ ᤕᤧᤰᤕᤰᤁᤡᤴ ᤔᤧᤱᤔᤠ ᤜᤠ᤺ᤳᤗᤧ ᤀᤰᤋᤱᤒᤠ ᤏᤡᤱᤛᤣ᤺ᤰ ᤆᤥᤃᤢᤒᤧ᥅

᥏ ᤂᤧᤴ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ

ᤀᤠᤱᤍᤡᤱ ᤗ᤹ᤔᤧᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥ᤺ᤰᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ

ᤁᤢᤔᤡᤱ ᤁᤧᤍᤡ᤺ᤵᤐᤠ ᤔᤏᤠᤜᤠ᤹ ᤔᤧᤏ᤺ᤶᤛᤡᤱᤗ ᤆᤥ᤺ᤰᤔᤠᤛᤡᤖᤧ ᤗᤠᤃᤡ

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤏᤡᤱᤛᤣ᤺ᤰᤁᤧᤴ ᤆᤥᤃᤢᤒᤠᤖᤥ॥

᥇᥆ ᤋᤠᤷᤛᤡᤛᤒᤠ ᤔᤏᤠᤛᤣ᥄ ᤐᤣᤃᤧᤶᤔᤧ᤹ᤀᤠᤱ ᤂᤧ᤹ᤕᤥᤒᤠ ᤂᤠᤶᤔᤡᤴ ᤀᤃᤠᤶᤔᤧ᤹ᤀᤥ᥄

ᤀᤠᤸᤗ ᤂᤧᤏᤡ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤜᤠ᤹ ᤘᤖ᤺ᤱᤅᤡᤸᤗᤧ ᤁᤢᤛᤶᤎᤠᤱ ᤛᤴᤇᤢᤀᤠᤱ ᤐᤳᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤜᤠᤱᤈᤢᤶᤜᤠ᤹ ᤔᤧᤕᤱᤗ ᤕᤠ᤺ᤴᤍᤢᤛᤡᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤑᤥᤏᤡᤛᤡᤕᤠ

ᤗᤠᤈᤣᤒᤠ ᤜᤠᤱᤕᤰᤜᤠ᤹ ᤂᤠᤵᤐᤢᤌᤩ᤺ᤱ ᤆᤥ᤺ᤰᤔᤠ

ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤛᤡᤍᤥᤏᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤡᤴᤛᤣ.

ᤀᤠᤸᤗ ᤂᤧᤏᤡ᤹ ᤛᤛᤠᤱᤛᤪᤥ᤺ᤳ ᤗ᤹ᤔᤧᤴ ᤔᤧᤃᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤂᤧᤏᤡ᤹

ᤔᤏᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤔᤧᤄᤧᤳᤇᤡᤱᤅᤠᤱ ᤛᤠᤀᤡᤐᤪᤛ ᤗᤧᤵᤔᤠᤱ

ᤔᤧᤒᤣ᤺ᤰᤛᤠᤱ ᤂᤧᤵᤔᤥᤀᤠᤱ ᤂᤢᤴᤇᤡ᤹ ᤋᤢᤰᤂᤣ᤺ᤴ ᤆᤰᤔᤧᤗ᤹ᤏᤧᤸᤗᤥ॥”

᥇᥉ ᤒᤣᤒᤡᤗᤥᤏᤒᤠ ᤗᤠᤈᤣ᤺ᤴ ᤀᤥᤔᤧᤳᤋᤠᤶᤔᤧ᤹ᤀᤥ.

ᤂᤧᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤛᤢᤘᤠᤱᤜᤠ᤹ ᤀᤠᤸᤗ ᤔᤧᤜᤥ᤺ᤵᤗᤥ॥

ᤀᤛ᤻ᤛᤢᤖᤒᤠ ᤔᤏᤠᤜᤠ᤹ᤖᤧ ᤂᤧᤴ ᤗᤠᤈᤣ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ

ᤕᤧ᤺ᤱᤄᤠᤍᤧᤴᤏᤥ ᤁᤧᤕᤠᤰᤐᤠ ᤌᤰᤛᤠ ᤐᤢᤛᤠ ᤕᤠᤰᤏᤠᤍᤧᤴ

ᤔᤧᤈᤥᤃᤢ ᤔᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤌᤱ ᤌᤰᤔᤠ ᤆᤱᤜᤡᤶᤜᤠ᤹ ᤔᤧᤓᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤕᤰᤜᤠ᤹ ᤔᤧᤗᤢ᤺ᤴᤍᤢᤀᤠᤱ ᤔᤧᤗᤢᤵᤛᤢ ᤔᤧᤏᤧᤛ᤻ᤛᤢᤖᤥ॥

᥇᥊ ᤗᤧᤱᤜᤱ ᤁᤧᤈᤥ᤺ᤰᤐᤠ ᤕᤶᤒᤠ ᤘᤠᤗᤠᤎᤠᤜᤠ᤹ᤀᤥ

ᤁᤧᤕᤠᤰᤐᤠ ᤔᤏᤠᤛᤣ. ᤔᤣᤖᤡᤱ ᤌᤰᤋᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤜᤠᤱᤕᤰᤁᤡᤴ

ᤂᤠᤵᤐᤢᤌᤩ᤺ᤱ ᤔᤧᤈᤥᤃᤢᤀᤠᤱ ᤏᤧᤖᤥ॥

᥇᥋ ᤂᤧᤴ ᤕᤧᤶᤔᤥ ᤋᤢᤖᤥᤛ ᤕᤧᤰᤕᤰᤁᤡᤴ ᤋᤱᤒᤣ᤹ ᤏᤢᤒᤥ᤺ᤱ ᤌᤠᤖᤡᤰ ᤀᤡᤃᤪ ᤗᤳᤇᤠ ᤜᤠᤱᤎᤡᤰᤗᤧ ᤁᤢᤎᤠ᤺ᤰ ᤌᤠᤖᤡᤰ ᤏᤡᤱᤘᤠ᤹ᤔᤢ᤺ᤴ॥ ᤁᤖ ᤋᤱᤒᤣ᤹ ᤏᤢᤒᤥ᤺ᤱ ᤁᤠ᤺ᤰᤋᤢᤀᤠᤱ ᤋᤢᤖᤥᤛ ᤕᤧᤰᤕᤰᤁᤡᤴ ᤗᤳᤇᤠ ᤁᤧᤳᤏᤡᤔᤠᤎᤡᤰᤗᤧ ᤁᤢᤛᤠᤶᤗᤥ ᤜᤧᤰᤋᤱᤒᤠ ᤐᤥ᤺ᤱᤗᤥ-

᥇᥌ ᤏᤡᤱᤘᤠ᤹ ᤁᤧᤔᤢ᤺ᤶᤔᤠ ᤁᤧᤳᤏᤡᤔᤠᤀᤣ.

ᤔᤢᤰᤗᤠᤜᤠ᤹ ᤔᤢᤰᤂᤧ᤹ᤖ ᤕᤧᤰᤕᤰᤁᤡᤸᤗᤧ

ᤁᤢᤗᤢᤶᤔᤥᤗᤠᤶ ᤐᤥ᤺ᤰᤂᤧᤀᤠᤱ ᤐᤣᤃᤧ᤹ᤀᤥ॥

ᤔᤢᤰᤗᤠ ᤔᤢᤰᤂᤧ᤹ᤀᤠᤱ ᤕᤖᤡᤰ ᤛᤠᤶᤗᤥᤜᤠ᤹ ᤛᤠᤶᤔᤧᤳᤋᤧ᤹ᤀᤥ

ᤂᤧᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤂᤧᤏᤧ᤹ ᤏᤡᤱᤘᤠ᤹ᤛᤢᤶ ᤁᤧᤗ᤹ᤖᤥ॥

᥇᥍ ᤏᤢᤒᤥ᤺ᤱ ᤋᤱᤒᤣᤖᤧ ᤁᤢᤏᤢᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤋᤢᤖᤥᤛ ᤕᤧᤰᤕᤰᤁᤡᤴ ᤕᤠᤶᤔᤥ ᤀᤠᤒᤠᤅᤣ ᤂᤢᤏᤧ᤹ ᤁᤢᤃᤧᤳᤏᤡᤔᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤏᤢ᤺ᤱᤔᤠ ᤐᤠᤱᤄᤢ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤏᤢ ᤂᤧᤸᤗᤧ ᤗᤧᤱᤜᤱ ᤆᤥ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢ᤹॥

᥇᥎ ᤜᤧᤰᤁᤣᤛᤠᤱ ᤂᤧᤸᤗᤧ ᤁᤢᤀᤡᤴᤎᤠ᤺ᤰᤁᤡᤴ ᤏᤢ ᤂᤧᤸᤗᤧ ᤕᤠ᤺ᤶᤒᤰ ᤆᤥᤃᤢᤀᤠᤱ ᤌᤃᤢᤒᤠ ᤁᤢᤕᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤠ᤺ᤳᤗᤠ᤺ᤳ ᤔᤧᤛᤧᤴᤍᤢ᤹॥ ᤂᤧᤴ ᤗᤠ᤺ᤳᤗᤠ᤺ᤳ ᤔᤧᤛᤧᤴᤍᤢᤒᤠ ᤕᤠᤱᤅᤡᤴ ᤕᤠᤱ ᤕᤠᤱᤔᤠᤍᤧᤴᤏᤥ ᤔᤧᤴᤕᤢᤰᤂᤢᤴ᤹॥ ᤂᤧᤸᤗᤧ ᤗᤧᤱᤜᤱ ᤆᤥᤃᤢᤀᤠᤱ ᤌᤃᤢᤒᤠ ᤕᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤘᤧᤳᤋᤧᤛᤖᤧ ᤆᤠᤔᤠ ᤌᤢᤱᤔᤠ ᤏᤢ ᤏᤢ᤺ᤒ᤻ᤏᤢᤒᤠ ᤆᤠᤱ ᤆᤠᤱᤔᤠᤖᤧ ᤗᤠᤃᤡ ᤐᤥ᤺ᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤢᤶᤍᤡᤱ ᤐᤡᤖᤢ᤹

᥈᥊

ᤀᤥᤔᤧᤳᤋᤧᤶᤔᤧ᤹ᤀᤥ᥄ ᤕᤜᤘᤣ ᤍᤠᤱᤒᤧᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤱᤔᤠ ᤆᤥᤃᤢᤖᤥ॥

ᤂᤢᤏᤧ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤔᤧᤰᤂᤢᤀᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤔᤧᤴᤇᤠᤶ

ᤕᤠᤵᤔᤡᤜᤠ᤹ ᤑᤢᤳᤇᤡᤱᤇᤠ᤺ᤱ ᤔᤧᤛᤧ ᤔᤧᤒᤣ᤺ᤰᤗ ᤕᤠ᤺ᤴᤍᤢᤛᤡᤖᤥ॥

᥈ ᤔᤏᤠᤜᤠ᤹ᤖᤧ ᤔᤧᤍᤢᤔᤢᤒᤠ ᤋᤢᤰᤂᤣ ᤜᤧᤰᤋᤱᤒᤠᤀᤣ

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤀᤠᤱ ᤔᤧᤍᤢᤔᤢᤖᤥ.

ᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤍᤢᤔᤢᤒᤠ ᤁᤢᤀᤡᤛᤡ᤺ᤰ

ᤂᤢᤴᤇᤡ᤹ ᤍᤠᤱᤒᤠᤜᤠ᤹ᤖᤧᤀᤠᤱ ᤔᤧᤍᤢᤔᤢᤖᤥ.

ᤛᤧᤘᤠᤖᤥᤔᤠᤸᤗᤧ ᤋᤢᤔᤢᤒᤠ ᤜᤧᤰᤁᤣᤀᤣ

ᤁᤢᤴᤍᤠᤱᤔᤧᤸᤗᤧᤀᤠᤱ ᤋᤢᤔᤢᤖᤥ.

ᤜᤧᤰᤁᤩᤠᤱ ᤆᤡᤃᤰᤘᤠ ᤁᤧᤀᤡᤱᤒᤠᤜᤠ᤹ᤖᤧ

ᤔᤧᤍᤢᤔᤢᤒᤠ ᤜᤧᤰᤁᤣᤀᤣ ᤁᤧᤛᤱᤒᤠᤜᤠ᤹ᤖᤧᤀᤠᤱ ᤔᤧᤍᤢᤔᤢᤖᤥ.

ᤌᤧᤳᤗᤱ ᤁᤧᤗᤰᤐᤧᤸᤗᤧ ᤋᤢᤔᤢᤒᤠ ᤁᤢᤀᤡᤛᤡ᤺ᤰᤁᤣ

ᤌᤧᤳᤗᤱ ᤁᤧᤒᤡᤒᤧᤸᤗᤧᤀᤠᤱ ᤋᤢᤔᤢᤖᤥ॥

ᤛᤡᤱᤏᤠ᤺ᤳ ᤁᤧᤍᤣ᤹ᤒᤠᤜᤠ᤹ᤖᤧ ᤔᤧᤍᤢᤔᤢᤒᤠ ᤜᤧᤰᤁᤣᤀᤣ

ᤛᤡᤱᤏᤠ᤺ᤳ ᤁᤧᤒᤡᤒᤠᤜᤠ᤹ᤖᤧᤀᤠᤱ ᤋᤢᤰᤂᤣ ᤔᤧᤍᤢᤔᤢᤖᤥ॥

᥉ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤢᤖᤧ᤺ᤰ ᤂᤠᤖᤧᤰ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤕᤠᤱᤛᤠ ᤁᤢᤴᤎᤣ ᤏᤠᤵᤛᤡᤱᤔᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤐᤥ᤺ᤱᤗᤥ

ᤌᤣᤀᤠᤱᤓᤧᤸᤗᤧ ᤁᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤜᤣᤀᤠᤱ ᤀᤡᤖᤧᤶᤗᤥ.

ᤁᤧᤖᤧᤰ ᤂᤠᤶᤒᤣ᤺ᤰᤔᤠᤴ ᤆᤵᤐᤠᤱ ᤂᤧᤰᤋᤢᤖᤥ॥

ᤜᤧᤰᤁᤩᤠᤱ ᤕᤥ᤹ᤒᤠ ᤗᤠᤈᤣ᤹ᤀᤥᤒᤠ ᤕᤶᤒ᤻ᤕᤶᤒᤠ

ᤔᤏᤠᤜᤠ᤹ ᤂᤢᤴᤇᤡ᤹ ᤛᤠ᤹ᤀᤡ ᤕᤰᤗᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹

ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ

ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤀᤡᤱᤈᤠ᤺ᤱᤅᤡᤴ ᤔᤧᤓᤣ᤺ᤴᤍᤢᤀᤠᤱ ᤘᤠ᤹ᤖᤥ.

ᤁᤢᤓᤠᤱᤜᤠ᤹ ᤔᤧᤓᤣ᤺ᤴᤍᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤛᤍᤠᤍᤡᤱᤒᤠ ᤔᤠᤱᤜᤢᤵᤐᤡᤴ

ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤗᤧᤖᤢᤀᤠᤱ ᤘᤠ᤹ᤖᤥ॥

᥌ ᤁᤸᤗᤧᤆᤥᤃᤢᤸᤗᤧ ᤗᤳᤇᤠ ᤔᤠᤱᤍᤣᤎᤡᤰᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤠᤵᤐᤢᤌᤩ᤺ᤱ ᤐᤥ᤺ᤱᤗᤥ॥

ᤜᤧᤰᤁᤩᤠᤱ ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤀᤠᤵᤋᤡᤰᤁᤡᤸᤗᤧ ᤂᤢᤶᤍᤡᤱ ᤔᤧᤄᤥᤛᤢᤖᤀᤣ ᤐᤥ᤺ᤱᤗᤥ॥

ᤐᤠ ᤁᤸᤗᤧᤆᤥᤃᤢᤸᤗᤧ ᤕᤥ᤹ᤒᤠ ᤗᤠᤈᤣ᤹ᤀᤥ

ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤔᤡᤔᤧᤎᤡᤰᤂᤢ ᤔᤧᤛᤧᤖᤢᤛᤡᤖᤥ.

ᤜᤧᤰᤁᤩᤠᤱ ᤆᤒᤧ᤺ᤳᤇᤡᤰ ᤔᤏᤠᤜᤠ᤹ᤖᤰ

ᤔᤧᤜᤡᤅᤧ ᤔᤧᤕᤠ᤺ᤰᤋᤧᤀᤠᤱ ᤔᤧᤘᤠ᤹ᤖᤥ॥

᥍ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤜᤣᤖᤥ.

ᤜᤧᤰᤁᤩᤠᤱ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤡᤴ ᤀᤡᤗᤧᤶᤗᤥ॥

ᤛᤥᤛᤥ᤺ᤳ ᤗᤖᤠ᤺ᤱ ᤁᤣᤈᤥ᤺ᤰᤐᤠ ᤔᤏᤠᤜᤠ᤹

ᤂᤢᤏᤡ᤹ ᤛᤰᤔᤠ ᤐᤢ᤹ᤀᤠᤱ ᤂᤥᤀᤡᤰᤘᤠ ᤔᤧᤍᤣᤖᤥ॥

᥎ ᤏᤡᤱᤘᤠ᤹ ᤁᤧᤍᤠᤒᤠ ᤂᤡᤳᤆᤡᤱ ᤂᤡᤳᤆᤡᤱ

ᤁᤧᤗ᤹ᤒᤠ ᤔᤢᤰᤗᤠ᤺ᤴ ᤔᤢᤰᤔᤠ ᤏᤠ᤹ᤖᤧᤀᤠᤱ ᤘᤠ᤹ᤖᤥ॥

ᤁᤧᤛ᤺ᤵᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴᤏᤠᤱ ᤗ᤺ᤶᤔᤠ ᤏᤠ᤹ᤖᤧᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ ᤕᤧᤕᤧ ᤁᤧᤔᤧᤵᤐᤠ ᤀᤴᤔᤣ ᤂᤡᤱᤔᤏᤠᤒᤠ

ᤔᤢᤰᤗᤠ᤺ᤴ ᤔᤢᤰᤔᤠ ᤏᤠ᤹ᤖᤧᤀᤠᤱ ᤘᤠ᤹ᤖᤥ॥

᥏ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤛᤠᤶᤔᤧᤗᤥ᤺ᤸᤗᤧ

ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤴᤎᤢᤅᤢᤴᤗᤥ॥

ᤁᤧᤎᤢᤱᤒᤠᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤐᤄᤡ᤺ᤰ ᤂᤡ᤺ᤰᤐᤠ ᤔᤧᤏᤡᤛᤢᤖᤥ॥

᥇᥆ ᤂᤠᤵᤐᤢᤌᤩ᤺ᤱ ᤁᤧᤒᤥ᤺ᤱᤒᤠ ᤕᤧᤰᤕᤰᤁᤡᤴ

ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤜᤧᤰᤁᤩᤠᤱ ᤁᤧᤖᤧᤰ ᤜᤡᤶᤜᤠ᤹ᤀᤥᤒᤠ

ᤗᤠᤶᤎᤣ᤺ᤵᤐᤠᤜᤠ᤹ ᤔᤧᤀᤧᤳᤋᤢᤀᤠᤱ ᤐᤳᤗᤥ॥

᥇᥇ ᤛᤣ᤹ᤈᤱᤘᤠ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧ ᤔᤠᤖᤠᤶᤜᤠ᤹ᤀᤥ ᤔᤏᤠᤜᤠ᤹ ᤔᤧᤀ᤺ᤰᤗᤥ.

ᤁᤧᤖᤧᤰ ᤛ᤺ᤵᤔᤠ ᤀᤣ᤺ᤵᤔᤠ ᤐᤠ᤺ᤴᤜᤠ᤹ ᤏᤡᤱᤛᤠᤱ ᤁᤧᤒᤢᤰᤐᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤗᤠᤶ ᤏᤡᤱᤘᤠ᤹ ᤁᤧᤍᤠᤒᤠ ᤐᤠ᤺ᤴᤜᤠ᤹ ᤔᤕᤧᤒᤣᤀᤠᤱ ᤜᤥ᤺ᤵᤗᤥ॥

᥇᥈ ᤕᤧᤰᤕᤰᤁᤥᤃ ᤁᤧᤔᤧᤰᤔᤠ ᤐᤠ᤺ᤴᤜᤠ᤹ᤖᤰ ᤕᤠ᤺ᤰᤋᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤏᤡᤱᤔᤡᤜᤠ᤹ᤖᤧ ᤐᤕᤶ ᤕᤶᤒᤠ

ᤗᤠᤶᤎᤣ᤺ᤳᤜᤠ᤹ ᤔᤧᤕᤴᤇᤢᤀᤠᤱ ᤁᤢᤄᤧᤸᤗᤧᤰ

ᤁᤢᤄᤧᤸᤗᤧᤰ ᤔᤧᤈᤣᤃᤢᤀᤠᤱ ᤏᤧᤖᤥ॥

᥇᥉ ᤈᤤᤋᤢᤏ ᤛᤡᤱᤒᤢᤱᤅᤡᤸᤗᤧ ᤁᤢᤒᤢᤱᤅᤡᤴ ᤕᤱᤔᤠᤀᤠᤱ

ᤁᤢᤈᤠ᤹ᤜᤠ᤹ ᤌᤠᤔᤏᤠᤒᤠ ᤜᤧᤰᤁᤣ ᤀᤡᤃᤪ ᤆᤧᤸᤗᤧᤰᤛᤣᤸᤗᤧ

ᤁᤢᤈᤠ᤹ᤀᤡᤴ ᤋᤢᤵᤔᤠᤀᤠᤱ ᤌᤡᤰ ᤏᤧᤳᤇᤡ ᤁᤢᤈᤠ᤹

ᤐᤳᤕᤠ᤺ᤰᤐᤠ ᤁᤢᤀᤡᤛᤡ᤺ᤰ ᤂᤧᤴ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤁᤥ ᤀᤠᤈᤧ᤺ᤳᤇᤡᤰᤗᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤍᤠᤱ ᤔᤧᤕᤠ᤺ᤰᤗᤥ॥

᥇᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤔᤧᤀᤢ᤺ᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛ᤺ᤳᤋᤠᤱ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤗᤥ॥

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ

ᤁᤢᤔᤡᤔᤡᤍᤡᤱᤅᤡᤸᤗᤧ ᤗᤠᤃᤡ ᤂᤧᤱᤜᤠ᤹ᤖᤧ

ᤋᤀᤡ ᤏᤠᤶᤎᤠ ᤗᤧᤵᤛᤠᤱᤗᤠᤶ ᤋᤡᤕᤠᤜᤠ ᤔᤧᤗ᤹ᤖ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤋᤀᤡ ᤏᤠᤱᤃᤧᤴ ᤐᤡᤛᤠᤱᤒᤠᤜᤠ᤹ᤖᤧ

ᤕᤜᤘᤣ ᤍᤠᤱᤒᤠᤴ ᤔᤡᤔᤡᤍᤡᤱᤅᤡᤴ ᤐᤡᤖᤧᤶᤔᤧ᤹ᤀᤥ॥

ᤘᤖ᤺ᤱᤅᤥ ᤁᤧᤏᤧᤒᤠ ᤘᤠᤃᤵᤂᤠᤶᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤡᤱᤅᤡᤴ ᤌᤠ᤺ᤱᤎᤠ᤺ᤱ ᤑᤥ᤺ᤰᤂᤠᤶᤔᤧ᤹ᤀᤥ॥

᥇᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠ᤺ᤛ᤻ᤔᤠ ᤁᤢᤛᤢᤰᤐᤥᤗᤠᤶ

“ᤛᤠᤶᤕᤥᤏᤡᤒᤠᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤥ”

ᤁᤧᤗ᤹ᤒᤠ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤒᤠ ᤀᤠᤏᤡᤃᤧ ᤂᤧᤵᤛᤢᤶᤒᤧᤖᤥ॥

ᤁᤖ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱᤗᤥ.

“ᤀᤠᤱᤃᤠ᤹ ᤜᤣᤀᤠ ᤆᤵᤐᤠᤖ ᤐᤳᤋᤠᤖᤥ.

ᤀᤠᤱᤃᤠ᤹ ᤜᤣᤀᤠ ᤆᤵᤐᤠᤖ ᤐᤳᤋᤠᤖᤥ

ᤀᤠᤱᤃᤠ᤹ ᤁᤢᤛᤢᤶ ᤔᤧᤍᤴᤏᤠᤴ ᤆᤡ᤺ᤳᤋᤠᤱᤗᤰ ᤛᤩᤧᤖᤥ᥄

ᤀᤡᤱᤃᤧᤗᤧᤰᤛᤡᤱᤒᤠ ᤔᤏᤠᤜᤠ᤹ ᤀᤡᤱᤔᤧᤗᤧᤰᤛᤡᤱᤗᤥ᥄

ᤀᤡᤱᤔᤧᤗᤧᤰᤛᤡᤅᤠᤱᤅᤣ ᤀᤡᤱᤗᤧᤰ ᤕᤠ᤺ᤶᤒᤰ

ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤏᤛᤠ᤺ᤴ ᤔᤧᤗᤧᤱᤛᤡᤱ ᤔᤧᤒᤡᤛᤡᤱᤗᤥ᥄”

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤶᤇᤠᤶ ᤕᤠᤶᤔᤡᤛᤣ.

ᤁᤡᤔᤠ ᤕᤱᤔᤠ ᤏᤢ ᤗᤢᤶᤒᤠ᤺ᤳ ᤜᤧᤰᤁᤩᤠᤱ

ᤆᤧᤴᤏᤧᤸᤗᤧ ᤂᤧᤏᤡ᤹ ᤁᤧᤜᤠᤱᤄᤡᤀᤠᤱ ᤁᤧᤘᤕᤡᤖᤥ॥

᥇᥎ ᤁᤡᤔᤠ ᤕᤱᤔᤠ ᤀᤡᤰᤗᤠ᤺ᤴ ᤁᤧᤄᤧᤶᤒᤠᤀᤠᤱ

ᤁᤧᤄᤧᤳᤇᤡᤱᤒᤠ ᤔᤏᤠᤜᤠ᤹ ᤗᤢᤶᤒᤠ᤺ᤳᤋᤥ ᤔᤢᤵᤔᤧᤎᤠᤖᤥ.

ᤜᤧᤰᤁᤩᤠᤱ ᤗᤢᤶᤒᤠ᤺ᤳᤋᤥᤗᤠᤶ ᤌᤠ᤺ᤱ ᤁᤧᤗ᤺ᤶᤒᤠ

ᤁᤧᤎᤠᤱᤒᤠᤜᤠ᤹ ᤆᤧᤴᤏᤥ ᤔᤧᤎᤠᤖᤥ॥

ᤛᤠᤱᤃᤪᤠᤶᤐᤧᤍᤠᤱᤅᤥᤒᤠ ᤐᤣᤎᤠ᤺ᤵᤜᤠ᤹ ᤔᤧᤜᤖᤧᤀᤠᤱ ᤔᤧᤒᤳᤗᤥ.

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤢᤰᤏᤠ᤺ᤴ ᤌᤢᤖᤢᤵᤗᤢᤵᤏᤠ ᤕᤱᤗᤥ॥

᥇᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤴ ᤁᤠ᤹ᤖᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤐ᤺ᤰᤂᤧᤀᤠᤱ ᤁᤢᤗᤰ ᤏᤧᤳᤇᤡ ᤐᤥ᤺ᤰᤂᤧᤀᤠᤱ ᤏᤧᤖᤥ

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤢᤖᤢᤵᤗᤢᤵᤏᤠ ᤕᤰᤂᤧᤖᤥ॥

᥈᥆ ᤌᤡ᤺ᤸᤗᤧ ᤁᤧᤔᤒᤠ ᤔᤏᤠ᤺ᤴ ᤜᤥ᤹ᤍᤥ᤺ᤴ ᤜᤥ᤹ᤍᤥ᤺ᤴ ᤗ᤹ᤒᤠ ᤁᤢᤀᤡᤛᤡ᤺ᤰ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤢᤴᤈᤡᤱ ᤔᤢᤴᤈᤡᤱ ᤗ᤹ᤖᤥ॥

ᤋᤧᤜᤧ᤹ᤜᤧ᤹ᤒᤠ ᤕᤠᤰᤔᤠ ᤜᤡᤶᤔᤡᤴ ᤛᤢᤖᤡ᤺ᤳᤋᤡᤸᤗᤧ ᤘᤠ᤺ᤴᤍᤢᤒᤠ ᤜᤧᤰᤁᤣ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤏᤢ ᤁᤳᤏᤠ ᤔᤢᤴᤗᤥ॥

ᤂᤢᤴᤇᤡ᤹ ᤀᤠᤒᤠᤅᤣ ᤒᤡᤑᤩᤢᤱᤅᤡᤴ ᤂᤧᤴ ᤀᤡᤰᤛᤠ ᤂᤠᤶᤒᤣ᤺ᤰ

ᤛᤶᤎᤠᤱ ᤛᤠ᤹ᤖᤡᤰ ᤗᤡ᤺ᤵᤐᤠᤱ ᤐᤳᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤠᤑᤠᤸᤗᤧᤀᤠᤱ ᤐᤥ᤺ᤰᤔᤠ ᤔᤧᤴᤇᤢᤰᤁᤣ ᤆᤥ᤺ᤴᤗᤥ॥

᥈᥇ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ

ᤌᤠ᤺ᤱ ᤛᤠᤱᤃᤪᤠᤶᤐᤧᤍᤠᤱᤒᤠ ᤔᤢᤰᤛᤠᤶᤜᤠ᤹ ᤏᤢ

ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤜᤠᤱᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

᥈᥈ ᤐᤢᤱᤗᤠᤎᤠᤒᤠᤜᤠ᤹ ᤐᤢᤱᤗᤠᤜᤡᤶᤔᤥ

ᤔᤧᤄᤣ᤺ᤰᤂᤢᤛᤡᤀᤠᤱ ᤔᤧᤕᤢᤰᤂᤢᤛᤡᤒᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤁᤧᤖᤧᤰ ᤌᤡᤰᤔᤧᤳᤌᤡᤰ ᤔᤧᤓᤢᤰᤂᤢᤛᤡᤖᤥ॥

ᤂᤧᤱᤜᤠ᤹ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡᤖᤥ

ᤂᤧᤒᤩᤠᤱ ᤕᤖᤡᤰ ᤕᤧᤴ ᤀᤣᤃᤠᤱ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤛᤡᤖᤥ॥

᥈᥉ ᤜᤧᤰᤁᤩᤠᤱ ᤗᤠᤒᤧᤴ ᤔᤠᤰᤋᤠᤱᤒᤠ ᤐᤥ᤺ᤱᤅᤠᤱ ᤔᤧᤀᤥ᤺ᤳᤏᤧᤴᤗᤥ.

ᤂᤶᤓᤩᤠᤱ ᤏᤠᤶᤔᤡᤴᤏᤠᤱ ᤔᤧᤛᤧ᤺ᤰᤏᤧᤴᤗᤥ

ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤛᤡᤕᤥᤏ ᤁᤥ᤺ᤰᤔᤠᤀᤥ ᤏᤢ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤘᤠ᤹ᤒᤠ

ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤡᤔᤡᤍᤡᤱᤃᤧᤴ ᤜᤠᤱᤕᤢᤰ ᤆᤥᤃᤢᤖᤥ॥

ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱ

᥈᥋

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤏᤧᤖᤥ

ᤜᤧᤰᤁᤩᤠᤱ ᤁᤧᤔᤡᤱᤅᤥ ᤁᤧᤏᤠᤖᤠ ᤑᤥᤛᤢᤱᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤖᤧᤰ ᤁᤧᤏᤛᤠ᤺ᤴᤛᤠᤔᤠᤀᤥ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖᤥ.

ᤂᤧᤴ ᤕᤠ᤺ᤶᤒᤰᤜᤠ᤹ ᤀᤢᤴᤇᤥ᤺ᤴ ᤀᤢᤏᤠᤜᤢᤖᤡᤀᤥ

ᤏᤡᤱᤛᤣ᤺ᤰ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥈ ᤕᤧᤰᤕᤰᤁᤡᤴ ᤀᤠᤍᤠᤱᤒᤠᤖᤧ ᤗᤢᤱ ᤁᤧᤗᤢᤶᤛᤡᤱᤒᤠᤱ ᤁᤧᤏᤧᤒᤠ ᤁᤧᤈᤥᤃᤢᤖᤥ॥

ᤛᤧ᤺ᤵᤛᤡᤱᤔᤠᤍᤧᤴ ᤕᤧᤰᤕᤰᤁᤡᤴ ᤂᤠᤵᤐᤢᤌᤩ᤺ᤱ ᤁᤧᤈᤥᤃᤢᤖᤥ॥

ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤕᤰᤁᤡᤸᤗᤧ

ᤁᤢᤎᤡᤶ ᤁᤧᤒᤥ᤺ᤱᤒᤠ ᤕᤧᤰᤕᤰᤁᤡᤴ ᤀᤠᤸᤗ ᤕᤧᤰᤕᤰ ᤔᤧᤏᤧᤏᤧᤸᤗᤥ.

ᤂᤧᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤕᤧᤰᤕᤰ ᤔᤧᤴᤈᤥᤃᤢᤴᤗᤥ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤎᤢᤶᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤂᤧᤏᤧ᤹ ᤀᤡᤱᤎᤠ᤺ᤱ ᤁᤧᤶᤒᤡᤖᤥ.

ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹

ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤥ॥

᥊ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤜᤧᤰᤁᤩᤠᤱ ᤕᤧᤳᤋᤢᤰᤂᤣ ᤁᤧᤍᤢᤶᤒᤠ ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠᤜᤠ᤹ᤖᤧ ᤗᤠᤃᤡ

ᤂᤧᤏᤧ᤹ ᤛᤧ᤺ᤵᤛᤡᤱᤔᤠᤍᤧᤴ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ.

ᤛᤢᤖᤡ᤺ᤳ ᤁᤣᤈᤱ ᤜᤢ᤺ᤸᤗᤧ ᤘᤠᤀᤡ᤺ᤵᤛᤡᤱᤔᤠᤍᤧᤴ

ᤜᤧᤰᤁᤩᤠᤱ ᤏᤠᤶᤛᤧ᤺ᤰᤁᤡᤸᤗᤧ ᤀᤡ᤺ᤶᤛᤡᤱᤔᤠᤍᤧᤴ

ᤏᤠᤶᤈᤡ᤺ᤰᤂᤥ᤹ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

ᤌᤣᤀᤠᤱᤓᤧᤸᤗᤧ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤰᤔᤠ᤺ᤱᤃ

ᤗᤢᤱᤎᤠᤰᤁᤥ ᤁᤧᤍᤥ᤺ᤰᤐᤠ ᤛᤢᤖᤡ᤺ᤳ ᤁᤧᤈᤱ ᤁᤢᤀᤡᤛᤡ᤺ᤰᤗᤰ ᤗ᤹ᤖᤥ.

᥋ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ

ᤜᤠᤱᤘᤠᤛᤧ᤺ᤰᤐᤠ ᤁᤢᤀᤡᤛᤡ᤺ᤰ ᤗ᤹ᤖᤥ॥

ᤘᤣ᤹ ᤗᤠᤈᤣ᤹ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤕᤱ ᤁᤡᤸᤗᤡᤱᤅᤡᤴ

ᤂᤧᤏᤧ᤹ ᤆᤡᤈᤡ ᤂᤰᤂᤰ ᤐᤥ᤺ᤱᤗ ᤁᤧᤈᤥᤃᤢᤖᤥ॥

ᤂᤠ᤹ᤔᤡ᤺ᤳᤋᤧᤸᤗᤧ ᤏᤠᤶᤔᤧᤴ ᤀᤡ᤺ᤵᤋᤢᤀᤠᤱ ᤏᤠᤶᤀᤡ᤺ᤰᤂᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ

ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤗᤥ᤺ᤴ ᤂᤧᤏᤧ᤹ ᤁᤧᤛᤠᤰᤋᤢ ᤁᤧᤒᤡᤖᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤛᤠᤓᤱᤈᤠᤎᤡᤰ ᤕᤠᤖᤡᤵ ᤆᤥᤃᤢ

᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤶᤓᤠ ᤁᤴ ᤛᤡᤕᤥᤏ

ᤁᤥ᤺ᤰᤔᤠᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤢᤈᤠ

ᤁᤧᤏᤢ᤹ᤒᤠ ᤛᤠᤓᤱᤈᤠᤎᤡᤰ ᤕᤠᤖᤡᤵ ᤆᤥᤃᤢᤖᤥ॥

ᤂᤢᤏᤧ᤹ ᤂᤧᤴ ᤛᤠᤓᤱᤈᤠᤀᤥ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ᤹ ᤌᤡ ᤏᤢ

ᤁᤢᤈᤠ ᤁᤧᤏᤢ᤹ᤒᤠ ᤛᤠ. ᤋ᤺ᤰᤜᤠ᤹ ᤘᤧᤳᤋᤧᤛᤖᤧ ᤐᤡᤖᤢᤛᤡᤖᤥ॥

᥍ ᤂᤢᤏᤧ᤹ ᤜᤠᤒᤠ ᤁᤴ ᤁᤥ᤺ᤰᤔᤠᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ

ᤔᤏᤠᤜᤠ᤹ ᤁᤧᤍᤧᤵᤐᤠᤀᤠᤱ ᤁᤧᤒᤵᤐᤠ ᤆᤠᤱ

ᤜᤧᤰᤋᤱᤒᤠ ᤂᤧᤴ ᤛᤡᤔᤧᤸᤗᤧ ᤛᤠᤶᤔᤪᤡ᤺ᤵᤐᤠᤴ ᤏᤢ

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤎᤣ᤺ᤰᤐᤠ ᤐ᤺ᤳᤌᤠᤱ

ᤜᤧᤰᤋᤱᤒᤠ ᤏᤡᤱᤛᤠᤶᤗᤧᤴ ᤂᤠ᤹ᤔᤡ᤺ᤵᤐᤠᤴ ᤂᤧᤳᤋᤢᤍᤣᤛᤢᤖᤥ॥

᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤛᤍᤠᤍᤡᤱᤗᤧ ᤗᤠᤃᤡ ᤛᤡᤔᤧᤴ ᤌᤱᤅᤥ ᤜᤠᤖᤡᤍᤠᤛᤢᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤡᤰᤁᤥᤗᤠᤶ ᤔᤡᤰᤘᤠ᤺ᤴ ᤋᤢᤃᤢ ᤐᤡᤖᤢᤛᤡᤖᤥ.

ᤂᤧᤒᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ

ᤁᤢᤔᤏᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤒᤠᤴ ᤂᤢᤏᤧ᤹ ᤂᤧᤳᤋᤢᤍᤣᤛᤢ ᤐᤡᤖᤢᤛᤡᤖᤥ.

ᤁᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥏ ᤁᤴ ᤜᤡᤴᤍᤥ᤺ᤰᤁᤧᤴ ᤐᤥ᤺ᤱᤅᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤛᤧᤰᤂᤠᤛᤠᤱ ᤂᤢᤏᤧ᤹ᤀᤣ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ᥄

ᤀᤠᤏᤡ᤹ ᤂᤢᤏᤧ᤹ ᤁᤢᤗᤠᤶ ᤀᤥᤀᤠᤔᤧᤳᤋᤢᤶᤗᤥ

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤏᤡ᤹ ᤋᤠᤱᤀᤠᤛᤧ᤺ᤵᤋᤧᤀᤠᤱ ᤀᤠᤘᤠ᤹ᤖᤥ॥

ᤂᤢᤏᤧ᤹ᤀᤣ ᤕᤜᤘᤣ ᤍᤠᤱᤒᤠᤖᤥ᥄ ᤂᤢᤏᤧ᤹ᤀᤥ ᤀᤠᤏᤡ᤹ ᤏᤡᤱᤘᤠ᤹ ᤀᤠᤕᤢᤰᤂᤢᤶᤗᤥ

ᤂᤢᤏᤧ᤹ ᤀᤠᤏᤡ᤹ ᤋᤠᤱᤀᤠᤛᤧ᤺ᤵᤋᤧᤀᤠᤱ ᤀᤠᤘᤠ᤹ᤖᤥ.

ᤀᤠᤏᤡ᤹ ᤛ᤺ᤳᤋᤡᤀᤠᤱ ᤕᤧᤕᤧ ᤗ᤹ᤖᤡᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤀᤠᤒᤡᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ᤹

᥇᥆ ᤁᤴ ᤛᤡᤕᤥᤏ ᤁᤥ᤺ᤰᤔᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤱᤛᤧ᤺ᤵᤋᤢᤖᤥ

ᤁᤖ ᤕᤠ᤹ᤗᤠᤱᤅᤡᤴ ᤐᤡ᤹ᤜᤡᤀᤥ ᤆᤡᤖᤠᤰ ᤆᤡᤖᤠᤰ

ᤗᤠ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤔᤥᤀᤠᤒ ᤗᤠᤈᤣ᤺ᤴ

ᤂᤢᤏᤧ᤹ ᤁᤢᤗᤠᤱᤓᤥ ᤛᤡᤃᤠᤱ ᤐᤥ᤺ᤱᤗᤥ॥

᥇᥇ ᤘᤖᤰ ᤁᤧᤈᤠ᤺ᤰᤐᤠ ᤔᤏᤠ᤺ᤸᤗᤧ ᤘᤖᤰᤁᤧᤴ ᤆᤥᤃᤢᤸᤗᤧ

ᤀᤠᤰᤂᤣᤗ᤹ᤖᤡᤰ ᤁᤢᤜᤢᤰᤁᤧᤴ ᤛᤴᤇᤢ᤹.

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤒᤠᤅᤣ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤜᤢᤰᤜᤠ᤹ ᤔᤧᤛᤴᤇᤢᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤀᤥᤃᤵ ᤆᤥ᤺ᤰᤔᤠ

ᤁᤧᤗᤧᤒᤠ ᤔᤧᤗᤧᤱᤛᤡᤱᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤠᤴ ᤕᤥ ᤌᤠᤛᤢ ᤐᤡᤖᤢᤛᤡᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤥᤀᤠᤒᤒᤠ ᤜᤠᤱᤕᤰ ᤁᤧᤏᤧᤒᤠ

ᤂᤧᤴ ᤕᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ ᤗᤢ᤺ᤴᤍᤢᤍᤣᤛᤢ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤴ ᤗᤢᤱᤎᤠᤰᤜᤠ᤹ ᤂᤠᤶᤒᤣ᤺ᤰᤁᤥ

ᤗᤖᤧ᤺ᤱᤓᤖᤧ᤺ᤱ ᤆᤥᤃᤢᤀᤠᤱ ᤂᤠᤶᤜᤡ᤺ᤰᤁᤥ ᤋᤱᤄᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤌᤱ ᤁᤧᤏᤠ᤺ᤶᤒᤠ ᤆᤥᤃᤢᤛᤡ᤹

᥈᥌

ᤕᤜᤢᤍᤠ ᤗᤠᤈᤣ᤹ᤀᤥ ᤔᤏᤠᤜᤠ᤹ᤖᤧ ᤁᤴ ᤛᤠᤶᤗᤥ᤺ᤴ ᤛᤠᤶᤔᤧᤵᤔᤠ ᤕᤧᤴᤏᤡᤴ ᤋᤠᤖ ᤐᤳᤗᤥ-

ᤀᤠᤏᤡ᤹ ᤕᤧᤰᤕᤰᤁᤡᤴ ᤗᤢᤱᤎᤠᤰᤁᤡᤸᤗᤧ

ᤁᤒᤪᤡᤱ ᤁᤒᤢᤒᤠ ᤗᤡᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥ᤺ᤰᤗᤥ॥

ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤴᤗᤵᤐᤡᤸᤗᤧ

ᤁᤢᤗᤢᤱᤎᤠᤰᤜᤠ᤹ᤖᤧ ᤁᤒᤪᤡᤱ ᤀᤠᤃᤒᤧᤀᤠᤱ ᤘᤠ᤹ᤖᤥ॥

᥈ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤜᤴᤍᤧ᤹ᤀᤥ

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤔᤧᤴᤇᤠᤶ ᤛᤢᤘᤠᤱ.

ᤀᤡᤃᤪ ᤏᤛᤠ᤺ᤴᤛᤠᤒᤠᤜᤠ᤹ ᤗᤠ᤺ᤵᤔᤠ ᤔᤧᤛᤢᤰᤗᤖᤥ॥

᥉ ᤀᤠᤳᤋᤡᤸᤗᤧ ᤁᤢᤏᤡᤱᤘᤠ᤺ᤴ ᤂᤧᤏᤧ᤹ᤀᤥ ᤀᤡᤃᤣ᤺ᤰ ᤗ᤹ᤀᤠᤱ ᤐᤳ.

ᤂᤧᤴ ᤔᤏᤠ᤺ᤴ ᤏᤢᤖᤡᤰᤁᤠᤱ ᤛᤏᤠᤖᤢᤱᤅᤥ ᤁᤧᤃᤳᤋᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤺ᤴ

ᤂᤧᤏᤧ᤹ᤀᤥ ᤕᤢᤰᤂᤢᤀᤠᤱ ᤘᤠ᤹ᤖᤥ॥

᥊ ᤀᤠᤑᤠᤸᤗᤧᤛᤠᤱ ᤕᤜᤘᤣ ᤍᤠᤱᤒᤠᤀᤥ

ᤂᤧᤏᤧ᤹ ᤁᤧᤏᤡᤱᤘᤠ᤺ᤴ ᤕᤢᤰᤂᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ. ᤕᤜᤘᤣ ᤍᤠᤱᤒᤧᤴᤏᤣ

ᤀᤢᤏᤠᤜᤢᤖᤡ ᤀᤢᤏᤠᤜᤢᤖᤡᤀᤠᤱᤎᤥᤒᤠ ᤗᤢᤱᤕᤠᤰᤐᤣ᤹ᤖᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤍᤡᤱ ᤁᤧᤗ᤹ᤒᤠᤀᤠᤱ

ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ ᤔᤧᤏ᤺ᤶᤛᤡᤱᤗ ᤕᤠ᤺ᤴᤍᤢᤛᤡᤖᤥ॥

ᤆᤴᤈᤶᤒᤠᤍᤧᤴᤏᤥ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤂᤢᤏᤧ᤹ ᤕᤥ ᤔᤧᤎᤠᤖ ᤕᤠ᤺ᤴᤍᤢᤛᤡᤖᤥ.

ᤁᤥ᤺ᤰᤔᤠᤀᤥ ᤁᤧᤏᤧᤒᤠ ᤂᤧᤴ ᤕᤧᤰᤕᤰᤜᤠ᤹

ᤂᤢᤏᤧ᤹ ᤕᤥ ᤂᤠᤶᤒᤣ᤺ᤰᤁᤡᤴᤏᤢ ᤋᤱᤅᤠᤱ ᤏᤧᤖ ᤔᤰᤌᤠ᤺ᤴᤍᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤂᤠᤶᤜᤡ᤺ᤰᤁᤥ ᤗᤠᤵᤑᤢᤛᤢᤛᤡᤖᤥ॥

᥌ ᤀᤠᤸᤗᤥ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ᤖᤧ ᤂᤧᤵᤔᤥ ᤔᤧᤍᤥ᤹ᤖᤢᤖᤥ.

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ᤖᤧ ᤗᤠᤱᤅᤡᤸᤗᤧ ᤂᤧᤴ ᤔᤧᤗᤠ᤺ᤰᤋᤢᤖᤥ॥

᥍ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤡᤴ ᤋᤥ᤺ᤴᤍᤥ᤺ᤶᤒᤠ ᤆᤥ᤺ᤰᤗᤥ.

ᤋᤥ᤺ᤴᤍᤥ᤺ᤶᤒᤠ ᤂᤠᤛᤧᤴᤗᤥ᤺ᤶᤒᤠᤀᤣ. ᤂᤧᤏᤧ᤹ᤀᤣ ᤛᤠᤶᤕᤥᤏᤡᤒᤠᤸᤗᤧ

ᤁᤢᤗᤠᤶᤔᤡᤴ ᤗᤧᤵᤐᤧᤳ ᤁᤧᤍᤱᤒᤠ ᤁᤧᤈᤥᤃᤢᤖᤥ॥

᥎ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤢᤍᤥ᤺ᤵᤔᤠ ᤁᤧᤄᤠᤛᤧᤴ

ᤗᤥ᤺ᤶᤔᤠ ᤗᤠᤶᤔᤥ. ᤀᤠᤏᤡᤃᤧ ᤜᤠᤱᤅᤠᤛᤡᤃᤧᤖᤥ॥

ᤜᤧᤰᤁᤩᤠᤱ ᤀᤠᤏᤡᤃᤧ ᤁᤧᤔᤡᤱᤅᤡᤴ ᤔᤡᤔᤡᤍᤡᤱ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤳᤋᤢᤶᤒᤧᤖᤥ॥

᥏ ᤛᤧᤴᤍᤡᤰ ᤀᤠᤱᤃᤠ᤹ ᤀᤠᤛᤰᤔᤠ ᤛᤠᤶᤔᤡᤸᤗᤧ ᤂᤧᤏᤧ᤹ ᤁᤧᤜᤱᤗᤥ.

ᤋᤠᤏᤠᤶ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤸᤗᤧ ᤂᤧᤏᤧ᤹ ᤆᤠᤜᤠᤒ᤻ ᤁᤧᤈᤥ᤺ᤰᤗᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤄᤠᤛᤧᤴᤏᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤀᤥᤛᤣ᤺ᤴᤎᤠᤱ ᤐᤥ᤺ᤱᤗᤥ.

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ ᤔᤧᤜᤢ᤹ᤛᤡᤱᤗᤥ॥

᥇᥆ ᤁᤢᤀᤡᤃᤧᤓᤧᤶᤒᤠᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤛᤠᤱ

ᤂᤧᤱᤜᤠ᤹ᤖᤧ ᤛᤠᤶᤕᤥᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤔᤧᤴᤜᤢ᤹ᤛᤡᤱᤅᤡᤸᤗᤥ॥

ᤁᤢᤍᤥ᤺ᤵᤔᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤀᤠᤱ

ᤂᤧᤱᤜᤠ᤹ᤖᤧ ᤆᤰᤔᤧᤴᤗ᤹ᤀᤣ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ

ᤂᤧᤱᤜᤠ᤹ᤖᤧ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤋᤢᤴᤗᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ

ᤁᤧᤜᤢᤰᤁᤡᤸᤗᤧ ᤌᤠ᤺ᤱ ᤁᤧᤛᤠ᤺ᤵᤛᤢᤛᤡᤀᤠᤱ ᤐᤳᤗᤥ.

ᤁᤖ ᤂᤧᤏᤧ᤹ ᤁᤧᤜᤢᤰᤁᤡᤸᤗᤧ ᤁᤧᤛᤠ᤺ᤵᤛᤢᤛᤡᤛᤠᤱ

ᤂᤧᤱᤜᤠ᤹ᤖᤧ ᤏᤡᤏᤡᤀᤠᤱ ᤔᤧᤸᤗᤠᤵᤋᤢᤴᤗᤥ॥

ᤀᤠᤒᤠᤅᤣ ᤁᤧᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤂᤧᤏᤧ᤹ ᤁᤧᤛᤡᤰᤛᤶᤔᤠᤴ

ᤂᤧᤱᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤛᤡᤖᤡᤱ ᤔᤔᤥ ᤔᤧᤎᤠᤖᤖᤥ॥

ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ ᤗᤠᤃᤡ

ᤗᤠ᤺ᤳᤗᤠ᤺ᤳ ᤁᤧᤕᤢᤰᤛᤢᤒᤠ ᤔᤡ᤺ᤸᤗᤧ ᤂᤧᤱᤜᤠ᤹ ᤂᤠᤵᤐᤢᤌᤩ᤺ᤱ ᤆᤥᤃᤢᤛᤡᤖᤖᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤏᤡᤃᤧ ᤗᤠᤃᤡ ᤛᤏᤠᤖᤢᤱ ᤕᤠᤵᤔᤡ ᤁᤧᤒᤡᤖᤥ.

ᤂᤧᤴ ᤀᤠᤏᤡᤃᤧ ᤁᤢᤗᤡᤱᤍᤥ ᤁᤧᤖᤧᤖ ᤂᤥᤛᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤀᤠᤏᤡᤃᤧ ᤗᤠᤃᤡ ᤂᤧᤱᤜᤠ᤹ ᤁᤧᤖᤧᤰ ᤂᤧᤏᤧ᤹ᤀᤣ ᤁᤧᤈᤥᤃᤢᤒᤠᤖᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ᤏᤢ᤺ᤸᤗᤧ ᤘᤣ᤹ ᤕᤠᤵᤔᤡ ᤍᤠᤱᤒᤠᤜᤠ᤹ᤖᤧ ᤀᤠᤏᤡᤃᤧ ᤕᤢᤰ ᤔᤧᤈᤥᤃᤡᤃᤧᤖᤥ.

ᤁᤖ ᤀᤠᤏᤡᤃᤧᤃ ᤂᤧᤏᤧ᤹ ᤁᤧᤔᤡᤱᤅᤧᤴᤗᤰ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤶᤒᤧᤖᤥ॥

᥇᥊ ᤀᤠᤛᤣ᤺ᤴ ᤀᤠᤏᤡᤃᤧ ᤛᤧᤘᤠ ᤔᤧᤳᤋᤢᤶᤛᤡᤶᤒᤧᤒᤠᤜᤠ᤹ ᤔᤧᤛᤩᤧ ᤔᤧᤄᤧᤖᤧᤀᤠᤱ ᤔᤧᤜᤥ᤺ᤵᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤀᤠᤑᤠᤸᤗᤧᤀᤠᤱ

ᤕᤠᤶᤔᤥ ᤔᤧᤴᤏᤢ᤺ᤱᤏᤧᤴ ᤔᤧᤴᤍᤠᤏᤧᤴᤗᤥ॥

ᤂᤧᤏᤧ᤹ ᤂᤧᤱᤜᤠ᤹ ᤂᤢᤶᤍᤡᤱ ᤁᤧᤒᤡᤖᤢᤛᤡᤀᤠᤱ ᤁᤧᤔᤧᤰᤂᤢᤛᤡᤖᤥ

ᤂᤧᤒᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤠᤶᤔᤥ ᤏᤡᤱᤘᤠ᤹ᤛᤢᤶ ᤔᤧᤸᤗ᤹ᤔᤏᤠᤒᤠ ᤁᤧᤈᤥᤃᤢᤛᤡᤖᤥ॥

᥇᥋ ᤂᤧᤏᤧ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤓᤥᤛᤢᤛᤡᤀᤠᤱ ᤔᤧᤘᤠ᤹ᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤓᤥᤛᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤈᤣ᤺ᤸᤗᤧᤴ ᤀᤡ᤺ᤴᤍᤥᤜᤠ᤹ ᤁᤧᤓᤥᤛᤢᤀᤠᤱ ᤏᤧᤖᤥ.

ᤂᤧᤏᤧ᤹ ᤀᤠᤒᤠᤅᤣᤀᤣ ᤔᤡᤔᤡᤍᤡᤱ ᤁᤧᤄᤥᤛᤢᤀᤠᤱ ᤁᤧᤘᤠ᤹ᤖᤥ.

ᤂᤧᤏᤧ᤹ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤀᤡ᤺ᤴᤍᤥᤜᤠ᤹ ᤁᤧᤓᤥᤛᤢᤀᤠᤱ ᤏᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤛᤡᤒᤠᤜᤠ᤹ ᤜᤡᤱᤔᤴ ᤐᤡᤖᤢᤛᤡ᤹

᥇᥌ ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤧᤸᤗᤧ ᤂᤧᤏᤧ᤹ᤀᤥ ᤔᤧᤍᤩᤧᤖᤥ॥

ᤂᤧᤒᤩᤠᤱ ᤂᤧᤏᤧ᤹ ᤂᤧᤱᤜᤠ᤹ ᤁᤧᤄᤢᤶᤛᤢᤛᤡᤀᤠᤱ ᤛᤢᤰᤔᤧᤴᤇᤢᤰ

ᤐᤣᤗᤡ ᤑᤠᤰᤔᤠ ᤁᤧᤛᤢᤰᤐᤠ ᤔᤧᤒᤥ᤺ᤰᤂᤧᤖᤥ॥

᥇᥍ ᤔᤧᤴᤇᤢᤔᤠ᤺ᤴ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤸᤗᤧ ᤛᤠ᤹ᤖᤡᤰ ᤋᤢᤰᤗᤥ.

ᤜᤧᤰᤁᤩᤠᤱ ᤁᤢᤍᤢᤰᤔᤠᤸᤗᤧ ᤋᤖᤢᤀᤠᤱ ᤀ᤺ᤰ ᤜᤠ᤺ᤵᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧᤀᤠᤱ ᤂᤧᤏᤧ᤹ ᤁᤧᤒᤣᤛᤠᤱ

ᤜᤧᤰᤁᤣᤀᤣ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥎ ᤀᤠᤏᤡᤃᤧ ᤋᤢᤰᤂᤣ ᤆᤩᤧ᤹ᤀᤡᤃᤧ ᤜᤧᤰᤁᤩᤠᤱ ᤋᤢᤃᤡᤃᤧ ᤗᤠ᤺ᤰᤋᤡᤃᤧᤖᤥ.

ᤁᤖ ᤀᤠᤏᤡᤃᤧ ᤌᤧᤔᤠ᤺ᤴᤏᤠᤱ ᤛᤠᤔᤧᤴᤘᤠ᤺ᤶᤔᤏᤠᤖᤥ॥

ᤀᤠᤏᤡᤃᤧ ᤗᤠᤈᤣ᤺ᤸᤗᤧ ᤗᤠᤃᤡ ᤌᤱᤅᤠᤱ ᤔᤧᤴᤏᤠ᤺ᤴᤏᤣ ᤘᤕᤡᤃᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤌᤣ᤺ᤴᤏᤠᤱ ᤁᤢᤗᤡᤱᤍᤥ ᤔᤧᤱᤃᤧᤳᤋᤣ ᤘᤕᤡᤃᤧᤖᤥ॥

᥇᥏ ᤁᤖ ᤁᤧᤛᤡᤒᤠᤀᤠᤱ ᤁᤧᤒᤣ᤺ᤰᤐᤠ ᤀᤠᤍᤠᤱᤒᤠᤖᤧ ᤁᤧᤔᤏᤠᤜᤠ᤹ ᤕᤠᤶᤔᤥ ᤔᤧᤜᤡᤱᤗᤥ.

ᤂᤧᤱᤜᤠ᤹ ᤏᤠᤛᤡᤱᤃᤧᤴ ᤌᤰᤗᤠᤀᤥ ᤕᤠᤶᤔᤥ ᤔᤧᤜᤡᤱᤗᤥ॥

ᤂᤠᤶᤒᤠᤱᤅᤥ ᤁᤧᤏᤧᤒᤠᤛᤣ. ᤐᤥᤃᤠᤶᤔᤧ᤹ᤀᤥ

ᤜᤧᤰᤁᤩᤠᤱ ᤛ᤺ᤳᤋᤠᤶᤔᤧ᤹ᤖ ᤀ᤺ᤰᤋᤠᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤋᤠᤏᤠᤶᤒᤠ ᤛᤣ᤺ᤰᤘᤠᤸᤗᤧ ᤂᤠᤶᤒᤣ᤺ᤰᤔᤠᤴ ᤘᤠᤖᤰᤂᤢᤒᤠ ᤁᤢᤀᤡᤛᤡ᤺ᤰ.

ᤕᤜᤘᤣ ᤍᤠᤱᤒᤠᤸᤗᤧ ᤋᤃᤡ ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢᤛᤡᤖᤥ॥

ᤂᤠᤛᤧᤴ ᤏᤢ ᤕᤠᤶᤔᤥ ᤏᤢ᤹ᤔᤠᤍᤠᤔᤠ

᥈᥆ ᤀᤠᤱᤃᤠ᤹ ᤀᤠᤔᤏᤠᤛᤣ. ᤂᤧᤏᤡ᤹ ᤐᤣᤃᤠᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤡ᤹ ᤗᤰᤛᤡᤱᤜᤠ᤹ᤀᤥ ᤗᤠᤛᤠᤶᤔᤧ᤹ᤀᤠᤱ ᤗᤠᤶᤎᤣ᤺ᤳᤜᤠ᤹ ᤛᤢᤒᤠᤴᤔᤧ᤹ᤀᤥ॥

ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤔᤧᤴᤈᤡ᤺ᤰᤁᤣ ᤌᤠᤖᤡᤰ

ᤛᤵᤔᤠᤖᤧ ᤗᤠᤃᤡ ᤆᤡᤱᤅᤠᤛᤡᤶᤔᤧ᤹ᤀᤠᤱ ᤕᤢᤅᤠᤶᤔᤧ᤹ᤀᤥ॥

᥈᥇ ᤀᤥᤔᤧᤳᤋᤠᤶᤔᤧ᤹᥄ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ

ᤕᤜᤘᤣ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤢᤖ ᤐᤳᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤔᤧᤛᤧᤛᤢᤒᤠ

ᤔᤠᤰᤂᤡᤴ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤔᤧᤛᤩᤧᤖᤢᤛᤡᤒᤠᤜᤠ᤹ ᤀᤠᤸᤗ ᤕᤠᤶᤔᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤆᤡᤱᤔᤠ ᤔᤧᤛᤢᤰᤋᤢᤛᤡᤴᤗᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤆᤥ᤺ᤰᤕᤢᤶᤓᤥ ᤔᤧᤄᤥᤛᤢ

᥈᥍

ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠ ᤁᤧᤄᤢᤒᤠ

ᤜᤧᤰᤁᤩᤠᤱ ᤁᤢᤔᤢᤰ ᤁᤧᤕᤠᤰᤐᤠ ᤏᤢ ᤕᤶᤒᤠ ᤋᤠᤓᤣ᤺ᤸᤗᤧ

ᤂᤧᤴ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤁᤧᤀᤢ᤺ᤱᤛᤡᤱᤒᤠᤖ

ᤗᤠᤱᤃᤧᤄᤣ᤺ᤰᤐᤠ. ᤘᤖ᤺ᤱᤅᤥ ᤁᤧᤕᤠᤰᤐᤠ ᤀᤠᤈᤠᤈᤠᤒᤠ

ᤗᤡᤒᤩᤠᤋᤠᤏᤧᤴ ᤐᤠᤰᤗᤧ ᤐᤠᤰᤗᤧ ᤆᤩᤧᤵᤋᤢᤖᤥ.

ᤂᤧᤒᤩᤠᤱ ᤘᤖ᤺ᤱᤅᤥ ᤂᤧᤴ ᤁᤧᤘᤧ᤺ᤱᤛᤡᤱᤒᤠᤀᤠᤱ

ᤁᤧᤕᤢᤱᤒᤠ ᤀᤛᤣ᤺ᤰᤐᤧᤴ ᤂᤢᤶᤍᤡᤱ ᤐᤡᤖᤢᤀᤠᤱ ᤛᤩᤧᤖᤢᤖᤥ॥

᥈ ᤂᤧᤴ ᤕᤧᤴᤏᤥ. “ᤁᤢᤈᤠ᤹ ᤁᤧᤎᤥ᤺ᤰᤐᤠ ᤗᤳᤇᤠ ᤏᤢᤒᤠ ᤆᤧᤸᤗᤧᤰᤛᤣ᤹

ᤀᤡᤰᤁᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤡ᤹ ᤛᤠᤶᤗᤥᤖᤠᤶᤔᤧ᤹ᤀᤥ॥

᥉ ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤛᤠ᤺ᤰᤋᤢᤱᤗᤥ.

ᤀᤠᤱᤃᤠ᤹ ᤂᤧ᤹ᤕᤥ ᤌᤡᤰᤕᤠ᤺ᤴᤎᤰ ᤆᤫᤠ᤺ᤳ ᤁᤣ᤺ᤳᤋᤢᤱᤗᤥ॥

ᤀᤠᤱᤃᤠ᤹ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤧᤴ ᤛᤧᤴᤍᤡᤰ ᤗᤧᤴᤍᤡᤰ ᤁᤥᤛᤢᤱᤗᤥ.

ᤔᤧ᤺ᤴᤏᤣᤓᤃᤪ ᤔᤏᤠᤜᤠ᤹ᤖᤧ ᤂᤧᤴ ᤀᤡᤰᤋᤠᤵᤐᤡᤴ ᤔᤧᤍᤥ᤹ᤖᤢ ᤔᤧᤗᤠ᤺ᤰᤋᤢᤖᤥ॥

᥊ ᤀᤠᤱᤃᤠ᤹ ᤀᤠᤸᤗ ᤀᤠᤕᤠ᤺ᤰ ᤔᤧᤸᤗᤧ᤹ᤀᤣ ᤘᤠ᤹ᤀᤠᤖᤥ.

ᤛᤣᤷᤍᤠ᤺ᤰᤔᤠᤜᤠ᤹ ᤏᤢ ᤋᤡᤱᤜᤠ᤹ ᤀᤠᤱᤃᤠ᤹ ᤀᤠᤎᤣ᤺ᤰᤛᤧ ᤗᤡᤅᤧᤒᤠᤏᤣᤓᤃᤪ

ᤂᤧᤴ ᤋᤡᤱᤜᤠ᤹ ᤏᤢ ᤛᤣᤷᤍᤠ᤺ᤰᤔᤠᤜᤠ᤹ ᤗᤧ᤺ᤱᤔᤠ ᤛᤧᤐᤔᤠᤖᤧ ᤗᤠᤃᤡ

ᤌᤱ ᤆᤥ᤺ᤰᤛᤧ ᤀᤠᤱᤃᤠ᤹ ᤐᤣ᤺ᤰᤁᤠᤔᤧᤴᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤡᤱᤜᤠ᤹ ᤏᤢ ᤛᤣᤷᤍᤠ᤺ᤰᤜᤠ᤹ ᤔᤡᤎᤡᤰᤂᤢᤱ ᤛᤧᤖᤢᤱᤔᤧᤴᤗᤥ॥

᥋ ᤂᤧᤱᤜᤠ᤹ ᤀᤠᤱᤃᤠ᤹ᤀᤥ ᤛᤧ᤺ᤵᤛᤡᤱᤛᤧ ᤔᤧᤍᤠᤀᤠᤱ ᤏᤠᤍᤱ ᤔᤧᤈᤥ᤺ᤰᤗᤖᤥ.

ᤀᤥᤘᤠ. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤀᤠᤱᤃᤠ᤹ᤏᤢ ᤔᤧᤍᤱᤗᤖᤥ॥”

᥌ ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ ᤀᤡᤛᤪᤠᤀᤡᤗᤒᤠ

ᤔᤏᤠᤜᤠ᤹ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤁᤢᤛᤠ᤺ᤵ ᤔᤧᤗᤣ᤺ᤳᤇᤡᤱᤗᤥ.

ᤜᤧᤰᤁᤩᤠᤱ ᤛᤡᤱᤒᤢᤱᤅᤡᤴ ᤑᤧᤰᤁᤠᤱ ᤁᤢᤈᤠ᤹ᤀᤡᤸᤗᤧ

ᤌᤡᤶᤛᤢᤒᤠ ᤜᤧᤰᤁᤣ ᤂᤧᤱᤜᤠ᤹ ᤔᤧᤒᤥᤴ ᤔᤧᤎᤧ᤹ᤖᤥ.

ᤂᤧᤒᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤴ ᤔᤧᤎᤡᤶᤛᤢᤖᤥ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤜᤧᤰᤁᤣ

ᤁᤧᤛᤠᤰᤐᤠ ᤂᤢᤶᤍᤡᤱ ᤐᤡᤖᤢᤒᤠ ᤜᤥ᤺ᤵᤗᤥ

ᤜᤧᤰᤁᤩᤠᤱ ᤂᤧᤶᤓᤩᤠᤖᤡᤰ ᤕᤖᤡᤰ ᤁᤢᤔᤏᤠᤜᤠ᤹ᤀᤠᤱ ᤛᤩᤧᤖᤢᤛᤡᤒᤠ ᤜᤥ᤺ᤵᤗᤥ॥

᥎ ᤂᤢᤏᤧ᤹ ᤁᤢᤔᤏᤠᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ

ᤘᤣ᤹ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖ ᤕᤠ᤺ᤴᤍᤢᤛᤡᤖᤥ॥

ᤏᤠᤱᤃᤧᤴ ᤐᤡᤛᤠᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤛᤠᤶᤔᤡ᤺ᤳ

ᤁᤣᤈᤱᤅᤡᤸᤗᤧ ᤜᤧᤰᤁᤣ ᤂᤧᤴᤜᤠ᤹ ᤔᤢ᤺ᤳᤋᤢᤍᤣᤛᤢᤛᤡᤖᤥ॥

᥏ ᤀᤠᤶᤓᤠ ᤁᤸᤗᤧᤀᤣ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤕᤥ᤺ᤴ ᤗᤧᤵᤔᤡ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤕᤥ᤺ᤴ ᤔᤠ᤺ᤱᤄᤠ ᤐᤥ᤺ᤱᤒᤠ

ᤔᤡᤰᤛᤣ᤺ᤴᤏᤡᤱᤃ ᤂᤧᤸᤗᤧ ᤗᤧᤳᤋᤡ ᤋᤥ᤺ᤶᤔᤠ

ᤋᤧᤴᤜᤠ᤹ᤀᤥᤒᤠ ᤁᤧᤖᤧᤰ ᤗᤢᤱᤜᤠ᤹ ᤂᤖᤡ-ᤗᤢᤱ

ᤁᤢᤀᤡᤛᤡ᤺ᤰ ᤑᤕ᤹ᤑᤕ᤹ ᤕ᤺ᤵᤛᤢᤍᤣᤛᤢᤖᤥ.

ᤂᤧᤒᤩᤠᤱ ᤀᤛᤣᤖᤠ ᤔᤠᤱᤅᤡᤸᤗᤧ ᤁᤢᤛᤡᤳᤗᤠᤱᤜᤠ᤹ ᤏᤢ

ᤛᤠᤱᤛᤡᤱ ᤛᤢᤰᤐᤠ ᤜᤠ᤺ᤶᤔᤠ ᤋᤧᤖᤧ᤺ᤱᤜᤠ᤹ ᤗᤳᤇᤠᤀᤠᤱ ᤋᤰᤐᤧᤳ ᤔᤧᤕᤢᤰᤂᤢᤸᤗᤥ॥

᥇᥆ ᤁᤶᤒᤪᤠᤱ ᤔᤧᤔᤧᤳᤋᤢᤛᤡᤒᤠ ᤕᤧᤰᤕᤰᤜᤠ᤹

ᤔᤢᤖᤧ᤺ᤰ ᤂᤠᤖᤧ᤺ᤰ ᤏᤢ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤔᤧᤗᤧᤖᤢᤒᤠ ᤏᤢ ᤕᤠᤱᤎᤥ᤺ᤰᤔᤠ

ᤔᤧᤏᤠ᤹ᤖᤢᤒᤠ ᤀᤣ᤺ᤰᤛᤠᤍᤧᤴ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤖᤥ॥

ᤂᤧ᤹ᤕᤥ ᤐᤡᤳᤛᤠ᤺ᤳᤜᤠ᤹ ᤆᤠᤔᤧᤖᤠᤶᤗᤥ.

ᤂᤧᤴ ᤐᤡᤳᤜᤠ᤹ ᤂᤧ᤹ᤕᤥ ᤔᤧᤏᤠ᤺ᤶᤛᤡᤱᤗᤥ

ᤜᤧᤰᤁᤩᤠᤱ ᤂᤧᤴ ᤐᤡᤳᤜᤠ᤹ᤖᤧ ᤂᤧ᤹ᤕᤥ ᤁᤧᤕᤢᤱᤒᤠ

ᤛᤡᤱᤅᤡᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤔᤧᤗᤧᤴᤍᤢᤖᤥ.

ᤂᤧᤒᤩᤠᤱ ᤁᤢᤓᤧᤰᤘᤠ᤺ᤴ ᤔᤧᤈᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤖᤥ॥

᥇᥇ ᤜᤧᤰᤁᤣᤗ᤹ᤖᤡᤰ ᤂᤧ᤹ᤕᤥᤒᤠ ᤆᤢᤈᤢᤰᤛᤠ

ᤛᤡᤱᤒᤥᤖᤠ᤺ᤰᤜᤠ ᤜᤣᤀᤠᤱ ᤔᤧᤀᤧᤰᤂᤢᤖᤥ.

ᤂᤧᤒᤩᤠᤱ ᤔᤧᤴᤇᤢᤔᤠᤜᤠ᤹ ᤔᤧᤍᤠᤀᤠᤱ ᤔᤡᤀᤥ ᤛᤡᤱ ᤔᤧᤜᤠ᤺ᤴᤍᤢᤖᤥ॥

ᤌᤣᤀᤠᤱᤓᤧᤸᤗᤧ ᤁᤱᤜᤠ᤹ᤃ ᤛᤡᤰᤁᤢᤶᤏᤡᤱᤘᤠ᤹ ᤁᤧᤜᤥ᤺ᤵᤐᤠ ᤗᤳᤇᤠ ᤛᤢᤘᤠᤱᤛᤡᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴᤗᤥ

ᤂᤧᤒᤩᤠᤱ ᤂᤢᤴᤇᤡ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤧᤴ

ᤂᤧᤱᤜᤠ᤹ᤀᤥ ᤁᤢᤗᤢᤱᤔᤠᤛᤩᤠ᤺ᤳ ᤔᤧᤗ᤹ᤏᤧᤴᤗᤥ॥

᥇᥈ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤕᤢᤑᤪᤣᤋᤡᤛ ᤘᤜ᤺ᤱᤅᤠᤱ ᤁᤳᤏᤠ ᤔᤡᤛᤪ ᤗᤠᤈᤣ᤹ᤒᤠ ᤘᤜ᤺ᤱ ᤌᤠᤖᤡᤰ ᤁᤢᤓᤠ ᤔᤏᤠᤜᤠ᤹ ᤑᤢᤰᤂᤢᤛᤡ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤧᤏᤡ᤹ᤃ ᤁᤢᤓᤠ ᤔᤏᤠᤜᤠ᤹ᤖᤧ ᤛᤡ᤺ᤴ ᤁᤢᤛᤡᤵᤐᤥᤗᤠᤶ ᤁᤢᤈᤠ᤹ᤜᤠ᤹ ᤗᤳᤇᤠ ᤗᤳᤇᤠ ᤔᤧᤛᤣᤃᤢ ᤔᤧᤗ᤺ᤳᤋᤢᤒᤠ ᤜᤧᤰᤁᤣ ᤁᤧᤶᤓᤢᤰᤂᤡ᤹॥

᥇᥉ ᤜᤧᤰᤁᤣᤗ᤹ᤖᤡᤰ ᤂᤧᤴ ᤕᤧᤴᤏᤡᤴ ᤋᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤢ᤺ᤵᤔᤠᤛᤡᤖᤧ ᤗᤠᤃᤡ ᤗᤳᤇᤠ ᤕᤶᤒᤠ ᤌᤢᤳᤌᤢᤖᤡ᤺ᤵᤐᤠᤴ ᤗᤠᤀᤡ᤺ᤰ॥ ᤜᤧᤰᤁᤩᤠᤱ ᤀᤛ᤻ᤛᤢᤖ ᤏᤢ ᤔᤡᤛᤪ ᤗᤠᤈᤣ᤹ᤀᤥ ᤔᤧᤗ᤺ᤳᤋᤢᤛᤡᤀᤠᤱ ᤁᤧᤘᤠ᤹ᤒᤠ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤔᤧᤍᤠᤀᤠᤱ ᤕᤖᤢᤛᤗᤧ᤺ᤶᤒᤠ ᤛᤣᤛᤣ ᤛᤡᤕᤥᤏ ᤁᤥ᤺ᤰᤔᤠᤀᤥ ᤕᤜᤘᤣ ᤍᤠᤱᤒᤠᤴ ᤛᤧᤘᤠ ᤔᤧᤔᤧᤳᤋᤢᤖᤥ॥

ᤌᤠᤱᤃᤧᤳ ᤗᤧᤵᤛᤠᤱᤒᤠ ᤀᤡᤛᤪᤠᤀᤡᤗ ᤜᤠᤱᤈᤢᤶᤔᤡᤴ ᤛᤠᤶᤍᤡᤱ

᥈᥎

ᤆᤡ᤺ᤳᤋᤧᤀᤠᤱᤗᤰ ᤛᤩᤧᤖᤥ. ᤛᤠᤔᤖᤡᤕᤠ ᤕᤧᤰᤕᤰᤐᤠ

ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ᤖᤧ ᤀᤠᤰᤋᤱᤒᤠ ᤋᤢᤰᤂᤣ᤺ᤴ ᤔᤧᤍᤢᤔᤢᤀᤡᤖᤥ-

ᤀᤡᤛᤪᤠᤀᤡᤗᤒᤠ ᤌᤡᤔᤛᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤘᤠ ᤔᤠᤱᤘᤠ ᤋᤡᤆ᤺ᤴ॥

ᤁᤱᤃ ᤆᤠ ᤁᤧᤏᤢ᤹ᤒᤠ ᤏᤧᤏᤧᤒᤠ ᤋᤧᤴᤏᤡᤸᤗᤧ ᤁᤢᤈᤱᤀᤥ ᤏᤧᤖᤥ.

ᤁᤖ ᤂᤧᤸᤗᤧ ᤏᤢᤔᤠ ᤁᤢᤄᤧᤶᤛᤡᤱᤔᤧᤴ ᤑᤢᤱ ᤜᤧᤰᤁᤣ ᤀᤡᤖᤧᤶᤒᤣ᤺ᤰᤗᤥ.

ᤁᤱᤃ ᤛᤣ᤹ᤈᤱᤘᤠ᤺ᤸᤗᤧ ᤑᤧᤳᤗᤠ᤺ᤴᤍᤢᤒᤠ ᤔᤏᤠ᤺ᤸᤗᤧ ᤁᤢᤀᤠᤱᤍᤡᤱ ᤗ᤹ᤔᤠᤖᤥ॥

᥈ ᤀᤥᤔᤧᤳᤋᤠᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤗᤳᤇᤠ ᤔᤢᤰᤛᤠᤶᤛᤠᤒᤠ ᤏᤢ

ᤋᤸᤗᤡᤰ ᤁᤧᤎᤢᤶᤒᤠᤎᤡᤰ ᤐᤠᤱᤄᤢᤖᤥ॥

ᤑ᤺ᤴ ᤏᤢ ᤀᤠᤔᤧᤱᤔᤧᤱᤒᤠ ᤛᤢᤖᤡ᤺ᤳ ᤁᤣᤈᤱ ᤔᤢᤰᤐᤠ ᤜᤧᤰᤁᤣ.

ᤘᤎᤥ᤺ᤰᤁᤥᤗᤠᤶ ᤆᤫᤠ᤺ᤳ ᤜᤢᤱᤔᤏᤠᤒᤠ ᤜᤧᤰᤁᤣ

ᤜᤧᤰᤁᤩᤠᤱ ᤕᤶᤒᤠ ᤛᤢᤖᤡ᤺ᤳ ᤁᤣᤈᤱ ᤜᤢ᤺ᤰᤐᤠ ᤜᤧᤰᤁᤣ

ᤂᤢᤏᤧ᤹ ᤂᤧᤴ ᤛᤠ᤹ᤖᤡᤰᤁᤠᤱ ᤂᤠᤶᤒᤠᤱᤅᤥ ᤗᤠᤵᤑᤢᤛᤢᤖᤥ॥

᥉ ᤀᤣᤑᤪᤠᤀᤡᤔ ᤕᤧᤰᤕᤰᤁᤥ ᤌᤡ᤺ᤸᤗᤧ ᤁᤧᤔᤒᤠ ᤔᤏᤠᤜᤠ᤹ᤖᤧ

ᤔᤧᤍᤡ᤺ᤰᤛᤢᤀᤠᤱ ᤂᤢᤴᤇᤡ᤹ ᤛᤡᤳᤗᤠᤀᤥ ᤔᤧᤘᤠᤖᤢᤒᤠ

ᤀᤠᤱᤍᤡᤱ ᤗ᤹ᤔᤠ ᤑᤢᤱᤅᤡᤴ ᤔᤏᤠᤜᤠ᤹ᤖᤧ ᤗᤠᤱᤅᤧᤸᤗᤧ

ᤆᤡᤍᤥ᤹ ᤆᤡᤍᤥ᤹ ᤔᤧᤍᤥ᤹ᤖᤢᤖᤥ॥

᥊ ᤁᤱᤃ ᤆᤠ ᤁᤧᤏᤢ᤹ᤒᤠ ᤏᤧᤏᤧᤒᤠ ᤋᤧᤴᤏᤡᤸᤗᤧ ᤁᤢᤈᤱᤀᤥ ᤏᤧᤖᤥ.

ᤂᤧᤸᤗᤧ ᤏᤢᤔᤠ ᤁᤢᤄᤧᤶᤛᤡᤱᤔᤧᤴ ᤑᤢᤱᤅᤡᤴ ᤁᤢᤀᤡᤛᤡ᤺ᤰ ᤀᤡᤖᤧᤶᤗᤥ॥

ᤂᤧᤴ ᤆᤠᤛᤢᤶᤔᤠ ᤕᤧᤶᤔᤡᤴᤏᤢ᤺ᤸᤗᤧ ᤋᤃᤡ ᤁᤧᤍᤢᤶᤒᤠ ᤐ᤺ᤳᤇᤣ᤹

ᤁᤢᤀᤡᤛᤡ᤺ᤰ ᤜᤠᤖᤠᤀᤣ ᤔᤧᤍᤢᤒᤢᤀᤠᤱ ᤔᤧᤈ ᤔᤧᤍᤣᤛᤢᤖᤥ॥

᥋ ᤂᤧᤴ ᤕᤧᤴᤏᤥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴᤏᤣ

ᤀᤡᤛᤪᤠᤀᤡᤗᤖᤧ ᤁᤢᤄᤧᤶᤛᤡᤱᤔᤠ ᤋᤡᤆ ᤐᤥ᤺ᤱᤗᤥ॥

ᤂᤢᤏᤧ᤹ᤀᤣ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹

ᤗᤠᤃᤡ ᤔᤡᤔᤡᤍᤡᤱᤃᤧᤴ ᤐᤥ᤺ᤱᤗᤥ॥

᥌ ᤂᤢᤏᤧ᤹ ᤂᤠᤛᤧᤴᤗᤥ᤺ᤶᤔᤠ ᤑᤠ᤹ᤀᤠᤱ ᤁᤧᤕᤢᤱᤒᤠᤜᤠ᤹

ᤂᤢᤏᤧ᤹ ᤂᤠᤛᤧᤴᤗᤥ᤺ᤶᤔᤠ ᤕᤠᤶᤛᤠᤶ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤐᤕᤶ ᤕᤶᤒᤠ ᤗᤠᤶᤎᤣ᤺ᤵᤐᤥ

ᤌᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤔᤢᤰᤛᤠᤶᤗᤧ ᤁᤢᤒᤢᤱ ᤐᤥ᤺ᤱᤗᤥ॥

ᤌᤡ᤺ᤸᤗᤧ ᤁᤧᤔᤒᤠ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ ᤏᤢ ᤕᤛᤤᤕᤠ᤺ᤴ

᥍ ᤁᤴ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ

ᤆᤥᤃᤢᤸᤗᤧ ᤜᤥ᤹ᤍᤥ᤺ᤴ ᤜᤥ᤹ᤍᤥ᤺ᤴ ᤔᤧᤗ᤹ᤖᤥ॥

ᤌᤡ᤺ᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤛᤥ᤺ᤳ ᤔᤧᤗᤧᤱᤏᤧᤴᤗᤥ.

ᤂᤧᤱᤜᤠ᤹ ᤌᤡ᤺ᤸᤗᤧ ᤆᤥᤃᤢᤸᤗᤧ ᤀᤡᤈᤥ ᤀᤡᤈᤥ ᤔᤧᤗ᤹ᤖᤥ॥

ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤂᤧᤱᤜᤠ᤹ ᤌ᤺ᤳᤌᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤌᤡ᤺ᤸᤗᤧ ᤔᤕᤢᤛᤡᤀᤠᤱ ᤀᤡᤈᤥ ᤀᤡᤈᤥ ᤐᤧ᤺ᤱᤃᤰ ᤐᤧ᤺ᤱᤃᤰ ᤔᤧᤗ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤛᤢᤑᤥ᤺ᤴ ᤔᤧᤏᤡᤛᤢᤸᤗᤧ ᤂᤢᤴᤇᤡ᤹ ᤌᤏᤠ ᤗᤧᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ ᤐᤠ᤺ᤴᤏᤡᤴ

ᤏᤡ᤺ᤴᤎᤥ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥

᥎ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤆᤠᤈᤠᤔᤠᤍᤧᤴ

ᤛᤠᤵᤏᤧᤳᤜᤠ᤹ ᤏᤠᤶᤃᤧᤛᤢᤒᤠ ᤐᤧ᤹ᤔᤠ᤺ᤳᤋᤧᤸᤗᤧ ᤋᤡᤶᤛᤧᤀᤠᤱ ᤏᤧᤖᤥ.

ᤆᤡ᤺ᤴᤈᤡ᤺ᤴ ᤔᤧᤱᤄᤢᤔᤏᤠᤍᤧᤴ ᤗᤳᤌᤡᤰᤁᤠᤱ ᤜᤥ᤺ᤵᤗᤥ॥

᥏ ᤜᤧᤰᤁᤩᤠᤱ ᤀᤰᤂᤣ ᤔᤧᤗ᤹. “ᤂᤧᤸᤗᤧ ᤜᤠ᤺ᤳ ᤜᤢ᤹ᤔᤠ ᤁᤥ᤺ᤳᤋᤢᤒᤠᤒᤣ᥅

ᤀᤡᤱᤄᤱᤅᤡᤸᤗᤧ ᤁᤢᤒᤣ᤺ᤴ ᤂᤧᤸᤗᤧ ᤜᤠ᤺ᤳ ᤐᤥᤎᤰ ᤆᤥᤃᤢ ᤐᤡᤖᤢᤖ ᤐᤵᤐᤠᤒᤣ᥅

ᤌᤣ ᤂᤠᤖᤰ ᤏᤢᤎᤢᤱᤔᤠ ᤁᤧᤗᤧᤵᤐᤠ ᤀᤅᤧ᤺ᤰᤘᤠᤜᤠ᤹ ᤜᤢ᤹ᤖᤢᤛᤡᤒᤠᤒᤡ᥅

ᤀᤡ ᤂᤠᤖᤰ ᤏᤢᤎᤢᤱᤔᤠ ᤗᤧᤵᤔᤠ ᤔᤧᤒᤠᤱᤄᤢᤛᤡᤒᤠ ᤀᤅᤧ᤺ᤰᤘᤠᤜᤠ᤹ ᤜᤢ᤹ᤖᤢᤛᤡᤒᤠᤒᤡ᥅

᥇᥆ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤏᤡ᤹ ᤀᤠᤔᤧᤳᤗᤥ-

ᤆᤥᤃᤧᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹. ᤆᤥᤃᤧᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁ᤹ᤕᤥ ᤆᤒᤧ᤺ᤳᤇᤡᤰ. ᤂᤧ᤹ᤕᤥ ᤆᤒᤧ᤺ᤳᤇᤡᤰ

ᤂᤠᤛᤧᤴ ᤗᤥ᤺ᤴᤍᤠᤶᤔᤧ᤹. ᤂᤠᤛᤧᤴ ᤗᤥ᤺ᤴᤍᤠᤶᤔᤧ᤹ᤀᤥ᥄”

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤘᤣ᤹ ᤐᤠ᤺ᤴᤍᤠᤱᤗᤠᤶᤒᤠ ᤏᤢ

ᤘᤣ᤹ ᤁᤢᤛᤡᤱ ᤏᤡ᤺ᤳᤔᤧᤴᤍᤧᤵᤔᤏᤠᤒᤠ ᤐᤠ᤺ᤴᤇᤣᤰᤘᤠᤗᤠᤶᤒᤠ

ᤕᤜᤘᤣ ᤍᤠᤱᤒᤠᤴ ᤁᤴ ᤔᤏᤠᤜᤠ᤹ᤏᤢ ᤐᤠ᤺ᤳᤗᤥ॥

᥇᥈ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡᤖᤥ.

“ᤏᤠ᤺ᤶᤛᤡᤱᤔᤠ ᤋᤧᤴᤏᤡᤱᤃ ᤀᤠᤶᤓᤠ ᤁᤴᤗᤥ.

ᤁᤧᤏᤠᤒᤠ ᤁᤧᤄᤡ᤺ᤶᤒᤠᤜᤠ᤹ ᤜᤠᤒᤠ ᤁ᤹ᤕᤥ ᤔᤧᤏᤠ᤺ᤶᤛᤡᤱᤗᤖᤥ.

ᤌᤣᤀᤠᤱᤓᤧᤸᤗᤧ ᤛᤵᤑᤠᤎᤡᤰ ᤏᤠ᤺ᤶᤛᤡᤱᤔᤠ ᤋᤧᤴᤏᤡᤱᤃ ᤐᤠ ᤁᤴᤗᤥ”

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤧᤶᤔᤠ ᤏᤡᤱᤘᤠ᤹ ᤔᤧᤴᤈᤥᤃᤢᤴᤗᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ

ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤀᤰᤂᤣ ᤁᤧᤒᤥ᤺ᤱᤒᤠ ᤘᤠ᤹ᤖᤥ-

ᤆᤥᤃᤠᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹. ᤆᤥᤃᤠᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹ᤀᤥ.

ᤂᤠᤛᤧᤴ ᤗᤥ᤺ᤴᤍᤠᤶᤔᤧ᤹. ᤂᤠᤛᤧᤴ ᤗᤥ᤺ᤴᤍᤠᤶᤔᤧ᤹ᤀᤥ.

ᤀᤠᤈᤧ᤺ᤳᤇᤡᤰ ᤂᤧ᤹ᤕᤥ. ᤀᤠᤈᤧ᤺ᤳᤇᤡᤰ ᤁ᤹ᤕᤥ॥

ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤋᤃᤡ ᤗᤠᤶᤔᤧᤗᤥᤖᤖᤥ

ᤜᤧᤰᤁᤩᤠᤱ ᤔᤧᤃᤧᤱᤅᤠᤱ ᤔᤧᤓᤳᤇᤡᤱᤗᤖᤥ.

ᤔᤧᤃᤠ᤺ᤴᤏᤠᤱ ᤆᤧᤴᤏᤥ ᤔᤧᤎᤠᤖ ᤂᤧᤒᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤖᤥ॥

ᤛᤡᤕᤥᤏᤖᤧ ᤁᤢᤗᤠᤃᤡ ᤔᤠᤗᤢᤱ

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤜᤡᤏᤠ᤺ᤶ ᤁᤧᤔᤧᤵᤐᤠᤛᤣ.

ᤂᤧᤏᤡ᤹ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤕᤢᤰ ᤁᤧᤈᤥᤃᤢᤶᤛᤡᤶᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤧᤴ ᤂᤧᤵᤛᤠᤶᤔᤧ᤹ᤀᤥ॥

᥇᥋ ᤂᤧᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤔᤠᤱ ᤀᤠᤱᤍᤡᤱ ᤁᤧᤗ᤹ᤖᤡᤖᤥ.

“ᤛᤡᤔᤧᤴᤏᤢ ᤀᤠᤏᤡᤃᤧ ᤔᤠᤱᤜᤧᤰ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤂᤧᤒᤩᤠᤱ ᤂᤧᤔᤠ ᤕᤱᤛᤱᤅᤡᤴᤏᤢ ᤔᤠᤱᤜᤧᤰ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥

ᤛᤠ᤹ᤖᤡᤰ ᤕᤶᤒᤠ ᤋᤢᤰᤂᤣ ᤗᤠᤰᤂᤣ ᤏᤢ ᤛᤡᤔᤧᤴ ᤀᤠᤏᤡᤃᤧ ᤛᤶᤎᤠᤱ ᤋᤠᤛᤠᤱ

ᤂᤧᤴ ᤋᤢᤰᤂᤣ ᤗᤠᤰᤂᤣ᤺ᤸᤗᤧ ᤀᤠᤏᤡᤃᤧ ᤔᤧᤛᤢᤛᤡᤃᤧᤴᤗᤥ॥

ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤀᤡᤱᤗᤧᤰᤁᤣ ᤛᤧ᤺ᤵᤛᤡᤱᤔᤠᤍᤧᤴᤏᤡᤴ

ᤀᤡ᤺ᤶᤛᤡᤱᤔᤠᤍᤧᤴ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ

ᤜᤧᤰᤁᤩᤠᤱ ᤛᤧᤰᤂᤠ ᤔᤧ᤺ᤶᤒᤧᤴ ᤀᤠᤏᤡᤃᤧ ᤆᤡᤱᤛᤡᤱᤔᤠᤍᤧᤴ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥”

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰᤏᤢ᤺ᤸᤗᤣ ᤕᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤗᤳᤇᤠ ᤗᤢᤱᤎᤡᤰ ᤕᤢᤰᤂᤢᤱᤗᤥ॥

ᤜᤧᤰᤁᤩᤠᤱ ᤂᤧᤱᤃ ᤛᤧᤰᤂᤠ ᤆᤥ᤺ᤰᤔᤏᤠᤒᤠ ᤗᤢᤱ ᤌᤎᤵ ᤔᤧᤸᤗ᤹ᤔᤏᤠᤒᤠ

ᤜᤡᤶᤐᤠᤱᤕᤰᤗᤧ ᤗᤠᤃᤡ ᤗᤳᤇᤠ ᤁᤢᤛᤢᤰᤐᤥᤒᤠ ᤀᤡᤔᤧᤸᤗᤢᤱᤒᤠ ᤔᤠᤗᤢᤱᤗᤥ॥

ᤂᤧ᤹ᤕᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤢ ᤏᤡᤱᤘᤠ᤹ ᤁᤧᤕᤢᤱᤒᤠᤜᤠ᤹

ᤀᤠᤵᤑᤠᤸᤗᤧᤀᤠᤱ ᤏᤡᤱᤛᤠᤱ ᤐᤢᤰᤔᤠᤀᤥ ᤔᤧᤴᤎᤠᤏᤧᤴᤗᤥ॥

᥇᥍ ᤀᤠᤱᤃᤠ᤹ ᤂᤠᤛᤧᤴᤏᤡᤴ ᤁᤢᤛᤡ᤺ᤰᤔᤠ ᤌᤠᤰᤐᤠ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤔᤠᤴ ᤋᤥ᤺ᤴᤍᤥᤶᤒᤠ ᤁᤢᤛᤡ᤺ᤰᤔᤠ ᤆᤥᤃᤢᤱᤗᤥ॥

ᤑ᤺ᤴᤏᤡᤸᤗᤧ ᤂᤠ ᤂᤧᤏᤡ᤹ ᤀᤡᤱᤗᤧᤰᤁᤣ ᤛᤧ᤺ᤵᤛᤡᤱᤔᤠ ᤋᤧᤴᤏᤡᤴ ᤐᤰᤂᤢ ᤋᤣ᤹ᤖᤢ ᤁᤧᤒᤡᤖᤡᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤆᤡᤱᤛᤡᤱᤔᤠ ᤋᤧᤴᤏᤡᤴ ᤆᤫᤠ᤺ᤳᤋᤡᤸᤗᤧ ᤜᤢᤶᤛᤢ ᤁᤧᤒᤡᤖᤡᤖᤥ॥

᥇᥎ ᤂᤧᤏᤡ᤹ ᤛᤡᤔᤧᤴᤏᤢ ᤁᤧᤈᤥᤃᤢᤶᤒᤠ ᤔᤠᤱᤜᤧᤰᤁᤡᤴ ᤌᤣᤏᤠᤎᤣᤒᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤔᤠ ᤕᤱᤛᤱᤅᤡᤴᤏᤢ ᤁᤧᤈᤥᤃᤢᤶᤒᤠ

ᤔᤠᤱᤜᤧᤰᤁᤡᤸᤗᤧᤀᤠᤱ ᤕᤖᤡᤰ ᤀᤡᤖᤡ᤺ᤰ ᤔᤧᤎᤖᤢᤴᤗᤥ॥

ᤕᤶᤒᤠ ᤋᤢᤰᤂᤣ ᤗᤠᤰᤂᤣ ᤏᤢ ᤔᤧᤰᤔᤠ ᤛᤡᤔᤠ ᤁᤧᤍᤠ᤺ᤵᤐᤠ

ᤆᤫᤠ᤺ᤳᤋᤡᤴ ᤁᤳᤏᤠᤗᤠᤶᤒᤠ ᤁᤢᤱᤓᤧᤴᤏᤠᤱ ᤂᤧᤸᤗᤧ ᤂᤧᤏᤡ᤹ ᤁᤧᤜᤢᤶᤛᤡᤖᤥ॥

᥇᥏ ᤀᤠᤵᤑᤠᤸᤗᤧᤛᤠᤱ ᤂᤧᤴ ᤆᤫᤠ᤺ᤳᤋᤡᤴ ᤁᤢᤱᤓᤧᤴᤏᤧᤸᤗᤧ

ᤂᤧᤴ ᤆᤫᤠ᤺ᤳᤋᤡᤸᤗᤧ ᤂᤧᤏᤡ᤹ ᤁᤧᤒᤰᤂᤡ ᤁᤧᤍᤣ᤹ᤖᤡᤖᤥ॥

ᤋᤠᤏᤠᤶ ᤌᤰᤔᤠ ᤜᤧᤰᤁᤩᤠᤱ ᤛᤧᤴᤍᤡᤰ ᤗᤧᤴᤍᤡᤰ

ᤂᤧᤴ ᤆᤫᤠ᤺ᤳᤋᤡᤴ ᤂᤧᤏᤡ᤹ᤏᤠ ᤁᤢᤱᤓᤧᤴᤗᤥ॥”

ᤁᤴ ᤀᤡᤱᤄᤱᤅᤡᤸᤗᤧ ᤌᤧᤔᤠ ᤐᤠ᤺ᤵᤔᤠ ᤁᤥ᤺ᤳᤋᤢᤒᤠ᥅

ᤂᤧᤸᤗᤧ ᤁᤢᤒᤣ᤺ᤴ ᤁᤢᤛᤡᤱ ᤏᤡ᤺ᤵᤔᤠᤸᤗᤧᤃ ᤛᤠ᤹ᤖᤡᤰ ᤁᤡᤔᤠ ᤕᤱᤔᤠ ᤐᤥ᤺ᤱᤗᤥ॥

᥈᥆ ᤛᤸᤗᤡᤰ ᤛᤴᤇᤡᤱᤔᤠᤖ ᤏᤧᤔᤠᤖᤧ ᤗᤠᤃᤡ ᤏᤧᤳᤏᤠᤍᤧᤴᤏᤡᤴ

ᤛᤠ᤹ᤖᤡᤰ ᤋᤠᤱᤒᤠ ᤐᤥ᤺ᤱᤗᤥ.

ᤀᤠᤒᤠᤅᤣ ᤗᤠᤃᤡ ᤂᤠᤶᤔᤠ ᤂᤠᤶᤍᤣ᤺ᤳᤋᤡᤴ ᤛᤠ᤹ᤖᤡᤰ ᤆᤢ᤺ᤰᤐᤠ ᤐᤥ᤺ᤱᤗᤥ॥

᥈᥇ ᤕᤜᤘᤣ ᤍᤠᤱᤒᤠᤴ ᤐᤖᤠᤈᤡᤔ ᤁᤥ᤺ᤰᤔᤠᤀᤥ

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤰᤋᤧᤒᤠ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤃᤡᤒᤥᤏᤒᤠ ᤋᤧᤶᤒᤣ᤹ᤀᤥ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹

ᤋᤰᤗᤧᤱᤘᤠᤀᤥ ᤌᤰᤋᤧᤒᤠ ᤁᤢᤀᤡᤛᤡ᤺ᤰ ᤋᤠᤖᤥ॥

ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ.

ᤘᤣ᤹ ᤐᤖᤡᤰᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤋᤠᤖᤥ॥

᥈᥈ ᤀᤠᤸᤗ ᤂᤧᤏᤡ᤹ ᤁᤢᤏᤠᤔᤧᤴᤇᤠ᤹ ᤐᤠ᤺ᤵᤔᤠ ᤗᤧᤖᤠᤶᤔᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤂᤧᤏᤡ᤹ ᤁᤧᤶᤄᤣ᤺ᤰᤂᤡᤒᤠ ᤑᤧᤴᤌᤰᤁᤪᤱᤅᤡᤴ

ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤐᤥ᤺ᤱᤗᤥ॥

ᤕᤜᤘᤣ ᤍᤠᤱᤒᤠ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤧᤖᤧᤰ ᤗᤠᤈᤣ᤺ᤴ ᤔᤧᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤳᤋᤠᤅᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤡᤰᤁᤢᤶᤛᤠᤒᤠ ᤆᤥ᤺ᤰ

᥈᥉ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤏᤢ ᤀᤠᤀᤡᤰᤗᤠ᤺ᤴ ᤂᤧᤵᤛᤠᤶᤔᤧ᤹ᤀᤥ.

ᤛᤡᤱᤛᤡᤱ ᤗ᤹ᤖᤡᤰ ᤏᤢᤖᤡᤰᤁᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤠᤶᤔᤧ᤹ᤀᤥ॥

᥈᥊ ᤜᤧᤰᤁᤩᤠᤱ ᤀᤡᤰᤔᤛᤠᤒᤠ ᤔᤏᤠᤜᤠ᤹ᤖᤧ ᤁᤢᤈᤠ ᤗᤣ᤺ᤵᤔᤠ

ᤀᤡᤃᤪ ᤜᤣ᤹ᤔᤠᤖᤧ ᤗᤠᤃᤡ ᤂᤠᤶᤒᤣ᤺ᤰᤁᤡᤴ ᤔᤧᤍᤥ᤺ᤰᤂᤢᤸᤗᤧ

ᤌᤣ ᤂᤧᤱᤜᤠ᤹ᤖᤧ ᤀᤠᤓᤧᤸᤗᤧᤛᤠᤱ ᤜᤠᤒᤠ ᤔᤧᤍᤥ᤺ᤰᤂᤢᤀᤠᤱᤗᤰ ᤔᤧᤕᤠᤰᤐᤡ᥅

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤂᤠᤶᤔᤡᤴ

ᤔᤧᤀᤃᤢᤀᤠᤱ ᤂᤠᤶᤒᤰᤏᤠ᤺ᤴ ᤔᤧᤜᤡᤵᤋᤢᤀᤠᤱᤗᤰ ᤔᤧᤕᤠᤰᤐᤡ᥅

᥈᥋ ᤂᤧᤱᤜᤠ᤹ᤖᤧ ᤂᤠᤶᤔᤧᤴ ᤗᤧᤵᤐᤧᤵᤐᤠ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤌᤣ ᤂᤧᤱᤜᤠ᤹ᤖᤧ ᤁᤢᤏᤠᤶ ᤁᤧᤏᤢ᤹ᤒᤠ ᤔᤠᤖᤢᤰᤁᤧᤴ ᤏᤢ ᤛ᤺ᤵᤑᤠ᤺ᤴ ᤔᤧᤴᤜᤧ᤹ᤖᤢᤴᤒᤡ᥅

ᤂᤧᤱᤜᤠ᤹ᤖᤧ ᤛᤡ᤺ᤴ ᤜᤠᤒᤠ ᤂᤧ᤹ᤕᤥ ᤔᤧᤴᤜᤣ᤹ᤖᤢᤴᤒᤡ᥅

ᤂᤧᤒᤩᤠᤱ ᤜ᤺ᤰᤛᤡ᤺ᤴ ᤀᤠᤶᤓᤠ ᤂᤧᤴ ᤔᤠᤛᤡ᤺ᤸᤗᤧ ᤁᤢᤕᤢᤰᤏᤠᤀᤥ ᤔᤧᤸᤗᤣ᤺ᤳᤋᤢᤶᤒᤡ᥅

ᤂᤧᤒᤩᤠᤱ ᤘᤖᤧᤱᤗᤧᤱᤒᤠ ᤔᤠᤛᤡ᤺ᤴ ᤐᤩᤠᤱᤛᤡᤀᤥ ᤔᤧᤴᤜᤧ᤹ᤖᤢᤴᤒᤡ᥅

᥈᥌ ᤀᤠᤒᤠᤅᤣ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤏᤡᤛᤠᤶ ᤜᤢ᤹ᤖᤢᤖᤥ

ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤛᤡᤰᤁᤢᤶᤏᤡᤱᤘᤠ᤹ ᤐᤡᤖᤢᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤢ᤹ᤖᤢᤖᤥ॥

᥈᥍ ᤀᤠᤳᤋᤡᤸᤗᤧᤀᤠᤱ ᤁᤢᤏᤠᤶ ᤁᤧᤏᤢ᤹ᤒᤠ ᤛ᤺ᤵᤑᤠ᤺ᤴ

ᤛᤢᤵᤛᤢᤸᤗᤧ ᤕᤶᤒᤠ ᤔᤖ᤺ᤱᤃᤩᤠ᤺ᤸᤗᤧ ᤔᤧᤜᤡᤵᤋᤢᤴᤗᤥ.

ᤜᤧᤰᤁᤩᤠᤱ ᤐᤡᤳᤗᤠᤎᤠ᤺ᤸᤗᤧ ᤁᤢᤃᤠᤵᤗᤥ᤺ᤰᤁᤧᤸᤗᤧ ᤛ᤺ᤵᤑᤠ᤺ᤴ ᤔᤧᤏᤢᤃᤢᤴᤗᤥ॥

ᤁᤖ ᤁᤢᤏᤠᤶ ᤁᤧᤏᤢ᤹ᤒᤠ ᤛ᤺ᤵᤑᤠᤴ ᤋᤰᤁᤠ᤺ᤳᤋᤡᤸᤗᤧ

ᤂᤧᤒᤩᤠᤱ ᤛ᤺ᤵᤑᤠ᤺ᤱᤃ ᤗᤳᤇᤠ ᤆᤢᤰᤛᤠ ᤋᤰᤁᤠ᤺ᤳᤋᤡᤸᤗᤧ ᤜᤡᤵᤋᤢᤖᤥ॥

᥈᥎ ᤂᤖᤧ᤺ᤱ ᤗᤧ᤺ᤱᤔᤠ ᤆᤠ᤺ᤴ ᤗᤢᤱᤛᤢᤶᤔᤥ ᤕᤢ᤺ᤵᤔᤠᤀᤣ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤆᤠᤏᤢᤰᤔᤠᤖᤧ ᤗᤠᤃᤡ ᤐᤡᤳᤗᤠᤎᤠ᤺ᤸᤗᤧ

ᤁᤢᤃᤠᤵᤗᤥ᤺ᤰᤜᤠ᤹ ᤂᤢᤴᤇᤡ᤹ ᤀᤴᤜᤠ᤹ ᤂᤧᤴ ᤆᤠ᤺ᤴ

ᤛᤶᤎᤠᤱ ᤀᤢ᤺ᤱᤔᤠ ᤔᤧᤒᤠᤱᤄᤢᤛᤡᤛᤠᤱ ᤂᤧᤴ ᤑᤣ᤹ᤖᤢᤶ ᤔᤧᤒᤥ᤺ᤱᤏᤧᤴᤗᤥ॥

᥈᥏ ᤋᤠᤕᤧᤶᤔᤥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤠᤴ ᤗᤠᤶᤔᤣ ᤐᤥ᤺ᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤛᤢᤈᤠ ᤐᤡᤔᤠᤀᤥ

ᤏᤡᤱᤘᤠ᤹ ᤁᤧᤔᤠᤒᤠ ᤏᤢ ᤛᤡᤰᤁᤢᤶᤛᤠᤒᤠ ᤆᤥ᤺ᤰᤗᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤥ ᤐᤕᤶ ᤕᤶᤒᤠ ᤋᤢᤰᤂᤧ

᥈᥏

ᤍᤠᤀᤢᤍᤧᤴ ᤕᤢᤅᤧᤒᤠ ᤀᤖᤡᤕᤗa ᤕᤧᤰᤕᤰᤁᤣ.

ᤍᤠᤀᤢᤍᤧᤴ ᤕᤢᤅᤧᤒᤠ ᤀᤖᤡᤕᤗ ᤕᤧᤰᤕᤰᤁᤣ. ᤁᤧᤈᤡ᤺ᤳᤋᤧᤀᤠᤱ ᤁᤧᤛᤩᤧᤖᤥ᥄

ᤋᤱᤒᤣ᤹ ᤛᤶᤎᤠᤱ ᤋᤱᤒᤣ᤹ ᤕᤥ᤹ᤛᤡᤱᤗ ᤐᤣ᤺ᤰᤗᤥ.

ᤜᤧᤰᤁᤩᤠᤱ ᤋᤱᤏᤠᤶᤜᤠ᤹ᤀᤠᤱ ᤋᤱᤒᤣ᤹. ᤋᤱᤒᤣᤎᤰᤔᤠ ᤀᤡᤍᤠᤖᤥ॥

᥈ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤕᤧᤰᤕᤰ ᤛᤶᤎᤠᤱ ᤔᤧᤰᤔᤠ ᤛᤡᤔᤧᤴ ᤋᤠᤖᤢᤱᤗᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤁᤧᤕᤢᤱᤒᤠᤜᤠ᤹ ᤔᤧᤜᤠ᤺ᤵ. ᤔᤧᤓᤡ᤺ᤰᤗᤥ

ᤂᤧᤒᤩᤠᤱ ᤀᤖᤡᤕᤗ ᤕᤧᤰᤕᤰᤁᤡᤴ ᤔᤠᤰᤂᤡᤸᤗᤧ

ᤗᤧ᤺ᤰᤋᤢᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤐᤥ᤺ᤱᤗᤥ॥

᥉ ᤀᤠᤱᤃᤠ᤹ ᤂᤧᤴ ᤁᤒᤪᤡᤱ ᤋᤢᤖᤠᤕᤰ ᤗᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤆᤱᤜᤡᤶ ᤆᤥᤃᤢᤱᤅᤠᤱ ᤁᤡᤷᤃᤵ ᤁᤒᤢᤱᤗᤥ.

ᤂᤧᤶᤒᤩᤠᤱ ᤁᤢᤍᤰᤗᤧᤱᤘᤠᤀᤥ ᤁᤧᤖᤧᤰ ᤐᤡᤛᤠᤱ ᤌᤣ᤺ᤰᤔᤠ ᤕᤠ᤺ᤶᤒᤰ ᤆᤥᤃᤢᤱᤗᤥ॥

᥊ ᤂᤧ᤹ᤕᤥᤒᤠ ᤔᤏᤠᤜᤠ᤹ ᤕᤥ ᤔᤰᤔᤧᤎᤠᤀᤠᤱ ᤂᤠᤶᤒᤠᤱᤗᤠᤶᤔᤣ ᤔᤧᤒᤠ᤺ᤳᤗᤥ.

ᤜᤧᤰᤁᤩᤠᤱ ᤁᤢᤛᤡᤱ ᤏᤡ᤺ᤳᤔᤧᤴᤍᤧᤵᤔᤏᤠᤒᤠ ᤂᤢᤴᤇᤡ᤹

ᤀᤡᤰᤗᤠ᤺ᤴ ᤂᤠᤶᤓᤢᤳᤇᤪᤢ᤺ᤶᤒᤠᤗᤠᤶ ᤗ᤺ᤴᤗᤥ.

ᤂᤢᤴᤇᤡ᤹ ᤀᤡᤰᤗᤠ᤺ᤴ ᤆᤩᤠ᤺ᤱᤔᤠᤱ ᤀᤡᤰᤗᤠ ᤁᤢᤀᤡᤛᤡ᤺ᤰ

ᤂᤠᤶᤒᤣ᤺ᤰ ᤛᤡᤃᤠᤱᤗᤠᤶ ᤗ᤺ᤴᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤂᤠᤶᤜᤡ᤺ᤰ

ᤛᤡᤃᤠᤱᤗᤠᤶ ᤂᤢᤛ᤻ᤂᤢᤛ᤻ ᤗ᤹ᤖᤡᤰ ᤐᤠ᤺ᤳᤗᤥ॥

᥋ ᤁᤖ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤛᤣ.

ᤘᤣ᤹ ᤗᤠᤈᤣ᤹ᤗᤠᤶ ᤁᤧᤍᤠᤒᤠ ᤂᤧᤏᤡ᤹ ᤕᤖᤡᤰ

ᤏᤡᤱᤔᤡᤜᤠ᤹ ᤂᤠᤶᤜᤡ᤺ᤰ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤕᤠ᤹ᤛᤡᤵ ᤜᤧᤰᤁᤣ

ᤑᤢᤳᤗᤢᤶ ᤌᤩ᤺ᤱ ᤔᤧᤛᤧ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤛᤵᤑᤠᤎᤡᤰᤗᤧᤛᤠ

᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ

ᤁᤡᤵᤔᤠᤄᤢᤖ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ ᤗᤢᤵᤗᤡ ᤏᤢ

ᤕᤶᤒᤠ ᤀᤡᤰᤗᤠᤀᤥ ᤋᤠᤱᤃᤧᤛᤧ᤺ᤵᤋᤡᤖᤥ॥

ᤜᤧᤰᤁᤩᤠᤱ ᤂᤢᤏᤧ᤹ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱ

ᤂᤧᤒᤩᤠᤱ ᤕᤠᤵᤔᤡ ᤂᤠᤵᤐᤢᤌᤩ᤺ᤱ ᤁᤧᤈᤥ᤺ᤰᤐᤠ

ᤔᤡᤎᤢᤱᤍᤡᤱ ᤔᤡᤖᤠ᤺ᤰᤏᤢ ᤋᤠᤖᤥ॥

᥍ ᤜᤧᤰᤁᤩᤠᤱ ᤀᤖᤡᤀᤣᤗ ᤕᤧᤰᤕᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤁᤧᤖᤧᤰ ᤛᤢᤘᤠᤱᤒᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤏᤠᤗᤢᤵᤜᤠ᤹

ᤂᤧ᤹ᤕᤥᤒᤠ ᤜᤠᤱᤕᤰᤁᤥ ᤌᤱ ᤔᤧᤈᤥ᤺ᤰᤗᤥ.

ᤂᤧᤒᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤡᤷᤃᤵ ᤔᤧᤃᤒᤢᤖᤥ.

ᤁᤖ ᤂᤧᤱᤜᤠ᤹ ᤛᤧᤴᤍᤡᤰᤐᤠ ᤛᤢᤑᤥ ᤏᤢ

ᤛᤧᤵᤔᤠᤱ ᤜᤧᤰᤁᤣᤀᤣ ᤔᤧᤔᤠ ᤔᤧᤒᤣ᤺ᤰᤗᤥ॥

᥎ ᤁᤢᤛᤡᤰᤁᤧᤗᤠ᤺ᤰᤐᤠ ᤔᤏᤠ᤺ᤸᤗᤧ ᤛᤧᤵᤔᤠᤱᤔᤥ ᤁᤢᤈᤠ ᤆᤒᤠ ᤏᤡᤛᤢᤖᤥ.

ᤁᤖ ᤁᤢᤔᤡᤰᤛᤥ᤺ᤸᤗᤧ ᤛᤠᤰᤔᤧᤴᤈᤠᤀᤣ ᤘᤠ᤹ᤖᤥ.

ᤀᤡᤃᤪ ᤁᤢᤘᤠᤃᤧᤔᤡ᤺ᤰᤐᤠ ᤔᤏᤠ᤺ᤸᤗᤧ ᤛᤧᤵᤔᤠᤱᤔᤥ ᤆᤫᤠ᤺ᤳ ᤌᤢᤅᤢᤒᤠ ᤏᤡᤛᤢᤖᤥ.

ᤁᤖ ᤁᤢᤔᤡᤰᤛᤥ᤺ᤸᤗᤧ ᤁᤢᤘᤠᤔᤡᤀᤠᤱ ᤁᤢᤈᤠᤒᤥ᤺ᤵᤔᤧᤴ ᤜᤧᤀᤠᤱ ᤐᤳᤗᤥ॥

ᤛᤡᤕᤥᤏ ᤁᤥ᤺ᤰᤔᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤁᤧᤈᤥ᤺ᤰᤐᤠ

ᤔᤧᤴᤇᤠᤶ ᤛᤢᤘᤠᤱᤗᤢᤵᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ

ᤛᤡᤔᤧᤴᤏᤠᤱ ᤜᤠᤒᤠ ᤜᤧᤰᤋᤱᤒᤠᤀᤣ ᤐᤥ᤺ᤱᤗᤥ॥

ᤔᤏᤠᤖᤧ ᤂᤧᤶᤄᤧᤶ ᤔᤧᤸᤗᤠᤵᤋᤢᤶᤒᤠ ᤛᤠᤶᤍᤡᤱᤜᤠ᤹

᥏ ᤀᤠᤸᤗᤛᤠᤱ ᤀᤍᤱ ᤐᤥ᤺ᤰᤂᤧᤶᤔᤧ᤹ᤀᤥ᥄

ᤀᤠᤸᤗᤛᤠᤱ ᤔᤡᤰ ᤔᤧᤴᤏᤡᤔᤏᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤥ᥄

ᤁᤢᤍᤧᤵᤐᤰᤘᤠ ᤌᤡ ᤌᤡᤰᤁᤠᤱ ᤔᤧᤴᤎᤢᤱᤅᤣ ᤔᤀᤠᤛᤡᤶᤔᤧ᤹ᤀᤥ᥄

ᤁᤢᤈᤰᤘᤠ ᤌᤡᤰᤁᤠᤱ ᤌᤡ ᤔᤧᤴᤎᤢᤱᤅᤣ ᤂᤧᤏᤡ᤹ ᤗᤠᤱᤜᤠ᤹ ᤀᤧᤳᤋᤢᤖᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤡ᤹ ᤔᤢᤖᤢᤰ ᤂᤠᤖᤢᤰ

ᤌᤣᤀᤠᤱ ᤔᤧᤴᤏᤡᤀᤣ ᤀᤡᤶᤔᤠ ᤗᤠ᤺ᤵᤔᤠ ᤁᤧᤈᤥᤃᤡᤖᤥ॥

ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤃ ᤂᤧᤏᤡ᤹ ᤔᤡᤰᤜᤠ᤹ ᤏᤢ ᤌᤧᤃᤣ᤺ᤰᤛᤡᤖᤥ

ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ ᤔᤡᤰᤁᤡᤴ ᤛᤢᤒᤢ ᤐᤡᤖᤢᤛᤡᤀᤠᤱ ᤐᤳᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤋᤧᤵᤋᤢ ᤐᤡᤖᤢᤛᤡᤀᤠᤱ ᤐᤳᤗᤥ॥

᥇᥇ ᤂᤧᤏᤡ᤹ ᤗᤠᤃᤡ ᤁᤴ ᤁᤧᤖᤧᤰ ᤔᤡᤰ ᤏᤡᤔᤠ ᤛᤢᤑᤥᤜᤠ᤹ᤃ

ᤀᤣ᤺ᤵᤛᤠᤵ ᤕᤢᤰᤔᤏᤠᤀᤠᤱ ᤛᤢᤵᤔᤏᤠᤒᤠ ᤛᤠᤵᤁᤡᤳᤋᤥ

ᤁᤧᤒᤵᤐᤠ ᤐᤠ᤺ᤴᤇᤣ᤺ᤰᤘᤠ ᤜᤧᤰᤋᤱᤒᤠᤖᤰᤗᤥ॥

ᤜᤧᤰᤁᤩᤠᤱ ᤛᤠᤵᤁᤡᤳᤋᤡᤴ ᤏᤡ᤺ᤵᤔᤠ ᤁᤧᤛᤢᤰᤐᤠ ᤁᤢᤓᤠ ᤔᤏᤠᤎᤡᤰ

“ᤏᤡᤖᤧ ᤀᤠᤒᤡᤖᤧ᤹” ᤑᤠ᤹ᤀᤠᤱ ᤂᤧᤏᤡ᤹ ᤁᤧᤔᤧᤳᤋᤢᤶᤏᤣᤓᤃᤪ

ᤂᤧᤸᤗᤧ ᤂᤧᤏᤡ᤹ ᤀᤰᤂᤣᤗ᤹ᤖᤡᤰ ᤏᤢᤃᤵ ᤁᤧᤒᤡᤖᤡᤖᤥ.

“ᤀᤠᤜᤠ᤹. ᤁᤴ ᤀᤣ᤺ᤵᤛᤠᤵ ᤔᤧᤕᤢᤰᤋᤢᤀᤠᤱ ᤔᤧᤛᤢᤒᤢᤒᤠ

ᤛᤠᤵᤁᤡᤳᤋᤡᤴ ᤀᤠᤱᤃᤠ᤹ ᤏᤡ᤺ᤵᤔᤠ ᤔᤧᤛᤢᤰᤁᤠᤴᤗᤥ॥”

᥇᥈ ᤀᤡᤃᤪ ᤁᤢᤓᤠ ᤛᤠᤵᤗᤠ ᤏᤡ᤺ᤵᤔᤠ ᤔᤧᤴᤇᤢᤰᤔᤏᤠᤒᤠᤎᤡᤰ

“ᤁᤴ ᤛᤠᤵᤁᤡᤳᤋᤡᤴ ᤏᤡᤖᤧᤀᤠᤒᤡᤖᤧ᤹ᤀᤥ”

ᤁᤧᤔᤧᤳᤋᤢᤶᤔᤠᤱ ᤁᤧᤒᤡᤖᤢᤶᤏᤣᤓᤃᤪ ᤂᤢᤏᤧ᤹ ᤀᤰᤂᤣ ᤁᤧᤔᤧᤳᤋᤡᤖᤥ.

“ᤀᤠᤱᤃᤠ᤹ᤃ ᤏᤡ᤺ᤵᤔᤠᤀᤣ ᤔᤧᤗᤧᤀᤠᤴᤗᤥ॥”

᥇᥉ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤴ ᤔᤏᤠᤜᤠ᤹ ᤂᤢᤴᤇᤡ᤹ ᤏᤠᤖᤠ ᤀᤥᤛᤣ᤺ᤴᤎᤠᤰᤛᤧ

ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤢᤖᤠ᤺ᤸᤗᤧᤖᤰ ᤀᤠᤱᤃᤠ᤹

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖᤥ.

ᤁᤖ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤛᤧᤘᤠ ᤔᤧᤔᤧᤳᤋᤠᤒᤠᤱᤃ

ᤜᤏᤧ ᤔᤏᤠᤜᤠ᤹ᤖᤧ ᤔᤧᤜᤢ᤹ᤖᤢᤛᤡᤒᤠ ᤆᤥ᤺ᤰᤌᤡᤶᤗᤰᤗᤥ॥

᥇᥊ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤕᤠᤶᤔᤥ ᤌᤡᤰᤗᤧᤱ

ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤏᤢ

ᤏᤡᤱᤘᤠ᤹ ᤁᤧᤗᤧᤱᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤏᤡᤱᤘᤠ᤹ ᤏᤧᤜᤡ ᤔᤠᤖ ᤆᤥᤃᤢᤱᤗᤥ॥

ᤜᤧᤰᤁᤩᤠᤱ ᤛᤡᤰᤁᤢᤶᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤢᤶ ᤏᤡᤱᤘᤠ᤺ᤴ ᤔᤧᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰᤏᤢ᤺ᤸᤗᤧᤀᤠᤱ

ᤆᤠ᤺ᤳᤆᤠ᤺ᤵᤐᤠ ᤔᤏᤠ᤺ᤸᤗᤧ ᤁᤢᤆᤠ᤺ᤳᤆᤠ᤺ᤳ ᤗ᤹ᤔᤠᤴ ᤔᤠᤒᤣ᤺ᤰᤗᤥ॥”

ᤁᤧᤍᤠᤒᤠ ᤕᤧᤶᤗᤧ ᤗᤠᤃᤡ ᤗᤠᤶ ᤀᤥᤔᤧᤵᤔᤠ

᥇᥋ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤈᤡᤱᤛᤡᤱᤒᤠᤀᤠᤱ

ᤛᤫᤠ᤺ᤳ ᤏᤡᤱᤛᤣ᤺ᤰ ᤁᤧᤈᤥ᤺ᤰᤐᤠᤜᤠ᤹.

ᤂᤠᤔᤠᤰᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹.

ᤜᤧᤰᤁᤩᤠᤱ “ᤜᤠ᤺ᤳᤗᤧ ᤀᤠᤏᤡᤃᤧ ᤏᤡᤛᤡᤃᤧᤒᤣ᥅

ᤜᤠ᤺ᤳᤗᤧ ᤏᤡᤱᤘᤠ᤹ ᤂᤥᤛᤢᤒᤣ᥅” ᤑᤠ᤹ᤀᤠᤱ

ᤏᤡᤱᤘᤠ᤹ ᤁᤧᤀᤡ᤺ᤵᤐᤠᤜᤠ᤹ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ॥

᥇᥌ ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤠᤱᤃᤪᤠᤳᤆᤡ ᤘᤁᤪᤠᤳᤆᤡ ᤔᤧᤈᤥᤃᤢᤖᤥ.

ᤂᤠᤶ ᤁᤧᤛ᤹ᤒᤠ ᤁᤥᤶᤓᤠᤗᤩᤠ᤺ᤴ ᤕᤶᤒᤠᤒᤡ ᤂᤠᤶᤔᤡᤴ ᤕᤶᤒᤠᤒᤡ᥅

ᤆᤥ᤺ᤰᤔᤏᤠᤒᤠ ᤆᤡᤃ᤺ᤰᤘᤠ᤺ᤸᤗᤧ “ᤀᤠᤱᤃᤠ᤹ ᤂᤧᤏᤧ᤹ ᤁᤧᤈᤥᤃᤠᤱᤒᤠ ᤔᤧ᤺ᤴᤗᤥ”

ᤔᤧᤵᤔᤠ ᤛᤢᤰᤋᤢᤒᤡ᥅ ᤀᤡᤃᤪ “ᤂᤧᤏᤧ ᤆᤥ᤺ᤰᤔᤠ ᤌᤣᤀᤠᤱ ᤁᤧᤸᤗᤧᤛᤢᤴ” ᤔᤧᤳᤋᤢᤒᤡ᥅

᥇᥍ ᤜᤠᤖᤠᤀᤣ ᤗᤧᤒᤏᤠᤏᤒᤠ ᤋᤠᤶᤓᤢᤱ ᤕᤠᤰᤗᤠᤜᤠ᤹ ᤐᤩᤠᤱᤛᤡ ᤔᤧᤒᤥ᤺ᤱᤏᤧᤶᤒᤡ᥅

ᤜᤧᤰᤁᤩᤠᤱ ᤐᤩᤠᤱᤛᤡ᤺ᤴ ᤗᤡᤔᤧᤴᤍᤧᤵᤔᤏᤠᤒᤠ ᤋᤠᤶᤓᤢᤱ ᤕᤠᤰᤗᤠ ᤔᤧᤒᤥ᤺ᤱᤏᤧᤶᤒᤡ᥅

᥇᥎ ᤂᤧᤸᤗᤧ ᤕᤠ᤺ᤴᤍᤡᤰ ᤛᤠᤵᤁᤡᤳᤋᤥ ᤛᤠᤵᤋᤧᤀᤠᤱ

ᤁᤧᤒᤵᤐᤠ ᤐᤠ᤺ᤴᤈᤠ᤺ᤰᤁᤡᤴ ᤏᤠᤎᤠᤰᤐᤠᤸᤗᤧ ᤂᤧᤵᤛᤢᤖᤥ.

ᤂᤧᤒᤩᤠᤱ ᤔᤠᤰᤛᤡ᤺ᤱᤕᤠ᤺ᤵᤐᤠ ᤂᤠᤔᤠᤰᤔᤥᤗᤠᤶ

ᤔᤡᤰᤑ᤺ᤶᤒᤠᤸᤗᤧ ᤁᤢᤔᤡᤰᤁᤡᤸᤗᤧ ᤏᤡᤛᤢᤖᤥ॥

᥇᥏ ᤏ᤺ᤶᤏ᤺ᤶᤒᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤧᤛ᤺ᤳᤗᤥ.

ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ

ᤏᤡᤱᤘᤠ᤹ᤑᤢᤔᤠᤱᤅᤥ ᤂᤢᤴᤇᤡ᤹ ᤏᤡᤱᤘᤠ᤹ ᤐᤍᤠᤍᤠᤖᤥ॥

᥈᥆ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤣ ᤔᤠᤖᤥ.

ᤜᤧᤰᤁᤩᤠᤱ ᤆᤧᤰᤕᤠ ᤀᤡᤱᤍᤥ ᤁᤧᤒᤠ᤺ᤵᤐᤠᤜᤠ᤹ ᤔᤧᤔᤧᤰᤗᤥ.

ᤂᤧᤶᤒᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤑᤠ᤹ᤀᤠᤱ

ᤀᤥᤃᤧᤔᤒᤠ ᤔᤏᤠᤜᤠ᤹ ᤂᤠᤵᤐᤢᤌᤩ᤺ᤱ ᤔᤧᤒᤥ᤺ᤱᤗᤥ॥

᥈᥇ ᤀᤠᤳᤋᤡᤴᤜᤠ᤹ᤖᤧ ᤔᤏᤠᤜᤠ᤹ ᤐᤠ᤺ᤴᤏᤥ

ᤔᤧᤎᤠᤛᤢᤛᤡᤀᤠᤱ ᤀᤠᤵᤋᤡᤰᤛᤠᤒᤠ ᤔᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤂᤠᤛᤧᤴ ᤗᤥ᤺ᤶᤔᤠᤍᤧᤴᤏᤥ

ᤋᤢ᤺ᤴᤍᤣ᤹ ᤔᤧᤃᤢ᤺ᤳᤋᤢᤛᤡᤀᤠᤱ ᤆᤧᤴᤏᤥ ᤔᤧᤎᤠᤛᤢᤛᤡᤖᤥ॥

ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ ᤔᤧᤎᤡᤰᤋᤢᤛᤡᤀᤠᤱ

ᤂᤠᤛᤧᤴᤗᤥ᤺ᤶᤔᤠ ᤔᤧᤱᤄᤥᤔᤏᤠᤒᤠ ᤔᤧᤈᤥᤃᤢᤛᤡᤖᤥ

ᤜᤧᤰᤋᤱᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤰᤂᤢᤛᤡᤖᤥ॥

᥈᥈ ᤁᤸᤗᤧᤆᤥᤃᤢᤸᤗᤧ ᤀᤒᤪᤠᤜᤠᤶᤔᤧᤴ ᤁᤧᤎᤧ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤕᤠᤁᤢᤒᤖᤧ ᤀᤠᤸᤗ ᤁᤢᤏᤠ ᤔᤧᤎᤠᤏᤧᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤀᤠᤱ ᤛᤡᤖᤣ᤺ᤵ ᤔᤧᤗ᤹ᤏᤧᤴᤗᤥ॥

᥈᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤐᤡᤖᤢᤱᤛᤡᤱᤒᤠ

ᤀᤠᤒᤠᤅᤣ ᤂᤢᤴᤇᤡ᤹ ᤛᤠᤀᤣᤜᤠ᤹ ᤔᤧᤏᤡᤛᤢᤛᤡᤖᤥ॥

ᤜᤧᤰᤁᤩᤠᤱ ᤀᤠᤜᤢᤰᤁᤥᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢᤖᤥ.

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤛᤣᤛᤣ ᤛᤠᤱᤛᤠᤱ ᤔᤧᤈᤥᤃᤢᤖᤥ॥

ᤂᤧᤱᤜᤠ᤹ᤖᤧ ᤕᤠᤁᤢᤒᤖᤧ ᤐᤕᤶ ᤕᤶᤒᤠ ᤁᤢᤛᤣᤛᤣ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣᤒᤠ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥

᥈᥊ ᤏᤡᤱᤘᤠ᤹ ᤋᤠᤰᤁᤧᤃᤶᤒᤠ ᤔᤏᤠᤜᤠ᤹ᤀᤠᤱ ᤂᤠᤛᤡᤱᤃᤧᤏᤡ᤺ᤵᤐᤠ ᤔᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤔᤢᤏᤢᤰᤏᤢᤰ ᤗ᤹ᤖᤡᤰ ᤔᤏᤧᤃᤧᤎᤡᤰᤐᤠᤜᤠ᤹ᤖᤧᤀᤠᤱ

ᤏᤡᤛᤠᤶ ᤜᤢ᤹ᤛᤡᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥”

a 

᥈᥏:᥇ ᤁᤴ ᤀᤖᤡᤕᤗ ᤕᤧᤰᤰᤁᤡᤱᤃ ᤕᤖᤢᤛᤗᤧᤶᤔᤣᤖᤥ

ᤔᤡᤛᤪ ᤗᤠᤈᤣ᤺ᤴᤏᤢ ᤆᤥ᤺ᤰᤔᤏᤠᤒᤠ ᤜᤏᤧᤒᤠ ᤏᤠᤍᤱ

᥉᥆

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ. “ᤆᤡ᤺ᤳᤋᤠᤱᤗᤰ ᤛᤩᤧᤖᤥ᥄

ᤂᤧᤴ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤛᤠᤀᤣᤜᤠ᤹ᤃ.

ᤂᤧᤱᤜᤠ᤹ᤖᤧ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤖᤥ

ᤂᤧᤴ ᤀᤠᤱᤃᤠ᤹ᤀᤡᤴ ᤔᤧ᤺ᤴ. ᤏᤠᤍᤱ ᤔᤧᤈᤥᤃᤢᤖᤥ.

ᤁᤖ ᤀᤠᤕᤠᤶᤛᤠᤶ ᤁᤢᤀᤡᤛᤡ᤺ᤰ ᤔᤧᤴᤈᤥᤃᤢᤴᤗᤥ.

ᤗᤠᤕᤥ ᤛᤶᤎᤠᤱ ᤗᤠᤕᤥ ᤔᤧᤈᤥᤃᤢᤖᤥ॥

᥈ ᤀᤠᤱᤃᤠ᤹ ᤛᤧ᤺ᤴᤔᤧᤴᤍᤥᤀᤣ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ ᤔᤧᤒᤣ᤺ᤰᤗᤥ.

ᤑᤠᤖᤥ ᤜᤠᤱᤅᤡᤸᤗᤧ ᤏᤠᤅᤡᤃᤧᤖ ᤑᤠ᤹ᤀᤠᤱ ᤂᤧ᤹ᤕᤥ ᤔᤧᤗᤥ᤺ᤰᤗᤥ.

ᤔᤡᤛᤪ ᤗᤠᤈᤣ᤹ᤀᤥ ᤛᤧ᤺ᤵᤛᤡᤱᤛᤧ ᤔᤧᤎᤠᤛᤡᤱᤗᤥ॥

᥉ ᤁᤖ ᤑᤠᤖᤥ᤺ᤸᤗᤧ ᤂᤧᤏᤡ᤹ ᤏᤠᤱᤔᤠ ᤌᤣ᤺ᤰᤔᤠ

ᤁᤧᤴᤇᤢᤰᤋᤡᤴᤏᤠᤱ ᤂᤧᤏᤡ᤹ ᤏᤠᤎᤠᤖᤥ.

ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ᤒᤠ ᤛᤧ᤺ᤵᤛᤡᤱᤔᤠᤴ

ᤔᤧᤰᤁᤠᤱ ᤂᤧᤏᤡ᤹ ᤛᤡᤰᤑᤧᤰᤗᤥ॥

᥊ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹

ᤔᤡᤛᤪᤒᤠ ᤕᤧᤰᤕᤰ ᤛᤥᤀᤏᤀᤥ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤗᤠᤀᤡᤱᤗᤠᤒᤠᤜᤠ᤹

ᤜᤠᤏᤣᤛᤀᤥ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ.

᥋ ᤀᤰᤋᤱᤒᤠ ᤕᤠᤵᤔᤡ ᤑᤠ᤹ᤔᤠ ᤔᤧᤴᤇᤢᤰᤔᤏᤠᤒᤠ

ᤛᤢᤘᤠᤱᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤏᤠᤎᤠᤔᤥ ᤔᤧᤎᤠᤖᤥ.

ᤂᤧᤱᤜᤠ᤹ᤖᤧ ᤀᤡᤴᤎᤠ᤺ᤰ ᤏᤢ ᤁᤢᤓᤠ᤹ ᤁᤧᤒᤥ᤺ᤱᤒᤠ

ᤌᤣᤀᤠᤱ ᤋᤠ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ.

ᤁᤖ ᤛᤠᤶᤎᤠᤔᤠ ᤏᤢ ᤆᤠ᤺ᤳᤌᤡ ᤐᤣ᤺ᤰᤔᤠ ᤐᤠ᤺ᤴᤗᤰ ᤔᤧᤍᤠᤖᤢᤖᤥ॥”

᥌ ᤏᤣᤃᤣᤒ ᤗᤠᤈᤣ᤹ᤒᤠ ᤌᤰᤛᤠᤜᤠ᤹ᤖᤧ ᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ-

ᤁᤣᤒᤠᤸᤗᤧ ᤁᤢᤄᤠ ᤁᤧᤏᤧᤒᤠ. ᤀᤛᤣ᤺ᤰ ᤏᤢ

ᤁᤢᤏᤡᤱ ᤁᤧᤕᤠᤰᤐᤠ ᤁᤧᤒᤧᤒᤠ ᤀᤛᤣ᤺ᤰ ᤁᤧᤗ᤺ᤶᤒᤠ.

ᤋᤢᤰᤔᤠ ᤏᤢ ᤛᤡᤔᤠ ᤁᤧᤘᤠ᤹ᤒᤠ ᤗᤠᤈᤣ᤹ᤗᤠᤶ

ᤐᤥ᤺ᤱᤔᤠᤖ ᤜᤠᤱᤗᤠᤀᤡᤱᤒᤠᤜᤠ᤹ ᤗᤠᤱᤄᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤠ᤹ᤖᤥ॥

ᤕᤠᤵᤔᤡ ᤑᤠ᤹ᤔᤠ ᤔᤧᤴᤇᤢᤰᤔᤏᤠᤒᤠ ᤛᤢᤘᤠᤱᤜᤠ᤹ ᤂᤢ᤹ᤔᤠᤛᤡᤖᤧ ᤗᤠᤃᤡ

ᤀᤠᤒᤠᤅᤣ ᤂᤢᤴᤇᤡ᤹ ᤀᤍᤱ ᤏᤢ ᤀᤢᤔᤣᤜᤠ᤹ ᤀᤡᤔᤧᤸᤗᤢᤱᤒᤠ ᤛᤢᤱᤜᤠ᤹ ᤔᤧᤃᤢ᤺ᤳᤋᤢ ᤔᤧᤍᤣ᤹ᤖᤢᤛᤡᤖᤥ॥

᥍ ᤔᤡᤛᤪ ᤗᤠᤈᤣ᤺ᤸᤗᤧ ᤁᤢᤓᤠ᤹ᤀᤡᤱᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥ᤺ᤰᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤖᤠᤜᤠᤒ-

ᤌᤣᤀᤠᤱ ᤀᤠᤶᤔᤧᤳᤏᤧᤶᤒᤠ ᤕᤶᤒᤠ ᤀᤛᤣ᤺ᤰ ᤔᤧᤳᤋᤢᤱᤅᤠᤱ ᤘᤠ᤹ᤖᤥ॥

ᤐᤠ᤺ᤴ ᤔᤧᤱᤄᤧᤶᤏᤠᤒᤠ ᤔᤏᤠᤜᤠ᤹

᥎ ᤀᤠᤸᤗ ᤁᤴ ᤐᤠ᤺ᤴᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ

ᤛᤠᤂᤡ ᤐᤥ᤺ᤱᤗ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ

ᤀᤠᤱᤃᤠ᤹ ᤗᤳᤇᤠ ᤗᤢᤱᤛᤠᤵᤐᤥ ᤗᤰᤋᤧ᤹ᤀᤥ.

ᤛᤠᤵᤁᤡᤳᤋᤥ ᤂᤧᤴ ᤛᤠᤵᤋᤧ᤹ ᤔᤧᤳᤋᤠᤱᤗᤥ॥

᥏ ᤁᤴᤜᤠ᤹ᤃ ᤐᤡᤑᤩᤢᤱᤒᤠ ᤏᤢ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤔᤏᤠᤛᤡᤖᤥ.

ᤀᤡᤃᤪ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤛᤠᤶ ᤔᤧᤱᤄᤧᤶᤔᤏᤠᤒᤠ ᤕᤠᤵᤔᤡᤛᤡᤖᤥ॥

᥇᥆ ᤛᤢᤑᤥ ᤁᤧᤏᤡᤒᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡᤖᤥ.

“ᤀᤠᤸᤗᤀᤠᤱᤎᤥ ᤛᤢᤑᤥ ᤔᤧᤏᤡᤛᤧᤶᤔᤡᤴᤏᤧ᤹ᤀᤥ᥄”

ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤔᤧᤳᤋᤢᤛᤡᤖᤥ.

“ᤁᤢᤍᤥ᤺ᤵᤔᤠ ᤐᤠ᤺ᤴᤜᤠ᤹ ᤛᤢᤑᤥᤗᤠᤶ ᤀᤠᤏᤡᤃᤧ ᤀᤠᤶᤔᤧᤳᤋᤧᤴᤏᤧ᤹ᤀᤥ᥄

ᤀᤠᤏᤡᤃᤧ ᤛᤡᤖᤠ᤹ᤃᤧᤎᤠᤱᤒᤠ ᤐᤠ᤺ᤴᤜᤠ᤹ ᤀᤠᤈᤧᤰᤋᤧ᤹ᤀᤥ.

ᤔᤡᤰᤗᤧ᤺ᤱᤔᤠ ᤐᤠ᤺ᤴᤜᤠ᤹ ᤐᤠᤳᤋᤠᤶᤔᤧ᤹ᤀᤥ॥

᥇᥇ ᤁᤴ ᤗᤠᤶᤔᤡᤴ ᤗᤧᤖᤧᤶᤔᤧ᤹. ᤁᤴ ᤔᤠᤖᤠᤶᤔᤡᤴ ᤔᤧᤏᤠ᤺ᤳᤋᤧᤶᤔᤡᤴᤏᤧ᤹ᤀᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ

ᤁᤧᤛᤠᤰᤐᤠ ᤐᤠ᤺ᤴ ᤀᤠᤏᤡᤃᤧ ᤌᤣᤀᤠᤱ ᤂᤧᤶᤔᤠ ᤔᤧᤏᤠ᤺ᤰᤋᤢᤶᤒᤧᤴᤗᤥ॥”

᥇᥈ ᤁᤸᤗᤧᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ.

“ᤂᤧᤏᤡ᤹ ᤁᤴ ᤀᤡᤱᤄᤱᤅᤡᤴ ᤂᤧᤶᤔᤠ ᤁᤧᤏᤠ᤹ᤖᤢᤶᤔᤠᤱ ᤁᤧᤘᤕᤡᤖᤥ.

ᤜᤧᤰᤁᤩᤠᤱ ᤔᤏᤠ ᤜᤡᤵᤔᤠ ᤏᤢ ᤀᤡᤱᤗᤧᤰ ᤐᤠ᤺ᤴᤏᤥ ᤋᤠ᤺ᤰᤐᤥ ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤖᤥ॥

᥇᥉ ᤁᤸᤗᤧᤆᤥᤃᤢᤸᤗᤧ ᤁᤴ ᤗᤠᤕᤥ᤺ᤴ ᤂᤧᤏᤡ᤹ ᤗᤠᤃᤡ ᤏᤠ ᤆᤶᤒᤧᤳ

ᤁᤧᤗ᤺ᤶᤒᤠᤀᤠᤱ ᤔᤰᤌᤠᤔᤠ ᤐᤣ᤺ᤰᤔᤠ ᤁᤧᤈᤥ᤺ᤰᤐᤠ

ᤗᤳᤇᤠ ᤁᤣ᤺ᤶᤒᤠ ᤗᤢᤱᤎᤠᤰ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤂᤧᤴ ᤛᤵᤑᤠᤎᤡᤰᤗᤧᤛᤠ ᤌᤡᤰᤗᤧᤱᤗᤧ ᤜᤷᤈᤢ ᤆᤥ᤺ᤴᤗᤥ॥

᥇᥊ ᤑᤢᤈᤡᤰᤁᤧᤴ ᤑᤕ᤺ᤵ ᤑᤕ᤺ᤵ ᤕ᤺ᤶᤔᤏᤠᤒᤠ ᤜᤧᤰᤁᤣᤀᤣ.

ᤂᤧᤴ ᤁᤢᤄᤧᤸᤗᤧᤰ ᤁᤢᤄᤧᤸᤗᤧᤰ ᤐᤥ᤺ᤱᤅᤠᤱ ᤕ᤺ᤵᤗᤥ.

ᤂᤧᤱᤃ ᤔᤡᤜᤠ᤺ᤳᤗᤢᤱᤅᤥ ᤔᤡ ᤗ᤺ᤵᤔᤠ ᤀᤡᤃᤪ ᤘᤃᤧᤱᤅᤥ

ᤆᤫᤠ᤺ᤳ ᤐᤠ᤺ᤰᤔᤠ ᤁᤢᤄᤧᤸᤗᤧᤰ ᤌᤡᤰᤁᤠᤱ ᤔᤧᤕᤠ᤺ᤰᤏᤧᤸᤗᤥ॥”

᥇᥋ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤜᤡᤶᤔᤠ ᤏᤢ ᤏᤠ᤺ᤶᤛᤡᤱᤔᤥ ᤂᤧᤏᤡ᤹ ᤛᤧᤴᤗᤵ ᤁᤧᤄᤥᤛᤢᤶᤗᤥ॥

ᤆᤡᤈᤡ ᤕᤧᤶᤕᤧᤶ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤥ

ᤏᤡᤱᤘᤠ᤹ ᤁᤧᤕᤢᤰᤂᤢᤶᤔᤡᤸᤗᤧ ᤔᤢᤰᤛᤠᤶ ᤁᤧᤄᤥᤛᤢᤶᤗᤥ.

ᤁᤖ ᤂᤧᤏᤡ᤹ᤃ ᤜᤧᤰᤁᤣ ᤆᤥ᤺ᤰᤔᤠ ᤁᤧᤴᤍᤧᤴᤍᤡᤴᤗᤥ॥

᥇᥌ ᤂᤧᤏᤡ᤹ ᤁᤧᤒᤠ᤺ᤳᤋᤢᤶ. ‘ᤔᤣ᤺ᤴᤏᤠ. ᤀᤠᤏᤡᤃᤧᤃ

ᤀᤴᤜᤠ᤹ ᤕᤢᤰᤋᤢᤶᤛᤡᤶᤒᤧᤀᤠᤱ ᤂᤧᤳᤋᤠᤛᤡᤃᤧᤖᤥ॥’

ᤁᤸᤗᤧᤆᤥᤃᤢᤸᤗᤧ ᤂᤧᤏᤡ᤹ ᤁᤧᤄᤧᤳᤋᤠᤛᤡᤖᤀᤣ ᤐᤥ᤺ᤱᤗᤥ᥄

ᤂᤧᤏᤡ᤹ ᤁᤧᤒᤠ᤺ᤳᤋᤢᤶ. ‘ᤀᤠᤏᤡᤃᤧ ᤜᤠᤖᤠ ᤁᤧᤗᤥ᤺ᤰᤐᤠ

ᤀᤴᤜᤠ᤹ ᤕᤢᤰᤋᤢᤶᤛᤡᤶᤒᤧᤀᤠᤱ ᤂᤧᤳᤋᤠᤛᤡᤃᤧᤖᤥ॥’

ᤁᤸᤗᤧᤆᤥᤃᤢᤸᤗᤧ ᤂᤧᤏᤡ᤹ ᤁᤧᤏᤠ᤺ᤵᤐᤠᤜᤠ᤹ ᤂᤧᤏᤡ᤹ᤏᤢ᤺ᤸᤗᤧ ᤔᤧᤈᤠ᤺ᤳᤗᤥ॥

᥇᥍ ᤗᤳᤇᤠ ᤔᤏᤠᤎᤡᤰᤗᤧ ᤁᤧᤓᤧ᤺ᤰᤋᤡᤸᤗᤧ ᤜᤧᤴᤇᤡᤱ ᤌᤡᤰ ᤁᤧᤄᤧᤳᤋᤠᤛᤡᤖᤥ.

ᤅᤠᤛᤡ ᤔᤏᤠᤖᤧ ᤁᤧᤶᤓᤧ᤺ᤰᤋᤡᤸᤗᤧ ᤂᤧᤏᤡ᤹ ᤁᤧᤖᤧᤰ ᤁᤧᤄᤧᤳᤋᤠᤛᤡ ᤁᤧᤒᤣᤃᤡᤖᤥ॥

ᤜᤧᤰᤁᤩᤠᤱ ᤂᤧᤏᤡ᤹ᤃ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤆᤱᤎᤥ

ᤏᤡᤛᤠ᤺ᤸᤗᤧ ᤁᤢᤗᤠ᤺ᤴᤏᤠᤱᤎᤥ ᤂᤧᤏᤡ᤹ ᤌᤰᤛᤢᤒᤠᤜᤠ᤹ᤖᤧ

ᤂᤢᤴᤇᤡ᤹ ᤌᤣᤀᤠᤱ ᤔᤧᤕᤠ᤺ᤰᤏᤧᤴᤗᤥ॥”

᥇᥎ ᤜᤧᤰᤁᤣᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤡ᤹ ᤗᤢᤱᤔᤠ᤹ ᤋᤢᤰᤔᤠ ᤁᤢᤏᤡᤱᤘᤠ᤹ ᤘᤠ᤹ᤖᤥ.

ᤂᤧᤏᤡ᤹ ᤏᤢᤖᤡᤰ ᤔᤧᤳᤇᤧ ᤂᤢᤏᤧ᤹ ᤔᤢᤳᤌᤪᤡᤰ ᤐᤥ᤺ᤰᤗᤥ॥

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤱᤃ ᤁᤢᤍᤥ᤺ᤵᤔᤠ ᤂᤠᤛᤧᤴᤗᤥ᤺ᤶᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ

ᤂᤢᤏᤧ᤹ ᤁᤢᤗᤠᤶ ᤀᤥᤃᤧᤔᤧᤵᤐᤠ ᤁᤧᤖᤧᤰ ᤔᤢ᤹ᤀᤡᤛᤠᤒᤠᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹

᥇᥏ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤛᤡᤕᤥᤏᤒᤠ ᤔᤏᤠᤛᤣ. ᤀᤠᤸᤗ ᤂᤧᤏᤡ᤹ ᤕᤠᤶᤔᤥ ᤁᤧᤴᤜᤠᤒᤡᤴ॥ ᤂᤧᤏᤡ᤹ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤁᤧᤜᤠᤒᤡᤒᤠᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤀᤠᤰᤂᤩᤠᤖᤡᤰ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰ᥄ ᤂᤧᤏᤡ᤹ ᤁᤧᤓᤠᤰᤋᤢᤶᤒᤠ ᤐᤣᤗᤡ᤺ᤴ ᤂᤢᤏᤧ᤹ ᤂᤧᤵᤛᤢᤏᤢᤔᤧ᤺ᤴᤏᤣ ᤂᤢᤏᤧ᤹ ᤏᤢᤃᤵ ᤁᤧᤒᤡᤖᤡ᤹॥

᥈᥆ ᤍᤠᤱᤒᤧᤸᤗᤧ ᤋᤢᤰᤂᤣ ᤗᤠᤰᤂᤣᤖᤧ ᤕᤧᤶᤜᤠ᤹ ᤋᤢᤶᤔᤠ ᤁᤧᤒᤠᤱᤄᤡᤛᤠᤱ ᤂᤧᤏᤡ᤹ ᤏᤡᤛᤠᤶ ᤜᤢ᤹ᤛᤧ ᤂᤧᤏᤡ᤹ᤏᤢᤀᤣ ᤘᤠ᤹॥ ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤂᤧᤏᤡ᤹ ᤂᤢᤏᤧ᤹ ᤁᤥ᤺ᤵᤔᤠ ᤐᤖᤔᤧᤈᤥ᤺ᤰᤏᤧᤴ॥

᥈᥇ ᤂᤧᤏᤡ᤹ ᤆᤢᤰᤘᤠ ᤗᤧᤵᤛᤠᤱ ᤀᤡᤃᤪ ᤑᤧᤱᤘᤠ ᤗᤧᤵᤛᤠᤱ ᤁᤧᤎᤠᤀᤠᤛᤡᤸᤗᤧ ᤂᤧᤏᤡ᤹ ᤏᤧᤰᤂᤥ᤹-ᤏᤧᤓᤠᤰᤁᤡᤸᤗᤧ ᤀᤣᤃᤠᤱ ᤗᤧᤵᤔᤠᤱᤗᤠᤶᤒᤠ ᤀᤰᤂᤣ ᤁᤧᤗ᤹ᤒᤠ ᤀᤡᤰᤗᤠ ᤁᤧᤄᤧᤵᤛᤢᤶ. “ᤗᤠᤶ ᤜᤠᤒᤠ ᤁᤴᤗᤥ. ᤀᤠᤶᤓᤠ ᤁᤴ ᤗᤠᤶ ᤗᤠᤱᤄᤣᤃᤡᤴᤏᤧ᤹॥”

᥈᥈ ᤂᤧᤒᤩᤠᤱ ᤁᤧᤗᤰᤋᤢᤶᤔᤠᤱ ᤕᤢᤵᤐᤠ᤺ᤸᤗᤧ ᤁᤧᤛᤢ᤺ᤵᤋᤢᤶᤒᤠ ᤂᤧᤏᤡ᤹ ᤔᤠᤱᤜᤠ᤹ ᤏᤢ ᤂᤧᤏᤡ᤹ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤀᤠᤛᤢᤳᤌᤥ ᤁᤧᤈᤥᤃᤢᤶᤛᤡᤶ॥ ᤂᤧᤱᤜᤠ᤹ ᤂᤧᤏᤡ᤹ ᤛᤡᤶ ᤘᤠᤜᤵᤔᤠ ᤀᤠᤛᤢᤳᤌᤥ ᤆᤡᤖᤡᤰ ᤁᤢᤛᤡᤱ ᤗᤠᤵᤁᤧᤍᤣᤛᤢᤶ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤏᤡ᤹ ᤀᤰᤂᤣ ᤁᤧᤔᤧᤳᤋᤢᤶᤛᤡᤶ. “ᤏᤠᤏᤠᤰ ᤐᤣᤃᤧᤶᤔᤧ᤹᥄”

᥈᥉ ᤂᤠᤶᤒᤠᤱᤅᤥ ᤂᤧᤏᤡ᤹ ᤁᤧᤜᤣ᤹ᤖᤢᤶᤒᤠ ᤕᤠ᤹ᤖᤡ᤺ᤶᤒᤠᤸᤗᤧ ᤗᤠᤃᤡ ᤂᤢᤏᤧ᤹ ᤘᤜᤡᤳ ᤌᤠᤛᤢ ᤁᤧᤒᤡᤖᤡ॥ ᤂᤠᤶᤒᤣ᤺ᤰᤁᤥ ᤁᤧᤗᤡᤱᤒᤠ ᤁᤢᤈᤠ᤺ᤴ ᤐᤈᤠ᤹ᤆᤠ᤹ᤀᤠᤱ ᤕᤖᤡᤰ ᤁᤢᤈᤠ᤹ ᤌᤥ᤺ᤰ॥ ᤂᤧᤴ ᤕᤧᤴᤏᤥ ᤂᤧᤏᤡ᤹ ᤐᤡᤳᤜᤠ᤹ ᤋᤠᤶᤍᤠᤶᤒᤠ ᤆᤠᤖᤠᤶᤔᤠᤍᤧᤴᤏᤥ ᤆᤠᤔᤧᤖᤠᤶ॥

᥈᥊ ᤂᤧᤏᤡ᤹ ᤐᤩᤠᤱᤛᤡᤀᤥ ᤁᤧᤰᤆᤢ ᤁᤧᤀᤢ᤺ᤱᤒᤠ ᤐᤡᤳᤜᤠ᤹ ᤏᤢ ᤀᤍᤱᤜᤠ᤹ᤖᤧ ᤁᤢᤜᤰ ᤗᤠᤵᤑᤣ᤺ᤶᤏᤠᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤆᤠ᤺ᤴ ᤔᤧᤈᤖᤥ॥

᥈᥋ ᤂᤧᤴ ᤔᤏᤠ ᤛᤧᤵᤔᤠ ᤐᤕᤶ ᤕᤶᤒᤠ ᤕᤧᤴᤏᤥ ᤆᤱᤜᤡᤶᤜᤠ᤹ ᤌᤢᤵ. ᤂᤧᤒᤩᤠᤱ ᤁᤧᤖᤧᤰ ᤁᤣ᤺ᤶᤒ᤻ ᤁᤣ᤺ᤶᤒᤠ ᤏᤠᤱᤈᤱᤗᤢᤱᤜᤠ᤹ ᤏᤢ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤆᤫᤠ᤺ᤳ ᤘᤜ᤺ᤱᤜᤠ᤹ ᤁᤢᤱ॥

᥈᥌ ᤂᤧᤴᤏᤢ᤺ᤸᤗᤧ ᤘᤣ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤄᤣ᤺ᤰᤜᤠ᤹ ᤀᤡᤓᤢᤳᤋᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤂᤠ᤺ᤴᤍᤢᤛᤡᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤄᤣ᤺ᤰᤜᤠ᤹ ᤘᤣ᤺ᤳᤗ ᤕᤠ᤺ᤴᤍᤢ ᤂᤧᤴ ᤕᤧᤴᤏᤥ ᤗᤠᤒᤧᤴ ᤏᤠᤶ ᤁᤢᤛᤡᤱ ᤀᤥ᤺ᤳ ᤜᤧᤰᤁᤩᤠᤱ ᤏᤠᤶᤔᤡᤴ ᤘᤣ᤹ ᤕᤧᤴᤏᤢ᤺ᤸᤗᤧ ᤏᤢᤛᤡᤗᤧᤱ ᤕᤠᤖᤡᤰ ᤛᤠ᤹ᤖᤡᤰ ᤀᤥ᤺ᤳᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤛ᤻ᤛᤢᤖᤒᤠ ᤔᤏᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ

᥈᥍ ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤏᤢ

ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤗᤠ᤺ᤳᤗᤠ᤺ᤳᤏᤢᤀᤣ ᤏᤡᤍᤧᤳᤗ ᤐᤳᤗᤥ॥

ᤔᤡᤖᤠ᤺ᤰ ᤏᤢ ᤔᤡ᤺ᤰᤂᤢᤸᤗᤧ ᤂᤢᤏᤧ᤹ ᤁᤢᤛᤡᤰ ᤐᤥᤃᤧᤒᤠᤴ ᤀᤥᤛᤣ᤺ᤴ ᤀᤠᤎᤠᤰᤗᤥ.

ᤂᤢᤏᤧ᤹ ᤐᤠ᤺ᤳᤋᤧᤸᤗᤧ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤔᤡ ᤁᤢᤀᤡᤛᤡ᤺ᤰ ᤋᤡ᤺ᤳᤗᤥ॥

᥈᥎ ᤂᤢᤏᤧ᤹ ᤁᤢᤛᤰᤔᤠ᤺ᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤒᤱᤒᤠ

ᤁᤧᤍᤣ᤹ᤒᤠ ᤁᤧᤃᤢᤱᤒᤠ ᤆᤫᤠ᤺ᤳ ᤜᤧᤰᤁᤣ ᤗ᤹ᤖᤥ॥

ᤂᤧᤴ ᤁᤢᤛᤰᤔᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤰᤔᤠ ᤛᤡᤔᤠᤍᤧᤴᤏᤥ ᤁᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥ ᤁᤖᤣᤗᤡ ᤑᤳᤇᤢᤖᤥ

ᤐᤡᤖᤢᤛᤡᤀᤠᤱ ᤔᤧᤰᤔᤠ ᤛᤡᤔᤠ ᤗᤠᤶᤔᤥ ᤋᤣ᤹ᤖᤢᤛᤡᤖᤥ॥

᥈᥏ ᤁᤖ ᤂᤧᤏᤡ᤹ ᤁᤢᤔᤏᤠᤜᤠ᤹ᤃ ᤁᤧᤛ᤺ᤳᤋᤡᤖᤥ

ᤜᤧᤰᤁᤩᤠᤱ ᤛᤣᤛᤣ ᤋᤱᤏᤠᤶᤔᤥᤒᤠ ᤛᤧᤴᤍᤡᤰ ᤜᤧᤰᤁᤣ

ᤏᤡᤱᤘᤠ᤹ ᤋᤠᤀᤠᤱ ᤛᤠᤶᤃᤧᤗᤥᤖᤡᤖᤥ.

ᤀᤡᤛᤪᤠᤀᤡᤗᤒᤠ ᤕᤠᤰᤐᤣ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤥ᤺ᤰᤔᤠᤀᤥ

ᤁᤧᤒᤣᤃᤡᤸᤗᤧ ᤔᤢᤑᤪᤠᤔᤠ ᤔᤢ᤺ᤳᤏᤢ ᤂᤧᤴ ᤗᤠᤀᤡᤰᤐᤠ ᤁᤢᤀᤡᤛᤡ᤺ᤰ

ᤗᤠᤱᤃᤧᤄᤣ᤺ᤰᤐᤠ ᤔᤏᤠᤜᤠ᤹ ᤜᤧᤰᤁᤣ ᤂᤧᤏᤡ᤹ ᤏᤡᤱᤘᤠ᤹ ᤐᤍᤠᤍᤠᤖᤥ॥

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹

ᤂᤢᤏᤧ᤹ ᤁᤢᤔᤡᤔᤡᤍᤡᤱᤃᤧᤴ ᤁᤢᤀᤡᤰᤗᤠ᤺ᤴ ᤔᤧᤄᤧᤵᤛᤢᤖ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤋᤡᤱᤍᤡᤱᤃᤧᤴ ᤁᤢᤕᤠ᤺ᤰᤗᤧ᤹ᤔᤠᤴ ᤏᤡᤱᤘᤠ᤹ ᤔᤧᤄᤥᤛᤢᤖ ᤆᤥᤃᤢᤛᤡᤖᤥ॥

ᤂᤧ᤹ᤕᤥ ᤛᤠ᤺ᤶᤓᤣᤗᤧᤰᤗ ᤂᤧᤖᤧᤱᤄᤢᤖᤢᤱ ᤗ᤹ᤀᤠᤱ ᤔᤡᤎᤢᤱ ᤔᤡᤖᤠ᤺ᤰ ᤐᤥ᤺ᤰᤗᤥ.

ᤑ᤺ᤴ ᤌᤠᤀᤠᤱ ᤘᤜᤡᤳ ᤛᤠᤶᤔᤡ᤺ᤳ ᤂᤀᤡᤰ ᤂᤀᤡᤰ ᤀᤡᤰᤛᤡᤱᤗᤥ.

ᤂᤧᤒᤩᤠᤱ ᤘᤎᤥ᤺ᤰᤁᤥ ᤆᤫᤠ᤺ᤳ ᤜᤢᤱᤔᤏᤠ

ᤌᤣᤛᤡᤱ ᤁᤧᤗ᤹ᤒᤠ ᤀᤠᤒᤱᤒᤱᤒᤠ ᤘᤜᤡᤳ ᤌᤠᤛᤢᤖᤥ॥

᥉᥇ ᤀᤛ᤻ᤛᤢᤖᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤰᤗᤠ᤺ᤴ

ᤔᤧᤄᤧᤵᤛᤢᤀᤠᤱ ᤌᤧᤃᤰᤁᤰᤏᤠ ᤔᤧᤕᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱ ᤋᤰᤁᤠ᤺ᤳᤋᤡᤸᤗᤧ

ᤂᤧᤱᤜᤠ᤹ ᤂᤠᤰᤂᤢᤛᤡᤀᤠᤱ ᤔᤧᤈᤥ᤺ᤴᤗᤥ॥

᥉᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤰᤔᤧᤸᤗ᤹ᤀᤣ ᤂᤢᤶᤍᤡᤱ ᤐᤡᤖᤢᤛᤡᤖ ᤗ᤺ᤵᤛᤢᤛᤡᤖᤥ

ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤋᤢᤱᤏᤠ ᤏᤢ

ᤁᤣ ᤔᤧᤜᤡᤵᤋᤢᤀᤠᤱ ᤂᤧᤴ ᤛᤠᤶᤗᤥᤔᤠ ᤔᤢᤰᤗᤠᤏᤢ ᤔᤧᤍᤱᤄᤢᤖᤥ

ᤕᤜᤘᤣ ᤍᤠᤱᤒᤠᤴ ᤀᤠᤒᤠᤅᤣ ᤀᤛ᤻ᤛᤢᤖᤡᤜᤠ᤹ᤏᤢ ᤋᤧᤴᤎᤱ ᤆᤥ᤺ᤰᤗᤥ॥

᥉᥉ ᤌᤣᤀᤠᤱᤓᤧᤸᤗᤧ ᤕᤖᤡᤰ ᤕᤧᤴ ᤋᤃᤡ ᤀᤛ᤻ᤛᤢᤖᤒᤠ ᤕᤶᤒᤠ ᤜᤠᤱᤅᤡᤴ

ᤔᤡᤎᤡᤱᤔᤠᤖᤧ ᤗᤠᤃᤡ ᤕᤶᤒᤠ ᤔᤡ ᤋᤢᤶᤔᤠᤍᤧᤴᤎᤡᤰ ᤔᤧᤈᤥᤃᤢᤀᤠᤱ ᤘᤕᤧᤖᤥ॥

ᤂᤧᤴ ᤋᤧᤴᤏᤡᤴ ᤋᤠᤶᤍᤠᤶᤒᤠ ᤏᤢ ᤁᤣ᤺ᤶᤒᤠ ᤗᤢᤶᤒᤠ᤺ᤳ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤧᤵᤔᤥ ᤕᤖᤡᤰ ᤛᤡᤱ ᤔᤧᤗᤢᤵᤛᤢᤀᤠᤱ ᤏᤧᤖᤥ॥

ᤕᤜᤘᤣ ᤍᤠᤱᤒᤠᤴ ᤛᤰᤔᤠ ᤛᤥ᤺ᤴᤇᤡᤱᤅᤡᤸᤗᤧ

ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤗ᤺ᤴᤏᤠᤱ ᤂᤧᤵᤔᤥ ᤔᤡ ᤜᤠ᤺ᤴᤍᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤢᤛᤗᤧᤶ ᤕᤧᤰᤕᤰᤁᤡᤴ ᤛᤧ᤺ᤵᤋᤢ

᥉᥇

ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤁᤧᤒᤣ᤺ᤰᤐᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥᤒᤠ ᤕᤖᤡᤰ ᤀᤴᤜᤠ᤹. ᤀᤴᤗᤠᤎᤠᤜᤠ᤹

ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ᤖᤧ ᤋᤠᤱᤔᤧᤛᤧ᤺ᤵᤋᤡᤃᤧ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤖᤥ॥

ᤁᤖ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤏᤡᤱᤘᤠ᤹ ᤔᤧᤴᤕᤢᤰᤂᤢᤴᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤁᤢᤓᤠ᤹ᤀᤠᤱ ᤔᤧᤱᤃᤥ᤺ᤳᤋᤢᤴᤗᤥ॥

᥈ ᤜᤧᤰᤁᤣᤛᤠᤱ ᤂᤢᤏᤧ᤹ᤃ ᤛᤡᤰᤁᤢᤶᤛᤠᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤰᤔᤠ ᤛᤡᤔᤠ ᤋᤠ᤺ᤵᤔᤠ ᤛᤢᤰᤋᤢᤖᤥ.

ᤜᤶᤓᤩᤠᤱ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤕᤠᤱᤏᤠ ᤔᤧᤏᤢ᤺ᤰᤋᤢᤴ ᤔᤧᤍᤣ᤹ᤖᤢᤴᤗᤥ॥

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱ ᤏᤢ

ᤗᤠᤕᤥ ᤗᤠᤛᤥ᤺ᤳ ᤁᤧᤈᤥ᤺ᤰᤐᤠᤜᤠ᤹ ᤁᤢᤓᤠ᤹ ᤁᤧᤒᤡᤒᤠᤜᤠ᤹

ᤂᤢᤏᤧ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

᥉ ᤁᤖ ᤔᤡᤛᤪᤡᤜᤠ᤹ᤃ ᤔᤏᤠᤛᤡᤖᤰ ᤏᤡᤱᤘᤠ᤹ᤑᤢᤔᤠᤱᤛᤡ ᤔᤧ᤺ᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ ᤏᤠᤛᤡᤃᤧᤴ ᤌᤰᤗᤠᤛᤡ. ᤕᤠᤶᤛᤠᤶᤛᤡ ᤔᤧ᤺ᤴᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤸᤗᤧ ᤂᤧᤱᤜᤠ᤹ ᤁᤢᤓᤠ᤹ ᤁᤧᤒᤡᤒᤧᤴ ᤁᤧᤱᤗᤥ.

ᤜᤧᤰᤁᤩᤠᤱ ᤔᤧᤓᤠ᤹ᤖᤢᤒᤠᤴᤏᤠᤱ ᤜᤷᤈᤢ᤹ ᤆᤥ᤺ᤴᤗᤥ

ᤂᤧᤒᤩᤠᤱ ᤏᤧᤵᤔᤠᤱ ᤌᤡᤰᤗᤧᤱᤗᤧ ᤔᤧᤰᤛᤡᤖᤥ॥

᥊ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ.

“ᤕᤶᤒᤠ ᤁᤣᤒᤠᤴ ᤛᤧᤖᤢᤒᤠ ᤛᤠᤀᤥ ᤜᤢ᤺ᤰᤗᤥ.

ᤜᤧᤰᤁᤩᤠᤱ ᤐᤡᤳ ᤔᤧ᤺ᤴᤍᤠ ᤁᤧᤃᤵᤐᤠ ᤕᤶᤒᤠ ᤗᤢᤵᤜᤠ᤹

ᤀᤠᤰᤂᤩᤠᤖᤡᤰ ᤛᤠ᤹ᤖᤡᤰ ᤔᤧᤀ᤺ᤰ ᤔᤧᤓᤡ᤺ᤰᤛᤠᤱ

ᤂᤧᤱᤜᤠ᤹ᤖᤧ ᤕᤱᤔᤠ ᤔᤧᤛᤧᤖᤢᤒᤠᤗᤠᤶ ᤁᤣᤒᤠᤴ ᤕᤱᤔᤠ ᤔᤧᤛᤡᤏᤧᤸᤗᤥ-

ᤜᤧᤰᤁᤣᤗ᤹ᤖᤡᤰᤁᤣ ᤛᤡᤕᤥᤏ ᤁᤥ᤺ᤰᤔᤠᤴ ᤏᤢ ᤂᤧᤸᤗᤧ

ᤁᤢᤓᤠᤱᤈᤱᤜᤠ᤹ᤀᤥ ᤌᤱ ᤆᤥ᤺ᤰᤛᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤕᤢᤖᤥ॥

᥋ ᤐᤢᤜᤠ᤹ᤖᤧ ᤂᤢᤴᤇᤡ᤹ ᤜᤠᤵᤐᤡᤴ ᤛᤧ᤺ᤵᤔᤠᤖᤧ ᤗᤠᤃᤡ ᤁᤒᤪᤡᤱ

ᤔᤧᤒᤧᤀᤠᤱ ᤔᤧᤘᤠ᤹ᤒᤠ ᤜᤧᤰᤁᤣᤀᤣ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤁᤶᤒᤪᤠᤱ ᤔᤧᤳᤋᤢᤱᤗᤥ॥

ᤂᤧᤴ ᤋᤠᤱᤛᤧ᤺ᤵᤋᤢᤱ. ᤜᤧᤰᤁᤩᤠᤱ ᤂᤧᤴ ᤏᤠᤅᤢᤱ ᤌᤣ᤺ᤰᤋᤢᤱᤗᤥ.

ᤂᤧᤴ ᤗᤠᤶ ᤐᤥ᤺ᤱᤅᤠᤖ ᤐᤣ᤺ᤰᤁᤠ ᤂᤧᤒᤩᤠᤱ ᤂᤧᤴ ᤆᤥ᤺ᤰᤕᤢᤶᤓᤥ ᤐᤡᤖᤢᤱᤗᤥ॥”

᥌ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤏᤡ᤹ ᤕᤶᤒᤠ ᤗᤠᤕᤥ ᤁᤧᤈᤥᤃᤢᤶᤔᤠᤱ ᤘᤠ᤹. ᤀᤠᤸᤗ ᤀᤠᤱᤃᤠ᤹ ᤗᤧᤶᤔᤠᤱ ᤜᤡᤀᤠᤛᤡᤶᤔᤧ᤹॥

᥍ ᤌᤣᤀᤠᤱᤓᤧᤸᤗᤧ ᤀᤠᤸᤗ ᤁᤶᤓᤍᤠᤱᤒᤠ ᤕᤧᤴ ᤋᤠᤖ ᤐᤳ. ᤂᤧᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤗᤠᤕᤥᤒᤠ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤛᤡᤶᤒᤠ ᤛᤠᤶᤔᤩᤠᤱ ᤕᤢᤵᤐᤠ ᤏᤠᤘᤠᤀᤡᤳᤗᤠᤜᤠ᤹ ᤗᤠᤵᤐᤢᤱ ᤁᤧᤍᤣᤛᤢᤶᤛᤡᤶ. ᤂᤧᤱᤜᤠ᤹ ᤁᤧᤏᤠ᤹ᤖᤢᤶᤛᤡᤶ॥

᥎ “ᤀᤛ᤻ᤛᤢᤖᤒᤠ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤩᤧᤖᤢᤛᤡᤖᤥ.

ᤁᤖ ᤔᤏᤠᤖᤧ ᤔᤧᤕᤠᤅᤢᤒᤠ ᤋᤠᤓᤣᤗᤠᤶᤒᤠ ᤔᤧ᤺ᤴᤗᤥ॥

ᤜᤠᤒᤠ ᤋᤠᤓᤣ᤺ᤸᤗᤧ ᤂᤧᤱᤜᤠ᤹ ᤔᤧᤔᤧᤰᤗᤥ.

ᤁᤖ ᤔᤧᤴᤇᤠᤶ ᤕᤠᤵᤔᤡ ᤏᤠᤛᤡᤃᤧᤴ ᤌᤰᤗᤠᤀᤥ ᤔᤧ᤺ᤴᤗᤥ॥

ᤂᤧᤴ ᤋᤠᤓᤣ᤺ᤴ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤒᤧᤴ

ᤔᤧᤴᤇ᤻ᤕᤠ ᤛᤠᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤈᤥᤃᤢᤛᤡᤖᤥ॥

᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤕᤰᤁᤡᤴ ᤁᤡᤔᤠ ᤕᤱᤔᤠᤖᤧ ᤆᤥᤃᤢᤸᤗᤧ ᤗᤢ᤺ᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠᤜᤠ᤹ᤖᤧ ᤌᤱᤅᤡᤸᤗᤧ ᤏᤡᤛᤠ᤺ᤴ

ᤔᤧᤏᤡᤛᤢᤀᤠᤱ ᤀᤠᤸᤗ ᤀᤠᤰᤂᤣᤏᤣ ᤆᤥ᤺ᤰᤔᤠ ᤐᤠ᤺ᤵᤔᤠ ᤔᤧᤗ᤹ᤖᤥ॥”

ᤂᤧᤴ ᤔᤡ᤺ᤴ ᤛᤡᤕᤥᤏ ᤁᤥ᤺ᤰᤔᤠᤀᤥ ᤏᤢ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤡᤴ

ᤕᤖᤢᤛᤗᤧᤔ ᤕᤧᤰᤕᤰᤁᤥ ᤕᤢᤱ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤛᤠᤶᤕᤥᤏᤡᤒᤠ ᤜᤠᤱ

᥉᥈

ᤀᤥᤔᤧᤳᤋᤧᤶᤔᤧ᤹. ᤗᤳᤇᤠ ᤜᤠᤱᤎᤡᤰᤗᤧ ᤛᤠᤶᤕᤥᤏᤡᤒᤠ

ᤕᤠ᤺ᤶᤒᤰ ᤆᤥᤃᤢᤀᤠᤱ ᤜᤠᤱᤕᤢᤰ ᤆᤥᤃᤢᤖᤥ.

ᤜᤧᤰᤁᤩᤠᤱ ᤕᤢᤰᤛᤠᤒᤠᤜᤠ᤹ᤖᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤈᤥᤃᤢᤖᤥ॥

᥈ ᤂᤧᤱᤜᤠ᤹ ᤛᤢᤖᤡ᤺ᤳ ᤁᤣᤈᤱᤗᤠᤶ ᤘᤀᤡ᤺ᤶᤛᤡᤱᤔᤠ ᤏᤢ

ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤘᤜᤡᤳ ᤛᤠᤶᤔᤡ᤺ᤳᤗᤠᤶ

ᤀᤡ᤺ᤶᤛᤡᤱᤔᤠᤍᤧᤴ ᤁᤢᤛᤡᤱᤒᤠ ᤔᤧᤒᤥ᤺ᤱᤗᤥ॥

ᤂᤧᤶᤒᤩᤠᤱ ᤌᤣᤀᤠᤱ ᤁᤧᤜᤥ᤺ᤵᤐᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ

ᤆᤫᤠ᤺ᤳ ᤗᤠᤱᤃᤧᤄᤣ᤺ᤰᤐᤠ ᤘᤜ᤺ᤱ ᤜᤧᤰᤋᤱᤒᤠ ᤔᤧᤒᤥ᤺ᤱᤗᤥ.

ᤆᤫᤠ᤺ᤳ ᤁᤧᤜᤣᤒᤠ ᤂᤠᤶᤒᤠᤱᤅᤥ ᤕᤶᤒᤠ ᤕᤠᤰᤐᤣᤀᤥᤒᤠ

ᤏᤠᤶᤀᤡ᤺ᤰᤂᤱ ᤜᤧᤰᤋᤱᤒᤠ ᤔᤧᤒᤥ᤺ᤱᤗᤥ॥

᥉ ᤂᤧᤴ ᤕᤧᤶᤔᤥ ᤀᤥᤃᤧᤔᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ

ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤋ᤺ᤶᤍ᤺ᤶᤒᤠ ᤔᤧᤒᤥ᤺ᤱᤏᤧᤴᤗᤥ.

ᤜᤧᤰᤁᤩᤠᤱ ᤁᤧᤄᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤓᤠᤰᤁᤡᤸᤗᤧ ᤔᤧᤄᤧᤵᤛᤢᤖᤥ॥

᥊ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤏᤠᤛᤡ ᤔᤧᤴᤎ᤺ᤵᤔᤏᤠᤒᤠ ᤔᤧᤶᤒᤥ᤺ᤱᤏᤧᤴᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤠᤛᤡᤱ ᤔᤧᤏᤡ᤺ᤳᤗᤥ.

ᤜᤧᤰᤁᤩᤠᤱ ᤔᤢᤖᤠ ᤁᤧᤄ᤹ᤒᤠᤜᤠ᤹ ᤏᤢᤖᤡᤰᤁᤠᤱ ᤔᤧᤒᤠ᤺ᤳᤗᤥ॥

᥋ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤀᤍᤱ ᤔᤏᤠ᤺ᤴ ᤀᤠᤓᤧᤸᤗᤧᤀᤠᤱ

ᤁᤧᤏᤢ᤹ᤒᤠ ᤔᤧᤵᤔᤠ ᤔᤧᤒᤥ᤺ᤱᤏᤧᤴᤗᤥ.

ᤜᤧᤰᤁᤩᤠᤱ ᤁᤢᤀᤡᤃᤧᤓᤧᤶᤒᤠ ᤔᤏᤠ᤺ᤴᤏᤠᤱ ᤀᤡᤱᤎᤠ᤺ᤱ ᤐᤡᤔᤠ ᤔᤧᤒᤥ᤺ᤱᤏᤧᤴᤗᤥ॥

᥌ ᤌᤣᤀᤠᤱᤓᤧᤸᤗᤧ ᤀᤍᤱ ᤔᤏᤠ᤺ᤸᤗᤧ ᤀᤍᤱ ᤐᤠ᤺ᤴᤏᤣ ᤐᤠ᤺ᤳᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤡᤱᤘᤠ᤺ᤴ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥᤖᤰ ᤐᤳᤗᤥ.

ᤂᤧᤸᤗᤧ ᤗᤠᤕᤥᤒᤠ ᤕᤠ᤺ᤶᤒᤰ ᤆᤥᤃᤢ᤹ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤍᤰᤗᤧᤱᤘᤠᤀᤥ ᤁᤧᤒᤣ᤺ᤶᤒᤠ ᤐᤠ᤺ᤴᤜᤠ᤹ ᤀᤡᤱᤄᤢ ᤏᤧᤛ᤻ᤛᤢᤖᤥ॥

ᤂᤧᤸᤗᤧ ᤁᤢᤛᤧᤰᤁᤧᤗᤠ᤺ᤰᤐᤠᤜᤠ᤹ ᤁᤢᤈᤠ ᤔᤧᤒᤡᤖᤢᤛᤡᤴᤗᤥ.

ᤂᤶᤒᤩᤠᤱ ᤁᤢᤘᤠ ᤁᤧᤔᤡᤒᤠᤜᤠ᤹ ᤌᤢᤱᤔᤠ ᤆᤫᤠ᤺ᤳᤋᤠᤱ ᤔᤧᤒᤡᤖᤢᤛᤡᤴᤗᤥ॥

᥍ ᤁᤢᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤋᤠᤵᤑᤧ᤺ᤶᤒᤠᤀᤣ ᤆᤥ᤺ᤰᤗᤥ.

ᤌᤣᤀᤠᤱ ᤁᤧᤜᤥ᤺ᤵᤐᤠᤜᤠ᤹ᤖᤧ ᤔᤧᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ

ᤁᤧᤘᤠ᤹ᤒᤠᤀᤣ ᤆᤥ᤺ᤰᤛᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤀᤡᤱᤗᤧᤰ

ᤐᤠ᤺ᤴᤏᤡᤸᤗᤧ ᤔᤧᤱᤔᤠᤛᤡ ᤑᤠ᤹ᤀᤠᤱ ᤂᤧᤸᤗᤧ ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤆᤥᤃᤢᤖᤥ॥

᥎ ᤁᤖ ᤁᤧᤏᤢ᤹ᤒᤠ ᤔᤏᤠ᤺ᤸᤗᤧ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰᤁᤣ ᤆᤰᤔᤧᤸᤗ᤹ᤀᤣ ᤆᤥᤃᤢᤀᤠᤱ ᤐᤳᤗᤥ॥

ᤔᤧᤴᤇᤢᤔᤠᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤔᤠ

᥏ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤕᤢᤱᤔᤠ ᤔᤧᤴᤇᤢᤔᤠᤛᤣ. ᤀᤠᤸᤗ ᤐᤥᤃᤧᤶᤔᤧ᤹ᤀᤠᤱ

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥

ᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤕᤢᤱᤔᤠ ᤔᤧᤴᤇᤢᤔᤠ ᤛᤠᤛᤣ.

ᤀᤠᤱᤃᤠ᤹ ᤌᤣ ᤐᤠ᤺ᤳᤋᤢᤱ ᤂᤧᤴ ᤂᤧᤵᤛᤧᤶᤔᤧ᤹ᤀᤥ᥄

᥇᥆ ᤀᤠᤸᤗ ᤋᤱᤒᤣ᤹ ᤌᤡᤰᤏᤢ᤺ᤸᤗᤧ ᤀᤠᤈᤧ᤺ᤳᤇᤡᤰ ᤀᤣᤃᤠᤱ

ᤂᤧᤏᤡ᤹ ᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤕᤢᤱᤔᤠᤜᤠ᤹ ᤁᤧᤕᤰᤂᤡᤖᤥ॥

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤛ᤹ᤀᤠᤱ ᤆᤧᤸᤗᤧᤰᤛᤣ᤹ᤀᤡᤸᤗᤧ

ᤁᤢᤈᤠ᤹ᤀᤠᤱ ᤔᤧᤎᤥ᤺ᤰᤏᤧᤴᤗᤥ॥

᥇᥇ ᤁᤢᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤕᤢᤱᤔᤠ ᤔᤧᤴᤇᤢᤔᤠᤛᤣ. ᤕᤰᤂᤧᤶᤔᤧ᤹ᤀᤥ.

ᤏᤡᤱᤘᤠ᤹ ᤏᤡ᤺ᤴᤎᤥᤀᤥ ᤁᤧᤕᤢᤱᤔᤠ ᤔᤧᤴᤇᤢᤔᤠ ᤛᤠᤛᤣ. ᤆᤡᤖᤡᤶᤗᤡᤶᤓ ᤕᤰᤛᤧᤶᤔᤧ᤹ᤀᤥ॥

ᤀᤠᤒᤠᤅᤣ ᤂᤧᤏᤡ᤹ ᤆᤠᤱᤜᤠ᤹ ᤑᤧᤴᤍᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤑ᤹ᤀᤡ ᤕᤢᤶᤔᤠᤍᤧᤴᤏᤥ ᤛᤠᤃᤡ ᤆᤠᤱ ᤆᤠᤰᤂᤠᤶᤔᤧ᤹ᤀᤥ॥

᥇᥈ ᤂᤧᤏᤡ᤹ ᤛᤱᤒᤵᤔᤧᤴ ᤜᤡᤵᤋᤧᤶᤔᤧ᤹ᤖ ᤜᤠᤒᤠᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤛᤡᤖᤠ᤹ᤃᤧᤎᤠᤱᤒᤠ ᤀᤡᤰᤋᤠᤵᤜᤠ᤹ ᤏᤢ

ᤁᤢᤈᤠ᤹ ᤁᤧᤒᤵᤐᤠ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤜᤠ᤹

ᤂᤠᤵᤐᤢᤌᤩ᤺ᤱ ᤔᤧᤈᤥᤃᤢᤀᤠᤱ ᤏᤧᤖᤥ॥

᥇᥉ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤡᤱᤃᤪᤣ᤺ᤰ ᤏᤢ

ᤛᤣᤖᤍᤪᤠ᤺ᤰᤔᤠ ᤁᤧᤗᤡᤱᤒᤠ ᤀᤡᤰᤋᤠᤵᤐᤡᤸᤗᤧ ᤗᤠᤃᤡ ᤜᤠᤒᤠᤶᤔᤧ᤹ᤀᤥ॥

ᤀᤥᤘᤠ. ᤛᤥᤛᤥ᤺ᤳᤗᤖᤠ᤺ᤱ ᤆᤥ᤺ᤰᤔᤠ ᤜᤡᤶᤜᤠ᤹ᤖᤧ ᤗᤠᤃᤡ

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤠᤍᤠ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ

ᤆᤥ᤺ᤰᤔᤠ ᤐᤠᤱᤈᤢᤶᤔᤡᤸᤗᤧ ᤗᤠᤃᤡ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ॥

᥇᥊ ᤜᤠᤱᤜᤡᤶᤔᤡᤴᤏᤠᤱ ᤔᤏᤠ ᤔᤧ᤺ᤴᤏᤣ ᤆᤡᤈᤡ ᤂᤰᤂᤰ ᤐᤥ᤺ᤱᤗᤥ.

ᤜᤕᤱ ᤁᤡᤸᤗᤡᤱ ᤁᤧᤒᤥ᤺ᤱᤒᤠ ᤜᤠᤱᤐᤠᤱᤅᤥ ᤜᤠᤱᤕᤰ ᤏᤢ

ᤆᤱᤜᤡᤶᤜᤠ᤹ᤀᤠᤱ ᤆᤡᤈᤡ ᤕᤧᤶᤕᤧᤶ ᤐᤥ᤺ᤱᤗᤥ॥

ᤂᤧ᤹ᤕᤥ ᤋᤠᤶᤓᤢᤱᤒᤠ ᤌᤰᤛᤠ ᤀᤍᤱᤜᤠ᤹ ᤋᤠᤶᤍᤠᤶᤔᤠᤱ ᤋᤠᤰᤔᤧᤃᤴᤗᤥ.

ᤂᤧᤒᤩᤠᤱ ᤔᤧᤸᤗᤢᤰᤜᤠ᤹ ᤆᤠᤔᤧᤖᤠᤶᤗᤥ॥

᥇᥋ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤠ᤺ᤱᤗᤠᤶ

ᤀᤠᤏᤡ᤹ ᤛᤶᤎᤠᤱ ᤁᤢᤕᤠᤶᤛᤠᤶᤔᤡᤴ ᤐᤠᤱᤄᤢᤖᤥ॥

ᤜᤧᤰᤁᤩᤠᤱ ᤕᤧ᤺ᤱᤄᤠᤍᤧᤴᤏᤡᤴ ᤆᤠ ᤁᤧᤏᤢ᤹ᤒᤠ ᤐᤩᤠᤱᤛᤡ ᤐᤥ᤺ᤱᤗᤥ

ᤂᤧᤒᤩᤠᤱ ᤐᤩᤠᤱᤛᤡᤀᤥ ᤕᤖᤡᤰ ᤁᤢᤈᤠ ᤌᤥ᤺ᤰᤗᤥ॥

᥇᥌ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ

ᤁᤢᤍᤥ᤺ᤵᤔᤠ ᤂᤠᤛᤧᤴ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤆᤠ ᤁᤧᤏᤢ᤹ᤒᤠ ᤀᤡᤰᤋᤠᤵ ᤐᤩᤠᤱᤛᤡᤀᤥ

ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ ᤘᤠ᤹ᤖᤥ॥

᥇᥍ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ᤖᤧ ᤏᤢ᤹ᤔᤠ ᤋᤠᤔᤠ ᤋᤠᤖᤢᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ᤗᤠᤶ ᤂᤥᤃᤧᤍᤧᤵᤐᤠ

ᤐᤠ᤺ᤴᤜᤠ᤹ ᤛᤍᤠᤍᤡᤱ ᤛᤏᤠᤖᤢᤱ ᤏᤢ ᤛᤧ᤺ᤵᤛᤡᤱᤔᤠ ᤐᤥ᤺ᤱᤗᤥ॥

᥇᥎ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤏᤡᤱᤘᤠ᤹ ᤏᤡ᤺ᤴᤎᤥᤀᤥ ᤔᤧᤘᤠ᤹ᤖᤥ.

ᤀᤠᤛᤧ᤺ᤵᤛᤧ᤺ᤵᤐᤠ ᤜᤡᤶᤜᤠ᤹ᤀᤥ. ᤏᤢ ᤜᤕᤱ ᤁᤡᤸᤗᤡᤱ

ᤔᤧᤶᤒᤥ᤺ᤱᤔᤏᤠᤒᤠ ᤏᤠ᤺ᤶᤛᤡᤱᤔᤠᤍᤧᤴᤜᤠ᤹ᤀᤥ ᤔᤧᤕᤢᤱᤗᤥ॥

᥇᥏ ᤑ᤺ᤴ ᤌᤠᤛᤢᤀᤠᤱ ᤋᤠᤶᤓᤢᤱ ᤕᤠᤰᤗᤠ ᤗᤖᤧ᤺ᤱ ᤑᤖᤧ᤺ᤱ ᤛᤥ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤕᤧᤰᤕᤰᤁᤡᤴ ᤂᤠᤵᤐᤢᤌᤩ᤺ᤱ ᤆᤥᤃᤢᤖᤥ॥

᥈᥆ ᤜᤧᤰᤁᤣᤛᤠᤱ ᤁᤢᤈᤠ ᤜᤣ᤹ᤔᤠᤖᤧ ᤗᤠᤃᤡ ᤘᤧᤳᤋᤧᤛᤖᤧ ᤘᤜᤡᤳ ᤌᤠᤛᤢᤖᤥ.

ᤀᤍᤱ ᤏᤢ ᤐᤡᤳᤜᤠ᤹ᤖᤧ ᤗᤠᤃᤡ ᤆᤠᤖᤠᤶᤔᤠᤍᤧᤴ ᤔᤧᤄᤥᤛᤢ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤛ᤺ᤳᤗᤥ॥

ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤔᤠ

᥉᥉

ᤔᤏᤠ ᤁᤧᤛᤧᤵᤐᤠ ᤂᤧᤏᤡ᤹ ᤀᤛ᤻ᤛᤣᤖᤡᤕᤠᤜᤠ᤹. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄

ᤁᤖ ᤂᤧᤏᤡ᤹ᤃ ᤜᤠ᤺ᤳᤗᤧᤀᤠᤱ ᤔᤧᤴᤇᤧᤳᤋᤣ ᤁᤧᤘᤕᤡ᤹᥄ ᤆᤡ᤺ᤳᤋᤧᤛᤩᤧᤖᤥ.

ᤂᤧᤏᤡ᤹ ᤀᤡᤱᤗᤧᤰᤛᤫᤠᤒᤠᤜᤠ᤹. ᤂᤧᤏᤡ᤹ᤃ ᤜᤠ᤺ᤳᤗᤧᤀᤠᤱ ᤀᤡᤱᤔᤧᤸᤗᤧᤰᤁᤣ ᤁᤧᤘᤕᤡᤖᤥ᥄

ᤔᤏᤠᤜᤠ᤹ ᤂᤧᤏᤡ᤹ ᤔᤧᤱᤔᤠ ᤁᤧᤗᤧᤖᤢᤶᤛᤡᤶᤔᤡᤸᤗᤧ. ᤂᤧᤏᤡ᤹ᤀᤠᤱ ᤁᤧᤶᤔᤧᤰᤂᤡᤖᤥ॥

ᤔᤏᤠᤜᤠ᤹ ᤂᤧᤏᤡ᤹ ᤀᤡᤱᤗᤧᤰᤔᤠ ᤁᤧᤗᤧᤖᤢᤶᤛᤡᤶ᤹.

ᤂᤧᤏᤡ᤹ᤀᤠᤱ ᤀᤡᤱᤗᤧᤰᤁᤥ ᤁᤧᤎᤩᤧ᤹ᤀᤡᤖᤥ॥

᥈ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤀᤠᤏᤡᤃᤧ ᤂᤧᤏᤧ᤹ ᤁᤧᤗᤠᤶ ᤀᤥᤔᤧᤳᤋᤢᤶᤒᤧᤖᤥ॥

ᤋᤠᤏᤠᤶ ᤌᤰᤔᤠ ᤂᤧᤏᤧ᤹ ᤀᤠᤏᤡᤃᤧ ᤔᤢᤰᤛᤠᤶ ᤐᤥ᤺ᤰᤂᤧ᤹ᤀᤠᤱ

ᤋᤢᤰᤂᤧ ᤗᤠᤰᤂᤣ ᤋᤢᤔᤡᤃᤧᤸᤗᤧ ᤀᤠᤛᤧ᤺ᤵᤋᤧ᤹ᤀᤥ॥

᥉ ᤂᤧᤏᤧ᤹ ᤕᤶᤒᤠ ᤁᤧᤀᤡᤰᤗᤠ᤺ᤴ ᤔᤧᤄᤧᤵᤛᤢᤀᤠᤱ ᤔᤏᤠᤜᤠ᤹ ᤔᤧᤄᤧᤳᤇᤡᤱ ᤔᤧᤒᤧ᤺ᤰᤗᤥ.

ᤂᤧᤏᤧ᤹ ᤌᤱ ᤆᤥ᤺ᤰᤛᤧ ᤁᤧᤒᤥ᤺ᤰᤁᤡᤸᤗᤧ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤑᤢᤳᤇᤡᤱᤇᤠ᤺ᤱ ᤔᤧᤛᤧ ᤔᤧᤄᤧᤳᤗᤥ॥

᥊ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤛᤣ.

ᤂᤧᤏᤡ᤹ ᤁᤧᤏᤠᤵᤋᤢᤶ ᤁᤧᤍᤠᤖᤢᤶᤛᤡᤶᤒᤠ ᤁᤢᤈᤠᤜᤠ᤹

ᤁᤧᤄᤠᤒᤠ ᤕᤠᤰᤗᤠᤐᤢᤛᤠᤜᤠ᤹ᤖᤧ ᤔᤧᤈᤒᤠ ᤌᤣᤛᤡᤱᤒᤠ ᤐᤥ᤺ᤱᤗᤥ.

ᤏᤡ᤺ᤱᤄᤢ᤺ᤰᤘᤠᤜᤠ᤹ᤖᤧ ᤔᤧᤒᤴᤇᤢᤒᤠ ᤁᤢᤛᤡᤱ ᤔᤏᤠᤜᤠ᤹ᤖᤧ ᤂᤧᤴ ᤔᤧᤛᤢᤶᤍᤢᤖᤥ॥

᥋ ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤌᤠ᤺ᤱᤎᤠ᤺ᤱ ᤕᤢᤱᤗᤥ॥

ᤂᤢᤏᤧ᤹ ᤛᤡᤕᤥᤏᤣᤴ ᤁᤧᤘᤠ᤹ᤒᤠ ᤂᤠᤛᤧᤴ ᤏᤢ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ᤖᤧ ᤁᤧᤰᤁᤢᤱᤗ ᤆᤥᤃᤢᤖᤥ॥

᥌ ᤜᤧᤰᤁᤩᤠᤱ ᤂᤠᤶᤄᤢ ᤗᤠᤈᤣ᤺ᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢᤖᤥ.

ᤂᤢᤏᤧ᤹ ᤁᤢᤔᤏᤠᤜᤠ᤹ ᤀᤠᤓᤧᤸᤗᤧᤛᤠᤱ ᤋᤠᤱᤛᤧ᤺ᤵᤋᤢᤛᤡᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤧᤜᤡ ᤏᤡᤱᤘᤠ᤹ ᤐᤡᤖᤢᤛᤡ᤹॥

ᤕᤜᤘᤣ ᤍᤠᤱᤒᤠᤴᤏᤢ ᤁᤡᤔᤠᤱᤃ ᤁᤴ ᤐᤠ᤺ᤴᤜᤠ᤹ᤖᤧ ᤁᤢᤓᤢ ᤜᤶᤔᤠ ᤋᤡᤔᤡᤰᤗᤥ॥

᥍ ᤀᤥᤔᤧᤳᤋᤧᤶᤔᤧ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ

ᤔᤏᤠᤜᤠ᤹ ᤀᤠᤓᤠ᤹ᤖᤧ ᤑᤠ᤹ᤀᤠᤱ ᤗᤠᤶᤔᤥ ᤀᤢ᤺ᤰᤁᤠᤱ ᤀᤢ᤺ᤰ ᤔᤧᤜᤠ᤺ᤵᤗᤥ.

ᤐᤠ᤺ᤴ ᤁᤧᤍᤱᤒᤠ ᤜᤠᤱᤗᤠᤀᤡᤱᤒᤠᤜᤠ᤹ ᤘᤧ᤺ᤱᤅᤠᤱ ᤘᤧ᤺ᤱ ᤔᤧᤜᤠ᤺ᤵᤗᤥ॥

᥎ ᤔᤠᤖᤠᤶᤜᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠ ᤗᤠᤶᤍᤡ᤺ᤵᤐᤠᤱᤜᤠ᤹ ᤔᤧᤜᤥ᤺ᤵᤗᤥ॥

ᤁᤧᤍᤱᤒᤠ ᤐᤠ᤺ᤴᤏᤡᤴ ᤕᤠᤶᤔᤥ ᤗᤅᤧᤀᤠᤱ ᤘᤠ᤹ᤖᤥ.

ᤁᤧᤏᤡᤒᤠᤜᤠ᤹ᤖᤧ ᤔᤧᤒᤡᤖᤢᤒᤠ ᤋᤥ᤺ᤴᤍᤡ ᤐᤠ᤺ᤴᤜᤠ᤹ ᤁᤢᤏᤠᤔᤧᤴᤇᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤴᤋᤡᤴ ᤔᤏᤠᤜᤠ᤹ᤖᤧᤴᤏᤠᤱ ᤂᤢᤴᤇᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤜᤥ᤺ᤵᤗᤥ॥

᥏ ᤂᤠᤶᤄᤢ ᤗᤠᤈᤣ᤺ᤴ ᤔᤧᤖᤡᤱ ᤌᤰ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤱᤗᤥ.

ᤗᤧᤒᤏᤠᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤛᤠᤶ ᤌᤠ᤹᤺ ᤂᤧᤶᤒᤩᤠᤱ ᤀᤡᤔᤧᤛᤢ᤹ᤖᤥ॥

ᤛᤠᤖᤥᤏ ᤗᤠᤈᤣ᤹ᤀᤥ ᤆᤠᤃᤧᤏᤢ᤹ᤒᤠ ᤏᤧᤏᤧᤒᤠᤍᤧᤴᤜᤠ᤹ ᤀᤖᤠᤒᤠ

ᤗᤠᤈᤣ᤹ᤀᤥ ᤁᤧᤏᤧᤒᤠ ᤕᤧ᤺ᤱᤄᤠᤍᤧᤴ ᤜᤧᤰᤋᤱᤒᤠ ᤐᤥ᤺ᤱᤗᤥ.

ᤂᤧᤒᤩᤠᤱ ᤒᤠᤛᤠᤏ ᤗᤠᤈᤣ᤹ᤀᤥ ᤏᤢ ᤁᤷᤔᤣᤗ ᤁᤥ᤺ᤰᤔᤠᤀᤥᤒᤠ

ᤛᤡᤱᤒᤢᤱᤜᤠ᤹ᤀᤥᤏᤢ ᤋᤧᤳᤗᤧᤑᤧᤰᤘᤠᤜᤠ᤹ ᤗᤢ᤺ᤰᤌᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤔᤡᤜᤠ᤹ ᤂᤢᤶᤏᤧᤏᤡᤱ ᤔᤧᤳᤋᤢᤛᤡ

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤀᤠᤱᤃᤠ᤹ ᤐᤥ᤺ᤰᤁᤠᤖᤥ॥

ᤀᤠᤸᤗ ᤀᤠᤱᤃᤠ᤹ ᤀᤠᤒᤠᤅᤣ ᤌᤠ᤺ᤱᤎᤠ᤺ᤱ ᤐᤥ᤺ᤰᤁᤠᤖᤥ.

ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤗᤥ॥

᥇᥇ ᤂᤧᤏᤡ᤹ ᤀᤛ᤻ᤛᤣᤖᤡᤕᤠᤒᤠ ᤔᤏᤠᤜᤠ᤹ᤖᤧ ᤁᤢᤜᤣᤍᤩᤠ᤹

ᤕᤠ᤹ᤗᤠᤱᤜᤠ᤹ ᤛᤢᤶᤔᤏᤠᤒᤠ ᤜᤧᤰᤁᤣ ᤁᤢᤛᤢᤶ ᤔᤧᤴᤍᤶᤏᤠᤒᤠ

ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤃᤥ᤺ᤳᤋᤢᤶᤗᤥ॥

ᤂᤧᤏᤡ᤹ ᤛᤰᤔᤠ᤺ᤱᤃ ᤂᤧᤏᤡ᤹ ᤀᤠᤒᤠᤅᤣ ᤂᤠᤵᤐᤢᤌᤩ᤺ᤱ

ᤁᤧᤈᤥ᤺ᤰᤐᤠ ᤔᤡᤎᤢᤱ ᤔᤡᤖᤠ᤺ᤰᤗᤥ॥

᥇᥈ ᤔᤏᤠᤜᤠ᤹ ᤆᤢᤏᤡ ᤗᤢᤱ ᤔᤡᤎᤡᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤔᤡᤔᤧᤍᤡᤰᤗᤥ.

ᤜᤧᤰᤔᤏᤠ ᤏᤧᤔᤏᤠᤒᤠ ᤋᤡᤱᤃᤪᤣ᤺ᤰ ᤗᤠ᤺ᤴ ᤗᤠᤵᤔᤏᤠᤒᤠ ᤜᤧᤰᤁᤣ ᤂᤧᤱᤜᤠ᤹ ᤔᤧᤗᤠᤒᤢᤛᤡᤖᤥ॥

᥇᥉ “ᤔᤠ᤺ᤱᤄᤠ ᤁᤧᤘᤠ᤹ᤒᤠ ᤔᤏᤠᤛᤣ. ᤀᤠᤱᤃᤠ᤹ ᤆᤥᤃᤢᤱᤅᤠᤱ

ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤵᤛᤧᤵᤔᤧ᤹ᤀᤥ.

ᤏᤡ᤺ᤳᤋᤠᤱᤒᤠ ᤔᤏᤠᤛᤣ. ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥇᥊ ᤛᤡᤕᤥᤏᤀᤥ ᤁᤧᤘᤠ᤹ᤒᤠ ᤗᤠᤕᤥᤒᤠᤜᤠ᤹ ᤔᤧᤃᤡᤛᤧᤀᤠᤱ ᤔᤧᤘᤠ᤹ᤖᤥ.

ᤏᤡᤱᤘᤠ᤹ᤑᤢᤔᤠᤱ ᤘᤠ᤹ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤢᤛᤡᤱ ᤔᤧᤴᤏᤡᤵᤏᤠᤒᤠ ᤔᤏᤠᤜᤠ᤹ ᤁᤡᤔᤠ ᤕᤱᤔᤠᤖᤧ ᤋᤧᤶᤛᤢᤛᤡᤀᤠᤱ ᤔᤧᤘᤠ᤹ᤖᤥ.

ᤂᤠᤵᤐᤢᤌᤩ᤺ᤱ ᤀᤠᤈᤥ᤺ᤰᤆᤥ᤺ᤰᤐᤠ ᤔᤡᤀᤥ ᤕᤢᤱᤔᤠ ᤁᤧᤛᤢᤰᤐᤠ ᤀᤠᤏᤡ᤹ᤀᤥ ᤜᤠ᤺ᤳ ᤘᤠ᤹ᤒᤣ᥅

ᤀᤠᤓᤧᤸᤗᤧᤛᤠᤱ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤒᤥ᤺ᤰᤐᤠᤍᤧᤴᤏᤥ

ᤕᤢᤱᤔᤠ ᤁᤧᤛᤢᤰᤐᤠ ᤀᤠᤏᤡ᤹ᤀᤥ ᤀᤠᤳᤋᤡᤴ ᤘᤠ᤹ᤃ᥅

᥇᥋ ᤜᤠ᤺ᤳ ᤁᤢᤍᤥ᤺ᤵᤔᤠ ᤗᤠᤶᤔᤥ ᤗᤠᤱᤄᤣ᤺ᤰ.

ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤐᤠ᤺ᤴ ᤐᤠ᤺ᤳ.

ᤜᤠ᤺ᤳ ᤕᤠᤱᤅᤡᤸᤗᤧ ᤁᤢᤛ᤻ᤛᤠ ᤆᤠᤔᤠ ᤔᤧᤍᤧᤴᤏᤧᤴ.

ᤀᤠᤳᤋᤡᤸᤗᤧ ᤛᤫᤠ᤺ᤳᤋᤠᤱ ᤛᤢᤖᤢᤳ ᤕᤠᤱ ᤋᤠ᤺ᤰᤔᤠᤖᤧ ᤗᤠᤃᤡ ᤁᤢᤜᤢᤰᤁᤧᤴ ᤔᤧᤛᤴᤇᤢᤴ.

ᤜᤠ᤺ᤳ ᤔᤏᤠ ᤛᤧᤵᤔᤠ ᤆᤧᤶᤓᤴ ᤐᤠ᤺ᤴ ᤂᤧᤶᤔᤠ ᤔᤧᤍᤧᤴᤏᤧᤴ.

ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤵᤔᤠᤏᤢ᤺ᤸᤗᤧ ᤐᤖᤢ

ᤁᤢᤔᤡᤰᤁᤧᤴ ᤀᤡᤶ ᤔᤧᤳᤋᤢ᤹॥

᥇᥌ ᤜᤠᤒᤠ ᤂᤧᤴ ᤔᤏᤠ᤺ᤴ ᤌᤥᤎᤥᤰᤐᤠ ᤋᤧᤴᤏᤥ ᤕᤢᤱᤗᤥ.

ᤂᤧᤸᤗᤧ ᤁᤢᤀᤡ᤺ᤶᤛᤡᤱᤔᤠ ᤋᤧᤴᤏᤡᤱᤃ ᤁᤥ᤺ᤰᤔᤠᤀᤥ

ᤁᤧᤏᤧᤒᤠ ᤜᤠᤱᤕᤰᤁᤥ ᤐᤥ᤺ᤱᤗᤥ॥

ᤂᤧᤴ ᤆᤠᤔᤠ ᤁᤢᤈᤠ ᤔᤧᤒᤡᤖᤢᤖᤥ

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤸᤗᤧ ᤋᤢᤰᤂᤣ ᤔᤧᤒᤥ᤺ᤱᤏᤧᤸᤗᤥ॥”

ᤜᤠᤱᤘᤠ ᤔᤠᤱᤘᤠ ᤁᤧᤕᤠᤰᤐᤠ ᤋᤠᤕᤧᤶ

᥇᥍ ᤜᤠᤱᤅᤡᤸᤗᤧ ᤁᤢᤄᤧᤶᤛᤡᤶᤔᤧᤴ ᤂᤧᤏᤡ᤹ ᤔᤡᤰᤁᤡᤸᤗᤧ ᤏᤡᤛᤢᤖᤥ.

ᤜᤧᤰᤁᤩᤠᤱ ᤔᤠ᤺ᤱᤄᤠ ᤌᤠᤖᤡᤰ ᤁᤧᤒᤥᤒᤠᤀᤠᤱ ᤁᤧᤏᤧᤒᤠ

ᤗᤠᤈᤣ᤺ᤴ ᤂᤧᤏᤡ᤹ ᤔᤡᤰᤁᤧᤸᤗᤧ ᤋᤠᤛᤢᤖᤥ॥

᥇᥎ ᤂᤧᤏᤡ᤹ ᤏᤡᤱᤘᤠ᤹ᤀᤥ ᤋᤃᤡᤒᤠ ᤁᤡᤔᤠ ᤕᤱᤔᤠᤜᤠ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤗᤥ.

“ᤋᤢᤶ ᤛᤢᤜᤠᤱᤕᤢᤰᤐᤠᤴ ᤀᤠᤳᤋᤡ ᤘᤠ᤹᥅

ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤴ ᤀᤠᤳᤋᤥ ᤐᤣᤒᤣ᥅

ᤆᤱᤜᤡᤶᤜᤠ᤹ ᤀᤥᤃᤧᤔᤧᤵᤐᤠ ᤗᤰᤐᤧᤴ ᤁᤧᤄᤥᤒᤠ ᤛᤢᤜᤠᤱᤕᤢᤰᤐᤠᤴ ᤀᤠᤳᤋᤡ ᤘᤠ᤹᥅”

᥇᥏ ᤂᤧᤏᤡ᤹ ᤁᤢᤛᤡᤱ ᤁᤧᤴᤏᤡᤳᤋᤢᤶᤔᤡᤶᤒᤠ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠ

ᤁᤧᤜᤧᤴᤇᤡᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤕᤠᤶᤔᤥ ᤁᤧᤴᤏᤡᤛᤢᤶᤛᤡᤶᤔᤧᤴᤗᤥ॥

᥈᥆ ᤀᤠᤏᤡ᤹ ᤏᤡ᤺ᤴᤎᤥ ᤀᤠᤈᤥᤃᤢᤶᤒᤠ ᤋᤱᤏᤠᤶᤜᤠ᤹ᤖᤧᤴ

ᤐᤠᤱᤈᤢᤶ ᤛᤡᤕᤥᤏᤧᤴ ᤀᤥᤔᤧᤳᤋᤧᤶᤔᤧ᤹ᤀᤥ.

ᤂᤧᤏᤡ᤹ ᤔᤡᤰᤁᤧᤸᤗᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤡᤛᤢᤖᤥ.

ᤆᤡᤈᤡ ᤕᤧᤶᤕᤧᤶ ᤁᤧᤗ᤹ᤒᤠ ᤗᤳᤇᤠ ᤕᤢᤱᤔᤠᤍᤧᤴ. ᤗᤳᤇᤠ ᤛᤠ᤺ᤱᤃᤠᤜᤡᤶᤔᤧᤴ

ᤀᤠᤓᤧᤸᤗᤧᤀᤠᤱ ᤔᤧᤴᤈᤳᤇᤡᤱ ᤔᤧᤶᤒᤣ᤺ᤰᤔᤏᤠᤒᤠ ᤆᤥ᤺ᤰᤗᤥ.

ᤂᤧ᤹ᤕᤥᤒᤠ ᤁᤡᤸᤗᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤀᤠ᤺ᤰᤂᤢᤴᤗᤥ.

ᤜᤧᤰᤁᤩᤠᤱ ᤌᤠᤰᤐᤠᤜᤠ᤹ ᤔᤧᤶᤓᤢ᤹ᤖᤢᤴᤗᤥ॥

᥈᥇ ᤂᤧᤵᤔᤥᤃ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤔᤢᤰᤛᤠᤶᤍᤠᤱᤒᤠᤴ ᤘᤠ᤹ᤖᤥ.

ᤁᤴ ᤕᤶᤒ᤻ ᤕᤶᤒᤠ ᤘᤜ᤺ᤱ ᤏᤢ ᤕᤱᤄᤱᤗᤧ ᤁᤢᤃᤢᤱᤔᤠᤍᤧᤴ ᤜᤧᤰᤋᤱᤒᤠ ᤐᤥ᤺ᤱᤗᤥ॥

ᤗᤱᤄᤳᤜᤠ᤹ᤖᤧ ᤗᤥ᤺ᤱᤔᤏᤠᤒᤠ ᤂ᤺ᤱᤒᤣ᤹ᤜᤠ᤹ ᤂᤧ᤹ᤕᤥ ᤔᤧᤸᤗᤥ᤺ᤰᤏᤧᤴᤗᤥ.

ᤕᤶᤒᤠ ᤘᤠᤗᤠᤎᤠᤜᤠ᤹ᤀᤠᤱ ᤂᤧ᤹ᤕᤥ ᤗᤠᤱᤔᤧᤱᤄᤣ᤺ᤰᤏᤧᤴᤗᤥ॥

᥈᥈ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ ᤗᤧᤵᤔᤠᤱ

ᤂᤠᤛᤧᤴ ᤁᤧᤗᤥ᤺ᤶᤒᤠ ᤁᤧᤒᤡᤒᤠ ᤆᤥ᤺ᤰᤗᤥ.

ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ ᤛᤠᤶᤕᤥᤌᤡᤶ ᤀᤠᤒᤡᤒᤡᤒᤠ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤠᤴ ᤀᤠᤏᤡ᤹ ᤜᤠᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤏᤡ᤹ ᤋᤠᤱᤀᤠᤛᤧ᤺ᤵᤗᤥ॥

᥈᥉ ᤂᤧᤏᤡ᤹ ᤘᤠᤗᤠᤎᤠᤜᤠ᤹ ᤀᤡᤄᤣ᤺ᤱᤔᤠ ᤌᤠᤰᤐᤠᤜᤠ᤹

ᤘᤠ᤺ᤱᤛ᤺ᤰᤛ᤺ᤰᤐᤠ ᤐᤥ᤺ᤰᤂᤧᤀᤠᤱ ᤐᤳᤗᤥ.

ᤔᤏᤠᤜᤠ᤹ᤖᤧ ᤂᤧᤸᤗᤧ ᤁᤢᤍᤰᤔᤠ ᤛᤡᤳᤗᤠᤱᤜᤠ᤹ ᤔᤧᤶᤔᤢᤴᤏᤣ ᤕᤢᤱᤔᤠ ᤔᤧᤴᤇᤢᤰᤋᤢᤴᤗᤥ॥

ᤂᤧᤱᤜᤠ᤹ᤖᤧ ᤛᤢᤖᤡ᤺ᤳ ᤆᤧᤵᤔᤠ ᤆᤡᤖᤡᤰᤁᤡᤴ ᤂᤡᤱᤔᤠ ᤔᤧᤴᤇᤢᤰᤋᤢᤴᤗᤥ.

ᤂᤧᤒᤩᤠᤱ ᤔᤧᤏᤠᤵᤋᤢ ᤔᤧᤍᤠᤖᤢᤛᤡᤒᤠ ᤕᤖᤡᤰ ᤆᤡᤃ᤺ᤰᤘᤠᤜᤠ᤹ ᤔᤧᤓ᤺ᤰᤂᤢᤖᤥ॥

ᤗᤠᤱᤛᤰᤐᤠᤜᤠ᤹ᤖᤧᤀᤠᤱ ᤂᤧᤴ ᤔᤧᤏᤠᤵᤋᤢ ᤔᤧᤍᤠᤖᤢᤛᤡᤒᤠ

ᤆᤡᤃ᤺ᤰᤘᤠᤜᤠ᤹ᤖᤧ ᤁᤢᤗᤰ ᤔᤧᤍᤠ᤺ᤰᤋᤢ ᤔᤧᤍᤣ᤹ᤖᤢᤖᤥ॥

᥈᥊ ᤛᤡᤕᤥᤏ ᤁᤥ᤺ᤰᤔᤠᤀᤥ ᤁᤧᤕᤢᤱᤒᤠ ᤀᤠᤳᤋᤡᤴᤏᤠᤱ

“ᤀᤠᤱᤃᤠ᤹ ᤀᤠᤕᤠᤶᤍᤢᤰ” ᤔᤧᤗ᤹ᤏᤧᤴᤗᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤔᤧᤄᤥᤛᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤔᤡᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ᤹

᥉᥊

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ.

ᤏᤡ᤺ᤳᤋᤠᤱ ᤋᤩᤧᤶᤔᤧ᤹ ᤜᤧᤰᤁᤩᤠᤱ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤠᤶᤔᤧ᤹ᤀᤥ॥

ᤔᤧᤴᤇᤠᤶ ᤕᤠᤵᤔᤡᤛᤣ. ᤏᤢᤖᤡᤰ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ᥄

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤠᤰᤗᤧ ᤔᤧᤄᤧᤵᤛᤢᤖᤖᤥ.

ᤕᤥ᤹ᤒᤠᤗᤠᤈᤣ᤹ ᤏᤢ ᤂᤧ᤹ᤕᤥ ᤏᤠᤘᤠᤃᤧᤴ ᤆᤀᤡ᤺ᤳ

ᤁᤧᤒᤥ᤺ᤱᤒᤠ ᤁᤧᤖᤧᤰᤗᤧ ᤏᤡᤱᤘᤠ᤹ ᤔᤧᤒᤡᤖᤢᤖᤖᤥ᥄

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤛᤶᤎᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥᤃᤧᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ

ᤌᤰᤛᤢᤒᤠᤜᤠ᤹ ᤛᤶᤎᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤌᤡᤰᤁᤠᤱ ᤔᤧ᤺ᤴᤏᤣ ᤁᤧᤖᤧᤰ ᤔᤧᤰᤂᤢᤛᤡᤖᤥ.

ᤔᤏᤠ ᤁᤧᤛᤧᤵᤐᤠ ᤔᤏᤠ᤺ᤸᤗᤧ ᤁᤢᤜᤢᤰᤁᤥ ᤂᤧᤱᤜᤠ᤹ ᤜᤢᤰᤛᤢᤵᤋᤢᤛᤡᤖᤥ॥

᥉ ᤔᤧᤛᤧᤖᤢᤛᤡᤒᤠ ᤂᤢᤴᤇᤡ᤹ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤗᤠᤵᤐᤢᤱ ᤔᤧᤍᤣᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤛᤡᤘᤧᤳ ᤌᤰᤜᤠ᤹

ᤁᤡᤀᤠᤱ ᤛᤠ᤹ᤖᤡᤰ ᤏᤠᤶᤃᤧᤛᤢᤒᤠ ᤁᤢᤏᤠᤶ ᤗ᤺ᤴᤗᤥ॥

ᤂᤧᤒᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢᤔᤠᤱᤘᤠᤜᤠ᤹

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤘᤖᤰᤛᤢᤖᤥ॥

᥊ ᤋᤠᤱᤛᤠᤱᤒᤥ ᤁᤧᤒᤵᤐᤠ ᤁᤧᤖᤧᤰ ᤂᤣ᤺ᤶᤛᤡᤰᤐᤠᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤋᤠᤱᤛᤠᤱᤒᤠᤴ ᤁᤡᤵᤏᤠᤒᤠ ᤛᤠᤵᤗᤠ

ᤌ᤺ᤱᤔᤠᤴ ᤜᤧᤰᤁᤣ ᤁᤡᤳᤇᤡᤱ ᤐᤣ᤺ᤰᤗᤥ॥

ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤥᤏᤢ ᤀᤡᤃᤧᤗᤧᤶᤒᤠ ᤁᤢᤓᤧᤰᤘᤠᤜᤠ᤹ ᤔᤢᤳᤌᤠᤒᤠ ᤜᤧᤰᤁᤣ

ᤂᤧᤶᤒᤩᤠᤱ ᤐᤀᤣᤵᤐᤠᤸᤗᤧ ᤁᤢᤒᤢᤱᤅᤥᤏᤢ ᤀᤡᤃᤧᤛᤢ᤹ᤒᤠ ᤁᤢᤈᤠ᤹ᤜᤠ᤹

ᤔᤢᤳᤌᤠᤒᤠ ᤜᤧᤰᤁᤣ ᤋᤠᤱᤛᤠᤱᤒᤥᤒᤠ ᤂᤣᤛᤣ-ᤂᤣ᤺ᤶᤛᤡᤰᤐᤠᤜᤠ᤹ ᤔᤰᤔᤧᤎᤠᤖᤥ॥

᥋ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤠᤓᤣ᤺ᤴ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹ᤖᤥ.

ᤀᤥᤔᤧᤳᤋᤧᤶᤔᤧ᤹. ᤂᤠᤛᤧᤴ ᤗᤥ᤺ᤶᤔᤠᤖᤧ ᤗᤠᤃᤡ ᤀᤣᤍᤥᤔᤒᤠ

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤂᤧᤴ ᤋᤠᤓᤣ᤺ᤴ ᤌᤠᤖᤥ.

ᤀᤠᤱᤃᤠ᤹ ᤔᤧᤱᤔᤠᤖᤧ ᤗᤠᤃᤡ ᤛᤧᤴᤍᤢᤱᤛᤡᤱᤒᤠ ᤂᤧᤴ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤶᤎᤠᤱ ᤆᤢᤰᤗᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤠᤓᤣ᤺ᤴ ᤔᤠᤰᤂᤡ᤹ᤀᤥ ᤜᤢᤔᤧᤀᤠᤱ ᤘᤠ᤹ᤖᤥ.

ᤂᤧᤴ ᤛᤥ᤺ᤳᤋᤧᤸᤗᤧ ᤐᤴᤇᤢᤀᤠᤱ ᤐᤳᤗᤥ-

ᤔᤧᤸᤗᤢᤰ ᤔᤧ᤺ᤴᤍᤠ ᤔᤠᤰᤂᤡᤸᤗᤧ ᤜᤧᤰᤁᤩᤠᤱ ᤔᤧᤸᤗᤢᤰ

ᤔᤧ᤺ᤴᤍᤠ ᤗᤧᤶᤓᤣ᤺ᤵᤔᤥᤒᤠ ᤛᤥ᤺ᤳᤋᤧᤸᤗᤧ ᤂᤧᤴ ᤋᤠᤓᤣ᤺ᤴ ᤏᤠ᤺ᤴᤍᤢᤀᤠᤱ ᤐᤳᤗᤥ॥

ᤌᤣᤀᤠᤱᤓᤧᤸᤗᤧ ᤒᤥᤈᤪᤠ ᤕᤧᤰᤕᤰᤁᤥ ᤕᤜᤘᤣ ᤍᤠᤱᤒᤧᤸᤗᤧ

ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤣᤍᤥᤶᤔᤥ ᤕᤖᤡᤰ ᤔᤠᤰᤂᤡ᤹ ᤛᤡᤘᤠ ᤛᤧᤛᤢᤀᤠᤱ ᤘᤠ᤹ᤖᤥ॥

᥍ ᤂᤧᤱᤜᤠ᤹ ᤋᤠᤶᤓᤢᤱ ᤛᤠ᤺ᤱᤘᤠᤜᤠ᤹ᤏᤢ ᤛᤥᤖᤡᤰ ᤔᤧᤔᤧᤰᤗᤥ.

ᤜᤧᤰᤁᤩᤠᤱ ᤐᤡᤳᤛᤠ᤺ᤳᤜᤠ᤹. ᤕᤶᤒ᤻ ᤕᤶᤒᤠ

ᤀᤠᤎᤥ᤺ᤱᤎᤥ᤺ᤱᤒᤠ ᤐᤡᤳᤜᤠ᤹ ᤗᤖᤧ᤺ᤱ ᤑᤖᤧ᤺ᤱ ᤔᤧᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤔᤠᤰᤂᤡᤸᤗᤧ ᤘᤈᤪ᤺ᤵᤔᤠ ᤐᤥ᤺ᤱᤗᤥ

ᤂᤧᤒᤩᤠᤱ ᤂᤠᤶᤔᤡᤴ ᤛᤥ᤺ᤳᤋᤧᤸᤗᤧ ᤐᤴᤇᤢ ᤏᤧᤛ᤻ᤛᤢᤖᤥ॥

᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤕᤧᤴ.

ᤀᤣᤍᤥᤔᤧᤴ ᤁᤢᤗᤧᤰᤘᤠ ᤏᤢ᤺ᤰᤔᤠᤀᤠᤱ ᤛᤡᤕᤥᤏᤧᤴ

ᤛᤧ᤺ᤵᤔᤠ ᤕᤧᤶ ᤏᤡᤱᤛᤣ᤺ᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥏ ᤀᤣᤍᤥᤔᤒᤠ ᤘᤜ᤺ᤱᤜᤠ᤹ ᤀᤠᤗᤠᤁᤠᤋᤪᤠ ᤐᤥ᤺ᤱᤗᤥ.

ᤂᤧ᤹ᤕᤥ ᤁᤧᤒᤥ᤺ᤰᤐᤠ ᤂᤠᤶᤓᤢᤳᤇᤪᤢᤶᤒᤠᤴ ᤔᤡᤃᤧᤍᤡ᤺ᤵᤐᤠ ᤁᤠᤴᤎᤠᤰ ᤐᤥ᤺ᤱᤗᤥ.

ᤁᤧᤖᤧᤰ ᤗᤠᤈᤣ᤺ᤴ ᤔᤡᤎᤢᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤀᤠᤗᤠᤁᤠᤋᤪᤠ ᤐᤥ᤺ᤱᤗᤥ॥

᥇᥆ ᤂᤧᤴ ᤛᤧᤴᤍᤡᤰ ᤗᤧᤴᤍᤡᤰ ᤀᤠᤓᤧᤸᤗᤧᤀᤠᤱ ᤔᤧᤛᤡᤏᤧᤴᤗᤥ.

ᤂᤧ᤹ᤕᤥ ᤁᤧᤗ᤺ᤶᤒᤠ ᤔᤡ᤺ᤰᤂᤢᤴ ᤆᤰᤔᤧᤸᤗ᤹ᤀᤣ

ᤛᤢ᤺ᤱᤃᤢ ᤛᤢ᤺ᤱᤃᤢ ᤗ᤹ᤖᤡᤰ ᤌᤠ᤺ᤱ ᤐᤥ᤺ᤰᤁᤠᤱ ᤐᤳᤗᤥ॥

ᤌᤠ᤺ᤰ ᤌᤠ᤺ᤰ ᤌᤠᤖᤡᤰ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤗᤠᤈᤣ᤹ ᤐᤥ᤺ᤱᤅᤠᤱ ᤏᤧᤖᤥ.

ᤀᤠᤳᤋᤡᤴᤜᤠ᤹ᤀᤠᤱ ᤕᤠᤶᤔᤥ ᤂᤧᤴ ᤗᤠᤶᤒᤠ ᤔᤧᤒᤥ᤺ᤱᤅᤠᤱ ᤔᤧᤶᤒᤣ᤺ᤰᤏᤧᤴᤗᤥ॥

᥇᥇ ᤁᤖ ᤔᤢᤖᤧ᤺ᤰ ᤂᤧᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ

ᤑᤰᤌᤡ᤺ᤶᤒᤧᤴ ᤏᤢ ᤁᤧᤀ᤺ᤰᤐᤠ ᤛᤥᤅᤠ᤺ᤰᤘᤠ᤺ᤸᤗᤧ ᤁᤢᤕᤠᤰᤔᤠᤍᤧᤴ ᤐᤥ᤺ᤱᤗᤥ.

ᤜᤶᤒᤢ᤺ᤶᤔᤠ ᤏᤢ ᤁᤠ᤺ᤰᤘᤠᤜᤠ᤹ᤖᤧ ᤂᤧᤵᤔᤥ ᤜᤠᤵ ᤔᤧᤈᤥᤃᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤣᤍᤥᤔ ᤗᤠᤈᤣ᤺ᤴ ᤔᤢᤛᤢᤴᤏᤣ ᤂᤧᤛᤢᤴᤏᤣ ᤏᤢ

ᤔᤢᤜ᤺ᤱᤗᤡᤱ ᤂᤧᤜ᤺ᤱᤗᤡᤱᤅᤡᤸᤗᤧ ᤛᤡ᤺ᤰᤋᤢᤖᤥ॥

᥇᥈ ᤀᤰᤂᤣ ᤔᤧᤒᤠ᤺ᤳᤋᤢ᤹. “ᤀᤠᤸᤗᤀᤠᤱᤎᤥ ᤂᤧᤵᤔᤥᤃ ᤜᤠᤱᤈᤢᤶ ᤜᤥ᤺ᤵᤗᤥ”

ᤂᤧᤸᤗᤧ ᤁᤢᤛᤢᤜᤠᤱᤕᤢᤰᤐᤠ ᤏᤢ ᤁᤢᤜᤠᤱᤛᤠᤜᤠ᤹ ᤔᤧᤔᤕᤧ ᤔᤧᤒᤣᤖᤥ॥

᥇᥉ ᤂᤧᤴ ᤗᤠᤈᤣ᤹ᤀᤥᤒᤠ ᤜᤠᤱᤕᤰ ᤆᤱᤜᤡᤶᤜᤠ᤹ᤀᤥ ᤋᤡᤱᤃᤪᤣ᤺ᤰ. ᤏᤢ

ᤂᤧ᤹ᤕᤥᤒᤠ ᤜᤠᤱᤕᤰᤜᤠ᤹ᤀᤥ ᤛᤃᤡ-ᤛᤡᤰᤘᤠ ᤏᤢ ᤛᤣᤖᤍᤪᤠ᤺ᤰᤔᤠ ᤗᤡᤱᤗᤥ.

ᤂᤧᤴ ᤛᤩᤠᤗᤠ ᤕᤠᤰᤔᤠ ᤂᤠ ᤏᤢ ᤑᤰᤌᤡ᤺ᤶᤒᤠᤸᤗᤧ ᤁᤢᤜᤠᤵ ᤐᤥ᤺ᤱᤗᤥ॥

᥇᥊ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ

ᤌᤰᤛᤠᤜᤠ᤹ ᤋᤠᤶᤓᤢᤱ ᤁᤥ᤺ᤳᤆᤥᤜᤠ᤹ᤏᤢ ᤛᤥᤖᤡᤰ ᤔᤧᤘᤠ᤹ᤖᤥ.

ᤛᤠᤶᤔᤧ᤺ᤴᤍᤠᤜᤠ᤹ᤖᤧ ᤂᤢᤴᤇᤡ᤹ ᤋᤣ᤺ᤱᤈᤢᤶᤜᤠ᤹ ᤔᤧᤔᤧ᤺ᤰᤗ ᤔᤧᤀᤢ᤺ᤳᤋᤢᤛᤡᤖᤥ.

ᤛᤧᤴᤍᤡᤰᤐᤠ ᤀᤠᤈᤠᤈᤠᤒᤠ ᤌᤰᤛᤠᤜᤠ᤹ ᤔᤧᤗ᤺ᤴᤏᤠᤱ

ᤏᤧᤔᤠᤍᤧᤴ ᤔᤧᤃᤥ᤺ᤳᤋᤢᤖ ᤂᤧ᤹ᤕᤥ ᤔᤧᤏᤠ᤺ᤶᤛᤡᤱᤗᤥ॥

᥇᥋ ᤂᤧ᤹ᤕᤥ ᤑᤰᤌᤡ᤺ᤶᤒᤧᤸᤗᤧ ᤜᤠᤵ ᤆᤥᤃᤢᤀᤠᤱ ᤌᤡ᤺ᤴᤍᤢᤖᤥ.

ᤜᤧᤰᤁᤩᤠᤱ ᤁᤢᤛ᤻ᤛᤠ ᤗ᤺ᤳᤋᤢᤛᤡᤖᤥ.

ᤂᤧᤒᤩᤠᤱ ᤁᤢᤗᤠᤵ ᤛᤡᤃᤠᤱ ᤁᤢᤛ᤻ᤛᤠᤜᤠ᤹ ᤁᤢᤵᤋᤢᤛᤡᤖᤥ.

ᤂᤧᤵᤔᤥ ᤁᤢᤶᤔᤠᤔᤠ ᤁᤢᤶᤒᤠᤒᤠ ᤑᤡ᤺ᤳᤆᤥᤜᤠ᤹ ᤁᤢᤃᤠᤵ ᤁᤢᤃᤠᤵ ᤔᤧᤒᤥ᤺ᤱᤅᤠᤱ ᤔᤧᤈᤢᤶᤗᤥ॥

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰ ᤁᤧᤒᤵᤐᤠ

ᤛᤠᤵᤁᤡᤳᤋᤥ ᤀᤥᤔᤧᤳᤋᤧᤶᤔᤧ᤹ᤀᤠᤱ ᤏᤡᤖᤧᤶᤔᤧ᤹ᤀᤥ॥

ᤁᤴ ᤌᤰᤛᤠ ᤐᤢᤛᤠᤜᤠ᤹ᤀᤥ ᤗᤳᤌᤡᤰᤁᤠᤱ ᤔᤧᤶᤔᤠᤏᤧᤴᤗᤥ.

ᤁᤢᤃᤠᤵ ᤂᤥᤔᤠᤖᤧ ᤗᤠᤃᤡ ᤀᤠᤳᤋᤡᤸᤗᤧᤀᤠᤱ ᤁᤧᤛᤠᤰᤐᤠ ᤔᤧᤍᤢᤔᤢᤴᤗᤥ.

ᤌᤣᤀᤠᤱᤓᤧᤸᤗᤧ ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤒᤠᤖᤥ.

ᤂᤧᤒᤩᤠᤱ ᤂᤢᤏᤧ᤹ ᤁᤢᤕᤠᤶᤛᤠᤶᤔᤡᤸᤗᤧ ᤂᤧᤱᤜᤠ᤹ ᤌᤡᤰᤗᤧᤱᤗᤧ ᤛᤥᤖᤡᤰ ᤑᤢᤰᤂᤢᤛᤡᤖᤥ॥

᥇᥍ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤥᤔᤠ ᤗᤰ ᤛᤧᤴᤍᤢ ᤐᤡᤖᤢᤛᤡᤖᤥ.

ᤂᤢᤏᤧ᤹ ᤀᤠᤒᤠᤅᤣ ᤁᤢᤜᤢᤰᤁᤡᤸᤗᤧ ᤛᤡ᤺ᤰᤋᤢᤀᤠᤱ ᤑ᤺ᤰᤂᤢ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤧᤱᤃ ᤛᤍᤠᤍᤡᤱᤗᤧ ᤗᤠᤃᤡ ᤂᤢᤴᤇᤡ᤹ᤀᤡᤴ ᤐᤥ᤺ᤱᤗᤥ.

ᤂᤧᤒᤩᤠᤱ ᤌᤠ᤺ᤰ ᤌᤠ᤺ᤰ ᤌᤠᤖᤡᤰ ᤂᤧᤱᤜᤠ᤹ ᤂᤧ᤹ᤕᤥ ᤔᤧᤕᤢᤱᤗᤥ॥

ᤛᤣᤛᤣᤒᤠ ᤔᤠᤖᤠᤶ

᥉᥋

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤡᤴ ᤏᤢ

ᤆᤡᤈᤡ ᤂᤰᤂᤰ ᤁᤧᤗ᤹ᤒᤠ ᤗᤠᤈᤣ᤺ᤴ ᤛ᤺ᤳᤇᤡᤖᤥ॥

ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤡᤴ ᤕᤧᤕᤧ

ᤗ᤹ᤀᤠᤱ ᤑᤢᤱ ᤁᤢᤀᤡᤛᤡ᤺ᤰ ᤑᤧᤰᤗᤥ॥

᥈ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤗᤠᤈᤣ᤺ᤴ ᤛ᤺ᤳᤋᤠᤱ ᤛᤠᤶᤗᤥᤖᤥ.

ᤂᤧᤴ ᤛᤠ᤹ᤖᤡᤰ ᤁᤢᤛᤡᤖᤠ᤹ᤎᤠᤱᤅᤠᤱ ᤀ᤺ᤰᤗᤥ॥

ᤂᤧᤸᤗᤧ ᤗᤧᤒᤏᤠᤏᤒᤠ ᤁᤢᤄᤧᤶᤛᤡᤱᤔᤧᤴ ᤂᤥᤛᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤷᤔᤣᤗ ᤁᤥ᤺ᤰᤔᤠᤴ ᤏᤢ

ᤛᤠᤖᤥᤏᤒᤠ ᤋᤧᤸᤗᤰᤁᤡᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤂᤥᤛᤢᤖᤥ॥

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱ ᤏᤢ

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤔᤧᤏᤡᤛᤢᤖᤥ॥

᥉ ᤗᤧᤶᤈᤢᤈᤢᤒᤠ ᤜᤢᤰᤜᤠ᤹ ᤁᤧᤎᤢᤶᤒᤠ ᤆᤥᤃᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤔᤧᤴᤎᤢᤶᤔᤏᤠᤒᤠ ᤌᤢᤱᤒᤥ᤹ᤜᤠ᤹ ᤁᤧᤎᤢᤶᤒᤠ ᤆᤥᤃᤧᤶᤔᤧ᤹ᤀᤥ॥

᥊ ᤏᤡᤱᤘᤠ᤹ᤀᤥ ᤛᤠ᤹ᤖᤡᤰ ᤁᤧᤃᤡᤒᤠᤜᤠ᤹ ᤔᤧᤳᤋᤧᤶᤛᤡᤶᤔᤧ᤹ᤀᤥ.

“ᤜᤠᤱᤜᤠᤱ ᤗ᤹ᤖᤧᤶᤔᤧ᤹. ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤗᤧᤰᤘᤠ ᤜᤢᤱᤛᤧ ᤕᤢᤖᤥ.

ᤛᤠᤶᤕᤥᤏᤡᤒᤠ ᤜᤠᤱᤛᤧᤶᤏᤢ ᤂᤧᤏᤡ᤹ ᤋᤠᤱᤛᤧ᤺ᤵᤛᤧ ᤕᤢᤖ ᤐᤳᤗᤥ॥

᥋ ᤂᤧᤒᤩᤠᤱ ᤔᤡᤰᤑ᤺ᤶᤒᤠᤜᤠ᤹ᤖᤧ ᤂᤠᤔᤧᤏᤡᤛᤢᤖᤥ.

ᤜᤧᤰᤁᤩᤠᤱ ᤏᤠᤎᤠᤰᤐᤠᤜᤠ᤹ᤖᤧ ᤏᤠᤔᤧᤄᤧᤵᤛᤢᤖᤥ॥

᥌ ᤂᤶᤓᤩᤠᤱ ᤗᤠᤱᤛᤰᤐᤠᤜᤠ᤹ ᤐᤧ᤺ᤱᤘᤠ ᤁᤢᤀᤡᤛᤡ᤺ᤰ ᤔᤧᤒᤡᤴᤗ ᤗᤠᤱᤔᤧᤄᤣ᤺ᤰᤗᤥ.

ᤜᤧᤰᤁᤩᤠᤱ ᤁᤢᤒᤠ᤺ᤴ ᤔᤧᤸᤗ᤺ᤶᤔᤏᤒᤠ ᤁᤧᤒᤠᤜᤠ᤹ ᤔᤧᤛ᤺ᤳᤗ ᤛᤠᤶᤔᤧᤗᤥᤖᤥ॥

ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤆᤫᤠ᤺ᤳ ᤗᤠᤰᤋᤢ ᤗ᤺ᤴᤗᤥ.

ᤜᤧᤰᤁᤩᤠᤱ ᤕᤧ᤺ᤱᤄᤠᤍᤧᤴᤏᤥ ᤘᤜ᤺ᤱᤜᤠ᤹ ᤁᤢᤱᤗᤥ॥

᥍ ᤛᤠᤱᤕᤠᤰᤔᤠᤸᤗᤧ ᤔᤡᤃᤧᤖᤠᤰᤐᤠ ᤕᤧ᤺ᤱᤄᤠ᤺ᤴ ᤘᤖᤰ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤁᤧᤜᤣᤒᤠ ᤂᤠᤶᤔᤥ ᤘᤒᤢᤴᤍᤠᤰᤘᤠ ᤐᤢᤴ ᤗ᤺ᤴᤗᤥ.

ᤛᤩᤠᤗᤠᤜᤠ᤹ ᤔᤧᤕᤠᤰᤐᤠᤍᤧᤴᤏᤥ. ᤛᤠᤖᤠ ᤏᤢ ᤑ᤺ᤱᤍᤢ ᤗᤡᤱᤎᤠᤱᤗᤥ॥

᥎ ᤂᤧ᤹ᤕᤥ ᤗᤳᤇᤠ ᤔᤠᤖᤠᤶ ᤐᤥ᤺ᤱ. ᤂᤧᤴ ᤛᤣᤛᤣᤒᤠ ᤗᤠᤶ ᤔᤧᤔᤧᤳᤋᤢᤖᤥ.

ᤀᤠᤛᤢᤳᤌᤥ ᤔᤏᤠ ᤀᤠᤳᤋᤡᤴᤏᤠᤱ ᤂᤧᤴ ᤗᤠᤶᤒᤠ ᤐᤥ᤺ᤱᤅᤠᤱ ᤔᤧᤒᤣ᤺ᤰᤏᤧᤴᤗᤥ.

ᤁᤖ ᤂᤧᤴ ᤔᤠᤖᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ᤖᤧ ᤗᤠᤃᤡᤖᤰ ᤐᤥ᤺ᤱᤗᤥ.

ᤁᤢᤀᤡᤃᤧᤓᤧᤶᤒᤠ ᤀᤍᤱᤜᤠ᤹ ᤂᤧᤴ ᤗᤠᤶ ᤐᤥ᤺ᤱᤔᤠᤀᤠᤱ ᤐᤣ᤺ᤰᤔᤠ ᤔᤧᤱᤄᤥᤏᤧᤴᤗᤥ॥

᥏ ᤂᤧ᤹ᤕᤥ ᤁᤣᤒᤠᤜᤠ᤹ ᤔᤧᤜᤥ᤺ᤵᤗᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤗᤠᤶ ᤀᤠᤈᤠᤈᤠᤒᤠ ᤌᤰᤛᤠ ᤌᤣᤀᤠᤱ ᤗᤠᤱᤔᤧᤱᤄᤣ᤺ᤰᤏᤧᤴ॥

ᤂᤧᤴ ᤌᤰᤛᤠᤜᤠ᤹ ᤂᤧ᤹ᤕᤥ ᤂᤥᤔᤧᤴᤍᤧᤳᤏᤧᤴᤗᤥ.

ᤁᤖ ᤌᤧ᤹ᤔᤏᤠᤛᤡᤒᤠᤜᤠ᤹ᤖᤰ ᤂᤧ᤹ᤕᤥ ᤗᤠᤶᤒᤠ ᤗᤠᤱᤔᤧᤄᤣ᤺ᤰᤗᤥ॥

᥇᥆ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ

ᤌᤧ᤹ᤖᤢᤛᤡᤒᤠᤜᤠ᤹ ᤔᤧᤏᤢ᤺ᤱ ᤔᤧᤓᤧᤴᤗᤥ॥

ᤂᤧᤱᤜᤠ᤹ ᤛᤠᤶᤔᤧᤗᤥᤖ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤔᤧᤗᤠ᤺ᤳᤗᤥ.

ᤛᤍᤠᤍᤡᤱ ᤁᤧᤘᤠ᤹ᤒᤠ ᤛ᤺ᤵᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤡᤆ ᤐᤥ᤺ᤱᤗᤥ॥

ᤂᤧᤱᤜᤠ᤹ ᤀᤠᤓᤧᤸᤗᤧᤛᤠᤱ ᤔᤧᤛ᤺ᤳ ᤔᤧᤕᤣ᤺ᤳᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤢᤰᤔᤠ ᤔᤣᤖᤡᤱ ᤌᤰᤔᤠ ᤔᤧᤒᤥ᤺ᤱᤏᤧᤸᤗᤥ॥”

ᤛᤏᤜᤣᤖᤡᤒᤖᤧ ᤕᤖᤢᤛᤗᤧ᤺ᤶᤔᤡᤏ ᤔᤧᤱᤔᤠ ᤁᤥ᤺ᤳᤋᤢᤒᤠ

(᥈ ᤜᤠᤱ ᥇᥎:᥇᥉-᥈᥍. ᥈ ᤛᤠᤵᤔᤢ ᥉᥈:᥇-᥇᥏)

᥉᥌

ᤜᤡᤈᤁᤡᤕᤠ ᤜᤠᤱᤅᤡᤸᤗᤧ ᤕᤢᤰ ᤆᤥᤃᤢᤒᤠ ᤌᤡᤒᤥ᤺ᤱᤅᤠᤱ ᤗᤡᤛᤡ ᤋᤱᤒᤣ᤹ ᤁᤧᤖᤧᤸᤗᤧ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤧᤸᤗᤧ ᤕᤜᤢᤍᤠ ᤗᤠᤈᤣ᤹ᤀᤥ ᤗᤢᤱᤎᤠᤰ ᤔᤧᤛᤧᤳᤋᤢᤒᤠ ᤕᤧᤰᤕᤰᤜᤠ᤹ᤀᤥ ᤋᤧᤴᤎᤱ ᤆᤥᤃᤢᤀᤠᤱ ᤁᤧᤖᤧᤰ ᤜᤢᤰᤁᤠᤵ ᤔᤧᤳᤇᤡᤱ॥

᥈ ᤜᤧᤰᤁᤩᤠᤱ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤎᤰᤔᤥᤒᤠᤎᤡᤰ ᤕᤖᤡᤰ ᤌᤰᤛᤢᤒᤠᤜᤠ᤹ᤏᤢ ᤗᤠᤁᤡᤛᤗᤠᤶ ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤜᤡᤈᤁᤡᤕᤠ ᤜᤠᤱᤅᤡᤸᤗᤧᤀᤥ ᤐᤠᤱᤄᤢᤛᤡ॥ ᤂᤧᤒᤩᤠᤱ ᤌᤰᤔᤥᤒᤠᤴ ᤆᤠᤱ ᤘᤠᤃᤧᤜᤵᤐᤠᤸᤗᤧ ᤁᤢᤒᤩᤠᤱᤛᤡ᤺ᤸᤗᤧ ᤔᤠᤖᤠᤶᤔᤥ ᤁᤧᤏᤧᤒᤠ ᤌᤥ᤺ᤛ᤻ᤔᤠ ᤘᤖᤰᤁᤥᤗᤠᤶ ᤆᤫᤠ᤺ᤳ ᤁᤧᤗ᤺ᤶᤒᤠ ᤁᤧᤕᤢᤒᤠ ᤘᤠᤗᤠᤶᤔᤥ ᤁᤧᤖᤧᤀᤠᤱ ᤕᤧᤶᤛᤡᤱ॥

᥉ ᤂᤧᤶᤒᤩᤠᤱ ᤜᤡᤸᤗᤡᤁᤡᤕᤠᤖᤧ ᤁᤢᤛ᤻ᤛᤠ ᤀᤣᤗᤩᤠᤁᤡᤔ ᤜᤠᤱᤜᤡᤶᤔᤥᤒᤠ ᤕᤢᤰᤛᤠᤒᤧᤴ. ᤛᤢᤜᤠᤱᤔᤡᤒᤠ ᤛᤣᤒ᤻ᤏᤠ. ᤜᤧᤰᤁᤩᤠᤱ ᤂᤠᤖᤠᤳ ᤁᤧᤕᤢᤱᤒᤠ ᤀᤠᤛᤠᤐᤖᤧ ᤁᤢᤛ᤻ᤛᤠ ᤕᤥᤀᤠ᤺ᤴ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧᤀᤠᤱ ᤌᤰᤔᤥᤒᤠᤴ ᤔᤧᤍᤢᤔᤢ॥

᥊ ᤌᤱ ᤁᤧᤎᤰᤐᤠ ᤌᤰᤔᤥᤒᤠᤸᤗᤧ ᤂᤧᤱᤜᤠ᤹ ᤜᤡᤈᤁᤡᤕᤠ᤺ᤴ ᤀᤰᤂᤣ ᤔᤧᤳᤋᤧᤶᤔᤧ᤹ ᤔᤧᤳᤋᤢᤛᤡ. “ᤀᤛ᤻ᤛᤢᤖᤒᤠ ᤐᤕᤶ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤀᤠᤳᤋᤡᤴᤏᤢ ᤁᤧᤄᤧ᤺ᤶᤛᤡᤱᤅᤠᤱ ᤏᤡᤱᤘᤠ᤹ ᤏᤡ᤺ᤴᤎᤥᤀᤥ ᤁᤧᤘᤠ᤹᥅

᥋ ᤂᤧᤏᤧ᤹ ᤌᤱ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤕᤖᤡᤰ ᤌᤰᤛᤢᤒᤠᤜᤠ᤹ ᤁᤳᤋᤢᤱᤛᤡᤱ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢ᤹. ᤁᤖ ᤂᤧᤏᤧ᤹ᤃ ᤌᤣᤏᤠᤎᤣᤒᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤠ᤺ᤴᤗᤰ ᤁᤧᤒᤠ᤺ᤳ॥ ᤂᤧᤏᤧ᤹ ᤜᤠ᤺ᤳᤏᤢ ᤁᤧᤄᤧ᤺ᤶᤛᤡᤱᤅᤠᤱ ᤁᤧᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤒᤣ᥅

᥌ ᤀᤥᤔᤧᤳᤋᤧ᤹. ᤀᤠᤸᤗᤥ ᤂᤧᤏᤧ᤹ ᤔᤡᤛᤪᤀᤥ ᤁᤧᤄᤧ᤺ᤶᤛᤡᤱᤗ ᤁᤧᤘᤠ᤹. ᤂᤧᤱᤃ ᤗᤳᤇᤠ ᤁᤧᤀᤧᤰᤐᤠ ᤔᤡᤰᤗᤠ ᤋᤰᤁᤠ᤺ᤳ ᤜᤧᤰᤋᤱᤒᤠ ᤆᤥ᤺ᤰ. ᤁᤢᤓᤠ ᤔᤏᤠᤜᤠ᤹ ᤂᤧᤵᤔᤥ ᤔᤧᤍᤰᤛᤡᤱᤏᤣᤓᤃᤪ ᤂᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤗᤰᤋᤢᤀᤠᤱ ᤔᤧᤃᤠ᤺ᤴ॥ ᤔᤡᤛᤪ ᤗᤠᤈᤣ᤹ᤒᤠ ᤑᤠᤖᤥ ᤜᤠᤱᤅᤥ ᤁᤧᤄᤧ᤺ᤶᤛᤡᤱᤒᤠᤜᤠ᤹ᤀᤠᤱ ᤁᤧᤖᤧᤰ ᤜᤧᤰᤋᤱᤒᤠᤀᤣ ᤔᤧᤒᤥ᤺ᤱ॥

᥍ “ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤒᤠᤅᤣ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤡᤱᤘᤠ᤹ ᤕᤢᤰᤂᤢᤶᤒᤧ ᤑᤠ᤹ᤀᤠᤱ ᤂᤧᤏᤡ᤹ ᤕᤠᤵᤔᤡ ᤁᤧᤔᤧᤳᤋᤡᤒᤡᤗᤠ. ᤁᤖ ᤜᤡᤈᤁᤡᤕᤠ᤺ᤸᤗᤧᤀᤣ ᤆᤴᤈᤶᤒᤠ ᤋᤧᤴᤜᤠ᤹. ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤂᤧᤳᤋᤢᤍᤣᤛᤢᤀᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. ‘ᤂᤧᤏᤡ᤹ ᤁᤵᤔᤥ ᤛᤠᤒᤴ ᤜᤒᤳ ᤐᤵᤔᤠᤀᤠᤱ ᤁᤴ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤖᤰ ᤛᤧᤘᤠ ᤆᤥ᤺ᤰᤔᤠ ᤐᤥ᤺ᤱ॥’

᥎ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤂᤧᤏᤡ᤹ ᤋᤩᤧᤶᤔᤧ᤹. ᤀᤠᤱᤃᤠ᤹ ᤀᤠᤴᤍᤠᤱᤒᤠ ᤀᤛ᤻ᤛᤢᤖᤒᤠ ᤜᤠᤱᤅᤡᤴᤏᤢ ᤋᤠ᤹ᤈᤧᤰᤂᤧᤶᤔᤧ᤹॥ ᤀᤠᤱᤃᤠ᤹ ᤜᤧᤴᤇᤡᤱ ᤏᤧᤳᤇᤡ ᤀᤴᤜᤠ᤹ ᤐᤡᤏᤧᤏᤡᤱ॥ ᤀᤥᤔᤧᤳᤋᤢᤶ ᤛᤠ᤹ᤖᤢᤶ. ᤂᤧᤱᤜᤠ᤹ ᤗᤥ᤺ᤱᤔᤠ ᤁᤧᤛᤢᤰᤐᤠ ᤔᤏᤠ ᤂᤧᤏᤡ᤹ ᤗ᤺ᤵᤔᤠ ᤁᤧᤛᤢᤰᤋᤢᤶᤛᤡᤶᤒᤡ ᤔᤧ᤺ᤶᤒᤡ᥅

᥏ ᤀᤛ᤻ᤛᤢᤖᤒᤠ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤐᤠ ᤕᤢᤰᤛᤠᤒᤠ ᤕᤠ᤺ᤵᤐᤠᤀᤠᤱ ᤁᤧᤴᤈᤥ᤺ᤰᤏᤧᤴ ᤜᤧᤰᤁᤣ᤺ᤸᤗᤧ ᤔᤡᤛᤪᤒᤠ ᤀᤴᤗᤠᤎᤠᤜᤠ᤹ ᤏᤢ ᤀᤴᤃᤧᤕᤢᤰᤐᤠᤜᤠ᤹ᤖᤧ ᤁᤧᤶᤓᤠ᤹ᤛᤠᤱ ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤁᤢᤎᤰᤛᤢᤒᤠᤜᤠ᤹ᤏᤢ ᤌᤰᤔᤠ ᤁᤧᤴᤇᤢᤰᤏᤧᤴ॥

᥇᥆ ᤁᤴᤏᤢ᤺ᤸᤗᤧ ᤘᤣ᤹ ᤌᤣ ᤁᤴ ᤗᤠᤈᤣ᤺ᤴ ᤑᤵᤔᤠ ᤏᤢ ᤔᤧᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤔᤧ᤺ᤴᤏᤣ ᤑᤧᤖᤠᤱᤒᤠ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤒᤡ᥅ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤀᤠᤱᤃᤠ᤹ ‘ᤂᤧᤴ ᤗᤠᤈᤣ᤹ᤀᤥ ᤐᤣᤃᤧ᤹ᤀᤠᤱ ᤂᤧᤴ ᤂᤠᤵᤐᤢᤌᤩ᤺ᤱ ᤆᤥᤃᤧ᤹’” ᤔᤧᤳᤋᤠᤱᤅᤠᤱ ᤘᤠ᤹॥

᥇᥇ ᤂᤧᤒᤩᤠᤱ ᤀᤣᤗᤩᤠᤁᤡᤔ. ᤛᤣᤒ᤻ᤏᤠ ᤏᤢ ᤕᤥᤀᤠ᤺ᤸᤗᤧ ᤌᤱ ᤁᤧᤈᤥ᤺ᤰᤐᤠ ᤌᤰᤔᤥᤒᤠᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ ᤐᤣᤗᤡ ᤑᤠᤰᤁᤠᤛᤡᤃᤧ. ᤀᤠᤏᤡᤃᤧ ᤁᤧᤛᤧᤘᤠᤖᤥᤒᤠᤜᤠ᤹ᤏᤢ ᤀᤠᤖᤔᤣᤀᤡᤰ ᤐᤠ᤺ᤴᤍᤠᤱᤅᤥ ᤐᤠᤖᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤂᤧᤴ ᤐᤠ᤺ᤴᤍᤠᤱᤅᤡᤴ ᤁᤢᤛᤡᤱ ᤏᤡ᤺ᤳᤋᤢᤶᤒᤧ॥ ᤗᤢᤱᤎᤠᤰᤁᤥ ᤁᤧᤕᤧᤵᤐᤠ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤀᤠᤏᤡᤃᤧᤏᤢ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤔᤧᤒᤠᤖᤧᤴᤏᤧ᤹ᤀᤥ॥”

᥇᥈ ᤁᤖ ᤌᤰᤔᤥᤒᤠᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤣ ᤀᤠᤱᤃᤠ᤹ ᤀᤠᤴᤍᤠᤱᤒᤠᤸᤗᤧ ᤂᤧᤏᤡ᤹ ᤏᤢ ᤂᤧᤏᤡ᤹ ᤍᤠᤱᤒᤠᤸᤗᤥᤖᤰ ᤁᤴ ᤐᤠ᤺ᤴᤏᤡᤴ ᤐᤠ᤺ᤵᤔᤠᤖᤧ ᤗᤠᤃᤡ ᤐᤠᤱᤄᤠᤱᤒᤠᤒᤡ᥅ ᤌᤣ ᤂᤢᤏᤧ᤹ ᤗᤢᤱᤎᤠᤰᤁᤥ ᤁᤧᤕᤧᤵᤐᤠ ᤔᤏᤠᤜᤠ᤹ᤀᤥᤀᤠᤱ ᤐᤠᤱᤄᤠᤱᤒᤠ ᤔᤧ᤺ᤶᤒᤡ᥅ ᤂᤡᤏᤡ᤹ ᤁᤢᤛᤡᤰᤁᤣ ᤂᤧᤱᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤜᤡ ᤛᤣ᤹ᤔᤠ᤺ᤳᤜᤠ᤹ ᤆᤠᤔᤠ ᤁᤧᤒᤥ᤺ᤱᤒᤠ ᤘᤠ᤹॥”

᥇᥉ ᤂᤧᤒᤩᤠᤱ ᤌᤱᤅᤥᤒᤠ ᤌᤰᤔᤥᤒᤠᤴ ᤋᤰᤐᤧᤳ ᤕᤧᤶᤛᤡᤱ. ᤜᤧᤰᤁᤩᤠᤱ ᤕᤶᤒᤠ ᤀᤡᤰᤗᤠᤀᤥ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤀᤰᤂᤣ ᤐᤠ᤺ᤳᤋᤢ. “ᤐᤕᤶ ᤜᤠᤱ. ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹᥄

᥇᥊ ᤐᤕᤶ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤜᤡᤈᤁᤡᤕᤠ᤺ᤸᤗᤧ ᤂᤧᤏᤡ᤹ ᤀᤡᤱᤃᤧᤸᤗᤧᤰᤋᤡᤴᤗ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤂᤧᤏᤡ᤹ ᤋᤠᤱᤛᤧ᤺ᤵᤔᤠ ᤁᤧᤴᤇᤢᤰᤋᤡᤴ᥄

᥇᥋ ᤜᤡᤈᤁᤡᤕᤠ᤺ᤸᤗᤧ ᤂᤧᤏᤡ᤹ ᤀᤰᤂᤣ ᤁᤧᤔᤧᤳᤋᤡᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤏᤡᤱᤘᤠ᤹ ᤁᤧᤕᤢᤱᤒᤠ ᤁᤧᤴᤈᤥᤃᤡᤸᤗ ‘ᤕᤜᤘᤣ ᤍᤠᤱᤒᤧᤸᤗᤧ ᤛᤧᤰᤂᤠᤛᤠᤱ ᤀᤠᤏᤡᤃᤧ ᤛᤧ᤺ᤵᤋᤡᤃᤧ॥ ᤂᤢᤏᤧ᤹ ᤁᤴ ᤐᤠᤱᤈᤢᤶᤔᤡᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤖ ᤔᤧᤕᤠ᤺ᤴᤍᤢᤴ॥’

᥇᥌ “ᤜᤡᤈᤁᤡᤕᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤧᤵᤔᤡᤴᤏᤧ᤹॥ ᤀᤛ᤻ᤛᤢᤖᤒᤠ ᤐᤕᤶ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤡ᤹ ᤀᤠᤱᤃᤠ᤹ᤏᤢ ᤋᤅᤧᤶᤔᤧ᤹. ᤜᤧᤰᤁᤩᤠᤱ ᤗ᤺ᤴᤍᤠᤶᤔᤧ᤹ᤀᤠᤱ ᤀᤠᤱᤃᤠ᤹ᤀᤥ ᤋᤩᤧᤶᤔᤧ᤹॥ ᤜᤧᤰᤁᤣ᤺ᤸᤗᤧ ᤂᤧᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤆᤧᤸᤗᤧᤰᤛᤣᤸᤗᤧ ᤁᤢᤈᤠ᤹ ᤏᤢ ᤐᤕᤧᤵᤐᤠᤸᤗᤧ ᤁᤢᤈᤠ᤹ᤜᤠ᤹ ᤆᤠᤔᤠ ᤁᤧᤄᤥᤛᤢᤶ. ᤂᤧᤒᤩᤠᤱ ᤂᤧᤏᤡ᤹ ᤀᤠᤒᤠᤅᤣ ᤘᤒᤠᤰᤁᤥ ᤆᤫᤠ᤺ᤳ ᤌᤢᤱᤔᤠ ᤁᤧᤄᤥᤛᤢᤶ॥

᥇᥍ ᤁᤖ ᤂᤧᤏᤡ᤹ ᤀᤠᤒᤠᤅᤣ ᤗᤠᤈᤣ᤹ ᤁᤢᤛᤡᤱᤒᤠ ᤆᤠ ᤜᤧᤰᤁᤩᤠᤱ ᤁᤢᤒᤥ᤺ᤰ ᤆᤧᤸᤗᤧᤰᤛᤣ᤹ ᤌᤡ. ᤂᤖᤧ᤺ᤱ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤗᤧ ᤌᤡᤶᤛᤢᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤋᤣ᤹ᤏᤡᤱ॥

᥇᥎ “ᤜᤡᤈᤁᤡᤕᤠ᤺ᤸᤗᤧ ᤂᤧᤏᤡ᤹ ᤀᤰᤂᤣ ᤁᤧᤔᤧᤳᤋᤡᤀᤠᤱ ᤀᤡᤱᤗᤧᤰᤁᤥ ᤁᤧᤴᤎᤠᤛᤡᤸᤗ. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤛᤧ᤺ᤵᤋᤡᤃᤧ॥’ ᤌᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤅᤡᤸᤗᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤔᤠᤗᤠᤶ ᤁᤶᤓ ᤌᤠᤖᤡᤰ ᤛᤧ᤺ᤵᤔᤠ ᤛᤢᤰᤋᤢᤀᤠᤱ ᤘᤠ᤹ᤒᤡ᥅

᥇᥏ ᤜᤔᤠᤋ ᤏᤢ ᤀᤷᤐᤠᤍᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤀᤠᤳᤋᤡ ᤔᤧᤘᤠ᤹᥅ ᤛᤐᤷᤒᤣᤔ ᤔᤠᤱᤜᤠ᤹ ᤀᤠᤳᤋᤥ ᤔᤧᤘᤠ᤹᥅ ᤌᤣ ᤂᤧᤱᤜᤠ᤹ᤖᤧ ᤛᤠᤔᤖᤡᤕᤠ᤺ᤴ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠ ᤔᤧᤛᤢᤰᤋᤢᤀᤠᤱ ᤘᤠ᤹ᤒᤡ᥅

᥈᥆ ᤁᤴ ᤗᤠᤈᤣ᤹ᤜᤠ᤹ᤀᤥᤒᤠ ᤀᤠᤳᤋᤡᤴ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤔᤠᤗᤠᤶ ᤛᤧ᤺ᤵᤔᤠ ᤔᤧᤛᤢᤰᤋᤢᤒᤠ ᤘᤠ᤹ᤒᤡ᥅ ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤀᤠᤱᤃᤠ᤹ ᤀᤠᤜᤢᤰᤁᤥ ᤌᤠᤔᤠᤗᤠᤶ ᤀᤠᤓᤣᤗ᤹ᤖᤡᤰ ᤛᤧ᤺ᤵᤔᤠ ᤛᤢᤰᤋᤢᤀᤡ᥅”

᥈᥇ ᤁᤖ ᤂᤧᤱᤜᤠ᤹ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤔᤧᤕᤢᤅᤣ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤗᤳᤇᤠᤀᤠᤱ ᤔᤧᤴᤏᤢ᤺ᤰᤋᤢᤴ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤗᤳᤇᤠᤀᤠᤱ ᤏᤢ᤺ᤰᤔᤠ ᤔᤧ᤺ᤴ ᤁᤧᤗ᤹ᤒᤠ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤘᤕᤧ॥

᥈᥈ ᤜᤧᤰᤁᤣ᤺ᤸᤗᤧ ᤜᤠᤱᤜᤡᤶᤔᤥᤒᤠ ᤕᤢᤰᤛᤠᤒᤠ ᤜᤡᤸᤗᤡᤁᤡᤕᤠᤜᤖᤧ ᤁᤢᤛ᤻ᤛᤠ ᤀᤣᤗᤩᤠᤁᤡᤔ. ᤛᤢᤜᤠᤱᤔᤡᤒᤠ ᤛᤣᤒ᤻ᤏᤠ ᤏᤢ ᤀᤠᤛᤠᤐᤧᤸᤗᤧ ᤁᤢᤛ᤻ᤛᤠ ᤂᤠᤖᤠᤳ ᤁᤧᤕᤢᤱᤒᤠ ᤕᤥᤀᤠ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤔᤧᤎᤧ᤺ᤰᤂᤢ. ᤜᤧᤰᤁᤩᤠᤱ ᤌᤱᤅᤥᤒᤠ ᤌᤰᤔᤥᤒᤠᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤒᤣᤀᤠᤱ ᤜᤡᤈᤁᤡᤕᤠ᤺ᤴ ᤔᤧᤈᤧᤰᤋᤢᤖᤥ॥

ᤕᤛᤤᤕᤠ᤺ᤸᤗᤧ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤂᤧᤵᤛᤢ

(᥈ ᤜᤠᤱ ᥇᥏:᥇-᥍)

᥉᥍

ᤁᤴ ᤐᤠ᤺ᤴᤏᤡᤴ ᤜᤡᤈᤁᤡᤕᤠ ᤜᤠᤱᤅᤡᤸᤗᤧ ᤂᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤆᤠᤰᤂᤢᤒᤠ ᤁᤢᤈᤠᤱᤜᤠ᤹ ᤌᤧ᤺ᤰᤂᤢ. ᤂᤧᤶᤒᤩᤠᤱ ᤔᤣᤖᤡᤱ ᤌᤰᤔᤠ ᤛᤠᤃᤡ ᤋᤣ᤺ᤳ ᤆᤠᤰᤛᤡᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤗᤠᤛᤧ॥

᥈ ᤂᤢᤏᤧ᤹ ᤜᤠᤱᤜᤡᤶᤔᤥᤒᤠ ᤕᤢᤰᤛᤠᤒᤠ ᤀᤣᤗᤩᤠᤁᤡᤔ. ᤛᤢᤜᤠᤱᤔᤡᤒᤠ ᤛᤣᤒ᤻ᤏᤠ᤺ᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤀᤥ ᤛᤢᤶᤒᤪᤠᤱ ᤗᤠᤶᤗᤥᤒᤠᤜᤠ᤹ ᤛᤠᤃᤡ ᤋᤣ᤺ᤳ ᤆᤠᤰᤋᤢᤛᤡᤀᤠᤱ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ ᤕᤛᤤᤕᤠᤀᤥ ᤐᤠᤱᤄᤢᤛᤡ॥

᥉ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤜᤡᤈᤁᤡᤕᤠ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤀᤡᤴᤒᤠ ᤕᤧᤴᤏᤡᤴ ᤋᤢᤰᤂᤣ ᤆᤠᤔᤠ. ᤐᤠ᤺ᤴᤈᤠᤔᤠ ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤐᤥ᤺ᤱᤔᤠ ᤕᤧᤶ ᤘᤠ᤹. ᤀᤅᤧ᤺ᤰᤘᤠᤜᤠ᤹ ᤛᤠᤘᤠ᤺ᤴᤇᤡᤱᤔᤠ ᤔᤧᤈᤥ᤺ᤰᤁᤡᤸᤗᤧ ᤛᤠᤘᤠ᤺ᤶᤔᤠ ᤛᤠ᤹ᤀᤡ ᤔᤧᤴᤕᤠᤰᤔᤏᤠ ᤜᤧᤰᤋᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥

᥊ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤱᤅᤥᤒᤠ ᤌᤰᤔᤥᤒᤠᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤒᤡ. ᤂᤧᤴ ᤂᤢᤏᤧ᤹ ᤁᤢᤴᤍᤠᤱᤒᤠ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤛᤍᤠᤍᤡᤱ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤆᤧ᤹ᤕᤠ ᤔᤧᤳᤇᤧ ᤐᤠᤱᤄᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤂᤧᤴ ᤌᤰᤔᤥᤒᤠᤴ ᤂᤢᤶᤍᤡᤱ ᤐᤡᤖᤢ॥ ᤁᤸᤗᤧᤆᤥᤃᤢᤸᤗᤧ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤏᤧ᤹ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤧᤐᤡᤖᤧᤛᤧ᤹॥”

᥋ ᤜᤡᤈᤁᤡᤕᤠ᤺ᤸᤗᤧ ᤐᤠᤱᤄᤢᤛᤡᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤕᤛᤤᤕᤠᤀᤥ ᤔᤧᤍᤩᤧ॥

᥌ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤏᤡ᤹ ᤍᤠᤱᤒᤠᤴ ᤁᤶᤓ ᤔᤧᤳᤋᤠᤶᤔᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤆᤧ᤹ᤕᤠ ᤔᤧᤔᤧᤳᤋᤠᤱᤒᤠ ᤁᤧᤄᤧᤵᤛᤢᤒᤠ ᤐᤠ᤺ᤴᤜᤠ᤹ᤗᤠᤶ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹॥

᥍ ᤂᤧᤵᤛᤧᤶᤔᤧ᤹. ᤂᤧᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤀᤥ ᤀᤠᤱᤃᤠ᤹ ᤀᤰᤋᤱᤒᤠ ᤛᤠᤶᤎᤡᤰ ᤕᤠᤰᤋᤢᤱ ᤐᤡᤖᤢᤱ᤹. ᤂᤧᤸᤗᤧ ᤗᤳᤇᤠ ᤜᤕᤱ ᤁᤡᤸᤗᤡᤱ ᤐᤠ᤺ᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤈᤣ᤹ᤀᤥ ᤏᤢ᤺ᤱᤅᤠᤱ ᤐᤣ᤺ᤰ ᤜᤧᤰᤁᤩᤠᤱ ᤂᤧ᤹ᤕᤥ ᤀᤠᤱᤃᤠ᤹ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤩᤧᤖᤢᤖ ᤕᤠ᤺ᤴᤍᤢᤱᤛᤡᤱᤗᤥ॥’”

ᤀᤛ᤻ᤛᤢᤖᤒᤠ ᤔᤏᤠᤜᤠ᤹ᤖᤧ ᤕᤠᤶᤔᤥ ᤛᤧᤳᤋᤠᤛᤡᤃᤧ ᤔᤧᤔᤧᤳᤋᤢᤛᤡ

(᥈ ᤜᤠᤱ ᥇᥏:᥎-᥇᥏)

᥎ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤗᤠᤁᤡᤛ ᤐᤠᤱᤈᤢᤶᤔᤡᤴ ᤗᤧᤖᤢᤀᤠᤱ ᤐᤣ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤌᤱᤅᤥᤒᤠ ᤌᤰᤔᤥᤒᤠᤸᤗᤧ ᤂᤧᤵᤛᤢ. ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤢᤛᤗᤧᤔᤗᤠᤶ ᤏᤢ᤺ᤰᤂᤧᤀᤠᤱ ᤐᤣ᤺ᤸᤗᤧ ᤜᤠᤱᤅᤡᤴ ᤗᤡᤒ᤻ᤏᤠ᤺ᤴᤏᤢ ᤌᤱ ᤆᤥᤃᤧᤖ ᤕᤠᤃᤧᤒᤠ ᤋᤢᤔᤢ॥

᥏ ᤀᤠᤸᤗ ᤁᤢᤛ ᤗᤠᤈᤣ᤹ᤒᤠ ᤜᤠᤱ ᤋᤡᤷᤜᤠᤁᤠᤜ᤺ᤴ ᤌᤰᤛᤢᤒᤠᤜᤠ᤹ ᤑᤧᤳᤋᤢᤛᤡᤀᤠᤱ ᤌᤱ ᤆᤥ᤺ᤰᤛᤧ ᤑᤧᤸᤗ ᤐᤳ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤛᤏᤜᤣᤖᤡᤒᤖᤧ ᤂᤧᤵᤛᤢ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤜᤡᤈᤁᤡᤕᤠᤀᤥ ᤐᤠᤱᤄᤢᤛᤡ-

᥇᥆ “ᤕᤜᤢᤍᤠᤒᤠ ᤜᤠᤱ ᤜᤡᤈᤁᤡᤕᤠ᤺ᤴ ᤀᤰᤂᤣ ᤔᤧᤳᤋᤧᤶᤔᤧ᤹. ᤂᤧᤏᤧ᤹ ᤏᤠᤃᤧᤛᤠ᤹ᤖᤢᤒᤠ ᤏᤡᤱᤘᤠᤑᤢᤔᤠᤱᤅᤡᤸᤗᤧ ‘ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤔᤠ ᤔᤧᤓᤠ᤺ᤰᤁᤠᤴ’ ᤁᤧᤔᤧᤳᤋᤠᤱ ᤂᤧᤏᤧ᤹ ᤀᤡᤱᤗᤧᤰᤁᤥ ᤁᤧᤴᤎᤠᤏᤧᤸᤗ॥

᥇᥇ ᤀᤥᤔᤧᤳᤋᤧ᤹. ᤀᤛ᤻ᤛᤢᤖᤒᤠ ᤜᤠᤱᤜᤠ᤹ᤖᤧ ᤁᤧᤖᤧᤰ ᤂᤠᤶᤄᤢ ᤗᤠᤈᤣ᤹ᤜᤠ᤹ ᤂᤠᤵᤐᤢᤌᤩ᤺ᤱ ᤔᤧᤈᤥᤃᤢᤛᤡᤒᤠᤴ ᤂᤧᤏᤧ᤹ ᤀᤠᤒᤠᤅᤣ ᤁᤧᤄᤧᤵᤛᤢᤀᤠᤱ ᤁᤧᤘᤠ᤹॥ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤍᤠᤱᤒᤡ᥅

᥇᥈ ᤀᤠᤱᤃᤠ᤹ ᤀᤠᤛᤢᤎᤧᤒᤠ ᤀᤠᤍᤠᤰᤌᤧᤒᤠᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤔᤧᤰᤂᤢᤛᤡᤸᤗᤧ ᤌᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ᤖᤧ ᤋᤠᤱᤛᤧ᤺ᤵᤔᤠ ᤔᤧᤛᤢᤰᤋᤢᤛᤡᤒᤡ- ᤀᤡᤃᤪ ᤃᤥᤈᤠᤏ. ᤜᤠᤖᤠᤏ. ᤖᤣᤛᤣᤐ ᤏᤢ ᤋᤣᤗ-ᤀᤛ᤻ᤛᤠᤖᤀᤥ ᤁᤧᤕᤢᤱᤒᤠ ᤀᤍᤏᤒᤠ ᤔᤠᤱᤜᤠ᤹ᤖᤧ ᤂᤧᤱᤜᤠ᤹ ᤔᤧᤛᤧ᤺ᤵᤋᤢᤛᤡᤒᤡ᥅

᥇᥉ ᤜᤔᤠᤋᤒᤠ ᤜᤠᤱᤅᤡᤴ ᤏᤢ ᤀᤷᤐᤠᤍᤒᤠ ᤜᤠᤱᤅᤡᤴ. ᤛᤐᤷᤒᤣᤔ ᤐᤠᤱᤈᤢᤶᤔᤥᤒᤠ ᤜᤠᤱ ᤌᤣ ᤔᤧᤒᤥ᤺ᤰᤂᤧ᥅ ᤜᤣᤏᤠᤒᤠ ᤏᤢ ᤀᤡᤒ᤻ᤒᤠᤒᤠ ᤜᤠᤱᤜᤠ᤹ ᤀᤠᤳᤋᤡ ᤔᤧᤒᤣ᥅”

ᤜᤡᤈᤁᤡᤕᤠᤖᤧ ᤁᤢᤍᤢᤘᤠ᤺ᤴ

᥇᥊ ᤜᤡᤈᤁᤡᤕᤠ᤺ᤸᤗᤧ ᤀᤡᤱᤄᤱ ᤁᤧᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤛᤰᤀᤡᤱᤄᤱᤅᤡᤴ ᤋᤠ᤺ᤰᤋᤢᤀᤠᤱ ᤏᤡᤖᤢ॥ ᤂᤶᤓᤩᤠᤱ ᤜᤡᤈᤁᤡᤕᤠ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤴ ᤑᤠ᤺ᤰᤂᤢᤀᤠᤱ ᤏᤧᤛ᤻ᤛᤢ॥

᥇᥋ ᤜᤧᤰᤁᤩᤠᤱ ᤜᤡᤈᤁᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤴ ᤁᤶᤓᤗ᤹ᤖᤡᤰ ᤐᤣᤗᤡ ᤑᤠᤰᤋᤢ.

᥇᥌ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤁᤢᤗᤠᤵ ᤁᤧᤒᤵᤐᤠ ᤔᤠᤱᤗᤠᤀᤡᤱᤒᤠ ᤁᤖᤢᤒᤜᤠ᤹ᤖᤧ ᤁᤢᤗᤢᤶᤔᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤀᤠᤱ ᤁᤧᤕᤢᤱᤒᤠᤀᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤂᤠᤶᤄᤢ ᤗᤠᤈᤣ᤹ᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤃ ᤂᤧᤏᤧ᤹ᤖᤰ ᤁᤧᤘᤠ᤹ᤖᤥ॥ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤧᤏᤧ᤹ᤀᤣ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥᤃᤢᤒᤠᤖᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ ᤏᤢᤖᤡᤰ ᤏᤡᤱᤘᤠ᤹ ᤐᤡᤖᤧ᤹ᤀᤠᤱ ᤂᤧᤵᤛᤧ᤹ᤀᤥ॥ ᤕᤜᤘᤣ ᤍᤠᤱᤒᤠᤀᤣ. ᤁᤧᤔᤡᤰᤁᤡᤴ ᤆᤠᤱᤈᤠᤱ ᤔᤧᤳᤋᤧ᤹ᤀᤠᤱ ᤀᤥᤔᤕᤧ᤹ᤀᤥ॥ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤆᤧ᤹ᤕᤠ ᤔᤧᤵᤔᤠᤖᤧ ᤗᤠᤃᤡ ᤛᤏᤜᤣᤖᤡᤒᤧᤸᤗᤧ ᤐᤠ᤺ᤳᤋᤢ ᤑᤧᤴᤇᤢᤒᤠ ᤐᤠ᤺ᤴᤜᤠ᤹ ᤂᤧᤵᤛᤧ᤹ᤀᤥ॥

᥇᥎ “ᤕᤜᤘᤣ ᤍᤠᤱᤒᤠᤀᤣ. ᤁᤱᤃ ᤁᤢᤈᤧᤰᤐᤠ ᤛᤧᤰᤂᤠᤀᤣᤖᤥ. ᤀᤛ᤻ᤛᤢᤖᤒᤠ ᤜᤠᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤔᤧᤰᤂᤢᤛᤡᤀᤠᤱ ᤘᤠ᤹ᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤶᤄᤢ ᤗᤠᤈᤣ᤹ᤜᤠ᤹ᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤀᤠᤱ ᤏᤧᤖᤥ॥

᥇᥏ ᤂᤧᤱᤜᤠ᤹ᤖᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ ᤔᤡᤀᤥ ᤗᤠᤶᤔᤧᤓᤣᤛᤢᤛᤡᤀᤠᤱ ᤘᤠ᤹ ᤜᤴᤏᤠᤱ ᤂᤠᤵᤐᤢᤌᤩ᤺ᤱ ᤔᤧᤈᤥᤃᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤛᤡ ᤔᤧ᤺ᤴ. ᤁᤖ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤈᤥᤃᤢᤛᤡᤒᤠ ᤛᤡᤱ ᤏᤢ ᤗᤢᤱᤛᤡᤖᤰᤗᤥ॥

᥈᥆ ᤀᤠᤸᤗ. ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤸᤗᤧ ᤁᤢᤜᤢᤰᤁᤥᤗᤠᤶ ᤀᤠᤏᤡᤃᤧ ᤆᤥ᤺ᤰᤕᤢᤶᤓᤥ ᤀᤠᤒᤡᤖᤧ᤹ᤀᤥ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤂᤠᤶᤄᤢ ᤗᤠᤈᤣ᤹ᤜᤠ᤹ᤖᤧ ᤂᤧᤏᤧ᤹ᤖᤰ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤁᤧᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥”

ᤕᤛᤤᤕᤠ᤺ᤸᤗᤧ ᤜᤠᤱᤅᤡᤴ ᤀᤡᤱᤄᤱ ᤜᤠᤰᤋᤢ

(᥈ ᤜᤠᤱ ᥇᥏:᥈᥆-᥉᥍)

᥈᥇ ᤂᤧᤒᤩᤠᤱ ᤀᤠᤔᤥᤈᤖᤧ ᤁᤢᤛ᤻ᤛᤠ ᤕᤛᤤᤕᤠ᤺ᤸᤗᤧ ᤜᤡᤈᤁᤡᤕᤠ᤺ᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤢ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤀᤛ᤻ᤛᤢᤖᤒᤠ ᤜᤠᤱ ᤛᤏᤜᤣᤖᤡᤒᤖᤧ ᤁᤢᤕᤠ᤺ᤶᤒᤣ᤹ᤀᤥ ᤀᤠᤱᤃᤠ᤹ ᤐᤣᤗᤡ ᤁᤧᤓᤠᤰᤋᤠᤱ.

᥈᥈ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ.

“ᤛᤡᤕᤥᤏᤧᤸᤗᤧ ᤛᤡᤛᤠᤃᤧᤴ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ

ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤋᤠᤱ ᤀᤣ᤺ᤳᤗᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ

ᤁᤢᤎᤧᤃᤣ᤺ᤰᤁᤡᤴ ᤋᤄᤢᤶ ᤋᤄᤢᤶ ᤔᤧᤳᤋᤢᤖ ᤗᤠᤛᤠᤰ ᤁᤧᤔᤧᤳᤗᤥ॥

᥈᥉ ᤂᤧᤏᤧ᤹ ᤜᤠ᤺ᤳ ᤁᤡᤏᤠ᤺ᤴᤍᤡ ᤁᤧᤒᤡᤖᤢᤖ ᤆᤧ᤹ᤕᤠ ᤀᤡᤱᤍᤥ ᤁᤧᤔᤧᤳᤋᤢᤀᤠᤱ ᤘᤠ᤹᥅

ᤜᤠ᤺ᤳᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤏᤧ᤹ ᤕᤶᤒᤠ ᤀᤡᤰᤗᤠᤀᤥ ᤁᤧᤀ᤺ᤰᤋᤧᤀᤠᤱ ᤘᤠ᤹᥅

ᤜᤧᤰᤁᤩᤠᤱ ᤁᤧᤜᤧᤴᤇᤡᤱᤅᤠᤱ ᤀᤥᤃᤧᤔ᤹᤺.

ᤌᤣ ᤀᤡᤛᤪᤠᤀᤡᤗᤖᤧ ᤁᤢᤛᤣᤛᤣᤒᤠᤸᤗᤧ

ᤁᤢᤍᤰᤗᤧᤱᤘᤠᤀᤥ ᤁᤢᤏᤠᤔᤧᤴᤇᤠ᤹ ᤏᤢ ᤔᤠᤱᤆᤧ᤹ᤕᤠ ᤔᤧ᤺ᤶᤒᤡ᥅

᥈᥊ ᤂᤧᤏᤧ᤹ ᤁᤧᤀᤡᤱᤄᤱ ᤁᤧᤛᤠᤒᤠᤜᤠ᤹ᤗᤠᤶ

ᤂᤧᤏᤧ᤹ ᤕᤜᤘᤣ ᤍᤠᤱᤒᤠᤴ ᤕᤖᤡᤰ ᤁᤡᤏᤠ᤺ᤴᤍᤡ ᤁᤧᤒᤡᤖᤢᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

‘ᤀᤠᤱᤃᤠ᤹ ᤁᤳᤋᤢᤱᤛᤡᤱᤒᤠ ᤕᤖᤡᤰ ᤀᤴᤗᤠᤎᤠᤜᤠ᤹ᤏᤢ ᤛᤥᤖᤡᤰ

ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤛᤶᤎᤠᤱ ᤗᤡᤅᤢᤱᤗᤥ.

ᤗᤧᤒᤏᤠᤏᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤠᤱ ᤗᤡᤅᤢᤱᤗᤥ॥

ᤂᤧ᤹ᤕᤥ ᤁᤧᤕᤢᤱᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠ ᤛᤠᤶᤔᤠᤱ ᤛᤡᤱᤜᤠ᤹ ᤏᤢ

ᤏᤢ᤺ᤒ᤻ᤏᤢᤒᤠ ᤀᤠ᤺ᤱᤜᤠ᤹ ᤛᤥ᤺ᤴᤍᤢᤱᤛᤡᤱᤅᤠᤱ ᤏᤧᤖᤥ॥

ᤂᤧ᤹ᤕᤥᤒᤠ ᤁᤠᤰᤏᤢ᤺ᤸᤗᤧ ᤔᤠ᤺ᤱᤄᤠᤒᤠ ᤏᤠᤱᤈᤱᤗᤢᤱᤅᤥ ᤏᤢ

ᤛᤡᤖᤠ᤹ᤃᤧᤎᤠᤱᤒᤠ ᤋᤠᤶᤓᤢᤱᤅᤥ ᤌᤠᤖᤡᤰᤁᤣ ᤁᤧᤖᤠᤱᤅᤠᤱ ᤘᤠ᤹ᤖᤥ॥

᥈᥋ ᤀᤠᤱᤃᤠ᤹ ᤘᤣ᤹ ᤗᤠᤈᤣ᤹ᤜᤠ᤹ᤀᤥ ᤘᤒᤠᤰ ᤋᤕᤢᤱᤅᤠᤱ ᤏᤧᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧ᤹ᤕᤥ ᤆᤫᤠ᤺ᤳ ᤌᤢᤅᤢᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤗᤠᤱᤋᤠᤵᤐᤣ᤹ᤀᤡᤸᤗᤧ ᤋᤥ᤹ᤖᤢᤱᤅᤠᤱ

ᤔᤡᤛᤪ ᤗᤠᤈᤣ᤹ᤒᤠ ᤁᤧᤖᤧᤰ ᤘᤜ᤺ᤱᤜᤠ᤹ ᤆᤵᤛᤢᤱᤅᤠᤱ ᤏᤧᤖᤥ॥’

᥈᥌ “ᤌᤣ ᤂᤧᤏᤧ᤹ ᤁᤧᤄᤧᤵᤛᤢᤒᤠ ᤜᤥ᤺ᤵᤐᤡ᥅

ᤀᤠᤱᤃᤠ᤹ ᤁᤴ ᤀᤢᤴᤇᤥ᤺ᤴᤏᤣ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤕᤧᤖᤥ.

ᤀᤢᤏᤠᤜᤢᤖᤡᤒᤠ ᤕᤧᤶᤔᤥᤀᤣ ᤁᤴ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤧᤖᤥ.

ᤀᤠᤸᤗᤥ ᤀᤠᤱᤃᤠ᤹ ᤂᤧᤴ ᤁᤧᤳᤋᤢᤱᤅᤠᤱ ᤘᤠ᤹ᤖᤥ.

ᤂᤧᤏᤧ᤹ ᤂᤧᤴ ᤁᤒᤪᤡᤱ ᤑᤠᤱᤔᤏᤠᤒᤠ ᤕᤧᤰᤕᤰᤜᤠ᤹ ᤜᤰᤋᤰ ᤁᤧᤈᤥᤃᤢᤖᤥ॥

᥈᥍ ᤂᤧ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤔᤡᤰ

ᤔᤧᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤃᤡᤛᤧᤀᤠᤱ ᤔᤧᤏᤢ᤺ᤴᤍᤧᤖᤥ.

ᤂᤧᤱᤜᤠ᤹ ᤂᤠᤶᤒᤠᤱᤅᤥᤒᤠ ᤕᤠ᤺ᤴ ᤜᤧᤰᤁᤣ. ᤗᤧᤰᤘᤠ ᤑᤢᤱ ᤏᤢ

ᤂᤠᤖᤰ ᤁᤧᤗᤡᤱᤒᤠ ᤁᤢᤏ᤺ᤰ ᤁᤢᤀᤡᤛᤡ᤺ᤰ.

ᤗᤡᤱᤄᤠᤶᤒᤢᤀᤥ ᤁᤧᤗᤡᤱᤒᤠ ᤜᤧᤰᤁᤩᤠᤱ ᤐᤥᤔᤠᤏᤢ᤺ᤸᤗᤧ

ᤋᤃᤡ ᤁᤧᤜᤣᤒᤠ ᤁᤧᤒᤣ᤺ᤰᤐᤠ ᤕᤠ᤺ᤴ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤖᤥ॥

᥈᥎ “ᤁᤖ ᤂᤧᤏᤧ᤹ ᤀᤠᤳᤋᤡ ᤁᤧᤕᤢᤱ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤓᤧᤸᤗᤧ

ᤁᤧᤍᤠ ᤁᤧᤒᤣ᤺ᤰ ᤂᤧᤴ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤖᤧᤀᤠᤱ ᤘᤠ᤹ᤒᤠᤴ

ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥈᥏ ᤂᤧᤏᤧ᤹ ᤁᤧᤜᤧᤴᤇᤡᤱᤔᤧᤴ ᤀᤠᤴᤓᤠᤰᤁᤥ ᤁᤧᤖᤧᤒᤠᤸᤗᤧ ᤆᤥᤃᤢᤸᤗᤧ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤴᤒᤥᤀᤥ ᤂᤣ᤺ᤱᤅᤡᤸᤗᤧ ᤘᤣ᤹ᤏᤧᤖᤥ

ᤂᤧᤏᤧ᤹ ᤁᤧᤶᤒᤪᤠᤀᤥ ᤁᤖᤧᤗᤡ᤺ᤴ ᤑᤳᤇᤢᤱᤗᤥ.

ᤂᤧᤒᤩᤠᤱ ᤂᤧᤏᤧ᤹ ᤁᤧᤍᤩᤧᤒᤠ ᤗᤠᤶᤔᤥ ᤗᤠᤶᤒᤠᤀᤣ

ᤀᤠᤱᤃᤠ᤹ ᤁᤧᤏᤢ᤺ᤱ ᤁᤧᤒᤣ᤺ᤰᤗ ᤕᤠ᤺ᤴᤏᤧᤖᤥ॥”

᥉᥆ ᤂᤧᤴ ᤀᤣᤃᤠᤱ ᤜᤡᤈᤁᤡᤕᤠ᤺ᤸᤗᤧ ᤜᤠᤱᤅᤡᤴ ᤔᤧᤳᤋᤢᤖᤥ.

“ᤂᤧᤏᤧ᤹ ᤁᤧᤗᤠᤃᤡ ᤔᤡᤰᤛᤣ᤺ᤴ ᤜᤠᤒᤠ ᤁᤴ ᤐᤥ᤺ᤱᤗᤥ.

ᤁᤴ ᤋᤱᤒᤣ᤹ ᤀᤠᤒᤠᤅᤣ ᤁᤧᤗᤡᤱᤒᤠ ᤁᤢᤈᤠᤜᤠ᤹ ᤂᤧᤏᤡ᤹ ᤁᤧᤈᤠᤶᤗᤥ.

ᤜᤧᤰᤁᤩᤠᤱ ᤁᤧᤍᤠᤒᤠ ᤋᤱᤒᤣᤀᤥ ᤀᤠᤶᤓᤠ ᤂᤧ᤹ᤕᤥ ᤁᤧᤎᤥ᤺ᤰᤐᤠᤜᤠ᤹ ᤁᤧᤈᤠᤶᤗᤥ.

ᤁᤖ ᤋᤱᤒᤣ᤹ ᤛᤢᤶᤛᤡ ᤀᤣᤃᤠᤱᤃ ᤕᤠ᤹ᤖᤡ᤺ᤶᤒᤠ ᤜᤣ᤹ᤖᤠᤶᤔᤧ᤹ᤀᤥ.

ᤁᤢᤈᤠ ᤑᤢᤰᤂᤠᤶᤔᤧ᤹. ᤆᤧᤸᤗᤧᤰᤛᤣ᤹ ᤗᤣ᤺ᤳᤋᤠᤶᤔᤧ᤹ᤀᤠᤱ ᤁᤢᤈᤠ᤹ᤀᤡᤴ ᤆᤠᤶᤔᤧ᤹ᤀᤥ॥

᥉᥇ ᤛᤡᤱᤒᤢᤱᤅᤡᤴ ᤁᤢᤛᤠ᤺ᤵ ᤗᤣ᤺ᤳᤇᤡᤱᤅᤠᤱ ᤁᤢᤈᤠ᤹ ᤌᤥ᤺ᤰᤐᤠ ᤜᤧᤰᤁᤣ

ᤕᤜᤢᤍᤠᤖᤧ ᤁᤢᤜᤡᤶᤛᤕᤱᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ

ᤔᤏᤠᤜᤠ᤹ ᤕᤠᤶᤔᤥ ᤔᤧᤒᤥᤴ ᤔᤧᤎᤧ᤹ᤖᤥ॥

᥉᥈ ᤌᤣᤀᤠᤱᤓᤧᤸᤗᤧ ᤕᤖᤢᤛᤗᤧᤔᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ

ᤗᤳᤇᤠ ᤔᤏᤠᤗᤢᤵ ᤏᤢ ᤛᤡᤕᤥᤴ ᤁᤥ᤺ᤰᤔᤠᤗᤠᤶ

ᤁᤢᤜᤡᤱᤘᤧᤳ ᤔᤏᤠ ᤗᤢᤵᤜᤠ᤹ ᤔᤧᤗ᤺ᤴᤗᤥ.

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤛᤶᤔᤠᤸᤗᤧ ᤁᤴ ᤆᤥᤃᤢᤖᤥ॥

᥉᥉ “ᤁᤸᤗᤧᤆᤥᤃᤢᤸᤗᤧ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤂᤢᤏᤧ᤹ ᤁᤴ ᤕᤧᤰᤕᤰᤁᤥ ᤔᤧᤍᤠᤏᤧᤴ ᤀᤡᤃᤪ ᤗᤳᤇᤠ ᤋᤥ᤺ᤱᤎᤡᤰᤁᤠᤱ ᤔᤧᤀᤠᤒᤢᤴᤗᤥ.

ᤂᤧᤴ ᤁᤸᤗᤧ ᤁᤢᤒᤣᤛᤠᤱ ᤂᤥ᤺ᤴ ᤑᤧᤳᤋᤢᤀᤠᤱ ᤔᤧᤓᤧᤴᤏᤧᤴᤗᤥ.

ᤁᤴ ᤑᤵᤔᤠᤖᤧ ᤗᤠᤃᤡ ᤆᤴᤇᤡᤱᤔᤠ ᤗᤢᤱᤎᤠᤰᤁᤠᤱ ᤔᤧᤛᤧᤳᤋᤢᤴᤗᤥ॥

᥉᥊ ᤀᤠᤳᤋᤡ ᤗᤠᤶᤒᤠ ᤂᤧᤴ ᤑᤧᤖᤧ ᤜᤠᤒᤠ ᤂᤧᤴ ᤗᤠᤶᤔᤣ ᤐᤥ᤺ᤱᤅᤠᤱ ᤏᤢ᤺ᤱᤒᤣ᤺ᤰᤗᤥ. ᤁᤴ ᤕᤧᤰᤕᤰᤁᤥ ᤂᤢᤏᤧ᤹ ᤔᤧᤗᤠ᤺ᤳᤏᤧᤴᤗᤥ”

ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤀᤢᤘᤠ ᤆᤥᤃᤢᤖᤥ॥

᥉᥋ “ᤀᤠᤱᤃᤠ᤹ ᤀᤠᤗᤠᤃᤡ ᤏᤢ ᤀᤠᤛᤧᤘᤠᤖᤥᤒᤠ

ᤍᤠᤀᤢᤍᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ

ᤏᤠᤅᤢᤱ᤹ ᤜᤧᤰᤁᤩᤠᤱ ᤛᤧ᤺ᤵᤋᤢᤱᤗᤥ᥄”

᥉᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤀᤛ᤻ᤛᤢᤖᤡᤜᤠ᤹ᤖᤧ ᤂᤢᤴᤇᤡ᤹ ᤋᤢᤖᤠᤜᤡᤶᤔᤥ ᤐᤣᤀᤠᤱ ᤗᤠᤅᤧᤴᤇᤡᤱ ᤌᤡᤰ ᤏᤢ ᤕᤧᤵᤐᤥ᤺ᤱᤅᤠᤱ ᤜᤧᤴᤇᤡᤱ ᤅᤠᤛᤡ (᥇.᥎᥋.᥆᥆᥆) ᤔᤏᤠᤜᤠ᤹ ᤜᤍ᤹ ᤛᤩᤧᤖᤢᤛᤡ॥ ᤔᤏᤠᤜᤠ᤹ ᤋᤠᤏᤠᤶ ᤔᤧᤒᤥᤃᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤁᤧᤛᤡᤒᤠ ᤔᤏᤠᤜᤠ᤹ ᤔᤧᤏᤡᤛᤢᤛᤡ॥

᥉᥍ ᤁᤸᤗᤧᤆᤥᤃᤢᤸᤗᤧ ᤀᤛ᤻ᤛᤢᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤛᤏᤜᤣᤖᤡᤒᤧᤸᤗᤧ ᤋᤢᤖᤠᤜᤡᤶᤜᤠ᤹ ᤕᤛ᤻ᤛᤢᤀᤠᤱ ᤏᤢ᤺ᤰᤋᤢ ᤋᤣ᤹ᤖᤢᤛᤡ॥ ᤂᤢᤏᤧ᤹ ᤏᤡᤏᤒᤣ ᤐᤣᤀᤠᤱ ᤂᤧᤵᤔᤥ ᤕᤢᤱᤔᤠ ᤜᤣ᤺ᤰᤋᤧ॥

᥉᥎ ᤌᤡᤰᤕᤠ᤺ᤴ ᤂᤢᤏᤧ᤹ ᤁᤢᤔᤠᤱ ᤏᤡᤛᤪᤥᤁᤡᤸᤗᤧ ᤁᤢᤔᤠᤱᤜᤡᤶᤔᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ ᤕᤠᤃᤧᤸᤗᤧ ᤂᤢᤏᤧ᤹ ᤁᤢᤛ᤻ᤛᤠ ᤀᤍᤪᤶᤔᤗᤣᤁ ᤏᤢ ᤛᤖᤣᤛᤣᤖᤧᤸᤗᤧ ᤋᤠᤓᤣ᤺ᤸᤗᤧ ᤆᤩᤧᤵᤋᤢ ᤛᤩᤧᤖᤢᤛᤡ. ᤂᤧᤒᤩᤠᤱ ᤂᤧᤳᤏᤧᤇᤡᤀᤠᤱ ᤀᤠᤖᤠᤖᤠᤋ ᤗᤠᤈᤣ᤹ᤀᤥ ᤐᤣᤛᤡ॥ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤁᤢᤗᤧᤰᤘᤠ ᤁᤢᤛ᤻ᤛᤠ ᤀᤣᤛᤖᤜᤍᤥᤏᤧᤴ ᤜᤠᤱ ᤐᤥ᤺ᤰᤂᤧᤀᤠᤱ ᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤖᤥ॥

ᤜᤡᤈᤁᤡᤕᤠ ᤜᤠᤱᤅᤡᤴ ᤁᤢᤕᤠᤶᤍᤢᤰ

(᥈ ᤜᤠᤱ ᥈᥆:᥇-᥇᥇. ᥈ ᤛᤠᤵᤔᤢ ᥉᥈:᥈᥊-᥈᥌)

᥉᥎

ᤂᤧᤴ ᤕᤧᤶᤔᤥ ᤜᤡᤈᤁᤡᤕᤠ ᤜᤠᤱᤅᤡᤴ ᤋᤢᤃᤧᤀᤠᤱ ᤂᤠ ᤜᤵᤔᤧᤴ ᤛᤩᤧ॥ ᤜᤧᤰᤁᤣ᤺ᤸᤗᤧ ᤀᤠᤔᤥᤈᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤴ ᤂᤢᤏᤧ᤹ ᤁᤢᤍᤢᤶᤛᤧ ᤐᤣᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤁᤧᤜᤡᤶᤛᤕᤱᤜᤠ᤹ ᤛᤢᤈᤠ ᤐᤡᤖᤧᤛᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤡ᤹᤺. ᤂᤧᤏᤧ᤹ ᤁᤧᤴᤘᤣ᤺ᤳᤏᤧᤴ॥”

᥈ ᤜᤧᤰᤁᤣ᤺ᤸᤗᤧ ᤜᤡᤈᤁᤡᤕᤠ᤺ᤸᤗᤧ ᤁᤢᤏᤠᤖᤠ᤺ᤴ ᤗᤢᤱᤎᤠᤰ ᤗᤧᤵᤔᤠᤱ ᤜᤡᤛᤢ ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢ.

᥉ “ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤍᤃᤡ ᤀᤠᤱᤃᤠ᤹ ᤀᤠᤰᤂᤧᤴ ᤏᤛᤠᤏᤡᤒᤠ ᤐᤥ᤺ᤰᤂᤠᤱᤅᤠᤱ ᤁᤧᤖᤧᤰ ᤀᤠᤏᤡᤱᤘᤠ᤺ᤸᤗᤧ ᤁᤧᤛᤧᤘᤠ ᤕᤠ᤺ᤶᤒᤰ ᤆᤥᤃᤢᤱᤗ ᤗᤠᤱᤄᤣᤃᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤧᤏᤧ᤹ ᤀᤥᤃᤧᤔᤧᤳᤋᤢᤸᤗᤧ ᤌᤣ᤺ᤴ ᤏᤢᤒᤠ ᤆᤥ᤺ᤰ ᤀᤠᤱᤃᤠ᤹ ᤜᤠᤒᤠ ᤂᤧᤴ ᤆᤥᤃᤢᤱᤅᤠᤱ ᤘᤠ᤹ᤀᤠ. ᤂᤧᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥” ᤜᤧᤰᤁᤩᤠᤱ ᤜᤡᤈᤁᤡᤕᤠ᤺ᤴ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧ॥

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤁᤢᤒᤠ᤺ᤴᤈᤠ᤺ᤰᤁᤡᤴ ᤕᤛᤤᤕᤠᤀᤥ ᤁᤧᤖᤧ.

᥋ “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤜᤡᤈᤁᤡᤕᤠ᤺ᤴ ᤔᤧᤳᤋᤧ᤹. ‘ᤂᤧᤏᤧ᤹ ᤁᤧᤛᤢᤎᤧᤒᤠ ᤁᤧᤍᤠᤰᤌᤧᤒᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤐᤣᤗᤡ ᤁᤧᤓᤠᤰᤋᤠᤱᤒᤠᤴ ᤂᤧᤵᤛᤢᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤜᤠᤒᤧᤒᤠ ᤁᤧᤔᤡᤰᤘᤠ᤺ᤴ ᤏᤡᤛᤢᤱ॥ ᤀᤠᤱᤃᤠ᤹ ᤀᤠᤸᤗᤛᤠᤱ ᤌᤡᤒᤥ᤺ᤱᤅᤠᤱ ᤅᤠᤛᤡ ᤋᤱᤒᤣ (᥇᥋) ᤂᤧᤏᤧ᤹ ᤁᤧᤎᤠ᤺ᤰ ᤑᤥᤛᤢᤱ ᤐᤡᤏᤧ॥

᥌ ᤀᤠᤱᤃᤠ᤹ ᤁᤴ ᤐᤠᤱᤈᤢᤶᤔᤡᤴ ᤀᤛ᤻ᤛᤢᤖᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥᤗᤠᤶ ᤋᤠᤱᤛᤧ᤺ᤵᤋᤢᤱᤅᤠᤱ ᤂᤧᤏᤧ᤹ ᤛᤧ᤺ᤵᤏᤧ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤌᤣ᤺ᤰᤋᤢᤱ॥

᥍ “‘ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢᤒᤠᤴ ᤂᤢᤏᤧ᤹ ᤀᤠᤒᤠᤅᤣ ᤁᤧᤳᤋᤢ ᤁᤧᤗ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤣ᤺ᤴᤏᤡᤴ ᤂᤧᤏᤧ᤹ ᤁᤧᤗᤠᤃᤡ ᤁᤴ ᤐᤥ᤺ᤱ-

᥎ ᤀᤠᤜᤠᤈ ᤜᤠᤱᤅᤡᤸᤗᤧ ᤁᤢᤏᤠᤜᤠᤱᤛᤣ᤺ᤰᤁᤥ ᤏᤠᤶᤀᤡ᤺ᤰᤂᤱᤅᤡᤴ ᤕᤥᤕᤥᤰ ᤐᤣᤀᤠᤱ ᤐᤳ. ᤀᤠᤱᤃᤠ᤹ ᤂᤧᤴ ᤌᤡᤒᤥ᤺ᤱ ᤏᤠᤜᤠᤱᤛᤣᤰ ᤌᤠᤖᤡᤰ ᤕᤠᤱᤎᤥ ᤏᤢ᤺ᤰᤋᤢᤱ॥’” ᤁᤸᤗᤧᤆᤥᤃᤢᤸᤗᤧ ᤏᤠᤶᤀᤡ᤺ᤰᤂᤱᤅᤡᤴ ᤕᤥᤕᤥᤰ ᤌᤠᤖᤡᤰ ᤐᤣᤀᤠᤱ ᤐᤳᤇᤧᤛᤠᤱ ᤌᤡᤒᤥ᤺ᤱ ᤏᤠᤜᤠᤱᤛᤣᤰ ᤌᤠᤖᤡᤰ ᤀᤣᤃᤠᤱ ᤏᤢ᤺ᤰᤂᤧ॥

᥏ ᤕᤜᤢᤍᤠ ᤗᤠᤈᤣ᤹ᤒᤠ ᤜᤠᤱ ᤜᤡᤈᤁᤡᤕᤠ᤺ᤴ ᤋᤢᤃᤧᤀᤠᤱ ᤘᤣ᤺ᤳᤋᤧ ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤵᤋᤢᤒᤠ ᤐᤠ᤺ᤴᤜᤠ᤹-

᥇᥆ ᤀᤠᤱᤃᤠ᤹ᤃ ᤀᤰᤂᤣ ᤐᤠ᤺ᤳᤋᤢᤱᤗᤥ.

“ᤌᤣ ᤀᤠᤱᤃᤠ᤹ ᤌᤠᤱᤒᤧᤴ ᤀᤠᤘᤧᤶᤔᤥᤀᤣ

ᤛᤡᤔᤧᤸᤗᤧ ᤗᤠᤶᤎᤣ᤺ᤳ ᤛᤡᤃᤠᤱ ᤗᤠ᤺ᤳᤋᤠᤒᤠᤒᤡ᥅

ᤜᤧᤰᤁᤩᤠᤱ ᤀᤠᤎᤠ᤺ᤰ ᤛ᤹ᤀᤠᤱ ᤀᤠᤸᤗ ᤔᤧᤜᤡᤱᤅᤠᤴᤒᤠᤒᤡ᥅”

᥇᥇ ᤀᤠᤱᤃᤠ᤹ ᤀᤡ᤺ᤳᤋᤢᤱ. “ᤁᤴ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ

ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ ᤔᤧᤏᤡᤀᤠᤴᤗᤥ॥

ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤠᤱᤃᤠ᤹ ᤔᤧᤏᤡᤀᤠᤛᤡᤱᤅᤡᤴᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤁᤧᤕᤢᤱᤒᤠ ᤔᤏᤠᤜᤠ᤹ᤏᤢ ᤘᤠ᤹ᤔᤠ ᤔᤧᤄᤥᤀᤠᤴᤗᤥ॥

᥇᥈ ᤐᤡᤳ ᤔᤧ᤺ᤴᤍᤠ ᤆᤠᤃᤧᤖᤠᤶᤒᤠᤸᤗᤧ ᤁᤢᤛᤠ᤺ᤱᤃᤠᤜᤡᤶ ᤜᤧᤰᤁᤣ

ᤀᤠᤱᤃᤠ᤹ ᤀᤠᤜᤡᤶᤔᤧᤴ ᤔᤧᤕᤛᤢᤀᤠᤱ ᤔᤧᤏᤠᤵᤋᤠᤱ ᤔᤧᤍᤣ᤹ᤖᤠᤱᤗᤥ॥

ᤌᤠᤰ ᤁᤧᤎᤠᤰᤐᤧᤸᤗᤧ ᤛᤡᤱᤅᤥ ᤆᤡᤖᤡᤰᤁᤧᤴ ᤁᤡᤳᤋᤢᤒᤠ ᤜᤧᤰᤁᤣ

ᤀᤠᤱᤃᤠ᤹ ᤀᤠᤜᤡᤱᤔᤏᤧᤴ ᤁᤡᤳᤋᤢᤱᤅᤠᤱ ᤐᤳᤗᤥ॥

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤌᤠᤰᤁᤥᤗᤠᤶ ᤀᤠᤱᤃᤠ᤹ ᤂᤰᤋᤠᤱᤍᤣᤛᤠᤱᤗᤥ.

ᤗᤧᤴᤍᤡᤰ ᤏᤢ ᤛᤧᤴᤍᤡᤰ ᤁᤧᤖᤧᤰ ᤀᤠᤱᤃᤠ᤹ ᤀᤠᤎᤠ᤺ᤰᤁᤡᤴ ᤁᤧᤏᤢᤵᤛᤢᤖᤥ॥

᥇᥉ ᤋᤠᤏᤠᤶ ᤌᤠᤖᤡᤰ ᤏᤠᤛᤡ ᤌ᤺ᤳᤋᤢᤱᤅᤠᤱ ᤜᤠᤱᤄᤢᤱᤅᤠᤱ ᤕᤢᤅᤠᤱᤗᤥ.

ᤁᤖ ᤁᤣᤒᤠᤸᤗᤧ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤀᤠᤱᤃᤠ᤹

ᤀᤠᤗᤢᤱᤛᤡᤜᤠ᤹ ᤁᤧᤖᤧᤰ ᤕᤖᤵ ᤀᤧᤰᤂᤠᤱ ᤐᤡᤖᤠᤱᤗᤥ.

ᤗᤧᤴᤍᤡᤰ ᤏᤢ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠ᤺ᤳᤗᤧᤀᤣ ᤂᤧᤏᤧ᤹ ᤁᤧᤏᤢᤵᤛᤠᤱᤗᤥ॥

᥇᥊ ᤀᤠᤱᤃᤠ᤹ᤃ ᤁᤠᤖᤠ᤺ᤱᤘᤠ ᤀᤡᤃᤪ ᤁ᤺ᤱᤎᤧᤱᤏᤠ ᤐᤢ ᤜᤧᤰᤁᤣ ᤐᤠᤖᤠᤱᤗᤥ.

ᤛᤠᤵᤐᤧᤳᤋᤪᤢ᤺ᤰᤔᤠ-ᤐᤢᤳᤋᤢ᤺ᤰᤁᤣ ᤁᤢᤀᤡᤛᤡ᤺ᤰ ᤔᤣᤖᤡᤱ ᤌᤰᤋᤠᤱᤗᤥ.

ᤀᤠᤱᤃᤠ᤹ ᤌᤠ᤺ᤱ ᤀᤥᤔᤢᤔᤠᤖᤧ ᤀᤠᤔᤡᤰᤜᤠ᤹ ᤕᤠ᤹ᤖᤢᤖᤥ॥

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ ᤋᤢᤰᤂᤣ ᤗᤠᤰᤂᤣ ᤋᤢᤔᤢᤱᤗᤥ.

ᤂᤧᤏᤧ᤹ ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ॥”

᥇᥋ ᤁᤖ ᤀᤠᤸᤗ ᤀᤠᤱᤃᤠ᤹ ᤌᤣ ᤐᤠ᤺ᤵᤔᤠ ᤛᤢᤰᤋᤢᤱᤅᤠᤱᤒᤣ᥅

ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ᤏᤢ ᤐᤠᤖᤧᤖᤥ॥

ᤁᤱᤃ ᤂᤢᤏᤧ᤹ᤀᤣ ᤆᤥᤃᤢᤒᤠᤖᤥ॥

ᤀᤠᤱᤃᤠ᤹ ᤀᤠᤜᤡᤱᤔᤴᤏᤡᤸᤗᤧ ᤏᤡᤱᤛᤠᤶᤔᤥ ᤌᤩᤠᤱᤒᤠᤸᤗᤧ

ᤀᤠᤱᤃᤠ᤹ ᤀᤠᤜᤡᤱᤜᤡᤱ ᤏ᤺ᤶᤏ᤺ᤶᤒᤠ ᤐᤥ᤺ᤱᤅᤠᤀᤠᤱ ᤗᤠᤱᤄᤣ᤺ᤰᤁᤠᤖᤥ॥

᥇᥌ ᤕᤜᤘᤣ ᤍᤠᤱᤒᤠᤀᤣ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤗᤠᤶ ᤔᤏᤠᤜᤠ᤹ ᤔᤧᤜᤡᤱᤗᤥ.

ᤜᤧᤰᤁᤩᤠᤱ ᤀᤠᤕᤠᤶᤛᤠᤶᤔᤡᤸᤗᤧᤀᤠᤱ ᤂᤧ᤹ᤕᤥᤀᤣ ᤜᤡᤱᤔᤴ ᤂᤥᤛᤢᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤢᤛᤠᤱ ᤁᤧᤘᤣ᤺ᤴᤍᤠᤱᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤜᤡᤱᤔᤠ ᤁᤧᤓᤠ᤺ᤰᤋᤠᤱᤗᤥ॥

᥇᥍ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤒᤠ ᤐᤥ᤺ᤱᤗ ᤑᤠ᤹ᤀᤠᤱ

ᤀᤰᤋᤱᤒᤠ ᤋᤢᤰᤂᤣ ᤌᤶᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤖᤥ॥

ᤂᤧᤏᤧ᤹ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤠᤱᤅᤠᤱ

ᤔᤧᤰᤔᤠ ᤛᤡᤔᤠ ᤗᤢᤶᤒᤠ᤺ᤳᤋᤥᤗᤠᤶ ᤁᤧᤛᤧ᤺ᤵᤋᤠᤱᤗᤥ.

ᤀᤠᤱᤃᤠ᤹ ᤁᤧᤖᤧᤰ ᤀᤠᤗᤠᤕᤥᤜᤠ᤹ ᤂᤧᤏᤧ᤹ ᤁᤧᤀᤣᤃᤠᤱ ᤗᤧᤵᤔᤠᤱ ᤁᤧᤕᤢᤰᤂᤢᤖᤥ॥

᥇᥎ ᤂᤧᤔᤠ ᤕᤱᤛᤱᤅᤡᤸᤗᤧ ᤂᤧᤏᤧ᤹ ᤁᤧᤏᤠᤖᤠ ᤑᤥᤔᤠ ᤔᤧᤛᤢᤰᤋᤢᤸᤗᤥ.

ᤛᤡᤔᤧᤸᤗᤧ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤴᤇᤢᤰᤏᤧᤸᤗᤥ॥

ᤀᤡᤐᤢᤱᤅᤥ ᤁᤧᤒᤣ᤺ᤰᤐᤠᤜᤠ᤹ᤖᤧ ᤂᤧᤏᤧ᤹ ᤏᤛᤠ᤺ᤴᤛᤠᤒᤠ

ᤁᤧᤈᤥ᤺ᤰᤐᤠ ᤐᤠ᤺ᤴᤏᤡᤴ ᤏᤡᤱᤛᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤸᤗᤥ॥

᥇᥏ ᤀᤠᤀᤡᤴ ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤒᤠ ᤜᤧᤰᤁᤣ

ᤁᤢᤜᤡᤱᤘᤧᤳ. ᤁᤧᤜᤡᤱᤒᤠᤜᤠ᤹ᤖᤧᤖᤰ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤖᤥ॥

ᤂᤧᤏᤧ᤹ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰ ᤑᤠ᤹ᤀᤠᤱ

ᤐᤠᤏᤢᤍᤡᤱ ᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤔᤧᤈᤧᤰᤋᤢᤛᤡᤖᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤧ᤺ᤵᤐᤠᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ ᤔᤢᤰᤂᤢᤶᤒᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤜᤡᤱᤜᤡᤱ ᤌᤠᤖᤡᤰᤁᤣ ᤀᤠᤏᤡᤃᤧ ᤛᤠᤶᤗᤥᤖᤡᤃᤧᤖᤥ॥

᥈᥇ ᤕᤛᤤᤕᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ. “ᤐ᤺ᤳᤇᤣᤸᤗᤧ ᤁᤢᤈᤠ᤹ᤀᤡᤴ ᤀᤡᤏᤠᤏᤠᤒᤠ ᤆᤥᤃᤧᤶᤔᤧ᤹ᤀᤠᤱ ᤜᤡᤈᤁᤡᤕᤠ᤺ᤸᤗᤧ ᤁᤢᤜᤥ᤹ᤀᤥ ᤜᤢ᤺ᤳᤋᤧᤶᤔᤧ᤹. ᤂᤧᤒᤩᤠᤱ ᤂᤢᤏᤧ᤹ ᤘᤣ᤺ᤳ॥”

᥈᥈ ᤜᤡᤈᤁᤡᤕᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤛᤧ᤺ᤴᤍᤥᤛᤢᤛᤡ. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤣ᤺ᤰᤁᤠ ᤁᤧᤗ᤹ᤒᤠ ᤔᤡᤰᤛᤣ᤺ᤴ ᤌᤣ ᤘᤠ᤹॥”

ᤒᤣᤒᤡᤗᤥᤏᤡᤕᤠ ᤗᤠᤶᤒᤠ ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤔᤧᤓᤧᤴ

(᥈ ᤜᤠᤱ ᥈᥆:᥇᥈-᥇᥏)

᥉᥏

ᤂᤧᤴ ᤕᤧᤶᤔᤥ ᤒᤧᤒᤡᤗᤥᤏᤡᤕᤠᤒᤠ ᤜᤠᤱ ᤒᤗᤍᤠᤏᤧᤸᤗᤧ ᤁᤢᤛ᤻ᤛᤠ ᤔᤖᤥᤍᤁ-ᤒᤗᤍᤠᤏᤖᤧ ᤜᤡᤈᤁᤡᤕᤠ᤺ᤴ ᤛᤰᤀᤡᤱᤄᤱ ᤜᤧᤰᤁᤩᤠᤱ ᤆᤠᤛᤢᤱᤏᤢ ᤜᤠᤱᤗᤠᤀᤡᤱᤒᤠᤜᤠ᤹ ᤐᤠᤱᤄᤢᤍᤣᤛᤢᤛᤡ॥ ᤂᤢᤏᤧ᤹ ᤂᤧᤴ ᤋᤢᤃᤧᤀᤠᤱ ᤕᤠᤶᤔᤥ ᤘᤣ᤺ᤳᤋᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤀᤡᤱᤄᤱ ᤂᤧᤵᤛᤢᤀᤠᤱ ᤘᤕᤧ॥

᥈ ᤜᤡᤈᤁᤡᤕᤠ᤺ᤸᤗᤧ ᤂᤧᤴ ᤜᤠᤱᤗᤠᤀᤡᤱᤒᤠᤜᤠ᤹ ᤗᤢᤱᤔᤧᤴᤍᤡᤱ ᤗᤠᤱᤍᤠ᤺ᤰ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤛᤠᤶᤔᤩᤠᤱ. ᤕᤢᤵᤐᤠ. ᤔᤠᤖᤢᤰᤜᤠ᤹. ᤁᤢᤏᤠᤶᤃᤧᤏᤢ᤹ᤒᤠ ᤏᤡ᤺ᤱᤃᤣ᤹ᤜᤠ᤹. ᤂᤢᤏᤧ᤹ ᤁᤧᤖᤧᤰ ᤁᤢᤓᤧᤈᤠ ᤁᤢᤓᤧᤕᤢᤶ ᤕᤢᤱᤔᤠ ᤜᤡᤶᤔᤡᤴ ᤏᤢ ᤁᤢᤛᤠᤔᤠ ᤁᤢᤒᤢᤔᤠ ᤕᤢᤱᤔᤠᤍᤧᤴᤏᤥ ᤁᤧᤕᤢᤱᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤀᤥ᤺ᤴᤎᤠᤰᤋᤢᤛᤡ॥ ᤂᤢᤏᤧ᤹ ᤁᤢᤜᤡᤶ ᤏᤢ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤀᤥᤛᤣ᤺ᤴᤔᤧᤎᤠᤰᤋᤢᤴᤇᤡᤴᤒᤠ ᤆᤡᤃᤰᤘᤠ ᤌᤣᤀᤠᤱ ᤔᤧᤕᤠ᤺ᤰᤋᤧᤴ॥

᥉ ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤴ ᤜᤡᤈᤁᤡᤕᤠ ᤜᤠᤱᤅᤧ᤹ᤀᤥ ᤐᤣᤀᤠᤱ ᤔᤧᤳᤋᤢ. “ᤂᤧᤴ ᤔᤏᤠᤜᤠ᤹ᤖᤧ ᤌᤧᤔᤠ ᤔᤧᤒᤠ᤺ᤳᤋᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤳᤋᤡᤗᤠᤶ ᤔᤧᤍᤩᤧᤀᤠᤱ ᤔᤧᤘᤕᤧ᥅”

ᤜᤡᤈᤁᤡᤕᤠ᤺ᤸᤗᤧ ᤐᤠ᤺ᤳᤋᤢ. “ᤂᤢᤴᤇᤡ᤹ᤃ ᤔᤠ᤺ᤱᤄᤠᤒᤠ ᤗᤠᤈᤣ᤹ ᤒᤣᤒᤡᤗᤥᤏᤗᤠᤶ ᤀᤠᤱᤃᤠ᤹ᤀᤥ ᤔᤧᤍᤩᤧᤀᤠᤱ ᤔᤧᤘᤕᤧ॥”

᥊ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤧᤸᤗᤧ ᤛᤧ᤺ᤴᤍᤥᤛᤢ. “ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤜᤠᤱᤜᤡᤶᤔᤥ ᤌᤣᤎᤣᤜᤠ᤹ ᤔᤧᤏᤡᤛᤢ᥅”

ᤜᤡᤈᤁᤡᤕᤠ᤺ᤸᤗᤧ ᤔᤧᤳᤋᤢ. “ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤜᤡᤶᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤔᤧᤏᤡᤛᤢ॥ ᤂᤧᤱᤜᤠ᤹ ᤀᤥᤛᤣ᤺ᤴᤔᤧᤴᤎᤠᤰᤛᤣᤒᤠ ᤆᤡᤃᤰᤘᤠ ᤀᤠᤱᤃᤠ᤹ ᤀᤠᤎᤠ᤺ᤱᤅᤥ ᤌᤣᤀᤠᤱ ᤜᤥ᤺ᤵ॥”

᥋ ᤂᤧᤒᤩᤠᤱ ᤕᤛᤤᤕᤠ᤺ᤸᤗᤧ ᤜᤡᤈᤁᤡᤕᤠ᤺ᤴ ᤔᤧᤳᤋᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤧ᤹-

᥌ ᤂᤧᤴ ᤕᤧᤶᤔᤡᤴ ᤛᤧᤰᤂᤠᤛᤠᤱ ᤁᤧᤍᤠᤒᤠ ᤘᤠ᤹. ᤂᤧᤏᤧ᤹ ᤁᤧᤜᤠᤱᤜᤡᤶᤔᤥ ᤁᤧᤎᤠ᤺ᤰᤌᤧᤒᤠᤜᤠ᤹ᤖᤧ ᤀᤠᤀᤡᤴ ᤌᤠᤖᤡᤰ ᤔᤧᤓᤢᤰᤂᤢ ᤔᤧᤕᤢᤰᤂᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤒᤣᤒᤡᤗᤥᤏ ᤗᤠᤈᤣ᤹ᤀᤥ ᤔᤧᤍᤧ᤹ᤖᤢ. ᤌᤣᤎᤡᤰᤁᤠᤱ ᤔᤧᤕᤠ᤺ᤰᤏᤧᤴ. ᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥍ ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤓᤠ ᤁᤧᤔᤢ᤹ᤀᤡᤍᤠᤱᤛᤠ. ᤂᤧᤏᤧ᤹ ᤁᤧᤔᤠᤰᤂᤡ᤹ ᤏᤢ ᤁᤧᤏᤧᤰᤛᤠᤗᤠᤶ ᤛᤠᤘᤠᤃᤧᤘᤠ᤺ᤴᤇᤡᤱᤒᤠᤜᤠ᤹ ᤂᤧᤴ ᤋᤧᤴᤏᤥ ᤔᤧᤍᤣ᤹ᤖᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤒᤣᤒᤡᤗᤥᤏᤒᤠ ᤜᤠᤱᤜᤡᤶᤔᤥ ᤛᤡᤱᤃᤠᤖᤢ ᤔᤧᤈᤥᤃᤢᤛᤡ᤹॥”

᥎ ᤜᤡᤈᤁᤡᤕᤠ᤺ᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ ᤏᤢᤒᤠᤀᤣ ᤆᤥ᤺ᤰ॥” ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤏᤡᤱᤘᤠ᤹ᤀᤥ ᤀᤡ᤺ᤳᤋᤢ. “ᤀᤠᤱᤃᤠ᤹ ᤀᤠᤜᤡᤱᤜᤡᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤏᤢ᤹ᤔᤠ ᤋᤠᤔᤠ ᤏᤢ ᤁᤶᤒᤪᤠᤱᤅᤥ ᤁᤳᤋᤠᤖᤥ॥”

ᤜᤠᤱᤜᤠᤱ ᤗ᤹ᤔᤠ ᤐᤠ᤺ᤴᤈᤠ᤺ᤰ

᥊᥆

ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤜᤠᤱᤜᤠᤱ ᤔᤧᤳᤋᤠᤶᤛᤡᤶᤔᤧ᤹ᤀᤥ᥄

ᤂᤧᤱᤜᤠ᤹ ᤜᤠᤱᤜᤠᤱ ᤔᤧᤳᤋᤠᤶᤛᤡᤶᤔᤧ᤹ᤀᤥ᥄

᥈ ᤏ᤺ᤶᤏ᤺ᤶᤔᤠᤱ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹ᤀᤥ.

ᤂᤧ᤹ᤕᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤣ᤺ᤴ ᤐᤣᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤗᤠᤃᤡ ᤏᤡᤗᤧᤱᤒᤠ ᤂᤢᤶᤍᤡᤱ ᤔᤧᤄᤥᤛᤢᤀᤠᤱ ᤘᤠ᤹ᤖᤥ॥

᥉ “ᤗᤳᤇᤠ ᤀᤡᤰᤗᤠᤎᤡᤰ ᤂᤧᤶᤍᤧᤳᤗᤥ-

‘ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤗᤠᤶᤎᤡᤰ ᤕᤠᤖᤡᤵ ᤆᤥᤃᤧ᤹ᤀᤥ॥

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤠᤖᤠᤶᤎᤡᤰ ᤋᤥ᤹ᤍᤥ᤺ᤴ ᤆᤥᤃᤧ᤹ᤀᤥ॥

᥊ ᤁᤧᤖᤧᤰ ᤐᤠᤰᤗᤢᤶᤗᤢᤶᤒᤠ ᤏᤧᤏᤧᤒᤠᤍᤧᤴᤜᤠ᤹ ᤆᤠᤱᤈᤠᤱᤒᤠ ᤔᤧᤈᤥᤃᤢᤖᤥ.

ᤁᤠᤰ ᤏᤠᤱᤈᤱᤗᤢᤱ ᤏᤢ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤋᤠᤱᤒᤠ ᤔᤧᤈᤥᤃᤢᤖᤥ॥

ᤔᤧᤴᤍᤱᤔᤏᤠᤒᤠ ᤁᤡᤰᤁᤫᤧ᤺ᤱ ᤁᤡᤁᤫᤧ᤺ᤱᤒᤠ ᤗᤠᤈᤣ᤹ᤜᤠ᤹ ᤋᤥ᤹ᤍᤥ᤺ᤶᤒᤠ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤐᤠᤰᤗᤢᤶᤗᤢᤶᤒᤠ ᤗᤠᤈᤣ᤹ᤜᤠ᤹ ᤗᤧᤵᤐᤧᤵᤐᤠ ᤔᤧᤈᤥᤃᤢᤖᤥ॥

᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤢᤖᤥ.

ᤂᤧᤒᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤧᤴ ᤌᤡᤰᤗᤧᤱᤗᤧ ᤛᤥᤖᤡᤰ ᤔᤧᤏᤡᤛᤢᤖᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤐᤠ᤺ᤴᤏᤡᤴ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥’”

᥌ ᤗᤳᤇᤠ ᤀᤡᤰᤗᤠᤎᤡᤰᤗᤧ ᤐᤠ᤺ᤳᤋᤢ. “ᤀ᤺ᤰᤋᤧ᤹ᤀᤥ”

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤗᤥ.

“ᤀᤠᤱᤃᤠ᤹ ᤌᤣ ᤐᤠ᤺ᤳᤋᤢᤱᤅᤠᤱ ᤀ᤺ᤰᤁᤠᤒᤠᤒᤣ᥅”

“ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤕᤠ᤺ᤴᤛᤢᤱᤜᤠ᤹ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤧᤶᤛᤡᤱᤔᤧᤴ

ᤛᤢᤱᤕᤠ᤺ᤴᤗᤧ ᤁᤢᤓᤢᤱ ᤁᤢᤛᤡᤰᤋᤠᤱᤒᤠ ᤆᤥ᤺ᤰᤗᤥ॥

᥍ ᤕᤠ᤺ᤴᤏᤡᤴ ᤀᤡᤗᤧᤶ. ᤑᤢᤱᤅᤡᤴ ᤔᤢᤳᤌᤠᤒᤣ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤢ᤺ᤳᤋᤢᤖᤥ.

ᤛᤧᤰᤂᤠᤛᤠᤱ ᤔᤏᤠᤜᤠ᤹ᤃ ᤕᤠ᤺ᤴ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

᥎ ᤕᤠ᤺ᤴᤏᤡᤴ ᤀᤡᤖᤧᤶ. ᤑᤢᤱᤜᤠ᤹ ᤔᤢᤳᤌᤠᤖᤥ.

ᤁᤖ ᤀᤠᤏᤡ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ

ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤔᤧᤔᤠᤏᤧᤸᤗᤥ॥

᥏ “ᤛᤡᤕᤥᤏᤒᤠ ᤔᤏᤠᤜᤠ᤹ᤀᤥ ᤛᤢᤏᤠᤀᤡᤱ ᤁᤧᤛᤧᤒᤠᤛᤣ.

ᤂᤧᤏᤡ᤹ ᤁᤣ᤺ᤶᤒᤠ ᤏᤠᤱᤈᤱᤗᤢᤱᤅᤥ ᤐᤣᤃᤧᤶᤔᤧ᤹ᤀᤥ॥

ᤕᤖᤢᤛᤗᤧᤔ ᤕᤧᤰᤕᤰᤐᤠ ᤔᤏᤠᤜᤠ᤹ ᤛᤢᤏᤠᤀᤡᤱ ᤀᤡᤱᤓᤴ ᤁᤧᤜᤠᤒᤠᤛᤣ.

ᤛᤠ᤹ᤖᤡᤰ ᤀ᤺ᤰᤋᤧᤶᤔᤧ᤹ᤀᤥ. ᤀ᤺ᤰᤋᤧᤶᤔᤧ᤹ᤀᤥ. ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

ᤕᤜᤢᤍᤠ ᤐᤠᤱᤈᤢᤶᤔᤥᤒᤠ ᤔᤏᤠᤜᤠ᤹ ᤔᤧᤳᤋᤧᤶᤛᤡᤶᤔᤧ᤹ᤀᤥ.

‘ᤀᤥᤔᤧᤳᤋᤧᤶᤔᤧ᤹. ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤠᤒᤠ ᤁ᤹ᤕᤥ ᤘᤠ᤹ᤖᤥ᥄’

᥇᥆ “ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤠᤴ ᤐᤕᤶ ᤕᤶᤒᤠ ᤔᤢᤰᤛᤠᤶᤏᤢ ᤕᤢᤰ ᤆᤥ᤺ᤰᤛᤧ ᤕᤢᤖ ᤐᤳᤗᤥ.

ᤀᤥᤔᤧᤳᤋᤧᤶᤔᤧ᤹. ᤂᤢᤏᤧ᤹ ᤁᤢᤎᤢᤶᤄᤥ᤺ᤴ ᤂᤢᤏᤧ᤹ ᤁᤢᤜᤢᤰᤁᤥᤀᤣ ᤘᤠ᤹ᤖᤥ.

ᤂᤧᤒᤩᤠᤱ ᤂᤢᤏᤧ᤹ ᤂᤥᤔᤠ ᤁᤧᤒᤥ᤺ᤱᤒᤠᤴ ᤂᤢᤏᤧ᤹ᤏᤢ ᤘᤠ᤹ᤖᤥ॥

᥇᥇ ᤂᤢᤏᤧ᤹ ᤁᤢᤔᤧᤸᤗᤢᤰ ᤗᤢᤵᤜᤠ᤹ ᤐᤡᤳ ᤔᤧ᤺ᤴᤍᤠ

ᤀᤥᤃᤧᤔᤧᤵᤐᤧᤸᤗᤧ ᤁᤢᤀᤡᤛᤡ᤺ᤰ ᤆᤠᤖᤠᤶᤛᤢᤛᤡᤖᤥ॥

ᤂᤢᤏᤧ᤹ ᤁᤢᤎᤢ᤺ᤶᤒᤠᤜᤠ᤹ ᤀᤠᤒᤠᤅᤣ ᤁᤢᤓᤰᤋᤠᤱᤅᤥ ᤁᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤏᤧ᤹ ᤁᤢᤏᤡᤱᤘᤠ᤹ ᤛᤡᤃᤠᤱ ᤐᤰᤂᤢᤛᤡᤖᤥ॥

ᤆᤢᤈᤢᤰᤛᤠ ᤁᤢᤛ᤻ᤛᤠ ᤁᤧᤘᤠ᤹ᤒᤠᤜᤠ᤹ᤃ ᤂᤢᤏᤧ᤹ ᤕᤠ᤺ᤰᤕᤠ᤺ᤰᤁᤠᤱ ᤗᤠᤶᤗᤥᤛᤢᤛᤡᤖᤥ॥”

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ

᥇᥈ ᤜᤠ᤺ᤳᤗᤧ ᤆᤫᤠ᤺ᤳᤋᤡᤴ ᤁᤢᤒᤧ᤺ᤱᤃᤥᤀᤥ ᤛᤡ᤺ᤰᤋᤢᤀᤠᤱ ᤘᤠ᤹ᤒᤣ

ᤀᤡᤃᤪ ᤁᤢᤒᤡᤳᤋᤠ᤺ᤸᤗᤧ ᤋᤠᤱᤛᤠᤱᤒᤧᤴ ᤛᤡ᤺ᤰᤋᤢᤀᤠᤱ ᤘᤠ᤹ᤒᤣ᥅

ᤜᤠ᤺ᤳᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤂᤠᤶᤔᤡᤴ ᤐᤰᤁᤠᤀᤥ ᤛᤡ᤺ᤰᤋᤢᤀᤠᤱ ᤘᤠ᤹ᤒᤣ᥅

ᤀᤡᤃᤪ ᤜᤠ᤺ᤳᤗᤧ ᤏᤠᤱᤈᤱᤗᤢᤱᤜᤠ᤹ ᤏᤢ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ ᤋᤧᤶᤍᤢᤖᤡᤀᤥ ᤌᤠᤱᤛᤢᤀᤠᤱ ᤘᤠ᤹ᤒᤣ᥅

᥇᥉ ᤜᤠ᤺ᤳᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤺ᤴ ᤏᤡᤛᤢᤀᤠᤱ ᤘᤠ᤹ᤒᤣ.

ᤀᤡᤃᤪ ᤜᤠ᤺ᤳ ᤂᤢᤏᤧ᤹ ᤁᤢᤛᤢᤈᤠᤍᤠᤱᤒᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤜᤢ᤹ᤖᤢᤀᤠᤱ ᤘᤠ᤹ᤒᤣ᥅

᥇᥊ ᤏᤧᤜᤡ ᤏᤡᤱᤘᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤜᤠ᤺ᤳ ᤛᤢᤈᤠ ᤏᤠ᤺ᤰᤋᤢᤀᤠᤱ ᤘᤠ᤹ᤒᤣ

ᤜᤧᤰᤁᤩᤠᤱ ᤜᤠ᤺ᤳᤗᤧ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤗᤠᤶ ᤜᤢ᤹ᤖᤢᤒᤣ᥅

ᤜᤠ᤺ᤳᤗᤧ ᤂᤢᤏᤧ᤹ ᤏᤧᤜᤡ ᤏᤡᤱᤘᤠ᤹ ᤜᤢ᤹ᤖᤢᤒᤣ.

ᤀᤡᤃᤪ ᤂᤠᤛᤡᤱᤏᤡ᤺ᤵᤔᤠ ᤗᤠᤶ ᤜᤢ᤹ᤖᤢᤒᤣ᥅

᥇᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤃ

ᤆᤫᤠ᤺ᤳ ᤋᤧᤵᤐᤰᤘᤠ ᤜᤧᤰᤁᤣ ᤔᤧᤗ᤹ᤖᤥ॥

ᤂᤧᤱᤜᤠ᤹ᤃ ᤌᤠᤱᤍᤢᤖᤡᤀᤥ ᤁᤧᤄᤡᤵᤐᤠ ᤂᤠᤶᤜᤡ᤺ᤰ ᤁᤢᤛᤡᤱ ᤔᤧᤗ᤹ᤖᤥ.

ᤂᤢᤏᤧ᤹ᤃ ᤘᤠᤃᤵᤂᤣ᤺ᤱᤜᤠ᤹ ᤁᤢᤶᤈᤡᤰ ᤂᤠᤶᤒᤢᤳᤋᤪᤠ ᤜᤧᤰᤁᤣ ᤌᤠᤱᤄᤢᤖᤥ॥

᥇᥌ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤗᤧᤒᤏᤠᤏᤒᤠ ᤛᤡᤱᤜᤠ᤹ᤖᤧ ᤔᤧᤕᤥᤖᤢᤴᤗᤥ.

ᤂᤧᤵᤔᤥ ᤁᤧᤕᤠᤰᤐᤠ ᤌᤰᤛᤠᤜᤠ᤹ᤖᤧᤀᤠᤱ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤔᤧᤕᤥᤖᤢᤴᤗᤥ॥

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤢᤏᤧ᤹ ᤁᤢᤍᤃᤡ ᤌᤣᤛᤡᤀᤠᤱ ᤔᤧ᤺ᤸᤗᤥ॥

ᤂᤢᤏᤧ᤹ᤃ ᤂᤧᤱᤜᤠ᤹ ᤌᤣᤏᤠᤎᤣᤒᤠ ᤏᤢ ᤜᤏᤧᤒᤠ ᤗᤣ᤺ᤳᤋᤢᤛᤡᤖᤥ॥

᥇᥎ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤡ᤹ ᤜᤠ᤺ᤳᤏᤢ ᤁᤧᤍᤱᤄᤢᤶᤒᤣ᥅

ᤀᤡᤃᤪ ᤀᤠᤰᤋᤱᤒᤠ ᤆᤀᤡᤳᤋᤡᤴᤏᤢ ᤁᤧᤍᤱᤄᤢᤶᤒᤣ᥅

᥇᥏ ᤏᤠᤘᤠᤀᤡᤳᤗᤠ᤺ᤱᤃ ᤛᤡᤱᤃᤧᤃᤠᤶᤒᤧᤸᤗᤧ ᤛᤥ᤺ᤴᤍᤢᤀᤠᤱ ᤆᤥᤃᤢᤖᤥ.

ᤛᤠᤶᤔᤩᤠᤱ ᤁᤧᤎᤰᤐᤠᤸᤗᤧ ᤂᤧᤴᤏᤡᤴ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤗᤠᤃᤡ ᤕᤢᤵᤐᤠ ᤛᤡᤰᤁᤪᤡᤜᤠ᤹ ᤆᤥᤃᤢᤖᤥ॥

᥈᥆ ᤀᤰᤋᤱᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤔᤧᤴᤇᤢᤰᤔᤏᤠᤒᤠ ᤛᤠ᤹ᤖᤡᤰ

ᤕᤠᤱᤃᤧᤛᤠ᤹ᤒᤧᤸᤗᤧ ᤆᤠᤜᤡ᤺ᤴ ᤔᤧᤴᤕ᤺ᤵᤔᤏᤠᤒᤠ ᤛᤡᤱᤅᤡᤴ ᤛᤣᤃᤢᤖᤥ॥

ᤂᤢᤏᤧ᤹ ᤁᤢᤗᤠᤃᤡ ᤂᤥ᤺ᤴᤍᤢ ᤗᤰᤋᤢᤒᤠ ᤏᤠᤘᤠᤀᤡᤳᤗᤠ᤺ᤴ ᤔᤧᤶᤔᤢᤴᤏᤣ

ᤕᤢᤱᤔᤠᤖᤧ ᤗᤠᤃᤡ ᤁᤢᤓᤠ ᤁᤢᤜᤢᤰᤆᤥ ᤁᤧᤏᤢ᤹ᤒᤠ ᤗᤳᤇᤠ ᤛᤡᤱᤃᤧᤃᤠᤶᤒᤠ ᤛᤣᤃᤢᤖᤥ॥

᥈᥇ ᤌᤣ ᤂᤧᤏᤡ᤹ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡᤒᤡ᥅

ᤌᤣ ᤂᤧᤏᤡ᤹ ᤔᤧᤱᤄᤧᤶᤔᤣ ᤁᤧᤘᤕᤡᤒᤡ᥅

ᤌᤣ ᤁᤴ ᤐᤠ᤺ᤴᤏᤡᤴ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥᤀᤣ ᤂᤧᤏᤡ᤹ ᤔᤧᤶᤔᤧᤳᤋᤣ ᤁᤧᤶᤃᤳᤋᤡᤒᤡ᥅

ᤌᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤀᤠᤱᤎᤥᤀᤣ

ᤂᤧᤏᤡ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡᤒᤡ᥅

᥈᥈ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤄᤡᤖᤡᤏᤢ᤺ᤸᤗᤧ

ᤌᤠ᤺ᤱᤎᤠᤰ ᤜᤠᤱᤕᤢᤰ ᤆᤥ᤺ᤰᤁᤠᤱ ᤕᤢᤱᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤃ ᤑᤣ᤹ᤒᤠ᤺ᤳ ᤜᤧᤰᤁᤣ ᤔᤧᤗ᤹ᤖᤥ॥

ᤂᤢᤏᤧ᤹ ᤋᤠᤱᤛᤠᤱᤒᤧᤴ ᤐ᤺ᤳᤌᤠᤱ ᤁᤢᤀᤡᤛᤡ᤺ᤰ ᤂᤡᤱᤄᤢᤖᤥ.

ᤂᤧᤒᤩᤠᤱ ᤂᤧ᤹ᤕᤥ ᤕᤠᤱᤎᤥ᤺ᤰᤔᤠᤖᤧ ᤗᤠᤃᤡ ᤂᤧᤴ ᤛᤠ᤺ᤱᤃᤠ ᤜᤧᤰᤁᤣ ᤑᤥᤛᤢᤖᤥ॥

᥈᥉ ᤂᤢᤏᤧ᤹ ᤜᤠᤱᤛᤠᤜᤠ᤹ ᤌᤣᤏᤠᤎᤣᤒᤠ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ

ᤕᤢᤰᤛᤠᤒᤠᤜᤠ᤹ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢᤛᤡᤖᤥ॥

᥈᥊ ᤕᤠ᤹ᤖᤡ᤺ᤶᤒᤠ ᤜᤧᤰᤁᤣ ᤂᤧᤱᤜᤠ᤹ ᤂᤠᤶᤒᤠᤱᤅᤥ ᤔᤧᤎᤠᤏᤢᤔᤧ᤺ᤴᤏᤣ. ᤔᤧᤈᤢᤰᤏᤢᤔᤧ᤺ᤴᤏᤣ.

ᤂᤠᤶᤒᤠᤱᤅᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤵ ᤗᤣ᤺ᤳᤇᤡᤱᤅᤡᤸᤗᤧᤛᤠ.

ᤂᤢᤏᤧ᤹ ᤂᤧᤱᤜᤠ᤹ ᤔᤢ᤺ᤳᤋᤢᤍᤣᤛᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤔᤧᤗᤧᤶᤗᤥ.

ᤂᤧᤒᤩᤠᤱ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤂᤧᤱᤜᤠ᤹ ᤕᤠ᤹ᤛᤡᤵ ᤜᤧᤰᤁᤣ ᤑᤧᤛᤢ ᤋᤣ᤹ᤖᤢᤛᤡᤖᤥ॥

᥈᥋ “ᤂᤧᤏᤡ᤹ ᤀᤠᤱᤃᤠ᤹ ᤜᤠ᤺ᤳᤏᤢ ᤕᤠᤵᤔᤡ ᤁᤧᤍᤱᤄᤡᤒᤣ᥅

ᤀᤡᤃᤪ ᤀᤠᤱᤃᤠ᤹ ᤜᤧᤰᤋᤱᤒᤠ ᤜᤠ᤺ᤳ ᤘᤠ᤹ᤒᤣ᥅”

ᤐᤕᤶ ᤕᤶᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

᥈᥌ ᤂᤧᤏᤡ᤹ ᤔᤡᤰᤁᤡᤴ ᤌᤠ᤺ᤱ ᤑᤥ᤺ᤰᤂᤠᤶᤔᤧ᤹ᤀᤠᤱ

ᤋᤠᤱᤛᤠᤱᤒᤧᤴ ᤀᤥᤔᤧᤳᤋᤧᤶᤔᤧ᤹ᤀᤥ.

ᤁᤱᤜᤠ᤹ ᤁᤧᤖᤧᤰ ᤜᤠ᤺ᤳᤗᤧ ᤆᤥᤃᤢᤒᤠᤒᤣ᥅

ᤌᤣ ᤂᤢᤏᤧ᤹ᤀᤣ ᤔᤧ᤺ᤶᤒᤡ. ᤂᤢᤏᤧ᤹ ᤂᤣ᤺ᤶᤛᤡᤰᤐᤠᤸᤗᤧ

ᤁᤢᤒᤴᤈᤩᤠᤱᤔᤠᤜᤠ᤹ ᤌᤡᤰ ᤌᤡᤰ ᤆᤥᤃᤢ ᤋᤠᤖᤢᤛᤡᤖᤥ

ᤜᤧᤰᤁᤩᤠᤱ ᤁᤧᤖᤧᤰ ᤌᤡᤰ ᤌᤡᤰ ᤗ᤹ᤖᤡᤰ

ᤔᤡᤱ ᤗᤥ᤺ᤰᤋᤢᤛᤡᤀᤠᤱ ᤀᤢ᤺ᤳᤋᤢᤛᤡᤖᤥ॥

ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶ ᤏᤢ ᤔᤢᤰᤛᤠᤶᤛᤠᤒᤠ

ᤁᤢᤔᤢᤰᤁᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤀᤥ ᤗᤳᤇᤠᤀᤠᤱ ᤔᤧᤶᤔᤠᤏᤧᤸᤗᤥ॥

᥈᥍ ᤕᤠᤁᤢᤒᤣ. ᤂᤧᤏᤧ᤹ ᤌᤣᤀᤠᤱ ᤀᤰᤂᤣ ᤁᤧᤒᤠ᤺ᤳᤋᤢᤒᤠᤒᤣ᥅

ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤌᤣᤀᤠᤱ ᤏᤡᤱᤘᤠ᤹ᤋᤢᤰᤔᤠ ᤐᤠ᤺ᤴ ᤁᤧᤒᤠ᤺ᤵᤐᤠᤒᤣ᥅

“ᤀᤠᤱᤃᤠ᤹ ᤀᤠᤗᤠᤶᤔᤡᤴ ᤕᤜᤘᤣ ᤍᤠᤱᤒᤠᤗᤠᤶ ᤔᤕᤧᤀᤠᤱ ᤘᤠ᤹ᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤏᤡᤏᤡ ᤔᤧᤗᤠᤵᤐᤠᤴᤗᤥ॥”

᥈᥎ ᤌᤣ ᤂᤧᤏᤧ᤹ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤠ᤹ᤒᤡ᥅

ᤌᤣ ᤂᤧᤏᤧ᤹ ᤔᤧᤱᤄᤧᤶᤔᤣ ᤁᤧᤘᤠ᤹ᤒᤡ᥅

ᤕᤜᤘᤣ ᤍᤠᤱᤒᤧᤱᤃ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠᤖᤥ॥

ᤂᤢᤏᤧ᤹ ᤔᤧᤏᤠᤏᤧᤴᤏᤠᤱ ᤁᤢᤛᤰᤔᤠᤀᤠᤱ ᤔᤧᤒᤢ᤹ᤏᤧᤸᤗᤥ.

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤁᤢᤛᤡᤰᤁᤢᤶ ᤏᤡᤱᤘᤠ᤺ᤴ

ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤸᤗᤥ॥

᥈᥏ ᤁᤧᤏᤠᤒᤠᤜᤠ᤹ ᤂᤢᤏᤧ᤹ ᤌᤢᤶ ᤐᤡᤖᤢᤛᤡᤖᤥ.

ᤜᤧᤰᤁᤩᤠᤱ ᤕᤥ᤺ᤴᤈᤥ᤹ᤈᤥ᤹ᤒᤠᤜᤠ᤹ ᤔᤢᤰᤛᤠᤶ ᤐᤡᤖᤢᤛᤡᤖᤥ॥

᥉᥆ ᤌᤠᤱᤒᤧᤴ ᤔᤏᤠ᤺ᤴᤏᤠᤱ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤐᤏᤠᤏᤠᤛᤡᤖᤥ. ᤂᤧᤒᤩᤠᤱ ᤏᤠᤗᤡᤃᤧᤴ ᤁᤢᤎᤠᤱᤛᤠᤜᤠ᤹ᤀᤠᤱ

ᤂᤢᤴᤇᤡ᤹ ᤛᤰᤔᤠ ᤐᤢ᤹ᤀᤠᤱ ᤔᤧᤈᤥ᤺ᤸᤗᤥ॥

᥉᥇ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶ ᤀᤥᤃᤧᤵᤐᤠᤜᤠ᤹ ᤕᤠᤶᤔᤥ ᤁᤧᤎᤢᤶᤒᤠ ᤔᤧᤒᤥ᤺ᤱᤗᤥ.

ᤂᤧᤱᤜᤠ᤹ ᤁᤰᤁᤑᤡ᤺ᤰᤔᤠ ᤜᤧᤰᤁᤣ ᤌᤠ᤺ᤱᤎᤠ᤺ᤱ ᤔᤧᤒᤧᤖᤥ॥

ᤜᤧᤰᤁᤩᤠᤱ ᤔᤧᤗᤥ᤺ᤰᤛᤠᤱ ᤔᤧᤴᤏᤠᤏᤧᤸᤗᤥ.

ᤂᤧᤱᤜᤠ᤹ ᤗᤠᤱᤔᤧᤄᤣ᤺ᤰ ᤜᤧᤰᤁᤣᤛᤠᤱ ᤂᤢᤴᤇᤡ᤹ ᤌᤏᤠ ᤔᤧᤗᤧᤱᤏᤧᤸᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤏᤡᤱᤘᤠ᤹ ᤏᤡ᤺ᤴᤎᤥ ᤐᤡᤖᤢᤛᤡ

᥊᥇

“ᤘᤜ᤺ᤱ ᤏᤠᤜᤠᤱᤒᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤔᤏᤠᤛᤣ.

ᤀᤠᤱᤃᤠ᤹ ᤀᤠᤒᤣᤛᤠᤱ ᤛᤫᤠ᤺ᤳ ᤕᤢᤅᤧᤶᤔᤧ᤹ᤀᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤁᤢᤛᤱ ᤗ᤹ᤖᤡᤰ ᤁᤧᤎᤢᤶᤒᤠ ᤔᤧᤒᤥ᤺ᤱᤗᤖᤥ᥄

ᤂᤧᤱᤜᤠ᤹ ᤏᤡ᤺ᤳᤋᤠᤱ ᤔᤧᤍᤠᤀᤠᤱ ᤔᤧᤒᤠ᤺ᤳᤗᤖᤥ.

ᤀᤠᤏᤡ᤹ ᤛᤥᤖᤡᤰ ᤂᤠᤛᤧᤴᤍᤧᤴᤏᤥ ᤆᤢᤵᤛᤡᤖᤥ॥

᥈ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤏᤡᤔᤥ

ᤁᤢᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤜᤠ᤺ᤳ ᤀᤢ᤺ᤳᤋᤢᤀᤠᤱ ᤘᤠ᤹ᤒᤣ᥅

ᤋ᤹ᤀᤡ ᤏᤠᤱᤃᤧᤴ ᤐᤡᤛᤠᤱᤏᤢ ᤜᤠᤱᤅᤡᤴ

ᤜᤠ᤺ᤳᤗᤧ ᤁᤢᤛᤡᤰᤛᤔᤧᤖ ᤕᤠ᤺ᤴᤍᤢᤀᤠᤱ ᤘᤠ᤹ᤒᤣ᥅

ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤁᤢᤕᤢᤰᤁᤥ ᤔᤧᤍᤠᤖ ᤕᤠ᤺ᤴᤍᤢᤛᤡᤖᤥ.

ᤜᤧᤰᤁᤩᤠᤱ ᤜᤠᤱᤜᤠ᤹ ᤂᤧᤸᤗᤧ ᤁᤢᤒᤣᤛᤠᤱ ᤁᤢᤕᤢᤰᤁᤥ ᤋᤠᤖᤢᤛᤡᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤁᤢᤍᤠᤓᤣ᤺ᤸᤗᤧ ᤂᤠᤶᤐᤢ ᤌᤩ᤺ᤱ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤗᤡ᤺ᤸᤗᤧ ᤛᤢᤖᤡ᤺ᤳᤋᤡᤸᤗᤧ ᤑᤧᤛᤢᤒᤠ ᤕᤠ᤹ᤛᤡᤵ ᤜᤧᤰᤁᤣ ᤆᤥᤃᤢᤛᤡᤖᤥ॥

᥉ ᤂᤢᤏᤧ᤹ ᤂᤧᤱᤜᤠ᤹ ᤏᤠ᤺ᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤶᤒᤠ ᤗᤠᤶᤜᤠ᤹ᤀᤥ ᤗᤠᤱᤄᤣ᤺ᤰᤛᤠᤱ

ᤂᤢᤏᤧ᤹ ᤌᤣᤀᤠᤱ ᤔᤧᤸᤗ᤹ᤀᤣ ᤋᤃᤡ ᤐᤣ᤺ᤰᤗᤥ॥

᥊ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤌᤠ᤺ᤰᤌᤠ᤺ᤰ ᤌᤠᤖᤡᤰ ᤁᤧᤀᤢ᤺ᤵᤐᤠ

ᤜᤧᤰᤁᤩᤠᤱ ᤁᤴ ᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤃᤧᤵᤐᤠᤴ ᤜᤠ᤺ᤵᤐᤣ᥅

ᤂᤧᤱᤃ ᤀᤠᤱᤃᤠ᤹ᤀᤣᤖᤥ.

ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤧᤘᤠ᤹ᤒᤠ ᤏᤢ

ᤕᤠᤱᤛᤡᤀᤠᤱ ᤁᤧᤘᤠ᤹ᤒᤠ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤀᤣᤖᤥ॥”

᥋ ᤘᤠᤃᤵᤂᤣ᤺ᤱᤅᤥ ᤁᤧᤕᤢᤱᤒᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤔᤧᤃᤡᤛᤧᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤸᤗᤧ ᤏᤠ ᤁᤢᤕᤠᤀᤥ ᤌᤠᤖᤡᤰᤐᤠᤜᤠ᤹ ᤔᤧᤕᤰᤂᤧᤖᤥ.

ᤂᤧᤱᤜᤠ᤹ ᤏᤡ᤺ᤳᤋᤠᤱ ᤔᤧᤒᤣ᤺ᤰ ᤜᤧᤰᤁᤩᤠᤱ ᤔᤧᤍᤠᤖᤥ॥

᥌ ᤌᤡᤰᤗᤧ ᤘᤣ᤹ᤀᤡᤴ ᤑᤠ᤹ᤖᤢᤖᤥ.

ᤜᤧᤰᤁᤩᤠᤱ ᤁᤢᤴᤛᤠ᤹ ᤔᤧᤳᤋᤢ᤹. “ᤜᤠᤱᤜᤠᤱ ᤗ᤹ᤖᤧ᤹ᤀᤥ॥”

᥍ ᤁᤢᤜᤢᤰᤆᤥ ᤁᤧᤏᤢ᤹ᤒᤠ ᤆᤥᤒᤣᤃᤢ᤺ᤸᤗᤧ ᤛᤠᤶᤔᤩᤠᤱ ᤁᤧᤎᤰᤐᤧᤴ ᤀᤠ᤺ᤴᤇᤡᤱᤔᤠ ᤐᤡᤖᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤛᤠᤶᤔᤩᤠᤱᤅᤡᤴ ᤌᤘᤠ᤺ᤸᤗᤧ ᤜᤡᤵᤋᤢ ᤋᤱᤄᤢᤖᤥ.

ᤂᤧᤸᤗᤧ ᤁᤢᤎᤢᤶᤔᤠ ᤛᤡᤍᤠ᤹ᤀᤡᤸᤗᤧ ᤋᤢᤶᤛᤢᤖᤥ.

ᤜᤧᤰᤁᤩᤠᤱ ᤐᤠ᤺ᤳᤋᤢ᤹. “ᤁᤴ ᤏᤢᤒᤠ ᤆᤥ᤺ᤰᤗᤥ.”

ᤜᤧᤰᤁᤩᤠᤱ ᤂᤧᤴ ᤔᤢᤰᤔᤧᤎᤠᤏᤧᤴᤗ ᤑᤠ᤹ᤀᤠᤱ

ᤑᤧᤴᤋᤡᤱ ᤔᤧᤎᤧᤵᤋᤢᤀᤠᤱ ᤔᤧᤓᤥ᤺ᤴᤍᤢᤖᤥ॥

᥎ “ᤁᤖ ᤂᤧᤏᤧ᤹. ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤡᤛᤪᤠᤀᤡᤗᤀᤣ.

ᤀᤠᤱᤃᤠ᤹ ᤛᤣ᤺ᤰᤏᤧᤒᤠ ᤕᤠᤁᤢᤒᤀᤣ.

ᤀᤠᤱᤃᤠ᤹ ᤀᤠᤴᤍᤣ᤺ᤱᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ.

᥏ ᤀᤠᤱᤃᤠ᤹ ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤁᤢᤏᤢᤵᤔᤥᤏᤢ ᤋᤧᤶᤏᤧᤀᤠᤱ ᤑᤧᤳᤏᤧᤖᤥ.

ᤜᤧᤰᤁᤩᤠᤱ ᤀᤡᤰᤛᤠ᤺ᤸᤗᤧ ᤁᤢᤛᤢᤰᤐᤥᤏᤢ ᤂᤧᤏᤧ᤹ ᤀᤢ᤺ᤳᤏᤧᤖᤥ॥

ᤀᤠᤱᤃᤠ᤹ ᤔᤧᤳᤏᤧ. ‘ᤂᤧᤏᤧ᤹ᤃ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤏᤧᤖᤥ’

ᤂᤧᤏᤧ᤹ ᤀᤠᤱᤃᤠ᤹ ᤛᤣ᤺ᤰᤏᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤔᤧᤴᤏᤠ᤹ᤀᤣ ᤁᤳᤏᤧᤖᤥ॥

᥇᥆ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠᤖᤥ॥

ᤁᤧᤏᤡᤱᤛᤠᤱ ᤔᤧᤒᤢᤃᤧᤴᤏᤧ᤹. ᤌᤣᤀᤠᤱᤓᤧᤸᤗᤧ

ᤀᤠᤱᤃᤠ᤹ ᤁᤧᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤢᤶᤒᤠ ᤆᤥ᤺ᤰᤏᤧᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤑᤠ᤹ᤏᤧᤖᤥ.

ᤛᤠᤶᤕᤥᤏᤡᤒᤠ ᤀᤠᤈᤢᤰᤘᤠ ᤀᤠᤜᤢᤰᤁᤡᤸᤗᤧ

ᤀᤠᤱᤃᤠ᤹ ᤂᤧᤏᤧ᤹ ᤑᤠ᤹ᤏᤧ ᤆᤥ᤺ᤰᤏᤧᤖᤥ॥

᥇᥇ “ᤂᤧᤏᤧ᤹ᤏᤢ ᤁᤢᤕᤠ᤺ᤰ ᤁᤧᤗᤧ᤹ᤒᤠᤜᤠ᤹ ᤁᤧᤖᤧᤰ

ᤛᤧᤰᤂᤠᤛᤠᤱ ᤛᤡᤖᤡᤱᤔᤔᤥ ᤔᤧᤎᤠᤖᤥ.

ᤜᤧᤰᤁᤩᤠᤱ ᤏᤠᤔᤧᤴᤇᤠ᤹ ᤔᤧᤒᤥ᤺ᤱᤗᤥ.

ᤂᤧᤏᤧ᤹ ᤁᤧᤀᤵᤐᤠᤜᤠ᤹ ᤌᤣᤏᤠᤎᤣᤒᤠ ᤔᤧᤒᤥ᤺ᤱ ᤂᤧᤒᤩᤠᤱ ᤔᤧᤔᤧᤰᤗᤥ॥

᥇᥈ ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤁᤧᤃᤥ᤺ᤳᤋᤢᤛᤡᤛᤠᤱ ᤂᤧᤱᤜᤠ᤹ ᤁᤧᤱᤄᤥᤛᤢᤛᤡᤸᤗᤥ.

ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤌᤱ ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤜᤏᤧᤒᤠ ᤔᤧᤒᤥ᤺ᤱᤗᤥ.

ᤂᤧᤶᤒᤩᤠᤱ ᤔᤧᤔᤧᤰ ᤔᤧᤛᤡᤖᤥ॥

᥇᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤈᤢᤰᤘᤠ ᤜᤢᤰᤁᤡᤴ ᤋᤧᤶᤛᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤰᤂᤣ ᤔᤧᤳᤏᤧᤖᤥ.

‘ᤔᤧᤃᤡᤛᤧᤴᤏᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤑᤠ᤹ᤏᤧᤖᤥ॥’”

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤑᤣ᤹ᤒᤠ᤺ᤳ ᤕᤠᤁᤢᤒᤀᤣ. ᤆᤢ᤺ᤰᤛᤠ ᤀᤡᤛᤪᤠᤀᤡᤗᤀᤣ. ᤔᤧᤃᤡᤛᤧᤏᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤀᤣ ᤑᤠ᤹ᤏᤧᤖᤥ.

ᤂᤧᤏᤧ᤹ ᤁᤧᤎᤧ᤹ᤒᤠ. ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱ ᤀᤠᤱᤃᤠ᤹ᤀᤣᤖᤥ॥

᥇᥋ ᤀᤥᤔᤧᤳᤋᤣ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤢᤛᤱ ᤏᤢ ᤜᤠᤛᤶᤛᤶᤒᤠ

ᤁᤢᤜᤠᤒᤥ᤹ ᤁᤧᤕᤢᤱᤒᤠ ᤆᤠ ᤜᤡᤵᤔᤠ ᤂᤈᤢᤶ ᤂᤕᤠ ᤆᤥ᤺ᤰᤏᤧᤖᤥ॥

ᤂᤧᤏᤧ᤹ ᤏᤠᤱᤈᤱᤗᤢᤱᤜᤠ᤹ ᤁᤧᤛᤠ᤺ᤰᤋᤢᤖᤥ.

ᤜᤧᤰᤁᤩᤠᤱ ᤆᤡᤎᤰ ᤆᤡᤎᤰ ᤁᤧᤎᤃᤢᤀᤠᤱ ᤂᤠᤵᤐᤢᤌᤩ᤺ᤱ ᤁᤧᤈᤥᤃᤢᤖᤥ.

ᤂᤧᤒᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹

ᤆᤠᤛᤡᤵ ᤜᤧᤰᤋᤱᤒᤠ ᤁᤧᤈᤥᤃᤢᤖᤥ॥

᥇᥌ ᤂᤧᤏᤧ᤹ ᤂᤧᤱᤜᤠ᤹ ᤁᤧᤀᤠ᤺ᤵᤛᤢᤛᤡᤖᤥ.

ᤜᤧᤰᤁᤩᤠᤱ ᤛᤢᤖᤡ᤺ᤳᤋᤡᤸᤗᤧ ᤂᤧᤴ ᤐᤰᤂᤢ ᤋᤣ᤹ᤖᤢᤖᤥ.

ᤂᤧᤒᤩᤠᤱ ᤛᤢᤖᤡ᤺ᤳ ᤁᤧᤈᤱᤅᤡᤸᤗᤧ ᤑᤧᤛᤢ ᤋᤣ᤹ᤖᤢᤛᤡᤖᤥ॥

ᤁᤖ ᤂᤧᤏᤧ᤹ᤃ ᤕᤜᤘᤣ ᤍᤠᤱᤒᤠᤀᤥ ᤁᤧᤛ᤺ᤳᤗᤥ.

ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤔᤡᤍᤡᤱ ᤁᤧᤒᤡᤖᤢᤖᤥ॥

᥇᥍ “ᤕᤠᤱᤃᤧᤛᤠ᤹ᤒᤠ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ᤖᤧ ᤆᤫᤠ᤺ᤳ ᤔᤧᤃᤥ᤺ᤳᤋᤢᤖᤥ.

ᤁᤖ ᤆᤫᤠ᤺ᤳ ᤔᤧᤱᤄᤥᤛᤢᤸᤗᤥ.

ᤘᤠᤔᤡ᤺ᤰᤔᤠᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠ᤺ᤴ ᤜᤣᤖᤥ॥

ᤁᤖ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤏᤢᤃᤵ ᤐᤡᤖᤢᤱᤛᤡᤱᤗᤥ.

ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤔᤧᤗᤧᤳᤋᤠᤛᤡᤱᤅᤡᤸᤗᤥ॥

᥇᥎ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ

ᤔᤠᤱᤘᤠᤜᤠ᤹ᤀᤥᤏᤢ ᤘᤜ᤺ᤱ ᤁᤢᤱᤗ ᤕᤠ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤋᤧᤶᤓᤥᤀᤥ ᤘᤠᤒᤢᤴᤍᤠᤰᤘᤠᤜᤠ᤹ ᤗ᤺ᤴᤗ ᤆᤥᤃᤢᤱᤗᤥ॥

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤡᤴ ᤘᤖᤰ ᤐᤥ᤺ᤱᤗ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤁᤧᤜᤣᤒᤠ ᤂᤠᤶᤒᤣ᤺ᤰᤔᤠᤴ ᤆᤫᤠ᤺ᤳ ᤐᤢᤴᤍᤠᤰᤘᤠ ᤆᤥᤃᤢᤱᤗᤥ॥

᥇᥏ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤀᤠᤱᤃᤠ᤹ ᤛᤠᤶᤔᤠᤱᤛᤡᤱ.

ᤁᤢᤍᤡᤱ ᤁᤧᤕᤢᤱᤒᤠ. ᤀᤱᤃᤶ ᤑᤢᤱ ᤏᤢ ᤐᤧ᤺ᤱᤘᤠ ᤗᤡ᤺ᤳᤇᤣ

ᤛᤡᤱᤒᤢᤱᤜᤠ᤹ ᤗᤡᤱᤗ ᤕᤠ᤺ᤴᤍᤢᤱᤗᤥ॥

ᤀᤠᤱᤃᤠ᤹ ᤆᤠᤔᤧᤴᤏᤢ᤹ᤔᤏᤠᤒᤠ ᤂᤠᤶᤒᤣ᤺ᤰᤁᤥ ᤀᤠ᤺ᤱᤜᤠ᤹

ᤜᤧᤰᤁᤩᤠᤱ ᤛᤢᤰᤐᤠ ᤛᤡᤱᤜᤠ᤹ ᤌᤡᤰᤗᤧᤱᤗᤧ ᤗᤡᤱᤗ ᤆᤥᤃᤢᤱᤗᤥ.

᥈᥆ ᤜᤧᤰᤁᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤖᤥ.

ᤜᤧᤰᤁᤩᤠᤱ ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰ

ᤀᤡᤃᤪ ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤆᤥᤃᤢᤒᤠ ᤑᤠ᤹ᤀᤠᤱ ᤏᤢᤖᤡᤰᤁᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤛᤠᤶᤔᤠᤱᤜᤠ᤹ ᤜᤏᤧᤒᤠ ᤗᤣ᤺ᤳᤋᤢᤛᤡ

᥈᥇ ᤕᤜᤘᤣ ᤍᤠᤱᤒᤠ. ᤕᤠᤁᤢᤒᤖᤧ ᤁᤢᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤒᤠᤅᤣ ᤂᤡᤏᤡ᤹ ᤋᤢ᤺ᤴᤍᤣ ᤐᤠ᤺ᤴᤜᤠ᤹ ᤕᤢᤰᤂᤧᤶᤔᤧ᤹ᤀᤥ.

ᤂᤧᤏᤡ᤹ ᤐᤠ᤺ᤵᤔᤠ ᤕᤢᤱᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤋᤠᤖᤠᤶᤔᤧ᤹ᤀᤥ॥

᥈᥈ ᤌᤣ ᤁᤧᤒᤥ᤺ᤱᤒᤠ ᤘᤠ᤹ ᤂᤧᤴ ᤐᤠ᤺ᤵᤔᤠᤖᤧ ᤗᤠᤃᤡ

ᤂᤧᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤋᤠᤖᤠᤶᤛᤧ᤹ᤀᤥ॥

ᤁᤶᤓᤗ᤹ᤖᤡᤰ ᤁᤧᤒᤥ᤺ᤱᤒᤠ ᤁᤧᤈᤢ᤺ᤵᤐᤠ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤀᤠᤔᤧᤳᤋᤧ᤹ᤀᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤴ ᤐᤠ᤺ᤴᤏᤥ ᤏᤡᤱᤘᤠ᤹ ᤜᤧᤳᤋᤠᤛᤡᤃᤧᤖᤥ॥

ᤂᤧᤒᤩᤠᤱ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤂᤧᤴ ᤌᤧᤔᤠ

ᤐᤥ᤺ᤱᤗᤳᤇ ᤑᤠ᤹ᤀᤠᤱ ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤶᤒᤧᤖᤖᤥ.

ᤀᤡᤃᤪ ᤐᤥ᤺ᤱᤔᤠ ᤁᤧᤀᤡ᤺ᤵᤐᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤀᤠᤈᤧᤰᤋᤧ᤹ᤀᤥ॥

᥈᥉ ᤀᤠᤸᤗ ᤁᤧᤍᤠᤒᤠ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤔᤠᤱᤏᤡᤱ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤶᤒᤧᤖᤥ॥

ᤏᤢᤒᤠ ᤀᤡᤃᤪ ᤋᤠᤵᤑᤧ᤺ᤶᤒᤠ ᤌᤧᤔᤠᤀᤡ ᤆᤥᤃᤧᤶᤔᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤠᤏᤡᤃᤧ ᤛᤠᤘᤣ᤺ᤳ ᤕᤱᤅᤠᤱ ᤁᤡᤛᤡᤃᤧᤖᤥ॥

᥈᥊ ᤁᤖ ᤂᤧᤏᤡ᤹ᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠᤏᤡᤱᤗᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤕᤠ᤺ᤶᤒᤰᤁᤡᤴ ᤛᤠ᤹ᤖᤡᤰᤁᤣ ᤌᤣᤏᤠᤎᤣᤒᤠ ᤆᤥ᤺ᤰᤗᤥ.

ᤜᤠ᤺ᤳᤗᤧ ᤂᤧᤏᤡ᤹ ᤛᤧᤘᤠ ᤁᤧᤔᤧᤳᤋᤡ᤹ ᤂᤧᤴ ᤛᤡᤰᤁᤧᤗᤧ᤺ᤱᤒᤠ ᤐᤥ᤺ᤱᤗᤥ॥

᥈᥋ “ᤁᤢᤓᤠ ᤔᤏᤠᤎᤡᤰ ᤌᤥ ᤌᤠᤱᤃᤧᤳ ᤗᤧᤵᤔᤠᤱᤗᤠᤶ ᤜᤢᤛᤢᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤴ ᤕᤥ ᤕᤢᤖᤥ॥

ᤏᤠᤱᤃᤧᤴ ᤗᤧᤵᤛᤠᤱᤏᤢ ᤑᤧᤴᤏᤠᤱ ᤂᤧᤸᤗᤧ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤐᤠ᤺ᤳᤋᤢᤖᤥ.

ᤁᤥ᤺ᤶᤓᤠᤗᤩᤠ᤺ᤸᤗᤧ ᤂᤠᤶᤔᤡᤴ ᤗᤠ᤺ᤰᤋᤢᤒᤠ ᤜᤧᤰᤁᤣ ᤕᤢᤰᤛᤠᤒᤠᤜᤠ᤹ ᤋᤥ᤹ᤖᤢᤛᤡᤖᤥ॥

᥈᥌ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤜᤠ᤺ᤳᤗᤧ ᤀᤥᤛᤣ᤺ᤴᤎᤠᤱ ᤆᤥᤃᤢᤀᤠᤱ

ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤶᤒᤧᤒᤣ᥅

ᤀᤡᤃᤪ ᤋᤃᤡᤀᤠᤱᤎᤥ ᤀᤠᤳᤋᤡᤸᤗᤧ ᤁᤴ ᤕᤠᤵᤔᤡ ᤀᤥ᤺ᤴᤎᤠᤰᤋᤧᤀᤠᤱ

ᤂᤢᤏᤧ᤹ ᤁᤢᤍᤥ᤺ᤵᤔᤠ ᤘᤕᤧ ᤑᤠ᤹ᤀᤠᤱ ᤀᤠᤏᤡᤃᤧ ᤐᤠ᤺ᤵᤔᤠ ᤛᤢᤰᤋᤢᤶᤒᤧᤀᤠᤱᤒᤣ᥅

ᤁᤴ ᤐᤠ᤺ᤴᤏᤡᤴ ᤜᤠ᤺ᤳᤗᤧᤀᤠᤱ ᤀᤠᤏᤡᤃᤧ ᤔᤧᤔᤧᤳᤋᤡᤃᤧᤴᤗᤥ.

ᤋᤃᤡ ᤀᤣ᤺ᤸᤗᤧᤀᤠᤱ ᤗᤳᤇᤠ ᤐᤠ᤺ᤴᤛᤢᤳᤗᤠᤎᤡᤰᤁᤠᤱ ᤔᤧᤒᤠ᤺ᤳᤋᤢᤸᤗᤥ.

ᤂᤧᤏᤡ᤹ ᤐᤠ᤺ᤴ ᤁᤧᤄᤧᤶᤒᤠ ᤀᤠᤛᤠ᤺ᤳᤋᤠᤱ ᤔᤧᤘᤕᤧᤏᤧᤸᤗᤥ॥

᥈᥍ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤛᤡᤕᤥᤏ ᤁᤥ᤺ᤰᤔᤠᤴ ‘ᤀᤥᤔᤧᤳᤋᤧᤶᤔᤧ᤹ᤀᤥ.

ᤂᤧᤱᤜᤠ᤹ᤃ ᤁ᤹ᤕᤥ ᤔᤧᤘᤠ᤹’ ᤁᤧᤔᤧᤵᤐᤠᤱᤃ ᤀᤠᤱᤃᤠ᤹ᤀᤣ ᤘᤕᤠᤱᤗᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ ᤛᤢᤏᤠᤀᤡᤱ ᤐᤡᤔᤠᤛᤡᤖᤧ ᤗᤠᤃᤡ

ᤗᤳᤇᤠ ᤀᤡᤱᤄᤱᤛᤠᤒᤠ ᤁᤧᤒᤠᤱᤒᤧᤴᤏᤠᤱ ᤀᤠᤱᤃᤠ᤹ᤀᤣ ᤘᤕᤠᤱᤗᤥ॥

᥈᥎ ᤀᤠᤱᤃᤠ᤹ ᤜᤰᤛᤢᤱᤛᤡᤱ ᤁᤖ ᤂᤧ᤹ᤕᤥ ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤥ.

ᤛᤢᤈᤠ ᤐᤡᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤣ᤺ᤴᤏᤠᤱ ᤔᤧᤘᤠ᤹ᤏᤧᤸᤗᤥ.

ᤂᤧᤱᤜᤠ᤹ ᤛᤧ᤺ᤴᤍᤥᤔᤠᤛᤡᤸᤗᤧ ᤀᤠᤳᤋᤡᤸᤗᤧᤀᤠᤱ ᤏᤢᤃᤵ ᤀᤠᤔᤧᤶᤒᤡᤏᤧᤸᤗᤥ॥

᥈᥏ ᤀᤥᤔᤧᤳᤋᤧᤶᤔᤧ᤹. ᤂᤧᤱᤜᤠ᤹ ᤁᤧᤖᤧᤰ ᤀᤡᤱᤗᤧᤰᤁᤣᤛᤡᤖᤥ᥄

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤸᤗᤧ ᤌᤣᤀᤠᤱ ᤔᤧᤕᤠᤖᤢᤸᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤃ ᤌᤣᤀᤠᤱ ᤔᤣ᤺ᤶᤒᤠ ᤛᤢᤖᤡ᤺ᤳ ᤜᤧᤰᤋᤱᤒᤠᤖᤰᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ

᥊᥈

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤁᤴ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤖᤥ.

ᤂᤧᤴ ᤀᤠᤱᤃᤠ᤹ ᤁᤧᤎᤢᤶᤒᤠ ᤆᤥᤃᤢᤱᤗᤥ. ᤂᤧᤴ ᤛᤣᤃᤢᤱᤅᤠᤱ ᤘᤠ᤹ᤖᤥ

ᤂᤢᤏᤧ᤹ᤏᤢ ᤀᤠᤱᤃᤠ᤹ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤂᤧᤴ ᤀᤠᤕᤠᤶᤛᤠᤶᤔᤡᤸᤗᤧ ᤌᤢᤰᤋᤢᤖ ᤕᤠ᤺ᤴᤍᤢᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤛᤢᤘᤠᤱᤜᤠ᤹ᤀᤥ ᤁᤢᤍᤥ᤺ᤵᤔᤠ ᤂᤠᤛᤧᤴ ᤋᤠᤖᤢᤖᤥ॥

᥈ ᤂᤧᤴ ᤔᤧᤀ᤺ᤰᤏᤧᤴ. ᤜᤧᤰᤁᤩᤠᤱ ᤔᤧᤓᤡ᤺ᤰᤏᤧᤴᤏᤠᤱᤗᤥ

ᤀᤡᤃᤪ ᤂᤧᤸᤗᤧ ᤁᤢᤀᤡᤰᤗᤠ᤺ᤴ ᤔᤠᤖᤠᤶᤔᤥ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤔᤧᤈᤥᤃᤢᤴᤗᤥ॥

᥉ ᤂᤧᤸᤗᤧ ᤁᤧᤕ᤺ᤵᤐᤠ ᤔᤡᤰᤗᤠᤎᤡᤰᤁᤠᤱ ᤔᤧᤀᤧᤰᤂᤢᤴᤗᤥ.

ᤜᤧᤰᤁᤩᤠᤱ ᤛᤡᤍᤥ᤹ᤍᤥ᤹ᤒᤠ ᤛᤣᤔᤡ᤺ᤴᤏᤠᤱ ᤂᤧᤸᤗᤧ ᤔᤧᤛᤧᤖᤢᤸᤗᤥ.

ᤂᤧᤸᤗᤧ ᤏᤛᤠ᤺ᤴᤏᤥ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢᤖᤥ॥

᥊ ᤂᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤂᤠᤛᤧᤴ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ

ᤌᤎᤵ ᤔᤧᤸᤗ᤹ᤔᤏᤠᤒᤠ ᤔᤧᤴᤈᤥ᤺ᤰᤁᤣ ᤌᤠᤖᤡᤰ

ᤂᤢᤏᤧ᤹ ᤕᤥ᤺ᤴᤈᤥ᤹ᤈᤥ᤹ᤒᤠ ᤔᤧᤴᤎᤢᤶᤏᤠᤒᤠ ᤔᤧᤒᤥ᤺ᤱᤏᤧᤸᤗᤥ॥

ᤜᤧᤰᤁᤩᤠᤱ ᤁᤢᤛᤡᤰᤁᤠᤱ ᤔᤧᤓᤧᤰᤏᤧᤸᤗᤥ.

ᤂᤧᤸᤗᤧ ᤁᤢᤏᤡᤛᤠᤶᤔᤥ ᤘᤠᤃᤵᤂᤠᤶᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤗᤠᤶ ᤀᤥᤔᤧᤔᤧᤳᤋᤢᤖᤥ॥”

᥋ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

ᤋᤠᤱᤛᤠᤱᤒᤧᤴ ᤁᤧᤈᤥ᤺ᤰᤐᤠᤀᤠᤱ ᤂᤧᤴ ᤁᤧᤄᤡᤱᤒᤧᤴ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰ ᤏᤢ ᤂᤧᤵᤔᤥᤗᤠᤶ

ᤁᤧᤗ᤺ᤶᤒᤠ ᤁᤧᤖᤧᤰ ᤔᤧᤒᤥ᤺ᤴᤗ ᤔᤧᤎᤧ᤹ᤖ ᤁᤧᤕᤠ᤺ᤶᤒᤠ.

ᤂᤧᤒᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤠ᤺ᤱᤃᤢ ᤛᤰᤔᤠ ᤁᤧᤒᤡᤒᤠ

ᤂᤧᤶᤒᤩᤠᤱ ᤂᤧ᤹ᤕᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤕᤠᤶᤛᤠᤶ ᤁᤧᤒᤡᤒᤠ-

᥌ “ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤠᤶᤕᤥᤏᤡᤒᤠ

ᤀᤠᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤧᤏᤡ᤹ ᤀᤢ᤺ᤳᤏᤡᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤜᤢᤰᤁᤡᤴ ᤋᤧᤶᤛᤢᤱ. ᤜᤧᤰᤁᤩᤠᤱ ᤛᤧ᤺ᤵᤏᤧᤖᤥ.

ᤂᤧᤏᤧ᤹ᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤔᤠᤱᤜᤧᤰ ᤆᤥ᤺ᤰᤏᤧᤖᤥ

ᤂᤶᤒᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤀᤥ᤺ᤳᤋᤡ ᤆᤥ᤺ᤰᤏᤧᤖᤥ॥

᥍ ᤂᤧᤏᤧ᤹ ᤔᤡᤰᤑ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ ᤁᤧᤜᤴᤍᤢ ᤁᤧᤒᤡᤖᤢᤛᤡᤖᤥ.

ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤀᤠᤱ ᤁᤧᤕᤢᤱᤒᤠᤜᤠ᤹ ᤁᤧᤗᤧᤖᤢᤛᤡᤖᤥ

ᤂᤠᤃᤧᤔᤠᤰᤐᤠ ᤗᤢᤶᤒᤠ᤺ᤳᤋᤥᤗᤠᤶ ᤗᤠ᤺ᤰᤁᤠᤳ ᤁᤧᤗ᤺ᤳᤋᤢᤛᤡᤖᤥ॥

᥎ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ.

ᤀᤠᤱᤃᤠ᤹ ᤀᤠᤔᤡᤱ ᤜᤠᤒᤠ ᤂᤧᤴᤏᤣᤖᤥ᥄

ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤘᤣ᤹ᤜᤠ᤹ ᤔᤧᤒᤡᤀᤠᤛᤡᤱᤅᤡᤸᤗᤥ.

ᤀᤡᤃᤪ ᤀᤠᤱᤃᤠ᤹ ᤀᤠᤏᤠᤖᤠ ᤑᤥᤔᤠᤴ ᤏᤠᤘᤠᤀᤡᤳᤗᤠᤜᤠ᤹ ᤔᤧᤒᤡᤖᤢᤱᤛᤡᤱᤅᤡᤸᤗᤥ॥

᥏ ᤀᤥᤔᤧᤳᤋᤧ᤹. ᤋᤃᤡᤒᤠ ᤐᤠ᤺ᤴᤜᤠ᤹ ᤐᤥ᤺ᤰᤂᤧ ᤆᤢᤖᤧᤖᤥ.

ᤀᤠᤱᤃᤠ᤹ ᤁᤢᤛᤱ ᤐᤠ᤺ᤴᤜᤠ᤹ ᤆᤧᤰᤂᤢᤱ ᤐᤠ᤺ᤳᤋᤢᤱᤗᤥ॥

ᤂᤧᤱᤜᤠ᤹ ᤐᤥ᤺ᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤠᤱᤃᤠ᤹ ᤂᤧᤴ

ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤳᤏᤡᤱᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤠᤶᤗᤥ

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤢᤛᤱ ᤛᤠᤶᤗᤥᤎᤡᤰ ᤛᤠᤶᤔᤧᤳᤋᤠᤶᤔᤧ᤹ᤀᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥᤏᤢ

ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤋᤢᤱᤃᤥᤍᤡᤱ ᤘᤖ᤺ᤱᤅᤥ ᤗᤠᤶᤍᤡ᤺ᤰ ᤁᤧᤈᤥ᤺ᤰᤐᤠᤛᤣ.

ᤜᤧᤰᤁᤩᤠᤱ ᤂᤧ᤹ᤕᤥ ᤁᤧᤕᤠᤰᤐᤠ ᤁᤧᤖᤧᤰ ᤐᤖᤡᤰᤐᤠ ᤐᤠᤎᤢᤱ ᤗᤧ᤺ᤰᤅᤠᤛᤣ.

ᤘᤠᤃᤵᤂᤠᤶᤜᤠ᤹ ᤏᤢ ᤂᤧ᤹ᤕᤥ ᤁᤧᤕᤢᤱᤒᤠᤛᤣ ᤛᤠᤶᤗᤥᤖᤧᤶᤔᤧ᤹ᤀᤥ᥄

᥇᥇ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤏᤢ

ᤂᤧᤵᤔᤥᤒᤠ ᤐᤠᤱᤈᤢᤶᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ ᤔᤧᤀ᤺ᤰᤗᤖᤥ॥

ᤁᤣᤍᤠᤖ ᤁᤧᤕᤢᤱᤒᤠ ᤐᤠᤱᤓᤣ᤹ᤀᤥᤒᤠ ᤔᤏᤠᤜᤠ᤹ ᤛᤠᤶᤔᤧᤗᤥᤖᤖᤥ.

ᤛᤣᤗᤠᤒᤠ ᤔᤏᤠᤜᤠ᤹ ᤔᤧᤛ᤺ᤳᤋᤠᤱ ᤛᤠᤶᤔᤧᤗᤥᤖᤖᤥ.

ᤂᤧᤱᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤛᤶᤎᤠᤱᤗᤠᤶ ᤔᤧᤀ᤺ᤰᤗᤖᤥ॥

᥇᥈ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤔᤡᤔᤡᤍᤡᤱ ᤔᤧᤒᤡᤖᤢᤖᤖᤥ.

ᤘᤠᤃᤵᤂᤠᤶᤜᤠ᤹ᤀᤥ ᤂᤢᤏᤧ᤹ ᤁᤢᤏᤠᤖᤠ ᤑᤥᤔᤠ ᤀᤢᤘᤠ ᤔᤧᤈᤥᤃᤢᤖᤖᤥ॥

᥇᥉ ᤕᤜᤘᤣ ᤍᤠᤱᤒᤠᤴ ᤔᤢᤰᤁᤧᤃᤢᤒᤠ ᤕᤧᤶᤒᤡᤳᤇᤠ ᤁᤢᤀᤡᤛᤡ᤺ᤰ ᤗ᤺ᤴᤗᤥ.

ᤗᤳᤇᤠ ᤌᤰᤛᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤛᤡᤰ ᤛᤶᤔᤧᤴ ᤀᤥᤛᤣ᤺ᤴᤎᤠᤱ ᤆᤥᤃᤢ᤹ᤖᤥ॥

ᤂᤢᤏᤧ᤹ ᤀ᤺ᤰ. ᤜᤧᤰᤁᤩᤠᤱ ᤌᤱ ᤆᤥ᤺ᤰᤔᤠ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤗᤥ.

ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤏᤠ᤺ᤴᤍᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤑᤠ᤹ᤔᤠᤛᤡ ᤔᤠᤱᤜᤢᤵ ᤆᤥᤃᤢ

᥇᥊ “ᤕᤖᤡᤰ ᤕᤧᤶ ᤌᤠᤖᤡᤰ ᤀᤠᤱᤃᤠ᤹ ᤛᤫᤠ᤺ᤳ ᤕᤢᤅᤠᤱᤗᤥ.

ᤀᤠᤱᤃᤠ᤹ ᤔᤧᤶᤒᤠ᤺ᤳᤋᤣ ᤕᤢᤅᤠᤱᤗᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤌᤣ᤺ᤰᤛᤡᤱᤅᤠᤖᤥ॥

ᤁᤖ ᤀᤅᤧ᤺ᤰᤘᤠ ᤛᤠᤃᤧᤘᤠ᤺ᤶᤔᤠ ᤔᤧᤴᤇᤢᤔᤠ ᤁᤢᤛᤡᤱ ᤀᤠᤸᤗ ᤀ᤺ᤰᤁᤠᤖᤥ.

ᤀᤠᤱᤃᤠ᤹ ᤜᤧᤱᤃᤧ᤺ᤰ ᤜᤧᤱᤃᤧ᤺ᤰ ᤗ᤹ᤀᤠᤖᤥ

ᤂᤧᤒᤩᤠᤱ ᤛᤰᤔᤠ ᤛᤥ᤺ᤴᤇᤡᤱᤅᤠᤖᤥ॥

᥇᥋ ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤌᤧᤃᤢ

ᤔᤠᤱᤘᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ ᤛᤷᤃᤧᤱ ᤜᤣᤛᤢᤱᤗᤥ॥

ᤘᤜ᤺ᤱᤜᤠ᤹ ᤘᤠᤃᤵᤂᤠᤶ ᤐᤥ᤺ᤱᤗ ᤗᤧᤰᤂᤢᤱᤗᤥ.

ᤂᤧᤒᤩᤠᤱ ᤘᤖᤰᤜᤠ᤹ ᤆᤵᤐᤪᤧᤰ ᤆᤵᤛᤢᤱᤗᤥ॥

᥇᥌ ᤀᤠᤱᤃᤠ᤹ ᤔᤡᤰᤑ᤺ᤶᤒᤠᤜᤠ᤹ ᤂᤧᤱᤜᤠ᤹ᤖᤧ

ᤔᤧᤴᤏᤡᤛᤢᤶᤒᤠ ᤗᤠᤶᤔᤥ ᤗᤠᤶᤗᤥᤛᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠ ᤗᤠᤶᤔᤡᤴ

ᤂᤧᤱᤜᤠ᤹ ᤀᤥᤛᤣ᤺ᤴᤎᤠᤰᤋᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤠᤃᤧᤔᤠᤰᤐᤧᤴ ᤂᤠᤃᤧᤀᤥ᤺ᤵᤐᤠ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤐᤠᤰᤗᤢᤶ ᤀᤢ᤺ᤰᤆᤶ ᤁᤧᤗ᤹ᤒᤠ ᤋᤧᤴᤜᤠ᤹ ᤗᤧᤵᤐᤧᤵᤐᤠ ᤋᤱᤛᤢᤱᤗᤥ॥

ᤀᤠᤱᤃᤠ᤹ ᤁᤴ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤂᤧᤏᤡ᤹ ᤔᤧᤗᤧᤳᤏᤡᤱᤅᤧᤸᤗᤥ॥

᥇᥍ ᤁᤖ ᤔᤠᤱᤛᤠᤶᤔᤠᤱᤜᤠ᤹ ᤏᤠᤃᤧᤛᤠ᤹ᤒᤠᤜᤠ᤹.

ᤜᤧᤰᤁᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ‘ᤂᤧᤏᤡ᤹ᤀᤣ ᤀᤠᤏᤡᤃᤧ ᤔᤠᤱᤏᤡᤱᤗᤥ’

ᤁᤧᤔᤧᤵᤐᤠᤜᤠ᤹ ᤏᤠᤎᤠᤔᤥ ᤔᤧᤎᤠᤖᤥ॥”

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤴᤜᤢ᤹ᤛᤡᤱᤅᤧᤴ

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤏᤠᤎᤠᤰᤐᤠᤛᤣ. ᤏᤧᤰᤂᤥ᤹ᤒᤠᤸᤗᤧ ᤂᤧᤵᤛᤠᤶᤔᤧ᤹ᤀᤥ.

ᤔᤡᤰᤑ᤺ᤶᤒᤠᤛᤣ. ᤏᤢᤖᤡᤰᤁᤠᤱ ᤀᤥᤔᤧᤳᤋᤧᤶᤔᤧ᤹ᤀᤥ॥

᥇᥏ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤴᤏᤢ᤺ᤸᤗᤧ ᤘᤣ᤹ ᤔᤡᤰᤑ᤺ᤶᤒᤠ ᤜᤠ᤺ᤳ ᤘᤠ᤹ᤒᤣ᥅

ᤀᤡᤃᤪ ᤀᤠᤱᤃᤠ᤹ ᤐᤠᤱᤄᤢᤱᤒᤠ ᤀᤡᤱᤄᤱᤛᤠᤒᤠᤴ

ᤜᤧᤰᤋᤱᤒᤠ ᤏᤠᤎᤠᤰᤐᤠ ᤘᤣ᤹ ᤜᤠ᤺ᤳ ᤘᤠ᤹ᤒᤣ᥅

ᤀᤠᤱᤃᤠ᤹ᤀᤥ ᤜᤢᤰᤁᤧᤛᤢᤵᤛᤡᤱᤒᤠ ᤜᤧᤰᤋᤱᤒᤠ ᤔᤡᤰᤑ᤺ᤶᤒᤠ ᤀᤣ᤺ᤴ ᤘᤠ᤹ᤒᤣ᥅

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤜᤧᤰᤋᤱᤒᤠ ᤀᤠᤛᤠ᤺ᤳ ᤘᤠ᤹ᤒᤣ᥅

᥈᥆ ᤂᤧᤏᤧ᤹ ᤕᤖᤡᤰ ᤐᤠ᤺ᤴᤜᤠ᤹ ᤁᤧᤏᤡᤛᤢᤀᤠᤱ ᤁᤧᤘᤠ᤹ᤖᤥ.

ᤁᤖ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤏᤡᤱᤘᤠ᤹ᤀᤥ ᤔᤧᤴᤕᤢᤱᤅᤣ ᤁᤧᤃᤳᤋᤢᤖᤥ॥

ᤂᤧᤏᤧ᤹ ᤁᤧᤏᤧᤓᤠᤰᤜᤠ᤹ᤃ ᤜᤱ ᤗ᤹ᤖᤡᤰᤁᤣ ᤐᤳᤗᤥ.

ᤁᤖ ᤂᤧᤏᤧ᤹ ᤌᤣᤀᤠᤱ ᤁᤧᤱᤄᤧᤵᤛᤢᤸᤗᤥ॥

᥈᥇ ᤀᤠᤒᤠᤅᤣ ᤁᤢᤛᤠᤶᤕᤥᤏᤡᤔᤠᤸᤗᤧ ᤗᤠᤃᤡ

ᤀᤠᤒᤠᤅᤣ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤕᤶᤒᤠ ᤆᤥ᤺ᤰᤔᤠ ᤏᤢ

ᤔᤡᤔᤡᤍᤡᤱ ᤐᤡᤔᤠ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤖᤠ᤹ ᤌᤠᤅᤧᤖᤥ॥

᥈᥈ ᤁᤖ ᤁᤴᤜᤠ᤹ᤃ ᤗᤳᤇᤠ ᤀᤰᤋᤱᤒᤠ ᤛᤢᤘᤠᤱᤛᤡᤖᤥ.

ᤂᤧᤱᤜᤠ᤹ ᤀᤡᤱᤗᤧᤰᤁᤥ ᤔᤧᤎᤩᤧᤀᤠᤱ ᤔᤧᤏᤠᤵᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤁᤧᤖᤧᤰ ᤗᤢᤶᤒᤠ᤺ᤳᤋᤥ ᤔᤧᤎᤩᤧᤀᤠᤱ ᤔᤧᤕᤠᤰᤗᤥ

ᤀᤡᤃᤪ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤔᤧᤎᤩᤧᤀᤠᤱ ᤔᤧᤕᤠᤰᤗᤥ॥

ᤂᤧᤱᤜᤠ᤹ ᤔᤧᤏᤠᤵᤋᤢᤛᤡᤀᤠᤱ ᤁᤧᤏᤠᤱᤒᤠ ᤁᤧᤎᤣ᤺ᤰᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

ᤂᤧᤱᤜᤠ᤹ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤛᤡᤒᤠ ᤕᤠᤱᤛᤠ ᤁᤢᤴᤎᤣᤜᤠ᤹

ᤏᤢ᤺ᤰᤋᤠᤶ ᤐᤡᤖᤠᤶᤛᤡᤶᤔᤧ᤹ ᤁᤧᤗ᤹ᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥈᥉ “ᤂᤧᤏᤡ᤹ ᤗᤢᤶᤔᤥ ᤁᤴ ᤐᤠ᤺ᤴᤏᤡᤴ ᤁᤧᤄᤧᤶᤒᤠ ᤜᤠ᤺ᤳ ᤘᤠ᤹ᤒᤣ᥅

ᤀᤡᤃᤪ ᤁᤧᤍᤠᤒᤠ ᤕᤧᤶᤔᤡᤴ ᤏᤢᤖᤡᤰ ᤁᤧᤄᤧᤶᤒᤠ ᤀᤣ᤺ᤴ ᤘᤠ᤹ᤒᤣ᥅

᥈᥊ ᤆᤡᤃᤰᤘᤠ ᤕᤠᤱᤛᤠ ᤁᤢᤴᤎᤣ ᤁᤧᤏᤠᤵᤐᤠᤜᤠ᤹ᤖᤧ ᤂᤢᤴᤇᤡ᤹

ᤜᤢᤰᤁᤥ ᤕᤠᤁᤢᤒᤧᤴ ᤜᤠ᤺ᤳᤗᤧ ᤜᤢᤰᤛᤢᤵᤋᤢᤒᤣ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤑᤠ᤺ᤴᤍᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤜᤠ᤺ᤳᤗᤧ ᤌᤠᤛᤢᤒᤣ᥅

ᤌᤣ ᤀᤠᤏᤡ᤹ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤀᤠᤈᤥᤃᤢᤶᤒᤠ

ᤕᤜᤘᤣ ᤍᤠᤱᤒᤧᤸᤗᤧᤀᤣ ᤌᤠᤛᤢᤛᤡᤒᤠ ᤔᤧ᤺ᤶᤒᤡ᥅

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤔᤧᤱᤄᤣᤃᤧᤸᤗᤥ.

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤸᤗᤥ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ

ᤔᤡ ᤜᤧᤰᤋᤱᤒᤠ ᤂᤢᤏᤧ᤹ ᤁᤢᤛᤡᤰᤁᤧᤴ ᤌᤠᤛᤢᤖᤥ

ᤜᤧᤰᤁᤩᤠᤱ ᤋᤧᤴᤎᤱᤅᤥ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤐᤡᤛᤠᤱ ᤔᤡ ᤋᤡᤖᤧᤖᤥ.

ᤜᤶᤓᤛᤠᤱ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤸᤗᤥ॥

ᤂᤧᤴ ᤔᤡ᤺ᤸᤗᤧ ᤂᤧᤱᤜᤠ᤹ ᤔᤧᤰᤂᤢᤛᤡᤖᤥ.

ᤜᤧᤰᤁᤣᤛᤠᤱ ᤂᤧᤴ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤔᤧᤴᤕᤢᤰᤂᤢᤸᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤧ᤺ᤵᤔᤠᤛᤡ ᤔᤠᤱᤜᤢᤵ

᥊᥉

ᤁᤖ ᤀᤠᤸᤗ ᤕᤠᤁᤢᤒᤀᤣ. ᤂᤧᤏᤧ᤹ ᤏᤠᤘᤠᤃᤧᤴ ᤆᤀᤡᤳ ᤁᤧᤏᤧᤒᤠ.

ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤔᤧᤃᤡᤛᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹

ᤁᤧᤔᤧᤸᤗᤢᤱ ᤜᤢᤅᤢᤱᤅᤠᤱ ᤌᤧ᤹ᤏᤧᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤔᤡᤱ ᤗᤥ᤺ᤰᤏᤧᤀᤠᤱ ᤀᤢ᤺ᤳᤏᤧᤀᤠᤱ ᤘᤠ᤹ᤖᤥ.

ᤂᤧᤏᤧ᤹ᤃ ᤀᤠᤱᤃᤠ᤹ᤀᤡᤴᤏᤧᤖᤥ॥

᥈ ᤂᤧᤏᤧ᤹ ᤆᤫᤠ᤺ᤳᤗᤠᤶᤒᤠ ᤁᤧᤒᤥ᤺ᤱᤅᤠᤱ ᤁᤧᤒᤣ᤺ᤰᤁᤡᤸᤗᤧ

ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠᤖᤥ॥

ᤂᤧᤏᤧ᤹ ᤕᤱᤄᤱ ᤘᤜ᤺ᤱᤗᤠᤶ ᤗᤠᤱᤃᤧᤄᤡ᤺ᤰᤁᤡᤸᤗᤧ

ᤂᤧᤸᤗᤧ ᤂᤧᤏᤧ᤹ ᤁᤧᤴᤜᤢᤶᤏᤧᤸᤗᤥ॥

ᤔᤡᤗᤠᤶᤒᤠ ᤗᤠᤱᤃᤧᤄᤣ᤺ᤰᤁᤠᤱ ᤁᤧᤒᤣ᤺ᤰᤁᤡᤸᤗᤧ

ᤂᤧᤏᤧ᤹ ᤔᤡᤃᤧᤴᤍᤡᤰᤏᤧᤸᤗᤥ॥

ᤂᤧᤴ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤡᤸᤗᤧ

ᤂᤧᤏᤧ᤹ ᤂᤠᤵᤐᤢᤌᤩ᤺ᤱ ᤁᤧᤴᤈᤥ᤺ᤰᤏᤧᤸᤗᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤴᤗᤵᤍᤠᤱᤒᤠ ᤀᤡᤛᤪᤠᤀᤡᤗᤒᤠ

ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥

ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤺ᤴ ᤐᤡᤖᤢᤱᤛᤡᤱᤅᤠᤱ ᤂᤧᤏᤧ᤹ ᤌᤧ᤹ᤏᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤧᤰᤘᤠᤀᤥ ᤁᤢᤛ ᤏᤢ ᤛᤣᤒᤠ ᤗᤠᤈᤣ᤺ᤴ ᤐᤡᤖᤢᤱᤛᤡᤱᤗᤥ॥

᥊ ᤂᤧᤏᤧ᤹ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤁᤧᤗᤧᤰᤘᤠᤀᤥ ᤁᤧᤖᤧᤰ

ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤐᤡᤖᤢᤱᤛᤡᤱᤗᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ

ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤁᤧᤈᤥ᤺ᤰᤗᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤀᤡᤱᤎᤠ᤺ᤱ ᤐᤡᤏᤧᤖᤥ.

ᤂᤧᤒᤩᤠᤱ ᤗᤢᤱᤔᤠ᤹ ᤋᤢᤰᤏᤧᤖᤥ॥

᥋ ᤔᤧᤃᤡᤛᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ ᤋᤀᤡᤏᤠᤱᤃᤧᤴ ᤐᤡᤛᤠᤱᤏᤢ ᤑᤧᤳᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤏᤠᤶᤎᤠ ᤗᤧᤵᤛᤠᤱᤏᤢ ᤂᤧᤏᤡ᤹ ᤑᤢᤱᤏᤡᤱᤗᤥ॥

᥌ ᤀᤠᤱᤃᤠ᤹ ᤌᤥ ᤌᤠᤱᤃᤧᤳ ᤗᤧᤵᤛᤠᤱᤅᤡᤴ ᤔᤧᤳᤋᤢᤱᤗᤥ.

‘ᤂᤧᤱᤜᤠ᤹ ᤐᤣ᤺ᤰᤔᤠ ᤑᤠ᤺ᤰᤋᤧᤛᤧ᤹ᤀᤥ॥’

ᤜᤧᤰᤁᤩᤠᤱ ᤕᤥ ᤗᤠᤱᤃᤧᤳ ᤗᤧᤵᤔᤠᤱᤅᤡᤴ ᤔᤧᤳᤋᤢᤱᤗᤥ.

‘ᤂᤧᤱᤜᤠ᤹ ᤔᤧᤛᤠᤰᤋᤧᤛᤧᤴᤏᤧ᤹ᤀᤥ॥’

ᤀᤠᤱᤃᤠ᤹ ᤀᤠᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤔᤠ᤺ᤱᤄᤠᤗᤠᤶ ᤏᤢ᤺ᤰᤋᤧᤛᤧ᤹ᤀᤥ

ᤂᤧᤒᤩᤠᤱ ᤀᤠᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤏᤠᤛ᤻ᤔᤠ ᤁᤢᤕᤠᤀᤥᤏᤢ ᤑᤧᤳᤋᤧᤛᤧ᤹ᤀᤥ.

᥍ ᤀᤠᤱᤃᤠ᤹ ᤀᤠᤔᤡᤱᤅᤥ ᤔᤧᤀᤢ᤺ᤳᤋᤢᤛᤡᤒᤠᤜᤠ᤹ ᤁᤧᤖᤧᤰ.

ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤗᤣ ᤗᤠᤃᤡ ᤏᤠᤘᤠᤃᤧᤴ

ᤆᤀᤡ᤺ᤳ ᤆᤥᤃᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤗᤠ ᤗᤡᤱᤃᤧᤴᤏᤡᤴ

ᤀᤠᤱᤃᤠ᤹ᤀᤣ ᤆᤥᤃᤢᤱᤒᤠᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤴᤍᤡ ᤀᤡᤛᤪᤠᤀᤡᤗ

᥎ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤋᤥ᤺ᤴᤍᤡ ᤐᤡᤛᤧ ᤋᤠᤖᤠᤶᤛᤧ᤹ᤀᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰ ᤐᤳᤇᤠᤱ ᤂᤠᤔᤧᤴᤏᤡᤏᤧᤸᤗᤥ.

ᤏᤧᤰᤂᤥ᤹-ᤏᤧᤓᤠᤰᤁ ᤐᤳᤇᤠᤱ ᤏᤠᤔᤧᤱᤄᤧᤶᤏᤧᤸᤗᤥ॥

᥏ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤓᤢᤱᤛᤡᤗᤖᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤧᤈᤢᤶᤗᤖᤥ॥

ᤂᤢᤴᤇᤡ᤹ ᤀᤠᤳᤋᤡᤴ ᤏᤠᤘᤠᤀᤡᤳᤗᤠ᤺ᤸᤗᤧ ᤁᤴ ᤐᤠ᤺ᤴᤜᤠ᤹ ᤀᤠᤏᤡ᤹ ᤀᤠᤔᤧᤳᤋᤧᤒᤣ.

ᤂᤧᤒᤩᤠᤱ ᤋᤃᤡᤒᤠ ᤐᤠ᤺ᤴᤜᤠ᤹ ᤀᤢᤘᤠ ᤀᤠᤈᤥᤃᤢᤶᤒᤣ᥅

ᤂᤧᤱᤜᤠ᤹ ᤛᤧᤰᤂᤠᤒᤠ ᤏᤡᤔᤠᤛᤡᤖᤧ ᤗᤠᤃᤡ

ᤀᤠᤒᤠᤅᤣ ᤀᤠᤒᤠᤅᤣ ᤁᤧᤏᤡᤒᤠ ᤋᤥ᤺ᤴᤍᤡ ᤔᤧᤍᤠᤖᤢᤛᤡᤖᤖᤥ.

ᤂᤧᤶᤒᤩᤠᤱ ᤘᤣ᤹ᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤔᤧᤒᤠ᤺ᤳᤋᤢᤖ.

“ᤁᤴ ᤐᤠ᤺ᤴᤏᤡᤱᤃ ᤛᤧᤰᤂᤠᤖᤥ॥”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤧᤏᤡ᤹ᤃ ᤀᤠᤱᤃᤠ᤹ ᤀᤠᤍᤥ᤺ᤴᤍᤡᤏᤡᤱᤗᤥ

ᤛᤣ᤺ᤰᤏᤡᤱᤒᤠ ᤀᤠᤛᤧᤘᤠᤖᤥᤒᤠᤏᤡᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤡ᤹ ᤀᤠᤱᤃᤠ᤹ ᤁᤢᤛᤡᤱ ᤕᤠᤵᤔᤡ ᤁᤧᤏᤡ᤺ᤳᤋᤡᤖᤥ

ᤜᤧᤰᤁᤩᤠᤱ ᤏᤛᤠ᤺ᤴ ᤕᤠᤵᤔᤡ ᤁᤧᤈᤥᤃᤡᤖᤥ.

ᤂᤧᤶᤒᤩᤠᤱ ᤂᤧᤱᤃ ᤀᤠᤱᤃᤠ᤹ᤀᤣᤖᤥ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

ᤀᤠᤱᤃᤠ᤹ᤏᤢ᤺ᤸᤗᤧ ᤋᤃᤡ ᤜᤠ᤺ᤳᤋᤠᤱ ᤔᤠᤱ ᤔᤧᤶᤒᤥ᤺ᤱᤅᤣ ᤘᤕᤧᤖᤥ.

ᤜᤧᤰᤁᤩᤠᤱ ᤋᤠ᤺ᤴᤍᤡᤀᤠᤱ ᤜᤠ᤺ᤳᤋᤠᤱ ᤔᤠᤱ ᤔᤧᤒᤥ᤺ᤱᤏᤧᤸᤗᤥ॥

᥇᥇ ᤀᤠᤱᤃᤠ᤹. ᤀᤠᤱᤃᤠ᤹ᤖᤰ ᤗᤳᤇᤠ ᤕᤜᤘᤣ ᤍᤠᤱᤒᤠᤀᤠᤖᤥ.

ᤀᤠᤱᤃᤠ᤹ᤖᤰ ᤛᤧᤴᤗᤵᤍᤠᤱᤒᤠᤀᤠ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥈ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤋᤠᤱᤛᤧ᤺ᤵᤋᤢᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤀᤢᤘᤠ ᤆᤥᤃᤢᤱᤅᤠᤱ ᤘᤠ᤹ᤖᤥ-

ᤂᤧᤏᤡ᤹ ᤗᤢᤶᤔᤥ ᤀᤠᤱᤃᤠ᤹ ᤁᤴ ᤆᤥᤃᤢᤱᤒᤠ. ᤘᤣ᤹ ᤔᤠᤱᤗᤧ ᤔᤧᤈᤥᤃᤢᤒᤠ ᤔᤧ᤺ᤴᤗᤥ॥

ᤂᤡᤏᤡ᤹ᤃ ᤀᤠᤱᤃᤠ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ

ᤋᤥ᤺ᤴᤍᤡ ᤁᤧᤒᤡᤒᤠᤏᤡᤱᤗᤥ” ᤗ᤹ᤖᤡᤁ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥇᥉ “ᤀᤥᤖᤥ. ᤀᤢᤏᤠᤜᤢᤖᤡᤒᤠ ᤕᤧᤶᤔᤠᤱᤎᤥᤀᤣ ᤂᤢᤏᤧ᤹ᤃ ᤀᤠᤱᤃᤠ᤹ᤀᤣᤖᤥ.

ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤜᤠ᤺ᤳᤋᤠᤱ ᤑᤡ᤺ᤴᤇᤡᤱᤔᤠ ᤔᤧᤴᤇᤢᤰᤏᤧᤸᤗᤥ.

ᤀᤠᤱᤃᤠ᤹ ᤆᤥᤃᤢᤱᤒᤠ ᤕᤠ᤺ᤶᤒᤰᤁᤡᤴ ᤜᤠ᤺ᤳᤗᤧᤀᤠᤱ ᤗᤧᤱᤔᤠ ᤔᤧᤛᤢᤰᤋᤢᤸᤗᤥ॥”

ᤒᤣᤒᤡᤗᤥᤏ ᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤛᤧ᤺ᤵᤋᤢ᤹

᥇᥊ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱ.

ᤂᤧᤏᤡ᤹ ᤋᤠᤱᤃᤧᤛᤧ᤺ᤵᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ.

“ᤂᤧᤏᤡ᤹ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤒᤣᤒᤡᤗᤥᤏ ᤕᤧᤰᤕᤰᤁᤡᤸᤗᤧ

ᤁᤢᤍᤰᤗᤧᤱᤘᤠᤀᤥ ᤌᤰᤛᤢᤒᤠᤜᤠ᤹ ᤐᤠᤱᤄᤢᤱᤛᤡᤱᤗᤥ.

ᤀᤠᤱᤃᤠ᤹ ᤂᤧᤴ ᤛᤠ᤹ᤖᤡᤰ ᤀᤠᤱᤍᤡᤱ ᤁᤧᤗ᤹ᤒᤠ

ᤒᤣᤒᤡᤗᤥᤏᤡᤜᤠ᤹ ᤘᤠᤗᤠᤎᤠᤜᤠ᤹ᤀᤥ ᤔᤧᤄᤧᤳᤇᤡᤱᤗ ᤕᤠ᤺ᤴᤍᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤔᤏᤠᤜᤠ᤹ ᤔᤧᤜᤠ᤺ᤵ ᤔᤧᤈᤡ᤺ᤱᤗᤥ॥

᥇᥋ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ.

ᤂᤧᤏᤡ᤹ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤡᤛᤪᤠᤀᤡᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠᤀᤠᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤜᤠᤱᤀᤠᤖᤥ॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤋᤢᤱᤃᤥᤍᤡᤱ ᤘᤖ᤺ᤱ ᤛᤶᤎᤠᤱ ᤔᤠᤖᤠᤶ ᤆᤥᤃᤢᤖᤥ.

ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤆᤫᤠ᤺ᤳᤗᤠᤶ ᤗᤠᤶ ᤆᤥᤃᤢᤖᤥ.

᥇᥍ ᤀᤴᤗᤠᤎᤠᤜᤠ᤹. ᤀᤴᤜᤠ᤹ ᤏᤢ ᤌᤰᤛᤢᤒᤠᤜᤠ᤹ ᤂᤢᤏᤧ᤹ ᤔᤧᤰᤂᤢᤛᤡᤖᤥ.

ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ᤐᤥ᤺ᤰᤔᤠ ᤔᤧᤴᤇᤢᤰᤁᤣ ᤔᤧᤈᤥ᤺ᤴᤗᤥ.

ᤇᤰᤁᤱᤅᤥ ᤜᤠ᤺ᤶᤔᤏᤠᤒᤠ ᤛᤣᤔᤡ᤺ᤴ ᤛᤡᤒᤠ ᤜᤧᤰᤁᤣᤀᤣ ᤂᤧᤱᤜᤠ᤹ ᤔᤧᤛᤡᤖᤥ॥

᥇᥎ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ-

ᤁᤧᤒᤣ᤺ᤰᤐᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤑᤣ᤺ᤳᤇᤧᤶᤔᤧ᤹ᤀᤥ.

ᤀᤢᤴᤇᤥ᤺ᤴᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ॥

᥇᥏ ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤗᤳᤇᤠ ᤁᤢᤛᤱ ᤐᤠ᤺ᤴ ᤆᤥᤃᤢᤱᤗ ᤐᤳᤋᤠᤖᤥ᥄

ᤜᤧᤰᤁᤩᤠᤱ ᤀᤠᤸᤗ ᤂᤧᤴ ᤐᤥ᤺ᤱᤗᤥ॥

ᤌᤣ ᤂᤧᤴ ᤂᤧᤏᤡ᤹ ᤁᤧᤴᤏᤡᤛᤢᤶᤔᤡᤴᤒᤡ᥅

ᤀᤠᤱᤃᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤗᤳᤇᤠ ᤗᤠᤶ ᤋᤕᤢᤱᤗᤥ.

ᤂᤧᤶᤒᤩᤠᤱ ᤆᤠ ᤔᤧᤴᤏᤢ᤹ᤔᤏᤠᤒᤠ ᤗᤠᤈᤣ᤹ᤀᤥ

ᤕᤱᤄᤱ ᤘᤜ᤺ᤱᤜᤠ᤹ ᤁᤢᤱ ᤕᤢᤖ ᤕᤠ᤺ᤴᤍᤢᤱᤗᤥ॥

᥈᥆ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ. ᤁᤡᤎᤡᤜᤠ᤹ᤖᤧ

ᤜᤧᤰᤁᤩᤠᤱ ᤑᤰᤌᤡ᤺ᤶᤒᤠᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤀᤣ᤺ᤰᤛᤠᤍᤧᤴᤏᤥ ᤆᤫᤠ᤺ᤳ ᤐᤡᤖᤢᤱᤛᤡᤱᤗᤥ.

ᤀᤠᤱᤃᤠ᤹ ᤀᤠᤔᤏᤠ. ᤀᤠᤱᤃᤠ᤹ ᤛᤣᤃᤢᤱᤛᤡᤱᤒᤠᤜᤠ᤹ᤖᤧ

ᤂᤢᤴᤇᤡ᤹ ᤌᤢᤱᤔᤠᤖᤧ ᤗᤠᤃᤡ ᤕᤧᤱᤄᤠᤍᤧᤴᤜᤠ᤹ᤀᤥ

ᤘᤜ᤺ᤱᤜᤠ᤹ ᤁᤢᤱᤗ ᤆᤥᤃᤢᤱ ᤐᤡᤖᤢᤱᤛᤡᤱᤗᤥ.

᥈᥇ ᤀᤠᤱᤃᤠ᤹ ᤀᤠᤏᤠᤖᤠ ᤔᤧᤓᤥᤛᤢᤖ ᤑᤠ᤹ᤀᤠᤱ

ᤁᤴ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤆᤥᤃᤢᤱᤛᤡᤱᤒᤠᤖᤥ॥

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ

᥈᥈ “ᤜᤧᤰᤁᤣᤛᤠᤱ ᤕᤠᤁᤢᤒᤣ. ᤂᤧᤏᤧ᤹

ᤀᤠᤱᤃᤠ᤹ ᤐᤣᤗᤡ ᤔᤧᤶᤓᤠᤰᤁᤣ ᤁᤧᤃᤳᤋᤠᤖᤥ.

ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤔᤧᤴᤏᤠᤀᤣ ᤁᤧᤘᤠ᤹ᤖᤥ॥

᥈᥉ ᤂᤧᤏᤧ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ

ᤔᤧᤸᤗᤢᤰ ᤔᤧᤴᤍᤠ᤺ᤳᤋᤣ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤀᤠᤱᤃᤠ᤹

ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤶᤒᤡᤀᤣ ᤁᤧᤃᤳᤋᤠᤖᤥ॥

ᤁᤢᤈᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤀᤠᤱ ᤔᤠᤱᤛᤧᤘᤠ ᤀᤠᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤧᤏᤧ᤹ ᤁᤧᤗᤡ᤺ᤵᤐᤠ ᤁᤰ ᤔᤧᤱᤃᤢ᤺ᤳᤋᤣ ᤁᤳᤏᤧᤖᤥ.

ᤂᤧᤒᤩᤠᤱ ᤛᤢᤰᤐᤠ ᤛᤠᤱᤛᤡᤱᤅᤠᤱ ᤏᤠ᤺ᤰᤏᤧᤀᤠᤱ ᤁᤧᤏᤠᤛᤧᤖ ᤕᤠ᤺ᤴᤏᤧᤒᤠ ᤜᤥ᤺ᤵᤗᤥ॥

᥈᥊ ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤏᤠᤶ ᤁᤧᤛᤧᤒᤠ ᤗᤢᤵᤗᤠ᤺ᤰᤁᤧᤴ ᤁᤧᤴᤀᤡᤅᤢᤴᤗᤥ.

ᤂᤧᤏᤧ᤹ ᤛᤠᤛᤥ᤺ᤳᤋᤡᤸᤗᤧ ᤛᤡᤍᤢᤱᤈᤓᤠ ᤁᤧᤴᤍᤥ᤺ᤴᤍᤢᤴᤏᤠᤱ ᤀᤠᤛᤡᤰ ᤔᤧᤀᤣ᤺ᤵᤋᤢᤴᤗᤥ॥

ᤁᤖ ᤂᤧᤏᤧ᤹ ᤁᤧᤗᤠᤕᤥ᤺ᤸᤗᤧ ᤁᤰ ᤁᤧᤃᤢ᤺ᤳᤋᤠᤱᤅᤠᤱ ᤘᤠ᤹ᤖᤥ.

ᤂᤧᤏᤧ᤹ ᤁᤧᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤏᤠᤛᤠᤱᤗ ᤁᤧᤕᤠ᤺ᤴᤍᤠᤱᤅᤠᤱ ᤘᤠ᤹ᤖᤥ॥

᥈᥋ “ᤀᤠᤱᤃᤠ᤹ ᤜᤠᤒᤠ ᤂᤧᤴᤏᤣᤀᤠᤖᤥ.

ᤀᤠᤱᤃᤠ᤹ ᤁᤧᤗᤠᤕᤥ ᤁᤧᤗᤠᤛᤥ᤺ᤳᤜᤠ᤹ ᤀᤠᤗᤠᤃᤡ ᤋᤢᤃᤢᤱ ᤐᤡᤏᤧᤖᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤁᤧᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤠᤸᤗᤥ॥

᥈᥌ ᤀᤠᤱᤃᤠ᤹ ᤀᤠᤗᤠᤃᤡ ᤋᤃᤡᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤛᤥᤀᤥ ᤋᤠᤖᤠᤶᤔᤧ᤹ᤀᤥ.

ᤁᤴ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤀᤠᤏᤡ᤹ ᤛᤥᤖᤡᤰ ᤐᤠ᤺ᤴ ᤌᤰᤋᤡᤖᤥ.

ᤂᤧᤏᤧ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤢᤍᤥ᤺ᤵᤔᤠ ᤏᤡᤎᤠ᤺ᤵᤔᤠᤖᤧ ᤗᤠᤃᤡ ᤁᤧᤒᤠ᤺ᤴᤜᤠ᤹ ᤕᤢᤰᤂᤧ᤹ᤀᤥ॥

᥈᥍ ᤌᤡᤰᤛᤡᤃᤣ᤺ᤰᤐᤠ ᤁᤧᤎᤠ᤺ᤰ ᤌᤧᤒᤠ᤺ᤸᤗᤧ ᤗᤠᤕᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤗᤠᤶᤗᤥᤒᤠᤜᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤖᤥ॥

᥈᥎ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤁᤧᤔᤠᤱᤜᤡᤶᤔᤥᤒᤠ

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤡᤖᤡᤱ ᤔᤧᤔᤖ ᤕᤠ᤺ᤴᤍᤢᤛᤡᤱᤗᤥ.

ᤜᤧᤰᤁᤩᤠᤱ ᤕᤠᤁᤢᤒᤧᤴ ᤔᤧᤰᤔᤠᤖᤧ ᤗᤠᤃᤡ ᤏᤢ

ᤀᤡᤛᤪᤠᤀᤡᤗᤧᤴ ᤀᤠᤵᤋᤡᤰᤁᤥ ᤌᤠᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤜᤢᤰᤛᤢᤵᤋᤢᤱᤛᤡᤱᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤛᤣᤃᤢ᤹

᥊᥊

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ.

“ᤁᤖ ᤀᤠᤸᤗ ᤀᤠᤛᤧᤘᤠᤖᤥᤒᤠ ᤕᤠᤁᤢᤒᤣ.

ᤀᤠᤱᤃᤠ᤹ ᤛᤣ᤺ᤰᤏᤧᤒᤠ ᤀᤡᤛᤪᤠᤀᤡᤗᤀᤣ.

ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧ᤹ᤀᤥ.

᥈ ᤂᤧᤏᤧ᤹ ᤁᤧᤈᤥ᤺ᤰᤐᤠ. ᤂᤧᤏᤧ᤹ ᤁᤧᤶᤔᤠᤖᤧ

ᤁᤢᤛᤠᤵᤐᤥ᤺ᤰᤁᤥ ᤁᤧᤈᤥ᤺ᤰᤐᤠ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤓᤠ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ-

ᤀᤠᤛᤧᤘᤠᤖᤥᤒᤠ ᤕᤠᤁᤢᤒᤣ. ᤀᤠᤱᤃᤠ᤹ ᤛᤣ᤺ᤰᤏᤧᤒᤠ ᤕᤛᤢᤖᤢᤴᤏᤣ.a

ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤜᤣᤒᤠ ᤂᤠᤶᤒᤠᤱᤅᤥ ᤆᤫᤠ᤺ᤳ ᤏᤢ

ᤁᤢᤜᤣᤍᤩᤠ᤹ ᤂᤠᤶᤒᤣ᤺ᤰᤁᤥ ᤘᤜ᤺ᤱᤜᤠ᤹ ᤁᤢᤱ ᤕᤢᤖ ᤕᤠ᤺ᤴᤍᤢᤱᤗᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤠ᤺ᤰ ᤛᤶᤎᤠᤱ ᤀᤠᤕᤠᤶᤛᤠᤶᤔᤡᤴ ᤐᤠᤱᤄᤢᤱᤗᤥ.

ᤜᤧᤰᤁᤩᤠᤱ ᤁᤧᤛᤠᤕᤥᤒᤥᤖᤠᤜᤠ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤡᤱᤗᤥ॥

᥊ ᤂᤧᤱᤜᤠ᤹ ᤏᤧᤏᤧᤒᤠᤍᤧᤴᤏᤥ ᤁᤧᤗᤡᤱᤒᤠ ᤕᤠ᤺ᤴ ᤜᤧᤰᤁᤣ ᤔᤧᤗ᤹ᤖᤥ.

ᤆᤫᤠ᤺ᤳ ᤗᤠᤱᤃᤧᤄᤣ᤺ᤰᤐᤠ ᤘᤜ᤺ᤱ ᤐᤣᤛᤠᤱ ᤁᤧᤗᤡᤱᤒᤠ

ᤐᤥᤖᤥ᤺ᤰᤛᤡᤱ ᤜᤧᤰᤋᤱᤒᤠ ᤔᤧᤒᤥ᤺ᤱᤗᤥ॥

᥋ ᤁᤢᤓᤠᤖᤧ ᤔᤧᤒᤠ᤺ᤳᤋᤢᤖᤥ.

‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤀᤠᤖᤥ॥’

ᤘᤣ᤹ᤀᤡᤸᤗᤧ ᤐᤠ᤺ᤳᤋᤢᤖᤥ.

‘ᤀᤠᤱᤃᤠ᤹ ᤕᤠᤁᤢᤒᤖᤧ ᤁᤢᤎᤠ᤺ᤰᤛᤠᤀᤠᤖᤥ॥’

ᤁᤢᤓᤠᤖᤧ ᤂᤢᤴᤇᤡ᤹ ᤜᤢᤰᤁᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱ ᤔᤧᤛᤠᤵᤋᤢᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤖᤧ ᤁᤢᤔᤡᤱᤅᤡᤴ ᤀᤠᤒᤠᤅᤣ ᤂᤢᤴᤇᤡ᤹ᤀᤡᤴ ᤜᤧᤰᤁᤣ ᤔᤡᤱ ᤔᤧᤗᤥ᤺ᤰᤂᤢᤖᤥ॥”

ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵ

᥌ “ᤀᤡᤛᤪᤠᤀᤡᤗᤒᤠ ᤐᤕᤶ ᤕᤶᤒᤠ ᤜᤠᤱ ᤛᤧᤴᤗᤵᤍᤠᤱᤒᤠ

ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ-

ᤀᤠᤱᤃᤠ᤹ ᤋᤃᤡᤒᤠ ᤏᤢ ᤀᤣᤃᤠᤱᤒᤠ ᤗᤳᤇᤠᤖᤰ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥍ ᤀᤠᤱᤃᤠ᤹ ᤆᤥᤃᤢᤱᤒᤠ ᤜᤧᤰᤁᤣ ᤜᤠ᤺ᤳᤗᤧ ᤆᤥ᤺ᤰᤔᤠ ᤛᤢᤰᤋᤢᤒᤣ᥅

ᤁᤢᤜᤣ᤺ᤰᤛᤡᤱᤔᤠ ᤕᤧᤶᤔᤠᤱᤎᤥ ᤁᤢᤏᤢᤵᤔᤠ ᤕᤧᤶᤎᤠᤖᤡᤰᤗᤧ ᤌᤣ ᤎᤣ ᤐᤥ᤺ᤱ.

ᤂᤧᤴ ᤁᤧᤖᤧᤰ ᤋᤃᤡᤛᤠ ᤜᤠ᤺ᤳᤗᤧ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

᥎ ᤂᤧᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹. ᤔᤧᤕᤰᤂᤧᤶᤔᤡᤴᤏᤧ᤹ᤀᤠᤱᤗᤥ.

ᤌᤣ ᤁᤴ ᤕᤖᤡᤰ ᤕᤧᤶ ᤋᤃᤡᤀᤣ ᤂᤧᤏᤡ᤹ ᤔᤧᤳᤏᤡᤱᤅᤠᤱ ᤔᤧᤘᤕᤧᤶᤒᤡ᥅

ᤂᤧᤏᤡ᤹ᤃ ᤀᤠᤱᤃᤠ᤹ ᤀᤠᤍᤥ᤺ᤴᤍᤡᤏᤡᤱᤗᤥ॥

ᤌᤣ ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤘᤠ᤹ᤒᤡ᥅

ᤀᤠᤜᤠ᤹. ᤀᤠᤱᤃᤠ᤹ ᤔᤧᤏᤡᤛᤢᤱᤅᤡᤶᤒᤠ ᤘᤣ᤹ ᤕᤠᤰᤐᤣ᤹ ᤜᤥ᤺ᤵᤗᤥ॥”

ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤗᤠᤛᤠᤰ ᤔᤧᤔᤧᤳᤋᤢᤛᤡ

᥏ ᤏᤠᤘᤠᤀᤡᤳᤗᤠ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤌᤣᤏᤠᤎᤣᤒᤠᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤔᤧᤴ ᤁᤧᤄᤡ᤺ᤰᤐᤠ

ᤔᤧᤗᤣ᤺ᤳᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤜᤏᤧᤒᤠ ᤆᤥ᤺ᤰᤗᤥ॥

ᤂᤧᤴ ᤆᤡᤃᤰᤘᤠᤜᤠ᤹ ᤁᤧᤛᤠᤶᤒᤠᤜᤠ᤹ ᤔᤡᤰᤑ᤺ᤶᤒᤠᤛᤡᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ

ᤛᤡᤖᤡᤱ ᤔᤔᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥

᥇᥆ ᤜᤠ᤺ᤳᤗᤧ ᤔᤠᤱ ᤆᤥᤃᤢ᤹. ᤀᤡᤃᤪ ᤂᤥ᤺ᤶᤔᤏᤠ ᤐᤧᤵᤔᤏᤠᤒᤠ

ᤏᤠᤘᤠᤀᤡᤳᤗᤠ᤺ᤴ ᤛᤥ᤺ᤴᤍᤢᤀᤠᤱ ᤜᤠ᤺ᤳᤗᤧ ᤆᤥᤃᤢ᤹.

ᤂᤧᤸᤗᤧ ᤂᤢᤏᤧ᤹ ᤌᤣᤀᤠᤱ ᤔᤧᤈᤰᤋᤢᤴᤗᤥ॥

᥇᥇ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤠᤎᤠᤖᤥ.

ᤂᤧᤴ ᤆᤒᤣᤃᤢᤜᤠ᤹ᤃ ᤔᤏᤠᤛᤡᤖᤰᤗᤥ॥

ᤂᤧᤱᤜᤠ᤹ ᤁᤧᤖᤧᤰ ᤔᤧᤈᤢᤶᤔᤠᤱ ᤛᤥᤖᤡᤰ ᤔᤧᤕᤧᤵᤗᤥ.

ᤂᤧᤱᤜᤠ᤹ ᤛᤥᤖᤡᤰ ᤕᤱᤔᤠ ᤔᤧᤛᤡᤖᤥ

ᤂᤧᤒᤩᤠᤱ ᤌᤡᤰᤗᤧᤱᤗᤧ ᤛᤡᤖᤡᤱ ᤔᤔᤥ ᤔᤧᤎᤠᤖᤥ॥

᥇᥈ ᤑᤧᤴᤈᤣ᤹ ᤁᤧᤎᤰᤐᤧᤸᤗᤧ ᤗᤳᤇᤠ ᤛᤠᤷᤍᤠᤶᤎᤡᤰ ᤕᤠᤱᤛᤡᤱᤗᤥ

ᤜᤧᤰᤁᤩᤠᤱ ᤔᤡᤍ᤺ᤳᤋᤥ ᤕᤠ᤺ᤶᤒᤰ ᤆᤥ᤺ᤰᤗᤥ.

ᤂᤢᤏᤧ᤹ ᤌᤘᤠ᤺ᤸᤗᤧ ᤌᤃᤢᤀᤠᤱ ᤏᤠᤘᤠᤀᤡᤳᤗᤠ᤺ᤸᤗᤧ ᤁᤢᤈᤀᤡ᤺ᤳ ᤗ᤺ᤳᤋᤢᤖᤥ॥

ᤂᤢᤏᤧ᤹ ᤁᤧᤎᤢᤶᤒᤠ ᤁᤢᤜᤢᤰᤁᤡᤸᤗᤧ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤖᤥ.

ᤂᤢᤏᤧ᤹ ᤁᤢᤛᤡᤰᤗᤠ᤺ᤰ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤱᤗᤥ

ᤂᤧᤸᤗᤧ ᤆᤫᤠ᤺ᤳ ᤔᤧᤎᤢᤅᤢᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤏᤠ ᤗᤧᤱᤗᤥ॥

᥇᥉ ᤛᤡᤱᤃᤧᤃᤠᤶᤒᤧᤸᤗᤧ ᤂᤡᤍᤥᤖᤠ᤺ᤴ ᤂᤡᤱᤛᤢᤀᤠᤱ ᤔᤡᤰᤛᤣ᤺ᤴ ᤑᤳᤇᤢᤖᤥ.

ᤂᤢᤏᤧ᤹ ᤆ᤺ᤱᤅᤡᤸᤗᤧ ᤘᤖᤧᤱᤗᤧᤱᤒᤠ ᤐᤧᤳᤋᤢᤖᤥ.

ᤂᤧᤒᤩᤠᤱ ᤂᤧᤸᤗᤧ ᤁᤢᤈᤀᤡ᤺ᤳ ᤗ᤺ᤳᤋᤢᤖᤥ॥

ᤜᤧᤰᤁᤩᤠᤱ ᤁᤢᤴᤈᤥ᤺ᤸᤗᤧ ᤂᤧ᤹ᤕᤥ ᤀᤃᤢᤀᤠᤱ ᤔᤠᤱᤎᤠ᤺ᤴᤏᤥ

ᤕᤢᤱᤔᤠᤖᤧ ᤗᤠᤃᤡ ᤔᤧᤴᤇᤠᤶ ᤕᤠᤵᤔᤡᤖᤧ ᤁᤧᤖᤧᤰ ᤂᤧᤶᤛᤡᤱᤔᤠᤸᤗᤧ

ᤏᤠᤖᤢᤶᤓᤢᤱᤅᤥ ᤂᤧᤸᤗᤧ ᤁᤢᤈᤀᤡ᤺ᤳ ᤗ᤺ᤳᤋᤢᤖᤥ॥

᥇᥊ ᤂᤧᤸᤗᤧ ᤛᤠᤶᤔᤠᤱᤛᤡᤱ ᤀᤡᤃᤪ ᤀᤠ᤺ᤱᤛᤡᤱ

ᤀᤡᤃᤪ ᤕᤜᤡᤒᤠ ᤛᤡᤱᤒᤢᤱᤅᤧᤴ ᤛᤣᤃᤢᤖᤥ.

ᤜᤧᤰᤁᤩᤠᤱ ᤋᤠᤱᤓᤢᤱᤅᤥᤒᤠ ᤘᤣ᤹ ᤛᤡᤱᤒᤢᤱᤜᤠ᤹ᤏᤢ ᤂᤧᤴ ᤐᤥᤖᤧᤖ ᤕᤠ᤺ᤴᤍᤢᤖᤥ॥

ᤀᤡᤃᤪ ᤂᤧᤸᤗᤧ ᤀᤠ᤺ᤱᤅᤡᤴ ᤗᤣ᤺ᤳᤋᤢᤖᤥ

ᤂᤧᤒᤩᤠᤱ ᤜᤠᤱᤘᤠᤔᤠ ᤕᤧᤶᤔᤥᤒᤠ ᤘᤜᤡᤳᤋᤧᤸᤗᤧ ᤂᤧᤴ ᤐᤥᤖᤧᤖ ᤕᤠ᤺ᤴᤍᤢᤖᤥ॥

᥇᥋ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤁᤢᤗᤠᤃᤡ ᤜᤠ᤺ᤶᤔᤠ ᤛᤡᤱ ᤐᤥ᤺ᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤠ ᤛᤡᤱᤈᤡ ᤕᤠᤱᤛᤡᤱᤅᤠᤱ ᤀᤠᤒᤠᤅᤣ ᤔᤡ ᤆᤠ᤹ᤖᤢᤖᤥ॥

ᤂᤢᤏᤧ᤹ ᤂᤧᤴ ᤜᤠ᤺ᤴᤍᤢᤀᤠᤱ ᤂᤖᤧ᤺ᤱ ᤗᤧ᤺ᤱᤛᤢᤖᤥ.

ᤜᤧᤰᤁᤩᤠᤱ ᤒᤠᤂᤧᤴ ᤛᤡᤱᤗᤠᤶᤒᤠ ᤂᤢᤏᤧ᤹ ᤗᤳᤇᤠ

ᤔᤠᤱᤎᤡᤰᤁᤠᤱ ᤆᤥᤃᤢᤀᤠᤱ ᤂᤧᤴ ᤛᤧᤘᤠ ᤔᤧᤳᤋᤢᤖᤥ॥

ᤂᤢᤏᤧ᤹ ᤂᤧᤴ ᤛᤡᤱᤗᤠᤶᤒᤠ ᤏᤠᤘᤠᤀᤡᤳᤗᤠᤎᤡᤰ ᤆᤥᤃᤢᤖᤥ.

ᤂᤶᤓᤩᤠᤱ ᤂᤧᤸᤗᤧ ᤁᤢᤍᤃᤡ ᤛᤠᤶᤒᤥ᤺ᤴ ᤜᤒᤳ ᤑᤴᤇᤡᤱᤗᤥ॥

᥇᥌ ᤂᤧᤴ ᤛᤡᤱᤅᤧᤸᤗᤧ ᤁᤢᤓᤪᤧ᤺ᤰ ᤗᤰᤁᤡᤴ ᤂᤢᤏᤧ᤹ ᤔᤡᤀᤥ ᤛᤡᤱ ᤜᤠ᤺ᤴᤍᤢᤖᤥ.

ᤂᤧᤸᤗᤧ ᤁᤢᤛᤶᤎᤠᤱ ᤋ᤺ᤰ ᤌᤥ᤺ᤰᤋᤢᤖᤥ.

ᤜᤠᤒᤠ ᤂᤧ᤹ᤕᤥ ᤂᤢᤏᤧ᤹ ᤛᤠ ᤏᤕᤢᤀᤠᤱ ᤆᤖᤥ॥

ᤂᤧᤸᤗᤧ ᤔᤡᤀᤠᤱ ᤆᤠ᤹ᤖᤢᤀᤠᤱ ᤐᤠ᤺ᤳᤋᤢᤖᤥ.

“ᤀᤠ᥄ ᤀᤠᤱᤃᤠ᤹ ᤁᤥᤛᤠᤱᤗᤥ.

ᤀᤠᤱᤃᤠ᤹ ᤔᤡ ᤏᤡᤔᤠ ᤂᤥᤛᤢᤱᤗᤥ॥”

᥇᥍ ᤂᤧᤴ ᤁᤧᤏᤶᤒᤠ ᤁᤢᤄᤧᤸᤗᤧᤰᤁᤡᤴ ᤂᤧᤸᤗᤧ

ᤗᤳᤇᤠ ᤏᤠᤘᤠᤀᤡᤳᤗᤠ. ᤔᤠᤱᤎᤡᤰ ᤆᤥᤃᤢᤖᤥ॥

ᤂᤧᤸᤗᤧ ᤁᤢᤍᤃᤡ ᤛᤠᤒᤴ ᤜᤵᤐᤧᤳ ᤐᤳᤋᤠᤱ ᤂᤧᤴ ᤛᤧᤘᤠ ᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤐᤣᤗᤡ ᤑᤠᤰᤋᤢᤀᤠᤱ ᤂᤧᤴ ᤀᤰᤂᤣ ᤔᤧᤳᤋᤢᤖᤥ.

“ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤀᤠᤔᤠᤱᤏᤧᤖᤥ॥”

᥇᥎ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤸᤗᤧᤛᤢᤴᤗᤥ.

ᤂᤧᤱᤜᤠ᤹ᤖᤧ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤜᤠ᤹ ᤀᤡᤶ ᤔᤧᤔᤧᤳᤋᤢᤀᤠᤱ ᤐᤳᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤏᤡᤔᤠ ᤔᤧᤴᤇᤢᤰᤋᤢᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤔᤧᤛᤠᤰᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥏ ᤜᤠ᤺ᤳᤋᤠᤱ ᤕᤢᤱᤅᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤇᤡᤱᤅᤧᤴᤗᤥ.

ᤁᤶᤓᤣ ᤐᤠ᤺ᤵᤔᤠᤖᤧ ᤗᤠᤃᤡ ᤀᤠᤳᤋᤡᤸᤗᤧᤀᤠᤱ ᤛᤡᤰᤁᤢᤶ ᤏᤡᤱᤘᤠ᤹ ᤔᤧᤃᤳᤋᤢᤴᤗᤥ.

ᤀᤡᤃᤪ ᤂᤠᤛᤡᤱ ᤔᤧᤏᤡ᤺ᤳᤏᤧᤴᤗᤥ.

“ᤀᤠᤱᤃᤠ᤹ ᤂᤧᤸᤗᤧ ᤁᤢᤓᤪᤧ᤺ᤱ ᤛᤡᤱ ᤜᤠ᤺ᤴᤍᤢᤱᤗᤥ॥

ᤜᤠᤒᤠ ᤂᤧᤴ ᤛᤡᤱᤅᤡᤸᤗᤧ ᤂᤖᤧ᤺ᤱ ᤗᤧ᤺ᤰᤂᤢᤱᤗᤥ.

ᤀᤠᤱᤃᤠ᤹ ᤛᤠ ᤏᤕᤢᤱᤅᤠᤱ ᤆᤠᤱᤗᤥ॥

ᤌᤣ ᤀᤠᤸᤗ ᤂᤧᤴ ᤁᤧᤏᤶᤒᤠ ᤛᤡᤱᤅᤡᤴ ᤕᤠᤶᤃᤧᤛᤡᤱᤒᤠ ᤛᤠᤔᤠ ᤆᤥᤃᤢᤱᤒᤠᤒᤡ᥅

ᤌᤣ ᤀᤠᤱᤃᤠ᤹ ᤛᤡᤱᤔᤢ᤺ᤳᤋᤧᤸᤗᤧ ᤁᤢᤍᤃᤠᤱ ᤛᤠᤶᤒᤥ᤺ᤴ ᤜᤒᤳ ᤐᤵᤔᤠ ᤐᤥ᤺ᤱᤒᤠᤒᤡ᥅”

᥈᥆ ᤂᤧᤸᤗᤧ ᤂᤠᤵᤐᤢ᤺ᤴ ᤆᤖᤥ.

ᤀᤡᤱᤗᤧᤰᤁᤣ ᤏᤡᤱᤘᤠ᤺ᤸᤗᤧ ᤂᤧᤴ ᤔᤢᤕ᤺ᤰ ᤆᤥᤃᤢᤖᤥ॥

ᤂᤧᤸᤗᤧ ᤁᤢᤛᤰᤔᤠ ᤛᤠᤶᤔᤡᤴ ᤛᤧ᤺ᤵᤔᤠ ᤔᤧᤛᤢᤰᤋᤢᤴᤗᤥ.

ᤀᤰᤂᤣ ᤐᤠ᤺ᤵᤔᤠᤀᤠᤱ ᤔᤧᤛᤢᤰᤋᤢᤴᤗᤥ.

“ᤌᤣ ᤀᤠᤱᤃᤠ᤹ ᤀᤠᤈᤢᤰᤘᤠ ᤜᤢᤰᤁᤥ

ᤁᤧᤘᤠ᤹ᤒᤠ ᤐᤠ᤺ᤴᤏᤡᤴ ᤀᤡᤱᤗᤧᤰᤁᤣᤃ ᤔᤧ᤺ᤶᤒᤡ᥅”

ᤕᤜᤘᤣ ᤍᤠᤱᤒᤠᤴ ᤆᤀᤡ᤺ᤳᤍᤠᤱᤒᤠ ᤏᤢ ᤁᤧᤎᤧ᤹ᤒᤠ

᥈᥇ “ᤕᤠᤁᤢᤒᤣ. ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤏᤧᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤆᤥ᤺ᤰᤏᤧᤒᤠᤖᤥ.

ᤂᤧᤏᤧ᤹ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤏᤧᤖᤥ.

ᤀᤡᤛᤪᤠᤀᤡᤗᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤏᤡᤱᤘᤠ᤹ ᤔᤧᤔᤢ᤺ᤴᤏᤧᤸᤗᤥ॥

᥈᥈ ᤀᤠᤱᤃᤠ᤹ ᤂᤧᤏᤧ᤹ ᤋᤠᤵᤑᤧ᤺ᤶᤒᤠ ᤁᤧᤕᤠ᤺ᤶᤒᤰᤜᤠ᤹ ᤂᤠ᤹ᤔᤡ᤺ᤳ ᤜᤧᤰᤁᤣ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤋᤠᤏᤠᤶᤒᤠ ᤋᤢᤱᤜᤡ᤺ᤰ ᤜᤧᤰᤁᤣ

ᤂᤧᤳᤋᤢᤱᤍᤣᤛᤢᤱ ᤐᤡᤏᤧᤖᤥ ᤏᤢ᤺ᤰᤂᤧ᤹ᤀᤠᤱ ᤋᤩᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤧᤸᤗᤢᤱ ᤜᤢᤅᤢᤱᤅᤠᤱ ᤌᤧ᤹ᤏᤧᤀᤠᤱ ᤘᤠ᤹ᤖᤥ॥”

᥈᥉ ᤋᤠᤱᤛᤠᤱᤒᤣ. ᤛ᤺ᤳᤋᤧ᤹ᤀᤠᤱ ᤛᤠᤶᤗᤥᤖᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤜᤧᤰᤁᤣ ᤆᤥᤃᤢᤀᤠᤱ ᤘᤠ᤹ᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤀᤣ. ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ᤹ᤀᤥ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ.

ᤋᤠᤶᤓᤢᤱ ᤏᤢ ᤂᤧ᤹ᤕᤥᤒᤠ ᤁᤧᤖᤧᤰ ᤛᤡᤱᤒᤢᤱᤛᤣ.

ᤂᤧᤶᤃᤧᤍᤧᤵᤐᤠ ᤀᤡᤰᤗᤠᤀᤥ ᤛᤠᤶᤗᤥᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤕᤠᤁᤢᤒᤧᤴ ᤌᤧ᤹ᤖᤢᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤀᤠᤒᤠᤅᤣ ᤀᤡᤛᤪᤠᤀᤡᤗᤀᤥ ᤁᤢᤔᤡᤔᤡᤍᤡᤱᤅᤡᤴ ᤀᤥ᤺ᤴᤎᤠᤰᤋᤢᤛᤡ᤹ᤖᤥ॥

᥈᥊ ᤂᤧᤏᤧ᤹ ᤁᤧᤎᤧ᤹ᤒᤠ. ᤛᤠᤵᤐᤥ᤺ᤰᤁᤥ ᤂᤧᤏᤧ᤹ ᤁᤧᤈᤥ᤺ᤰᤐᤠ

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ. ᤀᤠᤱᤃᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤢᤱᤒᤠᤖᤥ.

ᤀᤠᤱᤃᤠ᤹ᤀᤣ ᤋᤠᤱᤛᤠᤱᤒᤠᤴ ᤂᤡᤱᤛᤢᤱᤒᤠᤖᤥ.

ᤀᤠᤱᤃᤠ᤹ ᤀᤠᤒᤠᤅᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤑᤧᤛᤢᤱᤒᤠᤖᤥ॥

᥈᥋ ᤀᤠᤱᤃᤠ᤹ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤂᤢᤏᤡ᤹ ᤔᤡᤰᤛᤣ᤺ᤴᤏᤡᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤌᤢᤶᤔᤩᤠ ᤁᤧᤀᤡᤒᤠᤜᤠ᤹ ᤀᤍᤱ ᤆᤥᤃᤢᤛᤡᤱᤗᤥ॥

ᤀᤠᤱᤃᤠ᤹ ᤛᤡᤰᤁᤢᤶᤛᤠᤒᤠ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤏᤧᤜᤡᤏᤡᤱᤘᤠ᤺ᤴ ᤂᤠᤍᤠ᤺ᤰᤐᤠ ᤆᤥᤃᤢᤱᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠ ᤔᤧᤒᤥ᤺ᤱᤗ ᤆᤥᤃᤢᤱᤛᤡᤱᤗᤥ॥

᥈᥌ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤀᤠᤀᤡᤱᤄᤱ ᤁᤧᤛᤠᤒᤠᤜᤠ᤹ᤖᤧ

ᤂᤢᤴᤇᤡ᤹ ᤔᤠᤱᤏᤡᤱᤘᤠ᤹ᤐᤠ᤺ᤴᤏᤡᤴ ᤁᤢᤗᤡᤱᤍᤥ ᤁᤧᤳᤋᤢᤱᤗᤥ॥

ᤀᤠᤱᤃᤠ᤹ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤱᤗᤥ.

‘ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤱᤔᤠᤍᤧᤴ ᤐᤥ᤺ᤱᤗᤥ.’

ᤀᤠᤱᤃᤠ᤹ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ

ᤁᤶᤓ ᤐᤠ᤺ᤳᤋᤢᤱᤗᤥ. ‘ᤂᤧᤱᤜᤠ᤹ ᤕᤠᤶᤔᤥ ᤆᤥ᤺ᤰᤔᤠ ᤐᤥ᤺ᤱᤗᤥ.’

ᤀᤠᤱᤃᤠ᤹ ᤂᤧᤴ ᤔᤧᤎᤢᤵᤛᤢ ᤔᤧᤕᤛᤢᤒᤠᤍᤧᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤱᤗᤥ.

‘ᤀᤠᤱᤃᤠ᤹ ᤕᤠᤶᤔᤥ ᤛᤧᤳᤋᤢᤱ ᤆᤥᤃᤢᤱᤗᤥ॥’

᥈᥍ ᤀᤠᤱᤃᤠ᤹ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠ ᤁᤧᤏᤧᤒᤠ ᤆᤫᤠ᤺ᤳᤋᤡᤴ ᤀᤰᤂᤣ ᤔᤧᤳᤋᤢᤱᤗᤥ.

‘ᤆᤵᤐᤪᤧᤰ ᤆᤒᤧ᤹. ᤀᤠᤱᤃᤠ᤹ ᤁᤧᤘᤜ᤺ᤱᤜᤠ᤹ ᤆᤵᤗ ᤕᤠ᤺ᤴᤍᤢᤱᤗᤥ॥’

᥈᥎ ᤀᤠᤱᤃᤠ᤹ ᤁᤥᤖᤣᤛᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤱᤗᤥ.

‘ᤂᤧᤴ ᤀᤠᤱᤃᤠ᤹ ᤀᤠᤔᤧᤸᤗᤢᤰ ᤁᤧᤃᤶᤒᤠᤖᤥ’

ᤜᤧᤰᤁᤩᤠᤱ ᤂᤧᤸᤗᤧ ᤀᤠᤱᤃᤠ᤹ ᤆᤥ᤺ᤰᤔᤠ ᤀᤡ᤺ᤳᤋᤢᤱᤒᤠ ᤁᤧᤖᤧᤰ ᤁᤧᤳᤋᤢ ᤐᤡᤀᤠᤖᤥ॥

ᤕᤖᤢᤛᤗᤧᤶ ᤕᤧᤰᤕᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

‘ᤂᤧᤴ ᤕᤠᤶᤔᤥ ᤔᤧᤈᤥᤃᤢᤖᤖᤥ.’

ᤂᤧᤒᤩᤠᤱ ᤔᤠᤱᤜᤡᤶᤔᤧᤸᤗᤧ ᤁᤢᤕᤠ᤺ᤶᤒᤣᤀᤥᤃ.

‘ᤁᤸᤗᤧ ᤁᤢᤕᤢᤰᤏᤠ ᤐᤠᤱᤕᤰᤁᤡᤴ ᤔᤧᤕᤢᤰᤂᤢᤖᤖᤥ॥’”

a 

᥊᥊:᥈ ᤕᤣᤛᤢᤖᤢᤏ ᤑᤠ᤹ᤀᤡᤴ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡ᤺ᤶᤈᤡ ᤐᤥ᤺ᤱ᤹

ᤕᤜᤘᤣ ᤍᤠᤱᤒᤧᤸᤗᤧ ᤁᤥᤖᤣᤛᤧᤴ ᤔᤠᤱᤌᤥ᤺ᤰᤏᤠ ᤆᤥᤃᤢ

᥊᥋

ᤕᤜᤘᤣ ᤍᤠᤱᤒᤧᤸᤗᤧ ᤁᤥᤖᤣᤛᤧᤴ ᤜᤠᤱ ᤐᤥ᤺ᤱᤔᤠᤖᤧ ᤗᤠᤃᤡ

ᤔᤠᤱᤌᤥ᤺ᤰᤏᤠ ᤆᤥᤃᤢᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ ᤏᤠ᤺ᤶᤔᤠᤛᤡᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤢᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤂᤧᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ

ᤕᤢᤰ ᤏᤠᤵᤔᤠᤛᤡᤖᤧ ᤗᤠᤃᤡ ᤐᤠᤱᤄᤢᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤕᤧᤰᤕᤰ

ᤐᤠᤱᤈᤢᤶᤒᤠ ᤔᤠᤗᤠᤶᤎᤣ᤺ᤳᤜᤠ᤹ ᤔᤧᤛᤢᤒᤢᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤥᤖᤣᤛᤧᤴ ᤀᤰᤂᤣ ᤔᤧᤳᤋᤢᤖᤥ-

᥈ “ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤃᤠᤱ ᤁᤧᤍᤃᤠᤱ ᤐᤣ᤺ᤰᤁᤠᤖᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤗᤧᤵᤐᤧᤳ ᤋᤱᤄᤢᤱᤗᤥ॥

ᤕᤧᤁᤩᤰᤁᤥᤒᤠ ᤕᤶᤒᤠ ᤁᤠᤛᤠ ᤗᤠᤶᤎᤣ᤺ᤳᤜᤠ᤹

ᤀᤠᤱᤃᤠ᤹ ᤑᤕ᤹ ᤑᤕ᤹ ᤕ᤺ᤵᤛᤢᤱᤗᤥ.

ᤂᤶᤒᤩᤠᤱ ᤑᤠᤱᤔᤏᤠᤒᤠ ᤑᤧᤴᤈᤣ᤹ᤜᤠ᤹ ᤆᤠᤰᤂᤰ ᤆᤠᤰᤂᤰ ᤂᤰᤋᤢᤱᤗᤥ॥

᥉ ᤂᤠᤔᤠᤰᤔᤠᤍᤧᤴᤏᤥ ᤁᤧᤕᤢᤱᤒᤠ ᤏᤢ ᤜᤠ᤺ᤳᤗᤧᤀᤠᤱ

ᤔᤧᤴᤏᤡᤛᤢᤶᤒᤠ ᤋᤧᤴᤏᤥ ᤁᤧᤘᤠ᤹ᤒᤠ ᤕᤠᤱᤛᤠ ᤁᤢᤴᤎᤣ᤺ᤴ ᤂᤧᤏᤧ᤹ ᤐᤡᤏᤧᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ.

ᤀᤠᤱᤃᤠ᤹ᤀᤣ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤂᤧᤏᤧ᤹ ᤔᤡᤱᤗᤥ᤺ᤰᤏᤧᤀᤠᤱ ᤀᤢ᤺ᤳᤏᤧᤒᤠᤖᤥ

ᤑᤠ᤹ᤀᤠᤱ ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥

᥊ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤕᤠᤁᤢᤒ.

ᤛᤣᤃᤢᤱᤒᤠ ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ.

ᤀᤠᤱᤃᤠ᤹ ᤔᤡᤱᤗᤥ᤺ᤰᤏᤧᤀᤠᤱ ᤀᤢ᤺ᤳᤏᤧᤒᤠᤖᤥ॥

ᤂᤧᤏᤧ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤠᤴᤇᤠᤱ

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤏᤧᤀᤠᤱ ᤘᤠ᤹ᤖᤥ॥

᥋ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ.

ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤏᤡᤱᤘᤠ᤹ᤑᤢᤔᤠᤱ ᤀᤣ᤺ᤴᤏᤠᤱ ᤜᤥ᤺ᤵᤗᤥ.

ᤂᤧᤏᤧ᤹ ᤀᤠᤱᤃᤠ᤹ ᤁᤧᤴᤍᤠ᤺ᤰᤋᤠᤱᤅᤡᤴᤇᤠᤱ ᤁᤧᤎᤢᤶᤒᤠ ᤆᤥ᤺ᤰᤏᤧᤀᤠᤱ ᤘᤠ᤹ᤖᤥ॥

᥌ ᤜᤧᤰᤁᤣ᤺ᤸᤗᤧ ᤏᤠᤱᤃᤧᤴ ᤐᤡᤛᤠᤱᤅᤠᤱᤎᤥ ᤏᤠᤶᤎᤠ ᤌᤠᤖᤡᤰ

ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤖᤰ ᤏᤡᤱᤘᤠ᤹ᤑᤢᤔᤠᤱᤀᤠ

ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ. ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥍ ᤀᤠᤱᤃᤠ᤹ ᤀᤥ᤺ᤳᤋᤡ᤺ᤴ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤂᤠᤔᤠᤰᤔᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤱᤗᤥ॥

ᤀᤠᤱᤃᤠ᤹ ᤏᤢ᤹ᤔᤠᤍᤠᤔᤠ ᤏᤢ ᤔᤧᤰᤔᤠ ᤛᤡᤔᤠᤴ ᤏᤧᤵᤔᤠᤱ ᤋᤠᤖᤢᤱᤗᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤴ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤗᤥ॥

᥎ ᤋᤠᤱᤛᤠᤱᤒᤠᤀᤣ. ᤛᤠᤶᤕᤥᤏᤡᤔᤠᤴ ᤘᤜᤡᤋ ᤁᤢᤀᤡᤛᤡ᤺ᤰ ᤌᤠᤛᤧ᤹ᤀᤥ.

ᤂᤧᤴ ᤋᤠ᤺ᤰᤔᤠᤖᤧ ᤗᤠᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤁᤢᤶᤒᤪᤠ᤺ᤴ ᤜᤶᤒᤠ᤺ᤱ ᤑᤠ᤺ᤰᤂᤢᤖᤖᤥ॥

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤧᤴᤗᤵ ᤏᤢ

ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴ ᤐᤥᤖᤖᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤱᤒᤠᤖᤥ॥”

ᤏᤠᤘᤠᤃᤧᤴ ᤆᤀᤡ᤺ᤳ ᤏᤢ ᤛᤠᤵᤔᤢ᤺ᤴᤎᤢᤶᤗᤧ ᤏᤡᤱᤘᤠ᤹ᤑᤢᤔᤠᤱ

᥏ “ᤀᤠᤒᤠᤅᤣ ᤁᤢᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤧᤴᤏᤢ

ᤂᤧᤔᤠ᤹ ᤁᤧᤈᤥ᤺ᤰᤐᤧᤱᤃ ᤆᤡ᤺ᤳᤋᤧᤛᤩᤧᤖᤥ.

ᤂᤧᤱᤃ ᤂᤠᤶᤒᤠᤱᤅᤥ ᤁᤧᤏᤧᤒᤠ ᤂᤣ᤺ᤰᤕᤠ

ᤂᤧᤸᤗᤧᤰᤜᤠ᤹ᤀᤥ ᤗᤳᤇᤠ ᤂᤧ᤺ᤰᤕᤠᤖᤰᤗᤥ॥

ᤛ᤹ᤔᤏᤠᤒᤠ ᤂᤠᤶᤔᤡᤸᤗᤧ ᤁᤥ᤺ᤶᤓᤠᤗᤩᤠ᤺ᤴ

‘ᤂᤧᤏᤧ᤹ ᤌᤧᤔᤠ ᤁᤧᤈᤥᤃᤢᤖ ᤁᤧᤒᤳ᥅’ ᤑᤠ᤹ᤀᤠᤱ ᤛᤧ᤺ᤴᤍᤥᤛᤢᤒᤡ᥅

ᤑᤢᤈᤡᤰᤁᤡᤸᤗᤧ ᤀᤠᤱᤃᤠ᤹ ᤁᤧᤈᤥ᤺ᤰᤐᤧᤸᤗᤧ

ᤁᤢᤜᤢᤰᤆᤥ ᤑᤧ᤹ ᤑᤠ᤹ᤀᤠᤱ ᤐᤠ᤺ᤳᤋᤢᤒᤡ᥅

᥇᥆ ᤀᤰᤂᤣ ᤁᤧᤒᤠ᤺ᤵᤐᤧᤱᤃ ᤆᤡ᤺ᤳᤋᤧᤛᤩᤧᤖᤥ. ᤂᤧᤸᤗᤧ ᤁᤢᤶᤒᤠ ᤔᤧᤳᤋᤢᤖᤥ.

‘ᤂᤧᤏᤧ᤹ ᤜᤠ᤺ᤳ ᤛᤠᤃᤧᤘᤠ᤺ᤴᤍᤢᤒᤣ᥅’

ᤀᤡᤃᤪ ᤁᤢᤶᤔᤠ ᤔᤧᤳᤋᤢ. ‘ᤂᤧᤏᤧ᤹ ᤌᤣ ᤛᤠᤃᤧᤃᤳᤋᤢᤒᤣ᥅’

᥇᥇ “ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱ.

ᤂᤧᤱᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱ.

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

‘ᤂᤧᤏᤧ᤹ ᤋᤠ᤺ᤴᤍᤡ ᤐᤥ᤺ᤱᤔᤠ ᤁᤧᤀᤡ᤺ᤵᤐᤠ ᤐᤠ᤺ᤴᤏᤡᤸᤗᤧ

ᤁᤢᤕᤠ᤺ᤶᤒᤣ᤹ᤀᤥ ᤛᤣ᤺ᤴᤃᤧᤍᤥᤀᤠᤒᤡ᥅

ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤏᤢ ᤀᤠᤜᤢᤰᤁᤡᤸᤗᤧ ᤆᤥᤃᤢᤒᤠ

ᤀᤠᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤢᤖᤠ ᤁᤧᤔᤧᤳᤋᤠᤒᤠᤒᤡ᥅

ᤂᤧᤴ ᤛᤧ᤺ᤸᤗᤠᤵᤔᤠ ᤁᤧᤕᤢᤰ ᤜᤥ᤺ᤵᤗᤥ᥄

᥇᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤱᤃᤠ᤹ᤀᤣ ᤆᤥᤃᤢᤱᤒᤠᤖᤥ.

ᤜᤧᤰᤁᤩᤠᤱ ᤂᤧ᤹ᤕᤥ ᤔᤏᤠᤜᤠ᤹ ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤛᤡᤱᤒᤠᤖᤥ॥

ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧᤀᤣ ᤋᤠᤱᤛᤠᤱᤒᤧᤴ ᤂᤡᤱᤄᤢᤱᤒᤠᤖᤥ.

ᤂᤧᤒᤩᤠᤱ ᤂᤧᤳᤌᤥ ᤁᤧᤒᤵᤐᤠ ᤁᤧᤖᤧᤰ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹

ᤀᤠᤱᤃᤠ᤹ᤀᤣ ᤀᤠᤒᤠᤅᤣ ᤀᤠᤒᤠᤅᤣ ᤋᤧᤴᤏᤥ ᤋᤱᤄᤢᤱ ᤑᤳᤇᤢᤱᤛᤡᤱᤒᤠᤖᤥ॥

᥇᥉ ᤁᤥᤖᤣᤛᤧᤴ ᤀᤠᤱᤃᤠ᤹ ᤀᤠᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴ

ᤁᤧᤳᤗ ᤑᤠ᤹ᤀᤠᤱ ᤑᤥ᤺ᤰᤂᤢᤱᤗᤥ.

ᤀᤠᤱᤃᤠ᤹ ᤂᤧᤸᤗᤧ ᤁᤧᤖᤧᤰ ᤁᤢᤗᤠᤶᤜᤠ᤹ ᤋᤥ᤺ᤴᤍᤥ᤺ᤶᤒᤠ ᤆᤥᤃᤢᤱᤗᤥ॥

ᤂᤧᤸᤗᤧ ᤀᤠᤱᤃᤠ᤹ ᤀᤠᤕᤧᤰᤕᤰᤁᤡᤴ ᤕᤠᤶᤔᤥ ᤆᤥᤃᤢᤖᤥ.

ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤁᤧᤖᤧᤰ ᤀᤠᤔᤠᤏᤠᤜᤠ᤹ ᤂᤧᤸᤗᤧ ᤗᤧᤖᤢᤛᤡᤖᤥ.

ᤁᤖ ᤁᤢᤔᤧᤸᤗᤢᤱ ᤜᤢᤅᤢᤀᤠᤱᤃ ᤔᤧ᤺ᤸᤗᤥ.

ᤁᤢᤈᤧᤴᤏᤠᤱ ᤔᤧᤍᤠ᤺ᤰᤋᤢᤸᤗᤥ.’”

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤔᤡᤛᤪ ᤗᤠᤈᤣ᤹ᤀᤥ ᤁᤧᤒᤥ᤺ᤰᤐᤠ ᤁᤢᤈᤠ᤺ᤴ ᤏᤢ

ᤁᤢᤛ ᤗᤠᤈᤣ᤹ᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤂᤧᤏᤧ᤹ ᤁᤧᤕᤠᤱᤛᤠᤁᤢᤴᤎᤣ ᤐᤥ᤺ᤱᤗᤥ॥

ᤜᤧᤰᤁᤩᤠᤱ ᤛᤣᤒᤠᤒᤠ ᤁᤢᤗᤡᤱᤃᤧᤴ ᤁᤣ᤺ᤶᤒ᤻ ᤁᤣ᤺ᤶᤒᤠ

ᤔᤏᤠᤜᤠ᤹ ᤂᤧᤏᤧ᤹ ᤁᤧᤕᤥᤃ᤻ᤒᤠ ᤔᤧᤒᤥ᤺ᤱᤗᤥ॥

ᤑᤧᤴᤈᤣ᤹ ᤌᤰᤁᤪᤱᤅᤡᤸᤗᤧ ᤀᤡᤔᤧᤄᤣ᤺ᤰᤂᤢᤛᤡᤀᤠᤱ ᤂᤧᤱᤜᤠ᤹ ᤁᤧᤀᤣᤃᤠᤱ ᤔᤧᤓᤧᤴᤗᤥ.

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳ ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤵᤔᤠ ᤔᤧᤍᤧᤸᤗᤥ॥

‘ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤏᤢ ᤘᤠ᤹ᤖᤥ.

ᤂᤢᤏᤧ᤹ᤖᤰ ᤏᤡᤱᤘᤠ᤹ᤑᤢᤔᤠᤱᤗᤥ॥’”

᥇᥋ ᤛᤧᤰᤂᤠᤀᤣ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤂᤧᤏᤧ᤹ ᤏᤡᤔᤧᤴᤎᤠ᤺ᤵᤔᤏᤠᤒᤠ ᤋᤧᤴᤏᤥ ᤁᤧᤕᤢᤱᤗᤥ.

ᤂᤧᤏᤧ᤹ᤃ ᤀᤡᤛᤪᤠᤀᤡᤗᤒᤠ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

᥇᥌ ᤏᤠᤘᤠᤀᤡᤳᤗᤠ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤠᤖᤠ ᤛᤡᤷᤔ᤺ᤱ ᤗ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤥ.

ᤂᤧᤱᤜᤠ᤹ ᤁᤧᤖᤧᤰ ᤛᤥᤖᤡᤰ ᤁᤢᤏᤠᤔᤧᤴᤇᤠ᤹ ᤔᤧᤒᤥ᤺ᤱᤗᤥ॥

᥇᥍ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤛᤍᤠᤍᤡᤱ

ᤛᤧᤴᤗᤵᤗᤠᤶᤒᤠ ᤋᤠᤱᤛᤧ᤺ᤵᤋᤢᤀᤠᤱ ᤘᤠ᤹ᤖᤥ.

ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤀᤠᤓᤧᤸᤗᤧᤀᤠᤱ ᤛᤡᤖᤡᤱ ᤔᤔᤠ ᤔᤧᤒᤥ᤺ᤱᤏᤧᤸᤗᤥ॥

᥇᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤆᤥᤃᤢᤖᤥ.

ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤗᤥ᥄

ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤀᤠᤱ ᤆᤥᤃᤢᤖᤥ.

ᤂᤢᤏᤧ᤹ ᤂᤧᤴ ᤛᤍᤠᤍᤡᤱ ᤁᤧᤒᤵᤐᤠ ᤏᤢ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤆᤥᤃᤢᤖᤥ॥

ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠ ᤔᤧ᤺ᤴᤗᤥ

ᤁᤖ ᤔᤧᤴᤇᤠᤶ ᤕᤠᤵᤔᤡᤖᤧ ᤕᤢᤱᤔᤠ ᤘᤠ᤹ᤔᤠᤍᤧᤴ ᤆᤥᤃᤢᤖᤥ॥

ᤂᤢᤏᤧ᤹ ᤀᤠᤒᤠᤅᤣᤀᤣ ᤀᤰᤁᤣ ᤐᤠ᤺ᤳᤋᤢᤖᤥ-

“ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ᤀᤣᤖᤥ

ᤘᤣ᤹ ᤜᤠ᤺ᤳᤋᤠᤱ ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵᤗᤥ॥

᥇᥏ ᤂᤠᤔᤠᤰᤔᤠ ᤗᤠᤈᤣ᤹ᤀᤥ ᤀᤠᤳᤋᤡᤗᤠᤶᤔᤠᤱ ᤛᤫᤠ᤺ᤳ ᤐᤠᤖᤠᤱᤒᤠ ᤜᤥ᤺ᤵᤗᤥ.

‘ᤀᤠᤱᤃᤠ᤹ ᤌᤣᤏᤠᤎᤣ ᤀᤠᤃᤥ᤺ᤳᤋᤧᤶᤔᤧ᤹’ ᤑᤠ᤹ᤀᤠᤱ ᤕᤠᤁᤢᤒᤖᤧ

ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤔᤧᤳᤋᤢᤱᤛᤡᤱᤅᤡᤸᤗᤥ॥

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠᤴ ᤛᤧᤰᤂᤠ ᤐᤠ᤺ᤳᤋᤠᤖᤥ.

ᤀᤠᤱᤃᤠ᤹ ᤁᤧᤘᤠ᤹ᤒᤠ ᤐᤠ᤺ᤴᤜᤠ᤹ ᤀᤢᤘᤠ ᤆᤥᤃᤢᤱᤗᤥ॥”

ᤕᤜᤘᤣ ᤍᤠᤱᤒᤧᤴ ᤏᤢ ᤒᤣᤒᤡᤗᤥᤏᤒᤠ ᤏᤠᤘᤠᤀᤡᤳᤗᤠᤜᤠ᤹

᥈᥆ “ᤂᤧᤏᤡ᤹ ᤁᤧᤖᤧᤰ ᤆᤢᤵᤛᤠᤶᤔᤧ᤹ᤀᤠᤱ ᤋᤩᤧᤶᤔᤧ᤹ᤀᤥ.

ᤛᤥᤛᤥᤖᤡᤰ ᤏᤡ᤺ᤳᤋᤠᤱ ᤋᤩᤧᤶᤔᤧ᤹ᤀᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤛᤢᤘᤠᤱᤛᤣ᥄

ᤛᤡᤱᤔᤢ᤺ᤳ ᤏᤠᤘᤠᤀᤡᤳᤗᤠᤜᤠ᤹ ᤁᤧᤒᤱᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹.

ᤜᤧᤰᤁᤩᤠᤱ ᤕᤠᤵᤔᤡ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤔᤏᤠᤒᤠ ᤔᤠᤱᤜᤠ᤹

ᤐᤣᤗᤡ ᤁᤧᤓᤠᤰᤐᤠᤜᤠ᤹ ᤌᤣᤀᤠᤱ ᤔᤧᤴᤏᤡᤶᤏᤠᤒᤠ ᤔᤧᤈᤥ᤺ᤰᤗᤥ॥

᥈᥇ ᤐᤥ᤺ᤱᤔᤠ ᤁᤧᤀᤡ᤺ᤵᤐᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤧᤶᤔᤧ᤹ᤀᤥ.

ᤂᤧᤴ ᤀᤥᤛᤣ᤺ᤴᤎᤠᤱ ᤆᤥᤃᤧᤶᤔᤧ᤹ᤀᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤒᤠᤅᤣ ᤐᤠ᤺ᤴ ᤔᤧᤍᤱᤄᤢᤖᤖᤥ.

ᤕᤖᤡᤰ ᤋᤱᤒᤣ ᤋᤃᤡ ᤁᤴ ᤐᤠ᤺ᤴᤏᤡᤴ ᤜᤠ᤺ᤳᤗᤧ ᤐᤠ᤺ᤳᤋᤢᤀᤠᤱ ᤘᤕᤧᤒᤣ᥅

ᤌᤣ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤔᤧ᤺ᤶᤒᤡ᥅

ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤏᤡᤱᤘᤠ᤹ᤑᤢᤔᤠᤱ ᤜᤥ᤺ᤵᤗᤥ॥

ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤛᤧᤴᤗᤵᤍᤠᤱᤒᤠ.

ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥈᥈ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠᤛᤣ.

ᤀᤠᤱᤃᤠ᤹ ᤗᤧᤵᤔᤠᤱ ᤜᤡᤀᤠᤛᤡᤶᤔᤧ᤹ᤀᤥ. ᤜᤧᤰᤁᤩᤠᤱ ᤛᤧᤴᤗᤵ ᤂᤥᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ

ᤂᤧᤒᤩᤠᤱ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥈᥉ ᤀᤠᤱᤃᤠ᤹ ᤀᤠᤒᤠᤅᤣ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ.

ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤍᤥ᤺ᤵᤔᤠᤀᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ.

ᤂᤧᤴ ᤐᤠ᤺ᤴᤜᤠ᤹ ᤕᤠᤶᤔᤥ ᤜᤏᤧ ᤔᤧᤏᤢ᤺ᤰᤁᤠᤸᤗᤥ॥

ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡ ᤔᤧᤍᤠᤀᤠᤱ ᤀᤠᤍᤃᤡ ᤌᤢᤱᤒᤥ ᤜᤈ᤹ ᤔᤧᤕᤢᤱᤗᤥ॥

ᤁᤧᤖᤧᤰᤗᤧ ᤀᤠᤱᤃᤠ᤹ ᤀᤠᤔᤡᤱᤅᤥ ᤔᤠᤱᤜᤧᤰ ᤔᤧᤈᤥᤃᤢᤖᤥ॥

᥈᥊ “ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

‘ᤕᤜᤘᤣ ᤍᤠᤱᤒᤠᤀᤥᤖᤰ ᤛᤠᤶᤕᤥᤏᤡᤒᤠ ᤏᤢ ᤔᤢᤰᤛᤠᤶ ᤘᤠ᤹ᤖᤥ॥’”

ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤁᤢᤛᤠᤰᤁᤧᤴ ᤁᤧᤒᤥ᤺ᤰᤐᤠᤜᤠ᤹ ᤁᤧᤖᤧᤰ ᤂᤢᤏᤧ᤹ᤀᤥᤀᤣ ᤔᤧᤍᤠᤖᤥ.

ᤜᤧᤰᤁᤩᤠᤱ ᤛᤡᤖᤡᤱ ᤔᤔᤥ ᤔᤧᤎᤠᤖᤥ॥

᥈᥋ ᤁᤖ ᤕᤜᤘᤣ ᤍᤠᤱᤒᤠᤀᤥᤀᤣ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ

ᤌᤠ᤺ᤰᤜᤠ᤹ ᤛᤠᤶᤕᤥᤏᤡᤒᤠ ᤂᤥᤔᤧᤍᤧᤳᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛ᤺ᤳᤋᤠᤱ ᤔᤡᤔᤡᤍᤡᤱ ᤔᤧᤒᤡᤀᤠᤖᤥ॥

᥊᥌

ᤒᤣᤒᤡᤗᤥᤏᤒᤠ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤵᤔᤧᤴ ᤀᤠᤶᤓᤠ ᤁᤴᤗᤥ᥄

ᤌᤡᤰ ᤕᤧᤶᤔᤥ ᤒᤣᤗ ᤔᤧᤵᤔᤏᤠᤒᤠ ᤏᤢ

ᤏᤣᤒᤥ ᤔᤧᤵᤔᤏᤠᤒᤠ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤖᤥ.

ᤁᤖ ᤀᤠᤸᤗᤥ ᤂᤧᤱᤜᤠ᤹ ᤐᤗᤡ᤺ᤵ ᤐᤗᤡ᤺ᤵ ᤗᤡ᤺ᤵᤗ

ᤀᤍᤱᤜᤠ᤹ ᤔᤧᤃᤢ᤺ᤳᤋᤢᤛᤡᤀᤠᤱ ᤘᤠ᤹ᤖᤥ.

ᤁᤧᤏᤠᤒᤠ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤀᤣ᤺ᤰᤌᤠ᤺ᤰᤔᤥ

ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤗᤡ᤺ᤵᤐᤠ ᤁᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥈ ᤏᤠᤘᤠᤀᤡᤳᤗᤠᤜᤠ᤹ ᤀᤠᤒᤠᤅᤣ ᤛᤧ᤺ᤵᤛᤡᤱᤔᤠ ᤔᤧᤴᤇᤢᤰᤏᤧᤸᤗᤥ.

ᤔᤏᤠᤜᤠ᤹ ᤜᤢᤰᤁᤠᤵ ᤔᤧᤔᤧᤳᤇᤡᤱᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤍᤣ᤹ᤖᤢᤛᤡᤖ ᤔᤧᤒᤳᤗᤥ.

ᤒᤣᤒᤡᤗᤥᤏᤒᤠ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤢᤵᤔᤧᤴ ᤜᤠᤒᤠ ᤁᤴᤗᤥ᥄

᥉ “ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ. ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤗᤠᤶ ᤁᤧᤕᤠ᤺ᤰᤐᤠ ᤁᤧᤖᤧᤰᤗᤧ ᤂᤧᤵᤛᤠᤶᤔᤧ᤹ᤀᤥ॥

ᤂᤧᤏᤡ᤹ ᤛᤠᤃᤧᤘᤠ᤺ᤴᤏᤠᤛᤡᤒᤠᤏᤢ᤺ᤸᤗᤧ ᤋᤃᤡᤀᤠᤱᤎᤥ

ᤀᤠᤱᤃᤠ᤹ ᤂᤧᤏᤡ᤹ ᤀᤥᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥

᥊ ᤂᤍᤠᤰᤔᤡ ᤁᤧᤍᤢᤶᤛᤡᤀᤠᤱ ᤂᤧᤏᤡ᤹ ᤌᤧᤃᤣ᤺ᤰ

ᤑᤢ᤺ᤳᤗᤎᤠᤖᤡᤰᤛᤠᤱ ᤂᤧᤱᤃ ᤀᤠᤱᤃᤠ᤹ᤀᤣᤖᤥ॥

ᤀᤠᤱᤃᤠ᤹ ᤂᤧᤏᤡ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥ᤺ᤰᤏᤡᤱᤗᤥ

ᤜᤧᤰᤁᤩᤠᤱ ᤁᤶᤒᤪᤠᤱ ᤔᤧᤳᤏᤡᤱᤗᤥ.

ᤀᤠᤱᤃᤠ᤹ ᤂᤧᤏᤡ᤹ ᤑᤠ᤹ᤏᤡᤱ ᤂᤧᤒᤩᤠᤱ ᤆᤥ᤺ᤰᤕᤢᤶᤓᤥ ᤐᤡᤏᤡᤱᤗᤥ॥

᥋ “ᤂᤧᤏᤡ᤹ ᤀᤠᤱᤃᤠ᤹ ᤜᤠ᤺ᤳᤏᤢ ᤕᤠᤵᤔᤡ ᤁᤧᤍᤱᤄᤡᤒᤣ᥅”

ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ ᤐᤠ᤺ᤴ ᤛᤣ᤺ᤴᤍᤥᤛᤢᤛᤡᤖᤥ.

“ᤀᤠᤱᤃᤠ᤹ ᤜᤧᤰᤋᤱᤒᤠ ᤘᤣ᤹ ᤀᤠᤳᤋᤡᤴ ᤘᤠ᤹ᤒᤣ᥅

᥌ ᤁᤢᤓᤠ ᤔᤏᤠᤖᤧ ᤛᤢᤰᤘᤠᤀᤥᤏᤢ ᤛᤠᤶᤔᤩᤠᤱᤅᤡᤴ ᤔᤧᤗ᤺ᤳᤋᤢᤖᤥ.

ᤜᤧᤰᤁᤩᤠᤱ ᤕᤢᤵᤐᤠ᤺ᤴ ᤌᤠᤱᤍᤢᤖᤡᤀᤥ ᤔᤧᤎᤠᤱᤛᤢᤖᤥ.

ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ ᤁᤧᤎᤰᤐᤠᤴ ᤁᤢᤏᤠᤶᤔᤩᤠᤰ ᤔᤧᤒᤡᤖᤢᤀᤠᤱ

ᤂᤧᤴ ᤏᤠᤘᤠᤀᤡᤳᤗᤠ ᤌᤰᤔᤠ ᤔᤧᤒᤠᤱᤄᤢᤖᤥ

ᤂᤧᤒᤩᤠᤱ ᤛᤠᤶᤒᤥ᤺ᤴ ᤔᤧᤓᤴᤇᤡᤱᤅᤠᤱ ᤂᤧᤴ ᤛᤧᤘᤠ ᤔᤧᤔᤧᤳᤋᤢᤖᤥ॥

᥍ ᤂᤧᤱᤜᤠ᤹ᤖᤧ ᤂᤧᤴ ᤂᤢᤴᤇᤡ᤹ ᤑᤰᤋᤠᤱᤅᤥ ᤔᤧᤒᤰᤂᤢᤀᤠᤱ ᤔᤧᤍᤣ᤹ᤖᤢᤖᤥ.

ᤜᤧᤰᤁᤩᤠᤱ ᤂᤧᤴ ᤁᤢᤕᤢᤰᤏᤠᤀᤥ ᤔᤧᤕᤢᤰᤂᤢᤖᤥ.

ᤂᤧᤒᤩᤠᤱ ᤂᤧᤴ ᤂᤧ᤹ᤕᤥ ᤋᤰᤐᤧᤳ ᤕᤧᤵᤗᤥ॥

ᤂᤧ᤹ᤕᤥᤏᤢ ᤂᤧᤴ ᤀᤠᤒᤠᤅᤣ ᤆᤳᤇᤡᤱᤔᤠ ᤐᤣ᤺ᤰᤔᤠ ᤔᤧᤛᤢᤰᤏᤧᤸᤗᤥ.

ᤁᤢᤓᤠᤖᤧ ᤂᤧᤴ ᤐᤣᤗᤡ ᤑᤠᤰᤋᤢᤛᤠᤱ ᤂᤧᤸᤗᤧ ᤏᤢᤃᤵ ᤔᤧᤒᤡᤖᤢᤸᤗᤥ.

ᤜᤧᤰᤁᤩᤠᤱ ᤁᤢᤍᤢᤰᤂᤣ ᤁᤢᤗᤠᤰᤂᤣᤗᤠᤶ ᤂᤧᤸᤗᤧ ᤛᤧ᤺ᤵᤔᤠᤀᤠᤱ ᤔᤧᤛᤢᤰᤋᤢᤸᤗᤥ॥

᥎ “ᤐᤡᤑᤩᤢᤱ ᤁᤧᤈᤥ᤺ᤰᤐᤠᤛᤣ.

ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤠᤶᤔᤧ᤹ᤀᤥ.

ᤜᤧᤰᤁᤩᤠᤱ ᤕᤥᤎᤥ ᤔᤧᤸᤗ᤹ᤀᤣ ᤏᤡᤱᤘᤠ᤹ᤀᤥ

ᤕᤢᤰᤂᤠᤶᤔᤧ᤹ᤀᤠᤱ ᤕᤠᤶᤛᤠᤶᤔᤥ ᤁᤳᤋᤠᤶᤔᤧ᤹ᤀᤥ॥

᥏ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤗᤡᤱᤛᤠᤶᤔᤧ᤹ᤀᤥ.

ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤀᤠ. ᤜᤧᤰᤁᤩᤠᤱ ᤘᤣ᤹ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤜᤧᤰᤋᤱᤒᤠ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥆ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤁᤢᤏᤢᤵᤔᤠ ᤌᤠᤖᤡᤰᤐᤠ.

ᤂᤧᤶᤒᤩᤠᤱ ᤀᤢᤏᤠᤜᤢᤖᤡᤒᤠ ᤕᤧᤶᤔᤠᤱᤎᤥ ᤋᤠᤔᤠ ᤁᤧᤒᤥ᤺ᤱᤒᤠ

ᤕᤧᤶ ᤌᤠᤖᤡᤰᤐᤠ ᤐᤠ᤺ᤴᤜᤠ᤹ ᤂᤧᤏᤡ᤹ ᤔᤧᤵᤔᤠ ᤛᤢᤰᤏᤡᤱᤗᤥ॥

ᤀᤠᤱᤃᤠ᤹ ᤐᤠ᤺ᤳᤋᤢᤱ- ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ ᤁᤧᤳᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤧᤖᤧᤰ ᤆᤥᤃᤢᤱᤗᤥ॥

᥇᥇ ᤋ᤹ᤀᤡ ᤏᤠᤱᤃᤧᤴ ᤗᤧᤵᤛᤠᤱᤗᤠᤶ ᤀᤠᤱᤃᤠ᤹ ᤔᤏᤠᤎᤡᤰ ᤀᤢ᤺ᤳᤋᤢᤱᤗᤥ.

ᤂᤧᤴ ᤛᤠᤘᤠᤃᤧᤶᤒᤠ ᤔᤢᤕᤠ᤺ᤴ ᤁᤢᤀᤡᤛᤡ᤺ᤰ ᤛᤢ᤺ᤰᤁᤠᤱ ᤕᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ ᤁᤧᤳᤋᤢᤖᤥ॥

ᤀᤠᤱᤃᤠ᤹ ᤌᤣ ᤆᤥ᤺ᤰᤔᤠ ᤏᤡᤱᤛᤣ᤺ᤰ ᤆᤥᤃᤢᤱᤅᤠᤱ ᤘᤠ᤹.

ᤀᤠᤱᤃᤠ᤹ ᤂᤧᤴ ᤁᤧᤖᤧᤰ ᤁᤧᤳᤋᤢᤱᤅᤣᤖᤥ॥

᥇᥈ “ᤜᤠᤍᤡᤱ ᤌᤰᤔᤠ ᤏᤡᤱᤘᤠ᤹ ᤁᤧᤃᤵᤐᤠᤛᤣ

ᤜᤧᤰᤁᤩᤠᤱ ᤛᤠᤶᤕᤥᤏᤡᤔᤠᤗᤠᤶ ᤔᤠ᤺ᤱᤄᤠ ᤁᤧᤘᤠ᤹ᤒᤠ ᤔᤏᤠᤛᤣ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥

᥇᥉ ᤀᤠᤱᤃᤠ᤹ ᤋᤥ᤺ᤴᤍᤥ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤠᤖᤡᤵ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤛᤧᤴᤗᤵᤐᤡᤴ ᤔᤧᤛᤢᤏᤧᤸᤗᤥ॥

ᤀᤠᤱᤃᤠ᤹ ᤕᤖᤢᤛᤗᤧᤔ ᤕᤧᤰᤕᤰᤐᤠ ᤔᤏᤠᤜᤠ᤹ ᤛᤧ᤺ᤵᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤗᤥ॥”

ᤒᤣᤒᤡᤗᤥᤏ ᤗᤠᤈᤣ᤹ᤀᤥ ᤂᤢᤶᤍᤡᤱ

᥊᥍

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤒᤣᤒᤡᤗᤥᤏᤖᤧ ᤛᤡᤛᤠᤃᤧᤴ ᤁᤢᤛ᤻ᤛᤠ ᤔᤧᤴᤇ᤻ᤕᤠᤀᤣ.

ᤂᤧᤏᤧ᤹ ᤁᤧᤜᤠᤱᤕᤢᤰᤏᤠᤀᤥᤗᤠᤶ ᤕᤥ ᤌᤩᤧ᤹ᤀᤠᤱ

ᤂᤠᤶᤒᤠᤱᤅᤥᤒᤠ ᤂᤠᤶᤜᤡ᤺ᤰᤁᤥ ᤕᤢᤅᤧ᤹ᤀᤥ॥

ᤒᤣᤒᤡᤗᤥᤏᤖᤧ ᤁᤢᤛ᤻ᤛᤠᤀᤣ. ᤀᤠᤸᤗᤀᤠᤱᤎᤥ

ᤂᤧᤏᤧ᤹ ᤜᤢᤰᤌᤢᤱᤔᤥ ᤁᤵᤏᤠᤔᤠ ᤏᤢ ᤏᤢᤔᤠᤛᤢᤰᤔᤠ ᤁᤧᤔᤧᤶᤔᤧᤳᤏᤧᤴᤗᤥ॥

᥈ ᤗᤢᤱᤛᤢᤶᤔᤡᤴ ᤕᤠᤱᤛᤡᤱᤅᤧ᤹ᤀᤠᤱ ᤕᤠ᤹ᤕᤢ᤺ᤳᤋᤧ᤹ᤀᤥ.

ᤁᤧᤒ᤺ᤳᤌᤠᤱᤅᤡᤴ ᤂᤧᤳᤋᤧ᤹ᤀᤥ.

ᤁᤧᤛᤡᤶᤔᤧᤴ ᤌᤠᤱ ᤛᤡ᤺ᤰᤂᤧ᤹ᤀᤥ.

ᤁᤧᤗᤠᤱ ᤌᤢᤱᤒᤥ᤹ᤀᤡᤴ ᤌᤠ᤺ᤵᤛᤧ᤹ᤀᤥ.

ᤂᤧᤒᤩᤠᤱ ᤘᤜ᤺ᤱᤅᤡᤴ ᤁᤠ᤺ᤰᤋᤧ᤹ᤀᤥ॥

᥉ ᤂᤧᤏᤧ᤹ ᤗᤧᤰᤆᤠ᤹ᤒᤢᤎᤢ᤺ᤰ ᤁᤧᤒᤥ᤺ᤱᤒᤧᤴ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤖᤥ.

ᤂᤧᤏᤧ᤹ ᤁᤧᤏᤢ᤺ᤶᤔᤧᤴ ᤀᤥᤛᤣ᤺ᤴᤎᤠᤱ ᤐᤥ᤺ᤱᤗᤥ॥

ᤀᤠᤱᤃᤠ᤹ ᤁᤢᤗᤧᤰᤘᤠ ᤜᤢᤅᤢᤱᤗᤥ.

ᤀᤠᤱᤃᤠ᤹ ᤜᤠ᤺ᤳᤋᤠᤱ ᤔᤧᤗᤧᤳᤋᤠᤛᤡᤱᤅᤡᤸᤗᤥ॥”

᥊ ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤛᤧᤴᤗᤵ ᤀᤠᤒᤡᤖᤥ.

ᤂᤢᤏᤧ᤹ ᤁᤢᤔᤡᤱ ᤛᤧᤴᤗᤵᤍᤠᤱᤒᤠ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ॥

᥋ “ᤏᤢᤔᤠᤛᤢᤰᤔᤠ ᤒᤣᤒᤡᤗᤥᤏᤣ. ᤂᤧᤏᤧ᤹ ᤛᤫᤠ᤺ᤳᤋᤠᤱ

ᤂᤠᤔᤠᤰᤗᤢᤶᤒᤠ᤺ᤳᤋᤥ ᤐᤣᤃᤧ᤹ᤀᤠᤱ ᤕᤢᤅᤧ᤹ᤀᤥ.

ᤀᤠᤸᤗᤀᤠᤱᤎᤥ ᤕᤠᤶᤔᤥ ᤂᤧᤏᤧ᤹ ᤜᤠᤱᤈᤢᤶ

ᤜᤠᤱᤈᤢᤶᤒᤠ ᤜᤠᤱᤔᤠ ᤁᤧᤔᤧᤴᤔᤧᤳᤏᤧᤸᤗᤥ॥

᥌ ᤀᤠᤱᤃᤠ᤹ ᤛᤣᤃᤢᤱᤛᤡᤱᤒᤠ ᤀᤠᤔᤏᤠᤜᤠ᤹ᤏᤢ

ᤀᤠᤕᤠ᤺ᤰ ᤗᤧ᤹ᤖᤧᤀᤠᤱ ᤘᤕᤠᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤒᤠᤅᤣ

ᤀᤠᤔᤏᤠ ᤜᤧᤰᤁᤣ ᤏᤢᤖᤡᤰ ᤔᤧᤶᤔᤧᤵᤐᤠᤛᤡᤖᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤂᤧᤏᤧ᤹ ᤁᤧᤜᤢᤰᤁᤥ ᤌᤠᤛᤢᤱᤛᤡᤱᤗᤥ.

ᤁᤖ ᤂᤧᤱᤜᤠ᤹ ᤂᤧᤏᤧ᤹ ᤗᤢᤱᤔᤠ᤹ ᤁᤧᤴᤍᤢᤰᤋᤢᤛᤡᤸᤗᤥ॥

ᤁᤠᤵᤐᤥᤒᤠ ᤁᤠᤵᤔᤢᤔᤠᤜᤠ᤹ᤀᤠᤱ ᤂᤧᤏᤧ᤹ ᤛᤠ᤹ᤖᤡᤰ

ᤁᤧᤗᤡ᤺ᤵᤐᤠ ᤁᤧᤃᤰᤁᤡᤴ ᤁᤧᤃᤢ᤺ᤳᤋᤢᤛᤡᤖᤥ॥

᥍ ᤂᤧᤏᤧ᤹ ᤁᤧᤒᤠ᤺ᤳᤋᤢ. ‘ᤀᤠᤱᤃᤠ᤹ ᤛᤍᤠᤍᤡᤱ ᤛᤍᤠᤍᤡᤱᤗᤧ ᤗᤠᤃᤡ

ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤔᤠ ᤜᤠᤱᤔᤠ ᤐᤥ᤺ᤱᤅᤠᤖᤥ᥄’

ᤁᤖ ᤋᤠ᤺ᤴᤍᤡ ᤌᤣ ᤐᤥ᤺ᤱ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤴᤗᤥ.

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤌᤣ ᤐᤥ᤺ᤱ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤴᤗᤥ॥

᥎ “ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ ᤋᤠᤍᤠ ᤆᤥ᤺ᤰᤔᤠ ᤁᤢᤛᤡᤖᤠ᤹ ᤁᤧᤎᤠᤱᤔᤣ.

ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤌᤣᤀᤠᤱ ᤔᤧᤴᤀᤡ᤺ᤳᤋᤣ ᤁᤧᤕᤢᤱᤔᤣ.

ᤏᤡᤱᤘᤠ᤹ᤀᤥ ‘ᤀᤠᤱᤃᤠ᤹ᤀᤣ᤺ᤰ ᤁᤧᤗ᤹ᤔᤠ

ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵ ᤁᤧᤗ᤹ᤔᤠ

ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤣᤔᤣᤍᤢᤔᤠ ᤔᤧᤒᤥ᤺ᤱᤅᤠᤴ

ᤀᤡᤃᤪ ᤀᤠᤛ᤻ᤛᤠ ᤀᤠᤀᤣᤜᤠ᤹ ᤔᤧᤛᤡᤒᤠ ᤔᤧᤏᤡᤀᤠᤴ’ ᤁᤧᤗ᤹ᤔᤣ

ᤀᤠᤸᤗ ᤁᤴ ᤐᤠ᤺ᤴᤏᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧ᤹ᤀᤥ॥

᥏ ᤁᤴ ᤏᤧᤳᤇᤡ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ

ᤛᤵᤔᤠᤎᤡᤰᤗᤧ. ᤌᤡᤰᤕᤠ᤺ᤴᤗᤧ ᤐᤥ᤺ᤱᤍᤠᤖᤥ-

ᤁᤧᤛ᤻ᤛᤠ ᤁᤧᤀᤣᤜᤠ᤹ ᤛᤡᤔᤠ ᤔᤠᤔᤠ ᤏᤢ ᤔᤣᤔᤣᤍᤢᤔᤠ ᤐᤥ᤺ᤱᤔᤠᤴ ᤋᤠᤖᤥ॥

ᤂᤧᤏᤧ᤹ ᤕᤖᤡᤰ ᤁᤡᤳᤆᤠᤰ ᤆᤥ᤺ᤰᤔᤠ ᤏᤢ

ᤔᤢᤰᤛᤠᤶᤛᤠᤒᤠ ᤛᤠᤶᤔᤢ᤺ᤵᤔᤠ ᤁᤧᤃᤳᤋᤢᤛᤠᤱ

ᤂᤧᤴ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤀᤡᤍᤠᤖᤥ॥

᥇᥆ “ᤂᤧᤏᤧ᤹ ᤀᤠᤒᤠᤅᤣ ᤁᤧᤓᤧᤴ ᤕᤠ᤺ᤶᤒᤰᤁᤡᤸᤗᤧ

ᤛᤧ᤺ᤵᤐᤠ ᤗ᤹ᤖᤡᤰ ᤏᤡ᤺ᤴᤎᤥ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ‘ᤀᤠᤱᤃᤠ᤹ ᤜᤠ᤺ᤳᤗᤧᤀᤠᤱ ᤔᤧᤏᤡᤀᤠᤴ’ ᤁᤧᤗ᤹ᤖᤧᤀᤠᤱ ᤁᤧᤘᤠ᤹ᤖᤥ॥

ᤂᤧᤏᤧ᤹ ᤁᤧᤏᤧᤜᤡ ᤏᤢ ᤁᤧᤏᤡᤱᤘᤠ᤺ᤸᤗᤧ ᤗᤠᤶ ᤁᤧᤓᤥ᤺ᤳᤋᤧᤀᤠᤱ ᤁᤧᤘᤠ᤹ᤖᤥ.

ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤀᤰᤂᤣ ᤁᤧᤗ᤹ᤖᤥ.

‘ᤀᤠᤱᤃᤠ᤹ᤀᤣᤖᤥ. ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥’

᥇᥇ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤀᤡᤍᤠᤖᤥ.

ᤂᤧᤴ ᤋᤢᤰᤂᤣᤜᤠ᤹ ᤀᤠᤰᤋᤱᤒᤠ ᤁᤡᤳᤆᤠᤰᤁᤡᤸᤗᤧ ᤁᤧᤄᤧᤳᤋᤢᤒᤣ᥅

ᤜᤠᤴᤋᤡ ᤐᤥ᤺ᤱᤔᤠ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤍᤢᤔᤢᤖᤥ.

ᤂᤧᤸᤗᤧ ᤁᤢᤔᤧᤴ ᤁᤧᤜᤢᤅᤢᤛᤠᤱ ᤂᤧᤴ ᤋᤢᤰᤂᤣ᤺ᤴ ᤂᤧᤵᤔᤠ ᤁᤧᤴᤇᤢᤰᤋᤢᤴᤗᤥ॥

ᤂᤧᤏᤧ᤹ ᤋᤃᤡ ᤀᤠᤓᤧᤸᤗᤧᤀᤠᤱ ᤔᤧᤴᤍᤢᤶᤔᤣ ᤁᤧᤘᤕᤧᤒᤠ

ᤔᤧᤰᤔᤠ ᤛᤡᤔᤧᤴ ᤀᤠᤸᤗᤥᤄᤥᤖᤥ ᤁᤧᤍᤢᤔᤢᤖᤥ॥

᥇᥈ ᤂᤧᤏᤧ᤹ ᤁᤧᤈᤢ᤺ᤰᤋᤧᤀᤠᤱᤎᤥᤀᤣ ᤛᤩᤠᤱᤔᤧᤴᤍᤠᤱ ᤁᤧᤈᤥᤃᤢ ᤁᤧᤎᤠᤰᤋᤢᤒᤠ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤃᤳᤋᤢᤒᤠ ᤁᤧᤖᤧᤰ ᤁᤡᤳᤆᤠᤰᤜᤠ᤹ ᤏᤢ

ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤔᤧᤵᤔᤠ ᤐᤠ᤺ᤴᤜᤠ᤹

ᤀᤠᤸᤗᤛᤠᤱ ᤜᤠᤒᤠ ᤆᤥᤃᤧ᤹ᤖ ᤘᤕᤧ᤹ᤀᤥ॥

ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤢᤗᤡᤱᤍᤥ ᤁᤧᤃᤧᤵᤐᤡ.

ᤜᤧᤰᤁᤩᤠᤱ ᤁᤧᤏᤡᤱᤔᤡᤜᤠ᤹ ᤔᤧᤃᤡᤖ ᤁᤧᤕᤠ᤺ᤴᤍᤢᤛᤡᤒᤡ॥

᥇᥉ ᤂᤧᤏᤧ᤹ ᤁᤧᤶᤒᤡᤒᤠ ᤛᤢᤈᤠᤜᤠ᤹ᤗᤠᤶ ᤂᤧᤏᤧ᤹ ᤁᤧᤏᤠᤛᤧᤀᤠᤱ ᤁᤧᤘᤠ᤹ᤖᤥ᥄

ᤂᤠᤃᤧᤀᤡᤰᤐᤠᤜᤠ᤹. ᤗᤠᤒᤠ. ᤏᤠᤶ ᤂᤣ᤺ᤶᤛᤡᤰᤐᤠ ᤀᤥᤃᤧᤔᤧᤵᤐᤠᤀᤠᤱ

ᤗᤠᤎᤰᤔᤠ ᤋᤠ᤺ᤴᤍᤡ ᤁᤧᤍᤠᤒᤠ ᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤍᤠᤖᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤶᤎᤠᤱ ᤋᤠᤔᤠ ᤁᤧᤀᤡ᤺ᤵᤐᤠ ᤐᤠ᤺ᤴᤜᤠ᤹ᤗᤠᤶ ᤁᤧᤶᤛᤧ᤺ᤵᤗᤖᤥ॥

᥇᥊ “ᤛᤧᤰᤂᤠᤛᤠᤱ ᤂᤧᤱᤜᤠ᤹ ᤁᤧᤜᤣᤒᤠ ᤕᤠ᤹ᤗᤠᤱ ᤁᤢᤛᤡᤱ ᤔᤧᤗ᤹ᤖᤥ.

ᤔᤡ᤺ᤸᤗᤧ ᤂᤧᤱᤜᤠ᤹ ᤔᤡᤎᤡᤰᤂᤢᤛᤡᤖᤥ॥

ᤔᤡᤎᤢᤱᤍᤡᤱ ᤔᤡᤖᤠ᤺ᤰᤗᤧ ᤔᤡᤛᤠᤶᤗᤠᤶ

ᤂᤧᤱᤜᤠ᤹ ᤀᤠᤒᤠᤅᤣ ᤛᤧ᤺ᤵᤛᤡᤱᤔᤠ ᤔᤧᤴᤇᤢᤰᤏᤧᤸᤗᤥ॥

ᤜᤠ᤺ᤳᤗᤧ ᤁᤢᤗᤠᤃᤡᤀᤠᤱ ᤁ᤹ᤕᤥ ᤔᤡᤈᤠ᤹ᤔᤠ ᤔᤡᤍ᤺ᤳ ᤜᤥ᤺ᤵᤗᤥ.

ᤜᤧᤰᤁᤩᤠᤱ ᤁᤵᤔᤥ ᤕᤢᤱᤔᤠᤀᤠᤱ ᤔᤡᤈᤠ᤹ᤔᤠ ᤔᤡᤀᤠᤱ ᤜᤥ᤺ᤵᤗᤥ॥

᥇᥋ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤗᤠᤃᤡ ᤂᤧᤶᤓᤠᤖᤰ ᤆᤥ᤺ᤰᤔᤠ ᤔᤧᤛᤢᤰᤋᤢᤖᤥ-

ᤂᤧᤱᤜᤠ᤹ᤏᤢ ᤁᤴ ᤂᤧᤏᤧ᤹ ᤛᤠᤰᤋᤧᤖ ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤘᤕᤧᤖᤥ.

ᤂᤧᤱᤜᤠ᤹ ᤁᤧᤖᤧᤰ ᤀᤠᤵᤑᤣᤰ ᤂᤢᤴᤇᤡ᤹ ᤔᤧᤓᤣ᤺ᤴᤍᤢᤒᤠ ᤕᤠ᤺ᤶᤒᤰ ᤗᤧᤵᤔᤠᤱ ᤔᤧᤒᤣ᤺ᤰᤗᤥ.

ᤂᤧᤏᤧ᤹ ᤜᤠ᤺ᤳᤗᤧᤀᤠᤱ ᤛᤧ᤺ᤵᤔᤠ ᤁᤧᤔᤧᤴᤇᤢᤰᤏᤧᤸᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠᤕᤧᤶᤗᤧᤴ ᤕᤜᤘᤣ ᤍᤠᤱᤒᤠ

᥊᥎

“ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ.

ᤂᤧᤏᤡ᤹ᤃ ᤀᤡᤛᤪᤠᤀᤡᤗ ᤔᤡᤱᤗᤠᤶ ᤁᤧᤶᤀᤢ᤺ᤳᤋᤡᤀᤠᤱ ᤁᤧᤘᤕᤡᤖᤥ.

ᤜᤧᤰᤁᤩᤠᤱ ᤕᤜᤢᤍᤠᤖᤧ ᤁᤢᤎᤠ᤺ᤰᤗᤠᤶ ᤁᤧᤍᤩᤧ᤹ᤀᤡᤒᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤂᤧᤏᤡ᤹ ᤔᤠᤱᤃᤧᤜᤧᤰᤁᤠᤛᤡᤖᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤱᤅᤥ ᤐᤣᤗᤡᤃᤧᤴ ᤋᤢᤘᤠ ᤁᤧᤈᤥᤃᤡᤖᤥ.

ᤁᤖ ᤛᤧᤰᤂᤠ ᤏᤢ ᤛᤠᤶᤕᤥᤏᤡᤔᤥ ᤁᤧᤴᤈᤥᤃᤢᤶᤔᤡᤸᤗᤥ॥

᥈ ᤂᤧᤏᤡ᤹ᤃ ᤛᤣᤛᤣ ᤕᤧᤰᤕᤰᤁᤥᤒᤠ ᤕᤰᤕᤢᤱᤒᤠᤍᤡᤃᤧ ᤁᤧᤗ᤹ᤖᤡᤖᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤡᤱᤘᤠ᤹ ᤁᤧᤕᤢᤰᤂᤢᤶᤗᤥ.

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ ᤁᤢᤔᤡᤱᤗᤥ.

ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ-

᥉ “ᤀᤠᤛᤣ᤺ᤴᤇᤠ ᤌᤣ ᤐᤥ᤺ᤱᤔᤠ ᤁᤧᤒᤥ᤺ᤱᤒᤠ ᤘᤕᤧ

ᤂᤧᤴ ᤀᤠᤱᤃᤠ᤹ ᤔᤧᤳᤏᤡᤱᤅᤠᤱ ᤘᤕᤧᤖᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤀᤥ᤺ᤴᤎᤠᤰᤏᤡᤱᤗᤥ.

ᤂᤧᤴ ᤀᤠᤱᤃᤠ᤹ ᤂᤡᤔᤥ ᤆᤥᤃᤢᤱ. ᤂᤶᤒᤩᤠᤱ ᤂᤧᤴ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤖᤥ॥

᥊ ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤁᤧᤘᤕᤡᤖᤥ.

ᤂᤧᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤕᤠᤱᤗᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤏᤡᤃᤡ᤺ᤱᤔᤠᤜᤠ᤹ᤃ ᤔᤧᤴᤍᤢ᤺ᤱᤔᤏᤠᤒᤠ ᤑᤧᤴᤈᤣ᤹ ᤁᤢᤛᤡᤱ ᤆᤥᤃᤧᤖᤥ.

ᤂᤧᤏᤡ᤹ ᤋᤫᤠᤒᤧᤱᤃ ᤁᤠᤛᤠ ᤜᤧᤰᤋᤱᤒᤠ ᤆᤥᤃᤧᤖᤥ॥

᥋ ᤁᤸᤗᤧᤆᤥᤃᤢᤸᤗᤧ ᤁᤴ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤋᤃᤡᤀᤣ ᤂᤧᤏᤧ᤹ ᤔᤧᤳᤏᤧᤒᤠᤖᤥ.

ᤁᤴᤜᤠ᤹ ᤐᤥ᤺ᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤠᤱᤃᤠ᤹ ᤂᤧᤏᤧ᤹ ᤆᤧᤰᤏᤧᤖᤥ॥

ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤶᤓ ᤐᤠ᤺ᤵᤔᤠ ᤁᤧᤱᤄᤥᤛᤢᤸᤗᤖᤥ.

‘ᤀᤠᤱᤃᤠ᤹ ᤀᤠᤏᤠᤘᤠᤀᤡᤳᤗᤠᤜᤠ᤹ᤖᤧ ᤁᤴ ᤔᤧᤈᤥᤃᤢᤒᤠᤖᤥ.

ᤀᤠᤱᤃᤠ᤹ ᤀᤠᤛᤡᤱ ᤆᤀᤡ᤺ᤳᤋᤡᤸᤗᤧ ᤏᤢ ᤛᤠᤶᤔᤩᤠᤱ ᤕᤢᤵᤐᤠ

ᤔᤠᤱᤅᤡᤸᤗᤧ ᤁᤴᤜᤠ᤹ ᤀᤡᤱᤈᤠ᤺ᤱ ᤆᤥᤃᤢᤒᤠᤖᤥ॥’

᥌ “ᤂᤧᤏᤧ᤹ ᤁᤴ ᤐᤠ᤺ᤴᤏᤡᤴ ᤁᤧᤄᤧᤵᤛᤢᤀᤠᤱ ᤁᤧᤘᤠ᤹ᤖᤥ.

ᤂᤧᤏᤧ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤥᤔᤧᤳᤋᤧ᤹ᤀᤥ॥

ᤌᤣ ᤂᤧᤏᤧ᤹ ᤁᤴᤜᤠ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤒᤡ᥅

ᤀᤠᤸᤗᤀᤠᤱᤎᤥ ᤀᤠᤱᤃᤠ᤹ ᤂᤧᤏᤧ᤹ ᤁᤢᤛᤱ ᤐᤠ᤺ᤴᤜᤠ᤹ ᤔᤧᤳᤏᤧᤖᤥ.

ᤂᤧᤏᤧ᤹ ᤁᤧᤸᤗᤧᤛᤢᤶᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ ᤆᤧᤰᤏᤧᤖᤥ॥

᥍ ᤂᤧᤱᤜᤠ᤹ ᤀᤠᤸᤗᤥ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤧᤒᤠᤖᤥ. ᤋᤃᤡ ᤂᤧᤱᤜᤠ᤹ ᤜᤥ᤺ᤵᤋᤧᤖᤥ.

ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤀᤡᤴᤏᤢ᤺ᤸᤗᤧ ᤋᤃᤡ ᤔᤧᤱᤄᤧᤶᤔᤣ ᤁᤧᤘᤕᤧᤖᤥ॥

ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤐᤠ᤺ᤵᤔᤠ ᤁᤧᤴᤇᤢᤰᤋᤢᤴᤗᤥ.

‘ᤀᤥᤘᤠ. ᤀᤠᤱᤃᤠ᤹ ᤂᤧᤴ ᤏᤡᤛᤢᤱ ᤗᤧᤛᤢᤱᤅᤠᤱ ᤘᤕᤠᤱᤗᤥ॥’

᥎ ᤂᤧᤏᤧ᤹ ᤔᤧᤱᤄᤧᤶᤔᤣ ᤁᤧᤘᤕᤧᤖᤥ.

ᤜᤧᤰᤁᤩᤠᤱ ᤔᤧᤸᤗᤧᤀᤣᤀᤠᤱ ᤁᤧᤘᤕᤧᤖᤥ॥

ᤀᤢᤏᤠᤜᤢᤖᤡᤀᤠᤱᤎᤥ ᤂᤧᤏᤧ᤹ ᤁᤧᤏᤧᤰᤂᤥ᤹ᤒᤠᤴ ᤔᤧᤴᤜᤴᤏᤣ ᤘᤕᤧᤖᤥ.

ᤂᤧᤏᤧ᤹ ᤀᤠᤰᤋᤱᤒᤠ ᤀᤡᤱᤗᤧᤰᤛᤫᤠᤒᤠ ᤁᤧᤈᤥ᤺ᤰᤗᤥ

ᤑᤠ᤹ᤀᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ.

ᤛᤠᤃᤧᤘᤠ᤺ᤴᤇᤡᤱᤒᤠ ᤕᤧᤴᤏᤠᤱᤎᤥᤀᤣ ᤐᤡᤑᤩᤢᤱᤒᤠ ᤁᤧᤶᤔᤧᤳᤋᤧᤀᤠᤱ ᤁᤧᤘᤕᤧᤖᤥ॥

᥏ “ᤀᤠᤒᤠᤅᤣ ᤀᤠᤔᤡᤱ ᤏᤢ ᤀᤠᤔᤡᤔᤡᤍᤡᤱᤗᤧ ᤗᤠᤃᤡ

ᤀᤠᤱᤃᤠ᤹ ᤀᤠᤛᤠᤰᤁᤧᤴ ᤌᤖᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤔᤧᤴᤏᤠ᤹ᤔᤠ ᤑᤠ᤹ᤀᤠᤱ

ᤀᤠᤱᤃᤠ᤹ᤀᤣ ᤂᤧᤴ ᤛᤠᤰᤋᤢᤱ ᤁᤳᤋᤢᤱᤗᤥ॥

᥇᥆ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤘᤠ᤹ ᤛᤠ᤹ᤖᤢᤱᤅᤠᤱ ᤘᤠ᤹ᤀᤠᤖᤥ.

ᤁᤖ ᤕᤢᤵᤐᤠ ᤕᤥ᤺ᤶᤔᤠᤀᤠᤱ ᤛᤠ᤹ᤔᤏᤠᤒᤠ ᤜᤧᤰᤁᤣᤃ ᤔᤧ᤺ᤸᤗᤥ॥

ᤀᤠᤱᤃᤠ᤹ ᤂᤧᤏᤧ᤹ ᤀᤠᤀᤥ᤹ᤀᤥ᤹ᤒᤠ ᤔᤡᤖᤠ᤺ᤰᤗᤧᤴ ᤋᤢᤰᤂᤣᤀᤥ

ᤜᤧᤰᤁᤣ ᤁᤧᤏᤡᤱᤘᤠ᤹ ᤛᤠ᤹ᤖᤢᤱᤅᤠᤱ ᤘᤠ᤹ᤖᤥ॥

᥇᥇ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤗᤠᤃᤡ. ᤀᤠᤱᤃᤠ᤹

ᤀᤠᤒᤠᤅᤣ ᤑᤠ᤹ᤀᤠᤱ ᤂᤧᤴ ᤆᤥᤃᤢᤱᤗᤥ॥

ᤀᤠᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤒᤠᤅᤣ

ᤀᤠᤈᤠ᤺ᤳᤌᤡ ᤁᤧᤒᤣ᤺ᤰᤐᤠ ᤐᤥ᤺ᤱᤅᤠᤒᤠᤒᤣ᥅

ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤏᤠᤘᤠ ᤀᤡᤳᤗᤠᤜᤠ᤹ᤏᤢ ᤔᤧᤜᤠᤀᤠᤸᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤛᤤᤖᤛᤧᤴ ᤗᤠᤶᤗᤥᤒᤠ ᤛᤣᤃᤢ

᥇᥈ “ᤕᤠᤁᤢᤒᤣ. ᤀᤠᤱᤃᤠ᤹ ᤀᤢ᤺ᤳᤏᤧᤒᤠ ᤀᤡᤛᤪᤠᤀᤡᤗᤀᤣ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤧᤴ ᤂᤧᤵᤛᤧ᤹ᤀᤥ.

ᤂᤢᤏᤧ᤹ᤃ ᤀᤠᤱᤃᤠ᤹ᤀᤣᤖᤥ॥

ᤁᤧᤖᤧᤰ ᤐᤠ᤺ᤴᤜᤠ᤹ᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ᤀᤣ ᤘᤕᤠᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ᤏᤢ᤺ᤸᤗᤧ ᤀᤣᤃᤠᤱᤅᤠᤱ ᤀᤠᤱᤃᤠ᤹ᤀᤣ ᤘᤠ᤹ᤀᤠᤖᤥ॥

᥇᥉ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤜᤢᤰᤁᤡᤸᤗᤧ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤠᤸᤗᤧ ᤁᤢᤒᤢᤱᤜᤠ᤹ ᤕᤢᤰᤂᤢᤱᤒᤠᤖᤥ.

ᤜᤧᤰᤁᤩᤠᤱ ᤀᤠᤈᤢᤰᤘᤠ ᤜᤢᤰᤁᤡᤸᤗᤧ ᤋᤠᤱᤛᤠᤱᤒᤧᤴ ᤂᤡᤱᤛᤢᤱᤒᤠᤖᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤐᤠ᤺ᤴᤇᤠ᤺ᤳᤋᤢᤱᤛᤡᤱᤅᤧᤸᤗᤧ

ᤂᤧᤱᤜᤠ᤹ ᤌᤡᤰᤗᤧᤱᤗᤧ ᤔᤢᤳᤌᤪᤡᤰ ᤔᤧᤒᤥ᤺ᤰᤗᤥ॥

᥇᥊ ᤂᤧᤏᤡ᤹ ᤁᤧᤖᤧᤰ ᤆᤢᤵᤛᤠᤶᤔᤧ᤹ᤀᤠᤱ ᤂᤧᤵᤛᤠᤶᤔᤧ᤹ᤀᤥ.

ᤔᤠᤱᤜᤠ᤹ᤀᤥ ᤜᤠ᤺ᤳᤗᤧ ᤋᤃᤡᤀᤣ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤒᤣ᥅

ᤕᤜᤘᤣ ᤍᤠᤱᤒᤧᤸᤗᤧ ᤛᤣᤃᤢᤒᤠ ᤛᤤᤖᤛᤧᤸᤗᤧ ᤒᤣᤒᤡᤗᤥ᤺ᤴ ᤗᤠᤈᤣ᤹ᤀᤥ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤒᤠᤴ ᤁᤧᤳᤋᤢᤖᤥ.

ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤗᤥ॥

᥇᥋ ᤀᤠᤱᤃᤠ᤹ᤀᤣ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ.

ᤀᤥ᤺ᤛ᤻ᤒᤠ. ᤀᤠᤱᤃᤠ᤹ ᤛᤤᤖᤛᤧᤴ ᤀᤢ᤺ᤳᤋᤢᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤂᤧᤴ ᤋᤠᤖᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤆᤥᤃᤢᤱ ᤑᤠ᤹ᤀᤠᤱ ᤛᤥ᤺ᤰᤋᤢᤒᤠ

ᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳᤗᤥ॥

᥇᥌ ᤀᤠᤱᤃᤠ᤹ ᤀᤠᤒᤣᤛᤠᤱ ᤋᤩᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤁᤴ ᤂᤧᤵᤛᤧᤶᤔᤧ᤹ᤀᤥ-

ᤌᤡᤰᤛᤡᤃᤣ᤺ᤰᤐᤠ ᤀᤢᤘᤠ ᤐᤥ᤺ᤰᤂᤧᤀᤠᤱᤎᤥᤀᤣ

ᤀᤠᤱᤃᤠ᤹ ᤛᤫᤠ᤺ᤳᤋᤠᤱ ᤐᤠ᤺ᤳᤋᤢᤱᤒᤠ ᤜᤥ᤺ᤵᤗᤥ.

ᤂᤧᤴ ᤜᤡᤴᤎᤥ᤺ᤰᤁᤡᤴ ᤁᤧᤵᤐᤠ ᤕᤧᤶᤔᤥ ᤀᤠᤱᤃᤠ᤹ ᤂᤧ᤹ᤕᤥ ᤘᤠ᤹ᤀᤠᤖᤥ॥”

ᤂᤧᤒᤩᤠᤱ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹

ᤂᤢᤏᤧ᤹ ᤁᤢᤕᤠᤶᤛᤠᤶᤔᤡᤴᤏᤢ ᤐᤠᤱᤄᤠᤱᤅᤠᤱ ᤘᤠ᤹ᤀᤠᤖᤥ॥

᥇᥍ ᤕᤜᤘᤣ ᤍᤠᤱᤒᤠ. ᤂᤧᤏᤧ᤹ ᤁᤧᤎᤧ᤹ᤒᤠ ᤏᤢ

ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤢ᤹ ᤁᤧᤍᤠᤖ ᤑᤠ᤹ᤀᤠᤱ ᤜᤢ᤹ᤏᤧᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤗᤠᤶᤔᤥ ᤗᤠᤱᤄᤣ᤺ᤱᤏᤧᤖᤥ॥

᥇᥎ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤛᤡᤱᤛᤡᤱ

ᤕᤧᤰᤕᤧᤰᤁᤠᤱ ᤁᤧᤄᤧᤵᤛᤢᤒᤠ ᤁᤢᤛᤡᤰᤁᤡᤸᤗᤧ

ᤛᤏᤠᤖᤢᤱᤅᤡᤱᤃ ᤔᤧᤴᤈᤵᤔᤏᤠᤒᤠ ᤘᤜ᤺ᤱ ᤁᤢᤀᤡᤛᤡ᤺ᤰ ᤁᤧᤄᤥᤛᤢᤒᤠᤔᤧᤴᤗᤥ॥

ᤜᤧᤰᤁᤩᤠᤱ ᤛᤠᤶᤕᤥᤏᤡᤔᤠᤴ ᤘᤖ᤺ᤱᤅᤥᤒᤠ

ᤘᤠᤓᤧᤸᤗᤧᤱ ᤁᤢᤀᤡᤛᤡ᤺ᤰ ᤁᤧᤛᤶᤎᤠᤱ ᤋᤩᤧᤒᤠᤔᤧᤴᤗᤥ॥

᥇᥏ ᤂᤧᤏᤧ᤹ ᤁᤧᤛᤠᤕᤥᤒᤥᤖᤠᤜᤠ᤹ ᤕᤧ᤺ᤱᤄᤠ ᤕᤠᤖᤡᤰ ᤕᤖᤡᤰ ᤔᤧᤘᤕᤧᤒᤠᤔᤧᤴᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹

ᤂᤧᤴ ᤕᤧ᤺ᤱᤄᤠ᤺ᤸᤗᤧ ᤁᤢᤜᤡ᤺ᤰ ᤕᤠᤖᤡᤰ ᤕᤖᤡᤰ ᤔᤧᤒᤥ᤺ᤰᤂᤧᤔᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤔᤕᤧᤶᤒᤠᤔᤧᤴᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤍᤃᤠᤱ ᤔᤧᤶᤔᤧᤃᤧᤶᤒᤠᤔᤧᤴᤗᤥ॥”

᥈᥆ ᤒᤣᤒᤡᤗᤥᤏᤗᤠᤶᤒᤠ ᤗ᤺ᤴᤍᤧᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹ᤀᤥ.

ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤗᤠᤶ ᤂᤧᤳᤋᤠᤛᤡᤶᤔᤧ᤹ᤀᤥ॥

ᤁᤧᤛ᤺ᤵᤐᤠ ᤀᤡᤰᤗᤠ᤺ᤸᤗᤧ ᤀ᤺ᤰᤋᤠᤶᤔᤧ᤹ᤖ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥᤃᤧᤶᤔᤧ᤹ᤀᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ

ᤌᤠᤖᤡᤰ ᤁᤴ ᤐᤠ᤺ᤴᤏᤡᤴ ᤆᤧᤰᤋᤠᤶᤛᤡᤶᤔᤧ᤹ᤀᤥ॥

“ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤛᤧᤘᤠᤖᤥᤒᤠ ᤕᤠᤁᤢᤒᤧᤴ

ᤆᤥ᤺ᤰᤕᤢᤶᤓᤥ ᤐᤡᤖᤢᤀᤠᤱ ᤘᤠ᤹” ᤐᤠ᤺ᤳᤋᤠᤶᤔᤧ᤹ᤀᤥ॥

᥈᥇ ᤂᤢᤏᤧ᤹ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤗᤠᤶ ᤋᤣ᤹ᤖᤢᤛᤡᤸᤗᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤘᤠᤔᤧᤔᤡ᤺ᤰᤋᤧᤸᤗᤥ॥

ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤠᤰᤐᤣ᤹ᤀᤥᤏᤢ ᤆᤫᤠ᤺ᤳ ᤗ᤺ᤳᤋᤢ ᤐᤡᤖᤢᤛᤡᤖᤥ॥

ᤂᤢᤏᤧ᤹ ᤕᤠᤰᤐᤣ᤹ᤀᤡᤴ ᤁᤢᤗᤢᤶᤔᤥ ᤐᤰᤁᤪᤧ᤹ ᤑ᤺ᤰᤂᤢᤖᤥ.

ᤜᤧᤰᤁᤩᤠᤱ ᤆᤫᤠ᤺ᤳ ᤁᤢᤰᤛᤧ ᤗ᤺ᤴᤍᤧᤖᤥ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ ᤔᤧᤴᤏᤢ᤹ᤏᤧᤴ ᤔᤧᤴᤍᤠᤏᤧᤸᤗᤥ॥”

ᤀᤡᤛᤪᤠᤀᤡᤗᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤥ᤺ᤳᤋᤡ

᥊᥏

ᤘᤠᤃᤵᤂᤠᤶ ᤗᤠᤈᤣ᤹ᤜᤠ᤹ᤀᤥ ᤁᤧᤕᤢᤱᤒᤠᤛᤣ.

ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤠᤶᤔᤧ᤹ᤀᤥ॥

ᤔᤠ᤺ᤱᤄᤠ ᤁᤧᤕᤢᤱᤒᤠ ᤛᤢᤘᤠᤱᤛᤣ.

ᤁᤴ ᤐᤠ᤺ᤴᤏᤡᤴ ᤂᤧᤵᤛᤠᤶᤔᤧ᤹ᤀᤥ॥

ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤢ᤺ᤳᤋᤠᤱᤗᤥ॥

ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤅᤠᤀᤠᤱᤎᤥᤀᤣ

ᤂᤢᤏᤧ᤹ ᤀᤠᤔᤡᤱᤅᤡᤸᤗᤧᤴ ᤐᤠ᤺ᤴ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥈ ᤂᤢᤏᤧ᤹ ᤀᤠᤱᤃᤠ᤹ ᤀᤠᤶᤒᤪᤠ᤺ᤴ ᤜᤠᤃᤧᤛᤢᤰᤐᤠ ᤋᤠᤓᤣ ᤜᤧᤰᤋᤱᤒᤠ ᤆᤥᤃᤢᤖᤥ.

ᤂᤢᤏᤧ᤹ ᤀᤠᤱᤃᤠ᤹ ᤁᤢᤜᤢᤰ ᤛᤡᤃᤠᤱᤒᤠ ᤏᤠᤶᤈᤡ᤺ᤰᤂᤥ᤹ᤀᤥ ᤆᤡᤰᤂᤠᤱᤗᤥ॥

ᤂᤢᤏᤧ᤹ ᤀᤠᤱᤃᤠ᤹ ᤘᤖᤧᤱᤗᤧᤱᤒᤠ ᤏᤢ

ᤛᤧᤸᤗᤧᤱ ᤛᤧᤸᤗᤧᤱ ᤁᤧᤗ᤹ᤒᤠ ᤋᤥ᤺ᤱ ᤆᤥᤃᤠᤱᤗᤥ.

ᤂᤶᤒᤩᤠᤱ ᤂᤢᤏᤧ᤹ ᤁᤢᤍᤥ᤺ᤱ ᤕᤠᤱᤔᤠ ᤁᤠ᤺ᤴᤍᤩᤠᤀᤥ ᤆᤡᤰᤂᤠᤱᤗᤥ॥

᥉ ᤂᤢᤏᤧ᤹ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ.

“ᤂᤧᤏᤧ᤹ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤀᤡᤛᤪᤠᤀᤡᤗᤏᤧᤖᤥ॥

ᤂᤧᤏᤧ᤹ ᤗᤠᤶᤒᤠᤀᤣ ᤔᤏᤠᤜᤠ᤹ᤖᤧ ᤀᤠᤔᤡᤱᤛᤥ ᤀᤠᤎᤠ᤺ᤱᤛᤥ ᤔᤧᤈᤥᤃᤢᤖᤥ॥”

᥊ ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤀᤠᤱᤃᤠ᤹ ᤛᤠ᤹ᤖᤡᤰ ᤕᤠ᤺ᤶᤒᤰᤁ ᤆᤥᤃᤢᤱᤗᤥ.

ᤁᤖ ᤂᤧᤴ ᤜᤏᤧ ᤐᤥ᤺ᤰᤂᤧᤖᤥ॥

ᤀᤠᤱᤃᤠ᤹ ᤌᤣᤏᤠᤎᤣ ᤏᤢ ᤜᤏᤧ ᤕᤠ᤺ᤶᤒᤢᤎᤡᤰ ᤆᤥᤃᤢᤱᤗᤥ.

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤌᤣ ᤂᤥᤔᤠ ᤁᤧᤒᤥ᤺ᤱᤒᤠ ᤘᤠ᤹.

ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤘᤠ᤹ᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤄᤥᤔᤠ ᤀᤠᤜᤠᤱᤛᤧᤶᤔᤡᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤳᤋᤢᤖᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤢᤛᤧᤘᤠᤖᤥᤒᤠ ᤐᤥ᤺ᤱᤔᤠᤖᤧ ᤗᤠᤃᤡ

ᤀᤠᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤠᤱᤗᤥ॥

ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤑᤢᤳᤇᤡᤱᤇᤠ᤺ᤱ

ᤁᤧᤛᤧᤒᤠ ᤔᤏᤠᤜᤠ᤹ ᤏᤢ᤺ᤰᤔᤠ ᤋᤠ᤺ᤵᤔᤠᤛᤡᤖᤧ ᤗᤠᤃᤡ ᤕᤢᤰᤋᤡᤱ ᤆᤥᤃᤠᤱᤗᤥ॥

ᤂᤢᤏᤧ᤹ᤀᤣ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤀᤠᤖᤥ.

ᤂᤢᤏᤧ᤹ᤃ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤸᤗᤧ ᤁᤢᤒᤢᤴᤗᤥ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤛᤧᤘᤠᤖᤥᤒᤠᤀᤣ.

ᤀᤠᤸᤗᤛᤠᤱ ᤂᤧᤏᤧ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤶᤒᤠ ᤕᤠ᤺ᤶᤒᤰ ᤁᤧᤃᤳᤋᤢᤖᤥ॥

ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤕᤠᤶᤔᤥ

ᤀᤠᤱᤃᤠ᤹ᤀᤥ ᤁᤧᤏᤢ᤺ᤰᤋᤢ ᤁᤧᤍᤠᤖᤢᤛᤡᤖᤥ.

ᤂᤧᤶᤔᤩᤠᤰᤗᤰ ᤔᤧ᤺ᤴ. ᤔᤧᤴᤇᤠᤶ ᤛᤢᤘᤠᤱ ᤗᤢᤶᤔᤥ ᤕᤶᤒᤠ ᤀᤥ᤺ᤳᤋᤡ ᤆᤥ᤺ᤰᤏᤧᤖᤥ॥

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤸᤗᤧ ᤁᤢᤏᤢᤵᤔᤠᤎᤠᤖᤡᤰ

ᤀᤠᤱᤃᤠ᤹ ᤀᤠᤛᤧᤴᤗᤵᤐᤡᤴ ᤂᤧᤏᤧ᤹ ᤁᤧᤃᤧᤳᤋᤢᤖᤥ॥”

᥍ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤧᤘᤠᤖᤥᤒᤠ.

ᤛᤢᤘᤠᤱᤜᤠ᤹ᤖᤧ ᤛᤠ᤹ᤖᤡᤰ ᤁᤢᤏᤠᤔᤧᤴᤇᤠ᤹ᤖᤢᤶᤒᤠ ᤏᤢ ᤔᤧᤈᤡ᤺ᤳᤋᤢᤒᤠᤴ.

ᤕᤜᤘᤣ ᤍᤠᤱᤒᤠ. ᤁᤧᤎᤧ᤹ᤒᤠ ᤏᤢ ᤀᤡᤛᤪᤠᤀᤡᤗᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤳᤋᤢᤖᤥ.

“ᤜᤠᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤡ ᤜᤧᤰᤁᤩᤠᤱ ᤔᤧᤒᤥ᤺ᤰᤁᤠᤱ ᤔᤧᤕᤧᤵᤗᤥ॥

ᤜᤠᤱᤛᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤡᤖᤥ

ᤂᤧᤒᤩᤠᤱ ᤁᤧᤍᤃᤡ ᤛᤠᤶᤒᤥ᤺ᤴ ᤜᤒᤳ ᤔᤧᤓᤴᤇᤡᤱᤗᤥ॥

ᤌᤣᤀᤠᤱᤓᤧᤸᤗᤧ ᤏᤠᤛᤠ᤺ᤴᤛᤠᤒᤠ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ

ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤛᤣᤃᤧᤀᤠᤱ ᤘᤠ᤹ᤖᤥ॥”

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤕᤠᤶᤔᤥ ᤔᤧᤈᤥᤃᤢ

᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤛᤢᤕᤧᤶᤔᤥ ᤀᤠᤱᤃᤠ᤹ ᤂᤧᤏᤧ᤹ ᤏᤢᤃᤵ ᤐᤡᤏᤧᤖᤥ.

ᤜᤧᤰᤁᤩᤠᤱ ᤛᤧᤴᤗᤵ ᤐᤡᤔᤠ ᤕᤧᤴᤏᤥ ᤀᤠᤱᤃᤠ᤹ ᤂᤧᤏᤧ᤹ ᤑᤠ᤹ᤏᤧᤖᤥ॥

ᤆᤡᤈᤡ ᤂᤰᤂᤰ ᤁᤧᤒᤥ᤺ᤱᤒᤠ ᤀᤡᤛᤪᤠᤀᤣᤗᤒᤠ ᤗᤠᤈᤣ᤺ᤴ ᤕᤠᤶᤔᤥ ᤑᤥ᤺ᤱᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤂᤧᤴ ᤗᤠᤈᤣᤸᤗᤧ ᤀᤠᤒᤠᤅᤣ ᤁᤢᤴᤍᤠᤱᤒᤠᤜᤠ᤹

ᤕᤠᤶᤔᤥ ᤏᤢ᤺ᤰᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤛᤧ᤺ᤵᤏᤧ ᤁᤳᤏᤧᤖᤥ

ᤂᤧᤒᤩᤠᤱ ᤔᤏᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤔᤠᤱᤜᤢᤵ ᤆᤥ᤺ᤰᤏᤧᤖᤥ.

᥏ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤔᤧᤳᤋᤧᤛᤧ᤹ ‘ᤗ᤺ᤴᤍᤧᤶᤐᤣᤃᤧᤶᤔᤧ᤹ᤀᤥ’

ᤜᤧᤰᤁᤩᤠᤱ ᤂᤠᤔᤠᤰᤔᤠᤀᤥ ᤁᤧᤘᤠ᤹ᤒᤠᤜᤠ᤹ ‘ᤀᤥ᤺ᤳᤋᤡᤀᤥ ᤗᤴᤍᤧᤶᤔᤧ᤹ᤀᤥ॥’

ᤂᤧᤱᤜᤠ᤹ ᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤆᤠᤃᤧᤖᤠᤶᤒᤠ ᤔᤧᤸᤗᤢᤰ ᤜᤧᤰᤁᤣ ᤔᤧᤗ᤹ᤖᤥ.

ᤂᤧᤒᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢᤔᤠᤱᤘᤠᤜᤠ᤹ᤀᤥ ᤂᤧᤱᤜᤠ᤹ᤖᤧ ᤆᤠᤖᤠᤶᤔᤠᤍᤧᤴ ᤔᤧᤄᤥᤛᤢᤖᤥ॥

᥇᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤔᤧᤗᤠ᤺ᤰᤏᤧᤴ ᤘᤠᤀᤠᤱ ᤔᤧᤔᤡ᤺ᤰᤏᤧᤸᤗᤥ.

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤀᤡᤃᤪ ᤏᤠᤶᤛᤧ᤺ᤰᤔᤧᤸᤗᤧ ᤂᤧᤱᤜᤠ᤹ ᤔᤧᤀᤥ᤹ᤖᤢᤛᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤧᤸᤗᤧ ᤂᤢᤴᤇᤡ᤹ ᤗᤠᤶᤗᤥᤛᤢᤛᤡᤖᤥ

ᤂᤧᤒᤩᤠᤱ ᤆᤫᤠ᤺ᤳ ᤁᤧᤒᤢᤶᤒᤠᤍᤧᤴᤏᤥ ᤂᤧᤱᤜᤠ᤹ ᤗᤠᤶᤗᤥᤛᤢᤛᤡᤖᤥ॥

᥇᥇ ᤀᤠᤱᤃᤠ᤹ ᤀᤠᤃᤥ᤺ᤰᤔᤠ ᤑᤠᤱᤈᤱᤜᤠ᤹ ᤏᤧᤏᤧᤒᤠ ᤗᤠᤶ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤀᤠᤔᤠᤖᤠᤶᤜᤠ᤹ ᤆᤠᤱᤈᤠᤱᤒᤠ ᤁᤣ᤺ᤶᤒᤠ ᤆᤥᤃᤢᤱᤗᤥ॥

᥇᥈ ᤀᤥᤔᤧᤳᤋᤧᤶᤔᤧ᤹. ᤂᤧᤱᤜᤠ᤹ ᤔᤠ᤺ᤱᤄᤠᤗᤠᤶ ᤔᤧᤍᤠᤖᤥ-

ᤁᤢᤓᤠ ᤌᤥ ᤌᤠᤱᤃᤧᤳ ᤐᤡᤛᤠᤱᤏᤢ. ᤁᤢᤓᤠ ᤏᤠᤶᤎᤠ ᤐᤡᤛᤠᤱᤏᤢ

ᤂᤧᤒᤩᤠᤱ ᤁᤢᤓᤠ ᤗᤠᤱᤃᤧᤳ ᤐᤡᤛᤠᤱ ᤀᤠᤛᤫᤠᤏ ᤗᤠᤈᤣ᤹ᤗᤠᤶ ᤔᤧᤍᤠᤖᤥ॥”

᥇᥉ ᤋᤠᤱᤛᤠᤱᤒᤣ. ᤛ᤺ᤳᤋᤧ᤹ᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤛᤠᤶᤗᤥᤖᤧ᤹ᤀᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤣ. ᤕᤧᤕᤧ ᤗ᤹ᤖᤧ᤹ᤀᤥ॥

ᤁᤥ᤺ᤰᤔᤠ ᤑᤠᤱᤈᤱᤛᤣ. ᤂᤧᤏᤡ᤹ ᤀᤡᤰᤗᤠ᤺ᤴ ᤗ᤺ᤳᤋᤧᤶᤔᤧ᤹ᤀᤠᤱ ᤛᤠᤶᤗᤥᤖᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤔᤏᤠ

ᤀᤡᤛᤪᤠᤀᤡᤗᤡᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤋᤢᤰᤂᤣ ᤁᤧᤍᤢᤶᤒᤠ ᤂᤢᤏᤧ᤹ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

᥇᥊ ᤁᤖ ᤕᤖᤢᤛᤗᤧᤔ ᤕᤧᤰᤕᤰ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤗᤠᤵᤑᤢᤛᤡᤃᤧᤀᤠᤱ ᤘᤕᤡᤃᤧᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤏᤡᤱᤘᤠ᤹ ᤔᤢ᤺ᤳᤇᤡᤃᤧᤀᤠᤱ ᤘᤕᤡᤃᤧᤖᤥ॥”

᥇᥋ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤏᤢᤃᤵ ᤐᤡᤖᤢᤛᤡᤖᤥ.

“ᤌᤣ ᤀᤠᤶᤒᤪᤧ᤺ᤱᤘᤠ ᤀᤅᤧ᤺ᤰᤘᤠ᤺ᤴ ᤁᤢᤶᤔᤠᤖᤧ ᤏᤡᤱᤘᤠ᤹ᤑᤧ᤺ᤶᤔᤠ ᤛᤢᤰᤋᤢᤒᤡ᥅

ᤂᤢᤏᤧ᤹ ᤁᤳᤋᤢᤒᤠ ᤀᤅᤧ᤺ᤰᤘᤠ᤺ᤴ ᤂᤧᤸᤗᤧ ᤌᤣ ᤗᤢᤱᤔᤠ᤹ ᤔᤧᤍᤢᤰᤋᤢᤴᤒᤡ᥅

ᤂᤧᤸᤗᤧ ᤏᤡᤱᤘᤠ᤹ ᤔᤢ᤺ᤶᤔᤠᤀᤠᤱ ᤛᤢᤰᤋᤢᤖᤥ.

ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ᤑᤣ᤺ᤶᤔᤠ ᤔᤧᤛᤢᤰᤏᤧᤸᤗᤥ॥

᥇᥌ ᤀᤥᤔᤧᤳᤋᤧᤶᤔᤧ᤹ᤀᤥ. ᤕᤖᤢᤛᤗᤧᤶᤒᤠ ᤔᤏᤠᤛᤣ.

ᤀᤠᤱᤃᤠ᤹ ᤀᤠᤜᤢᤰᤋᤠᤵᤐᤣ᤹ᤀᤥ ᤂᤧᤏᤡ᤹ ᤔᤡᤱᤅᤡᤴ ᤛᤠᤵᤋᤢᤱᤅᤠᤱ ᤐᤳᤗᤥ.

ᤂᤧᤏᤡ᤹ ᤁᤧᤗᤢ᤺ᤶᤒᤠ ᤗᤢᤱᤎᤠᤰᤜᤠ᤹ ᤀᤠᤓᤧᤸᤗᤧᤛᤠᤱ ᤀᤠᤍᤃᤡᤀᤣ ᤕᤧᤵᤗᤥ॥

᥇᥍ “ᤂᤧᤏᤡ᤹ ᤛᤠᤜᤠ᤹ ᤜᤠᤖᤠᤘᤖᤠ᤹ ᤔᤧᤏᤢ᤺ᤱ ᤔᤧᤍᤠᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤔᤧᤱᤔᤠ ᤁᤧᤃᤥ᤺ᤵᤐᤠᤜᤠ᤹

ᤂᤧᤏᤡ᤹ ᤋᤃᤡᤗᤠᤶᤒᤠ ᤔᤧᤗ᤺ᤴᤏᤠᤱ ᤔᤧᤒᤣ᤺ᤰᤗᤥ॥

᥇᥎ ᤂᤧᤏᤡ᤹ ᤔᤡᤰᤁᤧᤸᤗᤧ ᤁᤧᤖᤧᤰ ᤐᤡᤛᤠᤱ

ᤌᤣ ᤐᤥ᤺ᤱᤗ ᤐᤳ ᤂᤧᤴ ᤀᤥᤔᤧᤳᤋᤧᤶᤔᤧ᤹ᤀᤥ.

ᤂᤧᤏᤡ᤹ ᤔᤏᤠᤜᤠ᤹ ᤔᤧᤈᤢᤶᤗ ᤔᤧᤒᤳ ᤂᤧᤱᤜᤠ᤹ ᤜᤡᤶᤔᤥ ᤔᤧᤍᤠᤖ ᤔᤧᤒᤳᤗᤥ॥

ᤀᤠᤱᤃᤠ᤹ ᤛᤍᤠᤍᤡᤱ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

‘ᤛᤡᤛᤠᤔᤣ᤺ᤳᤋᤡᤴ ᤘᤠ᤺ᤳᤋᤡ ᤛᤠᤔᤠ ᤐᤢᤔᤠᤜᤠ᤹ᤏᤢ ᤜᤠᤱᤜᤠᤱ ᤗ᤹ᤒᤠ ᤁᤢᤛᤡᤱ

ᤂᤧᤏᤧ᤹ ᤁᤧᤔᤏᤠᤜᤠ᤹ᤏᤢ ᤜᤠᤱᤜᤠᤱ ᤁᤧᤗ᤹ᤖᤥ॥’

᥇᥏ “ᤂᤧᤏᤧ᤹ ᤁᤧᤗᤠᤈᤣ᤺ᤴ ᤂᤠᤵᤐᤢᤎᤩ᤺ᤱ ᤏᤢ

ᤆᤠ ᤔᤧᤴᤏᤢ᤹ᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤀᤠᤸᤗ ᤁᤧᤍᤠᤒᤠᤀᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤗᤠᤃᤡ

ᤛᤠ᤹ᤖᤡᤰ ᤆᤢ᤺ᤰᤛᤠ ᤐᤥ᤺ᤱᤗᤥ.

ᤂᤧᤒᤩᤠᤱ ᤀᤠᤳᤋᤡᤸᤗᤧ ᤂᤠᤵᤐᤢᤌᤩ᤺ᤱ ᤁᤧᤈᤥᤃᤧ

ᤂᤧᤴ ᤂᤧᤏᤧ᤹ᤗᤠᤶᤒᤠ ᤕᤖᤡᤰ ᤔᤠ᤺ᤱᤄᤠ ᤐᤥ᤺ᤱᤗ ᤔᤧᤕᤠ᤺ᤴᤍᤢᤖᤥ॥

᥈᥆ ᤁᤧᤶᤍᤧᤶᤛᤧ ᤁᤧᤶᤍᤣ᤹ᤖᤧᤀᤠᤱ ᤁᤧᤘᤕᤧᤒᤠ ᤕᤧᤶᤔᤥ

ᤛᤠᤔᤧᤘᤠ᤺ᤴᤇᤡᤱᤒᤠ ᤁᤧᤛ᤻ᤛᤠ ᤁᤧᤀᤣᤜᤠ᤹ᤖᤧ ᤌᤡᤰᤕᤠ᤺ᤴ ᤀᤰᤂᤣ ᤁᤧᤶᤔᤧᤳᤗᤥ.

‘ᤁᤴ ᤋᤧᤴᤏᤡᤴ ᤀᤠᤏᤡᤃᤧ ᤗᤠᤃᤡ ᤛᤠ᤹ᤖᤡᤰ ᤆᤡᤜᤢ᤹ᤜᤢ᤹ ᤗ᤹ᤖᤥ॥

ᤕᤢᤱᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤀᤠᤸᤗᤛᤠᤱ ᤕᤢᤱᤔᤠᤍᤧᤴ ᤀᤠᤒᤡᤖᤧ᤹ᤀᤥ॥’

᥈᥇ ᤂᤧᤒᤩᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤀᤰᤂᤣ ᤁᤧᤒᤠ᤺ᤳᤋᤢᤖᤥ.

‘ᤁᤴᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤜᤠ᤺ᤳᤗᤧ ᤛᤠᤘᤠ᤺ᤴᤍᤢᤛᤡᤒᤣ᥅

ᤀᤠᤱᤃᤠ᤹ᤃ ᤁᤧᤛᤧᤔᤠ. ᤁᤢᤛ᤻ᤛᤠ ᤁᤧᤜᤥ᤺ᤵᤔᤠ. ᤘᤣ᤹ ᤗᤠᤈᤣ᤹ᤀᤥ

ᤔᤧᤗ᤺ᤳᤋᤠᤱ ᤔᤧᤍᤣᤛᤠᤱ ᤜᤧᤰᤁᤩᤠᤱ ᤔᤧᤏᤠ᤹ᤖᤠᤱᤅᤠᤱ ᤘᤕᤠᤱᤗᤥ॥

ᤁᤴᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤜᤠ᤺ᤳᤗᤧ ᤜᤡᤱᤄᤢᤛᤡ ᤐᤡᤖᤠᤱᤒᤣ᥅

ᤀᤠᤱᤃᤠ᤹ᤃ ᤀᤧᤰᤗᤣ᤺ᤰ ᤔᤧᤗᤧᤖᤠᤱ ᤔᤧᤍᤣᤛᤠᤱᤅᤠᤱ ᤘᤕᤠᤱᤗᤥ.

ᤁᤖ ᤁᤴᤜᤠ᤹ ᤀᤠᤳᤋᤡᤗᤠᤶ ᤔᤧᤍᤩᤧᤒᤣ᥅’”

᥈᥈ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤥᤔᤧᤳᤋᤧ᤹ᤀᤥ. ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤢᤰᤆᤠ᤺ᤸᤁᤡ᤺ᤸᤗᤧ ᤀᤢ᤺ᤳᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤛᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤗᤣ᤺ᤳᤋᤢᤱᤗᤥ॥

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤂᤢᤴᤇᤡ᤹ ᤜᤢᤰᤁᤥ

ᤔᤧᤒᤰᤂᤢᤛᤡᤀᤠᤱ ᤔᤧᤍᤠᤖᤢᤛᤡ ᤁᤧᤶᤒᤡᤖᤥ.

ᤂᤧᤒᤩᤠᤱ ᤁᤧᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤃ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤰᤋᤠᤱᤅᤥ

ᤔᤧᤒᤰᤂᤢᤛᤡᤀᤠᤱ ᤔᤧᤍᤠᤖᤢᤛᤡᤖᤥ॥

᥈᥉ ᤂᤧᤏᤧ᤹ ᤁᤧᤗᤠᤃᤡ ᤜᤠᤱᤜᤠ᤹ ᤐᤠᤏᤢᤍᤡᤱ ᤐᤠ ᤜᤧᤰᤁᤣ

ᤜᤧᤰᤁᤩᤠᤱ ᤜᤠᤱᤔᤠᤜᤠ᤹ ᤔᤠ ᤜᤧᤰᤁᤣ ᤁᤶᤒᤪᤠᤱ ᤁᤧᤔᤧᤵᤐᤠ ᤔᤧᤒᤥ᤺ᤱᤗᤥ॥

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤂᤠᤶᤒᤠᤱᤅᤥ ᤌᤠᤖᤡᤰ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤁᤧᤶᤔᤧᤳᤗᤥ.

ᤜᤴᤏᤠᤱ ᤏ᤺ᤶᤏ᤺ᤶᤒᤠ ᤔᤧᤒᤥ᤺ᤱᤅᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤥ॥

ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤖᤥ.

ᤀᤠᤱᤃᤠ᤹ ᤀᤠᤗᤠᤶ ᤀᤥᤃᤧᤔᤧᤵᤐᤠᤜᤠ᤹ ᤏᤡᤱᤘᤠ᤹ ᤋᤢᤰᤔᤥ ᤔᤧᤴᤎᤠᤏᤧᤸᤗᤥ॥”

᥈᥊ “ᤌᤣ ᤌᤱ ᤁᤧᤈᤥ᤺ᤰᤐᤠ ᤌᤰᤛᤢᤒᤠᤜᤠ᤹ᤗᤠᤶ ᤔᤧᤏᤠᤵᤋᤢᤛᤡᤒᤠ

ᤆᤡᤃᤰᤘᤠᤜᤠ᤹ ᤏᤠᤵᤔᤠ ᤛᤢᤰᤔᤧᤍᤧᤵᤐᤡ᥅

ᤀᤡᤃᤪ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ

ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤜᤠ᤹ ᤗ᤺ᤵᤔᤠ ᤛᤢᤰᤔᤧᤍᤧᤵᤐᤡ᥅”

᥈᥋ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤥᤖᤥ. ᤌᤰᤛᤢᤒᤠᤜᤠ᤹ᤗᤠᤶ ᤐᤢᤱᤗᤠ ᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤜᤠ᤹

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤗᤠᤶ ᤔᤧᤏᤠᤵᤋᤢᤛᤡᤒᤠ

ᤆᤡᤃᤰᤘᤠᤜᤠ᤹ ᤏᤠᤵᤔᤠ ᤛᤢᤰᤔᤧᤍᤧᤳᤗᤥ॥

ᤀᤠᤳᤋᤡᤴᤜᤠ᤹ ᤂᤧᤏᤡ᤹ᤏᤢ ᤂᤧᤔᤠ᤹ ᤔᤧᤈᤥ᤺ᤰ

ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤂᤧᤔᤠ᤹ ᤆᤥ᤺ᤰᤁᤠᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤛ᤻ᤛᤠ ᤀᤠᤀᤣᤜᤠ᤹ ᤛᤧ᤺ᤵᤋᤢᤱᤛᤡᤱᤗᤥ॥

᥈᥌ ᤂᤧᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤀᤠᤱᤃᤠ᤹ ᤂᤢᤴᤇᤡ᤹

ᤀᤠᤒᤠᤅᤣ ᤏᤧᤰᤛᤠ᤺ᤴ ᤆᤠᤔᤠ ᤐᤠᤱᤄᤢᤱᤛᤡᤱᤗᤥ॥

ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤕᤢᤛᤡᤒᤠ ᤜᤧᤰᤁᤣ

ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤔᤕᤢᤛᤡᤖᤥ॥

ᤜᤧᤰᤁᤣᤗᤧ᤹ᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤀᤠᤱᤃᤠ᤹ᤀᤣ ᤂᤧᤏᤧ᤹ ᤁᤧᤕᤜᤘᤣ ᤍᤠᤱᤒᤠ ᤁᤧᤛᤧᤴᤗᤵᤍᤠᤱᤒᤠᤀᤠ.

ᤁᤧᤔᤧᤸᤗᤢᤱ ᤁᤧᤜᤢᤱᤒᤠᤀᤠᤱ ᤁᤧᤎᤧ᤹ᤒᤠ ᤕᤠᤁᤢᤒᤖᤧ ᤁᤢᤔᤢᤰᤛᤠᤶᤍᤠᤱᤒᤠ

ᤁᤢᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

᥋᥆

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤏᤠᤈᤱᤛᤰ ᤛᤠᤵᤋᤢᤱᤐᤡᤖᤢᤱᤒᤠᤸᤗᤧ

ᤆᤥᤃᤢᤸᤗᤧ ᤁᤧᤶᤔᤠ ᤔᤧᤒᤠᤱᤛᤢ ᤔᤧᤍᤣᤛᤢᤀᤠᤱ ᤘᤕᤧᤒᤠᤒᤡ᥅

ᤀᤡᤃᤪ ᤀᤠᤱᤃᤠ᤹ ᤀᤠᤳᤋᤡᤴ ᤛᤡᤱᤏᤠ᤺ᤳᤛᤠᤒᤧᤸᤗᤧ ᤁᤢᤜᤢᤰᤁᤥ ᤂᤧᤏᤡ᤹ ᤛᤱᤏᤡᤱᤒᤣ᥅

ᤔᤧ᤺ᤴᤗᤥ. ᤂᤧᤏᤡ᤹ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤂᤧᤏᤡ᤹ ᤁᤧᤶᤛᤱᤛᤡᤒᤠᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤔᤠ᤺ᤴᤏᤠᤱ ᤂᤧᤏᤡ᤹ ᤗᤠᤕᤥᤸᤗᤧ ᤆᤥᤃᤢᤸᤗᤧ

ᤔᤠ᤺ᤱᤄᤠ᤹ ᤔᤧᤒᤠᤱᤛᤢᤒᤠᤖᤥ॥

᥈ ᤀᤠᤱᤃᤠ᤹ ᤂᤧ᤹ᤕᤥ ᤑᤧᤖᤠᤱᤅᤡᤸᤗᤧ ᤌᤣᤀᤠᤱ ᤜᤠ᤺ᤳᤋᤠᤱ ᤜᤥ᤺ᤵᤋᤧᤒᤠᤒᤣ᥅

ᤀᤠᤱᤃᤠ᤹ ᤐᤠ᤺ᤴᤇᤠ᤺ᤳᤋᤢᤱᤛᤡᤱᤅᤧᤸᤗᤧ ᤏᤢᤃᤵ

ᤁᤧᤒᤡᤒᤠ ᤌᤣᤀᤠᤱ ᤀᤣ᤺ᤴᤏᤠᤱ ᤔᤧᤘᤕᤧᤏᤧᤶᤒᤠᤒᤣ᥅

ᤌᤣ ᤀᤠᤱᤃᤠ᤹ ᤀᤠᤜᤢᤰᤁᤡᤴ ᤂᤧᤏᤡ᤹ ᤌᤧ᤹ᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤧᤀᤠᤱ ᤘᤕᤧᤒᤡ᥅

ᤌᤣ ᤂᤧᤏᤡ᤹ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤛᤢ᤺ᤶᤒᤡ᥅

ᤀᤠᤱᤃᤠ᤹ ᤘᤖ᤺ᤱᤅᤡᤴ ᤆᤒᤧ᤺ᤳᤇᤡᤰ ᤑᤧ᤺ᤰᤋᤢᤱᤅᤡᤸᤗᤧ ᤂᤧᤴ ᤆᤵᤐᤪᤧᤰ ᤆᤵᤗᤥ.

ᤘᤜ᤺ᤱᤜᤠ᤹ ᤀᤠᤱᤃᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤆᤥᤃᤢᤱᤗᤥ॥

ᤆᤫᤠ᤺ᤳᤋᤡᤴ ᤛᤢ᤺ᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤵᤔᤥᤒᤠ ᤅᤠᤜᤠ᤹ ᤜᤷᤃᤡ᤹ ᤔᤧᤃᤡᤖᤥ

ᤂᤧᤒᤩᤠᤱ ᤘᤠᤔᤡ᤺ᤰᤔᤠᤸᤗᤧ ᤔᤧᤛᤡᤖᤥ॥

᥉ ᤀᤠᤱᤃᤠ᤹ ᤋᤠᤱᤛᤠᤰᤐᤠᤴ ᤔᤠᤰᤋᤠᤱᤒᤠ ᤐᤥ᤺ᤱᤗ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤂᤧᤴ ᤛᤠᤃᤡ ᤋᤣ᤺ᤳᤋᤡᤸᤗᤧ ᤋᤧᤵᤋᤢᤱᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠᤸᤗᤧ ᤀᤡᤱᤈᤠ᤺ᤱ ᤀᤡ᤺ᤳᤋᤢ ᤏᤠ᤺ᤳᤋᤢ

᥊ ᤁᤧᤏᤠᤒᤠᤜᤠ᤹ ᤁᤧᤎᤢᤶᤒᤠ ᤆᤥ᤺ᤰᤔᤠ ᤛᤢᤰᤋᤢᤱᤛᤡᤱᤗ ᤑᤠ᤹ᤀᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰᤁᤢᤶ ᤏᤡᤱᤘᤠ᤹ᤒᤠ ᤐᤠ᤺ᤴᤈᤠ᤺ᤰᤁᤡᤴ ᤐᤡᤖᤠᤱᤅᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤀᤠᤱᤃᤠ᤹ ᤋᤠᤏᤠᤶ ᤌᤰᤔᤠ ᤑᤥ᤺ᤱᤅᤠᤖᤥ

ᤁᤧᤜᤢ᤹ᤛᤡᤱᤒᤠ ᤜᤧᤰᤁᤣ ᤏᤢᤖᤡᤰᤁᤠᤱ ᤂᤧᤶᤔᤠᤖᤧ ᤗᤠᤃᤡ

ᤂᤢᤏᤧ᤹ ᤀᤠᤱᤃᤠ᤹ ᤀᤠᤏᤧᤰᤂᤥ᤹ᤒᤠᤴ ᤜᤴᤍᤢ ᤐᤡᤀᤠᤖᤥ॥

᥋ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤱᤃᤠ᤹ ᤀᤠᤴᤓᤠᤰᤁᤡᤴ ᤜᤴᤍᤠᤱ ᤐᤡᤖᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤔᤧᤴᤈᤥ᤺ᤰᤐᤠᤸᤗᤥ

ᤀᤠᤱᤃᤠ᤹ ᤀᤣᤃᤠᤱ ᤔᤧᤏᤢ᤺ᤰᤂᤠᤱᤅᤡᤸᤗᤥ॥

᥌ ᤀᤠᤱᤃᤠ᤹ ᤕᤠᤵᤔᤡ ᤁᤧᤜᤡᤵᤐᤠᤜᤠ᤹ ᤀᤠᤀᤣ᤺ᤰᤁᤡᤴ ᤋᤠ᤺ᤰᤋᤢᤱ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤶᤎᤥ᤹ ᤁᤧᤀᤠ᤺ᤱᤒᤠᤜᤠ᤹ ᤀᤠᤴᤍᤧᤱᤒᤧᤴ ᤜᤡᤛᤢᤱ ᤐᤡᤖᤢᤱᤛᤡᤱᤗᤥ॥

ᤕᤠᤵᤔᤡ ᤁᤡᤏᤠ᤺ᤴᤍᤡ ᤁᤧᤒᤡᤒᤠᤜᤠ᤹ ᤏᤢ ᤕᤠᤵᤔᤡ ᤌᤩᤠ᤺ᤳ

ᤁᤧᤎᤥ᤺ᤰᤐᤠᤜᤠ᤹ᤗᤠᤶ ᤀᤠᤱᤃᤠ᤹ ᤀᤠᤏᤠᤖᤠ᤺ᤴ ᤔᤧᤈᤡᤰᤂᤢᤱᤅᤡᤸᤗᤥ॥

᥍ ᤁᤖ ᤀᤠᤱᤃᤠ᤹ ᤛᤡᤖᤡᤱ ᤔᤔᤠ ᤔᤧᤒᤥ᤺ᤱᤏᤧᤸᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠ᤹ᤀᤠᤖᤥ॥

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤏᤠᤖᤠ᤺ᤴ ᤌᤡᤱᤎᤡᤱ ᤔᤧᤳᤋᤢᤱᤗᤥ.

ᤁᤢᤏᤡᤱᤘᤠ᤹ ᤀᤡᤛᤡᤰ ᤆᤥ᤺ᤰᤔᤠ ᤏᤡᤱᤛᤣ᤺ᤰ ᤆᤥᤃᤢᤱᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤏᤠ ᤔᤧᤎᤠᤏᤧᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱᤗᤥ॥

᥎ ᤀᤠᤱᤃᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠ᤹ ᤑᤠ᤹ᤀᤠᤱ

ᤐᤠ᤺ᤵᤔᤠ ᤁᤧᤛᤢᤰᤐᤧᤴ ᤀᤠᤒᤣᤛᤠᤱ ᤘᤠ᤹ᤖᤥ॥

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤀᤣ᤺ᤸᤗᤧ ᤐᤠ᤺ᤴᤎᤡᤰᤁᤠᤒᤣ᥅

ᤀᤠᤏᤡ᤹ ᤗᤢ ᤏᤠᤍᤢᤶᤍᤢᤶᤒᤠ ᤐᤣᤃᤡᤖᤥ᥄

ᤀᤠᤱᤃᤠ᤹ ᤐᤠ᤺ᤴᤃᤧᤎᤡᤰᤐᤠ ᤜᤠ᤺ᤳ ᤘᤠ᤹᥅

ᤂᤧᤴ ᤀᤠᤱᤃᤠ᤹ᤏᤢ ᤂᤧᤔᤠ᤹ ᤆᤥ᤺ᤰᤗᤖᤥ᥄

᥏ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ

ᤀᤠᤱᤃᤠ᤹ ᤗᤧᤵᤔᤠᤱ ᤐᤥ᤺ᤱᤅᤠᤱ ᤐᤠ᤺ᤳᤗᤥ॥

ᤀᤠᤱᤃᤠ᤹ ᤀᤠᤳᤋᤡᤸᤗᤧ ᤐᤠ᤺ᤴ ᤌᤡᤰᤔᤠ ᤛᤢᤰᤁᤠᤒᤣ᥅

ᤂᤧᤱᤜᤠ᤹ ᤁᤧᤖᤧᤰ ᤆᤠᤱᤍᤣ᤺ᤳ ᤁᤢᤛᤡᤱ ᤁᤢᤍᤪᤧᤰ ᤔᤧᤒᤥ᤺ᤱᤗᤥ.

ᤌᤰᤐᤠᤸᤗᤧ ᤂᤧᤱᤜᤠ᤹ ᤆᤛᤡᤖᤥ॥

᥇᥆ ᤂᤧᤏᤡ᤹ᤀᤥ ᤜᤠ᤺ᤳᤗᤧ ᤕᤜᤘᤣ ᤍᤠᤱᤒᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤒᤣ᥅

ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤂᤢᤏᤧ᤹ ᤁᤢᤛᤧᤘᤠᤖᤥᤒᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤒᤣ᥅

ᤀᤥ᤺ᤳᤋᤡ ᤔᤧ᤺ᤴᤏᤣ ᤂᤠᤔᤠᤰᤔᤥ ᤗᤠᤱᤃᤧᤄᤣ᤺ᤰᤐᤧᤸᤗᤧ

ᤕᤜᤘᤣ ᤍᤠᤱᤒᤠᤴ ᤋᤠ᤺ᤰᤐᤥ ᤆᤥᤃᤢᤖᤖᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤏᤡᤱᤘᤠ᤹ᤑᤢᤔᤠᤱᤅᤥ ᤁᤢᤏᤡᤱᤘᤠ᤺ᤴ ᤕᤢᤰᤂᤢᤖᤖᤥ॥

᥇᥇ ᤁᤖ ᤀᤠᤸᤗ ᤂᤧᤏᤡ᤹ ᤁᤧᤖᤧᤰ ᤀᤠᤳᤋᤡᤴᤜᤠ᤹ᤖᤧ ᤔᤡ ᤁᤧᤜᤠ᤺ᤴᤍᤢᤶ

ᤜᤧᤰᤁᤩᤠᤱ ᤜᤢᤖᤢᤖᤢ ᤗ᤹ᤖᤡᤰ ᤁᤧᤜᤠ᤹ᤒᤠ ᤔᤡᤈᤥ᤺ᤳᤋᤧᤴ

ᤁᤧᤃᤠᤵᤐᤠᤛᤡ. ᤂᤧᤏᤡ᤹ ᤐᤣᤃᤧᤶᤔᤧ᤹ᤀᤥ.

ᤂᤧᤏᤡ᤹ ᤁᤧᤜᤠ᤺ᤴᤍᤢᤶᤒᤠ ᤔᤡ ᤏᤢ ᤔᤡᤈᤥ᤺ᤳᤋᤧᤸᤗᤧ ᤀᤥ᤺ᤳᤋᤡᤀᤥ ᤗᤠᤱᤄᤣᤃᤧᤶᤔᤧ᤹ᤀᤥ॥

ᤂᤧᤏᤡ᤹ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤜᤠᤒᤠ ᤁᤴ ᤁᤧᤍᤢᤔᤢᤶᤗᤥ-

ᤂᤡᤏᤡ᤹ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣᤀᤥ ᤁᤧᤎᤩᤧ᤹ᤀᤡᤖᤥ॥

ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ᤖᤧ ᤗᤠᤃᤡ ᤀᤠ᤺ᤴᤇᤡᤱᤔᤠ

᥋᥇

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤛᤠᤶᤕᤥᤏᤡᤔᤠᤀᤥ ᤁᤧᤒᤵᤐᤠ ᤏᤢ ᤕᤜᤘᤣ ᤍᤠᤱᤒᤠᤴ ᤁᤧᤃᤥ᤺ᤵᤐᤠᤛᤣ.

ᤂᤧᤏᤡ᤹ᤃ ᤗᤢᤱᤕᤠᤰᤐᤣ᤹ᤗᤠᤶ ᤑᤢᤱ ᤗᤰᤔᤏᤠ ᤗ᤺ᤵᤔᤏᤠᤀᤠᤱ ᤁᤧᤘᤕᤡᤖᤥ.

ᤗᤢᤱ ᤗ᤺ᤵᤔᤠᤍᤧᤴᤏᤥᤗᤠᤶ ᤂᤧᤏᤡ᤹ ᤗ᤺ᤵᤔᤏᤠᤏᤡᤱᤅᤠᤱ ᤁᤧᤘᤕᤡᤖᤥ.

ᤁᤴ ᤐᤠ᤺ᤴᤜᤠ᤹ ᤂᤧᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥈ ᤂᤧᤏᤡ᤹ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤶᤔᤡᤴ

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤃᤵᤔᤠ ᤛᤠᤖᤠ᤺ᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤀᤒᤪᤠᤜᤠᤶᤔᤡᤴ ᤀᤢ᤺ᤳᤋᤢᤱᤅᤡᤸᤗᤧ ᤂᤢᤏᤧ᤹ᤖᤰ ᤀᤧᤰᤗᤣ᤺ᤰ ᤘᤕᤧᤖᤥ.

ᤁᤖ ᤂᤧᤴ ᤀᤠᤱᤃᤠ᤹ ᤜᤠᤱᤘᤠ ᤔᤢ᤹ᤀᤡ ᤐᤡᤖᤢᤱᤗᤥ

ᤂᤧᤒᤩᤠᤱ ᤂᤧᤴ ᤕᤖᤡᤰ ᤑᤥᤛᤢᤱᤗᤥ॥

᥉ “ᤕᤜᤘᤣ ᤍᤠᤱᤒᤧᤸᤗᤧ ᤛᤧᤰᤂᤠᤛᤠᤱ ᤕᤖᤢᤛᤗᤧᤔ

ᤁᤧᤕᤢᤱᤒᤠᤜᤠ᤹ ᤜᤠᤱᤜᤠᤱ ᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤁᤧᤗᤢ᤺ᤶᤒᤠ ᤜᤡᤶᤕ᤺ᤰᤜᤠ᤹

ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤀᤥᤔᤧᤳᤋᤢᤖᤥ॥

ᤂᤧᤒᤩᤠᤱ ᤂᤧᤵᤔᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤡᤴ

ᤀᤍᤏ ᤛᤡᤱᤛᤣ᤹ᤀᤡᤰᤁᤧᤴ ᤁᤢᤛᤡᤱ ᤆᤥᤃᤢᤖᤥ.

ᤜᤧᤰᤁᤩᤠᤱ ᤆᤠ ᤔᤧᤴᤏᤢ᤹ᤔᤏᤠᤒᤠ ᤂᤠᤶᤒᤣ᤺ᤰᤁᤧᤴ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤱᤛᤣ᤹ᤀᤡᤰ ᤜᤧᤰᤁᤣ ᤆᤥᤃᤢᤖᤥ॥

ᤐᤛ᤺ᤳ ᤛ᤺ᤵᤔᤠ ᤏᤢ ᤏᤡᤱᤘᤠ᤹ ᤋᤠᤔᤠ. ᤜᤧᤰᤁᤩᤠᤱ

ᤏᤢᤃᤧᤴ ᤐᤡᤔᤠ ᤏᤢ ᤛᤠᤶᤗᤥᤔᤠᤖᤧ ᤀᤡᤰᤗᤠ᤺ᤴ ᤂᤧ᤹ᤕᤥ ᤂᤥᤍᤧᤳᤗᤥ॥

᥊ “ᤀᤠᤔᤏᤠᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤶᤛᤠᤶᤔᤧ᤹ᤀᤥ.

ᤀᤠᤱᤃᤠ᤹ ᤀᤠᤛᤢᤘᤠᤱᤛᤣ. ᤀᤠᤒᤠ᤺ᤴᤏᤡᤴ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥

ᤀᤠᤱᤃᤠ᤹ᤀᤥᤗᤠᤶ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤗ᤺ᤴᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤄᤠᤛᤧᤴᤏᤡᤴ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤥ᤺ᤳᤋᤡ ᤐᤥ᤺ᤱᤗᤥ॥

᥋ ᤀᤠᤱᤃᤠ᤹ ᤀᤠᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ ᤜᤠᤖᤠ ᤏᤡ᤺ᤳᤋᤠᤱ ᤋᤠᤖᤥ.

ᤀᤠᤱᤃᤠ᤹ ᤀᤠᤛᤧᤴᤗᤵᤐᤡᤴ ᤗᤠᤶᤔᤥᤛᤠ ᤋᤠᤖ ᤐᤳᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤸᤗᤧ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤂᤠᤛᤧᤴ ᤋᤠᤖᤢᤱᤗᤥ॥

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤥᤔᤧᤔᤧᤳᤋᤠᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤥ ᤂᤧᤱᤜᤠ᤹ᤖᤧ ᤗᤠᤶ ᤀᤥᤔᤧᤔᤧᤳᤋᤢᤖᤥ॥

᥌ ᤂᤧᤏᤡ᤹ ᤀᤠᤒᤠᤅᤣ ᤔᤡᤰᤁᤡᤴ ᤜᤴᤍᤧᤶᤔᤧ᤹ᤀᤠᤱ

ᤌᤠ᤺ᤱ ᤋᤠᤱᤛᤠᤱᤒᤥ ᤀᤥᤔᤕᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤕᤥ ᤀᤡᤰᤛᤠ ᤂᤠᤶᤒᤣ᤺ᤰᤁᤡᤴ ᤀᤥᤔᤧᤳᤋᤧᤶᤔᤧ᤹ᤀᤥ॥

ᤋᤠᤱᤛᤠᤱᤒᤧᤴ ᤔᤡ᤺ᤰᤂᤥ᤹ ᤜᤧᤰᤁᤣ ᤔᤠᤒᤣ᤺ᤰᤗᤥ.

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤴ

ᤆᤠᤱᤍᤣ᤺ᤳ ᤁᤢᤛᤡᤱ ᤁᤢᤍᤪᤧᤰ ᤐᤥ᤺ᤱᤒᤣ᤺ᤰᤗᤥ॥

ᤂᤧᤶᤒᤩᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤛᤡᤈᤠ ᤁᤢᤀᤡᤛᤡ᤺ᤰ ᤔᤧᤛᤡᤖᤥ.

ᤁᤖ ᤀᤠᤱᤃᤠ᤹ ᤀᤠᤛᤧᤴᤗᤵᤐᤡᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤴ ᤀᤠᤓᤧᤸᤗᤧᤀᤠᤱ ᤔᤧᤔᤧᤰᤏᤧᤸᤗᤥ॥

᥍ “ᤌᤣ᤺ᤴ ᤏᤢᤒᤠ ᤆᤥ᤺ᤰ ᤂᤧᤴ ᤁᤢᤛᤡᤱ ᤁᤧᤏᤡ᤺ᤵᤐᤠᤜᤠ᤹ᤖᤧ ᤂᤧᤵᤛᤠᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤏᤡᤱᤘᤠ᤹ᤀᤥ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤘᤠ᤹ᤖᤥ.

ᤔᤏᤠᤜᤠ᤹ᤖᤧ ᤆᤧᤰᤕᤠ ᤁᤧᤶᤔᤧᤳᤋᤡᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤋᤡᤸᤗᤧ

ᤂᤧᤏᤡ᤹ ᤕᤱᤔᤠ ᤔᤧᤛᤩᤧ᤹ᤀᤡᤴᤏᤧ᤹ᤀᤥ॥

᥎ ᤌᤣᤀᤠᤱᤓᤧᤸᤗᤧ ᤌᤰᤐᤧᤸᤗᤧ ᤆᤡᤖᤡᤰᤁᤧᤴ ᤆᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤆᤛᤡᤖᤥ.

ᤂᤡ᤺ᤴ ᤆᤒᤠ ᤁᤢᤀᤡᤛᤡ᤺ᤰ ᤌᤠ᤹ᤒᤠ᤺ᤸᤗᤧ ᤂᤧᤱᤜᤠ᤹ ᤆᤛᤡᤖᤥ॥

ᤁᤖ ᤀᤠᤱᤃᤠ᤹ ᤀᤠᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤘᤠ᤹ᤖᤥ.

ᤀᤠᤱᤃᤠ᤹ ᤀᤠᤛᤧᤴᤗᤵᤐᤡᤴ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤘᤠ᤹ᤖᤥ॥”

᥏ ᤐᤥᤃᤧ᤹ᤀᤥ. ᤐᤥᤃᤧ᤹ᤀᤥ. ᤕᤜᤘᤣ ᤍᤠᤱᤒᤠᤀᤣ. ᤜᤧᤰᤁᤩᤠᤱ ᤀᤠᤓᤠ᤹ᤖᤧ᤹ᤀᤥ᥄

ᤁᤧᤔᤢᤰᤛᤠᤶᤔᤡᤴ ᤀᤥᤃᤵ ᤆᤥᤃᤧ᤹ᤀᤠᤱ ᤀᤠᤏᤡᤃᤧ ᤀᤠᤓᤠ᤹ᤖᤧ᤹ᤀᤥ᥄

ᤀᤢᤏᤠᤜᤢᤖᤡᤒᤠ ᤕᤧᤶᤔᤥ ᤀᤥᤃᤵ ᤁᤧᤈᤥᤃᤢᤒᤠ ᤜᤧᤰᤁᤣᤀᤣ ᤐᤥᤃᤧ᤹ᤀᤥ.

ᤖᤠᤜᤠᤒ ᤀᤠᤈᤠᤈᤠᤒᤧᤴ ᤛᤩᤠᤰ ᤛᤩᤠᤰ ᤁᤧᤓᤢ᤹ᤒᤠᤴ ᤂᤧᤏᤧ᤹ᤀᤣᤖᤥ.

ᤂᤧᤒᤩᤠᤱ ᤂᤧᤴ ᤀᤛᤣ᤺ᤰᤁᤡᤴ ᤑᤩᤠᤰ ᤗᤛ᤻ᤛᤢᤖ ᤁᤧᤎᤢᤒᤢᤖᤥ॥

᥇᥆ ᤂᤧᤏᤧ᤹ᤀᤣ ᤘᤖ᤺ᤱᤅᤡᤴ ᤆᤵᤐᤪᤧᤰ ᤁᤧᤈᤵᤛᤢᤖᤥ.

ᤋᤧᤔᤧᤴᤍᤡᤱ ᤘᤖ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤁᤧᤜᤣᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤧ᤺ᤵᤋᤢᤛᤡᤒᤠᤜᤠ᤹ ᤏᤠᤎᤠ᤺ᤶᤒᤡ ᤋᤣ᤹ᤔᤠᤛᤡᤖᤧ ᤗᤠᤃᤡ

ᤘᤖ᤺ᤱᤛᤡᤃᤠᤱ ᤗᤠᤶ ᤁᤧᤈᤥᤃᤢ ᤁᤧᤒᤡᤖᤢᤛᤡᤖᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤌᤧ᤹ᤖᤢᤛᤡᤒᤠᤜᤠ᤹ ᤔᤧᤏᤢ᤺ᤱ ᤔᤧᤍᤠᤖᤥ.

ᤂᤧᤱᤜᤠ᤹ ᤛᤡᤕᤥᤏ ᤕᤧᤰᤕᤰᤁᤥ ᤛᤠᤶᤔᤧᤗᤥᤖ ᤔᤧᤗᤠ᤺ᤳᤗᤥ.

ᤂᤶᤒᤩᤠᤱ ᤛᤍᤠᤍᤡᤱ ᤛ᤺ᤵᤔᤠᤴ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤌᤧᤃᤣ᤺ᤰᤁᤥᤒᤠ ᤋᤡᤆ ᤜᤧᤰᤁᤣ ᤐᤥ᤺ᤱᤗᤥ॥

ᤂᤧᤱᤜᤠ᤹ᤖᤧ ᤛ᤺ᤵᤔᤠ ᤏᤢ ᤏᤡᤱᤘᤠ᤹ ᤋᤠᤔᤠᤴ ᤔᤧᤄᤥᤛᤢᤖᤥ.

ᤂᤧᤒᤩᤠᤱ ᤜᤠ᤺ᤵᤔᤠ ᤏᤢ ᤔᤣᤖᤡᤱᤎᤰᤔᤠ ᤔᤧᤒᤥ᤺ᤱᤏᤧᤸᤗᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤂᤧᤏᤡ᤹ ᤜᤠᤱᤜᤠᤱᤘᤠ ᤁᤧᤒᤡᤒᤠᤱᤃ ᤀᤠᤱᤃᤠ᤹ᤀᤣᤖᤥ.

ᤕᤠ᤺ᤴᤛᤢᤱ ᤜᤧᤰᤁᤣ ᤀᤡᤃᤧᤗᤧᤶᤒᤠᤀᤠᤱ ᤁᤧᤛᤡᤒᤠ ᤁᤧᤒᤣ᤺ᤰᤐᤠ

ᤔᤏᤠᤜᤠ᤹ᤏᤢ ᤂᤧᤏᤡ᤹ ᤌᤣᤀᤠᤱ ᤁᤧᤃᤡᤛᤡᤒᤠᤒᤣ᥅

᥇᥉ ᤂᤧᤏᤡ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠ

ᤋᤠᤱᤛᤠᤱᤒᤧᤴ ᤁᤧᤈᤥ᤺ᤰᤐᤠᤀᤠᤱ ᤂᤧᤴ ᤁᤧᤄᤡᤱᤒᤠ ᤏᤢ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤁᤢᤒᤢᤱ ᤁᤧᤕᤢᤱᤒᤠ.

ᤕᤜᤘᤣ ᤍᤠᤱᤒᤧᤴ ᤂᤧᤏᤡ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤒᤡ᥅

ᤂᤧᤏᤡ᤹ ᤔᤧᤱᤔᤠ ᤁᤧᤀᤡ᤺ᤵᤐᤠᤜᤠ᤹ ᤏᤢ ᤂᤧᤏᤡ᤹

ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤐᤥ᤺ᤰᤔᤠᤸᤗᤧ ᤆᤥᤃᤢᤸᤗᤧ

ᤆᤰᤔᤧᤸᤗ᤹ᤀᤣ ᤂᤧᤏᤡ᤹ ᤁᤧᤃᤡᤛᤡᤀᤠᤱ ᤁᤧᤘᤕᤡᤒᤠᤒᤡ᥅

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤐᤥ᤺ᤰᤔᤠᤸᤗᤧ ᤂᤧᤏᤡ᤹ ᤛᤢᤔᤠ ᤁᤧᤴᤇᤢᤰᤋᤡᤴᤗᤥ॥

᥇᥊ ᤁᤡᤔᤧᤸᤗᤧ ᤕᤢᤶᤛᤢᤱᤔᤠ ᤁᤧᤒᤥ᤺ᤱᤒᤠ ᤔᤧᤍᤧᤶᤛᤢ

ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤜᤠᤖᤠᤀᤣ ᤔᤧᤗᤧᤖᤢᤛᤡᤖᤥ॥

ᤂᤧᤱᤜᤠ᤹ ᤐᤢᤱᤗᤠᤜᤡᤶᤔᤥᤒᤠ ᤕᤠᤰᤑᤠᤱᤅᤥ ᤔᤧᤴᤇᤡᤏᤧᤸᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤠᤔᤠ ᤌᤢᤱᤔᤠᤜᤠ᤹ ᤔᤧᤛᤢ᤺ᤴᤏᤧᤗᤥ॥

᥇᥋ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤘᤖ᤺ᤱᤅᤡᤴ ᤇᤡᤶᤗᤡᤱ ᤇᤡᤶᤗᤡᤱ ᤁᤧᤔᤧᤵᤐᤠ.

ᤜᤧᤰᤁᤩᤠᤱ ᤘᤠᤓᤧᤸᤗᤧᤱᤜᤠ᤹ ᤜᤢ᤺ᤰᤗ ᤁᤧᤕᤠ᤺ᤶᤒᤠ ᤀᤠᤱᤃᤠ᤹ᤀᤣᤖᤥ.

ᤀᤠᤱᤃᤠ᤹ ᤀᤠᤔᤡᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ᥄

᥇᥌ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤏᤧ᤹ ᤁᤧᤶᤒᤪᤠᤀᤥ

ᤁᤧ᤺ᤳᤋᤢᤱ ᤐᤡᤏᤧᤀᤠᤱ ᤘᤠ᤹ᤖᤥ

ᤀᤠᤱᤃᤠ᤹ ᤀᤠᤜᤢᤰ ᤛᤠᤶᤔᤡ᤺ᤰᤂᤢᤱᤒᤠᤸᤗᤧ ᤂᤧᤏᤧ᤹ ᤌᤣ᤺ᤰᤏᤧᤀᤠᤱ ᤘᤠ᤹ᤖᤥ-

ᤀᤠᤱᤃᤠ᤹ ᤋᤠᤱᤛᤠᤱᤒᤧᤴ ᤀᤠᤒᤠᤅᤣ ᤁᤢᤒᤵᤔᤠᤍᤧᤴᤏᤥ ᤑᤳᤇᤢᤱᤅᤠᤱ ᤐᤳᤗᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤁᤢᤒᤢᤱ ᤕᤰᤂᤢᤱᤅᤠᤱ ᤕᤢᤱᤗᤥ.

ᤂᤧᤒᤩᤠᤱ ᤛᤡᤕᤥᤏ ᤕᤧᤰᤕᤰᤁᤡᤴ ‘ᤀᤠᤔᤏᤠᤏᤧ’ ᤔᤧᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤖᤢᤛᤗᤧᤔᤖᤧ ᤗᤠᤃᤡ ᤛᤠᤶᤍᤡᤱ

᥇᥍ ᤕᤖᤢᤛᤗᤧ᤺ᤶᤔᤣ. ᤛᤥᤖᤧ᤹ᤀᤥ᥄ ᤛᤥᤖᤧ᤹ᤀᤥ ᤜᤧᤰᤁᤩᤠᤱ ᤐᤥᤃᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤸᤗᤧ

ᤌᤢᤱᤔᤠ ᤁᤧᤒᤡᤖᤧᤒᤠ ᤁᤢᤛᤡᤰᤁᤧᤸᤗᤧᤴ ᤆᤸᤗᤠᤱᤏᤠ ᤂᤥᤷᤕᤠ᤺ᤴ

ᤂᤧᤏᤧ᤹ ᤁᤧᤎᤢᤅᤢᤀᤠᤱ ᤁᤧᤘᤠ᤹ᤖᤥ॥

ᤂᤧᤏᤧ᤹ ᤂᤧᤴ ᤁᤢᤕᤢ᤺ᤴᤍᤠᤱᤘᤠ᤺ᤴᤏᤠᤱ ᤛᤖᤰ ᤁᤧᤎᤢᤅᤢᤀᤠᤱ

ᤂᤧᤏᤧ᤹ ᤁᤧᤗᤠᤱᤜᤠ᤹ ᤀᤧᤳᤇᤡᤱᤗᤥ॥

᥇᥎ ᤂᤧᤏᤧ᤹ ᤗᤠᤶ ᤀᤥ᤺ᤴᤃᤧᤎᤠᤰᤐᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ.

ᤁᤧᤔᤏᤠᤜᤠ᤹ᤗᤢᤶᤔᤥ ᤁᤧᤜᤢᤰ ᤁᤧᤍᤧᤶᤒᤠᤀᤠᤱ

ᤗᤠᤶᤃᤧᤗᤥᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤥ॥

᥇᥏ ᤁᤴ ᤏᤧᤳᤇᤡ ᤐᤕᤶ ᤕᤶᤒᤠ ᤋᤢᤰᤂᤣᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤀᤡᤍᤠᤖᤥ-

ᤂᤧᤏᤧ᤹ ᤜᤠ᤺ᤳᤗᤧ ᤜᤠᤱᤜᤠᤱ ᤔᤧᤵᤔᤠ ᤁᤧᤛᤢᤰᤐᤣ᥅

ᤂᤧᤏᤧ᤹ ᤁᤧᤗᤠᤈᤣ᤺ᤴ ᤌᤱᤅᤡᤸᤗᤧ ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤁᤧᤔᤏᤠᤜᤠ᤹ ᤛᤠᤰᤁᤡᤸᤗᤧ ᤋᤖᤢᤛᤡᤀᤠᤱ ᤔᤧᤘᤠ᤹ᤖᤥ.

ᤂᤧᤏᤧ᤹ ᤜᤠᤱᤜᤠᤱ ᤁᤧᤔᤧᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥈᥆ ᤁᤧᤖᤧᤰ ᤗᤠᤶᤜᤠ᤹ᤖᤧ ᤁᤢᤕᤠ ᤁᤢᤍᤡᤱ ᤂᤧᤏᤡ᤹ ᤔᤏᤠᤜᤠ᤹

ᤂᤢᤴᤇᤡ᤹ ᤌᤏᤠ ᤗᤧᤰᤂᤧᤀᤠᤱ ᤜᤷᤈᤢ᤹ ᤔᤧᤈᤥ᤺ᤴᤍᤧᤀᤠᤱ ᤔᤧᤏᤧᤖᤥ॥

ᤂᤧᤱᤜᤠ᤹ᤃ ᤛᤠᤘᤠᤃᤧᤶᤒᤠᤸᤗᤧ ᤁᤢᤀᤡᤀᤥ ᤁᤧᤎᤠᤒᤠ ᤐᤧ᤺ᤱᤘᤠ ᤁᤢᤛᤡᤰ ᤔᤧᤗ᤹ᤖᤥ.

ᤂᤧᤱᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤔᤧᤴ ᤌᤠᤛᤢᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤑᤧ᤺ᤰᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤂᤧᤵᤛᤧᤶᤔᤧ᤹ᤀᤥ.

ᤋᤢᤰᤂᤣ ᤁᤧᤍᤢᤶᤒᤠᤛᤣ. ᤁᤧᤔᤛᤡᤱᤒᤠᤛᤣ.

ᤁᤖ ᤛᤣᤈᤱᤘᤠ᤺ᤸᤗᤧᤃ ᤔᤧ᤺ᤴᤗᤥ.

᥈᥈ ᤂᤧᤏᤡ᤹ ᤋᤠᤱᤃᤧᤛᤧ᤺ᤵᤐᤠ ᤕᤜᤘᤣ ᤍᤠᤱᤒᤠ

ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤛᤠᤰᤁᤧᤴ ᤐᤥᤃᤧᤀᤠᤱ ᤌᤣᤀᤠᤱ ᤔᤧᤴᤏᤡᤒᤧᤴᤏᤡᤸᤗᤧ

ᤂᤧᤏᤡ᤹ ᤐᤡᤏᤡᤱᤒᤠ ᤆᤸᤗᤠᤱᤏᤠ ᤂᤥᤷᤕᤠ᤺ᤴ ᤂᤧᤳᤋᤢᤱᤗ ᤐᤳᤋᤠᤖᤥ॥

ᤂᤧᤏᤡ᤹ ᤗᤠᤱ ᤀᤧᤳᤇᤡᤱᤗ ᤁᤧᤕᤠ᤺ᤶᤒᤠ ᤆᤸᤗᤠᤱᤏᤠ ᤂᤥᤷᤕᤠ᤺ᤴ

ᤀᤠᤸᤗᤀᤠᤱᤎᤥ ᤀᤠᤑᤠᤸᤗᤧᤀᤠᤱ ᤌᤢᤱᤔᤠ ᤔᤧᤒᤥ᤺ᤱᤏᤧᤸᤗᤥ॥

᥈᥉ ᤂᤧᤴ ᤆᤸᤗᤠᤱᤏᤠ ᤂᤥᤷᤕᤠ᤺ᤴ ᤂᤧᤏᤡ᤹ ᤋᤠᤵᤑᤧ᤺ᤸᤗᤡᤰ

ᤁᤧᤔᤧᤵᤐᤠᤜᤠ᤹ ᤐᤡᤖᤢᤱᤛᤡᤱᤗᤥ.

ᤂᤧᤱᤜᤠ᤹ᤖᤧ ᤂᤧᤏᤡ᤹ ᤀᤰᤂᤣ ᤁᤧᤶᤔᤧᤳᤋᤡᤀᤠᤱ ᤔᤧᤘᤕᤧᤖᤥ.

‘ᤂᤧᤏᤡ᤹ ᤛᤠᤶᤒᤥ᤺ᤴᤏᤠᤱ ᤗᤶᤒᤧᤳ ᤏᤧᤛᤠᤶᤔᤧ᤹ᤀᤥ

ᤀᤠᤏᤡᤃᤧ ᤂᤧᤏᤡ᤹ ᤛᤶᤎᤠᤱ ᤗᤠᤱᤄᤣᤃᤡᤃᤧᤖᤥ॥

ᤜᤧᤰᤁᤩᤠᤱ ᤂᤧᤏᤡ᤹ ᤀᤣ᤺ᤰᤁᤧᤴ ᤂᤠᤶᤒᤠᤱ ᤁᤢᤛᤡᤱ ᤆᤥᤃᤧᤶᤔᤧ᤹ᤀᤥ

ᤂᤧᤒᤩᤠᤱ ᤗᤠᤱᤄᤣ᤺ᤰᤔᤠ ᤗᤠᤶ ᤜᤧᤰᤋᤱᤒᤠ ᤐᤥ᤺ᤱᤗᤖᤥ॥’”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤛᤧ᤺ᤵᤋᤢ

᥋᥈

ᤛᤡᤕᤥᤏᤀᤥ ᤁᤧᤕᤢᤱᤒᤠ ᤔᤏᤠᤛᤣ. ᤐᤥᤃᤧᤶᤔᤧ᤹ᤀᤥ. ᤐᤥᤃᤧᤶᤔᤧ᤹ᤀᤥ.

ᤂᤡᤏᤡ᤹ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤕᤠᤶᤔᤥ ᤐᤕᤶ ᤕᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ᥄

ᤛᤣᤛᤣ ᤕᤧᤰᤕᤰ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤔᤏᤠᤛᤣ.

ᤜᤠᤱᤘᤠ ᤔᤠᤱᤘᤠᤖᤧ ᤆᤠᤱ ᤆᤠᤰᤂᤠᤶᤔᤧ᤹ᤀᤥ॥

ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤏᤢ ᤀᤠᤛᤢᤳᤌᤥᤒᤠᤜᤠ᤹ ᤕᤶᤒᤠ

ᤁᤧᤗᤠᤶᤎᤣ᤺ᤳᤋᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤴᤗᤠ᤺ᤳᤏᤧᤸᤗᤥ॥

᥈ ᤕᤖᤢᤛᤗᤧᤔ ᤁᤧᤕᤢᤱᤒᤠᤛᤣ. ᤐᤥᤃᤧᤶᤔᤧ᤹ᤀᤠᤱ ᤂᤠᤶᤜᤡ᤺ᤶᤰᤁᤡᤴ ᤌᤠᤵᤛᤠᤶᤔᤧ᤹ᤀᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤜᤠᤱᤕᤢᤰᤏᤠᤀᤥ ᤕᤢᤅᤠᤶᤔᤧ᤹ᤀᤥ᥄

ᤗᤠᤈᤣ᤹ᤗᤠᤶ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤡᤴᤛᤣ.

ᤂᤧᤏᤡ᤹ ᤑᤧᤴᤌᤰᤁᤪᤱᤜᤠ᤹ ᤑᤢ᤹ᤖᤠᤶᤔᤧ᤹ᤀᤥ᥄

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤕᤥᤃ᤻ᤒᤠ ᤕᤥᤃ᤻ᤔᤠ ᤐᤥ᤺ᤱᤛᤧ ᤂᤧᤏᤡ᤹ ᤕᤠᤱ ᤔᤧ᤺ᤴᤏᤣ

ᤁᤧᤶᤛᤱᤄᤡᤒᤠ ᤁᤢᤀᤡᤛᤡ᤺ᤰ ᤕᤠᤱ ᤔᤧ᤺ᤴᤏᤧᤀᤣ ᤂᤧᤏᤡ᤹ ᤁᤧᤶᤎᤧ᤹ᤖᤡᤖᤥ॥”

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤋᤃᤡ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ᤀᤥ ᤕᤢᤱᤛᤧ ᤔᤧᤒᤣᤖᤥ.

ᤜᤧᤰᤁᤩᤠᤱ ᤀᤠᤸᤗᤥ ᤀᤛ᤻ᤛᤢᤖᤡᤜᤠ᤹ᤖᤧ ᤂᤧᤱᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ॥

᥋ ᤜᤧᤰᤁᤩᤠᤱ ᤀᤠᤸᤗᤥ ᤒᤣᤒᤡᤗᤥᤏ ᤗᤠᤈᤣ᤹ᤀᤥᤀᤠᤱ

ᤜᤠᤒᤠ ᤜᤧᤰᤁᤣ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤂᤧᤏᤡ᤹ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤀᤠᤱ ᤁᤧᤘᤕᤡᤖᤥ

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤁᤢᤔᤧᤴ ᤔᤧᤴᤜᤢᤱᤅᤣ ᤘᤠ᤹ᤖᤥ॥

ᤂᤧᤏᤡ᤹ ᤛᤶᤎᤠᤱ ᤕᤢᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤜᤧᤴᤇᤡᤱᤗᤥ

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤈᤠ᤺ᤳᤌᤡ ᤁᤧᤍᤣᤛᤢᤶᤔᤠᤱ ᤘᤠ᤹ᤖᤥ॥

᥌ ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤔᤡᤱᤅᤡᤴ

ᤀᤥᤛᤣ᤺ᤴᤍᤠᤱ ᤆᤥᤃᤢᤱ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ

ᤁᤢᤔᤢᤰᤛᤠᤶᤔᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ.

ᤂᤧᤒᤩᤠᤱ. ᤁᤢᤏᤢᤵᤔᤥ ᤂᤧᤱᤜᤠ᤹ᤏᤢ ᤁᤧᤒᤠ᤺ᤵᤐᤧᤱᤃ

ᤀᤠᤱᤃᤠ᤹ᤀᤣᤖᤥ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥”

᥍ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᤛᤢᤏᤠᤀᤡᤱ ᤁᤧᤛᤧᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤱᤜᤠ᤹ ᤛᤠ᤹ᤖᤡᤰ ᤁᤧᤄᤧᤶᤛᤡᤱᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ᤖᤧ ᤛᤢᤏᤠᤀᤡᤱ ᤀᤡᤱᤔᤧᤓᤥᤛᤢᤖᤥ.

ᤂᤧᤱᤜᤠ᤹ᤖᤧ ᤛᤏᤠᤖᤢᤱ ᤀᤢᤘᤠ ᤔᤧᤈᤥᤃᤢᤖᤥ॥

ᤂᤧᤱᤜᤠ᤹ᤖᤧ ᤛᤧᤴᤗᤵ ᤂᤥᤔᤠ ᤐᤠ᤺ᤴᤜᤠ᤹ ᤀᤢᤘᤠ ᤔᤧᤈᤥᤃᤢᤖᤥ.

ᤂᤢᤏᤧ᤹ ᤛᤡᤕᤥᤏᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡᤖᤥ.

“ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤖᤥ॥”

᥎ ᤏᤢᤖᤡᤰᤁᤠᤱ ᤂᤧᤵᤛᤧ᤹ᤀᤥ.

ᤕᤧᤰᤕᤰᤁᤥ ᤂᤧᤏᤧ᤹ ᤁᤧᤀᤡᤰ ᤁᤧᤃᤥᤒᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ

ᤛᤥᤖᤡᤰ ᤔᤧᤛ᤺ᤳᤗ ᤛᤠᤶᤔᤧᤗᤥᤖᤥ॥

ᤕᤜᤘᤣ ᤍᤠᤱᤒᤧᤴ ᤛᤡᤕᤥᤏ ᤁᤥ᤺ᤰᤔᤠᤀᤥ ᤏᤢ᤺ᤱᤍᤠᤖᤥ.

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤔᤡᤰᤁᤡᤸᤗᤧ ᤂᤢᤏᤧ᤹ ᤔᤧᤏᤡᤛᤢᤖᤥ॥

᥏ ᤕᤖᤢᤛᤗᤧᤔ ᤕᤧᤰᤕᤰᤐᤠ ᤁᤧᤗᤢ᤺ᤶᤒᤠ ᤁᤧᤎᤢᤵᤐᤠ ᤐᤠᤱᤕᤰᤛᤣ.

ᤛᤥᤖᤡᤰ ᤐᤥ᤺ᤰᤂᤧᤶᤔᤧ᤹ᤀᤠᤱ ᤏᤡᤱᤘᤠ᤹ ᤋᤠᤖ ᤛᤠᤶᤗᤥᤖᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹

ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤌᤧ᤹ᤖᤢᤀᤠᤱ ᤏᤧᤖᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤛᤣᤛᤣ

ᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤂᤢᤏᤧ᤹ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ

ᤜᤧᤰᤁᤩᤠᤱ ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤏᤡᤛᤢᤖᤥ॥

᥇᥇ ᤐᤣᤃᤧᤶᤔᤧ᤹. ᤐᤣᤃᤧᤶᤔᤧ᤹. ᤁ᤹ᤕᤥᤗᤠᤶᤒᤠ ᤐᤣᤃᤧᤶᤔᤧ᤹ᤀᤥ.

ᤀᤠᤈᤡ᤺ᤴᤈᤡᤶᤒᤠ ᤐᤠ᤺ᤴᤜᤠ᤹ ᤔᤧᤛᤢᤛᤠᤶᤔᤡᤴᤏᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤛᤠᤔᤠᤒᤢᤔᤠ ᤁᤧᤒᤱᤒᤠᤛᤣ.

ᤂᤧᤵᤔᤥᤗᤠᤶ ᤗ᤺ᤴᤍᤧᤶᤔᤧ᤹ᤀᤠᤱ ᤑᤧᤖᤠᤶᤔᤧ᤹ᤀᤥ.

ᤜᤧᤰᤁᤩᤠᤱ ᤀᤠᤒᤠᤅᤣ ᤛᤣᤛᤣ ᤛᤠᤱᤛᤠᤱ ᤆᤥ᤺ᤰᤁᤠᤛᤡᤶᤔᤧ᤹ᤀᤥ॥

᥇᥈ ᤁᤖ ᤂᤧᤏᤡ᤹ ᤁᤧᤈᤠᤳᤋᤡᤖ ᤐᤣ᤺ᤰᤔᤠ ᤔᤧᤒᤥ᤺ᤱᤏᤧᤸᤗᤥ

ᤀᤡᤃᤪ ᤁᤧᤄᤧᤳᤋᤠᤛᤡᤀᤠᤱ ᤁᤧᤶᤒᤣᤃᤡᤸᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤧᤏᤡ᤹ ᤋᤃᤡ ᤋᤃᤡ ᤐᤣ᤺ᤰᤗᤥ.

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤡ᤹ ᤀᤣᤃᤠᤱ ᤋᤠᤱᤃᤧᤛᤧ᤺ᤵᤋᤡᤖᤥ॥

ᤋᤢᤰᤂᤣ ᤗᤠᤰᤂᤣ ᤁᤧᤍᤢᤶᤒᤠ ᤛᤧᤘᤠᤖᤥᤒᤠ

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤠᤶᤔᤧ᤹ᤀᤥ.

ᤀᤠᤛᤧᤘᤠᤖᤥᤒᤧᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤕᤠ᤺ᤶᤒᤰ ᤆᤥᤃᤢᤖᤥ.

ᤂᤢᤏᤧ᤹ ᤌᤥ ᤐᤥ᤺ᤰ. ᤂᤢᤏᤧ᤹ ᤛᤠ᤹ᤖᤡᤰ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤔᤧᤈᤥᤃᤢᤖᤥ॥

᥇᥊ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤸᤗᤧ ᤂᤢᤴᤇᤡ᤹ ᤕᤠᤶ ᤆᤡᤈᤡᤱ ᤗ᤹ᤖᤧᤀᤠᤱ ᤘᤕᤧᤖᤥ.

ᤂᤢᤏᤧ᤹ ᤔᤏᤠ ᤑᤠ᤹ᤀᤠᤱ ᤁᤢᤛᤡᤱᤅᤣ ᤔᤧᤴᤏᤡ᤺ᤳᤋᤣ ᤌᤠᤖᤡᤰ

ᤁᤢᤏᤠᤖᤠ᤺ᤴ ᤛᤠ᤹ᤖᤡᤰ ᤑᤧᤳᤔᤧᤗᤠ᤺ᤴᤍᤢ ᤔᤧᤒᤡᤖᤢᤀᤠᤱ ᤘᤕᤧᤖᤥ॥

᥇᥋ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤢᤴᤇᤡ᤹ ᤏᤡᤱᤘᤠ᤹ ᤔᤠᤛᤢ ᤐᤡᤖᤢᤛᤡᤖᤥ

ᤂᤢᤏᤧ᤹ ᤆᤥᤃᤢᤸᤗᤧ ᤜᤠᤱᤜᤠ᤹ ᤛᤫᤠ᤺ᤳ ᤔᤧᤶᤒᤠ᤺ᤳᤋᤣ ᤔᤧᤕᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤔᤧᤶᤔᤧᤳᤇᤡᤱᤅᤣ ᤁᤧᤘᤠ᤹ᤒᤠ

ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤱᤄᤧᤶᤔᤣ ᤁᤧᤘᤠ᤹ᤒᤠ

ᤐᤠ᤺ᤴᤜᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥”

᥋᥉

ᤔᤏᤠᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢᤛᤡᤖᤥ.

“ᤀᤠᤏᤡᤃᤧ ᤀᤡᤱᤄᤱᤅᤡᤴ ᤜᤠ᤺ᤳᤗᤧ ᤏᤛᤠ᤺ᤴ ᤆᤥᤃᤢᤀᤠᤱ ᤘᤠ᤹ᤒᤣ᥅

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤴ

ᤜᤠ᤺ᤳ ᤀᤥ᤺ᤴᤔᤧᤎᤠᤰᤋᤢᤀᤠᤱ ᤘᤠ᤹ᤒᤣ᥅

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤧᤴ

ᤂᤢᤏᤧ᤹ ᤁᤢᤒᤣᤛᤠᤱ ᤆᤡᤏ᤹ᤏ᤹ᤒᤠ ᤕᤠ᤺ᤴᤏᤡᤸᤗᤧ ᤁᤢᤏ᤺ᤰ ᤜᤧᤰᤁᤣ

ᤜᤧᤰᤁᤩᤠᤱ ᤁᤢᤜᤣᤍᤩᤠ᤹ ᤂᤠᤶᤒᤠᤱᤅᤥᤗᤠᤶ

ᤁᤧᤗ᤺ᤶᤒᤠ ᤛᤡᤱᤛᤠ᤺ᤵ ᤁᤢᤛᤡᤱ ᤐᤥᤖᤧᤖᤥ॥

ᤂᤢᤏᤧ᤹ ᤏᤢᤒᤠ ᤁᤢᤏᤠᤖᤢᤶᤓᤢᤱ ᤜᤥ᤺ᤵᤋᤧᤖᤥ.

ᤂᤢᤏᤧ᤹ ᤁᤢᤏᤠᤖᤠᤀᤥ ᤀᤠᤏᤡᤃᤧ ᤛᤡᤖᤠ᤹ᤃᤧᤎᤠᤱᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤋᤧᤖᤥ॥

᥉ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤔᤧᤈᤡ᤺ᤳᤋᤢᤀᤠᤱ ᤘᤕᤧᤖᤥ ᤜᤧᤰᤁᤩᤠᤱ ᤔᤧᤏᤠ᤹ᤖᤢᤖᤥ.

ᤂᤢᤏᤧ᤹ ᤋᤢᤰᤂᤣ ᤏᤢ ᤕᤧᤳᤋᤢᤰᤂᤣᤜᤠ᤹ ᤌᤖᤢᤖᤥ॥

ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤀᤥᤔᤧᤔᤧᤳᤋᤢᤸᤗᤥ.

ᤀᤠᤏᤡᤃᤧ ᤂᤢᤏᤧ᤹ ᤌᤣ ᤜᤧᤰᤋᤱᤒᤠᤀᤠᤱ ᤔᤧᤗᤣ᤺ᤳᤋᤢᤶᤒᤧᤸᤗᤥ॥

᥊ “ᤛᤧᤰᤂᤠᤀᤣ ᤂᤢᤏᤧ᤹ ᤀᤠᤏᤡ᤹ ᤋᤢᤰᤂᤣ᤺ᤴ ᤌᤖᤢᤖᤥ.

ᤀᤠᤏᤡ᤹ ᤕᤧᤳᤋᤢᤰᤂᤣᤜᤠ᤹ ᤁᤢᤕᤢᤍᤣ᤹ᤖᤢᤖᤥ॥

ᤁᤖ ᤂᤢᤏᤧ᤹ ᤋᤢᤔᤢᤒᤠ ᤕᤧᤳᤋᤢᤰᤂᤣᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤢᤶᤍᤡᤱ ᤐᤡᤖᤢᤒᤠ ᤑᤠ᤹ᤀᤠᤱ ᤀᤠᤏᤡ᤹ ᤀᤠᤀᤡ᤺ᤳᤋᤢᤶᤗᤥ॥

᥋ ᤁᤖ ᤂᤢᤏᤧ᤹ᤃ ᤀᤠᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤔᤧᤎᤢᤒᤢᤖᤥ.

ᤀᤠᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤋᤧ᤺ᤶᤓᤢᤰ ᤆᤩᤧᤖᤥ॥

ᤂᤢᤏᤧ᤹ ᤂᤢᤶᤍᤡᤱ ᤂᤥᤛᤢᤒᤠᤸᤗᤧ ᤆᤥᤃᤢᤸᤗᤧ

ᤀᤠᤏᤡ᤹ ᤛᤏᤠᤖᤢᤱ ᤏᤢ᤹ᤔᤠ ᤋᤠᤔᤠ ᤀᤠᤄᤥᤛᤢᤶᤗᤥ.

ᤂᤢᤏᤧ᤹ ᤋᤧ᤺ᤶᤓᤢᤰᤁᤡᤸᤗᤧ ᤁᤠ᤺ᤴᤍᤧᤒᤠᤀᤥ ᤀᤠᤏᤡ᤹ ᤀᤠᤘᤣ᤺ᤳᤋᤧᤖᤥ॥

᥌ ᤀᤠᤏᤡ᤹ ᤁᤧᤖᤧᤰ ᤗᤠᤶ ᤁᤧᤒᤥ᤺ᤵᤐᤠ ᤔᤧᤸᤗᤢᤰᤜᤠ᤹ ᤜᤧᤰᤋᤱᤒᤠ ᤀᤠᤘᤕᤧᤖᤥ.

ᤀᤠᤏᤡ᤹ ᤀᤠᤒᤠᤅᤣ ᤗᤠᤶᤔᤥ ᤗᤠᤱ ᤀᤠᤄᤣᤃᤧᤖᤥ.

ᤁᤖ ᤀᤠᤏᤡ᤹ ᤁᤧᤖᤧᤰᤗᤧ ᤀᤠᤈᤥᤃᤢᤶᤒᤠ ᤗᤠᤕᤥ᤺ᤴ

ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤶᤎᤠᤱ ᤆᤢᤰᤋᤧᤖ ᤕᤠ᤺ᤴᤍᤢᤖᤥ॥

᥍ “ᤂᤢᤏᤧ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤖᤥ

ᤁᤖ ᤂᤧᤱᤜᤠ᤹ ᤁᤧᤖᤧᤰ ᤌᤖᤢᤀᤠᤱ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤖᤥ.

ᤂᤢᤏᤧ᤹ ᤁᤢᤶᤒᤪᤠᤀᤥᤗᤠᤶ ᤗᤳᤇᤠ ᤐᤠ᤺ᤴᤛᤢᤳᤗᤠᤎᤡᤰᤁᤠᤱ ᤔᤧᤒᤠ᤺ᤳᤋᤢᤴᤗᤥ॥

ᤛᤧᤵᤔᤠ ᤔᤧᤈᤥᤃᤢᤒᤠ ᤔᤧᤸᤗᤢᤰ ᤁᤢᤛᤡᤱ

ᤁᤢᤶᤒᤪᤡᤰ ᤏ᤺ᤱᤔᤠ ᤔᤧᤈᤥᤃᤢᤒᤠ ᤔᤧᤸᤗᤢᤰ ᤁᤢᤛᤡᤱ

ᤂᤢᤏᤧ᤹ ᤁᤢᤶᤒᤪᤠ ᤔᤧᤓᤠ᤺ᤰᤂᤢᤸᤗᤥ॥

᥎ ᤂᤢᤏᤧ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤖᤥ

ᤜᤧᤰᤁᤩᤠᤱ ᤂᤢᤶᤍᤡᤱ ᤔᤧᤒᤡᤖᤢᤀᤠᤱ ᤛᤧᤳᤇᤧ ᤔᤧᤍᤣ᤹ᤖᤢᤖᤥ॥

ᤂᤧᤒᤩᤠᤱ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧ᤺ᤴᤏᤣ ᤛᤩᤧᤖᤥ

ᤑᤠ᤹ᤀᤠᤱ ᤜᤠ᤺ᤳᤗᤧ ᤏᤡᤱᤘᤠ᤹ ᤀᤡ᤺ᤳᤋᤢᤒᤣ᥅

ᤌᤣᤀᤠᤱᤓᤧᤸᤗᤧ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖᤥ.

ᤂᤢᤏᤧ᤹ᤃ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤔᤧᤎᤃᤢᤖᤥ॥

᥏ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ ᤂᤢᤏᤧ᤹ ᤀᤡᤐᤢᤱᤅᤥ ᤔᤧᤏᤧᤛ᤻ᤛᤢᤖᤥ.

ᤕᤠᤱᤛᤠ ᤁᤢᤴᤎᤣᤛᤠᤒᤠᤜᤠ᤹ᤏᤢ ᤔᤧᤈᤡᤰᤂᤢᤖᤥ

ᤜᤧᤰᤁᤣᤛᤠᤱ ᤂᤢᤏᤧ᤹ ᤀᤠᤓᤧᤸᤗᤧᤀᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤗᤥ.

ᤂᤢᤏᤧ᤹ᤃ ᤀᤠᤓᤧᤸᤗᤧᤀᤠᤱ ᤀᤡᤱᤗᤧᤰ ᤐᤠ᤺ᤴ ᤔᤧᤒᤠ᤺ᤳᤋᤢᤴᤗᤥ॥

᥇᥆ “ᤁᤖ ᤂᤢᤏᤧ᤹ ᤂᤠ᤺ᤶᤔᤠ ᤏᤢ ᤋᤢᤰᤂᤣ ᤌᤶᤒᤠᤱᤔᤠᤃ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤘᤕᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤜᤡᤱᤔᤴᤏᤡᤴ

ᤂᤢᤏᤧ᤹ᤏᤢ ᤕᤠᤶᤔᤥ ᤋᤱᤔᤠᤖᤧ ᤗᤠᤃᤡ

ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤆᤥᤃᤢᤖᤥ॥

ᤜᤧᤰᤁᤣᤛᤠᤱ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤡᤛᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤠ᤺ᤰ ᤆᤠ᤹ᤖᤥ॥

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤏᤡᤱᤘᤠ᤹

ᤆᤥᤃᤢᤒᤠ ᤐᤠ᤺ᤴᤜᤠ᤹ ᤂᤢᤏᤧ᤹ᤗᤠᤶᤒᤠ ᤁᤢᤗᤡᤱᤍᤥ ᤁᤧᤳᤗᤥ॥

᥇᥇ ᤁᤧᤛᤠᤰᤐᤠ ᤕᤧᤳᤋᤢᤰᤂᤣ ᤋᤢᤔᤢᤀᤠᤱ ᤀᤣᤃᤠᤱ ᤂᤢᤏᤧ᤹ ᤁᤴ

ᤁᤧᤖᤧᤰ ᤏᤡᤔᤠ ᤂᤥᤛᤢᤖᤥ ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤋᤠᤖᤥ॥

ᤛᤠᤶᤕᤥᤏᤡᤒᤠ ᤀᤠᤛᤧᤘᤠᤖᤥᤒᤧᤸᤗᤧ ᤕᤖᤡᤰ

ᤔᤏᤠᤜᤠ᤹ ᤛᤠᤶᤕᤥᤏᤡᤒᤠ ᤆᤥᤃᤢᤛᤡᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥᤜᤠ᤹ ᤁᤢᤕᤢᤖᤥ॥

᥇᥈ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤢᤏᤧ᤹ ᤗᤳᤇᤠ

ᤔᤡᤱᤛᤥ ᤀᤡᤱᤎᤠ᤺ᤱᤗᤧ ᤕᤢᤰᤏᤠᤍᤧᤴ ᤐᤡᤖᤢᤱᤗᤥ.

ᤜᤧᤰᤁᤩᤠᤱ ᤔᤧᤏᤠᤵᤋᤢᤛᤡᤒᤠ ᤆᤡᤃᤰᤘᤠᤜᤠ᤹ ᤔᤢᤰᤁᤢᤶᤛᤠᤒᤠᤜᤠ᤹ᤏᤢ

ᤂᤢᤏᤧ᤹ ᤁᤢᤗᤰ ᤑ᤺ᤰᤂᤢᤀᤠᤱ ᤜᤠ᤺ᤳᤋᤢᤛᤡᤖᤥ.

ᤂᤢᤏᤧ᤹ ᤀᤠᤒᤠᤅᤣ ᤋᤧᤴᤍᤧᤀᤠᤱᤅᤣ ᤂᤢᤏᤧ᤹ ᤁᤢᤜᤡᤱᤔᤴᤏᤡᤴ ᤛᤡᤍᤢᤱᤈᤓᤠ ᤆᤥᤃᤢᤖᤥ.

ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ᤏᤢ ᤁᤢᤍᤱᤒᤠ ᤐᤥ᤺ᤰᤂᤧᤖᤥ॥

ᤂᤢᤏᤧ᤹ ᤕᤖᤡᤰ ᤗᤠᤕᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤁᤢᤕᤢᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤗᤧᤵᤔᤡ ᤔᤧᤄᤥᤛᤢᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ

᥋᥊

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ.

“ᤕᤖᤢᤛᤗᤧ᤺ᤶᤔᤣ. ᤂᤧᤏᤧ᤹ ᤛᤠᤔᤧᤱᤃᤵᤔᤏᤠᤔᤠ ᤔᤧᤴᤇᤢᤔᤠ ᤁᤢᤛᤡᤱ ᤁᤧᤘᤕᤧᤖᤥ.

ᤁᤖ ᤀᤠᤸᤗ ᤂᤧᤏᤧ᤹ ᤛ᤺ᤵᤔᤠᤀᤠᤱ ᤛᤠᤶᤗᤥᤔᤠ ᤏᤢ ᤀ᤺ᤰᤔᤠ ᤁᤧᤛᤢᤰᤗᤥ.

ᤌᤣᤀᤠᤱᤓᤧᤸᤗᤧ ᤜᤡᤶᤎᤰᤔᤠ ᤔᤧᤴᤇᤢᤔᤠ᤺ᤸᤗᤧ

ᤁᤢᤛ᤻ᤛᤠᤜᤠ᤹ᤏᤢ᤺ᤸᤗᤧ ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ ᤕᤖᤡᤰ ᤔᤧᤒᤥ᤺ᤱᤗᤥ॥

᥈ “ᤂᤧᤏᤧ᤹ ᤁᤧᤕᤠᤱᤎᤥ᤺ᤰᤔᤠ ᤛᤠ᤺ᤱᤃᤠᤜᤡᤶᤔᤧᤴ ᤑᤥᤛᤧ᤹ᤀᤥ.

ᤁᤧᤛᤠ᤺ᤱᤃᤠᤜᤡᤶᤔᤧᤸᤗᤧ ᤁᤢᤄᤠᤵᤔᤧᤴ ᤕᤶᤒᤠ ᤂᤡᤱᤛᤧ᤹ᤀᤥ.

ᤂᤧᤸᤗᤧ ᤁᤢᤄᤣ᤺ᤱᤔᤠ ᤌᤠᤰᤐᤠᤜᤠ᤹ ᤁᤣ᤺ᤶᤒᤠ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤁᤡᤸᤗᤠᤜᤠ᤹ ᤔᤧᤶᤔᤢᤴᤏᤣ ᤜᤠᤰᤋᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤕᤖᤡᤰ ᤁᤧᤒᤥ᤺ᤱᤅᤠᤱ ᤆᤢᤰᤘᤠ ᤏᤢ ᤑᤧᤱᤘᤠ ᤁᤧᤒᤥᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤖᤧ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤴᤇᤡ᤹ ᤔᤧᤕᤢᤱᤒᤠᤍᤧᤴᤏᤥᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠ ᤋᤧᤴᤜᤠ᤹ᤀᤥ ᤔᤧᤕᤢᤱᤗᤥ॥

᥊ “ᤔᤧᤃᤡᤛᤧᤴᤏᤧ᤹. ᤂᤧᤏᤧ᤹ ᤛᤡᤖᤡᤱ ᤔᤔᤥ ᤌᤠᤔᤠ ᤔᤧᤒᤥ᤺ᤱᤏᤧᤸᤗᤥ.

ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤋᤧᤸᤗᤧ ᤔᤧᤱᤃᤡᤀᤥ.

ᤂᤧᤏᤧ᤹ ᤆᤢᤰᤔᤠ ᤁᤧᤶᤒᤥ᤺ᤱᤏᤧᤸᤗᤥ॥

ᤂᤧᤏᤧ᤹ ᤁᤧᤘᤧᤴᤏᤧᤸᤗᤧᤒᤠ ᤏᤢ᤺ᤶᤔᤧᤴ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤖᤥ.

ᤜᤧᤰᤁᤩᤠᤱ ᤔᤣᤔᤣᤍᤢᤔᤠ ᤁᤧᤒᤥ᤺ᤰᤂᤧᤒᤠ ᤀᤡᤱᤍᤥ᤺ᤴ

ᤂᤧᤏᤧ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤸᤗᤥ॥

᥋ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠᤴ ᤁᤧᤜᤡᤶᤛᤠᤒᤠᤖᤥ.

ᤂᤢᤏᤧ᤹ ᤁᤢᤔᤡᤱᤃ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ॥

ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ ᤁᤧᤎᤧ᤹ᤒᤠᤖᤥ.

ᤂᤢᤏᤧ᤹ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤏᤡᤱᤘᤠ᤹ᤑᤢᤔᤠᤱ ᤔᤧᤔᤧᤳᤋᤢᤖᤥ॥

᥌ ᤔᤧᤏᤠ᤹ᤖᤢᤔᤠ ᤏᤢ ᤁᤢᤏᤡᤱᤘᤠ᤹ ᤋᤢᤰᤂᤣ ᤁᤧᤈᤠᤔᤠ.

ᤔᤧᤴᤇ᤻ᤕᤠ ᤘᤕᤧᤸᤗᤧ ᤔᤣ᤺ᤰᤂᤡᤶ ᤁᤧᤒᤥ᤺ᤱᤔᤠ

ᤜᤧᤰᤁᤩᤠᤱ ᤋᤠ᤺ᤴᤍᤡ ᤁᤢᤕᤧᤶᤒᤠ᤺ᤸᤗᤧ ᤏᤠ᤹ᤖᤢᤔᤠ ᤔᤣ᤺ᤳ ᤜᤧᤰᤁᤣᤀᤣ

ᤂᤧᤏᤧ᤹ ᤁᤧᤴᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤕᤠᤶᤔᤥ ᤁᤧᤀᤢ᤺ᤳᤗᤥ.”

ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

᥍ “ᤛᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤏᤠ᤹ᤏᤧᤀᤠᤱ ᤘᤕᤧᤖᤥ.

ᤁᤖ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤏᤧᤀᤠᤱ ᤕᤠᤶᤔᤥ ᤋᤠ᤺ᤳᤏᤧᤖᤥ॥

᥎ ᤀᤠᤱᤃᤠ᤹ ᤀᤠᤛᤡᤰ ᤀᤕᤠ᤺ᤰ ᤗ᤹ᤖᤧᤸᤗᤧ ᤛᤵᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤂᤧᤏᤧ᤹ᤗᤠᤶ ᤗᤠ᤺ᤳᤗᤠ᤺ᤳ ᤐᤥ᤺ᤰᤂᤠᤱᤅᤠᤱ ᤘᤕᤠᤱᤗᤥ.

ᤁᤖ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ

ᤔᤡ᤺ᤶᤈᤡ ᤀᤥ᤺ᤴᤎᤠᤰᤏᤧᤀᤠᤱ ᤗᤢᤱᤔᤠ᤹ ᤋᤢᤰᤏᤧᤖᤥ.”

ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤎᤧ᤹ᤒᤠᤸᤗᤧ ᤐᤠ᤺ᤳᤋᤢᤖᤥ॥

᥏ “ᤁᤱᤃ ᤀᤠᤱᤃᤠ᤹ ᤀᤠᤗᤠᤃᤡ ᤏᤢᤜ᤺ᤸᤗᤧ

ᤁᤢᤕᤧᤶᤔᤥᤒᤠ ᤕᤧᤴᤜᤠ᤹ ᤁᤢᤛᤡᤰ ᤗ᤹ᤖᤥ.

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤘᤍᤵᤔᤧᤸᤗᤧ

ᤕᤠᤶᤔᤥ ᤔᤧᤔᤧᤱᤅᤠᤴ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤕᤠᤱᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤸᤗᤀᤠᤱᤎᤥ ᤂᤧᤏᤧ᤹ᤏᤢ ᤀᤠᤛᤠᤰᤁᤧᤴ ᤔᤧᤓᤥ᤺ᤱᤅᤠᤸᤗᤥ.

ᤀᤠᤱᤃᤠ᤹ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤔᤧᤓᤧ᤺ᤰᤏᤧᤴ ᤑᤠ᤹ᤀᤠᤱ

ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤠ᤹ᤖᤥ॥

᥇᥆ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤔᤧᤔᤢᤴᤍᤢ ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ ᤔᤧᤄᤧᤳᤋᤢᤖᤥ

ᤜᤧᤰᤁᤣᤛᤠᤱ ᤀᤠᤑᤠᤸᤗᤧᤀᤠᤱ ᤔᤧᤴᤏᤢᤵᤏᤠᤒᤠ ᤔᤡ᤺ᤶᤈᤡ ᤔᤧᤵᤔᤠ ᤔᤧᤗᤧᤳᤏᤧᤸᤗᤥ.

ᤀᤠᤱᤃᤠ᤹ ᤆᤥᤃᤢᤱᤒᤠ ᤛᤏᤠᤖᤢᤱᤗᤧᤴ ᤔᤠᤱᤜᤢᤵᤐᤡᤴᤏᤠᤱ

ᤔᤧᤱᤃᤧᤵᤔᤏᤠᤒᤠ ᤔᤧᤒᤥ᤺ᤱᤏᤧᤸᤗᤥ.”

ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤁᤧᤍᤠᤒᤠ ᤕᤧᤶᤔᤥ ᤕᤖᤢᤛᤗᤧᤔ

᥇᥇ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤖᤥ.

“ᤕᤖᤢᤛᤗᤧ᤺ᤶᤔᤣ. ᤋᤢᤰᤂᤣ ᤗᤠᤰᤂᤣ ᤁᤧᤍᤢᤶᤒᤠᤀᤠᤱ ᤁᤧᤕᤠᤰᤐᤠ.

ᤜᤠᤱᤜᤠᤱ ᤁᤧᤔᤧᤵᤐᤠ ᤏᤢ ᤁᤧᤓᤠ᤹ᤒᤠ ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠ ᤕᤧᤰᤕᤰ.

ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤔᤠᤱᤗᤢᤱ ᤏᤢ

ᤁᤢᤓᤡᤱᤗᤢᤱᤅᤡᤸᤗᤧ ᤂᤧᤏᤧ᤹ ᤁᤧᤗᤢᤱᤎᤠᤰᤁᤡᤸᤗᤧ ᤁᤢᤒᤢᤱ ᤕᤢᤰᤂᤢᤱᤗᤥ॥

᥇᥈ ᤀᤠᤱᤃᤠ᤹ ᤂᤧᤏᤧ᤹ ᤁᤧᤈᤱᤜᤡᤶᤜᤠ᤹ ᤁᤧᤀᤥ᤺ᤵᤐᤠ

ᤁᤢᤜᤧ᤺ᤳᤗᤠ ᤜᤡᤸᤗᤡ᤺ᤸᤗᤧ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤕᤶᤒᤠ ᤁᤧᤗᤠᤶᤎᤣ᤺ᤵᤐᤠᤜᤠ᤹ ᤔᤡ ᤜᤧᤰᤁᤣ

ᤁᤧᤍᤡ᤺ᤵᤐᤠ ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤗᤢᤱᤗᤠᤶ ᤆᤥᤃᤢᤱᤗᤥ

ᤂᤧᤒᤩᤠᤱ ᤁᤧᤖᤧᤰ ᤐᤡᤛᤠᤱᤒᤠ ᤁᤧᤗᤢᤱᤎᤠᤰᤜᤠ᤹ ᤔᤠᤱᤗᤢᤱ ᤀᤡᤛ᤻ᤛᤣ᤺ᤱ ᤛᤧᤳᤋᤢᤱᤗᤥ॥

᥇᥉ ᤂᤧᤏᤧ᤹ ᤁᤧᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤒᤠᤅᤣ ᤏᤡᤛᤠᤶ ᤜᤢ᤹ᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤢ᤹ ᤔᤧᤍᤠᤖ ᤕᤠ᤺ᤴᤍᤢᤱᤛᤡᤱᤗᤥ॥

᥇᥊ ᤂᤠᤛᤧᤴ ᤆᤥ᤺ᤰᤔᤠ ᤏᤢ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤸᤗᤧ

ᤂᤧᤏᤧ᤹ ᤁᤧᤎᤢᤶᤒᤠ ᤁᤧᤒᤥ᤺ᤱᤗᤥ.

ᤔᤏᤠᤖᤧ ᤋᤠᤵᤑᤧ᤺ᤸᤗᤡᤰ ᤔᤧᤵᤔᤠ ᤏᤢ

ᤁᤡᤔᤠ ᤕᤱᤔᤠᤗᤠᤶ ᤁᤡᤔᤠ ᤔᤧᤒᤥ᤺ᤱᤏᤧᤸᤗᤥ॥

᥇᥋ ᤁᤢᤓᤠᤖᤧ ᤂᤧᤏᤧ᤹ ᤁᤧᤶᤛ᤹ ᤁᤧᤶᤓᤳᤋᤡᤸᤗᤧ

ᤂᤧᤱᤜᤠ᤹ ᤀᤠᤱᤃᤠ᤹ ᤔᤢᤖᤠ ᤔᤧᤳᤋᤢᤱᤛᤡᤱᤒᤠ ᤔᤧ᤺ᤸᤗᤥ.

ᤂᤧᤏᤧ᤹ᤏᤢ ᤌᤱ ᤁᤧᤈᤥ᤺ᤰᤐᤠᤜᤠ᤹ ᤜᤠᤖᤡ ᤔᤧᤍᤠᤖᤥ॥

᥇᥌ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢ᤹. ‘ᤀᤥᤔᤧᤳᤋᤧ᤹ᤀᤥ.

ᤔᤡᤓᤢ᤺ᤱᤃᤪᤥ ᤁᤧᤔᤢ᤺ᤵᤐᤠ ᤏᤢ ᤂᤈᤢᤶᤄᤕᤠ ᤁᤧᤈᤥ᤺ᤰᤐᤠ

ᤑᤧᤴᤃᤧᤎᤰᤐᤧᤴ ᤀᤠᤱᤃᤠ᤹ᤀᤣ ᤆᤥᤃᤢᤱᤒᤠᤖᤥ॥

ᤜᤧᤰᤁᤩᤠᤱ ᤂᤠᤵᤐᤢᤌᤩ᤺ᤱ ᤁᤧᤈᤥ᤺ᤰᤐᤧᤴᤏᤠᤱ

ᤀᤠᤱᤃᤠ᤹ᤀᤣ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤒᤠᤖᤥ॥

᥇᥍ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤔᤧᤈᤥᤃᤢᤒᤠ ᤀᤠᤰᤋᤱᤒᤠ

ᤑᤧᤈᤢᤶᤓᤧᤕᤠᤖᤧᤀᤠᤱ ᤂᤧᤏᤧ᤹ ᤏᤠ᤺ᤶᤔᤠ ᤁᤧᤴᤇᤢᤰᤏᤧᤸᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤠ ᤔᤏᤠᤜᤠ᤹

ᤂᤧᤏᤧ᤹ ᤕᤠᤱᤏᤠ ᤀᤠᤵᤋᤡᤰ ᤁᤧᤃᤢ᤺ᤳᤋᤢᤛᤡᤖᤥ॥

ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤕᤠᤱᤛᤠ ᤁᤢᤴᤎᤣᤖᤧᤴ ᤗᤰᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ᤗᤠᤶ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤷᤔᤠ᤺ᤱᤃᤡ ᤜᤠᤒᤠ ᤁᤴᤗᤥ॥’”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤘᤠ ᤁᤧᤔᤡᤒᤠᤜᤠ᤹ ᤀᤢ᤺ᤳᤋᤢᤛᤡ

᥋᥋

“ᤁᤧᤖᤧᤰ ᤁᤢᤘᤠ ᤁᤧᤔᤡ᤺ᤰᤐᤠᤛᤣ.

ᤆᤫᤠ᤺ᤳ ᤁᤧᤏᤧᤒᤠᤍᤧᤴᤏᤥ ᤋᤩᤧᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤕᤠᤱ ᤔᤧᤱᤃᤵᤔᤏᤠᤒᤠᤜᤠ᤹ᤀᤠᤱ ᤋᤩᤧᤶᤔᤧ᤹ᤀᤥ

ᤂᤧᤒᤩᤠᤱ ᤀᤡᤅᤧᤶᤔᤧ᤹ᤀᤠᤱ ᤌᤢᤅᤧᤶᤔᤧ᤹ᤀᤥ॥

ᤕᤠᤱ ᤔᤧ᤺ᤴᤏᤣᤀᤣ ᤋᤩᤧᤶᤔᤧ᤹ᤀᤥ.

ᤂᤧᤶᤒᤩᤠᤱ ᤕᤠᤱ ᤔᤧ᤺ᤴᤏᤣ ᤏᤢ ᤁᤢᤔᤧᤸᤗᤢᤱ ᤔᤧ᤺ᤴᤏᤣᤀᤣ

ᤛᤣ᤹ᤈᤱᤘᤠ᤺ᤴ ᤏᤢ ᤐᤡᤳᤏᤢ᤺ᤴ ᤀᤡᤅᤧᤶᤔᤧ᤹ᤀᤥ॥

᥈ ᤂᤖᤣ᤺ᤱ ᤔᤣ᤺ᤶᤒᤠ ᤐᤠ᤺ᤴᤏᤥ ᤌᤣᤀᤠᤱ ᤕᤠᤱ ᤆᤠᤃᤧᤛᤥ᤺ᤰᤂᤢᤶᤒᤠᤒᤣ᥅

ᤜᤧᤰᤁᤩᤠᤱ ᤛᤡᤰᤔᤧᤴᤀᤣ᤺ᤵᤔᤏᤠᤒᤠ ᤐᤠ᤺ᤴᤏᤥ

ᤌᤣᤀᤠᤱ ᤛᤩᤠᤱ ᤔᤧᤴᤍᤠᤱ ᤕᤠ᤺ᤶᤒᤰ ᤁᤧᤈᤥᤃᤡᤒᤠᤒᤣ᥅

ᤏᤢᤖᤡᤰᤁᤠᤱ ᤂᤧᤵᤛᤠᤶᤔᤧ᤹. ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤠᤒᤠ᤺ᤴᤏᤡᤴ ᤂᤧᤵᤛᤠᤶᤔᤧ᤹ᤀᤥ.

ᤂᤧᤒᤩᤠᤱ ᤀᤠᤳᤋᤡᤴ ᤁᤢᤈᤠ᤺ᤴ ᤏᤢᤒᤠ ᤆᤥ᤺ᤰ ᤀᤠᤶᤓᤠ ᤂᤧᤴ ᤆᤠᤶᤔᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠᤜᤠ᤹ ᤁᤧᤈᤠᤶᤔᤠᤱ

ᤂᤧᤏᤡ᤹ ᤛᤰᤔᤠᤛᤠᤶᤔᤡᤴ ᤁᤢᤏᤡᤱᤘᤠ᤹ ᤋᤠᤖᤥ॥

᥉ “ᤂᤧᤶᤔᤠᤀᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ᤀᤥ ᤋᤩᤧᤶᤔᤧ᤹ᤀᤥ.

ᤂᤧᤵᤛᤠᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤧᤏᤡ᤹ ᤕᤠᤶᤛᤠᤶᤔᤡᤴ ᤜᤡᤱᤗᤖᤥ॥

ᤀᤠᤱᤃᤠ᤹ ᤂᤧᤏᤡ᤹ᤏᤢ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤔᤠᤱᤜᤢᤵ ᤆᤥᤃᤢᤱᤗᤥ.

ᤍᤠᤀᤢᤍᤧᤴᤏᤢ ᤔᤠᤱᤜᤢᤵ ᤆᤥᤃᤢᤱᤒᤠ ᤀᤠᤑᤠᤸᤗᤧᤀᤠᤱ

ᤔᤧᤴᤏᤢᤵᤏᤠᤒᤠ ᤔᤡ᤺ᤶᤈᤡᤴ ᤂᤧᤏᤡ᤹ ᤐᤡᤏᤡᤱᤗᤥ॥

᥊ ᤀᤠᤱᤃᤠ᤹ ᤂᤢᤏᤧ᤹ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ

ᤋᤥ᤺ᤴᤍᤡ ᤁᤧᤒᤡᤒᤠ ᤆᤥᤃᤢᤱᤒᤠᤴ ᤀᤥᤔᤧᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤢᤏᤧ᤹ ᤗᤠᤶᤗᤥᤒᤠ ᤆᤥᤃᤢᤱᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤆᤥᤃᤢᤱᤗᤥ॥

᥋ ᤀᤠᤸᤗ ᤂᤧᤏᤡ᤹ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤀᤢ᤺ᤳᤋᤢᤶᤛᤡᤶᤗᤥ-

ᤌᤡᤰ ᤕᤧᤶᤔᤥ ᤂᤧᤱᤜᤠ᤹ᤖᤧ ᤂᤧᤏᤡ᤹ ᤁᤢᤛᤡᤱ ᤁᤧᤔᤧᤴᤏᤡ᤺ᤳᤋᤡᤸᤗᤥ.

ᤁᤖ ᤀᤠᤸᤗ ᤂᤧᤱᤜᤠ᤹ ᤂᤧᤏᤡ᤹ᤏᤢ ᤑᤢᤳᤇᤡᤱᤔᤠᤖᤧ ᤗᤠᤃᤡ ᤔᤧᤗᤥ᤺ᤰ ᤔᤧᤍᤠᤖᤥ᥄

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤂᤧᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠᤸᤗᤧ

ᤂᤧᤏᤡ᤹ ᤔᤡᤔᤡᤍᤡᤱ ᤆᤥ᤺ᤰᤏᤡᤱᤅᤠᤱ ᤘᤠ᤹ᤖᤥ॥”

᥌ ᤕᤜᤘᤣ ᤍᤠᤱᤒᤧᤴ ᤂᤥᤔᤠ ᤛᤢᤰᤋᤧᤳᤗ ᤑᤠ᤹ᤀᤠᤱ ᤁᤥ᤺ᤳᤋᤧᤶᤔᤧ᤹ᤀᤥ

ᤂᤧᤒᤩᤠᤱ ᤂᤢᤏᤧ᤹ ᤏᤡ᤺ᤳᤋᤠᤱ ᤘᤠ᤹ᤀᤡᤸᤗᤧᤛᤠ ᤋᤢᤔᤧᤶᤔᤧ᤹ᤀᤥ॥

᥍ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤀᤠᤒᤠᤅᤣ ᤁᤢᤗᤠᤶᤔᤡᤴ ᤏᤠ᤺ᤵᤔᤠ ᤏᤠ᤹ᤖᤢᤖᤖᤥ

ᤜᤧᤰᤁᤩᤠᤱ ᤗᤠᤕᤥ ᤁᤧᤈᤥ᤺ᤰᤐᤠᤸᤗᤧ ᤁᤢᤏᤡᤱᤘᤠ᤹ᤀᤥ

ᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤗᤧᤖᤢᤍᤣᤛᤢᤖᤖᤥ॥

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤗᤧᤵᤛᤠᤱ ᤏᤢ᤺ᤱᤗᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤖᤥ॥

ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤡᤛᤠᤱ ᤂᤧᤴ ᤜᤡᤛᤡᤱᤗᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤛᤠᤶᤒᤠ᤺ᤴ ᤔᤧᤴᤜᤢᤱᤅᤣ ᤗᤧᤵᤔᤡ ᤐᤡᤖᤢᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤡ᤺ᤳᤋᤢᤱᤒᤠ ᤐᤠ᤺ᤴᤜᤠ᤹

ᤂᤧᤏᤡ᤹ ᤁᤧᤀᤡ᤺ᤳᤋᤢᤶᤒᤠ ᤐᤠ᤺ᤴᤜᤠ᤹ ᤔᤧ᤺ᤴᤗᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤏᤠ᤺ᤳᤋᤢᤶᤒᤠ ᤗᤠᤶᤜᤠ᤹ ᤀᤠᤗᤠᤶ ᤔᤣ᤺ᤸᤗᤥ॥

᥏ ᤋᤠᤱᤛᤠᤱᤒᤧᤴ ᤀᤡᤰᤛᤠ ᤂᤠᤶᤒᤣ᤺ᤰᤏᤢ᤺ᤸᤗᤧ ᤌᤠ᤺ᤱ ᤐᤳᤗᤥ.

ᤂᤧᤶᤓ ᤗ᤹ᤖᤡᤰᤁᤣ ᤀᤠᤱᤃᤠ᤹ ᤀᤠᤗᤠᤶᤜᤠ᤹

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡ᤺ᤳᤋᤢᤱᤒᤠ ᤐᤠ᤺ᤴᤜᤠ᤹

ᤂᤧᤏᤡ᤹ ᤁᤧᤀᤡ᤺ᤳᤋᤢᤶᤒᤠᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ॥

᥇᥆ “ᤋᤠᤱᤛᤠᤰᤐᤥᤗᤠᤶ ᤘᤜᤡᤳ ᤏᤢ ᤏᤠᤱ ᤌᤠᤛᤢᤖᤥ

ᤜᤧᤰᤁᤣᤛᤠᤱ ᤂᤧᤴ ᤕᤠᤱᤎᤠ᤺ᤱ ᤔᤧᤏᤢ᤺ᤱᤏᤧᤴ ᤔᤧᤒᤣ᤺ᤰᤏᤧᤸᤗᤥ.

ᤁᤖ ᤂᤠᤶᤒᤠᤱᤅᤡᤴ ᤘᤓᤡ᤺ᤴᤍᤢᤀᤠᤱ ᤆᤠ ᤗᤡᤱᤗ ᤕᤠ᤺ᤴᤍᤢᤖᤥ.

ᤂᤧᤒᤩᤠᤱ ᤆᤠ ᤁᤧᤜᤣ᤹ᤒᤠᤸᤗᤧ ᤗᤠᤃᤡ ᤕᤠ᤹ᤖᤡ᤺ᤶᤒᤠ ᤏᤢ ᤆᤠᤔᤠ ᤁᤢᤈᤠ ᤐᤡᤖᤢᤖᤥ.

᥇᥇ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ

ᤀᤠᤒᤠ᤺ᤴᤈᤠ᤺ᤰᤁᤡᤴᤏᤠᤱ ᤐᤥ᤺ᤱᤗᤥ॥

ᤂᤧᤴ ᤀᤠᤒᤠ᤺ᤴᤈᤠ᤺ᤰᤁᤡᤴ ᤌᤣᤏᤠᤎᤣ ᤕᤠᤱᤏᤠ ᤀᤠᤱᤃᤠ᤹ᤀᤥ ᤔᤧᤏᤢ᤺ᤱᤏᤧᤸᤗᤥ.

ᤁᤖ ᤀᤠᤱᤃᤠ᤹ ᤆᤥ᤺ᤰᤔᤠ ᤁᤥ᤺ᤳᤋᤢᤱᤒᤠ ᤕᤠ᤺ᤶᤒᤰᤁᤡᤴ ᤂᤧᤸᤗᤧ ᤆᤥᤃᤢᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ

ᤐᤠᤱᤄᤢᤱᤒᤠᤴ ᤂᤧᤸᤗᤧ ᤁᤢᤗᤡᤱᤍᤥ ᤁᤧᤳᤋᤢᤖᤥ॥

᥇᥈ ᤂᤧᤏᤡ᤹ ᤏᤡᤱᤘᤠ᤹ ᤋᤠᤀᤠᤱ ᤁᤧᤒᤣᤃᤡᤖᤥ.

ᤜᤧᤰᤁᤩᤠᤱ ᤛᤏᤠᤖᤢᤱᤅᤠᤱ ᤗᤠᤶ ᤁᤧᤶᤗᤥᤛᤡᤖᤥ॥

ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤌᤧᤃᤢ ᤔᤠᤱᤘᤠᤜᤠ᤹ ᤂᤧᤏᤡ᤹ ᤐᤡᤛᤠᤱ ᤛᤠᤶᤔᤧᤗᤥᤖᤥ.

ᤂᤧᤶᤒᤩᤠᤱ ᤋᤧᤶᤒᤣ᤹ᤀᤥ ᤁᤧᤕᤢᤱᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ᤖᤧ ᤜᤡᤵᤗᤠ ᤔᤧᤜᤡᤵᤋᤢᤖᤥ॥

᥇᥉ ᤂᤶᤒᤩᤠᤱ ᤋᤡᤱᤅᤡᤸᤗᤧ ᤁᤢᤗᤧᤰᤘᤠ ᤀᤠ᤺ᤱ ᤗᤡᤱᤗᤥ.

ᤛᤣᤷᤍᤠ᤺ᤰᤔᤠᤸᤗᤧ ᤁᤢᤗᤧᤰᤘᤠ ᤑᤢᤱ ᤁᤧᤓᤧᤰᤐᤠ ᤛᤡᤱᤒᤢᤱ ᤗᤡᤱᤗᤥ॥

ᤂᤧᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱ ᤋᤡ᤺ᤵᤔᤠᤖᤧ ᤗᤠᤃᤡ ᤐᤥ᤺ᤱᤗᤥ.

ᤂᤧᤴ ᤀᤠᤓᤧᤸᤗᤧᤀᤠᤱ ᤔᤧᤶᤔᤧᤰᤔᤏᤠᤒᤠ ᤛᤍᤠᤍᤡᤱᤗᤧ ᤗᤠᤃᤡ ᤔᤡᤰᤛᤣ᤺ᤴ ᤐᤥ᤺ᤱᤗᤥ॥”

ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤛᤧᤴᤗᤵ

᥋᥌

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤢᤍᤥ᤺ᤵᤔᤠ ᤂᤠᤛᤧᤴᤗᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ.

ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤗᤠᤶ

ᤂᤥᤔᤠ ᤁᤧᤒᤥ᤺ᤱᤒᤠ ᤛᤧᤴᤗᤵᤐᤡᤴ ᤏᤡ᤺ᤳᤋᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤶᤕᤥᤏᤡᤔᤠᤴ

ᤜᤠᤖᤠᤀᤣ ᤀᤥᤛᤣ᤺ᤴᤎᤠᤱ ᤐᤥ᤺ᤱᤗᤥ॥

᥈ ᤀᤠᤳᤋᤡᤸᤗᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ

ᤔᤧᤶᤓᤣ᤺ᤴᤏᤣ ᤀᤡ᤺ᤳᤋᤢ ᤏᤠ᤺ᤳᤋᤢ᤹.

ᤜᤠ᤺ᤳᤗᤧ ᤁᤢᤜᤢᤰᤁᤡᤴ ᤑᤧᤴᤕᤠ᤺ᤶᤒᤰ

ᤆᤥ᤺ᤰᤔᤠᤗᤠᤶ ᤗᤠ᤺ᤳᤗᤠ᤺ᤳ ᤁᤳᤋᤢ᤹.

ᤂᤧᤴ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ॥”

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ᤏᤢ ᤁᤧᤍᤱᤒᤠ

ᤘᤣ᤹ ᤗᤠᤈᤣ᤹ᤒᤠ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤸᤗᤖᤥ.

“ᤛᤧᤰᤂᤠᤛᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥᤗᤠᤶ

ᤀᤠᤱᤃᤠ᤹ ᤗᤠ᤺ᤳᤗᤠ᤺ᤳ ᤆᤥ᤺ᤰᤁᤠᤖᤥ॥”

ᤀᤠᤳᤋᤡᤴ ᤛᤡᤱᤃᤠᤖᤢ᤺ᤸᤗᤧᤀᤠᤱ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤸᤗᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ᤃ ᤁᤧᤜᤣᤒᤠ ᤛᤡᤱᤒᤢᤱᤀᤠᤖᤥ॥”

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤠᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹.

ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤎᤠᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹.

ᤜᤧᤰᤁᤩᤠᤱ ᤀᤠᤔᤠᤱᤜᤢᤵᤜᤠ᤹ ᤌᤎᤵ ᤔᤧᤸᤗ᤹ᤀᤣ

ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤛᤡᤱᤃᤠᤖᤢᤜᤠ᤹

᥋ ᤀᤠᤱᤃᤠ᤹ ᤀᤠᤜᤡᤶᤔᤥ ᤏᤢ ᤂᤧ᤹ᤕᤥᤒᤠ ᤗᤢᤱᤎᤠᤰᤜᤠ᤹

ᤛᤡᤃᤠᤱ ᤀᤠᤛ᤻ᤛᤠ ᤀᤠᤀᤣᤜᤠ᤹ᤏᤢ᤺ᤸᤗᤧᤀᤠᤱ

ᤛᤠ᤹ᤖᤡᤰ ᤏᤡᤱᤘᤠ᤹ᤛᤥ᤺ᤰ ᤆᤥᤃᤢᤱᤛᤡᤱᤗᤥ॥

ᤂᤧᤒᤩᤠᤱ ᤂᤧᤱᤜᤠ᤹ ᤏᤢᤒᤠ ᤔᤡᤱ ᤐᤡᤖᤢᤱᤛᤡᤱᤗᤥ.

ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤶᤔᤠᤔᤏᤠᤒᤠ ᤔᤡᤱ ᤐᤡᤖᤢᤱᤛᤡᤱᤗᤥ॥

᥌ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤋᤱᤛᤡᤱᤛᤧ

ᤁᤧᤍᤠᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠ.

ᤂᤢᤏᤧ᤹ ᤁᤢᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ. ᤂᤢᤏᤧ᤹ ᤔᤡ᤺ᤶ ᤁᤧᤔᤧᤵᤐᤠ.

ᤂᤢᤏᤧ᤹ ᤁᤢᤛᤧᤘᤠᤖᤥᤒᤠ ᤁᤧᤒᤥ᤺ᤱᤒᤠ.

ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤏᤢ ᤁᤢᤔᤠᤱᤜᤢᤵᤐᤡᤴ

ᤏᤢᤖᤡᤰ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ.

ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤔᤧᤳᤋᤢᤛᤡᤖᤥ.

᥍ ᤀᤠᤱᤃᤠ᤹ ᤛᤡᤕᤥᤏ ᤏᤢ ᤛᤣᤛᤣᤒᤠ ᤁᤥ᤺ᤰᤔᤠᤀᤥ ᤋᤠ᤺ᤳᤏᤡᤱᤗᤥ.

ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤍᤥ᤺ᤴᤍᤢᤶᤒᤠ ᤔᤡᤎᤡᤱᤔᤏᤠᤒᤠ

ᤛᤡᤍᤢᤱᤈᤓᤠ ᤏᤢ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤠ᤺ᤰᤋᤢᤱᤗᤥ॥

ᤀᤠᤱᤃᤠ᤹ ᤀᤠᤜᤡᤶᤔᤧᤴ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤐᤣᤗᤡ ᤑᤠᤰᤔᤠ ᤜᤡᤶ ᤐᤥ᤺ᤱᤗᤥ॥”

᥎ ᤀᤡᤛᤪᤠᤀᤡᤗᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡᤒᤠᤜᤠ᤹ ᤁᤧᤓᤢᤱᤒᤠ.

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥᤃᤢᤖᤥ.

“ᤁᤧᤈᤢᤶᤒᤠ ᤁᤧᤈᤢ᤺ᤵᤐᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤸᤗᤛᤠᤱ

ᤆᤢᤶᤔᤠ ᤁᤧᤒᤥ᤺ᤱᤒᤠᤜᤠ᤹ ᤀᤠᤱᤃᤠ᤹ ᤛᤢᤵᤛᤢᤱᤛᤡᤱᤗᤥ॥”

ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤖᤧᤴ ᤀᤠᤵᤋᤡᤰ

᥏ ᤏᤧᤏᤧᤒᤠᤍᤧᤴᤏᤥ ᤁᤧᤘᤠ᤹ᤒᤠ ᤁᤧᤖᤧᤰ ᤌᤰᤛᤠᤛᤣ. ᤋᤩᤧᤶᤔᤧ᤹ᤀᤥ.

ᤋᤠᤶᤓᤢᤱᤅᤥᤒᤠ ᤁᤧᤖᤧᤰ ᤌᤰᤛᤠᤛᤣ. ᤋᤩᤧᤶᤔᤧ᤹ᤀᤠᤱ ᤆᤩᤧᤶᤔᤧ᤹ᤀᤥ᥄

᥇᥆ ᤀᤡᤛᤪᤠᤀᤡᤗᤒᤠ ᤁᤶᤒᤪᤠᤱᤒᤠᤜᤠ᤹ ᤔᤡᤰᤑ᤺ᤶᤒᤠ ᤔᤧᤈᤥ᤺ᤰᤗᤥ.

ᤂᤧᤱᤜᤠ᤹ ᤁᤧᤖᤧᤰ ᤛᤡᤰᤁᤢᤶ ᤏᤡᤱᤘᤠ᤹ ᤔᤧ᤺ᤴᤏᤣᤒᤠ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ ᤜᤔᤠ ᤔᤧᤴᤇᤢᤰᤔᤏᤠᤒᤠ ᤁᤧᤒᤠ ᤁᤥ᤺ᤳᤆᤥ ᤁᤢᤛᤡᤰ ᤔᤧᤗ᤹ᤖᤥ.

ᤜᤠᤒᤠ ᤗᤧᤶᤒᤧᤳ ᤏᤧᤔᤠ ᤏᤢ ᤀᤡᤶᤔᤠᤖᤰ ᤂᤢᤴᤇᤡ᤹ ᤛᤡᤖᤠ᤹ᤎᤠᤱᤗᤥ॥

᥇᥇ ᤂᤧᤱᤜᤠ᤹ᤃ ᤛᤠ᤹ᤖᤡᤰ ᤂᤢᤴᤇᤡ᤹ ᤛᤡᤰᤁᤧᤗᤠ᤺ᤰᤐᤠ ᤁᤥ᤺ᤳᤆᤥᤛᤡᤖᤥ.

ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤱᤄᤠᤏᤧᤴᤗᤥ.

ᤂᤧᤱᤜᤠ᤹ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤧ᤺ᤴᤍᤠ ᤐᤡᤳ ᤁᤧᤃᤶᤒᤠᤛᤡᤖᤥ॥

ᤂᤧᤱᤜᤠ᤹ ᤁᤧᤖᤧᤰ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤶᤔᤥ ᤗᤠᤱᤔᤧᤄᤣ᤺ᤰᤁᤠᤱ ᤔᤧᤘᤠ᤹ᤖᤥ.

ᤁᤧᤖᤧᤰᤗᤧ ᤀᤠᤒᤠᤅᤣ ᤂᤢᤴᤇᤡ᤹ ᤏᤢᤒᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ᤖᤰ ᤔᤧᤃᤥ᤺ᤳᤋᤢᤖᤥ॥

᥇᥈ ᤂᤧᤱᤜᤠ᤹ ᤁᤧᤖᤧᤰᤗᤧ ᤔᤧᤒᤠ᤺ᤳᤋᤢᤖᤥ.

“ᤋᤩᤧᤶᤔᤧ᤹. ᤀᤠᤱᤃᤠ᤹ ᤆᤧᤸᤗᤧᤰᤛᤣ᤹ ᤌᤡ ᤋᤠ᤺ᤵᤔᤠ ᤀᤠᤒᤠᤱᤄᤧ᤹ᤀᤥ᥄

ᤌᤡᤀᤠᤱ ᤛᤢᤰᤛᤢᤰ ᤌᤢᤅᤢᤶᤗᤥ᥄

ᤋᤠ᤺ᤴᤍᤡᤰᤁᤠᤱ ᤀᤠᤀᤡᤴᤒᤠ ᤕᤧᤴ ᤜᤧᤰᤁᤣᤀᤣ ᤐᤥ᤺ᤱᤗᤥ

ᤀᤡᤃᤪ ᤀᤠᤀᤡᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤏᤢᤒᤠ ᤐᤥ᤺ᤱᤗᤥ॥”

ᤀᤡᤛᤪᤠᤀᤡᤗᤒᤠ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤂᤠᤛᤧᤴ ᤌᤠ᤹᤺

᥋᥍

ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤔᤧᤰᤗᤥ.

ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤴ ᤜᤠ᤺ᤳᤗᤧᤀᤠᤱ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤋᤢᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤥ ᤛᤧᤘᤠ ᤁᤧᤈᤥ᤺ᤰᤐᤠᤜᤠ᤹ ᤔᤧᤓᤥ᤺ᤰᤂᤢ ᤔᤧᤍᤣ᤹ᤖᤢᤛᤡᤖᤥ.

ᤁᤖ ᤁᤧᤍᤠᤒᤠ ᤋᤢᤰᤂᤣᤗᤠᤶ ᤛᤧ᤺ᤵᤔᤠᤛᤡᤖᤧ ᤗᤠᤃᤡ

ᤛᤠᤶᤕᤥᤏᤡᤒᤠᤜᤠ᤹ ᤔᤧᤓᤥ᤺ᤰᤂᤢ ᤔᤧᤍᤣ᤹ᤛᤡᤒᤠ ᤑᤠ᤹ᤀᤠᤱ

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥈ ᤁᤢᤍᤥ᤺ᤵᤔᤠ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤏᤢ᤹ᤔᤠᤍᤠᤔᤠᤀᤥ ᤔᤧᤗᤠ᤺ᤳᤗᤥ.

ᤂᤧᤱᤜᤠ᤹ ᤔᤧᤛᤡ᤺ᤸᤗᤧ ᤂᤧᤱᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤢᤖ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤁᤖ ᤔᤠᤱᤍᤣ᤺ᤶᤔᤧᤸᤗᤧ ᤁᤢᤛ᤻ᤛᤠᤛᤣ.

ᤜᤧᤰᤁᤩᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤏᤢ

ᤑᤧᤰᤁᤧᤗᤠ᤹ᤔᤧᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤛᤣ. ᤁ᤹ᤕᤥ ᤋᤩᤧᤶᤔᤧ᤹ᤀᤥ᥄

᥊ ᤂᤧᤏᤡ᤹ ᤜᤠ᤺ᤳ ᤁᤧᤃᤧ᤹ᤖᤢᤶ ᤁᤧᤛᤠ᤺ᤳᤋᤢᤶᤒᤣ᥅

ᤂᤧᤏᤡ᤹ ᤀᤠᤳᤋᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤏᤡ᤹ ᤔᤢᤖᤠ᤺ᤴ

ᤁᤧᤘᤧᤛᤢᤶᤗ ᤂᤧᤏᤡ᤹ ᤗᤧᤛᤥ᤺ᤵᤐᤠᤴ ᤁᤧᤗ᤺ᤳᤋᤢᤶᤒᤣ᥅

ᤌᤣ ᤂᤧᤏᤡ᤹ ᤐᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤢᤴᤇᤡ᤹ ᤌᤡᤴᤍᤠᤱᤛᤠᤕᤥᤒᤥᤖᤠ ᤏᤢ ᤀᤡᤱᤗᤧᤰ

ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤏᤡᤱ ᤔᤧ᤺ᤶᤒᤡ᥅

᥋ ᤕᤜᤡᤒᤠ ᤛᤡᤱᤒᤢᤱᤜᤠ᤹ᤖᤧ ᤁᤢᤗᤢᤶᤔᤥ ᤏᤢ ᤁᤢᤛᤡᤃᤠᤱ

ᤜᤧᤰᤁᤩᤠᤱ ᤁᤧᤖᤧᤰ ᤜᤢᤶᤒᤧᤵᤐᤠ ᤛᤡᤱᤒᤢᤱ ᤛᤡᤃᤠᤱ

ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤁᤧᤎᤢᤰᤋᤡᤖᤥ॥

ᤂᤧᤏᤡ᤹ ᤀᤠᤒᤠᤅᤣ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤘᤜ᤺ᤱ ᤏᤢ

ᤕᤠᤰᤐᤣ᤹ᤑᤡ᤺ᤵᤔᤠᤜᤠ᤹ᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤧᤈᤥᤃᤢᤶᤛᤡᤶᤗᤥ॥

᥌ ᤏᤧᤘᤠᤗᤠᤜᤠ᤹ᤀᤥᤒᤠ ᤘᤖᤧᤱᤗᤧᤱᤒᤠ ᤗᤢᤱᤜᤠ᤹ ᤂᤧᤏᤡ᤹ ᤔᤠᤱᤛᤡᤖᤥ.

ᤂᤧᤱᤜᤠ᤹ ᤂᤧᤏᤡ᤹ ᤆᤧᤸᤗᤧᤰᤛᤣᤸᤗᤧ ᤛᤣᤈᤱᤘᤠ᤺ᤴ ᤏᤢ

ᤁᤢᤈᤠ᤺ᤴ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤍᤢᤶᤔᤠᤱ ᤛᤧᤘᤠ ᤁᤧᤔᤧᤳᤋᤢᤶᤛᤡᤗᤥ॥

ᤀᤠᤱᤃᤠ᤹ᤃ ᤔᤧ᤺ᤴ. ᤂᤧᤱᤜᤠ᤹ᤀᤣ. ᤂᤧᤏᤡ᤹ ᤗᤰᤗᤥ.

ᤀᤰᤋᤱᤒᤠ ᤐᤠ᤺ᤴᤜᤠ᤹ᤖᤧ ᤀᤠᤏᤡᤱᤘᤠ ᤋᤠᤖᤥ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤡ᥅

᥍ ᤁᤣ᤺ᤶᤒᤠ ᤏᤢ ᤆᤠᤱᤈᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤀᤥ

ᤂᤧᤏᤡ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤡᤖᤥ.

ᤂᤧᤳᤌᤥ ᤂᤧᤏᤡ᤹ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤁᤧᤒᤣᤃᤡᤖᤥ॥

᥎ ᤂᤧᤏᤡ᤹ ᤗᤠᤶᤎᤣ᤺ᤳ ᤏᤢ ᤗᤠᤶᤎᤣ᤺ᤳᤐᤢᤱᤅᤡᤸᤗᤧ

ᤁᤢᤀᤣᤃᤠᤱ ᤂᤧᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤔᤡᤰᤛᤣ᤺ᤴᤏᤡᤴ ᤁᤧᤕᤢᤰᤂᤢᤶᤗᤥ॥

ᤀᤠᤱᤃᤠ᤹ ᤕᤠᤵᤔᤡ ᤁᤧᤗᤧᤖᤡᤀᤠᤱ ᤂᤧᤏᤡ᤹

ᤀᤡᤵᤏᤠ᤺ᤴ ᤜᤸᤗᤧᤰ ᤁᤧᤜᤴᤍᤢᤶᤗᤥ᥄

ᤂᤧᤏᤡ᤹ ᤂᤧᤵᤔᤥ ᤁᤧᤗᤠᤛᤡᤖᤥ॥

ᤂᤧᤒᤩᤠᤱ ᤗᤧᤰᤆᤠ᤹ᤒᤢᤎᤢ᤺ᤰ ᤁᤧᤈᤥ᤺ᤰᤁᤠᤛᤡᤖᤥ.

ᤂᤢᤴᤇᤡ᤹ ᤀᤡᤵᤏᤠ᤺ᤴ ᤂᤧᤏᤡ᤹ ᤛᤡᤖᤠ᤹ᤌᤠᤅᤧᤀᤠᤱ

ᤂᤧᤱᤜᤠ᤹ᤏᤢ ᤔᤠᤱᤜᤧᤰ ᤁᤧᤈᤥᤃᤢᤶᤗᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹

ᤗᤧᤰᤆᤠ᤹ᤒᤢᤎᤢ᤺ᤰᤁᤡᤴ ᤀᤥᤃᤧᤔᤧᤳᤋᤢᤶᤗᤥ॥

᥏ ᤔᤥᤗᤥᤂ ᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤏᤡ᤹ ᤛᤠ᤹ᤖᤡᤰ

ᤁᤢᤏᤠᤶᤃᤧᤏᤢ᤹ᤒᤠ ᤏᤡ᤺ᤱᤃᤧᤴ ᤁᤧᤜᤢ᤺ᤳᤋᤠᤛᤡᤀᤠᤱ ᤁᤧᤒᤣᤃᤡᤖᤥ॥

ᤜᤠᤱᤗᤠᤀᤡᤱᤒᤠᤜᤠ᤹ ᤂᤧᤏᤡ᤹ ᤛᤡᤖᤠ᤹ ᤁᤧᤎᤠᤱᤒᤠ ᤔᤠᤱ ᤁᤥ᤺ᤳᤇᤧ

ᤛᤠ᤹ᤖᤡᤰ ᤔᤠ᤺ᤱᤄᤠ ᤔᤠ᤺ᤱᤄᤠ ᤁᤧᤒᤠᤱᤄᤢᤶᤛᤡᤶᤗᤥ.

ᤂᤧᤒᤩᤠᤱ ᤂᤧᤏᤡ᤹ᤃ ᤂᤧᤔᤠ ᤕᤱᤛᤱ ᤌᤠᤖᤡᤰᤁᤠᤱ ᤁᤧᤒᤠᤱᤄᤢᤶᤛᤡᤶᤗᤥ॥

᥇᥆ ᤂᤧᤏᤡ᤹ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤒᤠᤅᤣ ᤁᤧᤏᤠᤛᤡᤖᤥ.

ᤁᤖᤛᤠᤱ ᤂᤧᤏᤡ᤹ ᤜᤧᤰᤁᤣ ᤆᤥ᤺ᤰᤔᤠ ᤁᤧᤸᤗᤧᤖᤢᤔᤡᤴᤗᤥ॥

ᤕᤠᤶᤃᤧᤛᤡᤱᤒᤠ ᤏᤠᤘᤠ ᤀᤡ᤺ᤳᤗᤠᤜᤠ᤹ᤖᤧ ᤛᤰᤔᤠ ᤀᤠᤒᤡᤖᤥ

ᤜᤧᤰᤁᤩᤠᤱ ᤀᤠᤑᤠᤸᤗᤧᤀᤠᤱ ᤔᤧᤴᤎᤢᤶᤏᤠ ᤀᤠᤶᤒᤥ᤺ᤱᤏᤧᤴ ᤁᤧᤗ᤹ᤖᤡᤖᤥ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤂᤧᤏᤡ᤹ ᤕᤱᤔᤠ ᤁᤡᤔᤠᤀᤥ ᤁᤧᤎᤠᤒᤠ ᤁᤴ

ᤔᤠᤱᤜᤠ᤹ ᤜᤠ᤺ᤳᤇᤡᤀᤠᤱ ᤀᤠᤱᤃᤠ᤹ ᤀᤡᤱᤗᤧᤰ ᤐᤠ᤺ᤴ ᤕᤠᤵᤔᤡ ᤁᤧᤔᤧᤳᤋᤡ

ᤂᤧᤒᤩᤠᤱ ᤛᤃᤵ ᤕᤠᤵᤔᤡ ᤏᤡᤱᤘᤠ᤹ ᤁᤧᤓᤣ᤺ᤳᤇᤡᤒᤠᤒᤣ᥅

ᤌᤣ ᤀᤠᤱᤃᤠ᤹ ᤁᤴ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ

ᤕᤖᤡᤰ ᤕᤧᤶ ᤌᤠᤖᤡᤰ ᤛᤫᤠ᤺ᤳ ᤕᤢᤱᤅᤠᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤕᤠᤵᤔᤡ ᤁᤧᤗᤧᤖᤧᤒᤠᤒᤡ᥅

᥇᥈ ᤀᤠᤏᤡᤃᤧ ᤆᤩᤠ ᤆᤥᤃᤢᤶᤒᤧᤛᤠᤱ ᤂᤧᤴ ᤁᤢᤍᤥ᤺ᤵᤔᤠᤀᤣ

ᤆᤥ᤺ᤰ ᤑᤠ᤹ᤀᤠᤱ ᤂᤧᤏᤡ᤹ ᤁᤧᤀᤡ᤺ᤳᤋᤢᤶᤗᤥ

ᤁᤖ ᤂᤧᤏᤡ᤹ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤁᤡᤴ ᤏᤡᤎᤠ᤺ᤵᤗ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤂᤧᤏᤡ᤹ ᤕᤠ᤺ᤶᤒᤰᤁᤡᤸᤗᤧ ᤁᤢᤓᤠ᤹ ᤐᤡᤔᤠ ᤁᤧᤴᤇᤢᤰᤋᤡᤴᤗᤥ॥

᥇᥉ ᤂᤧᤏᤡ᤹ ᤀᤠᤓᤠ᤹ᤖᤧ᤹ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤁᤧᤈᤥᤃᤢᤶᤔᤡᤸᤗᤧ.

ᤂᤧᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤂᤧᤏᤡ᤹ ᤁᤧᤶᤛᤧ᤺ᤵᤋᤡᤖᤖᤥ॥

ᤛᤠᤶᤔᤡ᤺ᤳᤌᤡᤰ ᤛᤢᤀᤡ᤺ᤰ ᤗ᤹ᤀᤡᤸᤗᤧ ᤂᤧᤱᤜᤠ᤹ ᤑᤧᤛᤢ ᤋᤣ᤹ᤖᤢᤛᤡᤖᤥ.

ᤁᤖ ᤀᤠᤱᤃᤠ᤹ᤀᤥ ᤏᤡᤱᤘᤠ᤹ ᤁᤧᤕᤢᤱᤒᤠᤜᤠ᤹ᤖᤧᤃ ᤀᤠᤗᤠᤈᤣ᤺ᤴ ᤗᤰ ᤔᤧᤄᤥᤛᤢᤖᤥ

ᤜᤧᤰᤁᤩᤠᤱ ᤀᤠᤛᤣᤛᤣ ᤁᤥ᤺ᤰᤔᤠᤴ ᤕᤢᤰ ᤔᤧᤈᤥᤃᤢᤖᤥ॥”

ᤏᤢ᤹ᤔᤠᤍᤠᤔᤠ ᤏᤢ ᤁᤢᤓᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤥ ᤁᤧᤏᤧᤒᤠ

ᤀᤠᤄᤄᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤳᤋᤠᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ᤀᤥ ᤔᤧᤏᤢ᤺ᤱᤗᤖᤥ᥄

ᤗᤠᤶ ᤋᤕᤠᤶᤔᤧ᤹. ᤗᤠᤶ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤥ᥄

᥇᥋ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤌᤠ᤺ᤱ ᤁᤧᤕᤢᤱᤒᤠ.

ᤛᤣᤛᤣ ᤏᤢ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥

ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ ᤏᤢ ᤛᤣᤛᤣᤒᤠᤍᤧᤴᤏᤥ ᤕᤢᤱᤅᤠᤖᤥ

ᤁᤖ ᤕᤠᤶᤛᤠᤶᤔᤥ ᤏ᤺ᤶᤏ᤺ᤶᤒᤠ ᤏᤢ ᤗᤠᤕᤥᤗᤠᤶ ᤁᤧᤜᤡ᤺ᤴᤇᤡᤱᤒᤠᤜᤠ᤹

ᤀᤠ᤺ᤴᤇᤡᤱᤔᤠ ᤐᤡᤛᤧᤀᤠᤱ ᤂᤧᤱᤜᤠ᤹ᤏᤢ ᤘᤠ᤹ᤀᤠᤖᤥ॥

᥇᥌ ᤀᤠᤱᤃᤠ᤹ ᤀᤠᤓᤧᤸᤗᤧᤛᤠᤱ ᤀᤠᤵᤋᤡᤰ ᤁᤧᤃᤢ᤺ᤵᤐᤠ ᤔᤧᤒᤥ᤺ᤱᤅᤠᤴᤗᤥ.

ᤜᤧᤰᤁᤩᤠᤱ ᤁᤢᤕᤠ᤺ᤰ ᤁᤧᤗᤧ᤹ᤒᤠ ᤔᤧᤒᤥ᤺ᤱᤅᤠᤴᤗᤥ.

ᤔᤧ᤺ᤴᤏᤡ᤺ᤸᤗᤧᤃ ᤀᤠᤱᤃᤠ᤹ ᤀᤠᤍᤃᤡ ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤒᤠ-

ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤏᤠᤕᤥᤒᤠ ᤐᤥ᤺ᤰᤂᤧᤒᤠᤖᤥ॥

᥇᥍ ᤀᤠᤱᤃᤠ᤹ᤖᤰ ᤆᤥᤃᤢᤱ ᤐᤠ᤺ᤳᤋᤢᤱ ᤁᤧᤗ᤹ᤒᤠ

ᤂᤧᤸᤗᤧ ᤗᤠᤕᤥ ᤀᤡᤛ᤻ᤛᤣ᤺ᤱᤒᤠ ᤁᤢᤏᤡᤱᤘᤠ᤺ᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤕᤠ᤺ᤰ ᤗᤧ᤹ᤖᤧᤀᤠᤱ ᤘᤕᤠᤱᤗᤥ॥

ᤀᤠᤱᤃᤠ᤹ ᤂᤧᤴ ᤂᤢᤶᤍᤡᤱ ᤐᤡᤖᤢᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤠᤖᤠ᤺ᤴ ᤆᤡᤰᤂᤢᤱᤗᤥ॥

ᤁᤖᤛᤠᤱ ᤂᤧᤴ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤐᤥ᤺ᤰᤂᤧᤀᤠᤱ

ᤀᤠᤒᤠᤅᤣ ᤁᤢᤗᤠᤶᤔᤡᤴ ᤏᤠ᤺ᤵᤔᤠ ᤔᤧᤗᤧᤖᤢᤴᤗᤥ॥

᥇᥎ ᤀᤠᤱᤃᤠ᤹ ᤂᤧᤸᤗᤧ ᤁᤢᤘᤠ᤹ᤔᤠ ᤁᤢᤒᤣ᤺ᤰᤔᤠ ᤗᤠᤶᤜᤠ᤹ ᤏᤡᤛᤢᤱᤗᤥ.

ᤁᤖ ᤀᤠᤱᤃᤠ᤹ ᤂᤧᤴ ᤘᤣ᤺ᤴᤍᤢᤱᤗᤥ॥

ᤀᤠᤱᤃᤠ᤹ ᤂᤧᤴ ᤗᤠᤶᤗᤥᤛᤢᤱᤗᤥ.

ᤜᤧᤰᤁᤩᤠᤱ ᤕᤠᤶᤔᤥ ᤀᤠ᤺ᤴᤇᤡᤱᤔᤠ ᤐᤡᤖᤢᤱᤗᤥ.

᥇᥏ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤔᤣᤖᤡᤱ ᤁᤧᤎᤰᤐᤠᤜᤠ᤹ᤖᤧ

ᤂᤢᤴᤇᤡ᤹ ᤔᤢᤖᤠᤀᤥ ᤏᤠᤖᤠ ᤑᤥᤔᤠ ᤐᤠ᤺ᤴᤜᤠ᤹ ᤗ᤺ᤵᤔᤠᤖᤧ ᤗᤠᤃᤡ.

ᤔᤠ᤺ᤱᤄᤠ ᤏᤢ ᤏᤡ᤺ᤳᤋᤠᤱ ᤁᤧᤕᤢᤱᤒᤠᤜᤠ᤹ᤖᤧ ᤏᤧᤵᤔᤠᤱ

ᤛᤏᤠᤖᤢᤱ ᤏᤢ᤹ᤔᤠ ᤋᤠᤔᤠ ᤐᤥ᤺ᤱᤗᤖᤥ.

ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤘᤣ᤺ᤴᤍᤢᤱᤛᤡᤱᤗᤥ”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥈᥆ ᤁᤖ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤃ ᤘᤠᤓᤧᤸᤗᤧᤱ

ᤁᤧᤒᤥ᤺ᤰᤐᤠ ᤘᤖ᤺ᤱ ᤁᤢᤀᤡᤛᤡ᤺ᤰᤛᤡᤖᤥ.

ᤂᤧᤱᤜᤠ᤹ ᤛᤫᤠ᤺ᤳ ᤘᤠ᤹ᤔᤠ ᤔᤧᤴᤇᤢᤰᤏᤧᤴᤗᤥ.

ᤂᤧᤴ ᤆᤫᤠ᤺ᤳᤋᤡᤸᤗᤧ ᤔᤠᤰᤂᤢᤴᤍᤩᤠ ᤏᤢ

ᤗᤧᤰᤘᤠ᤺ᤴ ᤗᤠ᤺ᤰᤁᤠᤳ ᤗᤠᤵᤑᤢᤛᤢᤖᤥ॥

᥈᥇ “ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤺ᤴ

ᤆᤡᤈᤡ ᤕᤧᤶᤕᤧᤶ ᤔᤧᤒᤥ᤺ᤱᤏᤧᤴᤗᤥ”

ᤑᤠ᤹ᤀᤠᤱ ᤀᤠᤏᤡᤱᤘᤠᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

ᤛᤧᤰᤂᤠᤒᤠ ᤋ᤺ᤰᤏᤧᤳ

᥋᥎

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤌᤢᤳᤌᤢᤖᤡ᤺ᤵᤐᤠᤸᤗᤧ ᤕᤶᤒᤠ ᤁᤢᤀᤡᤰᤗᤠᤴ ᤁᤢᤀᤡᤛᤡ᤺ᤰ

ᤂᤧᤏᤡ᤹ ᤛᤠ᤹ᤖᤡᤰ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤶᤔᤧ᤹ᤀᤥ᥄

ᤀᤠᤱᤃᤠ᤹ ᤀᤠᤔᤏᤠ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤕᤥ᤺ᤴ ᤔᤧᤳᤋᤠᤶᤛᤡᤶᤔᤧ᤹ᤀᤥ᥄

᥈ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤌᤡᤰᤕᤠ᤺ᤴᤎᤰ ᤔᤧᤃᤥ᤺ᤳᤋᤠᤖᤥ.

ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥ᤺ᤰ ᤂᤧᤴ ᤁᤧᤈᤥ᤺ᤰᤐᤠ ᤏᤢ

ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤶᤓᤣ᤺ᤶᤔᤏᤠᤒᤠ

ᤁᤖ ᤀᤠᤱᤃᤠ᤹ ᤀᤠᤗᤠᤶᤔᤡᤴ ᤏᤠ᤺ᤵᤔᤠ ᤁᤢᤛᤡᤱ ᤏᤡ᤺ᤵᤔᤠ

ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤛᤢᤘᤠᤱ ᤜᤧᤰᤋᤱᤒᤠᤀᤣ ᤂᤧᤱᤜᤠ᤹ ᤏᤡᤔᤧᤍᤧᤳᤗᤥ॥

ᤂᤧᤱᤜᤠ᤹ᤖᤧ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ ᤏᤡ᤺ᤴᤎᤥᤖᤧ ᤐᤠ᤺ᤴᤜᤠ᤹ ᤔᤧᤏᤠ᤺ᤰᤁᤠᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡ᤺ᤳᤋᤠᤱ

ᤋᤠᤖ ᤑᤠ᤹ᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤒᤠ ᤏᤡᤍᤧᤳᤗᤥ॥

᥉ ᤁᤖ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤠᤏᤡᤃᤧ ᤋ᤺ᤰᤏᤧᤳ ᤕᤢᤅᤡᤃᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤌᤣᤀᤠᤱ ᤁᤧᤴᤏᤡᤛᤢᤶᤒᤠᤒᤣ᥅

ᤀᤠᤏᤡᤃᤧ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤡᤃᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤌᤣᤀᤠᤱ ᤏᤡᤏᤡ ᤁᤧᤴᤗᤠᤵᤋᤢᤶᤒᤠᤒᤣ᥅’

ᤜᤧᤰᤁᤣᤛᤠᤱ ᤂᤧᤏᤡ᤹ ᤋ᤺ᤰᤏᤧᤳ ᤁᤧᤕᤢᤅᤡᤒᤠ ᤕᤧᤴᤏᤥ

ᤂᤧᤏᤡ᤹ ᤀᤠᤒᤠᤅᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ

ᤐᤠ᤺ᤴᤏᤡᤴᤗᤰ ᤁᤧᤈᤥᤃᤢᤶᤗᤥ॥

ᤂᤧᤶᤒᤩᤠᤱ ᤂᤧᤏᤡ᤹ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤒᤡᤒᤠᤜᤠ᤹

ᤁᤧᤖᤧᤰ ᤁᤧᤄᤢᤶᤛᤢᤶ ᤁᤧᤛᤧᤖᤢᤶᤛᤡᤶᤗᤥ॥

᥊ ᤂᤧᤏᤡ᤹ ᤋ᤺ᤰᤏᤧᤳ ᤁᤧᤕᤢᤅᤡᤒᤠ ᤕᤧᤴᤏᤥ ᤂᤣᤔᤠ ᤏᤢ ᤌᤰᤔᤠᤀᤥ ᤐᤣ᤺ᤰᤗᤥ

ᤜᤧᤰᤁᤩᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤳᤋᤠᤛᤡᤖ ᤜᤢᤰᤁᤧᤕᤠᤰᤁᤠᤛᤡᤖᤥ॥

ᤂᤧᤏᤡ᤹ ᤀᤠᤀᤡᤴ ᤜᤧᤰᤋᤱᤒᤠ ᤋ᤺ᤰᤏᤧᤳ ᤁᤧᤕᤢᤅᤡᤀᤠᤱ

ᤂᤧᤏᤡ᤹ ᤀᤡᤰᤗᤠ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤧᤶᤍᤧᤳ ᤑᤠ᤹ᤀᤠᤱ

ᤏᤡᤱᤛᤠᤱ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥

᥋ ᤌᤣ ᤀᤠᤱᤃᤠ᤹ ᤛᤣᤃᤢᤱᤒᤠ ᤋ᤺ᤰᤏᤧᤳᤋᤡᤴ ᤜᤠᤒᤠ ᤀᤰᤋᤱᤒᤠᤖᤰᤐᤡ᥅

ᤔᤏᤠ᤺ᤴ ᤌᤣ ᤌᤡᤰᤕᤠ᤺ᤴᤗᤰ ᤏ᤺ᤶᤏ᤺ᤶᤒᤠ ᤐᤥ᤺ᤱᤒᤠᤒᤡ᥅

ᤌᤣ ᤔᤡᤰᤗᤠ᤺ᤴ ᤁᤢᤛᤡᤱ ᤌᤧᤃᤣ᤺ᤰᤐᤠᤴ ᤀ᤺ᤰᤂᤢᤶ ᤔᤧᤵᤔᤠ

ᤜᤧᤰᤁᤩᤠᤱ ᤛᤡ᤺ᤱᤃᤥ ᤆᤠᤱ ᤆᤠᤱᤔᤠ ᤏᤢ

ᤂᤠᤵᤐᤢ ᤜᤢ᤺ᤳᤇᤡᤱᤔᤠᤀᤠᤱᤗᤰ ᤏ᤺ᤶᤏ᤺ᤶ ᤀᤠᤒᤥ᤺ᤱᤒᤠᤒᤡ᥅

ᤌᤣ ᤜᤠᤒᤠ ᤁᤴ ᤂᤧᤏᤡ᤹ ᤋ᤺ᤰᤏᤧᤳ ᤕᤢᤱᤔᤠ ᤏᤢ

ᤕᤜᤘᤣ ᤍᤠᤱᤒᤧᤸᤗᤧ ᤋᤠ᤺ᤰᤋᤢᤒᤠ ᤕᤧᤴ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤶᤒᤡ᥅

᥌ “ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴᤏᤡᤸᤗᤧ ᤀᤡᤄᤣ᤺ᤱᤜᤠ᤹ ᤑᤠ᤺ᤱᤔᤠ.

ᤂᤧ᤺ᤵᤛᤡᤱᤅᤡᤸᤗᤧ ᤌᤠᤰᤐᤠ᤺ᤴ ᤑᤠ᤺ᤱᤔᤠ.

ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠ ᤔᤧᤕᤢᤰᤋᤢᤛᤡᤒᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ.

ᤁᤧᤖᤧᤰ ᤀ᤺ᤰᤛᤡᤱᤜᤠ᤹ ᤀᤧᤱᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤛᤣᤃᤢᤱᤒᤠ ᤋ᤺ᤰᤏᤧᤳᤋᤡᤴ ᤜᤠᤒᤠ ᤁᤴ ᤔᤧ᤺ᤶᤒᤡ᥅

᥍ ᤁᤵᤔᤏᤠᤒᤠ ᤆᤠᤔᤠ ᤁᤢᤈᤠᤜᤠ᤹ ᤁᤢᤛᤡᤰ ᤁᤧᤗᤠ᤺ᤰᤐᤠᤜᤠ᤹ ᤐᤡᤔᤠᤛᤡ.

ᤜᤧᤰᤁᤩᤠᤱ ᤜᤡᤶᤎᤠ᤺ᤱ ᤔᤧᤱᤃᤵᤔᤏᤠᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤕᤢᤱᤔᤠᤍᤧᤴ ᤐᤡᤔᤠᤛᤡ-

ᤗᤧᤰᤆᤠᤒᤢᤎᤢ᤺ᤰ ᤁᤧᤘᤠ᤹ᤒᤠᤜᤠ᤹ ᤏᤡᤔᤠᤛᤡᤀᤠᤱ ᤋᤣ᤺ᤳ ᤆᤠᤰᤔᤠᤛᤡ.

ᤂᤧᤒᤩᤠᤱ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ ᤛ᤺ᤱᤜᤠ᤹ᤗᤠᤶ ᤆᤡᤱᤛᤡᤱᤔᤠ ᤔᤧ᤺ᤴ. ᤔᤧ᤺ᤶᤒᤡ᥅

᥎ ᤂᤧᤒᤩᤠᤱ ᤂᤧᤏᤡ᤹ ᤀᤥ᤺ᤳᤋᤡ᤺ᤴ ᤋᤠᤏᤠᤶ ᤜᤧᤰᤁᤣ ᤀᤥ᤺ᤳᤗ᤺ᤴᤗᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤃᤠ᤺ᤴᤍᤡᤒᤠ ᤕᤠᤱᤄᤣ᤺ᤰᤜᤠ᤹ ᤜᤠᤖᤠᤀᤣ ᤏᤢ᤹ᤖᤥ॥

ᤂᤧᤏᤡ᤹ ᤛᤠᤶᤕᤥᤏᤡᤔᤠᤸᤗᤧ ᤗᤠᤶ ᤁᤧᤗᤥᤛᤡᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤸᤗᤧ

ᤀᤣᤃᤠᤱᤗᤠᤶᤒᤠ ᤂᤡᤏᤡ ᤋᤠᤱᤃᤧᤛᤧ᤺ᤵᤋᤡᤖᤥ॥

᥏ ᤂᤧᤏᤡ᤹ ᤐᤣᤗᤡ ᤁᤧᤓᤠᤰᤋᤢᤶᤔᤡᤸᤗᤧ ᤂᤢᤏᤧ᤹ ᤏᤢᤃᤵ ᤁᤧᤒᤡᤖᤡᤖᤥ.

ᤂᤧᤏᤡ᤹ ᤐᤠ᤺ᤴᤃᤧᤛᤠ᤺ᤳᤋᤢᤶᤔᤡᤸᤗᤧ ᤂᤢᤏᤧ᤹ ᤐᤠ᤺ᤴᤃᤧᤛᤠ᤺ᤳᤋᤡᤖᤥ॥

“ᤂᤧᤏᤡ᤹ ᤔᤏᤠ ᤋᤢᤰᤂᤣ ᤆᤠ᤺ᤵᤔᤠ. ᤔᤏᤠ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ.

ᤜᤧᤰᤁᤩᤠᤱ ᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤁᤧᤖᤧᤰ

ᤑᤧᤴ ᤐᤠ᤺ᤴᤜᤠ᤹ ᤁᤧᤗᤧᤖᤢᤶ ᤁᤧᤍᤣᤛᤢᤶᤏᤣᤓᤃᤪ.

᥇᥆ ᤁᤢᤛᤡᤰ ᤁᤧᤗᤠ᤺ᤰᤐᤧᤴ ᤂᤧᤏᤡ᤹ ᤁᤢᤈᤠ ᤁᤧᤒᤡᤖᤢᤔᤏᤣᤓᤃᤪ

ᤜᤧᤰᤁᤩᤠᤱ ᤁᤧᤛᤠᤰᤐᤠ ᤁᤧᤍᤢᤶᤒᤠᤜᤠ᤹ ᤁᤧᤓᤠ᤹ᤖᤢᤶᤛᤡᤶᤔᤏᤣᤓᤃᤪ

ᤂᤧᤏᤡ᤹ ᤀᤥ᤺ᤳᤋᤡ᤺ᤴ ᤂᤠᤔᤠᤰᤔᤠᤗᤠᤶ ᤀᤥ᤺ᤳᤗᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤂᤡᤖᤡᤒᤠ ᤂᤠᤔᤠᤰᤔᤧᤴ

ᤗᤧᤴᤍᤡᤰᤐᤠ ᤂᤠᤀᤥ᤺ᤵᤔᤠᤴ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤡ᤹ ᤆᤰᤔᤧᤸᤗ᤹ᤀᤣ ᤗᤠᤶᤃᤧᤗᤥᤛᤡᤖᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤏᤠᤶᤃᤧᤗᤠ᤺ᤱᤒᤠ ᤋᤧᤴᤜᤠ᤹ᤀᤥᤀᤠᤱ

ᤏᤢᤒᤠ ᤐᤠ᤺ᤴᤜᤠ᤹ᤖᤧ ᤂᤧᤏᤡ᤹ ᤏᤡᤱᤘᤠ᤹ ᤋᤠᤖ ᤆᤥᤃᤢᤖᤥ॥

ᤂᤧᤶᤒᤩᤠᤱ ᤂᤧᤏᤡ᤹ ᤕᤧᤵᤐᤠ ᤗᤢᤱᤛᤡᤜᤠ᤹ ᤁᤧᤎᤢᤶᤒᤠ ᤆᤥᤃᤢ ᤁᤧᤒᤡᤖᤡᤖᤥ.

ᤆᤫᤠ᤺ᤳᤋᤡᤸᤗᤧ ᤐᤕᤥ ᤕᤥᤖᤢᤖ ᤘᤠᤖᤱᤔᤏᤠᤒᤠ ᤛᤡᤱᤛᤣ᤹ᤀᤡᤰ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤔᤧᤴᤈᤵᤔᤏᤠᤒᤠ ᤘᤠᤒᤢᤴᤍᤠᤰᤘᤠ ᤜᤧᤰᤋᤱᤒᤠ ᤁᤧᤒᤥ᤺ᤰᤂᤡᤖᤥ॥

᥇᥈ ᤂᤧᤏᤡ᤹ ᤔᤏᤠᤜᤠ᤹ᤖᤧ ᤁᤧᤗᤢ᤺ᤶᤒᤠ ᤁᤧᤎᤢᤵᤐᤠ ᤜᤡᤶᤐᤠᤱᤕᤰᤜᤠ᤹ ᤕᤠᤶᤔᤥ ᤔᤧᤈᤥᤃᤢᤖᤥ.

ᤛᤠ᤹ᤖᤡᤰ ᤀᤢ᤺ᤴᤇᤥ᤺ᤶᤒᤠ ᤜᤡᤶᤕᤢᤰᤏᤠᤜᤠ᤹ ᤂᤧᤱᤜᤠ᤹ᤖᤧ ᤕᤠᤶᤔᤥ ᤔᤧᤓᤥ᤺ᤰᤂᤢᤖᤠ॥

ᤂᤧᤏᤡ᤹ ‘ᤁᤧᤗᤢ᤺ᤶᤒᤠ ᤗᤢᤱᤎᤠᤰᤜᤠ᤹ ᤁᤧᤛᤧᤵᤐᤠ ᤏᤢ

ᤕᤢᤱᤔᤠ ᤜᤡᤶᤜᤠ᤹ᤖᤧ ᤗᤠᤃᤡ ᤗᤠᤶ ᤕᤠᤶᤔᤥ ᤁᤢᤛᤱ ᤁᤧᤈᤥ᤺ᤰᤐᤠ’ ᤁᤧᤶᤔᤧᤳᤋᤡᤖᤥ॥”

ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤀᤠᤛᤢᤳᤌᤥ ᤆᤥ᤺ᤰᤔᤠ ᤔᤧ᤺ᤴ

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤂᤧᤏᤡ᤹ ᤛᤣᤛᤣ ᤁᤧᤃᤳᤋᤢᤶᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤒᤠᤅᤣ

ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤁᤧᤴᤈᤥᤃᤢᤶᤔᤡᤴᤏᤣᤓᤃᤪ.

ᤀᤠᤱᤃᤠ᤹ ᤀᤠᤛᤣᤛᤣ ᤕᤧᤴᤏᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ

ᤂᤧᤒᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤳᤋᤡᤀᤠᤱ ᤔᤠ᤺ᤱᤄᤠ ᤁᤧᤶᤒᤣᤃᤡᤴᤏᤣᤓᤃᤪ

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤕᤠ᤺ᤶᤒᤰ ᤁᤧᤴᤈᤥᤃᤡᤴᤏᤠᤱ

ᤂᤧᤴ ᤕᤧᤴᤏᤡᤴ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤏᤣᤓᤃᤪ

᥇᥊ ᤀᤠᤱᤃᤠ᤹ᤀᤥ ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴᤜᤠ᤹ ᤁᤧᤄᤥᤛᤢᤶᤗᤥ.

ᤀᤠᤱᤃᤠ᤹ ᤂᤧᤏᤡ᤹ ᤁᤠᤰ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤁᤥ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤏᤡᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤡ᤹ ᤌᤠ᤺ᤰᤌᤧᤒᤠ ᤕᤠᤁᤢᤒᤧᤴ

ᤐᤡᤖᤢᤱᤒᤠ ᤗᤠᤈᤣ᤹ᤀᤥ ᤂᤧᤏᤡ᤹ ᤛᤠᤓᤱᤈᤠ ᤐᤡᤏᤡᤱᤅᤠᤱ ᤁᤧᤛ᤺ᤳᤋᤡᤖᤥ

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤀᤠᤵᤋᤡᤰ

᥋᥏

ᤂᤧᤵᤛᤧᤶᤔᤥ᥄ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ

ᤂᤧᤏᤡ᤹ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤧᤒᤠ ᤜᤥ᤺ᤵᤗᤥ.

ᤂᤢᤏᤧ᤹ ᤁᤢᤴᤓᤠᤰᤁᤡᤴ ᤂᤧᤏᤡ᤹ ᤐᤣᤗᤡ ᤁᤧᤓᤠᤰᤋᤢᤶᤒᤧᤴ

ᤂᤧᤶᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤧᤒᤠ ᤜᤥ᤺ᤵᤗᤥ॥

᥈ ᤂᤧᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤏᤠᤖᤠ᤺ᤴ

ᤂᤧᤏᤡ᤹ᤗᤠᤶᤒᤠ ᤌᤣ᤺ᤰᤋᤢᤀᤠᤱ ᤐᤳᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤏᤡ᤹ ᤁᤧᤈᤥᤃᤢᤶᤒᤠ ᤐᤣᤗᤡ᤺ᤴ ᤔᤧᤄᤧᤵᤛᤢᤴᤗᤥ.

ᤂᤧᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤗᤠ᤺ᤳᤗᤠ᤺ᤳ ᤁᤧᤒᤥ᤺ᤰᤂᤡᤖᤥ॥

᥉ ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤜᤢᤰᤁᤡᤴ ᤔᤠᤰᤂᤡᤸᤗᤧ ᤏᤢ

ᤂᤧᤏᤡ᤹ ᤜᤢᤰᤆᤥ᤺ᤴ ᤀᤠᤵᤋᤡᤰᤁᤡᤸᤗᤧ ᤌᤡ᤹ᤖᤢᤀᤠᤱ ᤐᤳᤗᤥ.

ᤂᤧᤏᤡ᤹ ᤔᤢᤖᤠ᤺ᤸᤗᤧ ᤀᤡᤱᤗᤧᤰᤁᤣ ᤐᤠ᤺ᤴ ᤏᤢ

ᤂᤧᤏᤡ᤹ ᤗᤧᤛᤥ᤺ᤵᤐᤠᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤐᤠ᤺ᤳᤋᤢᤖᤥ॥

᥊ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤐᤥ᤺ᤱᤔᤠ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ.

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤧᤴᤏᤡᤴ ᤀᤡᤱᤗᤧᤰᤐᤠ ᤆᤥ᤺ᤰᤗᤥ॥

ᤂᤧᤱᤜᤠ᤹ᤖᤧᤃ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤔᤧᤒᤡᤖᤢᤖᤥ

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤐᤥ᤺ᤱᤗᤥ॥

᥋ ᤂᤧᤱᤜᤠ᤹ᤖᤧᤃ ᤋᤠᤱᤒᤢ ᤀᤛᤣ᤺ᤰᤁᤧᤸᤗᤧ ᤁᤢᤎᤡ᤺ᤴᤏᤧᤴ ᤔᤧᤃᤢᤵᤋᤢᤖᤥ.

ᤜᤧᤰᤁᤩᤠᤱ ᤂᤠ᤺ᤶᤍᤠ᤺ᤰᤐᤧᤸᤗᤧ ᤁᤢᤀᤡ᤺ᤴ ᤔᤧᤃᤧᤛᤢᤖᤥ॥

ᤂᤧᤱᤜᤠ᤹ᤖᤧ ᤔᤧᤃᤢᤵᤋᤢᤒᤠ ᤌᤡ᤺ᤴᤏᤧᤴ ᤀᤠᤳᤋᤡᤴᤜᤠ᤹ᤖᤧ ᤔᤧᤈ᤹᤺

ᤂᤧᤱᤜᤠ᤹ ᤁᤧᤖᤧᤰ ᤔᤧᤛᤡᤖᤖᤥ.

ᤂᤧᤒᤩᤠᤱ ᤂᤧᤴ ᤜᤧᤵᤔᤧᤸᤗᤧ ᤂᤧᤶᤔᤥᤏᤢ ᤀᤛᤣ᤺ᤰᤛᤠ ᤔᤧᤗ᤺ᤴᤗᤥ॥

᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤸᤗᤧ ᤋᤣ᤺ᤳᤆᤠᤱ ᤑᤔᤠ ᤛᤢᤰᤔᤧᤍᤧᤳᤏᤧᤴᤗᤥ.

ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ᤖᤧ ᤀᤠᤒᤠᤅᤣ ᤋᤧᤵᤛᤡᤱᤔᤠ ᤔᤧᤴᤇᤢᤰᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ᤃ ᤗᤠᤕᤥᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤠᤷᤔᤧᤴᤍᤰ ᤕᤠ᤺ᤶᤒᤰ ᤆᤥ᤺ᤰᤔᤧᤴ ᤂᤢᤴᤇᤡ᤹ ᤜᤢᤰᤁᤥ ᤐᤳᤗᤥ॥

᥍ ᤂᤧᤱᤜᤠ᤹ ᤗᤠᤕᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤗᤥ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ ᤛᤧᤔᤠ ᤔᤧᤈᤠᤳᤗᤥ॥

ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤃ ᤗᤠᤕᤥᤒᤠ ᤏᤡᤱᤘᤠ᤹ᤖᤥ.

ᤗᤢᤱᤔᤠ᤹ ᤁᤧᤜᤡ᤺ᤶᤒᤠᤴ ᤏᤢ ᤛᤡᤔᤠ ᤔᤧᤰᤔᤧᤴ ᤂᤢᤴᤇᤡ᤹ ᤗᤠᤶ ᤐᤥ᤺ᤱᤗᤥ॥

᥎ ᤂᤧᤱᤜᤠ᤹ᤖᤧ ᤛᤏᤠᤖᤢᤱ ᤗᤠᤶᤔᤡᤴ ᤁᤢᤛᤣ᤺ᤴ ᤔᤧᤴᤏᤡᤛᤢᤴᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤠᤖᤠᤶᤔᤥ ᤁᤢᤍᤥ᤺ᤵᤔᤠ ᤂᤠᤛᤧᤴ ᤜᤥ᤺ᤵᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤖᤠᤶᤜᤠ᤹ ᤐᤧᤷᤃᤧᤰ-ᤘᤷᤃᤧᤰ ᤔᤧᤈᤥᤃᤢᤀᤠᤱ ᤏᤧᤖᤥ.

ᤂᤧᤴ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ

ᤋᤱᤔᤠ ᤛᤏᤠᤖᤢᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

ᤔᤏᤠᤜᤠ᤹ ᤗᤠᤕᤥᤗᤠᤶ ᤔᤧᤏᤢ᤺ᤱ

᥏ ᤁᤸᤗᤧᤆᤥᤃᤢᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ

ᤀᤠᤏᤡ᤹ᤗᤠᤶ ᤔᤠ᤺ᤱᤄᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤸᤗᤧ ᤀᤠᤏᤡ᤹ ᤛᤡ᤹ᤔᤠ ᤀᤠᤴᤇᤢᤰᤏᤧᤴᤗᤥ

ᤀᤠᤏᤡ᤹ ᤂᤠᤃᤧᤀᤥ᤺ᤵᤐᤠ ᤗᤠᤶᤔᤡᤴ ᤀᤥᤀᤠᤔᤧᤳᤋᤢᤶᤗᤥ.

ᤁᤖ ᤁᤧᤖᤧᤰ ᤂᤠᤃᤧᤔᤠᤰᤐᤠ ᤆᤥ᤺ᤰᤗᤥ॥

ᤀᤥ᤺ᤳᤋᤡ᤺ᤸᤗᤧ ᤗᤠᤶᤔᤡᤴ ᤀᤠᤜᤰᤛᤢᤶᤗᤥ.

ᤁᤖ ᤔᤠᤰᤛ᤻ᤍᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤔᤥ ᤗᤠᤱᤀᤠᤄᤣ᤺ᤰᤗᤥ᥄

᥇᥆ ᤔᤡᤰᤑ᤺ᤶᤒᤠ ᤔᤏᤠ᤺ᤴ ᤁᤢᤛᤡᤱ ᤗᤢᤱᤎᤠᤰᤁᤡᤴ ᤀᤠᤛᤵᤛᤢᤶᤗᤥ.

ᤁᤢᤔᤡᤰ ᤁᤧᤜᤥ᤺ᤵᤐᤠ ᤔᤏᤠᤜᤠ᤹ ᤜᤧᤰᤁᤣ ᤀᤠᤒᤠᤅᤣ ᤗᤠᤶᤔᤡᤴ

ᤀᤠᤏᤡ᤹ ᤛᤛᤵ ᤛᤛᤵ ᤗ᤹ᤖᤡᤰ ᤀᤠᤛᤵᤛᤢᤶᤗᤥ॥

ᤕᤢ᤺ᤴᤇᤡᤰ ᤁᤢᤛᤡᤱ ᤗᤧᤴᤍᤡᤰ ᤔᤛᤣᤖᤠ ᤀᤠᤏᤡ᤹ ᤀᤠᤍᤥ᤺ᤰᤗᤥ.

ᤁᤧᤎᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤢᤛᤡᤘᤧᤳ ᤜᤧᤰᤁᤣ ᤀᤠᤗ᤹ᤖᤥ॥

᥇᥇ ᤀᤠᤏᤡ᤹ ᤁᤧᤖᤧᤰ ᤔᤠ᤹᤺ᤕᤢ᤺ᤴ ᤜᤧᤰᤁᤣ ᤜᤠᤃᤠ᤺ᤰ ᤜᤠᤃᤠ᤺ᤰ ᤀᤠᤗ᤹ᤖᤥ.

ᤜᤧᤰᤁᤩᤠᤱ ᤛᤠᤵᤐᤧᤋᤪᤢ᤺ᤰᤔᤠᤴ ᤜᤧᤰᤁᤣ ᤋᤢ᤺ᤰ ᤋᤢ᤺ᤰ ᤀᤠᤗ᤹ᤖᤥ॥

ᤀᤠᤏᤡ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤀᤠᤃᤥ᤺ᤳᤋᤢᤶᤗᤥ.

ᤁᤖ ᤀᤠᤏᤡ᤹ ᤀᤠᤳᤋᤡᤀᤠᤱ ᤀᤠᤱᤄᤥᤛᤢᤶᤏᤧᤴ.

ᤛᤧᤴᤗᤵ ᤂᤥᤔᤠ ᤗᤠᤶ ᤀᤠᤜᤰᤛᤢᤶᤗᤥ.

ᤁᤖ ᤂᤧᤴ ᤀᤠᤏᤡ᤹ᤗᤠᤶ ᤔᤠ᤺ᤱᤄᤠ ᤘᤠ᤹ᤖᤥ॥

᥇᥈ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤑᤧᤴᤕᤠ᤺ᤶᤒᤰᤜᤠ᤹ ᤁᤧᤏᤡᤔᤥ ᤕᤖᤡᤰ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤸᤗᤧ ᤀᤠᤏᤡᤃᤧ ᤗᤠᤕᤥ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤡᤖᤢᤖᤥ॥

ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤑᤧᤴᤕᤠ᤺ᤶᤒᤰᤜᤠ᤹ ᤋᤧᤴᤍᤡᤱ ᤆᤥᤃᤢᤶᤒᤧᤖᤥ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤆᤥ᤺ᤰᤔᤠ ᤏᤢ

ᤀᤠᤏᤡᤃᤧ ᤀᤵᤔᤠ ᤕᤠ᤺ᤶᤒᤰ ᤆᤥᤃᤢᤶᤒᤧᤖᤥ.

ᤏᤡᤱᤘᤠ᤹ᤑᤢᤔᤠᤱᤗᤠᤶ ᤏᤢ᤺ᤰᤂᤡᤃᤧᤀᤠᤱ ᤏᤡᤱᤄᤢᤶ ᤏᤢ

ᤐᤡᤑᤩᤢᤱ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤂᤧᤒᤩᤠᤱ ᤀᤠᤏᤡᤃᤧ ᤏᤡᤱᤘᤠ᤺ᤸᤗᤧ ᤐᤠ᤺ᤳᤋᤢᤒᤠ

ᤀᤡᤱᤗᤧᤰ ᤐᤠ᤺ᤳᤋᤢᤶᤒᤧᤀᤠᤱ ᤘᤠ᤹ᤖᤥ॥

᥇᥊ ᤁᤸᤗᤧᤆᤥᤃᤢᤸᤗᤧ ᤂᤠᤛᤧᤴᤏᤡᤴ ᤀᤣᤃᤠᤱ ᤗᤧᤵᤔᤠᤱ ᤔᤧᤄᤧᤳᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤴ ᤔᤠ᤺ᤱᤄᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤛᤧᤰᤂᤠ᤺ᤴ ᤔᤠᤖᤠᤶᤔᤥ ᤋᤥ᤺ᤰᤋᤧᤀᤠᤱ ᤘᤠ᤹ᤖᤥ.

ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤏᤡᤛ᤻ᤛᤣ᤺ᤴ ᤛᤡᤃᤠᤱ ᤗᤠ᤺ᤵᤔᤠ ᤔᤧᤛᤢᤰᤏᤧᤴᤗᤥ॥

᥇᥋ ᤛᤧᤰᤂᤠ᤺ᤴ ᤛᤠ᤹ᤖᤡᤰ ᤛᤢ᤺ᤴᤗᤥ.

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤗᤧᤵᤐᤠᤜᤠ᤹

ᤛᤠᤘᤠᤃᤧᤶᤒᤧᤸᤗᤧ ᤁᤢᤜᤢᤰᤁᤥ ᤔᤧᤎᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤛᤧ᤺ᤵᤋᤢᤛᤡ

ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤛᤢᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧ

ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤖᤥ॥

᥇᥌ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤜᤥ᤺ᤵᤗᤧᤳᤇ ᤑᤠ᤹ᤀᤠᤱ ᤂᤢᤏᤧ᤹ ᤏᤡᤛᤢᤖᤥ.

ᤜᤧᤰᤁᤩᤠᤱ ᤐᤠ᤺ᤴᤍᤱᤛᤠᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧᤒᤠᤸᤗᤧ

ᤆᤥᤃᤢᤸᤗᤧ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤕᤧᤖᤥ॥

ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤢᤰᤛᤠᤶᤔᤡᤸᤗᤧ

ᤂᤧᤸᤗᤧ ᤗᤠᤃᤡ ᤛᤧᤴᤗᤵ ᤋᤠᤖᤢᤖᤥ.

ᤂᤧᤒᤩᤠᤱ ᤂᤢᤏᤧ᤹ᤀᤣ ᤁᤢᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤧᤸᤗᤧ ᤂᤧᤴ ᤋᤰᤋᤢᤖᤥ॥

᥇᥍ ᤛᤠᤔᤩᤥᤏᤡᤔᤠᤴ ᤂᤢᤏᤧ᤹ ᤛᤱᤒᤵᤔᤥᤒᤠ ᤛᤧ᤺ᤵᤆᤠᤱ ᤜᤧᤰᤁᤣ ᤆᤠᤰᤂᤢᤖᤥ

ᤜᤧᤰᤁᤩᤠᤱ ᤛᤧᤴᤗᤵᤐᤡᤴ ᤌᤧᤃᤣ᤺ᤰᤁᤥ ᤂᤢ᤺ᤱᤔᤏᤠᤒᤠ

ᤋᤠᤱᤄᤢ᤺ᤰ ᤁᤢᤀᤡᤛᤡ᤺ᤰ ᤂᤢ᤺ᤰᤂᤢᤖᤥ॥

ᤂᤢᤏᤧ᤹ ᤁᤢᤗᤧᤰᤘᤠ ᤜᤢᤱᤔᤧᤴ ᤆᤠᤱ ᤁᤢᤀᤡᤛᤡ᤺ᤰ ᤆᤠᤰᤂᤢᤖᤥ

ᤜᤧᤰᤁᤩᤠᤱ ᤛᤡᤰᤛᤶᤔᤧᤴ ᤜᤧᤶᤒᤠᤖᤡ ᤁᤢᤀᤡᤛᤡ᤺ᤰ ᤜᤧᤵᤛᤡᤱᤗᤥ॥

᥇᥎ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤂᤧᤱᤜᤠ᤹ ᤁᤢᤗᤧᤰᤘᤠ ᤏᤢ᤺ᤰᤋᤢ ᤐᤡᤖᤢᤛᤡᤖᤥ.

ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤁᤢᤛᤠᤰᤁᤧᤴ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤛᤶᤎᤠᤱ ᤁᤢᤗᤧᤰᤘᤠ᥄

ᤘᤠᤃᤵᤂᤣ᤺ᤱ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣᤀᤣ

ᤂᤢᤏᤧ᤹ ᤁᤢᤗᤧᤰᤘᤠ ᤏᤢ᤺ᤰᤋᤢ ᤐᤡᤖᤢᤛᤡᤖᤥ॥

᥇᥏ ᤏᤠᤶᤎᤠ ᤐᤡᤛᤠᤱᤒᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ.

ᤜᤧᤰᤁᤩᤠᤱ ᤋ᤹ᤀᤡ ᤏᤠᤱᤃᤧᤴ ᤗᤧᤵᤛᤠᤱᤗᤠᤶ

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤡᤔᤡᤍᤡᤱ ᤔᤧᤒᤡᤖᤢᤖᤥ॥

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳ ᤜᤧᤰᤁᤣ ᤕᤢᤖᤥ.

ᤂᤧᤴ ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤛᤰᤔᤠ᤺ᤸᤗᤧ ᤛᤢ᤺ᤴᤍᤢ ᤕᤢᤖᤢᤖᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤒᤠᤅᤣ ᤗᤠᤕᤥᤗᤠᤶ ᤁᤧᤏᤢ᤺ᤱᤒᤠ ᤕᤠᤁᤢᤒᤖᤧ

ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤁᤧᤎᤧ᤹ᤒᤧᤴ ᤛᤡᤕᤥᤏᤀᤥ ᤕᤢᤀᤠᤖ ᤐᤳᤋᤠᤖᤥ॥

᥈᥇ “ᤜᤧᤰᤁᤩᤠᤱ ᤂᤧᤏᤡ᤹ᤏᤢ ᤀᤠᤱᤃᤠ᤹ ᤀᤠᤔᤠᤱᤜᤢᤵᤐᤡᤴ ᤀᤠᤶᤓᤠ ᤁᤴ ᤐᤥ᤺ᤱ᤹॥ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤂᤧᤏᤡ᤹ ᤛᤶᤎᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤏᤡ᤹ ᤔᤢᤖᤠᤀᤥ ᤁᤣ᤺ᤳᤋᤢᤱ ᤐᤡᤏᤡᤱᤅᤠᤱ ᤘᤠ᤹. ᤂᤧᤴ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤏᤧ᤹ ᤁᤧᤶᤒᤪᤠᤀᤥᤗᤠᤶ. ᤂᤧᤏᤧ᤹ ᤁᤧᤛ᤻ᤛᤠ ᤁᤧᤀᤣᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤀᤥᤗᤠᤶ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ᤖᤧ ᤔᤢᤖᤠᤀᤥᤗᤠᤶ ᤀᤠᤸᤗᤀᤠᤱᤎᤥ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤓᤧᤸᤗᤧᤀᤠᤱ ᤔᤧᤔᤠᤏᤧᤸᤗᤥ॥”

ᤁᤧᤍᤠᤒᤠ ᤕᤧᤶᤔᤥ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱ

᥌᥆

ᤕᤖᤢᤛᤗᤧᤔ ᤁᤧᤕᤢᤱᤒᤠ ᤔᤏᤠᤛᤣ.

ᤐᤥᤃᤧᤶᤔᤧ᤹ᤀᤠᤱ ᤏᤠᤶ ᤁᤢᤀᤡᤛᤡ᤺ᤰ ᤀᤥ᤺ᤳᤋᤠᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ

ᤂᤧᤏᤡ᤹ ᤛᤶᤎᤠᤱ ᤀᤥ᤺ᤳᤋᤧᤀᤠᤱ ᤐᤳᤗᤥ᥄

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤘᤣ᤹ᤛ᤻ᤔᤠ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤠᤔᤠᤰᤔᤧᤸᤗᤧ ᤛᤢ᤺ᤵᤋᤢᤛᤡᤖᤥ.

ᤁᤖ ᤂᤧᤏᤡ᤹ ᤛᤶᤎᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤥ᤺ᤳᤋᤡ᤺ᤴ ᤀᤥ᤺ᤳᤗᤥ.

ᤂᤢᤏᤧ᤹ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤂᤧᤏᤧ᤹ᤏᤢ ᤘᤠ᤹ᤖᤥ॥

᥉ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤧᤏᤧ᤹ ᤁᤧᤀᤥ᤺ᤳᤋᤡᤀᤥ ᤔᤧᤍᤠᤖᤥ

ᤜᤧᤰᤁᤩᤠᤱ ᤜᤠᤱᤜᤠ᤹ ᤂᤧᤏᤧ᤹ ᤁᤢᤛᤱ ᤁᤧᤕᤧᤴᤏᤡᤸᤗᤧ

ᤑᤡᤷᤗᤡ ᤁᤧᤗᤧᤰᤐᤠ ᤀᤥ᤺ᤳᤋᤡᤀᤥ ᤔᤧᤍᤠᤖᤥ॥

᥊ ᤁᤧᤔᤡᤰᤁᤧᤴ ᤜᤴᤍᤧ᤹ᤀᤠᤱ ᤁᤧᤖᤧᤰ ᤐᤡᤛᤠᤱ ᤀᤥᤔᤧᤳᤋᤧ᤹ᤀᤥ.

ᤂᤧᤱᤜᤠ᤹ ᤁᤧᤖᤧᤰ ᤔᤧᤓᤢᤱᤛᤡᤱᤅᤠᤱ ᤂᤧᤏᤧ᤹ᤀᤥ ᤔᤧᤍᤠᤖᤥ॥

ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤔᤠ᤺ᤱᤄᤠᤗᤠᤶ ᤔᤧᤍᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠᤜᤠ᤹

ᤀᤅᤧ᤺ᤰᤘᤠ ᤁᤢᤛᤡᤱ ᤜᤢᤰᤁᤥ ᤔᤧᤒᤰᤂᤢ ᤔᤧᤍᤠᤖᤢᤛᤡᤖᤥ॥

᥋ ᤂᤧᤒᤩᤠᤱ ᤂᤧᤏᤧ᤹ ᤁᤴ ᤁᤧᤏᤡᤛᤢᤀᤠᤱ ᤁᤧᤀᤥ᤺ᤵᤐᤠ ᤁᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛ᤺ᤳᤋᤠᤱ ᤁᤧᤏᤡᤱᤘᤠ᤹ ᤐᤍᤠᤍᤠᤖᤥ॥

ᤘᤖ᤺ᤱᤅᤥᤒᤠ ᤕᤠᤱᤛᤠ ᤁᤢᤴᤎᤣ᤺ᤴ ᤂᤧᤏᤧ᤹ ᤗᤧᤵᤛᤠᤱ ᤔᤧᤍᤠᤖᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣᤜᤠ᤹ ᤂᤧᤏᤧ᤹ᤀᤥ ᤔᤧᤍᤠᤖᤢᤖᤥ॥

᥌ ᤀᤢᤔᤣ ᤗᤢᤵᤜᤠ᤹ᤖᤧ. ᤔᤡᤎᤩᤠᤏ ᤏᤢ ᤀᤣᤵᤐᤠ ᤗᤠᤈᤣ᤹ᤒᤠ

ᤁᤰ ᤁᤧᤃᤢᤒᤠ ᤀᤢᤔᤣᤜᤠ᤹ᤖᤧ ᤂᤧᤏᤧ᤹ ᤁᤧᤗᤠᤈᤣ᤺ᤴ ᤔᤧᤎᤡᤶᤛᤢᤖᤥ॥

ᤛᤣᤒᤠ ᤗᤠᤈᤣ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤏᤠᤖᤠ ᤔᤧᤓᤥᤛᤢᤖ ᤛᤠᤶᤔᤩᤠᤱ ᤏᤢ

ᤛᤠᤱᤛᤡᤱ ᤛᤢᤰᤐᤠ ᤔᤧᤓᤧᤳᤋᤢᤀᤠᤱ ᤔᤧᤓᤧᤴᤗᤥ॥

᥍ ᤁᤣᤍᤠᤖᤒᤠ ᤁᤧᤖᤧᤰ ᤔᤧᤸᤗᤢᤰ ᤔᤧ᤺ᤴᤍᤠ ᤗᤢᤵᤜᤠ᤹ ᤂᤧᤏᤧ᤹ᤀᤥ ᤔᤧᤈᤢᤶᤗᤥ.

ᤏᤠᤒᤠᤕᤥᤋᤒᤠ ᤁᤧᤖᤧᤰ ᤔᤧᤸᤗᤢᤰᤜᤠ᤹ᤖᤧ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳᤗᤥ.

ᤂᤧᤱᤜᤠ᤹ ᤛᤡᤍᤢᤱᤈᤓᤠ᤹ ᤜᤧᤰᤁᤣ ᤂᤢᤏᤧ᤹ᤀᤥ ᤗᤧᤳᤋᤡ

ᤋᤥ᤺ᤶᤔᤠᤍᤧᤴᤏᤥ ᤋᤠ᤺ᤰᤔᤠ ᤕᤠᤖᤢᤛᤡᤒᤠ ᤔᤧᤒᤥ᤺ᤱᤗᤥ.

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤜᤡᤶᤔᤧᤴ

ᤀᤠᤸᤗᤛᤠᤱ ᤕᤖᤡᤰ ᤔᤡᤔᤡᤍᤡᤱᤒᤠ ᤆᤥᤃᤢᤖᤥ॥

᥎ ᤂᤠ᤹ᤔᤡ᤺ᤳ ᤁᤢᤛᤡᤱ ᤁᤧᤒᤧᤒᤠ ᤁᤧᤍᤠᤒᤠ

ᤜᤧᤰᤁᤩᤠᤱ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤜᤠᤵᤐᤥ ᤁᤧᤒᤧᤒᤠ ᤁᤴ ᤜᤠ᤺ᤵᤐᤣ᥅

᥏ ᤁᤢᤳᤆᤠ᤹ᤀᤣ ᤘᤠᤃᤵᤂᤠᤶᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤏᤧ᤹ ᤀᤥᤔᤧᤔᤧᤳᤋᤢᤖᤥ.

ᤋᤃᤡ ᤗᤧᤱᤜᤱ ᤁᤧᤈᤥ᤺ᤰᤐᤠ ᤕᤶᤒᤠ ᤘᤠᤗᤠᤎᤠᤜᤠ᤹ ᤔᤧᤕᤧᤵᤗᤥ॥

ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤃᤡ.

ᤀᤡᤃᤪ ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤱᤛᤥ ᤀᤡᤱᤎᤠ᤺ᤱᤗᤧ ᤗᤠᤃᤡ

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤜᤠ᤹ ᤂᤢᤴᤇᤡ᤹

ᤛᤠᤶᤔᤩᤠᤱ ᤕᤢᤵᤐᤠᤏᤢ ᤛᤥᤖᤡᤁ ᤔᤠ᤺ᤱᤄᤠ ᤔᤠ᤺ᤱᤄᤠᤗᤠᤶ ᤔᤧᤍᤠᤖᤢᤛᤡᤖᤥ॥

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤜᤠᤱᤘᤠ ᤔᤠᤱᤘᤠᤖᤧ ᤁᤧᤃᤠᤵᤋᤧᤀᤠᤱ ᤘᤠ᤹ᤖᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤔᤧᤳᤋᤢᤖᤥ.

“ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤁᤧᤗᤢᤱᤎᤠᤰᤁᤡᤴ ᤕᤠᤶᤔᤥ ᤔᤧᤛᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤖᤧ ᤂᤧᤏᤧ᤹ ᤛᤧᤘᤠ ᤁᤧᤶᤔᤧᤳᤗᤥ॥

ᤀᤠᤱᤃᤠ᤹ ᤀᤠᤛᤠᤰᤁᤧᤴ ᤐᤥᤃᤧᤸᤗᤧ ᤂᤧᤏᤧ᤹ ᤜᤡᤵᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤔᤥ

ᤂᤧᤏᤧ᤹ ᤗᤢᤱᤔᤠ᤹ ᤋᤢᤰᤏᤧᤖᤥ॥

᥇᥇ ᤂᤧᤏᤧ᤹ ᤁᤧᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹

ᤀᤠᤓᤧᤸᤗᤧᤛᤠᤱ ᤜᤱᤒᤧᤳ ᤐᤳᤗᤥ.

ᤂᤧᤏᤧ᤹ᤀᤥ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹

ᤕᤠᤱᤛᤠ ᤁᤢᤴᤎᤣᤜᤠ᤹ ᤋᤠ᤺ᤵᤔᤠᤖᤧ ᤗᤠᤃᤡ

ᤂᤢᤴᤇᤡ᤹ ᤜᤠᤖᤡᤃᤧᤍᤠᤒᤠ ᤜᤠᤱᤜᤠ᤹ ᤋᤠ᤺ᤵᤔᤠᤛᤡᤖᤧ ᤗᤠᤃᤡ

ᤂᤧᤴ ᤗᤠᤶᤎᤣ᤺ᤳᤜᤠ᤹ ᤛᤧᤴᤍᤡᤰ ᤗᤧᤴᤍᤡᤰ ᤀᤠᤓᤧᤸᤗᤧᤀᤠᤱ ᤔᤧᤴᤇᤢᤒᤢᤴᤗᤥ॥

᥇᥈ ᤁᤖ ᤂᤧᤏᤧ᤹ ᤀᤡᤱᤎᤠ᤺ᤱ ᤔᤧᤶᤒᤡᤔᤏᤠᤒᤠ ᤛᤢᤘᤠᤱᤜᤠ᤹ ᤗᤳᤇᤠ ᤔᤧ᤺ᤴᤏᤣ ᤔᤧᤔᤧᤰᤗᤥ.

ᤂᤧᤱᤜᤠ᤹ ᤂᤠᤵᤐᤢᤌᤩ᤺ᤱ ᤔᤧᤒᤥ᤺ᤱᤗᤥ॥

᥇᥉ “ᤗᤧᤒᤏᤠᤏ ᤗᤠᤈᤣ᤹ᤒᤠ ᤜᤠᤱᤘᤠ ᤔᤠᤱᤘᤠ᤺ᤴ ᤂᤧᤏᤧ᤹ᤀᤥ ᤋᤠᤖᤥ-

ᤀᤠ᤺ᤱᤜᤠ᤹. ᤛᤢᤰᤐᤠ ᤛᤡᤱᤜᤠ᤹ ᤏᤢ ᤛᤠᤶᤔᤠᤱᤛᤡᤱᤜᤠ᤹

ᤀᤠᤱᤃᤠ᤹ ᤀᤠᤛᤣᤛᤣ ᤜᤡᤶᤔᤡᤴ ᤏᤢᤒᤠ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤍᤠᤖᤢᤖᤥ.

ᤜᤧᤰᤁᤩᤠᤱ ᤛᤧᤘᤠ ᤔᤧᤈᤥ᤺ᤰᤁᤠᤒᤠ ᤛᤣᤛᤣ ᤜᤡᤶᤔᤡᤴ ᤔᤡᤔᤡᤍᤡᤱᤒᤠ ᤆᤥᤃᤢᤱᤗᤥ॥

᥇᥊ ᤂᤧᤏᤧ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹

ᤔᤧᤏ᤺ᤶᤛᤡᤱᤅᤠᤱ ᤂᤧᤏᤧ᤹ᤀᤥ ᤔᤧᤍᤠᤖᤥ.

ᤂᤧᤏᤧ᤹ ᤁᤧᤈᤡ᤺ᤵᤐᤠᤜᤠ᤹ ᤁᤧᤖᤧᤰ ᤁᤧᤗᤠᤱᤅᤥ ᤀ᤺ᤰᤂᤢᤶ ᤔᤧᤓᤴᤇᤡᤱᤗᤥ॥

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤰᤕᤰ. ᤀᤡᤛᤪᤠᤀᤡᤗᤒᤠ

ᤛᤣᤛᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰ ᤛᤡᤕᤥᤏ ᤁᤧᤶᤔᤧᤳᤗᤥ॥

᥇᥋ “ᤀᤠᤸᤗᤀᤠᤱᤎᤥ ᤜᤠ᤺ᤳᤗᤧᤀᤠᤱ ᤁᤢᤏᤠᤔᤧᤴᤇᤠ᤹ ᤁᤧᤔᤧᤶᤔᤧᤳᤏᤧᤸᤗᤥ.

ᤂᤧᤏᤧ᤹ ᤀᤠᤳᤋᤡᤸᤗᤧᤀᤠᤱ ᤁᤧᤸᤗᤧᤳᤏᤧᤸᤗᤥ-

ᤂᤧᤏᤧ᤹ ᤁᤧᤶᤗᤧᤖᤧᤒᤠ ᤏᤢ ᤆᤡᤈᤡ ᤂᤰᤂᤰ

ᤁᤧᤒᤥ᤺ᤱᤒᤠ ᤕᤧᤰᤕᤰ ᤁᤧᤶᤒᤥ᤺ᤱᤏᤧᤸᤗᤥ॥

ᤂᤧᤏᤧ᤹ ᤕᤶᤒᤠ ᤏᤢ ᤏᤢᤒᤠ ᤛᤍᤠᤍᤡᤱᤗᤧ ᤗᤠᤃᤡ

ᤀᤠᤛ᤺ᤳᤛ᤺ᤵᤐᤠᤍᤧᤴ ᤆᤥ᤺ᤰᤏᤧᤖᤥ॥

᥇᥌ ᤜᤠᤱᤔᤠᤸᤗᤧ ᤁᤢᤏᤢ ᤁᤧᤎᤢᤱᤒᤠ ᤀᤅᤧ᤺ᤰᤘᤠ ᤜᤧᤰᤁᤣᤀᤣ

ᤔᤢᤰᤛᤠᤶᤛᤠᤒᤠ ᤜᤠᤱᤜᤠ᤹ ᤏᤢ ᤔᤢᤰᤁᤧᤃᤢᤒᤠ ᤔᤧᤴᤇᤠᤶ

ᤛᤢᤘᤠᤱᤜᤠ᤹ᤖᤧ ᤂᤧᤏᤧ᤹ ᤆᤠᤜᤠ ᤁᤧᤈᤥ᤺ᤰᤐᤠ

ᤐᤠ᤺ᤴᤜᤠ᤹ᤀᤥ ᤁᤧᤏᤡᤱᤘᤠ᤹ ᤁᤧᤶᤍᤠ ᤁᤧᤶᤒᤡ᤹ᤖᤥ॥

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠ. ᤁᤧᤛᤧᤴᤗᤵᤍᤠᤱᤒᤠ.

ᤂᤧᤒᤩᤠᤱ ᤂᤧᤏᤧ᤹ ᤁᤧᤎᤧ᤹ᤒᤠ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤢᤰᤛᤠᤶᤍᤠᤱᤒᤠᤀᤠ ᤑᤠ᤹ᤀᤠᤱ

ᤂᤧᤏᤧ᤹ ᤁᤢᤛᤡᤱᤃᤧᤏᤡ᤺ᤳᤋᤢᤖᤥ॥

᥇᥍ “ᤀᤠᤱᤃᤠ᤹ ᤁᤠᤛᤠ᤺ᤸᤗᤧ ᤁᤢᤗᤧᤰᤘᤠ ᤛᤠᤶᤔᤩᤠᤱ.

ᤑᤧᤴᤈᤣᤸᤗᤧ ᤁᤢᤗᤧᤰᤘᤠ ᤕᤢᤵᤐᤠ. ᤛᤡᤱᤅᤡᤸᤗᤧ ᤁᤢᤗᤧᤰᤘᤠ ᤁᤠᤛᤠ.

ᤜᤧᤰᤁᤩᤠᤱ ᤗᤢᤱᤅᤡᤸᤗᤧ ᤁᤢᤗᤧᤰᤘᤠ ᤑᤧᤴᤈᤣ᤹ ᤋᤠᤖᤢᤱ ᤐᤡᤏᤡᤱᤗᤥ॥

ᤂᤧᤏᤧ᤹ ᤁᤧᤗᤠᤶᤗᤥᤒᤠᤸᤗᤥ ᤛᤏᤠᤖᤢᤱ ᤋᤠᤖᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤕᤢᤰᤐᤠᤀᤥ ᤛᤠᤶᤕᤥᤏᤡᤔᤠᤴ ᤋᤠᤖᤢᤱᤗᤥ॥

᥇᥎ ᤂᤧᤏᤧ᤹ ᤁᤧᤗᤠᤈᤣ᤹ᤀᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ

ᤂᤠᤷᤔᤧᤴᤍᤰ ᤆᤥ᤺ᤰᤔᤠ ᤐᤠ᤺ᤴᤜᤠ᤹ ᤂᤧᤶᤔᤧᤍᤧᤳᤏᤧᤸᤗᤥ.

ᤂᤧᤏᤧ᤹ ᤁᤧᤀᤡ᤺ᤴᤍᤥᤀᤥ ᤋᤠᤵᤑᤧ᤺ᤶᤒᤠ ᤏᤢ ᤔᤧᤰᤔᤠ ᤛᤡᤔᤠ ᤂᤧᤶᤔᤧᤍᤧᤳᤏᤧᤸᤗᤥ॥

ᤗᤢᤱᤎᤠᤰᤁᤡᤸᤗᤧ ᤕᤧᤰᤕ᤺ᤰᤁᤡᤴ ᤛᤧ᤺ᤵᤋᤢᤒᤠ ᤜᤧᤰᤁᤣ

ᤀᤠᤱᤃᤠ᤹ ᤂᤧᤏᤧ᤹ ᤋᤠᤱᤛᤧ᤺ᤵᤏᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤋᤠᤱᤛᤧ᤺ᤵᤏᤧᤀᤠᤱ

ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤠᤖᤠ ᤁᤧᤓᤥᤛᤢᤖᤥ॥

᥇᥏ “ᤀᤠᤸᤗᤀᤠᤱᤎᤥ ᤗᤧᤴᤍᤡᤰ ᤏᤠᤶᤔᤡᤸᤗᤧ

ᤂᤧᤏᤧ᤹ ᤌᤥ᤹ᤔᤠ ᤔᤧᤒᤥ᤺ᤱᤏᤧᤴᤗᤥ.

ᤜᤧᤰᤁᤩᤠᤱ ᤗᤧᤴᤍᤡᤰ ᤗᤠᤒᤧᤸᤗᤧ

ᤂᤧᤏᤧ᤹ ᤌᤥ᤹ᤔᤠ ᤔᤧᤒᤥ᤺ᤱᤏᤧᤸᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤛᤍᤠᤍᤡᤱᤒᤠ

ᤂᤧᤏᤧ᤹ ᤁᤧᤗᤠᤃᤡ ᤀᤥ᤺ᤳᤋᤡ ᤐᤥ᤺ᤱᤅᤠᤖᤥ.

ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤸᤗᤧ ᤁᤢᤀᤥ᤺ᤳᤋᤡ᤺ᤸᤗᤧ ᤁᤧᤎᤥ᤹ᤖᤥ॥

᥈᥆ ᤂᤧᤏᤧ᤹ ᤁᤧᤏᤠᤶᤔᤡᤴ ᤀᤠᤑᤠᤸᤗᤧᤀᤠᤱ ᤔᤧᤎᤠᤏᤧᤴᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤒᤧᤴᤏᤠᤱ ᤆᤢ᤺ᤰᤐᤠ ᤔᤧᤒᤥ᤺ᤱᤏᤧᤴᤗᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ

ᤛᤍᤠᤍᤡᤱᤒᤠ ᤁᤧᤀᤥ᤺ᤳᤋᤡ ᤐᤥ᤺ᤱᤅᤠᤖᤥ.

ᤁᤧᤔᤣᤖᤡᤱ ᤌᤰᤔᤠ ᤕᤧᤴᤏᤡᤴ ᤏᤢᤵᤗᤥ॥

᥈᥇ ᤂᤧᤒᤩᤠᤱ ᤁᤧᤖᤧᤰ ᤁᤧᤔᤏᤠᤜᤠ᤹ ᤛᤠᤶᤕᤥᤏᤡᤒᤠ ᤔᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ

ᤛᤍᤠᤍᤡᤱᤗᤧ ᤗᤠᤃᤡ ᤔᤧᤔᤧᤳᤇᤡᤱᤗᤥ॥

ᤀᤠᤱᤃᤠ᤹ ᤀᤠᤔᤡᤔᤡᤍᤡᤱ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠᤖᤧ ᤗᤠᤃᤡ.

ᤀᤠᤱᤃᤠ᤹ ᤂᤧᤱᤜᤠ᤹ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤂᤧᤵᤔᤥ

ᤀᤠᤒᤠᤅᤣ ᤀᤠᤜᤢᤰᤁᤡᤸᤗᤧ ᤗᤣ᤺ᤳᤋᤢᤱᤛᤡᤱᤒᤠᤖᤥ॥

᥈᥈ ᤂᤧᤏᤡ᤹ ᤗᤢᤶᤔᤥ ᤛᤢ᤺ᤸᤗᤡᤰ ᤁᤧᤘᤠ᤹ᤒᤠᤜᤠ᤹ ᤜᤧᤴᤇᤡᤱ ᤔᤧᤒᤥ᤺ᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤐᤠᤴ ᤔᤢᤰᤛᤠᤶᤛᤠᤒᤠ ᤛᤢᤘᤠᤱ ᤐᤥ᤺ᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠᤖᤥ.

ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ ᤁᤴ ᤐᤠ᤺ᤴᤜᤠ᤹ ᤜᤠᤖᤠᤀᤣ ᤆᤥᤃᤢᤱᤗᤥ॥”

ᤆᤥ᤺ᤰᤕᤢᤶᤓᤥ ᤂᤥᤔᤠ ᤛᤢᤏᤠᤀᤡᤱ

᥌᥇

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤕᤠᤶᤛᤠᤶᤔᤧᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹ ᤛᤢᤏᤠᤀᤡᤱ ᤀᤡᤱᤓᤥᤔᤠᤛᤡᤖᤧ ᤗᤠᤃᤡ

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤣ᤺ᤴᤍᤠᤱᤅᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ ᤁᤧᤍᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤘᤣ᤺ᤶᤔᤠᤖᤧ ᤗᤠᤃᤡ.

ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤜᤠ᤹ ᤗᤧᤵᤔᤠᤛᤡᤖᤧ ᤗᤠᤃᤡ

ᤂᤧᤒᤩᤠᤱ ᤀᤡᤄᤣ᤺ᤱᤅᤥ ᤁᤧᤎᤠᤒᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤀᤢᤘᤠ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤢᤏᤧ᤹ ᤀᤠᤱᤃᤠ᤹ ᤐᤠᤱᤄᤠᤱᤅᤠᤱ ᤘᤠ᤹ᤖᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤛᤧ᤺ᤵᤔᤠᤛᤡ

ᤜᤧᤰᤁᤩᤠᤱ ᤏᤡᤱᤔᤡᤜᤠ᤹ ᤜᤠᤖᤡ ᤆᤠ᤺ᤵᤔᤠᤛᤡ ᤕᤧᤶᤔᤡᤴ

ᤋᤩᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤀᤢᤘᤠ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤢᤏᤧ᤹ ᤀᤠᤱᤃᤠ᤹ ᤐᤠᤱᤄᤠᤱᤒᤠᤖᤥ॥

ᤔᤣᤖᤡᤱ ᤁᤧᤎᤰᤐᤠ ᤁᤧᤜᤠ᤺ᤵᤐᤠ ᤁᤧᤈᤡ᤺ᤱᤒᤠᤜᤠ᤹

ᤀᤠ᤺ᤴᤇᤡᤱᤔᤠ ᤐᤡᤔᤠᤛᤡ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠᤱᤄᤠᤱᤒᤠᤖᤥ॥

᥉ ᤛᤡᤕᤥᤏ ᤕᤧᤰᤕᤰᤁᤥ ᤔᤣᤖᤡᤱ ᤁᤧᤎᤰᤐᤠᤜᤠ᤹ ᤂᤠᤵᤐᤢ᤺ᤸᤗᤧ

ᤁᤢᤗᤧᤰᤘᤠ ᤐᤄᤧᤶ ᤁᤧᤄᤧᤶᤒᤠ ᤋᤡᤆ ᤂᤢᤏᤧ᤹ ᤐᤡᤖᤢᤛᤡᤖᤥ.

ᤔᤣᤖᤡᤱ ᤌᤰᤔᤠᤖᤧ ᤁᤢᤗᤧᤰᤘᤠ ᤛ᤺ᤵᤔᤠ ᤀᤣ᤺ᤵᤔᤠᤖᤧ ᤜᤠᤱᤘᤠ ᤔᤢ᤹ᤀᤡ ᤐᤡᤖᤢᤛᤡᤖᤥ.

ᤏᤡᤱᤛᤠᤱ ᤁᤧᤜᤥ᤺ᤵᤐᤠᤜᤠ᤹ ᤏᤠᤖᤠ ᤑᤥᤔᤠ ᤛᤠᤶᤗᤥ ᤐᤡᤖᤢᤛᤡᤖᤥ.

ᤂᤢᤴᤇᤡ᤹ ᤛᤠᤶᤕᤥᤏᤡᤔᤠᤀᤥ ᤂᤧᤱᤜᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ

ᤀᤠᤒᤠᤅᤣ ᤁᤢᤔᤡᤔᤡᤍᤡᤱᤗᤧ ᤗᤠᤃᤡ ᤗᤣ᤺ᤳᤋᤢᤛᤡᤀᤠᤱ ᤘᤕᤧᤒᤠ

ᤕᤶᤒᤠ ᤕᤜᤡᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗᤥ॥

᥊ ᤂᤧᤱᤜᤠ᤹ᤖᤧ ᤋᤃᤡᤒᤠ ᤐᤠᤱᤕᤰᤜᤠ᤹ ᤕᤠᤶᤔᤥ ᤔᤧᤛᤧᤳᤋᤢ ᤔᤧᤈᤥᤃᤢᤖᤥ.

ᤁᤧᤕᤶᤒᤠ ᤁᤧᤗᤢ᤺ᤶᤒᤠ ᤋᤧᤴᤜᤠ᤹ ᤕᤠᤶᤔᤥ ᤔᤧᤈᤥᤃᤢᤖᤥ.

ᤕᤖᤡᤰ ᤕᤧᤶᤔᤠᤱᤎᤥ ᤁᤧᤗᤢ᤺ᤶᤒᤠᤀᤠᤱ ᤁᤧᤏᤧᤒᤠ

ᤕᤧᤰᤕᤰᤜᤠ᤹ ᤂᤧᤱᤜᤠ᤹ᤖᤧ ᤕᤠᤶᤔᤥ ᤔᤧᤛᤧᤳᤋᤢ ᤔᤧᤈᤥᤃᤢᤖᤥ॥

᥋ ᤀᤠᤔᤏᤠᤛᤣ. ᤘᤣ᤹ ᤗᤠᤈᤣ᤹ᤗᤠᤶ ᤕᤢᤱᤛᤧ ᤁᤧᤍᤠᤜᤠ᤹ᤖᤧ

ᤂᤧᤏᤡ᤹ ᤁᤧᤔᤧᤸᤗᤢᤰ ᤁᤧᤔᤧ᤺ᤴᤍᤠᤜᤠ᤹ ᤆᤠᤔᤧᤖᤠᤶᤛᤢᤛᤡᤖᤥ.

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤧᤏᤡ᤹ ᤁᤧᤀᤡᤰᤋᤠᤵ

ᤜᤧᤰᤁᤩᤠᤱ ᤁᤧᤈᤧᤸᤗᤧᤰᤛᤣ᤹ ᤀᤡᤰᤁᤥ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥌ ᤜᤧᤰᤁᤩᤠᤱ ᤂᤧᤏᤡ᤹ ᤕᤜᤘᤣ ᤍᤠᤱᤒᤠᤀᤥ ᤛᤧᤘᤠ

ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤶᤔᤧᤳᤋᤡᤖᤥ.

ᤂᤧᤏᤡ᤹ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤛᤧᤘᤠᤖᤥᤒᤠ ᤑᤠ᤹ᤀᤠᤱ ᤔᤡᤱ ᤁᤧᤶᤘᤠ᤺ᤳᤋᤡᤖᤥ॥

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣ᤺ᤴ ᤂᤧᤏᤡ᤹ ᤁᤧᤈᤠᤶᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤀᤥᤀᤣ ᤂᤧᤏᤡ᤹ ᤏᤧᤒᤥ ᤐᤥᤖᤥ॥

᥍ ᤂᤧᤏᤡ᤹ ᤏᤢ᤺ᤶᤔᤠ ᤛᤡᤔᤠ ᤏᤢ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤜᤠ᤹ ᤀᤠᤸᤗ ᤏᤢᤒᤧᤖᤥ.

ᤂᤧᤏᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ

ᤕᤠᤱᤛᤠ ᤁᤢᤴᤎᤣ᤺ᤴ ᤏᤧᤳᤇᤡᤗᤧᤱ ᤕᤠᤖᤡᤰ ᤕᤖᤡᤰ ᤐᤥ᤺ᤱᤗᤥ

ᤂᤧᤶᤒᤩᤠᤱ ᤂᤧᤏᤡ᤹ ᤛ᤺ᤵᤔᤠ ᤀᤣ᤺ᤵᤔᤧᤴ ᤀᤠᤓᤧᤸᤗᤧᤀᤠᤱ ᤔᤧᤏᤢᤵᤏᤧᤸᤗᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤀᤠᤛᤡᤖᤠ᤹ ᤌᤠᤱᤗᤥ.

ᤔᤏᤠ ᤋᤢᤰᤂᤣ ᤆᤠ᤺ᤵᤔᤠ ᤏᤢ ᤁᤢ᤹ᤀᤡᤓᤧᤶᤔᤧᤴ ᤀᤠᤱᤃᤠ᤹ ᤆᤡ᤺ᤳᤋᤢᤱᤗᤥ॥

ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤀᤠᤱ ᤀᤠᤔᤏᤠᤜᤠ᤹ ᤌᤢᤶᤄᤥ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤗᤳᤇᤠ ᤏᤢᤵᤔᤧᤴᤍᤡᤱ ᤔᤠᤱᤜᤢᤵ ᤆᤥᤃᤢᤱᤗᤥ॥

᥏ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤛᤠᤜᤠ᤹ᤖᤧ ᤔᤡᤱ ᤋᤡ᤺ᤳᤗᤥ॥

ᤂᤧᤱᤜᤠ᤹ ᤀᤠᤱᤃᤠ᤹ᤀᤣ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤡᤱᤒᤠ ᤑᤠ᤹ᤀᤠᤱ

ᤂᤧᤱᤜᤠ᤹ ᤁᤧᤏᤡᤒᤠ ᤁᤧᤖᤧᤰᤗᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥”

᥇᥆ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤥ ᤛᤠ᤹ᤖᤡᤰ ᤛ᤺ᤳᤋᤠᤖᤥ.

ᤀᤠᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤕᤠᤶᤛᤠᤶᤔᤡᤴ ᤛᤠ᤹ᤖᤡᤰ ᤛ᤺ᤳᤗᤥ॥

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤜᤧᤰᤁᤣ

ᤔᤣ᤺ᤰᤂᤡᤶᤛᤠᤒᤧᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤆᤥ᤺ᤰᤋᤢᤒᤠ ᤜᤧᤰᤁᤣ.

ᤜᤧᤰᤁᤩᤠᤱ ᤔᤣ᤺ᤰᤂᤡᤶᤛᤠᤔᤧᤴ ᤀᤠᤒᤠᤅᤣ ᤛᤠᤶᤔᤩᤠᤱ ᤕᤢᤵᤐᤠ ᤘᤠ᤺ᤳᤇᤡᤱᤒᤠ ᤜᤧᤰᤁᤣ

ᤂᤢᤏᤧ᤹ ᤛᤧᤴᤗᤵᤗᤧᤴ ᤆᤠᤱ ᤆᤠᤰᤋᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤏᤡᤔᤠ ᤆᤠᤱᤅᤡᤸᤗᤧ ᤋᤧᤵᤋᤠᤱᤅᤠᤱ ᤘᤠ᤹ᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤂᤠᤶᤒᤣ᤺ᤰᤔᤠᤸᤗᤧ ᤛᤡᤱᤛᤣ᤹ ᤗᤡᤱᤗ ᤕᤠ᤺ᤴᤍᤢᤖᤥ.

ᤜᤧᤰᤁᤩᤠᤱ ᤛᤡᤱᤛᤣ᤹ ᤀᤡᤰᤁᤡᤸᤗᤧ ᤕᤠ᤹ᤖᤡ᤺ᤶᤒᤠ ᤗᤡᤱᤗ ᤆᤥᤃᤢᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤛᤠᤶᤕᤥᤏᤡᤒᤠ ᤏᤢ ᤏᤠᤖᤠ ᤑᤥᤔᤠ ᤐᤠ᤺ᤴᤜᤠ᤹ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤖᤥ॥

᥌᥈

ᤛᤡᤕᤥᤏᤒᤠ ᤛᤠᤶᤕᤥᤏᤡᤔᤠᤴ ᤋᤠᤏᤠᤶᤔᤡᤴ

ᤀᤥ᤺ᤵᤐᤠ ᤜᤧᤰᤁᤣ ᤔᤧᤴᤀᤥ᤺ᤳᤋᤣ ᤌᤠᤖᤡᤰ

ᤕᤖᤢᤛᤗᤧ᤺ᤶᤒᤠ ᤛᤧᤴᤗᤵᤐᤡᤴ ᤔᤡᤈᤥ᤺ᤳ ᤜᤧᤰᤁᤣ

ᤜᤢᤖᤢᤖᤢ ᤋᤡ᤺ᤳᤋᤠᤱ ᤕᤢᤱᤗ ᤔᤧᤴᤏᤡᤀᤣ ᤌᤠᤖᤡᤰ

ᤂᤧᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤛᤫᤠ᤺ᤳ ᤔᤧᤕᤢᤱᤅᤠᤱᤗᤥ.

ᤂᤧᤸᤗᤧ ᤁᤢᤗᤠᤃᤡ ᤀᤠᤱᤃᤠ᤹ ᤆᤰᤔᤧᤴᤗ᤹ᤀᤣ ᤋᤢᤘᤠ ᤆᤥᤃᤢᤱᤗᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤏᤧ᤹ ᤁᤧᤛᤠᤶᤕᤥᤏᤡᤔᤠᤴ

ᤜᤧᤰᤁᤩᤠᤱ ᤁᤧᤖᤧᤰ ᤜᤠᤱᤜᤠ᤹ᤖᤧ ᤂᤧᤏᤧ᤹

ᤁᤧᤜᤠᤱᤘᤠ ᤁᤧᤔᤠᤱᤘᤠ᤺ᤴ ᤔᤧᤏᤡᤛᤢᤖᤥ.

ᤂᤧᤶᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ

ᤁᤧᤘᤠ᤺ᤳᤋᤧᤒᤠ ᤁᤢᤛᤱ ᤔᤡᤱᤅᤡᤸᤗᤧ ᤂᤧᤏᤧ᤹ ᤁᤧᤀᤢ᤺ᤳᤗᤥ॥

᥉ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥ ᤔᤡᤔᤡᤍᤡᤱᤗᤧ ᤋᤡᤆ ᤏᤢ

ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ

ᤗᤳᤇᤠ ᤜᤠᤱ ᤋᤡᤘᤠᤈᤥ ᤁᤧᤒᤥ᤺ᤱᤗᤥ॥

᥊ ᤂᤧᤏᤧ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ “ᤗᤠᤵᤔᤧᤓᤢᤛᤢᤔᤠ” ᤁᤧᤔᤧᤶᤔᤧᤳᤏᤧᤸᤗᤥ.

ᤂᤧᤏᤧ᤹ ᤁᤧᤗᤠᤈᤣ᤺ᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ

“ᤆᤡᤈᤡ ᤂᤰᤂᤰ ᤁᤧᤒᤥ᤺ᤱᤒᤠ” ᤔᤧᤶᤔᤧᤳᤋᤢᤸᤗᤥ॥

ᤁᤖ ᤂᤧᤏᤧ᤹ “ᤀᤠᤱᤃᤠ᤹ ᤂᤧᤴᤏᤢ ᤀᤠᤏᤡᤱᤘᤠ᤹ ᤋᤩᤧᤒᤠ” ᤁᤧᤶᤔᤧᤳᤗᤥ.

ᤂᤧᤒᤩᤠᤱ ᤁᤧᤗᤠᤈᤣ᤺ᤴ “ᤏᤡᤱᤘᤠ᤹ ᤋᤩᤧᤖ ᤔᤣ᤺ᤰᤂᤡᤶ ᤔᤧᤔᤧᤳᤋᤢᤒᤠ” ᤔᤧᤔᤧᤳᤋᤢᤖᤥ॥

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤧᤏᤧ᤹ᤏᤢ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤗᤠᤈᤣ᤺ᤸᤗᤧ ᤁᤢᤗᤠᤃᤡ ᤂᤢᤏᤧ᤹ ᤜᤡᤶᤛᤠᤒᤠ ᤁᤢᤀᤡᤛᤡ᤺ᤰ ᤐᤥ᤺ᤱᤗᤥ॥

᥋ ᤏᤠᤗᤡᤃᤧᤴ ᤌᤠᤱᤒᤧᤴᤏᤡᤸᤗᤧ ᤗᤳᤇᤠ ᤛᤡᤛᤠᤃᤧᤴ

ᤔᤧᤴᤇᤕᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤢᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ᤖᤧ ᤂᤧᤏᤧ᤹ ᤔᤣ᤺ᤰᤂᤡᤶ ᤁᤧᤶᤔᤧᤳᤗᤥ॥

ᤔᤣ᤺ᤰᤂᤡᤶᤛᤠᤒᤧᤴ ᤁᤢᤔᤣ᤺ᤰᤂᤡᤶᤛᤠᤔᤧᤸᤗᤧ ᤁᤢᤗᤠᤃᤡ ᤐᤛ᤺ᤳ ᤛ᤺ᤳᤗᤥ.

ᤂᤧᤶᤓᤗ᤹ᤖᤡᤰᤁᤣ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤗᤠᤃᤡ ᤛ᤺ᤳᤗᤥ॥

᥌ ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤢᤱᤎᤠᤰᤜᤠ᤹ᤀᤥ

ᤀᤡᤰᤁᤧᤃᤥᤒᤠᤜᤠ᤹ ᤕᤢᤰᤂᤢᤱᤛᤡᤱᤅᤠᤱ ᤔᤧᤕᤢᤱᤗᤥ॥

ᤕᤖᤢᤛᤗᤧᤔ ᤁᤧᤕᤢᤱᤒᤠ ᤔᤏᤠᤛᤣ᥄

ᤂᤧᤱᤜᤠ᤹ᤃ ᤛᤧᤴᤍᤡᤰ ᤗᤧᤴᤍᤡᤰ ᤛᤫᤠ᤺ᤳ ᤔᤧᤴᤕᤢᤱᤏᤧᤸᤗᤥ.

ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤁᤧᤓᤠᤰᤐᤠᤛᤣ. ᤂᤧᤏᤡ᤹ ᤔᤧᤏᤠ᤺ᤶᤔᤠᤛᤡᤴᤏᤧ᤹ᤀᤥ.

᥍ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤕᤠᤶᤔᤥ ᤆᤥᤃᤢᤀᤠᤱ

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ

ᤂᤧᤴ ᤁᤢᤏᤠᤖᤠ ᤑᤥᤔᤠ ᤁᤧᤗᤠ᤹ᤒᤠ ᤕᤧᤰᤕᤰ ᤔᤧᤴᤈᤥ᤺ᤰᤁᤣ ᤌᤠᤖᤡᤰ

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤏᤠ᤺ᤶᤛᤡᤱᤔᤠ ᤔᤧᤶᤓᤠ᤺ᤰᤋᤢᤸᤗᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤗᤳᤇᤠ ᤕᤶᤒᤠ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤢᤰᤛᤠᤶᤔᤡᤸᤗᤧ ᤂᤧᤴ ᤁᤧᤳᤋᤢᤖᤥ.

“ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤁᤧᤈᤠᤜᤠ᤹ ᤁᤧᤏᤡᤱᤔᤡᤜᤠ᤹ ᤔᤧᤒᤡᤀᤠᤛᤡᤱᤅᤧᤸᤗᤥ

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ

ᤂᤧᤏᤧ᤹ ᤁᤧᤈᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤱᤄᤥᤛᤢᤴᤗᤥ॥

᥏ ᤁᤖ ᤀᤠᤳᤋᤡᤴᤜᤠ᤹ᤖᤧ ᤕᤠ᤹ᤖᤡ᤺ᤶᤒᤠ ᤔᤧᤜᤣ᤹ᤖᤢᤀᤠᤱ ᤁᤢᤈᤠ ᤔᤧᤛᤢᤵᤛᤢ.

ᤂᤧᤱᤜᤠ᤹ᤖᤧ ᤂᤧᤴ ᤁᤢᤈᤠ᤺ᤴ ᤔᤧᤈᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

ᤂᤧᤒᤩᤠᤱ ᤀᤠᤳᤋᤡᤴᤜᤠ᤹ᤖᤧ ᤆᤧᤸᤗᤧᤰᤛᤣ᤺ᤴ ᤔᤧᤓᤢᤰᤂᤢ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤣᤛᤣᤜᤡᤶ ᤗᤰᤂᤢᤶᤜᤠ᤹ᤀᤥ ᤂᤧᤴ ᤔᤧᤎᤢᤅᤢᤖᤥ॥

᥇᥆ “ᤕᤖᤢᤛᤗᤧ᤺ᤶᤒᤠ ᤔᤏᤠᤛᤣ.

ᤕᤧᤰᤕᤰᤁᤥᤗᤠᤶ ᤗ᤺ᤴᤍᤧᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤀᤠᤔᤏᤠᤜᤠ᤹ᤖᤧ ᤗᤠᤃᤡ

ᤗᤳᤇᤠ ᤗᤠᤶ ᤆᤥᤃᤧᤶᤔᤧ᤹ᤀᤥ᥄

ᤗᤠᤶᤎᤡᤰ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤥ.

ᤂᤧᤶᤔᤥᤒᤠ ᤗᤢᤱᤜᤠ᤹ ᤂᤧᤳᤋᤠᤶᤔᤧ᤹ᤀᤥ᥄

ᤗᤳᤇᤠ ᤔᤡᤰᤛᤣ᤺ᤴᤎᤡᤰ ᤗᤣ᤺ᤳᤋᤠᤶᤔᤧ᤹ᤀᤥ

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤖᤖᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤀᤡᤱᤄᤱᤅᤡᤴ ᤁᤧᤖᤧᤰ ᤗᤠᤈᤣ᤹ᤀᤥ ᤜᤠᤰᤋᤢᤛᤡᤖᤥ.

ᤀᤡᤛᤪᤠᤀᤣᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹ᤀᤥ.

ᤂᤧᤏᤡ᤹ ᤛᤧᤴᤗᤵᤍᤠᤱᤒᤧᤴ ᤛᤧ᤺ᤵᤛᤧ ᤕᤢᤖ ᤐᤳᤗᤥ.

‘ᤀᤥᤔᤳᤋᤧᤶᤔᤧ᤹. ᤂᤢᤏᤧ᤹ ᤕᤢ᤺ᤸᤗᤧ ᤁᤢᤎᤢᤶᤄᤥᤴ ᤂᤢᤏᤧ᤹ᤏᤢ ᤛᤥᤖᤡᤰ ᤕᤢᤖᤢᤖ ᤐᤳᤗᤥ॥’”

᥇᥈ ᤂᤧᤏᤡ᤹ᤃ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤔᤏᤠᤛᤡᤖᤥ.”

ᤜᤧᤰᤁᤩᤠᤱ “ᤕᤜᤘᤣ ᤍᤠᤱᤒᤧᤸᤗᤧ ᤌᤧ᤹ᤖᤢᤛᤡᤒᤠ ᤛᤢᤘᤠᤱ” ᤁᤧᤶᤔᤧᤳᤋᤡᤖᤥ॥

ᤕᤖᤢᤛᤗᤧ᤺ᤶᤔᤡᤴ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤢᤒᤠ ᤕᤧᤰᤕᤰ”

ᤜᤧᤰᤁᤩᤠᤱ “ᤗᤠᤵᤔᤧᤶᤓᤢᤛᤢᤶᤔᤠ ᤕᤧᤰᤕᤰ” ᤔᤧᤔᤧᤳᤋᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤠ᤺ᤴᤍᤢᤛᤡ

᥌᥉

ᤀᤣᤍᤥᤔᤒᤠ ᤒᤥᤈᤪᤠ ᤕᤧᤰᤕᤰᤁᤗᤠᤶ ᤜᤧ᤺ᤰᤁᤱᤁᤱᤒᤠ

ᤆᤠ᤺ᤶᤔᤏᤠᤒᤠ ᤆᤠᤱ ᤁᤧᤈᤠᤱᤒᤠᤀᤠᤱ ᤁᤧᤓᤧᤶᤒᤧᤴ ᤜᤠ᤺ᤳᤏᤡᤒᤣ᥅

ᤜᤠᤱᤘᤠ ᤔᤠᤱᤘᤠ ᤁᤧᤕᤠᤰᤐᤠ ᤋᤣ᤺ᤳ ᤏᤢ

ᤂᤢᤏᤧ᤹ ᤁᤢᤔᤢᤰᤛᤠᤶᤔᤥ ᤋᤃᤠᤱ ᤁᤧᤓᤧᤶᤒᤠᤖ ᤁᤧᤒᤵᤐᤧᤴ ᤜᤠ᤺ᤳᤐᤣ᥅

“ᤁᤧᤛᤧᤴᤗᤵᤐᤡᤴ ᤀᤢᤘᤠ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤀᤣᤖᤥ᥄

ᤋᤠᤱᤛᤧ᤺ᤵᤔᤠ ᤔᤢᤰᤛᤠᤶ ᤁᤧᤃᤵᤐᤠ ᤕᤜᤘᤣ ᤍᤠᤱᤒᤧᤱᤃ ᤀᤠᤱᤃᤠ᤹ᤀᤣᤖᤥ᥄”

᥈ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ. ᤆᤧᤸᤗᤧᤰᤛᤣ᤹

ᤁᤧᤏᤢᤰᤐᤧᤸᤗᤧ ᤁᤢᤍᤣ᤺ᤳᤋᤡᤴ ᤜᤧᤰᤁᤣ

ᤂᤧᤏᤧ᤹ ᤁᤧᤈᤠᤱᤅᤡᤴ ᤌᤣᤀᤠᤱ ᤜᤧ᤺ᤳ ᤗ᤹ᤒᤠᤒᤣ᥅

᥉ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤆᤧᤸᤗᤧᤰᤛᤣ᤹ ᤜᤧᤰᤁᤣ ᤀᤣ᤺ᤵᤛᤢᤱᤛᤡᤱᤗᤥ.

ᤀᤠᤱᤃᤠ᤹ ᤑᤠ᤹ᤔᤠᤖᤧ ᤗᤠᤃᤡ ᤜᤠ᤺ᤳᤋᤠᤱ ᤔᤧᤍᤣᤴᤏᤧᤴᤗᤥ॥

ᤀᤠᤛᤠᤰᤁᤧᤴᤏᤡᤸᤗᤧ ᤂᤧᤱᤜᤠ᤹ ᤋᤥ᤹ᤖᤢᤛᤡᤱᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤠᤰᤂᤡᤸᤗᤧ ᤁᤧᤖᤧᤰ ᤀᤠᤈᤠᤱᤜᤠ᤹ ᤐᤡᤳᤋᤢᤖᤥ॥

᥊ ᤌᤣᤀᤠᤱᤓᤧᤸᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤕᤧᤴ ᤀᤠᤏᤡᤱᤘᤠ᤹ᤀᤥ ᤘᤕᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤧ᤹ᤔᤠᤛᤡ ᤋᤱᤒᤣ᤺ᤴ ᤋᤩᤧᤀᤠᤱ ᤘᤠ᤹ᤖᤥ॥

᥋ ᤀᤥᤔᤕᤠᤱ. ᤁᤖ ᤜᤠ᤺ᤳᤗᤧᤀᤠᤱ ᤑᤠ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ.

ᤁᤧᤓᤠ᤹ᤒᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤔᤧᤜᤥ᤺ᤵᤋᤧᤒᤠ

ᤏᤡᤛᤢᤱᤅᤠᤱ ᤀᤠᤏᤡᤱᤘᤠ᤹ ᤔᤕᤧᤖᤥ.

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤔᤢᤰᤛᤠᤶᤔᤡᤸᤗᤧ

ᤂᤧᤱᤜᤠ᤹ ᤛᤧᤴᤗᤵ ᤐᤡᤖᤢᤱᤛᤡᤱᤗᤥ.

ᤂᤧᤒᤩᤠᤱ ᤀᤠᤛᤠᤰᤁᤧᤴᤏᤡᤸᤗᤧ ᤀᤠᤱᤃᤠ᤹ ᤑᤠ᤹ᤖᤠᤱᤗᤥ॥

᥌ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤥ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤋᤥ᤹ᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤔᤕᤢᤛᤡᤒᤠ ᤜᤧᤰᤁᤣ ᤂᤢᤴᤇᤡ᤹ ᤗᤠᤱᤜᤠ᤹

ᤀᤧᤳᤇᤡᤱᤅᤠᤱ ᤂᤠᤶᤒᤠᤱᤅᤥ ᤔᤧᤈᤥ᤺ᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤴ ᤂᤠᤶᤒᤠᤱᤅᤥ ᤘᤍᤣ᤺ᤴᤍᤢᤱᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤏᤢ᤹ᤔᤠ ᤋᤠᤔᤠ ᤐᤡᤖᤢᤛᤡ᤹

᥍ ᤕᤜᤘᤣ ᤍᤠᤱᤒᤧᤸᤗᤧ ᤆᤰᤔᤣᤸᤗ᤹ᤀᤣᤒᤠ ᤁᤢᤔᤡ᤺ᤶᤈᤡᤴ ᤐᤠ᤺ᤳᤋᤢᤱᤗᤥ.

ᤀᤠᤏᤡ᤹ ᤁᤧᤖᤧᤰᤗᤧ ᤗᤠᤃᤡ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ

ᤀᤠᤱᤃᤠ᤹ ᤂᤢᤏᤧ᤹ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤂᤢᤏᤧ᤹ ᤁᤢᤗᤢᤱᤔᤠᤍᤢᤰᤔᤠ ᤏᤢ ᤆᤰᤔᤧᤸᤗ᤹ᤀᤣᤒᤠ ᤁᤢᤔᤡ᤺ᤶᤈᤡᤸᤗᤧ ᤆᤥᤃᤢᤸᤗᤧ

ᤀᤡᤛᤪᤠᤀᤣᤗᤒᤠ ᤔᤏᤠᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥎ ᤂᤢᤏᤧ᤹ ᤐᤠ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤛᤡᤖᤥ.

ᤂᤧᤴᤜᤠ᤹ᤖᤧ ᤀᤠᤱᤃᤠ᤹ ᤀᤡᤱᤔᤧᤸᤗᤧᤰᤁᤠᤴᤗᤥ”

ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤧᤴᤗᤵᤍᤠᤱᤒᤠ ᤐᤥ᤺ᤰᤂᤧᤖᤥ॥

᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤋᤢᤰᤂᤣᤀᤥ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤃᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤂᤧᤱᤜᤠ᤹ ᤌᤧ᤹ᤖᤢᤛᤡᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ ᤜᤧᤰᤁᤩᤠᤱ ᤏᤢᤖᤡᤰ ᤔᤧᤳᤋᤢᤛᤡᤖᤥ

ᤜᤧᤰᤁᤩᤠᤱ ᤔᤧᤸᤗᤢᤱ ᤜᤢᤅᤢᤀᤠᤱ ᤂᤧᤱᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤖᤢᤛᤡᤖᤥ.

ᤂᤧᤒᤩᤠᤱ ᤀᤢᤏᤠᤜᤢᤖᤡᤒᤠ ᤁᤧᤖᤧᤰ ᤕᤧᤴᤏᤥ ᤂᤢᤏᤧ᤹ ᤂᤧᤱᤜᤠ᤹ ᤁᤢᤕᤢᤛᤡᤖᤥ॥

᥇᥆ ᤁᤖᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤁᤢᤛᤣᤛᤣ ᤕᤠᤶᤛᤠᤶᤔᤡᤴ ᤁᤢᤏᤡᤱᤘᤠ᤹ ᤋᤢᤃᤧᤖ ᤔᤧᤕᤠ᤺ᤴᤍᤢᤖᤥ॥

ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤐᤥ᤺ᤰᤂᤧᤖᤥ.

ᤂᤶᤒᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤂᤧᤱᤜᤠ᤹ᤏᤢ ᤌᤰᤋᤧᤖᤥ॥

᥇᥇ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ

ᤁᤢᤕᤧᤴᤏᤡᤴ ᤏᤢ ᤁᤢᤔᤏᤠᤜᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤛᤡᤖᤥ.

ᤜᤧᤰᤰᤁᤩᤠᤱ ᤀᤰᤁᤣᤗ᤹ᤖᤡᤰ ᤔᤧᤀ᤺ᤰᤋᤧᤖᤥ.

“ᤔᤥᤛᤠ᤺ᤴᤏᤢ ᤛᤥᤖᤡᤰ ᤔᤧᤸᤗᤢ᤺ᤰᤁᤶᤒᤠ ᤁᤢᤀᤡᤛᤡ᤺ᤰ

ᤘᤖ᤺ᤱᤅᤥᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤁᤧᤗ᤺ᤵᤐᤠ ᤁᤧᤓᤧᤵᤐᤧᤴ ᤀᤠᤳᤋᤡ ᤘᤠ᤹ᤒᤣ᥅

ᤂᤢᤏᤧ᤹ ᤁᤢᤔᤏᤠᤜᤠᤏᤢ ᤘᤠ᤹ᤛᤧ ᤛᤣᤛᤣᤔᤠᤱ ᤁᤧᤒᤠᤱᤒᤧᤴ ᤀᤠᤳᤋᤡ ᤘᤠ᤹ᤒᤣ᥅

᥇᥈ ᤔᤥᤛᤠ᤺ᤸᤗᤧ ᤁᤢᤜᤢᤰᤁᤡᤴ ᤑᤥ᤺ᤰᤂᤢᤸᤗᤧ

ᤔᤢᤰᤛᤠᤶ ᤀᤥᤛᤣ᤺ᤴᤍᤠᤱ ᤁᤧᤈᤥ᤺ᤰᤐᤧᤴ.

ᤘᤖ᤺ᤱᤅᤡᤴ ᤂᤢᤴᤇᤡ᤹ ᤋᤃᤡ ᤏᤧᤳᤇᤡ ᤗᤰᤁᤥ ᤁᤧᤓ᤺ᤱᤒᤧᤴ.

ᤛᤍᤠᤍᤡᤱᤗᤧ ᤗᤠᤃᤡ ᤁᤢᤔᤡᤱ ᤁᤧᤍᤡ᤺ᤵᤐᤠ ᤁᤧᤈᤥ᤺ᤰᤐᤧᤴ ᤀᤠᤳᤋᤡ ᤘᤠ᤹ᤒᤣ᥅

᥇᥉ ᤘᤖ᤺ᤱᤅᤡᤸᤗᤧ ᤁᤢᤛᤡᤃᤠᤱᤗᤠᤶ ᤂᤧᤴᤜᤠ᤹ ᤗᤠᤶᤃᤧᤗᤥᤒᤧᤴ ᤀᤠᤳᤋᤡ ᤘᤠ᤹ᤒᤣ᥅”

ᤂᤧᤱᤜᤠ᤹ᤃ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤧᤗᤥ᤺ᤰᤐᤠ.

ᤀᤠᤑᤠᤸᤗᤧᤀᤠᤱ ᤂᤢᤴᤇᤡ᤹ ᤗᤠᤱ ᤔᤧᤴᤍᤥ᤺ᤰᤏᤠᤒᤠ ᤀᤴᤜᤠ᤹ ᤜᤧᤰᤁᤣ ᤔᤧᤗ᤹ᤖᤥ॥

᥇᥊ ᤐᤡᤳᤜᤠ᤹ ᤌᤰᤛᤠᤜᤠ᤹ ᤛᤣ᤺ᤱᤄᤠᤀᤥ ᤆᤠᤔᤧᤖᤠᤶᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ

ᤂᤧᤱᤜᤠ᤹ ᤏᤠ᤺ᤶᤛᤡᤱᤔᤠ ᤐᤡᤖᤢᤛᤡᤖᤥ॥

ᤂᤧᤶᤓᤗ᤹ᤖᤡᤰᤁᤣ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤡᤱᤅᤧᤴ

ᤔᤡᤔᤡᤍᤡᤱ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤢᤏᤧ᤹ ᤁᤢᤔᤏᤠᤜᤠ᤹ ᤗᤠᤶᤗᤥᤛᤢᤛᤡᤖᤥ॥

ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ

᥇᥋ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀᤥᤔᤧᤳᤋᤧ᤹ᤀᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ ᤏᤢ ᤛᤣᤛᤣᤍᤧᤴ

ᤜᤧᤰᤁᤩᤠᤱ ᤔᤡᤔᤡᤍᤡᤱᤃᤧᤴ ᤜᤠᤱᤕᤢᤰᤏᤠᤗᤠᤶᤒᤠ ᤕᤥ ᤀᤥᤔᤕᤧ᤹ᤀᤥ॥

ᤂᤧᤏᤧ᤹ ᤁᤧᤛᤡᤰᤛᤶᤔᤠᤴ ᤏᤢ ᤁᤧᤔᤢᤰᤛᤠᤶᤔᤡᤴ ᤀᤠᤳᤋᤡ ᤐᤣᤒᤣ᥅

ᤂᤧᤏᤧ᤹ ᤁᤧᤏ᤺ᤶᤏ᤺ᤶ ᤗ᤹ᤔᤠᤴ ᤏᤢ ᤀᤠᤏᤡᤃᤧ ᤕᤠᤵᤔᤡ

ᤗᤢᤱᤔᤠ᤹ ᤁᤧᤍᤢᤰᤋᤧᤒᤠᤴ ᤀᤠᤳᤋᤡ ᤘᤠ᤹ᤒᤣ᥅

᥇᥌ ᤁᤖ ᤂᤧᤏᤧ᤹ᤃ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤏᤧᤖᤥ.

ᤀᤠᤏᤡᤃᤧ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤶ ᤏᤢ ᤀᤡᤛᤪᤠᤀᤡᤗᤖᤧ

ᤕᤠᤵᤔᤡ ᤔᤧᤴᤍᤠ᤺ᤰᤋᤡᤃᤧᤴᤇᤠᤱ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤏᤧᤖᤥ.

ᤂᤧᤏᤧ᤹ ᤁᤧᤔᤡᤱᤅᤧᤴ ᤀᤢᤏᤠᤜᤢᤖᤡᤀᤠᤱᤎᤥᤀᤣ ᤀᤠᤏᤡᤃᤧ ᤁᤧᤎᤧ᤹ᤒᤠᤖᤥ॥

᥇᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤔᤠᤖᤠᤶᤔᤥᤗᤠᤶ

ᤌᤣᤀᤠᤱ ᤀᤠᤏᤡᤃᤧ ᤋᤠᤵᤁᤧᤒᤧ᤹ᤒᤠ ᤕᤠᤵᤔᤡ ᤁᤧᤈᤥ᤺ᤰᤐᤠᤒᤣ᥅

ᤜᤧᤰᤁᤩᤠᤱ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤶᤒᤡᤔᤠᤖᤧ ᤗᤠᤃᤡ

ᤌᤣᤀᤠᤱ ᤀᤠᤏᤡᤃᤧ ᤏᤡᤱᤘᤠ᤺ᤴ ᤐᤠ᤺ᤴ ᤔᤧᤱᤄᤧᤶᤏᤠᤒᤠ ᤁᤧᤈᤥᤃᤢᤒᤠᤒᤣ᥅

ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ᤖᤧ ᤗᤠᤃᤡ.

ᤁᤧᤗᤰᤁᤧᤄᤥᤒᤠ ᤀᤠᤒᤠᤅᤣ ᤁᤧᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤏᤢ᤺ᤰᤂᤧ᤹ᤀᤥ॥

᥇᥎ ᤂᤧᤏᤧ᤹ ᤁᤧᤛᤣᤛᤣ ᤔᤏᤠᤜᤠ᤹ᤖᤧ ᤛᤵᤑᤠᤖᤧ ᤗᤠᤃᤡᤖᤰ

ᤁᤧᤛᤣᤛᤣᤍᤧᤴᤏᤡᤴ ᤗᤰ ᤔᤣᤄᤥᤛᤢᤖᤥ.

ᤁᤖ ᤀᤠᤸᤗᤥᤃ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤂᤧᤴ ᤂᤠᤵᤐᤢᤌᤩ᤺ᤱ ᤔᤧᤈᤥᤃᤢᤖᤥ॥

᥇᥏ ᤀᤢᤏᤠᤜᤢᤖᤡᤀᤠᤱᤎᤥᤀᤣ ᤀᤠᤏᤡᤃᤧᤃ ᤂᤧᤏᤧ᤹ ᤁᤧᤔᤏᤠᤍᤡᤃᤧᤖᤥ.

ᤁᤖ ᤂᤧᤏᤧ᤹ ᤀᤠᤏᤡᤃᤧ ᤛᤶᤎᤠᤱ ᤕᤢᤰ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤖᤥ.

ᤀᤠᤏᤡᤃᤧᤃ ᤂᤧᤏᤧ᤹ ᤁᤧᤔᤡᤱᤅᤥᤗᤠᤶ ᤔᤧᤴᤀᤢ᤺ᤳᤋᤣ ᤘᤕᤡᤃᤧᤖᤥ॥

᥌᥊

ᤋᤠᤱᤛᤠᤱᤒᤧᤴ ᤁᤧᤎᤧ᤺ᤰᤂᤢᤀᤠᤱ ᤌᤣᤀᤠᤱ ᤁᤧᤴᤎᤠᤛᤡᤱᤅᤧᤴᤒᤠᤒᤣ᥅

ᤏᤠᤱᤈᤱ ᤗᤢᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤡᤛᤧᤔᤧᤴᤗᤥ

ᤜᤧᤰᤁᤩᤠᤱ ᤁᤡᤔᤧᤸᤗᤧ ᤌᤧᤃᤰᤁᤰᤏᤠ ᤔᤧᤕᤰᤂᤧᤔᤧᤴᤗᤥ॥

᥈ ᤔᤡ᤺ᤸᤗᤧ ᤛᤡᤱᤔᤢᤈᤡ᤹ᤜᤠ᤹ ᤜᤠ᤹ᤖᤢᤖᤥ

ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤗᤠᤰᤋᤢᤒᤠ ᤜᤧᤰᤁᤣ.

ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤁᤧᤔᤡᤱᤅᤡᤴ ᤔᤧᤵᤔᤠᤛᤡᤖᤧ ᤗᤠᤃᤡ.

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤧᤏᤧ᤹ ᤁᤧᤒᤣᤛᤠᤱ ᤔᤧᤕᤱᤗ ᤑᤠ᤹ᤀᤠᤱ ᤁ᤹ᤕᤥ ᤌᤠᤛᤡᤱᤅᤧ᤹ᤀᤥ॥

᥉ ᤂᤧᤏᤧ᤹ ᤁᤡᤵᤔᤠ ᤁᤧᤄᤢᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢ ᤑᤠ᤹ᤀᤠᤱ

ᤀᤠᤏᤡᤃᤧ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧᤒᤠᤀᤣ ᤜᤥ᤺ᤵᤋᤧᤖᤥ.

ᤂᤧᤒᤩᤠᤱ ᤂᤧᤏᤧ᤹ ᤁ᤹ᤕᤥ ᤁᤧᤎᤠᤛᤡᤱᤗᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤏᤠᤱᤈᤱᤗᤢᤱᤜᤠ᤹ ᤌᤢᤖᤢᤵᤗᤢᤵᤏᤠ ᤕᤰᤂᤧᤖᤥ॥

᥊ ᤂᤧᤏᤧ᤹ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤁᤧᤘᤠ᤹ ᤑᤠ᤹ᤀᤠᤱ

ᤀᤢᤏᤠᤜᤢᤖᤡᤀᤠᤱᤎᤥᤀᤣ ᤜᤠ᤺ᤳᤗᤧᤀᤠᤱ

ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤔᤧᤴᤏᤡᤀᤣ ᤔᤧᤱᤄᤧᤶᤔᤣ ᤘᤠ᤹ᤖᤥ॥

ᤂᤧᤏᤧ᤹ᤀᤥᤗᤠᤶ ᤀᤥᤃᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖᤥ॥

᥋ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ.

ᤜᤧᤰᤁᤩᤠᤱ ᤁᤧᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤂᤧᤏᤧ᤹ ᤁᤧᤓᤠ᤹ᤖᤢᤛᤡᤖᤥ॥

ᤂᤧᤏᤧ᤹ ᤀᤠᤏᤡᤃᤧᤏᤢ ᤁᤧᤛᤡᤰ ᤐᤥᤃᤧ ᤁᤖ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤖᤥ.

ᤜᤧᤰᤁᤩᤠᤱ ᤀᤠᤸᤗᤛᤠᤱ ᤗᤠᤕᤥᤒᤠᤀᤣ ᤘᤕᤡᤃᤧᤸᤗᤧ

ᤀᤠᤰᤂᤣᤗ᤹ᤖᤡᤰ ᤛᤧ᤺ᤵᤛᤡᤱᤔᤠ ᤛᤢᤰᤋᤡᤃᤧᤒᤠᤒᤣ᥅

᥌ ᤁᤧᤖᤧᤰ ᤀᤠᤛᤢᤳᤌᤥ ᤔᤏᤠ ᤜᤧᤰᤋᤱᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ ᤁᤧᤖᤧᤰ

ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤁᤢᤍᤪᤧᤰ ᤆᤠᤱ ᤜᤧᤰᤋᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤀᤠᤏᤡᤃᤧ ᤁᤧᤖᤧᤰ ᤋᤧᤳᤗᤠᤑᤧᤰᤘᤠ ᤁᤢᤀᤡᤛᤡ᤺ᤰ ᤀᤡᤗᤧᤔᤡᤄᤧᤖᤡᤃᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤕᤥ᤺ᤸᤗᤧ ᤛᤢᤖᤡ᤺ᤳ

ᤁᤣᤈᤱᤅᤡᤸᤗᤧ ᤜᤧᤰᤁᤣ ᤐᤰᤂᤡ ᤋᤣ᤹ᤖᤡᤃᤧᤖᤥ॥

᥍ ᤀᤠᤳᤋᤡᤴᤏᤠᤱ ᤋᤢᤘᤠ ᤆᤥ᤺ᤰᤛᤧ ᤂᤧᤏᤧ᤹ ᤗᤧᤵᤔᤠᤱ ᤔᤧᤜᤡᤛᤡᤅᤡᤸᤗᤥ.

ᤀᤠᤳᤋᤡᤴᤜᤠ᤹ᤀᤠᤱ ᤂᤧᤏᤧ᤹ᤀᤥ ᤁᤢᤓᤠ᤹ ᤏᤠ᤺ᤰᤛᤧ ᤔᤧᤶᤒᤣ᤺ᤰᤏᤧᤸᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤏᤠᤖᤠ᤺ᤴ ᤀᤠᤏᤡᤃᤧᤗᤠᤶ ᤁᤧᤈᤡᤰᤂᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ

ᤕᤠᤵᤔᤡ ᤁᤢᤛᤢᤶ ᤔᤧᤴᤍᤶᤏᤠᤒᤠ ᤁᤧᤈᤥᤃᤧᤀᤠᤱ ᤘᤠ᤹ᤖᤥ॥

᥎ ᤜᤧᤰᤁᤣᤛᤠᤱ ᤀᤠᤸᤗ ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ᤃ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤏᤧᤖᤥ॥

ᤀᤠᤏᤡᤃᤧ ᤂᤠᤶᤍᤡᤃᤧ. ᤜᤧᤰᤁᤩᤠᤱ ᤂᤧᤏᤧ᤹ᤃ ᤁᤥᤶᤓᤠ᤺ᤸᤗᤩᤠᤏᤧᤖᤥ.

ᤁᤧᤖᤧᤰ ᤂᤧᤏᤧ᤹ ᤁᤧᤜᤢᤰᤁᤡᤸᤗᤧ ᤕᤠᤵᤔᤡ ᤁᤧᤈᤥᤃᤧᤒᤠ ᤕᤠ᤺ᤶᤒᤰᤛᤡᤃᤧᤖᤥ॥

᥏ ᤕᤜᤘᤣ ᤍᤠᤱᤒᤠᤀᤣ. ᤛᤠ᤹ᤖᤡᤰ ᤁᤧᤛᤡᤰ ᤔᤧᤒᤥᤃᤧᤴᤏᤧ᤹ᤀᤥ.

ᤀᤠᤏᤡᤃᤧ ᤗᤠᤕᤥ ᤗᤠᤛᤥ᤺ᤳᤜᤠ᤹ ᤋᤡᤒᤣᤗᤠᤒᤣ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤴᤏᤧ᤹ᤀᤥ॥

ᤐᤣᤗᤡ ᤑᤠᤰᤁᤠᤛᤡᤃᤧ. ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤁᤧᤖᤧᤰ ᤂᤧᤏᤧ᤹ ᤁᤧᤔᤏᤠᤍᤡᤃᤧᤖᤥ॥

᥇᥆ ᤂᤧᤏᤧ᤹ ᤁᤧᤛᤣᤛᤣ ᤕᤧᤰᤕᤰᤜᤠ᤹ ᤔᤢᤖᤧᤰ ᤂᤠᤖᤧ᤺ᤰᤐᤠ

ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠᤍᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤛᤡᤕᤥᤏᤧᤴᤏᤠᤱ ᤔᤢᤖᤧᤰ ᤂᤠᤖᤧ᤺ᤰᤐᤠ ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠᤍᤧᤴ ᤐᤥ᤺ᤰᤂᤧᤖᤥ.

ᤕᤖᤢᤛᤗᤧ᤺ᤶᤔᤡᤴ ᤌᤣᤀᤠᤱ ᤁᤧᤜᤥ᤺ᤵᤐᤠ ᤆᤡᤈᤡᤂᤰᤂᤰ ᤐᤥ᤺ᤰᤂᤧᤖᤥ॥

᥇᥇ ᤀᤠᤏᤡᤃᤧ ᤐᤠᤎᤧᤒᤠ ᤛᤢᤎᤧᤒᤠᤜᤠ᤹ᤖᤧ ᤂᤧᤏᤧ᤹ ᤁᤧᤏᤠᤖᤠ ᤔᤧᤓᤥᤛᤢᤒᤠ

ᤀᤠᤏᤡᤃᤧ ᤛᤣᤛᤣ ᤏᤢ ᤔᤡᤔᤡᤍᤡᤱᤃᤧᤴ ᤔᤠᤱᤜᤡᤶᤔᤡᤴ ᤔᤡᤍᤡᤃᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤛᤡᤖᤠ᤹ ᤁᤧᤎᤠᤱᤒᤠ ᤗᤧ᤺ᤳᤋᤢᤶᤒᤧᤒᤠ

ᤆᤡᤃᤰᤘᤠ ᤛᤠᤔᤠᤜᤠ᤹ ᤁᤢᤕ᤺ᤰᤘᤧᤳ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥇᥈ ᤕᤜᤘᤣ ᤍᤠᤱᤒᤠᤀᤣ. ᤁᤴᤜᤠ᤹ ᤁᤧᤖᤧᤰ ᤐᤥ᤺ᤰᤂᤧᤀᤠᤱ

ᤌᤣ ᤂᤧᤏᤧ᤹ ᤀᤣᤃᤠᤱ ᤀᤣᤃᤠᤱ ᤁᤧᤏᤢ᤺ᤱᤒᤡ᥅

ᤌᤣ ᤂᤧᤏᤧ᤹ ᤛᤫᤠ᤺ᤳ ᤁᤧᤘᤠ᤹ᤀᤠᤱ ᤀᤠᤏᤡᤃᤧ ᤌ᤺ᤵᤔᤠᤀᤣ

ᤛᤢᤰᤔᤧᤴᤍᤧᤵᤔᤏᤠᤒᤠ ᤋᤢᤰᤂᤣ ᤕᤠᤵᤔᤡ ᤁᤧᤈᤠ᤺ᤵᤐᤡ᥅

ᤂᤠᤛᤧᤴ ᤏᤢ ᤛᤧᤴᤗᤵ

᥌᥋

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤁᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤔᤧᤃᤥ᤺ᤳᤋᤠᤖ ᤁᤧᤗ᤹ᤒᤠ

ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤠᤱᤗᤥ

ᤁᤖ ᤂᤧᤱᤜᤠ᤹ᤖᤧ ᤔᤧᤱᤃᤥ᤺ᤳᤋᤠᤱᤅᤡᤴᤗᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤄᤥᤀᤠᤖ ᤑᤠ᤹ᤀᤠᤱ ᤕᤠᤖᤡᤵ ᤘᤕᤠᤱᤗᤥ

ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤂᤥᤔᤠ ᤏᤡᤱᤘᤠ᤹ᤀᤣ ᤔᤧᤴᤈᤥᤃᤢᤴᤗᤥ॥

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤕᤠᤵᤔᤡ ᤐᤣᤗᤡ ᤔᤧᤶᤓᤠᤰᤔᤏᤠᤒᤠ ᤛᤢᤘᤠᤱᤜᤠ᤹

‘ᤀᤠᤱᤃᤠ᤹ ᤁ᤹ᤕᤥ ᤘᤠ᤹ᤀᤠ’ ᤑᤠ᤹ᤀᤠᤱ ᤔᤧᤳᤋᤢᤱᤛᤡᤱᤗᤥ॥

᥈ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤗᤠᤱᤍᤠ᤺ᤰᤔᤠᤛᤡᤖᤧ ᤗᤠᤃᤡ

ᤀᤠᤱᤃᤠ᤹ ᤀᤠᤓᤧᤸᤗᤧᤛᤠᤱ ᤕᤠᤖᤡᤵ ᤘᤠ᤹ᤀᤠᤖᤥ

ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ

ᤀᤠᤳᤋᤡᤴ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥ᤺ᤰ. ᤀᤠᤶᤓᤠ ᤂᤧᤴ ᤔᤧᤈᤥᤃᤢᤖᤥ

ᤂᤧᤒᤩᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤶᤔᤥ ᤗᤠᤱᤔᤧᤄᤣ᤺ᤰᤗᤥ॥

᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤣᤛᤣᤒᤠ ᤑᤢᤱᤀᤡᤰᤋᤠᤵᤜᤠ᤹ᤀᤥ ᤀᤠᤍᤃᤡᤀᤣ

ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠ᤹ᤖᤥ॥

ᤂᤧᤱᤜᤠ᤹ᤖᤧ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ

ᤋᤥ᤺ᤶᤔᤠᤍᤧᤴᤏᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤖᤥ॥

᥊ ᤂᤧᤱᤜᤠ᤹ ᤀᤡᤐᤢᤱᤜᤠ᤹ ᤛᤡᤃᤠᤱ ᤔᤧᤕᤢᤱᤗᤥ

ᤜᤧᤰᤁᤩᤠᤱ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠ᤺ᤳ

ᤀᤡᤰᤗᤰᤘᤠ ᤋᤧᤴᤜᤠ᤹ᤀᤥ ᤔᤧᤀᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤑᤠᤰᤛᤠ ᤔᤧᤈᤖᤥ

ᤜᤧᤰᤁᤩᤠᤱ ᤀᤠᤛᤢᤳᤌᤥ ᤁᤢᤈᤠ᤺ᤴ ᤂᤵᤐᤩᤠᤀᤥ ᤔᤧᤎᤥ᤺ᤰᤋᤢᤀᤠᤱ ᤔᤣᤈᤖᤥ॥

᥋ ᤜᤧᤰᤁᤩᤠᤱ ᤘᤧ᤹ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢᤛᤡᤖᤥ.

‘ᤂᤧᤏᤡ᤹ ᤀᤠᤏᤡᤃᤧ ᤐᤣᤛᤠᤱ ᤔᤧᤍᤩᤧᤶᤶᤔᤡᤴᤏᤧ᤹ᤀᤥ॥

ᤂᤧᤏᤡ᤹ᤏᤢ᤺ᤸᤗᤧ ᤀᤠᤏᤡᤃᤧ ᤛᤣᤛᤣᤒᤠ ᤆᤥᤃᤡᤃᤧᤖᤥ᥄’

ᤜᤧᤰᤋᤱᤒᤠ ᤔᤏᤠᤜᤠ᤹ ᤏᤠᤛᤡᤌ᤺ᤵᤔᤠ ᤔᤧᤛᤢᤰᤁᤠᤛᤡᤱᤅᤡᤴᤗᤥ.

ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤗᤠᤃᤡ ᤗᤧᤴᤍᤡᤰ ᤏᤠᤶᤎᤠᤎᤠ ᤁᤧᤜᤠ᤹ᤒᤠ

ᤜᤧᤰᤁᤩᤠᤱ ᤏᤡᤱᤗᤧ᤹ᤗᤧ᤹ ᤁᤧᤗ᤹ᤒᤠ ᤔᤡ᤺ᤰᤂᤥ᤹ ᤜᤧᤰᤋᤱᤒᤠᤛᤡᤖᤥ॥

᥌ ᤂᤧᤱᤜᤠ᤹ ᤀᤠᤰᤋᤱᤒᤠ ᤐᤖᤡᤰᤗᤧᤴ ᤂᤢᤶᤍᤡᤱ ᤐᤡᤔᤠᤛᤡ ᤐᤥ᤺ᤱ.

ᤀᤠᤱᤃᤠ᤹ ᤋᤃᤡᤀᤣ ᤏᤡᤱᤛᤣ᤺ᤰ ᤆᤥᤃᤢᤱ ᤛᤢᤖᤢᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤛᤠᤵᤗᤠᤀᤥ ᤛᤠᤵᤋᤢᤱ ᤛᤢᤖᤢᤱᤅᤠᤱ ᤐᤳᤗᤥ॥

ᤀᤠᤱᤃᤠ᤹ ᤀᤠᤸᤗ ᤛᤫᤠ᤺ᤳ ᤔᤧᤕᤢᤱᤅᤠᤱᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤖᤢᤱᤛᤡᤱᤗᤥ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤗᤠᤃᤡ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤗᤠᤃᤡ ᤁᤢᤗᤧᤰᤘᤠ ᤜᤢᤅᤢᤱᤗᤥ॥

ᤂᤧᤱᤜᤠ᤹ᤖᤧ ᤁᤥ᤺ᤰᤔᤠᤀᤥᤒᤠ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ᤖᤧ

ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤒᤠᤖᤧᤀᤠᤱ ᤘᤠ᤹ᤖᤥ॥

ᤁᤧᤒᤣ᤺ᤰᤐᤠ ᤕᤧᤴᤏᤥ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥ᤺ᤴ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥”

᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤖ ᤀᤠᤱᤃᤠ᤹ ᤂᤧᤴ ᤁᤧᤖᤧᤰ ᤔᤧᤔᤧᤰᤂᤢᤱᤅᤡᤴᤗᤥ

ᤌᤣᤀᤠᤱᤓᤧᤸᤗᤧ ᤋᤠᤵᤑᤧ᤺ᤶᤒᤠ ᤆᤧᤸᤗᤧᤰᤛᤣ᤹ ᤁᤢᤒᤈᤠᤜᤠ᤹ᤀᤥ

ᤏᤢᤒᤠ ᤆᤧᤸᤗᤧᤰᤛᤣ᤹ ᤁᤢᤈᤠ᤹ᤀᤠᤱ ᤂᤥᤍᤧᤳᤗᤥ

ᤜᤧᤰᤁᤩᤠᤱ ᤁᤢᤓᤠᤖᤧ ᤔᤧᤒᤠ᤺ᤳᤋᤢ᤹. ‘ᤂᤧᤱᤜᤠ᤹ ᤗᤠᤵᤔᤧᤓᤢᤛᤧᤶᤔᤡᤴᤏᤧ᤹ᤀᤥ-

ᤁᤢᤓᤠ ᤆᤧᤸᤗᤧᤰᤛᤣ᤹ ᤁᤢᤈᤠ᤹ᤜᤠ᤹ ᤏᤢᤒᤠ ᤆᤥ᤺ᤰᤗᤥ᥄’

ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤔᤧᤔᤧᤰᤂᤢᤱᤛᤡᤱᤅᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤸᤗᤛᤠᤱ ᤛᤧᤰᤂᤠᤒᤠ ᤀᤠᤛᤧᤘᤠᤖᤥᤒᤠᤜᤠ᤹ ᤔᤧᤘᤠ᤹ᤖᤥ॥

᥏ ᤀᤠᤱᤃᤠ᤹ ᤀᤠᤗᤠᤈᤣ᤺ᤴ ᤗᤰ ᤐᤡᤔᤠᤛᤡᤖᤧ ᤗᤠᤃᤡ

ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤏᤢ ᤕᤜᤢᤍᤠᤒᤠ ᤁᤧᤍᤠᤱᤒᤠ

ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤀᤠᤱᤃᤠ᤹ ᤋᤠᤱᤄᤢᤱᤛᤡᤱᤗᤥ.

ᤛᤣᤃᤢᤱᤛᤡᤱᤒᤠᤜᤠ᤹ᤖᤧᤀᤣ ᤂᤧᤴᤗᤰ ᤔᤧᤄᤥᤛᤢᤖᤥ.

ᤜᤧᤰᤁᤩᤠᤱ ᤀᤠᤛᤧᤘᤠᤖᤥᤒᤠᤜᤠ᤹ ᤂᤧᤵᤔᤥ ᤔᤧᤕᤢᤱᤗᤥ॥

᥇᥆ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤃᤥ᤺ᤳᤋᤠᤖᤥ

ᤜᤧᤰᤁᤩᤠᤱ ᤏᤠᤶᤎᤠ ᤐᤡᤛᤠᤱ ᤛᤠᤖᤥᤏᤒᤠ ᤋᤧᤶᤒᤣ᤺ᤴ

ᤂᤧᤒᤩᤠᤱ ᤏᤠᤶᤃᤧᤴ ᤐᤡᤛᤠᤱ ᤀᤠᤁᤥᤖᤒᤠ ᤛᤣ᤺ᤱᤄᤠ᤺ᤴ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰ ᤏᤢ ᤐᤡᤳ ᤆᤠᤖᤠᤶᤔᤠᤍᤧᤴ ᤐᤥ᤺ᤱᤗᤥ॥

᥇᥇ “ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤗᤧᤵᤐᤠᤜᤠ᤹ᤖᤧ

ᤀᤠᤱᤃᤠ᤹ ᤀᤠᤛᤣᤛᤣ ᤛᤡᤕᤥᤏ ᤁᤥ᤺ᤰᤔᤠᤴ ᤏᤡᤏᤡ ᤔᤧᤴᤗᤠᤵᤋᤢᤴᤗᤥ.

ᤜᤧᤰᤁᤩᤠᤱ ᤋ᤹ᤕᤠ᤺ᤴ ᤀᤥᤃᤧᤔᤧᤵᤐᤠ ᤃᤠᤍ ᤏᤢ ᤔᤣᤏᤡ ᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤖᤥ.

᥇᥈ ᤂᤧᤏᤡ᤹ ᤋᤫᤠᤒᤥ ᤀᤠᤛᤧᤳᤛᤧᤵᤐᤠ ᤛᤡᤔᤧᤴ ᤛᤠᤵᤋᤢᤱ ᤐᤡᤏᤡᤱᤅᤠᤱ ᤐᤳᤗᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤠ᤺ᤴᤇᤠ᤺ᤳᤏᤡᤱᤅᤡᤸᤗᤧ ᤂᤧᤏᤡ᤹ ᤁᤧᤶᤒᤠᤖᤡᤴᤗᤥ

ᤜᤧᤰᤁᤩᤠᤱ ᤐᤠᤖᤠᤱᤅᤡᤸᤗᤧ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤧᤴᤗᤥ॥

ᤂᤧᤏᤡ᤹ ᤏᤡᤏᤡᤒᤠ ᤗᤠᤕᤥ ᤁᤧᤈᤥᤃᤢᤶᤗᤥ

ᤜᤧᤰᤁᤩᤠᤱ ᤆᤡ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤁᤧᤛᤣᤃᤢᤶᤗᤥ॥”

᥇᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤈᤖᤥ.

ᤁᤖ ᤂᤧᤏᤡ᤹ᤃ ᤛᤠᤰᤔᤧᤴᤈᤠ ᤁᤧᤕᤢᤅᤡᤖᤥ॥

ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹ᤖᤧ ᤔᤧᤎᤢᤅᤢ. ᤁᤖ ᤂᤧᤏᤡ᤹ᤃ ᤘᤠᤔᤡ᤺ᤰᤗᤥ.

ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹ ᤔᤧᤛ᤺ᤳᤋᤠᤱ ᤛᤥᤛᤥ᤺ᤳ ᤗᤖᤠᤱ ᤔᤧᤈᤥ᤺ᤰᤗᤥ.

ᤁᤖ ᤂᤧᤏᤡ᤹ ᤏᤠᤎᤠᤖᤥ॥

᥇᥊ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹ ᤏᤡᤱᤘᤠ᤹ᤀᤥ ᤔᤧᤛ᤺ᤳᤋᤠᤱ ᤛᤠᤶᤔᤧᤗᤥᤖᤥ.

ᤁᤖ ᤂᤧᤏᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤀᤠᤱ ᤁᤧᤜᤠᤒᤡᤖᤥ.

ᤂᤧᤒᤩᤠᤱ ᤕᤠᤶᤛᤠᤶᤔᤥ ᤏᤡᤱᤘᤠ᤹ ᤋᤢᤰᤁᤠᤱ ᤀᤢ᤺ᤰᤁᤠᤱ ᤀᤢ᤺ᤰᤁᤠᤱ ᤁᤧᤜᤠᤒᤡᤖᤥ॥

᥇᥋ ᤀᤠᤱᤃᤠ᤹ ᤛᤣᤃᤢᤱᤛᤡᤱᤒᤠ ᤀᤠᤔᤏᤠᤜᤠ᤹ᤖᤧ ᤂᤧᤏᤡ᤹ ᤔᤡᤱᤅᤡᤴ

ᤛᤠᤱᤃᤪᤠ ᤔᤠᤱᤍᤣ ᤐᤠ᤺ᤴ ᤔᤧᤒᤠ᤺ᤳᤋᤡᤸᤗᤧ ᤔᤧᤕᤠᤅᤢᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤡ᤹ ᤁᤧᤛᤧᤖᤡᤖᤥ.

ᤁᤖ ᤂᤢᤏᤧ᤹ ᤁᤢᤛᤧᤘᤠᤖᤥᤒᤠᤜᤠ᤹ ᤘᤣ᤹ ᤔᤡᤱ ᤐᤡᤖᤢᤛᤡᤖᤥ॥

᥇᥌ ᤀᤠᤳᤋᤡᤸᤗᤧ ᤁᤴ ᤗᤠᤈᤣ᤹ᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤔᤡᤴ ᤀᤢᤘᤠ ᤆᤥᤃᤢ᤹.

ᤂᤧᤸᤗᤧ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤀᤰᤂᤣ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤴ ᤗᤠᤈᤣ᤹ᤀᤥ ᤔᤠᤱᤃᤧᤜᤧᤰᤛᤡᤱᤒᤧᤸᤗᤧ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤋᤃᤡᤒᤠ ᤋᤢᤰᤂᤣᤜᤠ᤹ ᤔᤠᤒᤣ᤺ᤰᤁᤠᤱ ᤏᤡᤱᤘᤠ᤹ ᤔᤢ᤺ᤴᤗᤥ॥”

ᤁᤢᤛᤱ ᤏᤠᤘᤠᤃᤧᤴ ᤆᤀᤡ᤺ᤳ

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤁᤢᤛᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰ ᤏᤢ

ᤁᤢᤛᤱ ᤋᤠᤱᤛᤠᤱᤒᤠ ᤆᤥᤃᤢᤱᤗᤥ.

ᤁᤧᤒᤣ᤺ᤰᤐᤠ ᤕᤧᤶᤔᤥᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤵᤔᤠ ᤔᤧᤒᤥ᤺ᤱᤏᤧᤴᤗᤥ॥

᥇᥎ ᤀᤠᤱᤃᤠ᤹ ᤆᤩᤠ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱ.

ᤂᤧ᤹ᤕᤥ ᤂᤧᤏᤡ᤹ ᤀᤠᤓᤧᤸᤗᤧᤛᤠᤱ ᤛ᤺ᤳᤋᤠᤶᤔᤧ᤹ᤀᤥ

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤠᤛᤠᤶᤔᤧ᤹ᤀᤥ॥

ᤀᤠᤱᤃᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤒᤠ ᤁᤢᤛᤱ ᤕᤖᤢᤛᤗᤧ᤺ᤶᤔᤥ

ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴᤜᤠ᤹ᤖᤧ ᤁᤢᤎᤡᤶ ᤐᤥ᤺ᤱᤗᤥ

ᤂᤧᤶᤒᤩᤠᤱ ᤂᤧ᤹ᤕᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤐᤛ᤺ᤳ ᤔᤧᤛ᤺ᤳᤗᤥ॥

᥇᥏ ᤕᤖᤢᤛᤗᤧᤔ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤒᤠᤅᤣᤀᤠᤱ ᤛ᤺ᤳᤋᤠᤖᤥ.

ᤂᤧᤵᤔᤥ ᤜᤠ᤺ᤵᤔᤠ ᤆᤡ᤺ᤱᤔᤠ ᤏᤢ ᤀᤠᤓᤠ᤹ᤖᤧ᤹ ᤁᤧᤗ᤹ᤒᤠ ᤀᤡᤰᤗᤠ ᤂᤧᤶᤔᤧᤍᤧᤳᤏᤧᤴᤗᤥ॥

᥈᥆ “ᤀᤅᤧ᤺ᤰᤘᤠᤜᤠ᤹ ᤔᤧᤈᤢ᤺ᤰᤗᤀᤣ ᤔᤧᤴᤇᤡᤏᤧᤴᤗᤥ.

ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤌᤠ᤺ᤰ ᤆᤠ᤹ᤖ ᤌᤠᤖᤡᤰ ᤔᤧᤜᤡᤱᤗᤥ॥

ᤁᤡᤵ ᤌᤡᤰ ᤋᤱᤒᤣ᤹ ᤁᤧᤃᤧᤵᤐᤠᤜᤠ᤹ ᤌᤠᤱᤒᤧᤴ ᤗᤣ᤺ᤵᤔᤠᤛᤡ ᤐᤥ᤺ᤱᤗᤥ.

ᤂᤧᤴᤏᤢ᤺ᤸᤗᤧ ᤋᤃᤡ ᤁᤧᤛᤡᤒᤠᤜᤠ᤹ᤃ ᤀᤠᤱᤃᤠ᤹ ᤂᤢᤶᤍᤡᤱ

ᤐᤡᤖᤢᤱᤛᤡᤱᤒᤠ ᤑᤠ᤹ᤀᤠᤱ ᤀᤡ᤺ᤵᤔᤠ ᤐᤥ᤺ᤱᤗᤥ॥

᥈᥇ ᤂᤧᤱᤜᤠ᤹ᤖᤧ ᤜᤡᤶ ᤔᤧᤈᤥᤃᤢᤀᤠᤱ ᤂᤧ᤹ᤕᤥ ᤔᤧᤕᤢᤱᤗᤥ.

ᤂᤧᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤔᤧᤗᤣ᤺ᤳᤋᤢᤀᤠᤱ ᤂᤧᤸᤗᤧ ᤁᤢᤈᤠ᤹ᤀᤡᤴ ᤔᤧᤈᤖᤥ॥

᥈᥈ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤡᤶᤜᤠ᤹ᤀᤥ ᤘᤣ᤹ᤜᤠ᤹ ᤔᤧᤗᤠ᤺ᤳᤋᤠᤱ ᤔᤧᤴᤕᤢᤱᤏᤧᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤗᤣ᤺ᤳᤋᤢᤒᤠ ᤀᤡᤰᤋᤠᤵᤜᤠ᤹

ᤀᤠᤓᤧᤸᤗᤧᤀᤠᤱ ᤔᤧᤴᤈᤏᤧᤴᤗᤥ॥

ᤌᤣᤀᤠᤱᤓᤧᤸᤗᤧ ᤛᤡᤱᤒᤢᤱᤅᤡᤴ ᤀᤡᤖᤡ᤺ᤰ ᤜᤡᤱᤒᤠ ᤜᤧᤰᤁᤣᤀᤣ

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤆᤠ᤹ᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤛᤣᤃᤢᤱᤛᤡᤱᤒᤠᤜᤠ᤹ᤖᤧ ᤀᤠᤒᤠᤅᤣ ᤜᤢᤰᤁᤡᤸᤗᤧ

ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤥ ᤕᤖᤡᤰ ᤕᤧᤴ ᤌᤠᤖᤡᤰ ᤔᤧᤛ᤺ᤳᤗᤥ॥

᥈᥉ ᤂᤧᤱᤜᤠ᤹ᤖᤧ ᤜᤢᤰᤔᤧᤕᤠᤰᤋᤢᤒᤠ ᤕᤠ᤺ᤶᤒᤰᤁᤥ ᤂᤧᤱᤜᤠ᤹ ᤁᤢᤗᤡᤱᤍᤥ ᤔᤧᤃᤧᤳᤗᤥ

ᤂᤧᤶᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤕᤧᤶᤒᤡᤳᤇᤠ ᤛᤠᤜᤠ᤹

ᤁᤧᤛᤠᤰᤐᤠ ᤋᤢᤰᤂᤣᤀᤥ ᤔᤧᤴᤎᤠᤏᤧᤴᤗᤥ॥

ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤁᤧᤍᤠᤒᤠ ᤕᤧᤴᤏᤥ

ᤛᤍᤠᤍᤡᤱ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤱᤗᤥ॥

᥈᥊ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤐᤣᤗᤡ ᤑᤠᤰᤔᤠᤏᤢ᤺ᤸᤗᤧ ᤋᤃᤡ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤺ᤰᤁᤠᤒᤠ ᤐᤠ᤺ᤴᤜᤠ᤹ ᤐᤡᤖᤢᤱᤛᤡᤱᤗᤥ॥

᥈᥋ ᤐᤖᤠᤒᤠᤜᤠ᤹ ᤏᤢ ᤌᤢ᤺ᤶᤒᤠᤜᤠ᤹ᤖᤧ ᤗᤳᤇᤠᤍᤧᤴᤏᤥ ᤛᤥᤖᤡᤰ ᤁᤢᤈᤠ ᤔᤧᤈᤖᤥ.

ᤁᤣᤒᤠᤜᤠ᤹ᤖᤧ ᤐᤡᤳᤜᤠ᤹ᤖᤧ ᤔᤧᤈᤒᤠ ᤁᤢᤀᤡᤛᤡ᤺ᤰ ᤁᤢᤜᤣᤍᤩᤠ᤹ ᤕᤠ᤹ᤗᤠᤱᤅᤡᤴ ᤔᤧᤈᤖᤥ॥

ᤁᤖ ᤀᤛᤣ᤺ᤰᤜᤠ᤹ᤖᤧ ᤂᤠᤶᤜᤡ᤺ᤰᤁᤧᤴ ᤔᤧᤈᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤛᤣᤛᤣ ᤀᤠᤃᤥ᤺ᤰᤔᤠᤀᤥ

ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤌᤣᤀᤠᤱ ᤔᤧᤴᤈᤥᤃᤢᤴᤗᤥ.”

ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤖᤥ॥

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤠᤛᤧᤴ ᤆᤥᤃᤢ

᥌᥌

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤀᤠᤱᤃᤠ᤹ ᤀᤠᤜᤠᤱ ᤕᤢᤰᤏᤠᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤀᤠᤱᤃᤠ᤹ ᤀᤠᤗᤠᤱ ᤋᤥ᤹ᤓᤣ᤺ᤳᤗᤥ.

ᤀᤠᤸᤗ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤏᤡ᤹ ᤀᤠᤰᤋᤱᤒᤠ ᤜᤡᤶ ᤏᤢ

ᤀᤠᤱᤃᤠ᤹ ᤕᤢᤱᤔᤠᤖᤧ ᤗᤠᤃᤡ ᤀᤠᤰᤋᤱᤒᤠ

ᤐᤖᤡᤰᤐᤠᤍᤧᤴ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤒᤣ᥅

᥈ ᤌᤣ ᤁᤴᤜᤠ᤹ ᤁᤧᤖᤧᤰ ᤀᤠᤱᤃᤠ᤹ᤀᤣ ᤀᤠᤜᤢᤰᤁᤡᤸᤗᤧ ᤆᤥᤃᤢᤱᤒᤠ

ᤜᤧᤰᤁᤩᤠᤱ ᤁᤴᤜᤠ᤹ ᤁᤶᤓᤗ᤹ᤖᤡᤰ ᤐᤥ᤺ᤰᤂᤧᤒᤠ ᤔᤧ᤺ᤶᤒᤡ᥅”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

“ᤜᤠ᤺ᤳ ᤁᤢᤏᤡᤱᤘᤠ᤹ᤀᤥ ᤏ᤺ᤶᤏ᤺ᤶᤒᤠ ᤏᤢ ᤆᤢᤱᤈᤡᤃᤧᤴ ᤆᤥ᤺ᤰ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ᤹.

ᤀᤠᤱᤃᤠ᤹ ᤂᤧᤴ ᤀᤡᤱᤎᤠ᤺ᤱ ᤐᤡᤖᤢᤱᤗᤥ॥

᥉ ᤁᤖ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤶᤔᤡᤴ ᤔᤧᤛᤣᤃᤢᤀᤠᤱ ᤔᤧᤘᤠ᤹ᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ

ᤀᤠᤒᤠᤅᤣ ᤂᤢᤴᤇᤡ᤹ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰᤜᤠ᤹ᤀᤥ ᤛ᤺ᤳᤗᤥ॥

ᤁᤢᤶᤒᤠᤒᤠ ᤐᤡᤳ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤧᤈᤥ᤺ᤰᤐᤧᤱᤃ

ᤔᤏᤠ ᤁᤧᤛᤧᤵᤐᤠ ᤜᤧᤰᤋᤱᤒᤠᤖᤥ॥

ᤌᤢ᤺ᤶᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤧᤈᤥ᤺ᤰᤐᤧᤱᤃ ᤁᤥ᤺ᤳᤆᤥ᤺ᤸᤗᤧ

ᤁᤢᤏᤡ᤺ᤱᤔᤠ ᤁᤧᤀᤧᤱᤒᤠ ᤁᤢᤀᤡᤛᤡ᤺ᤰᤗᤥ॥

ᤜᤠ᤺ᤳᤗᤧ ᤁᤢᤈᤠ ᤛᤡᤍᤢᤱᤈᤓᤠ ᤋᤥ᤺ᤴᤍᤢ.

ᤂᤧᤱᤃ ᤑᤠᤰᤁᤡᤸᤗᤧ ᤁᤢᤔᤠᤰᤂᤡ᤹ ᤁᤧᤍᤥ᤺ᤶᤒᤠ ᤁᤢᤀᤡᤛᤡ᤺ᤰᤗᤥ॥

ᤀᤠᤳᤋᤡᤸᤗᤧ ᤛᤠᤱᤛᤡᤱ ᤛᤢᤰᤐᤠ ᤜᤠ᤺ᤴᤍᤢ.

ᤂᤧᤱᤃ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤜᤧᤰᤋᤱᤒᤠᤖᤥ॥

᥊ ᤁᤸᤗᤧᤆᤥᤃᤢᤸᤗᤧ ᤀᤠᤳᤋᤡᤴ ᤐᤠ᤺ᤴᤏᤧᤴᤏᤢ ᤂᤧᤱᤜᤠ᤹ ᤔᤧᤃᤡ.

ᤜᤠᤒᤠ ᤂᤧᤴ ᤋᤢᤰᤂᤣ ᤗᤠᤰᤂᤣᤜᤠ᤹ᤀᤣ ᤂᤧᤱᤜᤠ᤹ᤖᤧ ᤔᤧᤍᤢᤔᤢᤖ ᤕᤠ᤺ᤴᤍᤢᤱᤛᤡᤱᤗᤥ॥

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤠ᤺ᤴᤇᤠ᤺ᤳᤋᤢᤱᤛᤡᤱᤅᤡᤸᤗᤧ

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤏᤢᤃᤵ ᤔᤧᤶᤒᤡᤖᤠᤱᤅᤧᤴᤗᤥ॥

ᤀᤠᤱᤃᤠ᤹ ᤐᤠᤖᤠᤱᤅᤡᤸᤗᤧ ᤜᤠ᤺ᤳᤗᤧᤀᤠᤱ ᤂᤧᤶᤄᤧᤶ ᤔᤧᤸᤗᤠᤵᤋᤢᤴᤗᤥ.

ᤀᤠᤳᤋᤡᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤏᤡᤛᤢᤱ.

ᤂᤧᤱᤜᤠ᤹ᤖᤧ ᤜᤠᤒᤠ ᤂᤧᤴᤏᤣ ᤔᤧᤈᤥᤃᤢᤖᤥ.

ᤂᤧᤒᤩᤠᤱ ᤀᤠᤳᤋᤡᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤛᤡᤖᤠ᤹ ᤔᤧᤎᤠᤱᤏᤧᤴ.

ᤀᤠᤶᤓᤠ ᤂᤧᤴ ᤂᤧᤱᤜᤠ᤹ᤖᤧ ᤔᤧᤛᤣᤃᤢᤖᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤏᤥ ᤁᤧᤃᤡᤒᤠ ᤁᤧᤕᤱᤒᤠᤛᤣ.

ᤂᤢᤏᤧ᤹ ᤁᤢᤒᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤠᤶᤔᤧ᤹ᤀᤥ.

“ᤀᤠᤔᤡᤱᤅᤡᤸᤗᤧ ᤆᤥᤃᤢᤸᤗᤧ ᤂᤧᤏᤡ᤹ ᤀᤠᤒᤠᤅᤣ

ᤔᤏᤠᤜᤠ᤹ᤖᤧ ᤁᤧᤶᤈᤡ᤺ᤳᤋᤡᤀᤠᤱ ᤁᤧᤶᤛᤧᤴᤍᤡᤖᤥ॥

ᤂᤧᤒᤩᤠᤱ ᤁᤡᤏᤠ᤺ᤴᤍᤡ ᤔᤧᤒᤠ᤺ᤳᤗ ᤂᤧᤏᤡ᤹ ᤀᤰᤂᤣ ᤁᤧᤶᤔᤧᤳᤋᤡᤖᤥ.

‘ᤕᤜᤘᤣ ᤍᤠᤱᤒᤧᤴ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤆᤥ᤺ᤰᤐᤧᤴ

ᤂᤢᤏᤧ᤹ ᤀᤠᤒᤠᤅᤣ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤖᤥ

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤛᤧ᤺ᤵᤋᤡᤖᤖᤥ॥

ᤜᤧᤰᤁᤩᤠᤱ ᤂᤧᤏᤡ᤹ ᤁᤧᤛ᤺ᤳᤋᤡᤒᤧᤴ ᤀᤠᤏᤡᤃᤧ ᤀᤥᤔᤧᤵᤔᤠ ᤂᤥᤛᤢᤶᤒᤧᤖᤖᤥ’

ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤥ॥

᥌ ᤂᤧᤵᤛᤠᤶᤔᤧ᤹᥄ ᤕᤧᤰᤕᤰᤁᤥᤗᤠᤶ ᤁᤧᤍᤠᤒᤠ ᤜᤕᤱ ᤁᤡᤸᤗᤡᤅᤅᤡᤴ.

ᤂᤧᤴ ᤜᤕᤱ ᤁᤡᤸᤗᤡᤅᤅᤡᤴ ᤔᤠᤱᤜᤡᤶᤔᤥ ᤂᤧᤶᤍᤧᤳᤗ ᤐᤳᤗᤥ.

ᤂᤧᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠᤅᤣ ᤁᤢᤏᤡᤱᤔᤡᤜᤠ᤹

ᤂᤢᤶᤍᤡᤱ ᤐᤡᤖᤢᤛᤡᤸᤗᤧ ᤁᤧᤗ᤺ᤶᤒᤠ ᤁᤢᤀᤡᤰᤗᤠᤖᤥ᥄

᥍ “ᤀᤠᤱᤃᤠ᤹ ᤀᤠᤛᤣᤛᤣ ᤕᤧᤰᤕᤰᤁᤡᤱᤃ

ᤁᤶᤓᤍᤠᤱᤔᤠ ᤗᤳᤇᤠ ᤔᤧᤴᤇᤢᤔᤠ ᤜᤧᤰᤋᤱᤔᤠ ᤆᤥ᤺ᤰᤗᤥ.

ᤂᤧᤸᤗᤧ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤔᤧᤴᤕᤠᤱᤅᤣ ᤀᤅᤧ᤺ᤰᤘᤠ ᤁᤳᤋᤢᤖᤥ॥

᥎ ᤀᤰᤋᤱᤒᤠ ᤐᤠ᤺ᤴ ᤜᤠ᤺ᤳᤗᤧ ᤂᤧᤵᤛᤢᤀᤠᤱ ᤘᤠ᤹ᤒᤣ᥅

ᤁᤶᤍᤠᤱᤒᤠ ᤐᤠ᤺ᤴ ᤀᤠᤳᤋᤡᤸᤗᤧ ᤏᤡᤛᤢᤀᤠᤱ ᤘᤠ᤹ᤒᤣ᥅

ᤌᤣ ᤌᤡᤰᤕᤠ᤺ᤴᤗᤧ ᤗᤳᤇᤠ ᤗᤠᤈᤣ᤹ ᤐᤥ᤺ᤱᤔᤠ ᤛᤢᤰᤐᤡ᥅

ᤀᤡᤃᤪ ᤛᤵᤑᤠᤎᤡᤰᤗᤧ ᤗᤳᤇᤠ ᤔᤧᤴᤇᤠᤶ ᤛᤢᤘᤠᤱ ᤗ᤺ᤵᤔᤠ ᤛᤢᤰᤔᤧᤍᤧᤵᤐᤡ᥅

ᤜᤧᤰᤁᤣᤛᤠᤱ ᤛᤡᤕᤥᤏᤧᤸᤗᤧᤃ ᤛᤠᤍᤢᤱᤅᤡᤸᤗᤧ ᤕᤠᤱᤄᤢᤏᤢᤔᤧ᤺ᤴᤏᤣ

ᤀᤅᤧ᤺ᤰᤘᤠᤜᤠ᤹ ᤁᤳᤋᤢᤛᤡᤖᤥ॥

᥏ ᤀᤠᤔᤏᤠᤜᤠ᤹ ᤛᤠᤘᤠ᤺ᤴᤇᤡᤱᤔᤠ ᤕᤧᤶ ᤌᤠᤖᤡᤰ ᤁᤧᤍᤠᤖᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤛᤠᤘᤠ᤺ᤴᤇᤡᤱᤔᤠ

ᤔᤧᤓᤠ᤺ᤰᤁᤠᤛᤡᤱᤅᤡᤴ ᤑᤠ᤹ᤀᤠᤱ ᤔᤧᤀᤡ᤺ᤳᤋᤠᤶᤔᤡᤴᤏᤧ᤹ᤀᤥ”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥇᥆ “ᤕᤖᤢᤛᤗᤧ᤺ᤶᤔᤡᤴᤏᤢ ᤛ᤺ᤳᤋᤠᤶᤔᤧ᤹ᤀᤥ.

ᤂᤧᤴ ᤕᤧᤰᤕᤰᤁᤡᤴ ᤗᤢᤱᤔᤠ᤹ ᤁᤧᤍᤢᤰᤐᤠ ᤁᤧᤖᤧᤰᤗᤧ

ᤀᤠᤸᤗᤥᤀᤣ ᤂᤧᤴᤏᤢ ᤏᤡᤱᤘᤠ᤹ ᤕᤧᤕᤧ ᤔᤧᤳᤋᤠᤶᤔᤧ᤹ᤀᤥ᥄

ᤂᤧᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤁᤧᤎᤰᤐᤠ ᤁᤧᤖᤧᤰ.

ᤂᤧᤸᤗᤧ ᤁᤢᤗᤠᤃᤡ ᤏᤡᤱᤘᤠ᤹ ᤋᤠᤛᤠᤶᤔᤧ᤹ᤀᤥ᥄

᥇᥇ ᤗᤳᤇᤠ ᤀᤅᤧ᤺ᤰᤘᤠ᤺ᤴ ᤁᤢᤶᤔᤠᤖᤧ ᤁᤢᤏᤢ᤺ᤴ ᤌᤢᤅᤢᤸᤗᤧ ᤛ᤺ᤵᤐᤠ ᤁᤢᤀᤡᤛᤡ᤺ᤰ

ᤂᤧᤴ ᤏᤢ᤹ᤍᤠ᤺ᤸᤗᤧ ᤂᤧᤏᤡ᤹ ᤁᤧᤛ᤺ᤳᤋᤡᤖᤥ॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤂᤧᤏᤡ᤹ ᤀᤠᤓᤧᤸᤗᤧᤀᤠᤱ ᤔᤧᤴᤜᤣᤔᤏᤠᤒᤠ

ᤘᤜ᤺ᤱ ᤁᤢᤀᤡᤛᤡ᤺ᤰ ᤏᤢ᤹ᤔᤠᤍᤠᤔᤠ ᤐᤡᤏᤡᤱᤗᤥ॥

ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠ ᤁᤢᤴᤎᤣᤜᤠ᤹

ᤁᤧᤃᤢᤱᤒᤠ ᤁᤧᤕᤢᤒᤠ ᤘᤜ᤺ᤱ ᤁᤢᤀᤡᤛᤡ᤺ᤰ ᤂᤧᤏᤡ᤹ᤀᤥ ᤛ᤺ᤰ ᤋᤠᤖᤥ॥

ᤂᤧᤏᤡ᤹ᤃ ᤁᤢᤶᤔᤠᤖᤧ ᤁᤢᤛ᤻ᤛᤠ᤺ᤴ ᤗᤢᤱᤔᤠ᤹ ᤋᤢᤰᤋᤢᤒᤠ

ᤜᤧᤰᤁᤩᤠᤱ ᤁᤢᤓᤰᤋᤠᤱᤅᤥ ᤕᤢᤰᤂᤢᤀᤠᤱ ᤕᤶᤒᤠ ᤆᤥᤃᤢᤒᤠ

ᤀᤅᤧ᤺ᤰᤘᤠ ᤜᤧᤰᤋᤱᤒᤠ ᤁᤧᤒᤥ᤺ᤰᤂᤡᤖᤥ॥

᥇᥉ ᤁᤢᤶᤔᤠᤖᤧ ᤀᤅᤧ᤺ᤰᤘᤠ᤺ᤴ ᤜᤠᤱᤜᤠᤱ ᤔᤧᤳᤋᤢᤒᤠ ᤜᤧᤰᤁᤣᤀᤣ

ᤀᤠᤱᤃᤠ᤹ ᤂᤧᤏᤡ᤹ ᤜᤠᤱᤜᤠᤱ ᤔᤧᤳᤏᤡᤱᤗᤥ॥

ᤜᤧᤰᤁᤩᤠᤱ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤆᤥᤃᤢᤸᤗᤧ

ᤂᤧᤏᤡ᤹ ᤜᤠᤱᤜᤠᤱ ᤁᤧᤗ᤹ᤖᤡᤖᤥ॥”

᥇᥊ ᤀᤰᤂᤣ ᤐᤥ᤺ᤱᤒᤠ ᤂᤧᤏᤡ᤹ ᤁᤧᤏᤡᤛᤢᤶᤔᤠᤱ

ᤂᤧᤏᤡ᤹ ᤏᤡᤱᤘᤠ᤹ᤀᤥ ᤁᤧᤛ᤺ᤳᤋᤡᤖᤥ.

ᤜᤧᤰᤁᤩᤠᤱ ᤂᤧᤏᤡ᤹ ᤕᤠ᤺ᤴ ᤜᤧᤰᤁᤣ ᤆᤡᤏ᤹ᤏ᤹ᤏᤠ ᤁᤧᤒᤥᤖᤡᤖᤥ॥

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴ ᤁᤧᤄᤧᤶᤒᤠᤜᤠ᤹ ᤑᤠ᤹ᤖᤢᤛᤡᤖᤥ

ᤁᤖ ᤁᤢᤏᤡᤱᤔᤡᤜᤠ᤹ ᤛᤡᤰ ᤀᤥᤛᤣ᤺ᤴᤎᤠᤰᤋᤢᤛᤡ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥇᥋ ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤴ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤏᤢ ᤕᤢᤖ ᤐᤳᤗᤥ.

ᤜᤧᤰᤁᤩᤠᤱ ᤁᤢᤀᤴᤗᤠᤎᤠᤜᤠ᤹ᤃ ᤛᤢᤖᤡ᤺ᤳ ᤁᤣᤈᤱ ᤀᤡᤰᤛᤡᤱᤒᤠ ᤜᤧᤰᤁᤣ ᤗ᤹ᤖᤥ॥

ᤂᤢᤏᤧ᤹ ᤁᤢᤛᤡᤰ ᤐᤥ᤺ᤰᤔᤧᤴ ᤁᤢᤛ᤻ᤛᤠᤰᤁᤧᤴᤏᤡᤴ ᤀᤡᤛᤣ᤺ᤱ

ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠ ᤁᤢᤓᤧ᤺ᤰᤔᤧᤴ ᤔᤡᤖᤠ᤺ᤰᤏᤢ ᤕᤢᤖᤢᤖᤥ॥

᥇᥌ ᤌᤣᤀᤠᤱᤓᤧᤸᤗᤧ ᤔᤡ ᤏᤢ ᤋᤠᤓᤣᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤧᤖᤧᤰ ᤔᤏᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤛᤡᤒᤠᤜᤠ᤹ ᤕᤖᤡᤰ ᤔᤧᤒᤥ᤺ᤱᤗᤥ॥

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤏᤠᤘᤠᤀᤡᤳᤗᤠ ᤔᤠᤱᤄᤔᤠᤖᤧ ᤗᤠᤃᤡ ᤛᤢᤳᤌᤥ ᤁᤧᤈᤥ᤺ᤰᤛᤡᤱᤒᤠ. ᤁᤢᤍᤡ᤺ᤰ ᤁᤢᤍᤡ᤺ᤰ ᤔᤠᤱᤎᤠ᤺ᤴᤜᤠ᤹ᤀᤥ ᤁᤧᤒᤣ᤺ᤰᤐᤠ ᤜᤧᤰᤁᤩᤠᤱ ᤑᤠᤰ. ᤛᤢᤒᤠ ᤏᤢ ᤘᤣ᤹ ᤛᤡᤰᤁᤧᤗᤧ᤺ᤱᤒᤠ ᤁᤢᤈᤠ ᤁᤧᤈᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤛᤡᤔᤧᤴ ᤏᤡ᤺ᤳᤋᤠᤱ ᤋᤠᤖ ᤐᤳ॥

᥇᥎ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤏᤢ ᤕᤠ᤺ᤶᤒᤰᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ॥ ᤀᤠᤱᤃᤠ᤹ ᤁᤧᤖᤧᤰ ᤐᤠ᤺ᤴᤍᤠᤱ ᤏᤢ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤑᤢᤱᤛᤧ ᤕᤢᤀᤠᤖ ᤐᤳᤋᤠ॥ ᤂᤧᤱᤜᤠ᤹ ᤁᤧᤖᤧᤰ ᤔᤧᤈᤢᤶ ᤔᤧᤈᤢ᤺ᤳᤋᤠᤱ ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤔᤧᤏᤡᤛᤢ᤹॥

᥇᥏ “ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤳᤇᤠ ᤔᤡᤰᤛᤣ᤺ᤴᤎᤡᤰ ᤐᤡᤖᤢᤱᤛᤡᤱ᤹॥ ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ᤀᤥ ᤁᤢᤓᤠ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤀᤠᤱᤃᤠ᤹ ᤀᤠᤔᤡᤱ ᤋᤡ᤺ᤵᤐᤠ. ᤆᤥᤃᤢᤱᤒᤠ ᤕᤠ᤺ᤶᤒᤰᤜᤠ᤹. ᤀᤠᤔᤢᤰᤛᤠᤶᤔᤡᤴ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠᤀᤠ ᤑᤠ᤹ᤀᤠᤱ ᤔᤧᤱᤄᤧᤶᤔᤣ ᤁᤧᤘᤠ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤏᤢ ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤐᤠᤱᤄᤢᤅᤛᤡᤱ᤹. ᤀᤡᤃᤪ ᤋᤠᤷᤛᤡᤛ. ᤗᤡᤒᤡᤕᤠ ᤏᤢ ᤋᤥ᤺ᤱ ᤗᤡ ᤕᤠᤱᤔᤠ ᤁᤧᤗᤧᤒᤠ ᤔᤏᤠ ᤁᤧᤕᤢᤱᤒᤠ ᤗᤢᤍ ᤏᤢ ᤋᤢᤒᤗ ᤂᤧᤶᤒᤩᤠᤱ ᤃᤪᤡᤛ ᤗᤠᤈᤣ᤹ᤜᤠ᤹ᤀᤥ ᤐᤠᤱᤄᤢᤱᤛᤡᤱ᤹॥ ᤁᤴ ᤗᤠᤈᤣ᤹ᤜᤠ᤹ᤀᤥ ᤀᤠᤱᤃᤠ᤹ ᤐᤕᤶ ᤕᤶᤒᤠ ᤆᤥ᤺ᤰᤁᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤢᤘᤠ ᤔᤧᤈᤥᤃᤢ᤹॥

᥈᥆ ᤂᤧᤶᤒᤩᤠᤱ ᤂᤧᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤂᤧᤏᤡ᤹ ᤁᤧᤖᤧᤰ ᤑᤢ᤹ᤏᤢᤛᤠ᤹ᤜᤠ᤹ ᤀᤴᤜᤠ᤹. ᤀᤴᤗᤠᤎᤠᤜᤠ᤹. ᤗᤠᤎᤠᤜᤠ᤹. ᤀᤍᤱᤜᤠ᤹ ᤏᤢ ᤀᤢᤔᤣᤜᤠ᤹ᤀᤥ ᤁᤰ ᤔᤧᤈᤥᤃᤢᤀᤠᤱ ᤀᤠᤱᤃᤠ᤹ ᤀᤠᤛᤣᤛᤣ ᤁᤥ᤺ᤰᤔᤠ ᤕᤖᤢᤛᤗᤧ᤺ᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤡᤍᤢᤱᤈᤓᤠ ᤜᤧᤰᤁᤣ ᤔᤧᤍᤠᤖᤢ᤹॥ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ᤖᤧ ᤔᤧᤍᤠᤖᤢᤒᤠ ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧᤴ ᤛᤡᤍᤢᤱᤈᤓᤠᤜᤠ᤹ ᤛᤢᤳᤌᤥ ᤂᤵᤐᤩᤠᤀᤥ ᤔᤧᤕᤠᤰᤋᤢᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢᤒᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤁᤴᤜᤠ᤹ ᤔᤧᤍᤠᤖᤢᤛᤡ᤹॥

᥈᥇ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤢᤶᤔᤥ ᤁᤢᤓᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤗᤧᤒᤡ ᤐᤥ᤺ᤱᤔᤠᤖᤧ ᤗᤠᤃᤡ ᤛᤣᤃᤢᤱᤛᤡᤱ.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥈᥈ “ᤀᤠᤱᤃᤠ᤹ ᤀᤠᤔᤢᤰᤛᤠᤶᤗᤠᤶ ᤁᤢᤛᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤏᤢ

ᤁᤢᤛᤱ ᤋᤠᤱᤛᤠᤱᤒᤧᤴ ᤌᤎᤵ ᤔᤧᤸᤗ᤹ᤀᤣ ᤐᤰᤁᤴ.

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤏᤢ

ᤂᤧᤏᤡ᤹ ᤔᤡᤱᤅᤡᤴ ᤀᤠᤓᤧᤸᤗᤧᤛᤠᤱ ᤜᤠᤒᤠ ᤘᤠ᤹ᤖᤥ॥

᥈᥉ ᤗᤠᤍᤢᤵ ᤌᤰᤔᤠ ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤥ

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤛᤧᤘᤠ ᤔᤧᤳᤇᤧ

ᤁᤴ ᤕᤖᤢᤛᤗᤧᤔ ᤕᤧᤁᤩᤰᤁᤥ ᤔᤧᤍᤠᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥈᥊ “ᤂᤧᤱᤜᤠ᤹ ᤔᤧᤗ᤺ᤴᤏᤠᤱ ᤔᤧᤒᤣ᤺ᤰᤁᤡᤸᤗᤧ

ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤂᤢᤴᤇᤡ᤹ ᤁᤧᤛᤡᤒᤠ ᤌᤰᤜᤠ᤹ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ॥

ᤂᤧᤴ ᤁᤧᤛᤡᤒᤠ ᤌᤰᤜᤠ᤹ ᤁᤧᤈᤠᤒᤠ ᤑᤣ᤹ᤒᤠ᤺ᤳᤜᤠ᤹

ᤀᤠᤓᤧᤸᤗᤧᤀᤠᤱ ᤔᤧᤴᤇᤡᤏᤧᤴᤗᤥ

ᤜᤧᤰᤁᤩᤠᤱ ᤂᤧᤴ ᤆᤣᤎᤰᤜᤠ᤹ ᤁᤧᤀᤥ᤹ᤒᤠ ᤔᤡ᤺ᤴ ᤀᤠᤓᤧᤸᤗᤧᤀᤠᤱ ᤔᤧᤛᤡᤏᤧᤴᤗᤥ.

ᤂᤧᤴ ᤏᤡᤃᤧᤍᤧᤵᤐᤧᤴ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤗᤠᤃᤡ ᤛᤠ᤹ᤖᤡᤰ ᤛᤡᤰᤁᤧᤗᤧ᤺ᤱᤒᤠ ᤐᤥ᤺ᤱᤗᤥ॥”

ᤕᤷᤔᤡᤕᤠ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤕᤧᤛᤢ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᤂᤵᤔᤧᤴ ᤁᤡᤵ ᤋᤢᤰᤛᤡ ᤋᤱᤒᤣ ᤕᤠᤖᤡᤰ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤜᤣ᤺ᤰᤋᤢᤀᤠᤱ ᤘᤕᤧ॥ ᤂᤧᤸᤗᤧ ᤁᤣ᤺ᤶᤒᤠ ᤁᤢᤔᤠᤱᤛᤧᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤏᤢ ᤗᤠᤕᤥᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤛᤶᤎᤠᤱ ᤁᤧᤍᤠᤒᤠ ᤕᤶᤒᤠ ᤕᤧᤳᤋᤢᤰᤂᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤂᤧᤱᤜᤠ᤹ ᤛᤠᤶᤍᤡᤱ ᤐᤡᤖᤢᤛᤡᤀᤠᤱ ᤘᤕᤧ॥ ᤁᤴ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤧᤖᤧᤒᤠ ᤂᤢᤏᤧ᤹ ᤛᤡᤔᤠᤏᤢ᤺ᤸᤗᤧ ᤋᤃᤡ ᤀᤠᤒᤠᤅᤣ ᤏᤡᤔᤠ ᤂᤥᤛᤢᤖᤥ॥ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤒᤠᤒᤣᤗᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤕᤢᤰᤁᤥ ᤐᤥ᤺ᤰᤂᤧᤒᤠ. ᤕᤧᤰᤕᤰᤁᤡᤴ ᤏᤢ ᤔᤠᤱᤜᤡᤶᤔᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤠᤱᤅᤡᤴ ᤏᤢ ᤕᤖᤡᤰ ᤔᤏᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤔᤧᤍᤣ᤹ᤖᤢᤛᤡᤒᤠ ᤂᤢᤏᤧ᤹ ᤏᤡᤛᤢ॥ ᤁᤢᤏᤢᤵᤔᤥ ᤂᤧᤴ ᤔᤏᤠᤜᤠ᤹ ᤏᤢ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤐᤢᤱᤗᤠᤜᤡᤶᤔᤥᤗᤠᤶ ᤆᤥ᤺ᤰᤕᤢᤶᤓᤥ ᤔᤧᤄᤥᤛᤢᤀᤠᤱ ᤗᤠᤈᤣ᤹ᤀᤥ ᤔᤧᤏᤢ᤺ᤱ ᤔᤧᤓᤧᤴ ᤂᤧᤒᤩᤠᤱ ᤂᤧᤴ ᤛᤢᤘᤠᤱᤅᤡᤴ ᤕᤠᤶᤔᤥ ᤕᤢᤱᤛᤡᤱ᤹ ᤁᤧᤗ᤹ᤒᤠᤴ ᤋᤃᤡᤀᤣ ᤂᤢᤏᤧ᤹ ᤐᤠ᤺ᤳᤋᤢᤀᤠᤱ ᤘᤕᤧᤖᤥ॥

ᤕᤷᤔᤡᤕᤠ᤺ᤸᤗᤧ ᤁᤢᤛᤠᤵᤐᤴᤏᤡᤴ ᤀᤰᤂᤣᤗ᤹ᤖᤡᤰ ᤘᤣ᤹ ᤘᤣ᤹ ᤗᤰᤜᤠ᤹ᤀᤥ ᤜᤠᤔᤠ ᤛᤢᤰᤋᤧᤳ– (᥇) ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤷᤔᤡᤕᤠᤴ ᤀᤢ᤺ᤳᤋᤢᤒᤠ॥ (᥈) ᤕᤥᤛᤡᤕᤠᤜ. ᤕᤜᤥᤕᤠᤁᤡᤔ. ᤕᤜᤥᤕᤠᤁᤡᤏ ᤜᤧᤰᤁᤩᤠᤱ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤁᤢᤒᤠᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤏᤢ ᤜᤠᤱᤜᤠ᤹ ᤐᤡᤖᤢᤛᤡᤒᤠ ᤀᤡᤱᤄᤱ॥ (᥉) ᤕᤷᤔᤡᤕᤠ᤺ᤸᤗᤧ ᤁᤢᤛᤢᤜᤠᤱᤔᤡᤒᤠ ᤒᤠᤖᤢᤰᤁᤧᤸᤗᤧ ᤛᤠᤵᤋᤢᤎᤒᤠ ᤐᤠᤴ ᤜᤧᤰᤁᤩᤠᤱ ᤕᤷᤔᤡᤕᤠ᤺ᤸᤗᤧ ᤁᤢᤜᤡᤱᤔᤴᤏᤥᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴᤜᤠ᤹ ᤏᤢ ᤁᤧᤕᤧᤰᤐᤠ ᤜᤡᤴᤍᤥᤰᤜᤠ᤹॥ (᥊) ᤘᤣ᤹ ᤗᤠᤈᤣ᤹ᤒᤠ ᤀᤣᤕᤠᤱᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ॥ (᥋) ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤜᤠᤖᤡᤍᤩᤧᤒᤠ ᤜᤧᤰᤁᤩᤠᤱ ᤔᤏᤠᤜᤠ᤹ ᤒᤠᤒᤣᤗᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤜᤡᤴᤍᤥᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤔᤢ᤺ᤴᤎᤢᤶᤔᤡᤸᤗᤧ ᤁᤢᤈᤰ ᤐᤠ᤺ᤴᤜᤠ᤹॥

ᤕᤷᤔᤡᤕᤠᤴ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤏᤢ ᤂᤢᤴᤇᤡ᤹ ᤛᤶᤎᤠᤱ ᤋᤠᤔᤠ ᤁᤧᤈᤥ᤺ᤰᤐᤠ ᤂᤢᤶᤍᤡᤱᤅᤡᤴ ᤔᤧᤵᤔᤠᤛᤡ ᤁᤢᤛᤡᤖᤠ᤹ᤀᤣ ᤔᤧᤎᤠᤅᤧᤴ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤛᤶᤎᤠᤱ ᤋᤩᤧᤒᤠ ᤁᤢᤍᤢᤰᤂᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤁᤢᤗᤢᤱᤔᤠ᤹ ᤜᤡ᤺ᤶᤗ ᤐᤥᤎᤰ ᤆᤥᤃᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤔᤡ ᤜᤧᤰᤁᤣ ᤋᤡᤖᤧ. ᤂᤢᤏᤧ᤹ ᤂᤧᤴ ᤌᤶᤔᤠ ᤔᤧᤛᤢᤰᤋᤢᤴᤗᤥ॥

ᤁᤴ ᤛᤠᤵᤐᤴᤏᤥ ᤁᤧᤒᤵᤐᤠ ᤕᤖᤡᤰᤋᤱᤒᤠ ᤁᤢᤔᤡᤱᤛᤥ ᤁᤧᤀᤡᤱᤒᤠ ᤐᤧᤴᤈᤡᤗᤠᤜᤠ᤹ᤖᤧ ᤕᤷᤔᤡᤕᤠ᤺ᤸᤗᤧ ᤁᤢᤕᤧᤶᤔᤥ ᤐᤥ᤺ᤰᤂᤧᤒᤠ ᤋᤢᤰᤂᤣ᤺ᤸᤗᤧ ᤕᤧᤴ ᤀᤣᤃᤠᤱᤒᤠ ᤘᤣ᤹ᤛ᤻ᤔᤠ ᤗᤳᤇᤠ ᤁᤢᤛᤱ ᤕᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤂᤢ ᤐᤠ᤺ᤳᤋᤢ᤹॥ ᤂᤧᤴ ᤕᤧᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤏᤢ ᤁᤢᤛᤱ ᤔᤠᤱᤜᤢᤵ ᤆᤥᤃᤢ॥ ᤂᤧᤴ ᤔᤠᤱᤜᤢᤵᤐᤡᤴ ᤁᤢᤓᤠ ᤛᤡᤰᤛᤠᤶᤒᤠ ᤔᤧ᤺ᤴᤏᤣᤀᤣ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ᤹ ᤌᤣᤀᤠᤱᤓᤧᤸᤗᤧ ᤂᤧᤴ ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤛᤠᤵᤋᤢ ᤐᤡᤖᤢᤛᤡᤖᤥ (ᤕᤷᤔᤡ ᥉᥇:᥉᥇-᥉᥊)॥

ᤋᤠᤱᤒᤠ ᤌᤠᤔᤡᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤷᤔᤡᤕᤠᤴ ᤀᤢ᤺ᤳᤋᤢᤒᤠ ᥇:᥇-᥇᥏

ᤕᤥᤛᤡᤕᤠᤜ. ᤕᤜᤥᤕᤠᤁᤡᤔ. ᤕᤜᤥᤕᤠᤁᤡᤏ ᤜᤧᤰᤁᤩᤠᤱ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤂᤢᤴᤇᤡ᤹ ᤐᤠ᤺ᤸᤗᤠᤀᤥ ᤐᤥ᤺ᤰᤂᤧᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᥈:᥇–᥈᥋:᥉᥎

ᤕᤷᤔᤡᤕᤠ᤺ᤸᤗᤧ ᤁᤢᤜᤡᤱᤔᤴᤏᤥᤒᤠ ᤜᤡᤴᤍᤥᤰᤜᤠ᤹ ᥈᥌:᥇–᥊᥋:᥋

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤂᤧᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᥊᥌:᥇–᥋᥇:᥌᥊

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤔᤧᤃᤧᤒᤠ ᥋᥈:᥇-᥉᥊

ᤕᤷᤔᤡᤕᤠ᤺ᤸᤗᤧ ᤁᤢᤛᤠᤵᤐᤴ

ᤕᤷᤔᤡᤕᤠ

᥇

ᤒᤣᤏᤩᤠᤔᤡᤏ ᤗᤠᤈᤣ᤹ᤒᤠ ᤀᤏᤠᤋᤥᤋ ᤕᤧᤰᤕᤰ ᤁᤧᤕᤢᤱᤒᤠ ᤗᤳᤇᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤜᤡᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤴᤜᤠ᤹ᤖᤥ॥

᥈ ᤀᤔᤥᤏᤖᤧ ᤁᤢᤛ᤻ᤛᤠ ᤕᤥᤛᤡᤕᤠᤜᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᤌᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤆᤰᤔᤧᤴᤗ᤹ᤀᤣ ᤕᤷᤔᤡᤕᤠᤀᤥ ᤁᤧᤖᤧ॥

᥉ ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤔᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶ ᤂᤠᤖᤠᤰ ᤏᤢ ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤁᤧᤖᤧᤒᤠ ᤗᤠ ᤅᤠᤛᤡ ᤌᤠᤖᤡᤰᤁᤣ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤗᤠᤈᤣ᤹ ᤗᤠ᤺ᤰᤁᤠᤳ ᤔᤧᤴᤍᤣ᤹ᤛᤡᤱᤅᤣ ᤌᤠᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤢᤏᤧ᤹ᤀᤥ ᤁᤧᤖᤧᤖ ᤘᤕᤧᤖᤥ॥a

ᤕᤜᤘᤣ ᤍᤠᤱᤒᤧᤸᤗᤧ ᤕᤷᤔᤡᤕᤠᤴ ᤀᤢ᤺ᤳᤋᤢ

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧᤖᤥ.

᥋ “ᤀᤠᤱᤃᤠ᤹ ᤂᤧᤏᤧ᤹ ᤁᤧᤶᤔᤠᤖᤧ ᤁᤢᤛᤠᤵᤐᤥ᤺ᤰᤁᤥ

ᤏᤠᤘᤠᤃᤧᤴ ᤆᤀᤡ᤺ᤳ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡᤀᤣ ᤛᤣ᤺ᤰᤏᤧᤀᤠᤱ ᤘᤕᤠᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ

ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤵᤔᤠᤛᤡᤖᤧ ᤗᤠᤃᤡ ᤀᤣ᤺ᤰ ᤆᤥ᤺ᤰᤏᤧᤀᤠᤱ ᤘᤕᤠᤱᤗᤥ॥”

᥌ ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ᤃ ᤐᤠ᤺ᤵᤔᤠᤀᤣ ᤔᤧᤗᤧᤀᤠᤴ. ᤀᤠᤱᤃᤠ᤹ᤃ ᤀᤅᤧ᤺ᤰᤘᤠᤀᤣ ᤘᤠ᤹ᤀᤠᤖᤥ॥”

᥍ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤠᤱᤃᤠ᤹ ᤀᤅᤧ᤺ᤰᤘᤠᤀᤣ ᤘᤠ᤹ᤀᤠ ᤗ᤹ᤖᤡᤰ ᤔᤧᤒᤠ᤺ᤳᤋᤧᤴᤏᤧ᤹ ᤁᤖ ᤀᤠᤱᤃᤠ᤹ ᤀᤠᤳᤋᤡᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤏᤧ᤹ ᤐᤠᤱᤏᤧ. ᤂᤧᤱᤜᤠ᤹ᤀᤥ ᤂᤧᤏᤧ᤹ ᤐᤣᤃᤧ᤹ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤌᤣ ᤀᤡᤱᤈᤠ᤺ᤱ ᤐᤡᤏᤧ. ᤂᤧᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥

᥎ ᤂᤧᤱᤜᤠ᤹ᤏᤢ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤛᤧ᤺ᤵᤔᤠᤖᤧ ᤗᤠᤃᤡ ᤂᤧᤏᤧ᤹ᤏᤢ ᤘᤠ᤹ᤀᤠ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤀᤠᤖᤥ᥄”

᥏ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤀᤠᤱᤃᤠ᤹ ᤀᤠᤶᤒᤪᤠᤀᤥ ᤛᤢᤛᤠᤱ ᤐᤡᤖᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤋᤠᤱᤗᤥ.

“ᤂᤧᤵᤛᤧ᤹. ᤀᤡᤱᤃᤠ᤹ ᤀᤠᤒᤠ᤺ᤴᤈᤠᤰᤁᤡᤴ ᤂᤧᤏᤧ᤹ ᤁᤧᤶᤒᤪᤠᤀᤥ ᤁᤣ᤺ᤳᤋᤢᤱ ᤐᤡᤏᤧᤀᤠᤱ ᤘᤠ᤹ᤖᤥ॥

᥇᥆ ᤀᤠᤀᤡᤴ ᤂᤧᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤜᤧᤰᤁᤩᤠᤱ ᤜᤠᤱᤈᤢᤶᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹

ᤀᤠ᤺ᤱᤔᤠᤛᤡ. ᤛᤥ᤺ᤶᤔᤠᤛᤡ.

ᤔᤧᤱᤔᤠᤛᤡ ᤀᤡᤃᤪ ᤗᤠᤵᤑᤣᤔᤠᤛᤡ.

ᤑᤥ᤺ᤱᤔᤠᤛᤡ ᤏᤢ ᤕᤢᤰᤛᤡᤱ ᤆᤥ᤺ᤰᤔᤠᤛᤡ ᤔᤢᤖᤠ ᤔᤧᤳᤏᤧᤖᤥ॥”

ᤏᤧᤳᤇᤡ ᤛᤢᤑᤥᤜᤠ᤹

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ. “ᤕᤷᤔᤡᤕᤠᤀᤣ. ᤂᤧᤏᤧ᤹ ᤌᤣ ᤁᤧᤏᤡᤛᤢᤖ ᤁᤧᤒᤳ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤂᤱᤈᤱᤛᤣ᤹ ᤛᤡᤱᤅᤡᤸᤗᤧ ᤗᤳᤇᤠ ᤁᤢᤒᤥᤖᤠᤰ ᤌᤡᤰ ᤏᤡᤛᤢᤱ᤹॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤏᤧ᤹ ᤁᤢᤍᤥ᤺ᤵᤔᤠᤀᤣ ᤁᤧᤏᤡᤛᤢ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ ᤁᤧᤖᤧᤒᤠᤴ ᤀᤥᤔᤧᤵᤔᤠᤖᤧ ᤗᤠᤃᤡ ᤜᤠᤱᤄᤢᤱᤗ ᤘᤠ᤹ᤀᤠ॥”b

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤠᤶᤔᤥ ᤀᤠᤱᤃᤠ᤹ᤀᤥ ᤁᤧᤖᤧ. “ᤘᤣ᤹ ᤌᤣ ᤁᤧᤏᤡᤛᤢᤒᤣ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤌᤠᤱᤃᤧᤳ ᤐᤡᤛᤠᤱ ᤀᤠᤱᤃᤠ᤹ ᤗᤳᤇᤠ ᤂᤵᤐᤩᤠᤎᤡᤰ ᤗᤠᤰᤋᤢᤖ ᤕᤢᤱᤒᤠ ᤏᤡᤛᤢᤱ᤹ ᤜᤧᤰᤁᤩᤠᤱ ᤂᤧᤴ ᤁ᤹ᤕᤥ ᤗᤧᤵᤔᤠᤱ ᤘᤧᤵᤔᤠ ᤆᤥ᤺ᤰᤁᤠᤱ ᤕᤢᤱ᤹॥”

᥇᥊ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤌᤥᤜᤠᤱ ᤐᤡᤛᤠᤱᤗᤠᤶᤒᤠᤀᤣ ᤔᤧᤰᤔᤠᤛᤡᤔᤠᤴ ᤗᤠᤰᤋᤢᤀᤠᤱ ᤁᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤛᤶᤎᤠᤱ ᤆᤢᤰ॥

᥇᥋ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ ᤀᤢ᤺ᤳᤋᤢᤱᤛᤡᤱᤗ ᤐᤳᤋᤠᤖᤥ॥

“ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤠᤱᤕᤢᤰᤏᤠᤴ

ᤕᤖᤢᤛᤗᤧᤔ ᤗᤠ᤺ᤵᤔᤠ ᤋᤠ᤺ᤰᤜᤴᤜᤠ᤹ᤀᤥ ᤔᤧᤕᤢᤰᤂᤢᤖᤥ

ᤂᤧᤒᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤐᤡᤛᤠᤱᤒᤠ ᤗᤢᤱᤎᤠᤰᤜᤠ᤹ᤀᤥ

ᤏᤢ ᤕᤜᤢᤍᤠᤒᤠ ᤁᤧᤖᤧᤰ ᤕᤧᤰᤕᤰ ᤂᤡᤖᤡᤀᤠᤱ ᤔᤧᤕᤢᤰᤂᤢᤖᤥ॥

᥇᥌ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤔᤏᤠᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤗᤠᤵᤔᤧᤓᤢᤛᤠᤱᤗᤥ

ᤜᤧᤰᤁᤩᤠᤱ ᤘᤣ᤹ ᤔᤠᤱ ᤛᤠᤶᤔᤠᤱᤜᤠ᤹ᤀᤥ ᤛᤠᤱᤛᤡᤱ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤔᤧᤘᤠ᤹ᤖᤥ

ᤏᤠᤘᤠᤀᤡᤳᤗᤠᤜᤠ᤹ ᤔᤧᤈᤥᤃᤢᤛᤡ ᤂᤧᤒᤩᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥”

᥇᥍ “ᤕᤷᤔᤡᤕᤠᤀᤣ. ᤕᤠᤖᤡᤵ ᤐᤥ᤺ᤰᤂᤧ᤹. ᤜᤧᤰᤁᤩᤠᤱ ᤐᤣᤃᤧ᤹ᤀᤥ

ᤀᤠᤱᤃᤠ᤹ ᤂᤧᤏᤧ᤹ ᤀᤡᤱᤈᤠ᤺ᤱ ᤐᤡᤏᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹ᤀᤥ॥

ᤀᤠᤸᤗ ᤂᤧᤱᤜᤠ᤹ᤏᤢ ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ॥

ᤔᤣ᤺ᤴᤏᤧᤓᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤖᤛᤠᤱ ᤕᤖᤡᤰ ᤁᤧᤃᤡᤒᤠ ᤆᤥ᤺ᤰᤏᤧᤖᤥ॥

᥇᥎ ᤕᤷᤔᤡᤕᤠᤀᤣ. ᤂᤧᤵᤛᤧ᤹ᤀᤥ ᤀᤠᤀᤡᤴ ᤗᤳᤇᤠ ᤗᤡᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤜᤠᤱᤕᤰ ᤜᤧᤰᤋᤱᤒᤠ ᤁᤧᤎᤢᤶᤒᤠ ᤆᤥ᤺ᤰᤏᤧᤀᤠᤱ ᤘᤠ᤹ᤖᤥ

ᤂᤧᤴ ᤕᤧᤰᤕᤰᤁᤡᤱᤃ ᤑᤧᤴᤈᤣ᤹ ᤛᤡᤳᤗᤠᤱ ᤀᤡᤃᤪ ᤁᤠᤛᤠ᤺ᤸᤗᤧᤴ ᤗᤢᤱᤎᤠᤰ ᤜᤧᤰᤋᤱᤒᤠ ᤆᤥᤰᤗᤥ

ᤕᤜᤢᤍᤠᤒᤠ ᤜᤠᤱᤜᤠ᤹. ᤛᤢᤜᤠᤱᤕᤢᤰᤐᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤗᤢᤶᤔᤥ

ᤂᤧᤏᤧ᤹ ᤁᤧᤖᤧᤰ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤎᤵ ᤔᤧᤸᤗ᤹ᤀᤣ ᤁᤧᤕᤧᤵᤗᤥ॥

᥇᥏ ᤂᤧᤱᤜᤠ᤹ ᤂᤧᤏᤧ᤹ᤏᤢ ᤌᤱ ᤔᤧᤈᤥᤰ ᤁᤖ ᤂᤧᤏᤧ᤹ ᤏᤠ᤺ᤶᤔᤠ ᤁᤧᤔᤧᤴᤇᤢᤰᤏᤧᤴᤗᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤍᤠᤱᤛᤧ᤺ᤵᤛᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠᤖᤥ॥

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥”

a 

᥇:᥉ “ᤁᤴ ᤜᤡᤴᤍᤥᤰᤜᤠ᤹ ᥌᥈᥍ ᤈᤢᤗᤠᤀᤡ/ᤀᤃᤛ᤻ᤋ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤐᤥ᤺ᤰᤂᤧᤀᤠᤱ ᤘᤕᤧ॥”

b 

᥇:᥇᥈ ᤂᤈᤱᤛᤣ᤹ ᤑᤠ᤹ᤀᤡᤴ ᤜᤡᤒᤪᤢᤀᤥ ᤜᤠᤱᤄᤢᤱᤗ ᤘᤠ᤹ᤀᤠ ᤜᤧᤰᤁᤣ ᤂᤧᤶᤍᤧᤳ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤧᤴ ᤁᤶᤒᤪᤠᤱ ᤔᤧᤳᤋᤢ᤹

᥈

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ.

᥈ “ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤕᤖᤢᤛᤗᤧ᤺ᤶᤔᤥ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤔᤧᤳᤋᤧᤛᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢᤖᤥ-

“ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤁᤧᤎᤠᤱᤒᤧᤴ ᤘᤧᤶᤔᤥ ᤀᤠᤰᤂᤧᤴ ᤏᤛᤠ᤺ᤴᤛᤠᤒᤠ ᤁᤧᤘᤕᤧ ᤁᤧᤗ᤹ᤒᤠᤴ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤛᤢᤶᤔᤥ ᤘᤠ᤹ᤖᤥ.

ᤛᤡᤛᤠᤔᤣ᤺ᤳᤋᤡᤸᤗᤧ ᤜᤧᤰᤁᤣ ᤂᤧᤏᤧ᤹ ᤔᤡ᤺ᤶ ᤁᤧᤔᤧᤳᤋᤠᤱᤗᤥ॥

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ. ᤌᤣᤀᤠᤱ ᤔᤧᤴᤗᤡᤱᤔᤏᤠᤒᤠ ᤆᤡᤈᤡ ᤂᤰᤂᤰᤐᤠ ᤀᤣ᤺ᤰᤛᤠᤍᤧᤴᤏᤥ

ᤂᤧᤏᤧ᤹ ᤀᤠᤱᤃᤠ᤹ ᤀᤠᤀᤣᤃᤠᤱ ᤀᤠᤀᤣᤃᤠᤱ ᤁᤧᤏᤠ᤺ᤳᤋᤠᤱᤗᤥ॥

᥉ ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤀᤠᤗᤠᤃᤡ ᤛᤣᤛᤣᤒᤠ ᤁᤧᤘᤕᤧᤖᤥ

ᤜᤧᤰᤁᤩᤠᤱ ᤆᤠᤛᤢᤶᤔᤠ ᤕᤧᤶᤔᤥ ᤀᤠᤱᤃᤠ᤹ᤀᤥ ᤔᤧᤍᤥ᤺ᤴᤍᤢᤒᤠ ᤁᤢᤈᤠ᤺ᤸᤗᤧᤴ ᤆᤠᤛᤥ᤺ᤰ ᤜᤧᤰᤋᤱᤒᤠ ᤁᤧᤘᤕᤧᤖᤥ॥

ᤂᤧᤏᤧ᤹ ᤜᤠᤴᤋᤡ ᤁᤧᤈᤥ᤺ᤰᤐᤠ ᤁᤧᤖᤧᤰ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤢᤱᤛᤡᤱᤗᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤧᤳᤋᤢᤰᤂᤣ᤺ᤴ ᤐᤠᤱᤄᤢᤱᤗᤥ॥”

ᤀᤡᤛᤪᤠᤀᤡᤗᤒᤠ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ

᥊ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ. ᤀᤡᤛᤪᤠᤀᤡᤗᤖᤧ ᤁᤧᤖᤧᤰ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹ᤀᤥ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤁᤧᤎᤠ᤺ᤰᤌᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤌᤣ ᤔᤧᤄᤥᤛᤢᤒᤣ᥅

ᤌᤧᤔᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ᤗᤠᤶᤒᤠ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤒᤣ᥅

ᤂᤧᤱᤜᤠ᤹ᤖᤧ ᤌᤣᤏᤠᤎᤣᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤖᤥ

ᤜᤧᤰᤁᤩᤠᤱ ᤀᤠᤒᤠᤅᤣᤀᤠᤱ ᤜᤏᤧᤒᤠ ᤔᤧᤒᤥ᤺ᤰᤂᤧᤖᤥ॥

᥌ ᤀᤠᤱᤃᤠ᤹ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤗᤥ॥

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤏᤥ. ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤧᤜᤣᤒᤠ ᤁᤧᤈᤵᤐᤠ

ᤜᤧᤰᤁᤩᤠᤱ ᤕᤧ᤺ᤱᤄᤠ ᤀᤡᤛᤣ᤺ᤱᤒᤠ ᤌᤢᤵᤌᤠ᤹ ᤁᤧᤏᤧᤒᤠᤍᤧᤴᤏᤥ.

ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠ ᤗᤠᤱᤅᤡᤸᤗᤧᤀᤠᤱ ᤔᤧᤍᤥ᤹ᤖᤢᤶᤒᤠ ᤁᤧᤜᤣᤒᤠᤍᤧᤴᤏᤥ

ᤁᤡᤵᤔᤠ ᤁᤧᤄᤢᤒᤠ ᤗᤠᤈᤣ᤹ ᤗᤢᤶᤔᤥᤗᤠᤶᤒᤠ ᤀᤠᤱᤃᤠ᤹ ᤂᤧᤱᤜᤠ᤹ ᤗᤠᤶᤗᤥᤛᤢᤱᤛᤡᤱᤅᤠᤱ ᤋᤠᤖᤢᤱᤛᤡᤱᤗᤥ

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤌᤣᤀᤠᤱ ᤏᤡᤏᤡ ᤂᤧᤶᤄᤧᤶ ᤔᤧᤴᤗᤠᤵᤋᤠᤱᤅᤡᤴᤗᤥ॥

᥍ “ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤏᤡ᤹ ᤗᤳᤇᤠ ᤏᤢᤒᤠ ᤗᤠᤈᤣ᤹ᤀᤥ ᤁᤧᤍᤠᤖᤡᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤵᤔᤥᤒᤠ ᤏᤢ᤺ᤒ᤻ᤏᤢᤒᤠ ᤐᤠ᤺ᤴᤜᤠ᤹ ᤏᤢ ᤐᤥᤃᤢᤃᤧᤴ ᤁᤢᤈᤠ᤺ᤴ ᤁᤧᤈᤠᤶᤗᤥ॥

ᤁᤖ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤈᤣ᤺ᤴ ᤔᤧᤈᤡ᤺ᤴᤍᤢᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣ᤺ᤴ ᤂᤧᤱᤜᤠ᤹ᤖᤧ ᤀᤠᤛᤢᤳᤌᤥ ᤔᤧᤈᤥᤃᤢᤖᤥ॥

᥎ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤰᤂᤣᤗ᤹ᤖᤡᤰᤁᤠᤱ ᤐᤠ᤺ᤴ ᤛᤣ᤺ᤴᤔᤧᤴᤍᤥ᤺ᤛᤢᤴᤗᤥ

‘ᤕᤜᤘᤣ ᤍᤠᤱᤒᤠᤴ ᤀᤠᤳᤋᤠ ᤘᤠ᤹ᤒᤣ᥅’

ᤛᤠᤶᤕᤥᤀᤡᤱᤈᤠ᤺ᤱ ᤁᤧᤜᤢ᤹ᤒᤠᤜᤠ᤹ᤖᤧ ᤀᤠᤒᤠᤅᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤠᤱᤅᤡᤸᤗᤥ

ᤕᤢᤰᤛᤠᤒᤠᤜᤠ᤹ᤖᤧᤀᤠᤱ ᤀᤠᤱᤃᤠ᤹ᤏᤢ ᤐᤡᤑᤩᤢᤱ ᤔᤧᤈᤥᤃᤢᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧᤃ ᤒᤠᤗ ᤛᤠᤶᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤜᤏᤧᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ

᥏ ᤁᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ

‘ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤀᤠᤍᤢ᤺ᤴᤍᤧᤴ ᤕᤠᤶᤔᤥ ᤂᤡᤏᤡ᤹ ᤀᤠᤔᤏᤠᤜᤠ᤹ ᤆᤧᤰᤏᤡᤱᤗᤥ॥

ᤜᤧᤰᤁᤩᤠᤱ ᤁᤧᤍᤠᤒᤠ ᤋᤱᤒᤣᤜᤠ᤹ᤀᤥ

ᤂᤡᤏᤡ᤹ ᤛᤠᤔᤧᤴᤇᤠ᤹ᤜᤠ᤹ ᤀᤠᤵᤋᤡᤰ ᤁᤢ᤺ᤳᤋᤢᤱᤛᤡᤱᤗᤥ॥

᥇᥆ ᤏᤠᤶᤎᤠ ᤐᤡᤛᤠᤱ ᤛᤠᤀᤡᤐᤪᤛ ᤘᤠᤃᤵᤂᤠᤶᤔᤥ ᤂᤧᤱᤜᤠ᤹ ᤀᤥᤔᤢᤛᤧ ᤔᤧᤒᤣ᤺ᤰᤗᤖᤥ.

ᤏᤠᤶᤃᤧᤴ ᤗᤧᤵᤔᤠᤱ ᤁᤣᤍᤠᤖ ᤗᤠᤈᤣ᤹ᤀᤥ ᤀᤠᤳᤋᤡᤸᤗᤧᤀᤡ ᤁᤢᤃᤥ᤺ᤳᤇᤧ ᤔᤧᤒᤠᤱᤄᤢᤛᤡᤖᤖᤥ.

ᤀᤰᤋᤱᤒᤠ ᤐᤠ᤺ᤴ ᤋᤃᤡ ᤀᤠᤵᤑᤠᤸᤗᤧᤀᤠᤱ ᤐᤥ᤺ᤰᤂᤧᤒᤠ ᤁᤧᤴᤏᤡᤛᤢᤶᤔᤡᤴᤗᤥ॥

᥇᥇ ᤘᤣ᤹ ᤀᤠᤳᤋᤡᤴ ᤛᤢᤘᤠᤱᤅᤡᤸᤗᤧᤀᤠᤱ ᤀᤠᤒᤠᤅᤣ ᤛᤠᤶᤔᤠᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤗᤧᤰᤁᤣ ᤁᤳᤋᤢᤛᤡᤖᤥ.

ᤜᤧᤰᤁᤣᤛᤠᤱ ᤂᤧᤴ ᤛᤠᤶᤔᤠᤱᤜᤠ᤹ ᤛᤧᤰᤂᤠᤒᤠ ᤔᤠᤱ ᤔᤧ᤺ᤴᤇᤡᤖᤥ॥

ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤜᤧᤰᤋᤱᤒᤠ ᤛᤠᤶᤔᤠᤱᤜᤠ᤹ᤏᤢ ᤀᤠᤱᤃᤠ᤹ ᤔᤧᤗᤧᤰᤋᤠᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱᤅᤡᤴ ᤂᤧᤴ ᤜᤏᤧᤒᤠ ᤛᤠᤶᤔᤠᤱᤜᤠ᤹ᤏᤢ ᤔᤧᤗᤧᤰᤋᤢᤖᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤋᤠᤱᤛᤠᤰᤐᤠᤛᤣ.

ᤂᤡᤏᤡ᤹ ᤌᤧᤃᤰᤁᤰᤏᤠ ᤕᤰᤂᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤡᤔᤠ ᤕᤱᤔᤠᤀᤥ ᤌᤩᤧᤶᤔᤧ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤔᤕᤧᤶᤔᤧ᤹ᤀᤥ

᥇᥉ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤏᤧᤳᤇᤡ ᤗᤠᤕᤥ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ-

ᤂᤧᤱᤜᤠ᤹ᤖᤧ ᤀᤠᤜᤡᤱᤜᤡᤱᤒᤠ ᤁᤧᤒᤢᤶᤒᤠ ᤆᤫᤠ᤺ᤳᤋᤡᤴ ᤔᤧᤏᤠ᤹ᤖᤢᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤘᤠᤃᤧᤕᤢᤒᤠ ᤁᤧᤒᤣ᤺ᤰᤐᤠ ᤆᤫᤠ᤺ᤳᤋᤡᤴ ᤌᤧᤱᤔᤠᤖᤧ ᤗᤠᤃᤡ ᤘᤠᤒᤠᤰᤜᤠ᤹ ᤔᤧᤍᤕᤢᤀᤠᤱ ᤏᤧᤖᤥ॥’”

ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤀᤡᤛᤪᤠᤀᤡᤗᤖᤧ ᤂᤥᤛᤢᤒᤠ ᤌᤢᤶᤄᤥ

᥇᥊ “ᤀᤡᤛᤪᤠᤀᤡᤗᤧᤴ ᤕᤥᤃ᤻ᤒᤠ ᤔᤣ᤺ᤴᤗᤥ.

ᤂᤧᤴ ᤕᤥᤃ᤻ᤒᤠ ᤐᤥ᤺ᤰᤂᤧᤀᤠᤱ ᤛᤠᤘᤠ᤺ᤴᤇᤡᤱᤒᤠ ᤔᤣ᤺ᤴᤗᤥ॥

ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤏᤠᤵᤔᤏᤠᤒᤠ ᤆᤡᤃᤰᤘᤠ ᤜᤧᤰᤁᤣ ᤔᤧᤒᤥ᤺ᤰᤂᤧᤒᤠᤒᤣ᥅

᥇᥋ ᤂᤧᤱᤜᤠ᤹ ᤂᤢᤏᤧ᤹ ᤁᤢᤛᤶᤎᤠᤱ ᤌᤧᤖᤡᤱᤒᤠᤴ ᤜᤧᤰᤁᤣ ᤔᤧᤜᤢ᤺ᤰᤁᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤁᤢᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤔᤧᤏᤠ᤹ᤖᤢᤀᤠᤱ ᤏᤧᤖᤥ॥

᥇᥌ ᤀᤠ. ᤏᤥᤐ ᤏᤢ ᤋᤜᤐᤏᤣᤛᤒᤠ ᤔᤏᤠᤜᤠ᤹ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤧᤎᤧᤃᤣ᤺ᤰᤁᤡᤴ ᤗᤡᤃᤥ᤹ ᤔᤧᤏ᤺ᤰᤂᤢᤀᤠᤱ ᤘᤠ᤹ᤖᤥ॥

᥇᥍ ᤀᤡᤛᤪᤠᤀᤡᤗᤀᤣ. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤗᤠᤶᤔᤥ ᤗᤠᤶᤗᤥᤏᤧᤖ ᤘᤕᤠᤱᤗᤥ

ᤁᤖ ᤂᤧᤏᤧ᤹ᤃ ᤀᤠᤱᤃᤠ᤹ ᤁᤧᤏᤠ᤹ᤖᤠᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤒᤠᤅᤣ ᤁᤴ ᤐᤠ᤺ᤴᤏᤡᤴ ᤁᤧᤛᤶᤎᤠᤱ ᤁᤧᤍᤠᤖᤢᤖᤥ॥

᥇᥎ ᤏᤡᤗ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤢᤱᤔᤠᤖᤧᤗᤠᤃᤡ ᤔᤡᤛᤪᤀᤥ ᤁᤧᤒᤣ᤺ᤰᤗᤥ

ᤀᤡᤃᤪ ᤕᤢᤑᤪᤣᤋᤡᤛ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤢᤱᤛᤣ ᤀᤛ᤻ᤛᤢᤖ ᤗᤠᤈᤣ᤹ᤀᤥ ᤁᤧᤎᤠᤛᤡᤱᤗᤥ

ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤗᤠᤃᤡ ᤌᤣ ᤀᤡᤴᤎᤠ ᤐᤥ᤺ᤱᤅᤠᤱᤒᤣ᥅

᥇᥏ ᤂᤧᤏᤧ᤹ ᤀᤠᤒᤠᤅᤣ ᤁᤢ᤹ᤀᤡᤓᤧᤶᤔᤠᤸᤗᤧ ᤁᤧᤛᤶᤎᤠᤱ ᤂᤢᤶᤍᤡᤱ ᤋᤠᤖᤢᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤠ᤹ᤖᤠᤱᤒᤠ ᤐᤠ᤺ᤴᤏᤡᤸᤗᤧᤀᤣ ᤁᤢᤏᤠᤔᤧᤴᤇᤠ᤹ ᤁᤧᤈᤥ᤺ᤰᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠ᤹ᤔᤠ ᤏᤢ ᤀᤠᤱᤃᤠ᤹ᤀᤥ ᤛᤧᤘᤠ ᤔᤧᤴᤈᤥ᤺ᤰᤔᤠ

ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤏᤢ ᤏᤡᤱᤘᤠ᤹ ᤔᤧᤴᤍᤠᤔᤠ ᤐᤥᤱᤗᤥ.

ᤂᤧᤴ ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥

ᤀᤠᤱᤃᤠ᤹ ᤐᤕᤶ ᤕᤶᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥”

ᤀᤡᤛᤪᤠᤀᤡᤗᤖᤧ ᤕᤜᤘᤣ ᤍᤠᤱᤒᤠᤴ ᤔᤠᤱᤛᤧᤘᤠ ᤔᤧᤵᤔᤠ ᤗᤧᤖᤢᤒᤠ

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤡᤛᤪᤠᤀᤡᤗᤀᤣ. ᤕᤖᤡᤰ ᤕᤧᤶᤔᤠᤱᤎᤥ ᤂᤧᤏᤧ᤹ ᤀᤠᤱᤃᤠ᤹ ᤀᤠᤕᤢᤰᤁᤡᤴ ᤁᤧᤏᤠ᤹ᤖᤢᤖᤥ.

ᤂᤧᤏᤧ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤢ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤵᤔᤠ ᤁᤧᤗᤧᤖᤠᤱᤗᤥ॥

ᤁᤧᤖᤧᤰ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤜᤧᤰᤁᤩᤠᤱ ᤁᤧᤖᤧᤰ ᤛᤖᤣ᤺ᤰᤁᤩᤠ᤺ᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤂᤧᤏᤧ᤹ ᤘᤣ᤹ ᤔᤠᤱ ᤛᤠᤶᤔᤠᤱᤜᤠ᤹ᤏᤢ

ᤁᤧᤳᤏᤡᤔᤠ ᤜᤧᤰᤁᤣ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤖᤥ॥

᥈᥇ ᤆᤧᤸᤗᤧᤰᤛᤣ᤹ᤒᤢᤱ ᤜᤧᤰᤁᤣ ᤏᤢᤒᤠ ᤁᤢᤗᤡ᤺ᤶᤒᤠ ᤋᤣ᤹ᤏᤧᤀᤠᤱ ᤘᤕᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤗᤣ᤺ᤳᤏᤧᤀᤠᤱ ᤁᤧᤕᤢᤅᤧᤖᤥ॥

ᤁᤖ ᤀᤥᤔᤧᤳᤋᤧ᤹. ᤀᤠᤸᤗ ᤂᤧᤏᤧ᤹ ᤌᤣ ᤁᤧᤒᤥ᤺ᤰᤂᤧᤀᤡᤖᤥ॥

ᤂᤧᤏᤧ᤹ᤃ ᤗᤳᤇᤠ ᤁᤧᤃᤡᤒᤠ ᤜᤏᤧᤒᤠ ᤆᤧᤸᤗᤧᤰᤛᤣ᤹ ᤁᤧᤒᤥ᤺ᤰᤂᤧᤀᤠᤱ ᤁᤧᤕᤢᤱᤗᤥ॥

᥈᥈ ᤏᤢᤖᤡᤰ ᤔ᤹ᤘᤠ ᤁᤧᤍᤣ᤹ᤒᤠ ᤑᤡ᤺ᤶᤓᤪᤡᤰᤐᤠᤸᤗᤧ ᤛᤠ᤹ᤖᤡᤰ ᤘᤠᤃᤧᤜᤵᤛᤡᤱᤗᤥ

ᤜᤧᤰᤁᤩᤠᤱ ᤔᤠᤰᤛᤧᤴᤏᤡᤴ ᤕᤖᤡᤰ ᤀᤥᤃᤵ ᤁᤧᤈᤥᤃᤢᤖᤥ

ᤜᤣᤰᤁᤣᤛᤠᤱ ᤔᤠᤰᤁᤧᤎᤰᤐᤠ ᤂᤧᤏᤧ᤹ ᤁᤧᤗᤠᤕᤥᤴ ᤀᤠᤱᤃᤠ᤹ ᤀᤠᤔᤡᤰ ᤋᤃᤡᤀᤣ ᤘᤠ᤹ᤖᤥ॥

᥈᥉ ᤁᤖ ᤂᤧᤏᤧ᤹ ᤁᤧᤒᤠ᤺ᤳᤋᤢ. ‘ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤛᤢᤳᤌᤥ ᤜᤥ᤺ᤵᤐᤠᤀᤠᤖᤥ.

ᤒᤠᤗ ᤛᤠᤶᤔᤠᤱᤅᤡᤴ ᤛᤧᤘᤠ ᤔᤧᤔᤧᤳᤋᤢᤱᤅᤡᤴᤗᤥ’

ᤗ᤹ᤖᤡᤰ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤐᤠ᤺ᤵᤔᤠ ᤁᤧᤛᤢᤰᤋᤢᤒᤣ᥅

ᤂᤧᤏᤧ᤹ ᤛᤣ᤺ᤱᤄᤠ ᤏᤧᤏᤧᤒᤠᤍᤧᤴᤏᤥ ᤗᤠᤕᤥ ᤁᤧᤈᤥᤃᤢᤀᤠᤱ ᤁᤧᤘᤕᤧᤖᤥ

ᤜᤧᤰᤁᤩᤠᤱ ᤜᤧᤴᤜᤠ᤹ ᤜᤧᤴᤜᤠ᤹ ᤁᤧᤈᤥᤃᤢᤀᤠᤱ ᤁᤧᤘᤕᤧ. ᤂᤧᤴ ᤀᤥᤔᤧᤳᤋᤧ᤹ᤀᤥ॥

ᤁᤢᤶᤒᤠᤒᤠ ᤁᤧᤃᤥ᤺ᤵᤔᤠ ᤀᤢᤔᤣ ᤜᤧᤰᤋᤱᤔᤠ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤕᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤕᤠᤱᤏᤠ ᤁᤳᤏᤠ ᤁᤧᤗᤥ᤺ᤰᤗ ᤁᤧᤘᤠ᤹ᤖᤥ॥

᥈᥊ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤏᤥ

ᤘᤠ᤹ᤔᤠ ᤁᤧᤃᤠᤶᤔᤠ ᤁᤢᤶᤔᤠᤔᤠ ᤋᤠᤶᤓᤢᤱ ᤀᤍᤱᤅᤡᤴ ᤜᤧᤰᤁᤣ

ᤜᤧᤰᤁᤩᤠᤱ ᤁᤢᤶᤒᤠᤒᤠ ᤀᤍᤱ ᤁᤧᤃᤥ᤺ᤵᤔᤠᤀᤠᤱ ᤛᤢᤖᤡ᤺ᤳᤋᤡᤴ ᤛᤢ᤺ᤰᤛᤢ᤺ᤰ ᤁᤧᤏᤠᤶᤔᤠᤖ

ᤁᤧᤘᤠ᤹ᤔᤠ ᤜᤧᤰᤁᤧ ᤂᤧᤏᤧ᤹ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹

ᤂᤧᤴ ᤜᤠ᤺ᤳᤗᤧ ᤕᤢᤰᤁᤥ ᤁᤵᤔᤠ ᤛᤢᤰᤋᤢᤒᤣ᥅

ᤂᤧᤴ ᤁᤥ᤺ᤵᤔᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤀᤍᤱᤅᤡᤸᤗᤧ

ᤌᤣᤀᤠᤱ ᤋᤢᤰᤂᤣ ᤆᤥ᤺ᤰᤔᤠ ᤔᤧᤒᤥ᤺ᤱᤅᤡᤴᤗᤥ.

ᤂᤧᤸᤗᤧ ᤁᤢᤕᤧᤶᤔᤥ ᤂᤧᤴ ᤁᤢᤶᤔᤠᤔᤠ ᤀᤍᤱᤅᤡᤴ ᤀᤢᤛᤢᤖᤢ ᤋᤢᤔᤢᤖᤥ॥

᥈᥋ ᤀᤡᤛᤪᤠᤀᤡᤗᤀᤣ. ᤘᤣ᤹ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ

ᤗᤠᤱᤄᤣᤃᤧ᤹ᤀᤠᤱ ᤁᤧᤗᤠᤱᤅᤡᤴ ᤋᤢᤰᤗ ᤔᤧᤕᤠ᤺ᤴᤍᤧᤴᤏᤣ᤹ᤀᤥ.

ᤜᤧᤰᤁᤩᤠᤱ ᤁᤢᤈᤠᤒᤥ᤺ᤵᤔᤧᤴ ᤛᤷᤃᤧᤱ ᤜᤣᤖ ᤔᤧᤈᤥᤃᤧᤴᤏᤧ᤹ᤀᤥ॥

ᤁᤖ ᤂᤧᤏᤧ᤹ ᤁᤧᤒᤠ᤺ᤳᤋᤢ᤹. ‘ᤔᤧ᤺ᤴ᥄ ᤀᤠᤱᤃᤠ᤹ ᤂᤧᤴ ᤗᤧᤵᤔᤠ ᤔᤧᤛᤢᤰᤁᤠᤴᤗᤥ॥

ᤀᤠᤱᤃᤠ᤹ ᤘᤣ᤹ ᤛᤢᤘᤠᤱᤛ᤻ᤔᤠ ᤔᤠᤱᤛᤠᤶᤔᤠᤱᤜᤠ᤹ ᤀᤠᤛᤡᤖᤠ᤹ ᤔᤧᤎᤠᤅᤧᤀᤠᤱ ᤔᤧᤘᤠ᤹ᤖᤥ॥

ᤀᤠᤱᤃᤠ᤹ᤃ ᤂᤧᤱᤜᤠ᤹ ᤏᤠ᤺ᤵᤔᤠ ᤋᤡᤶᤔᤠᤛᤡᤀᤣ ᤐᤥᤱᤗᤥ॥’”

ᤀᤡᤛᤪᤠᤀᤡᤗᤖᤧ ᤂᤥᤔᤠ ᤗᤠ᤹ᤖᤢᤒᤠ ᤂᤢᤶᤍᤡᤱ

᥈᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤗᤳᤌᤡᤰ ᤂᤢ᤺ᤴᤍᤪᤡᤰᤐᤠᤴ ᤛᤠᤰᤐᤥ ᤌᤠ᤺ᤸᤗᤧ ᤂᤧᤸᤗᤧ ᤁᤢᤈᤠ᤺ᤳᤌᤡ ᤐᤣ᤺ᤰᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ ᤀᤡᤛᤪᤠᤀᤡᤗᤡᤜᤠ᤹.

ᤜᤠᤱᤜᤠ᤹ ᤏᤢ ᤕᤢᤰᤛᤠᤒᤠᤜᤠ᤹.

ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹

ᤁᤧᤖᤧᤰᤗᤧ ᤂᤢᤴᤇᤡ᤹ ᤆᤠ᤺ᤳᤌᤡ ᤐᤣ᤺ᤰᤗᤥ॥

᥈᥍ ᤛᤡᤱᤅᤡᤴ ‘ᤀᤠᤶᤒᤦ’ ᤏᤢ ᤗᤢᤱᤅᤡᤴ ‘ᤀᤠᤶᤔᤦ’ ᤁᤧᤔᤧᤳᤋᤢᤶᤗᤥ

ᤀᤠᤒᤠᤅᤣ ᤂᤡᤏᤡ᤹ ᤏᤠᤖᤠᤴ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤴᤜᤡᤛᤢᤶᤔᤡᤴᤗᤥ.

ᤁᤖ ᤂᤡᤏᤡ᤹ ᤀᤣ᤺ᤰᤌᤠ᤺ᤰᤔᤠᤴ ᤁᤧᤜᤡᤛᤢᤶᤔᤠᤱ ᤁᤧᤘᤕᤡᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤧᤳᤋᤢᤰᤂᤣᤀᤥ ᤁᤧᤎᤩᤧ᤹ᤀᤡᤖᤥ.

ᤂᤧᤒᤩᤠᤱ ᤀᤰᤂᤣᤗ᤹ᤖᤡᤰ ᤕᤠᤵᤔᤡ ᤐᤣᤗᤡ ᤁᤧᤓᤠᤰᤋᤡᤖᤥ.

‘ᤕᤧ᤹ᤀᤠᤱ ᤀᤠᤏᤡᤃᤧ ᤕᤠᤵᤔᤡ ᤋᤠᤱᤀᤠᤛᤧ᤺ᤵᤋᤧ᤹ᤀᤥ॥’

᥈᥎ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤏᤡᤱ

ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤁᤧᤈᤥᤃᤢᤶᤛᤡᤶᤒᤠ ᤛᤠᤶᤔᤠᤱᤜᤠ᤹ ᤀᤠᤳᤋᤠᤴ ᤔᤧᤘᤠ᤹ᤒᤣ᥅

ᤕᤧᤳᤋᤢᤰᤂᤣᤀᤥ ᤂᤡᤏᤡ᤹ ᤁᤧᤎᤩᤧ᤹ᤀᤡᤸᤗᤧ ᤂᤧᤱᤜᤠ᤹ᤖᤧ ᤔᤧᤛᤢᤰᤋᤢᤏᤣᤓᤃᤪ ᤂᤡᤏᤡ᤹ ᤋᤠᤱᤁᤧᤶᤛᤧ᤺ᤵᤋᤡᤖᤖᤥ॥

ᤕᤜᤢᤍᤠᤀᤣ. ᤂᤧᤏᤧ᤹ ᤁᤧᤕᤧᤰᤕᤰᤜᤠ᤹ ᤕᤖᤡᤰ ᤔᤧᤏᤧᤖᤥ.

ᤂᤧᤶᤔᤩᤠᤰᤁᤣ ᤕᤖᤡᤰ ᤂᤧᤏᤧ᤹ ᤁᤧᤔᤠᤱ ᤛᤠᤶᤔᤠᤱᤜᤠ᤹ᤀᤠᤱ ᤔᤧᤘᤠ᤹ᤖᤥ॥

᥈᥏ ᤂᤡᤏᤡ᤹ ᤗᤢᤱᤜᤠ᤺ᤵᤔᤠ ᤐᤠ᤺ᤴ ᤌᤧᤔᤠ ᤘᤠ᤹ᤒᤣ᥅

ᤂᤡᤏᤡ᤹ ᤌᤣᤀᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤁᤧᤈᤥᤃᤢᤶᤒᤠᤒᤣ᥅

᥉᥆ ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱ ᤁᤖ ᤂᤧᤸᤗᤧ ᤂᤡᤏᤡ᤹ ᤌᤣᤀᤠᤱ ᤁᤧᤶᤔᤧᤳᤋᤡᤴᤗᤥ.

ᤀᤠᤱᤃᤠ᤹ ᤀᤠᤄᤢᤶᤍᤡᤱᤗᤠᤶᤒᤠ ᤂᤡᤏᤡ᤹ ᤁᤧᤴᤜᤡᤴᤍᤡᤴᤗᤥ॥

ᤁᤢᤛᤠᤰᤁᤧᤴᤏᤡᤸᤗᤧ ᤔᤡ ᤁᤧᤒᤥ᤺ᤱᤒᤠ ᤌᤧᤖᤡᤱᤒᤠᤴ ᤜᤧᤰᤁᤣ ᤂᤡᤏᤡ᤹ ᤛᤡᤰ ᤐᤥᤃᤧᤖᤥ

ᤂᤧᤒᤩᤠᤱ ᤂᤡᤏᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤛᤧᤖᤢᤶᤛᤡᤶᤗᤥ॥

᥉᥇ ᤁᤴ ᤌᤠ᤺ᤰᤁᤥᤒᤠ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤏᤡᤱᤘᤠ᤹ ᤀᤡ᤺ᤳᤋᤠᤶᤔᤧ᤹ᤀᤥ॥

ᤌᤣ ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤗᤳᤇᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤐᤥ᤺ᤰᤂᤠᤱᤒᤡ᥅

ᤀᤡᤃᤪ ᤌᤣ ᤂᤠᤃᤧᤔᤠᤰᤐᤠ ᤗᤠᤈᤣ᤹ ᤁᤢᤛᤡᤱᤒᤠ ᤐᤥ᤺ᤰᤂᤠᤱᤒᤡ᥅

ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤂᤡᤏᤡ᤹ ᤀᤠᤏᤡᤃᤧ ᤀᤠᤵᤑᤣᤰ ᤏᤡᤱᤘᤠ᤹ ᤋᤠᤍᤠ ᤆᤥᤃᤢᤶᤒᤧ

ᤂᤧᤒᤩᤠᤱ ᤕᤠᤶᤔᤥ ᤂᤧᤏᤧ᤹ᤀᤥ ᤔᤧᤍᤩᤧᤀᤡᤃᤧᤴ ᤁᤧᤒᤠ᤺ᤳᤋᤢᤶᤒᤠᤒᤣ᥅

᥉᥈ ᤌᤣ ᤔᤧᤴᤇ᤻ᤕᤠ᤺ᤸᤗᤧ ᤀᤠᤒᤠᤅᤣ ᤁᤢᤛᤠᤔᤠ ᤁᤢᤓᤢᤔᤠ ᤘᤠ᤺ᤳᤋᤡᤜᤠ᤹ ᤏᤡᤱᤘᤠ᤹ ᤑᤣ᤺ᤳᤇᤢᤒᤡ᥅

ᤀᤡᤃᤪ ᤛᤡᤛᤠᤔᤣ᤺ᤳᤋᤡᤸᤗᤧ ᤋᤧᤴᤎᤠᤶᤃᤧᤴ ᤁᤢᤔᤧ᤺ᤰᤂᤡᤶ ᤁᤢᤈᤠᤱᤜᤠ᤹ ᤏᤡᤱᤘᤠ᤹ ᤔᤢ᤺ᤳᤇᤢᤒᤡ᥅

ᤁᤖ ᤀᤠᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤕᤖᤡᤰ ᤕᤧᤶᤔᤠᤱᤎᤥ ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤗᤥ.

ᤂᤧᤴ ᤕᤧᤶᤜᤠ᤹ᤃ ᤏᤡ᤺ᤵᤔᤠᤀᤣ ᤛᤢᤰᤔᤧᤍᤧᤳᤏᤧᤴᤗᤥ॥

᥉᥉ ᤂᤧᤏᤧ᤹ᤃ ᤔᤡ᤺ᤶᤈᤡ ᤁᤥ᤺ᤵᤔᤠ ᤛᤠ᤹ᤖᤡᤰ ᤁᤧᤗᤧᤒᤠ ᤁᤧᤈᤥ᤺ᤰᤗᤥ.

ᤁᤢ᤹ᤀᤡᤃᤧᤓᤧᤶᤔᤠᤏᤢ᤺ᤸᤗᤧᤀᤠᤱ ᤁᤢ᤹ᤀᤡᤃᤧᤓᤧᤶᤔᤠ ᤔᤧᤴᤇᤢᤔᤠ᤺ᤸᤗᤧ ᤂᤧᤏᤧ᤹ᤗᤠᤶᤒᤠ ᤜᤢ᤹ᤛᤡᤱᤔᤠ ᤛᤢᤰᤋᤢᤖᤥ॥

᥉᥊ ᤂᤧᤏᤧ᤹ ᤁᤧᤈᤠᤱ ᤏᤢ ᤁᤧᤍᤣ᤺ᤳ ᤁᤧᤓᤢᤱᤅᤥ

ᤕᤠᤱᤃᤧᤛᤠ᤹ᤒᤠ ᤑᤥ᤺ᤋᤩᤠ ᤔᤧ᤺ᤴᤏᤣᤒᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡ᤹ᤀᤡᤸᤗᤧ ᤐᤡᤳᤋᤢᤀᤠᤱ ᤐᤳᤗᤥ.

ᤑᤠ᤺ᤴᤍᤠ᤺ᤸᤗᤧ ᤁᤢᤔᤠᤰᤂᤡᤱᤃ ᤔᤣ᤺ᤴᤗᤥ॥

ᤁᤖ ᤁᤴ ᤁᤧᤖᤧᤰ ᤐᤥ᤺ᤰᤂᤧᤛᤠᤱ ᤂᤧᤱᤜᤠ᤹ ᤁᤧᤴᤍᤧᤶᤛᤢᤴᤇᤡᤴᤗᤥ᥄

᥉᥋ ᤜᤧᤰᤁᤩᤠᤱ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢ᤹. ‘ᤀᤠᤱᤃᤠ᤹ᤃ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠᤖᤥ.

ᤛᤧᤰᤂᤠᤛᤠᤱ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤏᤢ ᤁᤢᤕᤠ᤺ᤰᤗᤧ᤹ᤖᤧᤒᤠ ᤜᤥ᤺ᤵᤗᤥ॥’

ᤁᤖ ᤂᤧᤏᤧ᤹ ᤗᤠᤕᤥ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠ ᤁᤧᤒᤠ᤺ᤳᤋᤢᤖᤥ

ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤂᤢᤶᤍᤡᤱ ᤐᤡᤏᤧᤖᤥ॥

᥉᥌ ᤂᤧᤏᤧ᤹ᤃ ᤁᤧᤕᤧᤵᤗᤧᤰᤁᤡᤴ ᤁᤧᤗᤧᤰᤂᤢᤖᤥ

ᤜᤧᤰᤁᤩᤠᤱ ᤁᤧᤒᤠ᤺ᤵᤐᤠ᤺ᤳ ᤏᤠ ᤏᤢ ᤁᤳᤏᤠ ᤁᤧᤘᤠ᤹ᤖᤥ

ᤂᤧᤏᤧ᤹ ᤔᤡᤛᤪᤖᤧᤀᤠᤱ ᤀᤡᤱᤗᤧᤰᤁᤥ ᤁᤧᤎᤠᤛᤧᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤀᤛ᤻ᤛᤢᤖᤧᤸᤗᤧ ᤂᤧᤏᤧ᤹ ᤏᤡᤱᤛᤠᤱ ᤐᤢᤰᤔᤥ ᤁᤧᤎᤠᤖᤥ॥

᥉᥍ ᤛᤡᤖᤡᤱᤔᤔᤠᤸᤗᤧ ᤁᤢᤎᤣᤃᤣ᤺ᤰᤐᤠᤴ ᤗᤧᤒ᤻ᤈᤢ ᤁᤧᤔᤧᤳᤋᤢᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤔᤡᤛᤪᤗᤠᤶ ᤁᤧᤏᤢ᤺ᤱ ᤁᤧᤎᤠᤱᤗᤥ॥

ᤂᤧᤏᤧ᤹ ᤏᤠᤃᤧᤛᤠ᤹ᤖᤢᤛᤡᤒᤠᤜᤠ᤹ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤏᤠ᤹ᤖᤢᤱᤛᤡᤅᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤗᤠᤶᤒᤠ ᤂᤧᤏᤧ᤹ ᤌᤣᤀᤠᤱ ᤁᤢᤓᤠ᤹ ᤁᤧᤱᤄᤥᤛᤢᤴᤗᤥ॥”

ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤀᤡᤛᤪᤠᤀᤡᤗ

᥉

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤁᤢᤓᤠ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤔᤣ᤺ᤳᤋᤡᤴ ᤏᤠ᤹ᤖᤢᤖᤥ

ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤂᤢᤏᤧ᤹ ᤗᤧᤖᤢᤀᤠᤱ ᤘᤣ᤹ ᤕᤧᤶᤒᤡᤳᤇᤠ᤺ᤴᤏᤢ ᤔᤧ᤺ᤰᤂᤡᤶ ᤆᤥᤃᤢᤖᤥ

ᤜᤧᤰᤁᤣᤏᤣᤓᤃᤪ ᤂᤧᤴ ᤔᤏᤠ᤺ᤸᤗᤧ ᤕᤠᤶᤔᤥ ᤂᤧᤴ ᤔᤧᤴᤇᤢᤔᤠ᤺ᤴ ᤜᤡᤶᤔᤥ ᤏᤢ᤺ᤰᤔᤠ ᤋᤠ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

ᤜᤧᤰᤁᤣ ᤆᤥ᤺ᤰᤔᤠᤸᤗᤧ ᤁᤧᤖᤧᤰ ᤗᤠᤈᤣ᤺ᤴ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤐᤥᤱᤗᤥ॥

ᤁᤖ ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤕᤖᤡᤰ ᤁᤧᤎᤠᤱᤒᤧᤴᤜᤠ᤹ᤏᤢ ᤁᤧᤒᤥ᤺ᤳᤋᤧᤖᤥ

ᤜᤧᤰᤁᤩᤠᤱ ᤕᤠᤶᤔᤥ ᤀᤠᤱᤃᤠ᤹ᤀᤥ ᤏᤢ᤺ᤱᤔᤠ ᤋᤠᤔᤠ ᤏᤡᤱᤘᤠ᤹ ᤁᤧᤈᤥᤃᤢᤖᤥ᥄”

᥈ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤀᤥᤔᤧᤳᤋᤧ᤹ᤀᤥ॥

ᤂᤧᤏᤧ᤹ ᤁᤧᤎᤠᤱᤒᤧᤴᤜᤠ᤹ᤏᤢ ᤁᤧᤀᤡᤵᤛᤧᤶᤒᤠᤍᤧᤴᤏᤡᤴ ᤀᤠᤳᤋᤡ ᤏᤧᤒᤣ᥅

ᤗᤳᤇᤠ ᤑᤠ᤺ᤴᤍᤠ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤔᤏᤠᤜᤠ᤹ ᤏᤠᤵᤔᤠᤛᤡ ᤑᤠ᤹ᤀᤠᤱ ᤔᤏᤠ ᤛᤢᤰᤐᤠ ᤜᤧᤰᤁᤣᤀᤣ

ᤂᤧᤏᤧ᤹ ᤗᤠᤶᤒᤣᤛᤠᤱ ᤁᤧᤕᤧᤵᤐᤠᤱ ᤁᤧᤎᤠᤱᤒᤧᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤡᤴ ᤀᤥᤃᤧᤔᤧᤳᤋᤢᤖᤥ॥

ᤂᤧᤏᤧ᤹ᤃ ᤋᤠᤵᤑᤧ᤺ᤶᤒᤠ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤗᤥ

ᤁᤧᤳᤏᤡᤔᤠ ᤁᤧᤈᤥ᤺ᤰᤔᤠᤖᤧ ᤗᤠᤈᤣ᤺ᤴ ᤁᤧᤈᤡ᤺ᤴᤍᤢᤖᤥ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤆᤧᤖᤧᤱᤏᤠᤶ ᤌᤧᤖᤧᤱᤏᤠᤶᤒᤠ ᤐᤠᤱᤃᤧᤴᤍᤡᤱ ᤘᤜᤡᤳᤋᤡᤴ ᤔᤧᤎᤩᤧᤏᤧᤸᤗᤥ.

ᤜᤧᤰᤁᤩᤠᤱ ᤜᤠᤱᤘᤠᤔᤠ ᤕᤧᤶᤔᤥ ᤐᤠᤱᤃᤧᤴᤍᤡᤱ ᤘᤃᤣ᤺ᤰᤔᤠᤀᤠᤱ ᤐᤵᤔᤠ ᤏᤠ᤹ᤖᤧᤖᤥ॥

ᤂᤧᤏᤧ᤹ ᤁᤧᤏᤠᤖᤠᤴᤏᤠᤱ ᤁᤧᤳᤏᤡᤔᤠ ᤁᤢᤀᤡᤛᤡ᤺ᤰ ᤏᤡᤍᤧᤳᤗᤥ.

ᤂᤧᤏᤧ᤹ ᤁᤧᤏᤢ᤺ᤶᤔᤠ ᤌᤣᤀᤠᤱ ᤜᤥ᤺ᤵᤗᤥ॥

᥊ “ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤸᤗ ᤀᤠᤱᤃᤠ᤹ ᤀᤰᤂᤣ ᤁᤧᤔᤧᤳᤋᤠᤖᤥ.

‘ᤂᤧᤏᤧ᤹ᤃ ᤀᤠᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤁᤧᤘᤠ᤹ᤖᤥ.

ᤀᤠᤱᤃᤠ᤹ ᤜᤡᤴᤈᤠ᤹ ᤘᤕᤠᤱᤅᤠᤱᤎᤥᤀᤣ

ᤂᤧᤏᤧ᤹ ᤀᤠᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤠᤱᤅᤠᤱ ᤁᤧᤘᤠ᤹ᤖᤥ॥

᥋ ᤌᤣ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤀᤠᤓᤧᤸᤗᤧᤛᤠᤱ ᤁᤧᤛᤡᤰ ᤐᤥ᤺ᤰᤐᤡ᥅

ᤌᤣ ᤂᤧᤏᤧ᤹ ᤛᤍᤠᤍᤡᤱ ᤀᤠᤍᤰᤗᤧᤱᤘᤠᤀᤥ ᤁᤧᤘᤠ᤹ᤒᤡ᥅’

ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤐᤠ᤺ᤵᤔᤠᤃ ᤜᤧᤰᤁᤣᤀᤣ ᤁᤧᤒᤠ᤺ᤳᤋᤢᤖᤥ

ᤁᤖ ᤂᤧᤏᤧ᤹ ᤁᤧᤛᤢᤰᤛᤢᤰ ᤋᤠᤵᤑᤧ᤺ᤶᤒᤠ ᤁᤧᤈᤥᤃᤢᤖᤥ॥”

ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ᤺ᤴ ᤗᤠᤕᤥᤗᤠᤶ ᤜᤡᤶᤔᤠ ᤐᤥᤱ᤹

᥌ ᤕᤥᤛᤡᤕᤠᤜ᤺ᤴ ᤜᤠᤱ ᤘᤕᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ.a “ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠ᤺ᤸᤗᤧ ᤜᤧᤰᤁᤣ ᤀᤡᤛᤪᤠᤀᤡᤗᤖᤧ ᤌᤣᤎᤣ ᤆᤥᤃᤢ. ᤌᤣ ᤂᤧᤏᤧ᤹ ᤁᤧᤏᤡᤛᤢᤒᤡ᥅ ᤂᤧᤸᤗᤧ ᤀᤠᤱᤃᤠ᤹ ᤗᤧᤵᤔᤠᤱ ᤀᤠᤒᤠᤅᤣ ᤁᤢᤀᤣ᤺ᤰᤌᤠ᤺ᤰᤔᤠᤴ ᤜᤡᤛᤠᤱ ᤐᤡᤖᤠᤱ ᤜᤧᤰᤁᤩᤠᤱ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤏᤢ ᤁᤧᤖᤧᤰ ᤛᤖᤣ᤺ᤰᤕᤠ᤺ᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢ॥

᥍ ᤂᤧᤸᤗᤧ ᤂᤧᤴ ᤁᤧᤖᤧᤰ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤛᤢᤖᤢᤀᤠᤱ ᤀᤠᤱᤃᤠ᤹ ᤗᤧᤵᤔᤠᤱ ᤛᤧᤰᤂᤠᤀᤣ ᤏᤢ᤺ᤱ ᤁᤧᤗ᤹ᤒᤠ ᤀᤡ᤺ᤳᤋᤢᤱᤅᤠᤱ ᤘᤕᤠᤱ ᤁᤖ ᤂᤧᤴ ᤔᤧᤏᤢ᤺ᤰᤂᤧᤴ॥ ᤂᤧᤸᤗᤧ ᤁᤢᤴᤛᤠ᤹ ᤀᤡᤱᤀᤠᤗᤧᤰᤗᤧᤰᤔᤠ ᤕᤜᤢᤍᤠ᤺ᤸᤗᤧᤀᤠᤱ ᤂᤧᤴ ᤏᤡᤛᤢ॥

᥎ ᤀᤠᤱᤃᤠ᤹ ᤏᤠ᤹ᤖᤠᤱᤅᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤏᤠ᤹ᤖᤢᤱᤅᤠᤱ ᤜᤡᤶᤔᤥᤗᤠᤶᤒᤠ ᤏᤠ᤺ᤳᤋᤢᤱᤒᤠ ᤏᤡᤛᤢᤛᤠᤱ ᤂᤧᤸᤗᤧ ᤁᤢᤴᤛᤠ᤹ ᤀᤡᤱᤗᤧᤰᤛᤢᤘᤠᤔᤠ ᤕᤜᤢᤍᤠ᤺ᤴ ᤔᤧᤃᤡᤛᤧᤴ॥

᥏ ᤕᤠᤶᤔᤥ ᤂᤧᤴᤏᤠᤱᤏᤡ ᤔᤧᤴᤏᤢ᤺ᤴᤏᤣ ᤁᤧᤳᤏᤡᤔᤠ ᤐᤥ᤺ᤰᤂᤧ॥ ᤂᤧᤸᤗᤧ ᤗᤠᤈᤣ᤺ᤴ ᤕᤠᤶᤃᤧᤛᤡᤱᤒᤠ ᤆᤥᤃᤢ. ᤛᤡᤱᤒᤢᤱᤅᤡᤴ ᤏᤢ ᤗᤢᤱᤜᤠ᤹ ᤔᤠᤱᤛᤧᤘᤠ ᤔᤣᤳᤋᤢᤛᤡᤀᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢ॥

᥇᥆ ᤂᤧᤴ ᤀᤣᤃᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤀᤡᤛᤪᤠᤀᤡᤗᤖᤧ ᤁᤢᤴᤛᤠ᤹ ᤀᤡᤱᤀᤠᤗᤧᤰᤗᤧᤰᤔᤠ ᤕᤜᤢᤍᤠ᤺ᤴ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤏᤢ᤺ᤱᤔᤠ ᤗᤠᤶᤛᤡᤱ ᤁᤖ ᤂᤧᤸᤗᤧ ᤁᤢᤛᤡᤰᤗᤢᤱᤔᤠᤴ ᤀᤠᤱᤃᤠ᤹ ᤗᤧᤵᤔᤠᤱ ᤔᤧᤏᤢ᤺ᤰᤋᤢᤴ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤀᤡᤛᤪᤠᤀᤡᤗᤖᤧ ᤀᤠᤱᤃᤠ᤹ ᤏᤠ᤹ᤖᤠᤱᤛᤠᤱ ᤀᤡᤱᤗᤧᤰ ᤁᤧᤈᤥ᤺ᤰᤔᤠ ᤕᤜᤢᤍᤠ᤺ᤴᤏᤢ᤺ᤸᤗᤧ ᤛᤢ᤺ᤸᤗᤡᤰᤗᤰ ᤀᤠᤵᤋᤡᤰᤛᤠᤔᤠ ᤆᤥᤰ॥”

᥇᥈ ᤂᤢᤏᤧ᤹ ᤀᤠᤱᤃᤠ᤹ ᤌᤥ ᤌᤠᤱᤃᤧᤴ ᤐᤡᤛᤠᤱ ᤐᤣ᤺ᤰᤔᤠᤀᤠᤱ ᤀᤡᤛᤪᤠᤀᤡᤗᤧᤴ ᤀᤰᤂᤣ ᤔᤧᤵᤔᤠ ᤀᤡᤱᤍᤳ ᤐᤡᤖᤠᤱᤗᤥ.

“ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤀᤡᤛᤪᤠᤀᤡᤗᤀᤣ. ᤀᤠᤱᤃᤠ᤹ ᤗᤧᤵᤔᤠᤱ ᤏᤢ᤺ᤰᤂᤧ᤹ᤀᤥ॥

ᤀᤠᤱᤃᤠ᤹ ᤁᤧᤏᤢ᤹ᤒᤠ ᤆᤥ᤺ᤰᤁᤠᤖᤥ

ᤀᤠᤱᤃᤠ᤹ ᤀᤠᤓᤧᤸᤗᤧᤛᤠᤱ ᤂᤧᤏᤧ᤹ᤏᤢ ᤀᤠᤛᤡᤰ ᤔᤧᤒᤥ᤺ᤰᤏᤧᤴᤏᤠᤱ ᤔᤧᤒᤳᤏᤧᤸᤗᤥ॥

᥇᥉ ᤂᤧᤏᤧ ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤰᤗᤧᤱᤘᤠᤀᤥ ᤁᤧᤒᤥᤃᤧᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤣᤴᤗᤥ

ᤁᤧᤖᤧᤰ ᤛᤖᤣ᤺ᤰᤕᤠ᤺ᤵᤐᤠ ᤛᤡᤱᤒᤢᤱᤔᤠ ᤛᤡᤃᤠᤱ

ᤘᤣ᤹ ᤔᤠᤱ ᤛᤠᤶᤔᤠᤱᤜᤠ᤹ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤖᤥ

ᤂᤧᤴ ᤐᤠ᤺ᤴᤏᤥ ᤀᤠᤵᤋᤡᤰᤛᤠᤒᤠ ᤐᤥᤱᤔᤠ ᤋᤧᤴᤍᤧ᤹ᤀᤥ॥”

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥇᥊ “ᤏᤛᤠ᤺ᤴ ᤁᤧᤜᤥ᤺ᤵᤐᤠ ᤔᤏᤠᤛᤣ. ᤀᤠᤱᤃᤠ᤹ ᤗᤧᤵᤔᤠᤱ ᤏᤢ᤺ᤰᤂᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤂᤡᤏᤡ᤹ ᤍᤠᤱᤒᤠᤀᤠᤖᤥ॥

ᤀᤠᤱᤃᤠ᤹ ᤂᤡᤏᤡ᤹ ᤁᤧᤖᤧᤰ ᤕᤧᤰᤕᤰᤗᤠᤶᤒᤠ ᤗᤳᤇᤠ

ᤜᤧᤰᤁᤩᤠᤱ ᤁᤧᤖᤧᤰ ᤌᤠ᤺ᤰᤗᤠᤶᤒᤠ ᤏᤧᤵᤑᤢ ᤏᤧᤵᤑᤢ ᤋᤣ᤹ᤏᤡᤱᤗᤥ

ᤜᤧᤰᤁᤩᤠᤱ ᤛᤡᤕᤥᤏ ᤁᤥ᤺ᤰᤔᤠᤀᤥ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱᤗᤥ॥

᥇᥋ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤛᤡᤰᤗᤢᤱᤔᤠ᤹ ᤁᤢᤛᤡᤱᤃᤧᤏᤡ᤺ᤵᤐᤠ ᤔᤧᤸᤗᤢᤰᤁᤶᤒᤠᤜᤠ᤹ ᤂᤡᤏᤡ᤹ ᤐᤡᤏᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤂᤠᤛᤡᤱᤏᤡ᤺ᤵᤔᤠ ᤗᤠᤶᤔᤥ ᤗᤠᤶ ᤁᤧᤶᤗᤥᤛᤡᤖᤥ॥

᥇᥌ “ᤜᤧᤰᤁᤩᤠᤱ ᤁᤴ ᤗᤠᤈᤣ᤹ᤀᤥ ᤂᤡᤏᤡ᤹ ᤏᤡ᤺ᤳᤔᤧᤴᤍᤧᤳᤋᤣ ᤁᤧᤒᤥᤖᤡᤀᤠᤱ ᤔᤏᤠᤜᤠ᤹ᤖᤧ ᤀᤠᤔᤠᤱᤜᤢᤵᤐᤡᤸᤗᤧ ᤛᤴᤍᤥ᤺ᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴ ᤐᤠ᤺ᤵᤔᤠ ᤆᤠᤜᤠ ᤔᤧᤈᤥ᤺ᤰᤏᤧᤴᤗᤥ॥ ᤂᤧᤱᤜᤠ᤹ ᤂᤧᤴ ᤆᤠᤜᤠ ᤔᤧᤈᤥ᤺ᤰᤏᤧᤴ॥ ᤂᤧᤒᤩᤠᤱ ᤂᤧᤴ ᤂᤧᤱᤜᤠ᤹ ᤕᤠᤶᤔᤥ ᤆᤠᤜᤠ ᤔᤧᤴᤈᤥ᤺ᤰᤏᤧᤴ॥

᥇᥍ ᤂᤧᤴ ᤕᤧᤶᤔᤡᤴ ᤋᤠᤀᤠᤱ ᤕᤖᤢᤛᤗᤧ᤺ᤶᤔᤡᤴ ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤕᤢᤰᤏᤠ’ ᤔᤧᤔᤧᤳᤋᤢ᤹ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤛᤧ ᤔᤧᤈᤢᤶ॥ ᤂᤧᤱᤜᤠ᤹ ᤂᤢᤴᤇᤡ᤹ ᤜᤠᤍᤡᤱᤎᤰᤔᤠ ᤏᤢ ᤛᤡᤰᤗᤢᤱᤔᤥᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤀᤥ ᤕᤠᤶᤔᤥ ᤀᤠᤑᤠᤸᤗᤧᤀᤠᤱ ᤔᤧᤶᤒᤳᤏᤧᤴ॥

᥇᥎ ᤂᤧᤴ ᤕᤧᤶᤔᤥ ᤕᤜᤢᤍᤠ᤺ᤴ ᤀᤡᤛᤪᤠᤀᤡᤗᤧᤴᤏᤢ ᤋᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤡᤰᤜᤢᤵᤐᤥ ᤌᤠᤱᤃᤧᤳ ᤗᤧᤵᤔᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤗᤠᤈᤣ᤹ᤗᤠᤶᤒᤠ ᤔᤧᤏᤢ᤺ᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤂᤢᤴᤇᤡ᤹ ᤗᤰ ᤜᤧᤰᤁᤣ ᤐᤡᤖᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤔᤧᤍᤠᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤏᤠᤘᤠᤀᤡᤳᤗᤠ᤺ᤴ ᤛᤧᤘᤠ ᤔᤧᤔᤧᤳᤋᤢ

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤀᤠᤒᤠᤅᤣ ᤀᤠᤒᤢᤃᤧᤴ ᤀᤠᤛ᤻ᤛᤠ ᤆᤥ᤺ᤰᤔᤠᤏᤧ ᤀᤠᤏᤡᤱᤘᤠ᤹ ᤘᤕᤧᤖᤥ

ᤗᤳᤌᤡᤰ ᤛᤢᤰᤂᤣᤘᤠᤒᤠ ᤗᤠᤈᤣ᤹ ᤏᤢ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤧᤘᤧᤶᤒᤠ ᤗᤠᤈᤣ᤹ ᤐᤡᤔᤠᤏᤧ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤧᤖᤥ.

ᤂᤧᤏᤧ᤹ ᤀᤠᤱᤃᤠ᤹ ‘ᤀᤠᤶᤒᤦ’ ᤗ᤹ᤖᤡᤰ ᤕᤠᤵᤔᤡ ᤁᤧᤀᤢ᤺ᤳᤋᤡ ᤑᤠ᤹ᤀᤠᤱ ᤀᤡ᤺ᤳᤋᤢᤱᤅᤠᤱ ᤘᤕᤧᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤕᤠᤵᤔᤡ ᤁᤧᤸᤗᤧᤳᤏᤧᤶᤒᤠ ᤀᤠᤏᤡᤱᤘᤠ᤹ ᤘᤕᤧᤖᤥ॥

᥈᥆ ᤁᤖ ᤏᤠᤛᤠ᤹ᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤔᤣ᤺ᤳᤋᤡᤸᤗᤧ ᤁᤢᤕᤧᤶᤒᤠ᤺ᤴ ᤗᤧᤖᤢᤖᤥ

ᤂᤧᤴ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤀᤠᤱᤃᤠ᤹ ᤕᤠᤵᤔᤡ ᤀᤡᤱᤃᤧᤗᤧᤰᤋᤠᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥈᥇ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᤀᤡᤰᤗᤠᤎᤡᤰ ᤂᤧᤶᤍᤧᤳᤗᤥ.

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤜᤠ᤺ᤵ ᤔᤧᤓᤡ᤺ᤰᤗ ᤐᤣᤗᤡ ᤔᤧᤓᤠᤰᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤗᤠᤕᤥᤀᤥ ᤂᤢᤴᤇᤡ᤹ ᤜᤡᤱᤔᤴ ᤔᤧᤍᤣᤛᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤀᤠᤱ ᤔᤧᤘᤠ᤹ᤖᤥ॥

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤧ᥄

ᤂᤡᤏᤡ᤹ ᤁᤧᤖᤧᤰ ᤀᤠᤱᤃᤠ᤹ᤀᤥ ᤏᤢ᤺ᤰᤂᤧᤶᤔᤧ᤹ᤀᤠᤱ ᤋᤩᤧᤶᤔᤧ᤹ᤀᤥ.

ᤀᤠᤱᤃᤠ᤹ ᤂᤡᤏᤡ᤹ ᤘᤣ᤺ᤴᤏᤧᤏᤡᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤏᤛᤠ᤺ᤴᤛᤠᤒᤠ ᤆᤥ᤺ᤰᤏᤡᤱᤗᤥ॥”

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. “ᤀᤥᤖᤥ. ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤂᤧᤏᤧ᤹ᤀᤥ ᤏᤢ᤺ᤰᤂᤡᤃᤧ ᤋᤩᤧ᤹ᤀᤡᤃᤧᤖᤥ

ᤜᤧᤏᤠᤱᤓᤧᤸᤗᤧ ᤂᤧᤏᤧ᤹ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥

᥈᥉ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠᤛᤡ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤛᤠᤶᤕᤥᤒᤠ ᤜᤕᤱᤁᤡᤸᤗᤡᤱ ᤆᤥ᤺ᤰᤔᤠᤃ ᤀᤡᤱᤗᤧᤰᤗᤥ॥

ᤛᤧᤰᤂᤠᤛᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤖᤰ

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤧᤴᤗᤵ ᤔᤧᤄᤥᤛᤢᤖᤥ॥

᥈᥊ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤕᤖᤡᤰ ᤋᤱᤒᤣ ᤋᤃᤡᤀᤠᤱᤎᤥ ᤕᤖᤡᤰ ᤐᤠ᤺ᤴᤜᤠ᤹ ᤔᤧᤎᤃᤢᤀᤠᤱ ᤘᤕᤧᤖᤥ

ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤧᤘᤠ ᤔᤧᤵᤔᤏᤠᤒᤠ ᤒᤠᤗ ᤛᤠᤶᤔᤠᤱᤅᤡᤸᤗᤧ ᤀᤠᤏᤡᤃᤧ ᤏᤠᤵᤋᤡᤃᤧᤖᤥ.

ᤂᤧᤴ ᤛᤡᤖᤡᤱ ᤀᤠᤔᤔᤒᤠ ᤛᤠᤶᤔᤠᤱᤅᤡᤸᤗᤧ ᤀᤠᤏᤡᤃᤧ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹.

ᤐᤡᤳᤌᤰᤛᤠᤜᤠ᤹. ᤛᤠᤀᤣᤜᤠ᤹ ᤁᤧᤖᤧᤰ ᤜᤍ᤹ ᤔᤧᤰᤂᤢᤛᤡᤖᤥ॥

᥈᥋ ᤀᤠᤸᤗ ᤀᤠᤏᤡ᤹ ᤛᤡᤖᤡᤱᤔᤔᤥ ᤌᤩᤧ᤹ᤀᤡᤖᤥ

ᤜᤧᤰᤁᤩᤠᤱ ᤀᤠᤏᤡ᤹ ᤆᤠ᤺ᤳᤌᤡ ᤐᤣ᤺ᤰᤔᤠ ᤐᤠ᤺ᤴᤏᤡᤸᤗᤧ ᤀᤠᤍᤧᤵᤗᤖᤥ॥

ᤀᤠᤏᤡ᤹ ᤏᤢ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤠᤓᤧᤸᤗᤧᤛᤠᤱ

ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤀᤠᤏᤡ᤹ ᤀᤠᤈᤢᤰᤋᤧᤀᤠᤱᤎᤥ ᤗᤠᤕᤥ ᤀᤠᤈᤥᤃᤢᤶᤔᤠᤱ ᤀᤠᤘᤠ᤹ᤖᤥ.

ᤀᤠᤵᤑᤠᤸᤗᤧᤀᤠᤱ ᤀᤠᤏᤡ᤹ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤀᤠᤴᤀᤡ᤺ᤳᤋᤢᤶᤔᤡᤴ ᤀᤠᤴᤏᤠ᤺ᤳᤋᤢᤔᤡᤴᤗᤥ॥”

a 

᥉:᥌ ᤕᤥᤛᤡᤕᤠᤜ᤺ᤴ ᥌᥊᥆ ᤀᤠᤱᤎᤥ ᥌᥆᥏ ᤏᤠᤈᤡᤖᤡ ᤋᤱᤒᤣ ᤋᤃᤡ ᤀᤡᤃᤪ ᥉᥇ ᤋᤱᤒᤣ ᤌᤠᤖᤡᤰ ᤜᤠᤱ ᤘᤕᤧ॥

ᤗᤠᤕᤥᤗᤠᤶ ᤜᤡᤶᤔᤠ ᤀᤡᤱᤄᤱ

᥊

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤡᤛᤪᤠᤀᤡᤗᤒᤠ ᤔᤏᤠᤛᤣ.

ᤂᤡᤏᤡ᤹ ᤏᤢ᤺ᤱᤔᤠ ᤋᤠᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤏᤧᤑᤃᤪ ᤀᤠᤱᤃᤠ᤹ᤀᤥ ᤏᤢ᤺ᤰᤂᤧᤶ ᤋᤩᤧᤶᤔᤧ᤹ᤀᤥ॥

ᤂᤡᤏᤡ᤹ ᤂᤧᤴ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤀᤠᤍᤃᤡᤗᤠᤶᤒᤠ ᤁᤧᤄᤧᤳᤋᤢᤶ

ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤋᤠ᤺ᤰᤐᤥᤛᤠᤒᤠ ᤁᤧᤒᤥ᤺ᤰᤂᤡᤏᤣᤓᤃᤪ.

᥈ ᤂᤡᤏᤡ᤹ ᤛᤧᤰᤂᤠᤀᤥ. ᤂᤠᤛᤧᤴᤏᤥ

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤁᤢᤍᤥ᤺ᤵᤔᤠ ᤗᤠᤶᤔᤥ

‘ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ’ ᤔᤠᤱᤃᤧᤜᤧᤰᤁᤠᤛᤡᤏᤣᤓᤃᤪ

ᤘᤣ᤹ ᤔᤏᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤧ᤹ᤗᤠᤶᤒᤠ ᤜᤠᤱᤘᤠᤔᤢ᤹ᤀᤡ ᤔᤧᤄᤥᤛᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ᤀᤥᤀᤣ ᤂᤧᤱᤜᤠ᤹ ᤔᤡᤔᤡᤍᤡᤱ ᤔᤧᤈᤥ᤺ᤰᤗᤥ॥”

᥉ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤂᤡᤏᤡ᤹ ᤁᤧᤗᤧᤖᤢᤶᤒᤠ ᤂᤠᤶᤔᤡᤴ ᤌᤥ᤺ᤰᤂᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤋᤡᤱᤃᤪᤣᤰᤗᤠ ᤗᤢᤶᤔᤥ ᤕᤠ᤹ᤖᤡ᤺ᤶᤒᤠ ᤔᤧᤜᤣ᤹ᤖᤠᤶᤔᤡᤴᤏᤧ᤹ᤀᤥ॥

᥊ ᤕᤜᤢᤍᤠᤀᤣ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤛᤣ.

ᤕᤜᤘᤣ ᤍᤠᤱᤒᤧᤴᤏᤢ ᤁᤧᤈᤥᤃᤢᤶᤒᤠ ᤔᤠᤱᤜᤢᤵᤗᤧ ᤀᤡᤒᤢ ᤜᤷᤍᤥ ᤜᤧᤰᤔᤠᤴ ᤕᤠᤶᤔᤥ ᤆᤥᤃᤧᤶᤔᤧ᤹ᤀᤥ

ᤁᤖ ᤁᤴ ᤀᤡᤒᤢ᤺ᤴ ᤁᤧᤈᤥᤃᤢᤶᤔᤡᤸᤗᤧ ᤛᤡᤰᤗᤢᤱᤔᤥᤗᤠᤶᤒᤠᤀᤣ ᤆᤥᤃᤧᤶᤔᤧ᤹ᤀᤥ॥

ᤔᤣ᤺ᤴᤏᤣᤓᤃᤪ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤛᤡᤰᤁᤡᤴ ᤔᤡ ᤜᤧᤰᤁᤣ ᤜᤢᤖᤢᤖᤢᤏᤠ ᤋᤡ᤺ᤳᤗᤥ

ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤂᤧᤴ ᤘᤖᤱᤔᤠ ᤛᤧᤵᤔᤠ ᤔᤧᤛᤢᤰᤋᤢᤴᤗᤥ॥”

ᤕᤜᤢᤍᤠ᤺ᤴ ᤏᤡᤱᤔᤡᤜᤠ᤹ᤖᤧ ᤔᤧᤓᤳᤋᤢ

᥋ ᤕᤜᤢᤍᤠᤒᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤠᤶᤛᤡᤶᤔᤧ᤹ᤀᤥ.

“ᤁᤧᤖᤧᤰ ᤗᤠᤈᤣ᤹ᤀᤥ ᤔᤧᤸᤗᤢᤰ ᤛᤠᤍᤠᤱᤅᤡᤴ ᤔᤢ᤺ᤳᤋᤧᤶᤔᤧ᤹ᤀᤥ᥄

ᤜᤧᤰᤁᤩᤠᤱ ᤂᤧᤶᤍᤧᤳᤗ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤶᤔᤧ᤹ᤀᤥ᥄

‘ᤁᤧᤖᤧᤰ ᤆᤢᤵᤛᤡᤀᤠᤱ ᤗᤢᤱᤎᤠᤰ ᤔᤧᤛᤧᤳᤋᤢᤒᤠ ᤕᤧᤰᤕᤰᤁᤥ ᤂᤧᤳᤋᤠᤛᤡᤀᤠᤱ ᤐᤣᤃᤡᤖᤥ॥’

᥌ ᤛᤡᤕᤥᤏ ᤗᤧᤵᤔᤠᤱ ᤐᤣ᤺ᤰᤔᤠ ᤔᤡᤰᤛᤣ᤺ᤴ ᤐᤡᤀᤠᤛᤡᤶᤔᤧ᤹ᤀᤥ᥄

ᤔᤧᤴᤇᤢᤀᤣ ᤋᤠᤱᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤂᤧᤳᤇᤡᤱᤅᤠᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤰᤔᤠᤛᤡᤔᤠᤴ ᤋᤠᤖᤢᤖ ᤐᤳᤗᤥ.

ᤌᤠᤱᤃᤧᤳ ᤐᤡᤛᤠᤱᤗᤠᤶ ᤂᤠᤵᤐᤢᤌᤩᤱ ᤀᤠᤈᤥ᤺ᤰᤆᤥ᤺ᤰᤐᤠᤴ ᤕᤢᤖ ᤐᤳᤗᤥ॥”

᥍ ᤁᤢᤄᤠᤀᤥᤗᤠᤶᤒᤠ ᤗᤳᤇᤠ ᤌᤧᤖᤡᤱᤒᤠᤎᤡᤰ ᤗ᤺ᤴᤍᤧᤀᤠᤱ ᤘᤠ᤹ᤖᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤁᤧᤔᤧᤱᤒᤠᤴ ᤗ᤺ᤴᤍᤧᤀᤠᤱ ᤘᤠ᤹ᤖᤥ॥

ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤆᤥ᤺ᤰᤛᤧ ᤂᤧᤴ ᤋᤠᤖ ᤐᤳᤗᤥ॥

ᤂᤡᤏᤡ᤹ ᤕᤧᤰᤕᤰᤜᤠ᤹ ᤌᤢᤵᤐᤠᤱ ᤗᤢ᤺ᤶᤒᤣ᤺ᤰᤗᤥ

ᤜᤧᤰᤁᤩᤠᤱ ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤘᤠ᤹ᤔᤠ ᤔᤧᤴᤇᤢᤰᤏᤧᤴᤗᤥ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤃᤡᤋᤣᤳ ᤆᤠᤰᤂᤧᤶᤔᤧ᤹ᤀᤥ.

ᤜᤠᤒᤧᤶᤔᤧ᤹ ᤜᤧᤰᤁᤩᤠᤱ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠᤃᤧᤄᤢᤒᤠ ᤁᤢᤕᤠ᤺ᤰᤗᤧ᤹ᤔᤠᤴ

ᤀᤠᤏᤡ᤹ᤗᤠᤶᤒᤠ ᤔᤧᤶᤒᤣ᤺ᤰᤁᤣ ᤘᤠ᤹ᤖᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤂᤧᤴ ᤕᤧᤴᤏᤥ ᤜᤠᤱᤜᤠ᤹

ᤜᤧᤰᤁᤩᤠᤱ ᤜᤠᤱᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤠ᤺ᤴᤇᤡᤱᤔᤠ ᤔᤧᤴᤇᤢᤰᤏᤧᤴᤗᤥ.

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤢᤴᤇᤡ᤹ ᤛᤠᤶᤔᤡᤰᤗᤧ ᤗᤧᤖᤢᤛᤡᤖᤥ

ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤔᤠᤀᤠᤱ ᤕᤱᤔᤠ ᤔᤧᤛᤡᤖᤥ॥”

᥇᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱ. “ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ ᤁᤧᤖᤧᤰ ᤀᤡᤱᤃᤧᤗᤧᤰᤋᤢᤛᤡᤖᤧᤳᤇ᥄

ᤂᤧᤱᤜᤠ᤹ ᤛᤏᤠᤖᤢᤱ ᤁᤧᤄᤥᤛᤢᤶ ᤁᤧᤔᤧᤳᤋᤢᤛᤡᤀᤠᤱ ᤁᤧᤘᤕᤧᤖᤥ

ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤃᤡ᤺ᤱᤔᤥ ᤋᤠᤓᤣ᤺ᤴ ᤆᤢᤰᤋᤧᤀᤠᤱ ᤐᤳᤗᤥ॥”

᥇᥇ ᤂᤧᤴ ᤕᤧᤶ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤀᤰᤋᤱᤒᤠ ᤔᤧᤄᤧᤵᤛᤢᤖᤥ.

“ᤀᤠᤀᤥ᤹ᤀᤥ᤹ᤒᤠ ᤛᤢᤖᤡ᤺ᤳ ᤌᤡᤰ ᤀᤠᤔᤏᤠᤜᤠ᤹ᤀᤥ ᤋᤠᤖᤥ

ᤂᤧᤱᤃ ᤀᤣ᤺ᤰᤛᤠᤍᤧᤴᤏᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠᤀᤥᤗᤠᤶ ᤜᤢ᤺ᤰᤋᤠᤖᤥ॥

ᤂᤧᤴ ᤕᤠ᤹ᤛᤡᤵᤗᤰ ᤁᤧᤓᤧᤒᤠ ᤁᤧᤍᤣ᤹ᤒᤠ ᤆᤢᤰᤛᤠ ᤛᤢᤖᤡ᤺ᤳ ᤔᤧ᤺ᤴᤗᤥ.

᥇᥈ ᤁᤖ ᤀᤠᤀᤡᤱᤈᤠ᤺ᤱᤗᤠᤶ ᤁᤧᤜᤢ᤺ᤰᤐᤠ ᤁᤧᤍᤠᤒᤠ ᤂᤧᤴ ᤛᤢᤖᤡ᤺ᤳᤋᤡᤴ ᤁᤡᤵᤔᤠ ᤁᤧᤄᤢᤒᤠ ᤆᤥ᤺ᤰᤗᤥ॥

ᤀᤠᤔᤏᤠᤜᤠ᤹ ᤂᤧᤴ ᤂᤢᤶᤍᤡᤱᤅᤡᤸᤗᤧ ᤀᤡᤱᤍᤳᤋᤡᤴ ᤀᤠᤱᤃᤠ᤹ ᤀᤠᤒᤠᤅᤣ ᤐᤡᤖᤢᤱᤛᤡᤱᤗ ᤐᤳᤋᤠᤖᤥ॥”

ᤕᤜᤢᤍᤠ᤺ᤴ ᤏᤡᤱᤔᤡᤜᤠ᤹ᤖᤧ ᤔᤧᤃᤒᤢ

᥇᥉ ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤏᤡᤱᤔᤡ᤺ᤴ ᤂᤠ᤹ᤔᤡ᤺ᤵᤐᤠᤴ ᤜᤧᤰᤁᤣ ᤋᤠᤖ ᤐᤳᤗᤥ॥

ᤂᤧᤸᤗᤧ ᤁᤢᤎᤱᤅᤥᤒᤠ ᤀᤴᤗᤠᤜᤠ᤹ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡ᤺ᤳ ᤁᤣᤈᤱ ᤁᤢᤀᤡᤛᤡ᤺ᤰ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤴᤜᤠ᤹ ᤔᤢᤕᤠᤜᤠ᤹ᤏᤢ᤺ᤸᤗᤧᤀᤠᤱ ᤔᤧᤈᤠᤳᤗᤥ॥

ᤆᤡ᤺ᤳᤋᤧᤛᤩᤧᤖᤥ. ᤀᤠᤏᤡᤃᤧᤃ ᤛᤢᤎᤠ᤺ᤶ ᤐᤥ᤺ᤰᤂᤡᤃᤧ᥄ ᤀᤠᤏᤡᤃᤧ ᤜᤍ᤹ ᤔᤧᤃᤡᤃᤧᤖᤥ᥄

᥇᥊ ᤕᤖᤢᤛᤗᤧ᤺ᤶᤔᤣ. ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤂᤧᤏᤧ᤹ ᤛᤡᤰᤗᤢᤱᤔᤥᤗᤠᤶᤒᤠᤀᤣ ᤘᤠᤜᤵᤋᤧ᤹ᤀᤠᤱ ᤗᤠᤵᤑᤢᤛᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤛᤡᤱᤗᤥ॥

ᤀᤠᤓᤧᤸᤗᤧ ᤌᤠᤖᤡᤰ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥ

ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ ᤁᤧᤃᤳᤋᤢᤒᤠᤒᤣ᥅

᥇᥋ ᤍᤠᤏ ᤕᤧᤰᤕᤰᤗᤠᤶ ᤗᤳᤇᤠ ᤀᤡᤰᤗᤠᤎᤡᤰᤗᤧ ᤀᤢᤘᤠ ᤆᤥᤃᤢᤖ ᤐᤳᤗᤥ

ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤗᤠᤶᤒᤠ ᤔᤏᤠᤜᤠ᤹ᤖᤧ ᤔᤧᤰᤔᤠᤛᤡᤔᤠ ᤀᤡᤱᤄᤱ ᤔᤧᤛᤧᤛᤢᤖ ᤔᤧᤘᤠ᤹ᤖᤥ॥

᥇᥌ “ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤳᤋᤧᤶᤛᤡᤶᤔᤧ᤹ᤀᤥ.

ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ ᤁᤴ ᤀᤡᤱᤄᤱᤅᤡᤴ ᤐᤡᤖᤧᤶᤛᤡᤶᤔᤧ᤹ᤀᤥ

ᤕᤧᤰᤕᤰ ᤁᤧᤓᤵᤐᤠ ᤌᤰᤛᤢᤒᤠᤜᤠ᤹ ᤔᤠ᤺ᤱᤄᤠ ᤗᤠᤈᤣ᤹ᤗᤠᤶ ᤔᤧᤍᤠᤖ ᤔᤧᤒᤳᤗᤥ॥

ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤌᤱᤗᤧ ᤀᤡᤰᤗᤠ ᤔᤧᤀ᤺ᤰᤗᤥ॥

᥇᥍ ᤀᤡᤰᤋᤠᤵ ᤁᤧᤃᤥᤒᤠ ᤔᤏᤠᤜᤠ᤹ ᤜᤧᤰᤁᤣ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤔᤧᤃᤒᤢᤖᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤔᤧᤈᤥᤃᤢᤀᤠᤱ ᤘᤠ᤹ᤖᤥ”

ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥇᥎ “ᤕᤜᤢᤍᤠᤀᤣ. ᤂᤧᤏᤧ᤹ ᤁᤧᤛᤢᤳᤏᤠ᤺ᤴ ᤏᤢ ᤂᤧᤏᤧ᤹ ᤁᤧᤕᤠ᤺ᤶᤒᤰᤁᤡᤸᤗᤧ

ᤁᤴ ᤐᤠ᤺ᤴᤏᤡᤴ ᤂᤧᤏᤧ᤹ ᤀᤠᤒᤠᤅᤣ ᤁᤧᤛᤶᤎᤠᤱ ᤁᤧᤍᤠᤖᤢᤖᤥ॥

ᤂᤧᤏᤧ᤹ ᤁᤧᤗᤠᤕᤥ᤺ᤸᤗᤧ ᤁᤴ ᤁᤢᤈᤠᤃᤧᤓᤧᤶᤒᤠ ᤐᤠ᤺ᤴᤏᤡᤴ ᤋᤠᤖᤢᤒᤠᤖᤥ.

ᤂᤧᤸᤗᤧ ᤂᤧᤏᤧ᤹ ᤁᤧᤏᤧᤖᤧᤳᤋᤡᤴ ᤗᤧ᤺ᤳᤋᤢᤖᤥ॥”

ᤀᤠᤒᤠᤅᤣ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤕᤷᤔᤡᤕᤠ᤺ᤴ ᤔᤣᤖᤡᤱ ᤌᤰ

᥇᥏ ᤕᤧᤳᤋᤢᤰᤂᤣ. ᤀᤠᤱᤃᤠ᤹ ᤁᤴ ᤕᤧᤳᤋᤢᤰᤂᤣ᤺ᤴ ᤏᤠᤛᤡᤌ᤺ᤵᤔᤠ ᤔᤧᤛᤢᤰᤁᤠᤴᤗᤥ᥄

ᤀᤠᤏᤧᤖᤧᤳᤋᤡᤴ᥄ ᤀᤠᤱᤃᤠ᤹ ᤀᤠᤏᤧᤖᤧᤳᤋᤡᤴ ᤛᤠ᤹ᤖᤡᤰ ᤗᤢᤵᤗᤢᤵ ᤗ᤹ᤖ ᤐᤳᤗᤥ᥄

ᤀᤠᤱᤃᤠ᤹ ᤛᤫᤠ᤺ᤳᤋᤠᤱ ᤕᤢᤱᤔᤠ ᤔᤧᤛᤢᤰᤁᤠᤴᤗᤥ.

ᤀᤠᤱᤃᤠ᤹ ᤌᤢᤳᤋᤢᤖᤡ᤺ᤵᤐᤠᤸᤗᤧ ᤁᤢᤀᤡᤰᤗᤠ᤺ᤴ ᤏᤢ

ᤌᤱᤅᤡᤸᤗᤧ ᤜᤕᤱ ᤁᤡᤸᤗᤡᤱᤅᤡᤴ ᤂᤧᤵᤛᤢᤱᤗᤥ॥

᥈᥆ ᤗᤳᤌᤡᤰ ᤔᤧᤰᤔᤠᤛᤡᤔᤠ ᤀᤣᤃᤠᤱ ᤘᤣ᤹ ᤔᤧᤰᤔᤠᤛᤡᤔᤠᤴ ᤋᤠᤖᤥ.

ᤁᤧᤖᤧᤰ ᤗᤠᤈᤣ᤺ᤴᤏᤣ ᤆᤡᤈᤡ ᤂᤰᤂᤰ ᤐᤥᤱᤗᤥ॥

ᤜᤰᤆᤄᤳ ᤀᤠᤏᤡᤃᤧ ᤛᤠ᤺ᤱᤃᤠᤜᤡᤶᤜᤠ᤹ ᤂᤠᤵᤐᤢᤌᤩᤱ ᤐᤥᤱᤗᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤥ᤺ᤴᤍᤠᤜᤠ᤹ ᤋᤧ᤺ᤱᤅᤠᤱ ᤁᤢᤈᤩᤥ᤺ᤱ ᤐᤥᤱᤗᤥ॥

᥈᥇ ᤀᤠᤵᤑᤠᤸᤗᤧ ᤌᤠᤖᤡᤰ ᤋᤧᤴᤎᤱ ᤏᤡᤛᤠ᤺ᤴ ᤀᤥᤔᤧᤵᤔᤠ ᤐᤥ᤺ᤱᤒᤠᤒᤣ᥅

ᤜᤧᤰᤁᤩᤠᤱ ᤔᤧᤸᤗᤢᤰ ᤛᤠᤍᤠᤱᤜᤠ᤹ ᤗᤠᤀᤡᤰᤐᤠ ᤂᤧᤶᤔᤠ ᤐᤥ᤺ᤱᤒᤠᤒᤣ᥅

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤍᤱ ᤔᤧᤈᤥ᤺ᤰᤗᤥ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤠᤴᤗᤥ॥

ᤂᤧᤱᤜᤠ᤹ ᤏᤧᤜᤡᤏᤡᤱᤘᤠ᤹ ᤔᤧ᤺ᤴᤏᤣᤒᤠ ᤀᤅᤧ᤺ᤰᤘᤠᤜᤠ᤹ ᤜᤧᤰᤁᤣ ᤔᤧᤗ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤡᤱᤏᤡ᤺ᤵᤔᤠ ᤛᤠᤶᤔᤡᤴᤏᤣ ᤜᤥ᤺ᤵᤗᤥ॥

ᤂᤧᤱᤜᤠ᤹ ᤋᤠᤰᤁᤧᤓᤧᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤗᤧᤒᤠ ᤔᤧᤈᤥ᤺ᤰᤗᤥ.

ᤁᤖ ᤂᤧᤱᤜᤠ᤹ᤖᤧ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤸᤗᤧᤛᤢᤴᤗᤥ॥”

ᤕᤷᤔᤡᤕᤠ᤺ᤸᤗᤧ ᤔᤧᤰᤔᤠᤛᤡᤔᤠ ᤛᤢᤵᤑᤥ᤺ᤴ ᤏᤡᤛᤢ

᥈᥉ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤥᤔᤧᤳᤋᤢᤱᤗᤥ.

ᤂᤧᤴ ᤔᤢᤜ᤺ᤱᤗᤡᤱ ᤂᤧᤜ᤺ᤱᤗᤡᤱ ᤏᤢ ᤔᤢᤛᤢᤴᤏᤣ ᤂᤧᤛ᤻ᤛᤢᤴᤏᤣ ᤏᤧᤛ᤻ᤛᤧᤖᤥ.

ᤀᤠᤱᤃᤠ᤹ ᤋᤖ᤺ᤱᤍᤡᤱ ᤋᤠᤱᤛᤠᤱᤒᤧᤴ ᤀᤥᤔᤧᤳᤋᤢᤱᤗᤥ.

ᤂᤧᤵᤔᤥ ᤆᤒᤧ᤺ᤳᤇᤡᤰᤁᤠᤱ ᤂᤠᤀᤥ᤺ᤵᤔᤠᤴ ᤜᤥ᤺ᤵᤋᤧᤖᤥ॥

᥈᥊ ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤀᤥᤔᤧᤳᤋᤢᤱ. ᤂᤧᤱᤜᤠ᤹ ᤔᤧᤕᤰᤂᤧᤖ ᤔᤧᤕᤢᤅᤧᤖᤥ

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ ᤕᤠᤱᤏᤠ ᤁᤳᤏᤠ ᤔᤧᤄᤱᤛᤡᤱᤗ ᤔᤧᤕᤢᤅᤧᤖᤥ॥

᥈᥋ ᤀᤠᤱᤃᤠ᤹ ᤀᤥᤔᤧᤳᤋᤢᤱ ᤜᤧᤰᤁᤩᤠᤱ ᤂᤧᤵᤔᤥ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤔᤧᤜᤥ᤺ᤵᤋᤧᤖᤥ.

ᤋᤠᤱᤛᤠᤰᤐᤥᤒᤠ ᤐᤢᤜᤠ᤹ᤀᤠᤱ ᤔᤧᤒᤧᤖᤧ ᤔᤧᤈᤢᤖᤧᤀᤠᤱ ᤔᤧᤘᤕᤧᤖᤥ॥

᥈᥌ ᤀᤠᤱᤃᤠ᤹ ᤀᤥᤔᤧᤳᤋᤢᤱ ᤜᤧᤰᤁᤩᤠᤱ ᤆᤠᤃᤧᤏᤢ᤹ᤒᤠ ᤏᤢᤒᤠ ᤂᤠᤶᤔᤡᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤐᤥ᤺ᤰᤂᤧᤖᤥ.

ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥ᤺ᤰᤂᤧᤖᤥ.

ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤕᤠᤰ ᤗᤧ᤹ᤖᤧᤒᤠᤸᤗᤧ ᤆᤥᤃᤢᤸᤗᤧ ᤔᤧᤔᤧᤃᤧᤖᤥ॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤀᤠᤱᤃᤠ᤹ ᤁᤴ ᤗᤠᤈᤣ᤺ᤴ ᤁᤧᤖᤧᤰ ᤆᤡᤈᤡ ᤂᤰᤂᤰ ᤆᤥᤃᤢᤱᤗᤥ

ᤁᤖ ᤂᤧᤴ ᤂᤰᤐᤧᤰᤁ ᤔᤧᤔᤧᤱᤅᤠᤴᤗᤥ॥

᥈᥎ ᤁᤸᤗᤧᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤣᤖᤡᤱ ᤌᤰᤗᤥ

ᤜᤧᤰᤁᤩᤠᤱ ᤌᤥ ᤋᤠᤱᤛᤠᤰᤐᤠᤴ ᤂᤠᤔᤠᤰᤋᤢᤖᤥ॥

ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤔᤧᤗᤧᤱᤅᤠᤴᤗᤥ॥”

᥈᥏ ᤀᤴ ᤁᤧᤕᤢᤰᤐᤠ ᤏᤢ ᤋᤥ᤺ᤱ ᤁᤧᤀᤠᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤖᤥ

ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠᤜᤠ᤹ ᤀᤰᤗᤧᤰ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

ᤁᤢᤓᤠ ᤋᤠᤶᤓᤢᤱ ᤕᤠᤰᤗᤠ ᤗᤧᤵᤔᤠᤱ ᤔᤧᤒᤡᤴ ᤔᤧᤄᤧᤳᤗᤥ.

ᤘᤣ᤹ᤜᤠ᤹ᤖᤧ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ ᤗᤢᤱ ᤛᤶᤎᤠᤱ ᤔᤧᤗᤡᤅᤢᤖᤥ.

ᤕᤧᤰᤕᤰᤜᤠ᤹ ᤁᤧᤖᤧᤰ ᤆᤡᤈᤡ ᤂᤰᤂᤰ ᤐᤥᤱᤗᤥ.

ᤕᤠᤶᤔᤥ ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤘᤠ᤹ᤏᤧᤴᤗᤥ॥

᥉᥆ ᤕᤖᤢᤛᤗᤧ᤺ᤶᤔᤣ ᤂᤧᤏᤧ᤹ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤗᤥ᥄

ᤌᤣᤀᤠᤱᤏᤧ ᤂᤧᤏᤧ᤹ ᤜᤧ᤺ᤳᤋᤠᤱᤒᤠ ᤆᤠᤱ ᤁᤧᤈᤠᤰᤂᤢᤒᤣ᥅

ᤌᤣᤀᤠᤱ ᤂᤧᤏᤧ᤹ ᤛᤠᤶᤔᤩᤠᤱ ᤘᤠ᤺ᤳᤋᤡᤜᤠ᤹ ᤁᤧᤘᤠᤖᤢᤒᤣ᥅

ᤔᤡᤰᤁᤥ ᤌᤣᤀᤠᤱ ᤔᤠᤰᤛᤢ᤺ᤴᤍᤠ᤺ᤴ ᤁᤧᤈᤠ᤺ᤴᤍᤢᤒᤠᤒᤣ᥅

ᤂᤧᤏᤧ᤹ ᤀᤠᤒᤠᤅᤣ ᤜᤏᤧᤖᤰ ᤁᤧᤈᤥ᤺ᤰᤛᤡᤱᤗᤥ॥

ᤂᤧᤏᤧ᤹ ᤏᤠᤃᤧᤏᤢ᤹ᤒᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤠ᤹ᤖᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥

᥉᥇ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤛᤠᤘᤠᤔᤠᤴ ᤕᤠ᤺ᤵᤐᤠ ᤜᤧᤰᤋᤱᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱᤗᤥ

ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤀᤅᤧ᤺ᤰᤘᤠ ᤛᤠᤃᤧᤃᤵᤔᤠ ᤔᤧᤴᤇᤢᤔᤠ᤺ᤴ ᤑᤡ᤺ᤰᤐᤠ ᤜᤧᤰᤁᤣ ᤂᤧᤵᤛᤢᤱᤗᤥ॥

ᤜᤧᤱᤃᤧ᤺ᤰᤁᤠᤱ ᤜᤧᤱᤃᤧ᤺ᤰ ᤗ᤹ᤖ ᤛᤰᤔᤠ ᤛᤥ᤺ᤴᤇᤡᤱᤗᤥ

ᤜᤧᤰᤁᤩᤠᤱ ᤁᤢᤜᤢᤰᤁᤡᤴ ᤛᤴᤇᤢᤖᤥ

ᤂᤧᤒᤩᤠᤱ ᤏᤢᤔᤠᤛᤢᤰᤔᤠ ᤕᤖᤢᤛᤗᤧ᤺ᤶᤔᤡᤸᤗᤧa ᤀᤰᤂᤣ ᤐᤠ᤺ᤳᤋᤢᤖ ᤑᤡ᤺ᤰᤗᤥ

“ᤆᤡ᤺ᤳᤋᤧᤛᤩᤧᤖᤥ. ᤀᤠᤱᤃᤠ᤹ ᤀᤠᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤖᤥ᥄

ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤛᤧᤳᤇᤧ ᤔᤧᤍᤠᤖ ᤔᤧᤒᤳᤗᤥ᥄”

a 

᥊:᥉᥇ ᤜᤡᤒᤪᤢᤀᤥ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ॥

ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ

᥋

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤖᤢᤛᤗᤧ᤺ᤶᤒᤠ ᤔᤠᤖᤠᤶᤔᤠᤜᤠ᤹ᤀᤥ ᤌᤥ ᤏᤢ ᤕᤥ ᤐᤣᤃᤧ᤹ᤀᤥ.

ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤀᤥᤔᤕᤧ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

ᤁᤥ᤺ᤳᤋᤧ᤹ᤖ ᤗᤠᤶᤍᤥᤜᤠ᤹ᤀᤥ ᤀᤥᤔᤕᤧ᤹ᤀᤥ.

ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢ ᤛᤧᤰᤂᤠ᤺ᤴ ᤁᤧᤜᤱᤒᤠ ᤗᤳᤇᤠ ᤁᤥ᤺ᤳᤋᤧ᤹ᤀᤥ

ᤜᤧᤰᤋᤱᤒᤠ ᤔᤏᤠᤎᤡᤰ ᤂᤧᤏᤧ᤹ ᤁᤧᤄᤥᤛᤢᤏᤣᤓᤃᤪ

ᤀᤠᤱᤃᤠ᤹ ᤂᤧᤴ ᤕᤧᤰᤕᤰᤁᤡᤴ ᤗᤧᤵᤔᤡ ᤐᤡᤖᤢᤱᤗᤥ॥

᥈ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ

‘ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ’

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤀᤡᤱᤗᤧᤰᤐᤠ ᤔᤠᤱᤜᤧᤰ ᤔᤧᤈᤥᤃᤢᤖᤥ॥”

᥉ ᤕᤜᤘᤣ ᤍᤠᤱᤒᤠᤀᤣ ᤂᤧᤏᤧ᤹ ᤛᤧᤰᤂᤠ᤺ᤴ ᤁᤧᤃᤥ᤺ᤳᤋᤢᤖᤥ॥

ᤂᤧᤏᤧ᤹ ᤂᤧᤱᤜᤠ᤹ ᤁᤧᤜᤡᤵᤋᤢᤛᤡᤖᤥ.

ᤁᤖ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤀᤣ ᤔᤧᤶᤒᤡᤖᤢᤴᤗᤥ

ᤂᤧᤏᤧ᤹ ᤐᤧᤍ᤺ᤰ ᤌᤠᤶ ᤁᤧᤔᤧᤳᤋᤢᤛᤡ ᤁᤖ ᤂᤧᤱᤜᤠ᤹ ᤜᤢ᤹ᤛᤡᤱᤔᤠ ᤔᤧᤴᤍᤧᤴᤍᤧᤴᤗᤥ॥

ᤂᤧᤱᤜᤠ᤹ ᤜᤠᤍᤡᤱ ᤁᤧᤎᤰᤐᤠ ᤔᤧᤒᤥ᤺ᤰᤂᤧᤖᤥ

ᤜᤧᤰᤁᤩᤠᤱ ᤀᤠᤒᤠᤅᤣ ᤗᤠᤕᤥᤜᤠ᤹ᤗᤠᤶ ᤔᤧᤴᤏᤢ᤺ᤰᤂᤧᤴᤗᤥ॥

᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

“ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤏᤢ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤔᤧᤈᤥ᤺ᤰᤗᤧᤳᤇ

ᤂᤧᤱᤜᤠ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤧᤔᤠ ᤐᤠ᤺ᤴᤜᤠ᤹ ᤂᤥᤔᤠ ᤏᤡᤱᤘᤠ᤹ ᤁᤧᤈᤥᤃᤢᤖᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤌᤣ ᤔᤧᤈᤥᤃᤢᤖ

ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤈᤥᤃᤢ ᤑᤠ᤹ᤀᤠᤱ ᤂᤢᤴᤇᤡ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤗᤠᤶᤗᤥᤒᤠᤜᤠ᤹ᤖᤥ ᤐᤣ᤺ᤰᤁᤠᤀᤠᤱ ᤂᤧᤱᤜᤠ᤹ᤏᤢ ᤋᤠ᤹ᤈᤧᤱᤅᤠᤖᤥ॥

ᤛᤧᤰᤂᤠᤛᤠᤱ ᤂᤧᤱᤜᤠ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤓᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤖᤥ

ᤂᤧᤴ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤁᤧᤈᤥᤃᤢᤒᤠ ᤁᤠᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥”

ᤁᤖ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤕᤢᤰᤁᤡᤴ ᤋᤧᤴᤍᤡᤱ ᤆᤥ᤺ᤰᤔᤠ ᤔᤧᤴᤍᤧᤴᤍᤧᤴᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤏᤠ᤹ᤖᤢᤖᤥ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤋᤠᤶᤓᤢᤱᤅᤥᤒᤠ ᤌᤧᤖᤡᤱᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤛᤧᤖᤢᤛᤡᤖᤥ.

ᤔᤢᤖᤧ᤺ᤰ ᤂᤠᤖᤧ᤺ᤰᤐᤥᤒᤠ ᤐᤖᤠᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤎᤧ᤺ᤰᤂᤢ ᤔᤧᤛᤧᤖᤢᤛᤡᤖᤥ

ᤜᤧᤰᤁᤩᤠᤱ ᤛᤡᤃᤣᤒᤠᤜᤠ᤹ ᤂᤢᤴᤇᤡ᤹ ᤕᤧᤰᤕᤰ ᤜᤧᤱᤃᤠᤳᤋᤡ ᤋᤠᤰᤔᤧᤃᤴᤗᤥ॥

ᤁᤢᤓᤠ ᤗᤠ᤺ᤰᤁᤠᤳ ᤔᤧᤒᤣ᤺ᤰᤏᤣᤓᤃᤪ ᤂᤧᤱᤜᤠ᤹ ᤁᤢᤈᤪᤡᤱ ᤁᤢᤈᤪᤡᤱ ᤔᤧᤒᤥᤱᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤏᤡ᤺ᤳᤔᤧᤴᤍᤧᤳᤋᤣ ᤕᤖᤡᤰ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤧᤳᤗᤧᤱ ᤁᤧᤶᤏᤠ᤹ᤖᤧᤀᤠᤱ ᤘᤠ᤹ᤖᤥ॥

᥍ ᤕᤜᤘᤣ ᤍᤠᤱᤒᤠᤴ ᤐᤠ᤺ᤴᤛᤧ᤺ᤴᤍᤥᤖᤥ.

“ᤌᤣᤀᤠᤱ ᤀᤠᤱᤃᤠ᤹ ᤂᤡᤏᤡ᤹ ᤗᤧᤵᤔᤡ ᤐᤡᤏᤡᤱᤒᤠᤒᤣ᥅

ᤂᤡᤏᤡ ᤛᤠᤜᤠ᤹ᤖᤧ ᤀᤠᤱᤃᤠ᤹ ᤗᤠᤵᤔᤧᤓᤢᤛᤠᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤱᤗᤧᤰᤐᤠ ᤔᤠᤱᤜᤠ᤹ᤀᤥ ᤔᤠᤱᤔᤧᤜᤧᤰᤛᤡᤱᤅᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ ᤔᤧᤱᤄᤠᤀᤣ ᤌᤠᤖᤡᤰ ᤆᤠ᤺ᤳᤋᤢᤱᤛᤡᤱᤗᤥ.

ᤁᤖ ᤂᤧᤱᤜᤠ᤹ᤖᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤔᤧᤘᤕᤧᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤧᤶᤒᤠ ᤜᤱᤈᤣᤏᤠ ᤁᤧᤳᤏᤡᤔᤠᤴᤏᤢ ᤕᤖᤡᤰ ᤕᤧᤶ ᤔᤧᤍᤣᤛᤢᤖᤥ॥

᥎ ᤂᤧᤱᤜᤠ᤹ ᤛᤠ᤹ᤖᤡᤰ ᤆᤠᤗᤢᤵᤔᤏᤠᤒᤠ ᤏᤢ ᤗᤠᤶᤛᤡᤱᤔᤠᤸᤗᤧ

ᤁᤢᤔᤡ᤺ᤵᤔᤠᤸᤗᤧ ᤋᤖᤢᤛᤡᤒᤠ ᤀᤴᤜᤠ᤹ ᤜᤧᤰᤁᤣ ᤔᤧᤗ᤹ᤖᤥ.

ᤁᤧᤖᤧᤰ ᤀᤠᤒᤠᤅᤣ ᤂᤢᤴᤇᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ᤖᤧ

ᤂᤢᤴᤇᤡ᤹ ᤔᤣ᤺ᤳᤜᤠ᤹ᤏᤢ ᤀᤡᤶᤔᤠ ᤛᤡᤖᤠ᤹ᤌᤠᤅᤧᤀᤠᤱ ᤘᤠ᤹ᤖᤥ.

᥏ ᤌᤣ ᤀᤰᤋᤱᤒᤠ ᤗᤠᤕᤥᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤱᤛᤡᤱᤅᤡᤴᤒᤡ᥅

ᤜᤧᤰᤁᤩᤠᤱ ᤌᤣ ᤀᤠᤱᤃᤠ᤹ ᤁᤴ ᤛᤢᤘᤠᤱᤜᤠ᤹ ᤛᤶᤎᤠᤱ ᤁᤢᤗᤧᤰᤘᤠ ᤔᤧᤜᤢᤱᤅᤠᤴᤒᤡ᥅

᥇᥆ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤆᤧᤸᤗᤧᤰᤛᤣ᤹

ᤀᤡᤰᤋᤠᤵᤜᤠ᤹ ᤔᤧᤱᤛᤧ ᤀᤠᤱᤃᤠ᤹ ᤏᤡᤱᤔᤡᤜᤠ᤹ ᤐᤠᤱᤄᤢᤱᤛᤡᤱᤗᤥ

ᤁᤖ ᤂᤰᤐᤧᤰᤁ ᤔᤧᤱᤔᤠ ᤔᤧᤒᤠᤱᤅᤠᤛᤡᤱᤅᤡᤴᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤆᤧᤸᤗᤧᤰᤛᤧ᤹ ᤐᤥᤖᤠ᤺ᤰᤜᤠ᤹ ᤗᤡᤄᤧ᤹ ᤗᤡᤄᤧ᤹ ᤗᤧᤴᤍᤧᤶᤔᤧ᤹ ᤔᤧᤳᤋᤢᤱᤛᤡᤱᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠ ᤔᤣ᤺ᤴᤇᤡᤖᤥ॥

᥇᥇ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤁᤧᤖᤧᤰ ᤐᤖᤡᤰᤗᤧ

ᤀᤡᤱᤗᤧᤰᤁᤥ ᤔᤧᤎᤠᤛᤠᤱᤅᤠᤱ ᤔᤧᤘᤠ᤹ᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤏᤠ᤹ᤖᤢ

᥇᥈ ᤕᤜᤘᤣ ᤍᤠᤱᤒᤠᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤔᤧᤏᤠ᤹ᤖᤢᤀᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤂᤢᤏᤧ᤹ ᤛᤧᤰᤂᤠ᤺ᤸᤗᤧ ᤌᤣᤀᤠᤱ ᤔᤧᤈᤥᤃᤢᤴᤗᤥ॥

ᤀᤠᤏᤡᤃᤧᤀᤥ ᤋᤢᤰᤂᤣ ᤗᤠᤰᤂᤣ ᤔᤧᤍᤠᤏᤧᤴᤗᤥ

ᤀᤠᤓᤧᤸᤗᤧᤀᤠᤱ ᤌᤱ ᤀᤡᤃᤪ ᤛᤠᤰ ᤔᤧᤍᤠᤏᤧᤴᤗᤥ॥

᥇᥉ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ

ᤂᤧᤱᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤜᤥ᤺ᤵᤗᤥ॥

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤢᤴᤇᤡ᤹ ᤛᤶᤎᤠᤱᤅᤣ ᤆᤢᤰᤗᤖᤥ॥”

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱᤗᤥ-

“ᤕᤷᤔᤡᤕᤠᤀᤣ. ᤁᤴ ᤔᤏᤠᤜᤠ᤹ᤖᤧ ᤀᤰᤋᤱᤒᤠ ᤐᤠ᤺ᤴ ᤁᤧᤶᤔᤧᤳᤋᤧᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤶᤒᤪᤠᤀᤥ

ᤀᤠᤱᤃᤠ᤹ ᤀᤠᤒᤠ᤺ᤴᤜᤠ᤹ ᤔᤡ ᤜᤧᤰᤋᤱᤒᤠ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤁᤴ ᤔᤏᤠᤜᤠ᤹ᤃ ᤛᤡᤱ ᤁᤢᤀᤡᤛᤡ᤺ᤰ ᤆᤥᤃᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤴ ᤔᤡ᤺ᤸᤗᤧ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ॥

᥇᥋ ᤀᤡᤛᤪᤠᤀᤡᤗᤒᤠ ᤔᤧᤴᤇᤠᤶ ᤕᤠᤵᤔᤡᤛᤣ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤠ᤺ᤱᤄᤠᤗᤠᤶᤒᤠ ᤗᤳᤇᤠ

ᤛᤢᤘᤠᤱᤎᤡᤰ ᤂᤡᤏᤡ᤹ᤏᤢ ᤌᤰᤛᤧ ᤑᤧᤳᤋᤢᤱᤗ ᤐᤳᤋᤠᤖᤥ॥

ᤂᤧᤱᤃ ᤗᤳᤇᤠ ᤁᤧᤎᤢᤶᤒᤠ ᤀᤢᤴᤇᤣ᤺ᤴᤒᤠ ᤛᤢᤘᤠᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤍᤠᤱᤅᤡᤴ ᤁᤧᤸᤗᤧᤛᤢᤶᤔᤡᤴᤗᤥ

ᤂᤧᤱᤜᤠ᤹ ᤔᤧᤒᤠ᤺ᤵᤐᤠᤴ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤸᤗᤥ॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤥ᤺ᤱ ᤁᤧᤀᤠᤵᤐᤠ ᤌᤰᤛᤢᤒᤠᤜᤠ᤹ᤃ ᤔᤢᤰᤁᤧᤃᤢᤒᤠ ᤌᤱᤃᤧᤈᤥ᤺ᤰᤐᤠ ᤔᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤢᤱᤔᤠ᤹ ᤔᤧᤴᤍᤢᤰᤁᤣ ᤔᤧᤛᤧᤖᤢᤛᤡᤖᤥ॥

᥇᥍ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤐᤥᤃᤢᤃᤧᤴ ᤁᤢᤈᤠ ᤏᤢ ᤆᤠᤔᤠ ᤁᤢᤈᤠᤜᤠ᤹ ᤔᤧᤈᤔᤧᤍᤣᤛᤢᤖᤥ

ᤂᤡᤏᤡ᤹ ᤔᤧᤴᤇᤢᤔᤠ ᤕᤧᤶᤒᤡᤳᤇᤠᤛᤠᤜᤠ᤹ ᤔᤧᤈ ᤔᤧᤍᤣᤛᤢᤛᤡᤖᤥ॥

ᤂᤡᤏᤡ᤹ ᤔᤧᤸᤗᤢᤰ ᤔᤧ᤺ᤴᤍᤠ ᤏᤢ ᤐᤡᤳᤌᤰᤛᤠᤜᤠ᤹ ᤔᤧᤈ ᤔᤧᤍᤣᤛᤢᤛᤡᤖᤥ

ᤜᤧᤰᤁᤩᤠᤱ ᤂᤡᤏᤡ᤹ ᤆᤧᤸᤗᤧᤰᤛᤣ᤹ᤀᤡᤴ ᤏᤢ ᤐ᤺ᤳᤇᤣ᤹ᤒᤢᤱᤔᤠᤜᤠ᤹ ᤔᤧᤈᤔᤧᤍᤣᤛᤢᤖᤥ॥

ᤀᤠᤎᤣ᤺ᤰᤗ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤠ

ᤗᤢᤱᤎᤠᤰᤁᤡᤸᤗᤧ ᤔᤧᤓᤠᤅᤢᤒᤠ ᤕᤧᤰᤕᤰᤜᤠ᤹ ᤔᤧᤗᤢ᤺ᤴᤍᤢᤖᤥ॥”

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤜᤧᤰᤁᤣᤛᤠᤱ ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤰᤐᤧᤳ ᤔᤧᤔᤧᤱᤅᤠᤛᤡᤱᤅᤡᤴ॥

᥇᥏ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣᤀᤠᤱ ᤀᤠᤏᤡᤃᤧᤏᤢ ᤀᤰᤋᤱᤒᤠ ᤆᤥᤃᤢ ᤑᤠ᤹ᤀᤠᤱ ᤂᤧᤏᤧ᤹ ᤛᤣ᤺ᤴᤁᤧᤶᤗᤠᤵ. ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ ᤕᤜᤘᤣ ᤍᤠᤱᤒᤠᤴ ᤁᤧᤏᤠ᤹ᤖᤢᤶᤔᤠᤱ ᤀᤠᤒᤠᤅᤣ ᤗᤠᤈᤣ᤹ᤀᤥ ᤘᤣ᤹ ᤛᤠᤶᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ. ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤠᤱ ᤘᤣ᤹ ᤗᤠᤈᤣ᤹ᤀᤥ ᤘᤣ᤹ ᤗᤠᤈᤣ᤹ᤒᤠ ᤕᤠᤵᤔᤡᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤠᤶᤍᤡᤱ ᤐᤡᤖᤢᤛᤡ

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹ᤀᤥ.

ᤕᤜᤢᤍᤠᤒᤠ ᤔᤏᤠᤜᤠ᤹ ᤁᤴ ᤐᤠ᤺ᤴᤏᤡᤴ ᤂᤧᤶᤔᤠ ᤐᤠᤱᤄᤧᤛᤧ᤹ᤀᤥ-

᥈᥇ ᤀᤍᤱ ᤏᤢ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤏᤠᤛᤣ. ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ.

ᤂᤧᤱᤜᤠ᤹ᤖᤧ ᤂᤧᤏᤡ᤹ ᤔᤡᤰᤁ ᤐᤳ ᤁᤖ ᤏᤡᤔᤠ ᤔᤧᤴᤇᤢᤰᤋᤢᤴᤗᤥ.

ᤏᤧᤓᤠᤰᤁ ᤐᤳ ᤁᤖ ᤂᤧᤶᤔᤠ ᤁᤧᤴᤇᤢᤰᤋᤢᤶᤔᤡᤴᤗᤥ॥

᥈᥈ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ. ᤂᤡᤏᤡ᤹ ᤀᤠᤱᤃᤠ᤹ᤏᤢ ᤁᤡᤔᤠ ᤔᤧᤒᤥ᤺ᤱᤏᤧᤴᤒᤡ᥅

ᤀᤠᤱᤃᤠ᤹ ᤀᤠᤍᤃᤡ ᤌᤣᤀᤠᤱ ᤌᤧᤃᤰᤁᤰᤏᤠ ᤁᤧᤴᤕᤰᤂᤡᤴᤒᤣ᥅

ᤀᤠᤱᤃᤠ᤹ ᤘᤖ᤺ᤱᤅᤡᤸᤗᤧ ᤗᤠᤃᤡ ᤕᤧ᤺ᤱᤄᤠ᤺ᤴ ᤀᤡ᤺ᤴᤍᤥ ᤏᤧᤛ᤻ᤛᤢᤱ ᤐᤡᤖᤢᤱᤅᤠᤱ ᤏᤧᤖᤥ॥

ᤂᤧᤴ ᤘᤖ᤺ᤱᤅᤡᤸᤗᤧ ᤁᤠ᤺ᤰᤔᤠ ᤔᤧᤴᤇᤢᤰᤔᤏᤠ ᤗᤳᤇᤠ

ᤋᤎᤵ ᤔᤧᤸᤗ᤹ᤔᤏᤠᤒᤠ ᤁᤢᤎᤣ᤺ᤰᤔᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤘᤖ᤺ᤱᤅᤥᤒᤠ ᤘᤠᤓᤧᤸᤗᤧᤱᤜᤠ᤹ ᤐᤥ᤺ᤰᤐᤡᤗᤠᤖᤥ

ᤁᤖ ᤂᤧᤴ ᤀᤡ᤺ᤴᤍᤥ᤺ᤴ ᤁᤠ᤺ᤰᤔᤠ ᤔᤧᤛᤢᤰᤋᤢᤴᤗᤥ॥

ᤂᤧᤴ ᤘᤠᤓᤧᤸᤗᤧᤱᤜᤠ᤹ ᤕᤶᤒᤠ ᤛ᤺ᤰᤐᤡᤗᤠᤖᤥ

ᤁᤖ ᤂᤧᤴ ᤜᤔᤠᤀᤠᤱ ᤁᤠ᤺ᤰᤔᤠ ᤔᤧᤛᤢᤰᤋᤢᤴᤗᤥ॥

᥈᥉ ᤁᤖ ᤂᤡᤏᤡ᤹ᤃ ᤛᤠ᤹ᤖᤡᤰ ᤜᤠᤍᤡᤱ ᤁᤧᤎᤰᤐᤠ ᤏᤢ

ᤐᤡᤵᤑᤩᤢᤱᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤖᤥ॥

ᤂᤧᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤠ᤹ᤖᤡᤖᤥ

ᤂᤧᤒᤩᤠᤱ ᤘᤣ᤹ ᤗᤠᤶ ᤗᤧᤵᤔᤠᤱ ᤁᤧᤒᤣᤃᤡᤀᤠᤱ ᤁᤧᤘᤕᤡᤖᤥ॥

᥈᥊ ᤀᤠᤱᤃᤠ᤹ ᤂᤡᤏᤡ᤹ ᤋᤱᤘᤠ᤺ᤶᤔᤥᤒᤠ ᤘᤜᤡᤳ ᤌᤠᤛᤢᤱ ᤐᤡᤏᤡᤱᤗᤥ

ᤜᤧᤰᤁᤩᤠᤱ ᤑᤢᤱᤘᤠ᤺ᤶᤔᤥᤒᤠ ᤘᤜᤡᤳ ᤐᤠᤱᤄᤢᤱ ᤕᤢᤛᤢᤱᤗᤥ

ᤜᤧᤰᤁᤩᤠᤱ ᤋᤱᤒᤣ ᤌᤰᤔᤠ ᤐᤥᤃᤢᤃᤧᤴ ᤁᤢᤈᤠ ᤛᤢᤶᤔᤠ ᤕᤧᤶ ᤋᤠᤖᤢᤱᤗᤥ.

ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤵᤑᤠᤸᤗᤧᤀᤠᤱ ᤀᤠᤱᤃᤠ᤹

ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤁᤧᤴᤈᤥᤃᤢᤶᤔᤡᤴᤗᤥ॥

᥈᥋ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤁᤴ ᤏᤢᤒᤠ ᤐᤠ᤺ᤴᤜᤠ᤹ ᤔᤧᤍᤠᤏᤧᤴᤗᤥ॥

ᤂᤡᤏᤡ᤹ ᤗᤠᤕᤥ᤺ᤸᤗᤧ ᤁᤴ ᤏᤢᤒᤠ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤁᤧᤈᤥᤃᤡᤖᤥ॥

᥈᥌ “ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤔᤧᤘᤠ᤹ᤖᤥ.

ᤂᤧᤴ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧᤃ ᤐᤢ ᤀᤡᤃᤧᤕᤢᤰᤐᤠ ᤜᤧᤰᤁᤣ ᤔᤏᤠᤜᤠ᤹ ᤔᤧᤛᤢᤃᤢᤛᤡᤖ ᤔᤧᤕᤢᤱᤗᤥ

ᤁᤖ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤋᤧᤶᤔᤠᤛᤡᤖᤧ ᤗᤠᤃᤡ ᤆᤧᤴᤜᤠ᤹ ᤔᤧᤍᤠ᤺ᤰᤋᤢᤀᤠᤱ ᤏᤧᤖᤥ॥

᥈᥍ ᤛᤠᤘᤠᤃᤧᤶᤒᤠᤸᤗᤧ ᤐᤢᤜᤠ᤹ ᤆ᤺ᤱᤃᤪᤱᤅᤥ ᤌᤠᤛᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤂᤢ᤺ᤵᤔᤏᤠᤒᤠ

ᤆᤡᤃᤰᤘᤠᤜᤠ᤹ᤖᤧ ᤂᤢᤏᤡ᤹ ᤜᤡᤶᤜᤠ᤹ ᤔᤧᤎᤡᤶᤛᤢᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤖᤛᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠ

ᤜᤧᤰᤁᤩᤠᤱ ᤁᤧᤎᤢᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥈᥎ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤔᤧᤈᤀᤠᤱ ᤔᤧ᤹ᤖᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤜᤠ᤹ᤖᤧ ᤁᤢᤏᤢᤵᤔᤠ ᤜᤥ᤺ᤵᤗᤥ॥

ᤂᤧᤱᤜᤠ᤹ᤖᤧ ᤕᤧᤳᤇᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤔᤧᤏᤠᤵᤋᤢᤛᤡᤖᤥ.

ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤴᤗᤥ᤺ᤴᤍᤢᤴ ᤔᤧᤶᤒᤡᤖᤢᤛᤡᤴᤗᤥ॥

᥈᥏ ᤌᤣ ᤀᤰᤋᤱᤒᤠ ᤗᤠᤕᤥᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤱᤛᤡᤱᤅᤡᤴᤒᤡ᥅

ᤜᤧᤰᤁᤩᤠᤱ ᤌᤣ ᤀᤠᤱᤃᤠ᤹ ᤁᤴ ᤛᤢᤘᤠᤱᤜᤠ᤹ᤀᤥ ᤁᤢᤗᤧᤰᤘᤠ ᤔᤧᤜᤢᤱᤅᤠᤴᤒᤡ᥅

᥉᥆ ᤁᤴ ᤗᤠᤈᤣ᤹ᤀᤥ ᤁᤡᤵᤔᤠᤃᤧᤄᤢᤒᤠ ᤐᤥ᤺ᤰᤂᤧᤖᤥ

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥉᥇ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖᤥ.

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤏᤡᤱᤘᤠ᤹ ᤐᤠ᤺ᤳᤐᤠ᤺ᤳ ᤕᤢᤰ ᤔᤧᤈᤥᤃᤢᤖ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧᤃ ᤜᤧᤰᤋᤱᤒᤠᤀᤣ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤗᤥ॥

ᤁᤖ ᤀᤠᤔᤏᤠᤛᤣ ᤁᤢᤏᤢᤵᤔᤥᤃ ᤂᤡᤏᤡ᤹ ᤌᤣ ᤁᤧᤈᤥᤃᤢᤶᤔᤡᤖᤥ᥅”

ᤏᤡᤱᤔᤡᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤡᤴ ᤔᤧᤃᤒᤢ

᥌

“ᤒᤣᤏᤩᤠᤔᤡᤴᤒᤠ ᤔᤏᤠᤛᤣ. ᤋᤠᤱᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤂᤧᤳᤇᤡᤅᤠᤶᤔᤧ᤹ᤀᤥ

ᤕᤖᤢᤛᤗᤧ᤺ᤶᤗᤠᤶᤒᤠ ᤂᤡᤏᤡ᤹ ᤗ᤺ᤴᤍᤧᤶᤔᤧ᤹ᤀᤠᤱ ᤂᤧᤳᤋᤠᤛᤡᤶᤔᤧ᤹ᤀᤥ᥄

ᤋᤁᤥᤀᤥ ᤔᤧᤸᤗᤢᤰ ᤛᤠᤍᤠᤱᤅᤡᤴ ᤔᤢ᤺ᤳᤋᤧᤶᤔᤧ᤹ᤀᤥ᥄

ᤜᤧᤰᤁᤩᤠᤱ ᤒᤣᤌ-ᤜᤰᤁᤣᤖᤣᤶᤔᤥ ᤔᤡ᤺ᤴ ᤜᤠ᤺ᤴᤍᤧᤶᤔᤧ᤹ᤀᤥ

ᤂᤧᤒᤩᤠᤱ ᤔᤡ᤺ᤰᤂᤢᤗᤠᤶ ᤔᤡᤰᤛᤣ᤺ᤴ ᤐᤡᤔᤠ ᤋᤱᤃᤠᤶ ᤆᤥᤃᤧᤶᤔᤧ᤹ᤀᤥ᥄

ᤔᤧᤰᤔᤠᤛᤡᤔᤠᤴ ᤂᤠ ᤋᤠᤖ ᤐᤳᤗᤥ.

ᤌᤠᤱᤃᤧᤳ ᤐᤡᤛᤠᤱᤗᤠᤶ ᤂᤠᤵᤐᤢᤌᤩᤱ ᤀᤠᤈᤥ᤺ᤰᤆᤥ᤺ᤰᤐᤠᤴ ᤕᤢᤖ ᤐᤳᤗᤥ॥”

᥈ ᤏᤢᤔᤠᤛᤢᤰᤔᤠ ᤕᤖᤢᤛᤗᤧ᤺ᤶᤔᤡᤴa ᤛᤡᤶᤛᤡᤶᤔᤠ ᤆᤥ᤺ᤰᤗᤥ.

ᤁᤖ ᤀᤠᤱᤃᤠ᤹ ᤂᤧᤴ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ॥

᥉ ᤔᤧᤸᤗᤢᤰᤁᤶᤒᤠᤜᤠ᤹ ᤏᤢ ᤂᤢᤴᤇᤡ᤹ ᤕᤖᤡᤰ ᤔᤧᤸᤗᤢᤰᤜᤠ᤹ᤖᤧ ᤌᤧᤃᤢ᤺ᤴ ᤛᤡᤍᤧᤵ ᤔᤧᤍᤧᤵᤋᤢᤒᤠ ᤜᤧᤰᤁᤧ

ᤌᤰᤔᤥᤒᤠᤜᤠ᤹ ᤏᤢ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ᤖᤧ ᤕᤧᤰᤕᤰ ᤁᤒᤪᤡᤱ ᤋᤢᤖᤠᤜᤡᤶ ᤔᤧᤈᤥᤃᤢᤖᤥ॥

ᤜᤧᤰᤁᤩᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤔᤧᤱᤔᤠᤛᤡ ᤋᤧᤴᤜᤠ᤹ ᤔᤧᤛᤣᤃᤢᤖᤥ॥

᥊ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤕᤖᤢᤛᤗᤧ᤺ᤶᤔᤥ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ᥄

ᤁᤧᤖᤧᤰ ᤕᤠᤖᤡᤵ ᤆᤥᤃᤧᤶᤔᤧ᤹᥄ ᤀᤠᤏᤡᤃᤧ ᤂᤧᤴ ᤗᤧᤴᤍᤡᤰᤛᤠ ᤆᤡᤓᤳ ᤑᤳᤋᤢᤶᤒᤧᤖᤥ॥

ᤁᤖ ᤆᤡ᤺ᤳᤋᤧᤛᤩᤧᤖᤥ᥄ ᤏᤠᤶᤎᤩᤧ ᤆᤢᤖᤧ॥ ᤏᤠᤶ ᤗᤠ᤺ᤵᤔᤠ ᤀᤡ᤺ᤳᤋᤧᤀᤠᤱ ᤘᤠ᤹ᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤜᤠᤖᤠ ᤛᤧᤴᤍᤡᤰᤛᤠ ᤂᤧᤴ ᤑᤳᤋᤢᤶᤒᤧᤖᤥ॥

ᤕᤧᤰᤕᤰᤁᤥᤒᤠ ᤕᤰᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤶᤒᤧᤖᤥ॥”

᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤌᤰᤔᤥᤒᤠᤜᤠ᤹ ᤔᤧᤳᤋᤢᤛᤡᤖᤥ.

“ᤕᤖᤢᤛᤗᤧ᤺ᤶᤔᤡᤴ ᤗᤢ᤺ᤶᤔᤠᤖᤧ ᤗᤠᤃᤡ ᤛᤡᤱᤜᤠ᤹ ᤋᤠᤅᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤗᤢᤵᤛᤧᤶ ᤏᤧᤛᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤂᤢᤶᤍᤡᤱ ᤐᤡᤖᤢᤱᤅᤠᤱᤗᤰ ᤗᤧᤖᤢᤱᤗᤥ

ᤌᤣᤀᤠᤱᤓᤧᤸᤗᤧ ᤁᤵᤔᤥ ᤔᤏᤠ ᤋᤢᤰᤂᤣ ᤆᤠ᤺ᤵᤔᤠ ᤏᤡᤱᤄᤧᤶᤔᤡᤴ ᤘᤠ᤹ᤖᤥ॥

᥍ ᤘᤠᤃᤧᤱᤅᤥᤗᤠᤶᤒᤠ ᤛᤣᤛᤣᤒᤠ ᤆᤫᤠ᤺ᤳᤋᤡᤴ ᤀᤠᤶᤓᤠ ᤗ᤺ᤴᤏᤠᤱ ᤐᤳᤗᤥ.

ᤜᤧᤰᤁᤣᤗ᤹ᤖᤡᤰᤁᤣ ᤕᤖᤢᤛᤗᤧ᤺ᤶᤔᤡᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤗ᤺ᤳᤋᤢᤀᤠᤱ ᤐᤳᤗᤥ॥

ᤂᤧᤵᤔᤥ ᤜᤕᤱ ᤋᤧᤴᤎᤱᤜᤠ᤹ ᤏᤢ ᤔᤧᤰᤔᤠᤛᤡᤔᤠ ᤐᤥ᤺ᤱᤒᤠ ᤂᤧᤶᤍᤧᤳᤗᤥ.

ᤀᤠᤱᤃᤠ᤹ ᤂᤧᤵᤔᤥ ᤋᤢᤰᤔᤠ ᤛᤠᤰᤔᤠ ᤏᤢ ᤕᤠᤱᤄᤣ᤺ᤰ ᤀᤡᤛᤣ᤺ᤱᤗᤰ ᤏᤡᤛᤢᤱᤗᤥ॥

᥎ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤛᤣ. ᤁᤴ ᤕᤧᤳᤋᤢᤰᤂᤣᤜᤠ᤹ ᤂᤡᤏᤡ᤹ ᤗᤠᤃᤡ ᤛᤠᤶᤍᤡᤱ ᤐᤥ᤺ᤱᤗᤖᤥ॥

ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤂᤡᤏᤡ᤹ ᤏᤠ᤹ᤏᤡᤱᤗᤥ.

ᤂᤡᤏᤡ᤹ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥᤱᤗᤥ॥”

ᤀᤡᤛᤪᤠᤀᤡᤗᤖᤧ ᤐᤡᤑᤩᤢᤱ ᤆᤥᤃᤢ

᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ.

“ᤁᤧᤖᤧᤰ ᤛᤡᤱᤛᤣ᤹ᤜᤠ᤹ ᤆᤧᤸᤗᤧᤰᤛᤧ᤹ ᤀᤡᤰᤋᤠᤵᤗᤠᤶᤒᤠ ᤗᤳᤌᤡᤰᤁᤠᤱ ᤔᤧᤸᤗᤧᤳᤋᤣ ᤋᤢᤵᤔᤠ ᤐᤥᤱᤗᤥ

ᤜᤧᤰᤁᤣᤗ᤹ᤖᤡᤰᤁᤣ ᤀᤡᤛᤪᤠᤀᤡᤗᤒᤠ ᤁᤧᤜᤡᤱᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤔᤧᤔᤧᤰᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤕᤧᤶ ᤘᤠ᤹ᤖᤀᤣ ᤂᤧᤏᤧ᤹ ᤁᤧᤍᤢᤔᤢᤛᤡᤒᤠᤜᤠ᤹ ᤂᤰᤐᤧᤳ ᤛᤠᤶᤍᤡᤱ ᤐᤡᤖᤧᤛᤧ᤹ᤀᤥ॥”

᥇᥆ ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤜᤠ᤺ᤳᤗᤧ ᤂᤧᤵᤛᤢᤒᤣ᥅

ᤀᤠᤳᤋᤡᤴᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤛᤠᤶᤍᤡᤱ ᤐᤡᤖᤢᤱᤛᤡᤱᤒᤠᤒᤣ᥅

ᤂᤧᤱᤜᤠ᤹ ᤜᤠᤍᤡᤱ ᤁᤧᤎᤰᤐᤠ ᤔᤧᤒᤥᤱᤗᤥ

ᤂᤧᤒᤩᤠᤱ ᤀᤠᤒᤠᤅᤣ ᤂᤢᤏᤡ᤹ ᤏᤧᤰᤂᤥ᤹ᤀᤡᤴ ᤔᤧᤜᤢ᤹ᤖᤢᤀᤠᤱ ᤔᤧᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤀᤡᤱᤄᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤧᤄᤒᤠ ᤐᤠ᤺ᤴ ᤐᤥᤱᤗᤥ

ᤜᤧᤰᤁᤩᤠᤱ ᤂᤧᤵᤔᤥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤋᤠᤔᤠ ᤐᤠ᤺ᤴ ᤌᤣᤀᤠᤱ ᤔᤧᤱᤄᤥᤛᤢᤴᤗᤥ॥

᥇᥇ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤛᤠᤰᤁᤧᤴᤏᤡᤸᤗᤧ ᤀᤠᤱᤃᤠ᤹ ᤔᤡ ᤜᤧᤰᤁᤧ ᤌᤢᤰᤁᤠᤖᤥ.

ᤀᤠᤸᤗ ᤀᤠᤱᤃᤠ᤹ ᤂᤧᤴ ᤌᤶᤔᤠᤀᤠᤱ ᤁᤵᤔᤠ ᤔᤧᤛᤢᤰᤁᤠᤴᤗᤥ॥”

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ.

“ᤂᤧᤴ ᤀᤠᤛᤡᤰ ᤐᤥ᤺ᤰᤔᤠᤴ ᤗᤠᤶᤔᤥ ᤁᤧᤘᤠ᤹ᤒᤠ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹

ᤜᤧᤰᤁᤩᤠᤱ ᤌᤠᤱᤒᤧᤴᤜᤠ᤹ ᤔᤧᤈᤢᤶᤒᤠᤍᤧᤴᤏᤥ ᤌᤠᤛᤧ᤹ᤀᤥ॥

ᤕᤧᤶᤒᤠ ᤏᤢ ᤔᤣ᤺ᤳᤜᤠ᤹ ᤁᤧᤖᤧᤰ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ.

ᤁᤢᤎᤧᤃᤣ᤺ᤰ ᤁᤧᤓᤢᤵᤐᤠ ᤁᤠᤵᤐᤥᤒᤠᤀᤠᤱ ᤔᤧᤸᤗᤧᤖᤢᤴᤇᤡᤴᤗᤥ॥

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤎᤠ᤺ᤱᤜᤠ᤹ ᤘᤣ᤹ᤜᤠ᤹ᤖᤧ ᤔᤧᤍᤣ᤹ᤖᤢᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤡᤰᤋᤠᤵᤜᤠ᤹ ᤏᤢ ᤔᤣ᤺ᤳᤜᤠ᤹ᤀᤠᤱ ᤘᤣ᤹ᤜᤠ᤹ᤖᤧ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡᤖᤥ॥

ᤀᤠᤱᤃᤠ᤹ ᤔᤢᤰᤛᤠᤶᤛᤠᤒᤠ ᤀᤠᤜᤢᤰᤁᤡᤴ ᤛᤴᤇᤢᤱᤗᤥ

ᤜᤧᤰᤁᤣ᤺ᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤀᤥ ᤁᤧᤳᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤆᤢᤰᤐᤠ ᤕᤶᤒᤠ ᤔᤏᤠ ᤁᤧᤖᤧᤰᤗᤧ

ᤀᤡᤱᤗᤧᤰᤗᤠᤶ ᤕᤠᤱᤛᤠᤁᤢᤴᤎᤣ ᤌᤰᤔᤠ ᤋᤶᤛᤡᤴ ᤔᤧᤈᤥᤃᤢᤖᤥ.

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤀᤠᤱᤎᤥ

ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤖᤧᤰᤗᤧ ᤔᤏᤠᤜᤠ᤹ ᤔᤧᤄᤢᤶᤛᤢᤛᤡᤖᤥ॥

᥇᥊ ᤂᤧᤱᤜᤠ᤹ᤖᤧ ᤁᤧᤃᤠ᤺ᤶᤒᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹

ᤔᤡᤛᤠᤰᤗᤰ ᤁᤧᤃᤠ᤺ᤶᤒᤠ ᤜᤧᤰᤁᤧ ᤛᤡᤍᤠ᤹ ᤔᤧᤔᤧᤳᤋᤢᤛᤡᤖᤥ

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤛᤏᤠᤖᤢᤱ. ᤛᤏᤠᤖᤢᤱ. ᤁᤧᤖᤧᤰ ᤏᤢᤒᤠ ᤘᤠ᤹ᤖᤥ.’

ᤁᤖ ᤛᤧᤰᤂᤠ᤺ᤸᤗᤧᤃ ᤛᤏᤠᤖᤢᤱ ᤛᤢᤰᤂᤣᤘᤠ ᤀᤠᤳᤋᤠᤴᤏᤠᤱ ᤜᤥ᤺ᤵᤗᤥ॥

᥇᥋ ᤁᤴ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤒᤠᤀᤥ ᤂᤢᤴᤇᤡ᤹ ᤏᤢ᤺ᤶᤔᤠ ᤁᤧᤒᤥ᤺ᤱᤒᤠ ᤔᤣ᤺ᤶᤒᤡ᥅

ᤁᤖ ᤂᤧᤱᤜᤠ᤹ᤃ ᤔᤡᤛᤠᤰᤁᤠᤱ ᤏᤢ᤺ᤶᤔᤠᤀᤣ ᤔᤧᤴᤏᤢ᤺ᤴᤍᤧᤴᤗᤥ॥

ᤏᤢ᤺ᤶᤔᤠ ᤐᤠ᤺ᤴᤏᤡᤴ ᤌᤧᤔᤠᤒᤣ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤸᤗᤧᤛᤢᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤘᤣ᤹ ᤁᤧᤔᤧᤰᤐᤠᤜᤠ᤹ᤏᤢᤀᤣ ᤂᤧᤱᤜᤠ᤹ᤀᤠᤱ ᤔᤧᤔᤧᤰᤗᤥ॥

ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤒᤠ ᤕᤧᤶᤔᤥ ᤂᤧᤱᤜᤠ᤹ ᤔᤧᤔᤧᤰᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤀᤡᤛᤪᤠᤀᤡᤗᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤔᤡᤴ ᤔᤧᤏᤠ᤺ᤳᤋᤢᤴ

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤗᤡᤛᤡ ᤗᤠᤶ ᤁᤧᤍᤢᤶᤒᤠ ᤗᤠᤶᤍᤥᤀᤥ ᤕᤧᤒᤧᤶᤔᤧ᤹ᤀᤠᤱ ᤀᤥᤔᤕᤧᤶᤔᤧ᤹ᤀᤥ॥

ᤋᤃᤡᤒᤠ ᤗᤠᤶᤜᤠ᤹ ᤏᤢ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤗᤠᤶᤔᤡᤴ ᤁᤥ᤺ᤳᤋᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤴ ᤗᤠᤶᤔᤥ ᤗᤠᤱᤄᤣᤃᤧᤶᤔᤧ᤹ᤀᤥ

ᤂᤧᤶᤒᤩᤠᤱ ᤂᤡᤏᤡ᤹ ᤜᤡᤱᤔᤴᤏᤡᤴ ᤕᤠᤶᤏᤠ᤺ᤶ ᤐᤥᤱᤗᤥ॥”

ᤁᤖ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤜᤠ᤹. ᤀᤠᤏᤡᤃᤧ ᤜᤧᤰᤁᤣ ᤔᤧᤈᤥᤃᤢᤶᤒᤧᤴᤗᤥ॥”

᥇᥍ ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤗᤠᤶᤃᤧᤃᤥᤒᤠᤜᤠ᤹ ᤛᤣ᤺ᤰᤕᤢᤰ ᤆᤥᤃᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤕᤧᤖᤥ.

“ᤁᤡᤵᤔᤠ ᤁᤧᤄᤢᤒᤠ ᤛᤠᤶᤍᤡᤱᤗᤧ ᤗᤠᤃᤡ ᤔᤧᤸᤗᤢᤰ ᤛᤠᤍᤠᤱ ᤗᤠᤀᤡᤰᤐᤠᤴ ᤂᤧᤵᤛᤧᤶᤔᤧ᤹ᤀᤥ”

ᤁᤖ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ. “ᤂᤧᤴᤏᤠᤱ ᤀᤠᤏᤡᤃᤧ ᤔᤧᤄᤧᤵᤛᤢᤶᤒᤣᤴᤗᤥ॥”

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤢᤛᤡᤖᤥ.

“ᤕᤖᤡᤰ ᤌᤡᤶᤔᤧᤴᤍᤱ ᤛᤢᤘᤠᤱᤒᤠ ᤔᤏᤠᤛᤣ. ᤂᤧᤵᤛᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤌᤣ ᤔᤧᤒᤥ᤺ᤱ. ᤂᤧᤴ ᤏᤡᤱᤘᤠ᤹ ᤂᤥᤛᤧᤶᤔᤧ᤹ᤀᤥ॥

᥇᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤀᤣ. ᤂᤧᤵᤛᤧ᤹ᤀᤥ᥄

ᤁᤴᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ

ᤁᤢᤗᤧᤰᤘᤠ ᤁᤴ ᤛᤢᤘᤠᤱᤜᤠ᤹ᤀᤥ ᤔᤧᤰᤔᤧᤴ ᤋᤠᤖᤢᤱᤗᤥ

ᤌᤣᤀᤠᤱᤓᤧᤸᤗᤧ ᤁᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤔᤧᤏᤠ᤹ᤖᤢᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤔᤧᤴᤍᤧᤴᤏᤣ ᤔᤧᤘᤠ᤹ᤖᤥ॥

᥈᥆ ᤛᤣᤒᤠ ᤗᤠᤈᤣ᤹ᤗᤠᤶ ᤏᤢ ᤔᤠ᤺ᤱᤄᤠ ᤗᤠᤈᤣ᤹ᤗᤠᤶ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤰᤐᤠ

ᤜᤧᤰᤁᤩᤠᤱ ᤔᤠᤖᤢᤰᤜᤠ᤹ ᤌᤣ᤺ᤸᤗᤧ ᤗᤠᤃᤡ ᤀᤠᤱᤃᤠ᤹ᤀᤥ ᤔᤧᤍᤠᤖᤢᤒᤠᤀᤡᤖᤥ᥅

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ᤺ᤴ ᤔᤧᤍᤠ᤺ᤰᤁᤠᤴᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧᤀᤠᤱ ᤀᤠᤏᤡᤱᤘᤠ᤹ ᤔᤧᤍᤠᤏᤧᤸᤗᤥ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤔᤧᤍᤥ᤺ᤰᤗ ᤕᤠ᤺ᤴᤍᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤧᤷᤈᤢ ᤛᤥ᤺ᤴᤍᤢᤱᤛᤡᤱᤗᤥ॥

ᤁᤢᤶᤒᤠ ᤁᤢᤛ᤻ᤛᤠ. ᤁᤠ᤹ᤀᤡ ᤛᤥ᤹ᤎᤥ᤺ᤰ. ᤐᤠᤱᤓᤣ᤹ᤛᤠᤒᤠᤜᤠ᤹ ᤁᤧᤖᤧᤰ ᤔᤧᤛᤡᤖᤥ॥”

ᤌᤥ ᤐᤡᤛᤠᤱᤗᤠᤶᤒᤠ ᤜᤕᤱᤋᤧᤴᤎᤱ

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤌᤥ ᤐᤡᤛᤠᤱᤒᤠ ᤗᤠᤈᤣ᤹ᤗᤠᤶᤒᤠ ᤌᤰᤛᤢᤒᤠᤜᤠ᤹ ᤔᤧᤕᤢᤖ ᤔᤧᤒᤳᤗᤥ.

ᤂᤧᤴ ᤔᤠ᤺ᤱᤄᤠ ᤗᤠᤈᤣ᤹ᤒᤠ ᤔᤢᤰᤛᤠᤶᤒᤠ ᤛᤢᤘᤠᤱᤜᤠ᤹ ᤔᤧᤜᤢᤛᤢᤛᤡᤖ ᤔᤧᤕᤠᤰᤗᤥ

ᤂᤧᤒᤩᤠᤱ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤱᤗ ᤔᤧᤒᤳᤗᤥ॥

᥈᥉ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤗᤠ᤺ᤰ ᤏᤢ ᤗᤡ᤺ᤴ ᤜᤢᤰᤁᤥ ᤔᤧᤃᤳᤋᤢᤖᤥ

ᤂᤧᤱᤜᤠ᤹ ᤁᤢ᤹ᤀᤡᤃᤧᤓᤧᤶᤒᤠ ᤏᤢ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤔᤏᤠᤒᤠ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ᤖᤧᤃ ᤀᤴᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤔᤧᤍᤠᤖᤥ

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤒᤢᤰᤁᤡᤴ ᤘᤖ᤺ᤱᤅᤡᤴ ᤛ᤺ᤰᤐᤠ ᤜᤧᤰᤁᤣ ᤗ᤹ᤖᤥ॥

ᤏᤢᤔᤠᤛᤢᤰᤔᤠ ᤕᤖᤢᤛᤗᤧ᤺ᤶᤔᤡᤴᤏᤢb ᤌᤰᤛᤧ ᤂᤧᤱᤜᤠ᤹ ᤔᤧᤍᤠᤖ ᤔᤧᤒᤳᤗᤥ॥”

᥈᥊ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧ ᤁᤴ ᤐᤠ᤺ᤴᤏᤡᤸᤗᤧ ᤀᤡᤱᤄᤱᤅᤡᤴ ᤂᤧᤵᤛᤢᤶᤒᤧᤖᤥ

ᤜᤧᤰᤁᤩᤠᤱ ᤀᤠᤏᤡᤃᤧ ᤛᤠᤘᤣ᤺ᤳ ᤕᤅᤧᤀᤠᤱ ᤗᤠᤱᤜᤢᤰᤗᤧ ᤔᤧᤍᤰᤋᤡᤃᤧᤴᤗᤥ॥

ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ ᤀᤠᤏᤡᤃᤧ ᤗ᤹ᤖᤡᤃᤧᤖᤥ

ᤂᤧᤶᤒᤩᤠᤱ ᤕᤧᤳᤋᤢᤰᤂᤣᤀᤥ ᤌᤩᤧ᤹ᤀᤡᤃᤧᤀᤠᤱ ᤘᤕᤡᤃᤧᤖᤥ॥

᥈᥋ ᤀᤡᤰᤋᤠᤵ ᤗᤧᤵᤔᤠᤱ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ.

ᤗᤠᤶᤔᤥᤀᤠᤱ ᤗᤠᤱᤔᤧᤄᤣᤃᤧᤶᤔᤡᤴᤏᤧ᤹ᤀᤥ॥

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤑᤧᤈᤠ ᤑᤧᤕᤢᤶ ᤔᤧᤃᤳᤋᤢᤖᤥ.

ᤁᤧᤖᤧᤰ ᤐᤡᤛᤠᤱ ᤁᤡᤔᤠ ᤕᤱᤔᤠ ᤘᤠ᤹ᤖᤥ॥”

᥈᥌ ᤀᤠᤔᤏᤠᤛᤣ. ᤛᤃᤡ ᤋᤣ᤺ᤳ ᤆᤠᤰᤂᤠᤶᤔᤧ᤹ᤀᤠᤱ ᤂᤠᤵᤐᤢᤀᤥ ᤛ᤹ᤀᤠᤛᤡᤶᤔᤧ᤹ᤀᤥ॥

ᤗᤳᤌᤡᤰᤐᤠ ᤛᤠ᤺ᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤁᤧᤎᤰᤐᤠ ᤜᤧᤰᤁᤣ ᤛᤠ᤹ᤖᤡᤰ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤔᤧᤱᤔᤧᤱᤒᤧᤸᤗᤧ ᤜᤰᤆᤄᤳ ᤂᤠ ᤁᤧᤓᤳᤗᤥ॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤕᤷᤔᤡᤕᤠᤀᤣ. ᤛᤠᤶᤔᤩᤠᤱ ᤕᤢᤵᤐᤠ ᤛᤠ᤹ᤔᤏᤠᤒᤠ ᤜᤧᤰᤁᤣ

ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤠ᤹ᤖᤧᤛᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤰᤋᤱᤒᤠ ᤔᤧᤈᤥᤰ.

ᤂᤧᤏᤧ᤹ ᤏᤡᤱᤘᤠ᤹ ᤂᤥᤛᤧ᤹ᤀᤥ॥

᥈᥎ ᤂᤧᤱᤜᤠ᤹ ᤜᤠᤍᤡᤱ ᤁᤧᤎᤰᤐᤠ ᤏᤢ ᤐᤡᤑᤩᤢᤱᤒᤠ ᤔᤏᤠᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤠᤛᤠ ᤏᤢ ᤑᤧᤴᤈᤣ᤹ ᤜᤧᤰᤁᤣ ᤁᤧᤛᤠᤰᤐᤠ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ ᤂᤰᤐᤧᤳ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ

ᤂᤧᤶᤒᤩᤠᤱ ᤘᤣ᤹ᤜᤠ᤹ ᤆᤧ᤹ᤕᤠ ᤀᤡᤱᤍᤥ ᤔᤧᤔᤧᤳᤋᤢᤛᤡᤖᤥ॥

᥈᥏ ᤑᤧᤴᤎᤰᤋᤧᤴᤏᤡᤴ ᤛᤠ᤹ᤖᤡᤰ ᤔᤡ᤺ᤸᤗᤧ ᤔᤰᤋᤢᤖᤥ

ᤁᤖ ᤕᤢᤵᤐᤠᤜᤡ᤺ᤴ ᤔᤧᤕᤥ᤺ᤴᤏᤧᤴᤗᤥ॥

ᤀᤠᤔᤏᤠᤜᤠ᤹ ᤛᤠᤱᤔᤠᤛᤡ ᤕᤠ᤺ᤶᤒᤰᤁᤡᤴ ᤜᤏᤧᤖᤰ ᤐᤥ᤺ᤱᤗ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤋᤠᤰᤁᤧᤓᤧᤒᤠᤜᤠ᤹ ᤔᤧᤱᤄᤧᤳᤋᤢᤴ ᤔᤧᤴᤍᤣᤛᤢᤛᤡᤴᤗᤥ॥

᥉᥆ ᤂᤧᤱᤜᤠ᤹ ᤋᤠᤵᤑᤧ᤺ᤶᤒᤠ ᤕᤢᤵᤐᤠ ᤔᤧᤔᤧᤳᤋᤢᤛᤡᤖᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤏᤠ᤹ᤖᤢᤱᤛᤡᤱᤅᤠᤱ ᤘᤠ᤹ᤖᤥ॥”

a 

᥌:᥈ ᤜᤡᤒᤪᤢᤀᤥ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ॥

b 

᥌:᥈᥉ ᤜᤡᤒᤪᤢᤀᤥ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ॥

ᤕᤷᤔᤡᤕᤠ᤺ᤸᤗᤧ ᤔᤠᤱᤜᤡᤶᤔᤥ ᤐᤠ᤺ᤳᤋᤢᤒᤠ ᤂᤠᤜᤢᤴ

᥍

ᤕᤜᤘᤣ ᤍᤠᤱᤒᤠᤗᤠᤶ ᤕᤷᤔᤡᤕᤠᤀᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ.

᥈ “ᤂᤧᤏᤧ᤹ ᤔᤠᤱᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤕᤧᤒᤧ᤹. ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤀᤡᤱᤓᤴ ᤆᤥᤃᤧ᤹. ᤕᤜᤘᤣ ᤍᤠᤱᤒᤠᤴ ᤛᤣᤛᤣ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤁᤴ ᤗᤠᤶᤎᤣ᤺ᤵᤐᤥᤗᤠᤶᤒᤠ ᤁᤧᤍᤠᤒᤠ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤁᤧᤔᤧᤳᤋᤡ. ᤂᤡᤏᤡ᤹ ᤀᤠᤒᤠᤅᤣ ᤜᤡᤱᤔᤴᤏᤥᤒᤠ ᤕᤧᤵᤗᤧᤰᤁᤡᤴ ᤏᤢ ᤕᤠ᤺ᤶᤒᤰᤁᤡᤴ ᤋᤥ᤺ᤴᤍᤥ᤺ᤴ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤁᤴ ᤗᤠᤈᤣ᤹ᤀᤥ ᤕᤢᤱᤔᤠ ᤑᤠ᤺ᤰᤏᤡᤱ॥

᥊ ‘ᤁᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤗᤥ. ᤁᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤗᤥ. ᤁᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤗᤥ. ᤀᤠᤏᤡᤃᤧ ᤋᤠᤵᤌᤣᤰ ᤕᤠᤶᤎᤣᤰ ᤘᤕᤡᤃᤧ᥄’ ᤁᤧᤗ᤹ᤒᤠ ᤀᤡᤱᤗᤧᤰ ᤐᤠ᤺ᤴᤏᤥ ᤏᤛᤠ᤺ᤴ ᤔᤧᤈᤥᤃᤧᤶᤔᤡᤴᤏᤧ᤹॥

᥋ “ᤂᤡᤏᤡ᤹ ᤜᤡᤱᤔᤴᤒᤠ ᤛᤢᤳᤏᤠ ᤏᤢ ᤕᤧᤵᤗᤧᤰᤁᤡᤴ ᤗᤧᤰᤂᤧᤶᤔᤧ᤹. ᤀᤠᤸᤗᤥ ᤁᤧᤈᤥᤃᤢᤶᤗ ᤁᤧᤘᤕᤡᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤏᤠ᤹ᤖᤧᤶᤔᤧ᤹॥ ᤘᤣ᤹ᤜᤠ᤹ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤕᤠ᤺ᤶᤒᤰ ᤆᤥᤃᤧᤶᤔᤧ᤹॥

᥌ ᤗᤠᤶᤍᤡ᤺ᤵᤐᤠᤱ. ᤕᤧᤳᤇᤠᤒᤠ ᤕᤧᤳᤇᤠᤔᤠ ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤜᤠ᤹ᤗᤠᤶ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤌᤰᤔᤠᤗᤠᤶ ᤔᤧᤈᤥᤃᤧᤶᤔᤡᤴᤏᤧ᤹॥ ᤁᤴ ᤗᤠᤈᤣ᤹ᤀᤥ ᤑᤥᤋᤩᤠ ᤔᤧ᤺ᤴᤏᤣᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ ᤔᤧᤛᤧᤛᤧᤶᤔᤡᤴᤏᤧ᤹॥ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤛᤠᤶᤔᤠᤱᤜᤠ᤹ᤀᤥ ᤛᤧᤘᤠ ᤆᤥ᤺ᤰᤔᤠ ᤗᤧᤖᤧᤶᤔᤧ᤹. ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤔᤧᤰᤂᤡ ᤁᤧᤶᤛᤧᤖᤡᤖᤰ॥

᥍ ᤂᤡᤏᤡ᤹ ᤛᤢᤳᤏᤠ᤺ᤴ ᤏᤢ ᤕᤧᤵᤗᤧᤰᤁᤡᤴ ᤁᤧᤍᤥ᤺ᤴᤍᤢᤶᤏᤧᤓᤃᤪ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤀᤠᤱᤃᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤐᤡᤖᤢᤱᤛᤡᤱᤒᤠ ᤁᤴ ᤗᤠᤈᤣ᤹ᤀᤥ ᤂᤡᤏᤡ᤹ ᤘᤠ᤹ᤔᤠ ᤐᤠᤱᤏᤡᤱ॥

᥎ “ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤌᤣᤏᤠᤎᤣᤒᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤀᤡᤱᤗᤧᤰ ᤐᤠ᤺ᤴᤏᤡᤴ ᤏᤠᤃᤧᤛᤠ᤹ᤖᤢᤶ॥

᥏ ᤂᤡᤏᤡ᤹ ᤂᤢ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶ. ᤔᤏᤠ ᤁᤧᤛᤧᤖᤢᤶᤛᤡᤶ ᤜᤧᤰᤁᤩᤠᤱ ᤆᤠᤖᤠᤶᤔᤠ-ᤐᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶ. ᤔᤠᤱᤁᤧᤜᤧᤰᤁᤠᤛᤡᤀᤠᤱ ᤀᤡᤱᤗᤧᤰ ᤁᤧᤒᤠᤖᤡ. ᤒᤠᤗ ᤛᤠᤶᤔᤠᤱᤅᤥ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶ ᤜᤧᤰᤁᤩᤠᤱ ᤀᤠᤒᤠᤅᤣ ᤀᤠᤵᤑᤠᤸᤗᤧᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤛᤡᤶᤔᤡᤴᤒᤠ ᤛᤠᤶᤔᤠᤱᤜᤠ᤹ ᤔᤠᤱᤛᤧᤘᤠ ᤁᤧᤔᤧᤳᤋᤢᤶᤛᤡᤶ॥

᥇᥆ ᤁᤴ ᤀᤠᤱᤃᤠ᤹ ᤀᤠᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤈᤥᤃᤢᤶ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤛᤧ ᤔᤧᤈᤥᤃᤢᤒᤠ ᤔᤠᤱᤜᤡᤶᤔᤥ ᤁᤧᤍᤩᤧ᤹ᤀᤡ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤁᤧᤕᤧᤒᤡᤀᤠᤱ ᤁᤧᤒᤠ᤺ᤳᤋᤢᤶ. ‘ᤀᤠᤏᤡᤃᤧ ᤋᤠᤵᤌᤣᤰ ᤕᤠᤶᤎᤣᤰᤁᤥ ᤘᤕᤡᤃᤧ᥄’

᥇᥇ ᤌᤣ ᤂᤡᤏᤡ᤹ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤑᤠ᤺ᤴᤍᤠᤜᤠ᤹ᤖᤧ ᤂᤢᤴᤇᤡ᤹ ᤆᤡᤱᤛᤡᤱᤔᤠᤍᤧᤴ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅ ᤂᤡᤏᤡ᤹ ᤌᤣ ᤁᤧᤈᤥᤃᤢᤶᤗ ᤁᤧᤘᤕᤡ. ᤀᤠᤱᤃᤠ᤹ ᤂᤧᤴ ᤏᤡᤛᤢᤱ᤹. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱ᤹॥

᥇᥈ “ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤛᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤛᤣᤃᤢᤱᤒᤠᤍᤧᤴ ᤛᤡᤗᤥᤀᤥ ᤐᤣᤃᤧᤶᤔᤧ᤹ᤀᤠᤱ ᤀᤥᤔᤧᤳᤋᤧᤶᤔᤧ᤹ ᤜᤧᤰᤁᤩᤠᤱ ᤏᤡᤱᤘᤠ᤹ ᤂᤥᤛᤧᤶᤔᤧ᤹. ᤀᤠᤒᤠᤅᤣ ᤀᤠᤔᤏᤠ ᤀᤡᤛᤪᤠᤀᤡᤗᤖᤧ ᤁᤢᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤋᤧᤴᤏᤡᤴ ᤌᤣ ᤆᤥᤃᤢᤱ॥

᥇᥉ ᤂᤡᤏᤡ᤹ ᤁᤴ ᤁᤧᤖᤧᤰ ᤗᤠᤕᤥ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤀᤣᤳᤗᤧᤱ ᤔᤧᤳᤏᤡᤱ. ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴ॥ ᤀᤠᤱᤃᤠ᤹ ᤀᤢ᤺ᤳᤏᤡᤱᤅᤡᤸᤗᤧ ᤂᤡᤏᤡ᤹ ᤏᤢᤃᤵ ᤕᤠᤵᤔᤡ ᤁᤧᤶᤒᤡᤖᤡᤴ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤛᤧ ᤔᤧᤈᤥᤃᤢᤒᤠ ᤁᤴ ᤀᤠᤜᤡᤶᤔᤥ ᤂᤡᤏᤡ᤹ ᤏᤡᤱᤘᤠ᤹ ᤁᤧᤕᤢᤰᤂᤢᤶ. ᤀᤠᤱᤃᤠ᤹ ᤛᤡᤗᤥᤀᤥ ᤆᤥᤃᤢᤱᤒᤠ ᤜᤧᤰᤁᤣ ᤁᤴ ᤋᤧᤴᤏᤥᤀᤠᤱ ᤆᤥᤃᤢᤱ॥ ᤀᤠᤱᤃᤠ᤹ ᤂᤡᤏᤡ᤹ ᤏᤢ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤁᤴ ᤋᤧᤴᤏᤡᤴ ᤛᤡᤗᤥ᤺ᤴ ᤁᤢᤀᤡᤛᤡ᤺ᤰ ᤔᤧᤰᤂᤢᤱ᤹॥

᥇᥋ ᤂᤡᤏᤡ᤹ ᤁᤠ᤹ᤀᤡ ᤛᤥ᤹ᤎᤥ᤺ᤰᤜᤠ᤹. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤏᤠ᤺ᤳᤋᤢᤱᤛᤡᤱᤒᤠ ᤜᤧᤰᤁᤣ ᤀᤠᤱᤃᤠ᤹ ᤀᤠᤔᤡᤰᤛᤠᤀᤥᤗᤠᤶᤒᤠ ᤂᤡᤏᤡ᤹ ᤗᤠ᤺ᤰᤁᤠᤳ ᤏᤠ᤺ᤳᤏᤡᤱ ᤗ᤺ᤳᤏᤡᤱ᤹॥”

ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤡᤱᤈᤠ᤺ᤱ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤕᤷᤔᤡᤕᤠᤀᤣ. ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤋᤢᤘᤠ ᤔᤧᤈᤥᤃᤧᤴᤏᤧ᤹॥ ᤁᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤣᤖᤡᤱ ᤔᤧᤎᤰᤋᤧᤴᤏᤧ᤹. ᤀᤠᤱᤃᤠ᤹ ᤋᤢᤘᤠ ᤔᤧᤈᤥᤃᤠᤱᤅᤡᤴᤏᤧ᤹. ᤀᤠᤱᤃᤠ᤹ ᤐᤣᤗᤡ ᤔᤧᤓᤠᤰᤋᤠᤱᤅᤡᤴᤏᤧ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤒᤣᤗᤡ᤺ᤴ ᤔᤧᤄᤧᤵᤛᤢᤱᤅᤡᤴ॥

᥇᥍ ᤂᤧᤱᤜᤠ᤹ᤖᤧ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤏᤢ ᤕᤖᤢᤛᤗᤧᤔᤒᤠ ᤔᤠᤖᤠᤶᤜᤠ᤹ᤀᤥ ᤌᤣᤎᤣ ᤔᤧᤈᤥᤃᤢᤖ ᤔᤧᤒᤳ ᤌᤣ ᤂᤧᤏᤧ᤹ ᤁᤧᤴᤏᤡᤛᤢᤶᤒᤡ᥅

᥇᥎ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤔᤠ ᤔᤧᤵᤔᤏᤠᤔᤠ ᤛᤠᤶᤔᤠᤱᤅᤡᤴ ᤂᤖᤧ᤺ᤱ ᤗᤧ᤺ᤱᤔᤠ ᤐᤡᤔᤠᤖᤧ ᤗᤠᤃᤡ ᤁᤢᤛ᤻ᤛᤠᤜᤠ᤹ᤖᤧ ᤛᤡᤱ ᤔᤧᤛᤢᤵᤛᤢ. ᤐᤠᤜᤠ᤹ᤖᤧ ᤔᤡ᤺ᤴ ᤔᤧᤜᤠ᤺ᤴᤍᤢ ᤜᤧᤰᤁᤩᤠᤱ ᤔᤠᤜᤠ᤹ᤖᤧ ᤑᤣ᤹ᤖᤢᤶᤔᤡᤴ ᤔᤧᤛ᤹ᤖᤢ॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤑᤥ᤺ᤱᤔᤠᤖᤧ ᤗᤠᤃᤡ ᤘᤣ᤹ ᤛᤠᤶᤔᤠᤱᤜᤠ᤹ᤀᤥ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ॥

᥇᥏ ᤁᤖ ᤌᤣ ᤂᤧᤱᤜᤠ᤹ᤖᤧ ᤛᤧᤰᤂᤠᤀᤣ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤖ ᤔᤧᤒᤵᤐᤡ᥅ ᤔᤣ᤺ᤴ. ᤂᤧᤱᤜᤠ᤹ ᤀᤠᤒᤠᤅᤣ ᤔᤧᤄᤠ᤺ᤴᤇᤡᤱᤗ ᤔᤧᤘᤠ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤛᤡᤖᤡᤱᤔᤔᤥ ᤔᤧᤎᤠᤖ ᤔᤧᤒᤳ॥

᥈᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤡᤰᤁᤧᤴ ᤁᤴ ᤔᤠᤱᤜᤡᤶᤔᤥ ᤌᤠᤛᤢᤱ᤹. ᤔᤏᤠ. ᤌᤰᤛᤠ. ᤛᤡᤱᤒᤢᤱᤜᤠ᤹ ᤏᤢ ᤀᤡᤰᤋᤠᤵᤐᤥᤒᤠ ᤐᤥᤃᤢᤃᤧᤏ ᤁᤢᤈᤠ ᤛᤶᤎᤠᤱ ᤌᤠᤛᤢᤱ᤹॥ ᤀᤠᤱᤃᤠ᤹ ᤀᤠᤛᤡᤰᤁᤧᤴ ᤁᤧᤍᤡ᤺ᤵᤐᤠ ᤔᤡ ᤜᤧᤰᤁᤣ ᤋᤡ᤺ᤳᤗ ᤘᤠ᤹. ᤂᤧᤴ ᤜᤠ᤺ᤳᤗᤧᤀᤠᤱ ᤘᤖᤱᤔᤠ ᤛᤧᤵᤔᤠ ᤔᤧᤛᤢᤰᤋᤢᤴ॥

᥈᥇ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤔᤢᤰᤛᤠᤶᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤱ. ‘ᤀᤠᤔᤏᤠᤛᤣ. ᤁᤢᤓᤠ ᤛᤡᤍᤢᤱᤈᤓᤠᤜᤠ᤹ ᤂᤡᤏᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤌᤩ᤺ᤱ ᤔᤡᤎᤡᤱᤔᤠ ᤋᤣᤔᤠ ᤐᤥᤱ᤹ ᤜᤧᤰᤁᤩᤠᤱ ᤘᤣ᤹ ᤛᤡᤍᤢᤱᤈᤓᤠᤜᤠ᤹ ᤁᤢᤓᤠ ᤂᤡᤏᤡ᤹ ᤆᤠᤔᤠ ᤁᤧᤛᤢᤰᤋᤢᤶ᤹॥ ᤐᤖᤢᤔᤠᤸᤗᤧ ᤂᤧᤴ ᤁᤧᤖᤧᤰ ᤂᤡᤏᤡ᤹ᤀᤣ ᤆᤧᤶᤍᤣᤛᤧᤶᤔᤧ᤹॥

᥈᥈ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱᤛᤡᤱᤅᤠᤱ ᤑᤧᤳᤋᤢᤱᤛᤡᤱᤅᤡᤸᤗᤧ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤀᤡᤃᤪ ᤘᤣ᤹ ᤛᤡᤍᤢᤱᤈᤓᤠᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤱᤜᤠ᤹ ᤌᤣᤀᤠᤱ ᤀᤡᤱᤈᤠ᤺ᤱ ᤔᤧᤒᤡᤖᤢᤱᤛᤡᤱᤅᤡᤴ॥

᥈᥉ ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤀᤰᤂᤣ ᤔᤧᤳᤏᤡᤱᤅᤠᤱ ᤘᤕᤠᤱ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤧᤶᤔᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤜᤡᤱᤔᤴ ᤁᤳᤋᤧᤶᤔᤧ᤹॥ ᤜᤧᤰᤁᤣᤏᤣᤓᤃᤪ ᤂᤡᤏᤡ᤹ ᤏᤢ᤹ᤔᤠᤍᤠᤔᤠ ᤐᤥᤱ᤹. ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤔᤏᤠ ᤁᤧᤒᤥ᤺ᤰᤂᤡ᤹॥

᥈᥊ ᤁᤖ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤶᤔᤠ ᤔᤧᤴᤍᤧᤴᤍᤧᤴ. ᤂᤧᤵᤔᤥ ᤌᤧᤔᤠᤀᤠᤱ ᤏᤡᤱᤘᤠ᤹ ᤔᤧᤶᤒᤡᤖᤢᤴ॥ ᤂᤧᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠᤒᤠ ᤏᤢ ᤋᤠᤵᤑᤧ᤺ᤶᤒᤠ ᤛᤡᤰᤗᤢᤱᤔᤠᤸᤗᤧ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤘᤕᤧ॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤀᤠᤖᤛᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤒᤥ᤺ᤰᤂᤧᤖ ᤔᤧᤒᤣ॥

᥈᥋ ᤂᤡᤏᤡ᤹ ᤌᤠ᤺ᤰᤌᤧᤒᤠ ᤛᤢᤎᤧᤒᤠᤜᤠ᤹ ᤔᤡᤛᤪᤗᤠᤶ ᤔᤧᤗ᤺ᤴᤍᤧ ᤔᤧᤎᤠᤅᤧᤒᤠ ᤕᤧᤴᤏᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤀᤧᤳᤗᤧᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤠᤔᤏᤠᤜᤠ᤹ ᤂᤡᤏᤡ᤹ᤀᤥ ᤐᤠᤱᤄᤢᤱᤛᤡᤱᤅᤠᤱ ᤘᤠ᤹॥

᥈᥌ ᤁᤖ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤠᤒᤠ᤺ᤴᤏᤡᤴ ᤂᤧᤶᤔᤠ ᤔᤧᤴᤍᤧᤴᤍᤧᤴ. ᤂᤧᤵᤔᤥ ᤏᤡᤱᤘᤠ᤹ᤀᤣ ᤔᤧᤶᤒᤡᤖᤢᤴ॥ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤢ ᤁᤢ᤹ᤀᤡᤃᤧᤓᤧᤶᤒᤠ ᤁᤧᤒᤥ᤺ᤰᤂᤡ॥’

᥈᥍ “ᤂᤧᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠᤀᤣ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤏᤧ᤹ ᤀᤠᤔᤏᤠᤜᤠ᤹ ᤁᤧᤔᤧᤳᤋᤢᤛᤡᤛᤠᤱ ᤁᤧᤒᤠ᤺ᤴᤏᤡᤴ ᤂᤧᤶᤔᤠ ᤂᤧᤱᤜᤠ᤹ ᤔᤧᤴᤍᤧᤴᤏᤧᤴ. ᤂᤧᤏᤧ᤹ ᤂᤧᤱᤜᤠ᤹ ᤁᤧᤀᤢ᤺ᤳᤋᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤏᤢᤃᤵᤐᤣ ᤁᤧᤔᤧᤶᤒᤡᤏᤧᤴ॥

᥈᥎ ᤂᤧᤏᤧ᤹ ᤁᤴ ᤛᤢᤘᤠᤱᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ ᤀᤡᤃᤪ ᤂᤡᤏᤡ᤹ ᤁᤧᤍᤢᤔᤢᤶᤒᤠ ᤂᤢᤶᤍᤡᤱᤗᤠᤶ ᤁᤢᤓᤠ ᤏᤡᤛᤠᤶ ᤁᤧᤱᤄᤥᤛᤢᤶᤔᤡᤴ॥ ᤛᤧᤰᤂᤠ ᤐᤠ᤺ᤴᤏᤡᤱᤃ ᤔᤧᤃᤧ. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤢᤒᤠ᤺ᤴᤎᤡᤰᤁᤠᤱ ᤔᤧᤴᤍᤠᤖᤢᤴ॥’”

ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤐᤥ᤺ᤰᤂᤧᤒᤠ ᤗᤠᤕᤥ

᥈᥏ “ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤛᤣ

ᤀᤠᤸᤗ ᤀᤠᤒᤠᤅᤣ ᤌᤧᤃᤣ᤺ᤰᤀᤡ᤺ᤴ ᤂᤰᤋᤧᤶᤔᤧ᤹ᤀᤠᤱ ᤗᤠᤵᤑᤢᤛᤧᤶᤔᤧ᤹ᤀᤥ॥

ᤔᤣᤖᤡᤱ ᤌᤰᤋᤧᤶᤔᤧ᤹ᤖ ᤌᤣᤀᤠᤱ ᤁᤧᤜᤥ᤺ᤵᤐᤠ

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠ ᤑᤠᤱᤈᤱ ᤛᤶᤔᤥ ᤜᤠᤒᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤠᤛᤡᤰ ᤐᤥᤃᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤗᤠᤵᤑᤢᤛᤢᤱᤛᤡᤱᤅᤠᤱ ᤘᤠ᤹ᤖᤥ॥

᥉᥆ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤕᤜᤢᤍᤠᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤀᤠᤔᤡᤰᤛᤠᤀᤥ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤔᤧᤘᤠ᤹॥ ᤀᤠᤱᤃᤠ᤹ ᤆᤡ᤺ᤳᤋᤢᤱᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤂᤧᤱᤜᤠ᤹ᤖᤧ ᤀᤠᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤒᤥ᤺ᤱᤒᤠ ᤀᤠᤜᤡᤶᤔᤥ ᤔᤧᤕᤢᤰᤂᤢᤛᤡᤀᤠᤱ ᤕᤢᤱ ᤜᤧᤰᤁᤩᤠᤱ ᤔᤠᤱᤜᤡᤶᤔᤡᤴ ᤀᤠᤛᤢᤳᤌᤥ ᤔᤧᤈᤥᤃᤢᤀᤠᤱ ᤏᤧ᤹᤺॥

᥉᥇ ᤂᤧᤱᤜᤠ᤹ᤖᤧ ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤀᤠᤒᤠᤅᤣ ᤛᤠᤀᤣᤜᤠ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤖᤧ ᤗᤠᤃᤡ ᤋᤥᤐᤣᤋ ᤔᤧᤵᤔᤏᤠᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤈᤥᤃᤢᤀᤠᤱ ᤏᤧ᤹᤺॥ ᤀᤠᤱᤃᤠ᤹ ᤂᤧᤴ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤒᤠ ᤔᤣ᤺ᤴ. ᤜᤧᤰᤋᤱᤒᤠ ᤐᤠ᤺ᤴᤃ ᤀᤠᤱᤃᤠ᤹ ᤀᤡ᤺ᤳᤋᤢᤱᤒᤠᤀᤠᤱ ᤜᤥ᤺ᤵᤋᤠᤱ॥

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤏᤡᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ ᤀᤰᤋᤱᤒᤠ ᤕᤧᤶ ᤋᤠᤖ ᤐᤳ. ᤜᤧᤰᤁᤩᤠᤱ ᤂᤧᤴ ᤋᤥᤐᤣᤋ ᤀᤡᤃᤪ ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴ ᤔᤧᤶᤔᤧᤳᤋᤢᤴ ᤁᤖ ᤔᤏᤠᤛᤧᤵᤔᤠ ᤏᤧᤏᤧᤒᤠᤍᤧᤴ ᤑᤠ᤹ᤀᤠᤱ ᤁᤢᤔᤡᤱ ᤐᤥᤱ᤹॥ ᤂᤧᤵᤔᤥ ᤔᤏᤠᤜᤠ᤹ᤖᤧ ᤆᤣᤜᤠ᤹ ᤗᤢᤵᤔᤠᤍᤧᤴ ᤂᤥᤔᤧᤴᤍᤧᤳᤋᤧ ᤌᤠᤖᤡᤰ ᤆᤣᤜᤠ᤹ ᤔᤧᤗᤢᤵᤋᤢᤛᤡ᤹॥

᥉᥉ ᤐᤢᤛᤠᤜᤠ᤹ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤧᤴ ᤆᤣᤜᤠ᤹ ᤔᤧᤈᤛᤡᤖᤥ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤱᤔᤠ ᤁᤧᤛᤧᤵᤐᤠᤀᤠᤱ ᤁᤧᤏᤠ᤺ᤵᤐᤠ ᤁᤧᤍᤣᤒᤠ ᤜᤠ᤺ᤳᤋᤠᤱ ᤔᤧᤘᤠ᤹ᤏᤧᤴ॥

᥉᥊ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤒᤠ ᤔᤠᤖᤠᤶᤜᤠ᤹ᤀᤥ ᤀᤠᤱᤃᤠ᤹ ᤕᤧᤕᤧᤗ᤹ᤔᤠ ᤏᤢ ᤛ᤺ᤵᤔᤠ ᤀᤡᤰᤗᤠ᤺ᤴ ᤂᤧᤒᤩᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶᤒᤠ ᤛᤠᤓᤱᤈᤠ᤺ᤸᤗᤧ ᤜᤕᤱ ᤁᤡᤸᤗᤡᤱᤅᤡᤴᤏᤠᤱ ᤔᤠᤒᤣ᤺ᤰᤗ ᤆᤥᤃᤢᤱ᤹ ᤌᤣᤀᤠᤱᤓᤧᤸᤗᤧ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤐᤥᤱᤗᤥ॥’”

᥎

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤴ ᤕᤧᤶᤔᤥ ᤕᤜᤢᤍᤠᤒᤠ ᤜᤠᤱᤜᤠ᤹ ᤏᤢ ᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤳᤜᤠ᤹ ᤂᤧᤒᤩᤠᤱ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤏᤡᤱᤔᤡᤜᤠ᤹ᤖᤧ ᤀᤡᤐᤢᤱᤗᤠᤶᤒᤠ ᤔᤧᤗ᤺ᤳᤋᤢ᤹॥

᥈ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ᤃᤧᤎᤠᤱᤒᤠ ᤜᤧᤰᤁᤩᤠᤱ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤒᤠ ᤏᤠᤶ. ᤗᤠᤒᤠ ᤏᤢ ᤂᤣ᤺ᤶᤛᤡᤰᤐᤠᤜᤠ᤹ ᤋᤃᤡ ᤂᤧᤴ ᤕᤧᤵᤐᤠᤜᤠ᤹ ᤂᤠᤶᤒᤠᤱᤅᤥ ᤔᤧᤛᤧᤛᤢ ᤔᤧᤏᤧᤛ᤻ᤛᤢ᤹॥ ᤛᤢᤶᤔᤠᤀᤠᤱ ᤗᤢᤵᤔᤠᤖᤧ ᤁᤢᤗᤧᤰᤘᤠ ᤂᤧᤴ ᤕᤧᤵᤐᤠᤜᤠ᤹ ᤂᤠᤶᤒᤠᤱᤅᤥ ᤆᤡᤎᤢᤰ ᤜᤧᤰᤁᤣ ᤁᤡᤀᤠᤱ ᤏᤧᤖᤥ॥

᥉ ᤂᤧᤶᤒᤩᤠᤱ ᤁᤴ ᤁᤢ᤹ᤀᤡᤃᤧᤓᤧᤶᤒᤠ ᤌᤠ᤺ᤰᤜᤠ᤹ ᤀᤠᤱᤃᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤜᤳᤇᤧ ᤁᤧᤛᤧᤒᤠᤀᤠᤱ ᤁᤢᤕᤢᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤖᤧᤃ. ᤜᤡᤱᤔᤠᤏᤢ᤺ᤸᤗᤧ ᤛᤡᤔᤠᤀᤣ ᤂᤢᤴᤇᤡ᤹ ᤛᤡᤖᤠ᤹ᤌᤠᤱ॥ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤗᤠᤕᤥ ᤏᤢ ᤂᤢᤶᤍᤡᤱ

᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤧᤏᤧ᤹ ᤀᤰᤂᤣ ᤔᤧᤳᤋᤧᤛᤧ᤹ᤀᤥ.

ᤁᤢᤓᤠ ᤔᤏᤠᤜᤠ᤹ ᤔᤧᤈᤥ᤺ᤴ. ᤜᤧᤰᤁᤣ᤺ᤸᤗᤧ ᤌᤣ ᤂᤧᤱᤜᤠ᤹ ᤔᤢᤳᤌᤪᤡᤰ ᤔᤧᤶᤒᤥ᤺ᤰᤏᤧᤶᤒᤡ᥅

ᤁᤢᤓᤠ ᤗᤠᤶᤔᤧᤒᤥ᤺ᤳᤏᤣᤓᤃᤪ ᤌᤣ ᤂᤧᤱᤜᤠ᤹ ᤕᤠᤶᤔᤥ ᤔᤧᤴᤏᤢ᤺ᤱᤏᤧᤴ ᤔᤧᤴᤍᤠᤏᤧᤶᤒᤡ᥅

᥋ ᤁᤖ. ᤁᤴ ᤔᤏᤠᤜᤠ᤹. ᤌᤣᤀᤠᤱ ᤀᤠᤱᤃᤠ᤹ᤗᤠᤶᤒᤠ ᤔᤧᤀᤡ᤺ᤶᤛᤡᤱ ᤔᤧᤒᤣᤀᤠᤱ ᤔᤧᤘᤠ᤹ᤒᤠᤒᤣ᥅

ᤜᤧᤰᤁᤩᤠᤱ ᤌᤣᤀᤠᤱ ᤀᤠᤱᤃᤠ᤹ᤀᤥ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢ᤺ᤴᤏᤧᤴ ᤔᤧᤴᤍᤠᤏᤧᤶᤒᤠᤒᤣ᥅

ᤂᤢᤴᤇᤡ᤹ ᤀᤠᤒᤠᤅᤣ ᤀᤡᤱᤗᤧᤰ ᤐᤠ᤺ᤴᤏᤥ ᤔᤧᤄᤡᤶᤛᤡᤱᤅᤠᤱ ᤔᤧᤒᤳᤗᤥ

ᤜᤧᤰᤁᤩᤠᤱ ᤏᤢ᤺ᤱᤔᤠᤍᤠᤔᤠ ᤔᤧᤴᤍᤧᤴᤏᤧᤸᤗᤥ॥

᥌ ᤀᤠᤱᤃᤠ᤹ ᤀᤠᤏᤧᤰᤂᤥᤴ ᤜᤱ ᤔᤧᤳᤋᤢᤱᤅᤠᤱ ᤐᤠ᤺ᤴ ᤂᤧᤵᤛᤢᤱᤗᤥ.

ᤂᤧᤱᤜᤠ᤹ᤃ ᤛᤧᤰᤂᤠ ᤐᤠ᤺ᤴ ᤔᤧᤶᤒᤠ᤺ᤵᤏᤧᤴᤗᤥ॥

ᤁᤴᤜᤠ᤹ ᤗᤳᤇᤠᤀᤠᤱ ᤀᤠᤒᤠᤅᤣ ᤋᤠᤵᤑᤧ᤺ᤶᤒᤠ ᤗᤠᤕᤥ ᤆᤥ᤺ᤰᤔᤠᤗᤠᤶ ᤔᤧᤜᤡᤴᤍᤧᤒᤠ ᤜᤥ᤺ᤵᤗᤥ.

ᤂᤧᤱᤜᤠ᤹ᤀᤥ ᤗᤳᤇᤠ ᤌᤡᤰᤗᤧᤀᤠᤱ ‘ᤀᤠᤱᤃᤠ᤹ ᤋᤠᤵᤑᤧ᤺ᤶᤒᤠ ᤆᤥᤃᤢᤱ’ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤒᤠ ᤜᤥ᤺ᤵᤗᤥ॥

ᤀᤴᤏᤡᤴ ᤌᤱᤅᤥ ᤋᤃᤡ ᤗᤥ᤺ᤰᤁᤠᤱ ᤐᤣ᤺ᤰᤗᤥ

ᤂᤧᤴ ᤜᤧᤰᤁᤣ ᤁᤴᤜᤠ᤹ ᤁᤧᤖᤧᤰ ᤀᤠᤒᤠᤅᤣ ᤗᤠᤶᤔᤥ ᤔᤧᤎᤠᤛᤡᤱ ᤔᤧᤒᤣᤒᤠᤴ ᤔᤧᤒᤣᤒᤠᤀᤣ ᤔᤧᤒᤥ᤺ᤰᤂᤧᤖᤥ॥

᥍ ᤗᤡᤗᤡᤘᤠ᤺ᤸᤗᤧᤀᤠᤱ ᤜᤡᤶᤔᤥ ᤏᤢ᤺ᤱᤔᤠᤍᤠᤔᤠ ᤕᤧᤶ ᤏᤡᤛᤢᤖᤥ॥

ᤛᤠᤵᤐᤧᤳᤋᤪᤢ᤺ᤰᤔᤠ ᤏᤢ ᤛᤡᤈᤥᤘᤠ ᤐᤢᤜᤠ᤹ᤖᤧ

ᤂᤧᤒᤩᤠᤱ ᤁᤠᤖᤠ᤺ᤱᤘᤠᤜᤠ᤹ᤖᤧᤀᤠᤱ ᤐ᤺ᤶᤔᤠ ᤐᤣ᤺ᤰᤔᤠ ᤕᤧᤶ ᤐᤥ᤺ᤱᤒᤠ ᤏᤡᤱᤘᤠ᤹ ᤔᤧᤄᤥᤛᤢᤖᤥ

ᤁᤖ ᤀᤠᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤎᤡᤶᤜᤠ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥎ “ᤀᤠᤔᤏᤠᤛᤣ. ᤂᤡᤏᤡ᤹ ᤀᤠᤓᤣᤗ᤹ᤖᤡᤰ ᤀᤰᤂᤣ ᤐᤠ᤺ᤵᤔᤠ ᤁᤧᤛᤢᤰᤋᤢᤶᤒᤠᤒᤣ᥅

‘ᤀᤠᤏᤡᤃᤧᤃ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤛᤠᤒᤠ ᤆᤥᤃᤡᤃᤧᤖᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤳᤋᤢᤶᤒᤧᤖᤥ॥’

ᤛᤧᤰᤂᤠᤒᤠ ᤐᤠ᤺ᤱᤃ ᤂᤡᤏᤡ᤹ ᤀᤥᤔᤧᤳᤋᤧᤶᤔᤧ᤹ᤀᤥ.

ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤛᤠᤶᤕᤥᤀᤡᤱᤈᤠ᤺ᤱᤅᤡᤴ

ᤋᤠᤱᤃᤪᤠᤰᤆᤡ ᤘᤁᤪᤠᤳᤆᤡ ᤔᤧᤈᤥᤃᤢᤀᤠᤱ ᤘᤠ᤹ᤖᤥ॥

᥏ ᤂᤧᤏᤧ᤹ ᤛᤡᤰᤁᤢᤶᤏᤡᤒᤠ ᤁᤧᤔᤏᤠᤜᤠ᤹ ᤛᤡᤖᤡᤱᤔᤔᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤜᤠ᤺ᤒ᤻ ᤔᤧᤗᤧᤰᤋᤧᤀᤠᤱ ᤀᤡᤈᤥᤀᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤏᤠ᤹ᤖᤢᤀᤠᤱ ᤔᤧᤘᤠ᤹ᤖᤥ.

ᤀᤠᤸᤗ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤁᤢᤶᤏᤡᤱᤘᤠ᤺ᤴ ᤀᤠᤰᤋᤱᤒᤠ ᤘᤠ᤹ᤀᤡᤖᤥ᥅

᥇᥆ “ᤂᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤘᤣ᤹ ᤔᤏᤠᤜᤠ᤹ ᤜᤢᤰᤛᤢᤵᤋᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹ ᤕᤠᤵᤔᤡᤜᤠ᤹ ᤐᤡᤖᤢᤱᤛᤡᤱᤗᤥ॥

ᤌᤣᤀᤠᤱᤓᤧᤸᤗᤧ ᤆᤢᤰᤐᤠ ᤕᤶᤒᤠ ᤔᤏᤠ ᤁᤧᤖᤧᤰᤗᤧ

ᤀᤡᤱᤗᤧᤰᤗᤠᤶ ᤕᤠᤱᤛᤠᤁᤢᤴᤎᤣ ᤌᤰᤔᤠ ᤋᤶᤛᤡᤴ ᤔᤧᤈᤥᤃᤢᤖᤥ.

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤀᤠᤱᤎᤥ

ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤖᤧᤰᤗᤧ ᤔᤏᤠᤜᤠ᤹ ᤔᤧᤄᤢᤶᤛᤢᤛᤡᤖᤥ॥

᥇᥇ ᤂᤧᤱᤜᤠ᤹ᤖᤧ ᤁᤧᤃᤠ᤺ᤶᤒᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹

ᤔᤡᤛᤠᤰᤗᤰ ᤁᤧᤃᤠ᤺ᤶᤒᤠ ᤜᤧᤰᤁᤧ ᤛᤡᤍᤠ᤹ ᤔᤧᤔᤧᤳᤋᤢᤛᤡᤖᤥ

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤛᤏᤠᤖᤢᤱ. ᤛᤏᤠᤖᤢᤱ. ᤁᤧᤖᤧᤰ ᤏᤢᤒᤠ ᤘᤠ᤹ᤖᤥ.’

ᤁᤖ ᤛᤧᤰᤂᤠ᤺ᤸᤗᤧᤃ ᤛᤏᤠᤖᤢᤱ ᤛᤢᤰᤂᤣᤘᤠ ᤀᤠᤳᤋᤠᤴᤏᤠᤱ ᤜᤥ᤺ᤵᤗᤥ॥

᥇᥈ ᤁᤴ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤒᤠᤀᤥ ᤂᤢᤴᤇᤡ᤹ ᤏᤢ᤺ᤶᤔᤠ ᤁᤧᤒᤥ᤺ᤱᤒᤠ ᤔᤧ᤺ᤶᤒᤡ᥅

ᤁᤖ ᤂᤧᤱᤜᤠ᤹ᤃ ᤔᤡᤛᤠᤰᤁᤠᤱ ᤏᤢ᤺ᤶᤔᤠᤀᤣ ᤔᤧᤴᤏᤢ᤺ᤴᤍᤧᤴᤗᤥ॥

ᤏᤢ᤺ᤶᤔᤠ ᤐᤠ᤺ᤴᤏᤡᤴ ᤌᤧᤔᤠᤒᤣ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤸᤗᤧᤛᤢᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤘᤣ᤹ ᤁᤧᤔᤧᤰᤐᤠᤜᤠ᤹ᤏᤢᤀᤣ ᤂᤧᤱᤜᤠ᤹ᤀᤠᤱ ᤔᤧᤔᤧᤰᤗᤥ॥

ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤒᤠ ᤕᤧᤶᤔᤥ ᤂᤧᤱᤜᤠ᤹ ᤔᤧᤔᤧᤰᤗᤥ॥

᥇᥉ ᤀᤠᤱᤃᤠ᤹ ᤂᤢᤴᤇᤡ᤹ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤋᤣ᤹ᤖᤢᤱ ᤐᤡᤖᤢᤱᤛᤡᤱᤗᤥ

ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤥ ᤆᤧᤸᤗᤧᤰᤛᤣ᤹ ᤔᤧᤒᤳᤏᤧᤴᤗᤥ.

ᤜᤧᤰᤁᤩᤠᤱ ᤐ᤺ᤳᤇᤣ᤹ᤒᤢᤱᤅᤥᤀᤠᤱ ᤁᤢᤈᤠ᤹ ᤔᤧᤎᤥ᤺ᤰᤏᤧᤸᤗᤥ॥

ᤂᤧᤸᤗᤧ ᤁᤢᤓᤧᤰᤘᤠᤜᤠ᤹ᤀᤠᤱ ᤀᤡᤖᤧᤶᤒᤣ᤺ᤰᤗᤥ॥

ᤂᤧᤸᤗᤧ ᤂᤧᤱᤜᤠ᤹ ᤌᤣᤎᤣ ᤐᤡᤖᤢᤱᤛᤡᤱᤅᤠᤱ ᤘᤕᤠᤱ

ᤂᤧᤴ ᤁᤧᤖᤧᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶᤒᤠ ᤏᤠᤵᤋᤢᤱᤛᤡᤱᤗᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤀᤠᤏᤡ᤹ ᤌᤣᤀᤠᤱ ᤛᤫᤠ᤺ᤳ ᤀᤠᤕᤢᤱ ᤀᤠᤈᤠᤒᤠᤒᤣ᥅ ᤗᤢ ᤑᤧᤖᤧᤶᤔᤧ᤹ᤀᤥ.

ᤀᤠᤏᤡ᤹ ᤗᤥ᤺ᤰᤋᤡᤖ ᤋᤠᤱᤛᤧ᤺ᤵᤛᤡᤱᤔᤠᤍᤧᤴ ᤁᤧᤏᤧᤒᤠ ᤕᤧᤰᤕᤰ ᤗᤧᤵᤔᤠᤱ ᤐᤣᤃᤡᤖᤥ

ᤜᤧᤰᤁᤩᤠᤱ ᤀᤠᤏᤡ᤹ ᤂᤧᤵᤔᤥᤀᤣ ᤜᤍ᤹ ᤛᤩᤧ᤹ᤀᤡᤖᤥ॥

ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤔᤧᤱᤔᤠᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤀᤠᤔᤔᤒᤠ ᤏᤡᤱᤅᤡᤴ ᤌᤢᤱᤔᤠ ᤀᤠᤒᤡᤖᤧᤀᤠᤱ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤀᤠᤈᤥᤃᤢᤶᤔᤠᤱ ᤘᤠ᤹ᤖᤥ॥

᥇᥋ ᤀᤠᤏᤡᤃᤧᤃ ᤛᤏᤠᤖᤢᤱ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤛᤠᤱ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ

ᤁᤖ ᤜᤧᤰᤋᤱᤒᤠ ᤌᤧᤔᤠᤀᤠᤱ ᤔᤧᤒᤥ᤺ᤰᤂᤧᤴᤗᤥ.

ᤘᤣ᤺ᤵᤔᤠ ᤕᤧᤶ ᤜᤠᤱᤄᤢᤶᤒᤧᤀᤠᤱ ᤘᤕᤡᤃᤧᤖᤥ

ᤁᤖ ᤜᤰᤆᤄᤳ ᤁᤡᤔᤠ ᤏᤢ ᤁᤡᤵᤔᤠᤃᤧᤄᤢᤒᤠ ᤕᤧᤶ ᤋᤩᤧᤖᤥ॥

᥇᥌ ᤀᤠᤏᤡᤃᤧ ᤏᤡᤱᤔᤡᤜᤠ᤹ ᤍᤠᤏᤒᤠ ᤕᤧᤰᤕᤰᤁᤥ ᤔᤧᤃᤧᤖᤧ ᤔᤧᤍᤩᤧᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ ᤜᤧ᤺ᤰᤜᤧ᤺ᤰ ᤔᤧᤗ᤹ᤖᤧᤒᤠ ᤀᤠᤏᤡᤃᤧ ᤂᤧᤵᤛᤢᤶᤒᤧᤖᤥ॥

ᤂᤧᤴ ᤀᤴᤜᤠ᤹ ᤀᤡᤜᤧᤜᤧ ᤔᤧᤗ᤹ᤀᤡᤸᤗᤧ ᤁᤠᤰ ᤗᤠᤈᤣ᤺ᤴ ᤗᤥ᤺ᤰᤂᤢᤖᤥ॥

ᤂᤧᤱᤜᤠ᤹ ᤀᤠᤏᤡᤃᤧ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹.

ᤀᤠᤏᤡᤃᤧ ᤕᤧᤰᤕᤰ ᤏᤢ ᤂᤧᤵᤔᤥᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ

ᤂᤧᤱᤜᤠ᤹ ᤁᤵᤔᤥ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥”

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤧᤶᤔᤧ᤹ᤀᤥ᥄

ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤀᤛᤣ᤺ᤰᤜᤠ᤹ ᤐᤠᤱᤄᤢᤱ ᤋᤠᤛᤢᤱᤛᤡᤱᤗᤥ.

ᤁᤧᤀᤠ᤺ᤵᤐᤠ ᤁᤢᤏᤡᤱ ᤁᤧᤕᤠᤰᤐᤠ ᤀᤛᤣ᤺ᤰᤜᤠ᤹. ᤔᤢ᤺ᤵᤔᤏᤠᤒᤠ ᤔᤢᤴᤎᤢᤰᤁᤡᤸᤗᤧ ᤔᤧᤕᤠᤱᤄᤢᤴᤛᤡᤴᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤀᤃᤡᤖᤥ॥”

ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠ᤺ᤴ ᤜᤠ᤺ᤵ

᥇᥎ ᤀᤠᤱᤃᤠ᤹ ᤀᤠᤔᤣᤖᤡᤱᤎᤰᤔᤧᤴ ᤔᤧᤶᤒᤣ᤺ᤰᤔᤏᤠᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤛᤡᤰᤗᤢᤱᤔᤧᤴ ᤛᤠ᤹ᤖᤡᤰ ᤛᤩᤠᤱᤐᤧᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥏ ᤂᤧᤵᤛᤧᤶᤔᤧ᤹. ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤁᤧᤖᤧᤰ ᤗᤠᤈᤣ᤹ᤀᤥ

ᤋᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ ᤀᤰᤂᤣᤗ᤹ᤖᤡᤰ ᤋᤢᤘᤠ ᤔᤧᤈᤥᤃᤢᤖᤥ

“ᤌᤣ ᤕᤜᤘᤣ ᤍᤠᤱᤒᤠᤴ ᤀᤠᤸᤗ ᤛᤡᤕᤥ᤺ᤴᤏᤥ ᤜᤥ᤺ᤵᤐᤡ᥅

ᤌᤣ ᤂᤧᤵᤔᤥᤒᤠ ᤜᤠᤱᤅᤡᤴ ᤀᤠᤸᤗ ᤜᤥ᤺ᤵᤐᤠᤒᤡ᥅”

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤏᤢᤃᤵ ᤐᤡᤖᤢᤛᤡᤖᤥ.

“ᤌᤣᤀᤠᤱ ᤏᤠᤘᤠᤀᤡᤳᤗᤠᤜᤠ᤹ ᤂᤧᤱᤜᤠ᤹ᤖᤧ ᤔᤠᤱᤔᤧᤄᤕᤢᤛᤡᤒᤠᤒᤣ᥅

ᤂᤧᤒᤩᤠᤱ ᤌᤣᤀᤠᤱ ᤜᤏᤧᤒᤠ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤒᤠᤒᤣ᥅

ᤂᤧᤱᤜᤠ᤹ᤖᤧ ᤜᤧᤰᤁᤣ ᤔᤧᤈᤥᤃᤢᤀᤠᤱ ᤌᤣᤀᤠᤱ ᤀᤠᤛᤡᤰ ᤔᤧᤓᤥ᤺ᤰᤂᤢᤒᤠᤒᤣ᥅”

᥈᥆ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤆᤠᤛᤢᤶᤔᤠ ᤕᤧᤶᤔᤡᤴᤏᤠᤱ ᤗᤧᤰᤋᤧᤒᤣᤖᤥ

ᤜᤠᤱᤘᤠᤔᤠ ᤕᤧᤶᤔᤡᤴ ᤗᤧᤰᤋᤧᤒᤣᤖᤥ.

ᤁᤖ ᤀᤠᤏᤡ᤹ ᤛᤧᤴᤗᤵ ᤔᤧᤱᤄᤥᤀᤣ ᤀᤠᤘᤠ᤹ᤖᤥ॥”

᥈᥇ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤴ ᤕᤧᤳᤋᤢᤰᤂᤣ᤺ᤸᤗᤧ ᤋᤧᤳᤋᤢᤀᤠᤱ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤀᤠᤔᤏᤠᤜᤠ᤹ ᤌᤧᤕᤢ᤺ᤳ ᤌᤧᤕᤢ᤺ᤳ ᤔᤧᤕᤢ᤺ᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤒᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤔᤧᤖᤡᤱ ᤌᤰᤁᤠᤖᤥ॥

ᤀᤠᤱᤃᤠ᤹ᤃ ᤆᤠ᤹ᤖᤡᤰ ᤁᤡᤔᤠ ᤕᤱᤔᤠᤀᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ॥

᥈᥈ ᤃᤡᤗᤠᤍᤀᤥ ᤜᤧᤴᤏᤠᤱ ᤛᤡᤍᤠ᤹ᤐᤠᤱᤍᤠ᤹ ᤜᤥ᤺ᤵᤐᤡ᥅

ᤌᤣ ᤂᤧᤵᤔᤥ ᤜᤠ᤺ᤳᤋᤠᤱ ᤛᤡᤍᤠ᤹ᤛᤠᤶᤒᤠ ᤜᤥ᤺ᤵᤐᤡ᥅

ᤌᤣᤀᤠᤱ ᤁᤧᤃᤠ᤺ᤶᤒᤠ ᤀᤠᤔᤏᤠᤜᤠ᤹ ᤔᤧᤴᤘᤣ᤺ᤳᤋᤣ ᤔᤧᤘᤠ᤹ᤒᤠᤒᤣ᥅

᥏

ᤀᤣ. ᤀᤠᤎᤣᤃᤣ᤺ᤰᤁᤡᤴ ᤆᤫᤠ᤺ᤳᤋᤡᤸᤗᤧ ᤘᤒᤠᤰ ᤐᤥ᤺ᤰᤂᤧᤒᤠ ᤜᤧᤰᤁᤣ᤺ᤸᤗᤧᤃ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤰᤜᤠ᤹ ᤔᤡᤰᤘᤠ᤺ᤸᤗᤧ ᤘᤠᤎᤠ᤺ᤶ ᤐᤥ᤺ᤰᤂᤧᤒᤠ ᤁᤢᤛᤡᤱᤅᤡᤸᤗᤧᤃ

ᤀᤠᤱᤃᤠ᤹ ᤛᤧᤴᤍᤡᤰ ᤗᤧᤴᤍᤡᤰ ᤔᤧᤛᤧᤖᤢᤛᤡᤒᤠ

ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤜᤠᤒᤠᤱᤒᤠᤖᤥ॥

᥈ ᤀᤣ. ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤗᤳᤇᤠ ᤀᤠᤜᤡᤶ ᤏᤧᤛ᤻ᤛᤧᤒᤠ

ᤜᤧᤰᤁᤣ᤺ᤸᤗᤧᤃ ᤀᤠᤱᤃᤠ᤹ ᤂᤧᤵᤔᤥ ᤐᤣᤃᤠᤱᤅᤠᤱ ᤀᤠᤔᤏᤠᤜᤠ᤹ᤗᤠᤶᤒᤠ ᤔᤠ᤺ᤱᤄᤠᤀᤣ ᤘᤕᤠᤱᤒᤠᤖᤥ॥

ᤌᤣᤀᤠᤱᤓᤧᤸᤗᤧ ᤁᤴᤜᤠ᤹ᤃ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤡᤖᤥ

ᤂᤧᤒᤩᤠᤱ ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤔᤏᤠᤛᤢᤶ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤋᤥ᤺ᤱ ᤁᤧᤀᤠᤵᤐᤠ ᤔᤏᤠᤜᤠ᤹ᤖᤧ ᤋᤥ᤺ᤱᤅᤡᤴ ᤗᤡᤀᤥ ᤔᤧᤓᤳᤇᤢᤖᤥ

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤀᤡᤱᤗᤧᤰ ᤐᤠ᤺ᤵᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤗᤧᤛ᤻ᤛᤥ᤺ᤵᤐᤠᤴ ᤔᤧᤗᤠ᤺ᤰᤂᤢᤖᤥ॥

ᤛᤧᤰᤂᤠᤒᤠ ᤐᤠ᤺ᤴᤏᤡᤸᤗᤧ ᤔᤣ᤺ᤴ ᤁᤖ ᤁᤢᤈᤠ᤺ᤳᤌᤡ ᤁᤧᤒᤣ᤺ᤰᤐᤠᤜᤠ᤹ ᤜᤠᤱ ᤔᤧᤈᤥ᤺ᤰᤗᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤋᤠᤵᤑᤧ᤺ᤶᤒᤠ ᤔᤧᤈᤥᤃᤢᤖ ᤔᤧᤘᤠ᤹ᤖᤥ॥

ᤀᤠᤱᤃᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤐᤠ᤺ᤵᤔᤠ ᤂᤧᤱᤜᤠ᤹ ᤔᤧᤴᤍᤧᤴᤏᤧᤴᤗᤥ॥

᥊ ᤁᤧᤖᤧᤰ ᤀᤠᤒᤠᤅᤣ ᤂᤢᤴᤇᤡ᤹ ᤆᤢᤶᤜᤠ᤹ᤗᤠᤶᤒᤠ ᤛᤡᤱᤛᤡᤱ ᤔᤧᤗ᤹ᤖᤖᤥ

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤏᤠᤔᤧᤛᤠ᤹ᤖᤢᤴᤇᤡᤴᤗᤖᤥ॥

ᤌᤣᤀᤠᤱᤓᤧᤸᤗᤧ ᤑᤢ᤹ᤏᤢᤛᤠ᤹ᤜᤠ᤹ ᤕᤠᤁᤢᤒᤧᤴ ᤜᤧᤰᤁᤣ ᤀᤡᤱᤗᤧᤰ ᤔᤧᤈᤥ᤺ᤰᤗᤥ

ᤂᤧᤒᤩᤠᤱ ᤁᤧᤖᤧᤰᤗᤧ ᤀᤠᤒᤠᤅᤣ ᤋᤣ᤺ᤱᤈᤢᤶᤜᤠ᤹ ᤆᤠ᤺ᤳᤌᤡ ᤔᤧᤍᤣᤛᤢ ᤔᤧᤒᤡᤖᤢᤛᤡᤖᤥ॥

᥋ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤆᤢᤶᤜᤠ᤹ ᤀᤡᤱᤔᤧᤗᤧᤰᤋᤢᤛᤡᤖᤥ.

ᤀᤠᤳᤋᤡᤴᤏᤠᤱ ᤛᤧᤰᤂᤠ ᤔᤧᤶᤒᤠ᤺ᤳᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤛ᤻ᤛᤥ᤺ᤵᤐᤠᤴ ᤀᤡᤱᤗᤧᤰ ᤐᤠ᤺ᤵᤔᤠ ᤔᤧᤜᤢ᤹ᤖᤢᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ ᤗᤠᤕᤥ ᤆᤥ᤺ᤰᤔᤠᤖᤧ ᤔᤧᤏᤠᤛᤧᤀᤠᤱ ᤔᤧᤘᤠ᤹ᤖᤥ॥

᥌ ᤂᤧᤱᤜᤠ᤹ᤖᤧ ᤁᤢᤈᤰᤗᤧ ᤁᤢᤈᤰ ᤔᤏᤠ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ.

ᤗᤳᤇᤠ ᤀᤡᤱᤗᤧᤰ ᤛᤶᤎᤠᤱ ᤘᤣ᤹ ᤀᤡᤱᤗᤧᤰᤁᤡᤴ ᤔᤧᤕᤥ᤹ᤖᤢᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤔᤧᤏᤠ᤹ᤀᤠ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤶᤔᤩᤠᤱ ᤕᤢᤵᤐᤠ ᤛᤠᤱᤔᤏᤠᤒᤠ ᤜᤧᤰᤁᤣ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤠᤱᤛᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠᤶᤔᤩᤠᤱ ᤕᤢᤵᤐᤠ ᤛᤠᤱᤔᤏᤠᤒᤠ ᤜᤧᤰᤁᤣ ᤛᤠ᤹ᤖᤢᤱᤛᤡᤱᤗᤥ॥

ᤀᤠᤔᤏᤠᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤘᤣ᤹ ᤌᤣ ᤆᤥᤃᤢᤱᤒᤠᤒᤣ᥅

᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤛ᤻ᤛᤥ᤺ᤵᤐᤠᤴ ᤜᤠᤛᤶᤛᤶᤒᤠ ᤋᤥ᤺ᤱ ᤜᤧᤰᤁᤣ ᤗ᤹ᤖᤥ.

ᤂᤧᤱᤜᤠ᤹ ᤀᤠᤓᤧᤸᤗᤧᤛᤠᤱ ᤀᤡᤱᤗᤧᤰ ᤔᤧᤒᤠ᤺ᤳᤗᤥ॥

ᤔᤢᤖᤠ᤺ᤸᤗᤧᤃ ᤀᤠᤒᤠᤅᤣ ᤐᤠᤱᤓᤣ᤹ᤛᤠᤒᤠᤜᤠ᤹ᤏᤢ ᤁᤧᤖᤧᤰ ᤁᤢᤈᤠ ᤁᤧᤏᤢ᤹ᤒᤠ ᤐᤠ᤺ᤴ ᤔᤧᤒᤠ᤺ᤳᤗᤥ

ᤁᤖ ᤏᤡᤱᤘᤠ᤺ᤸᤗᤧᤃ ᤀᤡᤈᤥ ᤔᤧᤃᤧᤛᤢᤖᤥ॥

᥏ ᤌᤣ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤸᤗᤧ ᤗᤠᤃᤡ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤀᤠᤛᤡᤱᤅᤡᤴᤒᤡ᥅

ᤌᤣ ᤀᤰᤋᤱᤒᤠ ᤛᤢᤘᤠᤱᤅᤥ ᤀᤠᤱᤃᤠ᤹ ᤌᤧᤳᤗᤱ ᤔᤧᤜᤢᤱᤅᤠᤴᤒᤡ᥅

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤀᤠᤖᤥ॥”

᥇᥆ ᤁᤥ᤺ᤰᤔᤠ ᤌᤧᤃᤢᤜᤠ᤹ᤖᤧ ᤗᤠᤃᤡ ᤔᤣᤖᤡᤱ ᤌᤰᤁᤠᤖᤥ

ᤜᤧᤰᤁᤩᤠᤱ ᤐᤡᤳ ᤆᤠᤖᤠᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤜᤠ᤺ᤵᤐᤠᤖᤥ

ᤌᤣᤀᤠᤱᤓᤧᤸᤗᤧ ᤂᤧᤴ ᤜᤣᤖᤧ ᤆᤒᤧᤀᤠᤱ ᤏᤧᤖᤥ

ᤂᤧᤒᤩᤠᤱ ᤜᤠ᤺ᤳᤋᤠᤱ ᤂᤧᤴ ᤋᤧᤴᤏᤥᤗᤠᤶᤒᤠ ᤔᤧᤒᤥ᤺ᤱᤏᤧᤴᤏᤠᤱ ᤔᤧᤒᤣ᤺ᤰᤏᤧᤴᤗᤥ॥

ᤂᤧᤵᤔᤥ ᤐᤡᤳ ᤔᤧᤔᤠ᤺ᤱᤒᤠ ᤀᤡᤰᤗᤠᤀᤠᤱ ᤂᤧᤶᤔᤧᤍᤧᤳᤏᤧᤸᤗᤥ.

ᤌᤰᤛᤠ ᤐᤢᤛᤠᤜᤠ᤹ᤀᤠᤱ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤘᤠ᤹ᤖᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤁᤡᤎᤡ᤺ᤵᤐᤠᤜᤠ᤹ ᤘᤠ᤹ᤔᤠᤖᤧ ᤗᤠᤃᤡ ᤗᤢᤱᤜᤠ᤹ ᤗᤢᤵᤛᤢᤱᤗᤥ.

ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤗᤢ᤺ᤴᤍᤢᤱᤅᤠᤱ ᤔᤏᤠ ᤔᤣ᤺ᤴᤏᤣᤒᤠ ᤆᤥᤃᤢᤱᤗᤥ.

ᤂᤧᤒᤩᤠᤱ ᤂᤧᤵᤔᤥ ᤀᤠᤳᤋᤡᤴᤏᤠᤱ ᤔᤧᤘᤠ᤹ᤏᤧᤴᤗᤥ॥”

᥇᥈ ᤁᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤐᤠ ᤆᤠ᤺ᤵᤐᤠ ᤛᤡᤰᤁᤢᤶᤛᤠᤒᤠ ᤔᤏᤠ ᤜᤠ᤺ᤳ ᤘᤠ᤹ᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠ᤺ᤳ ᤜᤢ᤹ᤖᤢᤀᤠᤱ ᤘᤠ᤹ᤀᤠᤱ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤴ ᤆᤥ᤺ᤰᤔᤠ ᤏᤢ ᤘᤣ᤹ᤜᤠ᤹ ᤜᤢ᤹ᤔᤠ ᤛᤢᤰᤋᤢᤛᤡᤒᤣ᥅ ᤌᤣᤀᤠᤱ ᤁᤴ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤀᤠᤳᤋᤡᤴᤏᤠᤱ ᤗᤠᤶᤍᤡᤰ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤔᤢᤖᤧ᤺ᤰ ᤂᤠᤖᤣ᤺ᤰᤐᤠ ᤕᤧ᤺ᤱᤄᤠᤍᤧᤴ ᤜᤧᤰᤋᤱᤒᤠ ᤐᤥ᤺ᤰᤂᤧᤒᤠᤒᤣ᥅

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤐᤡᤖᤢᤱᤛᤡᤱᤒᤠ ᤏᤡᤛᤠᤶᤔᤡᤴ ᤔᤧᤗᤧᤖᤢ ᤜᤧᤰᤁᤩᤠᤱ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤓᤣ᤺ᤴᤍᤢᤀᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤔᤧᤴᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤰᤂᤣ ᤐᤥ᤺ᤰᤂᤧ॥

᥇᥊ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤂᤧᤱᤜᤠ᤹ ᤜᤠᤍᤡᤱ ᤁᤧᤎᤰᤐᤠ ᤔᤧᤒᤥ᤺ᤰᤂᤧ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤜᤢ᤹ᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤒᤠᤗ ᤛᤠᤶᤔᤠᤱᤅᤡᤴ ᤔᤧᤍᤡᤶᤍᤢᤀᤠᤱ ᤔᤧᤘᤠ᤹॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹. ᤂᤧᤴ ᤂᤧᤵᤛᤧᤶᤔᤧ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤆᤠᤔᤠᤖᤧ ᤗᤠᤃᤡ ᤛᤠᤰᤂᤡ᤺ᤰ ᤁᤧᤄᤡ᤺ᤰᤐᤠ ᤁᤢᤈᤠ ᤏᤢ ᤌᤢᤱᤔᤠᤖᤧᤗᤠᤃᤡ ᤏᤡᤱ ᤁᤧᤕᤠᤰᤐᤠ ᤆᤫᤠ᤺ᤳ ᤐᤡᤖᤢᤱᤛᤡᤱ᤹॥

᥇᥌ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤛᤡᤶᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤂᤧᤱᤜᤠ᤹ ᤑᤢᤳᤗᤢᤶ ᤛᤧᤛᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤢᤔᤪᤧᤰ ᤔᤧᤶᤔᤧᤰᤁᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤏᤡᤱᤔᤡᤜᤠ᤹ ᤐᤠᤱᤄᤢᤱᤛᤡᤱᤗᤥ॥”

ᤁᤢᤓᤠ᤹ᤖᤧ ᤗᤠᤃᤡ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤢ

᥇᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤌᤧᤔᤠ ᤐᤥ᤺ᤱᤗ ᤐᤳ. ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

ᤔᤣᤖᤡᤱ ᤛᤠᤶᤗᤥ ᤛᤠᤶᤃᤧᤔᤧᤵᤔᤠ ᤔᤧᤴᤇᤢᤔᤠᤜᤠ᤹ ᤔᤧᤖᤡᤱ ᤌᤰᤛᤧ ᤀᤢ᤺ᤳᤋᤧᤶᤛᤡᤶᤔᤧ᤹ᤀᤥ॥”

᥇᥎ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤸᤗ ᤜᤠᤖᤠ ᤆᤥᤃᤧᤶᤔᤧ᤹ᤀᤥ.

ᤀᤠᤏᤡᤃᤧ ᤔᤡᤰᤁᤥᤗᤠᤶ ᤔᤡᤰᤘᤠ ᤔᤧᤴᤎᤠᤀᤣ ᤌᤠᤖᤡᤰ

ᤜᤠ᤺ᤵᤔᤠᤖᤧ ᤔᤡᤰᤜᤠ᤹ ᤔᤧᤴᤜᤶᤔᤣ ᤌᤠᤖᤡᤰ

ᤀᤠᤏᤡᤃᤧ ᤗᤠᤃᤡ ᤔᤣᤖᤡᤱ ᤛᤠᤶᤗᤥᤎᤡᤰ ᤛᤠᤶᤔᤧᤳᤇᤧ ᤂᤧᤱᤜᤠ᤹ ᤀᤢ᤺ᤳᤋᤧᤶᤛᤡᤶᤔᤧ᤹ᤀᤥ॥”

᥇᥏ ᤛᤡᤕᤥ᤺ᤴᤏᤥ ᤁᤧᤕᤢᤱᤒᤠᤜᤠ᤹ ᤔᤧᤜᤠ᤺ᤵᤐᤠ ᤀᤡᤰᤗᤠ᤺ᤴ ᤂᤧᤶᤍᤧᤳᤗ ᤐᤳᤗᤥ.

“ᤀᤠᤸᤗᤃ ᤀᤠᤏᤡ᤹ ᤂᤠᤵᤐᤢᤌᤩᤱ ᤀᤠᤒᤥ᤺ᤰᤂᤧᤖᤥ᥄

ᤀᤠᤏᤡ᤹ ᤛᤧᤰᤂᤠᤀᤣ ᤆᤠ᤺ᤳᤌᤡ ᤀᤡᤱᤎᤠ᤺ᤱ ᤐᤣᤖᤥ᥄

ᤀᤠᤏᤡ᤹ ᤀᤠᤒᤠᤅᤣ ᤗᤠᤈᤣ᤺ᤴ ᤗᤧᤵᤔᤠᤀᤣ ᤐᤥ᤺ᤱᤗᤥ.

ᤀᤠᤏᤡ᤹ ᤜᤡᤶᤜᤠ᤹ ᤗᤢ᤺ᤴᤍᤧ ᤌᤢᤒᤧᤀᤠᤱ ᤏᤧᤖᤥ॥”

᥈᥆ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱᤗᤥ.

“ᤔᤧᤴᤇᤢᤔᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤛᤡᤱᤛᤡᤱᤅᤠᤱ ᤂᤧᤵᤛᤧᤶᤔᤧ᤹ᤀᤥ॥

ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤔᤣᤖᤡᤱ ᤌᤰᤔᤠ ᤜᤢ᤹ᤖᤧᤶᤛᤡᤶᤔᤧ᤹ᤀᤥ

ᤂᤧᤶᤒᤩᤠᤱ ᤂᤧᤏᤧ᤹ ᤁᤧᤴᤍᤣ᤺ᤱ ᤁᤧᤴᤈᤢᤶᤜᤠ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤀᤥ ᤛᤠᤶᤗᤥᤔᤠ ᤜᤢ᤹ᤖᤧᤶᤛᤡᤶᤔᤧ᤹ᤀᤥ॥

᥈᥇ ᤗᤠᤶᤗᤠᤶᤔᤥ ᤛᤠᤜᤠ᤹ ᤛᤧᤖᤢᤛᤡᤖ.

ᤐᤠᤱᤈᤢᤶᤔᤥᤒᤠ ᤗᤠᤶᤍᤥᤜᤠ᤹ᤀᤥ ᤌᤠᤱᤒᤧᤴᤜᤠ᤹ ᤛᤥ᤺ᤴᤍᤢᤛᤡᤖ

ᤀᤠᤏᤡᤃᤧ ᤐᤣᤎᤠ᤺ᤵᤗᤠᤶᤒᤠ ᤛᤡᤔᤧᤴ ᤜᤡᤶᤔᤥ ᤗᤠᤛᤧᤖᤥ.

ᤀᤠᤏᤡ᤹ ᤕᤰᤜᤠ᤹ᤀᤥᤀᤠᤱ ᤗᤠᤛᤧᤖᤥ॥”

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤐᤠ᤺ᤵᤔᤠ ᤐᤠᤱᤅᤠᤖᤥ.

“ᤀᤡᤰᤋᤠᤵᤐᤥ ᤐᤡ᤹ᤜᤡ ᤗᤢᤶᤔᤏᤠᤒᤠ ᤜᤧᤰᤁᤣ.

ᤐᤥᤃᤢᤃᤧᤴ ᤁᤢᤈᤠ᤺ᤴ ᤛᤢᤶᤔᤠᤀᤠᤱ ᤀᤡᤰᤋᤠᤵᤐᤥ ᤗᤧᤵᤔᤏᤠ ᤌᤠᤔᤏᤠᤒᤠ ᤜᤧᤰᤁᤣ.

ᤂᤧᤴ ᤐᤥᤃᤢᤃᤧᤴ ᤁᤢᤈᤠ᤺ᤴ ᤀᤠᤳᤋᤡᤸᤗᤧᤀᤠᤱ ᤕᤠᤶᤔᤥ ᤔᤧᤛᤢᤵᤛᤢᤶᤒᤠ ᤜᤧᤰᤁᤣ

ᤔᤏᤠ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤗᤢᤶᤛᤡᤱᤅᤠᤱ ᤁᤧᤖᤧᤰ ᤐᤡᤛᤠᤱ ᤛᤧᤖᤧᤀᤠᤱ ᤏᤧᤖᤥ॥”

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤆᤠ᤺ᤵᤐᤠ ᤔᤏᤠᤜᤠ᤹ ᤀᤠᤒᤠᤅᤣ ᤏᤧᤜᤡᤏᤡᤱᤘᤠ᤹ᤀᤥ ᤀᤠᤱᤍᤡᤱ ᤔᤧᤸᤗ᤹ᤏᤧᤴᤗᤖᤥ.

ᤁᤧᤎᤢᤶᤒᤠ ᤔᤏᤠᤴ ᤁᤧᤎᤢᤶᤒᤠ ᤆᤥ᤺ᤰᤁᤠ ᤑᤠ᤹ᤀᤠᤱ ᤕᤶᤒᤠ ᤔᤧᤜᤧᤴᤇᤡᤱᤅᤡᤴᤗᤖᤥ.

ᤕᤠᤱᤛᤠᤁᤢᤴᤎᤣᤛᤠᤒᤠᤴ ᤀᤠᤒᤠᤅᤣ ᤁᤢᤕᤠᤱᤛᤠᤁᤢᤴᤎᤣᤀᤥ ᤀᤠᤱᤍᤡᤱ ᤔᤧᤗ᤹ᤏᤧᤴᤗᤖᤥ॥

᥈᥊ ᤁᤖ ᤀᤠᤱᤍᤡᤱ ᤁᤧᤗ᤹ᤒᤧᤸᤗᤧ ᤀᤰᤂᤣ ᤆᤥᤃᤢᤖᤖᤥ.

‘ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ. ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤗᤥ᤺ᤶᤒᤠ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠᤶᤕᤥᤏᤡᤒᤠ

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤂᤧᤸᤗᤧ ᤁᤢᤛᤡᤱ ᤏᤡ᤺ᤳᤋᤠᤖᤖᤥ॥’

ᤜᤠᤒᤠ ᤁᤴ ᤐᤠ᤺ᤴᤜᤠ᤹ᤀᤥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠᤖᤥ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤀᤠᤖᤥ॥”

᥈᥋ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤧ᤹. ᤂᤧᤴ ᤕᤧᤶᤔᤡᤴ ᤋᤠᤖ ᤐᤳ. ᤜᤧᤰᤁᤣ᤺ᤸᤗᤧ ᤏᤠᤛᤡᤃᤧᤴ ᤌᤰᤗᤠᤀᤥᤖᤰ ᤜᤷᤍᤥ ᤁᤧᤜᤧᤰᤐᤠ ᤁᤖ ᤁᤴ ᤔᤡᤰᤛᤧ᤺ᤴ ᤁᤧᤒᤡᤒᤠ ᤔᤠᤱᤜᤢᤵᤐᤡᤴ ᤔᤧᤴᤀᤡ᤺ᤵᤔᤠᤏᤠ ᤔᤧᤴᤏᤠ᤺ᤵᤔᤏᤠᤒᤠ.

᥈᥌ ᤔᤡᤛᤪ ᤗᤠᤈᤣ᤹. ᤕᤜᤢᤍᤠ. ᤀᤧᤍᤥᤔ. ᤀᤶᤔᤥᤏ. ᤔᤥᤀᤠᤒᤡᤜᤠ᤹ ᤜᤧᤰᤁᤩᤠᤱ ᤏᤧᤛᤡ᤺ᤶᤒᤥᤒᤠ ᤌᤧᤃᤣ᤺ᤰᤀᤡ ᤋᤠᤱᤒ᤻ ᤋᤠᤱᤒᤠ ᤁᤧᤄᤰᤐᤠa ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤍᤧᤴᤏᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤁᤴ ᤛᤢᤘᤠᤱᤜᤠ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧᤴᤏᤠᤱ ᤛᤡᤰᤗᤢᤱᤔᤥ ᤜᤷᤍᤥ ᤜᤧᤰᤔᤠ ᤕᤠ᤺ᤶᤒᤰ ᤔᤧᤶᤒᤥ᤺ᤱᤅᤣ ᤘᤠ᤹ᤖᤥ॥”

a 

᥏:᥈᥌ ᤂᤧᤴ ᤔᤏᤠᤜᤠ᤹ᤖᤧ ᤛᤠᤶᤔᤠᤱᤅᤡᤴ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤏᤧᤛᤡ᤺ᤶᤒᤥᤒᤠ ᤌᤧᤃᤣ᤺ᤰᤀᤡ᤺ᤴ ᤋᤠᤱᤒᤠ ᤔᤧᤄᤰᤋᤢ॥ ᤂᤧᤴ ᤛᤠᤰᤌᤡᤶᤔᤡᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧ॥ (ᤗᤧᤒᤡ ᥇᥏:᥈᥍)

ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤏᤢ ᤛᤧᤰᤂᤠᤒᤠ ᤔᤠᤱᤛᤧᤘᤠ ᤆᤥ᤺ᤰᤔᤠ

᥇᥆

ᤀᤡᤛᤪᤠᤀᤡᤗᤡᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤌᤣ ᤁᤧᤔᤧᤳᤋᤡᤖ ᤁᤧᤒᤳᤇᤡ. ᤂᤧᤵᤛᤧᤶᤔᤧ᤹॥

᥈ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ᤹.

“ᤘᤣ᤹ ᤛᤢᤘᤠᤅᤜᤠ᤹ᤖᤧ ᤂᤢᤴᤇᤡ᤹ ᤛᤢᤳᤏᤠ᤺ᤴ ᤂᤡᤏᤡ᤹ ᤔᤧᤜᤢ᤹ᤀᤠᤛᤡᤶᤔᤧᤴᤏᤧ᤹ᤀᤥ॥

ᤋᤠᤱᤛᤠᤰᤐᤥ ᤁᤧᤎᤠ᤺ᤵᤐᤠ ᤐᤖᤡᤰ ᤐᤖᤡᤰᤐᤠ ᤔᤡᤰᤛᤣ᤺ᤴᤜᤠ᤹ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤠᤖᤥ

ᤁᤖ ᤂᤡᤏᤡ᤹ᤃ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ॥

᥉ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤂᤧᤴ ᤔᤧᤴᤇᤠᤶ ᤛᤢᤘᤠᤅᤜᤠ᤹ᤖᤧ

ᤂᤢᤴᤇᤡ᤹ ᤛᤠᤶᤕᤥ ᤛᤠᤰᤌᤡᤶᤜᤠ᤹ᤃ ᤌᤣᤏᤠᤎᤣᤒᤠ ᤆᤥ᤺ᤰᤗᤥ॥

ᤔᤏᤠᤜᤠ᤹ ᤋᤠᤶᤓᤢᤱᤅᤥ ᤔᤧᤒᤣ᤺ᤰᤁᤠᤱ ᤛᤡᤱᤒᤢᤱᤎᤡᤰ ᤔᤧᤍᤠᤅᤢᤖᤥ

ᤜᤧᤰᤁᤩᤠᤱ ᤛᤡᤱᤃᤧᤃᤠᤶᤒᤧᤸᤗᤧ ᤂᤧᤴ ᤁᤠ᤺ᤱᤓᤣ᤺ᤸᤗᤧ ᤂᤥ᤺ᤴᤍᤢᤖᤥ॥

᥊ ᤔᤏᤠᤜᤠ᤹ᤖᤧ ᤂᤧᤴ ᤛᤠᤶᤔᤩᤠᤱ ᤏᤢ ᤕᤢᤵᤐᤠ᤺ᤸᤗᤧ ᤔᤧᤈᤥ᤺ᤰᤋᤢᤖᤥ॥

ᤂᤧᤴ ᤔᤧᤈᤥ᤺ᤴᤏᤧᤴ ᤔᤧᤃᤧᤱᤏᤧᤸᤗ ᤑᤠ᤹ᤀᤠᤱ ᤀᤡᤔᤧᤄᤣ᤺ᤰᤂᤢᤖᤥ

ᤜᤧᤰᤁᤩᤠᤱ ᤔᤧᤕᤧᤵᤛᤢᤀᤠᤱ ᤌᤘᤠ᤺ᤸᤗᤧ ᤔᤧᤎᤧᤵᤋᤢᤖᤥ॥

᥋ ᤂᤧᤴ ᤏᤠᤘᤠᤀᤡᤳᤗᤠᤜᤠ᤹ᤃ ᤐᤀᤡᤳ ᤋᤠᤵᤐᤥ ᤔᤧᤕᤧᤵᤛᤢᤒᤠ ᤂᤠᤷᤈᤥ᤺ᤶᤒᤠ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ ᤐᤠ᤺ᤵᤔᤠ ᤔᤧᤴᤇᤢᤰᤴᤏᤧᤴᤗᤥ॥

ᤂᤧᤱᤜᤠ᤹ ᤐᤱᤔᤠᤀᤠᤱ ᤁᤢᤔᤠ ᤁᤵᤔᤠᤛᤡ ᤐᤥᤱᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤗᤠᤱᤄᤣ᤺ᤰᤔᤠ ᤔᤧᤴᤇᤢᤰᤏᤧᤴᤗᤥ॥

ᤂᤧᤱᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹. ᤂᤧᤱᤜᤠ᤹ᤖᤧ ᤂᤡᤏᤡ᤹ ᤌᤣᤀᤠᤱ ᤜᤠᤴᤋᤡ ᤆᤥ᤺ᤰᤔᤠ ᤁᤧᤔᤧᤴᤇᤢᤰᤋᤡᤴᤗᤥ.

ᤂᤧᤱᤜᤠ᤹ᤖᤧ ᤌᤣᤀᤠᤱ ᤏᤢᤒᤠ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥”

᥌ ᤀᤠᤱᤃᤠ᤹ ᤐᤠ᤺ᤳᤋᤢᤱ. “ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤜᤧᤰᤋᤱᤒᤠ ᤘᤣ᤹ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ.

ᤂᤧᤏᤧ᤹ ᤔᤢᤰᤛᤠᤶᤛᤠᤒᤠ ᤁᤧᤈᤥ᤺ᤰᤗᤥ॥

ᤂᤧᤏᤧ᤹ ᤁᤧᤔᤡᤱᤅᤡᤴ ᤁᤧᤀᤡᤱᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ॥

᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤅᤣ.

ᤜᤠ᤺ᤳᤗᤧ ᤂᤧᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤏᤧᤶᤒᤣ᥅

ᤂᤧᤏᤧ᤹ᤃ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤗᤠ᤹ᤒᤠ ᤁᤧᤈᤥ᤺ᤰᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤡᤰᤁᤢᤶᤏᤡᤒᤠ ᤔᤏᤠ

ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤀᤥ

ᤂᤧᤏᤧ᤹ ᤁᤢᤛᤡᤱᤒᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

᥎ ᤂᤧᤱᤜᤠ᤹ ᤁᤧᤖᤧᤰ ᤁᤢᤎᤏᤠ ᤁᤧᤜᤥ᤺ᤵᤐᤠ ᤏᤢ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤈᤥ᤺ᤰᤗᤥ॥

ᤛᤡᤱᤗᤠᤶᤒᤠ ᤔᤧᤈᤥᤃᤢᤛᤡᤒᤠ ᤏᤠᤘᤠᤀᤡᤳᤗᤠᤜᤠ᤹ᤗᤠᤶ

ᤂᤧᤱᤜᤠ᤹ ᤌᤣᤀᤠᤱ ᤜᤢ᤹ᤛᤡᤱᤔᤠ ᤔᤧᤴᤇᤢᤰᤏᤧᤸᤗᤥ॥

᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤃ ᤁᤠᤷᤒᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤒᤠ ᤕᤠ᤺ᤶᤒᤰᤗᤥ॥

ᤛᤠᤶᤔᤩᤠᤱ ᤁᤧᤎᤰᤐᤧᤸᤗᤧ ᤋᤷᤛᤡᤛ ᤗᤠᤈᤣ᤹ᤒᤠ ᤕᤢᤵᤐᤠ

ᤜᤧᤰᤁᤩᤠᤱ ᤀᤢᤐᤈ ᤗᤠᤈᤣ᤹ᤒᤠ ᤛᤠᤶᤔᤩᤠᤱᤅᤡᤸᤗᤧ ᤂᤧᤴ ᤏᤠᤘᤠᤀᤡᤳᤗᤠᤜᤠ᤹ ᤛᤢ᤺ᤵᤋᤢᤛᤡᤖᤥ॥

ᤌᤠᤰᤌᤠᤰᤔᤠ ᤁᤧᤗᤧᤒᤠ ᤔᤏᤠᤜᤠ᤹ᤖᤧ ᤔᤧᤎᤠᤃᤢᤒᤠ ᤁᤢᤓᤡᤱᤗᤠ

ᤜᤧᤰᤁᤩᤠᤱ ᤐᤖᤠᤴᤗᤠ ᤆᤡᤖᤡᤰᤁᤡᤴ ᤂᤧᤱᤜᤠ᤹ ᤋᤣ᤺ᤳ ᤔᤧᤈᤠᤰᤋᤢᤛᤡᤖᤥ॥

᥇᥆ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ.

ᤂᤧᤏᤧ᤹ᤃ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ

ᤜᤧᤰᤁᤩᤠᤱ ᤏᤢᤵᤔᤧᤴᤍᤡᤱᤒᤠ ᤐᤕᤶ ᤕᤶᤒᤠ ᤜᤠᤱᤏᤧᤖᤥ॥

ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤀᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤥ᤺ᤰᤂᤢᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤠᤳᤋᤡᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤠᤱ

ᤁᤧᤛᤡᤰ ᤐᤥ᤺ᤰᤁᤡᤸᤗᤧ ᤁᤧᤍᤃᤡ ᤕᤧᤵᤔᤠ ᤔᤧᤴᤇᤢᤰᤏᤧᤴᤗᤥ॥”

᥇᥇ ᤘᤣ᤹ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹. “ᤋᤠᤱᤛᤠᤰᤐᤠ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ ᤔᤧᤴᤈᤥ᤺ᤰᤔᤏᤠᤒᤠ ᤂᤧᤴ ᤔᤠᤱᤜᤠ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤢ ᤛᤠᤱᤃᤪᤠᤶᤐᤣᤍᤠᤱ ᤛᤡᤃᤠᤱᤗᤠᤶ ᤔᤧᤔᤠ ᤔᤧᤒᤣ᤺ᤰᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤧᤘᤠᤛᤠᤶᤗᤥ

᥇᥈ “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤢᤔᤢᤰᤛᤠᤶᤔᤡᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤖᤥ.

ᤂᤢᤏᤧ᤹ ᤀᤠᤒᤠᤅᤣ ᤁᤢᤛᤡᤰᤁᤢᤶᤏᤡᤱᤘᤠ᤹ᤗᤠᤶᤒᤠ ᤕᤥ᤹ᤒᤠ ᤗᤠᤈᤣ᤺ᤴ ᤆᤥᤃᤢᤖᤥ.

ᤀᤠᤒᤠᤅᤣ ᤁᤢᤄᤠᤛᤡᤱ ᤏᤡ᤺ᤵᤔᤠ ᤛᤠᤶᤔᤡᤸᤗᤧ ᤋᤠᤱᤛᤠᤰᤐᤠᤴ ᤑᤥᤛᤢᤖᤥ॥

᥇᥉ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤸᤗᤧ ᤋᤠᤱᤛᤠᤰᤐᤥ ᤆᤫᤠ᤺ᤳᤋᤡᤴ ᤜᤢ᤺ᤰᤗᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤠᤀᤥᤗᤠᤶᤒᤠ ᤂᤢᤏᤧ᤹ ᤂᤠ᤹ᤔᤡ᤺ᤵᤐᤠᤴ ᤑᤥ᤺ᤰᤂᤢᤖᤥ.

ᤂᤢᤏᤧ᤹ᤀᤣ ᤐᤠᤱᤃᤧᤴᤍᤡᤱ ᤘᤜᤡᤳᤋᤥ ᤛᤠ᤺ᤶᤓᤣ ᤗᤧᤰᤗ ᤕᤠ᤺ᤴᤍᤢᤖᤥ॥

ᤂᤢᤏᤧ᤹ᤀᤣ ᤁᤢᤛᤢᤖᤡ᤺ᤳ ᤕᤠᤱᤔᤥᤗᤠᤶ ᤛᤢᤖᤡ᤺ᤳ ᤁᤣᤈᤱ ᤜᤢᤛᤢᤖᤥ॥

᥇᥊ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ ᤀᤍᤱ ᤏᤢ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤧᤈᤥ᤺ᤰᤗᤥ.

ᤏᤠᤘᤠᤀᤡᤳᤗᤠ ᤁᤧᤈᤥ᤺ᤰᤐᤠᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤥ॥

ᤂᤧᤱᤜᤠ᤹ᤖᤧ ᤔᤧᤈᤥᤃᤢᤛᤡᤒᤠ ᤏᤠᤘᤠᤀᤡᤳᤗᤠᤜᤠ᤹ ᤀᤡᤱᤗᤧᤰᤁᤣᤛᤡᤖᤥ

ᤜᤧᤰᤁᤩᤠᤱ ᤁᤢᤛᤰᤔᤠ ᤔᤧᤴᤕᤠᤰᤔᤏᤠᤒᤠ ᤔᤧᤈᤥ᤺ᤰᤗᤥ॥

᥇᥋ ᤂᤧᤱᤜᤠ᤹ᤃ ᤜᤏᤧᤒᤠ ᤏᤢ ᤁᤢᤏᤠᤔᤧᤴᤇᤠ᤹ᤒᤠ ᤆᤡᤃᤰᤘᤠᤛᤡᤖᤰᤗᤥ॥

ᤂᤠᤛᤧᤴ ᤐᤥ᤺ᤱᤅᤡᤸᤗᤧ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥᤱᤗᤥ॥

᥇᥌ ᤕᤠᤁᤢᤒᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤃ ᤂᤧᤱᤜᤠ᤹ ᤜᤧᤰᤋᤱᤒᤠ ᤔᤧᤈᤥ᤺ᤰᤏᤧᤴᤗᤥ.

ᤂᤢᤏᤧ᤹ᤀᤣ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤡᤴ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ॥

ᤂᤢᤏᤧ᤹ᤀᤣ ᤀᤡᤛᤪᤠᤀᤡᤗᤧᤴ ᤗᤰᤁᤧᤄᤥᤒᤠ ᤐᤥ᤺ᤱᤛᤧ ᤀᤠᤒᤠᤅᤣ ᤛᤣᤃᤢᤀᤠᤱ ᤘᤠ᤹ᤖᤥ॥”

ᤕᤜᤢᤍᤠ᤺ᤴ ᤗᤠᤈᤣ᤹ᤗᤠᤶ ᤐᤣ᤺ᤰᤔᤠ ᤐᤥ᤺ᤱ

᥇᥍ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤛᤣ. ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤁᤧᤶᤃᤒᤡᤀᤠᤱ ᤁᤧᤘᤕᤡᤖᤥ᥄

ᤂᤡᤏᤡ᤹ ᤗᤠᤈᤣ᤺ᤴ ᤗᤧᤵᤔᤠᤖᤧ ᤗᤠᤃᤡ ᤆᤡᤃᤰᤘᤠ ᤛᤠᤔᤠᤜᤠ᤹ ᤛᤢᤵᤛᤧᤶᤛᤡᤶᤔᤧ᤹ᤀᤥ॥

᥇᥎ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤴ ᤕᤧᤶᤔᤥ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤗᤠᤵᤑᤢᤛᤢᤱᤛᤡᤱᤗᤥ.

ᤂᤧᤱᤜᤠ᤹ ᤛᤠ᤹ᤖᤡᤰ ᤋᤢᤰᤂᤧ ᤔᤧᤴᤈᤠᤀᤣ ᤌᤠᤖᤡᤰ ᤕᤶᤒᤠ ᤋᤢᤰᤂᤣ ᤔᤧᤍᤢᤔᤢᤖ ᤕᤠ᤺ᤴᤍᤢᤱᤛᤡᤱᤗᤥ॥

᥇᥏ “ᤕᤖᤢᤛᤗᤧᤔ ᤕᤧᤰᤕᤰᤁᤥ ᤕᤰᤕᤢᤱᤒᤠᤜᤠ᤹ ᤑᤡ᤺ᤰᤋᤧᤶᤔᤧ᤹ᤀᤥ.

‘ᤆᤡ᤺ᤳᤋᤧ ᤛᤩᤧ. ᤀᤠᤏᤡᤃᤧ ᤛᤠ᤹ᤖᤡᤰ ᤕᤶᤒᤠ ᤁᤠ᤺ᤴᤎᤡᤃᤧᤀᤠᤱ ᤘᤕᤡᤃᤧᤖᤥ᥄

ᤀᤠᤏᤡᤃᤧ ᤁᤠ᤺ᤴᤍᤡᤃᤧᤒᤠ ᤕᤠᤱᤄᤣ᤺ᤰᤁᤡᤴ ᤔᤧᤘᤣ᤺ᤳᤏᤧᤸᤗᤥ

ᤀᤠᤏᤡᤃᤧᤃ ᤁᤴ ᤏᤠᤛᤡᤌ᤺ᤵᤔᤠ ᤛᤢᤰᤋᤢᤶᤒᤧ ᤑᤠ᤹ᤀᤠᤱ ᤀᤡ᤺ᤳᤋᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥈᥆ ᤀᤠᤏᤡᤃᤧ ᤛᤠ᤺ᤱᤃᤠᤜᤡᤶᤜᤠ᤹ ᤜᤷᤈᤢ᤹ᤘᤷᤈᤢ᤹ ᤆᤥ᤺ᤴᤍᤧᤀᤠᤱ ᤏᤧᤖᤥ.

ᤁᤧᤖᤧᤰ ᤀᤡᤍᤠ᤺ᤰᤜᤠ᤹ ᤛᤩᤠᤰ ᤘᤕᤠᤰ ᤐᤢ᤹ᤖᤧᤀᤠᤱ ᤏᤧᤖᤥ॥

ᤀᤠᤏᤡᤃᤧ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤁᤧᤖᤧᤰ ᤔᤧᤒᤣᤔᤧᤈᤢᤖᤧᤀᤠᤱ ᤔᤧᤜᤥ᤺ᤵᤗᤥ.

ᤀᤠᤏᤡᤃᤧ ᤛᤠ᤺ᤱᤃᤠᤜᤡᤶᤜᤠ᤹ ᤕᤠᤶᤔᤥ ᤁᤧᤈᤥ᤺ᤰᤐᤠ ᤁᤧᤒᤡᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

ᤂᤧᤒᤩᤠᤱ ᤀᤠᤏᤡᤃᤧ ᤛᤠ᤺ड᤻ᤃᤠᤜᤡᤶ ᤂᤠᤵᤔᤠᤴ ᤁᤧᤄᤡᤱᤒᤠ ᤁᤧᤒᤡᤒᤠ ᤀᤣ᤺ᤴᤏᤠᤱ ᤜᤥ᤺ᤵᤗᤥ॥

᥈᥇ ᤀᤠᤏᤡᤃᤧ ᤗᤠᤶᤗᤥᤒᤠᤜᤠ᤹ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤧᤸᤗᤢᤰᤁᤶᤒᤠ ᤜᤧᤰᤁᤣ ᤔᤧᤗ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤗᤠᤶ ᤀᤥᤛᤣ᤺ᤴᤀᤠᤎᤠᤰᤗ ᤑᤠ᤹ᤀᤠᤱ ᤂᤧᤱᤜᤠ᤹ ᤐᤣᤗᤡ ᤔᤧᤶᤓᤠᤰᤏᤧᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤁᤢᤗᤡᤱᤍᤥ ᤔᤧᤱᤃᤧᤖᤧᤴᤗᤥ

ᤜᤧᤰᤁᤩᤠᤱ ᤀᤠᤏᤡᤃᤧ ᤔᤏᤠᤜᤠ᤹ ᤁᤧᤖᤧᤰ ᤐᤡᤛᤠᤱ ᤔᤧᤸᤗᤢᤰ ᤜᤧᤰᤁᤣ ᤔᤧᤛᤧᤖᤧᤀᤠᤱ ᤔᤧᤘᤠ᤹ᤖᤥ᥄

᥈᥈ ᤂᤧᤵᤛᤧᤶᤔᤧ᤹. ᤗᤳᤇᤠ ᤀᤡᤱᤄᤱ ᤁᤧᤖᤧᤀᤠᤱ ᤘᤠ᤹ᤖᤥ.

ᤌᤠᤱᤃᤧᤳ ᤐᤡᤛᤠᤱᤒᤠ ᤗᤳᤇᤠ ᤗᤠᤈᤣ᤹ᤀᤥ ᤕᤶᤒᤠ ᤜᤕᤱ ᤁᤡᤸᤗᤡᤱ ᤐᤥ᤺ᤱᤗ ᤐᤳᤗᤥ॥

ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤔᤧᤕᤢᤀᤠᤱ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤂᤧᤴ ᤕᤜᤢᤍᤠ᤺ᤴ ᤁᤡᤎᤡ᤺ᤵᤐᤠ ᤕᤠᤱᤍ᤺ᤰ ᤘᤠ᤹ᤔᤠᤍᤧᤴ ᤔᤧᤈᤥᤃᤢᤖᤥ॥’”

ᤕᤷᤔᤡᤕᤠ᤺ᤸᤗᤧ ᤁᤢᤒᤣᤗᤡ

᥈᥉ ᤕᤜᤘᤣ ᤍᤠᤱᤒᤠᤀᤣ. ᤔᤏᤠ᤺ᤸᤗᤧ ᤁᤢᤜᤡᤱᤔᤴ ᤀᤠᤒᤠᤅᤣ ᤁᤢᤜᤢᤰᤁᤥ ᤜᤥ᤺ᤵᤗᤥ

ᤂᤧᤸᤗᤧ ᤁᤢᤗᤠᤶᤔᤡᤴ ᤀᤠᤒᤠᤅᤣ ᤁᤢᤕᤢᤰᤁᤥ ᤜᤥᤵ ᤑᤠ᤹ᤀᤠᤱ ᤏᤡᤛᤢᤱᤗᤥ॥

᥈᥊ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤧᤄᤠᤛᤧᤴ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤛᤧ᤹ᤀᤥ॥

ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤔᤥ ᤀᤠᤏᤡᤃᤧ ᤂᤢᤶᤍᤡᤱ ᤀᤠᤶᤒᤡᤖᤧᤴᤏᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤀᤠᤏᤡᤃᤧ ᤜᤍ᤹ ᤔᤧᤃᤡᤃᤧᤖᤥ॥

᥈᥋ ᤂᤧᤏᤧ᤹ ᤁᤧᤔᤡᤱᤅᤥ ᤏᤡᤱᤘᤠ᤹ ᤔᤧᤶᤒᤡᤔᤏᤠᤒᤠ ᤏᤢ ᤂᤧᤏᤧ᤹ ᤁᤧᤏᤠ᤹ᤒᤠ ᤛᤢᤘᤠᤱᤜᤠ᤹ᤀᤥ.

ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤔᤠᤴ ᤌᤠᤛᤧ᤹ᤀᤥ॥

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤔᤏᤠᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤧᤗᤖᤢ ᤔᤧᤍᤣᤛᤢᤛᤡᤀᤠᤱ ᤔᤧᤘᤠ᤹ᤖᤥ

ᤂᤧᤱᤜᤠ᤹ᤖᤧ ᤔᤧᤗᤖᤢᤛᤡᤀᤠᤱ ᤔᤧᤔᤧᤰᤂᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤔᤧᤈᤥᤃᤢᤀᤠᤱ ᤏᤧᤖᤥ॥

ᤀᤡᤛᤪᤠᤀᤡᤗᤖᤧ ᤔᤠᤱᤜᤢᤵᤐᤡᤴ ᤔᤧᤃᤧᤳᤋᤢᤴ

᥇᥇

ᤕᤜᤘᤣ ᤍᤠᤱᤒᤠᤗᤠᤶ ᤕᤷᤔᤡᤕᤠᤀᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ.

᥈ “ᤁᤴ ᤔᤠᤱᤜᤢᤵᤐᤥ ᤜᤢᤵᤔᤏᤠᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤂᤧᤵᤛᤧ᤹॥ ᤕᤜᤢᤍᤠ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤕᤰᤕᤢᤱᤒᤠᤜᤠ᤹ ᤔᤧᤳᤋᤧᤛᤧ᤹॥

᥉ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹ ᤑᤠ᤹ᤀᤠᤱ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤁᤴ ᤔᤠᤱᤜᤢᤵᤐᤥ ᤜᤢᤵᤔᤏᤠᤒᤠ ᤐᤠ᤺ᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤀᤠᤱᤃᤠ᤹ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤳᤋᤢᤱᤛᤡᤱ᤹॥

᥊ ᤂᤧᤱᤜᤠ᤹ᤖᤧ ᤕᤧᤳᤋᤢᤰᤂᤣ ᤔᤧᤍᤢᤔᤢᤒᤠ ᤑᤧᤴᤈᤣ᤹ ᤕᤥ᤺ᤶᤔᤠᤍᤧᤴ ᤜᤧᤰᤋᤱᤒᤠ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤀᤠᤱᤃᤠ᤹ ᤂᤧᤱᤜᤠ᤹ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤅᤡᤸᤗᤧ ᤁᤴ ᤔᤠᤱᤜᤢᤵᤐᤡᤴ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ ᤂᤧᤴ ᤕᤧᤶᤔᤥ ᤆᤥᤃᤢᤱᤅᤠᤱ ᤘᤕᤠᤱ॥ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤂᤧᤱᤜᤠ᤹ ᤀᤡ᤺ᤳᤋᤧᤶᤔᤧ ᤏᤠ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤜᤧᤰᤁᤣ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥᤃᤧᤶᤔᤧ᤹ ᤔᤧᤳᤋᤢᤱᤛᤡᤱᤅᤠᤱ ᤘᤕᤠᤱ॥’ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ‘ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧᤓᤃᤪ ᤂᤡᤏᤡ᤹ ᤀᤠᤔᤏᤠ ᤁᤧᤒᤥ᤺ᤰᤂᤡ᤹ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥

᥋ ᤂᤧᤒᤩᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠa ᤗᤠᤈᤣ᤹ᤎᤡᤰ ᤐᤡᤏᤡᤱ ᤔᤧᤳᤋᤢᤱᤛᤡᤱᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤢᤱ॥ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤗᤠᤈᤣ᤹ᤀᤥ ᤀᤠᤸᤗᤥ ᤂᤡᤏᤡ᤹ ᤁᤧᤕᤢᤅᤡᤖ ᤁᤧᤘᤕᤡ॥’”

ᤀᤠᤱᤃᤠ᤹ ᤔᤧᤳᤋᤢᤱ. “ᤕᤜᤘᤣ ᤍᤠᤱᤒᤠᤀᤣ. ᤀᤰᤂᤣᤀᤣ ᤐᤥ᤺ᤱᤗᤖᤥ॥”

᥌ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤗᤠᤶᤗᤠᤶᤔᤥ ᤐᤣᤃᤧ᤹॥ ᤂᤧᤵᤔᤥ ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤔᤧᤳᤋᤧᤛᤧ᤹ ᤂᤧᤒᤩᤠᤱ ᤔᤏᤠᤜᤠ᤹ ᤀᤠᤔᤠᤱᤜᤢᤵᤐᤥ ᤜᤢᤵᤔᤏᤠᤒᤠ ᤐᤠ᤺ᤴᤜᤠ᤹ ᤂᤧᤶᤔᤠ ᤏᤢ ᤂᤧᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤠᤱᤄᤧᤛᤧ᤹॥

᥍ ᤀᤠᤳᤋᤡᤴ ᤕᤧᤶᤔᤥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤔᤡᤛᤪᤗᤠᤶ ᤌᤧ᤹ᤖᤢᤱᤛᤡᤱᤅᤠᤱ ᤌᤠᤰᤋᤢᤱᤛᤡᤱ. ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤕᤧᤳᤗᤧᤱ ᤛᤠᤶᤍᤡᤱ ᤐᤡᤖᤢᤱᤛᤡᤱᤅᤠᤱ ᤐᤳᤇᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤀᤡᤴ ᤌᤠᤖᤡᤰ ᤁᤴ ᤔᤏᤠᤜᤠ᤹ ᤛᤠᤶᤍᤡᤱ ᤐᤡᤖᤢᤱᤛᤡᤱᤗ ᤘᤠ᤹ᤀᤠ॥

᥎ ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ ᤜᤧᤰᤁᤩᤠᤱ ᤂᤧᤶᤄᤧᤶᤔᤠᤱ ᤔᤧᤸᤗᤠᤵᤋᤢᤴ॥ ᤐᤖᤢᤔᤠᤸᤗᤧ ᤂᤧᤱᤜᤠ᤹ ᤀᤠᤓᤧᤸᤗᤧᤛᤠᤱ ᤜᤠᤍᤡᤱ ᤁᤧᤎᤰᤐᤠ ᤏᤢ ᤋᤠᤰᤁᤧᤓᤧᤒᤠᤖᤰ ᤔᤧᤒᤥ᤺ᤰᤂᤧ॥ ᤂᤧᤴ ᤔᤠᤱᤜᤢᤵᤐᤡᤴ ᤁᤧᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤅᤠᤱ ᤘᤕᤠᤱ ᤁᤖ ᤂᤧᤱᤜᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤔᤧᤴᤍᤧᤴᤍᤧᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤠᤱᤜᤢᤵᤐᤥ ᤐᤥᤎᤰ ᤁᤧᤒᤥ᤺ᤱᤒᤠ ᤁᤧᤖᤧᤰ ᤂᤢᤶᤍᤡᤱᤜᤠ᤹ ᤀᤠᤱᤃᤠ᤹ ᤂᤧᤴᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤠᤛᤢᤱ॥”

᥏ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢᤖ ᤔᤧᤘᤠ᤹॥

᥇᥆ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤜᤠ᤹ ᤂᤧᤶᤔᤠ ᤔᤧᤴᤍᤧᤶᤔᤏᤠᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤒᤠᤅᤣ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ ᤗᤠᤛᤥ᤺ᤳ ᤗᤧᤵᤔᤠᤱ ᤂᤧᤱᤜᤠ᤹ ᤔᤧᤗᤠᤛᤧᤀᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤇᤡᤴᤒᤠ ᤀᤣᤕᤠᤱᤒᤠ ᤛᤠᤶᤔᤠᤱᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤠ᤹॥ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤏᤧᤵᤔᤠᤱᤒᤠ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤔᤧᤱᤃᤧᤳᤋᤣ ᤔᤧᤓᤣ᤺ᤴᤍᤢᤀᤠᤱ ᤘᤠ᤹॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤂᤧᤱᤜᤠ᤹ ᤀᤰᤂᤣᤗ᤹ᤖᤡᤰ ᤛᤠᤶᤍᤡᤱ ᤐᤡᤖᤢᤱᤛᤡᤱᤅᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤳᤇᤡᤱᤔᤠ ᤔᤧᤴᤇᤢᤰᤏᤧᤴ॥ ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤁᤢᤓᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤐᤣᤗᤡ ᤁᤧᤓᤠᤰᤁᤠᤏᤣᤓᤃᤪ ᤀᤠᤱᤃᤠ᤹ ᤔᤧᤄᤧᤵᤛᤢᤱᤅᤡᤴ॥

᥇᥈ ᤂᤧᤒᤩᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤔᤠᤱᤔᤧᤄᤕᤢᤛᤡᤒᤠ ᤛᤠᤶᤔᤠᤱᤜᤠ᤹ ᤔᤧᤜᤠ᤺ᤵᤗ ᤐᤣᤗᤡ ᤔᤧᤓᤠᤰᤋᤢᤛᤡ᤹॥ ᤁᤖ ᤂᤧᤴ ᤛᤠᤶᤔᤠᤱᤜᤠ᤹ᤖᤧ ᤔᤧᤰᤔᤠᤛᤡᤔᤠ ᤕᤧᤶᤔᤥ ᤂᤧᤱᤜᤠ᤹ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤋᤢᤴᤛᤡᤴ॥

᥇᥉ ᤕᤜᤢᤍᤠᤀᤥ ᤀᤠᤰᤂᤩᤠᤖᤡᤰ ᤕᤧᤰᤕᤰᤜᤠ᤹ ᤏᤧ᤹᤺. ᤂᤧᤵᤔᤥᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤧᤶᤔᤩᤠᤰᤁᤣ ᤕᤖᤡᤰ ᤛᤠᤶᤔᤠᤱᤜᤠ᤹ ᤔᤧᤃᤳᤋᤢᤛᤡ᤹॥ ᤕᤖᤢᤛᤗᤧ᤺ᤶᤔᤥ ᤀᤠᤰᤂᤧᤶᤔᤩᤠᤰ ᤗᤠᤶᤜᤠ᤹ ᤏᤧ᤹᤺. ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤧᤶᤔᤩᤠᤰᤁᤣ ᤕᤖᤡᤰ ᤂᤧᤴ ᤀᤠᤏᤢ᤺ᤴᤏᤢ᤺ᤶᤒᤠ ᤕᤠᤶᤃᤧᤛᤡᤱᤒᤠ ᤒᤠᤗ ᤛᤠᤶᤔᤠᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧ ᤗᤠᤃᤡ ᤛᤢᤰᤐᤠ ᤜᤠ᤺ᤶᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤈᤥᤃᤢᤀᤠᤱ ᤏᤧ᤹᤺॥

᥇᥊ “ᤕᤷᤔᤡᤕᤠᤀᤣ. ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤋᤢᤘᤠ ᤔᤧᤈᤥᤃᤧᤴᤏᤧ᤹ ᤀᤡᤃᤪ ᤐᤣᤗᤡ ᤔᤧᤓᤠᤰᤋᤠᤱᤅᤡᤴᤏᤧ᤹॥ ᤂᤧᤱᤜᤠ᤹ᤖᤧ ᤋᤢᤰᤂᤣ ᤔᤧᤍᤢᤔᤢᤒᤠ ᤕᤧᤶᤔᤥ ᤁᤢᤓᤠ᤹ᤖᤧ ᤗᤠᤃᤡ ᤐᤣᤗᤡ ᤁᤧᤓᤠᤰᤁᤠᤸᤗᤧ ᤀᤠᤱᤃᤠ᤹ ᤔᤧᤄᤧᤵᤛᤢᤱᤅᤡᤴ॥”

᥇᥋ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹. “ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤒᤠ ᤔᤏᤠᤜᤠ᤹ᤖᤧ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤜᤡᤶᤔᤥ ᤋᤠᤔᤠ ᤂᤧᤱᤜᤠ᤹ᤖᤧ ᤌᤣ ᤕᤢᤰ ᤔᤧᤃᤳᤋᤢᤒᤣ᥅

ᤌᤣ ᤂᤧᤱᤜᤠ᤹ᤖᤧ ᤔᤠᤱᤜᤧᤰ ᤏᤢ ᤌᤰᤛᤠ᤺ᤴ ᤛᤡᤍᤢᤱᤈᤓᤠ ᤔᤧᤈᤥᤃᤢᤀᤠᤱ

ᤕᤧᤳᤋᤢᤰᤂᤣ᤺ᤴ ᤂᤧᤵᤔᤠ ᤛᤢᤰᤋᤢᤶᤒᤧ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤒᤡ᥅

ᤜᤧᤰᤁᤩᤠᤱ ᤌᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤒᤡ᥅

᥇᥌ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤌᤡᤰ ᤕᤧᤶ ᤂᤧᤱᤜᤠ᤹

ᤏᤢᤒᤠ ᤛᤡᤱᤛᤣ᤹ ᤁᤧᤎᤥ᤺ᤰᤐᤠ ᤔᤧᤳᤋᤢᤱᤛᤡᤱᤗᤥ

ᤗᤳᤇᤠ ᤏᤢᤒᤠ ᤛᤖᤣ᤺ᤰᤕᤠ᤺ᤵᤐᤠ ᤐᤧ᤺ᤱᤘᤠᤗᤡ᤺ᤳᤇᤣ᤹

ᤛᤡᤱᤒᤢᤱ ᤗ᤹ᤖᤡᤰ ᤔᤡᤱ ᤘᤠ᤺ᤳᤋᤢᤱᤛᤡᤱᤅᤠᤱ ᤘᤕᤧᤖᤥ॥

ᤁᤖ ᤀᤠᤸᤗ ᤛᤠ᤺ᤶᤓᤣ ᤗᤧᤰᤏᤠᤔᤧ᤺ᤴᤏᤣ ᤂᤧᤸᤗᤧ ᤁᤢᤓᤧᤰᤘᤠᤀᤥ ᤑᤠ᤺ᤳᤋᤪᤠ ᤁᤣ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤁᤢᤒᤥᤖᤠ᤺ᤰᤜᤠ᤹ ᤑᤸᤗᤰ ᤑᤸᤗᤰ ᤀᤧᤰᤂᤢᤱᤗᤥ॥

᥇᥍ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ᤺ᤴ ᤗᤣ᤺ᤳᤋᤢᤱᤛᤡᤱᤅᤠᤱ ᤘᤕᤠᤱ. ᤁᤖ ᤀᤠᤸᤗ ᤀᤠᤱᤃᤠ᤹ ᤂᤧᤱᤜᤠ᤹ ᤛᤶᤎᤠᤱ ᤕᤧᤳᤋᤢᤰᤂᤣ᤺ᤴ ᤋᤠ᤺ᤵᤔᤠ ᤂᤠᤖᤠ ᤆᤥᤃᤢᤱᤅᤠᤱ ᤘᤠ᤹॥ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤁᤴ ᤕᤧᤳᤋᤢᤰᤂᤣ᤺ᤴ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤛᤶᤎᤠᤱ ᤔᤧᤍᤠᤖᤢ॥ ᤒᤠᤗ ᤛᤠᤶᤔᤠᤱᤅᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹ᤖᤥ॥”

ᤕᤷᤔᤡᤕᤠ᤺ᤴ ᤛᤧᤵᤔᤠ ᤆᤧᤶᤓᤴ

᥇᥎ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤍᤰᤗᤧᤱᤘᤠᤀᤥ ᤌᤣ ᤆᤧᤶᤓᤴ ᤔᤧᤈᤥᤃᤢᤖ ᤔᤧᤘᤕᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤧᤳᤋᤠᤱᤅᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ॥

᥇᥏ ᤀᤠᤱᤃᤠ᤹ᤃ ᤛᤧᤳᤇᤧ ᤋᤣ᤹ᤔᤏᤠᤒᤠ ᤗᤳᤇᤠ ᤁᤢᤍᤥ᤺ᤵᤔᤠ ᤌᤢ᤺ᤶᤒᤠ ᤜᤧᤰᤁᤣ ᤘᤕᤠᤱ॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢᤒᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤱᤄᤥᤀᤣ ᤘᤕᤠᤱ॥ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤘᤕᤧ. “ᤂᤧᤴ ᤛᤡᤱᤒᤢᤱᤔᤠᤴ ᤁᤢᤈᤠ᤹ᤏᤢᤀᤣ ᤋᤠᤅᤢᤶᤔᤠᤱ ᤛᤥ᤺ᤴᤍᤢᤶ॥ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶᤒᤠ ᤂᤧᤴ ᤔᤧᤰᤂᤢᤶ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤱᤅᤡᤴ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤕᤠᤶᤔᤥ ᤏᤡᤱᤘᤠ᤹ᤛᤥᤀᤥ ᤔᤧᤴᤀᤡ᤺ᤳᤋᤢᤴᤗᤖᤥ॥”

᥈᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱᤗᤥ.

“ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤔᤏᤠᤜᤠ᤹ ᤂᤠᤛᤧᤴ ᤁᤧᤈᤥᤃᤢᤛᤡᤖᤥ॥

ᤂᤧᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠᤴ ᤏᤢ ᤏᤡᤱᤘᤠ᤺ᤴ ᤁᤧᤛᤠ᤹ᤖᤢᤖᤥ॥

ᤂᤧᤏᤧ᤹ ᤂᤧᤱᤜᤠ᤹ ᤂᤢᤶᤍᤡᤱ ᤁᤧᤒᤡᤖᤢᤛᤡᤒᤠᤴ ᤏᤡᤔᤠ ᤂᤥᤛᤢᤱᤗᤖᤥ॥

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤏᤧ᤹ ᤁᤧᤜᤢᤰᤁᤥ ᤋᤥ᤺ᤴᤍᤢᤱᤅᤠᤱ ᤘᤠ᤹ᤖᤥ॥

᥈᥇ “ᤀᤏᤠᤋᤥᤋᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤏᤧ᤹ ᤁᤧᤛᤧᤛᤢᤖ ᤁᤧᤘᤠ᤹ᤏᤧᤓᤃᤪ ᤀᤠᤏᤡᤃᤧ ᤂᤧᤏᤧ᤹ ᤛᤧᤳᤋᤠᤛᤡᤃᤧ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤔᤧᤳᤋᤠᤱᤅᤠᤱ ᤘᤕᤧ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤠᤱ. ‘ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᥄ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤌᤱᤅᤥ ᤔᤧᤛᤧᤖᤢᤛᤡ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠᤱᤒᤧᤴ ᤛᤠᤜᤠ᤹ ᤛᤠᤰᤁᤡᤸᤗᤧ ᤜᤍ᤹ ᤔᤧᤛᤡ᤹᤺॥

᥈᥉ ᤀᤏᤠᤋᤥᤋᤒᤠ ᤔᤏᤠᤜᤠ᤹ ᤔᤧᤱᤔᤠᤛᤡ ᤕᤧᤶᤔᤡᤴ ᤋᤠ᤺ᤵᤔᤠ ᤀᤠᤱᤃᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹. ᤂᤧᤴ ᤕᤧᤶᤔᤡᤴ ᤋᤠᤀᤠᤱᤃ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤜᤡᤱᤏᤧᤴᤗᤥ॥’”

a 

᥇᥇:᥋ ᤕᤠᤱᤛᤠᤁᤢᤴᤎᤣ ᤀᤡᤛᤣ᤺ᤱᤒᤠ ᤏᤢ ᤐᤏᤢᤏᤢᤒᤠ ᤗᤠᤈᤣ᤹॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤷᤔᤡᤕᤠᤖᤧ ᤁᤢᤛᤧ᤺ᤴᤍᤥ ᤐᤠ᤺ᤴᤜᤠ᤹

᥇᥈

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤂᤧᤏᤧ᤹ᤏᤢ ᤐᤠ᤺ᤴᤎᤱ ᤆᤥᤃᤢᤱᤗᤥ

ᤜᤧᤰᤁᤣ᤺ᤸᤗᤧ ᤂᤧᤏᤧ᤹ᤀᤣ ᤁᤢᤍᤥ᤺ᤵᤔᤠ ᤁᤧᤗᤠ᤹ᤖᤥ.

ᤜᤧᤰᤁᤣᤛᤠᤱ ᤂᤠᤛᤧᤴᤗᤧ ᤐᤠ᤺ᤴᤏᤥ ᤀᤠᤱᤃᤠ᤹ ᤂᤧᤏᤧ᤹ᤀᤣ ᤛᤧ᤺ᤴᤗᤠᤵᤔᤠ ᤐᤥᤱᤗᤥ॥

ᤌᤣᤀᤠᤱ ᤋᤠᤰᤁᤧᤓᤧᤒᤠᤜᤠ᤹ ᤔᤧᤏᤢ᤹ᤔᤧᤍᤠᤖ ᤔᤧᤘᤠ᤹ᤒᤠᤒᤣ᥅

ᤌᤣᤀᤠᤱ ᤀᤡᤱᤀᤠᤗᤧᤰᤗᤧᤰᤐᤠᤜᤠ᤹ ᤌᤥᤒᤥ ᤔᤧᤒᤥ᤺ᤱᤗ ᤔᤧᤘᤠ᤹ᤒᤠᤒᤣ᥅

᥈ ᤂᤧᤱᤜᤠ᤹ ᤁᤧᤗᤣ᤺ᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤵᤐᤡᤴ ᤔᤧᤗᤣ᤺ᤳᤋᤢᤖᤥ.

ᤂᤧᤱᤜᤠ᤹ ᤔᤧᤒᤥ᤹᤺ ᤜᤧᤰᤁᤩᤠᤱ ᤛᤡᤱᤛᤣ᤹ ᤌᤥ᤺ᤰᤗᤥ॥

ᤂᤧᤱᤜᤠ᤹ᤖᤧ ᤁᤧᤕᤠ᤺ᤶᤒᤣᤀᤥ ᤐᤠ᤺ᤴᤃ ᤏᤢᤒᤠᤀᤣ ᤔᤧᤒᤠ᤺ᤳᤋᤢᤖ ᤔᤧᤘᤠ᤹ᤖᤥ

ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤂᤧᤏᤧ᤹ᤗᤠᤶᤒᤠ ᤔᤠ᤺ᤱᤄᤠ ᤘᤠ᤹ᤖᤥ॥

᥉ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤁᤧᤏᤡᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤜᤠ᤹ ᤁᤥ᤺ᤳᤋᤧ᤹ᤀᤥ

ᤁᤴ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤛᤧᤳᤇᤧ ᤋᤣ᤹ᤔᤏᤠᤛᤡᤒᤠ ᤔᤧᤸᤗᤢᤰᤜᤠ᤹ ᤜᤧᤰᤁᤣ ᤋᤣ᤹ᤖᤧᤛᤧ᤹ᤀᤥ

ᤂᤧᤒᤩᤠᤱ ᤛᤧᤵᤔᤠᤛᤡ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ ᤛᤧᤴᤍᤧ ᤕᤢᤰᤂᤧᤛᤧ᤹ᤀᤥ॥

᥊ ᤀᤠᤵᤑᤠᤸᤗᤧ ᤌᤠᤖᤡᤰ ᤀᤠᤏᤡᤃᤧ ᤗᤠᤈᤣ᤺ᤴ ᤜᤣᤀᤠᤱ ᤏᤧᤒᤠᤒᤣ᥅

ᤜᤧᤰᤁᤩᤠᤱ ᤀᤡᤰᤋᤠᤵᤜᤠ᤹ᤀᤥ ᤆᤠᤓᤧᤳᤗᤠ᤺ᤴ ᤀᤠᤓᤧᤸᤗᤧ ᤌᤧᤶᤒᤠ ᤀᤡᤖᤧᤶᤔᤠᤱ ᤕᤢᤱᤒᤠᤒᤣ᥅

ᤁᤴ ᤗᤠᤈᤣ᤹ᤀᤥᤒᤠ ᤕᤰᤕᤢᤱᤒᤠᤜᤠ᤹ ᤁᤢ᤹ᤀᤡᤔᤧᤓᤧᤶᤒᤠᤸᤗᤧ ᤆᤥᤃᤢᤸᤗᤧ ᤌᤰᤛᤠᤐᤢᤛᤠᤜᤠ᤹ ᤔᤧᤛᤡᤖ ᤔᤧᤒᤳᤗᤥ.

ᤜᤧᤰᤁᤣᤛᤠᤱ ᤁᤴ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤕᤠ᤺ᤶᤒᤰᤁᤡᤴ ᤔᤧᤏᤡᤛᤢᤴᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤕᤷᤔᤡᤕᤠ᤺ᤴ ᤏᤢᤃᤵ ᤐᤡᤖᤢ

᥋ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤕᤷᤔᤡᤕᤠᤀᤣ.

ᤂᤧᤏᤧ᤹ ᤔᤏᤠᤜᤠ᤹ᤏᤢ ᤁᤧᤗᤥ᤺ᤰᤁᤡᤸᤗᤧᤀᤣ ᤁᤧᤏᤠᤏᤣᤓᤃᤪ

ᤀᤠᤰᤂᤣᤗ᤹ᤖᤡᤰ ᤀᤴᤜᤠ᤹ᤏᤢ ᤛᤥᤛᤥᤖᤡᤰ ᤗᤥ᤺ᤰᤔᤠ ᤁᤧᤛᤢᤰᤐᤣ᥅

ᤕᤶᤒᤠ ᤏᤧᤏᤧᤒᤠᤍᤧᤴᤏᤥ ᤂᤧᤏᤧ᤹ ᤁᤧᤈᤥ᤺ᤴᤏᤧᤓᤃᤪ

ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤑᤠᤵᤋᤠᤵᤜᤠ᤹ᤀᤥ ᤜᤧᤴ ᤆᤥ᤺ᤰᤔᤠ ᤁᤧᤛᤢᤰᤋᤢᤒᤣ᥅

᥌ ᤂᤧᤱᤜᤠ᤹ᤃ ᤂᤧᤏᤧ᤹ᤀᤣ ᤁᤧᤶᤓᤢ᤹ ᤁᤧᤴᤛᤠ᤹ ᤏᤢ ᤀᤠᤒᤠᤅᤣ ᤁᤧᤜᤡᤶᤛᤕᤱᤒᤠ ᤔᤏᤠᤛᤡᤖᤥ

ᤂᤧᤱᤜᤠ᤹ᤖᤧᤀᤣ ᤂᤧᤏᤧ᤹ ᤗᤠᤛᤠᤰ ᤁᤧᤶᤔᤧᤳᤋᤧᤀᤠᤱ ᤘᤠ᤹ᤖᤥ॥

ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤁᤧᤓᤳᤇᤧ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤧᤏᤧ᤹ᤏᤢ ᤁᤢᤈᤠᤃᤧᤏᤢ᤹ᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤛᤠᤱ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤏᤠᤔᤧᤛᤠ᤹ᤖᤧᤴᤏᤧ᤹ᤀᤥ॥

᥍ “ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤗᤠᤵᤑᤢᤛᤢᤱᤅᤠᤱ ᤘᤠ᤹ᤀᤠᤖᤥ.

ᤀᤠᤵᤑᤣᤰ ᤛᤣᤃᤢᤱᤛᤡᤱᤒᤠ ᤛᤢᤘᤠᤱᤜᤠ᤹ ᤗᤧᤖᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤎᤠᤱᤒᤠᤜᤠ᤹ᤃ

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤐᤡᤖᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ॥

᥎ “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠᤜᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤒᤥᤃᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤋᤠᤶᤓᤢᤱᤅᤥᤒᤠ ᤌᤧᤖᤡᤱᤒᤠᤴ ᤜᤧᤰᤁᤣ ᤔᤧᤗ᤹ᤖᤥ

ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤛᤶᤎᤠᤱ ᤔᤧᤜᤢ᤺ᤰᤁᤠᤱ ᤔᤧᤘᤠ᤹ᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤐᤈᤡ᤺ᤳ ᤆᤡ᤺ᤳᤋᤢᤱᤛᤡᤱᤗᤥ॥

᥏ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠᤜᤠ᤹ ᤋᤧᤰᤁᤪᤠᤒᤠ ᤑᤡ᤺ᤳᤆᤥ ᤜᤧᤰᤁᤣ ᤔᤧᤗ᤹ᤖᤥ

ᤁᤖ ᤂᤢᤴᤇᤡ᤹ ᤀᤠᤒᤠᤅᤣᤏᤡ ᤑᤡ᤺ᤳᤆᤥᤜᤠ᤹ᤖᤧ ᤔᤧᤓᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤡ᤺ᤰᤜᤠ᤹ ᤆᤠᤛᤧ ᤑᤢᤰᤂᤧᤛᤧ᤹ᤀᤥ॥

᥇᥆ “ᤘᤣ᤹ ᤗᤠᤈᤣ᤹ᤒᤠ ᤕᤖᤡᤰ ᤜᤠᤱᤕᤢᤰᤐᤠᤜᤠ᤹ᤖᤧ

ᤀᤠᤱᤃᤠ᤹ ᤀᤠᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤡᤴ ᤔᤧᤔᤧᤰᤂᤢᤀᤠᤱ ᤏᤧᤖᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤕᤖᤡᤰ ᤀᤠᤒᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ ᤔᤧᤛ᤹ᤖᤢ ᤔᤧᤗᤠ᤺ᤰᤋᤢᤀᤠᤱ ᤏᤧᤖᤥ॥

ᤛᤠ᤹ᤖᤡᤰ ᤏᤢᤒᤠ ᤀᤠᤗᤠᤈᤣ᤺ᤴ ᤂᤧᤱᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤔᤧᤈᤥᤃᤢᤀᤠᤱ ᤏᤧᤖᤥ॥

᥇᥇ ᤂᤧᤱᤜᤠ᤹ᤖᤧ ᤂᤧᤴ ᤌᤣᤀᤠᤱ ᤁᤧᤜᤥ᤺ᤵᤐᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤀᤠᤱ ᤏᤧᤖᤥ.

ᤂᤧᤴ ᤀᤠᤱᤃᤠ᤹ ᤀᤠᤍᤃᤡ ᤆᤠ ᤔᤧᤴᤏᤢ᤹ᤔᤏᤠᤒᤠᤍᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤁᤠᤰ ᤗᤠᤈᤣ᤺ᤴ ᤗᤳᤇᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ

ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤂᤧᤴ ᤏᤡᤏᤡ ᤔᤧᤗᤠᤵᤋᤢᤴᤗᤥ॥

᥇᥈ ᤀᤣ᤺ᤰᤛᤠᤍᤧᤴᤏᤥᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤁᤥ᤺ᤰᤔᤠᤜᤠ᤹ ᤕᤖᤡᤰ ᤀᤠᤔᤧᤱᤔᤧᤱᤒᤠᤜᤠ᤹ᤖᤧ ᤔᤧᤒᤴᤇᤢᤖᤥ.

ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤹ᤀᤥᤒᤠᤜᤠ᤹ ᤏᤠᤵᤔᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥

ᤀᤠᤍᤠᤓᤣ᤺ᤸᤗᤧ ᤗᤠᤈᤣ᤺ᤴ ᤌᤡᤰ ᤛᤢᤰᤐᤥᤗᤠᤶ ᤘᤣ᤹ ᤁᤢᤛᤢᤰᤐᤥ ᤌᤠᤖᤡᤰ ᤔᤧᤰᤂᤢᤖᤥ

ᤀᤠᤳᤋᤡᤸᤗᤧᤀᤠᤱ ᤛᤏᤠᤖᤢᤱᤅᤥ ᤘᤠ᤹ᤔᤠ ᤔᤧᤄᤥᤛᤢᤴᤗᤥ॥

᥇᥉ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤛᤡ ᤔᤧᤜᤣ᤹ᤖᤢᤖᤥ.

ᤁᤖ ᤂᤧᤱᤜᤠ᤹ᤖᤧ ᤁᤢᤍᤡᤱ ᤁᤧᤒᤵᤐᤠ ᤕᤠ᤺ᤴᤜᤠ᤹ ᤔᤧᤛᤢᤵᤛᤢᤖᤥ॥

ᤂᤧᤱᤜᤠ᤹ᤖᤧ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤔᤧᤈᤥᤃᤢᤖᤥ

ᤁᤖ ᤂᤢᤴᤇᤡ᤹ ᤜᤢᤰᤁᤥ ᤌᤣᤀᤠᤱ ᤔᤧᤎᤩᤧᤏᤧᤴᤗᤥ॥

ᤀᤠᤱᤃᤠ᤹ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤀᤠᤛᤡᤰᤁᤡᤸᤗᤧ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤥᤃᤢᤃᤧᤴ ᤁᤢᤈᤠ ᤔᤧᤎᤥ᤺ᤰᤋᤧᤶᤒᤠᤸᤗᤧ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤩᤧᤖᤥ॥”

ᤀᤡᤛᤪᤠᤀᤡᤗ ᤏᤡ᤺ᤳᤋᤠᤱᤒᤠ ᤗᤠᤈᤣ᤹ᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤐᤡᤖᤢᤱᤛᤡᤱᤒᤠ ᤀᤡᤛᤪᤠᤀᤡᤗ ᤗᤠᤈᤣ᤺ᤴ ᤐᤣᤛᤠᤱᤒᤠᤜᤠ᤹ᤖᤧ ᤔᤧᤱᤔᤠ ᤔᤧᤃᤥ᤺ᤳᤋᤢ᤹ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤁᤢᤓᤠ ᤐᤠ᤺ᤴ ᤐᤠ᤺ᤵᤔᤠ ᤁᤳᤋᤢᤱ᤹॥ ᤀᤠᤱᤃᤠ᤹ ᤂᤧᤴ ᤁᤢ᤹ᤀᤡᤃᤧᤓᤧᤶᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤁᤢᤒᤢᤱ ᤀᤠ᤺ᤱᤔᤏᤠᤒᤠ ᤜᤧᤰᤁᤣ ᤀᤠ᤺ᤰᤂᤢᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶᤒᤠ ᤏᤠ᤺ᤳᤋᤢᤱᤛᤡᤱ᤹॥ ᤕᤜᤢᤍᤠ᤺ᤴᤏᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤜᤠ᤹ᤕᤠᤰ ᤀᤠ᤺ᤰᤂᤢᤱ᤹॥

᥇᥋ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤀᤠ᤺ᤰᤂᤢᤱᤍᤣᤛᤢᤱ ᤜᤧᤰᤁᤣᤛᤠᤱ ᤀᤣᤃᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱ॥ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥᤒᤠ ᤀᤡᤰᤋᤠᤵᤐᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ॥

᥇᥌ ᤌᤡᤰᤗᤧᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤒᤠᤗ ᤛᤠᤶᤔᤠᤱᤅᤡᤏ ᤔᤠᤱᤛᤧᤘᤠ ᤔᤧᤵᤔᤠ ᤔᤧᤜᤢ᤹ᤖᤢᤛᤡ ᤁᤖ ᤀᤠᤸᤗ ᤂᤧᤱᤜᤠ᤹ᤖᤧ ‘ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ’ ᤔᤠᤱᤔᤧᤜᤧᤰᤛᤡᤱ ᤜᤧᤰᤁᤩᤠᤱ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤢᤳᤏᤠ᤺ᤴ ᤏᤢᤖᤡᤰᤁᤠᤱ ᤔᤧᤜᤢ᤹ᤛᤡᤱᤏᤣᤓᤃᤪ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤕᤢᤰᤂᤢᤛᤡ॥

᥇᥍ ᤁᤖ ᤁᤢᤓᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤏᤧᤓᤃᤪ ᤀᤠᤱᤃᤠ᤹ ᤂᤧᤱᤜᤠ᤹ ᤜᤠ᤹ᤕᤠᤰ ᤀᤠ᤺ᤰᤂᤢᤱᤛᤡᤱᤅᤠᤱ ᤔᤧᤰᤂᤢᤱᤛᤡᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤷᤔᤡᤕᤠ᤺ᤸᤗᤧ ᤁᤢᤓ᤹ᤀᤡ

᥇᥉

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤐᤣᤃᤧ᤹ᤀᤠᤱ ᤗᤳᤇᤠ ᤏᤢᤒᤠ ᤑ᤹ᤀᤡᤎᤡᤰ ᤀᤡᤅᤧ᤹ ᤜᤧᤰᤁᤩᤠᤱ ᤂᤧᤴ ᤁᤧᤃᤧᤱᤅᤥ ᤕᤢᤵᤛᤧ᤹ ᤁᤖ ᤂᤧᤴ ᤆᤫᤠ᤺ᤳᤋᤡᤸᤗᤧ ᤘᤖᤰᤔᤠ ᤔᤧᤒᤠᤱᤄᤧᤴᤏᤧ᤹॥”

᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤏᤢᤒᤠ ᤑ᤹ᤀᤡᤎᤡᤰ ᤀᤡᤅᤢᤱᤅᤠᤱ ᤕᤢᤵᤛᤢᤱ॥

᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤕᤠᤶᤔᤥ ᤁᤧᤖᤧ.

᥊ “ᤐᤖᤠᤋᤀᤥ ᤐᤣᤃᤧ᤹ᤀᤠᤱ ᤂᤧᤏᤧ᤹ ᤁᤧᤃᤧᤱᤅᤥ ᤁᤧᤕᤢᤵᤛᤢᤒᤠ ᤌᤠᤰᤔᤏᤠᤒᤠ ᤑ᤹ᤀᤡ᤺ᤴ ᤕᤠᤰᤐᤣ᤹ ᤗᤢᤱᤓᤡ᤺ᤵᤔᤠᤜᤠ᤹ᤀᤥ ᤆᤡᤰᤂᤧ ᤏᤧᤛ᤻ᤛᤧ᤹॥”

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤐᤣᤃᤠᤱᤅᤠᤱ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤂᤧᤴ ᤑ᤹ᤀᤡ᤺ᤴ ᤆᤡᤰᤂᤢᤱᤎᤠᤱ॥

᥌ ᤕᤖᤡᤰ ᤕᤧᤶ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤐᤥᤃᤧ᤹. ᤕᤠᤶᤔᤥ ᤕᤢᤑᤪᤣᤋᤡᤛ ᤘᤜ᤺ᤱᤅᤥ ᤐᤣᤃᤧ᤹ᤀᤠᤱ ᤂᤧᤴ ᤌᤠᤰᤔᤏᤠᤒᤠ ᤑ᤹ᤀᤡ᤺ᤴ ᤕᤠᤱᤏᤠ ᤑᤧᤳᤋᤧ᤹॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤵᤔᤥ ᤏᤢ᤺ᤰᤂᤠᤱᤅᤠᤱ ᤐᤣᤃᤠᤱ ᤜᤧᤰᤁᤩᤠᤱ ᤑ᤹ᤀᤡ᤺ᤴ ᤆᤡᤰᤂᤢᤱᤅᤠᤱ ᤏᤧᤛ᤻ᤛᤧᤒᤠᤍᤧᤴᤏᤥ ᤀᤥᤔᤧᤳᤋᤢᤱ ᤜᤧᤰᤁᤣ᤺ᤸᤗᤧ ᤂᤧᤴ ᤕᤖᤧᤀᤠᤱ ᤕᤢᤶᤔᤠ ᤔᤧᤴᤏᤢ᤹ᤔᤏᤠᤒᤠ ᤁᤢᤍᤪᤧᤰ ᤐᤥ᤺ᤰᤂᤧᤒᤠ ᤂᤥᤛᤢᤱ॥

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤕᤠᤶᤔᤥ ᤁᤧᤖᤧ.

᥏ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰᤁᤣ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤠᤴ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤜᤧᤴᤇᤡᤱᤔᤠᤴ ᤕᤥ ᤌᤠᤛᤢᤱ ᤐᤡᤖᤢᤱᤛᤡᤱ᤹॥

᥇᥆ ᤁᤴ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤏᤠ᤹ᤖᤢᤀᤠᤱ ᤔᤧᤘᤠ᤹॥ ᤂᤧᤱᤜᤠ᤹ ᤀᤠᤓᤧᤸᤗᤧᤛᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤁᤢᤛᤡᤱᤔᤧᤴᤏᤡ᤺ᤳᤋᤧᤒᤠ ᤛᤠᤶᤔᤠᤱᤜᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤛᤡ ᤂᤧᤒᤩᤠᤱ ᤔᤠᤱᤔᤧᤄᤕᤢᤛᤡ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤧᤱᤜᤠ᤹ ᤁᤴ ᤑ᤹ᤀᤡ᤺ᤴ ᤜᤧᤰᤁᤣ ᤁᤢᤛᤢᤶᤔᤧᤴᤍᤶᤔᤏᤠ ᤜᤏᤧᤒᤠ ᤔᤧᤒᤥ᤺ᤱ॥

᥇᥇ ᤀᤠᤰᤂᤣᤗ᤹ᤖᤡᤰ ᤁᤴ ᤑ᤹ᤀᤡ᤺ᤴ ᤛᤠᤵᤐᤥ᤺ᤰᤁᤥ ᤗᤢᤶᤒᤧᤳ ᤕᤢᤶᤔᤏᤠᤀᤠᤱ ᤐᤳ. ᤜᤧᤰᤁᤣᤗ᤹ᤖᤡᤰᤁᤣ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤠᤱᤃᤠ᤹ᤏᤢ ᤔᤧᤍᤱᤛᤡᤱᤅᤠᤱ ᤔᤧᤄᤡᤶᤛᤡᤱᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤆᤥᤃᤢᤱᤛᤡᤱ॥ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤏᤠ ᤔᤧᤒᤥ᤺ᤱᤗ. ᤂᤧᤱᤜᤠ᤹ᤗᤠᤶᤒᤠ ᤀᤠᤱᤃᤠ᤹ ᤀᤠᤔᤡᤱ ᤐᤥ᤺ᤱᤗ. ᤀᤠᤏᤠᤖᤠ ᤑᤥᤔᤠ ᤐᤥ᤺ᤱᤗ ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖ ᤁᤧᤗ᤹ᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤕᤧ ᤁᤖ ᤂᤧᤱᤜᤠ᤹ᤖᤧ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥’”

᥇᥈ “ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤆᤧᤸᤗᤧᤰᤛᤣ᤹ ᤌᤡ ᤕᤠᤱᤔᤠ ᤁᤧᤖᤧᤰ ᤁᤫᤠᤱᤜᤠ᤹ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤌᤡᤶᤔᤠ ᤐᤥᤱ᤹॥’ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤏᤢᤃᤵ ᤁᤧᤶᤒᤡ. ‘ᤁᤧᤖᤧᤰ ᤆᤧᤸᤗᤧᤰᤛᤣ᤹ ᤌᤡ ᤕᤠᤱᤔᤠ ᤁᤫᤠᤱᤜᤠ᤹ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤌᤡᤶᤔᤠᤛᤡ ᤐᤥ᤺ᤱ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤛᤢᤶᤒᤧ᥄’

᥇᥉ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹. ᤍᤠᤀᤢᤍᤖᤧ ᤁᤢᤔᤢᤀᤡᤍᤠᤱᤛᤠᤗᤠᤶᤒᤠ ᤜᤠᤱ ᤁᤧᤈᤥ᤺ᤰᤐᤠ ᤜᤠᤱᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠ ᤕᤰᤕᤠᤒᤠᤜᤠ᤹. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ᤀᤠᤱ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤸᤗᤧ ᤁᤧᤍᤡᤶᤒᤠ ᤂᤥᤷᤕᤠ᤺ᤴ ᤌᤢᤱᤄᤢᤱᤛᤡᤱᤅᤠᤱ ᤔᤛᤢᤱᤛᤡᤱ᤹॥

᥇᥊ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤁᤠᤵᤐᤥᤒᤠ ᤋᤢᤶᤓᤠᤰᤛᤠᤜᤠ᤹ ᤂᤧᤒᤩᤠᤱ ᤌᤠᤱᤒᤧᤴᤜᤠ᤹ ᤁᤧᤖᤧᤰ ᤗᤳᤌᤡᤰ ᤐᤖᤡᤰᤗᤧ ᤀᤠᤒᤠᤅᤣ ᤂᤢᤴᤇᤡ᤹ ᤗᤢᤶᤔᤥ ᤌᤰᤂᤢᤱᤛᤡᤱᤅᤠᤱ ᤑᤧᤰᤂᤢᤱᤛᤡᤱ॥ ᤆᤒᤧ᤺ᤳᤇᤡᤰ ᤗᤢᤱᤃᤢᤶᤗᤧ. ᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤔᤠᤖᤧ ᤀᤡᤃᤪ ᤗᤢᤱᤔᤠ᤹ ᤋᤢᤰᤔᤠᤛᤡᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤫᤠ᤺ᤳ ᤔᤧᤘᤠ᤹ᤀᤠᤴᤗᤥ॥’”

ᤀᤠᤱᤍᤡᤱ ᤗ᤹ᤔᤠ ᤔᤧ᤺ᤴ

᥇᥋ ᤀᤡᤛᤪᤠᤀᤡᤗᤡᤛᤣ. ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤴ ᤐᤠᤖᤧᤀᤠᤱ ᤘᤠ᤹ᤖᤥ॥

᥇᥌ ᤂᤢᤏᤧ᤹ ᤂᤠᤔᤠᤰᤔᤠᤴ ᤋᤠ᤺ᤵᤔᤠᤏᤢ᤺ᤸᤗᤧ ᤋᤃᤡᤀᤣ.

ᤕᤢ᤺ᤴᤇᤡᤰᤐᤠ ᤂᤠᤎᤠᤶᤔᤥ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤂᤡᤏᤡ᤹ ᤗᤠᤱᤜᤠ᤹ ᤋᤥ᤺ᤰᤔᤠᤏᤢ᤺ᤸᤗᤧ ᤋᤃᤡᤀᤣ

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥

ᤂᤡᤏᤡ᤹ᤃ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤀᤥᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤗᤥ

ᤁᤖ ᤂᤢᤏᤧ᤹ ᤂᤧᤴ ᤂᤠᤔᤠᤰᤔᤥ ᤗᤧᤰᤂᤢᤀᤠᤱ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤆᤥᤃᤢᤖᤥ॥

᥇᥍ ᤁᤖ ᤂᤡᤏᤡ᤹ ᤁᤴ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴᤏᤧᤓᤃᤪ

ᤂᤡᤏᤡ᤹ ᤀᤠᤱᤍᤡᤱ ᤗ᤹ᤔᤠᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤫᤠ᤺ᤳᤋᤠᤱ ᤜᤠ᤺ᤵᤐᤠᤖᤥ॥

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤢᤖᤢ᤺ᤱ ᤋᤢᤖᤢ᤺ᤱᤅᤠᤱ ᤜᤠ᤺ᤵᤐᤠᤖᤥ

ᤀᤠᤱᤃᤠ᤹ ᤀᤠᤔᤡᤰᤁᤥᤗᤠᤶ ᤀᤠᤔᤡᤰᤘᤠ ᤋᤧᤖᤧᤖᤧ ᤌᤠᤵᤗᤥ

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤜᤠᤱᤅᤡᤴ ᤏᤢ ᤜᤠᤱᤔᤠᤴ ᤔᤧᤳᤋᤧᤛᤧ᤹ᤀᤥ

ᤜᤠᤱᤕᤢᤰᤏᤠᤀᤥᤗᤠᤶᤒᤠ ᤂᤧᤴᤇᤡ᤹ ᤗ᤺ᤴᤍᤧ ᤕᤧᤛᤣ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤏᤢᤘᤧᤴᤍᤡᤱᤒᤠ ᤋᤡᤆᤜᤠ᤹ ᤌᤧᤃᤣ᤺ᤰᤁᤥᤗᤠᤶᤒᤠ ᤔᤰᤌᤠᤖᤥ॥

᥇᥏ ᤕᤜᤢᤍᤠᤒᤠ ᤗᤠᤱᤃᤧᤳ ᤐᤡᤛᤠᤱᤒᤠ ᤕᤧᤰᤕᤰᤜᤠ᤹ ᤏᤡᤱᤔᤡᤜᤠ᤹ᤖᤧ ᤁᤡᤷᤃᤵ ᤔᤧᤃᤒᤢᤖᤥ.

ᤂᤧᤴ ᤛᤡᤃᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤐᤣ᤺ᤰᤔᤠ ᤔᤧᤴᤇᤢᤰᤏᤧᤴᤗᤥ॥

ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ

ᤂᤧᤒᤩᤠᤱ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤍᤣ᤹ᤖᤢᤛᤡᤖᤥ॥”

᥈᥆ ᤕᤖᤢᤛᤗᤧ᤺ᤶᤔᤣ. ᤁᤧᤔᤡᤰᤁᤡᤸᤗᤧ ᤀᤍᤰᤋᤰᤏᤠ ᤀᤥᤔᤧᤳᤋᤣ᤹ᤀᤥ.

ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤌᤠᤱᤃᤧᤳ ᤗᤠᤶᤒᤠ ᤔᤧᤕᤢᤖ ᤔᤧᤒᤳᤗᤥ॥

ᤂᤧᤏᤧ᤹ ᤁᤧᤗᤰᤐᤧᤴᤏᤥ ᤁᤧᤘᤠ᤹ᤒᤠ ᤏᤢᤒᤠ ᤌᤰᤛᤠᤗᤢᤵ ᤜᤧᤰᤋᤱᤒᤠ ᤔᤏᤠᤜᤠ᤹ ᤀᤠᤳᤋᤡ ᤔᤧᤘᤠ᤹ᤒᤣ᥅

ᤂᤧᤱᤜᤠ᤹ᤀᤥ ᤂᤧᤏᤧ᤹ ᤁᤧᤴᤒᤥ ᤁᤧᤓᤥᤛᤢᤒᤠᤴ ᤌᤧᤔᤠ ᤐᤥ᤺ᤰᤂᤧᤒᤣ᥅

᥈᥇ ᤂᤧᤏᤧ᤹ ᤀᤠᤒᤠᤅᤣ ᤋᤣ᤺ᤱᤈᤢᤶ ᤁᤧᤀᤡ᤺ᤳᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤌᤱ ᤌᤰᤔᤠ ᤁᤧᤶᤏᤠ᤺ᤴᤍᤧᤖᤥ

ᤜᤧᤰᤁᤩᤠᤱ ᤜᤠᤱᤕᤢᤰ ᤆᤥ᤺ᤰᤔᤠ ᤔᤧᤀᤡ᤺ᤳᤋᤢᤸᤗᤧ ᤂᤧᤏᤧ᤹ ᤌᤧᤔᤠ ᤁᤧᤒᤠ᤺ᤳᤋᤢᤀᤡᤖᤥ᥅

ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤋᤢᤰᤔᤠᤸᤗᤧ ᤕᤠ᤺ᤵᤐᤠ ᤜᤧᤰᤁᤣ ᤂᤧᤏᤧ᤹ ᤁᤧᤒᤥ᤺ᤱᤗᤥ॥

᥈᥈ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤀᤰᤂᤣ ᤁᤧᤒᤠ᤺ᤳᤋᤢᤖᤥ.

“ᤀᤰᤋᤱᤒᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤛᤶᤎᤠᤱ ᤌᤣᤀᤠᤱ ᤆᤢᤰᤋᤧᤒᤠᤒᤣ᥅”

ᤁᤱᤃ ᤂᤧᤏᤧ᤹ ᤁᤧᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤰᤂᤣ ᤐᤥ᤺ᤰᤂᤧᤒᤠᤖᤥ

ᤁᤧᤛᤡᤶᤔᤡᤴ ᤋᤧ᤺ᤰᤂᤧᤀᤠᤱ ᤛᤠᤰᤁᤧᤸᤗᤧᤰ ᤔᤣ᤺ᤳ ᤁᤧᤶᤍᤣ᤹ᤖᤧᤒᤠᤖᤥ॥

᥈᥉ ᤌᤣ ᤁᤢᤛᤒᤠ ᤔᤏᤠ᤺ᤸᤗᤧ ᤀᤠᤵᤑᤣᤰ ᤁᤢᤏᤧᤰᤛᤠ᤺ᤴ ᤑ ᤗ᤹ᤖᤡᤰ ᤗᤧᤱᤔᤠ ᤛᤢᤰᤋᤢᤒᤡ᥅

ᤀᤡᤃᤪ ᤌᤣ ᤛᤡᤃᤣᤒᤠᤸᤗᤧ ᤀᤠᤒᤠᤅᤣ ᤋᤧᤰᤁᤪᤠᤒᤠ ᤁᤢᤜᤥᤖᤡᤰᤐᤠᤴ ᤗᤧᤰᤔᤠ ᤛᤢᤰᤋᤢᤒᤡ᥅

ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤏᤢᤒᤠ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤴᤗᤥ.

ᤌᤧᤀᤠᤱᤓᤧᤸᤗᤧ ᤂᤡᤏᤡ᤹ ᤋᤠᤵᤑᤧ᤺ᤶᤒᤠᤴ ᤆᤥ᤺ᤰᤔᤠ ᤁᤧᤜᤢ᤹ᤀᤠᤛᤡᤀᤠᤱ ᤁᤧᤘᤕᤡᤖᤥ॥

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ ᤛᤢᤖᤡ᤺ᤳᤋᤡᤸᤗᤧ ᤕᤠ᤹ᤛᤡᤵᤐᤧᤴ ᤑᤧᤛᤢᤖᤥ

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤆᤥ᤺ᤰᤏᤡᤱᤗᤥ॥

᥈᥋ ᤀᤰᤋᤱᤒᤠᤀᤣ ᤐᤥ᤺ᤱᤗ ᤑᤠ᤹ᤀᤠᤱ ᤁᤧᤍᤫᤠᤒᤥ ᤛᤠᤵᤋᤢᤱᤅᤠᤱ ᤐᤳᤗᤥ॥

ᤀᤠᤱᤃᤠ᤹ ᤂᤧᤏᤧ᤹ᤏᤢ ᤀᤰᤂᤣᤀᤣ ᤆᤥ᤺ᤰᤔᤠ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤠᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤡᤱᤗᤧᤰᤐᤠ ᤛᤠᤶᤔᤠᤱᤜᤠ᤹ᤀᤥ ᤁᤧᤏᤡᤱᤘᤠ᤹ ᤁᤧᤕᤢᤰᤂᤢᤀᤠᤱ ᤁᤧᤘᤠ᤹ᤖᤥ॥

᥈᥌ ᤀᤠᤱᤃᤠ᤹ ᤀᤠᤒᤠᤅᤣ ᤂᤧᤏᤧ᤹ ᤁᤧᤛᤡᤶᤔᤧᤴ ᤁᤧᤏᤠᤖᤠᤀᤥ ᤌᤠᤖᤡᤰ ᤛᤡᤴᤍᤢᤱ ᤐᤡᤏᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤢ᤺ᤶᤔᤠᤴ ᤏᤡᤎᤠ᤺ᤵᤗᤥ॥

᥈᥍ ᤀᤠᤱᤃᤠ᤹ ᤆᤡ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤁᤧᤈᤥᤃᤢᤖ ᤁᤧᤘᤠ᤹ᤖᤥ

ᤂᤧᤴ ᤀᤠᤱᤃᤠ᤹ᤀᤣ ᤏᤡᤛᤢᤱᤅᤠᤱ ᤘᤠ᤹ᤖᤥ॥

ᤂᤧᤏᤧ᤹ ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤏᤧᤏᤧᤒᤠᤍᤧᤴᤏᤥ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖᤥ.

ᤂᤧᤏᤧ᤹ ᤆᤠᤖᤠᤶᤔᤠ. ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ

ᤜᤧᤰᤁᤩᤠᤱ ᤁᤧᤳᤏᤡᤔᤠᤴᤏᤢ ᤁᤧᤃᤠᤶᤛᤡᤱᤒᤠᤴ ᤏᤡᤛᤢᤱᤅᤠᤱ ᤘᤠᤖᤥ॥

ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ.

ᤂᤡᤏᤡ᤹ ᤛᤧᤰᤂᤠᤀᤣ ᤁᤧᤔᤧᤃᤡᤖᤥ.

ᤂᤡᤏᤡ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤀᤠᤛᤢᤳᤌᤥ ᤁᤧᤒᤥ᤺ᤰᤂᤡᤒᤠᤒᤣ᥅”

ᤋᤢᤰᤂᤣ ᤗᤠᤰᤂᤣ ᤏᤢ ᤛᤠᤱᤕᤠᤰᤔᤠ

᥇᥊

ᤛᤠᤱᤕᤠᤰᤔᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧᤖᤥ-

᥈ “ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤜᤠ᤺ᤵ ᤔᤧᤈᤡ᤺ᤱᤗ ᤔᤧᤘᤠ᤹ᤖᤥ.

ᤂᤧᤴ ᤕᤧᤰᤕᤰᤜᤠ᤹ᤀᤥᤒᤠ ᤔᤏᤠᤜᤠ᤹ ᤔᤧᤔᤧᤰᤗ ᤔᤧᤒᤳᤗᤥ.

ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤂᤠᤶᤔᤥ ᤔᤧᤛ᤹ᤛᤡᤱᤗ ᤔᤧᤖᤡᤱ ᤔᤧᤎᤰᤗ ᤔᤧᤕᤢᤱᤗᤥ

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤁᤢᤓᤠ᤹ᤖᤧ ᤗᤠᤃᤡ ᤔᤧᤀ᤺ᤰ ᤔᤧᤓᤡ᤺ᤰᤗ ᤔᤧᤕᤠᤰᤗᤥ॥

᥉ ᤋᤢᤶᤔᤩᤠᤱᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤧᤘᤠᤖᤥᤒᤠᤜᤠ᤹ ᤆᤫᤠ᤺ᤳ ᤑᤠ᤺ᤳᤇᤧ ᤔᤧᤒᤠᤱᤄᤢᤛᤡᤖᤥ॥

ᤂᤧᤱᤜᤠ᤹ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤘᤠᤒᤠᤰᤁᤥ ᤔᤧᤒᤣ᤺ᤰᤗᤥ

ᤁᤖ ᤂᤧᤱᤜᤠ᤹ᤖᤧ ᤆᤫᤠ᤺ᤳ ᤔᤧᤱᤄᤥᤛᤢᤴᤗᤥ.

ᤂᤧᤱᤜᤠ᤹ ᤁᤢᤄᤠᤗᤧᤶ ᤂᤵᤐᤩᤠ ᤔᤧᤏᤢ᤺ᤱ ᤔᤧᤍᤠᤖᤥ॥

ᤂᤧᤱᤜᤠ᤹ ᤂᤢᤴᤇᤡ᤹ ᤛᤰᤔᤠᤒᤢ᤹ᤀᤠᤱ ᤜᤠᤒ᤻ ᤔᤧᤗᤧᤰᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤠᤖᤠᤴ ᤔᤧᤈᤡᤰᤂᤢᤖᤥ॥

᥊ ᤘᤜᤡᤳ ᤔᤧᤎᤠᤛᤢᤶᤒᤠᤸᤗᤧ ᤂᤠᤶᤒᤣ᤺ᤰᤔᤠᤴ ᤜᤣᤖᤧᤖᤥ

ᤜᤧᤰᤁᤩᤠᤱ ᤜᤷᤃᤠ᤹ ᤜᤷᤃᤠ᤹ ᤁᤠ᤹ᤖᤧᤀᤠᤱ ᤏᤧᤖᤥ॥

ᤕᤠ᤺ᤴᤃᤧᤔᤒᤠᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤛᤠ᤹ᤀᤡᤕᤃᤧᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤏᤠᤖᤠᤴ ᤔᤧᤈᤡᤰᤂᤢᤖᤥ॥

᥋ ᤋᤠᤶᤓᤢᤱᤅᤥ ᤁᤢᤍᤠᤱ ᤁᤧᤜᤥ᤺ᤵᤔᤠ ᤐᤧ᤺ᤱᤘᤠ᤺ᤸᤗᤧᤀᤠᤱ

ᤂᤠᤖᤰ ᤌᤠᤵᤋᤢᤒᤠ ᤁᤢᤛ᤻ᤛᤠ᤺ᤴ ᤗᤧᤖᤢᤎᤖᤥ

ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤕᤠ᤺ᤴ ᤔᤧᤕᤢᤱᤏᤧᤸᤗᤥ॥

᥌ ᤋᤠᤶᤓᤢᤱᤅᤥᤒᤠ ᤁᤢᤶᤔᤠᤔᤠ ᤀᤍᤱᤜᤠ᤹

ᤌᤣᤀᤠᤱ ᤁᤧᤜᤥ᤺ᤵᤐᤠ ᤁᤥ᤺ᤰᤔᤠ ᤑᤠᤱᤈᤱ ᤛᤶᤎᤠᤱ ᤔᤧᤕᤧᤵᤗᤥ

ᤜᤧᤰᤁᤩᤠᤱ ᤁᤡᤎᤡ᤺ᤵᤐᤠᤴ ᤜᤧᤰᤁᤣ ᤜᤧᤱᤃᤧ᤺ᤰ ᤜᤧᤱᤃᤧ᤺ᤰ ᤔᤧᤗ᤹ᤖᤥ

ᤂᤧᤱᤜᤠ᤹ ᤕᤠ᤺ᤴ ᤆᤠᤔᤠ ᤔᤧᤱᤄᤥᤀᤣ ᤔᤧᤘᤠ᤹ᤖᤥ

ᤜᤧᤰᤁᤣ᤺ᤸᤗᤧ ᤂᤢᤴᤇᤡ᤹ ᤔᤡᤰᤜᤠ᤹ ᤛᤠᤰᤁᤡᤸᤗᤧ ᤋᤢᤶᤒᤠᤖᤡ ᤆᤩᤧ᤺ᤱᤈᤩᤧ᤺ᤱ ᤗ᤹ᤖᤥ॥”

᥍ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥ᤺ᤰᤁᤠᤖᤥ.

“ᤀᤠᤏᤡᤃᤧ ᤗᤠᤕᤥ᤺ᤸᤗᤧ ᤀᤠᤏᤡᤃᤧ ᤕᤠᤵᤔᤡ ᤑᤥᤋᤩᤠᤒᤠᤀᤣ ᤗᤣ᤺ᤳᤋᤡᤃᤧᤖᤥ.

ᤜᤣᤰᤁᤣᤛᤠᤱ ᤕᤜᤘᤣ ᤍᤠᤱᤒᤠᤀᤣ. ᤀᤠᤒᤠᤅᤣ ᤁᤧᤔᤡᤱᤅᤡᤸᤗᤧ ᤆᤥᤃᤢᤸᤗᤧ ᤀᤠᤓᤠ᤹ᤖᤧ᤹ᤀᤥ॥

ᤕᤖᤡᤰᤗᤧᤱ ᤀᤠᤏᤡᤃᤧ ᤂᤧᤏᤧ᤹ᤏᤢ ᤗᤠ᤺ᤳᤗᤠ᤺ᤳ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ.

ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥎ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤏᤡᤱᤛᤠᤱ ᤂᤧᤏᤧ᤹ᤖᤰ ᤁᤧᤘᤠ᤹ᤖᤥ.

ᤂᤧᤏᤧ᤹ ᤀᤠᤏᤡᤃᤧ ᤕᤧᤳᤋᤢᤰᤂᤣᤗᤠᤶᤒᤠ ᤁᤧᤛᤧ᤺ᤵᤐᤠ ᤛᤧᤴᤗᤵᤍᤠᤱᤒᤠᤏᤧᤖᤥ॥

ᤂᤧᤏᤧ᤹ ᤀᤠᤏᤡᤃᤧ ᤗᤠᤈᤣ᤹ᤀᤥ ᤌᤣᤀᤠᤱ ᤗᤳᤇᤠ ᤘᤧᤵᤔᤡᤒᤠ ᤔᤏᤠ ᤁᤢᤀᤡᤛᤡ᤺ᤰ ᤁᤧᤒᤥ᤺ᤰᤂᤧᤒᤠᤒᤣ᥅

ᤌᤣᤀᤠᤱ ᤌᤡᤰ ᤛᤧᤴᤎᤡᤰ ᤕᤠᤱᤃᤧᤎᤥ᤺ᤰᤐᤠ ᤗᤠᤶᤍᤡ᤺ᤰᤐᤠ ᤜᤧᤰᤁᤣ ᤁᤧᤒᤥ᤺ᤰᤂᤧᤒᤠᤒᤣ᥅

᥏ ᤌᤣᤀᤠᤱ ᤂᤧᤏᤧ᤹ ᤁᤧᤏᤠᤰᤐᤠ ᤁᤧᤒᤣ᤺ᤰᤐᤠ ᤔᤏᤠ ᤁᤢᤀᤡᤛᤡ᤺ᤰ ᤁᤧᤒᤥ᤺ᤰᤂᤧᤒᤠᤒᤣ᥅

ᤀᤡᤃᤪ ᤕᤠᤵᤔᤡ ᤑᤠ᤹ᤔᤠ ᤔᤧᤴᤇᤢᤰᤔᤏᤠᤒᤠ ᤔᤢᤰᤁᤧᤃᤢᤒᤠ ᤌᤰᤛᤢᤒᤠ ᤁᤢᤛᤡᤱ ᤌᤣᤀᤠᤱ ᤁᤧᤒᤥ᤺ᤰᤂᤧᤒᤠᤒᤣ᥅

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤛᤧᤰᤂᤠᤛᤠᤱ ᤀᤠᤏᤡᤃᤧ ᤗᤢᤶᤔᤥ ᤁᤧᤘᤠ᤹ᤖᤥ॥

ᤀᤠᤏᤡᤃᤧᤃ ᤂᤧᤏᤧ᤹ ᤁᤧᤔᤡᤱ ᤁᤧᤍᤰᤐᤠᤛᤡᤃᤧ ᤑᤠ᤹ᤀᤠᤱ ᤔᤧᤏᤡᤛᤡᤃᤧᤖᤥ.

ᤀᤠᤏᤡᤃᤧ ᤕᤠᤵᤔᤡ ᤀᤠᤴᤏᤠ᤹ᤖᤧᤴᤏᤧ᤹ᤀᤥ॥”

᥇᥆ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤱᤜᤠ᤹ ᤀᤠᤱᤃᤠ᤹ᤗᤠᤶᤒᤠ ᤔᤠ᤺ᤱᤄᤠᤀᤣ ᤐᤥᤱᤔᤠ ᤛᤡᤖᤠ᤹ᤎᤠᤱᤗᤥ

ᤜᤧᤰᤁᤩᤠᤱ ᤀᤠᤒᤠᤅᤣ ᤂᤧᤱᤜᤠ᤹ ᤕᤢᤰᤁᤥ ᤔᤧᤴᤘᤠ᤹ᤏᤧᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤏᤢ ᤀᤠᤏᤡᤱᤘᤠ᤹ ᤔᤧᤍᤠᤏᤧᤴᤗᤥ॥

ᤀᤠᤱᤃᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ

ᤂᤧᤒᤩᤠᤱ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤕᤷᤔᤡᤕᤠ᤺ᤴ ᤐᤣᤗᤡ ᤑᤠᤰᤔᤠ ᤔᤧᤒᤠᤱᤄᤢᤴ

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤔᤏᤠᤜᤠ᤹ ᤔᤧᤏᤢ᤹ᤔᤧᤍᤠᤖ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤧᤴᤏᤧ᤹॥

᥇᥈ ᤂᤧᤱᤜᤠ᤹ ᤆᤠᤏᤧ᤺ᤳᤋᤥ ᤔᤧᤕᤢᤱᤛᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤈᤥᤃᤢᤒᤠ ᤋᤢᤘᤠ᤺ᤴ ᤔᤧᤄᤧᤶᤔᤠᤴ. ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤀᤠᤏᤡᤱᤘᤠ᤹ ᤔᤧᤍᤠᤏᤧᤴ॥ ᤐᤖᤢᤔᤠᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤋᤧᤴᤎᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤧᤸᤗᤧ ᤛᤧᤖᤢᤱᤛᤡᤱ᤹॥”

᥇᥉ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤔᤧᤳᤋᤢᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧᤃ ᤂᤧᤴ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤖ ᤔᤧᤘᤠ᤹ ‘ᤂᤡᤏᤡ᤹ ᤜᤕᤱᤋᤧᤴᤎᤱ ᤁᤧᤴᤏᤡᤛᤢᤶᤔᤡᤴ. ᤀᤡᤃᤪ ᤂᤡᤏᤡ᤹ᤀᤥ ᤛᤠᤰᤘᤠ᤺ᤴ ᤔᤧᤍᤠᤏᤧᤴ ᤁᤖ ᤂᤡᤏᤡ᤹ ᤁᤴ ᤗᤠᤈᤣ᤹ᤀᤥ ᤕᤖᤡᤰ ᤕᤧᤶ ᤌᤠᤖᤡᤰ ᤛᤢᤰᤂᤣᤘᤠ ᤛᤏᤠᤖᤢᤱ ᤐᤥ᤺ᤱ॥’”

᥇᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱ. “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤠᤔᤡᤱᤅᤥ ᤀᤡᤱᤗᤧᤰ ᤐᤠ᤺ᤴ ᤔᤧᤒᤠ᤺ᤳᤋᤢᤖ ᤔᤧᤒᤳ॥ ᤂᤧᤱᤜᤠ᤹ ᤀᤠᤱᤃᤠ᤹ ᤐᤠᤱᤄᤢᤱᤛᤡᤱᤒᤠ ᤔᤣ᤺ᤴ॥ ᤂᤧᤱᤜᤠ᤹ᤏᤢ ᤀᤠᤱᤃᤠ᤹ ᤗᤳᤇᤠ ᤐᤠ᤺ᤴᤏᤠᤱ ᤔᤧᤶᤒᤠ᤺ᤳᤋᤣ ᤘᤠ᤹ᤀᤠ. ᤜᤧᤰᤁᤩᤠᤱ ᤌᤣᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤒᤠ ᤜᤥᤵ॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤒᤡᤖᤢᤱᤛᤡᤱᤅᤡᤶᤒᤠ ᤀᤡᤱᤗᤧᤰ ᤛᤢᤑᤥ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤒᤠ᤺ᤳᤋᤢ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥᤒᤠ ᤜᤏᤧᤒᤠ ᤛᤢᤵᤑᤥ. ᤏᤢ ᤂᤠᤀᤡᤰᤔᤠᤜᤠ᤹ᤖᤰ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢ᤹॥

᥇᥋ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤀᤠᤳᤋᤡᤴᤜᤠ᤹ᤀᤠᤱ ᤀᤠᤱᤃᤠ᤹ ᤐᤠᤱᤄᤢᤱᤛᤡᤱᤒᤠ ᤔᤣ᤺ᤴ. ᤜᤧᤰᤁᤣᤛᤠᤱ ᤗᤠᤈᤣ᤹ᤀᤥ ᤋᤧᤴᤎᤱ ᤏᤢ ᤛᤠᤰᤘᤠ᤺ᤴ ᤔᤧᤍᤠᤏᤧᤴ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤔᤡᤱᤅᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢ᤹. ᤀᤠᤱᤃᤠ᤹ ᤂᤧᤱᤜᤠ᤹ ᤋᤧᤴᤎᤱ ᤏᤢ ᤛᤠᤰᤁᤡᤸᤗᤧᤀᤣ ᤔᤧᤰᤂᤢᤱᤛᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤔᤧᤳᤏᤧᤖᤥ॥

᥇᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤔᤧᤳᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤛᤠᤰ ᤏᤢ ᤋᤠᤓᤣ᤺ᤸᤗᤧ ᤆᤥᤃᤢᤸᤗᤧ ᤕᤖᤢᤛᤗᤧ᤺ᤶᤒᤠ ᤗᤠᤶᤜᤠ᤹ᤀᤥ ᤏᤧᤃᤴ ᤜᤧᤰᤁᤩᤠᤱ ᤂᤧᤴ ᤁᤧᤗᤢᤵᤐᤠ ᤔᤏᤠ ᤌᤡᤰᤁᤠᤱ ᤔᤧᤘᤠ᤹ᤏᤧᤴ॥ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤏᤢ ᤛᤠᤜᤠ᤹ᤖᤧᤀᤠᤱ ᤜᤠᤒᤠ ᤜᤧᤰᤋᤱᤒᤠᤀᤣ ᤔᤧᤍᤢᤔᤢ᤹॥ ᤀᤠᤒᤠᤅᤣ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤋᤢᤶᤄᤥ᤺ᤴ ᤂᤧᤱᤜᤠ᤹ ᤀᤠᤒᤠᤅᤣ ᤂᤥᤔᤠ ᤐᤠᤱᤄᤢᤱᤛᤡᤱ᤹॥”

᥇᥍ ᤂᤧᤱᤜᤠ᤹ ᤀᤰᤂᤣ ᤔᤧᤵᤔᤠᤛᤡ ᤀᤡᤱᤈᤠ᤺ᤱ ᤐᤡᤖᤠᤱᤗᤥ.

“ᤀᤠᤱᤃᤠ᤹ ᤀᤠᤔᤡᤰᤁᤥᤗᤠᤶ ᤛᤧᤴᤍᤡᤰ ᤗᤧᤴᤍᤡᤰ ᤀᤠᤔᤡᤰᤘᤠ ᤋᤧᤖᤧᤖᤧ ᤌᤠᤵᤗᤥ॥

ᤂᤧᤴ ᤀᤠᤵᤑᤠᤸᤗᤧᤀᤠᤱ ᤆᤰᤔᤧᤗ᤹ᤏᤧᤸᤗᤖᤥ

ᤌᤣᤀᤠᤱᤓᤧᤸᤗᤧ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤀᤠᤛ᤻ᤛᤠ ᤀᤡᤛᤪᤠᤀᤡᤗᤖᤧ ᤛᤠ᤹ᤖᤡᤰ ᤋᤢᤰᤂᤣ ᤋᤢᤔᤢᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤀᤠᤔᤏᤠᤜᤠ᤹ ᤕᤶᤒᤠ ᤋᤢᤰᤂᤣᤀᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥

᥇᥎ ᤀᤠᤱᤃᤠ᤹ ᤀᤡᤰᤋᤠᤵᤐᤥ ᤐᤣ᤺ᤰᤁᤠᤏᤣᤓᤃᤪ.

ᤂᤧᤵᤔᤥ ᤌᤱᤅᤥ ᤁᤧᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤏᤡᤛᤢᤱᤗᤥ॥

ᤀᤠᤱᤃᤠ᤹ ᤕᤧᤰᤕᤰᤁᤥ ᤗᤠ᤺ᤳᤋᤠᤏᤣᤓᤃᤪ.

ᤂᤧ᤹ᤕᤥ ᤔᤏᤠᤜᤠ᤹ ᤛᤠᤰᤔᤧᤴᤈᤠᤀᤣ ᤔᤧᤛᤡᤖ ᤔᤧᤒᤵᤐᤠ ᤏᤡᤛᤢᤱᤛᤡᤱᤗᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤖᤧᤰᤸᤗᤧ

ᤀᤠᤒᤠᤅᤣ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤖ ᤔᤧᤒᤳᤗᤥ॥

ᤁᤖ ᤂᤧᤱᤜᤠ᤹ᤖᤧ ᤌᤧᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤒᤳ.

ᤂᤧᤴ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤴᤏᤡᤛᤢᤴᤗᤥ॥”

ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢ

᥇᥏ ᤕᤜᤘᤣ ᤍᤠᤱᤒᤠᤀᤣ. ᤌᤣ ᤂᤧᤏᤧ᤹ ᤕᤜᤢᤍᤠ᤺ᤴ ᤛᤧᤰᤂᤠᤀᤣ ᤁᤧᤏᤠ᤹ᤖᤢᤒᤡ᥅

ᤌᤣ ᤂᤧᤏᤧ᤹ ᤛᤡᤕᤥᤏᤒᤠ ᤕᤰᤕᤢᤱᤒᤠᤜᤠ᤹ ᤜᤡᤗᤠᤵᤑᤢ ᤁᤧᤀᤡ᤺ᤳᤋᤢᤛᤡᤒᤡ᥅

ᤌᤣᤀᤠᤱ ᤘᤣ᤺ᤵᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ

ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤁᤧᤄᤠ᤺ᤴᤍᤧᤒᤠᤒᤣ᥅

ᤀᤠᤏᤡᤃᤧ ᤛᤏᤠᤖᤢᤱ ᤁᤥ᤺ᤳᤋᤢᤶᤒᤧᤀᤠᤱ ᤘᤕᤡᤃᤧᤖᤥ

ᤁᤖ ᤏᤢᤒᤠ ᤐᤠ᤺ᤴ ᤌᤣᤀᤠᤱ ᤔᤧᤄᤥᤛᤢᤶᤒᤧᤴᤗᤥ॥

ᤘᤣ᤺ᤵᤔᤠ ᤕᤧᤶᤔᤡᤴ ᤏᤡᤱᤛᤠᤱ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ

ᤁᤖ ᤁᤡᤔᤠ ᤕᤱᤔᤠᤖᤰ ᤀᤠᤏᤡᤃᤧ ᤋᤰᤁᤪᤢᤶᤒᤥ ᤀᤡᤖᤧᤍᤩᤧᤖᤥ॥

᥈᥆ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ

ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤀᤠᤏᤡᤃᤧ ᤀᤠᤒᤠᤅᤣ ᤗᤠᤕᤥᤴ ᤏᤢ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ

ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧᤖᤥ॥

᥈᥇ ᤂᤧᤏᤧ᤹ ᤁᤧᤔᤡᤱᤅᤡᤸᤗᤧ ᤆᤥᤃᤢᤸᤗᤧ

ᤀᤠᤏᤡᤃᤧ ᤜᤡᤗᤠᤵᤑᤢ ᤀᤠᤴᤈᤥᤃᤧᤴᤏᤧ᤹ᤀᤥ॥

ᤂᤧᤏᤧ᤹ ᤔᤡᤔᤡᤍᤡᤱᤃᤧᤴ ᤁᤧᤜᤠᤱᤕᤢᤰᤏᤠᤀᤥ

ᤋᤠᤵᤑᤧ᤺ᤶᤒᤠ ᤔᤡᤱ ᤔᤧᤍᤠᤖᤧᤴᤏᤧ᤹ᤀᤥ॥

ᤀᤠᤏᤡᤃᤧ ᤏᤡᤱᤘᤠ᤹ ᤀᤠᤀᤡ᤺ᤳᤋᤧ᤹ᤀᤥ

ᤜᤧᤰᤁᤩᤠᤱ ᤁᤧᤈᤥᤃᤢᤒᤠ ᤁᤧᤔᤠᤱᤜᤢᤵᤐᤡᤴ ᤔᤧᤗᤧᤖᤧᤴᤏᤧ᤹ᤀᤥ॥

᥈᥈ ᤘᤣ᤹ ᤔᤧᤴᤇᤠᤶ ᤛᤢᤘᤠᤅᤜᤠ᤹ᤖᤧ ᤂᤢᤴᤇᤡ᤹ ᤜᤏᤧᤒᤠ

ᤔᤠᤱᤛᤠᤶᤔᤠᤱᤜᤠ᤹ᤖᤧ ᤘᤜᤡᤳ ᤌᤠᤔᤠ ᤔᤧᤴᤇᤢᤰᤋᤢᤴᤗᤥ॥

ᤋᤠᤱᤛᤠᤱᤒᤠᤸᤗᤧ ᤀᤠᤒᤠᤅᤣ ᤘᤃᤣ᤺ᤱᤔᤠ ᤔᤧᤛᤢᤰᤋᤢᤴᤗᤥ॥

ᤔᤧ᤺ᤴᤗᤥ. ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤏᤡᤃᤧ ᤂᤧᤏᤧ᤹ᤀᤣ ᤁᤧᤗᤠᤶ ᤀᤥᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧᤖᤥ

ᤌᤣᤀᤠᤱᤓᤧᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠ ᤂᤧᤏᤧ᤹ᤀᤣ ᤁᤧᤘᤠ᤹ᤖᤥ॥

ᤕᤜᤢᤍᤠᤀᤥ ᤁᤧᤕᤢᤱᤒᤠᤜᤠ᤹ ᤔᤧᤔᤧᤰ

᥇᥋

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤔᤥᤛᤠ᤺ᤴ ᤏᤢ ᤛᤠᤔᤢᤀᤣᤗᤧᤴ ᤀᤠᤱᤃᤠ᤹ ᤀᤠᤍᤃᤡ ᤕᤠᤵᤔᤡ ᤐᤣᤗᤡ ᤑᤠᤰᤋᤧᤛᤡᤀᤠᤱ ᤕᤧᤒᤧᤛᤡᤛᤠᤱ ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ ᤌᤣᤀᤠᤱ ᤗᤢᤱᤃᤢᤶ ᤀᤥᤛᤣ᤺ᤴ ᤔᤧᤎᤠᤰᤋᤢᤱᤛᤡᤱᤅᤡᤶᤒᤠ ᤘᤕᤧ॥ ᤂᤧᤴ ᤔᤏᤠᤜᤠ᤹ ᤐᤠᤱᤄᤧᤍᤣᤛᤧᤛᤧ᤹॥ ᤂᤧᤱᤜᤠ᤹ ᤀᤠᤍᤃᤡᤗᤠᤶᤒᤠ ᤗ᤺ᤳᤋᤧᤍᤣᤛᤧᤛᤧ᤹॥

᥈ ᤂᤧᤱᤜᤠ᤹ᤖᤧ ᤂᤧᤏᤧ᤹ ‘ᤀᤠᤏᤡᤃᤧ ᤀᤠᤳᤋᤠᤴ ᤐᤣᤃᤡᤃᤧᤒᤠ’ ᤑᤠ᤹ᤀᤠᤱ ᤛᤧ᤺ᤴᤁᤧᤶᤍᤥᤏᤧᤓᤃᤪ ᤀᤠᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱᤅᤠᤱ ᤘᤠ᤹ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“‘ᤀᤠᤳᤋᤡᤴᤜᤠ᤹ ᤔᤡᤱᤍᤣ᤹ᤗᤠᤶᤒᤠ ᤔᤧᤛᤡ.

ᤂᤧᤱᤜᤠ᤹ ᤔᤡᤱᤍᤣ᤹ᤀᤥ ᤔᤧᤒᤣ᤺ᤰᤗᤖᤥ᥄

ᤀᤠᤳᤋᤡᤴᤜᤠ᤹ ᤌᤱᤅᤥ ᤔᤧᤛᤡ.

ᤂᤧᤱᤜᤠ᤹ ᤌᤱᤅᤥ ᤔᤧᤒᤣ᤺ᤰᤗᤖᤥ᥄

ᤀᤠᤳᤋᤡᤴᤜᤠ᤹ ᤛᤠᤰᤔᤧᤴᤈᤠᤀᤣ ᤔᤧᤛᤡ.

ᤂᤧᤱᤜᤠ᤹ ᤛᤠᤰᤘᤠ᤺ᤴᤏᤥ ᤔᤧᤎᤠᤖᤖᤥ᥄

ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ.

ᤂᤧᤱᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤖᤥ᥄’

᥉ “ᤂᤧᤴᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤗᤡᤛᤡ ᤐᤖᤡᤰᤗᤧᤴ ᤔᤧᤰᤔᤠᤛᤡᤔᤠ ᤋᤠᤖᤢᤱ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥ ᤂᤧᤱᤜᤠ᤹ ᤌᤱᤅᤥ ᤔᤧᤛᤧᤖᤢᤛᤡ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤛᤡᤒᤠ ᤌᤰᤜᤠ᤹ ᤂᤩᤠᤒᤠᤜᤠ᤹ᤖᤧ ᤔᤧᤈᤛᤡ᤹ ᤜᤧᤰᤁᤩᤠᤱ ᤐᤢᤜᤠ᤹ᤖᤧ ᤔᤧᤀᤃᤢ ᤔᤧᤈᤛᤡ᤹ ᤂᤧᤒᤩᤠᤱ ᤁᤧᤏᤶᤒᤠ ᤁᤧᤕᤠ᤺ᤰᤐᤠᤜᤠ᤹ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤜᤠ᤹ᤖᤢ ᤔᤧᤈᤛᤡ᤹ ᤜᤧᤰᤁᤩᤠᤱ ᤔᤧᤔᤧᤰᤂᤢᤛᤡ᤹॥

᥊ ᤜᤡᤈᤁᤡᤕᤠ᤺ᤸᤗᤧ ᤁᤢᤛ᤻ᤛᤠ ᤔᤏᤛ᤻ᤛᤣ᤺ᤴ ᤕᤜᤢᤍᤠᤒᤠ ᤜᤠᤱ ᤘᤕᤧᤸᤗᤧ ᤕᤖᤢᤛᤗᤧ᤺ᤶᤔᤥ ᤂᤢᤏᤧ᤹ ᤌᤧᤔᤠ ᤆᤥᤃᤢᤀᤠᤱ ᤘᤕᤧ. ᤜᤠᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤀᤰᤋᤱᤒᤠ ᤁᤧᤛᤠᤰᤐᤠ ᤕᤠᤰᤏᤠᤶᤔᤥ ᤌᤠᤛᤢᤱᤛᤡᤱ᤹ ᤂᤧᤒᤩᤠᤱ ᤂᤧᤴ ᤔᤧᤏᤡᤛᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤡᤔᤠ ᤕᤱᤔᤠᤀᤥ ᤔᤧᤎᤠᤖᤥ॥

᥋ “ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤛᤣ.

ᤀᤠᤳᤋᤡᤸᤗᤧ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤒᤣ᥅

ᤀᤠᤳᤋᤡᤸᤗᤧ ᤂᤡᤏᤡ᤹ ᤗᤠᤃᤡ ᤔᤧᤖᤡᤱᤎᤰᤔᤠ ᤏᤡᤱᤘᤠ᤹ ᤆᤥᤃᤢᤒᤣ᥅

ᤀᤠᤳᤋᤡᤴ ᤕᤧᤶᤛᤡᤱᤅᤠᤱ ᤂᤡᤏᤡ᤹ᤏᤢ ᤏᤢ᤹ᤔᤠᤍᤠᤔᤠ ᤐᤠ᤺ᤴ ᤛᤣ᤺ᤴᤃᤧᤗᤠᤵᤋᤡᤒᤣ᥅

᥌ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤠ᤹ᤖᤡᤀᤠᤱ ᤁᤧᤘᤕᤡᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤧᤵᤔᤠᤱ ᤀᤠᤒᤠᤅᤣ ᤂᤡᤏᤡ᤹ ᤀᤣ᤺ᤰᤌᤠ᤺ᤰᤔᤧᤴ ᤁᤧᤜᤡᤛᤢᤶᤔᤠᤱ ᤁᤧᤘᤕᤡᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤜᤢᤰᤁᤡᤸᤗᤧᤀᤣ ᤔᤧᤱᤏᤡᤱᤅᤠᤱ ᤘᤠ᤹ᤀᤠᤖᤥ

ᤌᤣᤀᤠᤱᤓᤧᤸᤗᤧ ᤀᤠᤛᤠᤰᤁᤧᤴ ᤌᤶᤔᤠᤖᤧ ᤀᤠᤏᤡᤱᤗᤧ᤹ᤗᤧ᤹ ᤗ᤹ᤖᤧᤀᤠᤱ ᤘᤠ᤹ᤖᤥ॥

᥍ ᤗᤠᤈᤣ᤹ᤒᤠ ᤁᤧᤖᤧᤰ ᤕᤧᤰᤕᤰᤁᤥ ᤂᤡᤏᤡ᤹ ᤆᤠᤛᤡᤵ ᤜᤧᤰᤁᤣ ᤛᤢᤖᤡ᤺ᤳᤋᤥ ᤑᤧᤏᤡᤱᤗᤥ॥

ᤀᤠᤱᤃᤠ᤹ ᤀᤠᤔᤏᤠᤛᤣ. ᤀᤠᤱᤃᤠ᤹ ᤂᤡᤏᤡ᤹ ᤔᤧᤶᤓᤤ ᤆᤥ᤺ᤰᤏᤡᤱᤗᤥ.

ᤂᤡᤏᤡ᤹ ᤛᤠᤀᤣᤜᤠ᤹ ᤋᤣ᤹ᤖᤢᤱᤛᤡᤱᤗᤥ

ᤌᤣᤀᤠᤱᤓᤧᤸᤗᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤁᤧᤴᤗᤧᤖᤢᤶᤔᤡᤴᤗᤥ॥

᥎ ᤘᤖ᤺ᤱᤅᤥᤒᤠ ᤕᤧ᤺ᤱᤄᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤡᤏᤡ᤹ ᤔᤣᤔᤣᤍᤢᤔᤠᤜᤠ᤹ ᤔᤧᤒᤥᤱᤗᤥ॥

ᤂᤡᤏᤡ᤹ ᤌᤠᤱᤒᤧᤴᤜᤠ᤹ ᤀᤠᤱᤃᤠ᤹ ᤛᤧᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤔᤠᤜᤠ᤹ ᤔᤣᤖᤡᤱᤅᤥ ᤌᤠᤛᤢᤱᤛᤡᤱᤗᤥ॥

ᤜᤰᤆᤄᤳ ᤋᤢᤰᤔᤠ ᤏᤢ ᤁᤡᤔᤠᤴ ᤂᤧᤱᤜᤠ᤹ᤀᤥ ᤋᤠᤖᤢᤱᤗᤥ॥

᥏ ᤏᤢᤛᤡ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤔᤠ᤺ᤴ ᤁᤢᤎᤏᤠ ᤗᤧᤰᤂᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤛᤰᤔᤠ ᤛᤥ᤺ᤶᤔᤠ ᤁᤧᤛᤠᤰᤐᤠ ᤋᤢᤔᤢᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤗᤧᤴᤍᤡᤰᤐᤠ ᤁᤢᤄᤠᤀᤥ᤺ᤵᤔᤠᤴ ᤂᤠᤃᤧᤎᤠᤶᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤁᤢᤏᤠᤔᤧᤴᤇᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ

ᤂᤧᤴ ᤛᤠ᤹ᤖᤡᤰ ᤏᤡᤱᤘᤠ᤹ ᤋᤢᤰᤔᤥ ᤌᤩᤧᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ ᤀᤠᤸᤗ ᤌᤠᤖᤡᤰ ᤔᤧᤜᤡᤅᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ ᤏᤡᤱᤔᤡ ᤜᤢᤰᤁᤥ ᤐᤡᤖᤢᤱᤛᤡᤱᤅᤠᤱ ᤛᤧᤵᤔᤠ ᤐᤠᤱᤄᤢᤱᤛᤡᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤷᤔᤡᤕᤠ᤺ᤸᤗᤧ ᤁᤢᤗᤢᤱᤜᤠ᤺ᤴ

᥇᥆ ᤂᤧᤒᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱᤗᤥ.

“ᤆᤡ᤺ᤳᤋᤠᤱ ᤛᤩᤠᤱᤗᤥ᥄ ᤆᤡ᤺ᤳᤋᤠᤱ ᤛᤩᤠᤱᤗᤥ᥄

ᤀᤠᤱᤃᤠ᤹ ᤀᤠᤶᤔᤠᤖᤧ ᤌᤣᤀᤠᤱ ᤁᤳᤋᤠᤱᤒᤠᤀᤡᤖᤥ᥅

ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ

ᤀᤠᤱᤃᤠ᤹ ᤐᤠ᤺ᤴᤎᤱ ᤏᤢ ᤂᤧᤔᤠ᤹ ᤆᤥ᤺ᤰᤔᤠ ᤐᤥᤱᤗᤥ॥

ᤀᤠᤱᤃᤠ᤹ ᤜᤠ᤺ᤳᤋᤠᤱ ᤁᤢᤓᤠ ᤛᤡᤱᤏᤠᤳ ᤔᤧᤶᤒᤡᤀᤣ ᤘᤠ᤹ᤀᤠᤖᤥ.

ᤘᤣ᤹ᤜᤠ᤹ᤗᤠᤶᤒᤠ ᤌᤧᤔᤠᤀᤠᤱ ᤛᤡᤱᤏᤠᤳ ᤔᤧᤴᤍᤠ᤺ᤳᤋᤣ ᤘᤠ᤹ᤀᤠᤖᤥ

ᤜᤧᤰᤁᤣᤛᤠᤱ ᤁᤧᤖᤧᤰᤸᤗᤧ ᤔᤠᤱᤍᤣ ᤛᤠᤱᤃᤪᤠ ᤔᤧᤔᤧᤳᤋᤠᤖᤥ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤠᤱᤗᤥ.

“ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤧᤏᤧ᤹ ᤏᤢᤖᤡᤰ ᤔᤧᤳᤏᤧᤖᤥ

ᤂᤧᤸᤗᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤋᤠᤱᤛᤧ᤺ᤵᤏᤧᤖᤥ॥

ᤋᤢᤰᤂᤣ ᤗᤠᤰᤂᤣ ᤏᤢ ᤕᤧᤳᤋᤢᤰᤂᤣᤒᤠ ᤕᤧᤶᤔᤥ

ᤛᤧᤰᤂᤠᤀᤣ ᤀᤠᤱᤃᤠ᤹ ᤁᤧᤏᤡᤱᤔᤡᤜᤠ᤹ ᤂᤧᤏᤧ᤹ᤀᤥ

ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥ᤺ᤰᤗ ᤕᤠ᤺ᤴᤍᤢᤱᤛᤡᤱᤗᤥ॥

᥇᥈ ᤌᤠᤱᤃᤧᤳ ᤐᤡᤛᤠᤱᤒᤠ ᤑᤧᤴᤈᤣᤴ ᤔᤏᤠ᤺ᤸᤗᤧ ᤀᤧᤱᤔᤠ ᤛᤢᤰᤋᤢᤒᤡ᥅

ᤀᤡᤃᤪ ᤁᤠᤛᤠ᤺ᤸᤗᤧ ᤁᤢᤗ᤺ᤵᤗᤠ᤺ᤴ ᤀᤧᤱᤔᤠ ᤛᤢᤰᤋᤢᤒᤡ᥅

᥇᥉ ᤀᤠᤔᤏᤠᤜᤠ᤹ᤖᤧ ᤂᤧᤏᤡ᤹ ᤗᤢᤶᤔᤥ ᤏᤡᤱᤔᤡᤜᤠ᤹ ᤐᤠᤱᤄᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤱᤛᤠᤁᤢᤴᤎᤣ ᤏᤢ ᤕᤠᤱᤓᤢᤜᤠ᤹ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤁᤱᤃ ᤗᤠᤈᤣ᤹ ᤁᤧᤖᤧᤰ ᤂᤧᤏᤡ᤹ ᤁᤧᤈᤥᤃᤢᤶᤒᤠ ᤗᤠᤕᤥ᤺ᤸᤗᤧ ᤂᤢᤶᤍᤡᤱᤗᤥ॥

᥇᥊ ᤀᤠᤱᤃᤠ᤹ ᤂᤧᤏᤡ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤛᤡᤶᤔᤧᤶᤒᤠ ᤗᤠᤈᤣ᤹ᤀᤥ

ᤂᤧᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤏᤡᤱᤗᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤛᤡᤰᤁᤧᤴ ᤔᤡ ᤜᤧᤰᤁᤣ ᤋᤡᤖᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤛᤍᤠᤍᤡᤱ ᤜᤢᤖᤢᤖᤢ ᤋᤡ᤺ᤳᤗ ᤏᤧᤖᤥ॥”

᥇᥋ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤢᤱᤗᤥ.

“ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤏᤡᤛᤢᤖᤥ॥

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤠᤱ ᤁᤢᤓᤠ᤹ ᤐᤡᤖᤠᤱᤅᤧ᤹ᤀᤥ॥

ᤀᤠᤱᤃᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ॥

ᤂᤧᤱᤜᤠ᤹ ᤗᤧᤵᤔᤠᤱᤒᤠ ᤂᤧᤏᤧ᤹ ᤁᤧᤏᤠᤛᤡ ᤌ᤺ᤵᤔᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤔᤠᤔᤠ ᤔᤧᤒᤥ᤺ᤱᤏᤧᤴᤗᤖᤥ॥

ᤁᤧᤗᤠᤃᤡ ᤀᤠᤱᤃᤠ᤹ ᤛᤡᤖᤡᤱᤔᤔᤠ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥇᥌ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤁᤧᤒᤠᤖᤧᤖᤥ

ᤜᤧᤰᤁᤩᤠᤱ ᤁᤧᤖᤧᤰ ᤁᤧᤒᤠ᤺ᤴᤈᤠ᤺ᤰᤁᤡᤴ ᤁᤢᤈᤠᤏᤢᤖᤧᤖ ᤂᤧᤵᤛᤢᤱᤗᤥ॥

ᤕᤜᤘᤣ ᤍᤠᤱᤒᤠ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤡᤱ ᤋᤰᤋᤢᤱᤗᤥ

ᤜᤧᤰᤁᤩᤠᤱ ᤁᤧᤒᤠ᤺ᤴᤈᤠ᤺ᤰᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤛᤡᤰᤗᤢᤱᤔᤠᤴ ᤛ᤺ᤳᤋᤧᤖᤥ

ᤂᤧᤒᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤩᤧᤖᤥ॥

᥇᥍ ᤀᤠᤱᤃᤠ᤹ ᤀᤠᤕᤧᤶᤔᤡᤴ ᤘᤣ᤹ ᤔᤏᤠᤜᤠ᤹ᤏᤢ ᤀᤣ᤺ᤵᤔᤠ ᤐᤠ᤺ᤵᤔᤠᤀᤥ ᤔᤧᤍᤣᤛᤢᤱᤅᤡᤸᤗᤥ

ᤜᤧᤰᤁᤩᤠᤱ ᤛᤥᤛᤥ᤺ᤳ ᤗᤖᤠᤱᤅᤥ ᤔᤧᤴᤍᤣᤒᤠᤴᤗᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤕᤢᤰᤁᤥ ᤁᤧᤃᤳᤋᤠᤱᤒᤠᤸᤗᤧ ᤀᤧᤰᤗᤧ᤺ᤰ ᤕᤢᤅᤠᤱᤗᤥ

ᤜᤧᤰᤁᤩᤠᤱ ᤀᤠᤛᤡᤰᤁᤧᤸᤗᤧ ᤔᤡ ᤐᤥ᤺ᤰᤂᤠᤱᤗᤥ॥

᥇᥎ ᤀᤠᤱᤃᤠ᤹ ᤀᤠᤕᤧᤳᤋᤢᤰᤂᤣ᤺ᤴ ᤌᤣᤀᤠᤱ ᤆᤰ ᤔᤧᤗ᤹ᤏᤧᤶᤒᤠᤒᤣ᥅

ᤀᤠᤕᤠᤱᤄᤣ᤺ᤰᤁᤡᤴ ᤌᤣᤀᤠᤱ ᤔᤧᤘᤣ᤺ᤳᤏᤧᤶᤒᤠᤒᤣ᥅

ᤜᤧᤏᤠᤱ ᤆᤒᤧ᤺ᤳᤇᤡᤰᤁᤠᤱ ᤔᤧᤏᤢ᤹ᤏᤧᤶᤒᤠᤒᤣ᥅

ᤁᤧᤜᤣᤒᤠ ᤕᤠᤰᤛᤠᤱᤘᤠ ᤜᤧᤰᤁᤣ ᤀᤠᤱᤃᤠ᤹ ᤀᤡᤱᤃᤧᤗᤧᤰᤁᤠᤒᤠᤒᤡ᥅”

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤏᤢᤃᤵ ᤐᤡᤖᤠᤱᤗᤥ.

“ᤂᤧᤏᤧ᤹ ᤗᤠᤕᤥᤗᤠᤶ ᤁᤧᤏᤢ᤺ᤱ ᤁᤧᤍᤠᤏᤣᤓᤃᤪ

ᤀᤠᤱᤃᤠ᤹ ᤂᤧᤏᤧ᤹ ᤕᤠᤶᤔᤥ ᤋᤠ᤺ᤰᤔᤠ ᤋᤧᤴᤏᤠᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤕᤠᤶᤔᤥ ᤀᤠᤛᤧᤘᤠᤖᤥᤒᤠ ᤁᤧᤒᤥ᤺ᤱᤗᤥ॥

ᤜᤏᤧᤒᤠ ᤐᤠ᤺ᤴ ᤐᤠ᤺ᤵᤔᤠᤖᤧ ᤁᤢᤗᤧᤰᤘᤠᤀᤥ ᤁᤢᤛᤡ ᤁᤧᤕᤠᤰᤐᤠ ᤕᤠ᤺ᤶᤒᤰ ᤁᤧᤈᤥᤃᤢᤏᤣᤓᤃᤪ

ᤂᤧᤏᤧ᤹ ᤕᤠᤶᤔᤥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤠ ᤁᤧᤒᤥ᤺ᤱᤗᤥ॥

ᤔᤏᤠᤜᤠ᤹ ᤂᤧᤏᤧ᤹ ᤗᤧᤵᤔᤠᤱ ᤔᤧᤏᤢ᤺ᤱᤅᤠᤱ ᤔᤧᤍᤠᤖᤥ

ᤁᤖ ᤂᤧᤏᤧ᤹ ᤂᤢᤴᤇᤡ᤹ ᤗᤧᤵᤔᤠᤱ ᤔᤧᤒᤣᤃᤧᤴᤏᤧ᤹ᤀᤥ॥

᥈᥆ ᤀᤠᤱᤃᤠ᤹ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤗᤳᤇᤠ ᤁᤠᤛᤠ ᤗᤢᤱᤎᤠᤰ ᤜᤧᤰᤁᤣ ᤁᤧᤎᤢᤶᤒᤠ ᤆᤥ᤺ᤰᤏᤧᤖᤥ॥

ᤂᤧᤱᤜᤠ᤹ ᤂᤧᤏᤧ᤹ᤏᤢ ᤜᤕᤱᤋᤧᤴᤎᤱ ᤔᤧᤈᤥ᤺ᤰᤗᤥ

ᤁᤖ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤌᤱᤅᤥ ᤁᤧᤔᤧᤴᤍᤥ᤺ᤰᤏᤧᤴᤗᤥ॥

᥈᥇ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶᤒᤠ ᤛᤧ᤺ᤵᤏᤧᤖᤥ.

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠᤗᤠᤶ ᤋᤠᤱᤏᤧᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤷᤔᤡᤕᤠ᤺ᤸᤗᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹

᥇᥌

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤕᤠᤶᤔᤥ ᤁᤧᤖᤧ.

᥈ “ᤁᤴ ᤋᤧᤴᤏᤥ ᤂᤧᤏᤧ᤹ ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶ ᤔᤧᤈᤥᤃᤧᤴᤏᤧ᤹ ᤀᤡᤃᤪ ᤛᤠᤀᤣᤀᤠᤱ ᤔᤧᤃᤳᤋᤧᤛᤧᤴᤏᤧ᤹॥

᥉ ᤁᤴ ᤋᤧᤴᤏᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤛᤠᤀᤣᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤒᤠᤜᤠ᤹ ᤌᤣ ᤔᤧᤒᤥ᤺ᤱ᤹. ᤂᤧᤴ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹॥

᥊ ᤂᤧᤱᤜᤠ᤹ ᤁᤡᤵᤔᤠᤃᤧᤄᤢᤒᤠ ᤋᤢᤰᤔᤧᤸᤗᤧ ᤔᤧᤛᤡ᤹᤺. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤣᤖᤡᤱ ᤁᤧᤎᤰᤐᤠ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤁᤧᤗᤢᤵᤐᤠ ᤔᤏᤠᤎᤡᤰᤁᤠᤱ ᤔᤧᤘᤠ᤹ᤏᤧᤴ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤂᤠᤶᤔᤥ ᤆᤡᤎᤢᤰ ᤜᤧᤰᤁᤣ ᤏᤧᤃᤴ॥ ᤂᤧᤱᤜᤠ᤹ ᤌᤱᤅᤥ ᤀᤡᤃᤪ ᤛᤠᤰᤔᤧᤴᤈᤠᤀᤣ ᤔᤧᤛᤡ᤹᤺ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤐᤢᤜᤠ᤹ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤁᤢᤈᤠ ᤔᤧᤒᤥᤱᤗᤥ॥”

ᤕᤜᤢᤍᤠ᤺ᤸᤗᤧ ᤂᤥᤔᤠ ᤀᤡ᤺ᤳᤋᤢᤒᤠ ᤂᤢᤶᤍᤡᤱᤅᤡᤴ ᤋᤠᤖ ᤐᤳ

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤜᤠ᤺ᤶᤗᤠᤰᤘᤠ ᤁᤧᤒᤥ᤺ᤰᤐᤠ ᤜᤡᤶᤔᤥ ᤂᤧᤏᤧ᤹ ᤔᤧᤗᤠᤛᤧᤴᤏᤧ᤹॥ ᤀᤠᤳᤋᤡᤸᤗᤧ ᤁᤢᤗᤠᤃᤡᤀᤠᤱ ᤔᤣᤖᤡᤱ ᤔᤧᤎᤰᤋᤧᤴᤏᤧ᤹॥ ᤀᤠᤸᤗᤀᤠᤱᤎᤥ ᤀᤠᤵᤑᤠᤸᤗᤧᤀᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤏᤠᤖᤢᤱᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤎᤠᤛᤢᤱᤅᤡᤴ. ᤂᤧᤒᤩᤠᤱ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤔᤠᤛᤡ ᤏᤢ ᤗᤢᤱᤃᤢᤶ ᤔᤧᤵᤔᤠᤛᤡ ᤀᤥᤛᤣ᤺ᤴᤎᤠᤱ ᤔᤧᤈᤥ᤺ᤰᤁᤠᤴ॥

᥌ ᤆᤢᤰᤐᤠ ᤕᤶᤒᤠ ᤁᤧᤖᤧᤰ ᤁᤴ ᤗᤠᤈᤣ᤹ᤀᤥ ᤔᤧᤛᤡ᤹᤺॥ ᤀᤠᤳᤋᤡᤸᤗᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤔᤧᤈᤡᤰᤂᤢᤴ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤣᤖᤡᤱ ᤔᤧᤎᤰᤏᤧᤴ ᤀᤡᤃᤪ ᤁᤢᤏᤡᤱᤘᤠ᤹ ᤛᤪᤥ᤺ᤴ ᤔᤧᤗ᤹ᤏᤧᤴ ᤀᤠᤒᤠᤅᤣ ᤂᤢᤏᤧ᤹ ᤁᤢᤎᤰᤁᤡᤴ ᤔᤧᤄᤠ᤺ᤴᤍᤢᤴ ᤀᤡᤃᤪ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤠᤴ ᤔᤧᤏ᤺ᤰᤂᤢᤴ॥

᥍ ᤀᤠᤳᤋᤡᤸᤗᤧᤀᤠᤱ ᤗᤢᤱᤔᤠ᤹ ᤋᤢᤰᤋᤢᤒᤠ ᤔᤏᤠᤴ ᤛᤡ᤺ᤸᤗᤧ ᤁᤧᤛᤡᤒᤠᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤁᤧᤎᤰᤐᤠᤴ ᤜᤠᤱᤜᤠᤱ ᤔᤧᤵᤔᤠᤖᤧ ᤗᤠᤃᤡ ᤁᤢᤓᤠᤖᤧ ᤁᤢᤶᤒᤠ ᤁᤢᤶᤔᤠᤀᤣ ᤔᤧᤛᤡᤀᤠᤱ ᤔᤧᤏᤧᤛᤠᤱ ᤂᤢᤏᤧ᤹ᤏᤢ ᤁᤢᤓᤠ ᤁᤢᤈᤠ ᤆᤠᤛᤧ ᤀᤡᤃᤪ ᤌᤢᤱᤛᤧ ᤆᤫᤠ᤺ᤳᤏᤢ ᤔᤧᤕᤢᤱᤏᤧᤴ॥ ᤂᤢᤏᤧ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤜᤠᤱᤜᤠᤱ ᤔᤧᤶᤔᤧᤳᤋᤢᤴ॥

᥎ “ᤆᤠᤔᤢᤰ ᤌᤡᤔᤢᤰ ᤁᤧᤒᤥ᤺ᤱᤒᤠ ᤜᤡᤶᤔᤥ ᤔᤧᤗᤠᤛᤧᤴᤏᤧ᤹. ᤁᤢᤈᤠ ᤆᤠᤔᤠ ᤌᤢᤱᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ᤏᤢ ᤂᤧᤏᤧ᤹ ᤔᤧᤕᤢᤅᤧᤴᤏᤧ᤹॥

᥏ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤣ ᤐᤠ᤺ᤳᤋᤢᤱ᤹. ᤂᤧᤵᤛᤧ᤹॥ ᤛ᤺ᤵᤔᤠ ᤏᤢ ᤏᤡᤱᤘᤠ᤹ ᤋᤠᤔᤠ ᤜᤕᤱ ᤁᤡᤸᤗᤡᤱ ᤏᤢ ᤋᤧᤴᤎᤠᤶ ᤔᤣ᤺ᤰᤂᤡᤶ ᤛᤠᤓᤱᤈᤠ᤺ᤸᤗᤧ ᤛᤛᤠᤱᤛᤪᤥᤳ ᤋᤧᤴ ᤀᤠᤱᤃᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤱᤗ ᤆᤥᤃᤢᤱ᤹॥ ᤁᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤀᤠᤵᤑᤣᤰ ᤂᤢᤴᤇᤡ᤹ ᤛᤡᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤁᤧᤵᤐᤠ ᤔᤧᤏᤡᤛᤢ᤹॥

᥇᥆ “ᤂᤧᤏᤧ᤹ ᤁᤴ ᤛᤢᤘᤠᤱᤒᤠ ᤔᤏᤠᤜᤠ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤔᤧᤳᤋᤢᤛᤡ᤹. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤁᤧᤶᤗᤠᤵ. ‘ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤛᤶᤎᤠᤱ ᤀᤰᤋᤱᤒᤠ ᤁᤧᤛᤠᤰᤐᤠ ᤂᤢᤶᤍᤡᤱ ᤐᤡᤔᤠ ᤏᤡ᤺ᤴᤎᤥ ᤆᤥᤃᤢᤒᤠᤒᤣ᥅ ᤀᤠᤏᤡᤃᤧ ᤌᤣ ᤑᤧᤴᤕᤠ᤺ᤶᤒᤰ ᤆᤥᤃᤢᤶᤒᤧᤀᤠᤱ ᤘᤕᤧᤒᤣ᥅ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤏᤡᤃᤧ ᤌᤣ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤒᤣ᥅’

᥇᥇ “ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤀᤰᤂᤣ ᤁᤧᤔᤧᤳᤋᤡ᤹ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤔᤧᤏᤠ᤹ᤖᤠᤱᤅᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤛᤠᤶᤔᤠᤱᤜᤠ᤹ ᤔᤠᤱᤔᤧᤄᤕᤢᤛᤡ ᤜᤧᤰᤁᤩᤠᤱ ᤛᤧᤘᤠ ᤔᤧᤔᤧᤳᤋᤢᤛᤡ ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤏᤡᤛᤠᤶᤔᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥

᥇᥈ ᤁᤖ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤋᤠᤰᤁᤧᤓᤧᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶ॥ ᤂᤡᤏᤡ᤹ ᤁᤧᤖᤧᤰ ᤀᤠᤎᤡᤱᤃᤠᤏᤡ ᤁᤧᤒᤥ᤺ᤰᤂᤡᤀᤠᤱ ᤂᤡᤏᤡ᤹ ᤀᤠᤒᤠᤅᤣ ᤑᤧᤴᤕᤠ᤺ᤶᤒᤰᤁᤡᤴ ᤁᤧᤏᤠ᤺ᤳᤋᤢᤶ ᤜᤧᤰᤁᤩᤠᤱ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ॥

᥇᥉ ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤁᤴ ᤗᤠᤈᤣ᤹ᤗᤠᤶᤒᤠ ᤗ᤺ᤳᤏᤡᤱᤅᤠᤱ ᤘᤣ᤹ ᤀᤰᤋᤱᤒᤠ ᤗᤠᤈᤣ᤹ᤀᤥ ᤕᤢᤱᤏᤡᤱ. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤏᤢ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹॥ ᤜᤧᤰᤁᤩᤠᤱ ᤂᤧᤵᤔᤥ ᤂᤡᤏᤡ᤹ ᤛᤧᤴᤍᤡᤰ ᤗᤧᤴᤍᤡᤰ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤛᤠᤶᤔᤠᤱᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤁᤧᤴᤗ᤹ᤖᤡᤴᤗᤥ॥’”

ᤀᤡᤛᤪᤠᤀᤡᤗᤡᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤔᤧᤏᤢ᤺ᤰᤂᤧᤒᤠ

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤸᤗᤧ ᤆᤥᤃᤢᤸᤗᤧ ᤀᤰᤋᤱᤒᤠ ᤕᤧᤴᤜᤠ᤹ ᤋᤠᤖ ᤐᤳ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤔᤠᤱᤜᤧᤰ ᤔᤧᤈᤥᤃᤢᤸᤗᤧ ᤀᤠᤸᤗᤀᤠᤱᤎᤥ ᤀᤰᤂᤣ ᤔᤧᤶᤒᤠ᤺ᤳᤋᤢᤴ᤹. ‘ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤁᤧᤗ᤺ᤵᤐᤠᤀᤠᤱ ᤁᤧᤎᤠᤰᤐᤠ. ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ॥’

᥇᥋ ᤁᤖ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤡᤛᤪᤠᤀᤡᤗᤡᤜᤠ᤹ ᤌᤥ ᤐᤡᤛᤠᤱᤒᤠ ᤗᤠᤈᤣ᤹ ᤏᤢ ᤘᤣ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ᤗᤠᤶᤒᤠ ᤜᤧᤰᤁᤩᤠᤱ ᤀᤠᤳᤋᤠᤴ ᤀᤠᤳᤋᤠᤴᤗᤠᤶᤒᤠ ᤂᤢᤏᤧ᤹ ᤂᤧᤱᤜᤠ᤹ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤘᤕᤧ. ᤂᤧᤴ ᤁᤧᤖᤧᤰ ᤗᤠᤈᤣ᤹ᤗᤠᤶᤒᤠ ᤁᤧᤗ᤺ᤵᤐᤠᤀᤠᤱ ᤁᤧᤍᤠ᤺ᤵᤐᤠ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ॥’ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤁᤖ ᤀᤠᤱᤃᤠ᤹ ᤕᤖᤡᤰ ᤕᤥ᤺ᤱ ᤁᤧᤗᤧᤵᤐᤠᤜᤠ᤹ ᤐᤠᤱᤄᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤔᤏᤠᤜᤠ᤹ ᤔᤧᤍᤧᤶᤛᤢᤛᤡ᤹॥ ᤂᤧᤴ ᤀᤣᤃᤠᤱ. ᤀᤠᤱᤃᤠ᤹ ᤕᤖᤡᤰ ᤛᤠᤘᤠᤃᤧᤶᤒᤠᤜᤠ᤹ ᤐᤠᤱᤄᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴᤜᤠ᤹ ᤁᤧᤖᤧᤰ ᤏᤠᤱᤈᤱᤗᤢᤱ. ᤁᤥ᤺ᤰᤔᤠ ᤑᤠᤱᤈᤱ ᤏᤢ ᤕᤠᤰᤐᤣ᤹ᤀᤥᤒᤠ ᤗᤢᤱᤓᤢᤰᤁᤥᤜᤠ᤹ᤗᤠᤶ ᤔᤧᤃᤥ᤺ᤳᤋᤢ ᤔᤧᤗ᤺ᤳᤋᤢᤛᤡ᤹॥

᥇᥍ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤏᤢᤖᤡᤰᤁᤠᤱ ᤏᤡᤛᤢᤱ᤹॥ ᤀᤠᤱᤃᤠ᤹ᤗᤠᤶᤒᤠ ᤌᤧᤔᤠ᤺ᤴᤏᤠᤱ ᤔᤧᤈᤡᤱᤛᤡᤱᤅᤡᤴ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤀᤠᤱᤃᤠ᤹ ᤀᤠᤏᤡᤔᤥᤗᤠᤶᤒᤠ ᤔᤧᤈᤡᤱᤛᤡᤱᤅᤡᤴ॥

᥇᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤏᤢ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤏᤡᤗᤧᤱ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤈᤣ᤺ᤴ ᤁᤢᤛᤡᤘᤧᤳ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤔᤧᤈᤡ᤺ᤴᤍᤢᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤀᤠᤄᤥᤔᤠ ᤗᤰᤁᤡᤴ ᤕᤠᤶᤃᤧᤛᤡᤱᤒᤠ ᤛᤠᤶᤔᤠᤱᤜᤠ᤹ᤖᤧ ᤔᤧᤎᤡᤶᤛᤢᤀᤠᤱ ᤘᤠ᤹ᤖᤥ॥”

ᤕᤷᤔᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤢᤒᤠ

᥇᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤔᤢᤰᤛᤠᤶ ᤏᤢ ᤀᤠᤜᤠᤱᤕᤰᤁᤣ.

ᤋᤢᤰᤂᤣᤘᤠ ᤕᤧᤴᤏᤥᤒᤠ ᤀᤠᤀᤡ᤺ᤶᤛᤡᤱᤔᤠᤍᤧᤴᤏᤧ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤠ ᤏᤢ

ᤁᤢᤛᤢᤰᤐᤥᤗᤠᤶᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤏᤧ᤹ᤀᤥ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ.

“ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤏᤢᤃ ᤀᤡᤱᤗᤧᤰᤐᤠ ᤛᤠᤶᤔᤠᤱᤜᤠ᤹ ᤏᤢ

ᤜᤏᤧᤒᤠ ᤏᤠᤘᤠᤀᤡᤳᤗᤠᤜᤠ᤹ᤖᤰ ᤔᤧᤘᤕᤧᤖᤥ

ᤁᤖ ᤘᤣ᤹ ᤌᤣᤀᤠᤱ ᤜᤥ᤺ᤵᤋᤧᤖᤥ॥

᥈᥆ ᤌᤣ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤠ᤹ ᤀᤠᤒᤠᤅᤣ ᤆᤥ᤺ᤰᤔᤠ ᤔᤧᤛᤢᤰᤋᤢᤛᤡᤒᤡ᥅

ᤀᤥ᤺ᤰ. ᤔᤧᤛᤢᤰᤋᤢᤛᤡᤏᤣᤓᤃᤪ ᤂᤧᤱᤜᤠ᤹ᤃ ᤔᤠᤱᤛᤡ ᤔᤣ᤺ᤴᤗᤥ॥”

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤌᤡᤰᤗᤧᤱᤔᤠᤸᤗᤧ

ᤂᤧᤴ ᤔᤏᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ

ᤀᤠᤔᤢᤰᤛᤠᤶᤔᤡᤴ ᤏᤢ ᤀᤠᤔᤢᤰᤁᤡᤴ ᤀᤥᤛᤣ᤺ᤴᤎᤠᤰᤋᤢᤱᤛᤡᤱᤗᤥ॥

ᤂᤧᤒᤩᤠᤱ ᤀᤠᤔᤡᤱᤅᤡᤴ ᤕᤜᤘᤣ ᤍᤠᤱᤒᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ॥”

ᤕᤜᤢᤍᤠ᤺ᤸᤗᤧ ᤁᤢᤗᤠᤕᤥ ᤏᤢ ᤁᤢᤄᤢᤶᤍᤡᤱ

᥇᥍

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤕᤜᤢᤍᤠᤒᤠ ᤔᤏᤠᤛᤣ.

ᤂᤡᤏᤡ᤹ ᤗᤠᤕᤥᤴ ᤑᤧᤴᤈᤣ᤹ ᤏᤠᤰᤆᤠ᤺ᤸᤗᤧ ᤛᤠᤵᤛᤡᤱᤅᤠᤱ ᤘᤠ᤹ᤖᤥ॥

ᤂᤧᤴ ᤂᤡᤏᤡ᤹ ᤛᤡᤰᤗᤢᤱᤔᤥ ᤗᤢᤱᤛᤧᤖᤢᤱᤒᤠᤸᤗᤧ ᤁᤢᤛᤶᤔᤡᤸᤗᤧ ᤗᤰᤔᤏᤠᤀᤠᤱ ᤐᤳᤗᤥ

ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤜᤠᤛᤥ᤺ᤰᤛᤥ᤺ᤰᤐᤠᤜᤠ᤹ᤀᤥ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤗᤥ॥

᥈ ᤜᤢᤶᤒᤧᤳ ᤁᤧᤍᤠᤵᤐᤠ ᤛᤖᤣ᤺ᤰᤕᤠ᤺ᤵᤐᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ᤖᤧ ᤁᤢᤒᤣᤛᤠᤱᤒᤠ

ᤜᤧᤰᤁᤩᤠᤱ ᤁᤧ᤺ᤶᤒ᤻ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹

ᤜᤧᤰᤁᤩᤠᤱ ᤀᤛᤣᤖᤠ ᤛᤠᤶᤔᤠᤱᤅᤡᤸᤗᤧ ᤁᤢᤛᤡᤳᤗᤠᤱᤜᤠ᤹

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤀᤣᤜᤠ᤹ᤖᤧᤀᤠᤱ ᤛᤧᤘᤠ ᤔᤧᤔᤧᤳᤋᤢᤖᤥ॥

᥉ ᤗᤠᤈᤣ᤹ ᤁᤧᤖᤧᤰ ᤗᤠᤕᤥ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ

ᤗᤠᤈᤧ᤹ᤀᤥᤒᤠ ᤀᤠᤃᤥ᤺ᤰᤔᤠ ᤏᤢ ᤂᤡᤏᤡ᤹ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹

ᤜᤧᤰᤁᤩᤠᤱ ᤂᤡᤏᤡ᤹ ᤁᤣ᤺ᤶᤒ᤻ ᤁᤣ᤺ᤶᤒᤠᤍᤧᤴᤜᤠ᤹

ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤔᤡᤜᤠ᤹ ᤏᤠᤵᤔᤠ ᤋᤣ᤹ᤔᤠ ᤐᤠᤱᤄᤢᤱᤛᤡᤱᤗᤥ॥

᥊ ᤀᤠᤱᤃᤠ᤹ ᤂᤧᤏᤡ᤹ ᤂᤥᤔᤠ ᤗᤰ ᤜᤧᤰᤁᤣ ᤐᤡᤏᤡᤱᤒᤠ

ᤗᤠᤈᤣ᤺ᤴ ᤂᤧᤏᤡ᤹ ᤗᤧᤵᤔᤠ ᤐᤥᤱᤗᤥ

ᤜᤧᤰᤁᤩᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤠ ᤗᤠᤈᤣ᤹ᤀᤥ

ᤂᤧᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤠᤱᤏᤡᤱᤗᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤛᤡᤰᤁᤧᤴ ᤔᤡ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤴ ᤜᤢᤖᤢᤜᤢᤖᤢᤏᤠ ᤛᤍᤠᤍᤡᤱ ᤋᤡ᤺ᤳᤗᤥ॥”

ᤕᤧᤔᤧᤴᤍᤱᤒᤠ ᤛᤡᤰᤁᤢᤶᤒᤠ ᤐᤠ᤺ᤴᤔᤢᤖᤠᤜᤠ᤹

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢᤖᤥ.

“ᤂᤧᤴ ᤔᤏᤠᤴ ᤛᤠᤱᤃᤪᤠ ᤔᤠᤱᤍᤣᤖᤧ ᤋᤧᤳᤋᤢᤖᤖᤥ.

ᤜᤧᤰᤁᤩᤠᤱ ᤏᤠᤛᤡᤃᤧᤴ ᤌᤰᤁᤥᤒᤠ ᤔᤢᤰᤛᤠᤶᤔᤥ ᤋᤠ᤺ᤰᤐᤥ ᤁᤧᤈᤥ᤺ᤰᤐᤧᤸᤗᤧ

ᤀᤠᤱᤃᤠ᤹ᤗᤠᤶ ᤁᤢᤛᤡᤰᤗᤢᤱᤔᤠᤴ ᤗᤠ᤺ᤳᤗᤠ᤺ᤳ ᤆᤥᤃᤢᤖᤥ॥

᥌ ᤂᤧᤱᤃ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥᤒᤠ ᤐᤥ᤺ᤰᤗᤠ ᤜᤧᤰᤁᤣ ᤗ᤹ᤖᤥ.

ᤂᤧᤴ ᤁᤧᤜᤣᤒᤠ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤏᤥ ᤕᤢᤱᤗᤥ.

ᤌᤣᤀᤠᤱ ᤔᤧᤸᤗᤡᤱᤔᤏᤠᤒᤠ ᤕᤢᤶ ᤁᤧᤗᤠ᤺ᤰᤐᤠ ᤂᤠᤶᤔᤥ ᤘᤠ᤹ᤖᤥ.

ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤏᤢ᤹ᤏᤧᤴ ᤔᤧᤍᤠᤏᤧᤴᤗᤥ॥

᥍ “ᤁᤖ ᤂᤧᤴ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ.

ᤂᤧᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤁᤢᤏᤡᤱᤘᤠ᤹ ᤕᤢᤰᤂᤢᤖᤥ

ᤂᤧᤸᤗᤧᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶ ᤀᤥᤔᤧᤳᤋᤢᤖᤥ॥

᥎ ᤂᤧᤱᤃ ᤕᤱᤄᤱᤅᤡᤸᤗᤧ ᤁᤢᤒᤣᤛᤠᤱ ᤗᤣ᤺ᤵᤔᤏᤠᤒᤠ ᤛᤡᤱᤒᤢᤱ ᤜᤧᤰᤁᤣ ᤗ᤹ᤖᤥ.

ᤂᤧᤸᤗᤧ ᤁᤢᤛᤠ᤺ᤵᤐᤡᤴ ᤆᤫᤠ᤺ᤳ ᤛᤡᤃᤠᤱ ᤌᤠᤖᤡᤰ ᤁᤧᤳᤋᤠᤱ ᤏᤧᤖᤥ॥

ᤜᤠᤱᤘᤠᤔᤠ ᤕᤧᤴᤏᤥ ᤂᤧᤴ ᤌᤣᤀᤠᤱ ᤔᤧᤒᤥ᤺ᤱᤏᤧᤴᤗᤥ

ᤂᤧᤸᤗᤧ ᤁᤢᤓᤧᤰᤘᤠᤜᤠ᤹ ᤀᤠᤓᤧᤸᤗᤧᤛᤠᤱ ᤛᤖᤣ᤺ᤰᤕᤠᤖᤡᤰ ᤐᤳᤗᤥ॥

ᤛᤠᤱᤕᤠᤰᤁᤠᤱ ᤏᤠᤶᤗᤠ᤺ᤱᤅᤡᤸᤗᤧᤀᤠᤱ ᤂᤧᤴ ᤌᤣᤀᤠᤱ ᤔᤧᤗ᤹ᤏᤧᤴᤗᤥ

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤵᤑᤠᤸᤗᤧᤛᤠᤱ ᤁᤢᤈᤠ᤹ ᤌᤥ᤺ᤰᤁᤠᤱ ᤐᤳᤗᤥ॥

᥏ “ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤺ᤴ ᤀᤡᤱᤗᤧᤰᤁᤣ ᤆᤥ᤺ᤰᤗᤥ

ᤂᤧᤴ ᤜᤧᤰᤋᤱᤒᤠ ᤀᤡᤱᤗᤧᤰᤐᤠ ᤘᤣ᤹ ᤌᤣᤀᤠᤱ ᤜᤥ᤺ᤵᤗᤥ.

ᤂᤧᤴ ᤘᤣ᤺ᤳᤗ ᤆᤥ᤺ᤰᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥆ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤁᤥ᤺ᤳᤋᤢᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠᤴ ᤀᤠᤱᤃᤠ᤹ ᤛᤠ᤹ᤖᤢᤱᤗᤥ॥

ᤂᤧᤱᤜᤠ᤹ ᤁᤧᤖᤧᤰᤗᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤜᤡᤱᤔᤴᤏᤥ

ᤂᤥᤔᤠ ᤔᤧᤕᤠᤖᤢᤒᤠ ᤋᤢᤶᤄᤥ᤺ᤴ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤗᤥ॥”

ᤕᤷᤔᤡᤕᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤁᤢᤏᤡᤱᤘᤠ᤹ ᤕᤢᤰᤂᤢ

᥇᥇ ᤑᤧᤴᤕᤠ᤺ᤶᤒᤰᤗᤠᤶ ᤕᤠᤱᤛᤠᤁᤢᤴᤎᤣ ᤁᤧᤎᤰᤐᤠ ᤔᤏᤠ᤺ᤱᤃ ᤐᤢ ᤜᤧᤰᤋᤱᤒᤠᤖᤥ.

ᤂᤧᤴ ᤐᤢ᤺ᤸᤗᤧ ᤘᤣ᤹ᤀᤡᤸᤗᤧ ᤁᤢᤎᤡ᤺ᤴᤏᤥᤗᤠᤶᤒᤠ ᤁᤢᤛ᤻ᤛᤠ ᤗ᤺ᤳᤋᤢᤛᤡᤖᤥ॥

ᤂᤢᤏᤧ᤹ ᤁᤢᤜᤡᤱᤔᤴ ᤁᤢᤓᤪᤧ᤺ᤱ ᤁᤧᤳᤋᤡᤸᤗᤧ

ᤂᤧᤴ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤂᤢᤏᤧ᤹ ᤗᤧᤖᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤛᤡ ᤌᤠᤖᤡᤰ ᤂᤧᤴ ᤀᤍᤱ ᤐᤥᤱᤗᤥ॥

᥇᥈ ᤀᤠᤏᤡ᤹ ᤔᤠᤱᤜᤡᤶᤔᤡᤱᤃ ᤔᤡᤔᤡᤍᤡᤱᤃᤧᤴ ᤜᤠᤱᤕᤢᤰᤏᤠ ᤜᤧᤰᤋᤱᤒᤠ ᤆᤥ᤺ᤰᤗᤥ

ᤂᤧᤱᤃ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥᤀᤣ ᤁᤣ᤺ᤶᤒᤠ ᤁᤥ᤺ᤰᤔᤠᤀᤥ ᤕᤢᤱᤗᤥ॥

᥇᥉ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤡᤛᤪᤠᤀᤡᤗᤖᤧ ᤁᤢᤏᤡᤱᤛᤠᤱᤏᤧᤖᤥ॥

ᤂᤧᤏᤧ᤹ ᤁᤧᤏᤠ᤹ᤒᤠᤜᤠ᤹ ᤁᤧᤖᤧᤰ ᤛᤡᤖᤡᤱᤔᤔᤥ ᤔᤧᤎᤠᤖᤥ.

ᤂᤠᤶᤜᤡ᤺ᤰᤁᤥ ᤛᤠᤵᤔᤏᤠᤒᤠ ᤔᤡᤱᤜᤠ᤹ ᤜᤧᤰᤁᤣ ᤂᤧᤱᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤠ

ᤀᤠᤜᤡᤱᤜᤡᤱᤒᤠ ᤁᤧᤒᤢᤶᤒᤠ ᤆᤫᤠ᤺ᤳᤋᤡᤴ ᤁᤧᤶᤏᤠ᤹ᤖᤧᤀᤠᤱ ᤔᤧᤘᤠ᤹ᤖᤥ॥

᥇᥊ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤱᤃᤠ᤹ ᤘᤣ᤺ᤴᤍᤠᤱᤅᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤘᤣ᤺ᤳ ᤘᤣ᤺ᤳᤋᤠᤖᤥ.

ᤀᤠᤱᤃᤠ᤹ ᤛᤧ᤺ᤵᤋᤠᤱᤅᤧ᤹ ᤜᤧᤰᤁᤩᤠᤱ ᤜᤡᤱᤅᤠᤖᤥ॥

ᤀᤠᤱᤃᤠ᤹ ᤂᤧᤏᤧ᤹ᤀᤣ ᤁᤧᤏᤠᤖᤠ ᤑᤥᤛᤢᤱᤗᤥ᥄

᥇᥋ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤰᤂᤣ ᤔᤧᤔᤧᤳᤋᤠᤖᤥ.

“ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤡᤃᤧᤒᤠ ᤁᤢᤒᤠ᤺ᤴᤈᤠᤰᤁᤡᤴ ᤀᤠᤳᤋᤥ ᤘᤠ᤹ᤒᤣ᥅

ᤂᤢᤏᤧ᤹ ᤂᤧᤴ ᤐᤠ᤺ᤴᤜᤠ᤹ ᤁᤧᤖᤧᤰ ᤆᤥᤃᤢᤖᤖᤥ᥄”

᥇᥌ ᤕᤜᤘᤣ ᤍᤠᤱᤒᤠᤀᤣ. ᤁᤧᤔᤏᤠᤜᤠ᤹ ᤀᤥᤔᤧᤵᤔᤠᤛᤡ ᤀᤠᤕᤠ᤺ᤶᤒᤰᤁᤡᤴ ᤔᤧᤸᤗᤧᤳᤋᤣ ᤁᤳᤋᤢᤱᤗᤥ॥

ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤰᤔᤠᤛᤡᤔᤧᤴ ᤋᤠᤖᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤏᤧᤴᤗᤥ॥

ᤂᤧᤱᤜᤠ᤹ᤀᤥ ᤋᤢᤰᤂᤣ ᤆᤠᤔᤠ ᤕᤧᤴᤏᤡᤴ ᤋᤠᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤴᤈᤥ᤺ᤰᤐᤠᤴᤗᤥ॥

ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤜᤧᤴ ᤐᤠ᤺ᤳᤋᤢᤱ. ᤂᤧᤴ ᤂᤧᤏᤧ᤹ ᤁᤧᤏᤡᤛᤢᤖᤥ॥

᥇᥍ ᤀᤠᤗᤠᤃᤡ ᤂᤧᤏᤧ᤹ ᤁᤡᤵᤔᤠ ᤁᤧᤒᤥ᤺ᤱᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ.

ᤕᤧᤳᤋᤢᤰᤂᤣ ᤋᤢᤶᤔᤠ ᤕᤧᤴᤏᤥ ᤂᤧᤏᤧ᤹ᤀᤣ ᤀᤠᤀᤡ᤺ᤶᤛᤡᤱᤔᤠᤍᤧᤴᤏᤧᤖᤥ॥

᥇᥎ ᤕᤠᤵᤔᤡ ᤁᤧᤄᤢᤶᤒᤠᤜᤠ᤹ᤀᤥ ᤋᤠᤵᤑᤧ᤺ᤶᤒᤠ ᤀᤡᤱ ᤋᤠᤖᤧ᤹ᤀᤥ

ᤁᤖ ᤀᤠᤈᤠ᤺ᤳᤌᤡ ᤐᤣ᤺ᤰᤔᤠᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ ᤁᤡᤔᤠ ᤕᤱᤔᤠᤀᤥ ᤌᤠᤛᤧᤛᤧ᤹ᤀᤥ

ᤁᤖ ᤀᤠᤱᤃᤠ᤹ ᤁᤡᤔᤠ ᤕᤱᤔᤠᤗᤠᤶ ᤛᤧ᤺ᤵᤋᤠᤱᤅᤧ᤹ᤀᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤢᤰᤂᤣ ᤆᤠᤔᤠ ᤕᤧᤴᤏᤡᤴ ᤋᤠᤖᤧ᤹ᤀᤥ

ᤂᤧᤶᤒᤩᤠᤱ ᤂᤧᤱᤜᤠ᤹ ᤆᤡᤕᤢ᤺ᤳ ᤆᤡᤕᤢ᤺ᤳ ᤕᤢ᤺ᤳᤋᤧᤛᤧ᤹ᤀᤥ॥

ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤕᤷᤔᤡᤕᤠᤀᤣ. ᤂᤧᤏᤧ᤹ ᤐᤣᤃᤧ᤹ᤀᤠᤱ ᤕᤜᤢᤍᤠᤒᤠ ᤜᤠᤱᤜᤠ᤹ ᤛᤡᤃᤠᤱ ᤗᤠ᤺ᤵᤔᤠ ᤏᤢ ᤗᤠ᤺ᤰᤁᤠᤳ ᤗ᤺ᤶᤔᤠ ᤕᤖᤢᤛᤗᤧ᤺ᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤕᤧᤒᤧ᤹॥ ᤂᤧᤴ ᤀᤣᤃᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤘᤣ᤹ ᤁᤧᤖᤧᤰ ᤕᤶᤒᤠ ᤋᤠ᤺ᤰᤜᤴᤜᤠ᤹ᤀᤥ ᤐᤣᤃᤧ᤹॥

᥈᥆ ᤕᤜᤢᤍᤠᤒᤠ ᤜᤠᤱᤜᤠ᤹. ᤁᤧᤖᤧᤰ ᤀᤠᤔᤏᤠᤜᤠ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ ᤏᤢ ᤂᤧᤴ ᤔᤠ ᤗᤠᤶᤎᤣ᤺ᤵᤐᤠᤜᤠ᤹ᤀᤥᤗᤠᤶ ᤁᤧᤗᤠ᤺ᤵᤐᤠ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ ᤔᤧᤳᤋᤧᤛᤧ᤹॥

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤂᤡᤏᤡ᤹ ᤌᤧᤔᤠ ᤁᤰᤁᤠᤱ ᤔᤧᤃᤢᤕᤧᤶᤔᤡᤴᤏᤧ᤹ ᤂᤧᤒᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤂᤧᤴ ᤔᤠ ᤗᤠᤶᤎᤣ᤺ᤵᤐᤠᤜᤠ᤹ᤀᤥᤗᤠᤶ ᤌᤧᤔᤠ ᤁᤰᤁᤠᤱ ᤔᤧᤃᤢᤕᤧᤶᤔᤡᤴᤏᤧ᤹ᤀᤠᤱ ᤛᤡᤃᤠᤱ ᤔᤧᤗᤠᤛᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤏᤡᤱ᤹॥

᥈᥈ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤂᤧᤏᤡ᤹ ᤜᤡᤶᤔᤥᤗᤠᤶᤒᤠ ᤌᤣ ᤐᤠ᤺ᤴᤜᤠ᤹ᤀᤠᤱ ᤔᤧᤃᤢᤕᤧᤶᤔᤡᤴᤏᤧ᤹ᤀᤠᤱ ᤗᤠ᤺ᤰᤁᤠᤳ ᤔᤧᤗ᤺ᤳᤋᤧᤶᤔᤡᤴᤏᤧ᤹॥ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤂᤡᤏᤡ᤹ ᤌᤣᤀᤠᤱ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤒᤠ ᤜᤧᤰᤁᤣ ᤂᤧᤴ ᤛᤣᤛᤣ ᤕᤧᤴᤏᤡᤴ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹॥

᥈᥉ ᤜᤧᤰᤁᤣᤛᤠᤱ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤱᤄᤧᤵᤛᤢᤴ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤥ ᤏᤡᤱᤘᤠ᤹ ᤔᤧᤶᤒᤡᤖᤢᤴ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ ᤜᤠᤍᤡᤱ ᤁᤧᤎᤰᤐᤠ ᤔᤧᤒᤥ᤺ᤰᤂᤧ॥ ᤂᤧᤱᤜᤠ᤹ᤖᤧ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤱᤄᤧᤵᤛᤢᤴ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤏᤡᤛᤠᤶᤔᤡᤴ ᤔᤧᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥

᥈᥊ “ᤁᤖ ᤂᤡᤏᤡ᤹ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤖᤧᤰ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶ᤹ ᤜᤧᤰᤁᤩᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤁᤴ ᤕᤧᤰᤕᤰᤐᤠ ᤔᤠ ᤗᤠᤶᤎᤣ᤺ᤵᤐᤠᤜᤠ᤹ᤀᤥᤗᤠᤶᤒᤠ ᤌᤧᤔᤠ ᤁᤰᤁᤠᤱ ᤁᤧᤃᤢᤕᤢᤶᤔᤠᤱ ᤛᤡᤃᤠᤱ ᤁᤧᤴᤍᤣ᤹ᤖᤢᤶᤔᤡᤴ ᤂᤧᤒᤩᤠᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤁᤧᤏᤧᤳᤋᤢᤶᤔᤠᤱ ᤌᤧᤔᤠ ᤕᤠ᤺ᤶᤒᤰᤁᤠᤱ ᤁᤧᤴᤈᤥᤃᤡᤴᤏᤣᤓᤃᤪ.

᥈᥋ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤜᤠᤱᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠᤜᤠ᤹ ᤕᤖᤢᤛᤗᤧ᤺ᤶᤔᤥᤒᤠ ᤔᤠ ᤗᤠᤶᤎᤣ᤺ᤵᤐᤠᤜᤠ᤹ᤗᤠᤶᤒᤠ ᤛᤡᤃᤠᤱ ᤔᤧᤗᤠᤳ॥ ᤂᤧᤒᤩᤠᤱ ᤂᤧᤱᤜᤠ᤹ ᤕᤜᤢᤍᤠ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ᤏᤢ ᤛᤥᤖᤡᤰ ᤀᤴᤗᤠ ᤏᤢ ᤀᤴᤜᤠ᤹ᤀᤥ ᤔᤧᤗᤠ᤺ᤳᤋᤠᤱ ᤔᤧᤍᤠ᤹᤺ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤛᤍᤠᤍᤡᤱ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢ᤹॥

᥈᥌ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤗᤠᤶ. ᤕᤖᤢᤛᤗᤧᤔ ᤁᤢᤄᤡᤖᤡᤒᤠ ᤁᤧᤖᤧᤰ ᤐᤠᤱᤓᤣ᤹ᤜᤠ᤹ᤗᤠᤶ ᤔᤏᤠᤜᤠ᤹ ᤔᤧᤍᤠ᤹᤺॥ ᤂᤧᤱᤜᤠ᤹ ᤒᤣᤴᤈᤠᤔᤡᤴᤗᤧ ᤁᤢᤍᤧ᤺ᤱᤃᤵᤗᤠᤶ. ᤀᤢ᤺ᤰᤆᤶᤆᤶᤒᤠᤍᤧᤴᤗᤠᤶ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤗᤠᤶ ᤏᤢ ᤕᤥ ᤕᤜᤢᤍᤠᤗᤠᤶ ᤂᤧᤱᤜᤠ᤹ ᤔᤧᤍᤠ᤹᤺॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤜᤡᤶᤔᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤘᤣ᤹ ᤗᤧᤳᤋᤡᤜᤠ᤹. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤜᤧᤰᤁᤩᤠᤱ ᤛᤛᤡᤱ ᤛᤢᤰᤐᤠ ᤏᤢ ᤏᤢᤃᤧᤴ ᤋᤥ᤺ᤶᤔᤠ ᤛᤡᤍᤢᤱᤈᤓᤠᤜᤠ᤹ ᤔᤧᤍᤠᤖᤢ᤹॥

᥈᥍ “ᤁᤖ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤏᤧᤴ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ ᤁᤢᤓᤠ ᤁᤧᤗᤡ᤺ᤵᤐᤠ ᤁᤰ ᤔᤧᤃᤢ᤺ᤳᤇᤡᤱᤅᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤔᤠ ᤗᤠᤶᤎᤣ᤺ᤵᤐᤠᤜᤠ᤹ᤀᤥᤗᤠᤶ ᤛᤡᤃᤠᤱ ᤏᤢ ᤗᤠ᤺ᤰᤁᤠᤳ ᤔᤧᤗ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤛᤣᤛᤣ ᤕᤧᤴ ᤑᤠ᤹ᤀᤠᤱ ᤔᤧᤴᤏᤧᤳᤋᤢᤴᤏᤣᤓᤃᤪ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤥᤒᤠ ᤔᤠᤗᤠᤶᤎᤣ᤺ᤳᤜᤠ᤹ᤀᤥ ᤔᤡ ᤁᤣ᤺ᤳᤋᤢᤱ᤹॥ ᤕᤖᤢᤛᤗᤧ᤺ᤶᤔᤥᤒᤠ ᤜᤠᤱᤕᤰᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤐᤥᤱ᤹ ᤜᤧᤰᤁᤩᤠᤱ ᤔᤡ᤺ᤴ ᤀᤠᤳᤋᤡᤸᤗᤧᤀᤠᤱ ᤛᤧᤵᤔᤠ ᤔᤧᤛᤢᤰᤋᤢᤴᤗᤥ॥”

ᤑᤢᤈᤡᤰ ᤁᤧᤈᤥ᤺ᤰᤐᤠ ᤏᤢ ᤛ᤹ᤔᤏᤠᤒᤠ ᤂᤠᤶ

᥇᥎

ᤕᤜᤘᤣ ᤍᤠᤱᤒᤠᤗᤠᤶ ᤕᤷᤔᤡᤕᤠᤀᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ.

᥈ “ᤕᤥ ᤑᤢᤈᤡᤰ ᤁᤧᤈᤥ᤺ᤰᤐᤠ ᤁᤥ᤺ᤶᤓᤠᤗᤩᤠ᤺ᤸᤗᤧ ᤁᤢᤜᤡᤶᤔᤥ ᤐᤣᤃᤧ᤹. ᤂᤧᤵᤔᤥ ᤀᤠᤱᤃᤠ᤹ ᤂᤧᤏᤧ᤹ ᤀᤠᤀᤡᤱᤄᤱᤅᤡᤴ ᤔᤧᤳᤏᤧ॥”

᥉ ᤀᤠᤱᤃᤠ᤹ ᤁᤥ᤺ᤶᤓᤠᤗᤩᤠ᤺ᤸᤗᤧ ᤁᤢᤜᤡᤶᤔᤥ ᤐᤣᤃᤠᤱ ᤜᤧᤰᤁᤩᤠᤱ ᤂᤧᤸᤗᤧ ᤂᤠᤶ ᤛ᤹ᤔᤠ ᤆᤠᤰᤁᤠᤀᤥ ᤌᤧᤔᤠᤀᤡ ᤆᤥᤃᤢᤖ ᤐᤳᤇᤧᤒᤠ ᤏᤡᤛᤢᤱ॥

᥊ ᤂᤧᤸᤗᤧ ᤂᤠᤶᤔᤡᤸᤗᤧ ᤆᤥᤃᤢᤖ ᤐᤳᤇᤧᤒᤠ ᤑᤢᤈᤡᤰᤁᤧᤴ ᤏᤢᤒᤠ ᤔᤧᤒᤥ᤺ᤰᤂᤧᤴ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤛ᤹ᤔᤏᤠᤒᤠ ᤂᤠᤶᤗᤠᤶᤒᤠ ᤂᤢᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤘᤣ᤹ ᤑᤢᤈᤡᤰ ᤆᤥᤃᤢ॥

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ.

᥌ “ᤁᤥ᤺ᤶᤓᤠᤗᤩᤠ᤺ᤸᤗᤧ ᤂᤠᤶᤔᤡᤴ ᤑᤧᤳᤗᤠ᤹ᤖᤧᤀᤠᤱ ᤕᤠᤶᤔᤥ ᤆᤥᤃᤢᤒᤠ ᤜᤧᤰᤁᤣ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤔᤧᤵᤔᤠᤛᤡ ᤀᤠᤱᤃᤠ᤹ ᤕᤢᤰ ᤔᤧᤃᤳᤋᤠᤶᤒᤡ᥅ ᤀᤠᤱᤃᤠ᤹ ᤀᤠᤜᤢᤰᤁᤥ ᤂᤡᤏᤡ᤹ᤃ ᤁᤥ᤺ᤶᤓᤠᤗᤩᤠ᤺ᤸᤗᤧ ᤁᤢᤜᤢᤰᤁᤥᤒᤠ ᤛ᤹ᤔᤏᤠᤒᤠ ᤂᤠᤶ ᤜᤧᤰᤁᤣ ᤁᤧᤗ᤹ᤖᤡ॥

᥍ ᤁᤢᤓᤠ ᤕᤧᤴᤏᤥ ᤁᤢᤓᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤡᤃᤪ ᤜᤠᤱᤈᤢᤶᤜᤠ᤹ ᤀᤠᤱᤃᤠ᤹ ᤜᤠ᤹ᤕᤠᤰ ᤀᤠ᤺ᤰᤂᤢᤱᤛᤡᤱ᤹. ᤔᤧᤰᤂᤢᤱᤛᤡᤱ᤹ ᤀᤡᤃᤪ ᤂᤠᤵᤐᤢᤌᤩᤱ ᤆᤥᤃᤢᤱᤛᤡᤱ ᤐᤠ᤺ᤳᤋᤢᤱ᤹.

᥎ ᤁᤖ ᤂᤧᤴ ᤛᤢᤘᤠᤱᤅᤡᤴ ᤗᤠᤕᤥᤗᤠᤶ ᤜᤡ᤺ᤴᤏᤣᤓᤃᤪ ᤀᤠᤱᤃᤠ᤹ ᤌᤧᤔᤠ ᤆᤥᤃᤢᤱ ᤑᤠ᤹ᤀᤠᤱ ᤐᤠ᤺ᤳᤋᤢᤱᤅᤠᤱ ᤘᤕᤠᤱ. ᤜᤧᤰᤁᤣ ᤔᤧᤈᤥ᤺ᤰᤁᤠᤴ॥

᥏ ᤁᤢᤓᤠ ᤕᤧᤶᤔᤥ ᤁᤢᤓᤠ ᤔᤧᤴᤇᤠᤶ ᤛᤢᤘᤠᤱᤅᤡᤴ ᤀᤡᤃᤪ ᤜᤠᤱᤈᤢᤶᤔᤡᤴ ᤀᤠᤱᤃᤠ᤹ ᤑᤥ᤺ᤰᤂᤢᤱᤛᤡᤱ ᤀᤡᤃᤪ ᤕᤢᤰᤛᤡᤱ ᤆᤥᤃᤢᤱᤛᤡᤱ ᤑᤠ᤹ᤀᤠᤱ ᤐᤠ᤺ᤳᤋᤢᤱᤒᤡᤗᤠ.

᥇᥆ ᤁᤖ ᤂᤧᤴ ᤛᤢᤘᤠᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤏᤧᤓᤃᤪ ᤀᤠᤱᤃᤠ᤹ ᤜᤧᤴ ᤆᤥᤃᤢᤱ ᤑᤠ᤹ᤀᤠᤱ ᤐᤠ᤺ᤳᤋᤢᤱᤅᤠᤱ ᤘᤕᤠᤱᤒᤠ ᤜᤧᤰᤁᤣ ᤔᤧᤈᤥᤃᤢᤱᤅᤡᤴ॥

᥇᥇ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤕᤰᤕᤢᤱᤒᤠᤜᤠ᤹ ᤔᤧᤳᤋᤧ᤹ᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤜᤠᤒᤠ ᤁᤴ ᤐᤠ᤺ᤳᤋᤢ- ᤀᤥᤔᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤂᤧᤏᤡ᤹ ᤂᤠᤵᤐᤢᤌᤩᤱ ᤁᤧᤒᤥ᤺ᤰᤂᤡᤖ ᤆᤥ᤺ᤰᤔᤠ ᤏᤢ ᤂᤧᤏᤡ᤹ ᤔᤧᤱᤔᤠᤗᤠᤶ ᤆᤥᤃᤢᤱᤗ ᤘᤠ᤹ᤀᤠ॥ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤗᤠᤕᤥᤒᤠ ᤜᤡᤱᤔᤴ ᤗᤧᤖᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤕᤧᤵᤗᤧᤰᤁᤡᤴ ᤋᤥ᤺ᤴᤍᤧᤶᤔᤧ᤹॥’

᥇᥈ “ᤁᤖ ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤏᤢᤃᤵ ᤁᤧᤶᤒᤡ. ‘ᤀᤠᤏᤡᤃᤧ ᤌᤣᤀᤠᤱ ᤜᤧᤰᤁᤣ ᤆᤥᤃᤢᤶᤒᤧ᥅ ᤀᤠᤜᤠ᤹. ᤀᤠᤏᤡᤃᤧ ᤜᤧᤰᤁᤣ ᤔᤧᤈᤥᤃᤢᤶᤒᤧᤴ॥ ᤀᤠᤏᤡᤃᤧ ᤀᤠᤒᤠᤅᤣ ᤏᤡᤱᤘᤠ᤹ ᤌᤠᤵᤌᤠᤵ ᤜᤠᤍᤡᤱ ᤁᤧᤎᤰᤐᤠ ᤏᤢ ᤋᤠᤰᤁᤧᤓᤧᤒᤠᤀᤣ ᤐᤥ᤺ᤰᤂᤡᤃᤧᤖ ᤘᤕᤡᤃᤧᤖᤥ॥’”

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤛᤡᤛᤠᤃᤧᤴ ᤀᤠᤛ᤻ᤛᤠ ᤔᤧᤴᤇ᤻ᤕᤠ ᤀᤡᤛᤪᤠᤀᤡᤗᤖᤧ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ.

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤧ᤺ᤴᤗᤠᤵᤋᤧᤶᤛᤡᤶᤔᤧ᤹ᤀᤥ.

ᤀᤰᤋᤱᤒᤠᤃ ᤋᤃᤡ ᤀᤠᤑᤠᤸᤗᤧᤀᤠᤱ ᤐᤥ᤺ᤰᤂᤧᤒᤠ ᤜᤥ᤺ᤵᤗᤥ॥

᥇᥊ ᤗᤧᤒᤏᤠᤏᤒᤠ ᤁᤣ᤺ᤶᤒ᤻ ᤁᤣ᤺ᤶᤒᤠ ᤕᤠᤰᤐᤣ᤹ᤜᤠ᤹ᤀᤥ ᤏᤠᤱᤅᤡᤴ ᤀᤠᤓᤧᤸᤗᤧᤀᤠᤱ ᤔᤧᤕᤥ᤺ᤴᤏᤧᤴᤗᤥ

ᤂᤧᤵᤔᤥᤒᤠ ᤁᤧᤛᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱᤗᤠᤶ

ᤁᤧᤕᤢᤒᤠ ᤕᤰᤛᤠᤱᤘᤠᤜᤠ᤹ᤀᤥᤒᤠ ᤆᤫᤠ᤺ᤳᤋᤡᤴ ᤀᤠᤑᤠᤸᤗᤧᤀᤠᤱ ᤔᤧᤈᤵᤋᤢᤴᤗᤥ॥

᥇᥋ ᤁᤖ ᤀᤠᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤅᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤜᤏᤧᤒᤠ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤵᤑᤣᤰ ᤗᤠᤱᤔᤧᤄᤣ᤺ᤰᤐᤠ ᤗᤠᤶᤔᤥ ᤔᤧᤄᤛᤡᤱᤅᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤋᤃᤡᤒᤠ ᤗᤠᤶᤔᤡᤴ ᤏᤡᤱᤘᤠ᤹ ᤔᤧᤔᤢ᤺ᤳᤇᤢᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤡᤜᤢ᤹ᤜᤢ᤹ᤒᤠ ᤗᤠᤶᤔᤥ ᤔᤧᤎᤠᤛᤡᤱᤅᤠᤱ ᤔᤧᤘᤠ᤹ᤖᤥ॥

᥇᥌ ᤂᤧᤱᤜᤠ᤹ᤖᤧ ᤁᤴ ᤗᤠᤈᤣ᤺ᤴ ᤕᤠᤶᤃᤧᤛᤡᤱᤒᤠ ᤔᤧᤈᤥᤃᤢᤀᤠᤱ ᤏᤧᤖᤥ.

ᤂᤧᤒᤩᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤁᤴ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤐᤥᤱᤗᤥ.

ᤂᤧᤴ ᤔᤧᤏᤡᤛᤢᤀᤠᤱ ᤂᤧᤵᤔᤥᤗᤠᤶᤒᤠ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤁᤧᤖᤧᤰ ᤆᤡᤈᤡᤱ ᤕᤱᤔᤠ ᤔᤧᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤠᤀᤠᤱ ᤀᤠᤒᤠᤅᤣ

ᤌᤧᤃᤣ᤺ᤰᤁᤡᤴ ᤜᤡᤸᤗᤡᤱ ᤜᤡᤸᤗᤡᤱ ᤔᤧᤜᤡᤰᤂᤢᤖᤥ॥

᥇᥍ ᤏᤠᤶᤃᤧᤳ ᤐᤡᤛᤠᤱᤒᤠ ᤛᤢᤖᤡ᤺ᤳᤔᤠᤸᤗᤧ ᤂᤠᤶᤜᤡ᤺ᤰᤁᤡᤴ ᤑᤧᤛᤢᤖᤥ

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤑᤢᤳᤗᤢᤶ ᤛᤧᤛᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠᤛᤡᤔᤠ ᤕᤧᤴᤏᤥ ᤀᤠᤏᤠᤖᤠᤴ ᤔᤣ᤺ᤴᤍᤢᤰᤗᤥ

ᤁᤖ ᤀᤠᤱᤃᤠ᤹ ᤀᤠᤀᤣ᤺ᤰᤌᤠ᤺ᤰᤔᤧᤴ ᤜᤡᤛᤢᤱ ᤐᤡᤖᤢᤱᤛᤡᤱᤗᤥ॥”

ᤕᤷᤔᤡᤕᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤧᤶᤓᤴ

᥇᥎ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤑᤧᤖᤧᤶᤔᤧ᤹. ᤕᤷᤔᤡᤕᤠ᤺ᤴ ᤐᤠ᤺ᤳ ᤔᤧᤶᤒᤠᤱᤔᤠᤖᤧ ᤗᤠᤃᤡ ᤀᤠᤏᤡ᤹ ᤌᤣᤀᤡ ᤆᤥᤃᤢᤶ॥ ᤀᤠᤏᤡ᤹ ᤗᤠᤃᤡ ᤏᤡᤛᤠᤶ ᤁᤧᤜᤢ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ. ᤛᤢᤈᤠ ᤁᤧᤒᤡᤒᤠ ᤛᤡᤰᤁᤢᤶᤏᤡᤒᤠ ᤕᤧᤶᤒᤡᤳᤇᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱ ᤁᤧᤒᤠ᤺ᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤢ᤺ᤴᤏᤧᤴ॥ ᤀᤠᤏᤡ᤹ ᤂᤢᤏᤧ᤹ ᤁᤢᤈᤠ᤺ᤳᤌᤡ ᤋᤣᤛᤢᤶ ᤐᤡᤖᤢᤶ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤏᤠᤱ ᤂᤧᤵᤛᤢᤶ ᤔᤧ᤺ᤴ॥”

᥇᥏ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤢᤱᤗᤥ.

“ᤕᤜᤘᤣ ᤍᤠᤱᤒᤠᤀᤣ. ᤀᤠᤒᤣᤗᤡ᤺ᤴ ᤂᤧᤵᤛᤧ᤹ᤀᤥ

ᤜᤧᤰᤁᤩᤠᤱ ᤀᤠᤏᤡᤱᤔᤡᤜᤠ᤹ᤖᤧ ᤌᤧᤔᤠ ᤔᤧᤒᤠ᤺ᤳᤋᤢᤖ ᤔᤧᤒᤳ. ᤂᤧᤴᤏᤠᤱ ᤂᤧᤵᤛᤧ᤹ᤀᤥ॥

᥈᥆ ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤜᤠᤱᤛᤧᤶᤔᤡᤴ ᤌᤣ ᤋᤠᤵᤑᤧ᤺ᤶᤒᤠ ᤐᤥ᤺ᤱᤒᤡ᥅

ᤁᤖ ᤂᤧᤱᤜᤠ᤹ᤖᤧᤃ ᤀᤠᤱᤃᤠ᤹ ᤐᤠ᤺ᤴᤏᤥ ᤌᤠᤔᤠ ᤑᤠ᤹ᤀᤠᤱ ᤗᤳᤇᤠ ᤗᤢᤶᤒᤠ᤺ᤳ ᤔᤧᤍᤕᤢᤀᤠᤱ ᤏᤧᤖᤥ॥

ᤂᤧᤏᤧ᤹ ᤁᤧᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤀᤥ ᤔᤧᤎᤠᤏᤧᤴᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤧᤵᤔᤠᤱ ᤐᤣᤗᤡ ᤑᤠᤰᤁᤡ ᤐᤠᤖᤠᤱᤗᤥ.

ᤂᤧᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤛᤠᤰᤔᤧᤴᤈᤠᤀᤣ ᤔᤧᤛᤡᤖᤖᤥ.

ᤂᤧᤱᤜᤠ᤹ᤃ ᤜᤕᤱ ᤋᤧᤴᤎᤱᤅᤥ ᤔᤧᤛᤧᤖᤢᤛᤡᤖᤖᤥ.

ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤠᤜᤠ᤹ ᤏᤢ ᤛᤠᤜᤠ᤹ ᤔᤧᤔᤠᤛᤢᤛᤡᤖᤖᤥ.

ᤕᤧᤶᤒᤡᤳᤇᤠᤜᤠ᤹ ᤋᤢᤰᤔᤠ ᤗᤠ᤺ᤰᤔᤠ ᤔᤡᤱᤍᤣᤸᤗᤧ ᤔᤧᤛᤡᤖᤖᤥ

ᤜᤧᤰᤁᤩᤠᤱ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤌᤱᤅᤥ ᤔᤧᤛᤧᤖᤢᤛᤡᤖᤖᤥ॥

᥈᥈ ᤜᤰᤆᤄᤳ ᤁᤢᤗᤢᤵ ᤌᤡᤰ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤏᤠᤵᤔᤠᤛᤡᤖᤧ ᤗᤠᤃᤡ ᤐᤠᤱᤄᤧᤛᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤡᤔᤠ ᤕᤱᤔᤠᤖᤧ ᤑᤡᤖᤡᤰ ᤑᤡᤖᤡᤰ ᤔᤧᤓᤡ᤺ᤰᤗᤖᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤧᤶᤛᤧ ᤗᤢᤶᤒᤠ᤺ᤳ ᤔᤧᤍᤕᤢᤀᤠᤱ ᤏᤧᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤴᤏᤥ ᤌᤠᤔᤠ ᤑᤠ᤹ᤀᤠᤱ ᤀᤡᤈᤥ ᤔᤧᤍᤠ᤺ᤰᤋᤢᤀᤠᤱ ᤏᤧᤖᤥ॥

᥈᥉ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤛᤧᤵᤔᤠᤖᤧ ᤗᤠᤃᤡ

ᤂᤧᤱᤜᤠ᤹ᤖᤧ ᤆᤧᤶᤓᤴ ᤔᤧᤈᤥᤃᤢᤖᤥ

ᤂᤧᤴ ᤁᤧᤖᤧᤰ ᤂᤧᤏᤧ᤹ ᤁᤧᤍᤃᤡ ᤏᤢᤖᤡᤰᤁᤠᤱ ᤌᤠᤒᤧᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢ᤹ᤀᤡᤓᤧᤶᤔᤠᤴ ᤗᤧᤵᤔᤡ ᤔᤧᤒᤡᤖᤧᤛᤧᤴᤏᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤔᤧᤄᤧᤳᤋᤧᤴ ᤔᤧᤒᤡᤖᤧᤛᤧᤴᤏᤧ᤹ᤀᤥ॥

ᤂᤧᤱᤜᤠ᤹ ᤜᤠᤖᤡᤔᤧᤍᤠᤖ ᤕᤠ᤺ᤴᤍᤧᤛᤧ᤹ᤀᤠᤱ ᤛᤥ᤺ᤴᤍᤧᤛᤧ᤹ᤀᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤠᤰᤁᤧᤴ ᤐᤥ᤺ᤰᤐᤠ ᤜᤧᤰᤁᤣᤀᤣ

ᤂᤧᤱᤜᤠ᤹ᤖᤧ ᤂᤥᤔᤠ ᤔᤧᤕᤠᤖᤢᤒᤠ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ॥”

ᤁᤧᤜᤧ᤺ᤵᤐᤠ ᤁᤢ᤺ᤴᤍᤠ

᥇᥏

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤂᤧᤏᤧ᤹ ᤁᤥ᤺ᤶᤓᤠᤗᤩᤠᤀᤥ ᤐᤣᤃᤧ᤹ᤀᤠᤱ ᤗᤳᤇᤠ ᤂᤠᤶ ᤁᤢ᤺ᤴᤍᤠᤎᤡᤰ ᤀᤡᤅᤧ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤁᤢᤓᤠ ᤋᤢᤶᤓᤠᤰᤛᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤥᤖᤡᤰ ᤋᤣ᤹ᤖᤧᤛᤧ᤹

᥈ ᤂᤧᤒᤩᤠᤱ ᤜᤡᤴᤏᤥᤔ ᤏᤧᤏᤧᤒᤠᤍᤧᤴᤏᤥᤒᤠ ᤂᤣ᤺ᤰᤕᤠ ᤂᤧᤸᤗᤧᤰ ᤁᤧᤜᤧ᤺ᤵᤐᤠ ᤔᤧᤵᤔᤏᤠᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤐᤣᤃᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤀᤠᤱᤃᤠ᤹ ᤔᤧᤳᤏᤧᤒᤠ ᤀᤡᤱᤄᤱᤅᤡᤴ ᤔᤏᤠᤜᤠ᤹ ᤔᤧᤳᤋᤧᤛᤧ᤹॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹. ‘ᤕᤜᤢᤍᤠᤒᤠ ᤜᤠᤱᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤕᤰᤕᤢᤱᤒᤠᤛᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤰᤂᤣ ᤁᤧᤔᤧᤳᤋᤡ. ᤀᤠᤱᤃᤠ᤹ ᤁᤴ ᤋᤧᤴᤏᤥ ᤁᤧᤛᤠᤰᤐᤠ ᤕᤧᤳᤋᤢᤰᤂᤣ ᤋᤠᤖᤢᤱ᤹ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤄᤧᤶᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤧᤓᤠᤰᤘᤠ ᤑᤡᤱ᤹॥

᥊ “‘ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤗᤠᤵᤔᤧᤓᤢᤛᤠᤱᤅᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤀᤠᤵᤑᤣᤰ ᤏᤢ ᤀᤠᤒᤠᤅᤣ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤡᤃᤪ ᤕᤠᤶᤔᤥ ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤇᤡᤴᤒᤠ ᤛᤠᤶᤔᤠᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤁᤴ ᤋᤧᤴᤏᤡᤴ ᤀᤣᤕᤠᤱᤒᤠ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤎᤠ᤺ᤴ ᤔᤧᤈᤥᤃᤢᤀᤠᤱ ᤏᤧ॥ ᤂᤧᤱᤜᤠ᤹ᤖᤧ ᤁᤴ ᤋᤧᤴᤏᤡᤴ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤠᤰᤂᤡ᤹ᤀᤡᤸᤗᤧ ᤜᤧ᤺ᤳᤋᤠᤱᤒᤠ ᤔᤧᤈᤥᤃᤢᤀᤠᤱ ᤏᤧ॥

᥋ ᤜᤧᤰᤁᤩᤠᤱ ᤔᤡᤀᤥ ᤂᤢᤴᤇᤡ᤹ ᤛᤠᤜᤠ᤹ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤖᤧᤛᤡᤖᤧ ᤗᤠᤃᤡ ᤒᤠᤗ ᤛᤠᤶᤔᤠᤱᤅᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤈᤥᤃᤢᤀᤠᤱ ᤏᤧ᤹᤺॥ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤂᤧᤱᤜᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤔᤧᤒᤡᤖᤢᤱᤛᤡᤱᤅᤡᤴ. ᤀᤰᤋᤱᤒᤠ ᤐᤠ᤺ᤴ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤠᤵᤑᤠᤸᤗᤧᤀᤠᤱ ᤔᤧᤍᤩᤧᤏᤧᤴ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤰᤋᤱᤒᤠ ᤕᤧᤶ ᤋᤠ᤹᤺. ᤜᤧᤰᤁᤩᤠᤱ ᤂᤧᤴ ᤋᤧᤴᤏᤡᤴ ᤋᤥᤐᤣᤋ ᤀᤡᤃᤪ ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴ ᤔᤧᤶᤔᤧᤳᤋᤢᤴ॥ ᤁᤖ ᤔᤏᤠᤛᤧᤵᤔᤠ ᤏᤧᤏᤧᤒᤠᤍᤧᤴ ᤑᤠ᤹ᤀᤠᤱ ᤁᤢᤔᤡᤱ ᤐᤥᤱ᤹॥ ᤂᤧᤵᤔᤥ ᤔᤏᤠᤜᤠ᤹ᤖᤧ ᤆᤣᤜᤠ᤹ ᤗᤢᤵᤔᤠᤍᤧᤴ ᤂᤥᤔᤧᤴᤍᤧᤳᤋᤣ ᤌᤠᤖᤡᤰ ᤆᤣᤜᤠ᤹ ᤔᤧᤗᤢᤵᤋᤢᤛᤡ᤹॥

᥍ “‘ᤀᤠᤶᤓᤠ ᤁᤴ ᤋᤧᤴᤏᤥ ᤀᤠᤱᤃᤠ᤹ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤢᤱ᤹. ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤔᤧᤏᤠ᤺ᤴᤍᤢᤛᤡᤖ ᤕᤠ᤺ᤴᤍᤢᤱᤛᤡᤱ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤋᤧᤴᤎᤱᤅᤥ ᤔᤧᤰᤂᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤐᤢᤜᤠ᤹ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹ ᤁᤢᤈᤠ ᤆᤠᤔᤠᤖᤧ ᤗᤠᤃᤡ ᤐᤡᤖᤢᤱᤛᤡᤱ᤹॥

᥎ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤥ ᤀᤰᤋᤱᤒᤠ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹ ᤁᤴ ᤗᤠᤶᤒᤠ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤆᤡᤈᤡᤱ ᤕᤱᤔᤠ ᤔᤧᤛᤡᤖᤥ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢ᤹॥

᥏ ᤏᤡᤱᤔᤡᤜᤠ᤹ᤖᤧ ᤕᤧᤰᤕᤰᤁᤡᤴ ᤁᤡᤷᤃᤵ ᤔᤧᤃᤒᤢ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤕᤰᤕᤢᤱᤒᤠᤜᤠ᤹ ᤛᤧᤵᤔᤠ ᤔᤧᤃᤥ᤺ᤳᤋᤢᤛᤡ᤹॥ ᤂᤧᤱᤜᤠ᤹ ᤀᤰᤋᤱᤒᤠ ᤁᤡᤵᤔᤠᤃᤧᤄᤢᤒᤠ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤀᤡᤈᤥᤀᤥ ᤔᤧᤎᤠᤀᤠᤱ ᤔᤏᤠᤜᤠ᤹ ᤀᤠᤒᤠᤅᤣ ᤔᤧᤈᤠᤛᤡᤱ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤛᤠᤜᤠ᤹ᤖᤧ ᤏᤧᤰᤛᤠ᤺ᤴᤏᤠᤱ ᤔᤧᤈ᤹᤺॥

᥇᥆ “‘ᤂᤧᤴ ᤀᤣᤃᤠᤱ ᤕᤷᤔᤡᤕᤠᤀᤣ. ᤂᤧᤴ ᤂᤠᤶ ᤁᤢ᤺ᤴᤍᤠ᤺ᤴ ᤂᤧᤏᤧ᤹ᤏᤢ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤑᤕ᤺ᤵ ᤕ᤺ᤵᤛᤧ᤹.’

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤧᤛᤣ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ- ᤀᤠᤱᤃᤠ᤹ ᤁᤴ ᤛᤢᤘᤠᤱᤜᤠ᤹ ᤏᤢ ᤁᤴ ᤕᤧᤰᤕᤰᤁᤡᤴ ᤌᤧᤕᤢ᤺ᤳ ᤌᤧᤕᤢ᤺ᤳ ᤕᤢ᤺ᤳᤋᤢᤱᤛᤡᤱ᤹ ᤜᤧᤰᤁᤩᤠᤱ ᤁᤥ᤺ᤶᤓᤠᤗᤩᤠ᤺ᤸᤗᤧ ᤁᤧᤜᤧ᤺ᤵᤐᤠ ᤁᤢᤃᤢ᤺ᤴᤍᤠ᤺ᤴ ᤜᤧᤰᤁᤣ ᤂᤧᤱᤜᤠ᤹ ᤕᤠᤶᤔᤥ ᤁᤠᤶᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤔᤧᤒᤥ᤺ᤱ᤹॥ ᤂᤧᤵᤔᤥ ᤔᤏᤠᤜᤠ᤹ᤖᤧ ᤆᤣᤜᤠ᤹ ᤗᤢᤵᤔᤠᤍᤧᤴ ᤂᤥᤔᤧᤴᤍᤧᤳᤋᤣ ᤌᤠᤖᤡᤰ ᤆᤣᤜᤠ᤹ ᤔᤧᤗᤢᤵᤋᤢᤛᤡ᤹॥

᥇᥈ ᤁᤴ ᤕᤧᤰᤕᤰᤁᤡᤴ ᤏᤢ ᤁᤵᤔᤥᤒᤠ ᤕᤰᤕᤢᤱᤒᤠᤜᤠ᤹ᤀᤠᤱ ᤜᤧᤰᤁᤣᤀᤣ ᤆᤥᤃᤢᤱᤛᤡᤱ ᤜᤧᤰᤁᤩᤠᤱ ᤋᤥᤐᤣᤋᤀᤥ ᤜᤧᤰᤁᤣ ᤆᤥᤃᤢᤱᤛᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥇᥉ ᤕᤖᤢᤛᤗᤧ᤺ᤶᤔᤥᤒᤠ ᤜᤡᤶᤜᤠ᤹. ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤡᤶᤜᤠ᤹ ᤏᤢ ᤂᤧᤴ ᤁᤧᤖᤧᤰ ᤜᤡᤶᤜᤠ᤹ᤀᤥᤒᤠ ᤀᤠ᤺ᤶᤓᤥ᤹ᤜᤠ᤹ᤀᤥ ᤋᤠᤱᤛᤠᤱᤒᤥᤒᤠ ᤔᤧᤴᤇ᤻ᤕᤠᤒᤪᤢᤰᤔᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤘᤠ᤹ ᤂᤧᤒᤩᤠᤱ ᤁᤢᤛᤡᤱ ᤏᤡ᤺ᤳᤔᤧᤴᤍᤧᤵᤔᤏᤠᤒᤠ ᤛᤠᤶᤔᤠᤱᤜᤠ᤹ᤀᤥ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤘᤠ᤹. ᤂᤧᤱᤜᤠ᤹ ᤁᤧᤖᤧᤰ ᤋᤥᤐᤣᤋ ᤜᤧᤰᤁᤣ ᤀᤠᤛᤢᤳᤌᤥ ᤔᤧᤒᤥ᤺ᤱ᤹॥’”

᥇᥊ ᤂᤧᤴ ᤀᤣᤃᤠᤱ ᤕᤷᤔᤡᤕᤠ᤺ᤴ ᤋᤥᤐᤣᤋᤗᤠᤶ ᤏᤢ᤺ᤰᤂᤧ. ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤔᤏᤠᤜᤠ᤹ ᤔᤧᤵᤔᤠᤛᤡ ᤐᤠᤱᤄᤢᤀᤠᤱ ᤘᤕᤧ॥ ᤂᤢᤏᤧ᤹ ᤐᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤗᤰᤂᤢᤶᤔᤥ ᤕᤧᤶᤛᤡᤱᤅᤠᤱ ᤔᤧᤳᤋᤢᤛᤡ.

᥇᥋ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤏᤢ ᤁᤢᤒᤣᤛᤠᤱᤒᤠ ᤁᤧᤖᤧᤰ ᤆᤢᤈᤢᤰᤛᤠ ᤕᤧᤰᤕᤰᤜᤠ᤹ᤀᤥ ᤀᤠᤒᤠᤅᤣ ᤐᤠ᤺ᤳᤋᤢᤱᤒᤠ ᤁᤧᤖᤧᤰ ᤂᤢᤶᤍᤡᤱᤜᤠ᤹ ᤋᤠᤖᤢᤱ᤹ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤜᤠᤍᤡᤱ ᤁᤧᤎᤰᤐᤠ ᤁᤧᤈᤥᤃᤡ ᤜᤧᤰᤁᤩᤠᤱ ᤀᤠᤒᤠ᤺ᤴᤈᤠ᤺ᤰᤁᤡᤴ ᤁᤧᤱᤄᤧᤵᤛᤢᤶᤔᤡᤴᤗᤥ॥’”

ᤕᤷᤔᤡᤕᤠ᤺ᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤏᤢ ᤐᤠ᤺ᤴᤎᤱ ᤆᤥᤰ

᥈᥆

ᤂᤧᤵᤔᤥ ᤀᤡᤶᤔᤣᤖᤧᤸᤗᤧ ᤁᤢᤛ᤻ᤛᤠ ᤔᤠᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠ ᤐᤛᤜᤢᤖ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤂᤧᤵᤛᤢ.

᥈ ᤂᤧᤒᤩᤠᤱ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤔᤧᤜᤡᤵᤋᤠᤱᤗ ᤕᤠ᤺ᤴᤍᤢᤛᤡ ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤌᤥ᤺ᤛ᤻ᤔᤠ ᤒᤣᤏᤩᤠᤔᤡᤏ ᤔᤠ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤒᤣᤛᤠᤱ ᤋᤢᤖᤢᤱ ᤔᤧᤎᤧᤵᤋᤠᤱ॥

᥉ ᤁᤢᤍᤠ᤺ᤴᤍᤡᤰ ᤋᤠᤏᤠᤶ ᤐᤛᤜᤢᤖᤧᤸᤗᤧ ᤂᤢᤏᤧ᤹ ᤋᤢᤖᤥᤱᤅᤥᤗᤠᤶ ᤗᤧᤖᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤐᤛᤜᤢᤖ ᤔᤡᤱ ᤁᤧᤘᤠ᤺ᤳᤋᤧᤒᤠ ᤔᤣ᤺ᤴ ᤁᤖ ᤂᤢᤏᤧ᤹ᤃ ‘ᤁᤧᤖᤧᤰ ᤐᤡᤛᤠᤱ ᤁᤡᤔᤠ ᤕᤱᤔᤠ’ ᤔᤡᤱ ᤁᤧᤘᤠ᤺ᤳᤋᤧ॥

᥊ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤏᤢ ᤁᤧᤴᤈᤢᤶᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤡᤵᤔᤠᤃᤧᤄᤢᤒᤠ ᤔᤏᤠ ᤆᤥ᤺ᤰᤏᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤡᤰᤁᤡᤸᤗᤧ ᤁᤢᤍᤃᤡ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢ ᤔᤧᤛᤩᤧᤖᤢᤛᤡ᤹॥ ᤕᤜᤢᤍᤠᤒᤠ ᤁᤧᤖᤧᤰ ᤕᤰᤕᤢᤱᤒᤠᤜᤠ᤹ ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤜᤢᤰᤛᤢᤵᤋᤢᤱᤛᤡᤱ᤹. ᤂᤧᤸᤗᤧ ᤕᤖᤡᤰᤋᤱᤒᤠ ᤋᤧᤶᤛᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤋᤣ᤹ᤖᤢᤛᤡ ᤂᤧᤒᤩᤠᤱ ᤘᤣ᤹ᤜᤠ᤹ ᤋᤠᤓᤣ᤺ᤸᤗᤧ ᤛᤧᤖᤢᤛᤡ᤹॥

᥋ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤁᤴ ᤕᤧᤰᤕᤰᤐᤠ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤏᤠᤵᤔᤠᤛᤡ ᤏᤢ ᤂᤧᤵᤔᤥᤒᤠ ᤆᤡᤃᤰᤘᤠᤜᤠ᤹. ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤏᤠᤵᤔᤠᤛᤡᤀᤠᤱ ᤛᤠᤔᤠᤐᤢᤔᤠᤜᤠ᤹ ᤂᤰᤐᤧᤳ ᤒᤣᤒᤡᤗᤥᤏᤀᤥ ᤋᤣ᤹ᤔᤠ ᤐᤠᤱᤄᤢᤱᤛᤡᤱ᤹॥

᥌ ᤜᤧᤰᤁᤩᤠᤱ ᤐᤛᤜᤢᤖᤖᤧ. ᤂᤧᤏᤧ᤹ ᤏᤢ ᤁᤧᤜᤡᤶᤛᤕᤱᤅᤠᤱ ᤛᤠᤰᤐᤠ ᤁᤧᤎᤩᤧ᤹ᤀᤡ ᤂᤧᤒᤩᤠᤱ ᤒᤣᤒᤡᤗᤥᤏᤀᤥ ᤐᤢᤱᤗᤠᤎᤠᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤒᤣᤃᤡ᤹॥ ᤂᤧᤏᤧ᤹ ᤁᤧᤖᤧᤰ ᤁᤧᤴᤍᤣ᤺ᤱ ᤁᤧᤴᤈᤢᤶᤜᤠ᤹ ᤂᤧᤏᤧ᤹ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤔᤧᤳᤋᤢᤛᤡᤀᤠᤱ ᤁᤧᤘᤕᤧ. ᤂᤧᤱᤜᤠ᤹ᤏᤢ ᤂᤧᤏᤧ᤹ ᤁᤧᤛᤡᤀᤠᤱ ᤂᤧᤵᤔᤥᤀᤣ ᤁᤧᤶᤜᤢᤶᤗᤥ॥’”

ᤕᤜᤘᤣ ᤍᤠᤱᤒᤠᤀᤥ ᤕᤷᤔᤡᤕᤠ᤺ᤸᤗᤧ ᤁᤢᤗᤢᤱᤜᤠ᤺ᤴ

᥍ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ᤃ ᤀᤠᤱᤃᤠ᤹ ᤀᤡᤱᤃᤧᤗᤧᤰᤋᤠᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤱᤗᤧᤰᤁᤥ ᤛᤖᤶ ᤌᤩᤠᤱᤗᤥ॥

ᤂᤧᤏᤧ᤹ ᤀᤠᤱᤃᤠ᤹ᤏᤢ᤺ᤸᤗᤧᤀᤠᤱ ᤁᤧᤎᤢᤶᤒᤠ ᤁᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤁᤧᤏᤠ᤺ᤴᤍᤠᤱᤗᤥ॥

ᤁᤧᤖᤧᤰᤗᤧ ᤀᤠᤱᤃᤠ᤹ ᤕᤣ᤺ᤵᤔᤠᤗᤠᤶ ᤔᤧᤈᤥ᤺ᤰᤁᤠᤖᤥ

ᤂᤧᤒᤩᤠᤱ ᤗᤧᤴᤍᤡᤰ ᤏᤠᤶᤎᤠᤎᤠ ᤁᤡᤏᤠ᤺ᤴᤍᤡ ᤔᤧᤒᤡᤀᤠᤖᤥ॥

᥎ ᤂᤧᤵᤔᤥ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤑᤡ᤺ᤰᤔᤠᤖ ᤐᤠ᤺ᤵᤔᤠ ᤐᤥᤱᤗᤥ.

“ᤂᤠᤷᤔᤧᤴᤍᤰ᥄ ᤔᤧᤰᤔᤠᤛᤡᤔᤠ ᤐᤥ᤺ᤰᤂᤧᤖᤥ᥄”

ᤂᤧᤴ ᤀᤠᤱᤃᤠ᤹ ᤐᤠ᤺ᤵᤔᤠᤀᤣ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤀᤡᤱᤄᤱᤅᤡᤴ ᤂᤧᤶᤔᤠ ᤐᤠᤱᤄᤢᤱᤛᤡᤱᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤓᤧᤸᤗᤧᤛᤠᤱ ᤔᤧᤕᤣ᤺ᤳᤋᤠ ᤜᤧᤰᤁᤩᤠᤱ ᤔᤧᤈᤡ᤺ᤳᤋᤠᤖᤥ॥

᥏ ᤁᤖ “ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱ ᤔᤧᤗᤥ᤺ᤱᤅᤠᤸᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤥ ᤀᤠᤱᤃᤠ᤹ ᤔᤧᤒᤠ᤺ᤳᤋᤠᤴᤗᤥ”

ᤜᤧᤰᤁᤣ ᤗ᤹ᤀᤠᤏᤣᤓᤃᤪ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤔᤡ ᤜᤧᤰᤁᤣ ᤜᤢᤖᤢᤖᤢ ᤋᤡ᤺ᤳᤗᤥ

ᤂᤧᤒᤩᤠᤱ ᤂᤧᤸᤗᤧ ᤀᤠᤛᤡᤰᤗᤢᤱᤔᤧᤴ ᤜᤠᤶᤜᤠᤶ ᤔᤧᤳᤋᤢᤖᤥ॥

ᤀᤠᤱᤃᤠ᤹ ᤛᤍᤠᤍᤡᤱ ᤂᤧᤴ ᤛᤠᤰᤔᤠ ᤋᤶᤛᤡᤴ ᤆᤥᤃᤢᤱᤗᤥ

ᤁᤖ ᤂᤧᤴ ᤀᤠᤱᤃᤠ᤹ ᤌᤶᤔᤠ ᤔᤧᤛᤢᤰᤁᤠᤴᤗᤥ॥

᥇᥆ ᤁᤧᤖᤧᤰᤗᤧ ᤔᤢᤖᤠ ᤔᤢᤛᤡᤰ ᤔᤢᤛᤡᤰ ᤗ᤹ᤖᤡᤰ ᤔᤧᤒᤠ᤺ᤳᤋᤢᤒᤠᤴ ᤂᤧᤵᤛᤢᤱᤗᤥ.

“ᤁᤧᤖᤧᤰ ᤐᤡᤛᤠᤱ ᤁᤡᤔᤠ ᤕᤱᤔᤠᤖᤰ ᤘᤠ᤹ᤖᤥ.

ᤁᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤏᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤗᤢᤱᤜᤠ᤺ᤴᤐᤠ᤺ᤴ ᤕᤢᤰᤂᤢᤶᤗᤥ᥄”

ᤀᤠᤱᤃᤠ᤹ ᤁᤢᤛ᤻ᤛᤠᤱ ᤔᤧᤸᤗ᤺ᤶᤔᤏᤠᤒᤠ ᤐᤥ᤺ᤱᤅᤠᤒᤠᤴ

ᤀᤠᤏᤡ᤺ᤳᤋᤠᤱᤒᤠ ᤀᤠᤴᤈᤢᤶᤜᤠ᤹ᤖᤧᤀᤠᤱ ᤔᤧᤜᤠᤱᤄᤢᤖ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. “ᤛᤧᤰᤂᤠ᤺ᤸᤗᤧ ᤂᤧᤴ ᤑᤧᤴᤐᤠ᤺ᤴᤏᤥ ᤌᤠᤒᤡᤗᤠᤖᤥ.

ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤋᤠᤵᤑᤧ᤺ᤶᤒᤠ ᤁᤢᤒᤠ᤺ᤴᤏᤡᤴ ᤀᤠᤄᤥᤛᤢᤶᤔᤠᤱ

ᤂᤧᤴ ᤁᤢᤗᤧᤰᤘᤠ ᤏᤢ᤺ᤰᤔᤠ ᤀᤠᤛᤢᤰᤋᤢᤶᤒᤡᤗᤠᤖᤥ॥”

᥇᥇ ᤁᤖ ᤁᤧᤎᤢᤶᤒᤠ ᤏᤢ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤄᤢᤶᤒᤠᤜᤠ᤹ ᤔᤧᤍᤥ᤺ᤰᤁᤠᤱ ᤔᤧᤃᤧᤱᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤍᤠᤍᤡᤱ ᤛᤡᤖᤡᤱᤔᤔᤥ ᤔᤧᤎᤠᤖᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥᤱᤔᤠ ᤔᤧᤴᤇᤢᤰᤏᤧᤴᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤎᤠᤔᤠᤴ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤶᤓᤣ᤺ᤳᤇᤢᤴᤗᤥ॥

᥇᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤛᤠᤶᤕᤥᤏᤡᤒᤠᤜᤠ᤹ ᤁᤧᤛᤠ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤃᤥ᤺ᤳᤋᤢᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠᤴ ᤏᤢ ᤏᤡᤱᤘᤠ᤹ᤀᤥ ᤌᤣ ᤘᤠ᤹. ᤂᤧᤴ ᤁᤧᤏᤡᤛᤢᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤔᤡᤜᤠ᤹ ᤂᤢᤶᤍᤡᤱ ᤁᤧᤒᤡᤖᤢᤛᤡᤒᤠᤴ ᤀᤥᤔᤧᤵᤔᤠ ᤂᤥᤛᤢᤱᤗᤖᤥ

ᤌᤣᤀᤠᤱᤓᤧᤸᤗᤧ ᤀᤠᤒᤠ᤺ᤴᤏᤡᤴ ᤂᤧᤏᤧ᤹ ᤁᤧᤜᤢᤰᤁᤥ ᤜᤢᤰᤛᤢᤵᤏᤧᤀᤠᤱ ᤘᤠ᤹ᤖᤥ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤧᤘᤠᤛᤠᤶᤗᤥ ᤛᤠᤶᤔᤧᤳᤋᤧᤶᤔᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄

ᤂᤢᤏᤧ᤹ ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤢ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤎᤠᤒᤠᤜᤠ᤹

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤋᤠᤱᤛᤧ᤺ᤵᤋᤢᤛᤡᤖᤥ॥

᥇᥊ ᤛᤠᤘᤠ᤺ᤴᤇᤡᤱᤅᤠᤒᤠ ᤕᤧᤴᤏᤡᤴ ᤔᤠᤱᤍᤣ ᤛᤠᤱᤃᤪᤠᤖᤧ ᤋᤧᤳᤋᤢᤖᤖᤥ᥄

ᤀᤠᤶᤔᤠᤖᤧ ᤁᤳᤋᤠᤱᤒᤠ ᤕᤧᤴᤏᤡᤴ ᤏᤡᤱᤘᤠ᤹ᤛᤥ ᤔᤧᤒᤥ᤺ᤱᤏᤧᤴᤗᤖᤥ᥄

᥇᥋ ᤂᤧᤴ ᤔᤏᤠᤴ ᤛᤠᤱᤃᤪᤠᤖᤧ ᤋᤧᤳᤋᤢᤖᤖᤥ.

ᤂᤧᤸᤗᤧ ᤀᤠᤱᤃᤠ᤹ ᤀᤠᤶᤒᤠ ᤀᤰᤂᤣ ᤔᤧᤳᤋᤢᤖᤥ

“ᤂᤧᤏᤧ᤹ ᤀᤅᤧ᤺ᤰᤘᤠ ᤛᤠ ᤁᤧᤃᤳᤋᤢᤖᤥ᥄

ᤂᤧᤏᤧ᤹ ᤕᤧᤶᤒᤡᤳᤇᤠ ᤁᤧᤛ᤻ᤛᤠ ᤐᤥ᤺ᤰᤂᤧᤖᤇ᥄”

ᤀᤰᤋᤱᤒᤠ ᤀᤡᤱᤄᤱ ᤐᤡᤖᤢᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤩᤧᤖ ᤆᤥᤃᤢᤀᤠᤱ ᤘᤕᤧᤖᤥ॥

᥇᥌ ᤂᤧᤴ ᤔᤏᤠᤴ ᤂᤧᤴ ᤕᤧᤰᤕᤰᤜᤠ᤹ ᤜᤧᤰᤋᤱᤒᤠ ᤐᤥ᤺ᤱᤗᤖᤥ.

ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤔᤠ᤹ ᤔᤧᤴᤍᤢᤰᤁᤣ ᤔᤧᤰᤂᤢᤀᤠᤱ ᤘᤕᤧᤖᤥ॥

ᤂᤧᤸᤗᤧ ᤋᤠᤏᤠᤶ ᤁᤧᤜᤠ᤺ᤵᤐᤠ ᤁᤧᤈᤡᤱᤒᤠ ᤜᤠ᤺ᤶᤗᤠᤰᤘᤠ ᤂᤧᤵᤛᤢᤖᤖᤥ

ᤂᤧᤒᤩᤠᤱ ᤗᤧᤴᤍᤡᤰ ᤔᤛᤣᤖᤠ ᤋᤧᤴᤎᤱᤃᤧᤴ ᤀᤡᤰᤗᤠ᤺ᤴ ᤂᤧᤵᤛᤢᤖᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤠᤵᤐᤥ᤺ᤰᤐᤥ ᤕᤠᤃᤠᤱᤅᤡᤸᤗᤧ ᤂᤧᤸᤗᤧ ᤔᤧᤛᤧᤖᤠᤱᤅᤡᤴᤗᤥ॥

ᤜᤧᤰᤁᤣ ᤐᤥ᤺ᤰᤂᤧᤸᤗᤧᤃ ᤀᤠᤶᤔᤠᤖᤧ ᤁᤢᤓᤰᤋᤢᤱᤅᤡᤴᤏᤣ ᤀᤠᤀᤡᤐᤢᤱ ᤐᤥ᤺ᤰᤂᤧᤒᤠᤖᤥ॥

᥇᥎ ᤀᤠᤱᤃᤠ᤹ ᤌᤣᤀᤠᤱ ᤛᤠᤘᤠ᤺ᤴᤇᤡᤱᤅᤠᤒᤠᤀᤡᤏᤢ᥅

ᤌᤣ ᤀᤠᤜᤡᤱᤜᤡᤱ ᤕᤧᤳᤋᤢᤰᤂᤣ ᤋᤢᤶᤔᤠ. ᤋᤢᤰᤂᤣ ᤗᤠᤰᤂᤣ ᤆᤠᤔᤠ

ᤜᤧᤰᤁᤩᤠᤱ ᤆᤠ᤺ᤳᤌᤡ ᤐᤣ᤺ᤰᤔᤠᤖᤧ ᤗᤠᤃᤡ

ᤁᤴ ᤛᤠᤘᤠ᤺ᤴᤇᤡᤱᤔᤠᤴ ᤀᤠᤱᤃᤠ᤹ ᤂᤥᤛᤢᤱᤒᤠᤒᤡ᥅

ᤕᤖᤢᤛᤗᤧ᤺ᤶᤔᤡᤴ ᤜᤠᤖᤡ ᤋᤠ᤹᤺

᥈᥇

ᤔᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤐᤛᤜᤢᤖᤧᤴ ᤏᤢ ᤔᤠᤛᤣᤕᤠᤜᤖᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤐᤏᤩᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤸᤗᤧ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤕᤷᤔᤡᤕᤠᤀᤥ ᤐᤠᤱᤄᤢᤛᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ. ᤂᤢᤴᤇᤡ᤹ ᤐᤠ᤺ᤳᤋᤧᤇᤢ.

᥈ “ᤀᤠᤏᤡᤃᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤛᤧ᤺ᤴᤗᤠᤵᤋᤧ ᤀᤠᤒᤡᤖᤧ᤹ ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤀᤠᤏᤡᤃᤧ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤧᤍᤠᤖ ᤔᤧᤒᤳ॥ ᤛᤧᤰᤂᤠ᤺ᤸᤗᤧ ᤁᤧᤒᤣ᤺ᤰᤐᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤗᤠᤃᤡ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤒᤠ ᤜᤧᤰᤁᤣ ᤀᤠᤸᤗᤀᤠᤱ ᤆᤥᤃᤢᤀᤠᤱ ᤏᤒᤢᤁᤍᤏᤣᤛᤖᤧᤴ ᤏᤢ᤺ᤰᤋᤢᤍᤣᤛᤢᤒᤡ॥”

᥉ ᤕᤷᤔᤡᤕᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. ᤛᤡᤍᤁᤡᤕᤠ᤺ᤴ ᤔᤧᤳᤋᤧᤶᤔᤧ᤹.

᥊ “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤗᤢᤱᤎᤠᤰ ᤗᤠ᤺ᤰᤁᤠᤳ ᤂᤧᤏᤧ᤹ ᤁᤡᤷᤃᤵ ᤁᤧᤃᤵᤐᤠᤀᤠᤱ ᤁᤧᤕᤧᤵᤐᤠ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤏᤢ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤜᤢᤰᤁᤥ ᤁᤧᤃᤳᤋᤢᤒᤠ ᤑᤧᤈᤠᤑᤧᤕᤢᤶᤜᤠ᤹ ᤜᤠᤒᤠ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤏᤢ᤺ᤰᤋᤢᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤑᤢᤰᤂᤢᤱᤛᤡᤱᤅᤠᤱ ᤕᤧᤰᤕᤰ ᤛᤡᤃᤠᤱ ᤋᤠᤖᤢᤱᤛᤡᤱ᤹॥

᥋ ᤀᤠᤱᤃᤠ᤹ ᤁᤧᤖᤧᤰ ᤀᤠᤔᤢᤰᤛᤠᤶᤔᤡᤴ. ᤀᤠᤛᤡᤰ ᤐᤥ᤺ᤰᤔᤠᤴ ᤜᤧᤰᤁᤩᤠᤱ ᤀᤠᤕᤠ᤺ᤰᤗᤧ᤹ᤔᤥ ᤀᤠᤱᤃᤠ᤹ᤀᤣ ᤁᤧᤍᤰᤗᤧᤱᤘᤠᤀᤥ ᤌᤰᤁᤠ॥

᥌ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹. ᤌᤰᤛᤠᤜᤠ᤹ ᤁᤧᤖᤧᤰ ᤜᤍ᤹ ᤛᤧᤖᤢᤱᤛᤡᤱ᤹॥ ᤂᤧᤱᤜᤠ᤹ ᤁᤡᤵᤔᤠᤃᤧᤄᤢᤒᤠ ᤕᤶᤒᤠ ᤔᤠᤱᤍᤢᤰᤔᤧᤸᤗᤧ ᤔᤧᤛᤡ᤹᤺॥

᥍ ᤁᤖ ᤂᤧᤏᤧ᤹ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ. ᤂᤧᤏᤧ᤹ ᤁᤧᤕᤢᤰᤛᤠᤒᤠᤜᤠ᤹. ᤜᤧᤰᤁᤩᤠᤱ ᤋᤧᤴᤎᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣ᤹ᤗᤠᤶ ᤁᤧᤜᤡᤱᤒᤠ ᤔᤏᤠᤜᤠ᤹ ᤂᤰᤐᤧᤳ ᤀᤠᤱᤃᤠ᤹ ᤏᤒᤢᤁᤍᤏᤣᤛᤖ ᤜᤠᤱᤅᤡᤴ ᤏᤢ ᤁᤧᤏᤡᤱᤔᤡᤜᤠ᤹. ᤂᤧᤒᤩᤠᤱ ᤂᤡᤏᤡ᤹ ᤔᤧᤱᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ᤖᤧ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤖ ᤆᤥᤃᤢᤱ᤹॥ ᤂᤧᤸᤗᤧ ᤂᤡᤏᤡ᤹ ᤀᤠᤳᤋᤡᤴᤏᤠᤱ ᤁᤢᤜᤡᤱᤘᤧᤳ ᤁᤧᤴᤗᤧᤖᤡᤴ᤹ ᤀᤡᤃᤪ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤁᤧᤸᤗ᤹ᤖᤡᤴ. ᤁᤢᤗᤢᤱᤔᤠ᤹ ᤑᤩᤠ᤺ᤱ ᤁᤧᤸᤗ᤹ᤖᤡᤴ ᤜᤧᤰᤁᤩᤠᤱ ᤗᤢᤱᤔᤠ᤹ᤀᤠᤱ ᤁᤧᤴᤍᤢᤰᤋᤡᤴ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥’

᥎ “ᤀᤠᤸᤗᤛᤠᤱ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ- ᤂᤧᤵᤛᤧᤶᤔᤧ᤹. ᤀᤠᤱᤃᤠ᤹ ᤂᤡᤏᤡ᤹ ᤜᤡᤱᤔᤠ ᤗᤠᤶᤔᤡᤴ ᤏᤢ ᤛᤡᤔᤠ ᤗᤠᤶᤔᤡᤴ ᤛᤣ᤺ᤰᤔᤠ ᤛᤢᤕᤧᤶ ᤐᤡᤏᤡᤗᤱᤗ ᤐᤳᤋᤠ॥

᥏ ᤁᤴ ᤕᤧᤰᤕᤰᤁᤥ ᤀᤠᤳᤋᤡᤴ ᤕᤢᤱ. ᤂᤧᤴ ᤋᤧᤴᤎᤱ. ᤛᤠᤰᤘᤠ᤺ᤴ ᤀᤡᤃᤪ ᤔᤠᤱᤍᤢᤰᤔᤠᤸᤗᤧ ᤛᤡ᤹᤺ ᤁᤖ ᤀᤠᤳᤋᤡᤴ ᤗ᤺ᤴᤏᤠᤱ ᤐᤣᤰ ᤜᤧᤰᤁᤩᤠᤱ ᤀᤠᤸᤗᤥ ᤕᤧᤰᤕᤰᤁᤡᤴ ᤁᤧᤓᤵᤐᤠ ᤁᤧᤍᤠ᤺ᤵᤐᤠ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤀᤠᤒᤠᤅᤣ ᤜᤢᤰᤛᤢᤵᤛᤡᤱ᤹. ᤂᤧᤴ ᤔᤧᤛᤡᤏᤧᤴ॥ ᤂᤧᤸᤗᤧ ᤌᤣ ᤔᤧ᤺ᤴᤇᤠᤱ ᤂᤢᤏᤧ᤹ ᤁᤢᤜᤡᤱᤔᤧᤴ ᤋᤠᤱᤄᤢ᤹॥

᥇᥆ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤋᤠᤱᤛᤧ᤺ᤵᤔᤠᤃ ᤔᤣ᤺ᤴ ᤁᤖ ᤔᤧᤱᤔᤠ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹॥ ᤂᤧᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤆᤢᤰ ᤜᤧᤰᤁᤩᤠᤱ ᤂᤧᤸᤗᤧ ᤁᤴ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥’”

ᤕᤜᤢᤍᤠᤒᤠ ᤜᤠᤱᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥᤛᤢ

᥇᥇ “ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤠᤱᤌᤠ᤺ᤰᤁᤥᤒᤠ ᤜᤡᤶᤛᤕᤱᤜᤠ᤹ ᤀᤠᤸᤗᤛᤠᤱ ᤀᤰᤂᤣ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹.

᥇᥈ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤕᤜᤢᤍᤠᤒᤠ ᤜᤠᤱ ᤜᤡᤶᤛᤕᤱᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“‘ᤌᤡᤰᤕᤠ᤺ᤴᤎᤰ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤋᤰᤋᤧᤶ ᤁᤳᤋᤧᤶᤔᤧ᤹ᤀᤥ॥

ᤔᤏᤠ ᤁᤧᤄᤢᤶᤒᤠᤸᤗᤧ ᤁᤢᤜᤢᤰᤁᤥᤗᤠᤶᤒᤠ ᤔᤧᤏᤠᤵᤋᤢᤛᤡᤒᤠᤜᤠ᤹ ᤋᤠᤱᤛᤧ᤺ᤵᤋᤧᤶᤛᤡᤶᤔᤧ᤹ᤀᤥ॥

ᤔᤧ᤺ᤴᤏᤣᤓᤃᤪ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤀᤠᤛᤡᤰ ᤐᤥ᤺ᤰᤁᤠᤱ ᤔᤡ ᤐᤥ᤺ᤱᤅᤠᤖᤥ

ᤂᤧᤒᤩᤠᤱ ᤂᤧᤴ ᤜᤠ᤺ᤳᤗᤧᤀᤠᤱ ᤛᤧᤵᤔᤠ ᤔᤧᤛᤢᤰᤋᤢᤶᤒᤠ ᤔᤡ ᤜᤧᤰᤁᤣ ᤜᤢᤖᤢᤖᤢᤏᤠ ᤋᤡ᤺ᤳᤗᤥ॥

᥇᥉ ᤕᤖᤢᤛᤗᤧ᤺ᤶᤔᤣ. ᤂᤧᤏᤧ᤹ ᤏᤧᤏᤧᤒᤠᤍᤧᤴᤏᤥᤗᤠᤶ ᤌᤠ᤺ᤱ ᤁᤧᤕᤢᤱᤗᤥ.

ᤋᤧᤶᤒᤣᤀᤥ ᤁᤧᤕᤧᤵᤐᤠ ᤐᤕᤶ ᤕᤶᤒᤠ ᤕᤠᤰᤐᤣ᤹ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰᤗᤥ॥

ᤁᤖ ᤁᤧᤍᤰᤗᤧᤱᤘᤠᤀᤥ ᤋᤧᤴᤎᤱ ᤆᤥᤃᤢᤱᤗᤥ॥

ᤁᤧᤒᤠ᤺ᤳᤋᤢᤶᤒᤡᤗᤠ ᤀᤠᤏᤡᤃᤧᤀᤥ ᤜᤠ᤺ᤳᤋᤠᤱ ᤋᤠᤔᤠ ᤔᤧᤛᤢᤰᤏᤧᤴᤗᤥ.

ᤀᤠᤏᤡᤃᤧ ᤕᤰᤁᤡᤴ ᤀᤠᤳᤋᤡᤸᤗᤧᤀᤠᤱ ᤗᤢ᤺ᤶᤔᤠ ᤔᤧᤛᤢᤰᤋᤢᤴᤗᤥ॥

᥇᥊ ᤁᤖ ᤂᤡᤏᤡ᤹ ᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ ᤂᤢᤶᤍᤡᤱ ᤐᤡᤏᤡᤱᤗᤥ॥

ᤀᤠᤱᤃᤠ᤹ ᤂᤡᤏᤡ᤹ ᤋᤠᤶᤓᤢᤱᤜᤠ᤹ᤀᤥ ᤔᤡ ᤁᤣ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤔᤡ᤺ᤸᤗᤧ ᤂᤡᤏᤡ᤹ ᤐᤡᤛᤠᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥’”

ᤕᤷᤔᤡᤕᤠ᤺ᤸᤗᤧ ᤕᤜᤢᤍᤠᤒᤠ ᤜᤠᤱᤜᤠ᤹ ᤀᤡᤱᤄᤱ ᤜᤠᤰᤋᤢᤛᤡ

᥈᥈

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤕᤜᤢᤍᤠᤒᤠ ᤜᤠᤱᤜᤡᤶᤔᤥ ᤐᤣᤃᤧ᤹ᤀᤠᤱ ᤀᤰᤂᤣ ᤐᤠ᤺ᤳᤋᤧ᤹.

᥈ ‘ᤍᤠᤀᤢᤍᤖᤧ ᤁᤢᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤕᤜᤢᤍᤠᤒᤠ ᤜᤠᤱᤅᤣ. ᤂᤧᤏᤧ᤹ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤴ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤛᤡᤃᤠᤱ ᤁᤧᤗᤠ᤺ᤵᤐᤠ ᤔᤏᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ ᤏᤢ ᤁᤧᤗᤠ᤹ᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤏᤡᤱᤗ ᤐᤳᤋᤠ॥ ᤔᤧᤏᤠᤵᤋᤢᤛᤡᤒᤠᤜᤠ᤹ ᤁᤧᤄᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶᤒᤠ ᤛᤧ᤺ᤵᤋᤧᤶᤛᤡᤶᤔᤧ᤹॥ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤠᤶ ᤛᤢᤘᤠᤱ. ᤕᤧᤳᤇᤠᤒᤠᤛᤠᤜᤠ᤹ ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤜᤠ᤹ ᤋᤠᤵᤑᤧ᤺ᤸᤗᤡᤰ ᤏᤢ ᤔᤧᤴᤘᤠ᤹ᤔᤏᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹॥ ᤁᤴ ᤛᤣᤛᤣᤒᤠᤍᤧᤴᤏᤥ ᤑᤥᤋᤩᤠ ᤔᤧ᤺ᤴᤏᤣᤒᤠᤜᤠ᤹ ᤔᤧᤛᤧᤖᤧᤶᤛᤡᤶᤔᤡᤴᤏᤧ᤹॥

᥊ ᤂᤡᤏᤡ᤹ ᤛᤧᤰᤂᤠᤀᤣ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤜᤧᤰᤁᤣ ᤁᤧᤈᤥᤃᤢᤶᤏᤣᤓᤃᤪ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤠᤱ ᤔᤧᤒᤥ᤺ᤱᤅᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤏᤢ ᤀᤴᤗᤠ ᤂᤧᤒᤩᤠᤱ ᤀᤴᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤁᤴ ᤜᤠᤱᤜᤡᤶᤔᤥᤒᤠ ᤔᤠ ᤗᤠᤶᤎᤣ᤺ᤵᤐᤥᤗᤠᤶ ᤕᤠᤱᤏᤠ ᤁᤳᤏᤠ ᤔᤧᤗ᤹ᤀᤠᤱ ᤔᤧᤘᤠ᤹॥

᥋ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤁᤧᤴᤍᤧᤴᤍᤡᤴᤏᤣᤓᤃᤪ ᤁᤴ ᤜᤠᤱᤜᤡᤶᤔᤡᤴ ᤂᤠᤵᤐᤢᤌᤩᤱ ᤐᤥ᤺ᤱ ᤑᤠ᤹ᤀᤠᤱ ᤀᤠᤔᤡᤱᤅᤥ ᤔᤠᤱᤜᤧᤰᤛᤡᤅᤠᤀᤠᤱ ᤐᤠ᤺ᤳᤋᤢᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥’”

ᤜᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱ

᥌ ᤌᤣᤀᤠᤱᤓᤧᤸᤗᤧ ᤕᤜᤢᤍᤠᤒᤠ ᤜᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤃᤡᤗᤠᤍ ᤗᤠᤈᤣ᤹ ᤏᤢ ᤗᤧᤒᤏᤠᤏᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤜᤧᤰᤁᤣ

ᤕᤜᤢᤍᤠᤒᤠ ᤜᤠᤱᤜᤡᤶᤔᤡᤴ ᤐᤏᤢᤏᤢᤒᤠ ᤁᤧᤈᤥ᤺ᤰᤗᤥ॥

ᤁᤖ ᤁᤧᤗᤢᤱᤎᤠᤰ ᤛᤡᤃᤠᤱ ᤂᤧᤏᤧ᤹ ᤆᤡᤈᤡ ᤂᤰᤂᤰ ᤏᤢ

ᤔᤏᤠ ᤁᤧᤜᤥ᤺ᤵᤐᤠᤍᤧᤴ ᤆᤥ᤺ᤰᤏᤧᤖᤥ॥

᥍ ᤀᤠᤱᤃᤠ᤹ ᤂᤧᤴ ᤂᤠᤵᤐᤢᤌᤩᤱ ᤁᤧᤈᤥ᤺ᤰᤐᤠ

ᤔᤏᤠᤜᤠ᤹ ᤐᤠᤱᤄᤢᤱᤛᤡᤱᤗ ᤐ᤺ᤳᤋᤠᤖᤥ॥

ᤂᤧᤱᤜᤠ᤹ ᤁᤧᤖᤧᤰ ᤋ᤺ᤴᤍᤡ᤹ᤏᤢ ᤔᤧᤍᤠᤖᤥ

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤏᤢᤒᤠ ᤛᤠᤶᤔᤠᤱᤛᤡᤱ ᤛᤡᤳᤗᤠᤱᤜᤠ᤹

ᤔᤧᤀᤠ᤺ᤳᤋᤢ ᤔᤧᤛᤥ᤺ᤴᤍᤢᤀᤠᤱ ᤔᤡᤀᤥ ᤗᤠᤵᤔᤧᤓᤢᤛᤢ ᤔᤧᤃᤣ᤺ᤳᤋᤢᤖᤥ॥

᥎ “ᤋᤠ᤺ᤴᤍᤡ ᤘᤣ᤹ ᤗᤠᤈᤣ᤹ᤒᤠ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤴ ᤕᤧᤰᤕᤰᤗᤠᤶᤒᤠ ᤔᤧᤒᤥ᤺ᤱᤅᤠᤱ ᤔᤧᤒᤣ᤺ᤰ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤣ᤺ᤴᤔᤧᤍᤥᤛᤡᤱ᤹. ‘ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤕᤶᤒᤠ ᤕᤧᤰᤕᤰᤁᤡᤴ ᤀᤰᤂᤣᤗ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤢᤒᤠᤒᤣ᥅’

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢᤛᤡ᤹. ‘ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤔᤧᤏᤠ᤹ᤖᤢᤀᤠᤱ ᤘᤣ᤹ ᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥’”

ᤕᤜᤥᤀᤠᤜᤠᤈᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱ

᥇᥆ ᤕᤜᤢᤍᤠᤒᤠ ᤕᤰᤕᤢᤱᤒᤠᤛᤣ. ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤔᤧᤜᤠᤒᤧᤶᤔᤡᤴᤏᤧ᤹ᤀᤥ

ᤜᤧᤰᤁᤩᤠᤱ ᤂᤧᤴ ᤛᤡ᤺ᤸᤗᤧ ᤔᤣᤖᤡᤱ ᤔᤧᤎᤰᤋᤧᤶᤔᤡᤴᤏᤧ᤹ᤀᤥ॥

ᤁᤖ ᤂᤧᤸᤗᤧ ᤁᤢᤛ᤻ᤛᤠ ᤕᤜᤥᤀᤠᤜᤠᤈᤖᤧ ᤁᤢᤗᤠᤃᤡ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧᤶᤔᤧ᤹ᤀᤥ॥

ᤂᤧᤴ ᤔᤧᤍᤧᤶᤛᤢᤀᤠᤱ ᤔᤧᤍᤣ᤹ᤖᤢᤖᤥ

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤏᤢ᤺ᤱᤏᤧᤴ ᤔᤧᤍᤠᤏᤧᤴᤗᤥ॥

ᤂᤧᤸᤗᤧ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤂᤢᤏᤧ᤹ ᤛᤠᤘᤠ᤺ᤴᤇᤡᤱᤒᤠ ᤗᤠᤈᤣ᤺ᤴ ᤏᤡᤔᤠ ᤔᤧᤄᤥᤛᤢᤴᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤁᤢᤶᤒᤠᤖᤧ ᤁᤢᤀᤣᤃᤠᤱ ᤕᤜᤢᤍᤠᤀᤥ ᤜᤠᤱ ᤁᤧᤒᤥ᤺ᤱᤒᤠ ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠ ᤕᤜᤥᤀᤠᤜᤠᤈᤖᤧa ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤂᤧᤴ ᤁᤴ ᤋᤧᤴᤏᤥᤗᤠᤶᤒᤠ ᤐᤣᤀᤠᤱ ᤘᤠ᤹. “ᤀᤠᤵᤑᤠᤸᤗᤧᤀᤠᤱ ᤁ᤹ᤕᤥ ᤔᤧᤏᤢ᤺ᤱᤏᤧᤴ ᤔᤧᤍᤠᤏᤧᤴ॥

᥇᥈ ᤁᤖ ᤂᤧᤱᤜᤠ᤹ᤖᤧ ᤀᤠᤳᤋᤡᤴ ᤗᤠᤈᤣ᤹ᤀᤥ ᤂᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤀᤠᤱ ᤘᤠ᤹. ᤂᤧᤵᤔᤥ ᤂᤧᤴ ᤛᤡ᤹᤺ ᤂᤧᤒᤩᤠᤱ ᤂᤧᤸᤗᤧ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤴ ᤗᤠᤈᤣ᤺ᤴ ᤏᤡᤔᤠ ᤔᤧᤄᤥᤛᤢᤴᤗᤥ॥”

ᤕᤜᤥᤕᤠᤁᤡᤔᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱ

᥇᥉ “ᤆᤡ᤺ᤳᤋᤧ ᤛᤩᤧ ᤕᤜᤥᤕᤠᤁᤡᤔᤧᤴ ᤂᤠᤵᤐᤢᤌᤩᤱ ᤐᤥᤱᤗᤥ.

ᤂᤧᤸᤗᤧ ᤔᤧᤴᤘᤠ᤹ᤔᤏᤠᤒᤠ ᤆᤥᤃᤢᤀᤠᤱ ᤁᤢᤜᤡᤶᤔᤡᤴ ᤆᤥᤃᤢᤖᤥ

ᤜᤧᤰᤁᤩᤠᤱ ᤑᤧᤴ ᤕᤠ᤺ᤶᤒᤰ ᤆᤥᤃᤢᤀᤠᤱ ᤁᤢᤜᤡᤶᤔᤡᤴ ᤌᤠ᤺ᤱ ᤆᤰᤋᤢᤖ ᤋᤣ᤹ᤖᤢᤖᤥ.

ᤏᤠᤶᤕᤠᤰ ᤔᤧᤶᤒᤡᤛᤣ ᤁᤢᤒᤠᤱᤓᤣ᤹ᤛᤠᤒᤠᤜᤠ᤹ ᤁᤢᤕᤠ᤺ᤶᤒᤰᤁᤥ ᤑᤳᤇᤢᤛᤡᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤶᤕᤠᤰᤁᤡᤴ ᤔᤧᤒᤡᤖᤢᤴᤛᤡᤴᤗᤥ॥”

᥇᥊ ᤂᤧᤴ ᤔᤏᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤗᤠᤃᤡ ᤗᤳᤇᤠ ᤕᤶᤒᤠ ᤜᤡᤶ ᤆᤥᤃᤢᤱᤗᤥ

ᤁᤢᤍᤠ᤺ᤳᤗᤠᤀᤥ ᤕᤶᤒ᤻ᤕᤶᤒᤠ ᤕᤠᤰᤑᤠᤱ ᤁᤧᤏᤧᤒᤠ ᤜᤡᤶ ᤆᤥᤃᤢᤱᤗᤥ॥

ᤂᤧᤸᤗᤧ ᤁᤢᤜᤡᤶᤔᤥ ᤕᤶᤒᤠ ᤐᤣᤎᤠ᤺ᤵᤜᤠ᤹ ᤑᤳᤇᤢᤀᤠᤱ ᤜᤧᤰᤔᤏᤠᤒᤠ ᤛᤠᤶᤔᤠᤱᤛᤡᤱᤜᤠ᤹ ᤌᤧᤰᤋᤢᤖᤥ.

ᤜᤧᤰᤁᤩᤠᤱ ᤂᤧᤴ ᤐᤣᤎᤠ᤺ᤵᤜᤠ᤹ ᤜᤧ᤺ᤳᤋᤠᤱᤒᤠ ᤆᤠ᤺ᤴᤍᤢᤖᤥ॥

᥇᥋ ᤘᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ᤏᤢ᤺ᤸᤗᤧ ᤏᤢᤒᤠ ᤛᤠᤶᤔᤠᤱᤛᤡᤱᤅᤡᤸᤗᤧ ᤜᤡᤶ ᤁᤧᤈᤥᤛᤠᤱ

ᤁᤖ ᤂᤧᤸᤗᤧ ᤂᤧᤏᤧ᤹ ᤏᤢᤒᤠ ᤜᤠᤱ ᤁᤧᤶᤒᤥ᤺ᤱᤏᤧᤴᤗᤥ

ᤂᤧᤏᤧ᤹ ᤁᤧᤶᤒᤠ ᤁᤢᤜᤡᤱᤜᤡᤱ ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤘᤕᤧᤖᤥ.

ᤂᤢᤏᤧ᤹ ᤀᤠᤓᤧᤸᤗᤧᤛᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤏᤢ ᤁᤧᤘᤠ᤹ᤒᤠ ᤕᤠ᤺ᤶᤒᤰ ᤆᤥᤃᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤜᤢᤰ ᤁᤣ᤺ᤳᤋᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤌᤠ᤺ᤳᤋᤢᤖᤥ॥

᥇᥌ ᤂᤧᤸᤗᤧ ᤕᤠᤱᤃᤧᤛᤠ᤹ᤒᤠ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤢ ᤐᤡᤖᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰᤗᤧ ᤗᤠᤃᤡ ᤏᤢᤒᤠ ᤐᤥ᤺ᤰᤂᤧᤖᤥ

ᤀᤠᤱᤃᤠ᤹ ᤁᤢᤛᤡᤱ ᤀᤠᤏᤡ᤺ᤳᤋᤧ᤹ ᤗ᤹ᤀᤠᤒᤧᤴ ᤜᤠᤒᤠ ᤁᤴᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥇᥍ ᤁᤖ ᤂᤧᤏᤧ᤹ᤃ ᤂᤧᤏᤧ᤹ ᤁᤧᤗᤠᤃᤡᤖᤧ ᤐᤠ᤺ᤴᤏᤡᤴᤗᤰ ᤁᤧᤏᤡᤛᤢᤖᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤁᤧᤛᤧᤖᤢᤛᤡᤖᤥ

ᤀᤠᤒᤠᤅᤣ ᤁᤧᤔᤏᤠᤜᤠ᤹ ᤛᤠᤰᤁᤧᤸᤗᤧᤰ ᤏᤢ ᤔᤧᤴᤘᤠ᤹ᤔᤏᤠ ᤋᤢᤰᤂᤣ ᤁᤧᤈᤠ᤺ᤳᤋᤢᤛᤡᤖᤥ॥”

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤣ. ᤂᤧᤴ ᤛᤡ᤺ᤸᤗᤧ ᤀᤠᤳᤋᤡᤴᤏᤠᤱ ᤔᤣᤖᤡᤱ ᤔᤧᤎᤰᤏᤧᤴᤗᤥ॥

ᤜᤠ᤺ᤳᤗᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤴᤗᤥ

‘ᤀᤠᤶᤓᤢ᤹ᤀᤣ. ᤀᤠᤰᤂᤧᤴ ᤛᤠ᤹ᤖᤡᤰ ᤕᤧᤳᤋᤢᤰᤂᤣ ᤋᤩᤧᤒᤣ’

ᤜᤧᤰᤁᤩᤠᤱ ᤀᤣ᤺ᤴᤏᤠᤱ ᤀᤰᤂᤣᤗ᤹ᤖᤡᤰ ᤔᤣᤖᤡᤱᤎᤰᤏᤢ ᤔᤧᤜᤠ᤺ᤵᤏᤧᤴᤗᤥ᥄

‘ᤀᤣ. ᤀᤠᤜᤠᤱᤅᤣ. ᤂᤧᤏᤧ᤹ ᤁᤧᤜᤠᤱᤘᤠ᤺ᤴ ᤐᤣᤖᤥ᥄’

᥇᥏ ᤁᤢᤛᤡᤘᤧᤳ ᤀᤍᤱᤅᤡᤴ ᤗᤢᤵᤔᤏᤠᤒᤠ ᤜᤧᤰᤁᤣ ᤂᤧᤴ ᤔᤧᤗᤢᤵᤋᤢᤖᤥ

ᤂᤧᤴ ᤔᤧᤀᤢ᤺ᤰᤂᤢ ᤔᤧᤎᤧᤔᤢ ᤔᤧᤍᤣ᤹ᤖᤢᤖᤥ

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥᤒᤠ ᤔᤠ ᤗᤠᤶᤎᤣᤳ ᤗᤠ᤺ᤰᤁᤠᤳ ᤗᤠᤵᤔᤧᤓᤢᤛᤢᤖᤥ॥

᥈᥆ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠᤛᤣ. ᤗᤧᤒᤏᤠᤏᤏᤥ ᤐᤣᤃᤧᤶᤔᤧ᤹ᤀᤠᤱ ᤀ᤺ᤰᤋᤧᤶᤔᤧ᤹ᤀᤥ.

ᤒᤠᤛᤠ᤺ᤴᤏᤥ ᤐᤣᤃᤧᤶᤔᤧ᤹ᤀᤠᤱ ᤜᤠᤒᤧᤶᤔᤧ᤹ᤀᤥ॥

ᤔᤥᤀᤠᤒᤡ ᤁᤥ᤺ᤰᤔᤠᤜᤠ᤹ᤗᤠᤶ ᤀᤡᤏᤥᤃᤧᤴ ᤋᤢᤰᤂᤣᤘᤠ ᤀᤡᤰᤗᤠ᤺ᤴᤏᤠᤱ ᤗ᤺ᤳᤋᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤒᤣᤛᤠᤱᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤜᤠᤖᤡᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥

᥈᥇ ᤂᤧᤏᤧ᤹ ᤁᤧᤏᤢᤖᤧᤀᤠᤱ ᤁᤧᤘᤕᤧᤒᤠ ᤕᤧᤴᤏᤥ ᤂᤧᤏᤧ᤹ ᤑᤧ᤺ᤰᤏᤧᤖᤥ

ᤁᤖ ᤂᤧᤏᤧ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤴᤗᤥ॥

ᤂᤧᤏᤧ᤹ ᤁᤧᤒᤠ᤺ᤳᤋᤢ. ‘ᤁᤧᤒᤠ᤺ᤴᤏᤡᤴ ᤔᤧᤄᤧᤶᤔᤠᤴᤗᤥ॥’

ᤂᤧᤏᤧ᤹ ᤁᤧᤈᤢᤰᤋᤧᤀᤠᤱᤎᤥᤀᤣ ᤀᤠᤒᤠ᤺ᤴᤏᤡᤴ ᤔᤧᤱᤄᤧᤶᤔᤣ ᤁᤧᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤡᤏᤡ᤹ ᤀᤠᤵᤑᤠᤸᤗᤧᤀᤠᤱ ᤂᤧᤶᤔᤠ ᤁᤧᤴᤍᤧᤴᤍᤡᤴᤗᤥ॥

᥈᥈ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤛᤠᤶᤔᤡ᤺ᤳᤋᤧᤸᤗᤧ ᤑᤧᤛᤢ ᤋᤣ᤹ᤖᤢᤛᤡᤖᤥ.

ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤋᤣ᤺ᤱᤈᤢᤶ ᤁᤧᤔᤧᤵᤐᤠᤜᤠ᤹ ᤔᤧᤍᤣ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠ᤺ᤱᤄᤠ ᤗᤠᤈᤣ᤹ ᤔᤧᤍᤣ᤹ᤖᤢᤛᤡᤖᤥ

ᤂᤧᤒᤩᤠᤱ ᤂᤧᤏᤡ᤹ ᤁᤢᤏᤠᤔᤧᤴᤇᤠ᤹ ᤏᤢ ᤛᤡᤖᤡᤱᤔᤔᤥ ᤁᤧᤎᤩᤧ᤹ᤀᤡᤖᤥ॥

᥈᥉ ᤗᤧᤒᤏᤠᤏᤒᤠ ᤛᤠᤶᤔᤠᤱᤛᤡᤱᤅᤡᤸᤗᤧ ᤆᤥ᤺ᤰᤔᤏᤠᤒᤠ ᤜᤡᤶᤔᤥ

ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤧᤕᤢᤅᤡᤖᤥ

ᤁᤖ ᤛᤠᤘᤠ᤺ᤴᤍᤢᤱ ᤜᤧᤰᤋᤱᤒᤠ ᤕᤧᤳᤋᤢᤰᤂᤣ᤺ᤴ ᤂᤡᤏᤡ᤹ ᤛᤶᤎᤠᤱ ᤀᤡᤍᤠᤖᤥ.

ᤂᤧᤒᤩᤠᤱ ᤂᤡᤏᤡ᤹ ᤋᤢᤰᤔᤠ ᤛᤠᤰᤔᤠᤸᤗᤧ ᤁᤧᤕᤠᤖᤡᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤥᤕᤠᤁᤡᤏᤧᤴ ᤂᤢᤶᤍᤡᤱ ᤐᤡᤖᤢ

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤛᤍᤠᤍᤡᤱ ᤘᤠ᤹ᤀᤠᤒᤠ ᤜᤧᤰᤁᤣ ᤕᤜᤥᤕᤠᤁᤡᤔᤧᤸᤗᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴ ᤀᤠᤱᤃᤠ᤹ ᤂᤧᤏᤧ᤹ ᤗᤧᤳᤏᤧ॥ ᤀᤠᤱᤃᤠ᤹ ᤀᤠᤈᤢᤵᤛᤠᤱ ᤜᤢᤰᤁᤥᤒᤠ ᤀᤣ᤺ᤵᤛᤠᤵ ᤛᤫᤠᤃᤣ᤺ᤵᤏᤧᤛᤠᤱ ᤗᤡᤃᤰ ᤗ᤺ᤳᤏᤧᤀᤠᤱ ᤗᤠᤵᤑᤢᤏᤧ॥

᥈᥋ ᤀᤠᤳᤋᤡᤴᤜᤠ᤹ ᤁᤧᤃᤡᤖᤢᤛᤡ᤹ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧ ᤂᤧᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹ ᤂᤧᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤀᤠᤱᤃᤠ᤹ ᤌᤠᤏᤧ॥ ᤀᤠᤱᤃᤠ᤹ ᤂᤧᤏᤧ᤹ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤜᤢᤰᤛᤢᤵᤏᤧ॥

᥈᥌ ᤂᤧᤏᤧ᤹ ᤏᤢ ᤁᤧᤶᤔᤠ ᤀᤠᤱᤃᤠ᤹ ᤛᤠ᤹ᤖᤡᤰ ᤔᤠ᤺ᤱᤄᤠ ᤗᤠᤈᤣ᤹ᤀᤥ ᤗᤠᤵᤑᤢᤏᤧᤳᤇᤡᤱ. ᤂᤡᤴᤇᤡ᤹ ᤏᤧᤵᤔᤠᤱ ᤛᤠᤃᤧᤴᤘᤠ᤺ᤴᤏᤧᤛᤡᤴᤒᤠ ᤘᤣ᤹ ᤗᤠᤈᤣ᤹ᤀᤥ ᤁᤧᤒᤡᤳᤇᤡ ᤂᤧᤒᤩᤠᤱ ᤂᤧᤵᤔᤥᤀᤣ ᤁᤧᤛᤡᤛᤡ᤹॥

᥈᥍ ᤂᤡᤏᤡ᤹ ᤁᤴ ᤗᤠᤈᤣ᤺ᤴ ᤀᤥᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶ ᤁᤖ ᤀᤠᤑᤠᤸᤗᤧᤀᤠᤱ ᤁᤧᤏᤢ᤺ᤰᤂᤡᤀᤠᤱ ᤁ᤹ᤕᤥ ᤁᤧᤴᤍᤩᤧ᤹ᤀᤡᤴ॥”

᥈᥎ “ᤌᤣᤀᤠᤱ ᤕᤜᤥᤕᤠᤁᤡᤏ ᤜᤠᤱᤅᤡᤴ ᤁᤧᤜᤧ᤺ᤵᤐᤠ

ᤏᤢ ᤗᤠᤵᤑᤢᤔᤏᤠᤒᤠ ᤁᤢ᤺ᤴᤍᤠ᤺ᤴ ᤜᤧᤰᤁᤣ ᤐᤥ᤺ᤰᤂᤧᤒᤠᤒᤣ.

ᤌᤣ ᤂᤧᤴ ᤀᤠᤳᤋᤡᤴᤜᤠ᤹ᤀᤠᤱ ᤆᤠᤜᤠᤒ᤻ ᤔᤧᤴᤈᤥ᤺ᤰᤏᤧᤶᤒᤡ᥅

ᤂᤧᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤂᤢᤴᤇᤡ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠ ᤗᤠᤈᤣ᤹ᤀᤥ

ᤌᤣᤀᤠᤱ ᤐᤢᤱᤗᤠᤎᤠᤒᤠ ᤔᤧᤈᤥᤃᤢᤛᤡᤀᤠᤱ ᤔᤧᤍᤣ᤹ᤖᤢᤛᤡᤒᤠᤒᤣ᥅”

᥈᥏ ᤕᤜᤢᤍᤠ ᤗᤠᤈᤣ᤹ᤀᤣ. ᤕᤜᤢᤍᤠ ᤗᤠᤈᤣ᤹ᤀᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧ᤹ᤀᤥ.

᥉᥆ “ᤁᤢᤛ᤻ᤛᤠᤁᤢᤀᤣ ᤔᤧ᤺ᤴᤏᤣ ᤗᤢᤃᤧᤒᤠ ᤜᤧᤰᤁᤣ ᤁᤴ ᤔᤏᤠ᤺ᤸᤗᤧ ᤁᤢᤔᤡᤱᤅᤡᤴ ᤛᤠᤵᤋᤧ᤹ᤀᤥ

ᤁᤢᤜᤡᤱᤔᤴᤏᤥ ᤂᤧᤴ ᤁᤢᤗᤡᤱᤍᤥ ᤔᤧᤱᤃᤧᤵᤔᤏᤠᤒᤠ ᤐᤥᤱᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤳᤋᤡᤴ ᤁᤢᤛ᤻ᤛᤠᤜᤠ᤹ᤀᤠᤱ ᤁᤢᤛ᤻ᤛᤠᤱ ᤁᤧᤗᤒᤠ ᤔᤧᤶᤒᤥ᤺ᤱᤏᤧᤴᤗᤥ

ᤂᤧᤸᤗᤧ ᤀᤠᤳᤋᤡᤴ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠᤀᤥ ᤕᤢᤱᤔᤠ ᤔᤧᤱᤄᤥᤏᤧᤴᤗᤥ

ᤀᤡᤃᤪ ᤕᤜᤢᤍᤠᤀᤥ ᤜᤠᤱᤆᤥ᤺ᤰᤔᤠ ᤔᤧᤱᤄᤥᤏᤧᤴᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥”

a 

᥈᥈:᥇᥇ ᤜᤡᤒᤪᤢᤀᤥ ᤕᤜᤥᤀᤠᤜᤠᤈᤖᤧ ᤘᤣ᤹ ᤁᤢᤔᤡᤱ ᤛᤸᤗᤢᤔ ᤐᤳ॥

ᤁᤧᤍᤠᤒᤠ ᤕᤧᤶᤗᤧ ᤗᤠᤃᤡ ᤏᤡᤱᤛᤠᤱ

᥈᥉

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖ ᤐᤠ᤺ᤳᤋᤢ᤹. “ᤀᤠᤔᤧᤸᤗᤢᤰ ᤆᤠᤖᤠᤶᤍᤧᤴᤏᤥ ᤔᤧᤸᤗᤢᤰᤜᤠ᤹ ᤁᤧᤔᤧᤱᤒᤠ ᤏᤢ ᤑᤢᤳᤇᤡᤱᤈᤩᤠᤱ ᤁᤧᤈᤥ᤺ᤰᤐᤠ ᤔᤧᤸᤗᤢᤰᤁᤶᤒᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧ᥄”

᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ᤹. “ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤁᤶᤒᤪᤠᤱ ᤁᤧᤶᤔᤧᤳᤋᤢᤶᤛᤡᤶᤔᤡᤴ. ᤂᤡᤏᤡ᤹ ᤂᤧᤱᤜᤠ᤹ ᤑᤢᤳᤇᤡᤱᤈᤩᤠᤱ ᤁᤧᤈᤥᤃᤢᤶᤛᤡᤶᤔᤠᤱ ᤐᤢᤒᤣᤗᤠᤵᤛᤠ ᤁᤧᤏᤠ᤺ᤳᤋᤢᤶᤛᤡᤶ॥ ᤀᤠᤸᤗ ᤂᤡᤏᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱ᤹॥

᥉ ᤀᤠᤱᤃᤠ᤹ ᤀᤠᤔᤧᤸᤗᤢᤰ ᤗᤢᤵᤜᤠ᤹ᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤀᤠᤱᤃᤠ᤹ ᤂᤧᤱᤜᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱᤒᤠ ᤗᤠᤈᤣ᤹ᤜᤠ᤹ᤗᤠᤶ ᤂᤧᤱᤜᤠ᤹ ᤛᤢᤵᤛᤢᤱ ᤋᤠᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤒᤥᤴ ᤔᤧᤎᤧ᤹ᤖ ᤂᤧᤒᤩᤠᤱ ᤂᤧᤱᤜᤠ᤹ ᤕᤖᤡᤰ ᤔᤧᤒᤥ᤺ᤱᤗ॥

᥊ ᤀᤠᤱᤃᤠ᤹ ᤁᤢᤛᤱ ᤔᤧᤸᤗᤢᤰᤁᤶᤒᤠᤜᤠ᤹ ᤂᤧᤱᤜᤠ᤹ ᤁᤶᤒᤪᤠᤱ ᤔᤧᤵᤔᤠ ᤕᤠ᤺ᤴᤍᤢᤱᤛᤡᤱ॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤸᤗᤀᤠᤱᤎᤥ ᤁᤡᤔᤠ ᤔᤧᤒᤥ᤺ᤱᤏᤧᤴ ᤀᤡᤃᤪ ᤁᤡᤔᤠ ᤕᤱᤔᤠᤀᤥᤀᤠᤱ ᤌᤠᤔᤠ ᤔᤧᤒᤥ᤺ᤱᤏᤧᤴ॥ ᤂᤧᤱᤜᤠ᤹ ᤕᤠᤶᤔᤥ ᤗᤳᤌᤡᤰᤁᤠᤱ ᤔᤧᤶᤔᤠᤏᤧᤴ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤰᤋᤱᤒᤠ ᤕᤧᤴᤜᤠ᤹ ᤋᤠᤖ ᤐᤳᤗᤥ.

ᤜᤧᤰᤁᤣ᤺ᤸᤗᤧ ᤀᤠᤱᤃᤠ᤹ ᤍᤠᤀᤢᤍ ᤜᤠᤱᤅᤡᤸᤗᤧ

ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤗᤠᤶ ᤛᤠᤶᤕᤥᤏᤡᤒᤠ ᤁᤢᤒᤥᤖᤠᤰ ᤌᤡᤰ ᤗ᤺ᤴᤗ ᤕᤠ᤺ᤴᤍᤢᤱᤗᤥ॥

ᤂᤧᤴ ᤜᤠᤱ ᤐᤥ᤺ᤱᤅᤠᤱ ᤛᤡᤰᤁᤢᤶᤏᤡᤱᤘᤠ᤹ᤏᤢ ᤜᤠᤱ ᤆᤥᤃᤢᤖᤥ

ᤂᤧᤶᤒᤩᤠᤱ ᤗᤠᤈᤣ᤹ᤀᤥ ᤁᤢᤍᤥ᤺ᤵᤔᤠ ᤂᤠᤛᤧᤴ ᤏᤢ ᤁᤧᤘᤠ᤹ᤒᤠ ᤕᤠ᤺ᤶᤒᤰ ᤆᤥᤃᤢᤖᤥ.

᥌ ᤂᤧᤴ ᤜᤠᤱ ᤘᤠ᤹ᤀᤡᤸᤗᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤋᤠᤱᤔᤧᤛᤧ᤺ᤵᤗᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤌᤣᤀᤠᤱ ᤔᤧᤸᤗ᤹ᤀᤣ ᤔᤧᤕᤢᤱᤗᤥ॥

ᤂᤧᤸᤗᤧ ᤁᤢᤔᤡᤱ ‘ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤛᤠᤶᤕᤥᤏᤡᤒᤠ’ ᤐᤥᤱᤗᤥ॥

᥍ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹. ᤂᤧᤸᤗᤧ ᤆᤥᤃᤢᤸᤗᤧ ᤀᤰᤋᤱᤒᤠ ᤕᤧᤴᤜᤠ᤹ ᤋᤠᤖ ᤐᤳ. ᤔᤏᤠᤜᤠ᤹ ᤔᤠᤱᤔᤧᤜᤧᤰᤛᤡᤱᤅᤡᤸᤗᤧ ᤀᤠᤑᤠᤸᤗᤧᤀᤠᤱ ᤀᤰᤂᤣ ᤔᤧᤶᤒᤠ᤺ᤳᤋᤢᤴ. ‘ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶᤒᤠ ᤁᤧᤗ᤺ᤵᤐᤠ ᤁᤧᤓᤧᤵᤐᤠ. ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ॥’

᥎ ᤁᤖ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤗᤠᤈᤣ᤹ ᤏᤢ ᤘᤣ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ᤗᤠᤶ ᤀᤠᤳᤋᤠᤴ ᤀᤠᤳᤋᤠᤴ ᤂᤢᤏᤧ᤹ ᤂᤧᤱᤜᤠ᤹ ᤗ᤺ᤳᤋᤢᤍᤣᤛᤢᤛᤡᤀᤠᤱ ᤘᤕᤧ. ᤂᤧᤴ ᤁᤧᤖᤧᤰ ᤗᤠᤈᤣ᤹ᤗᤠᤶᤒᤠ ᤁᤧᤗ᤺ᤵᤐᤠ ᤁᤧᤍᤠ᤺ᤵᤐᤠ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ॥’ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤕᤢᤱᤗᤥ॥”

ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤂᤢᤶᤍᤡᤱᤅᤥ ᤔᤧᤎᤠ᤹᤺

᥏ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤁᤴ ᤀᤡᤱᤄᤱᤅᤡᤴ ᤘᤠ᤹ᤖᤥ-

ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤖᤥ

ᤀᤠᤱᤃᤠ᤹ ᤁᤧᤖᤧᤰ ᤀᤠᤕᤧᤵᤐᤠᤜᤠ᤹ ᤕᤱᤗᤥ

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤢᤏᤧ᤹ ᤛᤣᤛᤣ ᤁᤢᤒᤠ᤺ᤴᤈᤠᤰ ᤜᤠ᤹ᤖᤧ ᤆᤥᤃᤢᤸᤗᤧ

ᤕᤖᤡᤰ ᤛᤣ᤹ᤈᤱᤘᤠ᤺ᤸᤗᤧ ᤔᤕᤢᤒᤠ ᤗᤳᤌᤡᤰ ᤆᤥᤏᤠ᤺ᤶ ᤆᤥᤏᤠ᤺ᤶ ᤁᤧᤗ᤹ᤒᤠ

ᤔᤏᤠ ᤜᤧᤰᤋᤱᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥆ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤈᤣ᤺ᤴ ᤔᤧᤎᤡᤶᤛᤢᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ ᤑᤧᤳᤗᤠ᤹ᤔᤠ ᤋᤠᤵᤑᤧ᤺ᤶᤒᤠ ᤜᤡᤱᤔᤴᤏᤥ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤂᤢᤴᤇᤡ᤹ ᤔᤢᤰᤛᤠᤶᤔᤡᤴ ᤐᤡᤷᤒᤣ᤺ᤶᤒᤠ ᤗᤠᤶᤔᤥ ᤀᤥᤃᤵ ᤔᤧᤈᤥᤃᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤔᤢᤖᤠ ᤔᤠᤱᤍᤣ᤺ᤸᤗᤧ ᤆᤥᤃᤢᤸᤗᤧ ᤗᤠᤈᤣ᤺ᤴ ᤔᤣᤖᤡᤱ ᤌᤰᤗᤥ

ᤜᤧᤰᤁᤩᤠᤱ ᤆᤠᤖᤠᤶᤔᤠᤍᤧᤴᤜᤠ᤹ᤀᤠᤱ ᤜᤣᤖᤧᤒᤣᤀᤠᤱ ᤏᤧᤖᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤏᤧᤵᤔᤠᤱ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠ ᤐᤥ᤺ᤰᤂᤧᤛᤡᤀᤠᤱ ᤘᤠ᤹ᤛᤡᤖᤥ.

ᤀᤠᤜᤡᤶᤔᤥ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰ ᤆᤥᤃᤢᤛᤡᤖ ᤕᤠᤃᤧᤛᤡᤒᤠ

ᤀᤠᤱᤃᤠ᤹ ᤋᤢᤔᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥

᥇᥈ ᤂᤧᤱᤜᤠ᤹ ᤗᤠᤱᤔᤧᤄᤣ᤺ᤰᤐᤠ ᤗᤠᤶᤔᤡᤴ ᤂᤠᤃᤧᤔᤠᤰᤐᤠ ᤏᤢ ᤀᤠᤗᤧ᤺ᤱᤗᤧ᤺ᤱᤒᤠ ᤐᤥᤱᤗᤥ॥

ᤂᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤅᤡᤴ ᤂᤛᤢᤀᤠᤱ ᤔᤧᤈᤥ᤺ᤴᤗ ᤕᤠ᤺ᤴᤍᤢᤛᤡᤖᤥ॥

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤧᤳᤋᤢᤰᤂᤣ ᤋᤠᤖᤢᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤶᤍᤡᤱ ᤂᤥᤔᤠ ᤕᤧᤶᤔᤡᤴ ᤋᤠᤖ ᤐᤳᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥇᥉ “ᤛᤠᤔᤖᤡᤕᤠᤀᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤗᤠᤕᤥᤴ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ॥

ᤂᤧᤱᤜᤠ᤹ᤖᤧ ᤒᤠᤗ ᤛᤠᤶᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤂᤠᤗᤥ᤺ᤶᤔᤠ ᤐᤠ᤺ᤴ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤔᤧᤍᤥ᤺ᤴᤍᤢᤛᤡᤖᤥ॥

᥇᥊ ᤁᤖ ᤕᤖᤢᤛᤗᤧ᤺ᤶᤔᤥ ᤁᤧᤘᤠ᤹ᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ

ᤀᤠᤖᤛᤠᤱ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠ ᤀᤠᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤏᤢ ᤏᤢᤒᤠ ᤗᤧᤱᤛᤡᤱᤔᤠ. ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤖᤥ

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤁᤢᤓᤠ᤹ ᤔᤧᤒᤡᤖᤢᤛᤡᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤗᤧᤖᤢᤴᤗᤥ॥

ᤀᤠᤗᤠᤃᤡ ᤂᤧᤱᤜᤠ᤹ ᤁᤧᤖᤧᤰ ᤛᤍᤥᤔ ᤜᤧᤰᤋᤱᤒᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹

ᤃᤔᤥᤖᤠᤒᤠ ᤜᤧᤰᤁᤣ ᤋᤠᤰᤁᤧᤓᤧᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥”

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤕᤖᤢᤛᤗᤧ᤺ᤶᤔᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤣ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤂᤧᤱᤜᤠ᤹ ᤆᤠᤔᤠᤖᤧ ᤗᤠᤃᤡ ᤛᤠᤰᤂᤡ᤺ᤰ ᤁᤧᤄᤡ᤺ᤰᤐᤠ ᤛᤢᤱᤄᤡ᤺ᤱᤒᤠᤴ

ᤜᤧᤰᤁᤩᤠᤱ ᤌᤢᤱᤔᤠᤖᤧᤗᤠᤃᤡ ᤏᤡᤱᤅᤡᤴ ᤐᤡᤖᤢᤱᤛᤡᤱᤗᤥ

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤧᤖᤧᤰ ᤗᤠᤈᤣ᤺ᤴ

ᤗᤠᤕᤥ᤺ᤸᤗᤧ ᤌᤡᤶᤛᤢᤒᤠ ᤔᤧᤈᤥᤃᤢᤀᤠᤱ ᤏᤧᤖᤥ॥”

᥇᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤂᤡᤏᤡ᤹ ᤔᤧᤄᤧᤵᤛᤧᤶᤔᤡᤴᤏᤧ᤹ᤀᤥ.

ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤡᤱᤗᤧᤰ ᤏᤡᤱᤛᤠᤱ ᤆᤥ᤺ᤰᤔᤠ ᤁᤧᤶᤒᤠᤱᤄᤡᤖᤥ॥

ᤂᤧᤴ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤔᤧ᤺ᤴᤗᤥ

ᤁᤖ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤔᤢᤖᤠ ᤏᤢ ᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤶᤈᤧᤰᤋᤡᤖᤥ॥

᥇᥍ ᤀᤠᤒᤠ᤺ᤴ ᤂᤧᤶᤔᤠ ᤔᤧᤴᤍᤧᤶᤔᤏᤠᤒᤠᤜᤠ᤹ ᤂᤧᤱᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤔᤧᤳᤋᤢᤛᤡᤖᤥ.

‘ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹- ᤂᤡᤏᤡ᤹ ᤗᤠᤃᤡ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤐᤥᤱᤗᤥ᥄’

ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤀᤠᤎᤡᤱᤃᤠᤏᤡ ᤜᤠᤍᤡᤱ ᤁᤧᤎᤰᤐᤠᤜᤠ᤹ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢᤛᤡᤖᤥ.

‘ᤂᤡᤏᤡ᤹ ᤛᤶᤎᤠᤱ ᤌᤧᤔᤠ ᤋᤢᤰᤂᤣ ᤗᤠᤰᤂᤣᤀᤠᤱ ᤔᤧᤍᤠᤏᤧᤴᤗᤥ॥’

᥇᥎ “ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤣᤒᤠ᤺ᤵᤐᤠᤜᤠ᤹ᤀᤥ

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤈᤢᤶᤗᤢᤱᤅᤥ ᤐᤠ᤺ᤴ ᤂᤧᤶᤛᤧ

ᤜᤠ᤺ᤳᤇᤡᤀᤠᤱ ᤀᤠᤓᤧᤸᤗᤧᤀᤠᤱ ᤀᤠᤱᤃᤠ᤹ᤀᤥ ᤔᤧᤴᤍᤠᤀᤣ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤳᤋᤡᤸᤗᤧᤀᤠᤱ ᤀᤠᤒᤠ᤺ᤴᤈᤠ᤺ᤰᤁᤡᤴ ᤔᤧᤱᤄᤧᤶᤔᤣ ᤘᤠ᤹ᤖᤥ

ᤀᤡᤃᤪ ᤂᤧᤵᤔᤥ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤔᤧᤶᤒᤡᤀᤣ ᤘᤠ᤹ᤖᤥ॥

᥇᥏ “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤠᤰᤁᤧᤴᤏᤡᤸᤗᤧ ᤛᤢᤖᤡ᤺ᤳ ᤁᤣᤈᤱ ᤐᤥ᤺ᤰᤗᤥ.

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤥ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤘᤜᤡᤳ ᤛᤠᤶᤔᤡ᤺ᤳ ᤆᤢᤰᤗᤥ॥

᥈᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤔᤧᤴᤃᤧᤳᤋᤣ ᤌᤠᤖᤡᤰ

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤠᤰᤁᤧᤴᤏᤡᤴ ᤔᤧᤈᤡ᤺ᤰᤋᤢᤴᤗᤥ॥

ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤂᤡᤏᤡ᤹ ᤀᤠᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ

ᤏᤢᤖᤡᤰᤁᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥”

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤶᤒᤠᤱᤒᤠᤛᤡᤖᤥ

ᤁᤖᤛᤠᤱ ᤂᤧᤱᤜᤠ᤹ ᤀᤠᤒᤠ᤺ᤴᤈᤠ᤺ᤰ ᤐᤠ᤺ᤳᤇᤧ ᤔᤧᤗᤥ᤺ᤰᤋᤧᤀᤠᤱ ᤔᤧᤒᤣᤖᤥ॥

ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤌᤧᤔᤠ ᤐᤠ᤺ᤴᤏᤠᤱ ᤔᤧᤶᤒᤠ᤺ᤵᤐᤠᤖᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤀᤠᤔᤡᤱᤅᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖᤥ॥

᥈᥈ ᤁᤖ ᤂᤧᤱᤜᤠ᤹ᤖᤧ ᤀᤠᤈᤢᤶᤗᤢᤱᤅᤥᤒᤠ ᤐᤠ᤺ᤴᤏᤡᤴ ᤔᤧᤗᤧᤛᤢᤀᤠᤱ ᤘᤕᤧᤸᤗᤧᤃ

ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤱᤜᤠ᤹ᤖᤧ ᤀᤠᤔᤏᤠᤜᤠ᤹ ᤂᤧᤶᤔᤠ ᤔᤧᤒᤠᤱᤄᤢᤛᤡᤒᤠ ᤘᤕᤧᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰ ᤏᤢ

ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤔᤧᤏᤢ᤺ᤰᤋᤢᤛᤡᤒᤠ ᤘᤕᤧᤖᤥ॥

᥈᥉ ᤀᤠᤱᤃᤠ᤹ᤃ ᤗᤳᤌᤡᤰ ᤋᤧᤴᤏᤥᤖᤰ ᤔᤧ᤺ᤴᤗᤥ

ᤁᤖ ᤀᤠᤳᤋᤡᤛᤠᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥

᥈᥊ ᤀᤠᤳᤋᤡᤴ ᤔᤏᤠᤴ ᤏᤡᤔᤧᤴᤍᤧᤵᤔᤏᤠᤒᤠᤍᤧᤴᤏᤥ

ᤆᤡᤱᤛᤡᤱᤔᤠ ᤛᤢᤰᤁᤠᤱ ᤀᤠᤱᤃᤠ᤹ ᤏᤡᤔᤠ ᤔᤧᤛᤢᤰᤁᤠᤴᤒᤧ᥅

ᤀᤠᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤀᤠᤳᤋᤡᤛᤠᤱ ᤘᤠ᤹ᤀᤠ ᤑᤠ᤹ᤀᤠᤱ ᤌᤣ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤒᤡ᥅

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥈᥋ “ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤒᤠᤴ ᤂᤧᤵᤛᤢᤱᤅᤠᤱ ᤘᤠ᤹ ‘ᤀᤠᤴᤍᤣ᤺ᤴ ᤛᤧᤴᤍᤡᤰ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤧᤵᤔᤠᤱᤎᤡᤰ ᤔᤠᤰᤋᤢᤶᤒᤧᤀᤠᤱ ᤘᤠ᤹᥄ ᤛᤧᤵᤔᤠᤱᤎᤡᤰ ᤔᤠᤰᤋᤢᤶᤒᤧᤀᤠᤱ ᤘᤠ᤹᥄’ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤡᤱᤅᤥ ᤀᤡᤱᤗᤧᤰ ᤐᤠ᤺ᤵᤔᤠᤖᤧ ᤗᤠᤃᤡ ᤔᤧᤒᤧ᤺ᤰᤗᤥ॥

᥈᥌ ᤀᤠᤸᤗ ᤀᤠᤵᤑᤠᤸᤗᤧ ᤌᤠᤖᤡᤰ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤠᤒᤠᤅᤣ ᤔᤧᤒᤠ᤺ᤳᤋᤢᤒᤠ ᤀᤡᤔᤠᤱᤒᤠ ᤐᤠ᤺ᤴᤜᤠ᤹ᤖᤧ ᤀᤠᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤔᤧᤍᤣ᤹ᤖᤢᤛᤡᤒᤠᤒᤣ᥅

᥈᥍ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤒᤠᤗ ᤛᤠᤶᤔᤠᤱ ᤗᤧᤵᤔᤠᤱ ᤔᤧᤗᤠᤛᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤒᤠ ᤜᤧᤰᤁᤣ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤈᤥᤃᤢᤒᤠ ᤀᤠᤒᤠᤅᤣ ᤛᤧᤵᤔᤠᤱᤒᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤓᤣ᤺ᤴᤏᤠ ᤁᤧᤗ᤹ᤒᤠ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥

᥈᥎ “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤛᤧᤵᤔᤠᤱ ᤔᤠᤰᤋᤢᤀᤠᤱ ᤘᤠ᤹ᤏᤣᤓᤃᤪ

ᤂᤧᤸᤗᤧ ᤛᤧᤵᤔᤠᤱᤒᤠ ᤐᤠ᤺ᤴᤗᤰ ᤐᤠ᤺ᤳᤋᤢᤖᤖᤥ

ᤁᤖ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤢᤀᤠᤱ ᤘᤠ᤹ᤏᤣᤓᤃᤪ

ᤂᤧᤸᤗᤧ ᤀᤠᤒᤠ᤺ᤴᤈᤠ᤺ᤰᤁᤡᤴ ᤏᤛᤠ᤺ᤴᤛᤠᤒᤠ ᤐᤥ᤺ᤱᤅᤠᤱ ᤐᤠ᤺ᤳᤋᤢᤖᤖᤥ॥

ᤛᤡ᤺ᤴᤏᤢ ᤛᤡᤗᤠᤱᤅᤡᤴ ᤋᤱᤔᤠ ᤛᤢᤰᤋᤧᤳᤐᤡ᥅

᥈᥏ ᤀᤠᤒᤠ᤺ᤴᤈᤠ᤺ᤰᤁᤡᤴ ᤔᤡ ᤜᤧᤰᤁᤣ ᤗ᤹ᤖᤥ.

ᤐᤕᤶ ᤕᤶᤒᤠ ᤗᤢᤱᤅᤡᤴ ᤑᤕ᤺ᤵᤑᤕ᤺ᤵ ᤁᤧᤕ᤺ᤶᤒᤠ

ᤗᤳᤇᤠ ᤕᤶᤒᤠ ᤌᤘᤠ ᤜᤧᤰᤋᤱᤒᤠ ᤆᤥ᤺ᤰᤗᤥ॥

᥉᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤘᤠ᤹ᤀᤠ. ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤏᤡ᤹ ᤗᤢᤶᤔᤥ ᤀᤡᤱᤗᤧᤰᤐᤠ ᤐᤠ᤺ᤴᤜᤠ᤹ ᤔᤧᤄᤢ᤺ᤳᤇᤡᤱ ᤔᤧᤒᤡᤛᤡᤱ ᤜᤧᤰᤁᤩᤠᤱ ᤀᤠᤒᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤧ᤹ ᤑᤠ᤹ᤀᤠᤱ ᤂᤧᤴ ᤀᤡᤱᤓᤥ ᤔᤧᤈᤥᤃᤢ॥

᥉᥇ ᤀᤠᤱᤃᤠ᤹ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥᤀᤠᤱ ᤘᤠ᤹ᤀᤠ. ᤀᤠᤳᤋᤡᤴᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤐᤠ᤺ᤴᤈᤠ᤺ᤰᤁᤡᤴᤏᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢ᤹

᥉᥈ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤐᤠ᤺ᤳᤋᤢᤱ᤹. ᤂᤧᤵᤛᤧᤶᤔᤧ᤹᥄ ᤀᤠᤱᤃᤠ᤹ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤘᤠ᤹ᤀᤠ. ᤀᤠᤳᤋᤡᤴᤜᤠ᤹ᤖᤧ ᤀᤡᤱᤗᤧᤰ ᤐᤠ᤺ᤴ ᤀᤡᤛᤣ᤺ᤱᤒᤠ ᤂᤢᤴᤇᤡ᤹ ᤛᤧᤵᤔᤠᤱᤜᤠ᤹ ᤔᤧᤈᤧᤰᤂᤢ ᤔᤧᤒᤠ᤺ᤳᤋᤢ᤹॥ ᤂᤧᤱᤜᤠ᤹ᤖᤧ ᤂᤧᤴ ᤛᤧᤵᤔᤠᤱᤜᤠ᤹ ᤔᤧᤒᤠ᤺ᤳᤋᤢᤀᤠᤱ ᤀᤠᤔᤏᤠᤜᤠ᤹ ᤂᤢᤴᤇᤡ᤹ ᤀᤡᤱᤗᤧᤰ ᤏᤢ ᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤏᤠᤰᤗ ᤔᤧᤕᤠ᤺ᤴᤍᤢᤛᤡ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤐᤠᤱᤄᤢᤱᤛᤡᤱᤒᤠ ᤔᤣ᤺ᤴ. ᤐᤣᤃᤧᤶᤔᤧ᤹ ᤔᤧᤳᤋᤢᤱᤛᤡᤱᤒᤠ ᤔᤣ᤺ᤴ ᤂᤧᤒᤩᤠᤱ ᤂᤧᤱᤜᤠ᤹ᤗᤠᤶᤒᤠ ᤀᤠᤔᤏᤠᤜᤠ᤹ᤖᤧ ᤌᤣᤀᤠᤱ ᤁᤢᤓᤠ᤹ ᤔᤧᤱᤄᤥᤛᤢᤴ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤗᤡ᤺ᤵᤐᤠ ᤁᤢᤃᤰ

᥉᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤷᤔᤡᤕᤠᤀᤣ. ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤢᤓᤠᤖᤧ ᤀᤡᤃᤪ ᤁᤢᤓᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤏᤧ᤹ ‘ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤁᤧᤗᤡ᤺ᤵᤐᤠ ᤁᤰ ᤁᤧᤃᤢ᤺ᤳᤋᤧᤀᤠᤱ ᤘᤠ᤹᥅’ ᤗ᤹ᤖᤡᤰ ᤛᤧ᤺ᤴᤃᤧᤶᤗᤠᤵᤏᤣᤓᤃᤪ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤣ᤹. ‘ᤂᤡᤏᤡ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤗᤡ᤺ᤵᤐᤠ ᤁᤢᤃᤰᤏᤡᤱ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤏᤠ᤹ᤖᤡ॥’

᥉᥊ “‘ᤕᤜᤘᤣ ᤍᤠᤱᤒᤧᤸᤗᤧ ᤁᤧᤗᤡ᤺ᤵᤐᤠ ᤁᤢᤃᤰ’ ᤁᤧᤒᤠ᤺ᤵᤐᤠ ᤁᤢᤓᤠ ᤔᤏᤠ ᤀᤡᤃᤪ ᤁᤢᤓᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥

᥉᥋ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ‘ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤏᤢᤃᤵ ᤐᤡᤖᤢᤛᤡᤒᤣ᥅ ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤐᤠ᤺ᤳᤋᤢ᥅’ ᤁᤧᤖᤧᤰᤗᤧ ᤀᤠᤒᤠᤅᤣ ᤋᤣ᤺ᤱᤈᤢᤶᤜᤠ᤹ ᤏᤢ ᤑᤢ᤹ᤏᤢᤛᤠ᤹ᤜᤠ᤹ ᤛᤣ᤺ᤴᤔᤧᤍᤥᤛᤢᤛᤡᤖ॥

᥉᥌ ᤁᤖ ᤂᤧᤱᤜᤠ᤹ᤖᤧ ‘ᤕᤜᤘᤣ ᤍᤠᤱᤒᤧᤸᤗᤧ ᤁᤧᤗᤡ᤺ᤵᤐᤠ ᤁᤢᤃᤰ’ ᤑᤠ᤹ᤀᤠᤱ ᤐᤣᤗᤡᤃᤧᤴ ᤐᤠ᤺ᤴᤈᤠ᤺ᤴ ᤀᤠᤵᤑᤠᤸᤗᤧᤀᤠᤱ ᤀᤥᤃᤠᤵ ᤔᤧᤴᤈᤥᤃᤢᤴᤗ ᤌᤣᤀᤠᤱᤓᤧᤸᤗᤧ ᤁᤢᤓᤠᤖᤧ ᤂᤧᤴ ᤜᤧᤰᤁᤣ ᤔᤧᤈᤥᤃᤢᤏᤣᤓᤃᤪ ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤧᤰᤂᤠᤀᤣ ᤁᤧᤗᤡ᤺ᤵᤐᤠ ᤁᤰ ᤐᤥᤱ᤹॥ ᤔᤏᤠᤜᤠ᤹ᤖᤧ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤔᤧᤀᤡᤃᤢᤀᤠᤱ ᤘᤠ᤹॥

᥉᥍ “ᤕᤷᤔᤡᤕᤠᤀᤣ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤴ ᤐᤠ᤺ᤴᤏᤡᤴ ᤛᤧ᤺ᤴᤗᤠᤵᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤌᤣ ᤏᤢᤃᤵ ᤁᤧᤒᤡᤖᤡ᥅ ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤐᤠ᤺ᤳᤋᤢ᥅’

᥉᥎ ᤁᤖ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. ‘ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤗᤡ᤺ᤵᤐᤠ ᤁᤢᤃᤰᤗᤥ᥄’ ᤂᤧᤒᤩᤠᤱ ᤂᤧᤏᤧ᤹ ᤀᤰᤂᤧ ᤁᤧᤔᤧᤳᤋᤢᤛᤡᤖ ᤐᤥᤱ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹ ᤔᤧᤳᤏᤡᤱᤛᤠᤱ “ᤕᤜᤘᤣ ᤍᤠᤱᤒᤧᤸᤗᤧ ᤁᤧᤗᤡ᤺ᤵᤐᤠ ᤁᤢᤃᤰ” ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ.

᥉᥏ ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤧᤏᤡ᤹ ᤏᤡᤱᤘᤠ᤹ ᤑᤣ᤺ᤴᤏᤡᤱ᤹ ᤜᤧᤰᤁᤩᤠᤱ ᤂᤧᤏᤡ᤹ ᤏᤢ ᤂᤧᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤡᤱᤒᤠ ᤕᤧᤰᤕᤰᤁᤡᤴᤏᤢ ᤛᤥᤛᤥᤖᤡᤰ ᤂᤧᤏᤡ᤹ ᤂᤶᤏᤡᤱᤅᤠᤱ ᤀᤠᤱᤃᤠ᤹ᤀᤥᤗᤠᤶ ᤔᤠ᤺ᤱᤄᤠ ᤗᤠᤵᤑᤢᤏᤡᤱ᤹॥

᥊᥆ ᤀᤠᤱᤃᤠ᤹ ᤂᤧᤱᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤏᤢ᤺ᤶᤔᤠ ᤏᤢ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ᤑᤣ᤺ᤶᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤛᤡᤖᤡᤱᤔᤔᤥ ᤌᤠᤛᤢᤱᤛᤡᤱᤗᤥ॥’”

ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤐ᤺ᤳᤇᤣ᤹ᤜᤠ᤹

᥈᥊

ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤡᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤏᤧᤴ ᤏᤢ ᤕᤜᤢᤍᤠᤒᤠ ᤗᤠᤶᤗᤥᤒᤠ. ᤆᤥᤒᤣᤃᤢᤜᤠ᤹ ᤜᤧᤰᤁᤩᤠᤱ ᤘᤣ᤹ ᤗᤢᤱᤃᤠᤶᤔᤠ ᤛᤡᤱᤃᤠᤶᤔᤠ ᤁᤧᤗᤧᤒᤠᤜᤠ᤹ ᤋᤧᤶᤛᤢᤛᤡᤀᤠᤱ ᤕᤖᤢᤛᤗᤧ᤺ᤶᤗᤠᤶᤒᤠ ᤒᤣᤒᤡᤗᤥᤏᤀᤥ ᤋᤣ᤹ᤖᤢᤛᤡ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤠᤱᤜᤡᤶᤔᤡᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤏ᤹ᤀᤡᤔᤠ ᤏᤧᤳᤇᤡ ᤐ᤺ᤳᤇᤣ᤹ᤜᤠ᤹ ᤛᤢᤑᤥᤀᤥ ᤀᤥᤛᤣ᤺ᤴᤎᤠᤰᤋᤠᤱ॥

᥈ ᤌᤡᤰᤛᤡᤃᤣ᤺ᤰᤐᤠ ᤏ᤹ᤀᤡᤔᤠᤀᤥ ᤜᤠᤖᤠᤀᤣ ᤁᤧᤍᤢᤶᤒᤠ ᤏᤢᤒᤠ ᤐ᤺ᤳᤇᤣ᤹ᤜᤠ᤹ ᤕᤠᤃᤧ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤥ ᤋᤠᤵᤑᤧ᤺ᤶᤒᤠ. ᤆᤠᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤐ᤺ᤳᤇᤣ᤹ᤜᤠ᤹ ᤕᤠᤃᤧ॥

᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤛᤣ᤺ᤴᤗᤠᤵᤋᤠᤱ. “ᤕᤷᤔᤡᤕᤠᤀᤣ. ᤂᤧᤏᤧ᤹ ᤌᤣ᤺ᤴ ᤁᤧᤏᤡᤛᤢᤖ ᤁᤧᤒᤳ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤀᤠᤱᤃᤠ᤹ ᤐ᤺ᤳᤇᤣ᤹ᤜᤠ᤹ ᤏᤡᤛᤢᤱ. ᤏᤢᤒᤠᤜᤠ᤹ᤃ ᤛᤠ᤹ᤖᤡᤰᤁᤣ ᤏᤢᤒᤠ ᤆᤥᤰ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠᤜᤠ᤹ᤃ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤆᤥᤰ. ᤆᤠᤔᤠ ᤁᤧᤏᤢ᤹ᤒᤠ ᤔᤧᤈᤥ᤺ᤰᤏᤧᤴ॥”

᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ.

᥋ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤱ᤹. ᤒᤣᤒᤡᤗᤥᤏᤀᤥ ᤔᤧᤍᤣ᤹ᤖᤢᤛᤡᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤁᤴ ᤏᤢᤒᤠ ᤐ᤺ᤳᤇᤣ᤹ᤜᤠ᤹ ᤜᤧᤰᤁᤣ ᤀᤥᤔᤧᤳᤋᤢᤱᤛᤡᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤏᤢᤖᤡᤰ ᤔᤧᤳᤋᤢᤱᤛᤡᤱ᤹॥

᥌ ᤀᤠᤱᤃᤠ᤹ ᤂᤧᤱᤜᤠ᤹ ᤁᤶᤒᤪᤠᤱ ᤔᤧᤳᤋᤢᤱᤛᤡᤱ ᤜᤧᤰᤁᤩᤠᤱ ᤁᤴ ᤗᤠᤈᤣ᤹ᤀᤥ ᤕᤠᤶᤔᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤆᤥᤃᤢᤱᤛᤡᤱ ᤁᤖ ᤔᤧᤕᤴᤇᤢᤱᤛᤡᤱᤅᤡᤴ॥ ᤀᤠᤱᤃᤠ᤹ ᤂᤧᤱᤜᤠ᤹ ᤗᤣ᤺ᤳᤋᤢᤱᤛᤡᤱ ᤁᤖ ᤔᤧᤀᤠ᤺ᤰᤂᤢᤱᤛᤡᤱᤅᤡᤴ॥

᥍ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤐᤡᤖᤢᤱᤛᤡᤱ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤀᤠᤔᤏᤠ ᤔᤧᤒᤥ᤺ᤱ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠᤸᤗᤧ ᤀᤠᤱᤃᤠ᤹ ᤗᤧᤵᤔᤠᤱ ᤔᤧᤏᤢ᤺ᤱ᤹॥

᥎ “ᤁᤖ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ. ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤁᤧᤕᤠ᤺ᤰᤐᤠ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤏᤢ ᤔᤡᤛᤪᤀᤥ ᤁᤣᤒᤣ᤺ᤰᤐᤠᤜᤠ᤹. ᤀᤠᤱᤃᤠ᤹ ᤂᤧᤴ ᤋᤠᤵᤑᤧ᤺ᤶᤒᤠ ᤆᤠᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤐ᤺ᤳᤇᤣ᤹ᤜᤠ᤹ ᤁᤢᤛᤡᤱ ᤀᤡ᤺ᤳᤋᤢᤱᤛᤡᤱᤅᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤢᤱᤛᤡᤱ᤹॥

᥏ ᤀᤠᤱᤃᤠ᤹ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤈᤢᤶᤜᤠ᤹ᤀᤥ ᤏᤠ᤺ᤳᤋᤢᤱᤍᤧᤛᤢᤱᤛᤡᤱ᤹. ᤂᤧᤵᤔᤥ ᤀᤠᤱᤃᤠ᤹ ᤂᤧᤱᤜᤠ᤹ ᤆᤡ᤺ᤵᤔᤠ ᤏᤢ ᤛᤠ᤺ᤵᤔᤠ ᤜᤧᤰᤁᤩᤠᤱ ᤀᤣ᤺ᤵᤔᤠ ᤏᤢ ᤔᤠᤱᤍᤣ ᤛᤠᤱᤃᤪᤠ ᤔᤧᤵᤔᤠ ᤆᤠᤜᤠᤰ ᤆᤥᤃᤢᤱᤛᤡᤱ᤹॥

᥇᥆ ᤀᤠᤱᤃᤠ᤹ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤁᤴ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤂᤰᤐᤧᤳ ᤔᤧᤶᤔᤧᤰᤏᤧᤸᤗ ᤌᤠᤖᤡᤰ ᤀᤠᤱᤃᤠ᤹ ᤂᤧᤱᤜᤠ᤹ᤀᤥ ᤌᤱ. ᤛᤠᤰᤘᤠ᤺ᤴ ᤏᤢ ᤔᤡᤴᤍᤣᤜᤠ᤹ ᤋᤠᤖᤢᤱᤗᤥ॥”

ᤌᤠᤱᤃᤧᤳ ᤐᤡᤛᤠᤱᤗᤠᤶ ᤁᤧᤕᤢᤒᤠ ᤏᤡᤱᤔᤡᤜᤠ᤹

᥈᥋

ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤀᤥa ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ॥

᥈ ᤁᤸᤗᤧᤆᤥᤃᤢᤸᤗᤧ ᤕᤷᤔᤡᤕᤠ᤺ᤸᤗᤧ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤳᤋᤢᤛᤡ.

᥉ “ᤀᤠᤔᤥᤏᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤠᤱᤎᤥ ᤀᤠᤀᤡᤴ ᤌᤠᤖᤡᤰb ᤁᤴ ᤏᤡᤒᤥᤱᤅᤠᤱ ᤛᤢᤶᤛᤡ ᤋᤱᤒᤣ ᤂᤠᤖᤠᤰ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤡᤱᤄᤱ ᤐᤡᤀᤠᤖ ᤘᤠ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤂᤧᤴ ᤁᤢᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ ᤀᤧᤳᤗᤧᤱ ᤔᤧᤳᤏᤡᤱᤗ ᤘᤠ᤹ᤀᤠ॥ ᤁᤖ ᤂᤡᤏᤡ᤹ ᤌᤣᤀᤠᤱ ᤏᤡᤱᤘᤠ᤹ᤀᤣ ᤔᤧᤶᤒᤡᤀᤣ ᤁᤧᤘᤕᤡ॥”

᥊ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤧᤘᤠᤖᤥᤒᤠ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤂᤡᤏᤡ᤹ᤀᤥ ᤐᤠᤱᤄᤢᤛᤡᤖᤀᤣ ᤘᤠ᤹. ᤜᤧᤰᤁᤣᤛᤠᤱ ᤂᤧᤴ ᤐᤠ᤺ᤴᤏᤥ ᤂᤡᤏᤡ᤹ ᤏᤧᤰᤂᤥ᤹ᤀᤡᤴ ᤀᤕᤠ᤺ᤰ ᤁᤧᤶᤔᤧᤳᤋᤢᤶᤔᤡᤴ॥

᥋ ᤂᤧᤱᤜᤠ᤹ᤖᤧ ᤁᤧᤶᤔᤧᤳᤋᤡ᤹. ‘ᤂᤡᤏᤡ᤹ ᤀᤠᤒᤠᤅᤣ ᤜᤡᤱᤔᤴᤒᤠ ᤋᤠᤵᤑᤧ᤺ᤶᤒᤠ ᤛᤢᤳᤏᤠ ᤏᤢ ᤑᤧᤴᤕᤠ᤺ᤶᤒᤰᤜᤠ᤹ᤗᤠᤶ ᤏᤢ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤏᤢ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤒᤡᤖᤡᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤕᤢᤱᤔᤠ ᤁᤧᤄᤥᤛᤢᤶ᤹॥

᥌ ᤂᤡᤏᤡ᤹ ᤘᤣ᤹ ᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤛᤡᤶᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹ᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤌᤣᤀᤠᤱ ᤂᤢᤶᤍᤡᤱ ᤔᤧᤒᤡᤏᤡᤱᤅᤡᤴ᤹॥’”

᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤁᤖ ᤂᤡᤏᤡ᤹ ᤀᤠᤒᤠ᤺ᤴᤏᤡᤴ ᤂᤧᤶᤔᤠ ᤁᤧᤴᤍᤧᤴᤍᤡᤴ. ᤂᤧᤸᤗᤧ ᤁᤢᤗᤧᤰᤘᤠ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤒᤠ ᤏᤠᤘᤠᤀᤡᤳᤗᤠᤜᤠ᤹ᤗᤠᤶᤒᤠ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢᤶ ᤜᤧᤰᤁᤩᤠᤱ ᤀᤠᤒᤠᤅᤣ ᤛᤶᤎᤠᤱ ᤂᤢᤶᤍᤡᤱ ᤁᤧᤍᤠᤖᤢᤶ॥

᥎ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹. ᤂᤡᤏᤡ᤹ ᤀᤠᤱᤃᤠ᤹ ᤀᤠᤒᤠ᤺ᤴᤈᤠ᤺ᤰᤁᤡᤴ ᤏᤢᤖᤡᤰ ᤁᤧᤱᤄᤧᤵᤛᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ.

᥏ ᤌᤥ ᤐᤡᤛᤠᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤒᤣᤒᤡᤗᤥᤏᤒᤠ ᤜᤠᤱ ᤀᤠᤛᤧᤘᤠᤖᤥᤒᤠ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤀᤢ᤺ᤳᤇᤧ ᤀᤠᤱᤃᤠ᤹ ᤐᤠᤱᤄᤢᤱᤛᤡᤱᤗ ᤐᤳᤋᤠ॥ ᤁᤴ ᤗᤠᤈᤣ᤺ᤴ ᤏᤢ ᤁᤵᤔᤥᤒᤠ ᤕᤰᤕᤢᤱᤒᤠᤜᤠ᤹ ᤜᤧᤰᤁᤩᤠᤱ ᤜᤡᤶᤒᤣᤛᤠᤱᤒᤠ ᤘᤣ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤋᤠᤖᤢᤛᤡᤱᤗ ᤐᤳᤋᤠ॥ ᤁᤴ ᤔᤧᤴᤇᤠᤶ ᤛᤢᤘᤠᤱᤅᤡᤴ ᤏᤢ ᤁᤸᤗᤧ ᤁᤢᤜᤡᤶᤒᤣᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤠᤱᤃᤠ᤹ ᤔᤧᤰᤂᤢᤱᤛᤡᤱ᤹ ᤜᤧᤰᤁᤩᤠᤱ ᤂᤠᤵᤐᤢᤌᤩᤱ ᤆᤥᤃᤢᤱᤛᤡᤱᤅᤠᤱ ᤗᤧᤖᤢᤱᤛᤡᤱ᤹. ᤂᤧᤴ ᤔᤧᤏᤡᤛᤢᤀᤠᤱ ᤂᤧᤵᤔᤥᤗᤠᤶᤒᤠ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤁᤧᤖᤧᤰ ᤆᤡᤈᤡᤱ ᤕᤱᤔᤠ ᤔᤧᤛᤡᤖᤥ. ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤆᤥᤃᤢᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹॥

᥇᥆ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛ᤺ᤵᤔᤠ ᤏᤢ ᤕᤧᤕᤧᤗ᤹ᤔᤠ ᤀᤡᤰᤗᤠ᤺ᤴ ᤜᤧᤰᤁᤩᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶᤒᤠ ᤛᤠᤓᤱᤈᤠ᤺ᤸᤗᤧ ᤛᤡᤖᤠ᤹ᤌᤠᤱᤔᤠ ᤀᤡᤰᤗᤠ᤺ᤴ ᤛᤠᤰᤋᤢᤱ ᤐᤡᤖᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤣᤔᤡᤀᤥ ᤀᤥ᤺ᤳᤋᤡ ᤜᤥᤵ ᤜᤧᤰᤁᤩᤠᤱ ᤗᤢᤱᤛᤢᤶ ᤗᤠᤀᤡᤰᤐᤠᤴ ᤂᤧᤶᤔᤧᤍᤧᤳᤏᤧᤴ॥

᥇᥇ ᤁᤴ ᤁᤧᤖᤧᤰ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥᤱ᤹ ᤜᤧᤰᤁᤩᤠᤱ ᤁᤴ ᤛᤢᤘᤠᤱᤜᤠ᤹ᤖᤧ ᤏᤢᤒᤥᤱ ᤋᤱᤒᤣ ᤌᤠᤖᤡᤰ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤛᤧᤘᤠ ᤔᤧᤈᤥᤃᤢ॥

᥇᥈ “ᤂᤧᤴ ᤏᤢᤒᤥᤱ ᤋᤱᤒᤣ ᤀᤣᤃᤠᤱ ᤀᤠᤱᤃᤠ᤹ ᤒᤣᤒᤡᤗᤥᤏᤧᤴ ᤏᤢ ᤁᤢᤜᤠᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤗᤠᤃᤡ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤴ ᤗᤠᤈᤣ᤺ᤴ ᤔᤧᤰᤂᤢᤱ ᤜᤧᤰᤁᤩᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤂᤠᤵᤐᤢᤌᤩᤱ ᤆᤥᤃᤢᤱᤅᤠᤱ ᤗᤧᤖᤢᤱ ᤏᤧᤛ᤻ᤛᤢᤱ᤹॥

᥇᥉ ᤀᤠᤱᤃᤠ᤹ ᤕᤷᤔᤡᤕᤠᤗᤠᤶᤒᤠ ᤐᤠ᤺ᤳᤋᤢᤱᤒᤠ ᤁᤧᤖᤧᤰ ᤕᤧᤳᤋᤢᤰᤂᤣᤜᤠ᤹. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤠᤖᤢᤱ᤹ ᤑᤠ᤹ᤀᤠᤱ ᤁᤡᤒᤢ ᤗᤠᤶᤛᤢᤱᤛᤡᤱᤅᤠᤱ ᤘᤕᤠᤱ ᤀᤡᤃᤪ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤁᤧᤖᤧᤰ ᤕᤧᤳᤋᤢᤰᤂᤣᤜᤠ᤹ ᤒᤣᤒᤡᤗᤥᤏ ᤗᤠᤈᤣ᤹ ᤛᤶᤎᤠᤱ ᤋᤠᤖᤢᤱᤅᤠᤱ ᤀᤠᤱᤃᤠ᤹ ᤂᤧᤴ ᤂᤢᤶᤍᤡᤱ ᤐᤡᤖᤢᤱ᤹॥

᥇᥊ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤕᤶᤒ᤻ᤕᤶᤒᤠ ᤜᤠᤱᤜᤠ᤹ᤖᤧ ᤂᤧᤱᤜᤠ᤹ ᤕᤥ᤺ᤰ ᤔᤧᤈᤥᤃᤢᤛᤡ᤹॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤠᤛᤧᤴ ᤆᤥᤃᤢᤛᤡ᤹

᥇᥋ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤸᤗᤧ ᤁᤧᤍᤡᤶᤒᤠ ᤗᤳᤇᤠ ᤂᤥᤷᤕᤠᤎᤡᤰ ᤁ᤹ᤕᤥ ᤘᤠ᤹॥ ᤀᤠᤱᤃᤠ᤹ ᤂᤧᤏᤧ᤹ ᤐᤠᤱᤏᤧᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤁᤴ ᤂᤥᤷᤕᤠ᤺ᤴ ᤋᤣ᤹ᤖᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤎᤢᤅᤢᤖ ᤕᤠ᤺ᤴᤍᤧᤛᤧ᤹॥

᥇᥌ ᤂᤧᤴ ᤂᤥᤷᤕᤠᤀᤥᤗᤠᤶᤒᤠ ᤔᤧᤎᤢᤅᤢᤸᤗᤧ ᤂᤧᤱᤜᤠ᤹ ᤆᤥᤏᤠ᤺ᤶ ᤆᤥᤏᤠ᤺ᤶ ᤔᤧᤗ᤹ᤀᤠᤱ ᤔᤧᤏᤠᤱ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤌᤱ ᤁᤧᤈᤥ᤺ᤰᤐᤠᤜᤠ᤹ ᤐᤠᤅᤄᤢᤱᤛᤡᤱᤗ ᤐ᤺ᤳᤋᤠ॥”

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥᤗᤠᤶᤒᤠ ᤂᤧᤴ ᤂᤥᤷᤕᤠ᤺ᤴ ᤋᤠ᤺ᤰᤋᤢᤱ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤐᤠᤱᤄᤠᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤂᤧᤴ ᤋᤣ᤹ᤖᤢᤱ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤂᤥᤷᤕᤠ᤺ᤴ ᤔᤧᤎᤢᤅᤢᤖ ᤕᤠ᤺ᤴᤍᤢᤱᤛᤡᤱ॥

᥇᥎ ᤂᤧᤴ ᤋᤧᤴᤜᤠ᤹ ᤆᤡᤈᤡ ᤂᤰᤂᤰ ᤏᤢ ᤀᤥᤔᤧᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤜᤧᤰᤋᤱᤒᤠ ᤐᤥ᤺ᤱᤗ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤡᤴ ᤔᤧᤒᤠ᤺ᤳᤋᤢᤀᤠᤱ ᤔᤏᤠᤜᤠ᤹ᤖᤧ ᤛᤠᤰᤔᤢᤖᤠ ᤔᤠᤱᤍᤣ ᤔᤧᤔᤧᤳᤋᤢᤛᤡᤖ ᤑᤠ᤹ᤀᤠᤱ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹. ᤂᤧᤵᤔᤥᤒᤠ ᤜᤠᤱᤅᤡᤴ ᤏᤢ ᤗᤠᤶᤗᤥᤒᤠᤜᤠ᤹ ᤁᤧᤖᤧᤰ ᤂᤧᤴ ᤂᤥᤷᤕᤠᤀᤥᤗᤠᤶᤒᤠ ᤀᤠᤱᤃᤠ᤹ ᤌᤢᤱᤔᤠ ᤐᤠᤱᤄᤢᤱᤛᤡᤱ॥ ᤀᤠᤀᤡᤴ ᤌᤠᤖᤡᤰᤛᤠᤱ ᤔᤏᤠᤜᤠ᤹ᤖᤧ ᤜᤧᤰᤁᤣᤗ᤹ᤖᤡᤰᤁᤣ ᤛᤠᤰᤔᤢᤖᤠ ᤔᤧᤔᤧᤳᤋᤢᤛᤡ᤹॥

᥇᥏ ᤂᤧᤴᤏᤢ᤺ᤸᤗᤧ ᤘᤣ᤹ ᤔᤡᤛᤪᤒᤠ ᤜᤠᤱ ᤑᤠᤖᤥ. ᤕᤢᤰᤛᤠᤒᤠᤜᤠ᤹ ᤏᤢ ᤗᤠᤶᤗᤥᤒᤠᤜᤠ᤹. ᤁᤧᤖᤧᤰ ᤔᤡᤛᤪᤡᤜᤠ᤹

᥈᥆ ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤘᤣ᤹ ᤗᤠᤈᤣ᤹ᤀᤥᤒᤠᤜᤠ᤹. ᤂᤧᤒᤩᤠᤱ ᤀᤢᤈ ᤗᤠᤈᤣ᤹ᤒᤠ ᤁᤧᤖᤧᤰ ᤜᤠᤱᤜᤠ᤹. ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹. (ᤀᤛ᤻ᤁᤗᤥᤏ. ᤃᤠᤈᤠ. ᤀᤣᤁᤪᤥᤏ ᤜᤧᤰᤁᤩᤠᤱ ᤁᤧᤖᤧᤰ ᤀᤛ᤻ᤍᤥᤍᤒᤠ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹)

᥈᥇ ᤀᤧᤍᤥᤔ. ᤔᤥᤀᤠᤒ ᤏᤢ ᤀᤶᤔᤥᤏᤧᤴ.

᥈᥈ ᤋᤢᤖᤥᤛ ᤏᤢ ᤛᤡᤍᤥᤏᤒᤠ ᤁᤧᤖᤧᤰ ᤜᤠᤱᤜᤠ᤹. ᤘᤖ᤺ᤱ ᤏᤠᤎᤠ᤺ᤶᤒᤡᤒᤠ ᤗᤠᤈᤣ᤹ᤜᤠ᤹ᤀᤥᤒᤠ ᤁᤧᤖᤧᤰ ᤜᤠᤱᤜᤠ᤹.

᥈᥉ ᤍᤍᤠᤏ. ᤋᤣᤔᤠ ᤏᤢ ᤒᤢᤈ. ᤜᤧᤰᤁᤩᤠᤱ ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤋᤧᤴᤜᤠ᤹ᤀᤥ ᤁᤧᤕᤢᤱᤒᤠ ᤁᤧᤖᤧᤰ.

᥈᥊ ᤀᤖᤒ ᤗᤠᤈᤣ᤹ᤒᤠ ᤁᤧᤖᤧᤰ ᤜᤠᤱᤜᤠ᤹ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤜᤠᤱᤜᤠ᤹.

᥈᥋ ᤈᤡᤔᤪᤡ. ᤀᤣᤗᤠᤔ ᤏᤢ ᤔᤠᤍᤡᤒᤠ ᤁᤧᤖᤧᤰ ᤜᤠᤱᤜᤠ᤹.

᥈᥌ ᤂᤧᤒᤩᤠᤱ ᤌᤠᤱᤃᤧᤳ ᤐᤡᤛᤠᤱᤒᤠ. ᤏᤡ᤺ᤳᤋᤠᤱ ᤏᤢ ᤔᤠ᤺ᤱᤄᤠ ᤁᤧᤕᤢᤱᤒᤠ ᤁᤧᤖᤧᤰ ᤜᤠᤱᤜᤠ᤹. ᤌᤡᤰᤌᤡᤰ ᤗ᤹ᤖᤡᤰ ᤀᤠᤒᤠᤅᤣ ᤏᤢ ᤁᤧᤖᤧᤰ ᤜᤠᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ ᤂᤧᤴ ᤂᤥᤷᤕᤠ᤺ᤴ ᤔᤧᤎᤢᤅᤢᤖ ᤕᤠ᤺ᤴᤍᤢᤱᤛᤡᤱ॥ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤒᤣᤒᤡᤗᤥᤏᤒᤠc ᤜᤠᤱᤅᤡᤸᤗᤧᤀᤠᤱ ᤀᤠᤛᤡᤰᤁᤡᤸᤗᤧ ᤁᤧᤍᤡᤶᤒᤠ ᤂᤧᤴ ᤂᤥᤷᤕᤠ᤺ᤴ ᤌᤢᤅᤢ᤹॥

᥈᥍ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤧᤛᤧ᤹ ᤔᤧᤳᤋᤠᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤸᤗᤧ ᤁᤧᤍᤡᤶᤒᤠ ᤁᤴ ᤂᤥᤷᤕᤠ᤺ᤴ ᤌᤢᤅᤧᤶᤔᤧ᤹. ᤔᤀᤠᤛᤡᤶᤔᤧ᤹ ᤜᤧᤰᤁᤩᤠᤱ ᤐᤧᤛᤧᤶᤔᤧ᤹॥ ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤐᤥ᤺ᤰᤔᤠ ᤔᤧᤴᤇᤢᤰᤁᤣ ᤜᤠᤶᤒᤪᤡᤰ ᤆᤥ᤺ᤴᤍᤧᤶᤔᤧ᤹॥ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤐᤠᤱᤄᤢᤱᤒᤠ ᤌᤱᤅᤡᤸᤗᤧ ᤆᤥᤃᤢᤸᤗᤧ ᤜᤧᤰᤁᤣ ᤐᤥᤱ᤹॥’

᥈᥎ ᤂᤧᤱᤜᤠ᤹ᤖᤧ ᤂᤧᤴ ᤂᤥᤷᤕᤠ᤺ᤴ ᤁᤧᤜᤢᤰᤁᤥᤗᤠᤶᤒᤠ ᤋᤠ᤺ᤰᤔᤠᤀᤠᤱ ᤌᤢᤱᤔᤠ ᤔᤧᤴᤍᤧᤴᤏᤧᤴᤏᤣᤓᤃᤪ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹ ᤂᤡᤏᤡ᤹ ᤂᤧᤴ ᤁᤧᤎᤢᤅᤢᤶᤗᤀᤣ ᤐᤥ᤺ᤱ॥

᥈᥏ ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤕᤧᤰᤕᤰᤁᤥ ᤜᤣ᤺ᤰᤋᤢᤱ᤹॥ ᤀᤠᤏᤡᤃᤧ ᤂᤢᤶᤍᤡᤱ ᤔᤧᤱᤄᤥᤀᤣ ᤔᤧᤗᤧᤖᤡᤃᤧ ᤑᤠ᤹ᤀᤠᤱ ᤌᤣ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤡ᥅ ᤔᤧ᤺ᤴ. ᤂᤧᤱᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥᤛᤢᤖᤀᤣ ᤐᤥ᤺ᤱ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤋᤧᤴᤎᤱ ᤐᤥ᤺ᤱᤗ ᤆᤥᤃᤢᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥’

᥉᥆ “ᤕᤷᤔᤡᤕᤠᤀᤣ. ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤄᤣᤵᤛᤢᤖ ᤁᤧᤕᤠ᤺ᤴᤍᤢᤛᤡᤖ ᤐᤥᤱ᤹॥ ᤂᤧᤏᤧ᤹ ᤁᤴ ᤔᤏᤠᤜᤠ᤹ ᤀᤰᤂᤣ ᤔᤧᤵᤔᤠᤛᤡ ᤐᤥᤱᤗᤥ.

“‘ᤕᤜᤘᤣ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤜᤢ᤺ᤰᤗᤥ.

ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤌᤠ᤺ᤱᤎᤠᤰᤐᤠ

ᤕᤢᤱᤏᤠᤍᤧᤴᤗᤠᤶᤒᤠ ᤂᤢᤏᤧ᤹ ᤁᤢᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤃᤡᤃᤡᤒᤠ ᤀᤡᤰᤗᤠ ᤗ᤺ᤳᤋᤢᤖᤥ.

ᤂᤢᤏᤧ᤹ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤢ᤺ᤰᤗᤥ.

ᤆᤧᤸᤗᤧᤰᤛᤣ᤹ ᤁᤧᤍᤥ᤹ᤒᤠ ᤔᤏᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤏᤧᤓᤠᤰᤘᤠ ᤑᤡᤱᤗ ᤀ᤺ᤰᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤔᤧᤄᤧᤵᤛᤢᤖᤥ॥

᥉᥇ ᤂᤧᤴ ᤗᤥ᤺ᤰᤂᤢᤒᤠ ᤀᤡᤰᤗᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤥ ᤌᤠᤖᤡᤰᤁᤣ ᤂᤧᤶᤍᤧᤳᤗᤥ॥

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤴᤎᤡᤰᤋᤢᤛᤡᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤂᤠᤛᤧᤴ ᤗᤥ᤺ᤴᤍᤢᤖᤥ

ᤂᤧᤒᤩᤠᤱ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤂᤢᤏᤧ᤹ ᤋᤠᤓᤣ᤺ᤸᤗᤧ ᤛᤧᤖᤢᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥’”

᥉᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤕᤧᤳᤋᤢᤰᤂᤣ᤺ᤴ ᤗᤳᤇᤠ ᤛᤢᤘᤠᤱᤗᤠᤶᤒᤠ ᤘᤣ᤹ᤛ᤻ᤔᤠ ᤛᤢᤘᤠᤱ ᤌᤠᤖᤡᤰ ᤐᤥᤖ ᤐᤣ᤺ᤰᤗᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤘᤣ᤹ᤛ᤻ᤔᤠ ᤁᤢᤕᤠᤀᤥ

ᤁᤡᤵᤔᤠᤃᤧᤄᤢᤒᤠ ᤕᤶᤒᤠ ᤛᤢᤖᤡ᤺ᤳ ᤁᤣᤈᤱᤎᤡᤰ ᤜᤢ᤺ᤰᤗ ᤐᤳᤗᤥ॥”

᥉᥉ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤛᤩᤧᤖᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤗᤳᤇᤠ ᤁᤢᤛᤢᤰᤐᤥᤗᤠᤶ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤔᤧᤛᤧᤀᤠᤱ ᤔᤧᤏᤧᤖᤥ॥ ᤀᤠᤳᤋᤡᤴᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤣᤖᤡᤱ ᤔᤧᤴᤎᤰᤏᤧᤴ. ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤔᤧᤶᤓᤢᤰᤂᤢᤛᤡᤴᤏᤠᤱ ᤔᤧᤴᤗᤢᤵᤋᤢᤛᤡᤴ॥ ᤂᤧᤴ ᤆᤣᤜᤠ᤹ ᤆᤡᤎᤢᤰ ᤗᤢᤶᤔᤏᤠᤒᤠ ᤜᤧᤰᤁᤣ ᤂᤠᤶᤔᤥ ᤀᤠᤶᤓᤠ ᤔᤧᤏᤧ ᤔᤧᤃᤴᤗᤥ॥

᥉᥊ ᤂᤡᤏᤡ᤹ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤸᤗᤢᤰᤁᤶᤒᤠᤛᤣ.

ᤂᤡᤏᤡ᤹ ᤕᤶᤒᤠ ᤀᤡᤰᤗᤠᤀᤥ ᤜᤠᤒᤧᤶᤔᤧ᤹ᤀᤥ॥

ᤔᤣᤖᤡᤱᤎᤰᤏᤢ ᤂᤠᤶᤜᤡ᤺ᤰᤁᤥ ᤜᤥ᤺ᤳᤋᤠᤛᤡᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤧᤵᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ

ᤏᤢᤒᤠ ᤂᤧ᤺ᤶᤒᤠ᤺ᤴ ᤜᤏᤧ ᤕ᤺ᤵᤐᤠ ᤜᤧᤰᤁᤣ ᤑᤕ᤺ᤵᤑᤕ᤺ᤵ ᤁᤧᤕ᤺ᤵᤛᤡᤖᤥ॥

᥉᥋ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤀᤠᤳᤋᤡᤀᤠᤱ ᤂᤧᤳᤇᤡᤱᤔᤠ ᤗᤠᤶ ᤔᤧᤱᤄᤥᤛᤢᤴᤗᤥ.

ᤔᤧᤸᤗᤢᤰ ᤗᤠᤶᤃᤧᤗᤥᤒᤠᤜᤠ᤹ᤖᤧ ᤀᤠᤳᤋᤡᤀᤠᤱ ᤆᤡᤱᤛᤡᤱᤔᤠᤍᤧᤴ ᤔᤧᤱᤄᤥᤛᤢᤴᤗᤥ॥

᥉᥌ ᤔᤧᤸᤗᤢᤰᤁᤶᤒᤠᤜᤠ᤹ ᤔᤧᤜᤠ᤺ᤵᤐᤠᤴ ᤂᤧᤵᤛᤧᤶᤔᤧ᤹ᤀᤥ.

ᤔᤧᤸᤗᤢᤰ ᤗᤢᤵ ᤗᤠᤶᤃᤧᤗᤥᤒᤠᤜᤠ᤹ ᤔᤣᤖᤡᤱ ᤔᤧᤎᤰᤐᤧᤴ ᤂᤧᤵᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰ ᤆᤠᤖᤠᤶᤔᤠᤍᤧᤴᤜᤠ᤹ ᤔᤧᤰᤂᤢᤖ ᤐᤳᤗᤥ॥

᥉᥍ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧ ᤆᤥᤃᤢᤸᤗᤧ

ᤂᤧᤏᤡ᤹ ᤐᤡᤳ ᤆᤠᤖᤠᤶᤔᤠ ᤆᤡᤈᤡ ᤕᤧᤶᤕᤧᤶᤒᤠᤍᤧᤴᤏᤡᤴ ᤂᤠᤵᤐᤢᤌᤩᤱ ᤐᤥᤱᤗᤥ॥

᥉᥎ ᤌᤧᤖᤡᤱᤒᤧᤸᤗᤧ ᤁᤢᤕᤠᤰᤔᤠᤍᤧᤴ ᤑᤢᤰᤁᤥᤴ ᤛᤠᤏᤠ᤺ᤵᤔᤠᤖᤧ ᤗᤠᤃᤡ ᤗᤧᤖᤢᤎᤖᤥ

ᤜᤧᤰᤁᤣᤗ᤹ᤖᤡᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤗᤧᤖᤢᤛᤡᤀᤠᤱ ᤘᤠ᤹ᤖᤥ॥

ᤌᤱᤅᤥᤒᤠ ᤁᤡᤵᤔᤠᤃᤧᤄᤢᤒᤠ ᤋᤠᤓᤣ ᤏᤢ

ᤕᤜᤘᤣ ᤍᤠᤱᤒᤧᤸᤗᤧ ᤕᤱᤔᤠ ᤁᤧᤃᤧᤵᤐᤠ ᤁᤢᤛᤠᤰᤁᤧᤴᤏᤡᤸᤗᤧ

ᤁᤴ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ॥

a 

᥈᥋:᥇ ᤕᤜᤥᤕᤠᤁᤡᤔᤧᤴ ᤜᤠᤱ ᤐᤥ᤺ᤰᤂᤧᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣ ᤏᤢ ᤏᤒᤢᤁᤍᤏᤣᤛᤖᤧᤴ ᤌᤡᤰᤛᤡᤃᤣ᤺ᤰ ᤜᤠᤱ ᤐᤥ᤺ᤰᤂᤧᤒᤠ ᤋᤱᤒᤧᤴ ᥌᥆᥋ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥈᥋:᥉ ᤁᤴ ᥈᥉ ᤋᤱᤒᤣᤜᤠ᤹ ᥌᥈᥍-᥌᥆᥋ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

c 

᥈᥋:᥈᥌ ᤒᤣᤒᤡᤗᤥᤏᤧᤸᤗᤧ ᤘᤣ᤹ ᤁᤢᤔᤡᤱ “ᤛᤡᤛᤠᤁ” ᤀᤠᤱ ᤔᤧᤔᤧᤳᤋᤢ॥

ᤕᤷᤔᤡᤕᤠ᤺ᤴ ᤛᤧᤳᤋᤠᤛᤡᤃᤧ ᤔᤧᤔᤧᤳᤋᤢ

᥈᥌

ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤔᤧᤸᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤗᤰᤂᤢᤶᤔᤥ ᤕᤧᤒᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤢᤍᤠᤀᤥᤒᤠ ᤕᤧᤰᤕᤰᤜᤠ᤹ᤗᤠᤶ ᤔᤠᤱᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤁᤧᤍᤠᤒᤠ ᤔᤏᤠᤜᤠ᤹ ᤗᤳᤇᤠ ᤐᤠ᤺ᤴᤏᤠᤱ ᤔᤧᤴᤕᤠ᤺ᤰᤁᤣ ᤔᤧᤳᤋᤧᤛᤧ᤹॥

᥉ ᤛᤧᤰᤂᤠ ᤔᤏᤠᤜᤠ᤹ᤖᤧ ᤂᤧᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤔᤧᤗᤧᤖᤢᤒᤡ ᤜᤠᤃ॥ ᤜᤧᤰᤁᤣᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤛᤢᤳᤏᤠ᤺ᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤠ᤺ᤵᤔᤠ ᤀᤡ᤺ᤳᤋᤢᤱᤅᤠᤱ ᤘᤕᤠᤱᤒᤠ ᤂᤧᤴ ᤔᤧᤰᤔᤠᤛᤡᤔᤧᤴ ᤂᤧᤳᤋᤢᤱ᤹॥

᥊ “ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤔᤧᤳᤏᤡᤱᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤱᤄᤧᤵᤛᤢᤶᤔᤡᤴᤏᤠᤱ ᤁᤧᤴᤀᤡ᤺ᤳᤋᤢᤶ ᤁᤧᤴᤏᤠ᤺ᤳᤋᤢᤶᤔᤡᤴᤏᤣᤓᤃᤪ.

᥋ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤕᤧᤳᤗᤧᤱ ᤕᤧᤳᤗᤧᤱ ᤐᤠᤱᤄᤢᤱᤛᤡᤱᤒᤠ ᤀᤠᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴᤏᤣᤓᤃᤪ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ॥

᥌ ᤂᤧᤒᤩᤠᤱ ᤂᤡᤏᤡ᤹ ᤜᤧᤰᤋᤱᤒᤠ ᤁᤧᤈᤥᤃᤢᤶᤗ ᤁᤧᤘᤕᤡᤏᤣᤓᤃᤪ ᤀᤠᤱᤃᤠ᤹ ᤛᤡᤗᤥ᤺ᤴ ᤔᤧᤰᤂᤢᤱᤒᤠ ᤁᤢᤀᤡᤛᤡ᤺ᤰ ᤁᤴ ᤔᤠᤱᤜᤡᤶᤔᤡᤴ ᤔᤧᤰᤂᤢᤱ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤁᤴ ᤕᤧᤰᤕᤰᤁᤡᤴ ᤔᤠᤱᤍᤣ ᤛᤠᤱᤃᤪᤠ ᤌᤠᤔᤠᤗᤠᤶ ᤔᤧᤈᤥᤃᤢ᤹॥’”

᥍ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠᤴ ᤔᤧᤄᤧᤵᤛᤢ॥

᥎ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢ ᤛᤢᤖᤢ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤧᤶᤛᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤓᤡ᤺ᤰᤋᤧ. “ᤀᤠᤸᤗ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤛᤡ᤹᤺॥

᥏ ᤁᤴ ᤔᤠᤱᤜᤡᤶᤔᤡᤴ ᤛᤡᤗᤥ᤺ᤴ ᤜᤧᤰᤁᤣ ᤐᤥᤱ᤹ ᤜᤧᤰᤁᤩᤠᤱ ᤁᤴ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥᤱ᤹ ᤂᤧᤶᤒᤩᤠᤱ ᤁᤵᤔᤥ ᤜᤠ᤺ᤳᤋᤠᤱ ᤔᤧᤕᤢᤱᤏᤧᤴ ᤑᤠ᤹ᤀᤠᤱ ᤂᤧᤏᤧ᤹ ᤌᤣᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤳᤋᤢ᥅” ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤡᤷᤃᤵ ᤔᤧᤃᤒᤢ॥

᥇᥆ ᤜᤧᤰᤁᤣ᤺ᤸᤗᤧ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢ. ᤂᤧᤒᤩᤠᤱ ᤂᤧᤱᤜᤠ᤹ ᤜᤠᤱᤜᤡᤶᤔᤥᤗᤠᤶᤒᤠ ᤔᤠᤱᤜᤡᤶᤔᤥ ᤔᤧᤍᤩᤧ ᤜᤧᤰᤁᤩᤠᤱ ᤁᤢᤛᤱ ᤔᤠ ᤋᤠ᤺ᤰᤜᤴ ᤔᤧᤵᤔᤏᤠᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤔᤧᤕᤢᤱᤛᤡᤱ॥

᥇᥇ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤧᤴ ᤗᤠᤶᤗᤥᤒᤠᤜᤠ᤹ ᤏᤢ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤁᤴ ᤔᤏᤠ᤺ᤸᤗᤧ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤐᤥᤱ᤹ ᤌᤣᤀᤠᤱᤓᤧᤸᤗᤧ ᤁᤸᤗᤧ ᤀᤠᤏᤡᤃᤧ ᤕᤧᤰᤕᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤳᤋᤢᤀᤠᤱ ᤘᤠ᤹॥ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤡᤏᤡ᤹ ᤀᤠᤒᤠᤅᤣ ᤏᤧᤰᤂᤥ᤹ᤒᤠᤸᤗᤧ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹॥”

᥇᥈ ᤜᤧᤰᤁᤩᤠᤱ ᤕᤷᤔᤡᤕᤠ᤺ᤸᤗᤧ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤁᤠᤰ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤠᤱᤜᤡᤶᤔᤡᤴ ᤏᤢ ᤁᤴ ᤕᤧᤰᤕᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤁᤧᤄᤧᤵᤛᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤐᤠᤱᤄᤠᤱᤒᤠ॥

᥇᥉ ᤀᤠᤸᤗ ᤂᤡᤏᤡ᤹ ᤀᤠᤒᤠᤅᤣ ᤜᤡᤱᤔᤴᤒᤠ ᤛᤢᤳᤏᤠ᤺ᤴ ᤏᤢ ᤕᤠ᤺ᤶᤒᤰᤜᤠ᤹ ᤋᤥ᤺ᤶᤔᤠᤀᤣ ᤐᤥ᤺ᤱ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤣ ᤐᤥ᤺ᤱ॥ ᤂᤧᤒᤩᤠᤱ ᤂᤡᤏᤡ᤹ ᤛᤶᤎᤠᤱ ᤋᤠ᤺ᤵᤔᤠ ᤀᤡ᤺ᤳᤋᤢᤒᤠ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤐᤠ᤺ᤴᤏᤥ ᤁᤢᤏᤡᤱᤘᤠ᤹ ᤏᤢ᤺ᤰᤋᤢ᤹ᤀᤡ॥

᥇᥊ ᤀᤠᤱᤃᤠ᤹ᤃ. ᤀᤠᤸᤗ ᤂᤡᤏᤡ᤹ ᤜᤢᤰᤁᤥᤀᤣ ᤘᤠ᤹ᤀᤠ॥ ᤂᤡᤏᤡ᤹ ᤌᤧᤔᤠ ᤆᤥ᤺ᤰᤔᤠ ᤏᤢᤒᤠ ᤏᤢ ᤁᤧᤗᤠ᤹ᤒᤠ ᤆᤥᤰ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶ. ᤜᤠᤒᤠ ᤂᤧᤴᤏᤣ ᤀᤠᤱᤃᤠ᤹ ᤀᤠᤔᤧᤳᤋᤧ᤹॥

᥇᥋ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤛᤧᤖᤡᤏᤣᤓᤃᤪ ᤂᤡᤏᤡ᤹ ᤏᤢ ᤁᤴ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤗᤳᤇᤠ ᤔᤏᤠ ᤁᤧᤛᤧᤵᤐᤠ ᤁᤧᤒᤥ᤺ᤰᤂᤡ᤹ ᤁᤧᤗ᤹ᤒᤠ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤂᤧᤵᤛᤧᤶ ᤕᤢᤰᤂᤧᤶᤔᤧ᤹ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤂᤡᤏᤡ᤹ ᤁᤴ ᤛᤠᤶᤍᤡᤱᤅᤡᤴ ᤐᤡᤔᤠᤏᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠᤱᤄᤠᤱᤒᤠ॥”

᥇᥌ ᤂᤧᤒᤩᤠᤱ ᤗᤠᤶᤗᤥᤒᤠᤜᤠ᤹ ᤏᤢ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤁᤴ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤒᤠᤖᤥ. ᤁᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠ ᤔᤧᤏᤢ᤹ᤏᤧᤴ॥”

᥇᥍ ᤂᤧᤴ ᤀᤣᤃᤠᤱ ᤁᤢᤓᤠ ᤋᤢᤶᤓᤠᤰᤛᤠᤜᤠ᤹ ᤔᤧᤒᤥᤃᤧᤀᤠᤱ ᤔᤧᤕᤧᤶᤛᤡᤱ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤈᤢᤶᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ.

᥇᥎ “ᤜᤡᤈᤁᤡᤕᤠ᤺ᤴ ᤕᤜᤢᤍᤠᤒᤠ ᤜᤠᤱ ᤘᤕᤧᤸᤗᤧ ᤔᤥᤖᤣᤛᤣᤋᤗᤠᤶ ᤁᤧᤍᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤡᤁᤠ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤁᤴ ᤁᤢᤒᤠ᤺ᤴᤈᤠᤰᤁᤡᤴ ᤀᤰᤂᤣ ᤔᤧᤳᤋᤢᤛᤡ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“‘ᤀᤡᤰᤋᤠᤵᤐᤡᤴ ᤁᤧᤰᤆᤢ ᤌᤥ᤺ᤱᤔᤏᤠᤒᤠ ᤜᤧᤰᤁᤣ ᤛᤡᤕᤥᤏᤧᤴ ᤔᤧᤍᤥ᤺ᤰᤂᤢᤖᤥ.

ᤕᤖᤢᤛᤗᤧ᤺ᤶᤔᤡᤴ ᤗᤢ᤺ᤴᤏᤠᤱ ᤗᤢᤱᤛᤡᤱᤜᤠ᤹ ᤗᤢᤶᤛᤡᤱᤗᤥ

ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹

ᤋᤠᤶᤓᤢᤱ ᤐᤥ᤺ᤰᤗᤠ ᤁᤧᤒᤥᤒᤠ ᤁᤧᤎᤠᤱᤒᤠ ᤌᤢᤵᤌᤠ᤹ ᤁᤢᤀᤡᤛᤡ᤺ᤰ ᤐᤥᤱᤗᤥ॥’

᥇᥏ “ᤜᤧᤰᤁᤣ᤺ᤸᤗᤧ ᤌᤣ ᤜᤡᤈᤁᤡᤕᤠ ᤜᤠᤱᤅᤡᤴ ᤏᤢ ᤕᤜᤢᤍᤠᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤔᤡᤁᤠᤴ ᤔᤧᤛᤧᤖᤢᤒᤡ᥅ ᤔᤧᤴᤇᤣᤖᤢᤴ. ᤂᤧᤸᤗᤧ ᤁᤢᤗᤧᤰᤘᤠᤃ ᤜᤡᤈᤁᤡᤕᤠ᤺ᤴ ᤕᤜᤘᤣ ᤍᤠᤱᤒᤠᤴᤏᤢ ᤁᤡᤛᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤗᤢᤱᤃᤢᤶ ᤂᤥᤔᤠ ᤋᤶᤛᤡᤴ ᤆᤥᤃᤢ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤋᤠᤖᤢᤱ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡᤒᤠ ᤔᤧᤰᤔᤠᤛᤡᤔᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤏᤡᤱᤘᤠ᤹ ᤏᤢ᤺ᤰᤋᤢ॥ ᤁᤖ ᤀᤠᤸᤗᤥ ᤕᤶᤒᤠ ᤕᤧᤳᤋᤢᤰᤂᤣ᤺ᤴ ᤀᤠᤒᤠᤅᤣ ᤀᤠᤏᤡ᤹ ᤛᤶᤎᤠᤱ ᤋᤠ᤺ᤵᤔᤠ ᤀᤠᤀᤡ᤺ᤳᤋᤢᤶᤔᤠᤱ ᤀᤠᤘᤠ᤹॥”

᥈᥆ (ᤘᤣ᤹ ᤔᤏᤠ ᤌᤡᤰᤁᤠᤱ ᤂᤧᤵᤔᤥ ᤘᤕᤧ. ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤕᤷᤔᤡᤕᤠ᤺ᤸᤗᤧ ᤁᤢᤀᤡᤛᤡ᤺ᤰ ᤁᤴ ᤕᤧᤰᤕᤰᤁᤡᤴ ᤏᤢ ᤔᤧᤴᤇᤠᤶ ᤛᤢᤘᤠᤱ ᤋᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧ॥ ᤂᤧᤴ ᤁᤡᤷᤕᤋ-ᤕᤠᤖᤡᤶᤔᤥ ᤁᤧᤕᤢᤱᤒᤠ ᤛᤔᤠᤕᤠᤜᤖᤧ ᤁᤢᤛ᤻ᤛᤠ ᤀᤢᤖᤡᤕᤠᤜ᤺ᤴ ᤘᤕᤧ॥

᥈᥇ ᤕᤜᤥᤕᤠᤁᤡᤔ ᤜᤠᤱᤅᤡᤴ ᤏᤢ ᤁᤢᤎᤰᤋᤢᤶᤒᤠᤜᤠ᤹ᤖᤧ ᤜᤧᤰᤁᤩᤠᤱ ᤘᤣ᤹ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤀᤢᤖᤡᤕᤠᤜᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢ॥ ᤂᤧᤴ ᤐᤠ᤺ᤴᤏᤡᤴ ᤀᤢᤖᤡᤕᤠᤜ᤺ᤸᤗᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤁᤡᤛᤧ ᤜᤧᤰᤁᤩᤠᤱ ᤂᤧᤳᤇᤡᤱᤅᤠᤱ ᤔᤡᤛᤪ ᤗᤠᤈᤣ᤹ ᤐᤣ॥

᥈᥈ ᤁᤖ ᤕᤜᤥᤕᤠᤁᤡᤔ ᤜᤠᤱᤅᤡᤸᤗᤧ ᤀᤢᤖᤡᤕᤠᤜ᤺ᤴ ᤏᤢ᤺ᤰᤔᤠ ᤑᤧᤵᤔᤠᤖᤧ ᤗᤠᤃᤡ ᤀᤰᤒᤥᤖᤧᤸᤗᤧ ᤁᤢᤛ᤻ᤛᤠ ᤀᤣᤸᤏᤠᤋᤠᤏᤧᤴ ᤏᤢ ᤘᤣ᤹ ᤁᤢᤓᤠ ᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ ᤐᤠᤱᤄᤢᤛᤡ॥

᥈᥉ ᤂᤧᤱᤜᤠ᤹ᤖᤧ ᤀᤢᤖᤡᤕᤠᤜ᤺ᤴ ᤕᤜᤥᤕᤠᤁᤡᤔ ᤜᤠᤱᤅᤡᤸᤗᤥ ᤔᤧᤏᤢ᤺ᤰᤋᤢ ᤔᤧᤍᤠᤖᤢ॥ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤋᤠᤓᤣ᤺ᤸᤗᤧ ᤛᤩᤧᤖᤢᤀᤠᤱ ᤂᤧᤸᤗᤧ ᤁᤢᤈᤧ᤺ᤴ ᤔᤧᤴᤈᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤅᤥ ᤗᤠᤵᤔᤧᤓᤢᤛᤢ॥)

᥈᥊ ᤁᤖ ᤛᤠᤐᤠᤏᤧᤸᤗᤧ ᤁᤢᤛ᤻ᤛᤠ ᤀᤜᤡᤁᤠᤔᤧᤴᤏᤠᤱ ᤕᤷᤔᤡᤕᤠ᤺ᤴ ᤗᤧᤰᤂᤠᤱ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤛᤧᤳᤇᤧ ᤜᤢᤰᤔᤧᤴᤇᤢ᤺ᤵᤋᤢᤴᤗᤥ॥

ᤕᤷᤔᤡᤕᤠ᤺ᤸᤗᤧ ᤁᤢᤓᤰᤋᤠᤱᤅᤥ ᤂᤧ᤺ᤵᤛᤡᤱ

᥈᥍

ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤛᤡᤱ ᤏᤢ ᤛᤡᤜᤥᤒ᤻ ᤀᤡᤍᤠ᤺ᤰᤜᤠ᤹ᤗᤠᤶᤒᤠ ᤗᤳᤇᤠ ᤂᤧ᤺ᤵᤛᤡᤱ ᤆᤥᤃᤧ᤹. ᤜᤧᤰᤁᤩᤠᤱ ᤁᤧᤛᤡᤳᤗᤠᤀᤥ ᤑᤳᤇᤧ᤹॥

᥉ ᤂᤧᤴ ᤀᤣᤃᤠᤱ ᤕᤖᤢᤛᤗᤧ᤺ᤶᤔᤥ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤁᤢᤍᤢᤶᤛᤧ ᤁᤧᤍᤠᤒᤠ ᤀᤣᤍᤥᤔ. ᤔᤥᤀᤠᤒ. ᤀᤶᤔᤥᤏ. ᤋᤢᤖᤥᤛ ᤏᤢ ᤛᤡᤍᤥᤏᤒᤠ ᤜᤠᤱᤗᤠᤀᤡᤱᤒᤠᤜᤠ᤹ᤗᤠᤶ ᤂᤧᤴ ᤗᤠᤈᤣ᤹ᤜᤠ᤹ᤀᤥᤒᤠ ᤜᤠᤱᤜᤠ᤹ ᤗᤳᤇᤠ ᤀᤡᤱᤄᤱᤎᤡᤰ ᤔᤧᤳᤋᤧᤛᤣ᤹॥

᥊ ᤂᤧᤴ ᤜᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤍᤠᤱᤒᤠᤜᤠ᤹ᤖᤧ ᤗᤠᤃᤡ ᤁᤴ ᤀᤡᤱᤄᤱᤅᤡᤴ ᤐᤡᤖᤧᤛᤧ᤹ᤀᤠᤱ ᤀᤰᤂᤣ ᤔᤧᤳᤋᤧᤛᤧ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤂᤡᤏᤡ᤹ ᤍᤠᤱᤒᤠᤜᤠ᤹ ᤀᤰᤂᤣ ᤔᤧᤳᤋᤠᤶᤛᤡᤶᤔᤧ᤹-

᥋ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤧᤴ. ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤜᤧᤰᤁᤩᤠᤱ ᤌᤰᤛᤠᤐᤢᤛᤠᤜᤠ᤹ ᤀᤠᤱᤃᤠ᤹ᤀᤣ ᤐᤕᤶ ᤕᤶᤒᤠ ᤀᤠᤔᤢᤰᤛᤠᤶ ᤏᤢ ᤀᤠᤎᤢᤶᤔᤡᤸᤗᤧ ᤆᤥᤃᤢᤱᤛᤡᤱᤅᤠᤱ ᤘᤠ᤹. ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤳᤋᤡᤴ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤱ ᤀᤠᤱᤃᤠ᤹ ᤂᤧᤴ ᤐᤡᤖᤢᤱ᤹॥

᥌ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤕᤢᤰᤁᤥ ᤁᤴ ᤁᤧᤖᤧᤰ ᤁᤧᤛᤢᤘᤠᤱᤜᤠ᤹ ᤀᤠᤱᤃᤠ᤹ᤀᤣ ᤌᤠᤛᤢᤱᤛᤡᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹ᤀᤠᤱ ᤂᤢᤏᤧ᤹ ᤁᤢᤕᤢᤰᤁᤥ ᤘᤠ᤹ ᤐᤠᤱᤛᤢᤱᤛᤡᤱᤅᤠᤱ ᤘᤠ᤹॥

᥍ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤰ ᤔᤧᤈᤥᤃᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤕᤧᤶᤔᤡᤴ ᤔᤧᤴᤍᤠᤀᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤛ᤻ᤛᤠ᤺ᤴ ᤏᤢ ᤁᤢᤶᤔᤧᤴᤇᤠ᤹ᤀᤡᤴ ᤕᤠ᤺ᤶᤒᤰ ᤔᤧᤈᤥᤃᤢ ᤔᤧᤒᤡᤖᤢᤛᤡ᤹॥ ᤂᤧᤴ ᤀᤣᤃᤠᤱ ᤕᤖᤡᤰ ᤛᤢᤘᤠᤱᤜᤠ᤹ ᤏᤢ ᤕᤶᤒ᤻ᤕᤶᤒᤠ ᤜᤠᤱᤜᤠ᤹ᤖᤧ ᤒᤣᤒᤡᤗᤥᤏᤧᤴ ᤔᤧᤏᤠ᤺ᤴᤍᤢᤀᤠᤱ ᤂᤧᤵᤔᤥ ᤜᤠᤱᤕᤢᤰ ᤔᤧᤈᤥᤃᤢ᤹॥

᥎ ᤁᤖ ᤁᤢᤓᤠ ᤔᤧᤴᤇᤠᤶ ᤛᤢᤘᤠᤱ ᤀᤡᤃᤪ ᤜᤠᤱᤈᤢᤶᤔᤡᤸᤗᤧ ᤁᤢᤄᤧ᤺ᤵᤛᤡᤱᤅᤡᤴ ᤐᤱᤔᤠ ᤀᤡᤃᤪ ᤁᤢᤕᤢᤰᤁᤥ ᤘᤠ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤏᤧᤓᤃᤪ ᤂᤧᤴ ᤏᤒᤢᤁᤍᤏᤣᤛᤖᤧᤸᤗᤧ ᤜᤍ᤹ ᤔᤧᤔᤧᤰᤂᤢᤴᤗ ᤌᤠᤖᤡᤰ ᤀᤠᤱᤃᤠ᤹ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤅᤥ ᤌᤱ. ᤛᤠᤰᤘᤠ᤺ᤴ ᤜᤧᤰᤁᤩᤠᤱ ᤔᤡᤱᤍᤣ᤹ ᤋᤠᤖᤢᤱᤅᤠᤱ ᤂᤢᤶᤍᤡᤱ ᤐᤡᤖᤢᤱ᤹. ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥏ “‘ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤂᤠᤃᤧᤀᤡᤰᤐᤠᤜᤠ᤹. ᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤁᤧᤜᤶᤒᤠᤜᤠ᤹. ᤁᤧᤛᤡᤒᤠ ᤔᤏᤠ᤺ᤸᤗᤧ ᤁᤢᤛᤠᤶ ᤔᤢᤖᤠ ᤁᤧᤔᤧᤵᤐᤠᤜᤠ᤹ ᤏᤢ ᤔᤡᤰᤗᤧ᤺ᤱᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠᤴ ᤔᤧᤄᤧᤵᤛᤧᤶᤔᤡᤴᤏᤧ᤹. ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. “ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤂᤡᤏᤡ᤹ ᤘᤠ᤹ᤔᤠ ᤔᤧᤒᤥ᤺ᤱᤏᤧᤴ॥”

᥇᥆ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤁᤧᤶᤔᤧᤳᤋᤡᤖ ᤁᤧᤶᤒᤳᤇᤡ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤰᤘᤠ ᤂᤡᤏᤡ᤹ ᤀᤠᤒᤠᤅᤣ ᤗᤠᤈᤣ᤹ᤗᤠᤶᤒᤠ ᤛᤠ᤹ᤖᤡᤰ ᤔᤠ᤺ᤱᤄᤠ ᤘᤣ᤹ ᤋᤧᤴᤏᤥ ᤁᤧᤶᤍᤣ᤹ᤖᤡ॥ ᤀᤠᤱᤃᤠ᤹ ᤂᤡᤏᤡ᤹ ᤏᤠ᤺ᤳᤏᤡᤱ ᤗ᤺ᤳᤏᤡᤱ ᤜᤧᤰᤁᤩᤠᤱ ᤂᤡᤏᤡ᤹ ᤂᤠᤵᤐᤢᤌᤩᤱ ᤁᤧᤔᤧᤃᤡ᤹॥

᥇᥇ ᤁᤖ ᤀᤠᤳᤋᤡᤴ ᤛᤢᤘᤠᤱᤜᤠ᤹ᤖᤧ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤄᤧ᤺ᤵᤛᤡᤱᤅᤡᤴ ᤐᤱᤔᤠ ᤜᤧᤰᤁᤩᤠᤱ ᤁᤢᤕᤢᤰᤁᤥ ᤘᤠ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹. ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤘᤠ᤹ᤔᤠ ᤏᤢ ᤀᤠᤒᤠᤅᤣ ᤗᤠᤈᤣ᤺ᤴ ᤌᤥ᤺ᤱᤔᤠ ᤕᤠ᤺ᤴᤔᤔᤠᤀᤠᤱ ᤆᤠᤔᤠ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥’”

᥇᥈ ᤀᤠᤱᤃᤠ᤹ ᤜᤠᤒᤠ ᤂᤧᤴ ᤐᤠ᤺ᤴᤏᤡᤴ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ ᤔᤧᤳᤋᤢᤱ. “ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤄᤧ᤺ᤵᤛᤡᤱᤅᤡᤴ ᤐᤱᤔᤠ ᤀᤡᤃᤪ ᤂᤢᤏᤧ᤹ ᤁᤢᤕᤢᤰᤁᤥ ᤘᤠ᤹ᤔᤠ ᤋᤧᤴᤍᤧ᤹॥ ᤂᤢᤏᤧ᤹ ᤏᤢ ᤂᤧᤸᤗᤧ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤕᤠ᤺ᤶᤒᤰ ᤆᤥᤃᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤡᤱ॥

᥇᥉ ᤌᤣᤀᤠᤱ ᤂᤧᤏᤧ᤹ ᤏᤢ ᤁᤧᤔᤏᤠᤜᤠ᤹ ᤌᤱ. ᤛᤠᤰᤘᤠ᤺ᤴ ᤀᤡᤃᤪ ᤔᤡᤱᤍᤣ᤹ᤗᤠᤶᤒᤠ ᤁᤧᤛᤩᤧ᤹ᤀᤡᤒᤠᤒᤣ᥅ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤔᤧᤴᤘᤠ᤹ᤔᤏᤠ ᤛᤢᤘᤠᤱᤜᤠ᤹ ᤜᤧᤰᤋᤱᤒᤠ ᤔᤧᤒᤥ᤺ᤱ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹॥

᥇᥊ ᤂᤧᤸᤗᤧ ᤁᤢᤕᤢᤰᤁᤥ ᤘᤠ᤹ᤔᤠ ᤔᤧᤏᤢ᤹ᤏᤧᤴ ᤁᤧᤒᤠ᤺ᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤡᤱᤗᤧᤰᤐᤠ ᤛᤢᤈᤠᤜᤠ᤹ ᤁᤧᤶᤒᤡᤖᤡᤖ ᤁᤧᤶᤒᤳᤇᤡ॥

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤐᤠᤱᤄᤢᤛᤡᤒᤠ ᤔᤣ᤺ᤴ᥄ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤡᤱᤅᤥ ᤂᤡᤏᤡ᤹ᤏᤢ ᤀᤡᤱᤗᤧᤰᤐᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖ ᤔᤧᤒᤳ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤁᤴ ᤗᤠᤈᤣ᤺ᤴᤗᤠᤶ ᤏᤠ᤺ᤳᤏᤡᤱᤍᤧᤏᤡᤱ॥ ᤂᤡᤏᤡ᤹ ᤁᤧᤖᤧᤰ ᤁᤧᤛᤩᤧ᤹ᤀᤡ॥ ᤂᤡᤏᤡ᤹ ᤜᤧᤰᤁᤩᤠᤱ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤖᤧᤰ ᤁᤧᤔᤧᤃᤡ᤹॥’”

᥇᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤏᤠᤜᤠ᤹ ᤔᤧᤳᤋᤢᤱᤛᤡᤱ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤔᤠᤱᤜᤡᤶᤔᤥᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤒᤣᤒᤡᤗᤥᤏᤗᤠᤶᤒᤠ ᤔᤧᤏᤢ᤺ᤰᤋᤢ ᤔᤧᤍᤠᤖᤢ᤹ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤡᤱᤁᤧᤶᤗᤧᤰᤋᤡᤖ ᤔᤧᤒᤳ॥

᥇᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹॥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤘᤕᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤜᤡᤅᤡ᤹॥ ᤌᤣᤀᤠᤱ ᤁᤴ ᤕᤧᤰᤕᤰᤁᤡᤴ ᤔᤧᤰᤗ ᤕᤠ᤺ᤶᤔᤠᤒᤣ᥅

᥇᥎ ᤂᤧᤱᤜᤠ᤹ ᤛᤧᤰᤂᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤠ᤹ᤏᤣᤓᤃᤪ ᤔᤠᤱᤜᤡᤶ ᤏᤢ ᤜᤠᤱᤜᤡᤶᤔᤥ ᤁᤧᤏᤶᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤒᤣᤒᤡᤗᤥᤏ ᤕᤧᤰᤕᤰᤁᤥ ᤋᤣ᤹ᤔᤠ ᤔᤧᤒᤠᤱᤄᤧᤛᤧᤴᤏᤧ᤹ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤖ॥

᥇᥏-᥈᥆ “ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤧᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤏᤧᤴ ᤜᤧᤰᤁᤩᤠᤱ ᤕᤜᤢᤍᤠ ᤏᤢ ᤕᤖᤢᤛᤗᤧᤔᤒᤠ ᤔᤡᤱᤛᤥᤍᤠᤱᤒᤠ ᤔᤏᤠᤜᤠ᤹ ᤒᤣᤒᤡᤗᤥᤏᤀᤥ ᤋᤧᤶᤛᤢᤛᤡᤀᤠᤱ ᤋᤣ᤹ᤖᤢᤛᤡᤸᤗᤧ ᤂᤢᤏᤧ᤹ ᤂᤧᤵᤔᤥᤒᤠ ᤛᤡᤳᤗᤠᤱᤜᤠ᤹. ᤐᤕᤶ ᤕᤶᤒᤠ ᤁᤠᤛᤠ ᤑᤛᤡᤜᤠ᤹. ᤐᤡᤳᤗᤠᤎᤠᤜᤠ᤹ ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤘᤣ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤍᤣ᤹ᤖᤢᤴ॥

᥈᥇ ᤕᤖᤢᤛᤗᤧᤔᤒᤠ ᤔᤠᤱᤜᤡᤶᤔᤥ ᤏᤢ ᤜᤠᤱᤜᤡᤶᤔᤥ ᤁᤧᤕᤢᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤂᤧᤴ ᤂᤧᤵᤛᤧᤶᤔᤧ᤹॥

᥈᥈ ‘ᤂᤧᤱᤜᤠ᤹ ᤁᤧᤖᤧᤰ ᤒᤣᤒᤡᤗᤥᤏᤀᤥ ᤔᤧᤍᤣ᤹ᤖᤢ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤂᤧᤴ ᤁᤢᤗᤠᤛᤧ ᤔᤏᤠ ᤔᤧᤶᤒᤠᤱᤛᤡᤱᤅᤣ ᤌᤠᤖᤡᤰ ᤀᤠᤶᤓᤠ ᤂᤧᤵᤔᤥᤀᤣ ᤕᤠ᤺ᤰ॥ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤂᤧᤴ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤏᤢ᤺ᤰᤋᤢᤱ ᤑᤧᤳᤋᤢᤱ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤕᤠᤶᤔᤥ ᤕᤢᤰᤂᤢᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥’”

ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤏᤏᤩᤠᤜ᤺ᤴ

᥈᥎

ᤜᤠᤒᤠ ᤂᤧᤴ ᤋᤱᤒᤣ. ᤀᤈ᤻ᤈᤢᤖᤗᤧ ᤁᤢᤛ᤻ᤛᤠ ᤃᤡᤒᤥᤏ ᤁᤧᤕᤢᤱᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤏᤏᤩᤠᤜ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤔᤧᤳᤋᤠᤱᤅᤡᤸᤗᤧ ᤛᤡᤍᤁᤡᤕᤠᤜ᤺ᤸᤗᤧ ᤕᤜᤢᤍᤠᤀᤥ ᤜᤠᤱᤕᤢᤰ ᤆᤥᤃᤢᤒᤠ ᤋᤱᤒᤣ ᤗᤡᤛᤡᤀᤠᤱ ᤅᤠᤛᤡᤃᤣ᤺ᤰᤐᤠ ᤗᤠa ᤁᤧᤖᤧᤀᤠᤱ ᤘᤕᤧ॥

᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤘᤣ᤹ᤜᤠ᤹ ᤀᤣ᤺ᤵᤔᤠᤛᤡ ᤁᤢᤄᤧ᤺ᤵᤛᤡᤱᤅᤡᤴ ᤀᤧᤰᤂᤢᤱ ᤐᤡᤖᤢᤱ᤹॥

᥉ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ ᤁ᤹ᤕᤥᤏᤢ ᤒᤣᤒᤡᤗᤥᤏ ᤋᤣ᤹ᤖᤢᤀᤠᤱ ᤘᤕᤧᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹. ᤀᤠᤸᤗ ᤋᤱᤒᤣ ᤏᤧᤳᤇᤡᤖᤧᤛᤠ ᤀᤠᤱᤃᤠ᤹ ᤕᤠᤶᤔᤥ ᤁᤴ ᤋᤧᤴᤏᤥᤀᤣ ᤁᤠᤰ ᤏᤢ᤺ᤰᤋᤢᤱ ᤑᤧᤳᤋᤢᤱ᤹॥

᥊ ᤀᤠᤱᤃᤠ᤹ ᤕᤜᤥᤕᤠᤁᤡᤔᤧᤸᤗᤧ ᤁᤢᤛ᤻ᤛᤠ. ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴ ᤏᤢ ᤒᤣᤒᤡᤗᤥᤏᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤕᤜᤢᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤛᤥᤖᤡᤰ ᤏᤢ᤺ᤰᤋᤢᤱ ᤑᤧᤳᤋᤢᤱᤛᤡᤱ᤹॥ ᤜᤧᤰᤁᤩᤠᤱ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤄᤧ᤺ᤵᤛᤡᤱᤅᤡᤴ ᤀᤧᤰᤂᤢᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥”

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤁᤧᤕᤧᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤏᤏᤩᤠᤜ᤺ᤴ ᤔᤧᤳᤋᤢ.

᥌ “ᤀᤥᤖᤥ. ᤜᤧᤰᤁᤣᤀᤣ ᤐᤥ᤺ᤱᤗ᥄ ᤕᤜᤘᤣ ᤍᤠᤱᤒᤧᤸᤗᤧ ᤜᤧᤰᤁᤣᤀᤣ ᤆᤥᤃᤢᤖ᥄ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤁᤧᤖᤧᤰ ᤂᤢᤏᤧ᤹ ᤁᤧᤳᤋᤢ ᤁᤧᤒᤡᤖ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤆᤡᤃᤰᤘᤠ ᤛᤠᤔᤠᤜᤠ᤹ ᤏᤢ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤢᤏᤧ᤹ ᤒᤣᤒᤡᤗᤥᤏᤗᤠᤶᤒᤠ ᤁᤴ ᤋᤧᤴᤏᤥ ᤏᤢ᤺ᤰᤋᤢ ᤑᤧᤳᤋᤢᤛᤡᤖ॥

᥍ ᤁᤖᤛᤠᤱ ᤀᤠᤱᤃᤠ᤹ ᤂᤧᤏᤧ᤹ ᤏᤢ ᤁᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤔᤧᤳᤋᤢᤱᤛᤡᤱᤒᤠ ᤐᤠ᤺ᤴᤈᤠ᤺ᤰᤁᤡᤴ ᤂᤧᤏᤧ᤹ ᤂᤧᤵᤛᤧ᤹॥

᥎ ᤀᤠᤱᤃᤠ᤹ ᤜᤧᤰᤁᤩᤠᤱ ᤂᤧᤏᤧ᤹ᤏᤢ᤺ᤸᤗᤧ ᤋᤃᤡ ᤁᤧᤍᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤕᤖᤡᤰ ᤜᤠᤱᤈᤢᤶᤜᤠ᤹ᤀᤥ ᤌᤱ ᤐᤥᤱ᤹. ᤛᤠᤰᤘᤠ᤺ᤴ ᤋᤠ᤹᤺ ᤂᤧᤒᤩᤠᤱ ᤋᤢᤰᤔᤠ ᤗᤠ᤺ᤰᤔᤠ ᤔᤡᤱᤍᤣ᤹ ᤐᤥ᤺ᤰ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤀᤠᤱ ᤘᤕᤧ॥

᥏ ᤁᤖ ᤀᤠᤳᤋᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤋᤠ᤹᤺ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ᤹. ᤂᤧᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤈᤧᤰ ᤁᤧᤳᤋᤠᤱᤗᤰ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤐᤠᤱᤄᤢᤒᤠᤖᤧᤳᤇ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤳ॥”

᥇᥆ ᤂᤧᤒᤩᤠᤱ ᤜᤏᤏᤩᤠᤜ᤺ᤸᤗᤧ ᤕᤷᤔᤡᤕᤠ᤺ᤸᤗᤧ ᤁᤢᤓᤰᤋᤠᤱᤅᤥᤗᤠᤶ ᤂᤧ᤺ᤵᤛᤡᤱᤅᤡᤴ ᤗ᤺ᤳᤋᤢᤀᤠᤱ ᤂᤧᤴ ᤑᤸᤗᤰ ᤀᤧᤰᤂᤢ.

᥇᥇ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤀᤰᤂᤣᤗ᤹ᤖᤡᤰᤁᤣ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤑᤰᤋᤠᤱᤅᤥ ᤑᤳᤇᤢᤒᤠ ᤂᤧ᤺ᤵᤛᤡᤱᤅᤡᤴ ᤋᤱᤒᤣ ᤏᤧᤳᤇᤡᤖᤧᤛᤠ ᤀᤠᤱᤃᤠ᤹ ᤀᤧᤰᤂᤢᤱ ᤐᤡᤖᤢᤱ॥’” ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤂᤧᤵᤔᤥᤏᤢ ᤌᤠᤛᤡᤱᤅᤠᤱ ᤐᤣ॥

᥇᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤏᤏᤡᤕᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤁᤢᤓᤰᤋᤠᤱᤅᤥᤗᤠᤶ ᤂᤧ᤺ᤵᤛᤡᤱᤅᤡᤴ ᤀᤧᤰᤂᤢ ᤐᤡᤖᤢᤒᤠ ᤁᤢᤓᤠ ᤕᤧᤶ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥇᥉ “ᤐᤣᤃᤧ᤹ᤀᤠᤱ ᤜᤏᤏᤩᤠᤜ᤺ᤴ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. ᤂᤧᤏᤧ᤹ ᤛᤡᤱᤅᤡᤸᤗᤧᤴ ᤂᤧ᤺ᤵᤛᤡᤱᤅᤡᤱᤃ ᤀᤧᤱᤔᤠ ᤁᤧᤛᤢᤰᤋᤢᤒᤡᤗᤠ. ᤁᤖ ᤀᤠᤱᤃᤠ᤹ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤑᤧᤴᤈᤣ᤹ ᤂᤧ᤺ᤵᤛᤡᤱ ᤁᤢ᤺ᤳᤋᤢᤱ᤹॥

᥇᥊ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤱ᤹. ᤁᤴ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤑᤧᤴᤈᤣ᤹ ᤂᤧ᤺ᤵᤛᤡᤱᤅᤡᤴ ᤁᤢ᤺ᤳᤋᤢᤱᤛᤡᤱ ᤜᤧᤰᤁᤩᤠᤱ ᤁᤱᤜᤠ᤹ᤖᤣ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤔᤧᤈᤥᤃᤢᤖ ᤕᤠ᤺ᤴᤍᤢᤱᤛᤡᤱ᤹. ᤀᤠᤱᤃᤠ᤹ ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹ᤀᤠᤱ ᤂᤢᤏᤧ᤹ ᤁᤢᤕᤢᤰᤁᤥ ᤘᤠ᤹ᤔᤠ ᤐᤠᤱᤄᤢᤱᤛᤡᤱ॥’”

᥇᥋ ᤜᤧᤰᤁᤩᤠᤱ ᤕᤷᤔᤡᤕᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤏᤏᤩᤠᤜ᤺ᤴ ᤀᤰᤂᤣ ᤔᤧᤳᤋᤢ. “ᤜᤏᤏᤩᤠᤜᤀᤣ. ᤂᤧᤵᤛᤧ᤹᥄ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤒᤠᤱᤄᤧᤒᤠ ᤔᤣ᤺ᤴ॥ ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤴ ᤔᤏᤠᤜᤠ᤹ ᤗᤳᤇᤠ ᤀᤡᤱᤗᤧᤰᤐᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤒᤠᤱᤄᤢᤛᤡᤖ ᤁᤧᤘᤠ᤹॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤶᤓᤠ ᤁᤴ ᤋᤱᤒᤣᤀᤥᤛᤠ ᤂᤧᤏᤧ᤹ ᤁᤧᤛᤡ᤹᤺ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤏᤠᤜᤠ᤹ ᤀᤡᤱᤓᤥ ᤁᤧᤈᤥᤃᤢᤛᤡᤀᤠᤱ ᤁᤧᤘᤠ᤹॥’”

᥇᥍ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤋᤱᤒᤣᤒᤠ ᤏᤢᤛᤡ ᤗᤠᤀᤥb ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤏᤏᤩᤠᤜ᤺ᤴ ᤛᤩᤧᤖᤥ॥

a 

᥈᥎:᥇ ᤗᤡᤛᤡᤃᤣ᤺ᤰᤐᤠ ᤋᤱᤒᤣᤒᤠ ᤅᤠᤛᤡᤃᤣ᤺ᤰᤐᤠ ᤗᤠ᤺ᤴ ᤈᤢᤗᤠᤀᤡ/ᤀᤃᤛ᤻ᤋ ᥋᥏᥉ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥈᥎:᥇᥍ ᤂᤧᤴ ᤋᤱᤒᤣᤒᤠ ᤏᤢᤛᤡᤃᤣ᤺ᤰᤐᤠ ᤗᤠ᤺ᤴ ᤛᤣᤵᤋᤣᤶᤒᤖᤀᤰᤋᤥᤒᤖ ᥋᥏᥉ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤕᤷᤔᤡᤕᤠ᤺ᤸᤗᤧ ᤒᤣᤒᤡᤗᤥᤏᤒᤠ ᤕᤜᤢᤍᤡᤜᤠ᤹ ᤛᤰᤀᤡᤱᤄᤱ ᤜᤠᤰᤋᤢᤛᤡ

᥈᥏

ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤋᤢᤶᤓᤠᤰᤛᤠᤜᤠ᤹. ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹. ᤏᤡᤱᤘᤠ᤹ᤗᤢᤛᤠᤶᤒᤠᤜᤠ᤹ ᤏᤢ ᤁᤧᤖᤧᤰ ᤔᤏᤠᤜᤠ᤹ ᤏᤒᤢᤁᤍᤏᤣᤛᤖᤧᤸᤗᤧ ᤕᤖᤢᤛᤗᤧ᤺ᤶᤗᤠᤶᤒᤠ ᤐᤢᤱᤗᤠᤎᤠᤒᤠ ᤆᤥᤃᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤋᤣ᤹ᤖᤢᤛᤡᤀᤠᤱ ᤘᤕᤧ. ᤕᤷᤔᤡᤕᤠ᤺ᤸᤗᤧ ᤂᤧᤱᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱᤅᤥᤒᤠ ᤐᤠ᤺ᤴᤜᤠ᤹ ᤀᤠᤶᤓᤠ ᤁᤴᤗᤥ॥

᥈ ᤕᤜᤥᤕᤠᤁᤡᤏ ᤜᤠᤱᤅᤡᤴ. ᤔᤠᤏᤢᤍᤡᤱ ᤜᤠᤱᤔᤠ. ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤗᤠᤶᤗᤥᤒᤠᤜᤠ᤹. ᤛᤠᤶᤔᤩᤠᤱ ᤕᤢᤵᤐᤠ ᤁᤧᤎᤰᤐᤠ ᤆᤥᤒᤣᤃᤢᤜᤠ᤹ ᤜᤧᤰᤁᤩᤠᤱ ᤏᤢᤖᤡᤰ ᤛᤡᤱᤃᤠᤶᤔᤠ ᤗᤢᤱᤃᤠᤶᤔᤠ ᤁᤧᤗᤧᤒᤠᤜᤠ᤹ ᤕᤖᤢᤛᤗᤧ᤺ᤶᤗᤠᤶ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤀᤣᤃᤠᤱ ᤂᤢᤏᤧ᤹ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢ॥

᥉ ᤂᤢᤏᤧ᤹ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤐᤠᤏᤧᤸᤗᤧ ᤁᤢᤛ᤻ᤛᤠ ᤀᤣᤗᤠᤛᤠ᤺ᤴ ᤏᤢ ᤜᤡᤸᤁᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤃᤔᤷᤕᤠᤜ᤺ᤴ ᤜᤢᤰᤛᤢᤵᤋᤢᤛᤡ. ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤸᤗᤧ ᤂᤧᤴ ᤏᤧᤵᤔᤠᤱ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤥ ᤐᤠᤱᤄᤢᤛᤡᤀᤠᤱ ᤘᤕᤧ॥ ᤁᤴ ᤛᤰᤀᤡᤱᤄᤱᤅᤡᤴ ᤀᤰᤋᤱᤒᤠ ᤘᤕᤖᤥ-

᥊ ᤀᤡᤛᤪᤠᤀᤡᤗᤗᤠᤶᤒᤠ ᤋᤧᤶᤛᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤋᤣ᤹ᤖᤢᤛᤡᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤔᤧᤳᤋᤢᤛᤡ.

᥋ “ᤂᤧᤵᤔᤥ ᤂᤡᤏᤡ᤹ ᤜᤡᤶᤎᤠ᤺ᤱ ᤆᤥᤃᤧᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹॥ ᤛᤡᤱᤛᤣ᤹ ᤀᤡᤰᤋᤠᤵᤜᤠ᤹ ᤁᤣ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤎᤥ᤺ᤰᤐᤠ ᤁᤢᤈᤠ᤺ᤴ ᤆᤧᤶᤔᤧ᤹॥

᥌ ᤋᤧᤴᤎᤠᤶ ᤔᤣ᤺ᤰᤂᤡᤶ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤛᤠ-ᤀᤣ ᤁᤳᤋᤧᤶᤛᤡᤶᤔᤧ᤹॥ ᤂᤧᤏᤡ᤹ ᤛᤠᤀᤣᤜᤠ᤹ᤖᤧᤀᤠᤱ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤈᤥᤃᤢᤖ ᤂᤧᤒᤩᤠᤱ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤔᤧᤃᤳᤋᤢᤛᤡᤖ॥ ᤂᤡᤏᤡ᤹ ᤂᤠᤏᤡ᤺ᤳᤋᤡᤴ ᤑᤥᤔᤠ ᤐᤥᤱ᤹. ᤛᤢ᤺ᤶᤔᤠ ᤔᤧᤏᤢ᤹ᤏᤧᤴ॥

᥍ ᤀᤠᤱᤃᤠ᤹ ᤀᤠᤳᤋᤡᤴ ᤕᤧᤰᤕᤰᤁᤥ ᤂᤡᤏᤡ᤹ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤖ ᤆᤥ᤺ᤰᤏᤡᤱᤅᤠᤱ ᤐᤠᤱᤏᤡᤱ. ᤂᤧᤵᤔᤥ ᤛᤢᤰᤂᤣᤘᤠᤖᤧ ᤗᤠᤃᤡ ᤕᤠ᤺ᤶᤒᤰ ᤆᤥᤃᤧᤶᤔᤧ᤹॥ ᤂᤧᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤧᤶᤔᤧ᤹ ᤌᤣᤀᤠᤱᤓᤧᤸᤗᤧ ᤂᤧᤵᤔᤥᤒᤠᤜᤠ᤹ ᤔᤧᤏᤢ᤹ ᤔᤧᤍᤠᤏᤣᤓᤃᤪ ᤂᤡᤏᤡ᤹ᤀᤠᤱ ᤁᤧᤏᤢᤖᤡ ᤁᤧᤍᤠᤛᤡ᤹॥”

᥎ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤂᤡᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤡᤃᤪ ᤋᤠ᤺ᤴᤍᤡ ᤁᤧᤍᤠᤒᤠ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤀᤠᤸᤗᤥᤛᤠ ᤐᤠ᤺ᤵᤔᤠ ᤛᤢᤰᤋᤢᤶᤒᤧ ᤗ᤹ᤖᤡᤰ ᤐᤠ᤺ᤴ ᤁᤧᤎᤰᤐᤠ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤱᤗᤧᤰᤁᤥ ᤔᤧᤎᤩᤧᤶᤔᤧᤴᤏᤧ᤹॥ ᤂᤡᤏᤡ᤹ ᤀᤠᤒᤠᤅᤣ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤔᤠᤰᤋᤢᤶᤒᤠ ᤛᤧᤵᤔᤠᤱᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤔᤧᤒᤡᤖᤧᤶᤔᤡᤴᤏᤧ᤹॥

᥏ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤔᤡᤱᤅᤥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤀᤡᤱᤗᤧᤰᤐᤠ ᤐᤠ᤺ᤴ ᤁᤧᤶᤔᤧᤳᤋᤡᤖ ᤔᤧᤘᤠ᤹॥ ᤂᤧᤱᤜᤠ᤹ ᤀᤠᤱᤃᤠ᤹ ᤐᤠᤱᤄᤢᤱᤛᤡᤱᤒᤠ ᤔᤣ᤺ᤴ॥” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤒᤣᤒᤡᤗᤥᤏᤀᤥ ᤁᤧᤶᤍᤧᤶᤛᤡᤀᤠᤱ ᤁᤧᤶᤍᤣ᤹ᤖᤡᤒᤠ ᤏᤢᤒᤥᤱ ᤋᤱᤒᤣ ᤁᤧᤳᤋᤠᤱ ᤀᤠᤱᤃᤠ᤹ ᤂᤡᤏᤡ᤹ ᤀᤥᤔᤧᤳᤇᤧ ᤋᤠᤀᤠ. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤏᤡᤱ ᤑᤧᤳᤏᤡᤱᤅᤠᤱ ᤀᤠᤱᤃᤠ᤹ ᤀᤠᤔᤠᤱᤜᤢᤵᤐᤡᤴ ᤁᤧᤳᤋᤢᤱ᤹॥

᥇᥇ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤆᤥ᤺ᤰᤔᤠ ᤁᤥ᤺ᤳᤋᤢᤱᤒᤠ ᤏᤡᤗᤠᤶᤜᤠ᤹ ᤀᤠᤱᤃᤠ᤹ ᤀᤠᤒᤠᤅᤣ ᤁᤢᤛᤡᤱ ᤏᤡ᤺ᤳᤋᤢᤱ᤹॥ ᤂᤧᤴ ᤏᤡᤗᤠᤶᤜᤠ᤹ᤗᤠᤶᤒᤠ ᤂᤡᤏᤡ᤹ ᤏᤢ᤹ᤔᤠᤍᤠᤔᤠ ᤐᤥᤱ᤹ ᤁᤖ ᤂᤡᤏᤡ᤹ ᤜᤠᤴᤋᤡ ᤁᤧᤶᤒᤥ᤺ᤰᤂᤡᤴ ᤜᤧᤰᤁᤩᤠᤱ ᤏᤢ᤹ᤔᤠᤍᤠᤔᤠᤖᤧ ᤗᤠᤃᤡ ᤂᤡᤏᤡ᤹ ᤏᤡᤱᤛᤠᤱ ᤁᤧᤈᤥᤃᤢᤶᤒᤠ ᤁᤧᤍᤠᤒᤠ ᤕᤧᤶᤔᤡᤴ ᤂᤡᤏᤡ᤹ ᤐᤡᤏᤡᤱ᤹॥

᥇᥈ ᤂᤧᤒᤩᤠᤱ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤏᤡᤱᤘᤠ᤹ ᤁᤧᤀᤡ᤺ᤳᤋᤡ᤹॥ ᤂᤡᤏᤡ᤹ ᤀᤠᤱᤃᤠ᤹ᤀᤥ ᤁᤧᤍᤩᤧ᤹ᤀᤡᤀᤠᤱ ᤋᤢᤘᤠ ᤁᤧᤈᤥᤃᤢᤶ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤢᤃᤵ ᤐᤡᤏᤡᤱ᤹॥

᥇᥉ ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤃᤥ᤺ᤳᤋᤡ᤹. ᤀᤠᤒᤠᤅᤣ ᤂᤡᤏᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠᤸᤗᤧ ᤀᤠᤱᤃᤠ᤹ ᤕᤠᤵᤔᤡ ᤁᤧᤜᤰᤛᤡ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤵᤔᤡ ᤁᤧᤄᤥᤛᤡ᤹॥

᥇᥊ ᤛᤧᤰᤂᤠ. ᤀᤠᤱᤃᤠ᤹ ᤔᤧᤳᤏᤡᤱ. ᤂᤡᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤁᤧᤄᤥᤛᤡ᤹ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ॥ ᤀᤠᤱᤃᤠ᤹ ᤂᤡᤏᤡ᤹ ᤏᤠ᤺ᤳᤏᤡᤱᤍᤣᤏᤡᤱᤒᤠ ᤁᤧᤖᤧᤰ ᤗᤠᤈᤣ᤹ ᤏᤢ ᤋᤧᤴᤏᤥᤗᤠᤶᤒᤠ ᤀᤠᤱᤃᤠ᤹ ᤂᤡᤏᤡ᤹ ᤛᤢᤶᤏᤡᤱ॥ ᤀᤠᤳᤋᤡᤴ ᤗᤠᤈᤣ᤹ᤗᤠᤶᤒᤠ ᤀᤠᤱᤃᤠ᤹ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤖ ᤕᤠ᤺ᤴᤏᤡᤱᤅᤠᤱ ᤘᤕᤠᤱ. ᤜᤠᤒᤠ ᤂᤧᤴ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤂᤡᤏᤡ᤹ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥”

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤒᤣᤒᤡᤗᤥᤏᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤂᤡᤏᤡ᤹ ᤁᤧᤒᤡᤖᤡᤀᤠᤱ ᤁᤧᤘᤕᤡ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ᤹॥

᥇᥌ ᤁᤖ ᤍᤠᤀᤢᤍᤧᤴ ᤕᤢᤅᤧᤒᤠ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ ᤁᤴ ᤕᤧᤰᤕᤰᤁᤥᤒᤠ ᤕᤁᤩᤢᤱᤒᤠᤜᤠ᤹ ᤀᤡᤃᤪ ᤂᤡᤏᤡ᤹ ᤁᤠ᤹ᤀᤡᤜᤠ᤹. ᤂᤧᤴ ᤂᤡᤏᤡ᤹ᤏᤢ ᤔᤧᤍᤧᤶᤛᤢᤛᤡᤀᤠᤱ ᤔᤠ᤺ᤱᤄᤠ ᤗᤠᤈᤣ᤹ᤀᤥ ᤔᤧᤴᤍᤣ᤹ᤖᤢᤛᤡᤴ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤐᤠ᤺ᤳᤋᤢ᤹. ᤂᤧᤴ ᤂᤧᤵᤛᤧᤶᤔᤧ᤹॥

᥇᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤂᤡᤏᤡ᤹ ᤛᤶᤎᤠᤱ ᤌᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣ᤹ ᤋᤠᤖᤢᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤆᤠᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤜᤷᤃᤡ᤹ ᤁᤧᤃᤡᤒᤠ ᤐᤳᤇᤣ᤹ ᤜᤧᤰᤋᤱᤒᤠ ᤆᤥᤃᤢᤱᤛᤡᤱ᤹॥

᥇᥎ ᤀᤠᤱᤃᤠ᤹ ᤂᤧᤱᤜᤠ᤹ ᤋᤧᤴᤎᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣᤸᤗᤧ ᤐᤢᤒᤣᤗᤠᤵᤛᤠ ᤏᤠ᤺ᤳᤋᤢᤱᤛᤡᤱ᤹ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤕᤱᤔᤠ ᤁᤡᤔᤠᤀᤥ ᤔᤧᤎᤠᤖᤥ॥ ᤑᤢᤳᤇᤡᤱᤈᤩᤠᤱ ᤆᤥᤃᤢᤱᤛᤡᤱᤅᤠᤱ ᤀᤠᤱᤃᤠ᤹ ᤀᤠᤳᤋᤠᤋᤠᤴ ᤀᤡᤔᤧᤴᤏᤡ ᤂᤠᤔᤧᤴᤏᤡ ᤂᤧᤱᤜᤠ᤹ ᤐᤠᤱᤄᤢᤱᤛᤡᤱ᤹. ᤂᤧᤱᤜᤠ᤹ᤖᤧ ᤔᤧᤍᤢᤔᤢᤒᤠ ᤕᤠᤰᤏᤠᤶᤔᤡᤴ ᤔᤧᤏᤡᤛᤢᤀᤠᤱ ᤔᤏᤠᤜᤠ᤹ ᤜᤠᤒ᤻ ᤔᤧᤗᤧᤰᤁᤠᤱ ᤐᤃᤡ ᤔᤧᤃᤡᤖᤥ॥ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤡᤱ ᤔᤧᤗᤥ᤺ᤰᤋᤢᤛᤡᤀᤠᤱ ᤔᤠᤱᤍᤣ ᤛᤠᤰᤔᤢᤖᤠ ᤔᤧᤔᤧᤳᤋᤢᤛᤡ᤹॥

᥇᥏ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤔᤧᤶᤒᤡᤖᤢᤴ ᤗ᤹ᤖᤡᤰ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥ ᤂᤧᤴ ᤀᤠᤒᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤕᤧᤳᤗᤧᤱ ᤕᤧᤳᤗᤧᤱ ᤂᤧᤱᤜᤠ᤹ ᤜᤠᤰᤋᤢᤱᤛᤡᤱᤅᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤒᤠᤜᤠ᤹ᤖᤧᤀᤠᤱ ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤁᤧᤱᤄᤧᤵᤛᤢᤶᤔᤡᤴ॥

᥈᥆ “ᤂᤧᤸᤗᤧ ᤆᤥᤃᤢᤸᤗᤧ ᤕᤖᤢᤛᤗᤧᤔᤗᤠᤶ ᤂᤡᤏᤡ᤹ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤖ ᤕᤠ᤺ᤴᤏᤡᤱᤅᤠᤱ ᤒᤣᤒᤡᤗᤥᤏᤀᤥ ᤐᤠᤱᤏᤡᤱᤒᤠ ᤁᤧᤖᤧᤰᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤀᤡᤱᤄᤱ ᤐᤠ᤺ᤳᤋᤢᤱ᤹. ᤂᤧᤴ ᤂᤧᤵᤛᤧᤶᤔᤧ᤹॥”

᥈᥇ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤂᤡᤏᤡ᤹ ᤀᤡᤱᤗᤧᤰ ᤐᤠ᤺ᤴ ᤁᤧᤔᤧᤵᤐᤠ ᤁᤥᤗᤠᤕᤠᤜ᤺ᤸᤗᤧ ᤁᤢᤛ᤻ᤛᤠ ᤀᤠᤜᤠᤒᤧᤴ ᤏᤢ ᤔᤠᤛᤣᤕᤠᤜ᤺ᤸᤗᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤸᤗᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. “ᤀᤠᤱᤃᤠ᤹ ᤂᤧᤱᤜᤠ᤹ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤜᤢᤰᤁᤥ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤂᤡᤏᤡ᤹ ᤋᤃᤡ ᤔᤡᤰᤁᤡᤸᤗᤧ ᤁᤧᤏᤡᤛᤢᤶᤗ ᤂᤧᤱᤜᤠ᤹ ᤛᤧᤖᤢᤛᤡ᤹॥

᥈᥈ ᤕᤖᤢᤛᤗᤧ᤺ᤶᤗᤠᤶᤒᤠ ᤔᤧᤍᤧᤶᤛᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤔᤧᤍᤣ᤹ᤖᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤧᤵᤔᤥ ᤀᤠᤳᤋᤡᤴᤜᤠ᤹ᤛᤠᤱ ᤛᤠᤱᤃᤪᤠ ᤔᤠᤱᤍᤣ ᤔᤧᤵᤔᤠᤛᤡ ᤏᤡᤱᤘᤠ᤹ ᤔᤧᤈᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤡᤱᤘᤧᤳ ᤔᤡᤎᤡᤰᤂᤢᤛᤡᤒᤠ ᤛᤡᤍᤁᤡᤕᤠᤜ᤺ᤴ ᤏᤢ ᤀᤠᤜᤠᤒᤒᤧᤴ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ᤀᤠᤱ ᤁᤧᤔᤧᤳᤗᤖᤥ॥’

᥈᥉ ᤂᤧᤱᤜᤠ᤹ᤖᤧ ᤔᤧᤍᤢᤔᤢᤒᤠ ᤕᤠᤰᤏᤠᤶᤔᤡᤴ ᤀᤰᤋᤱᤒᤠᤀᤣ ᤐᤥ᤺ᤱ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤀᤥ ᤁᤡᤵᤔᤠᤃᤧᤄᤢᤒᤠ ᤗᤠᤕᤥᤜᤠ᤹ ᤔᤧᤈᤥᤃᤢᤀᤠᤱ ᤘᤠ᤹. ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤜᤡᤶᤒᤣᤛᤠᤱᤒᤠ ᤆᤢᤶᤔᤡᤸᤗᤧ ᤁᤢᤔᤣ᤺ᤳᤋᤡᤴᤏᤢ ᤆᤠᤖᤠᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤀᤠᤔᤡᤱᤅᤥ ᤀᤡᤱᤗᤧᤰᤐᤠ ᤐᤠ᤺ᤴ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤠ᤹॥ ᤁᤴ ᤕᤠ᤺ᤶᤒᤰᤜᤠ᤹ ᤀᤠᤏᤡᤱᤘᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤘᤕᤧ॥ ᤂᤧᤱᤜᤠ᤹ᤖᤧ ᤜᤧᤴ ᤔᤧᤈᤥᤃᤢᤀᤠᤱ ᤔᤧᤘᤠ᤹. ᤂᤧᤴ ᤀᤠᤱᤃᤠ᤹ ᤏᤡᤛᤢᤱ᤹ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤛᤠᤂᤡ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤛᤔᤠᤕᤠᤜᤖᤧ ᤁᤢᤗᤠᤃᤡ ᤛᤰᤀᤡᤱᤄᤱ

᥈᥊ ᤏᤣᤜᤣᤔᤗᤠᤔ ᤁᤧᤕᤢᤱᤒᤠ ᤛᤔᤠᤕᤠᤜ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤒᤣᤒᤡᤗᤥ᤺ᤴᤏᤥ ᤁᤴ ᤀᤡᤱᤄᤱᤅᤡᤴ ᤜᤠᤰᤋᤢ.

᥈᥋ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤡᤱᤅᤥ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤠᤛᤣᤕᤠᤜ᤺ᤸᤗᤧ ᤁᤢᤛ᤻ᤛᤠ ᤛᤐᤏᤩᤠᤜ᤺ᤴ ᤏᤢ ᤘᤣ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤗᤳᤇᤠ ᤛᤰᤀᤡᤱᤄᤱ ᤁᤧᤜᤠᤰᤋᤢᤛᤡᤀᤠᤱ ᤘᤕᤧ॥ ᤂᤧᤴ ᤛᤰᤀᤡᤱᤄᤱᤅᤥ ᤂᤧᤏᤧ᤹ ᤛᤐᤏᤩᤠᤜ᤺ᤴ ᤀᤰᤂᤣ ᤁᤧᤛᤠᤵᤋᤢᤀᤠᤱ ᤐᤳᤇᤧ.

᥈᥌ “ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤕᤜᤥᤕᤠᤍᤠ᤺ᤸᤗᤧ ᤁᤢᤗᤧᤰᤘᤠᤀᤥ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤈᤥᤃᤧ ᤜᤧᤰᤁᤩᤠᤱ ᤀᤠᤸᤗ ᤂᤧᤏᤧ᤹ ᤔᤠᤱᤜᤡᤶ ᤀᤥᤃᤧᤔᤧᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤁᤧᤗᤠᤶᤛᤡᤱᤒᤠᤖ ᤁᤧᤘᤠ᤹ᤒᤠ ᤁᤧᤖᤧᤰ ᤁᤧᤏᤠᤱᤒᤠᤜᤠ᤹ ᤋᤢᤖᤢᤱ ᤌᤧᤵᤔᤠᤛᤡᤀᤠᤱ ᤂᤢᤴᤇᤡ᤹ ᤛᤡᤰᤁᤪᤢᤱᤔᤥ ᤑᤧᤴᤈᤣ᤹ ᤋᤠᤱ ᤘᤠ᤺ᤵᤔᤠᤛᤡ ᤕᤠ᤺ᤶᤒᤰᤁᤡᤴ ᤂᤧᤏᤧ᤹ᤀᤡᤴᤗᤥ॥

᥈᥍ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤗᤢᤶᤔᤥ ᤔᤏᤠᤜᤠ᤹ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤏᤠᤋᤥᤋᤒᤠ ᤕᤷᤔᤡᤕᤠ᤺ᤴ ᤂᤧᤏᤧ᤹ ᤌᤣᤀᤠᤱ ᤜᤧᤰᤁᤣ ᤔᤧᤶᤔᤧᤳᤋᤧ ᤁᤧᤃᤳᤋᤢᤒᤠᤒᤣ᥅

᥈᥎ ᤒᤣᤒᤡᤗᤥᤏᤀᤥ ᤂᤧᤸᤗᤧ ᤀᤠᤏᤡᤃᤧ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤡᤃᤧᤀᤠᤱ ᤘᤠ᤹. ‘ᤂᤡᤏᤡ᤹ ᤂᤧᤵᤔᤥ ᤕᤖᤡᤰ ᤕᤧᤴ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤀᤠᤱ ᤁᤧᤘᤕᤡ᤹ ᤜᤧᤰᤁᤩᤠᤱ ᤜᤡᤶᤎᤠ᤺ᤱ ᤆᤥᤃᤧᤶᤔᤧ᤹ᤀᤠᤱ ᤕᤢᤅᤧᤶᤔᤧ᤹. ᤛᤡᤱᤛᤣ᤹ ᤑᤢᤱᤀᤡᤰ ᤁᤧ᤺ᤳᤋᤧᤶᤔᤧ᤹. ᤂᤧᤒᤩᤠᤱ ᤂᤧᤵᤔᤥ ᤁᤧᤎᤥ᤺ᤰᤐᤠ ᤁᤢᤈᤠ᤺ᤴ ᤆᤧᤶᤔᤧ᤹॥’”

᥈᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤐᤏᤩᤠᤜ᤺ᤸᤗᤧ ᤂᤧᤴ ᤛᤰᤀᤡᤱᤄᤱᤅᤡᤴ ᤕᤷᤔᤡᤕᤠ᤺ᤴ ᤏᤡᤖᤢ ᤐᤡᤖᤢ॥

᥉᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥉᥇ “ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤀᤡᤱᤄᤱ ᤜᤠᤰᤋᤧᤛᤧ᤹. ‘ᤏᤣᤜᤣᤔᤗᤠᤔ ᤁᤧᤕᤢᤱᤒᤠ ᤛᤔᤠᤕᤠᤜ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤐᤠᤱᤔᤠᤀᤣ ᤔᤧᤶᤒᤠᤱᤅᤣ ᤂᤧᤴ ᤛᤔᤠᤕᤠᤜ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤀᤡᤱᤗᤧᤰᤐᤠ ᤁᤢᤒᤠ᤺ᤴᤏᤥ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤒᤠᤱᤄᤡ॥

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤣᤜᤣᤔᤗᤠᤔ ᤁᤧᤕᤢᤱᤒᤠ ᤛᤔᤠᤕᤠᤜ᤺ᤴ ᤏᤢ ᤁᤢᤔᤢᤀᤡ᤹ᤍᤠᤱᤛᤠᤜᤠ᤹ ᤂᤢᤶᤍᤡᤱ ᤐᤡᤖᤢᤅᤛᤡᤱ᤹॥ ᤂᤧᤸᤗᤧ ᤀᤠᤳᤋᤡᤴ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤠᤱ ᤂᤡᤏᤡ᤹ᤗᤢᤶᤔᤥ ᤁᤢᤜᤡᤱᤘᤧᤳ ᤔᤧᤴᤕᤠ᤺ᤰᤏᤧᤴ. ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤗᤠᤃᤡ ᤆᤥᤃᤢᤱᤒᤠ ᤏᤢᤒᤠ ᤕᤠ᤺ᤶᤒᤰᤁᤡᤴ ᤂᤧᤸᤗᤧ ᤏᤡᤔᤠ ᤔᤧᤄᤥᤛᤢᤴ᤹ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤆᤥ᤺ᤰᤔᤠ ᤜᤢᤛᤢᤛᤡᤀᤠᤱ ᤘᤕᤧ॥ ᤀᤠᤱᤃᤠ᤹ ᤁᤴ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥’”

ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤔᤠᤱᤜᤢᤵ ᤆᤥᤃᤢ

᥉᥆

ᤕᤜᤘᤣ ᤍᤠᤱᤒᤠᤗᤠᤶ ᤕᤷᤔᤡᤕᤠᤀᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ.

᥈ “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤂᤧᤏᤧ᤹ ᤔᤧᤳᤏᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤳᤇᤠ ᤛᤠᤵᤗᤠᤌ᤺ᤱᤔᤥ ᤛᤠᤵᤋᤧ᤹॥

᥉ ᤌᤣᤀᤠᤱᤓᤧᤸᤗᤧ ᤀᤰᤋᤱᤒᤠ ᤕᤧᤶ ᤋᤠᤖ ᤐᤳ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤧᤴ ᤏᤢ ᤕᤜᤢᤍᤠ᤺ᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤏᤢ᤺ᤰᤋᤢᤱ ᤑᤧᤳᤋᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤂᤧᤱᤜᤠ᤹ ᤏᤢ᤺ᤰᤋᤢᤱᤛᤡᤱᤅᤠᤱ ᤑᤧᤳᤋᤢᤱᤛᤡᤱ ᤂᤧᤒᤩᤠᤱ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤺ᤴ ᤜᤢᤰᤁᤠᤵ ᤔᤧᤈᤥᤃᤢ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥”

᥊ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤖᤥ.

᥋ “ᤀᤠᤱᤃᤠ᤹ ᤁᤧᤃᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤏᤢ

ᤁᤡᤔᤠ ᤕᤱᤔᤠᤀᤥ ᤁᤧᤎᤠᤒᤠᤜᤠ᤹ ᤔᤧᤜᤠ᤺ᤵᤐᤠ ᤂᤧᤵᤛᤢᤱᤗᤥ.

ᤁᤖ ᤆᤡᤈᤡ ᤕᤧᤶᤕᤧᤶᤒᤠ ᤛᤏᤠᤖᤢᤱᤅᤡᤸᤗᤧᤴ ᤔᤧ᤺ᤴᤗᤥ॥

᥌ ᤜᤠᤱᤄᤧᤶᤔᤧ᤹ ᤜᤧᤰᤁᤩᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ᥄

ᤀᤠᤳᤋᤡᤴ ᤕᤧᤶᤒᤡᤳᤇᤠᤛᤠ᤺ᤸᤗᤧ ᤛᤠᤃᤵᤔᤠ ᤛᤢᤰᤋᤢᤒᤣ᥅

ᤜᤧᤰᤁᤣ᤺ᤸᤗᤧ ᤛᤠᤍᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤁᤢᤀᤡᤛᤡ᤺ᤰ

ᤌᤣᤀᤠᤱ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤸᤗᤧ

ᤛᤠᤵᤐᤥ᤺ᤰᤁᤡᤴ ᤔᤧᤍᤧᤶᤛᤢᤒᤠ ᤀᤠᤱᤃᤠ᤹ ᤏᤡᤛᤢᤱᤒᤣ᥅

ᤌᤣᤀᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤠᤖᤠᤴ ᤀᤶ ᤁᤧᤗ᤹ᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤒᤠᤒᤣ᥅

᥍ ᤀᤠᤕᤠᤰᤁᤥ᥄ ᤗᤳᤇᤠ ᤁᤡᤵᤔᤠᤃᤧᤄᤢᤒᤠ ᤕᤧᤴᤎᤡᤰ ᤋᤠᤖ ᤐᤳᤗᤥ.

ᤜᤧᤰᤋᤱᤒᤠ ᤘᤣ᤹ ᤕᤧᤴ ᤀᤠᤓᤧᤸᤗᤧᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤂᤧᤴ ᤗᤳᤇᤠ ᤕᤧᤳᤋᤢᤰᤂᤣᤒᤠ ᤕᤧᤴ ᤐᤥᤱᤗᤥ

ᤁᤖ ᤂᤧᤱᤜᤠ᤹ ᤂᤧᤴᤗᤠᤶᤒᤠ ᤔᤧᤍᤠᤱᤗᤥ॥”

᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤜᤧᤰᤁᤩᤠᤱ ᤂᤧᤴ ᤕᤧᤴᤏᤡᤴ ᤋᤠ᤺ᤸᤗᤧ ᤂᤧᤴ ᤂᤧ᤺ᤵᤛᤡᤱᤅᤡᤴ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤳᤗᤠᤀᤥᤗᤠᤶ ᤀᤧᤰᤂᤢᤱ ᤐᤡᤖᤢᤱᤛᤡᤱᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤄᤣ᤺ᤱᤅᤡᤴ ᤑᤧᤴᤍᤢᤱ ᤐᤡᤖᤢᤱᤛᤡᤱᤗᤥ॥

ᤂᤧᤱᤜᤠ᤹ ᤀᤠᤑᤠᤸᤗᤧᤀᤠᤱ ᤕᤠᤶᤔᤥ

ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤥ᤺ᤰ ᤔᤧᤶᤒᤥ᤺ᤱᤏᤧᤴᤗᤥ॥

᥏ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧ

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤜᤧᤰᤁᤩᤠᤱ ᤀᤠᤱᤃᤠ᤹ ᤜᤠᤱᤕᤢᤰᤏᤠᤀᤥ ᤕᤢᤰᤂᤢᤱᤒᤠ ᤂᤢᤴᤇᤡ᤹ ᤜᤠᤱ ᤍᤠᤀᤢᤍᤧᤸᤗᤧ

ᤗᤳᤇᤠ ᤁᤢᤔᤢ᤹ᤀᤡᤍᤠᤱᤛᤠᤎᤡᤰ ᤀᤠᤱᤃᤠ᤹ ᤑᤥ᤺ᤰᤂᤢᤱᤗᤥ॥

᥇᥆ “ᤀᤠᤛᤧᤘᤠᤖᤥᤒᤠ ᤕᤠᤁᤢᤒᤣ. ᤔᤧᤃᤡᤛᤧᤴᤏᤧ᤹ᤀᤥ॥

ᤀᤡᤛᤪᤠᤀᤡᤗᤒᤠ ᤕᤰᤕᤢᤱᤒᤠᤛᤣ. ᤁᤡᤔᤠ ᤕᤱᤔᤠᤀᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥

ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤠ᤺ᤱᤄᤠᤒᤠ ᤗᤠᤈᤣ᤹ᤀᤥ ᤁᤧᤶᤒᤠᤱᤄᤡᤀᤠᤱ ᤁᤧᤘᤕᤡᤖᤥ.

ᤂᤧᤵᤔᤥᤗᤠᤶ ᤂᤡᤏᤡ᤹ ᤌᤧ᤹ᤏᤡᤱᤅᤠᤱ ᤋᤠ᤺ᤳᤏᤡᤱᤗᤥ॥

ᤕᤠᤁᤢᤒᤧᤴ ᤕᤠᤶᤔᤥ ᤏᤢ᤹ᤍᤠᤀᤠᤱ ᤋᤠᤵᤌᤣᤰ ᤕᤠᤶᤎᤣᤰ ᤐᤥᤱᤗᤥ॥

ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤕᤱᤔᤠ ᤔᤧᤛᤧᤖᤢᤴᤗᤥ॥

᥇᥇ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤂᤡᤏᤡ᤹ ᤋᤠᤱᤛᤧ᤺ᤵᤏᤡᤱᤗᤥ॥

ᤀᤠᤱᤃᤠ᤹ᤃ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤁᤧᤖᤧᤰ ᤐᤡᤛᤠᤱ ᤛᤧᤏᤡᤱᤅᤠᤱ ᤘᤕᤠᤱᤗᤥ.

ᤂᤧᤱᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤕᤢᤔᤪᤧᤰ ᤔᤧᤰᤂᤢᤱᤛᤡᤱᤗᤥ

ᤁᤖ ᤂᤡᤏᤡ᤹ᤃ ᤀᤠᤱᤃᤠ᤹ ᤔᤧᤔᤧᤱᤏᤡᤱᤅᤡᤴᤗᤥ॥

ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤔᤧᤶᤒᤡᤀᤣᤃ ᤔᤧᤗᤧᤳᤏᤡᤱᤅᤡᤴᤗᤥ

ᤁᤖ ᤂᤢᤶᤍᤡᤱ ᤐᤡᤏᤡᤱᤅᤡᤸᤗᤧ ᤁᤢᤍᤥ᤺ᤵᤔᤠ ᤂᤠᤛᤧ᤺ᤴᤏᤥ ᤂᤢᤶᤍᤡᤱ ᤐᤡᤏᤡᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤂᤡᤏᤡ᤹ ᤕᤠᤱᤄᤣ᤺ᤰᤁᤡᤴ ᤘᤣ᤺ᤶᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤃᤠ᤺ᤴᤍᤡᤒᤠᤴ ᤔᤧᤴᤏᤢ᤹ᤔᤏᤠᤒᤠ ᤆᤥ᤺ᤰᤗᤥ॥

᥇᥉ ᤂᤡᤏᤡ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤌᤡᤰᤁᤠᤱ ᤜᤥ᤺ᤵᤗᤥ॥

ᤂᤡᤏᤡ᤹ ᤕᤠᤱᤄᤣ᤺ᤰᤁᤡᤸᤗᤧ ᤗᤠᤃᤡ ᤌᤣᤀᤠᤱ ᤛᤡᤍᤠ᤹ ᤜᤥ᤺ᤵᤗᤥ॥

ᤂᤡᤏᤡ᤹ ᤘᤣ᤺ᤵᤔᤠ ᤏᤢ᤹ᤔᤠ ᤏᤡᤱᤛᤠᤱ ᤆᤥ᤺ᤰᤔᤠ ᤗᤠᤶ ᤜᤥ᤺ᤵᤗᤥ॥

᥇᥊ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤁᤧᤖᤧᤰᤗᤧ ᤂᤡᤏᤡ᤹ ᤏᤡᤱᤘᤠ᤹ ᤁᤧᤶᤓᤣ᤺ᤳᤇᤡᤖᤥ.

ᤂᤧᤱᤜᤠ᤹ᤖᤧ ᤂᤡᤏᤡ᤹ ᤌᤣᤀᤠᤱ ᤁᤶᤒᤪᤠᤱ ᤁᤧᤔᤧᤶᤔᤧᤳᤋᤡᤴᤗᤥ॥

ᤀᤠᤱᤃᤠ᤹ ᤏᤡᤱᤔᤡᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤋᤢᤰᤂᤣ ᤆᤠ᤺ᤳᤏᤡᤱᤗᤥ॥

ᤂᤡᤏᤡ᤹ ᤛᤶᤎᤠᤱ ᤁᤧᤛᤠᤰᤐᤠ ᤂᤢᤶᤍᤡᤱᤅᤡᤴ ᤆᤢᤰᤋᤧᤀᤠᤱ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤠᤕᤥᤜᤠ᤹ ᤕᤖᤡᤰ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤡᤏᤡ᤹ ᤁᤢ᤹ᤀᤡᤓᤧᤶᤔᤧᤴ ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ॥

᥇᥋ ᤂᤡᤏᤡ᤹ ᤕᤠᤱᤄᤣ᤺ᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤗᤢᤱᤜᤠ᤺ᤴ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ.

ᤂᤧᤴᤗᤠᤶᤒᤠ ᤘᤣ᤺ᤵᤔᤠ ᤗᤠᤶ ᤜᤥ᤺ᤵᤗᤥ॥

ᤀᤠᤱᤃᤠ᤹ ᤀᤰᤋᤱᤒᤠ ᤂᤢᤶᤍᤡᤱ ᤐᤡᤏᤡᤱᤅᤠᤱ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤠᤕᤥᤴ ᤕᤖᤡᤰ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤡᤏᤡ᤹ ᤁᤢ᤹ᤀᤡᤓᤧᤶᤔᤠᤴ ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ॥

᥇᥌ “ᤁᤖ ᤀᤠᤸᤗ ᤂᤡᤏᤡ᤹ ᤁᤧᤗᤵᤐᤠᤜᤠ᤹ ᤁᤧᤖᤧᤰ ᤔᤧᤗᤖᤢᤛᤡᤖᤥ.

ᤂᤡᤏᤡ᤹ ᤏᤡᤱᤔᤡᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ॥

ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤁᤧᤖᤧᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖᤥ

ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤠᤵᤐᤠᤜᤠ᤹ ᤁᤧᤖᤧᤰ ᤔᤧᤏᤠᤵᤋᤢᤛᤡᤖᤥ॥

᥇᥍ ᤀᤠᤱᤃᤠ᤹ ᤂᤡᤏᤡ᤹ ᤕᤠᤶᤔᤥ ᤘᤣ᤺ᤴᤏᤡᤱᤗᤥ॥

ᤂᤡᤏᤡ᤹ ᤕᤠᤱᤄᤣ᤺ᤰᤜᤠ᤹ ᤏᤢᤛᤢᤱ ᤐᤡᤏᤡᤱᤗᤥ॥

ᤜᤧᤰᤁᤣᤛᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

‘ᤛᤡᤕᤥᤏᤧᤴ ᤔᤏᤠᤜᤠ᤹ᤖᤧ ᤔᤧᤏᤠ᤹ᤖᤢᤀᤠᤱ ᤏᤧᤖᤥ.

ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤴ ᤁᤶᤒᤪᤠᤱ ᤔᤧᤶᤔᤧᤳᤋᤢᤴᤗᤥ॥’

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤁᤧᤖᤧᤰ ᤜᤡᤶᤛᤕᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤗᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤁᤧᤗᤢ᤺ᤶᤒᤠᤍᤧᤴᤏᤥ ᤀᤠᤱᤃᤠ᤹ ᤕᤠᤶᤔᤥ ᤆᤥᤃᤢᤱᤗᤥ

ᤂᤧᤶᤒᤩᤠᤱ ᤂᤧᤵᤔᤥ ᤕᤠᤶᤔᤥ ᤋᤃᤡ ᤜᤧᤰᤁᤣ ᤜᤠᤱᤜᤡᤶ ᤕᤢᤱᤛᤡᤱᤗᤥ॥

᥇᥏ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤏᤢᤃᤧᤴ ᤋᤥ᤺ᤶᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤀᤠᤱ ᤐᤛ᤺ᤳ ᤔᤧᤛ᤺ᤳᤗᤥ॥

ᤀᤠᤱᤃᤠ᤹ ᤀᤠᤜᤠᤱᤘᤠ ᤔᤢ᤹ᤀᤡ᤺ᤸᤗᤧ ᤂᤧᤱᤜᤠ᤹ ᤕᤖᤡᤰ ᤆᤥᤃᤢᤱᤛᤡᤱᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤢ᤺ᤸᤗᤡᤰ ᤔᤧᤶᤒᤥ᤺ᤱᤏᤧᤸᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱᤛᤡᤱᤗᤥ

ᤂᤧᤒᤩᤠᤱ ᤂᤧᤱᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤶᤒᤥ᤺ᤱᤏᤧᤴᤗᤥ॥

᥈᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ ᤋᤃᤡᤒᤠ ᤜᤧᤰᤁᤣ ᤔᤧᤒᤥᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤶᤓᤥ᤺ᤴ ᤀᤠᤍᤃᤡ ᤕᤠᤶᤔᤥ ᤕᤢᤱᤛᤡᤱᤗᤥ॥

ᤂᤧᤱᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥

᥈᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤱᤃ ᤂᤢᤴᤇᤡ᤹ ᤀᤠᤒᤠᤅᤣ ᤛᤢᤘᤠᤱᤗᤠᤶᤒᤠ ᤐᤥᤱᤗᤥ

ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶᤒᤠ ᤕᤢᤰᤛᤠᤒᤠᤎᤡᤰ ᤗ᤺ᤴᤗᤥ॥

ᤀᤠᤱᤃᤠ᤹ ᤂᤧᤴ ᤀᤢ᤺ᤳᤋᤢᤱᤅᤡᤸᤗᤧ ᤂᤧᤴ ᤀᤠᤒᤣᤛᤠᤱ ᤋᤠᤖᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤧᤴᤀᤢ᤺ᤳᤋᤣ ᤌᤠᤖᤡᤰ ᤜᤠ᤺ᤳ ᤀᤠᤒᤣᤛᤠᤱ ᤋᤠᤔᤠ ᤛᤰᤐᤣ᥅

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥈᥈ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ ᤕᤠᤶᤔᤥ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠᤖᤥ॥”

᥈᥉ ᤀᤥᤔᤧᤳᤋᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤱᤃ ᤛᤢᤖᤡ᤺ᤳ ᤁᤣᤈᤱᤗᤥ.

ᤁᤢᤛᤡᤰ ᤐᤥ᤺ᤰᤔᤥ ᤂᤧᤴ ᤛᤢᤖᤡ᤺ᤳ ᤁᤣᤈᤱᤅᤡᤴ ᤜᤢ᤺ᤰᤗᤥ.

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤀᤡᤛᤫᤠᤖᤡ ᤛᤠᤶᤔᤡ᤺ᤳᤋᤧᤴ ᤛᤢ᤺ᤰᤌᤠᤖᤥ॥

᥈᥊ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤴᤃᤧᤳᤋᤣ ᤌᤠᤖᤡᤰ

ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠᤃᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤠᤴ ᤔᤧᤈᤡᤵᤋᤢᤴᤗᤥ॥

ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤂᤡᤏᤡ᤹ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

ᤀᤡᤛᤪᤠᤀᤡᤗᤡᤜᤠ᤹ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤏᤢ᤺ᤱ

᥉᥇

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤴ ᤕᤧᤶᤔᤡᤴ ᤋᤠᤖ ᤐᤳ. ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥ᤺ᤱ᤹॥”

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤀᤠᤱ

ᤌᤱᤅᤥᤗᤠᤶ ᤁᤧᤍᤠᤱᤒᤠᤜᤠ᤹ᤖᤧ ᤔᤢ᤹ᤀᤡᤛᤠᤶ ᤔᤧᤄᤥᤛᤢᤖᤥ॥

ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤏᤠ᤺ᤶᤛᤡᤱᤔᤠ ᤔᤧᤄᤥᤛᤢᤖ ᤑᤠ᤹ᤀᤠᤱ ᤋᤠᤀᤠᤖᤥ॥

᥉ “ᤀᤠᤱᤃᤠ᤹ ᤔᤠ᤺ᤱᤄᤠᤗᤠᤶᤒᤠ ᤋᤩᤠᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤌᤠ᤺ᤴᤇᤡᤱᤅᤠᤱᤗᤥ॥

ᤀᤡᤛᤪᤠᤀᤡᤗᤡᤛᤣ. ᤂᤡᤏᤡ᤹ ᤛᤍᤠᤍᤡᤱ ᤔᤡ᤺ᤶᤈᤡ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ

ᤜᤧᤰᤁᤩᤠᤱ ᤏᤢᤵᤔᤧᤴᤍᤡᤱ ᤗᤢᤱᤔᤠ᤹ ᤋᤢᤰᤏᤡᤱᤗᤥ

ᤂᤧᤒᤩᤠᤱ ᤀᤠᤱᤃᤠ᤹ ᤗᤧᤵᤔᤠᤱ ᤋᤠ᤺ᤳᤏᤡᤱᤗᤥ॥

᥊ ᤜᤧᤰᤁᤩᤠᤱ ᤛᤡᤛᤠᤃᤧᤴ ᤔᤧᤴᤇᤡᤴ ᤀᤡᤛᤪᤠᤀᤡᤗᤀᤣ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤏᤠᤜᤠ᤹ ᤕᤠᤶᤔᤥ ᤆᤥᤃᤢᤱᤛᤡᤱᤗᤥ॥

ᤂᤧᤱᤜᤠ᤹ ᤕᤠᤶᤔᤥ ᤌᤡᤰᤗᤧᤱ ᤂᤡᤳᤇᤡᤱᤇᤡᤱᤒᤠ ᤋᤠᤜᤡᤵᤐᤡᤴ ᤔᤧᤕᤠᤱᤛᤡᤱᤗᤥ

ᤂᤧᤒᤩᤠᤱ ᤂᤧᤴ ᤔᤧᤜᤡᤶᤋᤢᤖ ᤔᤧᤛ᤺ᤳᤋᤠᤱ ᤔᤧᤗᤠ᤺ᤱᤗᤥ॥

᥋ ᤕᤠᤶᤔᤥ ᤌᤡᤰᤗᤧᤱ ᤂᤡᤏᤡ᤹ ᤛᤠᤔᤖᤡᤕᤠᤀᤥᤒᤠ ᤁᤥ᤺ᤰᤔᤠᤜᤠ᤹ᤀᤥ

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤁᤧᤃᤣ᤺ᤳᤋᤢᤶᤗᤥ

ᤜᤧᤰᤁᤩᤠᤱ ᤀᤠᤒᤠᤅᤣ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ

ᤁᤧᤎᤥ᤺ᤰᤐᤠ ᤁᤢᤈᤠ᤺ᤴ ᤂᤡᤏᤡ᤹ ᤁᤧᤈᤠᤶᤗᤥ॥

᥌ ᤀᤥᤖᤥ. ᤀᤰᤋᤱᤒᤠ ᤕᤧᤶᤔᤡᤴ ᤋᤠᤖ ᤐᤳᤗᤥ.

ᤜᤧᤰᤁᤩᤠᤱ ᤀᤣᤑᤪᤠᤀᤡᤔᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥ

ᤀᤡᤰ ᤁᤧᤃᤥᤒᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤒᤠ ᤀᤡᤰᤗᤠ᤺ᤴ ᤂᤧᤶᤍᤧᤳᤗᤥ.

‘ᤛᤡᤕᤥ᤺ᤴᤏᤥ ᤌᤥ ᤀᤠᤏᤡ᤹ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤐᤣᤃᤡᤖᤥ॥’”

᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤀᤡᤛᤪᤠᤀᤡᤗ ᤛᤢᤘᤠᤱᤗᤧ ᤗᤠᤃᤡ ᤛ᤺ᤵᤔᤠ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ॥

ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤀᤠᤒᤠᤅᤣ ᤏᤠᤖᤠᤑᤥᤔᤠ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ.

‘ᤕᤜᤘᤣ ᤍᤠᤱᤒᤠᤀᤣ. ᤀᤡᤛᤪᤠᤀᤡᤗᤒᤠ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ

ᤂᤧᤏᤧ᤹ ᤁᤧᤔᤏᤠᤜᤠ᤹ ᤋᤠᤱᤛᤧ᤺ᤵᤋᤧᤛᤧ᤹ᤀᤥ॥’

᥎ ᤀᤠᤱᤃᤠ᤹ ᤂᤧᤱᤜᤠ᤹ ᤌᤠᤱᤃᤧᤳ ᤗᤠᤶ ᤕᤢᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤘᤣ᤹ᤛ᤻ᤔᤠ ᤁᤢᤕᤠᤀᤥᤗᤠᤶᤒᤠ ᤛᤢᤵᤛᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤡᤰᤑ᤺ᤶᤒᤠ ᤏᤢ ᤗᤠᤱᤛᤰᤁᤠ.

ᤜᤧᤰᤁᤩᤠᤱ ᤔᤧᤴᤇᤢᤰᤔᤠ ᤁᤧᤘᤠ᤹ᤔᤠ ᤏᤢ

ᤛᤠᤃᤵᤔᤠ ᤕᤠᤖᤡᤵ ᤁᤧᤒᤥ᤺ᤱᤔᤠᤜᤠ᤹ᤀᤠᤱ ᤔᤧᤘᤠ᤹ᤖᤥ॥

ᤗᤳᤇᤠ ᤕᤶᤒᤠ ᤆᤢᤶᤓᤥ ᤔᤧᤒᤥ᤺ᤱᤅᤠᤱ ᤂᤧᤱᤜᤠ᤹ ᤔᤧᤏᤢ᤺ᤱ ᤔᤧᤍᤠᤖᤥ॥

᥏ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱᤅᤡᤸᤗᤧ ᤔᤧᤜᤠ᤺ᤵᤗᤥ

ᤜᤧᤰᤁᤩᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤏᤢ ᤔᤧᤏᤢ᤺ᤱ ᤔᤧᤍᤠᤖᤥ॥

ᤀᤠᤱᤃᤠ᤹ ᤔᤏᤠᤜᤠ᤹ ᤘᤜ᤺ᤱ ᤕᤱᤄᤱᤗᤠᤶᤒᤠ ᤗᤠᤶ ᤋᤥ᤺ᤴᤍᤢᤱᤛᤡᤱᤗᤥ.

ᤀᤠᤄᤄᤒᤠ ᤁᤧᤜᤥ᤺ᤵᤐᤠ ᤁᤧᤍᤱᤒᤠ ᤗᤠᤶᤔᤥ ᤗᤠᤱᤄᤣ᤺ᤰᤂᤢᤱᤛᤡᤱᤗᤥ॥

ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤐᤠᤏᤢᤍᤡᤱ ᤐᤠᤀᤠᤖᤥ

ᤂᤧᤒᤩᤠᤱ ᤀᤣᤑᤪᤠᤀᤡᤶᤔᤡᤴ ᤀᤠᤱᤃᤠ᤹ ᤀᤠᤛ᤻ᤛᤠ ᤋᤢᤶᤒᤠᤖᤥ॥

᥇᥆ “ᤔᤧᤴᤇᤠᤶ ᤛᤢᤘᤠᤱᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤔᤠ᤺ᤱᤄᤠ ᤔᤠ᤺ᤱᤄᤠ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤌᤠᤖᤡᤰᤐᤠ

ᤀᤠᤱᤃᤠ᤹ ᤀᤠᤒᤠ᤺ᤴᤈᤠᤰᤁᤡᤴ ᤛᤠ᤹ᤖᤡᤰ ᤀᤡᤱᤓᤴ ᤆᤥᤃᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤑᤢᤳᤇᤡᤱᤈᤩᤠ᤺ड᤻ ᤛᤧᤛᤢᤱᤛᤡᤱᤗᤥ

ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ ᤛᤢᤵᤛᤢᤱᤛᤡᤱᤗᤥ

ᤜᤧᤰᤁᤩᤠᤱ ᤐᤡᤳᤁᤶᤒᤠᤜᤠ᤹ᤖᤧ ᤐᤡᤳᤜᤠ᤹ ᤁᤶᤒᤪᤠᤱ ᤔᤧᤔᤧᤳᤋᤢᤛᤡᤒᤠ ᤜᤧᤰᤁᤣ

ᤂᤧᤱᤜᤠ᤹ ᤁᤶᤒᤪᤠᤱ ᤔᤧᤳᤋᤢᤱᤛᤡᤱᤗᤥ॥

᥇᥇ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤛᤧᤴᤗᤵ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤗᤳᤇᤠ ᤔᤢᤰᤛᤠᤶᤛᤠᤒᤠ ᤛᤢᤘᤠᤱᤅᤡᤸᤗᤧ ᤁᤢᤜᤢᤰᤁᤥᤗᤠᤶ

ᤀᤠᤱᤃᤠ᤹ ᤂᤧᤱᤜᤠ᤹ ᤋᤠᤱᤄᤢᤱᤛᤡᤱᤅᤠᤱ ᤘᤠ᤹ᤖᤥ॥

᥇᥈ ᤂᤧᤱᤜᤠ᤹ ᤔᤧᤍᤠᤀᤠᤱ ᤔᤧᤛ᤺ᤳᤗ

ᤛᤡᤕᤥᤏ ᤁᤥ᤺ᤰᤔᤠᤀᤥ ᤛᤧᤘᤠᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖᤥ

ᤕᤜᤘᤣ ᤍᤠᤱᤒᤧᤸᤗᤧ ᤐᤡᤖᤢᤛᤡᤒᤠ ᤕᤖᤡᤰ ᤐᤖᤎᤠ᤺ᤶᤔᤡᤸᤗᤧ ᤂᤧᤱᤜᤠ᤹ ᤔᤧᤛ᤺ᤳᤗᤥ-

ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ. ᤆᤤᤋᤢᤴ ᤏᤡ᤺ᤱᤃᤣ᤹.

ᤔᤧᤸᤗᤢᤰ ᤏᤢ ᤐᤡᤳᤜᤠ᤹ ᤔᤧᤄᤥᤛᤢᤛᤡᤖᤥ

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤐᤍᤠᤍᤠᤖᤥ॥

ᤂᤧᤱᤜᤠ᤹ ᤏᤢᤖᤡᤰᤁᤠᤱ ᤕᤥᤖᤢᤖ ᤆᤫᤠ᤺ᤳᤋᤡᤸᤗᤧ ᤘᤠᤃᤧᤖᤰᤐᤠ ᤀᤡᤰᤋᤠᤵ ᤜᤧᤰᤋᤱᤒᤠ ᤔᤧᤒᤥᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤔᤧᤴᤎᤠᤏᤧᤴᤗᤥ॥

᥇᥉ ᤜᤧᤰᤁᤩᤠᤱ ᤔᤧᤴᤇ᤻ᤕᤠᤜᤠ᤹ ᤔᤧᤛ᤺ᤳᤋᤠᤱ ᤔᤧᤗᤠ᤺ᤱᤗᤥ.

ᤌᤠᤱᤒᤧᤴ ᤏᤢ ᤋᤢᤶᤓᤠᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣᤖᤡᤱᤅᤡᤴ ᤜᤠᤱᤜᤠᤱ ᤗ᤹ᤔᤥ ᤗᤧᤰᤂᤢᤱ ᤐᤡᤖᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤖᤢᤱᤛᤡᤱᤗᤥ

ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠᤖᤧ ᤁᤢᤗᤧᤰᤘᤠᤀᤥ

ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤛ᤺ᤳᤗ ᤕᤠ᤺ᤴᤍᤢᤱᤛᤡᤱᤗᤥ॥

᥇᥊ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤠ᤹ᤖᤡᤰ ᤁᤢᤈᤠᤃᤧᤏᤢ᤹ᤒᤠ ᤁᤢᤈᤠ᤺ᤴ ᤂᤢᤴᤇᤡ᤹ ᤂᤠᤄᤠ ᤆᤠ᤺ᤳᤋᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤠᤔᤏᤠᤜᤠ᤹ ᤁᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ ᤐᤡᤖᤢᤱᤛᤡᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤀᤡᤛᤪᤠᤀᤡᤗᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡ

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤖᤠᤔᤠᤀᤥ ᤗᤳᤇᤠ ᤀᤡᤰᤗᤠᤎᤡᤰ ᤂᤧᤶᤍᤧᤳᤋᤧᤖᤥ.

ᤀᤢ᤺ᤰᤁᤠᤱ ᤀᤢ᤺ᤰ ᤔᤣᤖᤡᤱ ᤁᤧᤎᤰᤐᤠ ᤀᤡᤰᤗᤠ᤺ᤴ ᤂᤧᤶᤍᤧᤳᤋᤧᤖᤥ॥

ᤖᤠᤜᤣᤸᤗᤧᤴ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤜᤠ᤺ᤵᤗᤥ.

ᤂᤧᤴ ᤆᤡᤈᤡ ᤕᤧᤶᤕᤧᤶ ᤐᤥᤱᤔᤠ ᤔᤧᤍᤧᤴᤏᤧᤸᤗᤥ

ᤌᤣᤀᤠᤱᤓᤧᤸᤗᤧ ᤂᤧᤴ ᤜᤡᤴᤈᤠ᤹ᤜᤠ᤹ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤜᤡᤅᤧᤴᤗᤥ॥

᥇᥌ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

‘ᤔᤧᤜᤠᤒᤧᤶᤔᤡᤴᤏᤧ᤹. ᤔᤡᤰᤘᤠ᤺ᤴ ᤋᤢᤃᤧᤶᤔᤧ᤹ᤀᤥ॥

ᤂᤡᤏᤡ᤹ ᤀᤠᤒᤠᤅᤣ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ

ᤕᤖᤡᤰ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤘᤠ᤹ᤖᤥ

ᤂᤧᤸᤗᤧ ᤗᤠᤃᤡ ᤌᤢᤶᤄᤥ ᤁᤧᤄᤥᤛᤢᤶᤗᤥ.

ᤂᤧᤱᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤗᤠᤶᤒᤠ ᤔᤧᤏᤢ᤺ᤱ ᤔᤧᤍᤠᤖᤥ॥

᥇᥍ ᤁᤧᤍᤠᤒᤠ ᤕᤧᤴᤗᤧ ᤗᤠᤃᤡ ᤂᤡᤏᤡ᤹ ᤏᤡᤱᤛᤠᤱ ᤆᤥ᤺ᤰᤔᤠ ᤗᤠᤶ ᤘᤠ᤹ᤖᤥ॥

ᤂᤡᤏᤡ᤹ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤜᤡᤶᤔᤥ ᤔᤧᤏᤢ᤺ᤱ ᤔᤧᤍᤠᤖᤥ॥’

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥇᥎ “ᤀᤣᤑᤪᤠᤀᤡᤔᤧᤸᤗᤧ ᤁᤢᤍᤢᤰᤂᤣᤀᤥ ᤀᤰᤂᤣ ᤐᤠ᤺ᤳᤋᤢᤒᤠ ᤂᤧᤵᤛᤢᤱᤗᤥ.

‘ᤕᤜᤘᤣ ᤍᤠᤱᤒᤠᤀᤣ ᤔᤧᤱᤄᤢᤶᤔᤣ ᤁᤧᤘᤠ᤹ᤒᤠ ᤐᤡᤳᤛᤠᤳ ᤜᤧᤰᤋᤱᤒᤠ ᤘᤕᤠᤱᤗᤥ

ᤁᤖ ᤀᤠᤸᤗᤥ ᤂᤧᤏᤧ᤹ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤜᤢ᤹ᤖᤠᤱᤗᤥ॥

ᤀᤠᤱᤃᤠ᤹ ᤏᤢ᤺ᤰᤋᤠᤱ ᤋᤠᤖᤠᤱᤅᤧ᤹ᤀᤥ.

ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ

ᤀᤠᤱᤃᤠ᤹ ᤏᤢ᤺ᤱᤔᤠ ᤋᤠᤔᤠ ᤕᤠᤖᤡᤵ ᤘᤠ᤹ᤀᤠᤖᤥ॥

᥇᥏ ᤂᤧᤏᤧ᤹ᤗᤠᤶᤒᤠ ᤔᤠ᤺ᤱᤄᤠ ᤀᤡ᤺ᤶᤛᤡᤱ ᤐᤣᤃᤠᤱᤅᤠᤱ ᤘᤕᤠᤱᤗᤥ

ᤁᤖ ᤜᤠᤖᤠᤀᤣ ᤂᤧᤏᤧ᤹ᤀᤥᤀᤣ ᤏᤢ᤺ᤱᤔᤠ ᤋᤠᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

ᤂᤧᤏᤧ᤹ ᤀᤠᤱᤃᤠ᤹ ᤂᤢᤶᤍᤡᤱ ᤁᤧᤒᤡᤖᤠᤱᤗᤥ

ᤜᤧᤰᤁᤩᤠᤱ ᤀᤠᤕᤧᤳᤋᤢᤰᤂᤣᤀᤥ ᤀᤠᤎᤣᤃᤣ᤺ᤰᤁᤡᤴ ᤌᤢ᤺ᤰᤂᤢᤱᤗᤥ॥

ᤀᤠᤱᤃᤠ᤹ᤃ ᤛᤡᤖᤡᤱᤔᤔᤥ ᤏᤢ ᤆᤠ᤺ᤳᤌᤡ ᤐᤣ᤺ᤰᤔᤥ ᤌᤩᤠᤱᤗᤥ

ᤌᤣᤀᤠᤱᤓᤧᤸᤗᤧ ᤌᤠᤱᤒᤧᤴ ᤘᤕᤠᤱᤅᤡᤸᤗᤧ ᤗᤠᤕᤥ ᤆᤥᤃᤢᤱᤅᤠᤱ ᤘᤕᤠᤱᤗᤥ॥’

᥈᥆ “ᤀᤣᤑᤪᤠᤀᤡᤔᤧᤴ. ᤁᤧᤖᤧᤰᤏᤢ᤺ᤸᤗᤧ ᤗᤢᤱᤔᤠ᤹ ᤋᤢᤰᤋᤢᤱᤒᤠ ᤀᤠᤛ᤻ᤛᤠᤖᤥ.

ᤁᤧᤖᤧᤰᤏᤢ᤺ᤸᤗᤧ ᤕᤖᤡᤰ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤒᤠ ᤀᤠᤛ᤻ᤛᤠᤖᤥ

ᤁᤢᤍᤰᤗᤧᤱᤘᤠᤀᤥ ᤐᤠ᤺ᤳᤋᤠᤛᤠᤱ ᤔᤡ᤺ᤶᤈᤡᤏᤢ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

ᤂᤢᤏᤧ᤹ ᤁᤢᤗᤠᤃᤡ ᤀᤠᤗᤢᤱᤔᤠ᤹ ᤑᤩᤠ᤺ᤱᤓᤩᤠ᤺ᤱ ᤗ᤹ᤖᤥ.

ᤁᤢᤳᤆᤠ᤹ᤀᤣ ᤀᤠᤱᤃᤠ᤹ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ॥

᥈᥇ ᤗᤠᤶᤔᤥ ᤔᤡᤰᤛᤣ᤺ᤴᤜᤠ᤹ ᤑᤳᤇᤧ᤹ᤀᤥ

ᤜᤧᤰᤁᤩᤠᤱ ᤗᤠᤶ ᤀᤥ᤺ᤴᤃᤧᤎᤠᤰᤐᤠ ᤔᤡᤰᤐᤣ᤹ ᤕᤢᤰᤂᤧ᤹ᤀᤥ.

ᤏᤡᤱᤘᤠ᤹ ᤕᤠᤰᤔᤠᤖᤧ ᤗᤠᤃᤡ ᤔᤠᤖᤠᤶᤜᤠ᤹ ᤔᤡᤰᤛᤣ᤺ᤴ ᤔᤧᤳᤋᤧ᤹ᤀᤥ

ᤂᤧᤏᤧ᤹ ᤁᤧᤒᤣᤒᤠ ᤗᤠᤶᤔᤥ ᤏᤢ᤺ᤰᤂᤧ ᤋᤩᤧ᤹ᤀᤥ॥

ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤏᤢ᤺ᤰᤂᤣ ᤋᤩᤧ᤹ᤀᤥ

ᤂᤧᤏᤧ᤹ ᤁᤧᤗᤧᤖᤢᤒᤠ ᤀᤠᤒᤠᤅᤣ ᤕᤧᤰᤕᤰᤁᤥ ᤏᤢ᤺ᤰᤂᤧ ᤋᤩᤧ᤹ᤀᤥ॥

᥈᥈ “ᤁᤢᤏᤛᤠ᤺ᤴ ᤁᤧᤜᤥ᤺ᤵᤔᤠ ᤀᤠᤛ᤻ᤛᤠᤀᤣ.

ᤂᤧᤏᤧ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤁᤧᤏᤡᤱᤘᤠ᤹ ᤐᤱᤒᤠᤒᤣ᥅

ᤔᤧᤴᤇᤢᤔᤠ᤺ᤸᤗᤧ ᤕᤧᤶᤒᤡᤳᤇᤠ᤺ᤴ ᤋᤠᤱᤛᤧ᤺ᤵᤋᤢᤒᤠᤴ ᤘᤣ᤹ ᤐᤖᤡᤰᤐᤠ ᤆᤥ᤺ᤰᤐᤠ ᤜᤧᤰᤁᤣ

ᤁᤢᤛᤱ ᤏᤢ ᤘᤣ᤹ ᤐᤖᤡᤰᤐᤠ ᤐᤠ᤺ᤴ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤱᤅᤠᤱ ᤘᤠ᤹ᤖᤥ॥”

ᤁᤧᤍᤠᤒᤠ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤧᤏᤢ᤹ ᤔᤧᤍᤠ᤹᤺

᥈᥉ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ. ᤜᤧᤰᤁᤣ᤺ᤸᤗᤧ ᤕᤜᤢᤍᤠ ᤗᤠᤈᤣ᤹ ᤏᤢ ᤂᤧ᤹ᤕᤥᤒᤠ ᤕᤧᤰᤕᤰᤜᤠ᤹ᤀᤥ ᤕᤠᤶᤔᤥ ᤌᤡᤰᤗᤧᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤕᤖᤢᤛᤗᤧ᤺ᤶᤒᤠ ᤛᤣᤛᤣ ᤁᤥ᤺ᤰᤔᤠᤀᤣ. ᤛᤠᤶᤕᤥᤏᤡᤒᤠ ᤁᤧᤘᤠ᤹ᤒᤠᤍᤧᤴᤏᤣ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤁᤧᤒᤡᤖᤖᤥ॥’

᥈᥊ ᤕᤜᤢᤍᤠ ᤏᤢ ᤂᤧ᤹ᤕᤥᤒᤠ ᤕᤧᤰᤕᤰᤜᤠ᤹ᤀᤥ ᤔᤏᤠᤜᤠ᤹ ᤛᤥᤖᤡᤰ ᤔᤧᤕᤢᤱ ᤂᤧᤒᤩᤠᤱ ᤂᤧᤵᤔᤥ ᤕᤠ᤺ᤴᤃᤧᤔᤒᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤰᤛᤠᤗᤢᤵᤜᤠ᤹ᤏᤢ ᤛᤥᤖᤡᤰ ᤋᤠᤰᤁᤧᤃᤶᤒᤠ ᤔᤧᤸᤗᤢᤰᤁᤶᤒᤠᤜᤠ᤹ ᤔᤧᤘᤠ᤹॥

᥈᥋ ᤀᤠᤱᤃᤠ᤹ ᤁᤧᤏᤠᤒᤠᤜᤠ᤹ ᤕᤠᤶᤔᤥ ᤂᤢᤴᤇᤡ᤹ ᤛᤰᤔᤠ ᤁᤧᤳᤋᤢᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤛᤠᤰᤁᤡᤸᤗᤧ ᤔᤧᤴᤎᤢᤶᤔᤏᤠ ᤁᤧᤒᤥ᤺ᤱᤒᤠᤜᤠ᤹ ᤁᤢᤈᤠ᤺ᤸᤗᤧ ᤂᤠ᤺ᤳᤋᤢᤱᤛᤡᤱ॥”

᥈᥌ ᤂᤧᤴ ᤀᤣᤃᤠᤱ. ᤀᤠᤱᤃᤠ᤹ ᤛᤥᤖᤠᤱᤅᤠᤱ ᤀᤥᤔᤕᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤰᤕᤢᤔᤧᤴ ᤁᤢᤈᤠ ᤁᤧᤏᤢ᤹ᤒᤠ ᤆᤥᤃᤧ॥

᥈᥍ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤧᤶᤔᤧ᤹. ᤂᤧᤴ ᤕᤧᤴᤏᤡᤴ ᤋᤠᤖ ᤐᤳ. ᤀᤠᤱᤃᤠ᤹ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤗᤠᤈᤣ᤺ᤴ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤖ ᤆᤥᤃᤢᤱ॥

᥈᥎ ᤜᤧᤰᤁᤩᤠᤱ ᤀᤠᤀᤡᤴ ᤂᤧᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤜᤠᤱᤈᤢᤶᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ ᤀᤠ᤺ᤱᤔᤠᤛᤡ. ᤛᤥ᤺ᤶᤔᤠᤛᤡ. ᤔᤧᤱᤔᤠᤛᤡ ᤀᤡᤃᤪ ᤗᤠᤵᤑᤣᤔᤠᤛᤡ. ᤑᤥ᤺ᤱᤔᤠᤛᤡ ᤏᤢ ᤕᤢᤰᤛᤡᤱ ᤆᤥ᤺ᤰᤔᤠᤛᤡ ᤔᤢᤖᤠ ᤔᤧᤳᤏᤧ.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥈᥏ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤡᤴ ᤋᤠ᤺ᤸᤗᤧ ᤔᤏᤠᤜᤠ᤹ᤖᤧ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤀᤰᤂᤣ ᤔᤧᤶᤒᤠ᤺ᤳᤋᤢᤴ.

“‘ᤐᤠᤔᤠᤖᤧ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤺ᤴ ᤔᤧᤈᤖᤥ.

ᤁᤖ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤒᤥ᤹ᤜᤠ᤹ ᤐᤕᤠ ᤕᤠᤛᤡᤖᤥ॥’

᥉᥆ “ᤂᤧᤸᤗᤧ ᤁᤢᤗᤧᤰᤘᤠᤀᤥ. ᤀᤠᤳᤋᤡᤸᤗᤧ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤺ᤴ ᤆ᤹᤺. ᤂᤧᤸᤗᤧᤀᤣ ᤁᤢᤜᤠᤒᤥ᤹ᤒᤠᤴ ᤕᤠ᤹᤺ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤀᤠᤒᤠᤅᤣ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤀᤠᤒᤠᤅᤣ ᤔᤣᤛᤡ᤹᤺॥”

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢᤖᤥ.

“ᤂᤧᤴ ᤕᤧᤴᤏᤡᤴ ᤋᤠᤖ ᤐᤳᤗᤥ.

ᤀᤡᤛᤪᤠᤀᤡᤗ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ

ᤀᤠᤱᤃᤠ᤹ ᤗᤳᤇᤠ ᤁᤢᤛᤱ ᤔᤠᤱᤜᤢᤵ ᤆᤥᤃᤢᤱᤗᤥ.

᥉᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤏᤢ

ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵ ᤜᤧᤰᤋᤱᤒᤠ ᤂᤧᤴ ᤔᤧᤒᤥ᤺ᤱᤏᤧᤴᤗᤥ

ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤅᤡᤸᤗᤧ

ᤂᤧᤱᤜᤠ᤹ ᤂᤢᤴᤇᤡ᤹ ᤜᤢᤰᤁᤥ ᤋᤧᤶᤛᤢᤱ ᤑᤧᤳᤋᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤍᤠᤱᤒᤠ ᤁᤢᤀᤡᤛᤡ᤺ᤰ ᤘᤕᤠᤱᤗᤥ

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤢᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥉᥉ “ᤀᤡᤛᤪᤠᤀᤡᤗᤒᤠ ᤀᤠᤔᤏᤠᤜᤠ᤹ᤏᤢ ᤆᤥ᤺ᤰᤔᤠ ᤀᤡ᤺ᤳᤋᤢᤱᤒᤠ

ᤁᤢᤛᤱ ᤔᤠᤱᤜᤢᤵᤐᤡᤴ ᤀᤰᤋᤱᤒᤠ ᤐᤥᤱᤗᤥ”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ

“ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ

ᤀᤠᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤕᤢᤰᤂᤢᤱ ᤐᤡᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤛᤠᤵᤋᤢᤱ ᤐᤡᤖᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠᤖᤥ

ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤔᤏᤠ ᤔᤧᤒᤥᤱᤗᤥ॥

᥉᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ ᤀᤡᤃᤪ ᤑᤢ᤹ᤏᤢᤛᤠ᤹ᤜᤠ᤹

ᤕᤜᤘᤣ ᤍᤠᤱᤒᤠᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤀᤠᤳᤋᤡᤴᤜᤠ᤹ᤀᤠᤱ ᤜᤢ᤹ᤔᤠᤛᤡ ᤔᤧᤒᤥ᤺ᤱᤏᤧᤴᤗᤥ

ᤌᤣᤀᤠᤱᤓᤧᤸᤗᤧ ᤕᤶᤒᤠ ᤆᤢᤰᤐᤠ ᤁᤧᤖᤧᤰᤗᤧ ᤁᤢᤛᤡᤱ ᤔᤧᤏᤡ᤺ᤳᤋᤠᤖᤥ॥

ᤂᤧᤱᤜᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤗᤠᤶ ᤗᤧᤵᤔᤡ ᤐᤡᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤕᤥᤜᤠ᤹ ᤀᤠᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤠᤴᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥉᥋ ᤕᤜᤘᤣ ᤍᤠᤱᤒᤧᤸᤗᤧ ᤏᤠᤶᤔᤡᤴ ᤗᤧᤴᤍᤡᤰ ᤛᤧᤍᤡᤱᤍᤡᤱ ᤀᤥ᤺ᤵᤔᤠ ᤐᤠᤱᤄᤢᤖᤥ

ᤜᤧᤰᤁᤩᤠᤱ ᤛᤧᤴᤍᤡᤰ ᤗᤠᤒᤠᤴ ᤏᤢ

ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤔᤧᤀᤥ᤺ᤳᤗ ᤕᤠ᤺ᤴᤍᤢᤛᤡᤖᤥ॥

ᤂᤢᤏᤧ᤹ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤴ ᤇᤡᤶᤗᤡᤱ ᤇᤡᤶᤗᤡᤱ ᤔᤢᤴᤍᤢᤖᤥ

ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤘᤠᤓᤧᤸᤗᤧᤱᤜᤠ᤹ ᤜᤢ᤺ᤰᤔᤠ ᤐᤠᤱᤄᤢᤖᤥ॥

ᤂᤢᤏᤧ᤹ ᤁᤢᤔᤡᤱᤅᤡᤴ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

᥉᥌ “ᤁᤴ ᤀᤡᤱᤈᤠ᤺ᤱᤜᤠ᤹ ᤐᤡᤔᤠᤛᤡ ᤀᤠᤓᤧᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤏᤠᤴᤗᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤛᤢᤘᤠᤱ ᤔᤧᤒᤥ᤺ᤱᤏᤧᤸᤗ ᤆᤥ᤺ᤰᤔᤠ ᤔᤧᤓᤠ᤺ᤰᤁᤠᤴᤗᤥ

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥉᥍ ᤂᤧᤏᤧ᤹ ᤋᤖ᤺ᤱᤃᤧᤴ ᤋᤠᤱᤛᤠᤱᤒᤧᤴ ᤛᤡ᤺ᤰᤔᤠ ᤁᤧᤛᤢᤰᤋᤢᤏᤣᤓᤃᤪ

ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤢᤰᤏᤠ᤺ᤴ ᤁᤥ᤺ᤶᤓᤥ ᤆᤥ᤺ᤰᤔᤠ ᤁᤧᤛᤢᤰᤋᤢᤏᤣᤓᤃᤪᤖᤰ

ᤗᤠᤕᤥ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤡᤜᤠ᤹

ᤛᤍᤠᤍᤡᤱᤗᤧ ᤗᤠᤃᤡ ᤗᤠᤵᤑᤢᤛᤢᤱᤛᤡᤱᤗᤥ.

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥉᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. “ᤂᤧᤴ ᤕᤧᤶᤔᤡᤴ ᤋᤠᤖ ᤐᤳ. ᤜᤏᤏᤣᤗᤖᤧ ᤁᤢᤈᤱᤜᤡᤶᤔᤥᤗᤠᤶ ᤁᤢᤛᤢᤰᤐᤥᤒᤠ ᤋᤠ᤺ᤰᤜᤴ ᤌᤠᤖᤡᤰ ᤁᤧᤖᤧᤰ ᤕᤖᤢᤛᤗᤧ᤺ᤶᤔᤡᤴ ᤀᤠᤱᤃᤠ᤹ ᤀᤠᤗᤠᤃᤡ ᤕᤧᤰᤕᤰ ᤕᤠᤶᤔᤥ ᤔᤧᤈᤥᤃᤢ᤹॥

᥉᥏ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤡ᤺ᤴᤍᤥᤜᤠ᤹ ᤂᤧᤵᤔᤥᤗᤠᤶ ᤘᤣ᤹ ᤏᤠᤶᤎᤠ ᤐᤡᤛᤠᤱ ᤃᤠᤖᤣᤒ ᤁᤥ᤺ᤰᤔᤠᤀᤥ ᤌᤠᤖᤡᤰ ᤁᤧᤳ ᤂᤧᤒᤩᤠᤱ ᤂᤧᤵᤔᤥᤗᤠᤶ ᤕᤠᤶᤔᤥ ᤜᤡᤀᤠᤱ ᤃᤥᤀᤠ ᤌᤧᤶᤒᤠ ᤐᤣᤰ॥

᥊᥆ ᤆᤣᤜᤠ᤹ ᤗᤢᤵᤔᤠ ᤏᤢ ᤋᤠᤶᤈᤡ ᤗᤠᤵᤑᤢᤔᤠ ᤁᤠᤰ ᤏᤧᤏᤧᤒᤠᤍᤧᤴ ᤜᤧᤰᤁᤩᤠᤱ ᤏᤠᤱᤃᤧᤴ ᤐᤡᤛᤠᤱᤒᤠ ᤁᤡᤍᤪᤥᤏ ᤐᤠᤰᤗᤢᤶᤗᤢᤶᤒᤠᤍᤧᤴ ᤌᤠᤖᤡᤰᤐᤠ ᤁᤧᤖᤧᤰ ᤀᤡᤰᤋᤠᤵᤜᤠ᤹ ᤏᤢ ᤀᤴ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤛᤢᤰᤐᤥ ᤌᤠᤖᤡᤰ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤗᤠᤃᤡ ᤛᤣᤛᤣᤒᤠ ᤐᤥᤱ᤹. ᤂᤧᤒᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤜᤠ᤹ᤕᤠᤰ ᤔᤧᤴᤀᤠ᤺ᤰᤂᤢᤴ ᤀᤡᤃᤪ ᤔᤧᤴᤕᤴᤇᤢᤴᤗᤥ॥”

ᤕᤷᤔᤡᤕᤠ᤺ᤸᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ ᤀᤡᤅᤢ

᥉᥈

ᤛᤡᤍᤁᤡᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᤌᤡᤒᤥᤱ ᤋᤱᤒᤣᤀᤥa ᤀᤡᤃᤪ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡ ᤋᤱᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ॥

᥈ ᤂᤧᤴ ᤕᤧᤶᤔᤥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤡᤴ ᤁᤒᤪᤡᤱ ᤔᤧᤃᤒᤢᤖ ᤔᤧᤒᤳᤇᤧ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤠᤱᤜᤡᤶᤔᤥ ᤁᤧᤘᤠ᤹ᤒᤠ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤕᤷᤔᤡᤕᤠ᤺ᤴ ᤛᤠᤰᤐᤠ ᤌᤩᤧᤀᤠᤱ ᤕᤠᤃᤧ॥

᥉ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤀᤠᤱᤃᤠ᤹ ᤛᤠᤰᤋᤠᤱᤅᤠᤱ ᤕᤠᤃᤠᤱ. “ᤂᤧᤏᤧ᤹ ᤌᤣᤀᤠᤱ ᤀᤰᤋᤱᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ᥅ ‘ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤐᤡᤖᤢᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤕᤧᤰᤕᤰᤁᤡᤴ ᤋᤥᤃᤢᤀᤠᤱ ᤕᤢᤰᤋᤢ᤹ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥊ ᤜᤧᤰᤁᤩᤠᤱ ᤛᤡᤍᤁᤡᤕᤠᤜ ᤜᤠᤱᤅᤡᤴ ᤒᤣᤒᤡᤗᤥᤏᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤑᤡ᤺ᤴᤇᤡᤱᤔᤠ ᤔᤧᤛᤢᤰᤏᤣᤴ ᤁᤖ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠ᤹᤺ ᤂᤧᤒᤩᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤐᤥ᤺ᤱᤅᤠᤱ ᤏᤠᤍᤢᤶᤍᤢᤶᤒᤠ ᤋᤠ᤹ᤈᤧᤱ॥

᥋ ᤛᤡᤍᤁᤡᤕᤠᤜ᤺ᤴ ᤒᤣᤒᤡᤗᤥᤏᤀᤥ ᤔᤧᤍᤣ᤹ᤖᤢ᤹ ᤜᤧᤰᤁᤩᤠᤱ ᤀᤠᤑᤠᤸᤗᤧ ᤌᤠᤖᤡᤰ ᤀᤠᤱᤃᤠ᤹ ᤂᤧᤴ ᤁᤶᤒᤪᤠᤱ ᤔᤧᤔᤧᤳᤋᤢᤱᤅᤡᤴ. ᤂᤧᤶᤔᤩᤠᤰ ᤌᤠᤖᤡᤰ ᤂᤧᤴ ᤂᤧᤵᤔᤥ ᤘᤠ᤹॥ ᤒᤣᤒᤡᤗᤥ᤺ᤴᤒᤠ ᤔᤏᤠᤜᤠ᤹ᤏᤢ ᤂᤧᤴ ᤌᤱ ᤆᤥ᤺ᤰᤛᤠᤱ ᤂᤧᤸᤗᤧ ᤌᤱ ᤔᤧᤏᤠ᤺ᤴᤍᤢᤴ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤅᤠᤱ ᤘᤠ᤹॥’”

᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ॥ ᤂᤢᤏᤧ᤹ ᤔᤧᤳᤋᤠᤱ.

᥍ “ᤂᤧᤏᤧ᤹ ᤁᤧᤶᤓᤅᤠ ᤛᤸᤗᤢᤔᤖᤧ ᤁᤢᤛ᤻ᤛᤠ ᤜᤏᤔᤣᤗᤧᤴ ᤋᤠᤀᤠᤱ ᤐᤣᤗᤡ ᤁᤧᤶᤓᤠᤰ. ‘ᤂᤧᤏᤧ᤹ ᤏᤡ᤺ᤳᤋᤠᤱᤒᤠ ᤁᤧᤃᤠ᤹ᤀᤡ ᤁᤧᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤀᤡᤰᤋᤠᤵᤐᤡᤴ ᤂᤧᤏᤧ᤹ ᤀᤡᤱᤔᤠ ᤁᤧᤄᤥᤛᤢ ᤜᤧᤰᤁᤩᤠᤱ ᤒᤣᤏᤩᤠᤔᤡᤴᤗᤧ ᤁᤢᤗᤠᤈᤣ᤹ᤀᤥᤒᤠ ᤀᤏᤠᤋᤥᤋᤀᤥ ᤁᤧᤏᤧᤒᤠ ᤀᤠᤀᤡᤰᤋᤠᤵᤐᤡᤴ ᤀᤡᤅᤠᤱ ᤐᤡᤖᤠᤱᤅᤧ᤹॥’”

᥎ ᤂᤧᤒᤩᤠᤱ ᤁᤢᤍᤥ᤺ᤵᤔᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤀᤠᤶᤓᤅᤠᤖᤧ ᤁᤢᤛ᤻ᤛᤠ ᤜᤏᤔᤣᤗᤧᤴ ᤜᤠᤱᤜᤡᤶᤔᤥ ᤁᤧᤘᤠ᤹ᤒᤠ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤋᤩᤧᤀᤠᤱ ᤔᤧᤳᤋᤠᤱ. “ᤒᤣᤏᤩᤠᤔᤡᤴᤗᤧ ᤁᤢᤗᤠᤈᤣ᤹ᤀᤥᤒᤠ ᤀᤏᤠᤋᤥᤋᤀᤥ ᤁᤧᤏᤧᤒᤠ ᤀᤠᤀᤡᤰᤋᤠᤵᤐᤡᤴ ᤀᤡᤅᤧ᤹॥ ᤂᤧᤴ ᤀᤡᤰᤋᤠᤵᤐᤡᤴ ᤌᤧ᤹ᤔᤠ ᤏᤢ ᤁᤵᤔᤠ ᤂᤧᤏᤧ᤹ᤀᤣ ᤁᤧᤜᤢᤰᤁᤥ ᤘᤠ᤹॥” ᤀᤰᤂᤣᤗ᤹ᤖᤡᤰ ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤠᤴ ᤀᤠᤱᤃᤠ᤹ᤏᤢ ᤐᤠᤖᤧᤒᤠᤖᤧᤳᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢᤱ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤜᤏᤔᤣᤗᤧᤴ ᤗᤠᤶᤒᤠ ᤂᤧᤴ ᤁᤢᤀᤡᤰᤋᤠᤵᤐᤡᤴ ᤀᤠᤱᤃᤠ᤹ ᤀᤡᤅᤢᤱ ᤜᤧᤰᤁᤩᤠᤱ ᤕᤢᤵᤐᤠ᤺ᤴ ᤌᤠᤱᤄᤢᤱᤅᤠᤱ ᤂᤧᤸᤗᤧ ᤁᤢᤔᤧᤸᤗᤢᤱ ᤜᤢᤅᤢᤱ॥ ᤂᤧᤸᤗᤧ ᤁᤧᤖᤧᤰ ᤁᤢᤔᤧᤸᤗᤢᤱ ᤌᤡᤒᤥᤱᤅᤠᤱ ᤏᤢᤛᤡ ᤛᤣᤁᤣᤗb ᤕᤥᤖᤧ॥

᥇᥆ ᤀᤠᤱᤃᤠ᤹ ᤋᤧᤶᤛᤰ ᤛᤠᤵᤗᤠᤀᤥ ᤕᤢᤰᤇᤠᤵ ᤀᤣ᤺ᤵᤋᤢᤱ. ᤀᤣ᤺ᤵᤛᤠᤵ ᤕᤢᤰᤋᤢᤱ. ᤛᤠᤂᤡᤜᤠ᤹ ᤀᤣ᤺ᤵᤛᤠᤵ ᤕᤢᤰᤔᤠ ᤐᤠᤱᤄᤢᤱᤛᤡᤱ ᤜᤧᤰᤁᤩᤠᤱ ᤋᤧᤶᤍᤢᤖᤡᤀᤥ ᤕᤢᤵᤐᤠ᤺ᤴ ᤌᤠᤱᤄᤢᤱᤅᤠᤱ ᤁᤢᤔᤧᤸᤗᤢᤱ ᤐᤡᤖᤢᤱ॥

᥇᥇ ᤂᤧᤒᤩᤠᤱ ᤀᤡᤰᤋᤠᤵ ᤀᤡᤱᤔᤏᤠᤒᤠ ᤋᤧᤶᤛᤰ ᤛᤠᤵᤗᤠ᤺ᤴ ᤀᤠᤱᤃᤠ᤹ ᤔᤧᤳᤇᤡᤱᤅᤠᤱ ᤜᤧᤰᤁᤩᤠᤱ ᤀᤡᤱᤔᤠ ᤛᤱᤔᤠᤖᤧ ᤗᤠᤃᤡ ᤆᤥ᤺ᤰᤔᤏᤠᤒᤠ ᤛᤠᤵᤗᤠᤜᤠ᤹ᤀᤥ ᤀᤣ᤺ᤵᤛᤠᤵ ᤕᤢᤰᤔᤏᤠᤒᤠ ᤏᤢ ᤀᤣ᤺ᤵᤛᤠᤵ ᤔᤧᤴᤕᤢᤰᤁᤣᤒᤠ ᤗᤡᤱᤔᤏᤠᤒᤠ ᤏᤧᤵᤔᤠᤱ ᤛᤠᤵᤗᤠᤜᤠ᤹ ᤀᤠᤱᤃᤠ᤹ ᤋᤠ᤺ᤰᤋᤢᤱ.

᥇᥈ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤜᤠ᤹ ᤔᤜᤛᤣᤕᤠᤜ᤺ᤸᤗᤧ ᤁᤢᤶᤔᤧᤴᤇᤠ᤹ ᤏᤣᤖᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤖᤢᤁᤧᤴ ᤗᤰᤐᤧᤴ ᤐᤡᤖᤢᤱ॥ ᤀᤠᤶᤓᤅᤠᤖᤧ ᤁᤢᤛ᤻ᤛᤠ ᤜᤏᤔᤣᤗᤧᤴ ᤏᤢ ᤛᤠᤵᤗᤠᤀᤥ ᤕᤢᤰᤇᤠᤵ ᤁᤧᤕᤢᤰᤐᤠ ᤛᤠᤂᤡᤜᤠ᤹ ᤜᤧᤰᤁᤩᤠᤱ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤁᤧᤕᤢᤱᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤂᤧᤴ ᤛᤠᤵᤗᤠ᤺ᤴ ᤗᤰᤐᤧᤴ ᤐᤡᤔᤠ ᤕᤠ᤺ᤶᤒᤰᤁᤡᤴ ᤆᤥᤃᤢᤱ॥

᥇᥉ ᤀᤠᤱᤃᤠ᤹ ᤒᤠᤖᤢᤁᤧᤴ ᤂᤧᤴ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤃᤡ ᤀᤰᤂᤣ ᤔᤧᤳᤋᤢᤱ.

᥇᥊ “ᤁᤖ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤣ᤺ᤵᤛᤠᤵ ᤕᤢᤰᤔᤏᤠᤒᤠ ᤋᤧᤶᤛᤰ ᤛᤠᤵᤗᤠ᤺ᤴ ᤏᤢ ᤗᤡᤱᤔᤏᤠᤒᤠ ᤏᤧᤵᤔᤠᤱ ᤛᤠᤵᤗᤠᤜᤠ᤹ ᤋᤣ᤹ᤖᤧ᤹ᤀᤠᤱ ᤗᤳᤇᤠ ᤂᤠᤶ ᤂᤵᤐᤩᤠᤀᤥ ᤁᤣ᤺ᤳᤋᤧ ᤕᤢᤰᤂᤧ᤹ ᤜᤧᤰᤁᤣᤗ᤹ᤖᤡᤰ ᤂᤧᤴ ᤕᤖᤡᤰ ᤋᤱᤒᤣ ᤌᤠᤖᤡᤰ ᤌᤖᤢᤖ॥’

᥇᥋ ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. ‘ᤌᤡᤰᤕᤠ᤺ᤴ ᤏᤡᤕᤠ᤺ᤴ ᤀᤣᤃᤠᤱ ᤁᤴ ᤗᤠᤈᤣ᤹ᤀᤥ ᤜᤡᤶᤜᤠ᤹. ᤀᤡᤰᤋᤠᤵᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤛᤱᤔᤠ ᤀᤡᤱᤔᤠ ᤕᤠ᤺ᤶᤒᤰ ᤕᤠᤶᤔᤥ ᤐᤥᤱ᤹॥’”

ᤕᤷᤔᤡᤕᤠ᤺ᤸᤗᤧ ᤆᤥᤃᤢᤒᤠ ᤐᤣᤗᤡᤃᤧᤴ ᤋᤢᤘᤠ

᥇᥌ “ᤂᤧᤴ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ ᤀᤡᤱᤔᤏᤠᤒᤠ ᤋᤧᤶᤛᤰ ᤛᤠᤵᤗᤠ᤺ᤴ ᤏᤣᤖᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤒᤠᤖᤢᤁᤧᤴ ᤐᤡᤖᤢᤱᤅᤠᤱ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱ.

᥇᥍ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤐᤕᤶ ᤕᤶᤒᤠ ᤁᤧᤔᤢᤰᤛᤠᤶᤔᤡᤴ ᤏᤢ ᤁᤧᤎᤢᤶᤔᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤛ᤻ᤛᤢ॥ ᤂᤧᤏᤧ᤹ ᤁᤧᤗᤠᤃᤡ ᤌᤧᤔᤠ ᤐᤠ᤺ᤴᤏᤠᤱ ᤁᤧᤛᤠᤰᤐᤠ ᤜᤥᤵ॥

᥇᥎ ᤂᤧᤏᤧ᤹ ᤜᤧᤴᤇᤡᤱ ᤜᤧᤴᤇᤡᤱᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤏᤠᤜᤠ᤹ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡ ᤁᤖ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤔᤏᤠᤜᤠ᤹ ᤂᤢᤶᤍᤡᤱᤅᤠᤱ ᤁᤧᤒᤡᤖᤢᤛᤡ॥ ᤂᤧᤏᤧ᤹ ᤐᤕᤶ ᤕᤶᤒᤠ ᤏᤢ ᤔᤢᤰᤛᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤏᤧ. ᤂᤧᤏᤧ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤏᤧ॥

᥇᥏ ᤂᤧᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤏᤡᤗᤠᤶᤜᤠ᤹ ᤀᤡᤳᤇᤠᤵ ᤁᤧᤈᤥᤃᤢ ᤜᤧᤰᤁᤩᤠᤱ ᤔᤢᤰᤛᤠᤶᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢ᤹॥ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤏᤡᤛᤢ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤌᤢᤶᤄᤥ ᤁᤧᤒᤡᤖᤢᤛᤡ᤹॥

᥈᥆ ᤕᤖᤡᤰ ᤋᤱᤒᤣ ᤋᤃᤡ ᤂᤧᤏᤧ᤹ ᤔᤡᤛᤪᤀᤥ ᤏᤡᤱᤘᤠ᤹ ᤁᤧᤔᤠᤒᤠ ᤏᤢ ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢ॥ ᤀᤠᤀᤡᤴ ᤌᤠᤖᤡᤰ ᤂᤧᤏᤧ᤹ ᤀᤡᤛᤪᤠᤀᤡᤗ ᤏᤢ ᤘᤣ᤹ ᤁᤧᤖᤧᤰ ᤜᤠᤱᤈᤢᤶᤗᤢᤶᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖ ᤁᤧᤘᤠ᤹ ᤜᤧᤰᤁᤩᤠᤱ ᤀᤠᤸᤗ ᤂᤧᤏᤧ᤹ ᤁᤧᤖᤧᤰ ᤋᤧᤴᤏᤥ ᤁᤢᤛᤡᤱ ᤁᤧᤶᤏᤡ᤺ᤳ॥

᥈᥇ “ᤏᤡᤱᤘᤠ᤹ ᤁᤧᤔᤠᤒᤠ ᤏᤢ ᤏᤧᤜᤡᤏᤡᤱᤘᤠ᤹ᤖᤧ ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤗᤠᤶ ᤀᤠᤏᤡᤃᤧ ᤏᤡᤱᤔᤡᤜᤠ᤹ ᤁᤡᤔᤠ ᤕᤱᤔᤠᤀᤥ ᤁᤧᤎᤠᤛᤢᤛᤡᤖ ᤂᤧᤏᤧ᤹ ᤁᤧᤔᤏᤠ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤀᤠᤒᤠᤅᤣ ᤁᤧᤔᤢᤰᤛᤠᤶ ᤏᤢ ᤁᤧᤎᤢᤶᤔᤡᤸᤗᤧ ᤔᤡᤛᤪᤗᤠᤶ ᤁᤧᤗ᤺ᤳᤋᤢᤛᤡᤀᤠᤱ ᤁᤧᤎᤠᤰᤋᤢᤛᤡ॥

᥈᥈ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤐᤡᤏᤧᤏᤡᤱ ᤑᤠ᤹ᤀᤠᤱ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤁᤴ ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤺ᤴ ᤂᤧᤱᤜᤠ᤹ ᤁᤧᤒᤡᤖᤢᤛᤡ॥

᥈᥉ ᤂᤧᤱᤜᤠ᤹ ᤁᤴ ᤗᤠᤈᤣ᤹ᤀᤥ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤁᤴ ᤗᤠᤈᤣ᤺ᤴ ᤂᤢᤴᤇᤡ᤹ ᤕᤢᤰᤁᤥ ᤔᤧᤈᤥᤃᤢ. ᤁᤖ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤂᤧᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴ ᤂᤧᤒᤩᤠᤱ ᤕᤠᤶᤔᤥ ᤂᤧᤏᤧ᤹ ᤁᤧᤏᤡᤛᤠᤶᤔᤡᤴ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰ ᤔᤧᤴᤎᤠᤛᤢᤴ॥ ᤂᤧᤏᤧ᤹ ᤀᤡᤱᤈᤠ᤺ᤱ ᤁᤧᤒᤡᤖᤢᤛᤡᤒᤠ ᤗᤳᤇᤠ ᤐᤠ᤺ᤴᤎᤡᤰᤁᤠᤱ ᤂᤧᤱᤜᤠ᤹ᤖᤧ ᤔᤧᤴᤈᤥᤃᤢᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤁᤧᤖᤧᤰ ᤔᤧᤰᤔᤠᤛᤡᤔᤧᤴ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤁᤧᤍᤠᤖᤢ॥

᥈᥊ “ᤀᤥᤔᤧᤳᤋᤣ᤹. ᤕᤧᤰᤕᤰᤁᤡᤴ ᤕᤢᤰᤔᤠᤖᤧ ᤗᤠᤃᤡ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤧᤴ ᤁᤧᤖᤧᤰ ᤐᤡᤛᤠᤱ ᤁᤵᤔᤠᤖᤧ ᤗᤠᤃᤡ ᤆᤴᤇᤡᤱᤔᤠᤍᤧᤴᤜᤠ᤹ ᤔᤧᤈᤥᤃᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤂᤧ᤹ᤕᤥ ᤌᤱ ᤔᤧᤈᤥ᤺ᤰᤗ ᤔᤧᤘᤠ᤹॥ ᤋᤧᤴᤎᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣᤸᤗᤧ ᤆᤥᤃᤢᤸᤗᤧ ᤕᤧᤰᤕᤰᤁᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠ᤹᤺॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳᤗ ᤐᤵᤐᤠ ᤂᤧᤏᤧ᤹ ᤁᤧᤏᤡᤛᤢᤖ ᤁᤧᤘᤠ᤹॥

᥈᥋ ᤜᤧᤰᤁᤣᤛᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠ ᤕᤧᤶᤔᤥᤀᤣ ᤂᤧᤏᤧ᤹ ᤀᤠᤱᤃᤠ᤹ ᤁᤧᤏᤡᤒᤠ ᤛᤠᤂᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤴ ᤀᤡᤰᤋᤠᤵᤐᤡᤴ ᤕᤢᤵᤐᤠ᤺ᤸᤗᤧ ᤀᤡᤱᤔᤠ ᤀᤡᤱᤈᤠ᤺ᤱ ᤁᤧᤒᤡᤖᤠᤱᤗᤥ॥”

ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤔᤧᤰᤔᤠ ᤔᤠᤱᤏᤡᤱᤘᤠ᤹ᤐᤠᤴ

᥈᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤀᤥ ᤁᤧᤖᤧ.

᥈᥍ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤌᤣ ᤀᤠᤱᤃᤠ᤹ ᤀᤠᤗᤠᤃᤡ ᤁᤢᤓᤠ ᤐᤠ᤺ᤴ ᤁᤧᤛᤠᤰᤐᤠ ᤘᤠ᤹ᤒᤡ᥅

᥈᥎ ᤂᤧᤸᤗᤧ ᤆᤥᤃᤢᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤱ᤹॥ ᤁᤴ ᤗᤠᤈᤣ᤺ᤴ ᤂᤧᤱᤜᤠ᤹ᤖᤧ ᤔᤧᤍᤥᤃᤢᤀᤠᤱ ᤔᤧᤕᤢᤰᤋᤢ᤹॥

᥈᥏ ᤜᤧᤰᤁᤩᤠᤱ ᤒᤣᤒᤡᤗᤥᤴᤒᤠᤜᤠ᤹ ᤗᤢᤱᤎᤠᤰ ᤗᤠ᤺ᤰᤁᤠᤳ ᤁᤒᤪᤡᤱ ᤔᤧᤕᤧᤵ. ᤂᤧᤱᤜᤠ᤹ ᤔᤧᤗᤠ᤺ᤳᤋᤠᤱ ᤁᤴ ᤕᤧᤰᤕᤰᤁᤡᤴ ᤂᤠ ᤔᤡ ᤑᤢᤸᤗᤢᤶ ᤔᤧᤕᤠᤰᤋᤢ᤹॥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥᤒᤠ ᤀᤠ᤺ᤶᤓᤥ᤹ᤀᤥ ᤒᤠᤗ ᤛᤠᤶᤔᤠᤱᤜᤠ᤹ᤀᤥ ᤛᤛᤡᤱ ᤛᤢᤰᤐᤠ ᤔᤧᤜᤠ᤺ᤴᤍᤢ ᤜᤧᤰᤁᤩᤠᤱ ᤘᤣ᤹ ᤛᤠᤶᤶᤔᤠᤱᤜᤠ᤹ᤀᤥ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤜᤡᤶᤜᤠ᤹ᤀᤠᤱ ᤁᤴ ᤕᤧᤰᤕᤰᤁᤡᤴᤏᤢ ᤛᤥᤖᤡᤰ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤔᤡᤔᤧᤎᤡᤰᤂᤢᤀᤠᤱ ᤂᤠᤵᤐᤢᤌᤩᤱ ᤔᤧᤈᤥᤃᤢ॥

᥉᥆ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤛᤠᤵᤔᤢ᤺ᤴᤎᤢᤶᤔᤡᤴ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥᤀᤣ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤴᤍᤠᤔᤏᤠᤒᤠ ᤔᤧᤈᤥᤃᤠᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤕᤠ᤺ᤶᤒᤰᤗᤠᤶᤒᤠ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹॥

᥉᥇ ᤁᤴ ᤕᤧᤰᤕᤰᤁᤡᤴ ᤆᤢᤰᤔᤠ ᤜᤣ᤺ᤰᤋᤧᤒᤠ ᤕᤧᤴᤏᤠᤱᤎᤥᤀᤣ ᤀᤠᤸᤗᤥ ᤌᤠᤖᤡᤰ ᤁᤵᤔᤥ ᤁᤧᤕᤢᤱᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤠᤰᤁᤧᤴ ᤔᤧᤓᤥ᤺ᤰᤂᤢᤀᤠᤱ ᤘᤠ᤹॥ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤔᤧᤱᤔᤠ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹॥

᥉᥈ “ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹. ᤗᤠᤶᤗᤥᤒᤠᤜᤠ᤹. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤁᤧᤖᤧᤰᤗᤧ ᤁᤠᤰ ᤑᤧᤴᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤀᤠᤱ ᤘᤠ᤹॥

᥉᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤗᤧᤵᤔᤠᤱ ᤂᤢᤴᤇᤡ᤹ ᤀᤣ᤺ᤰᤌᤠ᤺ᤰᤔᤧᤴ ᤔᤧᤜᤡᤛᤢᤀᤠᤱ ᤀᤠᤱᤃᤠ᤹ᤀᤥ ᤏᤢ᤺ᤱᤔᤠᤍᤠᤔᤠ ᤔᤧᤴᤍᤧᤴᤏᤧᤴ॥ ᤂᤧᤱᤜᤠ᤹ ᤀᤧᤳᤗᤧᤱ ᤏᤡᤛᤠᤶ ᤜᤢ᤹ᤖᤢᤱᤛᤡᤱᤛᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤧᤱᤄᤧᤵᤛᤢᤴ ᤜᤧᤰᤁᤩᤠᤱ ᤂᤧᤶᤔᤠ ᤔᤧᤴᤍᤧᤴᤍᤧᤴ॥

᥉᥊ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤆᤥ᤺ᤰᤔᤏᤠᤒᤠ ᤔᤠᤱᤜᤡᤶᤔᤥᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤧᤕᤢᤰᤂᤢᤛᤡ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤔᤠᤱᤜᤡᤶᤔᤡᤴ ᤀᤠᤛᤢᤳᤌᤥ ᤔᤧᤈᤥᤃᤢ॥

᥉᥋ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤛᤠᤜᤠ᤹ ᤔᤥᤗᤥᤂ ᤛᤠᤶᤔᤠᤱᤅᤡᤸᤗᤧ ᤁᤢᤍᤃᤡ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤛᤡ ᤑᤠ᤹ᤀᤠᤱ ᤒᤣᤴ-ᤜᤡᤴᤏᤥᤔᤒᤠ ᤏᤧᤏᤧᤒᤠᤍᤧᤴᤏᤥ ᤒᤠᤗ ᤛᤠᤶᤔᤠᤱᤅᤡᤸᤗᤧ ᤁᤢᤗᤠᤃᤡ ᤛᤧᤘᤠ ᤆᤥ᤺ᤰᤔᤠᤍᤧᤴᤜᤠ᤹ ᤔᤧᤈᤥᤃᤢᤀᤠᤱ ᤕᤢᤱ॥ ᤂᤧᤱᤜᤠ᤹ ᤂᤧᤴ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤔᤧᤒᤡᤖᤢᤱᤛᤡᤱᤅᤡᤴ॥ ᤂᤧᤱᤜᤠ᤹ᤖᤧ ᤜᤧᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤗᤠᤕᤥ ᤆᤥ᤺ᤰᤔᤠ ᤔᤧᤒᤠᤱᤄᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤠᤓᤧᤸᤗᤧᤀᤠᤱ ᤋᤩᤧᤒᤠ ᤜᤥ᤺ᤵᤋᤧᤖᤥ॥”

ᤏᤡᤱᤛᤠᤱ ᤆᤥ᤺ᤰᤔᤏᤠᤒᤠ ᤔᤠᤱᤜᤢᤵ

᥉᥌ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤷᤔᤡᤕᤠ᤺ᤴ ᤀᤰᤂᤣ ᤔᤧᤳᤋᤢ᤹. “ᤕᤷᤔᤡᤕᤠᤀᤣ. ᤋᤧᤴᤎᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣᤸᤗᤧ ᤆᤥᤃᤢᤸᤗᤧ ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠ᤹᤺ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖ ᤔᤧᤘᤠ᤹॥ ᤀᤠᤸᤗ ᤀᤠᤱᤃᤠ᤹ ᤁᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴ ᤘᤠ᤹. ᤂᤧᤴ ᤂᤧᤵᤛᤧ᤹॥

᥉᥍ ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤥ ᤏᤢ ᤛᤠ᤹ᤖᤡᤰ ᤀᤠᤛᤠᤰᤁᤧᤴ ᤐᤥ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤔᤏᤠᤜᤠ᤹ ᤛᤧᤛᤢᤱᤍᤣᤛᤢᤱᤛᤡᤱ. ᤁᤖ ᤀᤠᤸᤗ ᤂᤧᤴ ᤗᤠᤈᤣ᤹ᤜᤠ᤹ᤗᤠᤶᤒᤠ ᤕᤠᤶᤔᤥ ᤁᤴ ᤋᤧᤴᤏᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹ ᤜᤧᤰᤁᤩᤠᤱ ᤁ᤹ᤕᤥ ᤏᤢᤖᤡᤰ ᤋᤠᤖᤡᤰᤁᤠᤱ ᤘᤠ᤹ᤔᤠ ᤐᤠᤱᤄᤢᤱᤛᤡᤱ᤹॥

᥉᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥ᤺ᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥

᥉᥏ ᤁᤧᤖᤧᤰ ᤕᤧᤶᤔᤥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤗᤳᤇᤠ ᤏᤡᤱᤛᤣ᤺ᤰ ᤏᤢ ᤗᤳᤇᤠ ᤏᤡᤱᤘᤠ᤹ ᤐᤡᤖᤢᤱᤛᤡᤱ. ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤀᤠᤒᤠᤅᤣ ᤏᤢ ᤋᤠ᤺ᤴᤍᤡ ᤁᤧᤍᤠᤒᤠ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ ᤏᤢᤒᤠ ᤐᤥᤱ᤹॥

᥊᥆ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤗᤳᤇᤠ ᤔᤠᤱᤜᤢᤵ ᤆᤥᤃᤢᤱ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤢ᤹ᤔᤠᤍᤠᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤱᤃᤠ᤹ ᤀᤠᤑᤠᤸᤗᤧᤀᤠᤱ ᤔᤧᤗᤧᤖᤢᤱᤅᤡᤴ ᤜᤧᤰᤁᤩᤠᤱ ᤀᤠᤒᤠᤅᤣ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤗᤢᤱᤔᤠᤸᤗᤧ ᤀᤠᤱᤃᤠ᤹ ᤕᤠᤵᤔᤡ ᤀᤡᤱᤎᤠ᤺ᤱ ᤁᤧᤒᤡᤒᤠ ᤂᤧᤱᤜᤠ᤹ ᤆᤥᤃᤢᤱᤛᤡᤱ᤹ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤑᤠᤸᤗᤧᤀᤠᤱ ᤀᤠᤱᤃᤠ᤹ᤗᤠᤶᤒᤠ ᤔᤧᤴᤀᤡ᤺ᤶᤛᤡᤱ ᤔᤣᤶᤒᤣ᤺ᤰᤏᤧᤴ॥

᥊᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤢ᤹ᤔᤠᤍᤠᤔᤠ ᤆᤥᤃᤢᤱᤒᤠ ᤕᤠ᤺ᤶᤒᤰᤁᤥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤋᤠ᤹᤺ ᤜᤧᤰᤁᤩᤠᤱ ᤁᤧᤖᤧᤰ ᤀᤠᤏᤡᤱᤘᤠ᤺ᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤁᤴ ᤗᤠᤈᤣ᤹ᤀᤥ ᤛᤍᤠᤍᤡᤱᤗᤧ ᤗᤠᤃᤡ ᤕᤢᤰᤂᤢᤱᤛᤡᤱ᤹॥

᥊᥈ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤁᤶᤓᤍᤠᤱᤒᤠ ᤕᤧᤳᤋᤢᤰᤂᤣ᤺ᤴ ᤁᤴ ᤔᤏᤠᤜᤠ᤹ ᤛᤶᤎᤠᤱ ᤋᤠᤖᤢᤱ. ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤀᤠᤒᤠᤅᤣ ᤔᤠᤱᤜᤢᤵ ᤆᤥᤃᤢᤱᤒᤠ ᤁᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ ᤁᤴ ᤔᤏᤠᤜᤠ᤹ ᤐᤡᤖᤢᤱᤛᤡᤱ᤹॥

᥊᥉ ᤁᤴ ᤗᤠᤈᤣ᤹ᤀᤥ ᤕᤠᤶᤔᤥ ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤀᤡᤱᤔᤠ ᤐᤥᤱ᤹. ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤸᤗᤥ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ᤹. ‘ᤁᤱᤃ ᤔᤏᤠ ᤏᤢ ᤌᤰᤛᤠ ᤌᤣᤀᤠᤱ ᤔᤧᤴᤘᤠ᤹ᤔᤏᤠᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤆᤥᤰ. ᤌᤣᤀᤠᤱᤓᤧᤸᤗᤧ ᤁᤴ ᤒᤣᤒᤡᤗᤥᤴᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤆᤢᤰᤋᤧᤀᤠᤱ ᤏᤧ᤹᤺॥’

᥊᥊ ᤔᤏᤠᤜᤠ᤹ᤖᤧ ᤂᤧᤴ ᤂᤧᤵᤔᤥ ᤗᤠᤈᤣ᤹ᤛᤡᤱᤒᤢᤱ ᤔᤧᤀᤡᤅᤢ. ᤛᤱᤔᤠ ᤏᤢ ᤀᤡᤱᤔᤠ ᤋᤧᤶᤛᤰ ᤛᤠᤵᤗᤠᤀᤥ ᤕᤢᤰᤇᤠᤵ ᤔᤧᤕᤢᤰᤋᤢ᤹. ᤀᤣ᤺ᤵᤛᤠᤵ ᤔᤧᤀᤣ᤺ᤵᤋᤢ᤹ ᤜᤧᤰᤁᤩᤠᤱ ᤁᤧᤏᤡᤒᤠ ᤛᤠᤂᤡᤜᤠ᤹ᤖᤧ ᤕᤢᤰᤇᤠᤵ ᤔᤧᤕᤢᤰᤋᤢ᤹॥ ᤒᤣᤏᤩᤠᤔᤡᤴᤗᤧ ᤁᤢᤍᤧ᤺ᤱᤃᤵᤐᤥ. ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤆᤢᤰᤛᤠ ᤐᤠᤱᤓᤣ᤹ᤜᤠ᤹ᤀᤥ. ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ. ᤁᤥ᤺ᤰᤔᤠ ᤗᤠᤈᤣ᤹ᤒᤠ ᤕᤧᤰᤕᤰᤜᤠ᤹ᤀᤥ. ᤀᤢ᤺ᤰᤆᤶᤈᤶᤒᤠᤍᤣᤴᤜᤠ᤹ᤀᤥ ᤏᤢ ᤕᤥ ᤗᤠᤱᤃᤣᤳ ᤕᤜᤢᤍᤠᤀᤥ ᤁᤴ ᤕᤠ᤺ᤶᤒᤰᤁᤡᤴ ᤐᤥᤱ᤹॥ ᤔᤏᤠᤜᤠ᤹ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

a 

᥉᥈:᥇ ᤛᤡᤍᤁᤡᤕᤠᤜ᤺ᤴ ᤜᤠᤱ ᤐᤥ᤺ᤰᤂᤧᤒᤠ ᥇᥆ ᤋᤱᤒᤣ ᤏᤢ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰ ᤆᤥᤃᤢᤒᤠ ᥇᥎ ᤋᤱᤒᤣᤴ ᥋᥎᥍ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥉᥈:᥏ ᤜᤵᤔᤧᤴ ᥇᥏᥆ ᤃᤪᤠᤔ॥

ᤏᤢ᤹ᤔᤠᤍᤠᤔᤠ ᤏᤢ ᤌᤥ ᤐᤥ᤺ᤰᤔᤠ ᤏᤡᤱᤛᤠᤱ

᥉᥉

ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤕᤷᤔᤡᤕᤠ᤺ᤴ ᤐᤢᤱᤗᤠᤎᤠᤒᤠ ᤐᤥ᤺ᤰᤂᤧᤀᤠᤱ ᤕᤠᤃᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤢᤏᤧ᤹ᤀᤥ ᤏᤡᤖᤧᤱ ᤕᤠᤶᤔᤥ ᤁᤧᤖᤧ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤈᤥ᤺ᤰᤐᤠ. ᤜᤧᤰᤁᤩᤠᤱ ᤂᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠ ᤕᤜᤘᤣ ᤍᤠᤱᤒᤠᤴ ᤕᤷᤔᤡᤕᤠ᤺ᤴᤏᤢ ᤐᤠᤖᤧ॥ ᤂᤢᤏᤧ᤹ ᤁᤢᤔᤡᤱ ᤕᤜᤘᤣ ᤍᤠᤱᤒᤠᤖᤥ ᤜᤧᤰᤁᤩᤠᤱ ᤂᤢᤏᤧ᤹ ᤕᤷᤔᤡᤕᤠ᤺ᤴ ᤀᤰᤂᤣ ᤔᤧᤳᤋᤢ.

᥉ “ᤀᤠᤱᤃᤠ᤹ ᤀᤢ᤺ᤳᤋᤠᤱᤅᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤐᤠ᤺ᤴᤇᤠ᤺ᤳᤏᤧ॥ ᤂᤧᤏᤧ᤹ ᤁᤧᤸᤗᤧᤛᤢᤶᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤏᤢ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤁᤢᤒᤣ ᤁᤧᤕᤠᤰᤐᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧ᤹॥

᥊ ᤏᤡᤱᤔᤡᤜᤠ᤹ᤖᤧ ᤁᤡᤷᤃᤵ ᤔᤧᤃᤒᤢᤀᤠᤱ ᤔᤧᤓᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤖᤢᤛᤗᤧ᤺ᤶᤔᤥᤒᤠ ᤜᤡᤶᤜᤠ᤹ ᤏᤢ ᤕᤜᤢᤍᤠᤒᤠ ᤜᤠᤱᤜᤡᤶᤜᤠ᤹ ᤗᤢ᤺ᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤱ᤹॥

᥋ ᤕᤖᤡᤰᤋᤱᤒᤠ ᤒᤣᤒᤡᤗᤥᤴᤒᤠᤜᤠ᤹ᤏᤢ ᤌᤱ ᤔᤧᤎᤰᤋᤧᤸᤗᤧ ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤠ ᤏᤢ ᤛᤠ᤹ᤖᤡᤰ ᤀᤠᤕᤠ᤺ᤰᤗᤧ᤹ᤔᤥ ᤀᤠᤱᤃᤠ᤹ ᤛᤧᤵᤔᤠ ᤁᤥ᤺ᤳᤋᤢᤱᤛᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ᤖᤧ ᤜᤡᤶᤜᤠ᤹ ᤛᤎᤧᤰ ᤋᤡᤶ॥ ᤁᤴ ᤕᤧᤰᤕᤰᤐᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤗᤠᤵᤑᤢᤛᤢᤱᤅᤠᤱ ᤏᤧ᤹᤺॥

᥌ “ᤁᤖ ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤏᤢ ᤁᤵᤔᤥᤒᤠ ᤕᤰᤕᤢᤱᤒᤠᤜᤠ᤹ ᤘᤣ᤺ᤴᤏᤡᤱ ᤜᤧᤰᤁᤩᤠᤱ ᤕᤠᤶᤔᤥ ᤁᤢᤕᤠᤶ ᤆᤠᤱᤈᤠᤱ ᤁᤧᤗ᤹ᤒᤠ ᤆᤥ᤺ᤰᤏᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤛᤢᤰᤂᤣ ᤆᤠᤔᤠ ᤛᤏᤠᤖᤢᤱ ᤐᤡᤖᤢᤱᤛᤡᤱ ᤂᤧᤒᤩᤠᤱ ᤁᤶᤒᤪᤠᤱ ᤔᤧᤳᤋᤢᤱᤛᤡᤱ᤹॥

᥍ ᤀᤠᤱᤃᤠ᤹ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤋᤃᤡᤒᤠ ᤜᤧᤰᤁᤣᤀᤣ ᤆᤥᤃᤢᤱᤛᤡᤱ᤹॥

᥎ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤗᤠᤶ ᤂᤧᤱᤜᤠ᤹ ᤛᤢᤳᤌᤥ ᤆᤥᤃᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤗᤠᤕᤥᤴ ᤏᤢ ᤐᤡᤑᤩᤢᤱᤅᤡᤴ ᤗᤧᤵᤔᤡ ᤐᤡᤖᤢᤱᤛᤡᤱ᤹॥

᥏ ᤂᤧᤒᤩᤠᤱ ᤁᤴ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤀᤠᤱᤃᤠ᤹ ᤀᤠᤗᤠᤃᤡ ᤏᤡᤱᤘᤠ᤹ ᤋᤠᤔᤠ. ᤔᤡᤱᤛᤥᤎᤠ᤺ᤱᤛᤥ ᤐᤥᤱᤔᤠ ᤏᤢ ᤏᤧᤒᤥ ᤐᤵᤔᤠᤖᤧ ᤁᤢᤒᤢᤱ ᤐᤥᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤆᤥᤃᤢᤱᤒᤠ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤂᤧᤴ ᤕᤧᤰᤕᤰᤁᤥ ᤆᤥᤃᤢᤱᤒᤠ ᤏᤢ᤹ᤔᤠᤍᤠᤔᤠ ᤐᤠ᤺ᤴᤜᤠ᤹ ᤔᤧᤄᤧᤵᤛᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤐᤃᤡ ᤔᤧᤃᤡᤀᤠᤱ ᤌᤧᤃᤰᤁᤰᤏᤠ ᤔᤧᤕᤱ॥”

᥇᥆ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤔᤠᤱ ᤘᤠ᤹. ‘ᤁᤴ ᤋᤧᤴᤏᤡᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤐᤥ᤺ᤰᤂᤧᤀᤠᤱ ᤏᤧ᤹᤺. ᤁ᤹ᤕᤥ ᤗᤳᤇᤠ ᤔᤏᤠ ᤀᤡᤃᤪ ᤗᤳᤇᤠ ᤌᤰᤛᤠ ᤌᤡᤰᤁᤠᤱ ᤕᤠᤱᤔᤧᤎᤥ᤺ᤰᤏᤧᤴ॥’ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤗᤠᤶᤜᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧ᤹᤺ ᤜᤧᤰᤁᤩᤠᤱ ᤁᤢᤓᤠ ᤔᤏᤠ ᤀᤡᤃᤪ ᤌᤰᤛᤠᤜᤠ᤹ ᤂᤧᤵᤔᤥ ᤕᤠᤱᤔᤧᤴᤎᤥ᤺ᤰᤏᤧᤴᤇᤠᤱ ᤁᤴ ᤋᤧᤴᤏᤥ ᤂᤡᤏᤡ᤹ ᤕᤠᤶᤔᤥ

᥇᥇ ᤛ᤺ᤵᤔᤠ ᤀᤣ᤺ᤵᤔᤠ ᤏᤢ ᤏᤡᤱᤘᤠ᤹ ᤋᤠᤔᤠ ᤀᤡᤰᤗᤠ ᤜᤧᤰᤁᤩᤠᤱ ᤋᤧᤴᤎᤠᤶ ᤔᤧ᤺ᤰᤂᤡᤶᤔᤥᤒᤠ ᤆᤠᤔᤢᤰ ᤌᤡᤔᤢᤰᤗᤧ ᤜᤕᤱ ᤁᤡᤸᤗᤡᤱ ᤁᤧᤄᤧᤵᤛᤢᤶ᤹॥ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤜᤡᤶᤔᤥ ᤏᤢᤃᤧᤴ ᤋᤥ᤺ᤶᤔᤠ ᤛᤡᤍᤢᤱᤈᤓᤠᤜᤠ᤹ ᤔᤧᤍᤠᤖᤢᤀᤠᤱ ᤔᤧᤍᤠ᤺ᤸᤗᤧ ᤂᤧᤱᤜᤠ᤹ ᤛᤠᤶᤔᤧᤗᤥᤒᤠ ᤛᤠᤶᤗᤥ᤺ᤴ ᤂᤡᤏᤡ᤹ ᤁᤧᤄᤧᤵᤛᤢᤶᤗᤥ.

“‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤏᤢᤃᤧᤴ ᤐᤡᤖᤧᤶᤔᤧ᤹ᤀᤥ

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤛᤍᤠᤍᤡᤱ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥’”

“ᤀᤠᤱᤃᤠ᤹ ᤁᤴ ᤗᤠᤈᤣ᤹ᤀᤥᤒᤠ ᤏᤢ᤹ᤔᤠᤍᤠᤔᤧᤴ ᤋᤃᤡᤒᤠ ᤜᤧᤰᤁᤣ ᤆᤥᤃᤢᤱ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹॥”

᥇᥈ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤜᤠ᤺ᤳᤋᤠᤱ ᤔᤏᤠ ᤁᤧᤜᤥ᤺ᤵᤐᤠ ᤀᤡᤃᤪ ᤌᤰᤛᤠ ᤕᤠᤱᤔᤧᤎᤥ᤺ᤰᤏᤧᤶᤒᤠ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤜᤧᤰᤋᤱᤒᤠ ᤁᤴ ᤗᤠᤈᤣ᤹ᤀᤥ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤗᤠᤃᤡ ᤕᤠᤶᤔᤥ ᤌᤡᤰᤗᤧᤱ ᤔᤧᤸᤗᤢᤰ ᤔᤧ᤺ᤴᤍᤠ ᤆᤠᤖᤠᤶᤔᤠᤶᤍᤧᤴᤜᤠ᤹ ᤐᤥᤱ᤹॥

᥇᥉ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤠᤈᤣ᤹ᤒᤠ ᤕᤧᤰᤕᤰᤜᤠ᤹ᤀᤥ. ᤀᤢ᤺ᤰᤆᤶᤈᤶᤒᤠᤍᤧᤴᤏᤥ. ᤕᤜᤢᤍᤠ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤗᤰᤁᤥ. ᤒᤣᤏᤩᤠᤔᤡᤴᤒᤠ ᤋᤧᤱᤃᤵᤐᤥ. ᤕᤖᤢᤛᤗᤧᤔ ᤁᤧᤖᤧᤰ ᤐᤡᤛᤠᤱᤒᤠ ᤐᤠᤱᤓᤣ᤹ᤀᤥ ᤜᤧᤰᤁᤩᤠᤱ ᤆᤢᤰᤛᤠ ᤐᤠᤱᤓᤣ᤹ᤜᤠ᤹ᤀᤥ ᤏᤢ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤐᤡᤰᤁᤶᤒᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤔᤧᤏᤡᤖᤢᤛᤡ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹॥”

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤴ ᤕᤧᤶᤔᤡᤴ ᤋᤠᤖ ᤐᤳ. ᤀᤠᤱᤃᤠ᤹ ᤀᤡᤛᤪᤠᤀᤡᤗ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤢᤱ᤹॥

᥇᥋ “ᤂᤧᤴ ᤕᤧᤶᤔᤥ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤎᤡᤴᤍᤠᤱ ᤛᤠᤕᤥᤒᤥᤖᤠᤜᤠ᤹ᤗᤠᤶ

ᤛᤠᤶᤕᤥᤏᤡᤒᤠ ᤁᤢᤒᤥᤖᤠᤰ ᤌᤡᤰ ᤗ᤺ᤴᤗ ᤕᤠ᤺ᤴᤍᤢᤱᤗᤥ॥

ᤂᤧᤴ ᤜᤠᤱᤅᤡᤸᤗᤧ ᤁᤧᤖᤧᤰ ᤗᤠᤈᤣ᤹ᤀᤥ

ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ ᤕᤠ᤺ᤶᤒᤰ ᤆᤥᤃᤢᤖᤥ॥

᥇᥌ ᤂᤧᤴ ᤕᤧᤴᤜᤠ᤹ᤀᤥ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤋᤠᤱᤔᤧᤛᤧ᤺ᤵᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰᤁᤥ ᤔᤧᤕᤢᤱᤗᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ

‘ᤕᤜᤘᤣ ᤍᤠᤱᤒᤠᤴ ᤀᤠᤏᤡᤃᤧ ᤛᤠᤶᤕᤥᤏᤡᤒᤠᤖᤥ॥’

᥇᥍ “ᤌᤧᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤍᤠᤀᤢᤍ ᤜᤠᤱᤅᤡᤸᤗᤧ ᤗᤳᤇᤠ ᤁᤢᤔᤢ᤹ᤀᤡᤍᤠᤱᤛᤠᤎᤡᤰ ᤛᤍᤠᤍᤡᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤐᤥᤱ᤹॥

᥇᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤧᤘᤠ ᤁᤧᤈᤥ᤺ᤰᤐᤠ ᤏᤢ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤜᤧᤰᤁᤩᤠᤱ ᤘᤣ᤹ ᤗᤧᤳᤋᤡᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤗᤧᤒᤡᤖᤧ ᤁᤢᤎᤠ᤺ᤰᤗᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤧᤒᤥ᤺ᤱ᤹॥’”

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤥᤀᤥ ᤁᤧᤖᤧ.

᥈᥆ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤗᤧᤴᤍᤡᤰ ᤜᤧᤰᤁᤩᤠᤱ ᤛᤧᤴᤍᤡᤰᤁᤧᤴᤏᤢᤒᤠ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤑᤣ᤺ᤶᤔᤠ ᤁᤧᤛᤢᤰᤋᤢᤶᤏᤣᤓᤃᤪ. ᤂᤧᤒᤩᤠᤱ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤶᤔᤥ ᤂᤧᤴ ᤗᤧᤴᤍᤡᤰ ᤏᤢ ᤛᤧᤴᤍᤡᤰ ᤔᤧᤒᤥ᤺ᤱᤏᤧᤴᤏᤣᤓᤃᤪ.

᥈᥇ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍ ᤜᤠᤱᤅᤡᤴᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤏᤢ ᤀᤠᤱᤃᤠ᤹ ᤀᤠᤍᤃᤡ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤗᤧᤒᤡ ᤛᤢᤘᤠᤱᤜᤠ᤹ᤗᤠᤶ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴᤏᤠᤱ ᤑᤣ᤺ᤶᤔᤠ ᤛᤢᤰᤋᤧᤳ. ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤜᤠᤱᤕᤢᤰᤏᤠᤀᤥ ᤜᤠᤱᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤸᤗᤀᤠᤱᤎᤥ ᤂᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤶᤒᤥ᤺ᤱᤏᤧᤴ॥

᥈᥈ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤢ ᤀᤠᤱᤃᤠ᤹ ᤀᤠᤍᤃᤡ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᤋᤠᤱᤛᤠᤰᤐᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤀᤡᤃᤪ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤕᤧ᤺ᤱᤄᤠ᤺ᤸᤗᤧ ᤁᤢᤈᤣ᤺ᤰᤜᤠ᤹ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤜᤧᤰᤁᤣ ᤕᤖᤡᤰ ᤑᤥᤛᤢᤱᤛᤡᤱ᤹॥’”

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥈᥊ “ᤀᤠᤱᤃᤠ᤹ ᤛᤣᤃᤢᤱᤛᤡᤱᤒᤠ ᤏᤧᤳᤇᤡ ᤜᤡᤶᤛᤕᤱ ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ᤺ᤴ ᤀᤠᤱᤃᤠ᤹ᤀᤣ ᤗᤠᤵᤑᤢᤛᤢᤱᤛᤡᤱᤅᤠᤱ ᤘᤠ᤹ ᤑᤠ᤹ᤀᤠᤱ ᤀᤠᤰᤂᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤖ ᤔᤧᤒᤳ. ᤂᤧᤴ ᤌᤣ ᤂᤧᤏᤡ᤹ ᤁᤧᤄᤧᤵᤛᤢᤶᤒᤡ᥅ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤈᤡ᤺ᤳᤋᤢᤛᤡᤖ ᤀᤥᤔᤧᤔᤧᤳᤋᤢᤛᤡ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤌᤡᤰ ᤛᤢᤘᤠᤱᤛᤡ ᤑᤠ᤹ᤀᤠᤱ ᤔᤧᤴᤀᤡ᤺ᤳᤋᤢᤛᤡᤴ॥

᥈᥋ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤗᤧᤴᤍᤡᤰ ᤜᤧᤰᤁᤩᤠᤱ ᤛᤧᤴᤍᤡᤰᤁᤧᤴᤏᤢᤒᤠ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤑᤣ᤺ᤶᤔᤠ ᤁᤧᤛᤢᤰᤋᤢᤶᤏᤣᤓᤃᤪ. ᤂᤧᤒᤩᤠᤱ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤶᤔᤥ ᤂᤧᤴ ᤗᤧᤴᤍᤡᤰ ᤏᤢ ᤛᤧᤴᤍᤡᤰ ᤔᤧᤒᤥ᤺ᤱᤏᤧᤴᤏᤣᤓᤃᤪ.

᥈᥌ ᤀᤠᤱᤃᤠ᤹ ᤕᤠᤁᤢᤒ ᤏᤢ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤏᤠ᤹ᤖᤢᤱᤛᤡᤱ᤹. ᤂᤧᤒᤩᤠᤱ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤗᤳᤇᤠᤀᤠᤱ ᤀᤒᤪᤠᤜᤠᤔ. ᤀᤡᤛᤜᤠᤁ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤛᤶᤎᤠᤱ ᤜᤠᤱᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧᤛᤣᤃᤢᤱᤅᤡᤴ॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤕᤠᤶᤔᤥ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤗᤥ॥’”

ᤛᤡᤍᤁᤡᤕᤠᤜᤖᤧ ᤁᤢᤗᤠᤃᤡ ᤀᤡᤱᤄᤱ

᥉᥊

ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤕᤢᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹ ᤕᤠᤱᤛᤡᤱᤅᤠᤱ ᤕᤖᤢᤛᤗᤧᤔ ᤏᤢ ᤂᤧᤸᤗᤧ ᤁᤢᤄᤡᤖᤡᤒᤠ ᤕᤧᤰᤕᤰᤜᤠ᤹ ᤌᤱᤅᤥ ᤑᤳᤋᤢᤛᤡᤖ ᤐᤳᤇᤧ ᤜᤧᤰᤁᤣ᤺ᤸᤗᤧ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ॥

᥈ ᤁᤖ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥ᤺ᤴᤒᤠ ᤜᤠᤱᤅᤡᤴ ᤁᤢᤜᤢᤰᤁᤥ ᤐᤡᤖᤢᤱᤗ ᤐᤳᤋᤠ ᤜᤧᤰᤁᤩᤠᤱ ᤂᤧᤸᤗᤧ ᤁᤴ ᤕᤧᤰᤕᤰᤁᤡᤴ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢ᤹॥

᥉ ᤂᤧᤸᤗᤧ ᤁᤢᤜᤢᤰᤁᤥᤗᤠᤶᤒᤠ ᤂᤧᤏᤧ᤹ ᤂᤧᤳᤇᤡᤱᤔᤠ ᤁᤧᤱᤄᤥᤛᤢᤴ. ᤂᤧᤸᤗᤧ ᤁᤧᤍᤧᤶᤔᤠᤱ ᤂᤢᤏᤧ᤹ ᤁᤢᤜᤢᤰᤁᤥ ᤁᤧᤎᤠ᤹᤺॥ ᤂᤧᤏᤧ᤹ ᤒᤣᤒᤡᤗᤥ᤺ᤴᤒᤠ ᤜᤠᤱᤅᤡᤴ ᤁᤧᤔᤡᤰᤁᤡᤸᤗᤧ ᤁᤧᤏᤡᤛᤢ᤹ ᤂᤧᤒᤩᤠᤱ ᤂᤧᤴᤏᤢ ᤏᤠᤍᤢᤶᤍᤢᤶᤒᤠ ᤋᤠ᤹ᤈᤧᤱᤔᤠ ᤐᤥᤱ᤹॥ ᤂᤧᤴ ᤀᤣᤃᤠᤱ ᤂᤧᤏᤧ᤹ ᤒᤣᤒᤡᤗᤥᤏ ᤁᤧᤒᤣ᤺ᤰ॥

᥊ “ᤜᤧᤰᤁᤣᤛᤠᤱ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤔᤠᤱᤜᤢᤵᤐᤡᤴ ᤂᤧᤏᤧ᤹ ᤂᤧᤵᤛᤧ ᤕᤢᤰᤂᤧ᤹॥ ᤂᤧᤏᤧ᤹ ᤌᤱᤅᤥ ᤁᤧᤴᤇᤡᤏᤧᤴ॥

᥋ ᤂᤧᤏᤧ᤹ ᤕᤠᤶᤏᤠ᤺ᤶᤔᤥ ᤁᤧᤏᤡᤱᤘᤠ᤹ ᤋᤢᤰᤂᤣ ᤔᤧᤴᤈᤠᤀᤣ ᤁᤧᤛᤡ᤹᤺. ᤜᤧᤰᤁᤩᤠᤱ ᤁᤧᤏᤡᤱᤘᤠ᤹ᤛᤥ᤺ᤰᤁᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤋᤃᤡᤒᤠ ᤂᤧᤏᤧ᤹ ᤁᤧᤎᤠ᤺ᤰ ᤜᤠᤱᤜᤠ᤹ ᤔᤏᤠᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰ ᤆᤣᤗᤢᤵ ᤂ᤺ᤱᤗᤢᤵ ᤔᤧᤔᤧᤳᤋᤢᤛᤡ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤆᤣᤗᤢᤵ ᤂ᤺ᤱᤗᤢᤵ ᤁᤧᤶᤔᤧᤳ॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤗᤠᤃᤡ ᤔᤣᤖᤡᤱ ᤔᤧᤎᤰᤗ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤆᤡ᤺ᤳᤋᤠᤱᤛᤩᤧ. ᤀᤠᤏᤡᤃᤧ ᤍᤠᤱᤒᤧᤴ ᤔᤠᤛᤡᤱᤗᤥ᥄’ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹॥”

᥌ ᤂᤧᤒᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤳᤋᤢ.

᥍ ᤒᤣᤒᤡᤗᤥ᤺ᤴᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠ ᤘᤣ᤹ ᤕᤧᤰᤕᤰᤜᤠ᤹ᤀᤥ ᤋᤧᤴᤎᤱ ᤔᤧᤈᤥᤃᤢᤖ ᤔᤧᤒᤳᤇᤧ॥ ᤜᤠᤒᤠ ᤂᤧᤴ ᤕᤧᤶᤔᤥ ᤗᤠᤁᤡᤛ ᤏᤢ ᤀᤠᤈᤣᤁᤠᤒᤠ ᤕᤧᤰᤕᤰᤜᤠ᤹ᤀᤠᤱ ᤌᤱᤅᤥ ᤔᤧᤓᤳᤋᤢᤖ ᤔᤧᤒᤳᤇᤧ. ᤕᤜᤢᤍᤠᤀᤥ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤂᤧᤴ ᤏᤧᤳᤇᤡ ᤕᤧᤰᤕᤰᤜᤠ᤹ᤖᤰ ᤕᤠ᤺ᤰᤋᤧᤇᤡᤀᤠᤱ ᤏᤧᤛ᤻ᤛᤧᤖᤥ॥

ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡ

᥎ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤜᤢᤍᤡ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤛᤧᤴᤗᤵ ᤐᤡᤔᤠᤛᤡ ᤔᤠᤱᤜᤢᤵ ᤆᤥᤃᤢᤀᤠᤱ ᤘᤕᤧ ᤜᤠᤒᤠ ᤂᤧᤴ ᤕᤧᤶᤔᤥ ᤕᤜᤘᤣ ᤍᤠᤱᤒᤠᤗᤠᤶ ᤕᤷᤔᤡᤕᤠᤀᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ॥

᥏ ᤁᤧᤖᤧᤰᤗᤧ ᤀᤠᤒᤠᤅᤣ ᤀᤠᤒᤠᤅᤣ ᤂᤢᤴᤇᤡ᤹ ᤕᤜᤢᤍᤡ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤛᤧᤴᤗᤵ ᤐᤡᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥ ᤜᤠ᤺ᤳᤗᤧᤀᤠᤱ ᤀᤠᤒᤠᤅᤣ ᤕᤜᤢᤍᤠᤒᤠ ᤑᤢ᤹ᤏᤢᤛᤠ᤹ ᤏᤧ᤹ᤏᤢᤛᤠ᤹ᤜᤠ᤹ ᤕᤥ᤺ᤰ ᤆᤥ᤺ᤰᤔᤠᤛᤡ ᤔᤧᤴᤏᤢ᤹ᤔᤏᤠᤒᤠ ᤘᤕᤧ॥

᥇᥆ ᤁᤸᤗᤧᤆᤥᤃᤢᤸᤗᤧ ᤁᤴ ᤔᤠᤱᤜᤢᤵᤐᤥ ᤁᤧᤖᤧᤰ ᤔᤏᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤀᤠᤒᤠᤅᤣ ᤀᤠᤒᤠᤅᤣ ᤂᤢᤴᤇᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤛᤧᤴᤗᤵ ᤐᤡᤔᤠᤛᤡ ᤏᤢ ᤂᤧᤱᤜᤠ᤹ ᤕᤠᤶᤔᤥ ᤕᤥ᤺ᤰ ᤆᤥ᤺ᤰᤔᤠᤛᤡ ᤔᤧ᤺ᤴ ᤁᤧᤗ᤹ᤒᤠ ᤐᤠ᤺ᤴᤏᤥ ᤔᤧᤍᤧᤴᤍᤧ ᤂᤧᤒᤩᤠᤱ ᤂᤧᤱᤜᤠ᤹ ᤆᤥ᤺ᤰᤕᤢᤶᤓᤥ ᤔᤧᤒᤡᤖᤢᤛᤡ॥

᥇᥇ ᤁᤖ ᤋᤠ᤺ᤴᤍᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤧᤗᤧᤰᤂᤢ॥ ᤜᤧᤰᤁᤩᤠᤱ ᤆᤥ᤺ᤰᤕᤢᤶᤓᤥ ᤔᤧᤒᤡᤖᤢᤛᤡᤒᤠ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤔᤧᤏᤢ᤺ᤰᤋᤢ ᤔᤧᤍᤠᤖᤢᤛᤡ ᤂᤧᤒᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤛᤠᤰᤁᤧᤸᤗᤧᤰ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧᤖ ᤔᤧᤕᤠ᤺ᤴᤍᤢᤛᤡ॥

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤋᤱᤒᤠ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥇᥉ “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤂᤡᤏᤡ᤹ ᤌᤠ᤺ᤰᤜᤠ᤹ ᤕᤥ᤺ᤰ ᤐᤥᤱᤔᤠᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤖᤢᤱᤛᤡᤱᤅᤠᤱ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤅᤡᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤁᤴ ᤔᤠᤱᤜᤢᤵᤐᤡᤴ ᤆᤥᤃᤢᤱᤅᤠᤱ ᤘᤕᤠᤱ॥ ᤀᤠᤱᤃᤠ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱ.

᥇᥊ ‘ᤂᤧᤱᤜᤠ᤹ᤖᤧ ᤂᤧᤏᤡ᤹ ᤜᤢᤰᤁᤥ ᤔᤧᤛᤱᤄᤢᤛᤡᤒᤠ ᤂᤧᤏᤡ᤹ ᤜᤡᤒᤪᤢ ᤑᤢ᤹ᤏᤢᤛᤠ᤹ᤜᤠ᤹ ᤋᤱᤒᤣ ᤏᤢᤛᤡ ᤁᤧᤵᤐᤠ ᤕᤧᤶᤔᤥ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤐᤥᤱ᤹॥ ᤋᤱᤒᤣ ᤋᤢᤰᤛᤡ ᤌᤠᤖᤡᤰ ᤂᤡᤏᤡ᤹ ᤕᤠ᤺ᤶᤒᤰ ᤔᤧᤈᤥᤃᤢ ᤔᤧᤛᤢᤖᤢ ᤁᤧᤶᤒᤡᤖᤡᤀᤠᤱ ᤂᤧᤱᤜᤠ᤹ ᤗᤧᤵᤔᤠᤛᤡᤀᤣ ᤐᤥᤱ᤹॥’ ᤁᤖ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤶᤒᤡᤖᤢᤴ ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤜᤧᤰᤁᤣ ᤔᤧᤴᤈᤥᤃᤢᤴ॥

᥇᥋ ᤁᤢᤓᤠ ᤕᤧᤴ ᤋᤃᤡᤖᤰ ᤂᤡᤏᤡ᤹ ᤏᤡᤱᤘᤠ᤹ᤗᤥᤖᤧᤀᤠᤱ ᤁᤧᤜᤡᤴᤍᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤁᤧᤍᤠᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶ॥ ᤂᤡᤏᤡ᤹ ᤁᤧᤖᤧᤰ ᤀᤠᤒᤠᤅᤣ ᤀᤡᤛᤪᤠᤀᤡᤗᤒᤠ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤁᤧᤍᤧᤶᤒᤠ ᤁᤧᤒᤥ᤺ᤰᤂᤡ ᤂᤧᤒᤩᤠᤱ ᤀᤠᤍᤃᤡ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤔᤠᤱᤜᤡᤶᤔᤥ ᤂᤡᤏᤡ᤹ ᤗᤳᤇᤠ ᤔᤠᤱᤜᤢᤵ ᤁᤧᤈᤥᤃᤢᤶ॥

᥇᥌ ᤁᤖ ᤂᤡᤏᤡ᤹ ᤕᤠᤶᤔᤥ ᤂᤡᤏᤡ᤹ ᤏᤡᤱᤘᤠ᤹ ᤁᤧᤗᤧᤰᤂᤢᤶ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤱ ᤁᤧᤍᤣᤛᤢᤶ॥ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤢᤶᤛᤡᤶᤔᤠᤱ ᤔᤧᤘᤕᤧᤒᤠ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤁᤧᤏᤢ᤺ᤰᤋᤢᤶ ᤁᤧᤍᤠᤖᤢᤶᤛᤡᤶ ᤂᤧᤒᤩᤠᤱ ᤕᤠᤶᤔᤥ ᤛᤠᤰᤁᤧᤸᤗᤧᤰ ᤕᤥᤃ᤻ᤒᤠ ᤕᤥᤃ᤻ᤔᤠ ᤁᤧᤈᤥᤃᤢᤶᤛᤡᤶ॥

᥇᥍ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹. ᤂᤡᤏᤡ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴ. ᤜᤧᤰᤁᤩᤠᤱ ᤂᤡᤏᤡ᤹ ᤀᤡᤛᤪᤠᤀᤡᤗᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤆᤥ᤺ᤰᤕᤢᤶᤓᤥ ᤁᤧᤶᤒᤡᤖᤢᤶᤛᤡᤶᤔᤧᤴ॥ ᤏᤢ᤹. ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤌᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣ᤹ᤗᤠᤶᤒᤠ ᤔᤧᤰᤔᤠᤛᤡᤔᤠ ᤁᤧᤒᤥ᤺ᤱᤒᤠ ᤆᤥ᤺ᤰᤕᤢᤶᤓᤥ ᤐᤡᤏᤡᤱ᤹॥ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤌᤧᤔᤠ ᤆᤥᤃᤢᤱ᤹. ᤂᤧᤴ ᤔᤧᤏᤡᤛᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤱᤔᤠ ᤔᤧᤛᤡ॥

᥇᥎-᥇᥏ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤧᤒᤩᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤗᤳᤇᤠ ᤛᤧᤃᤶᤒᤠ ᤁᤢᤶᤒᤠᤒᤠ ᤌᤰᤛᤠᤎᤡᤰ ᤏᤧᤳᤇᤡ ᤁᤢᤄᤧᤸᤗᤧᤰ ᤔᤧᤈᤥᤃᤢ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤢᤶᤔᤥᤗᤠᤶ ᤗᤠᤱᤔᤧᤄᤣᤃᤧᤀᤠᤱ ᤀᤠᤱᤃᤠ᤹ᤏᤢ ᤗᤳᤇᤠ ᤔᤠᤱᤜᤢᤵ ᤔᤧᤈᤥᤃᤢ. ᤁᤖ ᤂᤧᤱᤜᤠ᤹ᤖᤧ ᤂᤧᤴ ᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤢ ᤜᤧᤰᤁᤩᤠᤱ ᤂᤧᤴ ᤋᤱᤔᤏᤠᤒᤠ ᤐᤠ᤺ᤴᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤛᤧᤃᤶᤒᤠ ᤁᤢᤶᤒᤠᤒᤠ ᤌᤰᤛᤠ᤺ᤴ ᤌᤧᤔᤠ ᤔᤧᤈᤥᤃᤢᤀᤠᤱ ᤔᤧᤘᤕᤧ. ᤀᤠᤱᤃᤠ᤹ ᤂᤧᤱᤜᤠ᤹ ᤜᤧᤰᤋᤱᤒᤠᤀᤣ ᤆᤥᤃᤢᤱᤛᤡᤱ᤹॥

᥈᥆ ᤂᤧᤱᤜᤠ᤹ ᤛᤧᤵᤔᤠᤛᤡ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤀᤠᤱᤃᤠ᤹ ᤂᤧᤱᤜᤠ᤹ ᤜᤢᤰᤛᤢᤵᤋᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤛᤡᤘᤧᤳ ᤌᤰᤜᤠ᤹ ᤐᤢᤜᤠ᤹ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤗᤠᤃᤡ ᤆᤠᤔᤠ ᤁᤢᤈᤠ ᤐᤥᤱ᤹॥

᥈᥇ “ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ ᤏᤢ ᤂᤧᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤠᤱ ᤀᤠᤱᤃᤠ᤹ ᤂᤧᤴ ᤂᤢᤴᤇᤡ᤹ ᤛᤧᤵᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤱᤛᤡᤱ᤹. ᤂᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤡᤏᤡ᤹ ᤀᤠᤸᤗᤥ ᤑᤵᤔᤠ ᤁᤧᤶᤗᤧᤖᤡᤀᤠᤱ ᤔᤧᤘᤠ᤹॥

᥈᥈ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤴ ᤕᤧᤰᤕᤰᤁᤥ ᤔᤧᤏᤢ᤺ᤱ ᤔᤧᤍᤠ᤹᤺॥ ᤂᤧᤱᤜᤠ᤹ᤖᤧ ᤁᤴ ᤕᤧᤰᤕᤰᤁᤡᤴ ᤌᤱᤅᤥ ᤔᤧᤓᤳᤋᤢ᤹. ᤂᤧᤒᤩᤠᤱ ᤁᤴ ᤕᤧᤰᤕᤰᤁᤡᤴ ᤔᤧᤍᤥᤃᤢᤀᤠᤱ ᤔᤧᤕᤢᤰᤋᤢ ᤜᤧᤰᤁᤩᤠᤱ ᤑᤢᤸᤗᤢᤶ ᤌᤩ᤺ᤱ ᤔᤡ ᤔᤧᤕᤠᤰᤋᤢ᤹॥ ᤀᤠᤱᤃᤠ᤹ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴ ᤜᤧᤰᤁᤣ ᤀᤠᤳᤋᤡᤴᤜᤠ᤹ᤀᤠᤱ ᤕᤢᤱᤔᤠ ᤔᤧᤱᤄᤥᤏᤧᤴᤗ ᤔᤏᤠ ᤔᤣ᤺ᤴᤏᤣᤒᤠ ᤆᤥᤃᤢᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤷᤔᤡᤕᤠ᤺ᤴ ᤏᤢ ᤖᤣᤁᤠᤒᤡᤜᤠ᤹

᥉᥋

ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠa ᤕᤧᤶᤔᤥ ᤕᤜᤘᤣ ᤍᤠᤱᤒᤠᤗᤠᤶ ᤕᤷᤔᤡᤕᤠᤀᤥ ᤀᤰᤋᤱᤒᤠ ᤀᤡᤱᤄᤱ ᤁᤧᤖᤧ.

᥈ “ᤂᤧᤏᤧ᤹ ᤖᤣᤁᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤛᤕᤱᤜᤠ᤹ᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤀᤢ᤺ᤳᤋᤧᤛᤧ᤹॥ ᤕᤠᤰᤑᤠᤱᤜᤠ᤹ᤀᤥᤒᤠ ᤁᤢᤓᤠ ᤗᤳᤇᤠ ᤕᤠᤰᤑᤠᤱᤅᤥ ᤋᤣ᤹ᤖᤧᤛᤧ᤹ ᤂᤧᤒᤩᤠᤱ ᤂᤧᤱᤜᤠ᤹ ᤁᤢᤓᤠ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤐᤡᤖᤧᤛᤧ᤹॥”

᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠ᤺ᤸᤗᤧ ᤁᤢᤛ᤻ᤛᤠ ᤕᤠᤈᤏᤩᤠᤜ ᤏᤢ ᤜᤒᤛᤡᤏᤩᤠᤜᤖᤧ ᤁᤢᤶᤔᤧᤴᤇᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤴᤛᤠ᤹ᤜᤠ᤹ ᤏᤢ ᤁᤢᤛ᤻ᤛᤠ- ᤁᤧᤖᤧᤰ ᤖᤣᤁᤠᤒᤡ ᤜᤡᤶᤛᤕᤱᤜᤠ᤹ᤀᤥ ᤀᤠᤱᤃᤠ᤹ ᤐᤣᤃᤠᤱ॥

᥊ ᤀᤠᤱᤃᤠ᤹ ᤂᤧᤱᤜᤠ᤹ ᤔᤠᤱᤜᤡᤶᤔᤥ ᤕᤡᤃ᤻ᤍᤗᤩᤠᤜ᤺ᤸᤗᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤏᤠᤏᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤰᤑᤠᤱᤅᤥ ᤋᤠᤖᤢᤱᤛᤡᤱ॥ ᤂᤧᤴ ᤕᤠᤰᤑᤠᤱᤅᤡᤴ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤰᤑᤠᤱᤅᤡᤸᤗᤧ ᤁᤢᤒᤣᤛᤠᤱ ᤛᤸᤗᤢᤶᤗᤧ ᤁᤢᤛ᤻ᤛᤠ ᤗᤠᤶᤎᤣᤳ ᤁᤧᤃᤥᤒᤠ ᤔᤠᤛᤣᤕᤠᤜ᤺ᤸᤗᤧ ᤁᤢᤕᤠᤰᤑᤠᤱᤅᤡᤸᤗᤧ ᤁᤢᤎᤢᤱᤎᤠᤱ ᤏᤧᤛ᤻ᤛᤧ॥

᥋ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤆᤧᤸᤗᤧᤰᤛᤣ᤹ ᤌᤡ ᤁᤢᤗᤧ᤺ᤶ ᤁᤧᤕᤠᤰᤐᤠ ᤁᤢᤓᤠ ᤂᤥᤷᤕᤠᤜᤠ᤹ ᤏᤢ ᤗᤢ᤺ᤶᤒᤠᤜᤠ᤹ ᤖᤣᤁᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤢᤰᤂᤢᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. “ᤔᤡᤛᤠᤰ ᤆᤧᤸᤗᤧᤰᤛᤣ᤹ ᤌᤡᤈᤡ ᤌᤢᤅᤧᤶᤔᤧ᤹ᤀᤥ॥”

᥌ ᤁᤖ ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤠᤱ. “ᤀᤠᤏᤡᤃᤧ ᤆᤧᤸᤗᤧᤰᤛᤣ᤹ ᤌᤡ ᤔᤧᤎᤢᤱᤃᤢᤶᤒᤧᤴ. ᤌᤣᤀᤠᤱᤓᤧᤸᤗᤧ ᤖᤣᤁᤠᤒᤧᤸᤗᤧ ᤁᤢᤛ᤻ᤛᤠ ᤀᤠᤏᤡᤃᤧ ᤌᤠ᤺ᤰᤌᤧᤒᤠ ᤕᤥᤏᤠᤍᤠᤒᤖᤧ ᤀᤰᤋᤱᤒᤠ ᤀᤡᤱᤈᤠ᤺ᤱ ᤐᤡᤖᤡᤃᤧᤀᤠᤱ ᤘᤠ᤹. ‘ᤂᤡᤏᤡ᤹ ᤏᤢ ᤂᤡᤏᤡ᤹ ᤛᤠᤔᤧᤔᤧᤴᤇᤠ᤹ᤜᤠ᤹ᤖᤧ ᤀᤠᤓᤧᤸᤗᤧᤀᤠᤱ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤔᤧᤏᤢ᤹ᤏᤧᤴ॥

᥍ ᤂᤧᤴᤏᤢ᤺ᤸᤗᤧ ᤘᤣ᤹ ᤂᤡᤏᤡ᤹ ᤜᤡᤶ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤕᤠ᤺ᤴᤔᤔᤠ ᤏᤢ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤣ᤺ᤵᤔᤠ ᤔᤧᤏᤢ᤹ᤏᤧᤴ॥ ᤂᤡᤏᤡ᤹ ᤀᤰᤋᤱᤒᤠ ᤕᤠ᤺ᤶᤒᤰ ᤀᤠᤓᤧᤸᤗᤧᤀᤠᤱ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤂᤡᤏᤡ᤹ ᤁᤧᤕᤢᤅᤡᤒᤠ ᤗᤠᤈᤣ᤹ᤀᤥ ᤕᤖᤡᤰ ᤕᤧᤴ ᤌᤠᤖᤡᤰ ᤘᤠ᤹ᤔᤠ ᤁᤧᤄᤥᤛᤡᤖ ᤑᤠ᤹ᤀᤠᤱ ᤛᤍᤠᤍᤡᤱ ᤘᤧᤵᤔᤡᤒᤠ ᤁᤢᤀᤡᤛᤡ᤺ᤰ ᤛᤠ᤺ᤱᤃᤠᤜᤡᤶᤔᤥ ᤕᤢᤅᤧᤶᤔᤧ᤹॥’

᥎ ᤖᤣᤁᤠᤒᤖᤧ ᤁᤢᤛ᤻ᤛᤠ ᤕᤥᤏᤠᤍᤠᤒᤖᤧ ᤀᤠᤏᤡᤃᤧ ᤐᤡᤖᤡᤃᤧᤒᤠ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤀᤠᤏᤡᤃᤧ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤡᤃᤧᤀᤠᤱ ᤘᤕᤡᤃᤧ॥ ᤀᤠᤏᤡᤃᤧ ᤀᤠᤒᤠᤅᤣ ᤀᤠᤵᤑᤠᤸᤗᤧᤀᤠᤱ ᤆᤧᤸᤗᤧᤰᤛᤣ᤹ ᤌᤡ ᤔᤧᤎᤢᤅᤢᤶᤒᤧᤴ. ᤀᤠᤏᤡᤃᤧ ᤔᤣ᤺ᤳᤜᤠ᤹ ᤏᤢ ᤛᤠᤀᤣᤜᤠ᤹ᤖᤧᤀᤠᤱ ᤔᤧᤴᤎᤢᤅᤢᤴ॥

᥏ ᤀᤠᤏᤡᤃᤧ ᤜᤡᤶ ᤆᤥᤃᤢᤶᤒᤧᤀᤠᤱ ᤂᤧᤵᤔᤥ ᤔᤧᤕᤢᤅᤡᤃᤧᤴ. ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤒᤠᤅᤣ ᤀᤡᤰᤋᤠᤵ. ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤀᤡᤃᤪ ᤐᤥᤃᤢᤃᤧᤴ ᤁᤢᤈᤠ ᤌᤣᤀᤠᤱ ᤔᤧᤃᤳᤋᤢᤶᤒᤧᤴ॥

᥇᥆ ᤁᤖ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤀᤠᤏᤡᤃᤧ ᤕᤢᤅᤡᤃᤧᤖ ᤘᤕᤡᤃᤧ. ᤜᤧᤰᤁᤩᤠᤱ ᤀᤠᤏᤡᤃᤧ ᤐᤠᤎᤧᤒᤠ ᤕᤥᤏᤠᤍᤠᤒᤖᤧ ᤐᤡᤖᤡᤃᤧᤒᤠ ᤀᤡᤱᤈᤠ᤺ᤱᤅᤡᤴ ᤂᤰᤐᤧᤳ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧᤀᤠᤱ ᤘᤕᤡᤃᤧ॥

᥇᥇ ᤁᤖ ᤒᤣᤒᤡᤗᤥ᤺ᤴᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤴ ᤗᤠᤈᤣ᤺ᤴ ᤌᤱᤅᤥ ᤑᤳᤋᤢᤸᤗᤧ ᤒᤣᤒᤡᤗᤥᤏ ᤏᤢ ᤀᤖᤠᤔ ᤗᤠᤈᤣ᤹ᤒᤠ ᤌᤰᤛᤢᤒᤠᤜᤠ᤹ᤏᤢ ᤁᤡᤛᤡᤃᤧ॥ ᤂᤧᤒᤩᤠᤱ ᤀᤠᤏᤡᤃᤧ ᤕᤖᤢᤛᤗᤧ᤺ᤶᤔᤥ ᤆᤳᤇᤡᤱᤔᤠ ᤋᤠᤔᤠ ᤏᤡ᤺ᤴᤎᤥ ᤆᤥᤃᤢᤶᤒᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤁ᤹ᤕᤥ ᤕᤢᤅᤡᤃᤧᤖ ᤘᤕᤡᤃᤧ॥”

᥇᥈ ᤂᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥇᥉ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ᤖᤥ ᤐᤣᤃᤧ᤹ᤀᤠᤱ ᤀᤰᤂᤣ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤠᤰᤂᤣᤗ᤹ᤖᤡᤰ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤋᤩᤧᤶᤔᤧ᤹ᤀᤠᤱ ᤜᤢ᤹ᤀᤠᤛᤡᤶᤔᤧ᤹॥’

᥇᥊ ᤖᤣᤁᤠᤒᤡᤜᤠ᤹ᤖᤧ ᤀᤠᤀᤡᤴ ᤌᤠᤖᤡᤰᤛᤠᤱ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤔᤧᤴᤎᤢᤅᤢᤴ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠ ᤕᤥᤏᤠᤍᤠᤒᤖᤧ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ ᤔᤧᤎᤢᤅᤧᤶᤔᤡᤴᤏᤧ᤹ ᤔᤧᤳᤋᤢᤛᤡᤀᤠᤱ ᤘᤠ᤹॥ ᤁᤖ ᤀᤠᤱᤃᤠ᤹ᤃ ᤂᤡᤏᤡ᤹ᤏᤢᤀᤣ ᤕᤧᤳᤗᤧᤱ ᤕᤧᤳᤗᤧᤱ ᤐᤠ᤺ᤳᤋᤠᤖ ᤘᤠ᤹ᤀᤠ ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤏᤣ ᤁᤧᤘᤕᤡ॥

᥇᥋ ᤕᤧᤳᤗᤧᤱ ᤕᤧᤳᤗᤧᤱ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤐᤠᤱᤄᤢᤱᤛᤡᤱᤒᤠ ᤀᤠᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤰᤂᤣ ᤁᤧᤶᤔᤧᤳᤋᤡ. ‘ᤂᤡᤏᤡ᤹ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠᤗᤠᤶ ᤏᤢ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤧᤶᤔᤧ᤹॥ ᤘᤣ᤹ ᤛᤠᤶᤔᤠᤱᤜᤠ᤹ ᤔᤠᤱᤄᤔᤠᤛᤡ ᤗᤧᤖᤧᤶᤔᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤢ ᤂᤧᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤜᤠᤱᤜᤠᤱᤅᤠᤱ ᤘᤠ᤹ᤔᤠ ᤁᤧᤄᤥᤛᤢᤶ॥’ ᤁᤖ ᤀᤠᤱᤃᤠ᤹ ᤔᤧᤳᤏᤡᤱᤒᤠᤴ ᤏᤢ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴ॥

᥇᥌ ᤖᤣᤁᤠᤒᤖᤧ ᤁᤢᤛ᤻ᤛᤠ ᤕᤥᤏᤠᤍᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧᤃ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤒᤡᤖᤢᤛᤡᤒᤠ ᤀᤡᤱᤈᤠ᤺ᤱᤅᤡᤴ ᤂᤰᤐᤧᤳ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤔᤧᤘᤠ᤹॥ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ॥

᥇᥍ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹. ‘ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤐᤠ᤺ᤴᤇᤠ᤺ᤳᤏᤡᤱᤅᤡᤸᤗᤧ ᤂᤡᤏᤡ᤹ ᤂᤧᤶᤔᤠ ᤁᤧᤴᤍᤧᤴᤍᤡᤴ ᤜᤧᤰᤁᤩᤠᤱ ᤂᤡᤏᤡ᤹ ᤀᤢ᤺ᤳᤏᤡᤱᤅᤡᤸᤗᤧ ᤏᤢᤃᤵ ᤐᤡᤔᤠ ᤁᤧᤴᤍᤧᤴᤍᤡᤴ. ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤔᤧᤰᤔᤠᤛᤡᤔᤠ ᤁᤧᤖᤧᤰ ᤛᤠᤶᤍᤡᤱᤜᤠ᤹ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤛᤶᤎᤠᤱ ᤋᤠᤖᤢᤱ᤹॥’”

᥇᥎ ᤂᤧᤒᤩᤠᤱ ᤕᤷᤔᤡᤕᤠ᤺ᤴ ᤜᤡᤛᤡᤱᤅᤠᤱ ᤖᤣᤁᤠᤒᤡᤜᤠ᤹ ᤔᤧᤳᤋᤢᤛᤡ. “ᤁᤖ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤂᤡᤏᤡ᤹ ᤀᤠᤵᤑᤣᤰ ᤐᤠᤎᤧᤒᤠ ᤕᤥᤏᤠᤍᤠᤒᤖᤧ ᤁᤧᤒᤡᤖᤡᤒᤠ ᤁᤢᤀᤡᤱᤈᤠ᤺ᤱᤅᤡᤴ ᤏᤢ ᤁᤧᤔᤧᤳᤋᤡᤒᤠ ᤁᤧᤖᤧᤰ ᤏᤡᤛᤠᤶᤜᤠ᤹ ᤁᤧᤍᤡᤶᤍᤢᤶ ᤁᤧᤏᤠ᤺ᤳᤋᤢᤶᤔᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤴᤍᤡᤀᤠᤱ ᤁᤧᤘᤕᤡ॥’

᥇᥏ ᤁᤸᤗᤧᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤧ ᤐᤠ᤺ᤳᤋᤢ᤹. ‘ᤖᤣᤁᤠᤒᤖᤧ ᤁᤢᤛ᤻ᤛᤠ ᤕᤥᤏᤠᤍᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶᤒᤠ ᤗᤳᤇᤠ ᤕᤧᤶᤒᤡᤳᤇᤠᤎᤡᤰᤗᤧ ᤛᤍᤠᤍᤡᤱ ᤀᤠᤱᤃᤠ᤹ ᤀᤠᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤂᤥᤛᤢᤖᤥ॥’”

a 

᥉᥋:᥇ ᤕᤜᤥᤕᤠᤁᤡᤔᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤡᤴ ᥌᥆᥏-᥋᥏᥎ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤒᤠᤖᤢᤰᤁᤧᤸᤗᤧ ᤛᤠᤵᤗᤠᤌ᤺ᤱᤔᤧᤴ ᤔᤠᤱᤜᤡᤶᤔᤥ ᤏᤡᤖᤢ᤹

᥉᥌

ᤕᤥᤛᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤀᤥ ᤜᤠᤱ ᤐᤥ᤺ᤰᤂᤧᤒᤠ ᤋᤱᤒᤣ ᤗᤡᤛᤡᤀᤥa ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥈ “ᤛᤠᤵᤗᤠᤌ᤺ᤱᤔᤠᤎᤡᤰ ᤋᤠᤖᤧ᤹ ᤜᤧᤰᤁᤩᤠᤱ ᤁᤧᤖᤧᤰ ᤀᤠᤀᤡᤱᤄᤱᤜᤠ᤹ ᤀᤡᤛᤪᤠᤀᤡᤗ. ᤕᤜᤢᤍᤠ ᤏᤢ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤛᤠᤵᤋᤧ᤹॥ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰ ᤕᤧᤶᤔᤥᤒᤠ ᤀᤡᤱᤄᤱᤅᤡᤴ ᤏᤢ ᤀᤠᤸᤗᤥ ᤌᤠᤖᤡᤰᤐᤠ ᤁᤧᤖᤧᤰ ᤀᤡᤱᤄᤱᤱᤜᤠ᤹ ᤛᤠᤵᤋᤧ᤹॥

᥉ ᤕᤜᤢᤍᤠᤒᤠ ᤔᤏᤠᤜᤠ᤹ᤀᤥ ᤀᤠᤱᤃᤠ᤹ ᤋᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠ ᤔᤧᤰᤔᤠᤛᤡᤔᤠ ᤐᤠ᤺ᤴᤜᤠ᤹ ᤔᤧᤄᤧᤵᤛᤢᤀᤠᤱ ᤕᤠᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤔᤧᤗᤧᤖᤢᤏᤣᤓᤃᤪ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰ ᤏᤢ ᤗᤠᤕᤥᤴ ᤗᤧᤵᤔᤡ ᤐᤡᤖᤢᤱᤛᤡᤱ᤹॥”

᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠ᤺ᤸᤗᤧ ᤏᤣᤖᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤖᤢᤰᤁᤧᤴ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤷᤔᤡᤕᤠ᤺ᤴ ᤔᤧᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤒᤠᤖᤢᤰᤁᤧᤸᤗᤧ ᤗᤳᤇᤠ ᤛᤠᤵᤗᤠᤌ᤺ᤱᤔᤥ ᤛᤠᤵᤋᤢ॥

᥋ ᤂᤧᤒᤩᤠᤱ ᤕᤷᤔᤡᤕᤠ᤺ᤸᤗᤧ ᤒᤠᤖᤢᤰᤁᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤠᤱᤅᤠᤱ ᤕᤠᤰᤁᤠ ᤔᤠᤱᤜᤡᤶᤔᤥ ᤐᤣ᤺ᤰᤔᤠ ᤔᤧᤛᤢᤰᤁᤠᤴ॥

᥌ ᤁᤸᤗᤧᤆᤥᤃᤢᤸᤗᤧ ᤔᤏᤠᤜᤠ᤹ ᤆᤠᤏᤧ᤺ᤳᤋᤥ ᤔᤧᤕᤢᤱᤒᤠ ᤕᤧᤴᤏᤥ ᤂᤧᤏᤧ᤹ ᤔᤠᤱᤜᤡᤶᤔᤥ ᤐᤣᤃᤧ᤹ ᤂᤶᤓᤩᤠᤱ ᤀᤠᤱᤃᤠ᤹ᤗᤠᤶ ᤂᤧᤏᤧ᤹ ᤁᤧᤄᤧᤵᤛᤢᤒᤠ ᤛᤠᤵᤗᤠᤌ᤺ᤱᤔᤥ ᤛᤠᤵᤋᤧᤀᤠᤱᤏᤧᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤏᤡᤖᤧ᤹ᤀᤠᤱ ᤔᤏᤠᤜᤠ᤹ ᤂᤧᤶᤒᤠᤱᤄᤧᤛᤧ᤹॥ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤗᤠᤶ ᤁᤧᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤏᤡᤖᤧ ᤐᤡᤖᤧᤛᤧ᤹॥

᥍ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤐᤣᤗᤡ ᤔᤧᤓᤠᤰᤋᤢᤀᤠᤱ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤔᤧᤗᤧᤖᤢᤀᤡ ᤜᤠᤃ॥ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤧᤴ ᤏᤢ ᤛᤠ᤹ᤖᤡᤰ ᤀᤠᤃᤡᤃᤡᤒᤠ ᤁᤢᤛᤠᤰᤁᤧᤴᤏᤡᤸᤗᤧ ᤁᤴ ᤔᤏᤠᤜᤠ᤹ ᤕᤱᤔᤠ ᤛᤧᤖᤢᤛᤡᤀᤠᤱ ᤘᤠ᤹॥”

᥎ ᤔᤠᤱᤏᤡᤱᤘᤠ᤹ᤘᤠ᤺ᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤔᤧᤳᤋᤢᤒᤠ ᤜᤧᤰᤁᤣᤀᤣ ᤏᤣᤖᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤒᤠᤖᤢᤰᤁᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤜᤠ᤹ ᤔᤠᤱᤜᤡᤶᤔᤥ ᤔᤏᤠᤜᤠ᤹ ᤏᤡᤖᤢ ᤐᤡᤖᤢᤛᤡ॥

᥏ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᤅᤠᤛᤡᤃᤣ᤺ᤰᤐᤠ ᤋᤱᤒᤣ ᤑᤠᤱᤛᤡᤃᤣ᤺ᤰᤐᤠ ᤗᤠᤀᤥb ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤗᤠᤶᤒᤠ ᤂᤧᤵᤔᤥ ᤁᤧᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤋ᤺ᤰᤏᤧᤳ ᤕᤢᤱᤔᤠ ᤀᤢᤘᤠ ᤐᤥ᤺ᤰᤂᤧ॥

᥇᥆ ᤒᤠᤖᤢᤰᤁᤧᤸᤗᤧ ᤕᤷᤔᤡᤕᤠ᤺ᤸᤗᤧ ᤁᤢᤒᤠ᤺ᤴᤈᤠᤰ ᤜᤠ᤹ ᤛᤠᤵᤗᤠᤌ᤺ᤱᤔᤥᤗᤠᤶ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤣᤵᤛᤢᤖ ᤏᤡᤖᤢ ᤐᤡᤖᤢᤛᤡ॥ ᤂᤢᤏᤧ᤹ ᤛᤢᤜᤠᤱᤔᤡᤒᤠ ᤛᤠᤐᤠᤏᤖᤧ ᤁᤢᤛ᤻ᤛᤠ ᤃᤔᤷᤕᤠᤜ᤺ᤸᤗᤧ ᤔᤠᤱᤜᤡᤶᤔᤥᤒᤠ ᤁᤢᤕᤠᤰᤑᤠᤱ ᤋᤃᤡ ᤕᤧᤶᤛᤡᤱ॥ ᤂᤧᤴ ᤕᤠᤰᤑᤠᤱᤅᤡᤴ ᤔᤠᤱᤜᤡᤶᤔᤥᤒᤠ ᤌᤥ᤺ᤛ᤻ᤔᤠ ᤗᤰᤂᤢᤶᤔᤥ ᤁᤢᤛᤱ ᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤏᤧᤛ᤻ᤛᤧ॥

᥇᥇ ᤛᤠᤐᤠᤏᤖᤧ ᤁᤢᤶᤔᤧᤴᤇᤠ᤹ ᤃᤔᤷᤕᤠᤜ᤺ᤸᤗᤧ ᤁᤢᤛ᤻ᤛᤠ. ᤔᤡᤁᤠᤕᤠ᤺ᤸᤗᤧ ᤛᤠᤵᤗᤠᤌ᤺ᤱᤔᤥᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤜᤠ᤹ ᤂᤧᤵᤛᤢᤀᤠᤱ.

᥇᥈ ᤂᤢᤏᤧ᤹ ᤕᤥ ᤌᤠᤛᤡᤱ ᤕᤧ ᤜᤧᤰᤁᤩᤠᤱ ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤔᤡᤒᤠᤸᤗᤧ ᤁᤢᤕᤠᤰᤑᤠᤱᤅᤥ ᤐᤣ॥ ᤂᤧᤵᤔᤥ ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤔᤡᤒᤠ ᤀᤣᤗᤡᤛᤠᤔᤠ. ᤛᤔᤠᤕᤠᤜᤖᤧ ᤁᤢᤛ᤻ᤛᤠ ᤍᤗᤠᤕᤠᤜ. ᤀᤰᤒᤥᤖᤖᤧ ᤁᤢᤛ᤻ᤛᤠ ᤀᤣᤸᤏᤠᤋᤠᤏ. ᤛᤠᤐᤠᤏᤖᤧ ᤁᤢᤛ᤻ᤛᤠ ᤃᤔᤷᤕᤠᤜ. ᤜᤏᤏᤩᤠᤜᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ ᤏᤢ ᤘᤣ᤹ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤘᤕᤧ॥

᥇᥉ ᤂᤧᤒᤩᤠᤱ ᤒᤠᤖᤢᤰᤁᤧᤸᤗᤧ ᤔᤏᤠᤜᤠ᤹ ᤏᤡᤖᤢ ᤐᤡᤖᤢᤛᤡᤒᤠ ᤁᤧᤖᤧᤰ ᤀᤡᤱᤄᤱᤜᤠ᤹ ᤔᤡᤁᤠᤕᤠ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡ.

᥇᥊ ᤂᤧᤒᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤁᤧᤖᤧᤰ ᤔᤧᤍᤱᤛᤡᤱᤅᤠᤱ ᤛᤐᤏᤩᤠᤜ᤺ᤸᤗᤧ ᤁᤢᤛ᤻ᤛᤠ. ᤛᤣᤗᤣᤔᤩᤠᤜ᤺ᤸᤗᤧ ᤁᤢᤶᤔᤧᤴᤇᤠ᤹. ᤁᤢᤛᤡ᤺ᤸᤗᤧ ᤁᤢᤈᤰᤔᤧᤴᤇᤠ᤹. ᤕᤜᤢᤍᤡ᤺ᤴ ᤁᤴ ᤀᤡᤱᤄᤱᤅᤡᤴ ᤔᤧᤔᤧᤳᤋᤢᤀᤠᤱ ᤒᤠᤖᤢᤰᤁᤧᤴ ᤀᤡᤱᤄᤱ ᤔᤧᤳᤇᤧ ᤔᤧᤒᤠᤱᤄᤢᤔᤧᤍᤣᤛᤢ. “ᤁᤧᤏᤡᤖᤢᤀᤠᤱ ᤔᤏᤠᤜᤠ᤹ ᤂᤧᤶᤔᤠ ᤁᤧᤒᤠᤱᤄᤢᤛᤡᤒᤠ ᤛᤠᤵᤗᤠᤌ᤺ᤱᤔᤧᤴ ᤑᤧᤳᤋᤧᤀᤠᤱ ᤑᤧᤖᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤒᤠᤖᤢᤰᤁᤧᤴ ᤂᤧᤴ ᤛᤠᤵᤗᤠᤌ᤺ᤱᤔᤧᤴ ᤕᤠᤱᤛᤡᤱᤅᤠᤱ ᤂᤧᤱᤜᤠ᤹ᤖᤥ ᤑᤧᤖᤧ॥

᥇᥋ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤢᤅᤧ᤹. ᤜᤧᤰᤁᤩᤠᤱ ᤛᤠᤵᤗᤠᤌ᤺ᤱᤔᤧᤴ ᤀᤠᤏᤡᤃᤧ ᤏᤡᤖᤧ ᤀᤠᤒᤡᤖᤧ᤹॥” ᤜᤧᤰᤁᤩᤠᤱ ᤔᤧᤔᤧᤳᤋᤢᤒᤠ ᤜᤧᤰᤁᤣ ᤒᤠᤖᤢᤰᤁᤧᤸᤗᤧ ᤂᤧᤱᤜᤠ᤹ ᤏᤡᤖᤢ ᤐᤡᤖᤢᤛᤡ॥

᥇᥌ ᤂᤢᤏᤧ᤹ ᤂᤧᤴ ᤏᤡ᤺ᤵᤔᤠ ᤛᤢᤖᤢ ᤐᤡᤖᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤔᤧᤃᤡᤛᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤥᤔᤧᤳᤇᤡᤱᤔᤠ ᤔᤧᤜᤣ᤺ᤰᤛᤡᤱᤅᤠᤱ ᤒᤠᤖᤢᤰᤁᤧᤴ ᤔᤧᤔᤧᤳᤋᤢ. “ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤱᤅᤡᤴ ᤔᤧᤵᤔᤠᤀᤣ ᤐᤥᤱ᤹॥”

᥇᥍ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤁᤴ ᤁᤧᤖᤧᤰ ᤀᤡᤱᤄᤱᤜᤠ᤹ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤁᤧᤄᤥᤛᤢ᥅ ᤌᤣ ᤁᤴ ᤐᤠ᤺ᤴᤜᤠ᤹ ᤕᤷᤔᤡᤕᤠ᤺ᤸᤗᤧᤀᤣ ᤐᤠ᤺ᤳᤋᤢᤒᤠᤒᤡ᥅”

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤒᤠᤖᤢᤰᤁᤧᤸᤗᤧ ᤔᤧᤳᤋᤢᤛᤡ. “ᤁᤴ ᤐᤠ᤺ᤴᤜᤠ᤹ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠᤖᤥ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤛᤠᤵᤗᤠᤌ᤺ᤱᤔᤥ ᤁᤧᤖᤧᤰ ᤐᤠ᤺ᤴᤇᤣ᤺ᤰᤘᤠᤜᤠ᤹ ᤛᤠᤵᤋᤢᤱᤒᤠᤖᤥ॥”

᥇᥏ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤒᤠᤖᤢᤰᤁᤧᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤏᤢ ᤕᤷᤔᤡᤕᤠ᤺ᤴ ᤏᤧᤵᤔᤠᤱ ᤁᤧᤈᤡᤱᤏᤧᤛᤡᤖ ᤐᤥᤱ᤹॥ ᤂᤧᤴᤇᤡ᤹ ᤁᤧᤘᤠ᤹ᤛᤡᤒᤠᤍᤧᤴᤏᤡᤴ ᤀᤠᤳᤋᤡᤴᤏᤠᤱ ᤔᤧᤔᤧᤳᤋᤧᤛᤧᤴᤏᤧ᤹॥”

᥈᥆ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤛᤠᤵᤗᤠᤌ᤺ᤱᤔᤠᤴ ᤛᤧ᤺ᤵᤔᤠ ᤁᤵᤔᤠᤖᤧ ᤗᤠᤃᤡ ᤜᤠᤱᤜᤡᤶᤔᤥᤒᤠ ᤛᤢᤜᤠᤱᤔᤡᤒᤠ ᤀᤣᤗᤡᤛᤠᤔᤠᤖᤧ ᤁᤢᤕᤠᤰᤑᤠᤱᤅᤥ ᤔᤧᤏᤧᤛ᤻ᤛᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤀᤠᤱ ᤐᤥ᤺ᤰᤂᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤱᤅᤡᤴ ᤔᤧᤈᤧᤰᤋᤢᤖᤥ॥

ᤜᤠᤱᤅᤡᤸᤗᤧ ᤛᤠᤵᤗᤠᤌ᤺ᤱᤔᤧᤴ ᤜᤠ᤺ᤴᤍᤢᤍᤣᤛᤢ

᥈᥇ ᤜᤠᤱᤅᤡᤸᤗᤧ ᤂᤧᤴ ᤛᤠᤵᤗᤠᤌ᤺ᤱᤔᤧᤴ ᤋᤠ᤺ᤵᤔᤠᤖᤧ ᤗᤠᤃᤡ ᤕᤜᤢᤍᤡ᤺ᤴ ᤐᤠᤱᤄᤢᤍᤧᤛᤢ॥ ᤜᤧᤰᤁᤩᤠᤱ ᤕᤜᤢᤍᤡ᤺ᤴ ᤐᤣᤀᤠᤱ ᤀᤣᤗᤡᤛᤠᤔᤠᤖᤧ ᤁᤢᤕᤠᤰᤑᤠᤱᤅᤥᤗᤠᤶ ᤂᤧᤴ ᤑᤧᤳᤋᤢ ᤜᤧᤰᤁᤩᤠᤱ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤃᤧᤖᤧᤰ ᤐᤡᤛᤠᤱ ᤁᤧᤕᤧᤵᤐᤠ ᤛᤢᤜᤠᤱᤕᤢᤰᤐᤠᤜᤠ᤹ ᤏᤡᤖᤢ ᤐᤡᤖᤢᤛᤡ॥

᥈᥈ ᤂᤧᤴ ᤑᤠᤱᤛᤡᤃᤣ᤺ᤰᤐᤠ ᤆᤢᤱᤘᤠ᤺ᤶᤔᤠ ᤗᤠ ᤘᤕᤧ. ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤴ ᤆᤢᤱᤛᤡ᤺ᤰᤔᤠ ᤕᤧᤶᤔᤥ ᤁᤢᤕᤢᤱᤔᤠ ᤜᤠᤱᤜᤡᤶᤔᤥ ᤔᤡᤄᤪᤠ᤺ᤱᤃᤪᤥ᤺ᤰ ᤋᤃᤡ ᤔᤡᤈᤠ᤹ᤏᤢ ᤕᤢᤅᤧ॥

᥈᥉ ᤕᤜᤢᤍᤡ᤺ᤸᤗᤧ ᤛᤢᤶᤛᤡ ᤗᤡᤛᤡ ᤁᤢᤍᤡ᤺ᤰᤗᤰ ᤏᤡᤖᤢ ᤛᤢᤖᤢᤖ ᤐᤳᤇᤧ. ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤆᤢᤰᤛᤠ ᤑᤧᤈᤠᤎᤡᤰ ᤕᤠᤱᤛᤡᤱ ᤜᤧᤰᤁᤩᤠᤱ ᤂᤧᤴ ᤏᤡᤖᤢᤛᤢᤖᤢᤒᤠ ᤛᤠᤵᤗᤠᤌ᤺ᤱᤔᤠ ᤗᤰᤁᤡᤴ ᤜᤧᤃᤢᤀᤠᤱ ᤔᤡᤀᤥ ᤗᤠᤵᤑᤢᤛᤢ ᤁᤣ᤺ᤳᤋᤢ॥ ᤁᤧᤖᤧᤰ ᤛᤠᤵᤗᤠᤌ᤺ᤱᤔᤠᤴ ᤔᤡᤀᤥ ᤂᤠᤵᤐᤢᤌᤩᤱ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤂᤧᤸᤗᤧ ᤜᤧᤰᤁᤣᤀᤣ ᤆᤥᤃᤢᤀᤠᤱ ᤐᤳᤇᤧ॥

᥈᥊ ᤁᤖ ᤂᤧᤵᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤜᤠᤱᤅᤡᤴ ᤏᤢ ᤂᤧᤴ ᤛᤢᤜᤠᤱᤕᤢᤰᤐᤠᤜᤠ᤹ ᤁᤡᤔᤠᤀᤠᤱ ᤔᤧᤱᤃᤡᤛᤧᤴ ᤂᤢᤴᤇᤡ᤹ ᤏᤡᤱᤘᤠ᤹ᤀᤠᤱ ᤔᤧᤴᤗᤥᤖᤧᤴ॥

᥈᥋ ᤀᤣᤸᤏᤠᤋᤠᤏ. ᤍᤗᤠᤕᤠᤜ ᤏᤢ ᤃᤔᤷᤕᤠᤜ᤺ᤸᤗᤧ ᤛᤠᤵᤁᤡᤳᤋᤡᤴ ᤔᤧᤜᤠ᤺ᤴᤍᤧᤴᤏᤧ᤹ ᤑᤠ᤹ᤀᤠᤱ ᤜᤠᤱᤅᤡᤴ ᤐᤣᤗᤡ ᤔᤧᤓᤠᤰᤋᤢᤀᤠᤱ ᤔᤧᤒᤳᤇᤧᤛᤠᤱ ᤂᤢᤏᤧ᤹ ᤂᤧᤱᤜᤠ᤹ ᤂᤧᤶᤄᤧᤶᤔᤠᤱ ᤔᤧᤗᤠᤵᤋᤢᤛᤡᤴ॥

᥈᥌ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤕᤖᤜᤔᤣᤗ ᤜᤠᤱᤛᤠ᤺ᤴ. ᤀᤈᤪᤡᤀᤣᤗᤖᤧ ᤁᤢᤛ᤻ᤛᤠ ᤛᤖᤠᤕᤠᤜ᤺ᤴ ᤏᤢ ᤀᤒᤍᤡᤀᤣᤗᤖᤧ ᤁᤢᤛ᤻ᤛᤠ ᤛᤣᤗᤣᤔᤩᤠᤜ᤺ᤴ ᤛᤢᤜᤠᤱᤔᤡᤒᤠ ᤒᤠᤖᤢᤰᤁᤧᤴ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤋᤧᤶᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤴᤇᤡ᤹ ᤆᤡᤰᤂᤢᤛᤡᤀᤠᤱ ᤘᤕᤧᤛᤡᤖᤥ॥

ᤕᤷᤔᤡᤕᤠ᤺ᤸᤗᤧ ᤒᤠᤖᤢᤰᤁᤧᤴ ᤘᤣ᤹ ᤛᤠᤵᤁᤡᤳ ᤛᤠᤵᤔᤠ ᤐᤠᤱᤄᤢ

᥈᥍ ᤕᤷᤔᤡᤕᤠ᤺ᤸᤗᤧ ᤒᤠᤖᤢᤰᤁᤧᤴ ᤔᤧᤳᤋᤢᤀᤠᤱ ᤛᤠᤵᤔᤠ ᤐᤠᤱᤄᤢᤒᤠ ᤛᤠᤵᤗᤠᤌ᤺ᤱᤔᤧᤴ ᤕᤜᤥᤕᤠᤁᤡᤔ ᤜᤠᤱᤅᤡᤸᤗᤧ ᤑᤢᤳᤗᤢᤶ ᤜᤠ᤺ᤴᤍᤢᤍᤣᤛᤢᤀᤠᤱ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤄᤱᤅᤡᤴ ᤕᤷᤔᤡᤕᤠᤀᤥ ᤕᤠᤶᤔᤥ ᤁᤧᤖᤧ॥ ᤂᤢᤏᤧ᤹ ᤐᤠ᤺ᤳᤋᤢ.

᥈᥎ “ᤘᤣ᤹ ᤛᤠᤵᤗᤠᤌ᤺ᤱᤔᤠᤎᤡᤰ ᤕᤠᤱᤛᤡᤱᤅᤧ᤹ ᤜᤧᤰᤁᤩᤠᤱ ᤕᤜᤥᤕᤠᤁᤡᤔ ᤜᤠᤱᤅᤡᤸᤗᤧ ᤜᤠ᤺ᤴᤍᤢᤍᤣᤛᤢᤒᤠ ᤋᤃᤡ ᤛᤠᤵᤋᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤠᤶᤔᤥ ᤛᤠᤵᤋᤧ᤹॥

᥈᥏ ᤂᤧᤒᤩᤠᤱ ᤂᤧᤏᤧ᤹ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤧᤴ ᤀᤰᤂᤣ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤂᤧᤏᤧ᤹ ᤂᤧᤴ ᤛᤠᤵᤗᤠᤌ᤺ᤱᤔᤧᤴ ᤁᤧᤜᤠ᤺ᤴᤍᤢ ᤁᤧᤍᤣᤛᤢ. ᤜᤧᤰᤁᤩᤠᤱ ᤁᤧᤒᤠ᤺ᤳᤋᤢ. “ᤒᤣᤒᤡᤗᤥ᤺ᤴᤒᤠ ᤜᤠᤱᤅᤡᤴ ᤑᤧᤴᤏᤠᤱ ᤁᤴ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤆᤥᤃᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤌᤰᤛᤠᤜᤠ᤹ ᤏᤢ ᤔᤏᤠᤜᤠ᤹ ᤛᤧᤖᤢᤛᤡ᤹ ᤑᤠ᤹ᤀᤠᤱ ᤂᤧᤏᤧ᤹ ᤌᤣᤀᤠᤱ ᤂᤧᤵᤔᤥ ᤁᤧᤛᤠᤵᤋᤢ᥅”

᥉᥆ ᤀᤠᤸᤗ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠᤀᤥ ᤂᤧᤸᤗᤧ ᤕᤢᤱᤔᤠ ᤗᤰ ᤔᤧᤄᤥᤛᤢᤴ॥ ᤂᤧᤸᤗᤧ ᤁᤢᤈᤣ ᤌᤰᤁᤡᤴ ᤗᤠ᤺ᤰᤁᤠᤳ ᤗᤠᤵᤐᤢᤱ ᤐᤣ᤺ᤰᤁᤠᤱ ᤔᤧᤸᤗᤢᤵᤐᤣ ᤁᤠᤱᤒᤧᤳ- ᤗᤧᤴᤍᤡᤰ ᤏᤠᤶᤃᤧᤛᤣ᤺ᤰᤐᤥ ᤏᤡᤎᤠ᤺ᤵᤐᤠᤱ ᤏᤧᤖᤥ ᤜᤧᤰᤁᤩᤠᤱ ᤛᤧᤴᤍᤡᤰ ᤛᤣ᤺ᤰᤘᤠᤀᤥ ᤛᤢᤰᤐᤠ ᤌᤰᤁᤠᤱ ᤏᤧᤃᤴ॥

᥉᥇ ᤀᤠᤱᤃᤠ᤹ ᤂᤧᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤜᤧᤰᤁᤩᤠᤱ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ᤀᤥ ᤌᤠᤛᤢᤱ᤹ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤱᤒᤠ ᤁᤧᤖᤧᤰ ᤔᤧᤰᤔᤠᤛᤡᤔᤧᤴ ᤂᤧᤱᤜᤠ᤹ᤀᤥ ᤌᤠᤛᤢᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤡᤖᤢᤱᤛᤡᤱᤒᤠ ᤛᤠᤶᤍᤡᤱᤜᤠ᤹ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴᤗᤥ॥’”

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠ᤺ᤸᤗᤧ ᤘᤣ᤹ ᤛᤠᤵᤗᤠᤌ᤺ᤱᤔᤠ ᤌᤡᤰ ᤋᤠᤖᤢ ᤜᤧᤰᤁᤩᤠᤱ ᤏᤣᤖᤡᤕᤠᤜ᤺ᤸᤗᤧ ᤁᤢᤛ᤻ᤛᤠ ᤁᤢᤛᤢᤜᤠᤱᤔᤡᤒᤠ ᤒᤠᤖᤢᤰᤁᤧᤴ ᤔᤧᤳᤋᤢᤖ ᤛᤠᤵᤔᤠ ᤐᤠᤱᤄᤢ॥ ᤂᤧᤒᤩᤠᤱ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤧᤸᤗᤧ ᤜᤠ᤺ᤴᤍᤢᤍᤣᤛᤢᤒᤠ ᤛᤠᤵᤗᤠᤌ᤺ᤱᤔᤥ ᤐᤳᤇᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤒᤠᤖᤢᤰᤁᤧᤸᤗᤧ ᤛᤠᤵᤋᤢ॥ ᤘᤣ᤹ ᤕᤖᤡᤰ ᤐᤠ᤺ᤴᤜᤠ᤹ᤃ ᤁᤴ ᤕᤧᤶᤔᤥᤖᤰ ᤂᤢᤏᤧ᤹ ᤕᤥ᤹ᤖᤢᤖᤥ॥

a 

᥉᥌:᥇ ᤕᤜᤥᤕᤠᤁᤡᤔᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤧᤴ ᥌᥆᥋ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥉᥌:᥏ ᤕᤜᤥᤕᤠᤁᤡᤔᤧᤸᤗᤧ ᤕᤜᤢᤍᤠᤀᤥ ᤜᤠᤱᤕᤢᤰ ᤆᤥᤃᤢᤒᤠ ᤅᤠᤛᤡᤃᤣ᤺ᤰᤐᤠ ᤋᤱᤒᤣ᤺ᤸᤗᤧ ᤑᤠᤱᤛᤡᤃᤣ᤺ᤰᤐᤠ ᤗᤠ᤺ᤴ ᤍᤡᤛᤣᤶᤒᤖ ᥌᥆᥊ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤛᤡᤍᤁᤡᤕᤠᤜ᤺ᤸᤗᤧ ᤕᤷᤔᤡᤕᤠ᤺ᤴ ᤐᤣᤗᤡ ᤑᤠᤰᤋᤢ

᥉᥍

ᤕᤜᤥᤕᤠᤁᤡᤔᤧᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤏᤧᤸᤗᤧ ᤁᤢᤗᤧᤰᤘᤠᤀᤥ ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠ ᤛᤡᤍᤁᤡᤕᤠᤜ᤺ᤴa ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧ॥ ᤂᤢᤏᤧ᤹ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤜᤠᤱ ᤆᤥᤃᤢ॥

᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤕᤷᤔᤡᤕᤠ᤺ᤴ ᤗᤠᤶᤒᤠ ᤐᤡᤖᤢᤛᤡᤒᤠ ᤀᤡᤱᤄᤱᤅᤡᤴ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ. ᤂᤧᤸᤗᤧ ᤁᤢᤜᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤖᤧ ᤂᤧᤶᤄᤧᤶᤔᤣ ᤔᤧᤸᤗᤠᤵᤋᤢᤴ॥

᥉ ᤜᤧᤰᤁᤣᤛᤠᤱ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤛᤣᤗᤣᤔᤩᤠᤜ᤺ᤸᤗᤧ ᤁᤢᤛ᤻ᤛᤠ ᤕᤜᤢᤁᤗᤧᤴ ᤏᤢ ᤔᤠᤛᤣᤕᤠᤜ᤺ᤸᤗᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤐᤏᤩᤠᤜ᤺ᤴ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤕᤷᤔᤡᤕᤠᤀᤥ ᤐᤠᤱᤄᤢᤍᤣᤛᤢᤛᤡ. “ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤗᤠᤃᤡ ᤐᤣᤗᤡ ᤑᤠᤰᤋᤧ ᤀᤠᤒᤡᤖᤧ᤹॥”

᥊ ᤂᤧᤴ ᤕᤧᤶᤔᤥ ᤌᤠᤖᤡᤰ ᤕᤷᤔᤡᤕᤠ᤺ᤴ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤔᤧᤴᤎᤠᤀᤣ ᤘᤕᤧ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤐᤣ᤺ᤰᤔᤠ ᤋᤠᤔᤠ ᤛᤢᤰᤋᤧᤖ ᤘᤕᤧ॥

᥋ ᤁᤴ ᤕᤧᤶᤔᤥ ᤔᤡᤛᤪᤒᤠ ᤜᤠᤱ ᤑᤠᤖᤥ ᤜᤥᤐᤪᤠ᤺ᤸᤗᤧ ᤁᤢᤎᤰᤛᤢᤒᤠᤜᤠ᤹ ᤔᤡᤛᤪᤗᤠᤶ ᤔᤧᤎᤠᤅᤧ ᤔᤧᤃᤧᤖᤧ॥ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤕᤖᤢᤛᤗᤧ᤺ᤶᤔᤡᤴ ᤔᤧᤃᤒᤢᤀᤠᤱ ᤔᤧᤏᤧᤛ᤻ᤛᤧᤒᤠᤍᤧᤴ ᤗᤠᤶᤒᤠ ᤂᤧᤱᤜᤠ᤹ ᤀᤣᤃᤠᤱ ᤔᤧᤏᤢ᤺ᤰᤂᤧ ᤔᤧᤒᤣ॥

᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠᤀᤥ ᤁᤧᤖᤧ.

᥍ “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤌᤧᤔᤠ ᤐᤥᤱᤔᤠ ᤆᤥᤰ ᤂᤧᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤕᤜᤢᤍᤠᤒᤠ ᤜᤠᤱᤅᤡᤸᤗᤧ ᤂᤧᤏᤧ᤹ ᤁᤧᤒᤠᤱᤄᤧ॥ ᤂᤢᤏᤧ᤹ ᤀᤰᤂᤧ ᤔᤧᤳᤋᤧ᤹. ‘ᤑᤠᤖᤥ᤺ᤸᤗᤧ ᤁᤢᤎᤰᤛᤢᤒᤠᤜᤠ᤹ ᤂᤧᤏᤧ᤹ ᤁᤧᤓᤠ᤹ᤛᤧ ᤔᤧᤎᤠᤅᤧᤖ ᤔᤧᤒᤳᤇᤧᤛᤠᤱ ᤂᤧᤱᤜᤠ᤹ ᤔᤡᤛᤪ ᤏᤢ᤺ᤱᤔᤠ ᤐᤣ᤺ᤰᤔᤠ ᤔᤧᤈᤥᤰ॥

᥎ ᤂᤧᤒᤩᤠᤱ ᤒᤣᤒᤡᤗᤥ᤺ᤴᤒᤠ ᤔᤏᤠᤜᤠ᤹ ᤔᤧᤏᤢ᤺ᤱ ᤔᤧᤓᤧᤴᤏᤠᤱ ᤁᤴ ᤕᤧᤰᤕᤰᤁᤡᤴ ᤔᤧᤓᤳᤋᤢ᤹ ᤜᤧᤰᤁᤩᤠᤱ ᤜᤢᤰᤁᤠᤵ ᤔᤧᤈᤥᤃᤢᤀᤠᤱ ᤂᤠᤵᤐᤢᤌᤩᤱ ᤑᤠ᤺ᤳᤋᤪᤠ ᤔᤧᤃᤣ᤺ᤳᤋᤢ᤹॥’

᥏ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤒᤣᤒᤡᤗᤥᤏᤡᤜᤠ᤹ ᤏᤢᤒᤠ ᤐᤠ᤺ᤴᤏᤡᤸᤗᤧ ᤗᤠᤃᤡ ᤔᤧᤏᤢ᤺ᤰᤂᤧ ᤔᤧᤒᤣᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤠᤱ ᤀᤍᤱ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹॥ ᤂᤧᤱᤜᤠ᤹ ᤏᤢᤒᤠ ᤐᤠ᤺ᤴᤏᤡᤴᤗᤧ ᤗᤠᤃᤡ ᤔᤧᤏᤢ᤺ᤰᤂᤧ ᤔᤧᤒᤣᤒᤠ ᤔᤧ᤺ᤴᤗᤥ᥄

᥇᥆ ᤂᤧᤏᤡ᤹ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ ᤁᤧᤖᤧᤰ ᤕᤢᤔᤪᤧᤰ ᤁᤧᤔᤧᤰᤂᤢᤶᤛᤡᤶ ᤜᤧᤰᤁᤩᤠᤱ ᤌᤱᤅᤥ ᤁᤧᤃᤠ᤺ᤶᤒᤠᤜᤠ᤹ ᤛᤠ᤺ᤱᤃᤠᤜᤡᤶᤔᤥ ᤐᤰᤁᤧᤎᤠᤶᤛᤡᤶᤛᤠᤱ ᤂᤧᤴ ᤁᤧᤃᤠ᤺ᤶᤒᤠ ᤔᤏᤠᤜᤠ᤹ ᤕᤠᤶᤔᤥ ᤜᤥ᤹ᤍᤥᤴ ᤜᤥ᤹ᤍᤥᤴ ᤔᤧᤗ᤹ᤖ ᤔᤧᤒᤥ᤺ᤰᤁᤠᤱ ᤁᤴ ᤕᤧᤰᤕᤰᤁᤡᤴ ᤔᤡᤔᤧᤎᤡᤰᤂᤢᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤖᤥ॥”

ᤕᤷᤔᤡᤕᤠ᤺ᤴ ᤛᤠᤰᤐᤠ ᤌᤩᤧᤒᤠ

᥇᥇ ᤑᤠᤖᤥ᤺ᤸᤗᤧ ᤁᤢᤎᤰᤛᤢᤒᤠᤜᤠ᤹ ᤋᤃᤡ ᤔᤧᤒᤥᤖᤧᤖ ᤔᤧᤎᤠᤱᤅᤧᤒᤠᤸᤗᤧ ᤆᤥᤃᤢᤸᤗᤧ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ ᤕᤖᤢᤛᤗᤧ᤺ᤶᤗᤠᤶ ᤀᤣᤃᤠᤱ ᤔᤧᤄᤧᤳᤇᤡᤱ ᤔᤧᤒᤣ᤺ᤸᤗᤧ.

᥇᥈ ᤕᤷᤔᤡᤕᤠ᤺ᤴ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤢᤄᤥᤔᤠ ᤗᤰ ᤗᤠᤛᤧ ᤕᤖᤢᤛᤗᤧ᤺ᤶᤔᤡᤴ ᤗᤧᤖᤢᤀᤠᤱ ᤒᤡᤏᤩᤠᤔᤡᤴ ᤋᤧ᤺ᤱᤃᤵ ᤗᤧᤵᤔᤠᤱ ᤐᤣᤖ ᤐᤳᤇᤧ॥

᥇᥉ ᤁᤖ ᤒᤣᤏᤩᤠᤔᤡᤏ ᤔᤠ ᤗᤠᤶᤎᤣ᤺ᤵᤐᤥ ᤁᤧᤖᤧᤸᤗᤧ ᤂᤧᤵᤔᤥ ᤁᤧᤕᤧᤵᤐᤠ ᤗᤠᤶᤎᤣᤳ ᤁᤧᤃᤥᤒᤠᤸᤗᤧ ᤂᤢᤏᤧ᤹ ᤋᤧᤶᤛᤢᤀᤠᤱ ᤛᤧ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤄᤧᤳᤇᤡᤱᤅᤠᤱ ᤒᤣᤒᤡᤗᤥᤏᤡᤜᤠ᤹ ᤗᤧᤵᤔᤠᤱ ᤁᤧᤒᤣ᤺ᤰᤗ ᤁᤧᤒᤳ॥” ᤂᤧᤴ ᤗᤠᤶᤎᤣᤳ ᤁᤧᤃᤥᤒᤠ ᤕᤷᤔᤡᤕᤠ ᤁᤧᤍᤧᤶᤒᤧᤴ ᤜᤏᤏᤩᤠᤜᤖᤧ ᤁᤢᤶᤔᤧᤴᤇᤠ᤹ ᤏᤢ ᤛᤣᤗᤣᤔᤩᤠᤜᤖᤧ ᤁᤢᤛ᤻ᤛᤠ ᤕᤡᤖᤡᤕᤠᤜ᤺ᤴ ᤘᤕᤧ॥

᥇᥊ ᤕᤷᤔᤡᤕᤠ᤺ᤸᤗᤧ ᤀᤳᤋᤢᤖ ᤔᤧᤳᤋᤢ. “ᤂᤧᤴ ᤐᤠ᤺ᤴᤏᤡᤴ ᤛᤧᤰᤂᤠ ᤔᤣ᤺ᤴ᥄ ᤀᤠᤱᤃᤠ᤹ ᤀᤰᤋᤱᤒᤠ ᤐᤠ᤺ᤴ ᤆᤥ᤺ᤰᤔᤠ ᤌᤧᤔᤠᤀᤠᤱ ᤀᤠᤏᤡᤱᤘᤠ᤹ ᤜᤥᤵ॥” ᤁᤖ ᤕᤡᤖᤡᤕᤠᤜ᤺ᤸᤗᤧ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤴ ᤜᤧᤰᤁᤩᤠᤱ ᤂᤧᤸᤗᤧ ᤕᤷᤔᤡᤕᤠ᤺ᤴ ᤋᤧᤶᤛᤢᤀᤠᤱ ᤛᤢᤜᤠᤱᤕᤢᤰᤐᤠᤜᤠ᤹ᤖᤥ ᤋᤣ᤹ᤖᤢ॥

᥇᥋ ᤂᤧᤱᤜᤠ᤹ ᤕᤷᤔᤡᤕᤠ᤺ᤴᤏᤢ ᤂᤢᤴᤇᤡ᤹ ᤛᤠ᤹ᤖᤡᤰ ᤕᤠ᤺ᤰᤗᤧ᤹ᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤜᤡᤵᤋᤢᤀᤠᤱ ᤛᤢᤜᤠᤱᤔᤡᤒᤠ ᤈᤥᤏᤠᤌᤏᤖᤧ ᤁᤢᤜᤡᤶᤔᤥ ᤔᤧᤛᤠᤰᤋᤢ ᤔᤧᤕᤢᤰᤂᤢ॥ ᤈᤥᤏᤠᤌᤏᤖᤧ ᤁᤢᤜᤡᤶᤔᤡᤴ ᤔᤏᤠ ᤛᤠᤰᤔᤠ ᤐᤢᤱᤗᤠᤜᤡᤶ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ॥

᥇᥌ ᤕᤷᤔᤡᤕᤠ᤺ᤴ ᤗᤳᤇᤠ ᤂᤠᤶᤒᤠᤱ ᤛᤡᤃᤠᤱᤒᤠ ᤔᤏᤠ ᤛᤠᤰᤔᤠ ᤕᤠᤰᤑᤠᤱᤅᤥ ᤕᤖᤡᤰ ᤕᤧᤴ ᤌᤠᤖᤡᤰ ᤔᤧᤛᤠᤰᤋᤢ ᤔᤧᤕᤢᤰᤂᤢ॥

᥇᥍ ᤋᤠ᤺ᤴᤍᤡ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤀᤢ᤺ᤳᤇᤧ ᤔᤏᤠ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤜᤠᤱᤜᤡᤶᤔᤥ ᤋᤣ᤹ᤖᤢᤀᤠᤱ ᤜᤠᤱᤜᤡᤶᤔᤥᤒᤠ ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤂᤢᤏᤧ᤹ ᤐᤠ᤺ᤴ ᤛᤣ᤺ᤴᤍᤥᤛᤢ. “ᤌᤣ ᤕᤜᤘᤣ ᤍᤠᤱᤒᤠᤗᤠᤶ ᤁᤢᤓᤠ ᤀᤡᤱᤄᤱᤜᤠ᤹ ᤂᤧᤏᤧ᤹ ᤐᤠ᤺ᤵᤔᤠ ᤁᤧᤃᤳᤋᤢᤒᤡ᥅”

ᤕᤷᤔᤡᤕᤠ᤺ᤸᤗᤧ ᤔᤧᤳᤋᤢ. “ᤀᤥᤖᤥ. ᤀᤠᤱᤃᤠ᤹ ᤐᤠ᤺ᤵᤔᤠ ᤁᤳᤋᤢᤱ᤹᥄ ᤒᤣᤒᤡᤗᤥ᤺ᤴᤒᤠ ᤜᤠᤱᤅᤡᤸᤗᤧ ᤂᤧᤏᤧ᤹ ᤁᤧᤍᤧᤶ᤹॥”

᥇᥎ ᤂᤧᤒᤩᤠᤱ ᤕᤷᤔᤡᤕᤠ᤺ᤸᤗᤧ ᤜᤠᤱᤅᤡᤴ ᤛᤣ᤺ᤴᤗᤠᤵᤋᤢ. “ᤀᤠᤱᤃᤠ᤹ ᤌᤧᤔᤠ ᤕᤠ᤺ᤶᤒᤰ ᤑᤣ᤺ᤴᤍᤢᤱᤅᤠᤱ ᤘᤠ᤹᥅ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤢᤱᤗᤠᤜᤡᤶᤔᤥ ᤛᤠᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ. ᤂᤧᤏᤧ᤹ ᤁᤧᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤡᤃᤪ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤧᤔᤠ ᤆᤥᤃᤢᤱᤅᤠᤱ ᤘᤠ᤹᥅

᥇᥏ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤗᤠᤈᤣ᤺ᤴ ᤒᤣᤒᤡᤗᤥ᤺ᤴᤒᤠ ᤜᤠᤱᤅᤡᤸᤗᤧ ᤌᤱᤅᤥ ᤔᤧᤓᤳᤋᤢᤴ ᤁᤧᤒᤠ᤺ᤵᤐᤠ ᤂᤧᤏᤧ᤹ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤠᤸᤗᤥ ᤀᤠᤳᤋᤡ ᤔᤧᤘᤠ᤹᥅

᥈᥆ ᤀᤠᤍᤠᤱᤒᤠ ᤜᤠᤱᤅᤣ. ᤂᤧᤵᤛᤧ᤹. ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧ॥ ᤀᤠᤱᤃᤠ᤹ ᤈᤥᤏᤠᤌᤏᤖᤧ ᤁᤢᤜᤡᤶᤔᤥᤒᤠ ᤔᤏᤠ ᤛᤠᤰᤔᤠ ᤗᤢᤶᤒᤠ᤺ᤳ ᤕᤠᤰᤑᤠᤱᤅᤥ ᤔᤧᤏᤢ᤺ᤰᤋᤠᤱᤅᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤵᤔᤥ ᤛᤡᤀᤠᤖᤥ॥”

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤕᤷᤔᤡᤕᤠ᤺ᤴ ᤗᤢᤶᤒᤠ᤺ᤳ ᤕᤠᤰᤑᤠᤱᤅᤥ ᤏᤢ᤺ᤰᤔᤠᤍᤧᤔᤠ ᤔᤧᤒᤠᤱᤄᤢᤛᤡᤴ॥ ᤐᤖᤢᤔᤠᤸᤗᤧ ᤂᤢᤏᤧ᤹ ᤔᤠᤱᤜᤡᤶᤔᤥᤒᤠ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤛᤠᤰᤔᤠ ᤕᤢᤱᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤕᤷᤔᤡᤕᤠ᤺ᤴ ᤂᤧᤵᤔᤥᤀᤣ ᤕᤢᤱᤔᤠᤀᤠᤱ ᤕᤧᤰᤕᤰᤁᤥ ᤁᤧᤖᤧᤰ ᤂᤖᤧ᤺ᤱᤜᤠ᤹ ᤔᤧᤶᤔᤠ᤺ᤳᤋᤣ ᤌᤠᤖᤡᤰ ᤂᤢᤏᤧ᤹ ᤌᤡᤰᤕᤠ᤺ᤴᤎᤰ ᤂᤠᤖᤰ ᤗᤧ᤺ᤱᤔᤏᤠᤒᤠ ᤂᤖᤧ᤺ᤱ ᤔᤧᤒᤡᤖᤢᤖ ᤑᤠ᤹ᤀᤠᤱᤅᤠᤱ ᤜᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤁᤶᤓᤗ᤹ᤖᤡᤰ ᤜᤠᤱᤜᤡᤶ ᤗᤰᤂᤢᤶᤔᤥᤒᤠ ᤐᤢᤱᤗᤠᤜᤡᤶᤔᤥ ᤕᤷᤔᤡᤕᤠ᤺ᤴ ᤔᤧᤛᤠᤰᤋᤢ ᤔᤧᤕᤢᤰᤂᤢᤖᤥ॥

a 

᥉᥍:᥇ ᤛᤡᤍᤁᤡᤕᤠᤜ᤺ᤴ ᤜᤠᤱ ᤔᤧᤈᤥᤃᤢᤒᤠᤴ ᥋᥏᥍ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤘᤠᤃᤧᤱᤅᤥ ᤕᤷᤔᤡᤕᤠ᤺ᤴ ᤔᤧᤕᤠᤰᤋᤢᤒᤠ

᥉᥎

ᤀᤠᤸᤗ ᤔᤳᤋᤠᤏᤖᤧ ᤁᤢᤛ᤻ᤛᤠ ᤛᤐᤋᤩᤠᤜ. ᤐᤛᤜᤢᤖᤖᤧ ᤁᤢᤛ᤻ᤛᤠ ᤃᤍᤗᤩᤠᤜ. ᤛᤣᤗᤣᤔᤩᤠᤜᤖᤧ ᤁᤢᤛ᤻ᤛᤠ ᤕᤜᤢᤁᤗ ᤏᤢ ᤔᤸᤁᤡᤕᤠᤜᤖᤧ ᤁᤢᤛ᤻ᤛᤠ ᤐᤛᤜᤢᤖᤖᤧ ᤕᤷᤔᤡᤕᤠ᤺ᤸᤗᤧ ᤔᤏᤠᤜᤠ᤹ ᤔᤧᤳᤋᤢᤛᤡᤖ ᤘᤕᤧᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ॥ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡᤖ ᤘᤕᤧ.

᥈ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤳᤋᤡᤴᤜᤠ᤹ ᤕᤖᤢᤛᤗᤧ᤺ᤶᤔᤥ ᤔᤧᤕᤢᤱ᤹ ᤂᤧᤱᤜᤠ᤹ ᤋᤧᤴᤎᤱ. ᤛᤠᤰᤘᤠ᤺ᤴ. ᤀᤡᤃᤪ ᤔᤡᤱᤍᤣᤸᤗᤧ ᤔᤧᤛᤡ᤹᤺. ᤁᤖ ᤀᤠᤳᤋᤡᤴᤜᤠ᤹ ᤔᤧᤒᤣ᤺ᤰᤁᤠᤱ ᤒᤣᤒᤡᤗᤥᤏᤒᤠᤜᤠ᤹ᤀᤥ ᤔᤧᤄᤧ᤺ᤶᤛᤡᤱ᤹ ᤂᤧᤱᤜᤠ᤹ ᤔᤧᤴᤇᤡᤏᤧᤴ॥ ᤂᤧᤱᤜᤠ᤹ᤖᤧ ᤜᤡᤱᤔᤴ ᤔᤧᤄᤥᤛᤢ᤹॥ ᤂᤧᤱᤜᤠ᤹ ᤔᤧᤜᤡᤱ᤹॥’

᥉ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤀᤠᤱ ᤐᤠ᤺ᤳᤋᤢ᤹. ‘ᤛᤧᤰᤂᤠᤀᤣ ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤒᤡᤖᤢᤛᤡ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤕᤧᤰᤕᤰᤁᤡᤴ ᤂᤢᤴᤇᤡ᤹ ᤜᤢᤰᤁᤥ ᤔᤧᤎᤠᤛᤢ᤹॥’”

᥊ ᤂᤧᤸᤗᤧ ᤆᤥᤃᤢᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤒᤣᤀᤠᤱ ᤜᤠᤱᤅᤡᤴ ᤔᤧᤔᤧᤳᤋᤢ. “ᤍᤠᤱᤒᤣ. ᤁᤴ ᤔᤏᤠᤴ ᤛᤧᤵᤔᤠᤀᤣ ᤐᤥᤱ᤹᥄ ᤁᤴ ᤐᤖᤡᤰᤐᤠ ᤐᤠ᤺ᤴᤏᤡᤸᤗᤧ ᤀᤠᤏᤡ᤹ ᤀᤠᤗᤧᤖᤢᤶ ᤀᤠᤎᤠᤶᤛᤡᤶᤒᤠ ᤌᤰᤛᤢᤒᤠᤜᤠ᤹ ᤏᤢ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤘᤣ᤺ᤳ ᤕᤰᤂᤢ ᤐᤡᤖᤢᤛᤡ᤹॥ ᤁᤴ ᤔᤏᤠ᤺ᤸᤗᤧ ᤂᤢᤴᤇᤡ᤹ ᤏᤢ᤹ᤔᤠᤍᤠᤔᤠ ᤔᤧ᤺ᤴ ᤁᤖ ᤂᤧᤱᤜᤠ᤹ ᤜᤠᤴᤋᤡ ᤆᤥ᤺ᤰᤔᤠᤛᤡ ᤁᤢᤏᤡᤱᤘᤠ᤹ ᤘᤠ᤹᥄”

᥋ ᤛᤡᤍᤁᤡᤕᤠᤜ ᤜᤠᤱᤅᤡᤴ ᤋᤧᤴᤍᤧᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤗ. ᤐᤥ᤺ᤱ. ᤂᤧᤏᤡ᤹ ᤛᤡᤖᤠ᤹ᤃᤧᤎᤠᤱᤒᤠ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹॥ ᤀᤠᤱᤃᤠ᤹ ᤛᤠᤰᤔᤠ ᤔᤧᤛᤢᤰᤏᤡᤱᤅᤡᤴ॥”

᥌ ᤂᤧᤸᤗᤧ ᤆᤥᤃᤢᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤕᤷᤔᤡᤕᤠ᤺ᤴ ᤂᤢᤏᤧ᤹ ᤕᤢᤅᤧᤒᤠ ᤕᤠᤰᤑᤠᤱᤅᤥᤗᤠᤶ ᤔᤧᤍᤣ᤹ᤖᤢ ᤜᤧᤰᤁᤩᤠᤱ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥᤒᤠ ᤗᤳᤇᤠ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤗᤢᤶᤒᤠ᤺ᤳ ᤘᤠᤒᤠᤰᤁᤥ ᤌᤠᤰᤐᤠ᤺ᤸᤗᤧ ᤔᤧᤄᤣ᤺ᤰᤂᤢᤀᤠᤱ ᤔᤢ ᤔᤧᤎᤠᤛᤢ॥ ᤂᤧᤴ ᤜᤠᤱᤜᤡᤶᤛᤕᤱᤒᤠ ᤗᤳᤇᤠ ᤐᤠᤛᤡᤱᤐᤠᤍᤠᤱ ᤔᤸᤁᤡᤕᤠᤜᤖᤧ ᤁᤢᤈᤫᤠ᤺ᤳ ᤕᤠᤱᤄᤥ᤺ᤵᤔᤠ ᤗᤢᤶᤒᤠ᤺ᤳ ᤏᤧᤛ᤻ᤛᤧ॥ ᤂᤧᤴ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤗᤢ᤺ᤶᤒᤠ᤺ᤳ ᤘᤠᤒᤠᤰᤁᤥ ᤆᤩᤠ᤺ᤳ ᤔᤧᤕᤠᤃᤧᤴ. ᤁᤖ ᤔᤢ ᤆᤡᤶᤗᤡᤶ ᤆᤡᤶᤗᤡᤱ ᤁᤧᤗ᤹ᤒᤠ ᤗᤧᤰᤘᤠ ᤂᤠᤶ ᤕᤠᤃᤧ ᤜᤧᤰᤁᤩᤠᤱ ᤕᤷᤔᤡᤕᤠ᤺ᤴ ᤂᤧᤴ ᤆᤡᤶᤗᤡᤶ ᤆᤡᤶᤗᤡᤱ ᤁᤧᤗ᤹ᤒᤠ ᤗᤧᤰᤘᤠ ᤂᤠᤶᤔᤥ ᤜᤢᤔᤧ॥

᥍ ᤁᤖ ᤜᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤳᤇᤠ ᤁᤢᤛᤡ ᤛᤢᤜᤠᤱᤕᤢᤰᤐᤠ ᤀᤣᤒᤣᤍ-ᤔᤣᤗᤣᤁᤧᤸᤗᤧ ᤕᤷᤔᤡᤕᤠ᤺ᤴ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤗᤢᤶᤒᤠ᤺ᤳᤋᤥ ᤗᤠᤵᤔᤧᤓᤢᤛᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤢ॥ ᤂᤧᤴ ᤕᤧᤶᤔᤥ ᤜᤠᤱᤅᤡᤴ ᤒᤣᤏᤩᤠᤔᤡᤏ ᤗᤠᤶᤎᤣ᤺ᤵᤐᤥ ᤂᤠᤛᤧᤴ ᤗᤥ᤺ᤴᤏᤢ ᤕᤢᤅᤧ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤒᤣᤍ-ᤔᤣᤗᤣᤁᤧᤴ ᤜᤠᤱᤜᤡᤶᤔᤥ ᤗᤥ᤺ᤰᤋᤧ ᤐᤣᤀᤠᤱ ᤜᤠᤱᤅᤡᤴ ᤐᤠ᤺ᤴᤇᤠ᤺ᤳᤋᤢ॥

᥏ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠ ᤜᤠᤱᤅᤣ. ᤁᤴ ᤔᤏᤠᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤘᤠᤒᤠᤰᤁᤥ ᤔᤧᤕᤠᤰᤋᤢᤀᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤘᤠ᤹॥ ᤂᤧᤴ ᤛᤠᤰᤔᤧᤴᤈᤠ ᤜᤠᤖᤠ ᤛᤡᤖᤥ. ᤌᤣᤀᤠᤱᤓᤧᤸᤗᤧ ᤕᤧᤰᤕᤰᤁᤥ ᤂᤖᤧ᤺ᤱᤜᤠ᤹ ᤁᤧᤖᤧᤰ ᤔᤠᤖᤧᤀᤠᤱ ᤜᤥᤵ॥”

᥇᥆ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤛᤡ ᤀᤣᤒᤣᤍ-ᤔᤣᤗᤣᤰᤁᤡᤴ ᤀᤧᤶᤓ ᤔᤧᤳᤋᤢ. “ᤁᤵᤔᤥᤏᤢ ᤛᤢᤶᤒᤥᤱ ᤀᤠᤔᤏᤠᤜᤠ᤹ ᤋᤣ᤹ᤖᤧᤛᤧ᤹ᤀᤠᤱ ᤛᤡᤔᤠᤏᤢ᤺ᤸᤗᤧ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤗᤢᤶᤒᤠ᤺ᤳ ᤘᤠᤒᤠᤰᤁᤥᤗᤠᤶ ᤗᤠ᤺ᤰᤁᤠᤳ ᤀᤢ᤺ᤰᤂᤧᤶ ᤗ᤺ᤳᤋᤧᤶᤔᤧ᤹॥”

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤣᤒᤣᤍ-ᤔᤣᤗᤣᤁᤧᤸᤗᤧ ᤂᤧᤴ ᤔᤏᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤂᤢᤏᤧ᤹ ᤜᤠᤱᤜᤡᤶᤔᤥᤒᤠ ᤆᤠᤎᤠ᤺ᤱ ᤛᤡᤃᤠᤱᤒᤠ ᤗᤳᤇᤠ ᤕᤠᤰᤑᤠᤱᤅᤥ ᤗᤠᤛᤧ. ᤜᤧᤰᤁᤩᤠᤱ ᤁᤢᤓᤠ ᤁᤢᤍᤪᤧᤰ ᤏᤢ ᤁᤧᤍᤧ᤺ᤱᤒᤠ ᤆᤠᤱᤜᤠ᤹ ᤂᤧᤵᤔᤥ ᤂᤥᤛᤢᤀᤠᤱ ᤂᤧᤴ ᤆᤠᤱᤜᤠ᤹ ᤀᤡᤍᤠ᤺ᤰᤁᤡᤸᤗᤧ ᤀᤡᤓᤢᤳᤋᤢ ᤂᤧᤒᤩᤠᤱ ᤂᤧᤴ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤗᤢᤶᤒᤠ᤺ᤳ ᤘᤠᤒᤠᤰᤁᤥ ᤕᤷᤔᤡᤕᤠ᤺ᤸᤗᤧ ᤁᤢᤗᤠᤃᤡ ᤔᤢ ᤌᤠᤛᤢᤐᤡᤖᤢ॥

᥇᥈ ᤀᤣᤒᤣᤍ-ᤔᤣᤗᤣᤰᤁᤡᤸᤗᤧ ᤔᤢ ᤕᤷᤔᤡᤕᤠ᤺ᤴ ᤀᤡᤶᤓᤥ᤺ᤴᤍᤢ. “ᤀᤡᤍᤠ᤺ᤰᤁᤡᤸᤗᤧ ᤁᤧᤴᤕᤠ᤹ᤏᤧᤴᤗ ᤑᤠ᤹ᤀᤠᤱ ᤁᤴ ᤁᤢᤍᤪᤧᤰ ᤆᤠᤱᤜᤠ᤹ ᤁᤧᤗᤠᤵᤑᤡ᤺ᤵᤔᤠ ᤛᤡᤃᤠᤱ ᤌᤧᤰᤋᤧ᤹॥” ᤂᤧᤒᤩᤠᤱ ᤕᤷᤔᤡᤕᤠ᤺ᤴ ᤕᤠᤖᤡᤵ ᤐᤥ᤺ᤰᤂᤧᤸᤗᤧ.

᥇᥉ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤗᤠ᤺ᤰᤁᤠᤳ ᤔᤧᤀᤢ᤺ᤰᤂᤢ ᤔᤧᤗ᤺ᤳᤋᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠ᤺ᤴ ᤋᤃᤡ ᤕᤠᤃᤧᤒᤠ ᤜᤠᤱᤜᤡᤶᤔᤥᤒᤠ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥᤒᤠ ᤐᤢᤱᤗᤠᤜᤡᤶᤔᤥ ᤏᤢ᤺ᤰᤂᤧᤖᤥ॥

ᤛᤡᤍᤁᤡᤕᤠᤜ᤺ᤸᤗᤧ ᤕᤷᤔᤡᤕᤠ᤺ᤴ ᤛᤢᤈᤠ ᤏᤠ᤺ᤰᤋᤢ

᥇᥊ ᤌᤡᤰᤕᤧᤴ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤕᤷᤔᤡᤕᤠ᤺ᤸᤗᤧ ᤁᤢᤀᤢ᤺ᤳᤇᤧ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤛᤢᤶᤛᤡᤃᤣ᤺ᤰᤐᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤋᤠ᤺ᤵᤔᤠ ᤐᤠᤱᤄᤢᤛᤡ॥ ᤜᤠᤱᤅᤡᤸᤗᤧ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤁᤢᤓᤠ ᤐᤠ᤺ᤴ ᤛᤣ᤺ᤴᤍᤥ᤺ᤔᤠ ᤀᤠᤏᤡᤱᤘᤠ᤹ ᤘᤠ᤹. ᤜᤧᤰᤁᤩᤠᤱ ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤔᤠ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤧᤴᤏᤧ᤹॥”

᥇᥋ ᤕᤷᤔᤡᤕᤠ᤺ᤸᤗᤧ ᤛᤡᤍᤁᤡᤕᤠ᤺ᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤛᤧᤰᤂᤠ ᤐᤠ᤺ᤴ ᤔᤧᤳᤏᤧᤸᤗᤧ ᤂᤧᤏᤧ᤹ ᤁᤧᤛᤧᤳᤋᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤓᤠ ᤛᤢᤈᤠᤐᤠ᤺ᤴ ᤔᤧᤳᤏᤧᤛᤠᤱ ᤂᤧᤏᤧ᤹ ᤂᤧᤶᤔᤠᤀᤠᤱ ᤁᤧᤱᤄᤧᤵᤛᤢᤴ᤹॥”

᥇᥌ ᤛᤡᤍᤁᤡᤕᤠᤜ ᤜᤠᤱᤅᤡᤸᤗᤧ ᤛᤫᤠ᤺ᤳᤋᤠᤱ ᤀᤰᤂᤣ ᤐᤠ᤺ᤳᤋᤢᤖ ᤕᤷᤔᤡᤕᤠ᤺ᤴᤏᤢ ᤔᤠᤱᤜᤧᤰ ᤆᤥᤃᤢ. “ᤀᤠᤏᤡ᤹ ᤛᤠ᤺ड᤻ᤃᤥ ᤛᤰᤔᤠ ᤀᤠᤒᤡᤒᤡᤒᤠ. ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤕᤜᤘᤣ ᤍᤠᤱᤒᤧᤴ ᤁᤢᤀᤡᤛᤡ᤺ᤰ. ᤀᤠᤱᤃᤠ᤹ ᤂᤧᤏᤧ᤹ ᤔᤧᤛᤧᤳᤏᤧᤴ ᤜᤧᤰᤁᤩᤠᤱ ᤂᤧᤏᤧ᤹ ᤛᤧᤵᤔᤠ ᤁᤧᤃᤥ᤺ᤵᤐᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤀᤠᤱ ᤂᤧᤏᤧ᤹ ᤔᤧᤎᤠᤏᤧᤴ॥”

᥇᥍ ᤂᤧᤒᤩᤠᤱ ᤕᤷᤔᤡᤕᤠ᤺ᤸᤗᤧ ᤛᤡᤍᤁᤡᤕᤠᤜ᤺ᤴ ᤔᤧᤳᤋᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤁᤣ ᤐᤠ᤺ᤳᤋᤢ᤹. ‘ᤂᤧᤏᤧ᤹ ᤒᤣᤒᤡᤗᤥᤏᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤄᤧ᤺ᤶᤛᤡᤱᤏᤣᤓᤃᤪ ᤂᤧᤏᤧ᤹ ᤏᤢ ᤁᤧᤜᤡᤶᤛᤕᤱᤜᤠ᤹ ᤁᤧᤜᤡᤅᤡ᤹. ᤁᤴ ᤕᤧᤰᤕᤰᤁᤡᤴ ᤔᤡᤍᤡᤰᤁᤠᤱ ᤂᤠᤵᤐᤢᤌᤩᤱ ᤔᤧᤒᤥ᤺ᤱᤏᤧᤴ॥

᥇᥎ ᤁᤖ ᤂᤧᤏᤧ᤹ ᤜᤢᤰᤛᤢᤵᤛᤡᤱᤔᤠ ᤁᤧᤴᤍᤧᤴᤏᤧᤴᤏᤣᤓᤃᤪ. ᤂᤧᤏᤧ᤹ ᤂᤧᤳᤇᤡᤱᤔᤠ ᤁᤧᤱᤄᤥᤏᤧᤴ᥄ ᤁᤴ ᤕᤧᤰᤕᤰᤁᤡᤴ ᤒᤣᤒᤡᤗᤥᤏᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤆᤢᤰ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤕᤧᤰᤕᤰᤁᤡᤴ ᤔᤡ᤺ᤸᤗᤧ ᤔᤡᤔᤧᤎᤡᤰᤂᤢᤀᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤂᤠᤵᤐᤢᤌᤩᤱ ᤔᤧᤈᤥᤃᤢ᤹॥’”

᥇᥏ ᤜᤠᤱᤅᤡᤸᤗᤧ ᤐᤠ᤺ᤳᤋᤢ. “ᤁᤖ ᤀᤠᤱᤃᤠ᤹ ᤜᤢᤰᤛᤢᤵᤛᤡᤱᤔᤠ ᤁᤡᤀᤠ ᤛᤡᤀᤠ. ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤗᤧᤵᤔᤠᤱ ᤁᤧᤗᤠ᤺ᤵᤐᤠ ᤕᤜᤢᤍᤠᤒᤠ ᤔᤏᤠᤜᤠ᤹ ᤒᤣᤒᤡᤗᤥᤏᤡᤜᤠ᤹ᤖᤧ ᤜᤢᤰᤔᤧᤛᤢᤵᤐᤠᤒᤡᤗᤠ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤌᤧᤔᤠ ᤔᤧᤔᤧᤳᤋᤠ ᤂᤧᤴ ᤜᤠ᤺ᤳᤗᤧ ᤏᤡᤛᤢᤒᤣ᥄”

᥈᥆ ᤕᤷᤔᤡᤕᤠ᤺ᤸᤗᤧ ᤔᤧᤳᤋᤢ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤏᤧ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤛᤣᤃᤢᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤜᤢᤰᤁᤧᤶᤔᤧᤴᤇᤢᤵᤏᤧᤴ॥ ᤂᤧᤏᤧ᤹ ᤌᤣᤀᤠᤱ ᤁᤧᤸᤗ᤹ᤏᤧᤴ. ᤜᤧᤰᤁᤩᤠᤱ ᤐᤠ᤺ᤴᤜᤠ᤹ ᤏᤢᤒᤠ ᤐᤥ᤺ᤱᤗ ᤐᤣᤰ॥

᥈᥇ ᤁᤖ ᤂᤧᤏᤧ᤹ ᤜᤢᤰᤛᤢᤵᤛᤡᤱᤔᤠ ᤁᤧᤴᤍᤧᤴᤏᤧᤴᤏᤣᤓᤃᤪ. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤀᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤰᤋᤠᤱᤅᤠᤱ ᤘᤠ᤹.

᥈᥈ ᤂᤧᤏᤧ᤹ ᤁᤧᤜᤠᤱᤜᤡᤶᤔᤥ ᤐᤰᤔᤧᤎᤩᤧᤒᤠ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ ᤒᤣᤒᤡᤗᤥᤏᤒᤠ ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤥ ᤔᤧᤍᤣ᤹ᤖᤢᤛᤡ॥ ᤂᤧᤒᤩᤠᤱ ᤂᤧᤴ ᤔᤧᤴᤇᤢᤔᤠᤜᤠ᤹ᤖᤧ ᤁᤧᤶᤃᤣ᤹ᤖ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“‘ᤂᤧᤏᤧ᤹ᤃ ᤏᤢᤒᤠ ᤆᤢᤶᤍᤣᤱᤜᤠ᤹ ᤁᤧᤃᤳᤋᤢᤛᤡᤖᤥ᥄

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤡᤱ ᤁᤧᤶᤗᤧᤰᤋᤧᤀᤠᤱ ᤗᤠᤶᤃᤧᤶᤓᤥ᤺ᤳᤋᤧᤖᤥ॥

ᤀᤠᤸᤗ ᤂᤧᤏᤧ᤹ ᤁᤧᤗᤠᤱᤜᤠ᤹ ᤂᤠᤶᤗᤧᤰᤘᤠᤀᤥ ᤜᤢᤔᤧᤸᤗᤧ

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤍ᤹ᤕᤠ᤺ᤴ ᤑᤧᤶᤔᤥ ᤗᤠᤵᤁᤧᤶᤓᤢᤛᤧᤖᤥ᥄’

᥈᥉ “ᤂᤧᤏᤧ᤹ ᤁᤧᤖᤧᤰ ᤁᤧᤔᤣ᤺ᤳᤜᤠ᤹ ᤏᤢ ᤁᤧᤛ᤻ᤛᤠᤜᤠ᤹ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤖᤥ ᤔᤧᤍᤣ᤹ᤖᤢᤛᤡ᤹. ᤜᤧᤰᤁᤩᤠᤱ ᤂᤧᤏᤧ᤹ ᤂᤧᤳᤇᤡᤱᤔᤠ ᤁᤧᤴᤇᤢᤰᤏᤧᤴ॥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤧᤏᤧ᤹ ᤁᤧᤍᤧᤶ᤹. ᤂᤧᤒᤩᤠᤱ ᤁᤴ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢ᤹॥”

᥈᥊ ᤂᤧᤒᤩᤠᤱ ᤛᤡᤍᤁᤡᤕᤠᤜ᤺ᤸᤗᤧ ᤕᤷᤔᤡᤕᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤴ ᤐᤠ᤺ᤴᤏᤡᤴ ᤁᤧᤈᤧᤰᤋᤠᤱ ᤑᤠ᤹ᤀᤠᤱ ᤜᤠ᤺ᤳᤋᤠᤱ ᤔᤧᤔᤧᤳᤋᤧᤛᤧᤴᤏᤧ᤹. ᤔᤧ᤺ᤴᤏᤣᤓᤃᤪ ᤂᤧᤏᤧ᤹ ᤁᤧᤛᤡᤖᤥ᥄

᥈᥋ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤋᤠ᤹ᤈᤧᤰᤂᤠᤱᤒᤠᤴ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤔᤧᤄᤧᤵᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤐᤠ᤺ᤵᤔᤠ ᤔᤧᤛᤢᤰᤋᤢ᤹. ‘ᤜᤠᤱᤅᤡᤴ ᤏᤢ ᤂᤧᤏᤧ᤹ ᤌᤧᤔᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤠ᤹ᤁᤧᤈᤧᤰᤂᤧᤰᤇᤡ ᤀᤠᤏᤡᤃᤧ ᤀᤠᤔᤧᤳᤋᤧ᤹॥ ᤕᤠᤵᤔᤡ ᤁᤧᤶᤔᤧᤳᤏᤧᤴᤏᤣᤓᤃᤪ. ᤂᤧᤏᤧ᤹ ᤛᤧᤳᤋᤠᤛᤡᤃᤧ॥’

᥈᥌ ᤀᤰᤂᤣ ᤐᤥ᤺ᤱᤏᤣᤓᤃᤪ. ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤈᤥᤏᤠᤌᤠᤏᤖᤧ ᤁᤢᤗᤢᤶᤒᤠ᤺ᤳᤋᤥ ᤀᤠᤱᤃᤠ᤹ ᤕᤠᤶᤔᤥ ᤔᤧᤒᤠᤱᤄᤠᤱᤅᤡᤴᤏᤧ᤹ ᤌᤣᤀᤠᤱᤓᤧᤸᤗᤧ ᤂᤧᤵᤔᤥᤃ ᤀᤠᤱᤃᤠ᤹ ᤛᤡᤀᤠ ᤑᤠ᤹ᤀᤠᤱ ᤜᤠᤱᤅᤡᤴ ᤀᤡᤃᤣ᤺ᤰᤁᤠᤱ ᤀᤡᤃᤣ᤺ᤰ ᤐᤣᤗᤡ ᤑᤠᤰᤋᤢᤱ॥’”

᥈᥍ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤍᤩᤧᤀᤠᤱ ᤕᤷᤔᤡᤕᤠ᤺ᤴ ᤐᤠ᤺ᤴ ᤛᤣ᤺ᤴᤔᤧᤍᤥᤛᤢᤒᤠ ᤏᤢ ᤜᤠᤱᤅᤡᤸᤗᤧ ᤂᤢᤏᤧ᤹ ᤌᤣᤀᤠᤱ ᤀᤢ᤺ᤳᤋᤢ ᤁᤧᤗ᤹ᤒᤠ ᤕᤧᤶᤔᤡᤴ ᤕᤖᤡᤰ ᤋᤃᤡ ᤜᤥ᤺ᤵᤋᤧ ᤁᤧᤗ᤹ᤒᤠ ᤐᤠ᤺ᤴ ᤏᤡ᤺ᤴᤎᤥ ᤘᤠ᤹॥ ᤁᤖ ᤕᤷᤔᤡᤕᤠ᤺ᤸᤗᤧ ᤜᤠᤱᤅᤡᤸᤗᤧ ᤁᤢᤛᤢᤈᤠ ᤐᤠ᤺ᤴᤜᤠ᤹ ᤂᤧᤵᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤧᤒᤣ॥ ᤜᤠᤱᤅᤡᤴ ᤏᤢ ᤕᤷᤔᤡᤕᤠ᤺ᤴ ᤋᤠ᤹ᤈᤧᤰᤂᤧᤛᤡᤒᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤱᤄᤧᤵᤛᤢᤴ॥

᥈᥎ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤩᤧᤒᤠ ᤕᤧᤴ ᤌᤠᤖᤡᤰ ᤕᤷᤔᤡᤕᤠ᤺ᤴ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤐᤢᤱᤗᤠᤎᤠᤒᤠ ᤐᤥ᤺ᤰᤂᤧᤀᤠᤱ ᤕᤠᤃᤧᤖᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥᤱ᤹

᥉᥏

ᤛᤡᤍᤁᤡᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣ ᤁᤧᤖᤧᤒᤠ ᤌᤡᤒᤥᤱ ᤗᤠᤀᤥa ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤑᤧᤳᤋᤢᤛᤡᤀᤠᤱ ᤑᤧᤖᤧ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤑᤳᤋᤢᤀᤠᤱ ᤁᤡᤷᤃᤵ ᤁᤒᤢ॥

᥈ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤁᤧᤖᤧᤒᤠ ᤗᤡᤛᤡᤃᤣ᤺ᤰᤐᤠ ᤗᤠ᤺ᤸᤗᤧ ᤑᤠᤱᤛᤡᤃᤣ᤺ᤰᤐᤠb ᤕᤧᤴᤏᤥ ᤒᤣᤒᤡᤗᤥᤏᤡᤜᤠ᤹ᤖᤧ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ ᤔᤧᤗᤢ᤺ᤴᤍᤢ॥

᥉ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤓᤧᤖᤧ ᤜᤧᤰᤁᤩᤠᤱ ᤕᤶᤒᤠ ᤋᤠ᤺ᤰᤜᤴᤏᤡᤸᤗᤧ ᤁᤢᤗᤢᤶᤔᤥ ᤜᤠᤱᤜᤠᤱᤅᤠᤱ ᤔᤧᤕᤢᤱᤛᤡᤱ॥ ᤂᤧᤱᤜᤠ᤹ᤀᤥ ᤏᤣᤷᤃᤗ-ᤛᤖᤣᤛᤖ ᤜᤧᤰᤁᤩᤠᤱ ᤛᤶᤃᤖ ᤏᤣᤒᤥ. ᤛᤷᤛᤣᤁᤡᤔ ᤏᤢ ᤗᤳᤇᤠ ᤘᤣ᤹ ᤏᤣᤷᤃᤗ-ᤛᤖᤣᤛᤖᤧᤴ ᤘᤕᤧ॥

᥊ ᤀᤠᤸᤗ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ ᤏᤢ ᤁᤧᤖᤧᤰ ᤌᤰᤛᤢᤒᤠᤜᤠ᤹ᤖᤧ ᤒᤣᤒᤡᤗᤥᤏᤡᤜᤠ᤹ᤖᤧ ᤕᤧᤰᤕᤰᤁᤡᤴ ᤔᤧᤗᤢ᤺ᤴᤍᤢᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤔᤧᤄᤧᤳᤇᤡᤱ॥ ᤂᤧᤱᤜᤠ᤹ᤖᤧ ᤛᤧᤴᤍᤡᤰᤐᤠ ᤂᤠᤔᤠᤰᤔᤧᤴ ᤔᤧᤜᤠᤱᤄᤢ ᤂᤧᤒᤩᤠᤱ ᤏᤠᤜᤠᤱ ᤁᤳᤏᤠᤜᤠᤱ ᤗᤢᤱᤎᤠᤰ ᤁᤧᤕᤧᤵᤐᤠᤸᤗᤧ ᤁᤢᤓᤡ᤺ᤵᤔᤥᤒᤠ ᤗᤠᤶᤎᤣ᤺ᤵᤐᤠᤗᤠᤶ ᤔᤧᤓᤡ᤺ᤴᤇᤡᤱᤅᤠᤱ ᤜᤠᤱᤅᤡᤸᤗᤧ ᤁᤢᤓᤢᤱᤀᤡᤰᤗᤠᤶ ᤔᤧᤒᤥ᤺ᤰᤂᤧᤖ ᤛᤧᤴᤍᤡᤰᤛᤠ ᤕᤷᤍᤏ ᤏᤧᤏᤧᤒᤠᤍᤧᤴc ᤗᤧᤵᤔᤠᤱ ᤔᤧᤎᤠᤛᤡᤱ॥

᥋ ᤁᤖ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤳᤋᤢ ᤔᤣᤍᤣ᤹ᤖᤢᤛᤡ ᤜᤧᤰᤁᤩᤠᤱ ᤕᤖᤡᤜᤥᤒᤠ ᤏᤧᤏᤧᤒᤠᤍᤧᤴᤏᤥ ᤛᤡᤍᤁᤡᤕᤠᤜ᤺ᤴ ᤔᤧᤛᤡ᤹ᤖᤢᤀᤠᤱ ᤔᤧᤍᤧᤶᤛᤢ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤧᤶᤛᤢᤀᤠᤱ ᤜᤔᤠᤋ ᤗᤠᤈᤣ᤹ᤒᤠ ᤖᤡᤒ᤻ᤗᤠ ᤔᤧᤵᤔᤏᤠᤒᤠ ᤕᤧᤰᤕᤰᤁᤥ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧᤀᤥ ᤔᤧᤍᤣ᤹ᤖᤢ॥ ᤜᤧᤰᤁᤩᤠᤱ ᤂᤧᤵᤔᤥ ᤂᤧᤸᤗᤧ ᤛᤡᤍᤁᤡᤕᤠᤜ᤺ᤴ ᤂᤢᤶᤍᤡᤱ ᤐᤡᤔᤠ ᤂᤠᤛᤧᤴ ᤆᤥᤃᤢ॥

᥌ ᤛᤡᤍᤁᤡᤕᤠᤜ᤺ᤸᤗᤧ ᤀᤥᤔᤧᤳᤋᤢᤛᤡᤀᤠᤱ ᤐᤳᤇᤧᤖᤀᤣ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤛᤧᤖᤢᤛᤡ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤀᤠᤱ ᤛᤧᤖᤢᤛᤡ॥

᥍ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤛᤡᤍᤁᤡᤕᤠᤜ᤺ᤸᤗᤧ ᤁᤢᤔᤡᤰᤜᤠ᤹ ᤗᤡᤃᤰ ᤔᤧᤗ᤺ᤳᤋᤢ ᤔᤧᤍᤣᤛᤢ. ᤂᤧᤒᤩᤠᤱ ᤒᤣᤒᤡᤗᤥᤏᤀᤥ ᤋᤣ᤹ᤔᤠᤖᤧ ᤗᤠᤃᤡ ᤁᤠᤛᤠ ᤌᤰᤁᤪᤱᤜᤠ᤹ᤖᤧ ᤀᤡᤔᤧᤄᤣ᤺ᤰᤂᤢ॥

᥎ ᤜᤠᤒᤠ ᤂᤧᤴ ᤕᤧᤶᤔᤥ. ᤒᤣᤒᤡᤗᤥᤏᤒᤠᤜᤠ᤹ᤖᤧ ᤕᤖᤢᤛᤗᤧᤔᤒᤠ ᤜᤠᤱᤜᤡᤶᤔᤡᤴ ᤏᤢ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤔᤡᤔᤧᤎᤡᤰᤂᤢ ᤔᤧᤍᤣᤛᤢ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤜᤠ᤹ ᤔᤧᤗᤢ᤺ᤴᤍᤢ ᤔᤧᤍᤣᤛᤢ॥

᥏ ᤂᤧᤒᤩᤠᤱ ᤁᤧᤄᤧᤳᤇᤡᤱᤒᤠ ᤁᤧᤒᤣ᤺ᤰᤐᤠᤀᤠᤱ ᤒᤣᤒᤡᤗᤥᤏᤡᤜᤠ᤹ᤖᤧᤀᤥ ᤁᤧᤏᤢ᤺ᤱᤒᤠ ᤁᤧᤍᤠᤒᤠᤜᤠ᤹ ᤏᤢ ᤕᤧᤰᤕᤰᤁᤥ ᤐᤰᤔᤧᤎᤩᤧ ᤔᤧᤕᤠ᤺ᤰᤋᤧᤒᤠ ᤔᤏᤠᤜᤠ᤹ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤋᤧᤶᤛᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤋᤣ᤹ᤖᤢᤛᤡ॥

᥇᥆ ᤁᤖ ᤁᤢᤎᤣᤀᤠᤱ ᤁᤧᤜᤥ᤺ᤵᤐᤠ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ ᤏᤒᤢᤈᤖᤍᤠᤏᤧᤸᤗᤧ ᤕᤜᤢᤍᤠ ᤗᤠᤈᤣ᤹ᤀᤥ ᤗᤧᤖᤢᤎᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤏᤢ ᤀᤡᤰᤋᤠᤵᤜᤠ᤹ ᤐᤡᤖᤢᤎᤛᤡᤖᤥ॥

ᤕᤷᤔᤡᤕᤠ᤺ᤴ ᤕᤜᤢᤍᤠ ᤗᤠᤈᤣ᤹ᤀᤥ ᤕᤠ᤺ᤰ

᥇᥇ ᤁᤖ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤁᤢᤎᤰ ᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤴ ᤕᤷᤔᤡᤕᤠ᤺ᤴ ᤁᤥ᤺ᤵᤔᤠ ᤐᤠᤱᤄᤢ॥

᥇᥈ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤥᤔᤧᤳᤋᤧᤶᤔᤧ᤹. ᤂᤢᤏᤧ᤹ ᤏᤢᤖᤡᤰᤁᤠᤱ ᤔᤧᤱᤃᤠ᤺ᤴᤏᤧ ᤁᤶᤒᤪᤠᤱ ᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤱᤃᤠᤶ ᤆᤥᤃᤧᤶ ᤐᤡᤖᤧᤶᤔᤧ᤹॥”

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤴ. ᤔᤠ ᤛᤢᤜᤠᤱᤕᤢᤰᤐᤠ ᤏᤒᤢᤛᤈᤒᤠᤏ. ᤜᤠᤱᤅᤡᤸᤗᤧ ᤁᤢᤛᤢᤈᤠᤛᤠᤒᤠ ᤋᤢᤶ ᤛᤢᤜᤠᤱᤕᤢᤰᤐᤠ ᤏᤣᤷᤃᤗ-ᤛᤖᤣᤛᤖᤧᤴ ᤏᤢ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤘᤣ᤹ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹

᥇᥊ ᤕᤷᤔᤡᤕᤠ᤺ᤴ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥᤗᤠᤶ ᤗᤠ᤺ᤰᤁᤠᤳ ᤗ᤺ᤵᤔᤠᤖᤧ ᤗᤠᤃᤡ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ ᤜᤡᤶᤔᤥ ᤋᤠ᤺ᤵᤔᤠᤖᤧ ᤗᤠᤃᤡ ᤀᤜᤡᤁᤠᤔᤧᤸᤗᤧ ᤁᤢᤛ᤻ᤛᤠ. ᤛᤠᤐᤠᤏᤧᤸᤗᤧ ᤁᤢᤶᤔᤧᤴᤇᤠ᤹ ᤃᤍᤗᤩᤠᤜ᤺ᤴ ᤀᤥᤔᤧᤵᤔᤠ ᤕᤠ᤺ᤶᤒᤰ ᤔᤧᤒᤡᤖᤢ॥ ᤀᤰᤂᤣᤗ᤹ᤖᤡᤰ ᤕᤷᤔᤡᤕᤠ᤺ᤴ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤏᤢ ᤛᤥᤖᤡᤰ ᤘᤕᤧ॥

᥇᥋ ᤕᤷᤔᤡᤕᤠ᤺ᤴ ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤢᤶᤔᤥ ᤕᤠᤃᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤢᤏᤧ᤹ᤀᤥ ᤁᤧᤖᤧᤀᤠᤱ ᤘᤕᤧ.

᥇᥌ “ᤂᤧᤏᤧ᤹ ᤐᤣᤃᤧ᤹ᤀᤠᤱ ᤀᤡᤌᤥᤐᤡᤕᤠᤒᤠ ᤀᤣᤒᤣᤍ-ᤔᤣᤗᤣᤁᤧᤴ ᤔᤧᤳᤋᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤁᤴ ᤕᤧᤰᤕᤰᤁᤡᤴ ᤕᤱᤔᤠ ᤛᤧᤖᤢᤱᤅᤠᤱ ᤘᤠ᤹ᤀᤠᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤆᤥᤃᤢᤱ᤹॥ ᤀᤠᤱᤃᤠ᤹ ᤏᤢ᤹ᤔᤠᤍᤠᤔᤠ ᤔᤧ᤺ᤴ. ᤔᤧᤰᤔᤠᤛᤡᤔᤧᤴ ᤐᤠᤱᤄᤢᤱ᤹॥ ᤁᤸᤗᤧ ᤁᤢᤔᤧᤰᤔᤠ ᤛᤡᤔᤧᤴ ᤂᤧᤏᤧ᤹ ᤁᤧᤏᤡᤛᤢ᤹.

᥇᥍ ᤁᤖ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤃᤡᤖᤢᤛᤡᤒᤠ ᤂᤧᤴ ᤔᤏᤠᤜᤠ᤹ᤗᤠᤶ ᤀᤠᤱᤃᤠ᤹ ᤛᤧ᤺ᤵᤏᤧ॥

᥇᥎ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤏᤡᤱᤘᤠ᤺ᤴ ᤀᤠᤱᤃᤠ᤹ᤀᤥ ᤁᤧᤕᤢᤰᤂᤢ. ᤀᤠᤱᤃᤠ᤹ ᤜᤠᤱᤛᤧᤶ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤜᤡᤱᤗ ᤕᤠ᤺ᤴᤏᤧ॥ ᤀᤠᤱᤃᤠ᤹ ᤂᤧᤏᤧ᤹ ᤋᤠᤱᤛᤧ᤺ᤵᤏᤧ ᤜᤧᤰᤁᤩᤠᤱ ᤋᤠᤵᤌᤣᤰ ᤕᤠᤶᤎᤣᤰ ᤁᤳᤏᤧ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥’”

a 

᥉᥏:᥇ ᤛᤡᤍᤁᤡᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᥏ ᤋᤱᤒᤣᤒᤠ ᥇᥆ ᤗᤠ᤺ᤸᤗᤧ ᥇᥆ ᤕᤧᤴᤏᤡᤴ ᥇᥋ ᤈᤏᤘᤖᤡ ᥋᥎᥎ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥ ᤕᤷᤔᤡ ᥋᥈:᥊

b 

᥉᥏:᥈ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᥇᥇ ᤋᤱᤒᤣ ᤁᤧᤖᤧᤒᤠ ᥊ ᤗᤠ᤺ᤸᤗᤧ ᥏ ᤕᤧᤴᤏᤡᤴ ᥇᥎ ᤈᤢᤗᤠᤀᤡ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤆᤥ᤺ᤰᤔᤠ ᥈:᥋ ᤋᤱᤒᤣ ᤌᤖᤢ॥

c 

᥉᥏:᥊ ᤜᤡᤒᤪᤢᤀᤥ ᤀᤖᤠᤒᤠ॥

ᤕᤷᤔᤡᤕᤠ᤺ᤴ ᤃᤍᤗᤩᤠᤜ᤺ᤴᤏᤢ ᤕᤢᤱ

᥊᥆

ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤕᤷᤔᤡᤕᤠ᤺ᤴ ᤖᤠᤔᤠᤗᤠᤶ ᤗᤧᤖᤢᤀᤠᤱ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ॥ ᤂᤢᤏᤧ᤹ ᤕᤖᤢᤛᤗᤧᤔ ᤜᤧᤰᤁᤩᤠᤱ ᤕᤜᤢᤍᤠᤗᤠᤶ ᤌᤰᤁᤪᤱᤅᤡᤸᤗᤧ ᤔᤧᤄᤣ᤺ᤰᤂᤢᤛᤡᤀᤠᤱ ᤒᤣᤒᤡᤗᤥᤏ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖ ᤔᤧᤒᤳᤇᤧᤒᤠ ᤔᤏᤠᤜᤠ᤹ᤏᤢ ᤛᤥᤖᤡᤰ ᤕᤷᤔᤡᤕᤠ᤺ᤴ ᤋᤢᤔᤢ॥

᥈ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠᤸᤗᤧ ᤕᤷᤔᤡᤕᤠ᤺ᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤗᤠᤈᤣ᤹ᤀᤥ ᤔᤧᤰᤔᤠᤛᤡᤔᤧᤴ ᤋᤠᤖᤢᤀᤠᤱ ᤘᤠ᤹.

᥉ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤂᤧᤴ ᤆᤥᤃᤢᤀᤠᤱ ᤘᤠ᤹॥ ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤐᤥ᤺ᤰᤂᤧᤒᤠᤖᤥ॥

᥊ ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤁᤧᤶᤄᤣ᤺ᤰᤂᤧᤀᤠᤱ ᤁᤧᤒᤵᤐᤠ ᤌᤰᤁᤪᤱᤜᤠ᤹ ᤑᤧᤴᤍᤢᤱ ᤐᤡᤏᤧᤀᤠᤱ ᤂᤧᤏᤧ᤹ ᤐᤣ᤺ᤰᤔᤠ ᤑᤠ᤺ᤰᤏᤧ॥ ᤂᤧᤏᤧ᤹ ᤀᤠᤱᤃᤠ᤹ᤏᤢ ᤒᤣᤒᤡᤗᤥᤏ ᤐᤣ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤏᤣᤓᤃᤪ. ᤀᤠᤱᤃᤠ᤹ᤏᤢ ᤐᤣ᤺ᤰᤔᤠ ᤁᤧᤛᤢᤰ. ᤀᤠᤱᤃᤠ᤹ ᤂᤧᤏᤧ᤹ ᤏᤢᤖᤡᤰ ᤁᤶᤒᤪᤠᤱ ᤔᤧᤳᤏᤧ᤹॥ ᤁᤖ ᤀᤠᤱᤃᤠ᤹ᤏᤢ ᤐᤣ᤺ᤰᤔᤠ ᤏᤡᤱᤘᤠ᤹ ᤁᤧᤴᤈᤥᤃᤢᤴᤏᤣᤓᤃᤪ. ᤂᤧᤏᤧ᤹ ᤁᤵᤔᤥ ᤕᤢᤱᤔᤠ ᤘᤠ᤹ᤔᤠ ᤁᤧᤛᤢᤰ॥ ᤁᤠᤰ ᤗᤠᤈᤣ᤺ᤴ ᤂᤧᤏᤧ᤹ ᤁᤧᤍᤃᤡ ᤏᤧᤖᤥ. ᤂᤧᤏᤧ᤹ ᤀᤠᤳᤋᤠᤴ ᤐᤣ᤺ᤰᤔᤠ ᤁᤧᤛᤡᤖᤠ᤹ᤎᤠᤱ. ᤂᤧᤵᤔᤥ ᤐᤣᤃᤧ᤹॥

᥋ ᤂᤧᤏᤧ᤹ ᤕᤢᤱᤔᤠ ᤕᤠ᤺ᤰᤔᤠ ᤏᤡ᤺ᤴᤎᤥ ᤁᤧᤈᤥᤃᤢᤏᤣᤓᤃᤪ. ᤀᤜᤡᤁᤠᤔᤧᤸᤗᤧ ᤁᤢᤛ᤻ᤛᤠ. ᤛᤠᤐᤠᤏᤧᤸᤗᤧ ᤁᤢᤶᤔᤧᤴᤇᤠ᤹ ᤃᤍᤗᤩᤠᤜᤀᤥ ᤏᤢ᤺ᤰᤂᤧ ᤐᤣᤃᤧ᤹॥ ᤂᤢᤏᤧ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤕᤢᤰᤋᤡᤱ ᤆᤥᤃᤢᤀᤠᤱ ᤘᤠ᤹॥ ᤂᤢᤏᤧ᤹ ᤕᤢᤰ ᤆᤥᤃᤢᤛᤡᤒᤠ ᤔᤏᤠᤜᤠ᤹ᤏᤢ ᤂᤧᤏᤧ᤹ ᤂᤧᤵᤔᤥ ᤘᤕᤧ᤹॥ ᤁᤖ ᤂᤧᤏᤧ᤹ ᤌᤧᤔᤠ ᤏᤡᤱᤘᤠ᤹ ᤁᤧᤈᤥᤃᤢ᤹. ᤀᤠᤳᤋᤠᤴ ᤐᤣ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢ. ᤂᤧᤵᤔᤥ ᤐᤣ᤺ᤰᤔᤠ ᤁᤧᤛᤢᤰ॥”

ᤂᤧᤒᤩᤠᤱ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤁᤢᤓᤠ ᤁᤢᤈᤠᤈᤡ ᤏᤢ ᤕᤠᤱ ᤐᤡᤖᤢᤀᤠᤱ ᤐᤣᤖ ᤕᤠ᤺ᤴᤍᤢ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤕᤷᤔᤡᤕᤠ᤺ᤴ ᤔᤡᤛ᤻ᤐᤠᤒᤠ ᤀᤜᤡᤁᤠᤔᤖᤧ ᤁᤢᤛ᤻ᤛᤠ ᤃᤍᤗᤩᤠᤜᤖᤥ ᤏᤢ᤺ᤰᤂᤣ ᤐᤣ ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤐᤰᤔᤧᤎᤩᤧ ᤔᤧᤕᤠ᤺ᤰᤋᤧᤒᤠ ᤁᤢᤓᤠ ᤔᤏᤠᤜᤠ᤹ᤏᤢ ᤂᤢᤏᤧ᤹ ᤘᤕᤧᤖᤥ॥

ᤕᤜᤢᤍᤠᤒᤠ ᤋᤢᤶ ᤜᤠᤱᤕᤢᤰᤐᤠ ᤃᤍᤗᤩᤠᤜ

(᥈ ᤜᤠᤱ ᥈᥋:᥈᥈-᥈᥊)

᥍ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤀᤜᤡᤁᤠᤔᤖᤧ ᤁᤢᤛ᤻ᤛᤠ ᤃᤍᤗᤩᤠᤜ᤺ᤴ ᤒᤣᤒᤡᤗᤥᤏᤀᤥ ᤔᤧᤴᤍᤧᤶᤛᤢᤴ ᤔᤧᤴᤍᤣ᤹ᤖᤢᤛᤡᤴᤒᤠ ᤗᤠᤈᤣ᤹ᤒᤠ ᤁᤧᤖᤧᤰᤏᤢ᤺ᤸᤗᤧ ᤕᤠᤱᤃᤧᤛᤠ᤹ᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤕᤢᤰᤐᤠ ᤆᤥᤃᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤕᤜᤢᤍᤠᤒᤠ ᤗᤠᤶᤗᤥᤒᤠ ᤌᤰᤛᤢᤒᤠᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ᤀᤥᤒᤠ ᤌᤰᤛᤢᤒᤠᤜᤠ᤹ᤖᤧ ᤔᤧᤄᤧᤵᤛᤢ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤃᤍᤗᤩᤠᤜᤖᤧ ᤁᤢᤍᤢᤶᤛᤧ ᤔᤡᤛ᤻ᤐᤠ ᤔᤧᤒᤣ॥ ᤁᤴ ᤁᤧᤒᤣ᤺ᤰᤐᤠᤜᤠ᤹- ᤏᤋᤏᤩᤠᤜ᤺ᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤧᤴ. ᤁᤠᤖᤣᤜᤖᤧ ᤏᤧᤵᤑᤢ ᤁᤢᤛ᤻ᤛᤠ ᤕᤥᤜᤠᤏᤠᤏᤧᤴ ᤏᤢ ᤈᤥᤏᤠᤌᤠᤏᤧᤴ. ᤋᤴᤜᤢᤔᤣᤋᤖᤧ ᤁᤢᤛ᤻ᤛᤠ ᤛᤖᤠᤕᤠᤜ᤺ᤴ. ᤏᤋᤥᤐᤠᤋᤡ ᤀᤣᤑᤤᤖᤧ ᤁᤢᤛ᤻ᤛᤠᤜᤠ᤹. ᤔᤠᤁᤠᤋᤡᤖᤧ ᤁᤢᤛ᤻ᤛᤠ ᤕᤠᤈᤏᤩᤠᤜ᤺ᤴ ᤏᤢ ᤁᤴᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤏᤠᤜᤠ᤹ ᤔᤧᤘᤕᤧ॥

᥏ ᤒᤣᤒᤡᤗᤥᤏᤒᤠᤜᤠ᤹ᤖᤧ ᤂᤡᤏᤡ᤹ ᤜᤠᤴᤋᤡ ᤁᤧᤔᤧᤴᤈᤥᤃᤡᤴ ᤑᤠ᤹ᤀᤠᤱ ᤃᤍᤗᤩᤠᤜᤖᤧ ᤔᤠᤱᤜᤧᤰᤛᤡᤱᤅᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ॥ ᤂᤢᤏᤧ᤹ ᤔᤠᤱᤜᤢᤵ ᤆᤥᤃᤢᤀᤠᤱ ᤔᤧᤳᤋᤢᤛᤡ. “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹॥ ᤁᤴ ᤗᤠᤈᤣ᤹ᤀᤥ ᤕᤢᤅᤧᤶᤔᤧ᤹ᤀᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤛᤧᤘᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ ᤜᤧᤰᤁᤩᤠᤱ ᤁᤧᤖᤧᤰ ᤐᤠ᤺ᤴᤏᤥ ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠ ᤐᤥᤱ᤹॥

᥇᥆ ᤀᤠᤱᤃᤠ᤹ ᤀᤠᤗᤠᤃᤡᤃ. ᤀᤠᤏᤡ᤹ ᤋᤢᤶᤛᤧ ᤁᤧᤓᤧᤶᤒᤠ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤡᤏᤡ᤹ ᤀᤡᤱᤛᤠᤒᤠ ᤐᤥ᤺ᤱᤛᤧ ᤔᤡᤛ᤻ᤐᤠᤀᤣ ᤕᤢᤱᤅᤠ॥ ᤂᤡᤏᤡ᤹ ᤆᤠᤜᤡ᤺ᤴ ᤁᤧᤕᤢᤅᤡᤒᤠ ᤗᤠᤈᤣ᤹ᤀᤥᤒᤠ ᤂᤡᤏᤡ᤹ ᤀᤠᤵᤑᤣᤰ ᤁᤧᤛᤣᤃᤢᤶᤒᤠ ᤐᤠᤱᤈᤢᤶᤜᤠ᤹ᤀᤥ ᤕᤢᤅᤧᤶᤔᤧ᤹॥ ᤆᤧᤸᤗᤧᤰᤛᤣᤴ ᤋᤢᤒᤧᤶᤔᤧ᤹ᤀᤠᤱ ᤌᤡ ᤕᤢᤛᤧᤶᤔᤧ᤹ ᤜᤧᤰᤁᤩᤠᤱ ᤜᤠᤱᤘᤠᤔᤠ ᤕᤧᤶᤔᤥ ᤁᤧᤎᤥ᤺ᤰᤐᤠ ᤛᤡᤱᤛᤣ᤹ ᤗᤢᤱᤛᤣ᤹ᤜᤠ᤹ ᤋᤢᤒᤧᤶᤔᤧ᤹ ᤜᤧᤰᤁᤩᤠᤱ ᤆᤤᤋᤢᤏᤧᤸᤗᤧ ᤁᤢᤈᤠ᤹ᤀᤡᤴ ᤋᤢᤒᤣᤶᤔᤧ᤹ᤀᤠᤱ ᤏᤡ᤺ᤱᤃᤣ᤹ ᤀᤣ᤺ᤵᤛᤧᤶᤔᤧ᤹ᤀᤠᤱ ᤆᤡᤰᤂᤧᤶ ᤕᤢᤰᤂᤧᤶᤔᤧ᤹॥”

᥇᥇ ᤀᤠᤸᤗ ᤔᤥᤀᤠᤒᤒᤠ. ᤀᤶᤔᤥᤏ. ᤀᤣᤍᤥᤔ ᤏᤢ ᤘᤣ᤹ ᤏᤡ᤺ᤳᤋᤠᤱᤒᤠ ᤗᤠᤈᤣ᤹ᤜᤠ᤹ᤀᤥ ᤁᤧᤘᤠ᤹ᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤓᤠ ᤔᤏᤠᤜᤠ᤹ ᤕᤜᤢᤍᤠᤀᤥ ᤗᤧᤖᤢᤎᤛᤡᤀᤠᤱ ᤃᤍᤗᤩᤠᤜ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤜᤠᤱᤕᤢᤰᤐᤠ ᤆᤥᤃᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢ.

᥇᥈ ᤂᤧᤒᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤕᤢᤱᤅᤧᤒᤠ ᤋᤧᤴᤜᤠ᤹ ᤔᤧᤗᤧᤖᤢᤀᤠᤱ ᤂᤧᤱᤜᤠ᤹ ᤕᤜᤢᤍᤠᤀᤥ ᤏᤢ᤺ᤱᤔᤠ ᤋᤠᤔᤠ ᤔᤧᤜᤣ᤺ᤰᤋᤧ॥ ᤂᤧᤱᤜᤠ᤹ ᤃᤍᤗᤩᤠᤜ᤺ᤴᤏᤢ ᤋᤢᤶᤔᤠᤖᤧ ᤗᤠᤃᤡ ᤔᤡᤛ᤻ᤐᤠᤀᤣ ᤔᤧᤘᤕᤧ ᤔᤧᤗᤠᤖᤧ ᤂᤧᤒᤩᤠᤱ ᤕᤜᤢᤍᤡᤕᤠᤒᤠ ᤗᤠᤈᤣ᤹ ᤗᤧᤵᤔᤠᤱ ᤕᤖᤡᤰ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ᤹ ᤛᤡᤱᤛᤣ᤹ ᤏᤢ ᤘᤣ᤹ ᤛᤡᤱᤛᤣ᤹ᤜᤠ᤹ ᤛᤢᤶᤛᤧ ᤔᤧᤒᤣᤖᤥ॥

᥇᥉ ᤁᤴ ᤀᤣᤃᤠᤱ ᤂᤡᤔᤥ. ᤁᤠᤖᤣᤜᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏᤧᤴ ᤏᤢ ᤐᤠᤱᤓᤣ᤹ ᤐᤠᤱᤓᤣ᤹ᤒᤠ ᤘᤣ᤹ ᤌᤰᤛᤢᤒᤠ ᤗᤠᤶᤗᤥᤒᤠᤜᤠ᤹ ᤔᤡᤛ᤻ᤐᤠᤒᤠ ᤃᤍᤗᤩᤠᤜᤖᤥ ᤔᤧᤍᤩᤧ॥

᥇᥊ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤶᤔᤥᤏᤒᤠ ᤜᤠᤱ ᤒᤠᤗᤡᤛᤧᤸᤗᤧ ᤏᤋᤏᤩᤠᤜᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤸᤗᤧᤴ ᤁᤧᤛᤧᤳᤇᤧ ᤐᤠᤱᤄᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤌᤣ ᤂᤧᤏᤧ᤹ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤠ᤹ᤒᤡ᥅” ᤁᤖ ᤃᤍᤗᤩᤠᤜᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤁᤢᤏᤠᤔᤧᤛᤠ᤹ᤖᤢᤴ॥

᥇᥋ ᤕᤠᤱᤛᤡ ᤕᤥᤜᤠᤏᤠᤏᤖᤧ ᤃᤍᤗᤩᤠᤜ᤺ᤴ ᤛᤫᤠ᤺ᤳᤋᤠᤱ ᤋᤢᤔᤢᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤵᤑᤣᤰ ᤐᤣ᤺ᤰᤁᤠᤀᤠᤱ ᤏᤋᤏᤩᤠᤜᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤸᤗᤧᤴ ᤜᤠ᤺ᤳᤗᤧᤀᤠᤱ ᤔᤧᤴᤏᤡᤀᤣ ᤛᤧᤖᤢᤱ᤹॥ ᤌᤣᤀᤠᤱ ᤂᤢᤏᤧ᤹ ᤋᤠᤀᤠᤱ ᤂᤧᤏᤧ᤹ ᤁᤧᤛᤧᤳᤗ ᤕᤠ᤺ᤶᤔᤠᤒᤣ᥅ ᤜᤧᤰᤁᤣ ᤐᤥ᤺ᤱᤅᤡᤸᤗᤧᤃ ᤂᤧᤏᤧ᤹ ᤁᤧᤃᤒᤪᤡᤱ ᤐᤡᤛᤠᤱ ᤁᤧᤍᤠᤒᤠᤀᤠᤱ ᤁᤧᤘᤠ᤹ᤒᤠ ᤕᤜᤢᤍᤠ ᤔᤏᤠᤜᤠ᤹ ᤕᤠᤶᤔᤥ ᤑᤢᤳᤇᤡᤱᤈᤩᤠᤱ ᤔᤧᤛᤧ ᤔᤧᤒᤣ᤺ᤰ ᤜᤧᤰᤁᤩᤠᤱ ᤕᤜᤢᤍᤠᤀᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤔᤧᤰ॥”

᥇᥌ ᤁᤖ ᤃᤍᤗᤩᤠᤜ᤺ᤸᤗᤧ ᤕᤥᤜᤠᤏᤠᤏᤧᤴ ᤔᤧᤳᤋᤢ. “ᤀᤠᤱᤃᤠ᤹ ᤂᤧᤏᤧ᤹ ᤜᤧᤰᤁᤣ ᤆᤥ᤺ᤰᤔᤠ ᤌᤧᤔᤠᤀᤠᤱ ᤔᤧᤒᤠᤱᤏᤧᤴ. ᤌᤣᤀᤠᤱᤓᤧᤸᤗᤧ ᤀᤡᤛ᤻ᤔᤠᤀᤣᤗᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤀᤡᤱᤗᤧᤰ ᤁᤧᤒᤠ᤺ᤳᤋᤢᤖᤥ॥”

ᤃᤍᤗᤩᤠᤜ᤺ᤴ ᤔᤧᤛᤧᤖᤢ

(᥈ ᤜᤠᤱ ᥈᥋:᥈᥋-᥈᥌)

᥊᥇

ᤁᤖ ᤏᤡᤛᤡᤃᤣ᤺ᤰᤐᤠ ᤗᤠᤀᤥ ᤀᤣᤗᤡᤛᤠᤔᤠᤖᤧ ᤁᤢᤶᤔᤧᤴᤇᤠ᤹. ᤏᤋᤏᤩᤠᤜ᤺ᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤧᤴ. ᤂᤧᤴ ᤜᤠᤱᤛᤕᤱᤒᤠ ᤔᤏᤠ ᤏᤢ ᤜᤠᤱᤅᤡᤸᤗᤧ ᤋᤢᤶ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤀᤥ ᤗᤳᤇᤠ ᤘᤕᤧ. ᤂᤧᤸᤗᤧ ᤌᤡᤒᤥᤱ ᤔᤏᤠᤜᤠ᤹ ᤕᤠᤱᤛᤡᤱᤅᤠᤱ ᤃᤍᤗᤩᤠᤜ᤺ᤸᤗᤧ ᤁᤢᤍᤧᤶᤛᤧ ᤔᤡᤛ᤻ᤐᤠ ᤐᤣ॥ ᤂᤧᤱᤜᤠ᤹ ᤛᤥᤖᤡᤰ ᤆᤠᤈᤠᤏᤢ ᤔᤧᤕᤢᤅᤧᤸᤗᤧ

᥈ ᤀᤡᤛ᤻ᤔᤠᤀᤣᤗᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤍᤠᤒᤠ ᤌᤡᤒᤥᤱ ᤔᤏᤠᤜᤠ᤹ᤖᤧ ᤌᤡᤰᤗᤧᤱᤗᤧ ᤋᤠᤓᤣ᤺ᤴ ᤋᤖᤵ ᤔᤧᤓᤡ᤺ᤰᤂᤢᤀᤠᤱ ᤐᤡᤳᤆᤠᤰ ᤔᤧᤒᤡᤴᤍᤧ ᤜᤧᤰᤁᤩᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤜᤠᤱᤕᤢᤰᤐᤠ ᤆᤥᤃᤢᤒᤠ ᤃᤍᤗᤩᤠᤜ᤺ᤴ ᤂᤧᤱᤜᤠ᤹ᤖᤧ ᤔᤧᤛᤧᤖᤢ॥

᥉ ᤀᤡᤛ᤻ᤔᤠᤀᤣᤗᤖᤧ ᤃᤍᤗᤩᤠᤜ᤺ᤴᤏᤢ ᤔᤡᤛ᤻ᤐᤠᤀᤥ ᤁᤧᤘᤠ᤹ᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤀᤠᤱ ᤛᤧᤖᤢᤛᤡ॥

᥊ ᤁᤢᤍᤠ᤺ᤴᤍᤡᤰᤔᤠ. ᤃᤍᤗᤩᤠᤜ᤺ᤴ ᤔᤧᤛᤧᤖᤢᤒᤠ ᤐᤠ᤺ᤴᤏᤡᤴ ᤁᤢᤓᤠᤖᤧ ᤏᤡᤱᤘᤠ᤹ ᤂᤥᤔᤠᤏᤢ᤺ᤸᤗᤧ ᤋᤃᤡᤀᤣ.

᥋ ᤛᤁᤣᤔ. ᤛᤡᤗᤥ ᤏᤢ ᤛᤠᤔᤖᤡᤕᤠᤗᤠᤶᤒᤠ ᤕᤧᤵᤐᤥ᤺ᤱ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤧᤎᤠᤅᤧᤖ ᤔᤧᤒᤳᤇᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤎᤥ᤹ᤜᤠ᤹ ᤔᤧᤏ᤺ᤰᤂᤢᤀᤠᤱ ᤐᤳᤇᤧ. ᤁᤧᤍᤧ᤺ᤱᤒᤠ ᤆᤠᤱ ᤔᤧᤈᤠᤰᤂᤢᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤰᤁᤥ ᤛᤠ᤹ᤖᤡᤰ ᤁᤠ᤺ᤴᤍᤧᤀᤠᤱ ᤐᤳᤇᤧ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤛᤢᤰᤐᤠᤜᤠ᤹ ᤔᤧᤍᤠᤖᤢᤀᤠᤱ ᤘᤕᤧ॥

᥌ ᤏᤋᤏᤩᤠᤜ᤺ᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤧᤴ ᤜᤠᤒᤧᤖ ᤔᤡᤛ᤻ᤐᤠᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤛᤧ ᤐᤣ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤛᤠᤱ ᤁᤧᤖᤧᤀᤠᤱ ᤂᤧᤸᤗᤧ ᤔᤧᤳᤋᤢᤛᤡ. “ᤑᤧᤖᤧᤶᤔᤧ᤹ᤀᤠᤱ ᤃᤍᤗᤩᤠᤜ᤺ᤴ ᤋᤢᤔᤧᤶᤔᤧ᤹᥄”

᥍ ᤁᤖ ᤂᤧᤱᤜᤠ᤹ ᤕᤧᤰᤕᤰᤁᤥ ᤔᤧᤗᤠᤛᤧᤏᤢᤔᤧ᤺ᤴᤏᤣ ᤀᤡᤛ᤻ᤔᤠᤀᤣᤗᤧᤴ ᤏᤢ ᤁᤢᤔᤏᤠᤜᤠ᤹ᤖᤧ ᤂᤧᤴ ᤔᤏᤠᤜᤠ᤹ ᤔᤧᤛᤧᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤆᤫᤠ᤺ᤳ ᤔᤧᤴᤕᤠᤰᤔᤏᤠᤒᤠ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤘᤠᤒᤠᤰᤁᤥ ᤗᤠᤵᤔᤧᤓᤢᤛᤢ ᤔᤧᤕᤠᤰᤋᤢᤛᤡ॥

᥎ ᤁᤖ ᤂᤧᤱᤜᤠ᤹ᤀᤥᤒᤠ ᤌᤡᤒᤥᤱ ᤔᤏᤠᤜᤠ᤹ᤖᤧ ᤀᤡᤛ᤻ᤔᤠᤀᤣᤗᤧᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤕᤠᤵᤔᤡ ᤔᤧᤛᤧᤖᤧᤴᤏᤧ᤹᥄ ᤀᤠᤏᤡᤃᤧ ᤔᤠᤛᤡ. ᤜ᤺ᤰᤛᤡ. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤏᤢ ᤛᤰᤘᤠᤄᤢ ᤀᤡᤰᤋᤠᤵᤐᤥ ᤆᤡᤰᤂᤢᤶᤒᤧᤀᤠᤱ ᤘᤠ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤗᤧᤖᤢᤍᤣᤛᤢᤛᤡ ᤜᤧᤰᤁᤩᤠᤱ ᤘᤣ᤹ᤜᤠ᤹ᤏᤢ ᤂᤧᤱᤜᤠ᤹ ᤔᤧᤛᤧᤖᤢᤛᤡᤴ॥

᥏ ᤀᤡᤛ᤻ᤔᤠᤀᤣᤗᤖᤧ ᤛᤧᤖᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤃᤍᤗᤩᤠᤜᤖᤧ ᤁᤢᤎᤰᤁᤧᤴᤏᤢ ᤛᤥᤖᤡᤰ ᤆᤫᤠ᤺ᤳ ᤔᤧᤴᤕᤠᤰᤔᤏᤠᤒᤠ ᤆᤫᤠ᤺ᤳ ᤕᤠᤱᤄᤥ᤺ᤵᤔᤠ ᤘᤠᤒᤠᤰᤁᤥ ᤗᤠᤵᤑᤢᤛᤢ ᤕᤠᤰᤋᤢᤛᤡᤀᤠᤱ ᤔᤧᤕᤠᤃᤧ॥ ᤀᤠᤛᤠ ᤜᤠᤱᤅᤡᤸᤗᤧ ᤔᤡᤛ᤻ᤐᤠᤴ ᤜᤠᤱᤕᤰ ᤆᤥᤃᤢᤸᤗᤧ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤜᤠᤱ ᤒᤠᤛᤠᤏᤗᤠᤶ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤂᤧᤴ ᤆᤫᤠ᤺ᤳ ᤔᤧᤴᤕᤠᤰᤔᤏᤠᤒᤠ ᤘᤠᤒᤠᤰᤁᤡᤴ ᤋᤔᤠ ᤐᤠᤱᤄᤢᤛᤡᤀᤠᤱ ᤏᤧᤛ᤻ᤛᤧ॥ ᤏᤋᤏᤩᤠᤜᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤖᤧ ᤂᤧᤴ ᤆᤫᤠ᤺ᤳ ᤔᤧᤴᤕᤠᤰᤔᤏᤠᤒᤠ ᤘᤠᤒᤠᤰᤁᤡᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤎᤰᤜᤠ᤹ᤖᤧ ᤌᤡᤶᤛᤢ॥

᥇᥆ ᤂᤧᤒᤩᤠᤱ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤃᤍᤗᤩᤠᤜ᤺ᤴ ᤁᤶᤒᤪᤠᤱ ᤔᤧᤵᤔᤠ ᤐᤠᤱᤄᤢᤒᤠ ᤔᤡᤛ᤻ᤐᤠᤀᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹. ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤏᤢ ᤘᤣ᤹ ᤔᤏᤠᤜᤠ᤹ ᤀᤡᤛ᤻ᤔᤠᤀᤣᤗᤖᤧ ᤋᤧᤶᤛᤢ ᤋᤣ᤹ᤖᤢᤛᤡ॥ ᤀᤶᤔᤥᤏ ᤗᤠᤈᤣ᤹ ᤗᤧᤵᤔᤠᤱ ᤂᤢᤏᤧ᤹ ᤂᤧᤱᤜᤠ᤹ ᤏᤢ᤺ᤰᤔᤠ ᤋᤣ᤹ᤔᤠ ᤜᤣ᤺ᤰᤋᤢᤛᤡ॥

᥇᥇ ᤁᤖ ᤁᤠᤖᤣᤜᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏᤧᤴ ᤏᤢ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤌᤰᤛᤢᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤀᤡᤛ᤻ᤔᤠᤀᤣᤗᤖᤧ ᤆᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤔᤧᤄᤧᤵᤛᤢᤀᤠᤱ.

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤔᤏᤠᤜᤠ᤹ ᤔᤧᤍᤣ᤹ᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤗᤠᤶᤄᤰᤔᤠᤖᤧ ᤗᤠᤃᤡ ᤔᤧᤎᤣ᤺ᤰᤋᤢ॥ ᤃᤡᤒᤥᤏᤒᤠ ᤕᤶᤒᤠ ᤘᤖᤰᤁᤡᤸᤗᤧ ᤁᤢᤒᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤧᤶᤛᤢ॥

᥇᥉ ᤀᤠᤸᤗ ᤀᤡᤛ᤻ᤔᤠᤀᤡᤗᤖᤧ ᤋᤧᤶᤛᤢ ᤋᤣ᤹ᤖᤢᤛᤡᤒᤠ ᤔᤏᤠᤜᤠ᤹ᤖᤧ ᤕᤥᤜᤠᤏᤠᤏᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤘᤣ᤹ ᤗᤠᤶᤗᤥᤒᤠ ᤌᤰᤛᤢᤒᤠᤜᤠ᤹ ᤔᤧᤏᤡᤛᤢᤛᤡᤀᤠᤱ ᤂᤧᤱᤜᤠ᤹ ᤔᤧᤛ᤺ᤳᤋᤧᤖ ᤔᤧᤀ᤺ᤰᤋᤧ॥

᥇᥊ ᤜᤧᤰᤁᤩᤠᤱ ᤀᤡᤛ᤻ᤔᤠᤀᤣᤗᤖᤧ ᤔᤡᤛ᤻ᤐᤠᤗᤠᤶ ᤋᤧᤶᤛᤢ ᤋᤣ᤹ᤖᤢᤛᤡᤒᤠᤜᤠ᤹ ᤁᤧᤖᤧᤰ ᤔᤧᤄᤧᤳᤇᤡᤱ ᤂᤧᤒᤩᤠᤱ ᤕᤥᤜᤠᤏᤠᤏᤧᤴ ᤑᤠ᤹ᤔᤠ ᤔᤧᤜᤣ᤺ᤰᤋᤢ॥

᥇᥋ ᤜᤠᤒᤠ ᤂᤧᤴ ᤕᤧᤶᤔᤥ. ᤀᤡᤛ᤻ᤔᤠᤀᤣᤗᤧᤴ ᤏᤢ ᤕᤧᤳᤇᤡ ᤁᤢᤔᤏᤠᤜᤠ᤹ ᤕᤥᤜᤠᤏᤠᤏᤧᤸᤗᤧ ᤁᤢᤜᤢᤰᤁᤥᤗᤠᤶᤒᤠ ᤔᤧᤓᤡ᤺ᤴᤇᤡᤱᤅᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤄᤧᤳᤇᤡᤱ ᤔᤧᤒᤣ॥

᥇᥌ ᤂᤧᤒᤩᤠᤱ ᤃᤍᤗᤩᤠᤜ᤺ᤴ ᤔᤧᤛᤧᤖᤢᤀᤠᤱ ᤀᤣᤃᤠᤱ ᤔᤡᤛ᤻ᤐᤠᤗᤠᤶ ᤀᤡᤛ᤻ᤔᤠᤀᤣᤗᤖᤧ ᤋᤧᤶᤛᤢ ᤋᤣ᤹ᤖᤢᤛᤡᤒᤠ ᤌᤰᤛᤢᤒᤠᤜᤠ᤹. ᤔᤧᤴᤇᤢᤔᤠᤜᤠ᤹. ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤏᤢ ᤂᤠᤛᤧᤴᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤁᤠᤖᤣᤜᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏᤧᤴ ᤏᤢ ᤘᤣ᤹ ᤗᤠᤶᤗᤥᤒᤠ ᤌᤰᤛᤢᤒᤠᤜᤠ᤹ᤖᤧ ᤃᤡᤒᤥᤏᤀᤥ ᤔᤧᤛᤧ᤺ᤵᤋᤢᤛᤡᤒᤠ ᤁᤧᤖᤧᤰ ᤔᤧᤍᤧ᤹ᤖᤢᤛᤡᤀᤠᤱ ᤔᤧᤒᤣ॥

᥇᥍ ᤂᤧᤱᤜᤠ᤹ ᤒᤣᤒᤡᤗᤥᤏᤗᤠᤶ ᤂᤧᤳᤇᤡᤱᤔᤠᤖᤧ ᤗᤠᤃᤡ ᤔᤡᤛᤪ ᤗᤠᤈᤣ᤹ ᤐᤣ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤒᤣᤌᤗᤧᤜᤧᤔᤀᤥᤒᤠ ᤃᤣᤖᤢᤌ-ᤁᤡᤶᤜᤠᤔᤀᤥ ᤕᤠᤱᤔᤧᤎᤥ᤺ᤰᤋᤧ॥

᥇᥎ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤜᤠᤱᤕᤢᤰᤐᤠ ᤆᤥᤃᤢᤒᤠ ᤃᤍᤗᤩᤠᤜ᤺ᤴ ᤀᤡᤛ᤻ᤔᤠᤀᤣᤗᤖᤧ ᤛᤧᤖᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤒᤣᤒᤡᤗᤥᤏᤡᤜᤠ᤹ᤖᤧ ᤔᤧᤄᤧᤵᤛᤢᤸᤗᤧ ᤂᤧᤱᤜᤠ᤹ᤖᤧ ᤌᤧᤔᤠ ᤔᤧᤈᤥᤃᤢ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤃᤡᤛᤧᤀᤠᤱ ᤔᤧᤘᤕᤧᤖᤥ॥

ᤕᤷᤔᤡᤕᤠ᤺ᤴ ᤐᤣᤗᤡ ᤔᤧᤓᤠᤰᤋᤢ

᥊᥈

ᤂᤧᤒᤩᤠᤱ ᤁᤧᤖᤧᤰ ᤗᤠᤶᤗᤥᤒᤠ ᤌᤰᤛᤢᤒᤠᤜᤠ᤹. ᤁᤠᤖᤣᤜᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏᤧᤴ ᤏᤢ ᤜᤥᤛᤕᤠᤜᤖᤧ ᤁᤢᤛ᤻ᤛᤠ ᤕᤣᤈᤏᤩᤠᤜ. ᤜᤧᤰᤁᤩᤠᤱ ᤆᤢᤰᤐᤠᤀᤠᤱᤎᤥ ᤕᤶᤒᤠ ᤌᤠᤖᤡᤰᤐᤠ ᤁᤧᤖᤧᤰ ᤔᤏᤠᤜᤠ᤹

᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠᤀᤥ ᤔᤧᤍᤩᤧ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤗᤠᤃᤡ ᤐᤣᤗᤡ ᤑᤠᤰᤋᤧ ᤀᤠᤒᤡᤖᤧ᤹ᤀᤥ॥ ᤂᤧᤏᤧ᤹ ᤁᤧᤏᤡᤛᤢᤖ ᤁᤧᤘᤠ᤹. ᤋᤃᤡ ᤀᤠᤏᤡᤃᤧ ᤕᤖᤡᤰ ᤘᤕᤡᤃᤧᤒᤠᤴ ᤀᤥᤔᤧᤵᤔᤠᤸᤗᤧ ᤀᤠᤸᤗᤥ ᤛᤠ᤹ᤖᤡᤰ ᤛᤢ᤺ᤸᤗᤡᤰᤗᤰ ᤏᤖᤡᤃᤧᤀᤠᤱ ᤘᤕᤡᤃᤧ॥

᥉ ᤀᤠᤏᤡᤃᤧ ᤀᤠᤳᤋᤡ ᤐᤣ᤺ᤰᤔᤠ ᤐᤥᤱ᤹ ᤜᤧᤰᤁᤩᤠᤱ ᤌᤣ ᤆᤥ᤺ᤰᤔᤠ ᤐᤥᤱ᤹. ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤀᤠᤏᤡᤃᤧ ᤀᤥᤛᤣ᤺ᤴᤎᤠᤰᤋᤡᤃᤧᤖ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤀᤠᤈᤥᤃᤧ ᤀᤠᤒᤡᤖᤧ᤹॥”

᥊ ᤕᤷᤔᤡᤕᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤐᤥᤱ᤹. ᤀᤠᤱᤃᤠ᤹ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤡᤏᤡ᤹ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤱ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ᤹॥ ᤀᤠᤱᤃᤠ᤹ ᤌᤧᤔᤠ ᤐᤠ᤺ᤴᤏᤡᤴᤏᤠᤱ ᤂᤡᤏᤡ᤹ᤗᤠᤶᤒᤠ ᤔᤧᤈᤡᤱᤅᤠᤴ॥”

᥋ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤕᤷᤔᤡᤕᤠ᤺ᤴ ᤔᤧᤔᤧᤳᤋᤢ. “ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤔᤧᤳᤋᤡᤃᤧᤒᤠ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤆᤥ᤺ᤰᤔᤠ ᤔᤧᤍᤧᤴᤍᤡᤃᤧᤴᤏᤣᤓᤃᤪ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤛᤧᤰᤂᤠ ᤏᤢ ᤏᤛᤠ᤺ᤴᤛᤠᤒᤠ ᤛᤠᤂᤡ ᤐᤥ᤺ᤱᤗ॥

᥌ ᤀᤠᤏᤡᤃᤧ ᤛᤡᤖᤠ᤹ ᤌᤠᤱᤛᤠᤱ ᤀᤡᤃᤪ ᤛᤡᤖᤠ᤹ ᤔᤧᤎᤠᤱᤏᤧᤴᤇᤠᤱ. ᤀᤠᤏᤡᤃᤧ ᤐᤣᤗᤡ ᤑᤠᤰᤋᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤐᤠᤱᤅᤠᤛᤡᤃᤧᤒᤠ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧᤏᤣᤓᤃᤪ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤗᤠᤃᤡ ᤏᤢᤒᤠ ᤐᤥᤱ᤹॥”

᥍ ᤌᤡᤒᤥᤱ ᤕᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤷᤔᤡᤕᤠᤀᤥ ᤁᤧᤖᤧ.

᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤠᤖᤣᤜ᤺ᤸᤗᤧ ᤁᤢᤛ᤻ᤛᤠ ᤕᤥᤜᤠᤏᤠᤏᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤗᤠᤶᤗᤥᤒᤠ ᤌᤰᤛᤢᤒᤠᤜᤠ᤹ ᤂᤧᤒᤩᤠᤱ ᤆᤢᤰᤐᤠ ᤕᤶᤒᤠᤗᤠᤶ ᤁᤧᤖᤧᤰ ᤔᤏᤠᤜᤠ᤹ ᤀᤢ᤺ᤳᤋᤢᤛᤡ॥

᥏ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤐᤣᤗᤡ ᤋᤥ᤺ᤴᤍᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤂᤡᤏᤡ᤹ ᤕᤠᤵᤔᤡ ᤁᤧᤒᤠᤱᤄᤡ. ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹-

᥇᥆ ‘ᤂᤡᤏᤡ᤹ ᤜᤠᤒᤠ ᤁᤴ ᤗᤠᤈᤣ᤹ᤀᤥ ᤕᤢᤅᤧᤶᤔᤧ᤹॥ ᤂᤡᤏᤡ᤹ ᤁᤧᤕᤢᤅᤡᤏᤣᤓᤃᤪ. ᤀᤠᤱᤃᤠ᤹ ᤂᤡᤏᤡ᤹ ᤌᤥ ᤆᤥ᤺ᤰᤏᤡᤱ ᤁᤖ ᤔᤧᤕᤴᤏᤡᤱᤅᤡᤴ ᤔᤧᤍᤣᤏᤡᤱᤅᤡᤴ᤹. ᤀᤠᤱᤃᤠ᤹ ᤂᤡᤏᤡ᤹ ᤗᤣ᤺ᤳᤏᤡᤱ᤹ ᤁᤖ ᤜᤠ᤹ᤕᤠᤰ ᤔᤧᤀᤠ᤺ᤱᤏᤡᤱᤅᤡᤴ᤹॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤶᤎᤠᤱ ᤀᤠᤱᤃᤠ᤹ ᤋᤠᤖᤢᤱᤒᤠ ᤔᤧᤰᤔᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹॥’”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤒᤣᤒᤡᤗᤥᤏᤒᤠ ᤜᤠᤱᤅᤡᤴᤏᤢ ᤀᤠᤸᤗᤀᤠᤱᤎᤥ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤀᤠᤱ ᤂᤡᤏᤡ᤹ ᤛᤧ᤺ᤵᤏᤡᤱ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢᤰᤛᤠᤶᤗᤠᤶ ᤂᤡᤏᤡ᤹ ᤋᤠᤱᤛᤧ᤺ᤵᤏᤡᤱ᤹॥

᥇᥈ ᤀᤠᤱᤃᤠ᤹ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤏᤡᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤏᤢ᤹ᤒᤠ ᤐᤥ᤺ᤱᤗ ᤆᤥᤃᤢᤱ᤹.” ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤴ ᤗᤠᤈᤣ᤹ᤀᤥ ᤂᤢᤏᤧ᤹ ᤕᤢᤱᤔᤠ ᤁᤧᤓᤠ᤺ᤰᤋᤡ᤹॥

᥇᥉ “ᤁᤖ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ. ᤜᤧᤰᤁᤩᤠᤱ ‘ᤀᤠᤏᤡᤃᤧ ᤁ᤹ᤕᤥ ᤔᤧᤕᤢᤅᤡᤃᤧᤴ.

᥇᥊ ᤐᤖᤢᤔᤠᤸᤗᤧ ᤔᤡᤛᤪ ᤗᤠᤈᤣ᤹ ᤀᤠᤏᤡᤃᤧ ᤐᤣᤃᤡᤃᤧᤀᤠᤱ ᤕᤢᤅᤡᤃᤧᤖᤥ. ᤂᤧᤵᤔᤥ ᤌᤱ. ᤌᤱ ᤐᤥᤱᤔᤠ ᤀᤡᤰᤗᤠ ᤏᤢ ᤛᤡᤰᤗᤠ᤺ᤰᤔᤠᤗᤠᤶ ᤗᤠ᤺ᤳᤗᤠ᤺ᤳ ᤐᤥ᤺ᤰᤂᤡᤃᤧ.’ ᤁᤧᤗ᤹ᤖᤡᤏᤣᤓᤃᤪ.

᥇᥋ ᤂᤧᤒᤩᤠᤱᤃ ᤕᤜᤢᤍᤠᤀᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ᤖᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥ ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤔᤡᤛᤪ ᤗᤠᤈᤣ᤹ᤀᤥ ᤐᤣ᤺ᤰᤔᤠᤀᤠᤱ ᤂᤧᤵᤔᤥ ᤕᤢᤱᤔᤠ ᤂᤡᤏᤡ᤹ ᤏᤡᤱᤘᤠ᤹ ᤏᤡ᤺ᤴᤎᤥ ᤁᤧᤈᤥᤃᤢᤶᤔᤠᤱ ᤘᤠ᤹ᤏᤣᤓᤃᤪ.

᥇᥌ ᤂᤡᤏᤡ᤹ ᤛᤠ᤹ᤖᤡᤰ ᤁᤧᤃᤡᤖᤢᤶᤒᤠ ᤌᤱ ᤏᤢ ᤛᤠᤰᤗᤠᤶᤒᤠ ᤗᤠ᤺ᤳᤗᤠᤳ ᤐᤥᤱᤔᤠ ᤁᤧᤴᤇᤢᤰᤋᤡᤴ᤹. ᤂᤧᤒᤩᤠᤱ ᤂᤡᤏᤡ᤹ ᤂᤧᤵᤔᤥᤀᤣ ᤁᤧᤛᤩᤧ᤹ᤀᤡ॥

᥇᥍ ᤔᤡᤛᤪ ᤗᤠᤈᤣ᤹ᤀᤥᤀᤣ ᤐᤣ᤺ᤰᤔᤠᤀᤠᤱ ᤕᤢᤱᤔᤠ ᤜᤠᤍᤡᤱ ᤁᤧᤎᤰᤐᤠ ᤂᤡᤏᤡ᤹ ᤁᤧᤖᤧᤰ ᤜᤧᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤧᤜᤠᤱᤄᤡᤖ ᤘᤠ᤹॥ ᤀᤥ᤺ᤰ. ᤌᤱ. ᤛᤠᤰᤘᤠ᤺ᤴ ᤏᤢ ᤋᤢᤰᤔᤠ ᤗᤠ᤺ᤰᤔᤠᤗᤠᤶ ᤂᤡᤏᤡ᤹ ᤁᤧᤛᤩᤧᤀᤡ᤹॥ ᤀᤠᤱᤃᤠ᤹ ᤂᤧᤵᤔᤥ ᤋᤠᤖᤢᤱᤒᤠ ᤔᤧᤰᤔᤠ ᤛᤡᤔᤠᤗᤠᤶ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤀᤠᤱ ᤁᤧᤴᤍᤠᤅᤡᤴ᤹॥’”

᥇᥎ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤧᤴ ᤏᤢ ᤛᤠ᤹ᤖᤡᤰ ᤀᤠᤕᤠ᤺ᤰᤗᤧ᤹ᤔᤠᤴ ᤕᤖᤢᤛᤗᤧ᤺ᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤩᤧᤀᤠᤱ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ ᤔᤡᤛᤪ ᤗᤠᤈᤣ᤹ᤀᤥ ᤁᤧᤗᤠᤛᤡᤸᤗᤧ ᤂᤧᤴ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤧᤴ ᤏᤢ ᤀᤠᤕᤠ᤺ᤰᤗᤧ᤹ᤔᤠᤴ ᤂᤡᤏᤡ᤹ ᤛᤶᤎᤠᤱ ᤌᤠᤖᤥ॥ ᤔᤧᤰᤔᤠᤛᤡᤔᤠ. ᤁᤡᤵᤔᤠᤃᤧᤄᤢᤒᤠ. ᤔᤠᤱᤍᤣ ᤛᤠᤱᤃᤪᤠ ᤏᤢ ᤆᤧᤰᤕᤠ ᤀᤡᤱᤍᤥ ᤐᤠ᤺ᤴᤏᤡᤸᤗᤧ ᤀᤠᤵᤋᤡᤰ ᤆᤠᤜᤠᤰ ᤁᤧᤒᤥ᤺ᤰᤂᤡ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤒᤠᤅᤣ ᤗᤠᤈᤣ᤺ᤴ ᤂᤡᤏᤡ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤁᤧᤴᤏᤡᤛᤢᤶᤔᤡᤴ᤹॥’

᥇᥏ “ᤕᤜᤢᤍᤠᤀᤥ ᤐᤰᤁᤧᤎᤠᤒᤠ ᤁᤧᤕᤠ᤺ᤰᤐᤠᤛᤣ. ᤂᤧᤵᤛᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤀᤰᤂᤣ ᤁᤧᤔᤧᤳᤋᤡᤀᤠᤱ ᤘᤠ᤹. ‘ᤔᤡᤛᤪ ᤗᤠᤈᤣ᤹ ᤔᤧᤒᤣᤃᤧᤶᤔᤡᤴᤏᤧ᤹᥄’ ᤀᤠᤱᤃᤠ᤹ ᤀᤠᤀᤡᤴ ᤂᤡᤏᤡ᤹ ᤛᤠᤶᤍᤡᤱ ᤐᤡᤏᤡᤱᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹॥

᥈᥆ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤠᤵᤔᤡ ᤁᤧᤒᤠᤱᤄᤡᤸᤗᤧ ᤂᤡᤏᤡ᤹ ᤏᤛᤠ᤺ᤴᤛᤠᤒᤠ ᤁᤢᤍᤥ᤺ᤵᤔᤠ ᤁᤧᤶᤒᤥ᤺ᤰᤂᤡᤴ॥ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ. ‘ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤧᤔᤠ ᤐᤠ᤺ᤳᤋᤢ᤹ ᤀᤠᤔᤧᤳᤋᤧᤒᤠ. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤴ ᤆᤥᤃᤢᤶᤒᤧᤖᤥ᥄’

᥈᥇ ᤜᤧᤰᤁᤩᤠᤱ ᤀᤠᤀᤡᤴ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤛᤖᤰ ᤔᤧᤳᤏᤡᤱᤅᤠᤱ ᤘᤠ᤹. ᤁᤖ ᤂᤡᤏᤡ᤹ ᤀᤢᤴᤇᤥ᤺ᤴ ᤁᤧᤴᤀᤡ᤺ᤳᤋᤢᤶ ᤁᤧᤴᤏᤠ᤺ᤳᤋᤢᤶᤔᤡᤴᤏᤠᤱ ᤁᤧᤘᤕᤡᤒᤠᤏᤢ᤺ᤸᤗᤧ ᤏᤢᤖᤡᤰ ᤀᤠᤸᤗᤥ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴ᤹॥

᥈᥈ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤐᤣ᤺ᤰᤔᤠᤖᤧ ᤗᤠᤃᤡ ᤜᤠᤍᤡᤱ ᤁᤧᤎᤰᤋᤡᤒᤠ ᤔᤡᤛᤪ ᤗᤠᤈᤣ᤹ᤀᤥ ᤌᤱ. ᤛᤠᤰᤘᤠ᤺ᤴ ᤏᤢ ᤔᤡᤱᤍᤣᤸᤗᤧ ᤜᤍ᤹ ᤁᤧᤛᤩᤣ᤹ᤀᤡᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤏᤡ᤺ᤴᤎᤥ ᤐᤥ᤺ᤰᤂᤧᤶᤔᤧ᤹ᤀᤥ॥”

ᤕᤷᤔᤡᤕᤠ᤺ᤴ ᤔᤡᤛᤪ ᤔᤧᤍᤣ᤹ᤖᤢ

᥊᥉

ᤀᤠᤸᤗ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤷᤔᤡᤕᤠ᤺ᤴ ᤔᤧᤳᤋᤢᤒᤠ ᤁᤴ ᤀᤡᤱᤄᤱᤅᤡᤴ ᤔᤏᤠᤜᤠ᤹ ᤔᤧᤵᤔᤠ ᤛᤢᤖᤢᤛᤡ.

᥈ ᤂᤧᤒᤩᤠᤱ ᤜᤥᤛᤕᤠᤜᤖᤧ ᤁᤢᤛ᤻ᤛᤠ ᤀᤈᤷᤕᤠᤜ᤺ᤴ ᤏᤢ ᤁᤠᤖᤣᤜᤖᤧ ᤁᤢᤛ᤻ᤛᤠ ᤕᤥᤜᤠᤏᤠᤏᤣᤴ ᤜᤧᤰᤁᤩᤠᤱ ᤘᤣ᤹ ᤁᤧᤖᤧᤰ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧ ᤕᤷᤔᤡᤕᤠ᤺ᤴ ᤀᤰᤂᤣ ᤔᤧᤔᤧᤳᤋᤢ. “ᤂᤧᤏᤧ᤹ ᤀᤡᤱᤗᤧᤰ ᤐᤠ᤺ᤴ ᤁᤧᤒᤠ᤺ᤳᤋᤢᤖ ᤁᤧᤒᤳ᥄ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤛᤪ ᤗᤠᤈᤣ᤹ᤀᤥ ᤀᤠᤏᤡᤃᤧ ᤐᤣ᤺ᤰᤔᤠ ᤔᤧᤓᤠ᤺ᤰᤋᤡᤃᤧᤴᤒᤠ ᤜᤥᤵ᥄

᥉ ᤁᤖ ᤏᤣᤖᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤖᤢᤰᤁᤧᤸᤗᤧ ᤂᤧᤏᤧ᤹ ᤁᤴ ᤐᤠ᤺ᤵᤔᤠ ᤁᤧᤒᤠᤱᤄᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤏᤡᤃᤧ ᤁᤵᤔᤥᤀᤣ ᤕᤢᤅᤡᤃᤧᤀᤠᤱ ᤒᤣᤒᤡᤗᤥᤏᤒᤠᤜᤠ᤹ᤖᤧ ᤔᤧᤛᤩᤧᤖᤡᤃᤧᤖ ᤀᤡᤃᤪ ᤒᤣᤒᤡᤗᤥᤏᤀᤥ ᤀᤠᤶᤍᤧᤶ ᤀᤠᤶᤍᤣ᤹ᤖ ᤁᤧᤗ᤹ᤒᤠ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢ᤹॥”

᥊ ᤁᤸᤗᤧᤆᤥᤃᤢᤸᤗᤧ ᤕᤥᤜᤠᤏᤠᤏᤧᤴ ᤏᤢ ᤘᤣ᤹ ᤗᤠᤶᤗᤥᤒᤠ ᤌᤰᤛᤢᤒᤠᤜᤠ᤹ᤖᤧ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤕᤜᤢᤍᤠ ᤗᤠᤈᤣ᤹ᤀᤥ ᤕᤢᤅᤧᤶᤔᤧ᤹ ᤁᤧᤗ᤹ᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴ॥

᥋ ᤔᤧᤗᤧᤖᤢ ᤔᤧᤎᤒᤠ ᤏᤡ᤺ᤳᤋᤠᤱᤒᤠ ᤗᤠᤈᤣ᤹ᤜᤠ᤹ᤗᤠᤶ ᤁᤧᤄᤧᤳᤇᤡᤱᤒᤠᤀᤠᤱ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤁᤧᤖᤧᤰ ᤕᤜᤢᤍᤠᤒᤠ ᤔᤏᤠᤜᤠ᤹ ᤕᤥᤜᤠᤏᤠᤏᤧᤴ ᤏᤢ ᤘᤣ᤹ ᤗᤠᤶᤗᤥᤒᤠᤜᤠ᤹ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤒᤣ॥

᥌ ᤂᤧᤴ ᤔᤏᤠ ᤛᤢᤶᤜᤠ᤹ᤀᤥ ᤜᤠᤱ ᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤛᤠᤐᤠᤏᤖᤧ ᤁᤢᤶᤔᤧᤴᤇᤠ᤹. ᤀᤜᤡᤁᤠᤔᤖᤧ ᤁᤢᤛ᤻ᤛᤠ ᤃᤍᤗᤩᤠᤜᤀᤥ ᤗᤧᤖᤢᤎᤛᤡᤒᤠ ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹ ᤜᤧᤰᤁᤩᤠᤱ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤏᤢ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤔᤧᤘᤕᤧ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤏᤢ ᤏᤣᤖᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤖᤢᤰᤁᤧᤴᤏᤠᤱ ᤘᤕᤧᤳᤇᤡ॥

᥍ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴ ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ ᤔᤧᤒᤣ. ᤋᤜᤐᤏᤣᤛ ᤕᤧᤰᤕᤰ ᤌᤠᤖᤡᤰᤁᤣ ᤔᤧᤃᤧᤖᤧ॥

᥎ ᤂᤧᤒᤩᤠᤱ ᤋᤜᤐᤏᤣᤛ ᤕᤧᤰᤕᤰᤁᤥ ᤕᤜᤘᤣ ᤍᤠᤱᤒᤧᤸᤗᤧ ᤘᤣ᤹ ᤁᤢᤀᤡᤱᤄᤱᤎᤡᤰ ᤕᤷᤔᤡᤕᤠᤀᤥ ᤁᤧᤖᤧ॥ ᤂᤢᤏᤧ᤹ ᤐᤠ᤺ᤳᤋᤢ.

᥏ “ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤥᤔᤧᤔᤧᤳᤋᤢᤀᤠᤱ ᤔᤧᤒᤳᤋᤡᤸᤗᤧ. ᤁᤢᤓᤠ ᤕᤶᤒ᤻ᤕᤶᤒᤠ ᤗᤢᤱᤜᤠ᤹ ᤕᤠᤱᤛᤡᤱᤅᤧ᤹ ᤜᤧᤰᤁᤩᤠᤱ ᤁᤴ ᤋᤜᤐᤴᤜᤣᤛᤀᤥ ᤁᤧᤕᤢᤱᤒᤠ ᤜᤠᤱᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤔᤥ ᤗᤢᤱ ᤔᤧᤓᤧᤛᤢᤀᤠᤱ ᤁᤧᤏᤧᤒᤠᤍᤧᤴᤏᤥ ᤂᤧᤴ ᤗᤢᤱᤜᤠ᤹ ᤗᤢᤵᤋᤧ᤹॥

᥇᥆ ᤂᤧᤒᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤁᤴ ᤔᤡᤛᤪ ᤗᤠᤈᤣ᤹ᤀᤥ ᤛᤧᤰᤂᤠᤀᤣ ᤋᤠᤖᤢᤱ᤹॥ ᤀᤠᤱᤃᤠ᤹ ᤆᤡᤰᤂᤢᤱᤅᤠᤱ ᤁᤧᤏᤧᤒᤠ ᤁᤴ ᤗᤢᤱᤜᤠ᤹ ᤛᤶᤎᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠ᤺ᤴ ᤕᤢᤰᤂᤢᤱ᤹॥ ᤂᤢᤏᤧ᤹ ᤂᤧᤸᤗᤧ ᤁᤢᤛᤶᤎᤠᤱ ᤁᤢᤜᤠᤱ ᤏᤠᤶᤎᤣ᤺ᤰᤔᤠᤴ ᤂᤡᤱᤄᤢ᤹॥

᥇᥇ ᤜᤧᤰᤁᤩᤠᤱ ᤂᤢᤏᤧ᤹ ᤑᤧᤴᤏᤠᤱ ᤔᤡᤛᤪ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤆᤥᤃᤢ᤹॥ ᤔᤡᤱᤍᤣ᤹ᤗᤠᤶ ᤀᤠᤳᤋᤡᤴ ᤛᤡᤔᤠ ᤁᤧᤒᤥ᤺ᤱᤒᤠ ᤘᤠ᤹. ᤂᤧᤴ ᤔᤡᤱᤍᤣᤸᤗᤧ ᤛᤡ᤹᤺. ᤀᤠᤳᤋᤡᤴ ᤋᤧᤶᤔᤠ ᤋᤣ᤹ᤔᤠ ᤁᤧᤒᤥ᤺ᤱᤒᤠ ᤘᤠ᤹. ᤂᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢ. ᤜᤧᤰᤁᤩᤠᤱ ᤌᤱᤅᤥ ᤀᤠᤳᤋᤡᤴ ᤛᤡᤔᤠ ᤁᤧᤒᤥ᤺ᤱᤒᤠ ᤘᤠ᤹. ᤂᤧᤴ ᤌᤱᤅᤥ ᤛᤡ᤹᤺॥

᥇᥈ ᤂᤧᤸᤗᤧ ᤔᤡᤛᤪᤒᤠ ᤔᤠᤱᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤡᤶᤜᤠ᤹ᤀᤥ ᤑᤢᤳᤗᤢᤶ ᤔᤡ ᤕᤠᤰᤋᤢ ᤐᤡᤖᤢᤛᤡ. ᤂᤢᤏᤧ᤹ ᤔᤠᤱᤜᤡᤶᤜᤠ᤹ ᤔᤡᤎᤡᤰᤂᤢᤍᤣᤛᤢ᤹ ᤂᤧᤒᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤆᤡᤃᤰᤘᤠ ᤔᤧᤏᤠᤵᤋᤢᤛᤡᤒᤠ ᤜᤧᤰᤁᤣ ᤋᤣ᤹ᤖᤢᤛᤡᤀᤠᤱ ᤐᤣᤰ॥ ᤔᤧᤸᤗᤢᤰᤁᤶᤒᤠᤸᤗᤧ ᤁᤢᤈᤠᤱᤅᤥ ᤛᤡᤵᤋᤰᤐᤠᤜᤠ᤹ ᤘᤖᤧᤱᤗᤧᤱ ᤛᤣᤃᤢᤛᤡᤒᤠ ᤜᤧᤰᤁᤣ ᤂᤢᤏᤧ᤹ ᤔᤡᤛᤪ ᤗᤠᤈᤣ᤺ᤴ ᤘᤖᤧᤱᤗᤧᤱ ᤆᤥᤃᤢ᤹॥ ᤜᤧᤰᤁᤩᤠᤱ ᤀᤠᤵᤑᤣᤰ ᤆᤠᤜᤡ᤺ᤴ ᤗᤳᤇᤠᤀᤠᤱ ᤔᤧᤱᤃᤠ᤺ᤴᤏᤣ ᤂᤢᤏᤧ᤹ ᤂᤧᤴ ᤗᤧᤖᤢᤎᤖᤥ॥

᥇᥉ ᤂᤢᤏᤧ᤹ ᤔᤡᤛᤪᤒᤠ ᤏᤠᤶ ᤔᤠᤱᤜᤡᤶᤔᤥ ᤁᤧᤕᤧᤵᤐᤠ ᤛᤣᤛᤣ ᤛᤡᤳᤗᤠᤱᤜᤠ᤹ ᤕ᤺ᤵᤛᤢ᤹. ᤜᤧᤰᤁᤩᤠᤱ ᤔᤡᤛᤪᤒᤠ ᤔᤠᤱᤛᤠᤶᤔᤠᤱᤜᤠ᤹ ᤔᤧᤕᤢᤱᤒᤠ ᤔᤠᤱᤜᤡᤶᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤖᤥ॥’”

ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ᤖᤧ ᤗᤠᤃᤡ ᤂᤠᤛᤧᤴ

᥊᥊

ᤔᤡᤛᤪ ᤗᤠᤈᤣ᤹ ᤌᤥᤜᤠᤱ ᤗᤧᤵᤔᤠᤱᤒᤠ ᤕᤧᤰᤕᤰ ᤔᤡᤃ᤻ᤍᤥᤗ. ᤋᤜᤐᤏᤣᤛ ᤏᤢ ᤔᤣᤶᤑᤡᤛ ᤕᤧᤰᤕᤰᤜᤠ᤹ᤀᤥ ᤜᤧᤰᤁᤩᤠᤱ ᤗᤠᤱᤃᤧᤳ ᤐᤡᤛᤠᤱ ᤁᤧᤕᤢᤱᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤷᤔᤡᤕᤠᤀᤥ ᤁᤧᤖᤧᤒᤠ ᤀᤡᤱᤄᤱᤅᤡᤴ ᤜᤠᤒᤠ ᤁᤴᤗᤥ-

᥈ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤀᤠᤱᤃᤠ᤹ ᤋᤠᤖᤢᤱᤒᤠ ᤔᤧᤰᤔᤠᤛᤡᤔᤧᤴ ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤡᤰᤁᤡᤸᤗᤧ ᤁᤧᤏᤡᤛᤢ॥ ᤀᤠᤸᤗᤥ ᤂᤧᤴ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤏᤢ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢ॥ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤛᤡᤴᤒᤠ ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧᤀᤠᤱ ᤀᤠᤓᤧᤸᤗᤧᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤛᤡᤴᤒᤠ ᤘᤣ᤹ ᤔᤠᤱ ᤛᤠᤶᤔᤠᤱᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤀᤠᤱ ᤛᤧᤘᤠ ᤔᤧᤔᤧᤳᤋᤢᤛᤡ॥

᥊ “ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤕᤧᤳᤗᤧᤱ ᤕᤧᤳᤗᤧᤱ ᤂᤢᤴᤇᤡ᤹ ᤗᤠᤃᤡ ᤀᤰᤂᤣ ᤔᤧᤳᤋᤢᤱᤛᤡᤱᤅᤠᤱ ᤐᤠᤱᤄᤢᤱᤛᤡᤱ. ‘ᤀᤠᤱᤃᤠ᤹ ᤆᤠ᤹ᤖᤡᤰ ᤆᤡ᤺ᤳᤋᤢᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤔᤧᤈᤥᤃᤧᤶᤔᤡᤴᤏᤧ᤹॥’

᥋ ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤀᤠᤒᤠ᤺ᤴᤏᤡᤴ ᤔᤧᤱᤄᤧᤵᤛᤢᤴ. ᤀᤡᤃᤪ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤥᤗᤠᤶ ᤔᤧᤴᤏᤢ᤺ᤰᤂᤧᤴ॥ ᤂᤧᤱᤜᤠ᤹ᤖᤧ ᤁᤴ ᤔᤠᤱ ᤛᤠᤶᤔᤠᤱᤜᤠ᤹ᤀᤥ ᤆᤰᤔᤧᤸᤗ᤹ᤀᤣ ᤛᤢᤰᤐᤠ ᤔᤧᤜᤠ᤺ᤴᤍᤢ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤕᤠ᤺ᤰᤗᤧ᤹ᤔᤠᤴ ᤔᤡ ᤜᤧᤰᤁᤣ ᤔᤡᤎᤢᤱ ᤔᤡᤖᤠ᤺ᤰ ᤐᤥᤃᤧ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤏᤢ ᤕᤖᤢᤛᤗᤧᤔᤒᤠ ᤗᤠᤶᤜᤠ᤹ᤀᤥ ᤌᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤀᤡᤴ ᤌᤠᤖᤡᤰᤛᤠᤱ ᤆᤡᤈᤡ ᤂᤰᤂᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤏᤧᤖᤥ॥

᥍ “ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤔᤧᤳᤋᤡ᤹- ᤂᤡᤏᤡ᤹ ᤀᤠᤵᤑᤣᤰ ᤌᤣᤀᤠᤱ ᤁᤧᤔᤧᤱᤅᤠᤛᤡᤒᤠᤒᤣ᥅ ᤌᤣᤀᤠᤱᤓᤧᤸᤗᤧ ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹. ᤀᤡᤃᤪ ᤕᤜᤢᤍᤠᤗᤠᤶ ᤁᤧᤕᤢᤒᤠ ᤜᤡᤴᤈᤠ᤹ᤒᤡᤳᤇᤠ᤹. ᤁᤡᤃᤪ ᤂᤡᤏᤡ᤹ ᤗᤠᤵᤑᤡ᤺ᤵᤔᤠᤜᤠ᤹ᤀᤥᤒᤠ ᤀᤅᤧ᤺ᤰᤘᤠᤜᤠ᤹ ᤀᤠᤳᤋᤡᤴᤜᤠ᤹ᤀᤠᤱ ᤁᤧᤴᤜᤡᤅᤡᤴ᤹॥

᥎ ᤁᤴ ᤔᤡᤛᤪ ᤗᤠᤈᤣ᤹ᤀᤥ ᤂᤡᤏᤡ᤹ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤛᤡᤶᤒᤠ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤛᤢᤰᤐᤠ ᤁᤧᤜᤠ᤺ᤴᤍᤢᤶᤔᤠᤱ ᤌᤣᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢᤶᤒᤠᤒᤣ᥅ ᤂᤡᤏᤡ᤹ ᤀᤠᤒᤠᤅᤣᤖᤰ ᤁᤧᤔᤧᤱᤅᤠᤛᤡ᤹ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤛᤠᤰᤔᤢᤖᤠ ᤔᤠᤱᤍᤣ ᤏᤢ ᤁᤡᤏᤠ᤺ᤴᤍᤡ ᤆᤠᤜᤠᤰ ᤁᤧᤈᤥ᤺ᤰᤁᤠᤛᤡ᤹॥

᥏ ᤌᤣ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹. ᤕᤜᤢᤍᤠᤒᤠ ᤜᤠᤱᤜᤠ᤹ ᤏᤢ ᤜᤠᤱᤔᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤣ᤺ᤳᤜᤠ᤹ᤖᤧ ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤈᤥᤃᤢᤶᤒᤠ ᤗᤠᤕᤥᤜᤠ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤒᤡ᥅

᥇᥆ ᤀᤠᤸᤗᤥ ᤁᤴ ᤕᤧᤶᤔᤥᤀᤠᤱ ᤏ᤺ᤶᤏ᤺ᤶ ᤔᤧᤸᤗ᤹ᤀᤣ ᤁᤧᤘᤕᤡ᤹ ᤀᤡᤃᤪ ᤔᤡᤱᤛᤥ ᤀᤡᤱᤎᤠ᤺ᤱ ᤀᤥᤛᤣ᤺ᤴᤎᤠᤱ ᤔᤧᤴᤈᤥ᤺ᤰᤁᤣ ᤁᤧᤘᤕᤡ᤹॥ ᤀᤠᤱᤃᤠ᤹ ᤂᤡᤏᤡ᤹ ᤋᤃᤡ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤐᤠ᤺ᤴ ᤏᤢ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤔᤧᤶᤒᤡᤀᤣ ᤘᤠ᤹॥

᥇᥇ “ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤂᤡᤏᤡ᤹ ᤁᤧᤖᤧᤰ ᤔᤧᤱᤔᤠᤏᤡᤱ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹॥

᥇᥈ ᤔᤡᤛᤪᤀᤥ ᤐᤣ᤺ᤰᤔᤠᤀᤠᤱ ᤕᤢᤱᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤁᤧᤈᤥ᤺ᤰᤐᤠ ᤂᤧᤴ ᤕᤜᤢᤍᤠᤀᤥ ᤐᤰᤔᤧᤎᤩᤧ ᤔᤧᤕᤠ᤺ᤰᤋᤧᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤋᤣ᤹ᤖᤢᤱᤛᤡᤱᤅᤠᤱ ᤕᤢᤔᤪᤧᤰ ᤔᤧᤰᤂᤢᤱᤛᤡᤱ᤹॥ ᤁᤴ ᤔᤡᤛᤪ ᤗᤠᤈᤣ᤹ᤀᤥ ᤁᤧᤎᤠᤒᤠᤜᤠ᤹ ᤁᤧᤖᤧᤰ ᤛᤠᤰᤘᤠ᤺ᤴ ᤏᤢ ᤌᤱᤅᤥ ᤔᤧᤛᤡᤖᤥ॥ ᤂᤧᤱᤜᤠ᤹ ᤆᤢᤰᤐᤠᤀᤠᤱᤎᤥ ᤕᤶᤒᤠ ᤌᤠᤖᤡᤰᤐᤠ ᤁᤧᤖᤧᤰ ᤔᤧᤛᤡᤖᤥ॥ ᤂᤧᤱᤜᤠ᤹ ᤀᤠᤵᤋᤡᤰᤛᤠᤒᤠ. ᤁᤡᤵᤔᤠᤃᤧᤄᤢᤒᤠ. ᤔᤠᤱᤍᤣ ᤛᤠᤱᤃᤪᤠ ᤏᤢ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤛᤡᤒᤠ ᤔᤧᤒᤥ᤺ᤱ᤹॥

᥇᥉ ᤀᤠᤱᤃᤠ᤹ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤋᤧᤴᤎᤱ. ᤛᤠᤰᤘᤠ᤺ᤴ ᤏᤢ ᤋᤢᤰᤔᤠ ᤗᤠ᤺ᤰᤔᤠ ᤔᤡᤱᤍᤧᤸᤗᤧ ᤂᤢᤶᤍᤡᤱ ᤐᤡᤖᤢᤱᤅᤠᤱ ᤘᤕᤠᤱᤒᤠ ᤜᤧᤰᤁᤣᤀᤣ ᤔᤡᤛᤪ ᤗᤠᤈᤣ᤹ᤀᤥ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥

᥇᥊ ᤁᤢᤓᤠ ᤕᤧᤶ ᤀᤣᤃᤠᤱ ᤕᤜᤢᤍᤠᤀᤥ ᤏᤢ᤺ᤱᤔᤠ ᤌᤠᤱᤔᤠ ᤏᤡᤱᤘᤠ᤹ ᤁᤧᤀᤡ᤺ᤵᤐᤠ ᤂᤧᤴ ᤐᤰᤔᤧᤎᤩᤧ ᤔᤧᤕᤠ᤺ᤰᤋᤧᤒᤠ ᤔᤡᤛᤪ ᤗᤠᤈᤣ᤹ᤀᤥ ᤁᤧᤄᤧᤳᤇᤡᤱᤒᤠ ᤁᤧᤒᤣ᤺ᤰᤐᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤜᤡᤱᤏᤧᤴ॥ ᤂᤧᤴ ᤐᤰᤔᤧᤎᤩᤧ ᤔᤧᤕᤠ᤺ᤰᤋᤧᤒᤠᤜᤠ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤏᤢ᤺ᤱᤔᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤛᤠᤱ ᤜᤧᤰᤁᤣ ᤁᤧᤀᤡ᤺ᤵᤐᤠᤃ ᤛᤠ᤹ᤖᤡᤰ ᤛᤢ᤺ᤸᤗᤡᤰᤗᤰ ᤔᤧᤏᤢ᤺ᤱ ᤔᤧᤎᤠᤱ᤹॥”

᥇᥋ ᤂᤧᤒᤩᤠᤱ ᤂᤧᤴ ᤕᤖᤡᤰ ᤛᤱᤈᤢᤶᤓᤥᤜᤠ᤹ᤀᤥ ᤁᤧᤈᤢᤶᤒᤠ ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤖᤧ ᤛᤠᤶᤔᤠᤱᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤒᤠ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤈᤢᤶᤔᤥ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤔᤡᤛᤪ ᤗᤠᤈᤣ᤹ ᤏᤢ ᤗᤠᤱᤃᤧᤳ ᤐᤡᤛᤠᤱᤒᤠ ᤔᤡᤛᤪ ᤗᤠᤈᤣ᤹ ᤁᤧᤘᤠ᤹ᤒᤠ ᤕᤖᤡᤰ ᤀᤡᤛᤪᤠᤀᤡᤗᤡ ᤔᤏᤠᤛᤢᤶᤜᤠ᤹ ᤔᤧᤍᤩᤧᤀᤠᤱ ᤕᤷᤔᤡᤕᤠ᤺ᤴ ᤔᤧᤔᤧᤳᤋᤢ.

᥇᥌ “ᤕᤜᤘᤣ ᤍᤠᤱᤒᤠᤗᤠᤶ ᤁᤧᤒᤠ᤺ᤳᤋᤢᤒᤠ ᤁᤧᤀᤡᤱᤄᤱᤜᤠ᤹ ᤀᤠᤏᤡᤃᤧ ᤔᤧᤄᤧᤵᤛᤢᤶᤒᤧᤴ᤹᥄

᥇᥍ ᤀᤠᤏᤡᤃᤧ ᤆᤥ᤺ᤰᤔᤠ ᤛᤡᤖᤠ᤹ ᤁᤧᤎᤠᤱᤒᤠ ᤆᤩᤠᤛᤠᤱ ᤆᤥᤃᤢᤶᤒᤧ᤹॥ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤐᤠᤎᤧᤒᤠ. ᤜᤠᤱᤜᤠ᤹ ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥᤒᤠ ᤗᤠᤶᤗᤠᤶᤔᤥ ᤀᤠᤓᤧᤸᤗᤧᤛᤠᤱ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤘᤕᤧ. ᤂᤧᤴ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤛᤡᤖᤠ᤹ ᤌᤠᤱᤎᤠᤱ ᤛᤠᤱᤃᤪᤠᤶᤐᤣᤍᤠᤱᤔᤠ ᤜᤠᤱᤔᤠᤀᤥ ᤛᤢᤰᤐᤠ ᤜᤠ᤺ᤴᤍᤢᤶᤒᤧ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤜᤢᤰᤂᤢᤶᤒᤧ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤀᤠᤏᤡᤃᤧ ᤘᤧᤳᤋᤧᤛᤖᤧ ᤁᤢᤈᤠ ᤁᤳᤋᤢᤶᤒᤧ. ᤀᤠᤏᤡᤃᤧ ᤏᤢ᤹ᤔᤠ ᤋᤠᤔᤠ ᤐᤥ᤺ᤰᤂᤧᤀᤠᤱ ᤘᤕᤧ ᤜᤧᤰᤁᤩᤠᤱ ᤀᤠᤏᤡᤃᤧ ᤕᤧᤳᤋᤢᤰᤂᤣ ᤋᤢᤔᤢᤶᤒᤧᤒᤠ ᤜᤥ᤺ᤵᤋᤧ॥

᥇᥎ ᤁᤖ ᤛᤠᤱᤃᤪᤠᤶᤐᤣᤍᤠᤱᤔᤠ ᤜᤠᤱᤔᤠᤀᤥ ᤀᤠᤏᤡᤃᤧ ᤛᤢᤰᤐᤠ ᤜᤠ᤺ᤶᤔᤠ. ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤢ ᤛᤧᤘᤠ ᤔᤧᤵᤔᤠ ᤗᤧᤖᤢᤶᤒᤧᤀᤠᤱᤎᤥ ᤀᤠᤏᤡᤃᤧ ᤕᤶᤒᤠ ᤋᤢᤰᤂᤣᤗᤠᤰᤂᤣᤀᤥ ᤌᤩᤧ᤹ᤀᤡᤃᤧᤀᤠᤱ ᤘᤕᤡᤃᤧ ᤂᤧᤒᤩᤠᤱ ᤋᤧᤴᤎᤱ ᤏᤢ ᤛᤠᤰᤘᤠ᤺ᤴᤗᤠᤶ ᤛᤩᤧ᤹ᤀᤡᤃᤧᤖ ᤘᤕᤡᤃᤧ॥”

᥇᥏ ᤀᤠᤸᤗᤛᤠᤱ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤕᤥ᤹ᤖᤢᤖ ᤔᤧᤒᤠ᤺ᤳᤋᤢ᤹. “ᤀᤠᤏᤡᤃᤧ ᤕᤧᤶᤒᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤏᤢ ᤔᤧᤶᤓᤠ᤹ᤀᤣ ᤛᤠᤱᤃᤪᤠᤶᤐᤣᤍᤠᤱᤔᤠ ᤜᤠᤱᤔᤠᤀᤥ ᤀᤠᤏᤡᤃᤧ ᤛᤢᤰᤐᤠ ᤜᤠ᤺ᤴᤍᤢᤶᤒᤧ ᤜᤧᤰᤁᤩᤠᤱ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤜᤢᤰᤂᤢᤶᤒᤧ. ᤂᤧᤒᤩᤠᤱ ᤂᤢᤏᤧ᤹ ᤁᤢᤀᤡᤳᤋᤥ ᤔᤠᤱᤛᤥ᤺ᤰ ᤆᤥᤃᤢᤶᤒᤧ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤡ᥅ ᤛᤧᤰᤂᤠ᤺ᤸᤗᤧ ᤔᤧ᤺ᤴ᥄”

᥈᥆ ᤂᤧᤒᤩᤠᤱ ᤕᤧᤶᤒᤡᤳᤇᤠ᤹ᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹ ᤁᤧᤖᤧᤰᤗᤧ ᤔᤧᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤷᤔᤡᤕᤠ᤺ᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤔᤧᤳᤋᤢᤛᤡ.

᥈᥇ “ᤂᤡᤏᤡ᤹. ᤂᤡᤏᤡ᤹ ᤌᤠ᤺ᤰᤜᤠ᤹ᤖᤧ. ᤂᤡᤏᤡ᤹ ᤜᤠᤱᤜᤠ᤹ ᤏᤢ ᤂᤡᤏᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤜᤧᤰᤁᤩᤠᤱ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ ᤏᤢ ᤕᤖᤢᤛᤗᤧᤔᤒᤠ ᤗᤠᤶᤗᤠᤶᤔᤥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤠᤘᤠᤀᤡᤳᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤒᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ ᤔᤧᤄᤥᤛᤢᤴ ᤗ᤹ᤖᤡᤰ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤒᤡ᥅

᥈᥈ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤏᤠᤛᤡ ᤔᤧᤎ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤡᤏᤡ᤹ ᤗᤠᤈᤣ᤺ᤴ ᤀᤠᤸᤗᤥ ᤔᤠᤱᤍᤣ ᤛᤠᤱᤃᤪᤠ ᤔᤧᤔᤧᤳᤋᤢᤒᤠ. ᤔᤏᤠ ᤔᤧᤴᤕᤢᤱᤔᤏᤠᤒᤠ ᤆᤡᤈᤡ ᤂᤰᤂᤰ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤗᤠᤕᤥ ᤁᤧᤈᤥᤃᤢᤶᤒᤠ ᤏᤢ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤛᤢᤰᤐᤠ ᤁᤧᤜᤠ᤺ᤴᤍᤢᤶᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤁᤧᤖᤧᤰ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤒᤠᤖᤥ॥ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤴᤍᤧᤴᤍᤡᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤍᤳᤜᤠ᤹. ᤁᤢᤎᤡᤶᤜᤠ᤹ ᤏᤢ ᤁᤢᤀᤡᤱᤈᤠ᤺ᤱᤜᤠ᤹ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤁᤧᤘᤕᤡ᤹॥”

᥈᥊ ᤂᤧᤒᤩᤠᤱ ᤕᤷᤔᤡᤕᤠ᤺ᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤏᤢ ᤔᤧᤴᤇᤢᤔᤠᤜᤠ᤹ᤀᤠᤱ ᤔᤧᤳᤋᤢᤛᤡ. “ᤔᤡᤛᤪ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤂᤡᤏᤡ᤹ ᤕᤜᤢᤍᤠᤒᤠ ᤕᤰᤕᤢᤱᤒᤠ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥”

᥈᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. “ᤂᤡᤏᤡ᤹ ᤏᤢ ᤂᤡᤏᤡ᤹ ᤔᤣ᤺ᤳᤜᤠ᤹ᤖᤧ ᤁᤧᤒᤠ᤺ᤳᤋᤢᤶᤔᤠᤱ ᤘᤠ᤹. ‘ᤛᤠᤱᤃᤪᤠᤶᤐᤣᤍᤠᤱᤔᤠ ᤜᤠᤱᤔᤠᤀᤥ ᤛᤢᤰᤐᤠ ᤜᤠ᤺ᤶᤔᤠ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤜᤢᤱᤔᤠ ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤔᤠᤱᤜᤢᤵᤐᤡᤴ ᤆᤥᤃᤢᤶᤒᤧ.’ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠᤴ ᤂᤡᤏᤡ᤹ ᤕᤠ᤺ᤶᤒᤰᤗᤠᤶ ᤀᤥᤛᤣ᤺ᤴᤎᤠᤱ ᤁᤧᤈᤥᤃᤢᤶ॥ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤂᤧᤴ ᤜᤠᤱᤔᤠᤀᤥ ᤁᤧᤈᤥᤃᤢᤶᤒᤠ ᤔᤠᤱᤜᤢᤵᤜᤠ᤹ ᤏᤢ ᤔᤠᤱᤜᤧᤰᤜᤠ᤹ ᤋᤃᤡ ᤆᤥᤃᤧᤶ ᤋᤣ᤹ᤖᤧᤶᤔᤧ᤹᥄

᥈᥌ “ᤁᤖ ᤀᤠᤸᤗᤥ ᤔᤡᤛᤪ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤕᤜᤢᤍᤡᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤂᤡᤏᤡ᤹ ᤁᤧᤖᤧᤰᤗᤧ ᤂᤧᤵᤛᤧᤶᤔᤧ᤹- ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤐᤕᤶ ᤕᤶᤒᤠ ᤀᤠᤔᤡᤱᤅᤥ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤠ᤹. ᤀᤠᤸᤗᤀᤠᤱᤎᤥ ᤔᤡᤛᤪ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤠᤳᤋᤡᤴ ᤕᤜᤢᤍᤡᤜᤠ᤹ᤖᤧᤀᤠᤱ ᤀᤠᤱᤃᤠ᤹ ᤀᤠᤔᤡᤱ ᤔᤧᤸᤗᤥ᤺ᤰᤂᤢᤴ᤹॥ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤁᤧᤶᤒᤠ᤺ᤳᤋᤢᤶᤔᤡᤴ᤹ ᤀᤡᤃᤪ ᤁᤴ ᤔᤠᤱᤜᤧᤰᤁᤡᤴ ᤀᤥᤃᤵ ᤁᤧᤴᤈᤥᤃᤢᤶᤔᤡᤴ. “ᤜᤡᤱᤔᤴᤍᤠᤱᤒᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤂᤡ ᤕᤢᤰᤂᤢᤱ᤹॥”

᥈᥍ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤥ ᤏᤢ᤹ᤔᤠ ᤋᤠᤔᤠ ᤔᤣ᤺ᤴ ᤁᤖ ᤔᤧᤰᤔᤠᤛᤡᤔᤧᤴ ᤋᤠ᤺ᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤀᤍᤰᤋᤰ ᤀᤥᤔᤧᤳᤏᤡᤱ᤹॥ ᤂᤡᤏᤡ᤹ ᤕᤜᤢᤍᤠᤗᤠᤶ ᤁᤧᤕᤢᤒᤠᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤜᤍ᤹ ᤔᤧᤴᤇᤡᤀᤣ ᤌᤠᤖᤡᤰ ᤌᤱᤅᤥ ᤏᤢ ᤛᤠᤰᤘᤠ᤺ᤴᤏᤥ ᤋᤢᤰᤂᤧ ᤁᤧᤈᤩᤧ᤹ᤀᤡ॥

᥈᥎ ᤆᤒᤧ᤺ᤳᤇᤡᤰ ᤌᤡᤰᤗᤰ ᤛᤡᤔᤧᤴᤗᤠᤶᤒᤠ ᤁᤧᤍᤠᤅᤡᤀᤠᤱ ᤔᤡᤛᤪ ᤗᤠᤈᤣ᤹ᤗᤠᤶ ᤕᤜᤢᤍᤠᤀᤥ ᤁᤧᤏᤢ᤺ᤰᤂᤡ᤹॥ ᤂᤧᤒᤩᤠᤱ ᤂᤧᤴ ᤁᤧᤖᤧᤰ ᤔᤡᤛᤪ ᤗᤠᤈᤣ᤹ ᤁᤧᤕᤢᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤧᤴ ᤛᤧᤰᤂᤠᤒᤡ ᤀᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤧᤴ ᤛᤧᤰᤂᤠᤒᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ᤹॥’

᥈᥏ “ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ‘ᤂᤡᤏᤡ᤹ ᤕᤱᤔᤠ ᤛᤧᤳᤏᤡᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ᤀᤥ ᤁᤧᤳ ᤜᤧᤰᤁᤩᤠᤱ ᤁ᤹ᤕᤥ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤆᤥᤃᤢᤱᤅᤠᤱ ᤀᤥᤛᤣ᤺ᤴᤎᤠᤰᤏᤡᤱ᤹॥’

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤥ ᤜᤡᤛᤢᤱᤒᤠ ᤁᤢᤀᤡᤛᤡ᤺ᤰ ᤔᤡᤛᤪᤒᤠ ᤑᤠᤖᤥ ᤜᤥᤐᤪᤠ᤺ᤴᤏᤠᤱ ᤂᤢᤏᤧ᤹ ᤛᤧᤵᤔᤠ ᤁᤧᤃᤥ᤺ᤵᤐᤠ ᤁᤢᤏᤡᤱᤔᤡᤜᤠ᤹ᤖᤧᤀᤣ ᤂᤢᤴᤇᤡ᤹ ᤜᤢᤰᤁᤥ ᤜᤡᤛᤢᤱᤗᤥ॥’”

ᤒᤠᤖᤢᤰᤁᤖᤧ ᤁᤢᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢ

᥊᥋

ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᤋᤱᤒᤣ ᤗᤡᤛᤡᤀᤥa ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤏᤣᤖᤡᤕᤠᤜᤖᤧ ᤁᤢᤛ᤻ᤛᤠ ᤒᤠᤖᤢᤰᤁᤧᤴ ᤗᤳᤇᤠ ᤀᤡᤱᤄᤱ ᤔᤧᤳᤋᤢ. ᤂᤧᤴ ᤀᤣᤃᤠᤱ ᤕᤷᤔᤡᤕᤠ᤺ᤸᤗᤧ ᤛᤠᤵᤐᤠᤱᤄᤢᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤒᤠᤖᤢᤰᤁᤧᤸᤗᤧ ᤗᤳᤇᤠ ᤁᤡᤵᤔᤏᤠᤒᤠ ᤛᤠᤵᤗᤠᤌ᤺ᤱᤔᤥ ᤛᤠᤵᤋᤢ॥ ᤂᤢᤏᤧ᤹ ᤔᤧᤳᤋᤢ.

᥈ “ᤒᤠᤖᤢᤰᤁᤣ. ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤗᤥ-

᥉ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤠ᤹. ‘ᤋᤢᤰᤂᤣ᤺ᤸᤗᤧ ᤀᤠᤱᤃᤠ᤹ ᤀᤠᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤀᤠ᥄ ᤌᤣ ᤀᤠᤱᤃᤠ᤹ ᤋᤢᤰᤂᤧ᤺ᤸᤗᤧ ᤋᤃᤡᤀᤣ ᤀᤠᤕᤠᤶ ᤔᤧᤍᤢᤃᤧᤴᤏᤠᤱ ᤔᤧᤘᤏᤧᤶᤒᤡ᥅ ᤜᤧᤰᤁᤩᤠᤱ ᤀᤠᤸᤗᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤕᤖᤡᤰ ᤕᤥ᤹ᤖᤠᤱ ᤐᤡᤖᤠᤱᤅᤠᤱ ᤘᤠ᤹᥄ ᤀᤠᤱᤃᤠ᤹ ᤛᤰᤔᤠ ᤐᤢ᤹ᤔᤠᤖᤧ ᤏᤠᤛᤠᤱᤅᤠᤱ ᤘᤠ᤹ᤀᤠ ᤂᤧᤒᤩᤠᤱ ᤏᤠ᤺ᤶᤛᤡᤱᤔᤠᤍᤧᤴ ᤂᤥᤔᤠ ᤔᤧᤛᤢᤰᤁᤠᤴ᥄’

᥊ “ᤒᤠᤖᤢᤰᤁᤣ. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤴ ᤛᤢᤘᤠᤱᤅᤡᤴ ᤑᤧᤳᤗᤠ᤺ᤴᤍᤢᤱ᤹॥ ᤀᤠᤱᤃᤠ᤹ ᤗᤣ᤺ᤳᤋᤢᤱᤒᤠᤴ ᤜᤠ᤹ᤕᤠᤰ ᤀᤠ᤺ᤰᤂᤢᤱᤍᤣᤛᤢᤱ᤹. ᤁᤱᤃ ᤗᤠᤈᤣ᤹ ᤁᤧᤖᤧᤰ ᤐᤥᤱ᤹॥

᥋ ᤌᤣ ᤂᤧᤏᤧ᤹ ᤀᤠᤒᤠᤅᤣ ᤁᤧᤗᤠᤃᤡ ᤐᤕᤶ ᤕᤶᤒᤠ ᤐᤠ᤺ᤴᤜᤠ᤹ ᤁᤧᤃᤥ᤺ᤳᤋᤢᤖ ᤁᤧᤘᤠ᤹ᤒᤡ᥅ ᤂᤧᤏᤧ᤹ ᤜᤧᤰᤁᤣ ᤔᤧᤈᤥᤃᤧᤴᤏᤧ᤹᥄ ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤛᤶᤎᤠᤱ ᤔᤧᤰᤔᤠᤛᤡᤔᤧᤴ ᤋᤠᤖᤢᤱ᤹. ᤁᤖ ᤂᤧᤏᤧ᤹ᤃ ᤀᤠᤳᤋᤠᤴ ᤁᤧᤒᤣ᤺ᤰᤛᤠᤱ ᤌᤢᤶᤄᤥ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤜᤡᤱᤗ ᤕᤠ᤺ᤴᤏᤧ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥’”

a 

᥊᥋:᥇ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᥊ ᤋᤱᤒᤣᤴ ᥌᥆᥋ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤁᤷᤁᤔᤡᤛᤀᤥ ᤔᤡᤛᤪᤒᤠ ᤔᤏᤠᤜᤠ᤹ ᤜᤠᤖᤡᤔᤧᤍᤩᤧ

᥊᥌

ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤠᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠᤀᤥ ᤁᤴ ᤁᤢᤀᤡᤱᤄᤱᤜᤠ᤹ ᤁᤧᤖᤧ॥

᥈ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤁᤷᤁᤔᤡᤛᤒᤠ ᤋᤧᤴᤎᤱᤅᤥ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤡᤛᤪᤒᤠ ᤜᤠᤱ ᤑᤠᤖᤥ ᤏᤣᤁᤥ᤺ᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤏᤠ᤺ᤴᤍᤢᤛᤡᤒᤠ ᤛᤢᤕᤧᤶᤔᤥ ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠ᤺ᤸᤗᤧ ᤁᤢᤛ᤻ᤛᤠ ᤕᤜᤥᤕᤠᤁᤡᤔᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠa ᤋᤱᤒᤣᤀᤥ ᤁᤴ ᤀᤡᤱᤄᤱᤅᤡᤴ ᤔᤡᤛᤪ ᤗᤠᤈᤧ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤖᤧᤀᤠᤱ ᤘᤕᤧᤖᤥ॥

᥉ “ᤂᤧᤏᤡ᤹ ᤛᤡᤍᤡ ᤔᤠᤍᤡ ᤂᤥᤜᤠ᤹ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤥ.

ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤋᤃᤡ ᤐᤥᤖᤧᤶᤔᤧ᤹ᤀᤥ᥄

᥊ ᤀᤴᤜᤠ᤹ᤀᤥ ᤁᤖᤣᤗᤡᤜᤠ᤹ ᤀᤡᤛᤡᤰᤂᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤀᤴᤜᤠ᤹ ᤕᤢᤰᤋᤧᤶᤛᤡᤶᤔᤧ᤹ᤀᤥ᥄

ᤂᤡᤏᤡ᤹ ᤕᤧᤵᤔᤠᤍᤧᤴᤏᤥ ᤕᤧᤒᤧᤶᤔᤧ᤹ᤀᤥ

ᤌᤧᤃᤣ᤺ᤰᤁᤥ ᤂᤢ᤺ᤱᤔᤠᤜᤠ᤹ ᤂᤢ᤺ᤰᤂᤧᤶᤔᤧ᤹ᤀᤥ᥄

ᤂᤡᤏᤡ᤹ ᤗᤠ᤺ᤰᤜᤠ᤹ ᤕᤧᤖᤠᤵᤋᤧᤶᤔᤧ᤹ᤀᤥ᥄

ᤜᤧᤰᤁᤩᤠᤱ ᤂᤡᤏᤡ᤹ ᤑᤧᤈᤠᤓᤧᤕᤢᤶᤜᤠ᤹ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤥ॥

᥋ ᤁᤖ ᤀᤠᤱᤃᤠ᤹ ᤌᤧᤔᤠ᤺ᤴ ᤏᤡᤛᤢᤱᤒᤣ᥅

ᤔᤡᤛᤪᤒᤠ ᤌᤰᤛᤢᤒᤠᤜᤠ᤹ ᤁᤡᤔᤧᤸᤗᤧ ᤔᤧᤄᤧᤳᤇᤡᤱᤗᤥ॥

ᤂᤧᤸᤗᤧ ᤔᤧᤱᤃᤡᤔᤏᤠᤒᤠ ᤁᤧᤎᤰᤐᤠ ᤁᤢᤔᤏᤠᤜᤠ᤹

ᤀᤣᤃᤠᤱ ᤛᤢᤵᤗᤧᤰᤌᤡᤰᤁᤠᤱ ᤀᤥᤔᤧᤶᤔᤢᤀᤣ ᤔᤧᤄᤧᤳᤇᤡᤱᤗᤥ॥

ᤂᤧᤱᤜᤠ᤹ ᤁᤧᤖᤧᤰ ᤐᤡᤛᤠᤱᤗᤠᤶ ᤐᤃᤡ ᤔᤧᤃᤡ ᤔᤧᤛᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤖᤥ॥

᥌ “ᤜᤠᤖᤠ ᤁᤧᤗᤥ᤺ᤰᤐᤠᤜᤠ᤹ ᤂᤧᤳᤇᤡᤱᤔᤠ ᤔᤧᤴᤇᤢᤰᤏᤧᤴᤗᤥ.

ᤛᤠ᤹ᤖᤡᤰ ᤁᤧᤎᤢᤶᤒᤠ ᤌᤰᤛᤢᤒᤠᤜᤠ᤹ ᤂᤧᤳᤇᤡᤱᤔᤠ ᤔᤧᤴᤇᤢᤰᤏᤧᤴᤗᤥ.

ᤌᤥ ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ

ᤂᤧᤱᤜᤠ᤹ ᤔᤧᤍᤥ᤺ᤰᤁᤠᤱ ᤗᤧᤖᤧᤶᤓᤧᤏᤠ ᤔᤧᤈᤥ᤺ᤴᤗᤥ॥

᥍ “ᤏᤡᤗ ᤘᤜ᤺ᤱᤅᤡᤴ ᤁᤢᤀᤡᤛᤡ᤺ᤰ ᤁᤧᤃᤢᤱᤒᤠᤀᤠᤱ ᤁᤧᤒᤥᤒᤠ ᤁᤧᤎᤠᤱᤒᤠ

ᤘᤜ᤺ᤱᤜᤠ᤹ᤀᤥᤒᤠ ᤆᤫᤠ᤺ᤳᤋᤡᤴ ᤁᤧᤜᤢ᤺ᤰᤐᤠ ᤁᤧᤎᤠᤱᤒᤠ ᤜᤧᤰᤋᤱᤒᤠᤴ ᤁᤴ ᤜᤠ᤺ᤵᤐᤣ᥅

᥎ ᤁᤱᤃ ᤔᤡᤛᤪ ᤗᤠᤈᤣ᤹ᤒᤠ ᤌᤰᤛᤢᤒᤠᤖᤥ

ᤁᤧᤖᤧᤰ ᤗᤠᤈᤣ᤺ᤴ ᤛᤎᤧᤰ ᤁᤧᤎᤡᤶᤒᤠ

ᤕᤧᤰᤕᤰᤜᤠ᤹ ᤏᤢ ᤂᤧᤵᤔᤥᤒᤠ ᤔᤏᤠᤜᤠ᤹ ᤁᤧᤔᤧᤱᤒᤠ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤍᤧᤵᤐᤠ ᤘᤍᤵᤔᤠ ᤜᤧᤰᤁᤣ ᤗ᤹ᤖᤥ॥

᥏ ᤀᤴᤗᤠᤎᤠ ᤏᤢ ᤀᤴᤇᤣ. ᤗᤥ᤺ᤰᤋᤧᤶᤔᤧ᤹ᤀᤥ.

ᤔᤡᤛᤪᤒᤠ ᤔᤢᤰᤛᤠᤶᤒᤠ ᤌᤰᤛᤢᤒᤠᤜᤠ᤹ ᤑᤳᤋᤠᤶᤛᤡᤶᤔᤧ᤹ᤀᤥ᥄

ᤋᤥ᤺ᤱ ᤏᤢ ᤂᤥ ᤕᤠᤱᤔᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ

ᤁᤢᤛ. ᤗᤡᤒᤡᤕᤠ ᤏᤢ ᤗᤢᤍᤒᤠ ᤌᤰᤛᤢᤒᤠ ᤆᤢᤶᤍᤣᤱᤛᤣ ᤋᤩᤧᤶᤔᤧ᤹ᤀᤥ᥄

᥇᥆ ᤌᤣᤀᤠᤱᤓᤧᤸᤗᤧ ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤗᤥ.

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤏᤡᤱᤔᤡᤜᤠ᤹ᤖᤧ ᤗᤠᤃᤡ ᤁᤢᤗᤧᤰᤘᤠ ᤏᤢ᤺ᤰᤔᤠ ᤕᤧᤴᤗᤥ॥

ᤋᤠᤓᤣ᤺ᤸᤗᤧ ᤁᤢᤛᤡᤰ ᤔᤧᤴᤈᤡᤶᤔᤣ ᤌᤠᤖᤡᤰ

ᤀᤥᤘᤠ. ᤔᤠᤰᤂᤡᤸᤗᤧ ᤔᤧᤶᤔᤀᤣ ᤌᤠᤖᤡᤰ.

ᤋᤠᤓᤣ᤺ᤸᤗᤧ ᤂᤸᤗᤧ᤺ᤱ ᤗᤧ᤺ᤰᤂᤢᤛᤡᤖᤥ᥄

ᤕᤢᤑᤪᤣᤋᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ

ᤌᤠᤱᤃᤧᤳ ᤐᤡᤛᤠᤱᤒᤠ ᤗᤠᤈᤣ᤹ᤀᤥ

ᤕᤜᤘᤣ ᤍᤠᤱᤒᤠ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ

ᤀᤠᤀᤡᤴ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤕᤠᤖᤡᤵ ᤆᤥᤃᤢᤖ ᤕᤠᤰᤗᤥ॥

᥇᥇ “ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤔᤡᤛᤪ ᤗᤠᤈᤣ᤹ᤀᤣ.

ᤃᤡᤗᤠᤍᤀᤥ ᤌᤥ ᤛᤡᤍᤠ᤹ ᤕᤢ᤺ᤳᤇᤧ ᤐᤣᤃᤧ᤹ᤀᤥ.

ᤁᤖ ᤂᤧᤏᤧ᤹ ᤕᤖᤡᤰ ᤛᤡᤍᤠ᤹ᤐᤠᤱᤍᤠ᤹ ᤁᤧᤔᤧᤳᤇᤡᤱᤛᤠᤱ

ᤂᤧᤸᤗᤧ ᤂᤧᤏᤧ᤹ ᤁᤧᤴᤘᤣ᤺ᤳᤏᤧᤴᤗᤥ॥

᥇᥈ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤏᤧ᤹ ᤁᤧᤏᤠᤎᤠᤔᤠᤴ ᤔᤧᤄᤧᤵᤛᤢᤀᤠᤱ ᤘᤠ᤹ᤖᤥ॥

ᤂᤧᤏᤧ᤹ ᤁᤧᤕᤱᤔᤠ ᤁᤧᤵᤔᤠ ᤜᤠ᤺ᤵᤔᤠ ᤑᤡ᤺ᤰᤔᤧᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤡᤶᤛᤢᤖᤥ॥

ᤂᤧᤏᤧ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤁᤧᤎᤰᤛᤢᤒᤠᤜᤠ᤹ ᤌᤡᤰᤏᤢ ᤌᤡᤰ ᤔᤧᤗᤥ᤺ᤰᤗᤥ

ᤂᤧᤶᤒᤩᤠᤱ ᤂᤧᤱᤜᤠ᤹ ᤛᤥᤛᤥᤖᤡᤰ ᤔᤧᤈᤥ᤺ᤴᤗᤥ॥”

᥇᥉ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤔᤡᤛᤪ ᤗᤠᤈᤣ᤺ᤴ ᤑᤵᤔᤠᤖᤧ ᤗᤠᤃᤡ ᤏᤡᤱᤛᤣ᤺ᤰ ᤆᤥᤃᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤴᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤥᤀᤥ ᤁᤴ ᤀᤡᤱᤄᤱᤅᤡᤴ ᤁᤧᤖᤧᤖᤥ॥

᥇᥊ “ᤔᤡᤛᤪ ᤗᤠᤈᤣ᤹ᤀᤥ ᤂᤧᤏᤧ᤹ ᤀ᤺ᤰᤋᤧ᤹ᤀᤥ᥄

ᤔᤡᤃ᤻ᤍᤥᤗ. ᤔᤣᤔᤑᤡᤛ ᤏᤢ ᤋᤜᤐᤴᤜᤣᤛ ᤕᤧᤰᤕᤰᤜᤠ᤹ᤀᤥ

ᤂᤧᤏᤧ᤹ ᤀᤰᤂᤣ ᤔᤧᤳᤋᤧᤛᤧ᤹ᤀᤥ᥄

ᤋᤧᤴᤎᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤧᤶᤔᤠᤛᤡᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤋᤠᤓᤣ᤺ᤸᤗᤧ ᤂᤡᤷᤗᤡ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤗᤧ᤺ᤰᤂᤢᤛᤡᤖᤥ॥

᥇᥋ ᤂᤡᤏᤡ᤹ ᤌᤰᤛᤢᤒᤠᤜᤠ᤹ ᤌᤣᤀᤠᤱ ᤔᤧᤈᤥ᤺ᤴᤍᤧᤒᤣ᥅

ᤂᤧᤱᤜᤠ᤹ ᤋᤰᤐᤣᤳ ᤕᤧᤵᤔᤠ ᤔᤧᤴᤇᤢᤰᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤜᤡᤵᤋᤢᤱ ᤛᤥ᤺ᤴᤍᤢᤱᤛᤡᤱᤗᤥ॥

᥇᥌ ᤂᤧᤱᤜᤠ᤹ ᤔᤧᤍᤥ᤺ᤰᤁᤠᤱ ᤁᤢᤛᤧᤳ ᤁᤢᤛᤧᤳ ᤔᤧᤈᤥ᤺ᤴᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱᤗᤥ.

‘ᤋᤩᤧᤶᤔᤧ᤹. ᤀᤠᤏᤡ᤹ ᤛᤠᤀᤠᤘᤠ᤺ᤴᤇᤡᤱᤒᤠ ᤗᤠᤈᤣ᤹ᤀᤥ

ᤀᤠᤏᤡ᤹ ᤔᤏᤠᤜᤠ᤹ᤀᤥ ᤏᤢ᤺ᤰᤂᤡ ᤐᤣᤃᤡᤖᤥ॥

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣᤗᤠᤶ ᤀᤠᤏᤡ᤹ ᤂᤧᤳᤋᤠᤛᤡᤖᤥ᥄’

᥇᥍ ᤂᤧᤵᤔᤥ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

‘ᤔᤡᤛᤪᤒᤠ ᤑᤠᤖᤥ ᤜᤠᤱᤅᤡᤱᤃ ᤁᤢᤶᤒᤪᤠ ᤁᤧᤀᤡ᤺ᤵᤐᤠᤖᤥ

ᤂᤧᤸᤗᤧ ᤁᤢᤛᤢᤕᤧᤶᤔᤡᤴ ᤔᤧᤄᤥᤛᤢᤴᤗᤥ॥’”

᥇᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤔᤡᤱ ᤁᤧᤘᤠ᤺ᤵᤐᤠ

ᤜᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤜᤧᤰᤁᤣ

ᤁᤥ᤺ᤰᤔᤠᤜᤠ᤹ᤀᤥ ᤋᤒᤥᤖ ᤜᤧᤰᤋᤱᤒᤠ ᤌᤡᤰ ᤕᤢᤖᤥ.

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤁᤷᤔᤣᤗ ᤌᤧᤃᤢ᤺ᤴ ᤜᤧᤰᤁᤣ ᤋᤠᤖᤥ᥄

᥇᥏ ᤂᤡᤏᤡ᤹ ᤔᤡᤛᤪᤒᤠ ᤕᤰᤕᤢᤱᤒᤠᤖᤣ.

ᤂᤡᤏᤡ᤹ ᤛᤢᤰᤘᤠᤜᤠ᤹ ᤁᤰᤆᤥᤃᤧᤶᤔᤧ᤹ᤀᤥ᥄

ᤋᤧᤶᤔᤠ ᤋᤣ᤹ᤔᤠ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤗᤳᤇᤠ ᤔᤏᤠᤀᤠᤱ ᤔᤧᤴᤕᤢᤱᤅᤣ.

ᤔᤣᤶᤑᤡᤛᤒᤠ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥᤱᤗᤥ॥

᥈᥆ ᤔᤡᤛᤪ᤺ᤴ ᤘᤖᤧᤱᤗᤧᤱᤔᤠ ᤏᤢᤔᤠ ᤐᤡᤵᤔᤠ ᤜᤧᤰᤁᤣ ᤗ᤹ᤖᤥ.

ᤁᤖ ᤌᤠᤱᤃᤧᤳ ᤗᤠᤶ ᤂᤡ᤺ᤴᤍᤫᤠᤎᤡᤰ ᤕᤢᤖ ᤐᤳᤗᤥ॥

᥈᥇ ᤔᤡᤛᤪ ᤗᤠᤈᤣ᤺ᤸᤗᤧ ᤏᤠᤶᤕᤠᤰ ᤐᤡᤖᤢᤛᤡᤒᤠ ᤁᤢᤎᤰᤛᤢᤒᤠᤜᤠ᤹

ᤆᤠᤵᤔᤧ᤹ ᤁᤧᤔᤧ᤹ᤒᤠ ᤐᤡᤳᤛᤠᤳᤜᤠ᤹ ᤜᤧᤰᤁᤣ ᤔᤧᤗ᤹ᤖᤥ॥

ᤂᤧᤱᤜᤠ᤹ᤀᤠᤱ ᤜᤡᤸᤗᤡᤰ ᤔᤧᤏᤢ᤺ᤱᤅᤠᤱ ᤔᤧᤗᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤁᤱᤃ ᤔᤡᤛᤪ ᤗᤠᤈᤣ᤺ᤸᤗᤧ ᤗᤠᤃᤡ

ᤐᤕᤶ ᤕᤶᤒᤠ ᤔᤧᤰᤔᤠᤛᤡᤔᤠ ᤕᤧᤴᤗᤥ.

ᤛᤠ᤹ᤖᤡᤰ ᤕᤶᤒᤠ ᤂᤢᤶᤍᤡᤱᤗᤧ ᤕᤧᤶᤗᤥ॥

᥈᥈ ᤀᤛᤣ᤺ᤰᤁᤡᤴ ᤛ᤺ᤴᤇᤡᤱ ᤐᤣ᤺ᤰᤐᤠ ᤁᤢᤀᤡᤛᤡ᤺ᤰ

ᤔᤡᤛᤪᤡᤜᤠ᤹ ᤛᤫᤠ᤺ᤳᤋᤠᤱ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

ᤋ᤺ᤴᤍᤡ᤹ ᤁᤧᤍᤣ᤹ᤒᤠᤀᤠᤱ ᤛᤡᤱᤒᤢᤱ ᤁᤧᤀᤠ᤺ᤵᤐᤠᤜᤠ᤹ ᤜᤧᤰᤁᤣ

ᤗᤠᤈᤣ᤹ ᤁᤧᤏᤠᤵᤐᤠ ᤌᤰᤛᤢᤒᤠᤜᤠ᤹ ᤔᤧᤗᤠᤳ ᤔᤧᤍᤠᤖᤥ॥”

᥈᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤛᤡᤱᤜᤠ᤹ ᤗᤧ᤺ᤱᤔᤏᤠᤒᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤔᤧᤗᤧ᤺ᤰᤂᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤏᤡ᤺ᤱᤄᤢᤰᤘᤠᤏᤢ᤺ᤸᤗᤧ ᤕᤖᤡᤰ ᤔᤧᤘᤠ᤹ᤖᤥ॥

᥈᥊ ᤔᤡᤛᤪ ᤗᤠᤈᤣ᤺ᤴ ᤏ᤺ᤶᤏ᤺ᤶᤒᤠ ᤐᤥᤱᤗᤥ.

ᤌᤥ ᤏᤢ ᤁᤧᤕᤢᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤖᤥ॥”

᥈᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤌᤣᤒᤣᤛᤒᤠ ᤀᤠᤔᤥᤏ ᤛᤠᤶᤔᤠᤱᤅᤡᤴ. ᤑᤠᤖᤥᤴ. ᤔᤡᤛᤪ᤺ᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤠᤶᤔᤠᤱᤜᤠ᤹ ᤏᤢ ᤁᤢᤜᤠᤱᤜᤠ᤹. ᤜᤧᤰᤁᤩᤠᤱ ᤑᤠᤖᤥᤴ ᤏᤠᤃᤧᤛᤠ᤹ᤒᤠᤜᤠ᤹ᤀᤠᤱ ᤁᤧᤖᤧᤰ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥

᥈᥌ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤛᤧᤵᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ. ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤜᤢᤰᤛᤢᤵᤋᤢᤱᤛᤡᤱ᤹॥ ᤁᤖ ᤂᤧᤴ ᤀᤣᤃᤠᤱ ᤁᤢᤗᤧᤰᤘᤠ ᤌᤱ ᤐᤥ᤺ᤱᤅᤡᤸᤗᤧ ᤌᤱᤗᤠᤶ ᤗᤠᤈᤣ᤺ᤴ ᤕᤠᤶᤔᤥ ᤏᤢ᤺ᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

᥈᥍ “ᤁᤖ ᤀᤠᤛᤧᤘᤠᤖᤥᤒᤠ. ᤕᤠᤁᤢᤒᤣ. ᤔᤧᤃᤡᤛᤧᤴᤏᤧ᤹ᤀᤥ.

ᤀᤡᤛᤪᤠᤀᤡᤗᤀᤣ. ᤏᤡᤱᤛᤠᤱᤅᤥ ᤔᤧᤎᤩᤧᤴᤏᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ

ᤀᤠᤱᤃᤠ᤹ ᤕᤠᤶᤔᤥ ᤜᤡᤶᤔᤥ ᤋᤠ᤺ᤳᤏᤧᤖᤥ.

ᤜᤧᤰᤁᤩᤠᤱ ᤁᤧᤛ᤻ᤛᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤕᤠᤶᤔᤥ ᤔᤧᤏᤢ᤺ᤱᤗᤥ॥

ᤀᤡᤛᤪᤠᤀᤡᤗᤧᤴ ᤛᤏᤠᤖᤢᤱ ᤏᤢ ᤏᤢ᤹ᤔᤠ ᤋᤠᤔᤠᤀᤥ ᤏᤢ᤺ᤱᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤳᤋᤡᤸᤗᤧᤀᤠᤱ ᤕᤱᤔᤠ ᤔᤧᤛᤧᤖᤢᤛᤡᤴᤗᤥ॥”

᥈᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤛᤧᤘᤠᤖᤥᤒᤠ ᤕᤠᤁᤢᤒᤣ. ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤗ᤺ᤳᤏᤧᤍᤣᤏᤧᤀᤠᤱ ᤁᤧᤘᤠ᤹ᤒᤠ

ᤛᤢᤘᤠᤱᤜᤠ᤹ ᤀᤠᤱᤃᤠ᤹ ᤑᤢᤳᤗᤢᤶ ᤌᤩ᤺ᤱ ᤋᤣᤛᤢᤱᤛᤡᤱᤗᤥ.

ᤁᤖ ᤂᤧᤏᤧ᤹ᤃ ᤑᤢᤳᤗᤢᤶ ᤌᤩ᤺ᤱ ᤔᤧᤍᤣᤏᤧᤴᤗᤥ॥

ᤀᤠᤱᤃᤠ᤹ ᤂᤧᤏᤧ᤹ ᤜᤧᤴᤌᤡᤶ ᤕᤠᤰᤏᤧᤖᤥ.

ᤁᤖ ᤁᤧᤗᤠ᤹ᤒᤠ ᤜᤧᤴᤌᤡᤶ ᤕᤠᤰᤏᤧᤖᤥ.

ᤂᤧᤏᤧ᤹ ᤂᤢᤶᤍᤡᤱ ᤔᤧᤶᤒᤡᤀᤣ ᤔᤧᤗᤧᤳᤏᤧᤴᤗᤥ॥”

a 

᥊᥌:᥈ ᤕᤜᤥᤕᤠᤁᤡᤔᤧᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᥊ ᤋᤱᤒᤣᤴ ᥌᥆᥋ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ

᥊᥍

ᤔᤡᤛᤪᤒᤠ ᤌᤰᤛᤢᤒᤠᤜᤠ᤹ᤖᤧ ᤃᤠᤈᤠ᤺ᤴ ᤜᤢᤰᤁᤠᤵ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤃᤠᤈᤠᤒᤠ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤔᤧᤳᤋᤢᤒᤠ ᤀᤡᤱᤄᤱᤅᤡᤴ ᤀᤠᤶᤓᤠ ᤁᤴᤗᤥ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤗᤠᤈᤣ᤺ᤴ ᤆᤫᤠ᤺ᤳᤋᤡᤸᤗᤧ ᤛᤎᤧᤰ ᤋᤡᤶᤔᤠᤖᤧ ᤗᤠᤃᤡ

ᤌᤠᤱᤃᤧᤳ ᤗᤠᤶᤒᤠᤏᤢ ᤆᤩᤠ᤺ᤳᤋᤡᤴ ᤁᤢᤱ ᤕᤢᤖ ᤐᤳᤗᤥ॥

ᤂᤧᤸᤗᤧ ᤗᤠᤈᤣ᤺ᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹.

ᤕᤧᤰᤕᤰᤜᤠ᤹ ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤧᤰᤂᤢᤛᤡᤖᤥ॥

ᤔᤏᤠᤜᤠ᤹ ᤔᤧᤃᤡ ᤔᤧᤕᤱᤅᤠᤱ ᤔᤧᤓᤡ᤺ᤰᤗᤥ.

ᤜᤧᤰᤁᤩᤠᤱ ᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤣᤖᤡᤱ ᤔᤧᤎᤰᤗᤥ॥

᥉ ᤂᤧᤵᤛᤧ᤹. ᤀᤴᤗᤠᤱᤒᤢᤰᤜᤠ᤹ ᤌᤢᤖᤢᤵ ᤌᤢᤖᤢᤵ ᤗ᤹ᤖᤥ.

ᤜᤧᤰᤁᤩᤠᤱ ᤀᤴᤗᤠᤎᤠᤜᤠ᤹ ᤁᤢᤍᤢᤱᤍᤢᤱ ᤔᤧᤗᤥ᤺ᤰᤁᤡᤸᤗᤧ

ᤁᤠᤵᤗᤥ᤺ᤰᤜᤠ᤹ ᤂᤴᤍᤪᤱ ᤂᤴᤍᤪᤱ ᤗᤠᤀᤡᤰᤗᤥ॥

ᤁᤡᤔᤠᤖᤧ ᤛᤠᤶᤔᤡᤰ ᤁᤧᤔᤠᤒᤠ ᤐᤠᤜᤠ᤹ ᤁᤧᤏᤠᤱᤒᤠ ᤜᤧᤰᤁᤣ ᤔᤧᤗᤥ᤺ᤰᤗᤥ.

ᤕᤠᤱᤛᤠ᤹ᤖᤢᤛᤡᤒᤠ ᤛᤠᤜᤠ᤹ ᤀᤣᤃᤠᤱ ᤛᤢᤵᤗᤧᤰᤁᤠᤱ ᤀᤥᤔᤧᤶᤔᤧᤳᤋᤢᤛᤡᤴᤗᤥ॥

᥊ “ᤋᤢᤖᤥᤛ ᤏᤢ ᤛᤡᤍᤥᤏ ᤗᤠᤶᤒᤠᤒᤠ ᤌᤰᤛᤢᤒᤠ ᤆᤢᤶᤍᤧ᤺ᤱᤜᤠ᤹ᤏᤢ ᤛᤥᤛᤥᤖᤡᤰ

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ॥

ᤀᤥᤘᤠ. ᤕᤜᤘᤣ ᤍᤠᤱᤒᤧᤸᤗᤧ ᤐᤗᤡᤛ᤻ᤋᤡᤜᤠ᤹.

ᤁᤪᤣᤋ ᤘᤠᤃᤵᤂᤣ᤺ᤱᤗᤠᤶ ᤁᤧᤍᤠᤒᤠᤀᤠᤱ ᤁᤧᤕᤢᤱᤒᤠ

ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤔᤧᤱᤔᤠ ᤀᤡ᤺ᤳᤋᤢᤛᤡᤀᤠᤱ ᤘᤠ᤹ᤖᤥ॥

᥋ ᤃᤠᤈᤠᤒᤠ ᤔᤏᤠᤜᤠ᤹ ᤏ᤺ᤶᤏ᤺ᤶᤒᤠ ᤔᤧᤈᤥᤃᤢᤛᤡᤖᤥ.

ᤀᤛ᤻ᤁᤗᤥᤏᤧᤴ ᤆᤡᤈᤡ ᤕᤧᤶᤕᤧᤶ ᤐᤥᤱᤗᤥ॥

ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤴ ᤗᤡᤃᤥ᤹ ᤔᤧᤏ᤺ᤰᤂᤢᤖᤥ.

ᤂᤠᤶᤍᤥ᤺ᤰᤗᤢᤶ ᤘᤖ᤺ᤱᤅᤡᤸᤗᤧ ᤁᤢᤕᤠᤗᤠᤶ ᤁᤧᤍᤠᤱᤒᤠᤜᤠ᤹.

ᤀᤠᤵᤑᤠᤸᤗᤧ ᤌᤠᤖᤡᤰ ᤁᤧᤜᤠᤒᤡᤀᤠᤱ ᤔᤣᤖᤡᤱ ᤁᤧᤎᤰᤋᤡᤒᤣ᥅

᥌ “ᤂᤡᤏᤡ᤹ ᤁᤧᤒᤠ᤺ᤳᤋᤢᤶ᤹. ‘ᤀᤠᤸᤗ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤠᤓᤣᤀᤣ.

ᤂᤧᤏᤧ᤹ ᤀᤠᤵᤑᤠᤸᤗᤧ ᤕᤠᤶᤔᤥ ᤁᤧᤏᤠ᤺ᤶᤛᤡᤱᤒᤣ᥅

ᤂᤧᤏᤧ᤹ ᤀᤠᤒᤠᤅᤣ ᤁᤧᤛᤢ᤺ᤵᤐᤥ ᤏᤢ᤺ᤰᤂᤧ ᤐᤣᤃᤧ᤹ᤀᤥ

ᤏᤠ᤺ᤶᤛᤡᤱᤅᤧ᤹ ᤜᤧᤰᤁᤩᤠᤱ ᤛᤫᤠ᤺ᤳ ᤕᤠᤃᤧ᤹ᤀᤥ॥’

᥍ “ᤁᤖ ᤂᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤠ᤺ᤶᤛᤡᤱᤔᤠ ᤛᤢᤰᤋᤢᤒᤣ᥅

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤕᤠ᤺ᤶᤒᤰ ᤐᤡᤖᤢᤱᤅᤠᤱ ᤘᤠ᤹ᤖᤥ.

ᤀᤛ᤻ᤁᤗᤥᤏᤧᤴ ᤛ᤹ᤔᤠ ᤏᤢ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ

ᤁᤧᤘᤠ᤹ᤒᤠ ᤔᤏᤠᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ

ᤂᤧᤴ ᤀᤡᤱᤈᤠ᤺ᤱ ᤐᤡᤖᤢᤱᤅᤠᤱ ᤘᤠ᤹ᤖᤥ॥”

ᤔᤥᤀᤠᤒᤖᤧ ᤁᤢᤔᤧᤰᤔᤠ ᤀᤡᤱᤄᤱ

᥊᥎

ᤔᤥᤀᤠᤒᤖᤧ ᤁᤢᤕᤠ᤺ᤶᤒᤣᤀᤥ ᤁᤴ ᤀᤡᤱᤄᤱᤅᤡᤴ ᤁᤧᤖᤧᤀᤠᤱ ᤘᤕᤧ॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤆᤡ᤺ᤳᤋᤧ ᤛᤩᤧ. ᤏᤣᤒᤥᤒᤠ ᤕᤧᤰᤕᤰᤁᤡᤸᤗᤧ ᤁᤧᤛᤠᤰᤐᤠ ᤋᤢᤰᤂᤣ᤺ᤴ ᤜᤠᤱᤄᤢᤀᤠᤱ ᤏᤧᤖᤥ.

ᤁᤴ ᤕᤧᤰᤕᤰᤁᤡᤴ ᤜᤠᤖᤠᤀᤣ ᤂᤠᤵᤐᤢᤌᤩᤱ ᤐᤥᤱᤗᤥ᥄

ᤁᤡᤷᤕᤠᤋᤤᤔᤒᤠ ᤕᤧᤰᤕᤰᤁᤡᤴ ᤏ᤺ᤶᤏ᤺ᤶᤒᤠ ᤐᤥ᤺ᤱᤅᤠᤱ ᤔᤏᤠᤜᤢᤰᤁᤥ ᤌᤠᤖᤥ.

ᤜᤠᤱᤕᤰᤁᤡᤴ ᤏ᤺ᤶᤏ᤺ᤶᤒᤠ ᤐᤥ᤺ᤱᤅᤠᤱ ᤗᤢ᤺ᤴᤗᤥ॥

᥈ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤥᤀᤠᤒᤖᤧ ᤁᤢᤕᤠ᤺ᤶᤒᤣᤀᤥ

ᤕᤠᤶᤔᤥ ᤕᤶᤒᤠ ᤔᤧᤜᤧᤴᤇᤡᤱᤗ ᤔᤧᤶᤒᤠ᤺ᤳᤋᤢᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤔᤧᤱᤔᤠᤖᤧ ᤗᤠᤃᤡ ᤜᤣᤛ᤻ᤒᤥᤏᤀᤥ

ᤀᤰᤋᤱᤒᤠ ᤆᤧᤶᤓᤴ ᤐᤠ᤺ᤴ ᤐᤥ᤺ᤱᤗ ᤐᤳᤗᤥ॥

ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤋᤩᤧᤶᤔᤧ᤹ᤀᤥ.

ᤂᤧᤴ ᤛᤢᤘᤠᤱᤅᤡᤴ ᤀᤠᤏᤡ᤹ ᤔᤧᤰᤂᤢᤶᤗᤥ॥’

ᤔᤍᤔᤣᤏᤒᤠ ᤕᤧᤰᤕᤰᤁᤡᤴᤏᤠᤱ ᤆᤡᤈᤡ ᤂᤰᤂᤰ ᤐᤥᤱᤗᤥ.

ᤋᤠᤓᤣ᤺ᤸᤗᤧ ᤂᤧᤵᤔᤥ ᤁᤧᤍᤡᤶᤍᤡ ᤁᤧᤍᤠᤖᤡᤖᤥ॥

᥉ ᤜᤥᤖᤥᤏᤤᤔᤒᤠ ᤔᤏᤠᤜᤠ᤹ ᤔᤧᤀ᤺ᤰ ᤔᤧᤓᤡ᤺ᤰᤗᤥ.

ᤂᤧᤴ ᤕᤶᤒᤠ ᤔᤧᤰᤔᤠ ᤏᤢ ᤛᤡᤔᤠ ᤜᤠ᤺ᤵᤔᤠᤜᤠ᤹ ᤂᤧᤵᤛᤧᤶᤔᤧ᤹ᤀᤥ॥

᥊ ᤔᤥᤀᤠᤒᤧᤴ ᤁᤧᤖᤧᤰ ᤔᤧᤃᤧᤀᤠᤱ ᤏᤧᤖᤥ.

ᤂᤧᤵᤔᤥᤒᤠ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤔᤧᤜᤠ᤺ᤵᤗᤥ॥

᥋ ᤂᤧᤵᤔᤥᤒᤠ ᤘᤧᤵᤔᤡᤒᤠᤜᤠ᤹ ᤀᤢ᤺ᤰᤁᤠᤱ ᤀᤢ᤺ᤰᤁᤠᤱ ᤔᤧᤜᤠ᤺ᤵᤗᤥ.

ᤗᤢᤜᤡᤋᤒᤠ ᤌᤠᤶᤔᤠᤱᤒᤠᤴ ᤂᤧᤱᤜᤠ᤹ᤖᤧ ᤔᤧᤗᤡᤅᤢᤖᤥ॥

ᤁᤡᤔᤠ ᤕᤱᤔᤠᤖᤧ ᤂᤧᤱᤜᤠ᤹ ᤔᤧᤜᤠ᤺ᤵᤗᤥ.

ᤜᤥᤖᤥᤏᤤᤔ ᤛᤶᤔᤠᤱᤒᤥ ᤕᤥ ᤔᤧᤎᤠᤖᤥ॥

᥌ ᤂᤡᤏᤡ᤹ ᤜᤡᤱᤔᤠᤖᤧ ᤗᤠᤃᤡ ᤂᤧᤳᤋᤠᤛᤡᤶᤔᤧ᤹ᤀᤥ.

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤋᤧᤰᤛᤧᤰᤛᤧ᤺ᤰᤐᤠ ᤛᤡᤱᤒᤢᤱ ᤜᤧᤰᤋᤱᤒᤠ ᤐᤥ᤺ᤰᤂᤧᤶᤔᤧ᤹ᤀᤥ᥄

᥍ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣᤀᤥ

ᤜᤧᤰᤁᤩᤠᤱ ᤜᤢᤰᤘᤠ ᤏᤢ᤹ᤔᤥ ᤏᤡᤱᤘᤠ᤹ ᤁᤧᤕᤢᤰᤂᤢᤶᤗᤥ.

ᤂᤡᤏᤡ᤹ ᤁᤧᤶᤍᤧᤶᤛᤡᤀᤠᤱ ᤁᤧᤶᤍᤣ᤹ᤖᤡᤖᤥ॥

ᤂᤡᤏᤡ᤹ ᤔᤠᤱ ᤁᤔᤥᤛᤧᤴ ᤁᤢᤕᤰᤕᤠᤒᤠ ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤛᤥᤖᤡᤰ.

ᤔᤠ᤺ᤱᤄᤠᤒᤠ ᤗᤠᤈᤣ᤹ᤀᤥ ᤔᤧᤀᤢ᤺ᤰᤂᤢ ᤔᤧᤎᤧᤔᤢ ᤔᤧᤍᤣ᤹ᤖᤢᤛᤡᤖᤥ॥

᥎ ᤁᤧᤖᤧᤰ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤐᤥᤱᤗᤥ.

ᤂᤧᤒᤩᤠᤱ ᤏᤧᤏᤧᤒᤠᤍᤧᤴᤜᤠ᤹ ᤀᤡᤃᤪ ᤋᤧᤶᤒᤣᤜᤠ᤹ᤀᤠᤱ ᤔᤧᤰᤗᤥ

ᤀᤠᤳᤋᤡᤴᤜᤠ᤹ᤀᤠᤱ ᤂᤧᤳᤇᤡᤱᤔᤠ ᤔᤧᤴᤇᤢᤰᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥏ ᤔᤥᤀᤠᤒ ᤗᤠᤈᤣ᤺ᤴ ᤕᤢᤶ ᤆᤢ᤺ᤳᤋᤧᤶᤔᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤂᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤱᤗᤖᤥ.

ᤂᤧᤸᤗᤧ ᤁᤢᤕᤧᤰᤕᤰᤜᤠ᤹ ᤆᤡᤈᤡ ᤂᤰᤂᤰ ᤐᤥᤱᤗᤥ.

ᤂᤧᤱᤜᤠ᤹ᤀᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤕᤢᤱᤏᤧᤴᤗᤥ॥

᥇᥆ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠ᤺ᤶᤒᤰ ᤔᤧᤴᤈᤥ᤺ᤰᤔᤏᤠᤒᤠ ᤁᤧᤗᤧᤶᤒᤠᤜᤠ᤹ ᤔᤠᤱᤍᤣ ᤔᤧᤎᤠᤖᤖᤥ.

ᤔᤠᤰᤂᤡ᤹ ᤔᤧᤴᤇᤧᤔᤏᤠᤒᤠ ᤋᤠᤓᤣ ᤁᤧᤈᤡᤱᤒᤠᤜᤠ᤹ ᤛᤠᤱᤃᤪᤠᤖᤧ ᤋᤧᤳᤋᤢᤛᤡᤖᤖᤥ᥄

᥇᥇ “ᤔᤥᤀᤠᤒᤧᤴ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤒᤠ ᤁᤢᤛᤠᤵᤔᤢ᤺ᤴᤎᤢᤶᤔᤥ

ᤂᤧᤴ ᤛᤏᤠᤖᤢᤱᤅᤥ ᤆᤡᤈᤡ ᤕᤧᤶᤕᤧᤶ ᤘᤠ᤹ᤖᤥ.

ᤂᤧᤴ ᤀᤠᤵᤑᤠᤸᤗᤧᤀᤠᤱ ᤘᤣ᤹ ᤗᤠᤈᤣ᤹ ᤔᤧᤴᤍᤣ᤹ᤀᤣ ᤘᤠ᤹ᤖᤥ॥

ᤔᤧᤸᤗᤡᤱᤅᤣ ᤕᤢᤱᤔᤏᤠᤒᤠ ᤛᤣ᤹ᤈᤱᤘᤠ ᤜᤧᤰᤁᤣ ᤗ᤹ᤖᤥ॥

ᤂᤵᤐᤩᤠᤀᤥᤏᤢ ᤘᤣ᤹ ᤂᤵᤐᤩᤠᤀᤥ ᤔᤧᤸᤗᤡᤱᤅᤣ ᤕᤢᤱᤗᤥ

ᤂᤧᤴ ᤀᤠᤸᤗ ᤁᤢᤈᤠᤃᤧᤏᤢ᤹ᤒᤠ ᤏᤢ ᤁᤢᤏᤠᤶᤃᤧᤏᤢ᤹ᤒᤠ ᤆᤥ᤺ᤰᤗᤥ॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤖ ᤕᤧᤶᤔᤡᤴ ᤜᤠᤖᤠᤀᤣ ᤋᤠᤖ ᤐᤳᤗᤥ

ᤀᤠᤱᤃᤠ᤹ ᤔᤏᤠᤜᤠ᤹ ᤐᤠᤱᤄᤢᤱᤛᤡᤱᤗᤥ

ᤂᤧᤱᤜᤠ᤹ᤖᤧ ᤂᤧᤴ ᤁᤢ᤺ᤴᤍᤠᤀᤥᤗᤠᤶ ᤔᤧᤗᤡᤱᤄᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤠ᤺ᤰᤁᤠᤳ ᤔᤧᤜᤢᤰᤂᤢᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤢ᤺ᤴᤍᤠ᤺ᤴ ᤔᤧᤕ᤺ᤵᤛᤢ ᤔᤧᤍᤣᤛᤢᤖᤥ॥

᥇᥉ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤒᤣᤌᤣᤗᤀᤥ

ᤂᤢᤴᤇᤡ᤹ ᤛᤠᤶᤔᤩᤠᤱ ᤐᤡᤳᤛᤠᤳ ᤋᤡᤴᤏᤢ ᤔᤧᤏᤢ᤺ᤴᤍᤧᤖᤥ.

ᤂᤧᤴ ᤜᤧᤰᤁᤣ ᤔᤥᤀᤠᤒᤧᤴ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ

ᤁᤢᤏᤠᤘᤠᤀᤡᤳᤗᤠ ᤁᤔᤥᤛᤧᤴᤏᤢ ᤛᤡᤖᤡᤱᤔᤔᤥ ᤌᤠᤖᤥ॥

᥇᥊ “ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤕᤶᤒᤠ ᤁᤧᤜᤧᤴᤏᤠᤛᤡᤖᤥ.

‘ᤀᤠᤏᤡᤃᤧᤃ ᤌᤱ ᤁᤧᤏᤠ᤺ᤶᤒᤠᤛᤡᤃᤧᤖᤥ.

ᤌᤱᤅᤥ ᤁᤧᤀᤠ᤺ᤵᤐᤠ ᤔᤏᤠᤍᤡᤃᤧᤖᤥ॥’

᥇᥋ ᤁᤖ ᤀᤠᤸᤗ ᤔᤥᤀᤠᤒᤧᤴ ᤏᤢ ᤁᤢᤕᤧᤰᤕᤰᤜᤠ᤹ ᤔᤧᤔᤧᤰᤂᤢᤖᤥ॥

ᤂᤧᤸᤗᤧ ᤛᤠ᤹ᤖᤡᤰ ᤀᤡᤱᤄᤢᤛᤡᤒᤠ ᤌᤠᤱᤒᤧᤴ ᤁᤢᤔᤏᤠᤜᤠ᤹ ᤔᤧᤛᤧᤖᤢᤛᤡᤖᤥ.”

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤜᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

᥇᥌ “ᤔᤥᤀᤠᤒᤖᤧ ᤁᤢᤔᤧᤰᤔᤧᤴ ᤏᤡ᤺ᤳᤋᤠᤱᤅᤣ ᤋᤩᤧᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤂᤠᤵᤐᤢᤌᤩᤱ ᤁᤢᤔᤧᤰᤔᤠ ᤛᤡᤔᤧᤴ ᤋᤠᤖ ᤐᤳᤗᤥ॥

᥇᥍ ᤔᤥᤀᤠᤒᤖᤧ ᤁᤢᤄᤡᤖᤡ ᤁᤧᤕᤢᤱᤒᤠᤛᤣ.

ᤂᤢᤏᤧ᤹ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤁᤧᤄᤧᤶᤒᤠ ᤁᤧᤏᤡᤒᤠᤛᤣ.

ᤂᤧᤸᤗᤧ ᤁᤢᤗᤠᤃᤡ ᤜᤠᤒᤠᤶᤔᤧ᤹ ᤑᤡ᤺ᤰᤋᤧᤶᤔᤧ᤹ᤀᤥ᥄

‘ᤂᤧᤸᤗᤧ ᤁᤧᤔᤢᤰᤐᤠ ᤁᤢᤕᤢᤰᤁᤡᤴ ᤔᤕᤧᤖᤥ.

ᤁᤢᤜᤠᤱᤘᤠ ᤁᤢᤔᤠᤱᤘᤠ ᤏᤢ ᤁᤢᤔᤢᤰᤛᤠᤶᤔᤡᤴ ᤀᤠᤸᤗ ᤜᤥ᤺ᤵᤗᤥ᥄’

᥇᥎ “ᤂᤡᤏᤡ᤹ ᤍᤡᤒᤥᤏᤒᤠ ᤔᤏᤠᤛᤣ.

ᤂᤡᤏᤡ᤹ ᤔᤡᤔᤡᤍᤡᤱᤅᤥᤏᤢ ᤕᤥ ᤌᤠᤛᤡᤱ ᤕᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤠᤶᤓᤢᤳᤇᤪᤢᤶᤒᤥ ᤕᤢᤅᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴᤜᤠ᤹ᤖᤧ ᤔᤥᤀᤠᤒᤧᤴ ᤂᤠᤵᤐᤢᤌᤩᤱ ᤔᤧᤈᤥᤃᤢ᤹.

ᤂᤧᤱᤜᤠ᤹ᤖᤧᤀᤣ ᤍᤡᤒᤥᤏᤧᤴᤏᤠᤱ ᤑᤢᤳᤗᤢᤶ ᤌᤩ᤺ᤱ ᤔᤧᤈᤥᤃᤢᤖᤥ॥

ᤂᤧᤱᤜᤠ᤹ᤖᤧ ᤂᤡᤏᤡ᤹ ᤆᤱᤜᤡᤶᤜᤠ᤹ ᤔᤧᤗᤢ᤺ᤴᤍᤢ ᤔᤧᤍᤣᤛᤢᤖᤥ॥

᥇᥏ ᤀᤖᤥᤀᤣᤖᤒᤠ ᤔᤏᤠᤛᤣ. ᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤕᤧᤒᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤡᤏᤡ᤹ ᤀᤥᤔᤧᤳᤋᤧᤶᤔᤧ᤹ᤀᤥ॥

ᤔᤥᤀᤠᤒᤗᤠᤶ ᤁᤧᤄᤧᤳᤇᤡᤱᤒᤠᤜᤠ᤹ ᤁᤶᤓᤗ᤹ᤖᤡᤰ ᤑᤧ᤺ᤰᤋᤧᤶᤛᤡᤔᤧ᤹ᤀᤥ.

‘ᤂᤧᤵᤔᤥ ᤜᤧᤴ ᤐᤥ᤺ᤰᤛᤧᤀᤠᤱ ᤏᤧᤃᤜᤦ᥅’

᥈᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤧ ᤁᤧᤶᤔᤧᤳᤋᤡᤖᤥ.

‘ᤔᤥᤀᤠᤒᤧᤴ ᤌᤩ᤺ᤱ ᤁᤢᤏᤠᤔᤧᤴᤇᤠ᤹ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤜᤠᤒᤧᤶᤔᤧ᤹ᤀᤠᤱ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ᥄

ᤀᤷᤏᤥᤏ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤀᤰᤂᤧ ᤐᤠ᤺ᤳᤋᤧᤶᤔᤧ᤹ᤀᤥ.

ᤔᤥᤀᤠᤒᤧᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤏᤧᤖᤥ᥄’

᥈᥇ ᤜᤥᤗᤥᤏ. ᤕᤜᤛᤠᤜ ᤏᤢ ᤔᤣᤐᤠᤋᤀᤥ

ᤋᤧᤸᤗᤰᤁᤥᤒᤠ ᤐᤠᤱᤈᤢᤶᤜᤠ᤹ᤀᤥ ᤂᤠᤛᤧᤴᤏᤡᤴ ᤋᤩᤧᤀᤠᤱ ᤘᤠ᤹ᤖᤥ.

᥈᥈ ᤍᤡᤒᤥᤏ. ᤏᤣᤒᤥ ᤏᤢ ᤒᤣᤌ-ᤍᤡᤒ᤻ᤗᤋᤤᤔᤀᤥ.

᥈᥉ ᤁᤡᤷᤕᤠ-ᤋᤤᤔ. ᤒᤣᤌ-ᤃᤔᤢᤕᤗ ᤏᤢ ᤒᤣᤌ-ᤔᤥᤏᤀᤥ.

᥈᥊ ᤁᤡᤷᤕᤥᤋ ᤏᤢ ᤒᤥᤈᤪᤠᤀᤥ. ᤔᤠ᤺ᤱᤄᤠ ᤏᤢ ᤏᤡ᤺ᤳᤋᤠᤱᤒᤠ

ᤔᤥᤀᤠᤒᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ

ᤂᤠᤛᤧᤴᤏᤡᤴ ᤌᤩᤧᤀᤠᤱ ᤘᤠ᤹ᤖᤥ॥

᥈᥋ “ᤔᤥᤀᤠᤒᤖᤧ ᤁᤢᤔᤢᤰᤛᤠᤶᤔᤡᤴ ᤏᤢᤒᤧᤖᤥ

ᤂᤧᤸᤗᤧ ᤁᤢᤜᤢᤰᤁᤡᤴ ᤀᤧᤃᤧᤀᤠᤱ ᤘᤠ᤹ᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥈᥌ “ᤂᤧᤴ ᤜᤥ᤹ᤍᤥ᤺ᤴ ᤜᤥ᤹ᤍᤥ᤺ᤴ ᤗ᤹ᤖᤖᤥ

ᤜᤧᤰᤁᤩᤠᤱ ᤌᤡ᤺ᤸᤗᤧ ᤁᤧᤔᤒᤠ ᤜᤧᤰᤁᤣ ᤆᤥ᤺ᤴᤗᤖᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤸᤗᤧ ᤐᤡᤑᤩᤢᤱ ᤆᤥᤃᤢᤀᤠᤱ ᤘᤠ᤹ᤖᤥ॥

ᤔᤥᤀᤠᤒᤧᤴ ᤀᤠᤒᤠᤅᤣ ᤁᤢᤒᤧ᤹ᤔᤠ᤺ᤳᤋᤥ ᤜᤥ᤺ᤳᤇᤡᤱᤗᤥ

ᤂᤧᤱᤃ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤣ᤺ᤵᤔᤠ ᤆᤠᤜᤠᤰ ᤐᤥᤱᤗᤥ॥

᥈᥍ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤌᤣ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤁᤧᤴᤈᤥᤃᤢᤛᤡᤴᤒᤡ᥅

ᤂᤧᤏᤧ᤹ ᤂᤧᤱᤜᤠ᤹ ᤋᤠᤵᤑᤧ᤺ᤸᤗᤡᤰ ᤁᤧᤔᤣᤳᤋᤢᤛᤡᤒᤠ ᤁᤢᤛᤡᤱ

ᤂᤧᤱᤜᤠ᤹ ᤂᤢ᤺ᤴᤍᤪᤡᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤍᤧᤶᤛᤢᤛᤡᤒᤡ᥅”

᥈᥎ “ᤂᤡᤏᤡ᤹ ᤔᤥᤀᤠᤒᤒᤠ ᤔᤏᤠᤛᤣ.

ᤂᤡᤏᤡ᤹ ᤕᤧᤰᤕᤰᤜᤠ᤹ᤀᤥᤗᤠᤶ ᤂᤧᤳᤋᤠᤛᤡᤶᤔᤧ᤹ᤀᤥ

ᤗᤢᤱ ᤑᤢᤰᤁᤥᤜᤠ᤹ᤀᤥ ᤂᤡᤏᤡ᤹ ᤕᤢᤅᤧᤶᤔᤧ᤹ᤀᤥ᥄

ᤕᤠᤰᤐᤣ᤹ᤑᤡ᤺ᤵᤔᤥ ᤜᤠᤵ ᤁᤧᤈᤥ᤺ᤰᤐᤠ ᤐᤢᤳᤋᤢ᤺ᤰᤁᤣᤴ ᤁᤢᤛᤡᤱ

ᤂᤡᤏᤡ᤹ ᤕᤠᤶᤏᤠᤖᤠ ᤌᤣ᤺ᤰᤌᤣ᤺ᤰ ᤆᤡᤱᤅᤠᤛᤡᤶᤔᤧ᤹ᤀᤥ॥

᥈᥏ ᤔᤥᤀᤠᤒᤖᤧ ᤁᤢᤀᤠᤱᤍᤡᤱᤅᤡᤴ ᤁᤧᤖᤧᤰ ᤂᤧᤵᤛᤢᤶᤒᤧᤀᤠᤱ ᤘᤠ᤹ᤖᤥ᥄

ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠ᤹ᤖᤡᤰ ᤕᤶᤒᤠ ᤗᤧᤱᤛᤡᤱᤗᤥ॥

ᤁᤢᤜᤧᤴᤇᤡᤱᤔᤠ ᤏᤡᤱᤘᤠ᤺ᤴ ᤏᤢ ᤕᤶᤒᤠ ᤁᤢᤗᤧᤱᤛᤡᤱᤔᤠᤴ

ᤀᤧ᤺ᤳᤗᤧ᤹ ᤀᤧ᤺ᤳᤗᤧ᤹ ᤁᤢᤗ᤹ᤔᤠᤴ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ॥”

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤸᤗᤧ ᤁᤢᤛᤠᤰᤛᤠᤰ ᤗ᤹ᤔᤧᤴ ᤀᤠᤱᤃᤠ᤹ ᤏᤡᤛᤢᤱᤗᤥ.

ᤁᤖ ᤂᤧᤸᤗᤧ ᤁᤢᤜᤧᤴᤇᤡᤱᤔᤠᤱᤃ ᤂᤢᤏᤧ᤹ ᤆᤥᤃᤢᤒᤠ

ᤌᤣᤏᤠᤎᤣᤒᤠ ᤁᤢᤕᤠ᤺ᤶᤒᤰᤜᤠ᤹ ᤜᤧᤰᤋᤱᤒᤠ ᤆᤥ᤺ᤰᤗᤥ॥

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤔᤥᤀᤠᤒᤖᤧ ᤁᤢᤗᤠᤃᤡ ᤔᤣᤖᤡᤱ ᤌᤰᤁᤠᤖᤥ

ᤀᤥᤘᤠ. ᤔᤥᤀᤠᤒᤖᤧ ᤁᤢᤗᤠᤃᤡ ᤜᤠ᤺ᤵᤐᤠᤖᤥ॥

ᤁᤡᤖ-ᤜᤖᤣᤛᤣᤋᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤀᤠᤱᤃᤠ᤹ ᤀᤠᤕᤥ᤺ᤶ ᤐᤢ᤹ᤖᤧᤀᤠᤱ ᤘᤠ᤹ᤖᤥ॥

᥉᥈ “ᤛᤡᤒ᤻ᤔᤠᤒᤠ ᤔᤏᤠᤛᤣ. ᤆᤧᤰᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ

ᤂᤡᤏᤡ᤹ ᤕᤠᤱᤛᤠᤁᤢᤴᤎᤧᤛᤠᤒᤠ ᤁᤧᤈᤥᤃᤡᤖᤥ.

ᤕᤠᤈᤣᤖᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤜᤠᤒᤠᤱᤒᤠᤴᤏᤢ᤺ᤸᤗᤧᤀᤠᤱ ᤕᤖᤡᤰ

ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤜᤠ᤺ᤵᤐᤠᤖᤥ॥

ᤂᤡᤏᤡ᤹ ᤆᤧᤸᤗᤧᤰᤛᤣᤸᤗᤧ ᤁᤢᤍᤠᤵᤐᤠᤜᤠ᤹ ᤌᤡᤰᤗᤧᤱ

ᤕᤢᤶᤗᤠ᤺ᤰᤂᤠᤱ ᤘᤖ᤺ᤱ ᤌᤠᤖᤡᤰ ᤔᤠ᤺ᤱᤄᤠ ᤁᤧᤖᤧᤖᤥ.

ᤁᤖ ᤁᤧᤔᤧᤱᤒᤠᤜᤠ᤹ᤖᤧ ᤂᤡᤏᤡ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤁᤧᤶᤈᤥᤃᤡᤖᤥ᥄

ᤂᤧᤱᤜᤠ᤹ᤖᤧ ᤂᤡᤏᤡ᤹ ᤆᤧᤸᤗᤧᤰᤛᤣ᤹ᤜᤠ᤹ ᤏᤢ

ᤜᤠᤱᤘᤠᤔᤥ ᤁᤧᤎᤥ᤺ᤰᤐᤠ ᤛᤡᤱᤛᤣ᤹ᤜᤠ᤹ ᤔᤧᤍᤢᤒᤢᤀᤠᤱ ᤏᤧᤖᤥ॥

᥉᥉ ᤔᤥᤀᤠᤒᤒᤠ ᤆᤠᤃᤧᤏᤢ᤹ᤒᤠᤍᤧᤴᤜᤠ᤹ᤗᤠᤶ ᤛ᤺ᤵᤔᤠ ᤏᤢ ᤕᤧᤕᤧ ᤗ᤹ᤔᤧᤴ ᤔᤕᤧᤖᤥ॥

ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤜᤠ᤹ᤗᤠᤶ ᤁᤢᤘᤠ ᤔᤧᤗ᤺ᤴᤏᤧᤴᤗᤥ॥

ᤜᤠ᤺ᤳᤗᤧᤀᤠᤱ ᤂᤧᤴ ᤀ᤺ᤰᤗ ᤛ᤺ᤳᤗ ᤔᤧᤗᤠ᤺ᤰᤋᤢᤴᤗᤥ

ᤀᤥᤘᤠ. ᤂᤧᤵᤔᤥ ᤁᤧᤀ᤺ᤰᤐᤠ ᤀᤡᤰᤗᤠ ᤘᤠ᤹ᤖᤥ.

ᤁᤖ ᤛ᤺ᤵᤔᤠ ᤀᤡᤰᤗᤠᤃ ᤔᤧ᤺ᤴᤗᤥ॥

᥉᥊ “ᤂᤧᤴᤏᤢ᤺ᤸᤗᤧᤃ. ᤂᤧᤱᤜᤠ᤹ ᤔᤧᤃᤡ ᤔᤧᤕᤱᤒᤠ ᤜᤠ᤺ᤵᤔᤧᤴ ᤜᤣᤛ᤻ᤒᤥᤏᤗᤠᤶ ᤀᤣᤗᤠᤗ ᤏᤢ ᤀᤜᤠᤈ ᤌᤠᤖᤡᤰ. ᤛᤥᤀᤖᤗᤠᤶ ᤁᤧᤖᤧᤰ ᤜᤣᤖᤥᤏᤤᤔ ᤜᤧᤰᤁᤩᤠᤱ ᤀᤣᤃ᤻ᤗᤋ-ᤛᤗᤡᤛᤡᤕᤠ ᤌᤠᤖᤡᤰᤁᤣ ᤏᤢᤖᤡᤰᤁᤠᤱ ᤂᤧᤶᤍᤧᤳ॥ ᤀᤠᤸᤗᤥ ᤏᤡᤔᤪᤡᤔᤒᤠ ᤆᤫᤠ᤺ᤳᤜᤠ᤹ᤀᤠᤱ ᤆᤒᤧᤀᤠᤱ ᤏᤧᤖᤥ॥”

᥉᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤔᤥᤀᤠᤒᤧᤴ ᤂᤠᤵᤐᤢᤌᤩᤱ ᤐᤥ᤺ᤱᤗ ᤆᤥᤃᤢᤱ᤹. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤣ ᤛᤠᤶᤔᤠᤱ ᤕᤢᤰᤏᤠᤍᤧᤴᤜᤠ᤹ᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤔᤠᤱᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢ᤹॥

᥉᥌ ᤔᤥᤀᤠᤒᤖᤧ ᤁᤢᤗᤠᤃᤡ ᤏᤢ ᤁᤡᤖ-ᤜᤖᤣᤛᤣᤋᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤧᤴ ᤔᤢᤑᤪᤠᤔᤠ ᤜᤧᤰᤁᤧ ᤔᤣᤖᤡᤱ ᤌᤰ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤃᤧᤀᤠᤱ ᤘᤠ᤹॥

᥉᥍ ᤔᤏᤠᤜᤠ᤹ ᤔᤣᤖᤡᤱ ᤔᤧᤎᤰᤁᤠᤱ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤜᤠ᤹ ᤏᤢ ᤔᤢᤎᤥ᤹ᤜᤠ᤹ ᤔᤧᤏ᤺ᤰᤂᤢᤀᤠᤱ ᤘᤠ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤴ ᤔᤧᤈᤧᤖᤢ ᤜᤧᤰᤁᤩᤠᤱ ᤛᤃᤡᤋᤣᤳ ᤋᤔᤏᤠᤒᤠ ᤆᤠᤱᤜᤠ᤹ ᤔᤧᤈᤠᤰᤂᤢᤀᤠᤱ ᤔᤧᤘᤠ᤹॥

᥉᥎ ᤔᤥᤀᤠᤒᤒᤠ ᤁᤧᤖᤧᤰ ᤜᤡᤶᤜᤠ᤹ᤀᤥ ᤏᤢ ᤁᤧᤖᤧᤰ ᤗᤠᤶᤜᤠ᤹ᤀᤥᤀᤠᤱ ᤜᤠ᤺ᤶᤗᤠᤰᤘᤠ ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤥᤀᤠᤒᤧᤴ ᤆᤠᤜᤠ ᤔᤧᤴᤈᤥ᤺ᤰᤔᤏᤠᤒᤠ ᤑᤢᤈᤡᤰ ᤁᤢᤀᤡᤛᤡ᤺ᤰ ᤑᤕ᤹ ᤕ᤺ᤵᤛᤢᤱᤅᤠᤱ ᤏᤧᤖᤥ॥

᥉᥏ ᤀᤠᤰᤂᤣᤗ᤹ᤖᤡᤰ ᤁᤴ ᤁᤢᤶᤈᤡᤰᤔᤠ ᤐᤥ᤺ᤰᤂᤧ᥄ ᤔᤣᤖᤡᤱᤅᤡᤴ ᤂᤧᤵᤛᤧᤶᤔᤧ᤹᥄ ᤔᤥᤀᤠᤒᤧᤴ ᤛᤡᤖᤡᤱᤔᤔᤥ ᤌᤩᤧᤒᤠᤴ ᤀᤥᤔᤧᤳᤋᤧᤶᤔᤧ᤹᥄ ᤁᤢᤒᤣᤛᤠᤱᤒᤠ ᤁᤧᤖᤧᤰᤗᤧ ᤗᤠᤃᤡ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤁᤢᤒᤡ ᤏᤢ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤐᤥ᤺ᤰᤂᤧᤀᤠᤱ ᤏᤧᤖᤥ॥”

᥊᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤥᤔᤧᤳᤋᤧ᤹᥄ ᤔᤢᤕᤠ᤺ᤴ ᤁᤢᤀᤡᤛᤡ᤺ᤰ ᤁᤢᤏᤡᤱᤔᤡ᤺ᤸᤗᤧ ᤑᤳᤋᤢᤖᤥ.

ᤔᤥᤀᤠᤒᤖᤧ ᤁᤢᤛᤶᤎᤠᤱ ᤁᤢᤗᤠᤵᤐᤡᤴ ᤜᤵᤑᤧ ᤑᤧᤛᤢᤖᤥ॥

᥊᥇ ᤁᤸᤗᤧ ᤁᤢᤕᤧᤰᤕᤰᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤜᤠᤱᤕᤰᤜᤠ᤹ ᤏᤡᤱᤔᤡ ᤜᤢᤰᤁᤥ ᤌᤠᤖᤥ॥

ᤛᤠᤘᤠ᤺ᤴᤍᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ

ᤁᤧᤎᤢᤶᤒᤠ ᤌᤰᤛᤢᤒᤠᤜᤠ᤹ᤀᤠᤱ ᤛᤠᤶᤔᤡᤰᤗᤧ ᤗᤧᤖᤢᤛᤡᤖᤥ॥

᥊᥈ ᤔᤥᤀᤠᤒᤧᤴ ᤕᤠᤶᤔᤥ ᤛᤢᤘᤠᤱ ᤔᤧᤒᤥ᤺ᤱᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤕᤜᤘᤣ ᤍᤠᤱᤒᤠᤴᤏᤢ ᤀᤠᤱᤍᤡᤱ ᤗ᤹ᤖᤧᤖᤥ॥

᥊᥉ “ᤔᤥᤀᤠᤒᤣ. ᤁᤡᤔᤠ ᤕᤱᤔᤠ ᤏᤢ ᤀᤡᤍᤠ᤺ᤰᤜᤠ᤹

ᤜᤧᤰᤁᤩᤠᤱ ᤆᤧᤴᤜᤠ᤹ ᤂᤧᤏᤧ᤹ ᤁᤧᤗᤰᤁᤥ ᤌᤠᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥊᥊ “ᤁᤡᤔᤠ ᤕᤱᤔᤠᤀᤥ ᤀᤠᤳᤋᤡᤴᤜᤠ᤹ ᤔᤧᤄᤧᤳᤇᤡᤱ᤹

ᤂᤧᤱᤜᤠ᤹ ᤆᤧᤴᤏᤥ ᤔᤧᤎᤠᤖᤥ

ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ ᤆᤧᤴᤏᤥᤗᤠᤶ ᤔᤧᤓᤡ᤺ᤴᤇᤡᤱ᤹

ᤂᤧᤱᤜᤠ᤹ ᤀᤡᤛᤪᤢᤵᤐᤠ ᤀᤡᤈᤥᤀᤥ ᤔᤧᤎᤠᤖᤥ॥

ᤂᤡᤏᤡ᤹ ᤐᤣ᤺ᤰᤔᤠ ᤁᤧᤱᤄᤥᤛᤡᤴᤒᤠᤴ ᤀᤠᤱᤃᤠ᤹ ᤀᤥᤔᤧᤳᤋᤢᤱᤗᤥ

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤂᤠᤛᤧᤴ ᤆᤥ᤺ᤰᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥊᥋ “ᤔᤏᤠᤜᤠ᤹ ᤜᤣᤛ᤻ᤒᤥᤏ ᤌᤠᤖᤡᤰᤁᤣ ᤔᤧᤄᤧᤳᤇᤡᤱᤗᤥ

ᤁᤖ ᤋᤃᤡ ᤐᤣ᤺ᤰᤔᤠ ᤔᤧᤴᤇᤢᤰᤏᤧᤸᤗᤥ॥

ᤌᤧᤀᤠᤱᤓᤧᤸᤗᤧ ᤛᤡᤜᤥᤏ ᤜᤠᤱᤅᤡᤸᤗᤧ

ᤀᤢ᤺ᤴᤇᤥᤴᤒᤠ ᤁᤢᤜᤡᤶ ᤜᤣᤛ᤻ᤒᤠᤏᤗᤠᤶ

ᤐᤡᤑᤩᤢᤱᤒᤠ ᤔᤏᤠᤜᤠ᤹ ᤏᤢ ᤗᤠᤈᤣ᤺ᤴ

ᤂᤠᤵᤐᤢᤌᤩᤱ ᤆᤥ᤺ᤰᤔᤠᤖᤧ ᤗᤠᤃᤡ ᤔᤡᤎᤢᤱ ᤔᤡᤖᤠ᤺ᤰ ᤐᤥ᤺ᤰᤗᤥ॥

᥊᥌ “ᤆᤡ᤺ᤳᤋᤧᤛᤩᤧᤖᤥ. ᤔᤥᤀᤠᤒᤣ. ᤂᤧᤱᤜᤠ᤹ ᤂᤧᤏᤧ᤹ ᤁᤧᤗᤠᤃᤡ ᤔᤧᤜᤠ᤺ᤵᤗᤥ᥄

ᤁᤔᤥᤛ ᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤧᤔᤧᤃᤧᤀᤠᤱ ᤘᤠ᤹ᤖᤥ᥄

ᤂᤧᤏᤧ᤹ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹

ᤔᤠ᤺ᤱᤄᤠ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤠ᤹ᤖᤥ॥

᥊᥍ ᤁᤖ ᤁᤧᤍᤠᤒᤠ ᤕᤧᤴᤜᤠ᤹ᤀᤥ ᤀᤠᤱᤃᤠ᤹ ᤔᤥᤀᤠᤒᤖᤧ

ᤁᤢᤏᤢ᤹ᤔᤠ ᤁᤢᤍᤠᤔᤠᤜᤠ᤹ ᤕᤠᤶᤔᤥ ᤏᤢ᤺ᤰᤋᤢᤱ ᤐᤡᤖᤢᤱᤗᤥ॥

ᤀᤠᤱᤃᤠ᤹. ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”

ᤔᤥᤀᤠᤒᤖᤧ ᤁᤢᤕᤠ᤺ᤶᤒᤣᤀᤥ ᤕᤷᤔᤡᤕᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤏᤢᤵᤔᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤜᤠᤒᤠ ᤁᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤶᤔᤥᤏᤧᤴ ᤂᤢᤶᤍᤡᤱ ᤐᤡᤖᤢ

᥊᥏

ᤀᤶᤔᤥᤏᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤏᤥ ᤁᤴ ᤀᤡᤱᤄᤱᤅᤡᤴ ᤁᤧᤖᤧᤀᤠᤱ ᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤌᤣ ᤃᤠᤍᤒᤠ ᤗᤠᤈᤣ᤺ᤴ ᤗᤰᤂᤥᤔᤠᤖᤧ ᤗᤠᤃᤡ

ᤀᤡᤛᤪᤠᤀᤡᤗᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤜᤥ᤺ᤵᤐᤡ᥅

ᤁᤴ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠ ᤔᤥᤗᤣᤂ ᤔᤠᤱᤅᤡᤴ

ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤠᤱᤛᤧᤘᤠ ᤔᤧᤔᤧᤳᤋᤢᤒᤠᤒᤣ᥅

᥈ ᤂᤧᤴ ᤁᤧᤍᤠᤒᤠ ᤕᤧᤴᤜᤠ᤹ᤀᤥ.

ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤐᤠᤱ ᤖᤒ᤻ᤒᤠ ᤕᤧᤰᤕᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤌᤱᤅᤥᤒᤠ ᤜᤕᤱ ᤁᤡᤸᤗᤡᤱ ᤐᤥ᤺ᤰᤗ ᤆᤥᤃᤢᤱᤗᤥ॥

ᤆᤡᤈᤡ ᤂᤰᤂᤰ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠᤴ ᤗᤢᤶᤛᤡᤱᤗᤥ.

ᤜᤧᤰᤁᤩᤠᤱ ᤁᤢᤒᤣᤛᤠᤱᤒᤠ ᤐᤠᤱᤈᤢᤶᤜᤠ᤹ ᤔᤡᤍᤡᤰᤗᤥ॥

ᤂᤧᤒᤩᤠᤱ ᤂᤡᤏᤡ᤹ ᤁᤧᤍᤣ᤹ᤖᤢᤶᤒᤠ ᤗᤠᤈᤣ᤺ᤴ

ᤀᤡᤛᤪᤠᤀᤡᤗᤖᤧ ᤕᤠᤶᤔᤥ ᤕᤠᤱᤏᤠ ᤋᤣ᤹ᤖᤢᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥉ “ᤜᤣᤛ᤻ᤒᤥᤏ ᤁᤧᤕᤢᤱᤒᤠᤛᤣ. ᤂᤡᤏᤡ᤹ ᤑᤡ᤺ᤰᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤣᤣ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤖᤥ॥

ᤖᤒ᤻ᤒᤠᤒᤠ ᤔᤠᤏᤠᤛᤣ. ᤂᤡᤏᤡ᤹ ᤜᤠᤒᤧᤶᤔᤧ᤹ᤀᤥ᥄

ᤂᤡᤏᤡ᤹ ᤔᤣᤖᤡᤱ ᤌᤰᤔᤠ ᤆᤠᤱᤜᤠ᤹ ᤆᤠᤰᤂᤧᤶᤔᤧ᤹ᤀᤥ.

ᤗᤢᤱᤎᤠᤰᤜᤠ᤹ᤀᤥ ᤏᤠ ᤏᤢ ᤁᤳᤏᤠ ᤗᤥ᤺ᤰᤋᤧᤶᤔᤧ᤹ᤀᤥ.

ᤜᤧᤏᤠᤱᤓᤧᤸᤗᤧ ᤔᤥᤗᤣᤂ ᤔᤠᤱᤅᤡᤴ ᤁᤢᤕᤰᤕᤠᤒᤠᤜᤠ᤹

ᤜᤧᤰᤁᤩᤠᤱ ᤁᤢᤛᤢᤜᤠᤱᤃᤧᤶᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤖᤥ॥

᥊ ᤆᤠ ᤁᤧᤏᤢ᤹ᤒᤠ ᤂᤡᤏᤡ᤹ ᤏᤧᤏᤧᤒᤠᤍᤧᤴᤜᤠ᤹ᤀᤥ ᤀᤠᤱᤍᤡᤱ ᤁᤧᤗ᤹ᤖᤡᤖᤥ

ᤁᤖ ᤂᤧᤱᤜᤠ᤹ ᤜᤠᤖᤠᤀᤣ ᤂᤠᤵᤐᤢᤌᤩᤱ ᤐᤥᤱᤗᤥ॥

ᤕᤠᤱᤛᤠᤁᤢᤴᤎᤣᤀᤥ. ᤐᤡᤑᤩᤢᤱ ᤁᤧᤈᤥ᤺ᤰᤔᤠ ᤔᤏᤠᤜᤠ᤹ᤀᤥ

ᤂᤡᤏᤡ᤹ ᤏᤡᤱᤘᤠ᤹ ᤁᤧᤕᤢᤰᤂᤢᤶᤗᤥ.

ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤜᤠᤴᤋᤡ ᤆᤥ᤺ᤰᤔᤠ ᤁᤧᤴᤇᤢᤰᤋᤡᤴ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤗᤥ॥”

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤁᤖ ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤗᤢᤶᤔᤥ

ᤀᤠᤱᤃᤠ᤹ ᤁᤡᤔᤠ ᤕᤱᤔᤠ ᤋᤠᤖᤢᤱᤗᤥ॥

ᤂᤡᤏᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤀᤠᤵᤑᤣᤰ ᤗᤠᤈᤣ᤹ᤗᤠᤶ

ᤂᤡᤏᤡ᤹ ᤁᤧᤶᤏᤠ᤺ᤳᤋᤡ ᤁᤧᤶᤍᤣᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤄᤧᤳᤇᤡᤱᤅᤡᤸᤗᤧ

ᤂᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤜᤠ᤺ᤳᤗᤧᤀᤠᤱ ᤔᤧᤓᤢᤰᤂᤢᤴ ᤔᤧᤍᤠᤖᤢᤛᤡᤴᤗᤥ॥

᥌ “ᤁᤖ ᤀᤠᤱᤃᤠ᤹ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤴᤜᤠ᤹ᤀᤥ

ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤏᤢ᤹ᤔᤠᤍᤠᤔᤧᤴ ᤕᤠᤶᤔᤥ ᤏᤢ᤺ᤰᤋᤢᤱ ᤐᤡᤖᤢᤱᤛᤡᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤣᤍᤥᤔᤧᤴ ᤂᤢᤶᤍᤡᤱ ᤐᤡᤖᤢ

᥍ ᤁᤴ ᤀᤡᤱᤄᤱᤅᤡᤴ ᤀᤣᤍᤥᤔᤖᤧ ᤁᤢᤕᤠ᤺ᤶᤒᤣᤀᤥ ᤁᤧᤖᤧᤀᤠᤱ ᤘᤕᤧ॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤋᤣᤔᤠᤏᤀᤥ ᤌᤣ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤜᤥ᤺ᤵᤐᤡ᥅

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤛᤢᤈᤠ ᤁᤧᤒᤡᤒᤠ ᤜᤠ᤺ᤳᤋᤠᤱ ᤜᤥ᤺ᤵᤐᤡ᥅

᥎ ᤂᤡᤏᤡ᤹ ᤏᤢ᤺ᤰᤂᤧᤶᤔᤧ᤹ᤀᤠᤱ ᤂᤧᤳᤋᤠᤛᤡᤶᤔᤧ᤹ᤀᤥ᥄

ᤍᤍᤠᤏᤒᤠ ᤔᤏᤠᤛᤣ. ᤁᤣ᤺ᤶᤒᤠ ᤑᤢᤰᤁᤢᤜᤠ᤹ᤀᤥ ᤆᤡᤱᤛᤡᤱᤅᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤔᤧᤰᤔᤧᤴ ᤀᤣᤍᤥᤔᤀᤥ ᤋᤠᤖᤢᤱᤗᤥ.

ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤀᤠᤱ ᤂᤢᤶᤍᤡᤱ ᤐᤡᤏᤡᤱᤗᤥ᥄

᥏ ᤆᤧᤸᤗᤧᤰᤛᤣ᤹ ᤁᤧᤍᤢᤵᤐᤠ ᤔᤏᤠᤜᤠ᤹ᤖᤧ ᤀᤠᤓᤧᤸᤗᤧᤛᤠᤱ

ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤗᤠᤃᤡ ᤀᤠᤈᤧ᤺ᤳᤇᤡᤰ ᤗᤧᤖᤧᤶ ᤌᤩᤧᤶᤔᤧ᤹ᤀᤥ॥

ᤛᤧᤴᤍᤡᤰ ᤂᤢ᤺ᤴᤍᤪᤡᤰᤐᤠᤜᤠ᤹ ᤔᤧᤍᤩᤧᤛᤠᤱ

ᤂᤧᤱᤜᤠ᤹ᤖᤧ ᤁᤧᤖᤧᤰᤁ ᤔᤧᤴᤍᤣ᤹ᤖᤢᤴᤒᤠ ᤘᤕᤧᤖᤥ॥

᥇᥆ ᤁᤖ ᤀᤠᤱᤃᤠ᤹ ᤀᤣᤍᤥᤔᤒᤠ ᤗᤠᤈᤣ᤺ᤴ

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤔᤧ᤺ᤴᤏᤣ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤂᤧᤵᤔᤥ ᤆᤡᤱᤛᤡᤱᤔᤠᤍᤧᤴ ᤀᤠᤳᤋᤡᤀᤠᤱ ᤔᤧᤏᤧᤏᤧᤴᤗᤥ॥

ᤁᤸᤗᤧ ᤁᤢᤛ᤻ᤛᤠ ᤀᤅᤧ᤺ᤰᤘᤠᤜᤠ᤹. ᤁᤢᤶᤓᤢ᤹ᤁᤢᤴᤛᤠ᤹ᤜᤠ᤹.

ᤜᤧᤰᤁᤩᤠᤱ ᤁᤢᤜᤡᤶᤒᤣᤛᤠᤱᤒᤠᤜᤠ᤹ ᤁᤧᤖᤧᤰ ᤔᤧᤔᤧᤰᤗᤥ.

ᤂᤧᤒᤩᤠᤱ ᤀᤣᤍᤥᤔᤧᤴ ᤀᤠᤵᤑᤣᤰᤁᤠᤱ ᤔᤧᤕᤠ᤺ᤰᤏᤧᤴᤗᤥ॥

᥇᥇ ᤁᤖ ᤂᤡᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ

ᤕᤧᤳᤇᤠᤒᤠᤜᤠ᤹ ᤀᤠᤱᤃᤠ᤹ ᤛᤧ᤺ᤵᤋᤢᤱᤛᤡᤱᤗᤥ॥

ᤂᤡᤏᤡ᤹ ᤔᤣᤔᤣᤍᤢᤔᤠ ᤔᤣ᤺ᤳᤜᤠ᤹ᤖᤧᤀᤠᤱ ᤁᤢᤓᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤀᤠᤗᤠᤶ ᤀᤥᤔᤧᤵᤔᤠ ᤔᤧᤛᤢᤰᤋᤢᤖᤥ॥”

᥇᥈ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤋᤢᤰᤂᤣ ᤋᤢᤶᤔᤠ ᤔᤧᤶᤒᤥ᤺ᤱᤏᤠᤒᤧᤸᤗᤧᤀᤣ ᤋᤢᤰᤂᤣ ᤋᤢᤶᤔᤠ ᤐᤥ᤺ᤱᤏᤣᤓᤃᤪ. ᤂᤡᤏᤡ᤹ᤃ ᤀᤠᤰᤂᤧᤴ ᤛᤠ᤹ᤖᤡᤰ ᤀᤠᤸᤗᤛᤠᤱ ᤋᤢᤰᤂᤣ ᤋᤢᤶᤔᤠ ᤐᤥᤱ᤹᥄ ᤂᤡᤏᤡ᤹ ᤂᤢᤶᤍᤡᤱ ᤔᤧᤱᤄᤥᤀᤣ ᤐᤣ᤺ᤰᤔᤠᤀᤣ ᤁᤧᤴᤄᤥᤛᤡᤴ᤹᥄ ᤂᤢᤶᤍᤡᤱᤅᤡᤸᤗᤧ ᤂᤥᤷᤕᤠᤀᤥᤗᤠᤶᤒᤠ ᤂᤡᤏᤡ᤹ ᤁᤧᤎᤢᤅᤢᤶᤗᤀᤣ ᤐᤥᤱ᤹᥄”

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤔᤡᤱᤅᤥ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤠ᤹. ᤂᤧᤴ ᤒᤥᤈᤪᤠ᤺ᤴ ᤁᤡᤵᤔᤠᤃᤧᤄᤢᤒᤠ ᤏᤡᤃᤧᤍᤧᤵᤐᤠ ᤏᤢ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠᤀᤠᤱ ᤁᤧᤗᤢᤶᤛᤡᤱᤒᤠ ᤐᤥᤱ᤹. ᤁᤴ ᤁᤢᤏᤠᤔᤧᤴᤇᤠ᤹ ᤏᤢ ᤔᤠᤱᤍᤣ ᤛᤠᤱᤃᤪᤠ ᤔᤧᤵᤔᤠ ᤆᤠᤜᤠᤰ ᤐᤥᤱ᤹॥ ᤁᤸᤗᤧ ᤁᤢᤒᤠᤱᤈᤢᤶᤜᤠ᤹ ᤏᤢ ᤁᤢᤒᤠᤱᤓᤣ᤹ᤜᤠ᤹ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰᤐᤠ ᤐᤥᤱᤗᤥ॥”

᥇᥊ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤰᤂᤣ ᤔᤧᤵᤔᤠᤛᤡᤖᤧ ᤗᤠᤃᤡ

ᤜᤠᤱᤗᤠᤀᤡᤱᤒᤠᤎᤡᤰ ᤔᤧᤒᤠᤱᤄᤢᤔᤢ ᤁᤧᤗ᤹ᤒᤠ

ᤀᤡᤱᤄᤱᤎᤡᤰ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤵᤛᤢᤱᤅᤠᤱ ᤘᤠ᤹ᤖᤥ.

“ᤀᤣᤍᤥᤔᤖᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤌᤢᤰᤁᤠᤛᤡᤶᤔᤧ᤹ᤀᤥ.

ᤜᤧᤰᤁᤩᤠᤱ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ᥄”

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤣᤍᤥᤔᤧᤴ ᤀᤰᤂᤣ ᤔᤧᤳᤋᤢᤖᤥ.

“ᤜᤢᤰᤁᤥ ᤁᤧᤶᤎᤠᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤧᤏᤧ᤹

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤢᤶᤔᤥ ᤌᤠᤏᤧᤖᤥ॥

ᤂᤧᤏᤧ᤹ ᤁᤧᤖᤧᤰᤗᤧ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤗᤥ॥

᥇᥌ ᤁᤡᤔᤠ ᤕᤱᤔᤠᤗᤠᤶ ᤀᤡᤱᤗᤧᤰᤁᤥ ᤁᤧᤎᤩᤧᤖᤥ.

ᤁᤧᤀᤠᤱᤍᤡᤱ ᤁᤧᤗ᤹ᤔᤠᤗᤠᤶ ᤘᤣ᤹ᤜᤠ᤹ ᤁᤧᤗᤡ᤺ᤰᤋᤢᤛᤡᤖᤥ॥

ᤂᤧᤏᤧ᤹ ᤗᤢᤱᤕᤠᤱᤐᤣ᤹ ᤜᤠᤱᤕᤰᤁᤥ ᤁᤧᤕᤢᤱᤗᤥ

ᤜᤧᤰᤁᤩᤠᤱ ᤆᤴᤈᤴᤗᤢᤱ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤁᤧᤕᤢᤰᤋᤢᤖᤥ॥

ᤁᤖ ᤂᤧᤏᤧ᤹ ᤁᤡ᤺ᤳᤌᤜᤠ᤹ᤏᤢ ᤛᤥᤛᤥᤖᤡᤰ

ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤢᤛᤶᤔᤥ ᤜᤠᤵ ᤁᤧᤈᤥᤃᤢᤛᤠᤱ.

ᤀᤠᤱᤃᤠ᤹ ᤕᤥ ᤔᤰᤌᤠ᤺ᤴᤏᤣ ᤌᤠᤏᤧᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥇᥍ “ᤀᤣᤍᤥᤔ ᤗᤠᤈᤣ᤺ᤴ ᤁᤡᤵᤔᤠ ᤁᤧᤄᤢᤒᤠ ᤏᤡᤕᤠᤖᤠ ᤐᤥᤱᤗᤥ॥

ᤂᤧᤵᤔᤥᤗᤠᤶ ᤁᤣᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠᤜᤠ᤹

ᤁᤧᤖᤧᤰ ᤔᤧᤃᤡᤀᤠᤱ ᤆᤡᤈᤡᤱ ᤕᤱᤔᤠ ᤔᤧᤛᤡᤖᤥ

ᤜᤧᤰᤁᤩᤠᤱ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠᤴ ᤔᤧᤏᤡᤛᤢᤀᤠᤱ

ᤂᤢᤴᤇᤡ᤹ ᤔᤢᤖᤠᤴ ᤜᤠ ᤔᤧᤔᤧᤳᤋᤢᤖ ᤛᤰᤔᤠ ᤔᤧᤛᤥ᤺ᤴᤇᤡᤱᤗᤥ॥

᥇᥎ ᤛᤍᤥᤔ ᤏᤢ ᤃᤔᤥᤖᤠ᤺ᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤂᤧᤴ ᤐᤣᤛᤠᤱᤒᤠ ᤐᤠᤱᤈᤢᤶᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ

ᤁᤴ ᤕᤧᤰᤕᤰᤁᤡᤴᤏᤠᤱ ᤂᤠᤵᤐᤢᤌᤩᤱ ᤐᤥᤱᤗᤥ.”

ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ॥

“ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤘᤠ᤹ᤏᤧᤴᤗᤥ.

ᤁᤵᤔᤥ ᤜᤠ᤺ᤳᤇᤡᤀᤠᤱ ᤔᤧᤴᤕᤢᤱᤏᤧᤴᤗᤥ॥

᥇᥏ ᤆᤠᤖᤠᤶᤔᤠᤍᤧᤴᤏᤥᤒᤠ ᤔᤧᤸᤗᤢᤰᤜᤠ᤹ ᤐᤡᤳᤆᤠᤰ ᤐᤡᤳᤆᤠᤰ

ᤐᤡᤳᤋᤢᤛᤡᤖ ᤕᤷᤍᤏᤒᤠ ᤋᤢᤶᤓᤢᤱᤗᤠᤜᤠ᤹ᤀᤥᤗᤠᤶ

ᤌᤧᤖᤡᤱᤒᤧᤴ ᤗ᤺ᤶᤓᤧᤶᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤋᤠᤀᤠᤖᤥ॥

ᤀᤣᤍᤥᤔᤧᤴ ᤁᤢᤗᤠᤈᤣ᤹ᤗᤠᤶ ᤏᤠ᤺ᤳᤋᤢᤅᤗᤥ.

ᤜᤧᤰᤁᤩᤠᤱ ᤛᤣᤃᤢᤱᤒᤠ ᤗᤠᤶᤗᤥᤒᤠᤴ ᤕᤢᤰᤋᤡᤱ ᤆᤥᤃᤢᤱᤗᤥ॥

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤜᤧᤰᤋᤱᤒᤠ ᤜᤠ᤺ᤳ ᤘᤠ᤹ᤒᤣ᥅

ᤂᤧᤒᤩᤠᤱ ᤜᤠ᤺ᤳᤗᤧ ᤀᤠᤱᤃᤠ᤹ ᤂᤧᤔᤠ᤹ ᤛᤠ᤺ᤵᤔᤠ ᤛᤢᤰᤁᤠᤒᤣ᥅

ᤀᤠᤳᤋᤡᤴ ᤕᤢᤰᤛᤠᤒᤧᤸᤗᤧ ᤀᤠᤏᤡᤱᤘᤠ᤺ᤴ ᤀᤵᤔᤠ ᤛᤢᤰᤋᤢᤒᤣ᥅”

᥈᥆ ᤀᤣᤍᤥᤔ ᤏᤢ ᤋᤣᤔᤠᤏᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤛᤣ᤺ᤰᤁᤡᤴ ᤂᤧᤵᤛᤧᤶᤔᤧ᤹ᤀᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤢᤈᤢᤰᤛᤠ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤀᤠᤱ

ᤔᤧᤸᤗᤢᤰ ᤁᤢᤀᤡᤛᤡ᤺ᤰ ᤔᤧᤀᤢ᤺ᤰᤂᤢ ᤔᤧᤎᤧᤔᤢ ᤔᤧᤍᤣ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤖᤥ॥

᥈᥇ ᤀᤣᤍᤥᤶᤔᤡᤴ ᤔᤧᤰᤁᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤱᤗᤥ

ᤂᤧᤸᤗᤧ ᤁᤢᤕᤱᤔᤠ ᤁᤧᤵᤔᤠ ᤀᤡᤰᤗᤠ᤺ᤴ

ᤜᤧ᤺ᤳᤋᤠᤱᤒᤠ ᤘᤖ᤺ᤱ ᤌᤠᤖᤡᤰᤁᤣ ᤂᤧᤶᤍᤧᤳᤗᤥ॥

᥈᥈ ᤀᤥᤔᤧᤳᤋᤧᤶᤔᤣ᤹᥄ ᤁᤡ᤺ᤳᤌᤧᤴ ᤜᤧᤰᤁᤣ ᤏᤡᤱᤔᤡ᤺ᤴ ᤛᤢ᤺ᤰᤌᤠᤖᤥ.

ᤒᤥᤈᤪᤠ᤺ᤸᤗᤧ ᤁᤢᤛᤶᤎᤠᤱ ᤁᤢᤗᤠᤵᤐᤡᤴ ᤜᤶᤓᤧ ᤔᤧᤳᤋᤢᤖᤥ॥

ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤁᤢᤀᤡᤛᤡ᤺ᤰ

ᤔᤢᤰᤁᤧᤃᤢᤒᤠ ᤌᤰᤛᤢᤒᤠᤜᤠ᤹ᤀᤠᤱ ᤂᤢᤴᤇᤡ᤹ ᤛᤰᤔᤠ ᤐᤢ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤍᤔᤛᤁᤛᤧᤴ ᤂᤢᤶᤍᤡᤱ ᤐᤡᤖᤢ

᥈᥉ ᤍᤔᤛ᤻ᤁᤛᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤴ ᤀᤡᤱᤄᤱᤅᤡᤴ ᤁᤧᤖᤧᤀᤠᤱ ᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤜᤔᤠᤋ ᤏᤢ ᤀᤷᤐᤠᤍ ᤕᤧᤰᤕᤰᤜᤠ᤹ ᤁᤡᤔᤠ ᤕᤱᤔᤧᤸᤗᤧ ᤋᤖᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤵᤑᤣᤰ ᤕᤠ᤺ᤶᤒᤣᤀᤥ

ᤂᤠᤵᤐᤢᤌᤩᤱ ᤐᤥᤱᤔᤠ ᤀᤡᤱᤄᤱ ᤔᤧᤄᤧᤵᤛᤢᤀᤠᤱ ᤘᤠ᤹ᤖᤥ॥

ᤁᤧᤏᤠᤱᤒᤠ ᤘᤖ᤺ᤱᤅᤡᤴ ᤁᤢᤱᤒᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤋᤢᤰᤂᤣ ᤆᤠᤖᤥ॥

᥈᥊ ᤍᤔᤛ᤻ᤁᤛᤧᤴ ᤔᤧᤴᤎᤢᤶᤏᤠᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹

ᤂᤧᤳᤇᤡᤱᤔᤠᤖᤧ ᤗᤠᤃᤡ ᤔᤧᤏᤢ᤺ᤱᤗᤥ॥

ᤛᤠᤃᤵᤐᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ

ᤂᤧᤱᤜᤠ᤹ ᤁᤡᤔᤠ ᤕᤱᤔᤠ. ᤕᤧᤳᤋᤢᤰᤂᤣ

ᤏᤢ ᤋᤢᤰᤔᤠᤸᤗᤧ ᤋᤧᤶᤛᤢᤛᤡᤀᤠᤱ ᤘᤠ᤹ᤖᤥ॥

᥈᥋ ᤂᤧᤴ ᤁᤢᤔᤡᤱ ᤁᤧᤀᤡᤱᤒᤠ. ᤁᤧᤛ᤺ᤵᤐᤠ ᤕᤧᤰᤕᤰᤁᤡᤴ

ᤛᤍᤠᤍᤡᤱᤗᤧ ᤗᤠᤃᤡ ᤗᤠᤵᤔᤧᤓᤢᤛᤢᤖᤥ᥄

᥈᥌ ᤂᤧᤵᤔᤥᤒᤠ ᤌᤠᤱᤒᤧᤴ ᤕᤧᤶᤒᤡᤳᤇᤠᤜᤠ᤹ ᤔᤠᤖᤠᤶᤔᤥ ᤔᤧᤈᤥ᤺ᤴᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛᤡᤖᤥ.”

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥈᥍ “ᤜᤧᤰᤁᤩᤠᤱ ᤍᤔᤛ᤻ᤁᤛᤒᤠ ᤗᤢᤱᤎᤠᤰᤜᤠ᤹ᤀᤥ

ᤀᤠᤱᤃᤠ᤹ ᤔᤡ ᤑᤠ᤺ᤳᤋᤪᤠ ᤁᤣ᤺ᤳᤋᤢᤱᤗᤥ

ᤂᤧᤸᤗᤧ ᤒᤣᤏ-ᤜᤍᤍᤒᤠ ᤜᤠᤱᤜᤡᤶᤜᤠ᤹ ᤔᤡᤎᤡᤰᤂᤢᤖᤥ॥”

ᤁᤣᤍᤠᤖ ᤏᤢ ᤜᤠᤛᤥᤖ ᤕᤧᤰᤕᤰᤁᤥ ᤂᤢᤶᤍᤡᤱ

᥈᥎ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤌᤱᤅᤥ ᤑᤳᤋᤢᤒᤠ ᤁᤣᤍᤠᤖ ᤏᤢ ᤜᤠᤛᤥᤖᤒᤠ ᤜᤠᤱᤈᤢᤶᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤁᤴ ᤀᤡᤱᤄᤱᤅᤡᤴ ᤁᤧᤖᤧᤀᤠᤱ ᤘᤕᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤁᤣᤍᤠᤖᤖᤧ ᤁᤢᤍᤰᤗᤧᤱᤘᤠᤀᤥ ᤋᤃᤡ ᤐᤣᤃᤧᤶᤔᤧ᤹ᤀᤥ᥄

ᤏᤠᤱᤃᤧᤴ ᤐᤡᤛᤠᤱᤗᤠᤶ ᤌᤰᤛᤢᤒᤠᤜᤠ᤹ ᤔᤧᤰᤂᤧᤶᤛᤡᤶᤔᤧ᤹ᤀᤥ᥄

᥈᥏ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠᤗᤢᤵᤜᤠ᤹ ᤏᤢ

ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥᤒᤠ ᤛᤠᤔᤠᤜᤠ᤹ ᤏᤢ

ᤂᤢᤴᤇᤡ᤹ ᤀᤢᤔᤣᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢᤛᤡᤖᤥ॥

ᤀᤠᤳᤋᤡᤛᤠᤱ ᤀᤰᤂᤣ ᤁᤧᤗ᤹ᤒᤠ ᤋᤢᤰᤂᤣᤘᤠ ᤀᤡᤰᤗᤠ ᤂᤧᤶᤍᤧᤳᤗᤥ.

‘ᤁᤧᤖᤧᤰ ᤐᤡᤛᤠᤱ ᤀᤠᤏᤡᤃᤧ ᤕᤱᤔᤠ ᤔᤧᤛᤧᤖᤡᤃᤧᤖᤥ᥄’”

᥉᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤡᤏᤡ᤹ ᤜᤡᤱᤔᤠᤖᤧ ᤗᤠᤃᤡ ᤗᤥ᤺ᤰᤋᤧᤶᤔᤧ᤹ᤀᤥ

ᤜᤠᤛᤥᤖᤒᤠ ᤔᤏᤠᤛᤣ. ᤁᤣ᤺ᤶᤒᤠ ᤜᤱᤃᤠᤖᤡᤱᤒᤠ

ᤑᤢᤰᤁᤥᤜᤠ᤹ᤀᤥ ᤂᤡᤏᤡ᤹ ᤆᤡᤱᤛᤡᤱᤅᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤸᤗᤧ

ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤆᤧᤶᤓᤴ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤔᤧᤱᤔᤠᤖᤧ ᤗᤠᤃᤡ ᤔᤢᤴᤇᤡᤱᤗ ᤘᤠ᤹ᤖᤥ॥”

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤡᤏᤡ᤹ ᤌᤥ ᤐᤣᤃᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤴ ᤁᤢᤏᤡᤱᤘᤠ᤹ ᤕᤠ᤺ᤴᤍᤡᤰ ᤁᤧᤍᤠᤒᤠ

ᤛᤢᤘᤠᤱᤜᤠ᤹ ᤌᤱᤅᤥ ᤑᤳᤋᤧᤶᤛᤡᤔᤧ᤹ᤀᤥ

ᤂᤧᤵᤔᤥᤒᤠ ᤔᤏᤠᤜᤠ᤹ ᤗᤢᤱᤎᤠᤰ ᤀᤡᤃᤪ ᤗᤠᤶᤎᤣᤳ ᤔᤧ᤺ᤴᤏᤣ

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤂᤧᤱᤜᤠ᤹ ᤀᤣ᤺ᤰ ᤔᤧᤕᤢᤱᤗᤥ॥

᥉᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤢᤔᤣᤜᤠ᤹ ᤏᤢ

ᤘᤣ᤹ ᤌᤰᤛᤠᤜᤠ᤹ ᤁᤧᤖᤧᤰ ᤂᤡᤏᤡ᤹ᤀᤡᤴ ᤔᤧᤒᤥᤱᤗᤥ॥

ᤁᤴ ᤔᤠ᤺ᤱᤄᤠ ᤔᤠ᤺ᤱᤄᤠ ᤁᤧᤕᤢᤱᤒᤠ ᤔᤏᤠᤜᤠ᤹

ᤀᤠᤱᤃᤠ᤹ ᤛᤠᤶᤔᤡ᤺ᤳ ᤁᤣᤈᤱᤅᤥ ᤛᤧᤛᤢᤱᤛᤡᤱᤗᤥ॥

ᤁᤧᤖᤧᤰ ᤐᤡᤛᤠᤱᤗᤠᤶ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤀᤠᤱᤃᤠ᤹ ᤋᤢᤰᤂᤣ ᤗᤠᤰᤂᤣ ᤋᤠᤖᤢᤱᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥉᥉ “ᤜᤠᤛᤥᤖᤧᤴ ᤛᤩᤠᤗᤠᤜᤠ᤹ᤖᤧ ᤂᤢᤴᤇᤡ᤹ ᤘᤠ᤹ᤔᤠᤍᤧᤴ ᤐᤥᤱᤗᤥ

ᤜᤧᤰᤁᤩᤠᤱ ᤁᤴ ᤀᤠᤓᤧᤸᤗᤧᤛᤠᤱ ᤆᤡᤈᤡ ᤂᤰᤂᤰ ᤐᤥᤱᤗᤥ॥

ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤘᤠ᤹ᤏᤧᤴᤗᤥ.

ᤁᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤕᤢᤱᤏᤧᤴᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤣᤗᤠᤔᤧᤴ ᤂᤢᤶᤍᤡᤱ ᤐᤡᤖᤢ

᥉᥊ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢᤒᤠ ᤕᤧᤶᤔᤥ ᤀᤣᤗᤠᤔᤖᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤠᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠᤀᤥ ᤁᤴ ᤀᤡᤱᤄᤱᤅᤡᤴ ᤁᤧᤖᤧ॥

᥉᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤣᤗᤠᤶᤒᤠ ᤋᤥ᤺ᤱᤗᤡ ᤁᤧᤀᤠᤵᤐᤠᤜᤠ᤹ ᤔᤧᤰᤂᤢᤱᤛᤡᤱᤗᤥ

ᤂᤧᤵᤔᤥᤒᤠ ᤛᤠ᤹ᤖᤡᤰ ᤁᤧᤎᤢᤶᤒᤠ ᤌᤰᤛᤢᤒᤠᤜᤠ᤹ ᤔᤧᤰᤂᤢᤱᤛᤡᤱᤗᤥ॥

᥉᥌ ᤁᤧᤖᤧᤰ ᤐᤡᤛᤠᤱᤗᤠᤶ ᤛᤢᤖᤡ᤺ᤳ ᤁᤣᤈᤱ ᤜᤢᤒᤠ ᤜᤧᤰᤁᤣ

ᤀᤠᤱᤃᤠ᤹ ᤏᤡᤱᤔᤡᤜᤠ᤹ ᤋᤠᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤣᤗᤠᤔᤒᤠ ᤔᤏᤠᤜᤠ᤹ ᤛᤧᤛᤢᤱᤍᤣᤛᤢᤱᤛᤡᤱᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤠᤈᤣ᤹ᤜᤠ᤹ᤀᤥ

ᤂᤧᤱᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ॥

᥉᥍ ᤂᤧᤴ ᤑᤢᤳᤗᤢᤶ ᤌᤩ᤺ᤱ ᤋᤣᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤀᤣᤗᤠᤔᤖᤧ ᤁᤢᤏᤡᤱᤔᤡᤜᤠ᤹ᤏᤢ ᤛᤥᤖᤡᤰ ᤐᤣ᤺ᤰᤁᤠᤖᤥ॥

ᤛᤠ᤹ᤖᤡᤰ ᤀᤠᤕᤠ᤺ᤰᤗᤧ᤹ᤔᤥ ᤀᤣᤗᤠᤔᤒᤠ ᤔᤏᤠᤜᤠ᤹ᤀᤥ

ᤀᤠᤱᤃᤠ᤹ ᤕᤶᤒᤠ ᤔᤧᤰᤔᤠᤛᤡᤔᤧᤴ ᤋᤠᤖᤢᤱᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

“ᤂᤧᤱᤜᤠ᤹ ᤂᤵᤐᤧᤳ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ

ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤋᤠᤓᤣᤏᤢ ᤔᤧᤏᤠ᤺ᤳᤋᤢᤛᤡᤖᤥ॥”

᥉᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤠᤜᤠᤱ ᤕᤢᤰᤏᤠ᤺ᤴ ᤀᤣᤗᤠᤔᤀᤥ ᤕᤢᤰᤂᤢᤱᤗᤥ.

ᤜᤧᤰᤁᤩᤠᤱ ᤜᤠᤱᤜᤠ᤹ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ ᤔᤧᤰᤂᤢᤱᤛᤡᤱᤗᤥ॥

᥉᥏ ᤁᤖ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤴᤜᤠ᤹ᤀᤥ

ᤀᤣᤗᤠᤔᤧᤴ ᤕᤠᤶᤔᤥ ᤏᤢ᤹ᤍᤠᤖ ᤆᤥᤃᤢᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤒᤣᤒᤡᤗᤥᤏᤖᤧ ᤗᤠᤃᤡ ᤀᤡᤱᤄᤱ

᥋᥆

ᤒᤣᤒᤡᤗᤥᤏ ᤏᤢ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠᤀᤥ ᤁᤧᤖᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤛᤢᤘᤠᤱᤜᤠ᤹

ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤌᤧᤔᤠ ᤐᤠ᤺ᤴᤏᤡᤴᤏᤠᤱ ᤔᤧᤔᤠ᤹ᤖᤧᤴᤏᤧ᤹ᤀᤥ॥

ᤒᤣᤒᤡᤗᤥᤏᤧᤴ ᤜᤢᤰᤁᤠᤵ ᤐᤥᤱ᤹ ᤑᤠ᤹ᤀᤠᤱ

ᤁᤧᤖᤧᤰ ᤔᤏᤠᤜᤠ᤹ ᤔᤧᤵᤔᤠᤛᤡᤖᤧ ᤗᤠᤃᤡ

ᤔᤡᤰᤛᤣ᤺ᤴ ᤐᤡᤔᤠ ᤏᤡᤛᤠ᤺ᤴ ᤕᤧᤵᤛᤧ᤹ᤀᤥ᥄

ᤂᤧᤸᤗᤧ ᤁᤢᤈᤀᤡ᤺ᤳᤜᤠ᤹ ᤏᤢ ᤏᤠᤘᤠᤀᤡᤳᤗᤠᤜᤠ᤹ ᤁᤢᤶᤈᤡᤰᤔᤠ ᤔᤧᤒᤥᤱᤗᤥ॥

ᤂᤧᤸᤗᤧ ᤁᤢᤔᤠᤱ ᤒᤣᤗ ᤏᤢ ᤔᤖᤥᤍᤁᤜᤠ᤹ ᤛᤠ᤹ᤖᤡᤰ ᤁᤢᤏᤠᤔᤧᤴᤇᤠ᤹ ᤔᤧᤒᤥᤱᤗᤥ॥

᥉ ᤌᤣᤀᤠᤱᤓᤧᤸᤗᤧ ᤌᤠᤱᤃᤧᤳ ᤗᤠᤶᤒᤠ

ᤗᤳᤇᤠ ᤛᤢᤘᤠᤱ ᤌᤡᤰᤗᤧ ᤂᤢᤏᤧ᤹ ᤑᤳᤋᤢᤖᤥ

ᤂᤧᤒᤩᤠᤱ ᤂᤧᤵᤔᤥ ᤕᤠᤶᤔᤥ ᤜᤠ᤺ᤳᤋᤠᤱ ᤔᤧᤴᤕᤢᤱᤔᤏᤠᤒᤠ

ᤔᤢᤖᤧ᤺ᤰ ᤂᤠᤖᤧ᤺ᤰ ᤂᤠᤵᤐᤢᤌᤩᤱ ᤐᤥ᤺ᤱᤗ ᤆᤥᤃᤢᤖᤥ॥

ᤁᤧᤖᤧᤰ ᤔᤏᤠᤜᤠ᤹ ᤔᤧᤒᤣ᤺ᤰ ᤔᤧᤄᤧᤳᤗᤥ.

ᤔᤧᤴᤇᤠᤶ ᤕᤠᤵᤔᤡ ᤏᤢ ᤌᤰᤛᤠᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥”

ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤢ᤺ᤱ ᤔᤧᤍᤠ᤹᤺

᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤴ ᤁᤧᤍᤠᤒᤠ ᤕᤧᤴᤜᤠ᤹ᤀᤥ.

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤏᤢ ᤛᤥᤖᤡᤰ

ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤏᤢ᤺ᤱ ᤔᤧᤍᤠᤖᤥ॥

ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤃᤥ᤺ᤳᤋᤢᤖ

ᤂᤧᤱᤜᤠ᤹ ᤔᤧᤜᤠ᤺ᤵ ᤔᤧᤈᤡ᤺ᤱᤗ ᤔᤧᤍᤠᤖᤥ॥

᥋ ᤂᤧᤱᤜᤠ᤹ᤖᤧ ᤕᤖᤢᤛᤗᤧᤔ ᤐᤣ᤺ᤰᤔᤠ ᤗᤠᤶ ᤛᤣ᤺ᤴᤔᤧᤍᤥᤛᤢᤖᤥ

ᤜᤧᤰᤁᤩᤠᤱ ᤕᤠᤶᤔᤥ ᤜᤡᤶᤔᤥ ᤏᤢ᤺ᤱᤔᤠ ᤔᤧᤜᤣ᤺ᤰᤗᤥ॥

ᤂᤧᤱᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤶᤔᤢ᤺ᤶᤔᤏᤠᤒᤠ

ᤔᤧᤴᤏᤢᤵᤔᤏᤠᤒᤠ ᤔᤠᤱᤜᤢᤵ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴᤏᤢ ᤔᤧᤈᤥᤃᤢᤖᤥ॥

᥌ “ᤀᤠᤔᤏᤠᤜᤠ᤹ ᤁᤧᤔᤠᤒᤠ ᤔᤧᤸᤗᤢᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ

ᤂᤧᤱᤜᤠ᤹ ᤗᤠᤶᤔᤧᤓᤥ᤺ᤳᤇᤢᤛᤡᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤂᤧᤱᤜᤠ᤹ ᤔᤧᤔᤕᤧᤖ ᤔᤧᤜᤡᤛᤢ ᤔᤧᤍᤣᤛᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤡᤴ ᤔᤧᤔᤠᤛᤢ ᤔᤧᤍᤣᤛᤢᤖᤥ

ᤂᤧᤒᤩᤠᤱ ᤀᤠᤵᤑᤣᤰ ᤔᤧᤸᤗᤢᤰ ᤗᤢᤵᤐᤥ ᤏᤢ᤺ᤱᤔᤠ ᤋᤠᤔᤠᤖᤧ ᤗᤠᤃᤡ

ᤂᤢᤴᤇᤡ᤹ ᤗᤠᤶᤔᤡᤴ ᤏᤡᤱᤘᤠ᤹ ᤀᤡ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥍ ᤂᤧᤱᤜᤠ᤹ ᤁᤧᤍᤢᤶᤒᤠ ᤁᤧᤖᤧᤰᤗᤧ ᤂᤧᤱᤜᤠ᤹ ᤔᤧᤗᤖᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

‘ᤀᤠᤏᤡᤃᤧ ᤂᤧᤱᤜᤠ᤹ ᤑᤳᤋᤢᤶᤛᤡᤶᤒᤧᤒᤠᤀᤥ

ᤜᤧᤴᤏᤠᤱ ᤑᤧᤴ ᤕᤠ᤺ᤶᤒᤰ ᤆᤥᤃᤢᤶᤒᤧᤒᤠ ᤜᤥ᤺ᤵᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤧᤰᤂᤠᤒᤠ ᤂᤢᤴᤇᤡ᤹ ᤏᤠ᤺ᤶᤛᤡᤱᤔᤠᤍᤧᤴ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤛᤠᤱᤅᤡᤸᤗᤧ ᤋᤰᤗᤧᤱᤘᤠᤀᤥ

ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹ᤖᤥ॥’

᥎ “ᤁᤖ ᤀᤠᤸᤗ. ᤒᤣᤒᤡᤗᤥᤏᤗᤠᤶ ᤂᤧᤳᤋᤠᤛᤡᤶᤔᤧ᤹ᤀᤥ᥄

ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤗᤧᤖᤧᤶᤔᤧ᤹ᤀᤥ᥄

ᤌᤰᤛᤠ ᤗᤢᤵᤐᤥ ᤗᤠᤶᤗᤥᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤁᤢᤀᤡᤛᤡ᤺ᤰ.

ᤀᤠᤔᤏᤠᤜᤠ᤹ ᤂᤢᤴᤇᤡ᤹ ᤜᤡᤶᤔᤥ ᤕᤠᤶᤔᤥ ᤗᤠᤶᤗᤥᤛᤧᤶᤛᤡᤶᤔᤧ᤹ᤀᤥ॥

᥏ ᤌᤣᤀᤠᤱᤓᤧᤸᤗᤧ ᤌᤠᤱᤃᤧᤳ ᤗᤧᤵᤔᤠᤱᤗᤠᤶ

ᤕᤶᤒᤠ ᤛᤢᤘᤠᤱᤒᤠ ᤌᤰᤛᤢᤒᤠᤜᤠ᤹ ᤑᤥ᤺ᤰᤂᤢᤱᤛᤡᤱᤗ ᤐᤳᤋᤠᤖᤥ॥

ᤒᤣᤒᤡᤗᤥᤏᤧᤴ ᤑᤵᤔᤠᤖᤧ ᤗᤠᤃᤡ ᤌᤰᤛᤢᤒᤠᤜᤠ᤹ᤀᤥ ᤂᤧᤱᤜᤠ᤹ ᤔᤧᤓᤢᤱᤛᤡᤱᤗᤥ॥

ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤺ᤴ ᤜᤢᤰᤁᤥ ᤔᤧᤎᤠᤛᤢᤖᤥ॥

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤥ᤺ᤱᤜᤠ᤹ ᤁᤢᤍᤥ᤺ᤵᤔᤠ ᤐᤣ᤺ᤰᤗᤥ.

ᤂᤧᤱᤜᤠ᤹ᤖᤧ ᤔᤧᤛᤥ᤺ᤰᤋᤢᤒᤠᤴ ᤔᤧᤴᤕᤠᤱᤅᤣ ᤔᤧᤴᤀᤠᤒᤢᤴᤗᤥ᥄

᥇᥆ ᤔᤧᤏᤠᤵᤋᤢᤛᤡᤒᤠ ᤐᤠ᤺ᤴᤜᤠ᤹ᤖᤧ ᤂᤢᤴᤇᤡ᤹ ᤏᤡᤱ ᤔᤧᤗᤧ᤹ᤖᤢᤴᤗ ᤌᤠᤖᤡᤰ

ᤁᤧᤓᤵᤐᤠᤜᤠ᤹ᤖᤧ ᤒᤣᤒᤡᤗᤥᤏᤡᤕᤠᤜᤠ᤹ ᤔᤧᤏᤠᤵᤋᤢᤛᤡᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥”

ᤒᤣᤒᤡᤗᤥᤏᤧᤴ ᤔᤧᤰ

᥇᥇ “ᤛᤣᤃᤢᤱᤛᤡᤱᤒᤠ ᤀᤠᤔᤏᤠᤜᤠ᤹ ᤁᤧᤏᤠᤵᤋᤢᤶᤛᤡᤶᤗᤥ.

ᤂᤡᤏᤡ᤹ ᤁᤧᤛ᤺ᤳᤋᤡ᤹ ᤜᤧᤰᤁᤩᤠᤱ ᤕᤧᤕᤧ ᤁᤧᤗ᤹ᤖᤡᤖᤥ॥

ᤏᤧᤏᤧᤒᤠᤍᤧᤴ ᤐᤡᤳ ᤆᤠᤖᤠᤶᤍᤧᤴᤏᤥ ᤐᤡᤳᤛᤠᤳ ᤋᤡᤴ ᤜᤧᤰᤁᤣ

ᤂᤡᤏᤡ᤹ ᤐᤡᤳᤆᤠᤰ ᤐᤡᤳᤆᤠᤰ ᤁᤧᤒᤡᤴᤍᤡᤖᤥ

ᤜᤧᤰᤁᤩᤠᤱ ᤁᤢᤶᤒᤠᤒᤠ ᤀᤴᤏᤡᤴ ᤜᤧᤰᤁᤣ ᤀᤡᤜᤧᤜᤧ ᤁᤧᤗ᤹ᤖᤡᤖᤥ॥

᥇᥈ ᤁᤖ ᤂᤡᤏᤡ᤹ ᤀᤠᤒᤠᤅᤣ ᤗᤠᤈᤣ᤺ᤱᤃ

ᤛᤡᤖᤡᤱᤔᤔᤠ ᤏᤢ ᤏᤠᤎᤠᤔᤥ ᤌᤠᤖᤥ॥

ᤂᤡᤏᤡ᤹ᤃ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ.

ᤆᤫᤠ᤺ᤳ ᤁᤧᤜᤥ᤺ᤵᤐᤠ ᤏᤢ ᤆᤡᤈᤡ ᤂᤰᤂᤰᤐᤠ ᤗᤠᤈᤣ᤹ᤒᤠ

ᤁᤧᤖᤧᤰᤏᤢ᤺ᤸᤗᤧ ᤆᤢ᤺ᤰᤐᤠ ᤛᤢᤘᤠᤱ ᤁᤧᤒᤥ᤺ᤰᤂᤡᤖᤥ॥

᥇᥉ “ᤕᤜᤘᤣ ᤍᤠᤱᤒᤠᤴ ᤁᤢᤛᤠᤰᤁᤧᤴ ᤐᤥᤃᤧᤒᤠᤸᤗᤧ ᤆᤥᤃᤢᤸᤗᤧ.

ᤒᤣᤒᤡᤗᤥᤏᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤏᤠᤎᤣᤒᤠ ᤗᤠᤈᤣ᤹ ᤐᤥᤱᤗᤥ॥

ᤂᤧᤵᤔᤥᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ

ᤂᤧᤱᤜᤠ᤹ ᤁᤧᤖᤧᤰ ᤆᤡᤈᤡᤱ ᤕᤱᤔᤠ ᤔᤧᤛᤡᤖᤥ

ᤜᤧᤰᤁᤩᤠᤱ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠᤴ ᤔᤧᤏᤡᤛᤢᤀᤠᤱ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤴ ᤜᤠ ᤔᤧᤔᤧᤳᤋᤢᤖᤥ॥

᥇᥊ “ᤀᤥᤘᤠ. ᤂᤡᤏᤡ᤹ ᤁᤧᤖᤧᤰ ᤐᤡᤛᤠᤱᤒᤠ ᤛᤢᤘᤠᤱᤛᤣ.

ᤒᤣᤒᤡᤗᤥᤏᤧᤴ ᤑᤵᤔᤠᤖᤧ ᤗᤠᤃᤡ ᤔᤢᤴᤏᤠᤛᤡᤶᤔᤧ᤹ᤀᤥ॥

ᤂᤡᤏᤡ᤹ ᤋᤥ᤺ᤱᤗᤡ ᤁᤧᤀᤠᤵᤐᤠᤜᤠ᤹ᤖᤧ ᤂᤧᤴ ᤔᤧᤀᤠᤒᤢᤖᤖᤥ.

ᤋᤥ᤺ᤱᤜᤠ᤹ ᤗᤳᤇᤠᤀᤠᤱ ᤔᤧᤴᤏᤴᤇᤢᤴᤗᤖᤥ॥

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤸᤗᤧ ᤗᤠᤕᤥ ᤗᤠᤛᤥ᤺ᤳ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥋ ᤁᤧᤖᤧᤰ ᤐᤡᤛᤠᤱᤗᤠᤶ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤌᤱ ᤆᤥ᤺ᤰᤔᤠ ᤀᤡᤰᤗᤠ᤺ᤴ ᤗ᤺ᤳᤋᤧᤶᤔᤧ᤹ᤀᤥ᥄

ᤀᤥᤔᤧᤳᤋᤧᤶᤔᤧ᤹᥄ ᤂᤢᤏᤧ᤹ ᤂᤡᤏᤡ᤹ ᤜᤢᤰᤁᤥ ᤜᤢᤰᤛᤢᤵᤛᤡᤱᤗᤥ᥄

ᤂᤧᤸᤗᤧ ᤁᤢᤗᤢᤱᤎᤠᤰᤜᤠ᤹ ᤗᤢ᤺ᤴᤍᤧᤀᤠᤱ ᤏᤧᤖᤥ॥

ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤒᤠᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤂᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤧᤶᤔᤧ᤹ᤀᤥ॥

ᤂᤧᤸᤗᤧ ᤘᤣ᤹ᤜᤠ᤹ ᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ

ᤂᤡᤏᤡ᤹ ᤂᤧᤴ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤧᤶᤔᤧ᤹ᤀᤥ᥄

᥇᥌ ᤁᤢᤈᤠ ᤁᤧᤜᤣ᤹ᤒᤠᤜᤠ᤹ ᤁᤧᤖᤧᤰ ᤒᤣᤒᤡᤗᤥᤏᤗᤠᤶ ᤑᤧᤳᤋᤧᤶᤛᤡᤶᤔᤧ᤹ᤀᤥ.

ᤁᤢᤈᤠ ᤁᤧᤛᤢᤶᤒᤠᤜᤠ᤹ ᤁᤧᤖᤧᤰ ᤐᤠᤱᤄᤧᤶᤍᤣᤛᤧᤶᤛᤡᤶᤔᤧ᤹ᤀᤥ॥

ᤏᤡᤱᤔᤡ᤺ᤸᤗᤧ ᤁᤧᤍᤠᤓᤣ᤺ᤸᤗᤧ ᤆᤥᤃᤢᤸᤗᤧ

ᤁᤧᤖᤧᤰ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤈᤣ᤹ᤜᤠ᤹ᤀᤥ

ᤂᤧᤱᤜᤠ᤹ ᤕᤠᤶᤔᤥ ᤔᤧᤏᤢ᤺ᤱ ᤔᤧᤒᤣ᤺ᤰᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤛᤠᤱ

᥇᥍ “ᤀᤡᤛᤪᤠᤀᤡᤗᤡᤜᤠ᤹ᤃ ᤌᤧᤖᤡᤱᤒᤠᤜᤠ᤹ᤖᤧ ᤔᤧᤛᤧᤛᤢᤛᤡᤀᤠᤱ ᤁᤧᤘᤠ᤹ᤒᤠ

ᤔᤧᤸᤗᤢᤰᤜᤠ᤹ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

ᤋᤃᤡ ᤂᤧᤱᤜᤠ᤹ ᤀᤛ᤻ᤛᤢᤖᤛ᤻ᤔᤠ ᤜᤠᤱᤅᤡᤸᤗᤧ ᤆᤛᤡᤖᤥ॥

ᤕᤠᤱᤛᤡ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤕ᤺ᤵᤛᤢ ᤐᤡᤖᤢᤛᤡᤖᤥ॥”

᥇᥎ ᤂᤧᤸᤗᤧ ᤆᤥᤃᤢᤸᤗᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤛ᤻ᤛᤢᤖᤒᤠ ᤜᤠᤱᤅᤡᤴ ᤂᤢᤶᤍᤡᤱ ᤐᤡᤖᤢᤱᤒᤠ ᤜᤧᤰᤁᤣ

ᤀᤠᤸᤗ ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤏᤢ

ᤂᤢᤏᤧ᤹ ᤁᤢᤗᤠᤈᤣ᤺ᤴᤏᤠᤱ ᤂᤢᤶᤍᤡᤱ ᤐᤡᤖᤢᤱᤗᤥ॥

᥇᥏ ᤁᤷᤔᤣᤗ ᤏᤢ ᤒᤠᤛᤠᤏᤒᤠ ᤆᤠᤖᤠᤶᤔᤠᤍᤧᤴᤜᤠ᤹ᤀᤥ ᤁᤢᤈᤠ ᤆᤠᤔᤠᤖᤧ ᤗᤠᤃᤡ

ᤕᤠᤶᤔᤥ ᤌᤡᤰᤗᤧᤱ ᤂᤢᤏᤧ᤹ ᤁᤢᤛᤡᤰ ᤀᤣ᤺ᤵᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤀᤣᤑᤪᤠᤀᤡᤔ ᤏᤢ ᤃᤡᤗᤠᤍᤒᤠ ᤁᤥ᤺ᤰᤔᤠ ᤑᤠᤱᤈᤱᤅᤥ.

ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ

ᤀᤠᤱᤃᤠ᤹ ᤕᤠᤶᤔᤥ ᤏᤢ᤺ᤰᤋᤢᤱ ᤋᤠᤖᤢᤱᤗᤥ॥”

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤴ ᤕᤧᤴᤜᤠ᤹ᤀᤥ ᤀᤡᤛᤪᤠᤀᤡᤗᤀᤥ ᤀᤡᤃᤪ ᤕᤜᤢᤍᤠᤀᤥ

ᤗᤠᤕᤥ ᤗᤠᤛᤥ᤺ᤳ ᤌᤧᤔᤠᤀᤠᤱ ᤂᤥᤔᤧᤍᤧᤳᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤋᤠᤱᤄᤢᤱᤛᤡᤱᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹

ᤀᤠᤱᤃᤠ᤹ ᤗᤧᤵᤔᤡ ᤐᤡᤖᤢᤱᤛᤡᤱᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤣᤒᤡᤗᤥᤏᤧᤴ ᤂᤢᤶᤍᤡᤱ ᤐᤡᤖᤢ

᥈᥇ “ᤔᤖᤠᤋᤤᤔᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤏᤢ

ᤐᤁᤥᤍᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ.

ᤀᤠᤱᤃᤠ᤹ ᤀᤠᤎᤰᤛᤢᤒᤠᤛᤣ. ᤂᤡᤏᤡ᤹ ᤌᤥ ᤐᤣᤃᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤂᤡᤏᤡ᤹ ᤀᤡᤱᤈᤠ᤺ᤱ ᤐᤡᤏᤡᤱᤒᤠ ᤁᤢᤀᤡᤛᤡ᤺ᤰ.

ᤂᤧᤱᤜᤠ᤹ ᤏᤠ᤺ᤳᤋᤧᤶᤛᤡᤶᤔᤧ᤹. ᤛᤧᤖᤧᤶᤛᤡᤶᤔᤧ᤹ᤀᤥ.

ᤂᤧᤶᤒᤩᤠᤱ ᤂᤧᤱᤜᤠ᤹ ᤂᤰᤐᤧᤳ ᤔᤧᤰᤂᤧᤶᤛᤡᤶᤔᤧ᤹ᤀᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥈᥈ “ᤔᤧᤰᤔᤠᤛᤡᤔᤠ ᤐᤕᤶ ᤕᤶᤒᤠ ᤀᤡᤰᤗᤠ

ᤏᤢ ᤌᤱᤅᤥᤒᤠ ᤜᤕᤱ ᤁᤡᤸᤗᤡᤱᤅᤡᤴ ᤗᤠᤈᤣ᤹ᤀᤥ ᤂᤧᤶᤍᤧᤳᤗᤖᤥ॥

᥈᥉ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤁᤧᤖᤧᤰᤏᤢ᤺ᤸᤗᤧ ᤔᤢᤰᤛᤠᤶᤛᤠᤒᤠ ᤌᤘᤠ ᤒᤣᤒᤡᤗᤥᤏᤧᤴ.

ᤜᤧᤖᤧᤀᤠᤱ ᤁᤢᤶᤈᤡᤰᤔᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤒᤣᤒᤡᤗᤥᤏᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤐᤥᤱᤗᤥ᥄

᥈᥊ ᤒᤣᤒᤡᤗᤥᤏᤣ. ᤂᤧᤏᤧ᤹ ᤂᤧᤵᤛᤧ᤹ᤀᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤆᤧᤴ ᤁᤧᤛᤢᤱᤅᤠᤱ ᤏᤧᤖᤥ॥

ᤂᤧᤏᤧ᤹ ᤁᤧᤶᤍᤧᤶᤛᤧᤀᤠᤱ ᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤏᤧ᤹ ᤋᤧᤴᤎᤱ ᤁᤧᤈᤥᤃᤧᤀᤠᤱ ᤘᤠ᤹ᤖᤥ॥

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤓᤧᤕᤢᤶᤜᤠ᤹ ᤑᤡ᤺ᤰᤂᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤥ

ᤂᤧᤴ ᤑᤧᤈᤠᤑᤧᤕᤢᤶᤜᤠ᤹ ᤗ᤺ᤳᤋᤢᤀᤠᤱ ᤘᤠ᤹ᤖᤥ॥

ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤳᤋᤢᤖᤥ॥

᥈᥌ ᤀᤥᤘᤠ. ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤗᤠᤶ

ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤩᤧᤶᤔᤧ᤹ᤀᤥ॥

ᤂᤧᤸᤗᤧ ᤁᤢᤈᤠ ᤕᤢᤱᤔᤠ ᤌᤠ᤺ᤱᤜᤠ᤹ ᤕᤛᤧᤶ ᤐᤡᤖᤧᤶᤔᤧ᤹ᤀᤥ॥

ᤂᤧᤸᤗᤧ ᤁᤢᤜᤡᤶᤜᤠ᤹ ᤏᤢ ᤁᤢᤗᤢᤱᤎᤠᤰᤜᤠ᤹

ᤀᤢ᤺ᤰᤐᤧᤳ ᤗᤢᤶᤛᤡᤱᤅᤠᤱ ᤏᤧᤖ ᤗᤢ᤺ᤴᤍᤧᤶᤍᤧᤛᤧᤶᤔᤧ᤹ᤀᤥ॥

ᤂᤧᤴ ᤕᤢᤔᤪᤧᤰ ᤔᤧᤰᤂᤧᤶᤔᤧ᤹ᤀᤥ.

ᤂᤧᤒᤩᤠᤱ ᤁᤢᤎᤧᤔᤠᤎᤡᤰᤁᤠᤱ ᤔᤧᤗᤧᤖᤧᤶᤔᤡᤴᤏᤧ᤹ᤀᤥ᥄

᥈᥍ ᤂᤧᤸᤗᤧ ᤁᤢᤶᤒᤠᤒᤠ ᤁᤢᤒᤡᤳᤜᤠ᤹ᤀᤠᤱ ᤔᤧᤰᤂᤧᤶᤛᤡᤶᤔᤧ᤹ᤀᤥ

ᤂᤧᤱᤜᤠ᤹ᤀᤠᤱ ᤂᤢᤴᤇᤡ᤹ ᤗᤠᤃᤡ ᤁᤡᤵᤔᤠ ᤁᤧᤄᤢᤒᤠ ᤆᤥ᤺ᤰᤗᤥ᥄

ᤂᤧᤱᤜᤠ᤹ ᤁᤧᤖᤧᤰ ᤛᤧᤖᤠᤶᤛᤡᤶᤔᤧ᤹ᤀᤥ᥄

ᤂᤧᤱᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤖᤧ ᤁᤢᤕᤧᤴᤏᤡᤴ

ᤏᤡ᤺ᤵᤔᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ॥

᥈᥎ ᤂᤢᤏᤧ᤹ ᤁᤢᤜᤡᤶ ᤁᤧᤗᤢ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤁᤢᤗᤧᤰᤘᤠ ᤏᤢ᤺ᤰᤋᤢ ᤐᤡᤖᤢᤛᤡᤀᤠᤱ ᤘᤠ᤹.

ᤂᤧᤱᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤥ ᤔᤧᤒᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ

ᤒᤣᤒᤡᤗᤥᤏᤗᤠᤶ ᤁᤧᤄᤧᤳᤇᤡᤱᤒᤠ ᤔᤏᤠᤜᤠ᤹ ᤂᤧᤵᤛᤧᤶᤛᤡᤶᤔᤧ᤹ᤀᤥ॥

᥈᥏ “ᤋᤥ᤺ᤱᤗᤡ ᤁᤧᤕᤠᤱᤒᤠᤜᤠ᤹ ᤒᤣᤒᤡᤗᤥᤏ ᤔᤧᤍᤠᤖ ᤑᤠ᤹ᤀᤠᤱ

ᤂᤡᤏᤡ᤹ ᤀᤡᤱᤄᤱ ᤜᤠᤰᤋᤧᤶᤛᤡᤶᤔᤧ᤹ᤀᤥ॥

ᤕᤧᤰᤕᤰᤁᤡᤴ ᤁᤒᤪᤡᤱ ᤁᤡᤷᤃᤵ ᤁᤒᤧᤶᤔᤧ᤹ᤀᤥ

ᤜᤧᤰᤁᤣᤗ᤹ᤖᤡᤰ ᤀᤠᤳᤋᤡᤴᤏᤠᤱ ᤂᤧᤳᤇᤡᤱᤔᤠ ᤔᤧᤴᤇᤢᤰᤏᤧᤴᤗᤖᤥ॥

ᤂᤧᤸᤗᤧ ᤘᤣ᤹ᤜᤠ᤹ ᤔᤧᤳᤋᤢᤛᤡᤀᤠᤱ ᤘᤕᤧᤒᤠ ᤜᤧᤰᤁᤣᤀᤣ

ᤂᤡᤏᤡ᤹ᤀᤠᤱ ᤂᤧᤴ ᤋᤠᤵᤑᤣ᤺ᤸᤗᤡᤰ ᤔᤧᤳᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤛᤢᤳᤌᤥ ᤆᤥᤃᤢᤀᤠᤱ ᤘᤠ᤹ᤖᤥ॥

᥉᥆ ᤂᤧᤸᤗᤧ ᤌᤠᤱᤒᤧᤴ ᤁᤢᤔᤏᤠᤜᤠ᤹ ᤔᤠᤖᤠᤶᤜᤠ᤹ᤀᤥ ᤔᤧᤈᤥ᤺ᤴᤗᤥ.

ᤂᤧᤴ ᤕᤧᤴᤏᤥ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤔᤧᤛᤧᤖᤢᤛᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥉᥇ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤛᤣ.

ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤔᤡᤀᤠᤖᤥ.

ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤐᤡᤔᤠ

ᤕᤧᤴᤏᤡᤴ ᤏᤡ᤺ᤵᤔᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ॥

᥉᥈ ᤀᤠᤱᤍᤡᤱ ᤁᤧᤗ᤹ᤒᤠ ᤗᤠᤈᤣ᤹ᤀᤣ.

ᤂᤧᤏᤧ᤹ ᤁᤧᤍᤥ᤺ᤰᤁᤠᤱ ᤁᤧᤈᤥ᤺ᤴᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤳᤋᤡᤸᤗᤧᤀᤠᤱ ᤁᤧᤶᤓᤥ᤺ᤱᤏᤧᤴᤗᤥ॥

ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤒᤠ ᤁᤧᤕᤧᤰᤕᤰᤜᤠ᤹ᤀᤥ

ᤀᤠᤱᤃᤠ᤹ ᤔᤡᤓᤠ᤺ᤳᤋᤪᤠ ᤁᤣ᤺ᤳᤋᤢᤱᤗᤥ

ᤂᤧᤸᤗᤧ ᤂᤧᤱᤜᤠ᤹ ᤂᤡᤷᤗᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤡᤎᤡᤰᤂᤢᤖᤥ॥”

᥉᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹

ᤐᤡᤷᤒᤣ᤺ᤶᤒᤠ ᤔᤧᤈᤠ᤺ᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤜᤢᤰᤁᤥ ᤁᤧᤎᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤍᤧᤶᤛᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣ᤺ᤰᤔᤠ ᤔᤧᤶᤓᤠ᤺ᤰᤋᤢᤛᤡᤴᤗᤥ॥

᥉᥊ ᤁᤖ ᤂᤧᤱᤜᤠ᤹ ᤁᤧᤎᤧ᤹ᤒᤠᤴ ᤁᤧᤎᤢᤶᤒᤠ ᤆᤥ᤺ᤰᤗᤥ॥

ᤂᤢᤏᤧ᤹ ᤁᤢᤔᤡᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ॥

ᤂᤢᤏᤧ᤹ ᤂᤧᤱᤜᤠ᤹ ᤌᤣ᤺ᤰᤋᤢ ᤏᤠᤅᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤀᤥ

ᤕᤠᤶᤔᤥ ᤂᤢᤏᤧ᤹ ᤏᤠ᤺ᤶᤛᤡᤱᤔᤠ ᤐᤡᤖᤢᤛᤡᤖᤥ॥

ᤁᤖ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤏᤠ᤺ᤶᤛᤡᤱᤔᤠ ᤜᤥ᤺ᤵᤗᤥ᥄”

᥉᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤔᤧᤱᤔᤧᤱᤒᤠ ᤋᤠᤓᤣ᤺ᤸᤗᤧ ᤒᤣᤒᤡᤗᤥᤏᤡᤜᤠ᤹ ᤆᤩᤧᤵᤋᤢᤛᤡᤖᤥ.

ᤁᤸᤗᤧ ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ ᤆᤩᤧᤵᤋᤢᤛᤡᤖᤥ

ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤛᤡᤰᤁᤢᤶᤏᤡᤒᤠ ᤁᤢᤔᤏᤠᤜᤠ᤹ᤀᤠᤱ ᤆᤩᤧᤵᤋᤢᤛᤡᤖᤥ॥

᥉᥌ ᤛᤡᤰᤁᤢᤶᤛᤠᤒᤠ ᤁᤢᤛᤢᤈᤠᤛᤠᤒᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤍᤱ ᤔᤧᤒᤥᤱᤗᤥ॥

ᤂᤧᤸᤗᤧ ᤁᤧᤎᤢᤶᤒᤠ ᤁᤢᤎᤰᤛᤢᤒᤠᤜᤠ᤹ ᤋᤠᤓᤣ᤺ᤸᤗᤧ ᤆᤩᤧᤵᤋᤢᤛᤡᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤁᤡᤔᤠ ᤕᤱᤔᤧᤸᤗᤧ ᤋᤧᤶᤛᤢᤛᤡᤖᤥ॥

᥉᥍ ᤋᤠᤓᤣ᤺ᤸᤗᤧ ᤁᤢᤀᤴᤜᤠ᤹ ᤆᤩᤧᤵᤋᤢᤛᤡᤖᤥ

ᤜᤧᤰᤁᤩᤠᤱ ᤁᤢᤀᤴᤗᤠᤎᤠᤜᤠ᤹ ᤏᤢ

ᤘᤣ᤹ ᤗᤠᤈᤣ᤹ᤜᤠ᤹ ᤗᤠᤶᤒᤠᤒᤠ ᤁᤢᤴᤈᤢᤶᤜᤠ᤹ ᤆᤩᤧᤵᤋᤢᤛᤡᤖᤥ.

ᤂᤶᤓᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤔᤧᤴᤇᤢᤔᤠ ᤜᤧᤰᤋᤱᤔᤠ ᤔᤧᤒᤥᤱᤗᤥ॥

ᤋᤠᤓᤣ᤺ᤸᤗᤧ ᤂᤧᤸᤗᤧ ᤁᤢᤕᤠᤱ ᤁᤧᤕᤢᤱᤒᤠᤜᤠ᤹ ᤆᤩᤧᤵᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤔᤧᤏᤠᤵᤋᤢᤛᤡᤖᤥ॥

᥉᥎ ᤂᤧᤸᤗᤧ ᤁᤢᤈᤫᤠ᤺ᤳᤜᤠ᤹ ᤛᤠᤱᤕᤠᤰᤔᤧᤸᤗᤧ ᤋᤖᤢᤖᤥ.

ᤁᤴ ᤛᤷᤃᤧᤱ ᤜᤣᤀᤠᤱ ᤆᤵᤗ ᤕᤠ᤺ᤴᤍᤢᤖᤥ॥

ᤜᤧᤰᤁᤩᤠᤱ ᤌᤣᤀᤠᤱᤒᤣ᥅ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤗᤠᤈᤣ᤺ᤴ

ᤏᤠᤘᤠᤀᤡᤳᤗᤠᤜᤠ᤹ᤖᤧ ᤋᤡᤶᤛᤧᤀᤠᤱ ᤏᤧᤖᤥ॥

ᤂᤧᤒᤩᤠᤱ ᤔᤏᤠᤜᤠ᤹ ᤂᤧᤱᤜᤠ᤹ᤏᤢ ᤔᤧᤏᤠᤱᤗ ᤌᤠᤖᤡᤰ

ᤗᤢᤱᤔᤠ᤹ᤜᤡ᤺ᤶᤔᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ॥

᥉᥏ “ᤜᤠᤖᤠᤀᤣ ᤒᤣᤒᤡᤗᤥᤏᤧᤴ ᤋᤠᤶᤓᤢᤱ ᤁᤥ᤺ᤳᤆᤥᤜᤠ᤹ ᤏᤢ

ᤔᤢᤖᤧ᤺ᤰ ᤂᤠᤖᤧ᤺ᤰ ᤋᤧᤴᤏᤥᤒᤠ ᤌᤰᤛᤠᤜᤠ᤹ᤖᤧ ᤔᤧᤕᤢᤰᤋᤢᤖᤥ॥

ᤁᤴ ᤑᤰᤌᤡ᤺ᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤎᤥ᤺ᤰᤍᤧᤴ ᤐᤥᤱᤗᤥ॥

ᤂᤧᤵᤔᤥ ᤕᤠᤶᤔᤥ ᤔᤏᤠᤜᤠ᤹ ᤔᤧᤴᤕᤢᤱᤏᤧᤴᤗᤥ.

ᤁᤴ ᤀᤠᤓᤧᤸᤗᤧᤛᤠᤱ ᤆᤡᤈᤡ ᤂᤰᤂᤰ ᤐᤥᤱᤗᤥ॥”

᥊᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤛᤍᤥᤔ. ᤃᤔᤥᤖᤠ᤺ᤴ ᤏᤢ ᤁᤢᤒᤣᤛᤠᤱᤒᤠ ᤕᤧᤰᤕᤰᤜᤠ᤹

ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ.

ᤀᤠᤱᤃᤠ᤹ ᤁᤴ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ.

ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤘᤠ᤹ᤏᤧᤴᤗᤥ.

ᤁᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤕᤢᤱᤏᤧᤴᤗᤥ॥

᥊᥇ “ᤀᤥᤔᤧᤳᤋᤧᤶᤔᤧ᤹᥄ ᤌᤠᤱᤃᤧᤳ ᤗᤣᤵᤔᤠᤱᤗᤠᤶ

ᤛᤠ᤹ᤖᤡᤰ ᤕᤖᤡᤰ ᤌᤰᤛᤢᤒᤠᤜᤠ᤹ ᤔᤧᤕᤢᤖ ᤔᤧᤒᤳᤗᤥ.

ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤗᤠᤶ ᤁᤧᤍᤰᤗᤧᤱᤘᤠᤀᤥ

ᤕᤖᤡᤰ ᤜᤠᤱᤜᤠ᤹ ᤏᤢ ᤕᤖᤡᤰ ᤛᤢᤘᤠᤱᤜᤠ᤹ ᤔᤧᤒᤥ᤺ᤰᤗ ᤔᤧᤒᤳᤗᤥ॥

᥊᥈ ᤂᤧᤱᤜᤠ᤹ᤖᤧ ᤗᤡᤜᤠ᤹ ᤏᤢ ᤗᤠ᤺ᤰᤜᤠ᤹ ᤑᤧᤈᤢᤶᤓᤧᤕᤠ ᤔᤧᤃᤳᤋᤢᤖᤥ॥

ᤂᤧᤱᤜᤠ᤹ ᤁᤧᤀᤠ᤺ᤶᤒᤠ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤀᤴᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤋᤃᤡ ᤔᤧᤓᤧᤴᤗᤥ.

ᤜᤧᤰᤁᤣ᤺ᤸᤗᤧ ᤘᤖ᤺ᤱᤅᤡᤴ ᤛ᤺ᤰᤐᤠ ᤜᤧᤰᤁᤣ ᤗ᤹ᤖᤥ॥

ᤂᤧᤱᤜᤠ᤹ ᤌᤱ ᤁᤧᤈᤥ᤺ᤰᤐᤠ ᤐᤖᤡᤰᤗᤧ ᤔᤧᤓᤧᤴᤗᤥ.

ᤂᤧᤏᤧ᤹ ᤒᤣᤒᤡᤗᤥᤏᤧᤴ ᤔᤧᤱᤔᤠ ᤑᤠ᤹ᤀᤠᤱ ᤔᤧᤔᤢᤴᤇᤡᤱᤗᤥ॥

᥊᥉ ᤏᤡᤱᤔᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤀᤡᤱᤄᤱᤅᤡᤴ

ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤡᤔᤠ ᤕᤱᤔᤠᤖᤧ ᤁᤢᤛᤠ᤹ᤀᤡ ᤕᤃᤧᤖᤥ॥

ᤛᤠᤘᤠ᤺ᤴᤍᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ

ᤕᤱᤔᤠᤛᤡᤔᤠ ᤋᤢᤰᤂᤣ᤺ᤸᤗᤧ ᤂᤢᤏᤧ᤹ ᤋᤧᤶᤛᤢᤀᤠᤱ ᤘᤠ᤹ᤖᤥ॥

᥊᥊ “ᤆᤠᤖᤠᤶᤔᤠᤍᤧᤴᤏᤥᤒᤠ ᤔᤧᤸᤗᤢᤰᤜᤠ᤹ ᤐᤡᤳᤆᤠᤰ ᤐᤡᤳᤆᤠᤰ

ᤐᤡᤳᤋᤢᤛᤡᤖ ᤕᤷᤍᤏᤒᤠ ᤋᤢᤶᤓᤢᤱᤗᤠᤜᤠ᤹ᤀᤥᤗᤠᤶ

ᤌᤧᤖᤡᤱᤒᤠᤴ ᤗ᤺ᤶᤓᤧᤶᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤋᤠᤀᤠᤖᤥ॥

ᤒᤣᤒᤡᤗᤥᤏᤧᤴ ᤁᤢᤗᤠᤈᤣ᤹ᤗᤠᤶ ᤏᤠ᤺ᤳᤋᤢᤅᤗᤥ.

ᤜᤧᤰᤁᤩᤠᤱ ᤛᤣᤃᤢᤱᤒᤠ ᤗᤠᤶᤗᤥᤒᤠᤴ ᤕᤢᤰᤋᤡᤱ ᤆᤥᤃᤢᤱᤗᤥ॥

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤜᤧᤰᤋᤱᤒᤠ ᤜᤠ᤺ᤳ ᤘᤠ᤹ᤒᤣ᥅

ᤂᤧᤒᤩᤠᤱ ᤜᤠ᤺ᤳᤗᤧ ᤀᤠᤱᤃᤠ᤹ ᤂᤧᤔᤠ᤹ ᤛᤠ᤺ᤵᤔᤠ ᤛᤢᤰᤁᤠᤒᤣ᥅

ᤀᤠᤳᤋᤡᤴ ᤕᤢᤰᤛᤠᤒᤧᤸᤗᤧ ᤀᤠᤏᤡᤱᤘᤠ᤺ᤴ ᤀᤵᤔᤠ ᤛᤢᤰᤋᤢᤒᤣ᥅

᥊᥋ “ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤱᤘᤠᤀᤥ ᤏᤢ

ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤸᤗᤧ ᤋᤰᤗᤧᤱᤘᤠᤀᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤛᤣ᤺ᤰᤁᤡᤴ ᤂᤧᤵᤛᤧᤶᤔᤧ᤹ᤀᤥ॥

ᤆᤢᤈᤢᤰᤛᤠ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤀᤠᤱ

ᤔᤧᤸᤗᤢᤰ ᤁᤢᤀᤡᤛᤡ᤺ᤰ ᤔᤧᤀᤢ᤺ᤰᤂᤢ ᤔᤧᤎᤧᤔᤢᤛᤡᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤔᤧᤔᤧᤰᤂᤢᤖᤥ॥

᥊᥌ ᤀᤰᤋᤱᤒᤠ ᤀ᤺ᤰᤔᤠ ᤀᤡᤰᤗᤠ᤺ᤸᤗᤧ ᤕᤥ᤹ᤒᤠ᤺ᤴ ᤕᤱᤗᤥ.

ᤒᤣᤒᤡᤗᤥᤏᤧᤴ ᤔᤧᤍᤣ᤹ᤖᤢᤀᤠᤱ ᤘᤠ᤹ᤖᤥ᥄

ᤜᤧᤰᤁᤩᤠᤱ ᤁᤸᤗᤧ ᤁᤢᤃᤡᤔᤠ ᤁᤢᤕᤱᤔᤠ ᤀᤡᤰᤗᤠ᤺ᤴ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤂᤧᤶᤍᤧᤳᤗᤥ॥”

᥋᥇

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤒᤣᤒᤡᤗᤥᤏ ᤏᤢ ᤒᤣᤒᤡᤗᤏᤡᤕᤠᤒᤠa ᤔᤏᤠᤜᤠ᤹ ᤁᤧᤔᤧᤱᤒᤠᤴ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤢᤛᤢᤱᤗᤥ॥

᥈ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤔᤧᤍᤠᤖᤥ

ᤜᤧᤰᤁᤩᤠᤱ ᤆᤠᤛᤡᤵ ᤜᤧᤰᤁᤣ ᤔᤧᤀᤧᤵᤋᤢᤀᤠᤱ

ᤂᤧᤴ ᤔᤠ᤺ᤱᤄᤠ ᤔᤧᤓᤧᤛᤢ ᤔᤧᤍᤣᤛᤢᤖᤥ॥

ᤂᤧᤸᤗᤧ ᤁᤢᤍᤢᤰᤂᤧ ᤆᤠᤔᤠ ᤕᤧᤴᤏᤥ

ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤁᤧᤖᤧᤰ ᤐᤡᤛᤠᤱᤗᤠᤶᤒᤠ ᤔᤧᤍᤠᤖᤥ॥

᥉ ᤋᤥ᤺ᤱ ᤁᤧᤀᤠᤵᤐᤠᤜᤠ᤹ᤖᤧ ᤗᤡᤜᤠ᤹ ᤂᤡᤱᤔᤠ ᤔᤧᤱᤄᤥᤛᤢᤴᤗᤖᤥ

ᤀᤡᤃᤪ ᤑᤧᤈᤢᤶᤓᤧᤕᤠ ᤕᤠᤱᤛᤡᤱᤔᤠ ᤔᤧᤱᤄᤥᤏᤧᤴᤗᤖᤥ॥

ᤂᤧᤸᤗᤧ ᤁᤧᤍᤶᤒᤠ ᤁᤢᤎᤰᤛᤢᤒᤠᤜᤠ᤹ᤀᤠᤱ ᤔᤧᤗᤧᤖᤧᤶᤛᤡᤶᤔᤡᤴᤏᤧ᤹ᤀᤥ᥄

ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤂᤰᤐᤧᤳ ᤔᤧᤔᤧᤰᤗᤖᤥ॥

᥊ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ

ᤂᤧᤱᤜᤠ᤹ ᤔᤧᤈᤥ᤺ᤴᤏᤠᤱ ᤔᤧᤛᤧᤖᤢᤛᤡᤖᤥ.

ᤂᤧᤸᤗᤧ ᤁᤢᤔᤠᤖᤠᤶᤜᤠ᤹ᤀᤥ ᤔᤧᤈᤩᤧᤵᤋᤢ ᤔᤧᤛᤧᤖᤢᤛᤡᤖᤥ॥

᥋ ᤌᤧᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ

ᤀᤡᤛᤪᤠᤀᤡᤗᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤰᤗᤧᤱᤘᤠᤀᤥ

ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ᤺ᤸᤗᤧ ᤗᤠᤕᤥ ᤆᤥᤃᤧᤇᤢᤀᤠᤱ ᤘᤠ᤹ᤛᤡᤛᤠᤱ

ᤀᤠᤱᤃᤠ᤹ ᤂᤧᤱᤜᤠ᤹ ᤗᤠᤵᤔᤧᤶᤓᤢᤀᤣ ᤁᤳᤋᤢᤱᤛᤡᤱᤗᤥ॥”

᥌ ᤒᤣᤒᤡᤗᤥᤏᤗᤠᤶ ᤂᤧᤳᤋᤠᤛᤡᤶᤔᤧ᤹ᤀᤥ᥄

ᤂᤡᤏᤡ᤹ ᤀᤠᤒᤠᤅᤣ ᤛᤧ᤺ᤵᤐᤠᤛᤡᤶᤔᤧ᤹ᤀᤥ᥄

ᤂᤧᤸᤗᤧ ᤁᤢᤄᤢᤶᤍᤡᤱᤅᤥ ᤂᤡᤏᤡ᤹ ᤔᤧᤎᤩᤧᤶᤔᤡᤴᤏᤧ᤹ᤀᤥ᥄

ᤁᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤧᤰᤘᤠ ᤜᤢᤱᤔᤠ ᤕᤧᤶᤗᤥ.

ᤂᤧᤸᤗᤧ ᤂᤥᤔᤠ ᤕᤠᤖᤢᤒᤠᤴ ᤂᤢᤏᤧ᤹ ᤏᤢ᤺ᤰᤋᤢ ᤐᤡᤖᤢᤖᤥ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤥ ᤒᤣᤒᤡᤗᤥᤏᤧᤴ

ᤗᤳᤇᤠ ᤛᤠᤶᤔᤩᤠᤱ ᤂᤥᤷᤕᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤗᤳᤇᤠ ᤂᤥᤷᤕᤠ᤺ᤸᤗᤧ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤛᤢᤀᤠᤱ ᤘᤕᤧᤖᤥ॥

ᤒᤣᤒᤡᤗᤥᤏᤧᤸᤗᤧ ᤁᤢᤛᤣ᤹ᤈ᤺ᤱᤘᤠ᤺ᤸᤗᤧ ᤛᤢᤘᤠᤱᤜᤠ᤹ ᤔᤕᤢᤛᤡᤖᤥ.

ᤜᤧᤰᤁᤩᤠᤱ ᤁᤸᤗᤧ ᤁᤧᤖᤧᤰ ᤁᤧᤏᤠᤱᤒᤠ ᤆᤥᤃᤢᤛᤢᤛᤡᤖᤥ॥

᥎ ᤁᤖ ᤆᤄᤵ ᤒᤣᤒᤡᤗᤥᤏᤧᤴᤏᤠᤱ ᤌᤩ᤺ᤱ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤂᤧᤸᤗᤧ ᤁᤢᤗᤠᤃᤡ ᤂᤡᤏᤡ᤹ ᤜᤠᤒᤧᤶᤔᤧ᤹ᤀᤥ॥

ᤂᤧᤴ ᤛᤡᤍᤠ᤹ᤐᤠᤱᤍᤠ᤹ ᤐᤡᤖᤧᤶᤔᤧ᤹ᤀᤥ॥

ᤜᤠᤃ ᤂᤧᤴ ᤀᤠᤸᤗᤛᤠᤱ ᤘᤣ᤺ᤵᤔᤠ ᤛᤢᤰᤐᤡᤖᤥ॥

᥏ ᤀᤠᤏᤡᤃᤧ ᤛᤢᤰᤋᤢᤶᤒᤧᤒᤠ ᤜᤧᤰᤁᤣ᤺ᤸᤗᤧᤃ

ᤀᤠᤏᤡᤃᤧ ᤂᤧᤴ ᤑᤠ᤹ᤖᤢᤶᤒᤧᤒᤠ ᤘᤕᤧᤔᤧᤴᤗᤥ.

ᤁᤖ ᤀᤠᤸᤗ ᤂᤧᤴ ᤌᤣ᤺ᤸᤗᤧᤀᤠᤱ ᤛᤧ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

ᤂᤧᤴ ᤐᤣ᤺ᤰᤗᤖᤥ. ᤗᤠᤵᤑᤢᤛᤧᤶᤔᤧ᤹ᤀᤥ॥

ᤀᤠᤸᤗ ᤂᤧᤏᤡ᤹ ᤀᤠᤵᤑᤣᤰ ᤗᤠᤈᤣ᤹ᤀᤥ ᤏᤢ᤺ᤰᤂᤧᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤂᤥᤛᤢᤒᤠ ᤂᤢᤶᤍᤡᤱᤅᤡᤴ

ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤠᤖᤡᤰ ᤁᤧᤳᤗᤥ.

ᤁᤴ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤆᤥ᤺ᤰᤗᤥ

ᤁᤴ ᤛᤡ᤺ᤰᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤀᤠᤗᤣ᤺ᤳᤋᤧᤀᤠᤱ ᤘᤠ᤹ᤖᤥ॥

ᤋᤩᤧᤶᤔᤧ᤹ᤀᤥ. ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤀᤠᤏᤡ᤹ ᤗᤠᤃᤡ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤖᤢᤛᤗᤧ᤺ᤶᤔᤥ ᤀᤢᤘᤠ ᤆᤥᤃᤢᤶᤗᤥ॥

᥇᥇ ᤋᤥ᤺ᤱᤜᤠ᤹ ᤕᤠᤖᤠᤵᤋᤧᤶᤔᤧ᤹᥄ ᤂᤥᤜᤠ᤹ ᤑᤥ᤺ᤰᤂᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤱᤘᤠᤀᤥ ᤗᤠᤱᤄᤣ᤺ᤰᤔᤠ

ᤏᤢ ᤂᤧᤴ ᤔᤧᤱᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ

ᤔᤠᤍᤡᤒᤠ ᤜᤠᤱᤜᤠ᤹ ᤜᤢᤛᤢᤛᤡᤀᤠᤱ ᤘᤠ᤹ᤖᤥ॥

ᤁᤢᤜᤡᤶ ᤀᤠᤛᤢᤳᤌᤥ ᤁᤧᤈᤥ᤺ᤰᤐᤠᤜᤠ᤹ᤖᤧ ᤋᤰᤗᤧᤱᤘᤠᤀᤥ

ᤁᤱᤃ ᤂᤢᤏᤧ᤹ ᤁᤢᤗᤧᤰᤘᤠ ᤏᤢ᤺ᤰᤔᤠ ᤕᤧᤶᤗᤥ॥

᥇᥈ ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤏᤡᤛᤠ᤺ᤴ ᤑᤥ᤺ᤰᤂᤧᤶᤔᤧ᤹ᤀᤥ॥

ᤀᤡᤰᤁᤧᤃᤥᤒᤠᤜᤠ᤹ ᤁᤧᤎᤢᤶᤒᤠ ᤆᤥᤃᤧᤶᤛᤡᤶᤔᤧ᤹ᤀᤥ

ᤜᤧᤰᤁᤩᤠᤱ ᤀᤡᤰᤁᤧᤃᤥᤒᤠᤜᤠ᤹ ᤂᤧᤵᤛᤧᤶᤛᤡᤶᤔᤧ᤹ᤀᤥ॥

ᤗᤳᤇᤠ ᤗᤠ᤺ᤰᤕᤢᤰᤔᤠᤍᤧᤴ ᤆᤥᤃᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤘᤠᤀᤥ

ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤳᤋᤢᤖᤥ॥

᥇᥉ ᤂᤧᤏᤧ᤹ᤃ ᤗᤳᤇᤠ ᤕᤶᤒᤠ ᤗᤧᤱᤜᤱᤍᤧᤴᤏᤡᤸᤗᤧ ᤁᤢᤗᤢᤶᤔᤥ

ᤕᤶᤒᤠ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤕᤧᤰᤕᤰᤏᤧᤖᤥ.

ᤁᤖ ᤁᤧᤔᤧᤰᤔᤠᤴ ᤋᤩᤧᤀᤠᤱ ᤘᤠ᤹ᤖᤥ॥

ᤁᤧᤜᤡᤱᤔᤠ ᤂᤡ᤺ᤴ ᤔᤧᤄᤰᤋᤢᤀᤠᤱ ᤘᤠ᤹ᤖᤥ॥

᥇᥊ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤔᤠᤱᤜᤧᤰᤛᤡᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤥ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤠ᤹ᤖᤥ-

“ᤏᤡ᤺ᤱᤄᤢᤰᤘᤠ ᤐᤴᤈᤩᤠᤱᤔᤠᤜᤠ᤹ᤖᤧ ᤀᤡᤰᤋᤠᤵᤜᤠ᤹ ᤔᤧᤒᤴᤇᤢᤒᤠ ᤁᤢᤀᤡᤛᤡ᤺ᤰ

ᤁᤢᤕᤧᤰᤕᤰᤜᤠ᤹ ᤏᤡᤱᤔᤡᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤱ ᤏᤠ᤺ᤶᤔᤠ ᤀᤡᤰᤗᤠᤀᤥ

ᤂᤧᤏᤧ᤹ ᤐᤡᤛᤠᤱ ᤋᤡᤕᤠᤜᤠ ᤔᤧᤗ᤹ᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤛᤧᤘᤠᤛᤠᤶᤗᤥ

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤢᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤖᤥ॥

ᤂᤢᤏᤧ᤹ ᤀᤠᤵᤑᤣᤰ ᤁᤢᤄᤠᤛᤡᤱᤏᤡ᤺ᤵᤐᤥ

ᤂᤢᤏᤧ᤹ ᤋᤠᤱᤛᤠᤱᤒᤠᤴ ᤂᤡᤱᤄᤢᤖᤥ॥

᥇᥌ ᤂᤢᤏᤧ᤹ ᤂᤧᤖᤧᤱᤄᤢᤖᤢᤱ ᤁᤧᤗ᤹ᤒᤥ ᤐᤠ᤺ᤳᤋᤧᤸᤗᤧ

ᤋᤠᤱᤛᤠᤱᤒᤧᤴ ᤆᤫᤠ᤺ᤳᤋᤡᤸᤗᤧ ᤋᤡᤶᤗᤥ॥

ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤠ᤹ᤔᤡᤳ ᤐᤥ᤺ᤰᤗ ᤕᤠ᤺ᤴᤍᤢᤖᤥ॥

ᤂᤢᤏᤧ᤹ ᤛᤠ᤺ᤶᤓᤣ᤺ᤴ ᤘᤜᤡᤳᤋᤡᤴᤏᤢ ᤛᤥᤖᤡᤰ ᤐᤠᤱᤄᤢᤖᤥ.

ᤜᤧᤰᤁᤩᤠᤱ ᤛᤠᤶᤔᤡ᤺ᤳᤋᤧᤴ ᤁᤢᤕᤠᤱᤔᤠᤍᤧᤴᤜᤠ᤹ᤀᤥᤏᤢ ᤗᤧᤖᤢᤖᤥ॥

᥇᥍ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤍᤱ ᤔᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤛᤡᤰᤁᤢᤍᤡᤱ ᤏᤡᤱᤘᤠ᤹ ᤔᤧᤱᤃᤳᤋᤢᤴᤗᤥ᥄

ᤛᤠᤶᤔᤩᤠᤱ ᤕᤢᤵᤐᤠ ᤁᤧᤎᤰᤐᤠᤜᤠ᤹ ᤂᤢᤴᤇᤡ᤹ ᤔᤧᤈᤥᤃᤢᤛᤡᤒᤠ

ᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤁᤢᤏᤠᤔᤧᤴᤇᤠ᤹ ᤔᤧᤒᤥᤱᤗᤥ.

ᤔᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤀᤡᤱᤗᤧᤰᤁᤣ ᤆᤥ᤺ᤰᤗᤥ॥

ᤁᤴ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤛᤰᤔᤠ ᤀᤡᤃᤪ ᤔᤢᤰᤛᤠᤶ ᤔᤧᤕᤠᤰᤏᤧᤴᤗᤥ॥

᥇᥎ ᤏᤠᤘᤠᤀᤡᤳᤗᤠᤜᤠ᤹ᤃ ᤌᤣᤏᤠᤎᤣᤒᤠ ᤔᤧᤈᤥ᤺ᤰᤗᤥ.

ᤂᤧᤱᤜᤠ᤹ ᤀᤣ᤺ᤵᤔᤠ ᤁᤧᤕᤢᤒᤠ ᤀᤡᤱᤗᤧᤰᤁᤣ ᤔᤧᤈᤥ᤺ᤰᤗᤥ᥄

ᤂᤠᤛᤧᤴ ᤐᤥᤱᤔᤠ ᤕᤧᤴᤏᤡᤴ ᤏᤡ᤺ᤵᤔᤠ ᤕᤧᤴᤏᤥ

ᤂᤧᤱᤜᤠ᤹ ᤁᤧᤖᤧᤰ ᤂᤠᤵᤐᤢᤌᤩᤱ ᤔᤧᤒᤥᤱᤗᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤕᤠᤁᤢᤒᤖᤧ ᤁᤢᤗᤰᤗᤥ

ᤂᤢᤏᤧ᤹ᤃ ᤁᤴ ᤏᤠᤘᤠᤀᤡᤳᤗᤠᤜᤠ᤹ ᤜᤧᤰᤋᤱᤒᤠ ᤔᤧ᤺ᤴᤗᤥ᥄

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤀᤠᤒᤠᤅᤣ ᤁᤢᤗᤰ ᤁᤧᤄᤥᤒᤠ ᤔᤏᤠᤜᤠ᤹ᤏᤢ ᤛᤥᤛᤥᤖᤡᤰ

ᤁᤧᤖᤧᤰ ᤐᤠ᤺ᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳᤍᤠᤱᤒᤠᤖᤥ॥

ᤂᤢᤏᤧ ᤁᤢᤔᤡᤱᤃ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤎᤘᤠ

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤏᤧ᤹ᤃ ᤀᤠᤎᤱ ᤆᤥ᤺ᤰᤔᤠ ᤌᤘᤠᤏᤧᤖᤥ.

ᤀᤠᤱᤃᤠ᤹ ᤂᤧᤏᤧ᤹ᤗᤠᤶ ᤛᤢᤘᤠᤱᤜᤠ᤹ ᤆᤡᤎᤰ ᤆᤡᤎᤰ ᤌᤃᤢᤱᤛᤡᤱᤗᤥ

ᤜᤧᤰᤁᤩᤠᤱ ᤕᤖᤡᤰ ᤜᤠᤱᤈᤢᤶᤜᤠ᤹ ᤔᤧᤰᤂᤢᤱᤛᤡᤱᤗᤥ॥

᥈᥇ ᤀᤠᤱᤃᤠ᤹ ᤂᤧᤏᤧ᤹ᤗᤠᤶ ᤀᤴᤜᤠ᤹ ᤏᤢ ᤀᤴ ᤁᤧᤕᤢᤰᤐᤠᤜᤠ᤹.

ᤜᤧᤰᤁᤩᤠᤱ ᤀᤴᤗᤠᤎᤠ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤆᤡᤎᤰ ᤆᤡᤎᤰ ᤌᤃᤢᤱᤛᤡᤱᤗᤥ॥

᥈᥈ ᤀᤠᤱᤃᤠ᤹ ᤂᤧᤏᤧ᤹ᤗᤠᤶ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹.

ᤁᤠᤵᤐᤥᤒᤠ ᤁᤠᤶᤔᤢᤔᤠ ᤔᤏᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹.

ᤌᤠᤱᤒᤧᤴ ᤔᤏᤠᤜᤠ᤹ ᤏᤢ ᤔᤧᤴᤇ᤻ᤕᤠᤜᤠ᤹ ᤆᤡᤎᤰ ᤆᤡᤎᤰ ᤌᤃᤢᤱᤛᤡᤱᤗᤥ॥

᥈᥉ ᤂᤧᤏᤧ᤹ᤗᤠᤶ ᤔᤧᤸᤗᤢᤰᤁᤶᤒᤠᤜᤠ᤹ ᤏᤢ ᤁᤢᤔᤧᤸᤗᤢᤰ ᤗᤢᤵᤜᤠ᤹.

ᤕᤠ᤺ᤴᤃᤧᤔᤒᤠ ᤁᤧᤈᤠᤒᤠᤜᤠ᤹ ᤏᤢ ᤛᤧᤃᤶᤒᤠ ᤁᤢᤃᤠᤵᤜᤠ᤹.

ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ ᤆᤡᤎᤰ ᤆᤡᤎᤰ ᤌᤃᤢᤱᤛᤡᤱᤗᤥ॥

᥈᥊ “ᤕᤖᤢᤛᤗᤧ᤺ᤶᤔᤥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹

ᤔᤧᤔᤧᤳᤋᤢᤛᤡᤒᤠ ᤁᤧᤖᤧᤰ ᤔᤧᤴᤘᤠ᤹ᤔᤏᤠ ᤐᤠ᤺ᤴᤜᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤒᤣᤒᤡᤗᤥᤏ ᤏᤢ ᤒᤣᤒᤡᤗᤥᤕᤠᤒᤠ ᤔᤏᤠᤜᤠ᤹ᤀᤥ

ᤀᤠᤱᤃᤠ᤹ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ॥

᥈᥋ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤔᤧᤱᤒᤠ

ᤔᤢᤰᤛᤠᤶᤒᤠ ᤏᤠᤱᤈᤱᤗᤢᤱᤅᤧ. ᤀᤥᤔᤧᤳᤋᤧ᤹ᤀᤥ᥄

ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠ.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

“ᤆᤴᤈᤶᤒᤠᤍᤧᤴᤜᤠ᤹ᤗᤠᤶ ᤕᤥ ᤜᤡᤵᤔᤠ ᤌᤠᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤁᤧᤍᤰᤗᤧᤱᤘᤠᤀᤥ ᤀᤠᤜᤢᤰᤁᤡᤸᤗᤧ ᤛᤠ᤺ᤶᤏᤧᤖᤥ॥

ᤀᤠᤱᤃᤠ᤹ ᤔᤧᤱᤏᤧᤛᤢ᤺ᤳᤏᤧᤀᤠᤱ. ᤂᤧᤏᤧ᤹ ᤌᤧᤔᤠᤀᤠᤱ ᤁᤧᤶᤒᤥ᤺ᤱᤏᤧᤴᤗᤥ

ᤁᤖ ᤔᤡᤃᤧᤍᤡᤰᤐᤠᤀᤠᤱ ᤁᤧᤗᤢᤶᤛᤡᤱᤒᤠ ᤁᤢᤶᤈᤡᤰ ᤁᤧᤒᤥ᤺ᤱᤗᤥ॥

᥈᥌ ᤂᤧᤏᤧ᤹ ᤛᤍᤠᤍᤡᤱᤗᤧ ᤗᤠᤃᤡ ᤆᤡᤈᤡ ᤂᤰᤂᤰ ᤁᤧᤒᤥ᤺ᤱᤗᤥ॥

ᤂᤧᤏᤧ᤹ᤀᤥ ᤁᤧᤕᤠᤰᤐᤠ ᤗᤢᤱᤜᤠ᤹ᤀᤠᤱ

ᤜᤡᤶ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤓᤧᤸᤗᤧᤀᤠᤱ ᤀᤥᤃᤵ ᤔᤧᤒᤥ᤺ᤱᤏᤧᤴᤗᤥ॥

ᤂᤧᤏᤧ᤹ ᤘᤖᤧᤱᤗᤧᤱ ᤁᤧᤶᤍᤢ᤺ᤰ ᤁᤧᤶᤍᤣᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ॥

᥈᥍ “ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤔᤡᤰᤛᤣ᤺ᤴ ᤏᤡᤛᤠ᤺ᤴ ᤑᤥ᤺ᤰᤂᤧᤶᤔᤧ᤹ᤀᤥ॥

ᤌᤱ ᤀᤡᤰᤗᤠ᤺ᤴ ᤔᤢᤰᤂᤧᤶᤔᤧ᤹ᤀᤥ᥄

ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤱᤘᤠᤀᤥ ᤂᤧᤱᤜᤠ᤹ ᤁᤧᤖᤧᤰ ᤔᤢᤖᤠ ᤔᤧᤳᤋᤧᤶᤛᤡᤶᤔᤣ᤹ᤀᤥ᥄

ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤰᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤕᤠᤖᤡᤵ ᤆᤥᤃᤧᤶᤛᤡᤶᤔᤧ᤹ᤀᤥ᥄

ᤀᤠᤖᤠᤖᤠᤋᤒᤠ. ᤔᤡᤴᤏᤡᤒᤠ ᤏᤢ ᤀᤛᤁᤏᤈᤒᤠ

ᤌᤰᤛᤢᤒᤠᤜᤠ᤹ ᤂᤡᤏᤡ᤹ ᤑᤧᤳᤋᤧᤶᤶᤛᤡᤶᤔᤧ᤹ᤀᤥ॥

ᤗᤳᤇᤠ ᤌᤰᤔᤥᤒᤠ ᤌᤡᤰ ᤕᤢᤰᤋᤡᤱ ᤆᤥᤃᤧᤶᤔᤧ᤹ᤀᤥ.

ᤏᤡ᤺ᤱᤂᤢ᤺ᤰᤘᤠ᤺ᤸᤗᤧ ᤁᤢᤒᤴᤈᤩᤠᤱᤔᤠᤜᤠ᤹ ᤜᤧᤰᤁᤧ

ᤀᤠᤳᤋᤠᤋᤠᤴᤏᤣ ᤕᤖᤡᤰ ᤀᤴᤜᤠ᤹ ᤋᤠᤖᤧᤶᤛᤡᤶᤔᤧ᤹ᤀᤥ᥄

᥈᥎ ᤔᤠᤍᤡᤒᤠ ᤜᤠᤱᤜᤠ᤹ᤖᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ

ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤗᤠᤶᤔᤧᤗᤥᤛᤢᤛᤡᤒᤠ.

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠᤜᤠ᤹.

ᤂᤧᤱᤜᤠ᤹ᤖᤧ ᤕᤢᤰ ᤔᤧᤈᤥᤃᤢᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ

ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤠᤖᤧᤶᤛᤡᤶᤔᤧ᤹ᤀᤥ॥

᥈᥏ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤌᤢᤖᤢᤵᤗᤢᤵᤏᤠ ᤕᤱᤗᤥ

ᤜᤧᤰᤁᤩᤠᤱ ᤁᤢᤍᤢᤰᤔᤥ ᤂᤀᤡᤰ ᤂᤀᤡᤰ ᤀᤡᤰᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤒᤣᤒᤡᤗᤥᤏᤧᤴ ᤔᤧᤸᤗᤧᤱᤛᤡᤱᤅᤣ ᤕᤧᤵᤗ

ᤜᤧᤰᤁᤩᤠᤱ ᤂᤧᤵᤔᤥ ᤜᤠ᤺ᤳᤋᤠᤱ ᤔᤧᤴᤕᤢᤱᤏᤧᤸᤗ ᤑᤠ᤹ᤀᤠᤱ ᤁᤢᤍᤰᤗᤧᤱᤘᤠᤀᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤱᤛᤣ᤺ᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥉᥆ ᤂᤧᤸᤗᤧ ᤔᤢᤰᤁᤢᤶᤒᤠ ᤁᤢᤎᤰᤛᤢᤒᤠᤜᤠ᤹ ᤕᤠᤶᤔᤥ ᤌᤱ ᤔᤧᤴᤈᤥ᤺ᤰᤏᤧᤴᤗᤥ॥

ᤂᤧᤱᤜᤠ᤹ ᤌᤰᤛᤢᤒᤠ ᤕᤰᤜᤠ᤹ᤀᤥ ᤔᤧᤕᤢᤱ ᤔᤧᤃᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠ᤺ᤴᤇᤡᤱᤔᤠᤴ ᤔᤕᤧᤒᤣᤖᤥ॥

ᤂᤧᤱᤜᤠ᤹ ᤔᤧᤴᤇᤢᤔᤠ ᤜᤧᤰᤋᤱᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤗᤠᤈᤣ᤹ ᤁᤧᤗᤡᤒᤠᤜᤠ᤹ᤖᤧ ᤜᤡᤶᤜᤠ᤹ ᤔᤡᤔᤧᤎᤡᤰᤂᤢᤀᤠᤱ ᤏᤧᤖᤥ

ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤐᤕᤶ ᤗᤠᤶᤎᤣ᤺ᤵᤐᤠᤜᤠ᤹ ᤔᤧᤗᤢ᤺ᤴᤍᤢᤖᤥ॥

᥉᥇ ᤁᤢᤕᤧᤰᤕᤰᤁᤡᤴ ᤜᤢᤰᤁᤠᤵ ᤔᤧᤈᤥᤃᤢ ᤗ᤹ᤖᤡᤰ ᤜᤠᤱᤅᤡᤴ ᤔᤧᤵᤔᤠᤖᤧ ᤗᤠᤃᤡ

ᤀᤡᤱᤄᤱ ᤁᤧᤛᤠᤒᤠᤜᤠ᤹ ᤐᤈᤠᤳ ᤔᤧᤈᤠᤳᤗ

ᤗᤳᤇᤠ ᤁᤧᤗᤥ᤺ᤰᤐᤠᤗᤠᤶ ᤘᤣ᤹ᤀᤥ ᤀᤡᤱᤄᤱᤅᤡᤴ ᤔᤧᤛᤧᤛᤢᤖᤥ॥

᥉᥈ ᤁᤧᤖᤧᤰ ᤂᤧᤳᤇᤡᤱᤔᤠ ᤗᤠᤶᤜᤠ᤹ ᤔᤧᤛᤠᤰᤋᤢᤀᤠᤱ ᤏᤧᤖᤥ॥

ᤘᤈᤡᤶᤒᤣ᤹ᤜᤠ᤹ᤀᤥ ᤔᤡ ᤔᤧᤃᤣ᤺ᤳᤋᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ ᤛᤠ᤹ᤖᤡᤰ ᤔᤧᤃᤡ ᤔᤧᤕᤱᤗᤥ॥”

᥉᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤒᤣᤒᤡᤗᤥᤏᤧᤴ ᤂᤠ ᤆᤡᤖᤠᤰ ᤆᤡᤖᤠᤰ ᤗᤠ᤺ᤰᤔᤠᤖᤧ ᤗᤠᤃᤡ.

ᤆᤠᤎᤠᤶᤔᤠᤍᤧᤴᤏᤥ ᤁᤧᤏᤧᤒᤠ ᤔᤠᤛᤡ ᤜᤧᤰᤋᤱᤒᤠ ᤆᤥ᤺ᤰᤗᤥ॥

ᤀᤠᤸᤗ ᤛᤵᤑᤠᤎᤡᤰ ᤀᤣᤃᤠᤱᤗᤧ ᤂᤧᤴ ᤆᤠᤛᤢᤶᤔᤠᤴ ᤜᤣ᤺ᤰᤛᤡᤱᤗᤥ॥”

᥉᥊ “ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤆᤍᤣᤛᤡᤃᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤏᤡᤃᤧ ᤆᤡᤎᤰ ᤆᤡᤎᤰ ᤌᤃᤡᤃᤧᤀᤠᤱ

ᤀᤠᤏᤡᤃᤧ ᤌᤢᤶᤔᤡᤴ ᤗ᤺ᤳᤋᤢᤍᤣᤛᤢᤀᤠᤱ ᤘᤠ᤹ᤖᤥ॥

ᤕᤶᤒᤠ ᤀᤠᤈᤠᤈᤠᤒᤧᤸᤗᤧ ᤜᤧᤰᤁᤣ ᤂᤢᤏᤧ᤹ ᤗᤖᤡᤃᤧᤍᤣᤛᤡᤃᤧᤀᤠᤱ ᤘᤠ᤹ᤖᤥ

ᤂᤧᤒᤩᤠᤱ ᤂᤢᤏᤧ᤹ ᤁᤢᤛᤠᤵᤐᤥ᤺ᤰᤁᤡᤴ

ᤀᤠᤏᤡᤃᤧ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤌᤡᤶᤛᤢᤀᤠᤱ ᤘᤠ᤹ᤖᤥ॥

ᤀᤠᤏᤡᤃᤧ ᤀᤠᤒᤠᤅᤣ ᤗᤠᤈᤣ᤹ᤗᤠᤶ

ᤂᤢᤏᤧ᤹ ᤗᤠ᤺ᤰᤁᤠᤳ ᤗᤠᤵᤑᤢᤛᤡᤃᤧᤀᤠᤱ ᤘᤕᤡᤃᤧᤖᤥ.”

᥉᥋ ᤛᤡᤕᤥᤏᤒᤠ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ॥

“ᤀᤠᤏᤡᤃᤧ ᤋᤢᤰᤂᤣ ᤆᤧᤀᤡᤃᤧᤖ ᤕᤠ᤺ᤴᤍᤡᤃᤧᤒᤠ ᤁᤢᤀᤡᤛᤡ᤺ᤰ

ᤒᤣᤒᤡᤗᤥᤏᤧᤴ ᤋᤢᤰᤂᤧ ᤆᤠᤖ ᤕᤠ᤺ᤴᤍᤧᤶᤔᤧ᤹ᤀᤥ॥

ᤀᤠᤏᤡᤃᤧ ᤔᤠᤰᤂᤡ᤹ ᤘᤠᤕᤢᤛᤢᤒᤠᤸᤗᤧ ᤁᤢᤗᤧᤰᤘᤠᤀᤥ

ᤒᤣᤒᤡᤗᤥᤏᤒᤠ ᤔᤏᤠᤜᤠ᤹ᤖᤧ ᤔᤧᤜᤢᤅᤢᤖ ᤕᤠ᤺ᤴᤍᤧᤶᤛᤧ᤹.” ᤕᤖᤢᤛᤗᤧᤔᤖᤧ ᤐᤠ᤺ᤳᤋᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤑᤠ᤹ᤖᤢ

᥉᥌ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤀᤰᤂᤣ ᤔᤧᤳᤋᤢᤖᤥ.

“ᤂᤡᤏᤡ᤹ ᤋᤢ᤺ᤴᤍᤣ᤹ ᤀᤥᤃᤧᤔᤧᤵᤐᤠ ᤂᤠᤛᤧᤴᤗᤥ᤺ᤶᤒᤠ ᤐᤥ᤺ᤱᤅᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ᤗᤠᤶ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ॥

ᤂᤧᤸᤗᤧ ᤁᤢᤘᤠᤒᤢᤴᤍᤠᤰᤘᤠᤜᤠ᤹ᤏᤢ ᤛᤥᤛᤥᤖᤡᤰ

ᤂᤧᤸᤗᤧ ᤁᤢᤘᤜ᤺ᤱᤅᤡᤴ ᤆᤵᤐᤪᤧᤰ ᤆᤵᤗ ᤕᤠ᤺ᤴᤍᤢᤱᤗᤥ.

᥉᥍ ᤜᤧᤰᤁᤩᤠᤱ ᤒᤣᤒᤡᤗᤥᤏᤧᤴ ᤛᤩᤠᤗ ᤕᤠᤱᤍ᤺ᤰᤜᤠ᤹ ᤘᤠ᤹ᤔᤠᤍᤧᤴ

ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠᤴ ᤁᤧᤗᤢᤶᤛᤡᤱᤒᤠᤀᤠᤱ ᤁᤧᤏᤧᤒᤠ ᤐᤥᤱᤗᤥ॥

ᤂᤧᤵᤔᤥ ᤋᤠᤶᤓᤢᤱ ᤌᤰᤛᤠᤜᤠ᤹ ᤕᤠᤱᤔᤧᤎᤥ᤺ᤰᤗᤥ॥

ᤂᤧᤴ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤴᤕᤢᤱᤔᤏᤠᤒᤠᤍᤧᤴ.

ᤕᤱᤔᤠ ᤀᤠᤛᤡᤛᤡᤒᤠ ᤏᤢ ᤀᤠᤵᤋᤡᤰ ᤆᤠᤜᤠᤰ ᤐᤥᤱᤗᤥ॥

᥉᥎ ᤁᤧᤎᤢᤶᤒᤠ ᤌᤧᤖᤡᤱᤒᤠᤜᤠ᤹ ᤁᤢᤀᤡᤛᤡ᤺ᤰ

ᤂᤧᤸᤗᤧ ᤁᤢᤔᤏᤠᤜᤠ᤹ ᤛᤥᤖᤡᤰ ᤜᤠᤃᤠ᤺ᤰ ᤜᤠᤃᤠ᤺ᤰ ᤔᤧᤗ᤹ᤖᤥ॥

ᤌᤧᤖᤡᤱᤒᤠᤸᤗᤧ ᤁᤢᤛ᤻ᤛᤠᤜᤠ᤹ ᤜᤧᤰᤁᤣ ᤂᤧᤱᤜᤠ᤹ ᤱᤕᤠᤷᤖ ᤱᤕᤠᤷᤖ ᤔᤧᤗ᤹ᤖᤥ॥

᥉᥏ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤁᤧᤖᤧᤰ ᤛᤣ᤹ᤈ᤺ᤱᤘᤠ᤺ᤴᤏᤢ

ᤂᤢᤴᤇᤡ᤹ ᤛᤠ᤹ᤖᤡᤰ ᤛᤡᤰᤐᤥ᤺ᤰᤁᤠᤱ ᤔᤧᤏᤧ᤺ᤸᤗᤧ.

ᤀᤠᤱᤃᤠ᤹ ᤘᤣ᤹ ᤐᤖᤡᤰᤐᤠ ᤛᤠᤓᤱᤈᤠ ᤌᤡᤰ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤠᤖᤡᤵ ᤆᤥᤃᤢᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤈᤥ᤺ᤴᤏᤠᤱ ᤔᤧᤀᤡᤶᤗ ᤌᤠᤖᤡᤰ ᤔᤛᤢᤛᤡᤱᤛᤡᤱᤗᤥ

ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤥᤏᤧᤴᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥊᥆ “ᤌᤢ᤺ᤶᤒᤠᤜᤠ᤹ ᤏᤢ ᤔᤧ᤺ᤴᤍᤠᤜᤠ᤹ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤛᤡᤒᤠ ᤜᤧᤰᤁᤣ.

ᤔᤧᤸᤗᤢᤰᤛᤠ᤺ᤳᤜᤠ᤹ ᤛᤧᤵᤔᤏᤠᤛᤡᤒᤠ ᤜᤧᤰᤁᤣ

ᤀᤠᤱᤃᤠ᤹ ᤂᤧᤱᤜᤠ᤹ ᤕᤥ ᤕᤢᤖᤢᤱᤛᤡᤱᤗᤥ॥

᥊᥇ “ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤠᤖᤠ ᤑᤥᤛᤢᤒᤠ

ᤐᤕᤶ ᤕᤶᤒᤠ ᤒᤣᤒᤡᤗᤥᤏ. ᤒᤣᤒᤡᤗᤥᤏᤧᤴ ᤀᤠᤰᤂᤩᤠᤱ ᤜᤢᤰᤁᤠᤵ ᤔᤧᤈᤥᤃᤢᤒᤣ᥄

ᤀᤠᤸᤗ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤂᤧᤴ ᤗᤳᤇᤠ ᤁᤡᤵᤔᤠᤃᤧᤄᤢᤒᤠ ᤏᤡᤕᤠᤖᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥊᥈ ᤘᤖ᤺ᤱᤅᤡᤴ ᤒᤣᤒᤡᤗᤥᤏᤧᤸᤗᤧ ᤁᤢᤛᤶᤔᤥ ᤐᤥᤖᤧᤌᤠᤅᤧᤀᤠᤱ ᤏᤧᤖᤥ.

ᤁᤧᤜᤢ᤺ᤰᤐᤠ ᤘᤠᤓᤧᤸᤗᤧᤱᤜᤠ᤹ᤖᤧ ᤂᤧᤴ ᤋᤧᤵᤋᤢᤖᤥ॥

᥊᥉ ᤂᤧᤵᤔᤥᤒᤠ ᤕᤧᤰᤕᤰᤜᤠ᤹ ᤀᤠᤸᤗᤥ ᤔᤧᤃᤧᤀᤠᤱ ᤏᤧᤖᤥ.

ᤜᤠ᤺ᤳᤋᤠᤱ ᤗᤠᤱᤔᤧᤱᤄᤣ᤺ᤰᤔᤏᤠᤒᤠ ᤀᤡᤃᤪ ᤆᤫᤠ᤺ᤳ ᤁᤧᤜᤥ᤺ᤵᤐᤠ

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤗᤠᤈᤣ᤹ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥊᥊ ᤜᤧᤰᤁᤩᤠᤱ ᤒᤣᤒᤡᤗᤥᤏᤒᤠ ᤒᤣᤗ ᤔᤠᤱᤅᤡᤴ ᤂᤢᤶᤍᤡᤱ ᤐᤡᤖᤢᤱᤗᤥ

ᤂᤧᤒᤩᤠᤱ ᤂᤧᤸᤗᤧ ᤆᤒᤠ ᤁᤧᤖᤧᤰ ᤐᤧᤛᤢᤖ ᤕᤠ᤺ᤴᤍᤢᤱᤗᤥ॥

ᤀᤠᤸᤗᤀᤠᤱᤎᤥ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤴᤍᤠᤏᤧᤴᤗᤥ

ᤜᤧᤰᤁᤩᤠᤱ ᤂᤧᤴ ᤛᤧᤘᤠ ᤔᤧᤶᤔᤧᤳᤋᤢᤴᤗᤥ॥

ᤒᤣᤒᤡᤗᤥᤏᤒᤠ ᤗᤢᤱᤎᤠᤰᤜᤠ᤹ ᤗᤢ᤺ᤴᤍᤧᤀᤠᤱ ᤏᤧᤖᤥ᥄

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ᤖᤧ ᤗᤠᤃᤡ ᤀᤡᤱᤄᤱ

᥊᥋ ᤀᤠᤱᤃᤠ᤹ ᤀᤠᤔᤏᤠᤛᤣ. ᤂᤧᤵᤔᤥᤗᤠᤶ ᤗ᤺ᤴᤍᤧᤶᤔᤧ᤹ᤀᤥ.

ᤒᤣᤒᤡᤗᤥᤏᤗᤠᤶ ᤂᤡᤏᤡ᤹ ᤂᤧᤳᤋᤠᤛᤡᤶᤔᤧ᤹ᤀᤥ॥

ᤂᤡᤏᤡ᤹ ᤀᤠᤒᤠᤅᤣ ᤛᤧ᤺ᤵᤐᤠᤛᤡᤶᤔᤧ᤹ᤀᤥᤣ᥄

ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤥᤗᤠᤶ ᤐᤡᤴᤍᤧᤶᤔᤧ᤹ᤀᤥ॥

᥊᥌ ᤁᤖ ᤂᤡᤏᤡ᤹ ᤕᤱᤔᤠ ᤔᤧᤛᤩᤧᤶᤔᤡᤴᤏᤧ᤹ᤀᤥ.

ᤌᤰᤛᤢᤒᤠᤜᤠ᤹ ᤏᤡ᤺ᤳᤋᤠᤱ ᤔᤧᤃᤧᤖᤧ ᤁᤧᤗ᤹ᤒᤠ ᤌᤡᤰᤛᤡᤃᤣ᤺ᤰᤐᤠ

ᤜᤕᤱ ᤁᤡᤸᤗᤡᤱᤒᤠ ᤀᤡᤱᤄᤱᤅᤡᤴ ᤁᤧᤄᤧᤵᤛᤢᤶᤔᤡᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤜᤕᤱ ᤁᤡᤸᤗᤡᤱᤒᤠ ᤀᤡᤱᤄᤱᤜᤠ᤹ ᤋᤱᤒᤣᤎᤰᤔᤠ ᤋᤠᤖᤥ॥

ᤗᤠᤶᤗᤥᤒᤠᤜᤠ᤹ ᤌᤡᤰᤁᤡᤴ ᤘᤣ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤋᤧᤴᤎᤱ ᤔᤧᤈᤥ᤺ᤰᤁᤡᤸᤗᤧ ᤂᤣᤔᤠ ᤌᤰᤔᤠ ᤛᤧᤳᤇᤡᤱᤔᤠᤖᤧ ᤗᤠᤈᤣ᤺ᤴ ᤐ᤺ᤱᤗᤥ॥

᥊᥍ ᤌᤣᤀᤠᤱᤓᤧᤸᤗᤧ ᤁᤴ ᤐᤕᤶ ᤕᤶᤒᤠ ᤒᤣᤒᤡᤗᤥᤏ ᤕᤧᤰᤕᤰᤁᤡᤴ

ᤏᤢ ᤂᤧᤸᤗᤧ ᤁᤧᤖᤧᤰ ᤁᤢᤏᤠᤘᤠᤀᤡᤳᤗᤠᤜᤠ᤹

ᤂᤢᤶᤍᤡᤱ ᤐᤡᤔᤠ ᤕᤧᤶᤔᤡᤴ ᤛᤧᤰᤂᤠᤀᤣ ᤋᤠᤖ ᤐᤳᤗᤥ॥

ᤂᤧᤸᤗᤧ ᤁᤠᤰ ᤁᤢᤗᤠᤈᤣ᤺ᤴ ᤛᤡᤖᤡᤱᤔᤔᤥ ᤌᤠᤖᤥ.

ᤜᤧᤰᤁᤩᤠᤱ ᤁᤧᤛᤡᤒᤠ ᤁᤢᤔᤏᤠᤜᤠ᤹ ᤔᤠᤖᤠᤶᤜᤠ᤹ᤀᤥ ᤔᤧᤏᤧᤖᤥ॥

᥊᥎ ᤂᤧᤒᤩᤠᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤛ᤺ᤳᤗᤥ.

ᤌᤣᤀᤠᤱᤓᤧᤸᤗᤧ ᤌᤠᤱᤃᤧᤳ ᤐᤡᤛᤠᤱᤗᤠᤶ

ᤒᤣᤒᤡᤗᤥᤏᤧᤴ ᤁᤧᤔᤧᤱᤒᤠ ᤌᤰᤛᤢᤒᤠᤜᤠ᤹ ᤔᤧᤕᤢᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥊᥏ “ᤒᤣᤒᤡᤗᤥᤏᤧᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤏᤢ

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ ᤛᤩᤧᤖᤢᤛᤡᤖᤥ.

ᤜᤧᤰᤁᤣᤗ᤹ᤖᤡᤰᤁᤣ ᤂᤧᤸᤗᤧ ᤁᤢᤔᤏᤠᤜᤠ᤹ ᤛᤧᤵᤔᤠᤛᤡᤀᤣ ᤐᤥᤱᤗᤥ॥

᥋᥆ ᤋᤠᤓᤣᤗᤠᤶ ᤁᤧᤄᤧᤳᤇᤡᤒᤠᤛᤧ. ᤗᤠ᤺ᤰᤁᤠᤳ ᤗ᤺ᤴᤍᤧᤶᤔᤧ᤹ᤀᤥ᥄

ᤔᤧᤕᤧᤒᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤀᤥᤔᤧᤔᤕᤡᤴᤏᤧ᤹ᤀᤥ.

ᤂᤡᤏᤡ᤹ ᤁᤧᤛᤢᤰᤋᤢᤶᤔᤡᤸᤗᤧ ᤂᤧᤳᤋᤠᤛᤡᤶᤔᤧ᤹ᤀᤥ᥄

ᤔᤠ᤺ᤱᤄᤠᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤘᤕᤡᤛᤠᤱ.

ᤕᤜᤘᤣ ᤍᤠᤱᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤁᤧᤏᤧᤒᤠ ᤂᤡᤏᤡ᤹ ᤐᤠᤱᤓᤣ᤹ᤀᤡᤴ ᤏᤡᤱᤘᤠ᤹ ᤗᤡᤱᤄᤧᤶᤔᤧ᤹ᤀᤥ॥”

᥋᥇ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. “ᤀᤠᤏᤡᤃᤧ ᤛᤡᤖᤡᤱᤔᤔᤥ ᤌᤩᤧ᤹ᤀᤡᤃᤧᤖᤥ॥

ᤀᤠᤏᤡᤃᤧ ᤔᤧᤈᤧᤰᤂᤡᤃᤧ ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤖᤥ

ᤌᤣᤀᤠᤱᤓᤧᤸᤗᤧ ᤕᤜᤘᤧ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ

ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤀᤠᤛᤢᤳᤌᤥ ᤔᤧᤈᤥᤃᤢᤀᤠᤱ ᤕᤢᤱᤗᤥ॥”

᥋᥈ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤐᤥᤱᤗᤥ.

ᤁᤖ ᤒᤣᤒᤡᤗᤥᤏᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤧᤰᤂᤢᤱᤛᤡᤱᤅᤡᤸᤗᤧ ᤕᤧᤶᤔᤡᤴ ᤋᤠᤖᤥ॥

ᤁᤧᤃᤠ᤺ᤶᤒᤠ ᤁᤢᤔᤏᤠᤜᤠ᤹ ᤔᤧᤕᤠ᤺ᤵᤐᤠᤴ ᤗᤠᤈᤣ᤹ᤀᤥ ᤁᤧᤖᤧᤰ ᤂᤧᤶᤍᤧᤳᤗᤥ॥

᥋᥉ ᤒᤣᤒᤡᤗᤥᤏᤧᤴ ᤛᤠᤱᤃᤪᤠᤶᤐᤣᤍᤠᤱ ᤕᤠᤖᤡᤰ ᤌᤠ᤺ᤱᤎᤠ᤺ᤱ ᤁᤧᤳᤇᤠᤱ

ᤜᤧᤰᤁᤩᤠᤱ ᤁᤢᤕᤰᤜᤠ᤹ ᤛᤠ᤹ᤖᤡᤰ ᤁᤧᤎᤢᤶᤒᤠ ᤆᤥᤃᤢᤛᤠᤱ.

ᤂᤧᤴ ᤏᤠᤵᤔᤠᤖᤧ ᤗᤠᤃᤡ ᤀᤠᤸᤗᤛᤠᤱ ᤏᤡᤱᤔᤡᤜᤠ᤹ ᤐᤠᤱᤄᤢᤱᤛᤡᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”

ᤒᤣᤒᤡᤗᤥᤏᤀᤥ ᤘᤣ᤹ ᤔᤧᤰᤔᤠᤛᤡᤔᤠ

᥋᥊ “ᤂᤧᤵᤛᤧᤶᤔᤧ᤹᥄ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥᤗᤠᤶ

ᤐᤕᤶ ᤕᤶᤒᤠ ᤔᤧᤰᤔᤠᤛᤡᤔᤠ ᤀᤡᤰᤗᤠ᤺ᤴ.

ᤒᤣᤒᤡᤗᤥᤏᤖᤧ ᤁᤢᤜᤠ᤺ᤵᤔᤠ ᤁᤢᤈᤡ᤺ᤱᤔᤠᤴ ᤂᤧᤵᤛᤧᤶᤔᤧ᤹ᤀᤥ॥

᥋᥋ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤒᤣᤒᤡᤗᤥᤏᤧᤴ ᤔᤧᤰᤂᤢᤖ ᤐᤳᤗᤥ॥

ᤂᤢᤏᤧ᤹ ᤂᤧᤸᤗᤧ ᤕᤶᤒᤠ ᤁᤢᤀᤡᤰᤗᤠ᤺ᤴ ᤆᤡᤈᤡ ᤕᤧᤶᤕᤧᤶ ᤆᤥᤃᤢᤖᤥ॥

ᤁᤧᤖᤧᤰ ᤕᤧᤰᤕᤰᤁᤥ ᤌᤱ ᤁᤧᤒᤥ᤺ᤱᤒᤠ ᤀᤡᤰᤗᤠ᤺ᤴ.

ᤘᤠᤓᤧᤸᤗᤧᤱ ᤜᤧᤰᤋᤱᤒᤠ ᤏᤡᤱᤔᤡᤜᤠ᤹ᤖᤧ ᤑᤢᤳᤗᤢᤶ ᤌᤩ᤺ᤱ ᤔᤧᤈᤥᤃᤢᤖᤥ॥

᥋᥌ ᤁᤧᤔᤧᤱᤒᤠ ᤏᤡᤱᤔᤡᤜᤠ᤹ ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤍᤠᤖᤥ.

ᤁᤧᤎᤢᤶᤒᤠ ᤁᤢᤎᤰᤛᤢᤒᤠᤜᤠ᤹ ᤔᤧᤍᤧᤶᤛᤢᤛᤡᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤀᤣ ᤔᤧᤀᤧᤰᤂᤢ ᤔᤧᤒᤡᤖᤢᤛᤡᤖᤥ॥

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤶᤕᤥᤏᤡᤒᤠ ᤂᤢᤶᤍᤡᤱ ᤁᤧᤒᤡᤒᤠᤖᤥ.

ᤁᤢᤗᤧᤰᤘᤠᤃ ᤀᤠᤓᤧᤸᤗᤧᤛᤠᤱ ᤁᤧᤖᤧᤰ ᤁᤧᤏᤢ᤺ᤰᤐᤠ ᤆᤥ᤺ᤰᤗᤥ॥

᥋᥍ ᤀᤠᤱᤃᤠ᤹ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤏᤢ ᤁᤢᤜᤠᤱᤕᤢᤰᤐᤠᤜᤠ᤹.

ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤏᤢ ᤛᤥᤛᤥᤖᤡᤰ ᤛᤡᤰᤁᤢᤶᤛᤠᤒᤠ ᤁᤢᤔᤏᤠᤜᤠ᤹. ᤔᤛᤢᤱᤛᤡᤱᤗᤥ॥

ᤂᤧᤱᤜᤠ᤹ ᤔᤢᤖᤢᤰ ᤂᤠᤖᤢᤰ ᤔᤡᤰᤕᤢᤔᤥ ᤔᤧᤎᤠᤖᤥ

ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤥᤏᤧᤴᤗᤥ᥄”

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ. ᤜᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

᥋᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤒᤣᤒᤡᤗᤥᤏᤒᤠ ᤁᤧᤎᤢᤱᤒᤠ ᤗᤢᤱᤎᤠᤰᤜᤠ᤹

ᤂᤠᤶᤒᤠᤱᤅᤥ ᤁᤢᤍᤱᤒᤠ ᤏᤧᤏᤧ ᤔᤧᤍᤱᤄᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤀᤠᤳᤋᤠᤋᤠᤴᤏᤣ ᤕᤶᤒᤠ ᤁᤢᤗᤠᤶᤎᤣ᤺ᤵᤐᤠᤜᤠ᤹ ᤔᤡᤔᤧᤎᤡᤰᤂᤢᤖᤥ॥

ᤕᤖᤡᤰ ᤗᤠᤈᤣ᤹ᤜᤠ᤹ᤗᤠᤶ ᤜᤡᤶ ᤁᤧᤈᤥ᤺ᤰᤐᤠᤜᤠ᤹ᤖᤧ

ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤜᤏᤧᤖᤰ ᤐᤥᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤴ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤖᤥ᥄”

ᤒᤣᤒᤡᤗᤥᤏᤀᤥ ᤕᤷᤔᤡᤕᤠ᤺ᤸᤗᤧ ᤀᤡᤱᤄᤱ ᤜᤠᤅᤢ

᥋᥏ ᤔᤠᤛᤣᤕᤠᤜᤖᤧ ᤁᤢᤶᤔᤧᤴᤇᤠ᤹. ᤏᤣᤖᤡᤕᤠᤜᤖᤧ ᤁᤢᤛ᤻ᤛᤠ ᤛᤢᤜᤠᤱᤃᤧᤶᤒᤠ ᤛᤖᤠᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴᤏᤢ ᤒᤣᤒᤡᤗᤥᤏ ᤐᤣ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤁᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤔᤧᤳᤋᤢ॥ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠb ᤋᤱᤒᤣᤀᤥ ᤁᤴ ᤐᤥ᤺ᤰᤂᤧᤀᤠᤱ ᤘᤕᤧ॥

᥌᥆ ᤒᤣᤒᤡᤗᤥᤏᤀᤥ ᤜᤠᤖᤠᤀᤣ ᤋᤠᤔᤠ ᤀᤡ᤺ᤳᤋᤧᤀᤠᤱ ᤘᤕᤧᤒᤠ ᤁᤵᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤔᤧᤰᤔᤠᤛᤡᤔᤠ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤜᤠ᤹ ᤕᤷᤔᤡᤕᤠ᤺ᤸᤗᤧ ᤗᤳᤇᤠ ᤛᤠᤵᤗᤠᤌ᤺ᤱᤅᤥ ᤛᤠᤵᤋᤢᤱᤀᤠᤱ ᤘᤕᤧ॥

᥌᥇ ᤂᤢᤏᤧ᤹ ᤛᤖᤠᤕᤠᤜ᤺ᤴ ᤔᤧᤳᤋᤢ. “ᤂᤧᤏᤧ᤹ ᤒᤣᤒᤡᤗᤥᤏ ᤁᤧᤖᤧ᤹ᤀᤠᤱ ᤁᤵᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤏᤡᤖᤧ᤹॥

᥌᥈ ᤂᤧᤒᤩᤠᤱ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤒᤠ᤺ᤳᤋᤢᤀᤠᤱ ᤘᤠ᤹. ᤂᤧᤏᤧ᤹ ᤒᤣᤒᤡᤗᤥᤏᤧᤴ ᤁᤧᤔᤧᤰᤂᤢ᤹ ᤂᤧᤸᤗᤧ ᤆᤥᤃᤢᤸᤗᤧ ᤁ᤹ᤕᤥ ᤔᤏᤠᤜᤠ᤹ᤀᤠᤱ ᤔᤧᤴᤕᤠ᤺ᤰᤏᤧᤴ. ᤌᤰᤛᤠᤜᤠ᤹ᤀᤠᤱ ᤔᤧᤴᤕᤠ᤺ᤰᤏᤧᤴ॥ ᤂᤧᤴ ᤛᤍᤠᤍᤡᤱ ᤌᤣᤀᤠᤱ ᤔᤧ᤺ᤴᤏᤣ ᤁᤢᤄᤠᤗᤧᤶ ᤏᤧᤃᤴ॥’

᥌᥉ ᤂᤧᤏᤧ᤹ ᤛᤠᤵᤗᤠᤌ᤺ᤱᤔᤧᤴ ᤁᤧᤏᤡᤖᤢ ᤁᤧᤛᤢᤖᤢᤀᤠᤱ ᤗᤳᤇᤠ ᤗᤢᤱᤎᤡᤰ ᤁ᤹ᤕᤥ ᤀᤡᤄᤣ᤺ᤰᤂᤣ᤹ ᤜᤧᤰᤁᤩᤠᤱ ᤕᤢᤑᤪᤣᤋᤡᤛ ᤘᤜ᤺ᤱᤅᤥ ᤗᤠᤵᤑᤢᤛᤧ ᤕᤠᤰᤋᤧ᤹॥

᥌᥊ ᤂᤧᤒᤩᤠᤱ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤂᤧᤸᤗᤧ ᤁᤢᤛᤶᤎᤠᤱ ᤋᤠᤖᤢᤱᤒᤠ ᤔᤧᤰᤔᤠ ᤛᤡᤔᤧᤸᤗᤧ ᤆᤥᤃᤢᤸᤗᤧ ᤀᤠᤶᤓᤠ ᤁᤶᤓᤗ᤹ᤖᤡᤰᤁᤣ ᤀᤠᤓᤧᤸᤗᤧᤀᤠᤱ ᤐᤥ᤺ᤰᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ ᤒᤣᤒᤡᤗᤥᤏᤧᤴ ᤏᤢ ᤁᤢᤔᤏᤠᤜᤠ᤹ ᤔᤧᤏᤡ᤺ᤶ ᤔᤧᤗᤠᤳ॥’”

ᤕᤷᤔᤡᤕᤠ᤺ᤸᤗᤧ ᤁᤢᤀᤡᤱᤄᤱᤜᤠ᤹ ᤀᤠᤶᤓᤠ ᤁᤵᤔᤥᤀᤣ ᤏᤢᤵᤗᤥ॥

a 

᥋᥇:᥇ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤗᤣᤒ-ᤁᤔᤠᤀᤡ ᤐᤳ. ᤁᤸᤗᤧ ᤁᤢᤒᤣ᤺ᤴ ᤀᤠᤱᤃᤠ᤹ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤐᤥ᤺ᤱ᤹॥ ᤁᤴ ᤒᤣᤒᤡᤗᤥᤏᤖᤧ ᤛᤫᤠ᤺ᤵᤔᤠ ᤁᤢᤔᤡᤱᤗᤥ॥

b 

᥋᥇:᥋᥏ ᤛᤡᤍᤁᤡᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤒᤠ ᥊ ᤋᤱᤒᤣᤴ ᥋᥏᥉ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤔᤧᤃᤧ

(᥈ ᤜᤠᤱ ᥈᥊:᥇᥎–᥈᥋:᥍)

᥋᥈

ᤛᤡᤍᤁᤡᤕᤠᤜ᤺ᤴ ᤕᤜᤢᤍᤠᤒᤠ ᤜᤠᤱ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ ᤏᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤁᤧᤖᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹a ᤕᤖᤢᤛᤗᤧ᤺ᤶᤔᤥ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤜᤠᤱᤕᤢᤰ ᤆᤥᤃᤢ॥ ᤂᤢᤏᤧ᤹ ᤁᤢᤶᤔᤠᤖᤧ ᤁᤢᤔᤡᤱ ᤜᤔᤢᤋᤗ ᤘᤕᤧ. ᤂᤧᤴ ᤗᤡᤒ᤻ᤏᤠ ᤁᤧᤕᤢᤱᤒᤠ ᤕᤷᤔᤡᤕᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤘᤕᤧ॥

᥈ ᤁᤖ ᤕᤜᤥᤕᤠᤁᤡᤔᤖᤧ ᤆᤥᤃᤢᤀᤠᤱ ᤘᤕᤧᤒᤠ ᤜᤧᤰᤁᤣᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤛᤡᤍᤁᤡᤕᤠᤜ᤺ᤸᤗᤧᤀᤠᤱ ᤑᤧᤴᤕᤠ᤺ᤶᤒᤰ ᤆᤥᤃᤢ॥

᥉ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧ ᤆᤥᤃᤢᤸᤗᤧ. ᤁᤢᤏᤢᤵᤔᤥ ᤂᤢᤏᤧ᤹ ᤁᤢᤍᤃᤡᤗᤠᤶ ᤂᤧᤱᤜᤠ᤹ ᤘᤣ᤹ ᤗᤠᤈᤣ᤹ᤀᤥ ᤔᤧᤗ᤺ᤳᤋᤢᤴ ᤔᤧᤍᤣᤛᤢᤛᤡᤴᤗ ᤜᤧᤰᤁᤩᤠᤱ ᤔᤧᤴᤍᤧᤶᤛᤢᤴ ᤔᤧᤴᤍᤣ᤹ᤖᤢᤛᤡᤴᤗ ᤌᤠᤖᤡᤰ ᤁᤴ ᤐᤠ᤺ᤴᤜᤠ᤹ ᤐᤥ᤺ᤰᤂᤧ॥

ᤛᤡᤍᤁᤡᤕᤠᤜ᤺ᤸᤗᤧ ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤆᤥᤃᤢ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤛᤡᤍᤁᤡᤕᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤌᤡᤒᤥᤱ ᤗᤠ ᤁᤧᤖᤧᤒᤠ ᤌᤡᤒᤥᤱ ᤕᤧᤴᤏᤥb ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ ᤑᤧᤳᤋᤢᤛᤡᤀᤠᤱ ᤑᤧᤖᤧ॥ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤡᤴ ᤁᤡᤷᤃᤵ ᤔᤧᤃᤒᤢ ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ ᤗᤢ᤺ᤶᤔᤠᤖᤧ ᤗᤠᤃᤡ ᤆᤴᤈᤶᤒᤠᤍᤧᤴᤜᤠ᤹ ᤔᤧᤈᤥᤃᤢ॥

᥋ ᤛᤡᤍᤁᤡᤕᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤌᤡᤰ ᤋᤱᤒᤣ ᤌᤧᤶᤒᤠ ᤕᤧᤰᤕᤰᤁᤡᤴ ᤔᤧᤃᤒᤢᤀᤠᤱ ᤏᤧᤛ᤻ᤛᤧ॥

᥌ ᤛᤡᤍᤁᤡᤕᤠᤜᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤑᤠᤱᤛᤡᤃᤣ᤺ᤰᤐᤠ ᤕᤧᤴᤏᤥc ᤕᤧᤰᤕᤰᤁᤥ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤐᤥᤃᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤁᤢᤏᤢᤵᤔᤥ ᤆᤠᤜᤠ᤹ ᤁᤧᤖᤧᤰ ᤔᤠᤖᤧᤀᤠᤱ ᤜᤥ᤺ᤵᤋᤧ॥

᥍ ᤂᤧᤒᤩᤠᤱ ᤕᤧᤰᤕᤰᤁᤥᤒᤠ ᤁᤢᤕᤠᤎᤡᤰ ᤗᤢᤱᤎᤠᤰᤜᤠ᤹ ᤐᤢᤖᤢ᤺ᤱ ᤗᤢ᤺ᤴᤍᤧᤒᤣ. ᤜᤧᤰᤁᤩᤠᤱ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤔᤧᤄᤧᤳᤇᤡᤱ ᤔᤧᤄᤧᤖᤧ॥ ᤒᤣᤒᤡᤗᤥᤏᤡᤜᤠ᤹ᤖᤧ ᤕᤧᤰᤕᤰᤁᤡᤴ ᤔᤧᤃᤒᤢᤀᤠᤱ ᤏᤧᤛ᤻ᤛᤧᤀᤠᤱᤎᤥᤀᤣ. ᤂᤧᤱᤜᤠᤖᤧ ᤛᤧᤴᤍᤡᤰ ᤂᤠᤎᤠᤶᤔᤠᤴ ᤔᤧᤜᤠᤱᤄᤢᤀᤠᤱ ᤘᤕᤧ॥ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤓᤢᤱᤀᤡᤰ ᤀᤣᤃᤠᤱ ᤗᤧᤵᤔᤠᤱᤒᤠ ᤏᤠᤜᤠᤱ ᤁᤳᤏᤠᤜᤠᤱ ᤏᤧᤳᤇᤡ ᤗᤢᤱᤎᤠᤰᤜᤠ᤹ᤖᤧ ᤁᤢᤗᤢᤶᤔᤥᤒᤠ ᤋᤠ᤺ᤰᤜᤴᤏᤥᤗᤠᤶ ᤂᤧᤱᤜᤠ᤹ ᤔᤧᤓᤡ᤺ᤴᤇᤡᤱ ᤔᤧᤒᤣ ᤜᤧᤰᤁᤩᤠᤱ ᤕᤷᤍᤏ ᤗᤧᤵᤔᤠᤱᤒᤠ ᤏᤧᤏᤧᤒᤠᤍᤧᤴᤏᤥ ᤔᤧᤎᤠᤛᤡᤱ ᤔᤧᤒᤣ॥

᥎ ᤁᤖ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤛᤡᤍᤁᤡᤕᤠᤜ ᤜᤠᤱᤅᤡᤴ ᤔᤧᤏᤠ᤺ᤳᤋᤢ ᤔᤧᤍᤣ᤹ᤖᤢᤀᤠᤱ ᤕᤖᤡᤜᤥᤒᤠ ᤋᤧᤶᤒᤣᤀᤥ ᤂᤢᤏᤧ᤹ ᤔᤧᤍᤧᤶᤛᤢ॥ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤗᤧᤖᤢᤀᤠᤱ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧ ᤔᤧᤒᤣᤀᤠᤱ ᤔᤧᤘᤕᤧ॥

᥏ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤜᤔᤠᤋ ᤗᤠᤈᤣ᤹ᤒᤠ ᤖᤡᤒ᤻ᤗᤠᤀᤥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤥ ᤔᤧᤍᤣ᤹ᤖᤢ॥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤧᤵᤔᤥᤀᤣ ᤛᤡᤍᤁᤡᤕᤠᤜ᤺ᤴ ᤂᤠᤛᤧᤴ ᤗᤥ᤺ᤶᤔᤠ ᤀᤢᤘᤠ ᤆᤥᤃᤢ॥

᥇᥆ ᤖᤡᤒ᤻ᤗᤠᤀᤥ ᤛᤡᤍᤁᤡᤜ᤺ᤸᤗᤧ ᤁᤢᤔᤡᤰᤗᤧ ᤏᤡᤛᤢᤖᤀᤣ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤛᤧᤖᤢᤛᤡ. ᤜᤧᤰᤁᤩᤠᤱ ᤕᤜᤢᤍᤠᤒᤠ ᤘᤣ᤹ ᤁᤧᤖᤧᤰ ᤛᤢᤜᤠᤱᤃᤧᤶᤒᤠᤜᤠ᤹ᤀᤠᤱ ᤂᤧᤸᤗᤧ ᤛᤧᤖᤢᤛᤡ॥

᥇᥇ ᤂᤧᤒᤩᤠᤱ ᤛᤡᤍᤁᤡᤕᤠᤜᤖᤧ ᤁᤢᤔᤡᤰᤜᤠ᤹ ᤗᤡᤃᤰ ᤗ᤺ᤳᤋᤢᤍᤣᤛᤢ ᤐᤡᤖᤢ. ᤁᤠᤛᤠ ᤌᤰᤁᤪᤱᤅᤡᤸᤗᤧ ᤀᤡᤄᤣ᤺ᤰᤂᤢᤀᤠᤱ ᤒᤣᤒᤡᤗᤥᤏᤀᤥ ᤋᤡ᤺ᤰᤋᤢᤍᤣ᤹ᤖᤢ॥ ᤛᤡᤍᤁᤡᤕᤠᤜ᤺ᤴ ᤁᤢᤛᤡᤔᤠ ᤕᤧᤴ ᤌᤠᤖᤡᤰ ᤒᤣᤒᤡᤗᤥᤏᤒᤠ ᤐᤢᤱᤗᤠᤜᤡᤶᤔᤥᤀᤣ ᤕᤠᤃᤧᤖᤥ॥

ᤔᤠᤱᤜᤡᤶᤔᤡᤴ ᤔᤧᤃᤧᤒᤠ

(᥈ ᤜᤠᤱ ᥈᥋:᥎-᥇᥍)

᥇᥈ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤅᤠᤛᤡᤃᤣ᤺ᤰᤐᤠ ᤗᤠ᤺ᤸᤗᤧ ᤌᤡᤒᤥᤱ ᤕᤧᤴᤏᤥd ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤃᤧᤶᤒᤠ ᤌᤰᤔᤥᤒᤠ ᤏᤒᤢᤈᤖᤍᤠᤏ ᤁᤶᤒᤪᤠᤱᤒᤠᤴ ᤕᤖᤢᤛᤗᤧᤔᤀᤥ ᤁᤧᤖᤧᤓᤧᤖᤧ॥

᥇᥉ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤏᤢ ᤜᤠᤱᤜᤡᤶᤔᤥ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤒᤠ ᤁᤧᤖᤧᤰ ᤜᤡᤶᤜᤠ᤹ᤀᤥ ᤔᤡᤓᤠ᤺ᤳᤋᤪᤠ ᤁᤣ᤺ᤳᤋᤢ॥ ᤁᤧᤖᤧᤰ ᤕᤶᤒ᤻ᤕᤶᤒᤠ ᤁᤧᤕᤧᤰᤐᤠ ᤜᤡᤶᤜᤠ᤹ ᤂᤢᤏᤧ᤹ ᤔᤡᤎᤡᤰᤂᤢᤍᤣᤛᤢ॥

᥇᥊ ᤂᤧᤒᤩᤠᤱ ᤕᤖᤢᤛᤗᤧᤔᤒᤠ ᤁᤠᤰ ᤐᤡᤛᤠᤱᤒᤠ ᤗᤢᤱᤎᤠᤰᤜᤠ᤹ ᤒᤣᤒᤡᤗᤥᤏᤒᤠ ᤌᤰᤛᤢᤒᤠᤜᤠ᤹ᤖᤧ ᤔᤧᤗᤢ᤺ᤴᤍᤢᤸᤗᤧ ᤂᤢᤏᤧ ᤂᤧᤱᤜᤠ᤹ ᤁᤧᤖᤧᤰ ᤗᤠᤶᤗᤥᤔᤠᤛᤡ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ॥

᥇᥋ ᤂᤧᤒᤩᤠᤱ ᤁᤶᤒᤪᤠᤱᤒᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ ᤕᤧᤰᤕᤰᤁᤥ ᤁᤢᤓᤠ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤏᤢ ᤁᤧᤖᤧᤰᤏᤢ᤺ᤸᤗᤧ ᤕᤠᤱᤃᤧᤛᤠ᤹ᤒᤠ. ᤂᤢᤴᤇᤡ᤹ ᤛᤠᤰᤌᤡᤶ ᤁᤧᤗᤧᤵᤐᤠᤀᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤗᤧᤵᤔᤠᤱ ᤁᤧᤒᤵᤐᤠ ᤔᤏᤠᤜᤠ᤹ ᤏᤢ ᤘᤣ᤹ ᤁᤢᤜᤢᤰᤆᤥ ᤁᤧᤏᤢ᤹ᤒᤠ ᤆᤥᤒᤣᤃᤢᤜᤠ᤹ ᤋᤧᤶᤛᤢᤍᤣ᤹ᤖᤢᤛᤡ॥

᥇᥌ ᤁᤖ ᤏᤒᤢᤈᤖᤍᤠᤏᤖᤧ ᤁᤢᤓᤠ ᤛᤠ᤹ᤖᤡᤰ ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤏᤢ ᤀᤡᤰᤋᤠᤵᤜᤠ᤹ᤀᤥ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤜᤢᤍᤠᤀᤥᤀᤣ ᤘᤠ᤹ᤔᤠ ᤕᤠ᤺ᤰᤔᤠ ᤑᤠ᤺ᤰᤋᤢᤛᤡ॥

᥇᥍ ᤒᤣᤒᤡᤗᤥᤏᤡᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤋᤃᤡ ᤁᤧᤕᤧᤵᤐᤠ ᤁᤠᤛᤠ ᤛᤡᤳᤗᤠᤱᤜᤠ᤹. ᤆᤫᤠ᤺ᤳ ᤀᤢ᤺ᤱᤔᤠ ᤁᤠᤛᤠ ᤗᤠᤎᤠᤜᤠ᤹ ᤏᤢ ᤘᤠᤜᤵᤛᤡᤱᤔᤠ ᤛᤠ᤹ᤖᤡᤰ ᤕᤶᤒᤠ ᤆᤫᤠ᤺ᤳ ᤕᤠᤱᤔᤠ ᤁᤠᤛᤠ ᤑᤛᤡ᤺ᤴ ᤑᤕ᤺ᤵᤑᤕ᤺ᤵ ᤔᤧᤕ᤺ᤵᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤖᤧᤰ ᤁᤠᤛᤠᤜᤠ᤹ ᤒᤣᤒᤡᤗᤥᤏᤀᤥ ᤔᤧᤃᤢᤕᤢ ᤔᤧᤍᤣ᤹ᤖᤢ॥

᥇᥎ ᤂᤧᤱᤜᤠ᤹ᤖᤧ ᤂᤠᤵᤐᤢ ᤕᤠᤱᤔᤠ ᤂᤵᤐᤩᤠᤜᤠ᤹. ᤂᤷᤆᤢᤜᤠ᤹. ᤛᤣᤔᤡ ᤜᤠ᤺ᤶᤔᤠᤜᤠ᤹. ᤘᤠᤜᤵᤛᤡᤱᤔᤠ ᤂᤵᤐᤩᤠᤜᤠ᤹. ᤛᤠᤔᤠ ᤐᤢᤔᤠᤜᤠ᤹ ᤏᤢ ᤔᤠᤱᤜᤡᤶᤔᤥ ᤛᤡᤍᤢᤱᤈᤓᤠ ᤆᤥ᤺ᤰᤔᤧᤸᤗᤧ ᤕᤠᤱᤔᤏᤠᤒᤠ ᤁᤧᤖᤧᤰ ᤁᤠᤛᤠ ᤛᤠᤔᤠᤐᤢᤔᤠᤜᤠ᤹ᤀᤠᤱ ᤔᤧᤍᤣ᤹ᤖᤢ॥

᥇᥏ ᤌᤰᤔᤥᤒᤠ ᤁᤶᤒᤪᤠᤱᤒᤠ ᤏᤒᤢᤈᤖᤍᤠᤏᤖᤧ ᤆᤢᤈᤢᤰᤛᤠ ᤇᤧ᤺ᤱᤃᤩᤠᤜᤠ᤹. ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱᤜᤠ᤹. ᤘᤠᤜᤵᤛᤡᤱᤔᤠ ᤑᤛᤡᤜᤠ᤹. ᤂᤵᤐᤩᤠᤜᤠ᤹. ᤛᤣᤔᤡᤕᤢᤱᤍᤧᤴᤜᤠ᤹. ᤛᤠᤔᤠᤐᤢᤔᤠᤜᤠ᤹. ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠᤖᤧ ᤗᤠᤃᤡ ᤕᤠᤱᤔᤏᤠᤒᤠ ᤇᤧ᤺ᤱᤃᤩᤠᤜᤠ᤹. ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤏᤢ ᤕᤢᤵᤐᤠᤗᤠᤶ ᤌᤰᤔᤏᤠᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ᤀᤠᤱ ᤋᤣ᤹ᤖᤢ॥

᥈᥆ ᤏᤧᤳᤇᤡ ᤛᤡᤳᤗᤠᤱᤜᤠ᤹ᤗᤠᤶ ᤁᤧᤗᤡ᤺ᤵᤐᤠ ᤁᤠᤛᤠ ᤁᤢᤎᤠᤱᤔᤠ. ᤁᤢᤛᤡᤃᤠᤱ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤠᤛᤠ ᤛᤧᤃᤶᤒᤠᤜᤠ᤹ᤏᤢ ᤛᤥᤖᤡᤰᤐᤠ ᤛᤠ᤹ᤖᤡᤰ ᤕᤶᤒᤠ ᤆᤫᤠ᤺ᤳ ᤕᤠᤱᤔᤠ ᤁᤠᤛᤠ ᤑᤛᤡ᤺ᤴ. ᤜᤧᤰᤁᤩᤠᤱ ᤆᤫᤠ᤺ᤳ ᤀᤢ᤺ᤱᤔᤠ ᤗᤠᤎᤠᤜᤠ᤹ᤀᤠᤱ ᤌᤠᤱᤔᤠᤖᤧ ᤗᤠᤃᤡ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤆᤥᤃᤧ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤗᤠᤃᤡ ᤛᤥᤗᤥᤔᤏᤖᤧ ᤁᤢᤕᤧᤶᤔᤥ ᤁᤴ ᤆᤡᤃᤰᤘᤠᤜᤠ᤹ ᤔᤧᤈᤥᤃᤢᤀᤠᤱ ᤘᤕᤧ॥

᥈᥇ ᤛᤡᤳᤗᤠᤱᤜᤠ᤹ᤖᤧ ᤁᤢᤗᤡᤱᤃᤧᤴ ᤕᤧᤳᤇᤡ ᤔᤡᤋᤖ ᤕᤠᤖᤡᤰ ᤁᤣ᤺ᤶᤒᤠ ᤆᤥᤃᤧ ᤜᤧᤰᤁᤩᤠᤱ ᤁᤒᤪᤡᤱᤒᤠ ᤁᤢᤗ᤺ᤵᤗᤠ᤺ᤴ ᥋:᥉ ᤔᤡᤋᤖ ᤕᤥᤖᤧ॥ ᤂᤧᤱᤜᤠ᤹ ᤁᤢᤜᤥ᤺ᤴᤍᤪᤠ ᤁᤧᤒᤵᤐᤠ ᤀᤠᤀᤡᤆᤡ ᤛᤢᤶᤛᤡ ᤕᤠᤖᤡᤰ ᤁᤧᤎᤢᤱᤒᤠ ᤆᤥᤃᤧ॥

᥈᥈ ᤁᤧᤖᤧᤰ ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶᤎᤠᤱᤒᤠ ᤁᤠᤛᤠ ᤔᤧ᤺ᤌ᤻ᤜᤠ᤹ ᥈:᥈ ᤔᤡᤋᤖ ᤁᤣ᤺ᤶᤒᤠ ᤔᤧᤃᤠᤶᤛᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤒᤪᤡᤱ ᤐᤡᤛᤠᤱ ᤁᤠᤛᤠ᤺ᤸᤗᤧᤴ ᤑᤢ᤹ᤗᤧᤛᤣ᤹ ᤁᤧᤓᤛᤡᤱᤒᤠ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧ॥

᥈᥉ ᤁᤢᤕᤠ ᤁᤢᤕᤠᤀᤥ ᤑᤠᤱᤒᤥᤱᤅᤠᤱ ᤋᤢᤰᤛᤡ ᤑᤢ᤹ᤗᤧᤛᤣ᤹ ᤐᤳᤇᤧ. ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤁᤧᤓᤛᤡᤱᤒᤠᤸᤗᤧ ᤁᤢᤛᤶᤎᤠᤱ ᤁᤧᤖᤧᤰᤗᤧ ᤁᤡᤵ ᤌᤡᤰ ᤐᤳᤇᤧ॥

᥈᥊ ᤁᤶᤒᤪᤠᤱᤒᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ. ᤂᤢᤏᤧ᤹ᤏᤢ ᤛᤥᤛᤥᤖᤡᤰ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤖᤠᤕᤠᤜ᤺ᤴ. ᤋᤠᤰᤑᤠ ᤏᤡᤛᤡᤃᤣ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤐᤏᤩᤠᤜ᤺ᤴ ᤏᤢ ᤛᤢᤶᤛᤡ ᤁᤢᤎᤧᤃᤣ᤺ᤰ ᤗᤠᤶᤎᤣᤳ ᤁᤧᤃᤥᤒᤠᤜᤠ᤹ ᤐᤢᤱᤗᤠᤎᤠᤒᤠ ᤜᤧᤰᤋᤱᤒᤠ ᤆᤥᤃᤢᤍᤣ᤹ᤖᤢᤛᤡ॥

᥈᥋ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤀᤠᤸᤗᤛᤠᤱ ᤁᤧᤘᤠ᤹ᤒᤠᤜᤠ᤹ ᤗᤢᤶᤔᤥᤗᤠᤶ. ᤕᤜᤢᤍᤡ ᤌᤰᤛᤢᤒᤠᤜᤠ᤹ ᤀᤥᤃᤧᤔᤧᤵᤐᤠ ᤛᤢᤜᤠᤱᤃᤧᤶᤒᤠ ᤌᤡᤰ. ᤜᤠᤱᤅᤡᤸᤗᤧ ᤏᤢᤛᤡ ᤁᤢᤛᤢᤈᤠᤛᤠᤒᤠᤜᤠ᤹. ᤌᤰᤛᤢᤒᤠ ᤐᤥᤱᤔᤠᤖᤧ ᤗᤠᤃᤡ ᤁᤧᤜᤢ᤹ᤒᤠ ᤌᤰᤔᤥᤒᤠᤸᤗᤧ ᤔᤠ ᤁᤢᤛᤢᤜᤠᤱᤔᤡᤒᤠᤴ ᤏᤢ ᤘᤣ᤹ ᤋᤢᤰᤐᤥ᤺ᤱ ᤕᤰᤕᤢᤱᤒᤠᤜᤠ᤹ ᤂᤢᤏᤧ᤹ ᤋᤣ᤹ᤖᤢᤛᤡᤀᤠᤱ ᤐᤣ॥

᥈᥌ ᤌᤰᤁᤶᤒᤪᤠᤱ ᤁᤧᤔᤧᤵᤐᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤸᤗᤧ. ᤂᤧᤱᤜᤠ᤹ ᤁᤧᤖᤧᤰ ᤖᤡᤒ᤻ᤗᤠ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤥ ᤋᤣ᤹ᤖᤢᤛᤡ॥

᥈᥍ ᤜᤧᤰᤁᤩᤠᤱ ᤂᤧᤵᤔᤥ ᤜᤔᤠᤋ ᤗᤠᤈᤣ᤹ᤒᤠ ᤖᤡᤒ᤻ᤗᤠᤀᤥ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤛᤧᤵᤔᤠ ᤐᤠᤱᤄᤢᤛᤡ॥ ᤀᤰᤂᤣᤗ᤹ᤖᤡᤰ ᤕᤜᤢᤍᤠᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤗᤠᤈᤣ᤹ᤗᤠᤶ ᤋᤧᤶᤔᤠ ᤋᤣ᤹ᤔᤠᤛᤡᤖᤧ ᤗᤠᤃᤡ ᤔᤧᤒᤠᤱᤄᤢᤛᤡ॥

᥈᥎ ᤏᤒᤢᤁᤍᤏᤣᤛᤖᤧᤸᤗᤧ ᤋᤧᤶᤛᤢ ᤋᤣ᤹ᤖᤢᤛᤡᤒᤠ ᤔᤏᤠ ᤂᤠᤏᤡ᤺ᤳᤋᤡᤴ ᤜᤠᤒᤠ ᤁᤴᤜᤠ᤹ᤖᤥ-

ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ.e

᥉.᥆᥈᥉ ᤕᤜᤢᤍᤠᤒᤠ ᤔᤏᤠᤜᤠ᤹.

᥈᥏ ᤏᤒᤢᤁᤍᤏᤣᤛᤖᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤒᤥᤱᤅᤠᤱ ᤕᤧᤳᤇᤡᤃᤣ᤺ᤰᤐᤠ ᤋᤱᤒᤣᤀᤥf

ᤕᤖᤢᤛᤗᤧᤔᤗᤠᤶ ᤂᤢᤏᤧ᤹ ᤀᤠᤖᤛᤠᤱ ᤕᤖᤡᤰ ᥎᥉᥈ ᤔᤏᤠᤜᤠ᤹ ᤋᤧᤶᤛᤢᤍᤣ᤹ᤖᤢᤛᤡ॥

᥉᥆ ᤏᤒᤢᤁᤍᤏᤣᤛᤖᤧᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤒᤥᤱᤅᤠᤱ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥg

ᤂᤢᤏᤧ᤹ ᤁᤶᤒᤪᤠᤱᤒᤠ ᤌᤰᤔᤥᤒᤠ ᤏᤒᤢᤈᤖᤍᤠᤏᤧᤴ ᤐᤠᤱᤄᤢ ᤑᤧᤴᤇᤢ. ᤂᤧᤸᤗᤧ ᤀᤠᤖᤛᤠᤱ ᤕᤖᤡᤰ ᥍᥊᥋ ᤕᤜᤢᤍᤠᤒᤠ ᤔᤏᤠᤜᤠ᤹ ᤋᤧᤶᤛᤢᤍᤣ᤹ᤖᤢᤛᤡ॥

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤁᤧᤖᤧᤰᤗᤧ ᥊.᥌᥆᥆ ᤔᤧᤘᤕᤧᤖᤥ॥

ᤜᤠᤱ ᤜᤡᤶᤛᤕᤱᤗᤧ ᤗᤠᤃᤡ ᤀᤡᤛᤪᤠᤀᤡᤗᤖᤧ ᤁᤢᤏᤡᤱᤛᤠᤱ

᥉᥇ ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤏᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤛᤢᤶᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣᤀᤥ. ᤀᤣᤒᤡᤗ-ᤔᤖᤥᤍᤁᤧᤴ ᤒᤣᤒᤡᤗᤥᤏᤒᤠ ᤜᤠᤱ ᤐᤥ᤺ᤰᤂᤧ॥ ᤂᤧᤸᤗᤧ ᤕᤜᤥᤕᤠᤁᤡᤏᤧᤴ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤧ ᤜᤧᤰᤁᤩᤠᤱ ᤂᤧᤴ ᤋᤱᤒᤣᤒᤠ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤗᤠ᤺ᤸᤗᤧ ᤏᤡᤒᤥᤱᤅᤠᤱ ᤅᤠᤛᤡᤃᤧ᤺ᤰᤐᤠ ᤕᤧᤴᤏᤥh ᤂᤢᤏᤧ᤹ ᤐᤢᤱᤗᤠᤜᤡᤶᤔᤥᤗᤠᤶ ᤗᤧᤖᤢ॥

᥉᥈ ᤂᤧᤸᤗᤧ ᤕᤜᤥᤕᤠᤁᤡᤏᤧᤴ ᤏᤢᤖᤡᤰ ᤐᤠ᤺ᤴᤇᤠ᤺ᤳᤋᤢ ᤜᤧᤰᤁᤩᤠᤱ ᤒᤣᤒᤡᤗᤥᤏᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤘᤣ᤹ ᤜᤠᤱᤜᤠ᤹ᤏᤢ᤺ᤸᤗᤧ ᤂᤢᤏᤧ᤹ ᤌᤥᤎᤥᤰᤐᤠ ᤋᤠᤰᤑᤠ ᤐᤡᤖᤢ॥

᥉᥉ ᤂᤢᤏᤧ᤹ ᤕᤜᤥᤕᤠᤁᤡᤏᤖᤧ ᤐᤢᤱᤗᤠᤜᤡᤶᤔᤥ ᤆᤠᤰᤂᤢᤒᤠ ᤆᤠᤱᤅᤡᤴ ᤗᤧᤰᤔᤠᤖᤧ ᤗᤠᤃᤡ ᤁᤢᤛᤱ ᤆᤠᤱᤜᤠ᤹ ᤐᤡᤖᤢ ᤜᤧᤰᤁᤩᤠᤱ ᤁᤢᤜᤡᤱᤜᤡᤱ ᤌᤠᤖᤡᤰ ᤜᤠᤱᤅᤡᤸᤗᤧ ᤁᤢᤍᤃᤡ ᤕᤢᤱᤔᤠᤀᤠᤱ ᤁᤢᤈᤠ ᤆᤠᤔᤠ ᤑᤠ᤺ᤰᤋᤢ॥

᥉᥊ ᤜᤧᤰᤁᤣᤗ᤹ᤖᤡᤰ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤢᤏᤧ᤹ ᤌᤡᤰᤕᤠ᤺ᤴᤎᤰ ᤁᤢᤈᤠ ᤆᤠᤔᤠᤖᤧ ᤗᤠᤃᤡ ᤁᤢᤕᤢᤱᤕᤢᤱ ᤌᤠᤖᤡᤰ ᤁᤢᤓᤠ᤹ᤕᤠᤱ ᤐᤡᤖᤢ॥ ᤁᤴ ᤂᤢᤏᤧ᤹ ᤁᤢᤛᤡᤔᤠ ᤕᤧᤴ ᤌᤠᤖᤡᤰ ᤆᤰᤔᤧᤗ᤹ᤖᤧᤴᤗᤥ॥

a 

᥋᥈:᥇ ᤛᤡᤍᤁᤡᤕᤠᤜ᤺ᤸᤗᤧ ᥇᥇ ᤋᤱᤒᤣ ᤜᤠᤱᤕᤢᤰ ᤆᤥᤃᤢᤒᤠᤴ ᥋᥏᥍-᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥋᥈:᥊ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᥏ ᤋᤱᤒᤣᤀᤥᤒᤠ ᥇᥆ ᤗᤠ ᤁᤧᤖᤧᤒᤠ ᥇᥆ ᤕᤧᤴᤏᤡᤴ ᥇᥋ ᤈᤏᤘᤖᤡ ᥋᥎᥎ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

c 

᥋᥈:᥌ ᤛᤡᤍᤁᤡᤕᤠᤜ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᥇᥇ ᤋᤱᤒᤣ ᤁᤧᤖᤧᤒᤠ ᥊ ᤗᤠ᤺ᤸᤗᤧ ᥏ ᤕᤧᤴᤏᤡᤴ ᥇᥎ ᤈᤏᤘᤖᤡ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥ ᤕᤧᤰᤕᤰᤁᤡᤴ ᤜᤢᤰᤁᤥ ᤌᤠᤔᤠ ᥈:᥋ ᤋᤱᤒᤣ ᤌᤖᤢ॥

d 

᥋᥈:᥇᥈ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᥇᥏ ᤋᤱᤒᤣ ᥋ ᤗᤠ ᤁᤧᤖᤧᤒᤠ ᥇᥆ ᤕᤧᤴᤏᤡᤴ ᥇᥊ ᤀᤃᤛ᤻ᤋ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

e 

᥋᥈:᥈᥎ ᤏᤒᤢᤁᤍᤏᤣᤛᤖᤧᤸᤗᤧ ᤋᤱᤒᤣ ᥍ ᤁᤢᤜᤠᤱᤕᤢᤰ ᤕᤧᤶᤔᤡᤴ ᥋᥏᥍ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

f 

᥋᥈:᥈᥏ ᤏᤒᤢᤁᤍᤏᤣᤛᤖᤧᤸᤗᤧ ᤋᤱᤒᤣ ᥇᥎ ᤁᤢᤜᤠᤱᤕᤢᤰ ᤕᤧᤶᤔᤡᤴ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

g 

᥋᥈:᥉᥆ ᤏᤒᤢᤁᤍᤏᤣᤛᤖᤧᤸᤗᤧ ᤋᤱᤒᤣ ᥈᥉ ᤁᤢᤜᤠᤱᤕᤢᤰ ᤕᤧᤶᤔᤡᤴ ᥋᥎᥇ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

h 

᥋᥈:᥉᥇ ᤕᤜᤥᤕᤠᤁᤡᤏᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᥉᥍ ᤋᤱᤒᤣᤒᤠ ᥇᥈ ᤗᤠ᤺ᤸᤗᤧ ᥈᥋ ᤕᤧᤴᤏᤡᤴ ᥈᥈ ᤔᤠᤷᤆ ᥋᥌᥇ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤔᤣᤖᤡᤱ ᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᥋᥎᥌ ᤋᤱᤒᤣ ᤋᤃᤡ ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤴ ᤀᤣᤃᤠᤱ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧ ᤜᤧᤰᤁᤩᤠᤱ ᤗᤠᤈᤣ᤹ᤛᤠᤒᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤀᤠᤱ ᤔᤧᤘᤕᤧ॥ ᤜᤠᤒᤠ ᤂᤧᤴ ᤔᤧᤰᤔᤠ ᤛᤡᤔᤠᤀᤥ ᤔᤣᤖᤡᤱ ᤌᤰᤏᤢ ᤀᤡᤳᤇᤠᤵ ᤐᤥ᤺ᤰᤂᤧᤒᤠ ᤅᤠᤛᤡ ᤔᤣᤖᤡᤱ ᤛᤠᤶᤗᤥᤛᤢᤶᤜᤠ᤹ ᤁᤴ ᤔᤣᤖᤡᤱ ᤛᤠᤵᤐᤴᤏᤥ ᤔᤧᤓᤢᤰᤂᤢᤀᤠᤱ ᤐᤳ॥ ᤁᤴ ᤛᤠᤵᤐᤴᤏᤡᤸᤗᤧ ᤕᤖᤡᤰᤋᤱᤒᤠ ᤁᤢᤗᤰᤜᤠ᤹ ᤔᤣᤖᤡᤱ ᤀᤡᤛᤣ᤺ᤱᤒᤠ ᤆᤥᤰ. ᤜᤧᤰᤁᤣᤛᤠᤱ ᤂᤧᤸᤗᤧ ᤁᤢᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤡᤱᤘᤠ᤹ ᤕᤢᤱᤔᤠ ᤏᤢ ᤁᤧᤍᤠᤒᤠ ᤕᤧᤶᤗᤧ ᤗᤠᤃᤡ ᤏᤡᤱᤛᤠᤱ ᤆᤥ᤺ᤰᤔᤠ ᤐᤠ᤺ᤴᤜᤠ᤹ᤀᤠᤱ ᤛᤠᤵᤋᤧᤀᤠᤱ ᤐᤳ॥ ᤋᤱᤒᤣ ᤌᤰᤔᤠ ᤕᤜᤢᤍᤡᤜᤠ᤹ ᤂᤧᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤕᤧᤶᤔᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖ ᤂᤧᤴ ᤕᤧᤶᤔᤥ ᤀᤠᤒᤠᤅᤣ ᤂᤢᤴᤇᤡ᤹ ᤛᤢᤘᤠᤱ ᤛᤶᤎᤠᤱ ᤌᤩᤧᤒᤠ ᤕᤶᤒᤠ ᤜᤶᤔᤡᤸᤗᤧ ᤆᤥᤃᤢᤸᤗᤧ ᤔᤣᤖᤡᤱ ᤔᤧᤎᤰ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤛᤪᤥᤴ ᤔᤧᤗ᤹ᤒᤠ ᤕᤧᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤘᤠ ᤔᤧᤔᤧᤳᤋᤢᤖ ᤕᤜᤢᤍᤡᤜᤠ᤹ᤖᤧ ᤁᤴ ᤛᤠᤶᤗᤥᤜᤠ᤹ ᤛᤠᤶᤔᤧᤔᤧᤳᤋᤢᤖᤥ॥

ᤋᤠᤱᤒᤠ ᤌᤠᤔᤡᤱ

ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤗᤠᤃᤡ ᤔᤣᤖᤡᤱ ᥇:᥇-᥈᥈

ᤕᤖᤢᤛᤗᤧ᤺ᤶᤔᤥ ᤂᤢᤶᤍᤡᤱ ᥈:᥇-᥈᥈

ᤂᤢᤶᤍᤡᤱ ᤏᤢ ᤀᤡᤱᤈᤠ᤺ᤱ ᥉:᥇-᥌᥌

ᤂᤠᤵᤐᤢᤌᤩᤱ ᤁᤧᤒᤥᤱᤒᤠ ᤕᤖᤢᤛᤗᤧᤔ ᥊:᥇-᥈᥈

ᤗᤢᤱᤃᤢᤶᤗᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᥋:᥇-᥈᥈

ᤔᤣᤖᤡᤱ ᤛᤠᤵᤐᤴ

ᤕᤖᤢᤛᤗᤧᤔᤖᤧ ᤗᤠᤃᤡ ᤔᤣᤖᤡᤱ

᥇

ᤀᤠᤕᤠᤰᤁᤥ ᤔᤏᤠᤜᤠ᤹ᤖᤧ ᤌᤡᤰᤗᤧᤱ ᤛᤎᤧᤰ ᤔᤧᤎᤡᤶᤛᤢᤀᤠᤱ ᤁᤧᤏᤧᤒᤠ ᤕᤧᤰᤕᤰᤁᤡᤴ.

ᤀᤠᤸᤗ ᤀᤠᤓᤣᤗ᤹ᤖᤡᤰ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤒᤣ᥄

ᤂᤧᤱᤃ ᤔᤣᤔᤣᤍᤢᤔᤠ ᤜᤧᤰᤋᤱᤔᤠ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤂᤧᤴ ᤌᤡᤰᤗᤧᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤐᤕᤶ ᤕᤶᤔᤠ

ᤜᤧᤰᤁᤩᤠᤱ ᤋᤧ᤺ᤱᤃᤵᤜᤠ᤹ᤀᤥ ᤜᤠᤱᤛᤠᤔᤠ ᤜᤧᤰᤋᤱᤔᤠ ᤏᤧᤛ᤻ᤛᤧᤖᤥ.

ᤀᤠᤸᤗ ᤂᤧᤴ ᤕᤥ᤺ᤃ᤻ᤔᤠᤀᤥ ᤁᤧᤎᤠᤔᤠ ᤕᤧᤰᤕᤰ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥈ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤂᤧᤴ ᤀᤢ᤺ᤰᤁᤠᤱ ᤀᤢ᤺ᤰ ᤜᤠ᤺ᤵᤗᤥ.

ᤂᤧᤸᤗᤧ ᤁᤢᤏᤧᤍᤣᤱᤒᤥ ᤔᤡᤰᤘᤠ ᤆᤰ ᤆᤰ ᤌᤠᤀᤠᤱ ᤐᤳᤗᤥ॥

ᤂᤧᤸᤗᤧ ᤗᤢᤱᤔᤠ᤹ ᤜᤡ᤺ᤵᤋᤢᤛᤡᤒᤠᤜᤠ᤹ᤀᤥᤗᤠᤶ.

ᤂᤧᤴ ᤀᤠ᤺ᤴᤇᤡᤱᤔᤠ ᤁᤧᤒᤡᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

ᤂᤧᤸᤗᤧ ᤁᤧᤖᤧᤰ ᤁᤢᤴᤈᤢᤶᤜᤠ᤹ᤖᤧ ᤂᤢᤏᤧ᤹ ᤀᤡᤱᤗᤧᤰᤁᤥ ᤔᤧᤎᤠᤛᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤸᤗᤧ ᤁᤢᤏᤡᤱᤔᤡ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥉ ᤋᤢᤰᤂᤣ ᤗᤠᤰᤂᤣ ᤏᤢ ᤁᤧᤛᤠᤰᤐᤠ ᤕᤥᤃ᤻ᤒᤠ ᤆᤥ᤺ᤰᤔᤠ ᤀᤣᤃᤠᤱ

ᤕᤜᤢᤍᤠ᤺ᤴ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤀᤠᤱ ᤘᤠ᤹ᤖᤥ॥

ᤀᤠᤸᤗ ᤂᤧᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤘᤠ᤹ᤖᤥ.

ᤂᤧᤸᤗᤧ ᤁᤢᤓᤠ ᤏᤠ᤺ᤶᤛᤡᤱᤔᤠᤍᤧᤴ ᤔᤧᤄᤥᤛᤢᤴᤗᤥ.

ᤂᤧᤴ ᤁᤧᤏᤠ᤺ᤵᤐᤠᤜᤠ᤹ ᤁᤧᤖᤧᤰᤗᤧ

ᤆᤡᤓᤡ᤺ᤵᤓᤡ᤺ᤵᤐᤠᤍᤧᤴᤏᤥ ᤂᤧᤴ ᤔᤧᤍᤧᤶᤛᤢᤀᤠᤱ ᤘᤠ᤹ᤖᤥ॥

᥊ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹ᤀᤥ ᤀᤠᤳᤋᤡᤴᤏᤠᤱ ᤔᤧᤍᤠᤏᤧᤴᤒᤠᤸᤗᤧ ᤆᤥᤃᤢᤸᤗᤧ

ᤛᤡᤕᤥᤏ ᤁᤧᤒᤣ᤺ᤰᤐᤠ ᤗᤠᤶᤜᤠ᤹ ᤜᤠ᤺ᤵ ᤆᤡᤱᤗ ᤏᤧᤖᤥ.

ᤂᤧᤸᤗᤧ ᤁᤧᤖᤧᤰ ᤔᤠ ᤁᤢᤗᤠᤶᤎᤣ᤺ᤳᤜᤠ᤹ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤂᤧᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤰᤔᤠᤖᤰ ᤔᤧᤛᤥ᤺ᤴᤇᤡᤱᤗᤥ॥

ᤂᤧᤵᤔᤥᤒᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ.

ᤂᤧᤒᤩᤠᤱ ᤂᤧᤴ ᤁᤧᤛᤠᤰᤐᤠ ᤋᤢᤰᤔᤠ ᤕᤠ᤺ᤵᤔᤥ ᤌᤩᤧᤀᤠᤱ ᤏᤧᤖᤥ॥

᥋ ᤂᤧᤸᤗᤧ ᤁᤢᤏᤡᤱᤔᤡᤜᤠ᤹ ᤂᤢᤏᤧ᤹ ᤁᤢᤴᤍᤠᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤂᤧᤸᤗᤧ ᤁᤢᤀᤳ ᤁᤢᤒᤠᤱᤜᤠ᤹ ᤔᤧᤏᤠ᤺ᤶᤛᤡᤱᤅᤠᤱ ᤔᤧᤘᤠ᤹ᤖᤥ॥

ᤂᤧᤸᤗᤧ ᤕᤖᤡᤰ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤋᤢᤰᤂᤣᤀᤥ ᤌᤠᤛᤢᤒᤠᤖᤥ.

ᤂᤧᤸᤗᤧ ᤀᤅᤧ᤺ᤰᤘᤠ ᤁᤢᤛ᤻ᤛᤠᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤐᤢᤱᤗᤠᤜᤡᤶᤔᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤠ᤹ᤖᤥ॥

᥌ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤃᤧᤖᤧᤰ

ᤁᤢᤜᤠᤱᤘᤠ ᤁᤢᤔᤠᤱᤜᤠ᤹ ᤔᤧᤍᤣ᤹ᤖᤢ ᤔᤧᤒᤡᤖᤢᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤁᤢᤗᤠᤶᤗᤥᤒᤠᤜᤠ᤹ ᤆᤠᤖᤠᤶᤔᤠᤍᤧᤴ

ᤔᤧᤱᤄᤥᤔᤏᤠᤒᤠ ᤐᤧ᤺ᤱᤘᤠ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ ᤔᤧᤴᤎᤢᤶᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ

ᤂᤢᤴᤇᤡ᤹ ᤁᤧᤏᤠ᤺ᤵᤐᤠᤜᤠ᤹ᤗᤠᤶ ᤋᤃᤡ ᤋᤃᤡ ᤔᤧᤄᤧᤳᤇᤡᤱᤅᤠᤱ ᤔᤧᤘᤠ᤹ᤖᤥ॥

᥍ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤍᤢᤰᤂᤣ ᤏᤢ ᤁᤢᤗᤠᤰᤂᤣᤒᤠ ᤕᤧᤴᤏᤥ

ᤀᤢ᤺ᤴᤇᤥ᤺ᤴ ᤋᤢᤔᤢᤒᤠ ᤁᤧᤖᤧᤰ ᤀᤡᤔᤧᤸᤗᤢᤱᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

ᤂᤢᤏᤧ᤹ ᤁᤢᤔᤏᤠᤜᤠ᤹ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤎᤩᤧ᤺ᤸᤗᤧ.

ᤂᤧᤴ ᤁᤧᤓᤠ᤹ᤒᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤋᤧᤖᤥ.

ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ᤖᤧ ᤂᤧᤴ ᤀᤥᤔᤧᤔᤧᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠᤀᤥ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖᤥ॥

᥎ ᤕᤖᤢᤛᤗᤧ᤺ᤶᤔᤡᤸᤗᤧ ᤕᤶᤒᤠ ᤗᤠᤕᤥ ᤆᤥᤃᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤀᤠᤛᤢᤳᤌᤥ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤂᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ ᤁᤧᤖᤧᤰᤗᤧ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤸᤗᤧ ᤁᤢᤗᤧᤰᤆᤠᤒᤢᤎᤢ᤺ᤰᤁᤡᤴ ᤔᤧᤏᤡᤛᤢᤀᤠᤱ ᤘᤠ᤹ᤖᤥ.

ᤂᤧᤴ ᤀᤠᤵᤑᤣᤰ ᤀᤢᤄᤢᤀᤡ ᤗ᤹ᤀᤠᤱ ᤌᤡᤰᤏᤠᤜᤠᤱ ᤜᤡᤛᤡᤱᤗᤥ॥

᥏ ᤂᤧᤸᤗᤧ ᤁᤢᤈᤡ᤺ᤴᤈᤡ᤺ᤴᤄᤢᤔᤠᤴ ᤁᤢᤛᤡᤶᤔᤥ ᤂᤡᤵᤋᤢᤖᤥ.

ᤂᤧᤸᤗᤧ ᤁᤧᤍᤠᤒᤠ ᤋᤠᤵᤑᤧ᤺ᤶᤒᤠ ᤁᤢᤕᤧᤴᤏᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴᤗᤥ॥

ᤂᤧᤸᤗᤧ ᤁᤢᤔᤧᤰᤔᤧᤴ ᤁᤡᤵᤔᤠ ᤁᤧᤄᤢᤒᤠ ᤆᤥᤃᤧᤖᤥ.

ᤂᤧᤴ ᤜᤠᤱᤜᤠᤱ ᤁᤧᤔᤧᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

“ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤋᤢᤰᤂᤣ ᤋᤢᤔᤢᤱᤒᤧᤴ ᤀᤥᤔᤧᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤔᤡᤜᤠ᤹ ᤁᤧᤏᤠ᤺ᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥇᥆ ᤂᤧᤸᤗᤧ ᤁᤧᤖᤧᤰ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤏᤠᤵᤔᤠᤖᤧ ᤗᤠᤃᤡ

ᤏᤡᤱᤔᤡᤜᤠ᤹ᤖᤧ ᤜᤢᤰ ᤔᤧᤎᤧᤰᤋᤢᤀᤠᤱ ᤘᤠ᤹ᤖᤥ॥

ᤀᤠᤍᤠᤱᤒᤠᤖᤧ ᤁᤧᤕᤧᤈᤢᤶᤓᤥᤀᤥ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤗᤠ᤺ᤵᤔᤠ ᤁᤧᤶᤓᤠ᤺ᤰᤋᤢᤛᤡᤴᤏᤠᤱ ᤔᤧᤘᤕᤧᤖᤥ.

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛᤣᤛᤣᤍᤧᤴᤏᤥ ᤂᤧᤱᤜᤠ᤹ ᤔᤧᤗᤠᤛᤧᤒᤠ ᤏᤡᤛᤢᤛᤡᤖᤥ॥

᥇᥇ ᤂᤧᤸᤗᤧ ᤁᤠᤰ ᤁᤢᤔᤏᤠᤜᤠ᤹ ᤂᤢᤴᤇᤡ᤹ ᤛᤰᤔᤠ ᤐᤢ᤹ᤖ ᤁᤢᤈᤠ ᤁᤥ᤺ᤳᤏᤢ ᤔᤧᤘᤠ᤹ᤖᤥ.

ᤂᤢᤴᤇᤡ᤹ ᤛᤰᤔᤠ ᤁᤣ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤆᤠᤔᤠ ᤁᤢᤈᤠ᤺ᤴᤏᤢ

ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤗᤧᤰᤋᤢᤖᤥ॥

“ᤕᤜᤘᤣ ᤍᤠᤱᤒᤠᤀᤣ. ᤀᤥᤔᤕᤧ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤌᤧᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤱᤅᤠᤱ ᤘᤠ᤹ᤖᤥ॥”

᥇᥈ “ᤁᤵᤔᤥᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤗᤠᤶᤍᤡ᤺ᤰᤐᤠᤜᤠ᤹

ᤁᤧᤖᤧᤰᤗᤧ ᤗᤠᤃᤡ ᤌᤣ ᤀᤠᤱᤃᤠ᤹ ᤌᤧᤔᤠᤀᤠᤱ ᤔᤧ᤺ᤴᤏᤠᤒᤡ᥅

ᤁᤧᤖᤧᤰ ᤐᤡᤛᤠᤱ ᤀᤥᤔᤧᤳᤋᤧᤶᤔᤧ᤹ᤀᤠᤱ ᤀᤥᤔᤢᤕᤧᤶᤔᤧ᤹ᤀᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤡᤵᤔᤠᤃᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤠ ᤕᤧᤴᤏᤥ

ᤂᤢᤏᤧ᤹ ᤀᤠᤱᤃᤠ᤹ ᤋᤢᤔᤢᤱᤒᤠ ᤀᤠᤍᤢᤰᤂᤧᤴ ᤜᤧᤰᤁᤣ

ᤘᤣ᤹ ᤀᤠᤳᤋᤡᤴ ᤔᤏᤠ᤺ᤸᤗᤧ ᤀᤠᤓᤧᤸᤗᤧ ᤕᤧᤳᤋᤢᤰᤂᤣ ᤋᤢᤔᤢᤀᤠᤱ ᤘᤠ᤹ᤒᤡ᥅

᥇᥉ “ᤂᤢᤏᤧ᤹ ᤌᤠ᤺ᤱᤗᤠᤶᤒᤠ ᤔᤡ᤺ᤴ ᤌᤠᤛᤢᤀᤠᤱ ᤘᤠ᤹ᤖᤥ.

ᤂᤧᤴ ᤔᤡ᤺ᤴ ᤀᤠᤱᤃᤠ᤹ ᤀᤠᤕᤧᤳ ᤛᤡᤃᤠᤱ ᤐᤠᤱᤄᤢᤖᤥ॥

ᤂᤢᤏᤧ᤹ ᤀᤠᤱᤃᤠ᤹ ᤀᤠᤗᤠᤱᤅᤥ ᤀᤡᤈᤥ ᤁᤧᤛᤢᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢ᤺ᤰᤋᤠᤱ ᤋᤠᤖᤠᤱᤗᤥ॥

ᤂᤢᤏᤧ᤹ ᤀᤠᤱᤃᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤠᤱᤗᤥ

ᤂᤧᤒᤩᤠᤱ ᤗᤧᤴᤍᤡᤰ ᤏᤠᤶᤎᤠᤎᤠ ᤔᤧᤴᤎᤢᤶᤔᤏᤠᤒᤠ ᤆᤥᤃᤠᤱᤗᤥ॥

᥇᥊ “ᤀᤠᤱᤃᤠ᤹ ᤀᤠᤗᤠᤕᤥᤜᤠ᤹ ᤗᤳᤇᤠ ᤂᤧ᤺ᤵᤛᤡᤱᤅᤥ ᤀᤡᤄᤣ᤺ᤰᤂᤢᤀᤠᤱ ᤐᤳᤗᤥ.

ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤂᤧᤱᤜᤠ᤹ ᤀᤡᤄᤣ᤺ᤰᤂᤢᤖᤥ.

ᤂᤧᤴ ᤀᤠᤱᤃᤠ᤹ ᤀᤠᤓᤰᤋᤠᤱᤅᤥ ᤔᤧᤓᤳᤇᤢᤀᤠᤱ ᤐᤳᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤠᤎᤢᤶᤔᤧᤴ ᤕᤢᤶᤛᤢᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤀᤠᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤠᤱᤗᤥ.

ᤂᤧᤱᤜᤠ᤹ᤏᤢ ᤀᤠᤱᤃᤠ᤹ ᤌᤰᤔᤠ ᤔᤧᤛᤢᤰᤁᤠᤴᤗᤥ॥

᥇᥋ “ᤍᤠᤱᤒᤧᤸᤗᤧ ᤁᤧᤖᤧᤰ ᤀᤠᤎᤰᤛᤢᤒᤠᤜᤠ᤹ ᤏᤠ᤹ᤖᤢᤛᤡᤀᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤌᤠᤱᤒᤧᤴ ᤀᤠᤔᤏᤠᤜᤠ᤹ ᤋᤖ᤺ᤶᤍᤖ᤺ᤶ ᤗ᤺ᤶᤔᤠᤛᤡᤖᤧ ᤗᤠᤃᤡ

ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤧᤎᤢᤶᤒᤠᤜᤠ᤹ ᤑᤢᤰᤂᤢᤛᤡᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ. ᤆᤧᤸᤗᤧᤰᤛᤣ᤹ ᤀᤣ᤺ᤵᤔᤏᤠᤒᤠ ᤜᤧᤰᤁᤣ

ᤕᤜᤘᤣ ᤍᤠᤱᤒᤧᤸᤗᤧ ᤕᤜᤢᤍᤠ᤺ᤸᤗᤧ ᤛᤡᤛᤠᤃᤧᤴ ᤁᤢᤛ᤻ᤛᤠ ᤔᤧᤴᤇ᤻ᤕᤠᤴ ᤕᤢ᤺ᤳᤋᤢᤀᤠᤱ ᤘᤠ᤹ᤖᤥ॥

᥇᥌ “ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤜᤠ᤺ᤵᤔᤠᤖ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤀᤠᤔᤡᤰᤁᤥᤗᤠᤶ ᤀᤠᤔᤡᤰᤘᤠ ᤋᤧᤖᤧᤖᤧ ᤌᤠᤵᤗᤥ॥

ᤀᤠᤱᤃᤠ᤹ ᤜᤠᤱᤜᤠᤱ ᤔᤧᤵᤔᤠᤖᤧ ᤗᤠᤃᤡ ᤀᤠᤒᤣᤛᤠᤱ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

ᤀᤠᤕᤠᤶᤛᤠᤶᤔᤡᤴ ᤕᤠᤶᤔᤥ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤀᤠᤛᤠ᤺ᤳᤋᤠᤱ ᤜᤥ᤺ᤵᤗᤥ॥

ᤀᤠᤱᤃᤠ᤹ ᤀᤅᤧ᤺ᤰᤘᤠ ᤀᤠᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤀᤣ᤺ᤰᤛᤧᤳᤇᤠ ᤔᤧᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤔᤡ᤺ᤴ ᤌᤱ ᤁᤧᤏᤠ᤺ᤶᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥍ “ᤐᤣᤗᤡ ᤑᤠᤰᤔᤠᤖᤧ ᤗᤠᤃᤡ ᤛᤡᤕᤥᤏᤖᤧ ᤁᤢᤜᤢᤰᤁᤡᤴ ᤛᤸᤗᤡᤰ ᤛᤴᤇᤢᤖᤥ.

ᤁᤖ ᤂᤧᤴ ᤀᤠ᤺ᤴᤇᤡᤱᤔᤠ ᤁᤧᤒᤡᤒᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤕᤠᤁᤢᤒᤖᤧ ᤁᤢᤍᤰᤗᤧᤱᤘᤠᤀᤥ ᤁᤢᤜᤡᤶᤒᤣᤛᤠᤱᤒᤠᤜᤠ᤹

ᤁᤢᤏᤡᤱᤔᤡ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤖᤢᤛᤗᤧ᤺ᤶᤔᤡᤴ

ᤗᤳᤇᤠ ᤀᤠᤛᤢᤳᤌᤥ ᤐᤠ᤺ᤴ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥇᥎ “ᤕᤜᤘᤣ ᤍᤠᤱᤒᤧᤴ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤜᤧᤰᤁᤣᤛᤠᤱ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤐᤥ᤺ᤰᤂᤠᤱᤅᤠᤱ ᤘᤕᤠᤱᤗᤥ॥

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤛᤣ. ᤂᤧᤵᤛᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤢᤰᤂᤧ᤺ᤴ ᤀᤥᤔᤧᤳᤋᤧᤶᤔᤧ᤹ᤀᤥ॥

ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤀᤠᤔᤏᤠᤜᤠ᤹ ᤏᤢ ᤌᤠᤱᤒᤧᤴ ᤀᤠᤔᤏᤠᤜᤠ᤹

ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤠ᤹ᤖᤥ॥

᥇᥏ “ᤀᤠᤱᤃᤠ᤹ ᤀᤠᤴᤈᤢᤶ ᤀᤠᤴᤍᤣ᤺ᤱᤒᤠᤜᤠ᤹ ᤀᤢ᤺ᤳᤋᤢᤱᤛᤡᤱᤗᤥ.

ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤡᤱᤗᤧᤰᤁᤥ ᤔᤧᤎᤠᤛᤠᤱᤗᤥ॥

ᤕᤠᤶᤔᤥ ᤜᤡᤱᤔᤠᤖᤧ ᤗᤠᤃᤡ ᤆᤠᤔᤠ ᤁᤢᤈᤠᤜᤠ᤹ ᤔᤧᤃᤥ᤺ᤳᤋᤢᤀᤠᤱ

ᤔᤧᤱᤄᤥᤛᤢᤴᤏᤡᤸᤗᤧ ᤕᤧᤰᤕᤰᤁᤥ ᤀᤠᤱᤃᤠ᤹ ᤀᤠᤔᤠᤱᤏᤡᤱᤘᤠ᤹ᤐᤠᤴ

ᤁᤧᤒᤠ᤺ᤵᤐᤠᤜᤠ᤹ ᤏᤢ ᤀᤠᤗᤠᤶᤗᤥᤒᤠᤜᤠ᤹ ᤔᤧᤔᤧᤃᤧᤖᤥ॥

᥈᥆ “ᤕᤜᤘᤣ ᤍᤠᤱᤒᤠᤀᤣ. ᤀᤥᤔᤧᤳᤋᤧ᤹ᤀᤥ. ᤋᤢᤰᤂᤣᤀᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ.

ᤀᤠᤱᤃᤠ᤹ ᤛᤠ᤹ᤖᤡᤰ ᤐᤡᤑᤩᤢᤱᤒᤠ ᤐᤥ᤺ᤰᤂᤠᤱᤒᤠᤸᤗᤧ

ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤠᤴ ᤕᤠ᤺ᤳᤗᤥ.

ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤀᤠᤛᤡᤃᤠᤱ ᤌᤠᤶᤛᤡᤱ ᤔᤢᤱᤛᤡᤱᤗᤥ॥

ᤗᤠ᤺ᤰᤁᤠᤳ ᤋᤠᤓᤣ᤺ᤸᤗᤧ ᤔᤏᤠ ᤛᤩᤧᤖᤢᤛᤡᤖᤥ.

ᤛᤡᤃᤠᤱ ᤂᤧᤵᤔᤥ ᤛᤡᤔᤠᤖᤰ ᤘᤠ᤹ᤖᤥ॥

᥈᥇ “ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤕᤠ᤺ᤳᤋᤠᤒᤠᤴ ᤔᤧᤄᤧᤵᤛᤢᤀᤠᤱ ᤘᤠ᤹ᤖᤥ.

ᤁᤖ ᤀᤠᤱᤃᤠ᤹ ᤜᤠᤱᤜᤠᤱ ᤁᤧᤔᤧᤵᤐᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥

ᤀᤠᤱᤃᤠ᤹ ᤁᤧᤖᤧᤰ ᤀᤠᤏᤡᤱᤔᤡᤜᤠ᤹ᤖᤧ ᤀᤠᤕᤧᤳᤋᤢᤰᤂᤣ᤺ᤴ ᤔᤧᤄᤧᤵᤛᤢᤀᤠᤱ ᤘᤠ᤹ᤖᤥ.

ᤀᤠᤍᤠᤱᤒᤠᤖᤧ ᤀᤰᤂᤣ ᤁᤧᤈᤥᤃᤢᤒᤠᤀᤥ ᤂᤧᤱᤜᤠ᤹ ᤔᤧᤛ᤺ᤳᤗᤥ॥

ᤀᤠᤍᤠᤱᤒᤠᤖᤧ ᤀᤢᤘᤠ ᤁᤧᤈᤥᤃᤢᤒᤠ ᤕᤧᤴᤏᤡᤴ ᤁᤧᤍᤠᤖᤢᤖᤥ.

ᤂᤶᤓᤩᤠᤱ ᤂᤧᤱᤜᤠ᤹ᤀᤠᤱ ᤀᤠᤱᤃᤠ᤹ ᤁᤢᤛᤡᤱᤒᤠᤀᤣ ᤔᤧᤒᤥ᤺ᤱᤗᤖᤥ॥

᥈᥈ “ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤂᤰᤐᤧᤳ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤋᤠᤖᤖᤥ.

ᤜᤧᤰᤁᤩᤠᤱ ᤁᤧᤖᤧᤰ ᤀᤠᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤧᤔᤧᤳᤋᤠᤱᤒᤠ ᤜᤧᤰᤁᤣ

ᤂᤧᤱᤜᤠ᤹ᤀᤠᤱ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤋᤠᤵᤑᤧ᤺ᤸᤗᤡᤰ ᤔᤧᤳᤋᤧᤛᤧ᤹ᤀᤥ॥

ᤀᤠᤱᤃᤠ᤹ ᤛᤠ᤹ᤖᤡᤰ ᤕᤖᤡᤰ ᤕᤠ᤺ᤳᤋᤠᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤰᤔᤠ ᤐᤢ᤹ᤖᤧᤀᤠᤱ ᤘᤠ᤹ᤀᤠᤖᤥ॥”

ᤕᤖᤢᤛᤗᤧ᤺ᤶᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤢᤶᤍᤡᤱ

᥈

ᤀᤠᤕᤠᤰᤁᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤔᤥ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ

ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤂᤠᤔᤠᤰᤔᤧᤸᤗᤧ ᤛᤢ᤺ᤵᤋᤢᤀᤠᤱ ᤐᤳᤗᤥ᥄

ᤀᤡᤛᤪᤠᤀᤡᤗᤖᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤂᤢᤏᤧ᤹ ᤋᤠᤱᤛᤠᤱᤒᤥᤗᤠᤶ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤰᤌᤠ᤺ᤴᤍᤢᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤁᤢᤛᤡᤰ ᤐᤥᤃᤧᤒᤠ ᤕᤧᤴᤏᤥ ᤀᤠᤵᤑᤣᤰ ᤁᤢᤗᤠᤱᤋᤥ᤹ᤓᤣᤳ

ᤛᤡᤕᤥᤏᤧᤴᤏᤠᤱ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤜᤥ᤺ᤵᤗᤥ॥

᥈ ᤕᤠᤁᤢᤒᤖᤧ ᤁᤧᤖᤧᤰ ᤁᤢᤘᤠ᤹ᤔᤠ ᤁᤢᤕᤢᤱᤔᤠᤍᤧᤴᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ

ᤀᤠᤰᤂᤧᤴᤏᤠᤱ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

ᤂᤢᤏᤧ᤹ ᤁᤢᤛᤠᤰᤁᤧᤴ ᤐᤥᤃᤧᤒᤠᤀᤥ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ

ᤂᤢᤴᤇᤡ᤹ ᤕᤰᤜᤠ᤹ ᤑᤢᤳᤗᤢᤶ ᤌᤩ᤺ᤱ ᤗᤢ᤺ᤴᤍᤢ ᤐᤡᤖᤢᤛᤡᤖᤥ॥

ᤂᤧᤴ ᤜᤠᤱᤈᤢᤶᤔᤡᤴ ᤏᤢ ᤂᤧᤸᤗᤧ ᤁᤢᤗᤠᤶᤗᤥᤒᤠᤜᤠ᤹

ᤂᤢᤏᤧ᤹ ᤂᤠᤶᤒᤠᤱᤅᤥ ᤛᤥ᤺ᤴᤍᤢᤛᤡᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤛᤡᤖᤥ॥

᥉ ᤂᤢᤏᤧ᤹ ᤛᤠ᤹ᤖᤡᤰ ᤁᤡᤵᤔᤠᤃᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤥ

ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤁᤠᤰ ᤔᤢᤰᤛᤠᤶᤔᤡᤴ ᤑᤢᤳᤗᤢᤶ ᤌᤩ᤺ᤱ ᤆᤥᤃᤢᤖᤥ॥

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤣ ᤂᤢᤏᤧ᤹ ᤁᤢᤈᤢᤰᤘᤠ ᤜᤢᤰᤁᤧᤴ ᤂᤧᤳᤋᤢᤖᤥ.

ᤕᤠᤁᤢᤒᤖᤧ ᤁᤢᤛᤶᤎᤠᤱ ᤁᤧᤎᤠᤒᤠ ᤂᤢᤏᤧ᤹ ᤀᤠᤔᤧᤱᤔᤧᤱᤒᤠ ᤁᤢᤛᤠᤰᤁᤧᤴᤏᤡᤴ

ᤁᤧᤖᤧᤰ ᤐᤡᤛᤠᤱ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤜᤧᤰᤁᤣ ᤗᤧ᤹ᤖᤧᤖᤥ॥

᥊ ᤏᤡᤱᤔᤡ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤗᤡᤀᤥ ᤐᤧᤖᤧ᤺ᤴᤈᤥ᤺ᤴ ᤑᤳᤇᤢᤀᤠᤱ ᤐᤳᤗᤥ.

ᤀᤠᤀᤳᤀᤵᤐᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤋᤰᤐᤧᤳ ᤕᤧᤶᤛᤡᤱᤅᤠᤱ ᤕᤧᤵᤗᤥ॥

ᤔᤡᤰᤁᤧᤸᤗᤧ ᤏᤡᤛᤢᤸᤗᤧ ᤁᤧᤘᤠ᤹ᤒᤠ ᤛᤡᤖᤠ᤹ᤃᤧᤎᤠᤱᤒᤠ ᤐᤠ᤺ᤴᤜᤠ᤹

ᤂᤢᤏᤧ᤹ ᤏᤡᤱᤔᤡ ᤜᤧᤰᤁᤣ ᤁᤧᤖᤧᤰ ᤘᤖᤧᤱᤗᤧᤱ ᤔᤧᤰᤂᤢᤖᤥ॥

ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤛᤠ᤺ᤱᤃᤠᤜᤡᤶᤔᤥ

ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤔᤡ ᤜᤧᤰᤁᤧ ᤌᤠᤛᤢᤀᤠᤱ ᤘᤠ᤹ᤖᤥ॥

᥋ ᤕᤜᤘᤣ ᤍᤠᤱᤒᤧᤴ ᤏᤡᤱᤔᤡ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤢᤏᤧ᤹ ᤀᤡᤛᤪᤠᤀᤡᤗᤧᤴ ᤂᤠᤵᤐᤢᤌᤩᤱ ᤆᤥᤃᤢᤀᤠᤱ ᤏᤧᤖᤥ॥

ᤂᤢᤏᤧ᤹ ᤁᤧᤖᤧᤰ ᤜᤠᤱᤜᤡᤶᤜᤠ᤹ ᤑᤢᤳᤗᤢᤶ ᤌᤩ᤺ᤱ ᤆᤥᤃᤢᤖᤥ.

ᤁᤧᤖᤧᤰ ᤕᤰᤜᤠ᤹ ᤌᤢᤵᤛᤢ ᤗᤢ᤺ᤴᤍᤢᤍᤣᤛᤢᤖᤥ॥

ᤂᤢᤏᤧ᤹ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤏᤡᤱᤘᤠ᤹

ᤋᤢᤰᤂᤣ ᤆᤠᤔᤧᤴ ᤏᤢ ᤁᤢᤔᤣᤖᤡᤱᤅᤧᤴ ᤑᤥᤛᤢ ᤐᤡᤖᤢᤖᤥ॥

᥌ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤵᤔᤠ ᤛᤠ᤺ᤱᤃᤠᤜᤡᤶᤔᤡᤴ ᤀᤡᤰᤋᤠᤵᤐᤥᤒᤠ

ᤋᤰᤋᤰᤘᤠ ᤜᤡᤶ ᤁᤢᤀᤡᤛᤡ᤺ᤰ ᤌᤩ᤺ᤱ ᤕᤴᤇᤢᤍᤣᤛᤢᤖᤥ.

ᤂᤢᤏᤧ᤹ ᤁᤢᤍᤢᤶᤔᤠᤍᤧᤴᤏᤡᤴ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤛᤡᤕᤥᤏᤀᤥ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤋᤱᤏᤠᤶ ᤏᤢ

ᤛᤒᤠᤌᤜᤠ᤹ ᤁᤧᤖᤧᤰ ᤏᤡᤱᤘᤠ᤹ᤛᤥ᤺ᤰᤁᤡᤸᤗᤧ ᤁᤢᤔᤡᤱ ᤔᤠᤛᤢᤖᤥ॥

ᤂᤢᤏᤧ᤹ ᤆᤠ᤹ᤖᤡᤰ ᤁᤡᤵᤔᤠᤃᤧᤄᤢᤒᤠ ᤁᤢᤛᤡᤰ ᤐᤥ᤺ᤰᤔᤥ

ᤂᤢᤏᤧ᤹ ᤜᤠᤱᤅᤡᤴ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤏᤧᤵᤔᤠᤱ ᤏᤠ᤹ᤖᤢᤛᤡᤖᤥ॥

᥍ ᤍᤠᤱᤒᤧᤸᤗᤧ ᤂᤢᤏᤧ᤹ᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤏᤠ᤹ᤖᤢᤀᤠᤱ ᤏᤧᤖᤥ.

ᤂᤢᤏᤧ᤹ ᤁᤢᤛᤣᤛᤣᤍᤧᤴᤏᤡᤴ ᤗᤠᤵᤑᤣᤛᤢᤀᤠᤱ ᤏᤧᤖᤥ॥

ᤂᤢᤏᤧ᤹ ᤂᤧᤵᤔᤥ ᤁᤧᤏᤧᤒᤠ ᤜᤠᤱᤜᤡᤶᤔᤥᤒᤠ ᤗᤢᤱᤎᤠᤰᤜᤠ᤹

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤐᤡᤖᤢᤛᤡᤀᤠᤱ ᤏᤧᤖᤥ॥

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤀᤣ

ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤋᤱᤏᤠᤶᤔᤥᤒᤠ ᤕᤧᤴ ᤁᤢᤀᤡᤛᤡ᤺ᤰ ᤔᤧᤈᤥᤃᤢᤀᤠᤱ ᤏᤧᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ

ᤁᤢᤗᤢᤱᤎᤠᤰᤜᤠ᤹ ᤗᤢ᤺ᤶᤔᤠᤍᤣᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤖᤥ॥

ᤂᤢᤏᤧ᤹ ᤂᤧᤴ ᤁᤢᤛᤡ᤺ᤰᤔᤠ ᤂᤠ᤹ᤏᤠᤶᤔᤡᤸᤗᤧ ᤛᤡ᤺ᤰᤋᤢᤖᤥ.

ᤂᤧᤴ ᤂᤠᤵᤐᤢᤌᤩᤱ ᤆᤥ᤺ᤰᤔᤠᤗᤠᤶ ᤁᤢᤜᤢᤰᤁᤡᤴ ᤔᤧᤏᤢ᤺ᤰᤋᤢᤴᤗᤥ॥

ᤂᤢᤏᤧ᤹ ᤜᤠᤱᤕᤰ ᤏᤢ ᤗᤢᤱᤎᤠᤰ ᤏᤧᤵᤔᤠᤱ ᤔᤣᤖᤡᤱ ᤌᤰᤋᤧᤖ ᤕᤠ᤺ᤴᤍᤢᤖᤥ.

ᤂᤧᤱᤜᤠ᤹ ᤏᤧᤵᤔᤠᤱ ᤌᤡᤰᤗᤧᤱᤗᤧ ᤐᤢᤖᤢ᤺ᤱ ᤗᤢ᤺ᤴᤍᤧᤒᤣᤖᤥ॥

᥏ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤂᤠᤶᤒᤠᤱᤅᤥ ᤏᤡᤔᤧᤖᤥ.

ᤂᤢᤏᤧ᤹ ᤂᤧᤸᤗᤧ ᤁᤢᤀᤧᤵᤔᤠᤜᤠ᤹ ᤕᤛᤢᤀᤠᤱ ᤁᤢᤶᤈᤡᤰᤔᤠ ᤆᤥᤃᤢᤖᤥ॥

ᤜᤠᤱᤅᤡᤴ ᤏᤢ ᤗᤠᤶᤗᤥᤒᤠᤜᤠ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤗᤢᤶᤔᤥ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤔᤧᤴᤜᤢ᤹ᤖᤢᤴᤛᤡᤴᤗᤥ॥

ᤂᤧᤒᤩᤠᤱ ᤂᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧᤀᤠᤱ

ᤕᤜᤘᤣ ᤍᤠᤱᤒᤧᤴᤗᤠᤶ ᤌᤧᤔᤠᤀᤠᤱ ᤛᤢᤑᤥ ᤔᤧᤱᤄᤥᤛᤢᤴᤗᤥ॥

᥇᥆ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤠᤶᤗᤥᤒᤠᤜᤠ᤹

ᤔᤧᤶᤒᤠ᤺ᤳᤋᤣ ᤛᤫᤠ᤺ᤳᤋᤠᤱ ᤂᤠᤶᤒᤠᤱᤅᤥ ᤜᤷᤈᤢ᤹ ᤔᤧᤕᤢᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤥ ᤂᤠᤶᤜᤡ᤺ᤰᤁᤡᤴ ᤔᤧᤈᤢ᤺ᤳᤋᤢᤀᤠᤱ ᤕᤠᤰᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤃᤡᤋᤣᤳ ᤔᤧᤈᤠᤰᤂᤢᤀᤠᤱ ᤔᤧᤘᤠ᤹ᤖᤥ॥

ᤕᤖᤢᤛᤗᤧ᤺ᤶᤒᤠ ᤔᤧᤴᤇ᤻ᤕᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹

ᤂᤠᤶᤒᤠᤱᤅᤥ ᤌᤠᤖᤡᤰ ᤀ᤺ᤰᤂᤢᤶ ᤔᤧᤓᤳᤇᤢᤀᤠᤱ ᤘᤠ᤹ᤖᤥ॥

᥇᥇ ᤜᤠ᤺ᤵᤔᤠᤖᤧ ᤜᤠ᤺ᤵᤔᤠᤖᤧ ᤔᤡᤰᤘᤠ᤺ᤸᤗᤧ ᤀᤠᤔᤡᤰᤜᤠ᤹ ᤗᤧᤛᤢᤖᤥ.

ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥ ᤀᤠᤱᤃᤠ᤹ ᤕᤠ᤺ᤳᤋᤠᤖᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤔᤧᤃᤧᤒᤠᤸᤗᤧ ᤆᤥᤃᤢᤸᤗᤧ.

ᤀᤅᤧ᤺ᤰᤘᤠᤜᤠ᤹ ᤏᤢ ᤏᤢᤃᤧᤎᤢᤱᤒᤠ ᤀᤠᤶᤒᤪᤧ᤺ᤱᤘᤠ ᤀᤅᤧ᤺ᤰᤘᤠᤜᤠ᤹

ᤕᤧᤰᤕᤰᤁᤥᤒᤠ ᤔᤠᤖᤠᤶᤜᤠ᤹ᤀᤥ ᤂᤢᤴᤇᤡ᤹ ᤌᤏᤠ ᤗᤧᤰᤂᤧᤒᤧᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤑᤩᤠ᤺ᤱᤓᤩᤠ᤺ᤱ ᤗ᤹ᤖᤧᤖᤥ॥

᥇᥈ ᤁᤧᤃᤠ᤺ᤶᤒᤠ ᤔᤏᤠᤜᤠ᤹ ᤜᤧᤰᤁᤣ ᤕᤧᤰᤕᤰᤁᤥᤒᤠ

ᤔᤠᤖᤠᤶᤜᤠ᤹ᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤏᤠ ᤗᤧᤱᤗᤥ.

ᤂᤢᤴᤇᤡ᤹ ᤔᤠᤜᤠ᤹ᤖᤧ ᤑᤰᤌᤢᤱᤔᤥ ᤂᤢᤴᤇᤡ᤹ ᤛᤰᤔᤠ ᤐᤢ᤹ᤖ ᤐᤣ᤺ᤰᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤖᤥ.

“ᤆᤠᤔᤠ ᤁᤢᤈᤠ ᤏᤢ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤀᤠᤳᤋᤡ ᤘᤠ᤹ᤒᤣ᥅”

᥇᥉ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ.

ᤂᤧᤏᤧ᤹ ᤁᤧᤗᤠᤃᤡ ᤀᤠᤱᤃᤠ᤹ ᤌᤣ ᤐᤠ᤺ᤵᤋᤢᤱᤒᤠᤒᤣ᥅

ᤀᤠᤱᤃᤠ᤹ ᤂᤧᤏᤧ᤹ ᤌᤣ᤺ᤴᤏᤢ ᤁᤢᤍᤱᤒᤠ ᤋᤱᤏᤧᤒᤠᤒᤣ᥅

ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇ᤻ᤕᤠᤀᤣ.

ᤜᤠᤱᤜᤠᤱ ᤔᤧᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤣ᤺ᤴᤏᤢ ᤋᤱᤏᤧᤒᤠᤒᤣ᥅

ᤁᤧᤕᤠᤱᤄᤣ᤺ᤰᤁᤡᤴ ᤘᤖ᤺ᤱ ᤜᤧᤰᤁᤣ ᤁᤢᤍᤡᤶᤒᤣ ᤁᤣ᤺ᤶᤒᤠ ᤆᤥ᤺ᤰᤗᤥ.

ᤜᤠ᤺ᤳᤗᤧ ᤂᤧᤏᤧ᤹ ᤁᤧᤏᤢ᤹ᤖ ᤕᤠ᤺ᤶᤔᤠ ᤁᤧᤛᤢᤰᤁᤠᤱᤒᤣ᥅

᥇᥊ ᤂᤧᤏᤧ᤹ ᤁᤧᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤏᤡᤛᤢᤒᤠ

ᤛᤢᤑᤥᤜᤠ᤹ ᤀᤡᤱᤗᤧᤰᤐᤠ ᤏᤢ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤘᤕᤧᤖᤥ॥

ᤂᤧᤏᤧ᤹ ᤋᤧᤶᤔᤠ ᤋᤣ᤹ᤔᤠ ᤔᤧᤶᤓᤠ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ

ᤂᤧᤏᤧ᤹ ᤁᤧᤓᤧᤴ ᤕᤠ᤺ᤶᤒᤰᤜᤠ᤹ ᤀᤥ᤺ᤴᤃᤧᤔᤧᤴᤎᤠᤰᤋᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤗᤠᤃᤡ ᤔᤧᤏᤡᤛᤢᤒᤠ ᤛᤢᤑᤥᤴ

ᤀᤡᤱᤗᤧᤰᤐᤠ ᤏᤢ ᤔᤡᤰᤗᤧ᤺ᤱᤔᤠ ᤐᤠ᤺ᤴᤗᤰ ᤘᤕᤧᤖᤥ॥

᥇᥋ ᤂᤧᤏᤧ᤹ ᤁᤧᤒᤣᤛᤠᤱ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤁᤧᤖᤧᤰᤗᤧ

ᤁᤧᤍᤢᤔᤢᤀᤡ ᤁᤧᤶᤔᤧᤳᤋᤠᤱ ᤂᤢᤴᤇᤡ᤹ ᤜᤢᤰᤜᤠ᤹ ᤜᤡᤵᤗᤠ ᤔᤧᤜᤡᤵᤋᤢᤖᤥ॥

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ

ᤁᤢᤏᤠᤔᤧᤴᤇᤠ᤹ ᤔᤧᤒᤠ᤺ᤳᤋᤢᤖ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤋᤄᤢᤶᤋᤄᤢᤶ ᤔᤧᤔᤧᤳᤋᤢᤖᤥ-

“ᤛᤧᤰᤂᤠ ᤛᤠ᤹ᤖᤡᤰ ᤐᤏᤢᤏᤢᤒᤠ ᤏᤢ ᤏᤡᤱᤘᤠ᤹ ᤁᤧᤛ᤺ᤵᤐᤠ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤕᤧᤰᤕᤰ ᤑᤠ᤹ᤀᤠᤱ ᤁᤢᤔᤡᤱ ᤁᤧᤀᤡᤱᤒᤠᤴ ᤜᤠᤒᤠ ᤁᤴ ᤔᤧ᤺ᤴᤒᤡ᥅”

᥇᥌ ᤂᤧᤏᤧ᤹ ᤁᤧᤖᤧᤰ ᤁᤧᤏᤡᤱᤔᤡᤜᤠ᤹ᤖᤧ ᤔᤧᤒᤠ᤺ᤳᤋᤢᤀᤠᤱ ᤁᤡᤏᤠ᤺ᤴᤍᤡ ᤁᤧᤶᤒᤡᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤒᤥ᤹ᤒᤠᤴ ᤔᤧᤕᤧ᤺ᤰᤂᤢᤖ ᤀᤰᤂᤣ ᤁᤧᤶᤔᤧᤳᤗᤥ.

ᤀᤠᤏᤡᤃᤧ ᤂᤧᤴ ᤂᤠᤵᤐᤢᤌᤩᤱ ᤔᤧᤰᤂᤢᤶᤒᤧᤖᤥ॥

ᤀᤠᤶᤓᤠ ᤁᤴ ᤕᤧᤴᤏᤡᤴ ᤀᤥᤔᤧᤵᤔᤠᤖᤧ ᤗᤠᤃᤡ ᤜᤠᤱᤄᤢᤶᤒᤧᤀᤠᤱ ᤘᤕᤡᤃᤧᤖᤥ.

ᤀᤠᤏᤡᤃᤧ ᤜᤡᤅᤡᤃᤧᤀᤠᤱ ᤁᤴ ᤀᤥᤔᤧᤵᤔᤠ ᤂᤥᤛᤢᤶᤒᤧᤖᤥ᥄

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤌᤣ᤺ᤴ ᤆᤥ᤺ᤰᤔᤠ ᤏᤡᤱᤛᤣ᤺ᤰ ᤆᤥᤃᤢᤀᤠᤱ ᤘᤕᤧ.

ᤂᤢᤏᤧ᤹ ᤌᤣ᤺ᤴ ᤀᤢᤘᤠ ᤆᤥᤃᤢᤀᤠᤱ ᤘᤕᤧ.

ᤀᤠᤶᤓᤠ ᤂᤧᤴ ᤆᤥ᤺ᤰᤔᤠ ᤀᤡ᤺ᤳᤋᤢᤒᤧᤴ ᤁᤧᤳᤋᤢᤖᤥ॥

ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤂᤧᤏᤧ᤹ ᤆᤡᤸᤗᤧᤰ ᤁᤧᤗᤧᤰᤂᤧ ᤁᤧᤍᤣᤛᤧᤖᤥ.

ᤂᤢᤏᤧ᤹ ᤏᤡᤱᤔᤡᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤔᤧᤛ᤺ᤳᤋᤧᤖ ᤕᤠ᤺ᤴᤍᤢᤛᤡᤖᤥ.

ᤂᤶᤓᤩᤠᤱ ᤁᤧᤀᤳ ᤁᤧᤒᤠᤱᤜᤠ᤹ ᤐᤎᤢᤶ ᤁᤧᤎᤢᤶᤒᤠ ᤆᤥᤃᤢᤛᤡᤖᤥ॥

᥇᥎ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢᤖᤥ.

ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤗᤢᤱᤎᤠᤰᤁᤣ.

ᤘᤜ᤺ᤱ ᤜᤧᤰᤁᤣ ᤛᤧᤴᤍᤡᤰ ᤗᤧᤴᤍᤡᤰ ᤁᤧᤔᤡᤰᤘᤠ ᤌᤠᤛᤧ᤹ᤀᤥ॥

ᤆᤒᤧ᤺ᤳᤇᤡᤰᤁᤠᤱ ᤂᤧᤏᤧ᤹ ᤔᤧᤏᤠ᤺ᤶᤛᤡᤱᤅᤧᤴᤏᤧ᤹ᤀᤥ.

ᤂᤧᤏᤧ᤹ ᤁᤧᤔᤡᤰᤁᤧᤴ ᤆᤡᤖᤠᤵ ᤗ᤹ᤖᤡᤰ ᤔᤧᤏᤠ᤺ᤵᤛᤧᤴᤏᤧ᤹ᤀᤥ॥

᥇᥏ ᤛᤧᤴᤍᤡᤰ ᤕᤧᤳᤗᤧᤱ ᤕᤧᤳᤗᤧᤱ ᤐᤥᤃᤧᤀᤠᤱ ᤀ᤺ᤰᤋᤧ᤹ᤀᤥ.

ᤁᤧᤛᤡᤰᤗᤢᤱᤔᤥᤗᤠᤶ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤧ᤹ᤀᤥ॥

ᤔᤠᤖᤠᤶᤜᤠ᤹ᤖᤧ ᤁᤢᤛᤢᤰᤐᤠᤜᤠ᤹ᤀᤥ ᤛᤠᤰᤁᤧᤸᤗᤧ ᤁᤢᤎᤏᤠ ᤁᤧᤗᤧᤱᤒᤠ ᤁᤧᤛ᤻ᤛᤠᤜᤠ᤹

ᤔᤧᤜᤡᤱᤗ ᤑᤠ᤹ᤀᤠᤱ ᤁᤧᤜᤢᤰᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤑᤥ᤺ᤰᤂᤧ᤹ᤀᤥ॥

᥈᥆ ᤕᤜᤘᤣ ᤍᤠᤱᤒᤠᤀᤣ. ᤀᤥᤔᤧᤳᤋᤧ᤹ᤀᤥ. ᤜᤧᤰᤁᤩᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤀᤠᤍᤠᤱᤒᤠᤖᤧ ᤀᤰᤋᤱᤒᤠ ᤋᤢᤰᤂᤣ ᤜᤠ᤺ᤳ ᤁᤧᤈᤠ᤺ᤳᤋᤢᤀᤠᤱ ᤘᤠ᤹ᤒᤣ᥅

ᤌᤣ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤑᤰᤌᤢᤱᤔᤥ ᤔᤧᤏᤧᤛ᤻ᤛᤢᤛᤡᤒᤠ.

ᤂᤢᤴᤇᤡ᤹ ᤀᤠᤵᤑᤣᤰ ᤔᤧᤃᤳᤋᤢᤛᤡᤒᤠ ᤀᤠᤶᤒᤪᤧ᤺ᤱᤘᤠ ᤛᤠᤜᤠ᤹ ᤔᤧᤈᤛᤡᤖᤒᤡ᥅

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴᤏᤥ ᤔᤧᤛᤩᤧᤖᤢᤛᤡᤖᤒᤡ᥅

᥈᥇ ᤔᤠᤖᤠᤶ ᤔᤠᤖᤠᤶᤜᤠ᤹ᤀᤥᤒᤠ ᤂᤠᤶᤜᤡ᤺ᤰᤁᤥ ᤁᤠᤵᤐᤥᤒᤠ ᤏᤢ

ᤌᤠᤱᤒᤧᤴ ᤔᤏᤠᤜᤠ᤹ ᤗᤧᤖᤧᤶᤓᤧᤏᤠ ᤔᤧᤈᤥ᤺ᤴᤍᤧᤀᤠᤱ ᤔᤧᤏᤧᤖᤥ॥

ᤌᤠᤱᤒᤧᤴ ᤏᤢ ᤔᤧᤴᤇ᤻ᤕᤠ ᤀᤠᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤥ᤺ᤴᤍᤢᤛᤡᤀᤠᤱ ᤏᤧᤖᤥ

ᤁᤧᤛᤡᤰ ᤐᤥᤃᤧᤒᤠ ᤕᤧᤴᤏᤥ ᤀᤠᤍᤠᤱᤒᤠᤖᤧ ᤂᤧᤱᤜᤠ᤹ ᤁᤧᤛᤩᤧᤖᤢᤛᤡᤀᤠᤅ ᤘᤠ᤹ᤖᤥ.

ᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤂᤧᤱᤜᤠ᤹ ᤁᤧᤛᤩᤧᤖᤢᤛᤡᤀᤠᤱ ᤘᤠ᤹ᤖᤥ॥

᥈᥈ ᤋᤱᤏᤠᤶᤔᤥ ᤔᤏᤠᤜᤠ᤹ ᤔᤧᤈᤢᤶᤒᤠ ᤁᤢᤀᤡᤛᤡ᤺ᤰᤁᤣ.

ᤀᤠᤃᤒᤪᤡᤱᤗᤠᤶ ᤀᤠᤍᤠᤱᤒᤠᤖᤧ ᤀᤠᤏᤡᤱᤔᤡᤜᤠ᤹ ᤁᤧᤛᤢᤵᤛᤢᤛᤡᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴ ᤐᤥᤃᤧᤒᤠ ᤕᤧᤴᤏᤥ

ᤀᤠᤳᤋᤡᤴᤏᤠᤱ ᤂᤧᤳᤇᤡᤱᤔᤠ ᤔᤧᤄᤥᤛᤧᤴᤗᤥ

ᤜᤧᤰᤁᤩᤠᤱ ᤀᤠᤳᤋᤡᤴᤏᤠᤱ ᤋᤠᤱᤔᤠᤀᤠᤱ ᤔᤧᤄᤥᤛᤧᤴᤗᤥ॥

ᤀᤠᤱᤃᤠ᤹ ᤜᤡᤱᤄᤢᤱᤛᤡᤱᤅᤠᤱ ᤕᤶᤒᤠ ᤆᤥᤃᤢᤱᤛᤡᤱᤒᤠ ᤀᤠᤛ᤻ᤛᤠᤜᤠ᤹

ᤀᤠᤱᤃᤠ᤹ ᤀᤠᤏᤡᤱᤔᤡ᤺ᤸᤗᤧ ᤔᤧᤰᤂᤢᤛᤡ ᤐᤡᤖᤠᤱᤅᤠᤱ ᤘᤠ᤹ᤖᤥ॥

ᤂᤢᤶᤍᤡᤱ. ᤗᤠᤕᤥᤗᤠᤶ ᤜᤡᤶᤔᤠ ᤏᤢ ᤏᤡᤱᤛᤠᤱ

᥉

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤋᤰᤁᤠ᤺ᤳᤗᤠᤶ ᤁᤧᤍᤠᤒᤠ

ᤋᤢᤰᤂᤣ ᤗᤠᤰᤂᤣ ᤁᤧᤍᤢᤶᤒᤠ ᤔᤏᤠᤴ ᤀᤠᤱᤃᤠ᤹ᤀᤣᤖᤥ॥

᥈ ᤂᤢᤏᤧ᤹ ᤀᤠᤱᤃᤠ᤹ ᤏᤠ᤺ᤳᤋᤠᤱᤍᤣᤛᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤠᤃᤧᤀᤥ᤺ᤵᤐᤧᤸᤗᤧ ᤁᤢᤗᤧᤰᤘᤠ ᤂᤠᤔᤠᤰᤔᤥ

ᤀᤠᤱᤃᤠ᤹ ᤗᤠᤱᤄᤣ᤺ᤰᤔᤠ ᤐᤠᤱᤄᤠᤱᤅᤠᤱ ᤘᤠ᤹ᤖᤥ॥

᥉ ᤛᤧᤰᤂᤠ᤺ᤸᤗᤧ. ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ

ᤕᤧᤳᤗᤧᤱ ᤕᤧᤳᤗᤧᤱ ᤏᤢ ᤗᤧᤴᤍᤡᤰ ᤏᤠᤶᤎᤠᤎᤠᤀᤣ ᤛᤠ᤺ᤵᤛᤠᤱᤅᤠᤱ ᤘᤠ᤹ᤖᤥ॥

᥊ ᤂᤢᤏᤧ᤹ ᤀᤠᤜᤥᤖᤡᤰᤐᤠᤴ ᤏᤢ ᤀᤠᤏᤧᤰᤛᤠ᤺ᤴ ᤀᤡᤛᤢ᤹ᤖᤢᤖ ᤕᤠ᤺ᤴᤍᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤕᤧᤵᤐᤠᤜᤠ᤹ ᤀᤧᤰᤂᤠᤱ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥋ ᤂᤢᤏᤧ᤹ᤃ ᤀᤠᤱᤃᤠ᤹ ᤋᤢᤰᤂᤣ ᤏᤢ ᤗᤠᤰᤂᤣ᤺ᤸᤗᤧ ᤁᤒᤠᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤧᤛᤠᤰᤐᤥ ᤁᤧᤒᤠᤱᤛᤠᤱᤅᤠᤱ ᤘᤠ᤹ᤖᤥ॥

᥌ ᤕᤖᤡᤰ ᤕᤧᤴᤏᤠᤱᤎᤥ ᤁᤧᤛᤡᤒᤠᤀᤠᤱ ᤁᤧᤏᤧᤒᤠ ᤆᤣᤎᤰ ᤁᤢᤀᤡᤛᤡ᤺ᤰ

ᤂᤢᤏᤧ᤹ᤃ ᤀᤠᤱᤃᤠ᤹ ᤂᤠᤃᤧᤔᤠᤰᤐᤠᤍᤧᤴᤏᤥ ᤕᤢᤰᤂᤠᤱᤅᤠᤱ ᤘᤠ᤹ᤖᤥ॥

᥍ ᤂᤧᤳᤇᤡᤱᤔᤠ ᤔᤧᤛᤢᤰᤁᤠᤴᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤃᤒᤪᤡᤱ ᤗᤢᤱᤎᤠᤰ ᤛᤧᤳᤋᤢᤀᤠᤱ ᤕᤧᤵᤗᤥ.

ᤐᤗᤡ᤺ᤵ ᤁᤧᤗᤡ᤺ᤵᤐᤠ ᤑᤧᤴᤈᤣ᤹ ᤌᤰᤁᤪᤱᤅᤡᤸᤗᤧ ᤀᤡᤄᤣ᤺ᤰᤂᤠᤱᤅᤠᤱ ᤐᤳᤗᤥ॥

᥎ ᤁᤢᤓᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤑᤡᤖᤡᤰ ᤑᤡᤖᤡᤰ ᤑᤡ᤺ᤰᤁᤠᤖ ᤀ᤺ᤰᤁᤠᤖᤥ.

ᤁᤖᤛᤠᤱ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤂᤢᤏᤧ᤹ ᤂᤧᤶᤄᤧᤶ ᤔᤧᤗᤠᤵᤋᤢᤴᤗᤥ॥

᥏ ᤗᤢᤱᤃᤠᤰᤔᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤶᤔᤡᤴ ᤛᤠᤰᤋᤠᤱ ᤐᤡᤖᤠᤱᤅᤠᤱ ᤏᤧᤖᤥ.

ᤀᤠᤱᤃᤠ᤹ ᤀᤠᤗᤠᤶᤔᤡᤴ ᤂᤢᤏᤧ᤹ ᤐᤣᤃᤧ᤹ ᤘᤃᤧᤰᤐᤠ ᤆᤥᤃᤠᤱ ᤐᤡᤖᤠᤱᤅᤠᤱ ᤏᤧᤖᤥ॥

᥇᥆ ᤔᤏᤠ ᤁᤧᤛᤢᤰᤐᤠᤀᤠᤱ ᤁᤧᤏᤧᤒᤠ ᤔᤠ᤹᤺ᤕᤢ᤺ᤴ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤁᤧᤈᤡᤱᤛᤡᤱᤒᤠᤀᤠᤱ ᤁᤧᤏᤧᤒᤠ ᤌᤧᤖᤡᤱᤒᤠᤴ ᤁᤢᤀᤡᤛᤡ᤺ᤰ.

᥇᥇ ᤂᤢᤏᤧ᤹ ᤀᤠᤱᤃᤠ᤹ ᤗᤠᤶᤗᤠᤶᤔᤥᤗᤠᤶ ᤑᤳᤋᤠᤱᤅᤠᤱ ᤋᤧᤖᤧᤰ ᤋᤧᤖᤧᤰ ᤌᤧ᤺ᤰᤂᤠᤱᤗᤥ

ᤂᤧᤒᤩᤠᤱ ᤂᤢᤏᤧ᤹ᤃ ᤀᤠᤱᤃᤠ᤹ ᤁᤢᤓᤠ᤹ᤒᤠᤱ ᤔᤧ᤺ᤴᤏᤣᤒᤠ ᤆᤥᤃᤠᤱᤗᤥ॥

᥇᥈ ᤂᤢᤏᤧ᤹ ᤗᤡᤈᤥ᤺ᤴ ᤑᤳᤇᤢᤀᤠᤱ ᤁᤢᤗᤡ᤺ᤴ ᤂᤡᤱᤄᤢᤖᤥ

ᤜᤧᤰᤁᤩᤠᤱ ᤁᤢᤍᤥ᤺ᤱᤜᤠ᤹ᤖᤧ ᤀᤠᤱᤃᤠ᤹ᤀᤣ ᤛᤥ᤺ᤰᤋᤠᤱᤗᤥ॥

᥇᥉ ᤂᤢᤏᤧ᤹ ᤁᤢᤍᤥ᤺ᤱ ᤕᤠᤱᤔᤠ ᤁᤠ᤺ᤴᤍᤩᤠᤀᤥᤒᤠ ᤋᤥ᤺ᤱᤜᤠ᤹ᤖᤧ

ᤀᤠᤱᤃᤠ᤹ ᤀᤠᤗᤢᤱᤔᤧᤴ ᤑᤩᤠᤰ ᤗᤛ᤻ᤛᤢᤖ ᤐᤡᤖᤠᤱᤗᤥ॥

᥇᥊ ᤁᤧᤖᤧᤰ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤣ᤺ᤵᤔᤠ ᤆᤠᤜᤠᤰ ᤐᤥ᤺ᤰᤂᤠᤱᤗᤥ.

ᤂᤧᤱᤜᤠ᤹ᤖᤧ ᤗᤧᤴᤍᤡᤰ ᤏᤠᤶᤎᤠᤎᤠᤀᤣ ᤛᤠᤶᤗᤥᤗᤠᤶ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖᤥ॥

᥇᥋ ᤂᤢᤏᤧ᤹ ᤐᤄᤡ᤺ᤰ ᤁᤧᤄᤡ᤺ᤰᤐᤠ ᤛᤢᤱᤄᤡ᤺ᤱᤒᤧᤸᤗᤧ ᤀᤠᤱᤃᤠ᤹ ᤌᤡᤶᤛᤠᤱᤗᤥ

ᤛᤠᤰᤂᤡ᤺ᤰ ᤁᤧᤄᤡ᤺ᤰᤐᤠ ᤂᤡ᤺ᤱᤅᤡᤴ ᤀᤠᤱᤃᤠ᤹ ᤌᤢᤱᤄᤠᤱᤗᤥ॥

᥇᥌ ᤂᤢᤏᤧ᤹ ᤗᤢᤱᤈᤣ᤺ᤰᤜᤠ᤹ ᤆᤠ᤺ᤳᤋᤠᤱᤅᤠᤱ ᤀᤠᤜᤠᤒᤥ᤹ᤒᤠᤜᤠ᤹ ᤀᤧᤰᤂᤠᤱ ᤐᤡᤖᤠᤱᤗᤥ.

ᤜᤧᤰᤁᤩᤠᤱ ᤂᤠᤶᤜᤡ᤺ᤰᤁᤥ ᤀᤠᤱᤃᤠ᤹ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤖᤠᤱᤗᤥ॥

᥇᥍ ᤛᤏᤠᤖᤢᤱᤅᤡᤴ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤖᤥ.

ᤏᤢ᤹ᤔᤠᤍᤠᤔᤧᤴ ᤌᤣᤀᤡ. ᤂᤧᤴ ᤀᤠᤱᤃᤠ᤹ ᤏᤡᤱᤘᤠ᤹ ᤑᤣ᤺ᤳᤇᤢᤱᤅᤠᤱ ᤘᤠ᤹ᤖᤥ॥

᥇᥎ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱᤗᤥ.

“ᤀᤠᤱᤃᤠ᤹ ᤀᤠᤜᤠᤱᤘᤠ ᤀᤠᤔᤠᤱᤘᤠ᤺ᤴ ᤐᤣᤗᤠᤛᤧᤖᤥ.

ᤕᤜᤘᤣ ᤍᤠᤱᤒᤠᤗᤠᤶ ᤆᤥᤃᤢᤱᤒᤠ ᤏᤡᤱᤛᤠᤱᤅᤡᤴᤏᤠᤱ ᤏᤢᤒᤧᤖᤥ॥”

᥇᥏ ᤀᤠᤱᤃᤠ᤹ ᤋᤢᤔᤢᤱᤒᤠ ᤁᤢᤈᤠᤃᤧᤓᤧᤶᤒᤠ. ᤀᤠᤍᤢᤰᤂᤣ ᤀᤠᤗᤠᤰᤂᤧ᤺ᤴ

ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤠᤵᤐᤧ᤹ᤖᤠᤱᤒᤧᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥈᥆ ᤀᤠᤱᤃᤠ᤹ ᤂᤧᤱᤜᤠ᤹ ᤆᤰᤔᤧᤸᤗ᤹ᤀᤣ ᤏᤡᤱᤘᤠ᤹ ᤗᤡᤱᤛᤢᤱᤗᤥ.

ᤜᤧᤰᤁᤩᤠᤱ ᤀᤠᤕᤠᤶᤛᤠᤶᤔᤡᤴ ᤀᤠᤱᤃᤠ᤹ᤀᤥ ᤁᤢᤛᤰᤔᤠ ᤐᤢ᤹ᤖᤥ॥

᥈᥇ ᤁᤖ ᤀᤠᤱᤃᤠ᤹ ᤁᤴ ᤗᤳᤇᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ.

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤏᤡᤱᤛᤠᤱ ᤁᤧᤈᤥ᤺ᤰᤐᤠ ᤐᤥ᤺ᤱᤅᤠᤖᤥ-

᥈᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤕᤶᤒᤠ ᤁᤢᤔᤡ᤺ᤶᤈᤡ ᤏᤢ ᤀᤠᤓᤧᤸᤗᤧᤀᤠᤱ

ᤔᤧᤴᤏᤢᤵᤔᤏᤠᤒᤠ ᤁᤢᤗᤢᤱᤃᤢᤶᤔᤡᤸᤗᤧ ᤆᤥᤃᤢᤸᤗᤧ ᤔᤧᤶᤔᤧᤰᤁᤣ ᤘᤕᤡᤃᤧᤖᤥ॥

᥈᥉ ᤂᤧᤱᤜᤠ᤹ ᤋᤠᤏᤠᤶ ᤌᤰᤔᤠ ᤁᤢᤛᤱ ᤐᤥᤱᤗᤥ.

ᤀᤠᤍᤠᤱᤒᤠ ᤛᤠ᤹ᤖᤡᤰ ᤕᤖᤡᤰ ᤏᤛᤠ᤺ᤴᤛᤠᤒᤠ ᤁᤧᤈᤥ᤺ᤰᤗᤥ॥

᥈᥊ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤗᤠᤃᤡ ᤁᤧᤖᤧᤰ ᤐᤠ᤺ᤴᤏᤥ ᤕᤜᤘᤣ ᤍᤠᤱᤒᤧᤴᤏᤣ ᤀᤠᤗᤰᤗᤥ.

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤏᤠᤛᤡᤌ᤺ᤳᤋᤢᤱᤅᤠᤱ ᤂᤢᤏᤧ᤹ ᤜᤠᤱᤄᤢᤱᤗᤥ॥”

᥈᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶ ᤀᤥᤃᤧᤔᤧᤵᤐᤠᤜᤠ᤹.

ᤂᤢᤏᤧ᤹ ᤁᤧᤃᤥ᤺ᤵᤐᤠᤜᤠ᤹ᤏᤢᤃ ᤂᤢᤏᤧ᤹ ᤁᤧᤏᤢ᤹ᤒᤠ ᤆᤥ᤺ᤰᤗᤥ॥

᥈᥌ ᤛᤫᤠ᤺ᤳᤋᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤛᤧ᤺ᤵᤛᤧ᤺ᤵᤐᤠ ᤁᤢᤗᤠᤶᤔᤡᤴ

ᤀᤥᤔᤧᤵᤔᤠᤀᤣ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤐᤥᤱᤗᤥ॥

᥈᥍ ᤔᤏᤠᤴ ᤌᤠᤱᤒᤧᤴ ᤘᤠ᤹ᤖᤀᤣ ᤂᤢᤏᤧ᤹ ᤁᤢᤄᤧ᤺ᤵᤛᤡᤱᤅᤡᤴ ᤁᤢᤔᤠᤃ

ᤂᤧᤸᤗᤧ ᤁᤢᤗᤠᤃᤡ ᤆᤠ᤹ᤖᤡᤰ ᤏᤢᤒᤠ ᤐᤥᤱᤗᤥ॥

᥈᥎ ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤀᤥ ᤁᤴ ᤑᤳᤇᤢᤒᤠᤸᤗᤧ ᤆᤥᤃᤢᤸᤗᤧ

ᤂᤧᤴ ᤀᤣ᤺ᤰ ᤔᤧᤶᤒᤠ᤺ᤳᤋᤣ ᤛᤫᤠ᤺ᤳ ᤕᤢᤱᤗᤖᤥ॥

᥈᥏ ᤂᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤂᤠᤶᤒᤠᤱᤅᤡᤴ ᤛᤢᤛᤢᤖᤖᤥ.

ᤁᤶᤓᤗ᤹ᤖᤡᤰ ᤀᤠᤸᤗᤛᤠᤱ ᤕᤠᤶᤔᤥ ᤏᤡᤱᤛᤠᤱ ᤘᤠ᤹ᤖᤖᤥ॥

᥉᥆ ᤁᤢᤴᤍᤧᤱᤒᤠ ᤁᤧᤓᤱᤒᤠ ᤗᤧᤵᤔᤠᤱᤅᤣ ᤂᤢᤏᤧ᤹ ᤁᤢᤴᤍᤧᤱᤒᤧᤴ ᤜᤡᤛᤢ ᤐᤡᤖᤢᤖᤖᤥ.

ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤏᤠᤛᤡ ᤌ᤺ᤳᤋᤢᤖᤖᤥ॥

᥉᥇ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤂᤢᤏᤧ᤹ ᤀᤠᤴᤏᤠ᤹ᤏᤧᤴᤗᤥ॥

᥉᥈ ᤂᤢᤏᤧ᤹ ᤀᤡᤏᤥᤃᤧᤴ ᤋᤢᤰᤂᤣ ᤗᤠᤰᤂᤣᤜᤠ᤹ ᤋᤠᤖᤢᤛᤠᤱ ᤗᤢᤱᤔᤠ᤹ ᤀᤠᤍᤢᤰᤗᤥ.

ᤀᤠᤓᤧᤸᤗᤧᤀᤠᤱ ᤆᤰᤔᤧᤸᤗ᤹ᤔᤏᤠᤒᤠ ᤁᤢᤔᤡ᤺ᤶᤈᤡᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

᥉᥉ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤛᤡᤰᤗᤢᤱᤔᤠ᤹ᤗᤠᤶ

ᤔᤧᤴᤇᤠᤶ ᤕᤠᤵᤔᤡ ᤛᤠᤜᤠ᤹ ᤋᤢᤰᤂᤣ ᤗᤠᤰᤂᤣ ᤔᤧᤈᤠᤖ ᤔᤧᤕᤠ᤺ᤴᤍᤢᤛᤡᤴᤗᤥ॥

᥉᥊ ᤁᤢᤓᤠᤖᤧ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤐᤢᤱᤗᤠᤎᤠᤒᤠᤜᤠ᤹

ᤗᤠᤱᤅᤡᤸᤗᤧ ᤆᤡᤍᤥ᤹ ᤆᤡᤍᤥ᤹ ᤔᤧᤍᤥ᤹ᤖᤢᤛᤡᤏᤣᤓᤃᤪ.

᥉᥋ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ

ᤁᤢᤓᤠᤖᤧ ᤂᤢᤴᤇᤡ᤹ ᤂᤥᤔᤠ ᤗᤰᤁᤡᤴ ᤔᤧᤏᤠᤵᤋᤢᤛᤡᤏᤣᤓᤃᤪ.

᥉᥌ ᤁᤢᤓᤠᤖᤧ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤴᤗᤥ᤺ᤴᤍᤢᤴ ᤔᤧᤶᤒᤡᤖᤢᤛᤡᤴᤏᤣᤓᤃᤪ

ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ ᤔᤧᤏᤡᤛᤢᤴᤏᤠᤱᤒᤡ᥅

᥉᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡᤴᤗ ᤌᤠᤖᤡᤰ

ᤜᤠ᤺ᤳᤗᤧ ᤔᤢᤖᤠ ᤔᤧᤳᤋᤢᤛᤡᤒᤠᤴ ᤁᤧᤖᤧᤀᤠᤱ ᤘᤠ᤹ᤒᤣ᥅

᥉᥎ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤶᤒᤪᤠᤀᤥᤗᤠᤶ

ᤋᤠᤵᤑᤧ᤺ᤶᤒᤠ ᤏᤢ ᤏᤢᤒᤠ ᤐᤠ᤺ᤴᤜᤠ᤹ ᤔᤧᤗ᤺ᤴᤏᤧᤴᤏᤠᤱᤒᤡ᥅

᥉᥏ ᤀᤠᤏᤡ᤹ ᤀᤠᤵᤑᤣᤰ ᤗᤠᤕᤥ᤺ᤸᤗᤧ ᤂᤢᤶᤍᤡᤱ ᤀᤠᤄᤥᤛᤢᤶᤔᤡᤸᤗᤧ

ᤀᤠᤏᤡ᤹ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤌᤣᤀᤠᤱ ᤔᤏᤧᤎᤡᤰᤔᤠᤒᤣ᥅

᥊᥆ ᤀᤠᤏᤡ᤹ ᤀᤠᤒᤠᤅᤣ ᤕᤧᤵᤗᤧᤰᤜᤠ᤹ ᤛᤠ᤹ᤖᤢᤶᤔᤠᤱ ᤀᤥᤔᤧᤳᤋᤢᤶᤗᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤗᤧᤵᤔᤠᤱ ᤀᤠᤏᤡ᤹ ᤏᤢ᤺ᤰᤂᤡᤖᤥ॥

᥊᥇ ᤀᤠᤏᤡ᤹ ᤛᤡᤰᤗᤢᤱᤔᤧᤴ ᤏᤢ ᤀᤠᤏᤡ᤹ ᤜᤢᤰᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤑᤥ᤺ᤰᤂᤢᤶᤔᤠᤱ ᤐᤠ᤺ᤳᤋᤢᤶᤗᤥ-

᥊᥈ “ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧ. ᤀᤠᤏᤡᤃᤧ ᤐᤡᤑᤩᤢᤱ ᤆᤥᤃᤢᤶᤒᤧᤖᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤗᤧᤵᤔᤡ ᤔᤧᤶᤒᤡᤀᤣ ᤁᤧᤘᤠ᤹ᤖᤥ॥”

᥊᥉ ᤀᤠᤍᤠᤱᤒᤠ ᤁᤧᤛᤠᤰᤁᤧᤴᤏᤡᤸᤗᤧ ᤔᤡ ᤁᤧᤒᤥ᤺ᤰᤂᤧᤖᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤐᤢᤒᤣᤗᤠᤵᤛᤠ ᤁᤧᤏᤠ᤺ᤳᤋᤧᤖᤥ.

ᤂᤶᤓᤩᤠᤱ ᤕᤠᤵᤔᤡ ᤗᤢᤱᤔᤠ᤹ ᤔᤧᤴᤍᤢᤰᤁᤣ ᤀᤠᤏᤡᤃᤧ ᤀᤠᤃ᤻ᤛᤧᤖᤧᤖᤥ॥

᥊᥊ ᤀᤠᤍᤠᤱᤒᤠᤖᤧ᤹ᤀᤥ ᤀᤠᤳᤋᤡᤴ ᤐᤣᤗᤡ᤺ᤴᤏᤠᤱ ᤔᤧᤃᤧᤳᤏᤧᤴᤗ ᤑᤠ᤹ᤀᤠᤱ

ᤀᤠᤍᤠᤱᤒᤠ ᤁᤧᤛᤠᤰᤁᤧᤴᤏᤡᤸᤗᤧ ᤁᤧᤛᤢ᤺ᤵᤛᤡᤱᤅᤠᤱ ᤁᤧᤒᤵᤗᤥ॥

᥊᥋ ᤀᤠᤍᤠᤱᤒᤠᤖᤧ ᤀᤠᤏᤡᤃᤧᤃ ᤔᤧᤴᤇᤠᤶ ᤛᤢᤘᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤆᤡ᤺ᤴᤈᤡ᤺ᤴᤃᤧᤄᤢᤒᤠ ᤏᤢ ᤛᤠᤰᤆᤡ᤹ ᤜᤧᤰᤋᤱᤒᤠ ᤀᤠᤃ᤻ᤈᤥᤃᤧᤀᤠᤱ ᤘᤠ᤹ᤖᤥ॥

᥊᥌ “ᤀᤠᤏᤡᤃᤧ ᤁᤧᤖᤧᤰ ᤏᤡᤱᤔᤡᤜᤠ᤹ᤖᤧ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ

ᤂᤢᤴᤇᤡ᤹ ᤔᤢᤖᤠ ᤔᤧᤜᤴᤍᤢᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤡᤃᤧᤀᤠᤱ ᤘᤠ᤹ᤖᤥ॥

᥊᥍ ᤁᤡᤔᤠ ᤕᤱᤔᤠ ᤏᤢ ᤁᤡᤵᤔᤠ ᤁᤧᤄᤢᤒᤠ. ᤔᤢᤍᤥᤂᤠᤶᤍᤥ ᤏᤢ

ᤔᤧᤰᤔᤠᤛᤡᤔᤧᤴ ᤀᤠᤏᤡᤃᤧ ᤛᤶᤎᤠᤱ ᤀᤡᤖᤧᤍᤩᤧᤀᤠᤱ ᤘᤠ᤹ᤖᤥ॥”

᥊᥎ ᤀᤠᤱᤃᤠ᤹ ᤀᤠᤔᤏᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠᤛᤡᤔᤧᤴ ᤏᤡᤛᤢᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤡᤰᤁᤥᤗᤠᤶ ᤀᤠᤔᤡᤰᤘᤠ ᤋᤧᤖᤧᤖᤧ ᤌᤠᤵᤗᤥ॥

᥊᥏-᥋᥆ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤢ ᤀᤥᤔᤧᤔᤧᤳᤋᤢᤴᤗ ᤌᤠᤖᤡᤰ

ᤀᤠᤱᤃᤠ᤹ ᤀᤠᤔᤡᤰᤁᤥᤗᤠᤶ ᤋᤧᤖᤧᤖᤧ ᤗ᤹ᤖᤡᤰ

ᤔᤧᤴᤈᤡᤵᤐᤣ ᤀᤠᤱᤃᤠ᤹ ᤀᤠᤔᤡᤰᤘᤠ ᤌᤠᤀᤠᤱ ᤐᤳᤗᤥ॥

᥋᥇ ᤀᤠᤕᤧᤰᤕᤰᤁᤥᤒᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤳᤋᤢᤰᤂᤣ᤺ᤴ ᤀᤠᤔᤡᤰᤁᤧᤸᤗᤧ ᤏᤡᤛᤢᤱᤗᤥ

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤋᤢᤰᤂᤣ ᤆᤠᤖᤥ॥

᥋᥈ ᤜᤏᤧ ᤌᤣᤏᤠᤎᤣ ᤀᤠᤏᤡᤱᤔᤡ ᤁᤧᤒᤥ᤺ᤱᤒᤠᤜᤠ᤹ᤖᤧ ᤐᤢ ᤜᤧᤰᤁᤣ

ᤀᤠᤱᤃᤠ᤹ ᤛᤠᤏᤠ᤺ᤳ ᤔᤧᤈᤥᤃᤠᤱ ᤔᤧᤃᤳᤋᤠᤱᤗᤥ॥

᥋᥉ ᤂᤧᤱᤜᤠ᤹ᤖᤧ ᤁᤢᤜᤡᤱᤘᤧᤳᤋᤣ ᤗᤢᤶᤒᤠ᤺ᤳᤋᤥ ᤔᤧᤱᤔᤠ ᤔᤧᤃᤥ᤺ᤳᤋᤠᤱᤗᤥ

ᤜᤧᤰᤁᤩᤠᤱ ᤗᤢᤱᤜᤠ᤹ᤖᤧ ᤑᤧᤱᤅᤠᤱᤓᤧᤱ ᤔᤧᤍᤧᤵᤋᤠᤱᤗᤥ.

᥋᥊ ᤆᤫᤠ᤺ᤳᤋᤡᤴ ᤀᤠᤎᤧᤃᤣ᤺ᤰᤁᤥ ᤌᤠᤖᤡᤰᤁᤣ ᤌᤠᤅᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤡᤔᤧᤴ ᤏᤡ᤺ᤳᤋᤠᤱᤅᤣ ᤋᤩᤧᤖᤥ

ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤇᤡᤅᤠᤖᤥ॥

᥋᥋ ᤕᤜᤘᤣ ᤍᤠᤱᤒᤠᤀᤣ. ᤁᤢᤍᤡᤶᤒᤣ ᤁᤣ᤺ᤶᤒᤠ ᤗᤢᤶᤒᤠ᤺ᤳᤋᤥᤗᤠᤶ

ᤀᤠᤱᤃᤠ᤹ ᤀᤠᤍᤠᤱᤒᤠ ᤔᤡᤱᤗᤥ᤺ᤱᤏᤧᤀᤠᤱ ᤐᤣᤗᤡ ᤑᤠᤰᤏᤧᤖᤥ॥

᥋᥌ ᤀᤠᤍᤠᤱᤒᤠᤖᤧ ᤀᤠᤱᤃᤠ᤹ ᤀᤠᤒᤣᤗᤡ᤺ᤴ ᤁᤧᤄᤧᤵᤛᤢᤖᤥ.

“ᤁᤢᤓᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤸᤗᤧ

ᤀᤠᤍᤠᤱᤒᤠ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤴᤏᤧ᤹ᤀᤥ॥”

᥋᥍ ᤀᤠᤍᤠᤱᤒᤠ ᤐᤣᤗᤡ ᤑᤠᤰᤏᤧᤸᤗᤧ ᤀᤠᤍᤠᤱᤒᤠ ᤀᤠᤒᤣᤛᤠᤱ ᤁᤧᤍᤩᤧᤖᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤒᤠ᤺ᤳᤋᤢ. “ᤔᤧᤃᤡᤛᤧᤴᤏᤧ᤹ᤀᤥ॥”

᥋᥎ ᤍᤠᤱᤒᤠᤀᤣ. ᤀᤠᤱᤃᤠ᤹ ᤁᤧᤏᤠᤅᤠᤱᤗᤥ

ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤜᤡᤱᤔᤧᤴ ᤋᤠᤱᤃᤧᤛᤧ᤺ᤵᤋᤢᤖᤥ॥

᥋᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤔᤧᤴᤘᤠ᤹ᤔᤏᤠ ᤔᤧᤔᤧᤳᤋᤠᤱᤒᤧᤴ

ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤀᤠᤱ ᤁᤧᤘᤠ᤹ᤖᤥ.

ᤀᤠᤗᤠᤃᤡ ᤂᤠᤛᤧᤴᤗᤥ᤺ᤶᤒᤠ ᤐᤥ᤺ᤰᤂᤧ᤹ᤀᤥ

ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤆᤥᤃᤠᤱᤅᤧ᤹ᤀᤥ॥

᥌᥆ ᤂᤧᤱᤜᤠ᤹ᤖᤧ ᤁᤢᤗᤧᤰᤘᤠ ᤏᤢ᤺ᤰᤔᤠ ᤏᤡᤱᤘᤠ᤺ᤸᤗᤧ.

ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤔᤧᤈᤥᤃᤢᤒᤠ ᤁᤧᤖᤧᤰ

ᤆᤧᤶᤓ᤺ᤴᤜᤠ᤹ ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤀᤠᤱ ᤘᤠ᤹ᤖᤥ॥

᥌᥇ “ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤆᤧ᤹ᤕᤠᤀᤡᤱᤍᤥ᤺ᤴ.

ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ

ᤆᤧᤶᤓ᤺ᤴᤜᤠ᤹ ᤀᤠᤍᤠᤱᤒᤠᤖᤧ ᤁᤧᤄᤧᤵᤛᤢᤀᤠᤱ ᤁᤧᤘᤠ᤹ᤖᤥ.

᥌᥈ ᤂᤧᤱᤃ ᤀᤠᤀᤳᤐᤠᤱᤜᤠ᤹ᤖᤧ ᤗᤧᤴᤍᤡᤰ ᤏᤠᤶᤎᤠᤎᤠ ᤀᤠᤍᤰᤗᤧᤱᤘᤠᤀᤥ

ᤀᤠᤱᤃᤠ᤹ ᤛᤫᤠ᤺ᤳ ᤔᤧᤈᤧᤱᤅᤠᤀᤠᤱ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥌᥉ ᤂᤧᤱᤜᤠ᤹ ᤀᤥᤔᤧᤳᤋᤧᤛᤧ᤹ᤀᤥ. ᤔᤧᤒᤥ᤺ᤰᤛᤠᤱ ᤔᤧᤕᤢᤱᤛᤠᤱ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤗᤥᤀᤥ ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤖᤥ॥

᥌᥊ “ᤕᤜᤘᤣ ᤍᤠᤱᤒᤠᤀᤣ. ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ

ᤁᤢᤗᤧᤰᤘᤠᤀᤥ ᤂᤧᤱᤜᤠ᤹ᤖᤧ ᤋᤢᤶᤔᤠ ᤔᤧᤕᤠᤖᤢᤒᤠ ᤂᤢᤶᤍᤡᤱ ᤐᤡᤖᤧᤛᤧ᤹ᤀᤥ॥

᥌᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤧᤴ ᤋᤧᤵᤋᤧ ᤐᤡᤖᤧᤛᤧ᤹ᤀᤥ.

ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤔᤠᤱᤍᤣ᤺ᤴ ᤂᤢᤴᤇᤡ᤹ ᤛᤶᤎᤠᤱ ᤌᤠᤖᤖᤥ॥

᥌᥌ ᤀᤠᤍᤠᤱᤒᤠᤖᤧ ᤁᤧᤛᤡᤰ ᤐᤥ᤺ᤰᤔᤥ ᤂᤧᤱᤜᤠ᤹ ᤏᤠ᤺ᤳᤋᤧᤛᤧ᤹ᤀᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤀᤣ ᤁᤧᤛᤠᤱᤃᤪᤠᤶᤐᤣᤍᤠᤱᤜᤠ᤹ ᤛᤡᤃᤠᤱᤗᤠᤶ

ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤘᤖᤧᤱᤗᤧᤱ ᤔᤧᤰᤂᤧᤛᤧ᤹ᤀᤥ॥”

ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧ

᥊

ᤀᤠᤕᤠᤰᤁᤥ ᤛᤠᤶᤔᤩᤠᤱᤅᤡᤸᤗᤧ ᤁᤢᤀᤥ᤺ᤵᤔᤠᤴ ᤔᤕᤧᤒᤣᤖᤥ

ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠᤴ ᤛᤓᤡᤱᤃᤩᤠ᤺ᤵᤐᤠ ᤐᤥ᤺ᤰᤂᤧᤖᤥ᥄

ᤛᤣᤛᤣ ᤗᤢᤱᤜᤠ᤹ ᤕᤶᤒᤠ ᤔᤠᤖᤠᤶᤜᤠ᤹ ᤌᤰᤔᤠ

ᤜᤳᤇᤧ ᤜᤳᤇᤧ ᤔᤧᤛᤧᤛᤢᤀᤠᤱ ᤏᤧᤖᤥ॥

᥈ ᤀᤠᤕᤠᤰᤁᤥ ᤛᤠᤶᤔᤩᤠᤱ ᤀᤡᤛᤣ᤺ᤱ ᤁᤢᤛᤡᤱᤒᤠ ᤛᤡᤕᤥᤏᤖᤧ

ᤁᤢᤛ᤻ᤛᤠᤜᤠ᤹ᤃ ᤀᤠᤸᤗᤥ ᤁᤢᤓᤠ ᤁᤥ᤺ᤶᤓᤠᤗᤩᤠ᤺ᤸᤗᤧ

ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ ᤂᤠᤶᤂᤵᤐᤩᤠ ᤑᤢᤈᤡᤰᤜᤠ᤹

ᤜᤧᤰᤋᤱᤒᤠ ᤔᤧᤴᤈᤥᤒᤠ ᤔᤧᤗᤣ᤺ᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ᥄

᥉ ᤁᤢᤶᤔᤠᤔᤠ ᤛᤩᤠᤗᤠᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤏᤢᤛᤣ᤹ᤜᤠ᤹ ᤔᤧᤗ᤺ᤳᤋᤢᤖᤥ

ᤜᤧᤰᤁᤩᤠᤱ ᤜᤢᤴᤇᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ᤖᤧ ᤔᤧᤒᤡ᤺ᤳᤋᤢᤖ ᤔᤧᤕᤠ᤺ᤴᤍᤢᤛᤡᤖᤥ.

ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤃ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ

ᤌ᤺ᤱᤘᤠ ᤐᤢᤜᤠ᤹ ᤜᤧᤰᤋᤱᤒᤠ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥊ ᤏᤢᤃᤧᤎᤢᤱᤒᤠ ᤀᤅᤧ᤺ᤰᤘᤠ᤺ᤸᤗᤧ ᤁᤢᤸᤛᤥ᤺ᤳᤋᤧᤴ

ᤘᤠᤔᤡ᤺ᤰᤔᤠᤸᤗᤧ ᤁᤢᤄᤠᤶᤍᤠ᤺ᤰᤔᤥ ᤆᤡᤄᤡᤵ ᤂᤡᤵᤋᤢᤖᤥ॥

ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧ ᤆᤠᤔᤠ ᤁᤢᤈᤠ ᤔᤧᤏᤠ᤺ᤰᤋᤢᤖᤥ.

ᤁᤖ ᤜᤠ᤺ᤳᤗᤧᤀᤠᤱ ᤂᤧᤱᤜᤠ᤹ ᤌᤣᤎᤡᤰᤁᤠᤱ ᤔᤧᤒᤡᤖᤢᤴᤛᤡᤴᤗᤥ॥

᥋ ᤁᤢᤈᤠ ᤁᤧᤏᤢ᤹ᤒᤠ ᤁᤢᤈᤠ ᤁᤧᤈᤠᤒᤠᤜᤠ᤹ ᤀᤠᤸᤗ ᤔᤠᤖᤠᤶᤜᤠ᤹ᤀᤥ

ᤌᤣᤎᤡᤰᤁᤠᤱ ᤔᤧᤱᤃᤵᤔᤏᤠᤒᤠ ᤕᤠᤱᤃᤧᤛᤠ᤹ᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤐᤠᤖᤠᤴᤗᤠ ᤋᤣ᤺ᤳ ᤁᤧᤈᤠᤱᤒᤠᤀᤠᤱ ᤁᤧᤒᤥᤒᤠᤜᤠ᤹

ᤀᤠᤸᤗᤥ ᤂᤠᤵᤐᤢ ᤁᤧᤗᤢᤶᤛᤡᤱᤒᤠᤍᤧᤴᤏᤥ ᤔᤧᤏᤧ ᤔᤧᤃᤴᤗᤥ॥

᥌ ᤛᤍᤥᤶᤔᤧᤴ ᤜᤠ᤺ᤳᤗᤧ ᤁᤢᤜᤢᤰᤁᤡᤸᤗᤧᤀᤠᤱ ᤔᤧᤶᤓᤠ᤹ᤀᤣ

ᤛᤵᤑᤠᤎᤡᤰᤗᤧᤛᤠ ᤗᤠᤵᤐᤢᤱ ᤔᤧᤍᤣᤛᤢᤖᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤔᤠ ᤂᤢᤶᤍᤡᤱᤅᤡᤴ

ᤛᤍᤥᤔ ᤁᤧᤕᤢᤱᤒᤠᤜᤠ᤹ᤖᤧᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ॥

᥍ ᤂᤧᤵᤔᤥᤒᤠ ᤋᤢᤶᤔᤩᤠᤱᤜᤠᤱᤜᤠ᤹ ᤏᤠᤱᤏᤢ᤺ᤸᤗᤧ ᤛᤣᤛᤣᤒᤠ ᤔᤧᤘᤕᤧᤖᤥ

ᤜᤧᤰᤁᤩᤠᤱ ᤐᤡᤳᤏᤢᤏᤢ᤺ᤸᤗᤧ ᤑᤍᤠᤱᤒᤠ ᤔᤧᤈᤥᤃᤧᤖᤥ.

ᤂᤢᤴᤇᤡ᤹ ᤌᤰᤜᤠ᤹ ᤔᤢᤎᤡᤱ ᤗᤢᤱᤏᤢ᤺ᤸᤗᤧᤀᤠᤱ ᤜᤧ᤺ᤳᤋᤠᤱᤒᤠ ᤆᤥᤃᤧᤖᤥ.

ᤂᤧᤱᤜᤠ᤹ ᤔᤧᤎᤠ᤺ᤶᤛᤡᤱᤒᤠᤴ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤔᤢᤎᤡᤱᤗᤢᤱ ᤜᤧᤰᤋᤱᤒᤠ ᤆᤥᤃᤧᤖᤥ॥

᥎ ᤁᤖ ᤀᤠᤸᤗ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤴ

ᤔᤠᤰᤛᤢ᤺ᤴᤍᤠᤏᤢ᤺ᤸᤗᤧᤀᤠᤱ ᤔᤠᤰᤁᤧᤗ᤹ᤒᤠ ᤐᤥ᤺ᤰᤂᤧᤖᤥ.

ᤂᤧᤱᤜᤠ᤹ ᤔᤠᤖᤠᤶᤜᤠ᤹ᤀᤥᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤇᤣ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤥᤖᤡᤰᤐᤠᤴ ᤕᤧᤳᤋᤥ ᤂᤡᤵᤋᤢᤀᤠᤱ ᤐᤳᤗᤥ.

ᤛᤡᤱ ᤜᤧᤰᤁᤣ ᤂᤧᤴ ᤐᤄᤧᤰ ᤂᤧᤰᤋᤢᤀᤠᤱ ᤐᤳᤗᤥ॥

᥏ ᤛᤠᤰᤔᤧᤴᤈᤠ ᤘᤔᤧᤴᤎᤢᤱ ᤁᤧᤛᤡᤒᤠᤜᤠ᤹ᤏᤢ᤺ᤸᤗᤧ

ᤋᤠᤓᤣᤗᤠᤶ ᤁᤧᤛᤡᤒᤠᤜᤠ᤹ ᤀᤠᤸᤗᤛᤠᤱ ᤏᤢᤒᤠ ᤔᤧᤒᤥᤱᤗᤥ॥

ᤂᤠᤶᤒᤣ᤺ᤰᤁᤥ ᤁᤧᤎᤥ᤺ᤰᤐᤠ ᤁᤢᤈᤠ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧ

ᤂᤧᤱᤜᤠ᤹ ᤂᤢᤴᤇᤡ᤹ ᤛᤡᤰᤗᤠ᤺ᤰᤁᤠᤱ ᤔᤧᤜᤣᤖ ᤔᤧᤒᤣ᤺ᤰᤗᤥ॥

᥇᥆ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤀᤠᤵᤑᤣᤰ ᤜᤢᤰᤁᤡᤸᤗᤧ

ᤂᤢᤴᤇᤡ᤹ ᤀᤠᤵᤑᤣᤰ ᤀᤅᤧ᤺ᤰᤘᤠ ᤛᤠᤜᤠ᤹ ᤔᤧᤎᤥ᤺ᤰᤋᤢᤛᤡᤖᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤛᤡᤔᤠᤀᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤶᤒᤪᤧ᤺ᤱᤘᤠ ᤛᤠᤜᤠ᤹ᤀᤣ ᤆᤠᤔᤠ ᤁᤢᤈᤠ ᤔᤧᤒᤥ᤺ᤰᤂᤧᤖᤥ॥

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤔᤧᤴ ᤀᤥ᤺ᤴᤎᤠᤰᤋᤢᤛᤡᤖᤥ.

ᤂᤢᤏᤧ᤹ ᤔᤡ ᤜᤧᤰᤋᤱᤒᤠ ᤁᤢᤛᤠᤰᤁᤧᤴᤏᤡᤴ ᤌᤠᤛᤢᤖᤥ॥

ᤂᤢᤏᤧ᤹ ᤛᤡᤕᤥᤏᤀᤥ ᤔᤡᤓᤠ᤺ᤳᤋᤪᤠ ᤁᤣ᤺ᤳᤋᤢᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤒᤢᤱᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤖᤥ॥

᥇᥈ ᤕᤖᤢᤛᤗᤧ᤺ᤶᤔᤥᤒᤠ ᤔᤠ ᤗᤠᤶᤎᤣ᤺ᤳᤜᤠ᤹ᤀᤥᤗᤠᤶ

ᤏᤡᤱᤔᤡᤜᤠ᤹ ᤏᤢ ᤋᤰᤗᤧᤱᤘᤠᤒᤠᤜᤠ᤹ ᤔᤧᤗᤠᤳ ᤑᤠ᤹ᤀᤠᤱ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤓᤠ ᤜᤠᤱᤜᤠ᤹ ᤀᤡᤃᤪ

ᤕᤥ᤹ᤒᤠ ᤗᤠᤈᤣ᤹ᤀᤥᤒᤠ ᤀᤠᤳᤋᤡᤴ ᤔᤏᤠᤜᤠ᤹ᤖᤧᤀᤠᤱ ᤔᤧᤴᤀᤡ᤺ᤳᤋᤣ ᤔᤧᤘᤕᤧᤖᤥ॥

᥇᥉ ᤁᤖ ᤁᤱᤃ ᤂᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤂᤢᤴᤇᤡ᤹ ᤗᤠᤕᤥᤴ ᤏᤢ ᤂᤧᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ

ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤐᤥ᤺ᤰᤂᤧᤒᤠᤖᤥ.

ᤂᤧᤱᤜᤠ᤹ᤖᤧ ᤕᤧᤰᤕᤰ ᤗᤢᤶᤔᤥ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤺ᤴ ᤔᤧᤛᤧᤛᤢᤖᤥ॥

᥇᥊ ᤀᤠᤸᤗᤥ ᤔᤠᤖᤠᤶᤜᤠ᤹ᤀᤥ ᤂᤧᤱᤜᤠ᤹ ᤔᤡᤰᤑ᤺ᤶᤒᤠ ᤜᤧᤰᤁᤣ

ᤛᤛᤵ ᤛᤛᤵ ᤔᤧᤛᤵᤛᤢᤖ ᤋᤠᤰᤔᤧᤃᤴᤏᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤜᤠ᤺ᤳᤋᤠᤱ ᤛᤢᤔᤠ ᤔᤧᤀᤠ᤺ᤴᤇᤡᤱᤅᤡᤴᤗ

ᤕᤠᤖᤡᤰ ᤂᤧᤱᤜᤠ᤹ ᤔᤠᤰᤂᤡᤸᤗᤧ ᤆᤡ᤺ᤴᤍᤢᤛᤡᤀᤠᤱ ᤔᤧᤘᤠ᤹ᤖᤥ॥

᥇᥋ “ᤆᤡ᤺ᤴᤈᤡ᤺ᤴᤃᤧᤄᤢᤒᤠᤛᤣ᥄ ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤥ᥄”

ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤧ᤺ᤰᤋᤢᤛᤡᤖ ᤔᤧᤔᤧᤳᤋᤢᤛᤡᤖᤥ॥

“ᤔᤠ᤺ᤱᤄᤠ ᤐᤣᤃᤧᤶᤔᤧ᤹᥄ ᤔᤠ᤺ᤱᤄᤠ ᤐᤣᤃᤧᤶᤔᤧ᤹᥄ ᤀᤠᤏᤡᤃᤧ ᤀᤠᤴᤇᤢᤛᤧᤶᤔᤡᤴᤏᤧ᤹ᤀᤥ᥄”

ᤂᤧᤱᤜᤠ᤹ ᤁᤧᤄᤧᤳᤇᤡᤱᤒᤠ ᤏᤢ ᤋᤠᤰᤁᤴᤏᤡᤒᤠ ᤔᤧᤒᤥ᤺ᤰᤂᤧᤸᤗᤧ.

ᤔᤧᤴᤇᤠᤶ ᤛᤢᤘᤠᤱᤒᤠ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢᤛᤡᤖᤥ.

“ᤀᤠᤸᤗ ᤂᤧᤱᤜᤠ᤹ ᤀᤠᤏᤡᤃᤧᤏᤢ ᤁᤵᤔᤥ ᤔᤧᤴᤕᤢᤱᤏᤧᤴᤗᤖᤥ॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤧᤱᤜᤠ᤹ ᤑᤢᤳᤗᤢᤶ ᤛᤧᤛᤢᤍᤣᤛᤢᤛᤡᤀᤠᤱ ᤔᤧᤘᤠ᤹ᤖᤥ.

ᤂᤢᤏᤧ᤹ ᤀᤠᤸᤗ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤂᤧᤱᤜᤠ᤹ ᤏᤡᤏᤡ ᤔᤧᤗᤠᤵᤋᤢᤛᤡᤴᤗᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤀᤥᤛᤣ᤺ᤴᤔᤧᤎᤠᤰᤋᤢᤛᤡᤴᤗᤥ.

ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤀᤠᤱ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴᤗᤥ॥

᥇᥍ ᤁᤢᤓᤠ᤹ᤖᤧ ᤗᤠᤃᤡ ᤜᤏᤧ ᤌᤣᤏᤠᤎᤣ ᤗᤠᤶ ᤀᤥᤔᤧᤵᤔᤠᤖᤧ

ᤀᤥᤔᤧᤵᤔᤠᤖᤧ ᤀᤠᤏᤡᤃᤧ ᤔᤡᤰᤜᤠ᤹ ᤗᤧᤰᤂᤧᤖᤥ॥

ᤀᤠᤏᤡᤃᤧ ᤆᤱᤜᤡᤶᤜᤠ᤹ᤀᤥᤗᤠᤶ ᤛᤢᤘᤠᤱᤎᤡᤰ ᤔᤡᤰ ᤜᤱ ᤗ᤹ᤖᤡᤰ ᤀᤥᤔᤧᤳᤋᤢᤶᤒᤧᤀᤠᤱ ᤕᤢᤅᤡᤃᤧᤖᤥ

ᤂᤧᤸᤗᤧ ᤀᤠᤏᤡᤃᤧ ᤋᤠᤱᤛᤧ᤺ᤵᤔᤠ ᤔᤧᤛᤢᤰᤋᤡᤃᤧᤴᤗᤥ॥

᥇᥎ ᤏᤡᤱᤔᤡᤜᤠ᤹ᤖᤧ ᤀᤠᤏᤡᤃᤧ ᤁᤧᤖᤧᤰ ᤗᤠᤱᤕᤥ᤺ᤰᤜᤠ᤹ ᤕᤥ᤺ᤰᤔᤧᤎᤰᤋᤢᤖᤥ.

ᤜᤧᤰᤁᤩᤠᤱ ᤀᤠᤏᤡᤃᤧ ᤔᤠᤖᤠᤶᤜᤠ᤹ᤀᤥ ᤗᤠᤱᤄᤣ᤺ᤰᤔᤠ ᤔᤧᤛᤢᤰᤋᤡᤃᤧᤴᤗᤥ॥

ᤀᤠᤏᤡᤃᤧ ᤔᤧᤰᤔᤠᤴ ᤏᤡ᤺ᤳᤋᤠᤱ ᤁᤧᤖᤧ ᤆᤢᤖᤧᤀᤠᤱ ᤘᤕᤧᤖᤥ.

ᤀᤠᤏᤡᤃᤧ ᤕᤧᤴᤜᤠ᤹ ᤏᤢᤒᤧ ᤆᤢᤖᤧᤀᤠᤱ ᤘᤕᤧᤖᤥ.

ᤀᤠᤏᤡᤃᤧ ᤏᤢᤵᤔᤠᤴ ᤋᤩᤧ ᤆᤢᤖᤧᤀᤠᤱ ᤘᤕᤧᤖᤥ॥

᥇᥏ ᤀᤠᤏᤡᤃᤧ ᤁᤧᤏᤠ᤺ᤵᤐᤠᤜᤠ᤹ ᤋᤠᤱᤛᤠᤰᤐᤥᤒᤠ ᤔᤢᤕᤠᤜᤠ᤹ᤏᤢ᤺ᤸᤗᤧ

ᤛᤠ᤹ᤖᤡᤰ ᤐᤈᤠᤳ ᤁᤧᤈᤠᤵᤐᤠ ᤔᤧᤈᤥᤃᤧᤖᤥ॥

ᤂᤧᤱᤜᤠ᤹ᤖᤧ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤔᤧᤏᤠ᤺ᤳᤋᤡᤃᤧᤖᤥ.

ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤀᤣ᤺ᤰᤛᤠᤍᤧᤴᤜᤠ᤹ᤀᤥ ᤂᤧᤱᤜᤠ᤹ᤖᤧ ᤔᤧᤛᤢᤃᤡᤃᤧᤖᤥ॥

᥈᥆ ᤕᤜᤘᤣ ᤍᤠᤱᤒᤧᤸᤗᤧ ᤛᤣ᤺ᤴᤍᤢᤒᤠ ᤜᤠᤱ. ᤀᤠᤏᤡᤃᤧ

ᤜᤡᤱᤔᤴᤏᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤈᤥᤀᤥ ᤌᤩᤧᤖᤥ॥

ᤀᤠᤶᤓᤠ ᤂᤢᤏᤧ᤹ ᤁᤢᤃᤶᤒᤪᤠᤱᤅᤥ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤀᤠᤏᤡᤃᤧ ᤋᤠᤵᤌᤣᤰ ᤕᤠᤶᤎᤣᤰ ᤘᤕᤡᤃᤧ ᤑᤠ᤹ᤀᤠᤱ ᤀᤡ᤺ᤵᤔᤏᤠᤀᤠᤱ ᤘᤕᤧᤖᤥ॥

᥈᥇ ᤀᤢᤈ ᤁᤧᤕᤢᤱᤔᤠ ᤀᤣᤍᤥᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤛ᤺ᤳᤋᤧ᤹ᤀᤠᤱ ᤕᤧᤕᤧ ᤗ᤹ᤖᤧᤒᤠ.

ᤁᤖ ᤂᤧᤴ ᤆᤸᤗᤠᤱᤏᤠ ᤂᤥᤷᤕᤠ᤺ᤴ ᤂᤧᤏᤧ᤹ᤀᤠᤱ ᤁᤧᤶᤒᤡᤖᤥ॥

ᤂᤧᤴ ᤛᤣ᤹ᤈᤱᤘᤠ᤺ᤸᤗᤧ ᤂᤧᤏᤧ᤹ ᤁᤧᤔᤖᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤗᤧᤰᤆᤠᤒᤣᤎᤡ᤺ᤰ ᤁᤧᤶᤈᤥ᤺ᤰᤗᤥ॥

᥈᥈ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ.

ᤂᤧᤏᤧ᤹ ᤁᤧᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤂᤢᤶᤍᤡᤱᤅᤡᤴ ᤏᤢᤵᤗᤥ॥

ᤂᤧᤏᤧ᤹ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤗ᤺ᤵᤔᤠᤍᤧᤔᤠ ᤕᤧᤶᤔᤡᤴ ᤂᤢᤏᤧ᤹ ᤔᤧᤓᤥᤛᤢᤴᤗᤥ.

ᤁᤖ ᤀᤣᤍᤥᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ.

ᤂᤧᤏᤧ᤹ ᤁᤧᤗᤠᤕᤥ᤺ᤸᤗᤧ ᤂᤢᤶᤍᤡᤱᤅᤡᤴ ᤂᤧᤏᤧ᤹ᤀᤣ ᤁᤧᤒᤡᤖᤥ

ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤀᤥ᤺ᤴᤃᤧᤎᤠᤰᤗᤥ॥

ᤗᤢᤱᤔᤠ᤹ ᤀᤠᤍᤢᤰᤋᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤔᤠ

᥋

ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤛᤶᤎᤠᤱ ᤌᤣ ᤐᤥ᤺ᤰᤂᤧᤀᤡ. ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ.

ᤀᤠᤏᤡᤃᤧ ᤀᤰᤋᤱᤒᤠ ᤏᤠᤎᤩᤧᤀᤠᤱ ᤘᤠ᤹. ᤂᤧᤴ ᤀᤥᤔᤧᤳᤋᤧᤶᤔᤧ᤹ᤀᤥ॥

᥈ ᤀᤠᤏᤡᤃᤧ ᤕᤠᤱᤛᤠᤁᤢᤴᤎᤣᤜᤠ᤹ ᤘᤣ᤹ᤜᤠ᤹ᤖᤧᤴ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤀᤠᤏᤡᤃᤧ ᤜᤡᤶᤜᤠ᤹ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥉ ᤀᤠᤏᤡᤃᤧ ᤕᤧᤳᤇᤠᤒᤠ ᤏᤢ ᤐᤠᤏᤢᤍᤡᤱ ᤐᤠ ᤔᤧ᤺ᤴᤏᤣᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ.

ᤀᤠᤏᤡᤃᤧ ᤔᤠᤜᤠ᤹ ᤔᤣᤔᤣᤍᤢᤔᤠ ᤜᤧᤰᤋᤱᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥊ ᤌᤢᤱᤔᤠ ᤆᤫᤠ᤺ᤳᤋᤡᤴᤏᤠᤱ ᤀᤠᤏᤡᤃᤧ ᤗᤠᤃᤡ ᤜᤢᤱᤔᤠ ᤐᤥᤱᤗᤥ.

ᤛᤡᤱᤅᤡᤴᤏᤠᤱ ᤀᤠᤏᤡᤃᤧ ᤀᤠᤵᤑᤣᤰ ᤗᤠᤃᤡ ᤀᤡᤱᤔᤠ ᤐᤥᤱᤗᤥ॥

᥋ ᤀᤠᤏᤡᤃᤧ ᤏᤠ᤺ᤳᤁᤢᤒᤠᤱᤜᤠ᤹ ᤀᤠᤏᤡᤃᤧ ᤗᤠᤱᤕᤥ᤺ᤰᤁᤥᤀᤣ ᤔᤧᤘᤠ᤹ᤖᤥ.

ᤀᤠᤏᤡᤃᤧ ᤐᤏᤠ ᤏᤠᤛᤡᤃᤧᤀᤠᤱ ᤏᤠ᤺ᤶᤛᤡᤱᤔᤠ ᤔᤧᤱᤄᤥᤀᤣ ᤘᤕᤡᤃᤧᤖᤥ॥

᥌ ᤀᤠᤏᤡᤃᤧ ᤛᤠᤵᤐᤥᤰ ᤂᤠᤄᤠ ᤆᤠᤔᤠ ᤏᤢ ᤌᤢᤱᤔᤠᤖᤧᤗᤠᤃᤡ

ᤔᤡᤛᤪ ᤏᤢ ᤀᤛ᤻ᤛᤢᤖᤀᤥ ᤀᤠᤏᤡᤃᤧ ᤜᤢᤰᤜᤠ᤹ ᤛᤴᤇᤢᤶᤒᤧᤖᤥ॥

᥍ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤗᤠᤕᤥ ᤗᤠᤛᤥ᤺ᤳ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤀᤠᤸᤗᤥ ᤂᤧᤱᤜᤠ᤹ ᤔᤧᤜᤥ᤺ᤵᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤁᤢᤕᤢᤶᤒᤧᤖ ᤘᤕᤡᤃᤧᤖᤥ॥

᥎ ᤕᤥ᤺ᤃ᤻ᤒᤠᤜᤠ᤹ᤖᤧ ᤀᤠᤏᤡᤃᤧ ᤛᤶᤎᤠᤱ ᤕᤢᤰ ᤔᤧᤈᤥᤃᤢᤖ ᤔᤧᤘᤠ᤹ᤖᤥ.

ᤀᤠᤏᤡᤃᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤥᤗᤠᤶ ᤁᤧᤎᤧ᤹ᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥏ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤀᤠᤱ ᤋᤠᤓᤣ᤺ᤸᤗᤧ ᤆᤥᤃᤢᤸᤗᤧ

ᤀᤠᤏᤡᤃᤧ ᤜᤡᤱᤔᤧᤴ ᤁᤧᤛᤠᤰᤐᤥ ᤌᤠᤛᤢᤶᤒᤧᤀᤠᤱ ᤆᤠᤔᤠ ᤁᤢᤈᤠ ᤋᤠ᤺ᤵᤔᤠ ᤐᤥᤱᤗᤥ॥

᥇᥆ ᤛᤧᤳᤗᤠ᤺ᤰᤔᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤜᤥᤖᤡᤰᤁᤧᤴ

ᤔᤡᤜᤠ᤺ᤳᤗᤢᤱ ᤜᤧᤰᤁᤣ ᤐᤕᤧᤶ ᤐᤕᤧᤶ ᤕᤧᤶᤗᤥ॥

᥇᥇ ᤛᤡᤕᤥᤏᤒᤠ ᤔᤧᤴᤇᤢᤔᤠᤜᤠ᤹ ᤏᤢ ᤕᤜᤢᤍᤠᤒᤠ ᤕᤧᤰᤕᤰᤜᤠ᤹ᤀᤥ

ᤛᤡᤛᤠᤍᤡᤱ ᤔᤧᤴᤇ᤻ᤕᤠᤜᤠ᤹ ᤔᤣ᤺ᤳ ᤔᤧᤔᤧᤳᤋᤢᤛᤡᤀᤠᤱ ᤘᤠ᤹ᤖᤥ॥

᥇᥈ ᤀᤠᤏᤡᤃᤧ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤧᤸᤗᤧ

ᤀᤠᤏᤡᤃᤧ ᤋᤢᤶᤔᤩᤠᤱᤜᤠᤱᤜᤠ᤹ ᤔᤧᤓᤥ᤺ᤴᤍᤢᤛᤡᤀᤠᤱ ᤘᤠ᤹ᤖᤥ.

ᤀᤠᤏᤡᤃᤧ ᤋᤢᤶᤓᤠᤰᤛᤠᤜᤠ᤹ ᤌᤣᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤶᤒᤡᤖᤢᤛᤡᤴᤗᤥ॥

᥇᥉ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ᤖᤧ ᤏᤡᤱᤘᤠ᤹ ᤔᤧᤴᤍᤧᤴᤏᤣ ᤗᤢᤱᤛᤢᤶ ᤕᤢ᤺ᤵᤔᤠ ᤐᤥᤱᤗᤥ.

ᤆᤵᤐᤪᤰ ᤌᤠᤱᤒᤧᤴ ᤁᤧᤃᤧᤵᤐᤠᤜᤠ᤹ ᤛᤡᤱᤃᤰᤁᤡᤸᤗᤧ ᤁᤧ᤺ᤵᤋᤢᤛᤡᤖᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤐᤧ᤺ᤱᤃᤰ ᤐᤧ᤺ᤱᤃᤰ ᤗ᤹ᤖᤡᤰ ᤗᤠᤱᤔᤧᤄᤣ᤺ᤰᤗᤥ॥

᥇᥊ ᤁᤠᤵᤐᤥᤒᤠᤜᤠ᤹ ᤕᤧᤰᤕᤰᤁᤥᤒᤠ ᤔᤠ ᤗᤠᤶᤎᤣ᤺ᤵᤐᤥ ᤆᤢᤶᤔᤠ ᤔᤧᤏᤠ᤹ᤖᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤌᤠᤱᤒᤧᤴᤜᤠ᤹ᤖᤧ ᤛᤠᤶᤗᤥ ᤛᤠᤶᤔᤧᤵᤔᤠ ᤀᤡᤰᤗᤠ᤺ᤴ ᤔᤧᤗᤧᤖᤢ ᤔᤧᤍᤣᤛᤢᤖᤥ॥

᥇᥋ ᤀᤠᤏᤡᤃᤧ ᤏᤡᤱᤘᤠ᤹ᤀᤥᤗᤠᤶ ᤏᤡᤱᤘᤠ᤹ ᤋᤠᤔᤠᤴ ᤔᤕᤧᤒᤣᤀᤠᤱ ᤘᤠ᤹ᤖᤥ.

ᤀᤠᤏᤡᤃᤧ ᤗᤠ᤺ᤱᤔᤠᤴ ᤔᤣᤖᤡᤱᤅᤥ ᤗᤧᤱᤛᤡᤱᤅᤠᤱ ᤘᤠ᤹ᤖᤥ॥

᥇᥌ ᤀᤠᤏᤡᤃᤧ ᤌᤧᤃᤣ᤺ᤰᤁᤥᤗᤠᤶ ᤋᤡᤆ᤺ᤴ ᤔᤰᤌᤩᤧᤀᤠᤱ ᤏᤧᤖᤥ.

ᤀᤠᤏᤡᤃᤧ ᤆᤡ᤺ᤳᤋᤧ ᤛᤩᤧ᤹ᤀᤡᤃᤧᤖᤥ. ᤌᤣᤀᤠᤱᤓᤧᤸᤗᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤠ᤹ᤖᤥ॥

᥇᥍ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤛᤡᤰᤗᤢᤱᤔᤧᤴ ᤏᤠᤛᤧᤀᤠᤱ ᤘᤠ᤹ᤖᤥ.

ᤀᤠᤶᤓᤠ ᤁᤸᤗᤧᤆᤥᤃᤢᤸᤗᤧ ᤀᤠᤏᤡᤃᤧ ᤔᤡᤰᤜᤠ᤹ ᤂᤠᤎᤠᤵᤋᤢᤀᤠᤱ ᤐᤳᤗᤥ॥

᥇᥎ ᤌᤣᤀᤠᤱᤓᤧᤸᤗᤧ ᤛᤡᤕᤥᤏ ᤁᤥ᤺ᤰᤔᤧᤴ ᤆᤡᤈᤡ ᤕᤧᤶᤕᤧᤶ ᤕᤢᤱᤗᤥ.

ᤂᤧᤵᤔᤥ ᤛᤩᤠᤗᤠᤜᤠ᤹ ᤀᤢ᤺ᤱᤃᤠ᤺ᤰ ᤀᤢ᤺ᤱᤃᤠ᤺ᤰ ᤋᤠᤰᤔᤧᤃᤴᤏᤠᤱ ᤔᤧᤘᤠ᤹ᤖᤥ॥

᥇᥏ ᤁᤖ ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠ. ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤕᤢᤰ ᤁᤧᤈᤥ᤺ᤰᤗᤥ.

ᤀᤠᤍᤠᤱᤒᤠᤖᤧ ᤁᤧᤜᤠᤱᤕᤢᤰᤏᤠ᤺ᤴ ᤛᤍᤠᤍᤡᤱ ᤌᤠᤖᤡᤰ ᤜᤠᤒᤠ ᤘᤠ᤹ᤖᤥ॥

᥈᥆ ᤀᤠᤍᤠᤱᤒᤠᤖᤧ ᤌᤣᤀᤠᤱ ᤀᤠᤏᤡᤃᤧ ᤕᤠᤵᤔᤡ ᤛᤢᤎᤠ᤺ᤶ ᤏᤡᤱᤘᤠ᤹ ᤁᤧᤓᤣ᤺ᤶᤒᤠᤒᤣ᥅

ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤌᤣᤀᤠᤱ ᤁᤶᤓᤩᤠᤖᤡᤰ ᤀᤡᤖᤡ᤺ᤰ ᤀᤠᤃ᤻ᤏᤠ᤹ᤒᤠᤒᤣ᥅

᥈᥇-᥈᥈ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤜᤡᤗᤠᤵᤑᤢ ᤕᤠᤵᤔᤡ ᤁᤧᤏᤠ᤹ᤖᤧᤒᤠ ᤜᤥ᤺ᤵᤏᤣᤓᤃᤪ

ᤜᤧᤰᤁᤩᤠᤱ ᤛᤠ᤹ᤖᤡᤰ ᤁᤧᤕᤠ᤺ᤰ ᤔᤧᤸᤗᤧ᤹ᤀᤣ ᤘᤠ᤹ᤏᤣᤓᤃᤪ

ᤕᤜᤘᤣ ᤍᤠᤱᤒᤠᤀᤣ. ᤀᤠᤍᤠᤱᤒᤠ ᤗᤧᤵᤔᤠᤱ ᤀᤠᤏᤡᤃᤧ ᤀᤠᤏᤢ᤺ᤰᤋᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤠᤏᤡᤃᤧ ᤏᤢ᤺ᤱᤔᤠ ᤛᤢᤰᤋᤡᤃᤧᤖᤖᤥ.

ᤀᤠᤏᤡᤃᤧ ᤕᤧᤴᤏᤡᤴ ᤋᤃᤡᤒᤠ ᤁᤢᤀᤡᤛᤡ᤺ᤰ ᤁᤢᤛᤱ ᤆᤥᤃᤧ ᤀᤠᤒᤡᤖᤧ᤹ᤀᤥ॥

ᤀᤡᤈᤁᤡᤀᤣᤗᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

᥋᥏᥍ ᤏᤠᤈᤡᤖᤡ ᤋᤱᤒᤣ ᤋᤃᤡ. ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤔᤧᤏᤠ᤺ᤴᤍᤢᤒᤠᤏᤢ᤺ᤸᤗᤧ ᤋᤱᤒᤣ ᤜᤧᤰᤁᤩᤠᤱ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ ᤔᤠᤱᤜᤡᤶᤔᤡᤴ ᤂᤠᤵᤐᤢᤌᤩᤱ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤡᤈᤁᤡᤀᤣ᤺ᤸᤗᤧᤴ ᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤳᤋᤢᤀᤠᤱ ᤒᤣᤒᤡᤗᤥᤏᤀᤥ ᤘᤕᤧ॥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤒᤣᤒᤡᤗᤥᤏᤀᤥ ᤜᤡᤶᤎᤠ᤺ᤱ ᤁᤧᤈᤥ᤺ᤰᤐᤠᤀᤠᤱ ᤁᤧᤕᤢᤱᤒᤠᤜᤠ᤹ ᤏᤢ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤁᤴ ᤔᤠᤱᤀᤡᤱᤄᤱᤅᤡᤴ ᤔᤧᤳᤋᤢᤛᤡᤀᤠᤱ ᤘᤕᤧ॥ ᤁᤴ ᤛᤠᤵᤐᤴᤏᤥ ᤕᤶᤒᤠ ᤋᤢᤰᤛᤡ ᤁᤢᤗᤰ ᤐᤳ-

᥇) ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤥᤱᤔᤠᤖᤧ ᤗᤠᤃᤡ ᤀᤡᤈᤁᤡᤀᤣ᤺ᤸᤗᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢ᤺ᤳᤋᤢᤒᤠ॥

᥈) ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱ ᤜᤧᤰᤁᤩᤠᤱ ᤋᤠ᤺ᤴᤍᤡ ᤁᤧᤍᤠᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤂᤠᤵᤐᤢᤌᤩᤱ ᤁᤢᤒᤥ᤺ᤱᤔᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ ᤕᤜᤢᤍᤡᤜᤠ᤹ᤖᤧ ᤗᤠᤃᤡ ᤛᤠᤶᤍᤡᤱ॥

᥉) ᤁᤢᤔᤏᤠᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤏᤢ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤠᤱᤒᤠ ᤘᤣ᤹ ᤘᤣ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤢᤶᤍᤡᤱ ᤀᤡᤱᤄᤱ॥

᥊) ᤕᤖᤢᤛᤗᤧ᤺ᤶᤔᤡᤴ ᤔᤧᤰᤁᤠᤱ ᤀᤣᤃᤠᤱ ᤀᤡᤛᤪᤠᤀᤡᤗᤧᤴ ᤜᤠᤱᤜᤠᤱ ᤔᤧᤵᤔᤠ ᤐᤠ᤺ᤴ ᤏᤢ ᤁᤧᤍᤠᤒᤠ ᤕᤧᤶᤔᤥ ᤁᤢᤏᤢ᤹ᤔᤠ ᤁᤢᤍᤠᤔᤠ ᤔᤠᤱᤜᤢᤵ॥

᥋) ᤃᤥᤃᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ॥ ᤜᤧᤰᤁᤩᤠᤱ

᥌) ᤕᤠᤶᤔᤥ ᤔᤧᤓᤥ᤺ᤰᤂᤢᤒᤠ ᤔᤠᤱᤜᤡᤶᤔᤧᤴ ᤏᤢ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤈᤁᤡᤀᤣᤗᤖᤧ ᤀᤥᤛᤣ᤺ᤴᤎᤠᤱ ᤆᤥᤃᤢᤒᤠ ᤀᤡᤳᤇᤠᤵ॥

ᤀᤡᤈᤁᤡᤀᤣᤸᤗᤧᤴ ᤁᤢᤈᤧᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤢ ᤛᤢᤑᤥ ᤁᤧᤏᤡᤒᤠ ᤔᤏᤠ ᤘᤕᤧ॥ ᤛᤢᤑᤥᤗᤠᤶᤒᤠ ᤂᤢᤏᤧ᤹ ᤕᤖᤡᤰ ᤏᤧᤜᤡᤏᤡᤱᤘᤠ᤹ ᤂᤥᤛᤢᤀᤠᤱ ᤘᤕᤧ ᤂᤧᤒᤩᤠᤱ ᤕᤖᤡᤰ ᤔᤠᤱ ᤀᤡᤱᤄᤱᤜᤠ᤹ ᤏᤡᤖᤡᤰ ᤏᤢ ᤘᤣ᤹ ᤘᤣ᤹ ᤔᤡᤰᤛᤣ᤺ᤴᤜᤠ᤹ᤀᤥ ᤀᤥᤛᤣ᤺ᤴᤎᤠᤱ ᤆᤥᤃᤢᤀᤠᤱ ᤘᤠ᤹॥ ᤔᤧᤴᤇᤠᤶ ᤕᤠᤵᤔᤡ᤺ᤴ ᤕᤠᤶᤛᤠᤶ ᤏᤢ ᤛᤡᤰᤗᤢᤱᤔᤠ ᤛᤡᤃᤠᤱ ᤕᤠᤶᤔᤥ ᤁᤢᤛᤱ ᤐᤥᤱᤔᤠ ᤐᤥᤱ᤹ ᤂᤧᤒᤩᤠᤱ ᤗᤠᤕᤥ᤺ᤸᤗᤧ ᤗᤠᤃᤡ ᤁᤧᤖᤧᤰᤗᤧ ᤀᤠᤒᤠᤅᤣ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤈᤁᤡᤀᤣᤗᤖᤧ ᤛᤠ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ॥ ᤛᤢᤘᤠᤱ ᤏᤢ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤜᤡᤱᤔᤴ ᤁᤢᤛᤱ ᤐᤥᤱᤔᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥᤀᤠᤱ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤛᤠᤱᤅᤡᤴ ᤆᤧᤰᤂᤢ ᤐᤠ᤺ᤳᤋᤢᤀᤠᤱ ᤘᤕᤧ॥ ᤕᤰᤕᤠᤒᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ ᤔᤏᤠᤴ ᤛᤣᤛᤣᤒᤠ ᤐᤥᤱᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤥ ᤂᤢᤏᤧ᤹ ᤛᤧᤰᤂᤠ ᤏᤡᤱᤘᤠ᤹ ᤐᤡᤖᤢᤀᤠᤱ ᤘᤕᤧᤖᤥ॥

ᤋᤠᤱᤒᤠ ᤌᤠᤔᤡᤱ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤈᤁᤡᤀᤣ᤺ᤸᤗᤧᤴ ᤀᤢ᤺ᤳᤋᤢᤒᤠ ᥇:᥇–᥉:᥈᥍

ᤕᤖᤢᤛᤗᤧ᤺ᤶᤔᤧᤴ ᤔᤧᤰ ᤁᤧᤗ᤹ᤒᤠ ᤀᤡᤱᤄᤱ ᥊:᥇–᥈᥊:᥈᥍

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ ᥈᥋:᥇–᥉᥈:᥉᥈

ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤢᤵ ᤆᤥᤃᤢ ᥉᥉:᥇–᥉᥍:᥈᥎

ᤃᤥᤃᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᥉᥎:᥇–᥉᥏:᥈᥏

ᤁᤧᤍᤠᤒᤠ ᤕᤧᤶᤔᤥ ᤔᤠᤱᤜᤡᤶ ᤏᤢ ᤗᤠᤈᤣ᤹ᤒᤠ ᤛᤢᤑᤥ ᥊᥆:᥇–᥊᥎:᥉᥋

ᤀᤡᤈᤁᤡᤀᤣᤗᤖᤧ ᤁᤢᤛᤠᤵᤐᤴ

ᤀᤡᤈᤁᤡᤀᤣᤗᤖᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤏᤡᤛᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤑᤥ (ᤀᤡᤈᤁᤡᤀᤣᤗ ᥇:᥇–᥍:᥈᥍)

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠ

᥇

ᤀᤠᤱᤃᤠ᤹ ᤋᤱᤒᤣ ᤛᤢᤶᤒᤥᤱ ᤁᤧᤖᤠᤱᤒᤠ ᤗᤡᤛᤡᤃᤣ᤺ᤰᤐᤠ ᤗᤠ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥa. ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤕᤜᤢᤍᤠᤒᤠ ᤛᤱᤈᤢᤶᤓᤥᤜᤠ᤹ᤏᤢ ᤛᤥᤖᤡᤰ ᤒᤣᤒᤡᤗᤥᤏ ᤗᤠᤈᤣ᤹ᤀᤥᤒᤠ ᤁᤒᤠᤖb ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤀᤠᤱᤃᤠ᤹ ᤀᤡᤈᤁᤡᤀᤣ᤺ᤸᤗᤧᤴ ᤘᤕᤠᤱᤅᤡᤸᤗᤧ ᤋᤠᤱᤛᤠᤱᤒᤧᤴ ᤜᤖᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤑᤥᤜᤠ᤹ ᤏᤡᤛᤢᤱ॥

᥈ ᤕᤜᤥᤕᤠᤁᤡᤏ ᤜᤠᤱᤅᤡᤴ ᤗᤠᤈᤣ᤹ᤗᤠᤶᤒᤠ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤅᤠᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤁᤴ ᤀᤰᤂᤣ ᤐᤥ᤺ᤰᤂᤧᤀᤠᤱ ᤘᤕᤧ॥

᥉ (ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤒᤠ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤒᤢᤈᤡᤖᤧ ᤁᤢᤛ᤻ᤛᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤡᤈᤁᤡᤀᤣᤗᤖᤥ ᤁᤧᤖᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤂᤢᤏᤧ᤹ ᤁᤢᤛᤶᤎᤠᤱ ᤐᤳᤇᤧᤒᤠ ᤏᤡᤱᤘᤠ᤹ ᤂᤥᤛᤢ॥)

᥊ ᤀᤠᤱᤃᤠ᤹ ᤌᤠ᤺ᤱ ᤀᤥᤔᤧᤳᤋᤢᤱᤅᤡᤸᤗᤧ ᤌᤠᤱᤃᤧᤳ ᤌᤥᤗᤠᤶᤒᤠ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤧᤈᤱ ᤜᤢ᤺ᤰᤋᤧ ᤕᤧᤖ ᤐᤳᤇᤧᤒᤠ. ᤔᤠᤰᤛ᤻ᤍᤡ᤺ᤱᤕᤠ᤺ᤵᤐᤠ ᤂᤠ᤹ᤶᤔᤡ᤺ᤵᤐᤠ ᤗᤢᤶᤔᤥ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤛᤠ᤺ᤶᤓᤣ ᤗᤧᤰᤋᤧᤖ ᤐᤳᤇᤧᤒᤠ ᤏᤡᤛᤢᤱ॥ ᤂᤧᤵᤔᤥ ᤂᤠ᤹ᤔᤡ᤺ᤳᤋᤡᤸᤗᤧ ᤁᤢᤗᤢᤶᤔᤥ ᤔᤡ ᤕᤠᤃᤧ. ᤜᤧᤰᤁᤩᤠᤱ ᤔᤡ᤺ᤸᤗᤧ ᤁᤢᤗᤢᤶᤔᤥ ᤁᤠᤛᤠ᤺ᤴ ᤕᤥ᤺ᤴᤍᤧᤒᤠ ᤁᤢᤀᤡᤛᤡ᤺ᤰ ᤋᤡᤸᤗᤧᤰ ᤋᤡᤸᤗᤧᤰ ᤗᤧᤰᤋᤧᤖ ᤐᤳᤇᤧ॥

᥋ ᤂᤠ᤹ᤔᤡ᤺ᤳᤋᤡᤸᤗᤧ ᤁᤢᤗᤢᤶᤔᤥᤗᤠᤶ ᤔᤏᤠ ᤜᤧᤰᤋᤱᤒᤠ ᤏᤡᤃᤧᤍᤧᤵᤐᤠ ᤗᤡᤛᤡ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤔᤧᤗ᤺ᤴᤍᤧ॥

᥌ ᤁᤖ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤡᤛᤡ ᤗᤡᤛᤡ ᤏᤠᤖᤠ ᤏᤢ ᤗᤡᤛᤡ ᤗᤡᤛᤡ ᤗᤠᤵ ᤐᤳᤇᤧ॥

᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹ ᤋᤥ᤹ᤍᤥ᤺ᤶᤒᤠ ᤆᤥᤃᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤱᤍᤠᤵᤐᤣ᤹ᤜᤠ᤹ ᤁᤖ᤺ᤱ ᤐᤡᤳᤋᤧᤸᤗᤧ ᤁᤢᤗᤠᤱ ᤋᤥ᤹ᤓᤣ᤺ᤳ ᤜᤧᤰᤋᤱᤒᤠ ᤆᤥᤃᤧ ᤂᤧᤒᤩᤠᤱ ᤀᤡ᤺ᤱᤔᤏᤠᤒᤠ ᤁᤠᤛᤠ ᤁᤢᤀᤡᤛᤡ᤺ᤰ ᤋᤡᤸᤗᤧᤰ ᤋᤡᤸᤗᤧᤰ ᤗᤧᤰᤋᤧ॥

᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤡᤛᤡ ᤗᤠᤵᤜᤠ᤹ ᤛᤡᤃᤠᤱ ᤔᤏᤠ ᤜᤢᤰᤜᤠ᤹ ᤏᤡᤔᤠ ᤛᤢᤰᤋᤢᤱ॥ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤡᤛᤡ ᤏᤠᤖᤠ ᤏᤢ ᤗᤡᤛᤡ ᤗᤠᤵᤜᤠ᤹ ᤐᤳᤇᤧ॥

᥏ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤐᤡᤸᤗᤧ ᤁᤢᤛᤶᤔᤡᤸᤗᤧ ᤘᤣ᤹ᤛ᤻ᤔᤠ ᤗᤠᤵᤐᤡᤸᤗᤧ ᤘᤣ᤹ ᤌᤰᤛᤠ᤺ᤸᤗᤧ ᤁᤢᤗᤠᤵᤐᤡᤸᤗᤧ ᤁᤢᤕᤠ᤺ᤴ ᤛᤢᤛᤢᤀᤠᤱ ᤁᤒᤪᤡᤱᤒᤠ ᤐᤥ᤺ᤰᤂᤧᤀᤠᤱ ᤐᤳᤇᤧ॥ ᤂᤧᤱᤜᤠ᤹ ᤁᤧᤖᤧᤰ ᤋᤃᤡ ᤔᤧᤒᤣ᤺ᤸᤗᤧ ᤂᤢᤴᤇᤡ᤹ ᤌᤰᤁᤡᤴ ᤏᤠ ᤏᤢ ᤁᤳᤏᤠ ᤔᤧᤴᤜᤡᤀᤣ ᤛᤥᤛᤥᤖᤡᤰ ᤗᤠᤱᤔᤧᤄᤣᤃᤧ॥

᥇᥆ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤃᤠᤱ ᤔᤧᤴᤇᤠᤶ ᤕᤠᤵᤔᤡ ᤏᤠᤖᤠ. ᤆᤢᤵᤛᤠᤱ ᤗᤧᤵᤔᤠᤱ ᤌᤧᤖᤡᤱᤒᤠ ᤏᤠᤖᤠ. ᤑᤧᤴᤇᤠᤱ ᤗᤧᤵᤔᤠᤱ ᤐᤡᤳ ᤏᤠᤖᤠ ᤏᤢ ᤀᤣᤃᤠᤱ ᤗᤧᤵᤔᤠᤱ ᤁᤰᤁᤑᤡ᤺ᤰᤔᤠ ᤏᤠᤖᤠ ᤐᤳᤇᤧ॥

᥇᥇ ᤁᤧᤖᤧᤰᤗᤧ ᤁᤢᤃᤠᤵᤌᤡᤰ ᤗᤠᤵᤜᤠ᤹ ᤜᤵᤑᤧ ᤔᤧᤔᤧᤳᤋᤢᤀᤠᤱ ᤐᤳᤇᤧ. ᤁᤢᤃᤠᤵᤌᤡᤰ ᤜᤵᤑᤧ ᤁᤧᤓᤧᤒᤠ ᤗᤠᤵᤜᤠ᤹ᤖᤧ ᤘᤣ᤹ᤛ᤻ᤔᤠᤸᤗᤧ ᤁᤢᤗᤠᤵᤜᤠ᤹ ᤛᤢᤛᤢᤀᤠᤱ ᤐᤳᤇᤧ. ᤂᤧᤒᤩᤠᤱ ᤏᤧᤳᤇᤡ ᤗᤠᤵᤜᤠ᤹ᤖᤧ ᤀᤠᤒᤠᤅᤣ ᤂᤢᤴᤇᤡ᤹ ᤌᤰᤁᤡᤴ ᤋᤧᤵᤋᤢᤀᤠᤱ ᤐᤳᤇᤧ॥

᥇᥈ ᤕᤠᤶᤛᤠᤶᤔᤡᤸᤗᤧ ᤛᤣᤃᤢᤒᤠ ᤀᤠᤳᤋᤡ ᤐᤡᤛᤠᤱᤛᤠᤱ ᤂᤡᤖᤡ ᤔᤧᤴᤜᤡᤛᤡᤱᤅᤧ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤔᤧᤒᤣ॥

᥇᥉ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤔᤡᤄᤠ᤺ᤱ ᤀᤡᤃᤪ ᤁᤧᤀᤥ᤺ᤵᤐᤠ ᤋᤩᤠ᤺ᤸᤗᤥ᤺ᤳ ᤜᤧᤰᤋᤱᤒᤠ ᤏᤡᤔᤧᤎᤠᤒᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤠ ᤏᤢ ᤁᤳᤏᤠ ᤛᤠ᤺ᤶᤓᤣ ᤗᤧᤰᤋᤧᤒᤠ ᤜᤧᤰᤁᤣ ᤗ᤹ᤖᤧ॥

᥇᥊ ᤜᤧᤰᤁᤩᤠᤱ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤛᤠ᤺ᤶᤓᤣ ᤗᤧᤰᤋᤧᤒᤠ ᤁᤢᤀᤡᤛᤡ᤺ᤰ ᤏᤠ ᤏᤢ ᤁᤳᤏᤠ ᤔᤧᤛᤢ᤺ᤰᤋᤧᤀᤠᤱ ᤔᤧᤘᤕᤧ॥

᥇᥋ ᤁᤴ ᤗᤡᤛᤡ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤀᤠᤱᤃᤠ᤹ ᤀᤥᤔᤧᤳᤋᤢᤱᤛᤡᤱᤗ ᤐᤳᤇᤠᤱᤅᤡᤸᤗᤧᤛᤠ. ᤁᤧᤖᤧᤰᤗᤧ ᤂᤢᤴᤇᤡ᤹ ᤐᤣᤛᤠᤱ ᤂᤠᤶᤒᤠᤱ ᤁᤧᤛᤢᤒᤠ ᤗᤡᤛᤡ ᤁᤠᤵᤗᤥ᤺ᤰᤜᤠ᤹ ᤏᤡᤛᤢᤱᤛᤡᤱ. ᤂᤧᤴ ᤁᤧᤖᤧᤰᤗᤧᤴ ᤗᤳᤇᤠ ᤗᤳᤇᤠ ᤁᤠᤵᤗᤥᤰ ᤐᤳᤇᤧ॥

᥇᥌ ᤁᤠᤵᤗᤥ᤺ᤰᤜᤠ᤹ ᤔᤢᤎᤡᤱᤗᤢᤱᤗᤠᤶ ᤆᤥ᤺ᤰᤔᤏᤠᤒᤠ ᤜᤧᤰᤁᤣ ᤋᤡᤸᤗᤧᤰ ᤋᤡᤸᤗᤧᤰ ᤁᤧᤗ᤹ᤒᤠ ᤆᤥᤃᤧ॥ ᤁᤧᤖᤧᤰ ᤗᤡᤛᤡ ᤁᤠᤵᤗᤥ᤺ᤰᤜᤠ᤹ ᤗᤳᤌᤡᤰ ᤐᤖᤡᤰᤐᤠ ᤏᤡᤔᤧᤍᤧᤳᤋᤧ ᤜᤧᤰᤁᤩᤠᤱ ᤗᤳᤌᤡᤰ ᤐᤖᤡᤰᤗᤧ ᤔᤧᤈᤥᤃᤢᤒᤠ ᤆᤥᤃᤧ. ᤁᤧᤖᤧᤰ ᤁᤠᤵᤗᤥ᤺ᤰᤜᤠ᤹ ᤗᤢᤶᤔᤥ ᤗᤳᤇᤠ ᤗᤳᤇᤠ ᤘᤣ᤹ ᤁᤠᤵᤗᤥᤰ ᤐᤳᤇᤧ॥

᥇᥍ ᤂᤧᤴ ᤁᤢᤜᤡᤱᤘᤧᤳ ᤏᤠᤘᤠᤃᤧᤴ ᤆᤀᤡ᤺ᤳᤜᤠ᤹ ᤋᤃᤡ ᤔᤧᤎᤠᤛᤡᤱᤅᤡᤸᤗᤧ. ᤋᤰ ᤔᤧᤔᤧᤳᤋᤢᤒᤠ ᤀᤠᤳᤋᤡ ᤐᤡᤛᤠᤱ ᤔᤧᤒᤣᤛᤠᤱ ᤂᤡᤖᤡ ᤔᤧᤴᤜᤡᤛᤡᤱᤅᤣ ᤀᤠᤳᤋᤡᤛᤠᤱ ᤐᤣ᤺ᤰᤔᤠ ᤔᤧᤛᤢᤰᤋᤧ॥

᥇᥎ ᤂᤧᤴ ᤁᤠᤵᤗᤥ᤺ᤰᤜᤠ᤹ᤖᤧ ᤁᤢᤃ᤺ᤱᤃᤩᤠᤜᤠ᤹ ᤆᤠᤱᤈᤠᤱᤒᤠ ᤏᤢ ᤁᤡᤵᤔᤠᤃᤧᤄᤢᤒᤠ ᤆᤥᤃᤧ. ᤂᤧᤒᤩᤠᤱ ᤗᤠ᤺ᤰᤁᤠᤳᤐᤠ ᤁᤢᤕᤠ ᤁᤒᤪᤡᤱ ᤔᤡᤰᤁᤣ ᤔᤡᤰ ᤁᤧᤒᤵᤐᤠ ᤆᤥᤃᤧ॥

᥇᥏ ᤁᤢᤜᤡᤱᤘᤧᤳ ᤏᤠᤘᤠᤃᤧᤴ ᤆᤀᤡ᤺ᤳᤜᤠ᤹ ᤔᤧᤒᤣ᤺ᤸᤗᤧ ᤁᤠᤵᤗᤥ᤺ᤰᤜᤠ᤹ᤀᤠᤱ ᤛᤥᤛᤥᤖᤡᤰ ᤔᤧᤗᤥ᤺ᤰᤋᤧ॥ ᤂᤧᤱᤜᤠ᤹ ᤌᤥ ᤔᤧᤒᤣ᤺ᤸᤗᤧ. ᤁᤠᤵᤗᤥ᤺ᤰᤜᤠ᤹ᤀᤠᤱ ᤌᤥ ᤔᤧᤒᤣ॥

᥈᥆ ᤁᤢᤜᤡᤱᤘᤧᤳ ᤏᤠᤘᤠᤃᤧᤴ ᤆᤀᤡ᤺ᤳᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤂᤧᤴ ᤁᤠᤵᤗᤥ᤺ᤰᤜᤠ᤹ᤀᤥ ᤕᤠᤃᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤳᤋᤠᤴ ᤀᤠᤳᤋᤠᤴ ᤐᤣ. ᤁᤠᤵᤗᤥ᤺ᤰᤜᤠ᤹ ᤏᤢ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ᤀᤠᤱ ᤂᤧᤵᤔᤥᤀᤣ ᤔᤧᤒᤣ॥

᥈᥇ ᤂᤧᤴ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤔᤧᤔᤢᤴᤍᤧᤸᤗᤧ. ᤂᤧᤴ ᤁᤠᤵᤗᤥ᤺ᤰᤜᤠ᤹ᤀᤠᤱ ᤔᤧᤔᤢᤴᤍᤧ॥ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤔᤢᤶᤔᤠ ᤔᤧᤏᤠ᤹ᤖᤧᤸᤗᤧ ᤁᤠᤵᤗᤥ᤺ᤰᤜᤠ᤹ᤀᤠᤱ ᤔᤢᤶᤔᤠ ᤔᤧᤏᤠ᤹ᤖᤧ॥ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤌᤥ ᤔᤧᤒᤣ᤺ᤸᤗᤧ ᤁᤠᤵᤗᤥ᤺ᤰᤜᤠ᤹ᤀᤠᤱ ᤌᤥ ᤔᤧᤒᤥᤃᤧ. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤂᤧᤴ ᤁᤠᤵᤗᤥ᤺ᤰᤜᤠ᤹ᤀᤥ ᤕᤠᤃᤧ॥

᥈᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱᤒᤠᤍᤧᤴᤏᤡᤴ ᤋᤠᤱᤛᤠᤱᤒᤠ ᤜᤧᤰᤁᤣ ᤋᤠᤶᤍᤠᤶᤒᤠ ᤁᤧᤓᤧᤛᤡᤱᤒᤠ ᤏᤠᤱ ᤜᤧᤰᤁᤣ ᤑᤍᤠᤱᤒᤠ ᤁᤧᤀᤥ᤺ᤵᤐᤠ ᤆᤥᤃᤧ॥

᥈᥉ ᤁᤴ ᤁᤧᤓᤧᤛᤡᤱᤒᤠᤍᤧᤴᤏᤡᤸᤗᤧ ᤁᤢᤛᤡ᤺ᤰᤋᤥ ᤂᤧᤴ ᤁᤢᤜᤡᤱᤘᤧᤳ ᤌᤰᤛᤠ ᤗᤠᤵᤜᤠ᤹ ᤜᤵᤑᤧ ᤔᤧᤓᤧᤛᤢᤀᤠᤱ ᤘᤣ᤹ ᤗᤠᤵᤜᤠ᤹ᤏᤢ ᤔᤧᤍᤢᤶᤛᤢᤀᤠᤱ ᤐᤳᤇᤧ. ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤧᤳᤇᤡ ᤗᤠᤵᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤡᤴ ᤔᤧᤍᤧᤵᤋᤢᤀᤠᤱ ᤐᤳᤇᤧ॥

᥈᥊ ᤂᤧᤱᤜᤠ᤹ ᤔᤧᤔᤢᤴᤍᤧᤸᤗᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤵ ᤗᤠᤀᤡ᤺ᤰᤋᤧᤒᤧᤴ ᤘᤖ᤺ᤱ ᤁᤢᤀᤡᤛᤡ᤺ᤰ ᤛ᤺ᤰᤋᤧᤒᤠ ᤀᤡᤃᤪ ᤔᤢᤰᤛᤠᤶᤍᤠᤱᤒᤧᤸᤗᤧ ᤁᤢᤀᤡᤰᤗᤠ ᤜᤧᤰᤁᤣ ᤗ᤹ᤖᤧᤒᤠ ᤀᤡᤃᤪ ᤕᤖᤡᤰ ᤌᤰᤛᤢᤒᤠ ᤋᤢᤖᤠ ᤗᤠᤱᤔᤧᤄᤣᤃᤧᤒᤠ ᤁᤢᤀᤡᤛᤡ᤺ᤰ ᤂᤧᤵᤛᤢᤱ॥ ᤂᤧᤱᤜᤠ᤹ ᤔᤧᤏᤠ᤺ᤶᤛᤡᤱᤅᤧᤸᤗᤧ ᤂᤢᤴᤇᤡ᤹ ᤗᤠᤵᤜᤠ᤹ ᤕᤥ ᤛᤥᤖᤥ ᤔᤧᤎᤠᤛᤢ॥

᥈᥋ ᤂᤧᤱᤜᤠ᤹ ᤌ᤺ᤵᤐᤧᤳ ᤔᤧᤕᤧᤶᤛᤡᤱᤅᤠᤱ ᤂᤢᤴᤇᤡ᤹ ᤗᤠᤵᤐᤡᤴ ᤕᤥ ᤔᤧᤎᤠᤛᤢᤸᤗᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱᤒᤠ ᤛᤧᤸᤗᤧᤱᤃᤥ ᤁᤧᤓᤧᤛᤡᤱᤒᤠᤍᤧᤴᤏᤥᤗᤠᤶ ᤀᤡᤰᤗᤠᤎᤡᤰ ᤐᤠᤖᤧᤗ᤺ᤴᤍᤧ॥

᥈᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱᤒᤠ ᤁᤧᤓᤧᤛᤡᤱᤒᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤜᤡ᤺ᤰᤁᤱᤁᤱᤒᤠ ᤔᤢᤎᤡᤱᤗᤢᤱᤅᤡᤸᤗᤧ ᤆᤥ᤺ᤰᤔᤏᤠᤒᤠ ᤜᤠᤱᤕᤢᤰᤏᤠ ᤜᤧᤰᤁᤣ ᤏᤡᤃᤧᤎᤠ᤺ᤵᤐᤠ ᤌᤡᤰ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤁᤴ ᤜᤠᤱᤕᤢᤰᤏᤠ᤺ᤸᤗᤧ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤌᤠ᤺ᤱᤎᤠᤰ ᤔᤏᤠ ᤜᤧᤰᤋᤱᤒᤠ ᤏᤡᤃᤧᤍᤧᤵᤐᤠ ᤌᤡᤰ ᤕᤢᤅᤧ॥

᥈᥍ ᤂᤧᤸᤗᤧ ᤁᤢᤃᤧᤱᤅᤠᤱ ᤌᤥᤜᤠᤱ ᤗᤧᤵᤔᤠᤱ ᤁᤧᤖᤧᤰ ᤐᤡᤛᤠᤱ ᤔᤡᤁᤧᤍᤡ᤺ᤵᤐᤠ. ᤕᤥ᤺ᤶᤔᤏᤠᤒᤠ ᤐᤡᤳᤋᤥᤗᤡ ᤁᤧᤍᤡ᤺ᤵᤐᤠ ᤔᤡ ᤜᤧᤰᤁᤣ ᤗ᤹ᤖᤧ॥ ᤜᤧᤰᤁᤩᤠᤱ ᤁᤢᤃᤧᤱᤅᤠᤱ ᤕᤥᤜᤠᤱ ᤗᤧᤵᤔᤠᤱ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤸᤗᤧ ᤌᤥ᤹ᤖᤢᤒᤠ ᤜᤢᤖᤢᤖᤢ ᤁᤧᤍᤡ᤺ᤵᤐᤠ ᤔᤡ ᤜᤧᤰᤋᤱᤒᤠ ᤏᤡᤍᤧᤳᤋᤧ॥

᥈᥎ ᤘᤜᤡᤳ ᤌᤠᤛᤢᤒᤠ ᤕᤧᤴᤏᤥ ᤂᤠ᤹ᤔᤡ᤺ᤳᤋᤥ ᤏᤠᤶᤎᤡᤱᤃᤥ᤺ᤴ ᤏᤡᤎᤠ᤺ᤵᤐᤠ ᤜᤧᤰᤁᤣ ᤛᤧᤸᤗᤧᤱ ᤛᤧᤸᤗᤧᤱ ᤁᤧᤀᤥ᤺ᤵᤐᤠᤎᤡᤰ ᤂᤢᤏᤧ᤹ ᤁᤢᤃᤒᤪᤡᤱ ᤐᤡᤛᤠᤱ ᤐᤳᤇᤧ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤀᤰᤋᤱᤒᤠ ᤏᤡᤛᤢᤱ॥ ᤀᤠᤱᤃᤠ᤹ ᤁᤴ ᤏᤡᤛᤢᤱᤅᤠᤱ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠड᤻. ᤂᤧᤒᤩᤠᤱ ᤁᤢᤓᤠᤖᤧ ᤀᤠᤱᤃᤠ᤹ ᤐᤠ᤺ᤴᤇᤠ᤺ᤳᤋᤠᤱᤗ ᤐᤳᤇᤠᤱᤒᤠ ᤀᤡᤰᤗᤠ ᤂᤧᤵᤛᤢᤱᤗᤥ॥

a 

᥇:᥇ ᥉᥇ ᤈᤢᤗᤠᤀᤡ ᥋᥏᥉ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥇:᥇ ᤔᤏᤠᤖᤧ ᤔᤧᤍᤕᤢᤒᤠ ᤘᤠᤗᤠᤶ

ᤀᤡᤈᤁᤡᤀᤣ᤺ᤸᤗᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤇᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢ᤺ᤳᤋᤢ

᥈

ᤂᤢᤏᤧ᤹ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤕᤧᤒᤧ᤹. ᤀᤠᤱᤃᤠ᤹ ᤂᤧᤏᤧ᤹ᤏᤢ ᤋᤠ᤹ᤈᤧᤱᤔᤠ ᤀᤠᤏᤡᤱᤘᤠ᤹ ᤘᤠ᤹॥”

᥈ ᤂᤢᤏᤧ᤹ ᤐᤠᤖᤧᤖ ᤐᤳᤇᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤱᤃᤠ᤹ᤀᤥ ᤕᤧ. ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤕᤧᤒᤠᤱᤗ ᤕᤠ᤺ᤴᤍᤠᤱ॥ ᤀᤠᤱᤃᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤢᤏᤧ᤹ ᤁᤢᤒᤠ᤺ᤴᤜᤠ᤹ ᤂᤧᤵᤛᤢᤱ॥

᥉ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤁᤧᤈᤥ᤺ᤰᤐᤠᤀᤠᤱ ᤁᤧᤘᤠ᤹ᤒᤠ. ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ᤀᤥ ᤀᤠᤱᤃᤠ᤹ ᤂᤧᤏᤧ᤹ ᤐᤠᤱᤏᤧᤖ ᤐᤳᤋᤠ॥ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤀᤠᤀᤡᤴ ᤌᤠᤖᤡᤰ ᤐᤡᤑᤩᤢᤱ ᤔᤧᤈᤥᤃᤢᤖ ᤔᤧᤘᤠ᤹॥

᥊ ᤂᤧᤱᤜᤠ᤹ ᤐᤠᤴ ᤔᤧᤱᤄᤧᤶᤔᤏᤠᤒᤠ ᤏᤢ ᤁᤢᤏᤠ ᤛᤡᤖᤣ᤺ᤵ ᤔᤧᤸᤗ᤹ᤔᤏᤠᤒᤠ ᤔᤏᤠ ᤔᤧᤈᤥᤰ॥ ᤁᤖ ᤂᤧᤱᤜᤠ᤹ ᤀᤰᤂᤣ ᤔᤧᤵᤔᤠᤛᤡᤖᤧ ᤗᤠᤃᤡ ᤂᤧᤏᤧ᤹ ᤐᤠᤱᤏᤧᤖ ᤐᤳᤋᤠ. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹᥄’

᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤛᤠᤱ ᤀᤡᤃᤪ ᤔᤧᤱᤄᤧᤵᤛᤢᤴᤇᤠᤱ ᤂᤧᤴ ᤐᤡᤑᤩᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤛᤢᤶᤗ᤹ᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤳᤇᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤎᤡᤰ ᤋᤩᤧᤀᤠᤱ ᤘᤕᤧ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥌ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤂᤧᤱᤜᤠ᤹ᤏᤢ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴᤏᤢ ᤔᤧᤃᤡᤛᤧᤴᤏᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤱᤔᤠᤛᤧᤵᤔᤠ ᤐᤠ᤺ᤴᤏᤡᤸᤗᤧ ᤂᤧᤏᤧ᤹ ᤛᤡᤰᤘᤠ᤺ᤸᤗᤧ ᤁᤧᤛᤡᤰᤐᤠ ᤏᤢ ᤋᤡᤱᤅᤡᤸᤗᤧ ᤁᤧᤗᤰᤐᤠ ᤜᤧᤰᤁᤩᤠᤱ ᤋᤠᤱᤛᤠᤰᤂᤧᤒᤰᤐᤠᤜᤠ᤹ᤖᤧ ᤁᤧᤶᤛᤡᤰᤐᤠ ᤜᤧᤰᤁᤣ ᤗ᤹ᤛᤠᤱ ᤔᤧᤃᤡᤛᤧᤴᤏᤧ᤹॥ ᤂᤧᤱᤜᤠ᤹ ᤐᤡᤑᤩᤢᤱᤒᤠᤛᤡᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤔᤠᤰᤔᤠᤗᤠᤶ ᤂᤧᤏᤧ᤹ ᤁᤧᤏᤡᤱᤛᤠᤱ ᤔᤧᤒᤢᤃᤧᤴᤏᤧ᤹॥

᥍ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤃᤪ ᤔᤧᤄᤧᤵᤛᤢ ᤔᤧᤱᤄᤧᤵᤛᤢᤱᤃᤪ ᤔᤧᤱᤄᤧᤵᤛᤢᤴ ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤂᤧᤱᤜᤠ᤹ ᤂᤧᤏᤧ᤹ ᤁᤧᤔᤧᤳᤋᤢᤛᤡᤖᤀᤣ ᤐᤥᤱ᤹॥ ᤁᤖ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤐᤡᤑᤩᤢᤱᤒᤠ ᤔᤧᤈᤥᤰ᥄

᥎ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤌᤣ ᤔᤧᤳᤏᤧ. ᤂᤧᤴ ᤂᤧᤵᤛᤧ᤹॥ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤡᤑᤩᤢᤱᤒᤠ ᤆᤥ᤺ᤰᤔᤠᤀᤥ ᤂᤧᤏᤧ᤹ ᤔᤧᤒᤳᤇᤧᤴᤏᤧ᤹॥ ᤂᤧᤏᤧ᤹ ᤁᤧᤶᤒᤪᤠ᤺ᤴ ᤜᤱ ᤔᤧᤳᤋᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤒᤠᤴ ᤆᤩᤧ᤹॥”

᥏ ᤂᤧᤒᤩᤠᤱ ᤜᤢᤰᤌᤡᤰ ᤀᤠᤱᤃᤠ᤹ ᤗᤧᤵᤔᤠᤱ ᤛᤴᤇᤡᤱᤅᤠᤱ ᤐᤳᤇᤧᤒᤠ ᤏᤡᤛᤢᤱ॥ ᤂᤧᤴ ᤜᤢᤰᤁᤧᤀᤥ ᤗᤳᤇᤠ ᤛᤠᤵᤗᤠᤌ᤺ᤱᤔᤠᤎᤡᤰ ᤐᤳᤇᤧ॥

᥇᥆ ᤂᤧᤴ ᤜᤢᤰᤁᤡᤸᤗᤧ ᤁᤡᤵᤔᤏᤠᤒᤠ ᤛᤠᤵᤗᤠᤌ᤺ᤱᤔᤠᤴ ᤑᤠ᤺ᤰᤂᤢ॥ ᤜᤧᤰᤁᤩᤠᤱ ᤂᤧ᤹ᤕᤥ ᤏᤧᤵᤔᤈᤠᤱ ᤗᤧᤵᤔᤠᤱ ᤆᤣᤗᤢᤵ ᤂ᤺ᤱᤗᤢᤵ ᤛᤠᤶᤗᤥᤜᤠ᤹ ᤏᤢ ᤔᤣᤖᤡᤱ ᤌᤰᤔᤠ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤂᤠᤛᤧᤴᤗᤥ᤺ᤶᤔᤠ ᤐᤠ᤺ᤴᤜᤠ᤹ᤖᤧ ᤋᤧᤵᤋᤢᤀᤠᤱ ᤐᤳᤇᤧᤖᤥ॥

᥉

ᤂᤢᤏᤧ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤠᤱᤃᤠ᤹ ᤁᤴ ᤐᤡᤏᤧᤖ ᤐᤳᤋᤠᤒᤠ ᤛᤠᤵᤗᤠᤌ᤺ᤱᤔᤠᤴ ᤆᤩᤧ᤹᥄ ᤂᤧᤒᤩᤠᤱ ᤂᤧᤏᤧ᤹ ᤐᤣᤃᤧ᤹ᤀᤠᤱ ᤁ᤹ᤕᤥ ᤁᤧᤒᤵᤐᤠ ᤐᤠ᤺ᤴᤈᤠ᤺ᤰᤁᤡᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹॥”

᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤶᤒᤪᤠ᤺ᤴ ᤜᤠ ᤔᤧᤳᤋᤢᤱ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤂᤧᤴ ᤛᤠᤵᤗᤠᤌ᤺ᤱᤔᤠᤴ ᤆᤠᤔᤠ ᤐᤡᤖᤠᤱ॥

᥉ ᤂᤢᤏᤧ᤹ ᤔᤧᤳᤋᤠᤱ. “ᤁᤸᤗᤧ ᤂᤧᤏᤧ᤹ ᤁᤧᤛᤠᤵᤐᤥ᤺ᤰᤁᤧᤴ ᤌᤡᤶᤛᤧ᤹॥” ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤆᤠᤱᤅᤡᤸᤗᤧ ᤀᤠᤶᤒᤪᤠᤀᤥ ᤛᤰᤘᤠᤄᤢ ᤜᤧᤰᤁᤣ ᤐᤗᤡᤶᤗᤡᤶᤍᤧ॥

᥊ ᤂᤧᤒᤩᤠᤱ ᤂᤢᤏᤧ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤄᤱᤜᤠ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥

᥋ ᤂᤢᤴᤇᤡ᤹ ᤐᤠ᤺ᤴᤍᤠᤱᤅᤡᤴᤏᤣ ᤁᤢᤛᤡᤱ ᤏᤡ᤺ᤵᤔᤠ ᤁᤧᤴᤇᤢᤰᤋᤢᤴᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤀᤥ ᤂᤧᤏᤧ᤹ ᤐᤠᤱᤏᤧᤍᤣᤏᤧᤖ ᤔᤧᤒᤳᤋᤠᤴ᤹. ᤁᤖ ᤂᤧᤏᤧ᤹ ᤀᤡᤛᤪᤠᤀᤡᤗᤡ ᤜᤡᤶᤛᤕᤱᤜᤠ᤹ᤀᤥ ᤐᤠᤱᤏᤧᤖ ᤐᤳᤋᤠ॥

᥌ ᤔᤧ᤺ᤴ. ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤠᤰᤐᤠ ᤏᤢ ᤗᤧᤔᤧᤴᤍᤧᤵᤔᤏᤠᤒᤠ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤂᤧᤏᤧ᤹ ᤐᤠᤱᤏᤧᤖ ᤔᤧᤒᤳᤋᤠᤴ॥ ᤀᤠᤱᤃᤠ᤹ ᤜᤧᤰᤁᤣ ᤆᤥᤃᤢᤱᤒᤠ ᤜᤧᤰᤁᤣ᤺ᤸᤗᤧ. ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤒᤠ ᤘᤕᤧᤔᤧᤴ᥄

᥍ ᤁᤖ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴᤏᤣ ᤔᤧᤱᤄᤧᤵᤛᤢᤴᤏᤡᤸᤗᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴ᤹᥄ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤏᤢ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧᤘᤠ᤹॥

᥎ ᤁᤖ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤂᤧᤱᤜᤠ᤹ ᤜᤧᤰᤁᤣᤀᤣ ᤜᤠᤍᤡᤱ ᤁᤧᤎᤰᤐᤠ ᤏᤢ ᤁᤢᤏᤠᤖᤠ ᤛᤡᤖᤣ᤺ᤵ ᤔᤧᤸᤗ᤹ᤔᤏᤠᤒᤠ ᤆᤥ᤺ᤰᤏᤧᤀᤠᤱ ᤘᤠ᤹॥

᥏ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤫᤠᤒᤧᤴ ᤕᤠᤰᤐᤣ᤹ᤏᤢ᤺ᤸᤗᤧᤀᤠᤱ ᤐᤛᤠᤰᤁᤧᤛᤠᤰᤐᤠ ᤆᤥᤃᤢᤱ ᤐᤡᤏᤧᤀᤠᤱ ᤐᤳ᥄ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤐᤡᤑᤩᤢᤱᤒᤠᤛᤡᤛᤠᤱ ᤂᤢᤴᤇᤡ᤹ ᤛᤡᤰᤐᤥ᤺ᤰᤁᤠᤱ ᤀᤥᤃᤧᤶᤔᤡᤳᤋᤧᤸᤗᤧ ᤂᤧᤱᤜᤠ᤹ᤏᤢ ᤔᤧᤃᤡᤛᤧᤴᤏᤧ᤹॥”

᥇᥆ ᤂᤧᤒᤩᤠᤱ ᤂᤢᤏᤧ᤹ ᤕᤠᤶᤔᤥ ᤕᤥ᤹ᤖᤢ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤠᤱᤃᤠ᤹ ᤔᤧᤳᤏᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤀᤥ ᤕᤢᤰᤂᤧ᤹॥

᥇᥇ ᤂᤧᤒᤩᤠᤱ ᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤁᤧᤗᤠᤈᤣ᤹ᤛᤠᤒᤠᤜᤠ᤹ᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤀᤰᤂᤣ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹᥄’ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤔᤧᤄᤧᤵᤛᤢᤛᤠᤱ ᤔᤧᤱᤄᤧᤵᤛᤢᤴᤇᤠᤱ ᤂᤧᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹॥”

᥇᥈ ᤂᤧᤴ ᤀᤣᤃᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤌᤠ᤺ᤱ ᤗᤧᤵᤔᤠᤱ ᤐᤰᤂᤠᤱ. ᤜᤧᤰᤁᤩᤠᤱ ᤀᤠᤀᤣᤃᤠᤱ ᤗᤠᤶᤒᤠ ᤁᤢᤍᤢᤱᤍᤢᤱ ᤁᤧᤗ᤹ᤒᤠ ᤕᤶᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ॥ (ᤂᤢᤏᤧ᤹ ᤁᤢᤕᤢᤰᤏᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄)

᥇᥉ ᤁᤱᤃ ᤂᤧᤴ ᤁᤢᤜᤡᤱᤘᤧᤳ ᤏᤠᤘᤠᤃᤧᤴ ᤆᤀᤡ᤺ᤳᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤌᤡᤰᤏᤢ ᤘᤣ᤹ᤀᤡᤴ ᤀᤡ᤹ᤛᤡᤱᤒᤠ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡ᤺ᤰᤋᤥ ᤁᤠᤵᤗᤥ᤺ᤰᤜᤠ᤹ ᤌᤢᤖᤢᤵᤗᤢᤵ ᤗ᤹ᤖᤡᤰ ᤗᤠᤀᤡᤰᤋᤧᤒᤠ ᤀᤡᤰᤗᤠ ᤘᤕᤧ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤌᤠ᤺ᤱ ᤐᤰᤂᤠᤱᤅᤠᤱ ᤔᤠ᤺ᤱᤄᤠ ᤋᤣ᤹ᤖᤠᤱ॥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤴᤍᤠᤀᤣ ᤏᤢ ᤁᤧᤛᤠᤰᤐᤠ ᤋᤢᤔᤢᤱᤗ ᤐᤣᤃᤠᤱ. ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤐᤳᤇᤧ॥

᥇᥋ ᤂᤧᤒᤩᤠᤱ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤒᤣᤛᤠᤱ. ᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤕᤢᤅᤧᤒᤠᤍᤧᤴ ᤋᤣᤗ-ᤀᤒᤡᤒᤀᤥ ᤋᤩᤠᤱ॥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤐᤅᤧᤀᤠᤱ ᤘᤕᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤏᤢᤛᤡ ᤕᤧᤴ ᤌᤠᤖᤡᤰ ᤕᤢᤅᤠᤱᤗᤥ॥

ᤀᤡᤈᤁᤡᤀᤣ᤺ᤸᤗᤧᤴ ᤁᤶᤒᤪᤠᤱᤒᤠ ᤐᤥᤱᤔᤠᤖᤧ ᤗᤠᤃᤡ ᤔᤧᤛᤣᤃᤢ

(ᤀᤡᤈ ᥉᥉:᥇-᥏)

᥇᥌ ᤏᤢᤛᤡ ᤕᤧᤴ ᤀᤣᤃᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ॥ ᤂᤢᤏᤧ᤹ ᤔᤧᤳᤋᤠᤱ.

᥇᥍ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ ᤀᤥᤃᤧᤔᤧᤵᤐᤠ ᤆᤥ᤺ᤰᤏᤧᤀᤠᤱ ᤘᤠ᤹॥ ᤀᤠᤵᤑᤠᤸᤗᤧᤛᤠᤱ ᤀᤠᤱᤃᤠ᤹ᤗᤠᤶ ᤂᤧᤏᤧ᤹ᤀᤥ ᤀᤡᤱᤄᤱ ᤁᤧᤳᤋᤡᤸᤗᤧ ᤂᤧᤏᤧ᤹ ᤂᤡᤔᤥ ᤔᤏᤠᤜᤠ᤹ ᤛᤠᤶᤍᤡᤱ ᤐᤡᤖᤧᤛᤧ᤹॥

᥇᥎ ᤀᤠᤱᤃᤠ᤹ ᤋᤠᤰᤁᤧᤓᤧᤒᤠ ᤔᤏᤠᤴ ᤀᤰᤂᤣ ᤔᤧᤳᤋᤢᤱ᤹. ‘ᤂᤧᤏᤧ᤹ ᤛᤡᤔᤧᤸᤗᤧ ᤂᤢᤶᤍᤡᤱᤅᤥ ᤁᤧᤎᤩᤧᤀᤠᤱ ᤁᤧᤘᤠ᤹’ ᤁᤖ ᤂᤧᤏᤧ᤹ ᤂᤧᤴ ᤛᤠᤶᤍᤡᤱ ᤁᤧᤶᤒᤡᤖᤢᤴ᤹. ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤀᤥᤀᤣ ᤔᤧᤛᤡᤖᤥ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤔᤠᤀᤥ ᤂᤧᤏᤧ᤹ ᤁᤧᤎᤠᤖ ᤕᤠ᤺ᤴᤏᤧᤖᤥ॥

᥇᥏ ᤁᤖ ᤂᤧᤏᤧ᤹ ᤂᤧᤱᤜᤠ᤹ ᤛᤠᤶᤍᤡᤱ ᤁᤧᤒᤡᤖᤢᤛᤡᤛᤠᤱ ᤗᤠᤕᤥᤗᤠᤶ ᤜᤡᤶᤔᤠ ᤔᤧᤴᤍᤧᤴᤏᤧᤴ ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤗᤠᤕᤥ ᤔᤧᤈᤥᤃᤢᤀᤠᤱ ᤔᤧᤒᤳᤏᤣᤓᤃᤪ. ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤀᤥ ᤔᤧᤛᤡᤖᤥ॥ ᤁᤖ ᤂᤧᤏᤧ᤹ ᤆᤠᤜᤡ᤺ᤴ ᤀᤠᤵᤑᤣᤰ ᤁᤧᤛᤧ᤺ᤵᤛᤡᤱ᤹ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤄᤧᤵᤛᤢ॥

᥈᥆ “ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤛᤠᤶᤕᤥᤒᤠ ᤕᤠ᤺ᤶᤒᤰᤜᤠ᤹ᤗᤠᤶ ᤔᤧᤏᤢ᤺ᤱ ᤔᤧᤒᤣ᤺ᤰ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤥ ᤏᤧᤛ᤻ᤛᤢᤱᤒᤠ ᤀᤠᤄᤄᤒᤠ ᤐᤠ᤺ᤴᤜᤠ᤹ ᤏᤡᤏᤡ ᤔᤧᤸᤗᤠᤵᤋᤢᤴᤏᤣᤓᤃᤪ. ᤂᤧᤱᤜᤠ᤹ ᤔᤧᤛᤡᤖᤥ॥ ᤂᤧᤒᤩᤠᤱ ᤂᤧᤏᤧ᤹ ᤂᤧᤱᤜᤠ᤹ ᤛᤠᤶᤍᤡᤱ ᤁᤧᤶᤒᤡᤖᤢᤛᤡᤴᤏᤧᤓᤃᤪ. ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤀᤥ ᤔᤧᤛᤡᤖᤥ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤡᤴ ᤛᤠᤶᤕᤥᤒᤠ ᤕᤠ᤺ᤶᤒᤰᤜᤠ᤹ᤀᤠᤱ ᤏᤡᤱᤘᤠ᤹ᤛᤢᤶ ᤔᤧᤒᤥ᤺ᤱᤏᤧᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤔᤠᤀᤥ ᤂᤧᤏᤧ᤹ ᤁᤧᤎᤠᤖ ᤕᤠ᤺ᤴᤏᤧᤖᤥ॥

᥈᥇ ᤁᤖ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤗᤠᤕᤥ ᤔᤧᤴᤈᤥ᤺ᤰᤔᤠ ᤛᤠᤶᤍᤡᤱ ᤁᤧᤒᤡᤖᤢᤛᤡ᤹ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤧᤒᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤗᤠᤕᤥ ᤆᤥ᤺ᤰᤔᤠ ᤔᤧᤗᤧᤖᤢᤏᤣᤓᤃᤪ. ᤂᤧᤱᤜᤠ᤹ ᤔᤧᤜᤡᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤑᤣᤰᤁᤠᤱ ᤋᤠᤱᤁᤣᤛᤧ᤺ᤵᤛᤡᤱᤗᤥ॥”

ᤀᤡᤈᤁᤡᤀᤣ᤺ᤸᤗᤧᤴ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤧᤒᤠ

᥈᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤐᤳᤇᤧ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤠᤱ. “ᤐᤥᤃᤧ᤹ ᤜᤧᤰᤁᤩᤠᤱ ᤏᤧᤏᤧᤒᤠᤍᤧᤴᤏᤥ ᤐᤣᤃᤧ᤹. ᤀᤠᤱᤃᤠ᤹ ᤂᤧᤵᤔᤥ ᤂᤧᤏᤧ᤹ᤏᤢ ᤋᤠ᤹ᤈᤧᤱᤅᤠ॥”

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤐᤥᤃᤠᤱᤅᤠᤱ ᤐᤣᤃᤠᤱ. ᤂᤶᤓᤩᤠᤱ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤒᤣᤛᤠᤱ ᤋᤃᤡ ᤏᤡᤛᤢᤱᤒᤠ ᤛᤢᤑᤥ ᤜᤧᤰᤁᤣ ᤀᤠᤱᤃᤠ᤹ ᤂᤧᤵᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤏᤡᤛᤢᤱ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ॥

᥈᥊ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤱᤃᤠ᤹ᤀᤥ ᤕᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤋᤰᤐᤧᤳ ᤕᤧᤵᤛᤠᤱ॥ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤐᤠᤖᤧᤀᤠᤱ ᤔᤧᤳᤋᤠᤱ. “ᤁᤧᤜᤡᤶᤔᤥ ᤐᤣᤃᤧ᤹. ᤜᤧᤰᤁᤩᤠᤱ ᤀᤠᤵᤑᤣᤰ ᤛᤠᤰᤛᤡᤱᤅᤧ᤹ᤀᤠᤱ ᤕᤢᤅᤧ᤹॥

᥈᥋ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤂᤧᤵᤔᤥ ᤀᤡᤍᤠ᤺ᤰᤜᤠ᤹ᤖᤧ ᤁᤧᤶᤄᤣ᤺ᤱ᤹ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤔᤏᤠᤜᤠ᤹ᤀᤥ ᤐᤣ᤺ᤰᤔᤠ ᤁᤧᤴᤇᤢᤰᤏᤧᤴ॥

᥈᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤸᤛᤥ᤺ᤵᤐᤠᤴ ᤁᤧᤄᤠ᤺ᤶᤍᤠ᤺ᤰᤔᤥ ᤂᤡᤵᤋᤢᤀᤠᤱ ᤐᤳᤗ ᤆᤥᤃᤢᤱ᤹ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤔᤧᤶᤒᤠ᤺ᤵᤔᤏᤠᤒᤠ ᤏᤢ ᤂᤧᤱᤜᤠ᤹ ᤑᤣ᤺ᤰᤔᤠᤛᤡ ᤔᤧᤴᤇᤢᤰᤔᤏᤠᤒᤠ ᤁᤧᤒᤥ᤺ᤱ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤐᤡᤑᤩᤢᤱᤒᤠ ᤔᤧᤈᤥᤰ॥

᥈᥍ ᤁᤖ ᤀᤠᤱᤃᤠ᤹ ᤀᤠᤀᤡᤱᤄᤱᤅᤡᤴ ᤂᤧᤏᤧ᤹ᤀᤥ ᤁᤧᤳᤋᤡᤸᤗᤧ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤸᤛᤥ᤺ᤵᤐᤠᤴ ᤑᤠ᤺ᤰᤂᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤒᤠ᤺ᤳᤗ ᤕᤠ᤺ᤴᤏᤧ॥ ᤂᤧᤒᤩᤠᤱ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤁᤧᤔᤧᤳᤋᤢᤛᤡ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹᥄’ ᤀᤠᤳᤋᤡᤴᤜᤠ᤹ᤖᤧ ᤂᤧᤶᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢ᤹. ᤁᤖ ᤀᤠᤳᤋᤡᤴᤜᤠ᤹ ᤂᤧᤶᤔᤠ ᤔᤧᤴᤍᤣᤴᤏᤧᤴ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤐᤡᤑᤩᤢᤱᤒᤠᤛᤡᤖᤥ॥”

ᤕᤖᤢᤛᤗᤧ᤺ᤶᤔᤡᤴ ᤏᤡᤱᤔᤡᤜᤠ᤹ᤖᤧ ᤔᤧᤃᤒᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤡᤈᤁᤡᤀᤣᤗᤖᤧ ᤀᤥ᤺ᤴᤎᤠᤰᤋᤢᤛᤡ

᥊

“ᤜᤧᤰᤁᤩᤠᤱ ᤀᤠᤸᤗ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤗᤳᤇᤠ ᤕᤶᤒᤠ ᤂᤣ᤺ᤰᤕᤠ ᤂᤧᤸᤗᤧᤰ ᤌᤡᤰ ᤕᤠᤱᤛᤡᤱᤅᤧ᤹ ᤂᤧᤒᤩᤠᤱ ᤁᤴ ᤂᤧᤏᤧ᤹ ᤁᤧᤍᤃᤡ ᤔᤢ ᤏᤧᤛ᤻ᤛᤧ᤹॥ ᤂᤧᤒᤩᤠᤱ ᤁᤵᤔᤥ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤀᤡᤳᤇᤠᤵ ᤂᤧ᤺ᤴᤍᤧ᤹॥

᥈ ᤕᤧᤰᤕᤰᤁᤡᤴ ᤌᤱᤅᤥ ᤔᤧᤃᤒᤢᤀᤠᤱ ᤏᤧᤒᤠ ᤀᤥᤛᤣ᤺ᤴᤎᤠᤱ ᤆᤥᤃᤧ᤹॥ ᤁᤴ ᤁᤒᤪᤡᤱ ᤗᤧᤵᤔᤠᤱ ᤗᤢᤱᤎᤠᤰ ᤕᤧᤵᤛᤧ᤹ ᤜᤧᤰᤁᤣᤗ᤹ᤖᤡᤰ ᤜᤠ᤺ᤳᤋᤠᤱ ᤂᤧᤳᤇᤡᤱᤔᤠ ᤔᤧᤴᤇᤢᤰᤏᤧᤴᤗ॥ ᤏᤡᤱᤔᤡ ᤌᤰᤛᤢᤒᤠ ᤋᤢᤖᤠᤜᤡᤶᤜᤠ᤹ ᤆᤥᤃᤧ᤹. ᤜᤧᤰᤁᤩᤠᤱ ᤗᤢᤱᤎᤠᤰ ᤗᤢ᤺ᤶᤔᤠ ᤆᤴᤈᤶᤒᤠᤍᤧᤴᤜᤠ᤹ ᤏᤢ ᤗᤢᤱᤎᤠᤰ ᤗᤢ᤺ᤶᤔᤠ ᤛᤡᤱᤀᤠ᤺ᤳᤜᤠ᤹ ᤏᤧᤛ᤻ᤛᤧᤀᤠᤱ ᤕᤧᤰᤕᤰᤁᤡᤴ ᤁᤒᤪᤡᤱ ᤁᤒᤧ᤹॥

᥉ ᤂᤧᤒᤩᤠᤱ ᤂᤖᤧ᤺ᤱ ᤗᤧ᤺ᤱᤔᤠ ᤑᤧᤴᤈᤣ᤹ ᤂᤧ᤺ᤰᤕᤠ ᤌᤡᤰ ᤕᤠᤱᤛᤡᤱᤅᤧ᤹ᤀᤠᤱ ᤂᤧᤴ ᤂᤧᤏᤧ᤹ ᤏᤢ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤕᤧᤵᤛᤧ᤹॥ ᤂᤧᤏᤧ᤹ ᤕᤧᤰᤕᤰ ᤗᤧᤵᤔᤠᤱ ᤜᤡᤛᤡᤱᤅᤧ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤏᤡᤱᤔᤡᤜᤠ᤹ᤖᤧ ᤁᤡᤷᤃᤵ ᤔᤧᤃᤒᤢᤒᤠᤴ ᤀᤠᤰᤂᤩᤠᤖᤡᤰ ᤁᤧᤛᤠᤰᤐᤠ ᤐᤥᤱ᤹ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤱ ᤆᤥᤃᤧ᤹॥ ᤁᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤗᤳᤇᤠ ᤛᤠᤶᤍᤡᤱ ᤐᤥᤱ᤹॥

᥊ “ᤀᤠᤸᤗ ᤂᤧᤏᤧ᤹ ᤑᤧᤴᤇᤠᤱ ᤗᤧᤵᤔᤠᤱ ᤆᤧ᤺ᤱᤕᤠ ᤏᤧᤛᤡᤱᤅᤧ᤹ᤀᤠᤱ ᤏᤧᤛ᤻ᤛᤧ᤹ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤁᤧᤖᤧᤰ ᤏᤧᤛ᤻ᤛᤧ᤹॥ ᤂᤧᤵᤔᤥ ᤂᤧᤏᤧ᤹ ᤆᤧ᤺ᤱᤕᤠ ᤁᤧᤏᤧᤒᤠ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤂᤧᤏᤧ᤹ ᤁᤧᤃᤢᤕᤢᤖ ᤐᤥᤱ᤹॥

᥋ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤋᤱᤒᤣ ᤌᤰᤔᤠ ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤗᤠᤃᤡ ᤌᤡᤰᤕᤠ᤺ᤴ ᤌᤡᤰᤕᤠ᤺ᤴ ᥉᥏᥆ ᤕᤧᤴ ᤌᤠᤖᤡᤰ ᤂᤢᤴᤇᤡ᤹ ᤗᤠᤕᤥᤜᤠ᤹ ᤂᤧᤏᤧ᤹ ᤁᤧᤃᤢᤕᤢᤖ ᤐᤥᤱ᤹ ᤁᤧᤗ᤹ᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤠ᤹॥

᥌ ᤂᤧᤴ ᤀᤣᤃᤠᤱ. ᤕᤜᤢᤍᤠ᤺ᤸᤗᤧ ᤋᤱᤒᤣ ᤌᤰᤔᤠ ᤆᤥᤃᤢᤒᤠ ᤁᤢᤗᤠᤕᤥ᤺ᤸᤗᤧ ᤗᤠᤃᤡ ᤌᤡᤰᤕᤠ᤺ᤴ ᤌᤡᤰᤕᤠ᤺ᤴ ᤗᤡᤒᤥᤱ ᤕᤧᤴ ᤌᤠᤖᤡᤰ ᤆᤢᤵᤛᤠᤱ ᤗᤧᤵᤔᤠᤱ ᤆᤧ᤺ᤱᤕᤠ ᤜᤡᤛᤡᤱᤅᤧ᤹ᤀᤠᤱ ᤏᤧᤛ᤻ᤛᤧ᤹॥

᥍ “ᤜᤠᤒᤠ ᤂᤧᤴ ᤕᤧᤶᤔᤥ. ᤕᤖᤢᤛᤗᤧ᤺ᤶᤔᤡᤴ ᤁᤡᤷᤃᤵ ᤔᤧᤃᤒᤢ ᤔᤧᤏᤧᤛ᤻ᤛᤢᤒᤠᤀᤥ ᤁᤧᤔᤡᤰᤁᤡᤴ ᤜᤡᤛᤧ᤹॥ ᤗᤧᤰᤆᤠ᤹ᤒᤠ ᤁᤧᤜᤢᤰᤁᤡᤸᤗᤧ ᤋᤰᤛᤡᤱᤅᤧ᤹ᤀᤠᤱ ᤏᤧᤛ᤻ᤛᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤧᤰᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥎ ᤀᤠᤱᤃᤠ᤹ ᤂᤧᤏᤧ᤹ ᤀᤡᤍᤠ᤺ᤰᤜᤠ᤹ᤖᤧ ᤀᤡᤄᤣ᤺ᤱᤏᤧ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤒᤪᤡᤱ ᤁᤧᤃᤒᤢᤒᤠ ᤕᤧᤴᤏᤡᤴ ᤔᤧᤴᤈᤢ᤺ᤳᤋᤣ ᤌᤧᤶᤒᤠ ᤂᤧᤏᤧ᤹ ᤏᤠ ᤏᤢ ᤁᤳᤏᤠ ᤜᤡᤛᤡᤱᤔᤠ ᤁᤧᤴᤇᤢᤰᤏᤧᤴ॥

᥏ “ᤀᤠᤸᤗ ᤂᤧᤏᤧ᤹ ᤐᤣᤃᤧ᤹ᤀᤠᤱ ᤁᤢᤓᤠ ᤔᤠᤛᤡ. ᤜ᤺ᤰᤛᤡ. ᤛᤣ᤺ᤶᤒᤡ. ᤁᤠᤖᤡ᤹. ᤐᤧᤏᤠ ᤏᤢ ᤛᤡᤜᤠ᤹ ᤋᤠᤖᤧ᤹ ᤜᤧᤰᤁᤩᤠᤱ ᤗᤳᤇᤠ ᤂᤵᤐᤩᤠᤀᤥ ᤌᤡᤰᤔᤧᤳᤌᤡᤰ ᤑ᤺ᤴᤍᤧ ᤕᤢᤰᤂᤧ᤹॥ ᤂᤧᤏᤧ᤹ ᥉᥏᥆ ᤕᤧᤴ ᤌᤠᤖᤡᤰ ᤑᤧᤴᤇᤠᤱ ᤗᤧᤵᤔᤠᤱ ᤆᤧ᤺ᤱᤕᤠ ᤁᤧᤒᤥ᤺ᤱᤅᤠᤱ ᤁᤧᤏᤧᤒᤠ ᤕᤧᤴᤗᤧ ᤗᤠᤃᤡ ᤂᤧᤴ ᤁᤢᤈᤠᤜᤠ᤹ ᤂᤧᤏᤧ᤹ ᤁᤧᤗᤠᤃᤡ ᤂᤖᤧ᤺ᤱ ᤗᤧ᤺ᤱᤛᤧ᤹॥

᥇᥆ ᤌᤡᤰᤕᤠ᤺ᤴᤎᤰ ᤆᤠᤔᤠᤖᤧ ᤗᤠᤃᤡ ᥈᥆ ᤛᤣᤁᤣᤗa ᤂᤧᤏᤧ᤹ ᤁᤧᤈᤠᤔᤠ ᤁᤢᤈᤠ ᤛᤧᤴᤍᤧ᤹. ᤜᤧᤰᤁᤩᤠᤱ ᤆᤠᤔᤠ ᤕᤧᤶᤔᤥ ᤂᤧᤴ ᤆᤩᤧ᤹॥

᥇᥇ ᤂᤧᤒᤩᤠᤱ ᤁᤧᤖᤧᤰ ᤕᤧᤴᤜᤠ᤹ᤖᤧ ᤗᤠᤃᤡ ᤑᤱᤏᤠᤀᤥ ᤀᤠᤈᤧ᤺ᤳᤇᤡᤰ ᤆᤫᤠ᤺ᤳ ᤛᤡ᤺ᤰᤋᤧ ᤕᤢᤰᤂᤧ᤹. ᤜᤧᤰᤁᤩᤠᤱ ᤁᤧᤛᤧᤴᤍᤢᤒᤠ ᤕᤧᤶᤔᤥ ᤁᤴ ᤌᤢᤅᤧ᤹॥

᥇᥈ ᤂᤧᤏᤧ᤹ ᤜ᤺ᤰᤛᤡ᤺ᤴ ᤆᤠᤖ᤺ᤵᤐᤠ ᤁᤧᤀᤥ᤹ᤖᤢᤸᤗᤧ ᤁᤴ ᤕᤠᤖᤡᤵ ᤆᤥᤃᤧ᤹ᤀᤠᤱ ᤁᤢᤈᤠ ᤆᤩᤧ᤹॥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤥᤔᤧᤔᤧᤳᤋᤢᤀᤠᤱ ᤔᤧᤒᤳᤋᤡᤸᤗᤧᤛᤠ. ᤁᤧᤜᤣᤒᤠ ᤔᤏᤠ ᤜᤡ᤺ᤴ ᤔᤡ ᤜᤠ᤺ᤴᤍᤧ᤹ᤀᤠᤱ ᤂᤧᤸᤗᤧ ᤁᤢᤛᤶᤎᤠᤱ ᤗᤧ᤺ᤰᤛᤧ᤹ ᤂᤧᤒᤩᤠᤱ ᤂᤖᤧ᤺ᤱᤅᤡᤴ ᤂᤧᤏᤧ᤹ ᤆᤩᤧ᤹॥”

᥇᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤏᤠ᤺ᤳᤋᤢᤱᤍᤣᤛᤢᤱᤛᤡᤱᤒᤠ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤠᤛᤢᤳᤌᤥ ᤂᤖᤧ᤺ᤱᤅᤡᤴ ᤔᤧᤈᤖᤥ॥”

᥇᥊ ᤂᤧᤒᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤔᤏᤠ ᤜᤡ᤺ᤴ ᤀᤥᤃᤵ ᤆᤥ᤺ᤰᤔᤠᤀᤠᤱ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤔᤠᤀᤣ ᤐᤥ᤺ᤱᤒᤠᤒᤡ᥅ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤋᤃᤡ ᤀᤠᤵᤑᤠᤸᤗᤧᤀᤠᤱ ᤀᤠᤛᤢᤳᤌᤥ ᤔᤧᤶᤒᤥ᤺ᤱᤅᤣ ᤘᤠ᤹ᤀᤠ॥ ᤀᤠᤱᤃᤠ᤹ ᤜᤡᤴᤈᤠ᤹ ᤘᤕᤠᤱᤅᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤀᤠᤵᤑᤣᤰ ᤁᤧᤍᤢᤰᤐᤠᤀᤠᤱ ᤁᤧᤛᤡᤒᤠ ᤀᤡᤃᤪ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤛᤧᤖᤢᤒᤠ ᤌᤧᤔᤠ ᤌᤰᤛᤠ ᤛᤠᤀᤠᤱ ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤠᤀᤣ ᤘᤠ᤹ᤀᤠ॥ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤆᤠᤔᤠ ᤀᤠᤶᤓᤠ᤺ᤰᤏᤧᤶᤒᤠ ᤌᤧᤔᤠ ᤛᤠᤀᤠᤱ ᤀᤠᤱᤃᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤈᤠᤀᤣ ᤘᤠ᤹ᤀᤠ॥”

᥇᥋ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤳᤋᤠᤱ. “ᤏᤢᤒᤠᤖᤥ. ᤔᤏᤠ ᤜᤡ᤺ᤸᤗᤧ ᤁᤢᤗᤧᤰᤘᤠᤀᤥ ᤂᤧᤏᤧ᤹ ᤐᤡ᤹ᤜᤡᤀᤥ ᤂᤖᤧ᤺ᤱ ᤗᤧ᤺ᤱᤔᤠ ᤁᤧᤛᤢᤰᤋᤢ᤹॥”

᥇᥌ ᤂᤧᤒᤩᤠᤱ ᤂᤢᤏᤧ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤕᤖᤢᤛᤗᤧ᤺ᤶᤔᤥ ᤀᤠᤱᤃᤠ᤹ ᤀᤠᤈᤧ᤺ᤳ ᤀᤠᤈᤧ᤺ᤳᤗᤰ ᤐᤥᤃᤢᤃᤧᤴ ᤁᤢᤈᤠ ᤂᤥᤍᤧᤳᤗ ᤆᤥᤃᤢᤱ᤹॥ ᤛᤠ᤹ᤖᤡᤰ ᤛᤡᤱᤛᤡᤱᤅᤠᤱ ᤁᤢᤈᤠ᤺ᤴ ᤔᤧᤎᤠᤱᤄᤢ ᤜᤧᤰᤁᤩᤠᤱ ᤐᤃᤡ ᤔᤧᤃᤡᤖ ᤔᤧᤈᤖᤥ॥ ᤆᤫᤠ᤺ᤳᤋᤡᤴ ᤁᤢᤍᤧᤵᤐᤰᤘᤠ ᤁᤢᤍᤧᤵᤐᤰᤘᤠ ᤔᤧᤛᤡ᤺ᤰᤋᤢ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤁᤴ ᤏᤡᤱᤛᤠᤶᤔᤥ ᤔᤧᤎᤢᤅᤢ᤹॥

᥇᥍ ᤁᤢᤈᤠ ᤏᤢ ᤆᤫᤠ᤺ᤳ ᤛᤢ᤺ᤸᤗᤡᤰ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤌᤡᤰ ᤏᤢ ᤘᤣ᤹ ᤀᤥᤔᤧᤔᤧᤳᤇᤡᤱᤅᤠᤱ ᤆᤡᤈᤡᤱ ᤕᤱᤔᤠ ᤔᤧᤛᤡᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤀᤥ ᤕᤧᤳ ᤏᤢ ᤜᤥᤖᤡᤰᤗᤰ ᤔᤧᤒᤥ᤺ᤱ ᤔᤧᤒᤣ᤺ᤰᤗᤥ॥”

a 

᥊:᥇᥆ ᥈᥆ ᤛᤣᤁᤣᤗ ᤑᤠ᤹ᤀᤡᤴ ᥈᥉᥆ ᤃᤪᤠᤔ ᤕᤠᤖᤡᤰ ᤕᤥ᤹᤺॥

ᤁᤧᤍᤠᤒᤠ ᤂᤠᤛᤧᤴᤏᤡᤸᤗᤧ ᤗᤠᤃᤡ ᤔᤡᤰᤛᤣ᤺ᤴ

᥋

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤗᤳᤇᤠ ᤂᤠᤃᤧᤛᤢᤰᤐᤠ ᤋᤠᤓᤣᤎᤡᤰ ᤕᤠᤱᤛᤡᤱᤅᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤎᤥᤀᤡᤴ ᤏᤢ ᤁᤢᤎᤣᤃᤣ᤺ᤰᤀᤡ᤺ᤴ ᤏ᤺ᤱᤔᤠᤖᤧ ᤗᤠᤃᤡ ᤇᤢᤖᤠ ᤜᤧᤰᤁᤣ ᤁᤴ ᤕᤠᤅᤧ᤹॥ ᤛᤢᤶᤛᤡ ᤁᤢᤍᤱᤒᤠ ᤗᤰᤁᤥ ᤁᤧᤎᤧᤃᤣ᤺ᤰ ᤔᤢᤖᤡᤰᤁᤡᤴ ᤌᤠᤱᤔᤠᤖᤧ ᤗᤠᤃᤡ ᤗᤳᤇᤠ ᤋᤧᤶᤍᤢᤖᤡ ᤀᤥᤃᤵ ᤆᤥᤃᤧ᤹॥

᥈ ᤁᤧᤈᤀᤡ᤺ᤳᤛᤠᤵ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤗᤢᤶᤔᤥ ᤁᤸᤗᤧ ᤁᤢᤗᤰ ᤌᤡᤰ ᤏᤧᤛ᤻ᤛᤧ᤹॥ ᤌᤱᤅᤥ ᤁᤡᤷᤃᤵ ᤁᤵᤔᤠ ᤁᤧᤗᤧᤱᤛᤡᤱᤒᤠ ᤕᤠ᤺ᤶᤒᤰᤁᤡᤴ ᤆᤢ᤺ᤳᤋᤠᤱ ᤁᤢᤗᤰ ᤌᤡᤰ ᤂᤧᤵᤔᤥ ᤜᤠ᤺ᤴᤍᤧᤍᤣᤛᤧ᤹॥ ᤘᤣ᤹ ᤁᤢᤗᤰ ᤌᤡᤰᤁᤧᤴ ᤂᤧᤏᤧ᤹ ᤁᤧᤛᤠᤵᤆᤀᤡ᤺ᤳ ᤁᤧᤖᤧᤰ ᤐᤡᤛᤠᤱ ᤛᤧᤛᤧᤍᤣᤛᤧ᤹ ᤜᤧᤰᤁᤩᤠᤱ ᤋᤠᤓᤣ᤺ᤸᤗᤧ ᤆᤠᤰᤂᤰ ᤆᤠᤰᤂᤰ ᤂᤰᤋᤧ᤹॥ ᤁᤢᤏᤢᤵᤔᤠ ᤘᤣ᤹ ᤁᤢᤗᤰ ᤌᤡᤰᤁᤧᤴ ᤛᤢᤖᤡ᤺ᤳ ᤁᤣᤈᤱᤅᤥ ᤑᤢᤳᤗᤢᤶ ᤌᤩ᤺ᤱ ᤛᤧᤛᤧᤍᤣᤛᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤍᤣᤛᤢᤱᤛᤡᤱ᤹॥

᥉ ᤆᤒᤧ᤺ᤳᤇᤡᤰ ᤌᤧᤃᤣ᤺ᤰᤀᤡᤈᤡᤖᤰ ᤗᤠᤖᤧ᤹ᤀᤠᤱ ᤁᤧᤈᤠᤱᤅᤥ ᤀᤡᤄᤣ᤺ᤰᤂᤧ ᤑᤳᤇᤧ᤹॥

᥊ ᤂᤧᤒᤩᤠᤱ ᤁᤴ ᤁᤢᤓᤠ ᤌᤧᤃᤣ᤺ᤰᤀᤡᤜᤠ᤹ ᤔᤡᤀᤥ ᤗᤠᤵᤑᤢᤛᤧ ᤕᤠᤰᤋᤧ᤹ᤀᤠᤱ ᤔᤡᤎᤡᤰᤂᤧᤍᤣᤛᤧ᤹॥ ᤁᤴ ᤀᤠᤈᤧ᤺ᤳᤇᤡᤰᤁᤥᤗᤠᤶ ᤔᤡ᤺ᤴ ᤐᤥᤖ ᤐᤣᤰ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤧᤴ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥋ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹- ᤕᤖᤢᤛᤗᤧ᤺ᤶᤔᤡᤴ ᤌᤧᤔᤠ ᤐᤥᤱ᤹ ᤁᤧᤗ᤹ᤒᤠ ᤁᤱᤃ ᤗᤳᤇᤠ ᤁᤢᤒᤡᤖᤥ॥ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤡᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤧᤛᤢᤱᤅᤠᤱ ᤏᤧᤖᤥ.

᥌ ᤁᤖ ᤛᤧᤰᤂᤠᤀᤣ ᤂᤧᤸᤗᤧ ᤁᤒᤪᤡᤱ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤕᤖᤡᤰ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤏᤢ ᤀᤠᤀᤡᤱᤈᤠ᤺ᤱᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤆᤥᤃᤢᤱᤀᤠᤱ ᤘᤠ᤹॥ ᤋᤡᤶᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤐᤡᤖᤢᤱᤒᤠ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤏᤢ ᤀᤠᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤠ᤹ᤖᤢᤀᤠᤱ ᤘᤠ᤹॥

᥍ “ᤁᤸᤗᤧᤆᤥᤃᤢᤸᤗᤧ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤀᤠᤎᤡᤶᤜᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤠᤱ ᤂᤡᤏᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤂᤡᤏᤡ᤹ ᤔᤏᤠᤜᤠ᤹ ᤁᤢ᤹ᤀᤡᤃᤧᤓᤧᤖᤡᤀᤠᤱ ᤁᤣᤘᤕᤡ᤹॥ ᤂᤡᤏᤡ᤹ ᤁᤒᤪᤡᤱ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤠᤖᤡᤰᤁᤠᤱ ᤂᤡᤏᤡ᤹ ᤂᤧᤶᤍᤢ ᤗᤠ᤹ᤖᤢᤖ ᤁᤧᤴᤘᤕᤡᤴ᤹॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴᤏᤣ ᤂᤡᤏᤡ᤹ ᤏᤡᤱᤔᤡᤀᤠ॥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤏᤡᤛᤢᤖᤀᤣ ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱ᤹॥

᥏ ᤂᤡᤏᤡ᤹ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤢᤓᤠ ᤋᤃᤡ ᤀᤠᤓᤧᤸᤗᤧᤀᤠᤱ ᤂᤢᤶᤍᤡᤱ ᤔᤧᤶᤒᤡᤀᤣ ᤁᤳᤏᤡᤱᤒᤠ ᤂᤢᤶᤍᤡᤱ ᤐᤡᤏᤡᤱ᤹ ᤜᤧᤰᤁᤩᤠᤱ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤂᤢᤶᤍᤡᤱ ᤔᤧᤒᤡᤏᤡᤱᤅᤡᤴ᤹॥

᥇᥆ ᤐᤠᤔᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤠᤜᤠ᤹ ᤔᤧᤈᤛᤡ᤹. ᤜᤧᤰᤁᤩᤠᤱ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤔᤠᤜᤠ᤹ ᤔᤧᤈᤛᤡ᤹॥ ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱ᤹ ᤜᤧᤰᤁᤩᤠᤱ ᤆᤒᤧ᤺ᤳᤇᤡᤰ ᤁᤧᤜᤡᤱᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤛᤢᤖᤡ᤺ᤳ ᤁᤣᤈᤱᤅᤥ ᤑᤢᤳᤗᤢᤶ ᤌᤩ᤺ᤱ ᤛᤧᤏᤡᤱᤍᤣᤏᤡᤱ᤹॥

᥇᥇ “ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤘᤖᤧᤱᤗᤧᤱ ᤂᤡᤏᤡ᤹ ᤔᤡᤱ ᤔᤠᤛᤢᤱ ᤐᤡᤏᤡᤱ᤹॥ ᤛᤡᤰᤁᤧᤗᤧ᤺ᤱᤒᤠ ᤂᤡᤏᤡ᤹ ᤗᤠᤕᤥᤜᤠ᤹ ᤏᤢ ᤛᤡᤰ ᤘᤕᤠ᤺ᤰ ᤁᤧᤔᤧᤵᤐᤠ ᤂᤡᤏᤡ᤹ ᤆᤀᤡ᤺ᤳᤜᤠ᤹ᤖᤧ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤁᤧᤈᤡ᤺ᤴᤍᤢᤶᤒᤠᤸᤗᤧ ᤆᤥᤃᤢᤸᤗᤧ ᤆᤒᤧ᤺ᤳᤇᤡᤰᤁᤠᤱ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤁᤧᤸᤗ᤹ᤖᤡᤴ᤹॥

᥇᥈ ᤁᤢᤗᤰ ᤛᤢᤶᤛᤡᤀᤥ ᤁᤢᤗᤰ ᤌᤡᤰ ᤂᤡᤏᤡ᤹ ᤔᤏᤠᤜᤠ᤹ ᤕᤧᤰᤕᤰᤁᤥ ᤋᤢᤰᤔᤠ ᤏᤢ ᤛᤠᤰᤘᤠ᤺ᤴᤗᤠᤶ ᤔᤧᤛᤡᤖᤥ॥ ᤕᤧᤰᤕᤰᤁᤥᤒᤠ ᤗᤢᤱᤎᤠᤰ ᤗᤠ᤺ᤰᤁᤠᤳ ᤏᤡᤱᤔᤡᤜᤠ᤹ᤖᤧ ᤁᤢᤗᤰ ᤛᤢᤶᤛᤡᤀᤥ ᤁᤢᤗᤰ ᤌᤡᤰ ᤂᤡᤏᤡ᤹ ᤔᤏᤠᤜᤠ᤹ ᤔᤧᤜᤧᤃᤢ ᤔᤧᤛᤧᤖᤢᤛᤡ᤹॥ ᤜᤧᤰᤁᤩᤠᤱ ᤁᤢᤗᤰ ᤛᤢᤶᤛᤡᤀᤥ ᤁᤢᤗᤰ ᤌᤡᤰ ᤀᤠᤱᤃᤠ᤹ ᤋᤠᤓᤣ᤺ᤸᤗᤧ ᤏᤠ᤺ᤳᤋᤢᤱᤛᤡᤱᤅᤠᤱ ᤛᤢᤖᤡ᤺ᤳ ᤁᤣᤈᤱᤅᤥ ᤑᤢᤳᤗᤢᤶ ᤌᤩ᤺ᤱ ᤛᤧᤛᤢᤱᤍᤣᤛᤢᤱᤛᤡᤱ᤹॥

᥇᥉ ᤂᤧᤒᤩᤠᤱ ᤁᤢᤏᤢᤵᤔᤥ ᤀᤠᤛᤠᤰᤁᤧᤴᤏᤡᤴ ᤆᤡ᤺ᤰᤋᤢ᤹. ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤛᤡᤰᤆᤡᤶ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤧᤴ ᤆᤡ᤺ᤰᤋᤢᤀᤠᤱ ᤀᤣᤃᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤀᤠᤛᤡᤰᤛᤶᤔᤥ ᤐᤠᤖᤠᤱᤒᤠ ᤑᤠ᤹ᤀᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ᤹॥

᥇᥊ “ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤂᤡᤏᤡ᤹ ᤂᤠᤵᤐᤢᤌᤩᤱ ᤆᤥ᤺ᤰᤏᤡᤱ. ᤜᤧᤰᤁᤩᤠᤱ ᤂᤡᤏᤡ᤹ ᤁᤒᤪᤡᤱ ᤗᤧᤵᤔᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤂᤧᤵᤔᤥᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤗᤠᤱᤃᤧᤄᤣ᤺ᤰᤐᤠ ᤁᤧᤖᤧᤰᤗᤠᤶ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤗᤠᤶ ᤁᤧᤒᤥ᤺ᤰᤂᤡ᤹॥

᥇᥋ ᤂᤡᤏᤡ᤹ ᤁᤡᤵᤔᤠ ᤁᤧᤄᤢᤒᤠ ᤏᤢ ᤕᤱᤔᤠ ᤀᤠᤛᤡᤛᤡᤒᤠ ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤁᤧᤒᤥ᤺ᤰᤂᤡ᤹॥ ᤂᤧᤏᤡ᤹ ᤂᤡᤖᤡᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤛᤠᤶᤍᤡᤱ ᤁᤧᤒᤥ᤺ᤰᤂᤡ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤠᤛᤡᤰ ᤐᤥ᤺ᤰᤔᤥ ᤂᤢᤶᤍᤡᤱ ᤐᤡᤖᤢᤱᤛᤡᤱᤅᤡᤸᤗᤧ ᤜᤧᤰᤁᤩᤠᤱ ᤑᤧ᤺ᤰᤋᤢᤱᤛᤡᤱᤅᤡᤸᤗᤧ ᤌᤧᤔᤠ ᤐᤥᤱ᤹ ᤁᤧᤗ᤹ᤒᤠᤴ ᤂᤧᤱᤜᤠ᤹ᤖᤧ ᤔᤧᤏᤡᤛᤢ᤹. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹᥄

᥇᥌ “ᤂᤡᤏᤡ᤹ ᤔᤧᤱᤔᤠᤖᤧ ᤗᤠᤃᤡ ᤀᤠᤛᤡᤛᤡᤒᤠ ᤋᤥ᤺ᤱᤅᤡᤸᤗᤧ ᤁᤧᤕᤠᤱᤄᤡᤒᤠ ᤜᤧᤰᤁᤣ ᤛᤧᤳᤗᤠ᤺ᤰᤔᤠᤸᤗᤧ ᤂᤧᤏᤡ᤹ ᤛᤠᤳᤗᤠᤶᤃᤧᤒᤳᤋᤡᤖ ᤕᤠ᤺ᤴᤏᤡᤱ᤹॥ ᤁᤢᤈᤠ᤺ᤸᤗᤧ ᤗᤳᤇᤠ ᤁᤢᤈᤡ᤹ ᤌᤡᤰᤁᤧᤴᤏᤠᤱ ᤔᤠ᤺ᤳᤗ ᤌᤠᤖᤡᤰ ᤀᤠᤸᤗᤛᤠᤱ ᤛᤠ᤹ᤖᤡᤰ ᤕᤶᤒᤠᤖ ᤕᤶᤒᤠ ᤛᤠᤰ ᤐᤥ᤺ᤰ॥

᥇᥍ ᤜᤧᤰᤁᤩᤠᤱ ᤛᤠᤰ ᤐᤥ᤺ᤰᤔᤠᤏᤢ ᤛᤥᤛᤥᤖᤡᤰ. ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤓᤳᤋᤡ᤹ ᤂᤧᤒᤩᤠᤱ ᤂᤡᤏᤡ᤹ ᤛᤠᤜᤠ᤹ ᤁᤧᤶᤏᤠᤵᤋᤡ᤹॥ ᤋᤢᤰᤔᤠ ᤗᤠ᤺ᤰᤔᤠ ᤏᤢ ᤋᤧᤴᤎᤱᤅᤡᤸᤗᤧ ᤂᤡᤏᤡ᤹ ᤗᤠᤈᤣ᤺ᤴ ᤕᤢᤰᤋᤢ᤹. ᤂᤧᤒᤩᤠᤱ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣ᤺ᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤋᤠᤖᤢᤱ᤹॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”

ᤕᤜᤘᤣ ᤍᤠᤱᤒᤧᤸᤗᤧ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ

᥌

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤕᤠᤶᤔᤥ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤗᤧᤵᤔᤠᤱ ᤁᤧᤏᤠᤖᤠᤴ ᤜᤡᤛᤧ᤹ ᤜᤧᤰᤁᤩᤠᤱ ᤂᤧᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤧ᤹॥

᥉ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤑᤣᤰᤁᤣ ᤁᤥ᤺ᤰᤔᤠ ᤑᤠᤱᤈᤱᤜᤠ᤹. ᤌᤧᤃᤢ ᤔᤠᤱᤘᤠᤜᤠ᤹ ᤜᤧᤰᤁᤩᤠᤱ ᤐᤠᤰᤗᤢᤶᤗᤢᤶᤒᤠ ᤏᤢ ᤏᤧᤏᤧᤒᤠᤍᤧᤴᤜᤠ᤹ ᤀᤰᤂᤧ ᤔᤧᤳᤋᤢᤛᤡ᤹- ᤀᤠᤱᤃᤠ᤹ ᤂᤡᤏᤡ᤹ ᤛᤶᤎᤠᤱ ᤋᤧᤴᤎᤱ ᤋᤠ᤺ᤵᤔᤠ ᤆᤥᤃᤢᤱ᤹. ᤂᤧᤒᤩᤠᤱ ᤂᤡᤏᤡ᤹ᤀᤥ ᤁᤧᤏᤧᤒᤠ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠᤍᤧᤴᤜᤠ᤹ ᤑᤕ᤺ᤵᤑᤕ᤺ᤵ ᤕ᤺ᤵᤛᤢᤱ᤹॥

᥊ ᤂᤡᤏᤡ᤹ᤀᤥ ᤁᤧᤏᤧᤒᤠ ᤁᤧᤖᤧᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤗᤢ᤺ᤴᤍᤢ᤹. ᤜᤧᤰᤁᤩᤠᤱ ᤂᤡᤏᤡ᤹ᤀᤥ ᤁᤧᤏᤧᤒᤠ ᤛᤢᤰᤐᤠ ᤜᤠ᤺ᤶᤔᤠᤍᤧᤴᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢ᤹॥ ᤂᤡᤏᤡ᤹ᤀᤥ ᤁᤧᤕᤢᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤋᤃᤡ ᤂᤡᤏᤡ᤹ᤀᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤩᤧᤖᤢᤱᤛᤡᤱ᤹॥

᥋ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤋᤃᤡ ᤏᤧᤛ᤻ᤛᤢᤱᤛᤡᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤁᤧᤖᤧᤰ ᤐᤡᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤜᤠ᤹ ᤛᤧᤛᤢᤱ ᤏᤧᤛ᤻ᤛᤢᤱ᤹॥

᥌ ᤂᤡᤏᤡ᤹ ᤀᤠᤳᤋᤡ ᤀᤠᤳᤋᤡ ᤁᤧᤕᤢᤅᤡ᤹ ᤂᤧᤵᤔᤥ ᤆᤡᤈᤡ ᤂᤰᤂᤰ ᤐᤥᤱ᤹. ᤜᤧᤰᤁᤩᤠᤱ ᤁᤢᤛᤡᤱ ᤏᤡ᤺ᤳᤔᤧᤴᤍᤧᤵᤔᤏᤠᤒᤠ ᤂᤡᤏᤡ᤹ ᤔᤠᤱᤛᤧᤘᤠ ᤆᤥ᤺ᤰᤔᤠᤍᤧᤴᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱ᤹॥ ᤂᤡᤏᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤗᤢ᤺ᤴᤍᤢ᤹. ᤂᤡᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤑᤕ᤺ᤵᤑᤕ᤺ᤵ ᤔᤧᤕ᤺ᤵᤛᤢ᤹. ᤂᤡᤏᤡ᤹ ᤛᤢᤰᤐᤠ ᤜᤠ᤺ᤶᤔᤠᤍᤧᤴᤜᤠ᤹ ᤔᤧᤎᤢᤵᤛᤢ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤛᤠᤶᤕᤥᤒᤠ ᤀᤡᤳᤜᤠ᤹ ᤂᤠᤵᤐᤢᤌᤩᤱ ᤐᤥᤱ᤹॥

᥍ ᤔᤧᤛᤧᤖᤢᤛᤡᤒᤠ ᤂᤡᤏᤡ᤹ ᤔᤏᤠᤜᤠ᤹ ᤂᤡᤏᤡ᤹ ᤗᤢᤶᤔᤥᤀᤣ ᤔᤧᤈᤥᤴ᤹. ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥎ “ᤁᤖ ᤀᤠᤱᤃᤠ᤹ ᤆᤒᤧ᤺ᤳᤇᤡᤰ ᤀᤠᤔᤏᤠᤜᤠ᤹ ᤂᤠᤵᤐᤢᤌᤩᤱ ᤐᤥᤱᤔᤠᤗᤠᤶ ᤔᤧᤄᤧᤳᤇᤡᤱᤗ ᤕᤠ᤺ᤴᤍᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤥ॥

᥏ ᤂᤧᤒᤩᤠᤱ ᤂᤧᤱᤜᤠ᤹ ᤔᤧᤴᤇᤠᤶ ᤛᤢᤘᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤠ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤱᤗᤧᤰᤐᤠ ᤏᤡᤱᤘᤠ᤹ ᤏᤢ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤛᤡᤖᤠ᤹ᤌᤠᤱᤒᤠ ᤋᤠᤵᤑᤧ᤺ᤶᤒᤠ ᤔᤡᤰᤗᤥ ᤗᤠᤶᤔᤠᤸᤗᤧ ᤀᤠᤱᤃᤠ᤹ ᤀᤠᤰᤂᤩᤠᤖᤡᤰ ᤀᤠᤏᤡᤱᤘᤠ᤹ ᤋᤢᤰ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥ ᤂᤧᤒᤩᤠᤱ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤡᤰᤁᤧᤗᤧ᤺ᤱᤒᤠ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤀᤠᤵᤑᤣᤰ ᤔᤧᤈᤡ᤺ᤳᤇᤡᤱ᤹॥

᥇᥆ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤜᤏᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤋᤠᤖᤢᤱ ᤐᤠ᤺ᤳᤋᤢᤱᤒᤠ ᤔᤧ᤺ᤴᤗᤳᤇ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥇᥇ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤕᤠᤶᤃᤧᤛᤡᤱᤒᤠ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀ᤺ᤰᤋᤧᤶᤔᤧ᤹. ᤜᤢᤰᤋᤠᤵᤐᤣ᤺ᤴ ᤑᤰᤂᤧᤶᤔᤧ᤹. ᤂᤡᤏᤡ᤹ ᤗᤠᤱᤜᤠ᤹ ᤌᤠᤵᤛᤧᤶᤔᤧ᤹॥ ᤀᤠᤸᤗ ᤂᤧᤱᤜᤠ᤹ ᤌᤱ. ᤛᤠᤰ ᤏᤢ ᤔᤡᤱᤍᤣ᤹ᤗᤠᤶ ᤛᤡᤔᤠ ᤔᤧᤈᤥᤰ॥

᥇᥈ ᤔᤠ᤺ᤱᤄᤠ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠᤜᤠ᤹ ᤋᤢᤰᤔᤠ ᤗᤠ᤺ᤰᤔᤠᤖᤧ ᤋᤖᤢᤛᤡ᤹॥ ᤏᤡ᤺ᤳᤋᤠᤱ ᤁᤧᤘᤠ᤹ᤒᤠᤜᤠ᤹ ᤋᤧᤴᤎᤱᤅᤡᤸᤗᤧ ᤔᤧᤰᤂᤢᤛᤡ᤹॥ ᤜᤧᤰᤁᤩᤠᤱ ᤁᤢᤓᤠ ᤁᤧᤜᤡᤱᤒᤠᤜᤠ᤹ ᤛᤠᤰᤁᤡᤸᤗᤧ ᤋᤖᤢ ᤛᤧᤖᤢᤛᤡ᤹॥ ᤜᤧᤰᤁᤣᤗ᤹ᤖᤡᤰ ᤁᤢᤏᤢᤵᤔᤥ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤀᤥ ᤌᤠᤛᤢᤱ᤹॥

᥇᥉ ᤜᤧᤰᤁᤩᤠᤱ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤔᤠᤱᤎᤠ᤺ᤴᤜᤠ᤹ᤀᤥ ᤜᤧᤰᤁᤩᤠᤱ ᤁᤧᤖᤧᤰ ᤛᤖᤣ᤺ᤰᤕᤠ᤺ᤵᤐᤠ ᤛᤡᤱᤒᤢᤱ ᤛᤡᤃᤠᤱ ᤏᤢ ᤁᤧᤖᤧᤰ ᤜᤢᤶᤒᤧᤵᤐᤠ ᤕᤶᤒᤠ ᤛᤡᤱᤒᤢᤱᤜᤠ᤹ᤖᤧ ᤀᤡ᤺ᤵᤋᤢᤒᤠᤍᤧᤴᤏᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤛᤡᤍᤢᤱᤈᤓᤠ ᤔᤧᤒᤡᤖᤢᤛᤡᤒᤠ ᤋᤧᤴᤜᤠ᤹ᤀᤥ ᤂᤢᤴᤇᤡ᤹ ᤏᤠᤘᤠᤀᤡᤳᤜᤠ᤹ ᤗᤢᤶᤔᤥ ᤂᤢᤴᤇᤡ᤹ ᤔᤏᤠ ᤆᤣᤜᤠ᤹ ᤜᤳᤇᤧ ᤔᤧᤛᤧᤀᤠᤱ ᤔᤧᤏᤧ᤺ᤸᤗᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥇᥊ ᤌᤠᤱᤃᤧᤳ ᤁᤧᤏᤧᤒᤠ ᤖᤡᤒ᤻ᤗᤠaᤀᤠᤱ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤆᤡᤈᤡ ᤂᤰᤂᤰᤐᤠ ᤆᤥᤃᤢᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥”

a 

᥌:᥇᥊ ᤁᤢᤓᤠ ᤜᤡᤒᤪᤢ ᤌᤢᤱᤛᤠᤵᤐᤥ ᤍᤡᤒ᤻ᤗᤠ ᤐᤳ॥

ᤀᤡᤛᤪᤠᤀᤡᤗᤖᤧ ᤁᤢᤏᤢᤵᤔᤠᤴ ᤏᤡ᤺ᤳᤋᤠᤱ ᤘᤠ᤹

᥍

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ.

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤧᤴ ᤀᤰᤂᤣ ᤔᤧᤳᤋᤢᤖᤥ-

“ᤁᤵᤔᤥ ᤁᤢᤏᤢᤵᤔᤠᤴ ᤁᤧᤖᤧᤍᤩᤧᤀᤠᤱ ᤘᤠ᤹ᤖᤥ᥄

ᤏᤠᤱᤃᤧᤴ. ᤏᤠᤶᤎᤠ. ᤌᤠᤱᤃᤧᤳ ᤀᤡᤃᤪ ᤗᤠᤱᤃᤧᤳ

ᤂᤧᤏᤧ᤹ ᤀᤠᤳᤋᤠᤴ ᤀᤠᤳᤋᤠᤴ ᤀᤥᤃᤧᤔᤛᤠᤱ

ᤂᤧᤏᤧ᤹ ᤁᤧᤗᤠᤈᤣ᤺ᤴ ᤔᤧᤃᤧᤀᤠᤱ ᤏᤧᤖᤥ॥

᥉ ᤏᤡᤱᤛᤠᤱ ᤆᤥ᤺ᤰᤔᤠᤗᤠᤶ ᤌᤧᤔᤠᤀᤠᤱ ᤜᤥ᤺ᤵᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤛᤡᤰ ᤐᤥ᤺ᤰᤔᤠᤴ ᤂᤧᤏᤧ᤹ᤀᤥ ᤌᤠᤛᤢᤱᤗᤥ॥

ᤂᤧᤏᤧ᤹ ᤁᤧᤕᤧᤵᤗᤧᤰᤁᤡᤸᤗᤧ ᤁᤢᤗᤧᤰᤘᤠ ᤂᤠᤛᤧᤴ ᤗᤥ᤺ᤴᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤖᤧᤰ ᤛᤡᤰᤁᤧᤗᤧ᤺ᤱᤒᤠ ᤁᤧᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ॥

᥊ ᤀᤠᤱᤃᤠ᤹ ᤀᤠᤔᤡᤰᤁᤡᤴ ᤌᤡᤰᤏᤠᤜᤠᤱ ᤜᤡᤛᤢᤱᤍᤣᤛᤢᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤁᤧᤴᤍᤢᤰᤏᤧᤸᤗᤥ॥

ᤂᤧᤏᤧ᤹ ᤁᤧᤈᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤁᤧᤗᤠᤕᤥᤜᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ॥

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ

ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤖᤥ॥”

᥋ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

ᤔᤧᤱᤄᤧᤶᤔᤣ ᤁᤧᤘᤠ᤹ᤒᤠ ᤔᤧᤰᤔᤠᤛᤡᤔᤧᤴ ᤋᤠᤖ ᤐᤳᤗᤥ᥄

᥌ ᤁᤢᤏᤢᤵᤔᤧᤴ ᤋᤩᤧᤀᤠᤱ ᤘᤠ᤹ᤖᤥ॥

ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤁᤢᤏᤢᤵᤔᤠᤴ ᤁᤧᤖᤧᤍᤩᤧᤀᤠᤱ ᤘᤠ᤹ᤖᤥ॥

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥᤒᤠ ᤁᤧᤔᤧᤰᤔᤧᤸᤗᤧ

ᤂᤧᤏᤧ᤹ ᤁᤧᤜᤠᤱᤗ ᤘᤠ᤹ᤖᤥ॥

᥍ ᤀᤡᤛᤪᤠᤀᤡᤗᤒᤠ ᤔᤧᤴᤇᤠᤶ ᤕᤠᤵᤔᤡᤛᤣ.

ᤂᤡᤏᤡ᤹ ᤔᤧᤰᤔᤠ ᤕᤧᤶᤔᤡᤴ ᤜᤣ᤺ᤰᤛᤡᤱᤗ ᤐᤳᤗᤥ॥

ᤂᤧᤴ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ.

ᤋᤢᤰᤂᤣᤘᤠ ᤕᤧᤴᤏᤡᤴ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤀᤠᤏᤠᤰᤏᤠᤰᤐᤠ ᤕᤶᤒᤠ ᤀᤡᤰᤗᤠᤜᤠ᤹ ᤂᤧᤶᤍᤧᤳᤗᤥ.

ᤏᤡᤱᤘᤠ ᤋᤠᤔᤠ ᤛ᤺ᤵᤔᤠ ᤀᤡᤰᤗᤠᤜᤠ᤹ᤃ ᤔᤧ᤺ᤴᤗᤥ॥

᥎ ᤀᤠᤛᤡᤰ ᤐᤥ᤺ᤰᤔᤠᤴ ᤜᤠᤖᤠᤀᤣ ᤂᤧᤏᤧ᤹ᤀᤥ ᤌᤠᤛᤢᤱᤗᤥ

ᤜᤧᤰᤁᤩᤠᤱ ᤀᤠᤕᤠ᤺ᤰᤗᤧ᤹ᤔᤠᤴ ᤂᤧᤏᤧ᤹ᤀᤥ ᤌᤠᤖ ᤕᤠ᤺ᤴᤍᤢᤱᤗᤥ.

ᤂᤧᤏᤧ᤹ ᤁᤧᤈᤥᤃᤢᤒᤠ ᤛᤡᤰᤁᤧᤗᤧ᤺ᤱᤒᤠ ᤁᤧᤖᤧᤰ ᤁᤧᤗᤠᤕᤥᤜᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤂᤧᤏᤧ᤹ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤏᤧᤖᤥ॥

᥏ ᤀᤠᤱᤃᤠ᤹ ᤀᤠᤔᤡᤰᤁᤡᤴ ᤌᤡᤰᤏᤠᤜᤠᤱ ᤜᤡᤛᤢᤱᤍᤧᤛᤢᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤢᤱᤔᤠ᤹ ᤔᤧᤍᤢᤰᤏᤧᤴᤗᤥ॥

ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤛᤡᤰᤁᤧᤗᤧ᤺ᤱᤒᤠ ᤁᤧᤗᤠᤕᤥᤜᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤂᤧᤏᤧ᤹ᤀᤥ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ॥

ᤂᤧᤒᤩᤠᤱ ᤂᤧᤏᤧ᤹ ᤂᤢᤶᤍᤡᤱ ᤁᤧᤒᤡᤒᤠ ᤕᤜᤘᤣ ᤍᤠᤱᤒᤠᤴ

ᤀᤠᤱᤃᤠ᤹ᤀᤣ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤖᤥ॥

᥇᥆ “ᤂᤠᤛᤧᤴᤗᤥ᤺ᤶᤔᤠ ᤕᤧᤴᤏᤡᤴ ᤂᤠ ᤁ᤹ᤕᤥ ᤘᤠ᤹ᤖᤥ.

ᤂᤧᤏᤧ᤹ ᤁᤧᤔᤧᤰᤔᤧᤸᤗᤧ ᤁᤧᤜᤠᤱᤗ ᤘᤠ᤹ᤖᤥ᥄

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤧᤴᤌᤡᤶ ᤕᤠᤰᤔᤠ ᤋᤰᤁᤠ᤺ᤳᤋᤡᤴ

ᤏᤢ ᤀᤠᤱᤍᤡᤱ ᤗ᤹ᤔᤧᤴ ᤑᤢᤱ ᤁᤢᤀᤡᤛᤡ᤺ᤰ ᤑᤧᤰᤋᤧᤀᤠᤱ ᤐᤳᤗᤥ॥

᥇᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢ᤹ᤀᤡᤓᤧᤶᤔᤠᤴ

ᤗᤳᤇᤠ ᤋᤰᤁᤠ᤺ᤳᤋᤥ ᤐᤥᤖᤧᤀᤠᤱ ᤐᤳᤗᤥ

ᤂᤧᤸᤗᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤜᤡᤵᤋᤢᤛᤡᤖᤥ॥

ᤁᤴ ᤀᤠᤱᤍᤡᤱ ᤁᤧᤗ᤹ᤒᤠ ᤏᤢ ᤁᤢ᤹ᤀᤡᤃᤧᤓᤧᤶᤒᤠ

ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤔᤧᤴᤍᤠᤱᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣ ᤏᤢ

ᤂᤢᤴᤇᤡ᤹ ᤔᤡᤱᤛᤥ ᤌᤠ᤺ᤱᤛᤥᤜᤠ᤹ ᤘᤖᤧᤱᤗᤧᤱ ᤔᤠᤒᤣ᤺ᤰᤗᤥ॥

᥇᥈ ᤀᤥᤖᤥ. ᤂᤧᤴ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ.

ᤂᤧᤴ ᤕᤧᤴᤏᤡᤴ ᤁᤵᤔᤥ ᤘᤠ᤹ᤖᤥ᥄

ᤁᤢᤔᤧᤸᤗᤢᤱ ᤀᤠᤈᤧ᤺ᤳᤇᤡᤰ ᤆᤥ᤺ᤰᤔᤠ ᤐᤠ᤺ᤴᤏᤥ

ᤆᤡᤃᤰᤘᤠ᤹ ᤁᤧᤀᤡᤱᤒᤠᤜᤠ᤹ ᤔᤧᤴᤇ᤺ᤳᤏᤧᤴᤗᤖᤥ.

ᤜᤧᤰᤁᤩᤠᤱ ᤁᤢᤔᤧᤸᤗᤢᤱ ᤛᤢ᤺ᤸᤗᤡᤰ ᤐᤥ᤺ᤰᤂᤧ ᤑᤠ᤹ᤀᤠᤱ

ᤁᤧᤛᤱᤒᤠᤜᤠ᤹ᤀᤠᤱ ᤔᤣᤖᤡᤱ ᤔᤧᤴᤎᤰᤏᤧᤴᤗᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤡᤵᤔᤠᤃᤧᤄᤢᤒᤠ

ᤀᤠᤛᤠᤰᤁᤧᤴᤏᤥ ᤂᤧᤱᤜᤠ᤹ ᤁᤧᤖᤧᤰ ᤔᤧᤎᤠᤖᤥ॥

᥇᥉ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ ᤔᤧᤍᤠᤱ ᤔᤧᤕᤠ᤺ᤰᤛᤠᤱ

ᤂᤧᤱᤜᤠ᤹ ᤂᤢᤴᤇᤡ᤹ ᤗᤧᤱᤜᤱᤅᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤴᤏᤢ᤺ᤱᤏᤧᤴᤗᤥ॥

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠᤴ ᤁᤧᤖᤧᤰᤁᤥ ᤆᤢᤰᤗᤥ

ᤁᤴ ᤐᤠ᤺ᤴᤜᤠ᤹ ᤔᤧᤗᤧᤱᤏᤧᤸᤗᤥ᥄

ᤗᤠᤕᤥ᤺ᤸᤗᤧ ᤌᤡᤰᤏᤠᤜᤠᤱ ᤜᤡᤛᤢᤍᤧᤛᤢᤒᤠ

ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤜᤡᤱᤔᤧᤴᤏᤠᤱ ᤕᤠᤶᤔᤥ ᤔᤧᤏᤢ᤺ᤱᤏᤧᤴᤗᤥ॥”

ᤀᤡᤛᤪᤠᤀᤡᤗᤧᤴ ᤆᤡᤈᤡ ᤂᤰᤂᤰ ᤐᤥᤱ᤹

᥇᥊ “ᤀᤡᤛᤪᤠᤀᤡᤗᤒᤠ ᤌᤰᤛᤢᤒᤠᤜᤠ᤹ ᤐᤠᤱᤔᤠᤛᤡᤖᤧ ᤗᤠᤃᤡ

ᤌᤢᤳᤋᤢᤖᤡ᤺ᤵᤐᤠᤸᤗᤧ ᤂᤧᤱᤜᤠ᤹ ᤀᤢ᤺ᤳᤋᤢᤛᤡᤖᤥ.

ᤁᤖ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤱᤄᤧᤵᤛᤢᤴᤗᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ

ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤘᤠᤖᤥ॥

᥇᥋ ᤕᤧᤰᤕᤰ ᤗᤠ᤺ᤰᤁᤠᤳ ᤗᤧᤵᤔᤠᤱ ᤌᤱ ᤐᤥ᤺ᤱᤗ ᤘᤠ᤹ᤖᤥ

ᤜᤧᤰᤁᤩᤠᤱ ᤛᤡᤃᤠᤱ ᤗᤧᤵᤔᤠᤱ ᤔᤡᤱᤍᤣ᤹ ᤏᤢ ᤛᤠᤰᤘᤠ᤺ᤴ ᤘᤠ᤹ᤖᤥ॥

ᤕᤧᤰᤕᤰᤁᤥᤒᤠ ᤗᤢᤱᤎᤠᤰ ᤗᤠ᤺ᤰᤁᤠᤳ ᤁᤧᤘᤠ᤹ᤒᤠᤜᤠ᤹

ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣ᤺ᤸᤗᤧ ᤔᤧᤛᤡᤖᤥ॥

ᤕᤧᤰᤕᤰᤁᤥᤒᤠ ᤗᤢᤱᤎᤠᤰ ᤛᤡᤃᤠᤱ ᤁᤧᤘᤠ᤹ᤒᤠᤜᤠ᤹

ᤛᤠᤰᤘᤠ᤺ᤴ ᤏᤢ ᤋᤢᤰᤔᤠ ᤗᤠ᤺ᤰᤔᤠᤖᤧ ᤔᤧᤛᤡᤖᤥ॥

᥇᥌ ᤁᤧᤖᤧᤰ ᤁᤧᤜᤡᤱᤒᤠᤀᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤁᤧᤄᤧᤳᤇᤡᤱᤒᤠ ᤁᤧᤒᤣ᤺ᤰᤐᤠᤜᤠ᤹ ᤏᤧᤏᤧᤒᤠᤍᤧᤴᤜᤠ᤹ᤀᤥᤒᤠ

ᤐᤢᤳᤋᤢ᤺ᤰᤁᤣᤜᤠ᤹ ᤁᤢᤀᤡᤛᤡ᤺ᤰ ᤔᤣᤖᤡᤱ ᤔᤧᤎᤰᤗᤥ.

ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤗᤠᤃᤡ ᤔᤧᤜᤠ᤺ᤵᤗᤥ॥

᥇᥍ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤋᤧᤸᤗᤥᤰ ᤋᤧᤸᤗᤥᤰ ᤗ᤹ᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤢᤱᤒᤥᤜᤠ᤹ ᤔᤧᤴᤎᤢᤶᤔᤏᤠᤒᤠ ᤐᤥᤱᤗᤥ॥

᥇᥎ ᤂᤧᤱᤜᤠ᤹ ᤀᤠᤵᤑᤣᤰ ᤛᤃᤡᤋᤣᤳ ᤔᤧᤈᤠᤰᤛᤡᤱᤗᤥ.

ᤂᤧᤱᤜᤠ᤹ ᤁᤡᤔᤠ ᤕᤱᤔᤠ ᤏᤢ ᤏᤠᤎᤠᤔᤧᤸᤗᤧ ᤛᤢ᤺ᤵᤋᤢᤛᤡᤖᤥ॥

ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤏᤢ ᤗᤠᤕᤥᤗᤠᤶ ᤜᤡᤶᤔᤠᤖᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤴ ᤔᤧᤏ᤺ᤰᤂᤢᤖᤥ॥

᥇᥏ “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤜᤠ᤹ ᤔᤠᤖᤠᤶᤜᤠ᤹ᤀᤥ ᤗᤠᤵᤔᤧᤍᤣᤛᤢᤖᤥ.

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤋᤠᤶᤈᤡ᤹ ᤁᤢᤀᤡᤛᤡ᤺ᤰ ᤗᤠᤵᤔᤧᤓᤢᤛᤢᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤰ ᤐᤥ᤺ᤰᤐᤠ ᤕᤧᤴᤏᤥ

ᤂᤧᤱᤜᤠ᤹ ᤂᤢᤴᤇᤡ᤹ ᤛᤠᤶᤔᤩᤠᤱ ᤕᤢᤵᤐᤠ᤺ᤸᤗᤧ ᤔᤧᤛᤧ᤺ᤵᤋᤢᤛᤡᤴᤗᤥ॥

ᤁᤸᤗᤧ ᤂᤢᤴᤇᤡ᤹ ᤛᤡᤰᤁᤠᤱ ᤔᤧᤀᤣ᤺ᤵᤋᤢᤴᤗᤥ

ᤂᤧᤱᤜᤠ᤹ ᤆᤠᤔᤠ ᤁᤢᤈᤠᤀᤠᤱ ᤔᤧᤒᤡᤖᤢᤛᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤂᤡ᤺ᤶᤕᤰ ᤆᤥ᤺ᤰᤔᤠᤸᤗᤧ

ᤂᤧᤱᤜᤠ᤹ ᤗᤠᤕᤥ ᤆᤥ᤺ᤰᤔᤠᤖᤰ ᤐᤠᤱᤄᤢᤛᤡᤖᤥ॥

᥈᥆ ᤂᤧᤱᤜᤠ᤹ ᤂᤢᤴᤇᤡ᤹ ᤏᤢᤒᤠ ᤘᤠ᤺ᤳᤋᤡ ᤛᤠᤔᤠᤜᤠ᤹ᤀᤥ

ᤀᤠᤱᤍᤡᤱ ᤔᤧᤗ᤹ᤖᤧᤀᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤁᤴ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤏᤢ ᤋᤠᤵᤑᤧ᤺ᤶᤒᤠ

ᤆᤀᤡ᤺ᤳᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤀᤥᤃᤵ ᤔᤧᤈᤥᤃᤢᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹

ᤀᤠᤱᤃᤠ᤹ ᤂᤢᤴᤇᤡ᤹ ᤗᤠᤃᤡ ᤕᤠᤶᤃᤧᤛᤡᤱᤒᤠ ᤆᤥᤃᤢᤱ ᤐᤡᤖᤢᤱᤛᤡᤱᤗᤥ॥

᥈᥇ ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠ ᤘᤣ᤹ ᤗᤠᤈᤣ᤹ᤒᤠ ᤛᤢᤘᤠᤱᤜᤠ᤹ᤖᤧ

ᤆᤡᤃᤰᤘᤠ ᤜᤧᤰᤁᤣ ᤀᤠᤱᤃᤠ᤹ ᤁᤴ ᤔᤧᤏᤠᤵᤋᤢᤖ ᤕᤠ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤀᤠᤛᤢᤳᤌᤥ ᤔᤧᤈᤥᤃᤢᤖᤥ॥

᥈᥈ ᤁᤴ ᤁᤧᤏᤠᤵᤐᤠᤜᤠ᤹ᤖᤧ ᤗᤠᤈᤣ᤺ᤴ ᤔᤧᤗᤡᤛᤢ ᤔᤧᤍᤠᤖᤢᤸᤗᤧ

ᤜᤧᤰᤁᤩᤠᤱ ᤕᤠᤱᤛᤠᤁᤢᤴᤎᤣᤒᤠ ᤀᤠᤗᤠᤈᤣ᤺ᤴ ᤔᤧᤈᤡ᤺ᤴᤍᤢᤸᤗᤧ

ᤂᤧᤱᤜᤠ᤹ᤗᤠᤶ ᤀᤠᤱᤃᤠ᤹ ᤀᤠᤏᤠᤖᤠᤴ ᤌᤡᤰᤏᤠᤜᤠᤱ ᤜᤡᤛᤢᤱᤗᤥ॥

᥈᥉ “ᤀᤠᤔᤏᤠᤜᤠ᤹ᤖᤧ ᤗᤠᤃᤡ ᤌᤰᤁᤪᤱᤜᤠ᤹ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤔᤏᤠᤛᤧᤵᤔᤠ ᤕᤠ᤺ᤶᤒᤰᤜᤠ᤹ᤖᤧ

ᤗᤠᤈᤣ᤺ᤴ ᤔᤠᤰᤂᤡ᤹ ᤀᤡᤛᤣ᤺ᤱᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤁᤢ᤹ᤀᤡᤓᤧᤶᤔᤠ ᤐᤠ᤺ᤴᤏᤡᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤋᤡᤶᤛᤧᤀᤠᤱ ᤏᤧᤖᤥ॥

᥈᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤎᤠ᤺ᤱᤜᤠ᤹ ᤕᤢᤰᤔᤠᤖᤧ ᤗᤠᤃᤡ

ᤁᤧᤖᤧᤰᤏᤢ᤺ᤸᤗᤧ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤋᤠᤖᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤔᤧᤜᤧᤴᤍᤢᤒᤠ ᤂᤢᤴᤇᤡ᤹ ᤔᤢᤰᤛᤠᤶᤔᤡᤴ ᤔᤧᤰᤂᤢᤱᤗᤥ

ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤣᤛᤣᤍᤧᤴᤜᤠ᤹ ᤀᤠᤛᤢᤳᤌᤥ ᤆᤥᤃᤢᤱᤗᤥ॥

᥈᥋ ᤁᤡᤔᤠ ᤏᤢ ᤕᤱᤔᤠ ᤛᤡᤔᤠᤸᤗᤧ ᤀᤠᤔᤏᤠᤜᤠ᤹ ᤑᤳᤋᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤗᤠᤶ ᤀᤥᤔᤧᤔᤧᤳᤋᤢᤖᤥ

ᤁᤖ ᤂᤧᤱᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ ᤔᤧᤱᤄᤥᤛᤢᤴᤗᤥ॥

᥈᥌ ᤕᤧᤳᤋᤢᤰᤂᤣ᤺ᤸᤗᤧ ᤁᤢᤛᤶᤎᤠᤱ ᤕᤧᤳᤋᤢᤰᤂᤣ ᤋᤠᤖᤥ.

ᤜᤧᤰᤁᤩᤠᤱ ᤜᤕᤱᤁᤡᤸᤗᤡᤱᤗᤧ ᤁᤢᤈᤰ ᤜᤕᤱᤁᤡᤸᤗᤡᤱ ᤐᤥ᤺ᤱᤍᤠᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤗᤳᤇᤠ ᤛᤢᤑᤥᤖᤧ ᤗᤠᤃᤡ

ᤂᤧᤱᤜᤠ᤹ᤖᤧ ᤌᤧᤏᤠᤎᤣ ᤗᤠᤶ ᤀᤥᤔᤧᤔᤧᤳᤋᤢᤖᤥ॥

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤗᤠᤶ ᤏᤡᤛᤠᤶ ᤔᤧᤱᤄᤥᤛᤢᤴᤗᤥ

ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ᤗᤠᤶ ᤂᤧᤱᤜᤠ᤹ᤖᤧ ᤛᤢᤈᤠ ᤔᤧᤱᤄᤥᤛᤢᤴᤗᤥ॥

᥈᥍ ᤜᤠᤱᤅᤡᤴ ᤏᤢ ᤕᤢᤰᤛᤠᤒᤠᤴ ᤂᤢᤴᤇᤡ᤹ ᤏᤡᤱᤘᤠ᤹ ᤐᤱᤗᤥ.

ᤜᤧᤰᤁᤩᤠᤱ ᤁᤧᤓᤠ᤹ᤒᤠ ᤔᤧ᤺ᤴᤏᤣ ᤕᤧᤵᤛᤡᤈᤠᤛᤡᤖᤥ.

ᤂᤧᤒᤩᤠᤱ ᤁᤡᤔᤠ ᤕᤱᤔᤠᤖᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤕᤱᤗᤥ॥

ᤂᤧᤱᤜᤠ᤹ᤖᤧ ᤘᤣ᤹ᤜᤠ᤹ ᤔᤧᤔᤧᤳᤋᤢᤛᤡᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤂᤢᤴᤇᤡ᤹ᤀᤥ ᤋᤠᤖᤢᤱᤗᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰᤁᤣ ᤂᤥᤔᤠ ᤔᤧᤕᤠᤖᤢᤒᤠ ᤂᤢᤶᤍᤡᤱᤅᤡᤴ

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤋᤠᤖᤢᤱᤗᤥ॥

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ

ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤈᤁᤡᤀᤣᤸᤗᤧᤴ ᤐᤡᤖᤢᤒᤠ ᤏᤡᤛᤡᤃᤣᤰᤐᤠ ᤛᤢᤑᤥ (ᤀᤡᤈ ᥎:᥇–᥇᥆:᥈᥈)

ᤕᤖᤢᤛᤗᤧ᤺ᤶᤔᤥ ᤏᤠᤘᤠᤀᤡᤳᤗᤠᤴ ᤛᤧᤘᤠ ᤔᤧᤔᤧᤳᤋᤢ

᥎

ᤂᤧᤒᤩᤠᤱ ᤕᤜᤥᤕᤠᤁᤡᤴ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤋᤢᤰᤛᤡᤃᤣᤰᤐᤠ ᤋᤱᤒᤣ ᤁᤧᤖᤧᤒᤠ ᤋᤢᤰᤛᤡᤃᤣᤰᤐᤠ ᤗᤠ ᤅᤠᤛᤡᤃᤣᤰᤐᤠ ᤕᤧᤴᤏᤥa. ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ ᤀᤠᤱᤃᤠ᤹ ᤀᤠᤜᤡᤶᤔᤥ ᤔᤧᤘᤕᤧᤸᤗᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤀᤠᤱᤃᤠ᤹ᤀᤥ ᤋᤩᤧ॥

᥈ ᤔᤧᤴᤇᤠᤶ ᤕᤠᤵᤔᤡ ᤜᤧᤰᤁᤣ ᤏᤡᤃᤧᤍᤧᤵᤐᤠ ᤌᤡᤰ ᤀᤠᤱᤃᤠ᤹ ᤏᤡᤛᤢᤱ॥ ᤀᤠᤰᤋᤱᤒᤠ ᤏᤡᤍᤧᤳᤋᤧᤓᤧᤸᤗᤧ ᤂᤧᤸᤗᤧ ᤁᤢᤃᤧᤱᤅᤠᤱ ᤕᤥ. ᤜᤢᤖᤢᤖᤢᤏᤠ ᤔᤡ ᤁᤧᤍᤡ᤺ᤵᤐᤠ ᤜᤧᤰᤋᤱᤒᤠ ᤏᤡᤎᤠᤒᤧ॥ ᤁᤢᤃᤧᤱᤅᤠᤱ ᤌᤥ ᤆᤠᤜᤡ᤺ᤴ ᤀᤡ᤺ᤱᤔᤏᤠ ᤕᤢᤱᤔᤏᤠᤒᤠ ᤁᤠᤛᤠ ᤁᤢᤀᤡᤛᤡ᤺ᤰ ᤋᤡᤸᤗᤧᤰ ᤋᤡᤸᤗᤧᤰ ᤗ᤹ᤖᤡᤰ ᤗᤧᤰᤋᤧᤒᤠ ᤏᤡᤍᤧᤳᤋᤧ॥

᥉ ᤂᤧᤸᤗᤧ ᤜᤢᤰ ᤜᤧᤰᤋᤱᤒᤠᤎᤡᤰ ᤛᤴᤇᤢᤀᤠᤱ ᤀᤠᤱᤃᤠ᤹ ᤀᤠᤎᤧᤃᤣᤰ ᤀᤡᤀᤥ ᤋᤧᤶᤛᤠᤱᤅᤠᤱ ᤋᤣ᤹ᤖᤠᤱ॥ ᤂᤧᤴ ᤀᤣᤃᤠᤱ ᤛᤢᤑᤥᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤋᤠᤱᤛᤠᤱᤒᤥ ᤌᤠ᤺ᤱ ᤐᤰᤂᤠᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤒᤠ ᤛᤢᤑᤥᤀᤥ ᤕᤖᤢᤛᤗᤧᤔ ᤁᤧᤳᤋᤠᤱ॥ ᤔᤠᤱᤜᤡᤶ ᤛᤡᤃᤠᤱ ᤁᤧᤏᤧᤒᤠ ᤗᤰᤂᤢᤶᤔᤥ ᤗᤠ᤺ᤵᤔᤠ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤧᤳᤋᤠᤱ. ᤂᤧᤵᤔᤥ ᤕᤶᤒᤠ ᤏᤠᤘᤠᤀᤡᤳᤗᤠ ᤌᤡᤰ ᤕᤢᤱ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤁᤢᤏᤠᤃᤧᤜᤧᤶᤒᤠ ᤆᤥᤃᤢᤀᤠᤱ ᤘᤠ᤹॥

᥊ ᤏᤧᤏᤧᤒᤠᤍᤧᤴᤏᤥ ᤀᤠᤱᤃᤠ᤹ ᤋᤃᤡ ᤏᤡᤛᤢᤱᤅᤠᤱ ᤘᤕᤧᤒᤠ ᤁᤢᤀᤡᤛᤡ᤺ᤰ. ᤆᤄᤵ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤀᤠᤱᤃᤠ᤹ ᤂᤧᤵᤔᤥ ᤏᤡᤛᤢᤱ॥

᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤌᤠᤱᤃᤧᤳ ᤐᤡᤛᤠᤱ ᤀᤥᤔᤕᤧ᤹॥” ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤀᤥᤔᤕᤠᤱ. ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤕᤠᤀᤥ ᤕᤜᤘᤣ ᤍᤠᤱᤒᤠᤴ ᤁᤢᤏᤠᤃᤧᤜᤧᤶᤒᤠ ᤆᤥᤃᤢᤀᤠᤱ ᤘᤕᤧᤒᤠ ᤏᤠᤘᤠᤀᤡᤳᤗᤠᤴ ᤂᤧᤵᤔᤥ ᤕᤧᤒᤧ॥

᥌ ᤂᤢᤏᤧ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤱᤜᤠ᤹ᤖᤧ ᤌᤧᤔᤠ ᤔᤧᤈᤥᤃᤢᤖ ᤔᤧᤒᤳ ᤂᤧᤏᤧ᤹ ᤁᤧᤏᤡᤛᤢᤒᤡ᥅ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤗᤠᤶ ᤗ᤺ᤵᤔᤠᤍᤣᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤂᤧᤏᤧ᤹ ᤁᤧᤏᤡᤛᤢᤒᤡ᥅ ᤁᤖ ᤑᤧᤖᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤴᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤁᤧᤏᤡᤛᤢ᤹᥄”

᥍ ᤂᤧᤒᤩᤠᤱ ᤔᤠᤱᤜᤡᤶᤔᤥᤒᤠ ᤗᤰᤂᤢᤶᤔᤥ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤥ ᤂᤢᤏᤧ᤹ ᤋᤠᤖᤠᤱ. ᤂᤧᤵᤔᤥ ᤀᤠᤱᤃᤠ᤹ ᤗᤢᤱᤎᤠᤰᤁᤥ ᤗᤳᤇᤠ ᤁᤢᤜᤱᤎᤡᤰ ᤐᤳᤇᤧᤒᤠ ᤏᤡᤛᤢᤱ॥

᥎ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤠᤸᤗ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤗᤢᤱᤎᤠᤰᤁᤡᤴ ᤜᤱᤛᤧ᤹॥” ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤗᤢᤱᤎᤠᤰᤁᤡᤴ ᤜᤱᤛᤢᤱ ᤂᤧᤒᤩᤠᤱ ᤗᤢᤱᤎᤠᤰᤁᤡᤸᤗᤧ ᤀᤡ᤺ᤵᤋᤢᤒᤠ ᤗᤠᤶᤎᤣᤳ ᤌᤡᤰ ᤏᤡᤛᤢᤱ॥

᥏ ᤂᤢᤏᤧ᤹ ᤔᤧᤳᤋᤠᤱ. “ᤛᤡᤃᤠᤱ ᤗᤠᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤵᤔᤥ ᤔᤧᤈᤥᤃᤢᤖ ᤔᤧᤒᤵᤐᤠ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤏᤢ ᤑᤧᤴᤕᤠ᤺ᤶᤒᤰᤜᤠ᤹ ᤀᤥᤔᤧᤳᤋᤧ᤹᥄”

᥇᥆ ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤛᤡᤃᤠᤱ ᤗᤠᤛᤠᤱ ᤜᤧᤰᤁᤩᤠᤱ ᤕᤠᤶᤃᤧᤛᤡᤱᤒᤠ ᤔᤢᤴᤈᤡᤱ ᤘᤕᤠ᤺ᤰ ᤁᤧᤗ᤹ᤒᤠ ᤏᤠᤘᤠ ᤆᤀᤡ᤺ᤳᤜᤠ᤹ ᤏᤢ ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤁᤧᤖᤧᤰ ᤐᤖᤡᤰᤐᤠ ᤌᤰᤛᤠᤜᤠ᤹ ᤔᤧᤗᤰᤋᤢᤀᤠᤱ ᤁᤧᤒᤵᤐᤠ ᤗᤢᤱᤎᤠᤰᤜᤠ᤹ ᤏᤡᤛᤢᤱ॥ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤕᤖᤡᤰ ᤐᤖᤡᤰᤐᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤒᤠᤀᤠᤱ ᤀᤠᤱᤃᤠ᤹ ᤏᤡᤛᤢᤱ॥

᥇᥇ ᤛᤠᤐᤠᤏᤖᤧ ᤁᤢᤛ᤻ᤛᤠ ᤕᤠᤈᤏᤩᤠᤜ᤺ᤴ ᤁᤢᤗᤢᤶᤔᤥ ᤔᤧᤕᤧᤵᤛᤢᤀᤠᤱ ᤏᤢᤒᤥᤱ ᤀᤡᤛᤪᤠᤀᤡᤗᤡ ᤗᤠᤶᤗᤥᤒᤠᤜᤠ᤹ ᤂᤧᤵᤔᤥ ᤛᤥᤖᤡᤰ ᤔᤧᤕᤧᤒᤧ॥ ᤁᤧᤖᤧᤰᤗᤧ ᤛᤢᤰᤐᤠ ᤜᤠ᤺ᤶᤔᤠ ᤛᤠᤱᤋᤧᤖᤧ᤺ᤱ ᤌᤡᤰᤌᤡᤰ ᤜᤢᤰᤁᤥ ᤔᤧᤒᤰᤂᤢ. ᤂᤶᤓᤩᤠᤱ ᤛᤠᤱᤋᤧᤖᤧ᤺ᤱᤜᤠ᤹ᤗᤠᤶ ᤛᤢᤰᤐᤠ ᤔᤡᤰᤂᤢ᤹ᤀᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ᤖᤧ ᤌᤠ᤺ᤱ ᤗᤧᤵᤔᤠᤱ ᤛᤢ᤺ᤱᤃᤢ ᤛᤢ᤺ᤱᤃᤢ ᤐᤥᤃᤧᤖ ᤐᤳᤇᤧ॥

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤵᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤠᤃᤧᤔᤠᤰᤐᤠ ᤕᤠᤰᤑᤠᤱᤅᤥ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤔᤠᤱᤎᤠ᤺ᤴᤜᤠ᤹ᤀᤥ ᤏᤠᤘᤠᤀᤡᤳᤗᤠᤜᤠ᤹ᤏᤢ ᤌᤧᤔᤠ ᤔᤧᤈᤥᤃᤢᤖ ᤔᤧᤕᤠᤰ ᤂᤧᤏᤧ᤹ ᤁᤧᤏᤡᤛᤢᤖ ᤁᤧᤒᤵᤐᤡ᥅ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤖ ᤔᤧᤒᤳ. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤴᤏᤡᤏᤧᤴ. ᤂᤢᤏᤧ᤹ ᤀᤠᤏᤡ᤹ ᤗᤠᤈᤣᤴ ᤗᤠᤵᤑᤢᤛᤢᤀᤠᤱ ᤏᤧᤖᤥ᥄’”

᥇᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤕᤠᤶᤔᤥ ᤕᤥ᤹ᤖᤢ. “ᤑᤧᤖᤧ᤹. ᤜᤧᤰᤁᤩᤠᤱ ᤁᤴᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤀᤥ᤺ᤴᤎᤠᤰᤏᤧ᥄”

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤂᤢᤏᤧ᤹ ᤋᤠᤖᤠᤱ. ᤜᤧᤰᤁᤩᤠᤱ ᤁᤢᤓᤠ ᤔᤧᤴᤇᤢᤔᤠᤜᤠ᤹ ᤂᤧᤵᤔᤥ ᤋᤶᤔᤢᤈb ᤛᤠᤶᤔᤠᤱᤅᤡᤸᤗᤧ ᤁᤢᤗᤠᤃᤡ ᤔᤧᤜᤠᤒᤧᤖ ᤔᤧᤕᤢᤅᤧ॥

᥇᥋ ᤂᤢᤏᤧ᤹ ᤀᤠᤱᤃᤠ᤹ ᤛᤧ᤺ᤴᤗᤠᤵᤋᤠᤱ. “ᤁᤴ ᤂᤧᤏᤧ᤹ ᤁᤧᤏᤡᤛᤢᤀᤡ᥅ ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤁᤴᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤀᤥᤛᤧ᤺ᤴᤎᤠᤰᤏᤧ᥄”

᥇᥌ ᤂᤧᤒᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤐᤣᤛᤠᤱᤒᤠ ᤗᤰᤂᤢᤶᤔᤥ ᤀᤠᤱᤃᤠ᤹ ᤋᤠᤖᤠᤱ॥ ᤛᤣᤛᤣᤍᤧᤴᤏᤥ ᤗᤠ᤺ᤵᤔᤠ ᤏᤢ ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤗᤢᤶᤔᤥ. ᤂᤧᤵᤔᤥ ᤏᤡᤒᤥᤱᤅᤠᤱ ᤅᤠᤛᤡ ᤕᤠᤖᤡᤰ ᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴ ᤗᤧᤵᤔᤠᤱ ᤂᤢᤴᤇᤡ᤹ ᤀᤣ᤺ᤰᤌᤠ᤺ᤰᤔᤠᤴ ᤔᤧᤜᤡᤛᤢᤀᤠᤱ ᤔᤧᤒᤳᤇᤧ॥ ᤂᤧᤱᤜᤠ᤹ᤖᤧ ᤏᤠᤶᤔᤡᤴ ᤛᤧᤘᤠ ᤔᤧᤔᤧᤳᤋᤢᤖ. ᤂᤠᤶᤒᤠᤱᤅᤥ ᤀ᤺ᤰᤂᤢᤶ ᤔᤧᤓᤴᤇᤡᤱᤅᤠᤱ ᤏᤠᤱᤃᤧᤴ ᤐᤡᤛᤠᤱ ᤋᤰ ᤔᤧᤔᤧᤳᤋᤢᤀᤠᤱ ᤔᤧᤒᤳᤇᤧ॥

᥇᥍ ᤂᤢᤏᤧ᤹ ᤛᤣ᤺ᤴᤍᤥᤛᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤁᤴ ᤁᤧᤏᤡᤛᤢᤒᤡ᥅ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤏᤠ ᤛᤧᤵᤔᤠᤖᤧ ᤗᤠᤃᤡ ᤗᤠᤶᤔᤧᤗᤥᤛᤢᤛᤡᤒᤠᤴ. ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤒᤠᤴ ᤏᤢ ᤀᤠᤱᤃᤠ᤹ ᤀᤠᤛᤠᤰᤁᤧᤴ ᤔᤧᤓᤥ᤺ᤰᤂᤢᤀᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤴ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤂᤢᤴᤇᤡ᤹ ᤗᤠᤃᤡ ᤌᤧᤔᤠᤀᤠᤱ ᤔᤧ᤺ᤶᤒᤡ᥅

᥇᥎ ᤂᤧᤸᤗᤧ ᤆᤥᤃᤢᤸᤗᤧ. ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤥ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤐᤠ᤺ᤳᤋᤠ॥ ᤀᤠᤱᤃᤠ᤹ ᤂᤧᤱᤜᤠ᤹ ᤗᤢᤱᤔᤠ᤹ᤀᤠᤱ ᤔᤧᤍᤢᤰᤋᤢᤱᤛᤡᤱᤅᤡᤴ ᤋᤠᤱᤔᤠᤀᤠᤱ ᤔᤧᤍᤠᤱᤄᤢᤱᤛᤡᤱᤅᤡᤴ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤧ᤹ ᤗ᤹ᤖᤡᤰ ᤔᤧᤜᤠ᤺ᤵ ᤔᤧᤈᤡ᤺ᤱᤛᤠᤱ ᤀᤠᤱᤃᤠ᤹ ᤔᤧᤄᤧᤵᤛᤢᤱᤅᤡᤴᤗᤥ॥”

a 

᥎:᥇ ᥇᥍ ᤛᤣᤵᤋᤣᤶᤒᤖ ᤗᤠ ᥋᥏᥈ ᤏᤠᤈᤡᤖᤡ ᤋᤱᤒᤣᤏᤢ᤺ᤸᤗᤧ ᤋᤃᤡ॥ ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧ᤹ᤖᤢᤒᤠ ᤋᤢᤰᤛᤡᤃᤣᤰᤐᤠ ᤋᤱᤒᤣ ᤘᤕᤧ॥

b 

᥎:᥇᥊ ᤏᤢᤎᤡᤛᤠᤰᤆᤡ ᤀᤡᤖᤧᤶᤛᤡ᤺ᤸᤗᤧ ᤁᤴ ᤛᤠᤶᤔᤠᤱᤅᤡᤴ ᤛᤡᤖᤥ ᤜᤧᤰᤁᤩᤠᤱ ᤁᤧᤍᤠᤒᤠ ᤋᤱᤒᤣᤀᤥ ᤕᤠᤶᤔᤥ ᤜᤡᤱ᤹॥ ᤂᤢᤏᤧ᤹ ᤛᤡ᤺ᤸᤗᤧ ᤔᤧᤴᤇᤢᤔᤠᤜᤠ᤹ ᤔᤣᤖᤡᤱ ᤔᤧᤎᤰ॥

ᤕᤖᤢᤛᤗᤧ᤺ᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢ

᥏

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ. “ᤕᤧᤰᤕᤰᤁᤡᤴ ᤂᤢᤶᤍᤡᤱ ᤐᤡᤔᤠᤖᤧ ᤗᤠᤃᤡ ᤕᤢᤰᤋᤡᤱ ᤁᤧᤒᤥ᤺ᤱᤒᤠ ᤔᤏᤠᤜᤠ᤹ ᤋᤠᤖᤧᤛᤧ᤹᥄ ᤂᤢᤴᤇᤡ᤹ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ ᤔᤧᤍᤠᤖᤢᤀᤠᤱ ᤔᤧᤍᤠᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹᥄”

᥈ ᤌᤠᤱᤃᤧᤳ ᤗᤧᤵᤔᤠᤱ ᤋᤰᤁᤧᤔᤧᤵᤐᤠ ᤌᤥ᤺ᤛ᤻ᤔᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤁᤧᤖᤧᤰᤗᤧ ᤂᤢᤴᤇᤡ᤹ ᤜᤢᤰᤁᤥ ᤀᤠᤛᤡᤛᤡᤒᤠ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠᤜᤠ᤹ ᤁᤧᤃᤵᤐᤠ ᤋᤢᤰᤛᤡ ᤔᤏᤠᤜᤠ᤹ ᤂᤡᤔᤥ ᤗᤡᤃᤰ ᤔᤧᤗ᤺ᤴᤍᤧ॥ ᤗᤡᤵᤗᤡᤱᤃᤣ ᤂᤡ᤺ᤸᤗᤧᤴ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤎᤡᤰ ᤂᤧᤱᤜᤠ᤹ᤏᤢ ᤘᤕᤧ. ᤂᤧᤸᤗᤧ ᤁᤢᤜᤢᤰᤁᤥ ᤁᤢᤛᤠᤵᤔᤠ ᤛᤠᤔᤠᤜᤠ᤹ ᤁᤢᤃᤧᤱᤅᤥ ᤜᤧᤛᤢᤀᤠᤱ ᤘᤕᤧ॥ ᤂᤧᤱᤜᤠ᤹ ᤁᤧᤖᤧᤰ ᤔᤠᤱᤜᤡᤶ ᤗᤰᤂᤢᤶᤔᤥ ᤔᤧᤒᤣ ᤜᤧᤰᤁᤩᤠᤱ ᤁᤠᤛᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤔᤧᤕᤧᤶᤛᤡᤱ॥

᥉ ᤂᤧᤒᤩᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤒᤵᤐᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤌᤠ᤺ᤱ ᤗᤧᤵᤔᤠᤱ ᤐᤥᤃᤧ. ᤜᤧᤰᤁᤩᤠᤱ ᤔᤠᤱᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤥ ᤆᤳᤇᤡᤱ॥ ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤵᤔᤠ ᤛᤠᤔᤠ ᤁᤧᤒᤱᤒᤠ ᤗᤡᤵᤗᤡᤱᤃᤣ ᤂᤡ᤺ᤸᤗᤧ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤴ ᤀᤢ᤺ᤳᤋᤢ॥

᥊ ᤂᤢᤏᤧ᤹ ᤂᤧᤴ ᤔᤧᤳᤋᤢ. “ᤕᤖᤢᤛᤗᤧ᤺ᤶᤔᤥᤒᤠ ᤔᤠᤖᤠᤶᤜᤠ᤹ᤀᤥ ᤂᤧᤏᤧ᤹ ᤗᤠᤱᤄᤣᤃᤧ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤧᤰᤕᤰᤁᤥ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤔᤧᤈᤥᤃᤢᤖ ᤔᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤁᤧᤜᤠ᤺ᤵᤐᤠ ᤏᤢ ᤛᤡᤖᤡᤱᤔᤔᤥ ᤁᤧᤎᤠᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤫᤠᤒᤠᤜᤠ᤹ᤀᤥ ᤔᤡᤰᤛᤣ᤺ᤴ ᤑᤳᤇᤧ ᤐᤡᤖᤧᤛᤧ᤹॥”

᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤒᤠ ᤀᤠᤱᤃᤠ᤹ ᤂᤧᤵᤛᤢᤱ. “ᤕᤧᤰᤕᤰ ᤁᤧᤖᤧᤰ ᤐᤡᤛᤠᤱ ᤂᤡᤏᤡ᤹ ᤂᤧᤴ ᤋᤡᤶᤍᤧᤶᤔᤧ᤹ ᤂᤧᤒᤩᤠᤱ ᤂᤢᤴᤇᤡ᤹ ᤋᤫᤠᤒᤥ ᤔᤡᤰᤛᤣ᤺ᤴ ᤔᤧᤶᤒᤵᤔᤏᤠᤒᤠ ᤁᤧᤖᤧᤰ ᤛᤧᤖᤧᤶᤛᤡᤶᤔᤧ᤹॥ ᤗᤢᤱᤔᤠ᤹ ᤔᤧᤍᤢᤰᤋᤧᤶᤛᤡᤶᤔᤡᤴᤏᤧ᤹. ᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤔᤠ ᤀᤥᤛᤣ᤺ᤴ ᤔᤧᤎᤠᤰᤋᤧᤶᤛᤡᤶᤔᤧᤴᤏᤧ᤹᥄

᥌ ᤁᤠᤵᤐᤥ ᤋᤢᤶᤛᤠ ᤜᤧᤰᤁᤩᤠᤱ ᤌᤠᤱᤒᤧᤴ. ᤔᤧᤴᤇ᤻ᤕᤠ. ᤔᤧᤴᤇᤢᤔᤠ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ ᤁᤧᤖᤧᤰ ᤛᤧᤖᤧᤶᤛᤡᤶᤔᤧ᤹॥ ᤁᤖ ᤔᤡᤰᤛᤣ᤺ᤴ ᤁᤧᤒᤵᤐᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤛᤢᤛᤧᤶᤛᤡᤶᤔᤧᤴᤏᤧ᤹॥ ᤜᤠᤒᤠ ᤁᤴ ᤔᤠᤱᤜᤡᤶᤔᤥᤗᤠᤶ ᤜᤣ᤺ᤰᤋᤧᤶᤔᤧ᤹॥” ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤛᤧᤵᤔᤠ ᤔᤧᤜᤣ᤺ᤰᤋᤢᤛᤡᤀᤠᤱ ᤏᤢᤒᤥᤱ ᤗᤠᤶᤗᤥᤒᤠᤜᤠ᤹ ᤔᤧᤛᤧᤖᤢᤛᤡ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤔᤠᤱᤜᤡᤶᤔᤡᤴ ᤀᤠᤛᤢᤳᤌᤥ ᤆᤥᤃᤧᤶᤔᤧ᤹᥄ ᤁᤵᤔᤥᤒᤠ ᤗᤰᤂᤢᤶᤜᤠ᤹ ᤆᤣᤜᤠ᤹ᤖᤧ ᤌᤡᤶᤛᤧᤶᤔᤧ᤹॥ ᤐᤣᤃᤧᤶᤔᤧ᤹᥄” ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤗᤠ᤺ᤰᤁᤠᤳ ᤔᤧᤒᤣ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤁᤧᤖᤧᤰ ᤐᤡᤛᤠᤱ ᤛᤧᤵᤔᤠ ᤔᤧᤜᤣ᤺ᤰᤋᤢᤛᤡ॥

᥎ ᤂᤧᤱᤜᤠ᤹ᤖᤧ ᤗᤠ᤺ᤰᤁᤠᤳ ᤔᤧᤛᤧᤖᤢᤛᤡᤖ ᤔᤧᤕᤠᤃᤧᤸᤗᤧ. ᤀᤠᤱᤃᤠ᤹ᤖᤰ ᤀᤣ᤺ᤰᤛᤧᤳᤇᤠ ᤘᤕᤠᤱ॥ ᤀᤠᤱᤃᤠ᤹ ᤀᤠᤏᤠᤖᤠᤴ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤑᤳᤇᤢᤱᤅᤠᤱ ᤜᤠᤒᤠᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ᥄ ᤌᤣ ᤂᤧᤏᤧ᤹ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠ᤹ᤖᤡᤰ ᤁᤧᤕᤠ᤺ᤰ ᤗᤧ᤹ᤔᤠᤖᤧ ᤀᤡᤛᤪᤠᤀᤡᤗᤀᤥ ᤁᤧᤏᤶᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤘᤖᤧᤱᤗᤧᤱ ᤁᤧᤛᤩᤧᤖᤢᤛᤡᤒᤡ᥅”

᥏ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤗᤠᤕᤥᤜᤠ᤹ ᤔᤧᤈᤥᤃᤢᤀᤠᤱ ᤔᤧᤘᤠ᤹॥ ᤔᤏᤠ ᤛᤧᤵᤔᤧᤸᤗᤧ ᤗᤠᤈᤣ᤺ᤴ ᤁᤧᤖᤧᤰ ᤐᤡᤛᤠᤱ ᤛᤎᤧᤰ ᤋᤡᤶᤛᤧᤀᤠᤱ ᤏᤧ. ᤕᤧᤰᤕᤰᤁᤡᤴ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴᤗᤥ᤺ᤶᤔᤠᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤏᤧ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤔᤧᤏᤡᤛᤢᤴ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤗᤠᤈᤣ᤺ᤴ ᤗᤠᤵᤑᤢᤛᤢᤀᤠᤱ ᤏᤧ᥄’

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤍᤠᤱᤄᤢᤱᤛᤡᤱᤅᤡᤴ᤹ ᤀᤡᤃᤪ ᤂᤧᤱᤜᤠ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳᤋᤠᤱ ᤔᤧᤸᤗ᤹ᤏᤧᤴ॥ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤰ ᤕᤥᤖ ᤏᤢ᤺ᤰᤋᤢᤱ ᤐᤡᤖᤢᤱᤛᤡᤱ᤹॥”

᥇᥇ ᤂᤧᤒᤩᤠᤱ ᤁᤢᤛᤠᤵᤔᤠ ᤛᤠᤔᤠ ᤁᤧᤒᤱᤒᤠ ᤗᤡᤵᤗᤡᤱᤃᤣ ᤂᤡ᤺ᤸᤗᤧ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤴ ᤏᤢ᤺ᤰᤂᤧᤀᤠᤱ ᤐᤠ᤺ᤳᤋᤢ. “ᤂᤧᤏᤧ᤹ ᤀᤡᤱᤈᤠ᤺ᤱ ᤁᤧᤒᤡᤖᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤆᤥᤃᤢᤱᤅᤠᤱ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤔᤠᤱᤜᤡᤶᤔᤥᤗᤠᤶ ᤆᤳᤇᤡᤱ

᥇᥆

ᤀᤠᤱᤃᤠ᤹ ᤀᤠᤛᤢᤑᤥᤀᤥ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰ ᤛᤶᤎᤠᤱᤒᤠ ᤛᤧᤸᤗᤧᤱ ᤛᤧᤸᤗᤧᤱ ᤁᤧᤀᤥ᤺ᤵᤐᤠ ᤋᤠᤶᤍᤠᤶᤒᤠ ᤁᤧᤓᤧᤛᤡᤱᤒᤠᤍᤧᤴᤏᤡᤸᤗᤧ ᤁᤢᤛᤶᤎᤠᤱ ᤜᤡ᤺ᤰᤁᤱᤁᤱᤒᤠ ᤔᤢᤎᤡᤱᤗᤢᤱ ᤜᤧᤰᤋᤱᤒᤠ ᤜᤠᤱᤕᤢᤰᤏᤠ ᤌᤡᤰ ᤏᤡᤎᤠᤒᤧᤒᤠ ᤏᤡᤛᤢᤱ॥

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤗᤡᤵᤗᤡᤱᤃᤧ ᤂᤡ᤺ᤸᤗᤧ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤴ ᤐᤠ᤺ᤴᤇᤠ᤺ᤳᤋᤢᤀᤠᤱ ᤔᤧᤳᤋᤢ. “ᤂᤧᤴ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤛᤡᤃᤠᤱ ᤁᤧᤒᤵᤐᤠ ᤁᤧᤀᤡᤒᤠ ᤁᤠᤵᤗᤥ᤺ᤰᤜᤠ᤹ᤖᤧ ᤁᤢᤗᤢᤶᤔᤥ ᤐᤣᤃᤧ᤹. ᤜᤧᤰᤁᤩᤠᤱ ᤜᤢᤰᤐᤰ ᤌᤡᤰ ᤁᤧᤍᤡ᤺ᤵᤐᤠ ᤔᤡᤄᤠᤱᤃᤪᤥ᤺ᤰ ᤕᤠᤱᤛᤡᤱᤅᤧ᤹ᤀᤠᤱ ᤕᤧᤰᤕᤰᤁᤡᤸᤗᤧ ᤁᤢᤛᤶᤎᤠᤱ ᤜᤳᤇᤧ ᤛᤧᤛᤧᤍᤣᤛᤧ᤹॥” ᤀᤠᤱᤃᤠ᤹ ᤀᤥᤔᤧᤳᤋᤢᤱᤅᤠᤱ ᤐᤳᤇᤠᤱᤅᤡᤸᤗᤧ ᤂᤧᤸᤗᤧ ᤜᤧᤰᤁᤣᤀᤣ ᤆᤥᤃᤢ॥

᥉ ᤔᤏᤠ᤺ᤴ ᤛᤡᤃᤠᤱ ᤗᤠᤛᤧᤸᤗᤧ ᤔᤠᤱᤜᤡᤶᤔᤡᤸᤗᤧ ᤕᤥᤜᤠᤱ ᤁᤢᤏᤢᤵᤔᤠ ᤗᤧᤵᤔᤠᤱ ᤁᤖᤢᤒᤜᤠ᤹ ᤔᤧᤕᤧᤶᤛᤡᤱᤅᤠᤱ ᤔᤧᤕᤧᤒᤧ. ᤜᤧᤰᤁᤩᤠᤱ ᤁᤢᤒᤣᤛᤠᤱᤒᤠ ᤗᤰᤂᤢᤶᤔᤡᤴ ᤔᤡᤔᤡᤍᤡᤱᤒᤠ ᤂᤠ᤹ᤔᤡ᤺ᤵᤐᤠᤸᤗᤧ ᤛᤎᤧᤰ ᤋᤡᤶᤛᤧ॥

᥊ ᤂᤧᤒᤩᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱᤗᤠᤶ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤌᤠ᤺ᤱ ᤐᤥᤃᤧᤀᤠᤱ ᤔᤠᤱᤜᤡᤶᤔᤥᤒᤠ ᤗᤠᤶᤎᤣ᤺ᤵᤐᤥ ᤐᤣ॥ ᤁᤴ ᤔᤡᤔᤡᤍᤡᤱᤒᤠ ᤂᤠ᤹ᤔᤡ᤺ᤳᤋᤧᤸᤗᤧ ᤔᤠᤱᤜᤡᤶᤔᤡᤴ ᤛᤎᤧᤰ ᤋᤡᤶᤛᤧᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤗᤰᤂᤢᤶᤔᤡᤴ ᤋᤡᤸᤗᤧᤰ ᤋᤡᤸᤗᤧᤰ ᤗᤧᤰᤋᤧᤀᤠᤱ ᤛᤧᤍᤡᤱᤍᤡᤱ ᤀᤥ᤺ᤳᤋᤧ॥

᥋ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤁᤧᤔᤢᤶᤒᤠ ᤀᤡᤰᤗᤠ᤺ᤴ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠ ᤁᤢᤀᤡᤛᤡ᤺ᤰ ᤗᤠᤀᤡᤰᤋᤧ ᤂᤧᤒᤩᤠᤱ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤌᤠᤖᤡᤰᤁᤠᤱ ᤂᤧᤶᤔᤠ ᤛᤢᤰᤋᤧᤳᤋᤧ॥

᥌ ᤕᤜᤘᤣ ᤍᤠᤱᤒᤧᤸᤗᤧ ᤗᤡᤵᤗᤡᤱᤃᤣ ᤂᤡ᤺ᤸᤗᤧ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤴ ᤔᤧᤳᤋᤢ. “ᤂᤧᤏᤧ᤹ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤐᤣᤃᤧ᤹ ᤜᤧᤰᤁᤩᤠᤱ ᤁᤠᤵᤗᤥ᤺ᤰᤜᤠ᤹ᤖᤧ ᤁᤢᤗᤢᤶᤔᤥᤗᤠᤶ ᤁᤢᤓᤠ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤁᤢᤓᤠ ᤔᤡᤄᤠᤱᤜᤠ᤹ ᤕᤠᤱᤛᤡᤱᤅᤧ᤹॥” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠᤴ ᤛᤡᤃᤠᤱ ᤐᤣᤀᤠᤱ ᤗᤳᤇᤠ ᤁᤠᤵᤗᤥᤰ ᤌᤡᤰᤗᤧ ᤁᤢᤒᤣᤛᤠᤱ ᤕᤧᤶᤛᤡᤱ॥

᥍ ᤂᤧᤒᤩᤠᤱ ᤗᤳᤇᤠ ᤁᤖᤢᤒ ᤌᤡᤰᤗᤧ ᤁᤢᤜᤢᤰᤁᤡᤴ ᤂᤧᤵᤔᤥ ᤛᤴᤇᤢᤀᤠᤱ ᤂᤧᤴ ᤜᤢᤖᤢᤖᤢ ᤁᤧᤍᤡ᤺ᤵᤐᤠᤖ ᤁᤧᤕᤢᤱᤒᤠ ᤔᤡᤀᤥᤗᤠᤶ ᤁᤢᤓᤠ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤔᤡᤄᤠᤱᤜᤠ᤹ ᤕᤠᤱᤛᤡᤱ॥ ᤂᤧᤸᤗᤧ ᤂᤧᤴ ᤗᤡᤵᤗᤡᤱᤃᤣ ᤂᤡ᤺ᤸᤗᤧ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠ᤺ᤸᤗᤧ ᤁᤢᤜᤢᤰᤁᤥ ᤔᤡᤄᤠᤱᤜᤠ᤹ ᤏᤧᤛ᤻ᤛᤢ ᤐᤡᤖᤢ. ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤔᤡᤄᤠᤱᤜᤠ᤹ ᤋᤣ᤹ᤖᤢᤀᤠᤱ ᤂᤧᤵᤔᤥᤗᤠᤶ ᤗ᤺ᤴᤍᤧᤒᤣ॥

᥎ (ᤁᤧᤖᤧᤰ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤛᤡᤃᤠᤱ ᤔᤏᤠ ᤜᤢᤰ ᤜᤧᤰᤁᤣ ᤏᤡᤃᤧᤍᤧᤵᤐᤠ ᤐᤳᤇᤧ॥)

᥏ ᤀᤠᤱᤃᤠ᤹ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤁᤧᤖᤧᤰ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤁᤠᤵᤗᤥ᤺ᤰᤜᤠ᤹ ᤐᤳᤇᤧ. ᤂᤧᤒᤩᤠᤱ ᤁᤠᤵᤗᤥ᤺ᤰᤜᤠ᤹ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱ ᤜᤧᤰᤁᤣ ᤋᤡᤸᤗᤧᤰ ᤋᤡᤸᤗᤧᤰ ᤁᤧᤗᤧᤰᤐᤠ ᤔᤧᤈᤥᤃᤧ॥

᥇᥆ ᤗᤡᤔᤪᤠᤱ ᤁᤧᤖᤧᤰ ᤁᤠᤵᤗᤥ᤺ᤰᤜᤠ᤹ ᤗᤳᤇᤠ ᤐᤖᤡᤰᤐᤠ ᤏᤡᤔᤧᤍᤧᤳᤋᤧ ᤜᤧᤰᤁᤩᤠᤱ ᤗᤳᤇᤠ ᤐᤖᤡᤰᤗᤧ ᤔᤧᤈᤥᤃᤢᤛᤡᤒᤠ ᤆᤥᤃᤧ. ᤁᤧᤖᤧᤰ ᤁᤠᤵᤗᤥ᤺ᤰᤜᤠ᤹ ᤗᤢᤶᤔᤥ ᤗᤳᤇᤠ ᤗᤳᤇᤠ ᤘᤣ᤹ ᤁᤠᤵᤗᤥᤰ ᤐᤳᤇᤧ॥

᥇᥇ ᤁᤖᤢᤒᤜᤠ᤹ ᤔᤧᤈᤳᤇᤡᤱᤅᤡᤸᤗᤧ. ᤂᤧᤱᤜᤠ᤹ ᤔᤧᤴᤜᤡᤛᤡᤱᤅᤣ᤹ ᤂᤢᤴᤇᤡ᤹ ᤋᤰ ᤔᤧᤔᤧᤳᤋᤢᤒᤠ ᤗᤧᤵᤔᤠᤱ. ᤀᤠᤳᤋᤡ ᤐᤡᤛᤠᤱᤛᤠᤱ ᤆᤳᤇᤡᤱᤔᤠ ᤐᤣ᤺ᤰᤔᤠ ᤔᤧᤛᤢᤰᤋᤧ॥ ᤀᤠᤵᤑᤠᤸᤗᤧᤀᤠᤱ ᤌᤡᤰᤏᤠᤜᤠᤱ ᤔᤧᤴᤜᤡᤛᤡᤱᤅᤣ ᤂᤧᤱᤜᤠ᤹ᤖᤧ ᤋᤰ ᤔᤧᤔᤧᤳᤋᤢᤒᤠ ᤗᤧᤵᤔᤠᤱ ᤂᤢᤴᤇᤡ᤹ ᤁᤢᤍᤥ᤺ᤵᤔᤠ ᤔᤧᤒᤣ॥

᥇᥈ ᤁᤖᤢᤒᤜᤠ᤹ ᤏᤢ ᤁᤠᤵᤗᤥ᤺ᤰᤜᤠ᤹ ᤏᤧᤵᤔᤠᤱ ᤔᤡᤰᤁᤣ ᤔᤡᤰᤁᤡᤸᤗᤧ ᤐᤴᤇᤢᤀᤠᤱ ᤐᤳᤇᤧ॥ ᤁᤖᤢᤒᤜᤠ᤹ᤖᤧ ᤁᤧᤖᤧᤰ ᤂᤢᤴᤇᤡ᤹ ᤌᤰᤜᤠ᤹. ᤂᤧᤴᤏᤢ ᤛᤥᤛᤥᤖᤡᤰ ᤂᤢᤴᤇᤡ᤹ ᤜᤢᤰᤜᤠ᤹. ᤂᤢᤴᤇᤡ᤹ ᤀᤣ᤺ᤰᤌᤠ᤺ᤰᤔᤠᤜᤠ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤵᤜᤠ᤹ᤀᤥ ᤔᤡᤰᤁᤣ ᤔᤡᤰ ᤐᤳᤇᤧ॥

᥇᥉ ᤁᤢᤓᤠᤖᤧ ᤂᤧᤴ ᤁᤠᤵᤗᤥ᤺ᤰᤜᤠ᤹ ᤀᤰᤂᤣ ᤔᤧᤳᤋᤢᤛᤡᤒᤠ ᤜᤧᤰᤁᤣ ᤂᤧᤵᤛᤢᤱ “ᤂᤡᤖᤡᤖᤡᤏᤠ ᤁᤧᤀᤡᤒᤠᤀᤠᤱ ᤁᤧᤒᤵᤐᤠ ᤁᤠᤵᤗᤥ᤺ᤰᤜᤠ᤹॥”

᥇᥊ ᤁᤧᤖᤧᤰ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤡᤛᤡ ᤏᤠᤖᤠ ᤐᤳᤇᤧ- ᤌᤡᤰᤛᤡᤃᤣ᤺ᤰᤐᤠᤸᤗᤧ ᤛᤧᤃᤶᤒᤠ ᤐᤡᤳᤋᤧᤸᤗᤧ ᤁᤢᤏᤠᤖᤠ ᤐᤳᤇᤧ. ᤏᤡᤛᤡᤃᤣ᤺ᤰᤐᤠᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤏᤠᤖᤠ ᤐᤳᤇᤧ. ᤛᤢᤶᤛᤡᤃᤣ᤺ᤰᤐᤠᤸᤗᤧ ᤌᤧᤖᤡᤱᤒᤠᤸᤗᤧ ᤁᤢᤏᤠᤖᤠ ᤐᤳᤇᤧ. ᤜᤧᤰᤁᤩᤠᤱ ᤗᤡᤛᤡᤃᤧ᤺ᤰᤐᤠᤸᤗᤧ ᤔᤢᤕᤠ᤺ᤸᤗᤧ ᤁᤢᤏᤠᤖᤠ ᤐᤳᤇᤧ॥

᥇᥋ ᤂᤧᤒᤩᤠᤱ ᤁᤖᤢᤒᤜᤠ᤹ ᤌᤠ᤺ᤱ ᤗᤧᤵᤔᤠᤱ ᤔᤧᤒᤥᤃᤧ॥ ᤀᤠᤱᤃᤠ᤹ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤏᤡᤛᤢᤱᤛᤡᤱᤅᤠᤱ ᤘᤕᤧᤒᤠ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤜᤠᤒᤠ ᤁᤴᤜᤠ᤹ᤀᤣ ᤔᤧᤘᤕᤧᤖᤥ॥

᥇᥌ ᤁᤖᤢᤒᤜᤠ᤹ ᤔᤧᤔᤢᤴᤍᤧᤸᤗᤧ. ᤁᤠᤵᤗᤥ᤺ᤰᤜᤠ᤹ᤀᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤔᤧᤔᤢᤴᤍᤧ॥ ᤂᤧᤱᤜᤠ᤹ᤖᤧ ᤐᤧᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤗᤠᤵᤜᤠ᤹ ᤜᤵᤑᤧ ᤔᤧᤓᤧᤛᤢᤸᤗᤧ. ᤁᤠᤵᤗᤥ᤺ᤰᤜᤠ᤹ ᤂᤢᤴᤇᤡ᤹ ᤐᤣᤛᤠᤱ ᤔᤧᤕᤧᤒᤧ॥

᥇᥍ ᤁᤖᤢᤒᤜᤠ᤹ ᤆᤰᤔᤧᤗ᤹ᤖᤧᤸᤗᤧ. ᤁᤠᤵᤗᤥ᤺ᤰᤜᤠ᤹ᤀᤠᤱ ᤆᤰᤔᤧᤗ᤹ᤖᤧ॥ ᤂᤧᤱᤜᤠ᤹ ᤌᤠ᤺ᤱ ᤗᤧᤵᤔᤠᤱ ᤔᤧᤒᤧᤖᤧᤸᤗᤧ. ᤁᤠᤵᤗᤥ᤺ᤰᤜᤠ᤹ᤀᤠᤱ ᤌᤠ᤺ᤱ ᤔᤧᤒᤥᤃᤧ. ᤌᤣᤀᤠᤱᤓᤧᤸᤗᤧ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤁᤠᤵᤗᤥ᤺ᤰᤜᤠ᤹ᤀᤥ ᤕᤠᤃᤧ॥

᥇᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤔᤠᤱᤜᤡᤶ ᤗᤠᤶᤎᤣ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧ ᤜᤧᤰᤁᤩᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤧᤶᤛᤡᤱ॥

᥇᥏ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤥᤔᤧᤳᤋᤢᤱᤛᤡᤱᤗ ᤐᤳᤇᤠᤱᤅᤡᤸᤗᤧ. ᤁᤖᤢᤒᤜᤠ᤹ ᤂᤢᤴᤇᤡ᤹ ᤗᤠᤵᤜᤠ᤹ ᤜᤵᤑᤧ ᤔᤧᤓᤧᤛᤢᤀᤠᤱ ᤁᤠᤵᤗᤥ᤺ᤰᤜᤠ᤹ᤏᤢ ᤛᤥᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤗᤠᤶᤎᤣ᤺ᤳᤋᤥ ᤔᤧᤒᤧᤖᤧ ᤔᤧᤒᤣ॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤠ᤺ᤱ ᤐᤳᤇᤧ॥

᥈᥆ ᤀᤠᤱᤃᤠ᤹ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤘᤕᤠᤱᤅᤡᤸᤗᤧ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤥᤛᤠᤱ ᤀᤠᤱᤃᤠ᤹ ᤏᤡᤛᤢᤱᤛᤡᤱᤒᤠ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤔᤧᤘᤕᤧ॥ ᤂᤧᤱᤜᤠ᤹ ᤁᤖᤢᤒᤜᤠ᤹ ᤔᤧᤘᤕᤧ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ॥

᥈᥇ ᤌᤣᤀᤠᤱᤓᤧᤸᤗᤧ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤡᤛᤡ ᤗᤡᤛᤡ ᤏᤠᤖᤠ ᤏᤢ ᤗᤡᤛᤡ ᤗᤡᤛᤡ ᤗᤠᤵᤜᤠ᤹ ᤐᤳᤇᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤵᤛᤡᤃᤠᤱ ᤔᤏᤠ ᤜᤢᤰ ᤜᤧᤰᤁᤣ ᤏᤡᤃᤧᤎᤠ᤺ᤵᤐᤠ ᤐᤳᤇᤧ॥

᥈᥈ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤏᤡᤛᤢᤱᤛᤡᤱᤅᤠᤱ ᤘᤕᤠᤱᤒᤠ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠᤜᤠ᤹ ᤜᤧᤰᤋᤱᤒᤠᤀᤣ ᤀᤠᤳᤋᤡᤀᤠᤱ ᤔᤧᤶᤒᤣ᤺ᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤖᤠ ᤐᤳᤇᤧ. ᤂᤶᤓᤩᤠᤱ ᤂᤧᤱᤜᤠ᤹ ᤗᤠᤶᤍᤡᤰ ᤔᤧᤈᤥᤃᤧᤒᤠ ᤁᤢᤀᤡᤛᤡ᤺ᤰᤁᤣ. ᤂᤧᤱᤜᤠ᤹ ᤋᤃᤡ ᤗᤧᤵᤔᤠᤱ ᤁᤢᤍᤥ᤺ᤵᤔᤠ ᤔᤧᤒᤣᤖᤥ॥

ᤕᤖᤢᤛᤗᤧ᤺ᤶᤔᤥ ᤂᤢᤶᤍᤡᤱ

᥇᥇

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤐᤰᤂᤠᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤕᤶᤒᤠ ᤗᤥᤶᤎᤣ᤺ᤵᤐᤥ ᤋᤣ᤹ᤖᤠᤱ. ᤂᤧᤵᤔᤥ ᤀᤠᤱᤃᤠ᤹ ᤕᤧᤰᤕᤰᤁᤥᤒᤠ ᤏᤡᤒᤥᤱᤅᤠᤱ ᤅᤠᤛᤡ ᤔᤏᤠᤜᤠ᤹ ᤏᤡᤛᤢᤱᤛᤡᤱ॥ ᤂᤧᤱᤜᤠ᤹ᤀᤥ ᤀᤈ᤻ᤈᤢᤖᤗᤧ ᤁᤢᤛ᤻ᤛᤠ ᤕᤠᤈᤏᤩᤠᤜ᤺ᤴ ᤏᤢ ᤒᤏᤠᤕᤠᤜ᤺ᤸᤗᤧ ᤁᤢᤛ᤻ᤛᤠ ᤐᤗᤋᤩᤠᤜ᤺ᤴ ᤘᤕᤧᤳᤇᤡ. ᤂᤧᤴ ᤏᤧᤵᤑᤢᤜᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠ ᤘᤕᤧᤛᤡ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤁᤴ ᤔᤏᤠᤜᤠ᤹ᤖᤧ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤛᤣ᤺ᤰ ᤔᤧᤈᤥᤃᤢᤖ ᤔᤧᤘᤠ᤹ ᤜᤧᤰᤁᤩᤠᤱ ᤁᤴ ᤕᤧᤰᤕᤰᤁᤥ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤛᤢᤈᤠ ᤔᤧᤒᤡᤖᤢᤛᤡᤖ ᤔᤧᤘᤠ᤹॥

᥉ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢᤛᤡ᤹. ‘ᤌᤣ ᤁᤴ ᤜᤡᤶ ᤆᤥ᤺ᤰᤔᤠ ᤏᤢᤒᤠ ᤕᤧᤶ ᤔᤣ᤺ᤴᤏᤠᤱᤒᤡ᥅ ᤁᤴ ᤕᤧᤰᤕᤰᤁᤡᤱᤃ ᤗᤳᤇᤠ ᤑᤧᤴᤈᤣ᤹ ᤂᤵᤐᤩᤠ ᤜᤧᤰᤋᤱᤒᤠ ᤆᤥᤰ॥ ᤀᤠᤏᤡ᤹ᤃ ᤂᤵᤐᤩᤠᤀᤥ ᤁᤧᤕᤠᤰᤐᤠ ᤛᤠ ᤜᤧᤰᤁᤣ ᤁᤵᤔᤥ ᤀᤠᤏᤢ᤹ ᤀᤠᤍᤠᤀᤠᤱ ᤀᤠᤕᤠᤰ॥’

᥊ ᤂᤧᤸᤗᤧ ᤆᤥᤃᤢᤸᤗᤧ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤶᤒᤠ ᤀᤡᤰᤗᤠᤀᤥ ᤏᤢ ᤏᤢᤖᤡᤰᤁᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤀᤠᤱᤃᤠ᤹ᤀᤥ ᤌᤩᤧ. ᤜᤧᤰᤁᤩᤠᤱ ᤂᤧᤸᤗᤧ ᤀᤰᤂᤣ ᤐᤠ᤺ᤳᤋᤧ᤹ ᤔᤧᤳᤋᤠᤱ. “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ᤹- ᤂᤡᤏᤡ᤹ ᤌᤣ ᤁᤧᤒᤠ᤺ᤳᤋᤢᤶᤗ ᤁᤧᤘᤕᤡ᤹ ᤂᤧᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤁᤧᤀᤡ᤺ᤳᤋᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤏᤡᤛᤢᤱ᤹॥

᥌ ᤁᤴ ᤕᤧᤰᤕᤰᤁᤥ ᤂᤡᤏᤡ᤹ ᤕᤖᤡᤰ ᤔᤏᤠᤜᤠ᤹ ᤁᤧᤛᤧᤖᤢᤶᤛᤡᤶ ᤂᤧᤶᤒᤩᤠᤱ ᤁᤵᤔᤥᤒᤠ ᤔᤠᤖᤠᤶᤜᤠ᤹ ᤆᤣᤜᤠ᤹ᤖᤧ ᤁᤧᤎᤡᤶᤛᤢᤶ॥

᥍ “ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤕᤧᤰᤕᤰᤁᤡᤴ ᤛᤧᤰᤂᤠᤀᤣ ᤗᤳᤇᤠ ᤑᤧᤴᤈᤣ᤹ ᤂᤵᤐᤩᤠᤖᤥ. ᤁᤖ ᤛᤠᤔᤢᤸᤗᤠᤜᤠ᤹ᤃ ᤂᤡᤏᤡ᤹ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴᤗᤥ᤺ᤶᤔᤠᤸᤗᤧ ᤁᤧᤛᤧᤖᤢᤶᤛᤡᤶᤒᤠ ᤔᤏᤠᤜᤠ᤹ᤖᤥ॥ ᤂᤡᤏᤡ᤹ ᤆᤠᤜᤡ᤺ᤴ. ᤁᤴ ᤂᤵᤐᤩᤠᤀᤥᤗᤠᤶ ᤜᤠᤖᤠᤀᤣ ᤀᤢ᤺ᤱᤏᤡᤱ ᤗ᤺ᤳᤏᤡᤱ᤹॥

᥎ ᤛᤠ᤹ᤖᤡᤰ ᤁᤧᤃᤡᤖᤢᤶᤒᤠ ᤋᤠᤓᤣ᤺ᤸᤗᤧ ᤋᤧᤴᤎᤱᤅᤡᤴ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤋᤠᤖᤢᤱ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥏ ᤀᤠᤱᤃᤠ᤹ ᤕᤖᤢᤛᤗᤧᤔᤗᤠᤶ ᤂᤡᤏᤡ᤹ ᤗᤠ᤺ᤰᤁᤠᤳ ᤏᤠ᤺ᤳᤏᤡᤱ ᤗ᤺ᤳᤏᤡᤱ ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤏᤡᤱ᤹. ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤀᤠᤄᤠᤛᤧᤴᤗᤥ᤺ᤶᤔᤠ ᤕᤠ᤺ᤶᤒᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤈᤥᤃᤢ᤹॥

᥇᥆ ᤀᤡᤛᤪᤠᤀᤡᤗᤒᤠ ᤀᤡ᤺ᤴᤍᤥᤜᤠ᤹ᤀᤥ ᤂᤡᤏᤡ᤹ ᤁᤧᤶᤛᤧᤖᤡ᤹॥ ᤀᤠᤱᤃᤠ᤹ ᤂᤡᤏᤡ᤹ ᤂᤠᤛᤧᤴᤗᤥ᤺ᤴᤏᤡᤱᤅᤠᤱ ᤀᤠᤵᤋᤡᤰ ᤁᤢ᤺ᤳᤏᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥇ ᤔᤧ᤺ᤴ. ᤁᤴ ᤕᤧᤰᤕᤰᤁᤡᤴ ᤂᤡᤏᤡ᤹ ᤗᤠᤃᤡ ᤑᤧᤴᤈᤣ᤹ ᤂᤵᤐᤩᤠ ᤔᤧᤒᤥ᤺ᤱᤏᤧᤴ᤹. ᤜᤧᤰᤁᤩᤠᤱ ᤁᤵᤔᤥ ᤁᤧᤕᤠᤰᤐᤠ ᤛᤠ᤺ᤴ ᤜᤧᤰᤁᤣ ᤂᤡᤏᤡ᤹ ᤋᤠᤱᤛᤧ᤺ᤵ ᤁᤧᤶᤒᤥ᤺ᤰᤂᤡᤏ᤹॥ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤀᤡ᤺ᤴᤍᤥᤜᤠ᤹ᤀᤥᤀᤠᤱ ᤂᤡᤏᤡ᤹ ᤂᤠᤛᤧᤴ ᤆᤥ᤺ᤰᤏᤡᤱ᤹.

᥇᥈ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤏᤢ ᤀᤠᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤒᤠᤀᤠᤱ ᤜᤥᤵ ᤁᤧᤏᤠ᤺ᤳᤋᤢᤶᤒᤠ ᤜᤥᤵ ᤁᤖ ᤂᤡᤏᤡ᤹ ᤂᤡᤖᤡ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤡᤶᤜᤠ᤹ ᤛᤠᤰᤌᤡᤶᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤔᤠᤱ ᤁᤧᤘᤕᤡ᤹॥”

᥇᥉ ᤀᤠᤱᤃᤠ᤹ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤠ᤺ᤳᤋᤢᤱᤗ ᤐᤳᤇᤠᤱᤅᤡᤸᤗᤧᤛᤠ ᤒᤏᤠᤕᤠᤜ᤺ᤸᤗᤧ ᤁᤢᤛ᤻ᤛᤠ ᤐᤗᤋᤩᤠᤜ᤺ᤴ ᤛᤩᤧ॥ ᤂᤧᤒᤩᤠᤱ ᤀᤠᤱᤃᤠ᤹ ᤂᤠᤶᤔᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ ᤜᤧᤰᤁᤩᤠᤱ ᤑᤡᤖᤡᤰ ᤑᤡ᤺ᤰᤋᤠᤱᤗ ᤐᤠ᤺ᤳᤋᤢᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ ᤌᤣ ᤛᤧᤰᤂᤠ ᤂᤧᤏᤧ᤹ ᤀᤡᤛᤪᤠᤀᤡᤗᤀᤥ ᤁᤧᤏᤶᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤁᤧᤛᤩᤧᤖᤢᤛᤡᤒᤡ᥅”

ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢᤛᤡᤒᤠᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵ

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥋ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤑᤣᤰ ᤁᤧᤃᤠ᤹ᤀᤡᤜᤠ᤹ ᤏᤢ ᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤕᤖᤢᤛᤗᤧ᤺ᤶᤔᤥ ᤀᤠᤸᤗᤛᤠᤱ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤋᤠ᤹ᤔᤧᤈᤧᤱᤗ ᤔᤧᤒᤳ॥ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤁᤴ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤗᤠᤶ ᤔᤠ᤺ᤱᤄᤠ ᤔᤧᤘᤠ᤹. ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤂᤢᤏᤧ᤹ ᤀᤠᤏᤡ᤹ ᤀᤠᤒᤡᤖᤧᤀᤠᤱ ᤏᤧᤖᤥ᥄’

᥇᥌ “ᤂᤧᤸᤗᤧ ᤆᤥᤃᤢᤸᤗᤧ. ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠᤜᤠ᤹ ᤔᤧᤳᤋᤧ᤹ᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹- ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤠᤈᤣ᤹ᤜᤠ᤹ᤀᤥ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤛᤧᤏᤡᤱᤍᤧᤏᤡᤱᤅᤠᤱ ᤁᤧᤘᤕᤡᤛᤠᤱ. ᤂᤡᤏᤡ᤹ ᤗᤠᤈᤣ᤹ᤗᤠᤶ ᤁᤧᤶᤗ᤺ᤳᤋᤡ ᤁᤧᤶᤍᤣᤛᤡᤀᤠᤱ ᤁᤧᤘᤕᤡᤒᤠ ᤕᤧᤶᤔᤥ ᤀᤠᤱᤃᤠ᤹ᤀᤣ ᤂᤡᤏᤡ᤹ ᤛᤣᤛᤣᤍᤧᤴᤏᤠᤖᤥ॥’

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹- ‘ᤀᤠᤱᤃᤠ᤹ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤁᤧᤛᤧᤖᤡᤀᤠᤱ ᤁᤧᤘᤕᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤕᤠᤶᤔᤥ ᤑᤢᤱᤏᤡᤱ ᤋᤠ᤺ᤳᤏᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤗᤠᤈᤣ᤺ᤴ ᤂᤡᤏᤡ᤹ ᤕᤠᤶᤔᤥ ᤐᤡᤏᤡᤱ᤹॥’

᥇᥎ “ᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤏᤢ᤺ᤱ ᤔᤧᤍᤠ᤺ᤸᤗᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤆᤀᤡ᤺ᤳᤜᤠ᤹ᤖᤧ ᤁᤢᤕᤥ᤺ᤰᤜᤠ᤹ ᤏᤢ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤧᤄᤧᤳᤋᤢ ᤔᤧᤍᤣᤛᤢᤛᤡ᤹॥

᥇᥏ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤗᤳᤇᤠ ᤛᤡᤰᤗᤢᤱᤔᤠ᤹ ᤏᤢ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤗᤢᤱ ᤜᤧᤰᤋᤱᤒᤠ ᤛᤡᤰᤗᤢᤱᤔᤠᤴ ᤂᤧᤳᤋᤢᤱᤍᤣᤛᤢᤱ᤹ ᤜᤧᤰᤁᤩᤠᤱ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤏ᤺ᤶᤏ᤺ᤶᤒᤠ ᤛᤡᤰᤗᤢᤱᤔᤠ᤹ ᤐᤡᤖᤢᤱᤛᤡᤱ᤹.

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤀᤠᤎᤡᤶᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ᤹॥ ᤂᤧᤒᤩᤠᤱ ᤂᤧᤱᤜᤠ᤹ ᤛᤧᤰᤂᤠᤒᤠ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥ᤺ᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥

᥈᥇ ᤁᤖ ᤀᤠᤛᤢᤳᤌᤥ ᤏᤢ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠ ᤂᤢᤴᤇᤡ᤹ ᤛᤡᤖᤠ᤹ ᤁᤧᤎᤠᤱᤒᤠᤜᤠ᤹. ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤁᤢᤗᤧᤰᤘᤠ ᤂᤢᤴᤇᤡ᤹ ᤁᤰ ᤕᤥᤖ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤕᤖᤢᤛᤗᤧ᤺ᤶᤗᤠᤶ ᤆᤳᤇᤡᤱ

᥈᥈ ᤂᤧᤒᤩᤠᤱ ᤁᤖᤢᤒᤜᤠ᤹ᤖᤧ ᤂᤢᤴᤇᤡ᤹ ᤗᤠᤵᤜᤠ᤹ ᤌᤥ ᤜᤵᤑᤧ ᤔᤧᤓᤧᤛᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤐᤣᤛᤠᤱᤒᤠ ᤁᤠᤵᤗᤥ᤺ᤰᤜᤠ᤹ᤏᤢ ᤛᤥᤖᤡᤰ ᤋᤠᤱᤛᤠᤱᤒᤥ ᤌᤠ᤺ᤱ ᤔᤧᤒᤥᤃᤧ. ᤂᤶᤓᤩᤠᤱ ᤂᤧᤱᤜᤠ᤹ ᤛᤶᤎᤠᤱ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤐᤳᤇᤧ॥

᥈᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤕᤧᤰᤕᤰᤁᤥᤗᤠᤶ ᤌᤥ ᤐᤣ ᤜᤧᤰᤁᤩᤠᤱ ᤂᤧᤴ ᤏᤠᤱᤃᤧᤴ ᤐᤡᤛᤠᤱ ᤗᤧᤵᤔᤠᤱᤒᤠ ᤁᤥ᤺ᤰᤔᤠ ᤑᤠᤱᤈᤱ ᤛᤶᤎᤠᤱ ᤑᤴᤇᤡᤱ॥

᥈᥊ ᤂᤧᤴ ᤀᤣᤃᤠᤱ ᤒᤣᤒᤡᤗᤥᤏᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤛᤢᤑᤥᤀᤥ ᤕᤠᤶᤔᤥ ᤕᤠᤱᤏᤠ ᤁᤧᤳᤋᤠᤱ॥ ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤥ ᤐᤣᤃᤠᤱᤅᤡᤸᤗᤧ ᤏᤡᤛᤢᤱᤒᤠ ᤛᤢᤑᤥᤴ ᤏᤢᤒᤧ॥

᥈᥋ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤥ᤺ᤴᤎᤠᤰᤋᤠᤱᤅᤠᤱ ᤘᤕᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠᤜᤠ᤹ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱᤗᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤔᤏᤠ ᤜᤧᤰᤋᤱᤒᤠ ᤔᤧᤈᤥᤰ

᥇᥈

ᤕᤜᤘᤣ ᤍᤠᤱᤒᤠᤗᤠᤶ ᤕᤠᤶᤔᤥ ᤗᤳᤇᤠ ᤀᤡᤱᤄᤱ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤐᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰ ᤐᤳ ᤁᤖ ᤀᤥᤔᤢᤔᤠ ᤔᤧᤴᤍᤧᤴᤏᤧᤴ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤂᤥ᤹ ᤐᤳ ᤁᤖ ᤂᤧᤶᤔᤠ ᤔᤧᤴᤍᤧᤴᤏᤧᤴ᤹॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤐᤡᤑᤩᤢᤱᤒᤠ ᤔᤏᤠᤛᤡᤖᤥ॥

᥉ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤁᤧᤘᤠ᤹ᤒᤠ ᤔᤏᤠ ᤗᤧᤱᤛᤡᤱᤅᤧ᤹॥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤔᤏᤠ᤺ᤸᤗᤧ ᤁᤢᤔᤠ ᤛᤢᤰᤋᤢᤒᤠ ᤕᤠᤖᤡᤰ ᤁᤢᤓᤠ ᤆᤡᤃᤰᤘᤠᤜᤠ᤹ ᤁᤰ ᤆᤥᤃᤧ᤹. ᤜᤧᤰᤁᤩᤠᤱ ᤁᤢᤓᤠ ᤘᤣ᤹ᤍᤧᤴᤏᤥ ᤐᤣ᤺ᤰᤔᤠᤖᤧ ᤗᤠᤃᤡ ᤁᤧᤜᤡᤶᤔᤡᤴ ᤗᤧᤖᤧ᤹॥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤣ ᤂᤧᤏᤧ᤹ ᤁᤴ ᤆᤥᤃᤧ᤹ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤏᤡᤔᤠ ᤁᤧᤶᤛᤢᤰᤗ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤰᤋᤱᤒᤠ ᤐᤡᤑᤩᤢᤱᤒᤠᤛᤡᤛᤠᤱ. ᤜᤠᤃ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤒᤡᤖᤢᤒᤡ॥

᥊ ᤗᤧᤴᤍᤡᤰᤛᤠ ᤂᤧᤏᤧ᤹ ᤁᤣᤃᤰᤁᤡᤴ ᤗᤠ᤺ᤰᤁᤠᤳ ᤗ᤺ᤳᤋᤧ᤹ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤥᤔᤧᤵᤔᤠ ᤁᤧᤶᤛᤢᤰᤗ॥ ᤂᤧᤒᤩᤠᤱ ᤕᤢ᤺ᤴᤇᤡᤰ. ᤂᤧᤱᤜᤠ᤹ᤖᤧ ᤀᤥᤃᤧᤶᤔᤧᤳᤋᤠᤱ ᤔᤧᤒᤳᤋᤡᤸᤗᤧ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤀᤡᤖᤡ᤺ᤰ ᤗᤠᤱᤔᤧᤄᤣ᤺ᤰ ᤔᤧᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤜᤡᤶᤔᤡᤴ ᤗᤧᤖᤧ᤹॥

᥋ ᤂᤧᤱᤜᤠ᤹ ᤀᤥᤔᤧᤔᤖ ᤔᤧᤒᤳᤋᤡᤸᤗᤧ ᤂᤧᤏᤧ᤹ ᤗᤢᤱᤎᤠᤰᤁᤥ ᤗᤳᤇᤠ ᤁᤢᤜᤱᤎᤡᤰ ᤜᤱᤛᤧ᤹ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤗ᤺ᤴᤍᤧᤀᤠᤱ ᤐᤣᤃᤧ᤹॥

᥌ ᤂᤧᤱᤜᤠ᤹ ᤀᤥᤔᤧᤔ᤺ᤸᤗᤧ ᤂᤧᤏᤧ᤹ ᤁᤧᤃᤰᤁᤡᤴ ᤑᤰᤋᤠᤱᤅᤥ ᤑᤥ᤺ᤰᤂᤧ᤹ᤀᤠᤱ ᤕᤢᤰᤂᤧ᤹ ᤜᤧᤰᤁᤩᤠᤱ ᤛᤧᤴᤍᤡᤰ ᤗᤠᤱᤄᤣᤃᤧ ᤐᤣᤃᤧ᤹॥ ᤂᤧᤏᤧ᤹ ᤁᤧᤏᤠᤖᤠᤴ ᤋᤧᤵᤋᤧ᤹ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤁᤧᤗᤧᤖᤢᤒᤠ ᤗᤠᤈᤣ᤺ᤴ ᤂᤧᤏᤧ᤹ ᤏᤡᤔᤠ ᤁᤧᤴᤇᤢᤰᤋᤢᤴ᤹॥ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤏᤧ᤹ ᤗᤳᤌᤡᤰ ᤔᤡᤰᤛᤣ᤺ᤴ ᤆᤥ᤺ᤰᤏᤧᤀᤠᤱ ᤘᤠ᤹॥”

᥍ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤔᤧᤔᤧᤳᤋᤠᤱᤒᤠ ᤜᤧᤰᤁᤣᤀᤣ ᤆᤥᤃᤢᤱ॥ ᤀᤠᤱᤃᤠ᤹ ᤔᤧᤍᤧᤶᤔᤠ ᤔᤧᤍᤣ᤹ᤀᤠᤒᤠ ᤁᤢᤀᤡᤛᤡ᤺ᤰ ᤆᤡᤃᤰᤘᤠᤜᤠ᤹ᤖᤧ ᤛᤎᤧᤰ ᤁᤧᤍᤡᤶᤒᤠ ᤀᤠᤱᤃᤠ᤹ ᤀᤠᤃᤰᤁᤡᤴ ᤗᤧᤴᤍᤡᤰ ᤔᤛᤣᤖᤠ ᤗᤠ᤺ᤰᤁᤠᤳ ᤗ᤺ᤳᤋᤢᤱ॥ ᤂᤧᤒᤩᤠᤱ ᤕᤢ᤺ᤴᤇᤡᤰ ᤔᤏᤠᤜᤠ᤹ ᤀᤥᤔᤧᤔᤕᤧᤀᤠᤱ ᤔᤧᤒᤳᤇᤧᤸᤗᤧ. ᤀᤠᤜᤢᤰᤁᤡᤸᤗᤧ ᤗᤢᤱᤎᤠᤰᤁᤥ ᤁᤢᤜᤱᤎᤡᤰ ᤑᤠ᤺ᤴᤍᤢᤱ ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤃᤰᤁᤡᤴ ᤀᤠᤓᤰᤋᤠᤱᤅᤥ ᤕᤢᤰᤂᤢᤱᤅᤠᤱ ᤛᤧᤴᤍᤡᤰ ᤗᤠ᤺ᤰᤁᤠᤳ ᤗ᤺ᤴᤍᤠᤱ ᤐᤣᤃᤠᤱ॥

᥎ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥏ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤁᤴ ᤐᤡᤑᤩᤢᤱᤒᤠ. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤜᤠ᤹ᤖᤧ ᤁᤢᤒᤣ᤺ᤴ ᤌᤧᤔᤠ ᤑᤠ᤹ᤀᤠᤱ ᤛᤧ᤺ᤴᤁᤧᤶᤍᤥᤖ ᤔᤧᤘᤠ᤹॥

᥇᥆ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤕᤠ᤺ᤶᤒᤰᤜᤠ᤹ᤃ ᤕᤖᤢᤛᤗᤧ᤺ᤶᤔᤥᤒᤠ ᤜᤠᤱ ᤛᤡᤍᤁᤡᤕᤠᤜ᤺ᤴ ᤏᤢ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤃᤡ ᤀᤡᤱᤄᤱᤗᤥ॥’

᥇᥇ ᤂᤧᤏᤧ᤹ ᤁᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ᤃ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤜᤠᤖᤠᤀᤣ ᤌᤣ ᤐᤥᤱ᤹ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠ ᤗᤳᤇᤠ ᤔᤡᤰᤛᤣ᤺ᤴ ᤑᤠ᤹ᤀᤠᤱ ᤂᤧᤱᤜᤠ᤹ ᤆᤧᤰᤋᤧᤛᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤗᤠᤈᤣ᤹ᤗᤠᤶ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤛᤡ᤹॥

᥇᥈ “ᤗᤢᤱᤎᤠᤰᤁᤡᤸᤗᤧ ᤁᤢᤜᤱᤅᤥᤗᤠᤶ ᤛᤡᤍᤣᤁᤡᤕᤠ ᤜᤠᤱᤅᤡᤸᤗᤧᤀᤠᤱ ᤂᤢᤏᤧ᤹ ᤁᤢᤔᤠ ᤛᤢᤰᤋᤢᤒᤠ ᤕᤠᤖᤡᤰᤗᤰ ᤁᤢᤕᤢᤀᤠᤱ ᤛᤧᤴᤍᤡᤰ ᤕᤖᤢᤛᤗᤧ᤺ᤶᤔᤡᤴ ᤗᤧᤖᤢ᤹॥ ᤂᤧᤸᤗᤧ ᤁᤢᤏᤠᤖᤠᤴ ᤋᤧᤵᤋᤢ᤹. ᤂᤧᤒᤩᤠᤱ ᤂᤢᤏᤧ᤹ ᤗᤧᤖᤢᤒᤠ ᤗᤠᤈᤣ᤺ᤴ ᤁᤢᤔᤡᤰᤁᤡᤸᤗᤧ ᤏᤡᤔᤠ ᤔᤧᤛᤢᤰᤋᤢᤴ᤹॥

᥇᥉ ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤕᤥ᤺ᤱᤅᤡᤴ ᤂᤢᤏᤧ᤹ ᤁᤢᤛᤶᤎᤠᤱ ᤗᤠᤵᤑᤣᤛᤢᤱ᤹ ᤜᤧᤰᤁᤩᤠᤱ ᤂᤧᤴ ᤀᤠᤱᤃᤠ᤹ ᤀᤠᤀᤡᤈᤥᤀᤥ ᤌᤠᤛᤢᤱ᤹॥ ᤀᤠᤱᤃᤠ᤹ ᤂᤢᤏᤧ᤹ ᤒᤣᤒᤡᤗᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤒᤣᤒᤡᤗᤥᤏᤀᤥ ᤑᤧᤳᤋᤢᤱ᤹. ᤜᤧᤰᤁᤣᤛᤠᤱ ᤂᤧᤸᤗᤧ ᤂᤧᤴ ᤗᤠᤈᤣ᤺ᤴ ᤀᤠᤵᤑᤠᤸᤗᤧᤀᤠᤱ ᤔᤧᤏᤡᤛᤢᤴ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥᤀᤣ ᤛᤡᤖᤥ॥

᥇᥊ ᤀᤠᤱᤃᤠ᤹ ᤂᤧᤸᤗᤧ ᤁᤢᤛᤧᤘᤠᤖᤥᤒᤠᤜᤠ᤹ ᤏᤢ ᤁᤢᤎᤰᤛᤢᤒᤠᤜᤠ᤹ ᤁᤧᤖᤧᤰ ᤐᤡᤛᤠᤱ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤛᤡᤱ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤣᤃᤠᤱ ᤋᤠᤓᤣ᤺ᤴ ᤐᤠᤱᤄᤢᤱ᤹॥

᥇᥋ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤛᤡᤱᤅᤡᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥇᥌ ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ᤀᤥ ᤛᤠᤰᤘᤠ᤺ᤴ. ᤔᤡᤱᤍᤣ᤹ ᤀᤡᤃᤪ ᤋᤧᤴᤎᤱᤅᤥᤒᤠ ᤛᤡᤔᤠᤗᤠᤶ ᤀᤠᤈᤧ᤺ᤳᤇᤡᤰ ᤆᤠᤜᤡ᤺ᤴ ᤏᤴᤇᤢᤱᤛᤡᤱ᤹. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤈᤥᤃᤢᤒᤠ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤂᤢᤴᤇᤡ᤹ ᤁᤧᤍᤧᤶᤒᤠ ᤁᤧᤍᤣ᤹ᤒᤠᤜᤠ᤹ ᤔᤧᤔᤧᤳᤋᤢᤛᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤕᤖᤢᤛᤗᤧ᤺ᤶᤔᤥᤒᤠᤜᤠ᤹ ᤔᤧᤃᤡ ᤔᤧᤕᤱ

᥇᥍ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥎ “ᤏᤠᤛᤡᤱᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤁᤧᤍ᤺ᤰᤁᤡᤴ ᤁᤧᤈ᤺ᤸᤗᤧ ᤆᤡᤖᤡᤶᤗᤡᤶᤏᤠ ᤕᤰᤂᤧ᤹. ᤂᤧᤏᤧ᤹ ᤁᤧᤈᤫᤠ᤺ᤳᤋᤡᤴ ᤁᤧᤎᤢᤅᤢᤸᤗᤧ ᤁᤡᤔᤠᤖᤧ ᤌᤧᤃᤰᤁᤰᤏᤠ ᤕᤰᤂᤧ᤹॥

᥇᥏ ᤂᤧᤏᤧ᤹ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤱᤜᤠ᤹ᤖᤧ ᤆᤡᤖᤡᤶᤗᤡᤶᤏᤠ ᤔᤧᤕᤱᤗ ᤂᤢᤴᤇᤡ᤹ ᤋ᤺ᤰᤁᤡᤴ ᤔᤧᤈᤖᤥ ᤜᤧᤰᤁᤩᤠᤱ ᤏᤡᤱᤛᤠᤶᤔᤥ ᤂᤢᤴᤇᤡ᤹ ᤆᤫᤠ᤺ᤳᤋᤡᤴ ᤔᤧᤎᤢᤅᤢ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤛᤧᤵᤔᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤘᤖᤧᤱᤗᤧᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥᤱ᤹॥

᥈᥆ ᤐᤠᤱᤈᤢᤶᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢ᤹ ᤂᤧᤒᤩᤠᤱ ᤀᤡᤰᤋᤠᤵᤜᤠ᤹ ᤆᤡᤈᤡ ᤂᤰᤂᤰ ᤐᤥᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥’”

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤁᤢᤛᤱ ᤂᤠᤜᤢᤴ

᥈᥇ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤄᤱᤎᤡᤰ ᤕᤠᤶᤔᤥ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ‘ᤀᤡᤛᤪᤠᤀᤡᤗᤀᤥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤋᤠ᤹ᤍᤡ᤺ᤴ ᤂᤧᤏᤧ᤹ ᤁᤧᤄᤧᤵᤛᤢᤀᤠᤱ ᤘᤠ᤹. ᤕᤧᤶ ᤗᤧᤰᤁᤠᤱ ᤐᤣᤰ. ᤜᤧᤰᤁᤩᤠᤱ ᤛᤢᤑᤥᤴ ᤔᤧᤱᤃᤧᤳᤋᤣ ᤜᤏᤧᤒᤠ ᤐᤥᤱ᤹॥’

᥈᥉ ᤂᤧᤏᤧ᤹ ᤔᤏᤠᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤁᤴ ᤋᤠ᤹ᤍᤡ ᤂᤧᤍᤠ᤺ᤴ ᤏᤢᤵᤛᤢᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤴ ᤀᤠᤸᤗᤀᤠᤱᤎᤥ ᤐᤠ᤺ᤵᤔᤠ ᤁᤧᤏᤠ᤹ᤖᤢᤶ᤹॥’ ᤀᤠᤸᤗ ᤋᤃᤡᤒᤠᤸᤗᤧ ᤁᤢᤗᤧᤰᤘᤠ ᤂᤧᤏᤧ᤹ ᤁᤢᤛᤱ ᤋᤠ᤹ᤍᤡ ᤌᤡᤰ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ‘ᤁᤧᤖᤧᤰ ᤛᤢᤑᤥᤜᤠ᤹ ᤁᤧᤵᤔᤠᤖᤧ ᤗᤠᤃᤡ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹᥄’

᥈᥊ “ᤀᤠᤸᤗᤀᤠᤱᤎᤥ ᤀᤡᤛᤪᤠᤀᤡᤗᤀᤥ ᤀᤡᤱᤗᤧᤰᤐᤠ ᤛᤢᤑᤥᤜᤠ᤹ ᤏᤢ ᤔᤢᤷᤗᤧ᤺ᤶᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤔᤧᤒᤥ᤺ᤱᤏᤧᤴ॥

᥈᥋ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ᥄ ᤀᤠᤱᤃᤠ᤹ ᤁᤴ ᤐᤠ᤺ᤳᤋᤢᤱᤏᤣᤓᤃᤪ. ᤂᤧᤴ ᤁᤧᤳ॥ ᤀᤡᤛᤪᤠᤀᤡᤗᤒᤠ ᤐᤡᤵᤑᤩᤢᤱᤒᤠᤛᤣ. ᤀᤠᤸᤗ ᤀᤠᤰᤂᤩᤠᤖᤡᤰᤁᤠᤱ ᤔᤧᤛᤢᤏᤧᤴ॥ ᤂᤡᤏᤡ᤹ ᤁᤧᤜᤡᤅᤡᤀᤠᤱ ᤁᤧᤘᤕᤡᤖᤀᤣ ᤀᤠᤱᤃᤠ᤹ ᤂᤡᤏᤡ᤹ ᤔᤧᤰᤔᤠᤛᤡᤔᤧᤴ ᤁᤧᤳᤋᤢᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹᥄”

᥈᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥍ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤘᤠ᤹. ‘ᤂᤢᤏᤧ᤹ ᤏᤡᤛᤢᤒᤠ ᤛᤢᤑᤥᤜᤠ᤹ ᤕᤖᤡᤰ ᤋᤱᤒᤣ ᤀᤣᤃᤠᤱᤗᤰ ᤁᤧᤳᤗᤥ. ᤂᤢᤏᤧ᤹ᤃ ᤋᤠ᤺ᤴᤍᤡ ᤋᤠ᤺ᤴᤍᤡᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠ᤺ᤴ ᤐᤠ᤺ᤳᤋᤢᤖ ᤘᤠ᤹॥’

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤰᤂᤩᤠᤖᤡᤰᤁᤠᤱ ᤔᤧᤛᤢᤏᤧᤴ᥄ ᤀᤠᤱᤃᤠ᤹ ᤂᤡᤏᤡ᤹ ᤕᤱᤔᤠ ᤛᤧᤳᤏᤡᤱᤅᤠᤱ ᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤸᤗ ᤀᤠᤱᤃᤠ᤹ ᤆᤥᤃᤢᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄’”

ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ

᥇᥉

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤡᤛᤪᤠᤀᤡᤗᤒᤠ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤀᤥᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤘᤠ᤹॥ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤧᤵᤛᤧᤶᤔᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤌᤣᤀᤠᤱ ᤔᤧᤴᤏᤡᤀᤣ ᤁᤧᤘᤠ᤹ᤒᤠ ᤏᤢ ᤀᤠᤵᤑᤣᤰ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤀᤠᤱ ᤁᤧᤘᤠ᤹ᤒᤠ ᤀᤍᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

᥊ “‘ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤡᤏᤡ᤹ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤃ ᤁᤧᤎᤢᤵᤐᤠ ᤁᤧᤗᤢ᤺ᤶᤒᤠᤍᤧᤴᤜᤠ᤹ᤀᤥ ᤁᤢᤜᤱ ᤁᤧᤓᤠ᤺ᤶᤒᤠ ᤁᤡᤎᤡᤒᤠᤜᤠ᤹ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

᥋ ᤗᤠᤈᤣ᤹ ᤁᤧᤖᤧᤰ ᤐᤡᤛᤠᤱ ᤁᤧᤗᤢ᤺ᤶᤒᤠ ᤁᤧᤎᤢᤵᤐᤠ ᤗᤢᤱᤎᤠᤰᤜᤠ᤹ ᤆᤠ᤺ᤱᤘᤠ ᤔᤧᤵᤔᤠ ᤕᤠ᤺ᤶᤒᤰ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤔᤧᤘᤠ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤥᤒᤠ ᤌᤱᤅᤥ ᤌᤎᤵ ᤔᤧᤸᤗ᤹ᤀᤣ ᤕᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤔᤧᤶᤓᤠ᤹ᤀᤣ ᤔᤧᤘᤠ᤹॥

᥌ ᤂᤧᤴᤏᤢ᤺ᤸᤗᤧᤃ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤢᤑᤥᤜᤠ᤹ ᤀᤡᤱᤗᤧᤰᤐᤠ ᤆᤥᤰ ᤜᤧᤰᤁᤩᤠᤱ ᤔᤧᤴᤘᤠ᤹ᤔᤏᤠᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤔᤧᤒᤠ᤺ᤳᤋᤢ॥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤒᤠᤱᤄᤢᤛᤡᤴᤇᤠᤱ ᤂᤧᤱᤜᤠ᤹ᤖᤧ ᤀᤰᤂᤧ ᤔᤧᤒᤠ᤺ᤳᤋᤢ᤹. “ᤁᤴ ᤀᤡᤱᤄᤱᤅᤡᤴᤃ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤍᤠᤒᤠᤖᤥ॥” ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤂᤢᤏᤧ᤹ ᤁᤧᤳᤋᤢᤖ ᤁᤧᤗ᤹ᤒᤠ ᤏᤡᤱᤛᤠᤱ ᤔᤧᤈᤥᤃᤢ᤹᥄

᥍ ᤌᤣ ᤂᤡᤏᤡ᤹ ᤁᤧᤏᤡᤛᤢᤶᤒᤠ ᤛᤢᤑᤥᤜᤠ᤹ ᤌᤧᤔᤠᤀᤡ ᤐᤥᤱᤔᤠ ᤛᤢᤰᤐᤡ᥅ ᤁᤖ ᤀᤰᤂᤣ ᤁᤧᤗ᤹ᤖᤡᤏᤣᤓᤃᤪ ᤁᤴ ᤀᤡᤱᤗᤧᤰᤁᤣ ᤐᤥᤱ᤹. “ᤁᤴ ᤀᤡᤱᤄᤱᤅᤡᤴ ᤕᤜᤘᤣ ᤍᤠᤱᤒᤠᤗᤠᤶ ᤁᤧᤍᤠᤒᤠᤖᤥ” ᤀᤠᤱᤃᤠ᤹ ᤂᤡᤏᤡ᤹ᤏᤢ ᤐᤠ᤺ᤵᤔᤠᤀᤣ ᤔᤧᤶᤒᤠ᤺ᤳᤋᤣ ᤘᤠ᤹ᤀᤠ॥

᥎ “‘ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠᤜᤠ᤹ ᤀᤡᤱᤗᤧᤰᤁᤣ ᤆᤥᤰ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤏᤡᤛᤢᤶᤒᤠ ᤛᤢᤑᤥᤜᤠ᤹ ᤛᤧᤰᤂᤠᤒᤠ ᤔᤧᤈᤥ᤺ᤰᤏᤧᤴ. ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤔᤡᤀᤠᤖᤥ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥏ ᤀᤡᤱᤗᤧᤰᤐᤠ ᤛᤢᤑᤥᤜᤠ᤹ ᤁᤧᤏᤡᤒᤠ ᤏᤢ ᤔᤧᤴᤘᤠ᤹ᤔᤏᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤖᤧᤰ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤡ ᤛᤱᤈᤢᤶᤓᤥᤜᤠ᤹ᤖᤧ ᤂᤧᤱᤜᤠ᤹ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤀᤡᤛᤪᤠᤀᤡᤗᤒᤠ ᤛᤠᤵᤐᤴᤜᤠ᤹ᤀᤥᤗᤠᤶ ᤔᤠᤛᤢᤱ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤈᤣ᤹ᤀᤥ ᤀᤠᤵᤑᤠᤸᤗᤧᤀᤠᤱ ᤂᤢᤴᤇᤡ᤹ ᤗᤠᤱᤕᤥᤰ ᤔᤧᤴᤎᤠᤛᤢᤴ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥆ “‘ᤁᤴ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤜᤥᤵᤔᤠᤀᤣ ᤜᤥ᤺ᤵᤛᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤀᤡᤱᤔᤧᤗᤧᤰᤋᤢᤛᤡ᤹. “ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤘᤠ᤹” ᤂᤧᤸᤗᤧ ᤆᤥᤃᤢᤸᤗᤧ ᤀᤰᤂᤣ ᤐᤥᤱ᤹᥄ ᤁᤱᤃ ᤔᤏᤠᤜᤠ᤹ᤖᤧ ᤆᤧᤸᤗᤢᤱᤃᤣ᤺ᤰᤘᤠ ᤗᤢᤱᤎᤠᤰ ᤔᤧᤛᤧᤳᤋᤢᤀᤠᤱ ᤕᤧᤵᤐᤠ ᤁᤢᤀᤡᤛᤡ᤺ᤰ ᤆᤥᤰ ᤜᤧᤰᤁᤩᤠᤱ ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤠᤸᤗᤛᤠᤱ ᤁᤢᤓᤖᤠ ᤂᤠᤶᤔᤡᤸᤗᤧ ᤜᤡᤵᤔᤠ ᤔᤧᤃᤥ᤺ᤳᤋᤢ᤹᥄

᥇᥇ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤱᤎᤠᤰᤁᤡᤴ ᤜᤠᤖᤠᤀᤣ ᤆᤥ᤺ᤴ ᤑᤠ᤹ᤀᤠᤱ ᤂᤧᤴ ᤁᤢᤓᤖᤠ ᤂᤠᤶ ᤁᤧᤜᤡᤵᤐᤠᤜᤠ᤹ ᤔᤧᤳᤋᤧᤛᤧ᤹॥ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤕᤶᤒᤠ ᤘᤜᤡᤳᤋᤡᤸᤗᤧ ᤁᤴ ᤆᤧᤸᤗᤢᤱᤃᤣ᤺ᤰᤘᤠ ᤆᤥᤃᤢ᤹. ᤕᤶᤒ᤻ᤕᤶᤒᤠ ᤑ᤺ᤴᤜᤠ᤹ ᤏᤢ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤧᤈᤱᤜᤠ᤹ᤖᤧ ᤗᤢ᤺ᤴᤍᤢᤍᤣᤛᤢ᤹॥

᥇᥈ ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ ᤗᤢ᤺ᤴᤏᤡᤸᤗᤧ. ᤔᤏᤠᤜᤠ᤹ ᤁᤶᤓᤗ᤹ᤖᤡᤰ ᤔᤧᤜᤠ᤺ᤵ ᤔᤧᤗ᤺ᤴ᤹. “ᤂᤠᤶᤔᤡᤸᤗᤧ ᤂᤡᤏᤡ᤹ ᤁᤧᤜᤡᤵᤋᤢᤶᤒᤠᤴ ᤌᤧᤔᤠ ᤐᤥ᤺ᤰᤂᤧᤒᤣ᥅”

᥇᥉ “‘ᤁᤸᤗᤧᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤸᤗ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤛᤠᤰᤁᤧᤴᤏᤡᤸᤗᤧ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤜᤠ᤹ᤖᤧ. ᤀᤠᤛᤡᤰ ᤐᤥ᤺ᤰᤔᤥ ᤁᤧᤃᤢᤱᤒᤠ ᤆᤫᤠ᤺ᤳᤋᤡᤸᤗᤧ ᤜᤧᤰᤁᤩᤠᤱ ᤀᤠᤕᤠ᤺ᤰᤗᤧ᤹ᤔᤠ ᤑ᤺ᤴᤜᤠ᤹ᤖᤧ ᤀᤠᤱᤃᤠ᤹ ᤂᤡᤏᤡ᤹ ᤁᤢᤓᤖᤠ ᤂᤠᤶᤔᤡᤸᤗᤧ ᤁᤧᤜᤡᤵᤋᤢᤶᤒᤠ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤢᤱᤍᤣᤛᤢᤱ᤹॥

᥇᥊ ᤀᤠᤱᤃᤠ᤹ ᤂᤡᤏᤡ᤹ ᤗᤢᤱᤎᤠᤰᤁᤡᤴ ᤁᤢᤒᤢᤱᤅᤥ ᤜᤠ᤹ᤕᤠᤰ ᤗᤢ᤺ᤴᤍᤢᤱᤍᤣᤛᤢᤱ᤹. ᤜᤧᤰᤁᤩᤠᤱ ᤁᤴ ᤗᤢ᤺ᤴᤏᤡᤸᤗᤧ ᤁᤸᤗᤧ ᤂᤡᤏᤡ᤹ ᤁᤧᤕᤢ᤺ᤳᤋᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥋ ᤁᤢᤏᤢᤵᤔᤥ ᤗᤢᤱᤎᤠᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤢ ᤁᤢᤓᤖᤠ ᤂᤠᤶ ᤁᤧᤜᤡᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥᤒᤠ ᤀᤠᤱᤃᤠ᤹ ᤀᤠᤛᤡᤰᤁᤡᤴ ᤏᤧ᤺ᤶᤏᤧ᤺ᤶᤒᤠ ᤐᤥᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤡ᤹ ᤀᤰᤂᤣ ᤔᤧᤳᤏᤡᤱ᤹. “ᤗᤢᤱᤎᤠᤰᤁᤡᤴ ᤏᤢ ᤁᤢᤓᤖᤠ ᤂᤠᤶ ᤁᤧᤜᤡᤵᤐᤠᤜᤠ᤹ ᤁᤧᤖᤧᤰ ᤔᤧᤜᤥᤵ॥

᥇᥌ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤜᤥ᤺ᤵᤔᤠᤀᤣ ᤜᤥ᤺ᤵᤋᤧᤛᤠᤱ ᤕᤖᤢᤛᤗᤧ᤺ᤶᤔᤥ ᤛᤏᤠᤖᤢᤱ ᤋᤠ ᤑᤠ᤹ᤀᤠᤱ ᤁᤧᤒᤠ᤺ᤵᤐᤠ ᤂᤧᤱᤜᤠ᤹ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤧᤘᤕᤧᤖᤥ॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”’

ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ

᥇᥍ “ᤀᤠᤸᤗ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤠᤖᤧ᤹॥

᥇᥎ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤠᤵᤐᤥᤒᤠ ᤏᤢ ᤌᤠᤱᤒᤧᤴ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤜᤠ᤹ ᤆᤧᤴᤏᤥ ᤁᤧᤎᤠᤔᤠ ᤔᤧᤴᤇᤢᤔᤠᤜᤠ᤹ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤜᤠ᤹ᤀᤥ ᤁᤡᤳᤆᤠᤰ ᤔᤠᤰᤐᤧᤴᤇᤠᤵᤜᤠ᤹ ᤁᤧᤄᤣ᤺ᤰᤂᤢᤶᤔᤠᤱ ᤐᤳ ᤜᤧᤰᤁᤩᤠᤱ ᤁᤡᤳᤆᤠᤰ ᤐ᤺ᤳᤌᤠᤱᤜᤠ᤹ᤖᤧ ᤁᤧᤍᤧᤵᤋᤢᤶᤛᤡᤶᤔᤠᤱ ᤁᤧᤈᤥᤃᤢᤶᤛᤡᤶ᤹॥ ᤌᤣ ᤂᤡᤏᤡ᤹ ᤀᤠᤵᤑᤣᤰ ᤛᤶᤎᤠᤱ ᤔᤧᤰᤔᤠᤛᤡᤔᤠ ᤔᤧᤴᤍᤠ᤺ᤳᤋᤣ ᤘᤣ᤹ᤜᤠ᤹ ᤀᤡᤈᤥᤀᤥ ᤌᤠᤔᤠ ᤛᤢᤰᤔᤧᤍᤧᤳ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅

᥇᥏ ᤜᤢᤰᤐᤰ ᤌᤡᤰᤏᤧᤳᤇᤡ ᤜ᤺ᤰᤛᤡ ᤀᤡᤃᤪ ᤁᤢᤄᤧ᤺ᤰ ᤌᤡᤰᤏᤧᤳᤇᤡ ᤂᤖᤧ᤺ᤱᤗᤧ ᤗᤠᤃᤡ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤡᤏᤡ᤹ ᤀᤠᤱᤃᤠ᤹ ᤀᤠᤈᤠ᤺ᤳᤌᤡ ᤁᤧᤍᤣᤛᤢᤶ॥ ᤀᤡᤱᤗᤧᤰᤐᤠ ᤐᤠ᤺ᤴᤜᤠ᤹ ᤂᤧᤶᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤀᤠᤔᤏᤠᤜᤠ᤹ ᤂᤡᤏᤡ᤹ ᤀᤡᤱᤃᤧᤗᤧᤰᤋᤢᤶᤛᤡᤶᤔᤠᤱ ᤛᤡᤔᤠ ᤔᤧᤶᤒᤥ᤺ᤱᤔᤏᤠᤒᤠ ᤀᤠᤔᤏᤠᤜᤠ᤹ ᤂᤡᤏᤡ᤹ ᤁᤧᤛᤧᤖᤢᤶᤛᤡᤶ᤹. ᤜᤧᤰᤁᤩᤠᤱ ᤜᤡᤱᤔᤠ ᤔᤧᤴᤕᤠ᤺ᤵᤔᤏᤠᤒᤠ ᤔᤏᤠᤜᤠ᤹ᤏᤢ ᤜᤡᤱᤔᤠᤖᤧ ᤗᤠᤃᤡ ᤔᤠᤱᤜᤢᤵ ᤁᤧᤈᤥᤃᤢᤶ᤹॥

᥈᥆ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤐᤢᤜᤠ᤹ ᤜᤧᤰᤁᤣ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤡᤈᤥᤀᤥ ᤌᤠᤔᤠ ᤁᤧᤃᤥ᤺ᤳᤋᤢᤶᤛᤡᤶᤒᤠ ᤂᤡᤏᤡ᤹ ᤁᤡᤳᤆᤠᤰ ᤔᤠᤰᤐᤧᤴᤇᤠᤵᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤱᤃᤠ᤹ ᤘᤠ᤹ᤀᤠ॥ ᤀᤠᤱᤃᤠ᤹ ᤂᤡᤏᤡ᤹ ᤜᤢᤰᤁᤥᤗᤠᤶ ᤂᤧᤱᤜᤠ᤹ ᤏᤠᤵᤏᤡᤱ ᤜᤧᤰᤁᤩᤠᤱ ᤀᤡᤈᤥᤀᤥᤗᤠᤶ ᤐᤢᤜᤠ᤹ ᤗᤧᤵᤔᤏᤠᤍᤣᤔᤏᤠᤛᤡᤒᤠ ᤜᤧᤰᤁᤣ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤗᤧᤖᤢᤱᤍᤣᤛᤢᤱᤛᤡᤱ᤹॥

᥈᥇ ᤀᤠᤱᤃᤠ᤹ ᤂᤡᤏᤡ᤹ ᤁᤡᤳᤆᤠᤰ ᤐ᤺ᤳᤌᤠᤱᤜᤠ᤹ ᤋᤧᤖᤧᤰ ᤋᤧᤖᤧᤰ ᤌᤧ᤺ᤰᤂᤢᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤍᤧᤶᤛᤢᤶᤛᤡᤶᤒᤠᤗᤠᤶ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤧ᤺ᤵᤋᤢᤱᤛᤡᤱ᤹॥ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤂᤡᤏᤡ᤹ ᤋᤠᤵᤑᤣ᤺ᤸᤗᤡᤰ ᤔᤧᤵᤔᤠ ᤆᤠᤜᤠᤰ ᤔᤧᤶᤒᤥ᤺ᤱᤏᤧᤴ॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥈᥈ ᤂᤡᤏᤡ᤹ ᤀᤡᤱᤗᤧᤰ ᤐᤠ᤺ᤴᤜᤠ᤹ᤖᤧ ᤛᤠᤶᤕᤥᤏᤡᤒᤠᤜᤠ᤹ ᤂᤢᤴᤇᤡ᤹ ᤛᤠᤘᤣ᤺ᤳ ᤕᤅᤧᤖ ᤁᤧᤕᤠ᤺ᤴᤍᤢᤶᤛᤡᤶᤔᤠᤱ ᤘᤠ᤹. ᤁᤖ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤖ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤜᤥ᤺ᤵᤋᤧ॥ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤔᤧᤗᤧᤖᤢᤸᤗᤧ ᤂᤧᤱᤜᤠ᤹ ᤑᤠ᤹ᤀᤠᤱ ᤂᤡᤏᤡ᤹ ᤂᤧᤱᤜᤠ᤹ ᤗᤠᤕᤥ ᤆᤥ᤺ᤰᤔᤠᤀᤠᤱ ᤐᤵᤔᤠ ᤀᤠ᤺ᤴᤇᤡᤱᤔᤠ ᤁᤧᤒᤡᤖᤢᤶᤛᤡᤶ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗᤀᤠᤱᤎᤥ ᤂᤡᤏᤡ᤹ ᤀᤡᤱᤗᤧᤰᤐᤠ ᤛᤢᤑᤥᤜᤠ᤹ ᤏᤢ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤏᤢᤒᤧ॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤡᤏᤡ᤹ ᤁᤧᤍᤧᤶᤛᤢᤶᤛᤡᤶᤒᤠᤗᤠᤶ ᤛᤧ᤺ᤵᤋᤢᤱᤛᤡᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥”

ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ

᥇᥊

ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤁᤢᤓᤠ ᤗᤠᤶᤗᤥᤒᤠᤜᤠ᤹ ᤀᤠᤱᤃᤠ᤹ᤀᤥ ᤔᤧᤍᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ᤏᤢ ᤛᤥᤖᤡᤰ ᤔᤧᤕᤢᤅᤧ ᤔᤧᤈᤩᤧ᤺ᤸᤗᤧ.

᥈ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥉ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤁᤴ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤏᤠᤘᤠᤀᤡᤳᤗᤠᤜᤠ᤹ ᤔᤧᤕᤢᤰᤂᤢᤀᤠᤱ ᤕᤢᤱ᤹॥ ᤂᤧᤱᤜᤠ᤹ᤖᤧ ᤗᤠᤕᤥᤀᤥ ᤀᤠᤎᤠᤎᤠᤒᤠ ᤐᤠ᤺ᤴᤜᤠ᤹ ᤂᤢᤴᤇᤡ᤹ ᤔᤧᤔᤧᤳᤇᤡᤱᤅᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤜᤠ᤹ ᤀᤠᤱᤃᤠ᤹ ᤌᤣᤀᤠᤱ ᤂᤧᤵᤛᤢᤱᤒᤠᤒᤣ᥅

᥊ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠᤜᤠ᤹ᤀᤥ ᤏᤠᤘᤠᤀᤡᤳᤗᤠᤜᤠ᤹ ᤔᤧᤕᤢᤰᤂᤢᤀᤠᤱ ᤕᤢᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤠᤕᤥᤀᤥ ᤔᤧᤎᤩᤧᤀᤠᤱ ᤔᤧᤘᤠ᤹. ᤂᤧᤒᤩᤠᤱ ᤂᤧᤱᤜᤠ᤹ ᤀᤡᤱᤄᤱ ᤛᤣ᤺ᤴᤍᤥᤛᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤥ ᤔᤧᤒᤣ᤺ᤰ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠ ᤛᤧᤘᤠᤔᤧᤵᤔᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤂᤥᤔᤠ ᤔᤧᤕᤠᤖᤢᤒᤠ ᤌᤡᤰ ᤐᤖᤡᤰᤐᤠ ᤏᤢᤃᤵ ᤐᤡᤖᤢᤱᤛᤡᤱ᤹॥

᥋ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤁᤧᤒᤥ᤺ᤱᤒᤠᤀᤠᤱ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠ ᤗᤧᤵᤔᤠᤱ ᤁᤧᤗᤠ᤺ᤵᤐᤠ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤏᤢ ᤛᤡᤰᤗᤢᤱᤔᤠᤴ ᤜᤡᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤰᤂᤣ ᤆᤥᤃᤢᤱ᤹॥’

᥌ “ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ ᤂᤶᤓᤩᤠᤱ ᤂᤡᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤗᤧᤖᤧᤶᤔᤧ᤹॥

᥍ ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤠ᤹ᤒᤠ ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤡᤰᤗᤢᤱᤔᤠᤜᤠ᤹ᤀᤥ ᤏᤠᤘᤠᤀᤡᤳᤗᤠᤜᤠ᤹ ᤁᤧᤕᤢᤱᤒᤠᤀᤠᤱ ᤜᤧᤰᤁᤣᤗ᤹ᤖᤡᤰ ᤗᤠᤕᤥᤀᤥ ᤁᤧᤎᤠᤒᤠ. ᤂᤧᤒᤩᤠᤱ ᤛᤢᤈᤠ ᤏᤠ᤺ᤰᤔᤠᤖᤧ ᤗᤠᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤥ ᤁᤧᤍᤠᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤏᤢ ᤘᤣ᤹ ᤗᤠᤈᤣ᤹ᤒᤠᤜᤠ᤹ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤏᤢᤃᤵ ᤐᤡᤖᤢᤱᤛᤡᤱ᤹॥

᥎ ᤀᤠᤱᤃᤠ᤹ ᤀᤰᤋᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤡᤛᤡᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤂᤧᤱᤜᤠ᤹ ᤕᤢᤔᤪᤧᤰ ᤔᤧᤰᤂᤢᤱᤛᤡᤱᤅᤠᤱ ᤂᤧᤱᤜᤠ᤹ ᤗᤳᤇᤠ ᤁᤡᤵᤔᤠ ᤁᤧᤄᤢᤒᤠ ᤁᤢᤒᤡ ᤏᤢ ᤆᤠᤜᤠᤰ ᤆᤥᤃᤢᤱᤛᤡᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥏ “‘ᤜᤧᤰᤁᤩᤠᤱ ᤁᤢᤓᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤴ ᤀᤡᤱᤄᤱ ᤐᤡᤔᤠᤖᤧ ᤗᤠᤃᤡ ᤀᤡᤱᤗᤧᤰᤁᤥ ᤌᤩᤧᤀᤠᤱ ᤘᤠ᤹ᤏᤣᤓᤃᤪ. ᤁᤱᤃ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤀᤡᤱᤗᤧᤰᤁᤥ ᤌᤠᤛᤢᤱᤅᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥ ᤀᤰᤋᤱᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤴ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤱᤈᤢᤶᤓᤥᤗᤠᤶ ᤂᤧᤴ ᤔᤧᤰᤂᤢᤱ᤹॥

᥇᥆ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤗᤠᤶᤗᤥᤛᤡᤱᤔᤠ ᤁᤧᤃᤥ᤺ᤵᤐᤠᤜᤠ᤹ ᤁᤧᤖᤧᤰ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱᤅᤥ ᤔᤧᤎᤠᤖᤥ॥

᥇᥇ ᤁᤶᤓᤗ᤹ᤖᤡᤰ. ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤀᤠᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤅᤡᤴᤏᤠᤱ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤶᤒᤥ᤺ᤱᤏᤧᤸᤗ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤜᤢ᤹ᤛᤡᤱ᤹॥ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥ᤺ᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄’”

ᤏᤢᤜ. ᤍᤠᤏᤡᤀᤣᤗ ᤏᤢ ᤀᤕᤢᤒ

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥉ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤁᤢᤒᤡᤖᤧ ᤗᤠᤃᤡ ᤗᤳᤇᤠ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤏᤛᤠ᤺ᤴ ᤔᤧᤗᤧᤰᤂᤢᤀᤠᤱ ᤗᤠᤕᤥ ᤔᤧᤈᤥᤃᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤢᤔᤪᤧᤰ ᤛᤧᤵᤔᤠᤛᤡᤖᤧ ᤗᤠᤃᤡ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤈᤠ ᤋᤠᤔᤠ ᤗᤠᤶᤔᤡᤴ ᤛᤠᤰᤋᤢᤱ᤹ ᤂᤶᤓᤩᤠᤱ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤁᤧᤖᤧᤰ ᤔᤧᤱᤔᤠᤛᤡᤖᤧ ᤗᤠᤃᤡ ᤛᤠᤰᤘᤠ᤺ᤴ ᤑᤥ᤺ᤰᤂᤢᤱᤅᤠᤱ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱ᤹ᤔᤢ॥

᥇᥊ ᤂᤧᤵᤔᤥ ᤏᤢᤜ. ᤍᤠᤏᤡᤀᤣᤗ ᤏᤢ ᤀᤕᤢᤒ ᤂᤧᤴ ᤛᤢᤶᤛᤡ ᤁᤧᤖᤧᤰ ᤔᤧᤘᤕᤧᤛᤠᤱ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤜᤠ᤺ᤳᤋᤠᤱ ᤛᤧ᤺ᤵᤔᤠ ᤔᤧᤛᤢᤰᤋᤢᤶᤒᤠ ᤘᤕᤧ ᤁᤖ ᤂᤢᤴᤇᤡ᤹ ᤀᤠᤵᤑᤣᤰᤗᤰ ᤔᤧᤛᤧ᤺ᤵᤛᤡᤱᤒᤠ ᤘᤕᤧᤔᤧᤴ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥋ “ᤀᤡᤃᤪ ᤗᤠᤈᤣ᤺ᤴ ᤗᤡᤔᤠᤖᤧ ᤗᤠᤃᤡ. ᤔᤏᤠᤜᤠ᤹ ᤛᤧᤵᤔᤠᤛᤡᤖᤧ ᤗᤠᤃᤡ ᤜᤧᤰᤁᤩᤠᤱ ᤗᤠᤈᤣ᤺ᤴ ᤗᤡᤔᤠᤀᤠᤱ ᤛᤠ᤹ᤖᤡᤰ ᤆᤡᤈᤡ ᤂᤰᤂᤰᤐᤠ ᤆᤥ᤺ᤰᤔᤠ ᤏᤢ ᤂᤧᤵᤔᤥᤗᤠᤶ ᤐᤥᤱᤔᤠᤀᤠᤱ ᤗᤠᤱᤄᤣ᤺ᤰᤔᤠ ᤁᤧᤀᤠ᤺ᤵᤐᤠ ᤐᤥᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤋᤠᤶᤓᤢᤱ ᤌᤰᤛᤠᤜᤠ᤹ ᤐᤠᤱᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧᤔᤢ॥

᥇᥌ ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤂᤧᤵᤔᤥ ᤂᤧᤴ ᤛᤢᤶᤓᤢ ᤔᤏᤠᤜᤠ᤹ ᤔᤧᤘᤕᤧᤛᤠᤱ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤋᤢᤛᤡᤴᤒᤠ ᤘᤕᤧ. ᤂᤧᤱᤜᤠ᤹ ᤀᤠᤵᤑᤣᤰᤗᤰ ᤔᤧᤛᤧ᤺ᤵᤛᤡᤱᤒᤠ ᤘᤕᤧ. ᤁᤖ ᤗᤠᤈᤣ᤺ᤱᤃ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤒᤠ ᤘᤕᤧᤔᤧᤴ॥

᥇᥍ “ᤀᤡᤃᤪ ᤁᤢᤒᤡᤖᤧ ᤗᤠᤃᤡ ᤀᤠᤱᤃᤠ᤹ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤧᤴᤎᤱ ᤐᤥ᤺ᤱᤍᤠᤖ ᤕᤠ᤺ᤴᤍᤢᤱ᤹. ᤜᤧᤰᤁᤩᤠᤱ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤁᤧᤖᤧᤰ ᤔᤧᤱᤔᤠᤛᤡᤖᤧ ᤗᤠᤃᤡ ᤏᤡᤱᤔᤡ ᤌᤰᤛᤢᤒᤠᤜᤠ᤹ ᤐᤠᤱᤄᤢᤱ ᤋᤠᤛᤢᤱᤛᤡᤱᤔᤢ॥

᥇᥎ ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤂᤧᤵᤔᤥ ᤂᤧᤴ ᤛᤢᤶᤓᤢ ᤔᤏᤠᤜᤠ᤹ ᤔᤧᤘᤕᤧᤛᤠᤱ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤋᤢᤛᤡᤴᤒᤠ ᤘᤕᤧ. ᤂᤢᤴᤇᤡ᤹ ᤀᤠᤵᤑᤣᤰᤗᤰ ᤋᤠᤱᤔᤧᤛᤧ᤺ᤵᤛᤡᤱᤒᤠ ᤘᤕᤧᤔᤧᤴ॥

᥇᥏ “ᤀᤡᤃᤪ ᤁᤢᤒᤡᤖᤧ ᤗᤠᤃᤡ ᤗᤠᤈᤣ᤹ᤀᤥ ᤔᤠᤱᤍᤢᤰᤔᤠ ᤐᤠᤱᤄᤢᤱᤅᤠᤱ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤌᤠᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤸᤗᤧ ᤜᤧᤰᤁᤩᤠᤱ ᤋᤢᤰᤔᤠ ᤗᤠ᤺ᤰᤔᤠᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤔᤧᤛᤩᤧᤔᤢ.

᥈᥆ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤂᤧᤵᤔᤥ ᤏᤢᤜ. ᤍᤠᤏᤡᤀᤣᤗ ᤏᤢ ᤀᤕᤢᤒ ᤔᤧᤘᤕᤧᤛᤠᤱ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤋᤠᤱᤛᤧ᤺ᤵᤔᤠ ᤔᤧᤴᤇᤢᤰᤋᤢᤛᤡᤴᤒᤠ ᤘᤕᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤂᤢᤴᤇᤡ᤹ᤖᤰ ᤔᤧᤛᤧ᤺ᤵᤛᤡᤱᤒᤠ ᤘᤕᤧᤔᤧᤴ॥

᥈᥇ “ᤀᤠᤸᤗ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤴ ᤁᤠᤰ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤁᤧᤔᤧᤱᤒᤠ ᤋᤧᤴᤎᤱ. ᤛᤠᤰᤘᤠ᤺ᤴ. ᤋᤠᤶᤓᤢᤱ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤋᤢᤰᤔᤠ ᤗᤠ᤺ᤰᤔᤠ. ᤁᤴ ᤗᤡᤔᤪᤠᤱ ᤁᤧᤖᤧᤰ ᤁᤡᤵᤔᤠ ᤁᤧᤄᤢᤒᤠ ᤂᤢᤶᤍᤡᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤌᤠ᤺ᤸᤗᤧ ᤀᤠᤰᤂᤧᤴ ᤁᤧᤀᤠ᤺ᤶᤒᤠ ᤐᤥ᤺ᤱᤒᤡᤗᤠ॥

᥈᥈ ᤜᤧᤰᤁᤣᤛᤠᤱ ᤂᤧᤵᤔᤥ ᤁᤢᤓᤠ ᤔᤧᤍᤠᤱ ᤔᤧᤕᤠ᤺ᤰ. ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤁᤢᤀᤡᤛᤡ᤺ᤰ ᤁᤵᤔᤥ ᤒᤣᤒᤡᤗᤥᤏᤀᤥ ᤀᤠᤏᤡ᤹ᤏᤢ ᤛᤥᤖᤡᤰ ᤐᤥ᤺ᤱᤛᤧ ᤔᤧᤓᤧᤴ᤹॥ ᤂᤧᤱᤜᤠ᤹ ᤀᤠᤰᤂᤧᤴ ᤛᤠ᤹ᤖᤡᤰ ᤋᤠᤰᤁᤧᤓᤧᤒᤠ ᤔᤧᤈᤥᤰ ᤂᤧᤴ ᤂᤡᤏᤡ᤹ ᤀᤠᤵᤑᤣᤰ ᤔᤡᤰᤁᤧᤸᤗᤧ ᤁᤧᤏᤡᤛᤢᤶᤛᤡᤶ᤹. ᤂᤧᤒᤩᤠᤱ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤥ ᤆᤥᤃᤢᤱᤅᤠᤱ ᤘᤠ᤹ᤒᤠᤴ ᤏᤢᤒᤠᤀᤣ ᤐᤥ᤺ᤰᤂᤧᤖᤇ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ᤹॥

᥈᥉ ᤂᤡᤏᤡ᤹ ᤂᤧᤱᤜᤠ᤹ ᤁᤧᤍᤢᤔᤢᤶᤛᤡᤶ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤜᤠ᤹ ᤁᤧᤏᤡᤛᤢᤶᤔᤡᤸᤗᤧ. ᤀᤡᤛᤪᤠᤀᤡᤗᤀᤥ ᤁᤴ ᤐᤠ᤺ᤴᤜᤠ᤹ ᤌᤣᤏᤠᤎᤣᤃ ᤔᤧᤒᤥ᤺ᤱᤏᤧᤸᤗ ᤔᤧᤘᤠ᤹ᤏᤧᤴᤗᤳᤇ ᤑᤠ᤹ᤀᤠᤱ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”

ᤁᤢᤈᤠ᤹ ᤔᤧᤴᤎᤥ᤺ᤰᤔᤏᤠ ᤆᤧᤸᤗᤧᤰᤛᤣ᤹

᥇᥋

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤡᤴ ᤛᤡᤱᤒᤢᤅᤡᤴᤏᤢ ᤀᤠᤰᤂᤣᤀᤠᤱ ᤋᤱᤔᤠᤒᤣ᥅ ᤌᤣ ᤋᤠᤶᤓᤢᤱᤅᤥᤒᤠ ᤛᤡᤱ ᤁᤢᤀᤡᤛᤡ᤺ᤰ ᤆᤧᤸᤗᤧᤰᤛᤣ᤹ ᤛᤡᤱᤅᤡᤴ ᤕᤠ᤺ᤶᤒᤰ ᤀᤠᤒᤡᤒᤡᤒᤠ ᤆᤥ᤺ᤰᤐᤡ᥅

᥉ ᤌᤣ ᤁᤴᤗᤠᤶ ᤀᤥᤃᤵ ᤆᤥ᤺ᤰᤔᤠ ᤁᤧᤏᤢ᤹ᤒᤠ ᤛᤡᤱ ᤗ᤺ᤴᤒᤡ᥅ ᤌᤣ ᤁᤴ ᤛᤡᤱᤅᤡᤴ ᤛᤡᤳᤗᤠᤱᤜᤠ᤹ᤀᤥ ᤛᤠᤔᤠᤜᤠ᤹ ᤑᤥ᤺ᤶᤔᤠᤖᤧ ᤗᤠᤃᤡ ᤁᤢᤜᤠᤵᤆᤣ᤺ᤰ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤛᤢᤰᤋᤧᤵᤐᤡ᥅

᥊ ᤁᤱᤃ ᤔᤡ ᤜᤠ᤺ᤶᤔᤠ ᤕᤠ᤺ᤶᤒᤰᤗᤧ ᤗᤠᤃᤡᤖᤰ ᤏᤢᤒᤠ ᤐᤥᤱ᤹॥ ᤜᤧᤰᤁᤩᤠᤱ ᤁᤴ ᤜᤠ᤹ᤖᤢ ᤔᤠ᤺ᤳᤋᤠᤱ ᤔᤡᤄᤠᤰᤁᤡᤴᤗᤰ ᤕᤠ᤺ᤰ. ᤂᤧᤏᤧ᤹ ᤁᤴᤗᤠᤶ ᤁᤢᤓᤠ ᤐᤠ᤺ᤴ ᤆᤥ᤺ᤰᤔᤠ ᤁᤧᤛᤢᤰᤋᤢᤒᤡ᥅

᥋ ᤔᤧ᤺ᤴ. ᤁᤴ ᤔᤧᤴᤜᤠ᤺ᤴᤏᤣ ᤘᤕᤧᤛᤠᤱ ᤌᤧᤔᤠ ᤕᤠ᤺ᤶᤒᤰᤁᤠᤱ ᤀᤠᤶᤒᤡᤏᤧᤶᤒᤠ ᤆᤥᤃᤧ॥ ᤀᤠᤸᤗ ᤔᤡ᤺ᤸᤗᤧ ᤂᤧᤴ ᤜᤠ᤹ᤖᤢᤍᤣᤛᤢᤀᤠᤱ ᤔᤡᤄᤠᤰᤁᤡᤴᤗᤰ ᤕᤠ᤺ᤰᤋᤧ. ᤁᤱᤃ ᤀᤠᤸᤗᤛᤠᤱ ᤕᤠ᤺ᤶᤒᤰ ᤀᤠᤶᤒᤡᤏᤧᤶᤒᤠ ᤆᤥᤰ᥄

᥌ “ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ᤃ ᤋᤠᤶᤓᤢᤱᤅᤥᤒᤠ ᤛᤡᤱᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤍᤠᤵᤐᤠ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤜᤠ᤹ ᤜᤧᤰᤋᤱᤒᤠ ᤔᤧᤈᤥᤰ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤠᤵᤔᤡ ᤕᤠ᤺ᤶᤒᤰ ᤔᤧᤶᤒᤡᤔᤏᤠᤒᤠ ᤔᤧᤈᤥᤰ. ᤀᤠᤱᤃᤠ᤹ ᤂᤧᤱᤜᤠ᤹ ᤔᤡᤎᤡᤱᤔᤠᤛᤡᤖᤧ ᤗᤠᤃᤡ ᤔᤡᤀᤥ ᤗᤠᤵᤑᤣᤛᤢᤱᤛᤡᤱᤅᤠᤱ ᤔᤧᤏᤧ॥

᥍ ᤜᤧᤰᤁᤩᤠᤱ ᤗᤳᤇᤠ ᤔᤡᤀᤥᤗᤠᤶ ᤂᤧᤱᤜᤠ᤹ ᤔᤧᤄᤧᤳᤇᤡᤱᤒᤡ ᤜᤠᤃ ᤑᤠ᤹ᤀᤠᤱ ᤀᤥᤔᤧᤳᤋᤢᤱ. ᤁᤖ ᤂᤧᤱᤜᤠ᤹ ᤘᤣ᤹ᤛ᤻ᤔᤠ ᤔᤡᤀᤥ ᤔᤰᤔᤧᤎᤠ ᤔᤧᤗᤠᤳ॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤡᤛᤡᤱᤅᤠᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤱᤃᤠ᤹ᤏᤢ ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤴᤏᤠᤱ ᤔᤧᤴᤘᤠ᤹ᤏᤧᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰᤐᤠ ᤆᤥᤃᤢᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤏᤛᤠ᤺ᤴ ᤜᤥ᤺ᤵᤔᤠ

᥇᥌

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴᤗᤠᤶ ᤘᤣ᤹ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤕᤖᤢᤛᤗᤧ᤺ᤶᤔᤡᤸᤗᤧ ᤆᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤁᤢᤗᤠᤕᤥᤜᤠ᤹ ᤀᤥ᤺ᤴᤎᤠᤰᤋᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶᤒᤠᤒᤠ ᤁᤴ ᤀᤡᤱᤄᤱᤅᤡᤴ ᤂᤧᤴ ᤔᤧᤳᤋᤧ᤹- ᤂᤧᤏᤧ᤹ ᤌᤣᤏᤧᤀᤠᤱ ᤔᤧ᤺ᤴ ᤁᤖ ᤗᤳᤇᤠ ᤁᤏᤠᤏᤡᤏᤧ᥄ ᤂᤧᤏᤧ᤹ ᤁᤧᤶᤒᤠ ᤀᤣᤔᤥᤖᤡ ᤘᤕᤧ ᤜᤧᤰᤁᤩᤠᤱ ᤁᤧᤶᤔᤠ ᤜᤡᤳᤋᤡa ᤘᤕᤧ॥

᥊ ᤂᤧᤏᤧ᤹ ᤛᤠᤃᤧᤘᤠ᤺ᤴᤇᤡᤱᤒᤠ ᤕᤧᤴᤏᤥ ᤂᤧᤏᤧ᤹ ᤀᤠᤳᤋᤡᤸᤗᤧᤀᤠᤱ ᤁᤶᤒᤪᤠᤱ ᤁᤧᤶᤔᤧᤳᤋᤧᤴ॥ ᤂᤧᤏᤧ᤹ ᤁᤧᤒᤧ᤹ᤜᤡ᤺ᤴ ᤔᤧᤴᤜᤧᤰᤁᤣ ᤐᤳᤇᤧ. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤑᤠᤸᤗᤧᤀᤠᤱ ᤘᤠᤃᤧᤔᤧᤴᤗᤢ᤺ᤵᤛᤧᤴ. ᤕᤢᤶ ᤁᤧᤔᤧᤴᤜᤢ᤺ᤳᤋᤧᤴ. ᤂᤧᤒᤩᤠᤱ ᤋᤣ᤺ᤳᤋᤥᤀᤠᤱ ᤁᤧᤔᤧᤴᤃᤡᤳᤋᤧᤴ॥

᥋ ᤜᤠ᤺ᤳᤗᤧᤀᤠᤱ ᤂᤧᤏᤧ᤹ ᤀᤥᤔᤧᤵᤔᤠᤖᤧ ᤗᤠᤃᤡ ᤆᤒᤧ᤺ᤳᤇᤡᤰᤌᤡᤰᤁᤠᤱ ᤏᤡᤱᤘᤠ᤹ ᤔᤧᤈᤥᤃᤢᤴ. ᤜᤠ᤺ᤳᤗᤧᤀᤠᤱ ᤂᤧᤏᤧ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤁᤧᤴᤗ᤹ᤖᤧᤴ ᤀᤡᤃᤪ ᤁᤶᤒᤪᤠᤱ ᤁᤧᤶᤔᤧᤳᤋᤧᤴ॥ ᤂᤧᤏᤧ᤹ ᤛᤠᤃᤧᤘᤠ᤺ᤴᤇᤡᤱᤒᤠ ᤕᤧᤴᤏᤥ ᤜᤠ᤺ᤳᤗᤧᤀᤠᤱ ᤁᤢᤛᤡᤖᤠ᤹ ᤁᤧᤴᤎᤠᤅᤧᤴ. ᤀᤡᤰᤋᤠᤵᤐᤥ ᤗᤠᤵᤁᤧᤶᤍᤣᤛᤧ. ᤂᤧᤒᤩᤠᤱ ᤁᤧᤛᤡᤖ ᤑᤠ᤹ᤀᤠᤱ ᤁᤧᤶᤗᤧᤖᤧ ᤁᤧᤶᤏᤧᤛ᤻ᤛᤧ॥

᥌ “ᤁᤖ ᤀᤠᤱᤃᤠ᤹ ᤂᤧ᤹ᤕᤥ ᤋᤩᤠᤱᤅᤡᤸᤗᤧ. ᤐᤵᤐᤪᤠ᤹ᤔᤠ ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤠᤰᤂᤡ᤹ᤀᤥ ᤗᤠᤱᤃᤧᤎᤡᤰᤛᤡᤱᤅᤠᤱ ᤁᤧᤏᤧᤛ᤻ᤛᤧᤒᤠ ᤏᤡᤏᤧ॥ ᤂᤧᤏᤧ᤹ ᤂᤧᤵᤔᤥ ᤁᤧᤏᤧᤛ᤻ᤛᤧᤸᤗᤧ ᤀᤠᤱᤃᤠ᤹ ᤔᤧᤳᤏᤧ. ‘ᤂᤧᤏᤧ᤹ ᤜᤡᤅᤧ᤹॥’

᥍ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤰᤋᤠᤵᤐᤥᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤜᤢᤖᤢᤶᤗᤢᤶ ᤐᤥᤔᤠ ᤌᤠᤱᤔᤠ ᤑᤠ᤹ᤏᤧ॥ ᤂᤧᤏᤧ᤹ ᤁᤧᤒᤥᤖᤧᤀᤠᤱ ᤔᤢᤎᤡᤱ ᤜᤧᤰᤁᤣ ᤏᤢᤔᤠ ᤁᤧᤒᤥ᤺ᤰᤂᤧ॥ ᤂᤧᤏᤧ᤹ ᤁᤧᤏᤢᤒᤰᤜᤠ᤹ ᤕᤶᤒ᤻ᤕᤶᤒᤠ ᤐᤥ᤺ᤰᤂᤧ ᤜᤧᤰᤁᤩᤠᤱ ᤁᤧᤎᤧᤃᤣ᤺ᤰ ᤀᤡ᤺ᤴ ᤁᤣ᤺ᤶᤒᤠ ᤐᤥ᤺ᤰᤂᤧ. ᤁᤖ ᤂᤧᤏᤧ᤹ ᤀᤠᤸᤗ ᤌᤠᤖᤡᤰᤛᤠᤱ ᤗᤧᤰᤆᤠᤒᤧᤎᤡ᤺ᤰ ᤁᤧᤘᤕᤧ॥

᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤗᤠᤱᤄᤣᤃᤠᤱᤅᤡᤸᤗᤧ. ᤂᤧᤏᤧ᤹ ᤏᤠᤏᤢ᤹ᤔᤠ ᤁᤧᤕᤧᤶ ᤁᤧᤖᤧᤒᤠ ᤏᤡᤏᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤈᤠᤱᤅᤡᤸᤗᤧ ᤂᤧᤏᤧ᤹ ᤗᤧᤰᤆᤠᤒᤢᤎᤢ᤺ᤰᤐᤠ ᤁᤧᤎᤰᤁᤡᤴ ᤋᤧᤵᤋᤢᤱ ᤐᤡᤏᤧ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤔᤠᤱᤜᤧᤰ ᤆᤥᤃᤢᤱ॥ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤔᤠᤱᤜᤢᤵᤐᤠᤱ ᤆᤥᤃᤢᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤂᤧᤒᤩᤠᤱ ᤂᤧᤏᤧ᤹ ᤀᤠᤱᤃᤠ᤹ᤀᤡᤴ ᤁᤧᤒᤥ᤺ᤰᤂᤧ॥

᥏ “ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤘᤠᤖᤢᤶᤏᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤠᤰᤂᤡᤴ ᤘᤠᤜᤵᤋᤢᤱ ᤐᤡᤏᤧ. ᤂᤶᤓᤩᤠᤱ ᤂᤧᤏᤧ᤹ ᤁᤧᤎᤰᤁᤥ ᤆᤤᤋᤢᤴ ᤏᤡ᤺ᤱᤃᤣ᤹ ᤜᤢ᤺ᤳᤋᤢᤱ ᤐᤡᤏᤧ॥

᥇᥆ ᤀᤠᤱᤃᤠ᤹ ᤂᤧᤏᤧ᤹ ᤁᤧᤄᤧᤶᤛᤡᤱᤒᤠ ᤁᤢᤓᤢᤱ ᤀᤡᤛᤣ᤺ᤱᤒᤠ. ᤁᤢᤔᤧᤴ ᤁᤧᤄᤡ᤺ᤰᤐᤠ ᤏᤤᤏᤠᤛᤢᤳ ᤏᤢ ᤁᤢᤔᤧᤴ ᤁᤧᤄᤡ᤺ᤰᤐᤠ ᤆᤠᤱ. ᤜᤧᤰᤁᤩᤠᤱ ᤆᤢᤴᤈᤢᤶᤒᤠ ᤔᤧ᤺ᤴᤍᤠᤜᤥᤖᤡᤰᤗᤠᤶ ᤋᤔᤏᤠᤒᤠ ᤗᤠᤱᤛᤢ᤺ᤵ ᤐᤡᤏᤧ॥

᥇᥇ ᤀᤠᤱᤃᤠ᤹ ᤂᤧᤏᤧ᤹ ᤛᤡᤖᤠ᤹ᤃᤧᤎᤠᤱᤒᤠ ᤔᤢᤎᤡᤱ ᤀᤡᤛᤣ᤺ᤱᤒᤠ ᤛᤠᤔᤠ. ᤜᤢᤰᤐᤠ᤺ᤱᤃᤡᤜᤠ᤹. ᤏᤢᤒᤠ ᤁᤠᤴᤎᤡᤜᤠ᤹.

᥇᥈ ᤂᤧᤏᤧ᤹ ᤁᤧᤴᤒᤥᤀᤥ ᤔᤢᤴᤍᤪᤡ. ᤁᤧᤏᤧᤰᤂᤥ᤹ᤀᤥ ᤁᤢᤴᤍᤢᤸᤗᤥ ᤘᤠ᤺ᤳᤏᤧ ᤜᤧᤰᤁᤩᤠᤱ ᤁᤧᤎᤣᤃᤣ᤺ᤰᤁᤥ ᤛᤡᤖᤠ᤹ᤃᤧᤎᤠᤱᤒᤠ ᤋᤡᤆ ᤂᤢ᤺ᤰᤏᤧ॥

᥇᥉ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤂᤧᤏᤧ᤹ ᤛᤠᤶᤔᤩᤠᤱ ᤏᤢ ᤕᤢᤵᤐᤠ᤺ᤸᤗᤧ ᤁᤧᤗᤧ᤺ᤰᤛᤡᤱ॥ ᤂᤧᤏᤧ᤹ ᤁᤧᤈᤠᤱᤜᤠ᤹ ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤜᤧᤰᤁᤩᤠᤱ ᤁᤢᤔᤧᤴ ᤁᤧᤄᤡ᤺ᤰᤐᤠ ᤆᤡᤖᤡᤰ ᤏᤢ ᤐᤄᤧᤶ ᤁᤧᤄᤧᤶᤒᤠ ᤁᤢᤓᤢᤱ ᤀᤡᤛᤣ᤺ᤱᤒᤠ ᤘᤕᤧ॥ ᤌᤱᤔᤏᤠᤒᤠ ᤑᤣ᤹ᤖᤢᤶ. ᤛᤰᤘᤠᤄᤢ. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤏᤢ ᤁᤠᤰᤏᤢ᤺ᤸᤗᤧ ᤏᤢᤒᤠ ᤁᤢᤈᤠᤜᤠ᤹ ᤁᤧᤈ. ᤜᤧᤰᤁᤩᤠᤱ ᤋᤃᤡᤏᤢ᤺ᤸᤗᤧ ᤛᤠ᤹ᤖᤡᤰ ᤐᤏᤢᤏᤢᤔᤠ ᤁᤧᤒᤥ᤺ᤰᤂᤧ. ᤂᤧᤏᤧ᤹ ᤜᤠᤱᤔᤠ ᤜᤧᤰᤋᤱᤔᤠ ᤏᤡᤃᤧᤍᤧᤳᤋᤧ. ᤂᤧᤒᤩᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤏᤧ᤹ ᤁᤧᤘᤕᤧ᥄

᥇᥊ ᤂᤧᤏᤧ᤹ ᤛᤠ᤹ᤖᤡᤰ ᤏᤢᤔᤠ ᤁᤧᤈᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤔᤡᤱᤅᤡᤴ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤖᤠᤀᤣ ᤀᤡᤅᤧ॥ ᤀᤠᤱᤃᤠ᤹ ᤀᤠᤜᤠᤱᤘᤠ᤺ᤸᤗᤧ ᤂᤧᤏᤧ᤹ ᤂᤢ᤺ᤰᤏᤧ ᤜᤧᤰᤁᤩᤠᤱ ᤂᤧᤏᤧ᤹ ᤏᤢᤔᤠ ᤁᤧᤄᤧᤶᤛᤡᤱᤔᤠᤴ ᤁᤢᤗᤡᤱᤍᤥ ᤁᤧᤳᤋᤢᤱ ᤐᤡᤏᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥋ “ᤁᤖ ᤂᤧᤏᤧ᤹ ᤁᤧᤄᤧᤶᤛᤡᤱᤔᤧᤴ ᤏᤢ ᤁᤧᤍᤡ᤺ᤵᤐᤠ ᤁᤧᤔᤡᤱᤅᤡᤴ ᤁᤧᤳᤏᤡᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤥᤃᤵ ᤁᤧᤈᤥᤃᤢ॥ ᤜᤧᤰᤁᤣᤗ᤹ᤖᤡᤰ ᤁᤧᤍᤠᤍᤠᤒᤠ ᤔᤏᤠᤜᤠ᤹ ᤂᤧᤏᤧ᤹ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤡᤖᤢᤛᤡ॥ ᤂᤧᤏᤧ᤹ ᤐᤏᤢᤏᤢᤔᤠ ᤁᤧᤄᤧᤶᤛᤡᤱᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤳᤐᤠ᤺ᤳ ᤐᤥ᤺ᤰᤂᤧᤀᤠᤱ ᤘᤕᤧ॥

᥇᥌ ᤂᤧᤏᤧ᤹ ᤁᤧᤈᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤍᤧᤴᤏᤥ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤒᤠ ᤛᤡᤖᤠ᤹ᤃᤧᤎᤠᤱᤒᤠ ᤐᤠ᤺ᤴᤜᤠ᤹ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤗᤠᤃᤡ ᤔᤠᤱᤎᤠ᤺ᤴᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤀᤥᤃᤵ ᤁᤧᤈᤥᤃᤢ॥ ᤏᤛᤠ᤺ᤴᤏᤣ ᤆᤥ᤺ᤰᤔᤠ ᤛᤢᤰᤔᤧᤴᤍᤧᤳᤋᤣ᥄ ᤀᤠᤵᤑᤠᤸᤗᤧ ᤀᤰᤋᤱᤒᤠ ᤐᤠ᤺ᤴᤜᤠ᤹ ᤐᤥᤱᤔᤠ ᤛᤢᤰᤋᤧᤒᤠᤒᤣ᥅

᥇᥍ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤀᤠᤱ ᤘᤕᤧᤒᤠ ᤔᤢᤎᤡᤱ ᤀᤡᤛᤣ᤺ᤱᤒᤠ ᤛᤠᤔᤠᤜᤠ᤹ ᤏᤢ ᤛᤠᤶᤔᤩᤠᤱ ᤕᤢᤵᤐᤠ ᤘᤠ᤺ᤳᤋᤡᤜᤠ᤹ ᤂᤧᤏᤧ᤹ ᤁᤧᤍᤣ᤹ᤖᤢ. ᤜᤧᤰᤁᤩᤠᤱ ᤕᤧᤶᤒᤡᤳᤇᤠ ᤀᤡᤳᤜᤠ᤹ ᤁᤧᤈᤥᤃᤢ ᤂᤶᤓᤩᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤁᤧᤔᤧᤳᤋᤢᤛᤡ॥ ᤁᤱᤃ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤁᤧᤳᤏᤡᤔᤠ ᤕᤠ᤺ᤶᤒᤰᤗᤥ᥄

᥇᥎ ᤀᤠᤱᤃᤠ᤹ ᤐᤡᤏᤧᤒᤠ ᤁᤢᤓᤢᤱ ᤀᤡᤛᤣ᤺ᤱᤒᤠ ᤆᤠᤱᤜᤠ᤹ ᤁᤧᤍᤣ᤹ᤖᤢᤀᤠᤱ ᤂᤧᤏᤧ᤹ ᤏᤠᤘᤠᤀᤡᤳᤗᤠᤜᤠ᤹ ᤁᤧᤈᤠᤰᤋᤢᤛᤡ॥ ᤂᤧᤒᤩᤠᤱ ᤀᤠᤱᤃᤠ᤹ ᤏᤢᤒᤠ ᤀᤠᤒᤣ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤺ᤴ ᤏᤢ ᤛᤢᤰᤐᤠᤜᤠ᤹ ᤂᤧᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡᤖᤧ ᤗᤠᤃᤡ ᤁᤧᤕᤠᤅᤢ॥

᥇᥏ ᤂᤧᤏᤧ᤹ ᤀᤡ᤺ᤳᤇᤡᤱ ᤛᤠ᤹ᤛᤡᤱᤅᤧ᤹᥄ ᤀᤠᤱᤃᤠ᤹ ᤂᤧᤏᤧ᤹ ᤐᤡᤏᤧᤀᤠᤱ ᤘᤕᤧᤒᤠ ᤏᤢᤒᤠ ᤑᤣ᤹ᤖᤢᤶ. ᤐᤧ᤺ᤱᤘᤠᤗᤡ᤺ᤳᤇᤣ᤹ ᤏᤡ᤺ᤱᤃᤣ᤹ ᤏᤢ ᤛᤰᤘᤠᤄᤢ᤺ᤴ ᤛᤡᤍᤢᤱᤈᤓᤠ ᤜᤧᤰᤁᤣ ᤂᤧᤴ ᤏᤠᤘᤠᤀᤡᤳᤜᤠ᤹ ᤋᤃᤡ ᤁᤧᤏᤧᤛ᤻ᤛᤢ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥈᥆ “ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤏᤧ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤛᤠᤃᤧᤘᤠ᤺ᤴᤍᤢᤛᤡᤒᤠᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤠᤘᤠᤀᤡᤳᤗᤠᤜᤠ᤹ᤀᤥ ᤂᤧᤱᤜᤠ᤹ ᤛᤡᤍᤢᤱᤈᤓᤠ ᤁᤧᤈᤥᤃᤢᤛᤡ॥ ᤌᤣ ᤂᤧᤏᤧ᤹ ᤁᤧᤳᤏᤡᤔᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤡᤸᤗᤧ ᤁᤧᤕᤥᤖᤧᤀᤠᤱ ᤔᤧᤘᤕᤧᤴᤒᤡ᥅

᥈᥇ ᤂᤧᤏᤧ᤹ ᤀᤠᤱᤃᤠ᤹ ᤀᤠᤛ᤻ᤛᤠᤜᤠ᤹ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤛᤡᤀᤠᤱ ᤁᤧᤛᤧᤖᤢᤛᤡᤒᤡ᥅

᥈᥈ ᤂᤧᤏᤧ᤹ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠ ᤏᤢ ᤕᤠᤶᤃᤧᤛᤡᤱᤒᤠ ᤗᤠᤕᤥ ᤁᤧᤈᤥᤃᤢᤒᤠ ᤁᤧᤖᤧᤰ ᤋᤱᤒᤣᤜᤠ᤹ᤀᤥ ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤠᤰᤂᤡ᤹ᤀᤥ ᤗᤠᤱᤃᤧᤎᤡᤰᤛᤡᤱᤒᤠ ᤏᤢ ᤀᤡᤰᤋᤠᤵᤐᤥ ᤗᤧᤰᤆᤠᤒᤧᤎᤡ᤺ᤰ ᤁᤧᤏᤧᤛ᤻ᤛᤧᤒᤠ ᤕᤧᤴᤏᤡᤴ ᤂᤧᤏᤧ᤹ ᤌᤡᤰᤗᤧᤱᤅᤠᤱ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤴᤗᤥ॥

᥈᥉ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ‘ᤂᤧᤏᤧ᤹ᤃ ᤁᤧᤈᤡ᤺ᤳᤋᤧ ᤁᤧᤛᤩᤧᤖᤥ॥ ᤂᤧᤏᤧ᤹ ᤘᤣ᤹ ᤁᤧᤓᤧᤴᤕᤠ᤺ᤒᤰᤜᤠ᤹ᤏᤢ ᤛᤥᤛᤥᤖᤡᤰ.

᥈᥊ ᤘᤣ᤹ ᤛᤠᤶᤔᤠᤱ ᤛᤧᤘᤠᤔᤧᤵᤔᤠᤍᤧᤴ ᤔᤠᤱᤎᤠ᤺ᤴ ᤁᤧᤈᤥᤃᤢ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤁᤧᤀᤡᤒᤠᤍᤧᤴᤜᤠ᤹ᤀᤥ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤁᤧᤈᤥᤃᤢ॥

᥈᥋ ᤆᤰᤔᤧᤸᤗ᤹ᤔᤏᤠᤒᤠ ᤁᤧᤳᤏᤡᤔᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤁᤧᤖᤧᤰ ᤂᤧᤏᤧ᤹ ᤁᤧᤎᤰᤁᤡᤴ ᤁᤧᤒᤡᤖᤢᤛᤡᤀᤠᤱ ᤁᤧᤖᤧᤰ ᤔᤠᤖᤠᤶᤜᤠ᤹ᤖᤧ ᤁᤢᤛᤢᤰᤐᤥ ᤂᤧᤏᤧ᤹ ᤁᤧᤄᤧᤶᤛᤡᤱᤔᤧᤴ ᤁᤧᤈᤡ᤺ᤴᤍᤢ॥

᥈᥌ ᤂᤧᤒᤩᤠᤱ ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠᤜᤠ᤹ᤀᤥ ᤔᤣ᤺ᤳ ᤁᤧᤃᤥ᤺ᤵᤐᤠ ᤔᤡᤛᤪᤒᤠ ᤔᤏᤠᤜᤠ᤹ ᤁᤧᤕᤥ᤹ᤖᤢᤛᤡ. ᤁᤧᤳᤏᤡᤔᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤡᤴ ᤁᤧᤓᤥᤛᤢᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢ॥

᥈᥍ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤛᤠ᤺ᤶᤏᤧᤀᤠᤱ ᤌᤰᤏᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤀᤡ᤺ᤴᤍᤥᤜᤠ᤹ ᤕᤢᤶᤛᤢᤱ ᤐᤡᤏᤧ॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡ ᤐᤗᤡᤛ᤻ᤋᤡᤜᤠ᤹ᤀᤥ ᤜᤢᤰᤛᤢᤵᤏᤧ. ᤂᤧᤏᤧ᤹ ᤁᤧᤕᤠᤶᤒᤥ᤺ᤵᤔᤠ ᤁᤧᤕᤧᤵᤗᤧᤰᤁᤡᤸᤗᤧ ᤂᤧᤱᤜᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ॥

᥈᥎ ᤂᤧᤏᤧ᤹ ᤀᤛ᤻ᤛᤢᤖᤡᤜᤠ᤹ᤏᤢᤀᤠᤱ ᤀᤠᤵᤑᤣᤰ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤘᤠ᤹॥ ᤀᤠᤵᤑᤠᤸᤗᤧᤀᤠᤱ ᤁᤢᤛᤱ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠᤜᤠ᤹ ᤂᤧᤏᤧ᤹ ᤕᤖᤡᤰ ᤂᤥᤔᤠ ᤁᤧᤴᤇᤢᤰᤋᤢᤴᤇᤡᤴ ᤜᤧᤰᤁᤣ ᤗ᤹᥄ ᤜᤧᤰᤁᤩᤠᤱ ᤂᤧᤵᤔᤥ ᤂᤧᤏᤧ᤹ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤀᤣᤃᤠᤱ. ᤀᤠᤸᤗᤛᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ ᤔᤧᤴᤍᤠᤀᤣ ᤁᤧᤘᤕᤧ॥

᥈᥏ ᤂᤧᤏᤧ᤹ ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤒᤣᤒᤡᤗᤥᤏᤧᤴ ᤁᤧᤜᤧᤵᤋᤢᤀᤠᤱ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠᤜᤠ᤹ ᤁᤧᤕᤥ᤹ᤖᤢᤛᤡ. ᤁᤖ ᤀᤠᤸᤗᤛᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ ᤔᤧᤍᤩᤧᤏᤧᤴᤏᤠᤱ ᤁᤧᤘᤕᤧ॥

᥉᥆ “‘ᤛᤡᤖᤡᤱ ᤔᤧᤶᤔ᤺ᤶᤏᤠᤔᤠ ᤁᤧᤳᤏᤡᤔᤠᤸᤗᤧ ᤆᤥᤃᤢᤒᤠ ᤜᤧᤰᤁᤣ. ᤂᤧᤏᤧ᤹ ᤀᤰᤋᤱᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤠᤰᤂᤣᤍᤱᤒᤠ ᤗᤢᤱᤔᤠ᤹ ᤜᤡ᤺ᤶᤔᤠ ᤛᤡᤰᤗᤢᤱᤔᤠ᤹ ᤁᤧᤃᤳᤋᤢᤒᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥉᥇ ᤁᤧᤖᤧᤰ ᤔᤠᤖᤠᤶᤜᤠ᤹ᤖᤧ ᤁᤢᤛᤢᤰᤐᤠᤜᤠ᤹ᤀᤥ ᤘᤣ᤹ ᤁᤧᤔᤠᤱᤜᤠ᤹ᤖᤧ ᤔᤠᤱᤎᤠ᤺ᤴᤜᤠ᤹ ᤏᤢ ᤁᤧᤖᤧᤰ ᤀᤡᤗᤠᤶᤜᤠ᤹ᤀᤥ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤁᤧᤈᤥᤃᤢ॥ ᤛᤧᤰᤂᤠ᤺ᤸᤗᤧ. ᤂᤧᤏᤧ᤹ᤃ ᤛᤠ᤹ᤖᤡᤰ ᤗᤠᤕᤥ ᤆᤥ᤺ᤰᤔᤠ ᤁᤢᤛᤡᤖᤠ᤹ ᤁᤧᤎᤠᤱᤔᤠ. ᤁᤧᤳᤏᤡᤔᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤔᤧᤴᤏᤠᤱ ᤔᤧᤴᤏᤠ᤺ᤰᤔᤏᤠᤔᤠ ᤁᤧᤳᤏᤡᤔᤠᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤶᤔᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹॥

᥉᥈ ᤀᤥᤖᤥ. ᤂᤧᤏᤧ᤹ᤃ ᤀᤠᤵᤑᤣᤰ ᤁᤢᤕᤧᤶᤒᤠ᤺ᤴᤏᤢ᤺ᤸᤗᤧ ᤁᤢᤛᤡᤱ ᤏᤡ᤺ᤳᤔᤧᤴᤍᤧᤵᤔᤏᤠᤒᤠᤜᤠ᤹ ᤁᤧᤃᤵᤔᤠ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤣ᤺ᤳᤏᤧᤖᤥ॥

᥉᥉ ᤁᤧᤳᤏᤡᤔᤠᤜᤠ᤹ᤖᤧᤃ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤸᤗᤧ ᤁᤢᤔᤧᤴ ᤔᤧᤍᤠ᤺ᤰᤋᤢ. ᤁᤖ ᤂᤧᤏᤧ᤹ᤃ ᤁᤧᤴᤍᤠ᤺ᤰᤋᤢᤴ᥄ ᤂᤧᤏᤧ᤹ᤃ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠᤜᤠ᤹ ᤋᤠᤔᤠᤀᤠᤱ ᤂᤧᤏᤧ᤹ᤏᤢ ᤀᤡᤶᤔᤠᤖᤧ ᤗᤠᤃᤡ ᤛᤢᤖᤢᤳᤕᤠᤱ ᤁᤧᤒᤡᤖᤢᤛᤡᤀᤠᤱ ᤔᤡᤰᤋᤥ᤺ᤰᤜᤠ᤹ ᤁᤧᤒᤡᤖᤢᤛᤡ॥

᥉᥊ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ᤃ ᤘᤣ᤹ ᤁᤧᤳᤏᤡᤔᤠᤜᤠ᤹ᤏᤢ᤺ᤸᤗᤧ ᤋᤠᤱᤃᤪᤠᤳᤆᤡ ᤐᤖᤡᤰᤔᤠ ᤁᤧᤈᤥ᤺ᤰ॥ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠᤜᤠ᤹ᤖᤧ ᤁᤢᤔᤧᤴ ᤂᤧᤏᤧ᤹ ᤐᤡᤔᤠᤖᤧ ᤁᤢᤗᤧᤰᤘᤠ ᤂᤧᤏᤧ᤹ᤏᤡ ᤂᤧᤱᤜᤠ᤹ ᤁᤢᤔᤧᤴ ᤁᤧᤒᤡᤖᤢᤛᤡᤖᤥ᥄

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢ

᥉᥋ “‘ᤂᤧᤸᤗᤧ ᤆᤥᤃᤢᤸᤗᤧ ᤁᤧᤳᤏᤡᤔᤠᤀᤣ. ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤂᤧᤏᤧ᤹ ᤂᤧᤵᤛᤧ᤹᥄

᥉᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤁᤧᤕᤠᤶᤛᤥᤔᤧᤴ ᤗᤠ᤺ᤰᤁᤠᤳ ᤁᤧᤗ᤺ᤳᤋᤢᤀᤠᤱ ᤁᤧᤳᤏᤡᤔᤠ ᤁᤧᤕᤠ᤺ᤶᤒᤰᤁᤡᤴ ᤁᤧᤖᤧᤰ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠᤜᤠ᤹ ᤀᤠᤵᤑᤣᤰ ᤀᤥ᤺ᤴᤃᤧᤎᤠᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤂᤧᤏᤧ᤹ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤁᤧᤔᤧᤳᤋᤢᤛᤡᤀᤠᤱ ᤁᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ. ᤂᤶᤓᤩᤠᤱ ᤂᤧᤏᤧ᤹ ᤁᤧᤔᤠᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤁᤧᤛᤧᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ.

᥉᥍ ᤀᤠᤱᤃᤠ᤹ ᤀᤰᤂᤣ ᤆᤥ᤺ᤰᤔᤠ ᤆᤥᤃᤢᤱ᤹॥ ᤂᤧᤏᤧ᤹ᤏᤢ ᤛᤥᤖᤡᤰ ᤗᤠᤕᤥ ᤁᤧᤈᤥ᤺ᤰᤐᤠᤀᤠᤱ ᤁᤧᤘᤠ᤹ᤒᤠ ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠ ᤂᤧᤏᤧ᤹ ᤁᤧᤈᤢᤶ ᤁᤧᤍᤧ᤺ᤱᤜᤠ᤹. ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ ᤏᤢ ᤁᤧᤈᤡ᤺ᤳᤋᤢᤛᤡᤒᤠ ᤁᤧᤖᤧᤰ ᤀᤠᤱᤃᤠ᤹ ᤛᤥᤖᤡᤰ ᤛᤢᤵᤛᤢᤱᤛᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤏᤧ᤹ ᤗᤧᤰᤆᤠ᤹ᤒᤢᤎᤢᤰ ᤑᤧᤴᤏᤧ᤹ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤀᤍᤰᤋᤰ ᤀᤥᤔᤧᤵᤔᤠ ᤁᤧᤶᤛᤢᤰ॥

᥉᥎ ᤀᤠᤱᤃᤠ᤹ ᤂᤧᤏᤧ᤹ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠ ᤏᤢ ᤔᤏᤠ ᤁᤧᤛᤧᤖᤢᤛᤡᤒᤠᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤏᤧ॥ ᤀᤠᤱᤃᤠ᤹ ᤀᤠᤏᤠᤜᤧᤶᤔᤠ ᤀᤠᤛᤠᤰᤁᤧᤴᤏᤡᤸᤗᤧ ᤂᤧᤏᤧ᤹ ᤔᤠᤰᤂᤡ᤹ᤑᤢᤔᤠᤸᤗᤧ ᤗᤧ᤺ᤰᤏᤧ॥

᥉᥏ ᤂᤧᤒᤩᤠᤱ ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠ ᤁᤴ ᤕᤖᤡᤰ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤂᤧᤏᤧ᤹ ᤌᤠᤏᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤔᤧᤱ᤹॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤘᤣ᤹ ᤁᤧᤔᤠᤱᤜᤠ᤹ᤖᤧ ᤗᤠᤃᤡᤒᤠ ᤔᤠᤱᤎᤠ᤺ᤴᤜᤠ᤹ ᤏᤢ ᤁᤧᤏᤠᤘᤠᤀᤡᤳᤗᤠᤜᤠ᤹ᤖᤧ ᤗᤠᤃᤡ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤗᤢ᤺ᤴᤍᤢ ᤔᤧᤎᤠᤛᤢ᤹॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤗᤧᤰᤆᤠ᤹ ᤁᤧᤶᤓᤧᤴ᤹ ᤜᤧᤰᤁᤩᤠᤱ ᤐᤏᤢᤏᤢᤒᤠ ᤁᤧᤛᤠᤔᤠᤜᤠ᤹ ᤔᤧᤍᤣ᤹ᤖᤢᤀᤠᤱ ᤂᤧᤏᤧ᤹ ᤗᤧᤰᤆᤠᤒᤧᤎᤡ᤺ᤰ ᤁᤧᤶᤗᤧᤳ ᤁᤧᤶᤎᤠᤖᤥ॥

᥊᥆ ᤂᤧᤱᤜᤠ᤹ᤖᤧ ᤗᤢᤱᤅᤡᤸᤗᤧ ᤐ᤺ᤵᤔᤠ ᤏᤢ ᤋᤠᤓᤣᤜᤠ᤹ᤖᤧ ᤐᤠᤰᤗᤧ ᤐᤠᤰᤗᤧ ᤆᤩᤧᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤗᤳᤇᤠ ᤜᤕᤱ ᤁᤡᤸᤗᤡᤱᤅᤥ ᤀᤡᤁᤧᤶᤄᤣ᤺ᤱ᤹॥

᥊᥇ ᤂᤧᤱᤜᤠ᤹ᤖᤧ ᤕᤖᤡᤰ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤏᤧ᤹ ᤁᤧᤜᤡᤶᤜᤠ᤹ ᤔᤡᤔᤧᤎᤡᤰᤂᤢ ᤁᤧᤶᤒᤡ ᤜᤧᤰᤁᤩᤠᤱ ᤂᤧᤏᤧ᤹ ᤂᤢᤶᤍᤡᤱ ᤁᤧᤶᤒᤡ॥ ᤀᤠᤱᤃᤠ᤹ ᤂᤧᤏᤧ᤹ ᤁᤧᤃᤧᤳᤏᤡᤔᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤡᤴ ᤛᤠᤰᤋᤢᤱ ᤐᤡᤏᤧ ᤂᤧᤒᤩᤠᤱ ᤕᤖᤡᤰ ᤁᤧᤛᤡᤖᤠ᤹ ᤁᤧᤎᤠᤱᤒᤠᤜᤠ᤹ ᤆᤠᤛᤢᤱ ᤐᤡᤔᤠᤛᤡ ᤁᤧᤕᤠ᤺ᤶᤒᤰᤁᤡᤴ ᤏᤢᤵᤛᤢᤱ ᤐᤡᤏᤧ॥

᥊᥈ “‘ᤂᤧᤒᤩᤠᤱ ᤁᤢᤏᤢᤵᤔᤥ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥᤒᤠ ᤀᤠᤱᤃᤠ᤹ ᤀᤠᤕᤠ᤺ᤰᤗᤧ᤹ᤔᤠᤴ ᤏ᤺ᤶᤏ᤺ᤶ ᤐᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤠᤜᤧᤶᤔᤠ ᤀᤠᤛᤡᤰᤁᤧᤴ ᤆᤡ᤺ᤰᤋᤢ᤹॥ ᤀᤠᤱᤃᤠ᤹ ᤏ᤺ᤶᤏ᤺ᤶᤒᤠ ᤐᤥ᤺ड᤻ᤅᤠ ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤀᤠᤕᤠᤰ ᤔᤧᤗᤧ᤹ᤏᤧᤴ॥

᥊᥉ ᤂᤧᤏᤧ᤹ ᤁᤧᤘᤧᤶᤔᤧᤴ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤣ ᤁᤧᤘᤕᤧ ᤁᤖ ᤁᤴ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤁᤧᤈᤥᤃᤢᤀᤠᤱ ᤀᤠᤱᤃᤠ᤹ ᤀᤠᤛᤡᤰ ᤁᤧᤓᤥ᤺ᤰᤂᤢᤀᤠᤱ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤗᤠᤕᤥᤜᤠ᤹ᤖᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤏᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤕᤠᤶᤒᤥ᤺ᤵᤔᤠ ᤁᤧᤗᤠᤕᤥᤜᤠ᤹ᤀᤥ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤕᤠ᤺ᤶᤒᤰᤜᤠ᤹ ᤁᤧᤕᤥ᤹ᤖᤢᤀᤠᤱ ᤘᤠ᤹ᤖᤥ॥’”

ᤁᤢᤶᤔᤠ ᤜᤧᤰᤋᤱᤔᤠ ᤁᤢᤛ᤻ᤛᤠ

᥊᥊ “ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤁᤧᤒᤠ᤺ᤵᤐᤠ ᤁᤧᤖᤧᤰᤗᤧ ᤂᤧᤏᤧ᤹ ᤋᤠ᤹ᤍᤡ ᤁᤧᤶᤈᤥ᤺ᤰᤁᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. ‘ᤀᤠᤰᤋᤱᤔᤠ ᤁᤢᤶᤔᤠ. ᤜᤧᤰᤋᤱᤔᤠᤀᤣ ᤁᤢᤛ᤻ᤛᤠ॥’

᥊᥋ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤠᤱ ᤁᤧᤶᤔᤠ ᤜᤧᤰᤋᤱᤔᤠᤀᤣ ᤁᤧᤈᤥ᤺ᤰ. ᤂᤢᤏᤧ᤹ ᤀᤠᤒᤠᤅᤣ ᤁᤢᤕᤧᤶᤒᤠ᤺ᤴ ᤏᤢ ᤁᤢᤛ᤻ᤛᤠᤜᤠ᤹ ᤛᤠ᤹ᤖᤡᤰ ᤆᤡ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤏᤧ᤹ ᤜᤠᤒᤠ ᤁᤧᤴᤏᤧ᤹ᤁᤧᤴᤛᤠ᤹ᤛᤡ᤹ ᤜᤧᤰᤋᤱᤔᤠ ᤁᤧᤈᤥ᤺ᤰ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤠᤜᤠ᤹ ᤏᤢ ᤂᤢᤴᤇᤡ᤹ ᤛᤠᤜᤠ᤹ ᤔᤧᤈᤡ᤺ᤳᤋᤢᤛᤡ॥ ᤛᤧᤰᤂᤠᤀᤣ ᤂᤧᤏᤧ᤹ ᤁᤧᤶᤔᤠ ᤗᤳᤇᤠ ᤜᤡᤳᤋᤡ ᤘᤕᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤶᤒᤠ ᤀᤣᤔᤥᤖᤡ ᤘᤕᤧ॥

᥊᥌ “ᤂᤧᤏᤧ᤹ ᤁᤧᤴᤏᤧ᤹ ᤕᤶᤔᤠᤴ ᤛᤠᤔᤖᤡ ᤘᤕᤧ. ᤂᤢᤏᤧ᤹ ᤌᤠᤱᤃᤧᤳ ᤐᤡᤛᤠᤱ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤏᤢ ᤕᤢᤅᤧ॥ ᤂᤧᤏᤧ᤹ ᤁᤧᤴᤛᤠ᤹ ᤆᤢᤰᤔᤠᤴ ᤛᤍᤥᤔ ᤘᤕᤧ. ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤏᤢ ᤗᤠᤱᤃᤧᤳ ᤐᤡᤛᤠᤱ ᤕᤢᤅᤧ॥

᥊᥍ ᤁᤖ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤕᤠᤶᤃᤧᤛᤡᤱᤒᤠ ᤗᤠᤕᤥᤖᤰ ᤁᤧᤴᤈᤥᤃᤢᤴ॥ ᤁᤖ ᤂᤧᤏᤧ᤹ ᤜᤠᤖᤠᤀᤣ ᤂᤧᤱᤜᤠ᤹ᤏᤢ᤺ᤸᤗᤧ ᤀᤠᤸᤗᤛᤠᤱ ᤁᤢ᤹ᤀᤡᤃᤧᤓᤧᤶᤔᤠ ᤁᤧᤒᤥ᤺ᤰᤂᤧ॥

᥊᥎ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤜᤧᤰᤁᤣ ᤛᤍᤥᤔ ᤏᤢ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤁᤢ᤹ᤀᤡᤃᤧᤓᤧᤶᤔᤠ ᤔᤧᤴᤘᤕᤧᤴ॥

᥊᥏ ᤛᤍᤥᤔ ᤏᤢ ᤂᤧᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤀᤠᤱᤍᤡᤱ ᤁᤧᤗ᤹ᤒᤠ. ᤁᤧᤎᤧᤰᤛᤡᤱᤒᤠ ᤏᤢ ᤗᤧᤶᤛᤫᤠᤒᤠ ᤘᤕᤧ. ᤂᤧᤴ ᤕᤧᤶᤔᤥ ᤗᤠ᤺ᤰᤁᤠᤳ ᤗᤧᤵᤔᤠᤱ ᤕᤠᤱᤃᤧᤛᤠ᤹ᤒᤠ ᤏᤢ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤘᤠ᤹ᤒᤠᤜᤠ᤹ ᤋᤢᤰᤂᤣ ᤔᤧᤈᤩᤧ॥

᥋᥆ ᤂᤧᤱᤜᤠ᤹ ᤕᤶᤔᤠ ᤁᤧᤗᤧᤱᤛᤡᤱᤔᤠ ᤔᤧᤘᤕᤧ ᤜᤧᤰᤁᤩᤠᤱ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤔᤧᤈᤥᤃᤢ. ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤧᤏᤡᤶᤛᤢᤶᤔᤠᤱ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤱᤜᤠ᤹ ᤘᤖᤧᤱᤗᤧᤱ ᤔᤧᤱᤏᤡᤱ॥

᥋᥇ “ᤂᤧᤏᤧ᤹ ᤁᤧᤗᤠᤕᤥᤜᤠ᤹ᤖᤧ ᤁᤢᤓᤪᤧ᤺ᤱ ᤕᤠᤖᤡᤰᤁᤠᤱ ᤛᤠᤔᤖᤡᤕᤠ᤺ᤸᤗᤧᤃ ᤔᤧᤈᤥᤃᤢᤴ॥ ᤂᤧᤏᤧ᤹ ᤁᤧᤴᤛᤠ᤹ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤈᤥᤃᤢᤒᤠᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤕᤖᤡᤰ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤁᤧᤈᤥᤃᤢᤀᤠᤱ ᤘᤠ᤹॥ ᤂᤧᤏᤧ᤹ᤏᤢ ᤋᤱᤔᤧᤸᤗᤧ ᤂᤧᤱᤜᤠ᤹ ᤛᤠᤶᤕᤥᤏᤡᤒᤠ ᤏᤡᤍᤧᤳ॥

᥋᥈ ᤂᤧᤏᤧ᤹ ᤛᤡᤖᤡᤱᤔᤔᤥ ᤌᤩᤧ᤹᥄ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤴᤛᤠ᤹ ᤔᤧᤴᤇᤢᤔᤠᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤏᤡᤔᤧᤍᤧᤵᤐᤠ ᤁᤧᤈᤥᤃᤢᤛᤡ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤴᤏᤢ᤺ᤸᤗᤧ ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤘᤕᤧ. ᤂᤧᤏᤧ᤹ᤏᤢ᤺ᤸᤗᤧ ᤂᤧᤱᤜᤠ᤹ ᤛᤠᤶᤕᤥᤏᤡᤔᤠ ᤏᤡᤔᤧᤎᤠ᤺ᤵ॥ ᤂᤧᤸᤗᤧ ᤆᤥᤃᤢᤸᤗᤧ ᤛᤡᤖᤡᤱᤔᤔᤥ ᤌᤩᤧ᤹ ᤜᤧᤰᤁᤩᤠᤱ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤌᤖᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤴᤏᤧ᤹ ᤁᤧᤴᤛᤠ᤹ᤜᤠ᤹ ᤛᤠᤶᤕᤥᤏᤡᤔᤠ ᤏᤡᤔᤧᤍᤧᤳᤋᤧᤖ ᤁᤧᤈᤥᤃᤢᤛᤡᤀᤠᤱ ᤘᤠ᤹ᤖᤥ॥”

ᤛᤍᤥᤔ ᤏᤢ ᤛᤠᤔᤖᤡᤕᤠ᤺ᤴ ᤋᤃᤡᤒᤠ ᤜᤧᤰᤁᤣ ᤕᤠᤶᤔᤥ ᤏᤢ᤺ᤱᤛᤡ᤹

᥋᥉ “ᤁᤖ ᤁᤢᤓᤠ ᤕᤧᤶ ᤀᤣᤃᤠᤱ ᤛᤍᤥᤔ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤛᤠᤔᤖᤡᤕᤠ᤺ᤴ ᤏᤢ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤕᤠᤶᤔᤥ ᤔᤧᤏᤢ᤹ᤔᤧᤍᤠᤖ ᤆᤥᤃᤢᤱ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤢ᤹ᤔᤠ ᤁᤧᤍᤠᤔᤧᤴ ᤂᤧᤱᤜᤠ᤹ᤏᤢ ᤛᤥᤖᤡᤰ ᤀᤠᤱᤃᤠ᤹ ᤕᤠᤶᤔᤥ ᤏᤢ᤺ᤰᤋᤢᤱ᤹.

᥋᥊ ᤂᤧᤒᤩᤠᤱ ᤂᤧᤏᤧ᤹ ᤁᤧᤈᤥᤃᤢᤀᤠᤱ ᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤛᤧᤰᤂᤠᤀᤣ ᤂᤧᤏᤧ᤹ ᤛᤡᤖᤡᤱᤔᤔᤥ ᤁᤧᤎᤠᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴᤏᤢ ᤋᤱᤔᤧᤸᤗᤧ ᤂᤧᤏᤧ᤹ ᤁᤧᤗᤠᤕᤥᤜᤠ᤹ᤖᤧ ᤂᤧᤱᤜᤠ᤹ ᤏᤢᤒᤠ ᤆᤥᤃᤢᤛᤡᤒᤠ ᤂᤢᤴᤇᤡ᤹ ᤏᤡᤱᤘᤠ ᤔᤧᤄᤥᤛᤢ᤹॥

᥋᥋ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤴᤏᤧ᤹ ᤁᤧᤴᤛᤠ᤹ᤜᤠ᤹. ᤛᤍᤥᤔ ᤏᤢ ᤛᤠᤔᤖᤡᤕᤠᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠ ᤛᤠᤜᤠ᤹. ᤂᤧᤱᤜᤠ᤹ ᤋᤃᤡ ᤔᤧᤘᤕᤧᤒᤠᤍᤧᤴᤏᤥ ᤕᤠᤶᤔᤥ ᤔᤧᤏᤢ᤺ᤱ ᤔᤧᤍᤠᤖᤥ. ᤜᤧᤰᤁᤩᤠᤱ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠᤜᤠ᤹ ᤋᤃᤡ ᤁᤧᤘᤕᤡᤒᤠᤍᤧᤴᤏᤥ ᤁᤧᤏᤢ᤺ᤰᤂᤡ ᤁᤧᤍᤩᤧ᤹ᤀᤡᤖᤥ॥

᥋᥌ ᤂᤧᤏᤧ᤹ ᤀᤠᤱᤍᤡᤱ ᤁᤧᤗ᤹ᤖᤧᤒᤠ ᤕᤧᤴᤜᤠ᤹ᤀᤥ ᤂᤧᤏᤧ᤹ ᤛᤍᤥᤶᤔᤡᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢ॥

᥋᥍ ᤁᤖ ᤀᤠᤸᤗᤥ ᤂᤧᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤁᤧᤓᤧᤴ ᤕᤠ᤺ᤶᤒᤰᤁᤡᤴ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤣᤍᤥᤔ ᤏᤢ ᤂᤧᤴ ᤁᤧᤖᤧᤰ ᤐᤡᤛᤠᤱᤒᤠ ᤁᤢᤒᤠᤱᤓᤣ᤹ᤛᤠᤒᤠᤜᤠ᤹ᤖᤧ ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳ॥

᥋᥎ ᤁᤧᤖᤧᤰ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤁᤧᤕᤠᤶᤒᤥ᤺ᤵᤔᤠ ᤏᤢ ᤕᤠᤶᤃᤧᤛᤡᤱᤒᤠ ᤁᤧᤗᤠᤕᤥᤜᤠ᤹ᤖᤧ ᤗᤠᤃᤡ ᤁᤴ ᤂᤧᤏᤧ᤹ ᤁᤧᤄᤢᤶᤍᤡᤱᤗᤥ. ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤛᤍᤠᤍᤡᤱᤒᤠ ᤔᤠᤱᤜᤢᤵ

᥋᥏ “ᤀᤠᤸᤗ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤌᤣ᤺ᤴ ᤂᤥᤔᤠ ᤁᤧᤕᤠᤖᤢ᤹ ᤂᤧᤴ ᤀᤠᤱᤃᤠ᤹ ᤐᤡᤏᤧᤖᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤔᤠᤱᤜᤢᤵᤐᤡᤴ ᤁᤧᤓᤣ᤺ᤴᤍᤢᤀᤠᤱ ᤑᤣ᤺ᤶᤔᤠ ᤔᤧᤴᤏᤢ᤹ᤔᤏᤠᤒᤠ ᤁᤧᤔᤠᤱᤜᤧᤰᤜᤠ᤹ ᤕᤠᤱᤕᤠᤱᤒᤠ ᤁᤧᤗᤣ᤺ᤳᤋᤢᤀᤠᤱ ᤘᤠ᤹॥

᥌᥆ ᤜᤧᤰᤁᤣᤛᤠᤱ ᤂᤧᤏᤧ᤹ ᤔᤧᤴᤇ᤻ᤕᤠ ᤁᤧᤘᤕᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤀᤠᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤀᤠᤓᤧᤸᤗᤧᤛᤠᤱ ᤔᤧᤴᤏᤢᤵᤔᤏᤠᤒᤠ ᤗᤳᤇᤠ ᤔᤠᤱᤜᤢᤵ ᤆᤥᤃᤢᤱ᤹॥

᥌᥇ ᤂᤧᤒᤩᤠᤱ ᤂᤧᤏᤧ᤹ ᤁᤧᤈᤥᤃᤢᤀᤠᤱ ᤘᤠ᤹ᤒᤠ ᤁᤧᤖᤧᤰ ᤁᤧᤓᤧᤴ ᤕᤠ᤺ᤶᤒᤰᤜᤠ᤹ ᤁᤧᤏᤢ᤺ᤴᤗ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ᤹॥ ᤂᤧᤏᤧ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤸᤗᤧ ᤂᤧᤱᤜᤠ᤹ ᤁᤢᤗᤰᤛᤡ ᤔᤧ᤺ᤴᤇᤡᤛᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤴᤏᤧ᤹ ᤁᤧᤴᤛᤠ᤹. ᤛᤍᤥᤔ ᤏᤢ ᤛᤠᤔᤖᤡᤕᤠ᤺ᤴ ᤂᤧᤏᤧ᤹ ᤁᤧᤛ᤻ᤛᤠ ᤔᤧᤴᤇᤢᤔᤠ ᤔᤧᤒᤥ᤺ᤱᤗ ᤆᤥᤃᤢᤱᤛᤡᤱ᤹॥

᥌᥈ ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤂᤧᤏᤧ᤹ᤏᤢ ᤕᤠᤶᤔᤥ ᤏᤡ᤺ᤴᤎᤥ ᤆᤥᤃᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥

᥌᥉ ᤂᤧᤏᤧ᤹ ᤁᤧᤈᤥᤃᤢᤀᤠᤱ ᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤀᤠᤱᤃᤠ᤹ ᤂᤧᤏᤧ᤹ ᤗᤧᤵᤔᤡ ᤐᤡᤏᤧᤸᤗᤧ ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤀᤠᤱ ᤁᤧᤏᤢ᤺ᤴᤏᤠᤱ ᤁᤧᤏᤠ᤺ᤴ ᤁᤧᤍᤧᤵᤋᤢ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

a 

᥇᥌:᥉ ᤀᤡᤛᤪᤠᤀᤡᤜᤠ᤹ᤖᤧ ᤁᤴ ᤔᤏᤠᤜᤠ᤹ ᤁᤢ᤹ᤀᤡᤃᤧᤓᤧᤶᤒᤠ ᤏᤢ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤔᤧᤀᤡ᤺ᤳᤋᤢᤛᤡ॥

ᤆᤧᤸᤗᤧᤰᤛᤣ᤹ᤒᤢᤱ ᤏᤢ ᤏᤧᤳᤇᤡ ᤕᤶᤒᤠ ᤔᤕᤠᤗᤠᤶ ᤂᤧᤍᤠ᤹

᥇᥍

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤁᤴ ᤋᤠ᤹ᤍᤡ᤺ᤴ ᤐᤠ᤺ᤳᤋᤧ᤹. ᤜᤧᤰᤁᤩᤠᤱ ᤁᤴ ᤂᤧᤍᤠ᤺ᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤧᤛᤧ᤹ᤀᤥ-

“ᤕᤶᤒ᤻ᤕᤶᤒᤠ ᤁᤢᤗᤠᤵ ᤁᤧᤒᤵᤐᤠ.

ᤁᤣ᤺ᤶᤒᤠ ᤏᤢ ᤕᤖᤡᤰ ᤐᤖᤡᤰᤐᤠ

ᤁᤢᤓᤖᤠ ᤁᤢᤔᤠᤰᤗᤠ ᤁᤢᤶᤒᤪᤡᤰ ᤁᤧᤕᤢᤱᤒᤠ

ᤔᤕᤠ ᤌᤡᤰ ᤗᤧᤒᤏᤠᤏᤀᤥ ᤕᤧᤖᤥ॥

ᤂᤧᤸᤗᤧ ᤛᤠᤶᤔᤠᤱᤛᤡᤱᤸᤗᤧ ᤁᤢᤛᤶᤔᤡᤴ ᤕᤢᤰᤋᤢᤖᤥ॥

᥊ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰᤏᤢ᤺ᤸᤗᤣ

ᤁᤢᤛᤶᤔᤥᤒᤠ ᤁᤢᤒᤥᤖᤠ᤺ᤰᤁᤡᤴ ᤑᤢ᤹ᤖᤢᤖᤥ.

ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤎᤡᤶᤛᤢᤒᤠ

ᤗᤠᤈᤣ᤹ᤀᤥ ᤂᤧᤸᤗᤧ ᤂᤧᤴ ᤐᤰᤂᤢ ᤋᤣ᤹ᤖᤢᤖᤥ॥

ᤗᤧᤱᤜᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤈᤢᤶᤔᤥ ᤂᤧᤴ ᤗᤧ᤺ᤳᤋᤢᤖᤥ॥

᥋ ᤗᤠᤈᤣ᤹ᤗᤠᤶ ᤂᤧᤸᤗᤧ ᤁᤢᤗᤡ᤺ᤶᤒᤠᤈᤡ ᤋᤣ᤹ᤖᤢᤖᤥ.

ᤜᤧᤰᤁᤩᤠᤱ ᤆᤠᤃᤧᤏᤢ᤹ᤒᤠ ᤏᤢᤒᤠ ᤂᤠᤶᤔᤥ ᤂᤧᤴ ᤗᤣ᤺ᤳᤋᤢᤖᤥ.

ᤂᤢᤏᤧ᤹ ᤋᤠᤶᤍᤠᤶᤒᤠ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤂᤧᤴ ᤕᤢᤰᤂᤢᤖᤥ.

ᤂᤧᤵᤔᤥ ᤐᤥᤖᤥ᤺ᤰᤛᤡᤱᤔᤠ ᤜᤧᤰᤁᤣ ᤐᤥᤔᤠ ᤛᤢᤰᤋᤧᤖᤥ॥

᥌ ᤁᤸᤗᤧ ᤂᤧᤵᤔᤥ ᤁᤢᤛᤠ᤺ᤵ ᤗᤡᤱᤛᤧᤖᤥ

ᤜᤧᤰᤁᤩᤠᤱ ᤔᤢ ᤐᤥᤖᤧᤀᤠᤱ ᤁᤧᤍᤠᤵᤐᤠ ᤆᤧᤸᤗᤧᤰᤛᤣ᤹ ᤐᤥ᤺ᤰᤂᤧᤖᤥ॥

ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤁᤡ᤺ᤳᤌᤧᤴ ᤗᤧᤵᤔᤠᤱ ᤌᤠ᤺ᤱ ᤜᤡᤛᤡᤱᤗᤥ

ᤜᤧᤰᤁᤩᤠᤱ ᤁᤸᤗᤧ ᤁᤢᤛᤠ᤺ᤵᤜᤠ᤹ ᤂᤠᤶᤒᤠᤱᤅᤥ ᤔᤢ ᤐᤥᤖᤧᤒᤣᤖᤥ॥

ᤁᤸᤗᤧ ᤁᤧᤎᤢᤶᤒᤠ ᤁᤢᤒᤥᤖᤠ᤺ᤰᤜᤠ᤹ ᤗ᤺ᤴᤍᤧᤖᤥ.

ᤜᤧᤰᤁᤩᤠᤱ ᤁᤢᤈ᤺ᤰᤜᤠ᤹ ᤗᤡᤱᤛᤧ ᤗ᤺ᤴᤍᤧᤖᤥ॥

᥍ ᤁᤖ ᤕᤶᤒᤠ ᤁᤢᤗᤠᤵ ᤁᤧᤒᤵᤐᤠ ᤏᤢ

ᤐᤖᤡᤰ ᤐᤖᤡᤰᤐᤠ ᤁᤢᤓᤖᤠ ᤁᤢᤔᤠᤰᤗᤠ

ᤁᤢᤶᤒᤪᤡᤰ ᤁᤧᤕᤢᤱᤒᤠ ᤗᤳᤇᤠ ᤘᤣ᤹ ᤕᤶᤒᤠ ᤔᤕᤠ ᤌᤡᤰ ᤕᤧᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤆᤧᤸᤗᤧᤰᤛᤣᤸᤗᤧ

ᤆᤫᤠ᤺ᤳ ᤂᤥᤔᤠᤖᤧ ᤗᤠᤃᤡ ᤁᤢᤛᤠ᤺ᤵᤜᤠ᤹ ᤏᤢ

ᤁᤢᤒᤥᤖᤠ᤺ᤰᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤐᤥᤖᤧᤒᤣᤖ ᤕᤠ᤺ᤴᤍᤢᤖᤥ.

᥎ ᤜᤧᤰᤁᤣᤃ ᤂᤧᤴ ᤆᤧᤸᤗᤧᤰᤛᤣ᤹ᤀᤡᤴ ᤐᤏᤢᤏᤢᤖᤡᤰ ᤐᤥᤔᤠ ᤛᤢᤰᤗ

ᤜᤧᤰᤁᤩᤠᤱ ᤕᤖᤡᤰ ᤁᤢᤓᤧᤰᤘᤠ ᤏᤢ

ᤁᤢᤈᤠ ᤁᤧᤏᤢ᤹ᤒᤠ ᤁᤢᤈᤠ᤹ ᤌᤥ᤺ᤰᤗ ᤑᤠ᤹ᤀᤠᤱ

ᤁᤴ ᤋᤃᤡᤛᤠ ᤏᤢᤒᤠ ᤂᤠᤶᤔᤥ ᤔᤧᤗᤣ᤺ᤳᤋᤢᤀᤠᤱ ᤕᤢᤅᤧᤖᤥ

ᤂᤧᤒᤩᤠᤱ ᤆᤫᤠ᤺ᤳᤋᤡᤸᤗᤧ ᤕᤥᤖᤢᤀᤠᤱ ᤕᤢᤅᤧᤖᤥ॥

᥏ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤴ ᤛᤣ᤺ᤴᤍᤥ ᤆᤥᤃᤢᤖᤥ-

ᤌᤣ ᤁᤴ ᤆᤧᤸᤗᤧᤰᤛᤣ᤹ᤀᤡᤴ ᤐᤥᤀᤠᤱ ᤆᤠ᤹ᤒᤡ᥅

ᤔᤧ᤺ᤴ᥄ ᤁᤴ ᤁᤢᤛᤠ᤺ᤵᤜᤠ᤹ ᤏᤢ ᤁᤧᤖᤧᤰ

ᤀᤠᤱᤃᤠ᤹ ᤜᤠ᤹ᤕᤠᤰ ᤀᤠ᤺ᤰᤂᤢᤱᤍᤣᤛᤢᤱᤗᤥ᥄

ᤀᤠᤱᤃᤠ᤹ ᤁᤸᤗᤧ ᤁᤢᤈᤠ᤹ᤜᤠ᤹ ᤆᤩᤧᤵᤋᤢᤱ ᤌᤠᤛᤢᤱᤗᤥ

ᤜᤧᤰᤁᤩᤠᤱ ᤁᤸᤗᤧ ᤁᤢᤓᤧᤰᤘᤠᤜᤠ᤹ ᤀᤡᤖᤧᤶᤔᤠᤱ ᤛᤡᤖᤖᤥ॥

ᤀᤠᤱᤃᤠ᤹ ᤁᤴ ᤁᤧᤎᤢᤶᤒᤠ ᤜᤢᤰ ᤔᤧ᤺ᤴᤏᤣ

ᤀᤡᤃᤪ ᤕᤖᤡᤰ ᤌᤰᤛᤢᤒᤠᤜᤠ᤹ ᤔᤧ᤺ᤴᤏᤣ

ᤁᤢᤀᤠ᤺ᤱᤏᤢ᤹ᤖ ᤀᤠ᤺ᤰᤂᤢᤱᤍᤣᤛᤢᤱᤗᤥ॥

᥇᥆ ᤁᤖ ᤌᤣ ᤆᤧᤸᤗᤧᤰᤛᤣ᤹ᤀᤡᤴ ᤆᤵᤔᤧᤸᤗᤧ

ᤁᤸᤗᤧ ᤁᤢᤈᤠ᤹ ᤌᤥ᤺ᤰᤔᤠ ᤛᤢᤰᤐᤡ᥅

ᤔᤧ᤺ᤴ. ᤏᤠᤱᤃᤧᤴ ᤐᤡᤛᤠᤱᤒᤠ ᤛᤢᤖᤡ᤺ᤳᤋᤡᤸᤗᤧ ᤔᤢ᤺ᤳᤋᤢᤸᤗᤧ

ᤁᤴ ᤛᤷᤃᤧᤱ ᤀᤡᤖᤧᤶᤒᤣ᤺ᤰᤗᤥ॥

ᤁᤴ ᤏᤢᤖᤡᤰ ᤋᤠᤖᤡᤰ ᤐᤥᤖᤧᤀᤠᤱ ᤕᤢᤅᤧᤒᤠ

ᤜᤠᤒᤠ ᤂᤧᤴ ᤏᤢᤒᤠ ᤂᤠᤶᤔᤥ ᤁᤴ ᤛᤡᤖᤥ॥”

ᤂᤧᤍᤠ᤺ᤸᤗᤧ ᤁᤢᤒᤣ

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥈ “ᤀᤡᤛᤪᤠᤀᤡᤗᤒᤠ ᤁᤴ ᤐᤡᤑᤩᤢᤱᤒᤠᤜᤠ᤹ ᤔᤧᤳᤋᤧᤛᤧ᤹- ᤁᤴ ᤁᤡ᤺ᤳᤌᤜᤠ᤹ᤖᤧ ᤂᤢᤴᤇᤡ᤹ ᤋᤠ᤹ᤍᤡ᤺ᤸᤗᤧ ᤁᤢᤒᤣ᤺ᤴ ᤌᤣ ᤂᤡᤏᤡ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤧᤶᤒᤡ᥅ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤕᤖᤢᤛᤗᤧ᤺ᤶᤔᤥ ᤑᤧᤖᤧ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤜᤠᤱᤅᤡᤴ ᤏᤢ ᤕᤢᤰᤛᤠᤒᤠᤜᤠ᤹ ᤒᤣᤒᤡᤗᤥᤏᤀᤥ ᤋᤣ᤹ᤖᤢᤛᤡ॥

᥇᥉ ᤂᤢᤏᤧ᤹ ᤜᤠᤱᤜᤡᤶᤛᤕᤱᤒᤠ ᤗᤳᤇᤠ ᤐᤠᤛᤡᤱᤐᤠᤍᤠᤱ ᤌᤡᤰᤏᤢ ᤏᤠᤍᤱ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ ᤗᤧᤵᤔᤠᤱ ᤛᤠᤰᤁᤧᤸᤗᤧᤰ ᤂᤧᤴ ᤔᤠᤱᤜᤧᤰ ᤆᤥ᤺ᤰᤔᤠ ᤐᤠᤱᤄᤢ॥ ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤛᤠ᤹ᤖᤡᤰ ᤁᤧᤕᤧᤰᤐᤠ ᤗᤠᤶᤗᤥᤒᤠᤜᤠ᤹ᤀᤠᤱ ᤋᤧᤶᤛᤢ ᤋᤣ᤹ᤖᤢᤛᤡ॥

᥇᥊ ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤧᤴ ᤕᤠᤶᤔᤥ ᤁᤧᤎᤢᤶᤒᤠ ᤔᤧᤒᤥ᤺ᤱᤏᤧᤴᤗ ᤜᤧᤰᤁᤩᤠᤱ ᤐᤡᤑᤩᤢᤱ ᤔᤧᤈᤥ᤺ᤰᤏᤧᤴᤗ॥ ᤒᤣᤒᤡᤗᤥᤏᤧᤴᤏᤢ ᤏᤠᤍᤱ ᤆᤥᤃᤢᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱᤗᤰ ᤀᤡᤛᤪᤠᤀᤡᤗᤧᤴ ᤋᤠᤱᤔᤠ ᤛᤢᤰᤗ॥

᥇᥋ “ᤜᤧᤰᤁᤣᤛᤠᤱ ᤁᤴ ᤀᤡᤛᤪᤠᤀᤡᤗᤒᤠ ᤜᤠᤱ ᤜᤡᤶᤛᤕᤱᤅᤥᤒᤠ ᤔᤏᤠ᤺ᤸᤗᤧ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠᤜᤠ᤹ ᤏᤢ ᤕᤖᤡᤰ ᤀᤴᤜᤠ᤹ᤖᤧ ᤗᤠᤃᤡ ᤐᤣᤗᤡ ᤑᤠᤰᤛᤧ ᤔᤡᤛᤪᤀᤥ ᤜᤠᤱᤗᤠᤀᤡᤱᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤒᤣᤒᤡᤗᤥᤏᤖᤧ ᤁᤢᤍᤰᤗᤧᤱᤘᤥᤀᤥ ᤐᤡᤑᤩᤢᤱ ᤆᤥᤃᤢ॥ ᤌᤣ ᤀᤡᤛᤪᤠᤀᤡᤗᤖᤧ ᤂᤢᤏᤧ᤹ ᤔᤠᤱᤜᤧᤰ ᤆᤥᤃᤢᤒᤠ ᤐᤠ᤺ᤴᤍᤱᤜᤠ᤹ ᤜᤧᤰᤁᤣᤗ᤹ᤖᤡᤰ ᤑᤣ᤺ᤴᤍᤢᤀᤠᤱ ᤁᤴᤗᤠᤶ ᤂᤢᤏᤧ᤹ ᤔᤠ᤺ᤱᤄᤠ ᤐᤥᤱᤔᤠ ᤛᤢᤰᤐᤡ᥅

᥇᥌ ᤔᤧ᤺ᤴ᥄ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤒᤣᤒᤡᤗᤥᤏᤀᤥ ᤛᤡᤖᤥ. ᤌᤣᤀᤠᤱᤓᤧᤸᤗᤧ ᤜᤠᤱᤅᤡᤸᤗᤧ ᤁᤢᤗᤠᤈᤣ᤹ᤀᤥ ᤕᤢᤰᤛᤠᤒᤠ ᤁᤧᤈᤥ᤺ᤰᤐᤠ ᤏᤢ ᤂᤢᤏᤣ᤹ ᤆᤥᤃᤢᤒᤠ ᤏᤠᤍᤱ ᤐᤠ᤺ᤴᤏᤡᤴ ᤂᤧᤸᤗᤧ ᤁᤢᤏᤠᤔᤧᤴᤇᤠ᤹ ᤆᤥᤃᤢᤀᤠᤱ ᤑᤣ᤺ᤴᤍᤢ॥

᥇᥍ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤕᤠᤶᤔᤥ ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤁᤡᤷᤃᤵ ᤁᤒᤢᤸᤗᤧ ᤗᤢᤱᤎᤠᤰ ᤗᤢ᤺ᤶᤔᤠ ᤆᤴᤈᤶᤒᤠᤍᤧᤴᤜᤠ᤹ ᤏᤢ ᤗᤢᤱᤎᤠᤰ ᤗᤢ᤺ᤶᤔᤠ ᤛᤡᤱᤀᤠ᤺ᤳᤜᤠ᤹ ᤆᤥᤃᤢ᤹ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤛᤧᤖᤢᤛᤡᤸᤗᤧ ᤑᤠᤖᤥᤴ ᤏᤢ ᤂᤢᤏᤧ᤹ ᤔᤢᤰᤛᤠᤶᤒᤠ ᤁᤢᤎᤰᤛᤢᤒᤠᤜᤠ᤹ᤖᤧ ᤀᤡᤛᤪᤠᤀᤡᤗᤧᤴ ᤑᤠ᤹ᤔᤠ ᤔᤧᤴᤇᤢᤰᤋᤢᤴ॥

᥇᥎ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤸᤗᤧ ᤂᤧᤸᤗᤧ ᤆᤥᤃᤢᤒᤠ ᤏᤠᤍᤱ ᤐᤠ᤺ᤴᤏᤡᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢ ᤜᤧᤰᤁᤩᤠᤱ ᤂᤧᤴ ᤀᤡ᤺ᤵᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤆᤥᤃᤢᤒᤠ ᤁᤢᤔᤠᤱᤜᤧᤰᤁᤡᤴ ᤑᤣ᤺ᤴᤍᤢ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤳᤇᤡᤱᤔᤠ ᤔᤧᤄᤥᤏᤧᤴ॥

᥇᥏ “ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤂᤢᤏᤧ᤹ ᤔᤠᤱᤜᤢᤵᤐᤡᤴ ᤑᤣ᤺ᤴᤍᤢᤒᤠ ᤏᤢ ᤀᤠᤱᤃᤠ᤹ ᤀᤠᤔᤡᤱᤅᤥ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤒᤠᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤂᤢᤏᤧ᤹ ᤂᤢᤶᤍᤡᤱ ᤐᤡᤖᤢᤱ᤹॥

᥈᥆ ᤀᤠᤱᤃᤠ᤹ ᤀᤠᤕᤥ᤺ᤱᤅᤡᤴ ᤂᤢᤏᤧ᤹ ᤁᤢᤛᤶᤎᤠᤱ ᤗᤠᤵᤑᤣᤛᤢᤱ᤹ ᤜᤧᤰᤁᤩᤠᤱ ᤀᤠᤀᤡᤈᤥᤀᤥ ᤂᤧᤴ ᤌᤠᤛᤢᤱ᤹॥ ᤀᤠᤱᤃᤠ᤹ ᤂᤢᤏᤧ᤹ ᤒᤣᤒᤡᤗᤥᤏᤀᤥ ᤑᤧᤳᤋᤢᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤆᤥᤃᤢᤒᤠ ᤁᤴ ᤀᤡᤱᤗᤧᤰ ᤏᤛᤠ᤺ᤴᤏᤡᤸᤗᤧ ᤁᤢᤗᤧᤰᤘᤠ ᤂᤢᤏᤧ᤹ ᤂᤠᤛᤧᤴ ᤆᤥᤃᤢᤱ᤹॥

᥈᥇ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤎᤰᤛᤢᤒᤠᤜᤠ᤹ ᤌᤱᤅᤥ ᤔᤧᤛᤩᤧᤖᤢᤛᤡ᤹. ᤜᤧᤰᤁᤩᤠᤱ ᤁᤧᤜᤡᤱᤒᤠᤜᤠ᤹ ᤁᤧᤖᤧᤰ ᤐᤡᤛᤠᤱ ᤛᤢᤖᤡ᤺ᤳ ᤁᤧᤈᤱᤅᤥ ᤑᤢᤳᤇᤡᤱᤈᤩᤠᤱ ᤔᤧᤛᤧᤛᤢ ᤔᤧᤍᤣᤛᤢᤛᤡ॥ ᤂᤧᤒᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤐᤠᤖᤠᤱᤅᤠᤱ ᤘᤠ᤹ᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥”

ᤏᤡᤱᤛᤠᤱ ᤆᤥ᤺ᤰᤔᤠ ᤔᤠᤱᤜᤢᤵ

᥈᥈ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

‘ᤗᤳᤇᤠ ᤁᤣ᤺ᤶᤒᤠ ᤛᤠᤶᤔᤠᤱᤛᤡᤱᤸᤗᤧ ᤁᤢᤛᤶᤔᤥᤗᤠᤶ

ᤗᤳᤇᤠ ᤁᤢᤈᤱ ᤌᤡᤰ ᤀᤠᤱᤃᤠ᤹ ᤋᤣ᤹ᤖᤢᤱᤗᤥ.

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ

ᤁᤥ᤺ᤰᤔᤠᤸᤗᤧ ᤁᤢᤈᤱᤅᤥ ᤂᤧᤴ ᤗᤣ᤺ᤳᤋᤢᤱᤗᤥ॥

᥈᥉ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ

ᤌᤧᤃᤢ᤺ᤸᤗᤧ ᤁᤢᤈᤱᤅᤥ ᤂᤧᤴ ᤗᤣ᤺ᤳᤋᤢᤱᤗᤥ॥

ᤁᤴ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤛᤠᤶᤔᤠᤱᤛᤡᤱ ᤐᤥᤱᤗᤥ

ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤛᤧᤀᤠᤱ ᤁᤢᤛᤣ᤹ ᤌᤥ᤺ᤰᤗᤥ

ᤁᤧᤖᤧᤰ ᤐᤖᤡᤰᤐᤠ ᤐᤢᤜᤠ᤹ᤖᤧ ᤁ᤹ᤕᤥ ᤜᤠᤵ ᤔᤧᤈᤥᤃᤢᤖᤥ॥

ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤖᤧ ᤀᤡ᤺ᤵᤋᤢᤒᤠᤍᤧᤴᤜᤠ᤹ᤀᤥ

ᤂᤧᤱᤜᤠ᤹ᤖᤧ ᤀᤡ᤺ᤶᤛᤡᤱᤔᤠᤍᤧᤴ ᤔᤧᤄᤥᤛᤢᤖᤥ॥

᥈᥊ ᤜᤧᤰᤁᤩᤠᤱ ᤁᤣ᤺ᤶᤒᤠ ᤛᤡᤱᤒᤢᤱᤅᤡᤴ ᤕᤥᤕᤥ᤺ᤰ ᤁᤧᤀᤠ᤺ᤵᤐᤠ ᤏᤢ

ᤋᤠᤱᤒᤠ ᤛᤡᤱᤒᤢᤱᤅᤡᤴ ᤁᤣ᤺ᤶᤒᤠ ᤁᤧᤈᤥ᤺ᤰᤐᤠ.

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ

ᤁᤧᤖᤧᤰ ᤛᤡᤱᤒᤢᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

ᤛᤖᤣ᤺ᤰᤕᤠ᤺ᤵᤐᤠ ᤛᤡᤱᤒᤢᤱᤅᤡᤴ ᤁᤧᤜᤣᤒᤠ ᤁᤧᤈᤥ᤺ᤰᤐᤠ ᤏᤢ

ᤁᤧᤜᤣᤒᤠ ᤛᤡᤱᤒᤢᤱᤅᤡᤴ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤀᤠᤱᤃᤠ᤹ᤀᤣᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ.

ᤂᤶᤓᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠᤴ ᤆᤥᤃᤢᤱᤅᤣᤖᤥ᥄’”

ᤀᤠᤒᤠᤅᤣ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤗᤰᤐᤧᤴ

᥇᥎

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤘᤣ᤹ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤀᤡᤛᤪᤠᤀᤡᤒᤠ ᤗᤠᤈᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤴ ᤂᤠᤜᤢᤴᤏᤡᤴ ᤌᤣᤀᤠᤱ ᤁᤧᤒᤠ᤺ᤳᤋᤢᤶᤒᤠᤒᤣ᥅ ‘ᤐᤠᤔᤠᤖᤧ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ᤀᤡᤴ ᤔᤧᤈᤀᤠᤱ ᤘᤠ᤹ᤖᤥ. ᤁᤖ ᤂᤢᤴᤇᤡ᤹ ᤛᤠᤜᤠ᤹ᤖᤧ ᤔᤢᤖᤠᤴ ᤔᤢ᤺ᤳᤕᤢᤵ ᤗ᤹ᤖᤥ॥’

᥉ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤁᤴ ᤂᤠᤜᤢᤴᤏᤡᤴ ᤀᤡᤛᤪᤠᤀᤡᤗᤀᤥ ᤀᤠᤸᤗᤀᤠᤱᤎᤥ ᤀᤠᤵᤑᤠᤸᤗᤧᤀᤠᤱ ᤁᤧᤶᤒᤠ᤺ᤳᤋᤢᤶᤔᤡᤴ᤹॥

᥊ ᤌᤣᤀᤠᤱᤓᤧᤸᤗᤧ ᤐᤠᤔᤠᤜᤠ᤹ ᤏᤢ ᤛᤠᤜᤠ᤹ ᤂᤰᤐᤧᤳ ᤂᤠᤛᤧᤴ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤁᤧᤖᤧᤰ ᤀᤠᤱᤃᤠ᤹ ᤀᤠᤔᤏᤠᤛᤡᤖᤥ॥ ᤜᤧᤰᤁᤩᤠᤱ ᤁᤴ ᤀᤠᤱᤃᤠ᤹ ᤀᤠᤎᤡᤶᤒᤣᤖᤥ- ᤀᤠᤳᤋᤡᤴ ᤔᤏᤠ᤺ᤸᤗᤧ ᤗᤠᤕᤥ ᤆᤥᤃᤢ᤹. ᤂᤧᤴ ᤛᤡᤖᤥ॥

᥋ “ᤁᤢᤒᤡᤖᤧ ᤗᤠᤃᤡ ᤁᤢᤓᤠ ᤔᤏᤠᤴ ᤛᤠᤶᤕᤥᤏᤡᤒᤠ ᤆᤥᤰ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤆᤥᤃᤢᤔᤢ॥

᥌ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤀᤡᤛᤪᤠᤀᤡᤗᤒᤠ ᤏᤠᤘᤠᤀᤡᤳᤗᤠᤜᤠ᤹ ᤋᤃᤡ ᤂᤢᤏᤧ᤹ ᤆᤠᤔᤢᤰ ᤌᤡᤔᤢᤰ ᤔᤧᤈᤥᤃᤢᤴ᤹ ᤀᤡᤃᤪ ᤂᤧᤱᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤴ᤹॥ ᤂᤢᤏᤧ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤴ᤹ ᤀᤡᤃᤪ ᤔᤧᤴᤇᤢᤔᤠ᤺ᤴ ᤁᤢᤛᤡᤶ ᤘᤠᤜᤵᤔᤠ ᤘᤠ᤹ᤀᤧᤸᤗᤧ ᤂᤧᤴᤏᤢ ᤂᤢᤏᤧ᤹ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤴ᤹॥

᥍ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤆᤡᤃᤰᤘᤠ ᤕᤢᤰᤂᤢ ᤐᤡᤖᤢᤛᤡ᤹. ᤛᤡᤱᤏᤠᤳ ᤁᤧᤍᤣ᤹ᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤔᤧᤕᤢᤰᤂᤢᤒᤠ ᤛᤠᤔᤠᤜᤠ᤹ ᤂᤢᤏᤧ᤹ ᤔᤧᤔᤧᤳᤇᤡᤱᤅᤡᤴ᤹॥ ᤂᤢᤏᤧ᤹ ᤕᤠᤱᤃᤧᤛᤠ᤹ᤒᤧᤴ ᤔᤧᤏᤠᤵᤋᤢᤴ᤹ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤁᤢᤛᤡᤰ ᤁᤧᤗᤠ᤺ᤰᤐᤧᤴ ᤁᤢᤈᤠ ᤐᤡᤖᤢ᤹ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤘᤠ᤹ᤒᤧᤴ ᤋᤣ᤺ᤳᤑᤢᤱᤜᤠ᤹ ᤐᤡᤖᤢ᤹॥

᥎ ᤂᤢᤏᤧ᤹ ᤁᤢᤛ᤻ᤛᤠ ᤔᤧᤴᤈᤠᤀᤣ ᤛᤡᤱᤏᤠᤳ ᤐᤡᤖᤢᤛᤡ᤹. ᤂᤢᤏᤧ᤹ ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴᤗᤠᤶ ᤗᤠ᤺ᤳᤗᤠ᤺ᤳ ᤘᤠ᤹. ᤘᤣ᤹ᤜᤠ᤹ ᤂᤠᤛᤧᤴ ᤆᤥ᤺ᤰᤔᤠᤛᤡ ᤐᤥ᤺ᤱᤅᤡᤸᤗᤧ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤏᤢ ᤁᤧᤘᤠ᤹ᤒᤠ ᤆᤥᤃᤢ᤹.

᥏ ᤜᤧᤰᤁᤩᤠᤱ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤀᤠᤎᤡᤶᤜᤠ᤹ ᤁᤢᤍᤥ᤺ᤵᤔᤠᤀᤠᤱ ᤀᤡ᤺ᤳᤋᤢ ᤏᤠ᤺ᤳᤋᤢ᤹॥ ᤁᤴ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠᤱᤃ ᤛᤠᤶᤕᤥᤏᤡᤒᤠᤖᤥ ᤜᤧᤰᤁᤩᤠᤱ ᤛᤧᤰᤂᤠᤀᤣ ᤜᤡᤱᤗᤥ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥆ “ᤁᤖ ᤁᤢᤒᤡᤖᤧ ᤗᤠᤃᤡ ᤂᤧᤴ ᤔᤏᤠ᤺ᤸᤗᤧ ᤗᤳᤇᤠ ᤁᤢᤛ᤻ᤛᤠ ᤘᤠ᤹ᤀᤠᤱ ᤔᤏᤠᤜᤠ᤹ ᤁᤧᤏᤠᤵᤐᤠ ᤏᤢ ᤔᤏᤠ ᤁᤧᤛᤧᤵᤐᤠ ᤐᤥᤱ᤹ ᤜᤧᤰᤁᤩᤠᤱ ᤏᤢᤒᤠ ᤐᤠ᤺ᤴᤏᤡᤴ ᤆᤥ᤺ᤰᤔᤠ ᤔᤧᤍᤧᤴᤏᤧᤴᤔᤢ॥

᥇᥇ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠᤖᤧ ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤥ᤺ᤰᤁᤣ ᤘᤕᤧᤒᤠ ᤐᤠ᤺ᤴᤜᤠ᤹ ᤆᤥᤃᤢ. ᤂᤢᤏᤧ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤳᤋᤢᤛᤡ. ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ᤹.

᥇᥈ ᤕᤠᤱᤃᤧᤛᤠ᤹ᤒᤠ ᤏᤢ ᤁᤢᤓᤠ᤹ᤒᤠᤱ ᤁᤧᤜᤥ᤺ᤵᤐᤠᤴ ᤋᤢᤰᤂᤣ ᤆᤠ᤺ᤳᤋᤢ᤹. ᤂᤢᤏᤧ᤹ ᤔᤏᤠᤜᤠ᤹ ᤏᤠᤵᤋᤢᤛᤡ᤹. ᤔᤧᤕᤢᤰᤂᤢᤒᤠ ᤛᤠᤔᤠ᤺ᤴ ᤌᤧ᤹ᤔᤠ ᤔᤧᤓᤠ᤺ᤰᤋᤢᤛᤡᤴᤏᤠᤱ ᤛᤡᤱᤏᤠᤳ ᤁᤧᤍᤣ᤹ᤒᤠᤜᤠ᤹ᤗᤠᤶ ᤂᤢ᤺ᤳᤋᤢ᤹. ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤳᤋᤢᤛᤡ᤹. ᤕᤠᤶᤃᤧᤛᤡᤱᤒᤠ ᤗᤠᤕᤥ ᤗᤠᤛᤥ᤺ᤳ ᤆᤥᤃᤢ᤹.

᥇᥉ ᤜᤧᤰᤁᤩᤠᤱ ᤛᤠ᤹ᤖᤡᤰ ᤕᤖᤡᤰ ᤁᤢᤛ᤻ᤛᤠ ᤆᤠᤔᤠᤖᤧ ᤗᤠᤃᤡ ᤛᤡᤱᤏᤠᤳ ᤐᤡᤖᤢᤛᤡ᤹॥ ᤌᤣ ᤀᤰᤋᤱᤒᤠ ᤔᤏᤠᤴ ᤜᤡᤱᤗ ᤐᤥ᤺ᤱᤒᤡ᥅ ᤔᤧ᤺ᤴ᥄ ᤂᤧᤸᤗᤧ ᤁᤴ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤡᤔᤠᤀᤣ ᤐᤥᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤠᤰᤂᤡᤴ ᤀᤠᤵᤑᤣᤰ ᤂᤢᤏᤧ᤹ᤀᤥ ᤌᤠᤖᤖᤥ॥

᥇᥊ “ᤁᤖ ᤁᤢᤒᤡᤖᤧ ᤗᤠᤃᤡ ᤂᤧᤴ ᤗᤠᤕᤥᤒᤠ ᤛᤠ᤺ᤸᤗᤧ. ᤁᤢᤗᤧᤰᤘᤠᤀᤥ ᤁᤢᤛ᤻ᤛᤠᤎᤡᤰ ᤘᤠ᤹ᤀᤠᤱ. ᤂᤢᤏᤧ᤹ ᤁᤢᤶᤒᤠᤖᤧ ᤆᤥᤃᤢᤒᤠ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ ᤏᤡᤛᤢ᤹ ᤜᤧᤰᤁᤩᤠᤱ ᤂᤧᤴ ᤐᤖᤡᤰᤐᤠ ᤜᤡᤱᤔᤧᤸᤗᤧ ᤋᤰᤗᤧᤱᤘᤠᤀᤥ ᤗᤠᤱᤔᤧᤱᤄᤣ᤺ᤰᤔᤠ ᤏᤡ᤺ᤴᤎᤥ ᤆᤥᤃᤢ᤹॥

᥇᥋ ᤁᤴ ᤁᤢᤛ᤻ᤛᤠ᤺ᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠ ᤔᤧᤍᤧᤴᤏᤧᤴ᤹ ᤂᤧᤒᤩᤠᤱ ᤕᤠᤶᤒᤥ᤺ᤵᤔᤠ ᤕᤠᤶᤒᤰ ᤔᤧᤈᤥᤃᤢᤴ᤹॥

᥇᥌ ᤂᤧᤸᤗᤧ ᤕᤠᤱᤃᤧᤛᤠ᤹ᤒᤠᤴ ᤋᤢᤰᤂᤣ ᤔᤧᤈᤠ᤺ᤳᤋᤢᤴ᤹. ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤛᤡᤱᤏᤠᤳ ᤁᤧᤍᤣ᤹ᤒᤠᤜᤠ᤹ ᤏᤢᤖᤡᤰ ᤔᤧᤳᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤠᤵᤋᤢᤛᤡᤴ᤹॥ ᤁᤢᤛᤡᤰ ᤁᤧᤗᤠ᤺ᤰᤐᤧᤴ ᤂᤢᤏᤧ᤹ ᤁᤢᤈᤠ ᤐᤡᤖᤢ᤹ ᤂᤶᤓᤩᤠᤱ ᤁᤢᤜᤥ᤺ᤵᤔᤠ ᤁᤢᤛᤠᤰᤔᤥ ᤁᤧᤘᤠ᤹ᤒᤠᤴ ᤋᤣ᤺ᤳᤆᤠᤱᤜᤠ᤹ ᤐᤡᤖᤢ᤹॥

᥇᥍ ᤂᤢᤏᤧ᤹ ᤕᤠᤱᤃᤧᤛᤠ᤹ᤒᤧᤴ ᤋᤢᤰᤂᤣ ᤔᤧᤈᤠ᤺ᤳᤋᤢᤴ᤹. ᤁᤢᤛ᤻ᤛᤠ ᤆᤠᤔᤠᤖᤧ ᤗᤠᤃᤡ ᤛᤡᤱᤏᤠᤳ ᤕᤠᤱ ᤔᤧᤒᤡᤖᤢᤴᤇᤡᤴ᤹. ᤜᤧᤰᤁᤩᤠᤱ ᤁᤧᤖᤧᤰ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤏᤢ ᤀᤠᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢ᤹॥ ᤀᤰᤋᤱᤒᤠ ᤔᤏᤠᤴ ᤂᤢᤏᤧ᤹ ᤁᤢᤶᤒᤠᤖᤧ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤔᤧᤛᤡᤏᤧᤴ. ᤂᤧᤴ ᤛᤧᤰᤂᤠᤀᤣ ᤜᤡᤱ᤹॥

᥇᥎ ᤁᤖ ᤂᤢᤏᤧ᤹ ᤁᤢᤶᤒᤠ ᤆᤠᤜᤡ᤺ᤴ ᤛᤡᤖᤥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤀᤡᤃᤧᤓᤧᤶᤒᤠ ᤐᤥ᤺ᤰᤂᤧ. ᤔᤏᤠᤜᤠ᤹ ᤏᤠᤵᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤢᤖᤡᤰ ᤏᤡᤛᤢᤀᤠᤱ ᤘᤕᤧᤛᤠᤱ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠᤒᤠ ᤐᤠ᤺ᤴᤏᤡᤴ ᤆᤥᤃᤢ॥

᥇᥏ “ᤁᤖᤛᤠᤱ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ. ‘ᤌᤣ. ᤐᤠᤔᤠᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤛᤠ᤺ᤸᤗᤧ ᤜᤢᤱᤔᤠ ᤔᤧᤒᤥ᤺ᤱᤏᤧᤶᤒᤡ᥅’ ᤔᤧ᤺ᤴ᥄ ᤌᤣᤀᤠᤱᤓᤧᤸᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤍᤥ᤺ᤵᤔᤠ ᤏᤢ ᤏᤢᤒᤠ ᤆᤥᤃᤢ᤹ ᤜᤧᤰᤁᤩᤠᤱ ᤁᤧᤖᤧᤰ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤀᤡ᤺ᤳᤋᤢ ᤏᤠ᤺ᤳᤋᤢᤏᤣᤓᤃᤪ. ᤂᤧᤴ ᤁᤢᤛ᤻ᤛᤠ᤺ᤴ ᤛᤧᤰᤂᤠᤀᤣ ᤜᤡᤱ᤹॥

᥈᥆ ᤗᤠᤕᤥ ᤁᤧᤈᤥ᤺ᤰᤐᤠ ᤔᤏᤠᤴ ᤛᤡᤖᤥ॥ ᤁᤢᤶᤒᤠᤖᤧ ᤆᤥᤃᤢᤒᤠ ᤗᤠᤕᤥ᤺ᤸᤗᤧ ᤀᤠᤵᤋᤡᤰᤁᤡᤴ ᤁᤢᤛ᤻ᤛᤠᤀᤥ ᤔᤧᤎᤠᤏᤧᤴ. ᤁᤢᤛ᤻ᤛᤠ᤺ᤸᤗᤧ ᤆᤥᤃᤢᤒᤠ ᤗᤠᤕᤥ᤺ᤸᤗᤧ ᤀᤠᤵᤋᤡᤰᤁᤡᤴᤏᤠᤱ ᤁᤢᤶᤒᤠᤀᤥ ᤔᤧᤎᤠᤏᤧᤴ॥ ᤛᤠᤶᤕᤥᤏᤡᤒᤠ ᤔᤏᤠᤴ ᤛᤠᤶᤕᤥᤒᤠ ᤁᤢᤕᤠ᤺ᤶᤒᤰᤁᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢ᤹. ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤠ ᤔᤏᤠᤴ ᤋᤠᤵᤑᤧ᤺ᤶᤒᤠ ᤁᤢᤕᤠ᤺ᤶᤒᤰᤁᤡᤸᤗᤧ ᤂᤢᤏᤧ᤹ ᤋᤠᤵᤑᤧ᤺ᤶᤒᤠ ᤗᤣ᤺ᤳᤋᤢ᤹॥

᥈᥇ ᤁᤖ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥᤜᤠ᤹ᤗᤠᤶ ᤔᤧᤏᤢ᤺ᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤎᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤜᤣ᤺ᤰᤋᤢ ᤜᤧᤰᤁᤩᤠᤱ ᤏᤢᤒᤠ ᤏᤢ ᤁᤢᤍᤥ᤺ᤵᤔᤠ ᤐᤠ᤺ᤴᤏᤡᤴ ᤔᤧᤈᤥᤃᤢᤏᤣᤓᤃᤪ. ᤂᤧᤱᤜᤠ᤹ ᤛᤧᤰᤂᤠᤀᤣ ᤔᤧᤜᤡᤱ᤹ ᤜᤧᤰᤁᤩᤠᤱ ᤔᤧᤴᤇᤡᤏᤧᤴ॥

᥈᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤕᤧᤶᤔᤥᤒᤠ ᤁᤧᤖᤧᤰ ᤗᤠᤕᤥᤜᤠ᤹ ᤏᤡᤱᤘᤠ᤹ ᤑᤣ᤺ᤴ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤀᤠᤱ ᤘᤠ᤹ᤒᤠ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤜᤡᤱ᤹॥

᥈᥉ “ᤋᤠᤰᤁᤧᤓᤧᤒᤠ ᤔᤏᤠᤴ ᤛᤡᤒᤠ ᤀᤠᤱᤃᤠ᤹ ᤀᤥᤔᤧᤵᤔᤠ ᤀᤠᤛᤡᤖᤠ᤹ᤌᤠᤱ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤡ᥅ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥ ᤛᤧᤰᤂᤠᤀᤣ ᤔᤣ᤺ᤴ᥄ ᤀᤠᤱᤃᤠ᤹ᤃ ᤂᤧᤱᤜᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤗᤠᤶ ᤔᤧᤏᤢ᤺ᤱᤅᤠᤱ ᤔᤧᤜᤡᤱᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱ᤹॥

᥈᥊ ᤁᤖᤛᤠᤱ. ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤛᤠᤶᤕᤥᤒᤠ ᤕᤧᤵᤗᤧᤰᤁᤥᤗᤠᤶ ᤔᤧᤏᤢ᤺ᤱᤅᤠᤱ ᤘᤣ᤹ ᤗᤠᤕᤥᤒᤠᤜᤠ᤹ ᤜᤧᤰᤁᤣ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤏᤣᤓᤃᤪ. ᤌᤣ ᤂᤧᤱᤜᤠ᤹ ᤜᤡᤱ ᤑᤠ᤺ᤰᤔᤠᤛᤡᤒᤡ᥅ ᤔᤧ᤺ᤴ. ᤛᤧᤰᤂᤠᤀᤣ ᤔᤧ᤺ᤴ᥄ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ᤔᤢ᤺ᤴ. ᤂᤢᤴᤇᤡ᤹ ᤏᤛᤠ᤺ᤴ ᤜᤥ᤺ᤵᤔᤠ ᤏᤢ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤛᤡᤖᤥ॥

᥈᥋ “ᤁᤖᤛᤠᤱ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ. ‘ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤔᤧᤈᤥᤃᤢᤴᤗ ᤔᤧᤘᤠ᤹ᤏᤧᤴ᥄’ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤛᤣ. ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹॥ ᤌᤣ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤔᤧᤈᤥ᤺ᤰᤁᤠᤴᤗ ᤔᤧᤘᤠ᤹ᤀᤠᤴᤒᤡ᥅ ᤀᤡ ᤂᤡᤏᤡ᤹ ᤁᤧᤴᤈᤥᤃᤢᤶᤔᤧᤶᤒᤡ᥅

᥈᥌ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤛᤠᤶᤕᤥᤒᤠ ᤕᤧᤵᤗᤧᤰᤗᤠᤶ ᤔᤧᤏᤢ᤺ᤱ᤹ ᤜᤧᤰᤁᤩᤠᤱ ᤗᤠᤕᤥᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤸᤗᤧ. ᤂᤧᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ ᤔᤧᤛᤡᤖᤥ॥ ᤀᤥᤖᤥ. ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤒᤠ ᤕᤠ᤺ᤶᤒᤰᤜᤠ᤹ᤖᤧ ᤆᤥᤃᤢᤸᤗᤧ ᤔᤧᤛᤡᤖᤥ॥

᥈᥍ ᤜᤧᤰᤁᤩᤠᤱ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤗᤠᤶ ᤔᤧᤏᤢ᤺ᤱᤅᤠᤱ ᤛᤠᤶᤕᤥᤌᤡᤶᤔᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ. ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤏᤢ ᤏᤢᤒᤠ ᤔᤧᤈᤥᤃᤢᤏᤣᤓᤃᤪ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤱᤔᤧᤴ ᤋᤠᤱᤔᤧᤛᤧ᤺ᤵᤋᤢ᤹॥

᥈᥎ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤥ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ ᤂᤧᤒᤩᤠᤱ ᤂᤢᤴᤇᤡ᤹ ᤗᤠᤕᤥᤜᤠ᤹ᤗᤠᤶ ᤏᤢ᤺ᤱᤔᤠ ᤏᤡ᤺ᤴᤎᤥ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤜᤡᤱ᤹॥ ᤀᤰᤋᤱᤒᤠ ᤔᤏᤠᤜᤠ᤹ ᤔᤧᤴᤇᤡᤏᤧᤴ॥

᥈᥏ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤔᤏᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤔᤧᤒᤳ. ‘ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤔᤧᤈᤥᤃᤢᤴᤗ ᤔᤧᤘᤠ᤹ᤏᤧᤴ᥄’ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤛᤣ. ᤁᤱᤃ ᤂᤡᤏᤡ᤹ᤀᤣ ᤁᤢᤍᤥ᤺ᤵᤔᤠ ᤁᤧᤴᤈᤥᤃᤢᤶᤔᤡᤴᤗ ᤁᤧᤴᤘᤕᤡᤴ. ᤀᤠᤱᤃᤠ᤹ ᤔᤧ᤺ᤴᤗᤥ॥

᥉᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤛᤣ. ᤁᤧᤈᤥᤃᤢᤶᤒᤠ ᤂᤡᤏᤡ᤹ ᤕᤠ᤺ᤶᤒᤰᤜᤠ᤹ ᤀᤡᤛᤡ᤺ᤰ. ᤀᤠᤱᤃᤠ᤹ ᤂᤡᤏᤡ᤹ ᤁᤧᤖᤧᤰ ᤂᤠᤛᤧᤴᤗᤥ᤺ᤴᤏᤡᤱ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥ ᤂᤡᤏᤡ᤹ ᤏᤡᤱᤘᤠ᤹ ᤗᤥᤖᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤕᤥᤜᤠ᤹ᤗᤠᤶ ᤏᤢ᤺ᤰᤂᤧᤶᤔᤧ᤹॥ ᤂᤧᤴ ᤗᤠᤕᤥᤜᤠ᤹ᤖᤧ ᤂᤡᤏᤡ᤹ ᤁᤧᤶᤔᤧᤰᤂᤡᤴᤗᤖᤥ᥄

᥉᥇ ᤂᤡᤏᤡ᤹ ᤁᤧᤖᤧᤰ ᤐᤡᤑᤩᤢᤱᤒᤠ ᤐᤠ᤺ᤴᤜᤠ᤹ ᤗᤧᤖᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤵᤑᤣᤰ ᤗᤳᤇᤠ ᤁᤢᤛᤱ ᤛᤡᤰᤗᤢᤱᤔᤠ᤹ ᤏᤢ ᤏᤡᤱᤘᤠ᤹ ᤂᤥᤛᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤡᤏᤡ᤹ ᤌᤣᤀᤠᤱ ᤁᤧᤛᤩᤧ᤹ᤀᤡᤒᤣ᥅

᥉᥈ ᤁᤢᤓᤠ ᤔᤏᤠᤴ ᤛᤡ᤺ᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤍᤠᤏᤧᤴ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥ ᤂᤡᤏᤡ᤹ ᤗᤠᤕᤥᤜᤠ᤹ᤗᤠᤶ ᤜᤡᤴᤍᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤅᤧᤶᤔᤧ᤹ᤀᤥ᥄”

ᤔᤣᤖᤡᤱ ᤛᤠᤶᤗᤥ

᥇᥏

“ᤀᤡᤛᤪᤠᤀᤡᤗᤒᤠ ᤀᤣᤃᤠᤱᤒᤠ ᤏᤧᤵᤑᤢ ᤜᤠᤱᤜᤠ᤹ᤖᤧ ᤗᤠᤃᤡ ᤁᤴ ᤔᤣᤖᤡᤱᤎᤰᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤧ᤹ᤀᤥ-

᥈ “ᤂᤧᤏᤧ᤹ ᤔᤠᤏᤢᤍᤡᤱ ᤁᤧᤶᤔᤠ ᤌᤧᤔᤠᤒᤣ᥅

ᤂᤢᤏᤧ᤹ᤃ ᤌᤧᤖᤡᤱᤒᤠᤜᤠ᤹ ᤗᤢᤶᤔᤥ ᤁᤢᤶᤔᤠᤔᤠ ᤌᤧᤖᤡᤱᤔᤠᤖᤥ᥄

ᤁᤧᤘᤧᤶᤒᤠ ᤌᤧᤖᤡᤱᤒᤠᤜᤠ᤹ ᤗᤢᤶᤔᤥ ᤂᤢᤏᤧ᤹ ᤏᤧᤛ᤻ᤛᤧᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤜᤡᤱᤄᤢᤛᤡᤖᤥ॥

᥉ ᤂᤢᤏᤧ᤹ ᤗᤳᤇᤠ ᤁᤢᤛ᤻ᤛᤠᤜᤠ᤹ᤀᤥᤒᤠ ᤌᤡᤰ

ᤁᤧᤘᤧᤶᤒᤠ ᤁᤧᤎᤢᤶᤒᤠ ᤐᤥᤱᤔᤠᤖᤧ ᤗᤠᤃᤡ ᤕᤶᤒᤠ ᤆᤥᤃᤢᤖᤥ॥

ᤂᤧᤴ ᤛᤠᤏᤠ᤺ᤵᤔᤠ ᤏᤢ ᤛᤠᤏᤠ᤺ᤳᤋᤡᤴ ᤗᤵᤔᤠ ᤜᤢ᤹ᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤴ ᤔᤏᤠ ᤁᤧᤈᤠᤒᤠ ᤐᤥ᤺ᤰᤂᤧᤖᤥ॥

᥊ ᤂᤧᤒᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤄᤧᤵᤛᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤒᤠ᤺ᤳᤋᤥ ᤔᤧᤎᤠᤛᤢᤖᤥ॥

ᤂᤧ᤺ᤰᤆᤢᤖᤡᤜᤠ᤹ᤖᤧ ᤂᤧᤴ ᤔᤧᤘᤣ᤹ᤖᤢᤀᤠᤱ

ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤖᤥ॥

᥋ “ᤌᤧᤖᤡᤱᤔᤧᤸᤗᤧ ᤂᤧᤴ ᤏᤡᤛᤢᤀᤠᤱ ᤂᤧᤸᤗᤧ ᤁᤢᤗᤠᤃᤡ

ᤂᤢᤏᤧ᤹ ᤀᤡ᤺ᤳᤋᤢᤀᤠᤱ ᤘᤕᤧᤒᤠ ᤐᤠ᤺ᤴᤜᤠ᤹ ᤔᤧᤃᤧᤖᤧᤴᤏᤡᤸᤗᤧ.

ᤁᤢᤛ᤻ᤛᤠᤜᤠᤀᤥᤒᤠ ᤘᤣ᤹ ᤗᤳᤇᤠ ᤂᤧᤴ ᤕᤠᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤴ ᤁᤧᤘᤧᤶᤒᤠ ᤁᤧᤎᤢᤶᤒᤠ ᤌᤧᤖᤡᤱᤒᤠ ᤐᤥᤱᤔᤠ ᤜᤢ᤹ᤖᤢᤖᤥ॥

᥌ ᤘᤣ᤹ ᤌᤧᤖᤡᤱᤒᤠᤜᤠ᤹ ᤗᤢᤶᤔᤥ ᤂᤧᤴ ᤏᤠ ᤏᤢ ᤁᤳᤏᤠ ᤘᤕᤧᤖᤥ

ᤜᤧᤰᤁᤩᤠᤱ ᤁᤧᤎᤢᤶᤒᤠ ᤐᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤀᤥ ᤏᤡᤎᤠ᤺ᤶᤛᤡᤱᤗᤥ॥

ᤂᤧᤴ ᤛᤠ ᤏᤠ᤺ᤵᤔᤠ ᤏᤢ ᤛᤠ ᤗᤵᤔᤠ ᤜᤢ᤹ᤛᤡᤱᤗᤥ

ᤜᤧᤰᤁᤩᤠᤱ ᤂᤧᤴᤏᤠᤱ ᤔᤏᤠ ᤁᤧᤈᤠᤒᤠ ᤐᤥ᤺ᤰᤂᤧᤖᤥ॥

᥍ ᤂᤧᤸᤗᤧ ᤜᤠᤱᤕᤰᤜᤠ᤹ ᤜᤠ᤹ᤕᤠᤰ ᤀᤠ᤺ᤰᤂᤢᤍᤣᤛᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤱᤈᤢᤶᤜᤠ᤹ ᤏᤢ ᤕᤧᤰᤕᤰᤜᤠ᤹

ᤂᤧᤸᤗᤧ ᤂᤠᤵᤐᤢᤌᤩᤱ ᤆᤥᤃᤢ ᤐᤡᤖᤢᤛᤡᤖᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤢᤈᤠᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤖᤥ॥

ᤂᤧᤴ ᤜᤢ᤺ᤰᤋᤧᤒᤠ ᤔᤧᤄᤧᤵᤛᤢᤀᤠᤱ ᤁᤡᤔᤧᤸᤗᤧ

ᤗᤠᤈᤣ᤺ᤴ ᤏᤢ ᤂᤧᤵᤔᤥᤒᤠ ᤔᤏᤠᤜᤠ᤹ ᤆᤡᤖᤡᤶᤗᤡᤶᤏᤠ ᤔᤧᤕᤰᤂᤧᤖᤥ॥

᥎ ᤁᤧᤖᤧᤰ ᤐᤡᤛᤠᤱᤗᤠᤶ ᤂᤧᤴ ᤁᤡᤷᤃᤵ ᤔᤧᤃᤒᤢᤖᤥ.

ᤂᤧᤒᤩᤠᤱ ᤔᤧᤴᤇᤠᤶ ᤛᤢᤘᤠᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤧᤴ ᤔᤧᤓᤳᤋᤢᤖᤥ॥

ᤂᤧᤱᤜᤠ᤹ᤖᤧ ᤂᤧᤸᤗᤧ ᤁᤢᤛᤶᤎᤠᤱ ᤕᤥ᤺ᤱᤎᤡᤰ ᤗᤠᤵᤔᤧᤓᤢᤛᤢᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤒᤠ᤺ᤳᤋᤥ ᤔᤧᤎᤠᤛᤢᤖᤥ॥

᥏ ᤂᤧᤱᤜᤠ᤹ᤖᤧ ᤂᤧᤴ ᤂᤧ᤺ᤰᤆᤢᤖᤡᤜᤠ᤹ᤖᤧ ᤕᤧᤴᤈᤧ᤺ᤵᤐᤥ ᤔᤧᤀᤢ᤺ᤰᤂᤢᤀᤠᤱ ᤔᤧᤕᤠᤰᤋᤢᤖᤥ.

ᤜᤧᤰᤁᤩᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤍᤃᤡ ᤂᤧᤴ ᤔᤧᤓᤧᤳᤋᤢᤖᤥ॥

ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤂᤧᤸᤗᤧ ᤁᤢᤀᤡᤰᤗᤠ᤺ᤴ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ

ᤂᤧᤶᤔᤠ ᤛᤢᤰᤔᤧᤍᤧᤳᤏᤧᤸᤗ ᤑᤠ᤹ᤀᤠᤱ

ᤂᤧᤱᤜᤠ᤹ᤖᤧ ᤂᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ᤀᤥ ᤔᤧᤃᤧᤳᤋᤢᤖᤥ॥

᥇᥆ “ᤂᤧᤏᤧ᤹ ᤁᤧᤶᤔᤠᤃ ᤆᤫᤠ᤺ᤳᤋᤡᤸᤗᤧ ᤁᤢᤕᤠᤀᤥ ᤗᤣ᤺ᤵᤔᤏᤠᤀᤠᤱ ᤁᤧᤏᤧᤒᤠ

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤜᤧᤰᤋᤱᤔᤠ ᤆᤥᤃᤧᤖᤥ॥

ᤕᤖᤡᤰ ᤘᤧᤳᤋᤧᤛᤖᤧ ᤆᤫᤠ᤺ᤳᤋᤡᤸᤗᤧ ᤆᤥᤃᤢᤸᤗᤧ

ᤂᤧᤸᤗᤧ ᤛᤖᤧ᤺ᤰᤕᤠᤖᤡᤰ ᤜᤢᤖᤢᤶᤗᤢᤶᤏᤠ ᤁᤢᤓᤧᤰᤘᤠ ᤐᤳᤇᤧᤖᤥ॥

᥇᥇ ᤕᤢᤰᤛᤠᤒᤧᤸᤗᤧ ᤁᤢᤜᤠᤱ ᤋᤰᤁᤠᤳ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤐᤎᤢᤶ ᤁᤧᤎᤢᤶᤒᤠ ᤐᤥ᤺ᤰᤂᤧᤖᤥ॥

ᤁᤧᤖᤧᤰ ᤘᤧ᤹ᤜᤠ᤹ᤏᤢ᤺ᤸᤗᤧ ᤌᤠ᤺ᤱᤎᤠᤰ ᤁᤴ ᤛᤠ᤹ᤖᤡᤰ ᤁᤣ᤺ᤶᤒᤠ ᤐᤥᤖᤧᤖᤥ.

ᤁᤸᤗᤧ ᤛᤖᤣ᤺ᤰᤕᤠ᤺ᤵᤐᤠ ᤜᤢᤖᤢᤶᤗᤢᤶᤏᤠ ᤁᤢᤓᤧᤰᤘᤠ ᤐᤳᤇᤧᤒᤠ ᤏᤢ

ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤏᤡᤎᤠᤒᤧᤖᤥ॥

᥇᥈ ᤁᤖ ᤛᤠ᤹ᤖᤡᤰ ᤛᤠᤰᤁᤧᤴ ᤐᤥ᤺ᤰᤔᤠᤀᤥ

ᤂᤧᤴ ᤆᤧᤸᤗᤧᤰᤛᤣ᤺ᤴ ᤁᤢᤛᤠ᤺ᤵᤏᤢ ᤜᤠ᤹ᤕᤠᤰ ᤔᤧᤀᤠ᤺ᤰᤂᤢᤖᤥ

ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤗᤠᤵᤐᤢᤱ ᤔᤧᤍᤣᤛᤢᤖᤥ॥

ᤏᤠᤱᤃᤧᤴ ᤐᤡᤛᤠᤱᤒᤠ ᤁᤧᤕᤧᤶᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ

ᤁᤸᤗᤧ ᤁᤢᤈᤠ᤹ᤜᤠ᤹ ᤛᤷᤃᤧᤱ ᤜᤣᤛᤢᤍᤣᤛᤢᤖᤥ

ᤂᤧᤶᤒᤩᤠᤱ ᤁᤸᤗᤧ ᤁᤧᤎᤢᤶᤒᤠ ᤁᤢᤒᤥᤖᤠ᤺ᤰᤜᤠ᤹ ᤗᤧᤴᤍᤢ ᤌᤠᤛᤢᤖᤥ.

ᤜᤧᤰᤁᤣᤗ᤹ᤖᤡᤰ ᤂᤧᤴ ᤀᤡᤛᤢ᤹ᤖᤢᤀᤠᤱ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥇᥉ ᤀᤠᤸᤗ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤂᤧᤴ ᤆᤧᤸᤗᤧᤰᤛᤣ᤺ᤴ ᤔᤧᤈᤳᤋᤢᤀᤠᤱ ᤕᤢᤱᤗᤥ.

ᤂᤧᤵᤔᤥᤒᤠ ᤂᤠᤶᤔᤡᤴ ᤁᤧᤜᤣᤒᤠ ᤏᤢ ᤁᤢᤛᤧᤱᤃᤪᤠ ᤆᤥ᤺ᤰᤗᤥ॥

᥇᥊ ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤀᤥᤗᤠᤶ ᤔᤡ ᤜᤠ᤹ᤖᤢᤗ᤺ᤴᤍᤧᤀᤠᤱ ᤐᤳᤗᤥ

ᤜᤧᤰᤁᤩᤠᤱ ᤁᤸᤗᤧ ᤁᤢᤈᤠ᤹ᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

ᤁᤸᤗᤧ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤢᤗᤠᤱᤜᤠ᤹

ᤕᤢᤰᤛᤠᤒᤧᤸᤗᤧ ᤁᤢᤜᤠᤱ ᤋᤰᤁᤠᤳ ᤆᤥ᤺ᤰᤔᤠ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤸᤗᤥ॥

“ᤁᤱᤃ ᤗᤳᤇᤠ ᤔᤣᤖᤡᤱ ᤌᤰᤔᤠ ᤛᤠᤶᤗᤥᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤠ ᤕᤧᤶᤔᤥ ᤁᤴ ᤛᤠᤶᤔᤧᤔᤧᤳᤋᤢᤖᤥ॥”

ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤀᤡᤛᤪᤠᤀᤡᤗᤡᤜᤠ᤹

᥈᥆

ᤕᤜᤥᤕᤠᤁᤡᤴ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ. ᤏᤢᤛᤡᤃᤣ᤺ᤰᤐᤠ ᤋᤱᤒᤣ. ᤅᤠᤛᤡᤃᤣ᤺ᤰᤐᤠ ᤗᤠ ᤌᤡᤒᤥᤱᤃᤣ᤺ᤰᤐᤠ ᤕᤧᤴᤏᤥ.a ᤁᤢᤓᤠ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤄᤱ ᤛᤣ᤺ᤴᤍᤥᤛᤧ ᤔᤧᤍᤩᤧ॥ ᤂᤢᤏᤧ᤹ᤗᤠᤶ ᤀᤡᤱᤄᤱ ᤂᤧᤶᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤍᤃᤡ ᤔᤧᤕᤢᤱᤛᤡᤱᤅᤠᤱ ᤔᤧᤕᤢᤅᤧ॥

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥉ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤗᤳᤇᤠ ᤀᤡᤱᤄᤱ ᤛᤣ᤺ᤴᤍᤥᤔᤠᤖᤧ ᤗᤠᤃᤡ ᤂᤡᤏᤡ᤹ ᤀᤠᤰᤂᤣᤗ᤹ᤖᤡᤰ ᤁᤧᤀᤠ᤺ᤴᤏᤠᤛᤡᤀᤠᤱ ᤁᤧᤍᤩᤧ᤹ᤀᤡᤒᤣ᥅ ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤂᤡᤏᤡ᤹ ᤌᤧᤔᤠᤀᤠᤱ ᤔᤧᤔᤧᤳᤏᤡᤱᤅᤡᤴ᤹᥄’

᥊ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤢ᤺ᤴᤍᤣ᤹ ᤐᤠ᤺ᤴᤜᤠ᤹ ᤋᤠᤖᤧ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤵᤋᤡᤰ ᤁᤢ᤺ᤳᤋᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤜᤠ᤹ ᤛᤧᤰᤂᤠᤀᤣ ᤀᤠᤰᤂᤧᤴ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤆᤥᤃᤧ ᤑᤠ᤹ᤀᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ᤛᤢᤶ ᤗ᤹ᤖ ᤕᤠ᤺ᤴᤍᤧᤛᤧ᤹॥

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤛᤣᤃᤢᤱᤅᤡᤸᤗᤧ. ᤀᤠᤱᤃᤠ᤹ ᤔᤡᤛᤪᤀᤥ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤡᤱᤅᤠᤸᤗᤧ ᤀᤠᤱᤃᤠ᤹ ᤔᤠᤱᤜᤢᤵ ᤆᤥᤃᤢᤱᤅᤠᤱ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥’

᥌ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤗᤠᤃᤡ ᤂᤥᤛᤢᤱᤒᤠ ᤏᤢ ᤁᤥ᤺ᤶᤓᤥ ᤆᤥᤃᤢᤱᤅᤠᤱ ᤏᤧᤛ᤻ᤛᤧᤒᤠ. ᤁᤧᤖᤧᤰ ᤀᤠᤳᤋᤡᤴ ᤗᤠᤈᤣ᤹ᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤏᤢᤒᤠ. ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ.b ᤗᤳᤇᤠ ᤏᤢᤒᤠ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤔᤡᤛᤪᤗᤠᤶ ᤂᤡᤏᤡ᤹ ᤗ᤺ᤳᤏᤡᤱ ᤑᤧᤳᤏᤡᤱ᤹ ᤔᤧᤳᤋᤢᤱᤛᤡᤱᤅᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤗᤳᤇᤠ ᤔᤠᤱᤜᤧᤰ ᤌᤡᤰ ᤆᤥᤃᤢᤱᤅᤠᤱ ᤘᤕᤧ॥

᥍ ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. ‘ᤂᤡᤏᤡ᤹ ᤁᤧᤖᤧᤰᤗᤧ ᤏᤡᤱᤘᤠ᤹ᤀᤥ ᤁᤧᤕᤢᤱᤒᤠ ᤛᤠ᤹ᤖᤡᤰ ᤆᤡ᤺ᤴᤈᤡ᤺ᤴᤃᤧᤄᤢᤒᤠ ᤆᤀᤡ᤺ᤳᤜᤠ᤹ ᤂᤡᤏᤡ᤹ ᤗᤠᤵᤑᤢᤛᤠᤶᤔᤧ᤹॥ ᤔᤡᤛᤪᤒᤠ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤂᤡᤏᤡ᤹ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥’

᥎ “ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤔᤧᤈᤥᤃᤢ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤱᤄᤧᤵᤛᤢᤴ॥ ᤂᤢᤴᤇᤡ᤹ ᤏᤡᤱᤘᤠ᤹ᤀᤥ ᤁᤧᤕᤢᤱᤒᤠ ᤆᤡ᤺ᤴᤈᤡ᤺ᤴᤃᤧᤄᤢᤒᤠ ᤆᤀᤡ᤺ᤳᤜᤠ᤹ᤗᤠᤶ ᤂᤧᤱᤜᤠ᤹ ᤗᤠ᤺ᤳᤗᤠ᤺ᤳ ᤔᤧᤶᤒᤥ᤺ᤰᤂᤧᤴ. ᤀᤡᤃᤪ ᤔᤡᤛᤪᤒᤠ ᤏᤠᤘᤠᤀᤡᤳᤗᤠᤜᤠ᤹ ᤗᤠᤵᤔᤧᤶᤓᤢᤛᤢᤛᤡᤴ॥ ᤂᤧᤒᤩᤠᤱ ᤂᤧᤱᤜᤠ᤹ ᤔᤡᤛᤪ ᤔᤧᤘᤕᤧᤸᤗᤧᤀᤣ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤆᤡ᤺ᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤕᤠ᤺ᤰᤗᤧ᤹ᤔᤧᤴ ᤂᤡᤏᤡ᤹ᤀᤥ ᤌᤠᤛᤢᤱ᤹ ᤑᤠ᤹ᤀᤠᤱ ᤂᤧᤱᤜᤠ᤹ ᤕᤱᤔᤠ ᤛᤧᤖᤢᤱᤛᤡᤱᤅᤠᤱ ᤘᤕᤧ॥

᥏ ᤁᤖ ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠᤱᤛᤥ᤺ᤴ ᤛᤧ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤔᤧᤴᤈᤥ᤺ᤰᤐᤠ॥ ᤔᤡᤛᤪᤗᤠᤶ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱᤅᤡᤸᤗᤧ ᤀᤠᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤀᤠᤵᤑᤣᤰ ᤀᤥᤛᤧ᤺ᤴᤎᤠᤱ ᤐᤥ᤺ᤰᤂᤠᤱᤒᤠ ᤁᤧᤏᤡᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤠᤔᤡᤱᤅᤥ ᤛᤡᤖᤡᤱᤔᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤖ ᤔᤧᤈᤥᤃᤢᤱᤅᤡᤴ॥

᥇᥆ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱ ᤑᤧᤳᤋᤢᤱᤛᤡᤱ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤗᤠᤶᤗᤥᤛᤢᤱᤛᤡᤱ॥

᥇᥇ ᤂᤧᤵᤔᤥ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤏᤢ ᤀᤠᤎᤡᤶᤜᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱ. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤜᤡᤱᤔᤴ ᤂᤥᤔᤠ ᤔᤧᤛᤢᤰᤋᤢᤖ॥

᥇᥈ ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤡᤰᤛᤣ᤺ᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤐᤡᤖᤢᤱᤛᤡᤱ॥ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤛᤣᤛᤣ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤀᤣ᤺ᤰ ᤛᤧᤴᤍᤢᤱᤛᤡᤱᤅᤠᤱ ᤘᤕᤧ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤛᤢᤶ ᤋᤠ᤺ᤵᤔᤠᤖᤧ ᤗᤠᤃᤡ ᤁᤴ ᤘᤕᤧ॥

᥇᥉ “ᤁᤖ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤔᤧᤈᤥᤃᤢ. ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤂᤢᤴᤇᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴ॥ ᤀᤡᤱᤈᤠ᤺ᤱ ᤁᤧᤄᤧᤶᤒᤠ ᤐᤥᤱᤔᤠᤗᤠᤶ ᤂᤧᤱᤜᤠ᤹ᤖᤧ ᤜᤡᤱᤔᤴ ᤔᤧᤄᤥᤛᤢᤛᤠᤱ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤂᤧᤱᤜᤠ᤹ᤖᤧ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤓᤣ᤺ᤴᤍᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤠᤔᤠᤖᤧ ᤗᤠᤃᤡ ᤕᤱᤔᤠ ᤛᤧᤖᤢᤱᤛᤡᤱ. ᤂᤶᤓᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤂᤧᤱᤜᤠ᤹ ᤘᤖᤧᤱᤗᤧᤱ ᤂᤰᤐᤧᤳ ᤔᤧᤱᤔᤠᤛᤡ ᤏᤡᤱᤛᤣ᤺ᤰ ᤆᤥᤃᤢᤱᤅᤠᤱ ᤘᤕᤧ॥

᥇᥊ ᤁᤖ ᤔᤡᤛᤪᤗᤠᤶ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤅᤡᤸᤗᤧ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤁᤧᤏᤡᤒᤠᤀᤠᤱ ᤁᤧᤘᤠ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤀᤠᤔᤡᤱᤅᤥ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠᤱᤛᤥ᤺ᤴ ᤛᤧ᤺ᤵᤔᤠᤖᤧ ᤗᤠᤃᤡ ᤜᤧᤰᤁᤣ ᤔᤧᤴᤈᤥ᤺ᤰᤐᤠ॥

᥇᥋ ᤁᤖ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤧᤵᤔᤠᤀᤣ ᤁᤧᤒᤥ᤺ᤱᤒᤠ ᤔᤠᤱᤜᤧᤰ ᤌᤡᤰ ᤆᤥᤃᤢᤱ॥ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤅᤠᤱ ᤏᤧᤛ᤻ᤛᤧᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤆᤠ᤹ᤖᤡᤰ ᤏᤢᤒᤠ ᤋᤧᤴ. ᤐᤡᤳᤏᤢ ᤏᤢ ᤛᤰᤘᤠᤄᤢ ᤁᤧᤃᤢᤱᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤔᤧᤓᤧᤳᤋᤢᤱᤛᤡᤱᤅᤡᤴ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤠᤱᤜᤧᤰ ᤆᤥᤃᤢᤱ॥

᥇᥌ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤂᤧᤱᤜᤠ᤹ᤖᤧ ᤔᤧᤏᤠ᤹ᤖᤢᤀᤠᤱ ᤘᤕᤧ. ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤂᤧᤱᤜᤠ᤹ ᤔᤧᤴᤍᤧᤴᤍᤧᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤔᤧᤓᤣ᤺ᤴᤍᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠ᤹ ᤏᤡᤱᤘᤠ᤹ᤜᤠ᤹ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤔᤧᤒᤡᤖᤢᤛᤡᤀᤠᤱ ᤔᤧᤘᤕᤧ॥

᥇᥍ ᤁᤖᤛᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤗᤢᤱᤔᤠ᤹ ᤔᤧᤍᤢᤃᤧ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤂᤧᤱᤜᤠ᤹ ᤔᤧᤱᤔᤠᤛᤡᤗᤠᤶ ᤀᤣᤃᤠᤱ ᤏᤢ᤺ᤰᤂᤠᤱ॥

᥇᥎ “ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤀᤰᤂᤧ ᤔᤧᤳᤋᤢᤱᤛᤡᤱ. ‘ᤂᤡᤏᤡ᤹ ᤐᤠᤔᤠᤜᤠ᤹ᤖᤧ ᤂᤢᤴᤇᤡ᤹ ᤌᤡᤶᤜᤠ᤹ ᤀᤡᤃᤪ ᤂᤧᤱᤜᤠ᤹ᤖᤧ ᤔᤧᤈᤥᤃᤢ ᤔᤧᤕᤢᤖᤢᤒᤠ ᤐᤠ᤺ᤴᤜᤠ᤹ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤀᤠᤛᤢᤳᤌᤥ ᤔᤧᤈᤥ᤺ᤰᤁᤠᤛᤡᤶᤔᤧ᤹॥’

᥇᥏ ᤀᤠᤱᤃᤠ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱ. ‘ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹. ᤀᤠᤱᤃᤠ᤹ ᤀᤠᤎᤡᤶᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹॥’

᥈᥆ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤛᤣᤛᤣ ᤗ᤹ᤖᤡᤰ ᤏᤧᤳᤋᤧᤶᤔᤧ᤹. ᤀᤠᤱᤃᤠ᤹ ᤏᤢ ᤂᤡᤏᤡ᤹ ᤗᤢᤶᤔᤥᤒᤠ ᤔᤡᤰᤛᤣ᤺ᤴ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤂᤡᤏᤡ᤹ ᤐᤡᤏᤡᤱ॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥈᥇ “ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ᤖᤧᤀᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤔᤧᤈᤥᤃᤢ॥ ᤀᤡᤱᤈᤠ᤺ᤱ ᤁᤧᤄᤧᤶᤒᤠ ᤐᤥᤱᤔᤠᤗᤠᤶ ᤂᤧᤱᤜᤠ᤹ᤖᤧ ᤜᤡᤱᤔᤴ ᤔᤧᤄᤥᤛᤢᤒᤠ ᤘᤕᤧᤛᤠᤱ. ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤏᤢ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤋᤡᤶᤔᤠ ᤏᤠ᤺ᤵᤔᤠ ᤂᤧᤱᤜᤠ᤹ ᤔᤧᤴᤍᤧᤴᤍᤧᤴ॥ ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤛᤠᤒᤠᤌ ᤕᤧᤴᤜᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤓᤣ᤺ᤴᤍᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤠᤛᤢᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤕᤠᤶᤔᤥ ᤂᤧᤱᤜᤠ᤹ ᤕᤱᤔᤠ ᤛᤧᤖᤢᤱᤛᤡᤱ॥

᥈᥈ ᤁᤖᤛᤠᤱ ᤔᤡᤛᤪᤗᤠᤶ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤅᤡᤸᤗᤧ ᤀᤠᤱᤃᤠ᤹ ᤀᤠᤔᤢᤰᤛᤠᤶᤔᤡᤴ ᤁᤧᤏᤡᤒᤠᤀᤠᤱ ᤁᤧᤘᤠ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤠᤱᤃᤠ᤹ ᤀᤠᤔᤡᤱᤅᤥ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠᤱᤛᤥ᤺ᤴ ᤛᤧ᤺ᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤜᤧᤰᤁᤣ ᤔᤧᤴᤈᤥ᤺ᤰᤐᤠ॥

᥈᥉ ᤁᤖ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤧᤵᤔᤠᤀᤣ ᤁᤧᤒᤥ᤺ᤱᤒᤠ ᤗᤳᤇᤠ ᤔᤠᤱᤜᤧᤰ ᤆᤥᤃᤢᤱ॥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ ᤑᤢᤳᤇᤡᤱᤈᤩᤠᤱ ᤛᤧᤔᤠᤍᤣᤔᤠᤛᤡᤖᤧ ᤗᤠᤃᤡ ᤔᤠᤱᤜᤧᤰᤛᤡᤱᤅᤠᤖᤥ॥

᥈᥊ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤖᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤒᤠᤌ ᤕᤧᤴᤜᤠ᤹ ᤔᤧᤓᤣ᤺ᤴᤍᤢᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢ॥

᥈᥋ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤒᤠ ᤌᤡᤶᤜᤠ᤹ ᤏᤢᤒᤠ ᤔᤧᤘᤕᤧᤏᤧᤴ ᤜᤧᤰᤁᤩᤠᤱ ᤂᤧᤴ ᤀᤡᤱᤈᤠ᤺ᤱᤜᤠ᤹ᤖᤧ ᤂᤧᤱᤜᤠ᤹ ᤜᤡᤱᤔᤴᤏᤥ ᤗᤠᤶᤔᤧᤗᤥᤛᤢᤛᤡᤴ॥

᥈᥌ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤅᤠᤱ ᤘᤕᤧᤒᤠ ᤔᤡᤰᤋᤥ᤺ᤰ ᤐᤷᤎᤠ᤺ᤶᤜᤠ᤹ᤖᤧᤀᤣ ᤂᤢᤴᤇᤡ᤹ ᤀᤠᤒᤠᤅᤣ ᤀᤠᤛᤢᤳᤌᤥ ᤐᤥᤱᤔᤠ ᤑᤠ᤺ᤰᤋᤢᤱᤛᤡᤱ. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤱᤔᤠᤛᤡ ᤏᤢ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤛᤢᤶ ᤋᤠᤖᤢᤱ ᤐᤡᤖᤢᤱᤛᤡᤱᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤶᤒᤠ ᤛᤠᤜᤠ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤔᤠᤱᤜᤠ᤹ᤀᤥ ᤋᤥ᤺ᤶᤔᤠ ᤑᤠ᤺ᤰᤋᤢᤱᤛᤡᤱ॥

᥈᥍ “ᤂᤧᤸᤗᤧ ᤆᤥᤃᤢᤸᤗᤧ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤁᤴ ᤀᤡᤱᤄᤱᤅᤡᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤋᤠᤰᤌᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤆᤰᤔᤧᤸᤗ᤹ᤀᤣ ᤔᤠᤱᤆᤧᤰᤕᤠ ᤔᤧᤔᤧᤳᤋᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤧᤏᤠ᤹ᤖᤠᤱ.

᥈᥎ ᤂᤧᤱᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤅᤠᤱ ᤔᤠᤱᤜᤢᤵ ᤆᤥᤃᤢᤱᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤑᤧᤳᤋᤢᤱᤛᤡᤱᤅᤡᤸᤗᤧ. ᤂᤧᤱᤜᤠ᤹ᤖᤧ ᤔᤧᤏᤡᤛᤢᤒᤠ ᤁᤧᤖᤧᤰ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤜᤧᤰᤁᤩᤠᤱ ᤛᤖᤣ᤺ᤰᤕᤠ᤺ᤵᤐᤠ ᤜᤢᤶᤒᤧᤵᤐᤠ ᤛᤡᤱᤒᤢᤱᤜᤠ᤹ᤖᤧ ᤁᤢᤛᤡᤃᤠᤱ ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢ᥄ ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤀᤠᤱᤃᤠ᤹ ᤀᤠᤳᤋᤡ ᤀᤠᤳᤋᤡ ᤛᤠ᤹ᤖᤡᤰ ᤀᤠᤛᤡᤰ ᤔᤧᤓᤥ᤺ᤰᤂᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤠᤖᤜᤠ᤹ ᤏᤢ ᤛᤢᤰᤐᤠ ᤔᤧᤍᤠᤖᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤘᤍᤢᤶᤒᤰᤘᤠ ᤛᤡᤍᤢᤱᤈᤓᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤗᤧ᤺ᤰᤋᤢᤛᤡ॥’

᥈᥏ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. ‘ᤂᤡᤏᤡ᤹ ᤁᤧᤒᤣᤃᤡᤖ ᤁᤧᤘᤕᤡᤒᤠ ᤁᤴ ᤆᤴᤈᤶᤒᤠᤍᤧᤴᤜᤠ᤹ ᤌᤧᤔᤠᤒᤣ᥅’ (ᤁᤴ ᤐᤖᤡᤰᤐᤠ ᤔᤠᤱᤎᤠ᤺ᤴᤜᤠ᤹ ᤂᤧᤴᤏᤠᤱᤎᤥ ᤒᤠᤔᤠg ᤔᤧᤔᤧᤳᤋᤢ ᤔᤧᤎᤠᤰᤋᤢᤀᤠᤱ ᤘᤠ᤹॥)

᥉᥆ “ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧ᤹ᤛᤧ᤹- ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤵᤑᤣ᤺ᤰ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤏᤡᤱᤛᤣ᤺ᤰ ᤁᤧᤈᤥᤃᤢᤶᤒᤡ᥅ ᤆᤡ᤺ᤴᤈᤡ᤺ᤴᤃᤧᤄᤢᤒᤠ ᤆᤀᤡ᤺ᤳᤜᤠ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶᤔᤠᤱ ᤂᤡᤏᤡ᤹ ᤀᤠᤵᤑᤣᤰ ᤆᤰᤔᤧᤸᤗ᤹ᤀᤣ ᤁᤧᤳᤏᤡᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤡ᥅

᥉᥇ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤂᤧᤱᤜᤠ᤹ ᤜᤢᤰᤘᤠ ᤁᤧᤒᤡᤖᤢᤶᤛᤡᤶ᤹ ᤜᤧᤰᤁᤩᤠᤱ ᤂᤡᤏᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ ᤔᤡᤎᤡᤱᤔᤠᤛᤡᤖᤧ ᤗᤠᤃᤡ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤛᤡᤶᤔᤡᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤆᤰᤔᤧᤸᤗ᤹ᤀᤣ ᤏᤠᤘᤠᤀᤡᤳᤗᤠᤜᤠ᤹ᤏᤢ ᤀᤠᤀᤡᤴ ᤌᤠᤖᤡᤰ ᤀᤠᤛᤢᤳᤌᤥ ᤁᤧᤈᤥ᤺ᤰᤁᤠᤛᤡᤖ ᤁᤧᤘᤕᤡ᤹॥ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤌᤣ ᤀᤠᤱᤃᤠ᤹ᤗᤠᤶ ᤗᤳᤇᤠ ᤀᤡᤱᤄᤱᤎᤡᤰ ᤂᤡᤏᤡ᤹ ᤛᤣ᤺ᤴᤍᤥᤔᤠ ᤑᤠ᤺ᤰᤏᤡᤱᤒᤠᤒᤡ᥅ ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤂᤡᤏᤡ᤹ ᤌᤧᤔᤠᤀᤠᤱ ᤔᤧᤔᤧᤳᤏᤡᤱᤅᤡᤴ᤹॥

᥉᥈ “‘ᤂᤡᤏᤡ᤹ ᤁᤧᤒᤠ᤺ᤳᤋᤢᤶ᤹. ᤛᤡᤱ ᤏᤢ ᤗᤢᤱ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ. ᤀᤠᤏᤡᤃᤧ ᤁᤧᤖᤧᤰ ᤐᤡᤛᤠᤱᤒᤠ. ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤋᤱᤒᤠ ᤐᤥᤱᤔᤠ ᤀᤠᤏᤡᤃᤧ ᤛᤡᤖᤠ᤹ᤌᤠᤱ॥’ ᤁᤖ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤌᤣ ᤘᤠ᤹ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤒᤥ᤺ᤱᤏᤧᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱ ᤏᤢ ᤗᤧᤵᤔᤡ

᥉᥉ “ᤀᤠᤱᤃᤠ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤥ ᤁᤧᤎᤢᤶᤒᤠ ᤜᤢᤰᤁᤡᤸᤗᤧ. ᤛᤴᤇᤢᤱᤒᤠ ᤀᤠᤜᤢᤰᤁᤡᤸᤗᤧ ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤔᤢᤰᤛᤠᤶᤔᤡᤸᤗᤧ ᤂᤡᤏᤡ᤹ ᤛᤶᤎᤠᤱ ᤕᤢᤰ ᤆᤥᤃᤢᤱ᤹॥

᥉᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤥ ᤁᤧᤎᤢᤶᤒᤠ ᤀᤠᤜᤢᤰᤁᤡᤴ ᤏᤢ ᤔᤢᤰᤛᤠᤶᤒᤠ ᤀᤠᤜᤢᤰᤆᤧᤰᤁᤡᤴ ᤂᤡᤏᤡ᤹ᤀᤥ ᤛᤴᤇᤢᤱ᤹. ᤂᤧᤒᤩᤠᤱ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤁᤧᤛᤧᤖᤡ ᤁᤧᤒᤣᤃᤡᤀᤠᤱ ᤁᤧᤘᤕᤡᤒᤠ ᤗᤠᤈᤣ᤹ᤜᤠ᤹ᤗᤠᤶ ᤀᤠᤱᤃᤠ᤹ ᤛᤢᤶᤏᤡᤱᤅᤠᤱ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ᤹॥

᥉᥋ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤀᤠᤱᤃᤠ᤹ ᤂᤡᤏᤡ᤹ ᤋᤠ᤺ᤳᤏᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤵᤔᤥ ᤂᤡᤏᤡ᤹ ᤏᤠᤍᤢᤶᤍᤢᤶᤒᤠ ᤂᤠᤛᤧᤴᤗᤥ᤺ᤴᤏᤡᤱ᤹॥

᥉᥌ ᤀᤠᤱᤃᤠ᤹ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ ᤔᤡᤛᤪᤗᤠᤶ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤅᤠᤱ ᤀᤣᤃᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤀᤣ᤺ᤰᤛᤠᤍᤧᤴᤏᤥ ᤂᤠᤛᤧᤴ ᤆᤥᤃᤢᤱᤛᤡᤱᤒᤠ ᤁᤢᤀᤡᤛᤡ᤺ᤰ ᤂᤧᤵᤔᤥ ᤀᤠᤱᤃᤠ᤹ ᤂᤡᤏᤡ᤹ ᤂᤠᤛᤧᤴ ᤆᤥ᤺ᤰᤏᤡᤱ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥉᥍ ᤀᤠᤱᤃᤠ᤹ ᤂᤡᤏᤡ᤹ ᤏᤢᤖᤡᤰᤁᤠᤱ ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤖᤢᤱ᤹ ᤜᤧᤰᤁᤩᤠᤱ ᤔᤠᤱᤜᤢᤵᤐᤥᤒᤠ ᤐᤠ᤺ᤴᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗ ᤕᤠ᤺ᤴᤏᤡᤱ᤹॥

᥉᥎ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤡᤑᤩᤢᤱ ᤏᤢ ᤂᤧᤔᤠ᤹ ᤁᤧᤈᤥ᤺ᤰᤐᤠ ᤂᤧᤴ ᤁᤧᤖᤧᤰᤗᤠᤶ ᤂᤡᤏᤡ᤹ ᤛᤢᤳᤌᤥ ᤆᤥ᤺ᤰᤏᤡᤱ᤹॥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤘᤠ᤹ᤒᤠ ᤗᤠᤈᤣ᤹ᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤋᤠᤖᤢᤱᤛᤡᤱ᤹. ᤁᤖ ᤂᤧᤱᤜᤠ᤹ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤀᤠᤵᤑᤠᤸᤗᤧᤀᤠᤱ ᤗᤠ᤺ᤵᤔᤠ ᤔᤧᤱᤄᤥᤏᤧᤴ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥉᥏ “ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤡᤏᤡ᤹ ᤗᤠᤃᤡᤃ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤂᤡᤏᤡ᤹ ᤋᤃᤡ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤶᤋᤧᤶᤛᤡᤶᤔᤧ᤹. ᤁᤖ ᤜᤠᤖᤠᤀᤣ ᤀᤡᤃᤪ ᤕᤠᤱᤛᤡ ᤂᤡᤏᤡ᤹ ᤀᤠᤱᤃᤠ᤹ ᤀᤠᤒᤠ᤺ᤴᤏᤡᤴ ᤁᤧᤄᤧᤵᤛᤢᤶ᤹ ᤂᤶᤓᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤵᤔᤠᤛᤡᤗᤠᤶ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤣᤛᤣ ᤀᤠᤔᤡᤱᤅᤥ ᤛᤡᤖᤡᤱᤔᤔᤠ ᤋᤠ᤺ᤵᤔᤠ ᤁᤧᤏᤠ᤹ᤖᤢᤶ᤹॥

᥊᥆ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤒᤠ ᤁᤣ᤺ᤶᤒᤠ ᤁᤥ᤺ᤰᤔᤠ. ᤀᤠᤱᤃᤠ᤹ ᤀᤠᤛᤣᤛᤣ ᤁᤥ᤺ᤰᤔᤠᤀᤥ. ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤔᤠᤱᤛᤧᤘᤠ ᤔᤧᤔᤧᤳᤋᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤋᤠ᤺ᤰᤋᤢᤱᤛᤡᤱ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ ᤂᤧᤵᤔᤥ ᤂᤡᤏᤡ᤹ ᤁᤧᤖᤧᤰ ᤜᤢᤰᤘᤠᤜᤠ᤹ ᤜᤧᤰᤁᤩᤠᤱ ᤂᤡᤏᤡ᤹ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤔᤡᤰᤋᤥ᤺ᤰᤜᤠ᤹ ᤏᤢ ᤛᤡᤍᤢᤱᤈᤓᤠᤜᤠ᤹ ᤜᤧᤰᤁᤩᤠᤱ ᤁᤧᤖᤧᤰ ᤛᤣᤛᤣ ᤛᤡᤍᤢᤱᤈᤓᤠᤜᤠ᤹ᤏᤢ ᤛᤥᤖᤡᤰ ᤁᤧᤍᤠᤖᤢᤶᤗ ᤐᤥᤱ᤹ ᤁᤧᤗ᤹ᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤘᤠ᤹॥

᥊᥇ ᤂᤡᤏᤡ᤹ ᤁᤧᤶᤍᤧᤶᤛᤡ ᤁᤧᤶᤍᤣ᤹ᤖᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤜᤧᤰᤁᤩᤠᤱ ᤑᤢᤳᤇᤡᤱᤈᤩᤠᤱ ᤁᤧᤛᤧᤖᤡ ᤁᤧᤒᤣᤃᤡᤒᤠᤗᤠᤶ ᤛᤢᤶᤏᤡᤱ ᤋᤠ᤺ᤳᤏᤡᤱᤅᤡᤸᤗᤧ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤁᤧᤍᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤋᤠ᤺ᤰᤏᤡᤱ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤅᤡᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤏᤡᤛᤢ᤹॥

᥊᥈ ᤂᤧᤒᤩᤠᤱ ᤀᤠᤱᤃᤠ᤹ ᤔᤠᤱᤜᤧᤰᤁᤠᤛᤡᤱᤅᤠᤀᤠᤱ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ ᤐᤡᤏᤡᤱ ᤔᤧᤳᤋᤢᤱᤛᤡᤱᤒᤠ ᤔᤠᤱᤜᤢᤵ ᤆᤥᤃᤢᤱᤒᤠ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤂᤡᤏᤡ᤹ ᤋᤠ᤺ᤳᤏᤡᤱᤅᤠᤱ ᤁᤧᤘᤕᤡᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥊᥉ ᤂᤡᤏᤡ᤹ ᤀᤠᤒᤠᤅᤣ ᤀᤠᤛᤢᤳᤌᤥ ᤁᤧᤈᤥ᤺ᤰᤁᤠᤛᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤕᤠᤱᤏᤠ ᤀᤥᤃᤧᤔᤧᤳᤋᤢᤶ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤀᤠᤒᤠᤅᤣ ᤂᤡᤏᤡ᤹ ᤁᤧᤈᤡ᤺ᤳᤋᤠᤛᤡ᤹॥

᥊᥊ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤡᤏᤡ᤹ ᤁᤢ᤹ᤀᤡᤓᤧᤶᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤏᤢ ᤂᤡᤏᤡ᤹ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤂᤢᤶᤍᤡᤱ ᤐᤡᤏᤡᤱᤒᤠᤸᤗᤧ ᤔᤧ᤺ᤴ. ᤁᤖ ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠ᤺ᤱᤛᤥ᤺ᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤏᤡᤱᤅᤠᤱ ᤏᤢᤖᤡᤰ ᤔᤧᤳᤏᤡᤱᤒᤠᤗᤠᤶ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

ᤗᤠᤱᤃᤧᤳ ᤗᤧᤵᤔᤠᤱ ᤗᤠᤈᤣ᤹ᤀᤥ ᤔᤡᤓᤠ᤺ᤳᤋᤪᤠ

᥊᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥊᥌ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤗᤠᤱᤃᤧᤳ ᤗᤧᤵᤔᤠᤱ ᤁᤧᤏᤠᤖᤠᤴ ᤜᤡᤛᤧ᤹ ᤜᤧᤰᤁᤩᤠᤱ ᤗᤠᤱᤃᤧᤳᤗᤧ ᤁᤢᤍᤰᤗᤧᤱᤘᤠᤀᤥ ᤐᤠᤖᤧ᤹. ᤜᤧᤰᤁᤩᤠᤱ ᤛᤡᤱᤗᤠᤖᤧ ᤁᤢᤎᤡᤶᤒᤠ ᤗᤠᤱᤃᤧᤳ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥊᥍ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤋᤠᤶᤓᤢᤱᤅᤡᤴ ᤂᤧᤏᤧ᤹ ᤀᤰᤂᤣ ᤔᤧᤳᤋᤧ᤹- ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤑᤠ᤺ᤳᤋᤪᤠ ᤁᤣ᤺ᤳᤏᤧᤖᤥ. ᤜᤧᤰᤁᤩᤠᤱ ᤁᤧᤖᤧᤰ ᤛᤡᤱᤒᤢᤱᤜᤠ᤹. ᤛᤖᤧ᤺ᤰᤕᤠ᤺ᤵᤐᤠ ᤏᤢ ᤁᤧᤜᤣᤒᤠ ᤏᤧᤵᤔᤠᤱ ᤔᤡᤍᤡᤰᤗᤥ॥ ᤁᤡᤵᤔᤠ ᤐᤄᤢᤃᤧᤄᤢᤒᤠ ᤔᤡᤎᤢᤱ ᤔᤡᤖᤠ᤺ᤰᤜᤠ᤹ ᤔᤧᤴᤇᤧᤖᤢᤴ᤹. ᤜᤧᤰᤁᤩᤠᤱ ᤕᤥ ᤋᤧᤔᤧᤏᤗᤠᤶ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤧᤶᤍᤢᤖᤥ॥

᥊᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤔᤡᤓᤠ᤺ᤳᤋᤪᤠ᤺ᤴ ᤁᤣ᤺ᤳᤋᤢᤱᤅᤠᤱ ᤏᤧᤒᤠ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤗᤧ ᤔᤧᤏᤡᤛᤢ᤹॥ ᤁᤴ ᤔᤡᤓᤠ᤺ᤳᤋᤪᤠ᤺ᤴ ᤔᤧᤴᤇᤧᤖᤢᤴᤗᤥ॥’”

᥊᥏ ᤂᤧᤒᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤰᤂᤣ ᤔᤧᤔᤧᤳᤋᤠᤖ ᤔᤧᤒᤳ. ‘ᤂᤢᤏᤧ᤹ᤃ ᤋᤠ᤹ᤍᤡ ᤂᤧᤍᤠ᤹ ᤐᤠ᤺ᤴᤜᤠ᤹ᤀᤥᤖᤰ ᤐᤠ᤺ᤳᤗᤥ᥄’”

a 

᥈᥆:᥇ ᥇᥊ ᤀᤃᤛ᤻ᤋ ᥋᥏᥇ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥈᥆:᥌ ᤕᤠᤱᤛᤠᤁᤢᤴᤎᤣ ᤀᤡᤛᤣ᤺ᤱᤒᤠ ᤏᤢ ᤐᤏᤢᤏᤢᤒᤠ ᤗᤠᤈᤣ᤹॥

g 

᥈᥆:᥈᥏ ᤒᤠᤔᤠ ᤑᤠ᤹ᤀᤡᤴ ᤔᤠᤱᤎᤠ᤺ᤴ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤠᤓᤣ᤺ᤴ ᤑᤡ᤺ᤰᤂᤢ

᥈᥇

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤂᤧᤏᤧ᤹ ᤜᤡᤛᤡᤱᤅᤧ᤹ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤋᤰᤔᤧᤳᤋᤧ᤹ᤀᤠᤱ ᤛᤣᤛᤣᤍᤧᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤱᤄᤱ ᤛᤧᤛᤧ᤹॥ ᤀᤡᤛᤪᤠᤀᤡᤗ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥉ ᤂᤧᤏᤧ᤹ ᤂᤧᤴ ᤀᤰᤂᤣ ᤔᤧᤳᤋᤧ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤡᤛᤪᤠᤀᤡᤗᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤘᤠ᤹ᤀᤠᤖᤥ. ᤛᤠᤶᤕᤥᤏᤡᤒᤠ ᤏᤢ ᤋᤠᤰᤁᤧᤓᤧᤒᤠ ᤁᤧᤖᤧᤰ ᤁᤧᤔᤏᤠᤜᤠ᤹ ᤔᤧᤱᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤂᤠ ᤑᤡ᤺ᤱᤔᤠ ᤀᤡ᤺ᤳᤋᤢᤱᤗᤥ॥

᥊ ᤀᤥᤖᤥ. ᤀᤠᤱᤃᤠ᤹ ᤛᤠᤶᤕᤥᤏᤡᤒᤠ ᤏᤢ ᤋᤠᤰᤁᤧᤓᤧᤒᤠ ᤏᤧᤵᤔᤠᤱ ᤔᤧᤰᤂᤢᤱᤛᤡᤱ᤹᥄ ᤗᤠᤱᤃᤧᤳ ᤗᤧᤵᤔᤠᤱᤗᤠᤶ ᤌᤠᤱᤃᤧᤳ ᤗᤠᤈᤣ᤹ᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤱ᤹॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤗᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤠᤖᤥ॥ ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤁᤢᤛᤢ᤺ᤵᤐᤥᤗᤠᤶ ᤗ᤺ᤳᤋᤢᤱᤅᤠᤱ ᤀᤠᤜᤢᤰᤁᤥ ᤘᤠ᤹. ᤜᤧᤰᤁᤩᤠᤱ ᤕᤠᤱᤕᤥ ᤔᤧᤏᤢ᤺ᤰᤋᤢᤱᤅᤡᤴ᤹॥’

᥌ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤏᤧ᤹ ᤕᤠᤖᤧ᤹᥄ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠ᤹ ᤛᤡ᤺ᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤕᤠᤖᤧ᤹॥

᥍ ᤂᤧᤏᤧ᤹ ᤌᤣᤀᤠᤱ ᤁᤧᤕᤠ᤺ᤵᤐᤠᤒᤣ ᤑᤠ᤹ᤀᤠᤱ ᤛᤧ᤺ᤴᤁᤧᤶᤍᤥ᤺ᤸᤗᤧ. ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤁᤡᤵᤔᤠ ᤁᤧᤄᤢᤒᤠ ᤂᤡᤏᤡ᤹ ᤀᤡᤱᤄᤱᤅᤡᤴ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤕᤠ᤺ᤳᤋᤠᤒᤠᤖᤥ॥ ᤁᤴ ᤛᤧᤰᤂᤠ ᤐᤥ᤺ᤱᤅᤡᤸᤗᤧ. ᤜᤠᤱᤜᤠᤱᤒᤠ ᤛᤡᤰᤗᤢᤱᤔᤧᤴᤏᤠᤱ ᤁᤡᤔᤠᤖᤧ ᤌᤧᤃᤰᤁᤰᤏᤠ ᤕᤱ᤹. ᤌᤢᤶᤔᤠ ᤛᤠᤰᤔᤠᤜᤠ᤹ ᤁᤧᤖᤧᤰ ᤔᤠᤒᤣ᤺ᤰ॥ ᤁᤧᤖᤧᤰ ᤕᤠᤶᤛᤠᤶᤜᤠ᤹ ᤁᤢᤎᤏᤠ ᤁᤧᤗᤧᤱᤒᤠ ᤐᤥᤱ᤹. ᤁᤧᤖᤧᤰ ᤌᤢᤱᤒᤥ᤹ᤜᤠ᤹ ᤔᤧᤴᤎᤢᤶᤔᤏᤠᤒᤠ ᤗᤧ᤺ᤒ᤻ᤈᤢᤈᤢ᤹ᤒᤠ ᤐᤥᤱ᤹॥ ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ- ᤁᤴ ᤋᤠᤖ ᤐᤳᤗᤥ᥄ ᤁᤴ ᤁᤢᤗᤠᤶᤔᤥ ᤘᤠ᤹ᤖᤥ᥄’”

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥏ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹ᤀᤠᤱ ᤔᤧᤳᤋᤧᤛᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤗᤳᤇᤠ ᤋᤠᤓᤣ. ᤋᤠᤓᤣᤎᤡᤰ. ᤕᤠᤔᤧᤖᤠᤵᤋᤢᤖ ᤘᤠ᤹ᤖᤥ

ᤜᤧᤰᤁᤩᤠᤱ ᤛᤧᤸᤗᤧᤱ ᤛᤧᤸᤗᤧᤱ ᤗ᤹ᤖ ᤔᤧᤕᤢ᤺ᤳᤋᤢᤖ ᤘᤠ᤹ᤖᤥ॥

᥇᥆ ᤁᤴ ᤔᤏᤠᤜᤠ᤹ ᤛᤧᤵᤔᤠᤛᤡᤖᤧ ᤗᤠᤃᤡ ᤕᤠᤔᤧᤖᤠᤵᤋᤧᤒᤠᤖᤥ.

ᤜᤧᤰᤁᤩᤠᤱ ᤛᤠ᤺ᤶᤓᤣ ᤁᤧᤗᤧᤰᤐᤠ ᤁᤢᤀᤡᤛᤡ᤺ᤰ

ᤋᤡᤸᤗᤧᤰ ᤋᤡᤸᤗᤧᤰ ᤗ᤹ᤖᤡᤰ ᤔᤧᤕᤢ᤺ᤳᤋᤢᤒᤠᤖᤥ᥄

ᤀᤠᤸᤗ ᤂᤡᤏᤡ᤹ ᤛ᤺ᤵᤔᤠ ᤁᤧᤛᤢᤰᤋᤡᤒᤡ᥅

ᤂᤡᤏᤡ᤹ᤏᤢ᤺ᤸᤗᤧ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤁᤧᤎᤢᤶᤒᤠᤜᤠ᤹

ᤁᤸᤗᤧ ᤁᤢᤔᤢᤰᤛᤠᤶᤔᤥ ᤔᤧᤈᤥ᤺ᤴᤍᤧᤀᤠᤱ ᤔᤧᤏᤧᤖᤥ᥄

᥇᥇ ᤀᤥᤖᤥ. ᤋᤠᤓᤣ᤺ᤴ ᤕᤠᤔᤧᤖᤠᤵᤋᤢᤖ ᤘᤠ᤹ᤖᤥ

ᤜᤧᤰᤁᤩᤠᤱ ᤔᤧᤕᤢ᤺ᤳᤋᤢᤖ ᤘᤠ᤹ᤖᤥ.

ᤂᤢᤶᤍᤡᤱ ᤁᤧᤒᤡᤒᤧᤸᤗᤧ ᤁᤢᤗᤠᤃᤡ ᤁᤴ ᤕᤠᤖᤡᤵ ᤐᤥ᤺ᤱᤗ ᤘᤠ᤹ᤖᤥ॥

᥇᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ.

ᤂᤧᤏᤧ᤹ ᤜᤠᤒᤧ᤹ᤀᤠᤱ ᤔᤣᤖᤡᤱ ᤌᤰᤋᤧ᤹ᤀᤥ.

ᤋᤢᤰᤂᤣᤀᤥ ᤁᤧᤗᤠᤱ ᤛᤧᤒᤱᤒᤠᤜᤠ᤹ ᤌᤃᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤋᤠᤓᤣ᤺ᤸᤗᤧ ᤀᤠᤔᤏᤠᤜᤠ᤹ ᤛᤧᤖᤢᤛᤡᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤁᤧᤖᤧᤰ ᤔᤧᤛᤡᤖᤥ᥄

᥇᥉ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤛᤠ᤹ᤖᤢᤱᤗᤥ॥

ᤂᤧᤱᤜᤠ᤹ᤖᤧ ᤌᤧᤔᤠ ᤛᤢᤕᤧᤶ ᤔᤧᤃᤳᤋᤢᤒᤣ᥅

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥇᥊ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ.

ᤂᤧᤱᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤳᤋᤧᤛᤧ᤹ᤀᤥ॥

ᤜᤧᤰᤁᤩᤠᤱ ᤁᤧᤜᤢᤰᤋᤠᤵᤐᤣ᤹ᤜᤠ᤹ ᤜᤡᤵᤋᤧ᤹ᤀᤥ॥

ᤂᤧᤒᤩᤠᤱ ᤂᤧᤏᤧ᤹ ᤋᤠᤓᤣ᤺ᤴ ᤕᤠᤱᤛᤡᤱᤅᤧ᤹ᤀᤥ

ᤜᤧᤰᤁᤩᤠᤱ ᤁᤧᤖᤧᤰ ᤐᤡᤛᤠᤱ ᤕᤖᤡᤰ ᤔᤏᤠ ᤔᤧᤛᤧᤖᤢᤛᤡᤒᤠ.

ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤏᤠ ᤔᤧᤛᤧᤖᤢᤛᤡᤒᤠ ᤂᤢᤴᤇᤡ᤹ ᤔᤧᤍᤢᤔᤢᤒᤠ

ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤆᤥ᤺ᤰᤔᤠ ᤔᤡᤰᤛᤣ᤺ᤴᤗᤧ ᤗᤠᤃᤡ

ᤏᤡᤗᤧᤱ ᤌᤠᤖᤡᤰ. ᤛᤢᤶᤗᤧᤱ ᤌᤠᤖᤡᤰᤁᤠᤱ

ᤂᤧᤏᤧ᤹ ᤁᤴ ᤛᤧᤸᤗᤧᤱ ᤛᤧᤸᤗᤧᤱ ᤜᤡᤰᤂᤧ᤹ᤀᤥ॥

᥇᥋ ᤁᤡᤔᤠ ᤕᤱᤔᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤔᤡᤰ ᤔᤠᤖᤖᤥ.

ᤜᤧᤰᤁᤩᤠᤱ ᤁᤧᤈᤥ᤺ᤶᤒᤠᤜᤠ᤹ ᤕᤖᤡᤰ ᤔᤧᤒᤥ᤺ᤱᤗᤖᤥ.

ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤗᤠᤶᤎᤣ᤺ᤳᤜᤠ᤹ᤀᤥ

ᤋᤠᤓᤣ᤺ᤴ ᤛᤧᤸᤗᤧᤱ ᤛᤧᤸᤗᤧᤱ ᤗ᤹ᤖᤥ॥

ᤛᤠ᤺ᤶᤓᤣ ᤁᤢᤀᤡᤛᤡ᤺ᤰ ᤁᤴ ᤋᤡᤸᤗᤧᤰ ᤋᤡᤸᤗᤧᤰ ᤗ᤹ᤖᤥ

ᤜᤧᤰᤁᤩᤠᤱ ᤔᤏᤠ ᤛᤧᤵᤔᤠᤖᤧ ᤗᤠᤃᤡ ᤔᤧᤕᤢ᤺ᤳᤋᤢᤀᤠᤱ ᤘᤠ᤹ᤖᤥ᥄

᥇᥌ ᤋᤠᤓᤣᤀᤣ. ᤂᤧᤏᤧ᤹ ᤀᤠᤳᤋᤡ ᤐᤡᤛᤠᤱ ᤏᤡᤱᤘᤠ᤹ ᤁᤧᤈᤥᤃᤢ᤹.

ᤂᤧᤏᤧ᤹ ᤀᤠᤳᤋᤡ ᤗᤧᤵᤛᤠᤱ ᤁᤧᤛᤡᤖᤠ᤹ᤌᤠᤱ

ᤂᤧᤏᤧ᤹ ᤆᤢᤵᤛᤠᤱ ᤗᤧᤵᤔᤠᤱ ᤆᤩᤧᤵᤋᤧᤛᤧ᤹ᤀᤥ.

ᤂᤧᤒᤩᤠᤱ ᤑᤧᤴᤇᤠᤱ ᤗᤧᤵᤔᤠᤱ ᤆᤩᤧᤵᤋᤧᤛᤧ᤹ᤀᤥ॥

᥇᥍ ᤀᤠᤱᤃᤠ᤹ᤀᤠᤱ ᤀᤠᤜᤢᤰᤋᤠᤵᤐᤣ᤹ᤜᤠ᤹ ᤜᤡᤵᤋᤢᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤧᤴ ᤆᤡ᤺ᤰᤋᤢᤖᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤅᤠᤱ ᤘᤠ᤹ᤖᤥ᥄”

ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤍᤠᤓᤣ

᥇᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥏ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤗᤳᤇᤠ ᤆᤀᤡ᤺ᤳ ᤛᤠᤵᤋᤧ᤹ ᤜᤧᤰᤁᤩᤠᤱ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤍᤠᤓᤣ᤺ᤴ ᤋᤡᤶᤔᤠᤖᤧ ᤗᤠᤃᤡ ᤁᤵᤔᤥ ᤏᤧᤳᤇᤡ ᤔᤠᤖᤠᤶᤜᤠ᤹ ᤕᤥ᤺ᤰᤌᤰᤋᤧ᤹॥ ᤒᤣᤒᤡᤗᤥᤏᤗᤠᤶ ᤁᤧᤗ᤺ᤶᤒᤠ ᤁᤧᤓᤧᤶᤒᤠ ᤗᤠᤶᤔᤡᤴ ᤏᤧᤳᤇᤡ ᤔᤠᤖᤠᤶ ᤁᤧᤛᤧᤒᤠᤍᤧᤴᤏᤥ ᤗᤠᤶ ᤀᤥ᤺ᤴᤎᤠᤰᤔᤠᤖᤧ ᤗᤠᤃᤡ ᤗᤳᤇᤠ ᤔᤡᤰᤛᤧ᤺ᤴ ᤗᤣ᤺ᤳᤋᤧ᤹॥

᥈᥆ ᤗᤳᤇᤠ ᤗᤠᤶᤔᤡᤴ ᤀᤶᤔᤥᤏᤒᤠ ᤜᤠᤱᤐᤠᤱ ᤖᤒ᤻ᤒᤠ ᤐᤣᤰ. ᤜᤧᤰᤁᤩᤠᤱ ᤘᤣ᤹ᤛ᤻ᤔᤠ ᤗᤠᤶᤔᤡᤴ ᤕᤜᤢᤍᤠᤒᤠ ᤜᤠᤱᤕᤰ ᤕᤖᤢᤛᤗᤧᤔ ᤐᤣᤰ॥

᥈᥇ ᤒᤣᤒᤡᤗᤥᤏᤒᤠ ᤜᤠᤱᤅᤡᤴ ᤀᤠᤸᤗ ᤕᤖᤢᤛᤗᤧ᤺ᤶᤔᤡᤴ ᤑᤵᤔᤠᤒᤡ ᤀᤡ ᤖᤒ᤻ᤒᤠ᤺ᤴ ᤑᤵᤔᤠᤒᤡ ᤗ᤹ᤖᤡᤰ ᤏᤡ᤺ᤴᤎᤥ ᤔᤧᤶᤒᤥ᤺ᤱᤅᤣ ᤗᤠᤶ ᤁᤧᤛᤧᤒᤠᤍᤧᤴᤏᤥ ᤕᤧᤵ॥ ᤂᤢᤏᤧ᤹ ᤌᤢᤶᤕᤠ ᤀᤡᤔᤠᤖᤧ ᤗᤠᤃᤡ ᤁᤢᤄᤠᤃᤧᤀᤡᤰᤐᤠᤜᤠ᤹ ᤀᤢ᤺ᤳᤋᤢᤛᤡ᤹॥ ᤋᤥ᤺ᤱ ᤕᤠᤱᤔᤥᤗᤠᤶ ᤋᤥ᤺ᤱᤜᤠ᤹ ᤕᤃᤱ ᤕᤃᤱ ᤔᤧᤔᤢᤴᤍᤢᤀᤠᤱ ᤂᤧᤱᤜᤠ᤹ᤖᤧ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢ᤹॥ ᤂᤧᤱᤜᤠ᤹ᤖᤧ ᤌᤰᤛᤠ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤖᤧ ᤁᤢᤏᤧᤖᤧᤳᤜᤠ᤹ ᤀᤥᤔᤧᤔᤧᤳᤋᤢ ᤔᤧᤛᤠ᤹ᤖᤢ॥

᥈᥈ ᤂᤢᤏᤧ᤹ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤁᤧᤕᤧᤵᤐᤠ ᤂᤠᤃᤧᤀᤡᤰᤐᤠᤸᤗᤧ ᤐᤠ᤺ᤳᤋᤢ᤹. ‘ᤕᤖᤢᤛᤗᤧᤔ᥄’ ᤗᤢᤱᤎᤠᤰ ᤗᤢ᤺ᤶᤔᤠ ᤛᤡᤱᤀᤠ᤺ᤳᤜᤠ᤹ᤏᤢ. ᤔᤏᤠᤜᤠ᤹ ᤛᤧᤵᤔᤠᤛᤡ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤗ. ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤔᤧᤓᤧᤴ᤹॥ ᤂᤧᤱᤜᤠ᤹ᤖᤧ ᤁᤡᤷᤃᤵ ᤁᤵᤔᤠ ᤆᤱᤜᤡᤶᤜᤠ᤹ ᤔᤧᤕᤧᤵᤛᤢ᤹. ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ ᤗᤢ᤺ᤶᤔᤠᤖᤧ ᤗᤠᤃᤡ ᤂᤠᤶᤗᤢᤱᤜᤠ᤹ ᤌᤥ ᤔᤧᤓᤥ᤺ᤰᤂᤢ᤹॥

᥈᥉ ᤒᤣᤒᤡᤗᤥᤏ ᤁᤧᤕᤢᤱᤒᤠ ᤔᤏᤠᤜᤠ᤹ᤏᤢ ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤏᤠᤍᤱ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤀᤡᤱᤗᤧᤰᤁᤣ ᤂᤠᤀᤡᤰ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ᤹॥ ᤁᤖ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤐᤡᤑᤩᤢᤱᤅᤡᤴ ᤏᤡᤱᤘᤠ᤹ᤛᤢᤶ ᤋᤠᤖᤢ ᤐᤡᤖᤢᤛᤡ᤹॥ ᤂᤧᤒᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤌᤱᤅᤥ ᤑᤳᤋᤢᤛᤡᤀᤠᤱ ᤋᤧᤶᤛᤢᤛᤡ᤹॥

᥈᥊ “ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤕᤧᤳᤗᤧᤱ ᤕᤧᤳᤗᤧᤱ ᤂᤡᤏᤡ᤹ ᤗᤠᤕᤥᤴ ᤏᤢ ᤂᤡᤏᤡ᤹ ᤀᤠᤵᤋᤡᤰᤁᤡᤴ ᤀᤠᤏᤡᤱᤘᤠ᤹ ᤛᤢᤶ ᤗ᤹ᤖ ᤁᤧᤕᤠ᤺ᤴᤍᤢᤶ᤹॥ ᤂᤡᤏᤡ᤹ ᤁᤴ ᤆᤡᤱᤔᤠᤀᤠᤱ ᤏᤡᤱᤘᤠ᤹ ᤁᤧᤴᤈᤥᤃᤢᤶᤔᤡᤴ᤹᥄ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ. ᤁᤧᤖᤧᤰᤗᤧ ᤀᤥᤔᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ ᤏᤢᤖᤡᤰᤁᤠᤱ ᤏᤡᤎᤠᤵ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤂᤢᤶᤍᤡᤱ ᤂᤥᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹᥄

᥈᥋ “ᤀᤡᤛᤪᤠᤀᤡᤗᤒᤠ ᤑᤧᤰᤁᤧᤗᤠ᤹ᤒᤠ ᤏᤢ ᤋᤠᤰᤁᤧᤓᤧᤒᤠ ᤕᤢᤰᤛᤠᤒᤣ. ᤂᤧᤏᤧ᤹ ᤁᤧᤏᤢᤵᤔᤠ ᤕᤧᤴᤏᤡᤴ ᤁᤧᤖᤧᤀᤠᤱ ᤘᤠ᤹᥄

᥈᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢᤖᤥ-

“ᤔᤢᤎᤡᤱ ᤀᤡᤛᤣ᤺ᤱᤒᤠ ᤁᤧᤍᤡ᤺ᤳᤆᤴ ᤑᤢᤳᤆᤡᤰ ᤑᤢᤴᤍᤧᤍᤣᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤋᤃᤡᤒᤧᤴ ᤌᤧᤵᤐᤧᤳ ᤗᤧᤱᤛᤡᤱᤗᤥ॥

ᤀᤠᤸᤗ ᤏ᤺ᤶᤏ᤺ᤶᤒᤧᤴ ᤌᤥ ᤔᤧᤓᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤐᤕᤶ ᤕᤶᤒᤧᤴ ᤕᤥ ᤔᤧᤎᤠᤛᤢᤖᤥ॥

᥈᥍ ᤂᤠᤵᤐᤢᤌᤩᤱ᥄ ᤂᤠᤵᤐᤢᤌᤩᤱ᥄

ᤀᤠᤱᤃᤠ᤹ ᤛᤧᤰᤂᤠᤀᤣ ᤜᤠᤱᤈᤢᤶᤔᤡᤴ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ॥

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ ᤕᤢᤰ ᤁᤧᤃᤵᤐᤠ ᤌᤡᤰ

ᤀᤥᤛᤣ᤺ᤴᤎᤠᤱ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤴ ᤕᤠᤶᤔᤥ ᤔᤧᤒᤥ᤺ᤱᤏᤧᤴᤗᤥ॥

ᤂᤧᤒᤩᤠᤱ ᤀᤠᤱᤃᤠ᤹ ᤁᤴ ᤂᤢᤏᤧ᤹ ᤜᤢᤰᤛᤢᤵᤋᤢᤱᤗᤥ॥

ᤀᤶᤔᤥᤴᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤠᤓᤣ

᥈᥎ “ᤜᤧᤰᤁᤩᤠᤱ ᤀᤠᤸᤗ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤆᤧᤰᤕᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹ᤀᤥ-

“ᤗᤳᤇᤠ ᤋᤠᤓᤣ. ᤋᤠᤓᤣᤎᤡᤰ ᤂᤧᤏᤧ᤹ ᤛᤧᤵᤔᤠᤖᤧ ᤗᤠᤃᤡ ᤔᤧᤓᤡ᤺ᤰᤂᤢᤀᤠᤱ ᤘᤠ᤹ᤖᤥ॥

ᤋᤡᤸᤗᤧᤰ ᤋᤡᤸᤗᤧᤰ ᤛᤠ᤺ᤶᤓᤣ ᤁᤧᤗᤧᤰᤐᤠ ᤁᤢᤀᤡᤛᤡ᤺ᤰ.

ᤁᤸᤗᤧ ᤔᤧᤱᤔᤠᤖᤧ ᤗᤠᤃᤡ ᤔᤧᤀᤡ᤺ᤰᤂᤢᤀᤠᤱ ᤘᤠ᤹ᤖᤥ

᥈᥏ ᤂᤡᤏᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤀᤡᤱᤗᤧᤰ ᤛᤢᤑᤥᤜᤠ᤹ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤋ᤹ᤕᤠᤴ ᤀᤥᤃᤧᤔᤧᤵᤐᤠᤜᤠ᤹ᤖᤧ

ᤂᤡᤏᤡ᤹ ᤀᤡᤱᤗᤧᤰ ᤁᤧᤶᤔᤧᤳᤋᤡᤀᤠᤱ ᤘᤠ᤹ᤖᤥ॥

ᤂᤢᤶᤍᤡᤱ ᤂᤥᤔᤠ ᤁᤢᤏᤢᤵᤔᤠ ᤕᤧᤴ ᤏᤡ᤺ᤵᤔᤠ ᤁᤧᤃᤧᤵᤐᤠᤀᤠᤱ ᤁᤧᤘᤠ᤹ᤒᤠ

ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤳᤗᤠᤜᤠ᤹ᤀᤥ ᤋᤠᤓᤣ᤺ᤴ ᤆᤢᤰᤋᤧᤀᤠᤱ ᤐᤳᤗᤥ॥

᥉᥆ “ᤀᤠᤸᤗ ᤂᤡᤏᤡ᤹ ᤋᤠᤓᤣ᤺ᤴ ᤁᤢᤛᤢ᤺ᤵᤐᤥ ᤕᤠᤰᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤛᤠᤃᤧᤘᤠ᤺ᤴᤏᤠᤛᤡᤒᤠ ᤂᤡᤏᤡ᤹ ᤗᤠᤈᤣ᤹ᤀᤥ.

ᤂᤡᤏᤡ᤹ ᤂᤠᤛᤧᤴ ᤆᤥ᤺ᤰᤔᤠ ᤏᤡ᤺ᤴᤎᤥ ᤆᤥᤃᤢᤱᤗᤥ॥

᥉᥇ ᤀᤠᤛᤡᤰ ᤐᤥ᤺ᤰᤔᤠᤴ ᤂᤡᤏᤡ᤹ ᤛᤶᤎᤠᤱ ᤌᤠᤛᤢᤱᤗᤥ

ᤀᤠᤛᤠᤰᤁᤧᤴ ᤐᤥ᤺ᤰᤔᤠ ᤔᤡ᤺ᤴ ᤂᤡᤏᤡ᤹ ᤛᤶᤎᤠᤱ ᤔᤢ᤺ᤳᤋᤢᤱᤗᤥ॥

ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤁᤢᤗᤢᤱᤔᤠ᤹

ᤛᤩᤠ᤺ᤳ ᤔᤧᤸᤗ᤹ᤔᤏᤠᤒᤠ ᤔᤏᤠᤜᤠ᤹ᤀᤥ ᤂᤡᤏᤡ᤹ ᤜᤢᤰᤛᤢᤵᤏᤡᤱᤗᤥ॥

᥉᥈ ᤔᤡ᤺ᤸᤗᤧ ᤗᤠᤃᤡ ᤂᤡᤏᤡ᤹ ᤏᤡ᤺ᤱᤃᤣ᤹ ᤁᤧᤒᤥ᤺ᤰᤂᤡᤖᤥ.

ᤂᤶᤓᤩᤠᤱ ᤂᤡᤏᤡ᤹ ᤔᤠᤰᤂᤡᤴ ᤀᤠᤒᤠᤅᤣ ᤂᤡᤏᤡ᤹ ᤗᤠᤈᤣ᤹ᤀᤥ ᤘᤧᤳᤗᤥ॥

ᤂᤡᤏᤡ᤹ ᤘᤖᤧᤱᤗᤧᤱ ᤂᤰᤐᤧᤳ ᤁᤧᤔᤧᤃᤡᤖᤥ.

ᤛᤠᤵᤔᤢ᤺ᤴᤎᤢᤶᤔᤥ ᤂᤡᤏᤡ᤹ ᤏᤡᤱᤘᤠ᤹ᤛᤥᤰ ᤔᤠᤖᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

ᤕᤖᤢᤛᤗᤧ᤺ᤶᤔᤥ ᤑᤧᤴᤕᤠ᤺ᤶᤒᤰ ᤐᤥ᤺ᤰᤂᤧ

᥈᥈

ᤀᤠᤸᤗ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤕᤖᤢᤛᤗᤧ᤺ᤶᤔᤡᤴ ᤂᤠᤛᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤌᤣ ᤕᤠᤖᤡᤵ ᤁᤧᤘᤠ᤹ᤒᤡ᥅ ᤔᤏᤠ ᤁᤧᤛᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤁᤴ ᤕᤧᤰᤕᤰᤁᤡᤴ ᤂᤠᤛᤧᤴ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤕᤠᤖᤡᤵ ᤁᤧᤘᤠ᤹ᤒᤡ᥅ ᤂᤧᤸᤗᤧ ᤆᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖᤀᤣ ᤐᤠ᤺ᤳᤋᤧ᤹.

᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤀᤠᤵᤑᤣᤰ ᤁᤧᤈᤡ᤺ᤴᤇᤡᤱᤒᤠ ᤏᤢ ᤂᤧᤏᤧ᤹ ᤀᤠᤵᤑᤣᤰ ᤗᤢᤶᤔᤥ ᤔᤠᤰᤂᤡ᤹ᤛᤡᤘᤠ ᤛᤧᤔᤠᤗᤠᤶ ᤔᤧᤱᤛᤡᤱᤔᤠ ᤐᤠ᤺ᤴᤜᤠ᤹ ᤁᤧᤍᤠ᤺ᤵᤐᤠ ᤕᤧᤰᤕᤰᤁᤣ.

᥊ ᤂᤧᤏᤧ᤹ ᤔᤠᤰᤂᤡ᤹ ᤁᤧᤛᤧᤛᤢᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤠᤵᤋᤡᤰᤛᤠᤒᤠ ᤁᤧᤈᤥ᤺ᤰ॥ ᤂᤧᤏᤧ᤹ ᤏᤠᤘᤠᤀᤡᤳᤗᤠᤜᤠ᤹ ᤁᤧᤈᤥᤃᤢᤛᤡᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤀᤠᤛᤢᤳᤌᤥ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹॥ ᤂᤧᤏᤧ᤹ ᤁᤧᤔᤧᤰᤔᤠ ᤕᤧᤴᤏᤡᤴ ᤋᤩᤧᤀᤠᤱ ᤘᤠ᤹᥄ ᤂᤧᤏᤧ᤹ ᤁᤧᤏᤢᤵᤔᤠ ᤋᤱᤒᤣᤜᤠ᤹ᤀᤥ ᤁᤧᤃᤧᤖᤧᤀᤠᤱ ᤁᤧᤘᤠ᤹॥ ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤆᤥ᤺ᤰᤏᤧᤖᤥ॥

᥋ ᤜᤕᤱᤁᤡᤸᤗᤡᤱ ᤏᤠᤰᤔᤠ ᤐᤠ᤺ᤴᤜᤠ᤹ᤖᤧ ᤁᤧᤍᤡᤶᤒᤠ. ᤁᤢᤔᤡᤱ ᤔᤧᤴᤀᤡᤱᤔᤏᤠᤒᤠ ᤕᤧᤰᤕᤰᤁᤣ. ᤏᤡ᤺ᤳᤋᤠᤱ ᤏᤢ ᤔᤠ᤺ᤱᤄᤠᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳ॥

᥌ “‘ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤰᤛᤠᤶᤔᤡᤸᤗᤧ ᤔᤠᤰᤂᤡ᤹ ᤔᤧᤛᤧᤛᤢ᤹॥

᥍ ᤐᤠᤏᤢᤍᤡᤱ ᤐᤠᤜᤠ᤹ ᤏᤢ ᤔᤠᤏᤢᤍᤡᤱ ᤔᤠᤜᤠ᤹ ᤆᤧᤰᤕᤠ ᤀᤡᤱᤍᤥ ᤔᤧᤔᤧᤳᤋᤢᤛᤡᤀᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡ᤹॥ ᤁᤶᤒᤪᤠᤱᤗᤧ ᤗᤠᤃᤡ ᤘᤣ᤹ ᤗᤠᤈᤣ᤹ᤒᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ᤹॥ ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ ᤔᤧᤴᤘᤠ᤹ᤔᤏᤠ ᤔᤧᤔᤧᤳᤋᤢᤛᤡ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤔᤧᤕᤢ᤺ᤳᤋᤢᤛᤡ᤹॥

᥎ ᤀᤠᤱᤃᤠ᤹ ᤀᤠᤛᤣᤛᤣ ᤐᤠ᤺ᤴᤜᤠ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤁᤧᤓᤣ᤺ᤴᤍᤢ᤹॥

᥏ ᤔᤏᤠᤜᤠ᤹ᤖᤧ ᤘᤣ᤹ᤜᤠ᤹ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤏᤥ ᤔᤧᤎᤡᤰᤋᤢᤛᤡ᤹ ᤂᤧᤒᤩᤠᤱ ᤂᤧᤱᤜᤠ᤹ ᤛᤧᤳᤇᤧ ᤔᤧᤒᤠᤱᤄᤢᤔᤧᤍᤣᤛᤢᤛᤡ᤹॥ ᤂᤧᤏᤧ᤹ᤀᤥᤒᤠ ᤔᤏᤠᤜᤠ᤹ᤖᤧ ᤌᤧᤃᤢᤜᤠ᤹ᤀᤥ ᤁᤧᤏᤧᤒᤠ ᤔᤠᤱᤎᤠ᤺ᤴᤜᤠ᤹ᤀᤥᤒᤠ ᤁᤢᤈᤠᤜᤠ᤹ ᤔᤧᤈᤀᤠᤱ ᤔᤧᤴᤇᤪᤡᤰᤁᤪᤠ ᤔᤧᤴᤍᤠᤱᤃᤪᤠ ᤆᤥ᤺ᤰᤔᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢ᤹॥

᥇᥆ ᤔᤏᤠᤜᤠ᤹ ᤂᤢᤴᤇᤡ᤹ ᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤏᤢ ᤛᤥᤖᤡᤰ ᤔᤧᤀᤡᤶ᤹ ᤜᤧᤰᤁᤩᤠᤱ ᤁᤢᤛᤡᤶ ᤘᤠᤜᤵᤐᤠ ᤁᤧᤘᤠ᤹ᤔᤠ ᤔᤧᤴᤇᤢᤔᤠᤜᤠ᤹ ᤀᤡᤵᤔᤠᤛᤡ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤀᤠᤛᤢᤳᤌᤥ ᤔᤧᤈᤥ᤺ᤰᤛᤡᤱ᤹॥

᥇᥇ ᤀᤠᤵᤑᤣᤰ ᤂᤢᤴᤇᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ. ᤂᤢᤴᤇᤡ᤹ ᤐᤠᤱᤗᤡᤔᤠᤜᤠ᤹ ᤁᤧᤈᤡ᤺ᤶᤒᤠ. ᤀᤡᤃᤪ ᤀᤠᤵᤑᤣᤰ ᤂᤢᤴᤇᤡ᤹ ᤏᤢᤛ᤻ᤛᤠ᤹ ᤔᤧᤴᤇᤢᤔᤠᤜᤠ᤹ ᤁᤧᤀᤢ᤺ᤱᤒᤠᤀᤠᤱ ᤔᤣ᤺ᤳ ᤁᤧᤔᤧᤵᤐᤠ ᤕᤧᤶᤒᤡᤳᤇᤠᤜᤠ᤹ ᤂᤧᤏᤧ᤹ ᤁᤧᤗᤢᤱᤎᤠᤰᤜᤠ᤹ᤀᤥ ᤔᤧᤘᤠ᤹॥

᥇᥈ ᤂᤧᤵᤔᤥ ᤔᤏᤠ ᤛᤧᤳᤇᤧ ᤔᤧᤀᤡᤅᤢᤛᤡᤒᤠᤜᤠ᤹. ᤔᤧᤛᤠᤅᤢᤛᤡᤒᤠ ᤑᤠ᤺ᤴᤍᤠᤜᤠ᤹ ᤏᤢ ᤁᤧᤏᤠᤵᤐᤠᤜᤠ᤹ ᤀᤠᤳᤋᤡᤛᤠᤱ ᤔᤧᤘᤠ᤹॥ ᤂᤧᤏᤧ᤹ ᤁᤧᤜᤡᤶᤒᤣᤛᤠᤱᤒᤠᤜᤠ᤹ ᤔᤧᤴᤘᤠ᤹ᤔᤏᤠᤒᤠ ᤁᤧᤔᤧᤳᤋᤢᤛᤡᤀᤠᤱ ᤂᤧᤏᤧ᤹ ᤛᤠ᤹ᤖᤡᤰ ᤂᤡ᤺ᤰᤗ ᤕᤠᤱᤗᤧ ᤁᤢᤛ᤻ᤛᤠ ᤁᤧᤈ᤹᤺॥ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤠᤱᤅᤠᤱ ᤘᤠ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥉ “‘ᤁᤖ ᤂᤧᤏᤧ᤹ ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤏᤥᤗᤠᤶ ᤁᤧᤎᤃᤢᤒᤠ ᤏᤢ ᤔᤠᤰᤂᤡ᤹ᤛᤡᤘᤠ ᤁᤧᤛᤧᤛᤢᤀᤠᤱ ᤘᤠ᤹ᤒᤠ ᤏᤧᤵᤔᤠᤱ ᤐᤠ᤺ᤴᤏᤥ ᤀᤠᤱᤃᤠ᤹ ᤀᤠᤜᤢᤰᤋᤠᤵᤐᤣ᤹ᤜᤠ᤹ ᤜᤡᤵᤋᤢᤱ᤹॥

᥇᥊ ᤀᤠᤱᤃᤠ᤹ ᤂᤧᤏᤧ᤹ ᤂᤢᤶᤍᤡᤱ ᤐᤡᤏᤧᤸᤗᤧ ᤕᤠ᤺ᤴᤍᤡᤰ ᤂᤧᤏᤧ᤹ ᤀᤠᤰᤂᤩᤠᤖᤡᤰ ᤁᤧᤎᤢᤶᤒᤠ ᤏᤢ ᤜᤠᤱᤜᤠᤱ ᤁᤧᤗ᤹ᤒᤠ ᤁᤧᤒᤥ᤺ᤱᤒᤣ᥅ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤆᤥᤃᤢᤱ᤹॥

᥇᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤛᤧᤏᤡᤱᤍᤣᤏᤡᤱ᤹ ᤂᤧᤒᤩᤠᤱ ᤂᤡᤏᤡ᤹ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤏᤢᤵᤛᤢᤱ ᤐᤡᤏᤡᤱ᤹॥

᥇᥌ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤛᤠᤀᤥ ᤂᤡᤏᤡ᤹ ᤀᤠᤛᤢᤳᤌᤥ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥’”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤧᤴᤈᤣ᤹ ᤁᤢᤕᤥ᤺ᤶᤔᤠ ᤔᤡᤍ᤺ᤳ

᥇᥍ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥎ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤏᤠᤀᤣ. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤃ ᤕᤥ᤺ᤶᤔᤏᤠᤒᤠ ᤕᤢᤵᤐᤠ ᤁᤧᤍᤠᤱᤛᤡᤱᤒᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤕᤢᤵᤐᤠ ᤜᤡᤛᤡᤖᤥ॥ ᤂᤧᤱᤜᤠ᤹ᤃ ᤕᤥ᤺ᤶᤔᤠᤀᤠᤱ ᤀᤣᤃᤠᤱ ᤁᤧᤍᤠᤅᤛᤡᤱᤒᤠ ᤌᤣᤏᤠᤎᤣᤒᤠ ᤑᤧᤔᤡ. ᤋᤡᤴ. ᤑᤧᤴᤈᤣ᤹ ᤏᤢ ᤔᤠᤰᤗᤢᤶᤒᤠ ᤜᤡᤛᤡᤖᤥ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤁᤧᤖᤧᤰ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤕᤥ᤺ᤶᤔᤏᤠᤒᤠ ᤕᤢᤵᤐᤠ ᤜᤡ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤂᤡᤏᤡ᤹ ᤀᤠᤄᤵᤐᤩᤠ ᤕᤥ᤺ᤶᤔᤠ ᤕᤖᤢᤛᤗᤧ᤺ᤶᤔᤥ ᤑᤧᤳᤏᤡᤱ᤹॥

᥈᥆ ᤕᤢᤵᤐᤠ. ᤑᤧᤔᤡ. ᤑᤧᤴᤈᤣ᤹. ᤔᤠᤰᤗᤢᤶᤒᤠ ᤏᤢ ᤋᤡᤴᤜᤠ᤹ ᤔᤡᤍ᤺ᤳᤋᤥ ᤕᤥ᤺ᤶᤒᤣ᤺ᤰᤐᤠ ᤜᤧᤰᤁᤣ. ᤀᤠᤱᤃᤠ᤹ ᤂᤡᤏᤡ᤹ ᤛᤢᤶᤏᤡᤱᤅᤠᤱ ᤀᤠᤱᤃᤠ᤹ ᤆᤠ᤹ᤖᤡᤰ ᤀᤠᤛᤡᤰ ᤁᤧᤒᤥ᤺ᤰᤐᤠ ᤔᤡ᤺ᤸᤗᤧ ᤂᤡᤏᤡ᤹ ᤕᤥ᤺ᤴᤏᤡᤱ᤹॥

᥈᥇ ᤀᤠᤱᤃᤠ᤹ ᤂᤡᤏᤡ᤹ ᤛᤥᤖᤡᤰ ᤛᤢᤶᤏᤡᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤸᤗᤧ ᤔᤡ᤺ᤴ ᤂᤡᤏᤡ᤹ ᤛᤶᤎᤠᤱ ᤔᤢ᤺ᤳᤋᤢᤱ᤹.

᥈᥈ ᤜᤧᤰᤁᤩᤠᤱ ᤀᤠᤳᤋᤠᤋᤠᤴᤏᤣ ᤁᤧᤃᤥᤒᤧᤸᤗᤧ ᤂᤡᤏᤡ᤹ ᤕᤢᤵᤐᤠ ᤜᤧᤰᤁᤣ ᤁᤧᤕᤥ᤺ᤴᤍᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤧᤒᤥ᤺ᤰᤐᤠ ᤀᤠᤛᤠᤰᤁᤧᤴᤏᤡᤴ ᤂᤡᤏᤡ᤹ ᤛᤶᤎᤠᤱ ᤌᤠᤛᤢᤱᤅᤠᤱ ᤘᤠ᤹ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥’”

ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ

᥈᥉ ᤕᤜᤘᤣ ᤍᤠᤱᤒᤠᤗᤠᤶ ᤕᤠᤶᤔᤥ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥊ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹- ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤠ ᤕᤣᤴᤏᤥ. ᤘᤜᤡᤳ ᤔᤧᤴᤎᤠᤀᤣ ᤁᤧᤏᤧᤒᤠ ᤂᤠᤶᤒᤣᤰ. ᤆᤡ᤺ᤶᤔᤏᤠᤒᤠ ᤗᤠᤈᤣ᤹ ᤜᤧᤰᤋᤱᤒᤠ ᤂᤡᤏᤡ᤹ ᤁᤧᤒᤥ᤺ᤰᤂᤡ᤹॥

᥈᥋ ᤜᤢᤖᤢᤶᤗᤢᤶᤒᤠ ᤑᤠᤵᤋᤠᤵᤐᤥ ᤁᤧᤜᤢ᤺ᤰᤐᤠᤖ ᤛᤠᤏᤠ᤺ᤳ ᤁᤧᤎᤧ᤺ᤱᤒᤠ ᤌᤧᤖᤡᤱᤒᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤗᤠᤶᤗᤥᤒᤠᤜᤠ᤹ ᤆᤧᤶᤓᤴ ᤔᤧᤈᤥᤰ॥ ᤔᤧᤛᤢᤵᤛᤢ ᤔᤧᤕᤢᤰᤂᤢᤒᤠᤜᤠ᤹ ᤔᤧᤏᤠᤵᤋᤢᤛᤡ᤹ ᤜᤧᤰᤁᤩᤠᤱ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤄᤢ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤔᤧᤗᤖᤢᤛᤡ᤹॥ ᤂᤧᤱᤜᤠ᤹ᤖᤧ ᤗᤠᤈᤣ᤹ᤀᤥ ᤕᤖᤡᤰ ᤔᤣᤔᤣᤍᤢᤔᤠ ᤔᤧᤈᤥᤃᤢᤛᤡ᤹॥

᥈᥌ ᤂᤧᤏᤧ᤹ᤀᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤔᤧᤓᤣ᤺ᤴᤍᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤣᤛᤣᤒᤠ ᤀᤠᤒᤠ᤺ᤴᤜᤠ᤹ ᤔᤧᤈᤡ᤺ᤴᤍᤢᤀᤠᤱ ᤘᤠ᤹॥ ᤀᤠᤳᤋᤡᤴ ᤛᤣᤛᤣᤒᤠ ᤐᤠ᤺ᤴ ᤏᤢ ᤀᤠᤳᤋᤡᤴ ᤔᤧᤴᤈᤥᤒᤠ ᤐᤠ᤺ᤴ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤴᤇᤧᤴᤍᤢᤴ᤹॥ ᤜᤧᤰᤁᤩᤠᤱ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤏᤢ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤔᤧᤴᤜᤢ᤹ᤖᤢᤛᤡᤴ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤢᤏᤠᤔᤧᤴᤇᤠ᤹ ᤐᤥ᤺ᤱᤅᤠᤖ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤠᤒᤠᤌ ᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤏᤡᤏᤡ ᤂᤧᤶᤄᤧᤶ ᤔᤧᤸᤗᤠᤵᤋᤢᤴ᤹॥

᥈᥍ ᤂᤧᤏᤧ᤹ᤀᤥᤒᤠ ᤗᤠᤶᤗᤥᤒᤠᤜᤠ᤹ᤃ ᤛᤠᤏᤠ᤺ᤳᤜᤠ᤹ ᤁᤢᤈᤰᤋᤠ ᤁᤢᤗᤧᤶᤍᤠ ᤁᤧᤈᤥ᤺ᤰᤐᤠ ᤐᤖᤠᤒᤠᤜᤠ᤹ ᤜᤧᤰᤋᤱᤒᤠ ᤔᤧᤈᤥᤰ॥ ᤛᤧᤰᤂᤠ᤺ᤸᤗᤧ ᤂᤧᤱᤜᤠ᤹ᤖᤧ ᤕᤠᤱᤗᤧ ᤗᤠᤃᤡ ᤔᤏᤠᤜᤠ᤹ ᤔᤧᤛᤩᤧᤖᤢᤛᤡ᤹॥

᥈᥎ ᤜᤧᤰᤁᤩᤠᤱ ᤂᤧᤏᤧ᤹ᤀᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤡᤱᤗᤧᤰ ᤛᤢᤑᤥᤜᤠ᤹ ᤀᤢᤘᤠ ᤔᤧᤈᤥᤃᤢ᤹ ᤂᤶᤓᤩᤠᤱ ᤔᤧᤴᤘᤠ᤹ᤔᤏᤠᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤔᤧᤒᤠ᤺ᤳᤋᤢᤀᤠᤱ ᤂᤢᤴᤇᤡ᤹ ᤗᤠᤃᤡ ᤔᤧᤍᤧᤵᤛᤡᤱ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤔᤧᤘᤕᤧᤴᤇᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹॥’

᥈᥏ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤂᤢ᤺ᤵᤔᤠ ᤏᤢ ᤏᤠᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤂᤧᤱᤜᤠ᤹ᤖᤧ ᤕᤠᤱᤃᤧᤛᤠ᤹ᤒᤠᤜᤠ᤹. ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡ᤹. ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴᤗᤥ᤺ᤶᤔᤠ ᤐᤡᤔᤠᤛᤡ ᤛᤢᤕᤧᤶ ᤔᤧᤶᤒᤡᤖᤢᤛᤡᤴ᤹॥

᥉᥆ “ᤀᤠᤱᤃᤠ᤹ ᤗᤠᤈᤣ᤺ᤴ ᤔᤧᤔᤧᤱᤅᤠᤴᤗ ᤑᤠ᤹ᤀᤠᤱ ᤗᤢᤱᤎᤠᤰᤁᤥᤒᤠ ᤜᤠᤷᤃᤠ᤺ᤱᤃᤠ᤺ᤱᤒᤠᤍᤧᤴᤏᤥ ᤕᤧᤵᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤠᤈᤣ᤺ᤴ ᤁᤶᤒᤪᤠᤱ ᤁᤧᤔᤧᤵᤐᤠ ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ ᤆᤠ᤺ᤱᤘᤠ ᤔᤧᤵᤔᤠ ᤁᤧᤛᤢᤰᤐᤠ ᤁᤢᤓᤠ ᤔᤏᤠᤎᤡᤰ ᤀᤠᤱᤃᤠ᤹ ᤀᤥᤔᤧᤳᤋᤢᤱ. ᤁᤖ ᤀᤠᤱᤃᤠ᤹ ᤜᤠ᤺ᤳᤋᤠᤱ ᤔᤧᤱᤄᤥᤒᤠᤴ॥

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤠᤛᤢᤱ᤹. ᤜᤧᤰᤁᤩᤠᤱ ᤀᤠᤛᤠᤰᤁᤧᤴ ᤐᤥ᤺ᤰᤔᤠ ᤔᤡ᤺ᤸᤗᤧ ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤥᤒᤠ ᤁᤧᤖᤧᤰ ᤗᤠᤕᤥᤜᤠ᤹ᤖᤧ ᤂᤢᤶᤍᤡᤱᤅᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰ ᤛᤶᤎᤠᤱ ᤗᤢᤵᤛᤢᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ᥄”

ᤁᤢ᤹ᤀᤡᤃᤧᤓᤧᤶᤔᤠ ᤁᤢᤴᤏᤧ᤹ ᤁᤢᤴᤛᤠ᤹

᥈᥉

ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤌᤡᤰᤗᤧᤱ ᤗᤳᤇᤠ ᤔᤠ᤺ᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤏᤧᤳᤇᤡ ᤏᤧ᤹ᤏᤢᤛᤠ᤹ ᤘᤕᤧᤳᤇᤡ॥

᥉ ᤔᤡᤛᤪ ᤗᤠᤈᤣ᤹ᤀᤥ ᤂᤧᤴ ᤏᤧᤵᤑᤢ ᤁᤧᤳᤏᤡᤔᤠ ᤐᤥ᤺ᤰᤂᤧᤳᤇᤡ॥ ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤁᤧᤖᤧᤳᤇᤡᤸᤗᤧᤛᤠ ᤂᤢᤴᤇᤡ᤹ ᤏᤢᤒᤰᤜᤠ᤹ᤖᤧ ᤕᤧᤶᤒᤡᤳᤇᤠᤜᤠ᤹ ᤂᤢᤴᤇᤡ᤹ ᤛᤡᤰᤆᤡᤔᤧᤖ ᤕᤠ᤺ᤶᤔᤠ ᤑᤠ᤺ᤰᤋᤧᤇᤢ॥

᥊ ᤕᤶᤔᤧᤸᤗᤧ ᤁᤢᤔᤡᤱ ᤀᤥᤜᤥᤗᤠ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤴᤛᤠ᤹ᤖᤧ ᤁᤢᤔᤡᤱ ᤀᤥᤜᤥᤗᤡᤒᤠ ᤘᤕᤧ॥ ᤀᤠᤱᤃᤠ᤹ ᤂᤢᤴᤇᤡ᤹ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤰᤂᤢᤱᤛᤡᤱ. ᤂᤧᤒᤩᤠᤱ ᤂᤢᤴᤇᤡ᤹ ᤀᤠᤱᤃᤠ᤹ ᤀᤠᤗᤠᤃᤡ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤁᤳᤋᤧᤛᤢ ᤐᤡᤖᤠᤱᤛᤡᤱ॥ ᤀᤠᤱᤃᤠ᤹ ᤛᤠᤔᤖᤡᤕᤠ ᤏᤢ ᤕᤖᤢᤛᤗᤧᤔᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤱᤗ ᤐᤳᤋᤠ. ᤌᤣᤀᤠᤱᤓᤧᤸᤗᤧ ᤀᤥᤜᤥᤗᤠ᤺ᤴ ᤛᤠᤔᤖᤡᤕᤠ ᤏᤢ ᤀᤥᤜᤥᤗᤡᤒᤠ᤺ᤴ ᤕᤖᤢᤛᤗᤧᤔᤖᤥ॥

᥋ “ᤂᤧᤒᤩᤠᤱ ᤀᤥᤜᤥᤗᤠ᤺ᤴ ᤀᤠᤱᤃᤠ᤹ᤀᤣ ᤀᤠᤔᤣ᤺ᤳ ᤘᤕᤧᤛᤠᤱ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤀᤛ᤻ᤛᤢᤖᤡ ᤌᤰᤛᤢᤒᤠᤜᤠ᤹ ᤗᤧᤵᤔᤠᤱ ᤁᤢᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤖᤧ॥

᥌ ᤂᤧᤱᤜᤠ᤹ ᤁᤧᤖᤧᤰ ᤐᤏᤢᤏᤢᤒᤠ ᤌᤠᤱᤒᤧᤴ ᤔᤏᤠ. ᤐᤄᤧᤶ ᤁᤧᤄᤧᤶᤒᤠ ᤜᤡ᤺ᤰᤕᤱᤕᤱᤒᤠ ᤋᤣ᤺ᤳ ᤁᤧᤈᤠᤱᤒᤠ. ᤌᤰᤐᤧᤒᤠ ᤏᤢ ᤌᤰᤔᤥᤒᤠ ᤂᤢᤴᤇᤡ᤹ ᤀᤴᤜᤠ᤹ᤖᤧᤴ ᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤔᤧᤘᤕᤧ॥

᥍ ᤜᤧᤰᤁᤣᤗ᤹ᤖᤡᤰ ᤀᤜᤥᤗᤡᤒᤠ᤺ᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤀᤛ᤻ᤛᤢᤖᤒᤠ ᤔᤧᤛᤣᤃᤢᤛᤡᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤁᤧᤳᤏᤡᤔᤠ ᤕᤠ᤺ᤶᤒᤰ ᤆᤥᤃᤢ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤳᤋᤢᤛᤡᤀᤠᤱ ᤂᤢᤏᤧ᤹ ᤀᤠᤵᤑᤣᤰ ᤀᤠᤛᤢᤳᤌᤥ ᤆᤥ᤺ᤰᤛᤡᤱ॥

᥎ ᤂᤢᤏᤧ᤹ ᤔᤡᤛᤪᤗᤠᤶ ᤗ᤺ᤴᤍᤧᤌᤠᤅᤧᤸᤗᤧ. ᤂᤢᤏᤧ᤹ ᤁᤧᤳᤏᤡᤒᤠ ᤆᤥ᤺ᤰᤔᤠ ᤁᤢᤕᤠ᤺ᤶᤒᤰᤁᤡᤴ ᤀᤣᤃᤠᤱ ᤔᤧᤗᤧᤖᤢᤴ ᤔᤧᤎᤏᤧᤴ॥ ᤔᤡᤛᤪᤒᤠ ᤔᤏᤠᤜᤠ᤹ ᤂᤧᤴᤏᤢ ᤔᤧᤀᤡᤵᤛᤧᤸᤗᤧ. ᤂᤢᤏᤧ᤹ ᤁᤢᤏᤢᤒᤰᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤆᤡᤔᤧᤒᤠ ᤏᤢ ᤂᤢᤏᤧ᤹ ᤁᤧᤳᤏᤡᤔᤠ ᤔᤧᤃᤳᤋᤢᤸᤗᤧᤒᤠ ᤁᤢᤀᤡᤛᤡ᤺ᤰ ᤔᤧᤴᤇ᤻ᤕᤠ ᤘᤕᤧᤸᤗᤧᤒᤠ ᤜᤧᤰᤁᤣᤀᤣ ᤂᤧᤴ ᤀᤠᤸᤗᤛᤠᤱ ᤆᤡ᤺ᤴᤈᤡ᤺ᤴ ᤁᤧᤄᤢᤔᤠ ᤆᤥᤃᤧ॥

᥏ “ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤜᤡ᤺ᤳᤋᤢᤛᤡᤒᤠ ᤀᤛ᤻ᤛᤢᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤀᤠᤱᤃᤠ᤹ ᤂᤧᤴ ᤌᤠᤛᤢᤱ᤹॥

᥇᥆ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤗᤧᤰᤆᤠᤒᤧᤎᤡᤰ ᤔᤧᤈᤥᤃᤢ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤧᤛᤩᤧᤖᤢ॥ ᤂᤢᤏᤧ᤹ ᤂᤢᤶᤍᤡᤱ ᤂᤥᤛᤢᤀᤠᤱ ᤀᤣᤃᤠᤱ. ᤂᤢᤏᤧ᤹ ᤁᤢᤀᤡᤱ ᤁᤢᤏᤠᤶᤔᤡᤴ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤧᤴᤇᤢᤔᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ॥

᥇᥇ “ᤀᤥᤜᤥᤗᤠ᤺ᤸᤗᤧ ᤁᤢᤴᤏᤧ᤹ ᤀᤜᤥᤗᤡᤒᤠᤖᤧ ᤌᤧᤔᤠ ᤐᤥ᤺ᤰᤂᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤏᤡᤛᤢᤀᤠᤱ ᤐᤳᤇᤧᤛᤠᤱ. ᤂᤢᤏᤧ᤹ ᤁᤢᤴᤏᤧ᤹ᤖᤧ ᤏᤠ᤺ᤳᤋᤢᤒᤠ ᤗᤠᤶᤜᤠ᤹ᤀᤣ ᤁᤢᤴᤛᤠ᤹ ᤀᤥᤜᤥᤗᤡᤒᤠ᤺ᤸᤗᤧ ᤏᤠ᤺ᤳᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤧᤶᤒᤠ ᤁᤥ᤺ᤵᤔᤠ ᤏᤢ ᤁᤧᤳᤏᤡᤔᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤗᤠᤵᤑᤣᤛᤡᤱᤅᤠᤱ ᤀᤠᤸᤗᤛᤠᤱ ᤛᤠ᤹ᤖᤡᤰ ᤂᤢᤏᤧ᤹ ᤑᤧᤳᤗᤠ᤹ᤖᤧ॥

᥇᥈ ᤂᤧᤴ ᤁᤧᤄᤧᤶᤛᤡᤱᤒᤠ ᤌᤰᤛᤢᤒᤠ ᤆᤠᤱᤜᤠ᤹ ᤁᤧᤈᤠᤱᤒᤠ. ᤂᤧᤴ ᤀᤛ᤻ᤛᤢᤖᤒᤠ ᤛᤢᤜᤠᤱᤃᤧᤶᤒᤠ. ᤌᤰᤐᤧᤒᤠᤜᤠ᤹ ᤏᤢ ᤌᤰᤔᤥᤒᤠ. ᤂᤧᤴ ᤂᤢᤴᤇᤡ᤹ ᤀᤴᤜᤠ᤹ᤖᤧᤴ ᤀᤴᤗᤠᤎᤠᤜᤠ᤹ ᤁᤧᤗᤥ᤺ᤱᤒᤠ. ᤂᤧᤴ ᤁᤧᤖᤧᤰ ᤐᤏᤢᤏᤢᤒᤠ ᤌᤠᤱᤒᤧᤴ ᤔᤏᤠᤜᤠ᤹ᤀᤥ ᤂᤢᤏᤧ᤹ ᤔᤧᤴᤇ᤻ᤕᤠ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤡᤱ॥

᥇᥉ ᤂᤢᤏᤧ᤹ ᤁᤢᤴᤏᤧ᤹ ᤜᤧᤰᤁᤣᤀᤣ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤅᤠᤱ ᤂᤧᤴ ᤐᤖᤡᤰᤗᤧ ᤂᤢᤏᤧ᤹ ᤐᤣᤖ ᤐᤳᤇᤧᤒᤠ ᤀᤠᤱᤃᤠ᤹ ᤏᤡᤛᤢᤱ॥

᥇᥊ “ᤂᤧᤒᤩᤠᤱ ᤂᤧᤸᤗᤧ ᤁᤧᤳᤏᤡᤔᤠ ᤆᤥ᤺ᤰᤔᤠ ᤁᤢᤕᤠ᤺ᤶᤒᤰᤁᤡᤴ ᤀᤠᤸᤗᤛᤠᤱ ᤕᤖᤡᤰ ᤑᤥᤛᤢᤖ ᤋᤣ᤹ᤖᤢ॥ ᤗᤳᤇᤠ ᤗᤢᤱᤎᤠᤰᤁᤥ ᤔᤧᤗᤰᤋᤢᤀᤠᤱ ᤐᤳᤇᤧᤒᤠ ᤐᤄᤧᤶ ᤁᤧᤄᤧᤶᤒᤠ ᤁᤢᤜᤧ᤺ᤳᤗᤠ ᤆᤠᤱᤜᤠ᤹ ᤁᤧᤈᤠᤱᤒᤠ ᤒᤣᤒᤡᤗᤥᤏᤒᤠ ᤌᤰᤛᤢᤒᤠ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤳᤇᤠᤵᤜᤠ᤹ᤀᤥ ᤂᤢᤏᤧ᤹ ᤗᤢᤱᤔᤠ᤹ᤜᤡ᤺ᤶᤔᤥ ᤌᤩᤧ॥

᥇᥋ ᤐᤄᤧᤶ ᤁᤧᤄᤧᤶᤒᤠ ᤑ᤹ᤀᤡᤜᤠ᤹ ᤂᤢᤴᤇᤡ᤹ ᤁᤣᤱᤜᤠ᤹ᤀᤥ ᤁᤒᤪᤡᤱ ᤔᤧᤕᤢᤵᤛᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤢᤴᤇᤡ᤹ ᤌᤧᤃᤣ᤺ᤰᤐᤥ ᤋᤧᤸᤗᤧᤶ ᤐᤠᤃᤖᤡᤜᤠ᤹ ᤔᤧᤄᤢ᤺ᤰᤂᤢᤀᤠᤱ ᤐᤳᤇᤧ॥ ᤒᤣᤒᤡᤗᤥᤏ ᤗᤠᤈᤣ᤹ᤗᤠᤶ ᤁᤧᤓᤧᤶᤒᤠ ᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤆᤠᤱ ᤔᤧᤈᤠᤰᤂᤢᤀᤠᤱ ᤘᤕᤧ॥

᥇᥌ ᤂᤢᤏᤧ᤹ ᤁᤴ ᤀᤡᤳᤇᤠᤵᤜᤠ᤹ ᤏᤡᤛᤢᤛᤡᤸᤗᤧ. ᤂᤢᤏᤧ᤹ ᤀᤠᤵᤑᤣᤰ ᤁᤢᤎᤰᤁᤡᤴ ᤂᤧᤱᤜᤠ᤹ ᤐᤡᤔᤠᤛᤡᤖᤧ ᤗᤠᤃᤡ ᤁᤢᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤖᤧ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤂᤢᤏᤧ᤹ᤀᤥ ᤔᤧᤓᤧᤴᤗ ᤑᤠ᤹ᤀᤠᤱ ᤀᤡᤱᤛᤠᤒᤠᤜᤠ᤹ ᤂᤢᤏᤧ᤹ ᤒᤣᤒᤡᤗᤥᤏ ᤐᤠᤱᤄᤢᤍᤣᤛᤢᤛᤡ॥

᥇᥍ ᤂᤧᤒᤩᤠᤱ ᤂᤧᤱᤜᤠ᤹ ᤔᤧᤓᤧᤖᤧᤀᤠᤱ ᤂᤢᤴᤇᤡ᤹ ᤛᤡᤖᤠ᤹ ᤁᤧᤎᤠᤱᤒᤠ ᤀᤡᤵᤏᤠᤀᤥ ᤂᤧᤴ ᤔᤧᤈᤡ᤺ᤴᤍᤢᤀᤠᤱ ᤂᤢᤏᤧ᤹ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ॥ ᤜᤧᤰᤁᤣᤃ ᤂᤢᤏᤧ᤹ ᤔᤧᤈᤡ᤺ᤴᤍᤢᤀᤠᤱ ᤀᤣᤃᤠᤱ ᤂᤢᤏᤧ᤹ ᤂᤧᤱᤜᤠ᤹ ᤆᤡ᤺ᤳᤋᤢᤛᤡᤀᤠᤱ ᤏᤠ᤹ᤖᤢᤛᤡ॥

᥇᥎ “ᤜᤧᤰᤁᤣᤗ᤹ᤖᤡᤰᤁᤣ. ᤂᤧᤸᤗᤧ ᤁᤢᤴᤏᤧ᤹ ᤏᤠ᤹ᤖᤢᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤀᤜᤥᤗᤡᤒᤠ᤺ᤴᤏᤢ ᤁᤢᤛᤡᤰ ᤁᤧᤗᤣ᤺ᤱᤒᤠ ᤐᤥ᤺ᤰᤂᤠᤱ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤛᤠᤰᤛᤠᤰᤔᤠ ᤗᤧᤱᤛᤡᤱ ᤜᤧᤰᤁᤩᤠᤱ ᤛᤥᤖᤡᤰ ᤀᤡᤶᤔᤠ ᤕᤠ᤺ᤶᤒᤰᤁᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤆᤡᤔᤧᤖ ᤁᤢᤎᤰᤁᤡᤴ ᤐᤡᤖᤢᤛᤡ॥

᥇᥏ ᤜᤧᤰᤁᤣᤛᤠᤱ ᤂᤢᤏᤧ᤹ ᤘᤧᤴᤍᤢᤀᤠᤱ ᤘᤕᤧᤸᤗᤧ ᤔᤡᤛᤪ ᤗᤠᤈᤣ᤹ᤀᤥ ᤁᤧᤳᤏᤡᤔᤠ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤀᤡ᤺ᤵᤔᤧᤸᤗᤧ. ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤧᤳᤏᤡᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤵᤔᤠᤱ ᤂᤢᤏᤧ᤹ ᤗᤠᤛᤧ॥

᥈᥆ ᤀᤍᤱᤅᤡᤸᤗᤧᤴ ᤕᤠᤖᤡᤰ ᤕᤶᤒᤠ ᤗᤢᤱᤔᤠ᤹ ᤜᤡ᤺ᤵᤋᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤷᤍᤠᤶᤜᤠ᤹ ᤏᤢ ᤀᤴᤏᤡᤸᤗᤧ ᤗ᤺ᤳᤋᤢᤒᤠ ᤂᤧᤴ ᤛᤧᤔᤧᤘᤠᤜᤠ᤹ ᤂᤢᤏᤧ᤹ ᤁᤢᤛᤡᤖᤠ᤹ ᤌᤠᤅᤧ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ. ᤀᤥᤜᤥᤗᤡᤒᤠᤀᤣ. ᤂᤧᤏᤧ᤹ ᤔᤡᤛᤪᤀᤥ ᤔᤧᤴᤇ᤻ᤕᤠ ᤁᤧᤘᤕᤧᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤛᤡᤰᤆᤡᤶᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤏᤢᤒᤰᤜᤠ᤹ ᤕ᤹ᤔᤠ ᤁᤧᤓᤠ᤺ᤰᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤁᤧᤒᤣ᤺ᤰᤐᤠ ᤁᤧᤕᤧᤴᤜᤠ᤹ ᤂᤧᤏᤧ᤹ ᤁᤢᤈᤠᤓᤧᤸᤗ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤜᤥᤗᤡᤒᤠ᤺ᤴ ᤂᤠᤛᤧᤴ ᤆᤥᤃᤢ

᥈᥈ “ᤂᤧᤸᤗᤧ ᤆᤥᤃᤢᤸᤗᤧ ᤀᤥᤜᤥᤗᤡᤒᤠᤀᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤏᤧ᤹ ᤁᤧᤛᤡᤰ ᤗᤧ᤺ᤰᤂᤧᤀᤠᤱ ᤌᤡᤰᤏᤠᤜᤠᤱ ᤁᤧᤜᤡᤛᤡᤱ ᤁᤧᤒᤣᤒᤠ ᤂᤧᤏᤧ᤹ ᤗᤢᤱᤔᤠ᤹ ᤁᤧᤜᤡ᤺ᤵᤋᤢᤛᤡᤒᤠ ᤛᤢᤘᤠᤱᤜᤠ᤹ᤀᤣ ᤁᤧᤖᤧᤰ ᤐᤡᤛᤠᤱᤗᤠᤶ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤐᤠᤱᤄᤢᤱ ᤋᤠᤛᤢᤱᤛᤡᤱ᤹॥

᥈᥉ ᤒᤣᤒᤡᤗᤥᤏᤒᤠ ᤕᤧᤰᤕᤰ ᤏᤢ ᤒᤣᤒᤡᤗᤥᤏᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ᤗᤠᤶ ᤜᤧᤰᤁᤩᤠᤱ ᤐᤁᤥᤍ. ᤛᤥᤀ. ᤁᤥᤀᤗᤠᤶ ᤔᤏᤠᤜᤠ᤹ ᤔᤧᤍᤠᤖᤥ॥ ᤜᤧᤰᤁᤩᤠᤱ ᤐᤏᤢᤏᤢᤒᤠ ᤌᤠᤱᤒᤧᤴ ᤌᤰᤐᤧᤒᤠᤜᤠ᤹. ᤌᤰᤔᤥᤒᤠᤜᤠ᤹ ᤀᤴᤗᤠᤎᤠ ᤁᤧᤗᤥ᤺ᤱᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤂᤶᤓᤩᤠᤱ ᤘᤣ᤹ ᤌᤥᤎᤥᤰᤐᤠ ᤋᤠᤰᤑᤠᤀᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤂᤢᤴᤇᤡ᤹ ᤁᤧᤖᤧᤰ ᤀᤴᤃᤧᤕᤢᤰᤐᤠᤜᤠ᤹ᤏᤢ ᤛᤥᤖᤡᤰ ᤀᤛ᤻ᤛᤢᤖᤡᤜᤠ᤹ ᤔᤧᤍᤠᤖᤥ॥

᥈᥊ ᤌᤠᤱᤃᤧᤳ ᤌᤥ ᤗᤠᤶ ᤂᤧᤱᤜᤠ᤹ ᤁᤧᤖᤧᤰ ᤀᤴᤗᤠᤎᤠᤜᤠ᤹. ᤐᤡᤳᤗᤠᤎᤠᤜᤠ᤹ᤏᤢ ᤛᤥᤛᤥᤖᤡᤰ. ᤜᤧᤰᤁᤩᤠᤱ ᤌᤱᤗᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤱᤒᤠ ᤛᤠ᤹ᤖᤡᤰ ᤕᤖᤡᤰ ᤌᤰᤛᤢᤒᤠᤜᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤔᤧᤕᤢᤖᤢᤖᤥ॥ ᤂᤧᤱᤜᤠ᤹ ᤁᤧᤖᤧᤰ ᤐᤡᤛᤠᤱ ᤂᤢᤴᤇᤡ᤹ ᤕᤧᤵᤔᤠᤍᤧᤴᤏᤥ ᤔᤧᤕᤧᤶᤛᤡᤱ᤹. ᤂᤥᤜᤠ᤹ ᤏᤢ ᤋᤠᤱᤄᤢ᤺ᤰᤜᤠ᤹ ᤁᤧᤕᤠᤱᤛᤡᤱᤒᤠ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤜᤣᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤡᤷᤃᤵ ᤁᤧᤶᤃᤵ॥ ᤜᤧᤰᤁᤩᤠᤱ ᤂᤢᤶᤍᤡᤱᤗᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤜᤢᤰᤛᤢᤵᤏᤧᤖᤥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤍᤠ ᤂᤧᤏᤧ᤹ ᤁᤧᤶᤔᤧᤳ॥

᥈᥋ ᤀᤠᤏᤠᤜᤧᤶᤔᤠ ᤀᤠᤛᤠᤰᤁᤧᤴᤏᤡᤴ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤜᤡᤛᤢᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤹ᤖᤡᤰ ᤕᤠ᤺ᤰᤗᤧ᤹ᤀᤠᤱ ᤂᤧᤏᤧ᤹ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤳ॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤴᤒᤥ᤺ᤴ ᤏᤢ ᤁᤧᤏᤧᤰᤂᤥ᤹ᤜᤠ᤹ ᤔᤧᤗᤧᤒᤢ ᤁᤧᤶᤒᤡᤖᤥ ᤂᤧᤒᤩᤠᤱ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤀᤠᤱ ᤁᤧᤘᤠ᤹ᤒᤠ ᤀᤠᤳᤋᤡᤴᤜᤠ᤹ᤛᤠᤱ ᤋᤠᤓᤧ᤺ᤸᤗᤧ ᤔᤧᤛᤩᤧᤖᤢᤛᤡ᤹॥ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢ᤺ᤛᤡ᤹. ᤜᤧᤰᤁᤩᤠᤱ ᤁᤧᤖᤧᤰ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤔᤡᤔᤧᤎᤡᤰᤂᤢ ᤔᤧᤍᤣᤛᤢᤛᤡᤖᤥ॥

᥈᥌ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤏᤢᤒᤠ ᤁᤧᤈᤠᤱᤜᤠ᤹ ᤏᤢ ᤁᤧᤔᤢᤎᤡᤱᤜᤠ᤹ ᤔᤧᤓᤧᤴᤍᤢᤀᤠᤱ ᤗᤧᤰᤆᤠᤒᤧᤎᤡᤰ ᤁᤧᤶᤈᤥᤰ॥

᥈᥍ ᤁᤶᤓᤗ᤹ᤖᤡᤰ ᤂᤧᤏᤧ᤹ ᤔᤡᤛᤪᤗᤠᤶ ᤁᤧᤎᤠᤰᤋᤢᤒᤠ ᤆᤠᤖᤠᤶᤔᤠ ᤁᤧᤕᤠ᤺ᤶᤒᤰᤁᤡᤴ ᤏᤢ ᤁᤧᤳᤏᤡᤔᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤡᤴ ᤀᤠᤱᤃᤠ᤹ ᤛᤠᤰᤋᤢᤱ ᤐᤡᤏᤧᤖᤥ॥ ᤂᤧᤏᤧ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤂᤧᤴ ᤐᤠ᤺ᤴᤜᤠ᤹ᤀᤥ ᤁᤧᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤔᤡᤰ ᤁᤧᤱᤃᤣ᤺ᤳᤋᤢᤴ᤹ ᤀᤡᤃᤪ ᤂᤧᤏᤧ᤹ ᤔᤡᤛᤪ ᤁᤧᤘᤕᤧᤒᤠ ᤁᤧᤕᤧᤶᤔᤡᤴ ᤁᤧᤗᤢᤱᤔᤠ᤹ ᤜᤡ᤺ᤶᤗ ᤂᤧᤏᤧ᤹ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤴ᤹॥

᥈᥎ “ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤧᤏᤧ᤹ ᤂᤧᤴ ᤁᤧᤛᤡᤰ ᤁᤧᤗᤧ᤺ᤱᤒᤠ ᤏᤢ ᤁᤧᤈᤡ᤺ᤳᤋᤢᤛᤡᤒᤠ ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤜᤢᤰᤛᤢᤵᤏᤧᤖᤥ॥

᥈᥏ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤐᤈᤡ᤺ᤳ ᤁᤧᤶᤈᤡ᤺ᤳᤋᤠᤱ ᤋᤠᤵᤑᤣ᤺ᤸᤗᤡᤰ ᤁᤧᤶᤔᤧᤳ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤃᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤶᤏᤠᤵᤐᤠᤱ ᤗᤧᤰᤆᤠᤒᤧᤎᤢ᤺ᤰᤛᤠ ᤁᤧᤶᤗᤧᤳ॥ ᤂᤧᤏᤧ᤹ ᤁᤧᤳᤏᤡᤔᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤡᤸᤗᤧ ᤏᤠᤎᤠᤔᤧᤴ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥᤛᤣ᤺ᤴᤎᤠᤱ ᤐᤥᤱ᤹॥ ᤂᤧᤏᤧ᤹ ᤁᤧᤈᤠᤖᤠᤶᤔᤠ ᤁᤧᤕᤠ᤺ᤶᤒᤰᤁᤡᤴ ᤏᤢ ᤁᤧᤈᤧᤸᤗᤧᤰᤗᤧᤰ ᤗ᤹ᤔᤧᤸᤗᤧ

᥉᥆ ᤁᤴ ᤂᤧᤏᤧ᤹ ᤁᤧᤛᤶᤎᤠᤱ ᤋᤠᤖᤢᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤠᤒᤠᤅᤣ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥᤃᤢ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤁᤧᤔᤧᤳᤋᤢᤛᤡᤀᤠᤱ ᤂᤧᤏᤧ᤹ ᤀᤠᤒᤠᤅᤣ ᤀᤠᤛᤢᤳᤌᤥ ᤁᤧᤈᤥ᤺ᤰᤛᤡᤱ॥

᥉᥇ ᤁᤧᤴᤏᤧ᤹ᤖᤧ ᤁᤢᤗᤠᤶᤜᤠ᤹ ᤂᤧᤏᤧ᤹ ᤁᤧᤏᤠ᤺ᤳᤋᤢᤀᤠᤱ ᤁᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤌᤢᤅᤢᤒᤠ ᤜᤠᤒᤠ ᤂᤧᤴ ᤂᤥᤷᤕᤠ᤺ᤴ ᤀᤠᤱᤃᤠ᤹ ᤂᤧᤏᤧ᤹ ᤌᤢᤱᤔᤠ ᤐᤠᤱᤏᤧᤖᤥ॥

᥉᥈ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤂᤧᤏᤧ᤹ ᤁᤧᤴᤏᤧ᤹ᤖᤧ ᤗᤳᤇᤠ ᤕᤶᤒᤠ ᤏᤢ ᤐᤠᤰᤗᤢᤶᤗᤢᤶᤒᤠ

ᤁᤢᤄᤥᤷᤕᤠᤀᤥᤗᤠᤶ ᤂᤧᤏᤧ᤹ ᤁᤧᤎᤢᤅᤢᤖᤥ॥

ᤁᤱᤃ ᤁᤢᤏᤠᤔᤧᤴᤇᤠ᤹ ᤏᤢ ᤁᤡᤏᤠ᤺ᤴᤍᤡ᤺ᤸᤗᤧ

ᤁᤢᤶᤒᤪᤠᤀᤥ ᤌᤠᤖᤡᤰ ᤛᤎᤧᤰ ᤁᤧᤍᤡᤶᤒᤡ ᤆᤥ᤺ᤰᤗᤥ॥

᥉᥉ ᤔᤛᤡᤱᤔᤠ ᤏᤢ ᤏᤡᤱᤘᤠ᤹ ᤋᤢᤰᤂᤣ᤺ᤸᤗᤧ ᤂᤧᤏᤧ᤹ ᤁᤧᤛᤢ᤺ᤵᤗᤥ.

ᤌᤣᤀᤠᤱᤓᤧᤸᤗᤧ ᤁᤧᤄᤥᤷᤕᤠ᤺ᤱᤃ ᤏᤡᤱᤛᤠᤶ ᤏᤢ ᤔᤢᤍᤥᤂᤠᤶᤍᤥᤖᤧ

ᤁᤢᤶᤒᤪᤠᤀᤥ ᤌᤧᤶᤒᤠ ᤘᤧᤸᤗᤧᤰ ᤁᤧᤍᤡᤶᤒᤠ ᤆᤥ᤺ᤰᤗᤥ.

ᤜᤠᤒᤠ ᤂᤧᤴ ᤂᤥᤷᤕᤠ᤺ᤴ ᤁᤧᤴᤏᤧ᤹ ᤛᤠᤔᤖᤡᤕᤠ᤺ᤸᤗᤧ ᤌᤢᤅᤢᤖᤥ॥

᥉᥊ ᤂᤧᤏᤧ᤹ ᤂᤧᤴ ᤂᤥᤷᤕᤠ᤺ᤴ ᤂᤳᤋᤪᤧᤰ

ᤁᤢᤄᤠᤗᤧᤶ ᤐᤥ᤺ᤱᤗ ᤌᤠᤖᤡᤰ ᤂᤧᤏᤧ᤹ ᤁᤧᤎᤢᤅᤢᤖᤥ

ᤂᤧᤒᤩᤠᤱ ᤂᤧᤏᤧ᤹ ᤁᤴ ᤂᤥᤷᤕᤠ᤺ᤴ ᤁᤢᤶᤈᤡᤰ ᤐᤥ᤺ᤱᤗ ᤁᤧᤕ᤺ᤵᤛᤢᤖᤥ

ᤜᤧᤰᤁᤩᤠᤱ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤁᤧᤏᤢᤜᤠ᤹ ᤂᤠᤍᤢ᤺ᤰ ᤂᤠᤍᤢ᤺ᤰ ᤁᤧᤀᤢᤃᤢᤖᤥ॥

ᤀᤠᤱᤃᤠ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄

᥉᥋ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤠᤱᤅᤠᤱ ᤁᤧᤘᤠ᤹ᤒᤠ ᤏᤢ ᤂᤧᤏᤧ᤹ ᤁᤧᤀᤣ᤺ᤰᤁᤧᤴ ᤁᤧᤜᤡᤛᤠᤱ ᤁᤧᤒᤡᤖᤠᤱᤅᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ. ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠ ᤏᤢ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠᤸᤗᤧ ᤁᤢᤗᤧᤰᤘᤠ᤺ᤴ ᤂᤧᤏᤧ᤹ ᤁᤧᤎᤖᤢᤖ ᤐᤥ᤺ड᤻ᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤧ᤹ᤏᤢᤛᤠ᤹ ᤏᤧᤵᤔᤠᤱ ᤂᤢᤶᤍᤡᤱ ᤐᤡᤖᤢᤛᤡ

᥉᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤀᤥᤜᤥᤗᤠ᤺ᤴ ᤏᤢ ᤀᤥᤜᤥᤗᤡᤒᤠ᤺ᤴ ᤂᤢᤴᤇᤡ᤹ ᤆᤥᤃᤧᤛᤢᤒᤠ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ᤖᤧ ᤗᤠᤃᤡ ᤀᤠᤵᤋᤡᤰ ᤁᤢ᤺ᤳᤋᤧᤛᤧ᤹॥

᥉᥍ ᤂᤢᤴᤇᤡ᤹ ᤀᤠᤱᤃᤠ᤹ᤗᤠᤶ ᤛᤠᤘᤠ᤺ᤴᤍᤧᤇᤢᤛᤡᤒᤠ ᤛᤠᤜᤠ᤹ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤔᤡᤎᤡᤰᤂᤧᤇᤢᤛᤡᤀᤠᤱ ᤛᤧᤖᤧᤳᤇᤢᤛᤡ ᤜᤧᤰᤁᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤳᤋᤧᤛᤢᤀᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤏᤢ ᤔᤏᤠᤛᤧᤵᤔᤠ ᤏᤧᤵᤔᤠᤱ ᤕᤠ᤺ᤶᤒᤰ ᤆᤥᤃᤧᤇᤢᤀᤠᤱ ᤘᤠ᤹ᤛᤡ॥

᥉᥎ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ. ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤂᤢᤴᤇᤡ᤹ ᤆᤡ᤺ᤴᤍᤧᤳᤇᤢ ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤛᤠᤒᤠᤌ ᤕᤧᤴᤏᤡᤴ ᤑᤣ᤺ᤴᤍᤧᤳᤇᤢᤀᤠᤱ ᤘᤠ᤹᥄

᥉᥏ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤂᤢᤴᤇᤡ᤹ ᤛᤠᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤇᤢᤒᤠ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰᤁᤣ ᤜᤠᤱᤜᤠᤱ ᤗ᤹ᤖᤡᤰ ᤀᤠᤱᤃᤠ᤹ ᤀᤠᤜᤡᤶᤔᤥ ᤔᤠᤱᤛᤧᤘᤠ ᤆᤥ᤺ᤰᤛᤧ ᤂᤢᤴᤇᤡ᤹ ᤋᤩᤧᤛᤡ᥄ ᤂᤢᤴᤇᤡ᤹ ᤛᤡᤃᤠᤱ ᤗᤠᤛᤧᤛᤡᤀᤠᤱ ᤀᤠᤱᤃᤠ᤹ ᤀᤠᤜᤡᤶᤔᤧᤴ ᤆᤡ᤺ᤴᤍᤧᤳᤇᤢ॥

᥊᥆ “ᤂᤧᤴᤇᤡ᤹ ᤏᤧ᤹ᤏᤢᤛᤠ᤹ᤖᤧ ᤕᤧᤶᤒᤡᤳᤇᤠᤜᤠ᤹ ᤂᤥᤔᤠᤛᤡᤖᤧ ᤗᤠᤃᤡ ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤀᤡᤱᤛᤠᤒᤠᤜᤠ᤹ ᤁᤧᤒᤠᤱᤄᤧᤇᤢᤛᤡ॥ ᤂᤧᤒᤩᤠᤱ ᤂᤧᤱᤜᤠ᤹ ᤔᤧᤃᤧᤖᤧ ᤔᤧᤍᤩᤧ᤺ᤸᤗᤧ ᤂᤧᤴᤇᤡ᤹ ᤘᤠᤃᤧᤖᤢ᤺ᤶᤏᤧᤇᤡ. ᤂᤧᤴᤇᤡ᤹ ᤔᤡᤰᤛᤠᤱᤜᤠ᤹ ᤔᤠᤰᤛᤢ᤺ᤴᤍᤠ ᤁᤧᤈᤠ᤺ᤴᤍᤧᤇᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤴᤇᤡ᤹ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤔᤢᤎᤡᤱᤜᤠ᤹ ᤁᤧᤘᤠ᤺ᤳᤏᤧᤳᤇᤡ॥

᥊᥇ ᤛᤧᤔᤢᤖᤡᤰᤁᤡᤸᤗᤧ ᤑᤔᤏᤠᤒᤠ ᤛᤠ᤹ᤖᤡᤰ ᤏᤢᤒᤠ ᤕᤢᤰᤏᤠᤀᤥ ᤂᤧᤴᤇᤡ᤹ ᤂᤧᤱᤜᤠ᤹ᤏᤢ ᤁᤧᤕᤢᤅᤧᤛᤡ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤳᤆᤡᤒᤠ ᤀᤠᤛᤢᤰᤐᤠ ᤏᤢ ᤀᤠᤏᤡ᤺ᤱᤃᤣ᤺ᤴ ᤂᤧᤴᤇᤡ᤹ ᤋᤃᤠᤱ ᤆᤵᤋᤧᤴ ᤁᤢᤗᤧ᤺ᤶ ᤁᤧᤕᤢᤰᤂᤧᤛᤢ॥

᥊᥈ ᤂᤧᤴᤇᤡ᤹ ᤕᤠᤰᤑᤠᤱᤅᤥᤗᤠᤶ ᤌᤡ᤺ᤸᤗᤧ ᤁᤧᤔᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤂᤧᤶᤍᤧᤳᤋᤧ॥ ᤂᤧᤴ ᤕᤧᤶᤒᤡᤳᤇᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤗᤠᤶ ᤁᤧᤍᤠᤒᤠ ᤆᤠᤃᤧᤖᤠᤶᤒᤠ ᤏᤢ ᤌᤡ᤺ᤸᤗᤧ ᤁᤧᤔᤒᤠ ᤔᤧᤈᤥᤃᤧ. ᤂᤧᤱᤜᤠ᤹ᤖᤧ ᤂᤧᤴᤇᤡ᤹ ᤜᤢᤰᤁᤥ ᤜᤢᤰᤐᤠ᤺ᤱᤃᤡᤜᤠ᤹ ᤁᤧᤶᤘᤠ᤺ᤳᤋᤧᤇᤡ ᤜᤧᤰᤁᤩᤠᤱ ᤂᤧᤴᤇᤡ᤹ ᤌᤧᤃᤣ᤺ᤰᤜᤠ᤹ᤀᤥ ᤛᤠᤶᤔᤩᤠᤱᤑᤢᤱᤜᤠ᤹ ᤁᤧᤶᤄᤢ᤺ᤰᤋᤧᤛᤡ॥

᥊᥉ ᤂᤧᤒᤩᤠᤱ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱ. ‘ᤂᤧᤱᤜᤠ᤹ᤖᤧ ᤀᤰᤋᤱᤔᤠ ᤀᤡᤃᤧᤛᤢ᤹ᤔᤠ ᤁᤠᤵᤔᤢᤔᤠ ᤁᤧᤳᤏᤡᤔᤠᤜᤠ᤹ ᤀᤡᤵᤔᤠᤛᤡ ᤏᤡᤱᤘᤠ᤹ ᤔᤧᤈᤥᤃᤢᤏᤣᤓᤃᤪ. ᤂᤧᤱᤜᤠ᤹ᤖᤧ ᤔᤧᤀᤡᤵᤋᤢᤛᤡᤖ᥄’

᥊᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤧᤰᤁᤣᤀᤣ ᤔᤧᤈᤥᤃᤢ॥ ᤂᤢᤴᤇᤡ᤹ ᤏᤠᤖᤠ ᤛᤡᤖᤣ᤺ᤵ ᤔᤧᤸᤗ᤹ᤔᤏᤠᤔᤠ ᤁᤴ ᤁᤧᤳᤏᤡᤔᤠ ᤀᤜᤥᤗᤠ ᤏᤢ ᤀᤥᤜᤥᤗᤡᤒᤠ᤺ᤴ ᤂᤧᤱᤜᤠ᤹ᤖᤧ ᤔᤧᤀᤡᤵᤋᤢᤛᤡ॥

᥊᥋ ᤁᤖ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤕᤠᤶᤒᤥ᤺ᤵᤔᤠ ᤏᤢ ᤔᤠᤰᤂᤡ᤹ᤛᤡᤘᤠ ᤛᤧᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤁᤴ ᤏᤧ᤹ᤏᤢᤛᤠ᤹ ᤕᤧᤰᤕᤰᤜᤠ᤹ ᤂᤠᤛᤧᤴ ᤔᤧᤈᤥᤃᤢᤛᤡ᤹. ᤌᤣᤀᤠᤱᤓᤧᤸᤗᤧ ᤛᤧᤰᤂᤠ᤺ᤸᤗᤧ ᤂᤢᤴᤇᤡ᤹ᤃ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤏᤢ ᤔᤏᤠ ᤁᤧᤛᤧᤵᤔᤠᤛᤡᤖᤥ॥

᥊᥌ “ᤀᤠᤸᤗ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤏᤠᤗᤢᤵᤗᤡᤜᤠ᤹ ᤋᤠᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤕᤱᤔᤠ ᤁᤡᤔᤠᤀᤥ ᤌᤠᤔᤠᤛᤡ ᤏᤢ ᤏᤠᤵᤔᤠᤛᤡᤖᤧ ᤗᤠᤃᤡ ᤂᤢᤴᤇᤡ᤹ ᤂᤧᤱᤜᤠ᤹ᤀᤥ ᤜᤢᤰᤛᤢᤵᤋᤧᤶᤛᤡᤶᤔᤧ᤹॥’

᥊᥍ ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤗᤢᤱᤅᤡᤸᤗᤧ ᤔᤧᤗᤧᤵᤋᤢᤛᤡ᤹ ᤜᤧᤰᤁᤩᤠᤱ ᤋᤠᤓᤣᤜᤠ᤹ᤖᤧ ᤂᤢᤴᤇᤡ᤹ ᤔᤧᤛᤧᤖᤢᤛᤡ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤔᤧᤗᤧᤒᤢ ᤔᤧᤛᤧᤖᤢᤛᤡ᤹ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤡᤶᤜᤠ᤹ ᤔᤡᤔᤧᤎᤡᤰᤂᤢ ᤔᤧᤒᤡᤖᤢᤛᤡ᤹॥

᥊᥎ ᤁᤶᤓᤗ᤹ᤖᤡᤰ. ᤀᤠᤱᤃᤠ᤹ ᤗᤠᤈᤣ᤹ᤀᤥᤒᤠ ᤆᤠᤖᤠᤶᤔᤠ ᤕᤠ᤺ᤶᤒᤰᤁᤡᤴ ᤏᤢ ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤕᤠ᤺ᤶᤒᤰᤁᤡᤴ ᤏᤢᤵᤛᤢᤱ᤹. ᤀᤠᤱᤃᤠ᤹ ᤀᤠᤄᤠᤛᤧᤴᤏᤡᤴ ᤂᤧᤴ ᤏᤧᤳᤇᤡᤖᤧ ᤂᤢᤴᤇᤡ᤹ ᤁᤢᤒᤡ᤺ᤴ ᤏᤠ᤺ᤵᤔᤠ ᤔᤧ᤺ᤴ ᤁᤧᤗ᤹ᤒᤠ ᤘᤣ᤹ᤜᤠ᤹ᤖᤧ ᤗᤠᤃᤡ ᤛᤠᤶᤍᤡᤱ ᤐᤥᤱ᤹॥

᥊᥏ ᤏᤠᤘᤠᤀᤡᤳᤗᤠᤜᤠ᤹ ᤂᤧᤴᤇᤡ᤹ ᤛᤧᤘᤠ ᤁᤧᤔᤧᤳᤋᤧᤇᤢᤒᤠ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥᤃᤧᤇᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤗᤧᤰᤘᤠ ᤁᤧᤳᤗ ᤁᤧᤍᤢᤶᤛᤢ᤹॥ ᤀᤥᤘᤠ. ᤁᤠᤰ ᤂᤢᤶᤍᤡᤱᤅᤡᤸᤗᤧ ᤂᤡᤴᤇᤡ᤹ ᤕᤧᤳᤋᤢᤰᤂᤣ ᤁᤧᤈᤠᤛᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤴᤇᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤖᤥ॥”

ᤜᤡᤱᤎᤥ᤺ᤰ ᤁᤧᤎᤥ᤺ᤰᤐᤠ ᤂᤵᤐᤩᤠ

᥈᥊

ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤑᤠᤱᤛᤡᤃᤣ᤺ᤰᤐᤠ ᤋᤱᤒᤣ ᤌᤡᤒᤥᤱ ᤗᤠ ᤁᤧᤖᤧᤒᤠ ᤌᤡᤒᤥᤱ ᤕᤧᤴᤏᤥa ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤀᤡᤴᤒᤠ ᤕᤧᤴᤏᤡ᤺ᤳᤋᤧᤴ ᤛᤠᤵᤋᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤕᤧᤴᤏᤡᤸᤗᤧ ᤕᤠ᤺ᤴᤍᤡᤰᤁᤣ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤑᤵᤔᤠ ᤜᤣ᤺ᤰᤋᤢ॥

᥉ ᤂᤧᤏᤧ᤹ ᤗᤳᤇᤠ ᤂᤧᤍᤠ᤹ ᤐᤠ᤺ᤳᤋᤧ᤹ᤀᤠᤱ ᤁᤴ ᤐᤡᤑᤩᤢᤱᤒᤠᤜᤠ᤹ ᤔᤧᤳᤋᤧᤛᤧ᤹- ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤔᤡ᤺ᤸᤗᤧ ᤁᤢᤛᤶᤎᤠᤱ ᤂᤵᤐᤩᤠᤎᤡᤰ ᤕᤢᤰᤂᤧ᤹ᤀᤥ.

ᤜᤧᤰᤁᤩᤠᤱ ᤂᤧᤵᤔᤥ ᤆᤒᤧ᤺ᤳᤇᤡᤰ ᤆᤫᤠ᤺ᤳ ᤕᤠᤰᤋᤧ᤹ᤀᤥ॥

᥊ ᤁᤢᤔᤡᤒᤢᤱ ᤜᤧᤰᤁᤩᤠᤱ ᤁᤢᤓᤰᤋᤠᤱ ᤏᤢ ᤁᤢᤗᤠᤱᤛᤧᤒᤱᤒᤠ

ᤜᤧᤰᤁᤩᤠᤱ ᤂᤰᤔᤏᤠᤒᤠ ᤁᤧᤖᤧᤰ ᤛᤠ᤹ᤖᤡᤰ ᤆᤢᤴᤈᤢᤶᤒᤠ

ᤛᤣ᤺ᤰᤔᤏᤠᤒᤠ ᤛᤠᤔᤢᤸᤗᤠᤜᤠ᤹ᤖᤧ ᤁᤴ ᤌᤡᤶᤛᤧ᤹ᤀᤥ॥

᥋ ᤔᤧᤸᤗᤢᤰ ᤗᤢᤵᤐᤥᤗᤠᤶ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ

ᤔᤧᤸᤗᤢᤰᤁᤡᤸᤗᤰ ᤂᤧᤏᤧ᤹ ᤀᤥᤃᤵ ᤆᤥᤃᤧ᤹ᤀᤥ.

ᤜᤧᤰᤁᤩᤠᤱ ᤂᤵᤐᤩᤠ ᤛᤡᤃᤠᤱ ᤔᤡᤀᤥ ᤛᤡᤱᤅᤡᤴ ᤗᤢᤵᤛᤧ᤹ᤀᤥ॥

ᤂᤵᤐᤩᤠ᤺ᤴ ᤗᤠᤰᤋᤢᤖ ᤕᤠ᤺ᤴᤍᤧ᤹ᤀᤥ.

ᤜᤧᤰᤁᤩᤠᤱ ᤛᤠ᤺ᤴᤏᤢ ᤛᤥᤖᤡᤰ ᤛᤠᤕᤧᤵᤐᤠᤜᤠ᤹ ᤌᤧᤴᤍᤧ᤹ᤀᤥ॥

᥌ “ᤀᤠᤸᤗ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ-

ᤆᤡ᤺ᤳᤋᤧᤛᤩᤧᤖᤥ ᤔᤏᤠ ᤁᤧᤛᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ.

ᤕᤖᤢᤛᤗᤧ᤺ᤶᤔᤡᤴ ᤀᤠᤰᤋᤱᤒᤠ ᤋᤢᤰᤂᤣ᤺ᤸᤗᤧ ᤜᤠᤱᤄᤢᤒᤣ.

ᤂᤧᤱᤃ ᤗᤳᤇᤠ ᤁᤢᤎᤥ᤺ᤰᤔᤠ ᤂᤵᤐᤩᤠᤖᤥ

ᤂᤧᤸᤗᤧ ᤁᤢᤓᤧᤳᤗᤠ᤹ᤔᤠᤴ ᤀᤡ᤺ᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

ᤛᤠᤔᤢᤸᤗᤠ᤺ᤴ ᤗᤳᤇᤠ ᤗᤳᤇᤠ ᤗᤠ᤺ᤰᤁᤠᤳ ᤗ᤺ᤳᤋᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤛᤠᤔᤢᤸᤗᤠ᤺ᤴᤏᤠᤱ

ᤘᤣ᤹ᤛ᤻ᤔᤠᤴᤏᤢ᤺ᤸᤗᤧ ᤏᤢᤒᤠ ᤔᤧᤈᤥ᤺ᤰᤏᤧᤴᤗᤥ॥

᥍ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤏᤠᤜᤠ᤹ ᤛᤩᤧᤖᤢᤛᤡᤒᤠ ᤔᤠᤰᤂᤡᤴ

ᤕᤠᤰᤐᤣ᤹ᤜᤠ᤹ᤀᤥ ᤑᤳᤇᤠ᤺ᤰ ᤐᤡᤳᤋᤢᤀᤠᤱ ᤐᤳᤗᤥ॥

ᤂᤠᤶᤜᤡ᤺ᤰᤁᤡᤸᤗᤧ ᤁᤴ ᤋᤧᤵᤔᤠ ᤏᤧᤔᤠ ᤛᤢᤰᤋᤢᤖ ᤕᤠᤖᤡᤰ.

ᤂᤠᤶᤒᤠᤱᤅᤥᤀᤠᤱ ᤁᤴ ᤔᤧᤘᤧᤳᤋᤧᤴᤗᤥ᥄

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤛᤠᤰᤁᤧᤴᤏᤡᤴ ᤀᤥ᤺ᤴᤎᤠᤰᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠᤖᤧ ᤗᤠᤃᤡ

ᤁᤧᤖᤧᤰᤗᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤂᤧᤸᤗᤧ ᤁᤢᤔᤠᤰᤂᤡᤴ

ᤀᤠᤱᤃᤠ᤹ ᤕᤠᤰᤐᤣ᤹ᤀᤥ ᤑᤳᤇᤠ᤺ᤰ ᤛᤧᤛᤢᤱᤗᤥ॥

᥏ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ-

ᤔᤏᤠ ᤁᤧᤛᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤁᤡᤴ ᤆᤡ᤺ᤳᤋᤧᤛᤩᤧᤖᤥ.

ᤀᤠᤱᤃᤠ᤹ ᤀᤠᤒᤠᤅᤣᤀᤣ ᤂᤧᤸᤗᤧ ᤁᤢᤛᤡᤃᤠᤱ

ᤔᤡ ᤜᤠ᤺ᤶᤔᤠ ᤛᤡᤱᤅᤡᤴ ᤗᤢᤵᤛᤢᤱᤗᤥ॥

᥇᥆ ᤀᤥᤘᤠ. ᤛᤡᤱᤅᤡᤸᤗᤧ ᤁᤢᤛᤶᤎᤠᤱ ᤛᤡᤱ ᤗᤢᤵᤛᤧ᤹ᤀᤥ᥄

ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡ᤺ᤸᤗᤧ ᤂᤵᤐᤩᤠ᤺ᤴ ᤗᤠᤰᤋᤢᤖ ᤕᤠ᤺ᤴᤍᤧ᤹ᤀᤥ॥

ᤕᤖᤡᤰ ᤁᤢᤏᤡ᤺ᤵᤔᤠ ᤁᤢᤄᤠᤵᤔᤠᤜᤠ᤹ᤏᤢ ᤛᤠ᤺ᤴ ᤌᤥ᤺ᤰᤋᤧ᤹ᤀᤥ.

ᤂᤧᤒᤩᤠᤱ ᤂᤧᤴ ᤀᤣᤃᤠᤱ ᤛᤠᤕᤧᤵᤐᤠᤜᤠ᤹ ᤔᤡᤎᤡᤰᤂᤧ᤹ᤀᤥ॥

᥇᥇ ᤀᤠᤸᤗ ᤁᤢᤄᤠᤗᤧᤶᤒᤠ ᤂᤵᤐᤩᤠ᤺ᤴ ᤔᤡᤄᤠ᤺ᤱᤃᤪᤥ᤺ᤰ ᤛᤶᤎᤠᤱ ᤕᤢᤰᤂᤧ᤹ᤀᤥ॥

ᤔᤖᤠᤰ ᤕᤠᤖᤡᤰ ᤁᤴ ᤐᤕᤧᤶ ᤁᤧᤕᤧᤶᤒᤠ ᤆᤥᤃᤧ᤹ᤀᤥ᥄

ᤁᤢᤄ᤺ᤰᤁᤡᤴ ᤏᤢ ᤜᤡᤱᤎᤥ᤺ᤰᤁᤡᤴ ᤔᤡᤎᤡᤰᤂᤧᤍᤣᤛᤧ᤹ᤀᤥ॥

᥇᥈ ᤁᤖ ᤁᤱᤃ ᤌᤣᤏᤠᤎᤣᤖᤰ ᤐᤥᤱᤗᤥ.

ᤜᤡᤱᤎᤥ᤺ᤰᤁᤡᤴ ᤀᤡ᤺ᤱᤔᤠᤍᤣᤔᤠ ᤛᤢᤔᤧᤍᤧᤳᤏᤧᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤔᤡᤀᤥ ᤁᤴ ᤗᤠᤵᤑᤢᤛᤧ᤹ᤀᤥ॥

᥇᥉ ᤂᤧᤏᤧ᤹ ᤁᤧᤀᤠᤛᤢᤳᤌᤥ᤺ᤴᤃ ᤆᤡ᤺ᤴᤈᤡ᤺ᤴᤃᤧᤄᤢᤒᤠ ᤁᤧᤕᤠᤶᤒᤥ᤺ᤵᤔᤧᤴ ᤏᤢ

ᤏᤠᤘᤠᤀᤡᤳᤗᤠ ᤛᤧᤘᤠ ᤔᤧᤵᤔᤠ ᤂᤧᤏᤧ᤹ ᤁᤧᤓᤧᤴᤕᤠ᤺ᤶᤒᤰᤁᤡᤴᤗᤥ॥

ᤀᤠᤱᤃᤠ᤹ ᤀᤡ᤺ᤱᤔᤠ ᤁᤥ᤺ᤳᤏᤧ. ᤁᤖ ᤁᤧᤴᤍᤧᤴᤍᤧᤴᤗᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ

ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤠᤛᤡᤰᤔᤧᤴᤈᤡᤶᤔᤣ ᤌᤠᤖᤡᤰ

ᤀᤠᤸᤗ ᤂᤧᤏᤧ᤹ ᤁᤧᤈᤡ᤺ᤴᤈᤡ᤺ᤴᤄᤢᤔᤥᤀᤣ ᤁᤧᤘᤠ᤹ᤖᤥ॥

᥇᥊ “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹᥄ ᤕᤧᤶᤔᤡᤴ ᤁᤧᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤣᤃᤠᤱ ᤔᤧᤏᤢ᤺ᤱᤅᤠᤱ॥ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤏᤢ᤺ᤰᤅᤠᤴ᤹. ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤱᤃᤠ᤹ ᤂᤧᤏᤧ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤁᤧᤸᤗ᤹ᤏᤧᤴ॥ ᤂᤧᤏᤧ᤹ ᤁᤧᤈᤥᤃᤢᤒᤠ ᤑᤣᤴᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤂᤠᤛᤧᤴ ᤆᤥ᤺ᤰᤏᤧ᤹.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤁᤢᤔᤣ᤺ᤳᤋᤡᤴ ᤔᤠᤛᤡᤱ

᥇᥋ ᤂᤧᤒᤩᤠᤱ ᤁᤴ ᤀᤡᤱᤄᤱᤅᤡᤴ ᤕᤜᤘᤣ ᤍᤠᤱᤒᤠᤗᤠᤶ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥌ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤛᤠ᤹ᤖᤡᤰ ᤁᤧᤛᤡᤖᤠ᤹ ᤁᤧᤎᤠᤱᤒᤠ ᤁᤧᤕᤠᤱᤛᤠ ᤁᤢᤴᤎᤣ᤺ᤴ ᤀᤠᤱᤃᤠ᤹ ᤌᤡᤰᤗᤧᤱ ᤌᤡᤰᤗᤧ ᤋᤣ᤹ᤖᤢᤱ ᤐᤡᤏᤧ॥ ᤜᤧᤰᤁᤣᤛᤠᤱ ᤂᤢᤏᤧ᤹ ᤁᤢᤔᤠᤛᤡᤱᤔᤠᤀᤥ ᤀᤠᤳᤋᤡᤴ ᤏᤧᤳᤕᤢᤰᤔᤠ ᤐᤠ᤺ᤴᤏᤡᤴᤏᤠᤱ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤧᤴᤏᤧ᤹॥ ᤂᤧᤏᤧ᤹ ᤔᤧᤜᤠᤒᤧᤴᤏᤧ᤹. ᤂᤧᤵᤔᤥ ᤔᤡᤰᤘᤠ ᤌᤠᤔᤠ ᤕᤠ᤺ᤶᤒᤰ ᤔᤧᤒᤥ᤺ᤱᤏᤧᤸᤗ॥

᥇᥍ ᤂᤧᤏᤧ᤹ ᤕᤠᤖᤧ᤹ᤖ ᤜᤠᤒᤧ᤹. ᤁᤖ ᤁᤧᤛᤡᤔᤧᤸᤗᤧ ᤗᤠᤃᤡ ᤔᤣᤖᤡᤱ ᤔᤧᤎᤰᤋᤧᤴᤏᤧ᤹॥ ᤂᤧᤏᤧ᤹ ᤁᤢᤎᤣᤃᤣ᤺ᤰᤐᤠᤴ ᤔᤧᤓᤠ᤺ᤰᤂᤧᤴᤏᤧ᤹ ᤀᤡᤃᤪ ᤁᤧᤗᤠᤱᤛᤢ᤺ᤵᤜᤠ᤹ ᤔᤧᤓᤧᤴᤍᤧᤴᤏᤧ᤹॥ ᤁᤧᤒᤥ᤺ᤱᤒᤠ ᤁᤧᤕᤢᤒᤠ ᤁᤢᤀᤡᤛᤡ᤺ᤰ ᤆᤣᤗᤢᤵ ᤂ᤺ᤱᤗᤢᤵ ᤏᤧᤳᤕᤢᤰᤔᤠ ᤛᤠᤰᤌᤡᤶᤜᤠ᤹ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤧᤴᤏᤧ᤹ ᤀᤡᤃᤪ ᤀᤠ᤺ᤴᤇᤡᤱᤔᤠ ᤁᤧᤒᤡᤒᤠ ᤋᤣ᤺ᤱᤈᤢᤶᤜᤠ᤹ᤖᤧ ᤔᤧᤍᤠᤖᤢᤒᤠ ᤁᤢᤈᤠ᤺ᤴ ᤔᤧᤍᤠ᤺ᤰᤋᤧᤴᤏᤧ᤹॥”

᥇᥎ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤔᤏᤠᤜᤠ᤹ ᤔᤧᤳᤋᤢᤱᤛᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤣ᤺ᤳᤋᤧᤴ ᤕᤢ᤺ᤴᤇᤡᤰ ᤔᤠᤛᤡᤱ॥ ᤆᤥᤃᤧ᤹ ᤔᤧᤳᤋᤠᤱᤅᤠᤱ ᤘᤕᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤀᤠᤱᤃᤠ᤹ ᤆᤥᤃᤢᤱ॥

᥇᥏ ᤂᤧᤒᤩᤠᤱ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤛᤣ᤺ᤴᤔᤧᤍᤥᤛᤠᤱ. “ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤒᤣ᤺ᤴ ᤌᤧᤔᤠᤒᤣ᥅ ᤂᤧᤏᤣ᤹ ᤀᤠᤏᤡᤃᤧ ᤌᤧᤔᤠ ᤔᤧᤵᤔᤠ ᤕᤠᤵᤔᤡ ᤁᤧᤃᤥ᤺ᤵᤐᤠᤒᤣ᥅”

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱ. “ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥇ ᤁᤴ ᤀᤡᤱᤄᤱᤅᤡᤴ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤁᤶᤒᤪᤠᤱ ᤔᤧᤵᤔᤠᤗᤠᤶ ᤏᤢ ᤂᤡᤏᤡ᤹ ᤏᤧᤒᤥ ᤐᤵᤔᤠ. ᤂᤡᤏᤡ᤹ ᤛᤡᤰᤁᤢᤶᤏᤡᤱᤘᤠ᤹ ᤛ᤺ᤵᤔᤠᤍᤧᤴ. ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤀᤠᤛᤢᤳᤌᤥ ᤆᤥᤃᤢᤱ᤹॥ ᤕᤜᤢᤍᤠᤀᤥ ᤁᤧᤗᤧᤖᤢᤶ ᤁᤧᤎᤠᤶᤛᤡᤶᤒᤠ ᤂᤡᤏᤡ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤩᤧᤖᤢᤛᤡ᤹॥

᥈᥈ ᤂᤧᤒᤩᤠᤱ ᤀᤡᤈᤁᤡᤀᤣᤗᤖᤧ ᤆᤥᤃᤢᤱᤀᤠᤱ ᤘᤠ᤹ᤒᤠ ᤜᤧᤰᤁᤣ ᤂᤡᤏᤡ᤹ ᤁᤧᤈᤥᤃᤢᤶ᤹॥ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤖ ᤂᤡᤏᤡ᤹ ᤔᤣᤖᤡᤱ ᤁᤧᤴᤎᤰᤋᤡᤴ᤹ ᤀᤡᤃᤪ ᤋᤣ᤺ᤱᤈᤢᤶᤜᤠ᤹ᤖᤧ ᤔᤧᤍᤠᤖᤢᤒᤠ ᤁᤢᤈᤠ᤺ᤴ ᤁᤧᤈᤠᤶᤔᤠᤱ ᤀᤠᤵᤑᤣᤰ ᤀᤠ᤺ᤴᤇᤡᤱᤔᤠ ᤁᤧᤶᤒᤡᤀᤠᤛᤡᤴ᤹॥

᥈᥉ ᤂᤡᤏᤡ᤹ ᤌᤧᤃᤣ᤺ᤰᤐᤠᤜᤠ᤹ ᤁᤧᤛᤢ᤺ᤵᤋᤢᤶ ᤁᤧᤓᤳᤇᤢᤶ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤱᤛᤢ᤺ᤵᤜᤠ᤹ ᤁᤧᤶᤓᤧᤴᤍᤢᤶᤔᤡᤴ᤹॥ ᤂᤡᤏᤡ᤹ ᤔᤣᤖᤡᤱ ᤁᤧᤴᤎᤰᤋᤡᤴ ᤀᤡᤃᤪ ᤁᤧᤴᤜᤠᤒᤡᤴ᤹. ᤁᤖ ᤂᤡᤏᤡ᤹ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤂᤡᤏᤡ᤹ ᤔᤢᤍᤥᤂᤠᤶᤍᤥ ᤁᤧᤒᤥ᤺ᤰᤂᤡ᤹॥ ᤂᤡᤏᤡ᤹ ᤁᤧᤖᤧᤰ ᤑᤧᤴᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤒᤠᤸᤗᤧ ᤁᤢᤗᤧᤰᤘᤠ ᤂᤡᤏᤡ᤹ ᤛᤫᤠ᤺ᤳᤋᤠᤱ ᤔᤣᤖᤡᤱ ᤁᤧᤎᤰᤋᤡ᤹॥

᥈᥊ ᤀᤡᤈᤁᤡᤀᤣ᤺ᤸᤗᤧᤴ ᤂᤡᤏᤡ᤹ ᤗᤠᤃᤡ ᤗᤳᤇᤠ ᤔᤡᤰᤛᤣ᤺ᤴᤗᤥ. ᤂᤢᤏᤧ᤹ ᤆᤥᤃᤢᤀᤠᤱ ᤘᤠ᤹ᤒᤠ ᤜᤧᤰᤁᤧᤀᤣ ᤂᤡᤏᤡ᤹ ᤁᤧᤈᤥᤃᤢᤶ᤹॥ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤡᤴ ᤋᤠ᤺ᤸᤗᤧ. ᤀᤠᤱᤃᤠ᤹ᤀᤣ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥’”

᥈᥋ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤸᤗᤧ ᤕᤠ᤺ᤴᤍᤡᤰ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤎᤢᤶᤒᤠ ᤜᤠᤱᤕᤰᤁᤡᤴ. ᤂᤢᤴᤇᤡ᤹ ᤏᤡᤱᤘᤠ᤹ ᤕᤧᤕᤧ ᤗ᤹ᤔᤠᤴ ᤏᤢ ᤔᤡᤔᤡᤍᤡᤱᤅᤡᤴ. ᤂᤢᤴᤇᤡ᤹ ᤏᤡᤱᤘᤠ᤹ᤖᤧ ᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ. ᤂᤢᤴᤇᤡ᤹ ᤛᤠ᤹ᤖᤡᤰ ᤛᤡᤖᤠ᤹ ᤁᤧᤎᤠᤱᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤀᤠᤱᤃᤠ᤹ ᤋᤣ᤹ᤖᤢᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤒᤡᤳᤇᤠᤛᤠᤜᤠ᤹ ᤏᤢ ᤔᤧᤴᤇᤢᤔᤠ ᤛᤠᤜᤠ᤹ᤀᤠᤱ ᤀᤠᤱᤃᤠ᤹ ᤋᤣ᤹ᤖᤢᤱᤛᤡᤱᤅᤠᤱ ᤐᤣ᤺ᤰᤁᤠ॥

᥈᥌ ᤜᤧᤰᤁᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤗᤳᤇᤠ ᤔᤏᤠᤎᤡᤰ ᤕᤖᤢᤛᤗᤧᤔᤗᤠᤶ ᤒᤣᤒᤡᤗᤥᤏᤀᤥ ᤂᤧᤏᤧ᤹ᤀᤥ ᤑᤧᤴ᤹ ᤜᤧᤰᤁᤩᤠᤱ ᤌᤧᤔᤠ ᤐᤥ᤺ᤰᤂᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤂᤧᤸᤗᤧ ᤂᤧᤏᤧ᤹ ᤁᤧᤔᤧᤳ॥

᥈᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤳᤋᤠ᤺ᤸᤗᤧ. ᤂᤧᤏᤧ᤹ ᤁᤧᤀᤡᤰᤗᤠ᤺ᤴ ᤂᤡᤔᤥ ᤏᤢ᤺ᤱ᤹ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤂᤢᤏᤧ᤹ᤏᤢ ᤋᤠ᤹ᤈᤧᤱᤔᤠ ᤁᤧᤛᤢᤰ. ᤜᤧᤰᤁᤩᤠᤱ ᤁᤴ ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤏᤧ᤹ ᤔᤡᤰᤛᤣ᤺ᤴ ᤁᤧᤒᤥ᤺ᤱ᤹॥ ᤂᤶᤓᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

a 

᥈᥊:᥇ ᥇᥋ ᤈᤏᤘᤖᤡ ᥋᥎᥎ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤀᤶᤔᤥᤏᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥈᥋

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤜᤡᤛᤡᤱᤅᤧ᤹ᤀᤠᤱ ᤀᤶᤔᤥᤏ ᤗᤠᤈᤣ᤺ᤴ ᤋᤰᤔᤧᤳᤋᤧ᤹ ᤂᤧᤒᤩᤠᤱ ᤁᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤀᤶᤔᤥᤏᤡᤜᤠ᤹ ᤔᤧᤳᤋᤧᤛᤧ᤹- ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹᥄ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤀᤠᤛᤢᤳᤌᤥ ᤔᤧᤈᤥᤃᤢᤀᤠᤱ ᤘᤕᤧᤸᤗᤧ ᤂᤡᤏᤡ᤹ ᤁᤧᤛ᤺ᤳᤋᤡ. ᤀᤡᤛᤪᤠᤀᤡᤗᤧᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤸᤗᤧ ᤂᤡᤏᤡ᤹ ᤁᤡᤏᤠ᤺ᤴᤍᤡ ᤁᤧᤒᤡᤖᤢᤶ. ᤜᤧᤰᤁᤩᤠᤱ ᤕᤜᤢᤍᤠ᤺ᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤸᤗᤧ ᤂᤡᤏᤡ᤹ ᤁᤧᤀᤣᤖᤡᤒᤠᤸᤗᤧ ᤆᤥᤃᤢᤸᤗᤧ.

᥊ ᤀᤠᤱᤃᤠ᤹ ᤏᤠᤱᤃᤧᤴ ᤐᤡᤛᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ ᤋᤠᤰᤁᤧᤃᤶᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ᤖᤧ ᤂᤡᤏᤡ᤹ ᤗᤠᤈᤣ᤺ᤴ ᤔᤧᤗᤠ᤺ᤰᤋᤢ ᤔᤧᤛ᤹ᤖᤢᤖ ᤕᤠ᤺ᤴᤍᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤗᤢᤶᤔᤥ ᤂᤢᤴᤇᤡ᤹ ᤌᤰᤛᤢᤒᤠ ᤋᤢᤖᤠᤜᤡᤶᤜᤠ᤹ ᤔᤧᤄᤡᤱᤄᤢ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤈᤣ᤹ᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ ᤔᤧᤗᤣ᤺ᤳᤋᤢ᤹॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤛᤡᤱᤛᤣ᤹ᤜᤠ᤹ ᤔᤧᤍᤢᤒᤢ ᤂᤶᤓᤩᤠᤱ ᤂᤡᤏᤡ᤹ ᤌᤰᤛᤠᤜᤠ᤹ᤗᤠᤶ ᤐᤡᤳᤏᤢ᤺ᤴ ᤔᤧᤎᤢᤅᤢ᤹॥

᥋ ᤜᤧᤰᤁᤩᤠᤱ ᤖᤒ᤻ᤒᤠ ᤕᤧᤰᤕᤰᤁᤡᤴ ᤀᤠᤱᤃᤠ᤹ ᤀᤢᤔᤣᤜᤠ᤹ᤖᤧ ᤗᤠᤃᤡ ᤆᤠᤖᤠᤶᤔᤠᤍᤧᤴ ᤐᤥ᤺ᤱᤗ ᤆᤥᤃᤢᤱ᤹. ᤂᤧᤒᤩᤠᤱ ᤀᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤔᤧᤸᤗᤢᤰ ᤏᤢ ᤔᤧ᤺ᤴᤍᤠᤜᤠ᤹ᤖᤧ ᤗᤠᤃᤡ ᤏᤠ᤺ᤶᤛᤡᤱᤔᤠᤍᤧᤴ ᤆᤥᤃᤢᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥌ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤰᤔᤠ ᤛᤡᤔᤠᤀᤥ ᤂᤡᤏᤡ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤕᤧᤕᤧ ᤗ᤹ᤔᤠᤖᤧ ᤂᤡᤏᤡ᤹ ᤁᤧᤗᤠ᤺ᤰᤂᤡ ᤁᤧᤛ᤺ᤳᤋᤡᤀᤠᤱ ᤜᤡᤵᤗᤠ ᤁᤧᤜᤡᤵᤋᤢᤶᤒᤠᤸᤗᤧ ᤆᤥᤃᤢᤸᤗᤧ.

᥍ ᤂᤠᤛᤧᤴ ᤆᤥ᤺ᤰᤔᤠ ᤀᤠᤜᤢᤰᤁᤡᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤛᤠ᤺ᤶᤏᤡᤱ᤹॥ ᤏᤠᤵᤔᤏᤠᤒᤠ ᤆᤡᤃᤰᤘᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤏᤡᤱ᤹॥ ᤛᤢᤘᤠᤱ ᤐᤥᤱᤔᤠᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤔᤡᤱ ᤂᤰᤋᤢᤱ ᤐᤡᤏᤡᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤘᤖᤧᤱᤗᤧᤱ ᤔᤧᤱᤏᤡᤱ᤹॥ ᤂᤶᤓᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥”

ᤔᤥᤀᤠᤒᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥎ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤔᤥᤀᤠᤒ ᤏᤢ ᤛᤣᤀᤡᤖᤒᤠ ᤔᤏᤠᤜᤠ᤹ᤖᤧ ᤕᤜᤢᤍᤠᤴ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤋᤱᤒᤠᤀᤣ ᤆᤥᤰ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ.

᥏ ᤀᤠᤱᤃᤠ᤹ ᤔᤥᤀᤠᤒ ᤐᤡᤛᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥᤴ ᤜᤸᤗᤧᤰ ᤜᤴᤍᤢᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱ ᤗᤧᤵᤔᤠᤱᤒᤠ ᤒᤣᤌ-ᤕᤛᤡᤔᤥᤋ. ᤒᤠᤗ-ᤔᤥᤏ ᤏᤢ ᤁᤡᤷᤕᤠᤋᤤᤔ ᤂᤢᤴᤇᤡ᤹ ᤔᤡᤔᤡᤍᤡᤱᤃᤧᤴ ᤕᤧᤰᤕᤰᤜᤠ᤹ ᤂᤡᤍᤢ᤺ᤰ ᤋᤢᤃᤢᤱᤍᤣᤛᤢᤱ᤹॥

᥇᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤥᤀᤠᤒᤧᤴ ᤀᤶᤔᤥᤏᤡᤜᤠ᤹ᤏᤢ ᤛᤥᤛᤥᤖᤡᤰ ᤏᤠᤱᤃᤧᤴ ᤐᤡᤛᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤜᤠ᤹ᤀᤥᤗᤠᤶ ᤁᤧᤓᤧᤶᤒᤠ ᤋᤠᤰᤁᤧᤃᤶᤒᤠᤜᤠ᤹ ᤕᤠᤱᤛᤠᤁᤢᤴᤎᤣ ᤁᤢᤀᤡᤛᤡ᤺ᤰ ᤂᤢᤴᤇᤡ᤹ ᤜᤢᤰᤛᤢᤵᤋᤢᤱᤛᤡᤱ॥ ᤀᤥᤖᤥ. ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤸᤗᤀᤠᤱᤎᤥ ᤀᤶᤔᤥᤏᤡᤜᤠ᤹ ᤛᤢᤘᤠᤱ ᤔᤧᤸᤗᤣ᤺ᤳᤋᤢᤛᤡᤏ᤹॥

᥇᥇ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤱᤃᤠ᤹ ᤀᤠᤄᤠᤛᤧᤴᤏᤡᤴ ᤔᤥᤀᤠᤒᤡᤜᤠ᤹ᤀᤥ ᤌᤠᤛᤢᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤀᤣᤍᤥᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥇᥈ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤢᤗᤧᤰᤘᤠ ᤔᤧᤏᤢ᤺ᤰᤋᤢᤀᤠᤱ ᤀᤣᤍᤥᤔᤒᤠ ᤔᤏᤠᤜᤠ᤹ᤖᤧ ᤀᤠᤵᤑᤣᤰ ᤛᤠ᤹ᤖᤡᤰ ᤕᤶᤒᤠ ᤗᤠᤕᤥ ᤔᤧᤈᤥᤃᤢᤀᤠᤱ ᤘᤠ᤹॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢᤱ᤹- ᤂᤠᤛᤧᤴ ᤆᤥ᤺ᤰᤔᤠ ᤀᤠᤜᤢᤰᤁᤡᤸᤗᤧ ᤀᤠᤱᤃᤠ᤹ ᤀᤣᤍᤥᤶᤔᤡᤴ ᤛᤠ᤺ᤵᤛᤢᤱ᤹॥ ᤀᤠᤱᤃᤠ᤹ ᤁᤸᤗᤧ ᤁᤢᤔᤏᤠᤜᤠ᤹ ᤏᤢ ᤁᤢᤎᤰᤛᤠᤜᤠ᤹ ᤋᤠᤓᤣ᤺ᤸᤗᤧ ᤘᤖᤧᤱᤗᤧᤱ ᤛᤩᤧᤖᤢᤱᤛᤡᤱ᤹॥ ᤋᤣᤔᤠᤏᤗᤠᤶ ᤍᤍᤠᤏ ᤌᤠᤖᤡᤰ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤀᤠᤱᤃᤠ᤹ ᤁᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤗᤠᤈᤣ᤹ ᤆᤥᤃᤢᤱ᤹॥

᥇᥊ ᤀᤡᤛᤪᤠᤀᤡᤒᤠ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤱᤃᤠ᤹ ᤁᤴ ᤕᤠ᤺ᤶᤒᤰᤁᤡᤴ ᤁᤢᤗᤡᤱᤍᤥ ᤁᤧᤳᤋᤢᤱ᤹॥ ᤀᤠᤱᤃᤠ᤹ ᤏᤢ᤺ᤰᤔᤠ ᤁᤧᤒᤥ᤺ᤱᤒᤠ ᤁᤢᤗᤧᤰᤘᤠ᤺ᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤁᤧᤴᤏᤡᤸᤗᤧ ᤁᤢᤗᤡᤱᤍᤥ ᤔᤧᤃᤧᤳᤋᤢ᤹. ᤜᤧᤰᤁᤩᤠᤱ ᤁᤴ ᤁᤢᤗᤧᤰᤘᤠ᤺ᤴ ᤀᤠᤱᤃᤠ᤹ᤗᤠᤶ ᤋᤩᤧᤒᤠ ᤑᤠ᤹ᤀᤠᤱ ᤀᤣᤍᤥᤔᤖᤧ ᤏᤡᤱᤘᤠ᤹ ᤂᤥᤛᤢ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥇᥋ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤐᤗᤡᤛ᤻ᤋᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤺ᤸᤗᤧ ᤆᤥᤃᤢᤸᤗᤧ ᤁᤢᤗᤧᤰᤘᤠ ᤔᤧᤏᤢ᤺ᤰᤋᤢ ᤜᤧᤰᤁᤩᤠᤱ ᤁᤢᤗᤧᤰᤘᤠ ᤔᤧᤜᤢᤅᤢ. ᤜᤧᤰᤁᤩᤠᤱ ᤋᤃᤡᤀᤠᤱᤎᤥ ᤁᤧᤘᤠ᤹ᤒᤠ ᤏᤡᤱᤔᤡ ᤏᤡᤱᤘᤠ᤺ᤸᤗᤧ ᤕᤜᤢᤍᤠ᤺ᤴ ᤔᤧᤱᤔᤠ ᤔᤧᤃᤥ᤺ᤳᤋᤢ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤄᤠᤛᤧᤴ ᤆᤥ᤺ᤰᤔᤠ ᤀᤠᤜᤢᤰᤁᤡᤸᤗᤧ ᤀᤠᤱᤃᤠ᤹ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤛᤠ᤺ᤵᤛᤢᤱ᤹॥ ᤀᤠᤱᤃᤠ᤹ ᤁᤖᤣᤋᤡᤜᤠ᤹ ᤘᤖᤧᤱᤗᤧᤱ ᤔᤧᤰᤂᤢᤱᤛᤡᤱ᤹ ᤂᤶᤓᤩᤠᤱ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤂᤡᤍᤢ᤺ᤰ ᤋᤢᤃᤢᤱᤍᤣᤛᤢᤱᤛᤡᤱ᤹॥

᥇᥍ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤀᤠᤱ ᤘᤠ᤹ᤒᤠ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤀᤠᤛᤠᤰᤁᤧᤴᤏᤡᤸᤗᤧ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤗᤧᤰᤘᤠ ᤏᤢ᤺ᤰᤔᤠ ᤀᤠᤕᤠ᤺ᤶᤒᤰᤁᤡᤸᤗᤧ ᤂᤧᤱᤜᤠ᤹ ᤆᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤢᤱᤛᤡᤱᤅᤠᤱ ᤘᤠ᤹ᤀᤠᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤋᤢᤖᤥᤛᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥈᥌

ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣ ᤁᤧᤖᤧᤒᤠ ᤗᤠ᤺ᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥa ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤸᤗᤧ ᤋᤢᤖᤥᤛᤧᤴb ᤁᤢᤏᤡᤱᤘᤠ᤹ ᤋᤩᤧᤀᤠᤱ ᤛ᤺ᤳᤋᤧᤀᤠᤱ ᤘᤠ᤹. ᤂᤧᤸᤗᤧ ᤐᤠ᤺ᤳᤋᤢ᤹. ‘ᤜᤠᤜᤥ. ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠ ᤗᤧᤱᤜᤱ ᤆᤥ᤺ᤰᤔᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤗᤢ᤺ᤴᤍᤧᤀᤠᤱ ᤏᤧᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ᤃ ᤗᤰᤂᤥᤔᤠᤀᤠᤖᤥ᥄ ᤂᤧᤴ ᤆᤡᤈᤡ ᤂᤰᤂᤰ ᤔᤧᤈᤥᤃᤢᤀᤠᤱ ᤏᤧᤒᤠᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤕᤠᤱᤛᤠ ᤁᤢᤴᤎᤣᤛᤠᤔᤠ ᤐᤥ᤺ᤱᤅᤠᤖᤥ᥄’

᥉ “ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤋᤢᤖᤥᤛ ᤕᤧᤰᤕᤰᤁᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠ. ᤂᤧᤏᤧ᤹ ᤁᤧᤘ᤺ᤖᤱᤅᤡᤅᤡᤸᤗᤧ ᤁᤢᤕᤠᤀᤥ ᤋᤢᤱᤃᤥᤍᤡᤱ ᤘᤖ᤺ᤱᤅᤥᤒᤠ ᤘᤠᤓᤧᤸᤗᤧᤱᤅᤡᤴ ᤜᤢ᤺ᤰᤋᤢᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤋᤠᤖᤢᤱᤛᤡᤱ᤹॥

᥊ ᤂᤧᤱᤜᤠ᤹ᤖᤧ ᤋᤢᤖᤥᤛᤒᤠ ᤗᤢᤱᤎᤠᤰᤜᤠ᤹ ᤔᤧᤗᤢ᤺ᤴᤍᤢ᤹ ᤜᤧᤰᤁᤩᤠᤱ ᤆᤱᤜᤡᤶᤜᤠ᤹ ᤔᤧᤎᤢᤵᤛᤢ᤹॥ ᤀᤠᤱᤃᤠ᤹ ᤁᤵᤔᤥᤒᤠ ᤂᤠᤶᤔᤡᤴ ᤂᤖᤰ ᤂᤥ᤺ᤴᤍᤢᤱ ᤋᤣ᤹ᤖᤢᤱ᤹ ᤂᤶᤓᤩᤠᤱ ᤁᤴ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤗᤢᤱᤄᤪᤧ᤺ᤰ ᤆᤥᤃᤢᤱ᤹᥄

᥋ ᤁᤱᤃ ᤘᤖ᤺ᤱ ᤗᤠ᤺ᤰᤁᤠᤳᤐᤠ ᤗᤢᤱᤄᤪᤧ᤺ᤰ ᤕᤥ᤺ᤱ ᤁᤧᤗᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤥ᤺ᤱᤜᤠ᤹ ᤂᤡᤱᤔᤠᤍᤧᤴᤗᤰ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹॥ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤏᤠᤵᤋᤢ᤹.

᥌ ᤜᤧᤰᤁᤩᤠᤱ ᤁᤸᤗᤧ ᤁᤢᤗᤢᤶ ᤗᤠᤈᤣ᤹ᤒᤠ ᤐᤠᤱᤓᤣ᤹ᤜᤠ᤹ ᤋᤠᤓᤣ᤺ᤸᤗᤧ ᤔᤧᤔᤧᤰᤂᤢ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥍ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤋᤢᤖᤥᤛᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤱᤃᤠ᤹ ᤌᤠᤱᤃᤧᤳ ᤗᤧᤵᤔᤠᤱᤗᤠᤶ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤕᤢᤖᤢᤱ᤹॥ ᤂᤢᤏᤧ᤹ᤃ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤗᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤴᤜᤠ᤹. ᤁᤢᤀᤴᤗᤠᤎᤠᤜᤠ᤹. ᤁᤢᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤏᤢ ᤛᤠ᤹ᤖᤡᤰ ᤕᤖᤡᤰ ᤌᤰᤛᤢᤒᤠᤜᤠ᤹ ᤕᤢᤖᤢᤛᤡ᤹॥

᥎ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤁᤧᤗᤢᤶ ᤗᤠᤈᤣ᤹ᤀᤥ ᤁᤧᤏᤧᤒᤠ ᤐᤠᤱᤓᤣ᤹ᤜᤠ᤹ ᤔᤧᤰᤂᤢ᤹॥ ᤂᤧᤒᤩᤠᤱ ᤁᤡᤷᤃᤵ ᤁᤵᤔᤠ ᤗᤢᤱᤎᤠᤰ. ᤆᤴᤇᤡᤱᤔᤠᤍᤧᤴ ᤏᤢ ᤁᤧᤍᤰᤗᤧᤱᤘᤠᤀᤥ ᤌᤣ᤺ᤰᤛᤡᤱᤔᤠ ᤂᤥᤴ ᤔᤧᤓᤥ᤺ᤰᤂᤢᤀᤠᤱ ᤂᤧᤏᤧ᤹ ᤌᤱᤅᤥ ᤁᤧᤓᤳ॥

᥏ ᤗᤢᤱᤎᤠᤰ ᤗᤢ᤺ᤶᤔᤠ ᤛᤡᤱᤄᤱᤜᤠ᤹ᤖᤧ ᤆᤡᤖᤰ ᤆᤡᤖᤰ ᤗᤰᤋᤢᤀᤠᤱ ᤂᤧᤏᤧ᤹ ᤁᤧᤗᤢᤱᤎᤠᤰᤜᤠ᤹ ᤗᤢ᤺ᤴᤍᤢᤍᤣᤛᤢ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤈᤱᤜᤡᤶᤜᤠ᤹ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤜᤠ᤹ᤖᤧ ᤔᤧᤛᤥ᤺ᤴᤍᤢ᤹॥

᥇᥆ ᤂᤢᤏᤧ᤹ ᤁᤢᤀᤴᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤍᤠᤵᤐᤣ᤹ᤜᤠ᤹ᤀᤥᤒᤠ ᤂᤠᤶᤜᤡ᤺ᤰᤁᤡᤸᤗᤧ ᤕᤣᤰᤰᤁᤡᤴ ᤆᤡᤜᤢ᤹ ᤜᤢ᤹ᤖᤢ. ᤜᤧᤰᤁᤩᤠᤱ ᤁᤧᤗᤢ᤺ᤶᤒᤠᤀᤠᤱ ᤁᤧᤏᤧᤒᤠ ᤕᤶᤒᤠ ᤁᤧᤗᤠᤶᤎᤣ᤺ᤳᤜᤠ᤹ᤗᤠᤶ ᤀᤴᤗᤠᤎᤠ ᤁᤠᤵᤗᤥ᤺ᤰᤜᤠ᤹ ᤏᤢ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ᤖᤧ ᤔᤧᤏᤢᤃᤢ ᤔᤧᤓᤧᤳᤋᤢᤸᤗᤧ. ᤂᤧᤴ ᤀᤡᤰᤗᤠ᤺ᤸᤗᤧ ᤂᤧᤏᤧ᤹ ᤁᤧᤗᤢᤱᤎᤠᤰᤜᤠ᤹ ᤌᤢᤖᤢᤵᤗᤢᤵᤏᤠ ᤕᤱ᤹॥

᥇᥇ ᤂᤢᤏᤧ᤹ ᤁᤢᤀᤴ ᤁᤧᤕᤢᤰᤐᤠᤜᤠ᤹ᤖᤧ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤔᤠᤖᤠᤶᤜᤠ᤹ ᤆᤡᤖᤠᤰ ᤆᤡᤖᤠᤰ ᤔᤧᤗᤠ᤺ᤰᤋᤢ᤹॥ ᤂᤧᤅᤜᤠ᤹ᤖᤧ ᤂᤧᤏᤧ᤹ ᤁᤧᤔᤏᤠᤜᤠ᤹ ᤔᤧᤈᤩᤣᤵᤋᤢ ᤔᤧᤛᤩᤧᤛᤡ᤹. ᤜᤧᤰᤁᤩᤠᤱ ᤌᤎᤵ ᤔᤧᤸᤗ᤹ᤔᤏᤠᤒᤠ ᤁᤧᤛᤡᤳᤗᤠᤱᤜᤠ᤹ ᤔᤧᤛᤥ᤺ᤴᤍᤢ᤹॥

᥇᥈ “ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤏᤢ ᤛᤱᤔᤠ ᤀᤡᤱᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤒᤠ ᤛᤠᤔᤠᤜᤠ᤹ ᤁᤧᤶᤏᤠᤵ ᤜᤧᤰᤁᤩᤠᤱ ᤁᤧᤗᤢᤱᤎᤠᤰᤜᤠ᤹ ᤔᤧᤗᤢ᤺ᤴᤍᤢ ᤁᤧᤶᤒᤡ॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤏᤢᤒᤠ ᤁᤧᤜᤡᤶᤜᤠ᤹ ᤔᤧᤕᤴᤇᤢ ᤁᤧᤶᤒᤡ ᤜᤧᤰᤁᤩᤠᤱ ᤁᤧᤗᤢᤱᤜᤠ᤹. ᤁᤧᤛᤡᤱᤜᤠ᤹ ᤏᤢ ᤁᤧᤗᤢ᤺ᤶᤒᤠ ᤁᤧᤄᤠᤶᤜᤡ᤺ᤰ ᤁᤧᤗᤢᤱᤜᤡ᤺ᤰᤜᤠ᤹ᤀᤠᤱ ᤘᤖ᤺ᤱᤅᤥ ᤗᤠᤵᤔᤧᤓᤢᤛᤢ ᤁᤧᤶᤒᤡ॥

᥇᥉ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤠᤶᤗᤥ ᤛᤠᤶᤔᤧᤵᤔᤠᤜᤠ᤹ ᤛᤠᤰᤋᤢᤱ ᤐᤡᤏᤧ॥ ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤸᤗᤀᤠᤱᤎᤥ ᤋᤢ᤺ᤱᤃᤣᤜᤠ᤹ ᤗᤠᤀᤡᤰᤐᤠ ᤀᤡᤰᤗᤠ ᤂᤧᤶᤔᤧᤍᤧᤳᤏᤧᤴ॥

᥇᥊ ᤀᤠᤱᤃᤠ᤹ ᤂᤧᤏᤧ᤹ ᤁᤧᤘᤠᤃᤵᤂᤠᤶᤔᤡᤴ ᤕᤥ᤺ᤱ ᤁᤧᤗᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤥ᤺ᤱᤜᤠ᤹ ᤂᤡᤱᤔᤠᤍᤧᤴ ᤔᤢᤖᤧ᤺ᤰ ᤂᤧᤖᤧ᤺ᤰᤐᤠ ᤗᤢᤱᤄᤪᤧ᤺ᤰ ᤆᤥᤃᤢᤱ᤹॥ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤁᤧᤔᤧᤴᤈᤥ᤺ᤰᤏᤧᤴ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹॥ ᤀᤥᤖᤥ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤱᤗᤥ᥄”

ᤋᤢᤖᤥᤛᤖᤧ ᤁᤢᤔᤧᤰᤔᤧᤴ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤥᤱ᤹

᥇᥋ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤋᤢᤖᤥᤛᤧᤴ ᤀᤰᤂᤣ ᤔᤧᤳᤋᤢᤱ᤹- ᤆᤰᤔᤧᤸᤗ᤹ᤀᤣ ᤔᤧᤛᤧᤖᤢᤛᤡᤒᤠ ᤁᤧᤃᤠ᤺ᤶᤒᤠᤜᤠ᤹ ᤑᤡᤖᤡᤰ ᤑᤡᤖᤡᤰ ᤔᤧᤓᤡ᤺ᤰᤐᤠ ᤀᤡᤰᤗᤠ ᤁᤢᤀᤡᤛᤡ᤺ᤰ. ᤂᤧᤏᤧ᤹ ᤁᤧᤔᤧᤰᤐᤠ ᤀᤡᤰᤗᤠ᤺ᤸᤗᤧ ᤘᤖ᤺ᤱᤅᤡᤸᤗᤧ ᤁᤧᤖᤧᤰ ᤁᤢᤕᤠᤜᤠ᤹ ᤌᤧᤃᤰᤁᤰᤏᤠ ᤕᤱ᤹॥

᥇᥌ ᤁᤧᤖᤧᤰ ᤘᤠᤃᤵᤂᤣ᤺ᤱᤜᤠ᤹ᤀᤥ ᤏᤢ ᤘᤖ᤺ᤱᤅᤡᤸᤗᤧ ᤁᤢᤕᤠᤜᤠ᤹ᤀᤥᤒᤠ ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ ᤂᤢᤴᤇᤡ᤹ ᤜᤠᤱᤕᤢᤰᤏᤠᤜᤠ᤹ᤀᤥᤗᤠᤶ ᤕᤥ ᤔᤧᤎᤠᤛᤡᤱ ᤔᤧᤕᤢᤖᤥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤗᤃᤣ᤺ᤳᤜᤠ᤹ ᤏᤢ ᤆᤠᤱᤜᤠ᤹ ᤔᤧᤓᤧᤴᤍᤢᤖᤥ॥ ᤂᤧᤏᤧ᤹ ᤁᤧᤔᤧᤰᤁᤡᤸᤗᤧ ᤂᤧᤱᤜᤠ᤹ ᤕᤱᤔᤠ ᤔᤧᤛᤡᤀᤠᤱ ᤌᤧᤃᤰᤁᤰᤏᤠ ᤔᤧᤕᤱᤗ ᤂᤠᤶᤒᤠᤱᤅᤥ ᤔᤧᤕᤢᤱᤛᤡᤱ᤹॥

᥇᥍ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤴ ᤔᤣᤖᤡᤱ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖ ᤂᤧᤏᤧ᤹ ᤁᤧᤗᤠᤃᤡ ᤔᤧᤜᤠ᤺ᤵ ᤔᤧᤈᤡᤱᤗᤥ-

“‘ᤘᤠᤃᤵᤂᤠᤶᤔᤥᤒᤠ ᤁᤢᤔᤡᤱ ᤁᤧᤍᤡ᤺ᤵᤔᤠ ᤕᤧᤰᤕᤰᤁᤣ.

ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤁᤧᤔᤧᤃᤧᤀᤠᤱ ᤁᤧᤔᤕᤧᤒᤣ᥄

ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤘᤖ᤺ᤱᤅᤥᤒᤠ ᤂᤢᤴᤇᤡ᤹ ᤔᤢᤰᤛᤠᤶᤔᤡᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤁᤡᤔᤧᤴ ᤛᤧᤖᤧᤖᤥ॥

᥇᥎ ᤀᤠᤸᤗ ᤂᤧᤏᤧ᤹ ᤂᤠᤵᤐᤢᤌᤩᤱ ᤔᤧᤰᤔᤠ ᤁᤧᤕᤧᤶᤔᤥ

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤗᤠᤈᤣ᤹ᤜᤠ᤹ ᤔᤧᤕᤱᤗᤥ॥

ᤂᤧᤏᤧ᤹ ᤂᤠᤵᤐᤢᤌᤩᤱ ᤁᤧᤔᤧᤰᤁᤡᤸᤗᤧ

ᤘᤠᤃᤵᤂᤠᤶᤜᤠ᤹ ᤏᤡᤱᤘᤠ᤹ᤛᤪᤥ᤺ᤴ ᤗ᤹ᤔᤥ ᤔᤧᤎᤠᤖᤥ॥’

᥇᥏ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ- ᤘᤣ᤹ ᤕᤖᤡᤰ ᤋᤧᤴᤜᤠ᤹ ᤁᤢᤀᤡᤛᤡ᤺ᤰ. ᤀᤠᤱᤃᤠ᤹ ᤋᤢᤖᤥᤛᤧᤴ ᤔᤏᤠ ᤔᤧᤴᤕᤢᤱᤔᤏᤠ ᤆᤡᤈᤡ ᤂᤰᤂᤰᤐᤠ ᤆᤥᤃᤢᤱ᤹॥ ᤀᤠᤱᤃᤠ᤹ ᤂᤧᤏᤧ᤹ ᤁᤡᤵᤔᤠ ᤁᤧᤄᤢᤒᤠ ᤘᤠᤓᤧᤸᤗᤧᤱᤜᤠ᤹ᤖᤧ ᤁᤢᤛᤡᤃᤠᤱ ᤜᤢᤶᤏᤧ ᤁᤧ᤺ᤳᤏᤧᤖᤥ॥ ᤐᤕᤶ ᤕᤶᤒᤠ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤸᤗᤧ ᤂᤧᤏᤧ᤹ ᤁᤧᤗᤳ॥

᥈᥆ ᤀᤢᤴᤇᤥᤴ ᤀᤢ᤺ᤴᤇᤥᤴ ᤂᤧᤵᤔᤥ ᤁᤧᤗᤠ᤺ᤵᤐᤠ ᤁᤧᤒᤣ᤺ᤰᤐᤠᤜᤠ᤹ᤏᤢ ᤋᤱᤛᤧ ᤀᤠᤱᤃᤠ᤹ ᤂᤧᤏᤧ᤹ ᤂᤧᤔᤠᤍᤡᤱ ᤕᤱᤛᤱᤅᤥ ᤐᤠᤱᤏᤧᤖᤥ॥ ᤛᤡᤔᤧᤸᤗᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤢᤶᤒᤠ᤺ᤳᤋᤥ ᤁᤧᤗᤠ᤺ᤵᤐᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤢᤀᤡᤛᤡ᤺ᤰ. ᤂᤧᤏᤧ᤹ ᤁᤧᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤱᤅᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤗᤢᤵᤋᤢ ᤏᤧᤛ᤻ᤛᤢ॥ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤴᤇᤡ᤹ ᤁᤴ ᤗᤠᤈᤣ᤹ᤀᤥ ᤂᤧᤏᤧ᤹ ᤁᤧᤗᤠᤃᤡ ᤀᤡᤱᤎᤠ᤺ᤱ ᤐᤡᤔᤠᤍᤧᤴ ᤜᤥᤵ॥

᥈᥇ ᤁᤡᤵᤔᤠ ᤐᤄᤢᤃᤧᤄᤢᤒᤠ ᤂᤧᤏᤧ᤹ ᤁᤧᤏᤢᤵᤔᤧᤴ ᤀᤠᤱᤃᤠ᤹ ᤋᤠᤖᤢᤱ᤹. ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤁᤧᤴᤏᤧᤏᤧᤴ॥ ᤂᤧᤏᤧ᤹ ᤁᤧᤶᤃᤥ᤺ᤳ. ᤁᤖ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤧᤔᤧᤱᤄᤥᤏᤧᤴ॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ᥄”

a 

᥈᥌:᥇ ᥇᥈ ᤑᤖᤘᤖᤡ ᥋᥎᥌ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥈᥌:᥈ ᤋᤢᤖᤥᤛ ᤕᤧᤰᤕᤰᤁᤡᤴ ᤗᤧᤱᤜᤱ ᤆᤥ᤺ᤰᤔᤠ ᤗᤢᤶᤒᤠᤱᤍᤧᤴ ᤏᤧᤛ᤻ᤛᤧ॥ ᤁᤴ ᤗᤧᤒᤠᤏᤠᤏ ᤗᤠᤈᤣ᤹ᤒᤠ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤘᤠᤃᤵᤂᤣ᤺ᤱ ᤏᤧᤛ᤻ᤛᤧ॥

ᤋᤢᤖᤥᤛ ᤕᤧᤰᤕᤰᤁᤡᤸᤗᤧ ᤗᤠᤃᤡ ᤔᤣᤖᤡᤱ ᤛᤠᤶᤗᤥ

᥈᥍

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤋᤢᤖᤥᤛᤖᤧ ᤁᤢᤗᤠᤃᤡ ᤗᤳᤇᤠ ᤔᤣᤖᤡᤱ ᤛᤠᤶᤗᤥᤎᤡᤰ ᤛᤠᤶᤔᤧᤳᤋᤧ᤹.

᥉ ᤘᤖ᤺ᤱᤅᤥ ᤗᤠ᤺ᤵᤔᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤁᤧᤏᤧᤒᤠ. ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤱᤜᤱ ᤆᤥ᤺ᤰᤔᤠᤍᤧᤴ ᤋᤢᤖᤥᤛ ᤕᤧᤰᤕᤰᤁᤡᤴ ᤔᤧᤳᤋᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“‘ᤋᤢᤖᤥᤛᤀᤣ. ᤂᤧᤏᤧ᤹ ᤀᤠᤱᤍᤡᤱ ᤗ᤹ᤖᤡᤰ ᤁᤧᤒᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤁᤢᤗᤡᤱᤍᤥ ᤁᤧᤃᤧᤵᤔᤠ ᤏᤢᤔᤠ ᤆᤥ᤺ᤰᤁᤠᤖᤥ᥄”

᥊ ᤂᤧᤏᤧ᤹ ᤁᤧᤀᤡ᤺ᤴᤍᤥᤜᤠ᤹ ᤘᤖ᤺ᤱᤜᤠ᤹ᤀᤥ ᤁᤧᤓᤥᤛᤢᤖᤥ॥

ᤂᤧᤏᤧ᤹ ᤁᤧᤈᤥ᤺ᤰᤐᤠᤜᤠ᤹ᤖᤧ ᤁᤢᤗᤡᤱᤍᤥ ᤁᤧᤃᤧᤵᤔᤠ ᤏᤢᤔᤠ ᤁᤧᤶᤈᤥᤃᤧᤖᤥ॥

᥋ ᤂᤧᤏᤧ᤹ᤃ ᤜᤣᤷᤔᤥᤏ ᤁᤥ᤺ᤰᤔᤠᤗᤠᤶa ᤕᤢ᤺ᤵᤔᤏᤠᤒᤠ

ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤀᤠ᤺ᤱᤜᤠ᤹ᤗᤠᤶᤒᤠ

ᤆᤥ᤺ᤰᤔᤏᤠᤒᤠ ᤕᤶᤒᤠ ᤘᤠᤗᤠᤎᤠ ᤜᤧᤰᤋᤱᤔᤠ ᤁᤧᤈᤥᤃᤧᤖᤥ॥

ᤂᤧᤏᤧ᤹ ᤁᤧᤗᤠᤃᤡ ᤘᤠᤗᤠᤎᤠ ᤛᤡᤳᤗᤠᤱ ᤆᤥ᤺ᤰᤛᤧ

ᤂᤧᤱᤜᤠ᤹ᤖᤧ ᤗᤧᤒᤏᤠᤏᤗᤠᤶ ᤛᤠᤶᤔᤠᤱᤛᤡᤱᤅᤡᤴ ᤔᤧᤕᤢᤖᤢᤖᤥ॥

᥌ ᤂᤧᤱᤜᤠ᤹ᤖᤧ ᤒᤠᤛᤠᤏᤒᤠ ᤕᤜᤡᤒᤠ ᤛᤡᤱᤜᤠ᤹ᤗᤠᤶ

ᤂᤧᤏᤧ᤹ ᤁᤧᤈᤫᤠ᤺ᤳ ᤆᤠ᤺ᤰᤔᤠ ᤗᤱᤄᤳᤜᤠ᤹ ᤔᤧᤈᤥᤃᤢᤖᤥ

ᤛᤠᤀᤡᤐᤪᤛᤖᤧ ᤁᤢᤕᤠᤜᤠ᤹ᤗᤠᤶ ᤔᤧᤍᤠᤖᤢᤒᤠ ᤀᤠ᤺ᤱᤛᤡᤱᤗᤠᤶ ᤁᤢᤍᤠ᤺ᤳᤗᤠᤜᤠ᤹ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤂᤧᤴ ᤋᤰᤔᤡᤒᤠ ᤁᤣ᤺ᤱᤅᤡᤸᤗᤧ ᤔᤧᤛᤢ᤺ᤵᤋᤢᤀᤠᤱ ᤐᤳᤇᤧᤖᤥ॥

᥍ ᤂᤧᤏᤧ᤹ ᤁᤧᤘᤠᤗᤠᤎᤠᤀᤥ ᤂᤡᤱᤔᤏᤠᤒᤠ ᤆᤡᤖᤡᤰᤜᤠ᤹ᤃ

ᤔᤡᤛᤪᤒᤠ ᤏᤢᤒᤠ ᤏᤤᤏᤠᤛᤢᤳᤗᤠᤶ ᤔᤧᤈᤥᤃᤢᤀᤠᤱ ᤐᤳᤇᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤶᤎᤠᤱ ᤂᤧᤱᤜᤠ᤹

ᤏᤡᤛᤠ ᤁᤢᤀᤡᤛᤡ᤺ᤰ ᤑᤧᤖᤧᤖᤧ ᤐᤧᤖᤧᤀᤠᤱ ᤐᤳᤇᤧᤖᤥ॥

ᤀᤣᤗᤡᤛᤠᤜ ᤘᤖ᤺ᤱᤅᤡᤸᤗᤧ ᤁᤢᤕᤠᤜᤠ᤹ᤀᤥᤒᤠ ᤁᤢᤈᤠ᤺ᤶᤔᤥ ᤔᤧᤜᤢᤶᤛᤢᤀᤠᤱ

ᤁᤧᤀᤥ᤺ᤵᤐᤠ ᤔᤧᤈᤥᤃᤢᤒᤠ ᤑᤡᤱᤍᤠᤱᤒᤠ ᤏᤢ ᤐᤖᤠᤴᤗᤠ

ᤏᤠᤶ ᤌᤣ᤺ᤰᤔᤠᤜᤠ᤹ᤖᤧ ᤁᤢᤛᤡᤃᤠᤱ ᤂᤧᤏᤧ᤹ ᤁᤧᤕᤧᤒᤧᤖᤥ॥

᥎ ᤛᤡᤍᤥᤏ ᤏᤢ ᤀᤷᤘᤠᤍᤗᤠᤶ ᤁᤧᤗᤱᤄᤳ ᤁᤧᤕᤠᤱᤒᤠᤜᤠ᤹ ᤔᤧᤍᤩᤧᤖᤥ॥

ᤂᤧᤏᤧ᤹ ᤁᤧᤘᤠᤍᤥᤒᤠᤜᤠ᤹ᤃ ᤋᤢᤖᤥᤛᤀᤥᤀᤣ ᤁᤧᤕᤢᤱᤒᤠ.

ᤁᤢᤜᤢᤰᤘᤠ ᤁᤧᤏᤢ᤹ᤒᤠ ᤔᤏᤠᤜᤠ᤹ ᤔᤧᤘᤕᤧᤖᤥ॥

᥏ ᤃᤒᤠᤗᤒᤠ ᤋᤢᤶᤓᤠᤰᤛᤠ ᤛᤡᤰᤁᤢᤶᤛᤠᤒᤠ ᤆᤥᤒᤣᤃᤢᤜᤠ᤹ᤖᤧ

ᤘᤠᤗᤠᤎᤠ᤺ᤸᤗᤧ ᤁᤢᤜᤱᤜᤠ᤹ ᤜᤢ᤹ᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

ᤂᤧᤏᤧ᤹ ᤁᤧᤗᤧᤱᤜᤱᤗᤧ ᤗᤠᤃᤡ ᤆᤡᤃᤰᤘᤠᤜᤠ᤹ ᤗᤧᤰᤛᤧ

ᤘᤠᤗᤠᤎᤠᤜᤠ᤹ ᤁᤧᤖᤧᤰ ᤐᤡᤛᤠᤱᤒᤠ ᤗᤠᤈᤣ᤹ᤜᤠ᤹ᤗᤠᤶ

ᤏᤢ᤺ᤒ᤻ᤏᤢᤒᤠ ᤛᤠᤔᤠᤜᤠ᤹ᤏᤢ ᤔᤧᤃᤢᤕᤢᤀᤠᤱ ᤔᤧᤍᤩᤧᤖᤥ॥

᥇᥆ “‘ᤑᤠᤖᤛ. ᤗᤡᤍᤡᤕᤠ ᤏᤢ ᤗᤡᤒᤩᤠᤗᤠᤶ ᤔᤠ᤺ᤱᤄᤠᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤕᤖᤡᤰ ᤁᤧᤎᤰᤛᤢᤒᤠᤜᤠ᤹ᤀᤥ ᤕᤠ᤺ᤶᤒᤰ ᤔᤧᤈᤥᤃᤢ॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤛᤠ᤹ᤖᤡᤰ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤜᤠ᤹ ᤏᤢ ᤋᤠᤱᤄᤢ᤺ᤰᤜᤠ᤹ ᤂᤧᤏᤧ᤹ ᤁᤧᤗᤢᤱᤎᤠᤰᤜᤠ᤹ᤀᤥ ᤔᤧᤓᤥ᤺ᤴᤍᤢ॥

᥇᥇ ᤀᤷᤘᤠᤍ ᤏᤢ ᤜᤣᤗᤣᤁᤗᤠᤶ ᤁᤧᤍᤠᤒᤠ ᤌᤰᤛᤢᤒᤠᤜᤠ᤹ ᤂᤧᤏᤧ᤹ ᤁᤧᤗᤢᤱᤎᤠᤰᤜᤠ᤹ᤀᤥ ᤔᤧᤕᤧᤒᤧ॥ ᤃᤔᤠᤍᤗᤠᤶ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤈᤱᤜᤡᤶᤜᤠ᤹ ᤔᤧᤃᤥᤛᤢ॥ ᤂᤧᤏᤧ᤹ ᤁᤧᤄᤧᤶᤛᤡᤱᤔᤧᤴ ᤔᤧᤈᤥᤃᤢ ᤔᤧᤛᤢᤖᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤥᤜᤠ᤹ ᤁᤧᤗᤢᤱᤎᤠᤰᤜᤠ᤹ᤀᤥ ᤔᤧᤓᤥ᤺ᤴᤍᤢ॥

᥇᥈ “‘ᤕᤢᤵᤐᤠ. ᤑᤧᤴᤈᤣ᤹. ᤋᤡᤴ ᤏᤢ ᤔᤠᤰᤗᤢᤱᤜᤠ᤹ ᤁᤢᤗᤧᤰᤘᤠ ᤗᤧᤰᤔᤠᤖᤧ ᤗᤠᤃᤡ ᤁᤧᤈᤡᤃᤰᤘᤠᤜᤠ᤹ ᤀᤡᤱᤔᤠ ᤑᤠ᤹ᤀᤠᤱ ᤋᤷᤛᤡᤛᤖᤧ ᤗᤧᤱᤜᤱᤒᤠᤜᤠ᤹ ᤐᤠᤱᤄᤢ ᤑᤧᤴᤇᤢᤛᤡ॥

᥇᥉ ᤂᤧᤏᤧ᤹ᤏᤢ ᤗᤧᤱᤜᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤃᤪᤡᤛ. ᤋᤢᤒᤗ ᤏᤢ ᤔᤣᤛᤣᤁᤗᤠᤶ ᤁᤧᤓᤧᤶᤒᤠ ᤗᤧᤱᤜᤱᤒᤠᤜᤠ᤹ᤖᤧ ᤕᤥᤃ᤻ᤒᤠ ᤕᤥᤃ᤻ᤔᤠᤜᤠ᤹ ᤏᤢ ᤁᤠᤛᤠ ᤂᤵᤐᤩᤠᤜᤠ᤹ ᤔᤧᤓᤧᤳᤋᤢ॥

᥇᥊ “‘ᤂᤧᤏᤧ᤹ ᤁᤧᤈᤡᤃᤰᤘᤠ ᤁᤧᤛᤠᤔᤠᤜᤠ᤹ ᤁᤧᤖᤧᤰ ᤗᤧᤰᤔᤠ ᤑᤠ᤹ᤀᤠᤱ ᤒᤣᤌ-ᤋᤥᤃᤷᤔᤠᤗᤠᤶ ᤀᤴᤜᤠ᤹. ᤀᤴᤗᤠᤎᤠᤜᤠ᤹ ᤏᤢ ᤀᤴᤕᤥᤰᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤔᤧᤓᤧᤖᤧ॥

᥇᥋ ᤖᤥᤍᤛᤗᤠᤶ ᤗᤧᤱᤜᤱᤒᤠᤜᤠ᤹ ᤂᤧᤏᤧ᤹ᤀᤥ ᤔᤧᤓᤧᤖᤧ॥ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤖᤡᤰ ᤗᤠᤈᤣ᤹ᤜᤠ᤹ᤖᤧ ᤂᤧᤏᤧ᤹ ᤁᤧᤈᤡᤃᤰᤘᤠᤜᤠ᤹ ᤔᤧᤀᤡᤅᤢᤖᤀᤣ ᤁᤧᤒᤥ᤺ᤱᤒᤠ ᤘᤕᤧ. ᤂᤧᤱᤜᤠ᤹ᤖᤧ ᤋᤰᤔᤡᤒᤠᤸᤗᤧ ᤁᤢᤃᤣ᤺ᤱᤜᤠ᤹ ᤏᤢ ᤀᤒ᤻ᤏᤢᤛ ᤛᤡᤱᤜᤠ᤹ ᤁᤢᤔᤧᤸᤗᤢᤱ ᤔᤧᤍᤠᤖᤢ॥

᥇᥌ “‘ᤂᤧᤏᤧ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤧᤃᤳᤋᤢᤒᤠ ᤐᤖᤡᤰ ᤐᤖᤡᤰᤐᤠ ᤁᤧᤈᤡᤃᤰᤘᤠᤜᤠ᤹ ᤀᤡᤱᤔᤠᤖᤧ ᤗᤠᤃᤡ ᤀᤖᤠᤔᤧᤸᤗᤧ ᤗᤧᤱᤜᤱᤒᤠᤜᤠ᤹ ᤐᤠᤱᤄᤢ ᤑᤧᤴᤇᤢᤛᤡ॥ ᤂᤧᤱᤜᤠ᤹ᤖᤧ ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤗᤢᤱ. ᤐᤖᤠᤴᤗᤠ ᤆᤠ᤺ᤶᤒᤠ ᤆᤡᤖᤡᤰ. ᤁᤢᤓᤢᤱ ᤁᤧᤒᤵᤐᤠ ᤆᤠᤱ. ᤆᤢᤴᤈᤢᤶᤒᤠ ᤏᤤᤏᤠᤛᤢᤳ ᤜᤧᤰᤁᤩᤠᤱ ᤆᤫᤠ᤺ᤳ ᤛᤡᤃᤠᤱ ᤁᤧᤕᤠᤰᤐᤠ ᤁᤢᤜᤧ᤺ᤳᤗᤢᤱ ᤏᤢ ᤜᤧ᤺ᤰᤁᤱᤁᤱᤒᤠ ᤔᤢᤎᤡᤱᤜᤠ᤹ᤖᤧ ᤁᤧᤈᤡᤃᤰᤘᤠᤜᤠ᤹ ᤔᤧᤗᤧᤰᤋᤢ॥

᥇᥍ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤖᤧ ᤂᤧᤏᤧ᤹ ᤁᤧᤈᤡᤃᤰᤘᤠᤜᤠ᤹. ᤔᤡᤴᤏᤡᤋᤗᤠᤶᤒᤠᤒᤠ ᤔᤠᤛᤡ. ᤛᤰᤘᤠᤄᤢ. ᤆᤤᤋᤢᤴ ᤏᤡ᤺ᤱᤃᤣ᤹ ᤏᤢ ᤏᤧᤰᤛᤠ ᤜᤢ᤺ᤵᤔᤠ ᤛᤡᤍᤠ᤹ᤜᤠ᤹ ᤗᤧᤱᤜᤱ ᤆᤥᤃᤢᤛᤡ॥

᥇᥎ “‘ᤂᤧᤏᤧ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤧᤃᤳᤋᤢᤒᤠ ᤐᤖᤡᤰ ᤐᤖᤡᤰᤐᤠ ᤁᤧᤈᤡᤰᤘᤠᤜᤠ᤹ ᤀᤡᤱᤔᤠᤖᤧ ᤗᤠᤃᤡ. ᤍᤔᤛ᤻ᤁᤛᤖᤧ ᤗᤧᤱᤜᤱᤒᤠᤜᤠ᤹ ᤐᤠᤱᤄᤢ ᤑᤧᤴᤇᤢᤛᤡ ᤂᤧᤱᤜᤠ᤹ᤖᤧ ᤜᤣᤗᤒᤥᤏᤗᤠᤶ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤈᤠᤜᤠᤖᤗᤠᤶ ᤁᤢᤓᤖᤠ ᤛᤧᤔᤢᤖᤡᤰᤜᤠ᤹ ᤔᤧᤓᤧᤳᤋᤢ॥

᥇᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤢᤈᤠᤗᤗᤠᤶ ᤆᤧᤸᤗᤧᤰᤛᤧ᤹ ᤌᤡ᤺ᤸᤗᤧ ᤔᤧᤎᤡᤶᤛᤢᤒᤠ ᤁᤢᤕᤠᤱᤔᤠᤜᤠ᤹ᤖᤧ ᤂᤧᤏᤧ᤹ ᤁᤧᤈᤡᤃᤰᤘᤠᤜᤠ᤹ ᤔᤧᤗᤧᤰᤋᤢ॥ ᤂᤧᤏᤧ᤹ ᤁᤧᤈᤡᤃᤰᤘᤠᤜᤠ᤹ᤖᤧ ᤗᤠᤃᤡ ᤔᤧᤓᤧ᤺ᤳᤇᤢᤒᤠ ᤑᤧᤴᤈᤣ᤹. ᤒᤒᤢᤗ ᤛᤡᤱ ᤏᤢ ᤁᤢᤏᤠᤶᤃᤧᤏᤢ᤹ᤒᤠ ᤔᤠᤖᤢᤰᤜᤠ᤹ ᤔᤧᤗᤧᤰᤋᤢᤀᤠᤱ ᤘᤕᤧ॥

᥈᥆ “‘ᤀᤴᤏᤡᤸᤗᤧ ᤁᤢᤛᤶᤎᤠᤱ ᤗᤥ᤺ᤵᤔᤏᤠᤒᤠ ᤁᤢᤔᤧᤴ ᤁᤧᤄᤡ᤺ᤰᤐᤠ ᤋᤣ᤺ᤳᤜᤠ᤹ ᤂᤡᤏᤡ᤹ᤏᤢ ᤗᤧᤱᤜᤱ ᤆᤥ᤺ᤰᤔᤠᤖᤧ ᤗᤠᤃᤡ ᤍᤍᤠᤏᤖᤧ ᤗᤧᤱᤜᤱᤒᤠᤜᤠ᤹ ᤐᤠᤱᤄᤢ ᤑᤧᤴᤇᤢᤛᤡ॥

᥈᥇ ᤂᤧᤏᤧ᤹ ᤁᤧᤈᤡᤰᤘᤠᤜᤠ᤹ᤖᤧ ᤗᤠᤃᤡ ᤁᤢᤗᤧᤰᤘᤠᤀᤥ ᤔᤧᤸᤗᤢᤰᤛᤠ᤺ᤳᤜᤠ᤹ ᤏᤢ ᤌᤢ᤺ᤶᤒᤠᤜᤠ᤹. ᤜᤧᤰᤁᤩᤠᤱ ᤁᤢᤶᤒᤠᤒᤠ ᤔᤧ᤺ᤴᤍᤠᤜᤠ᤹ ᤗᤧᤱᤜᤱ ᤆᤥ᤺ᤰᤔᤠᤖᤧ ᤗᤠᤃᤡ ᤀᤖᤒᤡᤜᤠ᤹ ᤏᤢ ᤁᤣᤍᤠᤖᤒᤠ ᤕᤢᤰᤛᤠᤒᤠᤜᤠ᤹ᤖᤧ ᤗᤧᤱᤜᤱᤒᤠᤜᤠ᤹ ᤔᤧᤒᤠᤱᤄᤢ ᤔᤧᤓᤧᤴᤇᤢᤛᤡ॥

᥈᥈ ᤂᤧᤏᤧ᤹ ᤁᤧᤈᤡᤃᤰᤘᤠᤜᤠ᤹ᤖᤧ ᤗᤠᤃᤡ ᤁᤢᤗᤧᤰᤘᤠᤀᤥ ᤛᤣᤒᤠ ᤏᤢ ᤖᤠᤔᤠᤜᤒᤠ ᤗᤧᤱᤜᤱᤒᤠᤜᤠ᤹ ᤂᤢᤴᤇᤡ᤹ ᤁᤧᤖᤧᤰ ᤐᤖᤡᤰᤐᤠ ᤔᤠᤖᤢᤰᤜᤠ᤹. ᤔᤢᤎᤡᤱᤜᤠ᤹. ᤜᤧᤰᤁᤩᤠᤱ ᤛᤠᤶᤔᤩᤠᤱᤜᤠ᤹ ᤔᤧᤓᤧᤳᤋᤢᤀᤠᤱ ᤔᤧᤓᤧᤖᤧ॥

᥈᥉ “‘ᤜᤠᤖᤠᤏ. ᤁᤴᤏᤣᤜ. ᤀᤍᤏ. ᤛᤣᤒᤠ. ᤀᤛ᤻ᤛᤢᤖ ᤏᤢ ᤁᤡᤸᤔᤍᤜᤠ᤹ᤀᤠᤱ ᤂᤢᤴᤇᤡ᤹ ᤗᤧᤱᤜᤱᤒᤠᤜᤠ᤹ᤏᤢ ᤔᤧᤓᤧᤖᤧ॥

᥈᥊ ᤗᤧᤱᤜᤱ ᤆᤥ᤺ᤰᤔᤠᤖᤧ ᤗᤠᤃᤡ. ᤛᤣ᤺ᤰᤔᤏᤠᤒᤠ ᤆᤠᤱᤜᤠ᤹. ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤆᤠᤱᤜᤠ᤹. ᤁᤢᤓᤢᤱ ᤀᤡᤛᤣ᤺ᤱᤒᤠ ᤆᤡᤖᤡᤰᤜᤠ᤹ ᤏᤢ ᤐᤖᤡᤰ ᤐᤖᤡᤰᤐᤠ ᤀᤡᤍᤠ᤺ᤰᤜᤠ᤹ ᤔᤧᤔᤠ᤺ᤳᤋᤢᤀᤠᤱ ᤔᤧᤎᤠᤃᤢᤒᤠ ᤘᤣ᤹ᤘᤣ᤹ ᤐᤖᤡᤰᤗᤧ ᤔᤧᤈᤠ᤺ᤴᤍᤢᤒᤠ ᤕᤢᤰᤏᤠᤜᤠ᤹ ᤔᤧᤃᤡᤳᤋᤢᤀᤠᤱ ᤔᤧᤓᤧᤳᤋᤢ॥

᥈᥋ ᤋᤷᤛᤡᤛᤒᤠ ᤘᤠᤗᤠᤎᤠᤜᤠ᤹ ᤂᤧᤏᤧ᤹ ᤁᤧᤈᤡᤃᤰᤘᤠᤜᤠ᤹ ᤔᤧᤃᤢ᤺ᤳᤇᤡᤱᤅᤠᤱ ᤛᤥᤛᤥᤖᤡᤰ ᤋᤢᤱᤃᤥᤍᤡᤱ ᤁᤧᤘᤖ᤺ᤱᤅᤥ ᤗᤧᤱᤜᤱ ᤆᤥ᤺ᤰᤛᤧ ᤔᤧᤒᤣᤖᤥ॥

“‘ᤂᤧᤏᤧ᤹ ᤋᤢᤖᤥᤛᤧᤴ ᤐᤗᤡᤵ ᤁᤧᤗᤡ᤺ᤵᤐᤠ ᤆᤡᤃᤰᤘᤠᤜᤠ᤹ᤖᤧ

ᤁᤧᤍᤡᤶᤒᤠ ᤘᤠᤗᤠᤎᤠ ᤜᤧᤰᤋᤱᤒᤠ ᤁᤧᤈᤥᤃᤧᤖᤥ॥

᥈᥌ ᤁᤖ ᤀᤥᤔᤧᤳᤋᤧ᤹᥄ ᤁᤧᤗᤱᤄᤳ ᤁᤧᤕᤠᤱᤒᤠᤜᤠ᤹ᤖᤧ

ᤛᤢᤖᤡᤳ ᤁᤧᤈᤱ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ

ᤘᤖ᤺ᤱᤜᤠ᤹ᤀᤥ ᤂᤧᤏᤧ᤹ ᤁᤧᤶᤍᤣ᤹ᤖᤧᤀᤠᤱ ᤘᤠ᤹ᤖᤥ᥄

ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤒᤠ ᤏᤠᤱᤃᤧᤴ ᤐᤡᤛᤠᤱᤒᤠ

ᤛᤠᤶᤔᤡᤳ ᤁᤣᤈᤱᤅᤡᤸᤗᤧ ᤂᤧᤏᤧ᤹

ᤘᤖ᤺ᤱᤗᤢᤶᤔᤥ ᤁᤧᤔᤧᤰᤂᤧᤀᤠᤱ ᤘᤠ᤹ᤖᤥ᥄

᥈᥍ ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤏᤢ ᤁᤧᤈᤡᤃᤰᤘᤠᤜᤠ᤹.

ᤂᤧᤏᤧ᤹ ᤁᤧᤖᤧᤰ ᤁᤧᤏᤠᤗᤡᤒᤠᤜᤠ᤹ ᤏᤢ ᤁᤧᤘᤠᤍᤥᤒᤠᤜᤠ᤹.

ᤂᤧᤏᤧ᤹ ᤁᤧᤘᤠᤗᤠᤎᤠ ᤁᤧᤈᤥ᤺ᤰᤐᤠᤜᤠ᤹. ᤁᤧᤗᤧᤱᤜᤱᤒᤠᤜᤠ᤹.

ᤜᤧᤰᤁᤩᤠᤱ ᤁᤧᤎᤰᤛᤢᤒᤠᤜᤠ᤹ ᤁᤧᤖᤧᤰ ᤔᤧᤔᤧᤰᤗᤥ॥

ᤂᤧᤏᤧ᤹ ᤂᤠᤵᤐᤢᤌᤩᤱ ᤁᤧᤔᤧᤰᤔᤠ ᤕᤧᤴᤏᤥ

ᤘᤠᤗᤠᤎᤠᤀᤥ ᤁᤧᤕᤠᤰᤐᤠᤜᤠ᤹ ᤁᤧᤖᤧᤰ

ᤁᤢᤍᤡᤶᤒᤣ ᤁᤣ᤺ᤶᤒᤠ ᤘᤖ᤺ᤱᤗᤢᤶᤔᤥ ᤔᤧᤜᤢᤶ ᤔᤧᤗᤠ᤺ᤳᤗᤥ॥

᥈᥎ ᤁᤡᤔᤠ ᤕᤱᤔᤠᤖᤧ ᤁᤧᤘᤠᤍᤥᤒᤠᤜᤠ᤹ ᤔᤧᤓᤡ᤺ᤰᤁᤡᤸᤗᤧ

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤁᤧᤕᤧᤰᤕᤰᤜᤠ᤹ ᤕᤱᤗᤥ॥

᥈᥏ ᤗᤱᤄᤳ ᤁᤧᤕᤠᤱᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤘᤠᤗᤠᤎᤠᤜᤠ᤹ ᤗᤠᤵᤔᤧᤛᤢᤖᤥ.

ᤘᤠᤍᤥᤒᤠᤜᤠ᤹ ᤏᤢ ᤏᤠᤗᤡᤒᤠᤜᤠ᤹ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ

ᤕᤧ᤺ᤱᤄᤠᤀᤥ ᤕᤧᤵᤔᤠᤖᤧ ᤗᤠᤃᤡ ᤔᤧᤍᤠᤖᤥ॥

᥉᥆ ᤂᤧᤱᤜᤠ᤹ ᤁᤧᤖᤧᤰ ᤂᤧᤏᤧ᤹ ᤁᤧᤗᤠᤃᤡ ᤔᤣᤖᤡᤱ ᤔᤧᤎᤰᤗᤥ

ᤂᤧᤱᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤗᤥ

ᤜᤧᤰᤁᤩᤠᤱ ᤀᤢ᤺ᤰᤁᤠᤱ ᤀᤢᤰ ᤔᤧᤜᤠ᤺ᤵᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤁᤡᤴ ᤂᤠᤶᤜᤡ᤺ᤰᤁᤡᤸᤗᤧ ᤔᤧᤈᤢ᤺ᤳᤋᤢᤖᤥ

ᤂᤧᤒᤩᤠᤱ ᤂᤠᤵᤐᤢᤀᤥ ᤔᤧᤜᤥ᤺ᤳᤇᤡᤱ ᤔᤧᤎᤠᤶᤛᤡᤱᤗᤥ॥

᥉᥇ ᤂᤧᤏᤧ᤹ ᤁᤧᤗᤠᤃᤡ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ

ᤂᤧᤱᤜᤠ᤹ᤖᤧ ᤆᤠᤔᤠᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤐᤠᤜᤠ᤹ ᤔᤧᤏ᤺ᤰᤂᤢᤖᤥ

ᤜᤧᤰᤁᤩᤠᤱ ᤔᤣᤖᤡᤱ ᤌᤰᤔᤠ ᤛᤃᤡᤋᤣᤳ ᤔᤧᤈᤠᤰᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤂᤢᤴᤇᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤃᤡ ᤂᤧᤱᤜᤠ᤹ ᤔᤧᤜᤠ᤺ᤵ ᤔᤧᤈᤡ᤺ᤱᤗᤥ

ᤂᤧᤒᤩᤠᤱ ᤆᤠ᤹ᤖᤡᤰ ᤔᤣᤖᤡᤱ ᤔᤧᤎᤰᤗᤥ॥

᥉᥈ ᤂᤧᤏᤧ᤹ ᤁᤧᤗᤠᤃᤡ ᤂᤧᤱᤜᤠ᤹ ᤔᤣᤖᤡᤱ ᤔᤧᤎᤰᤁᤠᤱ ᤔᤧᤜᤠ᤺ᤵᤐᤡᤸᤗᤧ

ᤂᤧᤱᤜᤠ᤹ᤖᤧ ᤁᤴ ᤋᤢᤰᤂᤣᤘᤠ ᤔᤣᤖᤡᤱ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖᤥ-

“‘ᤌᤣ ᤂᤧᤵᤔᤥ ᤋᤢᤖᤥᤛ ᤜᤧᤰᤋᤱᤒᤠ ᤕᤧᤰᤕᤰ ᤏᤧᤛ᤻ᤛᤧᤒᤡ᥅

ᤀᤠᤸᤗᤥ ᤘᤖ᤺ᤱᤅᤡᤸᤗᤧ ᤁᤒᤢᤀᤠᤱ ᤆᤡᤈᤡ ᤂᤰᤂᤰ ᤏᤧᤖᤥ॥

᥉᥉ ᤂᤧᤏᤧ᤹ ᤗᤧᤱᤜᤱ ᤁᤧᤈᤥᤃᤢᤒᤠ ᤆᤡᤃᤰᤘᤠᤜᤠ᤹ᤖᤧ

ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤀᤥ

ᤂᤢᤴᤇᤡ᤹ ᤏᤡᤱᤘᤠ᤹ ᤁᤧᤍᤠᤛᤢ ᤁᤧᤒᤡᤖᤢᤛᤡᤖᤥ॥

ᤂᤧᤏᤧ᤹ ᤗᤧᤱᤜᤱ ᤁᤧᤈᤥᤃᤢᤒᤠ ᤆᤡᤃᤰᤘᤠᤜᤠ᤹ᤖᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤕᤠᤀᤥᤒᤠ ᤜᤠᤱᤜᤠ᤹

ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤒᤥ᤺ᤰᤂᤧᤖᤥ॥

᥉᥊ ᤀᤠᤸᤗ ᤂᤧᤏᤧ᤹ᤃ ᤋᤢᤱᤃᤥᤍᤡᤱ ᤘᤖ᤺ᤱᤛᤡᤃᤠᤱ ᤁᤧᤏᤧᤒᤠ.

ᤁᤧᤕᤶᤒᤠ ᤑᤧᤰᤁᤧᤗᤠ᤹ᤒᤠ ᤘᤠᤗᤠᤎᤠᤏᤧᤖᤥ॥

ᤂᤧᤏᤧ᤹ ᤁᤧᤗᤧᤱᤜᤱ ᤆᤥ᤺ᤰᤔᤠ ᤆᤡᤃᤰᤘᤠᤜᤠ᤹ᤏᤢ

ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤂᤧᤏᤧ᤹ᤏᤢᤀᤣ ᤔᤢ ᤔᤧᤒᤣᤀᤠᤱ ᤔᤧᤕᤠᤰᤗᤥ॥

᥉᥋ ᤂᤧᤏᤧ᤹ ᤁᤧᤍᤢᤔᤢᤒᤠ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣ᤺ᤴ ᤔᤧᤏᤡᤛᤢᤀᤠᤱ

ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠᤜᤠ᤹

ᤁᤧᤖᤧᤰ ᤕᤱᤔᤠ ᤔᤧᤛᤩᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤀᤠᤱ ᤁᤡᤔᤠᤀᤥ ᤔᤧᤎᤩᤧᤀᤠᤱ ᤔᤧᤘᤠ᤹ᤖᤥ

ᤂᤧᤒᤩᤠᤱ ᤂᤢᤴᤇᤡ᤹ ᤏᤠᤖᤠᤴ ᤔᤧᤃᤡ᤺ᤴᤍᤢᤀᤠᤱ ᤀᤥᤔᤧᤔᤖᤥ॥

᥉᥌ ᤂᤧᤏᤧ᤹ ᤁᤧᤶᤏᤡᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤢᤶᤔᤥᤒᤠ

ᤗᤧᤱᤜᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤋᤄᤢᤶᤋᤄᤢᤶ ᤔᤧᤔᤧᤳᤋᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤛᤠ᤹ᤖᤡᤰ ᤁᤡᤵᤔᤠ ᤐᤄᤢᤄᤢᤖ

ᤁᤧᤏᤢᤵᤔᤠ ᤕᤧᤴᤏᤡᤴ ᤋᤩᤧᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤠᤸᤗ ᤂᤧᤏᤧ᤹ ᤕᤠᤶᤔᤥ

ᤀᤠᤓᤧᤸᤗᤧᤀᤠᤱ ᤁᤧᤴᤏᤧᤏᤧᤴᤗᤥ॥’”

a 

᥈᥍:᥋ ᤜᤡᤒᤪᤢᤀᤥ “ᤛᤣᤏᤡᤖ” ᤐᤳ॥

ᤋᤢᤖᤥᤛ ᤗᤠᤈᤣ᤹ᤒᤠ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥈᥎

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤋᤢᤖᤥᤛᤒᤠ ᤜᤠᤱᤅᤡᤴ ᤔᤧᤳᤋᤧ᤹ᤀᤥ-

“ᤂᤧᤏᤧ᤹ ᤛᤠ᤹ᤖᤡᤰ ᤕᤶᤒᤠ ᤁᤧᤜᤧᤴᤇᤡᤱᤔᤥ.

ᤁᤧᤏᤡᤱᤘᤠ᤹ᤀᤥ ᤀᤰᤂᤧ ᤁᤧᤒᤠ᤺ᤳᤋᤢᤖᤥ.

‘ᤀᤠᤱᤃᤠ᤹ᤃ ᤗᤳᤇᤠ ᤔᤠᤱᤀᤠᤖᤥ᥄

ᤀᤠᤱᤃᤠ᤹ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥ

ᤔᤠᤱ ᤜᤠᤱᤕᤢᤰᤏᤠᤀᤥ ᤕᤢᤱᤅᤠᤖᤥ॥’

ᤁᤖ ᤂᤧᤏᤧ᤹ᤃ ᤔᤧᤴᤇᤠᤶ ᤕᤠᤵᤔᤡᤏᤧᤖᤰᤗᤥ.

ᤜᤧᤰᤁᤩᤠᤱ ᤗᤳᤇᤠ ᤔᤠᤱᤏᤧ ᤔᤧ᤺ᤴᤗᤥ॥

ᤜᤧᤰᤁᤣᤛᤠᤱ ᤔᤠᤱᤀᤠ ᤗ᤹ᤖᤡᤰ ᤕᤶᤒᤠ ᤁᤧᤜᤧᤴᤇᤡᤱᤗᤥ॥

᥉ ᤂᤧᤏᤧ᤹ ᤍᤠᤏᤡᤀᤣᤗᤧᤴᤏᤢ᤺ᤸᤗᤧᤀᤠᤱ ᤛᤡᤰᤁᤢᤶᤛᤠᤒᤠ ᤁᤧᤗᤣ᤺ᤳᤇᤡᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ᤗᤠᤶ ᤌᤧᤔᤠ᤺ᤴᤏᤠᤱ ᤆᤡᤱᤛᤡᤱᤒᤠ ᤜᤥᤵ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤖᤥ॥

᥊ ᤁᤧᤛᤡᤰᤁᤢᤶ ᤏᤡᤱᤘᤠ᤹ ᤏᤢ ᤁᤧᤄᤠᤛᤡᤱ ᤏᤡ᤺ᤵᤔᤠᤸᤗᤧ

ᤂᤧᤏᤧ᤹ ᤕᤖᤡᤰ ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤗᤢᤵᤛᤢᤀᤠᤱ ᤕᤢᤱᤗᤥ.

ᤂᤧᤏᤧ᤹ ᤁᤧᤎᤠ᤺ᤱᤅᤥ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤁᤧᤛᤢᤵᤛᤢᤀᤠᤱ ᤕᤢᤱᤗᤥ॥

᥋ ᤀᤥᤖᤥ. ᤁᤧᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ

ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤈᤥᤃᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣ᤺ᤸᤗᤧ

ᤂᤧᤏᤧ᤹ ᤛᤠ᤹ᤖᤡᤰ ᤁᤧᤜᤧᤴᤇᤡᤱᤒᤠ ᤁᤧᤈᤥᤃᤧᤀᤠᤱ ᤘᤠ᤹ᤖᤥ॥

᥌ “ᤂᤧᤸᤗᤧ ᤆᤥᤃᤢᤸᤗᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

ᤂᤧᤏᤧ᤹ ᤔᤠᤱ ᤜᤧᤰᤁᤣ ᤛᤡᤰᤁᤢᤶᤛᤠᤒᤠ ᤁᤧᤗᤣ᤺ᤳᤇᤡᤱᤗᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ

ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤒᤠ

ᤘᤣ᤹ ᤗᤠᤈᤣ᤹ᤒᤠ ᤌᤰᤛᤢᤒᤠᤜᤠ᤹ ᤋᤠᤖᤢᤱᤛᤡᤱᤗᤥ॥

ᤏᤡᤱᤘᤠ᤹ ᤁᤧᤔᤠᤒᤠ ᤁᤧᤛᤡᤰᤁᤢᤶ ᤏᤡᤱᤘᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣᤜᤠ᤹ ᤔᤧᤓᤡ᤺ᤰᤂᤢᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤘᤠ ᤁᤧᤔᤠᤱᤘᤠ᤺ᤴ ᤔᤧᤈᤡ᤺ᤴᤍᤢᤖᤥ᥄

᥎ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤗᤢᤶᤒᤠ᤺ᤳᤋᤥ ᤁᤧᤶᤕᤢ᤺ᤳᤗᤥ.

ᤂᤧᤒᤩᤠᤱ ᤂᤧᤏᤧ᤹ ᤕᤖᤡᤰ ᤆᤡᤎᤢᤵ ᤆᤡᤎᤢᤵ ᤁᤧᤶᤎᤢᤵᤐᤠ

ᤕᤠᤱᤄᤣ᤺ᤰ ᤀᤡᤛᤣ᤺ᤱ ᤘᤖ᤺ᤱᤅᤡᤸᤗᤧ ᤁᤢᤗᤢᤶᤔᤥ ᤁᤧᤛᤡᤖᤥ॥

᥏ ᤂᤧᤒᤩᤠᤱ ᤂᤧᤴ ᤂᤧᤏᤧ᤹ ᤁᤧᤛᤧᤵᤐᤠᤜᤠ᤹

ᤀᤰᤂᤣ ᤁᤧᤔᤧᤳᤋᤢᤛᤡᤀᤠᤱ ᤕᤶᤒᤠ ᤁᤧᤜᤧᤴᤇᤡᤱᤒᤡ᥅

‘ᤀᤠᤱᤃᤠ᤹ᤃ ᤗᤳᤇᤠ ᤔᤠᤱᤀᤠᤖᤥ᥄’

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤏᤧ᤹ ᤔᤠᤱ ᤁᤧᤶᤒᤥ᤺ᤱᤏᤧᤴᤗᤥ.

ᤁᤖ ᤂᤧᤏᤧ᤹ᤃ ᤔᤧᤴᤇᤠᤶ ᤕᤠᤵᤔᤡᤏᤧᤖᤰᤗᤥ᥄

᥇᥆ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ

ᤀᤠᤛᤢᤛᤢᤒᤠ ᤛᤢᤘᤠᤱ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤛᤡᤖᤥ॥

ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

ᤋᤢᤖᤥᤛᤒᤠ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤛᤠᤶᤗᤥ

᥇᥇ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤋᤢᤖᤥᤛᤒᤠ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤂᤧᤏᤧ᤹ ᤁᤴ ᤔᤣᤖᤡᤱ ᤛᤠᤶᤗᤥᤴ ᤛᤠᤶᤔᤧᤳᤋᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤂᤧᤏᤧ᤹ᤃ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤎᤡᤶ ᤏᤢ

ᤛᤠ᤹ᤖᤡᤰ ᤐᤏᤢᤏᤢᤒᤠ ᤁᤧᤈᤥ᤺ᤰᤐᤠ ᤁᤧᤄᤧᤶᤛᤡᤱᤔᤥ

ᤁᤢᤗᤡᤱᤍᤥ ᤁᤧᤃᤧᤵᤐᤠ ᤂᤧᤏᤧ᤹ ᤗᤳᤇᤠ ᤁᤢᤒᤡᤏᤧᤖᤥ॥

᥇᥉ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤱᤛᤣ᤹ᤀᤡᤰ ᤀᤍᤏᤀᤥ ᤁᤧᤘᤕᤧᤖᤥ॥

ᤂᤧᤏᤧ᤹ ᤁᤧᤈᤠᤱᤜᤠ᤹ ᤁᤢᤔᤧᤴ ᤁᤧᤄᤡ᤺ᤰᤐᤠ ᤁᤧᤖᤧᤰ ᤔᤢᤎᤡᤱᤗᤢᤱᤜᤠ᤹ᤖᤧ ᤁᤠᤵᤋᤢᤒᤠ ᤆᤥᤃᤧᤖᤥ.

ᤜᤧ᤺ᤰᤁᤱᤁᤱᤒᤠ ᤔᤢᤎᤡᤱᤗᤢᤱ. ᤜᤡ᤺ᤰᤕᤱᤕᤱᤒᤠ ᤔᤠᤱᤗᤢᤱ.

ᤑᤢ᤺ᤳᤋᤰᤋᤰᤐᤠ ᤔᤢᤎᤡᤱᤗᤢᤱ. ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤔᤢᤎᤡᤱᤗᤢᤱ.

ᤔᤠᤰᤁᤢᤶᤃᤢᤶᤒᤠ ᤔᤢᤎᤡᤱᤗᤢᤱ. ᤗᤣ᤺ᤳᤋᤠᤱᤒᤠ ᤔᤢᤎᤡᤱᤗᤢᤱ.

ᤑᤡᤱᤍᤠᤱᤒᤠ ᤔᤢᤎᤡᤱᤗᤢᤱ. ᤜᤡ᤺ᤰᤁᤥ᤺ᤶᤁᤥ᤺ᤶᤒᤠ ᤔᤢᤎᤡᤱ ᤏᤢ

ᤜᤡ᤺ᤰᤕᤱᤕᤱᤒᤠ ᤔᤢᤎᤡᤱᤜᤠ᤹ ᤁᤧᤖᤧᤰ ᤁᤧᤗᤠᤃᤡ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤥ ᤔᤧᤍᤡ᤺ᤰᤂᤢᤀᤠᤱ ᤐᤳᤇᤧᤖᤥ॥

ᤂᤧᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤒᤥ᤺ᤰᤂᤧᤒᤠ ᤕᤧᤴᤏᤥᤀᤣ

ᤂᤧᤱᤜᤠ᤹ ᤂᤧᤏᤧ᤹ ᤁᤧᤗᤠᤃᤡ ᤔᤧᤈᤥᤃᤢᤀᤠᤱ ᤘᤕᤧᤖᤥ॥

᥇᥊ ᤀᤠᤱᤃᤠ᤹ ᤂᤧᤏᤧ᤹ ᤁᤢᤔᤢᤰᤛᤠᤶ ᤁᤧᤕᤠᤰᤐᤠ

ᤔᤠᤱᤗᤠᤀᤡᤱᤒᤠ ᤁᤶᤒᤪᤠᤱᤒᤠ ᤁᤢᤀᤡᤛᤡ᤺ᤰ

ᤕᤢᤰᤋᤡᤱ ᤆᤥ᤺ᤰᤏᤧᤀᤠᤱ ᤔᤠᤱᤌᤥ᤺ᤰᤏᤠ ᤐᤡᤏᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤁᤥ᤺ᤰᤔᤠᤀᤥ ᤁᤧᤗᤠᤛᤧᤀᤠᤱ ᤁᤧᤘᤕᤧᤖᤥ

ᤜᤧᤰᤁᤩᤠᤱ ᤔᤡᤖᤠᤰ ᤁᤧᤍᤡ᤺ᤵᤐᤠ ᤗᤢᤱᤜᤠ᤹ᤖᤧ ᤁᤢᤗᤢᤶᤔᤥ ᤗᤠᤱᤃᤧᤄᤣᤃᤧᤀᤠᤱ ᤘᤕᤧᤖᤥ॥

᥇᥋ “ᤂᤧᤏᤧ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤒᤥ᤺ᤰᤂᤧᤒᤠ ᤕᤧᤴᤏᤠᤱᤎᤥ

ᤂᤧᤏᤧ᤹ᤀᤥ ᤑᤧᤴᤕᤠ᤺ᤶᤒᤰ ᤔᤧᤱᤄᤥᤀᤣᤒᤠ ᤕᤧᤴ ᤌᤠᤖᤡᤰ

ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ

ᤂᤧᤏᤧ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤧᤈᤥᤃᤧᤖᤥ॥

᥇᥌ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤗᤧᤱᤜᤱ ᤆᤥ᤺ᤰᤔᤧᤸᤗᤧ

ᤂᤧᤏᤧ᤹ ᤁᤢ᤹ᤀᤡᤃᤧᤓᤧᤶᤔᤠ ᤗᤠᤶᤔᤥ ᤗᤠᤶᤃᤧᤗᤥᤛᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤗᤠᤕᤥ ᤗᤠᤛᤥ᤺ᤳ ᤁᤧᤈᤥᤃᤢᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤃᤥ᤺ᤰᤔᤠᤗᤠᤶ

ᤀᤠᤱᤃᤠ᤹ ᤂᤧᤏᤧ᤹ ᤛᤡᤖᤡᤱᤔᤔᤥ ᤏᤠ᤺ᤳᤏᤧᤍᤣᤏᤧᤖᤥ॥

ᤁᤢᤔᤢᤰᤛᤠᤶ ᤁᤧᤕᤠᤰᤐᤠ ᤁᤶᤒᤪᤠᤱᤒᤠᤀᤣ.

ᤔᤡᤖᤠᤰ ᤁᤧᤍᤡ᤺ᤵᤐᤠ ᤗᤢᤱᤜᤠ᤹ᤖᤧ ᤁᤢᤗᤢᤶᤔᤥᤗᤠᤶ ᤀᤠᤱᤃᤠ᤹ ᤗ᤺ᤳᤏᤧᤍᤣᤏᤧᤖᤥ॥

᥇᥍ ᤂᤧᤏᤧ᤹ ᤁᤧᤖᤧᤰ ᤁᤧᤄᤧᤶᤛᤡᤱᤔᤧᤸᤗᤧ ᤆᤥᤃᤢᤸᤗᤧ

ᤂᤧᤏᤧ᤹ ᤁᤧᤏᤡᤱᤘᤠᤴ ᤀᤠᤱᤍᤡᤱ ᤀᤡᤛᤣ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

ᤂᤧᤏᤧ᤹ ᤁᤧᤜᤠᤱᤘᤠ ᤁᤧᤔᤠᤱᤘᤠᤴ ᤁᤧᤛᤡᤖᤠ᤹ ᤌᤠᤅᤧᤒᤠᤸᤗᤧ

ᤂᤧᤏᤧ᤹ ᤁᤧᤛᤡᤰᤁᤢᤶ ᤏᤡᤱᤘᤠᤴ ᤑᤧᤳᤗᤠ᤹ᤖᤧᤀᤠᤱ ᤘᤕᤧᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤂᤠᤶᤒᤠᤱᤅᤥ ᤗᤠᤵᤐᤢᤱᤍᤣᤏᤧᤖᤥ

ᤜᤧᤰᤁᤩᤠᤱ ᤜᤠᤱᤜᤠ᤹ᤖᤧ ᤀᤍᤰᤋᤰ ᤀᤥᤔᤧᤵᤔᤠᤖᤧ ᤗᤠᤃᤡ ᤀᤥᤛᤣ᤺ᤴᤎᤠᤱ ᤆᤥ᤺ᤰᤏᤧᤖᤥ॥

᥇᥎ ᤂᤧᤏᤧ᤹ ᤕᤖᤡᤰ ᤁᤧᤗᤠᤕᤥᤜᤠ᤹ ᤏᤢ ᤀᤡᤱᤗᤧᤰ ᤁᤧᤗᤧᤱᤜᤱᤅᤡᤸᤗᤧ

ᤂᤧᤏᤧ᤹ ᤁᤧᤛᤧᤘᤠ ᤆᤥ᤺ᤰᤔᤠᤍᤧᤴᤜᤠ᤹ ᤀᤠᤛᤢᤳᤌᤥ ᤁᤧᤈᤥᤃᤢᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤗᤠᤶᤒᤠᤀᤣ ᤔᤡ ᤗ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤁᤸᤗᤧ ᤂᤧᤏᤧ᤹ ᤂᤠᤵᤐᤢᤌᤩᤱ ᤁᤧᤈᤥᤃᤧᤖᤥ॥

ᤂᤧᤏᤧ᤹ ᤀᤥᤃᤧᤔᤧᤵᤐᤠᤖ ᤁᤧᤒᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤛᤠᤀᤥ

ᤀᤠᤱᤃᤠ᤹ ᤂᤧᤏᤧ᤹ ᤂᤠᤶᤒᤠᤱᤅᤥ ᤂᤠᤵᤐᤢ ᤁᤧᤒᤥ᤺ᤰᤂᤧᤖ ᤕᤢᤶᤏᤧᤖᤥ॥

᥇᥏ ᤂᤧᤏᤧ᤹ ᤁᤧᤍ᤹ᤕᤠᤴ ᤑᤧᤶᤔᤧᤴ ᤔᤧᤏᤡᤛᤢᤀᤠᤱ

ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤵᤐᤠᤜᤠ᤹ ᤁᤧᤖᤧᤰ ᤕᤱᤔᤠ ᤔᤧᤛᤡᤖᤥ॥

ᤛᤠ᤹ᤖᤡᤰ ᤁᤡᤵᤔᤠ ᤐᤄᤢᤄᤢᤛᤧᤖ ᤂᤧᤏᤧ᤹ ᤁᤧᤏᤢᤒᤧᤖᤥ.

ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤕᤠᤶᤔᤥ ᤁᤧᤴᤘᤠ᤹ᤏᤧᤴᤗᤥ॥”

ᤛᤡᤍᤥᤏᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥈᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤄᤱ ᤌᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥇ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤜᤡᤛᤡᤱᤅᤧ᤹ ᤜᤧᤰᤁᤩᤠᤱ ᤛᤡᤍᤥᤏ ᤕᤧᤰᤕᤰ ᤗᤧᤵᤔᤠᤱ ᤁᤧᤏᤠᤖᤠᤴ ᤜᤡᤛᤧ᤹ᤀᤠᤱ ᤁᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥈᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤛᤡᤍᤥᤏᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤌᤧᤔᤠ ᤔᤧᤳᤏᤧ

ᤂᤧᤴᤗᤠᤶᤒᤠ ᤀᤠᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤂᤠᤛᤧᤴ ᤆᤥ᤺ᤰᤏᤧᤸᤗᤧ

ᤂᤶᤓᤩᤠᤱ ᤂᤧᤏᤧ᤹ ᤁᤧᤗᤢᤶᤔᤥ ᤀᤠᤱᤃᤠ᤹ ᤛᤣᤛᤣᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤅᤡᤸᤗᤧ

ᤀᤥᤃᤧᤔᤒᤠ ᤁᤧᤖᤧᤰᤗᤧ ᤀᤠᤱᤃᤠ᤹ᤀᤣ

ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥈᥉ ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤔᤡᤱᤍᤣ᤹ᤜᤠ᤹ ᤐᤠᤱᤄᤢᤱ ᤋᤠᤛᤢᤱᤗᤥ.

ᤜᤧᤰᤁᤩᤠᤱ ᤁᤧᤔᤠᤖᤠᤶᤜᤠ᤹ᤀᤥ ᤔᤠᤰᤂᤡ᤹ ᤛᤧᤖᤥ॥

ᤁᤧᤖᤧᤰ ᤐᤡᤛᤠᤱᤗᤠᤶ ᤌᤱᤅᤥ ᤁᤧᤓᤵᤐᤠᤜᤠ᤹ ᤔᤧᤍᤠᤖᤥ.

ᤜᤧᤰᤁᤩᤠᤱ ᤔᤧᤛᤧᤖᤢᤛᤡᤒᤠ ᤁᤧᤔᤏᤠᤜᤠ᤹ ᤁᤧᤗᤢᤱᤎᤠᤰᤜᤠ᤹ᤀᤥ ᤔᤧᤏᤧᤖᤥ॥

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ

ᤁᤧᤖᤧᤰᤗᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥈᥊ ᤀᤡᤛᤪᤠᤀᤡᤗᤧᤴ ᤁᤧᤈᤡ᤺ᤵᤐᤠ ᤁᤢᤏᤡᤱᤔᤡᤜᤠ᤹ᤖᤧ

ᤛᤣᤷᤍᤠ᤺ᤰᤔᤠᤜᤠ᤹ ᤏᤢ ᤋᤡᤱᤜᤠ᤹ᤖᤧ ᤁᤢᤀᤡᤛᤡ᤺ᤰ

ᤀᤠᤸᤗᤀᤠᤱᤎᤥ ᤂᤧᤴ ᤔᤧᤸᤗᤰᤋᤢᤴ ᤜᤧᤰᤁᤩᤠᤱ ᤔᤧᤱᤄᤧ᤺ᤴᤍᤢᤴᤗᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤣ ᤔᤢᤰᤛᤠᤶᤍᤠᤱᤒᤠ

ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤀᤡᤛᤪᤠᤀᤡᤗᤖᤧ ᤕᤠᤶᤔᤥ ᤁᤢᤏᤢ᤹ᤔᤠ ᤁᤢᤍᤠᤔᤠ

᥈᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤕᤠᤁᤢᤒᤧᤴ ᤐᤡᤖᤢᤱᤒᤠ ᤗᤠᤈᤣ᤹. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤀᤠᤵᤑᤣᤰ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤕᤠᤶᤔᤥ ᤔᤧᤕᤢᤱ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤍᤣᤛᤢᤱᤛᤡᤱᤅᤠᤱ ᤔᤧᤘᤕᤧᤒᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥᤗᤠᤶ ᤕᤠᤶᤔᤥ ᤛᤢᤵᤛᤢᤱᤛᤡᤱ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤠᤛᤣᤛᤣᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤥᤛᤣ᤺ᤴᤎᤠᤰᤋᤢᤱᤛᤡᤱ᤹॥

᥈᥌ ᤀᤡᤛᤪᤠᤀᤡᤗᤀᤥ ᤂᤧᤱᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤔᤧᤕᤢᤱ᤹ ᤜᤧᤰᤁᤩᤠᤱ ᤜᤡᤶᤎᤠ᤺ᤱᤜᤠ᤹ ᤔᤧᤈᤥᤃᤢᤀᤠᤱ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤔᤧᤗᤣ᤺ᤳᤋᤢ᤹॥ ᤂᤶᤓᤩᤠᤱ ᤂᤧᤱᤜᤠ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤀᤠᤱ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤐᤠ ᤜᤡᤶᤒᤣᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤅᤡᤸᤗᤧ. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤔᤡᤛᤪ ᤗᤠᤈᤣ᤹ᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥈᥏

ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤌᤡᤒᤥᤱ ᤋᤱᤒᤣᤒᤠ ᤌᤡᤒᤥᤱ ᤗᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤕᤧᤴ ᤁᤧᤖᤧᤸᤗᤧ ᤕᤠ᤺ᤴᤍᤡᤰa ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤜᤡᤛᤡᤱᤅᤧ᤹ ᤜᤧᤰᤁᤩᤠᤱ ᤁᤧᤏᤠᤖᤠᤴ ᤔᤡᤛᤪ ᤗᤧᤵᤔᤠᤱ ᤜᤡᤛᤧ᤹ᤀᤠᤱ ᤑᤠᤖᤥ ᤜᤠᤱᤅᤡᤴ ᤏᤢ ᤔᤡᤛᤪᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤏᤡᤗᤒᤠ ᤘᤀᤡᤰᤗᤠᤜᤠ᤹ᤀᤥ ᤛᤫᤠ᤺ᤳ ᤁᤧᤕᤠᤰᤐᤠ. ᤕᤶᤒᤠ ᤜᤥᤖᤢᤀᤣ

ᤔᤡᤛᤪᤒᤠ ᤜᤠᤱ. ᤑᤠᤖᤥᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

‘ᤏᤡᤗ ᤘᤜ᤺ᤱᤅᤡᤴ ᤀᤠᤱᤃᤠ᤹ᤀᤡᤴᤗᤥ.

ᤀᤠᤱᤃᤠ᤹ ᤁᤴ ᤀᤠᤵᤑᤣᤰ ᤀᤠᤗᤠᤃᤡ ᤆᤥᤃᤢᤱᤒᤠᤖᤥ॥’

᥊ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤡᤱᤍᤠᤱᤒᤥ ᤂᤣ᤺ᤱᤜᤠ᤹ᤖᤧ ᤘᤣ᤹ᤏᤧᤖᤥ

ᤜᤧᤰᤁᤩᤠᤱ ᤁᤧᤛᤣ᤺ᤰᤜᤠ᤹ᤀᤥ ᤁᤧᤄᤡᤶᤛᤡᤱᤒᤠ ᤅᤠᤜᤠ᤹ᤏᤢ ᤛᤥᤖᤡᤰ

ᤂᤧᤏᤧ᤹ ᤁᤧᤈᤫᤠ᤺ᤳ ᤘᤀᤡᤰᤗᤠᤜᤠ᤹ᤀᤥᤗᤠᤶ ᤗᤠ᤺ᤰᤁᤠᤳ ᤀᤢ᤺ᤱᤏᤧ ᤗ᤺ᤳᤏᤧᤖᤥ॥

᥋ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤂᤧᤏᤧ᤹ ᤏᤢ ᤁᤧᤖᤧᤰ ᤁᤧᤅᤠᤜᤠ᤹ ᤛᤡᤛᤧ ᤗᤧᤳᤏᤡᤱ ᤏᤧᤏᤡᤱᤗᤥ॥

ᤂᤧᤏᤧ᤹ ᤂᤠᤶᤒᤠᤱᤅᤥ ᤌᤠ᤺ᤱ ᤔᤧᤸᤗᤢᤵᤐᤣ ᤐᤡᤷᤃᤠᤱ ᤁᤧᤏᤧ ᤁᤧᤃᤴᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤰᤁᤡᤴ

ᤋᤠᤶᤓᤢᤱ ᤌᤰᤛᤠᤜᤠ᤹ ᤏᤢ ᤐᤢᤛᤠᤜᤠ᤹ ᤆᤠᤔᤠ ᤁᤢᤈᤠ ᤐᤡᤖᤢᤱᤛᤡᤱᤅᤠᤱ ᤏᤧᤖᤥ॥

᥌ ᤔᤡᤛᤪᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ.

“ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤃ ᤂᤧᤏᤧ᤹ ᤛᤡᤍᤠᤰᤐᤠᤜᤠ᤹ᤗᤠᤶ

ᤆᤥ᤺ᤰᤔᤏᤠᤒᤠ ᤋᤰᤁᤠᤳ ᤜᤧᤰᤋᤱᤒᤠ ᤁᤧᤘᤕᤧᤖᤥ॥

᥍ ᤂᤧᤏᤧ᤹ᤀᤥ ᤀᤡᤛᤪᤠᤀᤡᤗᤧᤴ ᤏᤠ᤺ᤶᤛᤡᤱᤅᤡᤸᤗᤧ.

ᤁᤧᤗᤰᤋᤢ. ᤁᤧᤗᤰᤋᤢᤀᤠᤱ ᤁᤢᤗᤠᤵᤑᤡ᤺ᤵᤔᤥ ᤁᤧᤎᤢᤒᤢᤖᤥ॥

ᤂᤢᤏᤧ᤹ ᤁᤢᤎᤰᤁᤡᤴ ᤂᤧᤏᤧ᤹ᤀᤥ ᤑᤳᤇᤢᤸᤗᤧ.

ᤂᤧᤏᤧ᤹ ᤂᤢᤏᤧ᤹ ᤐᤵᤔᤠᤗᤠᤶ ᤁᤧᤒᤡᤖᤢᤖᤥ.

ᤜᤧᤰᤁᤩᤠᤱ ᤁᤢᤀᤣ᤺ᤰᤛᤡᤱᤔᤧᤴ ᤐᤡ᤺ᤰᤂᤧᤖ ᤗᤠᤵᤁᤧᤓᤢᤛᤢᤀᤠᤱ ᤘᤕᤧᤖᤥ॥

᥎ “ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤔᤡᤛᤪᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤌᤰᤛᤢᤒᤠᤜᤠ᤹ ᤋᤠᤖᤢᤱᤛᤡᤱ᤹. ᤜᤧᤰᤁᤩᤠᤱ ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤁᤧᤖᤧᤰ ᤔᤧᤰᤂᤢᤱᤛᤡᤱ᤹॥

᥏ ᤔᤡᤛᤪ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

“ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤒᤠ᤺ᤳᤋᤢ. ‘ᤏᤡᤗ ᤘᤜ᤺ᤱᤅᤡᤴ ᤀᤠᤱᤃᤠ᤹ᤀᤡᤴ. ᤁᤴ ᤀᤠᤱᤃᤠ᤹ᤀᤣ ᤆᤥᤃᤢᤱᤒᤠ॥’

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤏᤢ ᤁᤧᤘᤜ᤺ᤱ ᤏᤧᤵᤔᤠᤱᤗᤧ ᤂᤧᤴᤇᤡ᤹ ᤏᤡᤱᤔᤡᤀᤠ॥ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤺ᤴ ᤔᤡᤃ᤻ᤍᤥᤗᤗᤠᤶ ᤀᤠᤛᤫᤠᤏ ᤌᤧᤶᤒᤠ. ᤗᤠᤱᤃᤧᤳ ᤗᤧᤵᤔᤠᤱ ᤁᤢᤛᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤂᤰᤐᤧᤳ ᤆᤡᤈᤡ ᤂᤰᤂᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤱ᤹॥

᥇᥇ ᤂᤧᤵᤔᤥᤗᤠᤶᤒᤠ ᤋᤱᤒᤣ ᤗᤡᤒᤥᤱ ᤌᤠᤖᤡᤰ ᤔᤏᤠᤜᤠ᤹ ᤀᤡᤃᤪ ᤌᤰᤛᤠᤜᤠ᤹ ᤀᤠᤳᤋᤡᤴᤜᤠ᤹ᤀᤠᤱ ᤗᤠᤱᤔᤧᤱᤄᤣ᤺ᤰᤏᤧᤴ॥ ᤁᤴ ᤌᤧᤔᤠᤀᤠᤱ ᤜᤠ᤺ᤳᤋᤠᤱ ᤔᤧᤴᤕᤢᤱᤔᤏᤠᤒᤠ ᤐᤥᤱ᤹॥

᥇᥈ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰᤐᤠ ᤆᤥᤃᤢᤱ᤹. ᤂᤶᤓᤩᤠᤱ ᤘᤣ᤹ ᤆᤡᤈᤡ ᤂᤰᤂᤰᤐᤠ ᤗᤠᤈᤣ᤹ᤜᤠ᤹ᤖᤧ ᤁᤴ ᤁᤡᤷᤃᤵ ᤔᤧᤃᤒᤢᤖᤥ॥ ᤁᤵᤔᤥᤒᤠ ᤕᤧᤰᤕᤰᤜᤠ᤹ ᤘᤣ᤹ ᤁᤧᤎᤢᤵᤐᤠ ᤁᤧᤗᤢ᤺ᤶᤒᤠ ᤕᤧᤰᤕᤰᤜᤠ᤹ᤖᤧ ᤔᤧᤃᤒᤢ ᤔᤧᤏᤧᤛ᤻ᤛᤢᤒᤠ. ᤋᤱᤒᤣ ᤗᤡᤒᤥᤱ ᤌᤠᤖᤡᤰ ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠ ᤏᤢ ᤆᤡᤈᤡ ᤂᤰᤂᤰᤐᤠ ᤐᤥᤱ᤹॥ ᤀᤠᤱᤃᤠ᤹ ᤔᤡᤛᤪᤒᤠ ᤔᤏᤠᤜᤠ᤹ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤍᤣᤛᤢᤱᤛᤡᤱ᤹॥

᥇᥉ “ᤁᤖ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤀᤠᤱ ᤐᤠ᤺ᤳᤋᤢ᤹- ᤋᤱᤒᤣ ᤗᤡᤒᤥᤱ ᤁᤧᤵᤔᤠ ᤆᤢ᤺ᤳᤋᤠᤱ ᤔᤡᤛᤪᤡᤜᤠ᤹ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧ ᤔᤧᤄᤧᤖᤧᤀᤠᤱ ᤔᤧᤘᤠ᤹ᤒᤠ ᤗᤠᤈᤣ᤹ᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤕᤠᤶᤔᤥ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥

᥇᥊ ᤀᤠᤱᤃᤠ᤹ ᤔᤡᤛᤪ᤺ᤸᤗᤧ ᤁᤢᤏᤢ᤹ᤔᤠ ᤁᤢᤍᤠᤔᤧᤴ ᤕᤠᤶᤔᤥ ᤏᤢ᤺ᤰᤋᤢᤱ᤹ ᤜᤧᤰᤁᤩᤠᤱ ᤁᤸᤗᤧ ᤁᤢᤔᤏᤠᤜᤠ᤹ ᤔᤧᤍᤩᤧᤒᤠᤗᤠᤶ ᤕᤥ ᤋᤧᤔᤧᤴ ᤗᤧᤵᤔᤠᤱᤒᤠ ᤔᤡᤛᤪᤒᤠ ᤐᤠᤌᤪᤥᤛ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥ ᤁᤖ ᤔᤡᤛᤪ᤺ᤴ ᤁᤢᤔᤡᤱ ᤔᤧᤴᤀᤡᤱᤔᤏᤠᤒᤠ. ᤗᤳᤇᤠ ᤆᤢᤰᤛᤠ ᤜᤠᤱᤈᤢᤶ ᤐᤥ᤺ᤱᤅᤠᤱ ᤏᤧᤖᤥ॥

᥇᥋ ᤁᤴ ᤁᤧᤖᤧᤰ ᤜᤠᤱᤈᤢᤶᤜᤠ᤹ᤏᤢ᤺ᤸᤗᤧ ᤛᤠ᤹ᤖᤡᤰ ᤆᤢᤰᤐᤠ ᤐᤥᤱ᤹. ᤀᤠᤱᤃᤠ᤹ ᤁᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤘᤣ᤹ ᤛᤢᤜᤠᤱᤜᤠ᤹ᤀᤥ ᤕᤢᤰ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤛᤠ᤹ᤖᤡᤰ ᤆᤢᤰᤐᤠ ᤆᤥᤃᤢᤱ᤹॥

᥇᥌ “ᤂᤧᤒᤩᤠᤱ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤁᤢᤓᤠ᤹ ᤏᤠ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤖᤧ ᤔᤡᤛᤪ᤺ᤴ ᤁᤢᤏᤠᤔᤧᤛᤠ᤹ᤖᤢᤴ᤹॥ ᤁᤧᤒᤣ᤺ᤰᤐᤠ ᤕᤧᤴᤜᤠ᤹ᤀᤥ ᤔᤡᤛᤪ᤺ᤴ ᤏᤠᤛᤠ᤹ᤖᤢᤒᤠ ᤐᤠ᤺ᤴᤏᤡᤴ ᤀᤠᤰᤂᤩᤠᤖᤡᤰ ᤗᤠᤕᤥᤒᤠ ᤆᤥᤃᤧ ᤑᤠ᤹ᤀᤠᤱ ᤔᤡᤛᤪᤖᤧ ᤋᤢᤔᤢᤒᤠ ᤁᤢᤔᤧᤰᤔᤠ ᤕᤠᤰᤏᤠᤶᤔᤡᤸᤗᤧ ᤀᤡᤛᤪᤠᤀᤡᤗᤧᤴ ᤏᤡᤱᤘᤠ᤹ᤛᤢᤶ ᤋᤠᤖᤢᤐᤡᤖᤢ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤖᤧ ᤏᤡᤱᤘᤠ᤹ ᤂᤥᤛᤢᤖᤥ॥”

ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤔᤡᤛᤪ ᤗᤠᤈᤣ᤺ᤴ ᤏᤠ᤺ᤴᤍᤢ

᥇᥍ ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤏᤡᤒᤥᤱᤅᤠᤱ ᤏᤢᤛᤡᤃᤣ᤺ᤰᤐᤠ ᤋᤱᤒᤣ ᤌᤡᤰᤛᤡᤃᤣ᤺ᤰᤐᤠ ᤗᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥb ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥎ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤒᤣᤒᤡᤗᤥᤏᤒᤠ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤁᤢᤎᤰᤛᤢᤒᤠᤜᤠ᤹ ᤋᤢᤖᤥᤛᤖᤧ ᤁᤢᤍᤰᤗᤧᤱᤘᤠᤀᤥ ᤛᤠ᤹ᤖᤡᤰ ᤛᤠᤰᤋᤧᤖ ᤌᤱ ᤔᤧᤈᤥᤃᤧ. ᤂᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ ᤗᤡᤵᤛᤡᤱᤅᤠᤱ ᤂᤸᤗᤧ᤺ᤰ ᤗᤧ᤺ᤰᤋᤧ ᤜᤧᤰᤁᤩᤠᤱ ᤂᤢᤴᤇᤡ᤹ ᤑᤰᤋᤠᤱᤜᤠ᤹ ᤀᤡ᤹ᤛᤡᤱᤅᤠᤱ ᤋᤡ᤺ᤰᤋᤧᤀᤠᤱ ᤑᤰᤘᤠ ᤆᤢᤰᤋᤧ॥ ᤁᤖᤛᤠᤱ ᤏᤒᤢᤁᤍᤏᤣᤛᤖᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤁᤧᤖᤧᤰ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤌᤧᤔᤠᤀᤠᤱ ᤏᤠ᤺ᤶᤔᤠᤀᤠᤱ ᤏᤠᤵᤔᤠ ᤔᤧᤴᤇᤢᤰᤋᤢᤛᤡᤴ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤔᤡᤛᤪ ᤗᤠᤈᤣ᤺ᤴ ᤐᤡᤖᤢᤱ᤹॥ ᤂᤢᤏᤧ᤹ ᤂᤧᤸᤗᤧ ᤁᤳᤋᤢᤒᤠ ᤁᤢᤕᤠᤱᤛᤠᤁᤢᤴᤎᤣ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤠᤵᤋᤢᤛᤡᤀᤠᤱ ᤋᤣ᤹ᤖᤢ᤹. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤁᤢᤎᤰᤛᤢᤒᤠ ᤏᤠᤶᤕᤠᤰ ᤐᤡᤔᤠ ᤛᤢᤰᤋᤢᤛᤡ᤹॥

᥈᥆ ᤀᤥᤖᤥ. ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤌᤢᤶᤄᤥ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤺ᤴ ᤂᤢᤏᤧ᤹ ᤐᤡᤖᤢᤱᤅᤠᤱ ᤏᤧᤖᤥ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤋᤢᤖᤥᤛᤧᤴ ᤔᤧᤰᤂᤢᤸᤗᤧ ᤂᤢᤏᤧ᤹ ᤀᤠᤱᤃᤠ᤹ ᤀᤠᤗᤠᤃᤡ ᤕᤠ᤺ᤶᤒᤰ ᤆᤥᤃᤠᤱ ᤐᤡᤖᤠᤱᤅᤠᤱ ᤘᤕᤧ॥

᥈᥇ “ᤜᤧᤰᤁᤩᤠᤱ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤔᤢᤰᤛᤠᤶᤛᤠᤒᤠ ᤐᤥ᤺ᤱᤗ ᤆᤥᤃᤢᤱ᤹. ᤂᤧᤒᤩᤠᤱ ᤀᤡᤈᤁᤡᤀᤣᤗᤀᤣ. ᤂᤧᤏᤧ᤹ ᤁᤧᤒᤠ᤺ᤴᤈᤠ᤺ᤴᤜᤠ᤹ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥ ᤂᤧᤶᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

a 

᥈᥏:᥇ ᥍ ᤈᤏᤘᤖᤡ ᥋᥎᥍ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥈᥏:᥇᥍ ᥈᥌ ᤀᤐᤪᤡᤗ ᥋᥍᥇ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤔᤡᤛᤪ ᤗᤠᤈᤣ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤢᤶᤍᤡᤱ

᥉᥆

ᤁᤴ ᤘᤣ᤹ ᤀᤡᤱᤄᤱᤅᤡᤴ ᤕᤜᤘᤣ ᤍᤠᤱᤒᤠᤗᤠᤶ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤜᤠᤒᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ.

᥉ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴ

ᤁᤡᤵᤔᤠ ᤐᤄᤢᤃᤧᤄᤢᤒᤠ ᤕᤧᤴᤏᤡᤴ ᤂᤠ ᤁᤵᤔᤥᤀᤣ ᤘᤠ᤹ᤖᤥ᥄

ᤁᤱᤃ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤁᤡᤔᤠ ᤕᤱᤔᤠ ᤕᤧᤴᤗᤥ

ᤂᤠ᤹ᤔᤡᤳ ᤏᤢ ᤔᤢᤍ᤺ᤵᤔᤠ ᤕᤧᤴᤗᤥ॥

᥊ ᤔᤡᤛᤪᤖᤧ ᤁᤢᤍᤰᤗᤧᤱᤘᤠᤀᤥ. ᤋᤠᤓᤣᤎᤡᤰ ᤁᤧᤍᤠᤒᤠ ᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤛ ᤗᤠᤈᤣ᤹ᤀᤥᤀᤠᤱ ᤁᤧᤛᤠᤰᤐᤠ ᤐᤥ᤺ᤱᤍᤠᤖᤥ.

ᤜᤧᤰᤁᤩᤠᤱ ᤂᤧᤴ ᤔᤧᤛᤧᤖᤢᤛᤡᤒᤠᤜᤠ᤹ ᤂᤠᤶᤒᤠᤱᤅᤥ ᤔᤧᤈᤥ᤺ᤴᤏᤡᤸᤗᤧ

ᤁᤸᤗᤧ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤔᤧᤃᤢᤕᤢ ᤔᤧᤍᤣ᤹ᤖᤢᤖᤥ.

ᤜᤧᤰᤁᤩᤠᤱ ᤁᤸᤗᤧ ᤁᤢᤕᤢᤰᤏᤠᤜᤠ᤹ ᤔᤧᤎᤢᤵᤛᤢ ᤔᤧᤗᤢ᤺ᤴᤍᤢᤖᤥ॥

᥋ ᤂᤧᤴ ᤌᤱᤅᤥ ᤁᤢᤛ. ᤐᤢᤋ. ᤗᤡᤒᤡᤕᤠ. ᤗᤡडᤡᤕᤠ. ᤁᤧᤖᤧᤰ ᤀᤖᤒ ᤗᤠᤈᤣ᤹. ᤁᤢᤒ

ᤜᤧᤰᤁᤩᤠᤱ ᤁᤧᤖᤧᤰ ᤆᤢᤶᤍᤣᤱ ᤗᤠᤈᤣ᤹ᤜᤠ᤹ᤀᤥᤒᤠ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤔᤧᤰᤗᤥ॥

᥌ “ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤗᤥ-

ᤔᤡᤛᤪᤖᤧ ᤁᤧᤖᤧᤰ ᤁᤢᤈᤢᤶ ᤁᤢᤍᤣ᤺ᤱᤜᤠ᤹ ᤔᤧᤔᤧᤰᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤢᤀᤠᤱᤍᤡᤱ ᤏᤢᤵᤗᤥ॥

ᤌᤥ ᤔᤡᤃ᤻ᤍᤥᤗᤗᤠᤶ ᤕᤥ ᤀᤠᤛᤫᤠ᤺ᤴ ᤌᤠᤖᤡᤰ

ᤂᤧᤱᤜᤠ᤹ ᤁᤧᤖᤧᤰ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤖᤥ.

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ॥

᥍ ᤔᤡᤛᤪ᤺ᤴ ᤆᤡᤈᤡ ᤂᤰᤂᤰᤐᤠ ᤗᤠᤈᤣ᤹ᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤢᤒᤠ.

ᤏᤡᤱᤘᤠ᤹ ᤔᤢᤍᤥᤂᤠᤶᤍᤥ ᤁᤧᤒᤥ᤺ᤱᤒᤠ ᤐᤥᤱᤗᤥ.

ᤜᤧᤰᤁᤩᤠᤱ ᤁᤸᤗᤧ ᤁᤢᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤐᤥᤱᤗᤥ.

ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤘᤣ᤹ ᤕᤧᤰᤕᤰᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤢᤖᤥ॥

᥎ ᤜᤧᤰᤁᤩᤠᤱ ᤔᤡᤛᤪᤀᤥ ᤔᤡᤓᤠ᤺ᤳᤋᤪᤠ ᤁᤣ᤺ᤳᤋᤢᤱᤅᤠᤱ ᤕᤠᤰᤁᤡᤸᤗᤧ

ᤂᤧᤸᤗᤧ ᤁᤧᤖᤧᤰ ᤁᤢᤴᤈᤢᤶᤜᤠ᤹ ᤔᤧᤰᤂᤢᤱᤛᤡᤱᤅᤠᤱ ᤘᤠ᤹ᤀᤡᤸᤗᤧ.

ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤔᤡᤛᤪᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥏ ᤂᤧᤴ ᤕᤧᤴᤏᤥ ᤏᤡᤱᤘᤠ᤹ ᤁᤧᤍᤠᤒᤠᤀᤠᤱ ᤁᤧᤘᤠ᤹ᤒᤠ

ᤁᤢᤛᤡᤜᤠ᤹ ᤕᤱᤔᤠ ᤛᤧᤵᤔᤠᤛᤡᤖᤧ ᤗᤠᤃᤡ

ᤘᤠᤗᤠᤎᤠᤜᤠ᤹ᤀᤥ ᤁᤧᤈᤠᤵᤐᤠ ᤀᤡᤱᤛᤠᤒᤠᤜᤠ᤹ ᤐᤠᤱᤄᤢᤱᤛᤡᤱᤗᤥ॥

ᤔᤡᤛᤪ᤺ᤴ ᤂᤠᤵᤐᤢᤌᤩᤱ ᤐᤥᤱᤔᤠ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤕᤧᤴᤏᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤠ᤹ᤖᤡᤰ ᤕᤶᤒᤠ ᤋᤢᤰᤂᤣ ᤋᤠᤖᤥ॥

ᤂᤧᤏᤧ᤹ ᤁᤴ ᤀᤥᤔᤧᤳᤋᤧ᤹᥄ ᤁᤴ ᤛᤧᤰᤂᤠᤀᤣ ᤋᤠᤖᤥ᥄

᥇᥆ “ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤗᤥ-

ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤁᤢᤔᤢᤰᤛᤠᤶᤗᤠᤶ.

ᤀᤠᤱᤃᤠ᤹ ᤔᤡᤛᤪᤒᤠ ᤌᤰᤛᤢᤒᤠ ᤛᤢᤶᤜᤠ᤹ ᤔᤧᤰᤂᤢᤱᤛᤡᤱᤗᤥ॥

᥇᥇ ᤂᤢᤏᤧ᤹ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹

ᤜᤧᤰᤁᤩᤠᤱ ᤗᤠᤈᤣ᤺ᤴ ᤔᤧᤱᤔᤠᤖᤧ ᤗᤠᤃᤡ

ᤁᤧᤖᤧᤰᤏᤢ᤺ᤸᤗᤧ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ ᤔᤧᤒᤠᤱᤄᤢᤛᤡᤖᤥ॥

ᤔᤧᤛᤧᤖᤢᤛᤡᤒᤠ ᤔᤡᤛᤪᤒᤠᤜᤠ᤹ᤖᤧ ᤂᤠᤶᤒᤠᤱᤅᤡᤴ ᤔᤧᤴᤍᤧᤵᤐᤣ ᤌᤠᤖᤡᤰ

ᤂᤧᤱᤜᤠ᤹ ᤔᤡᤛᤪᤖᤧ ᤁᤢᤍᤰᤗᤧᤱᤘᤠᤀᤥ ᤋᤧᤴᤎᤱ ᤔᤧᤈᤥ᤺ᤰᤗᤥ॥

᥇᥈ ᤀᤠᤱᤃᤠ᤹ ᤏᤡᤗ ᤘᤜ᤺ᤱᤅᤡᤴ ᤆᤵᤐᤪᤧᤰ ᤆᤵᤋᤢᤖ ᤕᤠ᤺ᤴᤍᤢᤱᤗᤥ

ᤜᤧᤰᤁᤩᤠᤱ ᤗᤠᤈᤣ᤺ᤴ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ᤀᤥ ᤛᤱᤄᤢᤱᤗᤥ॥

ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ

ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤺ᤴ ᤏᤢ ᤁᤵᤔᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤰᤂᤢᤱᤗᤥ॥

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄

᥇᥉ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤗᤥ-

ᤔᤡᤛᤪᤒᤠ ᤏᤠᤘᤠᤀᤡᤳᤗᤠᤜᤠ᤹ ᤏᤢ ᤏᤥᤐᤒᤠa ᤆᤀᤡ᤺ᤳᤜᤠ᤹

ᤀᤠᤱᤃᤠ᤹ ᤕᤓ᤹ ᤕᤓ᤹ ᤕ᤺ᤵᤛᤢᤱᤛᤡᤱᤗᤥ॥

ᤔᤡᤛᤪᤀᤥ ᤗᤳᤌᤡᤰᤁᤠᤱ ᤕᤢᤰᤛᤠᤒᤠ ᤔᤧᤴᤕᤠ᤺ᤰᤏᤧᤴᤗᤥ.

ᤁᤡᤔᤠ ᤕᤱᤔᤧᤸᤗᤧ ᤗᤠᤈᤣ᤺ᤴ ᤂᤡᤍᤢ᤺ᤰ ᤋᤢᤃᤢᤍᤣᤛᤢᤖᤥ॥

᥇᥊ ᤀᤠᤱᤃᤠ᤹ ᤔᤡᤛᤪᤒᤠ ᤐᤠᤌᤪᤥᤛᤧᤴ ᤔᤧᤰᤂᤢᤱᤗᤥ.

ᤀᤠᤱᤃᤠ᤹ ᤛᤥᤀᤏᤀᤥ ᤔᤡᤓᤠ᤺ᤳᤋᤪᤠ ᤁᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤌᤣᤒᤣᤛ ᤕᤧᤰᤕᤰᤁᤡᤴ ᤂᤢᤶᤍᤡᤱ ᤐᤡᤖᤢᤱᤗᤥ॥

᥇᥋ ᤔᤡᤛᤪᤒᤠ ᤛᤠ᤹ᤖᤡᤰ ᤁᤧᤎᤢᤶᤒᤠ ᤜᤠᤱᤕᤰ ᤐᤣᤗᤢᤛᤡᤕᤔᤀᤥ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤌᤠᤛᤢᤱᤗᤥ॥

ᤜᤧᤰᤁᤩᤠᤱ ᤌᤣᤒᤣᤛᤒᤠ ᤌᤰᤛᤢᤒᤠ ᤛᤢᤶᤜᤠ᤹ ᤋᤥ᤹ᤖᤢᤱᤛᤡᤱᤗᤥ॥

᥇᥌ ᤀᤥᤘᤠ. ᤀᤠᤱᤃᤠ᤹ ᤔᤡᤛᤪᤀᤥ ᤁᤧᤖᤧᤰ ᤑᤠ᤺ᤳᤋᤪᤠ ᤁᤣ᤺ᤳᤋᤢᤱᤗᤥ᥄

ᤐᤣᤗᤢᤛᤡᤕᤔᤡᤴ ᤛᤠ᤹ᤖᤡᤰ ᤋᤢᤰᤔᤧᤸᤗᤧ ᤕᤠ᤺ᤴᤍᤢᤖᤥ.

ᤌᤣᤒᤣᤛᤧᤴ ᤐᤢᤖᤢ᤺ᤱ ᤐᤢᤖᤢ᤺ᤱ ᤔᤧᤎᤢᤵᤛᤢ ᤔᤧᤗᤢ᤺ᤴᤍᤢᤖᤥ.

ᤏᤥᤐᤧᤴ ᤆᤰᤔᤧᤸᤗ᤹ᤔᤏᤠᤒᤠ ᤁᤡᤔᤠ ᤕᤱᤔᤠᤀᤥ ᤌᤠᤖᤥ॥

᥇᥍ ᤜᤣᤗᤡᤀᤥᤐᤥᤗᤡᤛ ᤏᤢ ᤒᤢᤒᤠᤛ᤻ᤋᤡᤛ ᤕᤧᤰᤕᤰᤐᤠ

ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤋᤧᤴᤎᤱᤅᤥ ᤔᤧᤛᤡᤖᤥ.

ᤜᤧᤰᤁᤩᤠᤱ ᤔᤧᤴᤇᤢᤔᤠᤜᤠ᤹ ᤕᤥᤃ᤻ᤔᤠ ᤆᤥ᤺ᤰᤛᤧ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ॥

᥇᥎ ᤀᤠᤱᤃᤠ᤹ ᤔᤡᤛᤪᤖᤧ ᤁᤧᤎᤢᤶᤒᤠ ᤁᤢᤜᤧᤴᤇᤡᤱᤔᤧᤴ ᤔᤧᤱᤛᤧ ᤋᤠᤀᤠᤸᤗᤧ.

ᤋᤜᤐᤏᤣᤛᤖᤧ ᤁᤢᤗᤠᤃᤡᤀᤠᤱ ᤁᤴ ᤂᤠᤔᤠᤰᤔᤠ ᤕᤧᤴ ᤐᤥᤱᤗᤥ॥

ᤔᤠᤰᤛ᤻ᤍᤡ᤺ᤱᤃᤩᤠ᤺ᤵᤐᤠ ᤂᤠ᤹ᤔᤡ᤺ᤳᤋᤡᤸᤗᤧ ᤋᤜᤐᤏᤣᤛᤧᤴ ᤋᤧᤵᤋᤢᤖᤥ.

ᤜᤧᤰᤁᤩᤠᤱ ᤁᤵᤔᤥᤒᤠ ᤔᤧᤴᤇᤢᤔᤠ ᤛᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ॥

᥇᥏ ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤔᤡᤛᤪ᤺ᤴ ᤕᤶᤒᤠ ᤂᤢᤶᤍᤡᤱ ᤐᤡᤖᤢᤱᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤔᤡᤛᤪ ᤗᤠᤈᤣ᤹ᤒᤠ ᤜᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴ ᤔᤠᤳ

᥈᥆ ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣ ᤌᤡᤰᤛᤡᤃᤣ᤺ᤰᤐᤠ ᤗᤠ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥb ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥇ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤱᤃᤠ᤹ ᤔᤡᤛᤪᤒᤠ ᤜᤠᤱ ᤑᤠᤖᤥ᤺ᤸᤗᤧ ᤁᤢᤜᤢᤰᤁᤡᤴ ᤀᤧᤰᤂᤢᤱ ᤐᤡᤖᤢᤱᤅᤠᤱ ᤘᤠ᤹॥ ᤜᤧᤰᤁᤣᤗ᤹ᤖᤡᤰ ᤂᤧᤴ ᤁᤢᤜᤢᤰᤁᤡᤴ ᤘᤣ᤺ᤵᤔᤠ ᤛᤢᤰᤗ ᤑᤠ᤹ᤀᤠᤱ ᤗᤳᤇᤠ ᤁᤢᤃᤡᤵᤔᤠᤀᤠᤱ ᤔᤧᤶᤓᤴᤏᤣ ᤐᤳ॥ ᤋᤠᤓᤣ ᤐᤱᤔᤠ ᤁᤧᤛᤢᤰᤐᤠ ᤆᤥ᤺ᤰᤔᤠᤖᤧ ᤗᤠᤃᤡ ᤁᤠ᤺ᤶᤒᤪᤥᤀᤠᤱ ᤔᤧᤱᤄᤣ᤺ᤱᤅᤣ ᤐᤳ॥

᥈᥈ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤱᤃᤠ᤹ᤃ ᤔᤡᤛᤪᤒᤠ ᤜᤠᤱ ᤑᤠᤖᤥ᤺ᤸᤗᤧ ᤁᤢᤏᤡᤱᤔᤡᤀᤠ᥄ ᤀᤠᤱᤃᤠ᤹ ᤂᤧᤸᤗᤧ ᤏᤢᤒᤠ ᤁᤢᤜᤢᤰᤁᤡᤴᤏᤢ ᤛᤥᤛᤥᤖᤡᤰ ᤏᤧᤵᤔᤠᤱ ᤁᤢᤜᤢᤰᤜᤠ᤹ ᤀᤧᤰᤂᤢᤱ ᤐᤡᤖᤢᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤁᤢᤍᤠᤓᤣ᤺ᤴ ᤂᤠᤶᤒᤠᤱᤅᤥ ᤂᤡᤴᤍᤪᤡᤱ ᤂᤡᤴᤍᤪᤡᤱ ᤗ᤹ᤀᤠᤱ ᤏᤧᤖ ᤆᤥᤃᤢᤱ᤹॥

᥈᥉ ᤀᤠᤱᤃᤠ᤹ ᤔᤡᤛᤪᤡᤒᤠ ᤔᤏᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤖᤡᤰ ᤗᤠᤈᤣ᤹ᤜᤠ᤹ᤀᤥ ᤁᤧᤖᤧᤰ ᤐᤡᤛᤠᤱ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤍᤣᤛᤢᤱᤛᤡᤱ᤹॥

᥈᥊ ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤜᤠ᤹ ᤁᤧᤎᤢᤶᤒᤠ ᤆᤥᤃᤢᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤂᤧᤸᤗᤧ ᤁᤢᤜᤢᤰᤁᤥ ᤁᤣ᤺ᤳᤋᤢᤱ᤹॥ ᤁᤖ ᤀᤠᤱᤃᤠ᤹ ᤔᤡᤛᤪᤒᤠ ᤜᤠᤱ ᤑᤠᤖᤥ᤺ᤸᤗᤧ ᤁᤢᤜᤢᤰᤜᤠ᤹ ᤀᤧᤰᤂᤢᤱ ᤐᤡᤖᤢᤱ᤹. ᤂᤧᤶᤒᤩᤠᤱ ᤂᤢᤏᤧ᤹ ᤂᤧᤵᤔᤥ ᤛᤡᤔᤠᤗᤡᤱᤍᤥ ᤁᤧᤳᤗ ᤌᤠᤖᤡᤰ ᤁᤠ᤺ᤴᤏᤠᤱ ᤋᤢᤰᤔᤧᤸᤗᤧ ᤀᤠᤀᤡᤕᤠᤀᤠᤱ ᤀᤠᤀᤡᤕᤠ ᤕᤠ᤺ᤳᤗ ᤏᤧᤖᤥ॥

᥈᥋ ᤑᤠᤖᤥ᤺ᤸᤗᤧ ᤁᤢᤜᤢᤰᤜᤠ᤹ ᤔᤰᤌᤠᤀᤠᤱ ᤂᤢᤏᤧ᤹ ᤁᤢᤒᤣᤛᤠᤱ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥ᤺ᤱᤅᤠᤱᤏᤧ᤺ᤸᤗᤧ. ᤀᤠᤱᤃᤠ᤹ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤜᤠ᤹ ᤁᤧᤎᤢᤶᤒᤠ ᤆᤥᤃᤢᤱ ᤐᤡᤖᤢᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤠᤓᤣ᤺ᤴ ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤁᤣ᤺ᤳᤋᤢᤱ ᤐᤡᤖᤢᤱᤅᤠᤱ ᤂᤢᤏᤧ᤹ ᤔᤡᤛᤪ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤴ ᤑᤧᤳᤋᤢᤀᤠᤱ ᤑᤧᤴᤏᤡᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠ ᤑᤠ᤹ᤀᤠᤱ ᤔᤡᤛᤪ ᤗᤠᤈᤣ᤺ᤸᤗᤧ ᤏᤡᤱᤘᤠ᤹ ᤂᤥᤛᤢ᤹॥

᥈᥌ ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤡᤛᤪᤒᤠ ᤔᤏᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤑᤢᤳᤇᤡᤱᤈᤩᤠ᤺ᤱ ᤛᤧᤛᤢᤱᤍᤣᤛᤢᤱᤛᤡᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤅ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

a 

᥉᥆:᥇᥉ “ᤏᤥᤐᤖᤧ ᤘᤣ᤹ ᤁᤢᤔᤡᤱ ᤔᤣᤶᤑᤡᤛ ᤏᤧᤛ᤻ᤛᤧ ᤂᤧᤴ ᤔᤡᤛᤪᤒᤠ ᤕᤧᤰᤕᤰᤜᤠ᤹ᤀᤥ ᤗᤳᤇᤠ ᤁᤢᤔᤡᤱ ᤁᤧᤀᤡᤱᤒᤠ ᤕᤧᤰᤕᤰ ᤏᤧᤛ᤻ᤛᤧ॥ ᤐᤠ᤺ᤳᤗᤠ ᥇᥌ᤀᤥ ᤀᤠᤱ ᤐᤳ॥”

b 

᥉᥆:᥈᥆ ᥈᥏ ᤀᤐᤪᤡᤗ ᥋᥎᥍ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤛᤠᤶᤔᤠᤱᤛᤡᤱ ᤏᤢ ᤔᤡᤛᤪ ᤗᤠᤈᤣ᤹

᥉᥇

ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣ ᤛᤢᤶᤛᤡᤃᤣ᤺ᤰᤐᤠ ᤗᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥa ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤡᤛᤪᤒᤠ ᤜᤠᤱ ᤑᤠᤖᤥᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠ ᤛᤢᤶᤜᤠ᤹ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤧᤛᤧ᤹ᤀᤥ-

“ᤂᤧᤏᤧ᤹ ᤁᤧᤕᤶᤔᤠ ᤁᤣᤃᤣ᤺ᤶᤔᤠᤴ ᤜᤠ᤺ᤳᤏᤢ ᤋᤱᤔᤠ ᤛᤢᤰᤋᤧᤵᤐᤣ᥅

᥉ ᤀᤛ᤻ᤛᤢᤖᤧᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ.

ᤌᤡᤰ ᤕᤧᤶᤔᤥ ᤂᤧᤴ ᤗᤧᤒᤏᤠᤏᤒᤠ ᤛᤠᤶᤔᤠᤱᤛᤡᤱ ᤜᤧᤰᤋᤱᤒᤠ ᤆᤥᤃᤧᤖᤥ.

ᤁᤧᤄᤧᤶᤛᤡᤱᤒᤠ ᤁᤢᤒᤥᤖᤠ᤺ᤰᤜᤠ᤹ᤖᤧ ᤋᤠᤶᤓᤢᤱᤅᤥ ᤛᤡᤃᤠᤱ ᤏᤠᤶᤀᤡ᤺ᤰᤂᤱ ᤆᤥᤃᤢᤖᤥ.

ᤜᤧᤰᤁᤩᤠᤱ ᤁᤸᤗᤧ ᤁᤣ᤺ᤶᤒᤠ ᤁᤢᤛᤶᤔᤡᤸᤗᤧ ᤂᤠ᤹ᤔᤡ᤺ᤳᤜᤠ᤹ ᤛᤢᤛᤢᤖᤥ॥

᥊ ᤛᤡᤃᤠᤱ ᤁᤧᤏᤧᤒᤠ ᤆᤫᤠ᤺ᤳ ᤘᤒᤢᤴᤍᤠᤰᤜᤠ᤹ᤖᤧ ᤁᤴ ᤘᤠᤖᤰᤂᤢᤖᤥ

ᤜᤧᤰᤁᤩᤠᤱ ᤁᤣ᤺ᤶᤒᤠ ᤐᤥᤔᤠ ᤏᤢ

ᤛᤖᤣ᤺ᤰᤕᤠ᤺ᤵᤐᤠ ᤐᤥᤱᤔᤠ ᤁᤸᤗᤧ ᤑᤠ᤹ᤖᤢᤖᤥ॥

ᤁᤧᤖᤧᤰ ᤛᤡᤱᤒᤢᤱᤜᤠ᤹ᤖᤧ ᤁᤢᤒᤣᤛᤠᤱ ᤑᤈᤱᤈᤱ ᤗ᤹ᤖᤡᤰ

ᤗᤳᤇᤠ ᤘᤜ᤺ᤱ ᤜᤧᤰᤁᤣ ᤁᤴ ᤁᤧᤖᤧᤰ ᤐᤡᤛᤠᤱ ᤆᤫᤠ᤺ᤳᤋᤡᤴ ᤁᤢᤰᤛᤧᤖᤥ॥

᥋ ᤁᤴ ᤕᤶᤒᤠ ᤛᤡᤱᤒᤢᤱᤅᤡᤴ ᤁᤧᤖᤧᤰ ᤐᤡᤛᤠᤱᤒᤠ

ᤘᤣ᤹ ᤛᤡᤱᤒᤢᤱᤜᤠ᤹ ᤏᤢ᤺ᤸᤗᤧᤀᤠᤱ ᤁᤣ᤺ᤶᤒᤠ ᤐᤥ᤺ᤰᤂᤧᤖᤥ॥

ᤁᤴ ᤆᤠ᤹ᤖᤧᤀᤠᤱ ᤁᤣ᤺ᤶᤒᤠ ᤜᤢᤶᤒᤧᤵᤐᤠ ᤁᤢᤒᤥᤖᤠᤰ ᤗ᤺ᤴᤍᤧᤖᤥ

ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤁᤢᤛᤠ᤺ᤵᤜᤠ᤹ᤀᤥ ᤆᤫᤠ᤺ᤳᤋᤡᤸᤗᤧ ᤘᤠᤖᤰᤂᤢᤖᤥ॥

᥌ ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤀᤥ ᤐᤢᤜᤠ᤹ᤖᤧ ᤜᤠᤵ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤁᤸᤗᤧ ᤀᤡ᤺ᤵᤋᤢᤒᤠ ᤏᤠᤶᤀᤡ᤺ᤰᤂᤱᤅᤥ

ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤛᤠ ᤔᤧᤎᤠᤵᤋᤢᤛᤡᤖᤥ॥

ᤁᤸᤗᤧ ᤁᤢᤛᤡᤃᤠᤱ ᤀᤡ᤺ᤵᤋᤢᤒᤠ ᤏᤠᤶᤈᤡ᤺ᤰᤂᤥ᤹ᤀᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤖᤡᤰ ᤛᤢᤘᤠᤱᤜᤠ᤹ ᤔᤧᤕᤢᤅᤧᤖᤥ॥

᥍ ᤁᤴ ᤁᤧᤎᤢᤶᤒᤠ ᤏᤢ ᤐᤄᤧᤶ ᤁᤧᤄᤧᤶᤛᤡᤱᤒᤠ

ᤁᤢᤒᤥᤖᤠ᤺ᤰᤜᤠ᤹ ᤜᤢᤶᤒᤧᤳ ᤁᤧᤛᤧᤒᤠ ᤆᤥᤃᤧᤖᤥ.

ᤌᤣᤀᤠᤱᤓᤧᤸᤗᤧ ᤁᤴ ᤛᤡᤱᤒᤢᤱᤅᤡᤸᤗᤧ ᤁᤢᤛᤠ᤺ᤵᤜᤠ᤹

ᤕᤖᤡᤰ ᤆᤫᤠ᤺ᤳ ᤁᤧᤏᤧᤒᤠᤍᤧᤴᤏᤥ ᤕᤥ ᤐᤣᤀᤠᤱ ᤏᤧᤛ᤻ᤛᤧᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤱᤛᤣ᤹ ᤀᤡᤰᤁᤥᤒᤠ ᤀᤠᤳᤋᤡᤴ ᤛᤠᤶᤔᤠᤱᤛᤡᤱᤅᤡᤴᤏᤠᤱ

ᤂᤧᤴᤏᤢ ᤁᤢᤍᤱᤒᤠ ᤋᤱᤔᤠ ᤛᤢᤰᤔᤧᤍᤧᤳᤏᤧᤴᤗᤥ.

ᤀᤠᤳᤋᤡᤴ ᤀᤠ᤺ᤱᤅᤡᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤀᤠᤱ

ᤁᤴᤏᤢ ᤁᤢᤍᤱᤒᤠ ᤔᤧᤒᤳᤇᤧᤴᤗᤥ.

ᤀᤠᤳᤋᤡᤴ ᤐ᤺ᤱᤄᤣ᤹ᤒᤠ ᤛᤡᤱᤒᤢᤱᤅᤡᤸᤗᤧᤀᤠᤱ

ᤁᤴᤏᤢ ᤁᤢᤍᤱᤒᤠ ᤁᤢᤓᤧᤰᤘᤠ ᤔᤧᤒᤴᤇᤧᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤢᤱᤀᤡᤰᤁᤥᤒᤠ ᤀᤠᤳᤋᤡᤴ ᤛᤡᤱᤒᤢᤱᤅᤡᤴᤏᤠᤱ

ᤁᤸᤗᤧ ᤁᤢᤄᤧᤶᤛᤡᤱᤔᤠᤴᤏᤢ ᤁᤢᤍᤱᤒᤠ ᤔᤧᤈᤥᤃᤧᤴᤗᤥ॥

᥏ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤴ ᤛᤡᤱᤒᤢᤱᤅᤡᤴ ᤏᤢᤒᤠ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤜᤢᤶᤒᤧᤳ ᤁᤢᤓᤧᤰᤘᤠ ᤑᤳᤇᤢᤱ ᤐᤡᤖᤢᤱᤗᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤱᤛᤣ᤹ᤀᤡᤰ ᤀᤍᤏᤒᤠ

ᤘᤣ᤹ ᤁᤧᤖᤧᤰ ᤛᤡᤱᤒᤢᤱᤜᤠ᤹ᤖᤧ ᤁᤴ ᤏᤠᤔᤧᤜᤧᤳᤋᤢᤀᤠᤱ ᤕᤢᤅᤧᤖᤥ॥

᥇᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤂᤧᤴ ᤕᤶᤒᤠ ᤜᤧᤴᤇᤡᤱᤅᤠᤱ ᤀᤠᤱᤍᤡᤱ ᤗ᤹ᤖᤧᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤁᤴ ᤀᤠᤵᤑᤣᤰ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤁᤣ᤺ᤶᤒᤠ. ᤁᤢᤛᤶᤔᤡᤸᤗᤧ ᤂᤠ᤹ᤔᤡ᤺ᤳᤜᤠ᤹ ᤁᤧᤛᤢᤒᤠ ᤆᤥ᤺ᤰᤛᤡᤱᤒᤠᤸᤗᤧ ᤆᤥᤃᤢᤸᤗᤧ.

᥇᥇ ᤀᤠᤱᤃᤠ᤹ ᤁᤴ ᤔᤧᤴᤇᤠᤶ ᤛᤢᤘᤠᤱ ᤕᤢᤰᤛᤠᤒᤠᤎᤡᤰ ᤜᤢᤰᤛᤢᤵᤋᤢᤱ ᤁᤸᤗᤧ ᤂᤥᤔᤠ ᤕᤠᤖᤢᤒᤠ ᤁᤢᤓᤧᤴ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤴ ᤔᤧᤰᤂᤢ॥ ᤀᤠᤱᤃᤠ᤹ ᤁᤴ ᤀᤠᤛᤣ᤺ᤴᤇᤠ ᤏᤠ᤹ᤖᤢᤱᤅᤠᤱ ᤘᤕᤧ॥

᥇᥈ ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤒᤠ ᤘᤣ᤹ ᤗᤠᤈᤣ᤹ᤒᤠ ᤌᤰᤛᤢᤒᤠᤜᤠ᤹ᤖᤧ ᤁᤴ ᤔᤧᤍᤠᤅᤢ ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤔᤧᤛᤥ᤺ᤴᤍᤢᤀᤠᤱ ᤏᤧᤛ᤻ᤛᤧ॥ ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤜᤧᤰᤁᤩᤠᤱ ᤏᤧᤏᤧᤒᤠᤍᤧᤴᤜᤠ᤹ᤀᤥ ᤏᤢ ᤐᤠᤰᤗᤢᤶᤗᤢᤶᤒᤠᤜᤠ᤹ᤀᤥ ᤁᤧᤖᤧᤰ ᤐᤡᤛᤠᤱ ᤜᤳᤇᤧ ᤜᤳᤇᤧ ᤛᤧᤖᤧᤀᤠᤱ ᤏᤧᤛ᤻ᤛᤧ॥ ᤁᤸᤗᤧ ᤀᤡ᤺ᤵᤋᤢᤒᤠᤍᤧᤴᤏᤥ ᤁᤧᤕᤢᤱᤒᤠ ᤁᤧᤖᤧᤰ ᤔᤠ᤺ᤱᤄᤠ ᤔᤧᤒᤣᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤁᤴ ᤁᤧᤈᤥ᤺ᤶᤒᤠᤴ ᤂᤧᤵᤔᤥ ᤔᤧᤗᤧᤖᤢᤖᤥ॥

᥇᥉ “ᤁᤸᤗᤧ ᤁᤧᤈᤥ᤺ᤶᤒᤠ ᤁᤢᤔᤢ᤺ᤳᤋᤥ ᤐᤢᤜᤠ᤹ ᤕᤠᤱᤔᤧᤎᤥ᤺ᤰᤗᤥ.

ᤜᤧᤰᤁᤩᤠᤱ ᤁᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤀᤥ ᤋᤠᤶᤓᤢᤱ ᤌᤰᤛᤠᤜᤠ᤹ ᤔᤧᤏᤧᤖᤥ॥

᥇᥊ ᤂᤠ᤹ᤔᤡ᤺ᤳᤜᤠ᤹ᤏᤢ᤺ᤸᤗᤧᤀᤠᤱ ᤁᤴ ᤁᤣ᤺ᤶᤒᤠ ᤐᤥ᤺ᤱᤛᤠᤱ

ᤜᤧᤰᤁᤩᤠᤱ ᤔᤢ ᤛᤡᤃᤠᤱᤗᤠᤶ ᤆᤫᤠ᤺ᤳᤋᤡᤸᤗᤧ ᤘᤠᤖᤰᤂᤢᤛᤠᤱ

ᤘᤣ᤹ ᤗᤠᤈᤣ᤹ᤒᤠ ᤀᤠᤳᤋᤡᤴ ᤛᤡᤱᤒᤢᤱᤅᤡᤴᤏᤠᤱ

ᤀᤠᤵᤑᤣᤰ ᤁᤢᤏᤢ᤹ᤔᤠ ᤁᤢᤍᤠᤔᤥ ᤀᤠᤱᤍᤡᤱ ᤗ᤹ᤖᤡᤰ ᤔᤧᤛ᤺ᤳᤏᤧᤴᤗᤖᤥ॥

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤁᤢᤛᤡᤃᤠᤱ ᤗᤢᤶᤒᤠ᤺ᤳᤋᤥ

ᤐᤣ᤺ᤰᤔᤠ. ᤛᤡᤔᤠᤖᤧ ᤗᤠᤃᤡ ᤁᤧᤖᤧᤰ ᤔᤧᤔᤧᤰᤗᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤏᤢ ᤛᤥᤛᤥᤖᤡᤰ

ᤂᤧᤱᤜᤠ᤹ ᤂᤧᤔᤠᤍᤡᤱ ᤕᤱᤛᤱᤅᤥ ᤔᤧᤈᤢᤰᤗᤥ॥”

᥇᥋ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤁᤴ ᤔᤢ ᤂᤧᤔᤠᤍᤡᤱ ᤕᤱᤛᤱᤅᤥ ᤐᤣ᤺ᤸᤗᤧ ᤕᤠ᤺ᤴᤍᤡᤰ. ᤀᤠᤱᤃᤠ᤹ ᤛᤡᤃᤠᤱᤒᤠ ᤆᤫᤠ᤺ᤳ ᤘᤠᤒᤢᤴᤍᤠᤰᤜᤠ᤹ ᤔᤣᤖᤡᤱ ᤔᤧᤎᤰᤋᤧᤖ ᤕᤠ᤺ᤴᤍᤢᤱᤛᤡᤱ॥ ᤀᤠᤱᤃᤠ᤹ ᤁᤸᤗᤧ ᤁᤢᤘᤜ᤺ᤱᤜᤠ᤹ ᤛᤠᤰᤋᤢᤱ ᤜᤧᤰᤁᤩᤠᤱ ᤁᤸᤗᤧ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤢᤈᤫᤠ᤺ᤳᤜᤠ᤹ ᤜᤣᤛᤢᤱ ᤐᤡᤖᤢᤱ॥ ᤀᤠᤱᤃᤠ᤹ ᤗᤧᤒᤏᤠᤏᤧᤴ ᤏᤧᤳᤕᤢᤰᤔᤠ ᤆᤠᤱ ᤆᤠᤰᤋᤢᤱ. ᤂᤧᤒᤩᤠᤱ ᤀᤡᤰᤋᤠᤵᤐᤥᤒᤠ ᤛᤡᤱᤒᤢᤱᤜᤠ᤹ ᤘᤠ᤺ᤴᤈᤥᤈᤥᤒᤠ ᤐᤥ᤺ᤰᤂᤧᤖ ᤕᤠ᤺ᤴᤍᤢᤱ॥

᥇᥌ ᤁᤴ ᤆᤥ᤺ᤴᤍᤧᤒᤠ ᤀᤡᤰᤗᤠ᤺ᤸᤗᤧ ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤡᤔᤧᤸᤗᤧ ᤌᤧᤃᤰᤁᤰᤏᤠ ᤔᤧᤕᤰᤂᤧᤖ ᤆᤥᤃᤢᤱ. ᤌᤣᤀᤠᤱᤓᤧᤸᤗᤧ ᤂᤧᤔᤠᤍᤡᤱ ᤕᤱᤛᤱᤅᤥ ᤁᤧᤎᤠᤛᤡᤱᤒᤠ ᤘᤣ᤹ ᤁᤧᤖᤧᤰᤏᤢ ᤛᤥᤖᤡᤰ ᤀᤡᤐᤢᤱᤅᤥ ᤀᤠᤱᤃᤠ᤹ ᤁᤴ ᤔᤢ ᤐᤠᤱᤄᤢᤱ॥ ᤜᤧᤰᤁᤩᤠᤱ ᤀᤍᤏᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹. ᤗᤧᤒᤏᤠᤏᤒᤠ ᤛᤠ᤹ᤖᤡᤰ ᤏᤢᤒᤠ ᤏᤢ ᤆᤠ᤹ᤖᤡᤰ ᤁᤧᤄᤧᤶᤛᤡᤱᤒᤠ ᤕᤖᤡᤰ ᤆᤫᤠ᤺ᤳᤜᤠ᤹ᤀᤥ ᤌᤠᤖᤡᤰ ᤁᤧᤒᤣ᤺ᤰᤐᤠ ᤛᤡᤱᤒᤢᤱᤜᤠ᤹ᤖᤧ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤢᤶᤒᤠ᤺ᤳᤜᤠ᤹ᤏᤢ ᤜᤠᤱᤜᤠᤱ ᤔᤧᤳᤇᤡᤱᤔᤠ ᤔᤧᤄᤥᤛᤢ॥

᥇᥍ ᤁᤸᤗᤧ ᤀᤡ᤺ᤵᤋᤢᤒᤠᤍᤧᤴᤏᤥ ᤁᤧᤕᤢᤱᤒᤠᤜᤠ᤹. ᤀᤡᤃᤪ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤒᤠ ᤁᤢᤓᤠ᤹ᤒᤠᤱ ᤁᤢᤈᤢᤶ ᤁᤢᤍᤣ᤺ᤱᤜᤠ᤹ᤀᤠᤱ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤔᤢ ᤂᤧᤔᤠᤍᤡᤱ ᤕᤱᤛᤱᤅᤥ ᤋᤱᤛᤡᤱᤛᤧ ᤔᤧᤒᤣᤀᤠᤱ ᤔᤧᤘᤕᤧ॥

᥇᥎ “ᤀᤍᤏᤒᤠ ᤀᤠᤳᤋᤡᤴ ᤛᤡᤱᤒᤢᤱᤜᤠ᤹ᤏᤢ ᤂᤧᤏᤧ᤹ ᤁᤧᤎᤢᤶᤔᤧᤴ ᤜᤧᤰᤁᤩᤠᤱ ᤁᤧᤔᤡᤔᤡᤍᤡᤱᤅᤡᤴ ᤋᤱᤔᤠ ᤛᤢᤰᤋᤧᤵᤐᤣ᥅ ᤁᤴ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤏᤧ᤹ᤀᤠᤱ ᤗᤢᤶᤒᤠ᤺ᤳᤜᤠ᤹ᤀᤥ ᤁᤧᤶᤎᤠᤖᤥ॥ ᤋᤠᤓᤣᤗᤠᤶ ᤁᤧᤛᤡᤒᤠ ᤀᤠᤛᤢᤛᤢᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤏᤧ᤹ ᤂᤧᤵᤔᤥ ᤁᤧᤏᤧ ᤁᤧᤃᤴᤗᤥ॥ ᤑᤠᤖᤥᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠ ᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤁᤴ ᤋᤠᤵᤑᤣ᤺ᤶᤒᤠ ᤋ᤹ᤕᤠᤴ ᤐᤥᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ᥄”

a 

᥉᥇:᥇ ᥈᥇ ᤈᤏᤘᤖᤡ ᥋᥎᥍ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤔᤡᤛᤪᤡ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤔᤧᤖᤡᤱ

᥉᥈

ᤕᤜᤥᤕᤠᤁᤡᤏ ᤜᤠᤱᤅᤡᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤒᤠ ᤌᤡᤒᤥ᤺ड᤻ᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤋᤱᤒᤣᤒᤠ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤗᤠ᤺ᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥa ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤡᤛᤪᤒᤠ ᤜᤠᤱ ᤑᤠᤖᤥ᤺ᤸᤗᤧ ᤁᤢᤗᤠᤃᤡ ᤂᤧᤏᤧ᤹ ᤔᤣᤖᤡᤱ ᤌᤰᤋᤧ᤹ ᤜᤧᤰᤁᤩᤠᤱ ᤁᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤔᤧᤳᤋᤧ᤹ᤀᤥ-

“ᤔᤧᤴᤇᤠᤶ ᤛᤢᤘᤠᤅᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤁᤧᤘᤧᤶᤒᤠ ᤌᤧᤖᤡᤱᤒᤠ ᤜᤧᤰᤁᤣ ᤂᤧᤏᤧ᤹ ᤁᤧᤎᤢᤶᤒᤠ ᤁᤧᤗᤣ᤺ᤳᤇᤡᤱᤗᤥ.

ᤁᤖ ᤛᤧᤰᤂᤠ᤺ᤸᤗᤧ ᤂᤧᤏᤧ᤹ᤃ ᤀᤠᤵᤑᤣᤰ ᤁᤣᤘᤜ᤺ᤱᤜᤠ᤹ᤀᤥ ᤁᤧᤒᤥ᤺ᤰᤐᤠ

ᤗᤧᤰᤘᤠ᤺ᤴ ᤁᤧᤗᤠᤱᤅᤡᤸᤗᤧ ᤇᤡᤶᤗᤡᤱ ᤇᤡᤶᤗᤡᤱ ᤁᤧᤔᤧᤵᤐᤠ.

ᤂᤧᤏᤧ᤹ ᤘᤖ᤺ᤱᤅᤥᤒᤠ ᤀᤠᤈᤠᤈᤠᤒᤠ ᤜᤧᤰᤋᤱᤒᤠᤏᤧᤖᤰᤗᤥ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ-

ᤀᤠᤱᤃᤠ᤹ ᤀᤠᤕᤥ᤺ᤱᤅᤥ ᤂᤧᤏᤧ᤹ ᤌᤠᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤆᤫᤠ᤺ᤳ ᤗᤠ᤺ᤰᤁᤠᤳ ᤀᤢ᤺ᤱᤔᤠ ᤗ᤺ᤵᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤕᤖᤡᤰ ᤔᤏᤠᤜᤠ᤹ ᤐᤠᤱᤄᤢᤱᤛᤡᤱᤗᤥ॥

᥊ ᤂᤧᤏᤧ᤹ ᤛᤡᤔᤠᤖᤧ ᤗᤠᤃᤡ ᤂᤠᤶᤒᤠᤱᤅᤥ ᤐᤵᤐᤪᤠ᤹ᤔᤠ ᤗᤧᤳᤏᤧ ᤏᤧᤏᤧᤖᤥ॥

ᤋᤠᤱᤛᤠᤰᤐᤥᤒᤠ ᤁᤧᤖᤧᤰ ᤐᤢᤛᤠᤜᤠ᤹ ᤂᤧᤏᤧ᤹ ᤁᤧᤛᤶᤎᤠᤱ ᤔᤧᤈᤢᤰᤗᤥ.

ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ

ᤂᤧᤏᤧ᤹ ᤁᤧᤏᤧᤰᤛᤠᤴ ᤔᤧᤀᤢ᤺ᤰᤂᤢ ᤔᤧᤈᤖᤥ॥

᥋ ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤧᤰᤛᤠᤴ ᤁᤥ᤺ᤰᤔᤠ ᤑᤠᤱᤈᤱ

ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤛᤧᤛᤢᤱ ᤏᤧᤛ᤻ᤛᤢᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤕᤧᤳ ᤁᤧᤗᤢᤱᤛᤡᤜᤠ᤹ᤖᤧ ᤏᤧᤏᤧᤒᤠᤍᤧᤴᤜᤠ᤹ ᤌᤡᤶᤛᤢᤱᤗᤥ॥

᥌ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤧᤒᤠ ᤁᤧᤔᤠᤰᤂᤡᤸᤗᤧ

ᤐᤠᤰᤗᤢᤶᤗᤢᤶᤒᤠᤍᤧᤴᤜᤠ᤹ ᤘᤧᤸᤗᤧᤰ ᤋᤡᤶᤗ.

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤗᤠᤶ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤘᤠᤓᤡ᤺ᤴᤍᤢᤱᤗᤥ॥

᥍ ᤀᤠᤱᤃᤠ᤹ ᤂᤧᤏᤧ᤹ ᤔᤧᤱᤏᤧᤸᤗᤧ. ᤋᤠᤱᤛᤠᤱᤒᤠᤴ ᤋᤧᤵᤋᤢᤱᤗᤥ

ᤜᤧᤰᤁᤩᤠᤱ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤂᤠᤔᤧᤔᤠᤰᤗ ᤕᤠ᤺ᤴᤍᤢᤱᤛᤡᤱᤗᤥ॥

ᤀᤠᤱᤃᤠ᤹ ᤏᤠᤶᤔᤡᤴ ᤂᤠ᤹ᤔᤡ᤺ᤳᤋᤡᤸᤗᤧ ᤐᤴᤇᤢᤱᤗᤥ

ᤂᤧᤒᤩᤠᤱ ᤗᤠᤒᤧᤸᤗᤧ ᤂᤧᤏᤧ᤹ ᤁᤧᤴᤎᤥ᤹ᤏᤧᤸᤗᤥ॥

᥎ ᤀᤠᤱᤃᤠ᤹ ᤁᤧᤀᤥ᤺ᤵᤐᤠ ᤂᤣ᤺ᤶᤛᤡᤰᤐᤠᤜᤠ᤹ ᤂᤠᤃᤧᤔᤠᤰᤐᤠ ᤆᤥᤃᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤈᤣ᤺ᤴ ᤂᤠᤎᤠᤵᤋᤢᤖ ᤕᤠ᤺ᤴᤍᤢᤱᤗᤥ॥

ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄

᥏ ᤂᤧᤏᤧ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤁᤧᤘᤕᤧᤒᤠ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹

ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤧᤰᤔᤠ ᤀᤡᤱᤄᤱᤅᤡᤴ ᤔᤧᤳᤋᤢᤱᤛᤡᤱᤅᤡᤸᤗᤧ.

ᤀᤠᤱᤃᤠ᤹ ᤕᤖᤡᤰ ᤔᤏᤠᤜᤠ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤌᤠᤛᤢᤱᤛᤡᤱᤗᤥ॥

᥇᥆ ᤀᤥᤖᤥ. ᤀᤠᤱᤃᤠ᤹ ᤕᤖᤡᤰ ᤗᤠᤈᤣ᤹ᤜᤠ᤹ ᤆᤡᤈᤡᤱ ᤕᤱᤔᤠ ᤛᤧᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤍ᤹ᤕᤠ᤺ᤴ ᤑᤧᤶᤔᤥ

ᤂᤧᤵᤔᤥᤒᤠ ᤜᤠᤱᤜᤠ᤹ ᤁᤡᤔᤠ ᤕᤱᤔᤠᤀᤥ ᤔᤧᤎᤠᤖᤥ॥

ᤂᤧᤏᤧ᤹ ᤁᤧᤔᤧᤰᤔᤠ ᤕᤧᤴᤏᤥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ

ᤀᤠᤍᤠᤓᤣ᤺ᤴ ᤛᤧᤸᤗᤧᤱ ᤛᤧᤸᤗᤧᤱ ᤜᤡᤰᤂᤢᤱᤅᤡᤸᤗᤧ

ᤂᤧᤱᤜᤠ᤹ ᤀᤠᤛᤧᤳ ᤑᤠ᤹ᤀᤠᤱ ᤁᤡᤔᤧᤸᤗᤧ ᤆᤡᤖᤡᤶᤗᤡᤶᤏᤠ ᤔᤧᤕᤱᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤗᤥ-

ᤒᤣᤒᤡᤗᤥᤏᤒᤠ ᤜᤠᤱᤅᤡᤸᤗᤧ ᤁᤢᤍᤠᤓᤣ᤺ᤴ

ᤂᤧᤏᤧ᤹ ᤔᤡᤛᤪᤖᤧ ᤁᤧᤍᤰᤗᤧᤱᤘᤠᤀᤥ ᤑᤧᤴᤗᤥ॥

᥇᥈ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤔᤧᤴᤇᤠᤶ ᤛᤢᤘᤠᤱᤒᤠ

ᤔᤢᤰᤁᤧᤃᤢᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣ᤺ᤸᤗᤧ

ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤰᤛᤢᤒᤠ ᤛᤢᤶᤜᤠ᤹ ᤔᤧᤈᤥ᤺ᤴᤗ ᤕᤠ᤺ᤴᤍᤢᤱᤛᤡᤱᤗᤥ.

ᤂᤧᤱᤜᤠ᤹ᤖᤧ ᤁᤧᤀᤠᤱᤍᤡᤱ ᤗ᤹ᤔᤠᤴ ᤂᤠᤵᤐᤢᤌᤩᤱ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤖᤧᤰ ᤁᤧᤎᤰᤛᤢᤒᤠ ᤛᤢᤶᤜᤠ᤹ ᤔᤧᤔᤧᤰᤂᤢᤛᤡᤖᤥ॥

᥇᥉ ᤆᤫᤠ᤺ᤳ ᤁᤧᤏᤧᤒᤠᤍᤧᤴᤜᤠ᤹ᤖᤧ ᤁᤢᤕᤠᤀᤥ ᤆᤠᤃᤧᤖᤠᤶᤒᤠ

ᤁᤧᤖᤧᤰ ᤁᤧᤎᤰᤛᤠᤜᤠ᤹ ᤏᤢ ᤁᤧᤎᤰᤛᤠ ᤛᤢᤶᤜᤠ᤹ ᤔᤧᤰᤂᤢᤱᤛᤡᤱᤗᤥ॥

ᤔᤏᤠᤜᤠ᤹ᤖᤧ ᤀᤡᤃᤪ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤅᤡᤸᤗᤧ

ᤂᤧᤴ ᤆᤫᤠ᤺ᤳᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤠᤰᤂᤢᤴᤍᤩᤠ ᤔᤧᤴᤈᤥᤃᤢᤴᤗᤥ॥

᥇᥊ ᤂᤧᤒᤩᤠᤱ ᤔᤡᤛᤪᤒᤠ ᤆᤫᤠ᤺ᤳᤜᤠ᤹ ᤕᤠᤶᤔᤥ

ᤀᤠᤱᤃᤠ᤹ ᤆᤡᤈᤡ ᤕᤧᤶᤕᤧᤶ ᤐᤥ᤺ᤱᤗ ᤕᤠ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤂᤧᤴ ᤆᤫᤠ᤺ᤳᤜᤠ᤹ ᤆᤤᤋᤢᤴ ᤏᤡ᤺ᤱᤃᤣ᤹ ᤁᤢᤀᤡᤛᤡ᤺ᤰ ᤏᤢᤖᤡᤰᤁᤠᤱ ᤁᤢᤱᤗᤥ.

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ॥

᥇᥋ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤔᤡᤛᤪ᤺ᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥ᤺ᤰᤏᤧᤖᤥ

ᤂᤶᤓᤩᤠᤱ ᤂᤧᤏᤧ᤹ ᤁᤧᤗᤠᤈᤣ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹

ᤀᤠᤱᤃᤠ᤹ ᤛᤢᤖᤢᤰ ᤛᤢ᤺ᤴᤍᤢᤱ ᤋᤣ᤹ᤖᤢᤱᤗᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤧᤖᤧᤰ ᤛᤩᤧᤖᤢᤱᤛᤡᤱᤗᤥ.

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤁᤧᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥇᥌ “ᤀᤥᤖᤥ. ᤜᤠᤒᤠ ᤁᤴ ᤔᤧᤖᤡᤱ ᤛᤠᤶᤗᤥ᤺ᤴ ᤂᤧᤱᤜᤠ᤹ᤖᤧ ᤔᤡᤛᤪᤖᤧ ᤁᤢᤗᤠᤃᤡ ᤛᤠᤶᤔᤧᤔᤧᤳᤋᤢ᤹॥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤒᤠ ᤔᤧᤴᤇᤢᤔᤠᤜᤠ᤹ ᤏᤧᤳᤔᤧᤕᤢᤰᤗ॥ ᤔᤡᤛᤪ᤺ᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠ ᤛᤢᤶᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤔᤣᤖᤡᤱ ᤛᤠᤶᤗᤥᤴ ᤛᤠᤶᤔᤧᤔᤧᤳᤋᤢᤖ॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

ᤂᤧᤔᤠᤍᤡᤱ ᤕᤱᤛᤱ

᥇᥍ ᤌᤡᤒᤥᤱᤅᤠᤱ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥᤒᤠ ᤗᤠ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥb. ᤕᤜᤘᤣ ᤍᤠᤱᤒᤠᤗᤠᤶ ᤘᤣ᤹ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥎ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤡᤛᤪᤒᤠ ᤌᤰᤛᤢᤒᤠ ᤛᤢᤶᤜᤠ᤹ ᤏᤢ ᤔᤢᤰᤛᤠᤶᤒᤠ ᤔᤧᤴᤇᤠᤶ ᤛᤢᤘᤠᤅᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤏᤧ᤹ ᤜᤠᤒᤧ᤹॥ ᤌᤣᤀᤠᤱᤓᤧᤸᤗᤧ ᤗᤢᤶᤒᤠ᤺ᤳᤋᤥ ᤁᤧᤒᤣ᤺ᤰᤐᤠᤜᤠ᤹ᤏᤢ ᤛᤥᤖᤡᤰ ᤆᤢᤶᤍᤧ᤺ᤱ ᤐᤥ᤺ᤱᤛᤧ ᤀᤠᤱᤃᤠ᤹ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱ ᤔᤢ ᤐᤠᤱᤄᤢᤱᤛᤡᤱ᤹॥

᥇᥏ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹ᤀᤥ.

“‘ᤔᤡᤛᤪᤀᤣ. ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧ

ᤛᤠ᤹ᤖᤡᤰ ᤏᤢᤒᤠ ᤆᤥ᤺ᤰᤁᤠ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤒᤡ᥅

ᤁᤧᤴᤈᤥ᤺ᤰᤏᤧᤴ᥄ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤗᤢᤶᤒᤠ᤺ᤳᤋᤥ ᤐᤣᤃᤧ᤹ᤀᤥ

ᤜᤧᤰᤁᤩᤠᤱ ᤀᤠᤛᤢᤛᤢᤒᤠ ᤛᤢᤘᤠᤅᤜᤠ᤹ᤏᤢ ᤂᤧᤏᤧ᤹ ᤂᤧᤵᤔᤥ ᤏᤧᤛ᤻ᤛᤧ᤹ᤀᤥ॥’

᥈᥆ “ᤋᤠᤓᤣᤗᤠᤶ ᤁᤧᤛᤡᤒᤠᤜᤠ᤹ᤏᤢ ᤛᤥᤖᤡᤰ ᤔᤡᤛᤪᤒᤠ ᤔᤏᤠᤜᤠ᤹ ᤔᤧᤈᤥᤴ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤠᤓᤣ᤺ᤴ ᤔᤧᤓᤡ᤺ᤰᤂᤢᤀᤠᤱ ᤘᤠ᤹॥ ᤔᤡᤛᤪ᤺ᤴ ᤏᤢ ᤂᤧᤸᤗᤧ ᤁᤢᤎᤰᤛᤢᤒᤠ ᤛᤢᤶᤜᤠ᤹ ᤂᤠᤛᤧᤴ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤔᤧᤀᤢ᤺ᤰᤂᤢ ᤔᤧᤎᤧᤔᤢ ᤔᤧᤍᤣ᤹ᤖᤢᤛᤡ᤹॥

᥈᥇ ᤔᤢ ᤂᤧᤔᤠᤍᤡᤱ ᤕᤱᤛᤱᤅᤥ ᤔᤢᤰᤛᤠᤶᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤔᤡᤛᤪ᤺ᤴ ᤏᤢ ᤂᤧᤸᤗᤧ ᤁᤢᤴᤈᤢᤶ ᤁᤢᤴᤍᤣ᤺ᤱ ᤗᤠᤈᤣ᤹ᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤖ ᤀᤰᤂᤣᤗ᤹ᤖᤡᤰ ᤗᤠᤶᤍᤠᤰ ᤔᤧᤔᤧᤳᤋᤢᤛᤡ᤹. ‘ᤂᤧᤱᤜᤠ᤹ ᤔᤢ ᤔᤧᤕᤧᤀᤠᤱ ᤔᤧᤘᤠ᤹. ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤌᤰᤛᤢᤒᤠ ᤛᤢᤶ. ᤀᤠᤛᤢᤛᤢᤒᤠ ᤔᤧᤴᤇᤠᤶ ᤛᤢᤘᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ ᤔᤧᤏᤧᤖᤥ॥’

᥈᥈ “ᤀᤛ᤻ᤛᤢᤖᤧᤴ ᤂᤧᤵᤔᤥ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤢᤀᤠᤱ ᤏᤧᤖᤥ॥

᥈᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ ᤗᤢᤶᤒᤠ᤺ᤳᤋᤥ ᤏᤧᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤣᤱᤈᤢᤶ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤁᤒᤪᤡᤱ ᤔᤧᤃᤒᤢᤛᤡᤀᤠᤱ ᤏᤧᤖᤥ॥ ᤂᤧᤱᤜᤠ᤹ᤖᤧ ᤀᤠᤳᤋᤠᤴᤇᤠᤱ ᤔᤏᤠᤜᤠ᤹ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤔᤧᤃᤡᤔᤧᤛᤡᤖ ᤔᤧᤕᤠ᤺ᤴᤍᤢᤛᤡ. ᤁᤖ ᤀᤠᤸᤗᤥ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤀᤠᤱ ᤔᤧᤏᤧᤖᤥ॥

᥈᥊ “ᤀᤣᤗᤠᤔᤧᤴ ᤂᤧᤵᤔᤥ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤂᤢᤏᤧ᤹ ᤁᤧᤖᤧᤰ ᤁᤢᤎᤰᤛᤢᤒᤠ ᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ᤖᤧ ᤁᤒᤪᤡᤱ ᤔᤧᤃᤒᤢᤀᤠᤱ ᤏᤧᤖᤥ. ᤂᤧᤱᤜᤠ᤹ᤖᤧ ᤀᤠᤳᤋᤠᤴᤇᤠᤱ ᤔᤏᤠᤜᤠ᤹ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤔᤧᤃᤡᤛᤧᤖ ᤔᤧᤕᤠ᤺ᤴᤍᤢᤛᤡ. ᤁᤖ ᤀᤠᤸᤗᤥ ᤂᤧᤱᤜᤠ᤹ ᤀᤠᤛᤢᤛᤢᤒᤠ ᤔᤧᤴᤇᤠᤶ ᤛᤢᤘᤠᤱ ᤁᤢᤀᤡᤛᤡ᤺ᤰ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱ ᤔᤧᤕᤧᤀᤠᤱ ᤔᤧᤘᤠ᤹॥ ᤀᤠᤸᤗᤥ ᤂᤧᤱᤜᤠ᤹ ᤗᤢᤶᤒᤠ᤺ᤳᤋᤥ ᤔᤧᤏᤧᤖᤥ ᤜᤧᤰᤁᤩᤠᤱ ᤂᤢᤴᤇᤡ᤹ᤏᤢ᤺ᤸᤗᤧ ᤋᤃᤡ ᤁᤧᤕᤢᤒᤠᤜᤠ᤹ᤏᤢ ᤁᤢᤍᤱᤒᤠ ᤛᤡᤖᤡᤱᤔᤔᤥ ᤔᤧᤎᤩᤧᤀᤠᤱ ᤔᤧᤘᤠ᤹॥

᥈᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤌᤰᤛᤢᤒᤠ ᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤀᤡᤐᤢᤱᤜᤠ᤹ᤖᤧ ᤁᤒᤪᤡᤱ ᤁᤒᤢᤒᤠ. ᤔᤧᤛᤩᤧᤖᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ᤖᤧ ᤗᤳᤇᤠ ᤏᤠ᤺ᤶᤛᤡᤱᤔᤠᤍᤧᤴ ᤔᤧᤃᤳᤋᤢ᤹॥ ᤀᤥᤘᤠ. ᤁᤢᤜᤡᤱᤘᤧᤳ ᤔᤧᤘᤕᤧ᤺ᤸᤗᤧ ᤂᤧᤱᤜᤠ᤹ᤖᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤱᤔᤠ ᤔᤧᤛᤧᤖᤢᤛᤡ. ᤁᤖ ᤀᤠᤸᤗᤥ ᤂᤧᤴ ᤁᤧᤖᤧᤰ ᤋᤠᤓᤣ᤺ᤸᤗᤧ ᤔᤧᤛᤩᤧᤖᤢᤛᤡᤒᤠ. ᤀᤠᤛᤢᤛᤢᤒᤠ ᤛᤢᤘᤠᤱᤜᤠ᤹ᤏᤢ ᤛᤥᤖᤡᤰ ᤗᤢᤶᤒᤠ᤺ᤳᤋᤥ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤩᤧᤀᤠᤱ ᤔᤧᤕᤠᤰ॥

᥈᥌ “ᤔᤣᤛᤣᤁ ᤏᤢ ᤋᤢᤒᤗᤧᤴ ᤂᤧᤵᤔᤥ ᤂᤢᤴᤇᤡ᤹ ᤁᤧᤖᤧᤰ ᤌᤰᤛᤢᤒᤠ ᤛᤢᤶᤜᤠ᤹ᤖᤧ ᤂᤢᤏᤡ᤹ ᤀᤡᤐᤢᤱᤜᤠ᤹ᤖᤧ ᤁᤧᤖᤧᤰ ᤐᤡᤛᤠᤱ ᤔᤧᤃᤒᤢᤛᤡᤀᤠᤱ ᤏᤧᤛᤡ॥ ᤂᤧᤴ ᤏᤧᤵᤑᤢᤖᤧ ᤀᤠᤳᤋᤠᤴᤇᤠᤱ ᤔᤏᤠᤜᤠ᤹ ᤂᤢᤴᤇᤡ᤹ ᤛᤡᤰᤗᤢᤱᤔᤥ ᤔᤧᤃᤡᤔᤧᤛᤡᤖ ᤕᤠ᤺ᤴᤍᤧᤛᤢᤛᤡ॥ ᤁᤖ ᤀᤠᤸᤗᤥ ᤂᤧᤴ ᤏᤧᤵᤑᤢᤜᤠ᤹ᤃ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤀᤠᤛᤢᤛᤢᤒᤠ ᤔᤧᤴᤇᤠᤶ ᤛᤢᤘᤠᤱᤛᤡᤖᤥ॥

᥈᥍ ᤀᤢᤴᤇᤥ᤺ᤴ ᤀᤢᤴᤇᤥ᤺ᤶᤒᤠ ᤔᤢᤰᤁᤧᤃᤢᤒᤠ ᤌᤰᤛᤢᤒᤠᤜᤠ᤹ ᤜᤧᤰᤁᤣ ᤂᤢᤴᤇᤡ᤹ ᤔᤡᤱᤛᤥ ᤀᤡᤱᤎᤠ᤺ᤱᤏᤢ ᤂᤧᤔᤠᤍᤡᤱ ᤕᤱᤛᤱᤅᤥ ᤔᤧᤒᤣᤛᤡᤴ॥ ᤂᤧᤴ ᤔᤢᤰᤁᤧᤃᤢᤒᤠᤜᤠ᤹ᤃ ᤁᤧᤖᤧᤰ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤜᤠ᤹ᤏᤢ ᤛᤥᤖᤡᤰ ᤌᤧᤃᤣ᤺ᤰ ᤛᤡᤃᤠᤱ ᤋᤠᤓᤣᤜᤠ᤹ ᤏᤢ ᤆᤣ ᤛᤶᤎᤠᤱ ᤂᤥᤜᤠ᤹ ᤔᤧᤏᤧᤛ᤻ᤛᤢᤀᤠᤱ ᤀᤡᤐᤢᤱᤅᤥ ᤔᤧᤗᤢᤵᤋᤢᤛᤡ॥ ᤌᤡᤰ ᤕᤧᤶᤔᤥ ᤁᤴ ᤔᤢᤰᤁᤧᤃᤢᤒᤠᤜᤠ᤹ ᤁᤢᤜᤡᤱᤘᤧᤳ ᤘᤕᤧᤛᤡᤸᤗᤧ ᤁᤢᤜᤡᤱᤘᤧᤳᤜᤠ᤹ ᤕᤱᤔᤠᤛᤧᤵᤔᤠ ᤔᤢᤰᤛᤠᤶ ᤁᤳᤋᤧᤛᤢ॥

᥈᥎ “ᤂᤧᤏᤧ᤹ ᤔᤡᤛᤪ᤺ᤴᤏᤠᤱ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤂᤧᤴ ᤀᤠᤛᤢᤛᤢᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤢᤓᤢᤍᤢᤰᤔᤠ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤅᤠᤱ ᤁᤧᤏᤧᤖᤥ॥

᥈᥏ “ᤀᤣᤍᤥᤶᤔᤡᤴᤏᤠᤱ ᤂᤢᤏᤧ᤹ ᤁᤢᤜᤠᤱᤜᤠ᤹ ᤜᤧᤰᤁᤩᤠᤱ ᤁᤢᤗᤠᤶᤗᤥᤒᤠᤜᤠ᤹ᤏᤢ ᤛᤥᤖᤡᤰ ᤂᤧᤵᤔᤥ ᤏᤧᤛ᤻ᤛᤧ॥ ᤂᤧᤱᤜᤠ᤹ ᤔᤢᤰᤁᤧᤃᤢᤒᤠ ᤔᤧᤘᤕᤧᤛᤠᤱ. ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤗᤢᤶᤒᤠ᤺ᤳᤋᤥ ᤔᤢ ᤁᤧᤒᤣ᤺ᤰᤐᤠ. ᤀᤠᤛᤢᤛᤢᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ᤀᤠᤱ ᤔᤧᤏᤧ ᤔᤧᤈᤠᤖᤥ॥

᥉᥆ “ᤌᤠᤱᤃᤧᤳ ᤗᤧᤵᤔᤠᤱᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤏᤢ ᤁᤧᤖᤧᤰ ᤛᤡᤍᤥᤏᤡᤜᤠ᤹ ᤘᤣ᤹ ᤁᤧᤛᤡᤒᤠᤜᤠ᤹ᤏᤢ ᤛᤥᤖᤡᤰ ᤂᤧᤵᤔᤥ ᤔᤧᤏᤧᤛ᤻ᤛᤧ॥ ᤌᤡᤰ ᤕᤧᤶᤔᤥ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤡᤔᤠ ᤕᤱᤔᤧᤸᤗᤧ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤌᤠᤛᤢᤛᤡᤀᤠᤱ ᤔᤧᤘᤕᤧ॥ ᤀᤠᤛᤢᤛᤢᤒᤠ ᤛᤢᤘᤠᤱᤜᤠ᤹ ᤁᤢᤀᤡᤛᤡ᤺ᤰ ᤋᤠᤓᤣ᤺ᤸᤗᤧ ᤛᤩᤧᤖᤢᤛᤡᤀᤠᤱ ᤘᤕᤧᤒᤠ ᤘᤣ᤹ᤜᤠ᤹ᤏᤢ ᤛᤥᤖᤡᤰ ᤂᤧᤅᤜᤠ᤹ ᤂᤧᤵᤔᤥ ᤔᤧᤏᤧᤛ᤻ᤛᤧ॥ ᤗᤢᤶᤒᤠ᤺ᤳᤋᤥ ᤁᤧᤕᤢᤒᤠᤀᤠᤱ ᤁᤧᤕᤠᤰᤐᤠ ᤁᤧᤖᤧᤰᤏᤢ ᤛᤥᤖᤡᤰ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤩᤧ॥

᥉᥇ “ᤑᤠᤖᤥ᤺ᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤁᤧᤖᤧᤰᤗᤧ ᤂᤧᤱᤜᤠ᤹ ᤔᤧᤏᤡᤛᤢᤛᤡ᤹. ᤜᤧᤰᤁᤩᤠᤱ ᤂᤢᤏᤧ᤹ᤖᤰ ᤁᤧᤖᤧᤰ ᤁᤢᤎᤰᤛᤢᤒᤠ ᤛᤢᤶᤜᤠ᤹ ᤔᤧᤛᤧᤖᤢᤛᤡᤒᤠ ᤔᤧ᤺ᤴᤗᤳᤇ ᤑᤠ᤹ᤀᤠᤱ ᤂᤢᤏᤧ᤹ ᤀᤠ᤺ᤴᤇᤡᤱᤔᤠ ᤂᤥᤛᤢ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥉᥈ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤂᤢᤏᤧ᤹ᤗᤠᤶ ᤁᤡᤔᤠ ᤕᤱᤔᤧᤴ ᤁᤧᤖᤧᤰ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤩᤧᤖ ᤕᤠ᤺ᤴᤍᤢᤱᤅᤠᤱ ᤘᤠ᤹. ᤂᤧᤵᤔᤥ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠ ᤀᤠᤛᤢᤛᤢᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤑᤠᤖᤥᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠ ᤛᤢᤶᤜᤠ᤹ ᤔᤧᤏᤧᤖᤥ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

a 

᥉᥈:᥇ ᥉ ᤔᤠᤷᤆ ᥋᥎᥋ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥉᥈:᥇᥍ ᥇᥍ ᤔᤠᤷᤆ ᥋᥎᥋ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤀᤡᤈᤁᤡᤀᤣ᤺ᤸᤗᤧᤴ ᤀᤡᤰᤁᤧᤃᤥᤒᤠ ᤐᤥᤱ᤹

(ᤀᤡᤈ ᥉:᥇᥌-᥈᥇)

᥉᥉

ᤕᤠᤶᤔᤥ ᤌᤡᤰᤗᤧᤱ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤧᤛᤧ᤹- ‘ᤀᤠᤱᤃᤠ᤹ ᤗᤳᤇᤠ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤰᤛᤢᤒᤠᤜᤠ᤹ ᤋᤠᤖᤢᤱᤛᤡᤱᤅᤡᤸᤗᤧ. ᤂᤧᤴ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤔᤏᤠᤎᤡᤰ ᤀᤡᤰᤁᤧᤃᤥᤒᤠ ᤐᤥᤱᤔᤠᤖᤧ ᤗᤠᤃᤡ ᤔᤧᤛᤣᤃᤢ᤹॥

᥉ ᤀᤡᤰᤁᤧᤃᤥᤒᤠᤸᤗᤧ ᤏᤡᤱᤔᤡ᤺ᤴ ᤋᤠᤖ ᤐᤵᤐᤠ ᤏᤡᤛᤢᤸᤗᤧ. ᤁᤧᤖᤧᤰ ᤔᤏᤠᤜᤠ᤹ ᤛᤠᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤛᤠᤍᤠᤱᤅᤡᤴ ᤗᤠᤀᤡ᤺ᤰᤂᤢ॥

᥊ ᤂᤧᤒᤩᤠᤱ ᤂᤧᤴ ᤛᤠᤍᤠᤱ ᤗᤠᤀᤡᤰᤐᤠ ᤀᤡᤰᤗᤠ᤺ᤴ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤶᤄᤧᤶ ᤔᤧᤸᤗᤠᤵᤋᤢᤴᤏᤠᤱ ᤂᤧᤱᤜᤠ᤹ ᤔᤧᤛᤡᤏᤣᤓᤃᤪ ᤁᤱᤃ ᤂᤢᤴᤇᤡ᤹ ᤀᤠᤵᤑᤣᤰ ᤕᤠ᤺ᤶᤒᤰ ᤔᤧᤓᤣ᤺ᤴᤍᤢᤒᤠ ᤐᤥᤱ᤹॥

᥋ ᤂᤧᤱᤜᤠ᤹ᤖᤧ ᤛᤠᤍᤠᤱ ᤗᤠᤀᤡ᤺ᤰᤋᤧᤒᤠᤴ ᤔᤧᤄᤧᤵᤛᤢ ᤁᤖ ᤂᤧᤶᤄᤧᤶ ᤔᤧᤸᤗᤠᤵᤋᤢᤴ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤵᤑᤣᤰ ᤕᤠ᤺ᤶᤒᤰ ᤔᤧᤓᤣ᤺ᤴᤍᤢᤒᤠ ᤐᤥᤱ᤹॥ ᤂᤧᤱᤜᤠ᤹ᤖᤧ ᤂᤧᤴ ᤛᤠᤶᤍᤡᤱᤅᤡᤴ ᤔᤧᤄᤧᤵᤛᤢᤒᤠ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤔᤧᤜᤡᤅᤧᤒᤠ ᤘᤕᤧᤔᤧᤴ॥

᥌ ᤁᤖ ᤀᤡᤰᤁᤧᤃᤥᤒᤧᤸᤗᤧ ᤏᤡᤱᤔᤡ᤺ᤴ ᤋᤠᤖ ᤐᤵᤐᤠ ᤏᤡᤛᤢᤛᤠᤱ ᤔᤏᤠᤜᤠ᤹ ᤛᤠᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤛᤠᤍᤠᤱᤅᤡᤴ ᤔᤧᤔᤢᤰᤂᤢᤴᤏᤣᤓᤃᤪ. ᤏᤡᤱᤔᤡ᤺ᤴ ᤋᤠᤀᤠᤱ ᤂᤧᤱᤜᤠ᤹ ᤛᤧᤖᤢᤛᤡ᤹. ᤁᤖ ᤂᤧᤱᤜᤠ᤹ ᤔᤧᤛᤩᤧᤒᤠᤸᤗᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤀᤡᤰᤁᤧᤃᤥᤒᤠᤴ ᤗᤰᤐᤧᤴᤏᤥ ᤌᤠᤖ ᤆᤥᤃᤢᤱ᤹॥’

᥍ “ᤀᤠᤸᤗ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤡᤛᤪᤠᤀᤡᤗᤒᤠ ᤔᤧᤏᤠᤜᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤀᤡᤰᤁᤧᤃᤥᤒᤠ ᤆᤥ᤺ᤰᤏᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤂᤧᤵᤛᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤧᤰᤘᤠᤀᤥ ᤛᤠᤶᤍᤡᤱ ᤐᤡᤖᤧᤛᤧ᤹॥

᥎ ᤁᤢᤓᤠ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤛᤧᤰᤂᤠᤀᤣ ᤔᤧᤛᤡᤖᤥ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤢᤘᤠ ᤆᤥᤃᤢᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤶᤜᤠ᤹ᤀᤥᤗᤠᤶ ᤏᤢ᤺ᤱᤔᤠᤖᤧ ᤗᤠᤃᤡ ᤂᤧᤏᤧ᤹ ᤁᤧᤶᤔᤧᤳᤋᤢᤛᤡᤴ. ᤂᤧᤒᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤔᤧᤛᤡᤏᤣᤓᤃᤪ. ᤂᤧᤱᤜᤠ᤹ ᤔᤧᤛᤩᤧᤒᤠᤸᤗᤧ ᤁᤢᤗᤧᤰᤘᤠ᤹ ᤀᤠᤱᤃᤠ᤹ ᤂᤧᤏᤧ᤹ ᤁᤧᤎᤠᤖ ᤗᤰᤐᤧᤴᤛᤠᤒᤠ ᤆᤥ᤺ᤰᤏᤧ᤹॥

᥏ ᤁᤖ ᤗᤠᤕᤥᤗᤠᤶ ᤜᤡᤶᤔᤠᤖᤧ ᤂᤧᤏᤧ᤹ ᤂᤧᤱᤜᤠ᤹ ᤛᤠᤶᤍᤡᤱ ᤁᤧᤒᤡᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤠᤕᤥᤗᤠᤶ ᤔᤧᤴᤜᤡᤴᤏᤧᤴᤏᤣᤓᤃᤪ. ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤜᤠ᤹ᤀᤥ ᤔᤧᤛᤡᤖᤥ. ᤁᤖ ᤂᤧᤏᤧ᤹ᤃ ᤁᤧᤜᤡᤱᤔᤧᤴ ᤁᤧᤛᤧ᤺ᤵᤋᤢᤖᤥ॥”

ᤁᤧᤖᤧᤰᤗᤧ ᤀᤠᤵᤑᤣᤰ ᤀᤠᤵᤑᤣᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤗᤰᤐᤧᤴ

᥇᥆ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤔᤧᤳᤋᤧᤛᤧ᤹- ‘ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ᤹. “ᤀᤠᤏᤡᤃᤧ ᤗᤠᤕᤥᤜᤠ᤹ ᤀᤠᤏᤡᤃᤧ ᤛᤶᤎᤠᤱ ᤐᤗᤡ᤺ᤵ ᤗᤡ᤺ᤵ. ᤀᤠᤏᤡᤃᤧ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤌᤩᤧ᤹ᤀᤡᤃᤧᤀᤠᤱ ᤘᤠ᤹᥄ ᤀᤠᤏᤡᤃᤧ ᤀᤠᤰᤂᤣᤗ᤹ᤖᤡᤰ ᤜᤡᤱᤔᤠ ᤛᤢᤰᤋᤡᤃᤧᤒᤣ᥅”’

᥇᥇ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤔᤧᤛᤡ᤺ᤸᤗᤧ ᤀᤠᤱᤃᤠ᤹ ᤔᤧᤛ᤺ᤳᤋᤠᤴ॥ ᤂᤧᤱᤜᤠ᤹ ᤂᤢᤴᤇᤡ᤹ ᤁᤢ᤹ᤀᤡᤓᤧᤶᤔᤠ ᤗᤠᤶᤜᤠ᤹ᤀᤥᤏᤢ ᤔᤧᤏᤢ᤺ᤱᤗ ᤁᤧᤗ᤹ᤒᤠᤖᤰ ᤀᤠᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤱ᤹ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤜᤡᤱᤔᤠ ᤔᤧᤛᤢᤰᤗ॥ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ᥄ ᤜᤡᤀᤠᤛᤡᤶᤔᤧ᤹᥄ ᤂᤡᤏᤡ᤹ ᤁᤢ᤹ᤀᤡᤓᤧᤶᤔᤠ ᤗᤠᤶᤔᤥᤏᤢ ᤏᤢ᤺ᤰᤂᤧᤶᤔᤧ᤹. ᤂᤡᤏᤡ᤹ ᤌᤣᤀᤠᤱ ᤁᤧᤛᤩᤧ᤹ᤀᤡᤒᤠᤒᤣ᥅’

᥇᥈ “ᤀᤠᤸᤗ ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤁᤴ ᤀᤡᤱᤄᤱᤅᤡᤴ ᤂᤧᤏᤧ᤹ ᤁᤧᤔᤏᤠᤜᤠ᤹ ᤔᤧᤳᤋᤧᤛᤧ᤹- ‘ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤗᤠᤕᤥᤀᤥ ᤔᤧᤏᤢ᤺ᤱᤏᤣᤓᤃᤪ ᤂᤢᤴᤇᤡ᤹ ᤛᤠᤶᤕᤥᤏᤡᤒᤠ ᤕᤧᤵᤗᤧᤰᤁᤡᤸᤗᤧ ᤂᤧᤱᤜᤠ᤹ ᤔᤧᤛᤧ᤺ᤵᤋᤢᤛᤡᤴ᤹. ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤕᤥᤜᤠ᤹ᤗᤠᤶ ᤔᤧᤏᤢ᤺ᤱ ᤜᤧᤰᤁᤩᤠᤱ ᤗᤠᤕᤥᤗᤠᤶ ᤔᤧᤜᤡᤴᤏᤣᤓᤃᤪ ᤂᤧᤱᤜᤠ᤹ᤀᤠᤱ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤔᤧᤔᤧᤰᤂᤢᤛᤡᤴ᤹॥ ᤁᤢᤓᤠ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤗᤠᤕᤥ ᤆᤥᤃᤢᤏᤣᤓᤃᤪ. ᤂᤧᤴ ᤋᤃᤡᤒᤠ ᤛᤠᤶᤕᤥᤏᤡᤒᤠ ᤁᤢᤕᤠ᤺ᤶᤒᤰᤁᤡᤸᤗᤧ ᤂᤧᤴ ᤘᤠ᤹ᤔᤠ ᤔᤧᤓᤠ᤺ᤰᤋᤢᤴ॥’

᥇᥉ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤜᤡᤱ ᤑᤠ᤹ᤀᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹. ᤁᤖ ᤂᤢᤴᤇᤡ᤹ ᤋᤃᤡᤒᤠ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤛᤧ᤺ᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤏᤣᤓᤃᤪ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤳᤋᤡᤴ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ᤀᤠᤱ ᤏᤡᤱᤘᤠ᤹ᤛᤢᤶ ᤗ᤹ᤖᤡᤰ ᤀᤡ᤺ᤵᤔᤠ ᤔᤧᤒᤥ᤺ᤱᤏᤧᤴ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤔᤧᤰᤂᤢᤱᤛᤡᤱ᤹॥

᥇᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤓᤠ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤛᤧᤰᤂᤠᤀᤣ ᤔᤧᤛᤡ ᤑᤠ᤹ᤀᤠᤱ ᤔᤧᤳᤋᤢᤱᤛᤡᤱᤔᤢ. ᤁᤖ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤕᤥᤜᤠ᤹ᤀᤥᤏᤢ ᤔᤧᤏᤢ᤺ᤱ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤐᤠ᤺ᤴᤏᤡᤴ ᤔᤧᤈᤥᤃᤢ᤹॥

᥇᥋ ᤁᤢᤒᤡᤖᤧ ᤗᤠᤃᤡ. ᤛᤡᤱᤏᤠᤳ ᤁᤧᤍᤣ᤹ᤒᤠᤸᤗᤧ ᤕᤢᤰᤂᤢᤒᤠ ᤆᤡᤃᤰᤘᤠ᤺ᤴ ᤂᤧᤱᤜᤠ᤹ᤖᤧ ᤕᤠᤱᤏᤠ ᤔᤧᤏᤢ᤺ᤰᤋᤢ ᤔᤧᤒᤡᤖᤢ᤹. ᤂᤧᤱᤜᤠ᤹ᤖᤧ ᤔᤧᤄᤢ᤺ᤳᤋᤢᤀᤠᤱ ᤁᤧᤘᤠ᤹ᤒᤠ ᤆᤡᤃᤰᤘᤠᤜᤠ᤹ ᤔᤧᤏᤢ᤺ᤰᤋᤢ ᤔᤧᤒᤡᤖᤢᤛᤡ᤹. ᤜᤧᤰᤁᤩᤠᤱ ᤜᤡᤱᤔᤴ ᤁᤧᤒᤡᤒᤠ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ. ᤀᤠᤸᤗᤀᤠᤱᤎᤥ ᤑᤧᤴᤕᤠ᤺ᤶᤒᤰ ᤔᤧᤴᤈᤥᤃᤢᤴ᤹॥ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤈᤥᤃᤢᤏᤣᤓᤃᤪ. ᤂᤧᤱᤜᤠ᤹ ᤛᤧᤰᤂᤠᤀᤣ ᤔᤧᤜᤡᤱ᤹ ᤜᤧᤰᤁᤩᤠᤱ ᤔᤧᤴᤇᤡᤏᤧᤴ᤹॥

᥇᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤒᤠ ᤀᤠᤳᤋᤡᤴ ᤗᤠᤕᤥᤜᤠ᤹ᤀᤠᤱ ᤕᤠᤶᤔᤥ ᤋᤠ᤺ᤵᤔᤠ ᤔᤧᤒᤥ᤺ᤱᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤘᤠ᤹. ᤂᤧᤒᤩᤠᤱ ᤂᤧᤱᤜᤠ᤹ ᤛᤧᤰᤂᤠᤛᤠᤱ ᤔᤧᤜᤡᤱ᤹॥

᥇᥍ “ᤂᤧᤏᤧ᤹ ᤁᤧᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤘᤠ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤐᤠ᤺ᤴᤏᤡᤴ ᤔᤧᤈᤥᤃᤢᤴᤗ ᤔᤧᤘᤠ᤹ᤏᤧᤴ.’ ᤁᤖ ᤂᤧᤱᤜᤠ᤹ᤖᤧᤏᤣ ᤁᤢᤍᤥ᤺ᤵᤔᤠ ᤔᤧᤴᤈᤥ᤺ᤰᤁᤣ ᤔᤧᤘᤠ᤹ᤖᤥ॥

᥇᥎ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤠᤶᤔᤥ ᤐᤠ᤺ᤳᤋᤢᤱ᤹. ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤛᤠᤶᤕᤥᤏᤡᤒᤠ ᤕᤧᤵᤗᤧᤰᤁᤥᤗᤠᤶ ᤔᤧᤏᤢ᤺ᤱ ᤔᤧᤒᤣ᤺ᤰ ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰᤁᤥ ᤔᤧᤜᤡᤛᤡᤱᤏᤣᤓᤃᤪ. ᤂᤧᤱᤜᤠ᤹ ᤔᤧᤛᤡᤖᤥ॥

᥇᥏ ᤁᤖ ᤋᤠᤰᤁᤧᤓᤧᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤥᤏᤢ ᤔᤧᤏᤢ᤺ᤱ᤹ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤂᤧᤱᤜᤠ᤹ ᤔᤧᤜᤡᤱ᤹॥

᥈᥆ ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶᤗ ᤁᤧᤘᤕᤡ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤥ᤺ᤵᤔᤠ ᤆᤥᤃᤢᤖ ᤔᤧᤘᤠ᤹ᤏᤧᤴ॥’ ᤁᤖ ᤀᤠᤱᤃᤠ᤹ ᤂᤧᤏᤡ᤹ ᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠᤀᤥ ᤌᤡᤰᤌᤡᤰ ᤂᤡᤏᤡ᤹ ᤁᤧᤖᤧᤰ ᤂᤠᤛᤧᤴ ᤆᤥ᤺ᤰᤏᤡᤱᤗᤥ॥”

ᤕᤖᤢᤛᤗᤧ᤺ᤶᤔᤡᤴ ᤜᤢᤰᤁᤠᤵ ᤔᤧᤈᤥᤃᤢᤒᤠ ᤀᤡᤱᤄᤱ

᥈᥇ ᤀᤠᤏᤡᤃᤧ ᤔᤧᤍᤧᤶᤛᤡ ᤔᤧᤍᤣ᤹ᤖᤡᤃᤧᤒᤠ ᤌᤡᤒᤥᤱᤅᤠᤱ ᤏᤧᤳᤇᤡᤃᤣ᤺ᤰᤐᤠ ᤋᤱᤒᤣ ᤌᤡᤒᤥᤱᤃᤣ᤺ᤰᤐᤠ ᤗᤠ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤥa ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤎᤡᤰ ᤕᤖᤢᤛᤗᤧ᤺ᤶᤗᤠᤶ ᤑᤧᤖᤧᤀᤠᤱ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤧᤰᤕᤰᤁᤡᤴ ᤜᤢᤰᤁᤠᤵ ᤔᤧᤈᤥᤃᤢᤀᤠᤱ ᤏᤧᤖᤥ᥄”

᥈᥈ ᤂᤧᤴᤏᤢ᤺ᤸᤗᤧ ᤋᤃᤡᤒᤠ ᤕᤢ᤺ᤴᤇᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤐᤳᤇᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤰᤗᤠ᤺ᤴ ᤏᤢ᤺ᤰᤋᤠᤱ ᤐᤡᤖᤠᤱ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤔᤏᤠᤴ ᤁᤧᤖᤧᤓᤧᤖᤧᤒᤠ ᤁᤢᤍᤠ᤺ᤴᤍᤡᤰᤔᤠ ᤋᤠᤏᤠᤶ ᤀᤠᤱᤃᤠ᤹ ᤐᤠ᤺ᤵᤔᤠ ᤛᤢᤰᤋᤠᤱᤗᤥ॥

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ

᥈᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈᥊ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤕᤢᤱᤒᤠ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤘᤠ᤹. ‘ᤀᤒᤪᤠᤜᤠᤶᤔᤡᤴ ᤗᤳᤇᤠᤖᤰ ᤔᤏᤠ ᤘᤕᤧ. ᤁᤖᤛᤠᤱ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤂᤢᤏᤧ᤹ ᤂᤥᤛᤢ॥ ᤀᤠᤏᤡ᤹ ᤕᤖᤡᤰ ᤀᤠᤘᤠ᤹. ᤛᤧᤰᤂᤠᤛᤠᤱ ᤕᤠᤱᤛᤠᤁᤢᤴᤎᤣ ᤁᤢᤀᤡᤛᤡ᤺ᤰ ᤗᤠᤈᤣ᤺ᤴ ᤀᤠᤏᤡ᤹ ᤀᤠᤶᤒᤡᤖᤧᤀᤠᤱ ᤏᤧᤖᤥ॥’

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤴ ᤔᤏᤠᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤧ ᤐᤠ᤺ᤳᤋᤢ᤹- ᤁᤵᤔᤥ ᤂᤡᤏᤡ᤹ ᤁᤢᤔᤠᤰᤂᤡ᤹ᤏᤢ ᤛᤥᤖᤡᤰ ᤛᤠ ᤁᤧᤈᤠᤶ᤹. ᤏᤠᤘᤠᤀᤡᤳᤗᤠᤜᤠ᤹ ᤂᤡᤏᤡ᤹ ᤛᤧᤘᤠ ᤁᤧᤔᤧᤳᤋᤢᤶᤛᤡᤶ᤹. ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤂᤡᤏᤡ᤹ ᤁᤧᤛᤩᤧᤖᤢᤶᤛᤡᤶ᤹॥ ᤌᤣ ᤂᤡᤏᤡ᤹ ᤛᤧᤰᤂᤠᤀᤣ ᤗᤠᤈᤣ᤺ᤴ ᤀᤠᤏᤡᤃᤧᤴ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅

᥈᥌ ᤔᤏᤠ ᤁᤧᤛᤧᤵᤐᤠᤛᤣ᥄ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤛᤣ᥄ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤣ᥄ ᤌᤣ ᤗᤠᤈᤣ᤺ᤴ ᤂᤡᤏᤡ᤹ᤀᤡᤴ ᤐᤥᤱᤗᤒᤡ᥅’

᥈᥍ “ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤣᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤂᤧᤴ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤡᤖᤥ॥ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰ ᤗᤠ᤺ᤰᤁᤠᤳ ᤂᤠᤶᤒᤠᤱᤜᤠ᤹ᤀᤥ ᤁᤧᤕᤢᤱᤒᤠᤜᤠ᤹ ᤆᤠᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤋᤠᤶᤓᤢᤱ ᤌᤰᤛᤠᤜᤠ᤹ ᤐᤠᤱᤄᤢᤱᤛᤡᤱ᤹॥ ᤂᤧᤴ ᤕᤰᤜᤠ᤹ᤀᤥ ᤏᤢ ᤑᤢᤰᤁᤥᤜᤠ᤹ᤀᤥ ᤁᤧᤈᤡᤱᤛᤡᤱᤒᤠᤀᤠᤱ ᤁᤧᤕᤢᤱᤒᤠᤜᤠ᤹ ᤔᤡᤱᤍᤣᤸᤗᤧ ᤔᤧᤛᤡᤖᤥ॥

᥈᥎ ᤀᤠᤱᤃᤠ᤹ ᤗᤠᤈᤣ᤺ᤴ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤆᤥᤃᤢᤱ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤠᤱᤍᤡᤱ ᤗ᤹ᤔᤠᤴ ᤕᤢᤔᤪᤧᤰ ᤔᤧᤰᤂᤢᤱ᤹॥ ᤂᤧᤸᤗᤧ ᤕᤶᤒᤠ ᤁᤢᤜᤧᤴᤇᤡᤱᤔᤠ ᤁᤢᤔᤢᤰᤛᤠᤶᤔᤡᤴ ᤏᤢᤵ॥ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤜᤠ᤺ᤳᤋᤠᤱ ᤗᤠᤱᤔᤧᤱᤄᤣ᤺ᤰᤔᤏᤠᤒᤠ ᤆᤡᤈᤡ ᤂᤰᤂᤰ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥᤱ᤹॥

᥈᥏ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤗᤠᤈᤣ᤺ᤴ ᤂᤠᤵᤐᤢᤌᤩᤱ ᤔᤧᤰᤂᤢᤱ᤹. ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤅ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥’”

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤁᤢᤀᤡᤱᤄᤱᤅᤡᤴ ᤁᤧᤖᤧ

᥉᥆ “ᤁᤖ ᤂᤧᤏᤧ᤹ᤃ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤁᤧᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤡᤶ ᤁᤧᤶᤈᤧᤱ᤹ ᤜᤧᤰᤁᤩᤠᤱ ᤗᤠᤶᤎᤣ᤺ᤳᤜᤠ᤹ᤀᤥ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤂᤢᤛᤢᤰ ᤂᤢᤛᤢᤰ ᤔᤧᤗ᤹॥ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ᤹. ‘ᤋᤩᤧᤶᤔᤧ᤹ᤀᤥ. ᤀᤠᤏᤡ᤹ ᤐᤣᤃᤡᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤀᤠᤔᤧᤵᤐᤠ ᤐᤠ᤺ᤴᤏᤡᤴ ᤂᤧᤵᤛᤢᤶ ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠᤛᤡᤰ ᤐᤠ᤺ᤳᤋᤢᤖ ᤐᤵᤐᤡ᥄’

᥉᥇ ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤕᤧᤰᤕᤧᤰᤐᤠ ᤔᤧᤗᤧᤱᤛᤡᤱᤅᤠᤱ ᤂᤧᤏᤧ᤹ ᤁᤧᤍᤃᤡ ᤔᤧᤕᤢᤱᤛᤡᤱ᤹॥ ᤂᤧᤏᤧ᤹ ᤁᤧᤒᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢ᤹. ᤁᤖ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤱᤃᤳᤋᤢᤴ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤴ ᤔᤢᤷᤗᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤧᤍᤡᤶᤒᤠ ᤆᤥᤰ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤱ ᤂᤥᤔᤠᤖᤰ ᤏᤡᤱᤘᤠ᤹ ᤔᤧᤈᤥᤃᤢ॥

᥉᥈ ᤁᤢᤓᤠ ᤌᤡᤰᤗᤧ ᤛᤠ᤹ᤖᤡᤰ ᤏᤢᤒᤠ ᤀᤡᤰᤗᤠ᤺ᤸᤗᤧ ᤗᤢᤱᤔᤠ᤹ ᤜᤡ᤺ᤵᤛᤡᤱᤔᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤒᤠ ᤀᤡᤃᤪ ᤗᤳᤇᤠ ᤔᤢᤰᤗᤠᤀᤥ ᤛᤠᤶᤗᤥ ᤛᤠᤶᤔᤧᤵᤔᤠᤎᤡᤰ ᤔᤢᤰᤂᤢᤒᤠ ᤁᤢᤀᤡᤛᤡ᤺ᤰ. ᤂᤧᤏᤧ᤹ᤃ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠ᤹ᤖᤡᤰ ᤛᤥᤛᤥ᤺ᤳ ᤗᤖᤠᤱᤒᤠ ᤁᤧᤈᤥ᤺ᤰᤐᤠᤖᤰ ᤁᤧᤈᤥ᤺ᤰ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤧᤒᤠ᤺ᤴᤜᤠ᤹ ᤂᤧᤶᤔᤠᤃ ᤔᤧᤄᤧᤵᤛᤢ ᤁᤖ ᤂᤧᤴ ᤁᤢᤀᤡᤛᤡ᤺ᤰ ᤔᤧᤴᤈᤥᤃᤢᤴ᤹॥

᥉᥉ ᤁᤖ ᤁᤴ ᤁᤧᤖᤧᤰ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤐᤥᤱ᤹. ᤂᤧᤴ ᤐᤠ᤺ᤴᤜᤠ᤹ ᤛᤧᤰᤂᤠᤀᤣ ᤐᤥ᤺ᤱᤅᤡᤸᤗᤧ ᤂᤢᤴᤇᤡ᤹ ᤗᤢᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤎᤡᤰ ᤘᤕᤧᤖᤳᤇ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

a 

᥉᥉:᥈᥇ ᥎ ᤈᤏᤘᤖᤡ ᥋᥎᥋ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤀᤡᤛᤪᤠᤀᤡᤗᤒᤠ ᤔᤧᤸᤗᤢᤰᤁᤶᤒᤠᤜᤠ᤹

᥉᥊

ᤂᤧᤒᤩᤠᤱ ᤁᤴ ᤀᤡᤱᤄᤱᤅᤡᤴ ᤕᤜᤘᤣ ᤍᤠᤱᤒᤠᤗᤠᤶ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤔᤧᤸᤗᤢᤰᤁᤶᤒᤠᤜᤠ᤹ᤖᤧa ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ᤂᤡᤏᤡ᤹ ᤌᤰᤛᤠᤗᤢᤵᤜᤠ᤹ ᤁᤶᤒᤪᤠᤱ ᤔᤧᤵᤔᤠᤛᤡᤖᤧ ᤁᤢᤗᤧᤰᤘᤠ ᤂᤡᤏᤡ᤹ ᤀᤠᤒᤠᤅᤣᤖᤰ ᤁᤶᤒᤪᤠᤱ ᤁᤧᤔᤧᤳᤇᤡᤱᤒᤠ ᤔᤧᤸᤗᤢᤰᤁᤶᤒᤠᤜᤠ᤹ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ॥ ᤌᤣ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰᤜᤠ᤹ ᤁᤢᤈᤠ ᤆᤠ᤺ᤵᤔᤠᤛᤡ ᤔᤧᤒᤥ᤺ᤱᤏᤧᤶᤒᤡ᥅

᥉ ᤂᤡᤏᤡ᤹ ᤐᤡᤳᤏᤢ ᤁᤧᤎᤢᤅᤢᤶ᤹. ᤁᤢᤶᤒᤪᤡᤰᤁᤡᤴ ᤆᤠᤱ ᤁᤧᤈᤠᤰᤂᤢᤶ᤹. ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤘᤖᤢᤵᤗᤢᤵᤐᤠ ᤌᤰᤛᤠᤜᤠ᤹ ᤁᤧᤛᤧᤖᤢᤶ ᤁᤧᤈᤠᤶᤛᤡᤶ᤹. ᤁᤖ ᤂᤡᤏᤡ᤹ ᤌᤰᤛᤠᤗᤢᤵᤜᤠ᤹ ᤛᤠᤰᤁᤡᤸᤗᤧ ᤋᤖᤢᤛᤡᤖ ᤁᤧᤕᤠ᤺ᤴᤍᤢᤶᤛᤡᤶ᤹॥

᥊ ᤔᤧᤴᤎᤢᤶᤔᤏᤠᤒᤧᤴ ᤂᤡᤏᤡ᤹ ᤁᤶᤒᤪᤠᤱ ᤔᤧᤶᤔᤧᤳᤋᤣ ᤁᤧᤘᤕᤡ᤹॥ ᤁᤧᤍᤢᤰᤐᤧᤴ ᤂᤡᤏᤡ᤹ ᤔᤧᤴᤘᤣ᤺ᤴᤏᤣ ᤁᤧᤘᤕᤡ᤹ ᤀᤡᤃᤪ ᤁᤧᤃᤠ᤺ᤶᤒᤧᤴ ᤛᤡᤍᤠ᤹ᤐᤠᤱᤍᤠ᤹ ᤔᤧᤱᤄᤣ᤺ᤱ ᤔᤧᤶᤒᤡᤀᤣ ᤁᤧᤘᤕᤡ᤹॥ ᤂᤧᤴ ᤔᤠ᤺ᤱᤄᤠ ᤁᤧᤗᤧᤱᤒᤠ ᤁᤧᤒᤣ᤺ᤰᤐᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤏᤢ ᤁᤧᤔᤠᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ ᤁᤥ᤺ᤵᤔᤠᤛᤡᤖᤧ ᤗᤠᤃᤡ ᤂᤡᤏᤡ᤹ ᤔᤧᤶᤒᤣ᤺ᤰᤁᤣ ᤁᤧᤘᤕᤡ᤹॥ ᤂᤧᤴᤏᤢ᤺ᤸᤗᤧᤃ. ᤂᤡᤏᤡ᤹ ᤂᤧᤱᤜᤠ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤏᤢ ᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤀᤣ ᤕᤢᤰ ᤁᤣᤈᤥᤃᤢᤶᤛᤡᤶᤔᤠᤱ ᤔᤧᤘᤠ᤹॥

᥋ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤔᤧᤸᤗᤢᤰᤁᤶᤒᤠ ᤔᤧ᤺ᤴᤏᤣ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧ ᤔᤧᤒᤣᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤀᤠᤳᤋᤡᤴ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤗᤠᤃᤡᤛᤠᤱ ᤂᤧᤱᤜᤠ᤹ ᤁᤢᤍᤧᤶ ᤁᤧᤏᤢ᤹ᤒᤠ ᤛᤠᤏᤠ᤺ᤳ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥

᥌ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤐᤡᤛᤠᤱ. ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤏᤢ ᤌᤧᤃᤢ ᤔᤠᤱᤘᤠᤜᤠ᤹ ᤁᤧᤖᤧᤰ ᤗᤧᤵᤔᤠᤱ ᤂᤧᤱᤜᤠ᤹ ᤔᤧᤗᤧᤅᤧᤀᤠᤱ ᤔᤧᤘᤠ᤹. ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤁᤥ᤺ᤵᤔᤠᤛᤡᤖᤧ ᤗᤠᤃᤡ ᤜᤠ᤺ᤳᤋᤠᤱ ᤔᤧᤶᤒᤣ᤺ᤰᤁᤣ ᤘᤠ᤹॥

᥍ “ᤂᤧᤸᤗᤧ ᤆᤥᤃᤢᤸᤗᤧ. ᤂᤡᤏᤡ᤹ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹-

᥎ ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹. ᤀᤠᤱᤃᤠ᤹ ᤀᤠᤎᤰᤛᤠᤜᤠ᤹ ᤂᤡᤏᤡ᤹ ᤁᤧᤏᤠ᤹ᤖᤢᤶᤛᤡᤶ ᤜᤧᤰᤁᤩᤠᤱ ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤧᤱᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ ᤂᤡᤏᤡ᤹ ᤁᤧᤗᤧᤖᤢᤶ ᤁᤧᤍᤣᤛᤢᤶᤛᤡᤶ॥ ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤧᤸᤗᤢᤰᤁᤶᤒᤠ ᤁᤧᤘᤕᤡᤛᤠᤱ. ᤀᤠᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤔᤧᤔᤕᤧᤀᤠᤱ ᤔᤧᤘᤕᤧᤸᤗᤧ ᤂᤡᤏᤡ᤹ ᤂᤧᤱᤜᤠ᤹ ᤁᤧᤱᤃᤥ᤺ᤳᤋᤢᤶᤛᤡᤶᤔᤧᤴ॥ ᤂᤡᤏᤡ᤹ ᤀᤠᤒᤠᤅᤣ ᤁᤶᤒᤪᤠᤱ ᤁᤧᤔᤧᤳᤋᤠᤛᤡ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤛᤠᤰᤁᤡᤸᤗᤧ ᤋᤖᤢᤛᤡᤖ ᤁᤧᤗᤧᤖᤢᤶ ᤁᤧᤍᤣᤛᤢᤶᤛᤡᤶ॥

᥏ ᤂᤧᤸᤗᤧ ᤆᤥᤃᤢᤸᤗᤧ. ᤂᤡᤏᤡ᤹ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥

᥇᥆ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤸᤗ ᤀᤠᤱᤃᤠ᤹ ᤁᤴ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤀᤠᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤌᤧᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ ᤂᤧᤸᤗᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ ᤗᤰᤐᤧᤴᤏᤥ ᤌᤠᤛᤢᤱᤛᤡᤱ᤹॥ ᤀᤠᤱᤃᤠ᤹ ᤔᤧᤸᤗᤢᤰ ᤁᤶᤒᤪᤠᤱ ᤔᤧᤵᤔᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤡᤴ ᤋᤣ᤹ᤖᤢᤱ ᤐᤡᤖᤢᤱᤛᤡᤱ᤹. ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤒᤠᤅᤣ ᤁᤢᤈᤠ ᤆᤠ᤺ᤳᤇᤡᤱᤔᤠ ᤗᤠᤶᤔᤡᤴ ᤛᤠᤰᤋᤢᤱ ᤐᤡᤖᤢᤱᤛᤡᤱ᤹॥ ᤀᤠᤱᤃᤠ᤹ ᤀᤠᤎᤰᤛᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥᤗᤠᤶ ᤛᤧ᤺ᤵᤋᤢᤱᤛᤡᤱ᤹. ᤀᤠᤸᤗᤀᤠᤱᤎᤥ ᤔᤧᤸᤗᤢᤰᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤔᤠ ᤁᤢᤈᤠ ᤔᤧᤶᤒᤥ᤺ᤱᤏᤧᤴᤗᤥ॥

ᤏᤢᤒᤠ ᤔᤧᤸᤗᤢᤰᤁᤶᤒᤠ

᥇᥇ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤀᤠᤱᤃᤠ᤹ ᤀᤠᤵᤑᤣᤰ ᤁᤥ᤺ᤳᤋᤢᤱᤛᤡᤱᤅᤠᤱ ᤂᤥᤛᤢᤱᤛᤡᤱ᤹॥

᥇᥈ ᤑᤢᤳᤇᤡᤱᤈᤩᤠᤱ ᤁᤧᤒᤥ᤺ᤱᤒᤠ ᤁᤢᤔᤧᤸᤗᤢᤰᤜᤠ᤹ ᤁᤧᤃᤥ᤺ᤵᤐᤠ ᤔᤧᤸᤗᤢᤰᤁᤶᤒᤠ ᤜᤧᤰᤋᤱᤒᤠ ᤀᤠᤱᤃᤠ᤹ ᤐᤥ᤺ᤱᤅᤠᤖᤥ॥ ᤂᤧᤴ ᤂᤠᤃᤧᤔᤠᤰᤐᤠ ᤏᤢ ᤂᤠ᤹ᤔᤡᤳ ᤁᤧᤍ᤺ᤶᤒᤠ ᤕᤧᤴᤏᤥ ᤑᤢᤳᤇᤡᤱᤈᤩᤠᤱ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧᤒᤠ ᤁᤧᤖᤧᤰ ᤋᤧᤴᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤛᤧ᤺ᤵᤋᤢᤱᤛᤡᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤂᤥᤛᤢᤱᤛᤡᤱ᤹॥

᥇᥉ ᤔᤏᤠᤜᤠ᤹ ᤏᤢ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤀᤡᤛᤪᤠᤀᤡᤗ ᤗᤠᤈᤣ᤹ᤒᤠ ᤜᤡᤶᤔᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤏᤢ ᤐᤠᤰᤗᤢᤶᤗᤢᤶᤒᤠᤍᤧᤴᤜᤠ᤹ᤖᤧ ᤁᤢᤕᤠᤀᤥ ᤜᤧᤰᤁᤩᤠᤱ ᤔᤏᤠ ᤁᤧᤕᤢᤱᤒᤠ ᤁᤧᤖᤧᤰ ᤋᤧᤴᤜᤠ᤹ᤀᤥ ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤈᤠ ᤆᤠ᤺ᤳᤋᤢᤱᤛᤡᤱ᤹॥

᥇᥊ ᤀᤥᤘᤠ. ᤀᤠᤱᤃᤠ᤹ ᤂᤧᤱᤜᤠ᤹ ᤀᤡᤛᤪᤠᤀᤡᤒᤠ ᤆᤴᤈᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤏᤢᤒᤠ ᤆᤠᤖᤠᤶᤔᤠᤍᤧᤴᤜᤠ᤹ ᤐᤡᤖᤢᤱᤛᤡᤱ᤹॥ ᤂᤧᤱᤜᤠ᤹ ᤂᤧ᤹ᤕᤥᤒᤠ ᤛᤡᤖᤠ᤹ ᤐᤎᤠᤱᤃᤧᤎᤠᤱᤒᤠ ᤋᤧᤴᤜᤠ᤹ᤀᤥ ᤁᤧᤱᤃᤪᤥᤒᤠ ᤔᤧᤈᤠᤀᤠᤱ ᤔᤧᤏᤧᤖᤥ ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤛᤖᤣ᤺ᤰᤕᤠᤵᤐᤠ ᤆᤠᤖᤠᤶᤔᤠᤍᤧᤴᤜᤠ᤹ᤀᤥ ᤆᤠᤔᤧᤗᤠᤶ॥

᥇᥋ ᤀᤠᤱᤃᤠ᤹ ᤀᤠᤒᤠᤅᤣ ᤀᤠᤔᤧᤸᤗᤢᤰᤜᤠ᤹ ᤀᤥᤔᤧᤳᤋᤢᤱᤛᤡᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤏᤧᤔᤠᤖᤧ ᤗᤠᤃᤡ ᤛᤏᤠᤖᤢᤱ ᤜᤠᤱᤜᤠᤱᤒᤠᤍᤧᤴ ᤌᤡᤰ ᤐᤡᤖᤢᤱᤛᤡᤱ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥇᥌ ᤁᤧᤔᤠᤒᤠ. ᤂᤧᤴ ᤁᤧᤗᤧᤱᤒᤠ ᤁᤧᤒᤣ᤺ᤰᤐᤠᤜᤠ᤹ ᤀᤠᤱᤃᤠ᤹ ᤁᤥ᤺ᤳᤋᤢᤱᤛᤡᤱ᤹. ᤜᤧᤰᤁᤩᤠᤱ ᤛᤧ᤺ᤵᤋᤢᤱᤛᤡᤱᤅᤠᤱ ᤂᤧᤱᤜᤠ᤹ ᤕᤠᤶᤔᤥ ᤜᤡᤶᤔᤥ ᤋᤠᤖᤢᤱᤛᤡᤱ᤹॥ ᤀᤠᤱᤃᤠ᤹ ᤁᤧᤃᤠ᤺ᤶᤒᤠᤜᤠ᤹ ᤛᤡᤍᤠ᤹ᤐᤠᤱᤍᤠ᤹ ᤂᤣ᤺ᤰᤂᤢᤱ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤔᤧᤴᤎᤢᤶᤔᤏᤠᤒᤠᤜᤠ᤹ ᤁᤧᤎᤢᤶᤒᤠ ᤆᤥᤃᤢᤱᤛᤡᤱ᤹॥ ᤁᤖ ᤀᤠᤱᤃᤠ᤹ ᤂᤧᤴ ᤁᤧᤔᤧ᤹ᤒᤠᤜᤠ᤹ ᤏᤢ ᤁᤧᤎᤢᤶᤒᤠᤜᤠ᤹ ᤔᤧᤰᤂᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤈᤠ ᤆᤠ᤺ᤳᤋᤢᤱᤛᤡᤱ᤹. ᤀᤥᤘᤠ ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤢᤱᤛᤡᤱ᤹᥄

᥇᥍ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤔᤏᤠᤜᤠ᤹ ᤔᤧᤳᤋᤢᤱᤛᤡᤱ᤹- ᤂᤡᤏᤡ᤹ ᤗᤠᤃᤡᤃ. ᤀᤠᤱᤃᤠ᤹ ᤀᤠᤎᤰᤛᤠᤗᤢᤵᤛᤣ. ᤀᤠᤱᤃᤠ᤹ ᤗᤳᤇᤠ ᤌᤰᤛᤠᤗᤢᤵ ᤗᤢᤶᤔᤥᤒᤠ ᤌᤰᤛᤠ ᤌᤡᤰᤁᤧᤴ ᤏᤢ ᤘᤣ᤹ᤀᤡᤴ. ᤔᤧ᤺ᤴᤍᤠᤜᤠ᤹ᤗᤠᤶᤒᤠ ᤔᤧᤸᤗᤢᤰᤜᤠ᤹ ᤛᤧᤴᤏᤡᤱᤅᤠᤱ ᤂᤠᤛᤧᤴ ᤆᤥ᤺ᤰᤏᤡᤱ᤹॥

᥇᥎ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤆᤠᤖᤠᤶᤔᤠᤍᤧᤴᤜᤠ᤹ ᤂᤡᤏᤡ᤹ ᤗᤠᤃᤡ ᤁᤧᤏᤧᤛ᤻ᤛᤢᤶᤔᤡᤸᤗᤧ ᤌᤣ ᤁᤸᤗᤧ ᤂᤡᤏᤡ᤹ ᤁᤧᤴᤕᤥᤖᤡᤶᤒᤡ᥅ ᤂᤡᤏᤡ᤹ ᤘᤣ᤹ᤀᤡᤴᤏᤠᤱ ᤆᤡᤖᤠᤰ ᤆᤡᤖᤠᤰ ᤗᤠ᤺ᤰᤔᤠ ᤐᤥ᤺ᤱᤒᤡ᥅ ᤛᤣᤛᤣᤒᤠ ᤆᤫᤠ᤺ᤳᤋᤡᤴ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤧᤎᤢᤅᤢᤶᤔᤡᤸᤗᤧ ᤌᤣ ᤁᤸᤗᤧ ᤂᤡᤏᤡ᤹ ᤁᤧᤴᤕᤥᤖᤡᤶᤒᤡ᥅ ᤂᤡᤏᤡ᤹ ᤗᤠᤱᤅᤡᤸᤗᤧ ᤘᤣ᤹ᤀᤡᤴᤏᤠᤱ ᤔᤠᤰᤂᤢᤴᤍᤩᤠ ᤌᤢᤶᤔᤠ ᤐᤥ᤺ᤱᤒᤡ᥅

᥇᥏ ᤂᤡᤏᤡ᤹ ᤆᤡᤖᤠᤰ ᤆᤡᤖᤠᤰ ᤁᤧᤗᤠ᤺ᤰᤋᤢᤶᤔᤠᤱ ᤁᤧᤏᤧᤒᤠᤴ ᤌᤣᤀᤠᤱ ᤀᤠᤱᤃᤠ᤹ ᤀᤠᤎᤰᤛᤠᤗᤢᤵᤜᤠ᤹ᤖᤧ ᤆᤠᤔᤠᤀᤣ ᤐᤥ᤺ᤱᤒᤠᤒᤣ᥅ ᤜᤧᤰᤁᤩᤠᤱ ᤂᤡᤏᤡ᤹ ᤔᤠᤰᤂᤢᤴᤍᤩᤠ ᤁᤧᤎᤢᤴᤍᤢᤶᤔᤠᤱ ᤁᤧᤏᤧᤒᤠ ᤆᤫᤠ᤺ᤳᤋᤡᤴ ᤌᤣᤀᤠᤱ ᤌᤢᤱᤔᤠᤀᤣ ᤐᤥ᤺ᤱᤒᤠᤒᤣ᥅

᥈᥆ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢᤱᤛᤡᤱ᤹- ᤀᤠᤱᤃᤠ᤹ ᤀᤠᤵᤑᤣᤰ ᤘᤖᤡᤰᤗᤡᤰᤐᤠ ᤁᤧᤔᤧ᤹ᤒᤠ ᤔᤧᤸᤗᤢᤰᤜᤠ᤹ ᤜᤧᤰᤁᤩᤠᤱ ᤕᤧᤵᤐᤠ ᤏᤢ ᤜᤥᤖᤡᤰᤗᤰ ᤁᤧᤒᤵᤐᤠ ᤛᤢ᤺ᤱᤃᤡᤰᤁᤡ᤺ᤰᤐᤠ ᤔᤧᤸᤗᤢᤰᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤆᤥᤃᤢᤱᤛᤡᤱ᤹॥

᥈᥇ ᤂᤡᤏᤡ᤹ ᤁᤧᤔᤧ᤹ᤒᤠ ᤔᤧᤸᤗᤢᤰᤜᤠ᤹ᤖᤧ ᤁᤧᤍᤢᤰᤐᤠ ᤏᤢ ᤛᤠᤰᤁᤧᤸᤗᤧ ᤋᤖᤢᤛᤡᤒᤠ ᤀᤠᤱᤃᤠ᤹ ᤀᤠᤎᤰᤛᤠᤜᤠ᤹ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤑᤢᤳᤇᤡᤱᤈᤩᤠᤱ ᤔᤧᤴᤇᤧ ᤔᤧᤴᤍᤣᤛᤡᤱᤅᤣ ᤌᤠᤖᤡᤰ ᤂᤡᤏᤡ᤹ ᤂᤧᤱᤜᤠ᤹ ᤁᤧᤈᤴᤍᤢᤶᤛᤡᤶᤔᤠᤱ ᤁᤧᤒᤢ᤺ᤴᤍᤢᤶᤛᤡᤶ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤋᤠᤱᤛᤧ᤺ᤵᤋᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤸᤗᤀᤠᤱᤎᤥ ᤋᤠᤵᤑᤧ᤺ᤸᤗᤡᤰ ᤔᤧᤴᤔᤧᤳᤋᤢᤛᤡᤴ᤹॥ ᤌᤰᤛᤠᤗᤢᤵ ᤗᤢᤶᤔᤥᤒᤠ ᤌᤰᤛᤠ ᤌᤡᤰᤁᤧᤴ ᤏᤢ ᤘᤣ᤹ᤀᤡᤴ ᤀᤠᤱᤃᤠ᤹ ᤂᤠᤛᤧᤴ ᤆᤥᤃᤢᤱᤛᤡᤱ᤹॥

᥈᥉ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤗᤳᤇᤠ ᤔᤧᤸᤗᤢᤰᤁᤶᤒᤠ. ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤁᤣ᤺ᤳᤋᤢᤱ᤹॥ ᤂᤢᤏᤧ᤹ ᤂᤧᤱᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤔᤧᤸᤗᤢᤰᤁᤶᤒᤠ ᤐᤥᤱ᤹॥

᥈᥊ ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤕᤢᤰᤛᤠᤒᤠ ᤐᤥᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤆᤥᤃᤢᤒᤠ ᤛᤏᤠᤖᤢᤱ ᤔᤠᤱᤜᤢᤵ

᥈᥋ “ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤏᤢ ᤛᤏᤠᤖᤢᤱ ᤔᤠᤱᤜᤢᤵ ᤌᤡᤰ ᤆᤥᤃᤢᤱ᤹ ᤜᤧᤰᤁᤩᤠᤱ ᤗᤠᤈᤣ᤹ᤀᤥᤗᤠᤶ ᤁᤧᤀᤠ᤺ᤵᤐᤠ ᤌᤰᤛᤠᤜᤠ᤹ ᤏᤠ᤺ᤳᤋᤢᤱᤍᤣᤛᤢᤱᤛᤡᤱ᤹॥ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤵᤑᤣᤰ ᤛᤠ᤹ᤖᤡᤰ ᤋᤠᤶᤓᤢᤱᤅᤥᤒᤠ ᤋᤧᤴᤜᤠ᤹ᤀᤥ ᤏᤢ ᤛᤡᤱᤜᤠ᤹ᤀᤥ ᤜᤠᤱᤜᤠᤱᤅᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤕᤠᤱᤎᤥ᤺ᤰᤔᤠ ᤏᤢ ᤔᤧᤱᤃᤡᤀᤣ ᤀᤡᤶᤔᤠ ᤔᤧᤛᤢᤰ॥

᥈᥌ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤏᤢ ᤀᤠᤛᤣᤛᤣ ᤁᤥ᤺ᤰᤔᤠ ᤁᤒᤪᤡᤱ ᤐᤡᤛᤠᤱ ᤁᤧᤏᤧᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢᤱ᤹॥ ᤜᤧᤰᤁᤩᤠᤱ ᤕᤠᤰᤘᤠ ᤌᤠᤔᤠ ᤕᤧᤶᤔᤥ ᤂᤧᤱᤜᤠ᤹ ᤆᤠᤜᤠ ᤔᤧᤈᤥ᤺ᤰᤐᤠ ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤛᤢᤖ ᤕᤠ᤺ᤴᤍᤢᤱ᤹॥ ᤂᤧᤵᤔᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤗᤧᤴ ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤖᤥ॥

᥈᥍ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤱᤛᤣ᤹ᤀᤡᤰᤜᤠ᤹ᤀᤥ ᤏᤢ ᤀᤡᤰᤋᤠᤵᤜᤠ᤹ᤀᤥ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤢᤈᤠ᤹ ᤌᤥᤰ. ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ ᤜᤠᤱᤜᤠᤱ ᤗ᤹ᤖᤡᤰ ᤔᤧᤕᤢᤱ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤕᤥᤃ᤻ᤒᤠ ᤕᤥᤃ᤻ᤔᤠ ᤔᤧᤈᤥᤃᤢᤛᤡᤒᤠ ᤂᤢᤴᤇᤡ᤹ ᤀᤡᤄᤣ᤺ᤱᤔᤠ ᤑᤧᤴᤌᤰᤁᤪᤱᤜᤠ᤹ ᤑᤢ᤹ᤖᤢᤱ᤹ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤥᤰ ᤁᤧᤈᤥ᤺ᤰᤐᤠᤜᤠ᤹ᤖᤥᤗᤠᤶ ᤛᤧ᤺ᤴᤍᤢᤱᤛᤡᤱᤅᤡᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥈᥎ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤴᤎᤠᤏᤧᤴ. ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤀᤠᤸᤗᤀᤠᤱᤎᤥ ᤔᤧᤴᤈᤛᤡᤴ᤹॥ ᤂᤧᤱᤜᤠ᤹ ᤜᤠᤱᤜᤠᤱᤅᤠᤱ ᤔᤧᤘᤠ᤹ ᤔᤧᤕᤢᤱ᤹. ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤂᤧᤱᤜᤠ᤹ ᤕᤱᤔᤠ ᤔᤧᤛᤧᤖᤢᤛᤡᤴ᤹॥

᥈᥏ “ᤜᤧᤰᤁᤩᤠᤱ ᤁᤵᤔᤥ ᤁᤧᤎᤥ᤺ᤰᤐᤠ ᤁᤢᤈᤠᤜᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤁᤢᤔᤡᤱ ᤁᤧᤀᤡᤱᤒᤠ ᤆᤥᤃᤢᤱ᤹. ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤛᤠᤰᤘᤠ᤺ᤴᤗᤧ ᤔᤧᤍᤖᤢᤛᤡᤴ᤹ ᤀᤡᤃᤪ ᤘᤣ᤹ ᤗᤠᤈᤣ᤹ᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤔᤧᤶᤔᤧᤋᤢᤛᤡᤴ᤹॥

᥉᥆ ᤁᤶᤓᤗ᤹ᤖᤡᤰ. ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤴᤇᤡ᤹ᤏᤢ ᤘᤠ᤹ᤀᤠ. ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹. ᤀᤠᤱᤃᤠ᤹ ᤀᤠᤔᤏᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥉᥇ “ᤂᤡᤏᤡ᤹ᤃ ᤀᤠᤱᤃᤠ᤹ ᤀᤠᤎᤰᤛᤠ ᤆᤠᤖᤠᤶᤔᤠᤍᤧᤴᤏᤥᤒᤠ ᤀᤠᤔᤧᤸᤗᤢᤰ ᤗᤢᤵᤏᤡᤱ॥ ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤏᤠᤏᤡᤱ ᤂᤶᤓᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

a 

᥉᥊:᥈ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤁᤢᤒᤣ᤺ᤴ ᤗᤠᤶᤗᤥᤒᤠᤜᤠ᤹ ᤐᤥᤱ᤹॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤣᤍᤥᤶᤔᤡᤴ ᤂᤢᤶᤍᤡᤱ ᤐᤡᤖᤢ

᥉᥋

ᤕᤜᤘᤣ ᤍᤠᤱᤒᤠᤗᤠᤶ ᤕᤠᤶᤔᤥ ᤀᤡᤱᤄᤱ ᤌᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤜᤡᤛᤡᤱᤅᤧ᤹ ᤜᤧᤰᤁᤩᤠᤱ ᤛᤣᤀᤡᤖa ᤁᤥ᤺ᤰᤔᤠ ᤗᤧᤵᤔᤠᤱ ᤁᤧᤏᤠᤖᤠᤴ ᤜᤡᤛᤧ᤹ᤀᤠᤱ ᤁᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹ᤀᤥ-

“ᤛᤣᤀᤡᤖ ᤁᤥ᤺ᤰᤔᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤂᤠᤵᤐᤢᤌᤩᤱ ᤔᤧᤱᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤠᤜᤢᤰᤁᤡᤸᤗᤧ ᤛᤠ᤺ᤶᤏᤧᤖᤥ॥

᥊ ᤀᤠᤱᤃᤠ᤹ ᤂᤧᤏᤧ᤹ ᤁᤧᤕᤧᤰᤕᤰᤜᤠ᤹ ᤗᤢ᤺ᤴᤍᤢᤱ ᤌᤢᤵᤛᤢᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤆᤥ᤺ᤰᤏᤧᤖᤥ॥

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥

᥋ “ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤕᤥᤜᤠ᤹ᤖᤧ ᤁᤢᤗᤧᤰᤘᤠ ᤋᤃᤡᤀᤣ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤅᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤓᤠ᤹ᤒᤠ ᤔᤧ᤺ᤴᤏᤣ ᤔᤧᤘᤕᤧᤸᤗᤧ ᤂᤧᤏᤧ᤹ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤐᤣ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤁᤧᤈᤡ᤺ᤳᤋᤢᤛᤡᤒᤠᤸᤗᤧ ᤂᤧᤏᤧ᤹ ᤂᤧᤱᤜᤠ᤹ ᤛᤧᤵᤔᤠᤛᤡ ᤗᤧᤵᤔᤠᤱ ᤗᤠᤶᤃᤧᤗᤥᤛᤢᤛᤡ॥

᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤠᤰᤂᤡ᤹ ᤛᤧᤔᤠ ᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤁᤧᤴᤈᤡ᤺ᤳᤋᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ. ᤂᤡᤏᤡ᤹ ᤀᤠᤵᤑᤣᤰ ᤔᤠᤰᤂᤡ᤹ᤀᤡᤸᤗᤧ ᤁᤧᤗᤧ᤺ᤰᤋᤡᤖ ᤕᤠ᤺ᤴᤏᤡᤱ᤹॥ ᤔᤠᤰᤂᤡ᤹ ᤛᤧᤔᤠ ᤕᤠ᤺ᤶᤒᤰᤁᤡᤸᤗᤧ ᤂᤡᤏᤡ᤹ ᤁᤧᤏᤠ᤺ᤳᤋᤡ᤹᥄

᥍ ᤂᤧᤳᤇᤡᤱᤔᤠ ᤁᤧᤃᤥ᤺ᤵᤐᤠᤜᤠ᤹ ᤏᤢ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤀᤠᤳᤋᤡᤴᤜᤠ᤹ᤛᤠᤱ ᤁᤧᤖᤧᤰ ᤛᤩᤧᤖᤢᤱᤛᤡᤱᤅᤠᤱ ᤀᤠᤱᤃᤠ᤹ ᤛᤣᤀᤡᤖ ᤁᤥ᤺ᤰᤔᤠᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤆᤥᤃᤢᤱ᤹॥

᥎ ᤀᤠᤱᤃᤠ᤹ ᤂᤧᤏᤧ᤹ ᤁᤧᤃᤥ᤺ᤰᤔᤠ ᤑᤠᤱᤈᤱᤜᤠ᤹ ᤁᤧᤛᤡᤒᤠᤜᤠ᤹ᤖᤧ ᤌᤡᤶᤛᤢᤱ᤹॥ ᤂᤧᤏᤧ᤹ ᤁᤧᤎᤧᤃᤢ ᤔᤠᤱᤘᤠᤜᤠ᤹. ᤁᤧᤏᤧᤏᤧᤒᤠᤍᤧᤴᤜᤠ᤹ ᤏᤢ ᤁᤧᤒᤠᤰᤗᤢᤶᤗᤢᤶᤒᤠ ᤋᤧᤴᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤒᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢ᤹॥

᥏ ᤀᤠᤱᤃᤠ᤹ ᤂᤧᤏᤧ᤹ ᤛᤍᤠᤍᤡᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤆᤥ᤺ᤰᤏᤧ॥ ᤂᤧᤏᤧ᤹ ᤁᤧᤕᤧᤰᤕᤰᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤴᤈᤥᤃᤢᤴ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥

᥇᥆ “ᤌᤣᤀᤠᤱᤓᤧᤸᤗᤧ ᤗᤠᤈᤣ᤺ᤴ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧᤴ ᤘᤕᤧᤖᤀᤣ. ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ᤹. ‘ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠ ᤁᤴ ᤏᤧᤳᤇᤡ ᤛᤢᤘᤠᤱᤜᤠ᤹. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤈᤣ᤹ᤜᤠ᤹ ᤀᤠᤏᤡ᤹ᤀᤡᤴ ᤐᤥᤱ᤹ ᤜᤧᤰᤁᤩᤠᤱ ᤂᤧᤴ ᤋᤧᤴᤜᤠ᤹ᤀᤥ ᤀᤠᤏᤡ᤹ ᤕᤢᤰ ᤆᤥᤃᤢᤶ᤹॥’

᥇᥇ ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ᤂᤡᤏᤡ᤹ ᤕᤠ᤺ᤰᤗᤧ᤹ᤔᤠ ᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤀᤠᤒᤠᤅᤣ ᤏᤢ᤺ᤰᤋᤢᤱ ᤐᤡᤏᤡᤱ᤹॥ ᤂᤡᤏᤡ᤹ ᤛᤡᤰᤐᤥ᤺ᤰᤔᤠ. ᤏᤠᤜᤧᤶᤔᤠ ᤏᤢ ᤆᤡ᤺ᤳᤇᤡᤱᤔᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤖᤧ ᤁᤢᤗᤧᤰᤘᤠ ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ᤗᤠᤶ ᤀᤡᤛᤪᤠᤀᤡᤗᤖᤧ ᤀᤠᤱᤃᤠ᤹ ᤀᤠᤵᤑᤣᤰ ᤁᤢᤛᤡᤱ ᤏᤡ᤺ᤳᤋᤠᤖ ᤆᤥᤃᤢᤱ᤹॥

᥇᥈ ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤁᤧᤖᤧᤰ ᤁᤢᤏᤠᤔᤧᤴᤇᤠ᤹ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤛᤢᤱᤅᤠᤱ ᤘᤠ᤹ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤰᤂᤣ ᤁᤧᤒᤠ᤺ᤳᤋᤢᤶ. ‘ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤏᤧᤖᤥ. ᤀᤠᤏᤡ᤹ ᤂᤧᤱᤜᤠ᤹ ᤕᤢᤰᤔᤠᤖᤧ ᤗᤠᤃᤡ ᤆᤠᤔᤠ ᤁᤢᤈᤠ ᤁᤢᤀᤡᤛᤡ᤺ᤰ ᤀᤠᤶᤒᤡᤖᤧᤀᤠᤱ ᤏᤧᤖᤥ᥄’

᥇᥉ ᤜᤧᤰᤁᤣᤗ᤹ᤖᤡᤰ ᤁᤧᤒᤠ᤺ᤳᤋᤢᤶᤔᤠᤱ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤡᤏᤡ᤹ ᤛᤠ᤹ᤖᤡᤰ ᤐᤜᤧᤴ ᤁᤧᤜᤧᤴᤏᤠᤛᤡᤖ ᤁᤧᤘᤕᤡ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴᤜᤠ᤹ ᤁᤧᤖᤧᤰ ᤂᤧᤵᤛᤢᤱᤅᤠᤱ ᤘᤠ᤹᥄

᥇᥊ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤂᤧᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤆᤥ᤺ᤰᤏᤧᤸᤗᤧ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐᤛ᤺ᤳᤛ᤺ᤳᤗᤥ॥

᥇᥋ ᤀᤡᤛᤪᤠᤀᤡᤗᤒᤠ ᤋᤧ᤺ᤱᤃᤵᤐᤡᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤸᤗᤧ ᤂᤧᤏᤧ᤹ ᤁᤧᤛ᤺ᤳᤋᤧ॥ ᤀᤠᤸᤗ ᤂᤧᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤡᤈᤡ ᤂᤰᤂᤰ ᤁᤧᤒᤥ᤺ᤱᤅᤡᤸᤗᤧ ᤀᤠᤱᤃᤠ᤹ ᤛ᤺ᤳᤋᤠ᥄ ᤛᤣᤀᤡᤖ ᤁᤥ᤺ᤰᤔᤠᤀᤥᤒᤠ ᤂᤡᤏᤡ᤹ ᤔᤏᤠᤜᤠ᤹ ᤏᤢ ᤀᤣᤍᤥᤔᤀᤥ ᤁᤧᤕᤢᤱᤒᤠᤜᤠ᤹ ᤘᤖᤧᤱᤗᤧᤱ ᤁᤧᤔᤧᤃᤡ᤹᥄ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

a 

᥉᥋:᥈ ᤛᤣᤀᤡᤖᤧᤴ ᤀᤣᤍᤥᤔᤀᤠᤱ ᤔᤧᤔᤧᤳᤋᤢ॥

ᤀᤡᤛᤪᤠᤀᤡᤗᤖᤧ ᤕᤠᤶᤔᤥ ᤁᤢᤏᤢ᤹ᤔᤠ ᤁᤢᤍᤠᤔᤠ

᥉᥌

“ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤂᤧᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤳᤋᤧᤛᤧ᤹॥ ᤁᤴ ᤀᤡᤱᤄᤱᤅᤡᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤶᤛᤧᤶᤔᤧ᤹᥄

᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤡᤏᤡ᤹ ᤆᤠ᤺ᤳᤌᤡ ᤔᤧᤍᤣᤛᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤀᤠᤰᤁᤥ ᤜᤥ᥄ ᤀᤢᤴᤇᤣ᤺ᤴᤒᤠ ᤁᤣ᤺ᤶᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤀᤠᤸᤗ ᤀᤠᤏᤡ᤹ᤀᤡᤴ ᤐᤥ᤺ᤰᤂᤧ᥄’

᥉ ᤂᤧᤸᤗᤧ ᤆᤥᤃᤢᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤧ᤹ᤀᤠᤱ ᤔᤧᤳᤋᤧᤛᤧ᤹- ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣ ᤁᤧᤶᤈᤥᤃᤡ ᤜᤧᤰᤁᤩᤠᤱ ᤛᤠ᤹ᤖᤡᤰ ᤏᤠᤔᤧᤴᤇᤠ᤺ᤴ ᤔᤧᤵᤔᤠ ᤏᤢ ᤀᤡᤱᤍᤥ ᤔᤧᤵᤔᤠ ᤆᤠᤜᤠᤰ ᤁᤧᤶᤈᤥᤃᤡᤀᤠᤱ ᤁᤧᤖᤧᤰ ᤐᤡᤛᤠᤱᤗᤠᤶ ᤂᤡᤏᤡ᤹ ᤏᤡᤱᤔᤡᤜᤠ᤹ᤖᤧ ᤁᤧᤶᤓᤳᤋᤡᤀᤠᤱ ᤘᤠ᤹॥

᥊ ᤂᤧᤸᤗᤧ ᤆᤥᤃᤢᤸᤗᤧ. ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧᤶᤔᤧ᤹॥ ᤌᤧᤃᤢ ᤔᤠᤱᤘᤠᤜᤠ᤹ ᤏᤢ ᤁᤥ᤺ᤰᤔᤠ ᤑᤠᤱᤈᤱᤜᤠ᤹. ᤐᤠᤰᤗᤢᤶᤗᤢᤶᤒᤠᤍᤧᤴᤜᤠ᤹ ᤏᤢ ᤏᤧᤏᤧᤒᤠᤍᤧᤴᤜᤠ᤹. ᤜᤧᤰᤁᤩᤠᤱ ᤁᤒᤪᤡᤱ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤠᤵᤐᤢᤌᤩᤱ ᤔᤧᤈᤥᤃᤢᤒᤠ ᤏᤢ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤀᤠᤱ ᤁᤧᤏᤧᤒᤠ ᤜᤧᤰᤁᤩᤠᤱ ᤔᤧᤎᤢᤵᤛᤢ ᤔᤧᤗᤢ᤺ᤴᤍᤢᤀᤠᤱ ᤔᤧᤏᤠ᤹ᤖᤢᤒᤠᤜᤠ᤹ ᤏᤢ ᤀᤡᤖᤡ᤺ᤰ ᤌᤠᤖᤡ᤺ᤰ ᤗᤠᤵᤔᤧᤍᤣᤛᤢ ᤔᤧᤏᤧᤛ᤻ᤛᤢᤒᤠ ᤕᤧᤰᤕᤰᤜᤠ᤹ ᤂᤢᤏᤧ᤹ ᤔᤧᤳᤋᤢᤛᤡ॥

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤀᤠᤏᤠᤃᤧᤜᤧᤶᤒᤠ ᤀᤠᤕᤠ᤺ᤰᤗᤧ᤹ᤔᤧᤸᤗᤧ ᤁᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤡᤎᤡᤰᤂᤢᤛᤡ᤹. ᤛᤧᤰᤂᤠ᤺ᤸᤗᤧ ᤀᤣᤍᤥᤔᤧᤴ ᤔᤡᤎᤡᤰᤂᤢ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤔᤧᤛ᤺ᤳᤗ ᤆᤠᤖᤠᤶᤔᤠᤍᤧᤴ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤀᤠᤗᤠᤈᤣ᤺ᤴ ᤔᤧᤍᤣ᤹ᤖᤢᤀᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤠᤒᤠᤴ ᤀᤥᤛᤣ᤺ᤴᤎᤠᤱ ᤔᤧᤈᤥᤃᤢᤀᤠᤱ ᤘᤠ᤹॥

᥌ “ᤂᤧᤸᤗᤧ ᤆᤥᤃᤢᤸᤗᤧ. ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤏᤢ ᤌᤧᤃᤢ ᤔᤠᤱᤘᤠᤜᤠ᤹ ᤜᤧᤰᤁᤩᤠᤱ ᤐᤠᤰᤗᤢᤶᤗᤢᤶᤒᤠᤍᤧᤴᤜᤠ᤹ ᤏᤢ ᤏᤧᤏᤧᤒᤠᤍᤧᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤳᤋᤧᤛᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤁᤒᤪᤡᤱ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤛᤡᤖᤡᤱᤔᤔᤥ ᤂᤡᤏᤡ᤹ ᤁᤧᤎᤩᤧ᤹ᤀᤡᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤏᤠᤜᤧᤴᤏᤠᤱ ᤛᤠ᤹ᤖᤡᤰ ᤀᤠᤛᤠᤰᤁᤧᤴ ᤐᤥ᤺ᤰ॥

᥍ ᤂᤧᤸᤗᤧ ᤆᤥᤃᤢᤸᤗᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤛᤡᤖᤡᤱᤔᤔᤧᤴ ᤜᤠᤖᤠᤀᤣ ᤌᤶᤔᤠ ᤁᤧᤒᤥ᤺ᤱᤒᤠ ᤘᤠ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤗᤢᤱᤔᤠ᤹ ᤕᤠ᤺ᤵᤛᤢᤖ ᤔᤠᤱᤜᤧᤰ ᤆᤥᤃᤢᤱ᤹॥

᥎ “ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤡᤛᤪᤠᤀᤡᤗᤒᤠ ᤂᤡᤏᤡ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤐᤈᤠ᤹ ᤁᤧᤈᤠ᤹ᤒᤠ ᤛᤡᤱᤛᤣ᤹ᤜᤠ᤹ ᤁᤧᤓᤳᤇᤢᤶ ᤁᤧᤒᤡᤖᤢᤶᤛᤡᤶ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤠᤶᤔᤥ ᤜᤠᤖᤠᤀᤣ ᤂᤢᤴᤇᤡ᤹ ᤜᤡᤶᤔᤥ ᤔᤧᤍᤠᤖᤥ᥄

᥏ ᤀᤠᤱᤃᤠ᤹ ᤂᤡᤏᤡ᤹ ᤁᤶᤒᤪᤠᤱ ᤔᤧᤳᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤐᤠ᤺ᤴᤜᤠ᤹ ᤀᤠᤱᤃᤠ᤹ ᤂᤧᤵᤛᤢᤱ᤹॥ ᤂᤡᤏᤡ᤹ ᤂᤠᤶᤒᤣ᤺ᤰᤁᤡᤴ ᤔᤧᤍᤥ᤺ᤰᤂᤢ ᤁᤧᤶᤒᤡᤖᤡ᤹ ᤜᤧᤰᤁᤩᤠᤱ ᤂᤡᤏᤡ᤹ ᤆᤠᤜᤠ᤹ ᤔᤧᤜᤣ᤹ᤖᤢ ᤁᤧᤶᤒᤡᤖᤡ᤹॥

᥇᥆ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤂᤠᤏᤡ᤺ᤳᤋᤡᤴ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤑᤥᤛᤢᤱ᤹. ᤜᤧᤰᤁᤩᤠᤱ ᤔᤧᤗᤢ᤺ᤴᤍᤢ ᤔᤧᤎᤢᤵᤛᤢᤀᤠᤱ ᤁᤧᤏᤧᤒᤠ ᤕᤧᤰᤕᤰᤜᤠ᤹ ᤕᤠᤶᤔᤥ ᤔᤧᤈᤥᤃᤢᤀᤠᤱ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢ᤹॥

᥇᥇ ᤀᤠᤱᤃᤠ᤹ ᤔᤏᤠᤜᤠ᤹ᤖᤰ ᤔᤧ᤺ᤴ. ᤁᤖ ᤌᤰᤛᤠᤜᤠ᤹ᤀᤠᤱ ᤑᤥᤛᤢᤱᤛᤡᤱ᤹॥ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤛᤣ. ᤂᤡᤏᤡ᤹ ᤛᤶᤎᤠᤱ ᤕᤢᤱᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤕᤠᤶᤔᤥ ᤌᤡᤰᤗᤧᤱ ᤔᤏᤠᤜᤠ᤹ ᤋᤠᤖᤢᤱᤛᤡᤱ᤹॥ ᤋᤃᤡᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖ ᤆᤥ᤺ᤰᤏᤡᤱ᤹॥ ᤂᤧᤶᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥈ ᤕᤠᤶᤔᤥ ᤌᤡᤰᤗᤧᤱ ᤂᤧᤏᤧ᤹ ᤁᤧᤛᤶᤎᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤀᤠᤔᤏᤠᤜᤠ᤹ ᤔᤧᤕᤢᤱᤗ ᤕᤠ᤺ᤴᤍᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤜᤧᤰᤁᤣ ᤁᤧᤶᤕᤢᤰ॥ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤧᤴᤏᤠᤵᤋᤢᤛᤡᤴ᤹॥

᥇᥉ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤡᤏᤡ᤹ ᤆᤧᤰᤕᤠ ᤀᤡᤱᤍᤥ ᤁᤧᤶᤔᤧᤳᤋᤡᤀᤠᤱ ᤀᤰᤂᤣ ᤁᤧᤶᤔᤧᤳᤋᤡᤀᤠᤱ ᤘᤠ᤹. ‘ᤀᤡᤛᤪᤠᤀᤡᤗᤧᤱᤃ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤏᤠᤜᤠ᤹ ᤁᤧᤗᤵᤐᤠ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤁᤧᤏᤠᤵᤐᤠ ᤗᤠᤈᤣ᤹ᤖᤥ᥄’

᥇᥊ ᤁᤖ ᤂᤧᤏᤧ᤹ ᤁᤧᤔᤏᤠᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤁᤧᤸᤗᤖᤢᤛᤡᤴ᤹ ᤀᤡᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤁᤧᤴᤏᤠᤵᤋᤢᤛᤡᤴ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹॥

᥇᥋ ᤂᤧᤴ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤡᤏᤡ᤹ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤋᤡᤒᤠᤴ ᤀᤠᤱᤃᤠ᤹ ᤂᤡᤏᤡ᤹ ᤂᤧᤶᤔᤠ ᤔᤧᤓᤠ᤺ᤰᤏᤡᤱᤅᤡᤴ᤹. ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤡᤏᤠ᤺ᤴᤍᤡ ᤁᤧᤔᤧᤶᤒᤡᤖᤡᤴ᤹॥ ᤁᤢᤔᤏᤠᤜᤠ᤹ ᤔᤧᤔᤧᤰᤗ ᤁᤧᤕᤠ᤺ᤶᤒᤠ ᤂᤡᤏᤡ᤹ ᤗᤳᤇᤠ ᤗᤠᤈᤣ᤹ ᤔᤧ᤺ᤴᤏᤡᤱ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥”

ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤜᤡᤱ

᥇᥌ ᤂᤧᤒᤩᤠᤱ ᤀᤠᤸᤗᤛᤠᤱ ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥍ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤗᤠᤈᤣ᤹ᤀᤥ ᤔᤧᤕᤢᤅᤧᤸᤗᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤁᤴ ᤗᤠᤈᤣ᤺ᤴ ᤔᤧᤈᤡ᤺ᤴᤍᤢ॥ ᤀᤠᤱᤃᤠ᤹ ᤀᤠᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤗᤧᤰᤁᤡᤴ ᤁᤢᤛᤡᤶ ᤘᤠᤜᤵᤔᤠ ᤁᤧᤘᤠ᤹ᤔᤠ ᤔᤧᤴᤇᤢᤔᤠ᤺ᤸᤗᤧ ᤁᤢᤈᤠᤱᤅᤡᤴ ᤁᤢᤀᤡᤛᤡ᤺ᤰ ᤀᤠᤛᤢᤳᤌᤥ ᤆᤥᤃᤧ॥

᥇᥎ ᤂᤧᤱᤜᤠ᤹ᤖᤧ ᤔᤏᤠ ᤔᤧᤛᤩᤧᤖᤢᤛᤡ ᤜᤧᤰᤁᤩᤠᤱ ᤏᤠᤘᤠᤀᤡᤳᤗᤠᤜᤠ᤹ ᤛᤧᤘᤠ ᤔᤧᤔᤧᤳᤋᤢᤛᤡᤀᤠᤱ ᤗᤠᤈᤣ᤺ᤴ ᤀᤠᤛᤢᤳᤌᤥ ᤔᤧᤈᤥᤃᤢ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤕᤠ᤺ᤰᤗᤧ᤹ᤔᤧᤴ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤌᤠᤛᤢᤱ॥

᥇᥏ ᤂᤧᤱᤜᤠ᤹ᤖᤧ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤔᤧᤕᤢᤅᤧᤒᤠᤸᤗᤧ ᤁᤢᤗᤧᤰᤘᤠ᤹ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤂᤧᤱᤜᤠ᤹ ᤕᤖᤡᤰ ᤗᤠᤈᤣ᤹ᤜᤠ᤹ᤀᤥ ᤑᤢᤳᤇᤡᤱᤈᤩᤠᤱ ᤛᤧᤛᤢᤱᤍᤣᤛᤢᤱᤛᤡᤱ॥

᥈᥆ ᤂᤧᤱᤜᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧᤀᤠᤱ ᤔᤧᤕᤢᤅᤧᤸᤗᤧ. ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤥ ᤛᤡᤖᤡᤱᤔᤔᤠ ᤔᤧᤍᤠᤖᤢ॥ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. ‘ᤁᤴᤜᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤛᤡᤖᤥ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤗᤠᤈᤣ᤺ᤴ ᤗᤧᤵᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧ᥄’

᥈᥇ ᤂᤧᤒᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤔᤧᤍᤠᤖᤢᤒᤠ ᤛᤡᤖᤡᤱᤔᤔᤠ ᤐᤠ᤺ᤴᤏᤥ. ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤡᤸᤗᤧ ᤗᤠᤃᤡ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤖᤥ॥

᥈᥈ “ᤂᤧᤸᤗᤧ ᤆᤥᤃᤢᤸᤗᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹- ᤀᤠᤱᤃᤠ᤹ ᤂᤡᤏᤡ᤹ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ. ᤁᤖ ᤁᤴ ᤂᤡᤏᤡ᤹ ᤁᤧᤕᤠᤖᤢᤶᤒᤠᤸᤗᤧ ᤆᤥᤃᤢᤸᤗᤧ ᤔᤧ᤺ᤴ॥ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤡᤏᤡ᤹ ᤑᤢᤳᤇᤡᤱᤈᤩᤠᤱ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤸᤗᤧ ᤂᤡᤏᤡ᤹ ᤁᤧᤍᤠᤖᤢᤶᤒᤠ ᤛᤡᤖᤡᤱᤔᤔᤠ ᤐᤠ᤺ᤴᤏᤥ. ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤡᤴ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤁᤴ ᤆᤥᤃᤢᤱᤒᤠᤖᤥ॥

᥈᥉ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤡᤏᤡ᤹ ᤁᤧᤍᤠᤖᤢᤶᤒᤠ ᤛᤡᤖᤡᤱᤔᤔᤠ ᤀᤠᤱᤃᤠ᤹ ᤀᤠᤔᤡᤱᤅᤡᤴ. ᤀᤠᤰᤂᤩᤠᤖᤡᤰ ᤕᤶᤒᤠ ᤏᤢ ᤛᤣᤛᤣᤒᤠ ᤆᤥᤰ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢᤱ᤹॥ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤶᤒᤠᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰ ᤋᤃᤡ ᤀᤠᤱᤃᤠ᤹ ᤀᤠᤛᤣᤛᤣ᤺ᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹. ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥈᥊ “ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤛᤢᤶᤏᤡᤱ ᤌᤠᤰᤏᤡᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤈᤣ᤹ᤀᤥᤒᤠ ᤜᤡᤶᤔᤥ ᤕᤠᤶᤔᤥ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ᤹॥

᥈᥋ ‘ᤂᤧᤒᤩᤠᤱ ᤛᤢᤳᤌᤥ ᤆᤫᤠ᤺ᤳᤋᤡᤴ ᤀᤠᤱᤃᤠ᤹ ᤂᤡᤏᤡ᤹ ᤛᤶᤎᤠᤱ ᤛᤠᤰᤂᤢᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤢᤳᤌᤥ ᤁᤧᤒᤥ᤺ᤰᤂᤡ᤹॥ ᤂᤡᤏᤡ᤹ ᤀᤠᤛᤢᤳᤌᤥ᤺ᤴ ᤂᤧᤸᤗᤧ ᤘᤠᤜᤵᤋᤢ᤹. ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤏᤠᤘᤠᤀᤡᤳᤗᤠᤜᤠ᤹ ᤂᤡᤏᤡ᤹ ᤛᤧᤘᤠ ᤁᤧᤶᤔᤧᤳᤋᤢᤶᤛᤡᤶᤔᤧᤴ॥

᥈᥌ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤁᤢᤛᤱ ᤛᤡᤰᤗᤢᤱᤔᤠ᤹ ᤐᤡᤏᤡᤱ᤹. ᤂᤶᤓᤩᤠᤱ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤁᤢᤛᤱ ᤏᤡᤱᤘᤠ᤹ ᤁᤣ᤺ᤳᤋᤢᤱ ᤐᤡᤏᤡᤱ᤹॥ ᤀᤠᤱᤃᤠ᤹ ᤂᤡᤏᤡ᤹ ᤜᤠᤍᤡᤱ ᤁᤧᤎᤰᤐᤠ ᤗᤢᤱ ᤜᤧᤰᤋᤱᤒᤠ ᤛᤡᤰᤗᤢᤱᤔᤧᤴ ᤂᤧᤳᤋᤢᤱᤍᤣᤛᤢᤱ ᤐᤡᤏᤡᤱ᤹ ᤂᤧᤶᤒᤩᤠᤱ ᤀᤠᤱᤃᤠ᤹ ᤏ᤺ᤶᤏ᤺ᤶᤒᤠ. ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤍᤧᤶᤒᤠ ᤛᤡᤰᤗᤢᤱᤔᤠ᤹ ᤌᤡᤰ ᤐᤡᤏᤡᤱ᤹॥

᥈᥍ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤶᤋᤢᤶᤗ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤋᤡᤶᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤁᤧᤗ᤹ᤖᤡᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤂᤡᤏᤡ᤹ᤀᤥ ᤁᤣ᤺ᤳᤋᤢᤱ ᤐᤡᤏᤡᤱ᤹॥

᥈᥎ “‘ᤜᤧᤰᤁᤩᤠᤱ ᤕᤖᤡᤰ ᤕᤧᤶ ᤋᤃᤡ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤕᤢᤅᤡ᤹॥ ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤏᤠ ᤁᤧᤒᤥ᤺ᤰᤂᤡ᤹. ᤂᤶᤓᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠᤖᤥ॥

᥈᥏ ᤂᤡᤏᤡ᤹ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤐᤠ᤺ᤴᤜᤠ᤹ᤗᤠᤶ ᤀᤠᤱᤃᤠ᤹ ᤂᤡᤏᤡ᤹ ᤛᤧ᤺ᤵᤏᤡᤱ᤹॥ ᤀᤠᤱᤃᤠ᤹ ᤂᤡᤏᤡ᤹ ᤏᤢᤒᤠ ᤐᤥᤃᤢᤃᤧᤏ ᤁᤢᤈᤠᤜᤠ᤹ ᤐᤡᤏᤡᤱ᤹. ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤗᤠᤈᤣ᤹ᤀᤥ ᤀᤠᤱᤃᤠ᤹ ᤛᤠᤰᤘᤠ᤺ᤴᤜᤠ᤹ ᤐᤥ᤺ᤰᤗ ᤔᤧᤈᤥ᤺ᤰᤁᤠᤴ॥

᥉᥆ ᤀᤠᤱᤃᤠ᤹ ᤂᤡᤏᤡ᤹ ᤛᤡᤱᤛᤣ᤹ ᤁᤧᤎᤥ᤺ᤰᤐᤠ ᤛᤡᤱᤒᤢᤱᤜᤠ᤹ ᤏᤢ ᤂᤡᤏᤡ᤹ ᤀᤡᤰᤋᤠᤵᤜᤠ᤹ᤀᤥᤗᤠᤶ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤛᤡᤱᤛᤣ᤹ ᤁᤢᤈᤠᤜᤠ᤹ ᤁᤧᤛᤢᤵᤛᤢᤶᤗ ᤕᤠ᤺ᤴᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤈᤣ᤹ᤀᤥᤒᤠ ᤛᤠᤰᤘᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤁᤒᤪᤡᤱ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤡᤏᤡ᤹ ᤗᤠᤈᤣ᤺ᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤔᤧᤴᤇᤢᤰᤋᤢᤴ᤹॥

᥉᥇ ᤂᤧᤒᤩᤠᤱ ᤐᤣᤕᤧᤶᤔᤥᤒᤠ ᤂᤡᤏᤡ᤹ ᤗᤠᤕᤥᤜᤠ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤀᤠᤵᤑᤣᤰ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤠᤛᤡ᤹॥

᥉᥈ ᤁᤖ ᤂᤡᤏᤡ᤹ ᤁᤧᤕᤠᤖᤢᤶᤒᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤢᤱᤒᤠ ᤔᤣ᤺ᤴ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹॥ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤀᤠᤔᤏᤠᤛᤣ. ᤂᤡᤏᤡ᤹ ᤁᤧᤈᤥᤃᤢᤶᤔᤠᤱ ᤁᤧᤘᤕᤡᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤂᤡᤏᤡ᤹ ᤛᤡᤖᤡᤱᤔᤔᤥ ᤁᤧᤎᤩᤧ᤹ᤀᤡᤖ ᤐᤥᤱ᤹᥄

᥉᥉ “‘ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤱᤃᤠ᤹ ᤂᤡᤏᤡ᤹ ᤗᤠᤕᤥᤜᤠ᤹ᤗᤠᤶ ᤛᤢᤳᤌᤥ ᤆᤥ᤺ᤰᤏᤡᤱᤅᤡᤸᤗᤧ. ᤀᤠᤱᤃᤠ᤹ ᤂᤡᤏᤡ᤹ ᤕᤧᤰᤕᤰᤜᤠ᤹ᤀᤥ ᤕᤠᤶᤔᤥ ᤔᤏᤠᤜᤠ᤹ ᤕᤢᤰᤂᤢᤱᤛᤡᤱ᤹. ᤜᤧᤰᤁᤩᤠᤱ ᤁᤧᤎᤢᤵᤐᤠ ᤁᤧᤗᤢ᤺ᤶᤒᤠᤜᤠ᤹ ᤕᤠᤶᤔᤥ ᤆᤥᤃᤢᤱ ᤐᤡᤏᤡᤱ᤹॥

᥉᥊ ᤁᤧᤖᤧᤰ ᤔᤏᤠᤜᤠ᤹ᤖᤧ ᤀᤥᤔᤧᤔᤧᤳᤋᤢᤸᤗᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤁᤢᤄᤠᤗᤧᤶ ᤁᤧᤏᤧᤒᤠ ᤏᤢ ᤘᤖᤧᤱᤗᤧᤱ ᤏᤡᤃᤧᤎᤠ᤺ᤵᤐᤠ ᤀᤡᤰᤋᤠᤵᤜᤠ᤹ ᤕᤠᤶᤔᤥ ᤔᤧᤔᤕᤢ᤹॥

᥉᥋ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱᤅᤡᤸᤗᤧ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. “ᤁᤴ ᤋᤃᤡᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤗᤠᤈᤣ᤺ᤴ ᤀᤠᤸᤗᤥᤃ ᤀᤍᤏᤒᤠ ᤛᤡᤱᤛᤣ᤹ᤀᤡᤰ ᤜᤧᤰᤁᤣ ᤗ᤹᥄ ᤗᤠᤵᤔᤧᤍᤣᤛᤢᤒᤠ ᤏᤢ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ᤀᤥ ᤀᤠᤸᤗᤥ ᤁᤧᤎᤢᤶᤒᤠ ᤗᤢᤱᤎᤠᤰᤜᤠ᤹ ᤕᤧᤵ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤀᤠᤱ ᤏᤧᤖᤥ᥄”’

᥉᥌ ᤂᤧᤒᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ ᤕᤠᤶᤔᤥ ᤆᤥᤃᤢᤱ ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤁᤧᤒᤥ᤺ᤱᤒᤠ ᤗᤠᤈᤣ᤺ᤴ ᤕᤠᤶᤔᤥ ᤆᤠ ᤁᤧᤏᤢ᤹ᤒᤠ ᤆᤥᤃᤢᤱᤅᤠᤱ ᤏᤧᤖᤥ ᤑᤠ᤹ᤀᤠᤱ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤂᤡᤖᤡᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤴ ᤆᤥᤃᤢᤱ᤹॥

᥉᥍ “ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤠᤱᤃᤠ᤹ ᤀᤡᤛᤪᤠᤀᤡᤗᤖᤧ ᤁᤢᤒᤣᤗᤡᤜᤠ᤹ ᤂᤧᤶᤔᤠ ᤏᤢ ᤔᤧᤸᤗᤢᤰ ᤔᤧ᤺ᤴᤍᤠᤗᤢᤵ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤑᤥᤔᤠᤛᤡᤖᤧ ᤗᤠᤃᤡ ᤕᤠᤖᤡᤵ ᤘᤠ᤹ᤀᤠ॥

᥉᥎ ᤂᤧᤱᤜᤠ᤹ ᤋᤱᤏᤠᤶᤜᤠ᤹ᤀᤥᤒᤠ ᤕᤧᤶᤔᤥ ᤕᤖᤢᤛᤗᤧᤔᤒᤠ ᤔᤠᤖᤠᤶᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤛᤢᤳᤌᤥ ᤔᤧᤸᤗᤢᤰ ᤔᤧ᤺ᤴᤍᤠ ᤗᤢᤵᤜᤠ᤹ᤖᤧ ᤔᤧᤎᤡᤶᤛᤢᤒᤠ ᤁᤢᤀᤡᤛᤡ᤺ᤰ ᤏᤡ᤺ᤳᤔᤧᤴᤍᤧᤳ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤒᤥ᤺ᤱ᤹॥ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ ᤕᤠᤶᤔᤥ ᤌᤡᤰᤗᤧᤱ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢ᤹. ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤁᤧᤖᤧᤰᤗᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤁᤧᤜᤣᤒᤠ ᤛᤠᤕᤧᤵᤜᤠ᤹ᤖᤧ ᤛᤎᤧᤰ ᤁᤧᤍᤡᤶᤒᤠ ᤏᤧᤏᤧᤒᤠᤍᤧᤴ

᥉᥍

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤐᤳᤇᤧ. ᤜᤧᤰᤁᤩᤠᤱ ᤛᤠᤕᤧᤵᤐᤠᤜᤠ᤹ᤖᤧ ᤛᤎᤧᤰ ᤁᤧᤍᤡᤶᤒᤠ ᤗᤳᤇᤠ ᤏᤧᤏᤧᤒᤠᤍᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤀᤠᤱᤃᤠ᤹ ᤐᤰᤂᤠᤱ ᤋᤣ᤹ᤖᤠᤱ॥

᥈ ᤏᤧᤏᤧᤒᤠᤍᤧᤴᤏᤥᤒᤠ ᤂᤠᤶᤒᤠᤱᤅᤡᤴ ᤛᤡᤍᤧᤵ ᤋᤧᤵᤋᤢᤒᤠ ᤛᤠᤕᤧᤵᤐᤠᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤖᤧᤰ ᤐᤡᤛᤠᤱ ᤂᤢᤏᤧ᤹ ᤀᤠᤱᤃᤠ᤹ ᤗᤠᤶᤗᤥᤛᤠᤱ॥ ᤂᤧᤴ ᤛᤠᤕᤧᤵᤜᤠ᤹ ᤂᤠᤶᤒᤠᤱᤅᤥ ᤂᤰᤐᤧᤳ ᤛᤷᤃᤧᤱ ᤜᤧᤖᤧᤀᤠᤱ ᤁᤧᤖᤧᤰ ᤐᤡᤛᤠᤱ ᤛᤧᤖᤧᤀᤠᤱ ᤏᤧᤛ᤻ᤛᤧ॥

᥉ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤛᤣ᤺ᤴᤍᤥᤛᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤌᤣ ᤁᤴ ᤛᤠᤕᤧᤵᤐᤠᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥᤱᤔᤠ ᤔᤧᤛᤢᤰᤐᤡ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤂᤧᤴ ᤐᤠ᤺ᤴᤏᤡᤸᤗᤧ ᤏᤢᤃᤵᤐᤡᤱᤃ ᤂᤧᤏᤧ᤹ᤖᤰ ᤁᤧᤗᤧᤛᤢᤖᤥ॥”

᥊ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤛᤠᤕᤧᤵᤐᤠᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤳᤋᤧᤛᤧ᤹ᤀᤠᤱ ᤂᤧᤏᤧ᤹ ᤐᤠᤖᤧ᤹. ‘ᤁᤧᤜᤣᤒᤠ ᤛᤠᤕᤧᤵᤐᤠᤛᤧ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤅᤡᤴ ᤂᤧᤵᤛᤧᤶᤔᤧ᤹᥄

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤥᤔᤧᤳᤋᤧᤶᤔᤧ᤹᥄ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤛᤠ᤺ᤱᤃᤢᤃᤧᤴ ᤛᤰᤔᤠa ᤔᤢ᤺ᤳᤋᤢᤱ ᤁᤣ᤺ᤳᤋᤢᤱ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥ᤺ᤰᤏᤡᤱ᤹᥄

᥌ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤏᤧᤰᤛᤠ ᤏᤢ ᤜᤧᤴᤏᤧᤰᤛᤠ ᤁᤣ᤺ᤳᤋᤢᤱ᤹ ᤜᤧᤰᤁᤩᤠᤱ ᤜᤥᤖᤡᤰᤐᤠᤸᤗᤧ ᤐᤴᤏᤧᤏᤡᤱ᤹॥ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤛᤠ᤺ᤱᤃᤢᤃᤧᤴ ᤛᤰᤔᤠ ᤔᤢ᤺ᤳᤋᤢᤱ ᤁᤧ᤺ᤳᤋᤢᤱ ᤐᤡᤏᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤢᤜᤡᤱᤘᤧᤳ ᤁᤧᤒᤥ᤺ᤰᤂᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥’”

᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤐᤠ᤺ᤳᤋᤢᤱ॥ ᤆᤄᤵ ᤀᤠᤱᤃᤠ᤹ ᤐᤠᤖᤠᤱᤗ ᤐᤳᤇᤠᤱᤅᤡᤸᤗᤧ. ᤏᤧᤏᤧᤒᤠᤍᤧᤴ ᤁᤧᤖᤧᤰ ᤐᤡᤛᤠᤱ ᤂᤖᤠᤱ ᤂᤡᤖᤡᤱ ᤁᤧᤗ᤹ᤒᤠ ᤀᤡᤰᤗᤠ ᤗ᤺ᤴᤍᤧ॥ ᤁᤧᤖᤧᤰ ᤏᤠᤛᤡᤃᤧᤴ ᤌᤰᤗᤠᤀᤥᤒᤠ ᤛᤠᤕᤧᤵᤐᤠᤜᤠ᤹ ᤛᤥᤛᤥᤖᤡᤰ ᤔᤧᤍᤩᤧ ᤜᤧᤰᤁᤩᤠᤱ ᤂᤧᤴ ᤛᤠᤕᤧᤵᤐᤠᤜᤠ᤹ ᤔᤏᤠ ᤆᤀᤡ᤺ᤳᤋᤥ ᤀᤠᤵᤑᤣᤰ ᤂᤰᤐᤧᤳ ᤔᤧᤈᤰᤰᤛᤡᤱ॥

᥎ ᤂᤧᤒᤩᤠᤱ ᤀᤠᤱᤃᤠ᤹ ᤀᤥᤔᤧᤳᤋᤢᤱᤅᤠᤱ ᤐᤳᤇᤠᤱᤅᤡᤸᤗᤧ. ᤛᤠᤘᤣ᤺ᤳ ᤗᤢᤱᤛᤡᤜᤠ᤹ ᤏᤢ ᤏᤧᤰᤛᤠᤜᤠ᤹ᤖᤧ ᤛᤠᤕᤧᤵᤐᤠᤜᤠ᤹ ᤐᤴᤇᤢ॥ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤡᤴ ᤋᤧᤵᤔᤠᤖᤧ ᤗᤠᤃᤡ ᤜᤥᤖᤡᤰᤐᤠᤸᤗᤧ ᤐᤴᤇᤢ. ᤁᤖ ᤀᤠᤸᤗᤛᤠᤱ ᤂᤧᤱᤜᤠ᤹ᤀᤥ ᤛᤠ᤺ᤱᤃᤢᤃᤧᤴ ᤛᤰᤔᤠ ᤜᤥ᤺ᤵᤋᤧ॥

᥏ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤛᤢᤖᤡ᤺ᤳ ᤁᤣᤈᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤀᤡᤱᤄᤱ ᤔᤧᤳᤋᤣ᤹॥ ᤔᤠᤱᤏᤡᤱᤘᤠ᤹ᤐᤠᤴ ᤀᤡᤱᤄᤱ ᤐᤠᤖᤧ᤹ᤀᤠᤱ ᤀᤰᤂᤣ ᤔᤧᤳᤋᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤛᤠ᤺ᤱᤃᤥᤃᤧᤴ ᤛᤰᤔᤠᤀᤣ. ᤁᤧᤖᤧᤰ ᤐᤡᤛᤠᤱᤒᤠ ᤛᤢᤖᤡ᤺ᤳ ᤁᤣᤈᤱᤜᤠ᤹ᤗᤠᤶ ᤋᤩᤧ᤹ᤀᤥ᥄ ᤁᤴ ᤁᤢᤛᤡᤘᤧᤳ ᤏᤠᤛᤡᤃᤧᤴ ᤌᤰᤜᤠ᤹ᤀᤥ ᤛᤰᤔᤠ ᤛᤥ᤺ᤴᤇᤡᤱᤅᤧ᤹ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤔᤧᤒᤥ᤺ᤱᤗᤖᤥ॥’”

᥇᥆ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤱ. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤜᤠ᤹ᤀᤥ ᤛᤠ᤺ᤱᤃᤢᤃᤧᤴ ᤛᤰᤔᤠ ᤗᤠᤛᤧ॥ ᤂᤧᤱᤜᤠ᤹ ᤁᤧᤖᤧᤰ ᤁᤢᤜᤡᤱᤘᤧᤳ ᤔᤧᤒᤥ᤺ᤰᤂᤧᤀᤠᤱ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠ ᤁᤢᤀᤡᤛᤡ᤺ᤰ ᤋᤰᤐᤧᤳ ᤔᤧᤕᤧᤶᤛᤡᤱ॥

᥇᥇ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤃ ᤁᤴ ᤛᤠᤕᤧᤵᤐᤠᤜᤠ᤹ ᤜᤧᤰᤋᤱᤒᤠ ᤔᤧᤈᤥᤰ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤀᤠᤏᤡᤃᤧ ᤁᤧᤜᤣᤒᤠ ᤛᤠᤕᤧᤵᤐᤠᤍᤡᤃᤧ. ᤀᤠᤏᤡᤃᤧ ᤌᤣᤀᤠᤱ ᤏᤡᤱᤛᤠᤱ ᤆᤥ᤺ᤰᤔᤠ ᤗᤠᤶ ᤜᤥᤵ. ᤀᤠᤏᤡᤃᤧ ᤗᤠᤈᤣ᤺ᤴ ᤔᤧᤃᤧ॥’

᥇᥈ ᤂᤧᤸᤗᤧ ᤆᤥᤃᤢᤸᤗᤧ. ᤂᤧᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤀᤠᤔᤏᤠᤛᤣ. ᤗᤠᤈᤣ᤹ᤗᤠᤶ ᤁᤧᤶᤗ᤺ᤳᤋᤡ ᤁᤧᤶᤍᤣᤛᤡᤒᤠ ᤂᤡᤏᤡ᤹ ᤀᤡᤐᤢᤱᤜᤠ᤹ ᤀᤠᤱᤃᤠ᤹ ᤜᤴᤍᤢᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤶᤔᤥ ᤁᤧᤒᤥᤃᤡᤖ ᤕᤠ᤺ᤴᤏᤡᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤂᤡᤏᤡ᤹ ᤕᤠᤶᤔᤥ ᤏᤢ᤺ᤰᤏᤡᤱ ᤋᤠ᤺ᤳᤏᤡᤱ᤹॥

᥇᥉ ᤀᤠᤱᤃᤠ᤹ ᤀᤠᤔᤏᤠᤛᤣ. ᤁᤴ ᤐᤠ᤺ᤴᤜᤠ᤹ ᤐᤥ᤺ᤱᤅᤡᤸᤗᤧ. ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥊ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤂᤡᤏᤡ᤹ᤀᤥ ᤁᤣ᤺ᤳᤋᤢᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤢᤜᤡᤱᤘᤧᤳ ᤁᤧᤒᤥ᤺ᤰᤂᤡᤀᤠᤱ ᤂᤡᤏᤡ᤹ ᤀᤠᤵᤑᤣᤰ ᤗᤠᤈᤣ᤹ᤒᤠ ᤜᤡᤶᤔᤥ ᤁᤧᤏᤢ᤺ᤰᤂᤡ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤀᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹. ᤂᤶᤓᤩᤠᤱ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠᤴ ᤆᤥᤃᤢᤱᤅᤠᤱ ᤘᤠ᤹॥ ᤀᤥᤖᤥ. ᤕᤜᤘᤣ ᤍᤠᤱᤒᤧᤴ ᤐᤠᤖᤧᤀᤠᤱ ᤘᤠ᤹ᤖᤥ᥄’”

ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗ ᤜᤠᤱᤈᤢᤶᤔᤡᤴ ᤌᤡᤰᤜᤢᤵ ᤐᤥ᤺ᤱᤛᤡ᤹

᥇᥋ ᤕᤠᤶᤔᤥ ᤕᤜᤘᤣ ᤍᤠᤱᤒᤠᤗᤠᤶ ᤀᤡᤱᤄᤱᤎᤡᤰ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥌ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤛᤡᤱᤀᤠᤳ ᤌᤡᤰ ᤕᤠᤱᤛᤡᤱᤅᤧ᤹ᤀᤠᤱ ᤁᤴ ᤀᤡᤱᤄᤱᤜᤠ᤹ ᤁᤵᤔᤥ ᤗᤰᤋᤧ᤹- ‘ᤁᤸᤗᤧ ᤕᤜᤢᤍᤠ ᤜᤠᤱᤈᤢᤶᤔᤡᤴ ᤀᤥᤛᤧ᤺ᤴᤎᤠᤱ ᤆᤥᤃᤢ᤹॥’ ᤂᤧᤒᤩᤠᤱ ᤘᤣ᤹ ᤛᤡᤱᤀᤠᤳ ᤌᤡᤰ ᤕᤠᤱᤛᤡᤱᤅᤧ᤹ ᤜᤧᤰᤁᤩᤠᤱ ᤁᤴ ᤀᤡᤱᤄᤱᤜᤠ᤹ ᤂᤧᤵᤔᤥ ᤗᤰᤋᤧ᤹- ‘ᤁᤸᤗᤧ ᤀᤡᤛᤪᤠᤀᤡᤗᤒᤠ ᤜᤠᤱᤈᤢᤶᤔᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢ᤹॥’

᥇᥍ ᤀᤠᤸᤗ ᤗᤳᤇᤠ ᤛᤡᤱᤀᤠ᤺ᤳ ᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤜᤢᤰᤁᤥ ᤂᤧᤱᤜᤠ᤹ ᤛᤥᤖᤡᤰ ᤐᤰᤂᤧ᤹॥

᥇᥎ ᤂᤧᤏᤧ᤹ ᤁᤧᤕᤠ᤺ᤶᤒᤰᤜᤠ᤹ᤖᤧ ᤁᤢᤒᤣ ᤌᤧᤔᤠᤒᤣ ᤑᤠ᤹ᤀᤠᤱ ᤁᤧᤔᤏᤠᤜᤠ᤹ᤖᤧ ᤛᤧ᤺ᤴᤃᤧᤶᤍᤥ᤺ᤸᤗᤧ.

᥇᥏ ᤂᤧᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤀᤡᤛᤪᤠᤀᤡᤗ ᤜᤠᤱᤈᤢᤶᤔᤡᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤏᤢ ᤕᤜᤢᤍᤠ ᤜᤠᤱᤈᤢᤶᤔᤡᤸᤗᤧ ᤁᤢᤍᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤇᤠ ᤁᤠᤶᤛᤢᤱᤛᤡᤱ᤹॥ ᤂᤧᤴ ᤛᤡᤱᤀᤠ᤺ᤳᤜᤠ᤹ ᤀᤠᤱᤃᤠ᤹ ᤀᤠᤜᤢᤰᤁᤥ ᤗᤳᤇᤠ ᤛᤡᤱᤀᤠᤳ ᤆᤥᤃᤢᤱ᤹॥’

᥈᥆ “ᤂᤧᤒᤩᤠᤱ ᤂᤧᤏᤧ᤹ ᤁᤧᤗᤰᤋᤢᤀᤠᤱ ᤁᤧᤒᤵᤐᤠ ᤛᤡᤱᤀᤠ᤺ᤳᤜᤠ᤹ ᤐᤰᤂᤧ ᤑᤳᤇᤧ᤹. ᤜᤧᤰᤁᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤏᤡᤔᤠ ᤔᤧᤛᤢᤰᤋᤢᤖ॥

᥈᥇ ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥᤗᤠᤶ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤑᤢᤰᤂᤢᤱᤛᤡᤱ᤹॥ ᤂᤧᤱᤜᤠ᤹ ᤑᤢᤳᤇᤡᤱᤈᤩᤠᤱ ᤔᤧᤛᤧᤖᤧᤀᤠᤱ ᤔᤧᤘᤠ᤹ᤒᤠᤍᤧᤴᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤈᤣ᤹ᤀᤥᤒᤠ ᤜᤡᤶᤔᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥

᥈᥈ ᤀᤠᤱᤃᤠ᤹ ᤂᤧᤱᤜᤠ᤹ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤗᤳᤇᤠ ᤔᤧᤴᤇᤠᤶ ᤛᤢᤘᤠᤱ ᤆᤥᤃᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤗᤳᤇᤠ ᤜᤠᤱᤅᤡᤸᤗᤧ ᤕᤢᤰ ᤆᤥᤃᤢ᤹. ᤀᤠᤸᤗᤀᤠᤱᤎᤥ ᤂᤧᤱᤜᤠ᤹ ᤏᤧᤳᤇᤡ ᤛᤢᤘᤠᤱᤜᤠ᤹ᤀᤥ ᤀᤡᤃᤪ ᤏᤧᤳᤇᤡ ᤜᤠᤱᤈᤢᤶᤜᤠ᤹ᤀᤥ ᤔᤧᤶᤒ᤺ᤱᤏᤧᤴ॥

᥈᥉ ᤂᤧᤱᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤗᤠᤶ ᤜᤧᤰᤁᤩᤠᤱ ᤕᤠᤶᤃᤧᤛᤡᤱᤒᤠ ᤏᤢ ᤐᤡᤑᤩᤢᤱᤒᤠ ᤆᤀᤡ᤺ᤳᤜᤠ᤹ᤗᤠᤶ ᤀᤠᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤏᤧᤴ᤹. ᤌᤧᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤀᤣᤃᤠᤱ ᤏᤢ᤺ᤱᤔᤠ ᤐᤣ᤺ᤰᤔᤠ ᤗᤠᤕᤥᤗᤠᤶ ᤋᤠᤱᤛᤧ᤺ᤵᤋᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤛᤣᤛᤣᤛᤠᤱᤛᤠᤱ ᤆᤥᤃᤢᤱᤛᤡᤱ᤹॥ ᤂᤧᤒᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ॥

᥈᥊ “ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤐᤥᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤳᤇᤠᤖᤰ ᤔᤧᤸᤗᤢᤁᤶᤒᤠ ᤐᤥᤱ᤹॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤋᤡᤶᤔᤠ ᤏᤠ᤺ᤵᤔᤠᤖᤧ ᤗᤠᤃᤡ ᤛᤡᤱᤛᤡᤱ ᤕᤧᤰᤕᤧᤰ ᤔᤧᤗ᤹॥

᥈᥋ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤕᤠᤁᤢᤒᤧᤴ ᤐᤡᤖᤢᤱᤒᤠ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ ᤔᤧᤕᤢᤅᤧᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤔᤧᤕᤢᤱ॥ ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤠ᤹ᤜᤠ᤹. ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤌᤠ᤺ᤰᤜᤠ᤹ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤂᤧᤵᤔᤥ ᤔᤧᤕᤢᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤍᤠᤀᤢᤍᤧᤴ ᤛᤍᤠᤍᤡᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱ ᤐᤥᤱ᤹॥

᥈᥌ ᤀᤠᤱᤃᤠ᤹ ᤂᤧᤱᤜᤠ᤹ᤏᤢ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠ ᤔᤠᤱᤜᤢᤵ. ᤛᤏᤠᤖᤢᤱ ᤔᤠᤱᤜᤢᤵ ᤌᤡᤰ ᤆᤥᤃᤢᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤐᤡᤖᤢᤱᤛᤡᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤖᤡᤰ ᤂᤠᤏᤡ᤺ᤳ ᤆᤥᤃᤢᤱᤛᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤕᤢᤰᤂᤢᤱ᤹॥

᥈᥍ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤆᤥᤃᤢᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥ᤺ᤱ᤹॥

᥈᥎ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤛᤠᤍᤠᤍᤡᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤕᤢᤱᤅᤡᤸᤗᤧ. ᤀᤡᤛᤪᤠᤀᤡᤗᤧᤴ ᤛᤣᤛᤣ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ᤀᤣ ᤑᤠ᤹ᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

a 

᥉᥍:᥋ ᤛᤠ᤺ᤱᤃᤢᤃᤧᤴ ᤛᤰᤔᤠ. ᤛᤢᤖᤡ᤺ᤳ ᤁᤣᤈᤱ ᤏᤢ ᤕᤠᤶᤛᤠᤶ. ᤁᤴᤜᤠ᤹ ᤁᤧᤖᤧᤰ ᤜᤡᤒᤪᤢᤀᤥ ᤗᤳᤇᤠ ᤐᤠ᤺ᤴᤛᤢᤳᤗᤠ ᤐᤳ॥ ᤐᤠ᤺ᤳᤗᤠ ᥌-᥇᥊ ᤌᤠᤖᤡᤰᤁᤠᤱ ᤀᤥᤔᤧᤳᤋᤧᤶᤔᤧ᤹॥

ᤃᤥᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤧᤈᤢᤶ ᤁᤢᤓᤧᤕᤠ ᤜᤧᤰᤋᤱᤒᤠ ᤐᤥᤱ᤹

᥉᥎

ᤕᤜᤘᤣ ᤍᤠᤱᤒᤠᤗᤠᤶ ᤁᤴ ᤘᤣ᤹ ᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥈ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤜᤡᤛᤡᤱᤅᤧ᤹ ᤜᤧᤰᤁᤩᤠᤱ ᤔᤣᤛᤣᤰ ᤏᤢ ᤋᤢᤒᤗ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤕᤢᤰ ᤁᤧᤈᤥ᤺ᤰᤐᤠ ᤔᤠᤃᤥᤃ ᤗᤠᤈᤣ᤹ᤒᤠ ᤋᤢᤶ ᤕᤢᤰᤛᤠᤒᤠ ᤃᤥᤃᤧᤴ ᤗᤧᤵᤔᤠᤱ ᤁᤧᤏᤠᤖᤠᤴ ᤜᤡᤛᤧ᤹ᤀᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤺ᤴ ᤐᤠᤖᤧ᤹॥

᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤔᤧᤳᤋᤧ᤹- ᤔᤣᤛᤣᤁ ᤏᤢ ᤋᤢᤒᤗᤒᤠ ᤋᤢᤶ ᤕᤢᤰᤛᤠᤒᤠ. ᤃᤥᤃᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠ᥄

᥊ ᤀᤠᤱᤃᤠ᤹ ᤂᤧᤏᤧ᤹ ᤜᤡᤸᤗᤡᤰ ᤜᤡᤏᤧᤖᤥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤎᤰᤛᤢᤒᤠᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤏᤧ᤹ ᤁᤧᤀᤴᤜᤠ᤹ ᤏᤢ ᤑᤧᤈᤢᤶᤓᤧᤕᤠ ᤂᤈᤢᤶᤄᤕᤠ ᤁᤧᤃᤠᤵᤛᤡᤱᤒᤠ ᤀᤴᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤜᤧᤰᤁᤩᤠᤱ ᤂᤥᤜᤠ᤹ ᤏᤢ ᤋᤠᤓᤣᤜᤠ᤹ ᤁᤧᤃᤠᤵᤛᤡᤱᤒᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤗᤠ᤺ᤰᤁᤠᤳ ᤗᤠᤶᤗᤥᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ ᤁᤧᤛᤡᤱᤍᤠᤱᤔᤥ ᤂᤣ᤺ᤱᤜᤠ᤹ᤖᤧ ᤘᤣ᤹ᤏᤧᤖᤥ॥

᥋ ᤑᤠᤖᤛ. ᤁᤢᤛ ᤜᤧᤰᤁᤩᤠᤱ ᤐᤢᤋᤒᤠᤜᤠ᤹ᤀᤠᤱ ᤂᤢᤴᤇᤡ᤹ ᤁᤧᤖᤧᤰ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤜᤠ᤹ ᤔᤧᤃᤠᤵᤛᤡᤱᤅᤠᤱ ᤂᤧᤱᤜᤠ᤹ᤏᤢ ᤔᤧᤘᤠ᤹॥

᥌ ᤃᤥᤔᤣᤖᤧᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤎᤰᤛᤢᤒᤠᤜᤠ᤹ᤀᤠᤱ ᤌᤥ ᤔᤠ᤺ᤱᤄᤠ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤒᤣᤌ-ᤋᤥᤃᤷᤔᤠᤒᤠ ᤌᤰᤛᤢᤒᤠᤜᤠ᤹ ᤂᤧᤒᤩᤠᤱ ᤕᤖᤡᤰ ᤘᤣ᤹ᤜᤠ᤹ᤏᤢ ᤛᤥᤛᤥᤖᤡᤰ ᤔᤧᤘᤠ᤹॥

᥍ “ᤂᤧᤏᤧ᤹ ᤋᤠᤶᤛᤡᤱᤅᤧ᤹. ᤂᤧᤏᤧ᤹ ᤕᤠᤖᤡᤵ ᤐᤥ᤺ᤰᤂᤧ᤹᥄ ᤂᤧᤏᤧ᤹ ᤁᤧᤃᤧᤖᤧᤰ ᤐᤡᤛᤠᤱ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤔᤢᤖᤠᤔᤧᤳᤋᤧᤛᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤧᤛᤧ᤹॥

᥎ ᤕᤖᤡᤰ ᤕᤧᤴ ᤀᤣᤃᤠᤱ ᤂᤡᤏᤡ᤹ ᤌᤱ ᤆᤥ᤺ᤰᤛᤧ ᤁᤧᤶᤀᤢ᤺ᤳᤋᤡ᤹॥ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤕᤖᤡᤰ ᤗᤠᤈᤣ᤹ᤜᤠ᤹ᤀᤥᤗᤠᤶ ᤁᤵᤔᤥᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤔᤧᤏᤢ᤺ᤱᤒᤠ ᤀᤣᤃᤠᤱ ᤏᤢ ᤋᤧᤴᤎᤱᤗᤠᤶ ᤏᤠᤍᤱ ᤐᤥ᤺ᤱᤅᤠᤱ ᤏᤢ᤹ᤔᤠ ᤋᤠᤔᤠ ᤛᤏᤠᤖᤢᤱᤏᤢ ᤏᤡᤱᤘᤠ᤹ ᤜᤠᤱᤜᤠᤱ ᤔᤧᤕᤢᤱᤒᤠ ᤋᤠ᤺ᤴᤍᤡᤒᤠ ᤋᤠᤕᤧᤶᤔᤥ ᤀᤡᤛᤪᤠᤀᤡᤗᤒᤠ ᤗᤠᤈᤣ᤺ᤴ ᤂᤡᤏᤡ᤹ ᤌᤱᤅᤥ ᤁᤧᤓᤳᤋᤢᤶ᤹॥

᥏ ᤛᤢᤖᤡᤳ ᤁᤣᤈᤱ ᤏᤢ ᤂᤠ᤹ᤔᤡ᤺ᤳᤋᤡᤸᤗᤧ ᤗᤠᤈᤣ᤺ᤴ ᤆᤡᤒᤴ ᤐᤴᤇᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤓᤠ᤹ᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹. ᤀᤠᤳᤋᤠᤋᤠᤴᤏᤣ ᤕᤖᤡᤰ ᤜᤧᤰᤁᤩᤠᤱ ᤁᤡᤵᤔᤠᤃᤧᤄᤢᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤧᤱᤜᤠ᤹ ᤁᤧᤒᤴᤇᤢᤶᤛᤡᤶ᤹॥

᥇᥆ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤂᤧᤴ ᤕᤧᤶᤔᤥ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤋᤠᤵᤑᤣ᤺ᤶᤒᤠ ᤐᤠ᤺ᤴᤜᤠ᤹ ᤁᤧᤀᤡ᤺ᤳᤋᤢ᤹. ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤗᤠᤶᤀᤥᤔᤧᤵᤔᤠ ᤁᤧᤜᤣ᤺ᤰᤋᤢ᤹॥

᥇᥇ ᤂᤧᤏᤧ᤹ ᤀᤰᤂᤧ ᤁᤧᤒᤠ᤺ᤳᤋᤢ᤹. ‘ᤀᤡᤛᤪᤠᤀᤡᤗᤧᤱᤃ ᤗᤢᤱᤎᤠᤰ. ᤗᤠᤶᤎᤣᤳ ᤏᤢ ᤁᤢᤛᤠᤰᤔᤠ ᤔᤧ᤺ᤴᤏᤣᤒᤠ ᤐᤠᤱᤓᤣ᤹ᤜᤠ᤹ᤖᤧ ᤁᤧᤍᤡᤶᤒᤠ ᤁᤶᤒᤪᤠᤱ ᤔᤧᤶᤔᤧᤳᤋᤢᤶᤒᤠ ᤗᤠᤈᤣ᤹ᤖᤥ᥄ ᤀᤠᤱᤃᤠ᤹ ᤂᤧᤴ ᤆᤡᤖᤠᤰ ᤆᤡᤖᤠᤰ ᤗᤠ᤺ᤰᤋᤢᤱ᤹ ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤜᤠᤱᤜᤠᤱ ᤁᤧᤕᤢᤱᤒᤠ ᤁᤴ ᤔᤏᤠᤜᤠ᤹ ᤔᤧᤰᤂᤢᤱᤛᤡᤱ᤹᥄

᥇᥈ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤗᤠᤶ ᤁᤧᤏᤢ᤺ᤱᤒᤠ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤂᤧᤴ ᤋᤃᤡ ᤂᤠᤵᤐᤢᤌᤩᤱ ᤆᤡᤈᤡ ᤂᤰᤂᤰ ᤁᤧᤒᤥ᤺ᤱᤒᤠ ᤕᤧᤰᤕᤰᤜᤠ᤹ ᤀᤠᤸᤗᤥ ᤔᤧᤎᤡᤶᤛᤢᤀᤠᤱ ᤏᤧᤖᤥ॥ ᤂᤧᤱᤜᤠ᤹ᤖᤧ ᤌᤰᤛᤠᤜᤠ᤹ ᤏᤢ ᤘᤣ᤹ ᤆᤡᤃᤰᤘᤠᤜᤠ᤹ ᤔᤧᤃᤳᤋᤢᤀᤠᤱ ᤔᤧᤕᤢᤱ᤹. ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤔᤧᤃᤳᤋᤢᤒᤠ ᤁᤧᤖᤧᤰ ᤏᤠᤵᤋᤢᤱᤛᤡᤱᤅᤠᤱ ᤔᤧᤰᤂᤢᤱᤛᤡᤱ᤹. ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤠᤶᤍᤥᤀᤥ ᤔᤧᤕᤢᤱ᤹᥄’

᥇᥉ ᤁᤖ ᤛᤣᤒᤠ ᤏᤢ ᤍᤍᤠᤏᤒᤠ ᤔᤏᤠᤜᤠ᤹ ᤜᤧᤰᤁᤩᤠᤱ ᤋᤷᤛᤡᤛᤒᤠ ᤗᤧᤱᤜᤱᤒᤠᤜᤠ᤹ᤖᤧ ᤂᤧᤏᤧ᤹ ᤛᤧ᤺ᤴᤃᤧᤶᤍᤥ. ‘ᤂᤧᤏᤧ᤹ ᤁᤧᤓᤢᤰᤂᤢᤛᤡᤀᤠᤱ ᤁᤧᤘᤠ᤹ᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤧᤱᤜᤠ᤹ ᤕᤢᤵᤐᤠ ᤏᤢ ᤛᤠᤶᤔᤩᤠᤱ ᤏᤠᤵᤔᤠ ᤔᤧᤛᤢᤰᤋᤢᤛᤡ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤀᤡ᤺ᤳᤋᤢᤒᤡ᥅ ᤌᤣ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠᤜᤠ᤹ ᤏᤠ᤺ᤵᤔᤠᤍᤣ᤹ᤔᤠᤛᤡ ᤏᤢ ᤂᤢᤴᤇᤡ᤹ ᤆᤡᤃᤰᤘᤠ ᤛᤠᤔᤠᤜᤠ᤹ ᤜᤢᤰᤁᤠᤵ ᤆᤥ᤺ᤰᤔᤠ ᤜᤧᤰᤁᤩᤠᤱ ᤁᤧᤏᤠᤵᤋᤢᤛᤡᤒᤠ ᤛᤠᤔᤠᤜᤠ᤹ ᤁᤢᤔᤠᤍᤣ᤹ᤔᤠ ᤛᤢᤰᤔᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤒᤡ᥅’

᥇᥊ “ᤂᤧᤸᤗᤧ ᤆᤥᤃᤢᤸᤗᤧ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤃᤥᤃᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤔᤧᤳᤋᤧ᤹- ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤜᤠᤱᤜᤠᤱ ᤗ᤹ᤖᤡᤰ ᤛᤏᤠᤖᤢᤱ ᤔᤧᤕᤢᤱᤅᤡᤸᤗᤧ. ᤂᤧᤏᤧ᤹ ᤀᤠᤵᤑᤣᤰ ᤏᤡᤱᤘᤠ᤹ ᤁᤧᤴᤜᤧᤳᤇᤡᤱᤅᤧᤴᤒᤡ᥅

᥇᥋ ᤂᤧᤏᤧ᤹ ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤌᤠᤱᤃᤧᤳ ᤔᤠ᤺ᤱᤄᤠᤒᤠ ᤁᤧᤗᤠᤈᤣ᤹ᤀᤥᤗᤠᤶ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤀᤴᤃᤧᤕᤢᤰᤐᤠᤜᤠ᤹ ᤜᤧᤰᤁᤩᤠᤱ ᤔᤢᤰᤛᤠᤶᤒᤠ ᤁᤧᤎᤰᤛᤢᤒᤠᤜᤠ᤹ᤏᤢ ᤂᤧᤏᤧ᤹ ᤁᤧᤕᤢ.

᥇᥌ ᤜᤧᤰᤁᤩᤠᤱ ᤂᤠ᤹ᤔᤡ᤺ᤳᤋᤧᤸᤗᤧ ᤗᤠᤈᤣ᤺ᤴ ᤐᤴᤇᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤌᤱᤅᤥ ᤁᤧᤓᤳᤋᤢᤛᤡ᤹॥ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤥ. ᤃᤥᤃᤀᤣ. ᤀᤠᤱᤃᤠ᤹ ᤀᤠᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤏᤧ᤹ ᤋᤠ᤺ᤳᤏᤧᤖᤥ. ᤜᤧᤰᤁᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤂᤧᤏᤧ᤹ᤗᤠᤶᤒᤠ ᤀᤠᤛᤣᤛᤣ᤺ᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤅᤡᤸᤗᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

ᤃᤥᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢ᤹

᥇᥍ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤋᤠ᤺ᤴᤍᤡᤒᤠ ᤋᤠᤕᤧᤶᤔᤥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤂᤧᤏᤧ᤹ ᤋᤠ᤺ᤳᤏᤧ ᤑᤠ᤹ᤀᤠᤱ ᤀᤡᤛᤪᤠᤀᤡᤗᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤠᤛᤧᤘᤠᤖᤥᤒᤠᤜᤠ᤹ᤗᤠᤶ ᤀᤢᤘᤠ ᤆᤥᤃᤢᤱᤅᤡᤸᤗᤧ. ᤀᤠᤱᤃᤠ᤹ ᤕᤖᤡᤰ ᤕᤧᤶ ᤋᤃᤡ ᤐᤠ᤺ᤳᤋᤢᤱᤅᤠᤱ ᤘᤕᤠᤱᤒᤠ ᤔᤏᤠᤴ ᤌᤣ ᤂᤧᤏᤧ᤹ᤀᤣᤏᤧᤒᤡ᥅

᥇᥎ ᤁᤖ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤃᤥᤃᤧᤸᤗᤧ ᤀᤡᤛᤪᤠᤀᤡᤗ ᤗᤠᤈᤣ᤺ᤴ ᤗᤡᤛᤢ ᤋᤠᤖᤢᤸᤗᤧ. ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤔᤡ ᤜᤧᤰᤁᤣ ᤋᤡ᤺ᤳ᥄

᥇᥏ ᤀᤠᤱᤃᤠ᤹ ᤀᤠᤏᤠᤜᤧᤶᤔᤠ ᤏᤢ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ ᤀᤠᤛᤡᤰ ᤐᤥ᤺ᤰᤔᤥ. ᤂᤧᤴ ᤕᤧᤴᤏᤥ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤗᤳᤇᤠ ᤕᤶᤒᤠ ᤗᤢᤵᤗᤡ ᤌᤠᤱ ᤑᤠ᤹ᤀᤠᤱ ᤀᤠᤸᤗ ᤀᤢᤘᤠ ᤆᤥᤃᤢᤱ᤹॥

᥈᥆ ᤁᤧᤖᤧᤰ ᤁᤢᤜᤡᤱᤘᤧᤳ ᤌᤰᤛᤠᤜᤠ᤹. ᤘᤖ᤺ᤱᤅᤥᤒᤠ ᤅᤠᤜᤠ᤹. ᤋᤠᤱᤛᤠᤱᤒᤥᤒᤠ ᤐᤢᤛᤠᤜᤠ᤹. ᤂᤠᤶᤒᤠᤱᤅᤥᤒᤠ ᤌᤰᤛᤠᤜᤠ᤹. ᤂᤠᤶᤒᤣ᤺ᤰᤔᤥ ᤏᤠᤏᤠ ᤁᤳᤏᤠ ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤆᤢᤈᤢᤰᤛᤠ ᤌᤰᤛᤠᤜᤠ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤠᤱᤃᤠ᤹ ᤀᤠᤒᤣᤛᤠᤱ ᤐᤃᤡ ᤔᤧᤃᤡᤀᤠᤱ ᤌᤧᤃᤰᤁᤰᤏᤠ ᤔᤧᤕᤱ᤹॥ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤆᤥ᤺ᤴᤎᤠ. ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤜᤠ᤹ ᤐᤰᤁᤪᤣ᤹ ᤐᤰᤁᤪᤣ᤹ ᤐ᤺ᤱᤎᤠ ᤂᤶᤓᤩᤠᤱ ᤗᤢᤱᤎᤠᤰᤜᤠ᤹ ᤂᤠᤶᤒᤠᤱᤅᤥ ᤗᤢ᤺ᤴ॥

᥈᥇ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤜᤠ᤹ᤀᤥ ᤀᤠᤱᤃᤠ᤹ ᤃᤥᤃᤖᤧ ᤁᤢᤍᤰᤗᤧᤱᤘᤠᤀᤥ ᤋᤠᤓᤣ᤺ᤴ ᤀᤢ᤺ᤳᤋᤢᤱ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤋᤠᤓᤣᤜᤠ᤹ᤖᤧ ᤐᤠᤰᤗᤧ ᤐᤠᤰᤗᤧ ᤔᤧᤈᤩᤧᤵᤛᤡᤱ᤹॥

᥈᥈ ᤀᤠᤱᤃᤠ᤹ ᤂᤢᤏᤧ᤹ ᤏᤢ ᤁᤢᤎᤰᤛᤢᤒᤠᤜᤠ᤹ ᤔᤡᤱᤍᤣ᤹ ᤏᤢ ᤔᤠᤰᤂᤡ᤹ ᤛᤡᤘᤠᤖᤧ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹. ᤀᤠᤱᤃᤠ᤹ ᤀᤠᤳᤋᤠᤋᤠᤴᤏᤣ ᤕᤶᤒᤠ ᤘᤜᤡᤳ. ᤑ᤺ᤴ. ᤔᤡᤎᤢᤱ ᤔᤡᤖᤠ᤺ᤰ ᤏᤢ ᤔᤡᤁᤧᤍᤡ᤺ᤵᤐᤠ ᤁᤠᤴᤎᤠᤰ ᤌᤠᤖ ᤕᤠ᤺ᤴᤍᤢᤱ᤹॥

᥈᥉ ᤁᤶᤓᤗ᤹ᤖᤡᤰ. ᤀᤠᤱᤃᤠ᤹ ᤐᤕᤶ ᤕᤶᤒᤠ ᤆᤥ᤺ᤰᤁᤠᤒᤠᤴ ᤏᤢ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠᤒᤠᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤵᤑᤣᤰ ᤁᤢᤛᤡᤱ ᤔᤧᤏᤡ᤺ᤳᤋᤠᤖ ᤆᤥᤃᤢᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥”

ᤃᤥᤃᤧᤴ ᤜᤠᤖᤡᤍᤠ

᥉᥏

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤃᤥᤃᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤏᤧ᤹ ᤁᤴ ᤀᤡᤱᤄᤱᤅᤡᤴ ᤂᤢᤏᤧ᤹ ᤔᤧᤳᤋᤧ᤹- ᤔᤣᤛᤣᤁ ᤏᤢ ᤋᤢᤒᤗ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤒᤠ ᤋᤢᤶ ᤕᤢᤰᤛᤠᤒᤠ ᤃᤥᤃᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠ॥

᥈ ᤀᤠᤱᤃᤠ᤹ ᤂᤧᤏᤧ ᤁᤒᤪᤡᤱ ᤜᤡᤸᤗᤡᤰ ᤜᤡᤏᤧ ᤜᤧᤰᤁᤩᤠᤱ ᤌᤥ ᤔᤠ᤺ᤱᤄᤠᤒᤠ ᤌᤠᤱᤃᤧᤳᤗᤠᤶ ᤕᤢ᤺ᤳᤏᤧᤀᤠᤱ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤗᤧᤵᤔᤠᤱ ᤌᤱ ᤆᤥ᤺ᤰᤛᤧ ᤏᤠ᤺ᤳᤏᤧᤍᤣᤏᤧ᤹॥

᥉ ᤀᤠᤱᤃᤠ᤹ ᤂᤧᤏᤧ᤹ ᤁᤧᤓᤧᤴᤇᤠᤱ ᤜᤢᤰᤁᤥᤗᤠᤶ ᤗᤡ᤺ᤴ ᤏᤢ ᤁᤧᤈᤢᤵᤛᤠᤱ ᤜᤢᤰᤁᤥᤗᤠᤶ ᤋᤥ᤺ᤱᤜᤠ᤹ ᤜᤡᤵᤋᤢᤱ ᤌᤠᤛᤢᤱ᤹॥

᥊ ᤂᤧᤏᤧ᤹ ᤏᤢ ᤂᤧᤏᤧ᤹ ᤁᤧᤎᤰᤛᤢᤒᤠᤜᤠ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤓᤠ᤹ᤒᤠᤱᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤁᤧᤛᤩᤧᤀᤡ᤹॥ ᤀᤠᤱᤃᤠ᤹ ᤂᤡᤏᤡ᤹ ᤆᤣᤜᤠ᤹ ᤁᤡ᤺ᤳᤌᤜᤠ᤹ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹ ᤆᤠ᤺ᤳᤋᤢᤱᤛᤡᤱ᤹॥

᥋ ᤔᤢᤖᤧ᤺ᤰ ᤂᤠᤖᤧ᤺ᤰ ᤁᤧᤒᤥ᤺ᤱᤒᤠ ᤋᤠᤶᤍᤠᤶᤒᤠ ᤋᤧᤴᤜᤠ᤹ᤀᤥ ᤂᤡᤏᤡ᤹ ᤁᤧᤛᤩᤧᤀᤡ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤠ᤺ᤳᤋᤢᤱᤅᤠᤱ ᤘᤠ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥌ ᤜᤧᤰᤁᤩᤠᤱ ᤔᤠᤃᤥᤃ ᤏᤢ ᤘᤖ᤺ᤱᤅᤡᤸᤗᤧ ᤁᤢᤕᤠᤜᤠ᤹ᤀᤥ ᤏᤡᤱᤘᤠ᤹ ᤋᤠᤶᤍᤠᤶ ᤗ᤹ᤖᤡᤰ ᤁᤧᤕᤢᤱᤒᤠ ᤂᤧᤏᤧ᤹ ᤁᤧᤖᤧᤰ ᤁᤧᤓᤠ᤹ᤒᤠᤱᤜᤠ᤹ᤀᤥ ᤀᤠᤱᤃᤠ᤹ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤌᤠᤛᤢᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥍ “ᤁᤶᤓᤗ᤹ᤖᤡᤰ. ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤠᤛᤣᤛᤣᤒᤠ ᤀᤠᤔᤡᤱᤅᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤆᤥᤃᤢᤱ᤹॥ ᤀᤠᤱᤃᤠ᤹ ᤜᤠ᤺ᤳᤋᤠᤱ ᤁᤵᤔᤥ ᤛᤡᤖᤡᤱᤔᤔᤠ ᤐᤠ᤺ᤴ ᤋᤠ᤺ᤵᤔᤠ ᤔᤧᤓᤠ᤺ᤰᤋᤢᤱᤅᤡᤴ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ᤀᤣ ᤀᤡᤛᤪᤠᤀᤡᤗᤒᤠ ᤛᤣᤛᤣᤒᤠ. ᤕᤜᤘᤣ ᤍᤠᤱᤒᤠᤀᤠ ᤑᤠ᤹ᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥎ ᤂᤧᤴ ᤂᤠᤛᤧᤴ ᤆᤥ᤺ᤰᤔᤠ ᤕᤧᤴᤏᤡᤴ ᤋᤠᤖᤥ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ ᤀᤠᤱᤃᤠ᤹ ᤀᤢᤘᤠ ᤆᤥᤃᤢᤱᤅᤠᤱ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥᤱ᤹॥

᥏ “ᤂᤧᤒᤩᤠᤱ ᤀᤡᤛᤪᤠᤀᤡᤗᤒᤠ ᤕᤧᤰᤕᤰᤜᤠ᤹ᤀᤥᤒᤠ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤔᤧᤒᤣ᤺ᤰ ᤜᤧᤰᤁᤩᤠᤱ ᤆᤢᤰᤐᤠ ᤏᤢ ᤕᤶᤒᤠ ᤁᤧᤄᤥᤜᤠ᤹. ᤁᤧᤗᤡᤜᤠ᤹ ᤏᤢ ᤁᤧᤍᤥ᤺ᤱᤜᤠ᤹. ᤁᤧᤗᤠ᤺ᤰᤜᤠ᤹ ᤏᤢ ᤁᤧᤕᤧᤴᤜᤠ᤹ ᤔᤧᤄᤛ᤻ᤛᤢᤀᤠᤱ ᤂᤧᤱᤜᤠ᤹ᤖᤧ ᤛᤡᤱ ᤔᤧᤜᤠ᤺ᤴᤍᤢ᤹॥ ᤂᤧᤸᤗᤧ ᤋᤱᤒᤣ ᤏᤢᤛᤡ ᤌᤠᤖᤡᤰ ᤂᤧᤱᤜᤠ᤹ ᤕᤥᤖᤢᤛᤡ᤹᥄

᥇᥆ ᤂᤧᤱᤜᤠ᤹ᤖᤧ ᤀᤡᤰᤋᤠᤵᤜᤠ᤹ᤗᤠᤶ ᤀᤡᤃᤪ ᤋᤠᤶᤓᤢᤱᤜᤠ᤹ᤀᤥᤗᤠᤶ ᤛᤡᤱ ᤀᤠ᤺ᤵᤔᤠ ᤆᤠᤜᤠ ᤔᤧᤈᤥ᤺ᤰᤏᤧᤴ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤆᤠᤜᤠ ᤔᤧᤈᤥ᤺ᤰᤐᤠ ᤁᤧᤖᤧᤰ ᤛᤡᤱᤜᤠ᤹ ᤁᤴ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤜᤠ᤹ᤖᤧ ᤂᤢᤴᤇᤡ᤹ ᤕᤥᤖᤢᤛᤡ᤹॥ ᤂᤢᤴᤇᤡ᤹ ᤁᤧᤏᤠᤵᤐᤠᤜᤠ᤹ ᤂᤧᤱᤜᤠ᤹ᤖᤧ ᤕᤠᤱᤏᤠ ᤔᤧᤏᤠᤵᤋᤢᤛᤡ᤹. ᤂᤢᤴᤇᤡ᤹ ᤁᤧᤄᤢ᤺ᤵᤐᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤄᤢ᤺ᤳᤋᤢᤛᤡ᤹॥” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤃᤥᤃᤧᤴ ᤔᤧᤗᤢᤵᤋᤢ᤹

᥇᥇ “ᤜᤧᤰᤁᤩᤠᤱ ᤗᤢᤶᤒᤠᤱ ᤘᤖ᤺ᤱᤅᤡᤸᤗᤧ ᤏᤠᤱᤃᤧᤱ ᤐᤡᤛᤠᤱ. ᤗᤠᤶᤍᤡ᤺ᤵᤐᤠᤱᤜᤠ᤹ᤖᤧ ᤂᤢᤴᤇᤡ᤹ ᤏᤧᤏᤧᤒᤠᤍᤧᤴᤏᤥ ᤀᤠᤱᤃᤠ᤹ ᤃᤥᤃᤖᤧ ᤁᤢᤗᤠᤃᤡ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠ ᤛᤢᤶᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤠ᤹ᤖᤡᤰ ᤕᤶᤒᤠ ᤀᤡᤐᤢᤱ ᤌᤡᤰ ᤆᤥᤃᤢᤱ᤹॥ ᤂᤧᤵᤔᤥᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤗᤠᤱᤃᤧᤄᤣ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤔᤡᤴ ᤁᤸᤗᤧ ᤌᤣ᤺ᤰᤋᤢ᤹. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤴ ᤋᤧᤴᤏᤡᤸᤗᤧ ᤁᤢᤔᤡᤱ ᤜᤠᤔᤥᤏ ᤃᤥᤃᤖᤧ ᤁᤢᤏᤧᤏᤧᤒᤠᤍᤧᤴa ᤑᤠ᤹ᤀᤠᤱ ᤔᤧᤗᤧᤰᤂᤢ᤹॥

᥇᥈ ᤁᤧᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤜᤠ᤹ ᤗᤢᤵᤔᤠ ᤏᤢ ᤗᤠᤈᤣ᤺ᤴ ᤛᤢᤳᤌᤥ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤏᤢᤛᤡ ᤗᤠ ᤌᤠᤖᤡᤰ ᤌᤖᤢᤛᤡ॥

᥇᥉ ᤗᤠᤈᤣ᤹ᤀᤥᤒᤠ ᤁᤧᤖᤧᤰᤗᤧ ᤀᤡᤛᤪᤠᤀᤡᤗᤡᤜᤠ᤹ ᤆᤣᤜᤠ᤹ ᤗᤢᤵᤔᤠ ᤔᤧᤓᤠ᤹ᤖᤢᤛᤡ᤹. ᤜᤧᤰᤁᤩᤠᤱ ᤀᤠᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤱᤒᤠ ᤕᤧᤴᤏᤥ ᤂᤧᤱᤜᤠ᤹ ᤔᤡᤱᤛᤥ ᤌᤠᤱᤛᤥ ᤔᤧᤒᤡᤖᤢᤛᤡ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥇᥊ “ᤗᤠᤈᤣ᤺ᤴ ᤛᤢᤳᤌᤥ ᤆᤥ᤺ᤰᤔᤠᤖᤧ ᤗᤠᤃᤡ ᤆᤰᤔᤧᤸᤗ᤹ᤀᤣ ᤔᤏᤠᤜᤠ᤹ ᤕᤠ᤺ᤶᤒᤰᤁᤥ ᤔᤧᤓᤳᤇᤢᤛᤡ᤹॥ ᤗᤠᤈᤣ᤹ ᤁᤧᤖᤧᤰ ᤐᤡᤛᤠᤱ ᤁᤢᤓᤠ ᤔᤧᤒᤣ᤺ᤰ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤥ᤹ᤒᤠ. ᤂᤠᤶᤒᤠᤱᤅᤥ ᤁᤧᤏᤧᤒᤠ ᤁᤧᤕᤠ᤺ᤰᤐᤠᤜᤠ᤹ ᤘᤣ᤹ᤜᤠ᤹ᤖᤧ ᤔᤧᤗᤢᤵᤋᤢᤛᤡ᤹॥ ᤏᤢᤛᤡ ᤗᤠ ᤀᤣᤃᤠᤱ. ᤂᤧᤱᤜᤠ᤹ᤖᤧ ᤂᤧᤴ ᤔᤏᤠᤜᤠ᤹ ᤁᤥ᤺ᤵᤔᤠᤛᤡ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢ᤹॥

᥇᥋ ᤂᤧᤱᤜᤠ᤹ ᤗᤠᤈᤣ᤹ᤀᤥ ᤔᤧᤒᤥ᤺ᤱᤅᤠᤱ ᤔᤧᤒᤣ᤺ᤰᤁᤡᤸᤗᤧ ᤌᤡᤰᤐᤠᤖᤧ ᤗᤳᤇᤠ ᤔᤏᤠ ᤕᤧᤳ ᤏᤡᤛᤢ᤹. ᤜᤠᤔᤥᤏ-ᤃᤥᤃᤒᤠ ᤏᤧᤏᤧᤒᤠᤍᤧᤴᤏᤥ ᤁᤧᤏᤧᤒᤠ ᤀᤡᤐᤢᤱᤜᤠ᤹ᤀᤥ ᤔᤧᤸᤗᤢᤵᤐᤣ ᤌᤠᤖᤡᤰ ᤂᤢᤏᤧ᤹ ᤂᤧᤸᤗᤧ ᤁᤢᤒᤣᤛᤠᤱ ᤗᤳᤇᤠ ᤔᤡᤰᤛᤧ᤺ᤴ ᤑᤳᤇᤢᤎ᤹᤺॥

᥇᥌ (ᤂᤧᤵᤔᤥ ᤜᤠᤔᤥᤏᤠb ᤔᤧᤵᤔᤏᤠᤒᤠ ᤕᤧᤰᤕᤰᤌᤡᤰ ᤆᤢᤰ॥) ᤜᤧᤰᤁᤣᤗ᤹ᤖᤡᤰ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤗᤠᤈᤣ᤺ᤴ ᤛᤢᤳᤌᤥ ᤐᤥᤱ᤹॥

᥇᥍ “ᤜᤧᤰᤁᤩᤠᤱ ᤀᤠᤸᤗ. ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤁᤧᤖᤧᤰ ᤐᤖᤡᤰᤐᤠ ᤐᤢᤛᤠᤜᤠ᤹ ᤏᤢ ᤁᤧᤖᤧᤰ ᤋᤠᤶᤓᤢᤱ ᤌᤰᤛᤠᤜᤠ᤹ ᤂᤧᤏᤧ᤹ ᤀᤢ᤺ᤳᤋᤧᤛᤧ᤹॥ ᤂᤧᤏᤧ᤹ ᤂᤧᤱᤜᤠ᤹ ᤔᤧᤳᤋᤧᤛᤧ᤹- ‘ᤀᤠᤱᤃᤠ᤹ ᤐᤕᤶ ᤕᤶᤒᤠ ᤛᤡᤍᤢᤱᤈᤓᤠ ᤀᤠᤛᤠᤓᤱᤈᤠ᤺ᤸᤗᤧ ᤗᤠᤃᤡ ᤂᤡᤏᤡ᤹ ᤛᤥᤖᤡᤰ ᤑᤢᤱᤅᤠᤛᤡᤶᤔᤧ᤹॥ ᤔᤠ᤺ᤱᤄᤠ ᤏᤢ ᤏᤡ᤺ᤳᤋᤠᤱᤗᤠᤶ ᤀᤡᤛᤪᤠᤀᤡᤗᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤋᤩᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤵᤔᤥ ᤏᤧᤰᤛᤠ᤺ᤴ ᤏᤢ ᤛᤠᤔᤠᤰᤂᤡᤴ ᤆᤩᤧᤶᤔᤧ᤹ ᤌᤢᤅᤧᤶᤔᤧ᤹᥄

᥇᥎ ᤒᤠᤛᤠᤏᤗᤠᤶᤒᤠᤒᤠ ᤛᤔᤧ᤹ ᤁᤧᤔᤧ᤹ᤒᤠ ᤁᤧᤖᤧᤰ ᤛᤧᤃᤶᤒᤠᤜᤠ᤹. ᤁᤢᤒᤢ ᤌᤰᤛᤠᤜᤠ᤹. ᤔᤧ᤺ᤴᤍᤠᤜᤠ᤹. ᤔᤧᤸᤗᤢᤰᤛᤠ᤺ᤳᤜᤠ᤹ ᤏᤢ ᤌᤢ᤺ᤶᤒᤠᤜᤠ᤹ ᤜᤧᤰᤁᤣ ᤔᤢᤰᤛᤠᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤛᤠ᤺ᤴ ᤂᤡᤏᤡ᤹ ᤆᤩᤧᤶᤔᤧ᤹ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡᤴ ᤂᤡᤏᤡ᤹ ᤌᤢᤅᤧᤶᤔᤧ᤹᥄

᥇᥏ ᤂᤡᤏᤡ᤹ ᤏᤡᤱᤕᤠ᤺ᤰᤕᤠ᤺ᤰ ᤗ᤹ᤖ ᤌᤠᤖᤡᤰ ᤏᤧᤰᤛᤠ᤺ᤸᤗᤧ ᤂᤡᤏᤡ᤹ ᤏᤡᤃᤡ᤺ᤱᤔᤧᤴ ᤘᤧᤸᤗᤧᤰ ᤌᤡᤶᤛᤧᤶᤔᤧ᤹. ᤂᤡᤏᤡ᤹ ᤁᤧᤔᤀᤡᤖ ᤌᤠᤖᤡᤰ ᤔᤠᤰᤂᤡᤴ ᤌᤢᤅᤧᤶᤔᤧ᤹॥ ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤕᤠᤖᤡᤵ ᤆᤥᤃᤢᤱᤅᤠᤱ ᤘᤠ᤹ᤒᤠ ᤛᤡᤍᤢᤱᤓᤈᤠ ᤛᤠᤓᤱᤈᤠ᤺ᤴ ᤜᤠᤒᤠ ᤁᤴᤗᤥ॥

᥈᥆ ᤀᤠᤱᤃᤠ᤹ ᤀᤠᤓᤋᤩᤠᤖ ᤆᤥ᤺ᤰᤔᤠ ᤆᤵᤋᤧᤴᤏᤥ ᤀᤴᤜᤠ᤹ᤖᤧ ᤗᤠᤃᤡ ᤏᤢ ᤀᤴᤃᤧᤗᤥ᤺ᤱᤒᤠᤜᤠ᤹ᤖᤧ ᤗᤠᤃᤡ. ᤔᤢᤰᤛᤠᤶᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤏᤢ ᤁᤧᤖᤧᤰ ᤔᤧᤱᤃᤡᤔᤏᤠᤒᤠ ᤌᤰᤛᤢᤒᤠᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤛᤠᤓᤱᤈᤠ ᤆᤩᤧᤶᤔᤧ᤹.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤕᤠᤶᤔᤥ ᤑᤥ᤺ᤰᤂᤢ

᥈᥇ “ᤁᤶᤓᤗ᤹ᤖᤡᤰ. ᤀᤠᤱᤃᤠ᤹ ᤀᤠᤔᤡᤔᤡᤍᤡᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤥᤛᤣ᤺ᤴᤎᤠᤰᤋᤢᤱᤛᤡᤱ᤹॥ ᤀᤠᤱᤃᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤒᤠ ᤂᤢᤶᤍᤡᤱᤅᤡᤴ ᤏᤢ ᤀᤠᤱᤃᤠ᤹ ᤂᤧᤱᤜᤠ᤹ ᤜᤡᤵᤋᤢᤱᤛᤡᤱᤅᤡᤸᤗᤧ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱᤒᤠ ᤀᤠᤔᤢᤰᤛᤠᤶᤔᤡᤴ ᤁᤧᤖᤧᤰᤗᤧ ᤔᤧᤏᤡᤛᤢ᤹॥

᥈᥈ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤠᤱᤎᤥ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤣ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥

᥈᥉ ᤂᤧᤒᤩᤠᤱ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤶᤒᤠᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱᤗᤧ ᤗᤠᤃᤡ ᤂᤧᤱᤜᤠ᤹ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢᤛᤡᤀᤠᤱ ᤔᤠ᤺ᤱᤄᤠ ᤔᤧᤒᤠᤱᤄᤢ ᤔᤧᤍᤣᤛᤢᤛᤡᤀᤠᤱ ᤔᤧᤘᤕᤧᤒᤠ ᤑᤠ᤹ᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤗᤠᤶᤒᤠ ᤀᤠᤱᤃᤠ᤹ ᤀᤠᤏᤠᤖᤠᤴ ᤆᤡᤰᤂᤢᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤀᤥ ᤜᤢᤰᤛᤢᤵᤋᤢᤱᤛᤡᤱ. ᤂᤧᤒᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤋᤠᤓᤣ᤺ᤸᤗᤧ ᤔᤧᤛᤥ᤺ᤴᤍᤢᤛᤡ॥

᥈᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤛᤢᤳᤌᤥ ᤏᤢ ᤂᤢᤴᤇᤡ᤹ ᤗᤠᤕᤥ ᤗᤠᤛᤥ᤺ᤳᤜᤠ᤹ᤖᤧ ᤆᤥᤃᤢᤸᤗᤧ. ᤀᤠᤱᤃᤠ᤹ ᤀᤠᤏᤠᤖᤠᤴ ᤌᤡᤰᤏᤠᤜᤠᤱ ᤜᤡᤛᤢᤱᤍᤣᤛᤢᤱᤅᤠᤱ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤕᤠᤶᤔᤥ ᤌᤥᤒᤥ ᤔᤧᤒᤥ᤺ᤱ᤹

᥈᥋ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤗᤠᤈᤣ᤹ᤗᤠᤶ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤏᤢ᤺ᤰᤋᤢᤱ ᤑᤧᤳᤋᤢᤱᤛᤡᤱ᤹. ᤀᤠᤱᤃᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤛᤣᤛᤣ ᤀᤠᤔᤡᤱᤛᤥ ᤀᤠᤎᤠᤱᤛᤥ᤺ᤴ ᤀᤠᤏᤠᤜᤧᤴᤗ ᤁᤶᤒᤪᤠᤱ ᤔᤧᤳᤋᤢᤱ᤹᥄

᥈᥌ ᤂᤧᤱᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤜᤠ᤺ᤳᤋᤠᤱ ᤁᤧᤜᤥ᤺ᤵᤐᤠ ᤀᤠᤵᤑᤣᤰ ᤂᤢᤴᤇᤡ᤹ ᤗᤠᤈᤣ᤹ᤀᤥᤒᤠ ᤜᤡᤶᤔᤥ ᤜᤠᤱᤜᤠᤱ ᤗ᤹ᤖᤡᤰ ᤕᤢᤱᤛᤧ ᤔᤧᤍᤠᤀᤠᤱ ᤀᤣᤃᤠᤱ. ᤂᤧᤱᤜᤠ᤹ᤖᤧ ᤐᤣᤕᤧᤶᤔᤥ ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤛᤡᤖᤡᤱᤔᤔᤧᤴ ᤏᤢ ᤂᤢᤴᤇᤡ᤹ ᤀᤡᤱᤗᤧᤰᤐᤠ ᤏᤛᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢ᤹॥

᥈᥍ ᤀᤠᤱᤃᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤗᤠᤈᤣ᤹ᤜᤠ᤹ᤀᤥᤗᤠᤶ ᤂᤧᤱᤜᤠ᤹ ᤜᤡᤶᤔᤥ ᤋᤠᤖᤢᤱᤛᤡᤱᤅᤡᤸᤗᤧ. ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤜᤠ᤹ᤖᤧ ᤀᤥᤔᤧᤔᤧᤳᤋᤢᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤣᤛᤣᤒᤠ ᤆᤥ᤺ᤰᤁᤠᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤥᤛᤣ᤺ᤴᤎᤠᤱ ᤆᤥᤃᤢᤱ᤹॥

᥈᥎ ᤂᤧᤒᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤗᤠᤈᤣ᤹ᤗᤠᤶ ᤗ᤺ᤳᤋᤢᤛᤡᤱᤅᤠᤱ ᤔᤠ᤺ᤱᤄᤠ ᤐᤠᤱᤄᤢᤱᤍᤣᤛᤢᤱᤛᤡᤱ ᤜᤧᤰᤁᤩᤠᤱ ᤜᤡᤶᤔᤥ ᤕᤠᤶᤔᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱ᤹॥ ᤀᤠᤱᤃᤠ᤹ ᤀᤠᤳᤋᤡᤴ ᤀᤠᤔᤏᤠᤜᤠ᤹ᤀᤠᤱ ᤀᤣᤃᤠᤱ ᤔᤧᤗᤧᤖᤢᤱ ᤔᤧᤎᤠᤱᤛᤡᤱᤅᤡᤴ᤹॥

᥈᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤀᤠᤱᤃᤠ᤹ ᤀᤠᤏᤠᤖᤠᤴ ᤀᤠᤓᤧᤸᤗᤧᤀᤠᤱ ᤌᤡᤰᤏᤠᤜᤠᤱ ᤔᤧᤜᤡᤀᤠᤴ ᤔᤧᤍᤣᤀᤠᤴ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤀᤥ ᤐᤠᤱᤄᤢᤱ ᤕᤢᤛᤢᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤴ ᤐᤠᤖᤠᤱᤅᤠᤱ ᤘᤠ᤹ᤖᤥ᥄”

a 

᥉᥏:᥇᥇ ᤜᤠᤔᤥᤏ ᤃᤥᤃᤖᤧ ᤁᤢᤏᤧᤏᤧᤒᤠᤍᤧᤴ ᤑᤠ᤹ᤀᤡᤴ ᤃᤥᤃᤖᤧ ᤁᤢᤎᤰᤛᤢᤒᤠ ᤐᤥᤱ᤹. ᤐᤠ᤺ᤳᤗᤠ ᥇᥋

b 

᥉᥏:᥇᥌ ᤜᤠᤔᤥᤏᤠ ᤑᤠ᤹ᤀᤡᤴ ᤕᤖᤡᤰ ᤌᤰᤛᤢᤒᤠ ᤐᤥᤱ᤹॥

ᤋᤠᤕᤧᤶᤗᤧ ᤗᤠᤃᤡ ᤔᤠᤱᤜᤡᤶ ᤛᤢᤑᤥ

(᥊᥆:᥇–᥊᥎:᥉᥋)

ᤀᤡᤈᤁᤡᤀᤣ᤺ᤸᤗᤧᤴ ᤕᤖᤢᤛᤗᤧᤔ ᤔᤧᤍᤣ᤹ᤖᤢ

᥊᥆

ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤋᤱᤒᤣ ᤁᤧᤖᤧᤒᤠ ᤕᤧᤴ ᤏᤢ ᤀᤠᤏᤡᤃᤧ ᤔᤧᤍᤧᤶᤛᤡ ᤔᤧᤍᤣ᤹ᤖᤡᤃᤧᤒᤠ ᤏᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤋᤱᤒᤣ᤺ᤸᤗᤧ ᤁᤢᤜᤣ᤺ᤰᤛᤡᤱᤔᤠ. ᤗᤠᤀᤥᤒᤠ ᤌᤡᤒᤥᤱᤃᤣ᤺ᤰᤐᤠ ᤁᤧᤖᤧᤒᤠ ᤜᤠᤒᤠ ᤂᤧᤴ ᤕᤧᤴᤏᤥa ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤢᤰᤁᤡᤴ ᤀᤠᤱᤃᤠ᤹ ᤀᤠᤛᤶᤎᤠᤱ ᤐᤳᤇᤧ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤂᤧᤵᤔᤥ ᤋᤣ᤹ᤖᤠᤱ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤑᤥᤜᤠ᤹ᤀᤥ ᤂᤢᤏᤧ᤹ ᤀᤠᤱᤃᤠ᤹ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤋᤣ᤹ᤖᤠᤱᤒᤠ ᤏᤡᤛᤢᤱ. ᤜᤧᤰᤁᤩᤠᤱ ᤗᤳᤇᤠ ᤛᤠ᤹ᤖᤡᤰ ᤁᤣ᤺ᤶᤒᤠ ᤁᤥ᤺ᤰᤔᤠ ᤛᤶᤎᤠᤱ ᤕᤢᤰᤂᤠᤱ॥ ᤂᤧᤵᤔᤥᤗᤠᤶ ᤀᤠᤱᤃᤠ᤹ ᤕᤥ ᤗᤠᤱᤃᤧᤋ ᤗᤧᤵᤔᤠᤱ ᤁᤢᤓᤠ ᤜᤡᤶᤜᤠ᤹ ᤁᤧᤕᤢᤱᤒᤠ ᤗᤳᤇᤠ ᤕᤧᤰᤕᤰ ᤜᤧᤰᤋᤱᤒᤠᤎᤡᤰ ᤏᤡᤛᤢᤱ॥

᥉ ᤂᤢᤏᤧ᤹ ᤀᤠᤱᤃᤠ᤹ ᤂᤧᤸᤗᤧ ᤁᤢᤒᤣᤛᤠᤱ ᤁᤧᤳᤋᤠᤱᤅᤡᤸᤗᤧ. ᤕᤧᤰᤕᤰᤁᤥ ᤗᤠ᤺ᤵᤔᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤁᤠᤛᤠ ᤜᤧᤰᤁᤣ ᤁᤢᤏᤠ ᤋᤡᤸᤗᤧᤰ ᤋᤡᤸᤗᤧᤰ ᤁᤧᤗᤧᤰᤐᤠ ᤔᤏᤠᤎᤡᤰ ᤕᤧᤒᤧᤃᤖᤧᤒᤠ ᤏᤡᤛᤢᤱ॥ ᤂᤢᤏᤧ᤹ ᤁᤢᤜᤢᤰᤁᤥ ᤗᤳᤇᤠ ᤁᤢᤛᤡ᤺ᤰᤔᤠ ᤏᤤᤏᤠᤛᤢᤳ ᤗᤡᤵᤗᤡᤱᤃᤣ ᤂᤡᤎᤡᤰ ᤏᤢ ᤗᤳᤇᤠ ᤁᤢᤛᤡ᤺ᤰᤔᤠ ᤀᤍᤪᤠᤎᤡᤰ ᤐᤰᤂᤢᤀᤠᤱ ᤘᤕᤧ॥

᥊ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤂᤧᤏᤧ᤹ ᤀᤥᤔᤧᤳᤋᤧ᤹ ᤜᤧᤰᤁᤩᤠᤱ ᤂᤧᤵᤛᤧ᤹॥ ᤀᤠᤱᤃᤠ᤹ ᤂᤧᤏᤧ᤹ ᤀᤥ᤺ᤴᤎᤠᤰᤏᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤏᤢᤖᤡᤰ ᤏᤡᤱᤘᤠ᤹ ᤐᤡᤖᤧ᤹॥ ᤀᤠᤱᤃᤠ᤹ ᤂᤧᤏᤧ᤹ ᤕᤖᤡᤰ ᤐᤠ᤺ᤴᤜᤠ᤹ ᤀᤥ᤺ᤴᤎᤠᤰᤔᤠ ᤛᤢᤰᤏᤧᤖ ᤑᤠ᤹ᤀᤠᤱ ᤂᤧᤏᤧ᤹ ᤁᤵᤔᤥ ᤁᤧᤶᤓᤧᤳᤋᤧᤀᤠᤱ ᤘᤠ᤹॥ ᤂᤧᤒᤩᤠᤱ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤀᤥ ᤁᤧᤏᤢ᤺ᤱ ᤁᤧᤒᤣ᤺ᤰ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤛᤢᤀᤠᤱ ᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤁᤧᤔᤧᤳᤋᤢᤛᤡᤖᤥ॥”

ᤏᤠᤱᤃᤧᤴ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣᤳ

᥋ ᤔᤠᤱᤜᤡᤶ ᤁᤒᤪᤡᤱ ᤐᤡᤛᤠᤱᤒᤠ ᤋᤧᤴᤏᤡᤴ ᤁᤡᤷᤃᤵ ᤁᤧᤃᤵᤐᤠ ᤗᤢᤱᤎᤠᤰ ᤌᤡᤰ ᤀᤠᤱᤃᤠ᤹ ᤏᤡᤛᤢᤱ॥ ᤂᤧᤴ ᤔᤏᤠ᤺ᤸᤗᤧ ᤁᤢᤜᤢᤰᤁᤥ ᤁᤳᤋᤢᤒᤠ ᤁᤢᤛᤡ᤺ᤰᤔᤠ ᤀᤍᤪᤠ᤺ᤴ ᤜᤢᤰᤛᤡ᤺ᤰ ᤋᤢᤰᤛᤡ ᤕᤠᤖᤡᤰ ᤁᤣ᤺ᤶᤒᤠ ᤆᤥᤃᤧ. ᤀᤡᤃᤪ ᤜᤢᤰᤛᤡ᤺ᤰ ᤌᤡᤰᤁᤠᤱ ᤜᤢᤰᤋᤠᤵᤐᤣ᤹ ᤌᤡᤰ ᤁᤢᤈᤰ ᤁᤣ᤺ᤶᤒᤠ ᤆᤥᤃᤧ॥d ᤜᤧᤰᤁᤩᤠᤱ ᤂᤢᤏᤧ᤹ ᤗᤢᤱᤎᤠᤰᤁᤡᤴ ᤛᤡ᤺ᤰᤋᤢ. ᤂᤧᤴ ᤗᤢᤱᤎᤠᤰᤁᤡᤴ ᤀᤍᤪᤠᤎᤡᤰ ᤕᤠᤖᤡᤰ ᤁᤧᤎᤢᤱᤒᤠ ᤏᤢ ᤀᤍᤪᤠᤎᤡᤰ ᤕᤠᤖᤡᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧ॥

᥌ ᤂᤧᤒᤩᤠᤱ ᤂᤢᤏᤧ᤹ ᤏᤠᤱᤃᤧᤴ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣᤳ ᤗᤧᤵᤔᤠᤱ ᤐᤣ॥ ᤂᤢᤏᤧ᤹ ᤏᤠᤜᤠᤱᤛᤣ᤺ᤰᤜᤠ᤹ ᤗᤡᤅᤢᤍᤣ᤹ᤖᤢᤀᤠᤱ ᤕᤶᤒᤠ ᤗᤠᤶᤎᤣ᤺ᤳᤐᤢᤱᤅᤡᤴ ᤛᤡ᤺ᤰᤋᤢ. ᤂᤧᤵᤔᤥ ᤗᤠᤶᤎᤣ᤺ᤳᤐᤢᤱᤅᤡᤴ ᤀᤍᤪᤠᤎᤡᤰ ᤕᤠᤖᤡᤰ ᤁᤣ᤺ᤶᤒᤠ ᤏᤧᤛ᤻ᤛᤧ॥

᥍ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤗᤢᤶᤔᤥᤒᤠ ᤁᤣ᤺ᤶᤒᤠ ᤀᤠ᤺ᤶᤓᤥ᤺ᤸᤗᤧ ᤏᤠᤜᤠᤱ ᤁᤳᤏᤠᤜᤠᤱ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ॥ ᤀᤠ᤺ᤶᤓᤥ᤹ᤀᤥᤒᤠ ᤗᤢᤱᤎᤠᤰᤁᤡᤸᤗᤧ ᤁᤢᤗᤢᤶᤔᤥᤒᤠ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹ ᤀᤍᤪᤠᤎᤡᤰ ᤁᤢᤗᤠᤶᤋᤡ ᤏᤢ ᤀᤍᤪᤠᤎᤡᤰ ᤁᤢᤓᤧᤖᤧ ᤏᤧᤛ᤻ᤛᤧ॥ ᤂᤧᤴ ᤕᤠᤰᤑᤠᤱᤜᤠ᤹ᤖᤧ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ᤖᤧ ᤁᤢᤓᤧᤖᤧ᤺ᤴ ᤜᤢᤰᤛᤡ᤺ᤰ ᤅᤠᤛᤡ ᤁᤧᤎᤢᤱᤒᤠ ᤕᤧᤒᤧ॥ ᤔᤠᤱᤜᤡᤶ ᤗᤧᤵᤔᤠᤱ ᤁᤧᤜᤡᤒᤠ ᤀᤠ᤺ᤶᤓᤥ᤺ᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤗᤠᤶᤎᤣ᤺ᤳᤐᤢᤱᤅᤡᤴ ᤀᤍᤪᤠᤎᤡᤰ ᤏᤧᤛ᤻ᤛᤧ॥

᥎ ᤂᤢᤏᤧ᤹ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤀᤠ᤺ᤶᤓᤥ᤺ᤴᤏᤠᤱ ᤛᤡ᤺ᤰᤋᤢ॥

᥏ ᤂᤧᤴ ᤀᤠ᤺ᤶᤓᤥᤴ ᤜᤢᤰᤛᤡ᤺ᤰ ᤕᤧᤳᤇᤡ ᤁᤢᤓᤧᤖᤧ ᤏᤧᤛ᤻ᤛᤧ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤧᤵᤐᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤜᤢᤰᤛᤡ᤺ᤰ ᤏᤧᤳᤇᤡ ᤁᤧᤎᤢᤱᤒᤠ ᤆᤥᤃᤧ॥ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤀᤠ᤺ᤶᤓᤥ᤺ᤸᤗᤧ ᤔᤠᤱᤜᤡᤶᤔᤡᤴ ᤋᤰᤔᤧᤳᤋᤢᤀᤠᤱ ᤏᤧᤛ᤻ᤛᤧ॥

᥇᥆ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤀᤠ᤺ᤶᤓᤥ᤹ᤀᤥ ᤏᤠᤜᤠᤱ ᤁᤳᤏᤠᤜᤠᤱ ᤁᤶᤒᤪᤠᤱ ᤕᤧᤵᤏᤠ ᤛᤢᤛᤢᤶᤛᤡ ᤕᤠᤰᤑᤠᤱᤜᤠ᤹ ᤏᤧᤛ᤻ᤛᤧ॥ ᤂᤧᤴ ᤁᤧᤖᤧᤰ ᤕᤠᤰᤑᤠᤱᤜᤠ᤹ᤖᤧ ᤁᤢᤓᤧᤖᤧ ᤏᤢ ᤁᤢᤗᤠᤶᤋᤡ ᤁᤢᤍᤱᤒᤠ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ᤀᤠᤱ ᤗᤳᤇᤠ ᤐᤖᤡᤰᤐᤠ ᤁᤢᤓᤧᤖᤧ ᤏᤢ ᤁᤢᤗᤠᤶᤋᤡ ᤕᤧᤒᤧ॥

᥇᥇ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤕᤶᤒᤠ ᤗᤠᤶᤎᤣ᤺ᤳᤋᤥ ᤗᤠ᤺ᤵᤔᤠ ᤗᤠᤶᤔᤡᤴ ᤛᤡ᤺ᤰᤋᤢ. ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤀᤠ᤺ᤶᤓᤥ᤹ᤀᤥ ᤌᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ ᤜᤧᤰᤁᤩᤠᤱ ᤌᤡᤒᤥᤱᤅᤠᤱ ᤛᤢᤶᤛᤡ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥇᥈ ᤁᤶᤒᤪᤠᤱ ᤕᤧᤵᤏᤠ ᤁᤧᤖᤧᤰ ᤕᤠᤰᤑᤠᤱᤜᤠ᤹ᤖᤧ ᤁᤢᤍᤃᤠᤱ ᤗᤧᤵᤔᤠᤱ ᤜᤢᤰᤛᤡ᤺ᤰ ᤌᤡᤰᤌᤡᤰ ᤕᤠᤖᤡᤰᤐᤠ ᤋᤠᤱᤛᤠ ᤁᤢᤎᤣ᤺ᤰᤔᤠ ᤗᤢᤱᤎᤠᤰᤜᤠ᤹ ᤕᤧᤒᤧ॥ ᤁᤶᤒᤪᤠᤱ ᤕᤧᤵᤏᤠ ᤁᤧᤖᤧᤰ ᤕᤠᤰᤑᤠᤱᤜᤠ᤹ ᤏᤧᤵᤔᤈᤠᤱ ᤗᤧᤵᤔᤠᤱ ᤜᤢᤰᤛᤡ᤺ᤰ ᤋᤢᤰᤛᤡ ᤁᤢᤓᤧᤖᤧ ᤏᤢ ᤜᤢᤰᤛᤡ᤺ᤰ ᤋᤢᤰᤛᤡ ᤁᤢᤗᤠᤶᤋᤡ ᤁᤧᤏᤧᤒᤠ ᤆᤥᤃᤧ॥

᥇᥉ ᤂᤧᤒᤩᤠᤱ ᤂᤢᤏᤧ᤹ ᤁᤶᤒᤪᤠᤱ ᤕᤧᤵᤔᤠ ᤕᤠᤰᤑᤠᤱᤅᤥᤒᤠ ᤗᤢᤱᤎᤠᤰᤁᤡᤸᤗᤧ ᤁᤢᤛᤶᤎᤠᤱᤗᤠᤶ ᤏᤠᤜᤠᤱ ᤁᤢᤍᤥ᤺ᤵᤔᤠ ᤗᤧᤵᤔᤠᤱᤒᤠ ᤁᤶᤒᤪᤠᤱ ᤕᤧᤵᤔᤠ ᤕᤠᤰᤑᤠᤱᤅᤥᤒᤠ ᤗᤢᤱᤎᤠᤰᤁᤥ ᤌᤠᤖᤡᤰ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤛᤡ᤺ᤰᤋᤢ. ᤏᤠᤜᤠᤱ ᤁᤢᤍᤥ᤺ᤵᤔᤠ ᤗᤧᤵᤔᤠᤱᤗᤠᤶ ᤁᤢᤕᤠᤶᤗᤧᤱᤒᤥ ᤌᤠᤖᤡᤰᤐᤠ ᤔᤠ᤺ᤱᤗᤡᤰᤁᤡᤴ ᤏᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤏᤧᤛ᤻ᤛᤧ॥

᥇᥊ ᤂᤢᤏᤧ᤹ ᤕᤶᤒᤠ ᤗᤠᤶᤎᤣᤳ ᤛᤡᤃᤠᤱ ᤗᤧᤵᤔᤠᤱ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ ᤁᤢᤍᤰᤔᤠ ᤛᤡᤳᤗᤠᤱᤜᤠ᤹ᤖᤧ ᤁᤢᤗᤡᤱᤃᤧᤴᤜᤠ᤹ ᤛᤡ᤺ᤰᤋᤢᤸᤗᤧ ᤋᤢᤰᤐᤥ᤺ᤱ ᤜᤢᤰᤛᤡ᤺ᤰ ᤐᤳᤇᤧ॥ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤧᤒᤣ᤺ᤰᤐᤠ ᤗᤠ᤺ᤶᤎᤣ᤺ᤳ ᤁᤒᤪᤡᤱ ᤗᤰᤂᤢᤶ ᤏᤧᤛ᤻ᤛᤧ॥

᥇᥋ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤀᤠ᤺ᤶᤓᤥ᤺ᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰᤐᤠ ᤁᤢᤗᤠᤶᤋᤡ᤺ᤴ ᤗᤧ᤹ᤗᤧ᤹ᤒᤠ ᤅᤠᤒᤥᤱ ᤜᤢᤰᤛᤡ᤺ᤰ ᤏᤧᤛ᤻ᤛᤧ॥

᥇᥌ ᤁᤶᤒᤪᤠᤱ ᤕᤧᤵᤏᤠ ᤁᤧᤖᤧᤰ ᤕᤠᤰᤑᤠᤱᤜᤠ᤹ᤀᤥᤒᤠ ᤗᤢᤱᤎᤠᤰᤜᤠ᤹ᤀᤥ ᤏᤢ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ᤀᤥ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱ ᤐᤳᤇᤧ॥ ᤂᤧᤵᤔᤥ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥ᤹ᤀᤥᤀᤠᤱ ᤆᤡᤓᤡ᤹ᤓᤡ᤹ᤒᤠ ᤁᤢᤜᤱᤜᤠ᤹ ᤐᤳᤇᤧ॥ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ᤖᤧ ᤁᤢᤕᤠᤶᤗᤧᤱᤒᤠᤜᤠ᤹ᤀᤥ ᤂᤧᤒᤰᤛᤡᤱᤜᤠ᤹ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧᤖᤥ॥

ᤗᤠᤰᤁᤠ᤺ᤳ ᤗᤧᤵᤔᤠᤱᤒᤠ ᤗᤰᤂᤢᤶ

᥇᥍ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤔᤠᤱᤜᤡᤶ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤋᤠᤖᤠᤱ॥ ᤗᤰᤂᤢᤶᤔᤥᤒᤠ ᤗᤢᤱᤎᤠᤰᤜᤠ᤹ᤏᤢ ᤛᤥᤛᤥᤖᤡᤰ ᤗᤢᤱ ᤑᤧᤔᤏᤠᤒᤠ ᤂᤠᤶᤒᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤗᤢᤱ ᤑᤧᤔᤏᤠᤒᤠ ᤂᤠᤶᤒᤠᤱ ᤗᤧᤵᤔᤠᤱ ᤛᤢᤶᤒᤥᤱ ᤕᤠᤰᤑᤠᤱᤜᤠ᤹ ᤗᤢᤱᤎᤠᤰᤜᤠ᤹ᤀᤥ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ॥

᥇᥎ ᤁᤴ ᤗᤢᤱ ᤑᤧᤔᤏᤠᤒᤠ ᤂᤠᤶᤒᤠᤱᤅᤡᤴ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤐᤡᤛᤠᤱ ᤏᤧᤛ᤻ᤛᤧ ᤜᤧᤰᤁᤩᤠᤱ ᤛᤡᤃᤠᤱ ᤗᤠ᤺ᤵᤔᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤔᤠ᤺ᤱᤗᤡ᤺ᤰᤁᤡᤴ ᤁᤢᤀᤡᤛᤡ᤺ᤰ ᤗᤢᤱᤎᤠᤰᤜᤠ᤹ᤀᤥᤗᤠᤶ ᤗᤰᤂᤢᤶᤔᤥ ᤔᤧᤓᤥᤛᤢᤀᤠᤱ ᤏᤧᤛ᤻ᤛᤧ॥ ᤁᤱᤃ ᤔᤢᤜᤠᤱ ᤗᤧᤵᤔᤠᤱ ᤗᤢᤱ ᤑᤧᤔᤏᤠᤒᤠ ᤂᤠᤶᤒᤠᤱ ᤏᤧᤛ᤻ᤛᤧ॥

᥇᥏ ᤂᤧᤒᤩᤠᤱ ᤂᤢᤏᤧ᤹ ᤕᤥᤜᤠᤱ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤛᤡᤃᤠᤱᤒᤠ ᤗᤰᤂᤢᤶ ᤌᤠᤖᤡᤰ ᤔᤠ᤺ᤱᤗᤡ᤺ᤰᤁᤡᤴ ᤛᤡ᤺ᤰᤋᤢ. ᤁᤴ ᤏᤠᤱᤃᤧᤴ ᤗᤧᤵᤔᤠᤱ ᤏᤢ ᤌᤠᤱᤃᤧᤳ ᤗᤧᤵᤔᤠᤱᤅᤠᤱ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤏᤧᤛ᤻ᤛᤧᤖᤥ॥

ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣᤳ

᥈᥆ ᤂᤧᤒᤩᤠᤱ ᤂᤢᤏᤧ᤹ ᤗᤠ᤺ᤰᤁᤠᤳᤐᤠ ᤗᤰᤂᤢᤶ ᤗᤧᤵᤔᤠᤱ ᤁᤧᤒᤣ᤺ᤰᤐᤠ. ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤛᤡ᤺ᤰᤋᤢ॥

᥈᥇ ᤁᤵᤔᤥᤀᤠᤱ ᤛᤢᤶᤛᤡ ᤛᤢᤶᤛᤡ ᤏᤠᤜᤠᤱ ᤁᤳᤏᤠᤜᤠᤱ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹. ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ ᤏᤢ ᤛᤡᤃᤠᤱ ᤗᤠ᤺ᤵᤔᤠ ᤗᤳᤇᤠ ᤕᤠᤰᤑᤠᤱ ᤏᤧᤛ᤻ᤛᤧ॥ ᤂᤧᤴ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹ ᤏᤢ ᤗᤢᤱᤎᤠᤰᤜᤠ᤹ ᤜᤧᤰᤁᤩᤠᤱ ᤀᤠ᤺ᤶᤓᤥ᤺ᤸᤗᤧ ᤁᤧᤖᤧᤰ ᤁᤢᤓᤧᤖᤧ ᤁᤢᤗᤠᤶᤋᤡᤜᤠ᤹ ᤂᤧᤴ ᤏᤠᤱᤃᤧᤴ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤁᤧᤏᤧᤒᤠᤜᤠ᤹ᤏᤢ ᤁᤢᤍᤱᤒᤠ ᤆᤥᤃᤧ॥ ᤕᤶᤒᤠ ᤗᤠᤶᤎᤣ᤺ᤳᤋᤥ ᤅᤠᤒᤥᤱ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤏᤡᤒᤥ᤺ᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤁᤧᤓᤧᤖᤧ ᤏᤧᤛ᤻ᤛᤧ॥

᥈᥈ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹. ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥᤴ ᤏᤢ ᤂᤧᤒᤰᤛᤡᤱ ᤁᤢᤓᤢᤱ ᤔᤧᤗᤰᤋᤢᤒᤠᤜᤠ᤹ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠᤜᤠ᤹ᤏᤢ ᤁᤢᤍᤱᤒᤠ ᤆᤥᤃᤧ॥ ᤛᤡᤃᤠᤱ ᤗᤠ᤺ᤵᤔᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤁᤧᤵᤔᤠᤖᤧ ᤗᤠᤃᤡ ᤂᤧᤵᤔᤥ ᤏᤢᤛᤡ ᤏᤠᤜᤠᤱᤛᤣ᤺ᤰᤜᤠ᤹ ᤐᤳᤇᤧ. ᤕᤶᤒᤠ ᤗᤠᤶᤎᤣᤳ ᤀᤣᤃᤠᤱ ᤗᤧᤵᤔᤠᤱᤒᤠ ᤀᤠ᤺ᤶᤓᤥᤴ ᤆᤠᤜᤡ᤺ᤴ ᤗᤰᤂᤢᤶᤔᤡᤸᤗᤧ ᤁᤢᤏᤢᤵᤔᤠ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ॥

᥈᥉ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤏᤧᤒᤠ ᤁᤢᤀᤡᤛᤡ᤺ᤰ. ᤁᤴ ᤌᤠᤱᤃᤧᤳ ᤗᤧᤵᤔᤠᤱ. ᤁᤴ ᤗᤠ᤺ᤰᤁᤠᤳᤐᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤍᤥ᤺ᤵᤔᤠ ᤛᤡᤃᤠᤱᤒᤠ ᤗᤰᤂᤢᤶ ᤌᤠᤖᤡᤰ ᤀᤠᤃᤧᤳᤃᤧᤵᤐᤠ ᤂᤧᤵᤔᤥ ᤘᤣ᤹ ᤗᤳᤇᤠ ᤕᤶᤒᤠ ᤗᤠᤶᤎᤣᤳ ᤏᤧᤛ᤻ᤛᤧ॥ ᤁᤴ ᤏᤧᤳᤇᤡ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤖᤧ ᤁᤢᤗᤢᤶᤔᤥᤒᤠ ᤔᤠ᤺ᤱᤗᤡᤰᤁᤡᤴ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤏᤧᤛ᤻ᤛᤧᤖᤥ॥

ᤗᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣᤳ

᥈᥊ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣᤳ ᤁᤧᤖᤣᤰ ᤐᤡᤛᤠᤱ ᤋᤣ᤹ᤖᤠᤱ ᤜᤧᤰᤁᤩᤠᤱ ᤂᤢᤏᤧ᤹ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤏᤢ ᤀᤠ᤺ᤶᤓᤥᤴ ᤛᤡ᤺ᤰᤋᤢᤸᤗᤧ ᤘᤣ᤹ᤜᤠ᤹ ᤜᤧᤰᤁᤣᤀᤣ ᤀᤠᤳᤋᤡᤀᤠᤱ ᤔᤧᤶᤒᤣ᤺ᤰᤁᤣ ᤁᤢᤍᤱᤒᤠ ᤏᤧᤛ᤻ᤛᤧ॥

᥈᥋ ᤁᤵᤔᤥ ᤘᤣ᤹ᤜᤠ᤹ᤀᤥ ᤐᤳᤇᤧᤒᤠ ᤁᤢᤀᤡᤛᤡ᤺ᤰ ᤗᤢᤱᤎᤠᤰᤜᤠ᤹ᤏᤢ ᤛᤥᤛᤥᤖᤡᤰ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ ᤐᤳᤇᤧ ᤜᤧᤰᤁᤩᤠᤱ ᤀᤠ᤺ᤶᤓᤥ ᤏᤧᤛ᤻ᤛᤧ॥ ᤕᤶᤒᤠ ᤗᤠᤶᤎᤣ᤺ᤳᤋᤥ ᤅᤠᤒᤥᤱ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤅᤠᤒᤥᤱᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤁᤧᤓᤧᤖᤧ ᤏᤧᤛ᤻ᤛᤧ॥

᥈᥌ ᤁᤴ ᤕᤶᤒᤠ ᤗᤠᤶᤎᤣ᤺ᤳᤋᤥᤀᤠᤱ ᤁᤵᤔᤥ ᤗᤠ᤺ᤵᤔᤠᤖᤧ ᤗᤠᤃᤡ ᤏᤢᤛᤡ ᤏᤠᤜᤠᤱᤛᤣ᤺ᤰᤜᤠ᤹ ᤁᤧᤒᤵᤐᤠ ᤗᤳᤇᤠ ᤌᤒᤣ᤺ᤳ ᤕᤧᤒᤧ. ᤜᤧᤰᤁᤩᤠᤱ ᤛᤡᤃᤠᤱ ᤗᤧᤵᤔᤠᤱᤒᤠ ᤁᤢᤏᤢᤵᤔᤥ ᤗᤳᤇᤠ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥ᤹ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤏᤧᤵᤔᤠᤱ ᤐᤡᤛᤠᤱᤒᤠ ᤗᤢᤱᤎᤠᤰᤜᤠ᤹ᤖᤧ ᤁᤢᤕᤠᤶᤗᤧᤱᤒᤠᤜᤠ᤹ᤀᤥ ᤂᤧᤒᤰᤛᤡᤱᤜᤠ᤹ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧ॥

᥈᥍ ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥᤀᤠᤱ ᤗᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤕᤶᤒᤠ ᤗᤠᤶᤎᤣᤳ ᤌᤡᤰ ᤕᤧᤒᤧ॥ ᤂᤢᤏᤧ᤹ ᤂᤧᤴ ᤏᤧᤳᤇᤡ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤖᤧ ᤁᤢᤗᤢᤶᤔᤥᤒᤠ ᤔᤠ᤺ᤱᤄᤠ᤺ᤴ ᤛᤡ᤺ᤰᤋᤢᤸᤗᤧ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤏᤧᤛ᤻ᤛᤧᤖᤥ॥

ᤛᤡᤃᤠᤱ ᤗᤰᤂᤢᤶᤔᤥᤒᤠ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤗᤠᤶᤎᤣᤳ

᥈᥎ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤛᤡᤃᤠᤱᤒᤠ ᤗᤰᤂᤢᤶᤔᤥ ᤋᤣ᤹ᤖᤠᤱ॥ ᤂᤢᤏᤧ᤹ ᤁᤴ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤘᤣ᤹ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤁᤢᤀᤡᤛᤡ᤺ᤰ ᤁᤴ ᤁᤢᤍᤱᤒᤠ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤁᤧᤏᤧᤒᤠ ᤆᤥᤃᤧ॥

᥈᥏ ᤁᤵᤔᤥᤒᤠ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹. ᤁᤢᤗᤢᤶᤔᤥ ᤁᤢᤗᤢᤶᤔᤥ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ ᤏᤢ ᤀᤠ᤺ᤶᤓᤥᤴ ᤂᤧᤴ ᤘᤣ᤹ᤜᤠ᤹ ᤁᤢᤀᤡᤛᤡ᤺ᤰ ᤁᤢᤍᤱᤒᤠ ᤁᤢᤗᤠᤶᤋᤡ ᤁᤢᤓᤧᤖᤧ ᤏᤧᤛ᤻ᤛᤧ॥ ᤁᤵᤔᤥᤀᤠᤱ ᤛᤥᤛᤥᤖᤡᤰ ᤗᤢᤱᤎᤠᤰᤜᤠ᤹ ᤏᤢ ᤛᤡᤃᤠᤱ ᤗᤠ᤺ᤵᤔᤠ ᤕᤠᤰᤑᤠᤱᤅᤥ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ ᤐᤳᤇᤧ॥ ᤂᤶᤓᤩᤠᤱ ᤘᤣ᤹ᤜᤠ᤹ ᤁᤢᤀᤡᤛᤡ᤺ᤰ. ᤕᤶᤒᤠ ᤗᤠᤶᤎᤣᤳ ᤗᤧᤵᤔᤠᤱ ᤐᤣ᤺ᤰᤔᤠ ᤗᤠ᤺ᤵᤔᤠ ᤀᤠ᤺ᤶᤓᤥᤴ ᤅᤠᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤏᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥

᥉᥆ (ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥ ᤁᤧᤒᤣ᤺ᤰᤐᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤀᤥᤒᤠ ᤛᤡᤃᤠᤱ ᤗᤠ᤺ᤵᤔᤠ ᤕᤠᤰᤑᤠᤱᤜᤠ᤹ ᤆᤠᤜᤡ᤺ᤴ ᤏᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᤜᤢᤰᤛᤡ᤺ᤰ ᤅᤠᤛᤡ ᤏᤠᤏᤠᤰ ᤐᤠᤰᤗᤢᤶ ᤁᤧᤗᤠ᤺ᤵᤐᤠ ᤏᤧᤛ᤻ᤛᤧ॥)

᥉᥇ ᤗᤠᤱᤃᤧᤳ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥ᤺ᤸᤗᤧ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤡᤴ ᤋᤰᤔᤧᤳᤋᤢᤀᤠᤱ ᤏᤧᤛ᤻ᤛᤧ॥ ᤁᤵᤔᤥᤒᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ᤀᤥ ᤂᤧᤒᤰᤛᤡᤱᤜᤠ᤹ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤁᤵᤔᤥᤒᤠ ᤛᤡᤃᤠᤱᤒᤠ ᤗᤠᤶᤎᤣ᤺ᤳᤋᤥ ᤁᤧᤵᤔᤠᤖᤧ ᤗᤠᤃᤡ ᤕᤧᤳᤇᤡ ᤏᤠᤜᤠᤱᤛᤣ᤺ᤰᤜᤠ᤹ ᤐᤳᤇᤧᤖᤥ॥

ᤛᤡᤃᤠᤱ ᤗᤰᤂᤢᤶᤔᤥᤒᤠ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤗᤠᤶᤎᤣᤳ

᥉᥈ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤏᤠᤱᤃᤧᤴ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤛᤡᤃᤠᤱ ᤗᤰᤂᤢᤶᤔᤥ ᤋᤠᤖᤠᤱ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤕᤶᤒᤠ ᤗᤠᤶᤎᤣ᤺ᤳᤋᤡᤴ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤘᤣ᤹ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤏᤢ ᤁᤢᤍᤱᤒᤠ ᤁᤸᤗᤧ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤏᤧᤛ᤻ᤛᤧ॥

᥉᥉ ᤁᤵᤔᤥᤒᤠ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹. ᤁᤢᤗᤢᤶᤔᤥ ᤁᤢᤗᤢᤶᤔᤥ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ ᤏᤢ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥᤴ ᤂᤧᤴ ᤘᤣ᤹ᤜᤠ᤹ ᤁᤢᤀᤡᤛᤡ᤺ᤰ ᤁᤢᤍᤱᤒᤠ ᤁᤢᤗᤠᤶᤋᤡ ᤁᤢᤓᤧᤖᤧ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤵᤔᤥ ᤗᤢᤱᤎᤠᤰᤜᤠ᤹ᤀᤥ ᤏᤢ ᤛᤡᤃᤠᤱ ᤗᤠ᤺ᤵᤔᤠ ᤕᤠᤰᤑᤠᤱᤅᤥ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ ᤐᤳᤇᤧ॥ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤐᤣ᤺ᤰᤔᤠ ᤗᤠ᤺ᤵᤐᤠ ᤀᤠ᤺ᤶᤓᤥᤴ ᤛᤡ᤺ᤰᤋᤢᤸᤗᤧ ᤁᤸᤗᤧ ᤅᤠᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤏᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥

᥉᥊ ᤁᤵᤔᤥᤒᤠ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥᤴ ᤗᤠ᤺ᤰᤁᤠᤳᤐᤠ ᤗᤰᤂᤢᤶ ᤗᤧᤵᤔᤠᤱ ᤋᤰᤁᤧᤔᤧᤵᤐᤠ ᤏᤧᤛ᤻ᤛᤧ॥ ᤁᤵᤔᤥ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ᤀᤥ ᤂᤧᤒᤰᤛᤡᤱᤜᤠ᤹ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤁᤵᤔᤥ ᤛᤡᤃᤠᤱᤒᤠ ᤗᤠᤶᤎᤣ᤺ᤳᤋᤥ ᤁᤧᤵᤔᤠᤖᤧ ᤗᤠᤃᤡ ᤕᤧᤳᤇᤡ ᤏᤠᤜᤠᤱᤛᤣ᤺ᤰᤜᤠ᤹ ᤐᤳᤇᤧᤖᤥ॥

ᤛᤡᤃᤠᤱ ᤗᤰᤂᤢᤶᤔᤥᤒᤠ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤗᤠᤶᤎᤣᤳ

᥉᥋ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥ ᤁᤧᤒᤣ᤺ᤰᤐᤠ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣᤳ ᤁᤧᤖᤧᤰ ᤐᤡᤛᤠᤱ ᤋᤣ᤹ᤖᤠᤱ॥ ᤂᤢᤏᤧ᤹ ᤁᤴ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤘᤣ᤹ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤁᤢᤀᤡᤛᤡ᤺ᤰ ᤁᤴ ᤁᤢᤍᤱᤒᤠ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤏᤧᤛ᤻ᤛᤧ॥

᥉᥌ ᤁᤶᤒᤪᤠᤱ ᤕᤧᤵᤏᤠ ᤕᤠᤰᤑᤠᤱᤜᤠ᤹. ᤁᤢᤗᤢᤶᤔᤥ ᤁᤢᤗᤢᤶᤔᤥ ᤆᤶᤒᤧᤳ ᤆᤶᤒᤧᤳ ᤁᤧᤛᤧᤶᤒᤠ ᤁᤧᤕᤧᤵᤐᤠ ᤗᤢᤱᤎᤠᤰᤜᤠ᤹. ᤜᤧᤰᤁᤩᤠᤱ ᤁᤴ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤀᤠ᤺ᤶᤓᤥᤴ ᤏᤢ ᤘᤣ᤹ᤜᤠ᤹ᤀᤥ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤡᤛᤠᤱ ᤁᤧᤒᤵᤐᤠ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ᤖᤧ ᤁᤢᤗᤠᤶᤋᤡ ᤁᤢᤓᤧᤖᤧᤜᤠ᤹ ᤁᤢᤍᤱᤒᤠ ᤆᤥᤃᤧ॥ ᤕᤶᤒᤠ ᤗᤠᤶᤎᤣ᤺ᤳᤋᤥ ᤗᤠ᤺ᤵᤔᤠ ᤐᤣ᤺ᤰᤔᤠ ᤀᤠ᤺ᤶᤓᤥᤴ ᤅᤠᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤏᤡᤒᤥᤱᤅᤠᤱ ᤅᤠᤛᤡ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥

᥉᥍ ᤁᤵᤔᤥᤒᤠ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥᤴ ᤗᤠ᤺ᤰᤁᤠᤳ ᤗᤰᤂᤢᤶᤔᤡᤴ ᤋᤰᤁᤧᤔᤧᤵᤐᤠ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ᤀᤥ ᤂᤧᤒᤰᤛᤡᤱᤜᤠ᤹ ᤁᤢᤓᤢᤱ ᤔᤧᤗᤰᤋᤢᤀᤠᤱ ᤐᤳᤇᤧ॥ ᤁᤵᤔᤥᤒᤠ ᤛᤡᤃᤠᤱᤒᤠ ᤗᤠᤶᤎᤣ᤺ᤳᤋᤥ ᤁᤧᤵᤔᤠᤖᤧ ᤗᤠᤃᤡ ᤕᤧᤳᤇᤡ ᤏᤠᤜᤠᤱᤛᤣ᤺ᤰᤜᤠ᤹ ᤐᤳᤇᤧᤖᤥ॥

ᤛᤡᤍᤢᤱᤈᤓᤠ ᤕᤠᤖᤡᤵ ᤆᤥ᤺ᤰᤔᤠ ᤕᤠᤰᤑᤠᤱᤜᤠ᤹

᥉᥎ ᤛᤡᤃᤠᤱᤒᤠ ᤕᤶᤒᤠ ᤗᤳᤇᤠ ᤗᤠᤶᤎᤣ᤺ᤳᤜᤠ᤹ ᤌᤰᤔᤠ ᤀᤠ᤺ᤶᤓᤥ᤹ᤀᤥᤗᤠᤶ ᤁᤢᤕᤠᤀᤥᤒᤠ ᤕᤠᤰᤑᤠᤱᤅᤥ ᤗᤠ᤺ᤵᤔᤠ ᤗᤳᤇᤠ ᤗᤠᤶᤎᤣᤳ ᤐᤳᤇᤧ. ᤂᤧᤵᤔᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡᤒᤠ ᤛᤠᤜᤠ᤹ ᤘᤠᤔᤧᤜᤵᤋᤢ॥

᥉᥏ ᤁᤴ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥ᤹ᤀᤥ ᤏᤧᤵᤔᤠᤱ ᤁᤢᤕᤠᤀᤥ ᤏᤧᤳᤇᤡ ᤏᤧᤳᤇᤡ ᤆᤵᤋᤧᤴᤜᤠ᤹ ᤕᤢᤅᤧ. ᤂᤧᤵᤔᤥ ᤔᤡᤎᤡᤱᤔᤏᤠᤍᤣ᤺ᤶᤏᤠᤒᤠ ᤛᤡᤍᤢᤱᤈᤓᤠᤜᤠ᤹. ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤗᤠᤃᤡ ᤔᤧᤍᤥ᤺ᤴᤍᤢᤛᤡᤒᤠ ᤌᤰᤛᤠᤜᤠ᤹ ᤔᤧᤛᤧᤖᤢᤛᤡ॥

᥊᥆ ᤀᤠ᤺ᤶᤓᤥ᤹ᤀᤥᤒᤠ ᤗᤠ᤺ᤰᤁᤠᤳ ᤗᤰᤂᤢᤶᤔᤡᤸᤗᤧ ᤁᤢᤕᤠ ᤗᤧᤵᤔᤠᤱ. ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤗᤠ᤺ᤵᤔᤠ ᤏᤠᤜᤠᤱᤛᤣ᤺ᤰᤜᤠ᤹ᤖᤧ ᤁᤢᤒᤣᤛᤠᤱ ᤏᤧᤳᤇᤡ ᤆᤵᤋᤧᤴᤜᤠ᤹ ᤕᤢᤅᤧ. ᤜᤧᤰᤁᤩᤠᤱ ᤏᤠᤜᤠᤱᤛᤣ᤺ᤰᤜᤠ᤹ᤖᤧ ᤘᤣ᤹ ᤗᤧᤵᤔᤠᤱ ᤏᤧᤳᤇᤡ ᤆᤵᤋᤧᤴ ᤕᤢᤅᤧ॥

᥊᥇ ᤜᤧᤰᤁᤣᤗ᤹ᤖᤡᤰ ᤂᤧᤵᤔᤥ ᤛᤡᤃᤠᤱ ᤗᤠ᤺ᤶᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤕᤠᤀᤥ ᤗᤡᤛᤡ ᤆᤵᤋᤧᤴᤜᤠ᤹ ᤕᤢᤅᤧ ᤜᤧᤰᤁᤩᤠᤱ ᤘᤣ᤹ ᤗᤧᤵᤔᤠᤱ ᤗᤡᤛᤡ ᤆᤵᤋᤧᤴᤜᤠ᤹ ᤕᤢᤅᤧ. ᤁᤧᤖᤧᤰᤗᤧ ᤕᤧᤳᤇᤡ ᤆᤵᤋᤧᤴᤜᤠ᤹ ᤕᤢᤅᤧ. ᤂᤧᤵᤔᤥ ᤛᤡᤍᤢᤱᤈᤓᤠ ᤌᤰᤛᤠᤜᤠ᤹ ᤔᤧᤈᤧᤵᤋᤢ ᤔᤧᤛᤧᤖᤢᤛᤡ॥

᥊᥈ ᤂᤧᤵᤔᤥ ᤔᤡᤎᤡᤱᤔᤏᤠᤍᤣ᤺ᤶᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤘᤖᤧᤱᤗᤧᤱ ᤔᤧᤄᤰᤋᤢᤒᤠ ᤗᤢᤱᤅᤡᤸᤗᤧᤴ ᤗᤡᤛᤡ ᤆᤵᤋᤧᤴᤜᤠ᤹ᤀᤠᤱ ᤕᤢᤅᤧ. ᤁᤧᤖᤧᤰ ᤜᤢᤰᤛᤡ᤺ᤰ ᤌᤡᤰᤁᤠᤱ ᤁᤢᤓᤪᤣ᤺ᤱ ᤁᤣ᤺ᤶᤒᤠ ᤁᤢᤗᤠᤶᤋᤡ. ᤜᤢᤰᤛᤡ᤺ᤰ ᤌᤡᤰᤁᤠᤱ ᤁᤢᤓᤪᤣ᤺ᤱ ᤁᤢᤓᤧᤖᤧ ᤏᤢ ᤜᤢᤰᤛᤡ᤺ᤰᤌᤡᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤃᤧ॥ ᤂᤧᤴ ᤆᤵᤋᤧᤴᤜᤠ᤹ᤀᤥ ᤔᤡᤎᤡᤱᤔᤏᤠᤍᤣ᤺ᤶᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤘᤣ᤹ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤗᤠᤃᤡ ᤛᤠᤔᤠᤜᤠ᤹ ᤔᤧᤕᤢᤰᤂᤢᤛᤡᤀᤠᤱ ᤕᤢᤅᤧ॥

᥊᥉ ᤂᤶᤓᤩᤠᤱ ᤁᤧᤖᤧᤰ ᤜᤢᤰᤋᤠᤵᤐᤣ᤹ ᤌᤡᤰ ᤕᤠᤖᤡᤰ ᤁᤢᤓᤧᤖᤧ ᤁᤧᤒᤵᤐᤠ ᤏᤧᤳᤇᤡ ᤜᤠᤛᤶᤛᤶᤒᤠ ᤁᤢᤛᤶ ᤁᤧᤒᤵᤐᤠ ᤀ᤺ᤰᤂᤢᤖᤡᤜᤠ᤹ ᤗᤢᤱᤎᤠᤰᤁᤥ ᤁᤧᤖᤧᤰ ᤐᤡᤛᤠᤱ ᤔᤧᤓᤳᤇᤢᤀᤠᤱ ᤐᤳᤇᤧ॥ ᤆᤵᤋᤧᤴᤜᤠ᤹ ᤆᤠᤜᤡ᤺ᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤛᤡᤒᤠ ᤛᤠᤜᤠ᤹ᤖᤧ ᤗᤠᤃᤡ ᤕᤢᤅᤧᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤕᤠᤰᤑᤠᤱᤜᤠ᤹

᥊᥊ ᤛᤡᤃᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤗᤠ᤺ᤰᤁᤠᤳ ᤗᤧᤵᤔᤠᤱ. ᤛᤡᤃᤠᤱ ᤗᤰᤂᤢᤶᤔᤥ ᤕᤠᤰᤑᤠᤱ ᤏᤧᤳᤇᤡ ᤏᤧᤛ᤻ᤛᤧ॥ ᤗᤳᤇᤠ ᤕᤠᤰᤑᤠᤱ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤁᤧᤜᤡᤛᤡᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤘᤣ᤹ᤀᤡᤴ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤌᤠᤱᤗᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ॥

᥊᥋ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤗᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤱᤒᤠ ᤕᤠᤰᤑᤠᤱᤅᤡᤴ ᤔᤠᤱᤜᤡᤶ ᤆᤠ᤺ᤱᤘᤠ ᤁᤧᤔᤧᤵᤐᤠ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤖᤥ॥

᥊᥌ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤕᤠᤰᤑᤠᤱᤅᤡᤴ ᤆᤠᤜᤡ᤺ᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤖᤥ॥ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤛᤠᤍᤥᤰᤁᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤛᤡᤖᤥ. ᤂᤧᤱᤜᤠ᤹ᤖᤰ ᤗᤧᤒᤡ ᤌᤠ᤺ᤰᤁᤥᤒᤠ ᤔᤏᤠᤛᤡᤖᤥ. ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤣᤛᤠᤱ ᤔᤠᤱᤛᤧᤘᤠ ᤆᤥ᤺ᤰᤛᤧ ᤂᤢᤏᤧ᤹ᤀᤥ ᤁᤧᤵᤔᤠ ᤔᤧᤛᤢᤰᤗᤥ॥”

ᤛᤡᤃᤠᤱᤒᤠ ᤗᤰᤂᤢᤶ ᤏᤢ ᤔᤠᤱᤜᤡᤶᤔᤥᤒᤠ ᤜᤡᤶ

᥊᥍ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤡᤴ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤁᤴ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤢᤍᤱᤒᤠ ᤁᤧᤏᤧᤒᤠ ᤆᤥᤃᤧ॥ ᤔᤠᤱᤜᤡᤶᤔᤡᤸᤗᤧ ᤁᤢᤍᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤌᤠ᤺ᤶᤒᤪᤢᤱᤅᤡᤴ ᤕᤢᤅᤧ॥

᥊᥎ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤠᤱᤜᤡᤶᤔᤥᤒᤠ ᤀᤠ᤺ᤶᤓᤥ᤹ᤀᤥ ᤋᤣ᤹ᤖᤠᤱ॥ ᤂᤧᤸᤗᤧ ᤀᤠ᤺ᤶᤓᤥ᤹ᤀᤥᤒᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤛᤡ᤺ᤰᤋᤢ. ᤂᤧᤴ ᤏᤧᤵᤔᤠᤱ ᤜᤢᤰᤛᤡ᤺ᤰ ᤅᤠᤛᤡ ᤅᤠᤛᤡ ᤕᤠᤖᤡᤰ ᤁᤧᤎᤢᤱᤒᤠ ᤆᤥᤃᤧ॥ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤔᤡᤴ ᤌᤡᤒᤥᤱᤅᤠᤱ ᤗᤡᤛᤡ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤧᤵᤐᤠ ᤏᤧᤵᤔᤈᤠᤱ ᤗᤧᤵᤔᤠᤱᤒᤠ ᤗᤠ᤺ᤵᤔᤠ ᤗᤠᤶᤔᤥᤒᤠ ᤁᤢᤍᤰᤔᤠ ᤗᤢᤱᤎᤠᤰᤜᤠ᤹ ᤁᤢᤈᤰᤐᤠ ᤜᤢᤰᤛᤡ᤺ᤰ ᤛᤢᤶᤛᤡ ᤛᤢᤶᤛᤡ ᤕᤠᤖᤡᤰ ᤁᤢᤓᤧᤖᤧ ᤐᤳᤇᤧ॥

᥊᥏ ᤛᤡᤃᤠᤱ ᤗᤠ᤺ᤵᤔᤠ ᤀᤠ᤺ᤶᤓᤥᤴ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᤌᤡᤒᤥᤱᤅᤠᤱ ᤏᤧᤳᤇᤡ ᤜᤢᤰᤛᤡ᤺ᤰ ᤔᤢ ᤐᤠᤰᤗᤢᤶ ᤁᤧᤗᤠ᤺ᤵᤐᤠ ᤏᤧᤛ᤻ᤛᤧ॥ ᤂᤧᤵᤔᤥ ᤌᤥ᤺ᤰᤛᤡᤱᤔᤠᤖᤧ ᤗᤠᤃᤡ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤏᤠᤜᤠᤱ ᤁᤳᤏᤠᤜᤠᤱ ᤁᤧᤕᤧᤵᤐᤠ ᤁᤢᤍᤰᤔᤠᤜᤠ᤹ ᤕᤧᤒᤧ. ᤜᤧᤰᤁᤩᤠᤱ ᤌᤡᤒᤥᤱ ᤏᤠᤜᤠᤱᤛᤣ᤺ᤰᤜᤠ᤹ ᤐᤳᤇᤧᤖᤥ॥

a 

᥊᥆:᥇ ᥈᥎ ᤀᤐᤪᤡᤗ ᥋᥍᥉ ᤏᤠᤈᤡᤖᤡ ᤋᤱᤒᤣ ᤋᤃᤡ॥

d 

᥊᥆:᥋ ᤜᤢᤰᤛᤡ᤺ᤰ ᤌᤡᤰᤁᤧᤴ ᤜᤵᤔᤧᤴ ᥈᥇ ᤀᤠᤀᤡᤆᤡ ᤁᤣ᤺ᤶᤒᤠ ᤆᤥᤰ॥ ᤀᤍᤪᤠ᤺ᤴ ᤜᤵᤔᤧᤴ ᥇᥇ ᤑᤡᤋ ᤁᤣ᤺ᤶᤒᤠ ᤆᤥᤰ॥

᥊᥇

ᤂᤧᤴ ᤀᤣᤃᤠᤱ. ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤔᤠᤱᤜᤡᤶᤔᤥᤒᤠ ᤕᤶᤒᤠ ᤕᤠᤰᤑᤠᤱᤅᤥ ᤋᤠᤖᤠᤱ॥ ᤂᤢᤏᤧ᤹ ᤁᤵᤔᤥᤒᤠ ᤗᤠᤶᤎᤣ᤺ᤳᤋᤥᤒᤠ ᤏᤠᤜᤠᤱ ᤁᤳᤏᤠᤜᤠᤱᤒᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤂᤧᤴ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤋᤢᤰᤛᤡ ᤋᤢᤰᤛᤡ ᤜᤢᤰᤛᤡ᤺ᤰ ᤁᤢᤓᤧᤖᤧ ᤐᤳᤇᤧ॥

᥈ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤔᤡᤴ ᤌᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤏᤠᤜᤠᤱ ᤁᤳᤏᤠᤜᤠᤱ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ᤖᤧ ᤜᤢᤰᤛᤡ᤺ᤰ ᤅᤠᤛᤡ ᤅᤠᤛᤡ ᤁᤢᤓᤧᤖᤧ ᤐᤳᤇᤧ॥ ᤂᤢᤏᤧ᤹ ᤔᤠᤱᤜᤡᤶᤔᤥᤒᤠ ᤕᤶᤒᤠ ᤕᤠᤰᤑᤠᤱᤅᤡᤴᤏᤠᤱ ᤛᤡ᤺ᤰᤋᤢ. ᤁᤴ ᤗᤡᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥

᥉ ᤂᤧᤒᤩᤠᤱ ᤂᤢᤏᤧ᤹ ᤕᤶᤒᤠ ᤕᤠᤰᤑᤠᤱᤅᤡᤸᤗᤧ ᤏᤠᤜᤠᤱ ᤗᤧᤵᤔᤠᤱ ᤛᤡᤃᤠᤱᤒᤠ ᤕᤠᤰᤑᤠᤱᤅᤥ ᤐᤣ॥ ᤂᤢᤏᤧ᤹ ᤁᤴ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤔᤡᤸᤗᤧ ᤏᤠᤜᤠᤱ ᤁᤳᤏᤠᤜᤠᤱᤒᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤁᤴ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ ᤜᤢᤰᤛᤡ᤺ᤰ ᤏᤧᤳᤇᤡ ᤏᤧᤳᤇᤡ ᤁᤢᤓᤧᤖᤧ ᤐᤳᤇᤧ॥ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤔᤡᤴ ᤜᤢᤰᤛᤡ᤺ᤰ ᤋᤢᤰᤛᤡ ᤁᤢᤓᤧᤖᤧ ᤐᤳᤇᤧ. ᤜᤧᤰᤁᤩᤠᤱ ᤏᤠᤜᤠᤱ ᤁᤳᤏᤠᤜᤠᤱ ᤆᤶᤒᤧᤳ ᤆᤶᤒᤧᤳ ᤁᤧᤗ᤺ᤶᤒᤠ ᤗᤢᤱᤎᤠᤰᤜᤠ᤹ ᤜᤢᤰᤛᤡ᤺ᤰ ᤏᤢᤛᤡ ᤁᤢᤓᤧᤖᤧ ᤐᤳᤇᤧ॥

᥊ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤃᤠᤱ ᤗᤧᤵᤔᤠᤱᤒᤠ ᤕᤶᤒᤠ ᤕᤠᤰᤑᤠᤱᤅᤡᤸᤗᤧ ᤏᤠ᤺ᤛ᤻ᤔᤠ ᤆᤢᤰᤐᤠ ᤕᤠᤰᤑᤠᤱᤅᤡᤴ ᤛᤡ᤺ᤰᤋᤢ. ᤁᤴ ᤏᤡᤒᤥᤱ ᤜᤢᤰᤛᤡ᤺ᤰ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤗᤠ᤺ᤰᤁᤠᤳᤐᤠ ᤕᤠᤰᤑᤠᤱᤅᤡᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤁᤴ ᤏᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤗᤥ॥”

ᤔᤠᤱᤜᤡᤶ ᤗᤢᤱᤎᤠᤰᤁᤥ ᤔᤧᤄᤧᤵᤛᤢᤒᤠ ᤕᤠᤰᤑᤠᤱᤜᤠ᤹

᥋ ᤂᤧᤒᤩᤠᤱ ᤔᤠᤱᤜᤡᤶᤔᤥᤒᤠ ᤗᤢᤱᤎᤠᤰᤜᤠ᤹ ᤛᤡ᤺ᤰᤋᤢ. ᤜᤧᤰᤁᤩᤠᤱ ᤁᤴ ᤜᤢᤰᤛᤡ᤺ᤰ ᤋᤢᤰᤛᤡ ᤁᤧᤎᤢᤱᤒᤠ ᤆᤥᤃᤧ॥ ᤂᤧᤵᤔᤥ ᤁᤴ ᤗᤢᤱᤎᤠᤰᤁᤡᤴᤏᤢ ᤛᤥᤛᤥᤖᤡᤰ ᤗᤠ᤺ᤰᤁᤠᤳ ᤗᤧᤵᤔᤠᤱ ᤌᤧ᤺ᤰᤐᤧᤳ ᤕᤠᤰᤑᤠᤱᤜᤠ᤹ ᤏᤧᤛ᤻ᤛᤧ. ᤁᤧᤖᤧᤰ ᤕᤠᤰᤑᤠᤱᤜᤠ᤹ᤖᤧ ᤜᤢᤰᤛᤡ᤺ᤰ ᤗᤡᤛᤡ ᤗᤡᤛᤡ ᤁᤢᤓᤧᤖᤧ ᤏᤧᤛ᤻ᤛᤧ॥

᥌ ᤁᤴ ᤁᤢᤕᤠᤀᤥᤒᤠ ᤕᤠᤰᤑᤠᤱᤜᤠ᤹ᤖᤧ ᤁᤢᤍᤠ᤺ᤳᤗᤠ ᤛᤢᤶᤛᤡ ᤏᤧᤛ᤻ᤛᤧ. ᤌᤡᤰ ᤏᤢ ᤘᤣ᤹ ᤁᤢᤎᤠ᤹ᤁᤢᤎᤠ᤹. ᤁᤢᤍᤠ᤺ᤳᤗᤠ ᤌᤡᤰᤁᤥ ᤛᤢᤶᤒᤥᤱ ᤕᤠᤰᤑᤠᤱᤜᤠ᤹ ᤏᤧᤛ᤻ᤛᤧ॥ ᤁᤴ ᤁᤢᤕᤠᤀᤥᤒᤠ ᤕᤠᤰᤑᤠᤱᤜᤠ᤹ᤖᤧ ᤁᤢᤍᤰᤔᤠᤜᤠ᤹ ᤔᤠᤱᤜᤡᤶ ᤗᤢᤱᤎᤠᤰᤁᤥᤒᤠ ᤗᤠ᤺ᤰᤁᤠᤳ ᤁᤧᤓᤧᤛᤡᤱᤒᤠᤍᤧᤴᤏᤥ ᤔᤧᤏᤠ᤺ᤵᤛᤢᤀᤠᤱ ᤐᤳᤇᤧ. ᤂᤧᤴ ᤁᤢᤍᤰᤔᤠᤜᤠ᤹ ᤗᤢᤱᤎᤠᤰᤁᤥ ᤏᤠ ᤔᤧᤴᤜᤠᤰᤁᤣ ᤐᤳᤇᤧ॥

᥍ ᤔᤠᤱᤜᤡᤶᤔᤡᤸᤗᤧ ᤁᤢᤕᤠ ᤁᤒᤪᤡᤱᤒᤠ ᤕᤠᤰᤑᤠᤱᤜᤠ᤹ ᤁᤧᤖᤧᤰ ᤁᤢᤍᤠ᤺ᤳᤗᤠ ᤌᤰᤔᤠ ᤌᤠ᤺ᤱ ᤕᤶᤒᤠᤖ ᤕᤶᤒᤠ ᤁᤢᤓᤧᤖᤧ ᤁᤧᤏᤧᤒᤠ ᤆᤥᤃᤧ॥ ᤔᤠᤱᤜᤡᤶ ᤁᤒᤪᤡᤱᤒᤠ ᤕᤠᤰᤑᤠᤱᤜᤠ᤹ ᤌᤠ᤺ᤱᤗᤧ ᤌᤠ᤺ᤱ ᤘᤣ᤹ ᤁᤢᤍᤠ᤺ᤳᤗᤠ ᤁᤧᤕᤥ᤹ᤛᤡᤱᤒᤠᤖ ᤁᤧᤒᤣ᤺ᤰᤐᤠ ᤔᤧᤈᤥᤃᤢ. ᤁᤶᤓᤗ᤹ᤖᤡᤰ ᤌᤠ᤺ᤱ ᤕᤥ᤹ᤛᤡᤱᤗ ᤐᤣ᤺ᤸᤗᤧ ᤀᤠᤸᤗᤛᤠᤱ ᤕᤠᤰᤑᤠᤱᤜᤠ᤹ ᤕᤶᤒᤠ ᤑᤧᤓᤧᤒᤠ ᤐᤥ᤺ᤰᤂᤧᤖ ᤐᤣ॥ ᤁᤧᤖᤧᤰᤏᤢ᤺ᤸᤗᤧ ᤔᤢ᤺ᤛ᤻ᤔᤠ ᤁᤢᤍᤠ᤺ᤳᤗᤠᤀᤥᤏᤢ ᤁᤧᤖᤧᤰᤏᤢ᤺ᤸᤗᤧ ᤌᤠ᤺ᤱᤛ᤻ᤔᤠ ᤁᤢᤍᤠ᤺ᤳᤗᤠᤀᤥ ᤌᤠᤖᤡᤰ ᤁᤢᤗᤢᤶᤔᤥᤒᤠ ᤁᤢᤍᤠ᤺ᤳᤗᤠ ᤐᤥᤱᤔᤠᤀᤠᤱ ᤌᤒᤣ᤺ᤴᤗᤠᤶᤒᤠ ᤐᤥ᤺ड᤻ᤔᤠᤖ ᤐᤧ᤺ᤰᤔᤠᤖᤧ ᤗᤠᤃᤡ ᤏᤠᤜᤠᤱᤛᤧ᤺ᤰ ᤐᤳᤇᤧ॥

᥎ ᤀᤠᤱᤃᤠ᤹ ᤔᤠᤱᤜᤡᤶ ᤁᤧᤖᤧᤰ ᤐᤡᤛᤠᤱ ᤔᤧᤓᤥ᤺ᤰᤂᤢᤒᤠ ᤁᤢᤕᤢᤰᤏᤠ ᤏᤡᤛᤢᤱ. ᤁᤢᤕᤠᤀᤥᤒᤠ ᤕᤠᤰᤑᤠᤱᤜᤠ᤹ᤖᤧ ᤗᤠᤃᤡ ᤂᤧᤴ ᤁᤢᤒᤢᤱ ᤐᤥ᤺ᤰᤂᤧ॥ ᤂᤧᤸᤗᤧ ᤁᤢᤗᤡᤱᤃᤧᤴ ᤀᤍᤪᤠᤎᤡᤰ ᤕᤠᤖᤡᤰ ᤁᤣ᤺ᤶᤒᤠ ᤆᤥᤃᤧ ᤀᤡᤃᤪ ᤜᤢᤰᤛᤡ᤺ᤰ ᤋᤢᤰᤛᤡ ᤕᤠᤖᤡᤰ ᤁᤣ᤺ᤶᤒᤠ ᤆᤥᤃᤧ॥

᥏ ᤔᤠᤱᤜᤡᤶᤔᤡᤸᤗᤧ ᤁᤢᤕᤠᤀᤥᤒᤠ ᤕᤠᤰᤑᤠᤱᤜᤠ᤹ᤖᤣ ᤗᤠ᤺ᤰᤁᤠᤳᤐᤠ ᤗᤢᤱᤎᤠᤰᤁᤡᤴ ᤜᤢᤰᤛᤡ᤺ᤰ ᤅᤠᤛᤡ ᤁᤧᤎᤢᤱᤒᤠ ᤆᤥᤃᤧ॥ ᤔᤠᤱᤜᤡᤶᤔᤡᤸᤗᤧ ᤁᤢᤕᤠᤀᤥᤒᤠ ᤕᤠᤰᤑᤠᤱᤜᤠ᤹ᤖᤧ ᤁᤢᤗᤢᤶᤔᤥᤒᤠ ᤋᤠᤶᤍᤠᤶᤒᤠ ᤋᤧᤴᤏᤡᤴ

᥇᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤰᤑᤠᤱᤜᤠ᤹ᤖᤧ ᤁᤢᤗᤢᤶᤔᤥ ᤔᤠᤱᤜᤡᤶ ᤁᤧᤖᤧᤰ ᤐᤡᤛᤠᤱ ᤏᤡᤒᤥᤱ ᤜᤢᤰᤛᤡ᤺ᤰ ᤏᤧᤛ᤻ᤛᤧ॥

᥇᥇ ᤂᤧᤴ ᤋᤠᤶᤍᤠᤶᤒᤠ ᤋᤧᤴᤏᤥᤗᤠᤶ ᤁᤢᤕᤠᤀᤥᤒᤠ ᤕᤠᤰᤑᤠᤱᤜᤠ᤹ᤀᤥ ᤗᤠ᤺ᤵᤔᤠ ᤗᤠᤶᤎᤣᤳ ᤏᤧᤳᤇᤡ ᤐᤳᤇᤧ. ᤌᤡᤰ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤏᤢ ᤌᤡᤰ ᤆᤠᤜᤡ᤺ᤴ ᤗᤠᤱᤃᤧᤳ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤐᤳᤇᤧ. ᤁᤧᤏᤧᤒᤠ ᤋᤠᤶᤍᤠᤶᤒᤠ ᤋᤧᤴᤏᤡᤸᤗᤧ ᤏᤧᤵᤔᤠᤱ ᤁᤢᤕᤠ᤺ᤸᤗᤧ ᤁᤢᤍᤢᤶᤒᤣ ᤁᤧᤖᤧᤰ ᤐᤡᤛᤠᤱ ᤜᤢᤰᤛᤡ᤺ᤰ ᤅᤠᤛᤡ ᤅᤠᤛᤡ ᤁᤢᤓᤧᤖᤧ ᤏᤧᤛ᤻ᤛᤧᤖᤥ॥

ᤏᤠᤶᤎᤠ ᤗᤧᤵᤔᤠᤱᤒᤠ ᤜᤡᤶ

᥇᥈ ᤔᤠᤱᤜᤡᤶ ᤗᤰᤂᤢᤶᤔᤡᤴ ᤋᤰᤁᤧᤔᤧᤵᤐᤠ ᤏᤠᤶᤎᤠ ᤐᤡᤛᤠᤱᤒᤠ ᤕᤶᤒᤠ ᤜᤡᤶᤔᤡᤴ ᤏᤢᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤆᤥᤃᤧ॥ ᤂᤧᤴ ᤜᤡᤶᤔᤡᤴ ᤑᤠᤱᤒᤥᤱ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ ᤜᤧᤰᤁᤩᤠᤱ ᤗᤢᤱᤎᤠᤰᤁᤡᤸᤗᤧ ᤁᤢᤓᤧᤖᤧ᤺ᤴ ᤜᤢᤰᤛᤡ᤺ᤰ ᤅᤠᤛᤡ ᤁᤧᤎᤢᤱᤒᤠ ᤆᤥᤃᤧ॥

ᤔᤠᤱᤜᤡᤶᤔᤡᤴ ᤁᤧᤖᤧᤰ ᤔᤧᤛᤡ᤺ᤰᤋᤢ

᥇᥉ ᤂᤧᤒᤩᤠᤱ ᤂᤢᤏᤧ᤹ ᤔᤠᤱᤜᤡᤶᤔᤡᤴ ᤛᤡ᤺ᤰᤋᤢ. ᤁᤴ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤔᤠᤱᤜᤡᤶ ᤗᤰᤂᤢᤶᤔᤡᤴ ᤏᤢ ᤕᤶᤒᤠ ᤜᤡᤶᤔᤡᤴ ᤛᤥᤛᤥᤖᤡᤰ ᤗᤢᤱᤎᤠᤰᤜᤠ᤹ᤀᤠᤱ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥇᥊ ᤔᤠᤱᤜᤡᤶ ᤋᤃᤠᤱ ᤗᤧᤵᤔᤠᤱᤒᤠᤴᤏᤢ ᤛᤥᤛᤥᤖᤡᤰ. ᤏᤠᤱᤃᤧᤴ ᤐᤡᤛᤠᤱ ᤔᤠᤱᤜᤡᤶ ᤗᤰᤂᤢᤶᤔᤡᤸᤗᤧ ᤁᤢᤓᤧᤖᤧ᤺ᤴᤏᤠᤱ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤏᤧᤛ᤻ᤛᤧ॥

᥇᥋ ᤂᤧᤒᤩᤠᤱ ᤂᤢᤏᤧ᤹ ᤔᤠᤱᤜᤡᤶ ᤗᤰᤂᤢᤶᤔᤡᤴ ᤋᤰᤁᤧᤔᤧᤵᤐᤠ ᤏᤠᤶᤎᤠ ᤐᤡᤛᤠᤱᤒᤠ ᤕᤶᤒᤠ ᤜᤡᤶᤔᤡᤴ ᤏᤢ ᤂᤧᤵᤔᤥᤒᤠ ᤗᤢᤱᤎᤠᤰᤁᤥ ᤔᤧᤈᤥᤃᤢᤒᤠ ᤏᤠᤜᤠᤱ ᤁᤳᤏᤠᤜᤠᤱᤒᤠ ᤁᤦᤛᤡᤜᤠ᤹ᤀᤠᤱ ᤏᤧᤵᤔᤠᤱ ᤛᤡ᤺ᤰᤋᤢᤸᤗᤧ ᤂᤧᤴ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤏᤧᤛ᤻ᤛᤧᤖᤥ॥

ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤐᤠ᤺ᤴᤜᤠ᤹

ᤔᤠᤱᤜᤡᤶ ᤛᤡᤃᤠᤱᤒᤠ ᤕᤶᤒᤠ ᤕᤠᤰᤑᤠᤱᤅᤥᤒᤠ ᤗᤢᤱᤎᤠᤰᤁᤡᤴ ᤏᤢ ᤗᤰᤂᤢᤶ ᤗᤧᤵᤔᤠᤱ ᤋᤰᤁᤧᤔᤧᤵᤐᤠ ᤀᤠ᤺ᤶᤓᤥᤴ.

᥇᥌ ᤂᤧᤴᤏᤢ ᤛᤥᤛᤥᤖᤡᤰ ᤗᤠᤶᤎᤣ᤺ᤳᤐᤢᤱᤜᤠ᤹ ᤜᤧᤰᤁᤩᤠᤱ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ ᤏᤢ ᤁᤦᤛᤡᤜᤠ᤹ ᤂᤧᤴ ᤛᤢᤶᤛᤡ ᤁᤧᤖᤧᤰ ᤐᤡᤛᤠᤱ ᤏᤢ ᤛᤡᤃᤠᤱ ᤗᤠᤶᤎᤣ᤺ᤳᤐᤢᤱᤅᤡᤴᤏᤠᤱ ᤛᤡᤱ ᤔᤧᤎᤧᤵᤋᤢᤒᤠ ᤆᤥᤃᤧ॥ ᤂᤠᤶᤒᤠᤱᤅᤡᤴ. ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ ᤌᤠᤖᤡᤰᤁᤣ ᤁᤧᤕᤧᤵᤐᤠ ᤗᤢᤱᤎᤠᤰᤁᤡᤴ ᤏᤢ ᤐᤣᤎᤠ᤺ᤵᤜᤠ᤹ᤀᤠᤱ ᤛᤡᤱᤅᤡᤸᤗᤧ ᤔᤧᤒᤴᤇᤢᤀᤠᤱ ᤐᤳᤇᤧ॥

᥇᥍ ᤕᤠᤰᤑᤠᤱᤜᤠ᤹ᤀᤥ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤛᤶᤎᤠᤱ ᤁᤢᤄᤠᤗᤧᤶ ᤁᤧᤒᤵᤐᤠᤍᤧᤴᤏᤥ ᤏᤢ ᤛᤡᤃᤠᤱ ᤜᤧᤰᤁᤩᤠᤱ ᤗᤠ᤺ᤰᤁᤠᤳᤐᤠ ᤗᤢᤱᤎᤠᤰᤜᤠ᤹ᤀᤥᤀᤠᤱ

᥇᥎ ᤁᤖᤢᤒᤜᤠ᤹ ᤏᤢ ᤂᤧᤒᤰᤛᤡᤱᤜᤠ᤹ ᤔᤧᤈᤧ᤺ᤰᤋᤢᤀᤠᤱ ᤀᤡᤳᤇᤠᤵ ᤔᤧᤗᤰᤋᤢᤀᤠᤱ ᤐᤳᤇᤧ॥ ᤂᤧᤒᤰᤛᤡᤱᤜᤠ᤹ᤖᤧ ᤁᤢᤗᤢᤶᤔᤥ ᤁᤢᤗᤢᤶᤔᤥ ᤁᤖᤢᤒ ᤀᤡᤳᤇᤠᤵᤜᤠ᤹ ᤐᤳᤇᤧ॥ ᤁᤧᤖᤧᤰ ᤁᤖᤢᤒᤜᤠ᤹ᤖᤧ ᤏᤧᤳᤇᤡ ᤏᤧᤳᤇᤡ ᤂᤢᤴᤇᤡ᤹ ᤏᤠᤖᤠ ᤐᤳᤇᤧ-

᥇᥏ ᤗᤳᤇᤠ ᤔᤏᤠ ᤏᤠᤖᤠᤴ ᤌᤡᤰ ᤗᤧᤵᤔᤠᤱᤒᤠ ᤂᤧᤒᤰᤛᤡᤱ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤌᤧᤖᤡᤱᤒᤠ ᤏᤠᤖᤠᤴ ᤘᤣ᤹ ᤗᤧᤵᤔᤠᤱᤒᤠ ᤂᤧᤒᤰᤛᤡᤱ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ॥ ᤔᤠᤱᤜᤡᤶ ᤁᤧᤖᤧᤰ ᤐᤡᤛᤠᤱ ᤂᤧᤴ ᤜᤧᤰᤋᤱᤒᤠ ᤀᤡᤳᤇᤠᤵ ᤔᤧᤗᤰᤋᤢᤛᤡᤀᤠᤱ ᤐᤳᤇᤧ॥

᥈᥆ ᤂᤠᤶᤒᤠᤱᤅᤥᤗᤠᤶ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤛᤶᤎᤠᤱ ᤌᤠᤖᤡᤰ. ᤛᤡᤃᤠᤱ ᤕᤠᤰᤑᤠᤱᤅᤥᤒᤠ ᤗᤢᤱᤎᤠᤰᤁᤥ ᤁᤖᤢᤒᤜᤠ᤹ ᤏᤢ ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤢᤱᤜᤠ᤹ ᤔᤧᤗᤰᤋᤢᤀᤠᤱ ᤐᤳᤇᤧ॥

᥈᥇ ᤗᤠ᤺ᤰᤁᤠᤳ ᤕᤠᤰᤑᤠᤱᤅᤥᤒᤠ ᤗᤠᤶᤎᤣᤳ ᤕᤧᤵᤏᤠᤜᤠ᤹ ᤌᤠᤶᤔᤠᤱᤔᤠᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤡᤸᤗᤧ ᤁᤢᤍᤃᤠᤱ ᤗᤳᤇᤠ ᤜᤠᤒᤠ ᤜᤧᤰᤋᤱᤒᤠᤀᤣ ᤆᤥᤃᤧ॥

᥈᥈ ᤂᤧᤵᤔᤥ ᤜᤢᤰᤛᤡ᤺ᤰ ᤛᤢᤶᤛᤡ ᤁᤣ᤺ᤶᤒᤠ ᤁᤢᤗᤡᤱᤃᤧᤴ ᤏᤢ ᤜᤢᤰᤛᤡ᤺ᤰ ᤏᤧᤳᤇᤡ ᤁᤢᤓᤧᤖᤧ ᤁᤧᤒᤵᤐᤠ ᤛᤡᤱᤅᤡᤸᤗᤧᤴ ᤗᤳᤇᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤕᤢᤅᤧ. ᤁᤸᤗᤧ ᤁᤢᤛᤢᤰᤐᤠᤜᤠ᤹. ᤁᤢᤕᤢᤰᤏᤠ ᤏᤢ ᤁᤢᤕᤠᤜᤠ᤹ ᤛᤡᤱᤅᤡᤸᤗᤧᤴ ᤐᤳᤇᤧ॥ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤕᤧᤵᤐᤠ ᤆᤵᤋᤧᤴᤏᤡᤴ ᤜᤠᤒᤠ ᤁᤴᤗᤥ॥”

ᤔᤠᤱᤜᤡᤶ ᤗᤠᤶᤎᤣᤳ ᤛᤡᤱᤓᤧᤸᤗᤧᤰᤜᤠ᤹

᥈᥉ ᤕᤶᤒᤠ ᤕᤠᤰᤑᤠᤱᤅᤥ ᤏᤢ ᤛᤠ᤹ᤖᤡᤰ ᤛᤣᤛᤣᤍᤧᤴᤏᤥ ᤏᤧᤳᤇᤡ ᤏᤧᤳᤇᤡ ᤗᤠᤶᤎᤣ᤺ᤳᤜᤠ᤹ ᤐᤳᤇᤧ॥

᥈᥊ ᤗᤠᤶᤎᤣ᤺ᤵᤐᤠ ᤌᤵᤔᤣ ᤜᤸᤗᤧᤰ ᤁᤧᤜᤶᤒᤠ ᤏᤧᤳᤇᤡ ᤛᤡᤱᤓᤧᤸᤗᤧᤰᤜᤠ᤹ ᤐᤳᤇᤧ॥

᥈᥋ ᤜᤧᤰᤁᤩᤠᤱ ᤗᤢᤱᤎᤠᤰᤜᤠ᤹ᤀᤥ ᤔᤧᤗᤰᤋᤢᤀᤠᤱ ᤐᤳᤇᤧᤒᤠ ᤜᤧᤰᤁᤣ ᤗᤠ᤺ᤰᤁᤠᤳ ᤕᤶᤒᤠ ᤕᤠᤰᤑᤠᤱᤅᤥᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤀᤥ ᤁᤖᤢᤒᤜᤠ᤹ ᤏᤢ ᤂᤧᤒᤰᤛᤡᤱᤜᤠ᤹ ᤔᤧᤗᤰᤋᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤧᤵᤔᤥ ᤀᤠ᤺ᤶᤓᤥ᤺ᤸᤗᤧ ᤁᤢᤍᤃᤠᤱ ᤐᤡᤛᤠᤱ ᤗᤳᤇᤠ ᤛᤡᤱᤅᤡᤸᤗᤧᤴ ᤗᤡᤱᤄᤠᤶᤒᤢ ᤐᤳᤇᤧ॥

᥈᥌ ᤀᤠ᤺ᤶᤓᤥ᤺ᤸᤗᤧ ᤁᤢᤕᤠᤜᤠ᤹ᤀᤥᤒᤠ ᤗᤢᤱᤎᤠᤰᤜᤠ᤹ᤀᤥ ᤏᤧᤵᤔᤈᤠᤱ ᤗᤧᤵᤔᤠᤱ ᤂᤧᤒᤰᤛᤡᤱ ᤔᤧᤗᤰᤋᤢᤒᤠ ᤆᤡᤓᤡ᤹ᤑᤡ᤹ᤒᤠ ᤁᤢᤜᤱᤜᤠ᤹ ᤐᤳᤇᤧ॥ ᤔᤠᤱᤜᤡᤶᤔᤥᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤕᤠᤰᤑᤠᤱᤜᤠ᤹ᤀᤥᤀᤠᤱ ᤗᤡᤱᤄᤠᤶᤒᤢᤜᤠ᤹ ᤐᤳᤇᤧᤖᤥ॥

ᤔᤠᤱᤜᤡᤶᤔᤡᤸᤗᤧ ᤁᤢᤒᤣᤛᤠᤱ ᤏᤧᤳᤇᤡ ᤜᤡᤶ

᥊᥈

ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥᤗᤠᤶ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤋᤣ᤹ᤖᤠᤱ॥ ᤀᤠᤴᤇᤡᤃᤧ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤗᤠᤛᤧᤛᤡᤃᤧ ᤜᤧᤰᤁᤩᤠᤱ ᤔᤠᤱᤜᤡᤶ ᤛᤡᤃᤠᤱ ᤗᤰᤂᤢᤶᤔᤥᤒᤠ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤜᤡᤶᤔᤡᤸᤗᤧ ᤁᤢᤒᤣᤛᤠᤱ ᤐᤈᤢ᤺ᤵ ᤁᤧᤏᤧᤒᤠ ᤕᤠᤰᤑᤠᤱᤜᤠ᤹ᤀᤥ ᤋᤩᤧᤛᤡᤃᤧ॥

᥈ ᤌᤠᤱᤃᤧᤳ ᤗᤧᤵᤔᤠᤱ ᤗᤠᤶᤎᤣᤳ ᤁᤧᤜᤡᤛᤡᤱᤒᤠ ᤂᤧᤴ ᤜᤡᤶᤜᤠ᤹ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤅᤠᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤧᤛ᤻ᤛᤧ॥

᥉ ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥᤗᤠᤶ ᤜᤢᤰᤛᤡ᤺ᤰ ᤏᤡᤒᤥᤱᤒᤠ ᤁᤢᤗᤰᤁᤡᤴ ᤏᤢ ᤗᤠ᤺ᤰᤁᤠᤳ ᤗᤧᤵᤔᤠᤱ ᤗᤢᤱ ᤑᤧᤔᤏᤠᤒᤠ ᤂᤠᤶᤒᤠᤱᤅᤡᤸᤗᤧ ᤌᤡᤰᤏᤠᤜᤠᤱ ᤁᤧᤏᤧᤒᤠ ᤁᤢᤗᤰ ᤏᤧᤵᤔᤠᤱᤅᤥ ᤋᤰ ᤏᤢ ᤋᤰ ᤁᤧᤔᤧᤳᤇᤡᤱᤒᤠ ᤁᤦᤛᤡᤜᤠ᤹ ᤁᤢᤍᤠ᤺ᤳᤗᤠ ᤛᤢᤶᤛᤡᤀᤥ ᤏᤧᤛ᤻ᤛᤧ॥

᥊ ᤕᤠᤰᤑᤠᤱᤜᤠ᤹ᤖᤧ ᤁᤢᤍᤃᤠᤱ ᤗᤧᤵᤔᤠᤱ ᤌᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤁᤧᤏᤧᤒᤠ ᤛᤡᤃᤠᤱ ᤗᤠᤱᤄᤣ᤺ᤰᤔᤠ ᤗᤳᤇᤠ ᤗᤠᤶ ᤏᤧᤛ᤻ᤛᤧ॥ ᤂᤧᤵᤔᤥᤒᤠ ᤗᤠᤶᤎᤣ᤺ᤳᤜᤠ᤹ ᤗᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤐᤳᤇᤧ॥

᥋ ᤀᤠᤸᤗ ᤌᤥ᤺ᤛ᤻ᤔᤠ ᤕᤠᤰᤑᤠᤱᤜᤠ᤹ ᤆᤡᤜᤢ᤹ᤜᤢ᤹ᤒᤠ ᤆᤥᤃᤧ. ᤌᤣᤀᤠᤱᤓᤧᤸᤗᤧ ᤜᤡᤶᤔᤡᤸᤗᤧ ᤕᤥᤛ᤻ᤔᤠ ᤏᤢ ᤁᤢᤗᤢᤶᤔᤥᤒᤠ ᤕᤠᤰᤑᤠᤱᤜᤠ᤹ᤏᤢ᤺ᤸᤗᤧ ᤁᤦᤛᤡᤜᤠ᤹ᤖᤧ ᤕᤖᤡᤰ ᤋᤧᤴ ᤕᤢᤰᤋᤢᤱᤀᤠᤱ ᤏᤧᤛ᤻ᤛᤧ॥

᥌ ᤗᤰᤂᤢᤶᤜᤠ᤹ᤀᤥᤒᤠ ᤕᤠᤰᤑᤠᤱᤜᤠ᤹ ᤁᤢᤀᤡᤛᤡ᤺ᤰ ᤁᤢᤍᤠ᤺ᤳᤗᤠ ᤛᤢᤶᤛᤡᤀᤥᤒᤠ ᤁᤧᤖᤧᤰ ᤕᤠᤰᤑᤠᤱᤜᤠ᤹ᤀᤥ ᤛᤡᤳᤗᤠᤱᤜᤠ᤹ ᤔᤧᤕᤢᤅᤧᤴ. ᤂᤧᤸᤗᤧ ᤆᤥᤃᤢᤸᤗᤧ ᤕᤥᤛ᤻ᤔᤠ ᤏᤢ ᤁᤢᤗᤢᤶᤔᤥᤒᤠ ᤁᤢᤍᤠ᤺ᤳᤗᤠᤀᤥᤒᤠ ᤕᤠᤰᤑᤠᤱᤜᤠ᤹ᤏᤢ᤺ᤸᤗᤧ ᤂᤧᤴ ᤌᤥ᤺ᤛ᤻ᤔᤠ ᤕᤠᤰᤑᤠᤱᤜᤠ᤹ ᤆᤢᤰᤛᤠ ᤆᤥᤃᤧ॥

᥍ ᤂᤧᤵᤔᤥ ᤕᤠᤰᤑᤠᤱᤜᤠ᤹ ᤏᤢ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤡᤴ ᤁᤧᤛᤧᤶᤒᤠ ᤐᤧᤴᤒᤧᤴ ᤁᤧᤍᤱᤒᤠ ᤗᤢᤱᤎᤠᤰ ᤌᤡᤰ ᤕᤧᤒᤧ. ᤕᤠᤰᤑᤠᤱᤜᤠ᤹ᤖᤧ ᤁᤢᤍᤃᤠᤱ ᤁᤴ ᤅᤠᤒᤥᤱ ᤜᤢᤰᤛᤡ᤺ᤰ ᤌᤠᤖᤡᤰ ᤔᤧᤓᤥᤛᤢᤀᤠᤱ ᤏᤧᤛ᤻ᤛᤧ॥

᥎ ᤗᤠ᤺ᤰᤁᤠᤳ ᤗᤧᤵᤔᤠᤱᤒᤠ ᤗᤰᤂᤢᤶᤔᤡᤸᤗᤧ ᤁᤢᤕᤠᤀᤥ ᤌᤧ᤺ᤰᤐᤧᤳ ᤁᤧᤏᤧᤒᤠ ᤕᤠᤰᤑᤠᤱᤜᤠ᤹ᤖᤧ ᤁᤢᤗᤠᤶᤋᤡ ᤅᤠᤒᤥᤱ ᤜᤢᤰᤛᤡ᤺ᤰ ᤏᤧᤛ᤻ᤛᤧ. ᤕᤶᤒᤠ ᤕᤠᤰᤑᤠᤱᤅᤡᤸᤗᤧ ᤁᤢᤒᤣᤛᤠᤱ ᤌᤧ᤺ᤰᤐᤧᤳ ᤁᤧᤏᤧᤒᤧᤴ ᤆᤠᤜᤡ᤺ᤴ ᤁᤡᤵ ᤌᤡᤰ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥏ ᤕᤥᤛ᤻ᤔᤠ ᤕᤠᤰᤑᤠᤱᤜᤠ᤹ᤀᤥ ᤗᤠ᤺ᤵᤔᤠᤖᤧ ᤗᤠᤃᤡ ᤗᤠ᤺ᤰᤁᤠᤳ ᤗᤧᤵᤔᤠᤱᤒᤠ ᤗᤰᤂᤢᤶᤔᤥᤗᤠᤶ ᤛᤡᤃᤠᤱ ᤗᤠ᤺ᤵᤔᤠ ᤏᤠᤱᤃᤧᤴ ᤐᤡᤛᤠᤱᤒᤠ ᤗᤳᤇᤠ ᤗᤠᤶᤎᤣᤳ ᤐᤳᤇᤧ॥

᥇᥆ ᤔᤠᤱᤜᤡᤶᤔᤥᤒᤠ ᤗᤠᤱᤃᤧᤳ ᤗᤧᤵᤔᤠᤱ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤡᤴ ᤏᤢ ᤛᤡᤃᤠᤱᤒᤠ ᤗᤰᤂᤢᤶᤔᤡᤸᤗᤧ ᤕᤥᤜᤠᤱ ᤏᤧᤳᤇᤡ ᤜᤡᤶᤜᤠ᤹ ᤏᤧᤛ᤻ᤛᤧ॥ ᤁᤴ ᤕᤠᤰᤑᤠᤱᤜᤠ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤕᤠᤰᤑᤠᤱᤜᤠ᤹ ᤁᤢᤀᤡᤛᤡ᤺ᤰ ᤔᤧᤍᤱᤄᤢᤀᤠᤱ ᤏᤧᤛ᤻ᤛᤧ. ᤗᤠ᤺ᤰᤁᤠᤳᤐᤠ ᤗᤢᤱᤎᤠᤰᤜᤠ᤹ᤖᤧ ᤁᤢᤗᤠᤶᤋᤡ᤺ᤴᤏᤢ ᤛᤥᤛᤥᤖᤡᤰ ᤔᤠᤱᤜᤡᤶ ᤗᤰᤂᤢᤶᤔᤡᤸᤗᤧ ᤁᤢᤍᤢᤶᤒᤣᤀᤥ ᤏᤢ ᤕᤶᤒᤠ ᤜᤡᤶᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤏᤧᤛ᤻ᤛᤧ॥

᥇᥇ ᤂᤧᤴ ᤕᤠᤰᤑᤠᤱᤜᤠ᤹ᤖᤧ ᤁᤢᤍᤃᤡ ᤗᤧᤵᤔᤠᤱ ᤗᤠᤱᤄᤣ᤺ᤰᤔᤠ ᤗᤠᤶ ᤀᤠ᤺ᤶᤓᤥ᤹ ᤏᤧᤛ᤻ᤛᤧ॥ ᤁᤴ ᤕᤠᤰᤑᤠᤱᤜᤠ᤹ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤏᤧᤒᤠᤜᤠ᤹ ᤜᤧᤰᤋᤱᤒᤠᤀᤣ ᤆᤥᤃᤧ. ᤂᤧᤵᤔᤥᤒᤠ ᤗᤠ᤺ᤰᤁᤠᤳ ᤗ᤺ᤶᤔᤠ ᤗᤠᤶᤎᤣ᤺ᤳᤜᤠ᤹ ᤁᤧᤖᤧᤰ ᤁᤢᤍᤱᤒᤠ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧᤜᤠ᤹ ᤗᤳᤇᤠ ᤐᤖᤡᤰᤗᤧ ᤁᤢᤍᤱᤒᤠ ᤆᤥᤃᤧ॥ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤏᤧᤒᤠ ᤕᤠᤰᤑᤠᤱᤜᤠ᤹ ᤁᤢᤀᤡᤛᤡ᤺ᤰ

᥇᥈ ᤗᤠᤱᤃᤧᤳ ᤐᤡᤛᤠᤱᤒᤠ ᤕᤠᤰᤑᤠᤱᤜᤠ᤹ᤀᤥᤒᤠ ᤗᤠᤶᤎᤣ᤺ᤳᤜᤠ᤹ᤀᤠᤱ ᤜᤧᤰᤋᤱᤒᤠᤀᤣ ᤆᤥᤃᤧ॥ ᤂᤧᤵᤔᤥ ᤜᤡᤶᤔᤡᤴ ᤏᤢ ᤁᤢᤍᤱᤒᤠ ᤐᤧᤴᤒᤧᤶ ᤁᤧᤕᤧᤵᤐᤠ ᤗᤢᤱᤎᤠᤰᤁᤡᤸᤗᤧ ᤁᤢᤗᤢᤶᤔᤥ ᤗᤠᤱᤄᤣ᤺ᤰᤔᤠᤍᤧᤴ ᤏᤧᤛ᤻ᤛᤧ ᤂᤧᤸᤗᤧ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤡᤴ ᤛᤧᤴᤍᤢᤀᤠᤱ ᤏᤧᤛ᤻ᤛᤧ॥ ᤗᤠᤱᤄᤣ᤺ᤰᤔᤠᤍᤧᤴᤏᤡᤸᤗᤧ ᤁᤢᤜᤣ᤺ᤰᤛᤡᤱᤔᤥ ᤋᤠᤶᤍᤠᤶᤒᤠᤍᤧᤴ ᤏᤧᤛ᤻ᤛᤧ ᤂᤧᤵᤔᤥᤗᤠᤶ ᤔᤏᤠᤜᤠ᤹ ᤗᤠ᤺ᤵᤔᤠ ᤔᤧᤛᤢᤰᤋᤧ॥ ᤋᤠᤶᤍᤠᤶᤒᤠᤍᤧᤴᤏᤡᤴ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ॥

᥇᥉ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤔᤠᤱᤜᤡᤶ ᤗᤰᤂᤢᤶ ᤗᤧᤵᤔᤠᤱ ᤁᤧᤜᤡᤒᤠ ᤌᤠᤱᤃᤧᤳ ᤏᤢ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤕᤠᤰᤑᤠᤱᤜᤠ᤹ᤃ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤰᤑᤠᤱᤛᤡᤖᤥ. ᤂᤧᤵᤔᤥ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠ ᤜᤢᤰᤘᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤁᤧᤃᤧᤵᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤧᤈᤖᤥ॥ ᤂᤧᤱᤜᤠ᤹ᤖᤧ ᤂᤧᤵᤔᤥ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤜᤢᤰᤘᤠᤜᤠ᤹ ᤔᤧᤍᤥ᤺ᤴᤍᤢ᤹- ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹. ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤂᤧᤵᤔᤥ ᤔᤧᤏᤧᤛ᤻ᤛᤢ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤋᤧᤴᤏᤡᤴ ᤛᤣᤛᤣᤒᤠ ᤆᤥᤰ॥

᥇᥊ ᤌᤡᤰᤗᤧᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤣᤛᤣᤒᤠᤍᤧᤴᤏᤥ ᤔᤧᤗᤠ᤺ᤳᤋᤠᤱ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥ᤺ᤰᤁᤡᤸᤗᤧ ᤔᤧᤈᤠᤰᤂᤢᤒᤠ ᤆᤠᤱᤜᤠ᤹ ᤂᤧᤵᤔᤥ ᤔᤧᤶᤓᤧᤴ ᤔᤧᤴᤎᤠᤀᤣ ᤂᤧᤵᤔᤥᤗᤠᤶ ᤗᤠ᤺ᤰᤁᤠᤳ ᤗᤰᤂᤢᤶᤔᤥ ᤗ᤺ᤶᤔᤠ ᤔᤧᤏᤢ᤹ᤏᤧᤴ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤆᤠᤱᤜᤠ᤹ ᤛᤣᤛᤣᤒᤠ ᤆᤥᤰ॥ ᤔᤏᤠᤜᤠ᤹ ᤆᤢᤶᤔᤠᤖᤧ ᤗᤠᤃᤡ ᤔᤧᤈᤥᤃᤢᤒᤠᤍᤧᤴᤜᤠ᤹ᤖᤧ ᤁᤢᤏᤡ᤺ᤳᤋᤠᤱ ᤋᤠᤔᤠᤏᤢ᤺ᤸᤗᤧ ᤋᤃᤡ ᤂᤧᤱᤜᤠ᤹ᤖᤧ ᤘᤣ᤹ᤛ᤻ᤔᤠ ᤆᤠᤱ ᤔᤧᤈᤠᤰᤂᤢᤖ ᤐᤥᤱᤗᤥ॥”

ᤔᤠᤱᤜᤡᤶ ᤁᤒᤪᤡᤱᤒᤠᤍᤧᤴᤜᤠ᤹ ᤔᤧᤛᤡ᤺ᤰᤋᤢ

᥇᥋ ᤂᤢᤏᤧ᤹ ᤔᤠᤱᤜᤡᤶ ᤛᤡᤃᤠᤱᤒᤠ ᤁᤧᤖᤧᤰ ᤋᤧᤴᤜᤠ᤹ ᤛᤡ᤺ᤰᤋᤢ ᤛᤢᤖᤢᤀᤠᤱ ᤂᤧᤸᤗᤧ ᤀᤠᤱᤃᤠ᤹ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤠᤱ ᤜᤧᤰᤁᤩᤠᤱ ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤋᤧᤴᤜᤠ᤹ ᤛᤡ᤺ᤰᤋᤢ॥

᥇᥌ ᤂᤢᤏᤧ᤹ ᤁᤢᤛᤡ᤺ᤰᤔᤠ ᤀᤍᤪᤠ᤺ᤸᤗᤧ ᤏᤠᤱᤃᤧᤴ ᤗᤧᤵᤔᤠᤱ ᤛᤡ᤺ᤰᤋᤢ. ᤂᤧᤴ ᤁᤡᤵ ᤅᤠᤛᤡ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥇᥍ ᤂᤧᤒᤩᤠᤱ ᤂᤢᤏᤧ᤹ ᤌᤠᤱᤃᤧᤳ ᤗᤧᤵᤔᤠᤱ ᤛᤡ᤺ᤰᤋᤢ. ᤁᤢᤛᤡ᤺ᤰᤔᤠ ᤀᤍᤪᤠ᤺ᤴ ᤁᤢᤀᤡᤛᤡ᤺ᤰ ᤂᤧᤴ ᤁᤡᤵ ᤅᤠᤛᤡ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥇᥎ ᤂᤢᤏᤧ᤹ ᤗᤠᤱᤃᤧᤳ ᤗᤧᤵᤔᤠᤱ ᤛᤡ᤺ᤰᤋᤢ. ᤁᤢᤛᤡ᤺ᤰᤔᤠ ᤀᤍᤪᤠ᤺ᤴ ᤁᤢᤀᤡᤛᤡ᤺ᤰ ᤂᤧᤴᤏᤠᤱ ᤁᤡᤵ ᤅᤠᤛᤡ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥇᥏ ᤂᤧᤒᤩᤠᤱ ᤂᤢᤏᤧ᤹ ᤏᤠᤶᤎᤠ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤛᤡ᤺ᤰᤋᤢ. ᤁᤢᤛᤡ᤺ᤰᤔᤠ ᤀᤍᤪᤠ᤺ᤴ ᤁᤢᤀᤡᤛᤡ᤺ᤰ ᤂᤧᤴᤏᤠᤱ ᤁᤡᤵ ᤅᤠᤛᤡ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤧᤛ᤻ᤛᤧ॥

᥈᥆ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤗᤡᤛᤡ ᤗᤧᤵᤔᤠᤱ ᤁᤧᤖᤧᤰ ᤐᤡᤛᤠᤱ ᤛᤡ᤺ᤰᤋᤢ॥ ᤛᤣᤛᤣᤒᤠ ᤏᤢ ᤔᤧᤴᤈᤥᤒᤠ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤛᤧᤶᤔᤠᤖᤧ ᤗᤠᤃᤡ ᤁᤵᤔᤥ ᤁᤒᤪᤡᤱ ᤗᤢᤱᤎᤠᤰ ᤕᤧᤒᤧ. ᤁᤴ ᤗᤢᤱᤎᤠᤰᤁᤡᤴ ᤁᤡᤵ ᤅᤠᤛᤡ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤁᤡᤵ ᤅᤠᤛᤡ ᤁᤢᤓᤧᤖᤧ ᤐᤳᤇᤧᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤔᤠᤱᤜᤡᤶᤔᤡᤴ ᤛᤎᤧᤰ ᤋᤡᤶ

᥊᥉

ᤁᤴ ᤀᤣᤃᤠᤱ. ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤕᤶᤒᤠ ᤗᤠᤶᤎᤣ᤺ᤳᤋᤥ ᤏᤢ᤺ᤰᤋᤠᤱ ᤋᤠᤖᤠᤱ॥

᥈ ᤜᤧᤰᤁᤩᤠᤱ ᤆᤄᤵ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤏᤠᤱᤃᤧᤴ ᤐᤡᤛᤠᤱᤗᤠᤶ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢᤱ॥ ᤂᤢᤏᤧ᤹ ᤁᤢᤛ᤺ᤰᤔᤧᤴ ᤆᤫᤠ᤺ᤳᤜᤠ᤹ ᤛ᤺ᤰᤋᤧᤒᤠ ᤁᤢᤀᤡᤛᤡ᤺ᤰ ᤗ᤹ᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤔᤡᤍᤡᤱᤅᤡᤸᤗᤧ ᤂᤠᤶᤒᤠᤱᤅᤡᤴ ᤛᤧᤸᤗᤧᤱ ᤛᤧᤸᤗᤧᤱ ᤀᤥ᤺ᤳᤋᤧᤖ ᤌᤥ᤹ᤖᤢᤀᤠᤱ ᤏᤧᤛ᤻ᤛᤧ॥

᥉ ᤀᤠᤱᤃᤠ᤹ ᤔᤡᤰ ᤏᤡᤛᤢᤱᤒᤠ ᤛᤢᤑᤥᤴ ᤂᤢᤏᤧ᤹ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤆᤥ᤺ᤰᤛᤧ ᤕᤧ᤺ᤸᤗᤧ ᤀᤠᤱᤃᤠ᤹ ᤔᤡᤰ ᤏᤡᤛᤢᤱᤅᤠᤱ ᤘᤕᤠᤱᤒᤠ ᤛᤢᤵᤑᤥ᤺ᤴ ᤜᤧᤰᤋᤱᤒᤠ ᤏᤢ ᤀᤠᤱᤃᤠ᤹ ᤁᤒᤠᤖ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤏᤡᤛᤢᤱᤅᤠᤱ ᤘᤕᤠᤱᤒᤠ ᤛᤢᤑᤥᤜᤠ᤹ ᤜᤧᤰᤋᤱᤒᤠᤀᤣ ᤆᤥᤃᤧ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤔᤠᤱᤜᤡᤶᤔᤥ ᤗᤠᤛᤧ॥

᥋ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤛᤠᤶᤔᤡᤸᤗᤧ ᤀᤠᤱᤃᤠ᤹ ᤌᤠ᤺ᤱ ᤑᤥ᤺ᤰᤂᤠᤱ ᤜᤧᤰᤁᤩᤠᤱ ᤛᤡᤃᤠᤱ ᤗᤧᤵᤔᤠᤱᤒᤠ ᤗᤰᤂᤢᤶᤔᤥ ᤋᤠᤖᤠᤱ. ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤔᤠᤱᤜᤡᤶᤔᤡᤴ ᤛᤎᤧᤰ ᤋᤡᤶᤛᤧ॥

᥌ ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤀᤠᤱᤃᤠ᤹ ᤀᤠᤒᤣᤛᤠᤱ ᤕᤧᤒᤧᤈᤩᤧ᤺ᤸᤗᤧ. ᤔᤠᤱᤜᤡᤶᤔᤥᤗᤠᤶ ᤁᤢᤓᤠ ᤗᤳᤇᤠ ᤔᤏᤠᤖᤧ ᤐᤠ᤺ᤴᤇᤠ᤺ᤳᤋᤠᤱᤒᤠ ᤂᤧᤵᤛᤢᤱ॥

᥍ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤁᤱᤃ ᤀᤠᤱᤃᤠ᤹ ᤀᤠᤜᤠᤱᤕᤢᤰᤏᤠᤍᤧᤴ ᤏᤢ ᤀᤠᤱᤃᤠ᤹ ᤀᤠᤗᤠᤱ ᤋᤥ᤹ᤓᤧ᤺ᤳ ᤋᤧᤴᤗᤥ॥ ᤀᤠᤱᤃᤠ᤹ ᤁᤵᤔᤥ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤀᤠ॥ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤏᤢ ᤂᤧᤅᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤖᤧ ᤂᤧᤅᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤒᤥ᤺ᤵᤔᤠᤗᤠᤶ ᤀᤡᤃᤪ ᤔᤠᤱᤜᤡᤶ ᤐᤣᤛᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤔᤧᤴᤗᤢᤵᤋᤢᤛᤡᤴ᤹ ᤜᤧᤰᤁᤩᤠᤱ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤡᤴ ᤀᤠᤛᤢᤳᤌᤥ ᤔᤧᤴᤈᤥᤃᤢᤴ᤹॥

᥎ ᤂᤧᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤎᤣ᤺ᤳᤐᤢᤱᤅᤡᤴ ᤀᤠᤱᤃᤠ᤹ ᤀᤠᤗᤠᤶᤎᤣ᤺ᤳ ᤐᤢᤱᤅᤡᤸᤗᤧ ᤁᤢᤒᤣᤛᤠᤱ ᤔᤧᤕᤢᤰᤂᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤶᤎᤣ᤺ᤳ ᤕᤧᤵᤏᤠᤜᤠ᤹ ᤀᤠᤱᤃᤠ᤹ ᤀᤠᤗᤠᤶᤎᤣ᤺ᤳ ᤕᤧᤵᤏᤠᤜᤠ᤹ᤖᤧ ᤁᤢᤒᤣᤛᤠᤱ ᤔᤧᤈᤥᤃᤢ. ᤂᤶᤓᤩᤠᤱ ᤂᤧᤱᤜᤠ᤹ ᤏᤢ ᤀᤠᤱᤃᤠ᤹ ᤗᤢᤶᤔᤥ ᤗᤳᤇᤠ ᤗᤢᤱᤎᤠᤰ ᤌᤡᤰᤗᤰ ᤕᤠ᤺ᤰᤋᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤡᤴ ᤀᤠᤛᤢᤳᤌᤥ ᤔᤧᤈᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤕᤠ᤺ᤰᤗᤧ᤹ᤔᤥ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤰᤂᤢᤱᤛᤡᤱ॥

᥏ ᤀᤠᤸᤗ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤡᤴ ᤔᤧᤗᤧᤖᤢᤖ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖ ᤐᤥᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤀᤠ॥

᥇᥆ “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹. ᤜᤧᤰᤁᤣᤗ᤹ᤖᤡᤰ ᤂᤢᤴᤇᤡ᤹ ᤗᤠᤕᤥᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖ॥ ᤂᤧᤱᤜᤠ᤹ᤖᤧ ᤁᤴ ᤔᤠᤱᤜᤡᤶᤔᤥᤒᤠ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤏᤡᤱᤛᤣ᤺ᤰᤁᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤀᤠᤱ ᤘᤠ᤹ᤒᤠ ᤂᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤂᤢᤴᤇᤡ᤹ ᤛᤡᤖᤡᤱᤔᤔᤥ ᤔᤧᤎᤠᤏᤣᤓᤃᤪ ᤂᤧᤏᤧ᤹ ᤂᤧᤱᤜᤠ᤹ ᤁᤴ ᤔᤠᤱᤜᤡᤶᤔᤡᤴ ᤏᤢ ᤂᤧᤵᤔᤥ ᤆᤠᤜᤠ ᤁᤧᤈᤥ᤺ᤰᤐᤠ ᤁᤧᤖᤧᤰ ᤐᤠ᤺ᤴᤜᤠ᤹. ᤂᤧᤵᤔᤥ ᤗᤠ᤺ᤰᤁᤠᤳ ᤗ᤺ᤶᤔᤠ ᤏᤢ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤠᤜᤠ᤹. ᤂᤧᤵᤔᤥᤒᤠ ᤁᤧᤖᤧᤰ ᤆᤥ᤺ᤱᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤌᤡᤶᤜᤠ᤹ ᤏᤢ ᤀᤡᤱᤈᤠ᤺ᤱᤜᤠ᤹ ᤂᤰᤐᤧᤳ ᤔᤧᤳᤋᤧᤛᤧ᤹॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤁᤴ ᤐᤠ᤺ᤴᤜᤠ᤹ ᤂᤧᤏᤧ᤹ ᤛᤠᤵᤋᤧ᤹. ᤜᤧᤰᤁᤣᤗ᤹ᤖᤡᤰ ᤂᤧᤵᤔᤥᤒᤠ ᤁᤢᤈᤥ᤺ᤱ ᤐᤠ᤺ᤴᤏᤥ ᤂᤧᤱᤜᤠ᤹ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤒᤥ᤺ᤱᤗ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤌᤡᤶᤜᤠ᤹ ᤏᤢ ᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ॥

᥇᥈ “ᤔᤠᤱᤜᤡᤶᤔᤥᤒᤠ ᤀᤡᤱᤈᤠ᤺ᤱᤅᤡᤴ ᤜᤠᤒᤠ ᤁᤴᤗᤥ- ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤛᤶᤎᤠᤱᤒᤠ ᤁᤧᤖᤧᤰ ᤐᤡᤛᤠᤱᤒᤠ ᤋᤧᤴᤏᤡᤴ ᤛᤠ᤹ᤖᤡᤰ ᤛᤣᤛᤣᤒᤠ ᤐᤥᤱ᤹॥ ᤔᤠᤱᤜᤡᤶᤔᤥᤒᤠ ᤀᤡᤱᤈᤠ᤺ᤱᤅᤡᤴ ᤜᤠᤒᤠ ᤁᤴᤏᤧᤖᤥ॥”

ᤗᤧᤳᤋᤡ ᤋᤥ᤺ᤶᤔᤠᤍᤧᤴ

᥇᥉ “ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤡ᤺ᤰᤔᤠᤜᤠ᤹ ᤁᤣ᤺ᤶᤒᤠ ᤜᤢᤰᤛᤡ᤺ᤰ ᤁᤢᤀᤡᤛᤡ᤺ᤰ ᤜᤠᤒᤠ ᤁᤴᤜᤠ᤹ᤖᤥ- ᤁᤣ᤺ᤶᤒᤠ ᤜᤢᤰᤛᤡ᤺ᤰᤁᤡᤸᤗᤧ ᤁᤢᤛᤡ᤺ᤰᤔᤧᤴ ᤜᤢᤰᤛᤡ᤺ᤰ ᤌᤡᤰᤁᤠᤱ ᤜᤢᤰᤋᤠᤵᤐᤣ᤹ ᤌᤡᤰ ᤐᤧᤖᤧᤶᤒᤠ ᤕᤠᤖᤡᤰᤗᤥ॥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤕᤢᤰᤏᤠ᤺ᤸᤗᤧ ᤁᤒᤪᤡᤱ ᤐᤡᤛᤠᤱ ᤜᤢᤰᤛᤡ᤺ᤰᤌᤡᤰ ᤔᤢ ᤐᤠᤰᤗᤢᤶ ᤁᤧᤗ᤹ᤒᤠ ᤏᤢ ᤜᤢᤰᤛᤡ᤺ᤰᤌᤡᤰ ᤁᤢᤓᤧᤖᤧ ᤁᤧᤏᤧᤒᤠ ᤘᤠᤗᤠᤶ ᤏᤧᤛ᤻ᤛᤧ. ᤂᤧᤸᤗᤧ ᤁᤢᤕᤠ ᤁᤒᤪᤡᤱ ᤛᤥ᤺ᤰᤐᤡᤳᤋᤠ ᤌᤡᤰ ᤁᤢᤃ᤺ᤱᤃᤩᤠ ᤐᤳᤇᤧ॥ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤗᤡᤱᤃᤧᤴᤏᤡᤴᤃ ᤜᤠᤒᤠ ᤁᤴᤗᤥ-

᥇᥊ ᤂᤠᤶᤒᤠᤱᤅᤥ ᤁᤧᤏᤧᤒᤠ ᤁᤢᤕᤢᤰᤏᤠᤀᤥᤗᤠᤶ ᤔᤢ᤺ᤛ᤻ᤔᤠ ᤁᤢᤍᤠ᤺ᤳᤗᤠᤀᤥᤒᤠ ᤁᤢᤕᤠᤀᤥ ᤌᤠᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤜᤢᤰᤛᤡ᤺ᤰ ᤏᤧᤳᤇᤡ ᤁᤣ᤺ᤶᤒᤠ ᤏᤢ ᤜᤢᤰᤛᤡ᤺ᤰᤌᤡᤰ ᤁᤢᤓᤧᤖᤧ ᤁᤧᤏᤧᤒᤠ ᤆᤥᤰ. ᤆᤢᤰᤐᤠ ᤁᤢᤛᤧᤳᤋᤥᤗᤠᤶ ᤆᤩᤶᤒᤠ ᤁᤢᤛᤧᤳᤋᤥ ᤌᤠᤖᤡᤰ ᤂᤧᤴ ᤜᤢᤰᤛᤡ᤺ᤰ ᤗᤡᤛᤡ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤏᤢ ᤜᤢᤰᤛᤡ᤺ᤰᤌᤡᤰ ᤁᤢᤓᤧᤖᤧ ᤁᤧᤒᤵᤐᤠ ᤆᤥᤰ॥

᥇᥋ ᤗᤧᤳᤋᤡ ᤋᤥ᤺ᤶᤔᤠ ᤔᤡᤜᤠ᤺ᤳᤗᤢᤱᤅᤡᤴ ᤜᤢᤰᤛᤡ᤺ᤰ ᤗᤡᤛᤡ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤆᤥᤰ. ᤜᤧᤰᤁᤩᤠᤱ ᤗᤡᤛᤡ ᤁᤢᤛᤢᤰᤐᤥ ᤗᤡᤛᤡ ᤜᤠᤛᤶᤛᤶᤒᤠ ᤁᤢᤍᤠᤱᤜᤠ᤹ ᤆᤶᤒᤧᤳ ᤆᤶᤒᤧᤳ ᤕᤢᤱ॥

᥇᥌ ᤗᤧᤳᤋᤡ ᤋᤥ᤺ᤶᤔᤠ ᤔᤡᤜᤠ᤺ᤳᤗᤢᤱᤅᤡᤴ ᤜᤢᤰᤛᤡ᤺ᤰ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤗᤠᤶᤋᤡ ᤏᤢ ᤌᤡᤒᤥᤱᤅᤠᤱ ᤏᤧᤳᤇᤡ ᤁᤢᤓᤧᤖᤧ ᤁᤧᤏᤧᤒᤠ ᤁᤢᤛᤢᤰᤐᤠ ᤗᤡᤛᤡ ᤁᤧᤒᤵᤐᤠ ᤆᤥᤰ॥

᥇᥍ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤌᤠ᤺ᤱᤒᤠ ᤁᤢᤃ᤺ᤱᤃᤩᤠ᤺ᤴᤏᤠᤱ ᤁᤢᤛᤢᤰᤐᤠ ᤗᤡᤛᤡ ᤁᤧᤒᤵᤐᤠ ᤆᤥᤰ. ᤌᤡᤒᤥᤱᤅᤠᤱ ᤗᤡᤛᤡ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ᤺ᤴ ᤏᤢ ᤌᤡᤒᤥᤱᤅᤠᤱ ᤗᤡᤛᤡ ᤜᤢᤰᤛᤡ᤺ᤰ ᤁᤧᤓᤧᤖᤧ ᤁᤧᤒᤵᤐᤠ. ᤁᤢᤓᤪᤧ᤺ᤱ ᤜᤢᤰᤛᤡ᤺ᤰ ᤕᤠᤖᤡᤰ ᤁᤧᤎᤢᤱᤒᤠ ᤁᤢᤃ᤺ᤱᤃᤩᤠ ᤏᤢ ᤂᤧᤵᤔᤥ ᤁᤒᤪᤡᤱ ᤐᤡᤛᤠᤱ ᤜᤢᤰᤛᤡ᤺ᤰᤌᤡᤰ ᤕᤠᤖᤡᤰ ᤔᤢ ᤐᤠᤰᤗᤢᤶ ᤁᤧᤗᤠ᤺ᤵᤐᤠ ᤘᤠᤗᤠᤶ ᤐᤳ॥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤏᤠᤜᤠᤱᤛᤣ᤺ᤰᤜᤠ᤹ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤆᤥ᤺ᤰᤗᤥ॥”

ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤔᤧᤍᤥ᤺ᤴᤍᤢ

᥇᥎ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤆᤥ᤺ᤰᤔᤠ ᤆᤢ᤺ᤳᤋᤠᤱ ᤁᤵᤔᤥ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ ᤛᤠᤔᤠᤰᤂᤡᤴ ᤁᤸᤗᤧ ᤁᤢᤛᤶᤎᤠᤱ ᤛᤠᤱᤔᤠᤖᤧ ᤗᤠᤃᤡ ᤌᤡᤶᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ-

᥇᥏ ᤂᤧᤏᤧ᤹ ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ. ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤠᤱᤛᤧᤘᤠ ᤆᤥ᤺ᤰᤛᤧ ᤁᤧᤍᤠᤒᤠ. ᤗᤧᤒᤡ ᤌᤠ᤺ᤰᤁᤥᤒᤠ ᤛᤠᤍᤥᤰᤁᤡᤸᤗᤧ ᤁᤢᤜᤡᤶᤛᤕᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤂᤧᤏᤧ᤹ ᤗᤳᤇᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤁᤧᤒᤡᤖᤢᤛᤡᤖ ᤐᤥᤱ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥈᥆ ᤂᤧᤸᤗᤧ ᤁᤢᤓᤠ ᤁᤢᤔᤠᤰᤂᤡ᤹ᤜᤠ᤹ ᤋᤣ᤹ᤖᤧᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤡᤔᤪᤠᤱ ᤁᤢᤍᤠᤱᤜᤠ᤹ᤀᤥ ᤜᤧᤰᤁᤩᤠᤱ ᤌᤠ᤺ᤱᤛ᤻ᤔᤠ ᤁᤢᤛᤧᤳᤋᤧᤸᤗᤧ ᤗᤡᤛᤡ ᤁᤢᤛᤢᤰᤐᤠᤜᤠ᤹ᤀᤥ ᤏᤢ ᤂᤧᤸᤗᤧ ᤁᤢᤕᤠᤜᤠ᤹ ᤁᤒᤪᤡᤱ ᤁᤧᤖᤧᤰ ᤜᤢ᤺ᤳᤋᤧ᤹. ᤜᤧᤰᤁᤣᤗ᤹ᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤢᤳᤌᤥ ᤆᤥᤃᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤕᤠᤖᤡᤵ ᤆᤥᤃᤧ᤹॥

᥈᥇ ᤂᤧᤒᤩᤠᤱ ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤂᤧᤏᤧ᤹ ᤁᤢᤶᤒᤠᤒᤠ ᤛᤧᤃᤶᤒᤠ ᤐᤡᤳ ᤌᤡᤰ ᤁᤧᤕᤠᤱᤛᤡᤱᤗ ᤐᤥᤱ᤹. ᤜᤧᤰᤁᤩᤠᤱ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤔᤠᤱᤜᤡᤶ ᤗᤠ᤺ᤰᤁᤠᤳ ᤔᤡᤎᤡᤰᤂᤧᤍᤣᤛᤧ᤹॥

᥈᥈ “ᤂᤧᤸᤗᤧ ᤁᤢᤍᤠ᤺ᤴᤍᤡᤰ ᤏᤡᤛᤡᤃᤣ᤺ᤰᤐᤠ ᤕᤧᤴᤏᤥ. ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤂᤧᤏᤧ᤹ ᤗᤳᤇᤠ ᤕᤠᤱᤄᤣ᤺ᤰ ᤔᤧᤶᤒᤵᤔᤏᤠᤒᤠ ᤁᤢᤶᤒᤠᤒᤠ ᤔᤧ᤺ᤴᤍᤠᤎᤡᤰ ᤕᤠᤱᤛᤡᤱᤅᤧ᤹. ᤜᤧᤰᤁᤩᤠᤱ ᤁᤢᤶᤒᤠᤒᤠ ᤛᤧᤃᤶᤒᤠ ᤐᤡᤳᤋᤡᤸᤗᤧ ᤁᤢᤔᤠᤰᤂᤡᤸᤗᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤢᤳᤌᤥ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤁᤴ ᤔᤧ᤺ᤴᤍᤠ᤺ᤸᤗᤧ ᤁᤢᤔᤠᤰᤂᤡᤸᤗᤧ ᤁᤴ ᤛᤢᤳᤌᤥ ᤁᤧᤈᤥᤃᤢᤖ ᤐᤥᤱ᤹॥

᥈᥉ ᤂᤧᤏᤧ᤹ ᤁᤴ ᤛᤢᤳᤌᤥ ᤆᤥ᤺ᤰᤔᤠ ᤁᤧᤛᤢᤖᤢᤀᤠᤱ ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ ᤏᤢ ᤌᤰᤛᤠ ᤗᤢᤵᤐᤥᤗᤠᤶ ᤌᤢ᤺ᤶᤒᤠ ᤌᤡᤰ ᤁᤧᤍᤥ᤺ᤴᤍᤢᤛᤡᤖ ᤐᤥᤱ᤹. ᤂᤧᤴ ᤏᤧᤵᤔᤠᤱ ᤔᤧᤱᤃᤠ᤺ᤶᤔᤏᤠᤒᤠ ᤐᤥ᤺ᤱᤛᤡᤖ ᤐᤥᤱ᤹॥

᥈᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤧᤏᤧ᤹ ᤂᤧᤱᤜᤠ᤹ ᤁᤧᤍᤥ᤺ᤴᤍᤢᤛᤡᤖ ᤐᤥᤱ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤴ ᤌᤰᤛᤠᤜᤠ᤹ ᤛᤶᤎᤠᤱ ᤕᤢᤶᤔᤡᤸᤗᤧ ᤔᤧᤈᤢ᤺ᤳᤋᤢᤛᤡᤖ ᤐᤥᤱ᤹ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤛᤡᤖ ᤐᤥᤱ᤹॥

᥈᥋ “ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤃᤡ ᤏᤢᤛᤡ ᤕᤧᤴ ᤌᤠᤖᤡᤰ ᤂᤧᤏᤧ᤹ ᤌᤡᤰᤕᤠ᤺ᤴᤎᤰ ᤔᤧ᤺ᤴᤍᤒᤁᤠ ᤌᤡᤰ ᤁᤧᤍᤠᤖᤢᤖ ᤐᤥᤱ᤹. ᤔᤧᤱᤃᤠ᤺ᤶᤔᤏᤠᤒᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ ᤏᤢ ᤔᤧᤸᤗᤢᤰ ᤗᤢᤵᤐᤥᤗᤠᤶ ᤌᤢ᤺ᤶᤒᤠ ᤌᤡᤰᤁᤠᤱ ᤂᤧᤏᤧ᤹ ᤁᤧᤍᤠᤖᤢᤖ ᤐᤥᤱ᤹॥

᥈᥌ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤠᤃᤡ ᤏᤢ ᤛᤢᤳᤌᤥ ᤆᤥ᤺ᤰᤛᤡᤱᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤏᤢᤛᤡ ᤕᤧᤴ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤈᤥᤃᤢᤖ ᤜᤧᤰᤁᤩᤠᤱ ᤂᤧᤴ ᤛᤢᤳᤌᤥ ᤔᤧᤈᤥᤃᤢᤖ. ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤁᤴ ᤔᤧᤍᤥ᤺ᤴᤍᤢ᤹॥

᥈᥍ ᤁᤴ ᤏᤢᤛᤡ ᤕᤧᤴᤜᤠ᤹ᤖᤧ ᤁᤢᤏᤢᤵᤔᤥ. ᤕᤧᤳᤇᤡ ᤕᤧᤴᤏᤠᤱᤎᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤡᤏᤡ᤹ ᤔᤡᤎᤡᤱᤔᤏᤠᤒᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤋᤱᤈᤢᤶ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤁᤧᤍᤥ᤺ᤴᤍᤢᤶᤗ ᤐᤥᤱ᤹॥ ᤂᤧᤒᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤋᤠ᤺ᤰᤏᤡᤱ᤹॥ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤗᤥ॥”

ᤔᤠᤱᤜᤡᤶᤔᤥ ᤗᤠ᤺ᤵᤔᤠ ᤌᤡᤶᤜᤠ᤹

᥊᥊

ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤛᤣᤛᤣᤍᤧᤴ ᤗᤠ᤺ᤰᤁᤠᤳᤐᤠ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤏᤢ᤺ᤰᤋᤠᤱ ᤋᤠᤖᤠᤱ. ᤁᤖ ᤁᤴ ᤛᤢᤵᤔᤏᤠᤒᤠ ᤐᤳᤇᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤛᤢᤵᤔᤏᤠᤒᤠᤀᤣ ᤐᤳᤗ ᤐᤥᤱ᤹॥ ᤀᤠᤳᤋᤡᤸᤗᤧᤀᤠᤱ ᤁᤴ ᤀᤠᤑᤠᤸᤗᤧᤀᤠᤱ ᤔᤧᤜᤴᤍᤢᤴᤗ ᤜᤧᤰᤁᤩᤠᤱ ᤗᤠᤱᤔᤧᤄᤣ᤺ᤰᤏᤧᤴᤗ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤵᤔᤥᤗᤠᤶ ᤗᤠᤛᤧᤀᤠᤱ ᤘᤠ᤹॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤢᤱᤔᤠᤀᤠᤱ ᤛᤡᤍᤢᤱᤈᤓᤠ ᤋᤥ᤺ᤶᤔᤏᤠᤒᤠ ᤁᤢᤈᤠ ᤆᤠᤔᤠᤖᤧ ᤗᤠᤃᤡ ᤜᤠᤱᤅᤡᤴ ᤀᤠᤵᤑᤣᤰᤗᤰ ᤕᤶᤒᤠ ᤗᤠ᤺ᤶᤎᤣ᤺ᤳ ᤛᤡᤃᤠᤱ ᤗᤠ᤺ᤵᤔᤠ ᤛᤢᤰ॥ ᤂᤢᤏᤧ᤹ ᤕᤶᤒᤠ ᤗᤠᤶᤎᤣ᤺ᤵᤐᤥᤒᤠ ᤀᤠ᤺ᤶᤓᤥ᤹ᤀᤥᤗᤠᤶ ᤗᤠ᤺ᤵᤔᤠ ᤐᤥᤱ᤹ ᤜᤧᤰᤁᤩᤠᤱ ᤀᤠᤶᤓᤠ ᤂᤧᤴ ᤗᤠᤶᤒᤠᤀᤣ ᤗ᤺ᤶᤔᤠ ᤐᤣ᤺ᤰᤔᤠ ᤐᤥᤱᤗᤥ॥”

᥊ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤛᤡᤃᤠᤱᤒᤠ ᤕᤶᤒᤠ ᤗᤠᤶᤎᤧ᤺ᤵᤐᤥᤗᤠᤶ ᤔᤠᤱᤜᤡᤶ ᤋᤃᤠᤱᤒᤠ ᤗᤰᤂᤢᤶᤔᤥ ᤋᤠᤖᤠᤱ॥ ᤀᤠᤱᤃᤠ᤹ ᤀᤥᤔᤕᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤌᤡᤶᤛᤢᤒᤠ ᤏᤡᤛᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤠᤶᤒᤠᤱᤅᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠ॥

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤒᤠ ᤁᤧᤖᤧᤰ ᤌᤡᤶᤜᤠ᤹ ᤏᤢ ᤀᤡᤱᤈᤠ᤺ᤱᤜᤠ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤀᤥᤔᤧᤳᤋᤧ᤹. ᤏᤡ᤺ᤳᤋᤠᤱᤗᤠᤶ ᤂᤧᤵᤛᤧ᤹ ᤜᤧᤰᤁᤩᤠᤱ ᤏᤢᤖᤡᤰ ᤏᤡᤱᤘᤠ᤹ ᤐᤡᤖᤧ᤹॥ ᤔᤠᤱᤜᤡᤶᤔᤥ ᤀᤠᤳᤋᤡᤴᤜᤠ᤹ᤖᤧ ᤗᤠ᤺ᤵᤔᤠ ᤗ᤺ᤶᤔᤠ ᤔᤧᤄᤥᤛᤢ᤹ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧ ᤔᤧᤱᤄᤥᤛᤢᤴ᤹ ᤂᤧᤴ ᤂᤧᤏᤧ᤹ ᤏᤢᤖᤡᤰ ᤀᤥᤔᤧᤳᤋᤧ᤹॥

᥌ ᤂᤧᤏᤧ᤹ ᤀᤡᤛᤪᤠᤀᤡᤗᤒᤠ ᤐᤡᤑᤩᤢᤱᤒᤠᤜᤠ᤹ ᤀᤰᤂᤣ ᤔᤧᤳᤋᤧᤛᤧ᤹. ‘ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤂᤡᤏᤡ᤹ ᤕᤠᤶᤃᤧᤛᤡᤱᤒᤠ ᤑᤧᤴᤕᤠ᤺ᤶᤒᤰᤜᤠ᤹ ᤛᤠ᤹ᤖᤡᤰᤁᤣ ᤀᤡ᤺ᤳᤋᤧᤖᤥ᥄

᥍ ᤕᤠᤶᤃᤧᤛᤡᤱᤒᤠ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤜᤠ᤹ᤏᤢ᤺ᤸᤗᤧ ᤘᤣ᤹. ᤏᤡᤱᤘᤠ᤹ᤀᤥ ᤏᤢ ᤌᤰᤗᤠᤀᤥ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤥ ᤂᤡᤏᤡ᤹ ᤁᤧᤍᤠᤖᤢᤶᤛᤡᤶᤔᤠᤱ ᤀᤠᤱᤃᤠ᤹ᤀᤥ ᤁᤢᤈᤠ. ᤛᤠᤛᤥ᤺ᤳ ᤏᤢ ᤔᤠᤰᤂᤡ᤹ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤀᤠᤛᤢᤳᤌᤥ ᤁᤧᤈᤥᤃᤢᤶ. ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤂᤡᤏᤡ᤹ ᤁᤧᤓᤣ᤺ᤴᤍᤢᤶ॥

᥎ ᤀᤠᤱᤃᤠ᤹ ᤀᤠᤛᤣᤛᤣ ᤌᤡᤶᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤂᤡᤏᤡ᤹ ᤆᤥ᤺ᤰᤔᤠᤖᤣ ᤁᤢᤗᤧᤰᤘᤠ. ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤡᤴ ᤀᤥᤔᤧᤵᤔᤠᤖᤧ ᤗᤠᤃᤡ ᤂᤡᤏᤡ᤹ ᤘᤣ᤹ᤜᤠ᤹ ᤜᤢᤰᤁᤧᤛᤢᤵᤋᤢᤶᤛᤡᤶ॥

᥏ “‘ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤱ᤹- ᤏᤡᤱᤘᤠ᤹ᤀᤥ ᤏᤢ ᤌᤰᤗᤠᤀᤥ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹. ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤧᤕᤢᤱᤒᤠ ᤘᤣ᤹ ᤗᤠᤈᤣ᤹ᤒᤠ ᤀᤠᤳᤋᤡᤴᤜᤠ᤹ᤀᤠᤱ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤥ ᤗᤠ᤺ᤵᤔᤠ ᤔᤧᤱᤄᤥᤏᤧᤴᤗᤥ॥’”

ᤗᤧᤒᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ

᥇᥆ “‘ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤋᤠᤵᤔᤧᤒᤧ᤹ᤖᤧᤀᤠᤱ ᤔᤧᤒᤣᤒᤠ ᤕᤧᤶᤔᤠᤱᤎᤥ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤁᤧᤒᤥ᤺ᤱᤒᤠ ᤏᤢ ᤀᤠᤱᤃᤠ᤹ ᤕᤠᤵᤔᤡ ᤁᤧᤏᤠ᤹ᤒᤠᤀᤠᤱ ᤂᤢᤴᤇᤡ᤹ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤁᤧᤔᤠᤒᤠᤀᤠᤱ ᤁᤧᤘᤠ᤹ᤒᤠ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤂᤢᤶᤍᤡᤱᤅᤡᤴ ᤔᤧᤍᤢᤔᤢᤖ ᤐᤥᤱ᤹॥

᥇᥇ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤄᤥᤛᤢ᤹. ᤔᤠᤱᤜᤡᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤁᤥᤔᤠ ᤏᤢ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤠᤱ ᤔᤧᤄᤥᤛᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ᤖᤧ ᤗᤠᤃᤡ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤛᤡᤍᤢᤱᤈᤓᤠᤜᤠ᤹ ᤛᤧᤵᤔᤠ ᤔᤧᤛᤢᤰᤋᤢᤛᤡ᤹ ᤂᤧᤒᤩᤠᤱ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤧᤵᤔᤠ ᤏᤢ ᤂᤧᤱᤜᤠ᤹ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤡᤔᤠ ᤔᤧᤛᤢᤰᤋᤢᤛᤡ᤹॥

᥇᥈ ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤠᤘᤠᤀᤡᤳᤗᤠᤜᤠ᤹ ᤋᤃᤡ ᤔᤏᤠᤜᤠ᤹ ᤕᤠ᤺ᤶᤒᤰ ᤔᤧᤈᤥᤃᤢ ᤔᤧᤒᤡᤖᤢᤛᤡᤒᤠ ᤏᤢ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤗᤠᤕᤥᤀᤥ ᤔᤧᤎᤠᤛᤢᤛᤡᤒᤠᤸᤗᤧ ᤆᤥᤃᤢᤸᤗᤧ. ᤂᤧᤱᤜᤠ᤹ᤖᤧ ᤂᤢᤶᤍᤡᤱ ᤂᤥᤔᤠᤀᤣ ᤐᤥᤱ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱᤅᤠᤱ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤠ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥇᥉ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤒᤣᤛᤠᤱ ᤋᤠᤔᤠ ᤔᤧᤱᤄᤥᤏᤧᤴ ᤀᤡᤃᤪ ᤀᤠᤱᤃᤠ᤹ ᤀᤠᤳᤋᤡᤴ ᤀᤠᤛᤣᤛᤣ ᤐᤠ᤺ᤴᤜᤠ᤹ᤖᤧ ᤁᤢᤒᤣᤛᤠᤱ ᤀᤡᤃᤪ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤀᤠᤛᤣᤛᤣ ᤛᤡᤍᤢᤱᤈᤓᤠᤜᤠ᤹ᤖᤧ ᤁᤢᤒᤣᤛᤠᤱ ᤂᤧᤱᤜᤠ᤹ ᤋᤠᤔᤠ ᤔᤧᤱᤄᤥᤏᤧᤴ. ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠᤶᤃᤧᤛᤡᤱᤒᤠ ᤗᤠᤕᤥᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤌᤠᤔᤠᤀᤣ ᤐᤥᤱ᤹॥

᥇᥊ ᤜᤧᤰᤁᤣᤛᤠᤱ ᤔᤠᤱᤜᤡᤶᤔᤥᤒᤠ ᤗᤰᤐᤧᤴᤜᤠ᤹ ᤏᤢ ᤂᤧᤵᤔᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤀᤠᤱᤃᤠ᤹ ᤂᤧᤱᤜᤠ᤹ᤀᤣ ᤐᤡᤖᤢᤱᤛᤡᤱᤗᤥ॥’”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹

᥇᥋ “‘ᤁᤖ ᤀᤡᤛᤪᤠᤀᤡᤗᤡᤜᤠ᤹ ᤋᤠᤵᤔᤧᤒᤣ᤹ᤖᤧᤀᤠᤱ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧᤛᤠᤱ ᤗᤧᤒᤡ ᤌᤠ᤺ᤰᤁᤥᤒᤠ ᤛᤠᤍᤥᤁᤖᤧ ᤁᤢᤜᤡᤶᤛᤕᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤃ ᤀᤠᤱᤃᤠ᤹ ᤀᤠᤛᤣᤛᤣᤍᤧᤴᤏᤥᤒᤠ ᤕᤠ᤺ᤶᤒᤰᤜᤠ᤹ ᤁᤢᤍᤥ᤺ᤵᤔᤠᤀᤠᤱ ᤔᤧᤈᤥᤃᤢᤖ ᤔᤧᤘᤕᤧ. ᤂᤧᤱᤜᤠ᤹ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤀᤠᤒᤣᤛᤠᤱ ᤔᤧᤍᤠᤖ ᤐᤥᤱ᤹. ᤀᤠᤱᤃᤠ᤹ ᤀᤠᤍᤃᤡ ᤛᤠᤛᤥ᤺ᤳ ᤏᤢ ᤛᤠᤔᤠᤰᤂᤡ᤹ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤍᤃᤡ ᤔᤧᤕᤧᤵᤗ ᤐᤥᤱ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥇᥌ ᤀᤠᤱᤃᤠ᤹ ᤀᤠᤜᤡᤶᤔᤥᤒᤠ ᤛᤣᤛᤣᤍᤧᤴᤏᤥ ᤂᤧᤱᤜᤠ᤹ᤖᤰ ᤔᤧᤗᤠᤳ. ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤏᤢ ᤀᤠᤱᤃᤠ᤹ ᤀᤠᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤱᤜᤠ᤹ᤖᤰ ᤀᤠᤱᤃᤠ᤹ ᤀᤠᤈᤵᤋᤧᤴᤏᤡᤸᤗᤧa ᤁᤢᤒᤣᤛᤠᤱ ᤔᤧᤍᤠᤖᤥ॥

᥇᥍ “‘ᤂᤧᤱᤜᤠ᤹ ᤛᤡᤃᤠᤱ ᤗᤰᤂᤢᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ᤗᤠᤶ ᤔᤧᤗᤠ᤺ᤳᤋᤡᤸᤗᤧ ᤂᤧᤱᤜᤠ᤹ᤖᤧ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤆᤠᤱᤜᤠ᤹ ᤔᤧᤈᤠᤰᤂᤢᤖ ᤐᤥᤱ᤹. ᤛᤡᤃᤠᤱ ᤗᤰᤂᤢᤶᤔᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤀᤥ ᤀᤡᤃᤪ ᤔᤠᤱᤜᤡᤶ ᤛᤡᤃᤠᤱ ᤂᤧᤱᤜᤠ᤹ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥ᤺ᤰᤁᤡᤸᤗᤧ ᤂᤧᤱᤜᤠ᤹ᤖᤧ ᤛᤧᤔᤢᤖᤡᤰᤗᤠᤶ ᤌᤠᤰᤔᤏᤠᤒᤠ ᤌᤧᤔᤠ ᤆᤠᤱᤅᤠᤱ ᤔᤧᤴᤈᤠᤰᤂᤢᤴᤗ॥

᥇᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤜᤠ᤹ᤀᤥ ᤏᤤᤏᤠᤛᤢᤳ ᤐᤠᤃᤠᤖᤡ ᤔᤧᤄᤢ᤺ᤰᤂᤢᤖ ᤐᤥᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤱᤅᤥ ᤏᤤᤏᤠᤛᤢᤳ ᤆᤡᤖᤡᤰᤁᤡᤸᤗᤧᤴ ᤆᤠᤱ ᤛᤡᤃᤠᤱ ᤁᤢᤓᤠᤰ ᤌᤡᤰ ᤔᤧᤈᤠᤰᤂᤢᤖ ᤐᤥᤱ᤹॥ ᤂᤧᤱᤜᤠ᤹ᤖᤧ ᤜᤥ᤺ᤶᤒᤪᤡᤰᤘᤠ ᤁᤧᤗ᤺ᤶᤒᤠ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤆᤠᤱ ᤆᤠᤱᤔᤠ ᤔᤧᤏᤢ᤹ᤏᤧᤴ॥

᥇᥏ ᤔᤏᤠᤜᤠ᤹ ᤔᤧᤘᤠ᤹ᤒᤠ ᤗᤠ᤺ᤰᤁᤠᤳ ᤗᤰᤂᤢᤶᤔᤥ ᤂᤧᤱᤜᤠ᤹ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ. ᤂᤧᤱᤜᤠ᤹ᤖᤧ ᤔᤠᤱᤛᤧᤘᤠ ᤔᤧᤈᤥ᤺ᤰᤁᤡᤸᤗᤧ ᤔᤧᤈᤠᤰᤂᤢᤀᤠᤱ ᤔᤧᤘᤠ᤹ᤒᤠ ᤆᤠᤱᤜᤠ᤹ ᤔᤧᤓᤧᤴᤍᤢᤀᤠᤱ ᤛᤣᤛᤣᤒᤠ ᤕᤠᤰᤑᤠᤱᤜᤠ᤹ᤀᤥ ᤔᤧᤏᤧᤛ᤻ᤛᤢ ᤔᤧᤎᤖ ᤐᤥᤱ᤹. ᤂᤧᤴ ᤆᤠᤱᤜᤠ᤹ ᤛᤣᤛᤣ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤜᤠᤴᤋᤡ ᤔᤧᤴᤈᤥᤃᤢᤛᤡᤴᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤆᤠᤱ ᤔᤧᤈᤠᤰᤂᤢᤖ ᤐᤥᤱ᤹॥

᥈᥆ “‘ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤔᤢᤖᤡᤰᤜᤠ᤹ ᤏ᤺ᤱᤔᤠ ᤔᤧᤏᤢ᤹ᤏᤧᤴ ᤀᤡᤃᤪ ᤁᤣ᤺ᤶᤒᤠ ᤐᤥᤖ ᤕᤠ᤺ᤶᤔᤠ ᤔᤧᤏᤢ᤹ᤏᤧᤴ. ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧᤃᤣ᤺ᤰᤔᤢᤖᤡᤰᤜᤠ᤹ ᤋᤠᤱᤒᤠ ᤔᤧᤄᤰᤋᤢᤖ ᤐᤥᤱ᤹॥

᥈᥇ ᤂᤧᤱᤜᤠ᤹ ᤛᤡᤃᤠᤱᤒᤠ ᤗᤰᤂᤢᤶᤔᤥ ᤔᤧᤗᤠ᤺ᤳᤋᤡᤸᤗᤧ ᤀᤠᤳᤋᤡᤴ ᤏᤡᤱᤘᤠ᤹ᤛᤠᤶᤒᤧᤸᤗᤧᤀᤠᤱ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤔᤧᤏᤢ᤹ᤏᤧᤴ॥

᥈᥈ ᤂᤧᤱᤜᤠ᤹ᤖᤧ ᤁᤢᤕᤧᤶᤒᤠ ᤁᤧᤛᤡᤔᤠ ᤀᤡᤃᤪ ᤁᤢᤕᤧᤶᤒᤠ᤺ᤸᤗᤧ ᤏᤠ᤹ᤖᤢᤔᤠ ᤔᤧᤴᤇᤢᤔᤠ᤺ᤴ ᤋᤧᤴᤎᤠᤶ ᤔᤣ᤺ᤰᤂᤡᤶ ᤗᤡ᤺ᤱᤔᤠ ᤔᤧᤏᤢ᤹ᤏᤧᤴ. ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗ ᤌᤠ᤺ᤰᤁᤥᤒᤠ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤀᤡᤃᤪ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤣᤔᤣᤍᤢᤔᤠᤜᤠ᤹ᤖᤰ ᤔᤣ᤺ᤰᤂᤡᤶ ᤔᤧᤵᤔᤠ ᤔᤧᤛᤢᤰᤋᤢᤛᤡ᤹॥

᥈᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤣᤛᤣᤒᤠ. ᤔᤧᤴᤈᤥᤒᤠ ᤏᤢ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤀᤡᤃᤪ ᤀᤠᤛᤢᤳᤌᤥ ᤐᤠ᤺ᤴᤜᤠ᤹ ᤛᤧᤶᤔᤠ ᤔᤧᤜᤢ᤹ᤖᤢᤛᤡ᤹॥

᥈᥊ “‘ᤁᤢᤓᤠ ᤂᤧᤔᤠ᤹ ᤐᤥ᤺ᤰᤏᤣᤓᤃᤪ. ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤀᤣ ᤂᤠᤛᤧᤴᤗᤥ᤺ᤶᤒᤠ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤔᤧᤈᤥᤃᤢᤖ ᤐᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤎᤡᤶᤜᤠ᤹ ᤁᤢᤀᤡᤛᤡ᤺ᤰ ᤋᤢ᤺ᤴᤍᤣ᤹ᤜᤠ᤹ ᤏᤡ᤺ᤴᤎᤥ ᤔᤧᤈᤥᤃᤢᤖ ᤐᤥᤱ᤹॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤠᤶᤕᤥ ᤌᤡᤶᤜᤠ᤹ ᤏᤢ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤀᤠᤱᤃᤠ᤹ ᤏᤡ᤺ᤴᤎᤥ ᤆᤥᤃᤢᤱᤒᤠ ᤁᤧᤖᤧᤰ ᤋᤱᤏᤠᤶᤜᤠ᤹ᤖᤧ ᤗᤠᤃᤡ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖ ᤐᤥᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤠᤒᤠᤌᤜᤠ᤹ ᤛᤣᤛᤣ ᤔᤧᤏᤧᤳᤋᤢᤖ ᤐᤥᤱ᤹॥

᥈᥋ “‘ᤏᤡᤱᤘᤠ᤹ᤑᤢᤛᤠᤶᤒᤧᤴ ᤁᤧᤛᤡᤒᤠ ᤔᤏᤠ᤺ᤸᤗᤧ ᤁᤢᤒᤣᤛᤠᤱ ᤐᤣ᤺ᤰᤔᤠᤀᤠᤱ ᤀᤠᤵᤑᤣᤰ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤔᤧᤏᤢ᤹ᤏᤧᤴ. ᤁᤖᤛᤠᤱ ᤁᤧᤛᤡᤒᤠ ᤔᤏᤠᤴ ᤀᤠᤵᤑᤣᤰ ᤁᤢᤶᤒᤠ. ᤀᤡᤃᤪ ᤁᤢᤶᤔᤠ. ᤁᤢᤛ᤻ᤛᤠ ᤕᤧᤶᤒᤡᤳᤇᤠ ᤀᤡᤃᤪ ᤁᤢᤛ᤻ᤛᤠ ᤔᤧᤴᤇᤢᤔᤠ. ᤁᤢᤴᤛᤠ᤹ ᤁᤢᤶᤓᤢ᤹ ᤀᤡᤃᤪ ᤔᤣ᤺ᤰᤂᤡᤶ ᤔᤧᤶᤒᤥ᤺ᤱᤅᤣᤔᤠ ᤁᤢᤴᤏᤧ᤹ ᤁᤢᤴᤛᤠ᤹ᤏᤣᤓᤃᤪ. ᤂᤢᤏᤧ᤹ ᤀᤠᤵᤑᤣᤰ ᤀᤠᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤛᤢᤰ॥

᥈᥌ ᤂᤢᤏᤧ᤹ ᤛᤢᤳᤌᤥ ᤆᤥ᤺ᤰᤛᤡᤱᤅᤠᤱ ᤀᤣᤃᤠᤱ ᤏᤢᤛᤡ ᤕᤧᤴ ᤌᤠᤖᤡᤰ ᤜᤠᤱᤄᤢᤖ ᤐᤥᤱ᤹॥

᥈᥍ ᤛᤣᤛᤣᤍᤧᤴᤏᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤛᤧ ᤛᤣᤛᤣᤍᤧᤴᤏᤥᤒᤠ ᤛᤡᤃᤠᤱ ᤗᤰᤂᤢᤶᤔᤥ ᤗᤠ᤺ᤳᤋᤡᤸᤗᤧ ᤕᤠ᤺ᤴᤍᤡᤰ. ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤃᤡ ᤗᤳᤇᤠ ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖ ᤐᤥᤱ᤹. ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱ᤹॥

᥈᥎ “‘ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠᤃ ᤀᤠᤱᤃᤠ᤹ᤖᤰ ᤐᤥᤱᤔᤠ ᤁᤧᤒᤥ᤺ᤱᤒᤠ ᤐᤥᤱ᤹॥ ᤀᤡᤛᤪᤠᤀᤡᤗᤀᤥ ᤂᤡᤏᤡ᤹ ᤂᤧᤱᤜᤠ᤹ ᤌᤧᤔᤠᤀᤠᤱ ᤕᤠᤱᤛᤠᤁᤢᤴᤎᤣ ᤔᤧᤒᤡᤖᤧᤶᤛᤡᤶᤔᤡᤴᤏᤣ᤹. ᤀᤠᤱᤃᤠ᤹ᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤀᤠᤖᤥ॥

᥈᥏ ᤂᤧᤅᤜᤠ᤹ᤖᤧ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹. ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤈᤖᤥ. ᤀᤡᤛᤪᤠᤀᤡᤗᤀᤥ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤥ ᤔᤧᤛᤧᤴᤍᤢᤀᤠᤱ ᤔᤧᤍᤥ᤺ᤴᤍᤢᤒᤠ ᤁᤧᤖᤧᤰ ᤜᤢᤰᤘᤠᤜᤠ᤹ ᤂᤧᤱᤜᤠ᤹ᤖᤧᤴ ᤐᤥᤱ᤹॥

᥉᥆ ᤋᤃᤡ ᤁᤧᤍᤢᤶᤒᤠ ᤁᤧᤖᤧᤰ ᤏᤢᤒᤠ ᤛᤡᤱᤛᤣ᤹ᤜᤠ᤹ ᤏᤢ ᤂᤡᤏᤡ᤹ ᤁᤧᤍᤥ᤺ᤴᤍᤢᤶᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤜᤢᤰᤘᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤴ ᤐᤥᤱ᤹॥ ᤂᤡᤏᤡ᤹ ᤁᤧᤕᤢ᤺ᤳᤋᤢᤶᤒᤠ ᤑᤣ᤹ᤍᤢᤶᤗᤠᤶᤒᤠᤒᤠ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤒᤠ ᤁᤢᤈᤠ᤺ᤴ ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤁᤧᤒᤡᤖᤢᤶᤛᤡᤶᤗ ᤐᤥᤱ᤹ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤜᤡᤶᤛᤕᤱᤜᤠ᤹ᤀᤥ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤖᤥ॥

᥉᥇ ᤀᤠᤵᤑᤣᤰ ᤁᤧᤛᤡᤒᤠ ᤀᤡᤃᤪ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤔᤧᤓᤢᤕᤢ ᤔᤧᤛᤩᤧᤖᤢᤛᤡᤒᤠ ᤁᤢᤛᤡᤘᤧᤳ ᤂᤥᤃᤧᤍᤧᤵᤐᤠ ᤀᤠᤳᤋᤡᤴ ᤐᤢᤛᤠ ᤀᤡᤃᤪ ᤌᤰᤛᤠ ᤛᤠ᤺ᤴᤏᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤆᤠᤔᤠ ᤔᤧᤏᤢ᤹ᤏᤧᤴᤗᤥ॥’”

a 

᥊᥊:᥇᥌ ᤆᤵᤋᤧᤴ ᤑᤠ᤹ᤀᤡᤴ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ॥ ᥊᥇:᥈᥈ᤀᤥ ᤀᤥᤔᤧᤳᤋᤧᤶᤔᤧ᤹॥

ᤗᤠᤈᤣ᤺ᤴ ᤔᤧᤓ᤺ᤰᤂᤢ

᥊᥋

“‘ᤂᤡᤏᤡ᤹ ᤗᤰᤂᤥᤔᤠᤖᤧ ᤗᤠᤃᤡ ᤗᤠᤈᤣ᤺ᤴ ᤁᤧᤓ᤺ᤰᤂᤢᤶᤔᤡᤸᤗᤧ ᥈᥋.᥆᥆᥆ ᤜᤧᤴᤇᤡᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᥈᥆.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤁᤢᤗᤰ ᤌᤡᤰ ᤛᤣᤛᤣ ᤌᤢᤶ ᤐᤥᤱᤔᤠᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤠᤀᤥ ᤂᤡᤏᤡ᤹ ᤁᤧᤍᤥ᤺ᤴᤍᤢᤶᤗ ᤐᤥᤱ᤹. ᤂᤧᤴ ᤁᤧᤖᤧᤰ ᤋᤧ᤺ᤱᤃᤵᤐᤡᤴ ᤛᤣᤛᤣᤒᤠ ᤐᤥᤱ᤹॥

᥈ ᤁᤵᤔᤥᤗᤠᤶ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤏᤧᤵᤔᤠᤱ ᤜᤢᤰᤛᤡ᤺ᤰ ᥋᥆᥆ ᤁᤧᤏᤧᤒᤠ ᤁᤢᤗᤰ ᤌᤡᤰ ᤛᤣᤛᤣᤍᤧᤴᤗᤧ ᤗᤠᤃᤡ ᤐᤥᤱ᤹. ᤂᤧᤴ ᤗᤠ᤺ᤰᤁᤠᤳ ᤁᤧᤖᤧᤰ ᤐᤡᤛᤠᤱ ᥋᥆ ᤜᤢᤰᤛᤡ᤺ᤰ ᤋᤠᤶᤍᤠᤶᤒᤠᤍᤧᤴ ᤏᤧᤖ ᤐᤥᤱ᤹॥

᥉ ᤁᤴ ᤛᤣᤛᤣ ᤌᤢᤶᤔᤥ. ᥈᥋.᥆᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᥇᥆.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤁᤢᤗᤰ ᤌᤡᤰ ᤛᤡ᤺ᤰᤋᤧᤶᤔᤧ᤹॥ ᤁᤵᤔᤥ ᤛᤣᤛᤣᤍᤧᤴ. ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴ ᤐᤥᤱ᤹॥

᥊ ᤛᤣᤛᤣᤍᤧᤴᤏᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤛᤧ ᤁᤧᤍᤠᤒᤠ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤏᤡ᤺ᤳᤋᤠᤱ ᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤛᤧ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤂᤧᤴ ᤗᤠᤈᤣ᤺ᤸᤗᤧ ᤁᤢᤗᤰ ᤌᤡᤰ ᤆᤰᤂᤥᤒᤠᤍᤧᤴᤏᤠᤱ ᤐᤥᤱ᤹॥ ᤁᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ᤖᤧ ᤗᤠᤃᤡ ᤗᤠᤈᤣ᤹ ᤏᤢ ᤛᤣᤛᤣᤒᤠᤍᤧᤴᤗᤧ ᤗᤠᤃᤡ ᤗᤳᤇᤠ ᤛᤣᤛᤣᤍᤧᤴ ᤐᤥᤱ᤹॥

᥋ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᥇᥆.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤁᤢᤗᤰ ᤌᤡᤰ ᤗᤠᤈᤣ᤹ ᤔᤠᤱᤜᤡᤶᤔᤥ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹ᤖᤧ ᤗᤠᤃᤡ ᤐᤠᤱᤈᤢᤶᤜᤠ᤹ ᤏᤢ ᤕᤢᤱᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤂᤥᤔᤠ ᤗᤰ ᤐᤥᤱ᤹॥

᥌ “‘ᤛᤣᤛᤣᤍᤧᤴᤏᤡᤴᤏᤢ ᤛᤥᤛᤥᤖᤡᤰ ᥋.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤁᤧᤏᤧᤒᤠ. ᤜᤧᤰᤁᤩᤠᤱ ᤛᤣᤛᤣᤍᤧᤴᤏᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤋᤧ᤺ᤱᤃᤵ ᤌᤡᤰ ᤕᤧᤰᤕᤰᤁᤡᤸᤗᤧ ᤁᤢᤗᤠᤈᤣ᤹ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤀᤣ᤺ᤰ ᤛᤧᤴᤍᤧᤶᤔᤧ᤹. ᤁᤴ ᤁᤧᤖᤧᤰ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤐᤥᤱᤗᤥ॥

ᤜᤠᤱᤅᤡᤸᤗᤧ ᤁᤢᤗᤠᤈᤣ᤹

᥍ “‘ᤛᤣᤛᤣ ᤌᤢᤶ ᤏᤢ ᤕᤧᤰᤕᤰᤁᤥᤒᤠ ᤁᤧᤖᤧᤰ ᤗᤠᤈᤣ᤹ ᤛᤡᤱᤒᤢᤱᤜᤠ᤹ᤖᤧ ᤁᤢᤕᤠᤀᤥᤒᤠ ᤗᤠᤈᤣ᤹ᤜᤠ᤹ ᤜᤠᤱᤅᤡᤸᤗᤧ ᤁᤢᤗᤠᤈᤣ᤹ ᤐᤥᤱ᤹॥ ᤁᤴ ᤏᤠᤶᤎᤠ ᤗᤧᤵᤔᤠᤱᤗᤠᤶ ᤏᤠᤶᤎᤠᤀᤣ ᤗᤧᤵᤔᤠᤱ ᤏᤢ ᤏᤠᤱᤃᤧᤴ ᤗᤧᤵᤔᤠᤱᤗᤠᤶ ᤏᤠᤱᤃᤧᤴᤏᤣ ᤗᤧᤵᤔᤠᤱ ᤁᤧᤒᤥᤒᤠ ᤁᤧᤒᤣ᤺ᤰᤐᤠ ᤐᤥᤱ᤹॥ ᤌᤠ᤺ᤰ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰᤜᤠ᤹ᤀᤥᤒᤠ ᤌᤡᤰᤐᤠᤖᤧᤴ ᤐᤧᤴᤒᤧᤴ ᤁᤢᤍᤱᤒᤠ ᤐᤥ᤺ᤱᤅᤠᤱ ᤏᤠᤶᤎᤠ ᤀᤡ᤺ᤴᤍᤥᤗᤠᤶ ᤏᤠᤱᤃᤧᤴ ᤀᤡ᤺ᤴᤍᤥ ᤌᤠᤖᤡᤰ ᤁᤧᤒᤥᤒᤠ ᤁᤧᤒᤣ᤺ᤰᤐᤠ ᤗᤰ ᤐᤥᤱ᤹॥

᥎ ᤀᤡᤛᤪᤠᤀᤡᤗᤀᤥ ᤁᤴ ᤗᤠᤈᤣ᤺ᤴ ᤂᤧᤸᤗᤧ ᤁᤢᤗᤰ ᤐᤥᤱ᤹॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤜᤠᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤀᤠᤸᤗᤀᤠᤱᤎᤥ ᤋᤠᤵᤑᤧ᤺ᤸᤗᤡᤰ ᤔᤧᤶᤔᤧᤳᤋᤢᤛᤡᤴ᤹ ᤁᤖ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤂᤢᤴᤇᤡ᤹ ᤌᤠ᤺ᤰᤜᤠ᤹ ᤁᤢᤀᤡᤛᤡ᤺ᤰ ᤗᤠᤈᤣ᤺ᤴ ᤕᤢᤰ ᤆᤥ᤺ᤰᤔᤠ ᤔᤧᤓᤠ᤺ᤰᤋᤢᤛᤡᤖᤥ॥

ᤜᤠᤱᤜᤠ᤹ᤖᤧ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤒᤥ᤺ᤱᤒᤠ ᤌᤡᤶᤜᤠ᤹

᥏ “‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤀᤡᤛᤪᤠᤀᤡᤗᤒᤠ ᤜᤠᤱᤛᤣ. ᤂᤡᤏᤡ᤹ ᤛᤠ᤹ᤖᤡᤰᤁᤣ ᤁᤢ᤹ᤀᤡᤃᤧᤓᤧᤖᤡᤀᤠᤱ ᤁᤧᤘᤕᤡ᤹᥄ ᤂᤡᤏᤡ᤹ ᤁᤢ᤹ᤀᤡᤓᤧᤶᤔᤠᤴ ᤏᤢ ᤔᤧᤴᤘᤠ᤹ᤔᤏᤠᤒᤠ ᤕᤠ᤺ᤶᤒᤰᤜᤠ᤹ ᤗᤧᤖᤧᤶᤔᤧ᤹ ᤜᤧᤰᤁᤩᤠᤱ ᤀᤠᤳᤋᤡᤴ ᤁᤧᤘᤠ᤹ᤒᤠ ᤏᤢ ᤁᤢᤍᤥ᤺ᤵᤔᤠ ᤆᤥᤰ ᤂᤧᤴ ᤆᤥᤃᤧᤶᤔᤧ᤹॥ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤱᤗᤠᤶ ᤏᤠ᤺ᤵᤔᤠᤍᤣᤔᤠᤛᤡ ᤗᤧᤖᤧᤶᤔᤧ᤹. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥆ ᤂᤡᤏᤡ᤹ ᤁᤧᤃᤧᤵᤐᤠ ᤁᤢᤛᤡ᤺ᤰᤔᤠ ᤁᤢᤎᤠᤱᤔᤠᤜᤠ᤹. ᤁᤧᤃᤧᤵᤐᤠ ᤀᤣᤐᤠa ᤏᤢ ᤁᤧᤃᤧᤵᤐᤠ ᤒᤠᤌb ᤁᤧᤕᤠᤅᤢᤶᤗ ᤐᤥᤱ᤹॥

᥇᥇ ᤀᤣᤐᤠ ᤏᤢ ᤒᤠᤌ ᤁᤢᤛᤡ᤺ᤰᤔᤠ ᤁᤢᤎᤠᤱᤔᤠᤜᤠ᤹ ᤁᤢᤍᤱᤒᤠ ᤐᤥᤱᤔᤠ ᤐᤥᤱ᤹. ᤀᤡᤃᤪ ᤌᤡᤒᤥᤱᤗᤰ ᤜᤥᤔᤖᤒᤠ ᤒᤠᤌ ᤏᤢ ᤌᤡᤒᤥᤱᤗᤰ ᤜᤥᤔᤖᤒᤠ ᤀᤣᤐᤠ. ᤁᤴ ᤏᤧᤵᤔᤠᤱᤗᤧ ᤗᤠᤃᤡ ᤜᤥᤔᤖᤧᤴc ᤁᤧᤘᤠ᤹ᤒᤠ ᤁᤢᤛᤡ᤺ᤰᤔᤠ ᤁᤢᤎᤠᤱᤔᤠᤖᤥ॥

᥇᥈ ᤛᤣᤁᤣᤗᤀᤥd ᤏᤡᤒᤥᤱ ᤃᤣᤖᤠᤜe ᤕᤠᤰᤗ ᤐᤥᤱ᤹॥ ᤗᤡᤒᤥᤱ ᤛᤣᤁᤣᤗ ᤁᤢᤕᤥ᤹ᤒᤠ ᤏᤡᤒᤥᤱᤅᤠᤱ ᤅᤠᤛᤡ ᤏᤢ ᤌᤡᤒᤥᤱᤅᤠᤱ ᤅᤠᤛᤡ ᤛᤣᤁᤣᤗ ᤁᤢᤕᤥ᤹ᤒᤠ ᤅᤠᤒᤥᤱ ᤛᤣᤁᤣᤗ ᤁᤢᤍᤱᤒᤠ ᤔᤡᤏᤠf ᤌᤡᤰ ᤐᤥᤱᤗᤥ॥

ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤜᤢᤰᤘᤠᤜᤠ᤹ ᤏᤢ ᤛᤥᤛᤥ᤺ᤳᤗᤖᤠᤱ

᥇᥉ “‘ᤂᤡᤏᤡ᤹ ᤋᤥ᤺ᤶᤔᤠ ᤁᤧᤒᤥᤱᤒᤠ ᤜᤢᤰᤘᤠᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ- ᤔᤠᤛᤡ ᤏᤢ ᤜ᤺ᤰᤛᤡ᤺ᤸᤗᤧᤴ ᤜᤥᤔᤖ ᤌᤰᤔᤠ ᤀᤣᤐᤠᤒᤠ ᤋᤢᤰᤛᤡᤃᤣ᤺ᤰᤐᤠ ᤁᤢᤗᤰ॥

᥇᥊ ᤏᤡ᤺ᤱᤃᤣ᤹ᤖᤧ ᤗᤠᤃᤡ ᤛᤧᤶᤔᤠ ᤁᤧᤒᤥᤱᤒᤠ ᤁᤢᤗᤰ ᤆᤠᤜᤡ᤺ᤴ ᤁᤥᤖ ᤌᤰᤔᤠ ᤒᤠᤌᤖᤧ ᤌᤡᤒᤥᤱ ᤗᤰ॥ (ᤗᤳᤇᤠ ᤁᤥᤖᤀᤥ ᤌᤡᤒᤥᤱ ᤒᤠᤌ. ᤀᤡᤃᤪ ᤜᤥᤔᤣᤖ ᤌᤡᤰ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤌᤡᤒᤥᤱ ᤒᤠᤌᤖᤧ ᤜᤥᤔᤖ ᤌᤡᤰ ᤁᤢᤍᤱᤒᤠ ᤕᤥᤖᤥ॥)

᥇᥋ ᤀᤡᤛᤪᤠᤀᤡᤗᤒᤠ ᤏᤢᤖᤡᤰ ᤆᤫᤠ᤺ᤳᤋᤡᤸᤗᤧ ᤘᤠᤖᤱᤔᤏᤠᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ᤀᤥᤗᤠᤶ ᤁᤡᤵ ᤏᤧᤳᤇᤡ ᤔᤧᤸᤗᤢᤰ ᤗᤢᤵ ᤌᤰᤔᤠ ᤗᤳᤇᤠ ᤔᤧᤸᤗᤢᤰ ᤕᤠᤱᤅᤠᤛᤡᤶᤔᤧ᤹॥ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤛᤢᤳᤌᤥ ᤆᤥ᤺ᤰᤔᤠᤛᤡᤖᤧ ᤗᤠᤃᤡ. ᤕᤜᤘᤣ ᤍᤠᤱᤒᤧᤴᤏᤢ ᤋᤱᤈᤢᤶ ᤐᤥᤱᤔᤠᤖᤧ ᤗᤠᤃᤡ ᤁᤴ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ. ᤔᤡᤎᤡᤱᤔᤏᤠᤒᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ ᤏᤢ ᤋᤱᤈᤢᤶ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤗᤠᤃᤡ ᤀᤥᤃᤵ ᤔᤧᤈᤥᤃᤢᤖ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥌ ᤀᤡᤛᤪᤠᤀᤡᤗᤀᤥ ᤜᤠᤱᤅᤡᤸᤗᤧ ᤁᤢᤗᤠᤃᤡ ᤀᤥᤃᤵ ᤆᤥ᤺ᤰᤔᤏᤠᤒᤠ ᤁᤴ ᤜᤢᤰᤘᤠᤜᤠ᤹ᤀᤥ ᤗᤠᤈᤣ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤈᤢᤶ᤹॥

᥇᥍ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤅᤥ ᤋᤥᤔᤠ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤁᤧᤖᤧᤰ ᤛᤠᤓᤱᤈᤠᤜᤠ᤹ᤀᤥ ᤁᤧᤖᤧᤰ ᤐᤖᤡᤰᤐᤠ ᤋᤱᤏᤠᤶᤜᤠ᤹ ᤗᤠᤍᤢᤵᤜᤠ᤹ᤀᤥ ᤏᤢ ᤛᤒᤠᤌ ᤋᤱᤏᤠᤶᤜᤠ᤹ᤀᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤜᤡᤔᤠ ᤋᤱᤔᤠᤃ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤗᤥ॥ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤛᤢᤳᤌᤥ ᤆᤥ᤺ᤰᤔᤠᤛᤡᤖᤧ ᤗᤠᤃᤡ. ᤕᤜᤘᤣ ᤍᤠᤱᤒᤧᤴᤏᤢ ᤋᤱᤈᤢᤶ ᤐᤥᤱᤔᤠᤖᤧ ᤗᤠᤃᤡ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹. ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤂᤢᤏᤧ᤹ ᤋᤠᤖᤢᤖᤥ॥

ᤋᤱᤏᤠᤶᤜᤠ᤹

(ᤗᤠ ᥇᥈:᥇-᥈᥆. ᤗᤧᤒᤡ ᥈᥉:᥉᥉-᥊᥉)

᥇᥎ “‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤡᤏᤡ᤹ ᤗᤳᤇᤠ ᤔᤧᤱᤃᤠ᤺ᤴᤏᤣᤒᤠ ᤁᤢᤶᤒᤠᤒᤠ ᤐᤡᤳᤛᤠᤳ ᤌᤡᤰ ᤕᤠᤱᤅᤠᤛᤡᤶᤔᤧ᤹ ᤜᤧᤰᤁᤩᤠᤱ ᤛᤣᤛᤣᤍᤧᤴᤏᤡᤴ ᤛᤢᤳᤌᤥ ᤆᤥᤃᤧᤶᤔᤧ᤹॥

᥇᥏ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤴ ᤛᤢᤳᤌᤥ ᤐᤥᤱᤔᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤓᤠ ᤁᤢᤔᤠᤰᤂᤡᤴ ᤕᤠᤱᤛᤡᤱᤗ ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤗᤠᤶᤎᤣᤳ ᤐᤢᤱᤜᤠ᤹ᤀᤥ. ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤌᤠ᤺ᤱᤛ᤻ᤔᤠ ᤁᤢᤃ᤺ᤱᤃᤩᤠ᤺ᤸᤗᤧ ᤗᤡᤛᤡ ᤁᤢᤛᤢᤰᤐᤠᤜᤠ᤹ᤀᤥ ᤏᤢ ᤛᤡᤃᤠᤱᤒᤠ ᤗᤰᤂᤢᤶᤔᤥᤒᤠ ᤕᤶᤒᤠ ᤗᤠᤶᤎᤧ᤺ᤳᤋᤡᤸᤗᤧ ᤁᤢᤒᤢᤱᤜᤠ᤹ᤀᤥ ᤑᤳᤇᤢ᤹॥

᥈᥆ ᤁᤢᤓᤠᤖᤧ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤣ ᤀᤡᤃᤪ ᤀᤠᤴᤈᤠᤏᤡ᤺ᤸᤗᤧ ᤗᤠᤕᤥ ᤆᤥᤃᤢᤀᤠᤱ ᤘᤠ᤹ᤏᤣᤓᤃᤪ. ᤗᤠ᤺ᤸᤗᤧ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤡᤏᤡ᤹ ᤜᤧᤰᤁᤣᤀᤣ ᤆᤥ᤺ᤰᤔᤠ ᤐᤥᤱ᤹. ᤜᤧᤰᤁᤣᤗ᤹ᤖᤡᤰ ᤔᤠᤱᤜᤡᤶᤔᤡᤴ ᤛᤢᤳᤌᤥ ᤆᤥᤃᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤕᤠᤖᤡᤵ ᤆᤥᤃᤧ᤹॥

᥈᥇ “‘ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤌᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤏᤢᤛᤡ ᤕᤧᤴ ᤌᤠᤖᤡᤰ ᤁᤧᤍᤥᤛᤢᤶᤗ ᤐᤥᤱ᤹. ᤂᤧᤴ ᤕᤧᤴᤜᤠ᤹ᤀᤥ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤂᤖᤧ᤺ᤱ ᤂᤡᤏᤡ᤹ ᤁᤧᤈᤠᤶᤗ ᤐᤥᤱ᤹॥

᥈᥈ ᤂᤧᤸᤗᤧ ᤕᤠ᤺ᤴᤍᤡᤰ ᤜᤠᤱᤅᤡᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤃᤡ ᤏᤢ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤛᤧᤃᤶᤒᤠ ᤌᤡᤰ ᤛᤡᤍᤢᤱᤈᤓᤠ ᤋᤠᤖᤢᤖ ᤐᤥᤱ᤹॥

᥈᥉ ᤋᤱᤏᤠᤶᤔᤥᤒᤠ ᤂᤧᤴ ᤏᤢᤛᤡ ᤕᤧᤴ ᤌᤠᤖᤡᤰ ᤌᤡᤰᤕᤠ᤺ᤴᤎᤰ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤏᤢᤛᤡ ᤔᤧᤱᤃᤠ᤺ᤶᤔᤏᤠᤒᤠ ᤛᤧᤃᤶᤒᤠᤜᤠ᤹ ᤏᤢ ᤏᤢᤛᤡ ᤔᤧᤱᤃᤠ᤺ᤶᤔᤏᤠᤒᤠ ᤌᤢ᤺ᤶᤒᤠᤜᤠ᤹ ᤜᤧᤰᤁᤩᤠᤱ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤁᤢᤶᤒᤠᤒᤠ ᤔᤧ᤺ᤴᤍᤠ ᤌᤡᤰ ᤕᤜᤘᤣ ᤍᤠᤱᤒᤠᤀᤥ ᤜᤠᤱᤅᤡᤸᤗᤧ ᤋᤥ᤺ᤴᤍᤢᤛᤡᤖ ᤐᤥᤱ᤹॥

᥈᥊ ᤂᤢᤏᤧ᤹ ᤁᤧᤖᤧᤰ ᤛᤧᤃᤶᤒᤠᤜᤠ᤹ ᤌᤰᤔᤠ ᤏᤢ ᤁᤧᤖᤧᤰ ᤌᤢ᤺ᤶᤒᤠᤜᤠ᤹ ᤌᤰᤔᤠ ᤀᤣᤐᤠ ᤌᤡᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤥ᤺ᤶᤔᤠ ᤐᤥᤱ᤹. ᤜᤧᤰᤁᤩᤠᤱ ᤁᤧᤖᤧᤰ ᤀᤣᤐᤠ᤺ᤴᤏᤢ ᤛᤥᤛᤥᤖᤡᤰ ᤜᤡᤴg ᤌᤡᤰ ᤆᤤᤋᤢᤴ ᤏᤡ᤺ᤱᤃᤣ᤹ᤀᤠᤱ ᤋᤥ᤺ᤴᤍᤢᤖ ᤐᤥᤱ᤹॥

᥈᥋ “‘ᤏᤢᤛᤡᤃᤣ᤺ᤰᤐᤠ ᤗᤠ᤺ᤸᤗᤧ ᤌᤡᤒᤥᤱᤅᤠᤱ ᤅᤠᤛᤡᤃᤣ᤺ᤰᤐᤠ ᤕᤧᤴᤏᤠᤱᤎᤥ ᤏᤢᤛᤡ ᤕᤧᤴᤜᤠ᤹ᤀᤥ ᤌᤡᤰᤕᤠ᤺ᤴᤎᤰ ᤗᤠᤕᤥᤗᤠᤶ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤔᤡᤎᤡᤱᤔᤏᤠᤍᤣ᤺ᤔᤏᤠᤒᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹. ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤏᤡ᤺ᤱᤃᤧ᤹ᤀᤡᤴ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤋᤠᤖᤢᤖ ᤐᤥᤱᤗᤥ॥’”h

a 

᥊᥋:᥇᥆ ᤀᤣᤐᤠ ᤑᤠ᤹ᤀᤡᤴ ᤁᤢᤛᤧᤖᤢᤰᤘᤠ ᤁᤢᤈᤠ ᤌᤠᤱᤔᤠ ᤘᤕᤧ॥ ᤀᤣᤐᤠ ᤌᤡᤰᤁᤥ ᥈᥈ ᤗᤡᤋᤖ ᤀᤡᤃᤪ ᥇᥌ ᤁᤡᤗᤥ ᤕᤥᤖᤧ॥

b 

᥊᥋:᥇᥆ ᤒᤠᤌ ᤑᤠ᤹ᤀᤡᤴ ᤁᤢᤘᤠ ᤛᤡ᤺ᤰᤔᤠ ᤘᤕᤧ॥ ᤒᤠᤌ ᤌᤡᤰᤗᤧ ᥈᥈ ᤗᤡᤋᤖ ᤕᤥᤖᤧ॥

c 

᥊᥋:᥇᥇ ᤜᤥᤔᤖ ᤌᤡᤰᤁᤧᤴ ᥇᥆ ᤒᤠᤎ ᤀᤡᤃᤪ ᥇᥆ ᤀᤣᤐᤠ ᤜᤧᤰᤁᤩᤠᤱ ᥈᥈᥆ ᤗᤡᤋᤖ ᤕᤠᤖᤡᤰ ᤁᤢᤍᤱᤒᤠ ᤕᤥᤖᤧ॥

d 

᥊᥋:᥇᥈ ᤗᤳᤇᤠ ᤛᤣᤁᤣᤗᤖᤧ ᤜᤵᤔᤧᤴ ᥇᥇.᥋ ᤃᤪᤠᤔ ᤕᤥᤖᤧ॥

e 

᥊᥋:᥇᥈ ᤃᤣᤖᤠᤜ ᤌᤡᤰᤁᤧᤴ ᤜᤵᤔᤧᤴ ᤁᤢᤓᤪᤧ᤺ᤱ ᤃᤪᤠᤔ ᤕᤠᤖᤡᤰ ᤕᤥᤖᤧ॥

f 

᥊᥋:᥇᥈ ᤀᤡᤈᤁᤡᤀᤣᤗᤀᤥ ᤔᤡᤏᤠ ᤌᤡᤰᤁᤧᤴ ᥌᥆ ᤛᤣᤁᤣᤗ. ᤗᤧᤶᤗᤧᤶᤒᤠ ᤔᤡᤏᤠ ᤌᤡᤰᤁᤡᤴ ᥋᥆ ᤛᤣᤁᤣᤗ ᤕᤥᤖᤧ॥

g 

᥊᥋:᥈᥊ ᤜᤡᤴ ᤌᤡᤰᤗᤧ ᤜᤵᤔᤧᤴ ᤗᤡᤋᤖ ᤗᤡᤛᤡ ᤕᤥᤖᤥ॥

h 

᥊᥋:᥈᥋ ᤁᤱᤃ ᤛᤠ᤺ᤱᤃᤠᤜᤡᤶ ᤋᤱᤏᤠᤶᤗᤥ॥ ᤗᤧᤒᤡ ᥈᥉:᥉᥉-᥉᥌

ᤜᤠᤱ ᤏᤢ ᤋᤱᤏᤠᤶᤜᤠ᤹

᥊᥌

“‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤛᤡᤃᤠᤱ ᤗᤰᤂᤢᤶᤔᤥᤒᤠ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤋᤢᤰᤛᤡ ᤕᤧᤴ ᤌᤠᤖᤡᤰ ᤛᤢᤵᤔᤠ ᤑᤶᤔᤠ ᤐᤥᤱ᤹. ᤁᤖ ᤛᤒᤠᤌ ᤕᤧᤴᤏᤥ ᤏᤢ ᤗᤠᤍᤢᤵᤐᤥᤒᤠ ᤕᤧᤴᤏᤥᤃ ᤜᤶᤔᤠ ᤐᤥᤱ᤹॥

᥈ ᤜᤠᤱᤅᤡᤴ ᤗᤠ᤺ᤰᤁᤠᤳᤗᤠᤶ ᤕᤶᤒᤠ ᤗᤠᤶᤎᤣ᤺ᤳᤋᤥᤒᤠ ᤀᤠ᤺ᤶᤓᤥ᤹ᤀᤥᤗᤠᤶ ᤛᤡᤃᤠᤱ ᤗᤠ᤺ᤵᤔᤠ ᤐᤥᤱ᤹ ᤜᤧᤰᤁᤩᤠᤱ ᤕᤶᤒᤠ ᤗᤠᤶᤎᤣᤳ ᤛᤡᤳᤗᤠᤱᤜᤠ᤹ᤖᤧ ᤁᤢᤒᤣᤛᤠᤱ ᤂᤢᤏᤧ᤹ ᤕᤧᤵᤗ ᤐᤥᤱ᤹॥ ᤂᤢᤏᤧ᤹ ᤋᤠᤖᤢᤒᤠ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ᤺ᤴ ᤏᤢ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤧᤍᤥ᤺ᤴᤍᤢᤖ ᤐᤥᤱ᤹॥ ᤕᤶᤒᤠ ᤗᤠᤶᤎᤠ᤺ᤳᤐᤢᤱᤅᤥ ᤂᤢᤏᤧ᤹ ᤔᤠᤱᤛᤧᤘᤠ ᤆᤥᤃᤢᤖ ᤐᤥᤱ᤹ ᤂᤧᤒᤩᤠᤱ ᤂᤢᤏᤧ᤹ ᤗᤠ᤺ᤰᤁᤠᤳ ᤗ᤺ᤶᤔᤠ ᤐᤣ᤺ᤰᤔᤠ ᤐᤥᤱ᤹. ᤁᤖ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤕᤢ᤺ᤴᤇᤡᤰ ᤌᤠᤖᤡᤰ ᤔᤧᤴᤇᤢᤵᤐᤣ ᤑᤶᤔᤠ ᤐᤥᤱ᤹॥

᥉ ᤛᤠᤒ᤻ᤒᤠᤌᤜᤠ᤹ᤀᤥ ᤏᤢ ᤗᤠᤍᤢᤵᤜᤠ᤹ᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤶᤒᤠ ᤗᤠᤶᤎᤣᤳ ᤛᤡᤃᤠᤱ ᤗᤠ᤺ᤵᤔᤠᤍᤧᤴᤏᤥ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤔᤠᤱᤛᤧᤘᤠ ᤔᤧᤈᤥ᤺ᤰᤗ ᤐᤥᤱ᤹॥

᥊ “‘ᤛᤒᤠᤌ ᤕᤧᤴᤏᤥ ᤜᤠᤱᤅᤡᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤋᤠ᤺ᤵᤔᤠ ᤁᤧᤒᤥ᤺ᤱᤒᤠ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤋᤢᤰᤛᤡ ᤁᤢᤶᤒᤠᤒᤠ ᤔᤧᤸᤗᤢᤰᤜᤠ᤹ ᤏᤢ ᤗᤳᤇᤠ ᤌᤢ᤺ᤶᤒᤠ. ᤂᤧᤴ ᤁᤧᤖᤧᤰ ᤔᤧᤱᤃᤠ᤺ᤶᤔᤏᤠᤒᤠ ᤐᤥᤱᤔᤠ ᤐᤥᤱ᤹॥

᥋ ᤌᤢ᤺ᤶᤒᤠ᤺ᤴᤏᤢ ᤛᤥᤖᤡᤰ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴ ᤆᤠᤜᤡ᤺ᤴ ᤀᤣᤐᤠ ᤌᤡᤰ ᤐᤥ᤺ᤱᤗ ᤐᤥᤱ᤹. ᤜᤧᤰᤁᤩᤠᤱ ᤔᤧᤰᤗᤢᤰᤛᤠ᤺ᤳᤜᤠ᤹ᤏᤢ ᤛᤥᤛᤥᤖᤡᤰ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ᤺ᤴᤃ ᤆᤩᤠ ᤗ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤛᤠᤱ ᤏᤢ᤹. ᤂᤧᤴᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤀᤣᤐᤠᤖᤧ ᤗᤠᤃᤡ ᤜᤡᤴ ᤌᤡᤰ ᤏᤡ᤺ᤱᤃᤣ᤹ ᤗ᤺ᤵᤔᤠ ᤐᤥᤱ᤹॥

᥌ ᤗᤠᤍᤢᤵᤐᤥᤒᤠ ᤕᤧᤴᤏᤥ ᤐᤡᤳᤛᤠᤳ ᤌᤡᤰ. ᤋᤢᤰᤛᤡ ᤔᤧᤸᤗᤢᤰᤛᤠ᤺ᤳᤜᤠ᤹ ᤏᤢ ᤗᤳᤇᤠ ᤌᤢ᤺ᤶᤒᤠ ᤋᤥ᤺ᤶᤔᤠᤛᤡ ᤐᤥᤱ᤹. ᤂᤧᤴ ᤁᤧᤖᤧᤰ ᤔᤧᤱᤃᤠ᤺ᤴᤔᤏᤠᤒᤠ ᤐᤥᤱᤔᤠ ᤐᤥᤱ᤹॥

᥍ ᤛᤧᤃᤶᤒᤠᤴᤏᤢ ᤀᤣᤐᤠ ᤌᤡᤰ. ᤌᤢ᤺ᤶᤒᤠ᤺ᤴᤏᤢ ᤀᤣᤐᤠ ᤌᤡᤰ. ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤳᤜᤠ᤹ᤏᤢ ᤁᤢᤏᤡᤱᤘᤠ᤹ ᤀᤡᤛᤡ᤺ᤰ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤠᤖᤢᤖ ᤐᤥᤱ᤹. ᤂᤧᤴᤏᤢ ᤛᤥᤛᤥᤖᤡᤰ ᤁᤧᤖᤧᤰ ᤀᤣᤐᤠᤖᤧ ᤗᤠᤃᤡ ᤜᤡᤴ ᤌᤡᤰ ᤏᤡ᤺ᤱᤃᤣ᤹ ᤗ᤺ᤵᤔᤠ ᤐᤥᤱ᤹॥

᥎ ᤜᤠᤱᤅᤡᤴ ᤛᤡᤃᤠᤱ ᤗᤠ᤺ᤳᤋᤡᤸᤗᤧ. ᤕᤶᤒᤠ ᤗᤠᤶᤎᤣ᤺ᤵᤐᤥᤒᤠ ᤀᤠ᤺ᤶᤓᤥ᤹ᤀᤥᤗᤠᤶ ᤐᤥ᤺ᤱᤅᤠᤱ ᤂᤢᤏᤧ᤹ ᤛᤡᤃᤠᤱ ᤗᤠ᤺ᤳᤗ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤶᤓᤠ ᤂᤧᤴ ᤗᤠᤶᤒᤠ ᤗᤠ᤺ᤰᤁᤠᤳ ᤗ᤺ᤴᤏᤠᤱ ᤐᤣ᤺ᤰᤗ॥

᥏ “‘ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹ᤀᤥ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤧᤍᤠ᤺ᤸᤗᤧ. ᤌᤠᤱᤃᤧᤳ ᤗᤧᤵᤔᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤔᤠᤱᤛᤧᤘᤠ ᤆᤥ᤺ᤰᤛᤧ ᤛᤡᤃᤠᤱ ᤁᤧᤗᤠ᤺ᤵᤐᤠ ᤔᤏᤠᤜᤠ᤹ ᤗᤠᤱᤃᤧᤳ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤧ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴ ᤔᤧᤒᤣ᤺ᤰᤗ. ᤜᤧᤰᤁᤩᤠᤱ ᤗᤠᤱᤃᤧᤳ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤛᤡᤃᤠᤱ ᤁᤧᤗᤠ᤺ᤵᤐᤠᤜᤠ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴ ᤔᤧᤒᤣ᤺ᤰᤗ॥ ᤀᤠᤳᤋᤡᤴᤏᤠᤱ ᤂᤢᤏᤧ᤹ ᤛᤡᤃᤠᤱ ᤗᤠᤛᤧ ᤋᤩᤧᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤕᤠᤶᤔᤥ ᤏᤢ᤺ᤱᤔᤠ ᤔᤧᤄᤥᤏᤧᤴ. ᤁᤖ ᤌᤡᤰᤏᤠᤜᤠᤱ ᤗᤧᤵᤔᤠᤱᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤁᤧᤖᤧᤰ ᤗᤠ᤺ᤰᤁᤠᤳ ᤗ᤺ᤶᤔᤠ ᤐᤣ᤺ᤰᤔᤠ ᤐᤥᤱ᤹॥

᥇᥆ ᤂᤧᤱᤜᤠ᤹ ᤛᤡᤃᤠᤱ ᤔᤧᤗᤠ᤺ᤳᤋᤡᤸᤗᤧ ᤜᤧᤰᤁᤩᤠᤱ ᤗᤠ᤺ᤰᤁᤠᤳ ᤔᤧᤒᤣ᤺ᤰᤁᤡᤸᤗᤧ ᤜᤠᤱᤅᤡᤴᤏᤠᤱ ᤂᤢᤴᤇᤡ᤹ᤏᤢᤀᤣ ᤛᤥᤖᤡᤰ ᤗᤠ᤺ᤵᤔᤠ ᤗ᤺ᤶᤔᤠ ᤐᤥᤱ᤹॥

᥇᥇ “‘ᤋᤥᤔᤠ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹ ᤏᤢ ᤋᤱᤏᤠᤶᤜᤠ᤹ᤀᤥᤒᤠ ᤕᤧᤴᤜᤠ᤹ᤀᤥ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤠᤓᤠ᤺ᤴ ᤆᤠᤜᤡ᤺ᤴ ᤗᤳᤇᤠ ᤐᤡᤳᤛᤠᤳ ᤌᤡᤰᤏᤢ ᤀᤣᤐᤠ ᤌᤡᤰ. ᤔᤧᤸᤗᤢᤰ ᤌᤡᤰᤏᤢ ᤀᤣᤐᤠ ᤌᤡᤰ. ᤜᤧᤰᤁᤩᤠᤱ ᤌᤢ᤺ᤶᤒᤠ ᤌᤡᤰᤏᤢ ᤆᤩᤠ ᤗ᤺ᤵᤔᤠ ᤏᤡᤱᤘᤠ᤹ ᤆᤥᤃᤢ᤹ ᤂᤧᤶᤓᤩᤠᤖᤡᤰᤁᤣ ᤗ᤺ᤳᤋᤢᤖ. ᤂᤧᤴᤏᤢ ᤛᤥᤛᤥᤖᤡᤰ ᤀᤣᤐᤠ ᤌᤰᤔᤠ ᤜᤡᤴ ᤌᤡᤰ ᤏᤡ᤺ᤱᤃᤣ᤹ ᤗ᤺ᤳᤋᤢᤖ ᤐᤥᤱ᤹॥

᥇᥈ “‘ᤀᤠᤸᤗ ᤜᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤏᤡᤱᤘᤠ᤹ ᤗᤠᤶᤒᤠᤒᤠ ᤜᤧᤰᤁᤣ ᤕᤜᤘᤣ ᤍᤠᤱᤒᤠᤀᤥ ᤔᤡᤎᤡᤱᤔᤏᤠᤒᤠ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤀᤡᤃᤪ ᤋᤱᤈᤢᤶ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤡᤱᤘᤠ᤹ ᤆᤥᤃᤢ᤹. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤛᤡᤃᤠᤱ ᤗᤰᤂᤢᤶᤔᤥ ᤁᤧᤃᤧᤵᤐᤠ ᤏᤠᤱᤃᤧᤴ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤴ ᤜᤶᤔᤠ ᤐᤡᤔᤠ ᤐᤥᤱ᤹॥ ᤂᤢᤏᤧ᤹ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤛᤡᤍᤢᤱᤈᤓᤠ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤋᤥ᤺ᤴᤍᤢ᤹॥ ᤂᤢᤏᤧ᤹ ᤗ᤺ᤴᤒᤣ᤺ᤰᤁᤠᤱ ᤂᤧᤴ ᤕᤶᤒᤠ ᤋᤠ᤺ᤰᤜᤴ ᤗᤠᤶᤎᤣ᤺ᤵᤐᤠᤴ ᤕᤠᤶᤔᤥ ᤛᤢᤵᤔᤠ ᤐᤥᤱᤗᤥ॥

ᤌᤡᤰᤕᤠ᤺ᤴᤎᤰ ᤋᤥ᤺ᤶᤔᤠ ᤁᤧᤒᤥ᤺ᤱᤒᤠ ᤛᤡᤍᤢᤱᤈᤓᤠ

᥇᥉ “‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤠᤏᤠᤶ ᤋᤠᤏᤠᤶ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤔᤧᤱᤃᤠ᤺ᤶᤔᤏᤠᤒᤠ ᤔᤧᤸᤗᤢᤰᤛᤠ᤺ᤳᤌᤡᤰ ᤂᤡᤏᤡ᤹ ᤌᤡᤰᤕᤠ᤺ᤴᤎᤰ ᤔᤡᤎᤡᤱᤔᤏᤠᤒᤠ ᤘᤠᤕᤠᤃᤧᤴ ᤛᤡᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤗ ᤐᤥᤱ᤹॥

᥇᥊ ᤂᤧᤴᤏᤢ ᤛᤥᤛᤥᤖᤡᤰ ᤋᤠᤏᤠᤶ ᤌᤰᤔᤠ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤀᤣᤐᤠ᤺ᤸᤗᤧ ᤋᤢᤰᤛᤡᤃᤣ᤺ᤰᤐᤠ ᤁᤢᤗᤰ ᤏᤢ ᤑᤣ᤹ᤖᤢᤶ ᤛ᤹ᤔᤠᤖᤧ ᤗᤠᤃᤡ ᤜᤡᤏᤖᤧ ᤁᤢᤗᤰ ᤛᤢᤶᤛᤡ ᤏᤡ᤺ᤱᤃᤣ᤹ᤀᤠᤱ ᤁᤧᤍᤠᤖᤢᤶᤗ ᤐᤥ᤺ᤱ᤹॥ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤶᤔᤏᤠᤒᤠ ᤁᤴ ᤛᤡᤍᤢᤱᤈᤓᤠ᤺ᤱᤃ ᤏᤢᤵᤔᤧᤴᤍᤡᤱ ᤛᤍᤠᤍᤡᤱᤒᤠ ᤌᤡᤶᤗᤥ॥

᥇᥋ ᤁᤶᤓᤗ᤹ᤖᤡᤰ ᤆᤰᤔᤧᤸᤗ᤹ᤀᤣ ᤔᤡᤎᤡᤱᤔᤏᤠᤍᤣᤔᤏᤠᤒᤠ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤋᤠᤏᤠᤶ ᤌᤰᤔᤠ ᤔᤧᤸᤗᤢᤰᤛᤠ᤺ᤳ ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ ᤏᤡ᤺ᤱᤃᤣ᤹ ᤋᤠ᤺ᤵᤔᤠ ᤐᤥᤱᤗᤥ॥

ᤜᤠᤱ ᤏᤢ ᤗᤠᤈᤣ᤹

᥇᥌ “‘ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ᤜᤠᤱᤅᤡᤸᤗᤧ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤰᤂᤥᤔᤠᤗᤠᤶ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤀᤥ ᤌᤡᤰᤐᤠ ᤐᤡᤖᤢᤏᤣᤓᤃᤪ. ᤁᤴ ᤗᤰᤁᤡᤴ ᤂᤧᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧᤴᤏᤠᤱ ᤐᤥᤱ᤹. ᤁᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤗᤠᤶᤒᤠᤒᤠ ᤗᤳᤇᤠ ᤗᤰ ᤐᤥ᤺ᤱᤗ॥

᥇᥍ ᤁᤖ ᤂᤢᤏᤧ᤹ ᤀᤰᤋᤱᤒᤠ ᤔᤡᤰᤋᤥ᤺ᤰᤁᤡᤴ ᤁᤢᤕᤥ᤺ᤃ᤻ᤒᤠᤜᤠ᤹ᤀᤥ ᤁᤢᤓᤠ ᤌᤡᤰᤐᤠ ᤐᤡᤖᤢᤏᤣᤓᤃᤪ. ᤂᤢᤏᤧ᤹ ᤕᤠᤶᤔᤥ ᤕᤢᤰᤛᤡᤱ ᤐᤥᤱᤔᤠ ᤋᤱᤒᤣa ᤌᤠᤖᤡᤰᤗᤰ ᤂᤧᤴ ᤂᤧᤸᤗᤧᤴ ᤐᤥ᤺ᤱᤗ. ᤂᤧᤒᤩᤠᤱ ᤂᤧᤴ ᤔᤡᤰᤋᤥ᤺ᤰᤁᤡᤴ ᤕᤠᤶᤔᤥ ᤜᤠᤱᤅᤡᤸᤗᤧᤴ ᤐᤥ᤺ᤱᤗ॥ ᤂᤢᤏᤧ᤹ ᤁᤢᤗᤰᤂᤥᤔᤠᤴ ᤂᤢᤏᤧ᤹ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ᤖᤧᤴᤗᤰ ᤐᤥ᤺ᤱᤗ. ᤂᤧᤴ ᤂᤧᤱᤜᤠ᤹ᤖᤧᤴᤏᤣ ᤐᤥᤱ᤹॥

᥇᥎ ᤜᤠᤱᤅᤡᤗᤧ ᤔᤏᤠᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤱᤅᤥᤗᤠᤶ ᤗ᤺ᤵᤔᤠᤍᤣᤔᤠᤛᤡᤀᤠᤱ ᤂᤢᤴᤇᤡ᤹ ᤗᤰᤂᤥᤔᤠᤴ ᤔᤧᤵᤔᤠᤛᤡᤱ ᤔᤧᤏᤢ᤹ᤏᤧᤴ॥ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ ᤛᤡᤱᤒᤢᤱᤗᤠᤶ ᤁᤢᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤂᤢᤏᤧ᤹ ᤗᤰᤂᤥᤔᤠ ᤕᤢᤰ ᤐᤡᤖᤢᤛᤡᤖ ᤐᤥᤱ᤹. ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤀᤠᤳᤋᤡᤴ ᤀᤠᤔᤏᤠᤜᤠ᤹ᤀᤠᤱ ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤱᤗᤠᤶ ᤔᤧᤴᤇᤧᤴᤏᤧᤴᤗᤖᤥ॥’”

ᤔᤠᤱᤜᤡᤶᤔᤥ ᤁᤧᤏᤧᤒᤠ ᤛᤠ ᤌᤧᤶᤔᤠᤍᤧᤴᤜᤠ᤹

᥇᥏ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤕᤶᤒᤠ ᤗᤠᤶᤎᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤁᤧᤒᤵᤐᤠ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤳᤋᤥᤗᤠᤶ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤜᤡᤛᤡᤱᤒᤠ ᤛᤣᤛᤣ ᤕᤠᤰᤑᤠᤱᤜᤠ᤹ᤀᤥ ᤋᤠᤖᤠᤱ. ᤂᤧᤴ ᤕᤠᤰᤑᤠᤱᤜᤠ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤏᤠᤶᤎᤠ ᤗᤧᤵᤔᤠᤱᤒᤠ ᤁᤢᤛᤢᤰᤐᤥ ᤁᤧᤏᤧᤒᤠᤍᤧᤴ ᤌᤡᤰ ᤂᤧᤸᤗᤧ ᤀᤠᤱᤃᤠ᤹ ᤀᤥ᤺ᤴᤎᤠᤰᤋᤠᤱ॥

᥈᥆ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤴ ᤛᤡᤍᤢᤱᤈᤓᤠᤜᤠ᤹ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤔᤧᤴᤍᤣ᤹ᤖᤢᤴᤗ ᤂᤧᤒᤩᤠᤱ ᤔᤏᤠᤜᤠ᤹ ᤜᤠᤴᤋᤡ ᤔᤧᤶᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤁᤴ ᤋᤧᤴᤏᤥ ᤀᤠᤵᤋᤡᤰᤗᤠᤶ ᤗᤧᤵᤔᤡ ᤂᤥᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤏᤢ ᤛᤢᤳᤌᤥ ᤐᤥᤱᤔᤠ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧᤎᤥ᤺ᤰᤋᤢ ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤔᤧᤗᤧ᤺ᤱᤄᤢ᤹॥”

᥈᥇ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤥ ᤋᤠᤖᤠᤱᤅᤠᤱ ᤗᤰᤂᤢᤶᤔᤡᤸᤗᤧ ᤁᤧᤖᤧᤰ ᤁᤢᤛᤢᤰᤐᤠᤜᤠ᤹ᤀᤥ ᤋᤣ᤹ᤖᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤁᤢᤛᤢᤰᤐᤠᤜᤠ᤹ᤀᤥ ᤘᤣ᤹ ᤗᤰᤂᤢᤶᤜᤠ᤹ ᤏᤡᤛᤢᤱ॥

᥈᥈ ᤗᤠ᤺ᤰᤁᤠᤳᤐᤠ ᤗᤰᤂᤢᤶᤔᤡᤸᤗᤧ ᤗᤡᤛᤡ ᤁᤧᤖᤧᤰ ᤐᤡᤛᤠᤱ ᤁᤢᤛᤢᤰᤐᤠᤜᤠ᤹ᤀᤥ ᤗᤡᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤛᤢᤶᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧ ᤁᤧᤏᤧᤒᤠ ᤗᤢᤱᤎᤠᤰᤁᤡᤸᤗᤧ ᤁᤒᤪᤡᤱ ᤁᤒᤢᤒᤠ ᤗᤰᤂᤢᤶᤜᤠ᤹ ᤏᤧᤛ᤻ᤛᤧ. ᤁᤧᤖᤧᤰ ᤗᤰᤂᤢᤶᤜᤠ᤹ᤖᤧ ᤗᤡᤛᤡ ᤁᤢᤛᤢᤰᤐᤠᤜᤠ᤹ᤀᤥ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤁᤢᤍᤱᤒᤠ ᤏᤧᤛ᤻ᤛᤧ॥

᥈᥉ ᤗᤡᤛᤡ ᤗᤰᤂᤢᤶᤜᤠ᤹ᤖᤧ ᤁᤧᤖᤧᤰ ᤐᤡᤛᤠᤱ ᤋᤧᤔᤧ᤺ᤵᤔᤧ᤺ᤵᤐᤠ ᤗᤢᤱᤎᤠᤰ ᤔᤧᤛᤧᤳᤋᤢᤒᤠ ᤕᤧᤒᤧ. ᤂᤧᤴᤏᤢ ᤛᤥᤛᤥᤖᤡᤰ ᤗᤢᤱᤎᤠᤰᤜᤠ᤹ᤖᤧ ᤁᤢᤛᤡ᤺ᤰᤋᤥ ᤁᤧᤖᤧᤰ ᤐᤡᤛᤠᤱ ᤔᤡᤜᤠ᤺ᤳᤗᤢᤱᤜᤠ᤹ ᤔᤧᤈᤥᤃᤢᤀᤠᤱ ᤏᤧᤛ᤻ᤛᤧ॥

᥈᥊ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤜᤠᤒᤠ ᤁᤴ ᤁᤢᤈᤠ ᤌᤥ᤺ᤰᤔᤠᤍᤧᤴᤜᤠ᤹ᤀᤥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤍᤢᤱᤈᤓᤠᤜᤠ᤹ ᤔᤠᤱᤜᤡᤶᤔᤥ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤎᤥ᤺ᤰᤋᤢᤖᤥ॥”

a 

᥊᥌:᥇᥍ ᤕᤠᤶᤔᤥ ᤕᤢᤱᤛᤡᤱ ᤐᤥᤱᤔᤠ ᤋᤱᤒᤣ- ᤅᤠᤒᤥᤱ ᤋᤱᤒᤣ ᤌᤰᤔᤠ. ᤛᤠᤜᤢ ᤛᤡᤱᤏᤠᤳᤗᤧ ᤆᤥᤃᤢᤸᤗᤧ ᤕᤥᤃ᤻ᤒᤠ ᤕᤥᤃ᤻ᤔᤠ ᤁᤧᤒᤥ᤺ᤱᤒᤠᤀᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤘᤣ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥ ᤛᤠᤜᤢ ᤛᤡᤱᤏᤠᤳᤏᤠᤗᤧ ᤆᤥᤃᤢᤸᤗᤧ ᤔᤧᤛᤱᤄᤢᤀᤠᤱ ᤁᤧᤏᤧᤒᤠ ᤂᤢᤴᤇᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹. ᤂᤢᤴᤇᤡ᤹ ᤗᤰᤜᤠ᤹ ᤕᤠᤶᤔᤥ ᤏᤢ᤺ᤰᤔᤠ ᤐᤡᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥ (ᤗᤧᤒᤡ ᥈᥋:᥎-᥋᥋ ᤌᤠᤖᤡᤰ ᤀᤥᤔᤧᤳᤋᤧ᤹)॥

ᤔᤠᤱᤜᤡᤶᤗᤠᤶᤒᤠ ᤁᤧᤃᤢᤱᤒᤠ ᤁᤧᤗ᤺ᤶᤒᤠ ᤘᤜ᤺ᤱ

᥊᥍

ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤔᤠᤱᤜᤡᤶᤔᤥ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤥ ᤏᤢ᤺ᤰᤋᤠᤱ ᤋᤠᤖᤠᤱ. ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤗᤠᤶᤎᤠ᤺ᤳᤐᤢᤱᤅᤡᤸᤗᤧ ᤁᤢᤛᤡᤃᤠᤱᤗᤠᤶ ᤆᤫᤠ᤺ᤳᤋᤡᤴ ᤏᤠᤱᤃᤧᤴ ᤐᤡᤛᤠᤱ ᤗ᤺ᤴᤍᤧᤖ ᤐᤳᤇᤧᤒᤠ ᤏᤡᤛᤢᤱ (ᤌᤣᤀᤠᤱᤓᤧᤸᤗᤧ ᤔᤠᤱᤜᤡᤶᤔᤡᤴ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤆᤥᤃᤧ)॥ ᤔᤠᤱᤜᤡᤶᤔᤡᤸᤗᤧ ᤁᤢᤛᤡᤃᤠᤱ ᤗᤠᤱᤃᤧᤳ ᤗᤧᤵᤔᤠᤱᤗᤠᤶ. ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤕᤥᤜᤠᤱ ᤗᤧᤵᤔᤠᤱ ᤆᤫᤠ᤺ᤳᤋᤡᤴ ᤁᤢᤰᤛᤧ ᤕᤧᤖ ᤐᤳᤇᤧ॥

᥈ ᤂᤧᤒᤩᤠᤱ ᤂᤧᤴ ᤔᤏᤠ᤺ᤸᤗᤧ ᤀᤠᤱᤃᤠ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤠᤱ ᤜᤧᤰᤁᤩᤠᤱ ᤏᤠᤱᤃᤧᤴ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤗᤠ᤺ᤰᤁᤠᤳᤐᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤀᤡᤛᤠᤱ ᤋᤠᤖᤠᤱ. ᤜᤧᤰᤁᤩᤠᤱ ᤆᤫᤠ᤺ᤳᤋᤡᤴ ᤗᤠᤅᤃᤧᤳ ᤗᤧᤵᤔᤠᤱᤗᤠᤶ ᤁᤢᤰᤛᤧ ᤐᤣᤖ ᤐᤳᤇᤧ॥

᥉ ᤂᤧᤴ ᤔᤏᤠ᤺ᤴ ᤁᤢᤜᤢᤰᤁᤥ ᤁᤢᤛᤡ᤺ᤰᤔᤠ ᤀᤍᤪᤠ᤺ᤴ ᤕᤠᤱᤛᤡᤱᤅᤠᤱ ᤏᤠᤱᤃᤧᤴ ᤗᤧᤵᤔᤠᤱ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤜᤧᤴᤇᤡᤱ ᤌᤡᤰ ᤜᤢᤰᤛᤡ᤺ᤰ ᤛᤡ᤺ᤰᤋᤢ. ᤂᤧᤒᤩᤠᤱ ᤂᤢᤏᤧ᤹ ᤗᤠᤱᤔᤡᤰᤁᤥ ᤌᤠᤖᤡᤰ ᤆᤫᤠ᤺ᤳ ᤁᤧᤏᤧᤒᤠᤗᤠᤶ ᤀᤠᤱᤃᤠ᤹ ᤗᤠᤱᤄᤣ᤺ᤰᤂᤠᤱ॥

᥊ ᤂᤢᤏᤧ᤹ ᤘᤣ᤹ ᤜᤧᤴᤇᤡᤱ ᤌᤡᤰ ᤜᤢᤰᤛᤡ᤺ᤰ ᤛᤡ᤺ᤰᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤌᤢᤱᤒᤥᤀᤥ ᤌᤠᤖᤡᤰ ᤆᤫᤠ᤺ᤳ ᤁᤧᤏᤧᤒᤠᤗᤠᤶ ᤀᤠᤱᤃᤠ᤹ ᤗᤠᤱᤄᤣ᤺ᤰᤂᤠᤱ॥ ᤂᤢᤏᤧ᤹ ᤘᤣ᤹ ᤜᤧᤴᤇᤡᤱ ᤌᤡᤰ ᤜᤢᤰᤛᤡ᤺ᤰ ᤛᤡ᤺ᤰᤋᤢ ᤜᤧᤰᤁᤩᤠᤱ ᤁᤧᤱᤅᤥ ᤌᤠᤖᤡᤰ ᤆᤫᤠ᤺ᤳ ᤁᤧᤏᤧᤒᤠᤗᤠᤶ ᤀᤠᤱᤃᤠ᤹ ᤗᤠᤱᤄᤣ᤺ᤰᤂᤠᤱ॥

᥋ ᤂᤢᤏᤧ᤹ ᤘᤣ᤹ ᤜᤧᤴᤇᤡᤱ ᤌᤡᤰ ᤜᤢᤰᤛᤡ᤺ᤰ ᤛᤡ᤺ᤰᤋᤢ. ᤁᤖ ᤁᤴ ᤗᤳᤇᤠ ᤘᤜ᤺ᤱ ᤏᤧᤛ᤻ᤛᤧ ᤀᤠᤱᤃᤠ᤹ ᤁᤠ᤺ᤰᤔᤠ ᤔᤧᤴᤇᤢᤰᤐᤠ. ᤌᤣᤀᤠᤱᤓᤧᤸᤗᤧ ᤆᤫᤠ᤺ᤳᤋᤡᤴ ᤐᤥᤖᤧᤀᤠᤱ ᤏᤧᤛ᤻ᤛᤧ ᤜᤧᤰᤁᤩᤠᤱ ᤆᤠ᤺ᤰᤔᤠ ᤁᤧᤏᤢ᤹ᤒᤠ ᤜᤠ᤺ᤳᤗᤧᤀᤠᤱ ᤁᤠ᤺ᤰᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤘᤜ᤺ᤱ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧ॥

᥌ ᤂᤢᤏᤧ᤹ ᤀᤠᤱᤃᤠ᤹ ᤛᤣ᤺ᤴᤍᤥᤛᤠᤱ. “ᤏᤠᤛᤡᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤌᤣ ᤂᤧᤏᤧ᤹ ᤁᤴ ᤀᤥᤃᤧᤔᤧᤳᤋᤢᤖ ᤁᤧᤒᤵᤐᤡ᥅” ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤂᤧᤴ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤏᤢ᤺ᤰᤋᤠᤱ ᤋᤣ᤹ᤖᤠᤱ॥

᥍ ᤀᤠᤱᤃᤠ᤹ ᤂᤧᤵᤔᤥ ᤁᤧᤖᤠᤱᤅᤡᤸᤗᤧ ᤘᤜ᤺ᤱᤅᤡᤸᤗᤧ ᤏᤠᤜᤠᤱ ᤁᤳᤏᤠᤜᤠᤱ ᤁᤢᤕᤠᤀᤥ ᤀᤠᤱᤃᤠ᤹ ᤛᤠ᤹ᤖᤡᤰ ᤕᤖᤡᤰ ᤛᤡᤱᤒᤢᤱᤜᤠ᤹ ᤏᤡᤛᤢᤱ॥

᥎ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤆᤫᤠ᤺ᤳᤋᤡᤴ ᤏᤠᤱᤃᤧᤴ ᤐᤡᤛᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤐᤥ᤺ᤱᤗ ᤘᤃᤢ ᤐᤣ᤺ᤰᤁᤠᤱ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱᤅᤥᤒᤠ ᤏᤧᤏᤧᤒᤠᤍᤧᤴᤏᤥ ᤗᤠ᤺ᤳ॥ ᤘᤖ᤺ᤱᤅᤥ ᤁᤴ ᤗᤠ᤺ᤳᤋᤠᤱ ᤂᤧᤵᤔᤥᤒᤠ ᤆᤫᤠ᤺ᤳᤋᤡᤴ ᤛᤣᤛᤣᤒᤠ ᤆᤥᤃᤢ᤹॥

᥏ ᤘᤜ᤺ᤱ ᤘᤠᤃᤧᤃᤢᤒᤠᤍᤧᤴᤏᤥ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤢᤜᤡᤱᤘᤧᤳ ᤐᤠᤎᤢᤱᤛᤠᤜᤠ᤹ ᤔᤧᤕᤠᤰ॥ ᤂᤧᤵᤔᤥ ᤏᤡ᤺ᤵᤔᤧᤴᤍᤧᤳ ᤅᤠᤜᤠ᤹ ᤔᤧᤕᤠᤰ. ᤌᤣᤀᤠᤱᤓᤧᤸᤗᤧ ᤁᤴ ᤆᤫᤠ᤺ᤳᤋᤡᤴ ᤂᤧᤵᤔᤥ ᤁᤢᤱᤒᤣ᤺ᤰ ᤜᤧᤰᤁᤩᤠᤱ ᤕᤢᤶ ᤁᤧᤗᤠ᤺ᤰᤐᤠ ᤆᤫᤠ᤺ᤳᤋᤡᤴ ᤛᤣᤛᤣᤒᤠ ᤆᤥᤃᤢ᤹. ᤁᤸᤗᤧᤆᤥᤃᤢᤸᤗᤧ ᤘᤜ᤺ᤱ ᤘᤠᤃᤧᤃᤢᤒᤠ ᤀᤠᤳᤋᤡᤛᤠᤱ ᤌᤧᤔᤠᤛᤠᤱ ᤔᤧᤜᤡᤱ᤹॥

᥇᥆ ᤕᤥ᤺ᤱ ᤁᤧᤗᤧᤵᤐᤠᤜᤠ᤹ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤔᤧᤕᤧᤶᤛᤡᤱ᤹. ᤀᤣᤏ-ᤃᤣᤍᤡᤒᤠᤗᤠᤶ ᤀᤣᤏ-ᤀᤣᤃ᤻ᤗᤤᤶ ᤌᤠᤖᤡᤰ ᤕᤥ᤺ᤱ ᤂᤡᤱᤔᤠᤍᤧᤴᤜᤠ᤹ ᤐᤥᤱ᤹॥ ᤐᤕᤶ ᤕᤶᤒᤠ ᤋᤢᤱᤃᤥᤍᤡᤱ ᤘᤖ᤺ᤱᤅᤥᤒᤠ ᤅᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤵᤔᤥ ᤐᤖᤡᤰ ᤐᤖᤡᤰᤐᤠ ᤕᤖᤡᤰ ᤅᤠᤜᤠ᤹ ᤔᤧᤕᤠᤰ॥

᥇᥇ ᤁᤖ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤘᤖᤰᤜᤠ᤹ ᤏᤢ ᤘᤈᤡᤶᤒᤣᤜᤠ᤹ᤃ ᤛᤣᤛᤣᤒᤠ ᤔᤧᤒᤥ᤺ᤱᤏᤧᤴ. ᤂᤧᤴ ᤋᤧᤴᤜᤠ᤹ᤗᤠᤶ ᤕᤢᤶ ᤔᤧᤛᤢᤵᤛᤢ᤹॥

᥇᥈ ᤘᤜ᤺ᤱᤅᤡᤸᤗᤧ ᤏᤧᤵᤔᤠᤱ ᤐᤡᤛᤠᤱᤒᤠ ᤁᤢᤕᤠᤜᤠ᤹ᤀᤥ ᤁᤧᤖᤧᤰ ᤐᤖᤡᤰᤐᤠ ᤛᤡᤱᤛᤣ᤹ ᤁᤧᤎᤥ᤺ᤰᤐᤠ ᤛᤡᤱᤒᤢᤱᤜᤠ᤹ ᤗᤡᤱ᤹॥ ᤂᤧᤴ ᤛᤡᤱᤒᤢᤱᤜᤠ᤹ᤖᤧ ᤁᤢᤓᤧᤰᤘᤠᤜᤠ᤹ ᤀᤡᤔᤧᤗᤧᤶᤏᤧᤴ᤹. ᤁᤢᤈᤠ᤹ᤜᤠ᤹ᤀᤠᤱ ᤔᤧᤛᤶᤏᤧᤴ᤹॥ ᤁᤧᤖᤧᤰ ᤗᤠᤜᤠ᤹ᤀᤥ ᤂᤧᤴ ᤛᤡᤱᤒᤢᤱᤜᤠ᤹ᤖᤧ ᤁᤢᤈᤠ᤹ ᤌᤥᤰ. ᤌᤣᤀᤠᤱᤓᤧᤸᤗᤧ ᤛᤣᤛᤣᤍᤧᤴᤏᤥᤗᤠᤶ ᤂᤧᤱᤜᤠ᤹ᤀᤥ ᤆᤫᤠ᤺ᤳ ᤁᤢᤱᤒᤣ᤺ᤰ॥ ᤂᤧᤴ ᤛᤡᤱᤒᤢᤱᤜᤠ᤹ᤖᤧ ᤁᤢᤈᤠ᤹ᤜᤠ᤹ ᤆᤠᤔᤠᤖᤧ ᤗᤠᤃᤡ ᤁᤢᤈᤠ ᤏᤢ ᤁᤢᤓᤧᤰᤘᤠᤜᤠ᤹ ᤆᤠᤜᤡ᤺ᤴ ᤘᤣ᤺ᤵᤔᤠᤖᤧ ᤗᤠᤃᤡ ᤛᤡᤍᤠ᤹ ᤐᤥᤱᤗᤥ॥”

ᤗᤠᤈᤣ᤹ᤀᤥᤒᤠ ᤀᤡ᤺ᤴᤍᤥᤜᤠ᤹

᥇᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤀᤡᤛᤪᤠᤀᤡᤗᤒᤠ ᤌᤡᤒᤥᤱᤅᤠᤱ ᤏᤧᤳᤇᤡ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤰᤂᤥᤔᤠᤖᤧ ᤗᤠᤃᤡ ᤕᤥᤛᤣᤑᤖᤧ ᤁᤢᤗᤰ ᤏᤧᤳᤇᤡ ᤂᤥᤔᤠᤏᤢ ᤛᤥᤖᤡᤰ ᤗᤠᤈᤣ᤺ᤴ ᤂᤡᤏᤡ᤹ ᤁᤧᤓ᤺ᤰᤂᤢᤶᤔᤡᤸᤗᤧ ᤀᤡ᤺ᤴᤍᤥᤜᤠ᤹ ᤁᤴ ᤐᤖᤡᤰᤐᤠ ᤐᤥᤱ᤹॥

᥇᥊ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤴ ᤁᤢᤍᤱᤒᤠ ᤁᤧᤓ᤺ᤰᤂᤢᤶᤗ ᤐᤥᤱ᤹॥ ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤐᤡᤖᤢᤱᤛᤡᤱ ᤑᤠ᤹ᤀᤠᤱ ᤀᤠᤜᤢᤰᤁᤡᤴ ᤑᤥ᤺ᤰᤂᤢᤱᤅᤠᤱ ᤔᤠᤱᤜᤧᤰ ᤆᤥᤃᤢᤱᤅᤠᤱ ᤘᤕᤠᤱᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤗᤠᤈᤣ᤺ᤴ ᤂᤡᤏᤡ᤹ ᤗᤰᤂᤥᤔᤠ ᤐᤥᤱᤗᤥ॥

᥇᥋ “ᤗᤠᤈᤣ᤹ᤀᤥᤒᤠ ᤀᤡ᤺ᤴᤍᤥᤜᤠ᤹ ᤁᤴᤜᤠ᤹ᤀᤣ ᤐᤥᤱᤗᤥ- ᤌᤠᤱᤃᤧᤳ ᤗᤧᤵᤔᤠᤱ ᤐᤕᤶ ᤕᤶᤒᤠ ᤘᤖ᤺ᤱᤗᤠᤶ ᤜᤣᤋᤗᤥᤏᤒᤠ ᤗᤠᤶ ᤐᤥ᤺ᤱᤗ ᤗᤧᤒᤥ ᤜᤔᤠᤋ ᤐᤥ᤺ᤱᤅᤠᤱ ᤛᤍᤠᤍ.

᥇᥌ ᤒᤣᤖᤥᤋᤜ ᤏᤢ ᤛᤡᤒᤪᤤᤔ ᤌᤠᤖᤡᤰ (ᤁᤴ ᤋᤧᤴᤜᤠ᤹ ᤍᤔᤛ᤻ᤁᤛ ᤏᤢ ᤜᤔᤠᤋ ᤁᤢᤗᤢᤶᤔᤥᤒᤠ ᤀᤡ᤺ᤴᤍᤥᤀᤥ ᤏᤧᤖᤥ) ᤐᤥ᤺ᤱᤗ ᤜᤦᤖᤠᤏᤖᤧ ᤁᤢᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤜᤠᤛᤣᤖ ᤜᤠᤳᤋᤡᤁᤥᤏ ᤌᤠᤖᤡᤰᤁᤣ ᤁᤧᤳ॥

᥇᥍ ᤁᤶᤓᤗ᤹ᤖᤡᤰ ᤀᤡ᤺ᤴᤍᤥᤴ ᤗᤢᤶᤒᤠᤱ ᤘᤖ᤺ᤱᤅᤥᤗᤠᤶ ᤜᤛᤖ-ᤀᤣᤏᤠᤏᤒᤠ ᤕᤧᤰᤕᤰ ᤌᤠᤖᤡᤰ ᤐᤣᤰ. ᤂᤧᤴ ᤆᤠᤜᤡ᤺ᤴ ᤍᤔᤛ᤻ᤁᤛᤗᤠᤶ ᤌᤠᤱᤃᤧᤳ ᤗᤧᤵᤔᤠᤱ ᤏᤧᤖᤥ ᤜᤧᤰᤁᤩᤠᤱ ᤜᤔᤠᤋᤗᤠᤶ ᤗᤠᤱᤃᤧᤳ ᤗᤧᤵᤔᤠᤱ ᤏᤧᤖᤥ॥ ᤁᤴ ᤆᤠᤜᤡ᤺ᤴ ᤌᤥ ᤌᤠᤱᤃᤧᤵᤐᤠ ᤀᤡ᤺ᤴᤍᤥ ᤐᤥᤱ᤹॥

᥇᥎ “ᤋ᤹ᤀᤡ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤱᤃ ᤜᤦᤖᤠᤏᤒᤠ ᤏᤢ ᤍᤔᤛ᤻ᤁᤛᤖᤧ ᤁᤢᤗᤢᤶᤔᤥ. ᤃᤡᤗᤠᤍ ᤏᤢ ᤀᤡᤛᤪᤠᤀᤡᤗ ᤗᤠᤈᤣ᤹ ᤁᤢᤗᤢᤶᤔᤥ ᤕᤷᤍᤏ ᤘᤜ᤺ᤱᤅᤡᤸᤗᤧ ᤁᤢᤕᤠ ᤁᤢᤕᤠ ᤐᤥ᤺ᤱᤗ ᤏᤠᤱᤃᤧᤴ ᤘᤖ᤺ᤱa ᤏᤢ ᤋᤠᤔᤠᤖ ᤌᤠᤖᤡᤰᤁᤣ ᤔᤠ᤺ᤱᤗᤡᤰ ᤁᤧᤳ॥ ᤁᤴ ᤏᤠᤱᤃᤧᤴ ᤗᤧᤵᤔᤠᤱᤒᤠ ᤀᤡ᤺ᤴᤍᤥ ᤐᤥᤱ᤹॥

᥇᥏ “ᤗᤠᤱᤃᤧᤳ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴᤃ ᤋᤠᤔᤠᤖᤗᤠᤶ ᤔᤣᤖᤡᤒᤠ-ᤁᤠᤍᤣᤛᤒᤠ ᤆᤫᤠ᤺ᤳᤜᤠ᤹ ᤌᤠᤖᤡᤰ. ᤂᤧᤒᤩᤠᤱ ᤔᤡᤛᤪᤒᤠ ᤜ᤺ᤱᤃᤢ᤺ᤸᤗᤧ ᤁᤢᤕᤠ ᤁᤢᤕᤠ ᤐᤥ᤺ᤱᤗ ᤐᤕᤶ ᤕᤶᤒᤠ ᤘᤖ᤺ᤱ ᤌᤠᤖᤡᤰ ᤁᤧᤳ॥ ᤁᤱᤃ ᤗᤠᤱᤃᤧᤳ ᤐᤡᤛᤠᤱᤒᤠ ᤀᤡ᤺ᤴᤍᤥ ᤐᤥᤱ᤹॥

᥈᥆ “ᤏᤠᤶᤎᤠ ᤗᤧᤵᤔᤠᤱᤒᤠ ᤀᤡ᤺ᤴᤍᤥ᤺ᤴᤃ ᤗᤧᤒᤥ-ᤜᤔᤠᤋ ᤌᤡᤰᤏᤠᤜᤠᤱ ᤗᤧᤵᤔᤠᤱᤒᤠ ᤁᤢᤕᤠᤀᤥ ᤌᤠᤖᤡᤰ. ᤐᤕᤶ ᤕᤶᤒᤠ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤴ ᤕᤠᤱᤄᤢ᤹॥ ᤁᤱᤃ ᤏᤠᤶᤎᤠ ᤗᤧᤵᤔᤠᤱᤒᤠ ᤀᤡ᤺ᤴᤍᤥ ᤐᤥᤱ᤹॥

᥈᥇ “ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤗᤢᤶᤔᤥ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤴ ᤗᤠᤈᤣ᤺ᤴ ᤑ᤺ᤰᤂᤧᤶᤔᤧ᤹॥

᥈᥈ ᤁᤴ ᤗᤠᤈᤣ᤺ᤴ ᤗᤳᤇᤠ ᤗᤰᤂᤥᤔᤠ ᤁᤢᤛᤡᤱᤒᤠ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤏᤢ ᤂᤡᤏᤡ᤹ᤏᤢ ᤁᤧᤕᤢᤱᤒᤠ. ᤁᤢᤛ᤻ᤛᤠᤁᤢᤀᤣ ᤁᤧᤘᤠ᤹ᤒᤠ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤀᤠᤱ ᤁᤢᤗᤰ ᤁᤢᤗᤰ ᤑ᤺ᤰᤂᤧᤶ ᤐᤡᤖᤧᤶᤛᤡᤶᤔᤧ᤹॥ ᤂᤡᤏᤡ᤹ ᤂᤧᤱᤜᤠ᤹ ᤀᤡᤛᤪᤠᤀᤡᤗᤀᤥᤀᤣ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤠᤵᤑᤣᤰ ᤗᤠᤈᤣ᤹ᤒᤠ ᤁᤢᤀᤡᤛᤡ᤺ᤰᤁᤣ ᤀᤡ᤺ᤳᤋᤧᤶᤛᤡᤶᤔᤧ᤹. ᤂᤡᤏᤡ᤹ᤏᤢ ᤛᤥᤛᤥᤖᤡᤰ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ᤖᤧ ᤗᤰᤂᤥᤔᤠᤀᤣ ᤐᤥᤱ᤹॥

᥈᥉ ᤘᤣ᤹ ᤗᤠᤈᤣ᤹ᤒᤠᤴ. ᤀᤠᤳᤋᤡᤴ ᤌᤠ᤺ᤰᤁᤡᤴᤏᤢ ᤛᤥᤖᤡᤰ ᤕᤢᤱ᤹. ᤂᤡᤏᤡ᤹ ᤂᤧᤴᤏᤢ ᤛᤥᤖᤡᤰ ᤘᤣ᤹ ᤗᤠᤈᤣ᤹ᤒᤠᤴ ᤗᤰᤂᤥᤔᤠ ᤁᤧᤒᤡᤖᤢᤶᤗ ᤐᤥᤱ᤹.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

a 

᥊᥍:᥇᥎ ᤕᤢᤶᤗᤠ᤺ᤰᤂᤠᤱ ᤘᤖ᤺ᤱ

ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤌᤠᤱᤃᤧᤵᤐᤠ ᤗᤠᤈᤣ᤺ᤴ ᤔᤧᤓ᤺ᤰᤂᤢ

᥊᥎

“ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤌᤠᤔᤡᤱᤜᤠ᤹ ᤏᤢ ᤂᤧᤱᤜᤠ᤹ ᤁᤧᤖᤧᤰᤗᤧ ᤔᤧᤄᤥᤛᤢᤒᤠ ᤗᤠᤈᤣ᤹ ᤗᤰᤜᤠ᤹ ᤁᤵᤔᤥ ᤐᤳ- ᤁᤧᤖᤧᤰᤏᤢ᤺ᤸᤗᤧ ᤌᤠᤱᤃᤧᤳ ᤗᤧᤵᤔᤠᤱ ᤍᤠᤏᤖᤧ ᤁᤢᤗᤰ ᤕᤠᤱᤄᤢ᤹॥ ᤁᤴ ᤜᤣᤋᤗᤥᤏ ᤗᤠᤶ ᤐᤥ᤺ᤱᤗ ᤗᤧᤒᤥ-ᤜᤔᤠᤋ ᤗᤧᤵᤔᤠᤱ ᤐᤣᤰ॥ ᤜᤛᤖ-ᤀᤣᤏᤠᤏ ᤏᤢ ᤜᤔᤠᤋᤖᤧ ᤁᤢᤕᤠᤀᤥ ᤁᤧᤏᤧᤒᤠ ᤍᤔᤛ᤻ᤁᤛᤖᤧ ᤌᤠᤱᤃᤧᤳ ᤐᤡᤛᤠᤱᤒᤠ ᤁᤢᤀᤡ᤺ᤴᤍᤥ᤺ᤴ ᤆᤠᤜᤡ᤺ᤴ ᤂᤧᤸᤗᤧ ᤁᤢᤀᤡ᤺ᤴᤍᤥ᤺ᤸᤗᤧ ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤗᤳᤇᤠ ᤁᤢᤗᤰ ᤐᤥᤱ᤹॥

᥈ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤐᤡᤛᤠᤱ ᤍᤠᤏᤖᤧ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤁᤢᤀᤡ᤺ᤴᤍᤥᤀᤥ ᤌᤠᤖᤡᤰ ᤁᤧᤍᤢᤶᤒᤠ ᤀᤠᤛᤣᤖᤖᤧ ᤁᤢᤗᤰ ᤐᤥᤱ᤹॥

᥉ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤐᤡᤛᤠᤱ ᤀᤠᤛᤧᤖᤖᤣ ᤗᤠᤱᤃᤧᤳ ᤐᤡᤛᤠᤱᤒᤠ ᤁᤢᤀᤡ᤺ᤴᤍᤥᤀᤥ ᤌᤠᤖᤡᤰ ᤁᤧᤍᤢᤶᤒᤠ ᤏᤠᤵᤋᤠᤗᤡᤖᤧ ᤁᤢᤗᤰ ᤐᤥᤱ᤹॥

᥊ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤏᤠᤵᤋᤠᤗᤡᤖᤧ ᤁᤢᤀᤡ᤺ᤴᤍᤥᤀᤥ ᤌᤠᤖᤡᤰ ᤁᤧᤍᤢᤶᤒᤠ ᤔᤏᤛ᤻ᤛᤣᤖᤧ ᤁᤢᤗᤰ ᤐᤥᤱ᤹॥

᥋ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤔᤏᤛ᤻ᤛᤣᤖᤧ ᤁᤢᤀᤡ᤺ᤴᤍᤥᤀᤥ ᤌᤠᤖᤡᤰ ᤁᤧᤍᤢᤶᤒᤠ ᤀᤣᤑᤪᤠᤀᤡᤔᤖᤧ ᤁᤢᤗᤰ ᤐᤥᤱ᤹॥

᥌ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤀᤣᤑᤪᤠᤀᤡᤔᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤁᤧᤍᤢᤶᤒᤠ ᤖᤢᤒᤣᤏᤖᤧ ᤁᤢᤗᤰ ᤐᤥᤱ᤹॥

᥍ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤖᤢᤒᤣᤏᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤁᤧᤍᤢᤶᤒᤠ ᤕᤜᤢᤍᤠᤖᤧ ᤁᤢᤗᤰ ᤐᤥᤱᤗᤥ॥

ᤗᤠᤈᤣ᤹ᤗᤢᤶᤔᤥ ᤔᤧᤛᤧᤴᤍᤢᤒᤠ ᤗᤠᤈᤣ᤹ᤛᤡᤱᤒᤢᤱ

᥎ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤕᤜᤢᤍᤠᤖᤧ ᤁᤢᤀᤡ᤺ᤴᤍᤥᤀᤥ ᤌᤠᤖᤡᤰ ᤁᤧᤍᤢᤶᤒᤠ ᤁᤧᤛᤧᤴᤍᤢᤶᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤁᤢᤗᤰ ᤌᤡᤰ ᤔᤡᤰᤋᤥᤰ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤧᤒᤡᤖᤢᤶᤛᤡᤶᤗ ᤐᤥᤱ᤹॥ ᤂᤧᤸᤗᤧ ᤁᤢᤓᤧᤖᤧ ᥈᥋.᥆᥆᥆ ᤜᤢᤰᤛᤡ᤺ᤰ ᤋᤠᤶᤍᤠᤶᤒᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤏᤠᤱᤃᤧᤴᤗᤠᤶ ᤏᤠᤶᤎᤠ ᤌᤠᤖᤡᤰ ᤘᤣ᤹ ᤌᤠ᤺ᤰᤜᤠ᤹ ᤁᤧᤒᤡᤖᤢᤶᤛᤡᤶᤒᤠ ᤁᤢᤗᤰ ᤕᤠᤖᤡᤰᤁᤣ ᤐᤥᤱ᤹॥ ᤛᤣᤛᤣᤍᤧᤴᤏᤡᤴ ᤆᤠᤜᤡ᤺ᤴ ᤂᤧᤸᤗᤧ ᤁᤢᤗᤢᤶᤔᤥ ᤕᤢᤱᤛᤡᤱ᤹॥

᥏ “ᤕᤜᤘᤣ ᤍᤠᤱᤒᤧᤴ ᤂᤡᤏᤡ᤹ ᤁᤧᤒᤡᤖᤢᤶᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤗᤰᤁᤡᤱᤃ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᥇᥆.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧᤒᤠ ᤐᤥᤱ᤹॥

᥇᥆ ᤁᤴ ᤆᤠᤜᤡ᤺ᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤛᤣᤛᤣᤒᤠᤍᤧᤴ ᤐᤥᤱ᤹॥ ᤁᤸᤗᤧ ᤁᤢᤗᤰᤁᤡᤴ ᤌᤠᤱᤃᤧᤳ ᤗᤧᤵᤔᤠᤱ ᥈᥋.᥆᥆᥆ ᤜᤢᤰᤛᤡ᤺ᤰ. ᤏᤠᤶᤎᤠ ᤗᤧᤵᤔᤠᤱ ᥇᥆.᥆᥆᥆ ᤜᤢᤰᤛᤡ᤺ᤰ. ᤏᤠᤱᤃᤧᤴ ᤗᤧᤵᤔᤠᤱ ᥇᥆.᥆᥆᥆ ᤜᤢᤰᤛᤡ᤺ᤰ ᤏᤢ ᤗᤠᤱᤃᤧᤳ ᤗᤧᤵᤔᤠᤱ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤧᤏᤧᤒᤠ ᤐᤥᤱ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤣᤛᤣᤍᤧᤴᤏᤡᤴ ᤆᤠᤜᤡ᤺ᤴ ᤂᤧᤸᤗᤧ ᤁᤢᤗᤢᤶᤔᤥ ᤕᤢᤱᤛᤡᤱ᤹॥

᥇᥇ ᤁᤴ ᤆᤠᤜᤡ᤺ᤴ ᤋᤥ᤺ᤶᤔᤏᤠᤛᤡᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤥᤱ᤹॥ ᤂᤧᤱᤜᤠ᤹ᤃ ᤛᤠᤍᤥᤁᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤡᤖᤥ. ᤂᤧᤱᤜᤠ᤹ᤖᤧ ᤁᤢᤍᤥ᤺ᤵᤔᤠᤀᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢ. ᤀᤡᤛᤪᤠᤀᤡᤗᤡᤜᤠ᤹ ᤋᤠᤵᤔᤧᤒᤧ᤹ᤖᤧᤀᤠᤱ ᤔᤠ᤺ᤱᤄᤠ ᤔᤧᤒᤣ᤺ᤸᤗᤧ ᤗᤧᤒᤡᤜᤠ᤹ᤀᤠᤱ ᤔᤠ᤺ᤱᤄᤠ ᤔᤧᤒᤣᤀᤠᤱ ᤔᤧᤘᤕᤧ. ᤁᤖ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤂᤧᤱᤜᤠ᤹ᤏᤢ ᤔᤠ᤺ᤱᤄᤠ ᤔᤧᤶᤒᤣᤏᤧᤴ॥

᥇᥈ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤗᤧᤒᤡᤜᤠ᤹ᤖᤧ ᤔᤧᤄᤥᤛᤢᤒᤠ ᤗᤰᤁᤧᤸᤗᤧᤀᤣ ᤁᤢᤕᤠᤀᤥ ᤗᤳᤇᤠ ᤏᤢᤒᤠ ᤗᤰ ᤔᤧᤄᤥᤛᤢ᤹ ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰᤏᤢ᤺ᤸᤗᤧ ᤛᤠ᤹ᤖᤡᤰ ᤛᤣᤛᤣᤒᤠ ᤗᤰ ᤐᤥᤱ᤹॥

᥇᥉ “ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤸᤗᤧ ᤁᤢᤕᤠᤀᤥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤐᤥᤱ᤹॥ ᤂᤧᤴ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᥇᥆.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧᤒᤠ ᤐᤥ᤺ᤱ᤹॥ ᤂᤧᤸᤗᤧ ᤁᤧᤖᤧᤰ ᤁᤢᤗᤠᤶᤋᤡ ᥈᥋.᥆᥆᥆ ᤜᤢᤰᤛᤡ᤺ᤰ ᤏᤢ ᤂᤧᤸᤗᤧ ᤁᤢᤓᤧᤖᤧ᤺ᤴ ᥇᥆.᥆᥆᥆ ᤜᤢᤰᤛᤡ᤺ᤰ ᤁᤧᤏᤧᤒᤠ ᤐᤥᤱ᤹॥

᥇᥊ ᤂᤧᤱᤜᤠ᤹ᤖᤧ ᤁᤴ ᤛᤱᤔᤠ ᤀᤡᤃᤪ ᤗᤧᤰᤔᤠ ᤔᤧᤏᤢ᤹ᤏᤧᤴ॥ ᤁᤱᤃ ᤗᤠᤈᤣ᤹ᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤗᤠᤈᤣ᤹ᤛᤡᤱᤒᤢᤱᤗᤥ. ᤜᤧᤰᤁᤩᤠᤱ ᤁᤴ ᤜᤠ᤺ᤳᤋᤠᤱ ᤐᤡᤔᤠ ᤔᤧᤏᤢ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤁᤴ ᤛᤣᤛᤣᤒᤠ ᤆᤥ᤺ᤰᤗᤥ॥

᥇᥋ “ᤁᤧᤏᤶᤒᤠᤀᤠᤱ ᤁᤧᤏᤧᤒᤠ ᤗᤠᤈᤣ᤺ᤸᤗᤧ ᤁᤢᤗᤰᤁᤡᤴ. ᥋.᥆᥆᥆ ᤜᤢᤰᤛᤡ᤺ᤰ ᤁᤢᤓᤧᤖᤧ ᤏᤢ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ᤺ᤴ ᤆᤠᤜᤡ᤺ᤴ. ᤜᤡᤶᤎᤠ᤺ᤱᤜᤠ᤹ ᤏᤢ ᤌᤰᤛᤠ ᤆᤠᤖᤠᤶᤔᤠᤍᤧᤴ ᤕᤧᤰᤕᤰᤁᤥᤒᤠ ᤌᤧᤔᤠ ᤕᤠ᤺ᤶᤒᤰᤗᤧ ᤗᤠᤃᤡᤛᤠᤱ ᤐᤥᤱ᤹॥ ᤁᤸᤗᤧ ᤁᤢᤗᤢᤶᤔᤥ ᤕᤧᤰᤕᤰᤁᤡᤴ ᤆᤢᤰ

᥇᥌ ᤜᤧᤰᤁᤩᤠᤱ ᤂᤧᤴ ᤗᤠᤈᤣ᤺ᤸᤗᤧ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤀᤰᤋᤱᤒᤠ ᤐᤥᤱ᤹- ᤌᤠᤱᤃᤧᤳ ᤗᤧᤵᤔᤠᤱ ᥊.᥋᥆᥆ ᤜᤢᤰᤛᤡ᤺ᤰ. ᤗᤠᤱᤃᤧᤳ ᤗᤧᤵᤔᤠᤱ ᥊.᥋᥆᥆ ᤜᤢᤰᤛᤡ᤺ᤰ ᤏᤠᤱᤃᤧᤴ ᤗᤧᤵᤔᤠᤱ ᥊.᥋᥆᥆ ᤜᤢᤰᤛᤡ᤺ᤰ ᤏᤢ ᤏᤠᤶᤎᤠ ᤗᤧᤵᤔᤠᤱ ᥊.᥋᥆᥆ ᤜᤢᤰᤛᤡ᤺ᤰ॥

᥇᥍ ᤕᤧᤰᤕᤰᤁᤥᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤗᤧ ᤗᤠᤃᤡ ᤌᤠᤱᤃᤧᤳ ᤗᤧᤵᤔᤠᤱ ᥈᥋᥆ ᤜᤢᤰᤛᤡ᤺ᤰ. ᤗᤠᤱᤃᤧᤳ ᤗᤧᤵᤔᤠᤱ ᥈᥋᥆ ᤜᤢᤰᤛᤡ᤺ᤰ. ᤏᤠᤱᤃᤧᤴ ᤗᤧᤵᤔᤠᤱ ᥈᥋᥆ ᤜᤢᤰᤛᤡ᤺ᤰ ᤏᤢ ᤏᤠᤶᤎᤠ ᤗᤧᤵᤔᤠᤱ ᥈᥋᥆ ᤜᤢᤰᤛᤡ᤺ᤰ ᤁᤧᤏᤧᤒᤠ ᤐᤥᤱ᤹॥

᥇᥎ ᤛᤣᤛᤣᤍᤧᤴ ᤗᤰᤁᤡᤸᤗᤧ ᤁᤢᤀᤡ᤺ᤴᤍᤥ᤺ᤸᤗᤧ ᤛᤢᤛᤢᤒᤠ ᤁᤧᤏᤶᤒᤠ ᤋᤧ᤺ᤱᤃᤵᤐᤡᤴ ᤆᤠᤜᤡ᤺ᤴ ᤏᤠᤱᤃᤧᤴ ᤗᤧᤵᤔᤠᤱ ᥇᥆.᥆᥆᥆ ᤜᤢᤰᤛᤡ᤺ᤰ ᤏᤢ ᤏᤠᤶᤎᤠ ᤗᤧᤵᤔᤠᤱ ᥇᥆.᥆᥆᥆ ᤜᤢᤰᤛᤡ᤺ᤰ ᤁᤧᤏᤧᤒᤠ ᤐᤥᤱ᤹॥ ᤁᤵᤔᤥ ᤁᤧᤎᤥ᤺ᤰᤐᤠ ᤁᤢᤈᤠ᤺ᤴ ᤕᤧᤰᤕᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤆᤠᤔᤠ ᤁᤢᤈᤠ ᤐᤥᤱ᤹॥

᥇᥏ ᤀᤡᤛᤪᤠᤀᤡᤗᤡ ᤌᤠ᤺ᤰᤌᤰᤔᤠ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤂᤧᤵᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤆᤠᤔᤠ ᤔᤧᤄᤥᤛᤢ᤹॥

᥈᥆ ᤂᤧᤴ ᤁᤧᤖᤧᤰ ᤗᤰᤁᤡᤴ ᤁᤠᤰ ᤐᤡᤛᤠᤱᤅᤣ ᥈᥋.᥆᥆᥆ ᤜᤢᤰᤛᤡ᤺ᤰ ᤁᤢᤗᤠᤶᤋᤡ ᤏᤢ ᤁᤢᤓᤧᤖᤧ ᤁᤧᤏᤧᤒᤠ ᤐᤥᤱ᤹॥ ᤕᤧᤰᤕᤰᤁᤥᤒᤠ ᤗᤠᤈᤣ᤺ᤴᤏᤢ ᤛᤥᤛᤥᤖᤡᤰ ᤂᤧᤴ ᤛᤣᤛᤣ ᤗᤰᤁᤡᤴ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤔᤡᤰᤋᤥᤰ ᤀᤡ᤺ᤳᤋᤧᤶᤔᤧ᤹ᤀᤠᤱ ᤀᤣ᤺ᤰ ᤛᤧᤴᤍᤠᤶᤔᤧ᤹॥

᥈᥇ “ᤛᤣᤛᤣ ᤗᤰᤁᤡᤸᤗᤧ ᤏᤠᤜᤠᤱ ᤁᤳᤏᤠᤜᤠᤱᤒᤠ ᤋᤧᤴᤜᤠ᤹ ᤏᤢ ᤕᤧᤰᤕᤰᤁᤥᤒᤠ ᤗᤠᤈᤣ᤹ᤗᤠᤶ ᤁᤧᤗ᤺ᤶᤒᤠ ᤋᤧ᤺ᤱᤃᤵᤐᤥ ᤁᤧᤏᤶᤒᤠ ᤗᤰᤁᤡᤴ ᤆᤠᤜᤡ᤺ᤴ ᤜᤠᤱᤅᤡᤸᤗᤧᤴ ᤐᤥᤱ᤹॥ ᤂᤧᤴ ᤁᤢᤗᤰᤁᤡᤴ ᤏᤠᤱᤃᤧᤴ ᤗᤧᤵᤔᤠᤱ ᤛᤣᤛᤣ ᤗᤰᤁᤥᤒᤠ ᥈᥋.᥆᥆᥆ ᤜᤢᤰᤛᤡ᤺ᤰ ᤋ᤹ᤀᤡ ᤏᤠᤱᤃᤧᤴ ᤀᤡ᤺ᤴᤍᤥ ᤗᤧᤵᤔᤠᤱ ᤏᤢ ᤏᤠᤶᤎᤠ ᤗᤧᤵᤔᤠᤱ ᥈᥋.᥆᥆᥆ ᤜᤢᤰᤛᤡ᤺ᤰ ᤏᤠᤶᤎᤠ ᤀᤡ᤺ᤴᤍᤥ ᤗᤧᤵᤔᤠᤱ ᤐᤥᤒᤣᤰ॥ ᤁᤴ ᤏᤧᤵᤔᤠᤱ ᤋᤧ᤺ᤱᤃᤵᤜᤠ᤹ᤖᤧ ᤁᤢᤗᤠᤶᤋᤡᤜᤠ᤹ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤕᤠ᤺ᤵᤐᤠ ᤐᤥᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤱᤅᤡᤸᤗᤧᤴ ᤐᤥᤱ᤹॥ ᤔᤠᤱᤜᤡᤶᤔᤥᤒᤠ ᤛᤣᤛᤣᤍᤧᤴᤏᤡᤴᤏᤢ ᤛᤥᤖᤡᤰ ᤆᤰᤂᤥᤒᤠ ᤗᤰᤁᤡᤴ ᤂᤧᤸᤗᤧ ᤁᤢᤗᤢᤶᤔᤥ ᤆᤢᤰ॥

᥈᥈ ᤜᤧᤰᤁᤣᤗ᤹ᤖᤡᤰ ᤜᤠᤱᤅᤡᤸᤗᤧ ᤁᤢᤍᤧ᤺ᤱᤃᤵᤐᤡᤸᤗᤧ ᤁᤢᤗᤢᤶᤔᤥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤏᤢ ᤕᤧᤰᤕᤰᤁᤥᤒᤠ ᤗᤠᤈᤣ᤹ ᤐᤥᤱ᤹॥ ᤜᤠᤱᤅᤡᤸᤗᤧ ᤁᤢᤍᤧ᤺ᤱᤃᤵᤐᤡᤱᤃ ᤕᤜᤢᤍᤠ ᤏᤢ ᤒᤧᤴᤈᤠᤔᤡᤏᤖᤧ ᤂᤢᤴᤇᤡ᤹ ᤀᤡ᤺ᤴᤍᤥ᤺ᤸᤗᤧ ᤁᤢᤗᤢᤶᤔᤥ ᤐᤥᤱᤗᤥ॥

ᤘᤣ᤹ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤗᤠᤱᤃᤧᤳᤐᤠ ᤗᤠᤈᤣ᤹ᤛᤡᤱᤒᤢᤱ

᥈᥉ “ᤁᤧᤏᤶᤒᤠ ᤘᤣ᤹ ᤌᤠ᤺ᤰᤜᤠ᤹ᤖᤧ ᤗᤠᤃᤡ ᤆᤠᤜᤡ᤺ᤴ- ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤌᤠᤖᤡᤰ ᤁᤧᤒᤥᤒᤠᤎᤡᤰ ᤒᤣᤴᤈᤠᤔᤡᤏᤖᤧ ᤁᤢᤗᤰ ᤐᤥᤱ᤹॥

᥈᥊ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤒᤣᤴᤈᤠᤔᤡᤏᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤁᤧᤛᤢᤒᤠᤎᤡᤰ ᤛᤡᤔᤡᤕᤥᤏᤖᤧ ᤁᤢᤗᤰ ᤐᤥᤱ᤹॥

᥈᥋ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤛᤡᤔᤡᤕᤥᤏᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤁᤧᤛᤢᤒᤠᤎᤡᤰ ᤀᤡᤛ᤻ᤛᤠᤂᤠᤖᤖᤧ ᤁᤢᤗᤰ ᤐᤥᤱ᤹॥

᥈᥌ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤀᤡᤛ᤻ᤛᤠᤂᤠᤖᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤁᤧᤛᤢᤒᤠᤎᤡᤰ ᤈᤒᤢᤗᤢᤏᤖᤧ ᤁᤢᤗᤰ ᤐᤥᤱ᤹॥

᥈᥍ “ᤏᤠᤱᤃᤧᤴᤗᤠᤶ ᤏᤠᤶᤎᤠ ᤗᤧᤵᤔᤠᤱ ᤈᤒᤢᤗᤢᤏᤖᤧ ᤁᤢᤀᤡ᤺ᤴᤍᤥ ᤌᤠᤖᤡᤰ ᤁᤧᤛᤢᤒᤠᤎᤡᤰ ᤃᤠᤍᤖᤧ ᤁᤢᤗᤰ ᤐᤥᤱ᤹॥

᥈᥎ “ᤃᤠᤍᤖᤧ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤁᤢᤀᤡ᤺ᤴᤍᤥ᤺ᤴ ᤋᤠᤔᤠᤖᤗᤠᤶ ᤔᤣᤖᤡᤒᤠ-ᤁᤠᤍᤣᤛᤒᤠ ᤆᤫᤠ᤺ᤳᤜᤠ᤹ ᤌᤠᤖᤡᤰ ᤏᤢ ᤔᤡᤛᤪᤒᤠ ᤘᤜ᤺ᤱᤅᤡᤸᤗᤧ ᤁᤢᤕᤠ ᤁᤢᤕᤠ ᤐᤥ᤺ᤱᤗ ᤐᤕᤶ ᤕᤶᤒᤠ ᤘᤖ᤺ᤱ ᤌᤠᤖᤡᤰ ᤁᤧᤳ॥

᥈᥏ “ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ ᤜᤠᤒᤠ ᤁᤴ ᤗᤠᤈᤣ᤺ᤴ ᤂᤡᤏᤡ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ ᤁᤢᤀᤡᤛᤡ᤺ᤰ ᤁᤧᤓ᤺ᤰᤂᤢᤶ ᤁᤧᤒᤡᤖᤢᤶᤛᤡᤶᤗ ᤐᤥᤱ᤹. ᤜᤧᤰᤁᤩᤠᤱ ᤁᤴᤜᤠ᤹ᤀᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤰ ᤐᤥᤱ᤹.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹

᥉᥆ “ᤕᤧᤰᤕᤰᤁᤥᤗᤠᤶ ᤗᤠ᤺ᤰᤁᤠᤳ ᤗ᤺ᤶᤔᤠᤍᤧᤴᤜᤠ᤹ ᤀᤠᤶᤓᤠ ᤁᤴᤜᤠ᤹ᤀᤣ ᤐᤥᤱᤗᤥ- ᤌᤠᤱᤃᤧᤳ ᤗᤧᤵᤔᤠᤱᤗᤠᤶ ᤁᤧᤜᤣ᤺ᤰᤛᤡᤱᤒᤠ. ᤂᤧᤴ ᤁᤢᤗᤰᤁᤡᤴ ᥊.᥋᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤆᤥᤰ॥

᥉᥇ ᤕᤧᤰᤕᤰᤁᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤖᤧ ᤁᤢᤔᤡᤱ ᤀᤡᤛᤪᤠᤀᤡᤗᤒᤠ ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤜᤠ᤹ ᤁᤢᤀᤡᤛᤡ᤺ᤰ ᤐᤥᤱ᤹॥ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤛᤢᤶᤛᤡ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤖᤢᤒᤧᤏᤖᤧ ᤁᤢᤗᤠᤶᤎᤣ᤺ᤳ. ᤕᤜᤢᤍᤠᤖᤧ ᤁᤢᤗᤠᤶᤎᤣᤳ ᤏᤢ ᤗᤧᤒᤡᤖᤧ ᤁᤢᤗᤠᤶᤎᤣᤳ ᤐᤥᤱ᤹॥

᥉᥈ “ᤏᤠᤱᤃᤧᤴ ᤗᤧᤵᤔᤠᤱ. ᥊.᥋᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤁᤧᤒᤵᤐᤧᤴ. ᤛᤢᤶᤛᤡ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤐᤥᤱ᤹- ᤕᤥᤛᤣᤑᤖᤧ ᤁᤢᤗᤠᤶᤎᤣᤳ. ᤒᤣᤴᤈᤠᤔᤡᤏᤖᤧ ᤁᤢᤗᤠᤶᤎᤣᤳ ᤏᤢ ᤍᤠᤏᤖᤧ ᤁᤢᤗᤠᤶᤎᤣᤳ॥

᥉᥉ “ᤗᤠᤱᤃᤧᤳ ᤗᤧᤵᤔᤠᤱ. ᤂᤧᤴ ᥊.᥋᥆᥆ ᤜᤢᤰᤛᤡ᤺ᤰ ᤁᤢᤛᤡ᤺ᤰᤔᤠ ᤐᤳ. ᤛᤢᤶᤛᤡ ᤕᤶᤒᤠ ᤗᤠᤶᤎᤣ᤺ᤵᤐᤠᤜᤠ᤹ ᤐᤥᤱ᤹-ᤛᤡᤔᤡᤕᤥᤏᤖᤧ ᤁᤢᤗᤠᤶᤎᤣᤳ. ᤀᤡᤛ᤻ᤛᤠᤂᤠᤖᤖᤧ ᤁᤢᤗᤠᤶᤎᤣᤳ ᤏᤢ ᤈᤒᤢᤗᤢᤏᤖᤧ ᤁᤢᤗᤠᤶᤎᤣᤳ॥

᥉᥊ “ᤏᤠᤶᤎᤠ ᤗᤧᤵᤔᤠᤱ. ᤂᤧᤴ ᥊.᥋᥆᥆ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤐᤳ. ᤛᤢᤶᤛᤡ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ ᤐᤥᤱ᤹- ᤃᤠᤍᤖᤧ ᤁᤢᤗᤠᤶᤎᤣᤳ. ᤀᤠᤛᤣᤖᤖᤧ ᤁᤢᤗᤠᤶᤎᤣᤳ ᤏᤢ ᤏᤵᤋᤠᤗᤡᤖᤧ ᤁᤢᤗᤠᤶᤎᤣᤳ॥

᥉᥋ “ᤁᤧᤖᤧᤰ ᤐᤡᤛᤠᤱᤒᤠ ᤔᤠ᤺ᤱᤗᤡᤰᤁᤡᤴ ᥇᥎.᥆᥆᥆ ᤜᤢᤰᤛᤡ᤺ᤰ ᤐᤥᤱ᤹॥

“ᤜᤧᤰᤁᤩᤠᤱ ᤂᤧᤴ ᤕᤧᤶᤔᤠᤱᤎᤥ ᤂᤧᤴ ᤕᤧᤰᤕᤰᤁᤡᤸᤗᤧ ᤁᤢᤔᤡᤱ

ᤕᤜᤘᤣ ᤍᤠᤱᤒᤠᤴ ᤂᤧᤵᤔᤥᤀᤣ ᤘᤠ᤹” ᤐᤥᤱᤗᤥ॥

ᤍᤠᤏᤡᤀᤣᤗᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤗᤳᤇᤠ ᤜᤠᤱᤎᤡᤰᤗᤧ ᤁᤢᤕᤢᤰᤁᤥ ᤕᤜᤢᤍᤡᤜᤠ᤹ ᤔᤧᤘᤕᤧᤸᤗᤧ ᤛᤠ᤹ᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤀᤠᤱ ᤛᤠ᤹ᤖᤡᤰ ᤕᤧᤳᤋᤢᤰᤂᤣ ᤔᤧᤍᤢᤔᤢᤒᤠ ᤕᤧᤶᤔᤥ ᤍᤠᤏᤡᤀᤣᤗᤖᤧ ᤁᤢᤛᤠᤵᤐᤴᤏᤡᤴ ᤔᤧᤛᤠᤵᤋᤢᤀᤠᤱ ᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢ᤹ᤀᤡᤃᤧᤓᤧᤶᤒᤠ ᤜᤠᤱᤅᤡᤴ ᤔᤧᤰᤂᤢᤀᤠᤱ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤛᤧᤴᤗᤵ ᤐᤡᤖᤢᤛᤡ᤹ ᤜᤧᤰᤁᤩᤠᤱ ᤕᤠᤶᤔᤥ ᤑᤥ᤺ᤰᤂᤢᤛᤡ᤹ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤏᤡᤱᤛᤠᤱ ᤐᤡᤖᤢᤛᤡᤖ ᤛᤠᤵᤐᤴ ᤁᤧᤛᤠᤵᤐᤧᤸᤗᤧ ᤂᤢᤏᤧ᤹ ᤁᤢᤕᤧᤶᤔᤥᤒᤠ ᤔᤏᤠᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ᤹॥

ᤁᤴ ᤛᤠᤵᤐᤴᤏᤥ ᤏᤧᤳᤇᤡ ᤕᤶᤒᤠ ᤁᤢᤗᤰ ᤐᤳ- ᥇) ᤍᤠᤏᤡᤀᤣᤗᤧᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤗᤠᤈᤣ᤹ᤗᤠᤶᤒᤠ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤛᤡᤒᤠ ᤕᤖᤡᤰ ᤋᤣ᤺ᤱᤈᤢᤶᤜᤠ᤹ᤖᤧ ᤔᤧᤍᤢᤔᤢᤒᤠ ᤐᤠ᤺ᤴᤜᤠ᤹. ᤂᤧᤒᤩᤠᤱ ᤁᤴ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤢᤴᤇᤡ᤹ ᤏᤛᤠ᤺ᤴᤏᤡᤴ ᤔᤧᤕᤢᤰᤂᤢ ᤜᤧᤰᤁᤩᤠᤱ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤧᤒᤥ᤺ᤰᤂᤧᤀᤠᤱ ᤏᤡᤱᤔᤡᤜᤠ᤹ ᤔᤧᤏᤠ᤺ᤴᤍᤢᤛᤡ॥ ᤁᤴ ᤜᤡᤴᤎᤥ᤺ᤰᤜᤠ᤹ᤀᤥ ᤐᤥᤎᤰ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤒᤠᤒᤣᤗ ᤏᤢ ᤑᤠᤖᤛ ᤗᤠᤈᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤂᤡᤖᤡᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤜᤠᤱᤕᤢᤰ ᤆᤥᤃᤧᤛᤢᤒᤠ ᤕᤧᤶᤔᤥ ᤁᤧᤒᤥ᤺ᤱᤒᤠ ᤜᤡᤴᤎᤥ᤺ᤰᤜᤠ᤹ ᤁ᤹ᤕᤥ ᤐᤳ॥ ᥈) ᤍᤠᤏᤡᤀᤣᤗᤖᤧ ᤛᤧᤵᤔᤠᤱ ᤔᤠᤰᤋᤢᤒᤠ ᤏᤢ ᤏᤡᤛᤢᤒᤠ ᤛᤢᤑᤥᤜᤠ᤹. ᤜᤧᤰᤁᤩᤠᤱ ᤂᤧᤴ ᤛᤢᤑᤥ ᤛᤧᤵᤔᤠᤱᤜᤠ᤹ᤀᤥᤒᤠ ᤔᤡᤰᤛᤣ᤺ᤴᤜᤠ᤹ ᤒᤠᤒᤧᤗᤗᤠᤶ ᤜᤣ᤺ᤰᤛᤡᤱ ᤂᤧᤒᤩᤠᤱ ᤕᤖᤡᤰ ᤜᤠᤱᤈᤢᤶᤜᤠ᤹ ᤌᤥ ᤐᤥᤃᤧᤒᤠ ᤏᤢ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤐᤳ॥ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤏᤢ ᤔᤏᤠ ᤋᤢᤰᤂᤣ ᤁᤧᤈᤠ᤺ᤵᤐᤠ ᤜᤠᤱᤅᤡᤴ ᤜᤠᤖᤡ ᤋᤩᤧᤒᤠ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤌᤱ ᤔᤧᤏᤠ᤺ᤴᤍᤢᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤀᤠᤱ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤍᤠᤏᤡᤀᤣᤗᤧᤴ ᤏᤢ ᤁᤢᤴᤈᤢᤶᤜᤠ᤹ ᥇:᥇–᥌:᥈᥎

ᤍᤠᤏᤡᤀᤣᤗᤖᤧ ᤏᤡᤛᤢᤒᤠ ᤛᤢᤑᤥᤜᤠ᤹ ᥍:᥇–᥇᥈:᥇᥉

ᤁ) ᤗᤡᤛᤡ ᤌᤰᤛᤠᤜᤠ᤹ ᥍:᥇-᥈᥎

ᤂ) ᤌᤢ᤺ᤶᤒᤠ ᤏᤢ ᤔᤧ᤺ᤴᤍᤠᤰ ᥎:᥇–᥏:᥈᥍

ᤃ) ᤀᤡᤱᤄᤱ ᤁᤧᤛᤠᤒᤠ ᤔᤠᤱᤗᤠᤀᤡᤱᤒᤠ ᥇᥆:᥇–᥇᥇:᥊᥋

ᤄ) ᤁᤢᤏᤢᤵᤔᤠ ᤕᤧᤶ ᥇᥈:᥇-᥇᥉

ᤍᤠᤏᤡᤀᤣᤗᤖᤧ ᤁᤢᤛᤠᤵᤐᤴ

ᤍᤠᤏᤡᤀᤣᤗᤧᤴ ᤏᤢ ᤁᤢᤴᤈᤢᤶᤜᤠ᤹

(᥇:᥇–᥌:᥈᥎)

ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤜᤡᤶᤔᤥ ᤁᤧᤃᤧᤵᤐᤠ ᤌᤠᤱᤒᤧᤴᤜᤠ᤹

᥇

ᤕᤜᤢᤍᤠᤒᤠ ᤜᤠᤱ ᤕᤜᤥᤕᤠᤁᤡᤔᤖᤧ ᤕᤢᤰ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥa ᤒᤣᤒᤡᤗᤥᤏᤒᤠ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤑᤧᤖᤧᤀᤠᤱ ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤁᤒᤪᤡᤱ ᤁᤡᤷᤃᤵ ᤁᤒᤢ॥

᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤁᤢᤓᤠ ᤂᤵᤐᤩᤠ ᤛᤠᤔᤠᤜᤠ᤹ᤏᤢ ᤛᤥᤛᤥᤖᤡᤰ ᤕᤜᤢᤍᤠᤒᤠ ᤕᤜᤥᤕᤠᤁᤡᤔ ᤜᤠᤱᤅᤡᤴ ᤏᤒᤢᤁᤍᤏᤣᤛᤖᤧᤴ ᤍᤠᤱᤒᤧᤸᤗᤧ ᤜᤢᤰᤛᤢᤵᤋᤢ॥ ᤂᤢᤏᤧ᤹ ᤂᤧᤴ ᤂᤵᤐᤩᤠ ᤛᤠᤔᤠᤜᤠ᤹ ᤒᤣᤒᤡᤗᤥᤏᤒᤠ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤁᤢᤔᤠᤱᤜᤡᤶᤔᤥ ᤋᤣ᤹ᤖᤢᤀᤠᤱ ᤔᤠᤱᤜᤡᤶᤔᤥᤒᤠ ᤌᤠ᤺ᤱᤅᤥ ᤕᤢᤰᤂᤢ॥

᥉ ᤂᤧᤒᤩᤠᤱ ᤘᤣ᤹ ᤗᤠᤈᤣ᤹ᤀᤥᤗᤠᤶ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤛᤡᤒᤠ ᤀᤡᤛᤪᤠᤀᤡᤗᤡᤜᤠ᤹ᤀᤥᤗᤠᤶ ᤜᤠᤱᤜᤡᤶᤛᤕᤱ ᤏᤢ ᤂᤠᤛᤡᤱ ᤁᤧᤏᤡ᤺ᤵᤐᤠ ᤜᤡᤶᤛᤕᤱᤒᤠ ᤁᤢᤓᤠ ᤏᤠᤗᤡᤃᤧᤴ ᤌᤠᤱᤒᤧᤴ ᤔᤏᤠᤜᤠ᤹ ᤛᤣᤃᤧᤛᤧ᤹ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤋᤢᤶ ᤁᤢᤛᤢᤜᤠᤱᤕᤢᤰᤐᤠ ᤀᤛᤐᤣᤏᤈᤧᤴ ᤀᤡᤱᤈᤠ᤺ᤱ ᤐᤡᤖᤢ॥

᥊ ᤂᤧᤴ ᤏᤠᤗᤡᤃᤧᤴ ᤌᤠᤱᤒᤧᤴ ᤔᤏᤠᤜᤠ᤹ ᤂᤢᤴᤇᤡ᤹ ᤌᤰᤗᤠ ᤗᤡᤱᤃᤧᤴᤏᤥ ᤌᤣᤀᤠᤱ ᤁᤧᤃᤠ᤺ᤶᤒᤠ ᤔᤧᤶᤒᤵᤔᤏᤠ. ᤐᤏᤢᤏᤢᤒᤠ. ᤁᤧᤖᤧᤰ ᤐᤖᤡᤰᤐᤠ ᤏᤡᤛᤠᤶ ᤜᤢ᤹ᤛᤡᤱᤔᤠ ᤁᤧᤛᤢᤰᤐᤠ. ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤁᤧᤃᤵᤐᤠ. ᤜᤠᤖᤠ ᤜᤢ᤹ᤛᤡᤱᤔᤠ ᤁᤧᤛᤢᤰᤐᤠ ᤏᤢ ᤜᤠᤱᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤛᤢᤰᤐᤠ ᤐᤥᤱᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤀᤛᤐᤣᤏᤈᤖᤧ ᤂᤧᤱᤜᤠ᤹ ᤒᤣᤒᤡᤗᤥᤏᤒᤠ ᤐᤠ᤺ᤴᤍᤠᤱ ᤏᤢ ᤛᤠᤵᤛᤰ ᤜᤢ᤹ᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥

᥋ ᤜᤠᤱᤅᤡᤸᤗᤧ ᤜᤠᤱᤜᤡᤶᤔᤥ ᤂᤢᤏᤧ᤹ ᤌᤡᤰᤕᤠ᤺ᤴᤎᤰ ᤆᤒᤠ ᤁᤢᤈᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤌᤡᤜᤠ᤹ ᤂᤧᤱᤜᤠ᤹ ᤐᤡᤖᤧᤛᤧ᤹ ᤑᤠ᤹ᤀᤠᤱ ᤀᤛᤐᤣᤏᤈᤧᤴ ᤀᤡᤱᤈᤠ᤺ᤱ ᤐᤡᤖᤢ॥ ᤂᤧᤱᤜᤠ᤹ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤜᤢ᤹ᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ. ᤂᤧᤴ ᤀᤣᤃᤠᤱ ᤂᤧᤱᤜᤠ᤹ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ ᤁᤣ᤺ᤵᤔᤠᤛᤡ ᤁᤧᤒᤥ᤺ᤱᤒᤠ ᤘᤕᤧ॥

᥌ ᤁᤴᤜᤠ᤹ᤀᤥᤒᤠᤜᤠ᤹ ᤁᤢᤓᤠ ᤕᤜᤢᤍᤠ ᤌᤠ᤺ᤰᤁᤥᤒᤠᤜᤠ᤹ ᤔᤧᤘᤕᤧ- ᤍᤠᤏᤡᤀᤣᤗ. ᤜᤏᤏᤩᤠᤜ. ᤔᤡᤛᤠᤀᤣᤗ ᤏᤢ ᤀᤈᤷᤕᤠᤜ ᤔᤧᤘᤕᤧ॥

᥍ ᤋᤢᤶ ᤛᤢᤜᤠᤱᤕᤢᤰᤐᤠᤸᤗᤧ ᤂᤧᤱᤜᤠ᤹ ᤁᤢᤛᤱ ᤔᤡᤱ ᤐᤡᤖᤢᤛᤡ-

ᤍᤠᤏᤡᤀᤣᤗᤧᤴ ᤒᤣᤗᤋᤛᤈᤖ.

ᤜᤏᤏᤩᤠᤜ᤺ᤴ ᤛᤍᤪᤁ.

ᤔᤡᤛᤠᤀᤣᤗᤧᤴ ᤔᤣᤛᤁ

ᤜᤧᤰᤁᤩᤠᤱ ᤀᤈᤷᤕᤠᤜ᤺ᤴ ᤀᤒᤣᤍ᤻ᤏᤃᤥ॥

᥎ ᤁᤖ ᤍᤠᤏᤡᤀᤣᤗᤖᤧ ᤜᤠᤱᤜᤡᤶᤔᤥᤒᤠ ᤁᤢᤈᤠ᤺ᤴ ᤆᤠᤔᤠ ᤏᤢ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤱᤔᤠᤀᤠᤱ ᤀᤠᤵᤑᤣᤰ ᤀᤠᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤔᤠ ᤏᤡ᤺ᤴᤎᤥ ᤆᤥᤃᤢ. ᤂᤧᤒᤩᤠᤱ ᤁᤶᤓᤗ᤹ᤖᤡᤰ ᤀᤠᤛᤢᤳᤌᤥ ᤔᤧᤴᤈᤥ᤺ᤰᤛᤡᤱᤔᤠᤖᤧ ᤗᤠᤃᤡ ᤂᤢᤏᤧ᤹ ᤋᤢᤶ ᤛᤢᤜᤠᤱᤕᤢᤰᤐᤧᤴ ᤐᤣᤗᤡ ᤑᤠᤰᤋᤢ॥

᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤢᤜᤠᤱᤕᤢᤰᤐᤧᤴ ᤍᤠᤏᤡᤀᤣᤗᤧᤴ ᤗᤢᤱᤔᤠ᤹ ᤋᤢᤰᤔᤠ ᤏᤢ ᤏᤢᤖᤡᤰ ᤔᤧᤵᤔᤠ ᤏᤡᤱᤘᤠ᤹ ᤐᤡᤖᤢ.

᥇᥆ ᤁᤖ ᤛᤢᤜᤠᤱᤕᤢᤰᤐᤧᤸᤗᤧ ᤍᤠᤏᤡᤀᤣᤗᤧᤴ ᤔᤧᤳᤋᤢ. “ᤂᤡᤏᤡ᤹ ᤁᤧᤈᤠᤶᤒᤠ ᤏᤢ ᤁᤧᤎᤢᤅᤢᤶᤒᤠ ᤁᤢᤈᤠᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤔᤢᤖᤠ ᤁᤧᤔᤧᤵᤐᤠ ᤀᤠᤴᤍᤠᤱᤒᤠ ᤐᤕᤶ ᤕᤶᤒᤠ ᤜᤠᤱᤅᤡᤴᤏᤢ ᤀᤠᤱᤃᤠ᤹ ᤁᤡᤀᤠᤖᤥ॥ ᤂᤡᤏᤡ᤹ ᤐᤧᤖᤧ᤹ᤍᤠᤱᤗᤠᤒᤠ ᤘᤣ᤹ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ᤏᤢ᤺ᤸᤗᤧ ᤂᤡᤏᤡ᤹ ᤌᤣᤀᤠᤱ ᤂᤢᤏᤧ᤹ ᤁᤢᤍᤃᤡ ᤛᤥᤃᤡ᤺ᤰᤁᤡ᤺ᤰᤐᤠ ᤏᤡᤃᤧᤎᤠᤒᤡᤖᤒᤣ᥅ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤐᤕᤶ ᤜᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤎᤧᤃᤣ᤺ᤰᤐᤠᤴ ᤑᤢ᤹ᤕᤠᤰ ᤑᤢᤴᤍᤢᤍᤣᤛᤢ ᤐᤡᤀᤠ॥”

᥇᥇ ᤂᤧᤴ ᤀᤣᤃᤠᤱ ᤍᤠᤏᤡᤀᤣᤗ. ᤜᤏᤏᤩᤠᤜ. ᤔᤡᤛᤠᤀᤣᤗ ᤏᤢ ᤀᤈᤷᤕᤠᤜᤖᤧ ᤗᤠᤃᤡ ᤀᤛᤐᤣᤏᤈᤖᤧ ᤔᤢᤖᤠᤔᤧᤳᤋᤢᤒᤠ ᤛᤧᤘᤠᤖᤥᤒᤧᤴ ᤍᤠᤏᤡᤀᤣᤗᤖᤧ ᤔᤧᤳᤋᤢ.

᥇᥈ “ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹. ᤀᤠᤏᤡᤃᤧ ᤌᤡᤒᤥᤱ ᤕᤧᤴ ᤌᤠᤖᤡᤰ ᤀᤥᤀᤠᤔᤧᤳᤋᤧ ᤀᤠᤛᤠ᤹ᤖᤧ᤹॥ ᤀᤠᤏᤡᤃᤧ ᤆᤠᤔᤠᤖᤧ ᤗᤠᤃᤡ ᤏᤢᤎᤡ ᤛᤠᤰᤆᤡ᤹ ᤏᤢ ᤌᤢᤱᤔᤠᤖᤧᤗᤠᤃᤡ ᤆᤫᤠ᤺ᤳᤗᤰ ᤀᤠᤒᤡᤖᤧ᤹॥

᥇᥉ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤁᤢᤈᤠ ᤁᤧᤈᤠᤒᤠ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ᤏᤢ ᤀᤠᤏᤡᤃᤧ ᤀᤠᤍᤱᤄᤧ ᤀᤠᤛᤠ᤹ᤖᤧ᤹ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡᤛᤢᤒᤠ ᤁᤢᤀᤡᤛᤡ᤺ᤰ ᤁᤧᤛᤧᤘᤠᤖᤥᤒᤠᤜᤠ᤹ᤏᤢ ᤕᤠ᤺ᤶᤒᤰ ᤆᤥᤃᤧ᤹॥”

᥇᥊ ᤁᤸᤗᤧᤆᤥᤃᤢᤸᤗᤧ ᤁᤴ ᤐᤠ᤺ᤴᤏᤥ ᤂᤢᤏᤧ᤹ ᤋᤧᤴᤍᤧ ᤜᤧᤰᤁᤩᤠᤱ ᤌᤡᤒᤥᤱ ᤕᤧᤴ ᤌᤠᤖᤡᤰ ᤂᤧᤱᤜᤠ᤹ ᤛᤠ᤹ᤖᤢᤛᤡ॥

᥇᥋ ᤌᤡᤒᤥᤱ ᤕᤧᤴ ᤀᤣᤃᤠᤱ ᤜᤠᤱᤜᤡᤸᤗᤧ ᤁᤢᤈᤠ ᤁᤧᤈᤠᤒᤠ ᤂᤧᤴ ᤘᤣ᤹ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ᤏᤢ᤺ᤸᤗᤧ ᤂᤢᤴᤇᤡ᤹ ᤁᤢᤕᤠᤶ ᤆᤠᤱᤈᤠᤱᤒᤠ ᤏᤢ ᤗᤖᤡᤰᤗᤡᤰᤐᤠ ᤏᤡᤔᤧᤎᤠᤒᤧ॥

᥇᥌ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤁᤶᤒᤪᤠᤱᤒᤠᤸᤗᤧ ᤂᤧᤱᤜᤠ᤹ ᤐᤡᤔᤠᤛᤡ ᤁᤧᤒᤥ᤺ᤱᤒᤠ ᤁᤢᤈᤠ᤹ ᤁᤧᤏᤢ᤹ᤒᤠ ᤁᤢᤈᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤌᤡᤜᤠ᤹ ᤂᤧᤳᤋᤢᤍᤣᤛᤢᤀᤠᤱ ᤂᤧᤱᤜᤠ᤹ ᤏᤢᤎᤡ ᤛᤠᤰᤆᤡ᤹ ᤐᤡᤖᤢᤛᤡ॥

᥇᥍ ᤁᤴ ᤗᤡᤛᤡ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤐᤖᤡᤰᤐᤠ ᤛᤰᤛᤠᤵ ᤁᤢᤛᤡᤱ ᤏᤡ᤺ᤵᤔᤠ ᤏᤢ ᤏᤡᤛᤠᤶ ᤜᤧᤰᤁᤩᤠᤱ ᤏᤧᤜᤡᤏᤡᤱᤘᤠ᤹ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤍᤠᤏᤡᤀᤣᤗᤧᤴ ᤁᤧᤖᤧᤰ ᤐᤖᤡᤰᤐᤠ ᤔᤡᤰᤏᤡᤔᤠ ᤛᤢᤑᤥ ᤏᤢ ᤛᤧᤵᤔᤠᤱᤜᤠ᤹ᤖᤧ ᤁᤢᤒᤣ ᤜᤶᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧ॥

᥇᥎ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤋᤠᤖᤧᤶᤛᤧ᤹ ᤑᤠ᤹ᤀᤠᤱ ᤏᤡ᤺ᤴᤎᤥ ᤆᤥᤃᤢᤒᤠ ᤕᤧᤶᤔᤡᤴ ᤁᤧᤖᤧᤀᤠᤱ ᤀᤣᤃᤠᤱ ᤂᤧᤴ ᤋᤢᤶ ᤛᤢᤜᤠᤱᤕᤢᤰᤐᤧᤸᤗᤧ ᤂᤧᤱᤜᤠ᤹ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤁᤢᤍᤃᤡ ᤋᤠᤖᤢᤛᤡ॥

᥇᥏ ᤜᤠᤱᤅᤡᤴ ᤂᤧᤱᤜᤠ᤹ᤏᤢ ᤋᤠ᤹ᤈᤧᤰᤂᤧ ᤜᤧᤰᤁᤩᤠᤱ ᤂᤢᤏᤧ᤹ ᤍᤠᤏᤡᤀᤣᤗ. ᤜᤏᤏᤩᤠᤜ. ᤔᤡᤛᤠᤀᤣᤗ ᤏᤢ ᤀᤈᤷᤕᤠᤜ᤺ᤴᤏᤠᤱᤎᤥ ᤜᤠ᤺ᤳᤋᤠᤱ ᤁᤢᤍᤱᤒᤠ ᤔᤧᤄᤥᤛᤢᤛᤡᤴ॥ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ ᤕᤢᤰᤋᤡᤱ ᤔᤧᤒᤥ᤺ᤰᤂᤧ॥

᥈᥆ ᤜᤠᤱᤅᤡᤸᤗᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤧ᤺ᤴᤍᤥᤛᤢᤛᤡᤸᤗᤧ. ᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤁᤡᤳᤆᤠᤰ ᤁᤧᤈᤥ᤺ᤰᤐᤠ ᤏᤢ ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹ᤏᤢ᤺ᤸᤗᤧ ᤌᤡᤒᤥᤱᤗᤧᤱ ᤕᤠᤖᤡᤰ ᤏᤢᤖᤡᤰ ᤔᤧᤗᤧᤛᤢᤒᤠ ᤏᤡᤱᤘᤠ᤹ ᤂᤥᤛᤢ॥

᥈᥇ ᤜᤧᤰᤁᤩᤠᤱ ᤁᤥᤖᤣᤛ ᤜᤠᤱᤅᤡᤸᤗᤧ ᤕᤢᤰ ᤆᤥᤃᤢᤒᤠ ᤕᤧᤶᤔᤥᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣb ᤌᤠᤖᤡᤰ ᤍᤠᤏᤡᤀᤣᤗᤧᤴ ᤜᤠᤒᤠ ᤂᤧᤵᤔᤥᤀᤣ ᤘᤕᤧᤖᤥ॥

a 

᥇:᥇ ᥌᥆᥋ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥇:᥈᥇ ᥋᥉᥏ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤏᤒᤢᤁᤍᤏᤣᤛᤖᤧᤸᤗᤧ ᤁᤢᤛᤧᤵᤔᤠᤱ

᥈

ᤏᤒᤢᤁᤍᤏᤣᤛᤖᤖᤧ ᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣᤀᤥa ᤂᤢᤏᤧ᤹ ᤛᤧᤵᤔᤠᤱᤜᤠ᤹ ᤔᤠᤰᤋᤢ॥ ᤂᤢᤏᤧ᤹ ᤁᤢᤏᤡᤱᤘᤠ᤹ ᤆᤠᤖᤠᤔᤧᤀᤠᤱ ᤂᤢᤏᤧ᤹ ᤀᤡᤶᤔᤠᤀᤣ ᤔᤧᤛᤢᤰᤋᤧᤴ॥

᥈ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤔᤠᤰᤋᤢᤒᤠ ᤛᤧᤵᤔᤠᤱᤜᤠ᤹ ᤆᤧᤰᤔᤠᤛᤡᤖᤧ ᤗᤠᤃᤡ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹. ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹. ᤕᤧᤒᤠᤜᤠ᤹ ᤏᤢ ᤂᤠᤃᤧᤀᤡᤰᤐᤠᤜᤠ᤹ ᤀᤢ᤺ᤳᤋᤧᤶ ᤋᤠᤖᤧᤶᤛᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤀᤠᤸᤗ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤕᤧᤶᤛᤡᤱ.

᥉ ᤂᤢᤏᤧ᤹ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤗᤳᤇᤠ ᤛᤧᤵᤔᤠᤱ ᤔᤠᤰᤋᤢᤱᤅᤠᤱ ᤘᤠ᤹॥ ᤂᤧᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤌᤩᤠᤱᤗ ᤕᤠ᤺ᤴᤍᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤣ᤺ᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤀᤠᤏᤡᤱᤘᤠ᤹ ᤘᤠ᤹॥”

᥊ ᤂᤧᤒᤩᤠᤱ ᤂᤠᤃᤧᤀᤡᤰᤐᤠᤜᤠ᤹ᤖᤧ ᤀᤖᤠᤔᤡb ᤐᤠ᤺ᤴᤍᤠᤱᤅᤥ ᤜᤠᤱᤅᤡᤴ ᤔᤧᤔᤧᤳᤋᤢ. “ᤐᤕᤶ ᤜᤠᤱᤅᤣ ᤁᤧᤎᤠ᤺ᤰ ᤆᤠ᤹ᤖᤖᤥ᥄ ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤠᤜᤠ᤹ ᤁᤧᤛᤧᤵᤔᤠᤱᤅᤡᤴ ᤀᤠᤈᤧᤰᤋᤧ᤹. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤸᤗᤧ ᤁᤢᤒᤣ᤺ᤴ ᤜᤴᤍᤢᤶ ᤐᤡᤀᤠᤛᤡᤃᤧ᤹॥”

᥋ ᤜᤠᤱᤅᤡᤸᤗᤧ ᤂᤧᤴ ᤂᤠᤃᤧᤀᤡᤰᤐᤠᤜᤠ᤹ ᤔᤧᤳᤋᤢᤛᤡ. “ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹- ᤂᤡᤏᤡ᤹ ᤀᤠᤱᤃᤠ᤹ ᤔᤠᤰᤋᤢᤱᤒᤠ ᤛᤧᤵᤔᤠᤱᤅᤡᤴ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤜᤶᤔᤠ ᤁᤧᤴᤇᤢᤰᤋᤢᤶᤔᤡᤴᤏᤣᤓᤃᤪ. ᤂᤡᤏᤡ᤹ ᤁᤢᤈᤰᤋᤠ ᤁᤢᤗᤧᤶᤍᤠ ᤁᤧᤒᤥ᤺ᤰᤂᤡᤖ ᤕᤠ᤺ᤴᤏᤡᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤶᤎᤠ᤺ᤱᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤱᤗ ᤕᤠ᤺ᤴᤍᤢᤱ᤹॥

᥌ ᤁᤖ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤴ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤁᤧᤜᤴᤍᤢᤶᤏᤣᤓᤃᤪ. ᤀᤠᤱᤃᤠ᤹ᤗᤠᤶ ᤂᤡᤏᤡ᤹ ᤔᤡᤰᤐᤣᤜᤠ᤹ ᤏᤢ ᤌᤢᤶᤄᤥᤜᤠ᤹ ᤜᤧᤰᤁᤩᤠᤱ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤛᤢᤶ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤴ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤀᤠᤈᤧᤰᤋᤧᤶᤔᤧ᤹॥”

᥍ ᤕᤠᤶᤔᤥ ᤌᤡᤰᤗᤧᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤐᤕᤶ ᤜᤠᤱᤅᤡᤸᤗᤣ ᤁᤧᤛᤧᤵᤔᤠᤱᤅᤡᤴ ᤁᤧᤛᤧᤘᤠᤖᤥᤒᤠᤜᤠ᤹ ᤀᤠᤈᤧᤰᤋᤧ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤸᤗᤧ ᤁᤢᤒᤣ᤺ᤴ ᤜᤴᤍᤢᤶ ᤐᤡᤀᤠᤛᤡᤃᤧ᤹॥”

᥎ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤏᤢᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ᤗᤠᤶ ᤂᤡᤏᤡ᤹ ᤕᤧᤶ ᤁᤧᤏᤠ᤺ᤰᤋᤢᤶᤔᤠᤱ ᤏᤠᤶᤍᤣᤛᤡᤱᤔᤠ ᤁᤧᤃᤥ᤺ᤳᤋᤢᤶᤗ ᤁᤧᤘᤕᤡ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤛᤧᤰᤂᤠ ᤏᤡᤛᤢᤱᤅᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤌᤣ᤺ᤴ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ ᤂᤧᤴ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹॥

᥏ ᤂᤡᤏᤡ᤹ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤁᤧᤴᤜᤴᤍᤢᤶᤔᤡᤴᤏᤣᤓᤃᤪ ᤂᤡᤏᤡ᤹ ᤗᤠᤃᤡ ᤗᤳᤇᤠᤖᤰ ᤂᤢᤶᤍᤡᤱ ᤘᤠ᤹॥ ᤂᤧᤴ ᤕᤠᤰᤏᤠᤶᤔᤡᤴ ᤗᤧᤱᤒᤡᤗᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤔᤠᤱ ᤂᤡᤏᤡ᤹ ᤔᤧᤴᤘᤠ᤹ᤔᤏᤠᤒᤠ ᤏᤢ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤀᤡᤱ ᤁᤧᤍᤱᤄᤢᤶᤔᤠᤱ ᤘᤠ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤛᤧᤵᤔᤠᤱᤅᤡᤴ ᤀᤠᤈᤧᤰᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤸᤗᤧ ᤁᤢᤒᤣ᤺ᤴ ᤜᤶᤔᤠ ᤁᤧᤛᤢᤰᤋᤢᤶ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ᤹॥”

᥇᥆ ᤂᤠᤃᤧᤀᤡᤰᤐᤠᤜᤠ᤹ᤖᤧ ᤜᤠᤱᤅᤡᤴ ᤏᤢᤃᤵ ᤔᤧᤒᤡᤖᤢ. “ᤐᤕᤶ ᤜᤠᤱᤅᤡᤸᤗᤧ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤆᤥ᤺ᤰᤔᤠ ᤁᤧᤛᤢᤰᤐᤠ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡᤴᤏᤠᤱ ᤜᤥᤵ॥ ᤀᤠᤰᤂᤩᤠᤰ ᤐᤕᤶ ᤕᤶᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤛᤠᤱ ᤀᤠᤳᤋᤡᤴ ᤜᤠᤱᤅᤡᤸᤗᤧᤀᤠᤱ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ ᤀᤡᤃᤪ ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹ ᤁᤡᤃᤪ ᤂᤠᤃᤧᤀᤡᤰᤐᤠᤜᤠ᤹ ᤀᤰᤋᤱᤒᤠ ᤐᤠ᤺ᤴ ᤀᤠᤵᤑᤠᤸᤗᤧᤀᤠᤱ ᤏᤠ᤺ᤰᤋᤢᤛᤡᤒᤠ ᤜᤥᤵ॥

᥇᥇ ᤐᤕᤶ ᤕᤶᤒᤠ ᤜᤠᤱᤅᤡᤸᤗᤧ ᤛᤣ᤺ᤴᤍᤥ ᤁᤧᤈᤥᤃᤢᤒᤠ ᤁᤴ ᤛᤧ᤺ᤴᤗᤠᤵᤐᤡᤴ ᤛᤠ᤹ᤖᤡᤰ ᤁᤧᤛᤠᤰᤐᤠ ᤆᤥᤰ॥ ᤔᤠᤱᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤸᤗᤧᤀᤠᤱ ᤁᤴ ᤐᤠ᤺ᤴᤏᤡᤴ ᤐᤕᤶ ᤜᤠᤱᤅᤡᤴ ᤆᤧᤰᤔᤠ ᤁᤧᤴᤇᤢᤰᤏᤧᤴ॥ ᤂᤧᤴ ᤔᤠᤱᤜᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤏᤫᤠ᤹ᤏᤧᤴ॥”

᥇᥈ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤴ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ ᤜᤧᤰᤁᤩᤠᤱ ᤂᤢᤏᤧ᤹ ᤒᤣᤒᤡᤗᤥᤏᤒᤠ ᤁᤧᤖᤧᤰ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠᤛᤡ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥇᥉ ᤁᤶᤓᤗ᤹ᤖᤡᤰ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠᤛᤡ ᤀᤡᤱᤍᤳ ᤗ᤺ᤴᤍᤧ ᤜᤧᤰᤁᤩᤠᤱ ᤍᤠᤏᤡᤀᤣᤗᤧᤴ ᤏᤢ ᤁᤢᤴᤍᤣ᤺ᤱᤒᤠᤜᤠ᤹ᤀᤠᤱ ᤛᤧᤵᤔᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ ᤀᤢ᤺ᤵᤔᤠᤛᤡᤖᤧ ᤗᤠᤃᤡ ᤔᤏᤠᤜᤠ᤹ ᤔᤧᤒᤠᤱᤄᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤍᤠᤏᤡᤀᤣᤗᤧᤴ ᤆᤧᤰᤋᤢ

᥇᥊ ᤀᤠᤸᤗ ᤜᤠᤱᤅᤡᤸᤗᤧ ᤁᤢᤎᤰ ᤁᤶᤒᤪᤠᤱ ᤁᤧᤔᤧᤵᤐᤧᤸᤗᤧ ᤁᤢᤎᤰᤔᤥᤒᤠ ᤀᤷᤕᤥᤁᤧᤴ ᤒᤣᤒᤡᤗᤥᤏᤒᤠ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤛᤡᤔᤧᤴᤗᤧ ᤂᤢᤶᤍᤡᤱ ᤐᤡᤔᤠᤛᤡᤖᤧ ᤗᤠᤃᤡ ᤗ᤺ᤴᤍᤧᤸᤗᤧ. ᤍᤠᤏᤡᤀᤣᤗᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤛᤠ᤹ᤖᤡᤰ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤴ ᤐᤠ᤺ᤴ ᤛᤧ᤺ᤴᤍᤥᤛᤢ.

᥇᥋ “ᤜᤠᤱᤅᤡᤸᤗᤧ ᤌᤣᤀᤠᤱ ᤀᤰᤋᤱᤒᤠ ᤁᤧᤀᤠ᤺ᤵᤐᤠ ᤀᤡᤱᤍᤳ ᤗ᤺ᤳᤋᤢᤒᤠᤒᤣ᥅” ᤂᤧᤒᤩᤠᤱ ᤀᤷᤕᤥᤁᤖᤧ ᤍᤠᤏᤡᤀᤣᤗᤧᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤧᤰᤋᤢ॥

᥇᥌ ᤁᤴ ᤂᤧᤵᤛᤢᤀᤠᤱ ᤍᤠᤏᤡᤀᤣᤗᤧᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤐᤣ ᤜᤧᤰᤁᤩᤠᤱ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤆᤧᤰᤔᤠ ᤑᤠ᤹ᤀᤠᤱ ᤕᤧᤶ ᤂᤥᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤋᤢ॥

᥇᥍ ᤂᤧᤒᤩᤠᤱ ᤍᤠᤏᤡᤀᤣᤗᤧᤴ ᤁᤢᤜᤡᤶᤔᤥ ᤏᤢ᤺ᤰᤂᤧᤀᤠᤱ ᤂᤧᤴ ᤐᤠ᤺ᤴᤏᤡᤴ ᤜᤏᤏᤩᤠᤜ. ᤔᤡᤛᤠᤀᤣᤗ ᤏᤢ ᤀᤈᤷᤕᤠᤜ ᤁᤢᤴᤈᤢᤶᤜᤠ᤹ ᤆᤧᤰᤋᤢᤛᤡ॥

᥇᥎ ᤒᤣᤒᤡᤗᤥᤏᤒᤠ ᤘᤣ᤹ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ᤏᤢ ᤂᤢᤏᤧ᤹ ᤜᤧᤰᤁᤩᤠᤱ ᤁᤢᤴᤈᤢᤶ ᤁᤢᤴᤍᤣ᤺ᤱᤜᤠ᤹ ᤛᤥᤖᤡᤰ ᤛᤡᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤁᤴ ᤛᤡᤒᤡ᤹ ᤐᤠ᤺ᤴᤏᤡᤴ ᤐᤠ᤺ᤵᤔᤠᤖᤧ ᤗᤠᤃᤡ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤗ ᤑᤠ᤹ᤀᤠᤱ ᤂᤢᤏᤧ᤹ᤏᤢ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠᤖᤧ ᤗᤠᤃᤡ ᤁᤢᤴᤈᤢᤶ ᤁᤢᤴᤍᤣ᤺ᤱᤜᤠ᤹ ᤐᤣᤗᤡ ᤑᤠᤰᤋᤢᤛᤡ॥

᥇᥏ ᤛᤧᤴᤍᤡᤰ ᤛᤢᤑᤥᤀᤥ ᤁᤴ ᤛᤡᤒᤡ᤹ ᤐᤠ᤺ᤴᤏᤡᤴ ᤍᤠᤏᤡᤀᤣᤗᤖᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧ॥ ᤂᤧᤒᤩᤠᤱ ᤍᤠᤏᤡᤀᤣᤗᤖᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤑᤥᤛᤢ॥

᥈᥆ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤓᤧᤸᤗᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤀᤡᤱᤎᤠ᤺ᤱ ᤐᤥᤱᤗᤖᤥ॥

ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤔᤢᤰᤛᤠᤶᤔᤡᤴ ᤂᤢᤏᤧ᤹ᤀᤡᤴᤏᤣᤖᤥ॥

᥈᥇ ᤂᤢᤏᤧ᤹ᤀᤣ ᤕᤧᤶ ᤏᤢ ᤕᤠᤰᤘᤠᤜᤠ᤹ ᤗᤧᤰᤂᤢᤖᤥ॥

ᤂᤢᤏᤧ᤹ᤀᤣ ᤜᤠᤱᤜᤠ᤹ ᤜᤠᤱᤕᤢᤰᤏᤠᤀᤥ ᤕᤢᤰᤂᤢᤛᤡᤖᤥ

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤧᤱᤜᤠ᤹ ᤂᤧᤳᤋᤢᤛᤡᤖᤥ॥

ᤂᤢᤏᤧ᤹ ᤛᤡᤰᤁᤢᤶᤛᤠᤒᤠᤜᤠ᤹ ᤏᤧᤜᤡᤏᤡᤱᤘᤠ᤹ ᤐᤡᤖᤢᤛᤡᤖᤥ

ᤂᤧᤒᤩᤠᤱ ᤂᤠᤛᤡᤱ ᤁᤧᤏᤡ᤺ᤵᤐᤠᤜᤠ᤹ ᤛᤡᤰᤁᤢᤶᤏᤡᤱᤘᤠ᤹ ᤐᤡᤖᤢᤛᤡᤖᤥ॥

᥈᥈ ᤂᤢᤏᤧ᤹ ᤁᤢᤒᤣ ᤁᤧᤕᤠᤰᤐᤠ ᤐᤠ᤺ᤴᤜᤠ᤹ ᤏᤢ

ᤛᤡᤒᤡ᤹ᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤂᤠᤔᤠᤰᤔᤥ ᤁᤧᤘᤠ᤹ᤒᤠ ᤐᤠ᤺ᤴᤜᤠ᤹ ᤂᤢᤏᤧ᤹ ᤏᤡᤛᤢᤖᤥ

ᤜᤧᤰᤁᤩᤠᤱ ᤀᤥ᤺ᤳᤋᤡ᤺ᤴ ᤂᤢᤏᤧ᤹ᤀᤥ ᤕᤠᤱᤎᤥ᤺ᤰᤗᤥ॥

᥈᥉ ᤀᤠᤛᤢᤎᤧᤒᤠ ᤀᤠᤎᤠ᤺ᤰᤌᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤠᤱᤃᤠ᤹ ᤂᤧᤏᤧ᤹ ᤏᤢᤃᤧᤴ ᤐᤡᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤂᤧᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ

ᤀᤠᤱᤃᤠ᤹ ᤔᤢᤰᤛᤠᤶ ᤁᤧᤒᤡᤖᤠᤱᤅᤠᤱ ᤘᤠ᤹ᤖᤥ॥

ᤀᤠᤏᤡᤃᤧ ᤂᤧᤏᤧ᤹ ᤏᤠ᤺ᤰᤁᤠᤛᤡᤃᤧᤒᤠ ᤐᤠ᤺ᤴᤏᤡᤴ

ᤀᤠᤱᤃᤠ᤹ ᤀᤥᤛᤣ᤺ᤴᤃᤧᤎᤠᤰᤋᤠᤱᤅᤠᤱ ᤘᤠ᤹ᤖᤥ

ᤂᤧᤏᤧ᤹ ᤜᤠᤱᤅᤡᤸᤗᤧ ᤁᤢᤛᤧᤵᤔᤠᤱᤅᤡᤴ

ᤀᤠᤏᤡᤃᤧ ᤕᤠᤵᤔᤡ ᤀᤥ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹ᤖᤥ॥”

ᤍᤠᤏᤡᤀᤣᤗᤖᤧ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤜᤴᤍᤢ

᥈᥊ ᤂᤧᤒᤩᤠᤱ ᤒᤣᤒᤡᤗᤥᤏᤒᤠ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤛᤧᤵᤔᤠᤛᤡ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤔᤢᤖᤠᤔᤧᤳᤋᤢᤒᤠ ᤀᤷᤕᤥᤁᤀᤥ ᤍᤠᤏᤡᤀᤣᤗᤧᤴ ᤐᤣᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤒᤣᤒᤡᤗᤥᤏᤒᤠ ᤛᤡᤰᤁᤢᤶᤛᤠᤒᤠᤜᤠ᤹ ᤔᤧᤛᤧᤖᤧᤛᤧᤴᤏᤧ᤹॥ ᤀᤠᤱᤃᤠ᤹ ᤜᤠᤱᤅᤧᤀᤥ ᤋᤣ᤹ᤖᤠᤱᤅᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤆᤧᤰᤋᤢᤱ᤹॥”

᥈᥋ ᤜᤧᤰᤁᤩᤠᤱ ᤀᤷᤕᤥᤁᤖᤧ ᤂᤡᤔᤥ ᤍᤠᤏᤡᤀᤣᤗᤧᤴ ᤜᤠᤱᤅᤧᤀᤥ ᤋᤣ᤹ᤖᤢᤀᤠᤱ ᤔᤧᤳᤋᤢ. “ᤕᤜᤢᤍᤠᤗᤠᤶ ᤁᤧᤓᤧᤶᤒᤠ ᤔᤧᤍᤧᤶᤛᤢ ᤔᤧᤓᤧᤳᤋᤢᤛᤡᤒᤠᤜᤠ᤹ᤀᤥ ᤀᤠᤱᤃᤠ᤹ ᤔᤏᤠᤎᤡᤰ ᤋᤢᤔᤢᤱᤅᤠᤱ ᤘᤠ᤹. ᤂᤢᤏᤧ᤹ ᤜᤠᤱᤅᤡᤸᤗᤧ ᤁᤢᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤆᤧᤱᤔᤠ ᤛᤢᤰᤋᤢ᤹॥”

᥈᥌ ᤜᤠᤱᤅᤡᤸᤗᤧ ᤍᤠᤏᤡᤀᤣᤗᤧᤴ (ᤂᤢᤏᤧ᤹ ᤁᤢᤔᤡᤱ ᤒᤣᤗᤋᤛᤈᤖᤀᤠᤱ ᤘᤕᤧ) ᤛᤧ᤺ᤴᤍᤥᤛᤢ. “ᤌᤣ ᤀᤠᤱᤃᤠ᤹ ᤔᤠᤰᤋᤢᤱᤒᤠ ᤀᤠᤛᤧᤵᤔᤠᤱᤅᤡᤴ ᤐᤠ᤺ᤵᤔᤠ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤂᤧᤏᤧ᤹ ᤜᤶᤔᤠ ᤁᤧᤛᤢᤰᤋᤢᤒᤡ᥅”

᥈᥍ ᤍᤠᤏᤡᤀᤣᤗᤖᤧ ᤏᤢᤃᤵ ᤐᤡᤖᤢ. “ᤐᤕᤶ ᤜᤠᤱᤅᤡᤸᤗᤧ ᤛᤧ᤺ᤴᤃᤧᤍᤥᤛᤢᤒᤠ ᤛᤡᤒᤡ᤹ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠ. ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠ. ᤁᤡᤳᤆᤠᤰ ᤁᤧᤈᤥ᤺ᤰᤐᤠ ᤀᤡᤃᤪ ᤌᤢᤶᤔᤩᤠ ᤁᤧᤀᤡᤒᤠ ᤀᤠᤳᤋᤡᤸᤗᤧᤀᤠᤱ ᤁᤢᤒᤣ ᤜᤶᤔᤠ ᤔᤧᤛᤢᤰᤋᤢᤴ᤹.

᥈᥎ ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤡᤱᤘᤠ᤹ᤑᤢᤔᤠᤱ ᤘᤠ᤹. ᤂᤢᤏᤧ᤹ ᤛᤡᤒᤡ᤹ᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢ᤹॥ ᤂᤢᤏᤧ᤹ ᤁᤧᤍᤠᤒᤠ ᤕᤧᤶᤔᤥ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤐᤕᤶ ᤜᤠᤱ ᤏᤒᤢᤁᤍᤏᤣᤛᤖᤧᤴ ᤀᤥᤛᤣ᤺ᤴᤎᤠᤰᤋᤢᤀᤠᤱ ᤘᤠ᤹॥ ᤀᤠᤍᤠᤱᤒᤠ ᤏᤧᤳᤏᤠᤀᤥ ᤁᤧᤛᤥ᤺ᤴᤇᤡᤱᤅᤠᤱ ᤁᤧᤏᤧᤛ᤻ᤛᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤀᤥ ᤁᤧᤔᤠᤰᤋᤢᤒᤠ ᤛᤧᤵᤔᤠᤱᤅᤡᤴ ᤏᤢ ᤁᤧᤏᤡᤛᤢᤒᤠ ᤛᤢᤑᤥᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ-

᥈᥏ “ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠ ᤏᤧᤳᤏᤠᤀᤥ ᤁᤧᤛᤥ᤺ᤴᤇᤡᤱᤅᤠᤱ ᤁᤧᤏᤧᤛ᤻ᤛᤧᤒᤠ ᤕᤧᤶᤔᤥ ᤋᤠ᤺ᤴᤍᤡ ᤌᤣ ᤐᤥ᤺ᤱᤒᤡᤗᤠ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ ᤋᤠ᤹ᤈᤧᤰᤂᤧ. ᤜᤧᤰᤁᤩᤠᤱ ᤛᤡᤒᤡ᤹ ᤐᤠ᤺ᤴ ᤀᤥᤛᤣ᤺ᤴᤎᤠᤱ ᤁᤧᤈᤥ᤺ᤰᤐᤧᤸᤗᤧ ᤋᤠᤕᤧᤶᤔᤥ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹॥

᥉᥆ ᤀᤠᤱᤃᤠ᤹ᤗᤠᤶ ᤁᤴ ᤛᤡᤒᤡ᤹ ᤐᤠ᤺ᤴᤏᤡᤸᤗᤧ ᤁᤢᤒᤣ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤒᤠᤴ ᤀᤠᤱᤃᤠ᤹ ᤘᤣ᤹ ᤁᤢᤜᤡᤱᤘᤧᤳ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤏᤢ᤺ᤸᤗᤧ ᤕᤖᤡᤰ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤠᤱᤒᤠᤸᤗᤧ ᤆᤥᤃᤢᤸᤗᤧ ᤔᤧ᤺ᤴ. ᤁᤖ ᤀᤠᤍᤠᤱᤒᤠ ᤐᤕᤶ ᤜᤠᤱᤅᤡᤸᤗᤧ ᤁᤧᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤜᤴᤗ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤏᤡᤱᤘᤠ᤹ᤀᤥ ᤁᤧᤘᤠ᤹ᤒᤠ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤖ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤘᤠ᤹॥

᥉᥇ “ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤀᤥᤃᤧᤔᤧᤳᤋᤢᤖ ᤁᤧᤒᤳᤇᤧᤸᤗᤧ ᤕᤶᤒᤠ ᤀᤡᤳ ᤌᤡᤰ ᤕᤧᤒᤧᤒᤠ ᤁᤧᤏᤡᤛᤢ॥ ᤁᤴ ᤀᤡ᤺ᤳᤋᤡᤴ ᤛᤠ᤹ᤖᤡᤰ ᤕᤶᤒᤠ ᤏᤢ ᤛᤧᤸᤗᤧᤱ ᤛᤧᤸᤗᤧᤱ ᤁᤧᤀᤥ᤺ᤵᤐᤠ ᤏᤡᤍᤧᤳᤋᤧ ᤜᤧᤰᤁᤩᤠᤱ ᤁᤢᤏᤠᤖᤠᤴ ᤁᤡᤵᤔᤠᤃᤧᤄᤢᤒᤠ ᤆᤥᤃᤧ॥

᥉᥈ ᤂᤧᤴ ᤀᤡ᤺ᤳᤋᤧᤸᤗᤧ ᤁᤢᤎᤣᤃᤣ᤺ᤰᤐᤠᤴ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ. ᤁᤢᤛᤱᤒᤵᤔᤠᤴ ᤏᤢ ᤁᤢᤜᤢᤰᤜᤠ᤹ ᤕᤢᤵᤐᤠ. ᤁᤢᤛᤠᤵᤐᤥ᤺ᤰᤁᤡᤴ ᤏᤢ ᤁᤢᤗᤠᤱ ᤛᤧᤒᤱᤒᤠᤴ ᤁᤠᤛᤠ.

᥉᥉ ᤁᤢᤗᤠᤱᤜᤠ᤹ ᤑᤧᤴᤈᤣ᤹ ᤜᤧᤰᤁᤩᤠᤱ ᤁᤢᤗᤠᤱ ᤋᤠᤵᤐᤣ᤹ᤜᤠ᤹ ᤁᤢᤓᤠ ᤑᤧᤴᤈᤣ᤹ ᤏᤢ ᤁᤢᤓᤠ ᤐᤛᤠᤰᤁᤧᤛᤠᤰᤐᤠ ᤂᤠᤶᤔᤡᤴ ᤑᤢᤵᤔᤏᤠᤀᤠᤱ ᤆᤥ᤺ᤰᤔᤏᤠᤒᤠ ᤆᤥᤃᤧ॥

᥉᥊ ᤀᤠᤍᤠᤱᤒᤠᤖᤧ ᤀᤥᤃᤧᤔᤧᤳᤋᤢᤖ ᤁᤧᤒᤳᤇᤧᤸᤗᤧ ᤕᤠᤰᤐᤣ᤹ᤀᤥᤗᤠᤶ ᤕᤶᤒᤠ ᤗᤢᤱᤎᤡᤰ ᤔᤏᤠᤜᤠ᤹ᤖᤧ ᤔᤧᤴᤇᤢᤀᤣ ᤂᤰᤋᤧ ᤕᤧ॥ ᤁᤴ ᤗᤢᤱᤅᤡᤴ ᤑᤧᤴᤈᤣ᤹ ᤏᤢ ᤐᤛᤠᤰᤁᤧᤛᤠᤰᤐᤠ ᤂᤠᤶᤔᤡᤸᤗᤧ ᤆᤥ᤺ᤰᤔᤏᤠᤒᤠ ᤂᤧᤴ ᤀᤡ᤺ᤳᤋᤡᤸᤗᤧ ᤁᤢᤗᤠᤱᤅᤥ ᤋᤥ᤺ᤰᤋᤧ ᤂᤧᤒᤩᤠᤱ ᤂᤧᤴ ᤑᤕ᤺ᤵᤑᤕ᤺ᤵ ᤕ᤺ᤵᤛᤢᤍᤣᤛᤢ॥

᥉᥋ ᤂᤧᤒᤩᤠᤱ ᤂᤧᤴ ᤑᤧᤴᤈᤣ᤹. ᤐᤛᤠᤰᤁᤧᤛᤠᤰᤐᤠ ᤂᤠᤶ. ᤁᤠᤛᤠ. ᤕᤢᤵᤐᤠ ᤏᤢ ᤛᤠᤶᤔᤩᤠᤱᤜᤠ᤹ ᤌᤡᤰᤗᤧᤱᤗᤧ ᤁᤢᤶᤈᤡᤰᤔᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤜᤠᤱᤘᤠᤔᤠ ᤕᤧᤶᤔᤥ ᤆᤠ ᤌᤠᤶᤔᤠᤍᤧᤴᤏᤥᤗᤠᤶ ᤆᤠ᤺ᤸᤗᤧ ᤁᤢᤛᤡᤵᤜᤠ᤹ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤑᤢᤳᤗᤢᤶ ᤑᤧᤛᤢᤍᤣ᤹ᤖᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤘᤖᤧᤱᤗᤧᤱ ᤑᤧᤛᤢᤍᤣ᤹ᤖᤢ॥ ᤁᤖ ᤂᤧᤴ ᤀᤡ᤺ᤳᤋᤥ ᤁᤧᤍᤥ᤺ᤰᤐᤠ ᤗᤢᤱᤅᤡᤴ ᤕᤶᤒᤠ ᤐᤥ᤺ᤰᤂᤧᤖ ᤐᤣᤀᤠᤱ ᤁᤥ᤺ᤰᤔᤠ ᤑᤠᤱᤈᤱ ᤐᤥ᤺ᤰᤂᤧ ᤜᤧᤰᤁᤩᤠᤱ ᤂᤧᤸᤗᤧ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤋᤧᤵᤋᤢ॥

᥉᥌ “ᤛᤧᤵᤔᤠᤱᤅᤡᤴ ᤜᤠᤒᤠ ᤁᤴᤗᤥ. ᤜᤧᤰᤁᤩᤠᤱ ᤀᤠᤸᤗ ᤐᤕᤶ ᤜᤠᤱᤅᤡᤴ ᤁᤸᤗᤧ ᤁᤢᤒᤣ᤺ᤴ ᤆᤧᤰᤁᤠᤛᤡᤃᤧ᤹॥

᥉᥍ ᤀᤠᤍᤠᤱᤒᤠᤀᤣ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤐᤕᤶ ᤜᤠᤱ ᤁᤧᤘᤠ᤹॥ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠᤴ ᤜᤠᤱᤈᤢᤶ. ᤜᤠᤱᤘᤠ ᤔᤠᤱᤘᤠ. ᤔᤢᤰᤛᤠᤶ ᤏᤢ ᤔᤡᤔᤡᤍᤡᤱ ᤁᤧᤒᤡᤖᤧᤀᤠᤱ ᤘᤠ᤹॥

᥉᥎ ᤂᤢᤏᤧ᤹ ᤀᤠᤍᤠᤱᤒᤠᤖᤧ ᤁᤧᤜᤢᤰᤁᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤢ ᤁᤢᤒᤢ ᤌᤰᤛᤠᤜᤠ᤹ ᤜᤧᤰᤁᤩᤠᤱ ᤋᤠᤱᤛᤠᤱᤒᤥᤒᤠ ᤐᤢᤛᤠᤜᤠ᤹ ᤁᤧᤒᤡᤖᤧᤀᤠᤱ ᤘᤠ᤹॥ ᤂᤧᤱᤜᤠ᤹ ᤀᤠᤳᤋᤥ ᤀᤠᤳᤋᤥ ᤔᤧᤘᤠ᤹. ᤂᤢᤏᤧ᤹ ᤂᤧᤱᤜᤠ᤹ ᤛᤶᤎᤠᤱ ᤂᤧᤏᤧ᤹ ᤕᤢᤰ ᤁᤧᤒᤡᤖᤧᤀᤠᤱ ᤘᤠ᤹॥ ᤂᤧᤴ ᤛᤠᤶᤔᤩᤠᤱ ᤌᤧᤃᤣ᤺ᤰᤐᤠᤱᤃ ᤀᤠᤍᤠᤱᤒᤠᤴᤏᤣᤖᤥ॥

᥉᥏ “ᤀᤠᤍᤠᤱᤒᤠᤖᤧ ᤁᤧᤀᤣᤃᤠᤱ ᤋᤠ᤺ᤴᤍᤡ. ᤀᤠᤍᤠᤱᤒᤠᤖᤧᤴᤏᤢ᤺ᤸᤗᤧ ᤔᤡᤛᤠᤰ ᤆᤢᤰᤐᤠ ᤁᤢᤔᤢᤰ ᤁᤧᤕᤠᤰᤐᤠ ᤜᤠᤱᤈᤢᤶ ᤌᤡᤰ ᤐᤥᤱ᤹॥ ᤂᤧᤴ ᤀᤣᤃᤠᤱ ᤁᤠᤛᤠᤒᤠ ᤛᤢᤶᤛᤡᤃᤣ᤺ᤰᤐᤠ ᤜᤠᤱᤈᤢᤶᤔᤡᤸᤗᤧ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤱᤕᤢᤰ ᤆᤥᤃᤢ᤹॥

᥊᥆ ᤁᤢᤏᤢᤵᤔᤥ. ᤑᤧᤴᤈᤣ᤹ ᤕᤠᤖᤡᤰ ᤁᤧᤎᤢᤶᤒᤠ ᤗᤡᤛᤡᤃᤣ᤺ᤰᤐᤠ ᤜᤠᤱᤈᤢᤶ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤑᤧᤴᤈᤣᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤶᤈᤡᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤘᤣ᤹ ᤁᤧᤖᤧᤰ ᤔᤧᤰᤂᤢᤛᤡᤀᤠᤱ ᤑᤢᤳᤇᤡᤱᤈᤩᤠᤱ ᤆᤥᤃᤢᤛᤡ᤹॥

᥊᥇ ᤀᤠᤍᤠᤱᤒᤠᤖᤧ ᤁᤸᤗᤧ ᤁᤢᤗᤠᤱᤜᤠ᤹ ᤏᤢ ᤁᤢᤗᤠᤱᤈᤥ᤺ᤰᤜᤠ᤹ ᤁᤢᤓᤠ ᤐᤛᤠᤰᤁᤧᤛᤠᤰᤐᤠ ᤂᤠᤶ. ᤁᤢᤓᤠ ᤑᤧᤴᤈᤣᤸᤗᤧ ᤆᤥ᤺ᤰᤔᤏᤠᤒᤠ ᤁᤧᤏᤡᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤁᤴ ᤁᤧᤛᤧᤶᤒᤠ ᤜᤠᤱᤈᤢᤶ ᤐᤥᤱ᤹. ᤜᤧᤰᤁᤣᤛᤠᤱ ᤀᤠᤍᤠᤱᤒᤠᤖᤧ ᤑᤧᤴᤈᤣᤴ ᤐᤛᤠᤰᤁᤧᤛᤠᤰᤐᤠ ᤂᤠᤶᤔᤡᤴᤏᤢ ᤑᤢᤳᤇᤡᤱᤒᤠ ᤁᤧᤏᤡᤛᤢᤒᤠ ᤁᤢᤀᤡᤛᤡ᤺ᤰ ᤁᤵᤔᤥ ᤁᤢᤓᤠ ᤑᤧᤴᤈᤣᤴ ᤁᤧᤎᤢᤶᤒᤠ ᤐᤥᤱ᤹॥

᥊᥈ ᤂᤧᤴ ᤗᤠᤱᤈᤥ᤺ᤰᤜᤠ᤹ ᤁᤢᤓᤠ ᤑᤧᤴᤈᤣ᤹ ᤏᤢ ᤁᤢᤓᤠ ᤐᤛᤠᤰᤁᤧᤛᤠᤰᤐᤠ ᤂᤠᤶᤔᤡᤸᤗᤧᤴ ᤐᤳᤇᤧᤒᤠ ᤁᤢᤀᤡᤛᤡ᤺ᤰᤁᤣ ᤁᤴ ᤜᤠᤱᤈᤢᤶᤔᤡᤴ ᤁᤢᤓᤠ ᤁᤧᤎᤢᤶᤒᤠ ᤏᤢ ᤁᤢᤓᤠ ᤔᤧᤴᤎᤢᤶᤔᤏᤠᤒᤠ ᤐᤥᤱ᤹॥

᥊᥉ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤑᤧᤴᤈᤣᤴ ᤐᤛᤠᤰᤁᤧᤛᤠᤰᤐᤠ ᤂᤠᤶᤔᤡᤴᤏᤢ ᤐ᤺ᤴᤍᤧᤒᤠ ᤁᤧᤏᤡᤛᤢᤒᤠ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ᤀᤠᤱ ᤁᤧᤒ᤺ᤶᤒᤠ ᤔᤧᤴᤇᤠᤶ ᤛᤢᤘᤠᤱ ᤔᤧᤒᤥ᤺ᤱᤅᤠᤱ ᤑᤧᤴᤈᤣᤴ ᤐᤛᤠᤰᤁᤧᤛᤠᤰᤐᤠ ᤂᤠᤶᤔᤡᤴᤏᤢ ᤔᤧᤍᤱᤏᤧᤶᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤶᤒᤥ᤺ᤱᤏᤧᤴ॥

᥊᥊ “ᤁᤴ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤥ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤠᤱᤈᤢᤶ ᤌᤡᤰ ᤆᤥᤃᤢ᤹. ᤂᤧᤴ ᤜᤠᤱᤈᤢᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤘᤣ᤹ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤔᤧᤈᤢᤰᤏᤧᤴ॥ ᤁᤸᤗᤧ ᤂᤧᤴ ᤜᤠᤱᤈᤢᤶᤜᤠ᤹ ᤁᤧᤖᤧᤰ ᤂᤠᤵᤐᤢᤌᤩᤱ ᤆᤥᤃᤢᤛᤡᤀᤠᤱ ᤏᤢᤵᤛᤢᤛᤡ᤹. ᤁᤖ ᤂᤧᤴ ᤜᤠᤱᤈᤢᤶᤔᤡᤴ ᤆᤠᤜᤡ᤺ᤴ ᤛᤍᤠᤍᤡᤱ ᤀᤠᤓᤧᤸᤗᤧᤀᤠᤱ ᤔᤧᤏᤢᤵᤏᤧᤴ॥

᥊᥋ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤸᤗᤧ ᤔᤧᤴᤇᤢᤀᤣ ᤕᤠᤰᤐᤣ᤹ᤀᤥᤗᤠᤶ ᤂᤰᤋᤧ ᤕᤧᤒᤠ ᤗᤢᤱᤅᤡᤸᤗᤧ ᤑᤧᤴᤈᤣ᤹. ᤁᤠᤛᤠ. ᤐᤛᤠᤰᤁᤧᤛᤠᤰᤐᤠ ᤂᤠᤶ. ᤕᤢᤵᤐᤠ ᤏᤢ ᤛᤠᤶᤔᤩᤠᤱᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤒᤠ ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤒᤠ ᤗᤢᤱᤅᤡᤸᤗᤧ ᤁᤢᤒᤣ᤺ᤴ ᤜᤠᤒᤠ ᤁᤴᤗᤥ॥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤍᤠᤒᤠ ᤕᤧᤶᤔᤥ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤐᤕᤶ ᤜᤠᤱᤅᤡᤴ ᤀᤥᤛᤣ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹॥ ᤂᤧᤴ ᤛᤧᤵᤔᤠᤱᤅᤡᤴ ᤛᤧᤰᤂᤠᤒᤠ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤆᤥ᤺ᤰᤗᤥ॥”

ᤜᤠᤱᤅᤡᤸᤗᤧ ᤍᤠᤏᤡᤀᤣᤗᤧᤴ ᤜᤠᤱᤛᤧᤶ ᤐᤡᤖᤢ

᥊᥌ ᤂᤧᤒᤩᤠᤱ ᤏᤒᤢᤁᤍᤏᤣᤛᤖ ᤜᤠᤱᤅᤡᤴ ᤂᤠᤶᤒᤠᤱᤅᤥ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤍᤠᤏᤡᤀᤣᤗᤧᤴ ᤛᤧᤘᤠ ᤔᤧᤳᤋᤢ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢ. ᤂᤧᤴᤏᤢ ᤛᤥᤛᤥᤖᤡᤰ ᤜᤢᤰᤘᤠᤕᤠᤱ ᤐᤡᤖᤧᤶᤔᤧ᤹. ᤛᤢᤰᤐᤠ ᤜᤠ᤺ᤴᤍᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥊᥍ ᤜᤠᤱᤅᤡᤸᤗᤧ ᤍᤠᤏᤡᤀᤣᤗᤧᤴ ᤔᤧᤳᤋᤢ. “ᤛᤧᤰᤂᤠᤀᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤜᤠᤱᤜᤠ᤹ᤖᤧ ᤂᤢᤴᤇᤡ᤹ ᤍᤠᤱᤒᤠ ᤏᤢ ᤛᤡᤒᤡ᤹ ᤐᤠ᤺ᤴᤜᤠ᤹ᤖᤧ ᤁᤢᤒᤣ ᤁᤧᤜᤶᤒᤠ ᤆᤥ᤺ᤰᤗᤧᤳᤇ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤴ ᤛᤡᤒᤡ᤹ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤜᤶᤔᤠ ᤁᤧᤛᤢᤰᤋᤢ॥”

᥊᥎ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤍᤠᤏᤡᤀᤣᤗᤧᤴ ᤌᤥᤎᤥᤰᤐᤠ ᤋᤠᤰᤑᤠᤀᤥ ᤕᤢᤰᤂᤢᤀᤠᤱ ᤀᤡᤔᤧᤸᤗᤢᤱᤒᤠ ᤔᤡᤰᤋᤥ᤺ᤰᤜᤠ᤹ ᤐᤡᤖᤢ॥ ᤜᤠᤱᤅᤡᤸᤗᤧ ᤂᤢᤏᤧ᤹ ᤒᤣᤒᤡᤗᤥᤏᤒᤠ ᤋᤧ᤺ᤱᤃᤵᤐᤥ ᤕᤢᤰᤛᤠᤒᤠ ᤆᤥᤃᤢ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ᤖᤧ ᤂᤢᤴᤇᤡ᤹ ᤋᤢᤶ ᤗᤠᤶᤗᤥᤒᤠ ᤆᤥᤃᤢ॥

᥊᥏ ᤂᤧᤴᤏᤢ᤺ᤸᤗᤧ ᤘᤣ᤹ ᤍᤠᤏᤡᤀᤣᤗᤖᤧ ᤜᤠᤱᤅᤡᤴ ᤐᤣᤗᤡ ᤑᤠᤰᤋᤢ ᤜᤧᤰᤁᤩᤠᤱ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤴ ᤒᤣᤒᤡᤗᤥᤏ ᤋᤧ᤺ᤱᤃᤵᤐᤥ ᤂᤧᤱᤜᤠ᤹ ᤜᤠᤱᤕᤢᤰᤐᤠ ᤕᤢᤰᤋᤡᤱ ᤆᤥᤃᤢᤛᤡ॥ ᤍᤠᤏᤡᤀᤣᤗᤧᤴ ᤀᤠᤒᤠᤅᤣ ᤆᤠᤜᤡ᤺ᤴ ᤜᤠᤱᤜᤡᤶᤔᤥᤀᤣ ᤘᤕᤧᤖᤥ॥

a 

᥈:᥇ ᥌᥆᥊ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥈:᥊ ᤁᤵᤔᤥᤀᤠᤱᤎᤥ ᤏᤠ᤺ᤳᤗᤠ ᤏᤢᤛᤡ ᤌᤠᤖᤡᤰ ᤁᤢᤜᤣ᤺ᤰᤛᤡᤱᤔᤥᤒᤠ ᤐᤠ᤺ᤴᤜᤠ᤹ ᤀᤖᤠᤔᤡ ᤐᤠ᤺ᤴᤍᤠᤱ ᤐᤳ॥ ᤀᤖᤠᤔᤡ ᤐᤠ᤺ᤴᤍᤠᤱᤅᤡᤴ ᤒᤣᤒᤡᤗᤥᤏᤀᤥ ᤜᤠᤱᤈᤢᤶᤒᤠ ᤐᤠ᤺ᤴᤍᤠᤱ ᤘᤕᤧ॥

ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ᤺ᤴ ᤛᤧᤘᤠ ᤔᤧᤵᤔᤠ ᤐᤠᤱᤄᤢᤛᤡ

᥉

ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤋᤢᤰᤐᤥ᤺ᤱ ᤜᤢᤰᤛᤡ᤺ᤰ ᤁᤢᤗᤡᤱᤃᤧᤴ ᤁᤣ᤺ᤶᤒᤠ ᤏᤢ ᤜᤢᤰᤛᤡ᤺ᤰ ᤋᤢᤰᤛᤡ ᤁᤢᤓᤧᤖᤧᤒᤠ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ ᤌᤡᤰ ᤆᤥᤃᤢ ᤜᤧᤰᤁᤩᤠᤱ ᤒᤣᤒᤡᤗᤥᤏ ᤋᤧ᤺ᤱᤃᤵᤐᤥ ᤁᤧᤏᤧᤒᤠ ᤍᤢᤖᤠ ᤔᤧᤵᤔᤏᤠᤒᤠ ᤏᤧᤏᤧᤒᤠᤍᤧᤴᤏᤥ ᤂᤧᤴ ᤕᤧᤵᤛᤢ॥

᥈ ᤂᤧᤴ ᤀᤣᤃᤠᤱ ᤂᤢᤏᤧ᤹ ᤂᤧᤴ ᤏᤠᤘᤠᤀᤡᤳᤗᤠ᤺ᤴ ᤋᤥ᤺ᤶᤔᤠᤖᤧ ᤗᤠᤃᤡ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤋᤧ᤺ᤱᤃᤵᤜᤠ᤹ᤀᤥᤒᤠ ᤕᤢᤰᤛᤠᤒᤠᤜᤠ᤹. ᤌᤢᤶᤜᤠ᤹ᤀᤥᤒᤠ ᤆᤢᤰᤛᤠ ᤜᤠᤱᤜᤠ᤹. ᤛᤢᤈᤠᤛᤠᤒᤠᤜᤠ᤹. ᤕᤠᤱᤛᤢᤶᤒᤠᤜᤠ᤹. ᤂᤠᤛᤧᤴᤗᤥ᤺ᤶᤒᤠᤜᤠ᤹. ᤕᤥᤛ᤻ᤔᤠ ᤂᤠᤛᤧᤴᤜᤡᤶᤔᤥᤒᤠ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤁᤧᤖᤧᤰ ᤋᤧ᤺ᤱᤃᤵᤜᤠ᤹ᤀᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤆᤢᤶᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡ॥

᥉ ᤁᤸᤗᤧᤆᤥᤃᤢᤸᤗᤧ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤋᤧ᤺ᤱᤃᤵᤜᤠ᤹ᤀᤥᤒᤠ ᤕᤢᤰᤛᤠᤒᤠᤜᤠ᤹. ᤌᤢᤶᤜᤠ᤹ᤀᤥᤒᤠ ᤆᤢᤰᤛᤠ ᤜᤠᤱᤜᤠ᤹. ᤛᤢᤈᤠᤛᤠᤒᤠᤜᤠ᤹. ᤕᤠᤱᤛᤢᤶᤒᤠᤜᤠ᤹. ᤋᤢᤶ ᤂᤠᤛᤧᤴᤗᤥ᤺ᤶᤒᤠᤜᤠ᤹. ᤕᤥᤛ᤻ᤔᤠ ᤂᤠᤛᤧᤴᤜᤡᤶᤔᤥᤒᤠ ᤂᤠᤛᤧᤴᤗᤥ᤺ᤶᤒᤠᤜᤠ᤹ ᤏᤢ ᤋᤧ᤺ᤱᤃᤵᤐᤥᤒᤠ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹ ᤂᤧᤴ ᤏᤠᤘᤠᤀᤡᤳᤗᤠ᤺ᤴ ᤋᤥ᤺ᤶᤔᤠᤖᤧ ᤗᤠᤃᤡ ᤔᤧᤈᤢᤵᤛᤧᤀᤠᤱ ᤂᤧᤸᤗᤧ ᤁᤢᤍᤃᤡ ᤔᤧᤕᤧᤶᤛᤡᤱ॥

᥊ ᤂᤧᤒᤩᤠᤱ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤁᤧᤈᤥ᤺ᤰᤐᤧᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤀᤠᤱ ᤐᤠ᤺ᤳᤋᤢ. “ᤔᤧᤴᤇᤠᤶ ᤕᤠᤵᤔᤡᤛᤣ. ᤔᤧᤴᤇᤠᤶ ᤛᤢᤘᤠᤱᤛᤣ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤛᤣ. ᤂᤡᤏᤡ᤹ ᤗᤠᤃᤡ ᤀᤰᤋᤱᤒᤠ ᤀᤡᤱᤍᤳ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ-

᥋ ᤌᤢᤳᤋᤢᤖᤡ᤺ᤵᤐᤠ. ᤔᤢᤵᤑᤪᤠᤔᤠ. ᤋᤢ᤺ᤱᤃᤣ. ᤁᤱᤏᤡ. ᤀᤴᤔᤣ. ᤋᤧ᤺ᤳᤋᤧ᤺ᤵᤐᤠ ᤏᤢ ᤁᤧᤖᤧᤰ ᤐᤖᤡᤰᤐᤠ ᤔᤢᤰᤗᤠᤜᤠ᤹ ᤔᤢᤰᤐᤠ ᤂᤡᤏᤡ᤹ ᤁᤧᤄᤧᤵᤛᤢᤶᤏᤢᤔᤧ᤺ᤴᤏᤣ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤕᤧᤵᤛᤢᤒᤠ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ᤺ᤴ ᤂᤡᤏᤡ᤹ ᤛᤠᤶᤒᤥᤴ ᤜᤒᤳ ᤑᤴᤏᤠᤛᤡᤶᤔᤧ᤹ᤀᤠᤱ ᤁᤧᤖᤧᤰᤗᤧ ᤛᤧᤘᤠ ᤁᤧᤔᤧᤳᤋᤢᤶᤗ ᤐᤥᤱ᤹॥

᥌ ᤛᤠᤶᤒᤥᤴ ᤜᤒᤳ ᤔᤧᤶᤒᤵᤔᤏᤠᤀᤠᤱ ᤛᤧᤘᤠ ᤔᤧᤴᤈᤥ᤺ᤰᤔᤏᤠᤒᤠ ᤀᤠᤳᤋᤡᤴᤇᤠᤱ ᤂᤡᤔᤥ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤥ ᤗᤠᤵᤑᤢᤔᤠ ᤕᤠᤰᤔᤠ ᤐᤥᤱ᤹॥”

᥍ ᤁᤸᤗᤧᤆᤥᤃᤢᤸᤗᤧ ᤌᤢᤳᤋᤢᤖᤡ᤺ᤵᤐᤠ. ᤔᤢᤵᤑᤪᤠᤔᤠ. ᤋᤢ᤺ᤱᤃᤣ. ᤁᤱᤏᤡ. ᤀᤴᤔᤣ. ᤋᤧ᤺ᤳᤋᤧ᤺ᤵᤐᤠ ᤏᤢ ᤁᤧᤖᤧᤰ ᤐᤖᤡᤰᤐᤠ ᤔᤢᤰᤗᤠᤜᤠ᤹ ᤔᤢᤰᤋᤧᤒᤠ ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤔᤧᤴᤇᤠᤶ ᤕᤠᤵᤔᤡᤜᤠ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹ ᤁᤧᤖᤧᤰ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱᤅᤠᤱ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤕᤧᤵᤛᤢᤒᤠ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ᤺ᤴ ᤛᤧᤘᤠ ᤔᤧᤔᤧᤳᤋᤢᤖᤥ॥

ᤛᤢᤶᤛᤡ ᤕᤜᤢᤍᤡ ᤌᤠᤱᤒᤧᤴᤜᤠ᤹ ᤐᤠ᤺ᤴᤔᤧᤎᤡᤰᤋᤢᤛᤡ

᥎ ᤀᤠᤶᤓᤠ ᤁᤴ ᤕᤧᤶᤔᤥ ᤂᤠᤃᤧᤀᤡᤰᤐᤠᤜᤠ᤹ ᤔᤧᤗ᤺ᤴᤍᤧ ᤔᤧᤍᤩᤧᤀᤠᤱ ᤕᤜᤢᤍᤡᤜᤠ᤹ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤺ᤸᤗᤧ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤛᤡ॥

᥏ ᤂᤧᤱᤜᤠ᤹ᤖᤧ ᤏᤒᤢᤁᤍᤏᤣᤛᤖ ᤜᤠᤱᤅᤡᤴ ᤔᤧᤔᤧᤳᤋᤢ. “ᤐᤕᤶ ᤜᤠᤱᤅᤣ. ᤁᤧᤎᤠ᤺ᤰ ᤆᤠ᤹ᤖᤖᤥ᥄

᥇᥆ ᤀᤠᤳᤋᤡᤴᤜᤠ᤹ᤖᤧ ᤌᤢᤳᤋᤢᤖᤡ᤺ᤵᤐᤠ. ᤔᤢᤵᤑᤪᤠᤔᤠ. ᤋᤢ᤺ᤱᤃᤣ. ᤁᤱᤏᤡ. ᤀᤴᤔᤣ. ᤋᤧ᤺ᤳᤋᤧ᤺ᤵᤐᤠ ᤏᤢ ᤁᤧᤖᤧᤰ ᤐᤖᤡᤰᤐᤠ ᤔᤢᤰᤗᤠᤜᤠ᤹ ᤔᤢᤰᤐᤠ ᤔᤧᤄᤧᤵᤛᤢ᤹. ᤂᤧᤱᤜᤠ᤹ ᤁᤧᤖᤧᤰᤗᤧ ᤛᤠᤶᤒᤥᤴ ᤐᤵᤔᤠᤀᤠᤱ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ᤺ᤴ ᤛᤧᤘᤠ ᤔᤧᤵᤔᤠ ᤐᤥᤱ᤹ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤀᤡᤱᤈᤠ᤺ᤱ ᤁᤧᤈᤥᤃᤢᤀᤠᤱ ᤘᤠ᤹॥

᥇᥇ ᤜᤧᤰᤁᤩᤠᤱ ᤀᤠᤳᤋᤡᤴ ᤛᤠᤶᤒᤥᤴ ᤔᤧᤒᤳᤏᤧᤴᤏᤠᤱ ᤛᤧᤘᤠ ᤔᤧᤈᤥ᤺ᤰᤏᤧᤴ. ᤂᤢᤏᤧ᤹ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤥ ᤗᤠᤵᤐᤢᤱ ᤐᤣᤰ॥

᥇᥈ ᤁᤖ ᤒᤣᤒᤡᤗᤥᤏᤒᤠ ᤋᤧ᤺ᤱᤃᤵᤐᤥ ᤜᤠᤱᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤍᤠᤱᤒᤠᤖᤧ ᤕᤢᤰᤋᤡᤱ ᤁᤧᤈᤥᤃᤢᤛᤡᤒᤠ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥ ᤁᤢᤓᤠ ᤕᤜᤢᤍᤡᤜᤠ᤹ ᤔᤧᤘᤠ᤹॥ ᤐᤕᤶ ᤜᤠᤱᤅᤣ. ᤁᤴᤜᤠ᤹ᤖᤧ ᤀᤠᤍᤠᤱᤒᤠ ᤂᤧᤶᤄᤧᤶ ᤁᤧᤔᤧᤸᤗᤠᤵᤏᤧᤴ᤹॥ ᤁᤴᤜᤠ᤹ᤖᤧ ᤀᤠᤍᤠᤱᤒᤠᤖᤧ ᤁᤧᤔᤠᤱᤜᤠ᤹ᤀᤠᤱ ᤛᤧᤘᤠ ᤔᤧᤶᤔᤧᤳᤋᤢᤛᤡᤴ᤹. ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤕᤧᤵᤛᤢᤒᤠ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠᤴ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤛᤧᤘᤠ ᤔᤣᤶᤔᤧᤳᤋᤢᤴ᤹॥”

᥇᥉ ᤜᤠᤱᤅᤡᤴ ᤁᤢᤛᤠᤰᤁᤧᤴᤏᤡᤸᤗᤧ ᤁᤢᤔᤡᤰᤁᤧᤴ ᤂᤠᤎᤠᤵᤋᤢᤀᤠᤱ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤴ ᤋᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤁᤸᤗᤧᤆᤥᤃᤢᤸᤗᤧ ᤁᤴ ᤔᤏᤠᤜᤠ᤹ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤍᤠᤖᤢᤛᤡ.

᥇᥊ ᤜᤧᤰᤁᤩᤠᤱ ᤏᤒᤢᤁᤍᤏᤣᤛᤖᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤀᤣ. ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤠᤱᤜᤠ᤹ ᤛᤧᤘᤠ ᤁᤧᤶᤔᤧᤳᤋᤢᤶᤛᤡᤶᤔᤧᤴ ᤀᤡᤃᤪ ᤀᤠᤱᤃᤠ᤹ ᤕᤧᤵᤛᤢᤱᤒᤠ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ᤺ᤴᤏᤠᤱ ᤛᤠᤶᤒᤥᤴ ᤁᤧᤓᤴᤏᤠᤛᤡᤀᤠᤱ ᤛᤧᤘᤠ ᤁᤧᤶᤔᤧᤳᤋᤢᤶᤔᤡᤴᤔᤢ ᤌᤣ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤒᤡ᥅

᥇᥋ ᤀᤠᤸᤗ ᤂᤡᤏᤡ᤹ ᤌᤢᤳᤋᤢᤖᤡ᤺ᤵᤐᤠ. ᤔᤢᤵᤑᤪᤠᤔᤠ. ᤋᤢ᤺ᤱᤃᤣ. ᤁᤱᤏᤡ. ᤀᤴᤔᤣ. ᤋᤧ᤺ᤳᤋᤧ᤺ᤵᤐᤠ ᤏᤢ ᤁᤧᤖᤧᤰ ᤐᤖᤡᤰᤐᤠ ᤔᤢᤰᤗᤠᤜᤠ᤹ ᤔᤢᤰᤐᤠ ᤁᤧᤄᤧᤵᤛᤢᤶᤏᤢᤔᤧ᤺ᤴᤏᤣ ᤀᤠᤱᤃᤠ᤹ ᤆᤥᤃᤢᤱᤒᤠ ᤏᤠᤘᤠᤀᤡᤳᤗᤠ᤺ᤴ ᤛᤠᤶᤒᤥᤴ ᤑᤴᤇᤡᤱᤔᤠᤀᤠᤱ ᤛᤧᤘᤠ ᤔᤧᤵᤔᤠᤖᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤰᤂᤡᤏᤣᤓᤃᤪ ᤏᤢᤒᤠᤀᤣ ᤐᤥᤱ᤹॥ ᤁᤖ ᤂᤡᤏᤡ᤹ ᤁᤴ ᤛᤧᤘᤠ ᤁᤧᤶᤔᤧᤳᤋᤢᤶᤔᤡᤴᤏᤣᤓᤃᤪ. ᤂᤡᤶᤔᤥ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡᤀᤥ ᤗᤠᤵᤁᤧᤶᤓᤢᤛᤡ᤹॥ ᤂᤧᤒᤩᤠᤱ ᤀᤠᤳᤋᤡᤴ ᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤜᤢᤰᤁᤥᤗᤠᤶ ᤂᤡᤏᤡ᤹ ᤋᤠᤱᤛᤧ᤺ᤵᤔᤠ ᤁᤧᤛᤢᤰᤋᤡᤒᤣ᥅”

᥇᥌ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤖᤧ ᤜᤠᤱᤅᤡᤴ ᤏᤢᤃᤵ ᤔᤧᤒᤡᤖᤢ. “ᤏᤒᤢᤁᤍᤏᤣᤛᤖ ᤜᤠᤱᤅᤣ. ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤀᤠᤏᤡᤃᤧ ᤗᤧᤵᤔᤠᤱ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥

᥇᥍ ᤐᤕᤶ ᤜᤠᤱᤅᤣ. ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤔᤠ ᤔᤡᤀᤥ ᤀᤠᤏᤡᤃᤧ ᤗᤠᤵᤔᤧᤓᤢᤛᤡᤃᤧᤏᤣᤓᤃᤪ. ᤀᤠᤏᤡᤃᤧ ᤔᤠᤱᤛᤧᤘᤠ ᤔᤧᤳᤋᤢᤶᤒᤧᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤁᤴ ᤗᤠᤶᤒᤠ ᤛᤧ᤺ᤵᤔᤠ ᤛᤢᤰᤋᤡᤃᤧ᤹ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤜᤢᤰᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤖᤡᤃᤧ॥

᥇᥎ ᤁᤖ ᤀᤠᤏᤡᤃᤧ ᤂᤢᤏᤧ᤹ ᤋᤠᤱᤔᤧᤛᤧ᤺ᤵᤋᤡᤃᤧᤴᤇᤠᤱ. ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤔᤠᤱᤜᤠ᤹ ᤀᤠᤏᤡᤃᤧ ᤛᤧᤘᤠ ᤔᤧᤔᤧᤳᤋᤢᤶᤛᤡᤶᤒᤧᤴ᤹ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤕᤧᤵᤛᤢᤒᤠ ᤛᤠᤶᤔᤩᤠᤱ ᤏᤠᤘᤠᤀᤡᤳᤗᤠ᤺ᤴᤏᤠᤱ ᤛᤠᤶᤒᤥᤴᤏᤠᤱ ᤛᤧᤘᤠ ᤔᤧᤔᤧᤳᤋᤢᤶᤒᤧᤴ᤹ ᤁᤧᤗ᤹ᤒᤠ ᤀᤠᤍᤠᤱᤒᤠᤖᤧ ᤏᤡᤱᤘᤠ᤹ ᤁᤧᤄᤥᤛᤢᤖ ᤑᤠ᤹ᤀᤠᤱ ᤀᤠᤏᤡᤃᤧ ᤀᤡ᤺ᤳᤋᤢᤶᤒᤧᤖᤥ॥”

ᤕᤜᤢᤍᤡ ᤌᤠᤱᤒᤧᤴᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤛᤡ

᥇᥏ ᤂᤧᤒᤩᤠᤱ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥ᤺ᤴᤏᤢ ᤏᤒᤢᤁᤍᤏᤣᤛᤖᤧᤴ ᤁᤢᤛᤠᤰᤁᤧᤴᤏᤡᤸᤗᤧ ᤁᤢᤔᤡᤰᤁᤧᤴ ᤂᤠᤎᤠᤵᤋᤢ. ᤜᤧᤰᤁᤩᤠᤱ ᤁᤢᤏᤠᤖᤠᤴ ᤔᤖᤠ᤺ᤰ ᤕᤠᤖᤡᤰ ᤔᤡ ᤜᤧᤰᤋᤱᤒᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤂᤧᤴ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤁᤧᤴ ᤏᤢᤛᤡᤗᤧᤱ ᤕᤠᤖᤡᤰ ᤐᤕᤧᤶ ᤁᤧᤕᤧᤶᤒᤠ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ.

᥈᥆ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤢᤖᤠᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤧᤎᤢᤶᤒᤠ ᤁᤢᤓᤠ ᤌᤰᤛᤢᤒᤠᤜᤠ᤹ᤖᤧ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤴ ᤀᤡᤄᤣ᤺ᤱᤔᤠᤛᤡᤀᤠᤱ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡᤀᤥ ᤗᤠᤵᤑᤢᤔᤠᤛᤡ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤔᤏᤠᤜᤠ᤹ ᤋᤣ᤺ᤳ. ᤛᤢ᤺ᤶᤒᤠ. ᤐᤠᤃᤖᤡ ᤜᤧᤰᤁᤩᤠᤱ ᤘᤣ᤹ ᤆᤠᤱᤜᤠ᤹ᤏᤢ ᤛᤥᤖᤡᤰ ᤀᤡᤔᤧᤄᤣ᤺ᤰᤂᤢᤛᤡᤀᤠᤱ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡᤀᤥ ᤗᤠᤵᤔᤧᤓᤢᤛᤢ ᤔᤧᤕᤠᤰᤋᤢᤛᤡ॥

᥈᥈ ᤜᤠᤱᤅᤡᤸᤗᤧ ᤁᤧᤀᤠ᤺ᤵᤐᤠ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤱᤄᤧᤶᤔᤣ ᤔᤧᤴᤏᤢ᤹ᤔᤏᤠᤒᤠ ᤘᤕᤧ ᤜᤧᤰᤁᤩᤠᤱ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡ᤺ᤴ ᤀᤠᤳᤋᤠᤋᤠᤴᤏᤣ ᤛᤠ᤹ᤖᤡᤰ ᤕᤧᤶᤍᤧ. ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡ᤺ᤸᤗᤧ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥ᤺ᤴ ᤔᤡᤀᤥ ᤁᤧᤍᤣ᤹ᤒᤠ ᤌᤰᤛᤢᤒᤠᤜᤠ᤹ ᤜᤍ᤹ ᤔᤧᤛᤩᤧ॥

᥈᥉ ᤜᤧᤰᤁᤩᤠᤱ ᤁᤴ ᤛᤢᤶᤛᤡ ᤔᤏᤠᤜᤠ᤹ ᤆᤡᤃᤧᤰ ᤆᤡᤃᤧᤰ ᤔᤧᤶᤒᤠ᤺ᤱᤅᤣ ᤀᤡᤔᤧᤄᤣ᤺ᤰᤂᤢᤛᤡᤒᤠᤀᤣ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡᤀᤥ ᤔᤧᤗᤠᤛᤧ॥

᥈᥊ ᤂᤧᤴ ᤀᤣᤃᤠᤱ ᤏᤒᤢᤁᤍᤏᤣᤛᤖ ᤜᤠᤱᤅᤡᤴ ᤁᤢᤏᤡᤱᤘᤠ᤹ ᤔᤕᤧᤀᤠᤱ ᤐᤡᤳᤆᤠᤰ ᤐᤡᤳᤆᤠᤰ ᤐᤡᤴᤍᤧᤖ ᤂᤢᤏᤧ᤹ ᤁᤢᤛᤢᤈᤠᤛᤠᤒᤠᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤌᤣ ᤀᤠᤏᤡ᤹ ᤀᤡᤀᤠᤄᤣ᤺ᤰᤂᤢᤶᤛᤡᤶᤔᤠᤱ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡᤀᤥ ᤗᤠᤵᤀᤠᤓᤢᤛᤢᤶᤛᤡᤶᤒᤠ ᤔᤏᤠᤜᤠ᤹ ᤛᤢᤶᤓᤢᤛᤡ ᤔᤧ᤺ᤶᤒᤡ᥅” ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢ.

“ᤛᤧᤰᤂᤠᤀᤣᤖᤥ. ᤐᤕᤶ ᤜᤠᤱᤅᤣ॥”

᥈᥋ ᤂᤢᤏᤧ᤹ ᤐᤠ᤺ᤳᤋᤢ. “ᤀᤥᤔᤧᤳᤋᤧᤶᤔᤣ᤹. ᤔᤡᤀᤥ ᤗᤡᤛᤡ ᤔᤏᤠᤜᤠ᤹ ᤏᤠ ᤏᤢ ᤁᤳᤏᤠ ᤗᤠᤱᤔᤧᤄᤣ᤺ᤰᤗ ᤔᤧᤕᤠᤰᤐᤠ ᤏᤡᤛᤢᤱᤛᤡᤱᤗ ᤐᤳᤋᤠ. ᤂᤧᤱᤜᤠ᤹ ᤀᤡᤔᤧᤱᤄᤣ᤺ᤱᤛᤡᤱᤅᤣᤒᤠ ᤏᤢ ᤀᤠᤈᤧ᤺ᤳᤇᤡᤰᤁᤠᤱ ᤔᤡᤔᤧᤴᤍᤡᤰᤁᤣᤒᤠ ᤏᤡᤔᤧᤍᤧᤳ. ᤜᤧᤰᤁᤩᤠᤱ ᤗᤡᤛᤡᤃᤣ᤺ᤰᤐᤠ ᤔᤏᤠ᤺ᤱᤃ ᤔᤠᤱᤛᤠ ᤜᤧᤰᤋᤱᤒᤠ ᤏᤡᤎᤠ᤺ᤵᤗᤥ॥”

ᤕᤜᤢᤍᤡ ᤌᤠᤱᤒᤧᤴᤜᤠ᤹ ᤌᤥ ᤕᤶᤒᤠ ᤔᤧᤒᤥ᤺ᤰᤂᤧ

᥈᥌ ᤂᤧᤒᤩᤠᤱ ᤏᤒᤢᤁᤍᤏᤣᤛᤖᤧᤴ ᤗᤢᤱᤎᤠᤰᤁᤡᤸᤗᤧ ᤑᤠᤰᤔᤏᤠᤒᤠ ᤔᤡᤎᤢᤱᤍᤡᤱ ᤔᤡᤖᤠ᤺ᤰ ᤁᤧᤍᤡ᤺ᤵᤐᤠ ᤔᤡᤀᤥ ᤗᤠ᤺ᤵᤔᤠ ᤗᤠᤶᤔᤥ ᤏᤡ᤺ᤳᤋᤠᤱ ᤐᤣᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ. “ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤛᤣ. ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤛᤣ. ᤗᤠ᤺ᤰᤁᤠᤳ ᤗ᤺ᤴᤍᤧᤶ ᤑᤧᤖᤧᤶᤔᤧ᤹ᤀᤥ॥”

ᤂᤧᤒᤩᤠᤱ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤴ ᤔᤡᤀᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ ᤔᤧᤓᤧᤖᤧ.

᥈᥍ ᤜᤧᤰᤁᤩᤠᤱ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤋᤧ᤺ᤱᤃᤵ ᤕᤢᤰᤛᤠᤒᤠᤜᤠ᤹. ᤆᤢᤰᤛᤠ ᤜᤠᤱᤜᤠ᤹ ᤏᤢ ᤜᤠᤱ ᤛᤢᤈᤠᤛᤠᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤒᤪᤡᤱ ᤐᤡᤛᤠᤱ ᤆᤡᤜᤢ᤹ ᤆᤡᤜᤢ᤹ ᤔᤧᤈᤢᤵᤛᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤡᤴ ᤔᤡ᤺ᤸᤗᤧ ᤀᤠᤈᤧ᤺ᤳᤇᤡᤰᤁᤠᤱ ᤔᤡᤔᤧᤍᤡᤃᤧᤴᤒᤠ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤛᤡ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤥᤒᤠ ᤔᤢᤖᤡᤰ ᤌᤡᤰᤁᤠᤱ ᤔᤧᤱᤃᤡᤰᤁᤣ ᤐᤳᤇᤧ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ ᤔᤡ᤺ᤸᤗᤧ ᤔᤧᤴᤇᤢᤀᤣ ᤐᤳᤇᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤔᤡ᤺ᤸᤗᤧ ᤁᤢᤏᤠᤶ ᤌᤡᤰᤁᤠᤱ ᤜᤥ᤺ᤵᤋᤧ॥

᥈᥎ ᤂᤧᤴ ᤀᤣᤃᤠᤱ ᤏᤒᤢᤁᤍᤏᤣᤛᤖᤖᤧ ᤔᤧᤳᤋᤢᤛᤡ. “ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤂᤢᤏᤧ᤹ ᤁᤢᤔᤠᤱᤗᤠᤀᤡᤱᤒᤧᤴ ᤐᤠᤱᤄᤢᤀᤠᤱ ᤁᤢᤛᤧᤘᤠᤖᤥᤒᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢ. ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤔᤧᤴᤍᤧᤴᤍᤧᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤡᤱᤔᤧᤴ ᤀᤠᤵᤑᤣᤰ ᤁᤧᤛᤠᤰᤐᤥ ᤔᤧᤎᤠᤛᤢ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱᤎᤥ ᤘᤣ᤹ ᤀᤠᤳᤋᤡᤴ ᤔᤠᤱᤅᤡᤴᤏᤠᤱ ᤛᤠᤒᤴ ᤔᤧᤓᤴᤇᤡᤱᤅᤠᤱ ᤔᤠᤱᤛᤧᤘᤠ ᤔᤧᤶᤔᤧᤳᤋᤢᤴ॥

᥈᥏ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥᤃᤢᤱᤗ ᤐᤳᤋᤠ. ᤀᤠᤳᤋᤡᤴ ᤛᤢᤘᤠᤱᤜᤠ᤹ᤖᤧ ᤀᤡᤃᤪ ᤀᤠᤳᤋᤡᤴ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ᤖᤧ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤢᤓᤠ ᤐᤠ᤺ᤴ ᤔᤧᤒᤠ᤺ᤳᤋᤢᤏᤣᤓᤃᤪ. ᤂᤧᤱᤜᤠ᤹ ᤁᤢᤈᤰᤋᤠ ᤁᤢᤗᤧᤶᤍᤠ ᤔᤧᤒᤥ᤺ᤱᤗ ᤆᤩᤧᤵᤔᤠᤛᤡ ᤐᤥᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤎᤠ᤺ᤱᤜᤠ᤹ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤀᤰᤂᤣᤗ᤹ᤖᤡᤰ ᤘᤣ᤹ ᤀᤠᤳᤋᤡᤴ ᤔᤠᤱᤅᤡᤸᤗᤧᤀᤠᤱ ᤋᤠᤱᤛᤧ᤺ᤵᤔᤠ ᤀᤠᤴᤇᤢᤰᤏᤧᤴ॥”

᥉᥆ ᤂᤧᤴ ᤀᤣᤃᤠᤱ ᤜᤠᤱᤅᤡᤸᤗᤧ ᤛᤍᤪᤁ. ᤔᤣᤛᤁ ᤏᤢ ᤀᤒᤣᤍ᤻ᤏᤃᤥᤴ ᤒᤣᤒᤡᤗᤥᤏ ᤋᤧ᤺ᤱᤃᤵᤐᤥ ᤕᤶᤒᤠ ᤆᤥᤃᤢᤛᤡᤖᤥ॥

ᤜᤠᤱᤅᤡᤸᤗᤧ ᤏᤡᤛᤡᤃᤣ᤺ᤰᤐᤠ ᤁᤢᤛᤧᤵᤔᤠᤱ

᥊

ᤀᤠᤱᤃᤠ᤹ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ.

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤕᤢᤱᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤏᤡᤱᤗᤥ-

ᤂᤡᤏᤡ᤹ ᤛᤠ᤹ᤖᤡᤰ ᤁᤧᤏᤢᤖᤡ ᤁᤧᤍᤠᤛᤡᤖᤖᤥ᥄

᥈ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤗᤠᤃᤡ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤡᤱᤘᤠ᤹ ᤏᤧᤜᤡᤖᤧ ᤔᤧᤴᤎᤠᤵᤔᤏᤠᤒᤠ ᤕᤠ᤺ᤶᤒᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤂᤡᤏᤡ᤹ ᤔᤧᤵᤔᤠ ᤂᤥᤏᤡᤱᤅᤡᤸᤗᤧ ᤀᤠᤱᤃᤠ᤹ ᤛ᤺ᤳᤋᤠᤖᤥ॥

᥉ ᤂᤢᤏᤧ᤹ ᤁᤢᤔᤡᤰᤛᤣ᤺ᤴᤜᤠ᤹ ᤛᤠ᤹ᤖᤡᤰ ᤕᤶᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤏᤡᤱᤘᤠ᤹ ᤁᤧᤔᤠᤒᤠ ᤁᤢᤕᤠ᤺ᤶᤒᤰᤜᤠ᤹ ᤆᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ᥄

ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤱᤃ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤠᤱᤈᤢᤶᤗᤥ.

ᤂᤢᤏᤧ᤹ ᤁᤢᤜᤠᤱᤕᤢᤰᤁᤡᤴ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤜᤠᤒᤠ ᤘᤠ᤹ᤖᤥ॥

᥊ ᤀᤠᤱᤃᤠ᤹ ᤏᤒᤢᤁᤍᤏᤣᤛᤖᤧᤴ ᤀᤠᤏᤡᤱᤘᤠ᤹ ᤋᤠᤔᤠ ᤏᤢ ᤀᤠᤏᤢ᤹ᤔᤠ ᤀᤠᤍᤠᤔᤠᤀᤥ ᤀᤠᤱᤃᤠ᤹ ᤀᤠᤜᤠᤱᤜᤡᤶᤔᤥ ᤕᤢᤅᤠᤱᤗ ᤘᤕᤠᤱ॥

᥋ ᤀᤠᤱᤃᤠ᤹ ᤁᤡᤔᤠ ᤕᤱᤔᤠᤀᤥ ᤀᤠᤎᤠᤎᤠᤒᤠ ᤛᤧᤵᤔᤠᤱ ᤌᤡᤰ ᤔᤠᤰᤋᤢᤱ॥ ᤀᤠᤱᤃᤠ᤹ ᤀᤡᤵᤏᤠᤀᤥ ᤛᤥ᤺ᤴᤇᤡᤱᤅᤠᤀᤠᤱ ᤏᤧᤛ᤻ᤛᤠᤱᤅᤡᤸᤗᤧ. ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤀᤡ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ ᤏᤢ ᤛᤢᤑᤥᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤆᤡᤈᤡᤱ ᤕᤱᤔᤠ ᤛᤩᤧ᤹ᤀᤠᤱ॥

᥌ ᤁᤸᤗᤧᤆᤥᤃᤢᤸᤗᤧ ᤂᤧᤴ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤜᤶᤔᤠᤖᤧ ᤗᤠᤃᤡ ᤒᤣᤒᤡᤗᤥᤏᤒᤠ ᤁᤧᤖᤧᤰ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤀᤠᤱᤃᤠ᤹ ᤀᤠᤍᤃᤡ ᤋᤠ᤺ᤵᤔᤠᤛᤡᤖᤧ ᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱ॥

᥍ ᤀᤠᤸᤗ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹. ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹. ᤂᤠᤃᤧᤀᤡᤰᤐᤠᤜᤠ᤹ ᤏᤢ ᤌᤢᤶᤕᤠ ᤁᤧᤀᤡᤒᤠᤜᤠ᤹ ᤔᤧᤍᤩᤧᤀᤠᤱ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤴ ᤂᤧᤱᤜᤠ᤹ ᤆᤧᤰᤋᤢᤱᤛᤡᤱ. ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤆᤧᤰᤔᤠ ᤔᤧᤴᤇᤢᤰᤋᤠᤱᤅᤡᤴ॥

᥎ ᤁᤢᤏᤢᤵᤔᤥ ᤍᤠᤏᤡᤀᤣᤗᤧᤴ ᤀᤠᤱᤃᤠ᤹ᤀᤥ ᤋᤩᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤴ ᤂᤢᤏᤧ᤹ ᤆᤧᤰᤋᤢᤱ॥ (ᤂᤢᤏᤧ᤹ ᤁᤢᤔᤡᤱᤅᤡᤴ ᤀᤠᤱᤃᤠ᤹ ᤀᤠᤔᤠᤱᤅᤡᤸᤗᤧ ᤁᤢᤔᤡᤱ ᤁᤢᤀᤡᤛᤡ᤺ᤰ ᤒᤣᤗᤋᤛᤈᤖ ᤘᤕᤧ. ᤛᤣᤛᤣ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤂᤢᤏᤧ᤹ᤀᤥ ᤘᤠ᤹॥)

᥏ ᤀᤠᤱᤃᤠ᤹ ᤂᤢᤏᤧ᤹ ᤔᤧᤳᤋᤢᤱ. “ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤔᤏᤠ. ᤒᤣᤗᤋᤛᤈᤖᤀᤣ. ᤛᤣᤛᤣ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤂᤧᤏᤧ᤹ᤀᤥ ᤘᤠ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ᤹. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤃᤡ ᤌᤧᤔᤠ ᤛᤡᤒᤡ᤹ ᤐᤠ᤺ᤴᤏᤡᤴᤏᤠᤱ ᤁᤧᤛᤠᤰᤐᤠ ᤔᤧᤈᤥ᤺ᤰᤏᤧᤴ॥ ᤀᤠᤱᤃᤠ᤹ ᤀᤠᤛᤧᤵᤔᤠᤱᤅᤡᤴ ᤀᤰᤋᤱᤒᤠ ᤆᤥᤰ. ᤁᤸᤗᤧ ᤁᤢᤒᤣᤴ ᤀᤠᤱᤃᤠ᤹ ᤜᤴᤍᤠᤱ ᤐᤡᤖᤠᤱᤅᤧ᤹॥

᥇᥆ ᤀᤡᤵᤏᤠᤀᤥ ᤏᤧᤛ᤻ᤛᤠᤱᤃᤖᤠᤱᤅᤡᤸᤗᤧ ᤀᤠᤱᤃᤠ᤹ ᤏᤡᤛᤢᤱᤒᤠ ᤛᤢᤑᤥᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ- ᤀᤠᤱᤃᤠ᤹ ᤀᤰᤋᤱᤒᤠ ᤏᤡᤛᤢᤱ᤹. ᤀᤠᤱᤃᤠ᤹ ᤀᤠᤍᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤗᤢᤶᤔᤥ ᤕᤶᤒᤠ ᤛᤡᤱᤒᤢᤱᤎᤡᤰ ᤋᤰᤐᤧᤳ ᤕᤢᤅᤧ॥ ᤂᤧᤴ ᤀᤠᤳᤋᤠᤋᤠᤴᤏᤣ ᤁᤣ᤺ᤶᤒᤠ ᤆᤥᤃᤧ॥

᥇᥇ ᤂᤧᤴ ᤛᤡᤱᤒᤢᤱᤅᤡᤴ ᤕᤶᤒᤠ ᤏᤢ ᤁᤧᤎᤢᤶᤒᤠ ᤐᤥ᤺ᤰᤂᤧᤖ ᤐᤣ ᤂᤶᤓᤩᤠᤱ ᤁᤢᤛᤶᤔᤡᤸᤗᤧ ᤋᤠᤱᤛᤠᤱᤒᤧᤴ ᤛᤢᤛᤢ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤁᤢᤕᤠᤀᤥ ᤌᤠᤖᤡᤰ ᤀᤠᤳᤋᤡᤛᤠᤱ ᤂᤧᤴ ᤏᤡᤍᤧᤳᤋᤧ॥

᥇᥈ ᤂᤧᤸᤗᤧ ᤁᤢᤓᤧᤰᤘᤠᤜᤠ᤹ ᤏᤢᤒᤠ ᤏᤢ ᤂᤧᤸᤗᤧ ᤁᤢᤈᤠ᤹ᤜᤠ᤹ ᤛᤠ᤹ᤖᤡᤰ ᤕᤖᤡᤰ ᤐᤳᤇᤧ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤖᤧᤰᤗᤣ ᤗᤠᤃᤡ ᤁᤢᤈᤠᤔᤠ ᤆᤠᤜᤠ᤹ ᤐᤳᤇᤧ॥ ᤂᤧᤸᤗᤧ ᤁᤢᤛᤡᤃᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤏᤧᤳᤏᤠᤍᤧᤴ ᤔᤧᤄᤥᤛᤢᤀᤠᤱ ᤘᤕᤧ. ᤂᤧᤸᤗᤧ ᤁᤢᤒᤥᤖᤠᤰᤜᤠ᤹ᤀᤥ ᤐᤢᤜᤠ᤹ ᤔᤧᤕᤢᤅᤧ. ᤂᤧᤵᤔᤥᤗᤠᤶ ᤁᤧᤖᤧᤰ ᤌᤰᤛᤠ ᤐᤢᤛᤠᤜᤠ᤹ᤖᤧ ᤆᤠᤔᤠ ᤔᤧᤄᤥᤛᤢ॥

᥇᥉ “ᤀᤡᤵᤏᤠᤀᤥ ᤛᤥ᤺ᤴᤇᤡᤱᤅᤠᤀᤠᤱ ᤏᤧᤛ᤻ᤛᤠᤱᤅᤡᤸᤗᤧ ᤀᤠᤱᤃᤠ᤹ ᤛᤢᤑᤥᤀᤥ ᤀᤠᤍᤃᤡ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤗᤳᤇᤠ ᤔᤠᤱᤗᤠᤀᤡᤱᤒᤠ ᤀᤡᤱᤄᤱᤛᤠᤒᤠ. ᤛᤣᤛᤣ ᤔᤏᤠᤎᤡᤰ ᤕᤥ ᤕᤧᤖ ᤐᤳᤇᤧᤒᤠ ᤏᤡᤛᤢᤱ॥

᥇᥊ ᤂᤧᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤀᤠᤱ ᤀᤰᤂᤧ ᤐᤠ᤺ᤳᤋᤢᤖᤥ-

“ᤂᤧᤴ ᤛᤡᤱᤒᤢᤱᤅᤡᤴ ᤋᤠᤅᤧᤶᤔᤧ᤹ᤀᤠᤱ ᤛᤥ᤺ᤴᤍᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤢᤒᤥᤖᤠ᤺ᤰᤜᤠ᤹ ᤂᤰᤋᤧᤶᤍᤣᤛᤧᤶᤔᤧ᤹ᤀᤥ.

ᤂᤧᤸᤗᤧ ᤁᤢᤓᤧᤰᤘᤠᤜᤠ᤹ ᤗᤢ᤺ᤰᤛᤧᤶᤍᤣᤛᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤠ᤹ᤜᤠ᤹ ᤜᤳᤇᤧ ᤜᤳᤇᤧ ᤛᤧᤛᤧᤶᤍᤣᤛᤧᤶᤔᤧ᤹ᤀᤥ॥

ᤂᤧᤸᤗᤧ ᤁᤢᤛᤡᤃᤠᤱᤗᤠᤶᤒᤠ ᤌᤰᤛᤠᤜᤠ᤹ ᤏᤢ

ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤀᤥᤗᤠᤶ ᤐᤢᤜᤠ᤹ ᤔᤧᤄᤧᤳᤇᤡᤱᤗᤖᤥ॥

᥇᥋ ᤁᤖ ᤑᤧᤴᤈᤣ᤹ ᤏᤢ ᤁᤠᤛᤠ᤺ᤸᤗᤧ ᤂᤣ᤺ᤱᤔᤏᤠᤒᤠ

ᤂᤧᤸᤗᤧ ᤁᤢᤔᤢ᤺ᤳᤋᤧᤴ ᤏᤢ ᤁᤢᤛᤠ᤺ᤵᤜᤠ᤹ ᤂᤠᤶᤒᤠᤱᤅᤥ

ᤀᤡᤰᤋᤠᤵᤐᤥᤒᤠ ᤕᤠ᤺ᤴ ᤁᤢᤀᤡᤛᤡ᤺ᤰ ᤕᤢᤰᤂᤧᤶᤔᤧ᤹ᤀᤥ॥

ᤋᤠᤱᤛᤠᤰᤐᤥᤒᤠ ᤛᤣ᤺ᤰᤘᤠ᤺ᤸᤗᤧ ᤂᤧᤴ ᤘᤠᤖᤰᤂᤢᤖᤖᤥ.

ᤜᤧᤰᤁᤩᤠᤱ ᤌᤰᤛᤠᤜᤠ᤹ᤏᤢ ᤛᤥᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ

ᤛᤡᤱᤓᤧᤰᤘᤠ ᤕᤠ᤺ᤴᤜᤠ᤹ᤖᤧ ᤁᤢᤗᤢᤶᤔᤥ ᤕᤢᤱᤕᤠ᤺ᤰᤗᤖᤥ॥

᥇᥌ ᤏᤢᤛᤡᤗᤧᤱ ᤕᤧᤶa ᤁᤢᤃᤵ ᤔᤧᤗᤧᤰᤏᤧᤸᤗ ᤌᤠᤖᤡᤰ

ᤂᤧᤸᤗᤧ ᤁᤢᤏᤡᤱᤘᤠ᤺ᤴ ᤔᤏᤠᤗᤠᤶ ᤔᤧᤗᤧᤰᤂᤢᤖᤖᤥ

ᤜᤧᤰᤁᤩᤠᤱ ᤌᤰᤛᤠ ᤏᤡᤱᤘᤠ᤹ ᤔᤧᤒᤡᤖᤢᤖᤖᤥ॥

᥇᥍ ᤀᤡᤱᤄᤱ ᤁᤧᤛᤠᤒᤠᤜᤠ᤹ᤖᤧ ᤏᤡ᤺ᤴᤎᤥ ᤐᤠ᤺ᤴᤏᤡᤴ ᤔᤧᤔᤧᤳᤋᤢᤛᤡᤀᤠᤱ ᤘᤠ᤹ᤖᤥ.

ᤛᤣᤛᤣ ᤔᤏᤠᤜᤠ᤹ᤖᤧ ᤁᤢᤏᤢᤵᤔᤠ ᤐᤠ᤺ᤴᤏᤡᤴ ᤀᤢᤘᤠ ᤔᤧᤈᤥᤃᤢᤖᤥ.

ᤜᤧᤰᤁᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶᤜᤠ᤹ᤀᤥᤒᤠ ᤁᤠᤰ ᤕᤢᤰᤁᤡᤴ

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ

ᤁᤳᤋᤢ ᤑᤠ᤹ᤀᤠᤱ ᤁᤢᤜᤡᤱᤘᤧᤳᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤠᤜᤠ᤹ ᤂᤧᤴ ᤜᤠᤱᤈᤢᤶᤜᤠ᤹ ᤐᤡᤖᤢᤛᤡᤖᤥ

ᤔᤏᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤏ᤺ᤶᤏ᤺ᤶᤒᤠᤜᤠ᤹ ᤂᤧᤴ ᤜᤠᤱᤈᤢᤶᤜᤠ᤹ᤀᤥ ᤑᤥ᤺ᤰᤂᤢᤛᤡᤖᤥ॥

᥇᥎ “ᤀᤠᤱᤃᤠ᤹ ᤏᤒᤢᤁᤍᤏᤣᤛᤖ ᤜᤠᤱᤅᤡᤸᤗᤧ ᤔᤠᤰᤋᤢᤱᤒᤠ ᤛᤧᤵᤔᤠᤱᤅᤡᤴ ᤜᤠᤒᤠ ᤁᤴᤗᤥ॥ ᤀᤠᤸᤗ ᤒᤣᤗᤋᤛᤈᤖᤀᤣ. ᤁᤸᤗᤧ ᤁᤢᤒᤣ᤺ᤴ ᤀᤠᤱᤃᤠ᤹ ᤜᤴᤍᤠᤱ ᤐᤡᤖᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤜᤠᤱᤈᤢᤶᤔᤥ ᤁᤧᤘᤠ᤹ᤒᤠ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ᤀᤥ ᤀᤠᤳᤋᤡᤸᤗᤧᤀᤠᤱ ᤁᤸᤗᤧ ᤁᤢᤒᤣ᤺ᤴ ᤜᤶᤔᤠ ᤔᤧᤛᤢᤰᤋᤢᤴ॥ ᤁᤖ ᤂᤧᤏᤧ᤹ ᤁᤧᤛᤢᤰᤋᤢ᤹. ᤌᤣᤀᤠᤱᤓᤧᤸᤗᤧ ᤛᤣᤛᤣ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤂᤧᤏᤧ᤹ᤀᤥ ᤘᤠ᤹ᤖᤥ॥”

ᤍᤠᤏᤡᤀᤣᤗᤖᤧ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ᤺ᤴ ᤜᤴᤍᤢ

᥇᥏ ᤍᤠᤏᤡᤀᤣᤗ (ᤂᤢᤏᤧ᤹ ᤒᤣᤗᤋᤛᤈᤖᤀᤠᤱ ᤔᤧᤔᤧᤳᤋᤢ) ᤛᤵᤑᤠ ᤌᤠᤖᤡᤰᤁ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤖᤧ ᤁᤡᤔᤠ ᤕᤱᤔᤠᤀᤥ ᤌᤠᤛᤢ॥ ᤁᤸᤗᤧᤆᤥᤃᤢᤸᤗᤧ ᤔᤧᤳᤋᤢ. “ᤒᤣᤗᤋᤛᤈᤖᤀᤣ. ᤛᤧᤵᤔᤠᤱᤅᤡᤴ ᤏᤢ ᤂᤧᤸᤗᤧ ᤁᤢᤒᤣ᤺ᤸᤗᤧ ᤂᤧᤏᤧ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤁᤧᤴᤎᤠᤏᤧᤴᤗ॥”

ᤒᤣᤗᤋᤛᤈᤖᤗᤧ ᤏᤢᤃᤵ ᤐᤡᤖᤢ. “ᤐᤕᤶ ᤜᤠᤱᤅᤣ. ᤁᤴ ᤛᤧᤵᤔᤠᤱᤅᤡᤴ ᤀᤠᤍᤠᤱᤒᤠᤖᤧ ᤁᤧᤏᤡᤱᤔᤡᤜᤠ᤹ ᤏᤢ ᤁᤸᤗᤧ ᤁᤢᤒᤣ᤺ᤸᤗᤧ ᤀᤠᤍᤠᤱᤒᤠ ᤁᤧᤀᤵᤐᤠᤜᤠ᤹ ᤕᤠᤱᤄᤢᤛᤡᤸᤗᤧᤃ ᤏᤢ᤹ᤒᤠ ᤘᤕᤧᤔᤧᤴ॥

᥈᥆ ᤀᤠᤍᤠᤱᤒᤠᤖᤧ ᤁᤧᤏᤡᤛᤢᤒᤠ ᤂᤧᤴ ᤛᤡᤱᤒᤢᤱᤅᤡᤴ ᤐᤥᤖᤧᤀᤠᤱ ᤛᤠ᤹ᤖᤡᤰ ᤕᤶᤒᤠ ᤏᤢ ᤁᤧᤎᤢᤶᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤏᤡᤍᤧᤳᤋᤧᤖ ᤌᤠᤖᤡᤰ ᤂᤧᤸᤗᤧ ᤁᤢᤛᤶᤔᤡᤸᤗᤧ ᤋᤠᤱᤛᤠᤱᤒᤧᤴ ᤛᤢᤛᤢ.

᥈᥇ ᤐᤏᤢᤏᤢᤒᤠ ᤁᤢᤓᤧᤰᤘᤠᤜᤠ᤹ ᤏᤢ ᤕᤖᤡᤰ ᤁᤢᤈᤠ᤹ᤜᤠ᤹ᤖᤧ ᤁᤧᤖᤧᤰ ᤆᤠᤔᤠ ᤐᤡᤖᤢᤛᤡ. ᤋᤠᤶᤓᤢᤱ ᤌᤰᤛᤠᤜᤠ᤹ ᤏᤠᤶᤀᤡ᤺ᤰᤂᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤀᤥ ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ᤖᤧ ᤂᤢᤴᤇᤡ᤹ ᤜᤠᤵᤜᤠ᤹ ᤕᤢᤅᤧ.

᥈᥈ ᤐᤕᤶ ᤜᤠᤱᤅᤣ. ᤂᤧᤴ ᤛᤡᤱᤒᤢᤱᤅᤡᤴᤃ ᤀᤠᤍᤠᤱᤒᤠ ᤂᤧᤏᤧ᤹ᤀᤣᤖᤥ॥ ᤀᤠᤍᤠᤱᤒᤠ ᤐᤕᤶ ᤕᤶᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹. ᤀᤠᤍᤠᤱᤒᤠ ᤐᤕᤶ ᤕᤶᤒᤠ ᤁᤧᤒᤥ᤺ᤰᤂᤧᤒᤠᤴ ᤐᤥᤖᤧᤀᤠᤱ ᤋᤠᤱᤛᤠᤰᤐᤥ ᤌᤠᤖᤡᤰᤁᤣ ᤁᤧᤃᤧᤖᤧᤀᤠᤱ ᤘᤠ᤹. ᤂᤶᤓᤩᤠᤱ ᤀᤠᤍᤠᤱᤒᤠᤖᤧ ᤁᤧᤕᤢᤰᤁᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠ᤺ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰᤁᤣ ᤘᤠ᤹॥

᥈᥉ “ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤗᤳᤇᤠ ᤔᤠᤱᤗᤠᤀᤡᤱᤒᤠ ᤀᤡᤱᤛᤠᤒᤠ. ᤛᤣᤛᤣ ᤔᤏᤠᤎᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤥ ᤌᤠᤛᤡᤱᤅᤠᤱ ᤀᤰᤂᤣ ᤐᤠ᤺ᤳᤋᤢᤖ ᤐᤳᤇᤧᤒᤠ ᤁᤧᤏᤡᤛᤢ. ‘ᤂᤧᤴ ᤛᤡᤱᤒᤢᤱᤅᤡᤴ ᤋᤠᤅᤧᤶᤔᤧ᤹ᤀᤠᤱ ᤂᤠᤵᤐᤢᤌᤩᤱ ᤆᤥᤃᤧᤶᤔᤧ᤹. ᤁᤖ ᤀᤡᤰᤋᤠᤵᤐᤥᤒᤠ ᤕᤠ᤺ᤴᤛᤢᤱᤜᤠ᤹ᤀᤥ ᤑᤧᤴᤈᤣ᤹ ᤏᤢ ᤁᤠᤛᤠ᤺ᤸᤗᤧ ᤀᤡᤄᤣ᤺ᤱᤔᤏᤠ ᤕᤢᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤁᤢᤔᤢ᤺ᤳᤋᤧᤴ ᤗᤧᤖᤧᤶ ᤕᤢᤰᤂᤧᤶᤔᤧ᤹. ᤂᤧᤸᤗᤧ ᤁᤢᤛᤠ᤺ᤵᤜᤠ᤹ ᤂᤠᤶᤒᤠᤱᤅᤥᤀᤣ ᤗᤠ᤺ᤳᤋᤠᤱ ᤕᤢᤱ॥ ᤋᤠᤱᤛᤠᤰᤐᤥᤒᤠ ᤛᤣ᤺ᤰᤘᤠ᤺ᤸᤗᤧ ᤂᤧᤴ ᤘᤠᤒᤡ᤺ᤴᤗ. ᤂᤧᤸᤗᤧ ᤁᤢᤗᤠᤃᤡ ᤁᤢᤃᤵ ᤏᤢᤛᤡ ᤕᤧᤶ ᤔᤧᤸᤗᤧᤰᤁᤣ ᤌᤠᤖᤡᤰ ᤋᤠᤶᤓᤢᤱ ᤌᤰᤛᤠᤜᤠ᤹ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤱ ᤁᤢᤜᤡᤱᤘᤧᤳ ᤕᤢᤱᤗ॥’

᥈᥊ “ᤐᤕᤶ ᤜᤠᤱᤅᤣ. ᤂᤧᤸᤗᤧ ᤁᤢᤒᤣ᤺ᤱᤃ ᤜᤠᤒᤠ ᤁᤴᤗᤥ. ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠ ᤐᤕᤶ ᤜᤠᤱᤅᤡᤸᤗᤧ ᤁᤧᤍᤰᤗᤧᤱᤘᤠᤀᤥ ᤁᤧᤒᤡᤖᤧᤒᤠ ᤀᤡᤱᤈᤠ᤺ᤱᤅᤡᤴ ᤀᤠᤶᤓᤠ ᤁᤴᤗᤥ-

᥈᥋ ᤔᤏᤠᤜᤠ᤹ᤗᤠᤶ ᤀᤠᤍᤠᤱᤒᤠ ᤁᤧᤶᤗᤳ ᤁᤧᤶᤍᤣ. ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ ᤁᤧᤘᤠ᤹ ᤁᤧᤕᤢᤱ. ᤐᤡᤳᤌᤰᤛᤠᤜᤠ᤹ ᤁᤢᤀᤡᤛᤡ᤺ᤰ ᤕᤠ᤺ᤴᤛᤢᤱᤜᤠ᤹ ᤁᤧᤈᤖᤥ. ᤜᤧᤰᤁᤩᤠᤱ ᤋᤠᤱᤛᤠᤱᤒᤥᤒᤠ ᤛᤣ᤺ᤰᤘᤠ᤺ᤸᤗᤧ ᤀᤠᤍᤠᤱᤒᤠ ᤘᤠᤃᤧᤖᤰ॥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤁᤠᤰ ᤕᤢᤰ ᤁᤳᤋᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤧᤴ ᤀᤠᤳᤋᤡᤴᤇᤠᤱ ᤂᤧᤴ ᤜᤠᤱᤈᤢᤶᤜᤠ᤹ ᤐᤡᤖᤢ᤹ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤏᤡᤱᤘᤠ᤹ ᤁᤧᤱᤄᤥᤛᤢᤴᤗ ᤌᤠᤖᤡᤰ ᤀᤠᤍᤠᤱᤒᤠᤖᤧ ᤁᤧᤗᤠᤃᤡ ᤁᤢᤃᤵ ᤏᤢᤛᤡ ᤕᤧᤶ ᤗᤧᤰᤐᤣᤰ॥

᥈᥌ ᤁᤢᤛᤠ᤺ᤵᤜᤠ᤹ᤏᤢ ᤛᤥᤖᤡᤰ ᤁᤢᤔᤢ᤺ᤳᤋᤡᤴ ᤕᤢᤱᤕᤠ᤺ᤰᤗ ᤁᤧᤗ᤹ᤒᤠ ᤀᤡᤱᤈᤠ᤺ᤱᤅᤡᤸᤗᤧ ᤁᤢᤒᤣ᤺ᤴ ᤜᤠᤒᤠ ᤁᤴᤗᤥ- ᤀᤠᤸᤗ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤢᤰ ᤆᤥᤃᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤀᤠᤍᤠᤱᤒᤠ ᤁᤧᤍᤧᤴᤏᤠᤱᤗᤰ ᤀᤠᤍᤠᤱᤒᤠᤖᤧ ᤁᤧᤜᤠᤱᤈᤢᤶᤔᤡᤴ ᤀᤠᤍᤠᤱᤒᤠ ᤁᤧᤶᤏᤢ᤺ᤰ ᤁᤧᤶᤒᤡᤖᤥ॥

᥈᥍ ᤁᤸᤗᤧᤆᤥᤃᤢᤸᤗᤧ ᤐᤕᤶ ᤜᤠᤱᤅᤣ. ᤀᤠᤱᤃᤠ᤹ ᤐᤡᤏᤧᤒᤠ ᤛᤢᤈᤠ ᤐᤠ᤺ᤴᤏᤥ ᤀᤠᤍᤠᤱᤒᤠ ᤋᤧᤴᤍᤧ᤹. ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤧ᤹ᤀᤠᤱ ᤗᤠᤕᤥ ᤆᤥ᤺ᤰᤔᤠ ᤗᤧᤖᤧ᤹ ᤜᤧᤰᤁᤩᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤠᤱ ᤁᤧᤓᤧᤴ ᤕᤠ᤺ᤶᤒᤰᤜᤠ᤹ ᤗᤧᤖᤧ᤹॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤁᤧᤏᤢ᤹ᤔᤠ ᤁᤧᤍᤠᤔᤠ ᤆᤰᤔᤧᤸᤗ᤹ᤀᤣ ᤐᤥ᤺ᤱᤗ ᤐᤣ᤺ᤰᤗᤥ॥”

ᤛᤧᤵᤔᤠᤱᤅᤡᤴ ᤁᤧᤖᤧ

᥈᥎ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤒᤢᤁᤍᤏᤣᤛᤖ ᤜᤠᤱᤅᤥ ᤁᤧᤖᤧ॥

᥈᥏ ᤌᤡᤒᤥᤱᤅᤠᤱ ᤏᤧᤳᤇᤡ ᤗᤠ ᤁᤢᤀᤣᤃᤠᤱ ᤀᤠᤸᤗ ᤒᤣᤒᤡᤗᤥᤏ ᤜᤠᤱᤜᤡᤶᤔᤥᤒᤠ ᤁᤦᤛᤡᤀᤥ ᤜᤠᤱᤅᤡᤴ ᤏᤠᤏᤠ ᤁᤳᤏᤠ ᤕᤠᤃᤧᤃᤖᤧᤸᤗᤧ.

᥉᥆ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠᤱᤛᤥᤒᤠ ᤀᤠᤜᤠᤱᤘᤠ ᤀᤠᤔᤠᤱᤘᤠᤖᤧ ᤗᤠᤃᤡ ᤕᤶᤒᤠ ᤀᤠᤔᤢᤰᤛᤠᤶᤗᤠᤶ ᤀᤠᤜᤠᤱ ᤕᤢᤰᤏᤠᤍᤧᤴᤏᤥ ᤆᤥᤃᤢᤱᤅᤠᤱ ᤏᤧᤒᤠ ᤌᤣ ᤁᤴ ᤐᤕᤶ ᤕᤶᤒᤠ ᤒᤣᤒᤡᤗᤥᤏᤧᤴ ᤔᤧ᤺ᤶᤒᤡ᥅”

᥉᥇ ᤁᤴ ᤐᤠ᤺ᤴᤇᤣ᤺ᤰᤘᤠᤜᤠ᤹ ᤂᤢᤏᤧ᤹ ᤁᤢᤶᤒᤪᤠᤀᤥᤗᤠᤶ ᤗ᤺ᤶᤔᤠᤀᤣ ᤔᤧᤴᤈᤢ᤺ᤳᤋᤣ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤀᤰᤋᤱᤒᤠ ᤀᤡᤱᤄᤱ ᤕᤧ. “ᤏᤒᤢᤁᤍᤏᤣᤛᤖ ᤜᤠᤱᤅᤣ. ᤂᤧᤏᤧ᤹ ᤁᤧᤗᤠᤃᤡ ᤁᤴ ᤁᤢᤏᤢᤵᤔᤠ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤐᤥ᤺ᤰᤂᤧᤀᤠᤱ ᤘᤠ᤹- ᤂᤧᤏᤧ᤹ ᤁᤧᤜᤠᤱᤕᤢᤰᤁᤡᤴ ᤂᤧᤏᤧ᤹ᤗᤠᤶ ᤁᤧᤶᤏᤠᤵᤋᤧᤀᤠᤱ ᤘᤠ᤹॥

᥉᥈ ᤔᤏᤠᤜᤠ᤹ᤗᤠᤶ ᤂᤧᤏᤧ᤹ ᤁᤧᤶᤏᤠ᤺ᤳ ᤁᤧᤶᤍᤣᤖᤥ ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ ᤁᤧᤘᤠ᤹ ᤁᤧᤕᤢᤅ᤹. ᤐᤡᤳᤌᤰᤛᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤕᤠ᤺ᤴᤛᤢᤱᤜᤠ᤹ ᤁᤧᤈᤖᤥ॥ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤁᤠᤰ ᤕᤢᤰ ᤁᤳᤋᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤧᤴ ᤀᤠᤳᤋᤡᤴᤇᤠᤱ ᤂᤧᤴ ᤜᤠᤱᤈᤢᤶᤜᤠ᤹ ᤐᤡᤖᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤂᤧᤏᤧ᤹ ᤁᤧᤴᤍᤧᤴᤏᤧᤸᤗ ᤌᤠᤖᤡᤰ ᤂᤧᤏᤧ᤹ ᤁᤧᤗᤠᤃᤡ ᤁᤢᤃᤵ ᤏᤢᤛᤡ ᤕᤧᤶ ᤗᤧᤰᤐᤣᤰ॥”

᥉᥉ ᤏᤒᤢᤁᤍᤏᤣᤛᤖᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤒᤠ᤺ᤳᤋᤢᤀᤠᤱ ᤘᤕᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤔᤥ ᤁᤧᤖᤧ॥ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤠ᤺ᤳᤋᤢ ᤔᤧᤍᤣᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤐᤡᤳᤌᤰᤛᤠᤜᤠ᤹ ᤁᤢᤀᤡᤛᤡ᤺ᤰ ᤕᤠ᤺ᤴᤜᤠ᤹ ᤆᤠᤔᤠ ᤜᤣ᤺ᤰᤋᤢ॥ ᤂᤢᤏᤧ᤹ ᤁᤢᤈᤢᤱ ᤔᤢᤖᤡᤰᤜᤠ᤹ ᤔᤕᤠ᤺ᤸᤗᤧ ᤁᤢᤔᤪᤡᤰ ᤜᤧᤰᤋᤱᤒᤠ ᤏᤢ ᤁᤢᤛᤣ᤺ᤴᤍᤢ᤹ᤒᤠᤴ ᤐᤢ᤺ᤸᤗᤧ ᤁᤢᤛᤣ᤺ᤴᤍᤢ᤹ᤒᤠ ᤁᤢᤀᤡᤛᤡ᤺ᤰ ᤁᤣ᤺ᤶᤒᤠ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤢᤎᤰᤁᤡᤴ ᤋᤠᤱᤛᤠᤱᤒᤥᤒᤠ ᤛᤣ᤺ᤰᤘᤠ᤺ᤸᤗᤧ ᤘᤠᤒᤡ᤺ᤴᤍᤧᤖᤥ॥

ᤏᤒᤢᤁᤍᤏᤣᤛᤖᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢ

᥉᥊ ᤂᤧᤴ ᤕᤧᤶᤔᤡᤸᤗᤧ ᤁᤢᤏᤢᤵᤔᤥ. ᤀᤠᤱᤃᤠ᤹ ᤏᤒᤢᤁᤍᤏᤣᤛᤖᤖᤧ ᤀᤠᤔᤡᤰᤁᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ ᤛᤣᤖᤧ॥ ᤂᤧᤒᤩᤠᤱ ᤀᤠᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤱ. ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤧᤴ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤔᤡᤔᤡᤍᤡᤱ ᤐᤡᤖᤢᤱᤗᤥ॥

ᤂᤢᤏᤧ᤹ ᤁᤢᤕᤢᤰᤁᤡᤱᤃ ᤛᤍᤠᤍᤡᤱ ᤁᤧᤘᤠ᤹ᤒᤠ ᤕᤢᤰᤗᤥ.

ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤏᤧᤖᤥ॥

᥉᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤔᤏᤠᤜᤠ᤹

ᤂᤢᤏᤧ᤹ ᤁᤢᤛᤢᤶ ᤔᤧᤴᤍᤶᤔᤏᤠ ᤌᤣᤏᤠᤎᤣᤒᤠ ᤗᤣ᤺ᤳᤋᤢᤛᤡᤖᤥ॥

ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤢᤰᤛᤠᤶᤜᤠ᤹ ᤏᤢ ᤂᤠᤶᤒᤣ᤺ᤰᤁᤥᤒᤠ ᤔᤏᤠᤜᤠ᤹

ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢᤛᤡᤖᤥ॥

ᤀᤠᤳᤋᤡᤸᤗᤧᤀᤠᤱ ᤂᤢᤏᤧ᤹ ᤁᤢᤜᤢᤰᤁᤡᤴ ᤌᤣ᤺ᤰᤔᤠ ᤔᤧᤛᤢᤰᤋᤢᤴᤗᤥ.

ᤀᤡᤃᤪ ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤍᤥᤔᤠ ᤔᤧᤛᤢᤰᤋᤢᤴᤗᤥ.

“ᤂᤧᤏᤧ᤹ ᤌᤧᤔᤠ ᤁᤧᤈᤥᤃᤢᤀᤠᤱ ᤘᤠ᤹ᤒᤣ᥅”

᥉᥌ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤛᤣᤖᤧᤒᤠ ᤕᤧᤶᤔᤥ. ᤀᤠᤜᤠᤱᤈᤢᤶᤔᤥᤒᤠ ᤔᤡᤔᤡᤍᤡᤱᤗᤧ ᤀᤠᤱᤃᤠ᤹ ᤀᤠᤔᤡᤱᤛᤥ ᤀᤠᤎᤠ᤺ᤱᤛᤥ ᤏᤢ ᤀᤠᤜᤠᤱᤘᤠ ᤀᤠᤔᤠᤱᤘᤠ᤺ᤴ ᤀᤠᤱᤃᤠ᤹ᤀᤥ ᤏᤢ᤺ᤰᤂᤧᤍᤩᤧ॥ ᤀᤠᤱᤃᤠ᤹ ᤀᤠᤛᤢᤈᤠᤍᤠᤱᤒᤠᤜᤠ᤹ ᤏᤢ ᤀᤠᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤀᤠᤱᤃᤠ᤹ ᤁᤥ᤺ᤵᤔᤠ ᤔᤧᤜᤣ᤺ᤰᤋᤠᤱ. ᤜᤧᤰᤁᤩᤠᤱ ᤀᤠᤜᤠᤱᤕᤢᤰᤏᤠᤀᤥ ᤏᤢ᤺ᤰᤂᤠᤱᤅᤠᤱ ᤋᤃᤡᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤐᤥ᤺ᤰᤂᤠᤱ॥

᥉᥍ ᤀᤠᤸᤗ ᤀᤠᤱᤃᤠ᤹. ᤏᤒᤢᤁᤍᤏᤣᤛᤖᤖᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤐᤕᤶ ᤜᤠᤱᤅᤡᤸᤗᤧ ᤁᤢᤏᤠᤖᤠ. ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤑᤥᤛᤢᤱ᤹ ᤜᤧᤰᤁᤩᤠᤱ ᤔᤡᤔᤡᤍᤡᤱ ᤐᤡᤖᤢᤱ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤌᤧᤔᤠ ᤆᤥᤃᤢᤛᤠᤱ ᤏᤢᤒᤠ ᤆᤥᤃᤢ᤹. ᤜᤧᤰᤁᤩᤠᤱ ᤁᤢᤕᤠ᤺ᤶᤒᤰᤜᤠ᤹ ᤁᤧᤖᤧᤰ ᤁᤢᤍᤥ᤺ᤵᤔᤠ ᤆᤥᤰ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤶᤒᤠ ᤁᤧᤜᤧᤴᤇᤡᤱᤒᤠᤜᤠ᤹ ᤏ᤺ᤶᤏ᤺ᤶᤒᤠ ᤆᤥ᤺ᤰᤔᤠ ᤛᤢᤰᤋᤢᤛᤡᤖᤥ॥

a 

᥊:᥇᥌ ᤀᤡᤃᤪ ᤏᤢᤛᤡ ᤋᤱᤒᤣ. ᤐᤠ᤺ᤳᤗᤠ ᥈᥉. ᥈᥋ ᤏᤢ ᥉᥈ᤀᤥᤀᤠᤱ ᤐᤳ॥

ᤗᤢᤱᤎᤠᤰᤁᤥ ᤔᤧᤛᤠᤵᤋᤢᤀᤠᤱ ᤁᤧᤒᤵᤐᤠ ᤛᤰᤛᤰᤜᤠ᤹

᥋

ᤕᤖᤡᤰ ᤋᤱᤒᤣ ᤀᤣᤃᤠᤱ ᤒᤣᤗᤛᤈᤖ ᤜᤠᤱᤅᤡᤸᤗᤧ ᥇.᥆᥆᥆ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤗᤳᤇᤠ ᤕᤶᤒᤠ ᤛᤠᤓᤱᤈᤠ ᤆᤠ᤺ᤳᤋᤢᤛᤡ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤛᤥᤖᤡᤰ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤅᤢ॥

᥈ ᤒᤣᤗᤛᤈᤖᤧᤸᤗᤧ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤅᤢᤖ ᤕᤢᤅᤧᤸᤗᤧ ᤜᤠᤱᤅᤡᤸᤗᤧ ᤏᤢ ᤂᤢᤏᤧ᤹ ᤁᤢᤛᤢᤜᤠᤱ ᤕᤢᤰᤐᤠᤜᤠ᤹ᤖᤧ. ᤂᤢᤏᤧ᤹ ᤁᤢᤔᤣ᤺ᤳᤜᤠ᤹ᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤰᤔᤣ᤺ᤳᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤱᤔᤠᤖᤧᤗᤠᤃᤡ ᤂᤢᤏᤧ᤹ ᤁᤢᤶᤒᤠa ᤏᤒᤢᤁᤍᤏᤣᤛᤖᤧᤸᤗᤧ ᤕᤖᤢᤛᤗᤧ᤺ᤶᤒᤠ ᤔᤠᤱᤜᤡᤶᤔᤥᤗᤠᤶ ᤑᤧᤳᤋᤢᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤂᤢᤏᤧ᤹ ᤂᤧᤵᤔᤥ ᤋᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥉ ᤁᤸᤗᤣ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤔᤧᤍᤠᤖᤢ. ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤁᤧᤕᤢᤱᤒᤠ ᤔᤠᤱᤜᤡᤶ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤗᤠᤶ ᤔᤧᤓᤧᤳᤋᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ. ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ. ᤂᤢᤏᤧ᤹ ᤁᤢᤔᤣ᤺ᤳᤜᤠ᤹ᤖᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤰᤔᤣ᤺ᤳᤜᤠ᤹ᤖᤧ ᤂᤧᤱᤜᤠ᤹ᤗᤠᤶ ᤔᤧᤎᤢᤅᤢ॥

᥊ ᤀᤠᤸᤗ ᤂᤧᤱᤜᤠ᤹ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤏᤢ ᤔᤧᤕᤢᤅᤧᤸᤗᤧ. ᤂᤧᤱᤜᤠ᤹ᤖᤧ ᤛᤠᤶᤔᤩᤠᤱ. ᤕᤢᤵᤐᤠ. ᤁᤠᤛᤠ. ᤑᤧᤴᤈᤣ᤹. ᤛᤡᤱ ᤏᤢ ᤗᤢᤱ ᤔᤠᤱᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤛᤡ॥

᥋ ᤆᤄᤵ ᤜᤠᤱᤜᤡᤶᤔᤥ ᤁᤧᤕᤢᤱᤒᤠ ᤇᤰᤁᤱᤅᤡᤸᤗᤧ ᤁᤢᤒᤣᤛᤠᤱ ᤗᤳᤇᤠ ᤔᤧᤴᤇᤠᤶ ᤕᤠᤵᤔᤡ ᤜᤢᤰᤆᤥ᤺ᤰᤜᤠ᤹ ᤏᤡᤎᤠᤒᤧ ᤜᤧᤰᤁᤩᤠᤱ ᤗᤧᤱᤔᤏᤠᤒᤠ ᤗᤢᤱᤎᤠᤰᤁᤥ ᤛᤠᤵᤔᤠ ᤜᤣ᤺ᤰᤋᤢ॥ ᤂᤧᤴ ᤁᤧᤛᤠᤵᤐᤠᤖ ᤁᤧᤒᤵᤐᤠ ᤜᤢᤰᤁᤡᤴ ᤜᤠᤱᤅᤡᤸᤗᤧ ᤏᤡᤛᤢ॥

᥌ ᤂᤢᤏᤧ᤹ ᤁᤢᤏᤠᤖᤠᤴ ᤀᤶᤍᤠᤱᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤐᤃᤡ ᤁᤡᤛᤧᤀᤠᤱ ᤌᤧᤃᤰᤁᤰᤏᤠ ᤕᤰᤂᤧᤸᤗᤧ ᤂᤢᤏᤧ᤹ ᤁᤢᤎᤢᤱᤒᤥᤜᤠ᤹ ᤌᤰᤔᤠ ᤜᤣ᤺ᤰᤋᤧᤀᤠᤱ ᤁᤢᤗᤠᤱᤜᤠ᤹ ᤗᤧᤒ᤻ᤈᤢᤈᤢᤒᤠ ᤐᤥ᤺ᤰᤂᤧ॥

᥍ ᤜᤠᤱᤅᤡᤸᤗᤧ ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹. ᤂᤠᤃᤧᤀᤡᤰᤐᤠᤜᤠ᤹ ᤏᤢ ᤌᤢᤶᤔᤩᤠ ᤁᤧᤀᤡᤒᤠᤜᤠ᤹ ᤀᤢ᤺ᤵᤔᤠ ᤋᤠ᤺ᤵᤔᤠ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤒᤣᤒᤡᤗᤥᤏᤒᤠ ᤁᤴ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤔᤧᤳᤋᤢᤛᤡ. “ᤀᤠᤳᤋᤡᤸᤗᤧ ᤁᤴ ᤛᤠᤵᤔᤏᤠᤒᤠᤴ ᤏᤡᤖᤢᤀᤠᤱ ᤁᤸᤗᤧ ᤁᤢᤒᤣ᤺ᤴ ᤀᤠᤱᤃᤠ᤹ ᤆᤧᤰᤁᤠ. ᤂᤧᤴ ᤐᤖᤠᤴᤗᤠ ᤜᤠᤱᤍᤣᤳ ᤆᤠᤰᤔᤠ ᤐᤥᤱ᤹. ᤂᤧᤸᤗᤧ ᤁᤢᤏᤡ᤺ᤱᤔᤥ ᤛᤠᤶᤔᤩᤠᤱ ᤛᤡᤰᤁᤪᤡ᤺ᤴ ᤘᤠ᤺ᤵᤔᤠ ᤐᤥᤱ᤹ ᤂᤧᤒᤩᤠᤱ ᤁᤴ ᤜᤠᤱᤈᤢᤶᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤠᤰᤑᤠᤀᤥᤒᤠ ᤕᤶᤒᤠ ᤕᤢᤰᤛᤠᤒᤠ ᤆᤥ᤺ᤰᤔᤠ ᤐᤥᤱ᤹॥”

᥎ ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤃᤧᤖᤧᤰ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤔᤧᤍᤩᤧ. ᤁᤖ ᤂᤧᤱᤜᤠ᤹ᤖᤧ ᤁᤴ ᤛᤠᤵᤋᤧᤀᤠᤱ ᤁᤧᤒᤵᤐᤠᤴ ᤏᤡ᤺ᤵᤔᤠ ᤏᤢ ᤂᤧᤸᤗᤧ ᤁᤢᤒᤣ᤺ᤴ ᤜᤠᤱᤅᤡᤴ ᤆᤧᤰᤔᤠ ᤔᤧᤴᤇᤢᤰᤋᤢᤴ॥

᥏ ᤁᤸᤗᤧᤆᤥᤃᤢᤸᤗᤧ ᤒᤣᤗᤛᤈᤖ ᤜᤠᤱᤅᤡᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤡᤛᤧᤀᤠᤱ ᤁᤢᤏᤠᤖᤠᤴ ᤀᤶᤃᤧᤗ᤹ᤒᤠ ᤐᤥ᤺ᤰᤂᤧᤖ ᤐᤣ॥ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤏᤠᤰᤋᤧᤔᤧᤒᤣ॥

᥇᥆ ᤜᤠᤱᤅᤡᤴ ᤏᤢ ᤂᤢᤏᤧ᤹ ᤁᤢᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ ᤜᤠᤱᤅᤡᤸᤗᤧ ᤁᤢᤶᤔᤠᤖᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤛᤠᤓᤱᤈᤠ ᤆᤠᤔᤠ ᤕᤠᤰᤑᤠᤱᤅᤥ ᤗᤠᤛᤧᤍᤩᤧ ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤅᤡᤴ ᤔᤧᤳᤋᤢ. “ᤐᤕᤶ ᤜᤠᤱᤅᤣ ᤁᤧᤎᤠ᤺ᤰ ᤆᤠ᤹ᤖᤖᤥ᥄ ᤂᤧᤏᤧ᤹ ᤁᤧᤕᤱᤔᤠ ᤔᤧᤃᤧᤖᤧᤴᤏᤧ᤹॥ ᤁᤶᤓᤗ᤹ᤖᤡᤰ ᤁᤧᤏᤠᤖᤠᤴ ᤀᤶᤃᤧᤗ᤹ᤒᤠ ᤔᤧᤈᤥᤃᤧᤴᤏᤧ᤹॥

᥇᥇ ᤂᤧᤏᤧ᤹ ᤁᤧᤜᤠᤱᤈᤢᤶᤔᤥ ᤔᤏᤠᤎᤡᤰ ᤘᤠ᤹. ᤛᤣᤛᤣ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤂᤧᤸᤗᤧ ᤁᤳᤋᤢ᤹॥ ᤂᤧᤏᤧ᤹ ᤁᤧᤶᤒᤠᤖᤧ ᤁᤢᤕᤧᤶᤔᤥ ᤔᤠᤱᤜᤠ᤹ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤥ ᤀᤡ᤺ᤳᤇᤡᤱᤛᤠᤶ. ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤏᤧᤜᤡᤏᤡᤱᤘᤠ᤹ ᤂᤥᤔᤏᤠᤀᤠᤱ ᤘᤕᤧ॥ ᤁᤧᤶᤒᤠ ᤜᤠᤱ ᤏᤒᤢᤁᤍᤏᤣᤛᤖᤖᤧ ᤂᤢᤏᤧ᤹ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹. ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹. ᤂᤠᤃᤧᤀᤡᤰᤐᤠᤜᤠ᤹ ᤏᤢ ᤌᤢᤶᤔᤩᤠ ᤁᤧᤀᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤶᤒᤠ ᤔᤏᤠ ᤕᤢᤰᤋᤡᤱ ᤆᤥᤃᤢᤀᤠᤱ ᤘᤕᤧ॥

᥇᥈ ᤁᤴ ᤍᤠᤏᤡᤀᤣᤗ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤴ ᤜᤠᤱᤅᤡᤸᤗᤧ ᤂᤢᤏᤧ᤹ ᤒᤣᤗᤋᤛᤈᤖ ᤔᤧᤳᤋᤢ. ᤁᤢᤏᤡᤱᤘᤠ ᤜᤠᤃᤧᤛᤢᤰᤐᤠ ᤏᤢ ᤛᤡᤰᤁᤢᤶᤛᤠᤒᤠ ᤜᤧᤰᤁᤩᤠᤱ ᤂᤠᤛᤡᤱᤃᤧᤏᤡ᤺ᤵᤐᤠ ᤆᤥᤃᤧᤒᤠ ᤂᤥᤍᤧᤳᤋᤧ ᤜᤧᤰᤁᤩᤠᤱ ᤂᤧᤴᤏᤢ ᤛᤥᤛᤥᤖᤡᤰ ᤂᤧᤸᤗᤧ ᤛᤧᤵᤔᤠᤱᤅᤡᤸᤗᤧ ᤁᤢᤒᤣ ᤜᤶᤔᤠ. ᤀᤠᤵᤋᤥᤜᤠ᤹ ᤑᤠ᤺ᤱᤔᤠ ᤜᤧᤰᤁᤩᤠᤱ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤋᤱᤔᤠᤀᤠᤱ ᤛᤢᤰᤋᤢ॥ ᤍᤠᤏᤡᤀᤣᤗᤧᤴ ᤀᤢ᤺ᤳᤋᤧ᤹. ᤂᤧᤒᤩᤠᤱ ᤂᤢᤏᤧ᤹ ᤁᤴ ᤛᤠᤵᤋᤧᤀᤠᤱ ᤁᤧᤒᤵᤐᤧᤸᤗᤧ ᤁᤢᤒᤣ᤺ᤴ ᤂᤧᤏᤧ᤹ ᤔᤧᤵᤔᤠ ᤁᤧᤛᤢᤰᤗᤥ॥”

ᤍᤠᤏᤡᤀᤣᤗᤖᤧ ᤛᤠᤵᤔᤏᤠᤒᤧᤸᤗᤧ ᤁᤢᤒᤣ᤺ᤴ ᤜᤴᤍᤢ

᥇᥉ ᤁᤸᤗᤧᤆᤥᤃᤢᤸᤗᤧ ᤍᤠᤏᤡᤀᤣᤗᤧᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤔᤧᤍᤠᤖᤢ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤶᤒᤠ ᤜᤠᤱᤅᤡᤸᤗᤧ. ᤕᤜᤢᤍᤠ ᤗᤠᤈᤣ᤹ᤗᤠᤶ ᤗ᤺ᤳᤋᤢ ᤑᤧᤳᤋᤢᤛᤡᤀᤠᤱ ᤔᤧᤘᤕᤧᤒᤠᤜᤠ᤹ᤀᤥᤒᤠ ᤂᤧᤏᤧ᤹ ᤍᤠᤏᤡᤀᤣᤗᤧᤴ ᤔᤧ᤺ᤶᤒᤡ᥅

᥇᥊ ᤂᤧᤏᤧ᤹ᤀᤥ ᤛᤣᤛᤣ ᤛᤠᤶᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤶᤛᤠᤶᤔᤡᤴ ᤘᤠ᤹ ᤁᤧᤗ᤹ᤒᤠ ᤀᤠᤱᤃᤠ᤹ ᤂᤧᤵᤛᤢᤱ. ᤜᤧᤰᤁᤩᤠᤱ ᤂᤧᤏᤧ᤹ ᤀᤡ᤺ᤳᤇᤡᤱᤛᤠᤶ. ᤛᤡᤰᤁᤢᤶᤛᤠᤒᤠ ᤏᤢ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠ ᤁᤧᤈᤥ᤺ᤰᤔᤢ॥

᥇᥋ ᤛᤡᤰᤁᤢᤶᤛᤠᤒᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤛᤠᤶᤔᤠᤱᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠᤜᤠ᤹ ᤁᤴ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤏᤡ᤺ᤵᤔᤠ ᤜᤧᤰᤁᤩᤠᤱ ᤁᤸᤗᤧ ᤁᤢᤒᤣ᤺ᤴ ᤀᤠᤱᤃᤠ᤹ ᤆᤧᤰᤔᤠᤖᤧ ᤗᤠᤃᤡ ᤀᤠᤍᤃᤡ ᤔᤧᤍᤠᤖᤢᤛᤡ॥ ᤁᤖ ᤂᤧᤱᤜᤠ᤹ᤖᤧ ᤁᤢᤒᤣ᤺ᤴ ᤜᤶᤔᤠ ᤔᤧᤴᤇᤢᤰᤋᤢᤴ॥

᥇᥌ ᤀᤠᤸᤗ ᤂᤧᤏᤧ᤹ ᤁᤢᤒᤣ ᤜᤶᤔᤠ ᤏᤢ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤋᤱᤔᤠ ᤁᤧᤛᤢᤰᤋᤢᤔᤢ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹॥ ᤂᤧᤏᤧ᤹ ᤁᤴ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤏᤡ᤺ᤵᤔᤠ ᤏᤢ ᤁᤸᤗᤧ ᤁᤢᤒᤣ᤺ᤴ ᤜᤶᤔᤠ ᤁᤧᤛᤢᤰᤋᤢᤏᤣᤓᤃᤪ. ᤂᤧᤏᤧ᤹ ᤐᤖᤠᤴᤗᤠ ᤆᤠᤱ ᤁᤧᤶᤈᤠᤰ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡ᤺ᤱᤔᤥ ᤛᤠᤶᤔᤩᤠᤱ ᤛᤡᤰᤁᤪᤡ ᤁᤧᤔᤫᤠᤳ ᤂᤧᤒᤩᤠᤱ ᤗᤠᤈᤣ᤹ᤀᤥ ᤂᤧᤏᤧ᤹ ᤛᤢᤶᤛᤡᤃᤣ᤺ᤰᤐᤠ ᤋᤠᤰᤑᤠᤀᤥ ᤕᤶᤒᤠ ᤁᤧᤒᤥᤱ᤹॥”

᥇᥍ ᤂᤧᤒᤩᤠᤱ ᤍᤠᤏᤡᤀᤣᤗᤖᤧ ᤜᤠᤱᤅᤡᤴ ᤏᤢᤃᤵ ᤐᤡᤖᤢ. “ᤀᤠᤍᤠᤱᤒᤠᤖᤧ ᤁᤧᤔᤡᤰᤋᤥ᤺ᤰᤜᤠ᤹ ᤀᤠᤍᤠᤱᤒᤠᤖᤧ ᤀᤠᤵᤑᤣᤰ ᤁᤳᤋᤧ᤹ ᤜᤧᤰᤁᤩᤠᤱ ᤀᤠᤍᤠᤱᤒᤠᤖᤧ ᤁᤧᤜᤠᤱᤛᤧᤶᤜᤠ᤹ ᤘᤣ᤹ ᤔᤏᤠᤜᤠ᤹ ᤐᤡᤖᤧᤛᤧ᤹॥ ᤜᤧᤰᤁᤣᤛᤠᤱ ᤐᤕᤶ ᤜᤠᤱᤅᤡᤸᤗᤧ ᤁᤧᤗᤠᤃᤡ ᤁᤴ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤏᤡᤖᤢᤱ ᤐᤡᤏᤧ ᤜᤧᤰᤁᤩᤠᤱ ᤁᤸᤗᤧ ᤁᤢᤒᤣ᤺ᤴ ᤜᤴᤍᤢᤱ ᤐᤡᤏᤧᤖᤥ॥

᥇᥎ “ᤐᤕᤶ ᤜᤠᤱᤅᤣ. ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠᤖᤧ ᤁᤧᤶᤒᤠ ᤏᤒᤢᤁᤍᤏᤣᤛᤖᤧᤴ ᤗᤳᤇᤠ ᤜᤠᤱᤈᤢᤶᤜᤠ᤹ᤀᤥ ᤕᤢᤰ ᤏᤢ ᤐᤕᤶ ᤕᤶᤒᤠ ᤜᤧᤰᤁᤩᤠᤱ ᤔᤡᤔᤡᤍᤡᤱ ᤏᤢ ᤜᤠᤱᤘᤠ ᤔᤠᤱᤘᤠ ᤐᤡᤖᤢ॥

᥇᥏ ᤂᤢᤏᤧ᤹ ᤂᤧᤴ ᤕᤶᤒᤠ ᤋᤠᤰᤑᤠ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤧ᤹ ᤔᤧᤃᤡᤖᤢᤀᤠᤱ ᤔᤧᤕᤰᤂᤧ॥ ᤜᤠᤱᤅᤡᤸᤗᤧ ᤀᤠᤳᤋᤡᤴ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢ. ᤂᤧᤴ ᤛᤧᤖᤢ ᤜᤧᤰᤁᤩᤠᤱ ᤀᤠᤳᤋᤡᤴ ᤋᤠᤱᤔᤠ ᤏᤡᤱᤘᤠ᤹ ᤆᤥᤃᤢ. ᤂᤧᤴ ᤋᤠᤱᤄᤢ. ᤀᤠᤳᤋᤡᤴ ᤕᤶᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ. ᤂᤧᤴ ᤕᤶᤒᤠ ᤆᤥᤃᤢ. ᤂᤶᤓᤩᤠᤱ ᤀᤠᤳᤋᤡᤴ ᤆᤢᤰᤐᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ. ᤂᤧᤴ ᤆᤢᤰᤐᤠ ᤆᤥᤃᤢ॥

᥈᥆ ᤁᤖ ᤂᤢᤏᤧ᤹ ᤁᤢᤏᤡᤱᤘᤠ᤺ᤴ ᤕᤶᤒᤠ ᤜᤧᤴᤇᤡᤱᤔᤠᤖᤧ ᤐᤠ᤺ᤴᤔᤧᤱᤄᤧᤶᤔᤏᤠᤒᤠ ᤏᤢ ᤀᤠᤱᤍᤡᤱ ᤁᤧᤗ᤹ᤒᤠ ᤐᤥ᤺ᤰᤂᤧᤀᤠᤱ ᤜᤠᤱᤕᤢᤰᤏᤠᤀᤥᤗᤠᤶ ᤂᤢᤏᤧ᤹ ᤔᤧᤗ᤺ᤳᤋᤢ ᤔᤧᤍᤣᤛᤢ ᤜᤧᤰᤁᤩᤠᤱ ᤁᤢᤔᤡᤔᤡᤍᤡᤱᤅᤡᤴ ᤂᤢᤏᤧ᤹ ᤔᤧᤏᤠᤵᤋᤢ॥

᥈᥇ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤈᤢᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤁᤠᤰ ᤕᤢᤰ ᤁᤳᤋᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤧᤴ ᤀᤠᤳᤋᤡᤴᤇᤠᤱ ᤂᤧᤴ ᤜᤠᤱᤈᤢᤶᤜᤠ᤹ ᤐᤡᤖᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤔᤧᤴᤍᤧᤴᤏᤣ ᤌᤠᤖᤡᤰ ᤂᤢᤏᤧ᤹ ᤔᤏᤠᤜᤠ᤹ᤗᤠᤶ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤀᤠᤱ ᤗᤳᤇᤠ ᤌᤰᤛᤠ ᤏᤡᤱᤘᤠ᤹ ᤔᤧᤒᤡᤖᤢ॥ ᤂᤢᤏᤧ᤹ ᤋᤠᤶᤓᤢᤱᤅᤥᤒᤠ ᤀᤍᤱᤜᤠ᤹ᤏᤢ ᤘᤕᤧ ᤜᤧᤰᤁᤩᤠᤱ ᤐᤡᤳᤌᤰᤛᤠ ᤀᤡᤛᤡ᤺ᤰ ᤕᤠ᤺ᤴᤛᤢᤱᤜᤠ᤹ ᤆᤀᤠᤱ ᤘᤕᤧ. ᤂᤶᤓᤩᤠᤱ ᤂᤢᤏᤧ᤹ ᤁᤢᤎᤰᤁᤡᤴ ᤋᤠᤱᤛᤠᤱᤒᤥᤒᤠ ᤛᤣ᤺ᤰᤘᤠ᤺ᤸᤗᤧ ᤘᤠᤖᤰᤋᤧ॥

᥈᥈ “ᤁᤖ ᤂᤢᤏᤧ᤹ ᤁᤢᤛ᤻ᤛᤠ. ᤀᤠᤍᤠᤱᤒᤠ ᤒᤣᤗᤛᤈᤖᤖᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱ ᤁᤧᤘᤕᤧᤛᤠᤱ ᤀᤠᤵᤑᤣᤰ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤁᤧᤴᤈᤥ᤺ᤰᤛᤡᤱᤅᤡᤴ॥

᥈᥉ ᤂᤧᤴᤏᤢ᤺ᤸᤗᤧᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤵᤑᤣᤰ ᤁᤧᤒᤥᤃᤧᤀᤠᤱ ᤁᤧᤘᤠ᤹॥ ᤀᤠᤍᤠᤱᤒᤠᤖᤧ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤆᤸᤗᤠᤱᤏᤠ ᤂᤥᤷᤕᤠᤜᤠ᤹ ᤂᤧᤏᤧ᤹ᤀᤥ ᤋᤠ᤺ᤵᤔᤠ ᤁᤧᤒᤠᤱᤄᤢᤛᤡ. ᤜᤧᤰᤁᤩᤠᤱ ᤀᤠᤍᤠᤱᤒᤠ ᤏᤢ ᤀᤠᤍᤠᤱᤒᤠᤖᤧ ᤁᤧᤛᤢᤜᤠᤱᤕᤢᤰᤐᤠᤜᤠ᤹. ᤀᤠᤍᤠᤱᤒᤠᤖᤧ ᤁᤧᤔᤣ᤺ᤳᤜᤠ᤹ ᤏᤢ ᤁᤧᤈᤰᤔᤣ᤺ᤳᤜᤠ᤹ᤖᤧ ᤂᤧᤴ ᤛᤠᤔᤠᤜᤠ᤹ᤀᤥ ᤆᤧᤸᤗᤧᤰᤛᤣ᤹ ᤌᤡ ᤁᤧᤎᤢᤅᤢᤶ॥ ᤂᤧᤒᤩᤠᤱ ᤔᤡᤰᤔᤧᤴᤏᤡᤔᤏᤠᤒᤠ. ᤏᤠᤔᤧᤱᤄᤧᤶᤔᤏᤠᤒᤠ ᤏᤢ ᤂᤠᤛᤡᤱ ᤔᤧᤴᤏᤡ᤺ᤵᤏᤠᤒᤠ ᤕᤢᤵᤐᤠ. ᤛᤠᤶᤔᤩᤠᤱ ᤁᤠᤛᤠ. ᤑᤧᤴᤈᤣ᤹. ᤛᤡᤱ ᤏᤢ ᤗᤢᤱ ᤔᤠᤱᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤛᤡᤶ॥ ᤁᤖ ᤀᤠᤍᤠᤱᤒᤠᤖᤧ ᤁᤧᤜᤡᤱᤔᤴ ᤏᤢ ᤀᤠᤍᤠᤱᤒᤠᤖᤧ ᤁᤧᤗᤠᤶᤜᤠ᤹ ᤜᤢᤰᤁᤥ ᤁᤧᤃᤵᤐᤠ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤍᤠᤱᤒᤠᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤢᤴ॥

᥈᥊ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤴ ᤛᤢᤳᤗᤠ ᤁᤧᤛᤠᤵᤐᤠ ᤜᤢᤰᤁᤡᤴ ᤐᤠᤱᤄᤢ ᤕᤢᤛᤢᤖᤥ॥

᥈᥋ “ᤛᤠᤵᤋᤧᤀᤠᤱ ᤁᤧᤒᤵᤐᤠ ᤛᤢᤳᤗᤠ᤺ᤴ ᤀᤰᤋᤱᤒᤠ ᤐᤳᤗᤥ- ᤔᤣᤏᤣ. ᤔᤣᤏᤣ. ᤋᤣᤁᤣᤗ. ᤐᤷᤛᤡᤏ

᥈᥌ ᤁᤴ ᤛᤢᤳᤗᤠᤜᤠ᤹ᤖᤧ ᤁᤢᤒᤣ᤺ᤱᤃ ᤜᤠᤒᤠ ᤁᤴᤗᤥ-

ᤔᤣᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤍᤠᤱᤒᤠᤖᤧ ᤁᤧᤜᤠᤱᤕᤢᤰ ᤆᤥ᤺ᤰᤔᤠ ᤕᤧᤴᤜᤠ᤹ ᤏᤡᤖᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤴ ᤏᤢᤵᤛᤢᤀᤠᤱ ᤘᤠ᤹ᤖᤥ॥

᥈᥍ ᤋᤣᤁᤣᤗ ᤀᤠᤍᤠᤱᤒᤠ ᤐᤠᤛᤠᤱᤃᤠᤀᤥ ᤁᤧᤶᤎᤠᤱᤄᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤏᤧ᤹ ᤕᤠᤱᤕᤠᤱᤒᤠ ᤁᤧᤒᤥ᤺ᤰᤂᤧᤒᤠ ᤔᤧᤏᤡᤛᤢᤀᤠᤱ ᤘᤠ᤹ᤖᤥ॥

᥈᥎ ᤐᤣᤖᤣᤛ ᤀᤠᤍᤠᤱᤒᤠᤖᤧ ᤁᤧᤜᤠᤱᤈᤢᤶᤔᤡᤴ ᤐ᤺ᤰᤂᤧ ᤜᤧᤰᤁᤩᤠᤱ ᤔᤠᤍᤡ ᤏᤢ ᤑᤠᤖᤛᤡᤜᤠ᤹ ᤔᤧᤒᤡᤖᤢᤛᤡᤀᤠᤱ ᤏᤧᤖᤥ॥”

᥈᥏ ᤂᤧᤴ ᤀᤣᤃᤠᤱ ᤒᤣᤗᤛᤈᤖᤖᤧ ᤁᤢᤀᤡᤱᤈᤠ᤺ᤱᤅᤥ ᤍᤠᤏᤡᤀᤣᤗᤧᤴ ᤐᤖᤠᤴᤗᤠ ᤆᤠᤱ ᤔᤧᤈᤠᤰᤋᤢ॥ ᤁᤢᤛᤡᤳᤗᤠᤀᤥ ᤔᤡᤱᤛᤥ ᤛᤠᤶᤔᤩᤠᤱ ᤛᤡᤰᤁᤪᤡ ᤔᤧᤘᤠ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤈᤢᤶᤔᤥᤒᤠ ᤛᤢᤶᤛᤡᤃᤣ᤺ᤰᤐᤠ ᤕᤶᤒᤠ ᤋᤠᤰᤑᤠᤀᤥᤒᤠ ᤕᤢᤰᤛᤠᤒᤠ ᤑᤠ᤹ᤀᤠᤱ ᤀᤢᤘᤠ ᤔᤧᤈᤥᤃᤢ॥

᥉᥆ ᤀᤠᤶᤓᤠ ᤂᤧᤴ ᤛᤧᤴᤍᤡᤰᤛᤠ ᤜᤠᤱ ᤒᤣᤗᤛᤈᤖᤧᤴ ᤔᤧᤛᤧᤖᤢ.

᥉᥇ ᤜᤧᤰᤁᤩᤠᤱ ᤔᤠᤍᤡ ᤍᤠᤖᤠᤴ ᤋᤢᤰᤐᤥᤱᤅᤠᤱ ᤋᤱᤒᤣ ᤏᤧᤳᤇᤡb ᤕᤥᤖᤧᤸᤗᤧ ᤂᤢᤏᤧ᤹ ᤂᤧᤴ ᤜᤠᤱᤈᤢᤶᤔᤡᤴ ᤔᤧᤳᤇᤡᤱᤗᤥ॥

a 

᥋:᥈ ᤀᤡᤃᤪ ᤁᤢᤛᤢᤎᤧᤒᤠ ᤁᤢᤍᤠᤰᤌᤧᤒᤠ. ᤀᤡᤃᤪ ᤂᤢᤏᤧ᤹ᤏᤢ᤺ᤸᤗᤧ ᤋᤃᤡᤒᤠ. ᤐᤠ᤺ᤳᤗᤠ ᥇᥇. ᥇᥉ ᤏᤢ ᥇᥎ᤀᤥᤀᤠᤱ ᤀᤥᤔᤧᤳᤋᤧ᤹ᤀᤥ॥

b 

᥋:᥉᥇ ᥋᥉᥏ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤍᤠᤏᤡᤀᤣᤗᤧᤴ ᤌᤧᤖᤡᤱᤒᤠ ᤂᤖᤀᤥ

᥌

ᤜᤠᤱᤈᤢᤶᤔᤥ ᤁᤧᤖᤧᤰ ᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᥇᥈᥆ ᤔᤏᤠᤜᤠ᤹ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹ ᤜᤠᤱᤅᤡᤸᤗᤧ ᤕᤢᤰᤋᤡᤱ ᤆᤥᤃᤢᤛᤡ॥

᥈ ᤍᤠᤖᤠ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤛᤢᤶᤛᤡ ᤕᤢᤰᤛᤠᤒᤠᤜᤠ᤹ ᤕᤢᤰᤋᤡᤱ ᤆᤥᤃᤢᤛᤡ. ᤂᤧᤱᤜᤠ᤹ᤀᤥ ᤗᤳᤇᤠ ᤍᤠᤏᤡᤀᤣᤗᤧᤴ ᤘᤕᤧ॥ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤥ ᤜᤠᤴᤋᤡ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤂᤧᤴ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤗᤰᤐᤧᤴᤛᤠᤒᤠ ᤆᤥᤃᤢᤛᤡ॥

᥉ ᤀᤠᤸᤗ ᤍᤠᤏᤡᤀᤣᤗᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤛᤢᤳᤏᤠᤗᤠᤶ ᤂᤢᤏᤧ᤹ ᤀᤠᤵᤑᤣᤰ ᤂᤧᤴ ᤕᤢᤰᤛᤠᤒᤠᤜᤠ᤹ ᤏᤢ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤣ᤺ᤰ ᤐᤖᤡᤰᤐᤠ ᤀᤠᤸᤗᤛᤠᤱ ᤏᤢᤒᤠ ᤀᤥᤛᤣ᤺ᤴᤎᤠᤱ ᤆᤥ᤺ᤰᤛᤡᤱ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤧᤖᤧᤰ ᤜᤠᤱᤈᤢᤶᤔᤥᤒᤠ ᤕᤢᤰᤛᤠᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ॥

᥊ ᤂᤧᤒᤩᤠᤱ ᤕᤢᤰᤛᤠᤒᤠᤜᤠ᤹ ᤏᤢ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤍᤠᤏᤡᤀᤣᤗᤧᤴ ᤀᤠᤵᤋᤡᤰ ᤁᤢ᤺ᤵᤔᤠᤖᤧ ᤗᤠᤃᤡ ᤜᤠᤱᤈᤢᤶᤒᤠ ᤕᤠ᤺ᤶᤒᤰᤜᤠ᤹ᤀᤥ ᤂᤢᤏᤧ᤹ ᤑᤣ᤺ᤴᤍᤢᤒᤠ ᤐᤠ᤺ᤴᤜᤠ᤹ ᤁᤥ᤺ᤵᤔᤠ ᤔᤧᤜᤣ᤺ᤰᤋᤢ. ᤁᤖ ᤂᤧᤱᤜᤠ᤹ᤖᤧ ᤜᤧᤰᤁᤣ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ᤀᤥ ᤌᤧᤔᤠᤀᤠᤱ ᤑᤧᤴᤕᤠ᤺ᤶᤒᤰ ᤂᤥᤔᤠ ᤔᤧᤴᤇᤢᤰᤋᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢ ᤁᤢᤒᤠ᤺ᤵᤐᤠ᤺ᤳ ᤐᤧᤷᤃᤧᤰ ᤘᤷᤃᤧᤰᤁᤠᤱ ᤔᤧᤴᤈᤥ᤺ᤰᤔᤏᤠᤒᤠ ᤘᤕᤧ॥

᥋ ᤁᤢᤏᤢᤵᤔᤥ ᤂᤧᤴ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤍᤠᤏᤡᤀᤣᤗᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤏᤡ᤹ ᤀᤠᤵᤋᤡᤰ ᤁᤢ᤺ᤵᤔᤠᤖᤧ ᤗᤠᤃᤡ. ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤡᤶᤜᤠ᤹ᤏᤢ᤺ᤸᤗᤧ ᤘᤣ᤹. ᤀᤠᤓᤧᤸᤗᤧᤀᤠᤱ ᤌᤧᤔᤠ ᤗᤠᤶᤔᤠᤱ ᤀᤠᤵᤋᤡᤰ ᤁᤢ᤺ᤵᤔᤠ ᤀᤠᤴᤇᤢᤰᤋᤢᤶᤔᤡᤴ॥”

᥌ ᤁᤸᤗᤧᤆᤥᤃᤢᤸᤗᤧ ᤕᤢᤰᤛᤠᤒᤠᤜᤠ᤹ ᤏᤢ ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹ ᤁᤢᤗᤢᤵ ᤌᤡᤰ ᤔᤧᤒᤥ᤺ᤰᤂᤧ ᤜᤧᤰᤁᤩᤠᤱ ᤔᤧᤒᤣᤀᤠᤱ ᤜᤠᤱᤅᤡᤴ ᤔᤧᤔᤧᤳᤋᤢ. “ᤐᤕᤶ ᤍᤠᤖᤠ ᤜᤠᤱᤅᤣ. ᤁᤧᤎᤠ᤺ᤰ ᤆᤠ᤹ᤖᤖᤥ᥄

᥍ ᤜᤠᤱ ᤕᤢᤰᤛᤠᤒᤠᤜᤠ᤹. ᤌᤢᤶ ᤕᤢᤰᤛᤠᤒᤠᤜᤠ᤹. ᤜᤠᤱᤈᤢᤶᤔᤥᤒᤠ ᤕᤶᤒᤠ ᤛᤢᤜᤠᤱᤃᤧᤶᤒᤠᤜᤠ᤹. ᤛᤢᤈᤠᤛᤠᤒᤠᤜᤠ᤹. ᤆᤢᤰᤛᤠ ᤜᤠᤱᤜᤠ᤹ ᤏᤢ ᤁᤧᤖᤧᤰ ᤁᤴ ᤐᤠ᤺ᤴᤏᤥ ᤔᤧᤍᤧᤴᤍᤧᤀᤠᤱ ᤔᤧᤘᤠ᤹. ᤜᤠᤱᤅᤡᤸᤗᤧ ᤗᤳᤇᤠ ᤀᤡᤱᤍᤳ ᤁᤧᤗ᤺ᤳᤋᤢᤖ ᤐᤥᤱ᤹ ᤜᤧᤰᤁᤩᤠᤱ ᤂᤧᤴ ᤀᤡᤱᤍᤳᤋᤡᤴ ᤁᤧᤖᤧᤰᤗᤧ ᤔᤧᤏᤠ᤺ᤳᤋᤢ ᤔᤧᤀᤡ᤺ᤳᤋᤢᤖ ᤐᤥᤱ᤹. ᤂᤧᤴ ᤁᤢᤀᤡᤛᤡ᤺ᤰ ᤁᤧᤍᤠᤒᤠ ᤛᤢᤶᤒᤥᤱ ᤕᤧᤴ ᤌᤠᤖᤡᤰ ᤀᤠᤍᤠᤱᤒᤠᤏᤢ᤺ᤸᤗᤧ ᤘᤣ᤹ ᤁᤢᤓᤠ ᤔᤠᤱ ᤀᤡᤃᤪ ᤔᤏᤠᤴ ᤁᤢᤓᤠᤖᤧ ᤐᤣᤗᤡ ᤑᤠᤰᤋᤢᤏᤣᤓᤃᤪ. ᤐᤕᤶ ᤜᤠᤱ ᤜᤧᤰᤋᤱᤒᤠ ᤔᤏᤠᤴ ᤌᤧᤖᤡᤱᤒᤧᤸᤗᤧ ᤁᤢᤄᤖᤀᤥ ᤗᤠᤵᤑᤢᤔᤠ ᤐᤥᤱᤗᤥ॥

᥎ ᤀᤠᤸᤗ ᤐᤕᤶ ᤜᤠᤱᤅᤣ. ᤁᤴ ᤀᤡᤱᤍᤳᤋᤡᤴ ᤛᤠᤵᤔᤏᤠᤒᤠᤀᤣ ᤗ᤺ᤳᤋᤧ᤹ᤀᤥ. ᤜᤧᤰᤁᤩᤠᤱ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥᤱᤔᤠ ᤔᤧᤴᤇᤢᤰᤔᤏᤠᤒᤠ ᤔᤠᤍᤡ ᤏᤢ ᤑᤠᤖᤛᤡᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤧᤴᤌᤡᤶ ᤁᤢᤀᤡᤛᤡ᤺ᤰ ᤁᤴ ᤗᤧᤱᤔᤠ ᤔᤧᤛᤢᤰᤏᤧᤴ॥”

᥏ ᤁᤸᤗᤧᤆᤥᤃᤢᤸᤗᤧ ᤍᤠᤖᤠ ᤜᤠᤱᤅᤡᤸᤗᤧ ᤁᤴ ᤀᤡᤱᤍᤳᤋᤡᤴ ᤛᤠᤵᤔᤏᤠᤒᤠᤀᤣ ᤗ᤺ᤳᤋᤢ॥

᥇᥆ ᤀᤠᤸᤗ ᤍᤠᤏᤡᤀᤣᤗᤖᤧ ᤂᤧᤴ ᤀᤡᤱᤍᤳᤋᤡᤴ ᤗ᤺ᤴᤍᤧᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤁᤢᤜᤡᤶᤔᤥᤒᤠ ᤌᤥᤛ᤻ᤔᤠ ᤁᤢᤍᤠ᤺ᤳᤗᤠᤀᤥᤒᤠ ᤕᤠᤰᤑᤠᤱᤅᤥ ᤐᤣ. ᤂᤧᤵᤔᤥ ᤐᤣᤎᤠ᤺ᤵᤜᤠ᤹ ᤕᤖᤢᤛᤗᤧᤔ ᤗᤧᤵᤔᤠᤱ ᤜᤱᤒᤧᤳ ᤐᤳᤇᤧ॥ ᤋᤃᤡ ᤜᤧᤰᤁᤣᤀᤣ ᤂᤢᤏᤧ᤹ ᤌᤡᤰᤕᤠ᤺ᤴᤗᤧ ᤛᤢᤶᤗᤧᤱ ᤌᤢᤱᤒᤥ᤹ᤜᤈ᤹ ᤕᤢᤱᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢᤃᤧᤴ ᤐᤡᤖᤢᤖ ᤐᤣᤗᤡ ᤑᤠᤰᤋᤢ॥

᥇᥇ ᤂᤧᤒᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤁᤢᤗᤢᤵ ᤔᤧᤈᤥ᤺ᤰᤛᤡᤱᤅᤠᤱ ᤔᤧᤒᤣ ᤜᤧᤰᤁᤩᤠᤱ ᤁᤢᤓᤠ᤹ᤖᤧ ᤗᤠᤃᤡ ᤍᤠᤏᤡᤀᤣᤗᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤖ ᤕᤠᤃᤧᤒᤠ ᤂᤧᤱᤜᤠ᤹ᤖᤧ ᤔᤧᤍᤢᤔᤢ॥

᥇᥈ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤜᤠᤱᤅᤣᤀᤥ ᤔᤧᤒᤣᤀᤠᤱ ᤂᤢᤏᤧ᤹ ᤗ᤺ᤳᤋᤢᤒᤠ ᤜᤠᤱ ᤀᤡᤱᤍᤳᤋᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤔᤧᤳᤋᤢ. “ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤍᤠᤒᤠ ᤛᤢᤶᤒᤥᤱ ᤕᤧᤴ ᤌᤠᤖᤡᤰ ᤀᤠᤍᤠᤱᤒᤠᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤸᤗᤧ ᤁᤢᤓᤠ ᤔᤠᤱ ᤀᤡᤃᤪ ᤔᤏᤠᤴ ᤐᤣᤗᤡ ᤑᤠᤰᤋᤢ᤹. ᤌᤧᤖᤡᤱᤒᤠᤸᤗᤧ ᤁᤢᤄᤖᤀᤥ ᤂᤧᤴ ᤗᤠᤵᤑᤢᤔᤠ ᤐᤥ᤺ᤱ ᤑᤠ᤹ᤀᤠᤱ ᤀᤠᤍᤠᤱᤒᤠᤖᤧ ᤗᤳᤇᤠ ᤀᤡᤱᤍᤳ ᤁᤧᤗ᤺ᤳᤋᤢᤀᤠᤱ ᤔᤧᤘᤠ᤹ᤏᤧᤶᤒᤡ᥅”

ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤥᤖᤥ. ᤔᤠᤍᤡᤜᤠ᤹ ᤏᤢ ᤑᤠᤖᤛᤡᤜᤠ᤹ᤖᤧ ᤂᤢᤴᤇᤡ᤹ ᤁᤢᤓᤠᤱ ᤁᤢᤀᤡᤛᤡ᤺ᤰ. ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥᤱᤔᤠ ᤔᤧᤛᤢᤰᤏᤧᤴ. ᤂᤧᤴ ᤀᤡᤱᤍᤳᤋᤡᤴ ᤗᤧᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤆᤥ᤺ᤰᤗᤥ॥”

᥇᥉ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤜᤠᤱᤅᤡᤴ ᤔᤧᤔᤧᤳᤋᤢ. “ᤐᤕᤶ ᤜᤠᤱᤅᤣ. ᤕᤜᤢᤍᤠ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢᤛᤡᤒᤠᤜᤠ᤹ᤀᤥ ᤗᤳᤇᤠ ᤍᤠᤏᤡᤀᤣᤗᤖᤧ ᤀᤠᤍᤠᤱᤒᤠ ᤀᤡᤃᤪ ᤀᤠᤍᤠᤱᤒᤠᤖᤧ ᤁᤧᤗ᤺ᤳᤋᤢᤒᤠ ᤛᤠᤵᤔᤏᤠᤒᤠ ᤀᤡᤱᤍᤳᤋᤡᤴ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ᤹॥ ᤂᤢᤏᤧ᤹ ᤀᤠᤸᤗᤛᤠᤱ ᤌᤡᤰᤕᤠ᤺ᤴᤎᤰ ᤛᤢᤶᤗᤧᤱ ᤐᤣᤗᤡᤃᤧᤴ ᤋᤢᤘᤠ ᤆᤥᤰ॥”

᥇᥊ ᤀᤠᤸᤗ ᤁᤴ ᤐᤠ᤺ᤴᤏᤡᤴ ᤜᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ॥ ᤂᤢᤏᤧ᤹ ᤍᤠᤏᤡᤀᤣᤗᤧᤴ ᤛᤧᤶᤔᤠ ᤏᤡ᤺ᤴᤎᤥ ᤆᤥᤃᤢ ᤜᤧᤰᤁᤩᤠᤱ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤏᤠᤶᤎᤩᤧᤖ ᤌᤠᤖᤡᤰᤁᤣ ᤂᤢᤏᤧ᤹ ᤁᤢᤛᤢᤰᤛᤢᤰ ᤋᤶᤛᤡᤴ ᤆᤥᤃᤢ॥

᥇᥋ ᤂᤧᤴ ᤀᤣᤃᤠᤱ ᤂᤧᤴ ᤛᤢᤜᤠᤱᤕᤢᤰᤐᤠᤜᤠ᤹ ᤁᤢᤗᤢᤵ ᤔᤧᤒᤥ᤺ᤰᤂᤧ ᤜᤧᤰᤁᤩᤠᤱ ᤜᤠᤱᤅᤧᤀᤥ ᤔᤧᤒᤣᤀᤠᤱ ᤂᤢᤏᤧ᤹ ᤔᤧᤔᤧᤳᤋᤢ. “ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤢᤛᤡᤱᤏᤡ᤺ᤳᤋᤧ᤹ ᤔᤠᤍᤡ ᤏᤢ ᤑᤠᤖᤛᤡᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤧᤴᤌᤡᤶ ᤁᤢᤀᤡᤛᤡ᤺ᤰ ᤜᤠᤱᤅᤡᤸᤗᤧ ᤁᤢᤀᤡᤱᤍᤳᤋᤡᤴ ᤀᤡᤃᤪ ᤁᤢᤀᤡᤱᤈᤠ᤺ᤱᤅᤡᤴᤏᤠᤱ ᤗᤧᤱᤔᤠ ᤛᤢᤰᤔᤧᤍᤧᤳᤏᤧᤴ॥”

᥇᥌ ᤁᤸᤗᤧᤆᤥᤃᤢᤸᤗᤧ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤍᤠᤏᤡᤀᤣᤗᤧᤴ ᤔᤧᤍᤧᤶᤛᤢᤀᤠᤱ ᤌᤧᤖᤡᤱᤒᤧᤸᤗᤧ ᤁᤢᤄᤖᤀᤥ ᤗᤠᤵᤔᤧᤓᤢᤛᤢ ᤔᤧᤕᤠᤰᤋᤢ॥ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤆᤰᤔᤧᤸᤗ᤹ᤀᤣ ᤔᤠᤱᤛᤧᤘᤠ ᤁᤧᤔᤧᤳᤋᤢᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤗᤖᤥ᥄”

᥇᥍ ᤌᤧᤖᤡᤱᤒᤠ ᤂᤠ᤺ᤸᤗᤧ ᤁᤢᤗᤠᤶᤔᤥ ᤕᤶᤒᤠ ᤗᤢᤱᤎᤡᤰ ᤔᤧᤍᤠᤖᤢᤀᤠᤱ ᤔᤧᤕᤧᤵᤛᤢ. ᤜᤧᤰᤁᤩᤠᤱ ᤍᤠᤏᤡᤀᤣᤗᤖᤧ ᤁᤢᤕᤠᤰᤏᤠᤶᤔᤥ ᤌᤧᤔᤠᤀᤠᤱ ᤐᤠ᤺ᤴ ᤔᤧᤗᤧᤱᤏᤧᤴᤗ ᤑᤠ᤹ᤀᤠᤱ ᤜᤠᤱᤅᤡᤸᤗᤧ ᤁᤢᤛᤫᤠᤃᤣ᤺ᤵ ᤀᤣ᤺ᤵᤛᤠᤵᤐᤡᤴb ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤛᤫᤠᤃᤣᤵ ᤀᤣ᤺ᤵᤛᤠᤵᤐᤡᤴ ᤂᤧᤴ ᤗᤢᤱᤅᤥ ᤔᤧᤕᤢᤰᤋᤢ॥

᥇᥎ ᤂᤧᤒᤩᤠᤱ ᤜᤠᤱᤅᤡᤴ ᤜᤠᤱᤜᤡᤶᤔᤥ ᤏᤢ᤺ᤰᤂᤧ ᤐᤣᤀᤠᤱ ᤂᤢᤏᤧ᤹ ᤁᤢᤍᤃᤡ ᤔᤧᤕᤢᤰᤂᤢᤒᤠ ᤁᤢᤈᤠᤜᤠ᤹ ᤔᤧᤈᤏᤧᤴ ᤜᤧᤰᤁᤩᤠᤱ ᤌᤧᤔᤠᤀᤠᤱ ᤏᤡᤱᤘᤠ᤹ ᤋᤠᤔᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤕᤢᤅᤧ॥ ᤂᤢᤏᤧ᤹ ᤁᤢᤔᤡᤰᤁᤣ ᤔᤧᤕᤢᤛᤧᤴ॥

᥇᥏ ᤋᤠᤏᤠᤶ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧᤛᤠ ᤜᤠᤱᤅᤡᤴ ᤐᤥᤃᤧᤀᤠᤱ ᤜᤠᤖᤠᤘᤖᤠ ᤌᤧᤖᤡᤱᤒᤧᤸᤗᤧ ᤁᤢᤄᤖᤀᤥ ᤗᤧᤵᤔᤠᤱ ᤐᤣ॥

᥈᥆ ᤀᤠᤸᤗ ᤂᤢᤏᤧ᤹ ᤌᤧᤖᤡᤱᤒᤧᤸᤗᤧ ᤁᤢᤄᤖ ᤏᤡ᤺ᤳᤋᤠᤱ ᤁᤧᤖᤧᤀᤠᤱ ᤁᤢᤕᤥ᤺ᤶ ᤐᤢ᤹ᤖᤧᤖ ᤂᤢᤏᤧ᤹ ᤍᤠᤏᤡᤀᤣᤗᤧᤴ ᤔᤧᤳᤋᤢ. “ᤍᤠᤏᤡᤀᤣᤗᤀᤣ. ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤣ. ᤌᤣ ᤂᤧᤏᤧ᤹ ᤆᤰᤔᤧᤸᤗ᤹ᤀᤣ ᤔᤠᤱᤛᤧᤘᤠ ᤁᤧᤔᤧᤳᤋᤢᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤧᤖᤡᤱᤒᤠᤜᤠ᤹ᤗᤠᤶ ᤂᤧᤏᤧ᤹ ᤋᤠᤱᤃᤧᤛᤧ᤺ᤵᤋᤧᤒᤡ᥅”

᥈᥇ ᤍᤠᤏᤡᤀᤣᤗᤖᤧ ᤏᤢᤃᤵ ᤐᤡᤖᤢ. “ᤐᤕᤶ ᤜᤠᤱᤅᤡᤴ ᤁᤧᤎᤠ᤺ᤰ ᤆᤠ᤹ᤖᤖᤥ᥄

᥈᥈ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤐᤠᤱᤄᤢᤕᤢᤛᤢ. ᤜᤧᤰᤁᤩᤠᤱ ᤂᤧᤸᤗᤧ ᤌᤧᤖᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤴ ᤜᤢ᤹ᤖᤢ ᤐᤡᤖᤢᤛᤡ॥ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤆᤒᤧ᤺ᤳᤇᤡᤰᤁᤠᤱ ᤔᤧᤄᤠ᤺ᤴᤍᤠᤱᤒᤠ ᤜᤥᤵ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤏᤡᤔᤥ ᤀᤠᤱᤃᤠ᤹ ᤁᤢᤍᤥ᤺ᤵᤔᤠ ᤆᤥᤃᤠᤱ॥ ᤐᤕᤶ ᤜᤠᤱᤅᤣ. ᤀᤠᤍᤠᤱᤒᤠᤖᤧ ᤁᤧᤍᤃᤡᤀᤠᤱ ᤀᤠᤱᤃᤠ᤹ ᤌᤣᤀᤠᤱ ᤑᤧᤳᤗᤠ᤺ᤴᤍᤢᤱᤒᤠ ᤜᤥᤵ॥”

᥈᥉ ᤜᤠᤱᤅᤡᤴ ᤛᤠ᤹ᤖᤡᤰ ᤐᤛ᤺ᤳ ᤛ᤺ᤳᤋᤧᤀᤠᤱ ᤍᤠᤏᤡᤀᤣᤗᤧᤴ ᤌᤧᤖᤡᤱᤒᤠᤸᤗᤧ ᤁᤢᤄᤖᤀᤥᤗᤠᤶ ᤗᤠ᤺ᤰᤁᤠᤳ ᤗ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤀᤠᤸᤗ ᤍᤠᤏᤡᤀᤣᤗᤧᤴ ᤌᤧᤖᤡᤱᤒᤠᤸᤗᤧ ᤁᤢᤄᤠᤀᤥᤗᤠᤶ ᤔᤧᤗ᤺ᤳᤋᤢᤸᤗᤧ ᤂᤢᤏᤧ᤹ᤀᤥ ᤌᤣᤀᤠᤱ ᤁᤠ᤺ᤴᤍᤧᤒᤠ ᤜᤥ᤺ᤵᤋᤧ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤢᤏᤡᤱᤘᤠ᤹ ᤕᤢᤰᤂᤢᤀᤠᤱ ᤘᤕᤧ॥

᥈᥊ ᤍᤠᤏᤡᤀᤣᤗᤖᤧ ᤁᤢᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤺ᤸᤗᤧ ᤀᤠᤵᤋᤡᤰ ᤁᤧᤃᤢ᤺ᤵᤐᤠ ᤔᤏᤠᤜᤠ᤹ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤥ ᤛᤡᤃᤠᤱ ᤔᤧᤍᤠᤖᤢᤛᤡ. ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤛᤥᤛᤥᤖᤡᤰ ᤌᤧᤖᤡᤱᤒᤠᤸᤗᤧ ᤁᤢᤄᤖᤀᤥ ᤗᤠᤵᤔᤧᤓᤢᤛᤢ ᤔᤧᤕᤠᤰᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤧᤖᤡᤱᤒᤠᤸᤗᤧ ᤁᤢᤄᤖᤀᤥᤒᤠ ᤂᤠᤶᤒᤠᤱᤅᤥ ᤆᤢᤰᤔᤠᤏᤢ᤺ᤸᤗᤧ ᤋᤃᤡᤀᤣ ᤌᤧᤖᤡᤱᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤳᤋᤢᤛᤡᤀᤠᤱ ᤂᤢᤴᤇᤡ᤹ ᤕᤧᤵᤐᤠᤜᤠ᤹ᤏᤢ ᤛᤥᤛᤥᤖᤡᤰ ᤕᤢᤖᤢᤵ ᤘᤖᤢᤵ ᤔᤧᤕᤧ᤺ᤰᤂᤢ ᤔᤧᤍᤣᤛᤢᤛᤡ॥

᥈᥋ ᤂᤧᤒᤩᤠᤱ ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤈᤢᤶ ᤁᤧᤖᤧᤰᤐᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹. ᤀᤰᤋᤱᤒᤠ ᤛᤠᤵᤋᤢᤀᤠᤱ ᤜᤠᤰᤋᤢᤛᤡᤖᤥ-

“ᤂᤡᤏᤡ᤹ ᤁᤧᤏᤢᤖᤡ ᤁᤧᤍᤠᤛᤡᤖᤖᤥ᥄

᥈᥌ “ᤀᤠᤱᤃᤠ᤹ ᤀᤠᤜᤠᤱᤈᤢᤶ ᤁᤧᤖᤧᤰᤐᤠ ᤔᤏᤠᤜᤠ᤹ᤖᤧ ᤍᤠᤏᤡᤀᤣᤗᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤃᤡᤖᤢᤖ ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤁᤴ ᤀᤡᤱᤍᤳᤋᤡᤴ ᤀᤢᤘᤠ ᤆᤥᤃᤢᤱᤗᤥ॥

“ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤔᤧᤔᤧᤰᤏᤧᤴᤗᤥ

ᤂᤢᤏᤧ᤹ ᤁᤢᤜᤠᤱᤕᤢᤰᤁᤡᤴ ᤀᤠᤓᤧᤸᤗᤧᤀᤠᤱ ᤔᤧᤏᤢᤵᤏᤧᤴᤗᤥ॥

᥈᥍ ᤂᤢᤏᤧ᤹ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡᤀᤠᤱ ᤛᤧ᤺ᤵᤋᤢᤛᤡᤖᤥ

ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

ᤌᤧᤖᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤰᤛᤠᤶᤔᤥᤗᤠᤶ

ᤂᤢᤏᤧ᤹ ᤍᤠᤏᤡᤀᤣᤗᤧᤴ ᤋᤠᤱᤛᤧ᤺ᤵᤋᤢᤀᤠᤱ ᤘᤠ᤹ᤖᤥ॥”

᥈᥎ ᤁᤸᤗᤧᤆᤥᤃᤢᤸᤗᤧ ᤍᤠᤖᤠ᤺ᤸᤗᤧ ᤁᤢᤜᤠᤱᤕᤢᤰ ᤏᤢ ᤑᤠᤖᤛᤡ ᤁᤥᤖᤣᤛᤖᤧ ᤁᤢᤜᤠᤱᤕᤢᤰᤁᤥ ᤍᤠᤏᤡᤀᤣᤗᤖᤧ ᤁᤢᤏᤢ᤹ᤔᤠ ᤁᤢᤍᤠᤔᤠ ᤐᤥ᤺ᤰᤂᤧᤖᤥ॥

b 

᥌:᥇᥍ ᤛᤫᤠᤃᤣᤵ ᤀᤣ᤺ᤵᤛᤠᤵ ᤑᤠ᤹ᤀᤡᤴ ᤕᤢᤰᤗᤧ ᤔᤡᤰᤛᤣ᤺ᤴ॥ ᤀᤣᤛ᤻ᤋᤖ ᥉:᥇᥆.᥇᥈. ᥎:᥈.᥎. ᤕᤷᤔᤡ ᥈᥈:᥈᥊. ᤜᤠᤃ᤻ᤃᤤ ᥈:᥈᥉

ᤍᤠᤏᤡᤀᤣᤗᤖᤧ ᤏᤡᤛᤢᤒᤠ ᤛᤢᤑᤥᤜᤠ᤹

(᥍:᥇–᥇᥈:᥇᥉)

ᤗᤡᤛᤡ ᤋᤠᤶᤓᤢᤱ ᤌᤰᤛᤠᤜᤠ᤹ ᤏᤡᤔᤧᤎᤠᤒᤧ

᥍

ᤒᤣᤒᤡᤗᤥᤏᤒᤠ ᤒᤣᤗᤛᤈᤖᤧᤴ ᤜᤠᤱ ᤐᤥ᤺ᤰᤂᤧᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥa ᤍᤠᤏᤡᤀᤣᤗᤧᤴ ᤀᤠᤒᤠᤅᤣ ᤁᤢᤀᤡᤵᤏᤠᤀᤥ ᤛᤥ᤺ᤴᤇᤡᤱᤅᤠᤱ ᤏᤧᤛ᤻ᤛᤧᤸᤗᤧ ᤂᤢᤏᤧ᤹ ᤛᤧᤵᤔᤠᤱ ᤔᤠᤰᤋᤢ ᤜᤧᤰᤁᤩᤠᤱ ᤛᤢᤑᤥᤜᤠ᤹ ᤏᤡᤛᤢ॥ ᤂᤢᤏᤧ᤹ ᤔᤠᤰᤋᤢᤒᤠ ᤛᤧᤵᤔᤠᤱ ᤐᤠ᤺ᤴᤜᤠ᤹ ᤛᤠᤵᤋᤢᤏᤧᤛ᤻ᤛᤢ॥

᥈ ᤍᤠᤏᤡᤀᤣᤗᤖᤧ ᤐᤠ᤺ᤳᤋᤢ. “ᤀᤠᤱᤃᤠ᤹ ᤏᤡᤛᤢᤱᤒᤠ ᤛᤢᤑᤥᤀᤥ ᤛᤧᤴᤍᤡᤰ ᤀᤥᤔᤧᤳᤋᤢᤱᤗ ᤐᤳᤇᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤍᤃᤡ ᤋᤠᤱᤛᤠᤱᤒᤥᤒᤠ ᤁᤧᤖᤧᤰ ᤐᤡᤛᤠᤱ ᤗᤠᤶᤒᤠᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤴ ᤂᤡᤷᤔᤠ᤺ᤳ ᤂᤡᤷᤔᤠ᤺ᤳ ᤔᤠ᤺ᤳᤋᤢ ᤏᤧᤛ᤻ᤛᤢ॥

᥉ ᤘᤖ᤺ᤱᤅᤥᤗᤠᤶ ᤘᤣ᤹ ᤘᤣ᤹ ᤐᤖᤡᤰᤐᤠ ᤕᤶᤒᤠ ᤗᤡᤛᤡ ᤋᤠᤶᤓᤢᤱ ᤌᤰᤛᤠᤜᤠ᤹ ᤔᤧᤗ᤺ᤴᤍᤧ ᤔᤧᤎᤠᤅᤧ॥

᥊ “ᤌᤡᤰᤛᤡᤃᤣ᤺ᤰᤐᤧᤴ ᤌᤧᤖᤡᤱᤒᤠ ᤜᤧᤰᤋᤱᤒᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤠᤵᤜᤠ᤹ ᤔᤢᤕᤠ᤺ᤸᤗᤧᤴ ᤜᤧᤰᤋᤱᤒᤠ ᤐᤳᤇᤧ॥ ᤂᤧᤸᤗᤧ ᤁᤢᤗᤠᤵᤜᤠ᤹ ᤔᤧᤶᤓᤢ᤹ᤀᤣ ᤌᤠᤖᤡᤰ ᤀᤠᤱᤃᤠ᤹ ᤀᤥᤔᤧᤳᤋᤢᤱᤅᤠᤱ ᤐᤳᤇᤠᤱ. ᤂᤧᤒᤩᤠᤱ ᤂᤧᤴ ᤔᤏᤠ ᤜᤧᤰᤁᤣ ᤁᤢᤗᤠᤱ ᤏᤧᤳᤇᤡᤖᤧ ᤋᤰᤋᤢᤖ ᤂᤠᤶᤒᤠᤱᤅᤥᤗᤠᤶ ᤐᤥᤃᤧᤀᤠᤱ ᤂᤧᤴ ᤔᤧᤴᤇᤠᤶ ᤕᤠᤵᤔᤡ ᤏᤡᤱᤘᤠ᤹ ᤔᤧᤒᤡᤖᤢ॥

᥋ “ᤂᤧᤒᤩᤠᤱ ᤀᤠᤱᤃᤠ᤹ ᤀᤠᤍᤃᤡᤒᤠ ᤏᤡᤛᤡᤃᤣ᤺ᤰᤐᤠ ᤋᤠᤶᤓᤢᤱ ᤌᤰᤛᤠ᤺ᤴ ᤔᤠ᤹᤺ᤕᤢ ᤜᤧᤰᤋᤱᤒᤠ ᤏᤡᤍᤧᤳᤋᤧ॥ ᤂᤧᤸᤗᤧ ᤁᤢᤎᤰᤁᤡᤴ ᤌᤡᤰ ᤗᤧᤵᤔᤠᤱᤗᤠᤶ ᤌᤠ᤺ᤱ ᤔᤧᤓᤥ᤺ᤰᤂᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤒᤪᤠᤀᤥᤒᤠ ᤁᤢᤜᤠᤒᤥ᤹ᤒᤠᤜᤠ᤹ᤀᤥ ᤛᤢᤶᤛᤡ ᤛᤠᤒᤡᤶᤒᤠᤜᤠ᤹ ᤐᤳᤇᤧ॥ ᤂᤧᤴ ᤀᤰᤋᤱᤒᤠ ᤀᤡᤱᤈᤠ᤺ᤱ ᤔᤧᤒᤡᤖᤢ- ‘ᤐᤥᤃᤧ᤹. ᤜᤧᤰᤁᤩᤠᤱ ᤁᤧᤛᤢᤰᤛᤢᤰ ᤛᤠ ᤆᤩᤧ᤹᥄’

᥌ “ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤀᤥᤔᤕᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤂᤧᤵᤔᤥ ᤘᤣ᤹ᤛ᤻ᤔᤠ ᤌᤰᤛᤠ ᤌᤡᤰ ᤕᤧᤒᤧ. ᤂᤧᤴ ᤌᤰᤁᤣᤒᤠ ᤜᤧᤰᤋᤱᤒᤠ ᤏᤡᤍᤧᤳᤋᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤀᤣ᤺ᤰᤌᤠ᤺ᤰᤔᤥ ᤐᤢ᤺ᤸᤗᤧᤴ ᤜᤧᤰᤋᤱᤒᤠ ᤗᤡᤛᤡ ᤁᤢᤗᤠᤵᤜᤠ᤹ ᤐᤳᤇᤧ॥ ᤂᤧᤴ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤁᤢᤎᤧᤃᤣ᤺ᤰᤜᤠ᤹ ᤗᤡᤛᤡ ᤐᤳᤇᤧ. ᤂᤶᤓᤩᤠᤱ ᤂᤧᤴ ᤜᤠᤱᤕᤢᤰ ᤆᤥ᤺ᤰᤔᤠ ᤕᤢᤰ ᤔᤧᤒᤡᤖᤢ॥

᥍ “ᤂᤧᤴ ᤀᤣᤃᤠᤱ ᤛᤧᤴᤍᤡᤰ ᤀᤠᤱᤃᤠ᤹ ᤛᤢᤑᤥᤀᤥ ᤏᤡᤛᤢᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤕᤱᤔᤠ ᤁᤧᤃᤧᤵᤐᤠ ᤏᤢ ᤁᤡᤵᤔᤠ ᤐᤄᤢ ᤁᤧᤄᤢᤒᤠ ᤜᤧᤰᤁᤩᤠᤱ ᤛᤠ᤹ᤖᤡᤰ ᤐᤎᤢᤶ ᤁᤧᤎᤢᤶᤒᤠ ᤗᤡᤛᤡᤃᤣ᤺ᤰᤐᤠ ᤌᤰᤛᤠᤴ ᤕᤧᤒᤧ॥ ᤁᤸᤗᤧ ᤕᤶᤒ᤻ᤕᤶᤒᤠ ᤑᤧᤴᤈᤣ᤹ ᤁᤢᤜᤠᤒᤥ᤹ᤒᤠᤜᤠ᤹ ᤕᤢᤅᤧ. ᤂᤧᤸᤗᤧ ᤛᤠᤏᤠ᤺ᤳᤋᤡᤴ ᤆᤡᤄᤠᤶ ᤆᤡᤄᤠᤶ ᤂᤠᤶᤍᤢᤀᤠᤱ ᤆᤍᤧᤛᤢ ᤜᤧᤰᤁᤩᤠᤱ ᤁᤧᤏᤶᤒᤧᤴ ᤁᤢᤗᤠᤱᤅᤡᤸᤗᤧ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤖᤢ ᤏᤧᤛ᤻ᤛᤢ॥ ᤋᤃᤡᤒᤠ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ᤺ᤸᤗᤧ ᤂᤧᤴ ᤘᤣ᤹ ᤐᤖᤡᤰᤐᤠ ᤆᤥᤃᤧ ᤜᤧᤰᤁᤩᤠᤱ ᤂᤧᤸᤗᤧ ᤌᤡᤒᤥᤱ ᤁᤢᤍᤠᤱᤜᤠ᤹ ᤕᤢᤅᤧ॥

᥎ “ᤀᤠᤸᤗ ᤀᤠᤱᤃᤠ᤹ ᤂᤧᤴ ᤁᤢᤍᤠᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤡ᤺ᤳᤇᤡᤱᤅᤠᤖ ᤐᤳᤇᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤍᤃᤡ ᤗᤳᤇᤠ ᤆᤢᤰᤛᤠ ᤁᤢᤍᤠᤱ ᤌᤡᤰ ᤂᤧᤱᤜᤠ᤹ᤀᤥᤗᤠᤶ ᤗᤡᤅᤧᤀᤠᤱ ᤕᤢᤅᤧ. ᤜᤧᤰᤁᤩᤠᤱ ᤋᤃᤡᤒᤠ ᤁᤢᤍᤠᤱᤜᤠ᤹ᤀᤥᤒᤠ ᤛᤢᤶᤛᤡ ᤆᤠᤜᤡ᤺ᤴ ᤂᤧᤸᤗᤧ ᤁᤢᤍᤃᤡ ᤁᤢᤒᤢᤱ ᤌᤧᤷᤗᤧ ᤜᤠ᤹ᤕᤠᤰ ᤔᤧᤀᤠᤃᤧ॥ ᤔᤏᤠ ᤔᤡᤰ ᤜᤧᤰᤋᤱᤒᤠᤀᤣ ᤁᤴ ᤁᤢᤍᤠᤱᤅᤡᤸᤗᤧ ᤁᤢᤔᤡᤰ ᤐᤳᤇᤧ. ᤜᤧᤰᤁᤩᤠᤱ ᤀᤠᤱᤍᤡᤱ ᤐᤠ᤺ᤴ ᤁᤧᤒᤠ᤺ᤵᤐᤠ ᤂᤧᤸᤗᤧ ᤁᤢᤶᤒᤪᤠ ᤐᤳᤇᤧᤖᤥ॥”

ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤧᤴ ᤏᤡᤎᤠᤒᤧᤒᤠ ᤛᤢᤑᤥ

᥏ “ᤀᤥᤔᤧᤳᤋᤢᤱᤗ ᤐᤳᤇᤠᤱᤅᤡᤸᤗᤧᤛᤠ ᤜᤠᤱᤕᤢᤰᤏᤠᤜᤠ᤹ ᤔᤧᤕᤢᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤧᤴ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱᤗᤥ॥

ᤂᤢᤏᤧ᤹ ᤁᤢᤈᤠᤱᤅᤡᤴ ᤏᤠᤱ ᤜᤧᤰᤁᤣ ᤑᤢᤳᤋᤪᤡ᤺ᤱᤃᤩᤠ᤺ᤵᤐᤠ ᤆᤥᤃᤧᤖᤥ.

ᤂᤢᤏᤧ᤹ ᤁᤢᤎᤧᤃᤣ᤺ᤰ ᤀᤡ᤺ᤴ ᤂᤡ ᤜᤧᤰᤁᤣ ᤑᤍᤠᤱᤒᤠ ᤆᤥᤃᤧᤖᤥ॥

ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤴ ᤔᤡᤎᤢᤱ ᤔᤡᤖᤠᤰ ᤁᤧᤍᤡ᤺ᤵᤐᤠ ᤆᤥᤃᤧᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤠᤵᤗᤥ᤺ᤰᤜᤠ᤹ᤀᤥ ᤜᤢᤖᤢᤖᤢ ᤔᤡᤁᤧᤍᤡ᤺ᤵᤐᤠ ᤐᤳᤇᤧᤖᤥ॥

᥇᥆ ᤂᤢᤏᤧ᤹ ᤁᤢᤍᤃᤡᤗᤠᤶ ᤁᤧᤗ᤺ᤶᤒᤠᤖ ᤁᤧᤒᤵᤐᤠ

ᤔᤡᤁᤧᤍᤡ᤺ᤵᤐᤠ ᤘᤜ᤺ᤱ ᤌᤡᤰ ᤁᤢᤰᤛᤧᤀᤠᤱ ᤏᤧᤛ᤻ᤛᤧᤖᤥ॥

ᤜᤧᤴᤇᤡᤱ ᤜᤧᤴᤇᤡᤱ ᤔᤏᤠᤜᤠ᤹ ᤔᤠᤱᤛᤧᤘᤠ ᤔᤧᤈᤥᤃᤧᤖᤥ.

ᤌᤡᤒᤥᤱ ᤜᤧᤴᤇᤡᤱ ᤗᤧᤱ ᤌᤡᤒᤥᤱ ᤜᤧᤴᤇᤡᤱ ᤔᤏᤠᤜᤠ᤹ ᤂᤢᤏᤧ᤹ ᤁᤢᤍᤃᤡ ᤔᤧᤕᤧᤒᤧᤖᤥ॥

ᤂᤠᤛᤧᤴᤗᤧ ᤗᤠᤃᤡ ᤂᤠᤛᤧᤴᤜᤡᤶ ᤆᤢᤶᤗᤢᤱ ᤔᤧᤕᤢᤅᤧᤖᤥ.

ᤜᤧᤰᤁᤩᤠᤱ ᤛᤠᤵᤐᤴᤜᤠ᤹ ᤜᤖᤧᤀᤠᤱ ᤏᤧᤛ᤻ᤛᤧᤖᤥ॥

᥇᥇ “ᤂᤧᤒᤩᤠᤱ ᤁᤴ ᤁᤢᤍᤠᤱᤅᤡᤸᤗᤧ ᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤖ ᤐᤳᤇᤣᤒᤠᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤀᤥᤔᤧᤳᤋᤢᤱᤅᤠᤱ ᤐᤳᤇᤠᤱ॥ ᤂᤧᤴ ᤋᤠᤶᤓᤢᤱ ᤌᤰᤛᤠ᤺ᤴ ᤔᤧᤛᤩᤧᤖᤢᤀᤠᤱ ᤔᤡᤎᤢᤱ ᤔᤡᤖᤠ᤺ᤰᤁᤥ ᤗᤠᤵᤔᤧᤍᤣᤛᤢ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤎᤰᤁᤡᤴ ᤂᤠᤵᤐᤢᤌᤩᤱ ᤔᤧᤒᤥ᤺ᤰᤂᤧᤴᤗ ᤌᤧᤶᤒᤠ ᤀᤠᤱᤃᤠ᤹ ᤀᤥᤔᤧᤳᤋᤢᤱᤅᤠᤱ ᤐᤳᤇᤠᤱ॥

᥇᥈ ᤘᤣ᤹ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤁᤡᤴ ᤔᤧᤏᤠᤵᤋᤢᤛᤡᤀᤠᤱ ᤘᤕᤧ. ᤁᤖ ᤁᤢᤓᤠ ᤕᤧᤶᤗᤧ ᤗᤠᤃᤡ ᤂᤧᤱᤜᤠ᤹ ᤜᤡᤱᤔᤠ ᤔᤧᤓᤠ᤺ᤰᤋᤢᤛᤡ॥

᥇᥉ “ᤂᤧᤴ ᤛᤧᤴᤍᤡᤰ ᤀᤠᤱᤃᤠ᤹ ᤛᤢᤑᤥᤀᤥ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤋᤠᤱᤛᤠᤱᤒᤥᤒᤠ ᤂᤠ᤹ᤔᤡ᤺ᤳᤜᤠ᤹ᤏᤢ ᤛᤥᤖᤡᤰ ᤁᤧᤕᤢᤒᤠᤖ ᤁᤧᤒᤵᤐᤠ ᤔᤧᤴᤇᤠᤶ ᤛᤠ ᤜᤧᤰᤋᤱᤒᤠ ᤌᤡᤰ ᤏᤡᤛᤢᤱ॥ ᤂᤢᤏᤧ᤹ ᤂᤧᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤠᤀᤥ ᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤔᤧᤍᤣ᤹ᤖᤢ॥

᥇᥊ ᤂᤢᤏᤧ᤹ ᤕᤢᤰ. ᤔᤡᤔᤡᤍᤡᤱ ᤏᤢ ᤜᤠᤱᤕᤢᤰ ᤔᤧᤒᤡᤖᤢ. ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤘᤣ᤹ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢ॥ ᤂᤢᤏᤧ᤹ ᤁᤢᤜᤠᤱᤕᤢᤰᤁᤡᤴ ᤏᤢᤵᤔᤧᤴᤍᤡᤱᤒᤠ ᤜᤠᤱᤕᤢᤰ ᤆᤥᤰ. ᤂᤧᤴ ᤀᤠᤓᤧᤸᤗᤧᤀᤠᤱ ᤔᤧᤗᤧᤱᤏᤧᤴ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤏᤢᤵᤏᤧᤴᤗᤥ॥”

ᤛᤢᤑᤥ᤺ᤸᤗᤧ ᤁᤢᤒᤣ

᥇᥋ “ᤀᤠᤱᤃᤠ᤹. ᤍᤠᤏᤡᤀᤣᤗᤧᤴ. ᤀᤠᤱᤃᤠ᤹ ᤏᤡᤱᤘᤠ᤹ᤀᤥ ᤛᤠ᤹ᤖᤡᤰ ᤁᤡᤛᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤏᤡᤛᤢᤱᤒᤠ ᤛᤢᤑᤥᤜᤠ᤹ᤖᤧ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤌᤠᤛᤠᤱ॥

᥇᥌ ᤂᤧᤵᤔᤥ ᤁᤧᤕᤧᤵᤐᤠᤜᤠ᤹ᤀᤥᤒᤠ ᤌᤡᤰᤐᤠᤀᤥ ᤀᤠᤱᤃᤠ᤹ ᤐᤣᤃᤠᤱ ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤛᤧᤰᤂᤠᤒᤠ ᤁᤢᤒᤣ᤺ᤴ ᤜᤶᤔᤠᤖᤧ ᤗᤠᤃᤡ ᤂᤧᤴ ᤐᤣᤗᤡ ᤑᤠᤰᤋᤢᤱ॥ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤁᤴ ᤐᤠ᤺ᤴᤜᤠ᤹ᤖᤧ ᤁᤢᤒᤣᤜᤠ᤹ ᤀᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤜᤴᤍᤠᤱ ᤐᤡᤖᤠᤱ-

᥇᥍ ‘ᤁᤴ ᤕᤶᤒᤠ ᤋᤠᤶᤓᤢᤱ ᤌᤰᤛᤠᤜᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤒᤥ᤺ᤰᤐᤠ ᤗᤡᤛᤡ ᤜᤠᤱᤈᤢᤶᤜᤠ᤹ᤖᤥ॥

᥇᥎ ᤁᤖ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠᤜᤠ᤹ᤖᤧ ᤛᤍᤠᤍᤡᤱ ᤕᤢᤰ ᤆᤥ᤺ᤰᤔᤠ ᤔᤧᤄᤥᤛᤢ᤹ ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤁᤴ ᤜᤠᤱᤈᤢᤶᤜᤠ᤹ ᤔᤧᤄᤥᤛᤢᤖᤥ॥’

᥇᥏ “ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤴ ᤗᤡᤛᤡᤃᤣ᤺ᤰᤐᤠ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤛᤧᤰᤂᤠᤒᤠ ᤁᤢᤒᤣ᤺ᤴ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱ. ᤂᤧᤱᤃ ᤑᤧᤴᤈᤣ᤹ ᤁᤢᤜᤠᤒᤥ᤹ ᤏᤢ ᤁᤠᤛᤠ ᤁᤢᤛᤣ᤺ᤶᤒᤢ᤹ ᤁᤧᤒᤵᤐᤠ ᤘᤣ᤹ᤜᤠ᤹ᤏᤢ᤺ᤸᤗᤧ ᤀᤣ᤺ᤰ ᤐᤖᤡᤰᤐᤠ ᤏᤢ ᤁᤡᤵᤔᤠ ᤐᤄᤢ ᤁᤧᤄᤢᤒᤠ ᤆᤥᤃᤧ- ᤂᤧᤴ ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤛᤠᤏᤠ᤺ᤳᤋᤡᤴ ᤆᤡᤄᤠᤶ ᤆᤡᤄᤠᤶ ᤂᤠᤶᤍᤢᤀᤠᤱ ᤆᤍᤣᤛᤢ ᤜᤧᤰᤁᤩᤠᤱ ᤁᤧᤏᤶᤒᤧᤴ ᤁᤢᤗᤠᤱᤅᤡᤸᤗᤧ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤖᤢ ᤏᤧᤛ᤻ᤛᤢ॥

᥈᥆ ᤀᤠᤱᤃᤠ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤥ ᤁᤧᤕᤢᤱᤒᤠ ᤌᤡᤒᤥᤱ ᤁᤢᤍᤠᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤏᤢ ᤂᤧᤴ ᤁᤢᤍᤠᤱᤜᤠ᤹ᤀᤥᤗᤠᤶ ᤁᤧᤗ᤺ᤶᤒᤠ ᤘᤣ᤹ ᤁᤢᤍᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱ. ᤂᤧᤸᤗᤧ ᤁᤢᤒᤣᤛᤠᤱ ᤂᤧᤱᤜᤠ᤹ᤀᤥᤗᤠᤶ ᤁᤢᤍᤠᤱ ᤛᤢᤶᤛᤡ ᤔᤧᤀᤠᤃᤧ- ᤁᤢᤍᤠᤱᤅᤡᤴ ᤘᤣ᤹ᤜᤠ᤹ᤏᤢ᤺ᤸᤗᤧ ᤁᤧᤎᤢᤶᤒᤠ ᤏᤡᤍᤧᤳᤋᤧ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤰ ᤏᤢ ᤀᤠᤱᤍᤡᤱ ᤐᤠ᤺ᤴ ᤁᤧᤒᤠ᤺ᤵᤐᤠ ᤁᤢᤶᤒᤪᤠ ᤐᤳᤇᤧ॥

᥈᥇ ᤀᤠᤱᤃᤠ᤹ ᤀᤥᤔᤧᤳᤋᤢᤱᤗ ᤐᤳᤇᤠᤱᤅᤡᤸᤗᤧ. ᤂᤧᤴ ᤁᤢᤍᤠᤱᤅᤡᤴ ᤛᤣᤛᤣ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥᤃᤧᤖ ᤐᤳᤇᤧ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤱᤜᤠ᤹ ᤏᤠ᤺ᤴᤍᤢᤛᤡᤖ ᤐᤳᤇᤧᤖᤥ॥

᥈᥈ ᤂᤧᤴ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤁᤧᤘᤠ᤹ᤒᤧᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠᤜᤠ᤹ ᤗᤧᤵᤔᤠᤱ ᤂᤠᤛᤧᤴᤗᤧ ᤀᤢᤘᤠ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤏᤢ ᤕᤧᤶ ᤋᤩᤧᤀᤠᤱ ᤂᤧᤱᤜᤠ᤹ᤖᤧ ᤜᤠᤱᤈᤢᤶᤔᤡᤴ ᤕᤢᤰ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤂᤧᤸᤗᤧ ᤏᤠ᤺ᤴᤍᤢᤛᤡ॥

᥈᥉ “ᤂᤧᤸᤗᤧ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤁᤢᤒᤣ᤺ᤴ ᤆᤧᤰᤋᤠᤱ- ‘ᤗᤡᤛᤡᤃᤣ᤺ᤰᤐᤠ ᤋᤠᤶᤓᤢᤱ ᤌᤰᤛᤠ᤺ᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥᤛᤣ᤺ᤴᤎᤠᤱ ᤁᤧᤒᤥ᤺ᤱᤒᤠ ᤗᤡᤛᤡᤃᤣ᤺ᤰᤐᤠ ᤜᤠᤱᤈᤢᤶᤗᤥ॥ ᤁᤱᤃ ᤘᤣ᤹ ᤜᤠᤱᤈᤢᤶᤜᤠ᤹ᤏᤢ᤺ᤸᤗᤧ ᤀᤣ᤺ᤰᤛ᤻ᤔᤠ ᤐᤖᤡᤰᤐᤠ ᤐᤥᤱ᤹ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤧᤸᤗᤧ ᤆᤡᤛ᤹ ᤆᤡᤛ᤹ ᤛ᤹ᤖᤢ ᤜᤧᤰᤁᤩᤠᤱ ᤋᤥ᤹ᤖᤢᤀᤠᤱ ᤗᤖᤢᤍᤣᤛᤢ᤹॥

᥈᥊ ᤌᤡᤒᤥᤱ ᤋᤠᤱᤜᤠ᤹ᤃ ᤂᤧᤴ ᤗᤡᤛᤡᤃᤣ᤺ᤰᤐᤠ ᤜᤠᤱᤈᤢᤶᤗᤠᤶ ᤁᤧᤍᤠᤒᤠ ᤌᤡᤒᤥᤱ ᤜᤠᤱᤜᤠ᤹ᤖᤥ॥ ᤂᤧᤴ ᤀᤣᤃᤠᤱ ᤀᤣ᤺ᤰᤛ᤻ᤔᤠ ᤜᤠᤱᤎᤡᤰ ᤐᤥ᤺ᤰ. ᤋᤃᤡᤒᤧᤴᤏᤢ᤺ᤸᤗᤧ ᤂᤧᤴ ᤘᤣ᤹ ᤐᤥᤱ᤹॥ ᤂᤧᤸᤗᤧ ᤛᤢᤶᤒᤪᤠᤱ ᤜᤠᤱᤜᤠ᤹ ᤕᤢᤰᤋᤢᤛᤡ᤹॥

᥈᥋ ᤂᤧᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠᤳ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤛᤣ ᤔᤏᤠᤜᤠ᤹ ᤋᤢᤰᤂᤣ ᤆᤠ᤺ᤳᤋᤢᤛᤡᤀᤠᤱ ᤁᤢᤍᤥᤰ ᤁᤧᤒᤥ᤺ᤱᤒᤠ ᤕᤧᤶᤔᤡᤴ ᤏᤢ ᤁᤢᤓᤠᤱᤜᤠ᤹ ᤗᤧᤱᤔᤠ ᤋᤶᤛᤡᤴ ᤆᤥᤃᤢ᤹॥ ᤂᤧᤸᤗᤧ ᤁᤢᤜᤢᤰᤁᤥ ᤛᤣᤛᤣ ᤔᤏᤠᤜᤠ᤹ ᤕᤧᤶ. ᤕᤧᤶᤜᤠ᤹ ᤏᤢ ᤁᤢᤓᤪᤧ᤺ᤱ ᤕᤧᤶb ᤌᤠᤖᤡᤰ ᤔᤧᤎᤠᤛᤢᤛᤡ᤹॥

᥈᥌ “‘ᤁᤖ ᤂᤠᤛᤧᤴᤜᤡᤶᤔᤥ ᤂᤠᤛᤧᤴ ᤐᤥᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤢᤰᤁᤡᤴ ᤔᤧᤏᤠᤵᤋᤢᤀᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤕᤢᤔᤪᤧᤰ ᤔᤧᤔᤧᤰᤂᤢ᤹॥

᥈᥍ ᤂᤧᤒᤩᤠᤱ ᤛᤠᤱᤃᤪᤠᤶᤐᤣᤍᤠᤱ ᤛᤡᤃᤠᤱᤒᤠ ᤜᤠᤱᤈᤢᤶᤜᤠ᤹ᤀᤥᤒᤠ ᤜᤠᤱᤕᤢᤰᤁᤡᤴ. ᤔᤢᤰᤛᤠᤶᤔᤡᤴ ᤏᤢ ᤐᤕᤶ ᤕᤶᤒᤠ ᤜᤠᤱᤘᤠ᤺ᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤧᤒᤡᤖᤢᤛᤡ᤹॥ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤏᤢᤵᤔᤧᤴᤍᤡᤱᤒᤠ ᤜᤠᤱᤈᤢᤶ ᤐᤥᤱ᤹. ᤜᤧᤰᤁᤩᤠᤱ ᤁᤧᤖᤧᤰ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤀᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ᤹॥’

᥈᥎ “ᤁᤢᤏᤢᤵᤔᤠ ᤐᤠ᤺ᤴᤏᤡᤴ ᤀᤠᤶᤓᤠ ᤁᤴᤗᤥ॥ ᤀᤠᤱᤃᤠ᤹. ᤍᤠᤏᤡᤀᤣᤗᤧᤴ. ᤀᤠᤏᤡᤱᤘᤠ᤹ ᤐᤠ᤺ᤴᤜᤠ᤹ᤖᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤌᤩᤧᤀᤠᤱ ᤀᤠᤱᤃᤠ᤹ ᤀᤠᤏᤠᤖᤠᤴ ᤀᤶᤃᤧᤗ᤹ᤒᤠ ᤐᤥ᤺ᤰᤂᤧ. ᤁᤖ ᤀᤠᤱᤃᤠ᤹ ᤁᤴ ᤐᤠ᤺ᤴᤜᤠ᤹ ᤀᤠᤏᤡᤱᤘᤠ᤹ᤀᤥᤀᤣ ᤕᤢᤰᤂᤢᤱᤗᤥ॥”

a 

᥍:᥇ ᥋᥋᥉ ᤏᤠᤈᤡᤖᤡ ᤋᤱᤒᤣ ᤋᤃᤡ॥ ᤏᤠ᤺ᤳᤗᤠ ᥍-᥎ᤀᤥ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤜᤠ᤹ ᤏᤠ᤺ᤳᤗᤠ ᥋-᥌ᤀᤥ ᤁᤧᤒᤵᤐᤠ ᤜᤡᤴᤍᤥᤰᤜᤠ᤹ᤏᤢ᤺ᤸᤗᤧ ᤋᤃᤡ ᤐᤥ᤺ᤰᤂᤧᤀᤠᤱ ᤘᤕᤧ॥

b 

᥍:᥈᥋ ᤁᤢᤓᤠ ᤛᤠᤶᤈᤡᤰᤛᤠᤒᤠᤜᤠ᤹ᤖᤧ ᤁᤴ ᤋᤱᤒᤣ ᤛᤢᤶᤛᤡᤀᤠᤱ ᤁᤢᤓᤪᤧ᤺ᤱ ᤑᤠ᤹ᤀᤠᤱ ᤏᤛᤠ᤺ᤴ ᤔᤧᤈᤥᤃᤢ॥

ᤍᤠᤏᤡᤀᤣᤗᤖᤧ ᤛᤢᤑᤥᤀᤥ ᤏᤡᤛᤢᤒᤠ ᤌᤢ᤺ᤶᤒᤠ ᤏᤢ ᤔᤧ᤺ᤴᤍᤒᤁᤠ

᥎

ᤋᤃᤡᤒᤠ ᤛᤢᤑᤥᤴ ᤀᤠᤱᤃᤠ᤹ᤀᤥ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤀᤣᤃᤠᤱ. ᤜᤠᤱ ᤒᤣᤗᤛᤈᤖᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥ.a ᤀᤠᤱᤃᤠ᤹ ᤍᤠᤏᤡᤀᤣᤗᤖᤧ ᤗᤳᤇᤠ ᤘᤣ᤹ ᤛᤢᤑᤥᤎᤡᤰ ᤏᤡᤛᤢᤱ॥

᥈ ᤀᤠᤱᤃᤠ᤹ ᤀᤠᤛᤢᤑᤥᤀᤥ ᤀᤠᤱᤃᤠ᤹ ᤀᤠᤵᤑᤣᤰ ᤀᤣᤗᤠᤔ ᤋᤧ᤺ᤱᤃᤵᤐᤥᤒᤠ ᤛᤢᤛᤏ ᤜᤠᤱᤕᤰᤁᤥ ᤘᤕᤠᤱᤒᤠ ᤏᤡᤛᤢᤱ. ᤛᤢᤑᤥᤀᤥ ᤀᤠᤱᤃᤠ᤹ ᤀᤢᤗᤤ ᤘᤠᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤘᤕᤠᤱ॥

᥉ ᤀᤠᤱᤃᤠ᤹ ᤌᤥ ᤀᤥᤔᤕᤠᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤂᤠᤘᤠ᤺ᤸᤗᤧ ᤁᤢᤒᤣᤛᤠᤱ ᤁᤣ᤺ᤶᤒ᤻ ᤁᤣ᤺ᤶᤒᤠ ᤁᤢᤍᤠᤱ ᤏᤧᤳᤇᤡ ᤁᤧᤕᤢᤱᤒᤠ ᤌᤢ᤺ᤶᤒᤠ ᤌᤡᤰ ᤕᤧᤒᤧᤒᤠ ᤏᤡᤛᤢᤱ॥ ᤂᤧᤴ ᤁᤢᤍᤠᤱᤜᤠ᤹ᤀᤥ ᤕᤠᤱᤛᤡ ᤁᤧᤗᤡᤱᤒᤧᤴ ᤘᤣ᤹ᤀᤡᤴᤏᤢ᤺ᤸᤗᤧ ᤁᤣ᤺ᤶᤒᤠ ᤆᤥᤃᤧ॥

᥊ ᤂᤧᤴ ᤌᤢ᤺ᤶᤒᤠ᤺ᤸᤗᤧ ᤏᤠᤶᤎᤠ ᤏᤢ ᤌᤠᤱᤃᤧᤳ ᤜᤧᤰᤁᤩᤠᤱ ᤗᤠᤱᤃᤧᤳ ᤐᤡᤛᤠᤱ ᤌᤥ᤺ᤰᤂᤢᤖ ᤕᤠᤃᤧᤒᤠ ᤀᤠᤱᤃᤠ᤹ ᤀᤥᤔᤧᤳᤋᤢᤱ॥ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤜᤠ᤺ᤳᤋᤠᤱ ᤕᤧᤵᤔᤠ ᤔᤧᤛᤢᤰᤋᤧᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢᤰᤛᤠᤶᤗᤠᤶ ᤀᤠᤳᤋᤡᤴᤏᤠᤱ ᤛᤧ᤺ᤵᤛᤡᤱᤔᤠ ᤔᤧᤛᤢᤰᤋᤧᤴ॥ ᤂᤧᤸᤗᤧ ᤌᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤀᤡ᤺ᤳᤋᤢ. ᤜᤠᤒᤠ ᤂᤧᤴᤏᤣ ᤆᤥᤃᤢᤀᤠᤱ ᤐᤕᤶ ᤕᤶᤒᤠ ᤐᤥ᤺ᤰᤂᤧ॥

᥋ ᤀᤠᤱᤃᤠ᤹ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤖ ᤘᤕᤠᤱᤅᤡᤸᤗᤧ. ᤆᤄᤵ ᤔᤡᤰᤜᤠ᤹ᤖᤧ ᤁᤢᤗᤢᤶᤔᤥ ᤗᤳᤇᤠ ᤔᤡᤰᤁᤧᤍᤥ᤺ᤰᤐᤠ ᤁᤢᤍᤠᤱ ᤁᤧᤕᤢᤱᤒᤠ ᤔᤧ᤺ᤴᤍᤒᤁᤠ ᤌᤡᤰ ᤂᤠᤶᤒᤠᤱᤅᤡᤴ ᤔᤧᤴᤇᤢᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤁᤠ᤺ᤰᤋᤢᤖ ᤏᤠᤶᤎᤠ ᤐᤡᤛᤠᤱᤗᤠᤶ ᤑᤧᤖᤧ॥

᥌ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤧᤵᤐᤠ ᤁᤢᤍᤠᤱ ᤏᤧᤳᤇᤡ ᤁᤧᤕᤢᤱᤒᤠ ᤀᤠᤱᤃᤠ᤹ ᤏᤡᤛᤢᤱᤒᤠ ᤔᤧᤸᤗᤢᤰ ᤗᤧᤵᤔᤠᤱ ᤂᤧᤴ ᤑᤧᤖᤧ ᤜᤧᤰᤁᤩᤠᤱ ᤛᤠ᤹ᤖᤡᤰ ᤛᤠ᤺ᤶᤛᤡᤱᤅᤠᤱ ᤂᤧᤴ ᤌᤥ᤺ᤰᤂᤢ॥

᥍ ᤛᤠ᤹ᤖᤡᤰ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ ᤂᤧᤸᤗᤧ ᤔᤧᤸᤗᤢᤰᤁᤧᤴ ᤆᤡᤎᤥ᤺ᤱ ᤆᤡᤎᤥ᤺ᤱ ᤌᤥ᤺ᤰᤂᤢ ᤜᤧᤰᤁᤩᤠᤱ ᤁᤢᤍᤠᤱᤜᤠ᤹ ᤏᤧᤵᤔᤠᤱ ᤀᤧᤰᤂᤢ ᤐᤡᤖᤢᤒᤠ ᤀᤠᤱᤃᤠ᤹ ᤏᤡᤛᤢᤱ॥ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤕᤧᤵᤔᤠᤖᤧ ᤗᤠᤃᤡ ᤂᤧᤴ ᤔᤧᤸᤗᤢᤰᤁᤧᤴ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤰᤂᤧ॥ ᤂᤧᤴ ᤔᤧ᤺ᤴᤍᤒᤁᤠ᤺ᤸᤗᤧ ᤂᤠᤶᤒᤠᤱᤅᤥ ᤂᤧᤴ ᤌᤠᤵᤛᤢᤀᤠᤱ ᤆᤡᤖᤠᤰ ᤆᤡᤖᤠᤰ ᤗᤠ᤺ᤰᤋᤢ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢᤰᤛᤠᤶᤗᤠᤶ ᤔᤧᤸᤗᤢᤰᤁᤧᤴ ᤛᤧᤶᤔᤠ ᤜᤠ᤺ᤳᤗᤧᤀᤠᤱ ᤔᤧᤛᤢᤰᤋᤢᤴ॥

᥎ ᤂᤧᤴ ᤔᤧ᤺ᤴᤍᤒᤁᤠ᤺ᤴ ᤛᤠ᤹ᤖᤡᤰ ᤕᤶᤒᤠ ᤐᤥ᤺ᤰᤂᤧ. ᤁᤖ ᤁᤢᤔᤢᤰᤛᤠᤶᤔᤡᤸᤗᤧ ᤘᤧᤴᤍᤢᤒᤠ ᤕᤧᤶᤔᤥ ᤂᤧᤸᤗᤧ ᤛᤠ᤹ᤖᤡᤰ ᤁᤧᤎᤢᤶᤒᤠ ᤁᤢᤍᤠᤱᤅᤡᤴ ᤑᤸᤗᤰ ᤀᤧᤃᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤰᤘᤠᤀᤥ ᤋᤠᤱᤛᤠᤱᤒᤥ ᤁᤧᤖᤧᤰ ᤐᤡᤛᤠᤱ ᤁᤧᤜᤡᤛᤡᤱᤒᤠ ᤀᤣ᤺ᤰᤛ᤻ᤔᤠ ᤐᤖᤡᤰᤐᤠ ᤔᤡᤰᤁᤧᤍᤥ᤺ᤰᤐᤠ ᤗᤡᤛᤡ ᤁᤢᤍᤠᤱᤜᤠ᤹ ᤗᤡᤅᤧ॥

᥏ ᤗᤡᤛᤡ ᤁᤢᤍᤠᤱᤜᤠ᤹ᤀᤥᤒᤠ ᤌᤡᤰᤗᤠᤶ ᤘᤣ᤹ ᤁᤢᤍᤠᤱ ᤌᤡᤰ ᤗᤡᤱᤛᤧ ᤌᤠᤅᤧ. ᤂᤧᤴ ᤆᤢᤰᤛᤠ ᤗᤡᤱᤔᤠ ᤜᤣ᤺ᤰᤋᤧ ᤁᤖ ᤗᤠᤱᤃᤧᤳ ᤐᤡᤛᤠᤱ ᤏᤢ ᤏᤠᤱᤃᤧᤴ ᤐᤡᤛᤠᤱ ᤜᤧᤰᤁᤩᤠᤱ ᤏᤢᤒᤠ ᤗᤠᤈᤣ᤺ᤴ ᤗᤧᤵᤔᤠᤱ ᤁᤧᤎᤢᤶᤒᤠ ᤐᤥ᤺ᤰᤂᤧᤖ ᤐᤥᤖᤧᤖ ᤐᤣ॥

᥇᥆ ᤛᤠᤱᤃᤪᤠᤶᤐᤣᤍᤠᤱᤒᤠ ᤌᤰᤛᤢᤒᤠᤜᤠ᤹ᤀᤥ ᤔᤧᤱᤃᤧᤳᤋᤧ ᤌᤠᤖᤡᤰ ᤂᤧᤴ ᤐᤥᤖᤧᤖ ᤐᤣ. ᤜᤧᤰᤁᤩᤠᤱ ᤂᤧᤸᤗᤧ ᤂᤣᤛᤣ ᤂᤣ᤺ᤶᤛᤡᤰᤐᤠ ᤗᤢᤵᤜᤠ᤹ ᤑᤳᤋᤢᤛᤡᤀᤠᤱ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤔᤰᤌᤠᤛᤢᤛᤡ ᤜᤧᤰᤁᤩᤠᤱ ᤗᤠᤱᤅᤡᤸᤗᤧ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤖᤢᤛᤡ॥

᥇᥇ ᤂᤧᤴ ᤀᤠᤵᤑᤣᤰ ᤛᤠᤱᤃᤪᤠᤶᤐᤣᤍᤠᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤔᤥᤒᤠ ᤕᤠᤖᤡᤰ ᤕᤶᤒᤠ ᤆᤥ᤺ᤰᤛᤡᤱ॥ ᤂᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤌᤡᤰᤕᤠ᤺ᤴᤎᤰᤐᤠ ᤁᤢᤛᤡᤍᤢᤅᤈᤓᤠ᤺ᤴ ᤏᤠᤵᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤛᤣᤍᤧᤴᤏᤡᤴ ᤕᤥ ᤔᤰᤌᤠᤛᤢ॥

᥇᥈ ᤐᤡᤑᤩᤢᤱᤅᤡᤸᤗᤧ ᤆᤥᤃᤢᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤏᤢ ᤌᤡᤰᤕᤠ᤺ᤴᤎᤰᤐᤠ ᤛᤡᤍᤢᤱᤈᤓᤠ᤺ᤴ ᤂᤧᤴ ᤜᤢᤰᤔᤧᤛᤢᤵᤋᤢᤀᤠᤱ ᤘᤕᤧ॥ ᤂᤧᤸᤗᤧ ᤛᤧᤰᤂᤠ᤺ᤴ ᤂᤠᤶᤒᤠᤱᤅᤥ ᤗᤠᤵᤑᤢᤛᤢ ᤜᤧᤰᤁᤩᤠᤱ ᤂᤧᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤂᤧᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥ᤺ᤰᤂᤧ॥

᥇᥉ ᤂᤧᤴ ᤀᤣᤃᤠᤱ ᤀᤠᤱᤃᤠ᤹ ᤛᤣᤛᤣ ᤔᤠᤱᤗᤠᤀᤡᤱᤒᤠ ᤏᤧᤳᤇᤡ ᤐᤠᤖᤧᤛᤡᤒᤠ ᤂᤧᤵᤛᤢᤱ. ᤌᤡᤰᤐᤠᤖᤧ ᤘᤣ᤹ ᤛᤣᤛᤣ ᤔᤠᤱᤗᤠᤀᤡᤱᤒᤧᤴ ᤀᤰᤂᤣ ᤔᤧᤳᤋᤢ. “ᤌᤡᤰᤕᤠ᤺ᤴᤎᤰᤐᤠ ᤛᤡᤍᤢᤱᤈᤓᤠ. ᤂᤠᤵᤐᤢᤌᤩᤱ ᤁᤧᤈᤥ᤺ᤰᤐᤠ ᤐᤡᤑᤩᤢᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ. ᤜᤧᤰᤁᤩᤠᤱ ᤛᤣᤛᤣᤍᤧᤴ ᤏᤢ ᤌᤰᤛᤢᤒᤠᤜᤠ᤹ ᤗᤠᤱᤅᤡᤸᤗᤧ ᤔᤧᤍᤥ᤹ᤖᤢᤛᤡᤒᤠ ᤛᤢᤑᤥᤴ ᤁᤧᤵᤔᤠᤖᤧ ᤗᤠᤃᤡ ᤀᤠᤰᤂᤧᤴ ᤕᤧᤶ ᤌᤖᤢᤒᤣ᥅”

᥇᥊ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “᥈.᥉᥆᥆ ᤕᤢ᤺ᤴᤎᤥ ᤜᤧᤰᤁᤩᤠᤱ ᤋᤠᤏᤠᤶ ᤌᤠᤖᤡᤰ ᤌᤖᤢ᤹. ᤂᤧᤒᤩᤠᤱ ᤛᤣᤛᤣᤍᤧᤴᤏᤡᤴ ᤕᤠᤶᤔᤥ ᤔᤧᤍᤥ᤺ᤴᤍᤢᤖᤥ॥”

ᤃᤒᤪᤡᤀᤣᤗ ᤔᤠᤱᤗᤠᤀᤡᤱᤒᤧᤸᤗᤧ ᤛᤢᤑᤥ᤺ᤸᤗᤧ ᤁᤢᤒᤣ ᤜᤴᤍᤢ

᥇᥋ ᤀᤠᤸᤗ ᤀᤠᤱᤃᤠ᤹. ᤍᤠᤏᤡᤀᤣᤗᤖᤧ ᤛᤢᤑᤥᤴ ᤀᤥᤔᤧᤳᤋᤢᤱᤗ ᤐᤳᤇᤠᤱ ᤜᤧᤰᤁᤩᤠᤱ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗ ᤐᤳᤇᤠᤱᤅᤡᤸᤗᤧ ᤔᤏᤠ ᤜᤧᤰᤋᤱᤒᤠ ᤏᤡᤃᤧᤍᤧᤵᤐᤠ ᤌᤡᤰ ᤀᤠᤱᤃᤠ᤹ ᤀᤠᤍᤃᤡ ᤕᤧᤶᤛᤡᤱ॥

᥇᥌ ᤜᤧᤰᤁᤩᤠᤱ ᤀᤢᤗᤤ ᤘᤠᤗᤠᤶ ᤀᤰᤂᤣᤗ᤹ᤖᤡᤰ ᤀᤡᤱ ᤁᤧᤓᤥᤒᤠ ᤔᤏᤠ᤺ᤸᤗᤧ ᤁᤢᤀᤡᤰᤗᤠᤎᤡᤰ ᤀᤠᤱᤃᤠ᤹ ᤂᤧᤵᤛᤢᤱ. “ᤃᤒᤪᤡᤀᤣᤗᤀᤣ. ᤁᤴ ᤔᤏᤠᤴ ᤛᤢᤑᤥ᤺ᤸᤗᤧ ᤁᤢᤒᤣ᤺ᤴ ᤆᤧᤰᤋᤧ᤹॥”

᥇᥍ ᤀᤠᤸᤗ ᤂᤧᤴ ᤀᤠᤱᤃᤠ᤹ ᤕᤧᤒᤠᤱᤒᤠᤍᤧᤴ ᤏᤡ᤺ᤳᤋᤠᤱ ᤑᤧᤖᤧᤸᤗᤧ. ᤀᤠᤱᤃᤠ᤹ ᤛᤠ᤹ᤖᤡᤰ ᤁᤡᤛᤠᤱᤅᤠᤱ ᤂᤠᤶᤒᤠᤱᤅᤥ ᤛᤶᤒᤧᤳ ᤏᤧᤛ᤻ᤛᤠᤱ॥ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤠᤛᤡᤱᤃᤧᤴ ᤌᤰᤗᤠ ᤁᤧᤃᤵᤐᤠ ᤔᤧᤴᤇᤠᤶ ᤕᤠᤵᤔᤡᤀᤣ. ᤁᤴ ᤛᤢᤑᤥ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠ ᤕᤧᤶᤔᤡᤴ ᤀᤥᤛᤣ᤺ᤴᤎᤠᤱ ᤆᤥᤃᤢ᤹ ᤑᤠ᤹ᤀᤠᤱ ᤂᤧᤏᤧ᤹ ᤁᤢᤛᤡᤱᤏᤡ᤺ᤳᤋᤧ᤹॥”

᥇᥎ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤐᤠᤖᤧᤖ ᤐᤳᤇᤧᤸᤗᤧ. ᤀᤠᤱᤃᤠ᤹ ᤀᤠᤏᤠᤖᤠᤴ ᤂᤠᤶᤒᤠᤱᤅᤥ ᤜᤡᤛᤢᤱᤅᤠᤱ ᤔᤢᤖᤢᤰ ᤂᤢᤖᤢᤰ ᤀᤡᤵᤛᤠᤱᤅᤠᤱ ᤐᤳᤇᤠᤱ॥ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤛᤢᤛᤠᤱᤅᤠᤱ ᤕᤧᤵᤛᤠᤱ॥

᥇᥏ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤕᤧᤶᤔᤥ ᤌᤣ ᤐᤥᤱ᤹. ᤂᤧᤴ ᤀᤠᤱᤃᤠ᤹ ᤂᤧᤏᤧ᤹ ᤆᤧᤰᤏᤧᤖ ᤐᤳᤏᤧ. ᤌᤣᤀᤠᤱᤓᤧᤸᤗᤧ ᤛᤢᤑᤥ᤺ᤸᤗᤧ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤁᤢᤏᤢᤵᤔᤠ ᤕᤧᤶᤔᤡᤴ ᤐᤠ᤺ᤳᤋᤢ᤹॥

᥈᥆ ᤂᤧᤏᤧ᤹ ᤁᤧᤏᤡᤛᤢᤒᤠ ᤂᤧᤴ ᤏᤧᤳᤇᤡ ᤁᤢᤍᤠᤱ ᤁᤧᤕᤢᤱᤒᤠ ᤔᤧᤸᤗᤢᤰᤁᤡᤸᤗᤧ ᤔᤠᤍᤡ ᤏᤢ ᤑᤠᤖᤛᤒᤠ ᤜᤠᤱᤈᤢᤶᤜᤠ᤹ ᤀᤥᤛᤣ᤺ᤴᤎᤠᤱ ᤆᤥᤃᤢ᤹॥

᥈᥇ ᤂᤧᤴ ᤁᤢᤶᤒᤪᤡᤰᤁᤡᤸᤗᤧ ᤁᤧᤍᤧᤵᤐᤠ ᤔᤧ᤺ᤴᤍᤒᤁᤠ᤺ᤱᤃ ᤃᤪᤡᤛᤒᤠ ᤜᤠᤱᤈᤢᤶᤔᤡᤴᤗᤥ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤰᤁᤡᤸᤗᤧ ᤁᤢᤗᤢᤶᤔᤥ ᤁᤧᤕᤢᤱᤒᤠ ᤕᤶᤒᤠ ᤁᤢᤍᤠᤱᤅᤡᤴ ᤂᤧᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤁᤢᤜᤠᤱᤗᤥ॥

᥈᥈ ᤂᤧᤴ ᤁᤧᤀᤧᤰᤐᤠ ᤁᤢᤍᤠᤱᤅᤡᤸᤗᤧ ᤁᤢᤗᤧᤰᤘᤠ ᤁᤧᤗᤡᤱᤒᤠ ᤗᤡᤛᤡ ᤁᤢᤍᤠᤱᤜᤠ᤹ᤃ ᤂᤧᤵᤔᤥᤗᤠᤶᤔᤣ ᤁᤧᤗ᤺ᤶᤒᤠ ᤗᤡᤛᤡ ᤜᤠᤱᤈᤢᤶᤜᤠ᤹ᤖᤥ. ᤁᤖ ᤌᤡᤰᤛᤡᤃᤣ᤺ᤰᤐᤠ ᤜᤠᤱᤈᤢᤶᤔᤡᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤢᤰᤁᤧᤃᤢᤒᤠ ᤔᤧᤶᤒᤥ᤺ᤱᤏᤧᤴ॥

᥈᥉ “ᤂᤧᤴ ᤜᤠᤈᤢᤶᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤕᤢᤰ ᤆᤥ᤺ᤰᤔᤠ ᤕᤧᤶᤔᤥᤒᤠ ᤕᤠᤱᤛᤡᤒᤠ ᤕᤧᤴᤜᤠ᤹ᤀᤥ ᤀᤠᤸᤗ ᤐᤡᤑᤩᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤛᤠ᤹ᤖᤡᤰᤁᤣ ᤔᤧᤴᤘᤠ᤹ᤔᤏᤠᤒᤠ ᤐᤥᤱ᤹. ᤂᤧᤒᤩᤠᤱ ᤗᤳᤇᤠ ᤁᤡᤵᤔᤠ ᤁᤧᤄᤢᤒᤠ. ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤜᤠᤱᤎᤡᤰ ᤐᤥᤰ॥

᥈᥊ ᤂᤧᤴ ᤛᤠ᤹ᤖᤡᤰ ᤁᤧᤎᤢᤶᤒᤠ ᤐᤥᤱ᤹. ᤁᤖ ᤂᤧᤴ ᤀᤠᤵᤑᤣᤰ ᤁᤢᤔᤢᤰᤛᤠᤶᤔᤡᤸᤗᤧᤃ ᤔᤧ᤺ᤴ॥ ᤂᤧᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤔᤧᤰᤔᤠᤛᤡᤔᤧᤴ ᤋᤠᤖᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤌᤧᤔᤠ ᤕᤠ᤺ᤶᤒᤰᤁᤥᤛᤠᤱ ᤁᤢᤛᤠᤱ ᤁᤧᤗᤒᤠ ᤐᤥᤱ᤹॥ ᤂᤧᤸᤗᤧ ᤔᤢᤰᤛᤠᤶᤛᤠᤒᤠ ᤔᤏᤠᤜᤠ᤹ ᤏᤢ ᤛᤣᤛᤣ ᤔᤏᤠᤜᤠ᤹ ᤔᤧᤰᤂᤢᤛᤡ॥

᥈᥋ ᤂᤧᤸᤗᤧ ᤀᤡᤱᤗᤧᤰᤁᤡᤴ ᤁᤢᤗᤡᤱᤍᤥ ᤁᤧᤳᤗ ᤕᤠ᤺ᤴᤍᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤣᤰ ᤕᤶᤒᤠ ᤗᤣ᤺ᤳᤇᤡᤱ᤹॥ ᤀᤠᤸᤗ ᤂᤧᤱᤜᤠ᤹ᤖᤧ ᤁᤶᤒᤪᤠᤱᤅᤥ ᤔᤧᤘᤠ᤹ᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤸᤗᤧ ᤂᤧᤸᤗᤧ ᤕᤖᤡᤰ ᤔᤧᤰᤂᤢᤛᤡ᤹ ᤜᤧᤰᤁᤩᤠᤱ ᤁᤧᤖᤧᤰ ᤜᤠᤱᤜᤠ᤹ᤏᤢ᤺ᤸᤗᤧ ᤕᤶᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤴ ᤐᤥ᤺ᤰ॥ ᤜᤧᤰᤁᤣᤛᤠᤱ ᤂᤧᤴ ᤔᤧᤰ. ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤔᤢᤰᤛᤠᤶᤗᤠᤶᤔᤠᤱ ᤔᤧ᤺ᤴ॥

᥈᥌ “ᤂᤧᤏᤧ᤹ᤀᤥ ᤀᤥᤛᤣ᤺ᤴᤎᤠᤱ ᤁᤧᤒᤥ᤺ᤱᤒᤠ ᤋᤠᤏᤠᤶ ᤏᤢ ᤕᤢ᤺ᤴᤇᤡᤰᤐᤠ ᤛᤡᤍᤢᤱᤈᤓᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤢᤑᤥᤴ ᤛᤧᤰᤂᤠᤒᤠ ᤆᤥᤰ. ᤁᤖ ᤂᤧᤴ ᤛᤢᤑᤥᤴ ᤛᤫᤠ᤺ᤳ ᤁᤳᤋᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤕᤖᤡᤰ ᤀᤣᤃᤠᤱ ᤋᤠ᤺ᤴᤍᤡ ᤁᤧᤳ॥”

᥈᥍ ᤀᤠᤱᤃᤠ᤹. ᤍᤠᤏᤡᤀᤣᤗᤧᤴ. ᤛᤠ᤹ᤖᤡᤰ ᤐᤏᤠ ᤏᤠᤛᤠᤱ ᤜᤧᤰᤁᤩᤠᤱ ᤁᤢᤓᤠ ᤕᤧᤴ ᤌᤠᤖᤡᤰ ᤀᤠᤕᤠᤶ ᤋᤢᤃᤧᤀᤠᤱ ᤏᤧᤛ᤻ᤛᤠᤱ॥ ᤂᤧᤒᤩᤠᤱ ᤀᤠᤱᤃᤠ᤹ ᤐᤥᤃᤠᤱᤅᤠᤱ ᤜᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤢᤱ॥ ᤛᤢᤑᤥ᤺ᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤏᤡᤱᤘᤠ᤹ ᤋᤢᤰᤂᤣ ᤆᤠᤔᤥ ᤌᤩᤠᤱ. ᤁᤴ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤐᤠ᤺ᤴ ᤘᤕᤧᤖᤥ॥

a 

᥎:᥇ ᥋᥋᥇ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤍᤠᤏᤡᤀᤣᤗᤖᤧ ᤀᤠᤒᤠᤅᤣ ᤁᤢᤗᤠᤃᤡ ᤋᤢᤘᤠ ᤆᤥᤃᤢ

᥏

ᤀᤜᤠᤛᤢᤖᤛᤖᤧ ᤁᤢᤛ᤻ᤛᤠ ᤍᤠᤖᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥa ᤂᤢᤏᤧ᤹ ᤒᤣᤒᤡᤗᤥᤏᤒᤠ ᤜᤠᤱᤈᤢᤶᤔᤥ ᤕᤢᤰᤛᤠᤒᤠ ᤔᤧᤈᤥᤃᤢ. ᤂᤢᤏᤧ᤹ ᤔᤠᤍᤡ ᤌᤠ᤺ᤰᤁᤥᤒᤠ ᤘᤕᤧ-

᥈ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤴ ᤔᤧᤒᤡᤖᤢᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤛᤠᤶᤕᤥ ᤛᤠᤵᤗᤠᤀᤥᤗᤠᤶ ᤀᤠᤱᤃᤠ᤹ ᤍᤠᤏᤡᤀᤣᤗᤖᤧ ᤕᤖᤢᤛᤗᤧ᤺ᤶᤔᤡᤴ ᤏᤢᤒᤥᤱ ᤋᤱᤒᤣ ᤌᤠᤖᤡᤰ ᤂᤠᤵᤐᤢᤌᤩᤱ ᤐᤥᤱ᤹ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱ॥

᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤋ᤺ᤰᤏᤧᤳ ᤕᤢᤅᤠᤱᤗ ᤛᤠᤃᤡ ᤋᤣᤳ ᤆᤠᤰᤂᤢᤱᤅᤠᤱ ᤂᤠᤵᤐᤢ ᤜᤢ᤺ᤳᤇᤡᤱᤅᤠ ᤜᤧᤰᤁᤩᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤏᤢ ᤐᤣᤗᤡ ᤑᤠᤰᤏᤢ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤏᤢ᤺ᤰᤂᤠᤱ॥

᥊ ᤀᤠᤱᤃᤠ᤹ ᤗᤠᤕᤥᤗᤠᤶ ᤜᤡᤴᤍᤠᤱᤗ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢᤱᤗᤥ-

“ᤍᤠᤱᤒᤠᤀᤣ. ᤐᤕᤶ ᤕᤶᤒᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤔᤡ᤺ᤶᤈᤡ ᤁᤧᤔᤧᤵᤐᤠ ᤏᤢ ᤂᤧᤏᤧ᤹ ᤁᤧᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤧᤖᤧᤰᤁᤥ ᤂᤧᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤁᤧᤔᤠᤱᤜᤢᤵᤐᤡᤴ ᤁᤧᤃᤧᤳᤋᤢ᤹.

᥋ ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤕᤡᤃᤧ ᤜᤧᤰᤁᤩᤠᤱ ᤕᤠ᤺ᤶᤒᤰ ᤑᤣ᤺ᤴᤍᤢᤶᤒᤧᤀᤠᤱ ᤘᤕᤡᤃᤧ॥ ᤀᤠᤏᤡᤃᤧ ᤁᤢ᤹ᤀᤡᤃᤧᤓᤧᤶᤒᤠ ᤏᤢ ᤐᤡᤑᤩᤢᤱᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧ. ᤂᤧᤏᤧ᤹ ᤁᤧᤀᤡᤱᤈᤠ᤺ᤱ ᤏᤢ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤗᤠᤶ ᤀᤠᤏᤡᤃᤧ ᤔᤠ᤺ᤱᤄᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧ॥

᥌ ᤀᤠᤏᤡᤃᤧ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤔᤧᤒᤡᤖᤢᤶᤒᤧᤴ. ᤂᤧᤏᤧ᤹ ᤁᤧᤔᤡᤱᤅᤥ ᤂᤧᤱᤜᤠ᤹ ᤀᤠᤏᤡᤃᤧ ᤜᤠᤱᤜᤠ᤹. ᤀᤠᤏᤡᤃᤧ ᤕᤢᤰᤛᤠᤒᤠᤜᤠ᤹ ᤏᤢ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤜᤧᤰᤁᤩᤠᤱ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤔᤧᤒᤠᤖᤧᤀᤠᤱ ᤔᤧᤘᤕᤧ॥

᥍ “ᤍᤠᤱᤒᤠᤀᤣ. ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥᤰ. ᤁᤖ ᤂᤧᤏᤧ᤹ ᤗᤧᤵᤔᤠᤱ ᤏᤛᤠ᤺ᤴ ᤗᤧᤱᤔᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤑᤢᤳᤇᤡᤱᤈᤩᤠᤱ ᤁᤧᤒᤥ᤺ᤱᤒᤠ ᤏᤡ᤺ᤳᤋᤠᤱ ᤏᤢ ᤔᤠ᤺ᤱᤄᤠ ᤁᤧᤕᤢᤱᤒᤠ. ᤀᤠᤏᤡᤃᤧ ᤕᤜᤢᤍᤠᤒᤠ ᤔᤏᤠᤜᤠ᤹ ᤏᤢ ᤕᤖᤢᤛᤗᤧᤔ ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤛᤡᤖᤡᤱᤔᤔᤥ ᤌᤩᤧ᤹ᤀᤡᤃᤧᤀᤠᤱ ᤘᤕᤡᤃᤧ॥

᥎ ᤕᤜᤘᤣ ᤍᤠᤱᤒᤠᤀᤣ. ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤜᤠᤱᤜᤠ᤹. ᤀᤠᤏᤡᤃᤧ ᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤛᤡᤖᤡᤱᤔᤔᤥ ᤌᤩᤧ᤹ᤀᤡᤃᤡᤀᤠᤱ ᤘᤕᤡᤃᤧ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤠ᤹॥

᥏ ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤐᤡᤵᤑᤩᤢᤱᤒᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧ. ᤜᤧᤰᤁᤣᤛᤠᤱ ᤀᤠᤏᤡᤃᤧ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤏᤢ ᤗᤧᤵᤔᤡ ᤀᤠᤒᤡᤒᤡᤒᤠ ᤁᤧᤈᤥ᤺ᤰᤗᤥ॥

᥇᥆ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤀᤡᤱᤈᤠ᤺ᤅᤅᤡᤴ ᤀᤠᤏᤡᤃᤧ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤘᤕᤡᤃᤧ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤧᤘᤠᤖᤥᤒᤠᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤔᤧᤒᤡᤖᤡᤃᤧᤒᤠ ᤌᤡᤶᤜᤠ᤹ᤀᤠᤱ ᤀᤠᤏᤡᤃᤧ ᤔᤧᤴᤏᤠ᤺ᤳᤋᤣ ᤔᤧᤴᤍᤡᤶᤔᤣ ᤘᤕᤡᤃᤧ॥

᥇᥇ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤏᤧᤴᤏᤠᤱ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤧᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤔᤧᤓᤣ᤺ᤴᤍᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤂᤧᤏᤧ᤹ᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥

“ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤛᤠᤰᤔᤢᤖᤠ ᤔᤠᤱᤍᤣᤜᤠ᤹ ᤏᤢ ᤔᤠᤱᤜᤧᤰ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤀᤠᤏᤡᤃᤧ ᤛᤶᤎᤠᤱ ᤌᤩᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤠ᤹॥

᥇᥈ ᤀᤠᤏᤡᤃᤧ ᤛᤶᤎᤠᤱ ᤕᤶᤒᤠ ᤋᤢᤰᤂᤣ ᤗᤠᤰᤂᤣ ᤁᤧᤍᤠᤖᤢᤀᤠᤱ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤏᤢ ᤀᤠᤏᤡᤃᤧ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤃᤧᤳᤋᤢᤀᤠᤱ ᤘᤠ᤹॥ ᤕᤖᤢᤛᤗᤧ᤺ᤶᤔᤡᤴ ᤋᤠᤵᤑᤣ᤺ᤸᤗᤡᤰ ᤁᤧᤔᤧᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤋᤠᤱᤛᤠᤱᤒᤧᤸᤗᤧ ᤁᤢᤛᤡᤃᤠᤱ ᤀᤠᤓᤧᤸᤗᤧᤀᤠᤱ ᤔᤧᤴᤈᤥ᤺ᤰᤁᤣ ᤁᤧᤘᤠ᤹॥

᥇᥉ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤁᤴ ᤁᤧᤖᤧᤰ ᤋᤢᤰᤂᤣ ᤗᤠᤰᤂᤣᤜᤠ᤹ ᤀᤠᤏᤡᤃᤧ ᤛᤶᤎᤠᤱ ᤌᤩᤧᤀᤠᤱ ᤘᤠ᤹. ᤜᤧᤰᤁᤣᤛᤠᤱ ᤀᤠᤏᤡᤃᤧ ᤗᤠᤕᤥᤗᤠᤶ ᤏᤢ᤺ᤰᤂᤡᤃᤧᤀᤠᤱ ᤂᤧᤏᤧ᤹ ᤁᤧᤛᤧᤰᤂᤠ᤺ᤴ ᤏᤡᤱᤘᤠ᤹ ᤐᤡᤖᤢᤶᤒᤧᤒᤠ ᤜᤥᤵ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤃᤧᤋᤢᤰᤐᤠ ᤐᤠ᤺ᤴᤏᤡᤴ ᤁᤥ᤺ᤳᤋᤢᤶᤒᤧᤒᤠ ᤜᤥᤵ॥

᥇᥊ ᤀᤠᤏᤡᤃᤧ ᤛᤶᤎᤠᤱ ᤋᤢᤰᤂᤣ ᤗᤠᤰᤂᤣ ᤋᤠ᤺ᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤏᤡᤱᤘᤠ᤹ ᤔᤧᤕᤠᤛᤧᤴ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤏᤥ ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤈᤥᤰ॥ ᤜᤧᤰᤁᤣᤛᤠᤱ ᤀᤠᤏᤡᤃᤧ ᤂᤧᤏᤧ᤹ ᤁᤧᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧᤒᤠ ᤜᤥᤵ॥

᥇᥋ “ᤀᤠᤸᤗ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤀᤠᤵᤑᤣᤰ ᤁᤧᤔᤏᤠᤜᤠ᤹ ᤔᤢᤰᤛᤠᤶᤛᤠᤒᤠ ᤁᤧᤜᤢᤰᤁᤡᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶ ᤁᤧᤎᤧ᤹ᤖᤢᤛᤡᤀᤠᤱ ᤀᤠᤀᤡᤴᤒᤠ ᤕᤧᤴ ᤌᤠᤖᤡᤰ ᤂᤧᤏᤧ᤹ ᤁᤧᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤁᤧᤈᤥᤃᤢᤀᤠᤱ ᤘᤠ᤹. ᤀᤠᤏᤡᤃᤧ ᤗᤠᤕᤥ ᤆᤥᤃᤢᤶᤒᤧᤀᤠᤱ ᤘᤠ᤹. ᤀᤠᤏᤡᤃᤧ ᤕᤠ᤺ᤶᤒᤰ ᤑᤣ᤺ᤴᤍᤢᤶᤒᤧᤀᤠᤱ ᤘᤠ᤹॥

᥇᥌ ᤍᤠᤱᤒᤣ. ᤂᤧᤏᤧ᤹ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤛᤠᤰᤁᤧᤴᤏᤡᤴ ᤏᤢ ᤁᤧᤛᤡᤰ ᤐᤥ᤺ᤰᤔᤠᤴ ᤂᤧᤏᤧ᤹ ᤁᤧᤕᤧᤰᤕᤰ. ᤁᤧᤛᤣᤛᤣ ᤁᤥ᤺ᤰᤔᤠ ᤕᤖᤢᤛᤗᤧᤔᤗᤠᤶ ᤂᤧᤳᤋᤧᤍᤧᤛᤧ᤹ᤀᤥ॥ ᤀᤠᤏᤡᤃᤧ ᤗᤠᤕᤥ ᤏᤢ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤁᤒᤪᤡᤱ ᤐᤡᤛᤠᤱᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤕᤖᤢᤛᤗᤧᤔ ᤏᤢ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥍ “ᤀᤠᤸᤗ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤛᤧᤘᤠᤖᤥᤒᤧᤸᤗᤧ ᤆᤥᤃᤢᤒᤠ ᤋᤢᤘᤠ᤺ᤴ ᤏᤢ ᤁᤢᤒᤣᤗᤡ᤺ᤴ ᤂᤧᤵᤛᤧ᤹ᤀᤥ॥ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤠᤵᤑᤣᤰ ᤁᤧᤗᤠᤃᤡ ᤔᤢᤖᤧ᤺ᤰ ᤂᤠᤖᤧ᤺ᤰ ᤁᤧᤒᤥ᤺ᤱᤒᤠ ᤛᤣᤛᤣᤍᤧᤴᤏᤡᤴ ᤗᤢᤱᤔᤠ᤹ ᤋᤢᤰᤋᤧ᤹ᤀᤥ॥

᥇᥎ “ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤵᤛᤧ᤹ᤀᤥ ᤜᤧᤰᤁᤩᤠᤱ ᤀᤥᤔᤕᤧ᤹ᤀᤥ ᤂᤧᤶᤒᤩᤠᤱ ᤁᤧᤔᤡᤱ ᤁᤧᤍᤡ᤺ᤵᤐᤠ ᤔᤢᤖᤧ᤺ᤰ ᤂᤠᤖᤧ᤺ᤰ ᤁᤧᤒᤥ᤺ᤱᤒᤠ ᤕᤧᤰᤕᤰᤁᤡᤴ ᤀᤥᤔᤧᤳᤋᤧ᤹ᤀᤥ॥ ᤀᤠᤏᤡᤃᤧ ᤛᤠᤶᤕᤥᤏᤡᤒᤠ ᤆᤥᤃᤡᤃᤧ ᤑᤠ᤹ᤀᤠᤱ ᤁᤴ ᤐᤣᤗᤡ ᤑᤠᤰᤁᤠᤛᤡᤃᤧᤒᤠ ᤔᤧ᤺ᤴ. ᤁᤖ ᤂᤧᤏᤧ᤹ ᤛᤠ᤹ᤖᤡᤰ ᤁᤧᤏᤢ᤹ᤒᤠ ᤁᤧᤈᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤐᤣᤗᤡ ᤑᤠᤰᤁᤠᤛᤡᤃᤧᤒᤠᤖᤥ॥

᥇᥏ “ᤍᤠᤱᤒᤠᤀᤣ. ᤂᤧᤵᤛᤧ᤹ᤀᤥ᥄ ᤍᤠᤱᤒᤠᤀᤣ. ᤗᤧᤵᤔᤡ ᤀᤠᤒᤡᤖᤧ᤹ᤀᤥ᥄ ᤍᤠᤱᤒᤠᤀᤣ. ᤏᤡᤱᤘᤠ᤹ ᤐᤡᤖᤧ᤹ᤀᤥ ᤜᤧᤰᤁᤩᤠᤱ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤵᤑᤣᤰ ᤁᤧᤗᤠᤃᤡ ᤔᤧᤛᤢᤛᤧᤴᤏᤣ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤕᤧᤰᤕᤰᤁᤡᤴ ᤁᤧᤔᤡᤱᤅᤥ ᤏᤧᤖᤥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤏᤠᤜᤠ᤹ ᤁᤧᤔᤡᤱᤅᤥ ᤔᤧᤘᤠ᤹ᤖᤥ॥”

ᤃᤠᤒᤪᤡᤀᤣᤗᤖᤧ ᤔᤠᤱᤏᤡᤱᤘᤠ᤹ᤐᤠᤴᤏᤡᤸᤗᤧ ᤁᤢᤒᤣ ᤜᤴᤍᤢ

᥈᥆ ᤀᤠᤸᤗ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤗᤠᤕᤥ ᤏᤢ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤗᤠᤶ ᤜᤡᤴᤍᤠᤱᤗ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤣᤛᤣ ᤁᤥ᤺ᤰᤔᤠᤸᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤐᤣᤗᤡ ᤑᤠᤰᤋᤢᤱ॥

᥈᥇ ᤐᤣᤗᤡ ᤑᤠᤰᤋᤢᤱᤗ ᤕᤠᤃᤠᤱᤅᤡᤸᤗᤧᤀᤣ. ᤀᤠᤱᤃᤠ᤹ ᤋᤃᤡᤒᤠ ᤛᤢᤑᤥᤀᤥ ᤏᤡᤛᤢᤱᤒᤠ ᤃᤒᤪᤡᤀᤣᤗᤧᤴ ᤕᤢ᤺ᤴᤎᤥᤒᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤕᤧᤶᤔᤥ ᤛᤠ᤹ᤖᤡᤰ ᤆᤠᤳᤋᤧᤖ ᤐᤧᤖᤧᤀᤠᤱ ᤀᤠᤱᤃᤠ᤹ᤀᤥ ᤕᤧ॥

᥈᥈ ᤂᤢᤏᤧ᤹ ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤖᤠᤱᤅᤠᤱ ᤔᤧᤳᤋᤠᤱ. “ᤍᤠᤏᤡᤀᤣᤗᤀᤣ. ᤀᤠᤸᤗᤥ ᤀᤠᤱᤃᤠ᤹ ᤂᤧᤏᤧ᤹ ᤀᤡ᤺ᤳᤇᤡᤱᤛᤠᤶ ᤏᤢ ᤂᤠᤛᤡᤱᤏᤡ᤺ᤵᤔᤠ ᤏᤡᤱᤘᤠ᤹ ᤐᤡᤛᤧ ᤕᤩᤠᤱᤀᤠᤱ ᤘᤠ᤹ᤀᤠ॥

᥈᥉ ᤂᤧᤏᤧ᤹ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤔᤠ ᤁᤧᤜᤣ᤺ᤰᤋᤧᤏᤢᤔᤧ᤺ᤴᤏᤣ ᤁᤧᤒᤣᤗᤡᤃᤧᤴ ᤋᤢᤘᤠ᤺ᤸᤗᤧ ᤏᤢᤃᤵ ᤁᤧᤶᤒᤡᤖᤧ. ᤂᤧᤴ ᤀᤠᤱᤃᤠ᤹ ᤂᤧᤏᤧ᤹ ᤔᤧᤵᤔᤠᤖᤧ ᤗᤠᤃᤡ ᤕᤩᤠᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤧᤏᤧ᤹ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤁᤧᤈᤥᤰ॥ ᤁᤸᤗᤧᤆᤥᤃᤢᤸᤗᤧ ᤀᤡᤱᤄᤱᤅᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ ᤂᤶᤓᤩᤠᤱ ᤛᤢᤑᤥᤴ ᤁᤢᤛᤡᤱᤏᤡ᤺ᤳᤋᤧ᤹॥

᥈᥊ “ᤂᤧᤏᤧ᤹ ᤁᤧᤔᤏᤠ ᤏᤢ ᤁᤧᤛᤣᤛᤣ ᤕᤧᤰᤕᤰᤁᤡᤸᤗᤧ ᤗᤠᤃᤡ ᤑᤧᤴᤕᤠ᤺ᤶᤒᤰᤁᤡᤴ ᤔᤧᤱᤛᤧ. ᤗᤠᤕᤥᤴ ᤏᤢᤶᤛᤧ. ᤁᤢ᤹ᤀᤡᤃᤧᤓᤧᤶᤒᤠᤴ ᤗᤠᤕᤥᤗᤠᤶ ᤗᤧᤵᤔᤡ ᤏᤠ᤺ᤰᤛᤧ. ᤏᤢᤵᤔᤧᤴᤍᤡᤱ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤋᤠ᤺ᤳᤇᤣ. ᤛᤢᤑᤥ ᤏᤢ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤏᤡ᤺ᤴᤎᤥ ᤆᤥ᤺ᤰᤛᤧ ᤜᤧᤰᤁᤩᤠᤱ ᤛᤠ᤹ᤖᤡᤰ ᤛᤣᤛᤣᤒᤠᤍᤧᤴᤏᤡᤴ ᤔᤠᤱᤌᤥ᤺ᤰᤏᤠ ᤆᤥ᤺ᤰᤛᤧ ᤏᤢᤒᤥᤱ ‘ᤏᤢᤛᤡᤜᤠ᤹’ ᤀᤡᤱᤍᤳ ᤐᤥ᤺ᤰᤂᤧᤀᤠᤱ ᤘᤠ᤹॥

᥈᥋ ᤁᤴ ᤐᤠ᤺ᤴᤏᤥ ᤏᤡᤱᤘᤠ᤹ ᤐᤡᤖᤧ᤹ ᤜᤧᤰᤁᤩᤠᤱ ᤁᤢᤛᤡᤱᤏᤡ᤺ᤳᤋᤧ᤹. ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤏᤢ ᤕᤠᤶᤔᤥ ᤋᤥ᤺ᤶᤔᤠᤖᤧ ᤗᤠᤃᤡ ᤁᤴ ᤀᤡᤱᤍᤳᤋᤡᤴ ᤀᤢᤘᤠ ᤐᤥ᤺ᤰᤂᤧᤒᤠ ᤕᤧᤶᤔᤠᤱᤎᤥ ᤔᤠᤱᤌᤥ᤺ᤰᤏᤠ ᤁᤧᤒᤥ᤺ᤱᤒᤠ ᤔᤏᤠᤴ. ᤀᤡᤃᤪ ᤕᤢᤰᤛᤠᤒᤠ ᤌᤡᤰ ᤔᤧᤴᤍᤠᤀᤣ ᤌᤠᤖᤡᤰ. ᤏᤢᤛᤡ ‘ᤏᤢᤛᤡᤜᤠ᤹’ ᤏᤢ ᤋᤢᤰᤐᤥᤱᤅᤠᤱ ᤏᤧᤳᤇᤡ ‘ᤏᤢᤛᤡᤜᤠ᤹’ ᤐᤥᤱ᤹॥ ᤔᤠᤖᤠᤶᤜᤠ᤹ ᤏᤢ ᤕᤧᤰᤕᤰ ᤁᤒᤪᤡᤱ ᤐᤠᤰᤗᤢᤶ ᤁᤧᤗ᤹ᤒᤠ ᤋᤧᤴᤜᤠ᤹ ᤛᤥᤛᤥᤖᤡᤰ ᤁᤴ ᤕᤠᤶᤔᤥ ᤔᤧᤈᤥᤃᤢ᤹. ᤁᤖ ᤋᤢᤰᤂᤣᤗᤠᤰᤂᤣᤒᤠ ᤕᤧᤶ ᤐᤥᤱ᤹॥

᥈᥌ “ᤋᤢᤰᤐᤥᤱᤅᤠᤱ ᤏᤧᤳᤇᤡ ‘ᤏᤢᤛᤡᤜᤠ᤹’ ᤀᤣᤃᤠᤱ ᤂᤧᤴ ᤔᤠᤱᤌᤥ᤺ᤰᤏᤠ ᤁᤧᤒᤥ᤺ᤱᤒᤠ ᤔᤏᤠᤴ ᤔᤧᤛᤧᤖᤢ᤹ ᤂᤧᤴᤏᤢ ᤌᤣᤎᤡᤰᤁᤠᤱ ᤔᤧᤕᤠ᤺ᤰᤏᤧᤴ॥ ᤕᤢᤰᤛᤠᤒᤠ ᤔᤏᤠᤜᤠ᤹ ᤔᤧᤍᤠᤀᤠᤱ ᤂᤧᤴ ᤕᤧᤰᤕᤰᤁᤡᤴ ᤏᤢ ᤛᤣᤛᤣᤍᤧᤴᤏᤡᤴ ᤂᤠᤵᤐᤢᤌᤩᤱ ᤔᤧᤈᤥᤃᤢ᤹॥ ᤘᤜᤡᤳ ᤌᤠᤔᤠ ᤕᤧᤶᤔᤥ ᤁᤧᤃᤢᤱᤒᤠ ᤆᤫᤠ᤺ᤳ ᤜᤧᤰᤁᤣ ᤁᤢᤏᤢᤵᤔᤠᤴ ᤋᤠᤖᤥ- ᤁᤢᤏᤢᤵᤔᤥ ᤌᤠᤖᤡᤰᤁᤣ ᤌᤱ ᤐᤥ᤺ᤱᤅᤠᤱ ᤐᤳ. ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥᤱᤔᤠ ᤀᤡᤱᤍᤳᤋᤡᤴ ᤀᤢᤘᤠ ᤐᤥ᤺ᤰᤂᤧᤀᤠᤱ ᤘᤠ᤹॥

᥈᥍ ᤗᤳᤇᤠ ‘ᤏᤢᤛᤡ’ ᤖᤧ ᤗᤠᤃᤡ ᤕᤖᤡᤰ ᤔᤏᤠᤜᤠ᤹ᤏᤢ ᤂᤧᤸᤗᤧ ᤔᤠᤱᤜᤢᤵ ᤌᤡᤰ ᤏᤡ᤺ᤴᤎᤥ ᤆᤥᤃᤢ᤹॥ ‘ᤏᤢᤛᤡ’ ᤗᤢᤶᤔᤥ ᤂᤧᤸᤗᤧ ᤛᤡᤍᤢᤱᤈᤓᤠ ᤏᤢ ᤜᤢᤰᤘᤠᤜᤠ᤹ ᤏᤢᤵᤛᤢ᤹॥ ᤜᤧᤰᤁᤩᤠᤱ ᤁᤢᤔᤧᤰᤔᤠ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤀᤡᤱᤍᤳᤋᤡᤴ ᤂᤧᤸᤗᤧ ᤁᤢᤛᤶᤎᤠᤱ ᤔᤧᤴᤎᤠᤀᤣ ᤌᤠᤖᤡᤰ ᤂᤧᤸᤗᤧ ᤔᤠᤱᤜᤡᤶᤔᤥᤒᤠ ᤗᤳᤇᤠ ᤁᤢᤗᤰᤁᤥ ᤀᤠᤔᤧᤱᤔᤧᤱᤒᤠ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠ ᤌᤡᤰ ᤕᤧᤵᤛᤢᤖᤥ॥”

a 

᥏:᥇ ᥋᥉᥏ ᤏᤠᤈᤡᤖᤡ ᤋᤱᤒᤣ ᤋᤃᤡ॥

ᤋᤠᤀᤡᤃᤪᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤍᤠᤏᤡᤀᤣᤗᤖᤧ ᤛᤢᤑᤥ ᤏᤡᤛᤢ

᥇᥆

ᤑᤠᤖᤛᤒᤠ ᤜᤠᤱ ᤁᤥᤖᤣᤛᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤋᤱᤒᤣᤀᤥa ᤍᤠᤏᤡᤀᤣᤗᤖᤧ (ᤂᤢᤏᤧ᤹ ᤒᤣᤗᤋᤛᤈᤖ ᤔᤧᤔᤧᤳᤋᤢ) ᤘᤣ᤹ ᤛᤢᤑᤥ ᤌᤡᤰ ᤏᤡᤛᤢ॥ ᤁᤴ ᤛᤢᤑᤥ᤺ᤸᤗᤧ ᤀᤡᤱᤄᤱᤅᤡᤴ ᤛᤧᤰᤂᤠᤒᤠ ᤆᤥᤃᤧ ᤜᤧᤰᤁᤩᤠᤱ ᤁᤴ ᤗᤳᤇᤠ ᤕᤶᤒᤠ ᤌᤱᤗᤧ ᤁᤢᤕᤠ᤺ᤶᤒᤣᤀᤥ ᤘᤕᤧ॥ ᤂᤧᤴ ᤀᤡᤱᤄᤱᤅᤡᤸᤗᤧ ᤁᤢᤒᤣᤴ ᤂᤢᤏᤧ᤹ ᤛᤢᤑᤥᤀᤥ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ॥

᥈ ᤂᤧᤴ ᤕᤧᤶᤔᤥ ᤀᤠᤱᤃᤠ᤹. ᤍᤠᤏᤡᤀᤣᤗᤧᤴ. ᤕᤧᤳᤏᤠᤶ ᤛᤢᤶᤛᤡ ᤌᤠᤖᤡᤰ ᤔᤣᤖᤡᤱ ᤌᤰᤋᤠᤱᤗ ᤘᤕᤠᤱ॥

᥉ ᤀᤠᤱᤃᤠ᤹ ᤌᤣᤀᤠᤱ ᤁᤢᤈᤠ ᤁᤧᤏᤢ᤹ᤒᤠ ᤁᤢᤈᤠ ᤔᤧᤴᤈᤠᤒᤠᤴ. ᤛᤠ. ᤆᤧᤸᤗᤧᤰᤛᤣ᤹ ᤌᤡ ᤀᤠᤶᤒᤪᤠᤀᤥ ᤔᤧᤗᤠᤛᤧᤴ. ᤜᤧᤰᤁᤩᤠᤱ ᤕᤧᤳᤏᤠᤶ ᤛᤢᤶᤛᤡ ᤔᤧᤸᤗᤧᤰᤁᤣ ᤌᤠᤖᤡᤰ ᤀᤠᤱᤃᤠ᤹ ᤀᤠᤳᤋᤡᤴ ᤐᤖᤡᤰᤗᤧᤴᤏᤠᤱ ᤏᤡ᤺ᤱᤃᤣ᤹ ᤔᤧᤜᤢ᤺ᤳᤇᤡᤱᤅᤠᤴ॥

᥊ ᤌᤡᤰᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤏᤡᤒᤥᤱᤅᤠᤱ ᤗᤡᤛᤡ ᤁᤧᤖᤧᤒᤠ ᤕᤧᤴᤏᤥb ᤀᤠᤸᤗ ᤀᤠᤱᤃᤠ᤹ ᤕᤶᤒᤠ ᤋᤠᤀᤡᤃᤪᤡᤛ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤕᤧᤒᤠᤱᤃᤖᤠᤱᤅᤡᤸᤗᤧ.

᥋ ᤀᤠᤱᤃᤠ᤹ ᤌᤠ᤺ᤱ ᤀᤥᤔᤕᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤁᤢᤃᤧᤱᤅᤥ ᤀᤢᤐᤈ ᤗᤠᤈᤣ᤹ᤒᤠ ᤛᤠ᤹ᤖᤡᤰ ᤏᤢᤒᤠ ᤛᤠᤶᤔᤩᤠᤱ ᤑ᤹ᤀᤡ ᤁᤧᤕᤢᤶᤒᤠᤀᤠᤱ ᤏᤤᤏᤠᤛᤢᤳ ᤆᤠᤱ ᤁᤧᤈᤠᤱᤒᤠ ᤔᤏᤠᤎᤡᤰ ᤏᤡᤛᤢᤱ॥

᥌ ᤂᤢᤏᤧ᤹ ᤁᤢᤎᤰᤁᤡᤴ ᤀᤡᤔᤧᤸᤗᤢᤱᤒᤠ ᤔᤢᤎᤡᤱ ᤁᤢᤀᤡᤛᤡ᤺ᤰ ᤁᤧᤀᤥ᤺ᤵᤐᤠ ᤆᤥᤃᤧ. ᤂᤢᤏᤧ᤹ ᤁᤢᤏᤠᤖᤠᤴ ᤛᤠ᤺ᤶᤓᤣ ᤁᤧᤗᤧᤰᤐᤠ ᤜᤧᤰᤁᤣ ᤁᤧᤍᤡ᤺ᤵᤐᤠ ᤆᤥᤃᤧ. ᤂᤢᤏᤧ᤹ ᤁᤢᤔᤡᤰᤁᤡᤴ ᤋᤩᤠ᤺ᤸᤗᤥᤳ ᤜᤧᤰᤁᤣ ᤋᤡᤖᤧᤀᤠᤱ ᤐᤳᤇᤧ॥ ᤂᤢᤏᤧ᤹ ᤁᤢᤜᤢᤰ ᤏᤢ ᤁᤢᤗᤠᤱᤜᤠ᤹ ᤀᤡ᤺ᤱᤔᤏᤠᤒᤠ ᤁᤠᤛᤠ ᤜᤧᤰᤁᤣ ᤛᤧᤸᤗᤧᤱ ᤛᤧᤸᤗᤧᤱ ᤗᤧᤰᤋᤧ ᤂᤶᤓᤩᤠᤱ ᤂᤢᤏᤧ᤹ ᤁᤢᤀᤡᤰᤗᤠ᤺ᤱᤃ ᤕᤖᤡᤰ ᤔᤏᤠᤜᤠ᤹ ᤜᤕᤱ ᤁᤡᤸᤗᤡᤱ ᤔᤧᤗ᤹ᤒᤠ ᤀᤡᤰᤗᤠ ᤜᤧᤰᤁᤣ ᤗ᤹ᤖᤧ॥

᥍ ᤀᤠᤱᤃᤠ᤹. ᤍᤠᤏᤡᤀᤣᤗᤖᤧᤖᤰ ᤂᤧᤴ ᤛᤢᤑᤥᤴ ᤏᤡᤛᤢᤱ॥ ᤀᤠᤱᤃᤠ᤹ᤏᤢ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤧᤴ ᤔᤧᤴᤏᤡᤛᤢᤴ. ᤁᤖ ᤂᤧᤱᤜᤠ᤹ ᤐᤃᤡ ᤔᤧᤃᤡᤛᤧ ᤜᤧᤰᤁᤩᤠᤱ ᤔᤧᤄᤧᤳᤇᤡᤱᤅᤠᤱ ᤀᤠᤵᤑᤣᤰ ᤔᤧᤈᤡᤱᤛᤡᤱ॥

᥎ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤴ ᤏᤡᤱᤘᤠ᤹ ᤁᤧᤔᤠᤒᤠ ᤛᤢᤑᤥᤴ ᤀᤥᤔᤧᤳᤋᤢᤱᤅᤠᤱ ᤐᤳᤇᤠᤱᤒᤠ ᤕᤧᤶᤔᤥ ᤀᤠᤱᤃᤠ᤹ ᤀᤣ᤺ᤰ ᤔᤧᤗᤧᤖᤠᤱ ᤔᤧᤎᤩᤠᤱ॥ ᤀᤠᤱᤃᤠ᤹ ᤆᤒᤧ᤺ᤳᤇᤡᤰᤁᤠᤱ ᤔᤧᤎᤢᤶᤍᤠᤱᤅᤡᤴ. ᤀᤠᤱᤃᤠ᤹ ᤀᤠᤏᤠᤖᤠᤴ ᤁᤧᤛᤡᤒᤠ ᤁᤢᤀᤡᤛᤡ᤺ᤰ ᤀᤶᤃᤧᤗ᤹ᤒᤠ ᤐᤥ᤺ᤰᤂᤧᤀᤠᤱ ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤐᤥ᤺ᤰᤂᤠᤱ॥

᥏ ᤂᤧᤒᤩᤠᤱ ᤂᤢᤏᤧ᤹ ᤐᤠᤖᤧᤒᤠ ᤂᤧᤵᤛᤢᤱ ᤜᤧᤰᤁᤩᤠᤱ ᤀᤠᤸᤗ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤱᤗ ᤐᤳᤇᤠᤱᤅᤡᤸᤗᤧ ᤀᤠᤱᤃᤠ᤹ ᤂᤠᤶᤒᤠᤱᤅᤥ ᤛᤠᤒᤴ ᤐᤳᤇᤠᤱᤅᤠᤱ ᤔᤢᤖᤢᤰ ᤂᤠᤖᤢᤰ ᤀᤡᤵᤛᤠᤱ ᤗᤠᤛᤠᤱ॥

᥇᥆ ᤗᤳᤇᤠ ᤜᤢᤰᤌᤡᤰᤗᤧ ᤀᤠᤱᤃᤠ᤹ ᤛᤢᤛᤠᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤡᤛᤠᤱᤅᤠᤱ ᤕᤰᤂᤠᤱᤅᤠᤱ ᤐᤳᤇᤠᤱᤗᤀᤣ ᤀᤠᤜᤢᤰ ᤏᤢ ᤀᤠᤎᤢᤱᤒᤥ᤺ᤸᤗᤧ ᤋᤰᤛᤡᤱᤅᤠᤱᤗ ᤕᤠ᤺ᤴᤍᤠᤱ॥

᥇᥇ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤍᤠᤏᤡᤀᤣᤗᤀᤣ. ᤏᤡᤱᤘᤠ᤹ᤑᤢᤔᤠᤱᤅᤥ ᤂᤧᤏᤧ᤹ᤃ ᤛᤠ᤹ᤖᤡᤰᤁᤣ ᤀᤡᤔᤧᤸᤗᤢᤱᤒᤠ ᤁᤧᤈᤥᤰ. ᤀᤠᤱᤃᤠ᤹ ᤂᤧᤏᤧ᤹ ᤔᤧᤳᤏᤧᤖ ᤐᤳᤋᤠᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹. ᤜᤧᤰᤁᤩᤠᤱ ᤋᤰᤐᤧᤳ ᤕᤧᤒᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤔᤧᤒᤠᤱᤄᤠᤱᤅᤠᤱ ᤘᤠ᤹ᤀᤠ॥” ᤀᤠᤸᤗ ᤂᤢᤏᤧ᤹ ᤁᤴ ᤔᤧᤳᤋᤠᤱᤅᤠᤱ ᤀᤠᤱᤃᤠ᤹ ᤌᤧᤃᤰᤁᤰᤏᤠ ᤕᤰᤂᤠᤱᤗ ᤕᤧᤶᤛᤡᤱᤅᤠᤖᤥ॥

᥇᥈ ᤂᤢᤏᤧ᤹ ᤐᤠ᤺ᤳᤋᤢᤖ ᤋᤣ᤹ᤖᤢ. “ᤍᤠᤏᤡᤀᤣᤗᤀᤣ. ᤔᤧᤃᤡᤛᤧᤴᤏᤧ᤹. ᤂᤧᤏᤧ᤹ ᤁᤧᤏᤡᤱᤘᤠᤴ ᤂᤠᤛᤡᤱᤏᤡ᤺ᤵᤔᤠ ᤗᤧᤵᤔᤠᤱ ᤏᤡᤱᤘᤠ᤹ ᤁᤧᤒᤡᤖᤢᤒᤠ ᤏᤢ ᤂᤧᤏᤣ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤵᤑᤣᤰ ᤏ᤺ᤶᤏ᤺ᤶᤒᤠ ᤁᤧᤈᤥ᤺ᤰᤛᤡᤱᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤠᤱᤎᤥᤀᤣ ᤁᤧᤒᤣ᤺ᤸᤗᤡᤜᤠ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤘᤕᤧ. ᤀᤠᤱᤃᤠ᤹ ᤁᤧᤒᤣᤗᤡᤃᤧᤴ ᤋᤢᤘᤠ᤺ᤸᤗᤧ ᤏᤢᤃᤵ ᤐᤡᤛᤧ ᤕᤠᤱᤅᤠᤱ ᤘᤠ᤹ᤀᤠ॥

᥇᥉ ᤁᤖ ᤑᤠᤖᤛ ᤜᤠᤱᤈᤢᤶᤔᤥᤒᤠ ᤕᤠᤶᤛᤠᤶᤃᤧᤴ ᤕᤢᤰᤛᤠᤒᤧᤸᤗᤧ ᤀᤠᤱᤃᤠ᤹ ᤏᤡᤒᤥᤱᤅᤠᤱ ᤌᤡᤰᤕᤧᤴ ᤌᤠᤖᤡᤰ ᤀᤳᤋᤠᤱ॥ ᤂᤧᤒᤩᤠᤱ ᤋᤢᤶ ᤔᤠᤱᤗᤠᤀᤡᤱᤒᤠ ᤔᤡᤂᤠᤀᤣᤗᤧᤴ ᤀᤠᤱᤃᤠ᤹ ᤀᤠᤓᤠ᤹ᤛᤧ ᤕᤧ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤑᤠᤖᤛᤒᤠ ᤜᤠᤱᤜᤠ᤹ᤏᤢ ᤀᤣ᤺ᤰᤛᤧᤳᤇᤠ ᤜᤠᤒᤠ ᤂᤧᤵᤔᤥ ᤘᤕᤠᤱ॥

᥇᥊ ᤀᤠᤸᤗ ᤁᤧᤍᤠᤒᤠ ᤕᤧᤶᤔᤥ ᤁᤧᤔᤏᤠᤜᤠ᤹ ᤌᤣ ᤔᤧᤒᤥ᤺ᤱ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤆᤧᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤂᤧᤏᤧ᤹ᤀᤥ ᤕᤩᤠᤱᤀᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤛᤢᤑᤥᤴ ᤆᤠᤜᤡ᤺ᤴ ᤋᤠ᤺ᤴᤍᤡ ᤁᤧᤍᤠᤒᤠ ᤐᤠ᤺ᤴᤜᤠ᤹ᤏᤢ ᤋᤱᤗᤥ॥”

᥇᥋ ᤂᤢᤏᤧ᤹ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗ ᤐᤳᤇᤠᤱᤅᤡᤸᤗᤧ ᤀᤠᤱᤃᤠ᤹ ᤀᤠᤎᤣᤃᤣ᤺ᤰᤁᤡᤴ ᤋᤷᤄᤢ᤹ ᤔᤧᤳᤋᤢᤱᤅᤠᤱ ᤌ᤺ᤳᤌᤠ ᤐᤥ᤺ᤰᤂᤠᤱ॥

᥇᥌ ᤜᤧᤰᤁᤩᤠᤱ ᤂᤧᤴ ᤔᤏᤠ ᤜᤧᤰᤋᤱᤒᤠ ᤏᤡᤃᤧᤍᤧᤵᤐᤠ ᤌᤡᤰᤗᤧ ᤀᤠᤱᤃᤠ᤹ ᤀᤠᤶᤒᤪᤠ᤺ᤴ ᤛᤢᤛᤢ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤶᤒᤪᤠᤴ ᤜᤴᤍᤢᤱᤅᤠᤱ ᤐᤠ᤺ᤵᤔᤠ ᤜᤣ᤺ᤰᤋᤠᤱ॥ ᤀᤠᤱᤃᤠ᤹ ᤀᤠᤍᤃᤡ ᤁᤧᤕᤧᤵᤐᤧᤴ ᤔᤧᤳᤋᤢᤱ. “ᤀᤠᤍᤠᤱᤒᤣ. ᤛᤢᤑᤥ᤺ᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤠᤶᤍᤢᤰᤔᤠ ᤏᤢ ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥

᥇᥍ ᤀᤠᤱᤃᤠ᤹. ᤀᤠᤍᤠᤱᤒᤠᤖᤧ ᤁᤧᤛᤧᤘᤠᤖᤥᤒᤧᤴ. ᤀᤠᤰᤂᤣᤗ᤹ᤖᤡᤰ ᤂᤧᤏᤧ᤹ᤏᤢ ᤐᤠ᤺ᤵᤔᤠ ᤛᤢᤰᤁᤠᤒᤣ. ᤀᤠᤍᤠᤱᤒᤣ᥅ ᤀᤠᤱᤃᤠ᤹ ᤔᤧᤴᤎᤢᤶᤔᤏᤠᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ ᤂᤧᤒᤩᤠᤱ ᤛᤰᤔᤠ ᤛᤥ᤺ᤴᤇᤡᤱᤔᤠᤀᤠᤱ ᤁᤧᤛᤠᤰᤐᤠ ᤋᤢᤔᤢᤱᤅᤠᤱ ᤘᤠ᤹॥”

᥇᥎ ᤕᤠᤶᤔᤥ ᤂᤧᤴ ᤔᤏᤠ ᤜᤧᤰᤋᤱᤒᤠ ᤏᤡᤃᤧᤍᤧᤵᤐᤧᤸᤗᤧ ᤀᤠᤱᤃᤠ᤹ ᤛᤢᤛᤠᤱᤅᤠᤱ ᤁᤧᤎᤢᤶᤒᤠ ᤆᤥᤃᤠᤱ॥

᥇᥏ ᤂᤢᤏᤧ᤹ ᤔᤧᤳᤋᤠᤱ. “ᤏᤡᤱᤘᤠ᤹ᤑᤢᤔᤠᤱᤅᤥ ᤂᤧᤏᤧ᤹ᤃ ᤛᤠ᤹ᤖᤡᤰᤁᤣ ᤀᤡᤔᤧᤸᤗᤢᤱᤒᤠ ᤁᤧᤈᤥᤰ. ᤔᤧᤃᤡᤛᤧᤴᤏᤧ᤹॥ ᤁᤧᤏᤡᤱᤘᤠ᤹ ᤜᤠᤱᤜᤠᤱ ᤗ᤹ᤖ. ᤀᤠᤸᤗ ᤂᤧᤏᤧ᤹. ᤁᤧᤎᤢᤶᤒᤠ ᤐᤥ᤺ᤰᤂᤧ᤹॥”

ᤀᤠᤸᤗ ᤂᤢᤏᤧ᤹ ᤀᤠᤱᤃᤠ᤹ᤏᤢ ᤐᤠᤖᤧᤸᤗᤧ. ᤀᤠᤱᤃᤠ᤹ ᤁᤧᤎᤢᤶᤒᤠ ᤐᤥ᤺ᤰᤂᤠᤱᤅᤠᤱ ᤐᤠᤖᤠᤱ. “ᤀᤠᤍᤠᤱᤒᤣ. ᤐᤠᤖᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤎᤢᤶᤒᤠ ᤁᤧᤈᤥᤃᤠᤱᤅᤠᤱ ᤘᤠ᤹॥”

᥈᥆ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤔᤧᤳᤋᤠᤱ. “ᤀᤠᤱᤃᤠ᤹ ᤂᤧᤏᤧ᤹ᤀᤥ ᤌᤣᤀᤠᤱ ᤕᤩᤠᤱᤀᤠᤱ ᤘᤠ᤹ᤀᤠ. ᤂᤧᤏᤧ᤹ ᤁᤧᤏᤡᤛᤢᤒᤡ᥅ ᤑᤠᤖᤛᤒᤠ ᤕᤠᤶᤛᤠᤶᤃᤧᤴ ᤕᤢᤰᤛᤠᤒᤧᤴᤏᤢ ᤌᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤜᤠᤖᤠᤀᤣ ᤏᤢᤱᤅᤠᤖᤥ. ᤜᤧᤰᤁᤩᤠᤱ ᤀᤠᤸᤗ ᤀᤠᤱᤃᤠ᤹ ᤐᤣ᤺ᤰᤁᤠᤀᤠᤱ ᤃᤪᤡᤛᤒᤠ ᤕᤠᤶᤛᤠᤶᤃᤧᤴ ᤕᤢᤰᤛᤠᤒᤧᤴ ᤑᤧᤴ॥

᥈᥇ ᤁᤖ ᤛᤧᤰᤂᤠᤒᤠ ᤛᤠᤵᤐᤴᤏᤥ ᤌᤣ ᤛᤠᤵᤋᤧᤀᤠᤱ ᤐᤳ. ᤋᤃᤡ ᤀᤠᤱᤃᤠ᤹ ᤂᤧᤴ ᤂᤧᤏᤧ᤹ ᤆᤧᤰᤏᤧᤖᤥ॥ (ᤂᤧᤏᤧ᤹ ᤋᤢᤶ ᤁᤧᤔᤠᤱᤗᤠᤀᤡᤱᤒᤠ ᤔᤡᤂᤠᤀᤣᤗᤧᤴᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤗᤧᤀᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠ ᤀᤠᤱᤃᤠ᤹ ᤔᤧᤓᤠ᤹ᤀᤠᤴᤗᤥ॥

a 

᥇᥆:᥇ ᥋᥉᥍ ᤏᤠᤈᤡᤖᤡ ᤋᤱᤒᤣ ᤋᤃᤡ॥

b 

᥇᥆:᥊ ᤔᤠᤷᤆ-ᤀᤐᤪᤡᤗ ᥋᥉᥍ ᤏᤠᤈᤡᤖᤡ ᤋᤱᤒᤣ ᤋᤃᤡ॥ ᤁᤴ ᤑᤠ᤹ᤀᤡᤴ ᤍᤠᤏᤡᤀᤣᤗᤧᤴ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤏᤢ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ ᤔᤧᤴᤕᤠᤰᤁᤣᤒᤠ ᤋᤱᤏᤠᤶᤔᤥ ᤋ᤺ᤰᤏᤧᤳ ᤕᤢᤅᤧᤀᤠᤱ ᤘᤕᤧ॥

᥇᥇

ᤔᤠᤍᤡ ᤜᤠᤱ ᤍᤠᤖᤠ᤺ᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤋᤱᤒᤣᤀᤥ ᤂᤢᤏᤧ᤹ ᤁᤧᤎᤢᤶᤒᤠ ᤆᤥ᤺ᤰᤔᤠ ᤏᤢ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤐᤥᤃᤠᤱ॥)

ᤔᤡᤛᤪ ᤏᤢ ᤛᤡᤖᤡᤕᤠ ᤗᤠᤈᤣ᤹ᤒᤠ ᤜᤠᤱᤈᤢᤶᤜᤠ᤹

᥈ “ᤀᤠᤸᤗ ᤀᤠᤱᤃᤠ᤹ ᤂᤧᤏᤧ᤹ ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤔᤧᤳᤏᤧᤖᤥ- ᤑᤠᤖᤛᤒᤠ ᤘᤣ᤹ ᤛᤢᤶᤛᤡ ᤜᤠᤱᤜᤠ᤹ ᤀᤥᤛᤣ᤺ᤴᤎᤠᤱ ᤔᤧᤒᤥ᤺ᤱ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤕᤠᤱᤛᤠᤁᤢᤴᤎᤣᤛᤠᤒᤠ ᤘᤣ᤹ ᤗᤡᤛᤡᤃᤣ᤺ᤰᤐᤧᤴᤏᤠᤱ ᤀᤥᤛᤣ᤺ᤴᤎᤠᤱ ᤐᤥᤱ᤹॥ ᤀᤠᤸᤗ ᤂᤢᤏᤧ᤹ ᤁᤢᤕᤠᤱᤛᤠ ᤁᤢᤴᤎᤣᤗᤠᤶ ᤔᤢᤰᤛᤠᤶ ᤂᤥᤛᤢᤀᤠᤱ ᤂᤢᤏᤧ᤹ ᤃᤪᤡᤛ ᤜᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤖᤧᤰ ᤜᤢᤛᤢᤛᤡᤖᤥ॥

᥉ “ᤂᤧᤴ ᤀᤣᤃᤠᤱ ᤔᤢᤰᤁᤧᤃᤢᤒᤠ ᤜᤠᤱᤎᤡᤰ ᤐᤥᤰ. ᤂᤢᤏᤧ᤹ ᤕᤶᤒᤠ ᤔᤢᤰᤛᤠᤶᤏᤢ ᤜᤠᤱᤕᤢᤰ ᤆᤥᤃᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤌᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤀᤡ᤺ᤳᤋᤢ. ᤜᤠᤒᤠ ᤂᤧᤴ ᤆᤥᤃᤢ᤹॥

᥊ ᤂᤢᤏᤧ᤹ ᤁᤢᤔᤢᤰᤛᤠᤶᤔᤥ ᤐᤥ᤺ᤰᤁᤠᤱ ᤀᤣᤃᤠᤱ. ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤂᤧ᤺ᤰᤁᤠᤱ ᤁᤢᤗᤰ ᤗᤡᤛᤡᤀᤥ ᤐ᤺ᤱ᤹॥ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ᤖᤧ ᤂᤧᤴ ᤔᤧᤱᤄᤥᤛᤢᤴ᤹. ᤂᤢᤏᤧ᤹ ᤕᤢᤰ ᤆᤥᤃᤢ ᤁᤳᤋᤢᤒᤧᤴᤏᤠᤱ ᤁᤢᤛ᤻ᤛᤠᤜᤠ᤹ᤖᤧ ᤔᤧᤱᤄᤥᤛᤢᤴ᤹. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱᤕᤢᤰ ᤆᤥᤃᤢᤸᤗᤧ ᤜᤠᤱᤈᤢᤶᤔᤡᤴ ᤁᤢᤔᤢᤰ ᤕᤠᤃᤧᤒᤠ ᤜᤧᤰᤁᤣ ᤁᤢᤔᤢᤰ ᤁᤧᤕᤠᤰᤐᤠ ᤔᤧᤒᤥ᤺ᤱᤏᤧᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤁᤢᤛᤠ᤺ᤵᤐᤥᤏᤢᤀᤣ ᤜᤠ᤹ᤕᤠᤰ ᤔᤧᤀᤠ᤺ᤰᤂᤢᤀᤠᤱ ᤘᤣ᤹ᤜᤠ᤹ ᤔᤧᤒᤡᤖᤢᤛᤡ᤹॥

᥋ “ᤗᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤴ ᤔᤢᤰᤛᤠᤶᤛᤠᤒᤠ ᤐᤥᤱ᤹. ᤂᤢᤏᤧ᤹ ᤁᤢᤎᤰᤔᤥᤒᤠᤜᤠ᤹ᤀᤥ ᤌᤡᤰᤐᤠ ᤀᤠᤸᤗᤛᤠᤱ ᤂᤢᤏᤧ᤹ᤏᤢ᤺ᤸᤗᤧ ᤔᤢᤰᤛᤠᤶᤛᤠᤒᤠ ᤐᤥᤱ᤹ ᤜᤧᤰᤁᤩᤠᤱ ᤂᤧᤸᤗᤧ ᤕᤶᤒᤠ ᤔᤢᤰᤛᤠᤶᤗᤠᤶ ᤀᤠᤵᤑᤣᤰ ᤁᤢᤜᤠᤱᤈᤢᤶᤔᤥ ᤕᤢᤰ ᤆᤥᤃᤢ᤹॥

᥌ “ᤁᤢᤓᤠ ᤋᤱᤒᤣ ᤀᤣᤃᤠᤱ ᤂᤧᤱᤜᤠ᤹ ᤋᤣ᤺ᤱᤈᤢᤶ ᤗᤠᤈᤣ᤹ ᤔᤧᤒᤥ᤺ᤱ᤹॥ ᤗᤳᤇᤠ ᤏᤠᤍᤱ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤴ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤅᤡᤴᤏᤢ ᤐᤣᤰ. ᤁᤖ ᤂᤧᤴ ᤔᤧᤴᤇᤢᤔᤠ᤺ᤸᤗᤧ ᤁᤢᤔᤢᤰᤛᤠᤶᤔᤡᤴ ᤜᤠᤒᤠ ᤔᤧᤘᤠ᤹ᤏᤧᤴ. ᤂᤧᤒᤩᤠᤱ ᤂᤧᤴ ᤜᤠᤱᤅᤡᤴ ᤏᤢ ᤁᤢᤔᤢᤰᤛᤠᤶᤔᤡᤴ ᤀᤡᤖᤡ᤺ᤰ ᤔᤧᤘᤠ᤹ᤏᤧᤴ॥ ᤂᤧᤴ ᤕᤧᤴᤜᤠ᤹ᤀᤥ ᤂᤧᤸᤗᤧ ᤁᤢᤜᤠᤱ ᤁᤶᤒᤪᤠᤱᤒᤠᤜᤠ᤹ ᤏᤢ ᤂᤢᤏᤧ᤹ ᤁᤢᤶᤒᤠ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤠ᤹ᤒᤠᤱᤜᤠ᤹ᤏᤢ ᤛᤥᤛᤥᤖᤡᤰ ᤂᤢᤏᤧ᤹ ᤜᤢᤰᤔᤧᤛᤢᤵᤋᤢ᤹॥

᥍ ᤂᤧᤸᤗᤧ ᤁᤢᤕᤢᤰᤏᤠ᤺ᤴ ᤔᤧᤳᤇᤡᤱᤔᤠᤖᤧ ᤗᤠᤃᤡ ᤂᤢᤏᤧ᤹ᤀᤣ ᤁᤢᤜᤡᤶᤛᤕᤱᤗᤠᤶ ᤌᤡᤰᤐᤠ ᤐᤥᤰ॥ ᤂᤢᤏᤧ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤁᤧᤎᤢᤶᤒᤠ ᤁᤢᤎᤰᤛᤢᤒᤠᤜᤠ᤹ ᤌᤱᤅᤥ ᤑᤳᤋᤢᤛᤡ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤠᤱᤕᤰᤁᤡᤴ ᤑᤢᤖᤢᤳ ᤗᤡᤛᤢ᤹॥ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤁᤠᤱ ᤂᤧᤱᤜᤠ᤹ ᤏᤠ᤺ᤴᤍᤢᤛᤡ᤹॥

᥎ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱ ᤛᤠᤶᤔᤠᤱ. ᤂᤢᤴᤇᤡ᤹ ᤑᤧᤴᤈᤣ᤹ ᤏᤠᤘᤠᤀᤡᤳᤗᤠᤜᤠ᤹ ᤜᤧᤰᤁᤩᤠᤱ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤁᤢᤔᤧᤴ ᤁᤧᤄᤡ᤺ᤰᤐᤠ ᤂᤵᤐᤩᤠ ᤛᤠᤔᤠᤜᤠ᤹ᤀᤠᤱ ᤔᤧᤳᤇᤡᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ ᤗᤧᤵᤔᤠᤱ ᤋᤣ᤹ᤖᤢᤀᤠᤱ ᤐᤣᤰ॥ ᤁᤢᤓᤠ ᤋᤱᤒᤣᤖᤧ ᤗᤠᤃᤡ ᤂᤢᤏᤧ᤹ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤴ ᤗᤧᤖᤢ᤹॥

᥏ “ᤂᤧᤒᤩᤠᤱ ᤌᤥ ᤌᤠᤱᤃᤧᤵᤐᤠ ᤜᤠᤱᤅᤡᤸᤗᤧ ᤕᤥ ᤗᤠᤱᤃᤧᤵᤐᤠ ᤜᤠᤱᤅᤡᤸᤗᤧ ᤁᤢᤜᤠᤱᤈᤢᤶᤔᤡᤴ ᤌᤱᤅᤥ ᤑᤳᤋᤢ᤹ ᤁᤖ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤏᤢ᤺ᤱ᤹॥

᥇᥆ ᤂᤢᤏᤧ᤹ ᤁᤢᤛ᤻ᤛᤠᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ड᤻᤹ ᤜᤧᤰᤁᤩᤠᤱ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤌᤰᤛᤢᤒᤠᤜᤠ᤹ ᤔᤧᤛᤢᤵᤛᤢᤛᤡ᤹. ᤂᤧᤱᤜᤠ᤹ᤖᤧ ᤛᤠᤰᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤁᤧᤃᤢᤱᤒᤠ ᤆᤫᤠ᤺ᤳ ᤁᤢᤀᤡᤛᤡ᤺ᤰ ᤔᤧᤏᤠ᤺ᤴᤍᤢᤛᤡᤖ ᤌᤱᤅᤡᤴ ᤜᤠᤱᤕᤰᤁᤥ ᤌᤠᤖᤡᤰ ᤔᤧᤃᤧᤳᤋᤢ᤹॥

᥇᥇ “ᤂᤧᤒᤩᤠᤱ ᤗᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤴ ᤁᤢᤛᤡᤰ ᤐᤥ᤺ᤰᤁᤠᤱ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤌᤠᤱ᤹. ᤜᤧᤰᤁᤩᤠᤱ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤕᤖᤡᤰ ᤌᤰᤛᤢᤒᤠᤜᤠ᤹ ᤑᤥ᤺ᤰᤂᤢᤛᤡ᤹ ᤁᤖ ᤂᤧᤴ ᤌᤰᤛᤢᤒᤠᤜᤠ᤹ ᤜᤠᤖᤡᤔᤧᤍᤠᤖᤥ॥

᥇᥈ ᤀᤠᤸᤗ ᤂᤧᤴ ᤌᤰᤛᤢᤒᤠᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤸᤗᤧ ᤕᤥ ᤗᤠᤱᤃᤧᤵᤐᤠ ᤜᤠᤱᤅᤡᤴ ᤀᤠᤱᤍᤡᤱ ᤗ᤹ᤀᤠᤱ ᤕᤖᤡᤰ ᤜᤧᤴᤇᤡᤱ ᤌᤰᤛᤢᤒᤠᤜᤠ᤹ ᤛᤧᤖᤢᤛᤡ᤹. ᤜᤧᤰᤁᤣᤛᤠᤱ ᤂᤢᤏᤧ᤹ ᤌᤱ ᤁᤧᤏᤠ᤺ᤶᤒᤠ ᤔᤧᤒᤥ᤺ᤱᤏᤧᤴ᤹॥

᥇᥉ “ᤌᤣᤀᤠᤱᤓᤧᤸᤗᤧ ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤋᤃᤡᤏᤢ᤺ᤸᤗᤧᤀᤠᤱ ᤕᤖᤡᤰ ᤌᤰᤛᤢᤒᤠᤜᤠ᤹ ᤛᤢᤵᤛᤢᤛᤡ᤹ ᤜᤧᤰᤁᤩᤠᤱ ᤁᤢᤓᤠ ᤕᤧᤶ ᤀᤣᤃᤠᤱ ᤑᤧᤈᤢᤶᤓᤧᤕᤠᤖᤧ ᤁᤠᤵᤋᤢᤛᤡᤒᤠ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤕᤖᤡᤰ ᤌᤰᤛᤢᤒᤠᤜᤠ᤹ᤏᤢ ᤋᤃᤡ ᤌᤠᤛᤡᤱ ᤕᤢᤖᤥ॥

᥇᥊ ᤂᤧᤴ ᤕᤧᤴᤜᤠ᤹ᤀᤥ ᤕᤖᤡᤰ ᤔᤏᤠᤜᤠ᤹ ᤗᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤥᤰ॥ ᤁᤴ ᤛᤢᤑᤥᤴ ᤁᤧᤵᤔᤠᤖᤧ ᤗᤠᤃᤡ ᤂᤧᤏᤧ᤹ ᤀᤠᤵᤑᤣᤰ ᤁᤧᤛᤢᤘᤠᤱᤜᤠ᤹ᤀᤥ ᤗᤠᤶᤒᤠᤀᤣ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ ᤔᤧᤗ᤺ᤴ᤹ ᤁᤖ ᤂᤧᤱᤜᤠ᤹ ᤁᤢᤗᤡᤱᤍᤥ ᤔᤧᤱᤃᤧᤳᤏᤧᤴ᤹॥

᥇᥋ ᤂᤧᤴ ᤀᤣᤃᤠᤱ ᤌᤥ ᤌᤠᤱᤃᤧᤵᤐᤠ ᤜᤠᤱᤅᤡᤴ ᤕᤢᤀᤠᤱ ᤗᤢᤱᤎᤠᤰ ᤗᤢ᤺ᤶᤔᤠᤖᤧ ᤗᤠᤃᤡ ᤀᤢ᤺ᤰᤆᤶᤈᤶᤒᤠ ᤋᤧᤴᤜᤠ᤹ ᤆᤥᤃᤢ᤹ ᤜᤧᤰᤁᤩᤠᤱ ᤗᤢᤱᤎᤠᤰᤁᤡᤸᤗᤧ ᤁᤒᤢᤒᤠ ᤕᤧᤰᤕᤰᤌᤡᤰ ᤜᤢᤰᤁᤠᤵ ᤆᤥᤃᤢ᤹॥ ᤗᤠᤱᤃᤧᤳᤐᤠ ᤌᤰᤛᤢᤒᤠᤜᤠ᤹ ᤂᤧᤴᤏᤢ ᤌᤰᤔᤠᤖᤧ ᤗᤠᤃᤡ ᤔᤢᤰᤛᤠᤶ ᤔᤧ᤺ᤴᤏᤣᤒᤠ ᤔᤧᤒᤥᤱ᤹. ᤂᤧᤱᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤏᤢᤖᤡᤰ ᤁᤧᤎᤰᤐᤠ ᤌᤰᤛᤢᤒᤠᤜᤠ᤹ᤀᤠᤱ ᤌᤰᤔᤠ ᤔᤧᤴᤇᤢᤰᤔᤏᤠᤒᤠ ᤔᤧᤒᤥᤱ᤹॥

᥇᥌ “ᤌᤱ ᤁᤧᤈᤥ᤺ᤰᤐᤧᤸᤗᤧ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤆᤥᤃᤢ᤹. ᤀᤠᤳᤋᤡᤴᤏᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤔᤠ ᤔᤧᤛᤢᤰᤏᤧᤴ᤹॥ ᤂᤢᤏᤧ᤹ ᤀᤠᤵᤑᤣᤰ ᤂᤧᤴ ᤏᤢᤒᤠ ᤗᤠᤈᤣ᤹ᤀᤥ ᤕᤢᤱᤛᤡᤱ᤹ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤧᤴ ᤗᤠᤈᤣ᤺ᤴ ᤔᤧᤱᤔᤠ ᤔᤢᤰᤛᤠᤶ ᤁᤳᤋᤢ᤹॥

᥇᥍ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥᤒᤠ ᤁᤧᤖᤧᤰ ᤔᤢᤰᤛᤠᤶᤏᤢ ᤛᤥᤖᤡᤰ ᤕᤢᤔᤠ ᤏᤡ᤺ᤴᤎᤥ ᤆᤥᤃᤢ᤹॥ ᤂᤧᤒᤩᤠᤱ ᤂᤧᤴ ᤜᤠᤱᤈᤢᤶᤔᤡᤴ ᤏᤠ᤺ᤶᤔᤠᤖᤧ ᤗᤠᤃᤡ ᤂᤢᤏᤧ᤹ ᤀᤠᤵᤑᤣᤰ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤂᤧᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤑᤠ᤺ᤰᤋᤢᤀᤠᤱ ᤏᤠᤍᤱ ᤆᤥᤃᤢ᤹. ᤁᤖ ᤂᤢᤏᤧ᤹ ᤛᤥ᤺ᤰᤋᤢᤒᤠ ᤐᤠ᤺ᤴᤏᤡᤴ ᤁᤢᤗᤡᤱᤍᤥ ᤔᤧᤃᤧᤳᤏᤧᤴ᤹. ᤁᤢᤓᤠ᤹ᤀᤠᤱ ᤔᤧᤒᤥᤱᤏᤧᤴ॥

᥇᥎ “ᤂᤧᤒᤩᤠᤱ ᤂᤢᤏᤧ᤹ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤗᤠᤈᤣ᤹ᤜᤠ᤹ ᤗᤧᤵᤔᤠᤱ ᤏᤡᤱᤘᤠ᤹ ᤐᤡᤔᤠ ᤜᤣ᤺ᤰᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥᤒᤠ ᤕᤖᤡᤰᤋᤱᤒᤠ ᤂᤢᤏᤧ᤹ ᤁᤢᤕᤢᤰᤁᤥ ᤌᤠᤛᤢᤛᤡ᤹. ᤁᤖ ᤌᤰᤔᤥᤒᤠ ᤌᤡᤰᤗᤧ ᤂᤢᤏᤧ᤹ ᤁᤢᤜᤧᤴᤇᤡᤱᤔᤧᤴ ᤏᤢᤵᤛᤢ ᤐᤡᤖᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤶᤎᤠᤱᤅᤣ ᤁᤢᤜᤧᤴᤇᤡᤱᤔᤧᤴ ᤏᤢ᤺ᤰᤋᤢ ᤐᤡᤖᤢ᤹॥

᥇᥏ ᤁᤴ ᤀᤣᤃᤠᤱ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥᤒᤠ ᤜᤠᤱᤕᤰᤜᤠ᤹ᤀᤥ ᤏᤢ᤺ᤱᤒᤣᤰ. ᤁᤖ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤏᤡᤔᤧᤴᤍᤧᤳᤋᤣ ᤌᤠᤖᤡᤰ ᤂᤢᤏᤧ᤹ ᤆᤥ᤺ᤴᤏᤠᤱ ᤜᤷᤃᤢᤵ ᤔᤧᤰ॥

᥈᥆ “ᤜᤠᤱ ᤜᤠᤱᤘᤠ ᤔᤠᤱᤘᤠ᤺ᤴ ᤜᤠᤒᤠ ᤁᤵᤔᤠᤖᤧ ᤗᤠᤃᤡ ᤂᤢᤏᤧ᤹ ᤁᤢᤗᤰᤂᤥᤒᤧᤸᤗᤧ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ ᤔᤏᤠᤎᤡᤰ ᤐᤠᤱᤄᤢᤕᤢᤛᤢ᤹॥ ᤁᤖ ᤁᤢᤓᤠ ᤋᤱᤒᤣᤖᤧᤛᤠ ᤛᤡᤰᤐᤥ᤺ᤰᤔᤥ ᤀᤡᤃᤪ ᤌᤱᤅᤥ ᤔᤧᤴᤎᤠᤀᤣ ᤁᤴ ᤔᤧᤔᤧᤰᤂᤢᤖᤥ॥”

ᤛᤡᤖᤡᤕᤠᤒᤠ ᤋᤠᤰᤁᤧᤓᤧᤒᤠ ᤜᤠᤱ

᥈᥇ “ᤜᤠᤱ ᤔᤡᤱᤛᤥ ᤌᤠᤱᤛᤥ ᤔᤧᤱᤄᤥᤔᤏᤠᤒᤠ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤒᤠ ᤔᤏᤠ ᤌᤡᤰ ᤂᤧᤸᤗᤧ ᤁᤢᤕᤢᤰᤏᤠᤀᤥ ᤕᤢᤱᤛᤡᤱ᤹॥ ᤀᤠᤸᤗ ᤔᤏᤠᤜᤠ᤹ ᤜᤠᤱᤜᤠᤱ ᤗ᤹ᤖᤡᤰ ᤏᤢ ᤂᤧᤴ ᤋᤠ ᤑᤠ᤹ᤀᤠᤱ ᤔᤧᤴᤀᤡ᤺ᤳᤋᤣ ᤔᤧᤘᤠ᤹ᤒᤠ ᤕᤧᤶᤔᤥ ᤂᤧᤸᤗᤧ ᤆᤧᤶᤓᤴᤗᤠᤶ ᤜᤠᤱᤈᤢᤶᤔᤡᤴ ᤜᤢᤰᤁᤠᤵ ᤆᤥᤃᤢ᤹॥

᥈᥈ ᤂᤧᤴ ᤀᤣᤃᤠᤱ ᤂᤧᤸᤗᤧ ᤁᤢᤍᤃᤡ ᤔᤢᤰᤛᤠᤶᤛᤠᤒᤠ ᤌᤰᤛᤢᤒᤠᤜᤠ᤹ ᤔᤧᤰᤂᤢᤛᤡ᤹. ᤜᤧᤰᤁᤩᤠᤱ ᤂᤧᤴᤏᤢ ᤛᤥᤖᤡᤰ ᤔᤠᤱᤜᤢᤵᤐᤥᤒᤠ ᤗᤠᤶᤗᤥᤒᤧᤴᤏᤠᤱ ᤔᤧᤔᤧᤰᤂᤢ᤹॥

᥈᥉ ᤂᤢᤏᤧ᤹ ᤂᤧᤴᤏᤢ ᤏᤠᤍᤱ ᤆᤥᤃᤢ ᤛᤢᤖᤢᤀᤠᤱ ᤂᤧᤸᤗᤧ ᤀᤡᤱᤗᤧᤰ ᤕᤠ᤺ᤶᤒᤰ ᤆᤥᤃᤢ᤹ ᤜᤧᤰᤁᤩᤠᤱ ᤛᤢ᤺ᤸᤗᤡᤰ ᤔᤏᤠᤜᤠ᤹ᤏᤢ ᤂᤢᤏᤧ᤹ ᤕᤢᤰ ᤆᤥᤃᤢ᤹॥

᥈᥊ ᤁᤧᤖᤧᤰᤏᤢ᤺ᤸᤗᤧ ᤕᤠᤱᤛᤠᤁᤢᤴᤎᤣᤛᤠᤒᤠ ᤋᤧ᤺ᤱᤃᤵᤜᤠ᤹ᤖᤧ ᤁᤶᤒᤪᤠᤱᤅᤥ ᤔᤧᤘᤠ᤹ᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤠ᤹ᤒᤠ ᤕᤧᤶᤔᤥ ᤂᤧᤸᤗᤧ ᤌᤱᤅᤥ ᤑᤳᤋᤢᤛᤡ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤒᤠ ᤁᤢᤴᤎᤒᤠᤜᤠ᤹ᤖᤧ ᤔᤧᤴᤈᤥᤃᤢᤶᤒᤠ ᤕᤠ᤺ᤶᤒᤰ ᤆᤥᤃᤢ᤹॥ ᤂᤧᤸᤗᤧ ᤏᤠᤵᤋᤢᤛᤡᤒᤠ ᤛᤠᤔᤠᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣᤜᤠ᤹ ᤂᤢᤏᤧ᤹ ᤁᤧᤍᤡᤶᤒᤠᤜᤠ᤹ ᤜᤠ᤺ᤳᤋᤢᤛᤡ᤹॥ ᤂᤧᤸᤗᤧ ᤜᤠᤱᤕᤰᤜᤠ᤹ ᤏᤠ᤺ᤶᤔᤠᤛᤡᤖᤧ ᤗᤠᤃᤡ ᤆᤧᤶᤓᤴ ᤆᤥᤃᤢ᤹ ᤁᤖ ᤁᤴ ᤛᤵᤔᤠ ᤌᤡᤰᤗᤧ ᤗᤠᤃᤡᤖᤰ ᤐᤥᤱ᤹॥

᥈᥋ “ᤕᤖᤡᤰ ᤌᤰᤛᤢᤒᤠᤜᤠ᤹ᤏᤢ ᤛᤥᤖᤡᤰ ᤐᤥ᤺ᤱᤅᤠᤱ ᤂᤢᤏᤧ᤹ ᤗᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤢᤔᤢᤰᤛᤠᤶ ᤏᤢ ᤁᤢᤛᤡᤰᤛᤶᤔᤥ ᤁᤧᤍᤶᤒᤠ ᤗᤧᤱᤛᤡᤱ᤹॥ ᤗᤠᤱᤃᤧᤳ ᤐᤡᤛᤠᤱᤒᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤏᤢ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤌᤰᤛᤢᤒᤠᤜᤠ᤹ ᤑᤥ᤺ᤰᤂᤢᤛᤡᤀᤠᤱ ᤌᤱ ᤆᤥᤰ. ᤁᤖ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤔᤧᤈᤥᤃᤢᤒᤠ ᤆᤧᤶᤓᤴᤏᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤐᤥ᤺ᤰᤔᤠ ᤔᤧᤛᤢᤰᤏᤧᤴ᤹॥

᥈᥌ ᤂᤢᤏᤧ᤹ᤀᤣ ᤁᤢᤍ᤺ᤰ ᤁᤧᤈᤠᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤱᤔᤠ ᤔᤧᤃᤥ᤺ᤳᤋᤢ᤹॥ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ ᤔᤧᤏᤠ᤺ᤴᤍᤢᤛᤡ᤹ ᤂᤧᤶᤒᤩᤠᤱ ᤕᤖᤡᤰ ᤔᤏᤠᤜᤠ᤹ ᤌᤱᤅᤥ ᤔᤧᤛᤡᤖᤥ॥

᥈᥍ ᤂᤧᤴ ᤏᤧᤳᤇᤡ ᤜᤠᤱᤜᤠ᤹ᤖᤧ ᤑᤧᤴᤏᤡᤱᤘᤠ᤹ ᤀᤡ᤺ᤳᤇᤢ ᤜᤧᤰᤁᤩᤠᤱ ᤗᤳᤇᤠ ᤆᤠᤈᤠᤔᤠᤍᤧᤴᤏᤥ ᤕᤢᤱᤛᤡᤀᤠᤱ ᤂᤢᤴᤇᤡ᤹ ᤗᤢᤶᤔᤥ ᤀᤡᤱᤗᤧᤰ ᤐᤠ᤺ᤴ ᤐᤠ᤺ᤳᤇᤡ᤹. ᤁᤖ ᤏᤡᤱᤘᤠ᤹ ᤆᤥ᤺ᤰᤛᤢᤒᤠ ᤐᤠ᤺ᤴᤏᤡᤴ ᤂᤢᤴᤇᤡ᤹ ᤔᤧᤄᤥᤛᤢᤴ᤹. ᤌᤣᤀᤠᤱᤓᤧᤸᤗᤧ ᤁᤢᤏᤢᤵᤔᤠ ᤕᤧᤴᤏᤡᤱᤃ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤥᤀᤣ ᤋᤠᤖᤥ॥

᥈᥎ “ᤕᤖᤡᤰ ᤕᤠᤱᤛᤠᤁᤢᤴᤎᤣᤏᤢ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤅᤡᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤏᤢ᤺ᤱᤒᤣᤰ. ᤁᤖ ᤂᤧᤸᤗᤧ ᤁᤢᤏᤡᤱᤘᤠᤴ ᤛᤣᤛᤣ ᤔᤠᤱᤜᤢᤵᤐᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤘᤠ᤹॥ ᤂᤢᤏᤧ᤹ ᤁᤸᤗᤧ ᤁᤢᤍᤰᤗᤧᤱᤘᤠᤀᤥ ᤕᤠ᤺ᤶᤒᤰ ᤆᤥᤃᤢ᤹. ᤜᤧᤰᤁᤩᤠᤱ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤏᤢ᤺ᤱᤒᤣᤰ॥

᥈᥏ “ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤥ ᤂᤧᤸᤗᤧ ᤕᤠᤶᤔᤥ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤗᤠᤈᤣᤴ ᤌᤱᤅᤥ ᤑᤳᤋᤢ᤹. ᤁᤖ ᤁᤴ ᤕᤧᤶᤔᤥ ᤋᤃᤡᤒᤠ ᤕᤠᤰᤏᤠᤶᤔᤡᤴᤏᤢ᤺ᤸᤗᤧ ᤘᤣ᤹ ᤐᤥᤱ᤹॥

᥉᥆ ᤏᤠᤶᤎᤠ ᤁᤢᤕᤠ ᤗᤧᤵᤔᤠᤱᤒᤠ ᤗᤠᤈᤣ᤹ᤜᤠ᤹ᤗᤠᤶ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤘᤠᤗᤠᤎᤠᤜᤠ᤹ ᤔᤧᤓᤧᤴ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤰᤔᤠ ᤐᤢ᤹ᤖᤥ॥ ᤂᤧᤒᤩᤠᤱ ᤏᤢ᤺ᤱᤅᤠᤱ ᤛᤣᤛᤣ ᤔᤠᤱᤜᤢᤵᤐᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤌᤠᤛᤢ᤹॥ ᤂᤧᤴ ᤏᤢ᤺ᤱᤒᤣ᤺ᤰᤁᤠᤱ ᤂᤢᤏᤧ᤹ ᤛᤣᤛᤣᤔᤠᤱᤜᤢᤵ ᤁᤧᤗᤧᤵᤐᤠ ᤁᤧᤍᤣᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹॥

᥉᥇ “ᤔᤠᤱᤜᤡᤶᤔᤡᤴ ᤀᤠᤛᤢᤳᤌᤥ ᤆᤥ᤺ᤰᤔᤠᤖᤧ ᤗᤠᤃᤡ ᤂᤈᤢᤶᤄᤕᤠ ᤑᤧᤈᤢᤶᤓᤧᤕᤠᤖᤧ ᤁᤠᤵᤋᤢᤛᤡᤒᤠ ᤂᤧᤸᤗᤧ ᤁᤢᤎᤰᤛᤢᤒᤠᤜᤠ᤹ ᤔᤧᤒᤥᤰ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤡᤰᤕᤠ᤺ᤴᤎᤰᤐᤠ ᤛᤡᤍᤢᤱᤈᤓᤠᤜᤠ᤹ ᤔᤧᤛᤠᤰᤋᤢ᤹॥ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤀᤠᤔᤧᤱᤔᤧᤱᤒᤠ ᤕᤠᤶᤃᤧᤛᤡᤱᤒᤠ ᤏᤠᤘᤠᤀᤡᤳᤗᤠᤴ ᤔᤧᤕᤢᤰᤂᤢ᤹॥

᥉᥈ ᤔᤠᤱᤜᤢᤵ ᤁᤧᤓᤣ᤺ᤶᤒᤠᤜᤠ᤹ ᤂᤧᤸᤗᤧ ᤀᤡᤱᤗᤧᤰᤋᤢᤛᤡᤀᤠᤱ ᤆᤔᤢᤛᤡ ᤜᤧᤰᤁᤩᤠᤱ ᤑᤧᤳᤗᤠ᤺ᤴᤍᤢᤛᤡ᤹. ᤁᤖ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤁᤢᤛᤡᤱ ᤁᤧᤏᤡ᤺ᤵᤐᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤂᤢᤏᤧ᤹ ᤔᤧᤀᤳᤋᤢ᤹॥

᥉᥉ “ᤀᤠᤳᤋᤡᤴᤜᤠ᤹ ᤛᤡᤰᤁᤢᤶᤛᤠᤒᤠ ᤔᤧᤈᤥᤰ. ᤂᤧᤱᤜᤠ᤹ᤖᤧ ᤕᤖᤡᤰ ᤔᤏᤠᤜᤠ᤹ ᤏᤡᤛᤠᤶ ᤔᤧᤜᤢ᤹ᤖᤢᤛᤡ᤹. ᤜᤧᤰᤁᤣᤛᤠᤱ ᤁᤢᤓᤠ ᤕᤧᤶᤗᤧ ᤗᤠᤃᤡ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢᤛᤡ᤹ ᤀᤡᤃᤪ ᤔᤡ᤺ᤸᤗᤧ ᤔᤧᤀᤥ᤹ᤖᤢᤛᤡ᤹ ᤀᤡᤃᤪ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡ᤹ ᤀᤡᤃᤪ ᤔᤧᤏᤠᤵᤋᤢᤛᤡ᤹॥

᥉᥊ ᤀᤠᤸᤗ ᤂᤧᤱᤜᤠ᤹ ᤁᤴ ᤐᤠ᤺ᤴᤏᤥ ᤔᤧᤈᤥ᤺ᤴᤏᤡᤸᤗᤧ. ᤂᤧᤱᤜᤠ᤹ᤖᤧ ᤆᤒᤧ᤺ᤳᤇᤡᤰ ᤁᤢᤓᤠ᤹ ᤔᤧᤄᤥᤛᤢ᤹. ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ ᤁᤢᤍᤥ᤺ᤵᤔᤠ ᤔᤧᤴᤈᤥ᤺ᤰᤏᤧᤴ. ᤂᤧᤱᤜᤠ᤹ ᤂᤧᤵᤔᤥ ᤔᤧᤒᤳ॥

᥉᥋ ᤂᤧᤱᤜᤠ᤹ᤀᤥ ᤁᤢᤓᤠ ᤛᤡᤰᤁᤢᤶᤛᤠᤒᤠᤜᤠ᤹ ᤔᤧᤈᤥᤴ. ᤁᤶᤓᤗ᤹ᤖᤡᤰ ᤂᤧᤱᤜᤠ᤹ ᤁᤢᤏᤢᤵᤔᤠ ᤕᤧᤴᤏᤥ ᤌᤠᤖᤡᤰ ᤛᤢᤳᤌᤥ ᤔᤧᤒᤥᤱ᤹. ᤛᤣᤛᤣ ᤔᤧᤒᤥᤱ᤹ ᤜᤧᤰᤁᤩᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤈᤥᤃᤢᤛᤡ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤴᤏᤡᤴ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤥ ᤋᤠᤖᤥ॥

᥉᥌ “ᤌᤠᤱᤃᤧᤳ ᤐᤡᤛᤠᤱᤒᤠ ᤜᤠᤱᤅᤡᤸᤗᤧ ᤌᤣ ᤆᤥ᤺ᤰᤔᤠ ᤁᤢᤛᤡᤖᤠ᤹ᤌᤠᤱ ᤜᤠᤒᤠ ᤂᤧᤴᤏᤣ ᤆᤥᤃᤢ᤹॥ ᤂᤢᤏᤧ᤹ ᤀᤠᤵᤑᤣᤰ ᤁᤧᤖᤧᤰ ᤔᤠᤱᤜᤠ᤹ᤏᤢ᤺ᤸᤗᤧ ᤌᤥ ᤕᤶᤒᤠ ᤆᤥ᤺ᤰᤛᤡᤱ᤹ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤵᤑᤠᤸᤗᤧᤀᤠᤱ ᤔᤧᤱᤄᤧᤶᤔᤣᤒᤠ ᤐᤠ᤺ᤴ ᤐᤠ᤺ᤳᤋᤢ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤐᤥ᤺ᤰᤔᤠ ᤕᤧᤶᤔᤡᤴ ᤔᤧᤴᤏᤢᤵᤐᤣ ᤌᤠᤖᤡᤰ ᤂᤧᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤌᤧᤔᤠ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤐᤥ᤺ᤰᤂᤧᤀᤠᤱ ᤘᤠ᤹. ᤂᤧᤴ ᤐᤠ᤺ᤴᤏᤡᤴ ᤁᤧᤵᤔᤠᤀᤣ ᤐᤥᤱ᤹॥

᥉᥍ ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤛᤠᤶᤔᤠᤱᤜᤠ᤹ ᤀᤡᤃᤪ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ ᤁᤧᤎᤠᤱᤔᤧᤴᤏᤠᤱ ᤂᤢᤏᤧ᤹ ᤏᤡᤏᤡ ᤔᤧᤗᤠᤵᤋᤢᤴ. ᤂᤢᤏᤧ᤹ ᤀᤠᤳᤋᤡᤴ ᤔᤠᤱᤅᤡᤴᤏᤠᤱ ᤏᤡᤏᤡ ᤂᤧᤶᤄᤧᤶ ᤔᤧᤗᤠᤵᤋᤢᤴ᤹. ᤁᤖ ᤂᤢᤏᤧ᤹ ᤀᤠᤵᤑᤣᤰ ᤂᤧᤱᤜᤠ᤹ ᤁᤧᤖᤧᤰᤏᤢ᤺ᤸᤗᤧ ᤌᤥ ᤕᤶᤒᤠ ᤆᤥ᤺ᤰᤛᤡᤱ᤹॥

᥉᥎ ᤂᤧᤱᤜᤠ᤹ᤖᤧ ᤁᤢᤗᤧᤰᤘᤠ ᤂᤢᤏᤧ᤹ ᤜᤠᤱᤕᤰᤜᤠ᤹ᤀᤥᤒᤠ ᤔᤠᤱᤎᤡᤰ ᤔᤡᤱᤛᤥᤎᤠ᤺ᤱᤛᤥ ᤐᤡᤖᤢ᤹. ᤂᤢᤏᤧ᤹ ᤁᤢᤶᤒᤠ ᤁᤢᤴᤎᤧᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠ ᤔᤠᤱᤅᤡᤴ ᤛᤠᤶᤔᤩᤠᤱ ᤏᤢ ᤕᤢᤵᤐᤠ. ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤜᤧᤰᤁᤩᤠᤱ ᤁᤢᤔᤧᤴ ᤁᤧᤄᤡ᤺ᤰᤐᤠ ᤔᤡᤰᤋᤥ᤺ᤰᤜᤠ᤹ ᤋᤥ᤺ᤴᤍᤢᤀᤠᤱ ᤔᤡᤱᤛᤥᤎᤠ᤺ᤱᤛᤥ ᤐᤡᤖᤢ᤹॥

᥉᥏ ᤂᤢᤏᤧ᤹ ᤗᤳᤇᤠ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤅᤡᤸᤗᤧ ᤁᤢᤓᤠ᤹ᤗᤠᤶ ᤁᤧᤖᤧᤰᤏᤢ᤺ᤸᤗᤧ ᤁᤧᤎᤢᤶᤒᤠ ᤜᤠᤱᤕᤰᤜᤠ᤹ ᤌᤱᤅᤥ ᤑᤳᤋᤢᤛᤡ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠᤴ ᤁᤧᤄᤧᤶᤒᤠᤜᤠ᤹ ᤔᤡᤱᤛᤥᤎᤠ᤺ᤱᤛᤥ ᤐᤡᤖᤢᤛᤡ᤹॥ ᤂᤢᤏᤧ᤹ ᤂᤧᤱᤜᤠ᤹ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤢᤰᤛᤠᤒᤠ ᤆᤥᤃᤢᤛᤡ᤹ ᤜᤧᤰᤁᤩᤠᤱ ᤜᤠᤱᤛᤧᤶ ᤁᤢᤀᤡᤛᤡ᤺ᤰ ᤗᤠᤈᤣ᤹ᤛᤡᤱᤒᤢᤱ ᤑ᤺ᤰᤂᤢ ᤐᤡᤖᤢᤛᤡ᤹॥

᥊᥆ “ᤁᤢᤏᤢᤵᤔᤠ ᤕᤧᤶᤔᤥ ᤗᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤅᤡᤴ ᤂᤧᤴᤏᤢ ᤌᤱ ᤆᤥᤰ. ᤜᤧᤰᤁᤩᤠᤱ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤜᤠᤱᤅᤡᤴ ᤀᤴᤗᤠᤎᤠᤜᤠ᤹. ᤀᤴᤃᤧᤕᤢᤰᤐᤠᤜᤠ᤹ ᤏᤢ ᤕᤖᤡᤰ ᤘᤠᤗᤠᤎᤠᤜᤠ᤹ ᤕᤢᤖᤢᤛᤡᤀᤠᤱ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤢᤖᤡᤳ ᤁᤣᤈᤱ ᤁᤢᤀᤡᤛᤡ᤺ᤰ ᤕᤢᤖᤥ॥ ᤂᤢᤏᤧ᤹ ᤕᤖᤡᤰ ᤗᤠᤈᤣ᤹ᤜᤠ᤹ ᤌᤱᤅᤥ ᤑᤳᤋᤢᤛᤡ᤹. ᤂᤢᤏᤧ᤹ ᤁᤧᤃᤢᤱᤒᤠ ᤁᤧᤕᤢᤒᤠ ᤆᤫᤠ᤺ᤳ ᤜᤧᤰᤁᤣ ᤂᤧᤱᤜᤠ᤹ ᤛᤢ᤺ᤵᤋᤢᤛᤡ᤹॥

᥊᥇ ᤂᤢᤏᤧ᤹ ᤂᤧᤴ ᤏᤢᤒᤠ ᤗᤠᤈᤣ᤺ᤴᤏᤠᤱ ᤌᤱᤅᤥ ᤑᤳᤋᤢ᤹॥ ᤕᤖᤡᤰ ᤗᤠᤈᤣ᤹ᤜᤠ᤹ ᤂᤠᤵᤐᤢᤌᤩᤱ ᤐᤥᤱ᤹. ᤁᤖ ᤀᤣᤍᤥᤔ. ᤔᤥᤀᤠᤒ ᤏᤢ ᤀᤶᤔᤥᤏᤒᤠ ᤏᤢᤒᤠ ᤋᤧᤴᤜᤠ᤹ ᤂᤧᤸᤗᤧ ᤁᤢᤜᤢᤰᤁᤥᤗᤠᤶ ᤋᤠᤱ᤹॥

᥊᥈ ᤂᤧᤸᤗᤧ ᤕᤖᤡᤰ ᤗᤠᤈᤣ᤹ᤜᤠ᤹ᤀᤥ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤑᤥᤛᤢᤀᤠᤱ ᤔᤡᤛᤪ ᤗᤠᤈᤣ᤺ᤴᤏᤠᤱ ᤔᤧᤍᤠᤱᤏᤧᤴ॥

᥊᥉ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤒᤠ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤜᤧᤰᤁᤩᤠᤱ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤂᤢᤏᤧ᤹ ᤁᤢᤕᤢᤰᤁᤥ ᤋᤠᤖᤢ᤹ ᤜᤧᤰᤁᤩᤠᤱ ᤗᤡᤒᤡᤕᤠᤗᤡᤜᤠ᤹ ᤏᤢ ᤁᤢᤛᤡᤜᤠ᤹ ᤕᤢᤰᤁᤥ ᤋᤠᤖᤢᤛᤡ᤹॥

᥊᥊ “ᤁᤖ ᤏᤠᤱᤃᤧᤴ ᤏᤢ ᤌᤠᤱᤃᤧᤳ ᤐᤡᤛᤠᤱᤗᤠᤶ ᤁᤧᤕᤢᤒᤠ ᤀᤡᤱᤄᤱᤜᤠ᤹ᤖᤧ ᤂᤢᤏᤧ᤹ ᤁᤢᤕᤱᤔᤠ ᤁᤧᤳ ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤡᤰ ᤐᤥ᤺ᤰᤁᤠᤱ ᤕᤖᤡᤰ ᤔᤏᤠᤜᤠ᤹ ᤜᤍ᤹ ᤔᤧᤱᤔᤠᤛᤡ ᤏᤢ ᤂᤢᤴᤇᤡ᤹ ᤔᤡᤱ ᤔᤠᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤋᤃᤡ ᤌᤠᤛᤡᤱ ᤐᤣᤰ॥

᥊᥋ ᤂᤢᤏᤧ᤹ ᤂᤧᤴ ᤏᤢᤒᤠ ᤛᤣᤛᤣ ᤁᤥ᤺ᤰᤔᤠᤀᤥ ᤏᤢ ᤘᤖ᤺ᤱᤜᤠ᤹ᤖᤧ ᤁᤢᤗᤢᤶᤔᤥ ᤂᤢᤏᤧ᤹ ᤁᤢᤜᤠᤱ ᤛᤠ᤺ᤱᤃᤠᤜᤠ᤹ ᤗᤣ᤺ᤳᤋᤢ᤹॥ ᤜᤧᤰᤁᤣᤛᤠᤱ ᤂᤧᤴ ᤔᤧᤰ ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤂᤢᤏᤧ᤹ ᤔᤧᤓᤠ᤹ᤖᤢᤴᤗᤥ॥”

ᤁᤢᤏᤢᤵᤔᤥᤒᤠ ᤕᤧᤶ

᥇᥈

“ᤂᤧᤴ ᤕᤧᤶᤔᤥ ᤋᤢᤶ ᤔᤠᤱᤗᤠᤀᤡᤱᤒᤠ ᤔᤡᤂᤠᤀᤣᤗᤧᤴ ᤀᤥᤛᤣ᤺ᤴᤎᤠᤱ ᤐᤥ᤺ᤱᤅᤠᤱ ᤂᤢᤏᤧ᤹ ᤁᤧᤔᤏᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡ᤹॥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤣ᤺ᤰᤛᤡᤱᤔᤠ ᤐᤥ᤺ᤰᤂᤧᤀᤠᤱᤎᤥ ᤂᤧᤴ ᤕᤧᤶᤔᤥ ᤌᤠᤖᤡᤰ ᤜᤧᤰᤋᤱᤒᤠ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤁᤧᤘᤠ᤹ᤒᤠ ᤀᤰᤋᤱᤒᤠ ᤛᤠ᤹ᤖᤡᤰ ᤋᤢᤰᤂᤣ ᤗᤠᤰᤂᤣᤖᤧ ᤕᤧᤶ ᤋᤠᤖᤥ- ᤁᤖ ᤛᤠᤵᤐᤴᤏᤥ ᤔᤡᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤧᤖᤧᤰ ᤁᤧᤔᤏᤠᤜᤠ᤹ ᤋᤠᤱᤔᤧᤛᤧ᤺ᤵᤗᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤂᤠᤶᤜᤡ᤺ᤰᤁᤥ ᤁᤧᤏᤧᤒᤠ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤏᤠᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤔᤧᤒᤥᤱ᤹. ᤁᤢᤓᤠ ᤏᤢᤵᤔᤧᤴᤍᤡᤱ ᤜᤡᤱᤔᤴᤗᤧ ᤗᤠᤃᤡ ᤜᤧᤰᤁᤩᤠᤱ ᤁᤢᤓᤠ ᤆᤠᤜᤡ᤺ᤴ ᤛᤡᤖᤡᤱᤔᤔᤠ ᤏᤢ ᤛᤍᤠᤍᤡᤱ ᤀᤠᤵᤋᤡᤰᤗᤧ ᤗᤠᤃᤡ ᤔᤧᤒᤥᤰ॥

᥉ ᤛᤡᤰᤁᤢᤶᤛᤠᤒᤠᤜᤠ᤹ ᤋᤠᤱᤛᤠᤱᤒᤥ ᤛᤧᤸᤗᤧᤱ ᤁᤧᤗᤧᤰᤐᤠ ᤀᤥ᤺ᤳᤋᤡ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤛᤠᤶᤕᤥᤏᤡᤒᤠ ᤗᤠᤶᤔᤥ ᤗᤠᤶᤃᤧᤗᤥᤒᤠᤜᤠ᤹ ᤆᤠᤜᤡ᤺ᤴ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤜᤧᤰᤁᤣ ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤔᤧᤀᤥᤳ॥

᥊ ᤁᤖ ᤂᤧᤏᤧ᤹ᤃ ᤍᤠᤏᤡᤀᤣᤗᤀᤣ. ᤁᤴ ᤛᤡᤜᤥ᤹ᤒᤠ ᤛᤠᤵᤗᤠᤌ᤺ᤱᤔᤥᤒᤠ ᤐᤠ᤺ᤴᤈᤠ᤺ᤰᤜᤠ᤹ ᤁᤢᤏᤢᤵᤔᤠ ᤕᤧᤶᤔᤥ ᤌᤠᤖᤡᤰ ᤀᤣ᤺ᤵᤛᤠᤵ ᤀᤣ᤺ᤵᤋᤧ ᤏᤧᤛ᤻ᤛᤧ᤹॥ ᤛᤡᤰᤁᤢᤶᤏᤡᤱᤘᤠ᤹ ᤑᤥᤔᤠᤖᤧ ᤗᤠᤃᤡ ᤕᤖᤡᤰ ᤔᤏᤠᤜᤠ᤹ ᤏᤠ ᤏᤢ ᤁᤳᤏᤠ ᤔᤧᤗᤥ᤺ᤰᤗᤥ॥”

᥋ ᤂᤧᤒᤩᤠᤱ ᤀᤠᤱᤃᤠ᤹. ᤍᤠᤏᤡᤀᤣᤗᤧᤴ ᤀᤥᤔᤕᤠᤱ ᤜᤧᤰᤁᤩᤠᤱ ᤀᤠᤍᤃᤠᤱ ᤔᤏᤠ ᤏᤧᤳᤇᤡ ᤕᤧᤶᤏᤧᤳᤇᤡ. ᤌᤡᤰᤐᤠ ᤘᤜ᤺ᤱ ᤁᤳᤏᤠᤜᤠᤱ ᤗᤧᤵᤔᤠᤱ ᤁᤢᤕᤠᤀᤥ ᤕᤧᤶᤛᤡᤱ ᤜᤧᤰᤁᤩᤠᤱ ᤌᤡᤰᤐᤠ ᤏᤠᤜᤠᤱᤍᤠᤱ ᤗᤧᤵᤔᤠᤱ ᤁᤢᤕᤠᤀᤥ ᤕᤧᤶᤛᤡᤱ॥

᥌ ᤂᤧᤴ ᤏᤧᤵᤑᤢᤜᤠ᤹ᤀᤥ ᤌᤡᤰᤐᤠᤖᤧ ᤘᤜ᤺ᤱᤅᤥᤒᤠ ᤆᤫᤠ᤺ᤳᤋᤡᤸᤗᤧ ᤁᤢᤛᤶᤎᤠᤱ ᤁᤧᤕᤧᤵᤐᤠ ᤏᤤᤏᤠᤛᤢᤳ ᤆᤠᤱ ᤁᤧᤈᤠᤱᤒᤧᤴ ᤔᤧᤳᤋᤢ. “ᤁᤴ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤜᤠ᤹ ᤁᤧᤵᤔᤠᤖᤧ ᤗᤠᤃᤡ ᤀᤠᤰᤂᤧᤴ ᤕᤧᤶ ᤌᤖᤢᤒᤣ᥅”

᥍ ᤂᤧᤴ ᤘᤜ᤺ᤱᤅᤥᤒᤠ ᤆᤫᤠ᤺ᤳ ᤛᤶᤎᤠᤱ ᤁᤧᤕᤧᤵᤐᤠ ᤏᤤᤏᤠᤛᤢᤳ ᤆᤠᤱ ᤁᤧᤈᤠᤱᤒᤠ ᤔᤏᤠ᤺ᤸᤗᤧ ᤁᤢᤈᤢᤰᤘᤠ ᤏᤢ ᤁᤢᤓᤧᤱᤘᤠ ᤜᤢᤰᤜᤠ᤹ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤑᤥ᤺ᤰᤂᤢ. ᤜᤧᤰᤁᤩᤠᤱ ᤛᤍᤠᤍᤡᤱ ᤁᤧᤘᤠ᤹ᤒᤧᤸᤗᤧ ᤁᤢᤔᤡᤱᤅᤥ ᤀᤰᤂᤣ ᤐᤠ᤺ᤳᤋᤢᤀᤠᤱ ᤔᤠᤱᤜᤧᤰᤛᤡᤱᤒᤧᤴ ᤀᤠᤱᤃᤠ᤹ ᤂᤧᤵᤛᤢᤱ. “ᤁᤴ ᤕᤧᤶ. ᤕᤧᤶᤜᤠ᤹ ᤏᤢ ᤁᤢᤓᤪᤧ᤺ᤱ ᤕᤧᤶᤗᤧa ᤗᤠᤃᤡ ᤐᤥᤱ᤹॥ ᤀᤠᤸᤗ ᤛᤣᤛᤣ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤰᤛᤠᤶᤔᤡᤴ ᤁᤢᤏᤢᤵᤔᤥ ᤏᤢᤵ. ᤂᤧᤒᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳᤗᤥ॥”

᥎ ᤀᤠᤱᤃᤠ᤹ ᤂᤧᤵᤔᤠᤃ ᤂᤧᤵᤛᤢᤱ ᤁᤖ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ॥ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤛᤣ᤺ᤴᤍᤥᤛᤢᤱ. “ᤀᤠᤍᤠᤱᤒᤣ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤁᤢᤏᤢᤵᤔᤠᤴ ᤀᤠᤰᤋᤱᤒᤠ ᤐᤥ᤺ᤱᤒᤣ᥅”

᥏ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤍᤠᤏᤡᤀᤣᤗᤀᤣ. ᤂᤧᤏᤧ᤹ ᤀᤠᤵᤑᤣᤰ ᤁᤧᤗᤠᤶ ᤏᤠ᤺ᤳᤋᤧ᤹ᤀᤠᤱ ᤌᤠᤛᤡᤱᤅᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤁᤢᤏᤢᤵᤔᤠ ᤕᤧᤶ ᤌᤠᤖᤡᤰ ᤔᤧᤛᤢᤒᤢᤀᤠᤱ ᤀᤣ᤺ᤵᤛᤠᤵ ᤔᤧᤕᤢᤰᤋᤢᤀᤠᤱ ᤏᤧᤖᤥ॥

᥇᥆ ᤕᤖᤡᤰ ᤔᤏᤠᤜᤠ᤹ ᤛᤢᤳᤌᤥ ᤔᤧᤈᤥᤃᤢᤛᤡ᤹. ᤑᤥᤋᤩᤠ ᤔᤧ᤺ᤴᤏᤣᤒᤠ ᤏᤢ ᤛᤣᤛᤣ ᤔᤧᤈᤥᤃᤢᤛᤡ᤹. ᤁᤖ ᤋᤠᤰᤁᤧᤓᤧᤒᤠᤜᤠ᤹ᤖᤧ ᤆᤠᤜᤡ᤺ᤴ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤖ ᤔᤧᤍᤣ᤹ᤖᤢ॥ ᤋᤠᤰᤁᤧᤓᤧᤒᤠᤜᤠ᤹ᤀᤥ ᤀᤠᤳᤋᤡᤸᤗᤧᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴ᤹. ᤁᤖ ᤛᤡᤰᤁᤢᤶᤛᤠᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ᤹॥

᥇᥇ “ᤌᤡᤰᤕᤠ᤺ᤴᤎᤰᤐᤠ ᤛᤡᤍᤢᤱᤈᤓᤠᤜᤠ᤹ ᤔᤧᤛᤠᤰᤋᤢᤀᤠᤱ ᤀᤠᤔᤧᤱᤔᤧᤱᤒᤠ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤏᤡᤴ ᤔᤧᤕᤢᤰᤂᤢᤒᤠ ᤕᤧᤶᤔᤠᤱᤎᤥ ᤁᤧᤖᤧᤰᤗᤧ ᥇.᥈᥏᥆ ᤕᤧᤴ ᤐᤥᤱ᤹॥

᥇᥈ ᥇.᥉᥉᥋ ᤕᤧᤴ ᤌᤠᤖᤡᤰ ᤁᤧᤜᤠᤱᤒᤠᤀᤠᤱ ᤁᤢᤏᤢᤵᤔᤥ ᤌᤠᤖᤡᤰ ᤁᤧᤃᤧᤵᤐᤠ ᤔᤏᤠ᤺ᤱᤃ ᤔᤢ᤹ᤀᤡᤛᤠᤒᤠᤖᤥ᥄

᥇᥉ “ᤂᤧᤏᤧ᤹ ᤆᤠᤜᤡ᤺ᤴ ᤁᤢᤏᤢᤵᤔᤠ ᤌᤠᤖᤡᤰᤁᤣ ᤁᤧᤗᤠᤶᤔᤥ ᤌᤠᤛᤡᤱᤅᤧ᤹॥ ᤂᤧᤏᤧ᤹ ᤏᤠ᤺ᤶᤛᤡᤱᤔᤠ ᤁᤧᤄᤥᤛᤢ᤹. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤁᤧᤗᤰᤂᤥᤔᤧᤴ ᤋᤠ᤺ᤰᤔᤠᤖᤧ ᤗᤠᤃᤡ ᤂᤧᤏᤧ᤹ ᤕᤧᤴᤜᤠ᤹ᤖᤧ ᤁᤢᤏᤢᤵᤔᤥ ᤕᤠᤶᤔᤥ ᤁᤧᤒᤥ᤺ᤰᤗᤥ॥”

a 

᥇᥈:᥍ ᤁᤢᤓᤠ ᤛᤠᤶᤈᤡᤰᤛᤠᤒᤠᤜᤠ᤹ᤖᤧ ᤁᤴ ᤋᤱᤒᤣ ᤛᤢᤶᤛᤡᤀᤠᤱ ᤁᤢᤓᤪᤧ᤺ᤱ ᤑᤠ᤹ᤀᤠᤱ ᤏᤛᤠ᤺ᤴ ᤔᤧᤈᤥᤃᤢ॥

ᤜᤥᤛᤣ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤠᤔᤥᤛᤧᤸᤗᤧ ᤁᤢᤀᤣᤃᤠᤱ ᤂᤡᤔᤥ ᤜᤥᤛᤣ᤺ᤸᤗᤧ ᤀᤡᤛᤪᤠᤀᤡᤗᤀᤥ ᤀᤡᤱᤓᤴ ᤆᤥᤃᤢ॥ ᤀᤡᤛᤪᤠᤀᤡᤗᤒᤠ ᤜᤠᤱᤐᤠᤱ ᤛᤠᤔᤖᤡᤕᤠ᤺ᤴ ᤔᤧᤰᤔᤠᤏᤢ᤺ᤸᤗᤧ ᤋᤃᤡ ᤂᤧᤵᤔᤥ ᤕᤖᤡᤰ ᤕᤧᤳᤋᤢᤰᤂᤣ ᤘᤕᤧ॥ ᤁᤱᤃ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᥍᥈᥇ ᤋᤱᤒᤣ ᤋᤃᤡᤒᤠ ᤐᤠ᤺ᤴᤗᤥ॥ ᤜᤠᤒᤠ ᤁᤴ ᤕᤧᤶᤔᤥ ᤜᤥᤛᤧᤖᤧ ᤀᤡᤱᤓᤴ ᤆᤥᤃᤢᤖ ᤘᤕᤧ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤀᤠᤱ ᤏᤠᤘᤠᤀᤡᤳᤗᤠ ᤔᤠᤱᤄᤔᤠ ᤗᤧᤵᤔᤠᤱ ᤔᤧᤗᤠᤛᤧᤒᤠ ᤐᤠ᤺ᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤸᤗᤧ ᤀᤡᤱᤓᤴ ᤆᤥᤃᤢ॥

ᤜᤥᤛᤧᤖᤧ ᤗᤳᤇᤠ ᤁᤧᤳᤏᤡᤔᤠᤎᤡᤰᤏᤢ ᤆᤥᤃᤢᤒᤠ ᤀᤡᤏᤥᤃᤧᤴ ᤋᤢᤰᤂᤣ ᤀᤡᤛᤣ᤺ᤱᤒᤠ ᤔᤧ᤺ᤰᤂᤡᤶᤔᤡᤸᤗᤧ ᤁᤢᤒᤡ ᤐᤡᤖᤢᤖ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴ ᤔᤧᤗᤧᤰᤂᤢᤒᤠ ᤐᤠ᤺ᤴᤏᤡᤴ ᤜᤠᤱᤜᤠᤱᤅᤠᤱ ᤆᤧᤰᤂᤢ ᤐᤠ᤺ᤳᤋᤢᤀᤠᤱ ᤐᤳ॥ ᤀᤠᤰᤂᤣᤗ᤹ᤖᤡᤰ ᤂᤧᤸᤗᤧ ᤁᤢᤔᤣ᤺ᤳ ᤃᤥᤔᤣᤖᤧᤸᤗᤧ ᤂᤢᤏᤧ᤹ ᤏᤛᤠ᤺ᤴ ᤆᤥ᤺ᤰᤔᤠ ᤏᤠ᤹ᤖᤢᤀᤠᤱ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤠᤴ ᤔᤧᤗᤧᤖᤢᤀᤠᤱ ᤘᤕᤧ॥

ᤂᤧᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗ ᤛᤶᤎᤠᤱ ᤂᤢᤶᤍᤡᤱᤅᤡᤸᤗᤧᤴ ᤀᤡᤱᤈᤠ᤺ᤱ ᤋᤩᤧᤀᤠᤱ ᤘᤕᤧ॥ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤰᤔᤧᤸᤗ᤹ᤀᤣ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤐᤠ᤺ᤴᤏᤡᤸᤗᤧ ᤏᤠ᤺ᤴᤍᤢᤖᤥ॥

ᤁᤢᤏᤢᤵᤔᤥ ᤂᤧᤴ ᤛᤢᤘᤠᤱᤜᤠ᤹ ᤕᤠᤶᤔᤥ ᤂᤢᤏᤧ᤹ ᤗᤧᤵᤔᤠᤱ ᤏᤢ᤺ᤰᤋᤢᤛᤡ ᤜᤧᤰᤁᤩᤠᤱ ᤀᤠᤒᤠᤅᤣᤗᤢᤶᤔᤥᤒᤠ ᤁᤠ᤹ᤀᤡ᤺ᤴ ᤋᤃᤡᤒᤠ ᤜᤧᤰᤁᤣ ᤆᤥᤃᤢ᤹॥ ᤛᤡᤰᤗᤢᤱᤔᤠ᤹ ᤁᤧᤛᤢᤒᤠ ᤐᤠ᤺ᤴᤛᤢᤳᤗᤠᤀᤥ ᤂᤧᤴ ᤐᤠ᤺ᤴᤏᤡᤴ ᤀᤰᤂᤣᤗ᤹ᤖᤡᤰ ᤀᤥᤛᤣ᤺ᤴᤎᤠᤱ ᤆᤥᤃᤧᤀᤠᤱ ᤐᤳ. “ᤀᤡᤛᤪᤠᤀᤡᤗᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤗᤧᤵᤔᤠ ᤛᤢᤰᤏᤧᤒᤣ᥅ ᤀᤠᤰᤂᤣᤗ᤹ᤖᤡᤰ ᤂᤧᤏᤧ᤹ ᤀᤠᤱᤃᤠ᤹ ᤗᤧᤵᤔᤠ ᤛᤢᤰᤏᤧᤒᤣ᥅ ᤜᤧᤰᤁᤣ ᤆᤥ᤺ᤰᤔᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤺ᤴ ᤋᤧᤶᤔᤤ ᤔᤧᤍᤧᤴᤏᤧᤴ॥ ᤀᤠᤱᤃᤠ᤹ ᤀᤠᤛᤡᤰᤗᤢᤱᤔᤥᤏᤢᤀᤣ ᤂᤧᤏᤧ᤹ ᤗᤢᤱᤔᤠ᤹ ᤋᤢᤰᤏᤧᤖᤥ” (᥇᥇:᥎)॥

ᤋᤠᤱᤒᤠ ᤌᤠᤔᤡᤱ

ᤜᤥᤛᤣ᤺ᤸᤗᤧ ᤁᤢᤔᤣ᤺ᤰᤂᤡᤶ ᤏᤢ ᤁᤢᤜᤡᤶᤛᤕᤱ ᥇:᥇–᥉:᥋

ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤀᤡᤱᤄᤱᤜᤠ᤹ ᥊:᥇–᥇᥉:᥇᥌

ᤗᤠᤕᤥᤗᤠᤶ ᤜᤡᤶᤔᤠ ᤏᤢ ᤔᤠᤱᤜᤢᤵ ᤀᤡᤱᤄᤱ ᥇᥊:᥇-᥏

ᤜᤥᤛᤣ᤺ᤸᤗᤧ ᤁᤢᤛᤠᤵᤐᤴ

᥇

ᤕᤜᤢᤍᤠᤒᤠ ᤜᤠᤱᤜᤠ᤹ ᤀᤢᤈ᤻ᤈᤡᤕᤠᤜ. ᤕᤥᤋᤠᤔ. ᤀᤠᤜᤠᤈ. ᤜᤡᤈᤁᤡᤕᤠ ᤏᤢ ᤕᤣᤜᤥᤀᤠᤛᤖᤧ ᤁᤢᤛ᤻ᤛᤠ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧ ᤜᤠᤱᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤒᤣᤖᤡᤖᤧ ᤁᤢᤛ᤻ᤛᤠ ᤜᤥᤛᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤖᤧᤖᤥ॥

ᤜᤥᤛᤣᤖᤧ ᤁᤢᤔᤣ᤺ᤳ ᤏᤢ ᤁᤢᤛ᤻ᤛᤠ ᤁᤢᤀᤣᤜᤠ᤹

᥈ ᤀᤠᤸᤗ ᤕᤜᤘᤣ ᤍᤠᤱᤒᤠᤴ ᤜᤥᤛᤣ᤺ᤴᤗᤠᤶ ᤐᤠ᤺ᤵᤔᤠ ᤜᤣ᤺ᤰᤋᤧᤸᤗᤧ. ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤢ. “ᤁᤴ ᤗᤠᤈᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤴ ᤏᤠ᤹ᤖᤢᤀᤠᤱ ᤛᤠ᤹ᤖᤡᤰ ᤕᤠᤶᤒᤥ᤺ᤵᤔᤠ ᤀᤠᤵᤋᤡᤰᤁᤥ ᤌᤩᤧᤀᤠᤱ ᤘᤠ᤹. ᤂᤧᤏᤧ᤹ ᤐᤣᤃᤧ᤹ᤀᤠᤱ ᤆᤠᤃᤧᤖᤠᤶᤔᤠ ᤁᤧᤳᤏᤡᤔᤠᤎᤡᤰ ᤋᤧᤴᤎᤠᤶ ᤔᤣ᤺ᤰᤂᤡᤶ ᤔᤧᤳᤋᤧ᤹. ᤂᤧᤒᤩᤠᤱ ᤂᤧᤸᤗᤧ ᤆᤠᤖᤠᤶᤔᤠ ᤁᤧᤳᤏᤡᤔᤠ ᤕᤠ᤺ᤶᤒᤰ ᤆᤥᤃᤢᤒᤠᤗᤠᤶ ᤁᤳᤋᤢᤛᤡᤒᤠ ᤛᤠᤜᤠ᤹ ᤛᤠ ᤆᤥᤃᤧᤛᤧ᤹॥”

᥉ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤐᤣᤀᤠᤱ ᤍᤡᤒ᤻ᤗᤤᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ ᤃᤥᤔᤣᤖᤧᤴ ᤔᤣ᤺ᤰᤂᤡᤶ ᤔᤧᤳᤋᤢ. ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ᤗᤠᤶ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤥᤛᤣᤴ ᤔᤧᤳᤋᤢ. “ᤂᤧᤸᤗᤧ ᤁᤢᤔᤡᤱ ᤕᤡᤈᤖᤣᤗ ᤘᤠ᤺ᤳᤋᤧ᤹. ᤌᤣᤀᤠᤱᤓᤧᤸᤗᤧ ᤜᤠᤖᤠᤀᤣ ᤀᤠᤱᤃᤠ᤹ ᤕᤣᤜᤢᤖᤧ ᤁᤢᤜᤡᤶᤛᤕᤱᤜᤠ᤹ ᤕᤡᤈᤖᤣᤗᤀᤥ ᤐᤥ᤺ᤰᤂᤧᤒᤠ ᤔᤠᤰᤂᤡ᤹ ᤛᤧᤖᤧᤒᤧᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤜᤠᤱᤈᤢᤶᤔᤡᤴ ᤏᤢᤵᤛᤢᤱ᤹॥

᥋ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤀᤡᤛᤪᤠᤀᤡᤗᤖᤧ ᤁᤢᤗᤡ᤹ᤀᤡᤴ ᤕᤡᤈᤖᤣᤗᤒᤠ ᤏᤧᤏᤧᤒᤠᤍᤧᤴᤏᤥ ᤀᤧᤰᤂᤢᤱ ᤐᤡᤖᤢᤱ᤹॥”

᥌ ᤃᤥᤔᤣᤖᤧᤴ ᤕᤠᤶᤔᤥ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤔᤧᤴᤇᤢᤔᤠ ᤛᤠᤎᤡᤰ ᤁᤳᤋᤢ॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤥᤛᤣᤴ ᤔᤧᤳᤋᤢ. “ᤂᤧᤸᤗᤧ ᤁᤢᤔᤡᤱ ᤗᤢᤱᤔᤠ᤹ ᤔᤧᤴᤍᤢᤰᤔᤏᤠᤔᤠa ᤘᤠ᤺ᤳᤋᤧ᤹. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤀᤠᤸᤗᤀᤠᤱᤎᤥ ᤗᤢᤱᤔᤠ᤹ ᤔᤧᤍᤢᤰᤁᤠᤛᤡᤱᤅᤡᤴᤏᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤓᤧᤸᤗᤧᤀᤠᤱ ᤗᤧᤵᤔᤡ ᤔᤧᤒᤡᤖᤢᤱᤛᤡᤱᤅᤡᤴ᤹॥

᥍ ᤁᤖ ᤀᤠᤱᤃᤠ᤹ ᤕᤜᤢᤍᤠᤒᤠ ᤜᤡᤶᤛᤕᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱ᤹॥ ᤗᤡ. ᤋᤠᤓᤣ. ᤌᤱ. ᤀᤴ ᤏᤢ ᤀᤴᤃᤧᤗᤥ᤺ᤱᤒᤠᤜᤠ᤹ᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤛᤧ᤺ᤵᤋᤢᤱᤛᤡᤱᤅᤡᤴ᤹. ᤁᤖ ᤀᤠᤱᤃᤠ᤹ᤀᤣ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤱᤛᤡᤱ᤹ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ॥”

᥎ ᤀᤠᤸᤗ ᤃᤥᤔᤣᤖᤧᤸᤗᤧ ᤗᤢᤱᤔᤠ᤹ ᤔᤧᤴᤍᤢᤰᤔᤏᤠ ᤁᤢᤛ᤻ᤛᤠ ᤔᤧᤴᤇᤢᤔᤠᤴ ᤏᤢᤎᤢᤰᤔᤠᤗᤠᤶ ᤛᤧᤴᤍᤢ. ᤂᤧᤒᤩᤠᤱ ᤕᤠᤶᤔᤥ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤘᤣ᤹ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢ॥

᥏ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤜᤥᤛᤣᤴ ᤔᤧᤳᤋᤢ. “ᤂᤧᤸᤗᤧ ᤁᤢᤔᤡᤱ ᤀᤠᤔᤏᤠ ᤔᤧ᤺ᤴᤏᤡᤱb ᤘᤠ᤺ᤳᤋᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤱᤃᤠ᤹ ᤀᤠᤔᤏᤠ ᤔᤧ᤺ᤴᤏᤡᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤔᤧ᤺ᤴᤏᤠᤖᤥ॥

ᤀᤡᤛᤪᤠᤀᤡᤗᤧᤴ ᤕᤠᤶᤔᤥ ᤐᤥᤰ

᥇᥆ “ᤜᤧᤰᤁᤣᤛᤠᤱ ᤀᤡᤛᤪᤠᤀᤡᤗᤡᤜᤠ᤹ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤕᤠᤖᤡᤰ ᤕᤖᤡᤰ ᤔᤧᤒᤥ᤺ᤱ᤹. ᤂᤧᤱᤜᤠ᤹ ᤛᤡ᤺ᤰᤔᤠᤀᤠᤱ ᤛᤢᤰᤔᤧᤴᤍᤧᤳᤏᤧᤴ ᤏᤡ᤺ᤵᤔᤠᤀᤠᤱ ᤛᤢᤰᤔᤧᤴᤍᤧᤳᤏᤧᤴ॥ ᤂᤧᤱᤜᤠ᤹ ᤀᤠᤳᤋᤡ ‘ᤀᤠᤱᤃᤠ᤹ ᤀᤠᤔᤏᤠᤏᤡᤱ ᤔᤣ᤺ᤴ.’ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ. ᤜᤠᤒᤠ ᤂᤧᤵᤔᤥᤀᤣ ᤂᤧᤱᤜᤠ᤹. ‘ᤁᤢᤜᤡᤱᤘᤧᤳ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤏᤡᤱ’ ᤔᤧᤔᤧᤳᤋᤢᤛᤡᤖᤥ॥

᥇᥇ ᤂᤧᤒᤩᤠᤱ ᤕᤜᤢᤍᤠᤒᤠ ᤔᤏᤠᤜᤠ᤹ ᤏᤢ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ ᤁᤧᤖᤧᤰ ᤕᤠᤶᤔᤥ ᤛᤥᤖᤡᤰ ᤔᤧᤒᤥᤱ᤹. ᤜᤧᤰᤁᤩᤠᤱ ᤗᤳᤇᤠ ᤗᤠᤶᤗᤥᤒᤠ ᤔᤧᤛᤣᤃᤢᤀᤠᤱ ᤗᤠᤈᤣ᤹ᤀᤥᤗᤠᤶ ᤔᤧᤗᤴ. ᤌᤣᤀᤠᤱᤓᤧᤸᤗᤧ ᤕᤡᤈᤖᤣᤗᤒᤠ ᤕᤧᤴᤏᤡᤴ ᤐᤕᤶ ᤕᤶᤒᤠ ᤐᤥᤱᤗᤥ॥”

a 

᥇:᥌ ᤜᤡᤒᤪᤢᤀᤥ ᤗᤥ-ᤖᤢᤜᤔᤠᤜ॥

b 

᥇:᥏ ᤜᤡᤒᤪᤢᤀᤥ ᤗᤥ-ᤀᤶᤔᤡ॥

᥈

“ᤂᤡᤏᤡ᤹ ᤀᤠᤵᤑᤣᤰ ᤀᤡᤛᤪᤠᤀᤡᤗᤒᤠ ᤑᤢ᤹ᤏᤢᤛᤠ᤹ᤜᤠ᤹ ‘ᤀᤠᤱᤃᤠ᤹ ᤀᤠᤔᤏᤠᤛᤣ’ ᤔᤧᤳᤋᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤏᤧ᤹ᤏᤢᤛᤠ᤹ᤜᤠ᤹ ‘ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤁᤧᤍᤢᤰᤔᤠᤛᤣ’ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

ᤃᤥᤔᤣᤖ ᤏᤢ ᤀᤡᤛᤪᤠᤀᤡᤗᤖᤧ ᤏᤛᤠ᤺ᤴ ᤆᤥ᤺ᤰᤔᤠ ᤏᤠ᤹ᤖᤧᤳᤇᤢ

᥈ ᤂᤡᤏᤡ᤹ ᤔᤠ᤺ᤴ ᤑᤧ᤺ᤰᤋᤧᤶᤔᤧ᤹ᤀᤥ. ᤂᤢᤏᤧ᤹ ᤑᤧ᤺ᤰᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤱᤃᤠ᤹ ᤀᤠᤔᤣᤳ ᤔᤣ᤺ᤴᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤕᤧᤶᤒᤠᤀᤠ ᤔᤧ᤺ᤴᤗᤥ॥

ᤂᤢᤏᤧ᤹ ᤁᤢᤏᤠᤖᤠᤀᤥᤗᤠᤶ ᤕᤠᤶᤒᤥ᤺ᤵᤔᤠ ᤆᤡᤳᤗᤡ ᤏᤠᤖᤠᤴ

ᤜᤧᤰᤁᤩᤠᤱ ᤁᤢᤏᤢᤜᤠ᤹ᤀᤥᤗᤠᤶ ᤁᤢᤀᤡᤱᤗᤧᤰᤔᤠᤴ ᤂᤧᤳᤋᤢᤖᤖᤥ.

᥉ ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤂᤢᤏᤧ᤹ ᤗᤧᤰᤆᤠᤒᤧᤎᤡᤰ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤘᤠ᤺ᤴᤇᤡᤱᤒᤠ ᤕᤧᤴᤏᤥ ᤜᤧᤰᤁᤣ

ᤂᤧᤒᤩᤠᤱ ᤏᤠᤶᤔᤡᤸᤗᤧ ᤛᤣ᤺ᤰᤋᤢᤒᤠ ᤔᤢᤖᤧ᤺ᤰ ᤂᤠᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴ ᤁᤢᤀᤡᤛᤡ᤺ᤰ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤘᤠᤔᤡ᤺ᤰᤔᤠᤗᤠᤶ ᤛᤡᤔᤠᤖᤧ ᤗᤠᤃᤡ ᤗᤧᤖᤢᤱᤍᤧᤛᤢᤱᤗᤥ॥

᥊ ᤂᤧᤸᤗᤧ ᤁᤢᤛ᤻ᤛᤠᤜᤠ᤹ ᤀᤠᤱᤃᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤱᤛᤡᤱᤅᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤧᤸᤗᤧ ᤁᤢᤛ᤻ᤛᤠᤛᤡᤖᤥ॥

᥋ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠ᤺ᤸᤗᤧ ᤀᤡᤱᤗᤧᤰ ᤆᤥᤃᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤛᤡᤖᤡᤱᤔᤔᤥ ᤂᤧᤱᤜᤠ᤹ ᤛᤠᤵᤐᤥ᤺ᤰᤁᤥ ᤁᤢᤕᤢᤛᤡᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤗᤢᤱᤔᤠ᤹ ᤜᤡ᤺ᤵᤋᤢᤛᤡᤱᤒᤠᤜᤠ᤹ ᤋᤡᤶᤍᤢᤱᤛᤡᤱᤗᤥ.

ᤂᤧᤱᤜᤠ᤹ᤖᤧ ᤀᤠᤈᤠᤔᤠ ᤂᤖᤧ᤺ᤱ ᤀᤠᤎᤢᤱᤔᤠ ᤆᤫᤠ᤺ᤳ. ᤛᤧᤔᤢᤖᤡᤰ. ᤏᤤᤏᤠᤛᤢᤳ ᤆᤡᤖᤡᤰ.

ᤆᤤᤋᤢᤴ ᤏᤡ᤺ᤱᤃᤣ᤹ ᤏᤢ ᤆᤧᤸᤗᤧᤰᤛᤣ᤹ ᤌᤡ ᤔᤧᤒᤡᤀᤠᤖᤥ॥’

᥌ “ᤂᤧᤸᤗᤧ ᤆᤥᤃᤢᤸᤗᤧ ᤋᤡᤱᤃᤪᤣᤰᤐᤠ ᤑᤠᤳᤋᤠᤵᤜᤠ᤹ᤖᤧ

ᤀᤠᤱᤃᤠ᤹ ᤂᤧᤸᤗᤧ ᤁᤢᤗᤠᤶᤔᤡᤴ ᤌᤣ᤺ᤰᤋᤢᤱᤗᤥ.

ᤜᤧᤰᤁᤩᤠᤱ ᤗᤢᤱᤎᤠᤰ ᤛᤡᤃᤠᤱ ᤛᤠᤰᤋᤢᤱ ᤕᤢᤰᤂᤢᤱᤗᤥ

ᤜᤧᤰᤁᤣᤗ᤹ᤖᤡᤰ ᤂᤧᤸᤗᤧ ᤗᤠᤶ ᤔᤧᤄᤥᤛᤢᤴᤗᤥ॥

᥍ ᤂᤢᤏᤧ᤹ ᤗᤢᤱᤔᤠ᤹ ᤜᤡ᤺ᤵᤋᤢᤛᤡᤒᤠᤜᤠ᤹ ᤀᤣᤃᤠᤱ ᤀᤣᤃᤠᤱ ᤋᤡᤶᤍᤢᤛᤡᤖᤥ.

ᤁᤖ ᤂᤢᤏᤧ᤹ ᤂᤧᤱᤜᤠ᤹ ᤔᤧᤛᤡ᤹ᤖᤢᤛᤡᤴᤗᤥ

ᤂᤢᤏᤧ᤹ ᤂᤧᤱᤜᤠ᤹ ᤜᤰᤛᤢᤛᤡᤖᤥ

ᤁᤖ ᤂᤢᤏᤧ᤹ ᤂᤧᤱᤜᤠ᤹ ᤔᤧᤄᤥᤛᤢᤴᤛᤡᤴᤗᤥ॥

ᤂᤧᤒᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖᤥ.

‘ᤀᤠᤱᤃᤠ᤹ ᤋᤃᤡᤒᤠ ᤀᤠᤕᤧᤶᤒᤠᤀᤥ ᤏᤢ᤺ᤱᤅᤠ ᤐᤣ᤺ᤰᤁᤠᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤸᤗᤥᤏᤢ᤺ᤸᤗᤧ ᤂᤧᤴ ᤕᤧᤶᤔᤥ

ᤀᤠᤱᤃᤠ᤹ ᤏᤢᤖᤠᤱ ᤋᤠᤛᤠᤱᤅᤠᤱ ᤘᤕᤠᤱᤗᤥ॥’

᥎ ᤂᤢᤏᤧ᤹ ᤐᤥᤃᤢᤃᤧᤴ ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ

ᤜᤧᤰᤁᤩᤠᤱ ᤆᤤᤋᤢᤴ ᤏᤡ᤺ᤱᤃᤣ᤹ ᤁᤧᤒᤡᤒᤠᤃ ᤀᤠᤱᤃᤠ᤹ᤀᤣ ᤘᤕᤠᤱᤗᤥ

ᤂᤧᤒᤩᤠᤱ ᤀᤠᤱᤃᤠ᤹ᤀᤣ ᤂᤢᤏᤧ᤹ ᤛᤶᤎᤠᤱ ᤛᤠᤶᤔᤩᤠᤱ ᤏᤢ ᤕᤢᤵᤐᤠ

ᤌᤠᤛᤢᤱᤅᤠᤱ ᤘᤕᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ.

ᤂᤧᤴ ᤐᤠ᤺ᤴᤜᤠ᤹ᤃ ᤂᤧᤱᤜᤠ᤹ᤖᤧ ᤒᤠᤗ ᤔᤠᤱᤅᤥ ᤔᤧᤴᤍᤥ᤺ᤴᤍᤢᤖᤥ॥

᥏ “ᤂᤧᤸᤗᤧ ᤆᤥᤃᤢᤸᤗᤧ ᤁᤢᤈᤠ ᤋᤢᤶᤔᤡᤸᤗᤧ ᤀᤠᤱᤃᤠ᤹ ᤀᤠᤈᤠᤴ.

ᤜᤧᤰᤁᤩᤠᤱ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ ᤕᤠᤖᤡᤵ ᤐᤥ᤺ᤱᤅᤡᤸᤗᤧ

ᤀᤠᤈᤧᤸᤗᤧᤰᤛᤣ᤹ ᤌᤡ᤺ᤴ ᤀᤠᤱᤃᤠ᤹ ᤏᤢ᤺ᤰᤋᤢᤱ ᤋᤣ᤹ᤖᤢᤱᤗᤥ॥

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤗᤧᤰᤆᤠᤒᤧᤎᤡᤰ ᤋᤧᤵᤔᤠ ᤀᤠᤛᤧᤔᤢᤖᤡᤰᤁᤡᤴ ᤏᤢ

ᤏᤤᤏᤠᤛᤢᤳ ᤆᤡᤖᤡᤰᤁᤡᤴ ᤀᤠᤱᤃᤠ᤹ ᤏᤠᤵᤋᤢᤱ ᤋᤣ᤹ᤖᤢᤱᤗᤥ॥

᥇᥆ ᤀᤠᤸᤗ ᤂᤢᤏᤧ᤹ ᤗᤢᤱᤔᤠ᤹ ᤜᤡ᤺ᤵᤋᤢᤛᤡᤒᤠᤜᤠ᤹ᤖᤣ ᤂᤢᤴᤇᤡ᤹ ᤋᤃᤡᤀᤣ

ᤀᤠᤱᤃᤠ᤹ ᤂᤧᤸᤗᤧ ᤁᤢᤔᤧᤴᤍᤵᤐᤡᤴ ᤏᤡᤎᤠ᤺ᤵᤗ ᤕᤠ᤺ᤴᤍᤢᤱᤗᤥ.

ᤜᤧᤰᤁᤩᤠᤱ ᤀᤠᤜᤢᤰᤁᤥᤗᤠᤶ ᤜᤠ᤺ᤳᤗᤧᤀᤠᤱ ᤂᤧᤴ ᤋᤠᤱᤔᤧᤛᤧ᤺ᤵᤋᤢᤴᤗᤥ॥

᥇᥇ ᤀᤠᤱᤃᤠ᤹ ᤂᤧᤸᤗᤧ ᤁᤧᤖᤧᤰ ᤁᤢᤛᤥᤛᤥᤳ ᤗᤖᤠᤱᤜᤠ᤹.

ᤂᤧᤸᤗᤧ ᤁᤢᤗᤠᤍᤢᤵᤐᤥᤒᤠ ᤋᤱᤏᤠᤶᤜᤠ᤹. ᤂᤧᤸᤗᤧ ᤁᤧᤖᤧᤰ

ᤁᤢᤏᤠ᤺ᤶᤛᤡᤱᤔᤠ ᤕᤧᤴᤜᤠ᤹ ᤏᤢ ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ

ᤂᤧᤸᤗᤧ ᤁᤧᤖᤧᤰ ᤁᤢᤛᤠᤓᤱᤈᤠᤜᤠ᤹ ᤛᤠᤰᤋᤢᤱ ᤐᤡᤖᤢᤱᤗᤥ॥

᥇᥈ ᤂᤧᤸᤗᤧ ᤁᤢᤈᤧᤸᤗᤧᤰᤛᤣ᤹ᤒᤢᤱᤜᤠ᤹ ᤏᤢ ᤁᤢᤒ᤺ᤳᤇᤣ᤹ᤒᤢᤱᤜᤠ᤹ᤖᤧ

ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

‘ᤁᤴ ᤗᤢᤱᤔᤠ᤹ ᤜᤡ᤺ᤵᤋᤢᤱᤛᤡᤒᤠᤜᤠ᤹ᤖᤧ ᤔᤧᤒᤡᤖᤠᤱᤒᤠ ᤀᤠᤏᤠᤶᤕᤠᤰᤗᤥ॥’

ᤀᤠᤱᤃᤠ᤹ ᤂᤧᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤱ ᤐᤡᤖᤢᤱᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤑᤠᤵᤋᤠᤵ ᤆᤥᤃᤢᤱᤗᤥ

ᤜᤧᤰᤁᤩᤠᤱ ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤛᤡᤱᤛᤣ᤹ᤜᤠ᤹ ᤔᤧᤈᤔᤧᤍᤣᤛᤢᤖᤥ॥

᥇᥉ ᤂᤧᤴ ᤕᤧᤴᤜᤠ᤹ᤀᤥ ᤂᤢᤏᤧ᤹ ᤒᤠᤗ ᤔᤠᤱᤜᤠ᤹ᤖᤧ ᤗᤠᤃᤡ

ᤛᤢᤰᤐᤠ ᤜᤠ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤂᤢᤶᤍᤡᤱ ᤐᤡᤖᤢᤱᤗᤥ.

ᤂᤢᤏᤧ᤹ ᤁᤢᤴᤍᤢᤸᤗᤥᤜᤠ᤹ ᤏᤢ ᤛᤠᤔᤠᤜᤠ᤹ ᤘᤠ᤺ᤳᤇᤡᤱᤗᤥ

ᤜᤧᤰᤁᤩᤠᤱ ᤗᤢᤱᤔᤠ᤹ ᤜᤡ᤺ᤵᤋᤢᤛᤡᤒᤠᤜᤠ᤹ ᤋᤡᤶᤍᤢᤛᤡᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤏᤡᤱᤘᤠ᤹ ᤑᤣ᤺ᤳᤇᤠᤱᤅᤠᤱ ᤘᤕᤧᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤀᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ

᥇᥊ “ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤀᤠᤱᤃᤠ᤹ ᤂᤧᤴ ᤗᤧᤔᤢᤱᤅᤠᤱ

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ ᤋᤣ᤹ᤖᤢᤱᤗᤥ.

ᤜᤧᤰᤁᤩᤠᤱ ᤂᤧᤵᤔᤥ ᤏ᤺ᤶᤏ᤺ᤶᤔᤠᤱ ᤋᤠ᤹ᤈᤧᤰᤋᤢᤱᤗᤥ॥

᥇᥋ ᤂᤧᤵᤔᤥ ᤂᤧᤸᤗᤧ ᤁᤢᤈᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤏᤢ᤺ᤰᤋᤢᤱ ᤐᤡᤖᤢᤱᤗᤥ.

ᤜᤧᤰᤁᤩᤠᤱ ᤀᤠᤁᤥᤖᤒᤠa ᤏᤧᤏᤧᤒᤠᤍᤧᤴᤏᤡᤴ ᤆᤠᤜᤡ᤺ᤴ

ᤀᤠᤱᤃᤠ᤹ ᤏᤡᤱᤛᤠᤱ ᤆᤥ᤺ᤰᤔᤠ ᤗᤠᤶᤎᤣ᤺ᤵ ᤆᤥᤃᤢᤱ ᤐᤡᤖᤢᤱᤗᤥ॥

ᤂᤧᤵᤔᤥ ᤂᤢᤏᤧ᤹ ᤘᤧᤴᤍᤧᤀᤠᤱ ᤘᤕᤧᤒᤠ ᤁᤢᤕᤧᤴᤜᤠ᤹ᤀᤥ ᤜᤧᤰᤁᤣ

ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤌᤠᤅᤧᤒᤠ ᤕᤧᤴᤏᤥ ᤜᤧᤰᤁᤣ ᤛᤠᤶᤗᤥᤖᤥ॥”

᥇᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤂᤧᤸᤗᤧ ᤕᤠ᤺ᤴᤍᤡᤰ ‘ᤀᤠᤱᤃᤠ᤹ ᤀᤠᤕᤧᤶᤒᤠᤀᤣ’ ᤁᤧᤔᤧᤳᤋᤠᤖᤥ.

ᤜᤧᤰᤁᤩᤠᤱ ‘ᤀᤠᤱᤃᤠ᤹ ᤀᤠᤴᤍᤠᤱᤒᤠᤀᤣ’ ᤁᤧᤶᤔᤧᤳᤋᤠᤴᤗᤥ॥

᥇᥍ ᤒᤠᤗ ᤔᤠᤱᤜᤠ᤹ᤖᤧ ᤁᤢᤔᤡᤱᤜᤠ᤹ ᤂᤧᤸᤗᤧ ᤁᤢᤶᤒᤪᤠᤀᤥᤗᤠᤶ ᤂᤧᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤴ ᤔᤡᤱᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤀᤡᤱᤄᤢᤴᤗᤥ॥

᥇᥎ ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹ᤏᤢ ᤜᤧᤰᤁᤩᤠᤱ ᤋᤠᤱᤛᤠᤱᤒᤥᤒᤠ ᤐᤢᤛᤠᤜᤠ᤹ᤏᤢ

ᤂᤧᤒᤩᤠᤱ ᤂᤠᤶᤒᤠᤱᤅᤥ ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ᤏᤢ ᤔᤠᤱᤜᤢᤵ ᤆᤥᤃᤢᤱᤗᤥ॥

ᤂᤥ. ᤋᤠᤓᤣ ᤏᤢ ᤌᤱᤜᤠ᤹ ᤀᤠᤱᤃᤠ᤹ ᤗᤠᤈᤣ᤹ᤗᤠᤶ ᤗᤠ᤺ᤳᤗᤠ᤺ᤳ ᤆᤥᤃᤢᤱᤗᤥ.

ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤌᤠᤵᤌᤣ᤺ᤰ ᤕᤠᤶᤎᤣᤰ ᤏᤧᤔᤠ ᤔᤧᤄᤥᤖᤖᤥ॥

᥇᥏ ᤀᤠᤱᤃᤠ᤹ ᤂᤧᤏᤧ᤹ ᤛᤍᤠᤍᤡᤱᤗᤧ ᤗᤠᤃᤡ ᤐᤠ᤺ᤴᤓᤢ᤹ᤏᤧᤖᤥ.

ᤀᤠᤱᤃᤠ᤹ ᤛᤠᤶᤕᤥᤏᤡᤔᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤥ

ᤗᤢᤱᤔᤠ᤹ ᤋᤢᤰᤏᤧ ᤜᤧᤰᤁᤩᤠᤱ ᤔᤡ᤺ᤶᤈᤡᤀᤥ ᤐᤠ᤺ᤴᤓᤢ᤹ᤏᤧᤖᤥ॥

᥈᥆ ᤁᤢᤍᤥ᤺ᤵᤔᤠᤀᤠᤱ ᤀᤠᤱᤃᤠ᤹ ᤂᤧᤏᤧ᤹ ᤀᤠᤔᤣ᤺ᤳ ᤆᤥ᤺ᤰᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤖᤥ॥”

᥈᥇ “ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

ᤂᤧᤴ ᤕᤣᤴᤏᤥ ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱᤗᤥ.

ᤀᤠᤱᤃᤠ᤹ ᤋᤠᤱᤛᤠᤱᤒᤧᤴ ᤏᤢᤃᤵ ᤐᤡᤖᤢᤱᤗᤥ

ᤜᤧᤰᤁᤩᤠᤱ ᤋᤠᤱᤛᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢᤃᤵ ᤐᤡᤖᤢᤖᤥ॥

᥈᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤐᤥᤃᤢᤃᤧᤴ ᤁᤢᤈᤠ. ᤆᤧᤸᤗᤧᤰᤛᤣ᤹

ᤌᤡ᤺ᤴ ᤏᤢ ᤆᤤᤋᤢᤴ ᤏᤡ᤺ᤱᤃᤣᤴ ᤏᤢᤃᤵ ᤐᤡᤖᤢᤛᤡᤖᤥ

ᤂᤶᤓᤩᤠᤱ ᤂᤧᤱᤜᤠ᤹ᤖᤧ ᤕᤡᤈᤖᤣᤗᤧᤴb ᤏᤢᤃᤵ ᤔᤧᤒᤡᤖᤢᤖᤥ॥

᥈᥉ ᤀᤠᤵᤑᤣᤰ ᤀᤠᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤕᤢᤰᤂᤢᤱᤛᤡᤱᤗᤥ.

ᤀᤠᤱᤃᤠ᤹ ᤀᤠᤳᤋᤡᤴ ‘ᤗᤢᤱᤔᤠ᤹ ᤔᤧᤴᤍᤢᤰᤔᤏᤠᤔᤠ’ ᤔᤧᤳᤋᤢᤱᤅᤠᤱ ᤘᤕᤧ.

ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤱᤗᤥ॥

ᤀᤠᤳᤋᤡᤴᤜᤠ᤹ ‘ᤀᤠᤱᤃᤠ᤹ ᤀᤠᤔᤏᤠᤏᤡᤱ ᤔᤧ᤺ᤴ’ ᤔᤧᤳᤋᤢᤱᤛᤡᤱᤅᤠᤱ ᤘᤕᤧ

ᤂᤧᤱᤜᤠ᤹ ‘ᤀᤠᤱᤃᤠ᤹ ᤀᤠᤔᤏᤠᤏᤡᤱ’ ᤔᤧᤳᤋᤢᤱᤛᤡᤱᤗᤥ॥

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤣ ᤀᤠᤱᤃᤠ᤹ ᤀᤰᤂᤣ ᤔᤧᤔᤧᤳᤋᤠᤖᤥ.

‘ᤂᤧᤏᤧ᤹ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥’”

a 

᥈:᥇᥋ ᤀᤠᤁᤥᤖ ᤑᤠ᤹ᤀᤡᤴ ᤋᤢᤰᤂᤣ ᤗᤠᤰᤂᤣ ᤐᤥᤱ᤹॥

b 

᥈:᥈᥈ ᤕᤡᤈᤖᤣᤗ ᤑᤠ᤹ᤀᤡᤏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤣ᤺ᤳᤋᤢ᤹ ᤐᤥᤱ᤹॥

ᤜᤥᤛᤣᤴ ᤏᤢ ᤀᤡᤱᤗᤧᤰᤛᤫᤠᤔᤠ ᤔᤧᤴᤇᤢᤔᤠᤴ

᥉

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤏᤧ᤹ ᤁᤧᤔᤣ᤺ᤳᤋᤡᤴ ᤘᤣ᤹ ᤕᤧᤶᤒᤡᤳᤇᤠ᤺ᤸᤗᤧ ᤗᤢᤱᤔᤠ᤹ ᤋᤢᤰᤋᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤆᤥ᤺ᤰᤛᤠᤱ ᤂᤧᤏᤧ᤹ ᤐᤣᤃᤧ᤹ᤀᤠᤱ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤧ᤹॥ ᤀᤡᤛᤪᤠᤀᤡᤗᤡᤜᤠ᤹ ᤘᤣ᤹ ᤔᤠᤱᤜᤠ᤹ ᤗᤧᤵᤔᤠᤱ ᤔᤧᤜᤡᤛᤡᤱ᤹ ᤜᤧᤰᤁᤩᤠᤱ ᤂᤧᤴ ᤂᤧᤱᤔᤏᤠᤒᤠ ᤆᤧᤸᤗᤧᤰᤛᤣ᤹ ᤛᤣᤛᤣ ᤂᤖᤧ᤺ᤱᤜᤠ᤹ ᤂᤢᤴᤇᤡ᤹ ᤛᤡᤖᤠ᤹ᤌᤠᤱ᤹. ᤜᤧᤰᤁᤣᤛᤠᤱ ᤕᤜᤘᤣ ᤍᤠᤅᤒᤧᤸᤗᤧ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤁᤧᤔᤣ᤺ᤳᤋᤡᤴ ᤗᤢᤱᤔᤠ᤹ ᤋᤢᤰᤋᤧ᤹॥”

᥈ ᤁᤸᤗᤧᤆᤥᤃᤢᤸᤗᤧ ᤌᤡᤒᤥᤱᤅᤠᤱ ᤅᤠᤛᤡ ᤛᤣᤁᤣᤗa ᤌᤠᤱᤔᤏᤠᤒᤠ ᤕᤢᤵᤐᤠ ᤏᤢ ᥇᥋᥆ ᤁᤡᤗᤥ ᤜ᤺ᤰᤛᤡᤖᤧ ᤀᤠᤱᤃᤠ᤹ ᤂᤧᤴ ᤀᤡᤅᤢᤱ॥

᥉ ᤂᤧᤒᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤔᤧᤳᤋᤢᤱ. “ᤂᤧᤏᤧ᤹ ᤕᤖᤡᤰ ᤕᤧᤴ ᤌᤠᤖᤡᤰ ᤀᤠᤱᤃᤠ᤹ᤏᤢ ᤁᤧᤘᤠ᤹ᤖ ᤐᤥᤱ᤹. ᤂᤧᤏᤧ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤜᤧᤰᤁᤩᤠᤱ ᤁᤢᤓᤠ ᤕᤧᤶᤒᤡᤳᤇᤠ᤺ᤴᤏᤢ ᤆᤡᤄᤡᤵ ᤂᤡᤶᤛᤡᤱᤔᤠ ᤔᤧᤏᤢ᤹ᤏᤧᤴ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ᤏᤢ ᤘᤠ᤹ᤀᤠ॥”

᥊ ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤕᤖᤡᤰ ᤕᤧᤴ ᤌᤠᤖᤡᤰ ᤜᤠᤱ ᤏᤢ ᤗᤠᤶᤗᤥᤒᤠ ᤔᤧ᤺ᤴᤏᤣ. ᤛᤡᤍᤢᤱᤈᤓᤠ ᤏᤢ ᤛᤣᤛᤣ ᤗᤢᤱ ᤔᤣ᤺ᤴᤏᤣ ᤜᤧᤰᤁᤩᤠᤱ ᤀᤣᤐᤥᤍ ᤏᤢ ᤜᤡᤶᤛᤠᤶᤔᤠᤱ ᤔᤧ᤺ᤴᤏᤣ ᤔᤧᤘᤠ᤹॥

᥋ ᤂᤧᤴ ᤀᤣᤃᤠᤱ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤢ᤺ᤱ᤹. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤢᤴᤇᤡ᤹ ᤜᤠᤱ ᤍᤠᤀᤢᤍᤧᤴ ᤔᤧᤃᤥ᤺ᤳᤋᤢᤛᤡ᤹॥ ᤕᤠᤱᤛᤡᤒᤠ ᤕᤧᤴᤜᤠ᤹ᤀᤥ ᤂᤧᤱᤜᤠ᤹ ᤔᤧᤃᤡᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤏᤢ ᤂᤢᤏᤧ᤹ ᤁᤢᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤗᤧᤵᤔᤠᤱ ᤔᤧᤍᤠᤖᤥ॥

a 

᥉:᥈ ᤜᤵᤔᤧᤴ ᥇᥍᥆ ᤁᤡᤗᤥᤃᤪᤠᤔ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤢ

᥊

ᤀᤡᤛᤪᤠᤀᤡᤗᤡᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤧᤵᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤁᤴ ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤠᤵᤋᤡᤰ ᤀᤰᤋᤱᤒᤠ ᤘᤠ᤹ᤖᤥ-

“ᤁᤴ ᤗᤠᤈᤣ᤹ᤀᤥ ᤁᤢᤍᤥ᤺ᤵᤔᤠ ᤏᤛᤠ᤺ᤴ ᤜᤥ᤺ᤵᤗᤥ.

ᤆᤰᤔᤧᤸᤗ᤹ᤔᤏᤠᤒᤠ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤜᤥ᤺ᤵᤗᤥ

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤢᤶ ᤏᤡᤱᤘᤠ᤺ᤴ ᤜᤥ᤺ᤵᤗᤥ॥

᥈ ᤁ᤹ᤕᤥ ᤔᤠᤱᤍᤣᤛᤡᤱᤔᤠ ᤛᤠᤱᤃᤪᤠ ᤐᤡᤛᤡᤱᤔᤠ. ᤀᤡᤱᤗᤧᤰ ᤐᤠ᤺ᤵᤔᤠ.

ᤔᤏᤠᤛᤧᤵᤔᤠ. ᤂᤢ᤺ᤵᤔᤠ ᤏᤢ ᤕᤠᤶᤒᤥ᤺ᤵᤔᤠ ᤐᤠ᤺ᤴᤜᤠ᤹ ᤔᤧᤛᤧᤛᤢᤖᤥ.

ᤜᤧᤰᤁᤩᤠᤱ ᤁᤢᤈᤰᤗᤧ ᤁᤢᤈᤰ ᤀᤠᤸᤗᤛᤠᤱ ᤕᤖᤡᤰ ᤔᤏᤠ ᤔᤧᤛᤧᤖᤢᤛᤡᤖᤥ॥

᥉ ᤁᤸᤗᤧᤆᤥᤃᤢᤸᤗᤧ ᤁᤴ ᤗᤠᤈᤣ᤺ᤴ ᤔᤣᤖᤡᤱ ᤌᤰᤗᤥ.

ᤜᤧᤰᤁᤩᤠᤱ ᤁᤵᤔᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤔᤧᤔᤧᤰᤗᤥ.

ᤂᤧᤒᤩᤠᤱ ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹. ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ ᤏᤢ

ᤘᤖ᤺ᤱᤅᤥᤒᤠ ᤐᤠᤎᤢᤱ ᤗᤧᤰᤅᤠᤜᤠ᤹ᤀᤠᤱ ᤔᤧᤛᤡᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤠᤵᤋᤡᤰᤛᤠᤒᤠ ᤗᤣ᤺ᤳᤋᤢᤛᤡ

᥊ “ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤀᤠᤵᤋᤡᤰ ᤔᤧᤍᤠᤖᤢᤴᤗᤖᤥ.

ᤀᤠᤳᤋᤡᤴᤏᤠᤱ ᤀᤠᤵᤋᤡᤰ ᤔᤣᤴᤃᤢ᤺ᤳᤋᤢᤴᤗᤖᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤔᤏᤠᤜᤠ᤹ᤃ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹

ᤀᤠᤵᤋᤡᤰ ᤁᤧᤃᤢ᤺ᤵᤐᤠ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

᥋ ᤂᤧᤏᤧ᤹ ᤛᤧᤴᤍᤡᤰ ᤗᤧᤴᤍᤡᤰ ᤁᤧᤍᤥ᤺ᤰᤁᤠᤱ ᤁᤧᤈᤥ᤺ᤴᤗᤥ.

ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤠᤱ

ᤂᤧᤏᤧ᤹ᤏᤢᤀᤣ ᤛᤥᤖᤡᤰ ᤔᤧᤍᤥ᤺ᤰᤁᤠᤱ ᤔᤧᤈᤥ᤺ᤴᤗᤥ.

ᤁᤶᤓᤗ᤹ᤖᤡᤰ ᤀᤠᤱᤃᤠ᤹ ᤂᤧᤏᤧ᤹ ᤁᤧᤶᤔᤠ ᤔᤧᤰᤂᤢᤱᤗᤥ॥

᥌ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤛᤢ᤺ᤶᤔᤠᤖᤧ ᤆᤥᤃᤢᤸᤗᤧ ᤔᤧᤔᤧᤃᤧᤀᤠᤱ ᤘᤠ᤹ᤖᤥ.

ᤛᤡᤰᤁᤢᤶᤍᤡᤱ ᤏᤡᤱᤘᤠ᤺ᤴ ᤂᤡᤏᤡ᤹ ᤁᤧᤏᤠ᤹ᤖᤢᤶᤒᤠᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠ ᤔᤧᤒᤠᤱᤏᤡᤱᤅᤡᤴᤗᤥ॥

ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ

ᤂᤡᤏᤡ᤹ ᤏᤡᤏᤡ ᤂᤧᤶᤄᤧᤶ ᤁᤧᤴᤗᤠᤵᤋᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ.

ᤀᤠᤱᤃᤠ᤹ᤀᤠᤱ ᤂᤡᤏᤡ᤹ ᤛᤠᤜᤠ᤹ ᤏᤡᤏᤡ ᤔᤧᤗᤠᤵᤐᤠᤛᤡᤱᤅᤡᤴᤗᤥ॥

᥍ ᤀᤠᤰᤂᤩᤠᤖᤡᤰ ᤕᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤒᤥᤖᤧᤖ ᤔᤧᤒᤣ.

ᤂᤧᤶᤔᤩᤠᤰ ᤕᤖᤡᤰᤁᤣ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤗᤠᤕᤥ ᤔᤧᤈᤥᤃᤢᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤛᤥ ᤌᤠ᤺ᤱᤛᤥ᤺ᤴ ᤛᤡᤖᤡᤱᤔᤏᤠ ᤐᤠ᤺ᤴᤜᤠ᤹ᤏᤢ ᤔᤧᤗᤧᤰᤋᤢᤖᤥ॥

᥎ “ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤂᤧᤱᤜᤠ᤹ ᤐᤥ᤺ᤰᤋᤢᤛᤡᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤗᤥ॥

᥏ ᤀᤠᤰᤋᤱᤒᤠ ᤔᤏᤠ ᤜᤧᤰᤋᤱᤒᤠᤀᤣ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤧᤒᤥᤱᤗᤥ.

ᤂᤢᤴᤇᤡ᤹ ᤕᤧᤵᤗᤧᤰᤁᤡᤸᤗᤧ ᤁᤢᤗᤧᤰᤘᤠ ᤁᤧᤖᤧᤰ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ

ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤗᤧᤰᤘᤠ᤹ ᤏᤢ᤺ᤰᤋᤢᤱ ᤐᤡᤖᤢᤱᤛᤡᤱᤗᤥ॥

᥇᥆ ᤂᤧᤱᤜᤠ᤹ᤖᤧ ᤆᤠᤔᤠᤃ ᤔᤧᤈ ᤁᤖ ᤂᤧᤱᤜᤠ᤹ ᤔᤧᤱᤄᤠᤏᤧᤴᤗᤥ.

ᤂᤧᤱᤜᤠ᤹ᤖᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤁᤖ ᤔᤧᤶᤒᤥ᤺ᤴᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤗᤧᤖᤢ ᤔᤧᤍᤣᤛᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤔᤧᤒᤡᤖᤢᤀᤠᤱ ᤘᤠ᤹ᤖᤥ॥

ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤋᤡᤰ ᤁᤢ᤺ᤳᤋᤢᤛᤡ

᥇᥇ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤁᤢᤒᤥᤰ ᤆᤧᤸᤗᤧᤰᤛᤣ᤹

ᤌᤡ᤺ᤸᤗᤧ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹

ᤛᤡᤰᤁᤢᤶᤏᤡᤱᤘᤠᤴ ᤗᤧᤰᤂᤢ ᤐᤡᤖᤢᤛᤡᤖᤥ॥

᥇᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤱ ᤏᤠᤘᤠᤀᤡᤳᤗᤠᤴ ᤛᤢᤈᤠ ᤔᤧᤏᤠ᤺ᤰᤋᤢᤖᤥ.

ᤜᤧᤰᤁᤩᤠᤱ ᤗᤳᤇᤠ ᤛᤡᤱ ᤋᤰᤁᤠ᤺ᤳᤋᤡᤸᤗᤧ ᤂᤧᤱᤜᤠ᤹ ᤏᤢᤃᤵ ᤐᤡᤖᤢᤛᤡᤖᤥ॥

ᤕᤠᤶᤒᤥ᤺ᤵᤔᤠ ᤏᤡᤱᤘᤠ᤺ᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤴ ᤔᤧᤏᤠ᤹ᤖᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥇᥉ ᤂᤧᤱᤜᤠ᤹ᤖᤧ ᤁᤥ᤺ᤰᤔᤠᤜᤠ᤹ᤖᤧ ᤁᤢᤛᤶᤜᤠ᤹ᤀᤥ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖᤥ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥᤒᤠ ᤛᤢᤛᤢ ᤁᤧᤗ᤹ᤒᤠ ᤏᤠᤶᤀᤡ᤺ᤰᤂᤱ

ᤀᤠᤒᤡᤒᤡᤒᤠ ᤕᤜᤡᤒᤠ. ᤜᤢᤶᤒᤧᤳ ᤁᤧᤍᤠᤵᤐᤠ ᤐᤡᤐᤥᤖ ᤏᤢ

ᤐᤥᤖᤥ᤺ᤰᤛᤡᤱᤔᤠᤜᤠ᤹ᤖᤧ ᤁᤢᤛᤡᤱᤃᤠᤱ ᤛᤢᤰᤐᤠ ᤔᤧᤜᤠ᤺ᤴᤍᤢᤖᤥ॥

“ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤁᤧᤳᤏᤡᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤐᤠᤱᤗᤡᤔᤠᤜᤠ᤹ᤖᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥇᥊ ᤂᤡᤏᤡ᤹ ᤔᤧᤶᤇᤢᤔᤠ ᤛᤠᤜᤠ᤹ ᤁᤧᤳᤏᤡᤔᤠ ᤆᤥ᤺ᤰᤔᤠ ᤗᤧᤵᤔᤠᤱ ᤔᤧᤗᤠ᤺ᤳᤇᤠᤱ

ᤀᤠᤱᤃᤠ᤹ ᤂᤡᤏᤡ᤹ ᤔᤧᤴᤇᤢᤔᤠ ᤛᤠᤜᤠ᤹ ᤂᤢᤶᤍᤡᤱ ᤔᤧᤒᤡᤀᤠᤛᤡᤱᤅᤡᤴᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤐᤠᤱᤗᤡᤔᤠᤜᤠ᤹ᤖᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ

ᤔᤧᤈᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤒᤡᤀᤠᤛᤡᤱᤅᤡᤴᤗᤥ॥

ᤌᤣᤀᤠᤱᤓᤧᤸᤗᤧ ᤕᤧᤶᤒᤡᤳᤇᤠᤜᤠ᤹ ᤀᤠᤵᤑᤣᤰᤁᤠᤱ ᤕᤠᤶᤒᤥ᤺ᤵᤔᤠ

ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤵᤔᤠᤱ ᤔᤧᤗᤠᤛᤧᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤔᤠᤱᤎᤠ᤺ᤴᤏᤥᤒᤠ ᤁᤧᤳᤏᤡᤔᤠ ᤛᤧᤘᤠᤖᤥᤔᤠᤜᤠ᤹ᤏᤢ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖᤥ.

ᤂᤠᤛᤡᤱᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤹ ᤔᤧᤱᤃᤵᤔᤏᤠᤒᤠ ᤔᤏᤠᤜᤠ᤹ ᤔᤧᤔᤧᤰᤗᤥ॥

᥇᥋ “ᤀᤡᤛᤪᤠᤀᤡᤗᤀᤣ. ᤂᤧᤏᤧ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤛᤠᤱ

ᤕᤜᤢᤍᤠᤴ ᤀᤠᤵᤋᤡᤰᤛᤠᤒᤠ ᤔᤧᤒᤥᤱᤅᤡᤴᤗᤖᤥ॥

ᤃᤡᤗᤃᤠᤗᤀᤥ ᤂᤡᤏᤡ᤹ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ

ᤜᤧᤰᤁᤩᤠᤱ ᤒᤣᤌ-ᤀᤠᤘᤏᤀᤥᤀᤠᤱ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ

‘ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤴ ᤁᤢᤜᤡᤘᤧᤳ ᤘᤠ᤹ᤒᤠ ᤁᤢᤀᤡᤛᤡ᤺ᤰ’

ᤐᤠ᤺ᤳᤋᤠᤶᤔᤧ᤹ᤖ ᤔᤠᤱᤜᤧᤰᤁᤠᤱ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥇᥌ ᤐᤠ᤺ᤴ ᤔᤧᤱᤄᤧᤶᤔᤏᤠᤔᤠ ᤁᤖ᤺ᤱ ᤐᤡᤵᤔᤠ ᤁᤢᤀᤡᤛᤡ᤺ᤰ

ᤀᤡᤛᤪᤠᤀᤡᤗᤡᤜᤠ᤹ ᤀᤠᤎᤡᤱᤃᤠᤏᤡ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤒᤩᤠᤱ ᤀᤠᤰᤂᤣᤗ᤹ᤖᤡᤰ ᤘᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤆᤠᤖᤠᤶᤔᤠᤍᤧᤴᤏᤥ

ᤔᤧᤸᤗᤢᤰᤛᤠ᤺ᤳᤜᤠ᤹ ᤆᤠᤔᤧᤖᤠᤶᤒᤠ ᤁᤢᤀᤡᤛᤡ᤺ᤰ ᤆᤠᤖᤠᤶᤛᤢᤛᤡᤒᤣ᥅

᥇᥍ ᤀᤣᤑᤪᤠᤀᤡᤶᤔᤡᤴ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤂᤢᤴᤇᤡ᤹ ᤆᤢᤶ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤧᤴ ᤀᤣ᤺ᤰᤛᤧᤳᤇᤠ ᤗᤧᤖᤧᤶᤍᤣᤛᤧᤶᤔᤧ᤹ᤀᤥ॥

᥇᥎ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤢᤱᤔᤠ ᤛᤣ᤹ᤈᤱᤘᤠᤴ ᤂᤳᤋᤪᤧᤰ ᤔᤠ᤺ᤳᤇᤠᤱ

ᤂᤧᤱᤜᤠ᤹ ᤁᤧᤳᤏᤡᤔᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤆᤰᤔᤧᤸᤗ᤹ᤀᤣ ᤔᤧᤒᤳᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠᤜᤠ᤹ᤖᤧ ᤛᤡᤖᤡᤱᤔᤔᤠ

ᤕᤠ᤺ᤶᤒᤰᤜᤠ᤹ ᤛᤠ᤹ᤖᤡᤰ ᤂᤢᤴᤇᤡ᤹ ᤛᤡᤖᤠ᤹ᤎᤠᤱᤗᤥ॥

᥇᥏ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤂᤧᤱᤜᤠ᤹ ᤑᤧᤛᤢ ᤋᤣ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤛᤡᤍᤢᤱᤈᤓᤠᤜᤠ᤹ᤖᤧ ᤆᤥᤃᤢᤸᤗᤧ ᤛᤡᤖᤡᤱᤔᤔᤥ ᤔᤧᤎᤠᤖᤥ॥”

᥋

“ᤏᤡᤱᤘᤠ᤹ᤑᤢᤛᤠᤶᤒᤠᤛᤣ. ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ᥄

ᤀᤡᤛᤪᤠᤀᤡᤗᤡ ᤜᤡᤶᤛᤕᤱᤛᤣ. ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ᥄

ᤜᤠᤱ ᤜᤡᤶᤛᤕᤱᤛᤣ. ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤠᤱ ᤂᤧᤵᤛᤧᤶᤔᤧ᤹ᤀᤥ᥄

ᤁᤴ ᤏᤡ᤺ᤴᤎᤥ ᤁᤧᤒᤥᤱᤒᤠ ᤂᤠᤛᤧᤴᤏᤡᤴ ᤂᤡᤏᤡ᤹ ᤋᤱᤗᤧᤱᤘᤠᤀᤥ ᤘᤠ᤹ᤖᤥ-

ᤔᤡᤛ᤻ᤐᤠᤀᤥ ᤂᤡᤏᤡ᤹ ᤆᤧᤴ ᤏᤢ ᤋᤒᤥᤖᤀᤥ ᤁᤧᤔᤏᤠᤒᤠ ᤀᤡᤍᤠᤰ ᤁᤧᤒᤥ᤺ᤰᤂᤡᤀᤠᤱ ᤘᤠ᤹ᤖᤥ॥

᥈ ᤐᤡᤑᤩᤢᤱᤒᤠᤜᤠ᤹ ᤔᤏᤠ ᤆᤧᤵᤔᤠ ᤛᤧᤵᤔᤠ ᤕᤠ᤺ᤶᤒᤰᤁᤥ ᤔᤧᤎᤩᤧᤀᤠᤱ ᤔᤧᤕᤠᤰᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤁᤧᤖᤧᤰ ᤜᤧᤴᤌᤡᤶᤔᤥ ᤋᤠᤖᤢᤱᤛᤡᤱᤗᤥ॥

᥉ ᤀᤠᤱᤃᤠ᤹ ᤀᤡᤑᤪᤠᤀᤡᤔᤖᤧ ᤁᤢᤍᤰᤗᤧᤱᤘᤠᤀᤥ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡᤛᤢᤱᤗᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤀᤠᤱᤃᤠ᤹ᤗᤠᤶ ᤆᤡᤱᤛᤡᤱᤒᤠ ᤜᤥ᤺ᤵᤗᤥ॥

ᤀᤡᤑᤪᤠᤀᤡᤔᤀᤣ. ᤂᤧᤏᤧ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤀᤡᤛᤪᤠᤀᤡᤗᤧᤴ ᤛᤠ᤹ᤖᤡᤰ ᤕᤠᤶᤃᤧᤛᤡᤱᤒᤠ ᤘᤠ᤹ᤖᤥ॥”

ᤜᤥᤛᤣ᤺ᤸᤗᤧ ᤏᤠᤘᤠᤀᤡᤳᤗᤠ ᤔᤠᤱᤃᤧᤄᤒᤠᤜᤠ᤹ ᤛᤠᤶᤍᤡᤱ ᤐᤡᤖᤢᤛᤡ

᥊ “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤰᤜᤠ᤹ᤖᤧ ᤆᤥᤃᤢᤸᤗᤧ ᤂᤢᤴᤇᤡ᤹

ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤏᤢ᤺ᤱᤔᤠ ᤔᤧᤓᤠ᤺ᤰᤋᤢᤛᤡᤴᤗᤥ॥

ᤕᤠᤶᤒᤥ᤺ᤵᤔᤠ ᤏᤡᤱᤘᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤶᤔᤥ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤔᤧᤴᤈᤥᤃᤢᤴᤗᤥ॥

᥋ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤧᤸᤗᤧ

ᤂᤢᤴᤇᤡ᤹ ᤀᤠᤵᤑᤣᤰ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤡᤖᤢᤛᤡᤖᤥ॥

ᤀᤡᤛᤪᤠᤀᤡᤗ ᤏᤢ ᤀᤣᤑᤪᤠᤀᤡᤶᤔᤡᤴᤏᤠᤱ ᤂᤢᤴᤇᤡ᤹ ᤀᤠᤵᤑᤣᤰ

ᤗᤠᤕᤥᤀᤥ ᤂᤢᤴᤇᤡ᤹ ᤆᤥ᤺ᤴᤇᤡᤖᤥ.

ᤕᤜᤢᤍᤠ᤺ᤴᤏᤠᤱ ᤂᤧᤱᤜᤠ᤹ᤏᤢᤀᤣ ᤆᤥ᤺ᤴᤗᤥ॥

᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤏᤢ ᤐᤡᤵᤔᤠ ᤐᤡᤳ ᤗᤢᤵᤜᤠ᤹

ᤔᤧᤍᤣ᤹ᤖᤢᤛᤡᤀᤠᤱ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤛᤡᤖᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤃᤥ᤺ᤳᤇᤧ ᤔᤧᤒᤣ᤺ᤰᤁᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤴᤍᤢᤔᤢᤴᤗᤥ.

ᤂᤢᤏᤧ᤹ ᤂᤧᤱᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤂᤧᤳᤇᤡᤱᤄᤧᤖᤧᤀᤠᤱ ᤘᤠ᤹ᤖᤥ॥

᥍ ᤕᤜᤘᤣ ᤍᤠᤱᤒᤠᤀᤥ ᤂᤧᤱᤜᤠ᤹ ᤀᤡᤱᤗᤧᤰᤛᤫᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤂᤥ᤹ᤛᤠ ᤛᤠᤜᤠ᤹ ᤛᤠᤔᤧᤃᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤀᤠᤸᤗ ᤗᤠᤍᤢᤵᤐᤥᤒᤠ ᤋᤱᤏᤠᤶᤔᤡᤸᤗᤧ ᤂᤧᤱᤜᤠ᤹ ᤏᤢ ᤂᤢᤴᤇᤡ᤹

ᤀᤡᤰᤋᤠᤵᤜᤠ᤹ᤀᤠᤱ ᤛᤥᤛᤥᤖᤡᤰ ᤂᤠᤵᤐᤢᤌᤩᤱ ᤔᤧᤰᤂᤢᤛᤡᤖᤥ॥”

ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗ ᤗᤢᤶᤔᤥ ᤋᤧᤴᤎᤱ

᥎ “ᤃᤡᤒᤠᤀᤥ ᤌᤢᤳᤋᤢᤖᤡ᤺ᤵᤐᤠ ᤔᤢ᤺ᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤖᤠᤔᤠᤀᤥ ᤛᤠᤍᤠᤱᤅᤡᤴ ᤗᤠᤀᤡᤰᤂᤠᤶᤔᤧ᤹ᤀᤥ॥

ᤒᤣᤌ-ᤀᤠᤘᤏᤀᤥ ᤌᤱ ᤀᤡᤰᤗᤠ᤺ᤴ ᤗ᤺ᤳᤋᤧᤶᤔᤧ᤹ᤀᤥ.

ᤒᤧᤏᤩᤠᤔᤡᤏᤀᤣ. ᤗᤠᤶᤗᤥᤔᤠ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥

᥏ ᤂᤠᤛᤧᤴ ᤕᤧᤴᤏᤥ ᤀᤡᤑᤪᤠᤀᤡᤶᤔᤡᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤖᤥ.

ᤀᤠᤳᤋᤡᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤐᤥᤱ᤹. ᤂᤧᤴ ᤀᤡᤛᤪᤠᤀᤡᤗᤒᤠ

ᤌᤠ᤺ᤰᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤀᤢᤘᤠ ᤆᤥᤃᤢᤱᤗᤥ॥

᥇᥆ “ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ᤃ ᤀᤡ᤺ᤴᤍᤥᤜᤠ᤹ᤀᤥ ᤁᤧᤕᤢᤱᤒᤠ

ᤗᤢᤱᤜᤠ᤹ ᤁᤧᤈᤵᤐᤠ ᤁᤧᤍᤣᤒᤠ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ

ᤁᤧᤃᤢᤱᤒᤠ ᤆᤫᤠ᤺ᤳ ᤁᤢᤀᤡᤛᤡ᤺ᤰ ᤌᤠᤛᤢᤱᤗᤥ॥

᥇᥇ ᤀᤣᤑᤪᤠᤀᤡᤶᤔᤡᤴ ᤋᤢᤰᤂᤣ ᤗᤠᤰᤂᤣ ᤔᤧᤈᤠ᤺ᤳᤋᤢᤀᤠᤱ ᤘᤠ᤹ᤖᤥ.

ᤂᤠᤛᤧᤴᤏᤥ ᤂᤧᤴ ᤆᤡᤍᤥ᤹ ᤆᤡᤍᤥ᤹ ᤋᤥ᤹ᤔᤥ ᤌᤩᤧᤀᤠᤱ ᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤏᤠᤘᤠᤀᤡᤳᤗᤠᤜᤠ᤹ ᤋᤡᤶᤔᤠᤛᤡ ᤂᤧᤸᤗᤧ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥈ ᤁᤸᤗᤧᤆᤥᤃᤢᤸᤗᤧ ᤀᤣᤑᤪᤠᤀᤡᤔᤖᤧ ᤁᤢᤗᤠᤃᤡ ᤌᤰᤐᤠ ᤜᤧᤰᤁᤣ ᤗ᤹ᤀᤠᤖᤥ

ᤜᤧᤰᤁᤩᤠᤱ ᤕᤜᤢᤍᤠᤒᤠ ᤜᤡᤶᤛᤕᤱᤜᤠ᤹ᤖᤧ ᤗᤠᤃᤡ ᤁᤧᤕ᤺ᤵᤐᤠ ᤜᤧᤰᤁᤣ ᤗ᤹ᤀᤠᤖᤥ॥

᥇᥉ “ᤀᤠᤸᤗ ᤀᤣᤑᤪᤠᤀᤡᤶᤔᤡᤸᤗᤧ ᤂᤢᤏᤧ᤹ ᤁᤢᤍᤢᤰᤔᤧᤴ ᤏᤡᤛᤢᤖᤥ

ᤜᤧᤰᤁᤩᤠᤱ ᤕᤜᤢᤍᤠ᤺ᤸᤗᤧ ᤂᤢᤏᤧ᤹ ᤁᤢᤕᤠᤱᤄᤣ᤺ᤰᤁᤡᤴ ᤏᤡᤛᤢᤖᤥ.

ᤂᤧᤒᤩᤠᤱ ᤀᤣᤑᤪᤠᤀᤡᤶᤔᤡᤸᤗᤧ ᤀᤛ᤻ᤛᤢᤖᤒᤠ ᤐᤕᤶ ᤜᤠᤱᤅᤧᤀᤥ

ᤁᤢᤓᤠ᤹ᤖᤧ ᤗᤠᤃᤡ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡᤖᤥ॥

ᤁᤖ ᤂᤧᤸᤗᤧ ᤂᤧᤏᤧ᤹ ᤁᤧᤏᤢ᤹ᤖ ᤆᤥ᤺ᤰᤔᤠ

ᤂᤧᤸᤗᤧ ᤂᤧᤏᤧ᤹ ᤁᤧᤕᤠᤱᤄᤣ᤺ᤰᤁᤡᤴ ᤘᤣ᤺ᤶᤔᤠ ᤔᤧᤛᤢᤰᤋᤢᤴᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤣᤑᤪᤠᤀᤡᤔᤖᤧ ᤁᤢᤗᤠᤃᤡ ᤌᤧᤖᤡᤱᤒᤠ ᤏᤢ

ᤕᤜᤢᤍᤠ᤺ᤸᤗᤧ ᤁᤢᤜᤡᤶᤛᤕᤱᤅᤡᤸᤗᤧ ᤗᤠᤃᤡ ᤕᤶᤒᤠ ᤌᤧᤖᤡᤱᤒᤠ ᤜᤧᤰᤋᤱᤒᤠ ᤐᤥ᤺ᤱᤅᤠᤖᤥ॥

ᤀᤠᤱᤃᤠ᤹ᤀᤣ ᤂᤧᤱᤜᤠ᤹ ᤋᤠᤖᤠᤰ ᤋᤠᤖᤠᤰ ᤛᤠ᤺ᤰᤛᤢᤱᤛᤡᤱᤗᤥ

ᤂᤶᤓᤩᤠᤱ ᤀᤠᤱᤃᤠ᤹ ᤀᤠᤗᤠᤶᤔᤥ ᤌᤠᤛᤡᤱᤅᤠᤖᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤐᤰᤂᤢᤱ ᤋᤣ᤹ᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤛᤧ᤺ᤵᤐᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤥ॥

᥇᥋ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤋᤡᤰ ᤐᤠ᤺ᤴᤏᤥ ᤔᤧᤴᤍᤧᤴᤏᤧᤸᤗ ᤌᤠᤖᤡᤰ.

ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤘᤠ᤹ᤔᤠᤍᤧᤴᤏᤥ ᤏᤢ᤺ᤱᤅᤠ ᤋᤠᤀᤠᤖᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤏᤠᤖᤠᤴ ᤀᤥᤔᤧᤵᤔᤠ ᤔᤧᤃᤥ᤺ᤳᤋᤢᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤣᤗᤠᤰᤂᤣᤀᤥ

ᤀᤠᤱᤃᤠ᤹ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤔᤧᤃᤥ᤺ᤳᤋᤠᤖᤥ॥”

ᤔᤏᤠᤜᤠ᤹ ᤗᤠᤕᤥᤗᤠᤶ ᤁᤧᤜᤡᤶᤒᤠ ᤔᤧᤗᤧᤱᤛᤡᤱ

᥌

“ᤋᤩᤧᤶᤔᤧ᤹ᤀᤥ. ᤕᤜᤘᤣ ᤍᤠᤱᤒᤠᤀᤥ ᤀᤠᤏᤡ᤹ ᤏᤢ᤺ᤰᤂᤡᤖᤥ॥

ᤂᤢᤏᤧ᤹ ᤀᤠᤏᤡ᤹ ᤁᤢᤶᤈᤡᤰᤔᤠ ᤀᤠᤕ᤺ᤵᤛᤧᤀᤠᤱ ᤘᤠ᤹ᤖᤥ.

ᤁᤖ ᤀᤠᤸᤗ ᤂᤢᤏᤧ᤹ ᤀᤠᤏᤡ᤹ ᤀᤠᤘᤣ᤺ᤴᤗᤥ॥

ᤂᤢᤏᤧ᤹ ᤀᤠᤏᤡ᤹ ᤀᤠᤎᤃᤧᤀᤠᤱ ᤀᤠᤘᤠ᤹ᤖᤥ.

ᤁᤖ ᤂᤢᤏᤧ᤹ ᤀᤠᤏᤡ᤹ ᤕᤠᤱᤄᤣ᤺ᤰᤜᤠ᤹ᤀᤥ ᤛᤡᤍᤠ᤹ ᤜᤢ᤺ᤳᤋᤢ ᤀᤠᤒᤡᤖᤥ॥

᥈ ᤏᤡᤕᤠᤴ ᤀᤣᤃᤠᤱ ᤂᤢᤏᤧ᤹ ᤀᤠᤏᤡ᤹ ᤁᤢᤜᤡᤱᤘᤧᤳ ᤀᤠᤈᤥ᤺ᤰᤗᤥ.

ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤂᤢᤏᤧ᤹ ᤀᤠᤏᤡ᤹ ᤀᤠᤓᤥᤱᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤂᤢᤏᤧ᤹ ᤁᤢᤍᤃᤡ ᤀᤠᤜᤡᤱᤗᤥ॥

᥉ ᤕᤜᤘᤣ ᤍᤠᤱᤒᤧᤴ ᤀᤠᤏᤡ᤹ ᤁᤢᤛᤡᤱ ᤏᤡ᤺ᤳᤋᤢᤶᤗᤥ.

ᤕᤜᤘᤣ ᤍᤠᤱᤒᤧᤴ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤆᤰᤔᤧᤸᤗ᤹ᤀᤣ ᤋᤶᤛᤡᤴ ᤆᤥᤃᤢᤶᤗᤥ॥

ᤋᤠᤏᤠᤶ ᤏᤠᤶ ᤗᤡᤱᤒᤠ ᤜᤧᤰᤁᤣ ᤛᤧᤰᤂᤠ ᤂᤢᤏᤧ᤹ ᤛᤧᤰᤂᤠ ᤋᤠᤖᤥ.

ᤂᤢᤏᤧ᤹ᤃ ᤀᤠᤏᤡ᤹ᤀᤥ ᤜᤠᤱᤘᤠᤔᤠ ᤕᤧᤶᤔᤥᤒᤠ ᤘᤜᤡᤳ ᤜᤧᤰᤁᤣ.

ᤂᤠᤶᤒᤣᤰ ᤘᤠᤃᤧᤖᤱᤒᤠ ᤁᤢᤏᤢᤵᤔᤥᤒᤠ ᤘᤜᤡᤳ ᤁᤢᤀᤡᤛᤡ᤺ᤰ ᤋᤠᤖᤥ॥”

᥊ ᤀᤣᤑᤪᤠᤀᤡᤔᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤌᤣ ᤔᤧᤳᤏᤧᤒᤠᤒᤣ᥅

ᤕᤜᤢᤍᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤜᤧᤴ ᤔᤧᤳᤏᤧᤒᤠᤒᤣ᥅

ᤂᤡᤏᤡ᤹ ᤔᤡ᤺ᤶᤈᤡᤴ ᤋᤠᤏᤠᤶᤒᤠ ᤋᤢᤱᤜᤡ᤺ᤰ ᤜᤧᤰᤁᤣ ᤗ᤹ᤖᤥ

ᤂᤧᤒᤩᤠᤱ ᤀᤠᤴᤍᤣ᤺ᤴ ᤋᤠᤏᤠᤶᤒᤠ ᤁᤧᤔᤠᤒᤠ ᤁᤧᤒᤣ᤺ᤰᤐᤠ ᤛᤣ᤺ᤰᤘᤠ ᤜᤧᤰᤁᤣ ᤗ᤹ᤖᤥ॥

᥋ ᤁᤸᤗᤧᤆᤥᤃᤢᤸᤗᤧ ᤀᤠᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ

ᤀᤠᤱᤃᤠ᤹ ᤂᤡᤏᤡ᤹ ᤁᤢᤶᤈᤡᤰᤔᤠ ᤆᤥ᤺ᤰᤏᤡᤱᤅᤠᤱ ᤘᤠ᤹ᤖᤥ.

ᤀᤠᤱᤃᤠ᤹ ᤂᤡᤏᤡ᤹ ᤀᤠᤶᤒᤪᤠᤀᤥᤒᤠ ᤐᤠ᤺ᤴᤈᤠ᤺ᤰᤁᤡᤸᤗᤧ ᤛᤧᤳᤏᤡᤱᤅᤠᤱ ᤘᤠ᤹ᤖᤥ

ᤀᤠᤱᤃᤠ᤹ ᤀᤠᤄᤠᤛᤧᤴᤏᤡᤴ ᤂᤡᤏᤡ᤹ᤀᤥ ᤛᤠ᤺ᤶᤓᤣ ᤜᤧᤰᤁᤣ ᤗᤧᤰᤋᤧᤀᤠᤱ ᤘᤠ᤹ᤖᤥ॥

᥌ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ᤃ ᤘᤕᤠᤃᤧᤴ ᤛᤡᤍᤢᤱᤈᤓᤠᤜᤠ᤹ ᤔᤧ᤺ᤴᤗᤥ

ᤆᤰᤔᤧᤴᤗ᤹ᤀᤣ ᤕᤠᤵᤔᤡ ᤔᤡ᤺ᤶ ᤁᤧᤔᤧᤳᤋᤡᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥍ ᤁᤖ ᤂᤧᤱᤜᤠ᤹ᤖᤧᤃ ᤀᤠᤍᤶᤔᤡᤴ ᤁᤢᤀᤡᤛᤡ᤺ᤰ ᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤢᤀᤠᤱ ᤘᤠ᤹ᤖᤥ.

ᤂᤧᤵᤔᤥ ᤂᤧᤱᤜᤠ᤹ ᤀᤠᤱᤃᤠ᤹ ᤗᤧᤵᤔᤠᤱ ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤴᤗᤥ॥

᥎ ᤃᤡᤗᤠᤍᤧᤴ ᤁᤢ᤹ᤀᤡᤁᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤗᤥ

ᤔᤠᤰᤂᤡ᤹ ᤗᤠᤱᤕᤥ᤺ᤰᤜᤠ᤹ᤖᤧ ᤂᤧᤴ ᤋᤡᤶᤛᤧᤀᤠᤱ ᤏᤧᤖᤥ॥

᥏ ᤀᤠᤰᤂᤣᤗ᤹ᤖᤡᤰ ᤁᤧᤏᤠᤵᤐᤠᤜᤠ᤹ᤖᤧ ᤗᤠᤶᤔᤥ ᤔᤏᤠᤴ ᤔᤧᤛᤢᤃᤢᤀᤠᤱ ᤔᤧᤕᤢᤱ᤹.

ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤎᤢᤰᤛᤡᤱᤅᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤛᤣᤁᤣᤔ ᤁᤧᤒᤣ᤺ᤰᤐᤠ ᤗᤠᤶᤔᤥ ᤔᤏᤠ ᤔᤧᤛᤧᤖᤢᤛᤡᤖᤥ.

ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

᥇᥆ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤅᤥ ᤁᤡᤵᤔᤠᤃᤧᤄᤢᤒᤠ ᤐᤠ᤺ᤴ ᤏᤡᤛᤢᤱᤅᤠᤱ ᤘᤠ᤹ᤖᤥ.

ᤀᤣᤑᤪᤠᤀᤡᤶᤔᤡᤴ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤆᤡ᤺ᤴᤈᤡ᤺ᤴᤃᤧᤄᤢᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥇ ᤕᤜᤢᤍᤠᤀᤣ. ᤂᤧᤏᤧ᤹ ᤁᤧᤗᤠᤃᤡᤀᤠᤱ ᤆᤠᤛᤢᤶᤔᤠ ᤕᤧᤶ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤢ᤹ᤔᤠ ᤋᤠᤔᤠᤜᤠ᤹ ᤏᤢ᤺ᤰᤋᤢᤱᤅᤡᤸᤗᤧ.

ᤀᤡᤛᤪᤠᤀᤡᤗᤖᤧ ᤑᤣᤴᤕᤠ᤺ᤶᤒᤰ ᤆᤥ᤺ᤰᤔᤠ ᤁᤢᤛᤡᤖᤠ᤹ᤌᤠᤱ

᥍

“ᤀᤠᤱᤃᤠ᤹ ᤀᤡᤛᤪᤠᤀᤡᤗᤖᤧ ᤁᤢᤕᤠᤱᤄᤣ᤺ᤰᤁᤡᤴ ᤘᤣ᤺ᤴᤍᤢᤱᤅᤡᤸᤗᤧ.

ᤀᤣᤑᤪᤠᤀᤡᤔᤖᤧ ᤁᤢᤗᤠᤕᤥᤜᤠ᤹ ᤀᤥᤛᤣ᤺ᤴᤎᤠᤱ ᤐᤥᤱᤗᤥ

ᤜᤧᤰᤁᤩᤠᤱ ᤛᤠᤔᤖᤡᤕᤠ᤺ᤸᤗᤧ ᤁᤢᤓᤧᤴᤕᤠ᤺ᤶᤒᤰᤜᤠ᤹ ᤏᤡᤎᤠ᤺ᤵᤗᤥ॥

ᤂᤧᤱᤜᤠ᤹ ᤀᤡᤱᤗᤧᤰᤛᤫᤠᤒᤠ ᤕᤠ᤺ᤶᤒᤰ ᤔᤧᤈᤥ᤺ᤰᤗᤥ

ᤁᤧᤄᤢ᤺ᤵᤐᤠᤜᤠ᤹ ᤜᤡᤶᤜᤠ᤹ᤀᤥ ᤔᤧᤗᤠ᤺ᤳᤗᤥ.

ᤑᤠ᤺ᤴᤍᤠᤜᤠ᤹ᤖᤧ ᤔᤠᤖᤠᤶᤜᤠ᤹ᤀᤥ ᤔᤏᤠᤜᤠ᤹ ᤔᤧᤏᤠᤵᤋᤢᤛᤡᤖᤥ॥

᥈ ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ ᤀᤡ᤺ᤳᤋᤢᤱ᤹

ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤢᤴᤗᤥ॥

ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤕᤥᤜᤠ᤹ᤖᤧ ᤂᤧᤱᤜᤠ᤹ ᤛᤢ᤺ᤵᤋᤢᤛᤡᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤴ ᤗᤠᤕᤥᤜᤠ᤹ ᤀᤠᤱᤃᤠ᤹ ᤀᤠᤍᤃᤡ ᤘᤠ᤹ᤖᤥ॥”

ᤜᤠᤱᤜᤡᤶᤔᤥ ᤆᤧᤶᤓᤴ

᥉ “ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤜᤠᤱᤅᤡᤴ ᤁᤢᤏᤡᤱᤘᤠ᤹ ᤔᤧᤍᤠᤛᤢᤖᤥ

ᤂᤢᤴᤇᤡ᤹ ᤀᤡᤱᤗᤧᤰᤁᤡᤸᤗᤧ ᤗᤠᤶᤗᤥᤒᤠᤜᤠ᤹ ᤏᤡᤱᤘᤠ᤹ ᤋᤠᤛᤢ ᤐᤡᤖᤢᤛᤡᤖᤥ॥

᥊ ᤂᤧᤱᤜᤠ᤹ ᤁᤧᤖᤧᤰ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤡᤖᤥ.

ᤂᤧᤱᤜᤠ᤹ ᤂᤖᤧ᤺ᤱ ᤗᤧ᤺ᤱᤔᤠ ᤔᤡᤍ᤺ᤳ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ.

ᤂᤖᤧ᤺ᤱ ᤁᤧᤗᤧ᤺ᤱᤒᤧᤸᤗᤧ ᤑᤣ᤹ᤖᤢᤶ ᤛ᤹ᤖᤢᤸᤗᤧ

ᤂᤧᤴ ᤔᤡᤍ᤺ᤳᤋᤧᤴ ᤁᤧᤕᤧᤶᤒᤠ ᤆᤥ᤺ᤰᤔᤠ ᤆᤠᤜᤠ ᤔᤧᤈᤥ᤺ᤰᤏᤧᤸᤗᤥ॥

᥋ ᤀᤠᤏᤡ᤹ ᤜᤠᤱᤅᤡᤸᤗᤧ ᤁᤢᤛᤛᤠᤱᤛᤪᤥᤳ ᤆᤥ᤺ᤰᤔᤠ ᤕᤧᤴᤏᤥ

ᤛᤢᤜᤠᤱᤕᤢᤰᤐᤠᤜᤠ᤹ ᤛᤣ᤹ᤈᤱᤘᤠ᤺ᤸᤗᤧ ᤛᤠ᤹ᤖᤡᤰ ᤔᤕᤢᤛᤡᤖᤥ.

ᤂᤧᤒᤩᤠᤱ ᤜᤠᤱᤅᤡᤸᤗᤧ ᤁᤢᤏᤠᤔᤧᤴᤇᤠ᤹ ᤁᤧᤈᤥ᤺ᤰᤐᤠᤜᤠ᤹ᤏᤢ ᤜᤢᤰ ᤋᤱᤄᤢᤖᤥ॥

᥌ ᤂᤧᤱᤜᤠ᤹ᤖᤧ ᤋᤠᤵᤑᤣ᤺ᤶᤒᤠ ᤐᤠ᤺ᤴ ᤔᤧᤀᤡ᤺ᤳᤋᤢᤀᤠᤱ ᤜᤠᤱᤅᤧᤀᤥ ᤔᤧᤒᤣ᤺ᤰᤗᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤔᤡᤍ᤺ᤳ ᤜᤧᤰᤋᤱᤒᤠ ᤆᤥ᤺ᤰᤗᤥ॥

ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠᤳ ᤂᤢᤴᤇᤡ᤹ ᤛᤠᤰᤁᤧᤴᤏᤡᤸᤗᤧ ᤀᤥ᤹ᤖᤢᤛᤡᤖᤥ

ᤜᤧᤰᤁᤩᤠᤱ ᤋᤠᤏᤠᤶ ᤔᤡ ᤜᤧᤰᤁᤣ ᤋᤡ᤺ᤳᤗᤥ॥

᥍ ᤂᤧᤱᤜᤠ᤹ ᤁᤧᤖᤧᤰ ᤔᤡᤍ᤺ᤳᤋᤥᤒᤠ ᤔᤡ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤛᤠᤒᤠᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤜᤠᤱᤜᤠ᤹ ᤔᤧᤈᤥ᤺ᤴᤗᤥ.

ᤜᤧᤰᤁᤩᤠᤱ ᤀᤠᤳᤋᤡᤴ ᤜᤠᤱᤜᤠ᤹ᤖᤧᤀᤠᤱ ᤐᤣᤗᤡ ᤔᤧᤶᤓᤠᤰᤁᤠᤴᤗᤥ॥”

ᤀᤡᤛᤪᤠᤀᤡᤗ ᤏᤢ ᤘᤣ᤹ ᤛᤢᤘᤠᤱᤜᤠ᤹

᥎ “ᤀᤣᤑᤪᤠᤀᤡᤶᤔᤡᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤑ᤺ᤴᤇᤡᤱᤗᤥ.

ᤀᤣᤑᤪᤠᤀᤡᤶᤔᤡᤴ ᤌᤡᤰ ᤗᤧᤵᤔᤠᤱᤗᤰ ᤁᤧᤛᤱᤒᤠ ᤂᤖᤧ᤺ᤱ ᤜᤧᤰᤁᤣ ᤗ᤹ᤖᤥ॥

᥏ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤧᤸᤗᤧ ᤁᤢᤔᤢᤰᤁᤡᤴ ᤔᤧᤔᤧᤰᤂᤢᤖᤥ.

ᤁᤖ ᤂᤧᤸᤗᤧ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ॥

ᤂᤧᤸᤗᤧ ᤁᤢᤎᤧᤃᤣᤰ ᤔᤢᤖᤡᤰ ᤁᤧᤓᤢᤵᤐᤧᤴ ᤏᤡᤎᤠ᤺ᤵᤔᤠ ᤜᤣ᤺ᤰᤋᤧᤀᤠᤱ ᤐᤳᤗᤥ.

ᤁᤖ ᤂᤧᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤏᤡᤱᤘᤠ᤹ᤀᤣ ᤔᤧᤄᤥᤛᤢᤴᤗᤥ॥

᥇᥆ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱᤅᤡᤸᤗᤧ

ᤀᤠᤵᤑᤣᤰ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤡᤖᤢᤛᤡᤖᤥ.

ᤁᤖ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤔᤧᤴᤏᤢ᤺ᤱᤏᤧᤴᤗᤥ

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤱᤃᤥ᤺ᤳᤋᤢᤴ ᤔᤧᤴᤜᤰᤛᤢᤴᤏᤠᤱᤗᤥ॥

᥇᥇ “ᤀᤣᤑᤪᤠᤀᤡᤶᤔᤡᤴ ᤁᤢᤗᤧᤶ ᤁᤧᤏᤢ᤹ᤒᤠ ᤏᤢ ᤁᤢᤎᤏᤠ ᤁᤧᤜᤥ᤺ᤵᤐᤠ.

ᤁᤢᤏᤧᤜᤡ ᤁᤧᤜᤥ᤺ᤵᤐᤠ ᤐᤢᤳᤋᤢ᤺ᤰᤁᤣ ᤜᤧᤰᤋᤱᤒᤠ ᤆᤥ᤺ᤰᤗᤥ॥

ᤀᤠᤸᤗᤥ ᤂᤧᤱᤜᤠ᤹ᤖᤧ ᤔᤡᤛᤪ ᤗᤠᤈᤣ᤺ᤴ ᤔᤧᤀᤢ᤺ᤳᤋᤢᤖᤥ.

ᤂᤧᤱᤜᤠ᤹ ᤀᤛ᤻ᤛᤢᤖᤀᤥ ᤔᤧᤒᤣ᤺ᤰᤗᤥ॥

᥇᥈ ᤀᤠᤸᤗ ᤂᤧᤱᤜᤠ᤹ ᤔᤧᤒᤣ᤺ᤰᤁᤡᤸᤗᤧ. ᤀᤠᤀᤡᤍᤠ᤺ᤰᤁᤡᤴ

ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤁᤧᤛᤢᤱᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤋᤠᤱᤛᤠᤱᤒᤥᤒᤠ ᤐᤢᤜᤠ᤹ ᤜᤧᤰᤁᤣ ᤕᤥ ᤌᤠᤛᤢᤱᤛᤡᤱᤗᤥ॥

ᤀᤠᤸᤗ ᤂᤧᤱᤜᤠ᤹ ᤁᤢᤒᤴᤈᤩᤠᤱᤔᤥ ᤔᤧᤒᤧᤒᤠ ᤂᤧᤵᤛᤢᤱᤅᤡᤸᤗᤧ.

ᤀᤠᤱᤃᤠ᤹ ᤂᤧᤱᤜᤠ᤹ ᤋᤧᤶᤛᤢᤱᤛᤡᤱᤗᤥ॥

᥇᥉ “ᤂᤧᤱᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹

ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ ᤔᤧᤘᤠ᤹ᤖᤥ᥄

ᤂᤧᤱᤜᤠ᤹ ᤂᤠᤵᤐᤢᤌᤩᤱ ᤔᤧᤒᤥᤱᤗᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤁᤢᤔᤧᤸᤗᤢᤱ ᤜᤢᤱᤔᤠᤀᤠᤱ ᤂᤧᤱᤜᤠ᤹ ᤌᤧ᤹ᤔᤠᤛᤡ ᤀᤠᤏᤡᤱᤘᤠ᤹ ᤘᤠ᤹ᤖᤥ.

ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤀᤡᤱᤗᤧᤰ ᤔᤧᤒᤠ᤺ᤳᤋᤢᤖᤥ॥

᥇᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤧᤸᤗᤧ ᤀᤠᤱᤃᤠ᤹ ᤐᤣᤗᤡ ᤔᤧᤶᤓᤠᤰᤁᤠᤴᤗᤥ.

ᤁᤖ ᤂᤢᤴᤇᤡ᤹ ᤀᤠᤵᤑᤣᤰ ᤏᤧᤳᤏᤠᤜᤠ᤹ᤀᤥ ᤔᤣᤖᤡᤱ ᤔᤧᤎᤰᤗᤥ॥

ᤁᤢᤈᤠ ᤏᤢ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ᤺ᤸᤗᤧ ᤗᤠᤃᤡ ᤂᤧᤱᤜᤠ᤹ ᤔᤧᤈᤢᤶᤗᤥ.

ᤁᤖ ᤀᤠᤱᤃᤠ᤹ᤏᤢ ᤆᤠᤜᤡ᤺ᤴ ᤂᤢᤴᤇᤡ᤹ ᤏᤠᤖᤠᤴ ᤔᤧᤜᤡᤛᤢ ᤔᤧᤍᤣᤛᤢᤖᤥ॥

᥇᥋ ᤀᤠᤱᤃᤠ᤹ ᤂᤧᤱᤜᤠ᤹ ᤛᤎᤠᤛᤡᤱᤔᤠ ᤜᤢ᤹ᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤎᤢᤶᤒᤠ ᤆᤥᤃᤢᤱᤛᤡᤱᤗᤥ.

ᤁᤖ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤆᤧᤶᤓᤴ ᤔᤧᤈᤥᤃᤢᤖᤥ॥

᥇᥌ ᤂᤧᤱᤜᤠ᤹ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤴᤜᤡᤛᤡᤱᤅᤡᤴᤗᤥ.

ᤂᤧᤱᤜᤠ᤹ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤗᤡ᤹ᤀᤡᤴ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤗᤥᤒᤠᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤁᤢᤏᤠᤔᤧᤴᤇᤠ᤹

ᤐᤠ᤺ᤴᤈᤠ᤺ᤰᤁᤡᤸᤗᤧ ᤆᤥᤃᤢᤸᤗᤧ ᤋᤠᤓᤣ᤺ᤸᤗᤧ ᤔᤧᤛᤥ᤺ᤴᤍᤢᤛᤡᤖᤥ.

ᤁᤸᤗᤧ ᤆᤥᤃᤢᤸᤗᤧᤀᤣ ᤔᤡᤛᤪ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤧᤴ ᤀᤠᤵᤋᤡᤰ ᤁᤢ᤺ᤳᤋᤢ

᥎

ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤌᤢᤳᤋᤢᤖᤡ᤺ᤵᤐᤧᤴ ᤂᤡᤏᤡ᤹ ᤔᤢᤖᤠᤀᤥ ᤑᤳᤇᤧᤶᤔᤧ᤹ᤀᤠᤱ ᤔᤢ᤺ᤳᤋᤧᤶᤔᤧ᤹ᤀᤥ᥄

ᤁᤰᤁᤑᤡ᤺ᤰᤔᤠ ᤌᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤛᤶᤎᤠᤱ ᤛᤢ᤺ᤰ ᤕᤢᤖᤥ᥄

ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤢᤀᤠᤱ ᤘᤠ᤹ᤖᤥ.

ᤂᤧᤒᤩᤠᤱ ᤀᤠᤛᤠᤶᤕᤥ ᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥈ ᤀᤡᤛᤪᤠᤀᤡᤗᤖᤧ ᤀᤠᤱᤃᤠ᤹ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤁᤠᤖᤥ.

‘ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤢᤛᤡᤱ ᤏᤡ᤺ᤳᤋᤠᤛᤡᤃᤧᤖᤥ॥’

᥉ ᤁᤖ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ. ᤀᤡᤛᤪᤠᤀᤡᤗᤖᤧ ᤂᤧᤴ ᤀᤳᤋᤢᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤔᤡ᤺ᤸᤗᤧ ᤂᤢᤏᤧ᤹ ᤏᤠ᤺ᤳᤋᤢᤖᤥ॥

᥊ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤴᤍᤧᤴᤏᤣ ᤜᤠᤱᤜᤠ᤹ ᤕᤢᤰᤋᤡᤱ ᤔᤧᤈᤥᤃᤢᤛᤡᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤴᤍᤧᤴᤏᤣ ᤗᤠᤶᤗᤥᤒᤠᤜᤠ᤹ ᤔᤧᤛᤣᤃᤢᤛᤡᤖᤥ॥

ᤂᤧᤱᤜᤠ᤹ ᤀᤠᤵᤑᤣᤰ ᤔᤧᤰᤔᤠᤖᤧ ᤗᤠᤃᤡ ᤂᤢᤴᤇᤡ᤹ ᤛᤠᤶᤔᤩᤠᤱ ᤏᤢ ᤕᤢᤵᤐᤠ᤺ᤴ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤏᤠᤘᤠᤀᤡᤳᤗᤠ ᤔᤧᤎᤃᤢᤛᤡᤖᤥ॥

᥋ “ᤛᤠᤔᤖᤡᤕᤠᤀᤣ. ᤂᤧᤏᤧ᤹ ᤁᤧᤒᤡᤳᤛᤠᤳ ᤏᤠᤘᤠᤀᤡᤳᤗᤠᤴ ᤗᤠᤵᤑᤣᤛᤧ᤹ᤀᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤛᤠ᤹ᤖᤡᤰ ᤀᤠᤛᤡᤰ ᤐᤥᤃᤧᤀᤠᤱ ᤘᤠ᤹ᤖᤥ॥

ᤂᤧᤅᤜᤠ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ

ᤛᤢᤳᤌᤥ ᤐᤥᤱᤔᤠ ᤔᤧᤴᤇᤢᤰᤔᤏᤠᤒᤠ ᤔᤧᤒᤥ᤺ᤱᤒᤠᤒᤣ᥅

᥌ ᤁᤴ ᤛᤠᤔᤖᤡᤒᤠ ᤐᤡᤳᤛᤠᤳ ᤏᤠᤘᤠᤀᤡᤳᤗᤠ᤺ᤱᤃ ᤀᤡᤛᤪᤠᤀᤡᤗᤒᤠᤖᤥ᥄

ᤁᤱᤃ ᤆᤥᤒᤣᤃᤢ᤺ᤸᤗᤧ ᤆᤥᤃᤢᤒᤠᤖᤥ. ᤏᤡᤱᤘᤠ᤹ᤑᤢᤔᤠᤱ ᤔᤧ᤺ᤴᤗᤥ

ᤁᤴ ᤁᤢᤶᤈᤡᤰᤔᤠ ᤐᤥᤱᤗᤥ॥

᥍ “ᤂᤧᤱᤜᤠ᤹ᤖᤧ ᤛᤠᤶᤔᤡᤳ ᤁᤣᤈᤱᤅᤡᤴ ᤔᤧᤜᤣ᤹ᤖᤢᤖᤥ.

ᤜᤧᤰᤁᤩᤠᤱ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤴ ᤔᤧᤛᤢᤵᤛᤢᤛᤡᤖᤥ॥

ᤀᤡᤰᤋᤠᤵᤐᤥᤒᤠ ᤆᤠᤗᤠᤱᤅᤥ ᤁᤢᤍᤠᤵᤔᤠ ᤔᤧᤎᤥ᤺ᤰᤏᤧᤴᤗᤥ.

ᤂᤧᤸᤗᤧ ᤌᤣᤀᤠᤱ ᤁᤢᤈᤠ᤹ᤀᤠᤱ ᤔᤧᤎᤥ᤺ᤰᤏᤧᤴᤗᤥ

ᤌᤥ᤺ᤰᤛᤠᤱ ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤂᤧᤴ ᤔᤧᤗᤖᤢ ᤔᤧᤍᤣᤛᤢᤖᤥ॥

᥎ ᤀᤡᤛᤪᤠᤀᤡᤗᤧᤴ ᤔᤧᤗᤖᤢ ᤔᤧᤍᤣᤛᤢᤀᤠᤱ ᤏᤧᤖᤥ. ᤀᤠᤸᤗ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ

ᤂᤢᤴᤇᤡ᤹ ᤗᤢᤶᤔᤥ ᤜᤏᤧᤒᤠ ᤂᤵᤐᤩᤠ ᤜᤧᤰᤋᤱᤒᤠ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥏ ᤋᤠᤶᤓᤢᤱ ᤀᤍᤱᤅᤡᤴ ᤀᤣ᤺ᤰᤛᤧᤳᤇᤠ ᤏᤠ ᤏᤢ ᤁᤳᤏᤠ

ᤗᤠᤱᤄᤣ᤺ᤰᤁᤠᤱ ᤘᤠ᤹ᤒᤠ ᤜᤣᤰᤁᤣ ᤂᤧᤱᤜᤠ᤹ ᤀᤛ᤻ᤛᤢᤖ ᤔᤧᤒᤣᤀᤠᤱ ᤔᤧᤘᤠ᤹ᤖᤥ॥

ᤀᤣᤑᤪᤠᤀᤡᤶᤔᤡᤸᤗᤧ ᤁᤢᤔᤧᤴ ᤜᤢᤅᤢᤀᤠᤱ ᤂᤢᤏᤧ᤹ ᤗᤢᤱᤔᤠ᤹

ᤜᤡ᤺ᤵᤋᤢᤛᤡᤒᤠᤜᤠ᤹ ᤀᤡᤅᤢᤛᤡᤀᤠᤱ ᤘᤠ᤹ᤖᤥ॥

᥇᥆ ᤂᤧᤱᤜᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤔᤧᤛᤱᤛᤡᤱᤅᤠᤱ ᤔᤧᤘᤠ᤹ᤛᤠᤱ

ᤀᤠᤸᤗ ᤀᤠᤱᤃᤠ᤹ ᤂᤧᤱᤜᤠ᤹ ᤛᤥᤖᤡᤰ ᤛᤢᤵᤛᤢᤱᤛᤡᤱᤗᤥ.

ᤔᤢᤰᤛᤠᤶᤛᤠᤒᤠ ᤜᤠᤱᤅᤡᤸᤗᤧ ᤀᤠᤕᤢᤰᤕᤢᤰᤐᤠ ᤁᤢᤕᤢᤰᤁᤥ

ᤂᤧᤱᤜᤠ᤹ ᤕᤧ᤺ᤱᤄᤡ᤺ᤰᤂᤡ᤺ᤰᤐᤠ ᤔᤧᤒᤥᤱ ᤔᤧᤒᤣ᤺ᤰᤗᤥ॥

᥇᥇ “ᤀᤣᤑᤪᤠᤀᤡᤔᤖᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤡᤍᤢᤱᤈᤜᤠ᤹ᤖᤧ ᤗᤠᤃᤡ

ᤕᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢᤛᤡᤀᤠᤱ ᤔᤧᤏᤧᤛᤠᤱ ᤂᤧᤱᤜᤠ᤹ᤃ

ᤂᤢᤏᤧ᤹ ᤁᤢᤗᤠᤃᤡ ᤗᤠᤕᤥ ᤆᤥ᤺ᤰᤔᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥇᥈ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤕᤖᤡᤰ ᤌᤡᤶᤜᤠ᤹

ᤀᤠᤱᤃᤠ᤹ ᤀᤠᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤠᤵᤋᤢᤱᤗᤥ.

ᤁᤖ ᤂᤧᤱᤜᤠ᤹ᤖᤧ ᤂᤧᤴ ᤁᤢᤓᤠ ᤘᤣ᤹ ᤗᤠᤈᤣ᤹ᤒᤠ ᤌᤡᤶ ᤜᤧᤰᤋᤱᤒᤠ ᤔᤧᤗᤣ᤺ᤳᤋᤢᤖᤥ॥

᥇᥉ ᤀᤠᤱᤃᤠ᤹ ᤔᤧᤒᤡᤖᤠᤱᤒᤠ ᤛᤡᤍᤢᤱᤈᤓᤠᤜᤠ᤹ ᤂᤧᤱᤜᤠ᤹ᤖᤧ ᤔᤧᤍᤥ᤺ᤴᤍᤢᤖᤥ

ᤜᤧᤰᤁᤩᤠᤱ ᤛᤡᤍᤢᤱᤈᤓᤠ ᤛᤠ᤺ᤴ ᤂᤧᤱᤜᤠ᤹ᤖᤧ ᤔᤧᤈᤖᤥ.

ᤁᤖ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤏᤢ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤗᤥ॥

ᤀᤠᤸᤗ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤛᤡᤖᤥ.

ᤂᤶᤓᤩᤠᤱ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ ᤔᤧᤏᤢ᤺ᤱᤅᤠᤱ ᤔᤧᤒᤣ᤺ᤰᤗᤥ॥

᥇᥊ ᤀᤡᤛᤪᤠᤀᤡᤗᤖᤧ ᤁᤢᤏᤠᤘᤠ ᤆᤀᤡ᤺ᤳᤍᤠᤱᤒᤧᤴ ᤏᤡᤱᤘᤠ᤹ ᤑᤣ᤺ᤳᤇᤢᤀᤠᤱ ᤘᤠ᤹ᤖᤥ

ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤜᤡᤶᤜᤠ᤹ ᤆᤥᤃᤢᤛᤡᤀᤠᤱ ᤕᤢᤱᤗᤥ.

ᤕᤜᤢᤍᤠ᤺ᤸᤗᤧ ᤕᤖᤡᤰ ᤕᤧᤰᤕᤰᤜᤠ᤹ᤀᤥ ᤜᤠᤱᤕᤰᤜᤠ᤹ ᤆᤥᤃᤢᤛᤡᤀᤠᤱ ᤏᤧᤖᤥ॥

ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤔᤡ ᤁᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤂᤢᤴᤇᤡ᤹ ᤜᤠᤱᤕᤰᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥”

ᤀᤡᤛᤪᤠᤀᤡᤗᤖᤧ ᤂᤢᤶᤍᤡᤱ ᤁᤢᤄᤥᤔᤠ ᤀᤡᤱᤄᤱ

᥏

ᤀᤡᤛᤪᤠᤀᤡᤗᤀᤣ. ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤧᤰᤁᤣ ᤔᤧᤛ᤺ᤳᤋᤧᤶᤔᤡᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤁᤧᤗᤧᤖᤢᤶᤔᤠᤱ ᤂᤡᤏᤡ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗᤥ᥄

ᤁᤧᤖᤧᤰ ᤐᤥᤃᤢᤃᤧᤴ ᤁᤢᤈᤠ ᤌᤠᤶᤔᤠᤍᤧᤴᤏᤥ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤡᤸᤗᤧ

ᤏᤠᤗᤡᤃᤧᤴ ᤁᤢᤈᤧᤴ ᤋᤠ᤺ᤰᤔᤠ ᤂᤡᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥈ ᤐᤥᤃᤢᤃᤧᤴ ᤁᤢᤈᤠ ᤌᤠᤶᤔᤠᤍᤧᤴᤏᤡᤴ ᤏᤢ ᤆᤧᤸᤗᤧᤰᤛᤣ᤹

ᤀᤣ᤺ᤶᤔᤠᤍᤧᤴᤏᤡᤸᤗᤧ ᤁᤢᤈᤠ ᤁᤧᤴᤈᤠ᤺ᤳᤋᤡᤴᤗᤥ.

ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤂᤡᤏᤡ᤹ ᤗᤠᤃᤡ ᤛᤢ᤺ᤴᤗᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤴᤕᤢᤅᤡᤴᤗᤥ.

ᤀᤣᤑᤪᤠᤀᤡᤶᤔᤡᤴ ᤔᤡᤛᤪ ᤏᤢ᤺ᤱᤅᤠᤱ ᤐᤣ᤺ᤰᤗᤥ.

ᤜᤧᤰᤁᤩᤠᤱ ᤀᤛ᤻ᤛᤢᤖᤀᤥ ᤀᤠᤛᤢᤳᤌᤥ ᤁᤢᤈᤠ ᤆᤖᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤌᤡ

ᤛᤡᤍᤢᤅᤈᤓᤠ ᤁᤢᤛᤡᤱᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤴᤜᤢᤰᤂᤢᤴᤗᤥ.

ᤂᤡᤏᤡ᤹ ᤛᤡᤍᤢᤱᤈᤓᤠᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤠᤱ ᤔᤧᤍᤠᤏᤧᤴᤗᤥ॥

ᤀᤰᤋᤱᤒᤠ ᤛᤡᤍᤢᤱᤈᤓᤠᤜᤠ᤹ᤃ

ᤁᤧᤛᤡᤒᤠᤜᤠ᤹ᤖᤧ ᤗᤠᤃᤡ ᤏᤧᤳᤁᤧᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤂᤖᤧ᤺ᤱ ᤜᤧᤰᤁᤣ ᤐᤥᤱᤗᤥ

ᤂᤧᤴ ᤁᤧᤈᤠᤒᤠᤜᤠ᤹ ᤁᤧᤖᤧᤰ ᤀᤠᤛᤢᤳᤌᤥ ᤔᤧᤒᤥᤱᤗᤥ॥

ᤀᤰᤋᤱᤒᤠ ᤁᤢᤈᤠ᤺ᤱᤃ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡᤖᤰ ᤐᤥᤱᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤧᤴ ᤔᤧᤴᤍᤠᤖᤢᤴᤗᤥ॥

᥋ ᤏᤡ᤺ᤴᤎᤥ ᤁᤧᤒᤥᤱᤒᤠ ᤂᤡᤏᤡ᤹ ᤋᤱᤏᤠᤶᤜᤠ᤹ᤀᤥᤒᤠ ᤕᤧᤴᤏᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤱᤏᤠᤶᤜᤠ᤹ᤀᤥᤒᤠ ᤕᤧᤴᤏᤥ ᤀᤠᤰᤂᤣ ᤁᤧᤈᤥᤃᤢᤶᤒᤣ᥅

᥌ ᤂᤧᤱᤜᤠ᤹ ᤔᤧᤰᤔᤠᤗᤠᤶ ᤔᤧᤄᤧᤳᤇᤡᤱᤛᤠᤱ ᤔᤡᤛᤪ ᤗᤠᤈᤣ᤺ᤸᤗᤧ ᤂᤧᤱᤜᤠ᤹ ᤑᤢᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤔᤥᤐᤒᤠ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤗᤢᤵᤋᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤵᤐᤠ ᤕᤠᤱᤛᤠᤁᤢᤴᤎᤣᤜᤠ᤹ ᤋᤡᤱᤃᤪᤣᤰ ᤗᤠ᤺ᤸᤗᤧ ᤛᤢ᤺ᤵᤋᤢᤖᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤠᤜᤡᤶᤜᤠ᤹ ᤋᤡᤱᤅᤡᤸᤗᤧ ᤁᤢᤒᤢᤱᤜᤠ᤹ᤖᤧ ᤌᤡᤶᤛᤢᤖᤥ॥

᥍ ᤂᤢᤶᤍᤡᤱ ᤐᤡᤔᤠ ᤕᤧᤴᤜᤠ᤹ ᤏᤡ᤺ᤳᤋᤠᤱ ᤋᤩᤧᤀᤠᤱ ᤘᤠ᤹ᤖᤥ.

ᤁᤢᤗᤧᤰᤘᤠ ᤏᤢ᤺ᤰᤔᤠ ᤕᤧᤴᤜᤠ᤹ ᤆᤡᤍᤢᤵ ᤘᤠ᤹ᤖᤥ॥

ᤁᤴ ᤐᤠ᤺ᤴᤜᤠ᤹ ᤀᤡᤛᤪᤠᤀᤡᤗᤖᤧ ᤏᤡᤱᤘᤠ᤹ ᤂᤥᤛᤢᤖᤖᤥ॥

ᤂᤡᤏᤡ᤹ ᤗᤠᤕᤥᤜᤠ᤹ ᤕᤖᤡᤰ ᤘᤠ᤹ᤒᤠ ᤏᤢ ᤛᤡᤰᤆᤥ᤺ᤰᤔᤠᤴ ᤕᤶᤒᤠ ᤆᤥ᤺ᤰᤐᤧᤸᤗᤧ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤀᤍᤱ ᤏᤢ

ᤕᤠᤶᤛᤠᤶᤔᤡᤸᤗᤧ ᤌᤢᤰᤋᤢᤒᤠ ᤔᤏᤠ᤺ᤱᤃ ᤁᤧᤏᤠᤱᤒᤠ ᤁᤧᤗᤣ᤺ᤳᤋᤢᤶᤗᤥ॥

᥎ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤱᤃ ᤀᤣᤑᤪᤠᤀᤡᤶᤔᤡᤴ ᤁᤶᤒᤪᤠᤱ ᤁᤧᤔᤧᤵᤐᤠᤖᤥ

ᤂᤢᤏᤧ᤹ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤥᤛᤥᤖᤡᤰ ᤘᤠ᤹ᤖᤥ॥

ᤁᤖ ᤂᤢᤏᤧ᤹ ᤁᤧᤖᤧᤰ ᤁᤢᤗᤠᤶᤔᤥ ᤆᤧᤴᤜᤠ᤹ ᤔᤧᤃᤧᤛᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤀᤠᤱ ᤂᤢᤏᤧ᤹ ᤔᤧᤈᤡ᤺ᤳᤋᤢᤖᤥ॥

᥏ ᤃᤡᤒᤠᤀᤥᤒᤠ ᤕᤧᤴᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ

ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤑᤧᤳᤔᤧᤗᤠ᤺ᤴᤇᤡᤱᤅᤠᤱ ᤔᤧᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

ᤀᤡᤛᤪᤠᤀᤡᤗᤖᤧ ᤁᤢᤗᤠᤕᤥ᤺ᤸᤗᤧ ᤁᤢᤗᤧᤰᤘᤠ ᤋᤢᤔᤢ

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤂᤥᤔᤠᤃ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤕᤧ᤺ᤱᤄᤠᤍᤧᤴᤏᤥ

ᤆᤧᤸᤗᤧᤰᤛᤣ᤹ᤜᤠ᤹ ᤂᤥᤔᤠᤏᤢ ᤁᤢᤍᤱᤒᤠ ᤘᤕᤧᤖᤥ.

ᤀᤠᤱᤃᤠ᤹ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤏᤡᤔᤠᤛᤡ ᤆᤠᤜᤡ᤺ᤴ

ᤐ᤺ᤳᤇᤣ᤹ ᤐᤢᤱᤅᤥᤒᤠ ᤋᤃᤡ ᤁᤧᤍᤢᤶᤒᤠ ᤁᤢᤈᤠ᤹ ᤜᤧᤰᤋᤱᤒᤠ ᤆᤥᤃᤧᤖᤥ॥

ᤁᤖ ᤀᤠᤸᤗ ᤂᤧᤱᤜᤠ᤹ ᤒᤠᤗ-ᤐᤥᤖᤀᤥ ᤔᤧᤒᤣ᤺ᤸᤗᤧ

ᤂᤧᤱᤜᤠ᤹ ᤂᤧᤴ ᤛᤡᤖᤡᤱ ᤀᤠᤔᤔᤒᤠ ᤐᤠ᤺ᤴᤏᤥ ᤔᤧᤍᤥ᤺ᤴᤇᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤖᤠ᤹ ᤁᤧᤎᤠᤱᤒᤠ

ᤏᤠᤘᤠᤀᤡᤳᤗᤠ᤺ᤴ ᤜᤧᤰᤁᤣ ᤂᤧᤱᤜᤠ᤹ ᤕᤠᤶᤃᤧᤛᤡᤱᤒᤠ ᤔᤧᤒᤥ᤺ᤰᤂᤧᤖᤥ॥

᥇᥇ ᤀᤣᤑᤪᤠᤀᤡᤔᤖᤧ ᤁᤢᤔᤡᤔᤡᤍᤡᤱᤅᤡᤴ ᤐᤢ ᤜᤧᤰᤁᤣ ᤐᤧᤒᤣ᤺ᤰᤗᤥ.

ᤂᤧᤱᤜᤠ᤹ ᤛᤠᤀᤠᤱ ᤔᤧᤱᤃᤳᤏᤧᤴ. ᤛᤠᤀᤠᤱ ᤔᤧᤕᤠᤰᤏᤧᤴᤗᤥ.

ᤂᤧᤱᤜᤠ᤹ ᤔᤧᤇᤢᤰᤔᤠᤀᤠᤱ ᤔᤧᤶᤒᤥ᤺ᤱᤏᤧᤴᤗᤥ॥

᥇᥈ ᤂᤧᤱᤜᤠ᤹ᤖᤧ ᤛᤠᤀᤣᤜᤠ᤹ ᤕᤶᤒᤠ ᤔᤧᤈᤥᤃᤢᤛᤡᤛᤠᤱ

ᤀᤠᤱᤃᤠ᤹ ᤗᤳᤌᤡᤰ ᤀᤅᤧ᤺ᤰᤘᤠᤀᤠᤱ ᤔᤧᤴᤕᤠ᤺ᤰᤁᤣ ᤌᤠᤖᤡᤰ

ᤂᤧᤱᤜᤠ᤹ ᤔᤧᤔᤠᤛᤡᤱᤗ ᤕᤠ᤺ᤴᤍᤢᤱᤛᤡᤱᤗᤥ॥

ᤀᤠᤸᤗ ᤀᤠᤱᤃᤠ᤹ ᤂᤧᤱᤜᤠ᤹ᤗᤠᤶ ᤏᤢ᤺ᤱᤅᤠ ᤐᤣ᤺ᤰᤁᤠᤸᤗᤧ.

ᤀᤣ ᤂᤧᤱᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ᥄

᥇᥉ ᤀᤠᤱᤃᤠ᤹ ᤀᤣᤑᤪᤠᤀᤡᤶᤔᤡᤴ ᤛᤡᤖᤠ᤹ ᤐᤎᤠᤱᤃᤣᤎᤠᤱᤒᤠᤍᤧᤴᤏᤥ

ᤂᤧᤒᤰᤛᤡᤱ ᤜᤧᤰᤁᤣ ᤋᤢᤖᤥᤛᤧᤴ ᤁᤢᤀᤡᤛᤡ᤺ᤰ ᤔᤧᤗᤣ᤺ᤳᤋᤢᤒᤠ ᤏᤡᤛᤢᤱᤗᤥ.

ᤁᤖ ᤀᤣᤑᤪᤠᤀᤡᤔᤖᤧ ᤁᤢᤛ᤻ᤛᤠᤜᤠ᤹ ᤁᤧᤛᤧᤵᤐᤠᤀᤥ ᤋᤡ᤺ᤰᤋᤢ ᤋᤠᤖᤢᤛᤡᤖᤥ॥”

᥇᥊ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤂᤧᤱᤜᤠ᤹ ᤐᤡᤖᤧᤛᤧ᤹ᤀᤥ-

ᤂᤧᤏᤧ᤹ ᤂᤧᤱᤜᤠ᤹ ᤌᤧᤔᤠ ᤁᤧᤒᤡᤖᤢᤛᤡᤒᤣ᥅

ᤛᤠᤃᤧᤗᤧᤶᤒᤠ ᤁᤧᤍᤣᤒᤠ ᤛᤠᤖᤠᤓᤣ᤺ᤳ ᤐᤡᤖᤧᤛᤧ᤹ᤀᤥ

ᤜᤧᤰᤁᤩᤠᤱ ᤁᤧᤈᤵᤐᤠ ᤁᤧᤒᤣ᤺ᤰᤐᤠ ᤏᤢᤒᤰ ᤐᤡᤖᤧᤛᤧ᤹ᤀᤥ॥

᥇᥋ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ.

“ᤃᤡᤗᤃᤠᤗᤀᤥ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤴᤇᤡ᤹ ᤁᤧᤖᤧᤰ

ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤆᤡ᤺ᤳᤋᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤜᤡᤶᤔᤥᤗᤠᤶ ᤏᤠ᤺ᤳᤋᤢᤱᤍᤧᤛᤢᤱᤛᤡᤱᤗᤥ॥

ᤂᤧᤱᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤗᤢᤱᤔᤠ᤹ ᤔᤧᤍᤢᤰᤋᤢᤱᤛᤡᤱᤅᤡᤴᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤐᤡᤑᤩᤢᤱᤒᤠᤛᤡᤖᤥ॥

᥇᥌ ᤀᤣᤑᤪᤠᤀᤡᤔᤡᤴ ᤔᤧᤎᤃᤢᤀᤠᤱ ᤘᤠ᤹ᤖᤥ᥄

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤵᤐᤡᤴ ᤜᤣᤖᤧᤒᤣᤖᤥ.

ᤂᤧᤱᤜᤠ᤹ᤖᤧ ᤁᤢᤈᤠ᤹ ᤑᤶᤔᤠ ᤔᤧᤴᤇᤢᤰᤋᤢᤴᤗᤥ॥

ᤂᤧᤱᤜᤠ᤹ᤖᤧ ᤀᤅᤧ᤺ᤰᤘᤠ ᤛᤠᤜᤠ᤹ ᤔᤧᤃᤳᤋᤢᤛᤡᤛᤠᤱ

ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤒᤠ ᤂᤢᤴᤇᤡ᤹ ᤛᤠᤜᤠ᤹ ᤛᤧᤖᤢᤱᤛᤡᤱᤗᤥ॥”

ᤀᤡᤛᤪᤠᤀᤡᤗᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ

᥇᥍ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤏᤠ᤹ᤖᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤴᤀᤡ᤺ᤳᤋᤧ ᤔᤧᤴᤏᤠ᤺ᤳᤋᤣ ᤔᤣᤘᤠ᤹ᤖᤥ॥

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤧᤱᤜᤠ᤹ ᤋᤠᤰᤁᤴᤈᤠᤖᤡ ᤔᤧᤒᤥᤱᤗᤥ॥

᥇᥆

ᤀᤡᤛᤪᤠᤀᤡᤗᤧᤱᤃ ᤜᤢᤶᤒᤧᤳ ᤁᤧᤍᤠᤵᤐᤠ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤗᤥ.

ᤂᤧᤸᤗᤧ ᤀᤠᤵᤑᤣᤰ ᤗᤠᤃᤡ ᤁᤢᤈᤠ᤹ ᤌᤥ᤺ᤰᤋᤧᤖ ᤕᤠ᤺ᤴᤍᤢᤖᤥ॥

ᤀᤠᤰᤂᤩᤠᤖᤡᤰ ᤕᤖᤡᤰ ᤁᤢᤈᤠ᤹ᤜᤠ᤹ ᤌᤥ᤺ᤰᤋᤧ

ᤂᤧᤶᤔᤩᤠᤰᤁᤣ ᤕᤖᤡᤰ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤆᤥᤃᤢᤖᤥ.

ᤗᤠᤈᤣᤴ ᤀᤠᤰᤂᤩᤠᤖᤡᤰ ᤏᤢᤒᤠ ᤐᤥ᤺ᤰᤂᤧᤖᤒᤣ

ᤂᤧᤶᤓᤩᤠᤖᤡᤰ ᤕᤖᤡᤰ ᤛᤣᤛᤣ ᤗᤢᤱᤜᤠ᤹ ᤁᤧᤄᤧᤶᤛᤡᤱᤒᤠ ᤆᤥᤃᤢᤖᤥ॥

᥈ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤰᤗᤢᤱᤔᤠᤴ ᤀᤡᤱᤗᤧᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤵᤋᤡᤰᤁᤡᤸᤗᤧ ᤁᤢᤗᤧᤰᤘᤠ ᤂᤢᤶᤍᤡᤱ ᤂᤥᤔᤠᤀᤣ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤕᤴᤇᤢ ᤐᤡᤖᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤣᤛᤣ ᤗᤢᤱᤜᤠ᤹ ᤘᤖᤧᤱᤗᤧᤱ ᤕ᤺ᤵᤛᤢ ᤐᤡᤖᤢᤛᤡᤖᤥ॥

᥉ ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. “ᤀᤠᤏᤡᤃᤧ ᤜᤠᤱ ᤜᤥ᤺ᤵᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤀᤠᤏᤡᤃᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤶᤒᤧᤴᤗᤥ॥

ᤀᤠᤏᤡᤃᤧ ᤗᤠᤃᤡ ᤜᤠᤱ ᤘᤕᤧᤛᤠᤱ ᤂᤢᤏᤧ᤹ ᤀᤠᤏᤡᤃᤧ ᤗᤠᤃᤡ

ᤌᤧᤔᤠ ᤆᤥ᤺ᤰᤔᤠ ᤛᤢᤰᤋᤢᤒᤠ ᤘᤕᤧᤀᤠᤱᤒᤣ᥅”

᥊ ᤂᤧᤱᤜᤠ᤹ᤖᤧ ᤌᤣᤏᤠᤎᤣᤒᤠ ᤐᤠ᤺ᤴᤜᤠ᤹ ᤔᤧᤒᤠ᤺ᤳᤋᤢᤖᤥ.

ᤀᤡᤱᤗᤧᤰᤐᤠ ᤔᤠᤱᤜᤧᤰ ᤔᤧᤈᤥᤃᤢᤀᤠᤱ ᤔᤠᤱᤜᤢᤵᤜᤠ᤹ ᤔᤧᤈᤥᤃᤢᤖᤥ॥

ᤁᤸᤗᤧᤆᤥᤃᤢᤸᤗᤧ ᤁᤧᤰᤆᤢ ᤌᤥ᤺ᤱᤔᤏᤠᤒᤠ ᤂᤠᤶᤒᤣ᤺ᤰᤁᤥ

ᤁᤢᤏᤡᤱ ᤁᤧᤕᤠᤰᤐᤠ ᤕᤠ᤺ᤴᤛᤢᤱᤜᤠ᤹ ᤗᤡᤱᤒᤠ ᤜᤧᤰᤁᤣ

ᤂᤠᤛᤧᤴ ᤆᤥ᤺ᤰᤔᤠ ᤋᤢ᤺ᤴᤍᤣ᤹ ᤐᤠ᤺ᤴᤜᤠ᤹ ᤐᤥᤖᤒᤣ᤺ᤰᤗᤥ॥

᥋ ᤛᤠᤔᤖᤡᤕᤠ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤒᤣᤌ-ᤀᤠᤘᤏᤒᤠ

ᤐᤡᤳᤛᤠᤳ ᤏᤠᤘᤠᤀᤡᤳᤗᤠᤴ ᤌᤧᤃᤰᤁᤰᤏᤠ ᤔᤧᤕᤱᤗ ᤔᤧᤃᤡᤖᤢᤖᤥ॥

ᤂᤧᤸᤗᤧ ᤁᤢᤔᤏᤠᤜᤠ᤹ ᤂᤢᤏᤧ᤹ ᤁᤢᤗᤠᤃᤡ ᤏᤧᤳᤔᤧᤕᤢᤰᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠᤀᤥ ᤁᤧᤛ᤺ᤵᤐᤠ

ᤂᤧᤴ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤕᤰᤕᤠᤒᤠᤜᤠ᤹ ᤔᤧᤖᤡᤱ ᤔᤧᤎᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤂᤢᤴᤇᤡ᤹ᤀᤥᤗᤠᤶ ᤘᤣ᤹ ᤗᤠᤈᤣ᤹ ᤔᤧᤍᤣ᤹ᤖᤢᤀᤠᤱ ᤘᤠ᤹ᤖᤥ॥

᥌ ᤐᤕᤶ ᤜᤠᤱᤅᤡᤸᤗᤧ ᤗᤠᤃᤡ ᤂᤧᤴ ᤀᤣ᤺ᤱᤕᤠᤱ ᤜᤧᤰᤁᤣ ᤀᤛ᤻ᤛᤢᤖᤀᤥ ᤔᤧᤍᤣ᤹ᤖᤢᤖᤥ.

ᤀᤣᤑᤪᤠᤀᤡᤶᤔᤡᤴ ᤁᤢᤈᤠ᤺ᤳᤌᤡ ᤐᤣ᤺ᤰᤔᤥ ᤔᤧᤎᤠᤛᤢᤖᤥ.

ᤀᤡᤛᤪᤠᤀᤡᤗᤧᤴ ᤆᤠᤜᤡ᤺ᤴ ᤛᤡᤱ ᤁᤢᤏᤠᤘᤠᤀᤡᤳᤗᤠᤗᤠᤶ ᤛᤡᤖᤡᤱᤔᤔᤥ ᤌᤠᤖᤥ॥

᥍ ᤛᤠᤔᤖᤡᤕᤠᤴ ᤏᤢ ᤂᤧᤵᤔᤥᤒᤠ ᤜᤠᤱᤅᤡᤱᤃ ᤆᤫᤠ᤺ᤳᤋᤡᤸᤗᤧ

ᤘᤍᤣ᤹ᤖᤢᤒᤠ ᤛᤡᤱᤀᤠᤳ ᤁᤢᤀᤡᤛᤡ᤺ᤰ ᤘᤍᤣ᤹ᤖᤢ ᤋᤣ᤹ᤖᤢᤛᤡᤖᤥ॥

᥎ ᤀᤡᤛᤪᤠᤀᤡᤗᤖᤧ ᤁᤢᤗᤠᤕᤥ. ᤀᤡᤃᤪ ᤁᤢ᤹ᤀᤡᤃᤧᤓᤧᤶᤒᤧᤸᤗᤧ ᤁᤢᤈᤴᤈᤶᤒᤠᤍᤧᤴᤜᤠ᤹ ᤔᤧᤰᤗᤥ.

ᤂᤢᤴᤇᤡ᤹ ᤗᤧᤳᤋᤡ ᤋᤥᤶᤔᤠᤍᤧᤴᤜᤠ᤹ᤀᤥ ᤋᤡᤱᤃᤪᤣᤰ ᤏᤢ ᤋᤡᤱᤜᤠ᤹ᤖᤧ ᤛᤢ᤺ᤵᤋᤢᤖᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤁᤥ᤺ᤰᤔᤠᤜᤠ᤹ ᤔᤧᤔᤧᤳᤋᤢᤛᤡᤖᤥ. “ᤀᤠᤏᤡᤃᤧ ᤀᤠᤍᤧᤵᤋᤧ᤹ᤀᤥ.”

ᤜᤧᤰᤁᤩᤠᤱ ᤌᤧᤃᤢᤜᤠ᤹ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧ ᤛᤶᤎᤠᤱ ᤔᤰᤌᤩᤧᤶᤔᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤀᤥ ᤂᤠᤛᤧᤴ ᤆᤥᤃᤢ

᥏ “ᤀᤡᤛᤪᤠᤀᤡᤗᤀᤣ. ᤃᤡᤒᤠᤒᤠ ᤕᤧᤶᤔᤠᤱᤎᤥ ᤂᤧᤏᤧ᤹ ᤗᤠᤕᤥ ᤆᤥ᤺ᤰᤔᤠ ᤁᤧᤜᤣ᤺ᤰᤋᤢᤖᤥ.

ᤜᤧᤰᤁᤩᤠᤱ ᤀᤠᤸᤗᤛᤠᤱ ᤂᤧᤏᤧ᤹ ᤜᤠᤒᤠ ᤂᤧᤶᤔᤥᤀᤣ ᤁᤧᤒᤳᤗᤥ॥

ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤋᤧᤴᤎᤱᤅᤡᤸᤗᤧ ᤌᤣ ᤃᤡᤒᤠᤀᤥ ᤂᤧᤱᤜᤠ᤹ ᤔᤧᤕᤠᤱᤄᤢᤛᤡᤴᤏᤠᤱᤒᤡ᥅

᥇᥆ ᤀᤠᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤱᤅᤡᤸᤗᤧ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤧᤳᤇᤡ ᤗᤠᤕᤥᤜᤠ᤹ᤖᤧ ᤁᤢᤗᤧᤰᤘᤠ

ᤂᤧᤱᤜᤠ᤹ ᤑᤵᤔᤠᤛᤡᤖᤧ ᤗᤠᤃᤡ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤈᤢᤶᤗᤥ॥

᥇᥇ “ᤀᤣᤑᤪᤠᤀᤡᤶᤔᤡᤴ ᤆᤠᤎᤠᤶᤔᤠᤍᤧᤴᤏᤥ ᤁᤧᤛ᤺ᤵᤔᤠ ᤂᤢᤶᤔᤏᤠᤔᤠ ᤁᤖ᤺ᤱ ᤐᤡᤵᤔᤠᤖᤥ.

ᤁᤸᤗᤧᤆᤥᤃᤢᤸᤗᤧ ᤂᤧᤸᤗᤧ ᤏᤢᤒᤠ ᤁᤢᤓᤰᤋᤠᤱᤅᤥ ᤂᤧ᤺ᤵᤛᤡᤱᤅᤡᤴ ᤑᤳᤇᤢᤱᤗᤥ॥

ᤀᤠᤱᤃᤠ᤹ ᤀᤣᤑᤪᤠᤀᤡᤶᤔᤡᤴ ᤁᤢᤍᤢᤱᤍᤢᤱᤏᤠ ᤗᤥ᤺ᤰᤂᤢᤱᤗᤥ

ᤕᤜᤢᤍᤠ᤺ᤸᤗᤧ ᤁᤧᤰᤆᤢ ᤌᤥ᤺ᤰᤂᤢᤖ ᤐᤥᤱᤗᤥ.

ᤜᤧᤰᤁᤩᤠᤱ ᤕᤠᤁᤢᤒᤖᤧ ᤂᤠᤶᤒᤢᤰᤏᤠᤜᤠ᤹ ᤕ᤺ᤵᤛᤢᤖ ᤐᤥᤱᤗᤥ॥

᥇᥈ ᤂᤡᤏᤡ᤹ ᤗᤠᤃᤡ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤴ ᤕᤠ᤹ᤖᤡ᤺ᤶᤒᤠ ᤜᤣ᤹ᤖᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤆᤰᤔᤧᤴᤗ᤹ᤔᤏᤠᤒᤠ ᤔᤡ᤺ᤶᤈᤡᤸᤗᤧ ᤛᤡᤱᤛᤣᤴ ᤛᤢᤵᤛᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤰᤆᤠᤏᤠ ᤀᤡᤰᤋᤠᤵᤜᤠ᤹ ᤌᤥ᤺ᤰᤛᤧᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤕᤢᤀᤠᤱ ᤂᤡᤏᤡ᤹ᤀᤥ ᤛᤠᤶᤕᤥᤏᤡᤔᤧᤴ

ᤔᤧᤎᤠᤛᤢᤴᤗ ᤂᤡᤏᤡ᤹ᤀᤥ ᤌᤠᤖᤡᤰ ᤂᤢᤏᤧ᤹ ᤁᤥ᤺ᤵᤔᤠ ᤕᤧᤶᤔᤡᤴ ᤀᤠᤸᤗᤥᤀᤣᤖᤥ॥

᥇᥉ “ᤁᤖ ᤂᤡᤏᤡ᤹ᤃ ᤑᤧᤴᤕᤠ᤺ᤶᤒᤰᤁᤡᤴ ᤁᤧᤗᤣ᤺ᤳᤋᤢᤶᤔᤠᤱ ᤘᤠ᤹ᤖᤥ.

ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤛᤢᤵᤛᤢᤶᤔᤠᤱ ᤁᤧᤘᤕᤡᤖᤥ॥

ᤀᤡᤱᤗᤧᤰᤁᤡᤸᤗᤧ ᤁᤢᤈᤠ᤹ᤀᤡᤴ ᤂᤡᤏᤡ᤹ ᤁᤧᤈᤠᤶᤔᤠᤱ ᤁᤧᤘᤕᤡᤖᤥ.

ᤂᤡᤏᤡ᤹ ᤀᤠᤵᤑᤣᤰ ᤔᤢᤰᤛᤠᤶᤔᤥ ᤏᤢ

ᤂᤡᤏᤡ᤹ ᤕᤖᤡᤰ ᤌᤰᤛᤢᤒᤠᤜᤠ᤹ᤀᤥ ᤏᤡᤱᤘᤠ᤹ ᤁᤧᤕᤢᤰᤂᤢᤶᤒᤠᤸᤗᤧ ᤆᤥᤃᤢᤸᤗᤧ.

᥇᥊ ᤂᤡᤏᤡ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤌᤱ ᤀᤡᤰᤗᤠᤴ ᤜᤢ᤺ᤰᤗᤥ.

ᤂᤡᤏᤡ᤹ ᤁᤧᤖᤧᤰ ᤕᤰᤜᤠ᤹ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤔᤧᤔᤧᤰᤂᤢᤖᤥ

ᤜᤧᤰᤁᤩᤠᤱ ᤋᤧᤴᤎᤱᤅᤥ ᤛᤸᤔᤏᤖᤧ ᤒᤣᤌ-ᤀᤠᤷᤒᤣᤗᤧᤴ ᤌᤩ᤺ᤱ ᤆᤥᤃᤢᤒᤠ ᤜᤧᤰᤁᤣ-

ᤂᤧᤴ ᤕᤧᤶᤔᤥ ᤔᤠᤜᤠ᤹ ᤂᤢᤴᤇᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ᤏᤢ ᤛᤥᤛᤥᤖᤡᤰ

ᤂᤠᤶᤒᤠᤱᤅᤥ ᤐᤡᤷᤎᤠᤵ ᤐᤡᤷᤎᤠᤵ ᤔᤧᤎᤠᤵᤛᤢᤛᤡᤀᤠᤱ ᤘᤕᤧᤖᤥ॥

᥇᥋ ᤁᤶᤓᤗ᤹ᤖᤡᤰ ᤒᤣᤌᤣᤗᤒᤠᤛᤣ. ᤂᤡᤏᤡ᤹ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ

ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤧᤴ ᤐᤥᤱᤍᤠᤖᤥ॥

ᤂᤧᤸᤗᤧ ᤕᤠ᤺ᤴᤍᤡᤰ ᤂᤠᤀᤥ᤺ᤳᤋᤡᤸᤗᤧ.

ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤔᤧᤔᤧᤰᤂᤢᤖᤥ॥”

ᤐᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡ

᥇᥇

“ᤀᤠᤸᤗ ᤀᤡᤛᤪᤠᤀᤡᤗᤧᤴ ᤗᤳᤇᤠ ᤀᤅᤧ᤺ᤰᤘᤠ ᤘᤕᤧᤖᤥ

ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤱᤗᤥ.

ᤜᤧᤰᤁᤩᤠᤱ ᤀᤠᤵᤑᤣᤰ ᤀᤠᤛ᤻ᤛᤠᤴ ᤔᤡᤛᤪ ᤗᤠᤈᤣ᤹ᤗᤠᤶ ᤀᤢ᤺ᤳᤋᤢᤱᤗᤥ॥

᥈ ᤁᤖ ᤀᤠᤰᤂᤧᤴ ᤀᤠᤰᤂᤧᤴᤗᤧᤱ ᤀᤠᤱᤃᤠ᤹ ᤂᤧᤱᤜᤠ᤹ ᤀᤢ᤺ᤳᤋᤢᤱᤛᤡᤱ.

ᤂᤧᤶᤔᤩᤠᤰ ᤂᤧᤶᤔᤩᤠᤰᤁᤣ ᤂᤧᤱᤜᤠ᤹ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤖᤥ॥

ᤂᤧᤱᤜᤠ᤹ᤖᤧ ᤒᤠᤗ ᤔᤠᤱᤜᤠ᤹ᤀᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤠᤘᤠ ᤆᤀᤡ᤺ᤳᤜᤠ᤹ᤀᤥ ᤛᤢᤰᤐᤠ ᤔᤧᤜᤠ᤺ᤴᤍᤢᤖᤥ॥

᥉ ᤀᤣᤑᤪᤠᤀᤡᤶᤔᤡᤴ ᤜᤢᤰᤁᤥ ᤁᤧᤍᤧᤶᤒᤠᤀᤠᤱ ᤗᤠᤱᤄᤣ᤺ᤰᤔᤠ ᤁᤧᤜᤢ᤹ᤒᤠᤃ ᤀᤠᤱᤃᤠ᤹ᤀᤣ ᤘᤕᤠᤱᤗᤥ.

ᤁᤖ ᤀᤠᤱᤃᤠ᤹ ᤂᤧᤱᤜᤠ᤹ ᤘᤣ᤺ᤴᤍᤢᤱᤛᤡᤱ ᤑᤠ᤹ᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥊ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤔᤡ᤺ᤶᤈᤡᤒᤠ ᤌᤠᤰᤐᤠ᤺ᤸᤗᤧ.

ᤗᤢᤱᤔᤠ᤹ ᤋᤢᤰᤔᤠ ᤀᤡᤄᤣ᤺ᤱᤅᤡᤸᤗᤧ ᤂᤣ᤺ᤰᤂᤢᤱᤛᤡᤱᤅᤠᤱ ᤋᤡ᤺ᤰᤋᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤡᤳᤗᤠᤀᤥᤗᤠᤶ ᤂᤧ᤺ᤵᤛᤡᤱᤅᤡᤴ ᤂᤧᤳᤋᤢᤱᤗᤥ

ᤜᤧᤰᤁᤩᤠᤱ ᤁᤢᤈᤠ ᤆᤠ᤺ᤵᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤀ᤺ᤰᤂᤢᤶ ᤑᤴᤇᤡᤱᤅᤠᤖᤥ॥

᥋ “ᤂᤧᤱᤜᤠ᤹ ᤀᤠᤱᤃᤠ᤹ ᤗᤧᤵᤔᤠᤱ ᤏᤢ᤺ᤱᤔᤠ ᤔᤧᤴᤍᤧᤴᤏᤧᤴᤗᤥ.

ᤜᤧᤰᤁᤩᤠᤱ ᤔᤡᤛᤪ ᤗᤧᤵᤔᤠᤱ ᤔᤧᤏᤢᤱ ᤔᤧᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤛ᤻ᤛᤢᤖᤡᤜᤠ᤹ᤖᤧ ᤔᤧᤕᤢᤰᤋᤢᤛᤡᤖᤥ॥

᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ᤀᤥ ᤋᤠᤓᤣᤜᤠ᤹ ᤔᤧᤜᤡᤰᤂᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤎᤣ᤺ᤳᤜᤠ᤹ᤖᤧ ᤁᤢᤎᤣ᤺ᤰᤔᤠᤜᤠ᤹ ᤔᤧᤕᤴᤇᤢᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤒᤠ ᤐᤠᤴᤜᤠ᤹ ᤔᤧᤏᤢᤵᤛᤢ ᤔᤧᤒᤡᤖᤢᤛᤡᤖᤥ॥

᥍ ᤀᤠᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤗᤠᤶ ᤏᤢᤱᤔᤠ ᤐᤣ᤺ᤰᤔᤠ ᤏᤡ᤺ᤴᤎᤥ ᤔᤧᤈᤥᤃᤢᤀᤠᤱ ᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ

ᤐᤣᤗᤡ ᤔᤧᤓᤠᤰᤋᤢᤛᤠᤱ ᤂᤢᤏᤧ᤹ ᤂᤧᤱᤜᤠ᤹ ᤌᤥ ᤔᤧᤓᤥ᤺ᤰᤂᤢᤛᤡᤴᤗᤥ॥

᥎ “ᤀᤣᤑᤪᤠᤀᤡᤔᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤗᤧᤵᤔᤠ ᤛᤢᤰᤏᤧᤃ᥄

ᤀᤡᤛᤪᤠᤀᤡᤗᤀᤣ. ᤀᤠᤰᤂᤣᤗ᤹ᤖᤡᤰ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤔᤠ ᤛᤢᤰᤏᤧᤒᤣ᥅

ᤂᤧᤏᤧ᤹ ᤀᤠᤓᤣᤗ᤹ᤖᤡᤰ ᤀᤍᤔᤠᤴ ᤜᤧᤰᤁᤣ ᤗᤧᤵᤔᤠ ᤛᤢᤰᤏᤧᤒᤣ᥅

ᤀᤠᤱᤃᤠ᤹ ᤀᤠᤓᤣᤗ᤹ᤖᤡᤰ ᤛᤒᤥᤕᤡᤔᤧᤴ ᤜᤧᤰᤋᤱᤒᤠ ᤆᤥᤰᤔᤠ ᤛᤢᤰᤏᤧᤒᤣ᥄

ᤀᤠᤱᤃᤠ᤹ ᤀᤠᤛᤡᤰᤗᤢᤰᤔᤧᤴ ᤀᤠᤱᤃᤠ᤹ ᤀᤠᤛᤡᤃᤠᤱᤅᤣ ᤏᤢ᤺ᤰᤋᤢᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥏ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤧᤒᤥ᤺ᤰᤐᤠ ᤀᤠᤛᤠᤰᤁᤧᤴᤏᤡᤴ ᤔᤧᤎᤠᤀᤠᤴᤗᤥ.

ᤀᤠᤱᤃᤠ᤹ ᤀᤣᤑᤪᤠᤀᤡᤶᤔᤡᤴ ᤕᤠᤶᤔᤥ ᤔᤧᤶᤓᤤ ᤔᤧᤈᤥᤃᤢᤱᤅᤡᤴᤗᤥ॥

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤔᤏᤠᤀᤠ ᤔᤧ᤺ᤴᤏᤠᤖᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤂᤡᤏᤡ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣᤒᤠ-

ᤀᤠᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤥ ᤂᤡᤏᤡ᤹ᤀᤥ ᤔᤧᤍᤠᤀᤠᤴᤗᤥ॥

᥇᥆ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤔᤧᤍᤡᤶᤍᤢ ᤔᤧᤏᤠ᤺ᤳᤋᤢᤖᤥ.

ᤂᤢᤏᤧ᤹ ᤌᤧᤖᤡᤱᤒᤠ ᤁᤢᤀᤡᤛᤡ᤺ᤰ ᤜᤢ᤺ᤰ ᤜᤢ᤺ᤰ ᤗ᤹ᤖᤡᤰ ᤜᤢ᤺ᤰᤗᤥ.

ᤀᤠᤸᤗ ᤂᤢᤏᤧ᤹ ᤜᤢ᤺ᤰᤁᤡᤸᤗᤧ

ᤂᤢᤏᤧ᤹ ᤁᤢᤛ᤻ᤛᤠ ᤀᤅᤧ᤺ᤰᤘᤠᤜᤠ᤹ ᤔᤧᤕᤱᤗ ᤏᤠᤶᤎᤠ ᤐᤡᤛᤠᤱᤗᤠᤶ ᤔᤧᤓᤧᤴᤗᤥ॥

᥇᥇ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤐᤢᤛᤠᤜᤠ᤹ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤀᤛ᤻ᤛᤢᤖᤗᤠᤶ ᤛᤠᤵᤐᤧᤳᤋᤪᤢ᤺ᤰᤔᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤌᤧᤃᤰᤁᤰᤏᤠ ᤔᤧᤕᤱᤗ ᤔᤧᤓᤧᤴᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤜᤡᤶᤔᤥ ᤕᤢᤰᤂᤢᤱᤛᤡᤱᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤀᤠᤱ ᤘᤠ᤹ᤖᤥ॥

ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤀᤥ ᤂᤢᤶᤍᤡᤱ

᥇᥈ ᤀᤣᤑᤪᤠᤀᤡᤔᤖᤧ ᤁᤢᤀᤡᤱᤗᤧᤰ ᤏᤢ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹

ᤔᤧᤴᤘᤠ᤹ᤔᤏᤠᤒᤠ ᤐᤠ᤺ᤴᤜᤠ᤹ᤖᤧ ᤀᤠᤱᤃᤠ᤹ ᤁᤒᤠᤱᤅᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤕᤜᤢᤍᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢ

ᤏᤛᤠ᤺ᤴᤛᤠᤒᤠ ᤛᤣᤛᤣᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤘᤠ᤹ᤖᤥ॥

ᤀᤡᤛᤪᤠᤀᤡᤗᤖᤧ ᤗᤠᤕᤥ ᤆᤥᤃᤢ

᥇᥈

ᤀᤡᤑᤪᤠᤀᤡᤶᤔᤡᤴ ᤆᤰᤔᤧᤸᤗ᤹ᤀᤣ ᤛᤢᤖᤡᤳ ᤁᤣᤈᤱ ᤆᤠ᤺ᤳᤇᤡᤱᤗ.

ᤂᤧᤸᤗᤧ ᤁᤧᤖᤧᤰ ᤕᤧᤴ ᤏᤠᤱᤃᤧᤴ ᤐᤡᤛᤠᤱᤒᤠ ᤛᤢᤖᤡᤳᤋᤧᤴ ᤏᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤀᤡᤱᤗᤧᤰ ᤏᤢ ᤔᤏᤠᤛᤧᤵᤔᤠ ᤕᤠ᤺ᤶᤒᤰᤜᤠ᤹ ᤑᤥᤛᤢᤖᤥ॥

ᤂᤧᤸᤗᤧ ᤀᤛ᤻ᤛᤢᤖᤧᤴᤏᤢ ᤏᤠᤍᤱ ᤆᤥᤃᤢᤖᤥ.

ᤂᤧᤒᤩᤠᤱ ᤔᤡᤛᤪᤀᤥ ᤆᤤᤋᤢᤴ ᤏᤡ᤺ᤱᤃᤣ᤹ᤀᤡᤴ ᤜᤠᤅᤢᤖᤥ॥

᥈ ᤕᤠᤁᤢᤒᤖᤧ ᤁᤢᤍᤰᤗᤧᤱᤘᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤗᤳᤇᤠ ᤁᤢᤀᤠᤵᤋᤡᤰ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤁᤢᤒᤧᤴa ᤂᤧᤸᤗᤧ ᤁᤢᤕᤧᤵᤗᤧᤰ ᤁᤢᤀᤡᤛᤡ᤺ᤰ ᤂᤢᤶᤍᤡᤱ ᤐᤡᤖᤢᤖᤥ॥

ᤂᤧᤸᤗᤧ ᤁᤢᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤥ ᤁᤢᤗᤧᤰᤘᤠ ᤜᤢᤅᤢᤖᤥ॥

᥉ ᤛᤠᤵᤐᤥ᤺ᤰᤁᤥ ᤂᤢᤏᤧ᤹ ᤁᤢᤶᤓᤢ᤹ᤖᤧ ᤁᤢᤗᤠᤱᤃᤠᤰᤌᤡ᤺ᤶᤒᤧᤴ ᤋᤧᤶᤛᤢᤖᤥ.

ᤜᤧᤰᤁᤩᤠᤱ ᤕᤶᤒᤠ ᤐᤥ᤺ᤰᤂᤧᤀᤠᤱ ᤕᤜᤢᤍᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤌᤰᤋᤧᤖᤥ॥

᥊ ᤂᤢᤏᤧ᤹ ᤔᤠᤱᤗᤠᤀᤡᤱᤒᤧᤴᤏᤢ ᤌᤰᤋᤧᤀᤠᤱ ᤂᤧᤴ ᤏᤠ᤺ᤴᤍᤢᤖᤥ.

ᤂᤢᤏᤧ᤹ ᤜᤠᤒᤧᤀᤠᤱ ᤔᤢ᤹ᤀᤡᤛᤠᤶᤗᤧ ᤗᤠᤃᤡ ᤂᤧᤴ ᤐᤣᤗᤡ ᤑᤠᤰᤋᤢᤖᤥ.

ᤂᤢᤏᤧ᤹ ᤒᤣᤌᤣᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤔᤢᤖᤥ.

ᤜᤧᤰᤁᤩᤠᤱ ᤂᤧᤵᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤏᤢ ᤋᤠ᤹ᤈᤧᤰᤂᤧᤖᤥ-

᥋ ᤂᤧᤴ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤏᤡᤱᤘᤠ᤹ᤑᤢᤔᤠᤱᤗᤥ.

ᤂᤢᤏᤧ᤹ ᤁᤢᤔᤡᤱᤅᤡᤴ ᤕᤜᤘᤣᤖᤥ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤏᤢ᤺ᤰᤂᤡᤖᤀᤣ ᤐᤥᤱᤗᤥ.

ᤔᤡ᤺ᤶᤈᤡᤴ ᤏᤢ ᤂᤠᤛᤧᤴᤏᤡᤴ ᤜᤠᤒᤠ ᤋᤰᤋᤧᤶ ᤁᤳᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤠᤱᤄᤧᤶᤔᤧ᤹ᤀᤥ॥

ᤘᤣ᤹ ᤂᤢᤶᤍᤡᤱᤅᤡᤸᤗᤧᤴ ᤀᤡᤱᤈᤠ᤺ᤱ

᥍ “ᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤱᤃᤧᤵᤔᤏᤠᤒᤠ ᤁᤢᤎᤠᤱᤔᤠᤜᤠ᤹ ᤔᤧᤕᤠᤅᤢᤖᤥ.

ᤀᤡᤱᤗᤧᤰ ᤆᤥ᤺ᤰᤔᤠ ᤂᤧᤱᤜᤠ᤹ ᤂᤢᤴᤇᤡ᤹ ᤛᤡᤖᤠ᤹ᤌᤠᤱᤗᤥ॥

᥎ ᤀᤣᤑᤪᤠᤀᤡᤶᤔᤡᤸᤗᤧ ᤐᤠ᤺ᤳᤋᤢ᤹.

‘ᤀᤠᤱᤃᤠ᤹ ᤛᤠ᤹ᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤆᤥ᤺ᤰᤁᤠᤖᤥ.

ᤀᤠᤱᤃᤠ᤹ ᤁᤧᤃᤵᤐᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤁᤧᤖᤧᤰ ᤀᤠᤕᤠᤱᤛᤠ ᤁᤢᤴᤎᤣᤜᤠ᤹ᤖᤧ ᤆᤥᤃᤢᤸᤗᤧ

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ᤀᤥ ᤌᤧᤔᤠᤀᤠᤱ ᤑᤧᤴᤕᤠ᤺ᤶᤒᤰ ᤏᤢ ᤗᤠᤕᤥ ᤔᤧᤱᤄᤥᤛᤢᤴᤗᤥ॥’

᥏ “ᤀᤠᤱᤃᤠ᤹ ᤕᤜᤘᤣ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤌᤠᤰᤏᤧᤀᤠᤱ ᤘᤠ᤹ᤖᤥ॥

ᤏᤡ᤺ᤴᤎᤥ ᤁᤧᤒᤥ᤺ᤱᤒᤠ ᤂᤧᤏᤧ᤹ ᤁᤧᤍᤱᤏᤠᤶᤒᤠ ᤕᤧᤴᤏᤥ ᤁᤢᤀᤡᤛᤡ᤺ᤰ

ᤀᤠᤱᤃᤠ᤹ ᤂᤧᤏᤧ᤹ ᤕᤠᤶᤔᤥ ᤛᤠ᤺ᤱᤃᤠᤜᤡᤶᤔᤥ ᤘᤠ᤹ᤔᤠ ᤐᤠᤱᤏᤧᤖᤥ॥

᥇᥆ ᤀᤠᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤏᤢ ᤋᤠ᤹ᤈᤧᤰᤂᤠᤱᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤕᤖᤡᤰ ᤛᤢᤑᤥᤜᤠ᤹ ᤐᤡᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤂᤧᤍᤠ᤹ ᤐᤠ᤺ᤴᤜᤠ᤹ ᤐᤡᤏᤡᤱᤗᤥ॥

᥇᥇ “ᤌᤣ ᤃᤡᤗᤠᤍᤧᤴ ᤁᤢ᤹ᤀᤡᤃᤧᤓᤧᤶᤒᤠ ᤆᤥ᤺ᤰᤐᤡ᥅

ᤂᤧᤸᤗᤧ ᤁᤢᤔᤏᤠᤜᤠ᤹ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤈᤥ᤺ᤰᤗᤥ᥄

ᤌᤣ ᤂᤧᤱᤜᤠ᤹ᤖᤧ ᤃᤡᤗᤃᤠᤗᤀᤥ ᤛᤧᤃᤶᤒᤠ ᤐᤡᤳᤜᤠ᤹ ᤛᤡᤍᤢᤱᤈᤓᤠ ᤔᤧᤈᤥᤃᤢᤛᤡᤒᤡ᥅

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤁᤧᤰᤆᤢ ᤌᤥ᤺ᤱᤔᤏᤠᤒᤠ

ᤀᤡᤰᤋᤠᤵᤐᤥ ᤁᤧᤗᤢᤶᤛᤡᤱᤒᤠᤀᤠᤱ ᤁᤧᤏᤧᤒᤠ ᤗᤢᤱᤜᤠ᤹ ᤜᤧᤰᤋᤱᤒᤠ ᤐᤥᤱᤗᤥ॥

᥇᥈ ᤕᤠᤁᤢᤒᤧᤴ ᤂᤧᤳᤇᤡᤱᤅᤠᤱ ᤀᤠᤖᤠᤔᤒᤠ ᤗᤠᤈᤣ᤹ᤀᤥ ᤐᤣᤖᤥ.

ᤀᤡᤛᤪᤠᤀᤡᤗᤖᤧ ᤗᤳᤇᤠ ᤔᤣ᤺ᤳᤗᤧ ᤗᤠᤃᤡ ᤛᤧᤘᤠᤖᤥᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤣ᤺ᤳᤗᤧ ᤗᤠᤃᤡ ᤔᤧᤸᤗᤢᤰᤜᤠ᤹ ᤆᤠᤖᤠᤶᤛᤢᤛᤡᤖᤥ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤕᤠᤅᤢᤀᤠᤱ

ᤀᤡᤛᤪᤠᤀᤡᤗᤧᤴ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢ ᤌᤠᤰᤋᤢᤖᤥ.

ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤌᤡᤰ ᤕᤠᤅᤢᤀᤠᤱ

ᤂᤢᤏᤧ᤹ ᤀᤡᤛᤪᤠᤀᤡᤗᤧᤴ ᤁᤶᤒᤪᤠᤱ ᤔᤧᤳᤋᤢᤖᤥ॥

᥇᥊ ᤁᤖ ᤀᤣᤑᤪᤠᤀᤡᤶᤔᤡᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤡᤰ ᤑᤥ᤺ᤰᤂᤢᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤔᤠᤰᤂᤡ᤹ᤛᤡᤘᤠ ᤛᤧᤛᤢᤒᤠᤸᤗᤧ ᤀᤠᤵᤋᤡᤰᤁᤡᤴ

ᤁᤢᤴᤍᤠᤱᤒᤠᤸᤗᤧ ᤂᤧᤸᤗᤧᤀᤣ ᤁᤢᤛᤶᤎᤠᤱ ᤘᤠ᤹ᤖ ᤕᤠ᤺ᤴᤍᤢᤖᤥ.

ᤂᤶᤓᤩᤠᤱ ᤂᤧᤸᤗᤧ ᤐᤠ᤺ᤴᤎᤡᤰᤔᤠ ᤁᤢᤀᤠᤵᤋᤡᤰᤁᤧᤸᤗᤧ ᤁᤢᤗᤣᤰᤘᤠ ᤏᤢ᤺ᤰᤋᤢᤖᤥ॥”

a 

᥇᥈:᥈ ᤕᤠᤁᤢᤒᤖᤧ ᤁᤢᤒᤣ᤺ᤴ ᤂᤢᤏᤧ᤹ ᤁᤢᤗᤠᤱᤃᤠᤰᤌᤡᤶᤒᤧᤴ ᤋᤧᤶᤛᤢ ᤐᤥᤱ᤹॥

ᤀᤡᤛᤪᤠᤀᤡᤗᤧᤴ ᤁᤢᤏᤢᤵᤔᤠ ᤂᤢᤶᤍᤡᤱ ᤐᤡᤔᤠ ᤀᤡᤱᤈᤠ᤺ᤱ

᥇᥉

ᤀᤣᤑᤪᤠᤀᤡᤶᤔᤡᤴ ᤐᤠᤖᤧᤸᤗᤧ ᤔᤏᤠᤜᤠ᤹ ᤔᤧᤕᤰᤂᤧᤖᤥ.

ᤀᤡᤛᤪᤠᤀᤡᤗᤀᤥ ᤂᤧᤴ ᤌᤠ᤺ᤱᤎᤠ᤺ᤱ ᤔᤧᤓᤥ᤺ᤰᤂᤢᤖᤥ॥

ᤁᤖ ᤂᤧᤸᤗᤧ ᤒᤠᤗ ᤔᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤋᤢᤖᤥ

ᤜᤧᤰᤁᤩᤠᤱ ᤀᤠᤵᤋᤡᤰᤛᤠᤒᤠ ᤐᤥ᤺ᤰᤂᤧᤀᤠᤱ ᤂᤧᤴ ᤛᤩᤧᤖᤥ॥

᥈ ᤀᤠᤸᤗ ᤂᤧᤱᤜᤠ᤹ᤖᤧ ᤀᤠᤸᤗᤛᤠᤱ ᤕᤖᤡᤰ ᤗᤠᤕᤥ ᤔᤧᤈᤥᤃᤢᤖᤥ.

ᤂᤢᤴᤇᤡ᤹ ᤀᤠᤵᤑᤣᤰ ᤗᤠᤃᤡ ᤂᤢᤴᤇᤡ᤹ ᤕᤢᤵᤐᤠᤜᤠ᤹ᤗᤠᤶ

ᤂᤧᤱᤜᤠ᤹ᤖᤧ ᤕᤥ᤺ᤶᤔᤏᤠᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤧᤎᤃᤢᤛᤡᤖᤥ.

ᤀᤡᤃᤪ ᤔᤡᤰᤗᤧᤱᤔᤠᤗᤠᤶ ᤁᤢᤀᤡᤳ ᤗ᤺ᤵᤔᤏᤠᤒᤠ ᤏᤠᤘᤠᤀᤡᤳᤗᤠᤜᤠ᤹

ᤂᤧᤱᤜᤠ᤹ ᤁᤧᤖᤧᤰ ᤆᤥᤒᤣᤃᤢᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤗᤥ॥

ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤁᤴᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤛᤡᤶᤔᤧ᤹ᤀᤥ

ᤐᤡᤳᤛᤠᤳ ᤏᤠᤘᤠᤀᤡᤳᤗᤠᤜᤠ᤹ ᤆᤢᤵ ᤔᤧᤳᤋᤧᤶᤛᤡᤶᤔᤧ᤹ᤀᤥ᥄”

᥉ ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ ᤋᤠᤏᤠᤶᤒᤠ ᤂᤠ᤹ᤔᤡᤳ.

ᤀᤠᤴᤍᤣ᤺ᤴ ᤜᤠᤖᤠ ᤁᤧᤕᤥ᤺ᤶᤒᤠ ᤁᤧᤒᤣ᤺ᤰᤐᤠ ᤛᤣ᤺ᤰᤘᤠ.

ᤛᤢᤖᤡᤳ ᤁᤧᤈᤱᤅᤡᤸᤗᤧ ᤆᤠᤎᤠᤶᤔᤠᤍᤧᤴᤏᤥᤗᤠᤶ ᤑᤧᤛᤢᤍᤣ᤹ᤖᤢᤒᤠ ᤆᤠᤛᤡᤵ ᤏᤢ

ᤐᤣᤎᤠ᤺ᤵᤐᤥᤗᤠᤶ ᤁᤧᤗ᤺ᤶᤒᤠ ᤔᤡ᤺ᤰᤂᤢ᤹ ᤁᤢᤀᤡᤛᤡ᤺ᤰ ᤔᤧᤒᤥᤱᤗᤥ॥

᥊ “ᤁᤖ ᤀᤠᤱᤃᤠ᤹ᤃ ᤕᤜᤘᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤗ᤺ᤳᤏᤡᤱᤅᤠᤱ ᤌᤠᤰᤏᤡᤱᤅᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴ ᤔᤠᤱᤅᤡᤴᤏᤠᤱ. ᤘᤣ᤹ ᤀᤠᤳᤋᤡᤴ

ᤛᤧᤴᤗᤵᤍᤠᤱᤒᤧᤴᤏᤠᤱ ᤂᤡᤏᤡ᤹ ᤁᤧᤴᤍᤠ᤺ᤰᤋᤢᤶᤔᤡᤴᤗᤥ॥

᥋ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠ ᤕᤧ᤺ᤱᤄᤠᤍᤧᤴᤏᤥ.

ᤀᤡᤃᤪ ᤛᤠ᤹ᤖᤡᤰ ᤏᤠᤶᤃᤧᤛᤧ᤺ᤰᤐᤠ ᤗᤠᤈᤣ᤹ᤀᤥ ᤀᤠᤱᤃᤠ᤹ᤀᤣ

ᤂᤡᤏᤡ᤹ ᤁᤶᤒᤪᤠᤱ ᤔᤧᤳᤏᤡᤱᤅᤠᤱ ᤘᤕᤧᤖᤥ॥

᥌ ᤀᤠᤱᤃᤠ᤹ ᤂᤧᤱᤜᤠ᤹ ᤁᤢᤈᤠ ᤆᤠ᤺ᤳᤋᤢᤱᤛᤡᤱᤅᤡᤸᤗᤧ.

ᤂᤧᤱᤜᤠ᤹ ᤔᤧᤄᤠᤛᤧᤀᤠᤱ ᤂᤢᤴᤇᤡ᤹ ᤛᤡᤰᤀᤣ᤺ᤵᤋᤢᤖᤥ॥

ᤂᤧᤱᤜᤠ᤹ ᤔᤧᤄᤠᤛᤧᤀᤠᤱ ᤂᤢᤴᤇᤡ᤹ ᤛᤡᤰᤀᤣ᤺ᤵᤋᤢᤸᤗᤧ.

ᤂᤧᤱᤜᤠ᤹ ᤀᤠᤱᤍᤡᤱ ᤁᤧᤗ᤹ᤒᤠ ᤔᤧᤒᤥ᤺ᤰᤂᤧᤖᤥ

ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤏᤡᤱᤘᤠ᤹ ᤔᤧᤓᤣ᤺ᤳᤇᤠᤱᤗᤥ॥

᥍ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ᤀᤥ ᤌᤧᤖᤡᤱᤒᤠ ᤜᤧᤰᤁᤣ ᤋᤠᤀᤠᤖᤥ.

ᤛᤡᤃᤣᤒᤠ ᤜᤧᤰᤁᤣ ᤀᤠᤱᤃᤠ᤹ ᤂᤢᤴᤇᤡ᤹ ᤗᤠᤶᤔᤥ ᤛᤢᤃᤢᤱᤛᤡᤱᤅᤠᤱ ᤕᤢᤱᤅᤠᤖᤥ॥

᥎ ᤁᤢᤛ᤻ᤛᤠᤜᤠ᤹ ᤔᤧᤏᤠᤵᤋᤢᤔᤠ ᤁᤢᤶᤔᤠᤔᤠ ᤔᤠ᤹᤺ᤕᤢ᤺ᤸᤗᤧ ᤌᤧ᤺ᤰᤂᤢᤛᤡᤒᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤧᤖᤧᤳᤋᤧᤴ ᤌᤡ᤺ᤰᤋᤢᤱᤗᤥ॥

ᤌᤧᤖᤡᤱᤒᤠ ᤜᤧᤰᤁᤣ ᤀᤠᤱᤃᤠ᤹ ᤂᤧᤱᤜᤠ᤹ ᤂᤠᤔᤢᤱᤛᤡᤱᤗᤥ.

ᤋᤠᤶᤓᤢᤱ ᤌᤰᤛᤠ᤺ᤸᤗᤧ ᤂᤧᤱᤜᤠ᤹ ᤌᤧ᤺ᤰᤂᤢᤛᤡᤖᤥ॥

᥏ “ᤀᤡᤛᤪᤠᤀᤡᤗᤀᤣ. ᤀᤠᤱᤃᤠ᤹ ᤂᤡᤏᤡ᤹ ᤔᤧᤶᤓᤤ ᤆᤥ᤺ᤰᤏᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ.

ᤁᤢᤓᤠ᤹ᤒᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤘᤕᤡᤖᤥ॥

᥇᥆ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤔᤠᤱ ᤘᤠ᤹ᤖᤥ.

‘ᤀᤠᤏᤡᤃᤧ ᤗᤳᤇᤠ ᤜᤠᤱ ᤏᤢ ᤜᤠᤱᤛᤠᤜᤠ᤹ ᤀᤠᤒᤡᤖᤧ᤹ᤀᤥ॥’

ᤂᤡᤏᤡ᤹ ᤋᤠᤱᤛᤧ᤺ᤵᤔᤠ ᤁᤧᤛᤢᤰᤐᤠ. ᤂᤡᤏᤡ᤹ ᤜᤠᤱᤅᤡᤴ ᤀᤠᤳᤋᤡ ᤘᤠ᤹ᤒᤣ᥅

ᤂᤡᤏᤡ᤹ ᤁᤧᤖᤧᤰ ᤐᤠᤱᤈᤢᤜᤠ᤹ᤀᤥᤒᤠ ᤕᤢᤰᤛᤠᤒᤠᤜᤠ᤹ ᤀᤠᤳᤋᤥ ᤔᤧᤘᤠ᤹ᤒᤣ᥅

᥇᥇ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤀᤠᤕᤠ᤺ᤰᤗᤧ᤹ᤔᤥ ᤂᤡᤏᤡ᤹ ᤗᤳᤇᤠ ᤜᤠᤱ ᤐᤡᤏᤡᤱᤗᤥ.

ᤜᤧᤰᤁᤩᤠᤱ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤥ ᤂᤧᤴ ᤑᤥ᤺ᤰᤂᤢᤱᤅᤠᤱ ᤋᤣ᤹ᤖᤢᤱᤗᤥ॥

᥇᥈ “ᤀᤣᤑᤪᤠᤀᤡᤔᤖᤧ ᤁᤢᤀᤠᤵᤋᤡᤰᤁᤡᤴ ᤗᤢᤶᤔᤏᤠᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤁᤢᤗᤠᤕᤥᤜᤠ᤹ ᤛᤠᤵᤏᤠᤀᤠᤱ ᤏᤧᤖᤥ॥

᥇᥉ ᤔᤧᤴᤇᤢᤔᤠ᤺ᤴ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤒᤠ ᤜᤧᤰᤁᤣ

ᤂᤧᤴ ᤋᤢᤰᤂᤧ᤺ᤴ ᤀᤣᤑᤪᤠᤀᤡᤔᤀᤥ ᤋᤠᤖᤥ.

ᤁᤖ ᤂᤧᤴ ᤁᤢᤏᤧᤜᤡ ᤔᤧᤴᤍᤢᤶᤔᤏᤠᤒᤠ ᤀᤅᤧ᤺ᤰᤘᤠ ᤜᤧᤰᤁᤧ ᤗ᤹ᤖᤥ.

ᤛᤠᤘᤠ᤺ᤴᤇᤡᤱᤔᤠ ᤕᤧᤶᤔᤥ ᤂᤧᤴ ᤁᤢᤗ᤺ᤶᤔᤠ ᤗᤠᤶᤔᤥ ᤔᤧᤍᤥ᤺ᤴᤇᤡᤱᤅᤡᤸᤗᤥ॥

᥇᥊ “ᤀᤠᤱᤃᤠ᤹ ᤂᤧᤱᤜᤠ᤹ ᤀᤡᤐᤢᤱᤅᤡᤸᤗᤧa ᤁᤢᤔᤢᤰᤁᤥᤗᤠᤶ

ᤀᤠᤱᤃᤠ᤹ ᤁᤢᤔᤧᤸᤗᤢᤱ ᤜᤢᤅᤢᤱᤅᤠᤱ ᤌᤧ᤹ᤖᤢᤱᤛᤡᤱᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤛᤡᤔᤠᤗᤠᤶ ᤛᤧᤴᤗᤵ ᤐᤡᤖᤢᤱᤛᤡᤱᤗᤥ॥

ᤛᤡᤔᤠᤀᤣ. ᤂᤧᤏᤧ᤹ ᤁᤧᤔᤠᤱᤍᤢᤰᤔᤧᤸᤗᤧ ᤁᤢᤔᤡᤴᤍᤣᤜᤠ᤹ ᤀᤠᤳᤋᤡ ᤘᤠ᤹ᤒᤣ᥅

ᤀᤡᤐᤢᤱᤅᤣ. ᤂᤧᤏᤧ᤹ ᤁᤧᤔᤧᤱᤔᤠᤴ ᤀᤠᤳᤋᤥ ᤘᤠ᤹ᤃ᥅

᥇᥋ ᤀᤠᤵᤑᤣᤰ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤀᤣᤑᤪᤠᤀᤡᤔᤧᤴ ᤏᤢ᤹ᤍᤠᤛᤠᤱ ᤀᤠᤱᤃᤠ᤹ ᤂᤧᤴ ᤗᤢᤱᤔᤠ᤹ ᤔᤧᤍᤢᤰᤁᤠᤴᤗᤥ॥

ᤕᤜᤘᤣ ᤍᤠᤱᤒᤠᤗᤠᤶ ᤏᤠᤱᤃᤧᤴ ᤐᤡᤛᤠᤱᤒᤠ ᤛᤢᤖᤡ᤺ᤳᤋᤡᤴ

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤗᤧᤵᤔᤠᤱ ᤗᤠᤶ ᤜᤢᤓᤧᤴᤗᤥ॥

ᤂᤧᤸᤗᤧ ᤁᤢᤈᤫᤠ᤺ᤳ ᤘᤒᤢᤴᤍᤠᤰᤘᤠ᤺ᤴ ᤆᤵᤐᤪᤧᤰ ᤆᤵᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤘᤠᤒᤠᤰᤁᤡᤴ ᤛᤷᤃᤧᤱ ᤜᤣᤒᤣ᤺ᤰᤗᤥ॥

ᤂᤧᤸᤗᤧ ᤁᤧᤖᤧᤰ ᤀᤡᤔᤧᤸᤗᤢᤱᤒᤠ ᤁᤢᤈᤡᤃᤰᤘᤠ ᤕᤢᤱᤔᤠᤍᤧᤴᤏᤡᤴ ᤔᤧᤏᤠᤵᤋᤢᤖᤥ॥

᥇᥌ ᤛᤠᤔᤖᤡᤕᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤋᤡᤰᤁᤡᤸᤗᤧ ᤂᤢᤶᤍᤡᤱ ᤂᤥᤔᤠᤀᤣ ᤐᤥᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ ᤐᤡᤑᤩᤢᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤗᤖᤧ᤺ᤱᤓᤖᤧ᤺ᤱ ᤔᤧᤛᤥᤴᤍᤢᤛᤡᤖᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ ᤂᤠᤶᤒᤠᤱᤅᤥ ᤔᤧᤎᤠᤵᤛᤢᤛᤡᤖᤥ.

ᤜᤧᤰᤁᤩᤠᤱ ᤔᤧᤴᤇᤢᤰᤔᤠ ᤁᤧᤘᤠ᤹ᤔᤠ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤴᤇᤡ ᤛᤠᤵᤐᤥᤰᤁᤧᤴ ᤔᤧᤈᤡᤖᤢᤛᤡᤖᤥ॥”

a 

᥇᥉:᥇᥊ ᤜᤡᤒᤪᤢᤀᤥ ᤂᤧᤔᤠᤍᤡᤱ ᤕᤱᤛᤱ ᤐᤳ॥

ᤜᤥᤛᤣ᤺ᤸᤗᤧ ᤀᤡᤛᤪᤠᤀᤡᤸᤗᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤰᤂᤧ᤹ ᤔᤧᤳᤋᤢ

᥇᥊

ᤀᤡᤛᤪᤠᤀᤡᤗᤀᤣ. ᤕᤜᤘᤣ ᤁᤧᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤰᤂᤧ ᤋᤩᤧ᤹ᤀᤥ.

ᤂᤧᤏᤧ᤹ ᤁᤧᤗᤠᤕᤥᤜᤠ᤹ᤖᤧᤀᤣ ᤂᤧᤏᤧ᤹ ᤁᤧᤛᤥ᤺ᤴᤍᤧᤀᤠᤱ ᤘᤠ᤹ᤖᤥ॥

᥈ ᤐᤠ᤺ᤴᤈᤠ᤺ᤰᤜᤠ᤹ ᤕᤠᤱᤅᤠᤛᤡᤶᤔᤧ᤹ᤀᤠᤱ ᤕᤜᤘᤣ ᤍᤠᤱᤒᤠᤀᤥ ᤏᤢ᤺ᤰᤂᤧᤶᤔᤧ᤹ᤀᤥ.

ᤂᤢᤏᤧ᤹ ᤔᤧᤳᤋᤧᤶᤔᤧ᤹. “ᤀᤠᤏᤡᤃᤧ ᤁᤧᤖᤧᤰ ᤗᤠᤕᤥᤴ ᤗᤧᤵᤔᤡ ᤆᤥᤃᤧ ᤀᤠᤒᤡᤖᤧ᤹ᤀᤥ

ᤂᤧᤶᤒᤩᤠᤱ ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤠᤱ ᤀᤠᤍᤠ᤺ᤰᤋᤧ᤹ᤀᤥ.

ᤂᤧᤶᤒᤩᤠᤱ ᤀᤠᤏᤡᤃᤧ ᤔᤢᤖᤠᤗᤠᤶ ᤁᤧᤗ᤺ᤶᤒᤠ ᤛᤡᤍᤢᤱᤈᤓᤠᤴ ᤋᤥ᤺ᤶᤔᤠ ᤛᤢᤰᤋᤢᤶᤒᤧᤖᤥ॥

᥉ ᤀᤛ᤻ᤛᤢᤖᤧᤸᤗᤧ ᤀᤠᤏᤡᤃᤧ ᤋᤠᤱᤛᤧ᤺ᤵᤔᤠ ᤔᤧᤛᤢᤰᤋᤡᤃᤧᤴᤗᤥ.

ᤌᤱᤅᤥᤒᤠ ᤀᤴᤜᤠ᤹ ᤀᤠᤏᤡᤃᤧ ᤔᤧᤕᤢᤰᤋᤢᤶᤛᤡᤶᤒᤧᤴᤗᤥ॥

ᤀᤠᤏᤡᤃᤧ ᤀᤠᤵᤑᤣᤰ ᤜᤢᤰᤁᤡᤸᤗᤧ ᤆᤥᤃᤢᤶᤛᤡᤶᤒᤧᤒᤠ ᤐᤠ᤺ᤴᤜᤠ᤹

ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ‘ᤀᤠᤏᤡᤃᤧ ᤔᤠᤱᤛᤣ’ ᤔᤧᤔᤧᤳᤋᤢᤛᤡᤶᤒᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤕᤧᤳᤇᤠ ᤜᤥ᤹ᤍᤥᤰᤜᤠ᤹ᤖᤧ ᤂᤧᤏᤧ᤹ᤗᤠᤶ ᤗᤢᤱᤔᤠ᤹ ᤋᤢᤰᤔᤠ ᤔᤧᤄᤥᤛᤢᤖᤥ॥”

ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤁᤢᤛᤱ ᤜᤡᤱᤔᤠ ᤔᤠᤱᤜᤢᤵ

᥊ “ᤂᤧᤅᤜᤠ᤹ ᤀᤠᤱᤃᤠ᤹ᤗᤠᤶ ᤋᤠᤵᤔᤧᤒᤧ᤹ᤖᤧᤒᤠᤗᤠᤶ ᤘᤣ᤺ᤴᤍᤢᤱᤛᤡᤱᤗᤥ.

ᤀᤠᤱᤃᤠ᤹ ᤂᤧᤱᤜᤠ᤹ ᤀᤠᤶᤓᤠᤀᤣ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤛᤠᤰᤁᤧᤴᤏᤡᤴ ᤂᤧᤱᤜᤠ᤹ᤗᤠᤶ ᤏᤢ᤺ᤰᤂᤧᤀᤠᤱ ᤘᤠ᤹ᤖᤥ॥

᥋ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤛᤣ᤺ᤰᤘᤠ ᤜᤧᤳᤋᤱᤒᤠ ᤐᤥ᤺ᤱᤅᤠᤖᤥ.

ᤀᤠᤱᤃᤠ᤹ ᤗᤧᤰᤘᤠ ᤑᤢᤱ ᤁᤢᤀᤡᤛᤡ᤺ᤰ ᤑᤧᤰᤁᤠᤖᤥ

ᤗᤧᤒᤏᤠᤏᤒᤠ ᤛᤠᤶᤔᤠᤱᤛᤡᤱ ᤜᤧᤰᤁᤣ ᤂᤧᤸᤗᤧ ᤁᤢᤛᤠ᤺ᤵ ᤗᤣ᤺ᤳᤇᤡᤱᤗᤥ॥

᥌ ᤂᤧᤸᤗᤧ ᤂᤠᤖᤰ ᤁᤧᤗ᤺ᤶᤒᤠ ᤁᤢᤈᤱᤜᤠ᤹ ᤐᤥᤎᤠᤱᤗᤥ.

ᤂᤧᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠᤴ ᤆᤤᤋᤢᤏ ᤛᤡᤱᤒᤢᤱ ᤜᤧᤰᤋᤱᤒᤠ ᤐᤥᤱᤗᤥ.

ᤂᤧᤸᤗᤧ ᤁᤢᤏᤠᤶᤛᤧᤔᤧᤴ ᤗᤧᤒᤏᤠᤏᤒᤠ ᤛᤠᤶᤔᤠᤱᤛᤡᤱᤜᤠ᤹ ᤜᤧᤰᤁᤣ ᤗ᤹ᤖᤥ॥

᥍ ᤔᤏᤠᤜᤠ᤹ ᤕᤠᤶᤔᤥ ᤂᤧᤸᤗᤧ ᤀᤡ᤺ᤵᤋᤢᤒᤠᤍᤧᤴᤏᤥ ᤔᤧᤕᤢᤱᤗᤥ.

ᤔᤠ᤺ᤰᤁᤡ ᤁᤢᤀᤡᤛᤡ᤺ᤰ ᤂᤧᤴ ᤜᤢᤖᤢᤶ ᤜᤢᤖᤢᤶ ᤗ᤹ᤖᤡᤰ ᤐᤥᤎᤠᤱᤗᤥ

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ:ᤸᤗᤧ ᤁᤢᤒᤢᤱ ᤜᤧᤰᤁᤣ ᤂᤧᤴ ᤑᤧᤰᤗᤥ.

ᤂᤶᤓᤩᤠᤱ ᤁᤢᤔᤡᤱᤅᤡᤴ ᤗᤧᤒᤏᤠᤏᤒᤠ ᤆᤧᤸᤗᤧᤰᤛᤣ᤹ ᤌᤡ ᤜᤧᤰᤁᤣ ᤛᤧᤖᤥ॥

᥎ “ᤀᤣᤑᤪᤠᤀᤡᤔᤀᤣ. ᤏᤠᤘᤠᤀᤡᤳᤗᤠᤜᤠ᤹ᤏᤢ ᤀᤠᤱᤃᤠ᤹ ᤌᤧᤔᤠ ᤆᤥᤃᤢᤱᤒᤣ᥅

ᤀᤠᤱᤃᤠ᤹ ᤂᤧᤴ ᤏᤢᤃᤵ ᤐᤡᤖᤢᤱᤅᤠᤱ ᤀᤠᤱᤃᤠ᤹ ᤁᤶᤒᤪᤠᤱ ᤔᤧᤳᤋᤢᤱᤗᤥ॥

ᤀᤠᤱᤃᤠ᤹ᤃ ᤛᤖᤣ᤺ᤰᤕᤠ᤺ᤵᤐᤠ ᤀᤠ᤺ᤱᤅᤡᤸᤗᤧ ᤁᤢᤒᤢᤱ ᤜᤧᤰᤁᤣ ᤗ᤹ᤀᤠᤖᤥ.

ᤀᤡᤱᤃᤠ᤹ᤗᤠᤶᤔᤣ ᤂᤧᤏᤧ᤹ ᤁᤢᤈᤠ᤹ ᤁᤧᤒᤵᤐᤠ ᤁᤧᤒᤥᤱᤗᤥ॥

ᤁᤢᤏᤢᤵᤔᤠ ᤐᤠ᤺ᤴᤜᤠ᤹

᥏ ᤛᤡᤰᤁᤢᤶᤛᤠᤒᤠ ᤜᤠᤳ ᤘᤠ᤹ᤒᤣ᥅ ᤂᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ.

ᤂᤠᤛᤡᤱ ᤁᤧᤏᤡ᤺ᤵᤐᤠ ᤜᤠᤳ ᤘᤠ᤹ᤒᤣ᥅ ᤂᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶᤜᤠ᤹ ᤋᤥ᤹ᤋᤥ᤺ᤶᤒᤠ ᤆᤥ᤺ᤰᤗᤥ.

ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤂᤧᤵᤔᤥᤀᤣ ᤗᤠᤱᤔᤧᤄᤣ᤺ᤰᤗᤥ.

ᤁᤖ ᤐᤡᤑᤩᤢᤱᤒᤠᤜᤠ᤹ ᤂᤧᤵᤔᤥ ᤔᤧᤍᤥ᤺ᤰᤁᤠᤱ ᤔᤧᤈᤥᤴᤗᤥ॥”

ᤕᤥᤀᤣᤗᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤥᤀᤣᤗᤖᤧ ᤁᤢᤕᤠ᤺ᤶᤒᤣᤀᤥ ᤆᤒᤧ᤺ᤳᤇᤡᤰ ᤐᤠ᤺ᤴᤗᤰ ᤀᤡᤱᤄᤱ ᤂᤥᤍᤧᤳᤋᤧᤀᤠᤱ ᤘᤠ᤹॥ ᤂᤧᤴ ᤀᤠᤓᤧᤸᤗᤧ ᤛᤠᤘᤠ᤺ᤴᤇᤡᤱ ᤜᤧᤰᤁᤩᤠᤱ ᤀᤠᤰᤂᤩᤠᤖᤡᤰ ᤀᤡᤖᤡᤰ ᤜᤡᤅᤧ ᤁᤧᤗ᤹ᤒᤠ ᤐᤠ᤺ᤴ ᤌᤣᤀᤠᤱ ᤏᤡ᤺ᤴᤎᤥ ᤜᤥᤵ॥ ᤁᤖ ᤐᤥᤱᤔᤠ ᤁᤧᤛᤢᤰᤐᤠ ᤐᤠ᤺ᤴ ᤌᤣ ᤘᤠ᤹ᤓᤧᤸᤗᤧ ᤕᤧᤛᤢ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᥊᥆᥆ ᤀᤡᤃᤪ ᥋᥆᥆ ᤋᤱᤒᤣ ᤋᤃᤡ ᤑᤠᤖᤛᤡᤜᤠ᤹ᤖᤧ ᤜᤠᤱᤕᤢᤰ ᤔᤧᤈᤥᤃᤢᤒᤠ ᤕᤧᤶᤔᤥ ᤁᤴ ᤛᤠᤵᤐᤴᤏᤡᤴ ᤛᤠᤵᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤘᤕᤧ॥ ᤕᤜᤢᤍᤠ ᤗᤠᤈᤣ᤹ᤀᤥ ᤏᤡ᤺ᤱᤄᤢᤰᤘᤠ ᤔᤧᤃᤧᤖᤧᤒᤠ ᤏᤢ ᤛᤠᤱᤕᤠᤃᤧᤀᤠᤱ ᤂᤧᤴ ᤗᤠᤈᤣᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤕᤥᤀᤣᤗᤖᤧ ᤆᤧᤰᤂᤢ ᤐᤠ᤺ᤳᤋᤢᤀᤠᤱ ᤐᤳ॥ ᤕᤜᤘᤣ ᤍᤠᤱᤒᤧᤸᤗᤧ ᤁᤧᤍᤠᤒᤠ ᤁᤢᤕᤧᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ. ᤂᤢᤏᤧ᤹ ᤛᤠᤶᤕᤥᤒᤠ ᤁᤢᤏᤡᤱᤘᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥᤰᤐᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤴ ᤋᤢᤰᤂᤣᤘᤠ ᤐᤠ᤺ᤴᤜᤠ᤹ᤗᤠᤶ ᤕᤥᤀᤣᤗᤖᤧ ᤛᤢᤑᤥ ᤏᤡᤛᤢᤀᤠᤱ ᤘᤕᤧ॥

ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ ᤗᤠᤕᤥ ᤆᤥ᤺ᤰᤔᤠ ᤔᤧᤜᤡᤴᤗ ᤑᤠ᤹ᤀᤠᤱ ᤀᤢ᤺ᤳᤋᤢᤛᤡᤒᤠ ᤏᤢ ᤂᤢᤏᤧ᤹ ᤀᤠᤵᤑᤣᤰ ᤁᤢᤔᤏᤠᤜᤠ᤹ ᤕᤠᤶᤔᤥ ᤋᤃᤡᤒᤠ ᤕᤠᤰᤏᤠᤶᤔᤥ ᤑᤥᤱᤔᤠᤛᤡᤖᤧ ᤗᤠᤃᤡ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤒᤠ ᤔᤠᤱᤜᤢᤵᤐᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤥᤀᤣᤗᤖᤧ ᤔᤏᤠᤜᤠ᤹ ᤆᤧᤰᤋᤢᤛᤡ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤣᤛᤣ ᤔᤠᤱᤅᤡᤴ ᤂᤢᤏᤧ᤹ ᤁᤧᤖᤧᤰ ᤁᤢᤔᤏᤠᤜᤠ᤹. ᤁᤧᤖᤧᤰ ᤕᤧᤶᤒᤡᤳᤇᤠᤜᤠ᤹. ᤔᤧᤴᤇᤢᤔᤠᤜᤠ᤹. ᤌᤠᤱᤒᤧᤴ ᤏᤢ ᤂᤍᤠᤰᤔᤡᤜᤠ᤹ ᤐᤡᤖᤢᤛᤡ᤹ ᤑᤠ᤹ᤀᤠᤱ ᤕᤥᤀᤣᤗᤖᤧ ᤐᤠ᤺ᤳᤋᤢᤖᤥ॥

ᤋᤠᤱᤒᤠ ᤌᤠᤔᤡᤱ

ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤂᤠᤵᤐᤢᤌᤩᤱ ᤔᤧᤈᤥᤃᤢ ᥇:᥇–᥈:᥇᥍

ᤕᤠᤶᤔᤥ ᤕᤢᤰᤛᤡᤱ ᤆᤥ᤺ᤰᤔᤠ ᤔᤠᤱᤜᤢᤵ ᥈:᥇᥎-᥈᥍

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴ ᥈:᥈᥎–᥉:᥈᥇

ᤕᤥᤀᤣᤗᤖᤧ ᤁᤢᤛᤠᤵᤐᤴ

ᤏᤡ᤺ᤱᤄᤢᤰᤜᤠ᤹ᤖᤧ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤂᤠᤵᤐᤢᤌᤩᤱ ᤔᤧᤔᤧᤰᤂᤢ

᥇

ᤐᤋᤢᤀᤣᤗᤖᤧ ᤁᤢᤛ᤻ᤛᤠ ᤕᤥᤀᤣᤗᤀᤥ ᤁᤧᤖᤧᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ॥

᥈ ᤗᤠᤶᤗᤥᤒᤠᤛᤣ. ᤂᤡᤏᤡ᤹ ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤗᤠᤈᤣ᤹ᤀᤥᤒᤠ ᤕᤰᤕᤢᤱᤒᤠᤛᤣ. ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥

ᤌᤣ ᤂᤡᤏᤡ᤹ ᤕᤧᤶᤔᤥ ᤀᤡᤃᤪ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤥ

ᤀᤰᤋᤱᤒᤠ ᤐᤠ᤺ᤴ ᤀᤠᤵᤑᤠᤸᤗᤧ ᤐᤥ᤺ᤰᤂᤧᤀᤠᤱ ᤘᤕᤧᤒᤣ᥅

᥉ ᤂᤡᤏᤡ᤹ ᤛᤠᤀᤣᤜᤠ᤹ ᤁᤴ ᤐᤠ᤺ᤴᤏᤡᤴ ᤔᤧᤳᤋᤧᤶᤛᤡᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤜᤠ᤹ ᤔᤧᤔᤧᤳᤋᤢᤛᤡᤖᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤀᤣᤜᤠ᤹ᤖᤧ

ᤂᤧᤴ ᤀᤣᤃᤠᤱᤒᤠ ᤌᤠ᤺ᤰᤜᤠ᤹ ᤔᤧᤔᤧᤳᤋᤢᤛᤡᤖᤖᤥ॥

᥊ ᤁᤢᤒᤴᤈᤩᤠᤱᤔᤠ ᤏᤡ᤺ᤱᤄᤢᤰᤘᤠ ᤆᤩᤠ᤺ᤰᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠᤴ

ᤂᤧᤴ ᤁᤧᤘᤧᤶᤒᤠ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤖᤥ.

ᤁᤧᤘᤧᤶᤒᤠ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠᤴ

ᤂᤧᤴ ᤕᤶᤒ᤻ᤕᤶᤒᤠ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤔᤧᤍᤣᤛᤢᤖᤥ.

ᤕᤶᤒ᤻ᤕᤶᤒᤠ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠᤴ

ᤂᤧᤴ ᤁᤢᤍᤢᤶᤛᤩᤠᤰ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤔᤧᤍᤣᤛᤢᤖᤥ॥

᥋ ᤌᤡ᤺ᤸᤗᤧ ᤁᤧᤔᤛᤡᤱᤒᤠᤛᤣ. ᤛᤥᤖᤧᤶᤔᤧ᤹ᤀᤠᤱ ᤜᤠᤒᤧᤶᤔᤧ᤹ᤀᤥ.

ᤂᤡᤏᤡ᤹ ᤁᤧᤖᤧᤰ ᤆᤧᤸᤗᤧᤰᤛᤣ᤹ ᤌᤡ ᤁᤧᤎᤢᤱᤒᤠᤛᤣ॥

ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤗᤠᤃᤡ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤜᤠᤒᤠ ᤂᤡᤏᤡ᤹ ᤔᤢᤖᤠᤀᤥᤗᤠᤶᤒᤠᤀᤣ

ᤂᤡᤏᤡ᤹ ᤁᤧᤶᤏᤠᤵᤋᤡ ᤁᤧᤶᤍᤣ᤹ᤖᤡᤀᤠᤱ ᤘᤠ᤹ᤖᤥ॥

᥌ ᤏᤡ᤺ᤵᤔᤧᤴᤍᤣᤳ ᤂᤠᤏᤡ᤺ᤳ ᤁᤧᤘᤠ᤹ᤒᤠ ᤔᤢᤰᤛᤠᤶᤛᤠᤒᤠ

ᤔᤧᤴᤇᤠᤶ ᤛᤢᤘᤠᤱᤅᤡᤸᤗᤧ ᤀᤠᤗᤠᤈᤣᤴ ᤑᤳᤋᤢᤀᤠᤱ ᤘᤠ᤹ᤖᤥ॥

ᤂᤧᤸᤗᤧ ᤁᤢᤜᤠᤒᤥ᤹ᤒᤠᤜᤠ᤹ ᤌᤧᤖᤡᤱᤒᤠᤸᤗᤧᤴ ᤜᤧᤰᤁᤣ ᤗ᤹ᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤃᤣ᤺ᤱᤜᤠ᤹ ᤌᤧᤖᤡᤱᤔᤧᤸᤗᤧᤴ ᤜᤧᤰᤁᤣ ᤗ᤹ᤖᤥ॥

᥍ ᤂᤧᤴ ᤛᤢᤘᤠᤱᤅᤡᤸᤗᤧ ᤀᤠᤈᤧᤸᤗᤧᤰᤛᤣ᤹ᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤐ᤺ᤳᤇᤣᤸᤗᤧ ᤁᤢᤒᤢᤱᤜᤠ᤹ ᤌᤩ᤺ᤱ ᤔᤧᤈᤥᤃᤢᤀᤠᤱ ᤕᤢᤱᤗᤥ

ᤂᤧᤱᤜᤠ᤹ᤖᤧ ᤁᤢᤒᤥᤖᤠ᤺ᤰᤜᤠ᤹ ᤑᤛᤢ᤺ᤰᤕᤠ᤺ᤵᤐᤠ ᤐᤥ᤺ᤰᤂᤧᤖ ᤌᤠᤖᤡᤰ

ᤜᤠᤷᤍᤡᤰ ᤜᤠᤷᤍᤡᤰ ᤔᤧᤎᤡᤰᤋᤢᤀᤠᤱ ᤕᤢᤱᤗᤥ॥

᥎ ᤔᤧᤴᤇ᤻ᤕᤠ ᤘᤠ᤹ᤒᤠ ᤕᤧᤶᤔᤥ ᤁᤧᤛᤡᤒᤠ ᤁᤢᤕᤧᤶᤒᤠ᤺ᤸᤗᤧ ᤗᤠᤃᤡ

ᤛᤠᤃᤡ ᤆᤠᤱ ᤁᤧᤈᤠᤰᤛᤡᤱᤔᤠᤀᤠᤱ ᤔᤣᤖᤡᤱ ᤁᤧᤎᤰᤔᤠ

ᤛᤡᤛᤠᤃᤧᤴ ᤔᤧᤴᤇ᤻ᤕᤠᤴ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤜᤠᤒᤧᤶᤔᤧ᤹ᤀᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠ ᤏᤢ

ᤆᤧᤸᤗᤧᤰᤛᤣ᤹ ᤌᤡ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤠ᤹ᤖᤧᤀᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤔᤠᤱᤛᤧᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ

ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤣᤖᤡᤱ ᤔᤧᤎᤰᤗᤥ॥

᥇᥆ ᤀᤡᤰᤋᤠᤵᤜᤠ᤹ ᤔᤢᤖᤧ᤺ᤰ ᤂᤧᤖᤧ᤺ᤰ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤗᤠᤈᤣ᤹ ᤛᤡᤱᤒᤢᤱᤅᤡᤴ ᤔᤣᤖᤡᤱ ᤌᤰᤁᤠᤱ ᤏᤧᤖᤥ॥

ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤌᤣᤏᤠᤎᤣ ᤆᤠᤛᤥ᤺ᤰᤋᤧᤀᤠᤱ ᤏᤧᤖᤥ.

ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤛᤷᤃᤧᤱ ᤜᤣᤖᤧᤒᤣᤖᤥ.

ᤆᤤᤋᤢᤏ ᤏᤡ᤺ᤱᤃᤣ᤹ᤀᤡᤴᤏᤠᤱ ᤘᤖᤧᤱᤗᤧᤱ ᤆᤒᤧᤄᤧᤖᤧᤖᤥ॥

᥇᥇ ᤕᤠ᤺ᤶᤒᤢᤖᤡᤒᤠᤛᤣ. ᤂᤡᤏᤡ᤹ ᤏᤡᤱᤘᤠ᤹ ᤋᤢᤰᤂᤣ ᤆᤩᤧᤶᤔᤧ᤹ᤀᤥ.

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤁᤧᤗᤣ᤺ᤵᤐᤠᤛᤣ. ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ॥

ᤔᤠᤛᤡ ᤏᤢ ᤜ᤺ᤰᤛᤡ᤺ᤸᤗᤧ ᤗᤠᤃᤡ ᤏᤡᤱᤛᤠᤱ ᤐᤢᤰᤔᤥ ᤌᤩᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤡᤰᤋᤠᤵᤐᤥᤒᤠ ᤆᤠ᤺ᤴ ᤌᤩ᤺ᤱ ᤐᤥ᤺ᤰᤂᤧᤀᤠᤱ ᤏᤧᤖᤥ॥

᥇᥈ ᤆᤧᤸᤗᤧᤰᤛᤣᤸᤗᤧ ᤁᤢᤒᤢᤱᤅᤡᤴ ᤜᤣᤖᤧᤒᤣᤀᤠᤱ ᤕᤢᤱᤗᤥ.

ᤜᤧᤰᤁᤩᤠᤱ ᤐ᤺ᤳᤇᤣᤸᤗᤧ ᤁᤢᤒᤢᤱᤜᤠ᤹ ᤀᤡᤛᤢ᤹ᤖᤢᤒᤣᤀᤠᤱ ᤕᤢᤱᤗᤥ॥

ᤑᤢ᤹ᤗᤧᤛᤣ᤹. ᤕᤠᤖᤢᤶᤛᤣ᤹ ᤏᤢ ᤏᤠᤱᤛᤣᤸᤗᤧ ᤁᤢᤒᤢᤱᤜᤠ᤹. ᤀᤡᤃᤪ

ᤀᤡᤰᤋᤠᤵᤐᤥᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ ᤜᤣᤖᤧᤒᤣᤀᤠᤱ ᤕᤢᤱᤗᤥ॥

ᤛᤧᤰᤂᤠᤛᤠᤱ ᤔᤧᤴᤇᤠᤶ ᤛᤢᤘᤠᤱᤅᤡᤸᤗᤧ ᤁᤢᤛ᤺ᤵᤔᤠᤴ ᤜᤥ᤺ᤵᤗᤥ॥

᥇᥉ ᤏᤡᤱᤘᤠ᤹ᤑᤢᤛᤠᤶᤒᤠᤛᤣ. ᤛᤃᤡᤋᤣᤳ ᤆᤠᤰᤂᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤡᤏᤡ᤹ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ.

ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤔᤠᤱᤛᤧᤘᤠ ᤁᤧᤈᤥ᤺ᤰᤐᤠᤛᤣ. ᤜᤠᤒᤧᤶᤔᤧ᤹ᤀᤥ॥

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠᤖᤥᤒᤠᤛᤣ.

ᤂᤡᤏᤡ᤹ ᤛᤃᤡᤋᤣᤳ ᤆᤠᤰᤂᤧᤶᤔᤧ᤹ᤀᤠᤱ ᤏᤠᤶᤍᤠ᤺ᤳᤇᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ

ᤐᤥᤃᤢᤃᤧᤴ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹ ᤛᤣ᤹ᤈᤱᤘᤠ

ᤛᤡᤍᤢᤱᤈᤓᤠᤜᤠ᤹ ᤋᤥ᤺ᤶᤔᤠ ᤔᤧᤗᤧᤖᤢᤀᤠᤱ ᤘᤠ᤹ᤖᤥ॥

᥇᥊ ᤛᤣᤛᤣ ᤋ᤺ᤰᤏᤧᤳ ᤕᤢᤱᤔᤠᤖᤧ ᤗᤠᤃᤡ ᤀᤢᤘᤠ ᤆᤥᤃᤧᤶᤔᤧ᤹ᤀᤥ.

ᤛᤣᤛᤣ ᤆᤢᤶᤗᤢᤱ ᤕᤢᤱᤛᤧ ᤔᤏᤠᤜᤠ᤹ ᤀᤢ᤺ᤳᤋᤧᤶᤛᤡᤶᤔᤧ᤹ᤀᤥ॥

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤗᤠᤈᤣ᤹ᤒᤠ

ᤁᤧᤖᤧᤰ ᤔᤏᤠᤜᤠ᤹ ᤏᤢ ᤗᤠᤶᤗᤥᤒᤠᤜᤠ᤹ ᤛᤢᤵᤛᤧᤶᤛᤧ᤹ᤀᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤑᤠᤰᤋᤧᤶᤔᤧ᤹ᤀᤥ᥄

᥇᥋ ᤂᤧᤴ ᤕᤧᤴᤏᤡᤸᤗᤧ ᤗᤠᤃᤡᤃ. ᤏᤠ᤹ᤖᤠᤱᤛᤩᤠᤱᤗᤥ᥄

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤏᤡ᤺ᤳᤋᤠᤱ ᤘᤠ᤹ᤖᤥ.

ᤔᤢᤰᤛᤠᤶᤍᤠᤱᤒᤧᤴ ᤗᤠᤶᤒᤠ ᤂᤧᤴ ᤂᤠᤵᤐᤢᤌᤩᤱ ᤐᤥᤱᤒᤠ ᤁᤢᤀᤡᤛᤡ᤺ᤰ ᤋᤠᤖᤥ॥

᥇᥌ ᤆᤠᤔᤠ ᤁᤢᤈᤠ᤺ᤴ ᤌᤣ ᤀᤠᤏᤡ᤹ ᤔᤡᤰ ᤋᤃᤡᤀᤣ ᤔᤧᤔᤧᤃᤣᤴᤒᤡ᥅

ᤛ᤺ᤵᤔᤠ ᤀᤣ᤺ᤵᤔᤠ ᤜᤧᤰᤁᤩᤠᤱ ᤜᤠᤱᤜᤠᤱ ᤗ᤹ᤔᤠ ᤐᤠ᤺ᤴᤏᤡᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤔᤧᤛᤠᤰᤋᤢᤀᤠᤱ ᤔᤧᤘᤠ᤹ᤏᤧᤶᤒᤡ᥅

᥇᥍ ᤕᤠ᤹ᤖᤡ᤺ᤶᤒᤠᤜᤠ᤹ ᤂᤠᤶᤒᤠᤱᤅᤥᤒᤠ ᤂᤠᤶᤒᤢᤰᤏᤠ ᤛᤡᤃᤠᤱ ᤀᤡᤛᤢ᤹ᤖᤥ.

ᤆᤠᤎᤠ᤺ᤱᤜᤠ᤹ ᤁᤢᤈᤠ ᤔᤧ᤺ᤴᤏᤣ ᤜᤱᤒᤧᤳ ᤔᤧᤈᤥᤃᤢᤖᤥ.

ᤐᤥᤃᤢᤃᤧᤴ ᤁᤢᤈᤠ ᤕᤠᤱᤔᤠ ᤌᤠ᤺ᤱᤜᤠ᤹ ᤔᤧᤃᤧᤖᤥ

ᤌᤣᤀᤠᤱᤓᤧᤸᤗᤧ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤜᤣᤖᤧᤒᤣᤖᤥ॥

᥇᥎ ᤌᤰᤛᤠᤗᤢᤵᤜᤠ᤹ ᤀᤠᤰᤂᤣᤗ᤹ᤖᤡᤰ ᤔᤧᤕᤠ᤺ᤵᤐᤣ᥄

ᤐᤡᤵᤔᤠ ᤐᤡᤳ ᤗᤢᤵᤜᤠ᤹ ᤋᤠᤰᤔᤧᤃᤴᤏᤠᤱ ᤔᤧᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤗᤠᤃᤡ ᤆᤠᤖᤠᤶᤍᤧᤴ ᤜᤥ᤺ᤵᤗᤥ

ᤔᤧᤸᤗᤢᤰ ᤗᤢᤵᤜᤠ᤹ᤖᤧᤀᤠᤱ ᤁᤧᤛᤠᤰᤐᤠ ᤔᤧᤍᤢᤔᤢᤀᤠᤱ ᤔᤧᤘᤠ᤹ᤖᤥ॥

᥇᥏ ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ

ᤌᤣᤀᤠᤱᤓᤧᤸᤗᤧ ᤆᤠᤖᤠᤶᤍᤧᤴᤜᤠ᤹ ᤔᤡ᤺ᤸᤗᤧ ᤌᤩ᤺ᤱ ᤆᤥᤃᤢᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤔᤡᤖᤠ᤺ᤰᤁᤧᤸᤗᤧ ᤀᤡᤰᤋᤠᤵᤐᤥᤒᤠ ᤛᤡᤱᤒᤢᤱᤜᤠ᤹ ᤔᤡᤍᤡᤃᤧᤀᤠᤱ ᤕᤢᤱᤗᤥ॥

᥈᥆ ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹ᤖᤧᤀᤠᤱ ᤂᤧᤏᤧ᤹ ᤐᤣᤗᤡ ᤁᤧᤶᤓᤠᤰᤗᤥ.

ᤌᤣᤀᤠᤱᤓᤧᤸᤗᤧ ᤘᤜ᤺ᤱᤅᤥᤒᤠ ᤆᤫᤠ᤺ᤳᤜᤠ᤹ ᤜᤣᤖᤧ ᤆᤒᤧᤀᤠᤱ ᤏᤧᤖᤥ.

ᤂᤶᤓᤩᤠᤱ ᤋᤠᤶᤍᤠᤶᤒᤠ ᤆᤠᤖᤠᤶᤍᤧᤴᤜᤠ᤹ ᤔᤡ᤺ᤸᤗᤧ ᤌᤩ᤺ᤱ ᤆᤥᤃᤢᤀᤠᤱ ᤏᤧᤖᤥ॥

ᤏᤡ᤺ᤱᤄᤢᤰᤘᤠ ᤐᤴᤈᤩᤠᤱᤔᤠ

᥈

ᤛᤡᤕᤥᤏᤀᤥ ᤛᤠᤍᤠᤱ ᤌᤢᤳᤋᤢᤖᤡ᤺ᤵᤐᤠ ᤔᤢ᤺ᤳᤋᤧᤶᤔᤧ᤹ᤀᤥ.

ᤀᤠᤛᤣᤛᤣ ᤁᤥ᤺ᤰᤔᤠᤗᤠᤶ ᤛᤠᤶᤍᤡᤱ ᤀᤡᤰᤗᤠ ᤛᤧᤛᤧᤶᤔᤧ᤹ᤀᤥ॥

ᤗᤠᤈᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤆᤡᤖᤡᤶᤗᤡᤶᤏᤠ ᤔᤧᤕᤱᤗᤖᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤋᤠᤖ ᤐᤳᤗᤥ.

ᤂᤧᤴ ᤕᤧᤴᤏᤡᤴ ᤛᤠ᤹ᤖᤡᤰ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ.

᥈ ᤂᤠᤃᤧᤔᤠᤰᤐᤠ ᤏᤢ ᤔᤢᤍᤥᤂᤠᤶᤍᤥᤒᤠ ᤕᤧᤴ ᤐᤥᤱᤗᤥ.

ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤏᤢ ᤔᤢᤃᤧᤍ᤺ᤶᤒᤠ ᤕᤧᤴ ᤐᤥᤱᤗᤥ॥

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢᤜᤠ᤹ᤀᤥ ᤂᤠᤀᤥ᤺ᤵᤔᤠᤴ ᤛᤧᤒᤠ ᤜᤧᤰᤁᤣ

ᤔᤢᤰᤁᤧᤃᤢᤒᤠ ᤌᤰᤛᤢᤒᤠᤜᤠ᤹ ᤁᤢᤀᤡᤛᤡ᤺ᤰ ᤛᤠ᤹ᤖᤡᤰ ᤕᤖᤡᤰ ᤏᤡ᤺ᤱᤄᤢᤰᤘᤠᤜᤠ᤹ ᤔᤧᤍᤠᤖᤥ॥

ᤋᤃᤡ ᤜᤧᤰᤋᤱᤒᤠ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤥᤱᤅᤣ ᤘᤕᤧᤖᤥ

ᤜᤧᤰᤁᤩᤠᤱ ᤕᤠᤶᤔᤥ ᤌᤠ᤺ᤰᤌᤠ᤺ᤰᤁᤥ ᤌᤠᤖᤡᤰ ᤀᤠᤓᤧᤸᤗᤧᤀᤠᤱ ᤔᤧᤒᤥ᤺ᤱᤏᤧᤴᤗᤥ॥

᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤖᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤀᤣᤃᤠᤱ ᤔᤡᤎᤢᤱ ᤔᤡᤖᤠ᤺ᤰ ᤋᤡ᤺ᤳᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱ ᤂᤠᤶᤒᤠᤱᤅᤡᤴ ᤀᤍᤏᤒᤠ ᤛᤡᤱᤛᤣ᤹ᤀᤡᤰ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤣᤃᤠᤱ ᤔᤢᤖᤧ᤺ᤰ ᤂᤧᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤂᤧᤱᤜᤠ᤹ᤀᤥᤗᤠᤶ ᤌᤣ᤺ᤴᤏᤠᤱ ᤂᤧᤳᤇᤡᤱᤔᤠ ᤔᤧᤛᤢᤰᤏᤧᤴᤗᤥ॥

᥊ ᤂᤧᤱᤜᤠ᤹ ᤀᤴᤏᤡᤸᤗᤧ ᤁᤢᤏᤠᤖᤠ ᤜᤧᤰᤋᤱᤒᤠ ᤏᤡᤔᤧᤎᤠ᤺ᤵᤗᤥ

ᤜᤧᤰᤁᤩᤠᤱ ᤌᤱᤅᤥᤒᤠ ᤀᤴᤜᤠ᤹ ᤜᤧᤰᤁᤣ ᤔᤧᤗᤥ᤺ᤰᤗᤥ॥

᥋ ᤀᤴᤗᤠᤎᤠᤜᤠ᤹ ᤁᤢᤍᤢᤱᤍᤢᤱᤏᤠ ᤔᤧᤗᤥ᤺ᤰᤐᤠ ᤀᤡᤰᤗᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤛᤶᤎᤠᤱ ᤔᤧᤗᤥ᤺ᤰᤗᤥ.

ᤛᤡᤱᤔᤢᤈᤡ᤹ᤜᤠ᤹ ᤔᤡᤃᤧᤎᤡᤱᤒᤠ ᤔᤡ᤺ᤴ ᤗᤠᤀᤡᤰᤐᤠ ᤁᤢᤀᤡᤛᤡ᤺ᤰ

ᤌᤰᤛᤢᤒᤠᤜᤠ᤹ ᤋᤧᤴᤎᤱ ᤆᤥ᤺ᤰᤛᤧ ᤔᤧᤒᤣ᤺ᤰᤁᤡᤸᤗᤧ

ᤌᤢᤖᤢᤵᤗᤢᤵ ᤗ᤹ᤖᤡᤰ ᤁᤧᤗ᤺ᤶᤒᤠ ᤀᤡᤰᤗᤠ ᤜᤧᤰᤋᤱᤒᤠ ᤐᤥᤱᤗᤥ॥

᥌ ᤂᤧᤱᤜᤠ᤹ ᤔᤧᤏᤡᤛᤢᤛᤡᤀᤠᤱ ᤔᤧᤴᤇᤠᤶ ᤛᤢᤘᤠᤱᤘᤠᤜᤠ᤹ ᤁᤡᤔᤠ ᤕᤱᤔᤥ ᤔᤧᤎᤠᤖᤥ.

ᤁᤧᤖᤧᤰᤗᤧ ᤂᤢᤴᤇᤡ᤹ ᤏᤠᤖᤠᤜᤠ᤹ ᤀᤶᤃᤧᤗ᤹ᤒᤠ ᤐᤥᤱᤗᤥ॥

᥍ ᤌᤰᤛᤢᤒᤠᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤔᤧᤓᤳᤋᤢᤛᤡᤖᤥ.

ᤌᤰᤗᤡᤜᤠᤱᤜᤠ᤹ ᤜᤧᤰᤁᤣ ᤂᤧᤱᤜᤠ᤹ᤖᤧ ᤗᤢᤱᤎᤠᤰᤁᤡᤴ ᤔᤧᤗᤡᤅᤢᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤧ᤺ᤰᤐᤧᤵᤐᤠ ᤋᤡ᤺ᤰᤗᤠ᤺ᤴ ᤑᤧᤳᤔᤧᤴᤗᤠ᤺ᤴᤍᤢᤴᤗᤥ.

ᤁᤧᤖᤧᤰ ᤗᤳᤇᤠ ᤋᤡ᤺ᤰᤗᤠᤀᤥ ᤐᤧᤴᤒᤧᤴ ᤗᤠᤱᤔᤧᤄᤣ᤺ᤰᤗᤥ॥

᥎ ᤂᤧᤱᤜᤠ᤹ᤖᤧ ᤌᤡᤰᤜᤠ᤹ᤖᤧ ᤘᤣ᤹ᤜᤠ᤹ ᤔᤧᤈᤴᤍᤢᤛᤡᤖ ᤗᤠᤱᤔᤧᤱᤄᤣ᤺ᤰᤏᤧᤴᤗᤥ

ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤋᤡ᤺ᤰᤗᤠᤀᤥ ᤋᤃᤡ ᤔᤧᤒᤣ᤺ᤰᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤋᤡ᤺ᤰᤗᤠᤴ ᤑᤧᤳᤔᤧᤸᤗᤠ᤺ᤴᤏᤣ

ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤕᤰᤜᤠ᤹ ᤔᤧᤗᤡᤛᤢ ᤔᤧᤍᤣ᤹ᤖᤢᤖᤥ॥

᥏ ᤂᤧᤱᤜᤠ᤹ᤖᤧ ᤕᤧᤰᤕᤰᤜᤠ᤹ ᤌᤱᤅᤥ ᤔᤧᤓᤳᤋᤢᤖᤥ.

ᤂᤧᤱᤜᤠ᤹ ᤗᤢᤱᤎᤠᤰᤁᤣ ᤗᤢᤱᤎᤠᤰ ᤛᤶᤎᤠᤱ ᤌᤥᤎᤥ ᤔᤧᤗᤥ᤺ᤰᤗᤥ॥

ᤂᤢ᤺ᤴᤍᤪᤡᤰᤐᤠᤜᤠ᤹ ᤐᤣᤎᤠ᤺ᤵᤜᤠ᤹ᤀᤥᤗᤠᤶ ᤛᤡᤃᤠᤱ ᤔᤧᤗᤠ᤺ᤵᤐᤠ ᤜᤧᤰᤁᤣ

ᤂᤧᤱᤜᤠ᤹ᤖᤧ ᤜᤡᤶᤜᤠ᤹ ᤁᤢᤛᤶᤎᤠᤱ ᤔᤧᤗᤡᤅᤢᤀᤠᤱ ᤔᤧᤗᤠ᤺ᤳᤗᤥ॥

᥇᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤢᤴᤗᤥ.

ᤜᤧᤰᤁᤩᤠᤱ ᤋᤠᤱᤛᤠᤱᤒᤧᤴ ᤌᤧᤃᤰᤁᤰᤏᤠ ᤕᤱᤗᤥ॥

ᤏᤠᤶᤔᤡᤴ ᤏᤢ ᤗᤠᤒᤠᤴ ᤔᤠᤰᤛᤡ᤺ᤃᤩᤠ᤺ᤵᤐᤠ ᤐᤥᤱᤛᤡᤖᤥ

ᤜᤧᤰᤁᤩᤠᤱ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤀᤥ᤺ᤵᤔᤠ ᤔᤧᤏᤠ᤹ᤖᤥ॥

᥇᥇ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤜᤢ᤺ᤰᤗᤥ.

ᤂᤢᤏᤧ᤹ ᤁᤢᤎᤰᤛᤢᤒᤠ ᤋᤢᤖᤠᤜᤠ᤹ ᤏᤡ᤺ᤳᤔᤧᤴᤍᤧᤳᤋᤧ ᤕᤖᤡᤰ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤔᤢᤰᤛᤠᤶᤛᤠᤒᤠ ᤔᤧᤈᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤆᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤆᤥ᤺ᤰᤗᤥ॥

ᤂᤧᤴ ᤜᤠ᤺ᤳᤗᤧ ᤌᤶᤔᤠ ᤛᤢᤰᤋᤢᤀᤠᤱᤒᤣ᥅

ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ ᤗᤠᤕᤥᤗᤠᤶ ᤜᤡᤶᤔᤠᤖᤧ ᤗᤠᤃᤡ ᤀᤢ᤺ᤳᤋᤢᤛᤡ

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤀᤠᤸᤗᤥᤛᤠᤱ ᤂᤡᤏᤡ᤹ ᤀᤠᤵᤑᤣᤰ ᤁᤧᤖᤧᤰ ᤏᤡᤱᤘᤠ᤹ᤀᤥ

ᤋ᤺ᤰᤏᤧᤳ ᤕᤢᤅᤧᤶᤔᤧ᤹ᤀᤠᤱ ᤜᤠᤒᤧᤶᤔᤧ᤹ᤖ ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤏᤢ᤺ᤰᤂᤧᤶᤔᤧ᤹ᤀᤥ॥”

᥇᥉ ᤂᤡᤏᤡ᤹ ᤆᤠᤱᤅᤡᤴ ᤌᤧ᤺ᤰᤂᤧᤶᤔᤧ᤹ᤀᤠᤱᤃ ᤔᤣ᤺ᤴᤍᤢᤰᤗᤥ.

ᤁᤖ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤰᤂᤧᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤒᤠ. ᤛᤠ᤹ᤖᤡᤰ ᤁᤧᤏᤢ᤹ᤒᤠ.

ᤜᤠᤖᤠ ᤁᤢᤛᤡᤰ ᤔᤧᤶᤒᤥ᤺ᤰᤔᤏᤠᤒᤠ ᤏᤢ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥ᤺ᤰᤗᤥ.

ᤂᤶᤓᤩᤠᤱ ᤂᤢᤏᤧ᤹ ᤋᤢᤰᤂᤣ ᤗᤠᤰᤂᤣ ᤋᤠᤖᤢᤸᤗᤧ ᤁᤢᤏᤡᤱᤘᤠ᤹ ᤋᤢᤰᤗᤥ॥

᥇᥊ ᤜᤠᤃ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤋᤢᤰ

ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤏᤢ᤺ᤰᤋᤢᤀᤠᤱ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹-

ᤂᤧᤒᤩᤠᤱ ᤂᤢᤏᤧ᤹ ᤁᤢᤗᤠᤃᤡ ᤂᤡᤏᤡ᤹ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤏᤢ ᤆᤧᤸᤗᤧᤰᤛᤣ᤹

ᤛᤣ᤹ᤈᤱᤘᤠ ᤛᤡᤍᤢᤱᤈᤓᤠᤜᤠ᤹ ᤁᤧᤍᤥᤴᤍᤢᤶ᤹ ᤑᤠ᤹ᤀᤠᤱ ᤜᤠ᤺ᤳᤗᤧ ᤏᤡᤛᤢᤒᤣ᥅

᥇᥋ ᤛᤡᤕᤥᤏ ᤁᤥ᤺ᤰᤔᤠᤀᤥ ᤌᤢᤳᤋᤢᤖᤡᤵᤐᤠᤴ ᤔᤢ᤺ᤳᤋᤧᤶᤔᤧ᤹ᤀᤥ.

ᤛᤣᤛᤣ ᤋ᤺ᤰᤏᤧᤳ ᤕᤢᤱᤔᤠᤖᤧ ᤗᤠᤃᤡ ᤀᤢᤘᤠ ᤆᤥᤃᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤛᤣᤛᤣ ᤆᤢᤶᤗᤢᤱ ᤕᤢᤱᤛᤧ ᤔᤏᤠᤜᤠ᤹ ᤀᤢ᤺ᤳᤋᤧᤶᤛᤡᤔᤧ᤹ᤀᤥ॥

᥇᥌ ᤔᤏᤠᤜᤠ᤹ ᤛᤢᤵᤛᤧᤶᤛᤡᤶᤔᤧ᤹. ᤆᤢᤶᤗᤢᤱᤅᤡᤴ ᤛᤣᤛᤣ ᤆᤥᤃᤧᤶᤔᤧ᤹ᤀᤥ.

ᤗᤠᤶᤗᤥᤒᤠᤜᤠ᤹ ᤂᤡᤏᤡ᤹ ᤑᤢᤰᤂᤧᤶᤛᤡᤶᤔᤧ᤹ᤀᤥ.

ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ ᤏᤢ ᤀᤠᤶᤒᤪᤧ᤺ᤱᤘᤠ ᤀᤅᤧ᤺ᤰᤘᤠᤜᤠ᤹ ᤑᤢᤰᤂᤧᤶᤛᤡᤶᤔᤧ᤹ᤀᤥ॥

ᤔᤣ᤺ᤰᤂᤡᤶ ᤁᤧᤈᤥᤰᤐᤠ ᤏᤠᤗᤡᤛᤠᤱᤜᤠ᤹ ᤂᤢᤴᤇᤡ᤹ ᤕᤠᤰᤑᤠᤱᤅᤥᤗᤠᤶ

ᤜᤧᤰᤁᤩᤠᤱ ᤛᤡᤛᤠᤔᤣ᤺ᤳᤜᤠ᤹ ᤂᤢᤴᤇᤡ᤹ ᤕᤠᤰᤑᤠᤱᤅᤥᤗᤠᤶ ᤔᤧᤗ᤺ᤴᤗᤖᤥ॥

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹

ᤔᤠᤱᤜᤡᤶᤔᤥᤒᤠ ᤀᤠ᤺ᤶᤓᤥ᤹ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤗᤢᤶᤔᤥ ᤔᤧᤜᤠ᤺ᤵᤗᤖᤥ॥

ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ. “ᤕᤜᤘᤣ ᤍᤠᤱᤒᤠᤀᤣ. ᤁᤧᤔᤏᤠᤜᤠ᤹ ᤛᤧ᤺ᤵᤋᤧᤛᤧ᤹ᤀᤥ॥

ᤂᤧᤏᤧ᤹ ᤁᤧᤗᤰᤂᤥᤔᤠ ᤔᤏᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤐᤥᤱᤔᤠ ᤆᤠᤜᤠᤰ ᤏᤢ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤢᤶᤔᤥ ᤁᤢᤏᤠᤔᤧᤴᤇᤠ᤹ ᤐᤥᤱᤔᤠ ᤔᤧᤒᤠᤱᤄᤧᤛᤧᤴᤏᤧ᤹ᤀᤥ॥

ᤘᤣ᤹ ᤛᤢᤘᤠᤱᤒᤠ ᤔᤏᤠᤜᤠ᤹ᤖᤧ ᤌᤣᤀᤠᤱ ᤀᤰᤂᤣ ᤐᤠ᤺ᤵᤔᤠ ᤔᤧᤄᤥᤛᤢᤖᤒᤣ᥅

‘ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤳᤋᤡ ᤘᤠ᤹ᤒᤣ᥅’”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤶᤔᤡᤴ ᤕᤠᤶᤔᤥ ᤆᤠᤃᤧᤏᤢ᤹ᤒᤠ ᤆᤥᤃᤢ᤹

᥇᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤁᤢᤗᤠᤈᤣ᤺ᤸᤗᤧ ᤗᤠᤃᤡ ᤁᤢᤏᤠᤃᤧᤜᤧᤶᤒᤠ ᤐᤥᤱᤗᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤖᤥ॥

᥇᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤏᤢᤃᤵ ᤐᤡᤖᤢᤛᤡᤖᤥ.

“ᤁᤢᤈᤠ. ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤆᤤᤋᤢᤴ ᤏᤡ᤺ᤱᤃᤣ᤹ ᤜᤠᤰᤏᤡᤱᤗᤥ.

ᤂᤧᤒᤩᤠᤱ ᤂᤡᤏᤡ᤹ ᤁᤧᤖᤧᤰ ᤛᤡᤰᤀᤣ᤺ᤵᤋᤢᤀᤠᤱ ᤁᤧᤄᤠᤛᤡᤖᤥ॥

ᤀᤠᤱᤃᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤂᤡᤏᤡ᤹ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤐᤥᤱᤔᤠ ᤔᤧᤒᤠᤱᤏᤡᤱᤅᤡᤸᤗᤥ॥

᥈᥆ ᤌᤠᤱᤃᤧᤳ ᤗᤧᤵᤔᤠᤱᤗᤠᤶ ᤁᤧᤕᤢᤒᤠ ᤌᤰᤛᤢᤒᤠ ᤋᤢᤖᤠᤜᤠ᤹

ᤀᤠᤱᤃᤠ᤹ ᤂᤡᤏᤡ᤹ᤗᤠᤶ ᤔᤠ᤺ᤱᤄᤠ ᤏᤠ᤺ᤳᤋᤢᤱᤍᤣᤛᤢᤱᤛᤡᤱᤗᤥ.

ᤔᤧᤴᤎᤥ᤺ᤱᤅᤣ ᤁᤧᤏᤧᤒᤠ ᤏᤢ ᤔᤢᤖᤧ᤺ᤰ ᤂᤠᤖᤧ᤺ᤰᤐᤠ ᤗᤠᤈᤣ᤹ᤀᤥ

ᤀᤠᤱᤃᤠ᤹ ᤂᤧᤱᤜᤠ᤹ ᤐᤢᤒᤣᤗᤠᤵᤛᤠ ᤏᤠ᤺ᤳᤋᤢᤱᤍᤣᤛᤢᤱᤛᤡᤱᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤒᤠ ᤋᤡ᤺ᤰᤗᤠᤜᤠ᤹ ᤁᤢᤛᤡᤘᤧᤳ ᤘᤖ᤺ᤱᤅᤥ

ᤜᤧᤰᤁᤩᤠᤱ ᤀᤣᤃᤠᤱᤒᤠ ᤋᤡ᤺ᤰᤗᤠᤜᤠ᤹ ᤗᤢᤶᤒᤠᤱ ᤘᤖ᤺ᤱᤅᤥ ᤂᤧᤳᤋᤢᤱᤛᤡᤱᤗᤥ॥

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤠᤶᤛᤢᤔᤠ. ᤁᤡ᤺ᤰ ᤏᤠᤶᤔᤡᤴ ᤌᤠ᤺ᤱ ᤐᤥ᤺ᤰᤗᤥ॥”

ᤛᤧᤰᤂᤠᤀᤣ ᤂᤢᤏᤧ᤹ ᤁᤡᤵᤔᤠ ᤁᤧᤄᤢᤒᤠ ᤕᤶᤒ᤻ᤕᤶᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥇ “ᤗᤠᤈᤣ᤹ᤀᤣ. ᤔᤧᤃᤡᤛᤧᤴᤏᤧ᤹ᤀᤥ. ᤛ᤺ᤳᤋᤧ᤹ᤀᤠᤱ ᤕᤧᤕᤧ ᤗ᤹ᤖᤧᤀᤥ.

ᤛᤧᤰᤂᤠᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤕᤶᤒ᤻ᤕᤶᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥈ ᤋᤠᤶᤓᤢᤱ ᤌᤰᤛᤠᤛᤣ. ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

ᤌᤧᤀᤠᤱᤓᤧᤸᤗᤧ ᤋᤠᤵᤔᤧᤖᤠ ᤆᤠᤖᤠᤶᤔᤠᤍᤧᤴᤜᤠ᤹ ᤛᤖᤣ᤺ᤰᤕᤠ᤺ᤵᤐᤠ ᤐᤥ᤺ᤱᤗ ᤐᤳᤗᤥ॥

ᤛᤡᤱᤒᤢᤱᤜᤠ᤹ᤀᤥ ᤁᤢᤈᤠ᤹ ᤌᤥ᤺ᤰᤗ ᤐᤳᤗᤥ.

ᤐ᤺ᤳᤇᤣᤸᤗᤧ ᤁᤢᤒᤢᤱᤜᤠ᤹ᤀᤥ ᤏᤢ ᤆᤧᤸᤗᤧᤰᤛᤣᤸᤗᤧ ᤒᤢᤱᤜᤠ᤹ᤀᤥ

ᤀᤠᤳᤋᤠᤋᤠᤴᤏᤣ ᤕᤖᤡᤰ ᤁᤢᤈᤠ᤹ᤜᤠ᤹ ᤌᤥ᤺ᤰᤗ ᤐᤳᤗᤥ॥

᥈᥉ ᤛᤡᤕᤥᤏ ᤁᤧᤕᤢᤱᤒᤠ ᤔᤏᤠᤛᤣ. ᤂᤡᤏᤡ᤹ ᤛ᤺ᤳᤋᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤡᤱᤘᤠ᤹ ᤋᤠᤛᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤆᤢᤱᤘᤠ᤺ᤶᤔᤥ ᤌᤠᤛᤢᤒᤠ ᤘᤜᤡᤳᤋᤡᤸᤗᤧ

ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤐᤥᤱᤗᤥ॥

ᤂᤢᤏᤧ᤹ ᤋᤃᤡ ᤜᤧᤰᤁᤣᤀᤣ ᤆᤢᤱᤘᤠ᤺ᤶᤔᤠ ᤏᤢ ᤑᤢᤱᤘᤠ᤺ᤶᤔᤠ ᤕᤧᤶᤔᤥ

ᤐᤠᤱᤃᤧᤴᤍᤡᤱ ᤘᤜᤡᤳᤋᤧᤴ ᤌᤩᤧᤖ ᤕᤠ᤺ᤴᤍᤢᤀᤠᤱ ᤘᤠ᤹ᤖᤥ॥

᥈᥊ ᤂᤧᤒᤩᤠᤱ ᤆᤠᤎᤠᤶᤔᤠ ᤗᤰᤂᤢᤶᤔᤡᤴ ᤆᤠᤜᤠ᤹ᤖᤧ ᤛᤎᤧᤰ ᤋᤡᤶᤗᤥ.

ᤁᤢ᤺ᤴᤍᤠᤜᤠ᤹ ᤆᤧᤸᤗᤧᤰᤛᤣ᤹ ᤌᤡ ᤏᤢ ᤆᤤᤋᤢᤴ ᤏᤡ᤺ᤱᤃᤣᤸᤗᤧ ᤋᤡᤶᤔᤠᤱ ᤘᤧᤳᤗᤥ॥

᥈᥋ “ᤂᤧᤴ ᤋᤱᤒᤣᤜᤠ᤹ᤀᤥᤒᤠ ᤂᤡᤏᤡ᤹ ᤁᤢᤈᤠᤜᤠ᤹

ᤁᤢᤒᤴᤈᤩᤠᤱᤔᤠ ᤏᤡ᤺ᤱᤄᤢᤰᤘᤠ ᤆᤩᤠ᤺ᤰᤜᤠ᤹ᤖᤧ ᤔᤧᤈᤒᤠᤴ

ᤁᤧᤘᤧᤶᤒᤠ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤒᤠᤴ.

ᤕᤶᤒ᤻ᤕᤶᤒᤠ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤒᤠᤴ.

ᤜᤧᤰᤁᤩᤠᤱ ᤁᤢᤍᤢᤶᤛᤩᤠᤰ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤧᤈᤒᤠᤴ

ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤐᤠᤱᤄᤢᤱᤛᤡᤱᤒᤠ ᤂᤧᤴ ᤕᤖᤡᤰ

ᤀᤠᤎᤰᤛᤢᤒᤠᤜᤠ᤹ᤖᤧ ᤔᤧᤈᤒᤠᤴ ᤏᤢ᤺ᤰᤋᤢᤱ ᤐᤡᤏᤡᤱᤗᤥ॥

᥈᥌ ᤀᤠᤸᤗ ᤂᤡᤏᤡ᤹ ᤘᤧᤳᤋᤣᤛᤖᤧ ᤂᤠᤄᤠ ᤁᤢᤈᤠ ᤆᤠᤔᤠ ᤁᤧᤄᤥᤛᤢᤶᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ

ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤁᤧᤓᤥᤛᤢᤶᤗᤥ.

ᤀᤠᤔᤏᤠᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤛᤡᤖᤡᤱᤔᤔᤥ ᤔᤧᤴᤎᤠᤏᤧᤴᤗᤥ॥

᥈᥍ ᤂᤧᤒᤩᤠᤱ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ ᤗᤢᤶᤔᤥ ᤘᤠ᤹ᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤂᤶᤓᤩᤠᤱ ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥᤵ ᤑᤠ᤹ᤀᤠᤱ ᤁᤧᤏᤡᤛᤢᤶᤗᤥ.

ᤀᤠᤔᤏᤠᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤛᤡᤖᤡᤱᤔᤔᤥ ᤔᤧᤴᤎᤠᤏᤧᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴ

᥈᥎ ᤂᤧᤴ ᤀᤣᤃᤠᤱ ᤀᤠᤕᤠᤶᤛᤠᤶᤔᤡᤴ ᤁᤧᤖᤧᤰ ᤔᤏᤠᤜᤠ᤹ ᤛᤶᤎᤠᤱ ᤐᤠᤱᤄᤢᤱᤗᤥ.

ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠᤛᤠᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖᤥ॥

ᤂᤡᤏᤡ᤹ ᤂᤍᤠᤰᤔᤡ ᤔᤏᤠᤜᤠ᤹ᤖᤧ ᤋᤠ᤹ᤍᤡᤃᤧᤴ ᤛᤧᤵᤔᤠᤱ ᤔᤧᤔᤠᤰᤋᤢᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤏᤠᤗᤡᤃᤧᤴ ᤌᤠᤱᤒᤧᤴ ᤔᤏᤠᤜᤠ᤹ᤖᤧ ᤛᤢᤑᤥ ᤔᤧᤏᤡᤛᤢᤖᤥ॥

᥈᥏ ᤂᤧᤴ ᤕᤧᤴᤜᤠ᤹ᤀᤥ ᤁᤧᤖᤧᤰ ᤛᤧᤘᤠᤖᤥᤒᤠ ᤛᤧᤘᤠᤖᤥᤔᤠᤜᤠ᤹ᤀᤥᤀᤠᤱ

ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤐᤠᤱᤄᤢᤱ ᤕᤢᤛᤢᤱᤗᤥ॥

᥉᥆ ᤀᤠᤱᤃᤠ᤹ ᤋᤖ᤺ᤅᤍᤡᤱ ᤋᤠᤱᤛᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤀᤥ᤺ᤴᤎᤠᤰᤋᤢᤱᤛᤡᤱᤗᤥ.

ᤔᤠᤰᤂᤡ᤹ᤛᤡᤘᤠ. ᤔᤡ ᤏᤢ ᤂᤠᤶᤍ᤺ᤶᤒᤠ ᤔᤡ᤺ᤰᤂᤢ᤹ ᤀᤡᤰᤛᤡᤱᤗᤥ॥

᥉᥇ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤐᤕᤶ ᤕᤶᤒᤠ ᤏᤢ ᤁᤡᤵᤔᤠᤃᤧᤄᤢᤒᤠ ᤁᤢᤕᤧᤴᤏᤡᤴ

ᤋᤠᤔᤠᤏᤢ᤺ᤸᤗᤧ ᤋᤃᤡ ᤏᤠᤶᤔᤡᤴ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤐᤥᤱᤗᤥ

ᤜᤧᤰᤁᤩᤠᤱ ᤗᤠᤒᤠᤴ ᤔᤖᤠ᤺ᤰᤁᤩᤠ᤺ᤵᤐᤠ ᤔᤠᤰᤂᤡ᤹ᤀᤥ ᤗᤧᤱᤗᤥ॥

᥉᥈ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤐᤣᤗᤡ ᤁᤧᤓᤠᤰᤐᤠᤜᤠ᤹ ᤁᤧᤖᤧᤰ ᤔᤧᤜᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤢ᤺ᤳᤋᤢᤛᤡᤒᤠᤜᤠ᤹ ᤛᤡᤕᤥᤏ ᤁᤥ᤺ᤰᤔᤠᤀᤥ ᤋᤠᤱᤔᤧᤛᤧ᤺ᤵᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤒᤠ ᤀᤡᤛᤡ᤺ᤰ

ᤋᤠᤱᤛᤧ᤺ᤵᤔᤠ ᤁᤧᤄᤥᤒᤠᤜᤠ᤹ᤖᤧ ᤕᤖᤢᤛᤗᤧᤔᤀᤥ ᤛᤧ᤺ᤵᤛᤡᤱᤔᤠᤍᤧᤴ ᤔᤧᤄᤥᤛᤢᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤠᤛᤧᤴ ᤆᤥᤃᤢᤛᤡ᤹

᥉

“ᤂᤧᤴ ᤕᤧᤴᤜᤠ᤹ᤀᤥ ᤏᤢ ᤜᤠᤒᤠ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤕᤜᤢᤍᤠᤀᤥ

ᤜᤧᤰᤁᤩᤠᤱ ᤕᤖᤢᤛᤗᤧᤔᤀᤥ ᤏᤢ᤹ᤔᤠᤍᤠᤔᤠᤴ ᤏᤢ᤺ᤰᤋᤢᤱᤗᤥ॥

᥈ ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤢᤵᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤥᤛᤠᤐᤠᤋᤒᤠ ᤏᤧᤏᤧᤒᤠᤍᤧᤴᤏᤥ ᤋᤠᤖᤢᤱᤛᤡᤱᤗᤥ॥

ᤀᤠᤱᤃᤠ᤹ ᤀᤠᤔᤏᤠ ᤀᤠᤗᤰᤂᤥᤔᤠ ᤀᤡᤛᤪᤠᤀᤡᤗᤡᤜᤠ᤹

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤑᤢᤳᤇᤡᤱᤈᤩᤠᤱ ᤁᤧᤛᤧᤒᤠ ᤁᤧᤍᤣᤒᤠ ᤏᤢ

ᤀᤠᤱᤃᤠ᤹ ᤀᤠᤗᤠᤈᤣ᤺ᤴ ᤁᤢᤗᤰ ᤁᤢᤗᤰᤁᤥ ᤁᤧᤓ᤺ᤱᤒᤠᤜᤠ᤹ ᤂᤧᤵᤔᤥ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥

᥉ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤀᤥ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ.

ᤜᤧᤰᤁᤩᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤗᤧ ᤗᤠᤃᤡ ᤌᤠᤱᤒᤧᤴᤜᤠ᤹ ᤗᤧᤱᤜᤱ ᤔᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤛᤡᤛᤠᤃᤧᤴ ᤔᤧᤴᤇ᤻ᤕᤠᤜᤠ᤹ ᤔᤧᤛᤱᤄᤢᤛᤡᤀᤠᤱ ᤌᤡ ᤔᤧᤎᤢᤅᤢᤖᤥ॥

᥊ “ᤀᤠᤸᤗ ᤋᤢᤖᤥᤛ ᤏᤢ ᤛᤡᤍᤥᤏ ᤕᤧᤰᤕᤰᤜᤠ᤹ ᤜᤧᤰᤁᤩᤠᤱ ᤐᤗᤡᤛ᤻ᤋᤡ ᤋᤧ᤺ᤱᤃᤵᤐᤥᤒᤠ ᤔᤏᤠᤛᤣ. ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤂᤡᤏᤡ᤹ ᤌᤣ ᤐᤠ᤺ᤴ ᤁᤧᤃᤳᤋᤢᤶᤒᤣ᥅ ᤌᤣ ᤀᤠᤱᤃᤠ᤹ ᤆᤥᤃᤢᤱᤒᤠ ᤁᤢᤓᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠ ᤁᤧᤃᤥ᤺ᤳᤋᤢᤶᤒᤡ᥅ ᤂᤡᤏᤡ᤹ ᤁᤢᤗᤧᤰᤘᤠ ᤁᤧᤏᤢ᤺ᤰᤋᤢᤶᤗ ᤁᤧᤘᤕᤡᤏᤣᤓᤃᤪ. ᤂᤧᤴ ᤀᤠᤱᤃᤠ᤹ ᤂᤡᤏᤡ᤹ ᤌᤧᤃᤣ᤺ᤰᤐᤥ ᤜᤠᤖᤠᤀᤣ ᤆᤢᤰᤗ ᤕᤠ᤺ᤴᤍᤢᤱ᤹॥

᥋ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤛᤠᤶᤔᤩᤠᤱ ᤏᤢ ᤀᤠᤕᤢᤵᤐᤠ ᤜᤧᤰᤁᤩᤠᤱ ᤁᤧᤖᤧᤰ ᤏᤢ᤺ᤒ᤻ᤏᤢᤒᤠ ᤀᤠᤈᤡᤃᤰᤘᤠᤜᤠ᤹ ᤂᤡᤏᤡ᤹ ᤔᤠᤱᤜᤡᤶᤜᤠ᤹ᤀᤥ ᤁᤧᤍᤣ᤹ᤖᤢᤶᤔᤠᤱ ᤘᤠ᤹॥

᥌ ᤂᤡᤏᤡ᤹ ᤕᤜᤢᤍᤠ ᤏᤢ ᤕᤖᤢᤛᤗᤧᤔᤒᤠ ᤔᤏᤠᤜᤠ᤹ ᤜᤡᤶᤎᤠ᤺ᤱᤜᤠ᤹ᤗᤠᤶ ᤔᤠ᤺ᤱᤄᤠ ᤐᤠᤱᤔᤠᤍᤣᤔᤠᤛᤡᤖᤧ ᤗᤠᤃᤡ ᤃᤪᤡᤁᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤁᤧᤛᤱᤄᤢᤶᤛᤡᤶ॥

᥍ “ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤂᤧᤱᤜᤠ᤹ ᤁᤧᤛᤱᤄᤢᤶᤛᤡᤶᤒᤠ ᤋᤧᤴᤜᤠ᤹ᤀᤥᤗᤠᤶ ᤀᤠᤱᤃᤠ᤹ ᤗ᤺ᤳᤋᤢᤱ ᤋᤠᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤱᤜᤠ᤹ ᤁᤧᤔᤧᤳᤋᤢᤶᤛᤡᤶᤒᤧᤸᤗᤧ ᤁᤢᤗᤧᤰᤘᤠ᤹ ᤀᤠᤱᤃᤠ᤹ ᤂᤡᤏᤡ᤹ᤀᤣ ᤌᤧᤃᤣ᤺ᤰᤐᤥ ᤌᤠᤛᤢᤱ᤹॥

᥎ ᤀᤠᤱᤃᤠ᤹ ᤂᤡᤏᤡ᤹ ᤕᤧᤶᤒᤡᤳᤇᤠ ᤔᤧᤴᤇᤢᤔᤠ ᤛᤠᤜᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤛᤱᤄᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴᤜᤠ᤹ ᤔᤠ᤺ᤱᤄᤠ ᤁᤧᤕᤢᤱᤒᤠ ᤗᤳᤇᤠ ᤔᤧᤴᤇᤠᤶ ᤛᤢᤘᤠᤱ ᤛᤒᤠᤒᤠ ᤔᤏᤠᤜᤠ᤹ᤀᤥ ᤔᤧᤛᤱᤄᤢ ᤔᤧᤍᤣᤛᤢᤛᤡ᤹॥” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤱᤀᤠᤱ ᤘᤠ᤹ᤖᤥ॥

᥏ “ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤁᤴ ᤀᤢᤘᤠ ᤆᤥᤃᤧᤶᤔᤧ᤹ᤀᤥ-

ᤌᤱ ᤆᤥᤰᤔᤠᤖᤧ ᤗᤠᤃᤡ ᤂᤡᤏᤡ᤹ ᤕᤠᤖᤡᤵ ᤐᤥᤰᤂᤧᤶᤔᤧ᤹ᤀᤥ॥

ᤁᤧᤖᤧᤰᤏᤢ᤺ᤸᤗᤧ ᤁᤧᤀᤠ᤺ᤵᤐᤠ ᤌᤰᤗᤡᤜᤠᤱᤜᤠ᤹ ᤀᤢ᤺ᤳᤋᤧᤶᤛᤡᤶᤔᤧ᤹ᤀᤥ.

ᤌᤱ ᤁᤧᤈᤥᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤏᤡ᤺ᤳᤋᤠᤱ ᤔᤧᤍᤠᤀᤠᤱ ᤔᤧᤓᤳᤋᤢᤛᤡᤖᤖᤥ॥

᥇᥆ ᤂᤡᤏᤡ᤹ ᤁᤧᤰᤆᤢ᤹ᤀᤥᤒᤠ ᤆᤢᤃᤧᤱᤜᤠ᤹ ᤌᤃᤧᤶᤔᤧ᤹ᤀᤠᤱ ᤋᤠᤓᤣ ᤆᤥᤃᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤑᤠ᤺ᤳᤗᤧ᤺ᤱᤔᤠ ᤁᤠᤳᤆᤩᤠᤜᤠ᤹ ᤌᤃᤧᤶᤔᤧ᤹ᤀᤠᤱ ᤗᤠ᤺ᤰ ᤆᤥᤃᤧᤶᤔᤧ᤹ᤀᤥ॥

ᤔᤧᤴᤎᤢᤶᤏᤠᤒᤠᤜᤠ᤹ᤖᤧᤀᤠᤱ ‘ᤀᤠᤱᤃᤠ᤹ ᤁᤧᤎᤢᤶᤒᤠ ᤆᤥᤰᤁᤠ’ ᤔᤧᤒᤠ᤺ᤳᤋᤢᤖᤖᤥ॥

᥇᥇ ᤁᤧᤖᤧᤰ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤛᤣ. ᤜᤠᤖᤠ ᤋᤩᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤂᤧᤵᤔᤥ ᤛᤥᤖᤡᤰ ᤆᤢᤵᤛᤧᤶᤔᤧ᤹ᤀᤥ॥”

ᤕᤜᤘᤣ ᤍᤠᤱᤒᤠᤀᤣ. ᤔᤢᤰᤁᤧᤃᤢᤒᤠ ᤁᤧᤔᤏᤠᤜᤠ᤹ ᤕᤥ ᤕᤢᤖᤧᤛᤧ᤹ᤀᤥ॥

᥇᥈ “ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤑᤧᤈᤢᤶᤓᤧᤕᤠ ᤔᤧᤃᤠᤵᤛᤡᤱᤅᤠᤱ ᤔᤧᤒᤥᤰᤗᤖᤥ

ᤜᤧᤰᤁᤩᤠᤱ ᤕᤜᤥᤛᤠᤐᤠᤋᤒᤠ ᤏᤧᤏᤧᤒᤠᤍᤧᤴᤏᤥ ᤋᤃᤡ ᤔᤧᤒᤥᤖᤖᤥ.

ᤌᤣᤀᤠᤱᤓᤧᤸᤗᤧ ᤜᤠᤒᤠ ᤂᤧᤵᤔᤥᤀᤣ ᤁᤧᤖᤧᤰ ᤐᤡᤛᤠᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹

ᤂᤠᤛᤧᤴ ᤆᤥ᤺ᤰᤔᤠᤛᤡᤖᤧ ᤗᤠᤃᤡ ᤀᤠᤱᤃᤠ᤹ ᤕᤢᤱᤅᤠᤖᤥ॥

᥇᥉ ᤁᤠᤳᤆᤩᤠ᤺ᤴ ᤂᤡᤏᤡ᤹ ᤕᤠᤅᤠᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤆᤠᤛᤢᤶᤔᤠ ᤕᤧᤶ ᤐᤥ᤺ᤰᤂᤧᤆᤢᤖᤧᤀᤠᤱ ᤏᤧᤖᤥ॥

ᤋᤩᤧᤶᤔᤧ᤹ᤀᤥ. ᤆᤧᤸᤗᤧᤰᤛᤣ᤹ᤜᤠ᤹ ᤋᤥ᤹ᤖᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤆᤧᤸᤗᤧᤰᤛᤣ᤹ ᤀᤣ᤺ᤵᤔᤠᤍᤧᤴᤏᤡᤴ ᤋᤡᤶᤛᤧᤀᤠᤱ ᤏᤧᤖᤥ॥

ᤜᤧᤰᤁᤩᤠᤱ ᤁᤢ᤺ᤴᤍᤠᤜᤠ᤹ ᤋᤡᤶᤛᤧᤀᤠᤱ ᤘᤧᤵᤐᤣ᤺ᤰᤗ ᤐᤳᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤑᤣᤴᤕᤠ᤺ᤶᤒᤰᤁᤡᤴ ᤛᤠ᤹ᤖᤡᤰ ᤀᤡ᤺ᤳᤋᤧᤖᤥ॥”

᥇᥊ ᤂᤠᤛᤧᤴ ᤆᤥ᤺ᤰᤔᤠ ᤏᤧᤏᤧᤒᤠᤍᤧᤴᤏᤥ ᤆᤡᤀᤧᤳ ᤆᤡᤀᤧᤳ ᤔᤧᤀᤧᤳᤇᤡᤱᤗ ᤔᤧᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤂᤠᤛᤧᤴᤏᤡᤴ ᤏᤡ᤺ᤴᤎᤥ ᤆᤥ᤺ᤰᤔᤠ ᤏᤧᤏᤧᤒᤠᤍᤧᤴᤏᤥ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤏᤡ᤺ᤳᤋᤠᤱ ᤋᤩᤧᤀᤠᤱ ᤘᤠ᤹ᤖᤥ॥

᥇᥋ ᤏᤠᤶᤔᤡᤴ ᤏᤢ ᤗᤠᤒᤧᤴ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤐᤥᤱᤗᤥ

ᤜᤧᤰᤁᤩᤠᤱ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤔᤧᤴᤀᤥ᤺ᤳᤏᤧᤴᤗᤥ॥

᥇᥌ ᤕᤜᤘᤣ ᤍᤠᤱᤒᤧᤴ ᤛᤡᤕᤥᤏ ᤁᤥ᤺ᤰᤔᤠᤗᤠᤶ ᤜᤢ᤺ᤰᤗᤥ.

ᤜᤧᤰᤁᤩᤠᤱ ᤕᤖᤢᤛᤗᤧᤔᤗᤠᤶ ᤂᤢᤏᤧ᤹ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤗᤥ.

ᤋᤠᤱᤛᤠᤱᤒᤠᤴ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤧᤃᤰᤁᤰᤏᤠ ᤕᤱᤗᤥ॥

ᤁᤖ ᤕᤜᤘᤣ ᤍᤠᤱᤒᤧᤴ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤛᤧ᤺ᤵᤛᤡᤱᤔᤠᤍᤧᤴ

ᤜᤧᤰᤁᤩᤠᤱ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤗᤠᤃᤡ ᤜᤠᤱᤕᤰ ᤐᤥᤱᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹

᥇᥍ “ᤂᤧᤒᤩᤠᤱ ᤛᤣᤛᤣ ᤁᤥ᤺ᤰᤔᤠ ᤛᤡᤕᤥᤏᤀᤥ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤠ

ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤱᤃᤠ᤹ᤀᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥

ᤕᤖᤢᤛᤗᤧ᤺ᤶᤔᤡᤴ ᤛᤍᤠᤍᤡᤱ ᤛᤣᤛᤣ ᤐᤥᤱᤗᤥ.

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ

ᤂᤧᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤌᤱᤅᤥ ᤔᤧᤶᤓᤳᤋᤢᤴᤗᤥ॥

᥇᥎ ᤂᤧᤴ ᤕᤧᤴᤏᤥ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤀᤥᤗᤠᤶ

ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡᤜᤠ᤹ ᤘᤕᤢ ᤕᤢᤖᤥ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ᤗᤠᤶ ᤐᤡᤳᤏᤢ ᤁᤢᤱᤔᤠ ᤜᤣ᤺ᤰᤗᤥ

ᤕᤜᤢᤍᤠᤒᤠ ᤁᤧᤖᤧᤰ ᤐᤠᤰᤗᤢᤶᤗᤢᤶᤒᤠᤍᤧᤴᤜᤠ᤹ᤀᤥ ᤆᤫᤠ᤺ᤳ ᤗᤠᤱᤄᤣ᤺ᤰᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤗᤠᤶ ᤆᤫᤠ᤺ᤳ ᤘᤍᤢᤴᤍᤠᤰᤘᤠ ᤌᤡᤰ ᤗ᤺ᤴᤗᤥ

ᤜᤧᤰᤁᤩᤠᤱ ᤛᤡᤳᤋᤡᤶᤒᤠ ᤏᤧᤏᤧᤒᤠᤍᤧᤴᤏᤡᤴ ᤘᤠᤖᤰᤂᤢᤖᤥ॥

᥇᥏ “ᤁᤖ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤁᤢᤍᤥ᤺ᤵᤔᤠᤜᤠ᤹ᤖᤧ

ᤂᤢᤴᤇᤡ᤹ ᤔᤠᤰᤂᤡ᤹ ᤔᤧᤛᤧᤛᤢᤀᤠᤱ ᤘᤕᤧᤒᤧᤸᤗᤧ ᤆᤥᤃᤢᤸᤗᤧ.

ᤔᤡᤛᤪ ᤗᤠᤈᤣᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤐᤥᤱᤗᤥ.

ᤜᤧᤰᤁᤩᤠᤱ ᤀᤣᤍᤥᤔᤧᤴ ᤆᤠᤜᤡ᤺ᤴ ᤌᤣᤏᤠᤎᤣᤒᤠ ᤕᤧ᤺ᤱᤄᤠᤍᤧᤴ ᤐᤥᤱᤗᤥ॥

᥈᥆ ᤁᤖ ᤕᤜᤢᤍᤠᤴ ᤛᤍᤠᤍᤡᤱᤗᤧ ᤗᤠᤃᤡ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤢᤱᤔᤠᤍᤧᤴ ᤐᤥᤱᤗᤥ

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤌᤠ᤺ᤰᤌᤠ᤺ᤰ ᤌᤠᤖᤡᤰ ᤕᤢᤰᤏᤠᤍᤧᤴ ᤐᤥᤱᤗᤥ॥

᥈᥇ ᤂᤧᤴ ᤔᤏᤠᤜᤠ᤹ᤖᤧ ᤔᤠᤰᤂᤡ᤹ ᤔᤧᤛᤧᤛᤢᤒᤠ. ᤂᤢᤴᤇᤡ᤹ ᤀᤠᤵᤋᤡᤰᤁᤡᤴ ᤗᤧᤵᤔᤡ ᤔᤧᤶᤒᤡᤀᤣ ᤁᤳᤋᤢᤱᤛᤡᤱᤗᤥ.

ᤀᤠᤱᤃᤠ᤹ ᤂᤢᤴᤇᤡ᤹ ᤂᤧᤴ ᤀᤠᤵᤋᤡᤰᤁᤡᤴ ᤗᤧᤵᤔᤡ ᤔᤧᤒᤡᤖᤢᤱᤛᤡᤱᤗᤥ॥”

ᤕᤜᤘᤣ ᤍᤠᤱᤒᤧᤴ ᤛᤡᤕᤥᤏ ᤁᤥ᤺ᤰᤔᤠᤀᤥ ᤕᤢᤱᤗᤥ॥

ᤀᤠᤔᤥᤛᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤒᤠᤀᤡᤒᤗᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤏ ᤁᤧᤒᤠ᤺ᤵᤐᤠᤜᤠ᤹ᤀᤥ ᤀᤠᤔᤥᤛᤧᤴ ᤁᤧᤖᤧᤰᤏᤢ᤺ᤸᤗᤧ ᤋᤃᤡᤒᤠ ᤘᤕᤧ. ᤂᤧᤸᤗᤧ ᤁᤢᤍᤠ᤹ᤈᤧᤱ ᤐᤠ᤺ᤴᤜᤠ᤹ ᤕᤖᤡᤰ ᤛᤠᤵᤋᤧᤀᤠᤱ ᤐᤳ॥ ᤕᤜᤢᤍᤠ ᤗᤠᤈᤣ᤹ᤒᤠ ᤗᤳᤇᤠ ᤕᤧᤰᤕᤰᤗᤠᤶᤒᤠ ᤂᤧᤴ ᤋᤩᤧᤀᤠᤱ ᤘᤕᤧ. ᤜᤧᤰᤁᤣᤛᤠᤱ ᤂᤧᤸᤗᤧ ᤌᤠᤱᤃᤧᤳ ᤗᤧᤵᤔᤠᤱᤒᤠ ᤀᤡᤛᤪᤠᤀᤡᤗ ᤜᤠᤱᤈᤢᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤡᤱᤄᤱ ᤛᤧᤛᤢ॥ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤜᤵᤔᤧᤴ ᥍᥋᥆ ᤋᤱᤒᤣ ᤋᤃᤡ ᤁᤴ ᤜᤡᤴᤎᤥ᤺ᤰᤁᤡᤴ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤴ ᤕᤧᤶᤔᤥ ᤂᤧᤴ ᤗᤠᤈᤣ᤹ᤀᤥ ᤛᤠ᤹ᤖᤡᤰ ᤏᤢ᤹ᤔᤠᤍᤠᤔᤠ. ᤀᤥᤔᤧᤵᤔᤧᤸᤗᤧ ᤕᤶᤒᤠ ᤛᤠᤶᤕᤥ. ᤏᤡᤱᤘᤠ᤹ᤑᤢᤔᤠᤱᤅᤥ ᤛᤧᤘᤠ ᤆᤥ᤺ᤰᤔᤠ ᤏᤢ ᤋᤠᤱᤛᤧ᤺ᤵᤔᤠ ᤕᤧᤶ ᤘᤕᤧ॥

ᤁᤖ ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤒᤠ ᤏᤢ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤗᤠᤶ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤖᤧ ᤌᤥ ᤐᤥ᤺ᤰᤔᤠ ᤏᤢ ᤏᤢ᤹ᤔᤠ ᤋᤠᤔᤠ ᤔᤧᤄᤥᤛᤢᤒᤠ ᤜᤧᤰᤁᤩᤠᤱ ᤂᤧᤸᤗᤧ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤛᤢᤀᤠᤱ ᤘᤕᤧᤒᤠ ᤀᤠᤔᤥᤛᤖᤧ ᤏᤡᤛᤢ॥ ᤛᤧᤰᤂᤠᤒᤠ ᤏᤡᤱᤘᤠ᤺ᤸᤗᤧ ᤛᤠᤶᤕᤥᤒᤠ ᤌᤡᤶᤒᤣᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤜᤥ᤺ᤵᤋᤧ ᤜᤧᤰᤁᤩᤠᤱ ᤋᤠᤱᤛᤧ᤺ᤵᤔᤠᤴ ᤀᤥᤔᤧᤵᤔᤧᤸᤗᤧᤖᤰ ᤘᤠ᤹ ᤜᤧᤰᤋᤱᤒᤠ ᤘᤕᤧ ᤁᤖ ᤛᤧᤰᤂᤠ᤺ᤸᤗᤧ ᤜᤥ᤺ᤵᤋᤧ॥ ᤛᤠ᤹ᤖᤡᤰ ᤜᤠᤱᤜᤠᤱ ᤁᤧᤗ᤹ᤒᤠ ᤏᤢ ᤁᤢᤛᤡᤰ ᤁᤧᤛᤶᤒᤠ ᤐᤥ᤺ᤰᤂᤧᤀᤠᤱ ᤂᤧᤸᤗᤧ ᤁᤴ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ ᤑᤠ᤹ᤀᤠᤱ ᤀᤡᤱᤄᤱ ᤛᤧᤛᤢ॥ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ “ᤘᤜ᤺ᤱ ᤜᤧᤰᤁᤣ ᤁᤢᤱᤔᤠ ᤐᤥᤱ᤹.” ᤗ᤹ᤖᤡᤰ ᤂᤧᤴ ᤕᤶᤒᤠ ᤀᤡᤰᤗᤠᤀᤥ ᤐᤠᤖᤧ॥ ᤂᤢᤏᤧ᤹ ᤐᤠ᤺ᤳᤋᤢ. “ᤁᤴ ᤛᤢᤘᤠᤱᤒᤠ ᤔᤏᤠᤜᤠ᤹. ᤀᤠᤸᤗᤥ ᤌᤠᤖᤡᤰ ᤔᤧᤜᤡᤅᤧᤀᤠᤱ ᤔᤧᤘᤠ᤹. ᤂᤧᤱᤜᤠ᤹ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡᤒᤡᤗᤠᤖᤥ” (᥋:᥇᥋)॥

ᤋᤠᤱᤒᤠ ᤌᤠᤔᤡᤱ

ᤀᤡᤛᤪᤠᤀᤡᤗ ᤂᤡᤖᤡᤒᤠ ᤜᤠᤱᤈᤢᤶᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴ ᥇:᥇–᥈:᥋

ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴ ᥈:᥌–᥌:᥇᥊

ᤁᤧᤎᤠ᤺ᤵᤐᤠ ᤅᤠᤛᤡ ᤛᤢᤑᤥᤜᤠ᤹ ᥍:᥇–᥏:᥇᥋

ᤀᤠᤔᤥᤛᤖᤧ ᤁᤢᤛᤠᤵᤐᤴ

᥇

ᤋᤁᤥᤀᤥ ᤁᤧᤕᤢᤱᤒᤠ ᤔᤧᤸᤗᤢᤁᤶᤒᤠᤜᤠ᤹ᤀᤥᤒᤠ ᤌᤡᤰᤐᤠ ᤀᤠᤔᤥᤛᤖᤧ ᤁᤴ ᤁᤢᤀᤡᤱᤄᤱᤗᤥ॥ ᤕᤜᤢᤍᤠᤒᤠ ᤜᤠᤱ ᤀᤢᤈ᤻ᤈᤡᤕᤠᤜ᤺ᤴ ᤏᤢ ᤕᤣᤜᤥᤀᤠᤛᤖᤧ ᤁᤢᤛ᤻ᤛᤠ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧ ᤂᤢᤴᤇᤡ᤹ ᤕᤧᤶᤔᤥ. ᤗᤢᤵᤗᤡ ᤁᤧᤵᤔᤠᤏᤢ᤺ᤸᤗᤧ ᤋᤱᤒᤣ ᤏᤧᤳᤇᤡ ᤋᤃᤡ ᤂᤢᤏᤧ᤹ ᤀᤡᤛᤪᤠᤀᤡᤗᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤛᤢᤀᤠᤱ ᤘᤕᤧᤒᤠ ᤛᤢᤑᤥᤴ ᤜᤠᤒᤠ ᤁᤴᤗᤥ॥

᥈ ᤁᤴ ᤐᤠ᤺ᤴᤏᤡᤴ ᤀᤠᤔᤥᤛᤖᤧ ᤐᤠ᤺ᤳᤋᤢᤖᤥ.

“ᤕᤜᤘᤣ ᤍᤠᤱᤒᤧᤴ ᤛᤡᤕᤥᤏᤗᤠᤶ ᤜᤢ᤺ᤰᤗᤥ.

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤗᤠᤶ ᤗᤥ᤺ᤰᤂᤢᤖᤥ॥

ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤠ ᤆᤠᤖᤠᤶᤔᤠᤍᤧᤴᤜᤠ᤹ ᤜᤣᤒᤣ᤺ᤰᤗᤥ.

ᤜᤧᤰᤁᤩᤠᤱ ᤁᤷᤔᤣᤗ ᤁᤥ᤺ᤰᤔᤠᤸᤗᤧ ᤁᤢᤛᤶᤔᤡᤴ ᤀᤡᤖᤧᤶᤗᤥ॥”

ᤀᤡᤛᤪᤠᤀᤡᤗ ᤂᤡᤖᤡᤒᤠ ᤗᤠᤈᤣ᤹ᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴ

ᤛᤡᤖᤡᤕᤠ

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤍᤔᤛ᤻ᤁᤛᤖᤧ ᤛᤢᤶᤛᤡ ᤁᤢᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤱᤜᤠ᤹ᤖᤧ ᤃᤡᤗᤠᤍᤧᤴ ᤑᤧᤴᤈᤣ᤹ ᤁᤢᤜᤠᤒᤥ᤹ ᤁᤧᤕᤢᤱᤒᤠ ᤆᤠᤎᤠᤶᤔᤠ

ᤋᤠ᤺ᤴᤍᤩᤠ᤺ᤸᤗᤧ ᤔᤧᤎᤠᤵᤛᤢ ᤔᤧᤏᤢᤃᤢᤒᤠᤸᤗᤧ ᤆᤥᤃᤢᤸᤗᤧ.

᥊ ᤀᤠᤱᤃᤠ᤹ ᤜᤈᤠᤀᤣᤗᤖᤧ ᤁᤢᤜᤡᤶᤔᤥ ᤔᤡ ᤁᤣ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤒᤣᤏ-ᤜᤍᤍᤖᤧ ᤁᤢᤕᤰᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥋ ᤀᤠᤱᤃᤠ᤹ ᤍᤔᤛ᤻ᤁᤛᤖᤧ ᤁᤢᤗᤠᤶᤎᤣ᤺ᤳᤋᤡᤴ ᤔᤧᤰᤂᤢᤱᤗᤥ.

ᤀᤠᤘᤏᤒᤠ ᤏᤧᤏᤧᤒᤠᤍᤧᤴᤏᤥ ᤁᤧᤕᤢᤱᤒᤠ ᤜᤠᤱᤅᤡᤴ ᤏᤢ

ᤒᤣᤌ-ᤀᤍᤏᤀᤥ ᤜᤠᤱᤋᤰᤁᤠᤳ ᤁᤧᤕᤠᤱᤛᤡᤱᤒᤧᤴ ᤔᤧᤰᤂᤢᤱᤗᤥ॥

ᤀᤖᤠᤔᤒᤠ ᤔᤏᤠᤜᤠ᤹ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤡᤖ ᤗᤠᤈᤣ᤹ᤀᤥ ᤔᤧᤒᤣ᤺ᤰᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤐᤗᤡᤛ᤻ᤋ ᤗᤠᤈᤣ᤹

᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤃᤠᤈᤠᤒᤠ ᤛᤢᤶᤛᤡ ᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡᤀᤣ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤸᤗᤧ ᤀᤣᤍᤥᤔᤖᤧ ᤁᤢᤜᤢᤰᤁᤥ ᤌᤠᤔᤠᤛᤡᤖᤧ ᤗᤠᤃᤡ

ᤁᤧᤖᤧᤰ ᤛᤢᤘᤠᤱᤜᤠ᤹ ᤋᤧᤶᤛᤢᤛᤡᤀᤠᤱ ᤋᤣ᤹ᤖᤢᤛᤡᤖᤥ॥

᥍ ᤀᤠᤱᤃᤠ᤹ ᤃᤠᤈᤠᤒᤠ ᤗᤢᤱᤎᤠᤰᤜᤠ᤹ᤀᤥ ᤔᤡ ᤁᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤰᤜᤠ᤹ ᤁᤧᤖᤧᤰ ᤂᤠᤵᤐᤢᤌᤩᤱ ᤔᤡᤍᤡᤰᤗᤥ॥

᥎ ᤀᤠᤱᤃᤠ᤹ ᤀᤛ᤻ᤍᤥᤍᤒᤠ ᤜᤠᤱᤅᤡᤴ ᤏᤢ ᤀᤛ᤻ᤁᤗᤥᤏᤀᤥ

ᤜᤠᤱᤋᤰᤁᤠᤳ ᤁᤧᤕᤠᤱᤛᤡᤱᤒᤧᤴ ᤔᤧᤰᤂᤢᤱᤛᤡᤱᤗᤥ॥

ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤐᤗᤡᤛ᤻ᤋᤡᤜᤠ᤹ ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥ ᤔᤧᤴᤇᤡᤏᤧᤴᤗ ᤌᤠᤖᤡᤰ

ᤀᤣᤁᤪᤥᤏᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤱᤃᤠ᤹ ᤜᤢᤰ ᤏᤢ᤺ᤰᤋᤢᤱᤗᤥ॥”

ᤋᤢᤖᤥᤛ

᥏ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤋᤢᤖᤥᤛᤒᤠ ᤛᤢᤶᤛᤡ ᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡᤀᤣ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤸᤗᤧ ᤁᤧᤖᤧᤰ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤀᤣᤍᤥᤔᤖᤧ ᤁᤢᤜᤢᤰᤁᤥ

ᤌᤠᤛᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤑᤢ᤹ᤏᤢᤛᤠ᤹ᤜᤠ᤹ ᤗᤢᤶᤔᤥᤒᤠ

ᤏᤠᤍᤱᤅᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ.

᥇᥆ ᤀᤠᤱᤃᤠ᤹ ᤋᤢᤖᤥᤛᤒᤠ ᤗᤢᤱᤎᤠᤰᤜᤠ᤹ᤀᤥ ᤔᤡ ᤁᤣ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤰᤜᤠ᤹ ᤂᤠᤵᤐᤢᤌᤩᤱ ᤔᤡᤎᤡᤰᤂᤢᤖᤥ॥”

ᤀᤣᤍᤥᤔ

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤣᤍᤥᤔᤖᤧ ᤛᤢᤶᤛᤡ ᤁᤢᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡᤀᤣ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤸᤗᤧ ᤁᤧᤖᤧᤰ ᤗᤢᤱᤔᤠ᤹ ᤋᤢᤰᤔᤠᤛᤡ ᤐᤠ᤺ᤴᤏᤡᤴ ᤗᤧᤖᤢᤍᤣᤛᤢ

ᤜᤧᤰᤁᤩᤠᤱ ᤋᤠᤓᤣᤴ ᤕᤠᤱᤛᤡᤱᤅᤠᤱ ᤁᤢᤴᤛᤠ᤹ᤛᤡ ᤏᤠ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ.

ᤜᤧᤰᤁᤩᤠᤱ ᤂᤧᤸᤗᤧ ᤆᤰᤔᤧᤸᤗ᤹ᤀᤣ ᤁᤢᤛᤡᤰ ᤐᤥᤃᤧᤒᤠ ᤏᤢ

ᤛᤍᤠᤍᤡᤱᤗᤧ ᤗᤠᤃᤡ ᤁᤢᤛᤠᤰᤁᤧᤴᤏᤡᤴ ᤐᤥᤃᤧᤒᤠᤸᤗᤧ ᤆᤥᤃᤢᤸᤗᤧ.

᥇᥈ ᤀᤠᤱᤃᤠ᤹ ᤋᤣᤔᤠᤏᤀᤥ ᤔᤡ ᤁᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤒᤥᤈᤪᤠᤒᤠ ᤕᤰᤜᤠ᤹ ᤂᤠᤵᤐᤢᤌᤩᤱ ᤔᤡᤎᤡᤰᤂᤢᤖᤥ॥”

ᤀᤶᤔᤥᤏ

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤶᤔᤥᤏᤖᤧ ᤛᤢᤶᤛᤡ ᤁᤢᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤸᤗᤧ ᤁᤢᤀᤡ᤺ᤴᤍᤥᤜᤠ᤹ ᤑᤥᤔᤠᤖᤧ ᤗᤠᤃᤡ ᤃᤡᤗᤠᤍᤒᤠ ᤁᤢᤛ᤻ᤛᤠ ᤁᤧᤕᤠᤰᤔᤠ ᤔᤧᤴᤇᤢᤔᤠᤜᤠ᤹ᤖᤧ

ᤂᤢᤴᤇᤡ᤹ ᤛᤠᤵᤐᤥ᤺ᤰᤁᤡᤴ ᤆᤡᤖᤢᤒᤠᤸᤗᤧ ᤆᤥᤃᤢᤸᤗᤧ.

᥇᥊ ᤀᤠᤱᤃᤠ᤹ ᤖᤒ᤻ᤒᤠᤒᤠ ᤗᤢᤱᤎᤠᤰᤜᤠ᤹ᤀᤥ ᤔᤡ ᤁᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤂᤧᤵᤔᤥᤒᤠ ᤕᤰᤜᤠ᤹ ᤂᤧᤴ ᤌᤱ ᤐᤥᤱᤒᤠ ᤕᤧᤴᤏᤥ

ᤜᤕᤱ ᤁᤡᤸᤗᤡᤱᤏᤢ ᤛᤥᤛᤥᤖᤡᤰ ᤛᤢᤖᤡ᤺ᤳ ᤁᤣᤈᤱ ᤜᤢᤒᤠ ᤕᤧᤴᤏᤥ

ᤂᤧᤴ ᤐᤕᤶ ᤕᤶᤒᤠ ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥇᥋ ᤜᤠᤱᤅᤡᤴa ᤏᤢ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤁᤧᤖᤧᤰ

ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡ᤹.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

a 

᥇:᥇᥋ ᤀᤡᤃᤪ ᤔᤥᤗᤥᤂ॥

ᤔᤥᤀᤠᤒ

᥈

ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤔᤥᤀᤠᤒᤖᤧ ᤛᤢᤶᤛᤡ ᤁᤢᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡᤀᤣ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤸᤗᤧ ᤀᤣᤍᤥᤔᤒᤠ ᤜᤠᤱᤅᤡᤸᤗᤧ ᤁᤢᤕᤧᤵᤐᤠᤜᤠ᤹ ᤀᤥ᤹ᤖᤢᤀᤠᤱ

ᤂᤠᤵᤐᤢᤌᤩᤱ ᤆᤢᤏᤡ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ.

᥈ ᤀᤠᤱᤃᤠ᤹ ᤔᤥᤀᤠᤒᤀᤥ ᤔᤡ ᤁᤣ᤺ᤳᤋᤢᤱᤗᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤡᤷᤕᤥᤋᤒᤠ ᤕᤰᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

ᤔᤥᤀᤠᤒᤧᤴ ᤆᤠᤜᤡ᤺ᤴ ᤜᤕᤱᤁᤡᤸᤗᤡᤱ. ᤕᤶᤒᤠ ᤌᤱ ᤀᤡᤰᤗᤠ

ᤜᤧᤰᤁᤩᤠᤱ ᤌᤢᤳᤋᤢᤖᤡ᤺ᤵᤐᤠ ᤗᤠᤀᤡᤰᤐᤠ ᤀᤡᤰᤗᤠᤀᤥ ᤔᤧᤰᤗᤥ॥

᥉ ᤀᤠᤱᤃᤠ᤹ ᤂᤧᤸᤗᤧ ᤁᤢᤕᤢᤰᤛᤠᤒᤠᤜᤠ᤹ ᤔᤧᤰᤂᤢᤱᤛᤡᤱᤗᤥ

ᤂᤶᤓᤩᤠᤱ ᤂᤧᤸᤗᤧ ᤁᤧᤖᤧᤰ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤛᤧᤖᤢᤱᤛᤡᤱ᤹.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤕᤜᤢᤍᤠ

᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤕᤜᤢᤍᤠ᤺ᤸᤗᤧ ᤛᤢᤶᤛᤡ ᤁᤢᤗᤠᤕᤥᤜᤠ᤹ ᤀᤡᤃᤪ ᤗᤡᤛᤡᤀᤣ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤂᤧᤱᤜᤠ᤹ᤖᤧ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤏᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ.

ᤂᤶᤓᤩᤠᤱ ᤂᤢᤏᤧ᤹ ᤁᤢᤎᤡᤶᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤍᤡᤶᤍᤢᤛᤡᤒᤠ

ᤀᤡᤱᤗᤧᤰᤐᤠ ᤔᤠᤱᤜᤠ᤹ᤖᤧ ᤂᤧᤱᤜᤠ᤹ ᤀᤡᤱᤔᤧᤗᤧᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ.

᥋ ᤀᤠᤱᤃᤠ᤹ ᤕᤜᤢᤍᤠᤀᤥ ᤔᤡ ᤁᤣ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤕᤖᤢᤛᤗᤧ᤺ᤶᤒᤠ ᤕᤰᤜᤠ᤹ ᤌᤩ᤺ᤱ ᤔᤡᤎᤡᤰᤂᤢᤖᤥ॥”

ᤀᤡᤛᤪᤠᤀᤡᤗᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤛᤧᤴ ᤆᤥᤃᤢ

᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤡᤛᤪᤠᤀᤡᤗᤖᤧ ᤛᤢᤶᤛᤡ ᤁᤢᤗᤠᤕᤥᤜᤠ᤹ᤖᤧ ᤀᤡᤃᤪ ᤗᤡᤛᤡᤀᤣ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤴ ᤔᤧᤄᤧᤳᤋᤢᤱᤅᤡᤴᤗᤥ॥

ᤂᤧᤱᤜᤠ᤹ᤖᤧ ᤛᤠᤶᤕᤥᤏᤡᤒᤠᤜᤠ᤹ ᤕᤢᤵᤐᤠᤀᤥ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹

ᤁᤢᤃᤠᤵ ᤌᤡᤰ ᤗᤠᤱᤛᤢ᤺ᤵᤐᤥ ᤔᤧᤛᤱᤄᤢ ᤔᤧᤍᤣᤛᤢᤛᤡᤖᤥ॥

᥍ ᤂᤧᤱᤜᤠ᤹ᤖᤧ ᤂᤠᤶᤒᤠᤱᤅᤥᤒᤠ ᤂᤠᤶᤜᤡ᤺ᤰᤁᤡᤴ ᤔᤧᤍᤥ᤹ᤖᤢᤒᤠ ᤜᤧᤰᤁᤣ

ᤕᤠᤱᤃᤧᤛᤠ᤹ᤒᤠᤜᤠ᤹ ᤂᤢᤴᤇᤡ᤹ ᤌᤧᤃᤣ᤺ᤰᤁᤥ ᤔᤧᤍᤥ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤵᤔᤠᤱᤒᤠ

ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤂᤧᤱᤜᤠ᤹ ᤂᤧᤶᤔᤠ ᤔᤧᤴᤍᤧᤏᤧᤴᤗᤥ॥

ᤁᤢᤶᤒᤠ ᤏᤢ ᤁᤢᤛ᤻ᤛᤠ ᤗᤳᤇᤠ ᤔᤧᤴᤇ᤻ᤕᤠᤀᤥ ᤐᤡᤳᤇᤡᤖᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤣᤛᤣ ᤔᤡᤱᤅᤡᤴ ᤑᤧᤳᤗᤠ᤺ᤴᤇᤢᤖᤥ॥

᥎ ᤂᤧᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ᤖᤧ ᤁᤢᤒᤣᤛᤠᤱ

ᤛᤡᤱᤏᤠᤳ ᤁᤧᤍᤣ᤹ᤒᤠᤜᤠ᤹ᤖᤧ ᤂᤢᤴᤇᤡ᤹ ᤆᤠᤱᤜᤠ᤹ᤀᤥ ᤔᤧᤏᤠ᤺ᤶᤛᤡᤱᤗᤥ॥

ᤛᤠᤶᤒᤠᤴ ᤜᤢᤱᤔᤠ ᤔᤧᤒᤠᤱᤄᤢᤛᤡᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤜᤡᤶᤔᤥ ᤔᤧᤎᤢᤅᤢᤖᤥ॥

᥏ “ᤂᤡᤏᤡ᤹ ᤋᤃᤡᤗᤠᤶ ᤀᤣᤔᤥᤖᤡᤜᤠ᤹ ᤔᤧᤰᤂᤢᤱᤛᤡᤱᤗᤥ.

ᤂᤧᤱᤜᤠ᤹ ᤛᤠᤶᤔᤠᤱᤛᤡᤱᤜᤠ᤹ ᤁᤢᤀᤡᤛᤡ᤺ᤰ ᤁᤣ᤺ᤶᤒᤠ ᤏᤢ

ᤕᤜᤡᤒᤠᤛᤡᤱ ᤕᤠᤖᤡᤰ ᤁᤧᤎᤢᤶᤒᤠ ᤔᤧᤈᤥᤃᤧᤖᤥ॥

ᤁᤖ ᤀᤠᤱᤃᤠ᤹ ᤁᤢᤛᤶᤎᤠᤱᤒᤠ ᤁᤢᤈᤠ᤹ᤜᤠ᤹ ᤏᤢ

ᤁᤢᤒᤢᤱ ᤛᤡᤃᤠᤱ ᤗᤧᤵᤔᤠᤱᤒᤠ ᤛᤠ᤺ᤵᤜᤠ᤹ ᤔᤧᤰᤂᤢᤱᤗᤥ॥

᥇᥆ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤗ᤺ᤳᤏᤡᤱ ᤌᤠᤰᤏᤡᤱᤗᤥ

ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤂᤡᤏᤡ᤹ ᤗᤠᤶᤗᤥᤏᤡᤱᤗᤥ

ᤜᤧᤰᤁᤩᤠᤱ ᤀᤣᤔᤥᤖᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤂᤡᤏᤡ᤹ ᤐᤡᤏᤡᤱᤗᤥ॥

᥇᥇ ᤀᤠᤱᤃᤠ᤹ ᤂᤡᤏᤡ᤹ ᤕᤧᤶᤒᤡᤳᤇᤠ ᤛᤠᤜᤠ᤹ᤀᤥᤗᤠᤶ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤏᤢ ᤂᤡᤏᤡ᤹ ᤌᤠᤱᤒᤧᤴ ᤔᤏᤠᤜᤠ᤹ᤗᤠᤶ

ᤏᤠᤈᤡᤖᤡᤜᤠ᤹ ᤛᤣᤃᤢᤱᤛᤡᤱ ᤗ᤺ᤳᤋᤢᤱᤛᤡᤱᤗᤥ॥

ᤀᤡᤛᤪᤠᤀᤡᤗᤒᤠ ᤔᤧᤴᤇᤠᤶ ᤕᤠᤵᤔᤡᤛᤣ. ᤌᤣ ᤁᤴ ᤐᤠ᤺ᤴᤏᤡᤴ

ᤛᤧᤰᤂᤠ ᤔᤧ᤺ᤶᤒᤡ᥅” ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥇᥈ “ᤁᤖ ᤏᤠᤈᤡᤖᤡᤜᤠ᤹ ᤆᤧᤸᤗᤧᤰᤛᤣ᤹ ᤌᤡ ᤁᤧᤎᤢᤱᤄᤢᤶᤛᤡᤶᤗᤥ.

ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ‘ᤔᤠᤱᤏᤡᤱᤘᤠ᤹ᤐᤠᤴ

ᤔᤧᤒᤠᤖᤧᤶᤔᤡᤴᤏᤧ᤹’ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤁᤧᤒᤡᤖᤢᤶᤛᤡᤶᤗᤥ॥

᥇᥉ “ᤀᤥᤔᤧᤳᤋᤧᤶᤔᤧ᤹ᤀᤥ. ᤀᤠᤸᤗ ᤆᤠ᤺ᤸᤗᤧ ᤛᤎᤧᤰ ᤁᤧᤍᤡᤶᤒᤠ ᤐᤡᤳᤗᤠᤎᤠ᤺ᤸᤗᤧ

ᤀᤠᤱᤃᤠ᤹ ᤂᤡᤏᤡ᤹ ᤕᤢ᤺ᤳᤏᤡᤱᤗᤥ॥

᥇᥊ ᤁᤧᤛᤢ᤺ᤰᤐᤠᤖ ᤁᤧᤗᤥ᤺ᤰᤐᤠᤜᤠ᤹ ᤂᤧᤳᤇᤡᤱᤔᤠ ᤔᤧᤱᤄᤥᤏᤧᤴᤗᤥ.

ᤜᤧᤰᤁᤩᤠᤱ ᤁᤧᤎᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤰᤁᤧᤴ ᤗ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ.

ᤔᤢᤰᤛᤠᤶᤛᤠᤒᤠᤜᤠ᤹ᤖᤧᤀᤠᤱ ᤂᤢᤴᤇᤡ᤹ ᤛᤰᤔᤠ ᤁᤣ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥋ ᤗᤡᤃᤧᤕᤠᤱᤒᤠᤜᤠ᤹ ᤋᤰᤐᤧᤳ ᤕᤧᤵᤔᤠ ᤔᤧᤴᤇᤢᤰᤏᤧᤴᤗᤥ.

ᤜᤧᤰᤁᤩᤠᤱ ᤁᤧᤈᤠᤵᤐᤠᤖ ᤁᤧᤗᤥ᤺ᤰᤐᤠᤜᤠ᤹ ᤛᤧ᤺ᤵᤛᤡᤱᤔᤠ ᤔᤧᤴᤇᤢᤰᤏᤧᤴᤗᤥ.

ᤀᤴᤃᤧᤕᤢᤰᤐᤠᤜᤠ᤹ᤀᤠᤱ ᤛᤰᤔᤠ ᤐᤣ᤺ᤰᤔᤠᤗᤠᤶ ᤛᤧ᤺ᤵᤛᤡᤱᤔᤠ ᤔᤧᤴᤇᤢᤰᤏᤧᤴᤗᤥ॥

᥇᥌ ᤁᤧᤖᤧᤰᤏᤢ᤺ᤸᤗᤧ ᤔᤧᤱᤃᤡᤔᤏᤠᤒᤠ ᤌᤰᤗᤡᤜᤠᤱᤜᤠ᤹ᤀᤠᤱ

ᤂᤧᤸᤗᤧ ᤕᤠ᤺ᤴᤍᤡᤰ ᤗᤧᤰᤆᤠ᤹ᤒᤢᤎᤢᤰ ᤔᤧᤄᤧᤳᤇᤡᤱ ᤔᤧᤄᤧᤳᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥉

ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤐᤠ᤺ᤳᤋᤢᤒᤠ ᤁᤴ ᤐᤠ᤺ᤴᤈᤠ᤺ᤰᤁᤡᤴ ᤂᤧᤵᤛᤧᤶᤔᤧ᤹. ᤀᤡᤃᤪ ᤀᤠᤱᤃᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤒᤠ ᤁᤧᤖᤧᤰ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ-

᥈ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤡᤶᤛᤕᤱᤜᤠ᤹ᤀᤥᤗᤠᤶ

ᤀᤠᤱᤃᤠ᤹ ᤂᤡᤏᤡ᤹ᤖᤰ ᤛᤣ᤺ᤰᤏᤡᤱᤅᤠᤱ ᤘᤠ᤹ᤖᤥ॥

ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹ᤖᤧ ᤗᤠᤃᤡ

ᤀᤠᤱᤃᤠ᤹ ᤂᤡᤏᤡ᤹ ᤂᤢᤶᤍᤡᤱ ᤐᤡᤏᤡᤱᤗᤥ॥”

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤁᤢᤕᤠ᤺ᤶᤒᤰ

᥉ ᤌᤣ ᤏᤧᤳᤇᤡ ᤔᤏᤠᤜᤠ᤹ ᤂᤢᤴᤇᤡ᤹ ᤗᤢᤶᤔᤥ ᤐᤠ᤺ᤴᤔᤧᤴᤍᤱᤅᤣ ᤌᤧᤶᤒᤠ

ᤂᤢᤴᤇᤡ᤹ ᤛᤥᤛᤥᤖᤡᤰ ᤗᤠᤱᤄᤣ᤺ᤰᤛᤡᤀᤠᤱᤒᤡ᥅

᥊ ᤌᤣ ᤛᤠᤏᤠ᤺ᤳ ᤔᤧᤴᤕᤠᤰᤔᤏᤠᤒᤠ ᤋᤠᤶᤓᤢᤱᤅᤥ ᤌᤧᤖᤡᤱᤒᤠᤴ ᤜᤢ᤺ᤰᤐᤡ᥅

ᤌᤣᤀᤠᤱ ᤔᤧᤱᤄᤥᤀᤣ ᤂᤧᤴ ᤁᤢᤄᤠᤀᤥ ᤜᤠᤃᤠ᤺ᤰ ᤜᤠᤃᤠ᤺ᤰ ᤗ᤹ᤒᤡ᥅

᥋ ᤌᤣ ᤂᤠᤶᤒᤠᤱᤅᤥ ᤀᤡᤈᤥᤴ ᤔᤧᤱᤃᤧᤀᤣ ᤂᤧᤵᤔᤥ ᤐᤢ᤺ᤴ ᤌᤠᤒᤡ᥅

ᤌᤣ ᤋᤧᤶᤔᤠᤖᤧ ᤗᤠᤃᤡ ᤌᤣᤀᤠᤱ ᤔᤧᤶᤔᤧᤳᤋᤣ ᤂᤠᤶᤒᤠᤱᤅᤥᤗᤠᤶ ᤆᤧᤴᤏᤡᤴ ᤑᤧᤰᤐᤡ᥅

᥌ ᤌᤣ ᤕᤧᤰᤕᤰᤁᤥ ᤌᤱᤗᤧ ᤗᤠᤃᤡ ᤛᤠᤍᤠᤱ ᤔᤢ᤺ᤵᤔᤏᤠᤒᤠ ᤀᤡᤰᤗᤠ᤺ᤴ

ᤗᤠᤀᤡ᤺ᤰᤁᤡᤸᤗᤧ ᤔᤏᤠᤜᤠ᤹ ᤔᤧᤴᤕᤱᤏᤧᤴ ᤔᤧᤱᤃᤡᤏᤧᤶᤒᤡ᥅

ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤒᤠᤱᤄᤢᤴ ᤔᤧᤍᤠᤛᤢᤴᤗ ᤌᤠᤖᤡᤰ ᤕᤧᤰᤕᤰᤁᤥ ᤕᤧᤳᤋᤢᤰᤂᤣ ᤋᤠᤒᤡ᥅

᥍ ᤛᤧᤰᤂᤠᤛᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤢᤏᤧ᤹ ᤔᤠ᤹ᤖᤢᤒᤠ ᤐᤠ᤺ᤴᤏᤡᤴ ᤀᤠᤵᤑᤣᤰ ᤁᤢᤛᤧᤘᤠᤖᤥᤒᤠ.

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠᤵᤐᤠᤜᤠ᤹ ᤀᤥ᤺ᤴᤔᤧᤎᤠᤰᤋᤢᤛᤡᤴᤗ ᤌᤠᤖᤡᤰ

ᤂᤢᤏᤧ᤹ ᤀᤠᤵᤑᤣᤰ ᤌᤧᤔᤠᤀᤠᤱ ᤔᤧᤈᤥᤃᤢᤴᤗᤥ॥

᥎ ᤌᤧᤖᤡᤱᤒᤠᤴ ᤜᤢ᤺ᤰᤋᤧᤀᤠᤱ ᤘᤠ᤹. ᤜᤠᤳ ᤔᤧᤃᤡᤏᤧᤶᤒᤣ᥅

ᤕᤜᤘᤣ ᤍᤠᤱᤒᤧᤴ ᤐᤠᤖᤧᤀᤠᤱ ᤘᤠ᤹.

ᤜᤠ᤺ᤳᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤴᤏᤠᤱᤒᤧ᥅

ᤛᤠᤔᤖᤡᤕᤠ᤺ᤸᤗᤧ ᤁᤢᤔᤧᤰᤔᤠ

᥏ ᤀᤛ᤻ᤍᤥᤍᤒᤠ ᤕᤰᤜᤠ᤹ᤀᤥ ᤏᤢ ᤔᤡᤛᤪᤒᤠ ᤕᤰᤜᤠ᤹ᤀᤥ ᤀᤢᤘᤠ ᤆᤥᤃᤧ᤹ᤀᤥ-

“ᤛᤠᤔᤖᤡᤕᤠᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤂᤡᤏᤡ᤹ ᤀᤠᤵᤑᤣᤰ ᤆᤢᤶᤗᤢᤱ ᤆᤢᤵᤛᤧᤶᤔᤧ᤹ᤀᤥ॥

ᤂᤧᤵᤔᤥ ᤁᤧᤒᤥᤱᤒᤠ ᤕᤶᤒᤠ ᤜᤕᤱ ᤁᤡᤸᤗᤡᤱᤅᤡᤴ ᤏᤢ

ᤂᤧᤵᤔᤥ ᤔᤧᤕᤢᤰᤋᤢᤛᤡᤒᤠ ᤐᤠ᤺ᤴᤏᤡᤴ ᤀᤥᤔᤧᤳᤋᤧᤶᤔᤧ᤹ᤀᤥ॥”

᥇᥆ ᤕᤜᤘᤣ ᤍᤠᤱᤒᤠᤸᤗᤧ ᤀᤢᤘᤠ ᤆᤥᤃᤢᤖᤥ.

“ᤂᤧᤱᤜᤠ᤹ᤖᤧ ᤔᤧᤏᤠᤵᤋᤢᤛᤡᤒᤠ ᤏᤢ ᤑᤠ᤺ᤴᤍᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠ

ᤆᤡᤃᤰᤘᤠ ᤛᤠᤔᤠᤜᤠ᤹ ᤂᤢᤴᤇᤡ᤹ ᤕᤰᤜᤠ᤹ᤀᤥ ᤔᤧᤗᤢᤵᤛᤢᤖᤥ

ᤂᤧᤱᤜᤠ᤹ᤖᤧ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤸᤗᤧᤛᤢᤴᤗᤥ॥”

᥇᥇ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤏᤡᤱᤔᤡ ᤌᤡᤰᤗᤧ ᤗᤠᤈᤣ᤺ᤴ ᤁᤒᤪᤡᤱ ᤁᤒᤢᤖᤥ.

ᤂᤧᤸᤗᤧ ᤂᤡᤏᤡ᤹ ᤕᤰᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤂᤡᤏᤡ᤹ ᤕᤰᤜᤠ᤹ᤀᤥ ᤁᤧᤏᤠᤵᤋᤡᤖᤥ॥”

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤔᤧᤸᤗᤢᤰᤁᤶᤒᤠᤸᤗᤧ ᤌᤧᤖᤡᤱᤒᤧᤸᤗᤧ ᤁᤢᤶᤒᤪᤠᤀᤥᤗᤠᤶ

ᤗᤠᤱᤅᤥᤒᤠ ᤁᤢᤀᤠᤳ ᤏᤧᤳᤇᤡ ᤛᤠᤕᤧᤳ ᤀᤡᤃᤪ ᤏᤧᤓᤠᤰᤁᤥᤒᤠ

ᤁᤢᤔᤢᤸᤗᤠ ᤌᤡᤰᤗᤰ ᤌᤧᤖᤡᤱᤒᤧᤴ ᤏᤠᤵᤔᤠ ᤛᤢᤰᤋᤢᤒᤠ ᤁᤢᤀᤡᤛᤡ᤺ᤰ

ᤛᤠᤔᤖᤡᤕᤠᤀᤥ ᤁᤧᤕᤢᤱᤒᤠ ᤀᤡᤛᤪᤠᤀᤡᤗᤡᤜᤠ᤹ ᤏᤧᤳᤏᤠ᤺ᤸᤗᤧ ᤁᤢᤕᤠ᤺ᤴᤏᤢ

ᤕᤢᤰᤏᤠ᤺ᤸᤗᤧ ᤁᤢᤛᤢᤰᤐᤧᤴᤏᤢ ᤋᤠᤱᤔᤧᤛᤧ᤺ᤵᤗᤥ॥

᥇᥉ “ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹. ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤡᤖᤧᤶᤔᤧ᤹.” ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢᤘᤠ ᤆᤥᤃᤢᤖᤥ॥

᥇᥊ “ᤀᤠᤱᤃᤠ᤹ ᤀᤡᤛᤪᤠᤀᤡᤗᤧᤴ ᤁᤢᤗᤠᤕᤥᤜᤠ᤹ᤖᤧ ᤗᤠᤃᤡ ᤂᤢᤶᤍᤡᤱ ᤐᤡᤖᤢᤱᤒᤠ ᤕᤧᤴᤏᤥ.

ᤒᤣᤌᤣᤗᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ.

ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤠᤱᤜᤠ᤹ ᤛᤩᤠᤰ ᤐᤢ᤹ᤖ ᤆᤩᤧᤵᤋᤢᤱᤗᤥ

ᤜᤧᤰᤁᤩᤠᤱ ᤂᤠᤶᤒᤠᤱᤅᤥ ᤔᤰᤌᤠᤖ ᤕᤠ᤺ᤴᤍᤢᤱᤗᤥ॥

᥇᥋ ᤀᤠᤱᤃᤠ᤹ ᤆᤢᤱᤛᤡ᤺ᤰᤔᤠ ᤕᤧᤶᤔᤥ ᤕᤢᤱᤔᤠ ᤜᤡᤶᤜᤠ᤹ ᤏᤢ

ᤜᤠᤱᤘᤠᤔᤠ ᤕᤧᤶᤔᤥ ᤕᤢᤱᤔᤠ ᤜᤡᤶᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ.

ᤜᤧᤰᤁᤩᤠᤱ ᤋᤰᤔᤡᤒᤠ ᤁᤣ᤺ᤱᤅᤡᤸᤗᤧ ᤁᤧᤄᤧᤶᤒᤠ ᤆᤥ᤺ᤰᤔᤏᤠᤒᤠ

ᤜᤡᤶᤜᤠ᤹ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤐᤥᤱᤗᤥ.

ᤜᤧᤰᤁᤩᤠᤱ ᤕᤶᤒ᤻ᤕᤶᤒᤠ ᤜᤡᤶᤜᤠ᤹ ᤔᤧᤎᤢᤵᤛᤢ ᤔᤧᤍᤣᤛᤢᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

ᤀᤡᤛᤪᤠᤀᤡᤗᤡᤜᤠ᤹ ᤜᤢ᤹ᤛᤡᤱᤔᤠ ᤔᤧᤴᤇᤢᤰᤏᤧᤴ

᥊

ᤛᤠᤔᤖᤡᤕᤠᤒᤠ ᤁᤥ᤺ᤰᤔᤠᤀᤥ ᤁᤧᤘᤠ᤹ᤔᤠ ᤒᤠᤛᤠᤏᤒᤠ ᤐᤡᤵᤔᤠᤛᤣ.

ᤛᤡᤶᤒᤥᤛᤠᤔᤠ ᤔᤧᤴᤇᤢᤔᤠᤛᤣ. ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤂᤡᤏᤡ᤹ ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤠᤵᤑᤣ᤺ᤸᤗᤡᤰ ᤁᤧᤔᤧᤳᤋᤢᤶᤛᤡᤶᤗᤥ.

ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤂᤡᤏᤡ᤹ ᤁᤧᤕᤢᤰᤋᤢᤶᤛᤡᤶᤗᤥ.

ᤂᤧᤒᤩᤠᤱ ᤂᤡᤏᤡ᤹ ᤕᤧᤶᤒᤠᤜᤠ᤹ ᤀᤰᤂᤣ ᤁᤧᤔᤧᤳᤋᤢᤶᤛᤡᤶᤗᤥ.

“ᤌᤢᤱᤔᤠᤖᤧᤗᤠᤃᤡ ᤀᤠᤏᤡᤃᤧ ᤁᤢᤓᤠ ᤌᤧᤔᤠᤀᤡ ᤋᤠᤖᤧᤀᤠᤒᤡᤖᤧ᤹ᤀᤥ॥”

᥈ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤛᤣᤛᤣᤃᤧᤴᤗᤠᤶ

ᤁᤴ ᤔᤠᤱᤜᤧᤰᤁᤡᤴ ᤆᤥᤃᤢᤀᤠᤱ ᤘᤠ᤹ᤖᤥ.

“ᤀᤥᤔᤧᤳᤋᤧᤶᤔᤧ᤹. ᤕᤧᤴᤜᤠ᤹ ᤂᤡᤏᤡ᤹ᤀᤥ ᤋᤠᤖ ᤐᤳᤗᤥ

ᤂᤧᤒᤩᤠᤱ ᤀᤠᤸᤗ ᤂᤧ᤺ᤰᤆᤢᤖᤡ᤺ᤸᤗᤧ ᤂᤡᤏᤡ᤹ ᤁᤧᤶᤀᤢ᤺ᤰᤂᤡᤖᤥ

ᤜᤧᤰᤁᤩᤠᤱ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤂᤡᤏᤡ᤹ ᤔᤏᤠᤜᤠ᤹

ᤂᤣ᤺ᤱᤅᤡᤸᤗᤧ ᤔᤧᤘᤣ᤹ᤖᤢ ᤔᤧᤍᤣ᤹ᤖᤢ᤺ᤛᤡᤖᤥ॥

᥉ ᤂᤡᤏᤡ᤹ ᤂᤰᤐᤧᤳ ᤗᤢᤱᤎᤠᤰᤁᤡᤸᤗᤧ ᤁᤢᤓᤡ᤺ᤵᤔᤠᤜᤠ᤹ᤗᤠᤶ

ᤁᤧᤒᤥ᤺ᤰᤂᤡᤀᤠᤱ ᤁᤢᤍᤥ᤺ᤵᤔᤠ ᤁᤧᤒᤣᤃᤡᤖᤥ.

ᤜᤧᤰᤁᤩᤠᤱ ᤜᤷᤔᤥᤏ ᤗᤧᤵᤔᤠᤱ ᤂᤡᤏᤡ᤹ ᤗᤠᤵᤁᤧᤶᤓᤢᤛᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥊ “ᤒᤣᤌᤣᤗᤀᤥ ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤗᤠᤕᤥ ᤆᤥᤃᤧᤶᤔᤧ᤹ᤒᤠ.

ᤃᤡᤗᤃᤠᤗᤀᤥ ᤐᤣᤃᤧᤶᤔᤧ᤹ᤀᤠᤱ ᤀᤠᤸᤗᤛᤠᤱ ᤕᤖᤡᤰ ᤗᤠᤕᤥ ᤆᤥᤃᤧᤶᤔᤧ᤹ᤒᤠ॥

ᤋᤠᤏᤠᤶ ᤌᤰᤔᤠ ᤂᤡᤏᤡ᤹ ᤛᤡᤍᤢᤱᤈᤓᤠᤜᤠ᤹ ᤋᤠᤖᤧᤶᤔᤧ᤹ᤒᤠ

ᤂᤶᤓᤩᤠᤱ ᤋᤱᤒᤣ ᤛᤢᤶᤛᤡ ᤌᤰᤔᤠ ᤌᤡᤒᤥᤱᤗᤰᤜᤠ᤹ ᤋᤠᤖᤧᤶᤔᤧ᤹ᤒᤠ॥

᥋ ᤁᤧᤓᤱᤒᤠ ᤛᤡᤍᤠ᤹ ᤕᤠᤰᤔᤏᤠᤒᤠ ᤂᤖᤧ᤺ᤱᤅᤡᤴ ᤏᤢᤃᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤀᤠᤵᤑᤣᤰ ᤂᤡᤏᤡ᤹ ᤏᤡᤱᤘᤠ᤺ᤸᤗᤧ

ᤁᤧᤍᤥ᤺ᤴᤍᤢᤶᤒᤠ ᤛᤡᤍᤢᤱᤈᤓᤠᤜᤠ᤹ᤖᤧ ᤗᤠᤃᤡ ᤀ᤺ᤰᤋᤧᤶᤔᤧ᤹ᤀᤥ

ᤕᤶᤒᤠ ᤜᤧᤴᤏᤠᤛᤡᤶᤔᤧ᤹ᤖ ᤗᤠᤱᤄᤣᤃᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤀᤡᤛᤪᤠᤀᤡᤗᤡᤏᤡᤱᤗᤥ.

ᤜᤧᤰᤁᤣᤀᤣ ᤆᤥ᤺ᤰᤔᤠ ᤂᤡᤏᤡ᤹ ᤛᤡᤖᤠ᤹ᤌᤠᤱᤗᤥ.”

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥌ “ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤀᤠᤱᤃᤠ᤹ ᤂᤡᤏᤡ᤹ ᤔᤢᤖᤠᤀᤥ ᤁᤢᤈᤠᤔᤠ ᤆᤠ ᤔᤧ᤺ᤴᤏᤣ

ᤜᤧᤰᤁᤩᤠᤱ ᤁᤧᤖᤧᤰ ᤐᤠᤱᤈᤢᤶᤜᤠ᤹ᤀᤥ ᤂᤖᤧ᤺ᤱ ᤔᤧ᤺ᤴᤏᤣ ᤆᤥ᤺ᤰᤏᤡᤱᤗᤥ.

ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ᤀᤥ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤁᤧᤘᤕᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥍ “ᤐᤥᤃᤢᤃᤧᤴ ᤁᤢᤈᤠ ᤛᤢᤶᤔᤠ ᤕᤧᤶ ᤀᤠᤸᤗᤛᤠᤱ ᤗᤠ ᤛᤢᤶᤛᤡ ᤋᤠᤔᤠ ᤘᤕᤧᤖᤀᤣ

ᤀᤠᤱᤃᤠ᤹ ᤂᤡᤏᤡ᤹ ᤗᤠᤃᤡ ᤐᤠᤱᤃᤧᤴᤍᤡᤱ ᤘᤜᤡᤳ ᤌᤠᤔᤠ ᤔᤧᤶᤒᤠᤱᤒᤠᤖᤥ.

ᤀᤠᤱᤃᤠ᤹ ᤗᤳᤇᤠ ᤕᤧᤰᤕᤰᤁᤥ ᤘᤜᤡᤳ ᤌᤠᤔᤠ ᤐᤠᤱᤄᤢᤱᤗᤥ

ᤁᤖ ᤘᤣ᤹ ᤕᤧᤰᤕᤰᤁᤥ ᤘᤜᤡᤳ ᤌᤠᤔᤠ ᤔᤧᤒᤠᤱᤄᤢᤱᤅᤡᤴᤗᤥ॥

ᤗᤳᤇᤠ ᤀᤡᤰᤋᤠᤵᤐᤥ ᤘᤜᤡᤳ ᤌᤩᤧ. ᤘᤣ᤹ᤛ᤻ᤔᤠ ᤀᤡᤰᤋᤠᤵᤐᤥ ᤔᤧᤎᤩᤧᤏᤧᤴᤗᤥ

ᤜᤧᤰᤁᤩᤠᤱ ᤂᤧᤴ ᤀᤡᤰᤋᤠᤵᤐᤡᤴ ᤛᤷᤃᤧᤱ ᤜᤣᤖᤧᤒᤣᤖᤥ॥

᥎ ᤔᤏᤠᤜᤠ᤹ ᤐᤠᤱᤈᤢᤶ ᤐᤠᤱᤈᤢᤶᤔᤥ ᤆᤫᤠ᤺ᤳᤗᤧ ᤗᤠᤃᤡ

ᤆᤥᤏᤠ᤺ᤶ ᤆᤥᤏᤠ᤺ᤶ ᤔᤧᤗ᤹ᤖᤧᤖ ᤗᤠᤱᤔᤧᤄᤣᤃᤧᤖᤥ.

ᤁᤖ ᤌᤢᤱᤔᤠᤖᤧᤗᤠᤃᤡ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤥᤒᤠ ᤔᤧᤱᤄᤥᤛᤢᤴᤗᤥ.

ᤁᤖᤛᤠᤱ ᤂᤡᤏᤡ᤹ ᤀᤠᤱᤃᤠ᤹ᤀᤥ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤁᤧᤘᤕᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥏ “ᤀᤠᤱᤃᤠ᤹ ᤕᤖᤡᤰᤗᤧᤱ ᤂᤡᤏᤡ᤹ ᤛᤡᤱᤛᤣ᤹ᤀᤡᤰᤜᤠ᤹ᤀᤥ ᤏᤢ

ᤂᤡᤏᤡ᤹ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ

ᤂᤢ᤺ᤰᤘᤠᤔᤣ᤺ᤳ ᤏᤢ ᤛᤢᤰᤏᤠ᤺ᤶᤒᤠ ᤌᤩᤧᤖ ᤕᤠ᤺ᤴᤍᤢᤱᤗᤥ॥

ᤂᤡᤏᤡ᤹ ᤐ᤺ᤳᤇᤣ᤹ᤜᤠ᤹ ᤏᤢ ᤂᤡᤏᤡ᤹ ᤆᤤᤋᤢᤴ ᤛᤡᤱᤒᤢᤱᤜᤠ᤹

ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤖ ᤕᤠ᤺ᤴᤍᤢᤱᤛᤡᤱᤗᤥ.

ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ᤀᤥ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤁᤧᤘᤕᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥇᥆ “ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤔᤡᤛᤪ ᤗᤠᤈᤣ᤹ᤀᤥ

ᤆᤥᤃᤢᤱᤒᤠ ᤜᤧᤰᤁᤣ ᤔᤡᤱᤍᤣ᤹ᤜᤠ᤹ ᤐᤠᤱᤄᤢᤱᤗᤥ॥

ᤂᤡᤏᤡ᤹ ᤌᤠᤱᤒᤧᤴ ᤔᤏᤠᤜᤠ᤹ ᤋᤠᤓᤣ᤺ᤸᤗᤧ ᤛᤩᤧᤖᤢᤱᤛᤡᤱᤗᤥ.

ᤂᤡᤏᤡ᤹ ᤀᤴᤜᤠ᤹ ᤋᤣ᤹ᤖᤢᤱᤛᤡᤱᤅᤠᤱ ᤐᤠᤱᤄᤢᤱᤍᤣᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤌᤰᤛᤢᤒᤠ ᤏᤧᤳᤏᤠ ᤛᤠ᤺ᤱᤃᤠᤜᤡᤶᤜᤠ᤹ᤀᤥᤒᤠ

ᤁᤢᤃᤡ᤺ᤰᤁᤡᤴ ᤂᤡᤏᤡ᤹ ᤏᤧᤒᤥᤀᤥ ᤌᤠᤖᤡᤰᤁᤣ ᤌᤡᤶᤛᤢᤱᤗᤥ.

ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤔᤧᤴᤏᤢ᤺ᤱᤅᤣ ᤁᤧᤘᤕᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥇᥇ “ᤛᤍᤥᤔ ᤏᤢ ᤃᤔᤥᤖᤠᤴ ᤜᤧᤰᤁᤣ ᤀᤠᤱᤃᤠ᤹ ᤂᤡᤏᤡ᤹

ᤁᤢᤓᤠ ᤕᤧᤰᤕᤰᤜᤠ᤹ ᤕᤢᤔᤪᤧᤰ ᤔᤧᤰᤂᤢᤱᤗᤥ॥

ᤂᤡᤏᤡ᤹ᤃ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤔᤡᤀᤥᤗᤠᤶ

ᤑᤡ᤺ᤱᤔᤏᤠ ᤗ᤺ᤵᤔᤏᤠᤒᤠ ᤔᤡᤎᤰᤐᤢ ᤜᤧᤰᤋᤱᤒᤠ ᤁᤧᤘᤕᤡᤖᤥ.

ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤔᤧᤴᤏᤢ᤺ᤱᤅᤣ ᤁᤧᤘᤕᤡᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥇᥈ “ᤁᤸᤗᤧ ᤆᤥᤃᤢᤸᤗᤧ ᤀᤡᤛᤪᤠᤀᤡᤗᤀᤣ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤀᤰᤂᤣ ᤆᤥᤃᤢᤱᤗᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤃᤡ ᤀᤰᤂᤣ ᤆᤥ᤺ᤰᤔᤠ ᤀᤡ᤺ᤳᤋᤢᤱᤒᤠᤸᤗᤧ ᤆᤥᤃᤢᤸᤗᤧ. ᤀᤡᤛᤪᤠᤀᤡᤗᤀᤣ.

ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤋᤢᤶᤔᤠᤖᤧ ᤗᤠᤃᤡ ᤕᤠᤖᤡᤵ ᤐᤥ᤺ᤰᤂᤧ᤹ᤀᤥ॥”

᥇᥉ ᤂᤢᤏᤧ᤹ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤖᤥ

ᤂᤢᤏᤧ᤹ ᤛᤠᤶᤔᤡ᤺ᤳ ᤛᤢᤖᤡ᤺ᤳ ᤁᤣᤈᤱ ᤆᤥᤃᤢᤖᤥ.

ᤂᤢᤏᤧ᤹ ᤁᤢᤏᤡᤱᤘᤠᤀᤥᤒᤠ ᤐᤠ᤺ᤴᤜᤠ᤹ ᤔᤏᤠᤜᤠ᤹ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤣ᤺ᤶᤒᤠ ᤁᤣ᤺ᤶᤒᤠ ᤋᤧᤴᤜᤠ᤹ᤀᤥ ᤗᤠᤱᤄᤣ᤺ᤰᤗᤥ-

ᤂᤢᤏᤧ᤹ ᤁᤢᤔᤡᤱᤃ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ॥

ᤗᤠᤕᤥᤗᤠᤶ ᤜᤡᤶᤔᤠᤖᤧ ᤗᤠᤃᤡ ᤐᤣᤗᤡ ᤑᤠᤰᤔᤠ

᥋

ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤛᤣ. ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤠᤱᤃᤠ᤹ ᤔᤣᤖᤡᤱ ᤌᤰᤋᤠᤱᤒᤠ ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ-

᥈ “ᤛᤡᤛᤠᤃᤧᤴ ᤔᤧᤴᤇ᤻ᤕᤠ ᤀᤡᤛᤪᤠᤀᤡᤗᤧᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ

ᤐᤥ᤺ᤰᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ ᤆᤥ᤺ᤴᤍᤧᤀᤠᤱ ᤏᤧᤖᤥ.

ᤂᤧᤴ ᤀᤠᤵᤑᤣᤰ ᤁᤢᤗᤠᤈᤣ᤹ᤀᤥ ᤔᤧᤏᤠ᤹ᤖᤢᤀᤠᤱ ᤏᤧᤖᤥ.

ᤂᤧᤴ ᤁᤧᤓᤥ᤺ᤱᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤥ॥”

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤀᤡᤛᤪᤠᤀᤡᤗᤖᤧ ᤁᤢᤗᤠᤃᤡ ᤀᤠᤳᤋᤡᤴ ᤕᤧᤰᤕᤰᤁᤥᤗᤠᤶ

ᤗᤠ᤺ᤰᤁᤠᤳ ᤜᤧᤴᤇᤡᤱ ᤌᤡᤰ ᤌᤰᤛᤢᤒᤠᤜᤠ᤹ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ᤹

ᤂᤧᤱᤜᤠ᤹ᤀᤥᤗᤠᤶ ᤁᤡᤵ ᤌᤡᤰᤗᤰ ᤔᤧᤍᤠᤱ ᤔᤧᤕᤠ᤺ᤰᤗᤥ॥

ᤀᤠᤳᤋᤡᤴ ᤕᤧᤰᤕᤰᤁᤥᤗᤠᤶ ᤁᤡᤵ ᤌᤡᤰ ᤌᤰᤛᤢᤒᤠᤜᤠ᤹ ᤗᤠ᤺ᤰᤁᤠᤳ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ᤹

ᤂᤧᤱᤜᤠ᤹ᤀᤥᤗᤠᤶ ᤌᤡᤒᤥᤱ ᤔᤏᤠᤖᤰ ᤔᤧᤜᤡᤱ ᤔᤧᤕᤠ᤺ᤰᤗᤥ॥”

᥊ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤀᤠᤱᤃᤠ᤹ ᤀᤠᤃᤥ᤺ᤳᤋᤧ᤹ᤀᤥ ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤅᤧᤶᤔᤧ᤹ᤀᤥ.

᥋ ᤒᤣᤌᤣᤗᤧᤴ ᤔᤧᤃᤥ᤺ᤳᤋᤧᤶᤔᤡᤴᤏᤧ᤹. ᤃᤡᤗᤃᤠᤗᤀᤥ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ.

ᤒᤣᤷᤛᤣᤒᤠᤀᤥ ᤗᤠᤶᤍᤡᤰ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤃᤡᤗᤃᤠᤗᤧᤴ ᤛᤧᤰᤂᤠᤀᤣ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤖᤥ.

ᤜᤧᤰᤁᤩᤠᤱ ᤒᤣᤌᤣᤗᤧᤴ ᤆᤠᤜᤡ᤺ᤴ ᤜᤏᤧ ᤌᤣᤏᤠᤎᤣᤒᤠ ᤐᤥᤱᤗᤥ॥”

᥌ ᤕᤜᤘᤣ ᤍᤠᤱᤒᤧᤴ ᤜᤰᤛᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤜᤡᤅᤧᤶᤔᤧ᤹ᤀᤥ.

ᤔᤧ᤺ᤴᤏᤣᤓᤃᤪ ᤂᤢᤏᤧ᤹ ᤕᤥᤛᤣᤑᤖᤧ ᤁᤢᤜᤡᤶᤛᤕᤱᤅᤥ ᤔᤡ ᤜᤧᤰᤋᤱᤒᤠ ᤐᤥ᤺ᤱᤒᤣ᤺ᤰᤗᤥ.

ᤜᤧᤰᤁᤩᤠᤱ ᤂᤧᤴ ᤔᤡ᤺ᤸᤗᤧ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ.

ᤜᤶᤓᤩᤠᤱ ᤒᤣᤌᤣᤗᤀᤥ ᤂᤧᤴ ᤔᤡ᤺ᤴ ᤁᤧᤛᤧᤵᤐᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤥ॥

᥍ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤔᤧᤴᤘᤠ᤹ᤔᤏᤠᤒᤠ ᤁᤧᤈᤥ᤺ᤰᤐᤠᤛᤣ

ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤐᤠ᤺ᤴᤏᤡᤴ ᤂᤠᤶᤒᤠᤱᤅᤥ ᤁᤧᤍᤥ᤹ᤒᤠᤛᤣ.

᥎ ᤂᤣᤛᤣ ᤂᤣ᤺ᤶᤛᤡᤰ ᤏᤢ ᤔᤧᤴᤇ᤻ᤕᤠ ᤐᤢᤖᤢᤰᤔᤠ ᤁᤧᤈᤥ᤺ᤰᤐᤠ.

ᤜᤧᤰᤁᤩᤠᤱ ᤔᤠᤰᤛ᤻ᤍᤡ᤺ᤱᤃᤩᤠ᤺ᤵᤐᤠ ᤂᤠᤃᤧᤔᤠᤰᤐᤧᤴ

ᤋᤠ᤺ᤴᤇᤥᤃᤧᤴ ᤋᤠᤏᤠᤶ ᤂᤠᤃᤧᤀᤥ᤺ᤵᤐᤠ ᤁᤧᤈᤥ᤺ᤰᤐᤠ.

ᤗᤧᤴᤍᤡᤰᤁᤧᤴ ᤂᤠᤃᤧᤔᤠᤰᤐᤠ ᤁᤧᤈᤥ᤺ᤰᤐᤠᤀᤠᤱ ᤛᤧᤴᤍᤡᤰ ᤁᤧᤈᤥ᤺ᤰᤐᤠᤴ ᤁᤥᤳᤋᤧᤶᤔᤧ᤹ᤀᤥ.

ᤘᤖ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤌᤠ᤺ᤱ ᤁᤧᤀᤢ᤺ᤵᤐᤠ

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤧᤴ ᤁᤧᤜᤢᤱᤒᤧᤴ ᤁᤥ᤺ᤳᤋᤧᤶᤔᤧ᤹ᤀᤥ

ᤂᤢᤏᤧ᤹ ᤁᤢᤔᤡᤱᤅᤡᤴᤃ ᤕᤜᤘᤣᤖᤥ॥

᥏ ᤂᤢᤏᤧ᤹ ᤁᤧᤎᤢᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤌᤡᤰᤗᤧᤱᤗᤧ ᤘᤖᤧᤱᤗᤧᤱ ᤔᤧᤰᤔᤠᤛᤡᤔᤠᤴ ᤋᤠᤖᤢᤖᤥ.

ᤜᤧᤰᤁᤩᤠᤱ ᤛᤧ᤺ᤵᤛᤡᤱᤔᤠᤍᤧᤴ ᤕᤰᤜᤠ᤹ ᤂᤢᤏᤧ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥇᥆ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ ᤁᤧᤕᤢᤱᤒᤠᤀᤠᤱ ᤁᤧᤓᤧ᤺ᤰᤐᤧᤴ ᤁᤧᤈᤡ᤺ᤳᤋᤢᤶᤗᤥ.

ᤜᤧᤰᤁᤩᤠᤱ ᤛᤧᤰᤂᤠᤒᤠ ᤐᤠ᤺ᤴ ᤁᤧᤒᤠ᤺ᤵᤐᤧᤴᤏᤠᤱ ᤂᤡᤏᤡ᤹ ᤁᤧᤏᤠ᤹ᤖᤢᤶᤗᤥ॥

᥇᥇ ᤌᤣᤀᤠᤱ ᤔᤧᤱᤃᤵᤔᤏᤠᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤍᤥ᤹ᤖᤢᤶᤛᤡᤶᤗᤥ.

ᤜᤧᤰᤁᤩᤠᤱ ᤛᤠᤰᤁᤧᤸᤗᤧᤰ ᤆᤠ ᤁᤧᤶᤒᤡᤖᤡᤖ ᤁᤧᤕᤠ᤺ᤴᤍᤢᤶᤛᤡᤶᤗᤥ॥

ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤂᤥ᤺ᤶᤔᤏᤠ ᤗᤰᤔᤏᤠᤒᤠ ᤗᤢᤱ ᤜᤡᤶᤜᤠ᤹ ᤁᤧᤈᤥᤃᤢᤶᤛᤠᤱ

ᤂᤡᤏᤡ᤹ ᤂᤧᤱᤜᤠ᤹ᤀᤥ ᤕᤢᤱᤔᤠ ᤁᤧᤱᤄᤥᤛᤢᤶᤔᤡᤴᤗᤥ.

ᤂᤡᤏᤡ᤹ ᤆᤡᤏ᤹ᤏ᤹ ᤁᤧᤗ᤹ᤒᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤁᤧᤗᤣ᤺ᤳᤋᤢᤶᤛᤠᤱ

ᤂᤡᤏᤡ᤹ ᤂᤧᤴ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤁᤧᤱᤄᤥᤛᤢᤶᤔᤡᤴᤗᤥ॥

᥇᥈ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤵᤋᤡᤰᤜᤠ᤹ ᤕᤖᤡᤰ ᤘᤠ᤹

ᤜᤧᤰᤁᤩᤠᤱ ᤂᤡᤏᤡ᤹ ᤕᤶᤒᤠ ᤗᤠᤕᤥᤜᤠ᤹ ᤁᤧᤈᤥᤃᤢᤶᤔᤠᤱ ᤘᤠ᤹ᤒᤠᤴ ᤏᤡᤛᤢᤱᤗᤥ॥

ᤛᤠᤶᤕᤥᤏᤡᤒᤠᤜᤠ᤹ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤳᤋᤢᤶᤛᤡᤶᤗᤥ

ᤜᤧᤰᤁᤩᤠᤱ ᤂᤡᤏᤡ᤹ᤃ ᤛᤫᤠ᤺ᤳᤋᤠᤱ ᤕᤠᤱ ᤁᤧᤍᤠ᤺ᤰᤋᤢᤶᤗᤥ

ᤜᤧᤰᤁᤩᤠᤱ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤜᤠ᤹ᤀᤥ ᤕᤠᤱᤃᤧᤛᤠ᤹ᤒᤠᤜᤠ᤹

ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤶᤔᤠ ᤐᤡᤔᤠᤛᤡ ᤁᤧᤶᤓᤠ᤺ᤰᤋᤢᤶᤛᤡᤶᤔᤡᤴᤗᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤠᤛᤡᤱ ᤁᤧᤏᤡ᤺ᤵᤐᤠ ᤔᤏᤠᤴ ᤛᤫᤠ᤺ᤳ ᤘᤠ᤹ᤖᤥ

ᤌᤣᤀᤠᤱᤓᤧᤸᤗᤧ ᤕᤧᤶᤔᤡᤴ ᤋᤠᤵᤑᤧ᤺ᤶᤒᤠ ᤆᤥ᤺ᤰᤗᤥ॥

᥇᥊ ᤋᤠᤵᤑᤣ᤺ᤶᤒᤠ ᤐᤠ᤺ᤴᤏᤡᤴ ᤔᤧ᤺ᤴ. ᤏᤢᤒᤠ ᤐᤠ᤺ᤴᤏᤡᤴ ᤁᤥ᤺ᤳᤋᤧᤶᤔᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤜᤡᤅᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹ᤀᤥ॥

ᤂᤧᤒᤩᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤁᤢᤀᤡᤛᤡ᤺ᤰᤁᤣ

ᤕᤜᤘᤣ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹ᤖᤥ॥

᥇᥋ ᤋᤠᤵᤑᤧ᤺ᤶᤒᤠᤴ ᤐᤠ᤺ᤴᤏᤡᤴ ᤆᤡ᤺ᤳᤋᤧᤶᤔᤧ᤹. ᤏᤢᤒᤧᤴ ᤗᤢᤱᤔᤠ᤹ ᤋᤢᤰᤋᤧᤶᤔᤧ᤹ᤀᤥ.

ᤂᤠᤛᤧᤴ ᤗᤥ᤺ᤶᤔᤠ ᤜᤡᤶᤜᤠ᤹ᤀᤥ ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹ᤀᤥ॥

ᤐᤥᤱᤔᤠ ᤛᤢᤰ ᤕᤜᤘᤣ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤕᤥᤛᤣᤑᤖᤧ ᤁᤢᤔᤏᤠᤜᤠ᤹ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤖᤥ॥

᥇᥌ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ. ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤁᤧᤖᤧᤰ ᤔᤠᤖᤠᤶᤜᤠ᤹ᤀᤥ ᤜᤠ᤺ᤶᤗᤠᤰᤘᤠ ᤐᤥ᤺ᤰᤗᤥ.

ᤜᤧᤰᤁᤩᤠᤱ ᤁᤧᤖᤧᤰ ᤗᤰᤂᤢᤶᤜᤠ᤹ᤀᤥ ᤂᤧᤱᤜᤠ᤹ ᤀᤰᤂᤣ ᤔᤧᤗ᤹ᤖᤥ.

‘ᤀᤣ ᤏᤠ᤹ᤖᤠᤱᤛᤩᤠᤱᤗᤥ᥄ ᤀᤣ ᤏᤠ᤹ᤖᤠᤱᤛᤩᤠᤱᤗᤥ᥄’

ᤕᤠ᤺ᤴᤃᤧᤔᤒᤠᤜᤠ᤹ ᤜᤠ᤺ᤵᤔᤠᤖᤧ ᤗᤠᤃᤡ ᤏᤢ ᤆᤣᤍᤡ᤺ᤰᤗᤠᤒᤠᤜᤠ᤹

ᤜᤠ᤺ᤶᤗᤠᤰᤘᤠ ᤑᤥ᤺ᤱᤔᤠᤖᤧ ᤗᤠᤃᤡ ᤔᤧᤀᤢ᤺ᤳᤋᤢᤛᤡᤖᤥ॥

᥇᥍ ᤁᤧᤖᤧᤰ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ᤀᤥ ᤜᤠ᤺ᤶᤗᤠᤰᤘᤠ ᤐᤥ᤺ᤰᤗᤥ

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥᤗᤠᤶ ᤐᤥ᤺ᤱᤅᤠᤀᤠᤱ ᤐᤣ᤺ᤰᤁᤠᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

ᤁᤧᤍᤠᤒᤠᤖ ᤁᤧᤒᤵᤐᤠ ᤂᤠᤛᤧᤴ

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤁᤧᤜᤠᤱᤒᤠᤜᤠ᤹ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤂᤡᤏᤡ᤹ ᤌᤣᤀᤠᤱ ᤁᤧᤜᤠᤱᤄᤢᤶᤒᤠᤒᤣ᥅

ᤂᤧᤴ ᤕᤧᤴᤏᤡᤱᤃ ᤂᤠᤃᤧᤔᤠᤰᤐᤠ ᤐᤥᤱ᤹. ᤂᤠᤃᤧᤀᤥ᤺ᤵᤐᤠ ᤔᤧᤒᤥ᤺ᤱᤏᤧᤴᤗᤥ॥

᥇᥏ ᤂᤧᤴ ᤕᤧᤴᤏᤥ ᤌᤧᤖᤡᤱᤒᤠᤗᤠᤶ ᤁᤧᤄᤧᤳᤳᤇᤡᤱᤒᤠ ᤔᤏᤠ᤺ᤸᤗᤧ

ᤔᤠ᤹᤺ᤕᤢ᤺ᤴ ᤋᤢᤔᤢᤒᤠ ᤜᤧᤰᤁᤣ ᤁᤧᤒᤥ᤺ᤰᤂᤡᤖᤥ.

ᤀᤡᤃᤪ ᤜᤡᤶᤛᤡᤃᤠᤱ ᤁᤧᤗᤠ᤺ᤵᤐᤠᤀᤠᤱ ᤗᤢᤱᤎᤠᤰᤁᤥ

ᤜᤢᤰ ᤁᤧᤓᤶᤒᤧᤴ ᤀᤛᤣ᤺ᤰᤁᤡᤸᤗᤧ ᤀᤃᤢᤒᤠ ᤜᤧᤰᤁᤣ ᤁᤧᤒᤥ᤺ᤰᤂᤡᤖᤥ॥

᥈᥆ ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤂᤠᤃᤧᤀᤥ᤺ᤵᤐᤠ ᤔᤧ᤺ᤴ.

ᤁᤖ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤏᤢ ᤀᤠᤈᤧ᤺ᤳᤇᤡᤰᤁᤠᤱ

ᤂᤠᤔᤧᤴᤀᤥ᤺ᤵᤔᤏᤠᤒᤠ ᤂᤠᤔᤠᤰᤆᤢᤶᤒᤠ ᤔᤧᤒᤥ᤺ᤱᤏᤧᤴᤏᤠᤱᤒᤡ᥅

᥈᥇ “ᤀᤠᤱᤃᤠ᤹ ᤂᤡᤏᤡ᤹ ᤛᤠᤶᤕᤥᤒᤠ ᤋᤱᤏᤠᤶᤜᤠ᤹ ᤆᤡ᤺ᤳᤋᤢᤱᤗᤥ.

ᤀᤠᤱᤃᤠ᤹ ᤂᤡᤏᤡ᤹ ᤆᤢᤶᤗᤢᤱᤜᤠ᤹ ᤏᤠᤛᤡᤌ᤺ᤵᤔᤠ ᤔᤧᤛᤢᤰᤁᤠᤴᤗᤥ॥

᥈᥈ ᤂᤡᤏᤡ᤹ ᤀᤠᤱᤃᤠ᤹ ᤀᤠᤗᤠᤃᤡ ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹

ᤜᤧᤰᤁᤩᤠᤱ ᤁᤢᤈᤠ ᤛᤡᤍᤢᤱᤈᤓᤠᤜᤠ᤹ ᤁᤧᤍᤥ᤺ᤴᤍᤢᤶᤛᤠᤱ ᤔᤧᤍᤠ᤺ᤰᤁᤠᤴᤗᤥ.

ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤂᤡᤏᤡ᤹ ᤋᤱᤈᤢᤶ ᤛᤡᤍᤢᤱᤈᤓᤠᤜᤠ᤹ᤀᤠᤱ ᤏᤡᤏᤡ ᤔᤧᤗᤠᤵᤐᤠᤴᤗᤥ॥

᥈᥉ ᤂᤡᤏᤡ᤹ ᤛᤠᤶᤃᤧᤗᤥᤖᤡᤒᤠ ᤀᤡᤰᤗᤠᤜᤠ᤹ ᤀᤠᤱᤃᤠ᤹ᤗᤠᤶ ᤔᤠ᤺ᤱᤄᤠ ᤁᤳᤋᤧᤶᤔᤧ᤹ᤀᤥ᥄

ᤀᤠᤱᤃᤠ᤹ ᤂᤡᤏᤡ᤹ ᤋᤢᤱᤃᤣᤜᤠ᤹ᤖᤧ ᤁᤢᤀᤡᤰᤗᤠᤜᤠ᤹ ᤂᤧᤶᤔᤠ ᤀᤠᤏᤡᤱᤘᤠ᤹ ᤜᤥᤵᤗᤥ॥

᥈᥊ ᤁᤖ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤘᤜ᤺ᤱ ᤁᤢᤀᤡᤛᤡ᤺ᤰ ᤏᤢ ᤛᤠᤶᤕᤥᤏᤡᤔᤠᤴ

ᤀᤠᤵᤑᤠᤸᤗᤧᤀᤠᤱ ᤔᤧᤴᤈᤵᤔᤏᤠ ᤕᤱᤄᤱ ᤁᤢᤀᤡᤛᤡ᤺ᤰ ᤘᤃᤢᤖᤖᤥ᥄

᥈᥋ “ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤛᤣ. ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥ

ᤂᤧᤴ ᤗᤡᤒᤥᤱ ᤋᤱᤒᤣ ᤌᤠᤖᤡᤰ ᤌᤣ ᤂᤡᤏᤡ᤹ ᤛᤡᤍᤢᤱᤈᤓᤠᤜᤠ᤹ ᤏᤢ

ᤜᤢᤰᤘᤠᤜᤠ᤹ ᤀᤠᤱᤃᤠ᤹ᤀᤥ ᤁᤧᤍᤥ᤺ᤴᤍᤢᤶᤔᤠᤱ ᤘᤕᤧᤒᤡ᥅

᥈᥌ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤧᤈᤥᤃᤢᤶᤒᤠ ᤜᤠᤱᤅᤡᤸᤗᤧ ᤁᤢᤛᤠ᤺ᤱᤃᤠ᤺ᤴ.

ᤂᤡᤏᤡ᤹ ᤏᤠᤘᤠᤀᤡᤳᤗᤠ ᤕᤢᤰᤏᤠ᤺ᤴ ᤏᤢ

ᤂᤣᤛᤣ ᤂᤣ᤺ᤶᤛᤡᤰᤐᤠ ᤔᤠᤱᤅᤡᤴ ᤁᤧᤃᤢᤕᤢᤶᤔᤠᤱ ᤁᤧᤘᤕᤡᤖ ᤐᤥᤱᤗᤥ॥

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤍᤔᤛ᤻ᤁᤛ ᤏᤢ᤺ᤸᤗᤧᤀᤠᤱ ᤏᤠᤎᤠ᤺ᤶᤒᤡ

ᤀᤠᤱᤃᤠ᤹ ᤂᤡᤏᤡ᤹ ᤗᤠᤈᤣ᤹ᤗᤠᤶ ᤗ᤺ᤳᤏᤡᤱ ᤍᤣᤏᤡᤱᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ. ᤂᤢᤏᤧᤀᤠ ᤁᤢᤔᤡᤱᤃ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤥ॥

ᤀᤡᤛᤪᤠᤀᤡᤗᤖᤧ ᤁᤢᤔᤧᤰᤔᤠ

᥌

ᤁᤧᤈᤡ᤺ᤳᤋᤡ ᤁᤧᤛᤩᤧᤀᤡᤖᤥ. ᤛᤡᤕᤥᤏᤀᤥ ᤜᤠᤱᤜᤠᤱ ᤗ᤹ᤖᤡᤰ ᤁᤧᤕᤢᤱᤒᤠᤛᤣ.

ᤜᤧᤰᤁᤩᤠᤱ ᤛᤠᤔᤖᤡᤕᤠᤒᤠ ᤁᤥ᤺ᤰᤔᤠᤀᤥ ᤁᤶᤒᤪᤠᤱ ᤁᤧᤗᤣ᤺ᤳᤇᤡᤱᤒᤠᤛᤣ॥

ᤂᤡᤏᤡ᤹ ᤁᤴ ᤐᤕᤶ ᤕᤶᤒᤠ ᤛᤢᤘᤠᤱᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤗᤠᤶᤗᤥᤒᤠᤜᤠ᤹.

ᤂᤡᤏᤡ᤹ᤀᤥ ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ ᤁᤢᤓᤠ᤹ ᤏᤠ᤺ᤰᤛᤧ ᤔᤧᤍᤠᤖᤥ᥄

᥈ ᤁᤸᤏᤣᤜ ᤕᤧᤰᤕᤰᤁᤥ ᤐᤣᤃᤧᤶᤔᤧ᤹ᤀᤠᤱ ᤀᤥᤔᤧᤳᤋᤣᤶᤔᤧ᤹ᤀᤥ.

ᤂᤧᤵᤔᤥᤗᤠᤶ ᤐᤕᤶ ᤕᤶᤒᤠ ᤜᤔᤠᤋ ᤕᤧᤰᤕᤰᤁᤥ ᤐᤣᤃᤧᤶᤔᤧ᤹ᤀᤥ॥

ᤂᤧᤴ ᤀᤣᤃᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰ ᤕᤥ ᤃᤠᤋᤀᤥ ᤐᤣᤃᤧᤶᤔᤧ᤹ᤀᤥ.

ᤌᤣ ᤂᤧᤱᤜᤠ᤹ ᤕᤜᤢᤍᤠ ᤜᤧᤰᤁᤩᤠᤱ ᤀᤡᤛᤪᤠᤀᤡᤗ ᤜᤠᤱᤈᤢᤶᤜᤠ᤹ᤏᤢ᤺ᤸᤗᤧ ᤏᤢᤒᤠ ᤆᤥ᤺ᤰᤐᤡ᥅

ᤌᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤂᤡᤏᤡ᤹ᤀᤡᤴᤏᤢ᤺ᤸᤗᤧ ᤕᤶᤒᤠ ᤆᤥ᤺ᤰᤐᤡ᥅

᥉ ᤋᤢᤰᤂᤣᤗᤠᤰᤂᤣᤒᤠ ᤕᤧᤴᤏᤡᤴ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤁᤧᤏᤠ᤺ᤳᤋᤢᤶᤗᤥ.

ᤁᤖ ᤛᤧᤰᤂᤠ᤺ᤸᤗᤧ ᤁᤢ᤹ᤀᤡᤃᤧᤓᤧᤶᤒᤠ ᤕᤢᤰᤁᤡᤴ ᤏᤡ᤺ᤳᤋᤠᤱ ᤁᤧᤍᤠᤖᤢᤶᤗᤥ॥

᥊ ᤋᤰᤔᤡᤒᤠ ᤁᤣ᤺ᤱᤅᤡᤸᤗᤧ ᤛᤢ᤺ᤵᤔᤏᤠᤒᤠ ᤏᤧᤳᤏᤠᤀᤥ ᤁᤧᤏᤧᤛ᤻ᤛᤡᤖᤥ.

ᤜᤧᤰᤁᤩᤠᤱ ᤆᤡᤵᤔ᤺ᤵᤔ᤺ᤵᤐᤠ ᤕᤢᤰᤏᤠᤍᤧᤴᤏᤥ ᤛᤸᤗᤡᤰ ᤁᤧᤛᤴᤏᤠᤛᤡᤖᤥ.

ᤂᤧᤒᤩᤠᤱ ᤘᤖᤢᤵᤗᤢᤵᤐᤠ ᤔᤧᤸᤗᤢᤰᤜᤠ᤹ ᤏᤢ ᤁᤧᤔᤧ᤹ᤒᤠ ᤐᤡᤳᤛᤠᤳᤜᤠ᤹ ᤁᤧᤈᤠᤶᤛᤡᤶᤗᤥ॥

᥋ ᤋᤢ᤺ᤱᤃᤣ ᤀᤡᤰᤗᤠᤜᤠ᤹ᤀᤥ ᤂᤡᤏᤡ᤹ ᤌᤣᤏᤠᤎᤣᤒᤠ ᤛᤠᤶᤗᤥᤜᤠ᤹ ᤛᤠᤶᤃᤧᤔᤧᤳᤋᤢᤶᤗᤥ.

ᤜᤧᤰᤁᤩᤠᤱ ᤍᤠᤀᤢᤍᤧᤴ ᤁᤢᤀᤡᤛᤡ᤺ᤰ ᤀᤠᤸᤗᤥᤄᤥᤖᤥ ᤀᤡᤰᤗᤠ ᤁᤧᤗ᤺ᤳᤋᤢᤶᤗᤥ॥

᥌ ᤕᤶᤒᤠ ᤆᤸᤗᤠᤱᤏᤠ ᤂᤥᤷᤕᤠ ᤁᤢᤗᤧ᤺ᤶ ᤆᤧᤸᤗᤧᤰᤛᤣ᤹ ᤌᤡ ᤁᤧᤎᤢᤅᤢᤶᤗᤥ.

ᤜᤧᤰᤁᤩᤠᤱ ᤀᤡᤔᤧᤸᤗᤢᤱᤒᤠ ᤁᤢᤏᤠᤶ ᤁᤧᤏᤢ᤹ᤒᤠ ᤑᤢᤱᤏᤠᤶᤔᤡᤴ ᤁᤧᤜᤢ᤺ᤳᤋᤠᤛᤡᤖᤥ.

ᤁᤖ ᤕᤥᤛᤣᤑᤖᤧ ᤁᤢᤔᤧᤰᤔᤠᤀᤥ ᤂᤡᤏᤡ᤹ ᤏᤡᤏᤡ ᤂᤧᤶᤄᤧᤶ ᤁᤧᤴᤗᤠᤵᤋᤢᤶᤔᤡᤴᤗᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢᤛᤡᤒᤠᤜᤠ᤹ᤀᤥ ᤋᤃᤡ ᤁᤧᤒᤥ᤺ᤰᤂᤡᤖᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤛᤥᤛᤥ᤺ᤳᤗᤖᤠᤱ ᤆᤥ᤺ᤰᤔᤠ ᤛᤠᤓᤱᤈᤠ᤺ᤴ ᤏᤢ

ᤂᤡᤱᤛᤡᤱᤔᤠᤀᤠᤱ ᤏᤧᤔᤠᤃᤶᤔᤧᤴ ᤏᤢᤵᤗᤥ॥

᥎ ᤕᤜᤘᤣ ᤍᤠᤱᤒᤠᤴ ᤀᤠᤒᤠᤅᤣ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱᤅᤠᤱ ᤘᤠ᤹. ᤕᤜᤘᤣ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢᤘᤠ ᤆᤥᤃᤢᤖᤥ-

“ᤀᤠᤱᤃᤠ᤹ ᤕᤠᤁᤢᤒᤖᤧ ᤁᤢᤀᤠᤱᤍᤡᤱ ᤗ᤹ᤔᤠᤴ ᤀᤠᤛᤡᤰᤗᤧ᤺ᤱᤗᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤰᤜᤠ᤹ ᤐᤈᤡ᤺ᤳ ᤆᤡ᤺ᤳᤋᤢᤱᤗᤥ॥

ᤀᤠᤱᤃᤠ᤹ ᤁᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤏᤢ ᤛᤥᤛᤥᤖᤡᤰ

ᤁᤴ ᤕᤧᤰᤕᤰᤁᤡᤴ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤠᤛᤢᤱᤗᤥ॥”

᥏ ᤗᤳᤇᤠ ᤜᤡᤶᤔᤥ ᤌᤡᤒᤥᤱ ᤔᤏᤠᤜᤠ᤹ ᤔᤧᤜᤡᤅᤧᤀᤠᤱ ᤔᤧᤘᤠ᤹ᤏᤣᤓᤃᤪ. ᤂᤧᤱᤜᤠ᤹ᤀᤠᤱ ᤔᤧᤛᤡᤖᤥ॥

᥇᥆ ᤜᤧᤰᤁᤩᤠᤱ ᤆᤣᤜᤠ᤹ ᤗᤢᤵᤔᤠᤛᤡ ᤑᤠ᤹ᤀᤠᤱ ᤁᤢᤓᤠᤖᤧ ᤂᤢᤴᤇᤡ᤹ ᤁᤠ᤹ᤀᤡᤜᤠ᤹ ᤔᤧᤍᤠᤀᤠᤱ ᤜᤡᤶᤔᤥᤗᤠᤶ ᤆᤣᤜᤠ᤹ ᤗ᤺ᤵᤔᤠᤛᤡᤖᤧ ᤗᤠᤃᤡ ᤂᤧᤵᤔᤥ ᤁᤧᤈᤡᤱᤛᤡᤱᤒᤠᤀᤠᤱ ᤁᤧᤕᤢᤱᤒᤧᤴ ᤀᤰᤂᤣᤗ᤹ᤖᤡᤰ ᤛᤣ᤺ᤴᤔᤧᤍᤥᤛᤢ. “ᤀᤠᤸᤗᤛᤠᤱ ᤂᤧᤏᤧ᤹ᤏᤢ ᤁᤢᤓᤠ ᤘᤣ᤹ ᤔᤧᤘᤠ᤹ᤒᤡ᥅” ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤃᤵ ᤐᤡᤖᤢᤛᤡ᤹. “ᤔᤧᤜᤥ᤺ᤵᤗᤥ॥” ᤂᤧᤒᤩᤠᤱ ᤂᤧᤸᤗᤧ ᤔᤧᤳᤋᤢᤛᤡ᤹. “ᤛᤫᤠ᤺ᤳ ᤔᤧᤒᤠᤖᤧᤶᤔᤡᤴᤏᤧ᤹᥄ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤀᤠᤏᤡ᤹ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴᤗᤥ॥”

᥇᥇ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤕᤶᤒᤠ ᤜᤡᤶᤜᤠ᤹ ᤕᤷᤃᤧᤰ ᤕᤛᤢᤀᤠᤱ ᤁᤢᤶᤈᤡᤰᤔᤠ ᤆᤥᤃᤢᤖᤥ

ᤂᤧᤒᤩᤠᤱ ᤆᤢᤰᤐᤠ ᤜᤡᤶᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤖᤥ॥

᥇᥈ ᤌᤣ ᤀᤴᤜᤠ᤹ ᤕᤠᤰᤐᤣ᤹ ᤛᤶᤎᤠᤱᤒᤠ ᤕᤠᤰᤁᤣ᤺ᤰᤁᤥ ᤔᤧᤗᤥ᤺ᤰᤐᤡ᥅

ᤌᤣ ᤁᤢᤓᤠᤖᤧ ᤂᤧᤵᤔᤥ ᤐᤡᤳᤜᤠ᤹ ᤁᤧᤰᤆᤢ ᤌᤥ᤺ᤰᤂᤢᤛᤡᤒᤡ᥅

ᤁᤖ ᤂᤡᤏᤡ᤹ᤃ ᤂᤠᤛᤧᤴᤏᤡᤴ ᤏᤡᤱ ᤏᤢ ᤛᤠᤶᤕᤥᤏᤡᤒᤠᤗᤠᤶ

ᤁᤧᤗ᤺ᤶᤒᤠ ᤐᤠ᤺ᤴᤏᤡᤴ ᤐᤄᤡ᤺ᤰ ᤁᤧᤄᤡ᤺ᤰᤐᤠ ᤁᤧᤈᤥᤃᤢᤶᤔᤠᤱ ᤘᤠ᤹ᤖᤥ॥

᥇᥉ ᤗᤥ-ᤍᤣᤒᤠᤖa ᤕᤧᤰᤕᤰᤁᤡᤴ ᤂᤡᤏᤡ᤹ ᤜᤠᤖᤡ ᤁᤧᤈᤠ᤺ᤳᤋᤢᤶᤒᤠᤀᤥ

ᤂᤡᤏᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤀᤰᤂᤣ ᤁᤧᤒᤠ᤺ᤳᤋᤢᤶᤗᤥ.

“ᤀᤠᤏᤡ᤹ ᤀᤠᤵᤑᤣᤰ ᤔᤢᤰᤁᤡᤸᤗᤧ ᤁᤠᤷᤏᤣᤔᤧᤴb ᤜᤢᤰᤁᤥ ᤀᤠᤴᤎᤠᤛᤢᤶᤔᤡᤴᤒᤡ᥅”

᥇᥊ ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤔᤢᤰᤛᤠᤶᤍᤠᤱᤒᤠ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤛᤣ.

ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤀᤰᤋᤱᤒᤠ ᤛᤢᤘᤠᤱᤎᤡᤰ ᤜᤢᤛᤢᤱᤗᤥ.

ᤂᤧᤸᤗᤧ ᤗᤧᤒᤥ-ᤜᤔᤠᤋᤗᤠᤶᤔᤠᤱ ᤕᤥ ᤀᤖᤠᤒᤠᤒᤠ ᤏᤧᤏᤧᤍᤧᤒᤠᤍᤧᤴ ᤌᤠᤖᤡᤰ

ᤁᤧᤖᤧᤰ ᤗᤠᤈᤣ᤹ᤀᤥ ᤂᤡᤏᤡ᤹ ᤁᤧᤕᤢᤰᤋᤡᤖᤥ॥”

a 

᥌:᥇᥉ ᤌᤣᤏᤠᤎᤣᤒᤠ॥

b 

᥌:᥇᥉ ᤋᤠᤱ. ᤁᤸᤗᤧ ᤔᤢᤰᤛᤠᤶ ᤀᤥᤛᤣ᤺ᤴᤎᤠᤱ ᤆᤥᤃᤢ᤹॥

ᤏᤡ᤺ᤱᤄᤢᤰᤘᤠ ᤏᤡᤔᤧᤎᤠᤒᤧᤒᤠ ᤛᤢᤑᤥ

᥍

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤴ ᤀᤥ᤺ᤴᤎᤠᤰᤋᤠᤱᤗᤥ- ᤜᤠᤱᤅᤡᤸᤗᤧ ᤁᤢᤗᤰᤁᤥᤒᤠ ᤆᤠᤜᤠ᤹ ᤛᤢᤶᤔᤠ ᤆᤢᤖᤧ ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤏᤡᤛᤡᤃᤣ᤺ᤰᤐᤠ ᤆᤠ᤺ᤸᤗᤧ ᤁᤢᤏ᤺ᤰ ᤌᤠᤱᤔᤠ ᤜᤣ᤺ᤰᤋᤧᤖ ᤐᤳᤇᤧᤸᤗᤧ ᤍᤠᤱᤒᤧᤸᤗᤧ ᤏᤡ᤺ᤱᤄᤢᤰᤘᤠ ᤁᤢᤒᤴᤈᤩᤠᤱᤔᤠ ᤌᤡᤰ ᤕᤠᤖᤡᤵ ᤆᤥᤃᤢᤛᤡᤖ ᤕᤠᤃᤧ॥

᥈ ᤀᤠᤸᤗ ᤂᤧᤴ ᤏᤡ᤺ᤱᤂᤢ᤺ᤰᤘᤠᤜᤠ᤹ᤖᤧ ᤗᤠᤈᤣ᤹ᤀᤥᤒᤠ ᤀᤡᤰᤋᤠᤵ ᤆᤠᤜᤠ᤹ ᤔᤧᤈ ᤔᤧᤍᤧᤛᤢᤸᤗᤧ. ᤀᤠᤱᤃᤠ᤹ ᤂᤢᤏᤧ᤹ ᤔᤧᤳᤋᤢᤱ. “ᤕᤜᤘᤣ ᤍᤠᤱᤒᤠᤀᤣ. ᤗᤧᤵᤔᤡ ᤐᤡᤖᤧᤛᤧ᤹ᤀᤥ᥄ ᤕᤠᤁᤢᤒᤧᤴ ᤀᤠᤰᤂᤣᤗ᤹ᤖᤡᤰ ᤜᤡᤱᤔᤠ ᤛᤢᤰᤐᤣ᥅ ᤂᤧᤴ ᤛᤠ᤹ᤖᤡᤰ ᤆᤢᤰᤛᤠ ᤆᤥ᤺ᤰᤗᤥ᥄”

᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤏᤢ᤺ᤰᤋᤢ॥ ᤕᤜᤘᤣ ᤍᤠᤱᤒᤧᤸᤗᤧ “ᤀᤰᤂᤣ ᤔᤧᤒᤥ᤺ᤱᤏᤧᤴᤏᤠ.” ᤐᤠ᤺ᤳᤋᤢᤖᤥ॥

ᤁᤧᤍᤡ᤺ᤵᤐᤠ ᤔᤡ ᤛᤢᤑᤥ

᥊ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤴ ᤀᤥ᤺ᤴᤎᤠᤰᤋᤠᤱᤗᤥ- ᤕᤜᤘᤣ ᤍᤠᤱᤒᤧᤸᤗᤧ ᤔᤡᤎᤢᤱᤍᤡᤱ ᤔᤡᤖᤠ᤺ᤰᤗᤠᤶ ᤂᤠᤛᤧᤴ ᤆᤥ᤺ᤰᤔᤠ ᤐᤠᤱᤄᤢᤛᤡ॥ ᤂᤧᤴ ᤔᤡ᤺ᤸᤗᤧ ᤐᤠᤰᤐᤧᤵᤐᤠ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤴ ᤆᤍᤣᤛᤢᤀᤠᤱ ᤂᤠᤶᤒᤣ᤺ᤰᤁᤧᤴᤏᤠᤱ ᤆᤍᤣᤛᤢᤀᤠᤱ ᤏᤧᤛ᤻ᤛᤧ॥

᥋ ᤂᤶᤓᤩᤠᤱ ᤀᤠᤱᤃᤠ᤹ ᤑᤡ᤺ᤰᤋᤠᤱᤅᤠᤱ ᤔᤧᤳᤋᤢᤱ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤐᤣᤗᤡ ᤑᤠᤰᤏᤧ. ᤛᤵᤑᤠᤖᤥ᥄ ᤕᤠᤁᤢᤒᤧᤴ ᤀᤠᤰᤂᤣᤗ᤹ᤖᤡᤰ ᤕᤧᤵᤔᤠ ᤛᤢᤰᤐᤣ᥅ ᤂᤧᤴ ᤛᤠ᤹ᤖᤡᤰ ᤆᤢᤰᤛᤠ ᤆᤥ᤺ᤰᤗᤥ᥄”

᥌ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤹ ᤏᤢ᤺ᤰᤋᤢ॥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ “ᤀᤰᤂᤣ ᤔᤧᤒᤥ᤺ᤱᤏᤧᤴᤏᤠ.” ᤐᤠ᤺ᤳᤋᤢᤖᤥ॥

ᤁᤢᤛᤡ᤺ᤰᤔᤠ ᤛᤢᤑᤥ

᥍ ᤂᤢᤏᤧ᤹ ᤜᤠᤒᤠ ᤁᤴ ᤀᤠᤱᤃᤠ᤹ ᤀᤥ᤺ᤴᤎᤠᤰᤋᤠᤱᤗᤥ- ᤂᤧᤵᤔᤥ ᤁᤢᤛᤡ᤺ᤰᤔᤠ ᤂᤡᤍᤥᤖᤠ᤺ᤸᤗᤧ ᤛᤡ᤺ᤰᤔᤏᤠᤀᤠᤱ ᤛᤧᤵᤔᤏᤠᤒᤠ ᤗᤢᤱᤎᤠᤰ ᤕᤧᤒᤧ॥ ᤍᤠᤱᤒᤧᤴ ᤁᤢᤜᤢᤰᤁᤥ ᤁᤢᤛᤡ᤺ᤰᤔᤠ ᤂᤡᤍᤥᤖᤠ᤺ᤴ ᤕᤠᤱᤛᤡᤱᤅᤠᤱ ᤗᤢᤱᤎᤠᤰᤁᤡᤸᤗᤧ ᤁᤢᤒᤣᤛᤠᤱ ᤕᤧᤶᤛᤡᤱᤅᤠᤱ ᤕᤧᤒᤧᤃᤖᤧ॥

᥎ ᤜᤧᤰᤁᤩᤠᤱ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤀᤠᤔᤥᤛᤣ. ᤂᤧᤏᤧ᤹ ᤌᤣ᤺ᤴ ᤁᤧᤏᤡᤛᤢᤖ ᤁᤧᤒᤵᤐᤣ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤗᤳᤇᤠ ᤁᤢᤛᤡ᤺ᤰᤔᤠ ᤂᤡᤍᤥᤖᤠ॥”

ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤗᤳᤇᤠ ᤁᤢᤛᤡ᤺ᤰᤔᤠ ᤂᤡᤍᤥᤖᤠ ᤑᤳᤇᤢᤱᤗ ᤐᤳᤋᤠ॥ ᤀᤠᤸᤗ ᤀᤠᤱᤃᤠ᤹ ᤂᤧᤱᤜᤠ᤹ ᤕᤠᤶᤔᤥ ᤔᤧᤍᤠᤱᤄᤢᤱᤛᤡᤱᤅᤡᤴ॥

᥏ ᤀᤡᤛᤜᤠᤁᤖᤧ ᤁᤢᤈᤴᤈᤶᤒᤠᤍᤧᤴᤜᤠ᤹ ᤂᤠᤵᤐᤢᤌᤩᤱ ᤐᤥᤱ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤛᤣᤛᤣᤍᤧᤴᤜᤠ᤹ ᤑᤢᤳᤗᤢᤶ ᤌᤩ᤺ᤱ ᤐᤥᤱ᤹॥ ᤀᤠᤱᤃᤠ᤹ ᤋᤠᤓᤣ᤺ᤴ ᤕᤠᤱᤅᤠᤛᤡᤱᤅᤠᤀᤠᤱ ᤕᤠᤖᤥᤒᤠᤔᤖᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤁᤠᤖᤥ॥”

ᤀᤠᤔᤥᤛ ᤏᤢ ᤀᤔᤛᤩᤠᤜ

᥇᥆ ᤂᤧᤒᤩᤠᤱ ᤒᤣᤌᤣᤗᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤔᤛᤩᤠᤜᤖᤧ ᤀᤡᤱᤛᤠᤒᤧᤴ ᤀᤰᤂᤣ ᤔᤧᤳᤋᤢᤀᤠᤱ ᤀᤡᤛᤪᤠᤀᤡᤗᤒᤠ ᤜᤠᤱ ᤕᤠᤖᤥᤒᤠᤔᤖᤧᤀᤥ ᤐᤠᤱᤄᤢᤍᤣᤛᤢ. “ᤀᤡᤛᤪᤠᤀᤡᤗᤒᤠ ᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤔᤥᤛᤧᤸᤗᤧ ᤀᤠᤍᤠᤱᤒᤠᤖᤧ ᤁᤧᤍᤰᤗᤧᤱᤘᤠᤀᤥ ᤗᤳᤇᤠ ᤆᤧᤶᤓᤴ ᤆᤥᤃᤢᤖ ᤕᤠᤰ॥ ᤁᤴ ᤗᤠᤈᤣ᤺ᤸᤗᤧ ᤂᤧᤸᤗᤧ ᤁᤧᤖᤧᤰ ᤁᤢᤒᤠ᤺ᤴᤜᤠ᤹ ᤌᤶᤔᤠ ᤔᤧᤛᤢᤰᤋᤢᤴ॥

᥇᥇ ᤌᤣᤀᤠᤱᤓᤧᤸᤗᤧ ᤀᤠᤔᤥᤛᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤘᤠ᤹. ‘ᤕᤠᤖᤥᤒᤠᤔᤧᤴ ᤋᤠᤓᤣ᤺ᤸᤗᤧ ᤔᤧᤛᤧᤖᤢ᤹. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤛᤧᤰᤂᤠᤀᤣ ᤁᤢᤗᤠᤈᤣ᤹ᤗᤠᤶ ᤔᤠ᤺ᤱᤄᤠ ᤔᤧᤗ᤺ᤳᤋᤢ ᤔᤧᤍᤧᤶᤛᤢ᤹॥’”

᥇᥈ ᤂᤧᤒᤩᤠᤱ ᤀᤔᤛᤩᤠᤜ᤺ᤸᤗᤧ ᤀᤠᤔᤥᤛᤧᤴ ᤔᤧᤳᤋᤢ. “ᤔᤡᤰ ᤁᤧᤏᤡᤒᤣ. ᤁᤵᤔᤥᤗᤠᤶ ᤂᤧᤳᤇᤡᤱᤅᤧ᤹ᤀᤠᤱ ᤕᤜᤢᤍᤠᤀᤥ ᤐᤣᤃᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤂᤖᤧ᤺ᤱ ᤆᤩᤧ᤹ᤀᤠᤱ ᤁᤧᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤂᤧ᤹ᤕᤥ ᤐᤠ᤺ᤳᤋᤧ᤹॥

᥇᥉ ᤒᤣᤌᤣᤗᤀᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤶᤒᤠ᤺ᤳᤋᤧ᤹. ᤌᤣᤀᤠᤱᤓᤧᤸᤗᤧ ᤁᤱᤃ ᤜᤠᤱᤅᤡᤸᤗᤧ ᤁᤢᤛᤣᤛᤣᤍᤧᤴ ᤏᤢ ᤜᤠᤱᤈᤢᤶᤔᤥᤒᤠ ᤔᤠᤱᤜᤡᤶᤗᤥ॥”

᥇᥊ ᤀᤠᤔᤥᤛᤧᤸᤗᤧ ᤀᤔᤛᤩᤠᤜ᤺ᤴ ᤏᤢᤃᤵ ᤐᤡᤖᤢ. “ᤀᤠᤱᤃᤠ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤥ᤺ᤵᤋᤠᤱ. ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤛ᤻ᤛᤠᤀᤠᤱ ᤔᤧ᤺ᤴᤀᤠ॥ ᤁᤖ ᤀᤠᤱᤃᤠ᤹ᤃ ᤔᤧᤸᤗᤢᤰᤁᤶᤒᤠ ᤏᤢ ᤐ᤺ᤳᤇᤣᤸᤗᤧ ᤁᤢᤒᤢᤱᤜᤠ᤹ ᤀᤥᤃᤧᤔᤧᤵᤐᤠ ᤁᤧᤛᤠ᤺ᤰᤐᤠ ᤔᤏᤠ ᤘᤕᤠᤱ॥

᥇᥋ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤸᤗᤢᤰ ᤔᤧ᤺ᤴᤍᤠ ᤆᤠᤖᤠᤶᤔᤠᤗᤠᤶ ᤀᤢ᤺ᤳᤋᤠᤱᤅᤠᤱ ᤔᤧᤳᤋᤠᤱ. ‘ᤐᤣᤃᤧ᤹ᤀᤠᤱ ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤳᤋᤧᤛᤧ᤹॥’

᥇᥌ ᤁᤸᤗᤧᤆᤥᤃᤢᤸᤗᤧ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤵᤛᤧ᤹-

“ᤂᤧᤏᤧ᤹ ᤁᤧᤗ᤹. ‘ᤀᤡᤛᤪᤠᤀᤡᤗᤖᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧᤴᤏᤧ᤹.

ᤀᤡᤛᤠᤜᤠᤁᤖᤧ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤱᤛᤧᤔᤠ ᤏᤠ᤹ᤖᤧ᤹॥’

᥇᥍ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

‘ᤂᤧᤏᤧ᤹ ᤁᤧᤔᤣ᤺ᤳᤋᤧᤴ ᤕᤧᤰᤕᤰᤁᤥ ᤗᤳᤇᤠ ᤁᤧᤳᤏᤡᤔᤠ ᤐᤥᤱᤗᤥ.

ᤜᤧᤰᤁᤩᤠᤱ ᤁᤧᤛ᤻ᤛᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤩᤧᤵᤋᤢᤛᤡᤖᤥ.

ᤂᤧᤏᤧ᤹ ᤁᤧᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤔᤧᤛᤡ᤺ᤰᤋᤢᤀᤠᤱ ᤔᤧᤓ᤺ᤰᤂᤢᤖᤥ॥

ᤂᤧᤏᤧ᤹ ᤆᤠᤜᤡ᤺ᤴ ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤁᤧᤛᤡᤖᤥ.

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤱᤃ ᤛᤧᤰᤂᤠᤛᤠᤱ ᤀᤠᤵᤑᤣᤰ ᤁᤢᤗᤠᤈᤣ᤹ᤗᤠᤶ

ᤔᤧᤗ᤺ᤳᤋᤢ ᤔᤧᤍᤣᤛᤢᤀᤠᤱ ᤔᤠ᤺ᤱᤄᤠ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤖᤥ॥’”

ᤏ᤹ᤀᤡᤔᤠᤎᤡᤰ ᤁᤢᤗᤧ᤺ᤶ ᤛᤡᤱᤛᤣ᤹ ᤏᤡᤎᤠᤒᤧᤒᤠ ᤛᤢᤑᤥ

᥎

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤁᤴ ᤀᤥ᤺ᤴᤎᤠᤰᤋᤠᤱᤗᤥ- ᤀᤠᤱᤃᤠ᤹ ᤁᤧᤍᤢᤶᤒᤠ ᤛᤡᤱᤛᤣᤸᤗᤧ ᤁᤢᤗᤧ᤺ᤶ ᤁᤧᤍᤡᤶᤒᤠ ᤏ᤹ᤀᤡᤔᤠ ᤌᤡᤰ ᤏᤡᤛᤢᤱ॥

᥈ ᤂᤢᤏᤧ᤹ ᤀᤠᤱᤃᤠ᤹ ᤛᤣ᤺ᤴᤍᤥᤛᤠᤱ. “ᤀᤠᤔᤥᤛᤣ. ᤂᤧᤏᤧ᤹ ᤌᤣ᤺ᤴ ᤁᤧᤏᤡᤛᤢᤒᤣ᥅”

ᤀᤠᤱᤃᤠ᤹ ᤂᤢᤏᤧ᤹ ᤏᤢᤃᤵ ᤐᤡᤖᤢᤱ. “ᤁᤧᤍᤢᤶᤒᤠ ᤛᤡᤱᤛᤣᤸᤗᤧ ᤁᤧᤍᤡᤶᤒᤠ ᤏ᤹ᤀᤡᤔᤠ ᤌᤡᤰ ᤏᤡᤛᤢᤱ᤹॥”

ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤠᤱᤃᤠ᤹ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤢᤵᤔᤧᤴ ᤁᤧᤖᤧᤀᤠᤱ ᤘᤠ᤹ᤖᤥ॥ ᤀᤠᤸᤗ ᤀᤠᤱᤃᤠ᤹ ᤂᤧᤱᤜᤠ᤹ ᤕᤠᤶᤔᤥ ᤔᤧᤗᤧᤳᤋᤠᤛᤡᤱᤅᤡᤴ᤹॥”

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹. “ᤂᤧᤴ ᤕᤧᤴᤏᤥ ᤔᤠᤱᤜᤡᤶᤔᤥᤒᤠ ᤛᤠᤶᤗᤥᤔᤠᤜᤠ᤹ ᤜᤠ᤺ᤵᤔᤠ ᤆᤡᤱᤔᤠᤀᤥ ᤗᤧᤱ᤹॥ ᤕᤖᤡᤰ ᤕᤖᤡᤰ ᤆᤣᤜᤠ᤹ ᤁᤧᤖᤧᤰ ᤐᤡᤛᤠᤱ ᤛᤫᤠ᤺ᤳᤋᤠᤱ ᤗᤠᤵᤔᤧᤍᤣᤛᤢ ᤔᤧᤏᤧᤛ᤻ᤛᤢᤛᤡᤖᤥ॥”

ᤀᤡᤛᤪᤠᤀᤡᤗᤧᤴ ᤔᤧᤰ

᥊ ᤌᤣᤀᤠᤱ ᤔᤧᤱᤃᤵᤔᤏᤠᤒᤠᤜᤠ᤹ ᤗᤠᤱᤅᤡᤸᤗᤧ ᤁᤧᤍᤥ᤹ᤒᤠ ᤏᤢ

ᤗᤠᤈᤣ᤹ᤀᤥᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤔᤧᤱᤒᤠᤛᤣ. ᤁᤴ ᤂᤧᤵᤛᤧᤶᤔᤧ᤹ᤀᤥ.

᥋ ᤂᤡᤏᤡ᤹ᤃ ᤀᤰᤂᤣ ᤁᤧᤒᤠ᤺ᤵᤋᤢᤶᤗᤥ.

“ᤗᤠᤍᤢᤵᤐᤡᤴ ᤀᤠᤵᤑᤠᤸᤗᤧ ᤔᤠ᤺ᤵᤐᤠᤒᤣ᥅

ᤂᤧᤒᤩᤠᤱ ᤀᤠᤏᤡ᤹ ᤆᤠ᤺ᤴ ᤛᤱᤔᤠ ᤀᤠᤛᤢᤰᤋᤢᤶᤒᤠᤒᤣ.

ᤀᤠᤓᤧᤸᤗᤧ ᤏᤠ᤺ᤶᤛᤡᤱᤔᤠ ᤕᤧᤴᤏᤡᤴ ᤐᤣ᤺ᤰᤐᤠᤒᤣ᥅

ᤂᤧᤒᤩᤠᤱ ᤔᤠᤛᤡ᤺ᤴ ᤀᤠᤏᤡ᤹ ᤛᤱᤔᤠ ᤀᤠᤛᤢᤰᤋᤢᤶᤒᤠᤒᤣ᥅

ᤀᤠᤓᤧᤸᤗᤧ ᤁᤢᤛᤡ᤺ᤰᤔᤠ ᤏᤢ ᤁᤢᤍᤱᤔᤧᤴ ᤆᤢᤰᤐᤠ ᤆᤥ᤺ᤰᤔᤠᤀᤠᤱ

ᤔᤧᤱᤃᤧᤵᤔᤏᤠᤒᤠ ᤁᤢᤎᤠᤱᤔᤠᤴ ᤕᤠᤱᤔᤠᤀᤠᤱ ᤀᤡᤱᤗᤧᤰᤔᤠᤛᤡᤒᤣ॥

᥌ ᤂᤧᤒᤩᤠᤱ ᤕᤠᤱᤃᤧᤛᤠ᤹ᤒᤧᤴ ᤕᤠᤱᤅᤥ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠᤒᤧᤴ

ᤁᤢᤃᤠᤵ ᤌᤡᤰ ᤗᤠᤱᤛᤢ᤺ᤵᤐᤥ ᤀᤠᤓᤧᤸᤗᤧ ᤀᤡᤱᤔᤠ ᤀᤠᤛᤢᤰᤋᤢᤶᤛᤡᤶᤒᤣ.

ᤂᤧᤒᤩᤠᤱ ᤁᤢᤛᤡᤵ ᤁᤢᤗᤠᤱᤏᤢ ᤛᤥᤖᤡᤰ ᤔᤠᤛᤡ᤺ᤴ ᤀᤠᤓᤧᤸᤗᤧ ᤛᤱᤔᤠ ᤀᤠᤄᤥᤛᤢᤶᤒᤣ॥”

᥍ ᤕᤠᤁᤢᤒᤖᤧ ᤁᤢᤜᤧᤴᤇᤡᤱᤔᤥ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤔᤠᤱᤜᤧᤰᤛᤡᤱᤅᤠᤱ ᤘᤠ᤹ᤖᤥ-

“ᤂᤧᤱᤜᤠ᤹ᤖᤧ ᤔᤧᤈᤥᤃᤢᤀᤠᤱ ᤘᤠ᤹ᤒᤠ ᤀᤠᤳᤋᤡᤴ ᤕᤠ᤺ᤶᤒᤰᤁᤡᤴᤏᤠᤱ

ᤀᤠᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤱᤅᤡᤴᤗᤥ॥

᥎ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤕᤱᤏᤧᤴᤏᤠᤱᤒᤡ᥅

ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤔᤣᤖᤡᤱ ᤔᤧᤴᤎᤰᤏᤧᤴᤏᤠᤱᤒᤡ᥅

ᤁᤧᤖᤧᤰ ᤗᤠᤈᤣ᤺ᤴ ᤏᤡᤗ ᤘᤜ᤺ᤱᤅᤡᤴ ᤁᤢᤀᤡᤛᤡ᤺ᤰ ᤐᤥᤎᤠᤱᤗᤥ.

ᤔᤡᤛᤪᤒᤠ ᤘᤜ᤺ᤱᤅᤡᤴ ᤗᤧᤱᤎᤠᤱᤅᤠᤱ ᤑᤡᤗᤠ᤺ᤵᤐᤠ ᤜᤧᤰᤁᤣ ᤕᤢᤶᤒᤣ᤺ᤰᤗᤥ॥”

᥏ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤗᤧᤴᤍᤡᤰ ᤔᤛᤣᤖᤠ ᤏᤠᤶᤎᤠᤖ ᤕᤠ᤺ᤴᤍᤢᤗᤥ.

ᤜᤧᤰᤁᤩᤠᤱ ᤂᤠᤀᤥ᤺ᤳᤗᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤠᤎᤠᤵᤋᤢᤖ ᤆᤥᤃᤢᤱᤗᤥ॥

᥇᥆ ᤀᤠᤱᤃᤠ᤹ ᤂᤡᤏᤡ᤹ ᤛᤠᤶᤕᤥᤒᤠ ᤋᤱᤏᤠᤶᤜᤠ᤹ ᤔᤣᤖᤡᤱ ᤌᤰᤔᤥ

ᤜᤧᤰᤁᤩᤠᤱ ᤁᤧᤖᤧᤰ ᤛᤠᤶᤗᤥᤜᤠ᤹ ᤜᤠ᤺ᤵᤔᤠ ᤆᤡᤱᤔᤥ ᤗᤧᤰᤂᤢᤱ ᤐᤡᤏᤡᤱᤗᤥ॥

ᤀᤠᤱᤃᤠ᤹ ᤂᤡᤏᤡ᤹ ᤁᤧᤖᤧᤰ ᤛᤃᤡᤋᤣᤳ ᤁᤧᤈᤠᤰᤂᤢᤶᤗ ᤆᤥ᤺ᤰᤏᤡᤱᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤌᤧᤃᤣ᤺ᤰᤀᤡ᤺ᤴ ᤁᤧᤏ᤺ᤰᤂᤢᤶᤗ ᤕᤠ᤺ᤴᤏᤡᤱᤗᤥ॥

ᤗᤳᤇᤠᤖᤰ ᤕᤧᤶᤒᤡᤳᤇᤠᤛᤠ᤺ᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤌᤰᤔᤏᤠᤒᤠ ᤜᤧᤰᤁᤣ

ᤀᤠᤱᤃᤠ᤹ ᤂᤧᤴ ᤕᤧᤶᤔᤡᤴ ᤐᤥ᤺ᤱᤗ ᤆᤥᤃᤢᤱᤗᤥ

ᤂᤧᤒᤩᤠᤱ ᤂᤧᤸᤗᤧ ᤁᤢᤏᤢᤵᤔᤠ ᤕᤧᤴᤏᤡᤴ ᤛᤠ᤹ᤖᤡᤰ ᤁᤢᤈᤠ ᤁᤧᤓᤧᤶᤒᤠ ᤐᤥᤱᤗᤥ॥”

᥇᥇ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤠᤸᤗ ᤀᤰᤋᤱᤒᤠ ᤕᤧᤴᤜᤠ᤹ ᤋᤠᤖ ᤐᤳᤗᤥ.

ᤀᤠᤱᤃᤠ᤹ ᤗᤠᤈᤣ᤹ᤀᤥ ᤛᤠᤰᤘᤠ᤺ᤴ ᤑᤥ᤺ᤰᤂᤢᤱᤗᤥ-

ᤂᤧᤱᤃ ᤐᤥᤃᤢᤃᤧᤴ ᤁᤢᤈᤠ ᤛᤠᤰᤘᤠ᤺ᤴ ᤔᤧ᤺ᤴᤗᤥ.

ᤘᤠᤔᤡ᤺ᤰᤔᤠ ᤆᤫᤠ᤺ᤳ ᤛᤠᤰᤘᤠ᤺ᤴᤏᤠᤱ ᤔᤧ᤺ᤴᤗᤥ.

ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤂᤧᤶᤔᤠ ᤛᤠᤰ ᤐᤥ᤺ᤰᤗᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤥ᤺ᤵᤔᤠᤖᤧ ᤗᤠᤃᤡ

ᤔᤏᤠᤜᤠ᤹ ᤗᤳᤇᤠ ᤘᤖ᤺ᤱᤅᤥᤗᤠᤶ ᤏᤠ᤺ᤛ᤻ᤔᤠ ᤘᤖ᤺ᤱᤅᤥ ᤌᤠᤖᤡᤰ.

ᤂᤶᤓᤩᤠᤱ ᤌᤠᤱᤃᤧᤳ ᤗᤠᤶ ᤏᤠᤱᤃᤧᤴ ᤌᤠᤖᤡᤰ

ᤏᤠ ᤏᤢ ᤁᤳᤏᤠ ᤆᤥᤏᤠᤶ ᤆᤥᤏᤠᤶ ᤔᤧᤗ᤹ᤖ ᤗᤠᤱᤔᤧᤄᤣ᤺ᤰᤗᤥ.

ᤁᤖ ᤂᤧᤱᤜᤠ᤹ᤖᤧ ᤁᤴ ᤔᤧᤱᤄᤥᤛᤢᤴᤗᤥ॥

᥇᥉ ᤂᤧᤸᤗᤧ ᤕᤠ᤺ᤴᤍᤡᤰ. ᤏᤢᤔᤠ ᤔᤧᤴᤇ᤻ᤕᤠᤜᤠ᤹ ᤏᤢ ᤁᤧᤎᤢᤶᤒᤠ ᤌᤠᤱᤒᤧᤴᤜᤠ᤹

ᤘᤠᤔᤡ᤺ᤰᤔᤠᤸᤗᤧ ᤋᤖᤢᤛᤡᤀᤠᤱ ᤂᤢᤴᤇᤡ᤹ ᤌᤏᤠ ᤗᤧᤱᤗᤥ॥

᥇᥊ ᤛᤠᤔᤖᤡᤕᤠ᤺ᤸᤗᤧ ᤁᤢᤏᤠᤎᤠᤔᤥ ᤔᤠᤱᤃᤧᤜᤧᤰᤛᤡᤱᤒᤠᤜᤠ᤹.

‘ᤍᤠᤏᤀᤣ. ᤁᤧᤔᤠᤱᤅᤡᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤜᤧᤰᤁᤣ’

ᤁᤡᤃᤪ ‘ᤒᤣᤷᤛᤣᤒᤠᤒᤠ ᤔᤠᤱᤅᤡᤴ ᤁᤢᤜᤡᤱᤘᤧᤳ ᤘᤠ᤹ᤒᤠ ᤜᤧᤰᤁᤣ’

ᤁᤧᤒᤠ᤺ᤵᤐᤠ ᤂᤧᤱᤜᤠ᤹ ᤁᤧᤖᤧᤰ ᤔᤧᤈᤥ᤺ᤴᤗᤥ.

ᤜᤧᤰᤁᤩᤠᤱ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤥ᤺ᤰᤏᤧᤴᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠᤛᤧᤴ

᥏

ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤕᤧᤒᤧᤒᤠ ᤏᤡᤛᤢᤱ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ-

“ᤂᤧᤏᤧ᤹ ᤗᤠᤶᤎᤣ᤺ᤵᤐᤢᤱᤜᤠ᤹ ᤔᤢᤴᤗ ᤌᤠᤖᤡᤰ

ᤛᤡᤳᤗᤠᤱᤜᤠ᤹ᤖᤧ ᤁᤢᤛᤶᤜᤠ᤹ᤀᤥ ᤜᤡᤵᤋᤧ᤹ᤀᤥ.

ᤛᤡᤳᤗᤠᤱ ᤛᤶᤜᤠ᤹ᤖᤧ ᤔᤏᤠ ᤌᤧᤃᤣ᤺ᤰᤜᤠ᤹ ᤋᤧᤳᤋᤢᤖᤖᤥ

ᤜᤧᤰᤁᤩᤠᤱ ᤁᤧᤍᤠᤱᤒᤠᤜᤠ᤹ ᤀᤠᤱᤃᤠ᤹ ᤋᤠᤓᤣ᤺ᤸᤗᤧ ᤛᤧᤖᤢᤱᤛᤡᤱᤗᤥ॥

ᤗᤳᤇᤠᤀᤠᤱ ᤂᤧᤳᤇᤡᤱᤔᤠ ᤔᤧᤱᤄᤥᤏᤧᤴᤗᤥ

ᤗᤳᤌᤡᤰᤁᤠᤱ ᤐᤡᤶᤔᤠ ᤂᤧᤵᤔᤠ ᤔᤧᤄᤥᤏᤧᤴᤗᤥ॥

᥈ “ᤂᤧᤱᤜᤠ᤹ᤖᤧ ᤀᤡᤐᤢᤱᤅᤥᤒᤠ ᤗᤢᤶᤒᤠ᤺ᤳᤋᤡᤴ ᤔᤢ ᤔᤧᤍᤕᤢᤀᤠᤱ ᤔᤧᤒᤣ᤺ᤰᤛᤠᤱ

ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤂᤧᤵᤔᤥᤗᤠᤶ ᤌᤠᤰᤋᤢᤱᤛᤡᤱᤗᤥ॥

ᤂᤧᤱᤜᤠ᤹ ᤛᤠᤱᤃᤪᤠᤶᤐᤣᤍᤠᤱ ᤌᤠ᤺ᤱ ᤔᤧᤎᤥ᤺ᤰᤛᤡᤱ ᤔᤧᤒᤣ᤺ᤰᤛᤠᤱ

ᤀᤠᤱᤃᤠ᤹ ᤂᤧᤱᤜᤠ᤹ ᤔᤢ ᤌᤠᤛᤢᤱᤛᤡᤱᤗᤥ॥

᥉ ᤂᤧᤱᤜᤠ᤹ ᤁᤷᤔᤣᤗ ᤁᤥ᤺ᤰᤔᤠᤸᤗᤧ ᤁᤢᤛᤶᤔᤥ ᤔᤧᤈᤡᤱᤛᤡᤱᤛᤠᤱ

ᤀᤠᤱᤃᤠ᤹ ᤂᤧᤱᤜᤠ᤹ ᤜᤰᤛᤢᤱᤛᤡᤱᤅᤠᤱ ᤌᤠᤰᤋᤢᤱᤛᤡᤱᤗᤥ॥

ᤂᤧᤱᤜᤠ᤹ ᤀᤠᤱᤃᤠ᤹ᤗᤠᤶ ᤘᤖ᤺ᤱᤛᤡᤃᤠᤱ ᤔᤧᤈᤡᤱᤛᤡᤱᤛᤠᤱ

ᤀᤠᤱᤃᤠ᤹ ᤂᤧᤱᤜᤠ᤹ ᤀᤛᤣ᤺ᤰᤁᤡᤸᤗᤧ ᤀᤃᤢᤛᤡᤖ ᤕᤠ᤺ᤴᤍᤢᤱᤛᤡᤱᤗᤥ॥

᥊ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤛᤠᤱ

ᤀᤠᤱᤃᤠ᤹ ᤋᤠᤓᤣ᤺ᤴ ᤔᤢᤖᤠ ᤔᤧᤳᤋᤢᤱᤅᤠᤱ ᤂᤧᤸᤗᤧ ᤂᤧᤱᤜᤠ᤹ ᤛᤧᤖᤢᤛᤡᤖᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤏᤢᤒᤠ ᤐᤠ᤺ᤴᤗᤧ ᤗᤠᤃᤡ ᤔᤧ᤺ᤴᤗᤥ

ᤁᤖ ᤋᤠᤵᤑᤧ᤺ᤶᤒᤧᤸᤗᤧ ᤗᤠᤃᤡ ᤔᤡᤰᤆᤥ ᤐᤥ᤹ᤖᤢᤱᤛᤡᤱᤗᤥ॥”

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛᤢᤛᤢᤖᤥ.

ᤜᤧᤰᤁᤩᤠᤱ ᤂᤧᤴ ᤕᤥ᤺ᤶᤒᤣ᤺ᤰᤗᤥ॥

ᤂᤧᤒᤩᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤔᤣᤖᤡᤱ ᤔᤧᤎᤰᤗᤥ.

ᤜᤧᤰᤁᤩᤠᤱ ᤗᤠᤈᤣ᤺ᤴ ᤂᤰᤐᤧᤳ ᤗᤧᤱᤎᤠᤱᤗᤥ.

ᤂᤧᤒᤩᤠᤱ ᤔᤡᤛᤪᤒᤠ ᤘᤜ᤺ᤱᤅᤡᤴ ᤜᤧᤰᤁᤣ ᤕᤢᤶᤗᤠ᤺ᤳᤗᤥ॥

᥌ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤢᤕᤢᤱᤔᤠᤍᤧᤴ ᤆᤥᤃᤢᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤸᤗᤧ ᤁᤢᤒᤢᤱ ᤕᤢᤰᤂᤢᤖᤥ.

ᤂᤢᤏᤧ᤹ ᤋᤢᤱᤃᤥᤍᤡᤱ ᤘᤖ᤺ᤱᤅᤥᤒᤠ ᤆᤫᤠ᤺ᤳᤋᤡᤴ ᤀᤢ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤁᤢᤗᤧ᤺ᤶ ᤂᤧᤴ ᤜᤢᤰᤂᤢᤖᤥ-

ᤂᤢᤏᤧ᤹ ᤁᤢᤔᤡᤱᤅᤡᤴ ᤕᤜᤘᤣ ᤍᤠᤱᤒᤠᤖᤥ॥

᥍ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤀᤡᤛᤪᤠᤀᤡᤗᤒᤠ ᤔᤏᤠᤛᤣ. ᤀᤠᤱᤃᤠ᤹ ᤀᤠᤗᤠᤃᤡᤃ

ᤂᤡᤏᤡ᤹ ᤁᤢᤛᤡᤜᤠ᤹ ᤜᤧᤰᤁᤣ ᤁᤧᤗ᤹ᤖᤡᤱᤃ᥅

ᤌᤣ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ.

ᤐᤗᤡᤛ᤻ᤋᤡᤜᤠ᤹ ᤁᤵᤋᤥᤖᤗᤠᤶ ᤏᤢ ᤀᤖᤠᤔᤡᤜᤠ᤹ ᤁᤡᤖᤗᤠᤶ

ᤀᤠᤱᤃᤠ᤹ ᤗ᤺ᤳᤋᤢᤱ ᤌᤠᤰᤋᤢᤱᤛᤡᤱᤒᤠ ᤔᤣ᤺ᤴᤏᤠᤱᤒᤡ᥅

᥎ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠ᤺ᤴ

ᤗᤠᤕᤥ ᤀᤡᤛᤣ᤺ᤱᤒᤠ ᤜᤠᤱᤈᤢᤶᤔᤥ ᤆᤢᤰᤋᤧᤀᤠᤱ ᤐᤳᤗᤥ॥

ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤂᤧᤴ ᤌᤩ᤺ᤱ ᤔᤧᤰᤂᤢᤱᤗᤥ.

ᤁᤖᤛᤠᤱ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤜᤠ᤹ ᤆᤠᤜᤡ᤺ᤴ

ᤀᤠᤱᤃᤠ᤹ ᤘᤖᤧᤱᤗᤧᤱ ᤔᤧᤔᤧᤱᤅᤠᤛᤡᤱᤅᤡᤸᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥏ “ᤀᤠᤱᤃᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤗᤥ

ᤜᤧᤰᤁᤩᤠᤱ ᤆᤡ᤹ᤗᤡᤱᤃᤣᤀᤥ ᤁᤢᤈᤠ ᤀᤧᤰᤔᤏᤠᤒᤠ ᤜᤧᤰᤁᤣ

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤀᤡᤛᤪᤠᤀᤡᤗᤡᤜᤠ᤹ ᤕᤰᤂᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤆᤢᤰᤛᤠ ᤗᤢᤱᤈᤣᤰ ᤌᤡᤰᤁᤠᤱ ᤂᤠᤶᤔᤥ ᤔᤰᤔᤧᤎᤠᤏᤧᤴᤗᤥ॥

᥇᥆ ‘ᤋᤢᤰᤂᤣ ᤗᤠᤰᤂᤣᤜᤠ᤹ ᤀᤠᤏᤡᤃᤧ ᤛᤶᤎᤠᤱ ᤔᤧᤎᤠᤏᤧᤴᤗᤥ.

ᤂᤧᤸᤗᤧ ᤀᤠᤏᤡᤃᤧ ᤕᤠᤱᤔᤠᤀᤠᤱ ᤔᤧᤕᤠᤱᤄᤡᤃᤧᤴᤗᤥ’

ᤁᤧᤗ᤹ᤒᤠ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤀᤥᤒᤠ ᤁᤧᤖᤧᤰ ᤗᤠᤕᤥᤒᤠᤜᤠ᤹

ᤋᤠᤓᤣ᤺ᤸᤗᤧ ᤑᤠ᤺ᤳᤗᤧᤱ ᤔᤧᤈᤩᤧᤵᤋᤢ ᤔᤧᤛᤧᤖᤢᤛᤡᤖᤥ॥

ᤁᤧᤍᤠᤒᤠ ᤕᤧᤶᤔᤥ ᤀᤡᤛᤪᤠᤀᤡᤗᤧᤴ ᤕᤠᤶᤔᤥ ᤐᤥᤰ

᥇᥇ ᤂᤧᤴ ᤕᤧᤴᤏᤥ ᤍᤠᤀᤢᤍᤖᤧ ᤁᤧᤈᤥ᤺ᤶᤒᤠ ᤁᤢᤕᤢᤰᤏᤠ᤺ᤴ ᤕᤠᤶᤔᤥ ᤑᤥ᤺ᤰᤂᤢᤱᤗᤥ.

ᤜᤧᤰᤁᤩᤠᤱ ᤂᤧᤵᤔᤥ ᤁᤧᤒᤵᤐᤠ ᤁᤢᤜᤱᤜᤠ᤹ ᤆᤠ᤺ᤱᤘᤠ ᤔᤧᤳᤋᤢᤱᤗᤥ॥

ᤂᤧᤒᤩᤠᤱ ᤁᤧᤗᤢ᤺ᤶᤒᤠᤀᤠᤱ ᤁᤧᤏᤧᤒᤥᤗᤠᤶ ᤂᤧᤴ ᤀᤠᤱᤃᤠ᤹ ᤑᤥ᤺ᤰᤂᤢᤱᤗᤥ.

ᤜᤧᤰᤁᤩᤠᤱ ᤋᤃᤡᤒᤠ ᤜᤧᤰᤁᤣᤀᤣ ᤀᤠᤱᤃᤠ᤹ ᤂᤧᤴ ᤆᤥᤃᤢᤱᤗᤥ.

᥇᥈ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤀᤣᤍᤥᤔᤀᤥ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤏᤢ

ᤀᤠᤱᤃᤠ᤹ ᤀᤠᤔᤡᤱᤅᤥ ᤁᤧᤘᤠ᤹ᤒᤠ ᤛᤢᤘᤠᤱᤜᤠ᤹ ᤕᤢᤰᤁᤥ ᤔᤧᤃᤳᤋᤢᤛᤡᤖᤖᤥ.”

ᤁᤴ ᤐᤠ᤺ᤴᤜᤠ᤹ ᤀᤰᤂᤣᤀᤣ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤀᤥᤔᤧᤳᤋᤧᤶᤔᤧ᤹. ᤁᤶᤓᤍᤠᤱᤒᤠ ᤕᤧᤴᤜᤠ᤹ ᤋᤠᤖ ᤐᤳᤗᤥ.

ᤀᤠᤸᤗ ᤁᤧᤰᤆᤢ ᤁᤧᤎᤥ᤺ᤱᤒᤧᤸᤗᤧ ᤁᤢᤈᤠ ᤁᤧᤛᤢᤶᤒᤧᤴ ᤗᤠᤶᤓᤠᤰᤋᤢᤖᤥ.

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤁᤧᤀᤣ᤺ᤶᤒᤧᤸᤗᤧ ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤒᤧᤴ ᤗᤠᤶᤒᤠᤰᤋᤢᤖᤥ॥

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤗᤠᤶ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ ᤘᤕᤢᤖᤥ

ᤜᤧᤰᤁᤩᤠᤱ ᤁᤧᤖᤧᤰ ᤌᤧᤃᤢ ᤔᤠᤱᤘᤠᤜᤠ᤹ᤗᤠᤶ ᤂᤧᤴ ᤁᤢᤱᤕᤢᤖᤥ॥

᥇᥊ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤛᤡᤒᤠ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹

ᤀᤠᤱᤃᤠ᤹ ᤕᤠᤱᤏᤠ ᤏᤢ᤺ᤰᤋᤢᤱ ᤑᤧᤳᤋᤢᤱᤛᤡᤱᤗᤥ॥

ᤁᤧᤗᤢ᤺ᤶᤒᤠ ᤁᤧᤒᤣ᤺ᤰᤐᤠ ᤕᤧᤰᤕᤰᤜᤠ᤹ ᤂᤧᤱᤜᤠ᤹ᤖᤧ ᤕᤠᤶᤔᤥ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤔᤧᤘᤠ᤹ ᤔᤧᤕᤢᤱᤗᤥ॥

ᤂᤧᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤔᤧᤗᤣ᤺ᤳᤋᤢᤖᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤌᤡ ᤔᤧᤎᤢᤅᤢᤖᤥ॥

ᤂᤧᤱᤜᤠ᤹ᤖᤧ ᤛᤡᤱᤛᤣ᤹ ᤛᤡᤱᤒᤢᤱᤜᤠ᤹ ᤔᤧᤗᤧ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤛᤡᤱᤛᤣ᤹ᤜᤠ᤹ ᤔᤧᤈᤖᤥ॥

᥇᥋ ᤀᤠᤱᤃᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤂᤢᤴᤇᤡ᤹ ᤗᤠᤈᤣ᤹ᤀᤥᤀᤣ ᤕᤢᤰᤂᤢᤱᤛᤡᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤡᤖᤢᤱᤛᤡᤱᤒᤠ ᤗᤠᤈᤣ᤹ᤗᤠᤶ

ᤂᤧᤱᤜᤠ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤶᤓᤥ᤺ᤰᤂᤢᤴᤛᤡᤴᤗᤥ.”

ᤕᤜᤘᤣ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥

ᤀᤥᤒᤍᤡᤕᤠᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᥋᥎᥌ ᤋᤱᤒᤣ ᤋᤃᤡ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤌᤩᤧ॥ ᤜᤠᤖᤡᤔᤧᤍᤩᤧᤒᤠ ᤕᤧᤶᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡᤀᤠᤱᤎᤥᤒᤠ ᤏᤡᤱᤔᤡ ᤗᤠᤱᤃᤧᤳ ᤏᤠᤱᤃᤧᤴ ᤗᤧᤵᤔᤠᤱ ᤁᤧᤕᤢᤱᤒᤠ ᤀᤣᤛᤠᤀᤢᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤣᤍᤥᤔᤡᤜᤠ᤹ ᤔᤧᤛ᤺ᤳᤋᤧ॥ ᤂᤧᤶᤓᤩᤠᤖᤡᤰᤗᤰ ᤔᤧ᤺ᤴ. ᤕᤜᤢᤍᤠ ᤗᤠᤈᤣ᤹ᤀᤥ ᤐᤥ᤺ᤰᤂᤧᤒᤠ ᤋᤢᤰᤂᤣ᤺ᤸᤗᤧᤴ ᤀᤡᤴᤎᤠ᤺ᤱ ᤔᤧᤈᤥᤃᤢᤖ ᤀᤣᤍᤥᤔᤡᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤔᤧᤓᤠ᤹ᤖᤢᤛᤡ॥ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤁᤧᤕᤢᤱᤒᤠᤜᤠ᤹ ᤔᤧᤏᤠ᤺ᤳᤋᤢᤛᤡ॥ ᤂᤧᤴ ᤜᤡᤴᤍᤥᤰ ᤐᤥ᤺ᤰᤂᤧᤒᤠ ᤁᤢᤓᤠ ᤕᤧᤶ ᤀᤣᤃᤠᤱ ᤀᤥᤒᤍᤡᤕᤠᤖᤧ ᤁᤢᤛᤠᤵᤐᤴᤏᤡᤴ ᤛᤠᤵᤋᤧᤒᤠ ᤗ᤹ᤖᤡᤰ ᤔᤧᤒᤠ᤺ᤳᤋᤢ ᤁᤖ ᤂᤧᤸᤗᤧ ᤛᤧᤰᤂᤠᤒᤠ ᤁᤢᤕᤧᤴᤏᤡ᤺ᤳ ᤏᤡ᤺ᤴᤎᤥ ᤜᤥᤵ॥ ᤀᤣᤍᤥᤔᤧᤴ ᤂᤢᤶᤍᤡᤱᤅᤥ ᤌᤠᤀᤠᤱ ᤀᤡᤛᤪᤠᤀᤡᤗᤖᤧ ᤘᤣ᤹ ᤁᤢᤏᤡᤱᤔᤡᤜᤠ᤹ᤏᤢ ᤛᤥᤛᤥᤖᤡᤰ ᤂᤧᤴ ᤜᤠᤖᤡ ᤋᤠᤖᤥ ᤑᤠ᤹ᤀᤠᤱ ᤀᤥᤒᤍᤡᤕᤠᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧᤖᤥ॥

ᤋᤠᤱᤒᤠ ᤌᤠᤔᤡᤱ

ᤀᤣᤍᤥᤶᤔᤥ ᤁᤧᤍᤠᤒᤠ ᤂᤢᤶᤍᤡᤱ ᥇-᥇᥊

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴ ᥇᥋-᥈᥇

ᤀᤥᤒᤍᤡᤕᤠᤖᤧ ᤁᤢᤛᤠᤵᤐᤴ

᥇

ᤀᤣᤍᤥᤔᤖᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱᤅᤡᤴ ᤀᤥᤒᤍᤡᤕᤠᤀᤥ ᤁᤧᤖᤧ-

ᤕᤜᤘᤣ ᤍᤠᤱᤒᤧᤸᤗᤧ ᤀᤣᤍᤥᤔᤧᤴ ᤂᤢᤶᤍᤡᤱ ᤐᤡᤖᤢ

ᤕᤜᤘᤣ ᤍᤠᤱᤒᤧᤸᤗᤣ ᤀᤰᤂᤣ ᤐᤠ᤺ᤳᤋᤢᤖᤥ-

ᤜᤠᤱᤗᤠᤀᤡᤱᤒᤠᤎᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤀᤰᤂᤣ ᤐᤠ᤺ᤵᤔᤠᤖᤧ ᤗᤠᤃᤡ ᤔᤧᤒᤠᤱᤄᤢ ᤔᤧᤍᤣᤛᤢᤀᤠᤱ ᤘᤕᤧᤖᤥ.

“ᤐᤥᤃᤧᤶᤔᤧ᤹ᤀᤥ. ᤀᤠᤏᤡ᤹ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤛᤧ ᤐᤣᤃᤡᤖᤥ॥”

᥈ “ᤀᤥᤔᤧᤳᤋᤧ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤀᤠᤱᤃᤠ᤹ ᤂᤧᤏᤧ᤹ ᤛᤠ᤹ᤖᤡᤰ ᤆᤢᤰᤛᤠ ᤆᤥ᤺ᤰᤏᤧᤖᤥ

ᤁᤧᤖᤧᤰᤗᤧ ᤂᤧᤏᤧ᤹ ᤛᤠ᤹ᤖᤡᤰ ᤜᤡᤏᤠ᤺ᤶ ᤁᤧᤶᤔᤧᤳᤗᤥ॥

᥉ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥᤒᤠ ᤕᤶᤒᤠ ᤁᤧᤜᤧᤴᤇᤡᤱᤔᤧᤸᤗᤧ

ᤂᤧᤏᤧ᤹ ᤀᤡᤱᤗᤧᤰᤁᤥ ᤁᤧᤎᤠᤛᤧᤀᤠᤱ ᤁᤧᤘᤠ᤹ᤖᤥ॥

ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤀᤰᤂᤧ ᤁᤧᤒᤠ᤺ᤳᤋᤢᤖᤥ.

‘ᤀᤠᤱᤃᤠ᤹ ᤕᤠᤰᤐᤣ᤹ᤜᤠ᤹ᤖᤧ ᤁᤢᤓᤡ᤺ᤵᤔᤠᤜᤠ᤹ᤀᤥ

ᤜᤧᤰᤁᤩᤠᤱ ᤆᤴᤈᤶᤒᤠᤍᤧᤴᤜᤠ᤹ᤀᤥ ᤁᤧᤕᤢᤱᤒᤠᤀᤠᤖᤥ

ᤜᤠ᤺ᤳᤗᤧ ᤀᤠᤱᤃᤠ᤹ ᤕᤥ ᤂᤠᤶᤒᤠᤱᤅᤥ ᤔᤢᤳᤌᤠᤔᤠ ᤛᤢᤰᤁᤠᤒᤣ᥅’

᥊ ᤁᤖ ᤁᤰᤁᤑᤡ᤺ᤰᤔᤠᤜᤠ᤹ ᤁᤢᤀᤡᤛᤡ᤺ᤰ ᤌᤠ᤺ᤱ ᤁᤧᤒᤧᤛᤠᤱ

ᤜᤧᤰᤁᤩᤠᤱ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤗᤢᤶᤔᤥ ᤜᤠᤵ ᤁᤧᤈᤥᤃᤢᤛᤠᤱ

ᤀᤠᤱᤃᤠ᤹ ᤂᤧᤏᤧ᤹ ᤂᤧᤵᤔᤥᤗᤠᤶᤒᤠ ᤕᤥ ᤔᤰᤌᤠᤏᤧᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥋ “ᤂᤧᤏᤧ᤹ ᤂᤠᤵᤌᤩ᤺ᤱ ᤁᤧᤒᤥᤱᤗᤥ᥄

ᤁᤧᤄᤢ᤺ᤵᤐᤠ ᤂᤢ᤺ᤴᤍᤪᤡᤰᤐᤠᤜᤠ᤹ ᤂᤧᤏᤧ᤹ᤀᤥ ᤔᤧᤍᤠ᤺ᤸᤗᤧ.

ᤛᤧᤴᤍᤡᤰ ᤑᤠ᤺ᤴᤍᤠᤜᤠ᤹ ᤂᤧᤏᤧ᤹ᤀᤥ ᤔᤧᤍᤠ᤺ᤸᤗᤧ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤥᤒᤠᤖᤰ ᤔᤧᤍᤣ᤹ᤖᤢᤖᤥ॥

ᤕᤠ᤺ᤸᤗᤣᤰᤜᤠ᤹ ᤔᤧᤍᤠᤀᤠᤱ ᤂᤧᤏᤧ᤹ ᤁᤧᤈᤧᤸᤗᤧᤰᤛᤧ᤹ ᤀᤡᤰᤁᤥ

ᤆᤧᤸᤗᤧᤰᤛᤣᤸᤗᤧ ᤁᤢᤈᤠ᤹ᤜᤠ᤹ ᤔᤧᤍᤢᤒᤢᤸᤗᤧ

ᤂᤧᤅᤜᤠ᤹ᤖᤧ ᤀᤠᤈᤣ᤺ᤳ ᤀᤠᤈᤧ᤺ᤳᤁ ᤔᤧᤓᤳᤇᤢ ᤔᤧᤎᤖᤥ॥

᥌ ᤁᤖ ᤀᤣᤛᤠᤘᤖᤧa ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤀᤠᤰᤂᤣᤗ᤹ᤖᤡᤰ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤒᤣ᥄

ᤂᤢᤏᤧ᤹ ᤆᤡᤰᤂᤢ ᤁᤳᤋᤢᤒᤠ ᤆᤡᤃᤰᤘᤠᤜᤠ᤹ ᤀᤠᤓᤣᤗ᤹ᤖᤡᤰ ᤔᤧᤍᤣ᤹ᤖᤢ ᤔᤧᤒᤡᤖᤢᤒᤣ᥄

᥍ “ᤂᤧᤏᤧ᤹ ᤁᤧᤖᤧᤰ ᤁᤧᤴᤍᤣ᤺ᤱ ᤁᤧᤴᤈᤢᤶ ᤗᤠᤈᤣ᤹ᤜᤠ᤹ᤖᤧ

ᤂᤧᤏᤧ᤹ ᤀᤡ᤺ᤴᤍᤥᤀᤥ ᤌᤠᤖᤡᤰ ᤁᤧᤶᤏᤠᤳ ᤁᤧᤶᤍᤧᤖᤥ.

ᤂᤧᤏᤧ᤹ ᤁᤧᤈᤢᤶ ᤁᤧᤍᤧᤱᤜᤠ᤹ᤖᤧ ᤀᤡᤱᤗᤧᤰᤁᤥ ᤁᤧᤶᤎᤠᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤜᤡᤜᤥᤳ ᤌᤧᤜᤥᤳ ᤁᤧᤶᤔᤧᤳᤗᤥ॥

ᤂᤧᤏᤧ᤹ ᤁᤧᤄᤖᤧ᤺ᤱ ᤁᤧᤈᤠᤒᤠᤜᤠ᤹ᤖᤧᤀᤣ ᤁᤧᤗᤠᤃᤡ ᤆᤧᤴ ᤔᤧᤃᤧᤛᤢᤖᤥ.

ᤁᤖ ᤁᤴ ᤐᤠ᤺ᤴᤏᤡᤴ ᤂᤧᤏᤧ᤹ ᤌᤣᤀᤠᤱ ᤏᤡᤱᤘᤠ᤹ ᤁᤧᤱᤄᤥᤛᤢᤴᤗᤥ॥

᥎ ᤂᤧᤸᤗᤧ ᤕᤠ᤺ᤴᤍᤡᤰ ᤀᤣᤍᤥᤔᤖᤧ ᤛᤡᤰᤁᤢᤶᤛᤠᤒᤠ ᤁᤢᤔᤏᤠᤜᤠ᤹

ᤜᤧᤰᤁᤩᤠᤱ ᤀᤣᤛᤠᤘᤖᤧ ᤁᤢᤃᤥ᤺ᤰᤔᤠᤀᤥᤒᤠ ᤂᤠᤛᤡᤱ ᤁᤧᤏᤡ᤺ᤵᤐᤠ ᤔᤏᤠᤜᤠ᤹

ᤌᤣ ᤀᤠᤱᤃᤠ᤹ ᤔᤧᤔᤧᤱᤅᤠᤛᤡᤱᤅᤠᤴᤒᤡ᥅” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

᥏ “ᤋᤣᤔᤠᤏᤀᤣ. ᤂᤧᤏᤧ᤹ ᤁᤧᤎᤰᤛᤢᤒᤠᤜᤠ᤹ ᤕᤱᤔᤠ ᤁᤡᤔᤠᤀᤥ ᤔᤧᤎᤠᤖᤥ.

ᤜᤧᤰᤁᤩᤠᤱ ᤀᤣᤛᤠᤘᤖᤧ ᤁᤢᤃᤥ᤺ᤰᤔᤠ ᤑᤠᤱᤈᤱ ᤁᤢᤎᤧᤃᤢ ᤔᤠᤱᤘᤠᤜᤠ᤹ᤀᤥ

ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤧᤳᤇᤡᤱᤔᤥ ᤔᤧᤎᤠᤀᤠᤱ ᤔᤧᤛᤧᤖᤢᤛᤡᤖᤥ॥”

ᤀᤣᤍᤥᤶᤔᤥ ᤐᤥ᤺ᤰᤂᤧᤒᤠ ᤂᤢᤶᤍᤡᤱᤅᤡᤸᤗᤧ ᤁᤢᤒᤢᤱ

᥇᥆ “ᤂᤧᤏᤧ᤹ ᤀᤠᤵᤑᤣᤰ ᤁᤧᤴᤛᤠ᤹ ᤕᤠᤁᤢᤒᤖᤧb ᤁᤢᤍᤰᤗᤧᤱᤘᤠᤀᤥ

ᤁᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤛᤡᤖᤡᤱᤔᤔᤥ ᤁᤧᤎᤠᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤛᤍᤠᤍᤡᤱᤗᤧ ᤗᤠᤃᤡ ᤂᤠᤵᤐᤢᤌᤩᤱ ᤁᤧᤒᤥ᤺ᤱᤗᤥ॥

᥇᥇ ᤂᤧᤏᤧ᤹ ᤔᤠ᤺ᤱᤄᤠ ᤁᤧᤕᤧᤶᤛᤡᤱᤅᤠᤱ ᤁᤧᤕᤧᤒᤧᤒᤠ ᤕᤧᤴᤏᤥ.

ᤘᤣ᤹ ᤗᤠᤈᤣ᤹ᤒᤠᤜᤠ᤹ᤖᤧ ᤁᤢᤕᤠᤱᤛᤠ ᤁᤢᤴᤎᤣᤜᤠ᤹ ᤔᤧᤏᤠᤵᤋᤢ ᤔᤧᤍᤣ᤹ᤖᤢᤖᤥ॥

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠᤜᤠ᤹ ᤂᤢᤏᤧ᤹ ᤁᤢᤗᤠᤶᤎᤣ᤺ᤳᤜᤠ᤹ᤀᤥᤗᤠᤶ

ᤔᤧᤗᤠᤛᤧᤀᤠᤱ ᤕᤖᤢᤛᤗᤧᤔᤖᤧ ᤗᤠᤃᤡ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤸᤗᤧ

ᤂᤧᤏᤧ᤹ ᤂᤧᤱᤜᤠ᤹ ᤜᤧᤰᤋᤱᤒᤠᤀᤣ ᤁᤧᤈᤥᤃᤧᤀᤠᤱ ᤁᤧᤘᤕᤧᤖᤥ॥

᥇᥈ “ᤂᤧᤏᤧ᤹ ᤀᤠᤵᤑᤣᤰ ᤁᤧᤴᤛᤠ᤹ᤖᤧ ᤁᤢᤍ᤹ᤕᤠ᤺ᤴ ᤑᤧᤖᤧᤒᤠ ᤕᤧᤴᤏᤥ

ᤂᤧᤏᤧ᤹ ᤛ᤺ᤵᤔᤠᤀᤠᤱ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ.

ᤕᤜᤢᤍᤠᤒᤠ ᤔᤏᤠᤜᤠ᤹ ᤂᤠᤵᤐᤢᤌᤩᤱ ᤔᤧᤔᤧᤃᤧᤒᤠ ᤕᤧᤴᤏᤥ

ᤂᤧᤏᤧ᤹ ᤛ᤺ᤵᤔᤠᤀᤠᤱ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ.

ᤂᤧᤱᤜᤠ᤹ᤖᤧ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤒᤠ ᤕᤧᤴᤏᤥ

ᤂᤧᤏᤧ᤹ ᤕᤶᤒᤠᤀᤠᤱ ᤜᤧᤴᤇᤡᤱᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ॥

᥇᥉ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤕᤧᤳᤋᤢᤰᤂᤣ ᤔᤧᤍᤢᤔᤢᤒᤠ ᤕᤧᤴᤏᤥ.

ᤂᤧᤏᤧ᤹ ᤂᤢᤴᤇᤡ᤹ ᤗᤠᤶᤎᤣ᤺ᤳᤜᤠ᤹ᤀᤥᤗᤠᤶ ᤗᤠ᤺ᤵᤔᤠ ᤔᤧᤴᤏᤢ᤹ᤔᤏᤠ ᤘᤕᤧᤖᤥ.

ᤂᤧᤱᤜᤠ᤹ ᤁᤧᤛᤠᤰᤐᤠ ᤋᤢᤰᤂᤣ ᤗᤠᤰᤂᤣ ᤔᤧᤈᤩᤧᤒᤠ ᤕᤧᤴᤏᤥ

ᤂᤧᤏᤧ᤹ ᤂᤧᤱᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤵᤔᤠᤛᤡ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ.

ᤂᤧᤱᤜᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤋᤢᤰᤂᤣᤀᤥ ᤔᤧᤎᤩᤧᤒᤠ ᤕᤧᤴᤏᤥ

ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤏᤠᤵᤔᤠᤛᤡ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ॥

᥇᥊ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤄᤧᤳᤇᤡᤱᤒᤠ ᤔᤏᤠᤜᤠ᤹ ᤋᤧᤶᤔᤠᤛᤡᤖᤧ ᤗᤠᤃᤡ

ᤗᤠᤶᤍᤥᤀᤥ ᤂᤧᤱᤜᤠ᤹ ᤜᤠᤱᤔᤠᤛᤡᤀᤠᤱ ᤕᤢᤱᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤣ ᤗᤠᤰᤂᤣ ᤔᤧᤍᤢᤔᤢᤒᤠ ᤕᤧᤴᤏᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤧᤜᤡᤱᤒᤠ ᤔᤏᤠᤜᤠ᤹ ᤋᤧᤶᤔᤠᤛᤡᤀᤠᤱ

ᤏᤡᤱᤔᤡ ᤜᤢᤰᤁᤥ ᤌᤠᤔᤠᤛᤡ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ॥”

ᤀᤡᤰᤛᤠᤀᤥᤒᤠ ᤛᤢᤘᤠᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤛᤧᤴ ᤆᤥᤃᤢᤛᤡ

᥇᥋ “ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤕᤜᤘᤣ ᤍᤠᤱᤒᤧᤸᤗᤧ ᤂᤢᤶᤍᤡᤱ ᤐᤡᤔᤠᤛᤡ ᤁᤢᤕᤧᤴᤏᤡᤴ ᤏᤡ᤺ᤳᤋᤠᤱ ᤋᤩᤧᤀᤠᤱ ᤘᤠ᤹ᤖᤥ॥

ᤀᤣᤍᤥᤔᤀᤣ. ᤂᤧᤏᤧ᤹ ᤀᤡᤛᤪᤠᤀᤡᤗᤧᤴ ᤀᤠᤰᤂᤣ ᤁᤧᤔᤧᤳᤋᤢᤀᤠᤱ ᤘᤕᤧ.

ᤂᤧᤏᤧ᤹ᤀᤠᤱ ᤜᤠᤒᤠ ᤜᤧᤰᤁᤣᤀᤣ ᤁᤧᤶᤔᤧᤳᤗᤥ॥

ᤂᤧᤏᤧ᤹ ᤁᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤂᤧᤏᤧ᤹ᤀᤥᤀᤣ ᤏᤢ᤺ᤱᤍᤠᤖᤥ॥

᥇᥌ ᤀᤠᤱᤃᤠ᤹ ᤀᤠᤛᤣᤛᤣ ᤁᤥ᤺ᤰᤔᤠᤀᤥ ᤁᤧᤎᤢᤅᤢᤀᤠᤱ ᤘᤕᤧᤒᤠ ᤜᤧᤰᤁᤣ.

ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤸᤗᤧᤴ ᤂᤥᤷᤕᤠᤀᤥ ᤂᤧᤏᤧ᤹ ᤏᤢ

ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤁᤧᤎᤢᤅᤢᤶᤗᤥ

ᤂᤡᤏᤡ᤹ ᤂᤠᤵᤐᤢᤌᤩᤱ ᤔᤧᤶᤒᤥᤱᤅᤣ ᤌᤠᤖᤡᤰ ᤆᤰᤔᤧᤸᤗ᤹ᤀᤣ ᤜᤠᤒᤠ ᤁᤧᤎᤢᤅᤢᤶᤔᤠᤱ ᤁᤧᤒᤳᤇᤡᤖᤥ॥

᥇᥍ “ᤁᤖ ᤛᤡᤕᤥᤏ ᤁᤥ᤺ᤰᤔᤠᤀᤥᤃ ᤛᤧ᤺ᤵᤛᤡᤱᤔᤠᤍᤧᤴ ᤐᤥᤱᤗᤥ.

ᤂᤧᤴ ᤗᤳᤇᤠ ᤛᤣᤛᤣᤒᤠᤍᤧᤴ ᤐᤥ᤺ᤱᤅᤠᤱ ᤕᤢᤱᤗᤥ॥

ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤗᤰᤂᤥᤔᤠ

ᤕᤢᤰᤜᤠ᤹ ᤂᤧᤱᤜᤠ᤹ᤖᤧ ᤀᤠᤵᤑᤣᤰ ᤕᤢᤰ ᤔᤧᤈᤥᤃᤢᤖᤥ॥

᥇᥎ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤜᤠ᤹ ᤔᤡ ᤔᤧᤒᤥᤱᤗᤥ

ᤜᤧᤰᤁᤩᤠᤱ ᤕᤥᤛᤣᤑᤖᤧ ᤁᤢᤜᤡᤶᤛᤕᤱᤜᤠ᤹ ᤔᤡᤖᤠᤰ ᤔᤧᤒᤥᤱᤗᤥ॥

ᤂᤶᤓᤩᤠᤱ ᤀᤣᤛᤠᤘᤖᤧ ᤁᤢᤜᤡᤶᤛᤕᤱᤜᤠ᤹ᤃ ᤁᤧᤜᤣᤒᤠ ᤕᤠ᤺ᤴᤛᤢᤱ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤣᤛᤠᤘᤖᤧ ᤁᤢᤜᤡᤶᤛᤕᤱᤜᤠ᤹ ᤔᤡᤔᤧᤎᤡᤰᤂᤢᤛᤡᤖᤥ॥

ᤂᤧᤒᤩᤠᤱ ᤂᤧᤱᤜᤠ᤹ ᤘᤖᤧᤱᤗᤧᤱ ᤂᤠᤵᤐᤢᤌᤩᤱ ᤔᤧᤒᤥᤱᤗᤥ

ᤀᤣᤛᤠᤘᤖᤧ ᤁᤢᤜᤡᤶᤛᤕᤱᤗᤠᤶ ᤜᤠ᤺ᤳᤋᤠᤱ ᤁᤢᤜᤡᤱᤘᤧᤳ ᤔᤧᤴᤍᤠᤱᤏᤧᤴᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤖᤥ॥

᥇᥏ “ᤏᤣᤃᤣᤒᤒᤠ ᤔᤏᤠᤜᤠ᤹ᤖᤧ ᤀᤣᤛᤠᤘᤖᤧ ᤁᤢᤃᤥ᤺ᤰᤔᤠᤜᤠ᤹ ᤔᤧᤕᤢᤰᤋᤢᤖᤥ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤜᤠ᤹ᤖᤧ ᤁᤢᤛᤡᤃᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤔᤧᤕᤢᤰᤋᤢᤖᤥ॥

ᤂᤧᤱᤜᤠ᤹ᤖᤧ ᤀᤣᤑᤪᤠᤀᤡᤔ ᤏᤢ ᤛᤠᤔᤖᤡᤕᤠᤒᤠ ᤋᤧ᤺ᤱᤃᤵᤜᤠ᤹ᤀᤠᤱ ᤔᤧᤕᤢᤰᤋᤢᤖᤥ.

ᤒᤧᤏᤩᤠᤔᤡᤏᤖᤧ ᤆᤠᤜᤡ᤺ᤴ ᤃᤡᤗᤠᤍ ᤗᤠᤈᤣ᤺ᤴ ᤕᤢᤰᤋᤢᤖᤥ॥

᥈᥆ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤀᤡᤛᤪᤠᤀᤡᤗᤡᤜᤠ᤹ᤖᤧ

ᤁᤏᤠᤏ ᤗᤠᤈᤣ᤺ᤴ ᤌᤥ ᤛᤠᤖᤐᤋ ᤌᤠᤖᤡᤰ ᤔᤧᤕᤢᤰᤋᤢᤖᤥ॥

ᤕᤖᤢᤛᤗᤧᤔᤗᤠᤶ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠ ᤛᤐᤠᤖᤠᤍᤀᤥ

ᤁᤧᤘᤠ᤹ᤒᤠᤜᤠ᤹ᤖᤧᤃ ᤏᤣᤃᤣᤒᤒᤠ ᤕᤧᤰᤕᤰᤜᤠ᤹ ᤔᤧᤕᤢᤰᤋᤢᤖᤥ॥

᥈᥇ ᤀᤣᤛᤠᤘᤖᤧ ᤁᤢᤃᤥ᤺ᤰᤔᤠᤜᤠ᤹ ᤕᤢᤰᤔᤠᤖᤧ ᤗᤠᤃᤡ

ᤌᤱ ᤁᤧᤏᤠ᤺ᤶᤒᤠᤜᤠ᤹ ᤛᤡᤕᤥᤏ ᤁᤥ᤺ᤰᤔᤠᤀᤥ ᤔᤧᤎᤥ᤺ᤰᤛᤡᤱᤗᤥ

ᤜᤧᤰᤁᤩᤠᤱ ᤜᤠᤱᤈᤢᤶᤔᤡᤱᤃ ᤕᤜᤘᤣ ᤍᤠᤱᤒᤠᤸᤗᤧᤴ ᤐᤥᤱᤗᤥ॥”

a 

᥇:᥌ ᤀᤣᤛᤠᤘᤖᤧ ᤁᤢᤛ᤻ᤛᤠᤜᤠ᤹ ᤀᤣᤍᤥᤔᤡᤀᤠᤱ ᤔᤧᤔᤧᤳᤋᤢᤛᤡ॥

b 

᥇:᥇᥆ ᤀᤣᤍᤥᤔᤡᤜᤠ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ ᤏᤧᤵᤑᤢ ᤑᤢ᤹ᤏᤢᤛᤠ᤹ ᤕᤠᤁᤢᤒ ᤏᤢ ᤀᤣᤛᤠᤘᤖᤧ ᤂᤢᤴᤇᤡ᤹ ᤌᤡᤴᤎᤠᤱ ᤛᤠᤕᤥᤒᤥᤖᤠ ᤔᤧᤘᤕᤧ॥ ᤋᤥᤗᤡᤱ ᥈᥋:᥈᥇-᥈᥌

ᤕᤥᤏᤠᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤕᤥᤏᤠᤖᤧ ᤁᤢᤛᤠᤵᤐ᤺ᤴᤏᤥ ᤗᤳᤇᤠ ᤔᤠᤱᤏᤡᤱᤘᤠ᤹ᤐᤠ᤺ᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳ॥ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤶᤔᤠ ᤔᤧᤴᤍᤧᤶᤔᤠ ᤏᤡᤱᤘᤠ᤹ ᤆᤥᤃᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤐᤕᤶ ᤕᤶᤒᤠ ᤜᤠᤱᤈᤢᤶ ᤀᤛ᤻ᤛᤢᤖᤒᤠ ᤜᤠᤱᤕᤢᤰᤏᤠ ᤏᤡᤏᤒᤣ ᤕᤧᤰᤕᤰᤁᤥ ᤐᤣᤃᤧ᤹ ᤔᤧᤳᤋᤢ॥ ᤀᤛ᤻ᤛᤢᤖᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡ ᤔᤧᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤢᤏᤧ᤹ ᤋᤣ᤹ᤔᤠᤀᤠᤱ ᤂᤧᤵᤔᤥ ᤐᤣ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴ॥ ᤕᤖᤡᤰᤋᤱᤒᤠ ᤜᤡᤴᤍᤥᤰᤜᤠ᤹ ᤐᤥ᤺ᤰᤂᤧᤒᤠ ᤀᤣᤃᤠᤱ ᤂᤢᤏᤧ᤹ ᤐᤣ᤺ᤰᤁᤠᤒᤡ ᤏᤠ᤹ᤀᤠᤒᤡ ᤗ᤹ᤖᤧᤖ ᤀᤡᤱᤈᤠ᤺ᤱᤜᤠ᤹ ᤂᤧᤶᤔᤠ ᤋᤧᤴᤍᤧ॥ ᤁᤖ ᤁᤢᤏᤢᤵᤔᤥ ᤏᤡᤏᤒᤣᤒᤠ ᤔᤏᤠᤜᤠ᤹ ᤔᤧᤜᤡᤴ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤃᤧᤳᤏᤧᤴ ᤂᤧᤒᤩᤠᤱ ᤁᤢᤏᤡᤱᤘᤠ᤹ᤀᤥ ᤁᤢᤛᤡᤰᤂᤧᤱ॥

ᤁᤴ ᤛᤠᤵᤐᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤏᤠᤘᤠᤃᤧᤴ ᤆᤀᤡ᤺ᤳ ᤛᤶᤎᤠᤱ ᤕᤢᤰ ᤁᤳᤋᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤐᤳ॥ ᤁᤖ ᤁᤴ ᤛᤠᤵᤐᤴᤏᤥ ᤏᤡᤅᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰᤏᤢ᤺ᤸᤗᤧ ᤕᤖᤡᤰ ᤗᤢᤱᤃᤢᤶᤛᤠᤒᤠ ᤏᤢ ᤕᤠᤵᤔᤡ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤆᤥᤰ ᤁᤧᤗ᤹ᤒᤠ ᤀᤥᤛᤣ᤺ᤴᤎᤠᤱ ᤐᤥ᤺ᤰᤂᤧᤀᤠᤱ ᤐᤳ. ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤀᤠᤱ ᤛᤧᤵᤔᤠᤛᤡᤖᤧ ᤁᤢᤗᤧᤰᤘᤠ᤹ ᤗᤧᤵᤔᤡ ᤐᤡᤖᤢᤛᤡᤀᤠᤱ ᤋᤠᤱᤄᤢᤛᤡᤖᤥ॥

ᤋᤠᤱᤒᤠ ᤌᤠᤔᤡᤱ

ᤕᤥᤏᤠᤴ ᤛᤣ᤺ᤰᤕᤢᤰ ᤐᤥᤱ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤱᤈᤠ᤺ᤱ ᤔᤧᤱᤄᤧᤶᤔᤏᤠᤒᤠ ᤐᤥᤱ᤹ ᥇:᥇-᥇᥍

ᤕᤥᤏᤠᤖᤧ ᤁᤢᤜᤡᤴᤇᤡᤱᤔᤠ ᤏᤢ ᤁᤢᤛᤧᤴᤗᤵ ᥈:᥇-᥇᥆

ᤏᤡᤏᤒᤣ᤺ᤸᤗᤧ ᤁᤢᤍᤰᤗᤧᤱᤘᤠ᤹ᤀᤥ ᤕᤥᤏᤠᤖᤧ ᤁᤢᤀᤡᤱᤄᤱ ᥉:᥇-᥇᥆

ᤏᤡᤏᤒᤣ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤢ ᥊:᥇-᥇᥇

ᤕᤥᤏᤠᤖᤧ ᤁᤢᤛᤠᤵᤐᤴ

ᤕᤥᤏᤠᤴ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤐᤥ᤺ᤰᤂᤧ

᥇

ᤌᤡᤰᤕᤧᤴ ᤀᤔᤡᤳᤋᤤᤖᤧ ᤁᤢᤛ᤻ᤛᤠ ᤕᤥᤏᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤅᤡᤴ ᤁᤧᤖᤧ॥

᥈ ᤂᤢᤏᤧ᤹ ᤔᤧᤳᤋᤢ. “ᤂᤧᤴ ᤛᤠ᤹ᤖᤡᤰ ᤕᤶᤒᤠ ᤕᤣᤰᤕᤰ ᤏᤡᤏᤒᤣᤀᤥ ᤐᤣᤃᤧ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠᤖᤧ᤹॥ ᤂᤧᤵᤔᤥᤒᤠ ᤔᤏᤠᤜᤠ᤹ ᤀᤠᤂᤩᤠᤖᤡᤰ ᤛᤠ᤹ᤖᤡᤰ ᤋᤠᤰᤁᤧᤓᤧᤒᤠ ᤔᤧᤈᤥᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤠ᤹॥”

᥉ ᤁᤖ ᤕᤥᤏᤠᤴ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤳᤇᤡᤱᤔᤠ ᤐᤣ᤺ᤰᤔᤠᤖᤧ ᤗᤠᤃᤡ ᤘᤣ᤹ ᤗᤧᤵᤔᤠᤱ ᤌᤠᤛᤡᤱ॥ ᤂᤢᤏᤧ᤹ ᤕᤥ ᤕᤥᤵᤐᤠ ᤕᤧᤰᤕᤰᤁᤥ ᤁᤧᤖᤧ ᤜᤧᤰᤁᤩᤠᤱ ᤂᤧᤵᤔᤥ ᤂᤢᤏᤧ᤹ ᤋᤷᤛᤡᤛ᤻ ᤗᤧᤵᤔᤠᤱ ᤁᤧᤒᤣ᤺ᤰᤐᤠ ᤗᤳᤇᤠ ᤘᤠᤗᤠᤎᤠᤎᤡᤰ ᤂᤥᤛᤢ॥ ᤜᤧᤰᤁᤩᤠᤱ ᤋᤷᤛᤡᤛ ᤐᤣ᤺ᤰᤔᤠ ᤑᤠ᤹ᤀᤠᤱ ᤑᤠ᤹ᤕᤠᤱ ᤜᤢᤅᤢᤀᤠᤱ ᤘᤠᤗᤠᤎᤠᤀᤥ ᤗᤠᤛᤧ॥ ᤋᤷᤛᤡᤛᤀᤥ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠ᤺ᤱᤄᤠ ᤐᤥ᤺ᤱᤅᤠ᤹ ᤁᤧᤗ᤹ᤒᤠ ᤂᤢᤏᤧ᤹ ᤀᤡ᤺ᤳᤋᤢᤀᤠᤱ ᤘᤕᤧ॥

᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤘᤖ᤺ᤱᤅᤥ ᤛᤠ᤹ᤖᤡᤰ ᤕᤶᤒᤠ ᤛᤢᤖᤡ᤺ᤳ ᤁᤣᤈᤱ ᤜᤢᤛᤢ॥ ᤘᤖ᤺ᤱᤅᤥ ᤛᤠ᤹ᤖᤡᤰ ᤕᤶᤒᤠ ᤛᤢᤖᤡ᤺ᤳ ᤁᤣᤈᤱ ᤜᤢᤖᤧ ᤜᤧᤰᤁᤩᤠᤱ ᤘᤠᤗᤠᤎᤠ᤺ᤴ ᤂᤵᤔᤧᤴ ᤕᤖᤧᤒᤣ॥

᥋ ᤘᤠᤗᤠᤎᤠᤀᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤃᤡᤛᤧ ᤜᤧᤰᤁᤩᤠᤱ ᤁᤢᤓᤠ᤹ᤖᤧ ᤗᤠᤃᤡ ᤀᤠᤒᤠᤅᤣ ᤀᤠᤒᤠᤅᤣ ᤂᤢᤴᤇᤡ᤹ ᤔᤠᤱᤜᤠ᤹ ᤐᤣᤗᤡ ᤑᤠᤰᤔᤠ ᤔᤧᤜᤣ᤺ᤰᤋᤢᤛᤡ॥ ᤂᤧᤴ ᤀᤣᤃᤠᤱ ᤘᤠᤗᤠᤎᤠ᤺ᤴ ᤔᤧᤏᤡ᤺ᤵᤏᤧᤸᤗ ᤑᤠ᤹ᤀᤠᤱ ᤆᤡᤃᤰᤘᤠᤜᤠ᤹ ᤘᤖ᤺ᤱᤅᤥ ᤗᤠᤵᤑᤢᤔᤠ ᤔᤧᤜᤣ᤺ᤰᤋᤢ॥ ᤁᤖ ᤕᤥᤏᤠᤴ ᤘᤠᤗᤠᤎᤠ᤺ᤸᤗᤣ ᤕᤥ ᤁᤢᤛᤡᤃᤠᤱᤒᤠ ᤆᤡᤃᤰᤘᤠ ᤕᤢᤱᤔᤠᤍᤧᤴᤏᤥ ᤔᤢᤖᤢᤰ ᤂᤠᤖᤢᤰ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥

᥌ ᤘᤠᤗᤠᤎᤠ ᤁᤧᤗᤥ᤺ᤱᤒᤠ ᤌᤰᤋᤢᤶᤒᤧᤸᤗᤧ ᤂᤢᤏᤧ᤹ ᤂᤧᤵᤔᤥ ᤋᤢᤔᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤁᤧᤀᤡᤶᤔᤠᤱ ᤌᤣ ᤁᤧᤈᤥ᤺ᤰᤁᤠᤱ ᤁᤧᤏᤧᤒᤠ᥅ ᤐᤥᤃᤧ᤹ᤀᤠᤱ ᤁᤧᤏᤡᤱᤘᤠᤑᤢᤔᤠᤱᤅᤡᤴ ᤁᤢᤓᤠ᤹ᤖᤣ ᤗᤠᤃᤡ ᤐᤣᤗᤡ ᤑᤠᤰᤋᤧ᤹॥ ᤂᤢᤏᤧ᤹ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤁᤠᤱ ᤀᤠᤏᤡ᤹ ᤜᤡᤱᤔᤧᤴ ᤛᤧ᤺ᤵᤋᤢ ᤀᤠᤒᤡᤒᤡ॥”

᥍ ᤘᤠᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤏᤡ᤹ ᤛᤡᤱᤈᤣ᤺ᤰ ᤀᤧᤰᤂᤢᤶ ᤛᤠ᤹ᤖᤢᤶ ᤜᤠ᤺ᤳᤗᤧ ᤆᤥᤃᤢᤸᤗᤧ ᤁᤴ ᤋᤢᤰᤂᤣ᤺ᤴ ᤀᤠᤏᤡ᤹ ᤛᤶᤎᤠᤱ ᤋᤩᤧᤒᤠᤒᤣ॥” ᤂᤧᤱᤜᤠ᤹ᤖᤧ ᤛᤡᤱᤈᤣ᤺ᤰ ᤔᤧᤀᤧᤰᤂᤢ ᤜᤧᤰᤁᤩᤠᤱ ᤕᤥᤏᤠᤖᤧ ᤁᤢᤔᤡᤱᤅᤥ ᤆᤢᤰᤋᤧ॥

᥎ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤗᤢ. ᤀᤠᤸᤗ ᤀᤠᤔᤧᤳᤋᤧ᤹ ᤜᤠ᤺ᤳᤗᤧ ᤆᤥᤃᤢᤸᤗᤧ ᤁᤴ ᤕᤧᤳᤋᤢᤰᤂᤣ᤺ᤴ ᤀᤠᤏᤡ᤹ ᤛᤶᤎᤠᤱ ᤆᤢᤰᤋᤧᤒᤠᤒᤣ᥅ ᤂᤧᤏᤧ᤹ ᤌᤧᤔᤠ ᤕᤠ᤺ᤶᤒᤰ ᤁᤧᤈᤥᤰ᥅ ᤀᤠᤳᤋᤠᤴᤏᤢ ᤁᤧᤍᤩᤧᤒᤠ᥅ ᤂᤧᤏᤧ᤹ ᤀᤠᤳᤋᤡ ᤗᤠᤈᤣᤒᤠᤏᤧ᥅ ᤂᤧᤏᤧ᤹ ᤀᤠᤳᤋᤡᤴ ᤛᤢᤒᤠᤱᤛ᤻ᤔᤠᤏᤧᤒᤣ᥅”

᥏ ᤕᤥᤏᤠ᤺ᤸᤗᤧ ᤏᤢᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤜᤡᤒᤪᤢᤀᤠ॥ ᤆᤫᤠ᤺ᤳ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤏᤧᤵᤔᤠᤱ ᤁᤧᤈᤥ᤺ᤰᤐᤠ ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤜᤘᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤘᤠ ᤔᤧᤳᤋᤢᤱ॥”

᥇᥆ ᤕᤜᤘᤣ ᤍᤠᤱᤒᤠᤗᤠᤶ ᤂᤧᤳᤇᤡᤱᤒᤠ ᤐᤠ᤺ᤴᤏᤡᤴ ᤕᤥᤏᤠᤖᤧ ᤂᤣᤱᤜᤠ᤹ ᤆᤧᤰᤋᤢᤛᤡ॥

ᤘᤠᤗᤠᤎᤠ ᤁᤧᤗᤥ᤺ᤱᤒᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ᤃ ᤁᤡᤵᤔᤠ ᤁᤧᤄᤢᤒᤠ ᤕᤠ᤺ᤶᤒᤰᤏᤧ ᤁᤧᤈᤥᤃᤢᤖᤧᤳᤇ॥”

᥇᥇ ᤛᤢᤖᤡ᤺ᤳ ᤁᤣᤈᤱᤅᤡᤴ ᤆᤰᤔᤧᤸᤗ᤹ᤀᤣ ᤐᤥᤖᤧᤖ ᤐᤳᤇᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤘᤠᤗᤠᤎᤠ ᤁᤧᤗᤥᤱᤒᤠᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤗᤠᤵᤋᤢ. “ᤛᤢᤖᤡ᤺ᤳ ᤁᤣᤈᤱᤅᤡᤴ ᤆᤰ ᤌᤠᤖ ᤆᤥ᤺ᤰᤔᤠᤖᤣ ᤗᤠᤃᤡ ᤀᤠᤏᤡᤃᤧ ᤂᤧᤏᤧ᤹ ᤌᤧᤔᤠ ᤔᤧᤳᤋᤠᤛᤡᤃᤧᤒᤠᤒᤣ᥅”

᥇᥈ ᤕᤥᤏᤠᤖᤧ ᤏᤢᤃᤵ ᤐᤡᤖᤢᤛᤡ. “ᤀᤠᤱᤃᤠ᤹ ᤘᤖ᤺ᤱᤅᤥ ᤗᤠᤵᤀᤠᤓᤢᤛᤧ᤹ ᤜᤧᤰᤁᤩᤠᤱ ᤘᤖ᤺ᤱᤅᤡᤏ ᤆᤡᤈᤡ ᤕᤧᤶᤕᤧᤶ ᤐᤥᤱ᤹॥ ᤀᤠᤱᤃᤠ᤹ ᤆᤥᤃᤢᤱᤅᤡᤸᤗᤧ ᤁᤴ ᤛᤢᤖᤡ᤺ᤳ ᤁᤣᤈᤱᤅᤥ ᤂᤡᤏᤡ᤹ ᤁᤧᤎᤩᤧ᤹ᤀᤡᤒᤠ ᤑᤠ᤹ᤀᤠᤱ ᤏᤡᤛᤢᤱ॥”

᥇᥉ ᤜᤧᤰᤁᤣᤛᤠᤱ ᤘᤠᤗᤠᤎᤠ᤺ᤴ ᤁᤢᤛᤢᤰᤐᤥ ᤌᤠᤖᤡᤰ ᤋᤣ᤹ᤔᤠ ᤑᤠ᤹ᤀᤠᤱ ᤘᤠᤗᤠᤎᤠ ᤁᤧᤗᤥᤱᤒᤠᤜᤠ᤹ᤖᤧ ᤆᤠᤸᤗᤡᤰ ᤔᤧᤈᤠᤃᤢ॥ ᤁᤖ ᤛᤢᤖᤡ᤺ᤳ ᤁᤣᤈᤱᤅᤡᤴ ᤀᤠᤸᤗᤛᤠᤱ ᤆᤠᤸᤗᤡᤰ ᤐᤥᤖᤧᤖ ᤐᤳᤇᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤧᤴᤏᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤐᤣᤗᤡ ᤔᤧᤓᤠᤰᤋᤢᤖ ᤔᤧᤀ᤺ᤰᤋᤧ. “ᤕᤜᤘᤣ ᤍᤠᤱᤒᤠᤀᤣ᥄ ᤀᤠᤏᤡᤃᤧ ᤐᤣᤗᤡ ᤑᤠᤰᤁᤠᤛᤡᤃᤧ. ᤁᤴ ᤔᤏᤠ᤺ᤸᤗᤧ ᤁᤢᤜᤡᤱᤔᤧᤸᤗᤧ ᤁᤢᤗᤧᤰᤘᤠᤀᤥ ᤀᤠᤏᤡᤃᤧ ᤜᤡᤱᤔᤴ ᤔᤧᤍᤣ᤹ᤖᤧᤴᤏᤧ᤹ᤀᤥ᥄ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤧᤏᤧ᤹ᤀᤣ ᤗᤰᤐᤧᤴᤛᤠᤒᤠ ᤁᤧᤘᤠ᤹॥ ᤁᤴ ᤁᤧᤖᤧᤰ ᤜᤠᤒᤠ ᤂᤧᤏᤧ᤹ᤀᤣ ᤐᤥ᤺ᤱᤔᤠ ᤁᤧᤒᤠᤱᤄᤢᤒᤠᤖᤥ॥”

᥇᥋ ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤖᤧ ᤕᤥᤏᤠᤴ ᤔᤧᤒᤰᤂᤢᤀᤠᤱ ᤁᤧᤜᤢ᤺ᤰᤐᤠᤖ ᤁᤧᤒᤵᤐᤠ ᤘᤖ᤺ᤱᤅᤥ ᤗᤠᤵᤔᤧᤓᤢᤛᤢ ᤜᤧᤰᤁᤩᤠᤱ ᤘᤖ᤺ᤱᤅᤡᤴ ᤂᤡᤔᤥ ᤆᤡᤈᤡ ᤕᤧᤶᤕᤧᤶ ᤐᤥ᤺ᤰᤂᤧᤀᤠᤱ ᤆᤡᤵᤋᤢ॥

᥇᥌ ᤜᤧᤰᤁᤣ ᤐᤥ᤺ᤰᤂᤧᤒᤠᤸᤗᤧ ᤂᤧᤴ ᤘᤠᤗᤠᤎᤠ ᤁᤧᤗᤥᤱᤒᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤔᤧᤃᤡᤖᤢ ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤛᤡᤍᤢᤱᤈᤓᤠ ᤔᤧᤍᤥ᤺ᤴᤍᤢᤀᤠᤱ ᤁᤢᤛᤧᤘᤠ ᤆᤥ᤺ᤰᤔᤠ ᤔᤠᤱᤜᤧᤰ ᤔᤧᤈᤥᤃᤢ॥

᥇᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤗᤳᤇᤠ ᤛᤠ᤹ᤖᤡᤰ ᤕᤶᤒᤠ ᤅᤠ᤺ᤸᤗᤧ ᤕᤥᤏᤠᤴ ᤗᤖᤢᤍᤣᤛᤢ ᤜᤧᤰᤁᤩᤠᤱ ᤂᤧᤴ ᤅᤠ᤺ᤸᤗᤧ ᤁᤢᤛᤠᤰᤐᤥ᤺ᤰᤐᤥ ᤂᤢᤏᤧ᤹ ᤛᤢᤶᤕᤧᤴ ᤏᤢ ᤛᤢᤶᤛᤧᤴ ᤌᤠᤖᤡᤰ ᤕᤠᤃᤧᤖᤥ॥

ᤕᤥᤏᤠ᤺ᤸᤗᤧ ᤁᤢᤒᤣᤗᤡᤃᤧᤴ ᤋᤢᤘᤠ

᥈

ᤕᤥᤏᤠ᤺ᤸᤗᤧ ᤅᤠ᤺ᤸᤗᤧ ᤁᤢᤛᤠᤵᤐᤥ᤺ᤰᤐᤥᤗᤠᤶ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤋᤢ-

᥈ “ᤕᤜᤘᤣ ᤍᤠᤱᤒᤠᤀᤣ. ᤀᤠᤱᤃᤠ᤹ ᤀᤠᤍᤢᤰᤂᤣᤀᤥ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤏᤢᤃᤵ ᤁᤧᤒᤡᤖᤠᤱᤗᤥ॥

ᤀᤠᤱᤃᤠ᤹ ᤕᤥ ᤗᤢᤶᤒᤠ᤺ᤳᤋᤥᤗᤠᤶᤒᤠ ᤁᤢᤓᤠ᤹ᤖᤧ ᤗᤠᤃᤡ ᤀ᤺ᤰᤋᤠᤱᤅᤠᤱ ᤐᤣᤗᤡ ᤑᤠᤰᤏᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤒᤣᤗᤡ᤺ᤴ ᤁᤧᤄᤧᤵᤛᤢᤖᤥ॥

᥉ ᤂᤧᤏᤧ᤹ ᤀᤠᤱᤃᤠ᤹ ᤘᤖ᤺ᤱᤅᤡᤸᤗᤧ ᤁᤢᤛᤡᤃᤠᤱ.

ᤂᤧᤸᤗᤧᤀᤠᤱ ᤕᤥ ᤁᤢᤛᤡᤃᤠᤱ ᤗᤣᤵᤔᤠᤱ ᤗᤠᤵᤁᤧᤓᤢᤛᤠᤱᤗᤥ.

ᤂᤧ᤹ᤕᤥ ᤀᤠᤱᤃᤠ᤹ ᤆᤫᤠ᤺ᤳᤋᤡᤸᤗᤧ ᤁᤒᤪᤡᤱ ᤁᤒᤠᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤢᤰᤛᤠᤶᤒᤠ ᤘᤠᤓᤧᤸᤗᤧᤱᤜᤠ᤹ ᤀᤠᤛᤶᤎᤠᤱ ᤜᤢ᤺ᤰᤋᤧᤖᤥ॥

᥊ ᤁᤧᤍᤰᤁᤪᤢᤶᤒᤥᤗᤠᤶ ᤁᤧᤏᤠ᤺ᤳᤋᤠᤱ ᤁᤧᤍᤣᤛᤠᤱ ᤁᤧᤗ᤹ᤒᤠ ᤀᤠᤱᤃᤠ᤹ ᤀᤡ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤧᤛᤣᤛᤣ ᤔᤠᤱᤜᤡᤶᤔᤡᤴ ᤔᤧᤏᤡᤀᤠᤴᤒᤡᤗᤠ ᤗ᤹ᤖᤠᤱᤗᤥ॥

᥋ ᤀᤠᤛᤶᤎᤠᤱ ᤆᤫᤠ᤺ᤳᤋᤡᤴ ᤜᤢ᤺ᤰᤋᤧᤀᤠᤱ ᤀᤠᤛᤰᤔᤠ ᤛᤠᤰᤋᤠᤱ ᤐᤡᤖᤠᤱᤗᤥ.

ᤘᤖ᤺ᤱᤅᤡᤴᤗᤧ ᤂᤰᤐᤧᤳ ᤏᤡ᤺ᤵᤛᤠᤱᤗᤥ.

ᤀᤠᤎᤧᤃᤣ᤺ᤰᤐᤥ ᤘᤖ᤺ᤱᤅᤥᤒᤠ ᤕᤠ᤺ᤴᤜᤠ᤹ ᤁᤡᤳᤇᤡᤱᤗᤥ॥

᥌ ᤀᤠᤱᤃᤠ᤹ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤖᤧ ᤁᤢᤛᤡᤃᤠᤱᤒᤠ ᤔᤢ ᤁᤢᤜᤠᤰᤁᤥ ᤁᤧᤖᤠᤱᤗᤥ.

ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱ ᤁᤧᤖᤠᤱᤗᤥ.

ᤂᤧᤸᤗᤧ ᤁᤢᤗᤠᤶᤎᤣ᤺ᤳᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤛᤢᤒᤧᤀᤠᤱ ᤐᤳᤗᤥ॥

ᤁᤖ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠ ᤗᤢᤶᤒᤠ᤺ᤳᤋᤥᤗᤠᤶ

ᤁᤢᤜᤡᤱᤘᤧᤳ ᤁᤧᤏᤢ᤺ᤰᤋᤠᤱ ᤁᤧᤎᤠᤰᤋᤠᤱᤗᤥ॥

᥍ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤐᤣᤖ ᤐᤳᤇᤧᤖᤥ

ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤣ ᤀᤠᤱᤃᤠ᤹ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤖᤥ

ᤜᤧᤰᤁᤩᤠᤱ ᤁᤧᤛᤣᤛᤣ ᤔᤠᤱᤜᤡᤶᤔᤥ ᤀᤠᤒᤣᤗᤡᤃᤧᤴ ᤋᤢᤘᤠ᤺ᤴ ᤁᤧᤄᤧᤵᤛᤢᤖᤥ॥

᥎ ᤀᤠᤳᤋᤡᤴᤜᤠ᤹ᤖᤧ ᤜᤏᤧᤒᤠ ᤏᤠᤘᤠ ᤆᤀᤡ᤺ᤳᤜᤠ᤹ ᤔᤠᤱᤔᤧᤄᤕᤢᤛᤡ᤹.

ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤛᤧᤘᤠ ᤆᤥ᤺ᤰᤔᤠ ᤔᤧᤗᤧᤖᤢᤀᤠᤱ ᤔᤧᤘᤠ᤹ᤖᤥ॥

᥏ ᤁᤖ ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤠᤖᤠ ᤑᤥᤛᤢᤱᤗᤥ.

ᤂᤧᤏᤧ᤹ᤀᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤧᤳᤋᤢᤱᤗᤥ॥

ᤛᤧᤴᤗᤵᤐᤡᤴ ᤕᤜᤘᤣ ᤍᤠᤱᤒᤠᤴᤗᤠᤶ ᤋᤠᤖᤥ॥”

᥇᥆ ᤜᤧᤰᤁᤣ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤅᤠ᤺ᤴ ᤀᤡᤱᤈᤠ᤺ᤱ ᤐᤡᤖᤢ. ᤜᤧᤰᤁᤩᤠᤱ ᤅᤠ᤺ᤸᤗᤧ ᤕᤥᤏᤠᤴ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤗᤠᤰᤁᤠ᤺ᤳ ᤀᤛᤢ ᤗ᤺ᤳᤋᤢᤖᤥ॥

ᤕᤥᤏᤠᤖᤧ ᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ

᥉

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤅᤡᤴ ᤕᤠᤶᤔᤥ ᤌᤡᤰᤗᤧᤱ ᤕᤥᤏᤠᤀᤥ ᤁᤧᤖᤧ॥

᥈ ᤂᤢᤏᤧ᤹ ᤔᤧᤳᤋᤢ. “ᤛᤠ᤹ᤖᤡᤰ ᤕᤶᤒᤠ ᤏᤡᤏᤒᤣ ᤕᤧᤰᤕᤰᤁᤥ ᤂᤧᤏᤧ᤹ ᤐᤣᤃᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤐᤡᤔᤠ ᤀᤡ᤺ᤳᤏᤧᤒᤠ ᤀᤡᤱᤄᤱᤅᤡᤴ ᤂᤧᤵᤔᤥᤒᤠ ᤔᤏᤠᤜᤠ᤹ ᤆᤧᤰᤋᤧᤛᤣ᤹॥”

᥉ ᤕᤥᤏᤠᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤋᤧᤴᤍᤧ ᤜᤧᤰᤁᤩᤠᤱ ᤏᤡᤏᤒᤣ ᤐᤣ॥ ᤏᤡᤏᤒᤣ ᤕᤧᤰᤕᤰᤁᤡᤴ ᤛᤠ᤹ᤖᤡᤰ ᤕᤶᤒᤠ ᤆᤥᤃᤧ. ᤂᤣᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤧᤰᤕᤰᤁᤡᤴ ᤛᤢᤶ ᤕᤧᤴᤗᤧᤖᤰ ᤂᤠᤖᤠᤰ ᤗᤔᤠ ᤛᤢᤰᤁᤧᤍᤧᤵᤐᤠ ᤆᤥᤃᤧ॥

᥊ ᤕᤥᤏᤠᤴ ᤕᤧᤰᤕᤰᤁᤥ ᤗᤠᤛᤧᤀᤠᤱ ᤌᤡᤰᤕᤠ᤺ᤴᤒᤠ ᤗᤠ᤺ᤶᤍᤡᤰ ᤗᤠᤱᤄᤣᤃᤧ ᤂᤧᤒᤩᤠᤱ ᤀᤰᤂᤣ ᤐᤠ᤺ᤳᤋᤢᤖ ᤀᤡᤱᤓ᤺ᤴ ᤆᤥᤃᤢ. “ᤀᤠᤸᤗ ᤁᤣᤍᤠᤒᤠ ᤗᤡᤒᤥᤱ ᤕᤧᤴᤏᤥ ᤏᤡᤏᤒᤣ᤺ᤴ ᤆᤡᤸᤗᤧᤰ ᤗᤧᤱ॥”

᥋ ᤏᤡᤏᤒᤣᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤥ ᤏᤛᤠ᤺ᤴ ᤔᤧᤈᤥᤃᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤴᤇᤡ᤹ ᤏᤡᤱᤘᤠ᤹ ᤗᤥᤖᤧᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤔᤠᤖᤧ ᤗᤠᤃᤡ ᤁᤧᤖᤧᤰ ᤆᤠᤏᤧᤳᤋᤥ ᤕᤢᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤡ᤺ᤴᤎᤥ ᤔᤧᤈᤥᤃᤢ॥ ᤂᤧᤱᤜᤠ᤹ ᤕᤶᤒᤠ ᤆᤢᤰᤐᤠ ᤁᤧᤖᤧᤰᤗᤧ ᤛᤠᤃᤡ ᤋᤣ᤺ᤳ ᤔᤧᤈᤠᤰᤂᤢᤀᤠᤱ ᤀᤠᤒᤠᤅᤣ ᤔᤧᤜᤡᤴᤍᤧᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤔᤧᤈᤥᤃᤢ॥

᥌ ᤏᤡᤏᤒᤣᤒᤠ ᤜᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤁᤢᤜᤠᤱ ᤕᤢᤰᤏᤠᤀᤥᤏᤢ ᤐᤥᤃᤧ ᤜᤧᤰᤁᤩᤠᤱ ᤁᤢᤜᤠᤱᤈᤠᤱᤅᤡᤴ ᤑᤧᤴᤍᤢ ᤂᤧᤒᤩᤠᤱ ᤛᤠᤃᤡ ᤋᤣ᤺ᤳ ᤆᤠᤰᤛᤡᤱᤅᤠᤱ ᤂᤠᤵᤐᤢᤀᤥ ᤕᤢᤱᤛᤡᤱ॥

᥍ ᤂᤢᤏᤧ᤹ ᤏᤡᤏᤒᤣᤛ᤻ᤔᤠ ᤔᤏᤠᤜᤠ᤹ ᤀᤰᤋᤱᤒᤠ ᤀᤡᤱᤈᤠ᤺ᤱ ᤜᤠᤰᤋᤢᤛᤡ. “ᤁᤴ ᤜᤠᤱᤅᤡᤴ ᤏᤢ ᤜᤠᤱᤕᤶᤒᤢ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤱᤈᤠ᤺ᤱᤗᤥ॥ ᤜᤠ᤺ᤳᤗᤧᤀᤠᤱ ᤜᤧᤴᤏᤠᤱ ᤔᤧᤈᤏᤧᤴᤗ॥ ᤁᤧᤖᤧᤰ ᤔᤏᤠᤜᤠ᤹. ᤐᤡᤳᤜᤠ᤹ ᤜᤧᤰᤁᤩᤠᤱ ᤔᤧᤸᤗᤢᤰ ᤔᤧ᤺ᤴᤍᤠᤰᤜᤠ᤹ᤖᤧ ᤆᤠᤔᤠ ᤌᤢᤱᤔᤠ ᤔᤧᤏᤢ᤹ᤏᤧᤴ॥

᥎ ᤁᤧᤖᤧᤰ ᤔᤏᤠ ᤏᤢ ᤌᤰᤛᤠᤜᤠ᤹ᤖᤧ ᤔᤣᤖᤡᤱᤎᤰᤔᤠᤖᤧ ᤗᤠᤃᤡ ᤛᤠᤃᤡ ᤋᤣ᤺ᤳ ᤆᤠᤱᤔᤠ ᤐᤥ᤺ᤱ᤹॥ ᤁᤧᤖᤧᤰᤗᤧ ᤏᤡᤱᤘᤠ᤹ ᤐᤡᤔᤠᤀᤠᤱ ᤋᤢᤘᤠ ᤆᤥ᤺ᤰᤔᤠ ᤐᤥ᤺ᤱ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤑᤧᤴ ᤕᤠ᤺ᤶᤒᤰᤜᤠ᤹ ᤏᤢ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤜᤠ᤹ ᤗᤧᤵᤔᤠ ᤐᤥ᤺ᤱ᤹॥

᥏ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤺ᤴ ᤏᤢ᤺ᤰᤋᤢ᤹ ᤜᤧᤰᤁᤩᤠᤱ ᤀᤠᤏᤡ᤹ ᤗᤧᤵᤔᤠᤱᤒᤠ ᤁᤢᤛᤠᤰᤁᤧᤴᤏᤡᤴ ᤆᤰ ᤌᤠᤛᤢᤒᤡᤗᤠ ᤂᤧᤒᤩᤠᤱ ᤀᤠᤏᤡ᤹ ᤀᤠᤶᤔᤧᤰᤏᤧᤴ॥”

᥇᥆ ᤂᤧᤱᤜᤠ᤹ᤖᤧ ᤌᤣ ᤔᤧᤈᤥᤃᤢ ᤜᤧᤰᤁᤩᤠᤱ ᤀᤠᤓᤣᤗ᤹ᤖᤡᤰ ᤂᤢᤴᤇᤡ᤹ ᤋᤠᤵᤑᤧ᤺ᤶᤒᤠ ᤆᤥ᤺ᤰᤔᤠ ᤐᤠ᤺ᤴᤗᤠᤶ ᤔᤧᤏᤢ᤺ᤰᤂᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤛᤢ॥ ᤂᤧᤒᤩᤠᤱ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤧ ᤜᤧᤰᤁᤩᤠᤱ ᤂᤡᤏᤡ᤹ ᤂᤠᤵᤐᤢᤌᤩᤱ ᤆᤥ᤺ᤰᤏᤡᤱ ᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤔᤧᤈᤥᤃᤢᤴᤗᤥ॥

ᤕᤥᤏᤠ᤺ᤸᤗᤧ ᤁᤢᤛᤠᤰᤁᤧᤴ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ

᥊

ᤁᤖ ᤁᤴ ᤐᤠ᤺ᤴᤏᤡᤴ ᤕᤥᤏᤠᤖᤧ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤔᤧᤎᤠᤅᤧᤴ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠ᤺ᤰᤗᤧ᤹ᤖᤧ॥

᥈ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ. “ᤕᤜᤘᤣ ᤍᤠᤱᤒᤠᤀᤣ. ᤌᤣ ᤀᤠᤛᤣ᤺ᤴᤇᤠ ᤀᤠᤱᤃᤠ᤹ ᤜᤡᤶᤔᤥᤏᤢ ᤗ᤺ᤶᤔᤠ ᤋᤃᤡᤀᤣ ᤂᤧᤏᤧ᤹ ᤀᤰᤂᤣᤀᤣ ᤁᤣᤈᤥᤃᤢ ᤑᤠ᤹ᤀᤠᤱ ᤀᤠᤱᤃᤠ᤹ ᤔᤧᤶᤒᤠ᤺ᤵᤐᤠᤴᤒᤡ᥅ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤋᤷᤛᤡᤛ ᤗᤣᤵᤔᤠᤱ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤀᤠᤛᤢᤰᤛᤢᤰ ᤏᤡᤱᤘᤠ᤹ ᤆᤥᤃᤢᤱ॥ ᤂᤧᤏᤧ᤹ ᤔᤡ᤺ᤶᤈᤡᤍᤠᤱᤒᤠ. ᤗᤢᤱᤃᤢᤶᤛᤠᤒᤠ. ᤛᤍᤠᤍᤡᤱ ᤏᤠᤛᤡ ᤁᤧᤎ᤺ᤵᤐᤠ. ᤛᤍᤠᤍᤡᤱ ᤗᤢᤱᤔᤠ᤹ ᤀᤠᤍᤢᤰᤋᤢᤰᤐᤠ ᤏᤡᤱᤘᤠ᤹ᤑᤢᤔᤠᤱᤏᤧᤖᤥ. ᤂᤧᤏᤧ᤹ ᤀᤠᤒᤠᤅᤣ ᤁᤧᤏᤡᤱᤘᤠ᤺ᤴ ᤁᤧᤏᤢ᤺ᤰᤋᤢ᤹ ᤂᤧᤒᤩᤠᤱ ᤂᤢᤶᤍᤡᤱ ᤁᤧᤶᤒᤡᤖᤢᤛᤡᤴ᤹ ᤑᤠ᤹ᤀᤠᤱ ᤀᤠᤱᤃᤠ᤹ ᤏᤡᤛᤢᤱ॥

᥉ ᤕᤜᤘᤣ ᤍᤠᤱᤒᤠᤀᤣ. ᤀᤠᤸᤗ ᤀᤠᤕᤠᤶᤛᤠᤶᤔᤡᤴ ᤋᤣ᤹ᤖᤧ᤹॥ ᤀᤠᤸᤗ ᤀᤠᤱᤃᤠ᤹ ᤜᤡᤱᤔᤠᤏᤢ᤺ᤸᤗᤣ ᤛᤡᤔᤠᤀᤣ ᤏᤢᤒᤠ ᤐᤥᤱᤗᤥ॥”

᥊ ᤕᤜᤘᤣ ᤍᤠᤱᤒᤧᤸᤗᤧ ᤏᤢᤃᤵ ᤐᤡᤖᤢ. “ᤂᤧᤏᤧ᤹ ᤕᤠ᤺ᤰᤗᤧ᤹ᤔᤠ ᤕᤢᤰ ᤁᤧᤃᤳᤋᤢᤒᤡ᥅”

᥋ ᤂᤧᤒᤩᤠᤱ ᤕᤥᤏᤠᤴ ᤕᤧᤰᤕᤰᤁᤡᤸᤗᤧ ᤏᤠᤶᤃᤧᤳ ᤗᤧᤵᤔᤠᤱ ᤗ᤺ᤴᤍᤧᤒᤣᤀᤠᤱ ᤌᤡᤰᤋᤧᤴᤏᤥ ᤕᤢᤱᤛᤡᤱ॥ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤃᤡ ᤗᤳᤇᤠ ᤋᤠᤖᤠ᤺ᤶᤎᤡᤰ ᤋᤠ᤹ᤖᤢᤀᤠᤱ ᤂᤧᤴ ᤏᤠᤶᤈᤡ᤺ᤰᤂᤥ᤹ᤀᤥ ᤕᤢᤱᤛᤡᤱ॥ ᤜᤧᤰᤁᤩᤠᤱ ᤏᤡᤏᤒᤣ ᤕᤧᤰᤕᤰᤁᤡᤴ ᤜᤧᤴ ᤐᤥ᤺ᤱᤅᤡ ᤑᤠ᤹ᤀᤠᤱ ᤂᤧᤴ ᤀᤥᤔᤧᤵᤔᤠᤖᤧ ᤗᤠᤃᤡ ᤜᤠᤱᤄᤢᤖ ᤕᤢᤅᤧ॥

᥌ ᤜᤧᤰᤁᤣ᤺ᤸᤗᤧ ᤕᤥᤏᤠ᤺ᤸᤗᤧ ᤏᤠᤶᤈᤡᤂᤥ᤹ ᤂᤥᤛᤢᤖ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤑᤢᤱᤘᤧᤳᤋᤡᤸᤗᤧ ᤁᤢᤒᤢᤱᤎᤡᤰ ᤗᤡᤅᤧᤖ ᤕᤠ᤺ᤴᤍᤢ॥ ᤂᤧᤴ ᤑᤢᤱᤘᤧᤳᤋᤡᤸᤗᤧ ᤁᤢᤒᤢᤱᤅᤡᤴ ᤏᤡᤛᤢᤀᤠᤱ ᤕᤥᤏᤠᤴ ᤛᤠ᤹ᤖᤡᤰ ᤛ᤺ᤳᤋᤧ॥

᥍ ᤁᤖ ᤁᤢᤏᤠᤶᤍᤠ᤺ᤵᤔᤠ ᤂᤠᤀᤥ᤺ᤵᤔᤠ ᤀᤡ᤺ᤳᤋᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤑᤢᤱᤘᤧᤳᤋᤡᤸᤗᤧ ᤁᤢᤒᤢᤱᤅᤡᤴ ᤂᤰᤋᤢᤖ ᤑᤠ᤹ᤀᤠᤱ ᤗᤳᤇᤠ ᤂᤠ᤹ᤘᤍᤡ᤺ᤰᤐᤠ ᤌᤡᤰ ᤐᤠᤱᤄᤢ॥ ᤂᤧᤒᤩᤠᤱ ᤂᤧᤸᤗᤧ ᤂᤧᤴ ᤂᤰᤋᤢ ᤜᤧᤰᤁᤩᤠᤱ ᤂᤧᤴ ᤑᤢᤱᤘᤧᤳᤋᤡᤸᤗᤧ ᤁᤢᤒᤢᤱᤅᤡᤴ ᤀᤡᤖᤧᤔᤧᤀᤠᤱ ᤛᤩᤧ॥

᥎ ᤏᤠᤶ ᤁᤧᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤶᤃᤧᤳ ᤐᤡᤛᤠᤱᤗᤠᤶᤒᤠ ᤁᤧᤃᤥᤒᤠ ᤛᤢᤖᤡ᤺ᤳᤔᤠᤴ ᤜᤢᤛᤢ ᤜᤧᤰᤁᤩᤠᤱ ᤛᤠ᤹ᤖᤡᤰ ᤀᤠᤀᤥ᤹ᤀᤥ᤹ᤒᤠ ᤏᤠᤶᤛᤧ᤺ᤰᤔᤠᤴ ᤕᤥᤏᤠᤖᤧ ᤁᤢᤎᤧᤃᤣ᤺ᤰᤁᤥ ᤆᤢᤰᤋᤧ॥ ᤜᤠᤱᤘᤠᤔᤠᤸᤗᤧ ᤂᤢᤏᤧ᤹ ᤁᤢᤎᤏᤠ ᤗᤧᤰᤂᤧ॥ ᤂᤢᤏᤧ᤹ ᤛᤡᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤐᤠ᤺ᤳᤋᤢ. “ᤀᤠᤱᤃᤠ᤹ ᤀᤠᤗᤠᤃᤡᤃ ᤜᤡᤱᤔᤠᤏᤢ᤺ᤸᤗᤧ ᤛᤡᤔᤠᤀᤣ ᤏᤢᤒᤠ ᤐᤥ᤺ᤱᤗᤥ॥”

᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤥᤏᤠᤴ ᤔᤧᤳᤋᤢ. “ᤂᤧᤴ ᤑᤢᤱᤘᤧᤳᤋᤡᤸᤗᤧ ᤁᤢᤒᤢᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤕᤠ᤺ᤰᤗᤧ᤹ᤔᤠ ᤌᤧᤔᤠ ᤕᤢᤰ ᤁᤧᤃᤳᤋᤢ᥅” ᤕᤥᤏᤠ᤺ᤸᤗᤧ ᤕᤠᤶᤔᤥ ᤏᤢᤃᤵ ᤐᤡᤖᤢᤀᤠᤱ ᤔᤧᤳᤋᤢ. “ᤀᤠᤱᤃᤠ᤹ ᤀᤠᤛᤡᤛᤡ ᤌᤠᤖᤡᤰ ᤀᤠᤕᤠ᤺ᤰᤗᤧ᤹ᤔᤠ ᤕᤢᤰ ᤁᤳᤋᤢᤱ᤹॥”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤕᤥᤏᤠᤴ ᤔᤧᤳᤋᤢ. “ᤂᤧᤴ ᤑᤢᤱᤘᤧᤳᤋᤡᤸᤗᤧ ᤁᤢᤒᤢᤱᤅᤡᤴ ᤌᤡᤰᤛᤧᤴᤗᤧᤛᤠ ᤗᤡᤅᤧ ᤜᤧᤰᤁᤩᤠᤱ ᤘᤣ᤹ᤛ᤻ᤔᤠ ᤛᤧᤴᤍᤡᤰ ᤛᤩᤧ॥ ᤂᤧᤸᤗᤧ ᤗᤠᤃᤡ ᤂᤧᤏᤧ᤹ ᤌᤣᤀᤠᤱ ᤁᤧᤴᤈᤥᤃᤢᤴ. ᤂᤧᤴ ᤂᤧᤏᤧ᤹ ᤁᤧᤗᤣ᤺ᤳᤋᤢᤒᤠᤀᤠᤱ ᤔᤧ᤺ᤴ ᤗᤡᤱᤔᤠ ᤁᤧᤒᤠᤱᤄᤢᤒᤠᤀᤠᤱ ᤔᤧ᤺ᤴ ᤜᤧᤰᤁᤣᤛᤠᤱ ᤂᤧᤸᤗᤧ ᤗᤠᤃᤡ ᤁᤧᤗᤢᤱᤔᤠ᤹ ᤋᤢᤰᤁᤡᤸᤗᤧ

᥇᥇ ᤂᤧᤵᤔᤥ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤛᤧᤶᤔᤠ ᤔᤧᤴᤇᤢᤰᤔᤏᤠᤒᤠ ᥇.᥈᥆.᥆᥆᥆ ᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤔᤧᤘᤠ᤹ ᤂᤧᤒᤩᤠᤱ ᤜᤠᤒᤠ ᤂᤧᤔᤩᤠᤰᤁᤣ ᤌᤰᤛᤠᤜᤠ᤹ᤀᤠᤱ ᤔᤧᤘᤠ᤹॥ ᤌᤣ ᤂᤧᤴ ᤛᤠ᤹ᤖᤡᤰ ᤕᤶᤒᤠ ᤏᤡᤏᤒᤣ ᤕᤧᤰᤕᤰᤁᤡᤴ ᤗᤢᤱᤔᤠ᤹ ᤔᤧᤍᤢᤰᤋᤢᤱᤅᤡᤴᤒᤠᤒᤡ᥅”

ᤔᤡᤁᤠ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠᤴ ᤏᤢ ᤔᤡᤁᤠᤴ ᤗᤳᤇᤠ ᤕᤧᤶᤔᤥᤒᤠ ᤔᤏᤠ ᤘᤕᤧᤳᤇᤡ॥ ᤔᤡᤁᤠᤴ ᤕᤜᤢᤍᤠ ᤜᤠᤱᤈᤢᤶᤔᤥᤒᤠ ᤗᤳᤇᤠ ᤐᤠᤱᤓᤣ᤹ᤀᤥᤗᤠᤶ ᤋᤩᤧᤀᤠᤱ ᤘᤕᤧ॥ ᤌᤠᤱᤃᤧᤳ ᤐᤡᤛᤠᤱ ᤁᤧᤏᤧᤒᤠ ᤜᤠᤱᤈᤢᤶᤔᤥ ᤕᤶᤒᤠ ᤕᤧᤳᤋᤢᤰᤂᤣ ᤋᤠ᤹᤺ ᤑᤠ᤹ᤀᤠᤱ ᤀᤠᤔᤥᤛᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧ. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤢᤍᤠᤀᤥᤀᤠᤱ ᤕᤧᤳᤋᤢᤰᤂᤣ ᤋᤠᤔᤠ ᤆᤥᤰ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤁᤠᤴ ᤀᤥ᤺ᤴᤎᤠᤰᤋᤢᤀᤠᤱ ᤘᤕᤧ॥ ᤜᤧᤰᤁᤣᤛᤠᤱ ᤔᤡᤁᤠ᤺ᤸᤗᤧ ᤁᤧᤍᤠᤒᤠ ᤕᤧᤶᤗᤧ ᤗᤠᤃᤡ ᤗᤠᤶᤀᤥᤔᤧᤵᤔᤠ ᤏᤡᤱᤛᤠᤱ ᤐᤡᤖᤢᤛᤡ॥

ᤂᤧᤴ ᤁᤧᤍᤠᤒᤠ ᤏᤡᤱᤛᤠᤱᤅᤡᤴ ᤁᤴ ᤛᤠᤵᤐᤴᤏᤥ ᤁᤴᤜᤠ᤹ᤀᤣᤖᤥ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤢᤰᤁᤥ ᤁᤧᤒᤥᤱᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤏᤠᤖᤢᤱᤗᤧ ᤁᤢᤒᤡ (ᤔᤡᤁᤠ ᥊:᥇-᥊). ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶᤒᤠ ᤗᤳᤇᤠ ᤐᤕᤶ ᤕᤶᤒᤠ ᤜᤠᤱ ᤋᤠ᤹᤺ ᤜᤧᤰᤁᤩᤠᤱ ᤂᤧᤸᤗᤧ ᤜᤠᤱᤈᤢᤶᤔᤥ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤐᤥᤱᤗ ᤆᤥᤃᤢ᤹ ᤁᤧᤗ᤹ᤒᤠ ᤔᤠᤱᤏᤡᤱᤘᤠ᤹ᤐᤠᤴ (ᤔᤡᤁᤠ ᥋:᥈-᥊)॥

ᤔᤡᤁᤠ᤺ᤸᤗᤧ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤀᤡᤱᤄᤱᤅᤡᤴ ᤗᤳᤇᤠ ᤐᤠ᤺ᤳᤗᤠᤀᤥ ᤐᤠ᤺ᤳᤋᤢ᤹. “ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ. ᤂᤧᤴ ᤂᤧᤏᤧ᤹ ᤂᤢᤏᤧ᤹ ᤀᤥᤛᤣ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ᤗᤠᤶ ᤌᤧᤔᤠ ᤂᤥᤔᤠ ᤏᤡᤱᤘᤠ᤹ ᤆᤥᤃᤢ᥅ ᤂᤧᤏᤧ᤹ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤧ᤹. ᤁᤶᤓᤪᤰ ᤏᤡᤱᤘᤠ᤹ ᤆᤥᤃᤢ᤹ ᤜᤧᤰᤁᤩᤠᤱ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏ᤺ᤶᤏ᤺ᤶᤔᤠᤱ ᤘᤕᤧ᤹ᤀᤥ॥” ᤔᤡᤁᤠ ᥌:᥎

ᤋᤠᤱᤒᤠ ᤌᤠᤔᤡᤱ

ᤀᤡᤛᤪᤠᤀᤡᤗ ᤏᤢ ᤕᤜᤢᤍᤠᤀᤥ ᤂᤠᤛᤧᤴ ᤏᤢ ᤂᤢᤶᤍᤡᤱ ᥇:᥇–᥉:᥇᥈

ᤕᤠᤶᤔᤥ ᤌᤥᤒᤥ ᤐᤥᤱᤔᤠ ᤏᤢ ᤛᤏᤠᤖᤢᤱ ᥊:᥇–᥋:᥇᥋

ᤛᤠᤶᤍᤡᤱ ᤏᤢ ᤏᤡᤱᤛᤠᤱ ᤆᤥ᤺ᤰᤔᤠ ᤀᤡᤱᤄᤱ ᥌:᥇–᥍:᥈᥆

ᤔᤡᤁᤠ᤺ᤸᤗᤧ ᤁᤢᤛᤠᤵᤐᤴ

᥇

ᤕᤜᤢᤍᤠᤒᤠ. ᤕᤥᤋᤠᤔ. ᤀᤠᤜᤠᤈ ᤏᤢ ᤜᤡᤈᤁᤡᤕᤠ ᤜᤠᤱᤜᤠ᤹ᤖᤧ ᤕᤢᤰ ᤔᤧᤈᤥᤃᤢᤒᤠ ᤕᤧᤶᤔᤥ ᤔᤥᤖᤣᤛᤣᤋ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤔᤡᤁᤠᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤀᤡᤱᤄᤱᤅᤡᤴ ᤁᤧᤖᤧ– ᤂᤢᤏᤧ᤹ ᤁᤴ ᤐᤠ᤺ᤴᤜᤠ᤹ ᤛᤠᤔᤖᤡᤕᤠ ᤏᤢ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤛᤢᤀᤠᤱ ᤘᤕᤧᤖᤥ॥

ᤛᤠᤔᤖᤡᤕᤠ ᤏᤢ ᤕᤖᤢᤛᤗᤧ᤺ᤶᤔᤥ ᤔᤣᤖᤡᤱ

᥈ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤛᤣ.

ᤂᤡᤏᤡ᤹ ᤁᤧᤖᤧᤰᤗᤧ ᤂᤧᤵᤛᤧᤶᤔᤧ᤹ᤀᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤢ ᤂᤧᤵᤔᤥ ᤁᤧᤕᤢᤱᤒᤠᤛᤣ.

ᤂᤡᤏᤡ᤹ ᤁᤧᤖᤧᤰᤗᤧ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥

ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤴ ᤁᤢᤛᤣᤛᤣ ᤜᤡᤶᤔᤥᤗᤠᤶ.

ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ

ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤥᤱᤗᤖᤥ॥

᥉ ᤀᤥᤔᤧᤳᤋᤧᤶᤔᤧ᤹ᤀᤥ᥄ ᤕᤜᤘᤣ ᤍᤠᤱᤒᤧᤴ

ᤂᤢᤏᤧ᤹ ᤁᤢᤕᤢᤱᤔᤠᤍᤧᤴᤏᤥᤗᤠᤶ ᤕᤢᤖ ᤐᤳᤗᤥ॥

ᤂᤢᤏᤧ᤹ ᤕᤥ ᤌᤠᤛᤡᤱ ᤕᤢᤖᤥ

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤆᤴᤈᤶᤒᤠᤍᤧᤴᤜᤠ᤹ ᤋᤥ᤹ᤖᤢᤖᤥ॥

᥊ ᤔᤡᤀᤥ ᤌᤢᤶᤒᤢ᤹ᤀᤡᤴ ᤕᤥ᤺ᤶᤒᤠ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤕᤠᤰᤁᤣ᤺ᤰᤁᤥᤗᤠᤶ ᤆᤫᤠ᤺ᤳ ᤁᤢᤱᤒᤠ ᤁᤢᤀᤡᤛᤡ᤺ᤰ

ᤂᤧᤴ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹

ᤂᤢᤏᤧ᤹ ᤁᤢᤗᤠᤱᤓᤥ ᤛᤡᤃᤠᤱ ᤕᤥ᤺ᤶᤒᤣ᤺ᤰᤗᤥ.

ᤜᤧᤰᤁᤩᤠᤱ ᤏᤧᤏᤧᤒᤠᤍᤧᤴᤜᤠ᤹ ᤐᤰᤁᤪᤧ᤹ ᤐᤰᤁᤪᤧ᤹ ᤐ᤺ᤱᤗᤥ॥

᥋ ᤕᤠᤁᤢᤒᤖᤧa ᤁᤢᤓᤧᤴ ᤕᤠ᤺ᤶᤒᤰᤜᤠ᤹ᤖᤧ ᤆᤥᤃᤢᤸᤗᤧ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤖᤧ ᤁᤢᤜᤡᤶᤛᤕᤱᤅᤡᤸᤗᤧ ᤁᤢᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤒᤠᤖᤥ॥

ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤠᤳᤋᤡ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤒᤣ᥅

ᤌᤣ ᤂᤧᤴ ᤛᤠᤔᤖᤡᤕᤠᤀᤥ ᤔᤧ᤺ᤶᤒᤡ᥅

ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤀᤠᤳᤋᤠᤴ ᤔᤠᤱᤎᤠ᤺ᤴᤜᤠ᤹ ᤔᤧᤕᤢᤰᤂᤢᤒᤣ᥅

ᤌᤣ ᤂᤧᤴ ᤕᤖᤢᤛᤗᤧ᤺ᤶᤔᤥ ᤔᤣ᤺ᤴᤒᤡ᥅

᥌ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ.

ᤛᤠᤔᤖᤡᤕᤠᤴ ᤗᤢᤱᤈᤣᤃᤣ᤺ᤰ ᤏᤢ ᤗᤢᤱᤜᤠ᤹ ᤁᤧᤗᤢᤶᤛᤡᤱᤒᤠ

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤗᤣ᤺ᤵᤔᤠᤍᤧᤴ ᤆᤥᤃᤢᤱᤗᤥ॥

ᤀᤠᤱᤃᤠ᤹ ᤂᤧᤵᤔᤥᤒᤠ ᤗᤢᤱᤜᤠ᤹ ᤏᤧᤏᤧᤒᤠᤍᤧᤴᤏᤥ ᤗᤠᤵᤑᤢᤛᤢᤱᤗᤥ.

ᤂᤶᤓᤩᤠᤱ ᤂᤧᤸᤗᤧ ᤁᤢᤕᤢᤰᤏᤠᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤆᤥᤃᤢᤱᤗᤥ॥

᥍ ᤂᤧᤸᤗᤧ ᤁᤢᤏᤠᤘᤠᤀᤡᤳᤗᤠᤜᤠ᤹ ᤁᤧᤖᤧᤰ ᤑᤕ᤺ᤵᤑᤕ᤺ᤵ ᤔᤧᤕ᤺ᤵᤛᤢᤖᤥ.

ᤂᤧᤸᤗᤧ ᤁᤢᤔᤠᤱᤜᤡᤶᤔᤥ ᤔᤧᤍᤥᤴᤍᤢᤒᤠ ᤁᤧᤖᤧᤰ ᤔᤡᤰᤋᤥ᤺ᤰᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤍᤧᤛᤢᤖᤥ॥

ᤂᤧᤸᤗᤧ ᤁᤧᤖᤧᤰ ᤁᤢᤏᤠᤘᤠᤀᤡᤳᤗᤠᤜᤠ᤹ ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤆᤥᤃᤢᤱᤗᤥ.

ᤂᤧᤴ ᤔᤡᤰᤋᤥ᤺ᤰᤜᤠ᤹ ᤁᤢᤃᤧᤳᤏᤡᤔᤧᤸᤗᤧb ᤁᤢᤏᤠᤶᤔᤩᤠᤰᤁᤥ ᤗᤢᤵᤛᤢᤒᤠᤸᤗᤧ ᤆᤥᤃᤢᤸᤗᤧ.

ᤁᤧᤳᤏᤡᤔᤧᤸᤗᤧ ᤁᤢᤏᤠᤶᤔᤩᤠᤰ ᤜᤧᤰᤁᤣᤀᤣ ᤘᤣ᤹ᤜᤠ᤹ ᤏᤠᤶᤔᤩᤠᤰ ᤔᤧᤒᤡᤖᤢᤛᤡᤖᤥ॥”

ᤜᤠ᤺ᤵᤔᤠ ᤆᤡ᤺ᤱᤔᤠ ᤏᤢ ᤔᤣᤖᤡᤱ

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤜᤠ᤺ᤵᤐᤠᤖ ᤔᤣᤖᤡᤱ ᤌᤰᤁᤠᤖᤥ.

ᤀᤠᤱᤃᤠ᤹ ᤗᤠᤱᤛᤢ᤺ᤵ ᤔᤧ᤺ᤴᤏᤣ ᤏᤢ ᤗᤧᤰᤆᤠᤒᤢᤎᤢ᤺ᤰ ᤀᤠᤶᤓᤠ ᤗᤠᤱᤄᤣ᤺ᤰᤁᤠᤖᤥ॥

ᤀᤠᤱᤃᤠ᤹ ᤛᤩᤠᤗ ᤜᤧᤰᤁᤣ ᤀ᤺ᤰᤁᤠᤖᤥ

ᤜᤧᤰᤁᤩᤠᤱ ᤑᤰᤌᤡ᤺ᤶᤒᤠ ᤁᤢᤀᤡᤛᤡ᤺ᤰ ᤔᤣᤖᤡᤱ ᤌᤰᤁᤠᤖᤥ॥

᥏ ᤌᤣᤀᤠᤱᤓᤧᤸᤗᤧ ᤛᤠᤔᤖᤡᤕᤠ᤺ᤸᤗᤧ ᤁᤢᤕᤠᤱᤄᤣ᤺ᤰᤁᤡᤴ ᤔᤧᤘᤣ᤺ᤳᤏᤧᤴᤗᤥ.

ᤕᤜᤢᤍᤠ ᤌᤠᤖᤡᤰ ᤂᤧᤴ ᤁᤧᤖᤧᤀᤠᤱ ᤘᤠ᤹ᤖᤥ॥

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤶᤎᤣᤳ

ᤕᤖᤢᤛᤗᤧᤔ ᤌᤠᤖᤡᤰ ᤁᤧᤖᤧᤀᤠᤱ ᤘᤠ᤹ᤖᤥ॥

᥇᥆ ᤃᤠᤋᤀᤥ ᤁᤴ ᤔᤧᤈᤧᤰᤋᤧᤶᤛᤡᤶᤔᤡᤴᤏᤧ᤹ᤀᤥ.

ᤂᤡᤏᤡ᤹ ᤜᤠ᤺ᤵᤔᤠᤀᤣ ᤔᤧᤜᤠᤒᤧᤶᤔᤡᤴᤏᤧ᤹ᤀᤥ॥

ᤒᤧᤌ-ᤀᤥᤐᤪᤠᤒᤠ ᤔᤏᤠᤜᤠ᤹ ᤂᤠᤶᤜᤡ᤺ᤰᤁᤥ

ᤂᤡᤏᤡ᤹ ᤌᤠᤶᤔᤠᤛᤡᤶᤔᤧ᤹ ᤜᤥ᤺ᤳᤋᤠᤛᤡᤶᤔᤧ᤹ᤀᤥ॥

᥇᥇ ᤛᤠᤑᤡᤖ ᤁᤧᤕᤢᤱᤒᤠᤛᤣ. ᤂᤡᤏᤡ᤹ ᤗᤧᤰᤆᤠᤒᤧᤎᤡᤰ

ᤜᤧᤰᤁᤩᤠᤱ ᤏᤠᤖᤠ ᤛᤡᤖᤣ᤺ᤵ ᤗ᤹ᤖᤡᤰ ᤗ᤺ᤴᤍᤧᤶᤐᤣᤃᤧᤶᤔᤧ᤹ᤀᤥ.

ᤛᤠᤏᤠᤏ ᤁᤧᤕᤢᤱᤒᤠᤜᤠ᤹ ᤗᤠ᤺ᤰᤁᤠᤳ ᤔᤧᤸᤗ᤺ᤴᤏᤧᤸᤗᤥ॥

ᤒᤣᤌ-ᤀᤣᤈᤣᤗᤒᤠ ᤔᤏᤠᤜᤠ᤹ ᤔᤣᤖᤡᤱ ᤔᤧᤎᤰᤗ ᤔᤧᤕᤠᤰᤗᤥ.

ᤂᤧᤴ ᤁᤶᤒᤪᤠᤱ ᤔᤧᤵᤔᤠᤍᤧᤴᤏᤡᤴ ᤂᤡᤏᤡ᤹ᤗᤠᤶ ᤔᤧᤍᤣ᤹ᤖᤢᤀᤠᤱ ᤏᤧᤖᤥ॥

᥇᥈ ᤔᤠᤖᤥᤋ ᤁᤧᤕᤢᤱᤒᤠᤜᤠ᤹ ᤋᤢᤰᤔᤧᤸᤗᤧ ᤆᤥᤃᤢᤸᤗᤧ ᤔᤧᤜᤥ᤺ᤳᤇᤡᤱᤗᤥ.

ᤂᤧᤱᤜᤠ᤹ᤖᤧ ᤘᤣ᤺ᤵᤔᤠ ᤗᤠᤶ ᤀᤥᤔᤧᤔᤧᤳᤋᤢᤖ ᤔᤧᤘᤠ᤹ᤖᤥ.

ᤌᤣᤀᤠᤱᤓᤧᤸᤗᤧ ᤕᤖᤢᤛᤗᤧ᤺ᤶᤒᤠ ᤕᤶᤒᤠ ᤗᤠᤶᤎᤣ᤺ᤵᤐᤥ ᤌᤠᤖᤡᤰᤁᤣ

ᤕᤜᤘᤣ ᤍᤠᤱᤒᤠᤗᤠᤶ ᤕᤧᤳᤋᤢᤰᤂᤧᤴ ᤁᤧᤖᤧᤀᤠᤱ ᤘᤠ᤹ᤖᤥ॥

᥇᥉ ᤗᤠᤁᤡᤛ ᤁᤧᤕᤢᤱᤒᤠᤛᤣ. ᤀᤴᤜᤠ᤹.

ᤀᤴᤗᤠᤎᤠᤜᤠ᤹ᤀᤥ ᤑᤳᤇᤧᤶᤛᤡᤶᤔᤧ᤹ᤀᤥ॥

ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤺ᤸᤗᤧ ᤗᤠᤃᤡ

ᤗᤠᤕᤥᤸᤗᤧ ᤁᤢᤜᤣ᤺ᤰᤛᤡᤱᤔᤠ ᤂᤡᤏᤡ᤹ᤀᤣ ᤁᤧᤘᤕᤡᤖᤥ.

ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗᤖᤧ ᤁᤢᤓᤧᤴᤕᤠ᤺ᤶᤒᤰᤜᤠ᤹ ᤂᤡᤏᤡ᤹ᤀᤥ ᤂᤥᤍᤧᤳᤋᤧᤖᤥ॥

᥇᥊ ᤁᤸᤗᤧᤆᤥᤃᤢᤸᤗᤧ ᤔᤥᤖᤣᤛᤣᤋ-ᤃᤠᤋᤧᤴ

ᤛᤧᤶᤔᤢ᤹ᤀᤡ ᤔᤡᤰᤋᤥ᤺ᤰᤜᤠ᤹ ᤂᤡᤏᤡ᤹ᤀᤣ ᤁᤧᤒᤡᤖᤢᤶᤗ ᤐᤥᤱᤗᤥ॥

ᤀᤡᤛᤪᤠᤀᤡᤗᤒᤠ ᤜᤠᤱᤜᤠ᤹ ᤀᤡᤱᤗᤧᤰᤁᤥ ᤁᤧᤎᤠᤒᤠ

ᤀᤰᤈᤡᤒᤒᤠ ᤕᤧᤰᤕᤰᤁᤡᤴ ᤐᤥᤱᤗᤥ॥

᥇᥋ ᤔᤠᤖᤣᤛᤠ ᤁᤧᤕᤢᤱᤒᤠ ᤔᤏᤠᤛᤣ. ᤂᤡᤏᤡ᤹ ᤋᤰᤗᤧᤱᤘᤠᤀᤥ

ᤀᤠᤱᤃᤠ᤹ ᤂᤡᤏᤡ᤹ ᤁᤧᤏᤠ᤺ᤶᤒᤠ ᤔᤏᤠᤎᤡᤰ ᤋᤠᤖᤢᤱᤗᤥ॥

ᤀᤡᤛᤪᤠᤀᤣᤗᤒᤠ ᤁᤢᤜᤠᤱᤘᤠ ᤁᤢᤔᤠᤱᤘᤠ ᤁᤧᤕᤠᤰᤐᤠ.

ᤗᤠᤶᤗᤥᤒᤠᤜᤠ᤹ ᤀᤍᤢᤸᤗᤠᤔᤀᤥc ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤥ॥

᥇᥌ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤒᤠ ᤛᤠᤜᤠ᤹ᤖᤧ ᤗᤠᤃᤡ

ᤔᤣᤖᤡᤱ ᤌᤰᤋᤧᤶᤔᤧ᤹ᤖ ᤂᤡᤏᤡ᤹ ᤌᤧᤃᤣ᤺ᤰᤁᤡᤴ ᤏ᤺ᤰᤂᤧᤶᤔᤧ᤹ᤀᤥ॥

ᤂᤡᤏᤡ᤹ ᤁᤧᤖᤧᤰ ᤌᤧᤃᤣ᤺ᤰᤔᤢᤖᤡᤰᤜᤠ᤹ ᤏ᤺ᤰᤛᤧᤶᤔᤧ᤹ᤀᤥ

ᤜᤧᤰᤁᤩᤠᤱ ᤁᤡ᤺ᤳᤌᤧᤴ ᤜᤧᤰᤁᤣ ᤋᤠᤱᤗᤧ᤺ᤰᤁᤩᤠ ᤆᤥ᤺ᤰᤁᤠᤛᤡᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤠᤀᤣᤜᤠ᤹ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤖᤥ॥

a 

᥇:᥋ ᤕᤠᤁᤢᤒᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠ ᤘᤕᤧ॥ ᤕᤠᤁᤢᤒ ᤏᤢ ᤀᤡᤛᤪᤠᤀᤡᤗ ᤏᤧᤵᤔᤈᤠᤱ ᤔᤡᤱᤜᤠ᤹ ᤛᤢᤘᤠᤱ ᤀᤡᤃᤪ ᤔᤏᤠᤜᤠ᤹ ᤐᤠ᤺ᤵᤔᤠᤛᤡᤖᤧ ᤗᤠᤃᤡ ᤀᤥᤃᤵ ᤐᤥᤱ᤹॥

b 

᥇:᥍ ᤒᤠᤀᤡᤒᤗᤀᤥ ᤘᤣ᤹ ᤔᤠᤱᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤵᤔᤠᤛᤡᤴ ᤕᤠ᤺ᤶᤒᤥ᤺ᤵᤔᤠ ᤕᤠ᤺ᤶᤒᤰᤏᤢ ᤁᤢᤍᤱᤒᤠᤖᤥ॥ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤧ ᤏᤠᤘᤠᤀᤡᤗᤠᤜᤠ᤹ ᤛᤧᤘᤠ ᤔᤧᤳᤋᤢᤛᤡᤸᤗᤧ. ᤂᤧᤱᤃ ᤁᤧᤳᤏᤡᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤒᤠ ᤜᤧᤰᤋᤱᤒᤠᤖᤥ॥

c 

᥇:᥇᥋ ᤗᤠᤶᤗᤥᤒᤠᤜᤠ᤹ ᤍᤠᤀᤢᤍᤧᤴ ᤜᤣᤰᤁᤣ ᤀᤍᤢᤸᤗᤠᤔ ᤑᤢᤰᤁᤥᤀᤥ ᤔᤧᤈᤡᤱᤛᤡᤱ᤹ ᥇ ᤛᤠᤔᤢ ᥈᥈:᥇. ᥈ ᤛᤠᤔᤢ ᥈᥉:᥇᥉

ᤕᤠᤱᤃᤧᤛᤠ᤹ᤒᤠ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ᤖᤧ ᤁᤧᤛᤠᤰᤐᤠ ᤔᤧᤍᤢᤔᤢ᤹

᥈

ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤗᤠᤶ ᤁᤧᤃᤥ᤺ᤵᤐᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ.

ᤂᤧᤱᤜᤠ᤹ ᤀᤡᤵᤏᤠᤀᤥ ᤔᤧᤏᤧᤛᤡᤱᤅᤠᤱ ᤋᤠᤵᤑᤣ᤺ᤶᤒᤠ ᤆᤧᤶᤓᤴ ᤆᤥ᤺ᤰᤔᤠ ᤔᤧᤀᤡ᤺ᤳᤋᤢᤖᤥ᥄

ᤋᤠᤏᤠᤶ ᤂᤠᤀᤥ᤺ᤳᤏᤢ ᤔᤣ᤺ᤴᤏᤣ ᤂᤧᤱᤜᤠ᤹ᤖᤧ ᤂᤧᤴ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢ ᤔᤧᤍᤣᤛᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤂᤧᤱᤜᤠ᤹ᤖᤧ ᤔᤢᤰᤛᤠᤶ ᤔᤧᤃᤳᤋᤢᤖᤥ॥

᥈ ᤂᤧᤱᤜᤠ᤹ᤖᤧ ᤀᤡᤰᤋᤠᤵᤜᤠ᤹ ᤔᤡᤰᤔᤧᤃᤣ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤀᤡᤰᤋᤠᤵᤜᤠ᤹ ᤔᤧᤏᤠᤵᤋᤢᤛᤡᤖᤥ.

ᤂᤧᤒᤩᤠᤱ ᤜᤡᤶᤜᤠ᤹ᤀᤥ ᤂᤢᤴᤇᤡ᤹ ᤔᤡᤰᤗᤠ᤺ᤳᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤜᤡᤶᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢᤖᤥ॥

ᤂᤧᤱᤜᤠ᤹ᤖᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤏᤢ ᤗᤰᤂᤥᤔᤠᤜᤠ᤹

ᤔᤧᤕᤢᤰᤋᤢᤀᤠᤱ ᤂᤢᤴᤇᤡ᤹ ᤔᤧᤔᤧᤳᤇᤡᤱᤗᤥ॥

᥉ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤀᤠᤱᤃᤠ᤹ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤀᤰᤋᤱᤒᤠ ᤔᤧᤰᤔᤠᤛᤡᤔᤠ ᤏᤡᤱᤛᤣ᤺ᤰ ᤆᤥᤃᤢᤱᤗ ᤘᤠ᤹ᤀᤠᤖᤥ.

ᤂᤧᤴ ᤗᤠᤶᤒᤠ ᤂᤡᤏᤡ᤹ ᤜᤡᤱᤔᤠ ᤁᤧᤴᤇᤢᤰᤋᤡᤴᤗᤥ॥

ᤂᤡᤏᤡ᤹ ᤀᤠᤱᤍᤡᤱᤅᤠᤱ ᤗᤠᤱᤄᤣ᤺ᤰᤔᤠ ᤁᤧᤴᤕᤠ᤺ᤴᤍᤢᤶᤔᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤗᤳᤇᤠ ᤕᤧᤳᤋᤢᤰᤂᤧᤒᤠ ᤕᤧᤶ ᤐᤥᤱᤗᤥ॥

᥊ ᤂᤧᤴ ᤕᤧᤴᤏᤥ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤕᤣ᤺ᤳᤋᤡᤖᤥ.

ᤂᤧᤱᤜᤠ᤹ᤖᤧ ᤔᤣᤖᤡᤱ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤖ ᤗᤠᤛᤠᤰ ᤁᤧᤶᤔᤧᤳᤋᤡᤖᤥ-

‘ᤀᤠᤏᤡᤃᤧᤃ ᤛᤠ᤹ᤖᤡᤰᤁᤣ ᤂᤠᤵᤐᤢᤌᤩᤱ ᤐᤥ᤺ᤰᤂᤡᤃᤧᤖᤥ᥄

ᤀᤠᤏᤡᤃᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤐ᤺ᤰᤂᤧᤀᤠᤱ ᤏᤧᤖᤥ॥

ᤂᤢᤏᤧ᤹ ᤂᤧᤴ ᤕᤠᤱᤛᤠᤁᤢᤴᤎᤣᤴ ᤀᤠᤏᤡᤃᤧ ᤏᤠᤵᤋᤡᤃᤧᤖᤥ.

ᤂᤢᤏᤧ᤹ ᤀᤠᤏᤡ᤹ ᤗᤠᤈᤣ᤹ ᤛᤡᤱᤒᤢᤱᤜᤠ᤹

ᤀᤠᤏᤡ᤹ ᤀᤡᤱᤗᤧᤰᤁᤥ ᤁᤧᤎᤠᤒᤠᤜᤠ᤹ ᤑ᤺ᤰᤂᤢ ᤐᤡᤖᤢᤛᤡᤖᤥ॥’”

᥋ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤱᤈᤢᤶᤓᤥᤀᤥ ᤋ᤹ᤕᤠ᤺ᤴᤛᤥᤴ ᤁᤧᤃᤧᤒᤠᤀᤠᤱ ᤗᤠᤈᤣ᤹ᤛᤡᤱᤒᤢᤱ ᤁᤧᤓ᤺ᤱᤒᤠ ᤁᤧᤒᤡᤒᤠ ᤂᤡᤏᤡ᤹ ᤗᤢᤶᤔᤥ ᤜᤠ᤺ᤳᤋᤠᤱ ᤁᤧᤱᤃᤳᤋᤢᤶᤔᤡᤴᤗᤥ॥

ᤛᤧᤰᤂᤠᤒᤠ ᤏᤢ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹

᥌ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤀᤰᤂᤣᤗ᤹ᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖᤥ.

“ᤂᤡᤏᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧᤶᤔᤡᤴᤏᤧ᤹ᤀᤥ॥

ᤂᤧᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧᤶᤔᤡᤴᤏᤧ᤹ᤀᤥ.

ᤛᤡᤖᤡᤱᤔᤔᤥ ᤀᤠᤏᤡᤃᤧ ᤔᤧᤎᤩᤧ᤹ᤀᤡᤃᤧᤴᤗᤥ॥”

᥍ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤛᤣ. ᤌᤣ ᤀᤰᤂᤣᤀᤣ ᤐᤠ᤺ᤵᤔᤠ ᤐᤥ᤺ᤱᤒᤠᤒᤡ᥅

“ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤘᤠ᤹ᤒᤡ᥅

ᤌᤣ ᤂᤢᤏᤧ᤹ ᤛᤧᤰᤂᤠ᤺ᤸᤗᤧ ᤀᤰᤋᤱᤒᤠ ᤆᤥᤃᤢᤒᤡ᥅”

“ᤌᤣ ᤁᤢᤍᤥ᤺ᤵᤔᤠ ᤗᤠᤶᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹

ᤀᤠᤒᤠ᤺ᤴᤈᤠ᤺ᤰᤁᤡᤸᤗᤧ ᤔᤧᤏᤢ᤹ᤔᤧᤍᤠᤖ ᤔᤧᤈᤥᤃᤢᤴᤇᤡᤴᤒᤡ᥅

᥎ ᤁᤖ ᤀᤠᤱᤃᤠ᤹ ᤀᤠᤔᤏᤠᤜᤠ᤹

ᤏᤡᤱᤔᤡᤜᤠ᤹ ᤜᤧᤰᤋᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤏᤡᤱᤘᤠ᤹ᤀᤣ ᤔᤧᤸᤗᤥᤀᤣ ᤂᤡᤏᤡ᤹ ᤐᤣᤛᤠᤱᤗᤠᤶ

ᤁᤧᤒᤥᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤗᤠᤶ

ᤂᤡᤏᤡ᤹ ᤌᤱᤅᤥᤗᤠᤶ ᤁᤧᤏᤢ᤺ᤱᤒᤠ ᤔᤏᤠᤜᤠ᤹ ᤜᤧᤰᤁᤣ

ᤁᤢᤔᤧᤸᤗᤢᤱ ᤁᤧᤄᤡ᤺ᤰᤐᤠ ᤛᤢᤱᤄᤣᤰᤘᤠ᤺ᤴ ᤁᤧᤏᤠᤵᤋᤢᤶ ᤁᤧᤍᤣ᤹ᤖᤢᤶᤛᤡᤶᤗᤥ॥

᥏ ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤧᤴᤇᤢᤔᤠᤜᤠ᤹

ᤂᤢᤴᤇᤡ᤹ ᤛᤢᤰᤂᤣᤘᤠ ᤜᤡᤶᤜᤠ᤹ᤀᤥᤗᤠᤶ ᤁᤧᤗ᤺ᤳᤋᤢᤶ ᤁᤧᤍᤣᤛᤢᤶᤛᤡᤶᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤅᤧ᤺ᤰᤘᤠ ᤛᤠᤜᤠ᤹ᤗᤠᤶ

ᤀᤠᤔᤢ᤹ᤀᤡᤛᤠᤶᤔᤡᤴ ᤛᤍᤠᤍᤡᤱᤗᤧ ᤗᤠᤃᤡ ᤁᤧᤏᤠᤵᤋᤢᤶ ᤁᤧᤍᤣ᤹ᤖᤢᤶᤛᤡᤶᤗᤥ॥

᥇᥆ ᤂᤡᤏᤡ᤹ ᤐᤥᤃᤧᤶᤔᤧ᤹ᤀᤠᤱ ᤐᤣᤃᤧᤶᤄᤧᤖᤧᤶᤔᤧ᤹ᤀᤥ᥄

ᤁᤴ ᤂᤡᤏᤡ᤹ ᤏᤠ᤺ᤶᤛᤡᤱᤔᤠᤍᤧᤴ ᤔᤧ᤺ᤴᤗᤥ.

ᤌᤣᤀᤠᤱᤓᤧᤸᤗᤧ ᤁᤴ ᤕᤠᤶᤃᤧᤛᤡᤱᤒᤠ ᤁᤧᤈᤥᤃᤢᤶᤔᤠᤱ ᤏᤧᤖᤥ.

ᤆᤥ᤺ᤰᤔᤠ ᤛᤢᤰᤔᤧᤴᤍᤧᤳᤋᤣ ᤌᤠᤖᤡᤰ ᤂᤠᤵᤐᤢᤌᤩᤱ ᤔᤧᤈᤥᤃᤢᤀᤠᤱ ᤏᤧᤖᤥ॥

᥇᥇ “ᤔᤧᤴᤘᤠ᤹ᤔᤏᤠ ᤁᤧᤒᤠ᤺ᤵᤐᤠ ᤏᤢ ᤀᤡᤱᤗᤧᤰᤐᤠ ᤔᤏᤠ᤺ᤸᤗᤧ

‘ᤂᤧᤏᤧ᤹ ᤁᤧᤗᤠᤃᤡ ᤕᤖᤡᤰ ᤛᤣ᤹ᤈᤱᤘᤠ ᤏᤢ ᤌᤡ ᤘᤠ᤹ᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤱ᤹’ ᤗ᤹ᤏᤣᤓᤃᤪ.

ᤂᤢᤏᤧ᤹ᤃ ᤁᤴ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ

ᤁᤢᤍᤥ᤺ᤵᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤐᤥᤱᤗᤥ᥄

ᤕᤠᤶᤔᤥ ᤌᤥᤒᤥ ᤐᤥᤱᤔᤠ ᤏᤡᤱᤛᤠᤱ

᥇᥈ ᤕᤠᤁᤢᤒᤀᤣ. ᤀᤠᤱᤃᤠ᤹ ᤛᤧᤰᤂᤠᤀᤣ ᤂᤡᤏᤡ᤹ ᤁᤧᤖᤧᤰ ᤛᤢᤶᤏᤡᤱᤗᤥ.

ᤀᤡᤛᤪᤠᤀᤡᤗᤒᤠ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠᤜᤠ᤹ ᤀᤠᤱᤃᤠ᤹ ᤁᤢᤈᤧᤰᤁᤣ ᤛᤢᤵᤛᤢᤱᤛᤡᤱᤗᤥ॥

ᤂᤧᤱᤜᤠ᤹ ᤔᤧᤸᤗᤢᤰ ᤕᤧᤵᤏᤠᤀᤥ ᤔᤧᤸᤗᤢᤰᤜᤠ᤹ ᤜᤧᤰᤁᤣ

ᤜᤧᤰᤁᤩᤠᤱ ᤆᤠᤖᤠᤶᤔᤠᤍᤧᤴᤏᤥ ᤌᤰᤛᤠᤗᤢᤵ ᤜᤧᤰᤁᤣ

ᤀᤠᤱᤃᤠ᤹ ᤌᤡᤰᤔᤧᤳᤌᤡᤰ ᤑᤢᤰᤂᤢᤱᤛᤡᤱᤗᤥ.

ᤂᤧᤴ ᤋᤧᤴᤏᤥ ᤔᤏᤠᤜᤠ᤹ ᤆᤡᤀᤧᤳ ᤆᤡᤀᤧᤳ ᤔᤧᤀᤧᤳᤇᤡᤱᤗ ᤔᤧᤈᤢᤶᤗᤥ॥

᥇᥉ ᤗᤠᤶ ᤁᤧᤜᤒᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤐᤣ᤺ᤰᤗᤥ.

ᤂᤧᤱᤜᤠ᤹ᤖᤧ ᤗᤠᤶᤎᤣ᤺ᤳᤋᤡᤴ ᤔᤧᤕᤛᤢᤀᤠᤱ ᤗᤠ᤺ᤰᤁᤠᤳ ᤔᤧᤗᤴ ᤔᤧᤒᤣ᤺ᤰᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤅᤡᤴ ᤂᤢᤴᤇᤡ᤹ ᤋᤃᤡ ᤐᤣ᤺ᤰᤗᤥ.

ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤋᤃᤡ ᤐᤣ᤺ᤰᤗᤥ॥”

ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤛᤡ

᥉

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱᤗᤥ.

“ᤕᤠᤁᤢᤒᤖᤧ ᤁᤢᤗᤠᤶᤗᤥᤒᤠᤛᤣ. ᤀᤡᤛᤪᤠᤀᤡᤗᤡ ᤜᤡᤶᤛᤕᤱᤒᤠ ᤕᤢᤰᤛᤠᤒᤠᤛᤣ.

ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ.

ᤌᤣ ᤂᤠᤛᤧᤴᤏᤡᤴ ᤂᤡᤏᤡ᤹ ᤗᤧᤔᤠ ᤔᤧᤒᤥ᤺ᤱᤏᤧᤴᤏᤠᤱᤶᤒᤡ᥅

᥈ ᤂᤡᤏᤡ᤹ᤃ ᤏᤢᤒᤠ ᤐᤠ᤺ᤴᤏᤡᤴ ᤁᤧᤈᤡ᤺ᤳᤋᤢᤶᤗᤥ

ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤛᤡᤖᤠ᤹ᤌᤠᤱᤗᤥ.

ᤂᤡᤏᤡ᤹ᤃ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤜᤥᤖᤡᤰᤐᤠᤴ ᤁᤧᤎᤡᤰᤋᤢᤶᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤵᤐᤠᤗᤠᤶ ᤏᤧᤰᤛᤠ᤺ᤴ ᤁᤧᤎᤧ᤺ᤰᤂᤢᤶᤗᤥ॥

᥉ ᤂᤡᤏᤡ᤹ᤃ ᤀᤠᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤛᤠᤴ ᤁᤧᤈᤠᤶᤗᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤥᤖᤡᤰᤐᤠᤴ ᤁᤧᤎᤡᤰᤋᤢᤶᤗᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤕᤧᤵᤐᤠᤴ ᤑᤸᤗᤰ ᤑᤸᤗᤰ ᤁᤧᤀᤧᤰᤂᤢᤶᤗᤥ

ᤂᤶᤓᤩᤠᤱ ᤂᤵᤐᤩᤠᤀᤥ ᤌᤧᤰᤔᤠ ᤏᤢ ᤑᤛᤡᤀᤥ ᤌᤥ᤺ᤰᤔᤠ ᤛᤠ᤺ᤴ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤁᤢᤈᤰᤋᤠ ᤁᤢᤗᤧᤶᤍᤠ ᤁᤧᤈᤥᤃᤢᤶᤛᤡᤶᤗᤥ॥

᥊ ᤂᤧᤒᤩᤠᤱ ᤂᤡᤏᤡ᤹ ᤁᤢᤓᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤁᤧᤓᤠᤰᤋᤢᤶᤗᤥ.

ᤁᤖ ᤂᤢᤏᤧ᤹ ᤂᤡᤏᤡ᤹ ᤏᤢᤃᤵ ᤁᤧᤶᤒᤡᤖᤡᤴᤗᤥ॥

ᤂᤡᤏᤡ᤹ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ

ᤂᤧᤴ ᤕᤧᤶᤔᤥ ᤂᤢᤏᤧ᤹ ᤁᤢᤏᤠᤖᤠᤴ ᤂᤡᤏᤡ᤹ᤗᤠᤶ ᤆᤡᤰᤂᤢᤖᤥ॥”

᥋ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ-

“ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤁᤧᤒᤠᤱᤒᤠ

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤢᤓᤠᤖᤧ ᤂᤢᤴᤇᤡ᤹ ᤆᤠᤔᤠ ᤐᤡᤖᤢᤛᤡᤸᤗᤧ

ᤂᤧᤱᤜᤠ᤹ᤖᤧ ᤛᤏᤠᤖᤢᤱ ᤏᤢ᤹ᤔᤠᤍᤠᤔᤠ ᤀᤢᤘᤠ ᤔᤧᤈᤥᤃᤢᤖᤥ.

ᤂᤧᤸᤗᤧ ᤂᤧᤱᤜᤠ᤹ ᤆᤠᤔᤠ ᤔᤧᤒᤡᤖᤢᤛᤡᤴᤏᤣᤓᤃᤪ. ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥᤱᤗᤥ॥

᥌ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ᤀᤥ ᤛᤢᤑᤥ ᤔᤧ᤺ᤴᤏᤣᤒᤠ ᤛᤧᤴᤍᤡᤰ ᤋᤠᤖᤥ.

ᤂᤠᤔᤠᤰᤔᤠ ᤐᤥᤱ᤹. ᤁᤖ ᤂᤡᤏᤡ᤹ ᤌᤢᤶᤕᤠ ᤀᤡᤔᤠ ᤁᤧᤱᤄᤥᤛᤢᤶᤔᤡᤴᤗᤥ॥

ᤔᤠᤱᤏᤡᤱᤘᤠ᤹ᤐᤠ᤺ᤏ ᤁᤧᤒᤠ᤺ᤵᤐᤠᤜᤠ᤹ᤖᤧ ᤗᤠᤃᤡ ᤏᤠᤶᤎᤠᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤠᤃᤡ ᤗᤧᤴᤍᤡᤰ ᤂᤠᤎᤠᤶᤗᤥ॥

᥍ ᤛᤢᤑᤥ ᤁᤧᤏᤡᤒᤠᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤥ.

ᤜᤧᤰᤁᤩᤠᤱ ᤌᤢᤶᤕᤠ ᤁᤧᤀᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤛᤠᤶᤎᤠᤖᤥ॥

ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤔᤢᤖᤠᤴ ᤔᤧᤍᤧᤵᤋᤢᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤧᤱᤜᤠ᤹ᤖᤧ ᤏᤢᤃᤵ ᤔᤧᤱᤄᤥᤛᤢᤴᤗᤥ॥”

᥎ ᤁᤖ ᤀᤠᤱᤃᤠ᤹ᤃ ᤕᤠᤁᤢᤒᤧᤴ ᤁᤢᤓᤧᤴ ᤕᤠ᤺ᤶᤒᤰᤁᤡᤴ ᤔᤧᤵᤔᤠᤖᤧ ᤗᤠᤃᤡ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤧᤴ ᤁᤢᤗᤠᤕᤥᤴ ᤆᤧᤰᤔᤠᤖᤧ ᤗᤠᤃᤡ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤗᤠᤶ ᤔᤢᤰᤛᤠᤶ. ᤂᤠᤛᤧᤴ ᤏᤢ

ᤔᤢᤰᤁᤡᤸᤗᤧ ᤀᤠᤱᤃᤠ᤹ ᤁᤢᤎᤡᤶ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥏ ᤕᤠᤁᤢᤒᤖᤧ ᤁᤢᤜᤡᤶᤛᤕᤱᤒᤠ ᤗᤠᤶᤗᤥᤒᤠᤛᤧ

ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤖᤧ ᤁᤢᤜᤡᤶᤛᤕᤱᤒᤠ ᤕᤢᤰᤛᤠᤒᤠᤛᤣ.

ᤂᤡᤏᤡ᤹ ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ.

ᤂᤡᤏᤡ᤹ᤃ. ᤂᤠᤛᤧᤴᤏᤡᤴ ᤐᤈᤡᤳ ᤁᤧᤈᤡ᤺ᤳᤋᤢᤶᤗᤥ

ᤜᤧᤰᤁᤩᤠᤱ ᤁᤧᤖᤧᤰ ᤁᤢᤍᤥ᤺ᤵᤔᤠ ᤐᤠ᤺ᤴᤜᤠ᤹ ᤐᤡᤷᤒᤣ᤺ᤶᤒᤠ ᤁᤧᤈᤥᤃᤢᤶᤗᤥ.

᥇᥆ ᤂᤡᤏᤡ᤹ ᤔᤠᤰᤂᤡ᤹ ᤁᤧᤛᤧᤛᤢᤶᤔᤠᤱ ᤛᤡᤕᤥᤏᤧᤴ ᤁᤧᤈᤥᤃᤢᤶᤗᤥ.

ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰᤗᤠᤶ ᤕᤖᤢᤛᤗᤧ᤺ᤶᤔᤡᤴ ᤁᤧᤈᤥᤃᤢᤶᤗᤥ॥

᥇᥇ ᤂᤧᤵᤔᤥᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤛᤢᤖᤢᤳ ᤕᤠᤱᤗᤧ ᤗᤠᤃᤡ ᤂᤠᤛᤧᤴ ᤔᤧᤗᤥ᤺ᤴᤍᤢᤖᤥ.

ᤂᤧᤵᤔᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤠᤶᤕᤠᤰᤗᤧ ᤗᤠᤃᤡ ᤔᤧᤜᤢ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤵᤔᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ

ᤕᤠᤱᤗᤧ ᤗᤠᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖᤥ॥

ᤜᤧᤰᤁᤩᤠᤱᤛᤠᤱ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤔᤧᤄᤧ᤺ᤶᤛᤡᤱᤗᤥ

ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

“ᤌᤧᤔᤠ ᤕᤜᤘᤣ ᤍᤠᤱᤒᤧᤴ ᤀᤠᤏᤡ᤹ ᤗᤢᤶᤔᤥ ᤔᤧᤘᤠ᤹ᤏᤧᤴᤏᤠᤱᤒᤡ᥅

ᤀᤠᤏᤡ᤹ᤀᤥ ᤌᤧᤔᤠᤀᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤒᤥ᤺ᤱᤏᤧᤴ ᤔᤧᤍᤠᤏᤧᤴᤗᤥ॥”

᥇᥈ ᤁᤸᤗᤧᤆᤥᤃᤢᤸᤗᤧ ᤂᤡᤏᤡ᤹ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧᤀᤣ

ᤛᤡᤕᤥᤏᤧᤴ ᤀᤡᤰᤋᤠᤵ ᤌᤥᤱᤔᤏᤠᤒᤠ ᤜᤧᤰᤁᤣ ᤔᤧᤍᤥ᤺ᤰᤂᤢᤖᤥ.

ᤕᤖᤢᤛᤗᤧ᤺ᤶᤔᤡᤱᤃ ᤗᤢᤱᤜᤠ᤹ ᤁᤧᤗᤢᤶᤛᤡᤱᤒᤠ ᤐᤥᤱᤗᤥ.

ᤔᤠᤱᤜᤡᤶ ᤁᤧᤕᤢᤱᤒᤠ ᤁᤥ᤺ᤰᤔᤠᤴ ᤆᤠᤜᤡ᤺ᤴ

ᤐᤥ᤺ᤰᤗᤠ ᤁᤧᤳᤋᤠᤱ ᤀᤢ᤺ᤰᤐᤧᤳ ᤋᤠᤶᤓᤢᤱ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤠᤱᤈᤢᤶ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤏᤠᤖᤢᤱ

(ᤕᤛᤤ ᥈:᥈-᥊)

᥊

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤁᤧᤕᤢᤱᤒᤠ ᤁᤥ᤺ᤰᤔᤠᤱᤃ ᤁᤧᤍᤠᤒᤠ ᤕᤧᤴᤜᤠ᤹ᤀᤥ

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤏᤢ᤺ᤸᤗᤧ ᤁᤣ᤺ᤶᤒᤠ ᤐᤥ᤺ᤱᤅᤠᤱ ᤕᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ᤏᤢ᤺ᤸᤗᤧ ᤆᤴᤈᤶᤒᤠ ᤐᤥᤱᤗᤥ.

ᤂᤶᤓᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤵᤔᤥ ᤔᤧᤗᤢᤶᤛᤡᤱ ᤔᤧᤍᤠᤖᤥ॥

᥈ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤍᤠᤀᤠᤱ ᤀᤰᤂᤧ ᤔᤧᤒᤠ᤺ᤳᤋᤢᤖᤥ.

“ᤋᤩᤧᤶᤔᤧ᤹ᤀᤥ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤥ᤺ᤰᤔᤠᤴ ᤗᤡᤅᤢᤶᤗᤥ.

ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤐᤣᤃᤡᤖᤥ॥

ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤀᤠᤏᤡ᤹ ᤀᤠᤜᤢ᤹ᤖᤥ.

ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤂᤢᤏᤧ᤹ ᤁᤢᤗᤠᤶᤔᤥ ᤗᤠᤱᤄᤣ᤺ᤰᤔᤠ ᤀᤠᤛᤢᤰᤗᤖᤥ॥”

ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤛᤡᤕᤥᤏᤗᤠᤶ ᤋᤠᤖᤥ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤕᤖᤢᤛᤗᤧᤔᤗᤠᤶ ᤗ᤺ᤴᤗᤥ॥

᥉ ᤂᤢᤏᤧ᤹ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤠᤛᤧᤴ ᤆᤥᤃᤢᤖᤥ.

ᤜᤧᤰᤁᤩᤠᤱ ᤔᤠ᤺ᤱᤄᤠ ᤔᤠ᤺ᤱᤄᤠ ᤌᤠᤖᤡᤰᤐᤠ ᤁᤧᤎᤢᤶᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ

ᤂᤧᤔᤠ᤹ ᤐᤠ᤺ᤴᤜᤠ᤹ ᤁᤢᤏᤢᤵᤔᤠ ᤂᤠᤛᤧᤴ ᤏᤡ᤺ᤴᤎᤥ ᤆᤥᤃᤢ ᤐᤡᤖᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤓᤣᤜᤠ᤹ ᤔᤧᤎᤃᤢᤀᤠᤱ ᤆᤢᤃᤧᤱ ᤔᤧᤈᤥᤃᤢᤖᤥ

ᤂᤢᤴᤇᤡ᤹ ᤗᤠ᤺ᤰᤜᤠ᤹ ᤔᤧᤓᤧ᤺ᤳᤇᤢᤀᤠᤱ ᤁᤢᤈᤠ ᤛᤡᤵᤔᤠ ᤁᤠᤳᤆᤩᤠ ᤔᤧᤎᤃᤢᤖᤥ॥

ᤔᤧᤴᤇᤠᤶ ᤛᤢᤘᤠᤅᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤋᤠᤓᤣ ᤔᤧᤴᤕᤠᤱᤛᤡᤱᤅᤡᤴᤗᤥ.

ᤂᤧᤱᤜᤠ᤹ᤖᤧ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤌᤱ ᤆᤥ᤺ᤰᤔᤠ ᤔᤧᤴᤜᤢ᤹ᤛᤡᤱᤅᤡᤴᤗᤥ॥

᥊ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤀᤠᤒᤠᤅᤣ ᤆᤧᤸᤗᤧᤰᤛᤣ᤺ᤸᤗᤧ ᤁᤢᤒᤢᤱᤅᤥ

ᤜᤧᤰᤁᤩᤠᤱ ᤂᤢᤴᤇᤡ᤹ ᤐ᤺ᤳᤇᤣ᤹ ᤐᤢᤱ ᤛᤡᤃᤠᤱ ᤔᤧᤕᤢᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤳᤋᤡᤸᤗᤧᤀᤠᤱ ᤕᤱᤔᤠ ᤔᤧᤛᤧᤖᤢᤛᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤛᤠᤒᤠ ᤕᤜᤘᤣ ᤍᤠᤱᤒᤧᤸᤗᤧᤀᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥋ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ

ᤀᤠᤵᤑᤣᤰ ᤔᤠᤱᤜᤠ᤹ ᤔᤧᤏᤠ᤺ᤳᤋᤢ ᤔᤧᤍᤡᤶᤍᤢᤛᤡᤛᤠᤱ.

ᤀᤠᤏᤡᤃᤧᤃ ᤀᤠᤓᤧᤸᤗᤧᤛᤠᤱ ᤕᤜᤘᤣ ᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤀᤡᤱᤈᤠ᤺ᤱᤅᤡᤴ ᤀᤠᤏᤡᤃᤧ ᤀᤡ᤺ᤳᤋᤢᤶᤒᤧ ᤏᤠ᤺ᤳᤋᤢᤶᤒᤧᤖᤥ॥

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤗᤠᤈᤣ᤹ᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤔᤧᤏᤢ᤺ᤱ

᥌ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤁᤢᤗᤠᤱ ᤁᤧᤛᤰᤐᤠᤜᤠ᤹ ᤛᤢᤵᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤏᤢ ᤔᤣᤖᤡᤱᤅᤥ ᤌᤠᤛᤢᤱᤛᤡᤱᤒᤠ

ᤔᤏᤠᤜᤠ᤹ ᤀᤠᤱᤃᤠ᤹ ᤕᤠᤶᤔᤥ ᤑᤢᤰᤂᤢᤱᤛᤡᤱᤗᤥ॥

᥍ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤗᤠᤱᤛᤰᤐᤠᤜᤠ᤹ ᤏᤢ

ᤔᤠ᤺ᤱᤄᤠ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤛᤡᤒᤠᤜᤠ᤹ ᤔᤢᤰᤁᤧᤃᤢᤒᤠ ᤛᤢᤘᤠᤱ ᤆᤥᤃᤢᤱᤛᤡᤱᤗᤥ॥

ᤂᤧᤴ ᤕᤧᤴᤏᤠᤱᤎᤥ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤛᤡᤕᤥᤴ ᤁᤥ᤺ᤰᤔᤠᤀᤥ ᤛᤍᤠᤍᤡᤱ ᤜᤠᤱᤕᤢᤰ ᤆᤥᤃᤢᤖᤥ॥

᥎ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ. ᤕᤖᤢᤛᤗᤧ᤺ᤶᤔᤣ.

ᤂᤧᤏᤧ᤹ᤗᤠᤶ ᤕᤠᤶᤔᤥ ᤌᤡᤰᤗᤧᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤀᤥᤔᤧᤳᤋᤢᤛᤡᤖᤥ॥

ᤋᤃᤡᤒᤠ ᤜᤠᤱᤈᤢᤶᤔᤡᤴ ᤂᤧᤏᤧ᤹ ᤕᤠᤶᤔᤥ ᤁᤧᤶᤏᤢ᤺ᤰ ᤁᤧᤶᤒᤡᤖᤥ.

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤥ ᤜᤠᤱ ᤋᤠᤰᤑᤠ᤺ᤴ ᤕᤠᤶᤔᤥ ᤋᤠᤖᤥ॥

᥏ “ᤀᤠᤸᤗ ᤂᤧᤏᤧ᤹ ᤌᤣᤀᤠᤱ ᤁᤧᤓᤡ᤺ᤰᤗ ᤁᤧᤜᤠ᤺ᤵᤐᤠᤒᤣ᥅

ᤌᤣ ᤂᤧᤏᤧ᤹ ᤜᤠᤱ ᤁᤧᤱᤃᤳᤋᤢᤶᤒᤡ᥅

ᤌᤣ ᤂᤧᤏᤧ᤹ ᤁᤧᤛᤢᤈᤠᤍᤠᤱᤒᤧᤴ ᤔᤧᤃᤧᤒᤡ᥅

ᤂᤧᤸᤗᤧ ᤆᤥᤃᤢᤸᤗᤧ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ

ᤂᤧᤏᤧ᤹ ᤛᤠᤃᤵᤔᤠ ᤋᤢᤱᤅᤡᤸᤗᤧ ᤁᤧᤍᤧᤶᤛᤧᤀᤠᤱ ᤘᤠ᤹ᤒᤡ᥅

᥇᥆ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤛᤠᤃᤵᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤜᤧᤰᤁᤣ

ᤂᤧᤏᤧ᤹ ᤂᤀᤡᤰ ᤂᤀᤡᤰ ᤁᤧᤀᤡᤰᤛᤡᤱᤗ ᤋᤢᤰᤔᤧᤸᤗᤧ ᤁᤧᤓᤡ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤴ ᤕᤧᤰᤕᤰᤁᤡᤴ ᤗᤧᤵᤔᤠᤀᤣ ᤐᤥᤱᤗᤥ

ᤜᤧᤰᤁᤩᤠᤱ ᤋᤠᤵᤔᤧᤖᤠᤍᤧᤴᤏᤥ ᤕᤢᤱᤔᤠ ᤐᤥᤱᤗᤥ॥

ᤀᤠᤸᤗ ᤂᤧᤏᤧ᤹ ᤒᤣᤒᤡᤗᤥᤏ ᤐᤣ᤺ᤰᤔᤠ ᤐᤥᤱᤗᤥ.

ᤁᤖ ᤂᤧᤏᤧ᤹ ᤂᤧᤵᤔᤥ ᤋᤠᤱᤁᤧᤶᤛᤧ᤺ᤵᤗᤥ॥

ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ

ᤕᤜᤘᤣ ᤍᤠᤱᤒᤧᤸᤗᤧ ᤂᤧᤵᤔᤥᤀᤣ ᤂᤧᤏᤧ᤹ ᤁᤧᤎᤧ᤹ᤖᤥ॥

᥇᥇ “ᤁᤖ ᤀᤠᤸᤗ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ

ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤕᤖᤢᤛᤗᤧ᤺ᤶᤔᤡᤴ ᤔᤧᤈᤡ᤺ᤴᤍᤢᤖᤖᤥ.

ᤜᤧᤰᤁᤩᤠᤱ ᤀᤠᤱᤍᤡᤱ ᤁᤧᤗ᤹ᤒᤠ ᤔᤡᤰᤁᤡᤸᤗᤧ ᤛᤡᤕᤥᤏᤧᤴ ᤀᤥᤔᤧᤳᤋᤢᤶᤗᤥ॥’

᥇᥈ ᤁᤖ ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤘᤠ᤺ᤴ ᤔᤧᤴᤏᤡᤛᤢᤴᤗᤥ.

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤆᤥ᤺ᤰᤔᤠ ᤀᤡ᤺ᤳᤋᤢᤒᤠᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ.

ᤆᤠᤎᤠᤶᤔᤠᤍᤧᤴᤏᤥ ᤆᤠᤎ᤺ᤱᤜᤠ᤹ ᤑᤢᤱᤔᤏᤠᤒᤠ ᤁᤢᤀᤡᤛᤡ᤺ᤰ

ᤂᤢᤏᤧ᤹ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ ᤛᤢᤵᤛᤢᤛᤡᤖᤥ॥

᥇᥉ ‘ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤐᤥᤃᤧ᤹ᤀᤠᤱ ᤆᤠᤎᤠᤵᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤑᤧᤴᤈᤣ᤹ ᤋᤠᤱᤜᤠ᤹ ᤐᤡᤏᤧᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤁᤠᤛᤠ ᤗᤠᤱᤋᤥ᤹ᤓᤣ᤺ᤳ ᤐᤡᤏᤧᤖᤥ.

ᤜᤧᤰᤁᤩᤠᤱ ᤆᤠᤎᤠᤶᤔᤏᤠᤒᤠ ᤜᤧᤰᤁᤣ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤎᤠᤵᤛᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤑᤧᤴᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤔᤧᤛᤢᤵᤛᤢᤒᤠ ᤐᤥᤃᤢᤃᤧᤴ ᤁᤢᤈᤠᤜᤠ᤹

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤕᤜᤘᤣ ᤍᤠᤱᤒᤠᤀᤥ ᤁᤧᤍᤥ᤺ᤴᤍᤢᤖᤥ॥’”

ᤒᤣᤌᤗᤧᤜᤧᤔᤗᤠᤶ ᤁᤧᤍᤠᤒᤠ ᤕᤢᤰᤛᤠᤒᤠ

᥋

ᤌᤰᤛᤢᤒᤠ ᤁᤧᤃᤵᤐᤠ ᤕᤧᤰᤕᤰᤁᤣ. ᤁᤧᤎᤰᤛᤢᤒᤠ ᤋᤢᤖᤠᤜᤠ᤹ ᤛᤢᤵᤛᤧᤛᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤁᤒᤪᤡᤱ ᤀᤠᤶᤃᤒᤧᤀᤠᤱ ᤀᤠᤘᤠ᤹ᤖᤥ॥

ᤂᤧᤱᤜᤠ᤹ᤖᤧ ᤀᤡᤛᤪᤠᤀᤡᤗᤒᤠ ᤕᤢᤰᤛᤠᤒᤧᤴ

ᤁᤢᤏᤧᤍᤧᤱᤒᤥ ᤋᤰᤁᤠ᤺ᤳᤋᤡᤸᤗᤧ ᤔᤧᤜᤡᤵᤋᤢᤖᤥ॥

᥈ “ᤁᤖ ᤒᤣᤌᤗᤧᤜᤣᤔ ᤀᤣᤐᤪᤠᤋᤠᤀᤣ. ᤂᤧᤏᤧ᤹ ᤕᤜᤢᤍᤠ ᤌᤠ᤺ᤰᤜᤠ᤹ᤀᤥ

ᤆᤢᤰᤛᤠ ᤁᤧᤈᤥ᤺ᤰᤛᤠᤱ. ᤂᤧᤏᤧ᤹ᤗᤠᤶ ᤀᤠᤗᤠᤃᤡ ᤔᤏᤠᤎᤡᤰ ᤗ᤺ᤴᤗᤥ.

ᤂᤢᤏᤧ᤹ ᤀᤡᤛᤪᤠᤀᤡᤗᤒᤠ ᤕᤢᤰᤛᤠᤒᤠ ᤐᤥᤱᤗᤥ.

ᤂᤢᤏᤧ᤹ ᤁᤢᤜᤣ᤺ᤰᤛᤡᤱᤔᤠᤱᤃ ᤀᤢᤴᤇᤥ᤺ᤴᤒᤠ ᤕᤧᤶᤔᤠᤱᤎᤥ.

ᤀᤢᤏᤠᤜᤢᤖᤡᤒᤠ ᤕᤧᤶᤔᤠᤱᤎᤥᤀᤣ ᤘᤠ᤹ᤖᤥ॥”

᥉ ᤁᤸᤗᤧᤆᤥᤃᤢᤸᤗᤧ ᤛᤠᤃᤵᤔᤠ ᤛᤠᤘᤠ᤺ᤴᤍᤢᤱᤅᤡᤸᤗᤧ

ᤋᤖᤢᤔᤠ ᤔᤧᤴᤇᤢᤔᤠ᤺ᤴ ᤛᤠᤔᤧᤃᤳᤏᤧᤴᤗ ᤌᤠᤖᤡᤰ ᤀᤡᤛᤪᤠᤀᤡᤗᤧᤴ ᤔᤧᤏᤠ᤹ᤖᤢᤖᤥ

ᤜᤧᤰᤁᤩᤠᤱ ᤁᤢᤶᤓᤢ᤹ ᤁᤢᤴᤛᤠ᤹ᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ᤏᤢ ᤋᤱᤛᤧ ᤔᤧᤍᤠᤖᤥ॥

᥊ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤢᤰᤛᤠᤶᤔᤥ ᤏᤢ ᤕᤜᤘᤣ ᤍᤠᤱᤒᤠ ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤁᤢᤔᤡᤔᤡᤍᤡᤱᤃᤧᤴ ᤁᤢᤔᤡᤱᤅᤥ ᤂᤢᤏᤧ᤹ ᤕᤧᤵᤗᤥ॥

ᤜᤧᤰᤁᤩᤠᤱ ᤁᤢᤔᤧᤸᤗᤢᤰᤜᤠ᤹ ᤁᤔᤢᤛᤡ ᤀᤥᤔᤧᤳᤋᤢᤛᤡᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤕᤠᤀᤥ ᤌᤠᤖᤡᤰᤁᤣ

ᤂᤢᤏᤧ᤹ ᤐᤕᤶ ᤕᤶᤒᤠ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ

ᤂᤧᤱᤜᤠ᤹ ᤋᤠᤵᤌᤣᤰ ᤕᤠᤶᤎᤣᤰ ᤔᤧᤘᤠ᤹ᤖᤥ॥

᥋ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤢ᤹ᤔᤠᤍᤠᤔᤠᤖᤧ ᤁᤢᤒᤢᤱ ᤐᤥᤱᤗᤥ॥

ᤛᤧᤴᤗᤵ ᤏᤢ ᤂᤢᤶᤍᤡᤱ

ᤀᤠᤸᤗ ᤀᤛ᤻ᤛᤢᤖᤡᤜᤠ᤹ᤖᤧ ᤀᤠᤏᤡ᤹ ᤗᤠᤈᤣ᤺ᤴ ᤔᤧᤗᤡᤛᤢ ᤔᤧᤍᤠᤖᤢᤸᤗᤧ

ᤜᤧᤰᤁᤩᤠᤱ ᤀᤠᤏᤡ᤹ ᤌᤣ᤺ᤰᤛᤡᤱᤔᤠ ᤜᤠᤱᤕᤰᤜᤠ᤹ ᤔᤧᤗᤢ᤺ᤴᤍᤢᤸᤗᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤏᤢᤛᤡ ᤔᤧᤸᤗᤢᤰᤁᤶᤒᤠᤜᤠ᤹

ᤀᤡᤃᤪ ᤕᤧᤳᤇᤡ ᤗᤠᤶᤗᤥᤒᤠᤜᤠ᤹ ᤀᤠᤏᤡ᤹ ᤀᤠᤓᤥ᤺ᤰᤂᤢᤶᤛᤡᤶᤗᤥ॥

᥌ ᤂᤧᤴ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤀᤛ᤻ᤛᤢᤖ ᤗᤠᤈᤣ᤺ᤴ ᤋᤠᤓᤣ᤺ᤸᤗᤧ ᤕᤢᤰ ᤔᤧᤈᤥᤃᤢᤖᤥ

ᤏᤡᤔᤪᤥᤍ ᤗᤠᤈᤣ᤺ᤴ ᤑᤡ᤺ᤱᤔᤏᤠᤒᤠ ᤋᤠᤓᤣ᤺ᤸᤗᤧ ᤔᤧᤕᤢᤰᤋᤢᤖᤥ॥

ᤀᤛ᤻ᤛᤢᤖᤡᤜᤠ᤹ ᤀᤠᤏᤡ᤹ ᤗᤠᤈᤣ᤹ᤀᤥ ᤌᤱ ᤆᤥ᤺ᤰᤛᤧ ᤔᤧᤓᤧᤴᤏᤡᤸᤗᤧ

ᤜᤧᤰᤁᤩᤠᤱ ᤀᤠᤏᤡ᤹ ᤀᤡ᤺ᤴᤍᤥᤜᤠ᤹ ᤂᤧᤱᤜᤠ᤹ᤖᤧ ᤔᤧᤍᤥ᤹ᤖᤢᤸᤗᤧ

ᤀᤠᤏᤡ᤹ ᤕᤢᤰᤛᤠᤒᤧᤸᤗᤧ ᤀᤛ᤻ᤛᤢᤖᤡᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤋᤠᤱᤀᤠᤛᤧ᤺ᤵᤗᤥ॥

ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠᤜᤠ᤹ ᤛᤢᤳᤌᤥ ᤔᤧᤈᤥᤃᤢᤛᤡ

᥍ ᤕᤠᤁᤢᤒᤖᤧ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤁᤢᤔᤏᤠᤜᤠ᤹ᤃ

ᤕᤖᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤕᤜᤘᤣ ᤍᤠᤱᤒᤠᤗᤠᤶ ᤁᤧᤎᤠᤒᤠ ᤛᤣ᤺ᤰᤘᤠ ᤏᤢ

ᤕᤠ᤺ᤴᤜᤠ᤹ᤀᤥ ᤁᤧᤎᤠᤒᤠ ᤘᤜᤡᤳ ᤜᤧᤰᤁᤣ ᤔᤧᤗ᤹ᤖᤥ.

ᤂᤧᤱᤜᤠ᤹ᤖᤧ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤀᤡᤃᤪ

ᤔᤧᤴᤇᤠᤶ ᤕᤠᤵᤔᤡᤜᤠ᤹ᤀᤠᤱ ᤔᤧᤴᤜᤠᤱᤄᤢᤛᤡᤴᤗᤥ॥

᥎ ᤕᤠᤁᤢᤒᤖᤧ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤁᤢᤔᤏᤠᤜᤠ᤹ᤃ

ᤔᤧᤴᤇᤠᤶ ᤛᤢᤘᤠᤅᤜᤠ᤹ ᤏᤢ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤔᤧᤘᤠ᤹ᤖᤥ.

ᤋᤠᤶᤓᤢᤱᤅᤥᤒᤠ ᤌᤰᤛᤠᤜᤠ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤌᤧᤖᤡᤱᤒᤠ ᤏᤢ

ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤗᤢᤶᤔᤥ ᤁᤧᤘᤠ᤹ᤒᤠ ᤌᤧᤖᤡᤱᤒᤠ ᤜᤧᤰᤋᤱᤒᤠ ᤔᤧᤒᤥᤱᤗᤥ.

ᤂᤧᤸᤗᤧ ᤀᤢ᤺ᤰᤂᤢ ᤌᤧᤔᤢᤛᤡᤖ ᤑᤢᤕᤢᤛᤡᤖ ᤗᤠᤱᤄᤣ᤺ᤰᤗᤥ.

ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤛᤧᤶᤔᤠ ᤔᤧᤛᤢᤰᤋᤢᤛᤡᤴᤗᤥ॥

᥏ ᤂᤡᤏᤡ᤹ ᤏᤡᤱᤔᤡᤜᤠ᤹ ᤏᤠ᤺ᤶᤔᤠᤛᤡᤖᤧ ᤗᤠᤃᤡ

ᤂᤡᤏᤡ᤹ ᤜᤢᤰᤁᤡᤸᤗᤧ ᤁᤧᤛᤠ᤺ᤵᤛᤢᤶᤛᤡᤶᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤔᤡᤜᤠ᤹ ᤁᤧᤖᤧᤰ ᤔᤧᤔᤧᤰᤗᤥ॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤂᤧᤴ ᤕᤧᤴᤏᤥ ᤀᤠᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠᤒᤠ ᤛᤢᤘᤠᤱᤜᤠ᤹ᤖᤧ

ᤂᤡᤏᤡ᤹ ᤀᤴᤜᤠ᤹ ᤏᤢ ᤀᤴᤗᤠᤎᤠᤜᤠ᤹ ᤂᤠᤵᤐᤢᤌᤩᤱ

ᤆᤥᤃᤢᤱᤛᤡᤱᤅᤠᤱ ᤀᤠᤱᤃᤠ᤹ ᤕᤢᤔᤪᤧᤰ ᤔᤧᤰᤂᤢᤱᤛᤡᤱᤗᤥ.

᥇᥇ ᤂᤡᤏᤡ᤹ ᤗᤠᤈᤣ᤹ᤀᤥᤒᤠ ᤕᤧᤰᤕᤰᤜᤠ᤹ ᤗᤢ᤺ᤴᤍᤢᤱᤍᤣᤛᤢᤱᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤜᤠᤱᤕᤰᤜᤠ᤹ ᤕᤴᤇᤢᤱ ᤐᤡᤏᤡᤱᤗᤥ॥

᥇᥈ ᤂᤡᤏᤡ᤹ ᤛᤠᤶᤔᤠᤱ ᤔᤢᤖᤠᤔᤧᤵᤔᤠ ᤔᤢ᤺ᤴᤎᤢᤶᤜᤠ᤹ ᤏᤢᤵᤛᤢᤱᤗᤥ

ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤛᤠᤶ ᤁᤧᤶᤔᤢ᤺ᤳᤋᤢᤶᤔᤡᤴᤗᤥ॥

᥇᥉ ᤂᤡᤏᤡ᤹ ᤗᤢᤶᤔᤥᤗᤠᤶ ᤗᤰᤔᤏᤠᤒᤠ ᤏᤠᤘᤠᤀᤡᤳᤗᤠᤜᤠ᤹ ᤏᤢ

ᤛᤣᤛᤣ ᤗᤢᤱᤜᤠ᤹ ᤀᤠᤱᤃᤠ᤹ ᤂᤠᤵᤐᤢᤌᤩᤱ ᤕ᤺ᤵᤛᤢᤱ ᤐᤡᤏᤡᤱᤗᤥ॥

ᤂᤡᤏᤡ᤹ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤒᤠ ᤐᤠ᤺ᤴᤜᤠ᤹ ᤋᤃᤡ

ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤛᤧᤘᤠ ᤁᤧᤴᤈᤥᤃᤡᤴᤗᤥ॥

᥇᥊ ᤂᤡᤏᤡ᤹ ᤗᤢᤶᤔᤥᤗᤠᤶ ᤀᤛᤣᤖᤠ ᤔᤠᤱ ᤏᤠᤘᤠᤀᤡᤳᤗᤠᤜᤠ᤹

ᤀᤠᤱᤃᤠ᤹ ᤀᤠ᤺ᤰᤂᤢᤱᤅᤠᤱ ᤗᤠᤵᤑᤢᤛᤢᤱ ᤐᤡᤏᤡᤱᤗᤥ.

ᤜᤧᤰᤁᤩᤠᤱ ᤂᤡᤏᤡ᤹ ᤕᤧᤰᤕᤰᤜᤠ᤹ ᤗᤢ᤺ᤴᤍᤢᤱ ᤐᤡᤏᤡᤱᤗᤥ॥

᥇᥋ ᤀᤠᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠᤒᤠ ᤛᤢᤘᤠᤱᤜᤠ᤹ᤀᤥ

ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥ᤺ᤰᤔᤠᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢᤱᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤛᤠᤶᤍᤡᤱ ᤐᤡᤖᤢ

᥌

ᤕᤜᤘᤣ ᤍᤠᤱᤒᤧᤸᤗᤧ ᤌᤣ ᤐᤠ᤺ᤳᤋᤢ᤹. ᤂᤧᤴ ᤏᤢᤖᤡᤰ ᤂᤧᤶᤛᤧᤶᤛᤧᤶᤔᤧ᤹ᤀᤥ-

“ᤂᤧᤏᤧ᤹ ᤀᤡᤛᤪᤠᤀᤡᤗᤧᤴ ᤐᤥᤃᤧ᤹ᤀᤠᤱ ᤕᤧᤒᤧ᤹ᤀᤥ.

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱ ᤋᤃᤡ

ᤂᤧᤏᤧ᤹ ᤁᤧᤗᤢᤱᤜᤠ᤺ᤴ ᤐᤠ᤺ᤴᤜᤠ᤹ ᤋᤥ᤺ᤴᤍᤧ᤹ᤀᤥ.

ᤜᤧᤰᤁᤩᤠᤱ ᤁᤧᤒᤠ᤺ᤳᤋᤢᤒᤠᤴ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤂᤧᤵᤛᤢᤖᤖᤥ॥

᥈ “ᤁᤥ᤺ᤰᤔᤠ ᤑᤠᤱᤈᤱᤛᤣ. ᤂᤠᤶᤒᤣ᤺ᤰᤔᤧᤸᤗᤧ ᤏᤢᤵᤔᤧᤴᤍᤡᤱ ᤁᤢᤒᤢᤱᤛᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤠᤵᤋᤡᤰᤁᤡᤴ ᤏᤢᤖᤡᤰ ᤂᤧᤵᤛᤧᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ᤏᤢ ᤗᤢᤱᤜᤠ᤺ᤴ ᤐᤠ᤺ᤴᤜᤠ᤹ ᤁᤳᤋᤢᤖᤥ.

ᤂᤢᤏᤧ᤹ ᤀᤡᤛᤪᤠᤀᤡᤗᤧᤴ ᤀᤠᤵᤋᤡᤰ ᤐᤠ᤺ᤴ ᤌᤡᤰᤋᤢᤖ ᤐᤳᤗᤥ॥

᥉ “ᤀᤠᤔᤏᤠᤛᤣ. ᤀᤠᤱᤃᤠ᤹ ᤂᤡᤏᤡ᤹ ᤌᤣ ᤔᤧᤳᤏᤡᤱᤒᤣ᥅

ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ ᤁᤰ ᤁᤢ᤺ᤳᤏᤡᤱᤅᤠᤱ ᤘᤠ᤹ᤒᤣ᥅

ᤀᤠᤱᤃᤠ᤹ ᤕᤠᤵᤔᤡ ᤏᤢᤃᤵ ᤀᤠᤒᤡᤖᤧᤶᤔᤧ᤹ᤀᤥ॥

᥊ ᤀᤠᤱᤃᤠ᤹ᤃ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤏᤡᤱ ᤌᤠᤰᤏᤡᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤢᤔᤧᤸᤗᤢᤱ ᤜᤢᤅᤢᤱᤅᤠᤱ

ᤕᤥᤰ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤌᤧ᤹ᤏᤡᤱᤗᤥ॥

ᤂᤡᤏᤡ᤹ ᤗᤠᤶᤗᤥᤒᤠ ᤐᤥᤱᤔᤠᤖᤧ ᤗᤠᤃᤡ

ᤔᤥᤛᤠᤴ. ᤜᤠᤖᤢᤏᤧᤴ ᤏᤢ ᤔᤡᤖᤡᤕᤶᤔᤡᤴᤏᤠᤱ

ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤐᤠᤱᤄᤢᤱᤛᤡᤱᤗᤥ॥

᥋ ᤀᤠᤱᤃᤠ᤹ ᤀᤠᤔᤏᤠᤛᤣ. ᤔᤥᤀᤠᤒᤒᤠ ᤒᤠᤗᤠᤁ ᤜᤠᤱᤅᤡᤸᤗᤧ

ᤌᤧᤔᤠ ᤛᤢᤈᤠᤐᤠᤴ ᤐᤠ᤺ᤳᤋᤢᤱᤀᤠᤱ ᤘᤕᤧᤒᤣ᥅

ᤜᤧᤰᤁᤩᤠᤱ ᤒᤀᤥᤖᤖᤧ ᤁᤢᤛ᤻ᤛᤠ ᤒᤠᤗᤠᤔᤖᤧ ᤂᤢᤏᤧ᤹ ᤌᤣ ᤏᤢᤃᤵ ᤐᤡᤖᤢᤒᤣ᥅

ᤂᤧᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

ᤛᤡᤳᤋᤡᤔᤗᤠᤶ ᤃᤡᤗᤃᤠᤗ ᤌᤠᤖᤡᤰ ᤗᤠᤶᤍᤡᤰc ᤁᤧᤈᤥᤃᤡᤒᤠᤴ

ᤂᤡᤏᤡ᤹ ᤏᤡᤱᤘᤠ᤹ᤛᤢᤶ ᤗ᤹ᤖᤧᤶᤔᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹

ᤂᤡᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤗᤖᤥ॥”

᥌ ᤌᤧᤔᤠᤴ ᤋᤣ᤹ᤖᤢᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤐᤣ᤺ᤰᤁᤠᤒᤣ᥅

ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ

ᤀᤠᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤛᤠᤶᤒᤥᤴᤏᤠᤱ ᤛᤧᤘᤠ ᤔᤧᤳᤋᤢᤱᤒᤣ᥅

ᤌᤣ ᤋᤱᤒᤣ ᤌᤡᤰ ᤁᤧᤃᤧᤵᤐᤠ ᤐᤡᤳᤛᤠᤳᤜᤠ᤹ ᤋᤠᤖᤢᤱᤛᤡᤱᤅᤠᤱ

ᤔᤡᤎᤡᤱᤔᤏᤠᤒᤠ ᤛᤡᤍᤢᤱᤛᤓᤠ ᤋᤥ᤺ᤴᤇᤧ ᤂᤢᤏᤧ᤹ ᤁᤢᤍᤃᤡ ᤋᤠᤀᤠᤒᤡ᥅

᥍ ᤌᤣ ᤜᤧᤴᤇᤡᤱ ᤜᤧᤴᤇᤡᤱ ᤔᤧᤸᤗᤢᤰᤜᤠ᤹ ᤏᤢ ᤌᤡᤒᤥᤱ ᤜᤧᤴᤇᤡᤱ

ᤏᤡ᤺ᤱᤃᤣ᤹ ᤘᤜ᤺ᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤴ ᤁᤢᤏᤡᤱᤘᤠ᤹ ᤋᤠᤀᤠᤱᤒᤡ᥅

ᤀᤠᤱᤃᤠ᤹ ᤀᤠᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ

ᤀᤠᤛ᤻ᤛᤠ ᤋᤢᤶᤒᤧᤴ ᤀᤠᤕᤠᤶᤛᤠᤶᤔᤥᤒᤠ ᤗᤠᤕᤥ᤺ᤸᤗᤧ ᤗᤠᤃᤡ

ᤀᤠᤎᤰᤁᤥᤏᤢ ᤁᤧᤗ᤺ᤶᤒᤠ ᤛᤠᤴ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤱᤒᤡ᥅

᥎ ᤔᤧᤴᤇᤠᤶ ᤕᤠᤵᤔᤡᤀᤣ. ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ.

ᤂᤢᤏᤧ᤹ ᤂᤧᤴ ᤂᤧᤏᤧ᤹ ᤀᤥᤛᤣ᤺ᤴᤃᤧᤎᤠᤰᤋᤧᤀᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ᤗᤠᤶ ᤌᤧᤔᤠ ᤂᤥᤔᤠ ᤏᤡᤱᤘᤠ᤹ ᤆᤥᤃᤢ᥅

ᤂᤧᤏᤧ᤹ ᤁᤢᤍᤥ᤺ᤵᤔᤠ ᤕᤠ᤺ᤶᤒᤰ ᤆᤥᤃᤧ᤹. ᤁᤶᤓᤪᤰ ᤏᤡᤱᤘᤠ᤹ ᤆᤥᤃᤢ᤹

ᤜᤧᤰᤁᤩᤠᤱ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ

ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏ᤺ᤶᤏ᤺ᤶᤔᤠᤱ ᤘᤕᤧ᤹ᤀᤥ॥

ᤀᤡᤛᤪᤠᤀᤡᤗᤖᤧ ᤁᤢᤀᤠᤵᤋᤡᤰ ᤏᤢ ᤂᤢᤶᤍᤡᤱ

᥏ ᤕᤜᤘᤣ ᤍᤠᤱᤒᤧᤴᤏᤢ ᤁᤡᤔᤠᤃ ᤛᤡᤰᤁᤢᤶᤏᤡᤱᤘᤠ᤹ ᤐᤠ᤺ᤴᤗᤥ

ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡᤖᤥ-

“ᤕᤧᤰᤕᤰᤁᤥ ᤁᤧᤈᤢᤶᤒᤠ ᤔᤏᤠᤛᤣ.

ᤂᤡᤏᤡ᤹ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ.

᥇᥆ ᤁᤢ᤹ᤀᤡᤃᤧᤓᤧᤶᤒᤠ ᤜᤡᤶᤛᤕᤱᤛᤣ. ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤗᤠᤶ

ᤁᤧᤎᤃᤢᤶᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤏᤢ ᤔᤧᤱᤃᤧᤵᤔᤏᤠᤒᤠ

ᤂᤡᤏᤡ᤹ ᤁᤧᤃᤳᤋᤢᤶᤒᤠ ᤁᤢᤎᤠᤱᤔᤠᤜᤠ᤹ ᤁᤢᤛᤡ᤺ᤰᤔᤠᤜᤠ᤹

ᤌᤣ ᤀᤠᤱᤃᤠ᤹ ᤏᤡᤱᤘᤠ᤹ ᤑᤣ᤺ᤳᤇᤢᤱᤒᤠᤒᤡ᥅

᥇᥇ ᤔᤧᤱᤃᤧᤵᤔᤏᤠ ᤐᤠᤛᤠᤱᤃᤠ ᤀᤡᤃᤪ ᤀᤡᤱᤗᤧᤰᤐᤠ ᤁᤢᤎᤠᤱᤔᤠ

ᤁᤢᤛᤡ᤺ᤰᤔᤠ ᤁᤧᤃᤵᤐᤠ ᤔᤏᤠᤴ ᤌᤣ ᤁᤢᤍᤥ᤺ᤵᤔᤠ ᤗᤣ᤺ᤳᤋᤢᤱᤒᤡ᥅

᥇᥈ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤔᤏᤠᤜᤠ᤹

ᤂᤠᤷᤔᤧᤴᤍᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤈᤥ᤺ᤰᤗᤥ.

ᤂᤧᤏᤧ᤹ ᤁᤧᤔᤏᤠᤜᤠ᤹ ᤀᤡᤱᤗᤧᤰᤐᤠ ᤐᤠ᤺ᤴ ᤔᤧᤒᤠ᤺ᤳᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ॥

᥇᥉ “ᤁᤸᤗᤧᤆᤥᤃᤢᤸᤗᤧ. ᤁᤧᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ

ᤀᤠᤱᤃᤠ᤹ ᤂᤧᤏᤧ᤹ ᤔᤧᤱᤔᤠ ᤜᤣ᤺ᤰᤏᤧᤀᤠᤱ ᤘᤠ᤹ᤖᤥ॥

᥇᥊ ᤂᤧᤏᤧ᤹ ᤆᤠᤔᤠᤃ ᤁᤧᤈᤖᤥ. ᤁᤖ ᤁᤧᤛᤡᤰ ᤔᤧᤀᤣ᤺ᤵᤋᤢᤴᤗᤥ.

ᤜᤧᤰᤁᤩᤠᤱ ᤀᤠᤸᤗᤛᤠᤱ ᤁᤧᤛᤠᤵᤐᤥ᤺ᤰᤁᤧᤴ ᤔᤧᤄᤠᤏᤧᤴᤗᤥ॥

ᤕᤠᤱᤛᤠᤁᤢᤴᤎᤣᤴ ᤕᤠᤱᤃ ᤁᤧᤄᤥ᤺ᤳᤋᤢ᤹ ᤁᤖ ᤁᤧᤴᤍᤠᤱᤄᤢᤴᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤍᤠᤱᤄᤢ ᤁᤧᤃᤳᤋᤢᤒᤠᤴ

ᤀᤠᤱᤃᤠ᤹ ᤋᤠᤓᤣ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤱ ᤐᤡᤏᤧᤖᤥ॥

᥇᥋ ᤂᤧᤏᤧ᤹ ᤐᤥᤃᤢᤃᤧᤴ ᤁᤢᤈᤠ ᤗᤣ᤺ᤵᤔᤠᤃ ᤁᤧᤗᤣ᤺ᤳᤋᤢᤖᤥ

ᤁᤖ ᤂᤧᤸᤗᤧ ᤁᤢᤈᤠ᤹ᤀᤡᤴ ᤁᤧᤴᤇᤢᤵᤛᤢᤴᤗᤥ.

ᤂᤧᤏᤧ᤹ ᤆᤤᤋᤢᤴ ᤏᤡ᤺ᤱᤃᤣ᤹ ᤕᤢᤔᤠᤃ ᤁᤧᤕᤢᤛᤢᤖᤥ

ᤁᤖ ᤁᤧᤎᤰᤁᤥ ᤜᤢ᤺ᤳᤇᤡᤱᤔᤠ ᤁᤧᤱᤄᤥᤛᤢᤴᤗᤥ.

ᤂᤧᤏᤧ᤹ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤃ ᤁᤧᤀᤣ᤺ᤵᤛᤢᤖᤥ

ᤁᤖ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤱᤔᤠ ᤁᤧᤱᤄᤥᤛᤢᤴᤗᤥ॥

᥇᥌ ᤂᤧᤏᤧ᤹ ᤀᤥᤔᤪᤡᤖᤧ ᤁᤢᤎᤡᤶᤜᤠ᤹ ᤏᤢ ᤀᤠᤜᤠᤒᤖᤧd ᤁᤧᤖᤧᤰ ᤁᤢᤕᤠ᤺ᤶᤒᤰᤜᤠ᤹

ᤂᤧᤏᤧ᤹ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢᤀᤠᤱ ᤁᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠᤰᤌᤡᤶᤜᤠ᤹

ᤂᤧᤏᤧ᤹ ᤁᤧᤍᤡᤶᤍᤢ ᤁᤧᤏᤠ᤺ᤳᤋᤢᤀᤠᤱ ᤁᤧᤘᤠ᤹ᤖᤥ॥

ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤔᤧᤱᤏᤧᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤁᤧᤔᤏᤠᤜᤠ᤹

ᤁᤢᤏᤠᤔᤧᤴᤇᤠ᤹ ᤔᤧᤵᤔᤠ ᤆᤠᤜᤠᤰ ᤆᤥᤃᤢᤱᤛᤡᤱᤗᤥ.

ᤀᤠᤱᤃᤠ᤹ ᤀᤠᤔᤏᤠᤜᤠ᤹ᤖᤧ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤵᤐᤠᤴ

ᤂᤧᤏᤧ᤹ ᤏᤠᤛᤡᤌ᤺ᤵᤔᤠ ᤁᤧᤒᤥᤱᤒᤠ ᤐᤥᤱᤗᤥ॥”

c 

᥌:᥋ ᤕᤜᤥ ᥉:᥇ᤀᤥ ᤛᤡᤳᤋᤡᤶᤔᤡᤴ ᤔᤧᤗᤧᤖᤢ. ᤜᤧᤰᤁᤩᤠᤱ ᤕᤜᤥ ᥊:᥇᥏-᥈᥊ ᤂᤧᤱᤜᤠ᤹ᤖᤧ ᤘᤜ᤺ᤱᤅᤡᤴ ᤔᤧᤃᤠ᤺ᤰᤋᤢ ᤜᤧᤰᤁᤩᤠᤱ ᤃᤡᤗᤃᤠᤗᤀᤥ ᤛᤠ᤺ᤱᤃᤠᤜᤡᤶ ᤔᤧᤗᤣ᤺ᤳᤋᤢ॥

d 

᥌:᥇᥌ ᤀᤥᤔᤪᤡ᤺ᤴ ᤏᤢ ᤀᤠᤜᤠᤒᤧᤴ ᤀᤡᤛᤪᤠᤀᤡᤗᤒᤠ ᤁᤢ᤹ᤀᤡᤃᤧᤓᤧᤶᤒᤠ ᤜᤠᤱ ᤘᤕᤧᤛᤡᤖᤥ॥

ᤀᤡᤛᤪᤠᤀᤡᤗᤖᤧ ᤁᤢᤒᤡᤷᤒᤣ᤺ᤶᤒᤠ ᤕᤠ᤺ᤶᤒᤰ

᥍

ᤀᤠᤱᤃᤠ᤹ᤃ ᤁᤧᤛᤠᤰᤐᤠ ᤋᤢᤰᤂᤣ ᤋᤢᤔᤢᤱᤅᤠᤱ ᤘᤠ᤹ᤖᤥ᥄

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤁᤢᤈᤠ᤹ ᤔᤧᤍᤢᤒᤢᤀᤠᤱ ᤀᤣᤃᤠᤱ

ᤀᤠᤱᤃᤠ᤹ ᤛᤡᤗᤠ ᤁᤧᤃᤥ᤺ᤵᤐᤠ ᤜᤧᤰᤋᤱᤒᤠ ᤆᤥ᤺ᤰᤁᤠᤖᤥ.

ᤁᤢᤈᤠ᤹ᤜᤠ᤹ ᤔᤧᤛᤢᤵᤛᤢ ᤔᤧᤛᤢᤖᤢᤀᤠᤱ ᤀᤣᤃᤠᤱ

ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤒᤈᤠᤀᤣ ᤔᤧᤒᤳᤏᤧᤴᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤛᤡᤖᤠ᤹ ᤁᤧᤎᤠᤱᤒᤠ

ᤋᤃᤡ ᤁᤧᤍᤢᤶᤒᤠ ᤐ᤺ᤳᤇᤣᤸᤗᤧ ᤁᤢᤗᤡᤱᤛᤶ ᤔᤧᤒᤳᤏᤧᤴᤗᤥ॥

᥈ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤗᤠᤈᤣ᤹ᤗᤠᤶ ᤔᤧᤔᤧᤃᤧᤀᤠᤱ ᤔᤧᤘᤠ᤹ᤖᤥ.

ᤁᤢᤍᤥ᤺ᤵᤔᤠ ᤔᤏᤠ ᤜᤠ᤺ᤳᤋᤠᤱ ᤕᤠ᤺ᤰᤋᤧᤀᤠᤱ ᤔᤧᤘᤠ᤹ᤏᤧᤴᤗᤥ॥

ᤔᤏᤠ ᤛᤧᤵᤔᤠᤛᤡᤖᤧ ᤗᤠᤃᤡ ᤁᤧᤖᤧᤰᤗᤧ ᤔᤧᤛᤢᤃᤢᤛᤡᤀᤠᤱ ᤔᤧᤕᤢᤱᤗᤥ.

ᤁᤧᤖᤧᤰᤗᤧ ᤆᤧᤴ ᤔᤧᤃᤧᤛᤢᤀᤠᤱ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤛᤧᤖᤢᤛᤡᤖᤥ॥

᥉ ᤏᤧᤵᤔᤠᤱ ᤜᤢᤰᤜᤠ᤹ ᤑᤧᤴᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤗᤧᤒᤠ ᤆᤥ᤺ᤰᤗᤥ.

ᤕᤢᤰᤛᤠᤒᤠᤜᤠ᤹ᤖᤧ ᤔᤡᤰᤋᤥ᤺ᤰᤜᤠ᤹ ᤔᤧᤏᤠ᤺ᤰᤋᤢᤖᤥ

ᤜᤧᤰᤁᤩᤠᤱ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤕᤠᤱ ᤆᤠᤔᤠ ᤔᤧᤏᤠ᤺ᤰᤋᤢᤖᤥ॥

ᤀᤠᤕᤢᤰᤕᤢᤰᤐᤠᤜᤠ᤹ᤖᤧ ᤆᤩᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹

ᤜᤠᤒᤠ ᤂᤧᤴᤏᤣ ᤆᤥ᤺ᤰᤔᤠᤖᤧ ᤗᤠᤃᤡ ᤀᤡᤱᤍᤳ ᤔᤧᤈᤥᤃᤢᤖᤥ.

ᤂᤧᤱᤜᤠ᤹ ᤁᤧᤖᤧᤰ ᤔᤧᤍᤱᤛᤡᤱᤅᤠᤱ ᤆᤧᤶᤓᤴ ᤔᤧᤈᤥᤃᤢᤖᤥ॥

᥊ ᤂᤧᤱᤜᤠ᤹ᤀᤥᤒᤠ ᤁᤠᤰᤏᤢ᤺ᤸᤗᤧ ᤏᤢᤒᤧᤴ ᤆᤠᤜᤡ᤺ᤴ

ᤀᤠᤗᤰᤗᤰᤐᤠ ᤋᤡᤱᤃᤪᤣᤰ ᤜᤧᤰᤋᤱᤒᤠ ᤆᤥ᤺ᤰᤗᤥ.

ᤁᤧᤖᤧᤰᤏᤢ᤺ᤸᤗᤧ ᤁᤢᤍᤥ᤺ᤵᤔᤧᤴ ᤆᤠᤜᤡ᤺ᤴ

ᤋᤡᤱᤃᤪᤣᤰ ᤐᤢᤱ ᤁᤢᤀᤡᤛᤡ᤺ᤰ ᤁᤧᤀᤠ᤺ᤵᤐᤠ ᤆᤥ᤺ᤰᤗᤥ॥

ᤀᤡᤰᤁᤧᤃᤥᤒᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤔᤧᤳᤋᤡᤒᤠ ᤂᤢᤶᤍᤡᤱ ᤕᤧᤴᤏᤡᤴ ᤁᤧᤖᤧᤖᤥ

ᤀᤠᤸᤗ ᤂᤡᤏᤡ᤹ ᤜᤠᤒ᤻ ᤗᤧᤰᤔᤠ ᤕᤧᤶ ᤐᤥ᤺ᤰᤂᤧᤖᤥ॥

᥋ ᤜᤡᤶᤒᤣᤛᤠᤱᤒᤧᤴ ᤏᤛᤠ᤺ᤴ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ.

ᤋᤣ᤺ᤱᤒᤠ ᤆᤢᤶᤔᤡᤴᤏᤠᤱ ᤏᤠᤔᤧᤛᤠ᤹ᤖᤧᤶᤔᤡᤴᤏᤧ᤹ᤀᤥ॥

ᤂᤡᤏᤡ ᤛᤥᤖᤡᤰ ᤁᤧᤜᤧᤵᤔᤠᤛᤡᤀᤠᤱ ᤁᤧᤏᤧᤛ᤻ᤛᤡᤒᤠ

ᤔᤣ᤺ᤳᤜᤠ᤹ᤏᤢᤀᤠᤱ ᤕᤧᤰᤕᤧᤰᤁᤠᤱ ᤐᤠᤖᤧᤶᤔᤧ᤹ᤀᤥ॥

᥌ ᤌᤣᤀᤠᤱᤓᤧᤸᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤶᤒᤠ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖᤥ.

ᤔᤧᤴᤇᤢᤔᤠ ᤛᤠ᤺ᤴ ᤁᤢᤶᤔᤠᤖᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ.

ᤐᤠᤱᤗᤡᤔᤧᤴ ᤏᤢ᤺ᤵᤔᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ.

ᤏᤡᤱᤔᤡᤜᤠ᤹ᤃ ᤀᤠᤒᤠᤅᤣ ᤜᤡᤶᤔᤥᤒᤠ ᤔᤏᤠᤜᤠ᤹ ᤔᤧᤒᤥᤱᤗᤥ॥

ᤕᤜᤘᤣ ᤍᤠᤱᤒᤠᤗᤠᤶ ᤛᤧᤴᤗᤵ

᥍ ᤁᤖ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤶ ᤀᤥᤔᤧᤳᤋᤢᤱᤗᤥ.

ᤀᤠᤱᤃᤠ᤹ ᤋᤠᤱᤃᤧᤛᤧ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤠᤱᤄᤢᤱᤗᤥ.

ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤣᤗᤡ᤺ᤴ ᤂᤧᤵᤛᤢᤖᤥ॥

᥎ ᤀᤠᤏᤡᤱᤔᤡᤛᤣ. ᤁᤢᤏᤠᤔᤧᤴᤇᤠ᤹ ᤀᤠᤶᤔᤧᤳᤋᤧᤴᤏᤧ᤹ᤀᤥ

ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ ᤔᤧᤍᤠᤛᤧᤶᤔᤡᤴᤏᤧ᤹ᤀᤥ᥄

ᤀᤠᤱᤃᤠ᤹ ᤆᤥ᤺ᤴᤏᤠᤛᤠᤱ ᤕᤠᤶᤔᤥ ᤐᤥ᤺ᤰᤁᤠᤖᤥ॥

ᤀᤠᤸᤗᤥ ᤀᤠᤱᤃᤠ᤹ ᤂᤠᤔᤠᤰᤔᤥ ᤘᤠ᤹ᤀᤠᤛᤠᤱ

ᤕᤜᤘᤣ ᤍᤠᤱᤒᤧᤴ ᤀᤠᤱᤃᤠ᤹ ᤀᤠᤀᤥ᤺ᤳᤋᤡ ᤐᤥᤱᤗᤥ॥

᥏ ᤂᤢᤏᤧ᤹ ᤀᤠᤱᤃᤠ᤹ ᤗᤧᤵᤔᤠᤱ ᤂᤠᤛᤧᤴ ᤔᤧᤗᤥ᤺ᤴᤍᤢᤴᤗ ᤌᤠᤖᤡᤰ.

ᤜᤧᤰᤁᤩᤠᤱ ᤀᤠᤄᤥᤔᤠ ᤕᤢᤰᤁᤡᤴ ᤏᤡ᤺ᤴᤎᤥ ᤔᤧᤈᤥᤃᤢᤴᤗ ᤌᤠᤖᤡᤰ.

ᤀᤠᤱᤃᤠ᤹ ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤌᤖᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤀᤠᤱᤃᤠ᤹ ᤗ᤺ᤳᤋᤠᤀᤠᤱ ᤀᤥ᤺ᤳᤋᤡᤀᤥ ᤋᤠ᤺ᤳᤋᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤢᤏᤧ᤹ ᤁᤢᤛᤠᤶᤕᤥᤏᤡᤔᤠᤴ ᤏᤡᤛᤢᤱᤗᤥ॥

᥇᥆ “ᤕᤜᤘᤣ ᤍᤠᤱᤒᤠ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤳᤋᤥ ᤘᤠ᤹ᤒᤣ᥅”

ᤕᤠᤵᤔᤡ ᤁᤧᤔᤧᤵᤐᤠ ᤀᤠᤏᤡᤱᤔᤡᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤖᤥ

ᤂᤧᤒᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤛᤡᤖᤡᤱᤔᤔᤥ ᤔᤧᤎᤠᤖᤥ॥

ᤂᤧᤴ ᤏᤡᤱᤔᤡᤜᤠ᤹ᤖᤧ ᤋᤃᤡ ᤀᤠᤱᤃᤠ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤠᤱᤗᤥ

ᤂᤧᤱᤜᤠ᤹ ᤔᤧᤈᤥ᤺ᤶᤒᤧᤴ ᤀᤠᤔᤡᤰᤁᤡᤸᤗᤧᤀᤣ ᤏᤡᤛᤢᤖᤥ.

ᤀᤠᤸᤗᤥᤛᤠᤱ ᤂᤧᤱᤜᤠ᤹ ᤔᤠᤖᤠᤶᤔᤥᤒᤠ ᤗᤧ᤺ᤰᤘᤠ ᤜᤧᤰᤁᤣ

ᤗᤠᤱᤅᤡᤸᤗᤧ ᤆᤡᤍᤥ᤹ ᤆᤡᤍᤥ᤹ ᤔᤧᤍᤥ᤹ᤖᤢᤛᤡᤖᤥ॥

᥇᥇ ᤂᤡᤏᤡ᤹ ᤗᤢᤱᤎᤠᤰᤜᤠ᤹ ᤛᤧᤵᤔᤠ ᤕᤧᤴ ᤋᤠᤖᤥ.

ᤂᤡᤏᤡ᤹ ᤀᤡ᤺ᤴᤍᤥᤜᤠ᤹ ᤔᤠ᤺ᤱᤄᤠ ᤌᤠᤖᤡᤰ ᤑᤥᤔᤠ ᤕᤧᤴ ᤋᤠᤖᤥ॥

᥇᥈ ᤂᤧᤴ ᤕᤧᤴᤏᤥ ᤀᤛ᤻ᤛᤢᤖᤗᤠᤶ ᤏᤢ ᤔᤡᤛᤪᤒᤠ ᤕᤧᤰᤕᤰᤜᤠ᤹ᤗᤠᤶ.

ᤜᤧᤰᤁᤩᤠᤱ ᤔᤡᤛᤪᤀᤠᤱ ᤁᤳᤏᤠ ᤕᤢᤑᤪᤣᤋᤡᤛ ᤘᤜ᤺ᤱ ᤌᤠᤖᤡᤰᤐᤠ

ᤘᤖ᤺ᤱᤅᤠᤱ ᤁᤳᤏᤠ ᤏᤢ ᤘᤖ᤺ᤱ ᤌᤠᤖᤡᤰᤐᤠ

ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤗᤠᤶ ᤌᤧᤃᤢ ᤔᤠᤱᤘᤠ ᤌᤠᤖᤡᤰᤐᤠ

ᤔᤏᤠᤜᤠ᤹ ᤂᤡᤏᤡ᤹ᤀᤥ ᤔᤧᤏᤢ᤺ᤱ ᤔᤧᤍᤠᤖᤥ॥

᥇᥉ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤈᤣ᤺ᤴ ᤔᤧᤕᤢᤰᤋᤢᤒᤠᤸᤗᤧ ᤆᤥᤃᤢᤸᤗᤧ

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤢᤖᤧ᤺ᤰ ᤂᤧᤖᤧ᤺ᤰ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤧᤴ ᤗᤢᤱᤔᤠ᤹ ᤋᤢᤰᤋᤢ

᥇᥊ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤗᤰᤂᤥᤒᤠ

ᤂᤧᤏᤧ᤹ ᤁᤧᤔᤏᤠᤜᤠ᤹ ᤋᤰᤁᤠ᤺ᤳᤏᤢ ᤁᤳᤋᤧᤛᤧ᤹ᤀᤥ॥

ᤀᤠᤏᤡᤃᤧ ᤁᤒᤪᤡᤱ ᤐᤡᤛᤠᤱ ᤆᤠᤖᤠᤶᤔᤠᤍᤧᤴᤜᤠ᤹ ᤏᤧᤖᤥ.

ᤁᤖ ᤋᤠᤶᤓᤢᤱᤅᤥ ᤀᤠᤏᤡᤃᤧ ᤛᤧᤖᤡᤃᤧᤀᤠᤱ ᤕᤢᤅᤡᤃᤧᤖᤥ॥

ᤂᤧᤸᤗᤧ ᤆᤥᤃᤢᤸᤗᤧ ᤒᤠᤛᤠᤏ ᤏᤢ ᤃᤡᤗᤠᤍᤀᤥ ᤀᤠᤍᤣ᤹ᤖᤧ᤹ᤀᤥ.

ᤜᤧᤰᤁᤩᤠᤱ ᤕᤖᤡᤰ ᤋᤱᤒᤣ ᤋᤃᤡ ᤜᤧᤰᤁᤣ

ᤀᤠᤏᤡᤃᤧ ᤆᤠᤖᤠᤶᤔᤠᤍᤧᤴᤜᤠ᤹ ᤂᤥᤛᤢᤶᤒᤧᤖᤖᤥ॥

᥇᥋ “ᤔᤡᤛᤪᤗᤠᤶ ᤁᤧᤗ᤺ᤴᤍᤡ ᤁᤧᤓᤧᤖᤡᤒᤠ ᤕᤧᤴᤜᤠ᤹ ᤜᤧᤰᤁᤣ

ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤀᤥ᤺ᤴᤎᤠᤰᤏᤡᤱᤗᤥ॥”

᥇᥌ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤏᤡᤛᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤡᤖᤡᤱᤔᤔᤥ ᤔᤧᤎᤠᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤰᤛᤠᤶᤜᤠ᤹ ᤂᤰᤐᤧᤳ ᤔᤧᤏᤠᤵᤋᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤴ ᤀᤠᤵᤑᤣᤰ ᤜᤢᤰᤁᤡᤸᤗᤧ ᤔᤧᤍᤧᤵᤋᤢᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤰᤂᤥ᤹ᤒᤠᤴ ᤏᤠ ᤔᤧᤱᤄᤧᤶᤔᤏᤠ ᤐᤥᤱᤗᤥ॥

᥇᥍ ᤂᤧᤱᤜᤠ᤹ᤖᤧ ᤀᤛᤣ᤺ᤰ ᤁᤢᤀᤡᤛᤡ᤺ᤰ. ᤂᤠᤶᤒᤠᤱᤅᤥ

ᤁᤧᤀᤢ᤺ᤱᤛᤡᤱᤒᤠ ᤌᤰᤛᤠ ᤁᤢᤀᤡᤛᤡ᤺ᤰ ᤂᤠᤶᤜᤡ᤺ᤰᤁᤡᤴ ᤔᤧᤗᤠᤃᤢᤖᤥ॥

ᤂᤧᤱᤜᤠ᤹ ᤂᤢᤴᤇᤡ᤹ ᤕᤠᤰᤏᤠᤍᤧᤴᤜᤠ᤹ᤀᤥᤗᤠᤶ

ᤐᤃᤡ ᤔᤧᤃᤡᤖ ᤌᤧᤃᤰᤁᤰᤏᤠ ᤔᤧᤕᤱᤗ ᤔᤧᤗ᤺ᤴᤗᤥ.

ᤕᤜᤘᤣ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤕᤱᤔᤠ ᤔᤧᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤃᤡᤖᤡᤖᤥ॥

᥇᥎ ᤂᤧᤏᤧ᤹ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤜᤠ᤺ᤳ ᤘᤠᤀᤠᤱᤒᤣ᥅

ᤂᤧᤏᤧ᤹ᤃ ᤗᤠᤕᤥ ᤗᤠᤛᤥ᤺ᤳᤜᤠ᤹ ᤗᤧᤵᤔᤡ ᤁᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤁᤧᤔᤏᤠᤜᤠ᤹ᤖᤧ

ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤗᤧᤵᤔᤡ ᤁᤧᤒᤡᤖᤢᤛᤡᤖᤥ॥

ᤂᤧᤏᤧ᤹ ᤛᤍᤠᤍᤡᤱ ᤌᤠᤖᤡᤰ ᤁᤧᤛᤡᤰ ᤔᤧᤒᤥ᤺ᤰᤏᤧᤴᤗᤥ.

ᤁᤖ ᤀᤠᤏᤡᤃᤧ ᤗᤢᤱᤔᤠ᤹ ᤋᤢᤰᤔᤠᤖᤧ ᤗᤠᤃᤡ ᤁᤧᤏᤡᤱᤘᤠ᤹ ᤋᤠᤖᤥ॥

᥇᥏ ᤂᤧᤏᤧ᤹ ᤕᤠᤶᤔᤥ ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤗᤥ.

ᤂᤧᤏᤧ᤹ ᤀᤠᤏᤡᤃᤧ ᤗᤠᤕᤥᤜᤠ᤹ ᤁᤧᤗᤠᤱᤅᤡᤸᤗᤧ ᤁᤧᤍᤥ᤹ᤖᤢᤖᤥ

ᤜᤧᤰᤁᤩᤠᤱ ᤀᤠᤏᤡᤃᤧ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤜᤠ᤹

ᤁᤧᤍᤡᤶᤒᤠ ᤁᤣ᤺ᤶᤒᤠ ᤘᤖ᤺ᤱᤅᤥ ᤗᤠᤵᤁᤧᤓᤢᤛᤢ ᤁᤧᤃᤣ᤺ᤳᤋᤢᤖᤥ॥

᥈᥆ ᤂᤧᤏᤧ᤹ ᤕᤠᤁᤢᤒᤧᤴᤏᤢ ᤛᤧᤰᤂᤠᤒᤠᤀᤣ ᤁᤧᤈᤥ᤺ᤰᤗᤥ

ᤜᤧᤰᤁᤩᤠᤱ ᤀᤢ᤺ᤴᤇᤥᤴ ᤂᤧᤏᤧ᤹ ᤔᤠᤱᤜᤧᤰ ᤁᤧᤈᤥᤃᤢᤀᤠᤱ

ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤏᤢ ᤔᤠᤱᤜᤢᤵ ᤁᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ

ᤂᤧᤏᤧ᤹ ᤀᤒᤪᤠᤜᤠᤔᤧᤴ ᤗᤢᤱᤔᤠ᤹ ᤁᤧᤍᤢᤰᤋᤢᤖᤥ॥

ᤏᤜᤢᤔᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤀᤛ᤻ᤛᤢᤖᤡᤜᤠ᤹ ᤀᤡᤛᤪᤠᤀᤡᤗᤡᤜᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤁᤧᤈᤠ᤺ᤵᤐᤠ ᤏᤡᤱᤔᤡ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤠᤱᤐᤠᤱ ᤕᤧᤰᤕᤰᤁᤡᤴ ᤏᤡᤏᤒᤣ ᤏᤧᤛ᤻ᤛᤧ॥ ᤀᤠᤶᤓᤠ ᤁᤴ ᤏᤡᤏᤒᤣ ᤕᤧᤰᤕᤰᤁᤡᤴ ᤔᤧᤃᤧᤒᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤒᤠ ᤐᤥᤎᤰᤁᤡᤴ ᤏᤜᤢᤶᤔᤧᤸᤗᤧ ᤁᤢᤛᤠᤵᤐᤴᤏᤥ ᤂᤥᤍᤧᤳ॥ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᥌᥇᥈ ᤋᤱᤒᤣ ᤋᤃᤡ ᤏᤡᤏᤒᤣᤴ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤘᤕᤧ॥ ᤂᤧᤸᤗᤧ ᤁᤴ ᤁᤢᤔᤧᤰᤔᤧᤴ ᤗᤳᤇᤠ ᤛᤠ᤹ᤖᤡᤰ ᤁᤢ᤹ᤀᤡᤃᤧᤓᤧᤶᤒᤠ ᤏᤢ ᤁᤧᤜᤧᤴᤇᤡᤱᤒᤠ ᤛᤢᤘᤠᤱ ᤛᤶᤎᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤅᤡᤴ ᤆᤢᤰᤋᤧᤀᤠᤱ ᤘᤕᤧ ᤁᤧᤗ᤹ᤒᤠ ᤏᤡᤎᤠ᤺ᤵᤗᤥ॥

ᤋᤠᤱᤒᤠ ᤌᤠᤔᤡᤱ

ᤏᤡᤏᤒᤣ ᤕᤧᤰᤕᤰᤁᤥ ᤂᤠᤛᤧᤴ ᥇:᥇-᥇᥋

ᤏᤡᤏᤒᤣ ᤕᤧᤰᤕᤰᤁᤡᤴ ᤂᤠᤵᤐᤢᤌᤩᤱ ᤐᤥᤱ᤹ ᥈:᥇–᥉:᥇᥏

ᤏᤜᤢᤔᤖᤧ ᤁᤢᤛᤠᤵᤐᤴ

᥇

ᤀᤣᤸᤁᤥᤛᤡ ᤏᤜᤢᤔᤖᤧ ᤏᤡᤏᤒᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤑᤥᤀᤥ ᤏᤡᤛᤢᤒᤠ ᤔᤠᤱᤏᤡᤱᤘᤠ᤹ᤐᤠ᤺ᤴᤏᤡᤴ ᤜᤠᤒᤠ ᤁᤴᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴᤏᤡᤴ ᤏᤡᤏᤒᤣᤀᤥ ᤌᤠᤖᤥ

᥈ ᤕᤜᤘᤣ ᤍᤠᤱᤒᤧᤱᤃ ᤁᤢᤏᤠᤃᤧᤜᤧᤶᤒᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤁᤢᤗᤧᤰᤘᤠ ᤁᤧᤏᤢ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤋᤢ ᤐᤡᤖᤢᤛᤡᤖᤥ

ᤂᤢᤏᤧ᤹ ᤁᤢᤛᤠᤰᤁᤧᤴ ᤀᤡᤛᤣ᤺ड᤻ᤒᤠ ᤆᤥ᤺ᤰᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤡᤱᤔᤡᤜᤠ᤹ᤀᤥ ᤁᤢᤗᤧᤰᤘᤠ ᤏᤢ᤺ᤰᤋᤢᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤀᤵᤐᤠᤜᤠ᤹ᤀᤥ ᤁᤢᤛᤠᤰᤁᤧᤴᤏᤡᤴ ᤌᤠᤛᤢᤖᤥ॥

᥉ ᤕᤜᤘᤣ ᤍᤠᤱᤒᤧᤴ ᤁᤢᤛᤡᤰ ᤐᤥ᤺ᤰᤔᤠ ᤏᤠᤛᤡ ᤁᤧᤎ᤺ᤵᤐᤠ ᤆᤥ᤺ᤰᤗᤥ

ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ.

ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤋᤡᤰᤛᤠᤒᤧᤴ ᤂᤢᤶᤍᤡᤱ ᤔᤧᤶᤒᤡᤀᤣ ᤔᤧᤗᤧᤖᤢᤴᤗᤥ॥

ᤁᤧᤀᤡᤰᤛᤡᤱᤒᤠ ᤛᤢᤖᤡ᤺ᤳ ᤏᤢ ᤁᤣᤈᤱᤅᤥ ᤂᤢᤏᤧ᤹ ᤁᤢᤗᤠᤶ ᤏᤧᤖᤥ.

ᤂᤶᤓᤩᤠᤱ ᤂᤠ᤹ᤔᤡ᤺ᤵᤐᤠᤜᤠ᤹ᤃ ᤁᤢᤗᤠᤱᤜᤠ᤹ᤀᤥᤒᤠ ᤂᤠᤶᤜᤡ᤺ᤰᤗᤥ॥

᥊ ᤂᤢᤏᤧ᤹ ᤘᤖ᤺ᤱᤅᤡᤴ ᤑᤧ᤺ᤰᤋᤢᤸᤗᤧ ᤆᤵᤐᤪᤧᤰ ᤆᤵᤗᤥ.

ᤂᤢᤏᤧ᤹ ᤁᤧᤖᤧᤰ ᤘᤜ᤺ᤱᤜᤠ᤹ ᤆᤵᤗ ᤕᤠ᤺ᤴᤍᤢᤖᤥ॥

ᤒᤠᤛᤠᤏ ᤏᤢ ᤁᤠᤷᤔᤣᤗᤒᤠ ᤌᤧᤃᤢᤜᤠ᤹ ᤀᤡᤖᤧᤶᤗᤥ.

ᤜᤧᤰᤁᤩᤠᤱ ᤗᤧᤒᤠᤏᤠᤏᤒᤠ ᤑᤢᤱᤜᤠ᤹ ᤀᤡᤛᤢ᤹ᤀᤠᤱ ᤔᤠᤒᤣ᤺ᤰᤗᤥ॥

᥋ ᤂᤢᤏᤧ᤹ ᤁᤢᤍᤃᤡ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤕᤱᤗᤥ.

ᤜᤧᤰᤁᤩᤠᤱ ᤌᤧᤃᤢ ᤔᤠᤱᤘᤠᤜᤠ᤹ ᤕᤥ᤺ᤶᤒᤣ᤺ᤰᤗᤥ॥

ᤂᤢᤏᤧ᤹ ᤋᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤢᤖᤢᤵᤗᤢᤵᤏᤠ ᤕᤱᤗᤥ.

ᤕᤥ᤹ᤒᤠ᤺ᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠᤜᤠ᤹ ᤁᤧᤖᤧᤰ ᤆᤡᤖᤡᤶᤗᤡᤶᤏᤠ ᤔᤧᤕᤱᤗᤥ॥

᥌ ᤂᤢᤏᤧ᤹ ᤁᤢᤕᤠ᤺ᤰᤗᤧ᤹ᤀᤡᤸᤗᤧ ᤜᤠ᤺ᤳ ᤕᤧᤵᤔᤠ ᤛᤢᤰᤁᤠᤱᤒᤣ᥅

ᤂᤢᤏᤧ᤹ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤡᤰᤁᤧᤴ ᤜᤠ᤺ᤳᤗᤧ ᤌᤶᤔᤠ ᤛᤢᤰᤋᤢᤒᤣ᥅

ᤂᤢᤏᤧ᤹ ᤁᤢᤛᤠᤰᤁᤧᤴᤏᤡᤴ ᤔᤡᤎᤢᤱ ᤔᤡᤖᤠ᤺ᤰ ᤜᤧᤰᤁᤣ ᤌᤠᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤛᤡᤕᤠᤰᤐᤣ᤹ ᤌᤧᤕᤠᤰᤐᤣ᤹ᤜᤠ᤹ ᤑᤕ᤺ᤵᤑᤕ᤺ᤵ ᤕ᤺ᤵᤗᤥ॥

᥍ ᤕᤜᤘᤣ ᤍᤠᤱᤒᤧᤴ ᤁᤧᤏᤢ᤹ᤒᤠ ᤆᤥ᤺ᤰᤗᤥ.

ᤕᤧᤳᤋᤢᤰᤂᤣ ᤆᤠᤔᤠ ᤕᤧᤶᤔᤥ ᤂᤢᤏᤧ᤹ᤀᤣ ᤀᤡ᤺ᤶᤛᤡᤱᤔᤠᤍᤧᤴᤗᤥ.

ᤂᤢᤏᤧ᤹ᤀᤥ ᤁᤧᤄᤧ᤺ᤶᤛᤡᤱᤒᤠᤜᤠ᤹ ᤂᤢᤏᤧ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

᥎ ᤁᤖ ᤂᤢᤏᤧ᤹ ᤁᤧᤃᤢᤱᤒᤠ ᤆᤫᤠ᤺ᤳᤋᤡᤸᤗᤧ ᤏᤡᤏᤒᤣ᤺ᤴ ᤔᤧᤰᤂᤢᤖᤥ.

ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤂᤠᤃᤧᤔᤠᤰᤐᤠᤍᤧᤴᤏᤥ ᤏᤠ᤺ᤳᤋᤢᤍᤧᤛᤢᤛᤡᤖᤥ॥

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ᤖᤧ ᤀᤠᤰᤋᤱᤒᤠ ᤆᤧᤶᤓᤴ ᤔᤧᤈᤥᤃᤢᤛᤠᤱ

ᤂᤢᤏᤧ᤹ ᤂᤧᤱᤜᤠ᤹ ᤘᤖᤧᤱᤗᤧᤱ ᤕᤢᤔᤪᤧᤰ ᤔᤧᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤏᤡᤗᤧᤱ ᤋᤢᤰᤂᤣ ᤗᤠᤰᤂᤣ ᤔᤧᤍᤠᤏᤧᤴᤗᤥ॥

᥇᥆ ᤂᤧᤱᤜᤠ᤹ ᤋᤡᤱᤃᤪᤣᤰᤗᤠᤜᤠ᤹ᤀᤥ ᤔᤧᤜᤶᤗᤥ.

ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤕᤢᤛᤡᤀᤠᤱ ᤔᤢᤍᤱ ᤔᤧᤍᤠᤖᤥ.

ᤂᤧᤱᤜᤠ᤹ ᤁᤧᤜᤣᤒᤠ ᤕᤠ᤺ᤴ ᤜᤧᤰᤁᤣ ᤌᤩ᤺ᤱ ᤔᤧᤒᤥᤱᤗᤥ॥

᥇᥇ ᤏᤡᤏᤒᤣᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤏᤧ᤹ᤗᤠᤶ ᤆᤧᤶᤓᤴ ᤁᤧᤈᤥ᤺ᤰᤐᤠ ᤏᤢ ᤋᤠᤵᤑᤧ᤺ᤶᤒᤠ

ᤛᤢᤈᤠ ᤁᤧᤒᤡᤒᤠ ᤗᤳᤇᤠ ᤔᤠᤏᤠ ᤗ᤺ᤴᤍᤧᤀᤠᤱ ᤘᤠ᤹ᤖᤥ॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤱᤜᤠ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤢᤰᤁᤧᤃᤢᤒᤠ ᤔᤧᤈᤥ᤺ᤰᤗᤥ

ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤔᤧᤔᤧᤰᤂᤢᤛᤡᤀᤠᤱ ᤔᤧᤏᤢᤵᤗᤥ॥

ᤕᤜᤢᤍᤠᤀᤣ. ᤀᤠᤱᤃᤠ᤹ ᤋᤢᤰᤂᤣ ᤆᤠ᤺ᤳᤏᤧᤀᤠᤱ ᤘᤠ᤹ᤖᤥ.

ᤁᤖ ᤀᤠᤱᤃᤠ᤹ ᤀᤠᤸᤗᤀᤠᤱᤎᤥ ᤕᤠᤶᤔᤥ ᤋᤢᤰᤂᤣ ᤔᤧᤈᤠ᤺ᤳᤏᤧᤴᤗᤥ॥

᥇᥉ ᤀᤠᤸᤗ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤂᤧ᤺ᤵᤛᤡᤱᤅᤡᤴ

ᤂᤧᤏᤧ᤹ ᤁᤧᤓᤰᤋᤠᤱᤅᤥᤗᤠᤶ ᤀᤠᤱᤃᤠ᤹ ᤀᤧᤰᤂᤢᤱ ᤐᤡᤏᤧᤖᤥ.

ᤜᤧᤰᤁᤩᤠᤱ ᤂᤧᤴ ᤀᤡᤄᤣ᤺ᤱᤜᤠ᤹ ᤛᤩᤠᤰ ᤛᤩᤠᤰ ᤑᤢ᤹ᤖᤢᤱᤗᤥ॥”

᥇᥊ ᤏᤡᤏᤒᤣᤀᤣ. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ

ᤀᤰᤋᤱᤒᤠ ᤗᤳᤇᤠ ᤀᤡᤱᤈᤠ᤺ᤱ ᤁᤧᤒᤡᤖᤧᤀᤠᤱ ᤘᤠ᤹ᤖᤥ-

“ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤁᤧᤔᤡᤱ ᤋᤰᤔᤠᤖᤧ ᤗᤠᤃᤡ

ᤂᤧᤏᤧ᤹ ᤀᤠᤳᤋᤡᤴᤏᤠᤱ ᤁᤧᤔᤢ᤹ᤀᤡᤍᤠᤱᤛᤠ ᤔᤧᤴᤘᤠ᤹ᤏᤧᤴᤗᤥ॥

ᤂᤧᤏᤧ᤹ ᤁᤧᤔᤠᤱᤜᤠ᤹ ᤔᤧᤕᤢᤱᤒᤠ ᤔᤠᤱᤜᤡᤶᤔᤥ ᤂᤥ᤺ᤶᤔᤏᤠᤒᤠ

ᤗᤰᤔᤏᤠᤒᤠ ᤏᤢ ᤕᤥ᤺ᤶᤔᤏᤠᤀᤠᤱ ᤆᤥ᤺ᤰᤔᤏᤠᤒᤠ

ᤏᤠᤘᤠᤀᤡᤳᤗᤠᤜᤠ᤹ ᤀᤠᤱᤃᤠ᤹ ᤌᤩ᤺ᤱ ᤔᤧᤰᤂᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤀᤡᤐᤢᤱᤅᤡᤴ ᤕᤠᤖᤡᤵ ᤆᤥᤃᤢᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤢ᤹ᤀᤡᤃᤧᤓᤧᤶᤒᤠ ᤁᤧᤈᤥ᤺ᤰᤗᤥ॥”

᥇᥋ ᤀᤥᤔᤧᤳᤋᤧᤶᤔᤧ᤹. ᤛᤢᤏᤠᤀᤡᤱ ᤁᤧᤍᤠ᤺ᤵᤐᤠ ᤏᤢ ᤏᤢ᤹ᤔᤠᤍᤠᤔᤠ

ᤀᤡᤱᤄᤱ ᤀᤢᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤑᤧᤴᤗ ᤐᤳᤗᤥ॥

ᤕᤜᤢᤍᤠᤀᤣ. ᤂᤧᤏᤧ᤹ ᤁᤧᤍᤱᤏᤠᤶᤜᤠ᤹ ᤋᤥᤛᤧ᤹ᤀᤥ

ᤂᤧᤏᤧ᤹ ᤔᤠᤱᤜᤧᤰ ᤁᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤁᤧᤳᤋᤧ᤹ᤀᤥ॥

ᤀᤠᤸᤗᤀᤠᤱᤎᤥ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤂᤧᤏᤧ᤹ ᤁᤧᤔᤧᤶᤓᤳᤏᤧᤴᤗᤥ.

ᤂᤧᤱᤜᤠ᤹ ᤘᤖᤧᤱᤗᤧᤱ ᤕᤢᤔᤪᤧᤰ ᤔᤧᤔᤧᤰᤗᤥ॥

ᤏᤡᤏᤒᤣᤴ ᤂᤠᤵᤐᤢᤌᤩᤱ ᤐᤥᤱ᤹

᥈

ᤏᤡᤏᤒᤣᤀᤣ. ᤂᤧᤏᤧ᤹ ᤁᤧᤏᤡᤱᤔᤡ ᤌᤡᤰ

ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤋᤃᤡ ᤑᤧᤴᤗ ᤐᤳᤗᤥ॥

ᤂᤧᤏᤧ᤹ ᤁᤧᤈᤱᤜᤡᤶᤜᤠ᤹ ᤁᤶᤒᤪᤠᤱ ᤔᤧᤳᤋᤧ᤹ᤀᤥ.

ᤗᤠᤶᤔᤡᤴ ᤏᤢᤖᤡᤰ ᤀᤥᤔᤧᤳᤋᤧ᤹. ᤑ᤹ᤀᤡ ᤕᤢᤵᤛᤡᤱᤅᤧ᤹ᤀᤥ.

ᤁᤧᤎᤢᤶᤔᤡᤴ ᤗ᤺ᤳᤋᤧ᤹ᤀᤠᤱ ᤁᤧᤎᤢᤶᤒᤠ ᤆᤥ᤺ᤰᤛᤡᤱᤅᤧ᤹ᤀᤥ॥

᥈ ᤂᤠᤵᤐᤢᤌᤩᤱ ᤁᤧᤈᤥ᤺ᤰᤐᤠᤜᤠ᤹ᤖᤧ ᤕᤠᤁᤢᤒ ᤏᤢ ᤀᤡᤛᤪᤠᤀᤡᤗᤖᤧ

ᤂᤢᤴᤇᤡ᤹ ᤆᤧᤸᤗᤧᤰᤛᤣ᤹ ᤐᤥᤖᤠ᤺ᤰᤜᤠ᤹ ᤔᤧᤗᤧᤴᤍᤢᤀᤠᤱ ᤏᤧᤛᤠᤱ.

ᤂᤠᤵᤐᤢᤌᤩᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤀᤠᤱ ᤏᤧᤛᤠᤱ

ᤕᤜᤘᤣ ᤍᤠᤱᤒᤧᤸᤗᤧ ᤕᤠᤁᤢᤒᤖᤧ ᤁᤢᤜᤠᤱᤘᤠ ᤁᤢᤔᤠᤱᤘᤠᤴ ᤏᤢ᤺ᤰᤋᤢᤖᤥ.

ᤀᤡᤛᤪᤠᤀᤡᤗᤖᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤋᤃᤡᤒᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥉ ᤏᤡᤱᤔᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤥᤜᤠ᤹ ᤜᤧ᤺ᤳ ᤗ᤹ᤖᤥ.

ᤌᤰᤗᤡᤜᤠᤱᤜᤠ᤹ᤖᤧ ᤜᤧ᤺ᤰᤁᤱᤁᤱᤒᤠ ᤆᤠᤱ ᤔᤧᤈᤠᤰᤂᤢᤖᤥ॥

ᤂᤧᤱᤜᤠ᤹ ᤕᤠᤖᤡᤵ ᤔᤧᤈᤥᤃᤢᤛᤡᤒᤠ ᤕᤧᤴᤏᤥ ᤀᤴᤗᤠᤎᤠᤜᤠ᤹ᤀᤥ

ᤁᤧᤒᤵᤐᤠ ᤏᤡᤱᤄᤱᤅᤡᤴ ᤋᤡᤸᤗᤧᤰ ᤋᤡᤸᤗᤧᤰ ᤗᤧᤰᤗᤥ

ᤀᤠ᤺ᤱᤛᤡᤱ ᤗᤠ᤺ᤰᤜᤠ᤹ ᤛᤧᤸᤗᤧᤱ ᤛᤧᤸᤗᤧᤱ ᤗ᤹ᤖᤥ॥

᥊ ᤀᤴᤗᤠᤎᤠᤜᤠ᤹ ᤔᤠᤖᤠᤶᤜᤠ᤹ᤀᤥ ᤛᤠ᤹ᤖᤡᤰ ᤆᤠᤳᤗ ᤔᤧᤗᤥ᤺ᤰᤂᤢᤖᤥ.

ᤜᤧᤰᤁᤩᤠᤱ ᤗᤰᤂᤢᤶᤜᤠ᤹ᤀᤥ ᤂᤧᤱᤜᤠ᤹ ᤀᤣᤃᤠᤱ ᤋᤃᤠᤱ ᤏᤢ᤺ᤱᤗ ᤆᤠ᤹ᤖᤡᤰ ᤗᤥ᤺ᤰᤗᤥ॥

ᤂᤧᤱᤜᤠ᤹ ᤁᤧᤍᤡ᤺ᤵᤐᤠ ᤋᤩᤠ᤺ᤸᤗᤥ᤺ᤳ ᤜᤧᤰᤋᤱᤒᤠ ᤏᤡᤍᤧᤸᤗᤥ.

ᤂᤧᤱᤜᤠ᤹ ᤛᤠ᤺ᤶᤓᤣ ᤗᤧᤰᤐᤠ ᤁᤢᤛᤡᤱ ᤔᤧᤛᤢ᤺ᤰᤗ ᤔᤧᤗᤥ᤺ᤰᤗᤥ॥

᥋ ᤂᤧᤸᤗᤧ ᤛᤣᤃᤢᤛᤡᤒᤠ ᤌᤰᤛᤢᤒᤠᤜᤠ᤹ ᤀᤢ᤺ᤳᤋᤢᤛᤡᤖᤥ.

ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤗᤠᤶᤔᤥ ᤔᤧᤍᤥ᤺ᤰᤗᤥ॥

ᤔᤧᤓᤳᤇᤡᤱᤗ ᤔᤧᤗᤧ᤺ᤱᤗ ᤕᤧᤰᤕᤰᤁᤥᤒᤠ ᤗᤢᤱᤎᤠᤰ ᤗᤧᤵᤔᤠᤱ ᤔᤧᤗᤥ᤺ᤰᤗᤥ.

ᤂᤧᤵᤔᤥ ᤂᤢᤴᤇᤡ᤹ ᤋᤠᤱᤛᤧ᤺ᤵᤛᤡᤱᤔᤠ ᤂᤥ᤺ᤴ ᤕᤠᤖᤡᤵ ᤔᤧᤈᤥᤃᤢᤖᤥ॥

᥌ ᤁᤖ ᤘᤜ᤺ᤱᤅᤥᤒᤠ ᤘᤎᤣ᤺ᤰᤔᤠᤜᤠ᤹ ᤔᤧᤜᤛᤢᤖᤥ.

ᤜᤧᤰᤁᤩᤠᤱ ᤜᤠᤱᤜᤡᤶᤔᤡᤴ ᤗᤢ᤺ᤴᤏᤠᤱ ᤌᤢᤵᤗᤥ॥

᥍ ᤏᤡᤏᤒᤣᤴ ᤋᤧᤶᤔᤠᤍᤣ᤹ᤔᤠ ᤀᤡᤱᤍᤳ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ.

ᤂᤧᤸᤗᤧ ᤁᤢᤕᤥ᤺ᤃ᤻ᤔᤠᤜᤠ᤹ ᤛᤠᤵᤐᤧᤳᤋᤪᤢᤰᤔᤠ ᤜᤧᤰᤁᤣ

ᤂᤢᤴᤇᤡ᤹ ᤛᤱᤒᤵᤔᤧᤴ ᤔᤧᤜᤡᤵᤋᤢᤖ ᤔᤣᤖᤡᤱ ᤔᤧᤎᤰᤗᤥ॥

᥎ ᤏᤡᤏᤒᤣᤒᤠ ᤔᤏᤠᤜᤠ᤹ᤃ ᤘᤖᤰᤁᤥᤒᤠ ᤆᤫᤠ᤺ᤳᤋᤡᤴ ᤜᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ.

“ᤛᤵᤑᤠᤖᤥ᥄ ᤛᤵᤑᤠᤖᤥ. ᤔᤧᤄᤧᤳᤋᤠᤛᤡᤶᤔᤡᤴᤏᤧ᤹᥄” ᤗ᤹ᤖᤡᤰ ᤂᤧᤸᤗᤧ ᤔᤧᤳᤋᤢᤛᤡᤖᤥ.

ᤁᤖ ᤀᤠᤳᤋᤡᤴᤏᤠᤱ ᤀᤣᤃᤠᤱ ᤔᤧᤜᤡᤛᤡᤱᤅᤡᤴᤗᤥ॥

᥏ ᤕᤢᤵᤐᤠ ᤏᤠᤵᤋᤠᤶᤛᤡᤶᤔᤧ᤹᥄ ᤛᤠᤶᤔᤩᤠᤱ ᤏᤠᤵᤋᤠᤶᤛᤡᤶᤔᤧ᤹ᤀᤥ᥄

ᤂᤧᤸᤗᤧ ᤁᤧᤖᤧᤰ ᤁᤢᤕᤠᤱᤓᤢᤜᤠ᤹ᤀᤥ ᤗᤠᤶᤒᤠᤒᤠ

ᤕᤠᤱᤛᤠᤁᤢᤴᤎᤣᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤆᤥ᤺ᤰᤗᤥ॥

᥇᥆ ᤏᤡᤏᤒᤣ ᤕᤧᤰᤕᤰᤁᤡᤴ ᤔᤧᤏᤠᤵᤋᤢᤀᤠᤱ ᤂᤠᤵᤐᤢᤌᤩᤱ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤀᤠᤱ ᤏᤧᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ᤱᤃᤥ ᤛᤰᤔᤠ ᤐᤢ᤹ᤖᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤢᤱᤒᤥᤜᤠ᤹ ᤌᤧᤃᤰᤁᤰᤏᤠ ᤕᤱᤗᤥ॥

ᤜᤧᤰᤁᤩᤠᤱ ᤁᤧᤖᤧᤰ ᤏᤠᤛᤡᤱᤃᤧᤴ ᤌᤰᤗᤠᤀᤥ ᤋᤢᤰᤔᤠ ᤕᤠᤰᤗᤥ.

ᤁᤧᤖᤧᤰ ᤆᤡᤳᤗᤡ ᤏᤠᤖᤠᤜᤠ᤹ ᤛᤀᤶᤕᤠ᤺ᤵᤐᤠ ᤐᤥᤱᤗᤥ॥

᥇᥇ ᤂᤢᤴᤇᤡ᤹ ᤆᤢᤈᤢᤰᤛᤠ ᤛᤠᤜᤠ᤹ ᤆᤠᤈᤠ᤺ᤵᤔᤠᤛᤡᤍᤧᤴ

ᤌᤧᤖᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤂᤠ᤺ᤴ ᤀᤠᤳᤋᤠᤴ ᤏᤧᤒᤣ᥅

ᤂᤧᤵᤔᤥ ᤌᤧᤖᤡᤱᤒᤠ. ᤌᤧᤖᤡᤱᤔᤠ ᤏᤢ ᤌᤧᤖᤡᤱᤒᤠ ᤆᤩᤠ᤺ᤰᤜᤠ᤹ᤀᤠᤱ

ᤁᤡᤔᤠᤀᤣ ᤔᤧᤱᤃᤡᤀᤣ ᤗᤠᤱᤔᤧᤄᤣᤃᤧᤀᤠᤱ ᤔᤧᤘᤕᤧᤖᤥ॥

᥇᥈ ᤌᤧᤖᤡᤱᤒᤧᤸᤗᤧ ᤁᤢᤛ᤻ᤛᤠᤜᤠ᤹ᤖᤧ ᤗᤠᤃᤡ ᤂᤢᤴᤇᤡ᤹ ᤕᤥᤒᤠ

ᤛᤠᤏᤠ᤺ᤳᤜᤠ᤹ ᤁᤢᤛᤢᤰᤛᤢᤰ ᤛᤧᤖᤢᤛᤡᤀᤠᤱ ᤘᤕᤧᤖᤥ.

ᤜᤧᤰᤁᤩᤠᤱ ᤌᤧᤖᤡᤱᤒᤧᤸᤗᤧ ᤌᤧᤖᤡᤱᤔᤧᤸᤗᤧ ᤁᤢᤗᤠᤃᤡ

ᤌᤰᤛᤠᤜᤠ᤹ ᤑᤢᤕᤢᤛᤡ ᤛᤧᤖᤢᤛᤡᤀᤠᤱ ᤘᤕᤧᤖᤥ.

ᤂᤧᤸᤗᤧ ᤁᤢᤄᤠᤜᤠ᤹ ᤛᤧᤖᤢᤛᤡᤀᤠᤱ ᤋᤠᤖᤢᤛᤡᤒᤠ ᤌᤰᤛᤠᤜᤠ᤹ᤖᤧ

ᤜᤧᤰᤁᤩᤠᤱ ᤑᤢᤰᤁᤥᤜᤠ᤹ ᤛᤠᤏᤠ᤺ᤳᤜᤠ᤹ᤖᤧ ᤌᤡᤶᤛᤢᤀᤠᤱ ᤏᤧᤛ᤻ᤛᤧᤖᤥ॥

᥇᥉ ᤔᤢᤰᤛᤠᤶᤛᤠᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ.

“ᤂᤧᤵᤛᤧ᤹ᤀᤥ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤡᤱᤔᤡᤀᤠᤖᤥ॥

ᤁᤧᤀᤴᤗᤠᤜᤠ᤹ ᤔᤡ᤺ᤰᤂᤥ᤹ ᤛᤢ᤺ᤱᤃᤢ ᤛᤢ᤺ᤱᤃᤢ ᤔᤡᤎᤡᤰᤂᤢᤱ ᤐᤡᤏᤧᤖᤥ.

ᤜᤧᤰᤁᤩᤠᤱ ᤁᤧᤘᤧᤶᤒᤠ ᤁᤧᤛ᤻ᤛᤠ ᤌᤧᤖᤡᤱᤒᤠᤜᤠ᤹ ᤋᤠᤓᤣ᤺ᤸᤗᤧ ᤔᤧᤛᤧᤖᤢᤛᤡᤖᤥ॥

ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤗᤠᤈᤣ᤹ᤀᤥ ᤛᤠ ᤁᤧᤴᤏᤠ᤺ᤳᤏᤧᤸᤗᤥ.

ᤂᤶᤓᤩᤠᤱ ᤂᤧᤏᤧ᤹ ᤁᤧᤀᤡᤱᤄᤱᤛᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤡᤰᤗᤠ᤺ᤴ

ᤀᤠᤸᤗᤀᤠᤱᤎᤥ ᤕᤠᤶᤔᤥ ᤂᤧᤶᤔᤧᤍᤧᤳᤏᤧᤴᤗᤥ॥”

ᤏᤡᤏᤒᤣᤴ ᤆᤡ᤺ᤳᤋᤧ ᤛᤩᤧ

᥉

ᤔᤠᤰᤂᤡ᤹ ᤀᤡᤛᤣ᤺ᤱᤒᤠ ᤕᤧᤰᤕᤰᤁᤡᤴ ᤆᤡ᤺ᤳᤋᤧᤛᤩᤧᤖᤥ᥄

ᤂᤧᤱᤃ ᤀᤡᤱᤗᤧᤰ ᤏᤢ ᤔᤧᤏᤠᤵᤋᤢᤛᤡᤒᤠ ᤕᤠᤱᤛᤠᤁᤢᤴᤎᤣᤜᤠ᤹ᤖᤧ ᤋᤡᤶᤛᤧᤀᤠᤱ ᤏᤧᤖᤥ.

ᤂᤧᤵᤔᤥ ᤔᤏᤠ ᤋᤢᤰᤂᤣ ᤆᤠ᤺ᤵᤔᤠ ᤕᤠ᤺ᤶᤒᤰᤁᤡᤴ ᤀᤠᤓᤧᤸᤗᤧᤀᤠᤱ ᤔᤧᤏᤢᤵᤏᤧᤸᤗᤥ॥

᥈ ᤋᤧ᤺ᤶᤓᤢᤰᤜᤠ᤹ ᤗᤠᤀᤡᤰᤐᤠ ᤀᤡᤰᤗᤠ᤺ᤴ.

ᤁᤠᤵᤗᤥ᤺ᤰᤜᤠ᤹ ᤂᤱᤛᤡᤱᤒᤠ ᤀᤡᤰᤗᤠ᤺ᤴ.

ᤀᤴᤜᤠ᤹ ᤁᤢᤍᤢᤱᤍᤢᤱ ᤔᤧᤗ᤹ᤒᤠ ᤀᤡᤰᤗᤠ᤺ᤴ.

ᤀᤴᤗᤠᤎᤠᤜᤠ᤹ ᤔᤧᤄᤱᤛᤡᤱ ᤔᤧᤒᤢ᤺ᤴᤇᤡᤱᤗ

ᤔᤧᤗᤥ᤺ᤰᤐᤠ ᤀᤡᤰᤗᤠ᤺ᤴ ᤂᤧᤵᤛᤧᤶᤔᤧ᤹ᤀᤥ॥

᥉ ᤀᤴᤃᤧᤕᤢᤰᤐᤠ ᤌᤰᤛᤢᤒᤠᤜᤠ᤹ᤖᤧ ᤔᤧᤓᤳᤋᤢᤛᤡᤖᤥ.

ᤋᤠᤓᤣᤜᤠ᤹ ᤛᤧᤸᤗᤧᤱ ᤛᤧᤸᤗᤧᤱ ᤗᤧᤰᤗᤥ.

ᤜᤧᤰᤁᤩᤠᤱ ᤗᤠ᤺ᤰᤜᤠ᤹ ᤋᤡᤸᤗᤧᤰ ᤋᤡᤸᤗᤧᤰ ᤗ᤹ᤖᤥ॥

ᤔᤧᤛᤧᤖᤢᤛᤡᤒᤠ ᤆᤣᤜᤠ᤹ ᤁᤢᤎᤠ᤺ᤰ ᤁᤢᤎᤠ᤺ᤰ ᤔᤧᤛᤧᤳᤇᤡᤱᤗᤥ.

ᤏᤡ᤺ᤵᤔᤧᤴᤍᤧᤳᤋᤣ ᤆᤣᤜᤠ᤹ ᤔᤧᤏᤧᤖᤥ. ᤆᤣᤜᤠ᤹ ᤛᤶᤎᤠᤱ

ᤔᤏᤠᤜᤠ᤹ ᤔᤧᤍᤥ᤺ᤰᤗ ᤔᤧᤈᤥ᤺ᤴᤗ ᤗᤠᤱᤔᤧᤄᤣ᤺ᤰᤗᤥ᥄

᥊ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤳᤇᤠ ᤁᤧᤳᤏᤡᤔᤠ.a

ᤁᤡᤳᤆᤠᤰ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤍᤠᤱᤔᤧᤸᤗᤧ

ᤔᤧᤴᤏᤢ᤺ᤶᤔᤏᤠ ᤁᤢᤕᤠᤶᤒᤥ᤺ᤵᤔᤧᤸᤗᤧ ᤆᤥᤃᤢᤸᤗᤧ ᤐᤥ᤺ᤰᤂᤧᤖᤥ.

ᤂᤢᤏᤧ᤹ ᤁᤢᤕᤠᤶᤒᤥ᤺ᤵᤔᤧᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹.

ᤜᤧᤰᤁᤩᤠᤱ ᤁᤢᤃᤡᤳᤆᤠᤰ ᤆᤥ᤺ᤰᤔᤠ ᤕᤠ᤺ᤶᤒᤰᤗᤠᤶ

ᤂᤧᤸᤗᤧ ᤔᤏᤠᤜᤠ᤹ ᤕᤥᤰ ᤆᤥᤃᤢᤛᤡᤀᤠᤱ ᤘᤕᤧᤖᤥ॥

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ.

“ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤘᤠ᤹ᤀᤠᤖᤥ॥

ᤀᤠᤱᤃᤠ᤹ ᤂᤧᤏᤧ᤹ ᤁᤧᤏᤠᤖᤠᤀᤥ ᤌᤠᤖᤡᤰ ᤁᤧᤛᤡᤶᤔᤡᤴ ᤛᤡᤴᤍᤢᤱᤗᤥ.

ᤁᤧᤗᤧᤰᤆᤠᤒᤧᤎᤡ᤺ᤰᤁᤡᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤠᤎᤠᤰᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤁᤧᤛᤡᤖᤡᤱᤔᤔᤠᤴ ᤜᤠᤱᤈᤢᤶᤜᤠ᤹ ᤀᤥ᤺ᤴᤎᤠᤰᤋᤢᤱᤛᤡᤱᤗᤥ॥

᥌ ᤀᤠᤱᤃᤠ᤹ ᤆᤡ᤺ᤴᤈᤡ᤺ᤴ ᤁᤧᤄᤢᤒᤠ ᤐᤠ᤺ᤴᤜᤠ᤹ᤖᤧ ᤗᤧᤵᤏᤧᤖᤥ.

ᤀᤠᤱᤃᤠ᤹ ᤂᤧᤏᤧ᤹ ᤋᤠᤵᤑᤧ᤺ᤸᤗᤡᤰ ᤔᤧᤳᤏᤧᤖᤥ.

ᤜᤧᤰᤁᤩᤠᤱ ᤔᤏᤠᤖᤧ ᤂᤢᤴᤇᤡ᤹ ᤀᤣ᤺ᤵᤔᤠ ᤆᤠᤜᤠᤰ ᤆᤥ᤺ᤰᤏᤧᤖᤥ॥

᥍ ᤂᤧᤏᤧ᤹ ᤁᤧᤏᤡᤒᤠᤜᤠ᤹ ᤁᤧᤖᤧᤰ ᤂᤧᤏᤧ᤹ᤗᤠᤶᤒᤠ ᤔᤧᤄᤧᤳᤇᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

‘ᤏᤡᤏᤒᤣ᤺ᤱᤃ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤏᤧᤖᤥ॥

ᤂᤧᤸᤗᤧ ᤁᤢᤗᤠᤃᤡ ᤜᤠ᤺ᤳ ᤔᤣᤖᤡᤱ ᤌᤰᤐᤠᤒᤣ᥅’

ᤂᤧᤏᤧ᤹ ᤛᤏᤠᤖᤢᤱ ᤁᤧᤒᤡᤒᤠ ᤔᤏᤠ ᤀᤠᤱᤃᤠ᤹ ᤀᤠᤳᤋᤡ ᤂᤥᤔᤠᤒᤣ᥅”

᥎ ᤌᤣ ᤂᤧᤏᤧ᤹ ᤏᤡᤗ ᤘᤜ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ

ᤏᤥ ᤕᤧᤰᤕᤰᤁᤡᤴᤏᤢ᤺ᤸᤗᤧ ᤀᤠᤸᤗᤛᤠᤱ ᤏᤢᤒᤠ ᤁᤧᤈᤥ᤺ᤰᤐᤡ᥅

ᤂᤧᤸᤗᤧ ᤁᤢᤛᤧ᤺ᤵᤔᤠ ᤁᤶᤒᤪᤠᤱ ᤆᤫᤠ᤺ᤳ ᤏᤧᤛ᤻ᤛᤧᤖᤥ.

ᤂᤧᤸᤗᤧ ᤁᤢᤎᤣ᤺ᤰᤔᤠ ᤜᤠᤱᤕᤰ ᤘᤜ᤺ᤱ ᤏᤧᤛ᤻ᤛᤧᤖᤥ

ᤜᤧᤰᤁᤩᤠᤱ ᤗᤢᤱᤎᤠᤰᤁᤡᤱᤃ ᤆᤫᤠ᤺ᤳ ᤏᤧᤛ᤻ᤛᤧᤖᤥ॥

᥏ ᤁᤢᤛ ᤏᤢ ᤔᤡᤛᤪ ᤗᤠᤈᤣ᤺ᤴ ᤂᤧᤸᤗᤧ ᤕᤶᤒᤠ ᤁᤢᤔᤢᤰᤛᤠᤶ ᤏᤧᤛ᤻ᤛᤧᤖᤥ.

ᤜᤧᤰᤁᤩᤠᤱ ᤐᤢᤋ ᤏᤢ ᤗᤡᤒᤩᤠᤴ ᤂᤧᤸᤗᤧ ᤁᤢᤴᤍᤣ᤺ᤱᤒᤠ ᤗᤠᤈᤣ᤹ ᤏᤧᤛ᤻ᤛᤧᤖᤥ॥

᥇᥆ ᤜᤧᤰᤁᤣᤛᤠᤱ ᤂᤧᤴ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤖᤥb

ᤜᤧᤰᤁᤩᤠᤱ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤖᤥ॥

ᤂᤧᤸᤗᤧ ᤆᤢᤈᤢᤰᤛᤠ ᤁᤢᤛ᤻ᤛᤠᤜᤠ᤹ᤀᤠᤱ ᤁᤧᤖᤧᤰ

ᤔᤠᤖᤠᤶᤜᤠ᤹ᤀᤥ ᤔᤧᤎᤠᤵᤛᤢ ᤔᤧᤛᤩᤧᤖᤢᤛᤡᤖᤥ॥

ᤔᤡᤛᤪᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤛᤧᤘᤠᤖᤥᤒᤠ ᤜᤧᤰᤁᤣ

ᤋᤣ᤹ᤔᤠᤛᤡᤖᤧ ᤗᤠᤃᤡ ᤌᤰᤛᤢᤒᤠᤜᤠ᤹ᤖᤧ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤧᤖᤧᤰ ᤕᤶᤒᤠ ᤁᤢᤔᤏᤠᤜᤠ᤹ ᤌᤰᤁᤪᤱᤅᤡᤸᤗᤧ ᤀᤡᤔᤧᤄᤣ᤺ᤰᤂᤢᤛᤡᤖᤥ॥

᥇᥇ ᤂᤧᤏᤧ᤹ ᤏᤡᤏᤒᤣ᤺ᤴᤏᤠᤱ. ᤌᤡᤔᤛᤠᤱ ᤁᤧᤒᤥᤱᤗᤥ.

ᤂᤧᤏᤧ᤹ ᤁᤧᤒᤣ᤺ᤰᤁᤠᤱ ᤁᤧᤈᤡᤱᤛᤡᤱᤅᤠᤱ ᤁᤧᤕᤢᤱᤗᤥ.

ᤜᤧᤰᤁᤩᤠᤱ ᤏᤡᤱᤔᤡᤗᤠᤶ ᤂᤧᤳᤇᤡᤱᤔᤠᤖᤧ ᤗᤠᤃᤡ ᤀᤡ᤺ᤶᤛᤡᤱᤔᤠᤍᤧᤴ ᤁᤧᤃᤥ᤺ᤳᤋᤢᤖᤥ॥

᥇᥈ ᤂᤧᤏᤧ᤹ ᤁᤧᤖᤧᤰ ᤁᤧᤜᤠᤱᤕᤰᤜᤠ᤹ ᤐ᤺ᤳᤇᤣ᤺ᤸᤗᤧ

ᤁᤢᤒᤢᤱᤅᤥ ᤋᤃᤡ ᤁᤧᤍᤢᤶᤒᤠ ᤁᤢᤈᤠ᤹ ᤁᤢᤀᤡᤛᤡ᤺ᤰ ᤗ᤹ᤖᤥ.

ᤁᤢᤒᤢᤱᤜᤠ᤹ ᤕᤱᤔᤧᤸᤗᤧ ᤁᤧᤈᤠᤒᤧᤸᤗᤧ ᤁᤢᤶᤒᤪᤠᤀᤥ

ᤐ᤺ᤳᤇᤣᤸᤗᤧ ᤁᤢᤈᤠ᤹ᤜᤠ᤹ ᤗᤢ᤺ᤰᤌᤠᤖᤥ॥

᥇᥉ ᤂᤧᤏᤧ᤹ ᤁᤧᤎᤰᤛᤢᤒᤠᤜᤠ᤹ ᤀᤥᤔᤧᤳᤋᤧᤛᤧ᤹ᤀᤥ.

ᤂᤧᤱᤜᤠ᤹ ᤁᤧᤖᤧᤰ ᤔᤧᤴᤇᤢᤔᤠᤖᤰ ᤔᤧᤘᤠ᤹ᤖᤥ॥

ᤂᤧᤏᤧ᤹ ᤁᤧᤗᤠᤈᤣ᤹ᤀᤥᤒᤠ ᤕᤶᤒᤠ ᤗᤠᤶᤎᤣ᤺ᤳᤜᤠ᤹ᤃ

ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ᤖᤧ ᤗᤠᤃᤡ ᤜᤱᤒᤧᤳ ᤐᤳᤗᤥ.

ᤂᤧᤸᤗᤧ ᤁᤢᤀᤧᤵᤔᤠᤜᤠ᤹ᤃ ᤔᤡ᤺ᤸᤗᤧ ᤌᤩ᤺ᤱ ᤆᤥᤃᤢᤀᤠᤱ ᤐᤳᤗᤥ॥

᥇᥊ ᤏᤡᤱᤔᤡᤜᤠ᤹ᤖᤧ ᤁᤡᤷᤃᤵ ᤁᤵᤔᤠᤏᤢ᤺ᤸᤗᤧ ᤋᤃᤡ

ᤂᤧᤏᤧ᤹ ᤆᤫᤠ᤺ᤳᤋᤡᤴ ᤌᤡᤶᤛᤧ ᤕᤢᤰᤂᤧ᤹ᤀᤥ॥

ᤆᤱᤜᤡᤶᤜᤠ᤹ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤧ᤹ᤀᤥ.

ᤕᤠ᤺ᤶᤒᤰ ᤆᤥᤃᤧ᤹. ᤗᤠᤱᤅᤡᤸᤗᤧ ᤂᤠᤶᤗᤧᤰᤘᤠ᤺ᤴ ᤛ᤹ᤖᤧᤀᤥ.

ᤂᤣ᤺ᤰᤕᤠ ᤂᤧᤸᤗᤧᤰ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤆᤠ᤺ᤱᤘᤠ ᤔᤧᤳᤋᤧ᤹ᤀᤥ᥄

᥇᥋ ᤀᤠᤶᤓᤠ ᤂᤧᤵᤔᤥ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤁᤧᤈᤥ᤺ᤰᤗᤥ.

ᤋᤠᤓᤣ᤺ᤸᤗᤧ ᤂᤧᤏᤧ᤹ ᤆᤠᤰᤗᤧ ᤆᤠᤰᤗᤧ ᤁᤧᤈᤧᤵᤗᤥ

ᤜᤧᤰᤁᤩᤠᤱ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤁᤢᤈᤠ᤺ᤴ ᤔᤧᤈᤒᤠ ᤜᤧᤰᤁᤣ

ᤂᤧᤏᤧ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤂᤠᤵᤐᤢᤌᤩᤱ ᤁᤧᤶᤈᤥ᤺ᤰᤗᤥ॥

ᤐᤩᤠ᤺ᤳᤜᤠ᤹ ᤜᤧᤰᤁᤣ ᤂᤧᤏᤧ᤹ ᤏᤡ᤺ᤳᤔᤧᤴᤍᤧᤳ ᤕᤖᤡᤰ ᤐᤥ᤺ᤰᤂᤧ᤹ᤀᤥ.

ᤂᤧᤏᤧ᤹ ᤏᤡ᤺ᤱᤄᤢᤰᤘᤠᤜᤠ᤹ ᤜᤧᤰᤁᤣ ᤕᤖᤡᤰ ᤐᤥᤖᤧ᤹ᤀᤥ॥

᥇᥌ ᤋᤠᤱᤛᤠᤱᤒᤥᤒᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ᤏᤢ᤺ᤸᤗᤧ ᤕᤖᤡᤰ

ᤁᤧᤗᤧᤱᤜᤱ ᤁᤧᤈᤥ᤺ᤰᤐᤠᤜᤠ᤹ ᤁᤧᤓᤥᤛᤢᤛᤡᤀᤠᤱ ᤁᤧᤘᤠ᤹ᤖᤥ.

ᤁᤖ ᤏᤡ᤺ᤱᤄᤢᤰᤘᤠᤜᤠ᤹ᤖᤧ ᤜᤧᤰᤁᤣ ᤂᤧᤱᤜᤠ᤹ᤖᤧ ᤗᤠᤈᤣ᤺ᤴ

ᤔᤢᤖᤧ᤺ᤰ ᤂᤠᤖᤧ᤺ᤰ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ ᤔᤧᤒᤣ ᤔᤧᤒᤣ᤺ᤰᤗᤥ॥

᥇᥍ ᤂᤧᤏᤧ᤹ ᤁᤧᤃᤶᤒᤪᤠᤱᤒᤠᤜᤠ᤹ ᤏᤡ᤺ᤱᤄᤢᤰᤘᤠ ᤕᤠᤖᤡᤰ ᤔᤧᤘᤠ᤹ᤖᤥ.

ᤁᤧᤛᤢᤜᤠᤱᤕᤢᤰᤐᤠᤜᤠ᤹ᤃ ᤏᤡ᤺ᤱᤄᤢᤰᤘᤠ ᤐᤴᤈᤩᤠᤱᤔᤠ ᤁᤢᤀᤡᤛᤡ᤺ᤰ ᤔᤧᤘᤠ᤹ᤖᤥ.

ᤂᤧᤱᤜᤠ᤹ᤃ ᤆᤢᤱᤛᤡ᤺ᤰᤔᤠ ᤕᤧᤶᤔᤥ ᤗᤢᤱᤎᤠᤰᤜᤠ᤹ᤀᤥ ᤔᤧᤒᤳᤗᤥ.

ᤁᤖ ᤏᤠᤶᤛᤧ᤺ᤰᤁᤡᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤔᤧᤒᤣ ᤔᤧᤒᤣ᤺ᤰᤗᤥ.

ᤂᤧᤱᤜᤠ᤹ ᤀᤠᤳᤋᤡ ᤔᤧᤒᤣ᤺ᤰ. ᤜᤠ᤺ᤳᤗᤧᤀᤠᤱ ᤔᤧᤏᤡᤛᤢᤴᤗᤥ॥

᥇᥎ ᤀᤛ᤻ᤛᤢᤖᤒᤠ ᤜᤠᤱᤅᤣ. ᤂᤧᤏᤧ᤹ ᤁᤧᤔᤧᤸᤗᤢᤰᤁᤶᤒᤠᤜᤠ᤹ ᤔᤢᤖᤢᤰ ᤂᤠᤖᤢᤰ ᤔᤧᤀᤡᤵᤛᤧᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤢᤜᤠᤱᤕᤢᤰᤐᤠᤜᤠ᤹ ᤔᤧᤛᤩᤧᤖᤥ॥

ᤂᤧᤏᤧ᤹ ᤁᤧᤔᤏᤠᤜᤠ᤹ᤃ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ

ᤑᤢᤳᤇᤡᤱᤈᤩᤠᤱ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤓᤢᤱᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥏ ᤂᤧᤏᤧ᤹ ᤁᤧᤕᤠᤱᤄᤣ᤺ᤰᤁᤡᤴ ᤌᤣ᤺ᤸᤗᤧᤀᤠᤱ ᤔᤧᤘᤣ᤺ᤴᤍᤢᤴᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤃᤠ᤺ᤴᤍᤧᤒᤠᤴ ᤀᤠᤛᤡᤛᤡᤒᤠ ᤆᤥ᤺ᤰᤗᤥ॥

ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤁᤧᤄᤧᤶᤒᤠᤜᤠ᤹ ᤔᤧᤛ᤺ᤳᤗᤥ

ᤂᤧᤏᤧ᤹ ᤁᤧᤈᤥ᤺ᤴᤍᤧᤒᤠᤀᤥ ᤂᤧᤱᤜᤠ᤹ᤖᤧ ᤜᤡᤵᤗᤠ ᤔᤧᤜᤡᤵᤋᤢᤖᤥ.

ᤌᤣᤀᤠᤱᤓᤧᤸᤗᤧ ᤀᤠᤓᤧᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ

ᤂᤧᤏᤧ᤹ ᤁᤧᤃᤢᤀᤡᤓᤧᤶᤔᤧᤴ ᤜᤠ᤺ᤳᤗᤧ ᤋᤢᤔᤢᤒᤠ ᤜᤥ᤺ᤵᤐᤠᤱᤒᤣ᥅

a 

᥉:᥊ ᤁᤸᤗᤧ ᤏᤡᤏᤒᤣ ᤗᤠᤈᤣ᤹ᤀᤥᤒᤠ ᤐᤠ᤺ᤴᤏᤡᤴ ᤆᤧᤰᤂᤢᤖᤥ॥

b 

᥉:᥇᥆ ᥌᥌᥉ ᤏᤠᤈᤡᤖᤡ ᤋᤱᤒᤣ ᤋᤃᤡ ᤏᤡᤏᤒᤣ᤺ᤸᤗᤧ ᤏᤥ ᤕᤧᤰᤕᤰᤁᤡᤴ ᤏᤠ᤺ᤴᤍᤢᤀᤠᤱ ᤘᤕᤧ॥

ᤜᤒᤁᤢᤁᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᤏᤢᤛᤡᤃᤣ᤺ᤰᤐᤠ ᤋᤱᤃᤡᤵᤛᤡᤱᤅᤡᤸᤗᤧ ᤁᤢᤏᤢᤵᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤒᤁᤢᤁᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ॥ ᤂᤧᤴ ᤕᤧᤶᤔᤥ ᤒᤠᤒᤣᤗᤖᤧ ᤁᤢᤜᤢᤰᤁᤥ ᤜᤠᤱᤕᤢᤰ ᤆᤥ᤺ᤰᤔᤠ ᤔᤢᤰᤛᤠᤶ ᤘᤕᤧ॥ ᤂᤧᤴ ᤁᤢ᤹ᤀᤡᤃᤧᤓᤧᤶᤒᤠ ᤛᤢᤘᤠᤱᤅᤡᤸᤗᤧ ᤔᤏᤠᤛᤧᤵᤔᤠ ᤕᤠ᤺ᤶᤒᤰ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤰᤂᤣ ᤆᤩᤧᤀᤠᤱ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤘᤣ ᤍᤠᤱᤒᤧᤴ ᤀᤰᤋᤱᤒᤠ ᤐᤠ᤺ᤴ ᤛᤧ᤺ᤴᤍᤥᤛᤢ. “ᤂᤧᤱᤜᤠ᤹ᤖᤧ ᤀᤠᤵᤑᤣᤰᤏᤢ᤺ᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤔᤧᤔᤧᤰᤂᤢᤛᤡᤸᤗᤧ ᤂᤧᤏᤧ᤹ ᤌᤣᤀᤠᤱ ᤛᤫᤠ᤺ᤳ ᤁᤧᤕᤢᤱᤒᤠᤒᤣ᥅” (᥇:᥇᥉)॥ ᤀᤠᤱᤃᤠ᤹ ᤀᤠᤵᤑᤣᤰ ᤀᤠᤕᤧᤶᤔᤥ ᤂᤧᤱᤜᤠ᤹ᤖᤧ ᤂᤥᤔᤠ ᤔᤧᤕᤠᤖᤢᤒᤠ ᤂᤢᤶᤍᤡᤱ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤧᤶᤔᤩᤠᤰ ᤌᤠᤖᤡᤰᤗᤧ “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤏᤡᤒᤠᤜᤠ᤹ ᤔᤧᤜᤡᤱ.” ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤏᤥᤃᤵ ᤐᤡᤖᤢ (᥈:᥊)॥

ᤘᤣ᤹ ᤁᤢᤗᤰᤁᤥ ᤗᤠᤕᤥᤒᤠᤜᤠ᤹ ᤔᤧᤔᤧᤰᤐᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤳ ᤜᤧᤰᤁᤩᤠᤱ ᤁᤢᤏᤢᤵᤔᤥ ᤗᤳᤇᤠ ᤛᤧᤘᤠᤛᤠᤶᤗᤥ ᤐᤳ. ᤂᤧᤵᤔᤥ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤕᤶ ᤕᤶᤒᤠ ᤆᤥ᤺ᤰᤐᤠ ᤏᤢ ᤂᤢᤏᤧ᤹ᤀᤥᤒᤠ ᤌᤎᤵ ᤔᤧᤸᤗ᤹ᤔᤏᤠᤒᤠ ᤏᤛᤠ᤺ᤴᤏᤡᤴ ᤀᤥ᤺ᤴᤎᤠᤰᤋᤢᤛᤡᤖᤥ॥

ᤋᤠᤱᤒᤠ ᤌᤠᤔᤡᤱ

ᤜᤒᤁᤢᤁᤖᤧ ᤁᤢᤗᤢᤱᤜᤠᤴ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤢᤃᤵ ᥇:᥇–᥈:᥊

ᤗᤠᤕᤥᤒᤠᤸᤗᤧ ᤁᤢᤔᤧᤰᤔᤠ ᥈:᥋-᥈᥆

ᤜᤒᤁᤢᤁᤖᤧ ᤁᤢᤒᤣᤗᤡ ᥉:᥇-᥇᥏

ᤜᤒᤁᤢᤁᤖᤧ ᤁᤢᤛᤠᤵᤐᤴ

᥇

ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤒᤁᤢᤁᤖᤧ ᤏᤡᤛᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤜᤠᤒᤠ ᤁᤴᤗᤥ॥

ᤔᤧᤴᤘᤠ᤹ᤔᤏᤠᤒᤠ ᤂᤠᤛᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤒᤁᤢᤁᤖᤧ ᤁᤢᤗᤢᤱᤜᤠᤴ

᥈ ᤕᤜᤘᤣ ᤍᤠᤱᤒᤠᤀᤣ᥄ ᤀᤠᤵᤑᤠᤸᤗᤧ ᤌᤠᤖᤡᤰ

ᤁᤢᤓᤠ᤹ᤖᤧ ᤗᤠᤃᤡ ᤀᤠᤱᤃᤠ᤹ ᤐᤣᤗᤡ ᤑᤠᤰᤏᤧᤒᤠᤒᤣ᥅

ᤁᤖ ᤂᤧᤏᤧ᤹ ᤂᤧᤶᤔᤠᤀᤣ ᤁᤧᤱᤄᤧᤵᤛᤢᤴᤏᤡᤱ ᤃ᥅

ᤀᤡᤃᤪ ᤀᤠᤓᤧᤸᤗᤧ ᤌᤧᤶᤒᤠ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤏᤧᤒᤠᤒᤣ᥅

“ᤂᤣᤔᤠ ᤌᤰᤔᤠ ᤀᤠᤳᤋᤡᤛᤠᤱ ᤐᤥ᤺ᤰᤂᤧᤀᤠᤱ ᤏᤧᤖᤥ”

ᤁᤖ ᤂᤧᤏᤧ᤹ ᤀᤠᤏᤡᤃᤧ ᤕᤠᤵᤔᤡ ᤋᤠᤱᤁᤧᤴᤇᤧ᤺ᤵᤏᤧᤴᤗᤥ॥

᥉ ᤂᤧᤏᤧ᤹ ᤌᤣᤀᤠᤱ ᤔᤧᤴᤘᤠ᤹ᤔᤏᤠ ᤂᤠᤛᤧᤴᤏᤡᤴ ᤀᤥᤔᤧᤵᤔᤠ ᤁᤧᤒᤠᤱᤅᤠᤒᤣ᥅

ᤂᤧᤏᤧ᤹ ᤌᤣᤀᤠᤱ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤏᤠᤛᤡᤃᤧᤎ᤺ᤳᤋᤢᤒᤠᤒᤣ᥅

ᤔᤧᤰᤔᤧᤴ ᤏᤢ ᤛᤧᤳᤇᤡᤱᤔᤧᤴ ᤀᤠᤱᤃᤠ᤹ ᤀᤠᤍᤃᤡᤀᤣ ᤐᤥ᤺ᤱᤗ ᤐᤳᤗᤥ.

ᤂᤣᤔᤠ ᤌᤰᤔᤠ ᤏᤢ ᤕᤧᤔᤧᤴᤍᤱ ᤁᤧᤖᤧᤰ ᤐᤡᤛᤠᤱ ᤘᤠ᤹ᤖᤥ॥

᥊ ᤁᤸᤗᤧᤆᤥᤃᤢᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ

ᤜᤏᤧ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥᤱᤒᤣ᤺ᤰᤗ ᤐᤳᤗᤥ.

ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤀᤠᤓᤧᤸᤗᤧᤀᤠᤱ ᤔᤧᤒᤥᤱᤴᤏᤧᤴᤗᤥ॥

ᤋᤠᤰᤁᤧᤓᤧᤒᤠᤜᤠ᤹ᤖᤧ ᤁᤢᤍᤥ᤺ᤵᤔᤠᤜᤠ᤹ ᤔᤧᤃᤒᤢᤛᤡᤀᤠᤱ ᤘᤠ᤹ᤖᤥ.

ᤜᤧᤰᤁᤣᤗ᤹ᤖᤡᤰ ᤁᤢᤍᤥ᤺ᤵᤔᤠ ᤂᤠᤛᤧᤴᤏᤡᤴ ᤜᤏᤧᤒᤠ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤢᤃᤵ ᤐᤠ᤺ᤴ

᥋ ᤕᤜᤘᤣ ᤍᤠᤱᤒᤧᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ.

“ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤥᤔᤧᤳᤋᤧᤶ ᤑᤳᤇᤧᤶᤛᤡᤶᤔᤧ᤹ᤀᤥ.

ᤂᤧᤱᤜᤠ᤹ ᤀᤥᤔᤧᤳᤋᤧᤶᤛᤡᤶᤔᤧ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤔᤕᤧᤶᤔᤧ᤹ᤀᤥ॥

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤧᤴᤜᤠ᤹ᤀᤥ ᤁᤢᤓᤠ ᤕᤠ᤺ᤶᤒᤰ ᤆᤥᤃᤢᤱᤗᤥ

ᤂᤧᤴ ᤀᤠᤱᤃᤠ᤹ ᤔᤧᤳᤏᤡᤱᤛᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ॥

᥌ ᤀᤠᤱᤃᤠ᤹ᤀᤣ ᤒᤣᤒᤡᤗᤥᤏᤡᤜᤠ᤹ ᤑᤥ᤺ᤰᤂᤢᤱᤛᤡᤱᤗ ᤐᤳᤋᤠᤖᤥ.

ᤂᤧᤱᤜᤠ᤹ᤃ ᤁᤢ᤹ᤀᤡᤃᤧᤓᤧᤶᤒᤠ ᤏᤢ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤔᤏᤠ ᤔᤏᤠᤛᤡᤖᤥ.

ᤘᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤕᤢᤰᤏᤠᤍᤧᤴᤜᤠ᤹ ᤏᤠᤵᤔᤠᤛᤡᤖᤧ ᤗᤠᤃᤡ

ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤔᤧᤒᤣ᤺ᤰᤗᤥ॥

᥍ ᤂᤧᤱᤜᤠ᤹ᤃ ᤁᤡᤵᤔᤠ ᤁᤧᤄᤢᤒᤠ ᤏᤢ ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰᤁᤣ ᤔᤧᤈᤥᤃᤢᤒᤠ ᤀᤡᤱᤈᤠ᤺ᤱᤜᤠ᤹ ᤏᤢ

ᤌᤡᤶᤜᤠ᤹ᤖᤰ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤖᤥ॥

᥎ ᤂᤢᤴᤇᤡ᤹ ᤀᤴᤜᤠ᤹ ᤛᤡᤃᤣᤒᤠᤜᤠ᤹ᤏᤢ᤺ᤸᤗᤧ ᤜᤠᤖᤠ ᤔᤧᤗᤥ᤺ᤰᤗᤥ

ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤁᤧᤗ᤺ᤶᤒᤠ ᤐᤖᤠᤒᤠᤜᤠ᤹ᤏᤢ᤺ᤸᤗᤧ ᤁᤧᤀᤠ᤺ᤵᤐᤠ ᤔᤧᤈᤥᤰᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤃᤧᤕᤢᤰᤐᤠᤜᤠ᤹ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤔᤧᤍᤠᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ᤖᤧ ᤂᤠᤶᤒᤠᤱᤅᤡᤴ ᤔᤧᤒᤠᤃᤢᤖᤥ

ᤔᤕᤠ᤺ᤸᤗᤧ ᤛᤠᤏᤠ᤺ᤳᤋᤡᤴ ᤗᤵᤔᤠᤖᤧ ᤗᤠᤃᤡ ᤐᤧᤒᤠ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤛᤢᤒᤢᤒᤢᤏᤠ ᤋᤃᤡ ᤔᤧᤛᤢ᤺ᤰ ᤔᤧᤒᤣ᤺ᤰᤗᤥ॥

᥏ ᤂᤧᤱᤜᤠ᤹ ᤁᤧᤖᤧᤰ ᤔᤏᤠ ᤛᤧᤵᤔᤠᤛᤡᤖᤧ ᤗᤠᤃᤡᤀᤣ ᤔᤧᤍᤠᤖᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤛᤢᤒᤠ ᤛᤢᤶᤜᤠ᤹ ᤋᤃᤡ ᤔᤧᤒᤥ ᤔᤧᤒᤣ᤺ᤰᤗᤥ॥

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤛᤠᤶᤔᤡ᤺ᤳᤋᤡᤸᤗᤧ

ᤕᤧ᤺ᤱᤄᤠᤴ ᤛᤢᤵᤛᤢᤒᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤔᤧᤛᤢᤵᤛᤢᤛᤡᤖᤥ॥

᥇᥆ ᤂᤧᤱᤜᤠ᤹ᤖᤧ ᤜᤠᤱᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤖᤢᤛᤡᤖᤥ

ᤜᤧᤰᤁᤩᤠᤱ ᤕᤢᤰᤛᤠᤒᤠᤜᤠ᤹ ᤀᤣ᤺ᤳᤗᤠᤒᤠ ᤔᤧᤈᤥᤃᤢᤛᤡᤖᤥ॥

ᤜᤠᤱᤕᤰ ᤁᤧᤏᤧᤒᤠ ᤁᤧᤖᤧᤰ ᤕᤧᤰᤕᤰᤜᤠ᤹ ᤔᤧᤏᤡᤛᤢᤀᤠᤱ ᤔᤧᤀᤣ᤺ᤳᤗᤥ.

ᤜᤧᤰᤁᤩᤠᤱ ᤂᤠᤶᤔᤡᤴ ᤌᤢᤵᤌᤠ᤹ ᤔᤧᤈᤥᤃᤢᤀᤠᤱ ᤔᤧᤗᤡᤅᤢᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤕᤧᤰᤕᤰᤜᤠ᤹ ᤜᤢᤰᤁᤠᤵ ᤔᤧᤈᤥᤃᤢᤖᤥ॥

᥇᥇ ᤂᤧᤒᤩᤠᤱ ᤛᤢᤖᤡ᤺ᤳ ᤁᤢᤀᤡᤛᤡ᤺ᤰ ᤔᤧᤍᤠᤀᤠᤱ ᤔᤧᤒᤣ᤺ᤰᤗᤥ.

ᤁᤖ ᤂᤧᤱᤜᤠ᤹ᤃ ᤀᤠᤵᤋᤡᤰᤛᤠᤒᤠ ᤔᤏᤠᤛᤡᤖᤥ.

ᤂᤢᤴᤇᤡ᤹ ᤔᤢᤰᤁᤡᤱᤃ ᤂᤢᤴᤇᤡ᤹ ᤀᤠᤵᤑᤣᤰ ᤔᤠᤱᤅᤡᤴᤗᤥ॥”

ᤜᤒᤁᤢᤁᤖᤧ ᤏᤡᤛᤡᤃᤣ᤺ᤰᤐᤠ ᤁᤢᤗᤢᤱᤜᤠ᤺ᤵᤔᤠ ᤐᤠ᤺ᤴ

᥇᥈ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤀᤢᤏᤠᤜᤢᤖᤡᤀᤠᤱᤎᤥᤀᤣ ᤁᤧᤴᤘᤠ᤹ᤏᤧᤴᤒᤡ᥅

ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤛᤣᤛᤣᤒᤠᤀᤣ. ᤀᤠᤏᤡᤃᤧ ᤀᤠᤃ᤻ᤛᤧᤵᤐᤠᤒᤡ᥅

ᤕᤜᤘᤣ ᤍᤠᤱᤒᤠᤀᤣ. ᤂᤠᤛᤧᤴ ᤆᤥ᤺ᤰᤔᤠ ᤕᤠ᤺ᤶᤒᤰᤗᤧ ᤗᤠᤃᤡ

ᤂᤧᤏᤧ᤹ ᤂᤧᤱᤜᤠ᤹ ᤕᤢᤰᤋᤡᤱ ᤁᤧᤈᤥᤃᤢᤛᤡᤀᤠᤱ ᤔᤧᤘᤠ᤹ᤖᤥ.

ᤀᤠᤛᤧ᤺ᤵᤛᤡᤱᤔᤠ ᤕᤠᤰᤐᤣ᤹ᤀᤣ. ᤀᤠᤏᤡᤃᤧ ᤂᤢᤶᤍᤡᤱ ᤐᤡᤔᤠᤖᤧ ᤗᤠᤃᤡ

ᤂᤧᤏᤧ᤹ ᤂᤧᤱᤜᤠ᤹ ᤔᤠᤱᤌᤥ᤺ᤰᤏᤠ ᤁᤧᤒᤡᤖᤢᤛᤡᤀᤠᤱ ᤔᤧᤘᤠ᤹ᤖᤥ॥

᥇᥉ ᤂᤧᤏᤧ᤹ ᤁᤧᤔᤡᤰᤛᤠᤴ ᤛᤠ᤹ᤖᤡᤰ ᤛᤢᤳᤌᤥ ᤆᤥ᤺ᤰᤗᤥ.

ᤂᤧᤏᤧ᤹ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤀᤥᤔᤧᤵᤔᤠ ᤁᤧᤴᤇᤢᤰᤋᤢᤴᤗᤥ॥

ᤔᤧᤴᤘᤠ᤹ᤔᤏᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤏᤠᤛᤡᤌ᤺ᤵᤔᤠ ᤁᤧᤴᤇᤢᤰᤋᤢᤴᤗᤥ

ᤁᤖ ᤀᤡᤱᤗᤧᤰᤐᤠ ᤔᤏᤠᤜᤠ᤹ ᤌᤣᤀᤠᤱ ᤏᤠᤛᤡᤌ᤺ᤵᤔᤠ ᤁᤧᤛᤢᤰᤋᤢᤛᤡᤒᤠᤒᤣ᥅

ᤁᤢ᤹ᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ᤏᤢ᤺ᤸᤗᤧ ᤁᤢᤍᤥ᤺ᤵᤔᤠ ᤔᤏᤠᤜᤠ᤹

ᤔᤧᤔᤧᤰᤂᤢᤛᤡᤸᤗᤧ ᤂᤧᤏᤧ᤹ ᤌᤣᤀᤠᤱ ᤛᤫᤠ᤺ᤳ ᤁᤧᤘᤠ᤹ ᤁᤧᤃᤶᤒᤠᤒᤣ᥅

᥇᥊ ᤂᤧᤏᤧ᤹ ᤔᤏᤠᤜᤠ᤹ ᤘᤖ᤺ᤱᤅᤥᤒᤠ ᤅᤠᤜᤠ᤹ ᤁᤢᤀᤡᤛᤡ᤺ᤰ

ᤜᤧᤰᤁᤩᤠᤱ ᤁᤧᤀᤢ᤺ᤱᤛᤡᤱᤒᤠ ᤑᤣ᤹ᤒᤠ᤺ᤳᤜᤠ᤹ ᤁᤢᤀᤡᤛᤡ᤺ᤰ

ᤂᤧᤱᤜᤠ᤹ ᤕᤢᤰᤛᤠᤒᤠ ᤔᤧ᤺ᤴᤏᤣᤒᤠ ᤁᤧᤈᤥᤃᤢᤛᤡᤀᤠᤱ ᤔᤧᤘᤠ᤹ᤖᤥ॥

᥇᥋ ᤏᤡᤱᤔᤡ᤺ᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤂᤣ᤺ᤱᤅᤡᤸᤗᤧ ᤘᤣ᤹ᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ ᤕᤥ᤺ᤱᤅᤥ ᤌᤠᤛᤢᤛᤡᤖᤥ.

ᤂᤢᤏᤧ᤹ ᤂᤧᤱᤜᤠ᤹ ᤐᤕᤶ ᤕᤶᤒᤠ ᤕᤥ᤺ᤱᤅᤥ ᤑᤢᤰᤂᤢᤛᤡᤖᤥ.

ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤛ᤺ᤳᤋᤠᤱ ᤁᤢᤏᤡᤱᤘᤠ᤹ ᤋᤠᤖᤥ॥

᥇᥌ ᤂᤧᤒᤩᤠᤱ ᤂᤢᤏᤧ᤹ ᤁᤢᤕᤥ᤺ᤱᤅᤥ ᤛᤡᤍᤢᤱᤈᤓᤠ ᤋᤥ᤺ᤴᤍᤢᤖᤥ.

ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤕᤥ᤺ᤱᤅᤡᤸᤗᤧ ᤁᤢᤗᤠᤃᤡ ᤛᤢᤰᤐᤠ ᤜᤠ᤺ᤴᤍᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤕᤥ᤺ᤱᤅᤡᤴ ᤗᤠᤶᤒᤠᤀᤣ ᤏᤢ᤹ᤍᤠᤀᤠᤱ ᤕᤢᤱᤗᤥ

ᤜᤧᤰᤁᤩᤠᤱ ᤁᤢᤈᤠ ᤁᤧᤏᤢ᤹ᤒᤠ ᤁᤢᤈᤠᤜᤠ᤹ ᤆ ᤌᤢᤅᤢᤖᤥ॥

᥇᥍ ᤌᤣ ᤂᤧᤸᤗᤧ ᤁᤢᤕᤥ᤺ᤱᤅᤡᤴ ᤁᤢᤄᤠᤗᤧᤶ ᤆᤥᤃᤢᤖ ᤐᤣ᤺ᤰᤗᤒᤡ᥅

ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤢᤱᤔᤠ᤹ ᤔᤧᤴᤍᤢᤰᤛᤡᤱᤅᤣ

ᤛᤍᤠᤍᤡᤱ ᤀᤠᤓᤧᤸᤗᤧᤛᤠᤱ ᤔᤧᤰᤂᤢᤛᤡᤀᤠᤱ ᤕᤠᤰᤗᤒᤡ᥅

᥈

ᤀᤠᤱᤃᤠ᤹ ᤀᤠᤀᤡᤰᤁᤥᤔᤠᤍᤧᤴᤏᤥᤀᤣ ᤕᤣᤵᤐᤠᤈᤠᤀᤠᤖᤥ.

ᤜᤧᤰᤁᤩᤠᤱ ᤗᤢᤱᤎᤠᤰᤁᤥ ᤀᤠᤱᤃᤠ᤹ ᤌ᤺ᤵᤐᤧᤳ ᤕᤧᤵᤐᤠᤖᤥ॥

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤌᤧᤔᤠ ᤔᤧᤳᤋᤠᤀᤠ

ᤀᤠᤱᤃᤠ᤹ ᤂᤧᤴ ᤀᤥᤔᤧᤳᤋᤢᤱᤅᤠᤱ ᤕᤧᤵᤐᤠᤖᤥ॥

ᤁᤴ ᤗᤢᤱᤜᤠ᤺ᤴ ᤐᤠ᤺ᤴᤏᤡᤸᤗᤧᤴ ᤏᤢᤃᤵ ᤀᤠᤰᤋᤱᤒᤠ ᤐᤡᤔᤠ

ᤁᤧᤒᤥᤱᤒᤠ ᤀᤠᤱᤃᤠ᤹ ᤂᤧᤴ ᤀᤥᤔᤧᤳᤋᤢᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤜᤒᤁᤢᤰᤁᤧᤴ ᤏᤢᤃᤵ ᤐᤡᤖᤢ

᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱᤗᤥ.

“ᤂᤧᤏᤧ᤹ ᤁᤴ ᤛᤢᤑᤥᤴ ᤛᤠᤵᤗᤢᤱᤜᤠ᤹ᤀᤥ ᤏᤢᤖᤡᤰ ᤛᤠᤵᤋᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤀᤡᤱᤛᤠᤒᤧᤴ ᤂᤧᤴ ᤀᤡᤱᤄᤱᤅᤡᤴ ᤋᤣ᤹ᤔᤠᤀᤠᤱ ᤗᤥ᤺ᤰᤔᤠ ᤛᤢᤰᤗᤖᤥ॥

᥉ ᤌᤣᤀᤠᤱᤓᤧᤸᤗᤧ ᤏᤡ᤺ᤴᤎᤥ ᤁᤧᤒᤥᤱᤒᤠ ᤕᤧᤶᤔᤡᤴ

ᤁᤧᤵᤔᤠᤖᤧ ᤗᤠᤃᤡ ᤛᤢᤑᤥ᤺ᤸᤗᤧ ᤜᤠᤱᤄᤢᤖ ᤘᤠ᤹ᤖᤥ.

ᤂᤧᤸᤗᤧ ᤁᤢᤏᤢᤵᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤖᤥ

ᤜᤧᤰᤁᤩᤠᤱ ᤂᤧᤴ ᤛᤧᤰᤂᤠᤀᤣ ᤐᤥᤱᤗᤥ॥

ᤂᤧᤴ ᤁᤧᤵᤔᤠ ᤛᤢᤛᤠᤱ ᤂᤧᤏᤧ᤹ ᤜᤠᤱᤛᤧ᤹ᤀᤠᤱ ᤕᤢᤅᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤛᤧᤰᤂᤠᤀᤣ ᤁᤧᤳᤗᤥ.

ᤂᤧᤴ ᤁᤧᤵᤔᤠ ᤛᤠ᤹ᤖᤡᤰ ᤔᤧᤛᤢᤏᤧᤴᤗᤥ॥

᥊ “ᤀᤡᤱᤄᤱᤅᤡᤴ ᤜᤠᤒᤠ ᤁᤴᤗᤥ.

‘ᤂᤧᤴ ᤕᤶᤒᤠ ᤁᤧᤜᤧᤴᤇᤡᤱᤒᤠᤱᤃ ᤛᤠᤶᤕᤥᤏᤡᤒᤠ ᤔᤧ᤺ᤴᤗᤥ.

ᤛᤠᤶᤕᤥᤏᤡᤒᤠᤱᤃ ᤁᤢᤏᤛᤠ᤺ᤴᤗᤠᤶ ᤜᤡᤱᤗᤥ॥

᥋ ᤛᤧᤰᤂᤠᤛᤠᤱ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤂᤧᤴ ᤀᤡᤱᤗᤧᤰᤁᤥ ᤌᤠᤛᤢᤖᤥ.

ᤂᤧᤴ ᤛᤠ᤹ᤖᤡᤰ ᤜᤠᤍᤡᤱ ᤁᤧᤎᤰᤐᤠ ᤆᤥ᤺ᤰᤗᤥ.

ᤜᤧᤰᤁᤩᤠᤱ ᤀᤠᤓᤧᤸᤗᤧᤀᤠᤱ ᤁᤢᤏᤡᤱᤘᤠ᤹ ᤔᤧᤍᤠᤏᤧᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤴ ᤆᤠ᤹ᤖᤡᤰ ᤁᤧᤄᤡ᤺ᤶᤒᤠ ᤆᤥ᤺ᤰᤗᤥ

ᤛᤡᤔᤧᤴ ᤁᤢᤀᤡᤛᤡ᤺ᤰ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤄᤠᤏᤧᤴᤗᤥ॥

ᤂᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤏᤧ᤹ᤀᤥ ᤑᤢᤰᤂᤢᤛᤡᤖᤥ.

ᤜᤧᤰᤁᤩᤠᤱ ᤔᤏᤠᤜᤠ᤹ ᤂᤰᤐᤧᤳ ᤋᤧᤶᤛᤢᤍᤣ᤹ᤖᤢᤛᤡᤖᤥ॥

᥌ “‘ᤌᤣ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤧ᤹ ᤔᤧᤴᤕᤣ᤺ᤳᤋᤢᤴᤒᤡ᥅

ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤁᤢᤏᤠᤔᤧᤴᤇᤠ᤹ ᤔᤧᤶᤔᤧᤳᤋᤢᤶᤒᤡ᥅

“ᤂᤢ᤺ᤳᤋᤢ ᤋᤠᤖᤢᤒᤠ ᤛᤠᤔᤠᤜᤠ᤹ ᤁᤧᤗᤢᤶᤒᤠ ᤏᤢ ᤏᤠᤵᤋᤢ ᤋᤠᤖᤢᤛᤡᤒᤠ

ᤆᤡᤃᤰᤘᤠᤜᤠ᤹ᤖᤧ ᤁᤧᤃᤵᤐᤠ ᤁᤧᤒᤥᤱᤒᤧᤱᤃ ᤆᤡ᤺ᤳᤋᤧᤛᤩᤧᤖᤥ᥄

ᤂᤧᤸᤗᤧ ᤀᤠᤰᤂᤩᤠᤖᤡᤰ ᤀᤡᤖᤡ᤺ᤰ ᤌᤠᤖᤡᤰ ᤜᤧᤰᤁᤣ ᤆᤥᤃᤢᤒᤠᤒᤣ᥅”

᥍ ᤁᤧᤏᤠᤵᤋᤢᤛᤡᤒᤠ ᤔᤏᤠᤜᤠ᤹ ᤔᤢᤳᤌᤪᤡᤰ ᤔᤧᤶᤒᤥ᤺ᤰᤏᤧᤶᤒᤡ᥅

ᤂᤧᤱᤜᤠ᤹ ᤔᤧᤒᤥ᤺ᤰᤁᤠᤱ ᤁᤡᤔᤠ ᤕᤱᤔᤠᤀᤥ ᤁᤧᤶᤎᤠᤀᤠᤱ ᤁᤧᤶᤏᤠᤵᤗᤥ॥

᥎ ᤂᤧᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤏᤠᤵᤋᤢᤛᤡᤖᤥ.

ᤁᤸᤗᤧᤆᤥᤃᤢᤸᤗᤧ ᤁᤧᤜᤡᤱᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤠᤵᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤔᤏᤠ ᤔᤠᤰᤂᤡ᤹ ᤁᤧᤛᤧᤛᤢᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤗᤠᤈᤣ᤹ᤜᤠ᤹ ᤏᤢ ᤕᤧᤰᤕᤰᤜᤠ᤹

ᤂᤶᤓᤩᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤁᤧᤔᤧᤰᤂᤢᤛᤡᤖᤥ॥

᥏ “‘ᤁᤢᤜᤠᤱᤈᤢᤶᤔᤡᤴ ᤑᤥᤔᤠᤖᤧ ᤗᤠᤃᤡ ᤔᤧᤴᤘᤠ᤹ᤔᤏᤠ ᤐᤠ᤺ᤴᤗᤠᤶ

ᤕᤠᤱᤛᤠᤁᤢᤴᤎᤣ ᤁᤧᤎᤰᤐᤧᤴ ᤆᤡ᤺ᤳᤋᤧᤛᤩᤧᤖᤥ॥

ᤔᤧᤰᤔᤠ ᤛᤡᤔᤠᤗᤠᤶ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ

ᤆᤴᤈᤶᤒᤠᤍᤧᤴᤏᤥ ᤕᤢᤰᤏᤠᤍᤧᤴ ᤁᤧᤈᤥ᤺ᤰᤐᤧᤴ ᤆᤡ᤺ᤳᤋᤧᤛᤩᤧᤖᤥ॥

᥇᥆ ᤂᤧᤏᤧ᤹ ᤕᤖᤡᤰ ᤔᤏᤠᤜᤠ᤹ ᤔᤧᤱᤔᤠᤛᤡ ᤆᤧᤶᤓᤴ ᤁᤧᤈᤥᤃᤢᤀᤠᤱ ᤘᤠ᤹ᤖᤥ.

ᤂᤧᤏᤧ᤹ ᤀᤠᤵᤑᤣᤰ ᤁᤧᤜᤡᤶᤛᤕᤱᤜᤠ᤹ ᤛᤡᤖᤡᤱᤔᤔᤥ ᤁᤧᤎᤠᤛᤢᤛᤡᤖᤥ

ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤑᤣᤰ ᤔᤧᤰᤔᤠ ᤛᤡᤔᤥ ᤁᤧᤎᤩᤧᤀᤠᤱ ᤘᤠ᤹ᤖᤥ॥

᥇᥇ ᤗᤢᤱᤎᤠᤰᤁᤥᤒᤠ ᤗᤢᤱᤜᤠ᤹ᤗᤠᤶ ᤀ᤺ᤰᤔᤠ ᤑᤡ᤺ᤰᤔᤠ ᤀᤡᤰᤗᤠ ᤗ᤺ᤴᤗᤥ.

ᤜᤧᤰᤁᤩᤠᤱ ᤁᤠ᤺ᤱᤓᤠ ᤛᤡᤱᤜᤠ᤹ᤀᤥᤗᤠᤶ ᤁᤧᤗᤥᤱᤒᤠ ᤀᤡᤰᤗᤠ ᤗ᤺ᤴᤗᤥ॥

᥇᥈ “‘ᤔᤠᤰᤂᤡ᤹ ᤁᤧᤛᤧᤒᤠᤀᤠᤱ ᤕᤧᤰᤕᤰ ᤁᤧᤈᤥᤰᤐᤧᤴ ᤆᤡ᤺ᤳᤋᤧᤛᤩᤧᤖᤥ.

ᤜᤧᤰᤁᤩᤠᤱ ᤑᤧᤴᤕᤠ᤺ᤶᤒᤰᤗᤠᤶ ᤐᤠᤱᤈᤢᤶ ᤁᤧᤈᤥᤰᤐᤧᤴ ᤆᤡ᤺ᤳᤋᤧᤛᤩᤧᤖᤥ᥄

᥇᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤏᤡ᤺ᤴᤎᤥ ᤆᤥᤃᤢᤀᤠᤱ ᤔᤧᤘᤠ᤹ᤏᤧᤶᤒᤡ᥅

ᤔᤏᤠᤜᤠ᤹ᤖᤧ ᤛᤩᤠᤱᤔᤧᤴᤍᤠᤱ ᤔᤧᤈᤥᤃᤢᤒᤠᤴ ᤔᤡ᤺ᤸᤗᤧ ᤂᤠᤵᤐᤢ ᤐᤥᤱᤗᤥ.

ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠᤴ ᤌᤣᤏᤠᤎᤣ ᤜᤏᤧᤒᤠ ᤐᤥᤱᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤘᤖ᤺ᤱᤅᤡᤴ ᤆᤫᤠ᤺ᤳᤋᤡᤸᤗᤧ ᤋᤡᤶᤒᤠ ᤁᤢᤀᤡᤛᤡ᤺ᤰ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤔᤡᤍᤡᤱᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ

ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤢᤎᤡᤶ ᤐᤥᤱᤗᤥ॥

᥇᥋ “‘ᤁᤢᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤧᤰᤆᤠᤒᤢᤎᤢ᤺ᤰᤐᤠ ᤌᤰᤁᤡᤴ

ᤀᤍᤰᤋᤰ ᤀᤥᤔᤧᤵᤔᤠᤛᤡᤖᤧ ᤗᤠᤃᤡ ᤂᤧᤱᤜᤠ᤹ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ

ᤁᤧᤒᤠᤱᤒᤠᤀᤠᤱ ᤔᤕᤢᤛᤡᤖ ᤁᤧᤕᤠ᤺ᤶᤒᤧᤱᤃ ᤆᤡ᤺ᤳᤋᤧᤛᤩᤧᤖᤥ॥

᥇᥌ ᤔᤡᤱᤛᤥᤖᤧ ᤁᤢᤗᤧᤰᤘᤠ ᤂᤧᤏᤧ᤹ ᤁᤧᤏᤠ ᤁᤧᤛᤠᤶ ᤌᤠᤖᤥ.

ᤀᤠᤸᤗ ᤂᤧᤏᤧ᤹ ᤁᤧᤗᤠᤃᤡ ᤁᤧᤕᤧᤶ ᤋᤩᤧᤖᤥ᥄

ᤂᤧᤏᤧ᤹ᤀᤠᤱ ᤌᤢᤅᤧ᤹ᤀᤠᤱ ᤗᤧᤰᤆᤠᤒᤧᤎᤡ᤺ᤰ ᤐᤥ᤺ᤰᤂᤧ᤹ᤀᤥ᥄

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠᤛᤧᤴᤏᤡᤸᤗᤧᤴ ᤆᤸᤗᤠᤱᤏᤠ

ᤂᤥᤷᤕᤠ᤺ᤴ ᤂᤧᤏᤧ᤹ ᤌᤢᤱᤔᤠ ᤁᤧᤒᤥᤱᤒᤠ ᤐᤥᤱᤗᤥ.

ᤜᤧᤰᤁᤩᤠᤱ ᤁᤧᤔᤡᤱᤛᤥᤴ ᤛᤡᤖᤡᤱ ᤔᤔᤧᤸᤗᤧ ᤛᤢ᤺ᤵᤋᤢᤖᤥ॥

᥇᥍ ᤗᤧᤒᤏᤠᤏᤒᤠ ᤋᤠᤶᤓᤢᤱᤜᤠ᤹ ᤂᤧᤏᤧ᤹ ᤁᤧᤗᤧ᤺ᤰᤂᤢᤀᤠᤱ ᤏᤧᤖᤥ.

ᤀᤠᤸᤗ ᤂᤧᤏᤧ᤹ ᤂᤧᤱᤜᤠ᤹ᤖᤧ ᤁᤧᤶᤗᤧ᤺ᤱᤗᤥ॥

ᤂᤧᤵᤔᤥᤒᤠ ᤌᤰᤛᤠᤜᤠ᤹ ᤂᤧᤏᤧ᤹ ᤁᤧᤛᤧᤖᤢᤛᤡᤖᤥ

ᤀᤠᤸᤗ ᤂᤧᤴ ᤌᤰᤛᤠᤜᤠ᤹ᤖᤧ ᤂᤧᤏᤧ᤹ ᤕᤱᤔᤠ ᤁᤧᤶᤛᤧᤳᤗᤥ॥

ᤁᤴᤜᤠ᤹ ᤁᤧᤖᤧᤰ ᤐᤥᤱ᤹ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤠᤰᤂᤡ᤹ ᤁᤧᤛᤧᤛᤢᤖᤥ.

ᤂᤧᤒᤩᤠᤱ ᤂᤧᤏᤧ᤹ ᤗᤠᤈᤣ᤹ᤜᤠ᤹ ᤏᤢ ᤕᤧᤰᤕᤰᤜᤠ᤹

ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤁᤧᤖᤧᤰ ᤁᤧᤔᤧᤰᤂᤢᤛᤡᤖᤥ॥

᥇᥎ “‘ᤔᤏᤠᤸᤗᤧ ᤜᤡᤒᤢ. ᤗᤰᤋᤢ ᤂᤥ᤺ᤴᤍᤢᤀᤠᤱ ᤆᤥᤃᤢᤒᤠ

ᤏᤠᤘᤠᤀᤡᤳᤗᤠ᤺ᤸᤗᤧ ᤁᤢᤕᤠ᤺ᤶᤒᤰ ᤌᤧᤔᤠ ᤘᤠ᤹ᤀᤠᤱᤒᤣ᥅

ᤀᤡᤃᤪ ᤀᤡᤱᤗᤧᤰ ᤁᤧᤜᤢ᤹ᤒᤠ ᤏᤠᤘᤠᤀᤡᤳᤗᤠ᤺ᤸᤗᤧ ᤁᤢᤕᤠ᤺ᤶᤒᤰ ᤌᤣ ᤘᤠ᤹ᤒᤣ᥅

ᤌᤣᤀᤠᤱᤓᤧᤸᤗᤧ ᤂᤧᤴ ᤏᤠᤘᤠᤀᤡ᤺ᤳᤗᤠ ᤁᤧᤈᤥ᤺ᤰᤐᤠ ᤆᤥᤒᤣᤃᤢ᤺ᤸᤗᤧ

ᤀᤠᤵᤑᤣᤰ ᤁᤢᤜᤢᤰᤁᤡᤸᤗᤧ ᤆᤥᤃᤢᤒᤠ ᤆᤀᤡ᤺ᤳᤋᤧᤴ ᤏᤠᤛᤠ᤹ᤖᤢᤖᤥ.

ᤂᤢᤏᤧ᤹ ᤆᤥᤃᤢᤛᤡᤒᤠ ᤏᤠᤘᤠᤀᤡᤳᤗᤠᤜᤠ᤹ ᤐᤠ᤺ᤵᤔᤠ ᤔᤧᤴᤇᤢᤰᤏᤧᤴᤗᤥ॥

᥇᥏ ᤛᤡᤱᤅᤡᤴ “ᤐᤥᤃᤧ᤹” ᤜᤧᤰᤁᤩᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠ

ᤗᤢᤱᤅᤡᤴ “ᤛᤥᤖᤧ᤹” ᤁᤧᤔᤧᤵᤐᤠ ᤔᤏᤠ᤺ᤱᤃ ᤆᤡ᤺ᤳᤋᤧᤛᤩᤧᤖᤥ॥

ᤌᤣ ᤂᤧᤸᤗᤧ ᤗᤠᤶ ᤀᤥ᤺ᤴᤎᤠᤰᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤰᤋᤢᤒᤡ᥅

ᤁᤱᤃ ᤛᤠᤶᤔᤩᤠᤱ ᤏᤢ ᤕᤢᤵᤐᤠ᤺ᤸᤗᤧ ᤛᤢ᤺ᤵᤔᤏᤠᤒᤠ ᤆᤥ᤺ᤰᤗᤥ.

ᤁᤖ ᤂᤧᤵᤔᤥ ᤛᤠ᤺ᤱᤃᤢᤃᤧᤴ ᤛᤰᤔᤠᤀᤣ ᤔᤧᤕᤠᤰᤏᤧᤴᤗᤥ॥

᥈᥆ ᤁᤖ ᤕᤜᤘᤣ ᤍᤠᤱᤒᤧᤱᤃ ᤂᤢᤏᤧ᤹ ᤁᤢᤜᤡᤶᤔᤥ ᤘᤠ᤹ᤖᤥ.

ᤂᤢᤏᤧ᤹ ᤁᤢᤍᤃᤡ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤆᤡᤈᤡ ᤕᤧᤶᤕᤧᤶ ᤏᤧᤖᤖᤥ॥’”

ᤜᤒᤁᤢᤁᤖᤧ ᤁᤢᤒᤣᤗᤡ

᥉

ᤛᤡᤃ᤻ᤃᤡᤀᤥᤏᤥᤌ ᤀᤡᤰᤗᤠᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤒᤁᤢᤁᤖᤧ ᤑᤠᤰᤋᤢᤒᤠ ᤐᤣᤗᤡ॥

᥈ ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤔᤡᤱᤛᤥ ᤁᤧᤎᤠᤱᤛᤥᤴ

ᤀᤠᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹ᤀᤠᤖᤥ.

ᤕᤜᤘᤣ ᤍᤠᤱᤒᤠᤀᤣ. ᤂᤧᤏᤧ᤹ ᤁᤧᤕᤠ᤺ᤶᤒᤰᤜᤠ᤹ ᤂᤧᤵᤛᤢᤱᤗᤥ

ᤜᤧᤰᤁᤩᤠᤱ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤔᤠᤖᤥ॥

ᤀᤠᤏᤡᤃᤧ ᤕᤧᤴᤏᤥ ᤂᤧᤱᤜᤠ᤹ ᤂᤧᤏᤧ᤹ ᤁᤢᤛᤱ ᤆᤥᤃᤧ᤹ᤀᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤏᤡᤃᤧ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ

ᤀᤠᤏᤡᤃᤧ ᤕᤧᤶᤔᤥ ᤂᤧᤱᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤀᤠᤒᤠᤱᤄᤧ᤹ᤀᤥ.

ᤛᤠ᤹ᤖᤡᤰ ᤁᤧᤛᤠᤰᤁᤧᤴ ᤐᤥ᤺ᤰᤐᤠ ᤕᤧᤶᤔᤥ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤧᤔᤠᤏᤗᤠᤶᤒᤠ ᤑᤧᤖᤧᤖᤥ.

ᤛᤣᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠᤖᤠᤏᤒᤠ ᤁᤥ᤺ᤰᤔᤠᤜᤠ᤹ᤗᤠᤶ ᤑᤧᤖᤧᤖᤥ॥

ᤂᤢᤏᤧ᤹ ᤁᤢᤔᤡᤔᤡᤍᤡᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤋᤧᤵᤋᤢᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤢᤏᤠᤖᤠ ᤑᤥᤔᤠ ᤐᤠ᤺ᤴᤏᤡᤸᤗᤧ ᤋᤡᤶᤗᤥ॥ ᤛᤣᤗᤠ

᥊ ᤂᤢᤏᤧ᤹ ᤁᤢᤜᤠᤱᤘᤠ ᤁᤢᤔᤠᤱᤘᤠ᤺ᤴ ᤏᤠᤶ ᤁᤧᤃᤧᤵᤐᤠ ᤜᤧᤰᤁᤣ ᤗ᤹ᤖᤧᤖᤥ.

ᤂᤢᤏᤧ᤹ ᤁᤢᤜᤢᤰᤁᤥᤗᤠᤶ ᤏᤠᤶᤛᤠᤱᤅᤡᤴ ᤀᤥ᤺ᤳᤋᤧ ᤗ᤺ᤴᤍᤧᤖᤥ.

ᤂᤧᤵᤔᤥᤀᤣ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤴ ᤆᤡᤱᤛᤡᤱᤅᤠᤱ ᤘᤕᤧᤖᤥ॥

᥋ ᤂᤢᤏᤧ᤹ ᤁᤢᤍᤃᤡ ᤁᤢᤍᤃᤡ ᤔᤡᤱᤍᤣᤴ ᤐᤥᤖᤧᤖ ᤐᤣᤖᤥ.

ᤔᤠᤱᤍᤢᤰᤔᤠᤴ ᤂᤢᤏᤧ᤹ ᤁᤢᤀᤣᤃᤠᤅ ᤁᤢᤀᤣᤃᤠᤱ ᤌᤠᤛᤡᤱᤒᤣᤖᤥ॥

᥌ ᤕᤧᤶᤛᤡᤱᤅᤡᤸᤗᤧ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤢᤴᤍᤢᤖᤥ.

ᤂᤢᤏᤧ᤹ ᤀᤥᤔᤢᤕᤧᤀᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤆᤡᤖᤡᤶᤗᤡᤶ ᤔᤧᤕᤰᤂᤧᤖᤥ॥

ᤀᤢᤴᤇᤣ᤺ᤴ ᤀᤢᤴᤇᤣ᤺ᤴᤏᤠᤱᤎᤥᤒᤠ ᤁᤥ᤺ᤰᤔᤠᤜᤠ᤹ ᤑᤕ᤺ᤵᤑᤕ᤺ᤵ ᤕᤒᤧᤖᤥ.

ᤂᤧᤴ ᤁᤠᤵᤐᤥᤒᤠ ᤌᤧᤃᤢ ᤔᤠᤱᤘᤠᤜᤠ᤹ ᤆᤥ᤺ᤴᤍᤧ ᤗᤠᤛᤧᤖᤥ.

ᤂᤢᤏᤧ᤹ ᤁᤢᤗᤠᤶᤜᤠ᤹ ᤀᤠᤓᤧᤸᤗᤧᤀᤠᤱ ᤔᤧᤶᤏᤢᤵᤔᤏᤠᤒᤠ ᤆᤥ᤺ᤰᤗᤥ॥

᥍ ᤀᤠᤱᤃᤠ᤹ ᤁᤢᤛᤏᤒᤠ ᤔᤏᤠᤜᤠ᤹ ᤋᤢᤰᤂᤣᤗᤠᤰᤂᤣᤀᤥ ᤔᤧᤎᤩᤧᤒᤠ ᤏᤡᤛᤢᤱᤗᤥ.

ᤔᤡᤍᤩᤠᤏᤒᤠ ᤔᤧᤴᤇᤠᤶ ᤛᤢᤘᤠᤱᤅᤡᤴ ᤁᤡᤔᤠ ᤕᤱᤔᤠᤀᤥ ᤌᤩᤧᤒᤠ ᤏᤡᤛᤢᤱᤗᤥ॥

᥎ ᤌᤣ ᤂᤧᤏᤧ᤹ ᤁᤧᤛᤠᤰᤁᤧᤴᤏᤡᤴ ᤘᤜ᤺ᤱᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤘᤕᤧᤒᤡ. ᤕᤜᤘᤣ ᤍᤠᤱᤒᤠᤀᤣ᥅

ᤌᤣ ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤔᤠᤴ ᤜ᤺ᤱᤃᤢᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤘᤕᤧᤒᤡ᥅

ᤂᤧᤏᤧ᤹ ᤁᤧᤀᤴᤜᤠ᤹ᤀᤥ ᤏᤢ ᤌᤱ ᤁᤧᤏᤠ᤺ᤶᤒᤠ ᤁᤧᤀᤴᤗᤠᤎᤠᤜᤠ᤹ᤀᤥ

ᤁᤧᤗᤥ᤺ᤰᤋᤧᤖ ᤁᤧᤒᤳᤇᤧᤸᤗᤧ ᤌᤣ ᤂᤧᤏᤧ᤹ ᤘᤖ᤺ᤱᤅᤡᤸᤗᤧ

ᤁᤢᤍᤰᤗᤧᤱᤘᤠᤀᤥ ᤂᤧᤏᤧ᤹ ᤁᤧᤛᤡᤰ ᤐᤥᤃᤧᤀᤠᤱ ᤘᤕᤧᤒᤡ᥅

᥏ ᤂᤧᤏᤧ᤹ ᤀᤠᤵᤑᤣᤰ ᤁᤧᤗᤡ᤹ᤀᤡᤴ ᤁᤧᤗ᤺ᤳᤋᤢᤖᤥ.

ᤂᤧᤏᤧ᤹ ᤕᤖᤡᤰ ᤋᤥ᤺ᤱᤜᤠ᤹ ᤋᤠᤖᤠᤶᤔᤧ᤹ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤖᤥ. ᤛᤣᤗᤠ

ᤂᤧᤏᤧ᤹ ᤘᤜ᤺ᤱᤜᤠ᤹ᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤈᤧᤖᤢᤖᤥ॥

᥇᥆ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ᤖᤧ ᤂᤧᤏᤧ᤹ ᤁᤧᤶᤏᤡᤛᤧᤀᤠᤱ ᤔᤧᤕᤰᤂᤧᤖᤥ.

ᤘᤎᤥ᤺ᤰᤁᤥᤗᤠᤶ ᤜᤢᤱᤔᤏᤠᤒᤠ ᤜᤧᤰᤁᤣ ᤆᤫᤠ᤺ᤳᤜᤠ᤹ ᤁᤢᤰᤂᤧᤒᤣᤖᤥ.

ᤘᤖ᤺ᤱᤅᤡᤴ ᤜᤢ᤺ᤰᤋᤧᤀᤠᤱ ᤘᤠᤓᤧᤸᤗᤧᤱᤜᤠ᤹ ᤌᤠ᤺ᤱ ᤐᤥᤃᤧᤖᤥ॥

᥇᥇ ᤋᤡᤸᤗᤧᤰ ᤋᤡᤸᤗᤧᤰ ᤁᤧᤒᤧᤒᤠᤀᤠᤱ ᤁᤧᤒᤵᤐᤠ ᤁᤧᤍᤥ᤺ᤱᤜᤠ᤹ᤖᤧ

ᤜᤧᤰᤁᤩᤠᤱ ᤛᤧᤸᤗᤧᤱ ᤛᤧᤸᤗᤧᤱ ᤁᤧᤗᤧᤰᤐᤠ ᤁᤧᤗᤠ᤺ᤰᤁᤡᤸᤗᤧ ᤆᤥᤃᤢᤸᤗᤧ.

ᤏᤠᤶᤔᤡᤴ ᤏᤢ ᤗᤠᤒᤧᤴ ᤋᤠᤱᤛᤠᤰᤐᤥ ᤛᤫᤠ᤺ᤳ ᤑᤴᤏᤧᤛᤡᤖᤥ॥

᥇᥈ ᤂᤧᤏᤧ᤹ ᤁᤧᤛᤠᤰᤁᤧᤴᤏᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤱᤃᤧᤄᤣᤃᤧᤖᤥ.

ᤂᤧᤏᤧ᤹ ᤁᤧᤕᤠ᤺ᤰᤗᤧ᤹ᤔᤥ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤍᤥ᤹ᤖᤢᤛᤡᤖᤥ॥

᥇᥉ ᤂᤧᤏᤧ᤹ ᤀᤠᤒᤠᤅᤣ ᤁᤧᤔᤏᤠᤜᤠ᤹ ᤋᤠᤱᤛᤧ᤺ᤵᤔᤠᤛᤡᤖᤧ ᤗᤠᤃᤡ.

ᤁᤧᤛᤣ᤺ᤴᤍᤢᤒᤠ ᤁᤧᤔᤏᤠᤴ ᤛᤧ᤺ᤵᤔᤠᤖᤧ ᤗᤠᤃᤡ ᤁᤧᤗ᤺ᤴᤍᤧᤖᤥ॥

ᤁᤢ᤹ᤀᤡᤃᤧᤓᤧᤶᤒᤠ ᤗᤠᤈᤣ᤹ᤒᤠ ᤗᤠᤶᤗᤥᤒᤠᤴ ᤂᤠᤵᤐᤢᤌᤩᤱ ᤁᤧᤈᤥᤃᤢᤖᤥ.

ᤂᤧᤴ ᤁᤢᤎᤧᤃᤣ᤺ᤰᤐᤥᤗᤠᤶ ᤁᤢᤗᤠᤱᤅᤥ ᤌᤧᤶᤒᤠᤀᤣ ᤗᤧᤰᤆᤠ᤹ ᤁᤧᤈᤥᤃᤢᤖᤥ॥ ᤛᤣᤗᤠ

᥇᥊ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤑᤢᤳᤇᤡᤱᤈᤩᤠᤱ ᤛᤧᤔᤠᤍᤧᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤛᤢᤖᤡ᤺ᤳ ᤁᤣᤈᤱ ᤁᤢᤀᤡᤛᤡ᤺ᤰ ᤔᤧᤓᤧᤖᤧᤖᤥ.

ᤕᤠᤱᤃᤧᤛᤠ᤹ᤒᤠᤜᤠ᤹ ᤔᤧᤏᤠᤵᤋᤢᤛᤡᤸᤗᤧ ᤂᤧᤱᤜᤠ᤹ ᤁᤧᤏᤠᤱᤒᤠ ᤔᤧᤜᤥ᤺ᤵᤋᤧᤒᤠᤀᤥ

ᤂᤧᤱᤜᤠ᤹ ᤔᤧᤛ᤺ᤳᤋᤧᤀᤠᤱ ᤔᤧᤀ᤺ᤰᤋᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹

ᤌᤰᤔᤥᤒᤧᤴ ᤂᤢᤏᤧ᤹ ᤀᤠᤵᤑᤣᤰ ᤁᤢᤗᤠ᤺ᤰᤁᤡᤸᤗᤧ

ᤂᤧᤏᤧ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤠᤴ ᤐᤷᤜᤱ ᤁᤧᤜᤱᤄᤢ ᤁᤧᤒᤡᤖᤢᤖᤥ॥

᥇᥋ ᤘᤖ᤺ᤱᤅᤡᤴ ᤁᤧᤀᤴᤜᤠ᤹ᤖᤧ ᤔᤧᤍᤥ᤹ᤖᤢᤖ ᤁᤧᤕᤠ᤺ᤴᤍᤢᤛᤡᤸᤗᤧ

ᤂᤧᤏᤧ᤹ ᤐᤕᤶ ᤕᤶᤒᤠ ᤆᤫᤠ᤺ᤳᤜᤠ᤹ ᤁᤧᤀᤡ᤺ᤵᤛᤢᤖᤥ॥

᥇᥌ ᤀᤠᤱᤃᤠ᤹ ᤁᤴ ᤂᤧᤵᤛᤢᤱᤅᤠᤱ ᤀᤠᤛᤡᤰᤗᤢᤱᤔᤠᤴ ᤕᤰᤂᤧᤖᤥ.

ᤂᤧᤴ ᤀᤡᤰᤗᤠ᤺ᤴ ᤂᤧᤵᤛᤢᤱᤅᤡᤸᤗᤧ ᤀᤠᤶᤒᤪᤠᤛᤣ᤺ᤴ ᤌᤧᤃᤰᤁᤰᤏᤠ ᤕᤰᤂᤧᤖᤥ.

ᤀᤠᤱᤃᤠ᤹ ᤀᤠᤕᤧᤳ ᤀᤠᤗᤢᤱᤛᤡᤜᤠ᤹ ᤛᤡᤃᤠᤱᤅᤣ ᤕᤖᤧᤒᤣᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤱᤜᤠ᤹ ᤆᤡᤖᤡᤶᤗᤡᤶᤏᤠ ᤕᤰᤂᤧᤖᤥ॥

ᤜᤧᤰᤁᤣᤛᤠᤱ ᤀᤠᤏᤡᤃᤧ ᤕᤠᤵᤔᤡ ᤁᤧᤓᤵᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ

ᤁᤧᤍᤠᤒᤠ ᤋᤢᤰᤂᤣᤗᤠᤰᤂᤣᤒᤠ ᤕᤧᤴᤏᤡᤸᤗᤧ ᤗᤠᤃᤡ

ᤀᤠᤱᤃᤠ᤹ ᤏᤠᤛᤡᤌ᤺ᤳᤋᤢᤱᤅᤠᤱ ᤜᤠᤱᤄᤢᤱᤗ ᤘᤠ᤹ᤀᤠᤖᤥ॥

᥇᥍ ᤐ᤺ᤳᤇᤣᤸᤗᤧ ᤁᤢᤒᤢᤱᤅᤥ ᤁᤢᤏ᤺ᤰ ᤔᤧᤗ᤺ᤴᤏᤧᤴᤇᤠᤱ

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ:ᤸᤗᤧ ᤁᤢᤒᤢᤱᤅᤥ ᤁᤢᤈᤠ᤹ ᤔᤧᤎᤥ᤺ᤰᤏᤧᤴᤇᤠᤱ.

ᤆᤤᤋᤢᤏᤧᤸᤗᤧ ᤁᤢᤒᤢᤱᤅᤥ ᤁᤢᤈᤠ᤹ ᤔᤧᤎᤥ᤺ᤰᤏᤧᤴᤇᤠᤱ.

ᤜᤧᤰᤁᤩᤠᤱ ᤀᤡᤰᤋᤠᤵᤜᤠ᤹ᤀᤥ ᤐᤥᤃᤢᤃᤧᤴ ᤁᤢᤈᤠ ᤔᤧᤒᤳᤏᤧᤴᤇᤠᤱ.

ᤂᤖᤀᤥ ᤔᤧᤸᤗᤢᤰ ᤔᤧ᤺ᤴᤍᤠᤰ ᤔᤧᤴᤕᤠᤰᤏᤧᤴᤇᤠᤱ

ᤜᤧᤰᤁᤩᤠᤱ ᤐᤡᤳ ᤕᤧᤵᤔᤏᤠᤀᤥ ᤐᤡᤳᤜᤠ᤹ ᤔᤧᤜᤥ᤺ᤵᤛᤠᤱ.

᥇᥎ ᤀᤠᤱᤃᤠ᤹ᤃ ᤕᤜᤘᤣ ᤍᤠᤱᤒᤠᤀᤥ ᤛ᤺ᤳᤋᤠᤖᤥ.

ᤀᤠᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤕᤧᤕᤧ ᤗ᤹ᤀᤠᤖᤥ॥

᥇᥏ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤔᤢᤰᤛᤠᤶᤗᤥ.

ᤂᤢᤏᤧ᤹ ᤀᤠᤗᤠᤱᤜᤠ᤹ ᤐᤧ᤺ᤱᤘᤠ᤺ᤸᤗᤧ ᤁᤢᤗᤠᤱ ᤜᤧᤰᤁᤣ

ᤔᤧᤸᤗᤧ᤺ᤱᤔᤏᤠᤒᤠ ᤔᤧᤴᤍᤥ᤺ᤰᤔᤏᤠᤒᤠ ᤆᤥᤃᤢᤖᤥ.

ᤀᤠᤱᤃᤠ᤹ ᤆᤴᤈᤶᤒᤠᤍᤧᤴᤜᤠ᤹ᤀᤥ ᤐᤣ᤺ᤰᤔᤠ ᤁᤧᤛᤢᤰᤐᤠ ᤆᤥ᤺ᤰᤁᤠᤖᤥ॥

ᤛᤠᤶᤗᤥ ᤁᤧᤜᤢ᤹ᤒᤠᤸᤗᤧ ᤁᤢᤗᤠᤃᤡ- ᤀᤴᤔᤣ ᤂᤡᤱᤔᤏᤠᤒᤠ ᤔᤢᤰᤗᤠᤜᤠ᤹ᤀᤥ ᤔᤢᤱᤔᤏᤠᤒᤠ ᤀᤡᤰᤗᤠᤖᤥ॥

ᤛᤐᤏᤩᤠᤜ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤁᤡᤵ ᤏᤢᤛᤡᤃᤣ᤺ᤰᤐᤠ ᤋᤱᤃᤡᤵᤛᤡᤱᤅᤡᤴ ᤏᤢᤒᤧᤖ ᤐᤳᤇᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤐᤏᤩᤠᤜ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧ॥ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᥌᥈᥇ ᤀᤥ ᤕᤥᤛᤡᤕᤠᤜ ᤜᤠᤱᤅᤡᤸᤗᤧ ᤛᤠᤶᤕᤥᤴ ᤋᤥ᤺ᤴᤍᤢᤒᤠᤏᤢ᤺ᤸᤗᤧ ᤋᤱᤒᤣ ᤌᤡᤒᤥᤱ ᤋᤃᤡᤀᤣ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤐᤥ᤺ᤰᤂᤧᤀᤠᤱ ᤘᤕᤧ॥

ᤕᤜᤢᤍᤠ᤺ᤸᤗᤧ ᤘᤣ᤹ ᤔᤠᤱᤛᤠᤶᤔᤠᤱᤜᤠ᤹ ᤛᤧᤘᤠ ᤔᤧᤳᤋᤢᤛᤡᤒᤠᤸᤗᤧ ᤆᤥᤃᤢᤒᤠᤸᤗᤧ ᤕᤜᤢᤍᤠᤀᤥ ᤂᤢᤶᤍᤡᤱ ᤏᤢ ᤔᤧᤰᤔᤠᤛᤡᤔᤠ ᤕᤧᤴᤜᤠ᤹ ᤋᤠ ᤁᤧᤗ᤹ᤒᤠ ᤛᤠᤶᤍᤡᤱ ᤐᤠ᤺ᤴᤜᤠ᤹ ᤁᤴ ᤛᤠᤵᤐ᤺ᤴᤏᤥ ᤐᤳ॥ ᤕᤜᤘᤣ ᤍᤠᤱᤒᤠᤸᤗᤧ ᤘᤣ᤹ ᤗᤠᤈᤣ᤹ᤜᤠ᤹ᤀᤠᤱ ᤂᤢᤶᤍᤡᤱ ᤐᤡᤖᤢᤛᤡ᤹. ᤁᤖ ᤕᤖᤢᤛᤗᤧ᤺ᤶᤔᤡᤴ ᤂᤠᤵᤐᤢᤌᤩᤱ ᤐᤥᤱᤛᤠᤱ ᤁᤧᤍᤠᤒᤠ ᤕᤧᤶᤔᤥ ᤂᤧᤴ ᤕᤧᤰᤕᤰᤁᤡᤴ ᤕᤠᤶᤔᤥ ᤁᤢᤛᤱ ᤐᤥᤱ᤹ ᤜᤧᤰᤁᤩᤠᤱ ᤂᤧᤵᤔᤥ ᤏ᤺ᤶᤏ᤺ᤶᤒᤠ ᤏᤢ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤕᤢᤱ᤹ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤁᤴ ᤛᤠᤵᤐᤴᤏᤥ ᤐᤥᤎᤰ ᤐᤥ᤺ᤰᤂᤧᤀᤠᤱ ᤐᤳᤗᤥ॥

ᤋᤠᤱᤒᤠ ᤌᤠᤔᤡᤱ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠᤛᤧᤴ ᥇:᥇–᥈:᥉

ᤀᤡᤛᤪᤠᤀᤡᤗ ᤂᤡᤖᤡᤒᤠ ᤗᤠᤈᤣ᤹ᤜᤠ᤹ ᤔᤧᤔᤧᤰ ᥈:᥊-᥇᥋

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤔᤧᤰᤔᤠ ᤏᤢ ᤁᤢᤛᤧᤴᤗᤵ ᥉:᥇-᥈᥆

ᤛᤐᤏᤩᤠᤜ᤺ᤸᤗᤧ ᤁᤢᤛᤠᤵᤐᤴ

᥇

ᤀᤠᤔᤥᤏᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱ ᤕᤥᤛᤡᤕᤠᤜ᤺ᤸᤗᤧ ᤕᤢᤰ ᤆᤥᤃᤢᤒᤠ ᤕᤧᤶᤔᤥ ᤜᤡᤈᤁᤡᤕᤠᤜᤖᤧ ᤁᤢᤒᤧᤶᤔᤧᤴᤇᤠ᤹. ᤀᤔᤷᤕᤠᤜᤖᤧ ᤁᤢᤈᤰᤔᤧᤴᤇᤠ᤹. ᤃᤍᤗᤩᤠᤜᤖᤧ ᤁᤢᤶᤔᤧᤴᤇᤠ᤹. ᤁᤢᤛᤡ᤺ᤸᤗᤧ ᤁᤢᤛ᤻ᤛᤠ ᤛᤐᤏᤩᤠᤜᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤁᤧᤖᤧ॥

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠᤛᤧᤴ ᤆᤥ᤺ᤰᤔᤠ ᤕᤧᤴ

᥈ “ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ

ᤁᤧᤖᤧᤰ ᤐᤠ᤺ᤴᤜᤠ᤹ ᤘᤖᤧᤱᤗᤧᤱ ᤏᤢᤵᤛᤢᤱᤛᤡᤱᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥉ “ᤔᤏᤠᤜᤠ᤹. ᤌᤰᤛᤠᤜᤠ᤹ ᤁᤧᤖᤧᤰ ᤔᤧᤰᤂᤢᤱᤛᤡᤱᤗᤥ॥

ᤋᤠᤱᤛᤠᤱᤒᤥᤒᤠ ᤐᤢᤛᤠᤜᤠ᤹. ᤘᤖ᤺ᤱᤅᤥᤒᤠ

ᤐᤠᤎᤢᤱ ᤗᤧᤰᤅᤠᤜᤠ᤹ ᤀᤠᤱᤃᤠ᤹ ᤌᤩ᤺ᤱ ᤆᤥᤃᤢᤱᤛᤡᤱᤗᤥ॥

ᤀᤠᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤠᤛᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧ ᤗᤠᤃᤡ ᤗᤢᤱᤜᤠ᤹ᤖᤰ ᤗᤢᤶᤛᤡᤱᤅᤠᤱ ᤏᤧᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ

᥊ “ᤕᤜᤢᤍᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤢ ᤕᤖᤢᤛᤗᤧᤔ

ᤁᤧᤕᤢᤱᤒᤠ ᤁᤧᤖᤧᤰᤗᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤛᤠ᤺ᤵᤛᤢᤱᤛᤡᤱᤗᤥ॥

ᤁᤴ ᤋᤧᤴᤏᤥᤗᤠᤶ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ

ᤒᤠᤗ ᤛᤠᤶᤔᤠᤱᤒᤠ ᤐᤠ᤺ᤴᤜᤠ᤹ ᤏᤢ

ᤏᤠᤘᤠᤀᤡᤳᤗᤠ ᤛᤧᤘᤠ ᤁᤧᤔᤧᤵᤐᤠ ᤁᤧᤖᤧᤰ ᤕᤰᤕᤠᤒᤠᤜᤠ᤹ᤖᤧ

ᤂᤢᤴᤇᤡ᤹ ᤔᤡᤱ ᤔᤠᤛᤢᤱ ᤐᤡᤖᤢᤱᤛᤡᤱᤗᤥ॥

᥋ ᤜᤡᤶᤔᤥᤒᤠ ᤁᤦᤛᤡᤜᤠ᤹ᤖᤧ ᤁᤢᤛᤶᤎᤠᤱ

ᤔᤧᤴᤇ᤻ᤕᤠ ᤐᤢᤖᤢᤰᤔᤠ ᤂᤣᤛᤣ ᤂᤣ᤺ᤶᤛᤡᤰᤐᤠᤜᤠ᤹ ᤛᤧᤘᤠ ᤁᤧᤔᤧᤵᤐᤠᤜᤠ᤹.

ᤕᤜᤘᤣ ᤍᤠᤱᤒᤧᤴ ᤛᤧᤘᤠ ᤁᤧᤔᤧᤵᤐᤠᤀᤠᤱ ᤔᤠᤱᤜᤧᤰ

ᤁᤧᤈᤥ᤺ᤰᤐᤠᤖ ᤔᤥᤗᤥᤂᤀᤥᤀᤠᤱ ᤔᤠᤱᤜᤧᤰ ᤁᤧᤈᤥ᤺ᤰᤐᤠᤜᤠ᤹.

᥌ ᤕᤜᤘᤣ ᤍᤠᤱᤒᤧᤴ ᤋᤡᤶᤔᤠ ᤁᤣᤗᤧᤵᤐᤠᤀᤠᤱ ᤁᤧᤏᤢ᤺ᤱᤒᤠ ᤁᤧᤒᤣ᤺ᤰᤐᤠᤜᤠ᤹.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤴ ᤁᤥ᤺ᤵᤔᤠᤀᤠᤱ ᤔᤧᤱᤃᤥ᤺ᤵᤔᤏᤠᤒᤠᤜᤠ᤹

ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴ ᤛᤣ᤺ᤴᤔᤧᤴᤍᤥᤔᤏᤠᤒᤠᤜᤠ᤹ᤀᤠᤱ

ᤀᤠᤱᤃᤠ᤹ ᤂᤢᤴᤇᤡ᤹ ᤔᤡᤱ ᤔᤠᤛᤢᤱ ᤐᤡᤖᤢᤱᤛᤡᤱᤗᤥ॥”

᥍ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤫᤠ᤺ᤳ ᤘᤕᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤡᤴ ᤏᤡ᤺ᤳᤋᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤛᤡᤍᤢᤱᤈᤓᤠ ᤌᤡᤰ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤏᤧ᤹ ᤋᤖᤣᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤆᤠᤔᤠ ᤐᤠᤱᤄᤢᤛᤡᤖᤥ॥

᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

“ᤂᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤕᤧᤴᤏᤥ ᤁᤧᤖᤧᤰ ᤛᤢᤜᤠᤱᤕᤢᤰᤐᤠᤜᤠ᤹.

ᤜᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹. ᤂᤶᤓᤩᤠᤱ ᤘᤣ᤹ ᤗᤠᤈᤣ᤹ᤒᤠ

ᤆᤠᤱ ᤁᤧᤈᤠᤱᤒᤠᤜᤠ᤹ ᤁᤧᤖᤧᤰ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥

᥏ ᤂᤧᤸᤗᤧ ᤕᤠ᤺ᤴᤍᤡᤰ ᤗᤠᤶᤎᤣ᤺ᤳᤐᤢᤱ ᤁᤧᤃᤠ᤺ᤰᤐᤠᤜᤠ᤹.

ᤜᤧᤰᤁᤩᤠᤱ ᤂᤢᤴᤇᤡ᤹ ᤔᤠᤱᤜᤠ᤹ ᤔᤧᤕᤢᤱᤒᤠ ᤔᤠᤱᤜᤡᤶᤔᤥ

ᤂᤠᤷᤔᤧᤴᤍᤰ ᤏᤢ ᤀᤡᤱᤗᤧᤰ ᤀᤡᤛᤣ᤺ᤱ ᤁᤧᤈᤥ᤺ᤰᤐᤠᤜᤠ᤹

ᤁᤧᤖᤧᤰ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥”

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤂᤧᤴ ᤕᤧᤴᤏᤥ ᤕᤖᤢᤛᤗᤧ᤺ᤶᤔᤥᤒᤠ ᤅᤠ ᤗᤠᤶᤎᤣ᤺ᤵᤐᤥᤗᤠᤶ ᤐᤣᤗᤡ.

ᤁᤢᤛᤱ ᤐᤠᤱᤓᤣ᤹ᤀᤥᤗᤠᤶ ᤜᤠ᤺ᤶᤗᤠᤰᤘᤠ ᤏᤢ

ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤗᤠᤶ

ᤐᤢᤖᤢ᤺ᤱ ᤁᤧᤗᤢ᤺ᤶᤒᤠ ᤀᤡᤰᤗᤠ᤺ᤴ ᤌᤠ᤺ᤱ ᤗᤧᤵᤔᤠᤱ ᤐᤣ᤺ᤰᤗᤥ॥

᥇᥇ “ᤛᤱᤀᤡᤱᤍᤧᤴᤏᤥ ᤁᤧᤕᤢᤱᤒᤠᤛᤣ. ᤀ᤺ᤰᤋᤧᤶᤔᤧ᤹ᤀᤠᤱ ᤜᤠᤒᤧᤶᤔᤧ᤹ᤀᤥ.

ᤂᤡᤏᤡ᤹ ᤁᤧᤖᤧᤰ ᤁᤧᤛᤱᤒᤠ ᤁᤧᤀᤡᤱᤒᤠᤜᤠ᤹ ᤔᤧᤔᤠ ᤔᤧᤒᤣ᤺ᤰᤗᤥ.

ᤕᤢᤵᤐᤠ ᤀᤡᤱᤔᤠ ᤛᤱᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤱ ᤔᤠᤖᤥ॥

᥇᥈ ᤂᤧᤴ ᤕᤧᤶᤔᤥ ᤛᤣᤔᤡ ᤜᤠ᤺ᤴᤍᤢᤱᤅᤠᤱ ᤕᤖᤢᤛᤗᤧ᤺ᤶᤔᤡᤴ ᤁᤥ᤺ᤳᤋᤢᤱᤗᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ ᤕᤠ᤺ᤴᤍᤡᤰ ᤁᤧᤍᤠᤒᤠᤀᤠᤱ ᤁᤧᤕᤢᤱᤒᤠᤜᤠ᤹.

ᤁᤢᤕᤢ᤺ᤴᤍᤠᤱᤘᤠ ᤁᤧᤍᤠᤱᤛᤡᤱᤒᤠ ᤆᤧᤸᤗᤧᤰᤛᤣ᤹ ᤌᤡ ᤜᤧᤰᤁᤣ

ᤁᤧᤕᤢᤱᤒᤠᤀᤠᤱ ‘ᤕᤜᤘᤣ ᤍᤠᤱᤒᤧᤸᤗᤧ ᤏᤢᤒᤠᤀᤠᤱ ᤔᤧᤈᤥᤃᤢᤴ᤹

ᤋᤠᤵᤑᤧ᤺ᤶᤒᤠᤀᤠᤱ ᤔᤧᤈᤥᤃᤢᤴ’ ᤗ᤹ᤖᤡᤰ ᤏᤡᤱᤘᤠ᤹ ᤁᤧᤀᤡ᤺ᤵᤐᤠ

ᤔᤏᤠᤜᤠ᤹ ᤀᤠᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥

᥇᥉ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤏᤠᤵᤋᤢᤛᤡᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤜᤠ᤹ ᤔᤧᤗᤢ᤺ᤴᤍᤢᤖᤥ॥

ᤂᤧᤱᤜᤠ᤹ᤖᤧ ᤜᤡᤶᤜᤠ᤹ ᤔᤧᤈᤥᤃᤢ᤹ ᤁᤖ ᤂᤧᤵᤔᤥ ᤕᤢᤱᤔᤠ ᤔᤧᤱᤄᤥᤏᤧᤴᤗᤥ

ᤂᤧᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤜᤠ᤹ ᤔᤧᤗᤣ᤺ᤳᤋᤢᤖᤥ

ᤁᤖ ᤂᤧᤴ ᤗᤠᤶᤒᤠ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤔᤧᤱᤄᤥᤛᤢᤴᤗᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤁᤢᤕᤧᤴ

᥇᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤕᤶ ᤕᤶᤒᤠ ᤁᤢᤕᤧᤴᤏᤡᤴ ᤆᤡᤍᤢᤵ ᤘᤠ᤹ᤖᤥ.

ᤂᤧᤴ ᤏᤡ᤺ᤳᤋᤠᤱ ᤏᤢ ᤜᤠᤖᤠᤜᤠᤖᤠ ᤋᤠᤖ ᤐᤳᤗᤥ॥

ᤂᤧᤵᤛᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴᤏᤥᤒᤠ ᤀᤡᤰᤗᤠ᤺ᤴ ᤁᤢᤈᤠᤓᤧᤴᤗᤥ.

ᤂᤧᤵᤔᤥ ᤌᤰᤗᤡᤜᤠᤱᤜᤠ᤹ ᤛᤠ᤹ᤖᤡᤰ ᤕᤶᤒᤠ ᤔᤧᤀ᤺ᤰᤗᤥ॥

᥇᥋ ᤂᤧᤴ ᤕᤧᤴᤏᤡᤴ ᤛᤡᤰᤐᤥ᤺ᤰᤔᤠ ᤕᤧᤴ.

ᤋᤢᤰᤂᤣ ᤗᤠᤰᤂᤣ ᤏᤢ ᤁᤧᤛᤠᤰᤐᤠ ᤕᤧᤴ.

ᤂᤠᤵᤐᤢᤌᤩᤱ ᤐᤥᤱᤔᤠ ᤏᤢ ᤔᤧᤰᤔᤠᤛᤡᤔᤠ ᤕᤧᤴ.

ᤂᤠᤔᤠᤰᤔᤠ ᤏᤢ ᤔᤢᤍᤥᤂᤠᤶᤍᤥᤒᤠ ᤕᤧᤴ.

ᤂᤠ᤹ᤔᤡᤳ ᤏᤢ ᤔᤠᤰᤛᤡ᤺ᤱᤃᤩᤠ᤺ᤵᤐᤠ ᤕᤧᤴ.

᥇᥌ ᤁᤒᤪᤡᤱ ᤑᤠᤰᤔᤏᤠᤒᤠ ᤕᤧᤰᤕᤰᤜᤠ᤹ᤖᤧ ᤁᤢᤛᤢᤰᤐᤥᤒᤠ

ᤆᤱᤜᤡᤶᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤌᤢᤳᤌᤢᤖᤡ᤺ᤵᤐᤠ ᤏᤢ

ᤋᤧᤴᤎᤱᤃᤧᤴ ᤀᤡᤰᤗᤠ ᤗᤠᤃᤧᤀᤡ᤺ᤰᤐᤠ ᤕᤧᤴ ᤐᤥᤱᤗᤥ॥

᥇᥍ ᤀᤠᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱ ᤕᤧᤳᤋᤢᤰᤂᤣ ᤋᤠᤖᤢᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤡᤰᤑ᤺ᤶᤒᤠ ᤜᤧᤰᤁᤣ ᤗᤠᤱᤔᤧᤄᤣ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥

ᤀᤠᤸᤗ ᤂᤢᤴᤇᤡ᤹ ᤔᤠᤰᤂᤡᤴ ᤆᤫᤠ᤺ᤳ ᤜᤧᤰᤁᤣ ᤏᤢ

ᤂᤢᤴᤇᤡ᤹ ᤜᤡᤍᤢ᤺ᤳ ᤌᤧᤅᤠ᤺ᤱᤜᤠ᤹ ᤜᤡ ᤜᤧᤰᤁᤣ ᤛᤧᤀᤠᤱ ᤏᤧᤖᤥ॥

᥇᥎ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴ ᤁᤧᤒᤥ᤺ᤰᤐᤠ ᤕᤧᤴᤏᤥ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤢᤵᤐᤠ᤺ᤸᤗᤧᤀᤠᤱ ᤋᤠᤱᤔᤠ ᤔᤧᤛᤢᤰᤋᤢᤛᤡᤴᤗᤥ

ᤛᤠᤶᤔᤩᤠᤱᤅᤡᤸᤗᤧᤀᤠᤱ ᤛᤧ᤺ᤵᤔᤠ ᤔᤧᤛᤢᤰᤋᤢᤛᤡᤴᤗᤥ॥

ᤂᤢᤏᤧ᤹ ᤁᤢᤏᤠᤜᤧᤶᤔᤠ ᤔᤡ᤺ᤸᤗᤧ ᤁᤠᤰ ᤀᤡᤰᤛᤠᤍᤡᤱ

ᤂᤠᤶᤒᤣ᤺ᤰᤔᤧᤴ ᤏᤢ ᤂᤧᤵᤔᤥ ᤁᤧᤕᤢᤱᤒᤠᤜᤠ᤹ ᤌᤡᤰᤗᤧᤱᤗᤧ ᤏᤢᤵᤛᤢᤛᤡᤖᤥ॥

ᤗᤠᤕᤥᤗᤠᤶ ᤜᤡᤶᤔᤠ ᤐᤣᤗᤡ

᥈

ᤁᤢᤛᤡᤖᤡᤱᤔᤔᤠ ᤁᤧᤜᤥ᤺ᤵᤐᤠ ᤔᤧᤴᤇᤠᤶ ᤛᤢᤘᤠᤱᤛᤣ.

ᤂᤡᤏᤡ᤹ ᤛᤥᤖᤡᤰ ᤆᤢᤵᤛᤧᤶᤔᤧ᤹ᤀᤥ.

ᤂᤡᤏᤡ᤹ ᤛᤥᤖᤡᤰ ᤆᤢᤵᤛᤧᤶᤔᤧ᤹ᤀᤥ.

᥈ ᤗᤠᤕᤥᤗᤠᤶ ᤜᤡᤶᤔᤠ ᤕᤧᤴᤏᤡᤴ ᤆᤠᤛᤡᤵ ᤜᤧᤰᤁᤣ ᤑᤧᤔᤠ ᤋᤣ᤹ᤔᤠᤏᤢ᤺ᤸᤗᤧ ᤋᤃᤡ

ᤂᤠᤛᤧᤴ ᤐᤥᤱᤔᤠ ᤜᤣ᤺ᤰᤔᤠᤏᤢ᤺ᤸᤗᤧ ᤋᤃᤡ.

ᤕᤜᤘᤣ ᤍᤠᤱᤒᤧᤸᤗᤧ ᤁᤧᤍᤡ᤺ᤵᤐᤠ ᤁᤢᤛᤠᤰᤁᤧᤴᤏᤡᤴ

ᤂᤡᤏᤡ᤹ ᤛᤶᤎᤠᤱ ᤆᤢᤰᤔᤠᤏᤢ᤺ᤸᤗᤧ ᤋᤃᤡ.

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰ

ᤐᤥ᤺ᤰᤔᤠ ᤕᤧᤴᤏᤡᤴ ᤂᤡᤏᤡ᤹ ᤛᤶᤎᤠᤱ ᤌᤠᤔᤠᤏᤢ᤺ᤸᤗᤧ

ᤋᤃᤡᤀᤣ ᤂᤡᤏᤡ᤹ ᤛᤥᤖᤡᤰ ᤆᤢᤵᤛᤧᤶᤔᤧ᤹ᤀᤥ॥

᥉ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ

ᤁᤴ ᤗᤠᤈᤣ᤹ᤀᤥᤒᤠ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠᤛᤣ.

ᤂᤡᤏᤡ᤹ ᤂᤢᤏᤧ᤹ ᤁᤥ᤺ᤳᤋᤧᤶ ᤜᤰᤛᤧᤶᤔᤧ᤹ᤀᤥ॥

ᤛᤠᤶᤕᤥᤏᤡᤔᤠᤴ ᤂᤡᤏᤡ᤹ ᤁᤥ᤺ᤳᤋᤧᤶᤔᤧ᤹ᤀᤥ.

ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤠ᤺ᤴᤜᤠ᤹ ᤜᤰᤛᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤠᤰᤁᤧᤴ ᤐᤥ᤺ᤰᤔᤠ ᤕᤧᤴᤏᤥ

ᤜᤠᤃ ᤂᤡᤏᤡ᤹ ᤛᤧ᤺ᤵᤛᤡᤱᤔᤠᤍᤧᤴ ᤁᤧᤄᤥᤛᤢᤶᤒᤡᤖᤥ॥

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

᥊ ᤃᤠᤈᤠ ᤕᤧᤰᤕᤰᤁᤡᤴ ᤆᤡᤈᤡ ᤂᤰᤂᤰ ᤐᤥᤱᤗᤥ.

ᤀᤛ᤻ᤁᤗᤥᤏᤧᤴ ᤔᤢᤖᤧ᤺ᤰ ᤂᤠᤖᤧ᤺ᤰ ᤐᤥ᤺ᤱᤅᤠᤱ ᤔᤧᤗᤧᤖᤢᤖᤥ॥

ᤗᤧᤴᤈᤥ᤺ᤸᤗᤧ ᤀᤛ᤻ᤍᤥᤍᤧᤴ ᤁᤢᤄᤠᤗᤧᤶ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤀᤣᤁᤪᤥᤏᤧᤴ ᤆᤠᤜᤡ᤺ᤴ ᤜᤠ᤹ᤕᤠᤰ ᤔᤧᤀᤠ᤺ᤰᤂᤢᤖᤥ॥

᥋ ᤋᤢᤱᤃᤥᤍᤡᤱ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤁᤧᤕᤢᤱᤒᤠ

ᤁᤖᤣᤋᤡ ᤛᤢᤘᤠᤱᤛᤣ. ᤂᤡᤏᤡ᤹ ᤁᤧᤈᤡ᤺ᤳᤋᤧ ᤁᤧᤛᤩᤧ᤹ᤀᤡᤖᤥ᥄

ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ ᤁᤏᤠᤏᤣ.

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤁᤧᤍᤰᤗᤧᤱᤘᤠᤀᤥ ᤘᤠ᤹ᤖᤥ॥

ᤂᤢᤏᤧ᤹ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤂᤧᤏᤧ᤹ ᤂᤠᤵᤐᤢᤌᤩᤱ ᤔᤧᤱᤏᤧᤖᤥ.

ᤜᤧᤰᤁᤩᤠᤱ ᤂᤧᤏᤧ᤹ᤀᤥ ᤀᤠᤳᤋᤡᤴᤏᤠᤱ ᤔᤧᤕᤢᤱᤏᤧᤴᤗᤥ॥”

᥌ ᤁᤖᤣᤋᤡᤜᤠ᤹ ᤔᤧᤕᤢᤱᤒᤠ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥᤒᤠ ᤗᤠᤈᤣ᤺ᤴ.

ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤘᤠ᤹ᤔᤠᤍᤧᤴ ᤐᤥᤱᤗᤥ

ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ᤖᤧ ᤗᤠᤃᤡ ᤆᤠᤖᤠᤶᤔᤠᤍᤧᤴ ᤐᤥᤱᤗᤥ॥

᥍ ᤂᤧᤴ ᤕᤜᤢᤍᤠ ᤜᤡᤶᤛᤕᤱᤒᤠ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠᤜᤠ᤹ᤖᤧ ᤗᤠᤃᤡ ᤐᤥᤱᤗᤥ.

ᤂᤧᤵᤔᤥ ᤂᤧᤱᤜᤠ᤹ᤖᤧ ᤔᤧᤸᤗᤢᤰ ᤆᤠᤖᤠᤶᤍᤧᤴ ᤔᤧᤄᤥᤛᤢᤖᤥ॥

ᤕᤢ᤺ᤴᤇᤡᤰ ᤂᤧᤱᤜᤠ᤹ ᤀᤛ᤻ᤁᤗᤥᤏᤒᤠ ᤜᤡᤶᤜᤠ᤹ᤀᤥ ᤔᤧᤀᤡᤶᤗᤥ॥

ᤕᤜᤘᤣ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

ᤂᤧᤱᤜᤠ᤹ ᤀᤥᤔᤧᤳᤋᤢᤛᤡ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ

ᤂᤢᤏᤧ᤹ ᤂᤧᤱᤜᤠ᤹ ᤏᤢ᤹ᤔᤠᤍᤠᤔᤧᤴ ᤕᤠᤶᤔᤥ ᤏᤢ᤺ᤰᤋᤢ ᤐᤡᤖᤢᤛᤡᤖᤥ॥

ᤔᤥᤀᤠᤒ ᤏᤢ ᤀᤶᤔᤥᤏᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

᥎ “ᤔᤥᤀᤠᤒᤡᤜᤠ᤹ᤖᤧ ᤂᤢᤴᤇᤡ᤹ ᤘᤖᤧ᤹ ᤐᤠ᤺ᤴᤏᤡᤴ ᤏᤢ

ᤀᤠᤶᤔᤥᤏᤡᤜᤠ᤹ᤖᤧ ᤂᤢᤴᤇᤡ᤹ ᤏᤠᤔᤧᤴᤇᤠ᤹ ᤐᤠ᤺ᤴᤏᤡᤴ ᤂᤧᤵᤛᤢᤱᤅᤠᤱ ᤘᤠ᤹ᤖᤥ.

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤛᤡᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤈᤣ᤺ᤴ ᤋᤣ᤹ᤔᤠᤖᤧ ᤗᤠᤃᤡ ᤕᤱᤔᤠ ᤔᤧᤛᤧᤖᤢᤛᤡᤀᤠᤱ ᤘᤠ᤹ᤖᤥ॥”

᥏ ᤁᤸᤗᤧᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ.

ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢᤘᤠ ᤆᤥᤃᤢᤖᤥ.

“ᤀᤠᤱᤃᤠ᤹ ᤁᤢᤜᤡᤱᤘᤧᤳ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ.

ᤛᤧᤰᤂᤠᤀᤣ ᤔᤥᤀᤠᤒᤧᤴ ᤛᤍᤥᤔ ᤜᤧᤰᤋᤱᤒᤠ ᤐᤥᤱᤗᤥ

ᤀᤶᤔᤥᤏᤡᤜᤠ᤹ ᤃᤔᤥᤖᤠᤴ ᤜᤧᤰᤁᤣ ᤋᤠᤶᤓᤢᤱ ᤕᤠ᤺ᤴᤛᤢᤱ ᤏᤢ

ᤕᤢᤶ ᤁᤧᤕᤠᤰᤐᤠ ᤐᤠᤰᤗᤢᤶᤗᤢᤶᤒᤠᤍᤧᤴ ᤐᤥᤱᤗᤥ.

ᤜᤧᤰᤁᤩᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤆᤠ ᤔᤧᤴᤏᤢ᤹ᤔᤏᤠᤒᤠ ᤗᤠᤈᤣ᤹ ᤐᤥᤱᤗᤥ॥

ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤀᤠᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠᤵᤋᤢᤛᤡᤖᤥ.

ᤂᤧᤒᤩᤠᤱ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤀᤠᤱᤃᤠ᤹ ᤀᤠᤛᤢᤘᤠᤱᤜᤠ᤹ᤖᤧ

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤔᤧᤕᤢᤰᤋᤢᤖᤥ॥”

᥇᥆ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤧᤸᤗᤧ ᤁᤢᤗᤧᤰᤘᤠ

ᤂᤧᤱᤜᤠ᤹ᤖᤧ ᤜᤠᤒᤠ ᤁᤴ ᤐᤠ᤺ᤴᤏᤡᤴ ᤔᤧᤍᤢᤔᤢᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤏᤠᤜᤠ᤹

ᤁᤢᤏᤠᤔᤧᤴᤇᤠ᤹ ᤏᤢ ᤛᤡᤍᤠᤵ ᤘᤖᤧ᤹ ᤔᤧᤔᤧᤳᤋᤢᤛᤡᤀᤠᤱ ᤘᤕᤧᤖᤥ॥

᥇᥇ ᤀᤠᤸᤗ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤁᤡᤵᤔᤠ ᤁᤧᤄᤢᤒᤠ ᤐᤥᤱᤗᤥ

ᤂᤧᤒᤩᤠᤱ ᤂᤢᤏᤧ᤹ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤠᤱᤜᤠ᤹ ᤀᤡᤖᤧᤶᤛᤢᤛᤡᤖᤥ.

ᤁᤧᤖᤧᤰ ᤁᤢᤕᤠ ᤁᤢᤕᤠᤀᤥᤒᤠ. ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹

ᤀᤠᤵᤑᤣᤰ ᤗᤠᤈᤣ᤹ ᤌᤰᤔᤠ ᤂᤢᤏᤧ᤹ ᤔᤠᤱᤛᤧᤘᤠ ᤔᤧᤔᤧᤳᤋᤢᤖᤥ॥

ᤁᤢᤛ ᤏᤢ ᤀᤛ᤻ᤛᤢᤖᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ

᥇᥈ “ᤁᤢᤛᤡᤛᤣ. ᤂᤡᤏᤡ᤹ᤀᤠᤱ ᤀᤠᤍᤠᤓᤣ᤺ᤸᤗᤧ

ᤁᤧᤈᤩᤧᤵᤋᤡ ᤁᤧᤛᤧᤖᤡᤖᤥ.” ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ

᥇᥉ ᤂᤢᤏᤧ᤹ ᤌᤠᤱᤃᤧᤳ ᤐᤡᤛᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ

ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤀᤛ᤻ᤛᤢᤖᤧᤴ ᤔᤧᤰᤂᤢᤖᤥ॥

ᤂᤢᤏᤧ᤹ ᤏᤡᤏᤒᤣ᤺ᤴ ᤘᤖᤧᤱᤗᤧᤱ ᤆᤡᤈᤡ ᤂᤰᤂᤰ ᤏᤢ ᤔᤢᤖᤧ᤺ᤰ ᤂᤧᤖᤧ᤺ᤰ

ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴ ᤜᤧᤰᤋᤱᤒᤠ ᤁᤢᤛᤧᤱᤃᤪᤠ ᤆᤥᤃᤢᤖᤥ॥

᥇᥊ ᤌᤰᤛᤠᤗᤢᤵ ᤏᤢ ᤌᤰᤛᤠ ᤛᤢᤶ. ᤁᤧᤖᤧᤰ ᤁᤢᤛᤰᤔᤠ ᤁᤧᤕᤠᤰᤐᤠ

ᤐᤖᤡᤰᤐᤠ ᤐᤖᤡᤰᤐᤠᤜᤠ᤹ ᤂᤧᤵᤔᤥ ᤔᤧᤏᤧ ᤔᤧᤀᤡᤶᤗᤥ॥

ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤁᤧᤜᤥ᤺ᤵᤐᤠᤍᤧᤴᤏᤥᤒᤠ ᤑᤰᤌᤡ᤺ᤶᤒᤠ ᤏᤢ

ᤁᤧᤀ᤺ᤰᤐᤠ ᤑᤰᤌᤡ᤺ᤶᤒᤧᤸᤗᤧ ᤂᤧᤵᤔᤥᤒᤠ ᤛᤡᤳᤗᤠᤱᤅᤥ ᤜᤠᤵ ᤆᤥᤃᤢᤖᤥ॥

ᤂᤧᤱᤜᤠ᤹ ᤔᤧᤀ᤺ᤰᤐᤠ ᤀᤡᤰᤗᤠ᤺ᤸᤗᤧ ᤐᤣᤎᤠ᤺ᤵᤜᤠ᤹ᤀᤥᤗᤠᤶ ᤗᤥ᤺ᤰᤂᤢᤖᤥ.

ᤗᤠᤶᤎᤠ᤺ᤳᤜᤠ᤹ᤀᤥ ᤗᤢᤱᤈᤡᤃᤣ᤺ᤰᤜᤠ᤹ ᤏᤢ ᤗᤢᤱᤄᤧᤸᤗᤧᤰᤜᤠ᤹ ᤏᤧᤖᤥ.

ᤐᤧᤖᤧᤶᤒᤠ ᤛᤠᤶᤔᤠᤱᤛᤡᤱ ᤁᤢᤍᤠ᤹ᤔᤠᤜᤠ᤹ ᤕ᤺ᤰᤐᤧᤳ ᤏᤡᤎᤠ᤺ᤵᤗᤥ॥

᥇᥋ ᤁᤱᤃ ᤀᤠᤶᤓᤠ ᤂᤧᤵᤔᤥ ᤁᤢᤔᤡᤱ ᤁᤧᤀᤡᤱᤒᤠᤀᤠᤱ ᤁᤧᤏᤧᤒᤠ ᤕᤧᤰᤕᤰᤁᤡᤴᤗᤥ

ᤂᤧᤸᤗᤧ ᤁᤢᤏᤡᤱᤘᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤘᤕᤧᤖᤥ.

“ᤀᤠᤱᤃᤠ᤹ ᤐᤕᤶ ᤕᤶᤒᤠ. ᤀᤠᤱᤃᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥”

ᤂᤧᤴ ᤀᤠᤰᤋᤱᤒᤠ ᤆᤡᤈᤡ ᤂᤰᤂᤰᤐᤠᤍᤧᤴ ᤐᤥ᤺ᤰᤂᤧᤒᤣ.

ᤋᤠᤶᤓᤢᤱ ᤌᤰᤛᤠᤜᤠ᤹ᤖᤧ ᤂᤢᤴᤇᤡ᤹ ᤑᤢᤰᤁᤥ ᤐᤥ᤺ᤰᤂᤧᤖᤥ॥

ᤂᤧᤳᤏᤠᤗᤠᤶ ᤁᤧᤒᤥ᤺ᤱᤒᤠᤀᤠᤱ ᤁᤧᤒᤣ᤺ᤰᤐᤠ ᤁᤧᤖᤧᤰᤗᤧ

ᤁᤢᤏᤠᤔᤧᤴᤇᤠ᤹ ᤔᤧᤔᤧᤳᤋᤢᤖ ᤂᤢᤴᤇᤡ᤹ ᤜᤢᤰᤆᤥ᤺ᤰᤁᤡᤸᤗᤧ ᤔᤧᤛᤥ᤺ᤰᤋᤢᤖᤥ॥

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤗᤠᤕᤥ ᤏᤢ ᤁᤢᤛᤧᤴᤗᤵ

᥉

ᤐᤡᤑᤩᤢᤱ ᤁᤧᤈᤥ᤺ᤰᤐᤠ. ᤀᤠᤛᤢᤳᤌᤥᤒᤠ ᤏᤢ ᤔᤧᤴᤘᤠ᤹ᤔᤏᤠ

ᤁᤧᤈᤥ᤺ᤰᤐᤠ ᤕᤧᤰᤕᤰᤁᤡᤴ ᤆᤡ᤺ᤳᤋᤧᤛᤩᤧᤖᤥ᥄

᥈ ᤂᤧᤸᤗᤧ ᤀᤠᤳᤋᤡᤴ ᤀᤡᤱᤈᤠ᤺ᤱᤅᤡᤴᤏᤠᤱ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴᤗᤥ.

ᤂᤧᤸᤗᤧ ᤀᤠᤳᤋᤡᤴ ᤜᤧᤴᤌᤡᤶᤔᤡᤴᤏᤠᤱ ᤔᤧᤍᤠ᤺ᤰᤋᤢᤴᤗᤥ॥

ᤂᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤁᤢᤏᤠᤔᤧᤛᤠ᤹ᤖᤢᤴᤗᤥ.

ᤁᤢᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤣᤛᤠᤱ ᤂᤧᤴ ᤔᤧᤍᤠᤏᤧᤴᤗᤥ॥

᥉ ᤂᤧᤸᤗᤧ ᤁᤢᤛᤢᤜᤠᤱᤕᤢᤰᤐᤠᤜᤠ᤹ ᤁᤧᤜᤢ᤺ᤰᤐᤠ ᤌᤧᤖᤡᤱᤒᤠ ᤜᤧᤰᤁᤣ ᤔᤧᤗ᤹ᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤢᤰᤛᤠᤒᤠᤜᤠ᤹ᤃ ᤋᤠᤏᤠᤶ ᤌᤠᤖᤡᤰ

ᤂᤢᤴᤇᤡ᤹ ᤛᤠᤏᤠ᤺ᤳᤋᤡᤴ ᤌᤣᤀᤠᤱ ᤔᤧᤴᤏᤶᤔᤏᤠᤒᤠ ᤕᤢ᤺ᤴᤇᤡᤰᤐᤠ ᤐᤖᤠᤒᤠ ᤜᤧᤰᤋᤱᤒᤠ ᤔᤧᤈᤥ᤺ᤰᤗᤥ॥

᥊ ᤂᤧᤸᤗᤧ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤡᤱᤘᤠ᤹ ᤋᤠᤍᤠ ᤐᤠᤴ ᤁᤧᤗᤧᤱᤒᤠ ᤔᤧᤈᤥ᤺ᤰᤗᤥ.

ᤂᤧᤱᤜᤠ᤹ ᤀᤡᤱᤗᤧᤰ ᤁᤧᤈᤥ᤺ᤰᤐᤠ ᤔᤏᤠᤛᤡᤖᤥ॥

ᤂᤧᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤛᤣᤛᤣᤍᤧᤴᤏᤡᤴ ᤔᤧᤈᤡ᤺ᤴᤍᤢᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤑᤧᤳᤔᤧᤗᤠ᤺ᤴᤍᤢᤖᤥ॥

᥋ ᤂᤧᤸᤗᤧ ᤁᤢᤗᤢᤶᤔᤥ ᤁᤧᤕᤢᤱᤒᤠ ᤕᤜᤘᤣ ᤍᤠᤱᤒᤧᤴ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤌᤧᤔᤠᤀᤠᤱ ᤔᤧᤴᤘᤠ᤹ᤔᤏᤠᤒᤠ ᤔᤧᤈᤥᤃᤢᤴᤗᤥ॥

ᤂᤢᤏᤧ᤹ ᤌᤡᤰᤕᤠ᤺ᤴᤎᤰᤔᤠ ᤂᤢᤏᤧ᤹ ᤋᤠᤏᤠᤶ ᤌᤰᤔᤠ ᤔᤧᤶᤓᤣ᤺ᤴᤏᤧ

ᤁᤢᤍᤥ᤺ᤵᤔᤠ ᤂᤠᤛᤧᤴ ᤀᤥᤛᤣ᤺ᤴᤎᤠᤱ ᤆᤥᤃᤢᤖᤥ.

ᤜᤧᤰᤁᤣᤛᤠᤱ ᤗᤠᤕᤥᤒᤠ ᤔᤏᤠᤴ ᤛᤡᤖᤡᤱ ᤔᤧᤔᤏᤧᤴᤗᤥ॥

᥌ “ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤰᤂᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ.

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠᤖᤠᤶᤜᤠ᤹ ᤔᤏᤠ ᤔᤧ᤺ᤴᤏᤣᤒᤠ ᤆᤥᤃᤢᤱᤅᤠᤱ ᤏᤧᤖᤥ.

ᤂᤧᤵᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤗᤠᤱᤔᤧᤱᤄᤣ᤺ᤰᤏᤧᤴᤗᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩᤱ ᤐᤥ᤺ᤰᤂᤧᤀᤠᤱ ᤏᤧᤖᤥ.

ᤂᤧᤵᤔᤥ ᤜᤠ᤺ᤳᤋᤠᤱ ᤔᤧᤴᤕᤢᤱᤏᤧᤴᤗᤥ॥

᥍ ᤀᤠᤱᤃᤠ᤹ ᤕᤧᤰᤕᤰᤁᤡᤴ ᤀᤰᤂᤧ ᤔᤧᤳᤋᤢᤱᤗᤥ.

‘ᤛᤧᤰᤂᤠᤛᤠᤱ ᤂᤧᤏᤧ᤹ ᤀᤠᤱᤃᤠ᤹ ᤁᤧᤃᤡᤳᤋᤠᤖ ᤐᤥᤱᤗᤥ.

ᤀᤠᤱᤃᤠ᤹ ᤀᤠᤜᤧᤴᤌᤡᤶᤔᤡᤴ ᤁᤧᤍᤠ᤺ᤰᤋᤢᤖ ᤐᤥᤱᤗᤥ॥

ᤂᤧᤒᤩᤠᤱ ᤂᤧᤏᤧ᤹ ᤁᤢᤕᤢᤰᤏᤠ᤺ᤴ ᤔᤧᤔᤧᤰᤏᤧᤴᤗᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤧᤖᤧᤰ ᤀᤠᤄᤢᤶᤍᤡᤱᤜᤠ᤹

ᤂᤧᤏᤧ᤹ ᤁᤧᤛᤶᤎᤠᤱ ᤔᤧᤈᤢᤰᤏᤧᤴᤗᤥ॥’

ᤁᤖ ᤁᤧᤖᤧᤰ ᤑᤧᤳᤗᤠ᤹ᤔᤠ ᤀᤡᤛᤣ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠᤖᤧ ᤗᤠᤃᤡ

ᤂᤧᤱᤜᤠ᤹ ᤀᤠᤸᤗᤛᤠᤱ ᤕᤖᤡᤰ ᤂᤢᤴᤇᤡ᤹ ᤛᤡᤰᤛᤔᤧᤖᤥ॥”

᥎ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤘᤠ ᤆᤥᤃᤢᤖᤥ.

“ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤠᤜᤠᤱᤄᤧᤶᤔᤧ᤹ᤀᤥ

ᤌᤡᤰᤕᤠ᤺ᤴ ᤀᤠᤱᤃᤠ᤹ ᤐᤥ᤺ᤰᤁᤠᤖᤥ॥

ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤑᤢᤱᤔᤠᤛᤡ ᤏᤢ ᤜᤠᤱᤈᤢᤶᤜᤠ᤹ ᤛᤢᤶᤔᤠᤛᤡᤖᤧ ᤗᤠᤃᤡ

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤶᤎᤠᤱ ᤔᤡ ᤜᤧᤰᤋᤱᤒᤠ ᤀᤠᤛᤠᤰᤁᤧᤴᤏᤡᤴ ᤌᤠᤔᤠᤖᤧ ᤗᤠᤃᤡ

ᤀᤠᤱᤃᤠ᤹ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤖᤥ.

ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤱᤃᤠ᤹

ᤀᤠᤏᤠᤃᤧᤜᤧᤶᤒᤠ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤐᤥᤱᤗᤥ॥

᥏ “ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤗᤠᤈᤣ᤹ ᤗᤠᤈᤣ᤹ᤀᤥᤒᤠ

ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤴ ᤛᤢᤳᤌᤥ ᤆᤥᤃᤢᤱᤗᤥ.

ᤂᤧᤒᤩᤠᤱ ᤂᤧᤱᤜᤠ᤹ ᤁᤧᤖᤧᤰᤗᤧ ᤕᤜᤘᤣ ᤍᤠᤱᤒᤧᤸᤗᤧ

ᤁᤢᤔᤡᤱᤅᤥ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥᤃᤢᤖᤖᤥ

ᤜᤧᤰᤁᤩᤠᤱ ᤑᤰᤋᤠᤱ ᤏᤢ ᤑᤰᤋᤠᤱ ᤔᤧᤍᤱᤄᤢᤀᤠᤱ

ᤂᤢᤏᤧ᤹ ᤁᤢᤛᤧᤘᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤖᤥ॥

᥇᥆ ᤁᤢᤛᤒᤠ ᤘᤜ᤺ᤱᤜᤠ᤹ ᤏᤠᤜᤠᤱᤍᤠᤱᤗᤠᤶ ᤀᤠᤱᤃᤠ᤹

ᤔᤠᤱᤛᤧᤘᤠ ᤁᤧᤔᤧᤵᤐᤠ. ᤑᤢᤳᤇᤡᤱᤈᤩᤠᤱ ᤁᤧᤒᤥ᤺ᤱᤒᤠ

ᤀᤠᤔᤏᤠᤜᤠ᤹ᤖᤧ ᤜᤢᤰᤘᤠ ᤕᤠᤱᤜᤠ᤹ ᤀᤠᤱᤃᤠ᤹ᤀᤥ ᤔᤧᤍᤠᤖᤢᤖᤥ॥

᥇᥇ ᤂᤧᤸᤗᤧ ᤕᤠ᤺ᤴᤍᤡᤰ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤈᤥᤃᤢᤶᤒᤠ

ᤂᤡᤏᤡ᤹ ᤁᤧᤖᤧᤰ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ

ᤂᤡᤏᤡ᤹ ᤏᤠᤖᤠ ᤛᤡᤖᤣ᤺ᤵ ᤗ᤹ᤔᤠ ᤔᤧᤒᤥ᤺ᤱᤏᤧᤴᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤠᤀᤥ ᤁᤧᤛ᤺ᤵᤐᤠᤜᤠ᤹

ᤀᤠᤱᤃᤠ᤹ ᤁᤴ ᤕᤧᤰᤕᤰ ᤗᤢᤶᤔᤥᤗᤠᤶ ᤗ᤺ᤳᤋᤢᤱᤍᤣᤛᤢᤱᤛᤡᤱᤗᤥ॥

ᤀᤠᤱᤃᤠ᤹ ᤀᤠᤛᤣᤛᤣ ᤁᤥ᤺ᤰᤔᤠᤀᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ

ᤂᤡᤏᤡ᤹ ᤕᤠᤶᤔᤥ ᤕᤶᤒᤠ ᤁᤧᤜᤧᤴᤇᤡᤱᤒᤠ ᤁᤧᤶᤒᤥ᤺ᤰᤂᤡᤴᤗᤥ॥

᥇᥈ ᤁᤖ ᤂᤡᤏᤡ᤹ ᤗᤢᤶᤔᤥ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤏᤢ

ᤕᤠᤱᤃᤧᤛᤠ᤹ᤒᤠ ᤔᤏᤠᤜᤠ᤹ ᤀᤠᤱᤃᤠ᤹ ᤗᤧᤖᤢᤱ ᤌᤠᤱᤛᤡᤱᤗᤥ

ᤂᤧᤱᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤏᤡᤱᤘᤠ᤹ ᤔᤧᤕᤢᤰᤂᤢᤖᤥ॥

᥇᥉ ᤀᤡᤛᤪᤠᤀᤡᤗᤒᤠ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤖᤧ

ᤌᤧᤔᤠᤀᤠᤱ ᤕᤠ᤺ᤶᤒᤰ ᤔᤧᤶᤓᤣ᤺ᤴᤍᤢᤴᤗᤥ॥

ᤂᤧᤱᤜᤠ᤹ᤖᤧ ᤔᤧᤴᤘᤠ᤹ᤔᤏᤠ ᤐᤠ᤺ᤴ ᤔᤧᤶᤒᤠ᤺ᤳᤋᤢᤴᤗᤥ.

ᤂᤢᤴᤇᤡ᤹ ᤔᤢᤖᤠᤀᤥ ᤀᤡᤱᤗᤧᤰ ᤐᤠ᤺ᤴᤏᤠᤱ ᤂᤥᤔᤧᤍᤧᤳᤏᤧᤴᤗᤥ.

ᤂᤧᤱᤜᤠ᤹ᤖᤧ ᤔᤧᤈ ᤔᤧᤎᤢᤀᤠᤱ ᤔᤧᤗᤧᤱᤅᤠᤱ ᤔᤧᤏᤧᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠ᤺ᤳᤗᤧᤀᤠᤱ ᤕᤱᤔᤠ ᤔᤧᤛᤧᤖᤢᤛᤡᤴᤗᤥ॥”

ᤏᤡᤱᤘᤠ᤹ ᤋᤠᤔᤠ ᤛᤠᤶᤗᤥ

᥇᥊ ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤛᤠᤶᤗᤥᤖᤧ᤹ᤀᤥ᥄

ᤀᤡᤛᤪᤠᤀᤡᤗᤀᤣ. ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ᤹ᤀᤥ᥄

ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤛ᤺ᤳᤋᤧ᤹ᤀᤥ

ᤜᤧᤰᤁᤩᤠᤱ ᤁᤧᤖᤧᤰ ᤁᤧᤛᤡᤰᤗᤢᤱᤔᤧᤸᤗᤧ ᤕᤧᤕᤧ ᤗ᤹ᤖᤧ᤹ᤀᤥ᥄

᥇᥋ ᤂᤡᤏᤡ᤹ ᤂᤢᤶᤍᤡᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤳᤋᤢᤀᤠᤱ ᤘᤠ᤹ᤖᤥ.

ᤂᤡᤏᤡ᤹ ᤏᤡᤱᤔᤡᤜᤠ᤹ ᤐᤠᤱᤄᤢᤍᤣᤛᤢᤛᤡᤀᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤠ. ᤀᤡᤛᤪᤠᤀᤡᤗᤒᤠ ᤜᤠᤱᤅᤡᤴ. ᤂᤡᤏᤡ᤹ᤏᤢ ᤘᤠ᤹ᤖᤥ.

ᤀᤠᤸᤗᤀᤠᤱᤎᤥ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤀᤠᤳᤋᤡᤴ

ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤥᤀᤠᤱ ᤁᤡᤔᤠ ᤔᤧᤒᤥ᤺ᤱᤏᤧᤴᤗᤥ॥

᥇᥌ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ᤖᤧ ᤕᤖᤢᤛᤗᤧ᤺ᤶᤔᤡᤴ ᤀᤰᤂᤣ ᤔᤧᤔᤧᤳᤋᤢᤖᤥ.

“ᤛᤡᤕᤥᤏᤀᤣ. ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ.

ᤂᤧᤏᤧ᤹ ᤁᤧᤜᤢᤰᤜᤠ᤹ ᤗᤧᤒ᤻ᤈᤢᤈᤢᤒᤠ ᤔᤧᤒᤥ᤺ᤱᤏᤧᤴᤗᤖᤥ॥

᥇᥍ ᤕᤜᤘᤣ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤏᤢ ᤘᤠ᤹ᤖᤥ.

ᤂᤢᤏᤧ᤹ ᤂᤧᤏᤧ᤹ ᤛᤧ᤺ᤵᤔᤠᤖᤧ ᤗᤠᤃᤡ ᤔᤢᤰᤛᤠᤶ ᤁᤳᤋᤢᤖᤥ॥

ᤂᤢᤏᤧ᤹ ᤂᤧᤏᤧ᤹ᤏᤢ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤠᤖᤥ.

ᤂᤢᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤱ ᤆᤡᤈᤡ ᤕᤧᤶᤕᤧᤶ ᤁᤧᤈᤥ᤺ᤰᤗᤥ.

ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤛ᤺ᤳᤋᤠᤱ ᤂᤧᤏᤧ᤹ ᤛᤠᤶᤃᤧᤔᤧᤳᤗᤥ॥

᥇᥎ “ᤕᤢᤰᤋᤡᤱ ᤁᤧᤒᤥ᤺ᤱᤒᤠ ᤋᤱᤏᤠᤶᤜᤠ᤹ᤀᤥ ᤐᤣ᤺ᤰᤔᤠ ᤔᤧᤴᤇᤢᤰᤔᤏᤠᤒᤠᤀᤠᤱ

ᤔᤧᤖᤡᤱ ᤁᤧᤎᤰᤐᤠᤜᤠ᤹ ᤀᤠᤱᤃᤠ᤹ ᤑᤢᤰᤂᤢᤱᤛᤡᤱᤗᤥ.

ᤀᤠᤸᤗᤀᤠᤱᤎᤥ ᤂᤡᤏᤡ᤹ ᤛᤡᤖᤡᤱᤔᤔᤠ ᤔᤧᤒᤥ᤺ᤱᤏᤧᤴᤗᤥ॥

᥇᥏ ᤀᤥᤔᤧᤳᤋᤧᤶᤔᤧ᤹. ᤂᤧᤴ ᤕᤧᤶᤔᤥ ᤂᤧᤏᤧ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤁᤧᤖᤧᤰ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ.

ᤀᤠᤱᤃᤠ᤹ ᤁᤢᤗᤠᤱ ᤁᤧᤛᤰᤐᤠᤜᤠ᤹ ᤏᤠᤅᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤑᤢᤳᤇᤡᤱᤈᤩᤠᤱ ᤁᤧᤒᤥ᤺ᤱᤒᤠᤜᤠ᤹ ᤑᤢᤰᤂᤢᤱᤛᤡᤱᤗᤥ॥

ᤛᤡᤖᤡᤱᤔᤛᤧ ᤔᤧᤍᤣ᤹ᤖᤢᤛᤡᤒᤠ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ

ᤀᤠᤱᤃᤠ᤹ ᤂᤧᤱᤜᤠ᤹ ᤂᤢᤴᤇᤡ᤹ ᤏᤠᤖᤠᤑᤥᤔᤠ ᤏᤢ

ᤔᤡᤱᤛᤥ ᤌᤠᤱᤛᤥ ᤐᤡᤖᤢᤱᤛᤡᤱᤗᤥ॥

᥈᥆ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤂᤡᤏᤡ᤹ ᤑᤢᤱᤏᤡᤱᤗᤥ.

ᤂᤶᤓᤩᤠᤱ ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤜᤡᤶᤔᤥ ᤋᤠ᤺ᤳᤏᤡᤱᤗᤥ॥

ᤀᤠᤸᤗ ᤀᤠᤱᤃᤠ᤹ ᤂᤡᤏᤡ᤹ ᤏᤢ᤹ᤔᤠᤍᤠᤔᤠᤜᤠ᤹

ᤂᤡᤏᤡ᤹ ᤔᤡᤰ ᤋᤃᤡᤀᤣ ᤏᤢ᤺ᤰᤋᤢᤱ ᤋᤠᤖᤢᤱᤗᤥ.

ᤂᤧᤒᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ

ᤂᤡᤏᤡ᤹ ᤔᤡᤱᤛᤥ ᤌᤠᤱᤛᤥ ᤏᤢ ᤏᤠᤖᤠ ᤑᤥᤛᤢᤱ ᤐᤡᤏᤡᤱᤗᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥

ᤜᤠᤃ᤻ᤃᤤᤖᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᥋᥈᥆ ᤋᤱᤒᤣ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤ᤺ᤸᤗᤧ ᤕᤜᤘᤣ ᤍᤠᤱᤒᤠᤗᤠᤶ ᤂᤥᤛᤢᤒᤠ ᤋᤠᤱᤒᤍᤠᤱᤒᤠ ᤋᤠ᤹ᤈᤧᤱ ᤐᤠ᤺ᤴᤛᤢᤶᤜᤠ᤹ ᤁᤴ ᤛᤠᤵᤐᤴᤏᤥ ᤐᤳ॥ ᤀᤡᤛᤪᤠᤀᤡᤗᤡᤜᤠ᤹ ᤘᤣ᤹ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤀᤠᤒᤠᤅᤣ ᤂᤢᤴᤇᤡ᤹ ᤗᤠᤈᤣ᤹ᤀᤥ ᤔᤧᤏᤢ᤺ᤰᤂᤧ ᤔᤧᤕᤧ ᤜᤧᤰᤁᤩᤠᤱ ᤁᤢᤓᤠ ᤋᤱᤒᤣ ᤕᤖᤢᤛᤗᤧ᤺ᤶᤔᤥ ᤜᤡᤶᤎᤠ᤺ᤱ ᤔᤧᤈᤥᤃᤢᤀᤠᤱ ᤔᤧᤕᤢᤅᤧᤖ ᤔᤧᤘᤕᤧ॥ ᤁᤖ ᤔᤠᤱᤜᤡᤶᤔᤡᤱᤃ ᤀᤠᤸᤗᤛᤠᤱ ᤗᤢ᤺ᤴᤍᤧᤀᤠᤱ ᤏᤧᤛ᤻ᤛᤧ॥

ᤁᤴ ᤀᤡᤱᤄᤱᤅᤡᤸᤗᤧ ᤀᤡᤛᤪᤠᤀᤡᤗᤒᤠ ᤗᤠᤶᤗᤥᤒᤠᤜᤠ᤹ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤗᤳᤇᤠ ᤕᤠᤶᤔᤥ ᤁᤢᤛᤱ ᤆᤥᤃᤢᤛᤡᤒᤠ ᤛᤣᤛᤣ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤁᤧᤍᤠᤒᤠ ᤕᤧᤶᤔᤥ ᤏᤢ᤹ᤔᤠᤍᤠᤔᤠ ᤏᤢ ᤛᤏᤠᤖᤢᤱ ᤋᤠᤖᤥ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢ ᤐᤡᤖᤢᤛᤡᤖᤥ॥

ᤋᤠᤱᤒᤠ ᤌᤠᤔᤡᤱ

ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᥇:᥇-᥇᥋

ᤜᤠᤱᤜᤠᤱ ᤗ᤹ᤔᤠ ᤏᤢ ᤏᤡᤱᤛᤠᤱ ᤆᤥ᤺ᤰᤔᤠ ᤀᤡᤱᤄᤱ ᥈:᥇-᥈᥉

ᤜᤠᤃ᤻ᤃᤤᤖᤧ ᤁᤢᤛᤠᤵᤐᤴ

ᤕᤜᤘᤣ ᤍᤠᤱᤒᤧᤸᤗᤧ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤆᤥᤃᤢ

᥇

ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣ. ᤋᤢᤰᤛᤡᤃᤣ᤺ᤰᤐᤠ ᤗᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥa. ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤᤗᤠᤶ ᤛᤠᤸᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤕᤖᤢᤒᤠᤒᤣᤗᤀᤥ ᤏᤢ ᤕᤜᤥᤛᤠᤍᤠᤁᤖᤧ ᤁᤢᤛ᤻ᤛᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢᤀᤥ ᤁᤧᤖᤧᤖᤥ॥

᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤁᤴ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤆᤥ᤺ᤰᤔᤠ ᤕᤧᤶᤔᤡᤴ ᤀᤠᤸᤗᤛᤠᤱ ᤔᤧᤴᤍᤠᤀᤣ ᤘᤠ᤹ᤖᤥ॥’”

᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤀᤡᤱᤄᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤᤗᤠᤶᤒᤠ ᤁᤧᤖᤧ-

᥊ “ᤁᤴ ᤔᤠᤱᤜᤡᤶᤔᤡᤴ ᤗᤢ᤺ᤶᤔᤠᤄᤧᤵᤔᤠ ᤆᤥ᤺ᤰᤐᤠ ᤁᤧᤏᤡᤛᤢᤶᤛᤠᤱ ᤌᤣ ᤂᤡᤏᤡ᤹ ᤆᤠᤜᤡ᤺ᤴ ᤁᤢᤓᤢᤱ ᤗᤰᤔᤏᤠᤒᤠ ᤛᤡᤱᤜᤠ᤹ᤖᤧ ᤁᤧᤄᤧᤶᤛᤡᤱᤒᤠ ᤆᤥ᤺ᤰᤔᤏᤠᤒᤠ ᤜᤡᤶᤜᤠ᤹ᤀᤥ ᤕᤢᤱᤔᤠ ᤁᤴ ᤂᤡᤏᤡ᤹ ᤕᤧᤶᤒᤡ᥅”

᥋ ᤀᤠᤸᤗ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤵᤗᤧᤰᤜᤠ᤹ᤀᤥ ᤛᤡᤱᤛᤡᤱᤅᤠᤱ ᤏᤡᤱᤘᤠ᤹ ᤜᤧᤳᤋᤠᤛᤡᤶᤔᤧ᤹॥

᥌ ᤂᤡᤏᤡ᤹ ᤗᤣ᤺ᤵᤔᤠᤃ ᤕᤖᤡᤰ ᤁᤧᤗᤣ᤺ᤳᤋᤢᤶᤔᤠᤱ ᤏᤧᤖᤥ. ᤁᤖ ᤆᤒᤧ᤺ᤳᤇᤡᤰᤗᤰ ᤁᤧᤛᤢᤵᤛᤢᤶᤔᤠᤱ ᤕᤢᤱ᤹॥ ᤂᤡᤏᤡ᤹ ᤆᤠᤔᤠᤃ ᤁᤧᤈᤠᤶ. ᤁᤖ ᤀᤠᤓᤧᤸᤗᤧᤀᤠᤱ ᤁᤧᤱᤄᤠᤛᤡᤴ᤹॥ ᤂᤡᤏᤡ᤹ ᤌᤢᤱᤔᤠᤃ ᤁᤧᤎᤢᤅᤢᤶ᤹. ᤁᤖ ᤀᤠᤓᤧᤸᤗᤧᤀᤠᤱ ᤂᤡᤏᤡ᤹ ᤘᤠᤔᤡ᤺ᤰᤔᤠ ᤔᤧᤈᤡᤵᤋᤢᤴ᤹॥ ᤂᤡᤏᤡ᤹ ᤆᤠᤱᤃ ᤁᤧᤈᤠᤰᤂᤢᤶ᤹. ᤁᤖ ᤁᤧᤱᤃᤥᤛᤡᤴ᤹॥ ᤂᤡᤏᤡ᤹ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤏᤡᤶᤕᤠᤰ ᤁᤧᤎᤃᤢᤶ᤹. ᤁᤖ ᤁᤧᤜᤱᤒᤠ ᤛᤢᤰᤘᤠᤜᤠ᤹ᤀᤥ ᤁᤧᤕᤠᤰᤋᤢᤶ᤹॥”

᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤂᤡᤏᤡ᤹ ᤀᤠᤵᤑᤣᤰ ᤀᤠᤵᤑᤣᤰ ᤕᤧᤵᤗᤧᤰᤜᤠ᤹ᤀᤥ ᤛᤡᤱᤛᤡᤱᤅᤠᤱ ᤏᤡᤱᤘᤠ᤹ ᤜᤧᤳᤋᤠᤛᤡᤶᤔᤧ᤹॥

᥎ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ ᤐᤣᤃᤧᤶᤔᤧ᤹ ᤜᤧᤰᤁᤩᤠᤱ ᤛᤡᤱᤜᤠ᤹ ᤕᤢᤖᤧᤶᤔᤧ᤹ᤀᤠᤱ ᤜᤡᤶ ᤆᤥᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤀᤠᤱᤃᤠ᤹ ᤂᤧᤵᤔᤥ ᤕᤢᤱᤔᤠ ᤛᤢᤰᤁᤠᤖ ᤜᤧᤰᤁᤩᤠᤱ ᤀᤠᤔᤡᤱᤛᤥ ᤀᤠᤎᤠᤱᤛᤥ ᤐᤥᤱᤗ.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥏ “ᤂᤡᤏᤡ᤹ ᤕᤖᤡᤰ ᤁᤢᤈᤠ ᤛᤢᤶᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶ. ᤁᤖ ᤀᤥᤔᤧᤳᤋᤧᤶᤔᤧ᤹. ᤆᤒᤧ᤺ᤳᤇᤡᤰᤗᤰ ᤐᤥ᤺ᤰᤂᤧ॥ ᤜᤡᤶᤔᤥ ᤂᤡᤏᤡ᤹ ᤁᤧᤍᤠᤖᤢᤶᤒᤠᤴ ᤀᤠᤱᤃᤠ᤹ ᤔᤢ᤺ᤳᤋᤢᤱᤅᤠᤱ ᤛᤢᤖᤡ᤺ᤳᤋᤥ ᤑᤧᤛᤢᤱᤍᤧᤛᤢᤱ॥ ᤌᤣᤀᤠᤱᤒᤣ᥅” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ “ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤗᤢ᤺ᤴᤍᤧᤒᤣᤀᤠᤱ ᤏᤣᤖᤥ. ᤁᤖ ᤂᤡᤏᤡ᤹ᤃ ᤁᤧᤖᤧᤰ ᤀᤠᤵᤑᤣᤰ ᤀᤠᤵᤑᤣᤰ ᤜᤡᤶᤔᤥ ᤛᤡ᤹ᤔᤧᤴᤇᤡ᤹ ᤁᤧᤕᤠᤃᤡ᤹॥

᥇᥆ ᤁᤸᤗᤧᤆᤥᤃᤢᤸᤗᤧ ᤋᤠᤱᤛᤠᤱᤒᤧᤸᤗᤧ ᤛᤣ᤺ᤰᤘᤠ ᤌᤠᤔᤠ ᤌᤣ᤺ᤰᤋᤢ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤌᤥ᤺ᤰᤔᤠ ᤛᤠᤰᤋᤢᤀᤠᤱ ᤏᤧᤖᤥ॥

᥇᥇ ᤀᤠᤱᤃᤠ᤹ ᤀᤡᤰᤋᤠᤵᤜᤠ᤹ᤀᤥ ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤀᤥ. ᤐᤥᤃᤢᤃᤧᤴ ᤁᤢᤈᤠ ᤏᤢ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡᤀᤥ. ᤏᤡ᤺ᤱᤃᤣ᤹ᤀᤥ ᤜᤧᤰᤁᤩᤠᤱ ᤂᤠᤶᤒᤣ᤺ᤰᤔᤥ ᤁᤧᤎᤥ᤺ᤰᤐᤠ ᤁᤧᤖᤧᤰᤁᤥ. ᤔᤏᤠᤜᤠ᤹ᤀᤥ. ᤜᤡᤱᤔᤏᤠᤒᤠ ᤌᤰᤛᤠᤜᤠ᤹ᤀᤥ ᤏᤢ ᤂᤡᤏᤡ᤹ ᤜᤢᤰᤁᤡᤸᤗᤧ ᤛᤩᤠᤱᤔᤧᤴᤍᤠᤱ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ᤀᤥ ᤛᤠᤰᤘᤠ᤺ᤴ ᤐᤥᤃᤧᤖ ᤆᤥᤃᤢᤱᤅᤠᤱ ᤘᤠ᤹ᤖᤥ॥”

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤔᤏᤠᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤃ᤻ᤃᤤᤴ ᤐᤠᤱᤄᤢᤒᤠᤸᤗᤧ ᤆᤥᤃᤢᤸᤗᤧ. ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤖᤢᤒᤠᤒᤣᤗ. ᤕᤜᤥᤛᤠᤍᤠᤁᤖᤧ ᤁᤢᤛ᤻ᤛᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢᤴ ᤏᤢ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ᤖᤧᤀᤠᤱ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠᤴ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤ᤺ᤸᤗᤧ ᤁᤢᤀᤡᤱᤄᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ॥ ᤂᤶᤓᤩᤠᤱ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤧᤴᤏᤢ ᤔᤧᤃᤡᤛᤧᤖᤥ॥

᥇᥉ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤛᤠᤒᤠ ᤜᤠᤃ᤻ᤃᤤ᤺ᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤔᤏᤠᤜᤠ᤹ ᤔᤧᤳᤋᤢᤛᤡ- “ᤀᤠᤱᤃᤠ᤹ ᤂᤡᤏᤡ᤹ᤏᤢ ᤛᤥᤖᤡᤰ ᤘᤠ᤹ᤀᤠ.” ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥊ ᤁᤸᤗᤧᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤕᤖᤢᤒᤠᤒᤣᤗᤧᤴ ᤏᤢ ᤕᤜᤥᤛᤠᤍᤠᤁᤖᤧ ᤁᤢᤛ᤻ᤛᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢᤴ ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤂᤢᤴᤇᤡ᤹ ᤛᤡᤰᤛᤔᤧᤖ ᤕᤠ᤺ᤴᤍᤢᤛᤡ॥ ᤂᤧᤱᤜᤠ᤹ ᤔᤧᤓᤧᤖᤧᤀᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤧ॥

᥇᥋ ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣ. ᤋᤢᤰᤛᤡᤃᤣ᤺ᤰᤐᤠ ᤗᤠ ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥb ᤂᤧᤱᤜᤠ᤹ᤖᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤖᤥ॥

a 

᥇:᥇ ᤁᤴ ᥈᥏ ᤀᤃᤛ᤻ᤋ ᥋᥈᥆ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥇:᥇᥋ ᤁᤴ ᥈᥇ ᤛᤣᤵᤋᤣᤶᤒᤖ ᥋᥈᥆ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

ᤁᤢᤛᤱ ᤔᤠᤱᤜᤡᤶᤔᤡᤸᤗᤧ ᤁᤢᤜᤠᤱᤘᤠ ᤁᤢᤔᤠᤱᤘᤠ

᥈

ᤏᤢᤛᤡᤃᤣ᤺ᤰᤐᤠ ᤗᤠ ᤁᤧᤖᤧᤒᤠ ᤏᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥa ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤᤀᤥ ᤁᤧᤖᤧᤖᤥ-

᥈ “ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤕᤖᤢᤒᤠᤒᤣᤗᤧᤴ ᤏᤢ ᤕᤜᤥᤛᤠᤍᤠᤁᤖᤧ ᤁᤢᤛ᤻ᤛᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢ᤺ᤴ ᤜᤧᤰᤁᤩᤠᤱ ᤁᤧᤘᤠ᤹ᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤂᤧᤏᤧ᤹ ᤀᤰᤂᤣ ᤔᤧᤳᤋᤧᤛᤧ᤹॥

᥉ ᤂᤧᤱᤜᤠ᤹ ᤛᤧ᤺ᤴᤍᤥᤛᤧᤛᤧ᤹. ‘ᤂᤧᤴ ᤜᤡᤶᤔᤧᤸᤗᤧᤴ ᤋᤃᤡᤒᤠ ᤔᤡᤔᤡᤍᤡᤱᤅᤡᤴ ᤁᤧᤏᤡᤒᤠᤀᤠᤱ ᤁᤧᤘᤠ᤹ᤒᤠ ᤁᤢᤓᤠ ᤂᤡᤏᤡ᤹ ᤗᤢᤶᤔᤥᤗᤠᤶ ᤀᤠᤸᤗ ᤁᤧᤕᤠ᤺ᤰᤋᤡᤀᤠᤱ ᤁᤧᤘᤕᤡᤒᤡ᥅ ᤂᤡᤏᤡ᤹ ᤀᤠᤸᤗᤥ ᤁᤴ ᤀᤠᤰᤋᤱᤒᤠ ᤁᤧᤏᤡᤛᤢᤶᤒᤣ᥅ ᤌᤣ ᤂᤡᤏᤡ᤹ ᤔᤡᤰᤛᤠᤀᤥ ᤁᤱᤃ ᤌᤧᤔᤠᤀᤠᤱ ᤔᤧ᤺ᤴ ᤜᤧᤰᤁᤣ ᤗ᤹ᤒᤡ᥅’

᥊ ᤁᤖ ᤀᤠᤸᤗ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ‘ᤕᤖᤢᤒᤠᤒᤣᤗᤀᤣ. ᤀᤠ᤺ᤴᤇᤡᤱᤅᤧ᤹. ᤜᤧᤰᤁᤩᤠᤱ ᤕᤜᤥᤛᤠᤍᤠᤁᤖᤧ ᤁᤢᤛ᤻ᤛᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢᤀᤣ. ᤜᤠᤱᤜᤠᤱ ᤔᤧᤳᤇᤡᤱᤅᤧ᤹॥ ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤛᤣ. ᤜᤠᤱᤜᤠᤱ ᤗ᤹ᤖᤧᤶᤔᤧ᤹. ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠ’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥋ ‘ᤔᤡᤛᤪ ᤗᤠᤈᤣ᤹ᤗᤠᤶ ᤂᤡᤏᤡ᤹ ᤁᤧᤗ᤺ᤴᤍᤡ ᤁᤧᤎᤠᤱᤅᤡᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤜᤠᤒᤠ ᤁᤴᤗᤥ. ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤂᤡᤏᤡ᤹ᤏᤢ ᤛᤥᤖᤡᤰ ᤘᤠ᤹ᤖᤥ॥ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥’

᥌ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤸᤗ ᤛᤵᤔᤠ ᤀᤣᤃᤠᤱᤅᤠᤱ ᤀᤠᤱᤃᤠ᤹ ᤋᤠᤱᤛᤠᤱᤒᤠᤴ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ. ᤘᤖ᤺ᤱᤅᤡᤴ ᤏᤢ ᤁᤢᤛᤧᤱᤃᤪᤠ ᤂᤠᤶᤔᤡᤴ ᤕᤰᤂᤢᤱ᤹॥

᥍ ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤰᤂᤢᤱᤛᤡᤱ᤹. ᤜᤧᤰᤁᤩᤠᤱ ᤏᤡᤱᤘᤠ᤹ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤏᤢ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤒᤠ ᤔᤏᤠᤜᤠ᤹ ᤔᤧᤍᤠᤖᤥ. ᤜᤧᤰᤁᤩᤠᤱ ᤀᤠᤱᤃᤠ᤹ ᤁᤴ ᤜᤡᤶᤔᤡᤴ ᤔᤡᤔᤡᤍᤡᤱᤅᤡᤸᤗᤧ ᤛᤎᤧᤰ ᤌᤡᤶᤛᤢᤱ᤹’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥎ ‘ᤕᤢᤵᤐᤠ᤺ᤴ ᤀᤠᤱᤃᤠ᤹ᤀᤡᤴᤏᤣᤖᤥ. ᤜᤧᤰᤁᤩᤠᤱ ᤛᤠᤶᤔᤩᤠᤱᤅᤡᤴᤏᤠᤱ ᤀᤠᤱᤃᤠ᤹ᤀᤡᤴᤏᤧᤖᤥ.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥏ ‘ᤁᤴ ᤜᤡᤶᤔᤡᤸᤗᤧᤴ ᤀᤣᤃᤠᤱᤒᤠ ᤔᤡᤔᤡᤍᤡᤱᤅᤡᤴ ᤋᤃᤡᤒᤠᤴᤏᤢ᤺ᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤐᤥᤱ᤹.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ ‘ᤜᤧᤰᤁᤩᤠᤱ ᤁᤴ ᤋᤧᤴᤏᤥ ᤀᤠᤱᤃᤠ᤹ ᤏᤢ᤹ᤔᤠᤍᤠᤔᤠ ᤛᤏᤠᤖᤢᤱ ᤐᤥ᤺ᤱᤗ ᤆᤥᤃᤢᤱ᤹.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥”

ᤀᤠᤛᤢᤳᤌᤥ ᤁᤧᤒᤥ᤺ᤱᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤔᤢ᤹ᤀᤡᤛᤠᤶ

᥇᥆ ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣ. ᤑᤠᤱᤛᤡᤃᤣ᤺ᤰᤐᤠ ᤗᤠ ᤁᤧᤖᤧᤒᤠ ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥb ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤠᤃ᤻ᤃᤤᤀᤥ ᤁᤧᤖᤧᤖᤥ-

᥇᥇ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤌᤣ ᤐᤠ᤺ᤳᤋᤢ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤧ᤺ᤴᤍᤥᤛᤧᤛᤧ᤹॥

᥇᥈ ᤁᤢᤓᤠ ᤗᤳᤇᤠ ᤔᤏᤠᤖᤧ ᤋᤥ᤺ᤶᤔᤏᤠᤒᤠ ᤛᤠ᤺ᤴ ᤁᤢᤈᤠᤱᤅᤥ ᤀᤡᤓᤢᤳᤋᤢᤀᤠᤱ ᤁᤳᤋᤢ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠ᤺ᤸᤗᤧ ᤁᤢᤓᤠ ᤂᤖᤧ᤺ᤱ. ᤛᤠᤔᤧᤰᤘᤠ. ᤆᤧᤸᤗᤧᤰᤛᤣ᤹ ᤌᤡ. ᤏᤡ᤺ᤱᤃᤣ᤹ ᤀᤡᤃᤪ ᤘᤣ᤹ ᤁᤢᤓᤠ ᤁᤢᤈᤠᤜᤠ᤹ ᤛᤢᤛᤢᤏᤣᤓᤃᤪ ᤌᤣ ᤂᤧᤴ ᤛᤣᤛᤣ ᤐᤥ᤺ᤱᤒᤡ᥅’”

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢᤀᤠᤱ ᤔᤧᤔᤧᤳᤋᤢ. “ᤔᤧᤒᤥ᤺ᤱᤏᤧᤴᤗᤥ॥”

᥇᥉ ᤂᤧᤒᤩᤠᤱ ᤜᤠᤃ᤻ᤃᤤ᤺ᤸᤗᤧ ᤂᤧᤱᤜᤠ᤹ ᤛᤧ᤺ᤴᤍᤥᤛᤢᤛᤡ. “ᤆᤣ ᤁᤧᤛᤢᤒᤠᤀᤠᤱ ᤀᤠᤛᤢᤳᤌᤥ ᤁᤧᤒᤥ᤺ᤱᤒᤠ ᤔᤏᤠ᤺ᤸᤗᤧ ᤀᤰᤋᤱᤒᤠ ᤁᤢᤓᤠ ᤁᤢᤈᤠᤜᤠ᤹ ᤛᤢᤛᤢᤏᤣᤓᤃᤪ ᤌᤣ ᤂᤧᤴ ᤀᤠᤛᤢᤳᤌᤥ ᤐᤥ᤺ᤱᤒᤡ᥅”

ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤢᤃᤵ ᤔᤧᤒᤡᤖᤢᤀᤠᤱ ᤔᤧᤔᤧᤳᤋᤢ. “ᤂᤧᤱᤃ ᤀᤠᤛᤢᤳᤌᤥ ᤐᤥᤱᤗᤥ॥”

᥇᥊ ᤂᤧᤒᤩᤠᤱ ᤜᤠᤃ᤻ᤃᤤ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “‘ᤀᤠᤱᤃᤠ᤹ ᤀᤠᤏᤡᤔᤥ ᤁᤴ ᤔᤧᤴᤇᤠᤶ ᤛᤢᤘᤠᤱᤒᤠ ᤔᤏᤠᤜᤠ᤹ᤀᤠᤱ ᤀᤠᤛᤢᤳᤌᤥᤀᤣ ᤔᤧᤈᤥ᤺ᤰᤗᤥ.’ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥ ‘ᤁᤴᤜᤠ᤹ᤖᤧ ᤌᤧᤔᤠ ᤔᤧᤈᤥᤃᤢ᤹ ᤜᤧᤰᤁᤩᤠᤱ ᤌᤧᤔᤠ ᤔᤧᤍᤥ᤺ᤴᤍᤢ᤹. ᤂᤧᤴ ᤀᤠᤛᤢᤳᤌᤥ ᤐᤥᤱ᤹॥

᥇᥋ ᤏᤡᤱᤘᤠ᤹ ᤜᤧᤳᤋᤠᤛᤡᤶᤔᤧ᤹. ᤀᤠᤀᤡᤴᤏᤠᤱᤎᤥ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶ ᤁᤧᤈᤥᤃᤢᤶᤔᤡᤸᤗᤧ ᤗᤢᤱᤅᤡᤸᤗᤧ ᤁᤢᤛᤶᤎᤠᤱ ᤗᤢᤱ ᤏᤧᤔᤠᤏᤢ᤺ᤸᤗᤧ ᤋᤃᤡ ᤀᤠᤰᤋᤱᤒᤠ ᤕᤧᤶ ᤘᤕᤧ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥

᥇᥌ ᤂᤧᤴ ᤕᤧᤴᤏᤥ ᤏᤡᤒᤥᤱ ᤐᤰᤘᤠ ᤁᤢᤈᤠ ᤗᤠᤛᤧ ᤁᤧᤍᤠᤒᤧᤸᤗᤧ ᤌᤡᤒᤥᤱ ᤐᤰᤘᤠᤖᤰ ᤂᤥᤛᤢᤀᤠᤱ ᤘᤕᤧ॥ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤗᤠᤶ ᤅᤠᤒᤥᤱ ᤁᤢ᤺ᤴᤍᤠ ᤆᤧᤸᤗᤧᤰᤛᤣ᤹ ᤌᤡ ᤗ᤺ᤳᤇᤧ ᤁᤧᤍᤠᤒᤧᤸᤗᤧ ᤏᤡᤒᤥᤱ ᤁᤢ᤺ᤴᤍᤠᤖᤰ ᤂᤥᤛᤢᤀᤠᤱ ᤘᤕᤧ॥

᥇᥍ ᤀᤠᤱᤃᤠ᤹ ᤂᤡᤏᤡ᤹ ᤜᤢᤰᤁᤡᤸᤗᤧ ᤁᤧᤈᤥᤃᤢᤶᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤔᤧᤴᤏᤢ᤹ᤔᤏᤠᤒᤠ ᤁᤧᤈᤥ᤺ᤰᤐᤠ. ᤛᤢᤰᤏᤠ᤺ᤶᤒᤠ ᤁᤧᤎ᤹ᤒᤠ ᤏᤢ ᤑ᤺ᤴᤏᤡᤸᤗᤧ ᤜᤡᤵᤋᤢᤖ ᤕᤠ᤺ᤴᤍᤢᤱ. ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤁᤧᤴᤏᤢ᤺ᤰᤂᤡᤴ’ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥎ “ᤀᤠᤀᤡᤴᤒᤠ ᤕᤧᤴᤏᤠᤱᤎᤥ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤁᤢᤒᤢᤱ ᤔᤧᤕᤢᤰᤂᤢᤀᤠᤱ ᤘᤕᤧᤒᤠ ᤕᤧᤴ. ᤑᤠᤱᤛᤡᤃᤣ᤺ᤰᤐᤠ ᤗᤠᤀᤥᤒᤠ ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤡᤴc ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹॥

᥇᥏ ᤌᤣ ᤆᤠᤎᤠ᤺ᤱᤅᤥ ᤁᤢᤗᤡ᤺ᤶᤒᤠ ᤀᤠᤸᤗᤛᤠᤱ ᤕᤠ᤺ᤰᤋᤧᤀᤠᤱ ᤕᤠᤰᤐᤡ᥅ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤀᤡᤘᤠ᤺ᤳ. ᤐ᤺ᤳᤇᤣᤸᤗᤧ ᤁᤢᤒᤢᤱ. ᤑᤢ᤹ᤗᤧᤛᤣ᤹ ᤏᤢ ᤆᤤᤋᤢᤏᤧᤸᤗᤧ ᤁᤢᤒᤢᤱᤜᤠ᤹ ᤀᤠᤸᤗᤛᤠᤱ ᤁᤢᤈᤠ᤹ ᤔᤧᤴᤎᤥ᤺ᤰᤁᤣ ᤕᤢᤱ॥ ᤁᤖ ᤀᤠᤀᤡᤴᤒᤠ ᤕᤧᤴᤏᤠᤱᤎᤥ ᤀᤠᤱᤃᤠ᤹ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤏᤡᤱᤗᤥ॥”

ᤕᤖᤢᤒᤠᤒᤣᤗᤖᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤜᤢᤵ

᥈᥆ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤑᤠᤱᤛᤡᤃᤣ᤺ᤰᤐᤠ ᤗᤠ ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤏᤡᤛᤡᤃᤣ᤺ᤰᤐᤠᤗᤧᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤜᤠᤃ᤻ᤃᤤᤀᤥ ᤁᤧᤖᤧᤖᤥ-

᥈᥇ “‘ᤀᤠᤱᤃᤠ᤹ ᤋᤖ᤺ᤱᤃᤧᤴ ᤋᤠᤱᤛᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤰᤂᤢᤱ ᤑᤠ᤹ᤀᤠᤱ ᤕᤜᤢᤍᤠᤒᤠ ᤜᤠᤱᤕᤢᤰᤐᤠ ᤕᤖᤢᤒᤠᤒᤣᤗᤧᤴ ᤔᤧᤳᤋᤧ᤹॥

᥈᥈ ᤀᤠᤱᤃᤠ᤹ ᤜᤠᤱᤕᤢᤰᤏᤠ᤺ᤴ ᤆᤡᤸᤗᤧᤰ ᤗᤧᤰᤂᤢᤱ᤹ ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ ᤜᤠᤱᤈᤢᤶᤜᤠ᤹ᤀᤥᤒᤠ ᤔᤢᤰᤛᤠᤶᤔᤡᤴ ᤔᤧᤰᤂᤢᤱ॥ ᤀᤠᤱᤃᤠ᤹ ᤀᤴᤗᤠᤎᤠᤜᤠ᤹ ᤏᤢ ᤂᤧᤵᤔᤥ ᤗᤠᤱᤃᤧᤄᤣ᤺ᤰᤐᤠᤜᤠ᤹ ᤂᤳᤋᤪᤧᤰ ᤗᤧᤰᤂᤢᤱᤛᤡᤱ᤹॥ ᤀᤴᤜᤠ᤹ ᤏᤢ ᤀᤴᤃᤧᤗᤥ᤺ᤱᤒᤠᤜᤠ᤹ ᤋᤠᤓᤣ᤺ᤸᤗᤧ ᤂᤢᤴᤇᤡ᤹ ᤀᤠᤒᤠᤅᤣ ᤔᤧᤈᤩᤧᤵᤛᤡᤱ ᤔᤧᤛᤧᤳᤇᤡᤱ᤹॥’

᥈᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. ‘ᤂᤧᤸᤗᤧ ᤕᤠ᤺ᤴᤍᤡᤰ. ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤕᤖᤢᤒᤠᤒᤣᤗᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤀᤣ᤺ᤵᤛᤠᤵ ᤕᤢᤰᤔᤏᤠᤒᤠ ᤛᤫᤠᤃᤣᤵd ᤜᤧᤰᤋᤱᤒᤠ ᤆᤥ᤺ᤰᤏᤧᤖᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤧ᤹ ᤛᤣ᤺ᤰᤏᤧᤀᤠᤱ ᤘᤠ᤹ᤖᤥ॥’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥”

a 

᥈:᥇ ᤁᤴ ᤕᤧᤴᤏᤡᤴ ᥇᥍ ᤀᤰᤋᤥᤒᤖ ᥋᥈᥆ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

b 

᥈:᥇᥆ ᤁᤴ ᤕᤧᤴᤏᤡᤴ ᥇᥎ ᤍᤡᤛᤣᤶᤒᤖ ᥋᥈᥆ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

c 

᥈:᥇᥎ ᤁᤴ ᤕᤧᤴᤏᤡᤴ ᥇᥎ ᤍᤡᤛᤣᤶᤒᤖ ᥋᥈᥆ ᤏᤠᤈᤡᤖᤡ ᤋᤱᤒᤣ ᤋᤃᤡ ᤘᤕᤧ॥

d 

᥈:᥈᥉ ᤀᤣ᤺ᤵᤛᤠᤵ ᤕᤢᤰᤔᤏᤠᤒᤠ ᤛᤫᤠᤃᤣᤵ ᤑᤠ᤹ᤀᤡᤴ ᤜᤠᤱᤅᤡᤸᤗᤧ ᤁᤢᤕᤢᤰ ᤔᤡᤰᤛᤣ᤺ᤴᤗᤥ॥ ᤀᤣᤛ᤻ᤋᤖ ᥎:᥎

ᤈᤁᤖᤡᤕᤠ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤈᤁᤖᤡᤕᤠ᤺ᤸᤗᤧ ᤁᤢᤛᤠᤵᤐᤴᤏᤥ ᤏᤧᤳᤇᤡ ᤏᤡᤖᤡᤰ ᤗᤰᤜᤠ᤹ ᤐᤳ.

᥇) ᥇-᥎ ᤏᤠ᤺ᤳᤗᤠᤜᤠ᤹ᤀᤥ. ᤂᤧᤵᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤈᤁᤖᤡᤕᤠ᤺ᤸᤗᤧ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤗᤠᤶ ᤁᤧᤏᤢ᤺ᤱᤒᤠ ᤁᤧᤓᤧᤶᤒᤠ ᤕᤜᤢᤍᤠᤒᤠᤜᤠ᤹ᤖᤧ ᤗᤠᤃᤡ ᤛᤠᤵᤋᤢᤒᤠ ᤐᤠ᤺ᤴᤏᤡᤴ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡ ᥋᥈᥆-᥋᥇᥎ ᤌᤠᤖᤡᤰ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤐᤳ॥ ᤁᤴ ᤛᤧᤰᤂᤠ᤺ᤸᤗᤧ ᤔᤡᤰᤏᤡᤔᤠ ᤛᤢᤑᤥ ᤐᤠ᤺ᤴᤜᤠ᤹ᤀᤥ ᤐᤳ ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤕᤧᤰᤕᤰ ᤆᤢᤰᤐᤠ. ᤔᤠᤱᤜᤡᤶᤔᤡᤴ ᤁᤢᤛᤱ ᤔᤧᤈᤥᤃᤢᤒᤠ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤛᤢᤳᤌᤥ ᤆᤥᤃᤢᤛᤡᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤛᤧᤴᤗᤵᤍᤠᤱᤒᤠᤸᤗᤧ ᤁᤢᤕᤧᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤂᤢ ᤐᤠ᤺ᤳᤋᤢᤀᤠᤱ ᤐᤳᤗᤥ॥

᥈) ᥏-᥇᥊ ᤏᤠ᤺ᤳᤗᤠᤜᤠ᤹ᤀᤥ ᤗᤠᤈᤣ᤹ᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤀᤠᤱ ᤐᤳ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤠ ᤑᤠ᤹ᤀᤠᤱ ᤁᤢᤗᤠᤶ ᤀᤥᤔᤧᤵᤔᤏᤠᤒᤠ ᤛᤧᤴᤗᤵᤍᤠᤱᤒᤠᤴ ᤏᤢ ᤁᤢᤏᤢᤵᤔᤠ ᤕᤧᤴᤏᤥ ᤂᤠᤛᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤴ ᤗᤰᤜᤠ᤹ᤖᤧ ᤆᤧᤰᤂᤢ ᤐᤠ᤺ᤳᤋᤢᤀᤠᤱ ᤐᤳ॥ ᤁᤧᤖᤧᤰ ᤏᤡᤱᤔᤡᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤏᤠ᤺ᤴᤍᤢᤛᤡ᤹ ᤜᤧᤰᤁᤩᤠᤱ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤱ ᤐᤥᤱ᤹॥ ᤂᤧᤒᤩᤠᤱ ᤔᤏᤠᤜᤠ᤹ᤖᤧ ᤔᤠᤱᤛᤧᤘᤠ ᤔᤧᤈᤥᤃᤢᤒᤠ ᤔᤡᤱᤅᤡᤱᤃ ᤂᤢᤏᤧ᤹ ᤁᤢᤔᤡᤱᤅᤡᤴᤗᤰ ᤐᤥᤱᤗᤥ॥

ᤋᤠᤱᤒᤠ ᤌᤠᤔᤡᤱ

ᤛᤠᤶᤍᤡᤱ ᤏᤢ ᤏᤡᤱᤛᤠᤱ ᤆᤥ᤺ᤰᤔᤠ ᤀᤡᤱᤄᤱ ᥇:᥇–᥎:᥈᥉

ᤀᤡᤛᤪᤠᤀᤡᤗᤖᤧ ᤁᤢᤄᤡᤖᤡᤒᤠ ᤗᤠᤈᤣ᤹ᤜᤠ᤹ᤀᤥ ᤂᤠᤛᤧᤴ ᥏:᥇-᥎

ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤴᤏᤥ ᤁᤧᤒᤥᤱᤒᤠ ᤏᤢ᤹ᤔᤠᤍᤠᤔᤠ ᥏:᥏–᥇᥊:᥈᥇

ᤈᤁᤖᤡᤕᤠ᤺ᤸᤗᤧ ᤁᤢᤛᤠᤵᤐᤴ

ᤕᤜᤘᤣ ᤍᤠᤱᤒᤠᤀᤥ ᤏᤢ᤺ᤱᤔᤠ ᤀᤢᤘᤠ

᥇

ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣa ᤕᤧᤳᤇᤡᤃᤣ᤺ᤰᤐᤠ ᤗᤠᤀᤥb ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤀᤡᤍ᤻ᤍᤥᤖᤧᤸᤗᤧ ᤁᤢᤶᤔᤧᤴᤇᤠ᤹ ᤒᤣᤖᤣᤁᤩᤠᤜ᤺ᤸᤗᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤈᤁᤖᤡᤕᤠᤀᤥ ᤁᤧᤖᤧ-

᥈ “ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤘᤕᤧ॥

᥉ ᤁᤸᤗᤧᤆᤥᤃᤢᤸᤗᤧ ᤂᤧᤏᤧ᤹ ᤔᤏᤠᤜᤠ᤹ ᤔᤧᤳᤋᤧᤛᤧ᤹- ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ᤀᤥ ᤏᤢ᤺ᤰᤂᤧᤶ ᤋᤩᤧᤶᤔᤧ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤗᤧᤵᤔᤠᤱ ᤏᤢ᤺ᤱᤅᤠᤖᤥ॥’

᥊ “ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤜᤧᤰᤋᤱᤒᤠ ᤂᤡᤏᤡ᤹ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹. ᤋᤃᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ- ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- ‘ᤀᤠᤸᤗ ᤂᤡᤏᤡ᤹ ᤋᤠᤵᤑᤧ᤺ᤶᤒᤠ ᤛᤢᤳᤏᤠ ᤏᤢ ᤁᤢ᤹ᤀᤡᤓᤧᤶᤔᤠ ᤕᤧᤵᤗᤧᤰ ᤗᤠᤶᤒᤠ ᤏᤢ᤺ᤰᤂᤧᤶᤔᤧ᤹॥’ ᤁᤖ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴ ᤜᤧᤰᤁᤩᤠᤱ ᤀᤠᤱᤃᤠ᤹ ᤗᤧᤵᤔᤠᤱ ᤏᤡᤱᤘᤠ᤹ᤀᤣ ᤔᤧᤶᤒᤡᤖᤢᤴ.” ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥋ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤀᤠᤸᤗ ᤀᤠᤳᤋᤡ ᤔᤧᤘᤠ᤹ᤒᤣ᥅ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤌᤣ ᤂᤧᤱᤜᤠ᤹ ᤀᤠᤵᤑᤠᤸᤗᤧᤛᤠᤱ ᤔᤧᤜᤡᤱᤅᤠᤱ ᤔᤧᤘᤠ᤹ᤒᤡ᥅

᥌ ᤁᤖ ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠᤜᤠ᤹. ᤀᤠᤱᤃᤠ᤹ ᤀᤠᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤒᤠ ᤀᤠᤒᤠ᤺ᤴᤈᤠ᤺ᤰᤜᤠ᤹ ᤏᤢ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ᤖᤧ ᤌᤣ ᤂᤡᤏᤡ᤹ ᤐᤠᤎᤧᤒᤠᤜᤠ᤹ ᤔᤧᤃᤠ᤺ᤰᤋᤢᤛᤡᤴᤏᤠᤱ ᤔᤧᤘᤕᤧᤶᤒᤡ᥅

ᤂᤧᤒᤩᤠᤱ ᤗᤠᤕᤥᤗᤠᤶ ᤔᤧᤜᤡᤴᤍᤧᤀᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤛᤢᤳᤏᤠ ᤏᤢ ᤕᤧᤵᤗᤧᤰ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤌᤧᤔᤠ ᤔᤧᤵᤔᤠ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤕᤧ ᤂᤧᤴ ᤀᤠᤏᤡᤃᤧᤏᤢ ᤆᤥᤃᤢᤀᤠᤱ ᤘᤠ᤹ᤖᤥ॥”

ᤛᤡᤱᤒᤢᤱᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤘᤠ᤹ᤒᤠ ᤔᤏᤠ

᥍ ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤋᤱᤒᤣ ᤛᤣᤒᤠᤋ ᤔᤧᤵᤔᤏᤠᤒᤠ ᤌᤡᤒᤥᤱᤅᤠᤱ ᤌᤡᤰᤛᤡᤃᤣ᤺ᤰᤐᤠ ᤗᤠ᤺ᤸᤗᤧᤴ ᤏᤡᤒᤥᤱᤅᤠᤱ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤡᤍ᤻ᤍᤥᤖᤧ ᤁᤢᤶᤔᤧᤴᤇᤠ᤹. ᤒᤣᤖᤣᤁᤩᤠᤜᤖᤧ ᤁᤢᤛ᤻ᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤈᤁᤖᤡᤕᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤁᤧᤖᤧ॥

᥎ ᤀᤥᤔᤧᤳᤋᤣ᤹. ᤛᤧᤴᤍᤡᤰ ᤀᤠᤱᤃᤠ᤹ ᤀᤰᤋᤱᤒᤠ ᤛᤢᤑᤥ ᤏᤡᤛᤢᤱ. ᤀᤠᤱᤃᤠ᤹ ᤀᤠᤍᤃᤡ ᤔᤏᤠᤎᤡᤰᤗᤧ ᤜᤧ᤺ᤳᤋᤠᤱᤒᤠ ᤀᤴᤏᤡᤴ ᤕᤢᤰᤋᤢᤀᤠᤱ ᤘᤕᤧ॥ ᤂᤢᤏᤧ᤹ ᤐᤠᤰᤗᤢᤶᤗᤢᤶᤒᤠ ᤋᤧᤴᤏᤥᤒᤠ ᤌᤰᤔᤣ᤺ᤵᤐᤠ ᤗᤠᤀᤥ ᤁᤧᤓᤧᤰᤐᤠ ᤛᤡᤱᤒᤢᤱᤜᤠ᤹ᤖᤧ ᤁᤢᤗᤢᤶᤔᤥ ᤕᤧᤒᤧᤃᤖᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤗᤧᤵᤔᤠᤱ ᤜᤧ᤺ᤳᤁᤧᤗ᤹ᤒᤠ. ᤜᤧ᤺ᤳᤕᤱᤕᤱᤒᤠ ᤏᤢ ᤑᤃᤧᤖ᤹ᤒᤠ ᤀᤴᤜᤠ᤹ᤀᤠᤱ ᤔᤧᤘᤕᤧ॥

᥏ ᤀᤠᤱᤃᤠ᤹ ᤛᤣ᤺ᤴᤍᤥᤛᤢᤱ. “ᤀᤠᤍᤠᤱᤒᤣ. ᤁᤴᤜᤠ᤹ ᤌᤣᤛᤡ᥅”

ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤔᤠᤱᤗᤠᤀᤡᤱᤒᤧᤸᤗᤧ ᤏᤢᤃᤵ ᤐᤡᤖᤠᤱ. “ᤁᤴᤜᤠ᤹ ᤌᤣᤛᤡᤒᤣ ᤁᤧᤗ᤹ᤒᤠᤴ ᤀᤠᤱᤃᤠ᤹ ᤂᤧᤏᤧ᤹ ᤀᤥ᤺ᤴᤎᤠᤰᤏᤧ॥”

᥇᥆ ᤂᤧᤒᤩᤠᤱ ᤌᤰᤔᤣ᤺ᤵᤐᤠ ᤗᤠᤀᤥ ᤁᤧᤓᤧᤰᤐᤠ ᤛᤡᤱᤒᤢᤱᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤕᤧᤵᤐᤠᤃᤧᤈᤠᤒᤠ ᤔᤏᤠ᤺ᤸᤗᤧ ᤐᤠ᤺ᤳᤋᤢᤖ ᤔᤧᤳᤋᤠᤱ. “ᤕᤜᤘᤣ ᤍᤠᤱᤒᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤐᤣ᤺ᤰᤔᤠᤖᤧ ᤗᤠᤃᤡ ᤐᤠᤱᤄᤢᤛᤡᤒᤠᤜᤠ᤹ ᤁᤴ ᤀᤴᤃᤧᤕᤢᤰᤐᤠᤜᤠ᤹ᤀᤣᤖᤥ॥”

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤰᤔᤣ᤺ᤵᤐᤠ ᤗᤠᤀᤥ ᤁᤧᤓᤧᤰᤐᤠ ᤛᤡᤱᤒᤢᤱᤜᤠ᤹ᤖᤧ ᤁᤢᤗᤢᤶᤔᤥ ᤁᤧᤕᤧᤵᤐᤠᤃᤧᤈᤠᤒᤠ ᤔᤠᤱᤗᤠᤀᤡᤱᤒᤧᤴ ᤔᤧᤈᤧᤰᤋᤢ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤏᤡᤃᤧ ᤁᤧᤖᤧᤰ ᤐᤡᤛᤠᤱ ᤐᤣᤃᤡᤃᤧ. ᤜᤧᤰᤁᤩᤠᤱ ᤛᤧᤰᤂᤠᤀᤣ. ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤴ ᤐᤵᤐᤪᤠ᤹ᤔᤠ ᤏᤢ ᤌᤣᤀᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤁᤣ ᤏᤧᤛ᤻ᤛᤧᤒᤠ ᤏᤡᤛᤢᤶᤒᤧ॥”

᥇᥈ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤸᤗᤧ ᤐᤠ᤺ᤳᤋᤢ. “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤣ. ᤁᤴ ᤏᤢᤒᤥᤱ ᤋᤱᤒᤣ ᤌᤠᤖᤡᤰ ᤀᤠᤍᤠᤱᤒᤠ ᤕᤖᤢᤛᤗᤧᤔ ᤏᤢ ᤕᤜᤢᤍᤠ ᤐᤠᤱᤈᤢᤶᤜᤠ᤹ᤀᤥᤒᤠ ᤔᤏᤠᤜᤠ᤹ᤏᤢ ᤁᤧᤛᤡᤰ ᤐᤥᤃᤧᤀᤠᤱ ᤘᤠ᤹॥ ᤀᤠᤍᤠᤱᤒᤠᤖᤧ ᤀᤠᤓᤧᤸᤗᤧ ᤌᤠᤖᤡᤰ ᤂᤧᤱᤜᤠ᤹ ᤗᤢᤱᤔᤠ᤹ ᤁᤧᤴᤍᤢᤰᤋᤢᤛᤡᤴᤒᤠᤒᤣ᥅”

᥇᥉ ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤔᤠᤱᤗᤠᤀᤡᤱᤒᤧᤴ ᤕᤜᤘᤣ ᤍᤠᤱᤒᤧᤸᤗᤧ ᤀᤠ᤺ᤴᤇᤡᤱᤔᤠ ᤐᤠ᤺ᤴᤜᤠ᤹ ᤔᤧᤳᤋᤢ॥

᥇᥊ ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤋᤠ᤹ᤃᤧᤈᤧᤱᤒᤠᤖ ᤁᤧᤒᤵᤐᤠ ᤂᤧᤴ ᤔᤠᤱᤗᤠᤀᤡᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤏᤧ᤹ ᤁᤴ ᤐᤠ᤺ᤴᤏᤡᤴ ᤀᤢᤘᤠ ᤆᤥᤃᤧ᤹- ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤕᤖᤢᤛᤗᤧᤔ ᤏᤢ ᤛᤡᤕᤥᤏᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤏᤠᤜᤧᤴ.

᥇᥋ ᤁᤖ ᤁᤶᤒᤪᤠᤱ ᤁᤧᤀᤡ᤺ᤵᤐᤠᤀᤠᤱ ᤁᤧᤕᤢᤱᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤀᤠᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤐᤥᤃᤧᤀᤠᤱ ᤘᤠ᤹᥄ ᤀᤠᤱᤃᤠ᤹ᤃ ᤕᤖᤢᤛᤗᤧᤔ ᤜᤧᤰᤁᤩᤠᤱ ᤛᤡᤕᤥᤏᤧᤴᤏᤢ ᤀᤠᤈᤧ᤺ᤳᤇᤡᤰᤗᤰ ᤀᤠᤛᤠᤰᤁᤧᤴ ᤐᤥᤃᤧᤀᤠᤱ ᤘᤕᤠᤱ. ᤁᤖ ᤕᤖᤢᤛᤗᤧ᤺ᤶᤔᤡᤴ ᤁᤧᤓᤵᤐᤠ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧᤃ ᤀᤠᤱᤃᤠ᤹ ᤀᤡ᤺ᤳᤋᤢᤱᤒᤠᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤋᤢᤰᤂᤧ ᤔᤧᤈᤠ᤺ᤳᤋᤢᤛᤡ॥’

᥇᥌ “ᤂᤧᤸᤗᤧ ᤆᤥᤃᤢᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤀᤠᤱᤃᤠ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤡᤰ ᤕᤖᤢᤛᤗᤧ᤺ᤶᤔᤥ ᤏᤢ᤺ᤱᤅᤠᤖᤥ॥ ᤂᤧᤵᤔᤥ ᤀᤠᤱᤃᤠ᤹ ᤀᤠᤜᤡᤶᤔᤡᤴ ᤕᤠᤶᤔᤥ ᤔᤧᤈᤥᤃᤢ᤹॥ ᤕᤖᤢᤛᤗᤧᤔ ᤛᤡ᤺ᤰᤔᤠ ᤀᤡᤍᤠ᤺ᤰᤁᤧᤴ ᤂᤡᤱᤄᤡᤱᤒᤠ ᤐᤥᤱ᤹.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥇᥍ “ᤕᤠᤶᤔᤥ ᤀᤰᤂᤣ ᤐᤠ᤺ᤳᤋᤧ᤹ᤀᤠᤱ ᤀᤢᤘᤠ ᤆᤥᤃᤧ᤹- ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ ᤀᤠᤒᤠᤱᤈᤢᤶᤜᤠ᤹ ᤕᤠᤶᤔᤥ ᤏᤢ᤹ᤔᤠᤍᤠᤔᤠᤖᤧ ᤁᤢᤎᤡᤶ ᤐᤥ᤺ᤱᤅᤠᤱ ᤘᤧᤳ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤛᤡᤕᤥᤏᤧᤴ ᤕᤠᤶᤔᤥ ᤀᤠ᤺ᤴᤇᤡᤱᤔᤠ ᤐᤡᤖᤢ᤹. ᤂᤶᤓᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤛᤣᤃᤢᤖᤥ॥’”

ᤗᤡᤛᤡ ᤋᤠᤱᤜᤠ᤹ ᤏᤢ ᤗᤡᤛᤡ ᤑᤧᤴᤈᤣ᤹ ᤁᤧᤎᤰᤐᤠᤜᤠ᤹

᥇᥎ ᤂᤧᤒᤩᤠᤱ ᤀᤠᤱᤃᤠ᤹ ᤌᤠ᤺ᤱ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤀᤥᤔᤧᤳᤋᤧᤶᤔᤧ᤹. ᤂᤧᤵᤔᤥ ᤀᤠᤱᤃᤠ᤹ ᤀᤠᤍᤃᤡ ᤗᤡᤛᤡ ᤋᤠᤱᤜᤠ᤹ ᤐᤳᤇᤧ॥

᥇᥏ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠᤖ ᤁᤧᤒᤵᤐᤠ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤛᤣ᤺ᤴᤍᤥᤛᤢᤱ. “ᤁᤴᤜᤠ᤹ ᤌᤧᤔᤠᤒᤣ᥅”

ᤂᤢᤏᤧ᤹ ᤏᤢᤃᤵ ᤐᤡᤖᤠᤱ. “ᤀᤡᤛᤪᤠᤀᤡᤗ. ᤕᤜᤢᤍᤠ ᤏᤢ ᤕᤖᤢᤛᤗᤧ᤺ᤶᤔᤡᤴ ᤑᤢᤳᤇᤡᤱᤈᤩᤠᤱ ᤁᤧᤈᤥ᤺ᤰᤐᤠ ᤋᤠᤱᤜᤠ᤹ ᤀᤠᤶᤓᤠ ᤁᤴᤜᤠ᤹ᤖᤥ॥”

᥈᥆ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤗᤡᤛᤡ ᤑᤧᤴᤈᤣ᤹ ᤁᤧᤎᤰᤐᤠᤜᤠ᤹ ᤀᤥᤛᤣ᤺ᤴᤎᤠᤰᤋᤠᤱ॥

᥈᥇ ᤀᤠᤱᤃᤠ᤹ ᤛᤣ᤺ᤴᤍᤥᤛᤢᤱ. “ᤁᤴᤜᤠ᤹ ᤌᤣ ᤆᤥ᤺ᤰᤛᤧ ᤔᤧᤍᤠᤖ ᤔᤧᤒᤵᤐᤠᤒᤣ᥅”

ᤂᤢᤏᤧ᤹ ᤏᤢᤃᤵ ᤐᤡᤖᤠᤱ. “ᤗᤳᤇᤠ ᤔᤏᤠᤖᤧᤀᤠᤱ ᤌᤧᤃᤣ᤺ᤰ ᤑᤥ᤺ᤱᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ ᤕᤜᤢᤍᤠ᤺ᤴ ᤑᤢᤳᤇᤡᤱᤈᤩᤠᤱ ᤁᤧᤈᤥ᤺ᤰᤐᤠ ᤋᤠᤱᤜᤠ᤹ ᤜᤠᤒᤠ ᤁᤴᤜᤠ᤹ᤖᤥ. ᤁᤖ ᤑᤧᤴᤈᤣ᤹ ᤁᤧᤎᤰᤐᤠᤜᤠ᤹ᤃ ᤂᤧᤱᤜᤠ᤹ ᤕᤱᤔᤠ ᤛᤧᤵᤔᤠᤛᤡ. ᤜᤧᤰᤁᤩᤠᤱ ᤕᤜᤢᤍᤠ ᤗᤠᤈᤣ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤧᤵᤔᤥᤒᤠ ᤔᤏᤠᤜᤠ᤹ ᤑᤢᤳᤇᤡᤱᤈᤩᤠᤱ ᤁᤧᤈᤥ᤺ᤰᤐᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤋᤠᤱᤜᤠ᤹ ᤗᤠᤵᤑᤢᤔᤠ ᤐᤡᤔᤠᤛᤡᤖᤧ ᤗᤠᤃᤡ ᤔᤧᤍᤩᤧᤒᤠᤖᤥ॥”

a 

᥇:᥇ ᤐᤷᤛᤡᤕᤠᤒᤠ ᤍᤠᤖᤠ ᤜᤠᤱᤜᤡᤸᤗᤧ ᥋᥈᥆ ᤏᤠᤈᤡᤖᤡ ᤋᤱᤒᤣ ᤋᤃᤡ ᤜᤠᤱᤕᤢᤰ ᤆᤥᤃᤢᤀᤠᤱ ᤘᤕᤧ॥

b 

᥇:᥇ ᤕᤜᤢᤍᤡ ᤕᤧᤴᤏᤡ᤺ᤳᤋᤥ ᤕᤧᤳᤇᤡᤃᤣ᤺ᤰᤐᤠ ᤗᤠ᤺ᤴ ᤀᤰᤋᤥᤒᤖ ᤏᤢ ᤏᤥᤓᤣᤶᤒᤖ ᤗᤢᤶᤔᤥᤒᤠ ᤗᤠ ᤕᤠᤱᤄᤢ॥

ᤁᤢᤛᤡ᤺ᤰᤔᤠ ᤀᤡᤍᤠ᤺ᤰ ᤁᤧᤃᤵᤐᤠ ᤛᤢᤑᤥ

᥈

ᤂᤧᤒᤩᤠᤱ ᤀᤠᤱᤃᤠ᤹ ᤌᤠ᤺ᤱ ᤀᤥᤔᤧᤳᤋᤢᤱ ᤜᤧᤰᤁᤩᤠᤱ ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤀᤠᤍᤃᤡ ᤁᤢᤜᤢᤰᤁᤥ ᤁᤢᤛᤡ᤺ᤰᤔᤠ ᤀᤡᤍᤠ᤺ᤰ ᤁᤧᤃᤵᤐᤠ ᤗᤳᤇᤠ ᤔᤏᤠᤎᤡᤰ ᤘᤕᤧ॥

᥈ ᤀᤠᤱᤃᤠ᤹ ᤛᤣ᤺ᤴᤍᤥᤛᤢᤱ. “ᤀᤠᤍᤠᤱᤒᤠ ᤀᤠᤳᤋᤡ ᤁᤧᤒᤣ᤺ᤰᤗ ᤁᤧᤒᤵᤐᤠᤒᤣ᥅”

ᤂᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤕᤖᤢᤛᤗᤧ᤺ᤶᤔᤡᤴ ᤛᤡ᤺ᤰᤔᤠᤖᤧ ᤗᤠᤃᤡ ᤐᤣ᤺ᤰᤁᤠᤒᤠ. ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤏᤢ ᤁᤢᤓᤧᤖᤧ᤺ᤴ ᤀᤠᤰᤂᤧᤴ ᤏᤧᤀᤡ ᤑᤠ᤹ᤀᤠᤱ ᤀᤥᤔᤧᤵᤔᤠᤖᤧ ᤗᤠᤃᤡ ᤐᤣ᤺ᤰᤁᤠᤖ ᤐᤳᤋᤠ॥”

᥉ ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠᤖ ᤁᤧᤒᤵᤐᤠ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤌᤠᤛᤡᤱᤒᤣ. ᤜᤧᤰᤁᤩᤠᤱ ᤘᤣ᤹ ᤔᤠᤱᤗᤠᤀᤡᤱᤒᤧᤴ ᤂᤢᤏᤧ᤹ ᤁᤢᤍᤢᤶᤛᤧ ᤋᤩᤧ.

᥊ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤠᤱ. “ᤗᤥ᤺ᤰᤋᤧ᤹ᤖ ᤐᤣᤃᤧ᤹ᤀᤠᤱ ᤂᤧᤴ ᤌᤠᤱᤒᤧᤴ ᤔᤏᤠᤴ ᤔᤧᤳᤋᤧ᤹. ᤔᤏᤠᤜᤠ᤹ ᤏᤢ ᤌᤰᤛᤠᤜᤠ᤹ ᤕᤖᤡᤰ ᤂᤠᤏᤡ᤺ᤳ ᤔᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤕᤖᤢᤛᤗᤧ᤺ᤶᤔᤡᤴ ᤗᤢᤱᤎᤠᤰ ᤔᤧ᤺ᤴᤏᤣᤒᤠ ᤕᤧᤰᤕᤰ ᤐᤥᤱ᤹॥

᥋ ᤜᤧᤰᤁᤩᤠᤱ ‘ᤀᤠᤱᤃᤠ᤹ ᤀᤠᤵᤑᤣᤰ ᤂᤧᤴ ᤁᤧᤖᤧᤰ ᤐᤡᤛᤠᤱ ᤔᤡᤎᤢᤱ ᤔᤡᤖᤠ᤺ᤰᤗᤧᤴ ᤗᤢᤱᤎᤠᤰ ᤐᤥ᤺ᤱᤅᤠᤖᤥ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤔᤡᤔᤡᤍᤡᤱ ᤀᤠᤱᤃᤠ᤹ᤀᤣ ᤐᤥ᤺ᤱᤅᤠᤖᤥ.’ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥”

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠᤜᤠ᤹ ᤏᤢ᤺ᤱᤔᤠᤍᤠᤔᤠ ᤐᤣᤗᤡ

᥌ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤋᤩᤧᤶᤔᤧ᤹ᤀᤥ᥄ ᤋᤩᤧᤶᤔᤧ᤹ᤀᤥ᥄ ᤌᤠᤱᤃᤧᤳ ᤐᤡᤛᤠᤱᤒᤠ ᤗᤠᤈᤣ᤹ᤗᤠᤶ ᤂᤧᤳᤋᤠᤛᤡᤶᤔᤧ᤹ᤀᤠᤱ ᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤋᤠᤱᤛᤠᤱᤒᤥᤒᤠ ᤁᤧᤖᤧᤰ ᤐᤡᤛᤠᤱ ᤛᤢᤖᤡ᤺ᤳ ᤁᤣᤈᤱᤅᤥ ᤑᤢᤳᤇᤡᤈᤩᤠ᤺ᤱ ᤛᤧᤏᤡᤱᤍᤣᤏᤡᤱᤅᤠᤱ ᤘᤠ᤹॥

᥍ ᤛᤡᤕᤥᤏᤀᤣ. ᤋᤩᤧ᤹ᤀᤥ᥄ ᤒᤣᤒᤡᤗᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤏᤢ ᤁᤧᤕᤢᤱᤒᤠᤜᤠ᤹ ᤂᤧᤳᤋᤠᤛᤡᤶᤔᤧ᤹ᤀᤠᤱ ᤋᤩᤧᤶᤔᤧ᤹ᤀᤥ.” ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ॥

᥎ ᤌᤣᤀᤠᤱᤓᤧᤸᤗᤧ. ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤠᤱᤅᤠᤱ ᤐᤠᤱᤄᤠᤱᤅᤠᤱ ᤀᤣᤃᤠᤱ ᤀᤠᤳᤋᤡᤴᤜᤠ᤹ᤖᤧ ᤂᤡᤏᤡ᤹ ᤁᤧᤶᤏᤠᤵᤋᤡ ᤁᤧᤶᤜᤡᤵᤋᤡ᤹. ᤂᤢᤏᤧ᤹ ᤐᤠ᤺ᤳᤋᤢ᤹. “ᤌᤣᤀᤠᤱᤓᤧᤸᤗᤧ ᤜᤠ᤺ᤳᤗᤧ ᤂᤡᤏᤡ᤹ ᤁᤧᤛᤢᤛᤡ᤹ ᤂᤧᤸᤗᤧ ᤀᤠᤱᤃᤠ᤹ ᤀᤠᤔᤡᤰᤜᤠᤱᤔᤧᤴ ᤛᤢᤛᤢ᤹॥

᥏ ᤛᤧᤰᤂᤠᤀᤣ ᤀᤠᤱᤃᤠ᤹ ᤀᤠᤜᤢᤰᤁᤡᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤛᤠ᤺ᤵᤛᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤔᤧᤏᤠ᤺ᤳᤋᤢᤛᤡ᤹.” ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥ ᤂᤧᤒᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤐᤠᤱᤄᤠᤱᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥆ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤛᤠ᤹ᤖᤡᤰ ᤀ᤺ᤰᤋᤧ᤹ᤀᤥ ᤜᤧᤰᤁᤩᤠᤱ ᤛ᤺ᤳᤋᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤢᤀᤠᤖ ᤐᤳᤋᤠ. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤘᤠ᤹ᤀᤠ.

᥇᥇ ᤂᤧᤴ ᤕᤧᤴᤏᤥ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤑᤢᤱᤛᤡᤱᤛᤧ ᤔᤧᤍᤠᤖᤥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥᤱ᤹॥

“ᤀᤠᤱᤃᤠ᤹ ᤂᤡᤏᤡ᤹ ᤗᤢᤶᤔᤥ ᤘᤠ᤹ᤀᤠ ᤜᤧᤰᤁᤩᤠᤱ ᤀᤠᤱᤃᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠᤱᤄᤠᤱᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ᤹॥

᥇᥈ ᤕᤜᤘᤣ ᤍᤠᤱᤒᤧᤸᤗᤧ ᤛᤣᤛᤣ ᤗᤠᤈᤣ᤹ᤀᤥ ᤕᤜᤢᤍᤠ᤺ᤴ ᤀᤠᤵᤑᤣᤰ ᤁᤢᤗᤰ ᤆᤥᤃᤢᤀᤠᤱ ᤕᤢᤰ ᤆᤥᤃᤢ᤹. ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤛᤣᤃᤢ᤹॥

᥇᥉ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤛᤣ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤛᤫᤠ᤺ᤳ ᤘᤕᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤛᤣᤛᤣ ᤕᤢᤱᤍᤧᤴᤏᤥᤗᤠᤶ ᤋᤠᤖ ᤐᤳᤗᤥ॥”

ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤏᤡᤎᤠᤒᤧᤒᤠ ᤛᤢᤑᤥ

᥉

ᤂᤧᤒᤩᤠᤱ ᤔᤠᤱᤗᤠᤀᤡᤱᤒᤧᤸᤗᤧ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤁᤢᤍᤃᤡ ᤕᤧᤒᤧᤃᤖᤧᤒᤠ ᤀᤥ᤺ᤴᤎᤠᤰᤋᤠᤱ॥ ᤕᤜᤥᤛᤢ᤺ᤴ ᤀᤵᤔᤠᤖᤧ ᤗᤠᤃᤡ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤈᤢᤰᤘᤠ ᤗᤧᤵᤔᤠᤱ ᤔᤠᤑᤧᤴᤛᤠᤶᤔᤡᤴ ᤕᤧᤒᤧᤃᤖᤧ॥

᥈ ᤕᤜᤘᤣ ᤍᤠᤱᤒᤧᤸᤗᤧ ᤔᤠᤑᤧᤴᤛᤠᤶᤔᤡᤴ ᤔᤧᤳᤋᤢ. “ᤔᤠᤑᤧᤴᤛᤠᤶᤔᤣ. ᤕᤖᤢᤛᤗᤧ᤺ᤶᤔᤡᤴ ᤁᤧᤛᤣ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤁᤧᤓᤧ᤺ᤰᤗᤖᤥ᥄ ᤌᤣ ᤁᤴ ᤔᤏᤠᤴ ᤔᤡᤀᤥᤗᤠᤶ ᤗ᤺ᤵᤔᤏᤠᤒᤠ ᤔᤡᤎᤰᤐᤢ ᤔᤣ᤺ᤴᤏᤠᤱᤒᤡ᥅”

᥉ ᤀᤠᤸᤗ ᤕᤜᤥᤛᤢ᤺ᤴ ᤆᤠᤜᤡ᤺ᤴ ᤔᤰᤘᤠ᤹ ᤀᤡᤛᤣ᤺ᤱᤒᤠ ᤆᤠᤱ ᤆᤠᤰᤂᤢᤀᤠᤱ ᤔᤠᤱᤗᤠᤀᤡᤱᤒᤧᤸᤗᤧ ᤁᤢᤍᤃᤡ ᤕᤧᤒᤧᤃᤖᤧ॥

᥊ ᤂᤧᤒᤩᤠᤱ ᤂᤧᤴ ᤔᤠᤱᤗᤠᤀᤡᤱᤒᤧᤸᤗᤧ ᤂᤢᤏᤧ᤹ ᤁᤢᤍᤃᤡ ᤁᤧᤕᤧᤵᤐᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤸᤗᤧ ᤔᤰᤘᤠ ᤀᤡᤛᤣ᤺ᤱᤒᤠ ᤁᤢᤈᤠᤱᤅᤡᤴ ᤑᤧᤴᤍᤧᤶ ᤐᤡᤖᤧᤶᤔᤧ᤹॥” ᤂᤶᤓᤩᤠᤱ ᤂᤧᤸᤗᤧ ᤕᤜᤥᤛᤢ᤺ᤴ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤂᤧᤏᤧ᤹ ᤁᤧᤗᤠᤕᤥᤴ ᤂᤧᤳᤋᤢᤱ ᤐᤡᤏᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤧ᤹ ᤀᤡᤔᤧᤸᤗᤢᤱᤒᤠ ᤆᤠᤱᤜᤠ᤹ ᤆᤠᤰᤏᤧᤀᤠᤱ ᤘᤠ᤹॥”

᥋ ᤂᤧᤒᤩᤠᤱ ᤀᤠᤱᤃᤠ᤹ ᤔᤧᤳᤋᤢᤱ. “ᤕᤜᤥᤛᤢ᤺ᤸᤗᤧ ᤁᤢᤎᤧᤃᤣ᤺ᤰᤐᤥ ᤛᤢᤳᤌᤥ ᤐᤠᤃᤠᤖᤡ ᤂᤢ᤺ᤰᤋᤧᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤗᤳᤇᤠ ᤛᤢᤳᤌᤥ ᤐᤠᤃᤠᤖᤡ ᤔᤧᤄᤢ᤺ᤰᤋᤢᤀᤠᤱ ᤆᤠᤱ ᤔᤧᤈᤠᤰᤋᤢ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤏᤡ᤺ᤳᤋᤠᤱ ᤕᤧᤒᤧᤃᤖᤧ॥

᥌ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤕᤜᤥᤛᤢ᤺ᤴ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤖᤢ-

᥍ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤂᤧᤏᤧ᤹ ᤀᤠᤱᤃᤠ᤹ ᤀᤠᤗᤠᤶᤔᤥ ᤗᤠᤱᤃᤧᤄᤣ᤺ᤰ ᤜᤧᤰᤁᤩᤠᤱ ᤂᤧᤏᤧ᤹ ᤆᤥ᤺ᤰᤔᤠ ᤁᤧᤒᤥड᤻ᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤏᤣᤓᤃᤪ. ᤂᤧᤏᤧ᤹ ᤀᤠᤱᤃᤠ᤹ ᤀᤠᤜᤡᤶ ᤀᤥᤃᤧᤔᤧᤵᤐᤠ ᤏᤢ ᤀᤠᤱᤃᤠ᤹ ᤀᤠᤗᤰᤂᤢᤶᤔᤡᤴ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤧᤒᤥᤱ᤹. ᤜᤧᤰᤁᤩᤠᤱ ᤁᤵᤔᤥ ᤁᤴ ᤁᤧᤕᤧᤵᤐᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤀᤠᤱᤃᤠ᤹ ᤂᤧᤏᤧ᤹ ᤗᤳᤇᤠ ᤋᤠᤰᤑᤠ ᤐᤡᤏᤧᤖᤥ॥

᥎ “‘ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢᤀᤣ᥄ ᤂᤧᤏᤧ᤹ ᤏᤢ ᤁᤧᤍᤃᤡ ᤁᤧᤕᤢᤱᤒᤠ ᤁᤧᤴᤍᤣ᤺ᤱᤒᤠᤜᤠ᤹ᤀᤣ ᤋᤠ᤺ᤴᤍᤡᤒᤠ ᤔᤡᤰᤛᤣ᤺ᤴᤏᤡᤱᤗᤥ॥ ᤁᤢᤒᤥᤖᤠᤰ ᤔᤧᤵᤔᤏᤠᤒᤠ ᤀᤠᤛᤧᤘᤠᤖᤥᤒᤧᤴ ᤀᤠᤱᤃᤠ᤹ ᤋᤠᤖᤢᤱᤗᤥ॥

᥏ ᤀᤥᤔᤧᤳᤋᤧᤶᤔᤧ᤹. ᤕᤜᤥᤛᤢ᤺ᤸᤗᤧ ᤁᤢᤍᤃᤡ ᤀᤠᤱᤃᤠ᤹ ᤕᤧᤵᤛᤢᤱᤒᤠ ᤗᤢᤱᤅᤡᤴ᥄ ᤂᤧᤵᤔᤥ ᤏᤢᤛᤡ ᤁᤢᤔᤡᤰ ᤐᤳ. ᤜᤧᤰᤁᤩᤠᤱ ᤂᤧᤵᤔᤥ ᤀᤠᤱᤃᤠ᤹ᤀᤣ ᤁᤢᤓᤠ ᤛᤰᤛᤣ᤹ᤜᤠ᤹ ᤗᤰᤋᤢᤱ᤹. ᤂᤶᤓᤩᤠᤱ ᤌᤡᤰᤕᤠ᤺ᤴᤗᤧ ᤁᤴ ᤗᤠᤈᤣ᤹ᤀᤥᤒᤠ ᤗᤠᤕᤥᤴ ᤂᤧᤳᤋᤢᤱᤍᤣᤛᤢᤱ᤹॥

᥇᥆ ᤂᤧᤸᤗᤧ ᤕᤠ᤺ᤴᤍᤡᤰ ᤂᤡᤏᤡ᤹ ᤁᤧᤖᤧᤰᤗᤧ ᤂᤡᤏᤡ᤹ ᤜᤡᤶᤒᤣᤛᤠᤱᤒᤧᤴ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵ ᤛᤡᤃᤠᤱ ᤏᤢ ᤐ᤺ᤳᤇᤣᤸᤗᤧ ᤁᤢᤒᤢᤱ ᤛᤡᤃᤠᤱ ᤕᤢᤱᤔᤠᤖᤧ ᤗᤠᤃᤡ ᤁᤧᤀᤢ᤺ᤳᤋᤢᤶ᤹.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤖᤥ॥”

ᤇᤰᤁᤱ ᤏᤢ ᤏᤧᤳᤇᤡ ᤆᤤᤋᤢᤏ ᤛᤡᤱᤒᤢᤱ

᥊

ᤂᤧᤒᤩᤠᤱ ᤁᤢᤓᤠ ᤔᤏᤠᤴ ᤔᤡᤰᤕᤢᤔᤥᤗᤠᤶ ᤋᤠᤍᤠᤵ ᤗ᤹ᤖᤡᤰ ᤑᤥ᤺ᤱᤔᤏᤠᤒᤠ ᤜᤧᤰᤁᤣ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤕᤠᤶᤔᤥ ᤋᤩᤧᤀᤠᤱ ᤛᤥᤛᤠᤱ॥

᥈ ᤂᤢᤏᤧ᤹ ᤛᤣ᤺ᤴᤍᤥᤛᤠᤱ. “ᤂᤧᤏᤧ᤹ ᤌᤣ᤺ᤴ ᤁᤧᤏᤡᤛᤢ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤁᤢᤛᤶᤔᤥ ᤏᤡ᤺ᤱᤃᤣ᤹ ᤕᤢᤱᤔᤠ ᤗᤳᤇᤠ ᤕᤶᤒᤠ ᤂᤥᤷᤕᤠ ᤁᤧᤒᤵᤐᤠ ᤛᤠᤶᤔᤩᤠᤱ ᤀᤡᤛᤣ᤺ᤱᤒᤠ ᤇᤰᤁᤱ ᤌᤡᤰ ᤏᤡᤛᤢᤱ᤹॥ ᤂᤧᤸᤗᤧ ᤁᤢᤛᤶᤔᤥ ᤏᤢᤛᤡ ᤛᤧᤔᤡᤜᤠ᤹ ᤐᤳ. ᤜᤧᤰᤁᤩᤠᤱ ᤁᤢᤛᤶᤔᤥ ᤁᤧᤒᤵᤐᤠ ᤛᤧᤔᤡ ᤌᤵᤔᤣ ᤏᤢᤛᤡ ᤋ᤺ᤱᤃᤪᤣ ᤑᤶᤔᤠ ᤆᤰᤛᤡᤱᤅᤠᤱ ᤐᤳ॥

᥉ ᤛᤧᤔᤡ ᤜᤠ᤺ᤶᤔᤠ ᤇᤰᤁᤱᤅᤡᤸᤗᤧ ᤁᤢᤒᤣᤛᤠᤱ ᤆᤤᤋᤢᤴ ᤛᤡᤱᤒᤢᤱ ᤏᤧᤳᤇᤡᤀᤠᤱ ᤕᤢᤱ᤹. ᤂᤥᤷᤕᤠ᤺ᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤗᤳᤇᤠ ᤏᤢ ᤘᤣ᤹ᤀᤡᤴ ᤁᤢᤓᤧᤴᤇᤠᤱ ᤗᤧᤵᤔᤠᤱ ᤕᤢᤱ᤹॥”

᥊ ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤛᤣ᤺ᤴᤍᤥᤛᤢᤱ. “ᤀᤠᤍᤠᤱᤒᤣ. ᤁᤴᤜᤠ᤹ ᤌᤧᤔᤠᤒᤣ᥅”

᥋ ᤂᤢᤏᤧ᤹ ᤏᤢᤃᤵ ᤐᤡᤖᤠᤱ. “ᤁᤴᤜᤠ᤹ ᤌᤧᤔᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤴᤒᤡ᥅”

ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤀᤠᤜᤠ᤹. ᤀᤠᤱᤃᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤠᤴ ᤀᤠᤍᤠᤱᤒᤣ॥”

᥌ ᤁᤸᤗᤧᤆᤥᤃᤢᤸᤗᤧ ᤂᤢᤏᤧ᤹ ᤔᤧᤳᤋᤠᤱ. “ᤕᤖᤢᤒᤠᤒᤣᤗᤖᤧ ᤁᤢᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤁᤴ ᤘᤠ᤹- ‘ᤌᤢᤶᤔᤧᤸᤗᤧᤀᤠᤱ ᤔᤧ᤺ᤴ ᤔᤢᤰᤛᤠᤶᤔᤡᤸᤗᤧᤀᤠᤱ ᤔᤧ᤺ᤴ. ᤁᤖ ᤀᤠᤱᤃᤠ᤹ ᤀᤠᤕᤠᤶᤛᤠᤶᤔᤡᤸᤗᤧ.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥍ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤜᤧᤰᤋᤱᤒᤠ ᤐᤕᤶ ᤕᤶᤒᤠ ᤕᤠᤵᤔᤡ ᤁᤧᤜᤶᤒᤠ ᤐᤠ᤺ᤴᤜᤠ᤹ ᤌᤧᤔᤠᤀᤠᤱᤒᤣ᥅ ᤕᤖᤢᤒᤠᤒᤣᤗᤖᤧ ᤁᤢᤍᤃᤡ ᤂᤧᤏᤧ᤹ ᤗᤧᤵᤐᤧᤵᤐᤠ ᤁᤧᤒᤥ᤺ᤱ᤹॥ ᤜᤧᤰᤁᤩᤠᤱ ᤔᤏᤠᤜᤠ᤹ ᤔᤧᤛ᤺ᤳᤋᤠᤱ ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤖ. ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤐᤡᤖᤢᤖ᥄’” ᤋᤡᤕᤠᤜᤠ ᤔᤧᤗ᤹ᤖ ᤔᤧᤀ᤺ᤰᤁᤡᤸᤗᤧ ᤂᤢᤏᤧ᤹ ᤁᤢᤶᤔᤠᤗᤢᤱᤅᤡᤴ ᤕᤢᤰᤂᤢ᤹॥

᥎ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥏ “ᤁᤴ ᤔᤠᤱᤜᤡᤶᤔᤡᤸᤗᤧ ᤁᤢᤕᤢᤰᤏᤠ᤺ᤴ ᤕᤖᤢᤒᤠᤒᤣᤗᤖᤧ ᤁᤢᤜᤢᤰᤁᤡᤸᤗᤧ ᤕᤢᤰᤂᤢᤀᤠᤱ ᤕᤢᤱ᤹. ᤂᤢᤏᤧ᤹ ᤁᤢᤜᤢᤰᤁᤡᤸᤗᤧ ᤂᤧᤴ ᤆᤥᤃᤢ ᤛᤢᤖᤢ᤹॥” ᤂᤧᤒᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤐᤠᤱᤄᤠᤱᤒᤠ ᤑᤠ᤹ᤀᤠᤱ ᤂᤧᤏᤧ᤹ ᤏᤡᤱᤘᤠ᤹ ᤁᤧᤄᤥᤛᤢ᤹॥

᥇᥆ ᤔᤠᤱᤜᤡᤶ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤆᤒᤧ᤺ᤳᤇᤡᤰᤗᤰ ᤐᤥ᤺ᤱᤅᤡᤸᤗᤧ ᤔᤏᤠᤜᤠ᤹ ᤂᤢᤴᤇᤡ᤹ ᤛᤡᤰᤂᤧᤱ ᤁᤖ ᤕᤖᤢᤒᤠᤒᤣᤗᤖᤧ ᤁᤢᤜᤢᤰᤁᤥ ᤁᤢᤛᤡ᤺ᤰᤔᤠ ᤂᤡ᤺ᤴ ᤔᤧᤏᤡᤛᤢᤸᤗᤧ ᤂᤧᤱᤜᤠ᤹ ᤔᤧᤛ᤺ᤳ॥

ᤔᤠᤱᤗᤠᤀᤡᤱᤒᤧᤸᤗᤧ ᤔᤧᤳᤋᤠᤱ. “ᤁᤴ ᤏᤢᤛᤡ ᤛᤧᤔᤡᤜᤠ᤹ ᤆᤠᤜᤡ᤺ᤴ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤗᤥ. ᤂᤧᤴ ᤔᤡᤰᤜᤠ᤹ᤖᤧ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥᤔᤧᤔᤧᤳᤋᤢᤀᤠᤱ ᤐᤳᤗᤥ॥”

᥇᥇ ᤂᤧᤒᤩᤠᤱ ᤀᤠᤱᤃᤠ᤹ ᤔᤠᤱᤗᤠᤀᤡᤱᤒᤧᤴ ᤛᤣ᤺ᤴᤍᤥᤛᤢᤱ. “ᤁᤴ ᤛᤧᤔᤡ ᤕᤢᤱᤍᤧᤴ ᤇᤰᤁᤱᤅᤡᤸᤗᤧ ᤆᤢᤰᤘᤠ ᤏᤢ ᤑᤧᤱᤘᤠ ᤗᤧᤵᤔᤠᤱ ᤁᤧᤕᤢᤱᤒᤠ ᤁᤴ ᤏᤧᤳᤇᤡ ᤆᤤᤋᤢᤏ ᤛᤡᤱᤒᤢᤱᤜᤠ᤹ ᤆᤠᤜᤡ᤺ᤴ ᤌᤣᤒᤣ᥅”

᥇᥈ ᤕᤠᤶᤔᤥ ᤂᤢᤏᤧ᤹ ᤛᤣ᤺ᤴᤍᤥᤛᤢᤱ. “ᤏᤧᤳᤇᤡ ᤛᤠᤶᤔᤩᤠᤱ ᤁᤢᤜᤥ᤺ᤴᤍᤪᤠᤗᤠᤶ ᤏᤡ᤺ᤱᤃᤣ᤹ ᤁᤧᤒᤣ᤺ᤰᤐᤠ ᤏᤧᤳᤇᤡ ᤆᤤᤋᤢᤏᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤖᤧ ᤁᤢᤒᤣ ᤌᤣᤃ᥅”

᥇᥉ ᤂᤢᤏᤧ᤹ ᤏᤢᤃᤵ ᤐᤡᤖᤠᤱ. “ᤁᤴᤜᤠ᤹ ᤌᤣᤒᤣ ᤑᤠ᤹ᤀᤠᤱ ᤂᤧᤏᤧ᤹ ᤁᤢᤛᤡᤱ ᤁᤧᤴᤏᤡᤋᤢᤶᤒᤡ᥅”

ᤀᤠᤱᤃᤠ᤹ ᤔᤧᤳᤋᤢᤱ. “ᤀᤠᤜᤠ᤹. ᤁᤢᤛᤡᤱ ᤔᤧᤏᤡ᤺ᤳᤋᤠᤴ. ᤀᤠᤍᤠᤱᤒᤣ॥”

᥇᥊ ᤂᤧᤶᤒᤩᤠᤱ ᤂᤢᤏᤧ᤹ ᤔᤧᤳᤋᤠᤱ. “ᤁᤴ ᤏᤧᤳᤇᤡ ᤆᤠᤜᤡ᤺ᤴ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤛᤧᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤔᤠᤱᤌᤥ᤺ᤰᤏᤠ ᤁᤧᤒᤥᤱᤒᤠᤛᤡᤖᤥ॥”

ᤁᤧᤒᤧᤒᤠᤖ ᤁᤧᤒᤵᤐᤠ ᤛᤠᤵᤗᤠᤌ᤺ᤱᤔᤠᤴ ᤏᤡᤎᤠᤒᤧᤒᤠ ᤛᤢᤑᤥ

᥋

ᤂᤧᤒᤩᤠᤱ ᤀᤠᤱᤃᤠ᤹ ᤕᤠᤶᤔᤥ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤁᤧᤒᤧᤒᤠᤖ ᤁᤧᤒᤵᤐᤠ ᤗᤳᤇᤠ ᤛᤠᤵᤗᤠᤌ᤺ᤱᤔᤠᤎᤡᤰ ᤐᤳᤇᤧ॥

᥈ ᤂᤢᤏᤧ᤹ ᤛᤣ᤺ᤴᤍᤥᤛᤠᤱ. “ᤂᤧᤏᤧ᤹ ᤌᤣ ᤁᤧᤏᤡᤛᤢᤖ ᤁᤧᤒᤳ᥅” ᤀᤠᤱᤃᤠ᤹ ᤏᤢᤃᤵ ᤐᤡᤖᤢᤱ. “ᤏᤡᤒᤥᤱ ᤜᤢᤰᤛᤡ᤺ᤰ ᤁᤣ᤺ᤶᤒᤠ ᤁᤢᤗᤠᤶᤋᤡ ᤏᤢ ᤌᤡᤒᤥᤱ ᤜᤢᤰᤛᤡ᤺ᤰ ᤁᤢᤓᤧᤖᤧᤒᤠ ᤁᤧᤒᤧᤒᤠᤖ ᤁᤧᤒᤵᤐᤠ ᤛᤠᤵᤗᤠᤌ᤺ᤱᤔᤠᤎᤡᤰ ᤀᤠᤱᤃᤠ᤹ ᤏᤡᤛᤢᤱ᤹॥”

᥉ ᤂᤧᤒᤩᤠᤱ ᤂᤢᤏᤧ᤹ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴ ᤛᤠᤵᤗᤠᤌ᤺ᤱᤔᤥ ᤗᤠᤈᤣ᤹ᤀᤥ ᤁᤧᤖᤧᤰ ᤌᤠᤔᤠ ᤁᤧᤀᤡ᤺ᤵᤐᤠ ᤛᤠᤰᤔᤢᤖᤠ ᤔᤠᤱᤍᤣ᤺ᤴ ᤐᤳ. ᤌᤣᤀᤠᤱᤓᤧᤸᤗᤧ ᤁᤸᤗᤧ ᤌᤡᤰᤏᤠᤜᤠᤱ ᤐᤡᤛᤠᤱ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤂᤢ᤺ᤴᤍᤪᤡᤰᤐᤠᤜᤠ᤹ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡ᤹. ᤜᤧᤰᤁᤩᤠᤱ ᤘᤣ᤹ ᤗᤧᤵᤔᤠᤱ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤗᤧᤰ ᤔᤠᤱᤃᤧᤜᤧᤰᤛᤡᤱᤒᤠᤜᤠ᤹ ᤂᤰᤐᤧᤳ ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡ᤹॥

᥊ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹. ‘ᤀᤠᤱᤃᤠ᤹ ᤛᤠᤰᤔᤢᤖᤠ ᤔᤠᤱᤍᤣ ᤐᤠᤱᤄᤢᤱ ᤋᤠᤛᤢᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤂᤢ᤺ᤴᤍᤪᤡᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤏᤢ ᤀᤠᤔᤡᤱᤅᤥ ᤀᤡᤱᤗᤧᤰ ᤔᤠᤱᤃᤧᤜᤧᤰᤛᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤂᤧᤴ ᤗᤠ᤺ᤳ. ᤂᤶᤓᤩᤠᤱ ᤜᤡᤶᤔᤥ ᤂᤧᤴ ᤕᤠᤰᤁᤠᤱ ᤂᤧᤸᤗᤧ ᤂᤧᤵᤔᤥᤒᤠ ᤛᤡᤱ ᤏᤢ ᤗᤢᤱᤜᤠ᤹ ᤏᤧᤵᤔᤠᤱ ᤂᤠᤵᤐᤢᤌᤩᤱ ᤆᤥᤃᤢᤍᤣᤛᤢᤖᤥ॥’”

ᤛᤠᤵᤐᤥᤀᤥ ᤗᤳᤇᤠ ᤔᤧᤴᤇᤢᤔᤠ ᤕᤠᤃᤧᤒᤠ ᤛᤢᤑᤥ

᥋ ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤋᤠ᤹ᤃᤧᤈᤧᤱᤒᤠ ᤔᤠᤱᤗᤠᤀᤡᤱᤒᤧᤴ ᤋᤃᤡ ᤑᤧᤖᤧᤀᤠᤱ ᤔᤧᤳᤋᤠᤱ. “ᤌᤥ ᤀᤥᤔᤧᤳᤋᤧ᤹. ᤂᤧᤵᤔᤥ ᤌᤧᤔᤠᤀᤡ ᤏᤡᤎᤠ᤺ᤵᤗ ᤐᤳ॥”

᥌ ᤂᤧᤒᤩᤠᤱ ᤀᤠᤱᤃᤠ᤹ ᤛᤣ᤺ᤴᤍᤥᤛᤢᤱ. “ᤂᤧᤴ ᤌᤣᤒᤣ᥅”

ᤜᤧᤰᤁᤩᤠᤱ ᤂᤢᤏᤧ᤹ ᤏᤢᤃᤵ ᤐᤡᤖᤠᤱ. “ᤂᤧᤱᤃ ᤗᤳᤇᤠ ᤁᤢᤛᤡ᤺ᤰᤔᤠ ᤛᤠᤵᤐᤥᤖᤥ॥ ᤗᤠᤈᤣ᤹ ᤁᤧᤖᤧᤰ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤜᤠᤒᤠ ᤁᤴᤗᤥ॥”

᥍ ᤂᤡᤔᤥ ᤔᤠᤰᤗᤢᤶᤒᤠ ᤁᤢᤛᤢ᤺ᤵᤏᤠ᤺ᤴ ᤌᤠ᤺ᤱ ᤜᤸᤗᤧᤰ ᤔᤧᤜᤴᤍᤢ. ᤜᤧᤰᤁᤩᤠᤱ ᤛᤠᤵᤐᤥᤀᤥ ᤔᤧᤴᤇᤢᤔᤠᤎᤡᤰ ᤕᤢᤅᤧᤃᤖᤧᤒᤠ ᤏᤡᤛᤢᤱ॥

᥎ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤧᤸᤗᤧ ᤐᤠ᤺ᤳᤋᤢ. “ᤁᤴ ᤑᤧᤴᤕᤠ᤺ᤶᤒᤰᤁᤡᤴ ᤜᤠᤒᤠ ᤁᤴᤗᤥ॥” ᤂᤧᤒᤩᤠᤱ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠᤴ ᤛᤠᤵᤐᤥᤀᤥ ᤕᤠᤱᤕᤥ ᤀᤡ᤺ᤴᤍᤢ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤔᤠᤰᤗᤢᤶᤒᤠ ᤁᤢᤛᤢ᤺ᤵᤔᤠᤸᤗᤧ ᤛᤠᤵᤐᤥ᤺ᤸᤗᤧ ᤁᤢᤶᤒᤪᤠ᤺ᤴ ᤛᤢ᤺ᤵᤋᤢ॥

᥏ ᤂᤧᤒᤩᤠᤱ ᤀᤠᤱᤃᤠ᤹ ᤌᤠ᤺ᤱ ᤘᤖᤧᤰ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤔᤧᤴᤇᤢᤔᤠ ᤏᤧᤳᤇᤡ ᤕᤧᤛᤡᤖ ᤐᤳᤇᤧᤛᤡᤒᤠ ᤏᤡᤛᤢᤱᤛᤡᤱ. ᤜᤧᤰᤁᤩᤠᤱ ᤂᤢᤴᤇᤡ᤹ ᤗᤠᤵᤐᤥ ᤛᤢᤖᤡ᤺ᤳ ᤁᤣᤈᤱᤏᤣ ᤐᤳᤇᤧ॥ ᤂᤢᤴᤇᤡ᤹ ᤗᤠᤵᤜᤠ᤹ ᤗᤡᤗᤡᤘᤠ᤺ᤸᤗᤧ ᤁᤢᤗᤠᤵ ᤜᤧᤰᤋᤱᤒᤠᤏᤣ ᤐᤳᤇᤧ. ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢ ᤔᤧᤴᤇᤢᤔᤠᤜᤠ᤹ᤖᤧ ᤂᤧᤴ ᤛᤠᤵᤐᤥᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤋᤠᤱᤛᤠᤱᤒᤧᤸᤗᤧ ᤁᤢᤗᤢᤶᤔᤥ ᤐᤰᤂᤧ ᤋᤣ᤹ᤖᤧᤛᤢ॥

᥇᥆ ᤂᤧᤒᤩᤠᤱ ᤀᤠᤱᤃᤠ᤹ᤏᤢ ᤋᤠ᤹ᤃᤧᤈᤧᤱᤒᤠ ᤔᤠᤱᤗᤠᤀᤡᤱᤒᤧᤴ ᤛᤣ᤺ᤴᤍᤥᤛᤢᤱ. “ᤁᤴ ᤏᤧᤵᤑᤢᤖᤧ ᤛᤠᤵᤐᤥᤴ ᤀᤠᤳᤋᤡ ᤋᤣ᤹ᤛᤢᤖ ᤐᤳᤇᤡᤒᤠᤒᤣ᥅”

᥇᥇ ᤂᤧᤸᤗᤧ ᤀᤠᤱᤃᤠ᤹ ᤏᤢᤃᤵ ᤐᤡᤖᤠᤱ. “ᤂᤧᤸᤗᤧ ᤁᤢᤗᤠᤃᤡ ᤗᤳᤇᤠ ᤔᤠᤱᤜᤡᤶ ᤆᤥ᤺ᤰᤛᤧ ᤒᤣᤒᤡᤗᤥᤏ ᤗᤠᤈᤣ᤹ᤀᤥ ᤋᤣ᤹ᤛᤢᤖ ᤐᤳᤇᤡ॥ ᤀᤠᤸᤗ ᤂᤧᤴ ᤔᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤆᤢ᤺ᤳᤋᤠᤱ ᤂᤧᤴ ᤛᤠᤵᤐᤥᤴ ᤜᤠᤒᤠ ᤂᤧᤸᤗᤧ ᤁᤢᤕᤢᤰᤏᤠᤀᤥᤀᤣ ᤕᤢᤱᤗᤥ॥”

ᤗᤡᤛᤡ ᤀᤴᤗᤠᤎᤠᤜᤠ᤹ ᤏᤡᤎᤠᤒᤧᤒᤠ ᤛᤢᤑᤥ

᥌

ᤕᤠᤶᤔᤥ ᤀᤠᤱᤃᤠ᤹ ᤌᤠ᤺ᤱ ᤀᤥᤔᤧᤳᤋᤢᤱ. ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤍᤃᤡ ᤏᤧᤳᤇᤡ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠᤜᤠ᤹ᤖᤧ ᤁᤢᤗᤢᤶᤔᤥᤗᤠᤶ ᤗᤡᤛᤡ ᤀᤴᤗᤠᤎᤠᤜᤠ᤹ ᤔᤧᤕᤧᤒᤠ ᤏᤡᤛᤢᤱᤛᤡᤱ॥ ᤂᤧᤴ ᤁᤠᤛᤠᤒᤠ ᤁᤥ᤺ᤰᤔᤠ ᤑᤠᤱᤈᤱ ᤌᤧᤃᤢ ᤔᤠᤱᤘᤠ ᤆᤥᤃᤧ॥

᥈ ᤌᤡᤰᤛᤡᤃᤣ᤺ᤰᤐᤠ ᤀᤴᤗᤠᤎᤠᤀᤥ ᤜᤧ᤺ᤳᤁᤧᤗ᤹ᤒᤠ ᤀᤴᤜᤠ᤹. ᤏᤡᤛᤡᤃᤣ᤺ᤰᤐᤠ ᤀᤴᤗᤠᤎᤠᤀᤥ ᤔᤠᤰᤁᤧᤗ᤹ᤒᤠ ᤀᤴᤜᤠ᤹.

᥉ ᤛᤢᤶᤛᤡᤃᤣ᤺ᤰᤐᤠ ᤀᤴᤗᤠᤎᤠᤀᤥ ᤑᤃᤧᤗ᤹ᤒᤠ ᤀᤴᤜᤠ᤹ ᤏᤢ ᤗᤡᤛᤡᤃᤣ᤺ᤰᤐᤠ ᤀᤴᤗᤠᤎᤠᤀᤥ ᤜᤧ᤺ᤳᤕᤱᤕᤱᤒᤠ ᤀᤴᤜᤠ᤹ ᤔᤧᤕᤠᤃᤧ. ᤂᤧᤱᤜᤠ᤹ ᤁᤧᤖᤧᤰ ᤁᤧᤎᤢᤶᤒᤠ ᤔᤧᤈᤥᤃᤧ॥

᥊ ᤀᤠᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤂᤧᤴ ᤔᤠᤱᤗᤠᤀᤡᤱᤒᤧᤴ ᤛᤣ᤺ᤴᤍᤥᤛᤢᤱ. “ᤀᤠᤍᤠᤱᤒᤣ. ᤁᤴᤜᤠ᤹ ᤌᤣᤛᤡᤒᤣ᥅”

᥋ ᤂᤧᤴ ᤔᤠᤱᤗᤠᤀᤡᤱᤒᤧᤸᤗᤧ ᤏᤢᤃᤵ ᤐᤡᤖᤠᤱᤅᤠᤱ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤴᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰ ᤐᤡᤛᤠᤱ ᤁᤧᤒᤣ᤺ᤰᤐᤠ ᤗᤡᤛᤡ ᤛᤢᤖᤡ᤺ᤳ ᤁᤈᤱᤛᤡᤖᤥ. ᤂᤧᤱᤜᤠ᤹ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤍᤠᤱᤒᤧᤸᤗᤧ ᤁᤢᤍᤃᤡᤗᤠᤶ ᤔᤧᤕᤧᤶᤛᤡᤱᤅᤠᤱ ᤀᤣᤃᤠᤱ ᤔᤧᤗ᤺ᤴᤍᤧ ᤔᤧᤕᤧᤒᤠᤖᤥ॥

᥌ ᤔᤠᤰᤁᤧᤗ᤹ᤒᤠ ᤀᤴᤜᤠ᤹ ᤁᤧᤕᤠᤰᤐᤠ ᤀᤴᤗᤠᤎᤠ᤺ᤴ ᤌᤠᤱᤃᤧᤳ ᤐᤡᤛᤠᤱ ᤐᤣᤰ. ᤑᤃᤧᤗ᤹ᤒᤠ ᤀᤴᤜᤠ᤹ ᤁᤧᤕᤠᤰᤐᤠ ᤀᤴᤗᤠᤎᤠ᤺ᤴ ᤏᤠᤶᤎᤠ ᤗᤧᤵᤔᤠᤱ ᤐᤣᤰ. ᤜᤧᤰᤁᤩᤠᤱ ᤜᤧ᤺ᤳᤕᤱᤕᤱᤒᤠ ᤀᤴᤜᤠ᤹ ᤁᤧᤕᤠᤰᤐᤠ ᤀᤴᤗᤠᤎᤠ᤺ᤴ ᤗᤠᤱᤃᤧᤳ ᤐᤡᤛᤠᤱ ᤐᤣᤰ॥”

᥍ ᤀᤠᤸᤗ ᤁᤧᤎᤢᤶᤒᤠ ᤀᤴᤜᤠ᤹ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤐᤡᤛᤠᤱ ᤁᤧᤵᤔᤠᤖᤧ ᤗᤠᤃᤡ ᤔᤧᤛᤠ᤺ᤶᤛᤡᤱᤗ ᤔᤧᤘᤕᤧ॥ ᤔᤠᤱᤗᤠᤀᤡᤱᤒᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤐᤡᤛᤠᤱ ᤐᤣᤃᤧᤶᤔᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤐᤡᤛᤠᤱ ᤔᤧᤒᤣ॥

᥎ ᤂᤶᤓᤩᤠᤱ ᤔᤠᤱᤗᤠᤀᤡᤱᤒᤧᤸᤗᤧ ᤀ᤺ᤰᤋᤧᤀᤠᤱ ᤀᤠᤱᤃᤠ᤹ ᤔᤧᤳᤋᤠᤱ. “ᤀᤥᤔᤧᤳᤋᤧ᤹. ᤂᤧᤴ ᤌᤠᤱᤃᤧᤳ ᤗᤧᤵᤔᤠᤱ ᤁᤧᤒᤣ᤺ᤰᤐᤠᤜᤠ᤹ᤖᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤧᤵᤔᤥ ᤏᤠ᤺ᤶᤛᤡᤱᤔᤠ ᤔᤧᤒᤡᤖᤢᤀᤠᤱ ᤘᤠ᤹ᤖᤥ॥”

ᤕᤜᤥᤛᤢᤴ ᤋᤡᤆ ᤂᤢ᤺ᤰᤔᤠ ᤀᤡᤱᤈᤠ᤺ᤱ

᥏ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥇᥆ “ᤗᤠᤈᤣ᤹ᤗᤠᤶ ᤗᤠ᤺ᤰᤁᤠᤳ ᤒᤣᤒᤡᤗᤥᤏ ᤔᤧᤗ᤺ᤳᤋᤢ ᤔᤧᤍᤣᤛᤢᤛᤡᤒᤠᤗᤠᤶ ᤁᤧᤓᤧᤶᤒᤠᤜᤠ᤹ ᤜᤣᤸᤍᤤ. ᤋᤥᤒᤡᤕᤠᤜ ᤏᤢ ᤕᤍᤠᤕᤠᤜᤗᤠᤶ ᤜᤢᤰᤘᤠᤕᤠᤱ ᤋᤠ᤺ᤰᤋᤧ᤹॥ ᤀᤠᤶᤓᤠ ᤂᤧᤴ ᤕᤧᤴᤏᤥ ᤛᤐᤏᤩᤠᤜᤖᤧ ᤁᤢᤛ᤻ᤛᤠ ᤕᤥᤛᤡᤕᤠᤜ᤺ᤸᤗᤧ ᤁᤢᤜᤡᤶᤔᤥ ᤐᤣᤃᤧ᤹॥

᥇᥇ ᤂᤧᤱᤜᤠ᤹ᤗᤠᤶ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤋᤠ᤺ᤰᤋᤧ᤹ᤀᤠᤱ ᤗᤳᤇᤠ ᤋᤡᤆ ᤆᤥᤃᤧ᤹. ᤜᤧᤰᤁᤩᤠᤱ ᤕᤜᤥᤛᤠᤍᤠᤰᤁᤧᤸᤗᤧ ᤁᤢᤛ᤻ᤛᤠ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤜᤥᤛᤢ᤺ᤸᤗᤧ ᤁᤢᤎᤧᤃᤣ᤺ᤰᤁᤥ ᤂᤧᤴ ᤋᤡᤆᤴ ᤂᤢ᤺ᤰᤋᤧ᤹॥

᥇᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹ ᤑᤠ᤹ᤀᤠᤱ ᤂᤧᤴ ᤔᤧᤳᤋᤧ᤹- ‘ᤀᤥᤔᤧᤳᤋᤧ᤹. ᤁᤴ ᤔᤏᤠ᤺ᤸᤗᤧ ᤁᤢᤔᤡᤱᤃ ᤐᤥᤖᤠ᤺ᤰᤗᤥ. ᤂᤧᤴ ᤀᤠᤵᤑᤣᤰ ᤁᤢᤕᤢᤰᤏᤠᤍᤧᤴᤏᤥ ᤐᤥᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤥᤃᤢ᤹॥

᥇᥉ ᤀᤠᤶᤓᤠ ᤂᤢᤏᤧ᤹ᤀᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤥᤃᤢ᤹. ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠᤱᤕᤢᤰᤏᤠᤀᤥ ᤕᤢᤱᤅᤠᤱ ᤜᤠᤱᤕᤢᤰ ᤆᤥᤃᤢ᤹. ᤂᤶᤓᤩᤠᤱ ᤂᤧᤴ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤒᤣᤛᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤌᤡᤰ ᤐᤥᤱ᤹॥ ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤠᤍᤱ ᤐᤥᤱ᤹॥’

᥇᥊ ᤜᤣᤸᤍᤤ. ᤋᤥᤒᤡᤕᤠᤜ. ᤕᤍᤠᤕᤠᤜ ᤏᤢ ᤛᤐᤏᤩᤠᤜᤖᤧ ᤁᤢᤛ᤻ᤛᤠ ᤜᤣᤏᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤛᤥ᤺ᤰᤗᤧ ᤗᤠᤃᤡ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤂᤧᤴ ᤋᤡᤆᤴ ᤔᤧᤏᤧᤛ᤻ᤛᤢ॥”

᥇᥋ ᤂᤧᤴ ᤔᤠ᤺ᤱᤄᤠ ᤔᤠ᤺ᤱᤄᤠ ᤁᤧᤕᤢᤱᤒᤠᤜᤠ᤹ ᤔᤧᤍᤠᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤴ ᤆᤥ᤺ᤰᤔᤠ ᤔᤧᤓᤠ᤹ᤖᤢᤛᤡ᤹. ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤂᤡᤏᤡ᤹ᤀᤥ ᤐᤠᤱᤄᤠᤱᤒᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶ᤹॥ ᤂᤡᤏᤡ᤹ ᤏᤡᤱᤘᤠ᤹ ᤁᤧᤒᤡᤖᤢᤶᤔᤠᤱ ᤕᤜᤘᤣ ᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤣᤓᤃᤪ ᤁᤴ ᤐᤠ᤺ᤴᤜᤠ᤹ ᤐᤥᤱᤗᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤋ᤺ᤰᤏᤧᤳ ᤕᤢᤱᤔᤠ ᤁᤧᤗᤧᤱᤛᤡᤱᤒᤠᤜᤠ᤹ ᤀᤠᤵᤋᤡᤰ ᤁᤢ᤺ᤳᤋᤢᤛᤡ

᥍

ᤍᤠᤖᤠ ᤜᤠᤱᤅᤡᤸᤗᤧ ᤜᤠᤱᤕᤢᤰ ᤆᤥᤃᤢᤒᤠ ᤗᤡᤛᤡᤃᤣ᤺ᤰᤐᤠ ᤋᤱᤒᤣ ᤁᤡᤛᤗᤣᤒ ᤗᤠ ᤀᤡᤃᤪ ᤑᤠᤱᤛᤡᤃᤣ᤺ᤰᤐᤠ ᤗᤠ᤺ᤸᤗᤧ ᤗᤡᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤈᤁᤖᤡᤕᤠᤀᤥ ᤁᤧᤖᤧ॥

᥈ ᤒᤣᤌᤣᤗᤒᤠ ᤔᤏᤠᤜᤠ᤹ᤖᤧ ᤛᤖᤣᤛᤣᤖ ᤏᤢ ᤖᤣᤃᤣᤔ-ᤔᤣᤗᤣᤰᤁᤧᤴ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤁᤶᤓᤗ᤹ᤖᤡᤰ ᤔᤢ᤹ᤀᤡᤛᤠᤶᤗᤧ ᤗᤠᤃᤡ ᤐᤣᤗᤡ ᤑᤠᤰᤛᤧ ᤔᤧᤒᤠᤱᤄᤢᤛᤡᤀᤠᤱ ᤘᤕᤧ.

᥉ ᤜᤧᤰᤁᤣᤗ᤹ᤖᤡᤰ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤀᤠᤱ ᤛᤧ᤺ᤴᤔᤧᤗᤠᤵᤋᤢᤛᤡ. “ᤔᤠᤱᤜᤡᤶᤔᤡᤴ ᤔᤧᤕᤴᤇᤢ ᤔᤣᤍᤣᤛᤢᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤋᤱᤒᤣ ᤋᤃᤡᤀᤠᤱᤎᤥ ᤆᤥᤃᤢᤶ ᤕᤢᤖᤢᤶᤒᤧᤒᤠ ᤜᤧᤰᤁᤣ ᤌᤣ ᤅᤠᤛᤡᤃᤣ᤺ᤰᤐᤠ ᤗᤠᤀᤥ ᤀᤠᤏᤡᤃᤧ ᤔᤣᤖᤡᤱ ᤌᤰᤔᤠ ᤏᤢ ᤋ᤺ᤰᤏᤧᤳ ᤕᤢᤱᤔᤠ ᤐᤥᤱᤒᤡ᥅”

᥊ ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ-

᥋ “ᤗᤠᤈᤣ᤹ᤀᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤍᤥᤛᤧᤶᤛᤡᤶᤔᤧ᤹. ‘ᤂᤡᤏᤡ᤹ ᤂᤧᤴ ᤏᤢᤒᤥᤱ ᤋᤱᤒᤣ ᤌᤠᤖᤡᤰ ᤅᤠᤛᤡᤃᤣ᤺ᤰᤐᤠ ᤏᤢ ᤏᤢᤛᤡᤃᤣ᤺ᤰᤐᤠ ᤗᤠᤀᤥ ᤋ᤺ᤰᤏᤧᤳ ᤁᤧᤕᤢᤅᤡᤀᤠᤱ ᤔᤣᤖᤡᤱ ᤁᤧᤎᤰᤋᤡᤸᤗᤧ. ᤌᤣ ᤂᤧᤴ ᤀᤠᤱᤃᤠ᤹ ᤀᤠᤔᤡᤱᤅᤡᤸᤗᤧ ᤗᤠᤃᤡᤀᤣ ᤋ᤺ᤰᤏᤧᤳ ᤁᤧᤕᤢᤅᤡᤀᤠᤱ ᤘᤕᤧᤒᤡ᥅

᥌ ᤜᤧᤰᤁᤩᤠᤱ ᤀᤠᤸᤗ ᤂᤡᤏᤡ᤹ ᤁᤧᤈᤠᤶ ᤁᤧᤎᤢᤅᤢᤶᤔᤠᤱ ᤁᤧᤘᤕᤡᤸᤗᤧ ᤌᤣ ᤂᤧᤴ ᤂᤡᤏᤡ᤹ ᤀᤠᤵᤑᤣᤰ ᤗᤠᤃᤡ ᤁᤧᤈᤠᤶ ᤁᤧᤎᤢᤅᤢᤶᤔᤠᤱ ᤁᤧᤴᤘᤕᤡᤴᤒᤡ᥅

᥍ ᤕᤖᤢᤛᤗᤧᤔ ᤏᤢ ᤂᤧᤴ ᤁᤧᤖᤧᤰ ᤐᤡᤛᤠᤱᤒᤠ ᤐᤠᤱᤈᤢᤶᤜᤠ᤹ᤀᤥ ᤆᤡᤈᤡ ᤕᤧᤶᤕᤧᤶ ᤏᤢ ᤏᤢ᤹ᤔᤠᤍᤠᤔᤠ ᤐᤥ᤺ᤰᤂᤧᤀᤠᤱ ᤘᤕᤧ ᤜᤧᤰᤁᤩᤠᤱ ᤏᤣᤃᤣᤘ ᤏᤢ ᤏᤠᤶᤎᤠ ᤐᤡᤛᤠᤱ ᤌᤧᤃᤢᤃᤢᤒᤠᤍᤧᤴᤜᤠ᤹ᤀᤥ ᤆᤡᤈᤡ ᤕᤧᤶᤕᤧᤶ ᤐᤥ᤺ᤰᤂᤧᤀᤠᤱ ᤘᤕᤧᤒᤠ ᤋᤃᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤀᤢᤘᤠ ᤐᤥ᤺ᤰᤂᤧᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱᤅᤡᤴ ᤜᤠᤒᤠ ᤁᤴ ᤘᤕᤧᤖᤥ॥’”

ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤗᤠᤈᤣ᤹ᤗᤠᤶ ᤔᤧᤗ᤺ᤳᤋᤢᤛᤡ

᥎ ᤜᤧᤰᤁᤩᤠᤱ ᤈᤁᤖᤡᤕᤠᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤕᤠᤶᤔᤥ ᤁᤧᤖᤧ-

᥏ “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤁᤢᤍᤥ᤺ᤵᤔᤠ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹ ᤌᤡᤰᤗᤧ ᤘᤣ᤹ᤀᤡᤴ ᤗᤢᤱᤔᤠ᤹ ᤋᤢᤰᤋᤧᤶᤔᤧ᤹ᤀᤠᤱ ᤏᤢᤖᤡᤰ ᤔᤧᤳᤋᤧᤶᤔᤧ᤹॥

᥇᥆ ᤁᤢᤕᤧᤶᤒᤠ ᤁᤧᤛᤡᤔᤠ ᤔᤣᤔᤣᤍᤢᤔᤠᤜᤠ᤹ ᤏᤢ ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹. ᤘᤣ᤹ ᤗᤠᤈᤣ᤹ᤒᤠ ᤀᤡᤃᤪ ᤕᤠᤱᤃᤧᤛᤠ᤹ᤒᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤶᤛᤡᤶᤔᤡᤴᤏᤧ᤹॥ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤌᤡᤰᤏᤢ ᤘᤣ᤹ ᤋᤠᤵᤑᤧ᤺ᤶᤒᤠ ᤔᤧᤀᤡ᤺ᤳᤋᤠᤛᤡᤶᤔᤧᤴᤏᤧ᤹॥’

᥇᥇ “ᤁᤖ ᤂᤧᤱᤜᤠ᤹ᤖᤧ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤶᤔᤠ ᤔᤧᤴᤍᤧᤴᤍᤧᤴ. ᤂᤧᤱᤜᤠ᤹ ᤀᤠᤎᤡᤱᤃᤠᤏᤡ ᤔᤧᤒᤥ᤺ᤰᤂᤧᤀᤠᤱ ᤂᤢᤴᤇᤡ᤹ ᤀᤣ᤺ᤰᤁᤡᤴ ᤔᤧᤜᤡᤛᤢ ᤜᤧᤰᤁᤩᤠᤱ ᤂᤢᤴᤇᤡ᤹ ᤏᤧᤓᤠᤰᤜᤠ᤹ ᤔᤧᤜᤢ᤹ᤖᤢ॥

᥇᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤠᤶᤛᤠᤶᤔᤥᤗᤠᤶ ᤋᤃᤡ ᤋᤃᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤐᤡᤖᤢᤛᤡᤒᤠ ᤛᤠᤶᤕᤥᤌᤡᤶᤔᤡᤴ ᤏᤢ ᤀᤡᤱᤄᤱᤅᤡᤴ ᤂᤧᤶᤔᤠ ᤂᤧᤱᤜᤠ᤹ ᤔᤧᤴᤍᤧᤴᤍᤧᤴ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤗᤢᤱᤛᤧᤖᤢᤱᤒᤠ ᤁᤢᤀᤡᤛᤡ᤺ᤰ ᤁᤧᤛᤠ᤺ᤰᤐᤠ ᤔᤧᤈᤥᤃᤢ॥ ᤁᤸᤗᤧᤆᤥᤃᤢᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤛᤠ᤹ᤖᤡᤰ ᤁᤢᤕᤠ᤺ᤰᤗᤧ᤹ᤖᤧ॥

᥇᥉ “‘ᤀᤠᤱᤃᤠ᤹ ᤂᤧᤱᤜᤠ᤹ ᤀᤢ᤺ᤳᤋᤢᤅᤛᤡᤱᤅᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤔᤧᤱᤄᤧᤵᤛᤢᤴ. ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤔᤧᤀᤢ᤺ᤳᤋᤠᤀᤠᤱ ᤐᤣᤗᤡ ᤔᤧᤓᤠᤰᤁᤠᤸᤗᤧ ᤂᤧᤶᤄᤧᤶ ᤔᤧᤗᤠᤵᤐᤠᤴ.’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥇᥊ ‘ᤂᤧᤱᤜᤠ᤹ ᤘᤣ᤹ ᤗᤠᤈᤣ᤹ᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤕᤢᤅᤧᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤛᤢᤖᤡ᤺ᤳ ᤁᤣᤈᤱᤅᤡᤸᤗᤧ ᤑᤧᤛᤢᤛᤡᤒᤠ ᤁᤢᤀᤡᤛᤡ᤺ᤰ ᤀᤠᤱᤃᤠ᤹ ᤑᤢᤳᤇᤡᤱᤈᤩᤠᤱ ᤆᤥᤃᤢᤱᤛᤡᤱ॥ ᤀᤠᤳᤋᤡᤴᤜᤠ᤹ᤀᤠᤱ ᤋᤠᤔᤠ ᤐᤣ᤺ᤰᤔᤠ ᤔᤧᤴᤇᤢᤰᤋᤧᤴᤗ ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧ॥ ᤁᤶᤓᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤧᤴ ᤏᤢᤒᤠ ᤗᤠᤈᤣ᤺ᤴ ᤆᤡᤈᤡ ᤂᤰᤂᤰᤐᤠ ᤔᤧᤈᤥᤃᤢᤖᤥ॥’”

ᤕᤖᤢᤛᤗᤧ᤺ᤶᤔᤡᤴ ᤕᤠᤶᤔᤥ ᤁᤢᤛᤱ ᤐᤥᤱ᤹

᥎

ᤕᤠᤶᤔᤥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ॥

᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤛᤡᤕᤥᤏᤖᤧ ᤁᤢᤗᤠᤃᤡ ᤀᤠᤱᤃᤠ᤹ ᤛᤠ᤹ᤖᤡᤰ ᤁᤢᤏᤠᤃᤧᤜᤧᤶᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠ॥ ᤀᤠᤱᤃᤠ᤹ ᤂᤧᤴ ᤏᤠᤜᤧᤳᤋᤢᤱᤒᤠᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤏᤡᤱᤔᤡᤜᤠ᤹ᤏᤢ ᤀᤠᤛᤡᤰ ᤐᤥ᤺ᤰᤔᤧᤸᤗᤧ ᤀᤥ᤹ᤀᤠᤖᤥ॥”

᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤀᤠᤱᤃᤠ᤹ ᤏᤢ᤺ᤱᤅᤠᤀᤠᤱ ᤛᤡᤕᤥᤏᤀᤥ ᤕᤢᤀᤠ. ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤔᤥ ᤕᤢᤱᤅᤠ॥ ᤂᤧᤒᤩᤠᤱ ᤕᤖᤢᤛᤗᤧ᤺ᤶᤔᤡᤴ ‘ᤏᤛᤠ᤺ᤴᤛᤠᤒᤠ ᤕᤧᤰᤕᤰ’ ᤔᤧᤔᤧᤳᤋᤢ᤹. ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤃᤥ᤺ᤰᤔᤠᤴ ‘ᤛᤣᤛᤣ ᤁᤥ᤺ᤰᤔᤠ’ ᤔᤧᤔᤧᤳᤋᤢ᤹॥

᥊ ᤕᤖᤢᤛᤗᤧ᤺ᤶᤒᤠ ᤔᤠᤖᤠᤶᤜᤠ᤹ᤀᤥ ᤕᤠᤶᤔᤥ ᤁᤢᤍᤢᤶᤒᤡᤵᤐᤠ ᤕᤧᤶᤒᤡᤳᤇᤠᤜᤠ᤹ ᤏᤢ ᤔᤧᤴᤇᤢᤔᤠᤜᤠ᤹ ᤂᤢᤴᤇᤡ᤹ ᤁᤢᤍᤢᤶᤛᤩᤠᤰ ᤔᤧᤒᤥ᤺ᤱᤒᤧᤸᤗᤧ ᤆᤥᤃᤢᤸᤗᤧ ᤜᤢᤰᤁᤥ ᤋᤰᤁᤠᤳ ᤔᤧᤍᤰᤛᤡᤱᤅᤠᤱ ᤔᤧᤕᤢᤱ᤹॥

᥋ ᤕᤧᤰᤕᤰᤁᤥᤒᤠ ᤔᤠᤖᤠᤶᤜᤠ᤹ ᤆᤠᤜᤡ᤺ᤴ ᤐᤠᤱᤃᤧᤘᤠᤒᤠ ᤜᤡᤴᤈᤠ᤹ᤒᤡᤳᤇᤠ᤹ᤜᤠ᤹ᤖᤧ ᤁᤢᤗᤧ᤺ᤶ ᤔᤧᤎᤡᤶᤛᤢ᤹॥

᥌ ᤂᤧᤴ ᤕᤧᤴᤏᤥ ᤁᤴ ᤔᤏᤠᤜᤠ᤹ᤀᤥᤗᤠᤶ ᤁᤧᤜᤡᤱᤒᤠᤜᤠ᤹ᤖᤧ ᤗᤠᤃᤡ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤁᤧᤔᤠᤒᤠ ᤐᤥ᤺ᤱᤒᤡᤗᤠ. ᤁᤖ ᤌᤣ ᤂᤧᤴ ᤀᤠᤱᤃᤠ᤹ ᤀᤠᤏᤡᤔᤥᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤐᤥ᤺ᤱᤅᤠᤱᤒᤡ᥅” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤀᤥᤔᤧᤳᤋᤧ᤹. ᤀᤠᤱᤃᤠ᤹ ᤀᤠᤔᤏᤠᤜᤠ᤹ ᤏᤠᤱᤃᤧᤴᤒᤠ ᤗᤠᤈᤣ᤹ ᤏᤢ ᤏᤠᤶᤎᤠᤒᤠ ᤗᤠᤈᤣ᤹ᤜᤠ᤹ᤗᤠᤶ ᤋᤠᤱᤛᤧ᤺ᤵᤋᤢᤱᤛᤡᤱ᤹॥

᥎ ᤀᤠᤱᤃᤠ᤹ ᤂᤧᤱᤜᤠ᤹ ᤕᤖᤢᤛᤗᤧ᤺ᤶᤔᤥ ᤕᤢᤱᤛᤧ ᤋᤠᤖᤢᤱᤛᤡᤱ᤹॥ ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠ ᤔᤧᤒᤥᤱ᤹. ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤛᤠ᤺ᤴᤛᤠᤒᤠ ᤏᤢ ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤅᤠ॥”

᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤡᤸᤗᤧ ᤁᤢᤒᤢᤱ ᤔᤧᤕᤢᤰᤂᤢᤸᤗᤧ ᤂᤧᤵᤔᤥ ᤁᤧᤘᤠ᤹ᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ‘ᤔᤠᤱᤜᤡᤶᤔᤡᤴ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤗ’ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤠᤸᤗᤥ ᤁᤵᤔᤥ ᤁᤧᤘᤠ᤹ᤒᤠᤜᤠ᤹ᤖᤧ ᤁᤧᤄᤧᤵᤛᤢᤶᤗ ᤁᤧᤘᤕᤡ᤹॥

᥇᥆ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤡᤴᤏᤢ᤺ᤸᤗᤧ ᤋᤃᤡ ᤔᤏᤠ ᤏᤢ ᤌᤰᤛᤠᤖᤧ ᤗᤠᤃᤡ ᤏᤠᤶᤔᤩᤠᤰ ᤜᤥ᤺ᤵᤋᤧ॥ ᤏᤡᤱᤔᤡᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤜᤠᤱᤜᤠᤱ ᤗ᤹ᤖᤡᤰ ᤕᤠ᤺ᤶᤒᤰᤁᤥ ᤐᤣ᤺ᤰᤔᤠ ᤔᤧᤴᤇᤢᤰᤁᤣ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤁᤧᤖᤧᤰ ᤔᤏᤠᤜᤠ᤹ ᤂᤢᤴᤇᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤑᤥ᤺ᤰᤂᤢᤱᤛᤡᤱᤅᤠᤱ ᤔᤧᤘᤕᤧ॥

᥇᥇ ᤁᤖ ᤀᤠᤸᤗ ᤀᤠᤱᤃᤠ᤹ ᤁᤴ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤀᤥ ᤋᤃᤡᤒᤠ ᤕᤧᤴᤜᤠ᤹ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤁᤠᤴ॥

᥇᥈ “ᤂᤡᤏᤡ᤹ ᤜᤢᤰᤜᤠ᤹ ᤁᤧᤎᤢᤶᤒᤠ ᤐᤥ᤺ᤱᤗ ᤌᤣᤀᤠᤱᤓᤧᤸᤗᤧ ᤕᤠ᤹ᤖᤡ᤺ᤶᤒᤠᤜᤠ᤹ ᤏᤢᤖᤡᤰ ᤐᤥᤎᤠᤱ. ᤆᤧᤸᤗᤧᤰᤛᤣ:ᤸᤗᤧ ᤁᤢᤒᤢᤱᤅᤥ ᤁᤢᤈᤠ᤹ ᤌᤥᤰ. ᤂᤠᤶᤒᤠᤱᤅᤡᤸᤗᤧ ᤐᤥᤃᤢᤃᤧᤴ ᤁᤢᤈᤠ ᤑᤳᤇᤢ᤹. ᤂᤶᤓᤩᤠᤱ ᤋᤠᤱᤛᤠᤱᤒᤧᤸᤗᤧ ᤛᤣ᤺ᤰᤘᤠ ᤌᤠᤛᤢ᤹॥ ᤀᤠᤱᤃᤠ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤴ ᤁᤧᤜᤡᤱᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤗᤰᤂᤥᤔᤠ ᤕᤢᤰ ᤐᤡᤖᤢᤱᤛᤡᤱ᤹॥

᥇᥉ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗᤒᤠ ᤕᤰᤕᤢᤱᤒᤠᤛᤣ᥄ ᤀᤠᤰᤂᤣᤗ᤹ᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤂᤡᤏᤡ᤹ ᤔᤠᤱᤍᤣ ᤛᤠᤱᤃᤪᤠ ᤆᤠᤜᤠᤰ ᤁᤧᤒᤥ᤺ᤰᤂᤡᤀᤠᤱ ᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤡᤏᤡ᤹ ᤋᤠᤱᤛᤧ᤺ᤵᤏᤡᤱ᤹ ᤜᤧᤰᤁᤩᤠᤱ ᤂᤡᤏᤡ᤹ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶᤖᤧ ᤁᤢᤒᤢᤱ ᤁᤧᤒᤥ᤺ᤰᤂᤡ᤹॥

“ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹. ᤁᤖ ᤂᤡᤏᤡ᤹ ᤜᤢᤰᤜᤠ᤹ ᤁᤧᤎᤢᤶᤒᤠ ᤐᤥ᤺ᤱᤗ॥”

᥇᥊ ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤀᤠᤰᤂᤣᤗ᤹ᤖᤡᤰ ᤂᤧᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤛᤡᤰ ᤔᤧᤓᤥ᤺ᤰᤂᤢᤸᤗᤧ ᤂᤧᤱᤜᤠ᤹ᤀᤥ ᤕᤧᤳᤋᤢᤰᤂᤣ ᤋᤠ᤺ᤵᤔᤠ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤕᤧ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤗᤥᤖᤧᤴ॥

᥇᥋ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤸᤗ ᤕᤖᤢᤛᤗᤧ᤺ᤶᤔᤥ ᤏᤢ ᤕᤜᤢᤍᤠᤀᤥ ᤕᤠᤶᤔᤥ ᤏᤢ᤹ᤔᤠᤍᤠᤔᤠ ᤆᤥ᤺ᤰᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹॥ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹॥

᥇᥌ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤜᤠᤒᤠ ᤁᤴᤜᤠ᤹ᤀᤣᤖᤥ- ᤌᤡᤰᤏᤢ ᤘᤣ᤹ ᤁᤢᤈᤧᤰᤐᤠ ᤐᤠ᤺ᤴ ᤐᤠᤖᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤂᤠᤛᤧᤴᤗᤥ᤺ᤶᤔᤠ ᤜᤡᤶᤔᤥ ᤛᤧᤰᤂᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤆᤥᤃᤧᤶᤔᤧ᤹॥

᥇᥍ ᤁᤖ ᤂᤡᤏᤡ᤹ ᤀᤠᤒᤠᤅᤣ ᤜᤡᤶᤒᤣᤛᤠᤱᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤆᤧᤶᤓᤴ ᤔᤧᤈᤥᤃᤧᤶᤔᤡᤴᤏᤧ᤹. ᤜᤧᤰᤁᤩᤠᤱ ᤀᤡᤱᤗᤧᤰᤐᤠ ᤔᤠᤱᤜᤧᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤧᤶᤔᤡᤴᤏᤧ᤹॥ ᤀᤠᤱᤃᤠ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤡ᤺ᤳᤋᤢᤱ᤹.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹॥

᥇᥎ ᤕᤠᤶᤔᤥ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤴ ᤁᤢᤀᤡᤱᤄᤱᤅᤡᤴ ᤀᤠᤱᤃᤠ᤹ᤀᤥ ᤁᤧᤖᤧ॥

᥇᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤗᤡᤛᤡᤃᤣ᤺ᤰᤐᤠ. ᤅᤠᤛᤡᤃᤣ᤺ᤰᤐᤠ. ᤏᤢᤛᤡᤃᤣ᤺ᤰᤐᤠ ᤏᤢ ᤌᤡᤒᤥᤱᤃᤣ᤺ᤰᤐᤠ ᤗᤠᤀᤥ ᤋ᤺ᤰᤏᤧᤳ ᤕᤢᤱᤔᤠᤖᤧ ᤁᤢᤗᤧᤰᤘᤠ ᤕᤜᤢᤍᤠᤒᤠ ᤔᤏᤠᤜᤠ᤹ ᤔᤧᤛ᤺ᤳᤗ. ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤖ ᤜᤧᤰᤁᤩᤠᤱ ᤕᤧᤕᤧ ᤔᤧᤗ᤹ᤖ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤧᤰᤂᤠ ᤏᤢ ᤛᤏᤠᤖᤢᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖ॥”

᥈᥆ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤕᤖᤡᤰ ᤕᤧᤰᤕᤰᤁᤥᤒᤠ ᤕᤰᤕᤢᤱᤒᤠᤜᤠ᤹ ᤏᤢ ᤕᤖᤡᤰ ᤔᤏᤠᤜᤠ᤹ ᤀᤠᤸᤗᤛᤠᤱ ᤔᤧᤍᤠᤖᤥ.

᥈᥇ ᤜᤧᤰᤁᤩᤠᤱ ᤗᤳᤇᤠ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤘᤣ᤹ ᤕᤧᤰᤕᤰᤁᤥ ᤀᤰᤂᤣ ᤔᤧᤗ᤹ᤖ ᤔᤧᤒᤣᤰ. ‘ᤔᤢ᤹ᤀᤡᤛᤠᤶ ᤏᤠ᤺ᤰᤛᤧ ᤂᤡᤔᤥ ᤕᤜᤘᤣ ᤍᤠᤱᤒᤠᤀᤥ ᤐᤣᤃᤡ ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤁᤥ᤺ᤳᤋᤢᤶ॥ ᤀᤠᤱᤃᤠ᤹ ᤀᤠᤵᤑᤣᤰᤁᤠᤱ ᤐᤣ᤺ᤰᤁᤠ॥’

᥈᥈ ᤕᤖᤡᤰ ᤔᤢᤰᤛᤠᤶᤛᤠᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤁᤥ᤺ᤳᤇᤧ ᤏᤢ ᤔᤢ᤹ᤀᤡᤛᤠᤶ ᤏᤠ᤺ᤰᤛᤧ ᤕᤖᤢᤛᤗᤧ᤺ᤶᤔᤥ ᤔᤧᤍᤠᤖᤥ॥”

᥈᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹- “ᤂᤧᤴ ᤕᤧᤴᤏᤥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤏᤢ ᤁᤧᤖᤧᤰ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹ᤀᤥᤗᤠᤶ ᤌᤡᤒᤥᤱ ᤔᤏᤠᤖᤧ ᤗᤳᤇᤠ ᤕᤜᤢᤍᤡᤴ ᤁᤢᤍᤣ᤺ᤳ ᤑᤧᤖᤠᤀᤥ ᤔᤧᤍᤧᤶᤛᤢᤀᤠᤱ ᤀᤰᤂᤣ ᤔᤧᤔᤧᤳᤋᤢ᤹. ‘ᤀᤠᤏᤡᤃᤧ ᤂᤧᤏᤧ᤹ᤏᤢ ᤛᤥᤖᤡᤰ ᤐᤣᤃᤡᤃᤧ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤏᤢ ᤘᤠ᤹ ᤑᤠ᤹ᤀᤠᤱ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤕᤡᤃᤧᤖᤥ॥’”

ᤀᤡᤛᤪᤠᤀᤡᤗ ᤂᤡᤖᤡᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤂᤠᤛᤧᤴ ᤏᤢ ᤛᤧᤴᤗᤵ

᥏

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ ᤀᤰᤋᤱᤒᤠ ᤘᤠ᤹ᤖᤥ-

“ᤕᤜᤘᤣ ᤍᤠᤱᤒᤧᤸᤗᤧ ᤁᤢᤄᤠᤛᤧᤴᤏᤡᤴ ᤜᤍᤪᤠᤁ ᤗᤠᤈᤣ᤹ᤀᤥ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤴ ᤍᤔᤛ᤻ᤁᤛ ᤕᤧᤰᤕᤰᤁᤥᤀᤥᤀᤠᤱ ᤆᤢᤰᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤁᤡᤴ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤀᤥ

ᤆᤢᤰᤋᤧᤒᤠ ᤜᤧᤰᤁᤣ ᤁᤧᤖᤧᤰ ᤔᤏᤠᤜᤠ᤹ᤀᤥᤀᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ॥

᥈ ᤍᤔᤛ᤻ᤁᤛᤒᤠ ᤀᤡ᤺ᤴᤍᤥᤀᤥ ᤁᤧᤏᤧᤒᤠ ᤜᤔᤠᤋᤀᤥᤀᤠᤱ ᤂᤧᤴ ᤌᤠᤖᤥ.

ᤜᤧᤰᤁᤩᤠᤱ ᤋᤢᤖᤥᤛ ᤏᤢ ᤛᤡᤍᤥᤏᤀᤥᤒᤠ ᤔᤏᤠᤜᤠ᤹

ᤁᤧᤗᤧᤒᤠ ᤁᤧᤏᤡᤒᤠ ᤔᤧᤈᤥ᤺ᤰᤛᤠᤱ ᤂᤧᤴ ᤌᤠᤖᤥ॥

᥉ ᤋᤢᤖᤥᤛᤧᤸᤗᤧ ᤀᤠᤒᤠᤅᤣ ᤁᤢᤗᤠᤃᤡ ᤛᤧ᤺ᤵᤛᤡᤱᤔᤠᤍᤧᤴ ᤕᤰ ᤆᤥᤃᤢᤀᤠᤱ ᤏᤧᤖᤥ.

ᤂᤧᤸᤗᤧ ᤕᤢᤵᤐᤠ᤺ᤴ ᤂᤠᤶᤜᤡ᤺ᤰ ᤕᤠᤖᤡᤰ ᤏᤢ ᤛᤠᤶᤔᤩᤠᤱᤅᤡᤴ

ᤔᤠᤖᤠᤶᤜᤠ᤹ᤀᤥᤒᤠ ᤗᤧᤰᤘᤠ ᤁᤢᤀᤡᤛᤡ᤺ᤰ ᤗᤢᤵᤛᤢᤀᤠᤱ ᤕᤢᤱᤗᤥ॥

᥊ ᤁᤖ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤏᤠᤵᤋᤢᤖᤥ.

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤘᤖ᤺ᤱᤅᤥ ᤔᤧᤰᤂᤢ ᤐᤡᤖᤢᤖᤥ.

ᤂᤧᤒᤩᤠᤱ ᤔᤡ᤺ᤸᤗᤧ ᤂᤧᤴ ᤂᤠᤵᤐᤢᤌᤩᤱ ᤐᤥᤱᤗᤥ॥

᥋ “ᤀᤛ᤻ᤁᤗᤥᤏᤖᤧ ᤂᤧᤴ ᤏᤡᤛᤢᤖᤥ ᤜᤧᤰᤁᤩᤠᤱ ᤐᤃᤡ ᤁᤡᤖᤥ.

ᤔᤧᤴᤇᤢᤔᤠᤴ ᤛᤠᤍᤢᤱᤅᤡᤸᤗᤧ ᤋᤖᤢᤒᤠ ᤜᤧᤰᤁᤣ ᤃᤠᤈᤠᤴ ᤋᤢᤰᤂᤣ ᤆᤠᤖᤥ॥

ᤀᤣᤁᤪᤥᤏᤧᤴᤏᤠᤱ ᤛᤠ᤹ᤖᤡᤰ ᤋᤢᤰᤂᤣ ᤆᤠᤔᤥ ᤌᤠᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤏᤡᤱᤛᤠᤱ ᤆᤥᤃᤢᤒᤠᤴ ᤏᤢᤵᤗᤥ॥

ᤃᤠᤈᤠᤒᤠ ᤜᤠᤱᤅᤡᤴ ᤂᤠᤵᤐᤢᤌᤩᤱ ᤔᤧᤰᤗᤥ.

ᤜᤧᤰᤁᤩᤠᤱ ᤀᤛ᤻ᤁᤗᤥᤏᤀᤥ ᤕᤠᤶᤔᤥ ᤜᤠ᤺ᤳᤋᤠᤱ ᤔᤧᤕᤢᤱᤏᤧᤴᤗᤥ॥

᥌ ᤁᤧᤓᤢᤳᤇᤡᤱᤒᤠ ᤛᤢᤘᤠᤱᤜᤠ᤹ᤖᤧ ᤀᤛ᤻ᤍᤥᤍᤧᤴ ᤜᤢᤰᤁᤠᤵ ᤔᤧᤈᤥᤃᤢᤖᤥ.

ᤜᤧᤰᤁᤩᤠᤱ ᤐᤗᤡᤛ᤻ᤋᤡᤜᤠ᤹ᤖᤧ ᤂᤢᤴᤇᤡ᤹ ᤀᤠᤱᤍᤡᤱ ᤗ᤹ᤔᤧᤴ ᤔᤧᤰᤂᤢᤱᤗᤥ॥

᥍ ᤁᤖ ᤀᤠᤸᤗ ᤂᤢᤴᤇᤡ᤹ ᤔᤢᤖᤠᤀᤥᤒᤠ ᤔᤠᤰᤂᤡᤴ ᤏᤢ ᤂᤢᤴᤇᤡ᤹ ᤜᤠᤒᤥ᤹ᤒᤠᤜᤠ᤹ᤖᤧ

ᤁᤢᤓᤡ᤺ᤵᤔᤥᤒᤠ ᤛᤡᤰᤁᤧᤗᤧ᤺ᤱᤒᤠ ᤐᤠ᤺ᤴᤜᤠ᤹ ᤗ᤺ᤳᤋᤢᤱᤍᤣᤛᤢᤱᤗᤥ॥

ᤂᤢᤴᤇᤡ᤹ ᤁᤧᤏᤶᤒᤠ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ ᤀᤠᤔᤏᤠ ᤔᤧᤒᤥᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤢᤍᤠᤒᤠ ᤌᤠ᤺ᤰ ᤜᤧᤰᤋᤱᤒᤠ ᤔᤧᤒᤥᤱᤗᤥ.

ᤂᤧᤒᤩᤠᤱ ᤀᤣᤁᤪᤥᤏᤧᤱᤃ ᤕᤒᤢᤛᤡᤜᤠ᤹ ᤁᤢᤛᤡᤱᤒᤠ ᤐᤥᤱᤗᤥ॥

᥎ ᤌᤱᤅᤥ ᤁᤧᤓᤵᤐᤠᤜᤠ᤹ᤗᤠᤶ ᤀᤠᤜᤡᤶᤔᤡᤴ ᤋᤠᤱᤛᤧ᤺ᤵᤔᤠᤖᤧ ᤗᤠᤃᤡ

ᤂᤧᤴ ᤁᤧᤖᤧᤰ ᤐᤡᤛᤠᤱ ᤀᤠᤱᤃᤠ᤹ ᤛᤠ᤺ᤱᤃᤠᤜᤡᤶ ᤆᤥᤃᤢᤱᤗᤥ॥

ᤀᤠᤳᤋᤡᤴ ᤁᤢ᤹ᤀᤡᤃᤧᤓᤧᤶᤒᤠᤜᤠ᤹ᤖᤧᤀᤠᤱ ᤀᤠᤔᤏᤠᤜᤠ᤹ ᤕᤠᤶᤔᤥ ᤋᤢᤰᤂᤣ ᤔᤧᤴᤈᤠ᤺ᤳᤋᤢᤛᤡᤴᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤸᤗ ᤂᤧᤱᤜᤠ᤹ ᤀᤠᤵᤑᤣᤰ ᤁᤥᤛᤢᤱᤛᤡᤱᤗᤥ॥”

ᤋᤠᤕᤧᤶᤔᤥᤒᤠ ᤜᤠᤱ

᥏ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤛᤡᤕᤠᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤛᤠ᤹ᤖᤡᤰ ᤛ᤺ᤳᤋᤧ᤹ᤀᤥ᥄

ᤕᤖᤢᤛᤗᤧᤔᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠᤀᤣ. ᤂᤧᤏᤧ᤹ ᤛᤠ᤹ᤖᤡᤰ ᤀ᤺ᤰᤋᤧ᤹ᤀᤥ᥄

ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤜᤠᤱᤅᤡᤴ ᤂᤧᤏᤧ᤹ᤀᤥ ᤋᤠᤖ ᤐᤳᤗᤥ.

ᤂᤢᤏᤧ᤹ᤃ ᤛᤧᤴᤗᤵᤍᤠᤱᤒᤠ ᤏᤢ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ.

ᤂᤢᤏᤧ᤹ ᤏ᤺ᤶᤏ᤺ᤶᤒᤠ ᤆᤥᤰ ᤜᤧᤰᤁᤩᤠᤱ ᤀᤍᤱ ᤛᤶᤎᤠᤱ ᤀᤍᤱᤅᤡᤸᤗᤧ

ᤁᤢᤛ᤻ᤛᤠ ᤗᤳᤇᤠ ᤀᤍᤱᤛᤠ᤺ᤳᤋᤡᤴ ᤕᤢᤰᤋᤢᤀᤠᤱ ᤋᤠᤖ ᤐᤳᤗᤥ॥

᥇᥆ ᤀᤠᤱᤃᤠ᤹ ᤀᤣᤑᤪᤠᤀᤡᤔᤗᤠᤶ ᤀᤴᤗᤠᤜᤠ᤹ ᤂᤧᤳᤋᤢᤱᤛᤡᤱᤗᤥ

ᤜᤧᤰᤁᤩᤠᤱ ᤕᤖᤢᤛᤗᤧ᤺ᤶᤗᤠᤶ ᤌᤰᤛᤢᤒᤠ ᤀᤴᤜᤠ᤹ ᤋᤣ᤹ᤖᤢᤱᤛᤡᤱᤗᤥ.a

ᤜᤧᤰᤁᤩᤠᤱ ᤌᤱ ᤆᤥ᤺ᤰᤔᤠ ᤗᤡᤜᤠ᤹ ᤑᤸᤗᤰ ᤑᤸᤗᤰ ᤀᤧᤰᤗᤥ॥

ᤂᤢᤏᤧ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤏᤢ᤹ᤔᤠᤍᤠᤔᤠᤖᤧᤴ ᤀᤢᤘᤠ ᤆᤥᤃᤢᤖᤥ.

ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤌᤡᤰ ᤘᤖ᤺ᤱᤅᤥᤗᤠᤶ ᤘᤣ᤹ ᤘᤖ᤺ᤱ ᤌᤠᤖᤡᤰ.

ᤂᤶᤓᤩᤠᤱ ᤕᤢᤑᤪᤣᤋᤡᤛ ᤘᤜ᤺ᤱᤅᤥᤗᤠᤶ ᤕᤥ᤹ᤒᤠ᤺ᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤐᤥᤱᤗᤥ॥

᥇᥇ ᤛᤡᤕᤥᤏᤀᤣ. ᤂᤧᤏᤧ᤹ᤏᤢ ᤜᤢᤵᤋᤢᤱᤒᤠ ᤔᤠᤰᤂᤡ᤹ᤀᤥᤒᤠ ᤔᤠᤱᤜᤢᤵᤐᤡᤸᤗᤧ ᤆᤥᤃᤢᤸᤗᤧ

ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤂᤧᤏᤧ᤹ ᤁᤧᤔᤏᤠᤜᤠ᤹ ᤀᤠᤱᤃᤠ᤹

ᤆᤫᤠ᤺ᤳ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤥᤗᤠᤶ ᤗ᤺ᤳᤋᤢᤱᤛᤡᤱᤗᤥ॥

᥇᥈ ᤏᤡᤱᤛᤠᤱ ᤁᤧᤈᤥ᤺ᤰᤐᤠ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤒᤠ ᤐᤢᤱᤗᤠᤎᤠᤒᤠᤛᤣ.

ᤂᤡᤏᤡ᤹ ᤀᤠᤒᤠᤅᤣ ᤛᤧ᤺ᤵᤛᤡᤱᤔᤠᤍᤧᤴᤏᤥ ᤏᤢ᤺ᤰᤂᤧᤶᤔᤧ᤹ᤀᤥ॥

ᤋᤢᤰᤂᤣ ᤁᤧᤈᤩᤧ᤹ᤀᤡᤒᤠᤸᤗᤧ ᤆᤥᤃᤢᤸᤗᤧ ᤏᤡᤗᤧᤱ ᤕᤠᤖᤡᤰ ᤔᤢ᤹ᤀᤡᤛᤠᤶ

ᤐᤡᤏᤡᤱ ᤑᤠ᤹ᤀᤠᤱ ᤀᤠᤸᤗ ᤂᤡᤏᤡ᤹ ᤗᤠᤃᤡ ᤀᤢᤘᤠ ᤆᤥᤃᤢᤱᤗ ᤐᤳᤋᤠᤖᤥ॥

᥇᥉ ᤌᤣᤀᤠᤱᤓᤧᤸᤗᤧ ᤕᤜᤢᤍᤠᤴ ᤀᤠᤱᤃᤠ᤹ ᤀᤠᤗᤡ᤹ᤀᤡᤴ ᤜᤧᤰᤁᤣ ᤗᤧ᤹ᤖᤢᤱᤗᤥ.

ᤜᤧᤰᤁᤩᤠᤱ ᤂᤧᤵᤔᤥ ᤀᤠᤱᤃᤠ᤹ ᤀᤣᤑᤪᤠᤀᤡᤶᤔᤡᤴ ᤋᤥ᤺ᤱ ᤜᤧᤰᤁᤣ ᤑᤳᤇᤢᤱᤗᤥ॥

ᤛᤡᤕᤥᤏᤀᤣ. ᤀᤠᤱᤃᤠ᤹ ᤂᤧᤏᤧ᤹ ᤁᤧᤛ᤻ᤛᤠᤜᤠ᤹ ᤃᤪᤡᤛᤖᤧ ᤁᤢᤛ᤻ᤛᤠᤜᤠ᤹ᤖᤧ

ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤜᤢᤛᤢᤱᤛᤡᤱ ᤐᤰᤂᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤏᤧ᤹ ᤌᤰᤗᤡᤜᤠᤱᤅᤡᤸᤗᤧ ᤁᤢᤍᤠᤓᤣ ᤜᤧᤰᤋᤱᤒᤠ ᤆᤥ᤺ᤰᤏᤧᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤕᤠᤶᤔᤥ ᤑᤥ᤺ᤰᤂᤢᤛᤡ

᥇᥊ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤀᤥ ᤀᤥ᤺ᤴᤎᤠᤰᤛᤡᤱᤗᤥ.

ᤂᤢᤏᤧ᤹ ᤁᤢᤍᤥ᤺ᤱᤜᤠ᤹ ᤛᤠ᤺ᤶᤓᤣ ᤁᤢᤀᤡᤛᤡ᤺ᤰ ᤗᤧᤰᤗᤥ॥

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤌᤢᤳᤋᤢᤖᤡ᤺ᤵᤐᤠᤴ ᤔᤢ᤺ᤳᤋᤢᤖᤥ.

ᤜᤧᤰᤁᤩᤠᤱ ᤕᤥ ᤗᤧᤵᤔᤠᤱᤒᤠ ᤛᤢᤖᤡ᤺ᤳ ᤁᤣᤈᤱᤅᤥ ᤗᤠᤱᤄᤣ᤺ᤰᤗ ᤐᤣ᤺ᤰᤗᤥ॥

᥇᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖᤥ

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤔᤡᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤛᤡᤖᤥ.

ᤜᤧᤰᤁᤩᤠᤱ ᤀᤷᤍᤥᤀᤥᤒᤠ ᤗᤢᤱᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤠ᤺ᤴᤍᤢᤛᤡᤖᤥ॥

ᤂᤧᤱᤜᤠ᤹ᤖᤧ ᤛᤥᤛᤥ᤺ᤳᤗᤖᤠᤱᤅᤥ ᤔᤧᤈ ᤔᤧᤎᤢᤅᤢᤖᤥ

ᤜᤧᤰᤁᤩᤠᤱ ᤔᤕᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤧᤀ᤺ᤰᤗᤥ॥

ᤂᤧᤱᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤢᤰᤐᤠᤜᤠ᤹ᤀᤥ ᤛᤠᤔᤠᤰᤂᤡ᤹

ᤛᤠᤱᤔᤠ ᤇᤧ᤺ᤱᤃᤩᤠ᤺ᤴ ᤋᤡᤶᤒᤠ ᤜᤧᤰᤁᤣ ᤔᤠᤰᤂᤡᤸᤗᤧ ᤗᤧ᤺ᤰᤋᤢᤛᤡᤖᤥ॥

᥇᥌ ᤂᤧᤸᤗᤧ ᤕᤠ᤺ᤴᤍᤡᤰ ᤕᤜᤘᤣ ᤍᤠᤱᤒᤠ ᤂᤧᤱᤜᤠ᤹ᤖᤧ

ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤛᤧ᤺ᤵᤋᤢᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤢᤏᤧ᤹ ᤁᤢᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤔᤏᤠᤛᤢᤶᤛᤡᤖᤥ

ᤋᤡᤆᤀᤥᤒᤠ ᤔᤢᤎᤡᤱᤗᤢᤱ ᤜᤧᤰᤁᤣ ᤂᤧᤱᤜᤠ᤹ ᤂᤢᤏᤧ᤹ ᤁᤢᤗᤠᤈᤣ᤹ᤀᤥ ᤔᤧᤗᤧᤰᤗᤥ॥

᥇᥍ ᤂᤧᤱᤜᤠ᤹ ᤛᤠ᤹ᤖᤡᤰ ᤐᤏᤢᤏᤢᤒᤠ ᤏᤢ ᤁᤧᤄᤧᤶᤛᤡᤱᤒᤠ ᤔᤧᤒᤥᤱᤗᤥ᥄

ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧ ᤏᤠᤗᤡᤃᤧᤴ ᤌᤠᤱᤒᤧᤴᤜᤠ᤹ ᤁᤧᤄᤧᤶᤛᤡᤱᤒᤠ ᤆᤥᤃᤢᤛᤡᤖᤥ

ᤂᤶᤓᤩᤠᤱ ᤁᤢᤒᤥᤰ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤧᤴᤇ᤻ᤕᤠᤜᤠ᤹ ᤁᤧᤘᤧᤶᤔᤠ ᤆᤥᤃᤢᤛᤡᤖᤥ॥

a 

᥏:᥇᥆ ᤀᤴᤜᤠ᤹ ᤏᤢ ᤌᤰᤛᤢᤒᤠ ᤀᤴᤗᤠᤜᤠ᤹ ᤂᤧᤳᤋᤢᤱᤛᤡᤱ ᤑᤠ᤹ᤀᤡᤴ ᤛᤏᤠᤖᤢᤱ ᤐᤥᤱ᤹ ᤐᤠ᤺ᤳᤋᤢᤒᤠᤖᤥ॥

ᤛᤧᤴᤗᤵ ᤂᤥᤔᤠ ᤔᤠᤱᤜᤢᤵ

᥇᥆

ᤘᤜᤡᤳ ᤌᤠᤔᤠ ᤏᤠ᤹ᤒᤠ ᤕᤧᤶᤔᤥ ᤕᤜᤘᤣ ᤍᤠᤱᤒᤧᤴ ᤘᤜᤡᤳ ᤏᤠ᤺ᤰᤋᤧᤶᤔᤧ᤹ᤀᤥ.

ᤕᤜᤘᤣ ᤍᤠᤱᤒᤧᤸᤗᤧᤀᤣ ᤂᤠ᤹ᤔᤡ᤺ᤳᤜᤠ᤹ ᤁᤧᤒᤵᤐᤠ ᤛᤢᤖᤡ᤺ᤳ ᤁᤣᤈᤱ ᤆᤥᤃᤢᤖᤥ॥

ᤂᤢᤏᤧ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤘᤃᤣ᤺ᤱᤔᤠ ᤘᤜᤡᤳ ᤌᤠᤛᤢᤖᤥ.

ᤂᤢᤏᤧ᤹ ᤁᤧᤖᤧᤰᤗᤧ ᤂᤢᤴᤇᤡ᤹ ᤗᤠᤃᤡ ᤀᤡᤰᤋᤠᤵᤐᤥ ᤁᤢᤗᤡ᤺ᤶᤒᤠ ᤐᤡᤖᤢᤛᤡᤖᤥ॥

᥈ ᤏᤠᤘᤠᤀᤡᤳᤗᤠᤜᤠ᤹ᤖᤧ ᤀᤡᤱᤗᤧᤰᤐᤠ ᤐᤠ᤺ᤴ ᤔᤧᤒᤠ᤺ᤳᤋᤢᤖᤥ.

ᤜᤧᤰᤁᤩᤠᤱ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤀᤡᤱᤗᤧᤰᤐᤠ ᤛᤢᤑᤥᤜᤠ᤹ ᤔᤧᤏᤡᤛᤢᤖᤥ.

ᤂᤶᤓᤩᤠᤱ ᤔᤧᤴᤘᤠ᤹ᤔᤏᤠᤒᤠ ᤛᤧᤵᤔᤠᤱᤜᤠ᤹ ᤔᤧᤒᤠ᤺ᤳᤋᤢᤖᤥ.

ᤂᤧᤱᤜᤠ᤹ᤖᤧ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤀᤠ᤺ᤴᤇᤡᤱᤔᤠ ᤔᤧᤒᤡᤖᤢᤛᤡᤖᤥ॥

ᤁᤸᤗᤧᤆᤥᤃᤢᤸᤗᤧ ᤔᤧᤸᤗᤢᤰᤁᤶᤒᤠᤜᤠ᤹ ᤔᤧᤛᤢ᤺ᤶᤒᤠᤸᤗᤧ ᤆᤥᤃᤢᤸᤗᤧ

ᤋᤢᤰᤂᤧ ᤔᤧᤈᤠ᤺ᤳᤋᤢᤛᤡᤒᤠ ᤔᤧᤸᤗᤢᤰᤜᤠ᤹ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ ᤋᤠᤵᤔᤧᤒᤧ᤹ᤖᤥ॥

᥉ “ᤀᤠᤱᤃᤠ᤹ ᤀᤠᤛᤠᤰᤁᤧᤴᤏᤡᤴ ᤔᤧᤸᤗᤢᤰᤁᤶᤒᤠᤜᤠ᤹ ᤛᤶᤎᤠᤱ ᤌᤠᤖᤥ.

ᤀᤠᤱᤃᤠ᤹ ᤗᤠᤶᤗᤥᤒᤠᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤵᤑᤣᤰ ᤁᤢᤔᤧᤸᤗᤢᤰᤗᤢᤵ.

ᤕᤜᤢᤍᤠᤒᤠ ᤜᤡᤶᤛᤕᤱᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤱᤅᤥ ᤁᤧᤜᤧᤴᤇᤡᤱᤒᤠ ᤀᤴ ᤜᤧᤰᤋᤱᤒᤠ ᤆᤥᤃᤢᤛᤡᤖᤥ॥

᥊ ᤕᤜᤢᤍᤠᤗᤠᤶ ᤗᤠᤶᤗᤥᤒᤠᤜᤠ᤹ ᤁᤢᤶᤔᤠᤗᤢᤱ. ᤛᤠ᤺ᤱᤃᤠᤜᤡᤶ ᤗᤰᤆᤢ

ᤜᤧᤰᤁᤩᤠᤱ ᤌᤱᤅᤥᤒᤠ ᤗᤡ ᤜᤧᤰᤁᤣ ᤁᤧᤖᤧᤰ ᤔᤧᤗ᤺ᤴᤗᤥ॥

᥋ ᤂᤧᤱᤜᤠ᤹ᤏᤢ ᤛᤥᤖᤡᤰ ᤌᤱᤅᤥ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤔᤠᤖᤠᤶᤔᤥᤒᤠ ᤗᤧᤰᤘᤠᤀᤥ

ᤆᤡᤍᤥ᤹ ᤆᤡᤍᤥ᤹ ᤁᤧᤍᤥ᤹ᤒᤠ ᤔᤢᤰᤛᤠᤶᤛᤠᤒᤠ ᤔᤏᤠᤜᤠ᤹ ᤜᤧᤰᤋᤱᤒᤠ ᤔᤧᤒᤥᤱᤗᤥ.

ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤏᤢ ᤛᤥᤖᤡᤰ ᤘᤠ᤹ᤖᤥ

ᤂᤧᤱᤜᤠ᤹ ᤌᤱ ᤔᤧᤈᤥ᤺ᤰᤁᤠᤱ ᤀᤴᤃᤧᤕᤢᤰᤐᤠᤜᤠ᤹ ᤏᤠᤎᤠᤔᤥ ᤔᤧᤎᤠᤛᤢᤛᤡᤖᤥ॥

᥌ “ᤀᤠᤱᤃᤠ᤹ ᤕᤜᤢᤍᤠᤒᤠ ᤜᤡᤶᤛᤕᤱᤜᤠ᤹ ᤁᤧᤎᤢᤶᤒᤠ ᤆᤥᤃᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤕᤥᤛᤣᤑᤖᤧ ᤁᤢᤜᤡᤶᤛᤕᤱᤜᤠ᤹ ᤋᤠᤱᤛᤧ᤺ᤵᤋᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤕᤠᤶᤔᤥ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤏᤠ᤹ᤖᤢᤱᤛᤡᤱᤅᤡᤴᤒᤠ ᤜᤧᤰᤋᤱᤒᤠ ᤔᤧᤒᤥᤱᤗᤥ.

ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ.

ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤣᤗᤡᤃᤧᤴ ᤋᤢᤘᤠ᤺ᤴ ᤂᤧᤵᤛᤢᤱᤗᤥ॥

᥍ ᤀᤣᤑᤪᤠᤀᤡᤔᤒᤠ ᤔᤏᤠᤜᤠ᤹ᤃ ᤔᤢᤰᤛᤠᤶᤛᤠᤒᤠ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤌᤡ ᤁᤧᤎᤢᤱᤒᤠᤀᤠᤱ

ᤁᤧᤛ᤺ᤵᤐᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤐᤍᤠᤍᤠᤖᤥ॥

ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤔᤧᤛ᤺ᤳᤗᤥ.

ᤕᤜᤘᤣ ᤍᤠᤱᤒᤠᤀᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤐᤛ᤺ᤳᤛ᤺ᤳᤗᤥ॥

᥎ “ᤂᤧᤱᤜᤠ᤹ ᤀᤠᤱᤃᤠ᤹ ᤀᤢ᤺ᤳᤋᤢᤱᤛᤡᤱᤅᤠᤱ ᤛᤢᤵᤛᤢᤱᤛᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤛᤧᤰᤂᤠᤀᤣ ᤔᤧᤸᤗᤢᤱ ᤜᤢᤅᤢᤱᤅᤠᤱ ᤂᤧᤱᤜᤠ᤹ ᤌᤧ᤹ᤖᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ

ᤜᤧᤰᤁᤩᤠᤱ ᤋᤃᤡ ᤁᤢᤀᤡᤛᤡ᤺ᤰ ᤏᤡ᤺ᤳᤔᤧᤴᤍᤧᤳᤋᤣ ᤕᤖᤡᤰ ᤔᤧᤒᤥᤱᤗᤥ॥

᥏ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤑᤢᤳᤇᤠ᤺ᤱ ᤛᤧᤛᤢᤱᤛᤡᤱᤗᤥ

ᤜᤧᤰᤁᤣᤛᤠᤱ ᤔᤠ᤺ᤱᤄᤠᤒᤠ ᤗᤠᤈᤣ᤹ᤜᤠ᤹ᤀᤥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤠᤖᤥ॥

ᤂᤧᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤜᤡᤱᤗᤥ

ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤥᤖᤡᤰ ᤀᤡᤛᤪᤠᤀᤡᤗᤀᤥ ᤔᤧᤏᤢ᤺ᤱ ᤔᤧᤍᤠᤖᤥ॥

᥇᥆ ᤀᤠᤱᤃᤠ᤹ ᤂᤧᤱᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤏᤢ᤺ᤰᤋᤢᤱ ᤋᤠᤖᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤛ᤻ᤛᤢᤖ ᤗᤠᤈᤣ᤹ᤗᤠᤶ ᤂᤧᤱᤜᤠ᤹ ᤛᤢᤵᤛᤢᤱᤛᤡᤱᤗᤥ॥

ᤀᤠᤱᤃᤠ᤹ ᤂᤧᤱᤜᤠ᤹ ᤃᤡᤗᤠᤍ ᤏᤢ ᤗᤧᤒᤏᤠᤏ ᤗᤠᤈᤣ᤹ᤜᤠ᤹ᤀᤥ ᤋᤠᤖᤢᤱᤛᤡᤱᤗᤥ

ᤂᤧᤒᤩᤠᤱ ᤂᤧᤵᤔᤥ ᤁᤠᤰ ᤗᤠᤈᤣ᤺ᤴ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤖᤥ॥

᥇᥇ ᤂᤧᤱᤜᤠ᤹ᤖᤧ ᤐᤕᤶ ᤕᤶᤒᤠ ᤋᤢᤰᤂᤣᤘᤠ ᤘᤖ᤺ᤱᤅᤡᤴ ᤔᤧᤗᤛ᤻ᤛᤢᤖᤥ.

ᤂᤧᤱᤜᤠ᤹ᤖᤧ ᤘᤠᤓᤧᤸᤗᤧᤱᤜᤠ᤹ ᤆᤡᤈᤡ ᤕᤧᤶᤕᤧᤶ ᤔᤧᤈᤥᤃᤢᤖᤥ

ᤜᤧᤰᤁᤩᤠᤱ ᤏᤡᤗ ᤘᤜ᤺ᤱᤅᤥᤒᤠ ᤁᤣ᤺ᤶᤒᤠ ᤁᤢᤍᤡᤶᤒᤣᤜᤠ᤹ ᤆᤵᤋᤢᤗᤠ᤺ᤳᤗᤥ॥

ᤀᤛ᤻ᤛᤢᤖᤖᤧ ᤕᤶᤒᤠ ᤁᤢᤜᤧᤴᤇᤡᤱᤔᤠ ᤁᤢᤀᤠᤱᤍᤡᤱᤅᤡᤴ ᤕᤥ ᤔᤰᤌᤠᤖᤥ

ᤜᤧᤰᤁᤩᤠᤱ ᤔᤡᤛᤪᤖᤧ ᤁᤢᤜᤠᤱ ᤋᤰᤁᤠ᤺ᤳᤋᤡᤴ ᤔᤠᤒᤣ᤺ᤰᤗᤥ॥

᥇᥈ ᤀᤠᤱᤃᤠ᤹ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤀᤥ ᤁᤧᤎᤢᤶᤒᤠ ᤆᤥᤃᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤧ᤹ᤀᤣ ᤁᤢᤔᤡᤱᤅᤥ ᤗᤠᤱᤔᤧᤄᤣᤰ ᤔᤧᤘᤠ᤹ᤖᤥ.”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥

ᤕᤜᤘᤣ ᤍᤠᤱᤒᤧᤸᤗᤧ ᤔᤢᤰᤛᤠᤶᤛᤠᤒᤠ ᤛᤢᤘᤠᤱᤜᤠ᤹ ᤏᤠ᤺ᤴᤍᤢᤛᤡ

᥇᥇

ᤗᤧᤒᤏᤠᤏᤀᤣ. ᤂᤧᤏᤧ᤹ ᤁᤧᤗᤠᤶᤎᤣ᤺ᤵᤐᤠᤜᤠ᤹ ᤜᤡᤴᤍᤧ᤹ᤀᤥ.

ᤜᤧᤰᤁᤣᤗ᤹ᤖᤡᤰ ᤔᤡ᤺ᤸᤗᤧ ᤁᤧᤛᤠᤶᤔᤠᤱᤛᤡᤱᤜᤠ᤹ ᤌᤩ᤺ᤱ ᤆᤥᤃᤢᤖᤖᤥ᥄

᥈ ᤀᤠ᤺ᤱ ᤛᤡᤱᤒᤢᤱᤛᤣ. ᤔᤣᤖᤡᤱ ᤌᤰᤋᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤛᤠᤶᤔᤠᤱᤛᤡᤱᤅᤡᤴ ᤆᤥ᤺ᤴᤍᤧᤀᤠᤱ ᤏᤧᤖᤥ.

ᤜᤧᤰᤁᤩᤠᤱ ᤁᤣ᤺ᤶᤒᤠ ᤏᤢ ᤏᤢᤒᤠ ᤛᤡᤱᤒᤢᤱᤜᤠ᤹ ᤔᤧᤃᤧᤀᤠᤱ ᤕᤢᤱᤗᤥ॥

ᤒᤠᤛᤠᤏᤒᤠ ᤕᤜᤡᤒᤠ ᤛᤡᤱᤒᤢᤱᤛᤣ. ᤔᤧᤖᤡᤱ ᤌᤰᤋᤧᤶᤔᤧ᤹ᤀᤥ᥄

ᤌᤣᤀᤠᤱᤓᤧᤸᤗᤧ ᤋᤢᤶᤓᤢᤱᤗᤠ ᤋᤠᤶᤓᤢᤱᤜᤠ᤹ ᤔᤧᤗᤧ᤺ᤰᤂᤢᤀᤠᤱ ᤏᤧᤖᤥ॥

᥉ ᤔᤧᤸᤗᤢᤰᤁᤶᤒᤠᤜᤠ᤹ ᤔᤣᤖᤡᤱ ᤔᤧᤎᤰᤐᤠᤴ ᤂᤧᤵᤛᤧᤶᤔᤧ᤹ᤀᤥ.

ᤂᤢᤴᤇᤡ᤹ ᤐᤏᤢᤏᤢᤒᤠ ᤌᤰᤛᤠ ᤆᤠᤖᤠᤶᤔᤠᤍᤧᤴᤏᤡᤴ ᤔᤧᤔᤧᤰᤂᤢᤀᤠᤱ ᤏᤧᤖᤥ᥄

ᤌᤧᤖᤡᤱᤒᤠᤜᤠ᤹ ᤔᤧᤜᤢ᤺ᤰᤐᤧᤴ ᤂᤡᤏᤡ᤹ ᤂᤧᤵᤛᤧᤶᤔᤧ᤹ᤀᤥ.

ᤌᤣᤀᤠᤱᤓᤧᤸᤗᤧ ᤕᤷᤍᤏᤒᤠ ᤛᤖᤣ᤺ᤰᤕᤠ᤺ᤵᤐᤠ ᤋᤠᤶᤓᤢᤱᤅᤡᤴ ᤌᤩ᤺ᤱ ᤐᤥ᤺ᤰᤂᤧᤀᤠᤱ ᤏᤧᤖᤥ᥄

ᤏᤧᤵᤑᤢ ᤔᤧᤸᤗᤢᤰᤁᤶᤒᤠᤜᤠ᤹

᥊ ᤕᤜᤘᤣ ᤍᤠᤱᤒᤠ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “‘ᤆᤧᤵᤔᤠ ᤛᤧᤵᤔᤠᤛᤡ ᤁᤧᤒᤥ᤺ᤱᤒᤠ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹ ᤆᤠᤖᤠᤶᤛᤧᤛᤧ᤹॥’

᥋ ᤂᤧᤱᤜᤠ᤹ ᤁᤧᤀᤡᤱᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤈᤧᤵᤋᤢ ᤔᤧᤛᤩᤧᤖᤢᤛᤡ᤹. ᤂᤶᤓᤩᤠᤱ ᤂᤧᤱᤜᤠ᤹ ᤂᤢᤶᤍᤡᤱ ᤔᤧᤱᤄᤥᤀᤣ ᤔᤧᤒᤣ᤺ᤰ॥ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠᤳᤋᤢ᤹. ‘ᤕᤜᤘᤣ ᤍᤠᤱᤒᤧᤸᤗᤧ ᤁᤢᤏᤠᤖᤠ ᤐᤥᤖᤖᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥ᤺ᤰᤂᤡᤃᤧ᥄’ ᤁᤧᤀᤡᤱᤒᤠᤜᤠ᤹ᤖᤧ ᤔᤧᤛᤠᤅᤢᤛᤡᤒᤠ ᤔᤧᤸᤗᤢᤰᤁᤶᤒᤠᤜᤠ᤹ᤖᤧᤀᤠᤱ ᤂᤧᤱᤜᤠ᤹ ᤔᤧᤴᤍᤠᤱᤄᤢᤛᤡᤴ᤹॥

᥌ ᤌᤣᤀᤠᤱᤓᤧᤸᤗᤧ ᤀᤠᤸᤗᤀᤠᤱᤎᤥ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤔᤧᤸᤗ᤹ᤏᤧᤴ॥ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤁᤧᤖᤧᤰ ᤂᤢᤴᤇᤡ᤹ ᤀᤠᤵᤑᤣᤰ ᤜᤡᤶᤒᤣᤛᤠᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥ ᤏᤢ ᤂᤢᤴᤇᤡ᤹ ᤀᤠᤵᤑᤣᤰ ᤜᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤛᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤗᤠᤈᤣ᤺ᤴ ᤔᤧᤕᤢᤰᤋᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤥᤗᤠᤶ ᤀᤠᤱᤃᤠ᤹ ᤂᤧᤱᤜᤠ᤹ ᤔᤧᤛᤧ᤺ᤵᤋᤢᤱᤛᤡᤱᤅᤡᤴ᤹॥”

᥍ ᤁᤸᤗᤧᤆᤥᤃᤢᤸᤗᤧ ᤆᤧᤵᤔᤠ ᤛᤧᤵᤔᤠᤛᤡᤖᤧ ᤗᤠᤃᤡ ᤔᤧᤃᤳᤋᤢᤛᤡᤒᤠ ᤔᤧᤸᤗᤢᤰ ᤔᤧ᤺ᤴᤍᤠᤜᤠ᤹. ᤛᤧᤰᤂᤠ᤺ᤸᤗᤧ ᤌᤰᤛᤠ ᤗᤢᤵᤐᤥ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠ ᤔᤧᤕᤢᤰᤋᤢᤛᤡᤒᤠᤜᤠ᤹ ᤀᤠᤱᤃᤠ᤹ ᤆᤠᤖᤠᤶᤛᤢᤱᤛᤡᤱ॥ ᤜᤧᤰᤁᤩᤠᤱ ᤀᤠᤱᤃᤠ᤹ ᤀᤠᤗᤠᤃᤡ ᤋᤰᤁᤠᤳ ᤏᤧᤳᤇᤡ ᤕᤠᤱᤛᤡᤱᤅᤠ- ᤗᤳᤇᤠᤖᤧ ᤁᤢᤔᤡᤱ “ᤗᤢᤱᤃᤢᤶ” ᤏᤢ ᤘᤣ᤹ᤀᤡᤸᤗᤧ ᤁᤢᤔᤡᤱ “ᤌᤡᤰᤜᤢᤵ” ᤘᤠ᤺ᤳᤋᤢᤱ- ᤜᤧᤰᤁᤩᤠᤱ ᤔᤧᤸᤗᤢᤰ ᤗᤢᤵᤜᤠ᤹ ᤆᤠᤖᤠᤶᤛᤢᤱᤛᤡᤱ॥

᥎ ᤀᤠᤱᤃᤠ᤹ ᤗᤳᤇᤠ ᤗᤠᤀᤥᤛᤠ ᤛᤢᤶᤛᤡ ᤔᤧᤸᤗᤢᤰᤁᤶᤒᤠᤜᤠ᤹ ᤗ᤺ᤳᤋᤢᤱᤍᤣᤛᤢᤱᤛᤡᤱ॥

ᤂᤧᤴ ᤌᤰᤛᤠ ᤗᤢᤵᤜᤠ᤹ᤖᤧ ᤀᤠᤱᤃᤠ᤹ ᤔᤧᤈᤡ᤺ᤳᤋᤠᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤏᤡᤱ ᤛᤳᤋᤪᤧ᤹ ᤔᤧᤗᤧ᤹ᤖᤢ॥

᥏ ᤀᤠᤱᤃᤠ᤹ ᤔᤧᤳᤋᤢᤱᤛᤡᤱ. “ᤀᤠᤱᤃᤠ᤹ ᤂᤡᤏᤡ᤹ ᤔᤧᤸᤗᤢᤰᤁᤶᤒᤠ ᤔᤧᤒᤥ᤺ᤱᤅᤠᤴ॥ ᤁᤧᤛᤡᤒᤠᤜᤠ᤹ ᤔᤧᤛᤡᤀᤣ ᤔᤧᤏᤠ᤹. ᤁᤧᤔᤧᤰᤐᤠᤜᤠ᤹ ᤔᤧᤔᤧᤰᤁᤣ ᤔᤧᤏᤠ᤹. ᤜᤧᤰᤁᤩᤠᤱ ᤁᤧᤜᤡᤱᤒᤠᤜᤠ᤹ᤖᤧ ᤆᤠᤜᤡ᤺ᤴ ᤌᤡᤰᤜᤠ᤹ᤖᤧ ᤘᤣ᤹ᤜᤠ᤹ᤖᤧ ᤂᤢᤴᤇᤡ᤹ ᤏᤧᤰᤛᤠ᤺ᤴ ᤔᤧᤈᤖᤖᤥ॥”

᥇᥆ ᤂᤧᤒᤩᤠᤱ ᤀᤠᤱᤃᤠ᤹ “ᤀᤠᤗᤢᤱᤃᤢᤶ” ᤔᤧᤵᤔᤏᤠᤒᤠ ᤋᤰᤁᤠ᤺ᤳᤋᤡᤴ ᤕᤠᤱᤛᤡᤱᤅᤠ. ᤜᤧᤰᤁᤩᤠᤱ ᤀᤡᤛᤪᤠᤀᤡᤗᤒᤠ ᤁᤧᤖᤧᤰ ᤔᤏᤠᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤔᤧᤱᤃᤧᤵᤔᤏᤠ ᤆᤥᤃᤢᤱᤅᤠᤱ ᤂᤧᤴ ᤀᤧᤰᤂᤢᤱ॥

᥇᥇ ᤂᤧᤴ ᤔᤠᤱᤜᤢᤵᤐᤡᤴ ᤀᤠᤶᤓᤠ ᤂᤧᤸᤗᤧ ᤕᤠ᤺ᤴᤍᤡᤰ ᤔᤧᤱᤃᤧᤵᤔᤏᤠᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤀᤠᤱᤃᤠ᤹ ᤀᤥᤔᤧᤔᤧᤳᤋᤠᤱᤗ ᤔᤧᤒᤳᤇᤠᤱᤒᤠ ᤁᤧᤀᤡᤱᤒᤠᤜᤠ᤹ᤖᤧ ᤂᤧᤱᤃ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤒᤠ᤺ᤴᤈᤠᤰ ᤏᤣᤖᤳᤇ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢ॥

᥇᥈ ᤂᤧᤒᤩᤠᤱ ᤀᤠᤱᤃᤠ᤹ ᤁᤧᤀᤡᤱᤒᤠᤜᤠ᤹ ᤔᤧᤳᤋᤢᤱᤛᤡᤱ. “ᤂᤡᤏᤡ᤹ ᤏᤢᤒᤠ ᤐᤥ᤺ᤰᤂᤧᤒᤠ ᤁᤧᤏᤡᤛᤢᤶᤏᤣᤓᤃᤪ ᤀᤠᤱᤃᤠ᤹ ᤀᤠᤏᤠᤶᤔᤩᤠᤰᤁᤡᤴ ᤀᤠᤒᤡᤖᤧᤶᤔᤧ᤹॥ ᤔᤧ᤺ᤴᤏᤣᤓᤃᤪ ᤂᤡᤏᤡ᤹ᤀᤣ ᤁᤳᤋᤧᤶᤔᤧ᤹॥” ᤁᤸᤗᤧᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤛᤢᤶᤒᤥᤱ ᤕᤢᤵᤐᤠ ᤕᤠᤱᤀᤡᤳᤇᤣ᤹ ᤔᤧᤒᤡᤖᤠᤱ॥

᥇᥉ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤂᤧᤏᤧ᤹ ᤕᤠᤱᤅᤡᤴ ᤁᤥᤶᤓᤠᤗᤩᤠ᤺ᤴ ᤗᤠᤵᤑᤢᤛᤧ ᤐᤡᤖᤧ᤹”- ᤁᤴ ᤀᤡᤔᤧᤸᤗᤢᤱᤒᤠ ᤁᤢᤔᤧᤴᤏᤡᤴ ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤃᤡ ᤔᤧᤕᤠᤰᤋᤢᤖᤥ॥ ᤂᤶᤓᤩᤠᤱ ᤀᤠᤱᤃᤠ᤹ ᤂᤧᤴ ᤛᤢᤶᤒᤥᤱ ᤕᤢᤵᤐᤠ᤺ᤸᤗᤧ ᤁᤢᤀᤠ᤺ᤳᤜᤠ᤹ ᤋᤣ᤹ᤖᤢᤱᤅᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤕᤠᤱᤕᤢᤱᤔᤠᤍᤧᤴᤏᤥ ᤁᤥ᤺ᤶᤓᤠᤗᤩᤠ᤺ᤸᤗᤧ ᤁᤢᤗᤠᤃᤡ ᤗᤠᤵᤋᤣᤛᤢᤱ॥

᥇᥊ ᤂᤧᤒᤩᤠᤱ ᤕᤜᤢᤍᤠ ᤏᤢ ᤀᤡᤛᤪᤠᤀᤡᤗ ᤗᤢᤶᤔᤥᤒᤠ ᤑᤢ᤹ᤏᤢᤛᤠ᤹ ᤁᤠ᤹ᤀᤡ᤺ᤴ ᤏᤢᤵᤗ ᤕᤠ᤺ᤶᤔᤠᤖᤧ ᤗᤠᤃᤡ ᤀᤠᤱᤃᤠ᤹ “ᤌᤡᤰᤜᤢᤵ” ᤔᤧᤵᤔᤏᤠᤒᤠ ᤘᤣ᤹ ᤋᤰᤁᤠ᤺ᤳᤋᤡᤴ ᤀᤧᤰᤂᤢᤱ॥

᥇᥋ ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤀᤠᤱᤃᤠ᤹ ᤔᤧᤳᤋᤠᤱ. “ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤸᤗᤢᤰᤁᤶᤒᤧᤸᤗᤧ ᤁᤢᤓᤧᤈᤢᤶ ᤁᤢᤓᤧᤕᤠᤴ ᤂᤧᤏᤧ᤹ ᤕᤠᤶᤔᤥ ᤕᤠᤱᤛᤡᤱᤅᤧ᤹॥

᥇᥌ ᤌᤣᤀᤠᤱᤓᤧᤸᤗᤧ ᤛᤧᤰᤂᤠᤛᤠᤱ ᤀᤠᤱᤃᤠ᤹ ᤁᤴ ᤗᤠᤈᤣ᤹ᤀᤥ ᤗᤳᤇᤠ ᤀᤰᤋᤱᤒᤠ ᤔᤧᤸᤗᤢᤰᤁᤶᤒᤠᤎᤡᤰ ᤑᤥ᤺ᤰᤂᤢᤱ᤹. ᤂᤧᤸᤗᤧ ᤁᤧᤔᤠᤒᤠᤜᤠ᤹ ᤁᤶᤒᤪᤠᤱ ᤔᤧᤔᤧᤳᤋᤢᤛᤡᤴ᤹. ᤑᤢᤳᤇᤡᤱᤈᤩᤠᤱ ᤁᤧᤛᤧᤒᤠᤜᤠ᤹ᤀᤠᤱ ᤔᤧᤓᤢᤰᤂᤢᤛᤡᤴ᤹. ᤁᤧᤃᤠ᤺ᤶᤒᤠᤜᤠ᤹ᤀᤠᤱ ᤔᤧᤘᤣ᤺ᤴᤍᤢᤛᤡᤴ᤹. ᤔᤧᤴᤍᤢᤰᤔᤏᤠᤒᤠ ᤁᤢᤕᤠᤶ ᤆᤠᤱᤈᤠᤱᤒᤠᤜᤠ᤹ᤀᤠᤱ ᤆᤠᤔᤧᤖᤠᤶᤛᤢᤛᤡᤴ᤹. ᤁᤖ ᤂᤧᤸᤗᤧ ᤘᤖᤢᤵᤗᤢᤵᤐᤠ ᤔᤧᤸᤗᤢᤰᤁᤡᤸᤗᤧ ᤁᤢᤗᤠᤱ ᤋᤥ᤹ᤓᤣ᤺ᤳᤋᤧᤴ ᤌᤧ᤺ᤰᤂᤢᤀᤠᤱ ᤂᤢᤴᤇᤡ᤹ ᤋᤃᤡ ᤛᤠᤴ ᤆᤖᤥ॥

᥇᥍ “ᤔᤧᤸᤗᤢᤰ ᤗᤢᤵᤜᤠ᤹ ᤁᤧᤗᤧᤵᤐᤠᤀᤠᤱ ᤁᤧᤒᤣ᤺ᤰᤐᤠ ᤁᤧᤄᤧᤵᤐᤠ

ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤔᤧᤸᤗᤢᤰᤁᤶᤒᤠᤴ ᤆᤡ᤺ᤳᤋᤧᤛᤩᤧᤖᤥ᥄

ᤂᤧᤸᤗᤧ ᤁᤢᤜᤢᤰᤁᤡᤴ ᤏᤢ ᤁᤢᤈᤢᤵᤛᤠᤱ ᤔᤡᤰᤁᤡᤴ ᤋᤠᤓᤣ᤺ᤸᤗᤧ ᤆᤩᤧᤵᤋᤢᤖᤖᤥ᥄

ᤂᤧᤸᤗᤧ ᤁᤢᤜᤢᤰᤆᤧᤰᤁᤡᤴ ᤁᤧᤖᤧᤰ ᤛᤷᤃᤧᤱ ᤜᤣᤒᤣ᤺ᤰᤗᤖᤥ

ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤢᤵᤛᤠᤱ ᤔᤡᤰᤁᤡᤴ ᤂᤠᤔᤧᤴᤏᤡᤔᤏᤠᤒᤠ ᤐᤥ᤺ᤱᤗᤖᤥ॥”

ᤁᤧᤍᤠᤒᤠ ᤕᤧᤶᤔᤥ ᤕᤖᤢᤛᤗᤧ᤺ᤶᤔᤡᤸᤗᤧ ᤆᤥ᤺ ᤰᤕᤢᤶᤓᤥ ᤂᤥᤛᤢ

᥇᥈

ᤀᤡᤛᤪᤠᤀᤡᤗᤖᤧ ᤁᤢᤕᤠ᤺ᤶᤒᤣᤀᤥ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ ᤜᤠᤒᤠ ᤁᤴᤗᤥ॥ ᤋᤠᤱᤛᤠᤰᤐᤠ ᤁᤧᤄᤡᤱᤒᤠ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤧᤸᤗᤧ ᤁᤢᤒᤢᤱ ᤁᤧᤕᤢᤱᤒᤠ ᤏᤢ ᤔᤏᤠ᤺ᤸᤗᤧ ᤁᤢᤕᤠᤶᤛᤠᤶᤔᤡᤴ ᤂᤧᤴ ᤛᤡᤃᤠᤱ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥ᤺ᤰᤐᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹-

᥈ “ᤀᤥᤔᤧᤳᤋᤧᤶᤔᤧ᤹. ᤁᤧᤖᤧᤰ ᤐᤡᤛᤠᤱ ᤁᤧᤕᤢᤱᤒᤠ ᤔᤏᤠᤜᤠ᤹ ᤜᤥ᤹ᤍᤥᤴ ᤜᤥ᤹ᤍᤥᤴ ᤗ᤹ᤔᤠᤖᤧ ᤗᤠᤃᤡ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤡᤴ ᤂᤥᤷᤕᤠ ᤜᤧᤰᤋᤱᤒᤠ ᤆᤥᤃᤢᤱ᤹॥ ᤕᤖᤢᤛᤗᤧ᤺ᤶᤔᤡᤴ ᤁᤡᤷᤃᤵ ᤁᤵᤔᤠᤖᤧ ᤗᤠᤃᤡ ᤕᤜᤢᤍᤠᤴ ᤏᤡᤱᤔᤡᤜᤠ᤹ᤏᤢ ᤛᤥᤖᤡᤰ ᤑᤢᤱᤛᤡᤱ॥

᥉ “ᤀᤠᤸᤗ ᤂᤧᤸᤗᤧ ᤕᤠ᤺ᤴᤍᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤈᤢᤶᤔᤡᤸᤗᤧ ᤀᤠᤱᤃᤠ᤹ ᤕᤖᤢᤛᤗᤧ᤺ᤶᤔᤡᤴ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤗᤳᤇᤠ ᤔᤧᤶᤔᤢᤶᤔᤏᤠᤒᤠ ᤕᤠᤰᤐᤣ᤹ ᤆᤥᤃᤢᤱ ᤐᤡᤖᤢᤱᤛᤡᤱ᤹॥ ᤂᤧᤴ ᤔᤢᤶᤔᤠ ᤁᤧᤃᤥ᤺ᤵᤐᤠᤜᤠ᤹ ᤁᤧᤖᤧᤰ ᤔᤧᤃᤠ᤺ᤴᤗᤥ॥”

᥊ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤔᤧᤴᤇᤠᤶ ᤛᤢᤘᤠᤜᤠ᤹ᤖᤧ ᤂᤢᤴᤇᤡ᤹ ᤀᤴᤜᤠ᤹ ᤔᤡᤰᤑ᤺ᤶᤒᤠ ᤆᤥᤃᤢᤱᤛᤡᤱ᤹ ᤜᤧᤰᤁᤩᤠᤱ ᤁᤧᤖᤧᤰ ᤀᤴᤜᤠ᤹ ᤛᤠ᤹ᤖᤡᤰ ᤔᤧᤃᤡᤔᤧᤛᤡᤖ ᤕᤠ᤺ᤴᤍᤢᤱᤛᤡᤱ᤹ ᤜᤧᤰᤁᤩᤠᤱ ᤀᤴᤃᤧᤕᤢᤰᤐᤠᤜᤠ᤹ ᤔᤧᤏᤠᤱᤗ ᤕᤠ᤺ᤴᤍᤢᤱᤛᤡᤱ᤹॥ ᤁᤖ ᤀᤠᤱᤃᤠ᤹ ᤕᤜᤢᤍᤠᤒᤠ ᤔᤏᤠᤜᤠ᤹ ᤀᤥᤔᤧᤳᤛᤡᤱ᤹॥

᥋ ᤂᤧᤒᤩᤠᤱ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤴᤇᤡ᤹ ᤀᤠᤵᤑᤣᤰ ᤏᤡᤱᤘᤠ᤹ᤀᤥ ᤀᤰᤂᤣ ᤔᤧᤒᤠ᤺ᤳᤋᤢ᤹. ‘ᤕᤖᤢᤛᤗᤧ᤺ᤶᤔᤥᤒᤠ ᤔᤏᤠᤜᤠ᤹ ᤁᤧᤎᤢᤶᤒᤠ ᤔᤧᤈᤥᤰ. ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ॥’”

᥌ ᤂᤧᤴ ᤕᤧᤴᤏᤥ ᤀᤠᤱᤃᤠ᤹ ᤕᤜᤢᤍᤠᤒᤠ ᤗᤠᤶᤗᤥᤒᤠᤜᤠ᤹ ᤕᤖᤡᤰ ᤛᤡᤱᤜᤠ᤹ᤀᤥᤒᤠ ᤔᤡᤄᤠ᤺ᤱᤃᤪᤥ᤺ᤰ ᤕᤠᤱᤔᤠ ᤛᤠᤱᤋᤧᤖᤧ᤺ᤱ ᤁᤢᤀᤡᤛᤡ᤺ᤰ ᤏᤢ ᤆᤠᤎ᤺ᤱᤔᤠᤜᤠ᤹ᤖᤧ ᤁᤢᤗᤢᤶᤔᤥᤒᤠ ᤜᤢᤖᤢᤖᤢ ᤁᤧᤍᤡ᤺ᤵᤐᤠ ᤔᤡ ᤜᤧᤰᤋᤱᤒᤠ ᤆᤥᤃᤢᤱᤛᤡᤱ᤹॥ ᤂᤧᤱᤜᤠ᤹ᤖᤧ ᤁᤠᤰ ᤐᤡᤛᤠᤱᤒᤠ. ᤆᤢᤵᤛᤠᤱ ᤏᤢ ᤑᤧᤴᤇᤠᤱ ᤗᤧᤵᤔᤠᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤠᤵᤐᤢᤌᤩᤱ ᤔᤧᤈᤥᤃᤢᤛᤡ᤹. ᤁᤖ ᤕᤖᤢᤛᤗᤧ᤺ᤶᤔᤡᤴ ᤀᤠᤵᤑᤣᤰ ᤁᤢᤕᤢᤰᤏᤠᤀᤥ ᤜᤠᤒᤠ ᤕᤢᤱᤗᤥ॥

᥍ ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤕᤜᤢᤍᤠᤒᤠ ᤕᤢᤱᤍᤧᤴᤜᤠ᤹ ᤋᤃᤡᤀᤣ ᤋᤠᤱᤛᤧ᤺ᤵᤋᤢᤱ᤹. ᤜᤧᤰᤁᤩᤠᤱ ᤁᤶᤓᤗ᤹ᤖᤡᤰ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱᤅᤡᤴ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤔᤡᤔᤡᤍᤡᤱᤅᤡᤴ ᤕᤜᤢᤍᤠᤒᤠᤜᤠ᤹ᤖᤧᤴᤏᤢ᤺ᤸᤗᤧ ᤕᤖᤡᤰ ᤔᤧᤒᤥ᤺ᤱᤏᤧᤴᤗ॥

᥎ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ ᤋᤠᤱᤛᤧ᤺ᤵᤋᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤀᤠᤳᤋᤡᤴ ᤁᤧᤖᤧᤰᤏᤢ᤺ᤸᤗᤧ ᤔᤧᤴᤎᤢᤶᤔᤏᤠᤒᤠ ᤆᤥᤰ ᤂᤧᤴ ᤍᤠᤀᤢᤍᤧᤴ ᤜᤧᤰᤋᤱᤒᤠ ᤐᤥᤱ᤹. ᤜᤧᤰᤁᤩᤠᤱ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤋᤱᤒᤠ ᤔᤧᤒᤥᤱ᤹. ᤂᤧᤒᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤋᤃᤠᤱᤋᤃᤠᤱ ᤁᤧᤒᤣ᤺ᤰᤐᤠᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰ ᤔᤧᤒᤥᤱᤗᤥ॥

ᤔᤧᤎᤢᤒᤢᤒᤠᤸᤗᤧ ᤁᤢᤗᤠᤃᤡ ᤔᤣᤖᤡᤱ

᥏ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤂᤧᤴ ᤕᤧᤴᤏᤥ ᤕᤖᤢᤛᤗᤧ᤺ᤶᤔᤡᤴ ᤑᤵᤔᤠᤖᤧ ᤗᤠᤃᤡ ᤁᤧᤍᤠᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤍ᤹ ᤔᤧᤱᤔᤠᤛᤡ ᤗᤠᤶ ᤆᤥᤃᤢᤱ᤹॥

᥇᥆ ᤜᤧᤰᤁᤩᤠᤱ ᤀᤠᤱᤃᤠ᤹ ᤍᤠᤀᤢᤍᤖᤧ ᤁᤢᤜᤡᤶᤛᤕᤱ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ᤀᤥ ᤗᤢᤱᤃᤢᤶ ᤜᤧᤰᤁᤩᤠᤱ ᤐᤣᤗᤡᤃᤧᤴ ᤋᤢᤘᤠ ᤁᤧᤈᤥ᤺ᤰᤐᤠ ᤕᤠᤶᤛᤠᤶᤔᤡᤴ ᤐᤠᤱᤄᤢᤱ ᤕᤢᤛᤢᤱ᤹॥ ᤂᤧᤱᤜᤠ᤹ᤖᤧ ᤔᤧᤎᤢᤒᤢᤒᤠᤴ ᤀᤥᤔᤧᤔᤧᤳᤋᤢ. ᤜᤧᤰᤁᤩᤠᤱ ᤗᤳᤌᤡᤰᤐᤠ ᤛᤠ᤺ᤸᤗᤧ ᤁᤢᤗᤠᤃᤡ ᤁᤢᤓᤠ ᤔᤣᤖᤡᤱ ᤌᤰᤐᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤁᤢᤗᤠᤃᤡ ᤂᤧᤱᤜᤠ᤹ ᤔᤣᤖᤡᤱ ᤔᤧᤎᤰ. ᤋᤢᤶᤒᤠ ᤛᤠ᤺ᤸᤗᤧ ᤁᤢᤗᤠᤃᤡ ᤔᤣᤖᤡᤱ ᤔᤧᤎᤰᤐᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤣᤖᤡᤱ ᤔᤧᤎᤰᤗᤥ॥

᥇᥇ ᤔᤃᤡᤍ᤻ᤍᤥᤒᤠ ᤏᤧᤏᤧᤒᤠᤍᤧᤴᤏᤥ ᤜᤍᤍ-ᤖᤡᤶᤔᤥᤏᤒᤠ ᤜᤧᤰᤁᤣ ᤕᤶᤒᤠ ᤜᤠ᤺ᤵᤔᤠ ᤆᤡ᤺ᤱᤔᤠ ᤐᤥ᤺ᤰᤂᤧᤀᤠᤱ ᤘᤕᤧ. ᤂᤧᤸᤗᤧ ᤕᤠ᤺ᤴᤍᤡᤰ ᤕᤖᤢᤛᤗᤧ᤺ᤶᤔᤥ ᤜᤠᤒᤠ ᤂᤠᤶᤍᤠᤱᤒᤠᤀᤣ ᤕᤶᤒᤠ ᤔᤣᤖᤡᤱ ᤌᤰᤔᤠ ᤐᤥᤱ᤹॥”

᥇᥈ “ᤗᤠᤈᤣ᤹ ᤁᤧᤖᤧᤰ ᤜᤡᤶᤛᤕᤱ ᤌᤰᤔᤠ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤀᤠᤱ ᤘᤣ᤹ ᤘᤣ᤹ ᤔᤣᤖᤡᤱ ᤔᤧᤎᤰ. ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤒᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹. ᤏᤠᤋᤠᤏᤖᤧ ᤁᤢᤜᤡᤶᤛᤕᤱᤒᤠᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹.

᥇᥉ ᤗᤧᤒᤡᤖᤧ ᤁᤢᤜᤡᤶᤛᤕᤱᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹. ᤛᤡᤔᤡᤖᤧ ᤁᤢᤎᤠ᤺ᤰᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹.

᥇᥊ ᤜᤧᤰᤁᤩᤠᤱ ᤁᤧᤍᤠᤱᤒᤠ ᤘᤣ᤹ ᤁᤧᤖᤧᤰ ᤌᤠ᤺ᤰᤜᤠ᤹ ᤏᤢ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ ᤔᤣᤖᤡᤱ ᤔᤧᤎᤰᤗᤥ॥”

᥇᥉

“ᤂᤧᤴ ᤕᤧᤴᤏᤥ ᤍᤠᤀᤢᤍᤖᤧ ᤁᤢᤜᤡᤶᤛᤕᤱ ᤏᤢ ᤕᤖᤢᤛᤗᤧᤔ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥᤴ ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤠᤛᤢᤳᤌᤥᤴ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤔᤠᤖᤧ ᤗᤠᤃᤡ ᤗᤳᤇᤠ ᤘᤠᤒᤢᤴᤍᤠᤰᤘᤠ ᤆᤫᤠ᤺ᤳ ᤐᤢᤴ ᤗ᤺ᤴ॥”

᥈ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢ᤹. “ᤂᤧᤴ ᤕᤧᤶᤔᤥ ᤀᤠᤱᤃᤠ᤹ ᤗᤠᤈᤣ᤹ᤗᤠᤶᤒᤠ ᤔᤠᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤱᤅᤣ ᤔᤠᤛᤢᤱ ᤐᤡᤖᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤡᤱᤘᤠ᤹ᤛᤢᤶᤔᤠᤱ ᤔᤧᤸᤗ᤹ᤏᤧᤴ᤹॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤀᤠᤛᤢᤳᤌᤥ ᤛᤠᤶᤜᤠ᤹ᤀᤠᤱ ᤗᤠᤈᤣ᤹ᤗᤠᤶ ᤀᤠᤱᤃᤠ᤹ ᤗ᤺ᤳᤋᤢᤱᤍᤣᤛᤢᤱᤛᤡᤱ᤹॥

᥉ ᤜᤧᤰᤁᤩᤠᤱ ᤀᤠᤖᤛᤠᤱ ᤁᤢᤓᤠᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤏᤣᤓᤃᤪ. ᤂᤢᤏᤧ᤹ ᤛᤠᤃᤧᤘᤠ᤺ᤶᤒᤠ ᤁᤢᤶᤔᤠ ᤁᤢᤶᤒᤠᤛᤡᤖᤧᤀᤣ ᤂᤧᤴ ᤀᤰᤂᤣ ᤔᤧᤔᤧᤳᤋᤢ᤹. ‘ᤂᤧᤏᤧ᤹ ᤛᤡᤔᤠᤀᤣ ᤐᤥᤱ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤱᤅᤥ ᤀᤡᤱᤗᤧᤰ ᤁᤧᤒᤠ᤺ᤳᤋᤢᤀᤠᤱ ᤘᤠ᤹॥’ ᤂᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤸᤗᤧ ᤂᤢᤏᤧ᤹ ᤛᤠᤃᤧᤘᤠ᤺ᤶᤒᤠ ᤁᤢᤶᤔᤠ ᤁᤢᤶᤒᤠᤛᤡᤖᤧ ᤂᤧᤴ ᤑᤩᤠᤰ ᤗᤛ᤻ᤛᤢᤖ ᤔᤧᤎᤢᤒᤢ᤹॥”

᥊ “ᤂᤧᤴ ᤕᤧᤴᤏᤥ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤂᤢᤴᤇᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤛᤢᤑᤥᤗᤠᤶ ᤛᤡᤖᤡᤱᤔᤔᤥ ᤔᤧᤎᤠᤖᤥ. ᤜᤧᤰᤁᤩᤠᤱ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠᤖᤧ ᤗᤠᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤛᤠᤔᤢᤖᤡᤰᤗᤠᤶ ᤌᤠᤰᤔᤏᤠᤒᤠ ᤆᤠᤱ ᤔᤧᤈᤠᤰᤂᤢᤴ᤹॥

᥋ ᤂᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤀᤠᤱᤃᤠ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤣ᤺ᤴᤀᤠ. ᤁᤖ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤈᤠᤒᤠᤀᤠᤖᤰᤗᤥ. ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤌᤠᤱᤒᤧᤴ ᤘᤕᤠᤱᤅᤠᤱᤎᤥᤀᤣ ᤂᤠᤶᤒᤣ᤺ᤰᤁᤥᤗᤠᤶ ᤜᤡᤱᤛᤡᤱᤅᤠᤀᤠᤱ ᤘᤠ᤹ᤀᤠ॥’

᥌ ᤁᤢᤓᤠᤖᤧ ᤂᤧᤴ ‘ᤂᤧᤏᤧ᤹ ᤁᤧᤎᤰᤁᤥ ᤁᤴ ᤁᤠ᤺ᤴᤍᤧᤀᤠᤱ ᤁᤧᤒᤵᤐᤠᤜᤠ᤹ ᤌᤧᤔᤠᤒᤣ᥅’ ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢᤏᤣᤓᤃᤪ ᤂᤧᤸᤗᤧ ᤀᤰᤂᤣ ᤔᤧᤳᤋᤢᤛᤡ᤹. ‘ᤁᤴ ᤀᤠᤱᤃᤠ᤹ ᤀᤠᤴᤈᤢᤶ ᤀᤠᤴᤍᤣ᤺ᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤡᤶᤔᤥ ᤁᤠ᤺ᤴᤍᤠᤱᤒᤠ ᤕᤠᤱᤄᤣ᤺ᤰᤗᤥ॥’”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤸᤗᤢᤰᤁᤶᤒᤠᤴ ᤛᤧᤵᤔᤠ ᤁᤢᤀᤡᤱᤈᤠ᤺ᤱ

᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤢᤘᤠ ᤆᤥᤃᤢᤖᤥ.

“ᤋᤠᤓᤣᤀᤣ᥄ ᤀᤠᤔᤧᤸᤗᤢᤰᤁᤶᤒᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥᤃᤧ᤹ᤀᤥ.

ᤂᤢᤏᤧ᤹ᤃ ᤏᤡ᤺ᤳᤋᤠᤱᤒᤠ ᤀᤠᤴᤈᤢᤶ ᤀᤠᤴᤍᤣ᤺ᤱᤒᤠᤖᤥ॥

ᤔᤧᤸᤗᤢᤁᤶᤒᤧᤴ ᤌᤧᤰᤋᤢᤰ ᤛᤠᤰᤂᤠ᤺ᤰ ᤜᤡᤵᤋᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ ᤑᤢᤳᤇᤡᤱᤈᤩᤠᤱ ᤔᤧᤒᤥᤱᤗᤥ.

ᤜᤧᤰᤁᤩᤠᤱ ᤀᤠᤜᤢᤰᤁᤡᤸᤗᤧ ᤆᤢᤈᤢᤰᤛᤠᤜᤠ᤹ ᤛᤠ᤺ᤵᤛᤢᤱᤛᤡᤱᤗᤥ॥

᥎ ᤁᤧᤖᤧᤰ ᤗᤠᤈᤣ᤹ᤀᤥ ᤁᤢᤗᤰ ᤏᤧᤳᤇᤡ ᤔᤏᤠᤜᤠ᤹ ᤔᤧᤛᤧᤖᤢᤛᤡᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤰᤐᤧᤳ ᤕᤢᤔᤪᤧᤰ ᤔᤧᤔᤧᤰᤗᤥ.

ᤜᤧᤰᤁᤣᤛᤠᤱ ᤁᤢᤗᤰ ᤌᤡᤰ ᤆᤠᤜᤡ᤺ᤴ ᤔᤧᤍᤠᤱ ᤔᤧᤕᤠ᤺ᤰᤗᤥ॥

᥏ ᤂᤧᤸᤗᤧ ᤕᤠ᤺ᤴᤍᤡᤰ ᤁᤢᤗᤰ ᤌᤡᤰᤜᤠ᤹ ᤔᤡᤀᤥ ᤕᤠᤰᤋᤢᤱᤛᤡᤱᤗᤥ.

ᤕᤢᤵᤐᤠ ᤛᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤕᤥ᤺ᤴᤍᤢᤱᤛᤡᤱᤗᤥ.

ᤛᤠᤶᤔᤩᤠᤱ ᤕᤥ᤺ᤶᤔᤏᤠᤒᤠ ᤁᤢᤀᤡᤛᤡ᤺ᤰ ᤛᤠ᤹ᤖᤢᤱᤛᤡᤱᤗᤥ॥

ᤂᤧᤱᤜᤠ᤹ᤖᤧ ᤀᤠᤱᤃᤠ᤹ ᤀᤠᤔᤡᤱᤅᤥ ᤐᤣᤗᤡ ᤔᤧᤓᤠᤰᤁᤠᤖᤥ.

ᤂᤧᤒᤩᤠᤱ ᤀᤠᤱᤃᤠ᤹ ᤂᤧᤱᤜᤠ᤹ ᤏᤢᤃᤵ ᤐᤡᤖᤢᤱᤛᤡᤱᤗᤥ॥

‘ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤔᤏᤠᤛᤡ’ ᤑᤠ᤹ᤀᤠᤱ ᤔᤧᤳᤋᤢᤱᤛᤡᤱᤗᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖᤥ.

‘ᤕᤜᤘᤣ ᤍᤠᤱᤒᤧᤴ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤗᤥ॥’”

ᤐᤡᤵᤔᤡᤖᤡ ᤁᤢᤛᤥ᤺ᤴᤍᤡᤀᤥᤒᤠ ᤋᤧᤴᤎᤱ ᤏᤢ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤢᤔᤠ

᥇᥊

ᤕᤖᤢᤛᤗᤧᤔᤀᤣ. ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤗᤳᤇᤠ ᤀᤰᤋᤱᤒᤠ ᤁᤢᤕᤧᤴ ᤌᤡᤰ ᤋᤠᤖ ᤐᤳ. ᤀᤠᤸᤗ ᤂᤡᤏᤡ᤹ ᤆᤡᤃᤰᤘᤠ ᤛᤠᤔᤠᤜᤠ᤹ ᤁᤧᤶᤏᤠᤵᤋᤡᤀᤠᤱ ᤂᤡᤏᤡ᤹ ᤋᤃᤡᤀᤣ ᤔᤧᤜᤠ᤺ᤳᤇᤡᤱ᤹॥

᥈ ᤀᤠᤱᤃᤠ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤖᤢᤛᤗᤧᤔᤀᤥ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤛᤢᤵᤛᤢᤱᤛᤡᤱ᤹. ᤜᤧᤰᤁᤩᤠᤱ ᤁᤴ ᤕᤧᤰᤕᤰᤁᤡᤴ ᤜᤢᤰᤁᤠᤵ ᤔᤧᤈᤥᤃᤢ᤹. ᤜᤡᤶᤜᤠ᤹ᤀᤥᤒᤠ ᤆᤡᤃᤰᤘᤠᤜᤠ᤹ ᤔᤧᤏᤠᤵᤋᤢᤛᤡ᤹ ᤜᤧᤰᤁᤩᤠᤱ ᤔᤧᤴᤇᤢᤔᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤔᤣ᤺ᤳ ᤔᤧᤔᤧᤳᤋᤢᤛᤡ᤹॥ ᤕᤧᤰᤕᤰᤁᤥᤒᤠ ᤁᤢᤓᤪᤧ᤺ᤱ ᤔᤏᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤘᤣ᤹ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤛᤡ᤹. ᤁᤖ ᤁᤧᤕᤠ᤺ᤰᤐᤠ ᤔᤏᤠᤜᤠ᤹ᤃ ᤕᤧᤰᤕᤰᤁᤥᤗᤠᤶ ᤗᤠ᤺ᤳᤗᤠ᤺ᤳ ᤔᤧᤴᤍᤣ᤹ᤖᤢᤛᤡᤴ᤹॥

᥉ ᤂᤧᤒᤩᤠᤱ ᤌᤱ ᤐᤥ᤺ᤱᤒᤠ ᤕᤧᤴᤏᤥ ᤋᤧᤴᤎᤱ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤧᤴ ᤗ᤺ᤴ ᤋᤠᤀᤠᤱ ᤂᤧᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ ᤌᤱ ᤆᤥᤰ॥

᥊ ᤂᤧᤴ ᤕᤧᤴᤏᤥ ᤕᤖᤢᤛᤗᤧᤔ ᤋᤃᤡ ᤏᤠᤱᤃᤧᤴ ᤐᤡᤛᤠᤱ ᤁᤧᤕᤢᤱᤒᤠ ᤆᤤᤋᤢᤴ ᤁᤥ᤺ᤰᤔᤠᤀᤥ ᤂᤢᤏᤧ᤹ ᤁᤢᤗᤠᤱᤅᤡᤸᤗᤧ ᤋᤥ᤹ᤖᤢᤀᤠᤱ ᤕᤧᤶᤛᤡᤱ᤹. ᤂᤧᤒᤩᤠᤱ ᤏᤠᤱᤃᤧᤴᤗᤠᤶ ᤏᤠᤶᤎᤠ ᤌᤠᤖᤡᤰ ᤆᤤᤋᤢᤴ ᤁᤥ᤺ᤰᤔᤠᤸᤗᤧ ᤁᤢᤗᤢᤶᤔᤥ ᤐᤰᤁᤪᤧ᤹ ᤐ᤺ᤱ᤹ ᤜᤧᤰᤁᤩᤠᤱ ᤂᤧᤵᤔᤥ ᤗᤳᤇᤠ ᤕᤶᤒᤠ ᤏᤧᤏᤧᤒᤠᤍᤧᤴ ᤐᤥᤱ᤹॥ ᤁᤢᤓᤪᤧ᤺ᤱ ᤁᤥ᤺ᤰᤔᤠᤴ ᤌᤠᤱᤃᤧᤳ ᤗᤧᤵᤔᤠᤱ ᤏᤢ ᤁᤢᤓᤪᤧ᤺ᤱ ᤁᤥ᤺ᤰᤔᤠᤴ ᤗᤠᤱᤃᤧᤳ ᤗᤧᤵᤔᤠᤱ ᤛᤧᤶᤒᤣ᤺ᤰᤗᤥ॥

᥋ ᤀᤠᤱᤃᤠ᤹ ᤀᤠᤃᤥ᤺ᤰᤔᤠᤀᤥᤒᤠ ᤏᤧᤏᤧᤒᤠᤍᤧᤴᤗᤠᤶᤒᤠ ᤁᤧᤒᤥ᤺ᤰᤂᤡᤀᤠᤱ ᤂᤡᤏᤡ᤹ ᤁᤧᤄᤧᤳᤋᤠᤛᤡ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤛᤣᤗa ᤌᤠᤖᤡᤰ ᤐᤥᤒᤣ᤺ᤰ॥ ᤕᤜᤢᤍᤠᤒᤠ ᤜᤠᤱ ᤀᤢᤈ᤻ᤈᤡᤕᤠᤜ᤺ᤸᤗᤧ ᤁᤢᤕᤧᤶᤔᤥ ᤗᤢᤵᤗᤡ ᤌᤠᤅᤧᤸᤗᤧ ᤔᤏᤠᤜᤠ᤹ ᤔᤧᤄᤧᤳᤇᤡᤱᤒᤠ ᤜᤧᤰᤁᤣᤀᤣ ᤂᤡᤏᤡ᤹ ᤁᤧᤄᤧᤳᤋᤠᤛᤡ᤹॥ ᤂᤧᤒᤩᤠᤱ ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ ᤁᤧᤖᤧᤰ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤕᤢᤖᤥ॥b

᥌ ᤂᤧᤴ ᤕᤧᤴᤏᤥ ᤂᤠᤀᤠᤱ ᤔᤧᤀᤥ᤺ᤳᤏᤧᤴ. ᤛᤣ᤺ᤶᤔᤠᤀᤠᤱ ᤔᤧᤛᤣ᤺ᤶᤏᤧᤴ ᤀᤡᤃᤪ ᤛᤣ᤺ᤰᤘᤠᤀᤠᤱ ᤔᤧᤎᤠᤏᤧᤴ॥c

᥍ ᤂᤧᤴ ᤕᤧᤴᤏᤥ ᤏᤠᤶᤔᤠᤱ ᤔᤧᤎᤠᤏᤧᤴ. ᤂᤧᤴ ᤗᤳᤇᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤧᤴ ᤐᤥᤱ᤹- ᤕᤢ᤺ᤴᤇᤡᤰ ᤐᤥᤱᤛᤠᤱ ᤂᤠᤀᤥ᤺ᤳᤋᤠᤱᤅᤣ ᤐᤳ॥ ᤂᤧᤴ ᤕᤧᤴᤏᤡᤴ ᤕᤜᤘᤣ ᤍᤠᤱᤒᤠᤸᤗᤧᤖᤰ ᤏᤡᤛᤢᤖᤥ॥

᥎ ᤂᤧᤴ ᤕᤧᤴᤏᤥ ᤕᤖᤢᤛᤗᤧᤔᤗᤠᤶ ᤑᤈᤱᤈᤱᤏᤠ ᤆᤫᤠ᤺ᤳ ᤗ᤺ᤴ ᤕᤢᤖᤥ. ᤁᤢᤓᤪᤧ᤺ᤱ ᤆᤫᤠ᤺ᤳᤋᤡᤴ ᤏᤠᤱᤃᤧᤴ ᤘᤖ᤺ᤱd ᤗᤧᤵᤔᤠᤱ ᤏᤢ ᤁᤢᤓᤪᤧ᤺ᤱ ᤆᤫᤠ᤺ᤳᤋᤡᤴ ᤏᤠᤶᤎᤠ ᤘᤖ᤺ᤱe ᤗᤧᤵᤔᤠᤱ ᤁᤢᤱᤒᤣ᤺ᤰᤗᤥ॥ ᤆᤢᤱᤘᤠ᤺ᤶᤔᤠ ᤏᤢ ᤘᤜᤡᤳ ᤌᤠᤔᤠ ᤕᤧᤶᤔᤥ ᤆᤰᤔᤧᤸᤗ᤹ᤀᤣ ᤁᤢᤱᤅᤠᤱ ᤏᤧᤖᤥ॥

᥏ ᤕᤜᤘᤣ ᤍᤠᤱᤒᤧᤴ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱ ᤐᤥᤱ᤹॥ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤠ ᤗᤳᤇᤠᤖᤰ ᤘᤠ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤔᤡᤱᤅᤥᤖᤰ ᤔᤠᤱᤛᤧᤘᤠ ᤔᤧᤈᤥᤃᤢ᤹॥

᥇᥆ ᤕᤜᤢᤍᤠ ᤌᤠᤱᤃᤧᤳ ᤃᤣᤒᤠᤗᤠᤶ ᤕᤖᤢᤛᤗᤧᤔ ᤗᤠᤱᤃᤧᤳ ᤖᤡᤶᤔᤥᤏ ᤌᤠᤖᤡᤰ ᤁᤧᤖᤧᤰ ᤗᤠᤈᤣ᤺ᤴ ᤀᤖᤠᤒᤠ ᤜᤧᤰᤋᤱᤒᤠ ᤐᤥᤱ᤹॥ ᤁᤖ ᤕᤖᤢᤛᤗᤧ᤺ᤶᤔᤡᤴ ᤆᤠᤜᤡ᤺ᤴ ᤆᤠᤱᤈᤠᤱᤒᤠ ᤔᤧᤈᤥᤃᤢ᤹. ᤜᤧᤰᤁᤩᤠᤱ ᤒᤣᤏᤩᤠᤔᤡᤏᤖᤧ ᤁᤢᤗᤠᤶᤎᤣ᤺ᤵᤐᤥᤗᤠᤶ ᤌᤡᤰᤛᤡᤃᤣ᤺ᤰᤐᤠ ᤗᤠᤶᤎᤣᤳ ᤁᤢᤛᤢᤰᤐᤥᤒᤠ ᤗᤠᤶᤎᤣᤳ ᤌᤠᤖᤡᤰ. ᤜᤧᤰᤁᤩᤠᤱ ᤜᤏᤏᤣᤗᤖᤧ ᤁᤢᤈᤱᤜᤡᤶᤔᤥᤗᤠᤶ ᤜᤠᤱᤅᤡᤸᤗᤧ ᤁᤢᤈᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴ ᤌᤠᤖᤡᤰ ᤀᤠᤵᤑᤣᤰ ᤁᤢᤏᤧᤔᤠᤍᤧᤴᤏᤥ ᤏᤧᤖᤥ॥

᥇᥇ ᤕᤖᤢᤛᤗᤧ᤺ᤶᤔᤥ ᤔᤏᤠᤜᤠ᤹ ᤔᤧᤏᤢ᤹ᤔᤧᤍᤠᤀᤠᤱ ᤔᤧᤕᤢᤱ᤹. ᤜᤧᤰᤁᤩᤠᤱ ᤂᤧᤴ ᤕᤠᤶᤔᤥ ᤀᤠᤓᤧᤸᤗᤧᤀᤠᤱ ᤔᤧᤶᤔᤧᤰᤂᤢᤴ᤹॥ ᤂᤧᤴ ᤌᤠᤵᤌᤣ᤺ᤰ ᤕᤠᤶᤎᤣᤰᤁᤥ ᤏᤧᤖᤥ॥

᥇᥈ ᤕᤖᤢᤛᤗᤧ᤺ᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤋᤱᤒᤠ ᤗᤳᤇᤠ ᤔᤠᤱᤍᤢᤰᤔᤧᤸᤗᤧ ᤋᤖᤢᤛᤡᤖ ᤕᤠ᤺ᤴᤍᤢᤛᤡ᤹- ᤂᤧᤱᤜᤠ᤹ ᤗᤠᤱᤅᤡᤸᤗᤧ ᤔᤧᤍᤰᤛᤡᤱᤅᤠᤱ ᤔᤧᤕᤧᤵᤐᤠ ᤋᤧᤴᤏᤥᤀᤣ ᤂᤢᤴᤇᤡ᤹ ᤏᤧᤰᤛᤠ᤺ᤴ ᤜᤷᤃᤡ᤹ ᤁᤡᤒᤣᤰ. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ ᤂᤢᤴᤇᤡ᤹ ᤔᤡᤰᤜᤱᤅᤥᤀᤣ ᤜᤷᤃᤡ᤹ ᤁᤡᤒᤣᤰ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤧᤛᤥ᤺ᤳᤋᤧᤴ ᤂᤢᤴᤇᤡ᤹ ᤔᤢᤖᤠᤀᤥᤀᤣ ᤁᤡᤒᤣ᤺ᤰᤗᤥ॥

᥇᥉ ᤂᤧᤴ ᤕᤧᤴᤏᤥ ᤕᤜᤘᤣ ᤍᤠᤱᤒᤧᤸᤗᤧ ᤔᤏᤠᤜᤠ᤹ ᤛᤠ᤹ᤖᤡᤰ ᤁᤡᤔᤠ ᤏᤢ ᤕᤱᤔᤠ ᤁᤧᤵᤔᤠᤀᤥ ᤌᤠᤛᤢᤛᤡ᤹॥ ᤂᤧᤱᤜᤠ᤹ ᤂᤢᤴᤇᤡ᤹ ᤀᤠᤵᤑᤣᤰ ᤗᤢᤶᤔᤥ ᤜᤢᤰ ᤔᤧᤃᤣ᤺ᤳᤇᤡᤱ᤹. ᤜᤧᤰᤁᤩᤠᤱ ᤌᤡᤰ ᤏᤢ ᤘᤣ᤹ ᤔᤧᤓᤳᤇᤡᤱ᤹॥

᥇᥊ ᤕᤜᤢᤍᤠ᤺ᤸᤗᤧᤀᤠᤱ ᤕᤖᤢᤛᤗᤧ᤺ᤶᤔᤥ ᤋᤧᤴᤎᤱ ᤆᤥᤃᤢ᤹॥ ᤁᤒᤪᤡᤱ ᤐᤡᤛᤠᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤔᤧᤛᤢᤵᤛᤢ᤹- ᤛᤠᤶᤔᤩᤠᤱ. ᤕᤢᤵᤐᤠ. ᤆᤠᤱᤜᤠ᤹ ᤀᤠᤳᤋᤠᤋᤠᤴᤏᤣ ᤕᤖᤡᤰ ᤔᤧᤓᤢᤰᤂᤢ᤹॥

᥇᥋ ᤀᤴᤜᤠ᤹. ᤀᤴᤕᤥᤰᤜᤠ᤹. ᤀᤢᤔᤣᤜᤠ᤹. ᤀᤍᤱᤜᤠ᤹ ᤏᤢ ᤏᤡᤱᤔᤡ ᤛᤠ᤺ᤱᤃᤠᤜᤡᤶᤜᤠ᤹ᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤌᤰᤛᤠᤜᤠ᤹ᤀᤠᤱ ᤜᤠᤒᤠ ᤂᤧᤴ ᤔᤠᤱᤍᤢᤰᤔᤠᤸᤗᤧ ᤛᤧᤖᤢᤛᤡ᤹॥

᥇᥌ ᤂᤧᤒᤩᤠᤱ ᤕᤖᤢᤛᤗᤧ᤺ᤶᤔᤡᤴ ᤌᤱᤅᤥ ᤁᤧᤓᤵᤐᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤗᤠᤶ ᤀᤠᤰᤂᤧᤴ ᤔᤧᤜᤡᤅᤧ ᤔᤧᤕᤠ᤺ᤰᤋᤧᤀᤠᤱ ᤔᤧᤘᤕᤣ. ᤂᤧᤱᤜᤠ᤹ ᤋᤱᤒᤣ ᤌᤰᤔᤠ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤜᤠᤱᤅᤡᤴ ᤔᤠᤱᤛᤧᤘᤠ ᤔᤧᤳᤇᤧ ᤏᤢ ᤛᤠ᤺ᤱᤃᤠᤜᤡᤶ ᤋᤱᤏᤠᤶ ᤋᤥᤛᤧ ᤕᤖᤢᤛᤗᤧ᤺ᤶᤔᤥ ᤔᤧᤒᤣ᤺ᤰ॥

᥇᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠ ᤜᤠᤱᤅᤡᤴ ᤕᤖᤢᤛᤗᤧ᤺ᤶᤔᤥ ᤔᤠᤱᤛᤧᤘᤠ ᤔᤧᤳᤇᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤡᤶᤛᤕᤱᤜᤠ᤹ᤀᤥᤗᤠᤶ ᤔᤧᤶᤒᤣ᤺ᤰᤏᤧᤴᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤐᤠᤱᤃᤧᤴᤍᤡᤱ ᤘᤜᤡᤳ ᤔᤧᤎᤠᤏᤧᤴ᤹॥

᥇᥎ ᤔᤡᤛᤪ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤂᤧᤵᤔᤥ ᤔᤧᤶᤒᤣ᤺ᤰᤏᤧᤴᤏᤣᤓᤃᤪ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤘᤜᤡᤳ ᤔᤧᤎᤠᤏᤧᤴ᤹॥ ᤕᤜᤘᤣ ᤍᤠᤱᤒᤧᤸᤗᤧ ᤛᤠ᤺ᤱᤃᤠᤜᤡᤶ ᤋᤱᤏᤠᤶ ᤔᤧᤴᤍᤥᤔᤏᤠᤒᤠᤜᤠ᤹ᤀᤥ ᤋᤠᤖᤢᤒᤠ ᤔᤠᤱᤍᤢᤰᤔᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤶᤎᤠᤱᤅᤠᤱ ᤋᤠᤖᤢ᤹॥

᥇᥏ ᤔᤡᤛᤪ ᤗᤠᤈᤣ᤹ᤀᤥ ᤏᤢ ᤛᤠ᤺ᤱᤃᤠᤜᤡᤶ ᤋᤱᤏᤠᤶ ᤋᤥᤛᤧ ᤔᤧᤶᤒᤣ᤺ᤰᤔᤏᤠᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥᤀᤠᤱ ᤀᤠᤶᤓᤠ ᤂᤧᤴ ᤂᤢᤶᤍᤡᤱᤅᤡᤴ ᤌᤠᤖᤥ॥

᥈᥆ ᤂᤧᤴ ᤕᤧᤴᤏᤥ ᤀᤴᤜᤠ᤹ᤖᤧ ᤂᤢᤴᤇᤡ᤹ ᤐ᤺ᤱᤃᤣ᤹ᤜᤠ᤹ᤀᤥ “ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤥ᤺ᤶᤔᤏᤠᤒᤠ” ᤗ᤹ᤖᤡᤰ ᤗᤰᤔᤏᤠᤒᤠ ᤐᤳᤗᤥ. ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥᤒᤠ ᤛᤠᤔᤠᤐᤢᤔᤠᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤍᤃᤡ ᤁᤧᤕᤢᤱᤒᤠ ᤛᤢᤳᤌᤥ ᤂᤥᤷᤕᤠᤜᤠ᤹ ᤜᤧᤰᤋᤱᤒᤠ ᤐᤥᤱ᤹॥

᥈᥇ ᤕᤖᤢᤛᤗᤧᤔ ᤏᤢ ᤕᤜᤢᤍᤠᤀᤥ ᤁᤧᤕᤢᤱᤒᤠ ᤁᤧᤖᤧᤰ ᤂᤵᤐᤩᤠᤜᤠ᤹ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤛᤣᤛᤣ ᤐᤥᤱ᤹. ᤜᤧᤰᤁᤩᤠᤱ ᤘᤕᤠᤃᤧᤴ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤍᤠᤀᤠᤱ ᤁᤢᤓᤠ ᤂᤵᤐᤩᤠᤜᤠ᤹ ᤔᤧᤕᤠᤱᤛᤡᤱ ᤜᤧᤰᤁᤩᤠᤱ ᤜᤠᤒᤠ ᤂᤧᤵᤔᤥᤀᤣ ᤛᤠ ᤔᤧᤎᤥ᤺ᤰᤋᤢ᤹॥ ᤂᤧᤒᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤜᤡᤶᤔᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤗᤳᤌᤡᤰᤁᤠᤱ ᤁᤏᤠᤏᤡf ᤔᤧᤘᤠ᤹ᤏᤧᤴᤗᤥ॥

a 

᥇᥊:᥋ ᤀᤠᤛᤣᤗ ᤔᤡᤁᤠ ᥇:᥇᥇ ᤀᤥ ᤁᤧᤒᤵᤐᤠ ᤒᤣᤌᤀᤣᤈᤣᤗ ᤔᤧᤵᤔᤏᤠᤍᤧᤴᤏᤡᤴ ᤗᤳᤇᤠ ᤐᤥᤱᤔᤠᤛᤢᤰ॥

b 

᥇᥊:᥋ ᤜᤡᤒᤪᤢᤀᤥ. ᤕᤜᤘᤣ ᤍᤠᤱᤒᤠ ᤀᤠᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ ᤁᤧᤖᤧᤰ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤂᤧᤏᤧ᤹ᤀᤥ (ᤕᤖᤢᤛᤗᤧᤔ) ᤕᤢᤖᤥ॥

c 

᥇᥊:᥌ ᤜᤡᤒᤪᤢᤀᤥ ᤁᤸᤗᤧ ᤁᤢᤒᤣ᤺ᤴ ᤏᤡ᤺ᤴᤎᤥ ᤜᤥᤵ॥

d 

᥇᥊:᥎ ᤀᤡᤃᤪ ᤁᤢᤛᤡᤘᤧᤳ ᤘᤖ᤺ᤱ

e 

᥇᥊:᥎ ᤀᤡᤃᤪ ᤗᤢᤶᤒᤠᤱ ᤘᤖ᤺ᤱ

f 

᥇᥊:᥈᥇ ᤂᤵᤐᤩᤠ ᤁᤧᤛᤱᤒᤠ ᤗᤧᤱᤜᤱᤒᤠᤜᤠ᤹॥

ᤔᤗᤠᤁᤡ᤺ᤸᤗᤧ ᤁᤢᤛᤠᤵᤐᤴ

ᤛᤠᤵᤐᤴ ᤏᤡᤛᤢᤶ

ᤔᤗᤠᤁᤡ ᤑᤠ᤹ᤀᤡᤴ “ᤀᤠᤱᤃᤠ᤹ ᤀᤠᤀᤡᤱᤄᤱ ᤁᤧᤛᤠᤒᤠ” ᤐᤥᤱ᤹॥ ᤜᤧᤰᤁᤩᤠᤱ ᤔᤗᤠᤁᤡ ᤔᤧᤵᤔᤏᤠᤒᤠᤱᤃ ᤗᤳᤇᤠ ᤔᤏᤠᤎᤡᤰᤗᤧ ᤁᤢᤔᤡᤱ ᤘᤕᤧ॥ ᤁᤴ ᤔᤗᤠᤁᤡ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤕᤧᤛᤢ ᤂᤪᤡᤛ᤻ᤋᤧᤴ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤕᤢᤔᤠᤏᤢ᤺ᤸᤗᤧ ᤋᤃᤡ ᥊᥉᥆-᥊᥆᥆ ᤋᤱᤒᤣ ᤌᤠᤖᤡᤰ ᤕᤜᤢᤍᤠ ᤗᤠᤈᤣ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠᤴ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤕᤧ॥ ᤁᤴ ᤐᤠ᤺ᤴᤏᤡᤴ ᤀᤰᤂᤣ ᤐᤠ᤺ᤵᤔᤠᤀᤠᤱ ᤛᤢᤰᤋᤧᤳ. ᤑᤠᤖᤛ ᤗᤠᤈᤣ᤹ᤒᤠ ᤁᤥᤖᤣᤛ ᤜᤠᤱᤅᤡᤸᤗᤧ ᥋᥉᥎ ᤏᤠᤈᤡᤖᤡ ᤋᤱᤒᤣ ᤋᤃᤡ ᤕᤜᤢᤍᤡ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤏᤢ᤺ᤱᤔᤠ ᤑᤠ᤺ᤰᤋᤢᤛᤡᤒᤠ ᤜᤵᤔᤧᤴ ᥇᥆᥆ ᤋᤱᤒᤣ ᤀᤣᤃᤠᤱ ᤐᤥ᤺ᤰᤂᤧᤀᤠᤱ ᤘᤕᤧ॥ ᤔᤗᤠᤁᤡ᤺ᤸᤗᤧ ᤁᤢᤕᤧᤶᤔᤥ ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤔᤠᤱᤜᤡᤶᤔᤡᤴ ᤕᤠᤶᤔᤥ ᤔᤧᤈᤥᤃᤢ ᤔᤧᤛᤢᤖᤢᤀᤠᤱ ᤘᤕᤧ॥ ᤁᤴ ᤕᤧᤶᤔᤥ ᤕᤜᤢᤍᤡ ᤛᤢᤘᤠᤱᤜᤠ᤹ ᤑᤠᤖᤛ ᤗᤠᤈᤣ᤹ᤀᤥᤒᤠ ᤕᤢᤰᤛᤡᤃᤠᤱ ᤀᤠᤸᤗᤛᤠᤱ ᤕᤢᤱᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤔᤠ᤺ᤱᤄᤠ ᤐᤥ᤺ᤰᤂᤧᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤘᤕᤧ॥ ᤔᤧᤴᤈᤥᤒᤠ ᤔᤏᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤛᤠᤵᤔᤏᤠᤀᤠᤱ ᤁᤧᤒᤵᤐᤠ ᤛᤡᤍᤢᤱᤈᤓᤠ ᤋᤥ᤺ᤶᤔᤠ. ᤌᤡᤒᤥᤱᤗᤰ ᤐᤡᤔᤠ ᤜᤧᤰᤁᤩᤠᤱ ᤜᤢᤰᤛᤥᤕᤠᤱ ᤋᤥ᤺ᤶᤔᤠ ᤕᤠ᤺ᤶᤒᤰᤜᤠ᤹ ᤔᤧᤓᤣ᤺ᤴᤍᤢᤀᤠᤱ ᤔᤧᤘᤕᤧ॥ ᤀᤠᤶᤓᤠ ᤁᤴ ᤕᤧᤶᤔᤥ ᤔᤗᤠᤁᤡ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠ᤺ᤰᤁᤡᤴ ᤕᤜᤢᤍᤠᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ᤗᤢᤶᤔᤥ ᤋᤠᤖᤢ॥ ᤁᤴ ᤛᤠᤵᤐᤴᤏᤥᤒᤠ ᥉:᥇ ᤀᤥ ᤛᤧᤰᤂᤠᤒᤠ ᤐᤠ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱ ᤁᤧᤛᤠᤒᤠ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤀᤠᤱ ᤔᤗᤠᤁᤡ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤕᤧ॥

ᤁᤢᤳᤆᤡᤀᤥ. ᤁᤴ ᤛᤠᤵᤐᤴᤏᤡᤴ ᤅᤠᤛᤡ ᤁᤢᤗᤰᤁᤥ ᤛᤧᤶᤔᤠ ᤛᤢᤰᤋᤧᤳ-

ᤏᤠ᤺ᤳᤗᤠ ᥇:᥇-᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤛᤣᤃᤢᤛᤡᤒᤠ

ᤏᤠ᤺ᤳᤗᤠ ᥇:᥌–᥈:᥇᥍ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ 

ᤏᤠ᤺ᤳᤗᤠ ᥉:᥇-᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱ ᤁᤧᤛᤠᤒᤧᤴ ᤕᤢᤒᤠ

ᤏᤠ᤺ᤳᤗᤠ ᥉:᥌-᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤠᤵᤋᤡᤰ ᤁᤢ᤺ᤳᤋᤢᤛᤡᤒᤠ ᤐᤠ᤺ᤴᤇᤢᤶ 

ᤏᤠ᤺ᤳᤗᤠ ᥉:᥇᥌–᥊:᥌ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤶᤔᤥ ᤛᤧᤰᤂᤠᤀᤣ ᤂᤠᤛᤧᤴ ᤐᤥᤱ᤹

ᤔᤗᤠᤁᤡ᤺ᤸᤗᤧ ᤁᤢᤛᤠᤵᤐᤴ

᥇

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤗᤠᤁᤡᤗᤠᤶᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤜᤠᤅᤢᤒᤠ ᤁᤢᤒᤠ᤺ᤴᤈᤠᤰᤁᤡᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ-

ᤕᤜᤘᤣ ᤍᤠᤱᤒᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹

᥈ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤂᤧᤏᤡ᤹ ᤗᤢᤱᤔᤠ᤹ ᤋᤢᤰᤏᤡᤱᤅᤠᤱ ᤘᤠ᤹ᤀᤠ॥”

ᤁᤖ ᤂᤧᤏᤡ᤹ ᤁᤧᤗ᤹ᤖᤡ. “ᤀᤠᤰᤂᤣᤗ᤹ᤖᤡᤰ ᤀᤠᤍᤠᤱᤒᤠᤖᤧ ᤀᤠᤏᤡᤃᤧ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤋᤧᤀᤠᤱ ᤘᤠ᤹ᤒᤣ᥅”

ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤌᤣ ᤀᤧᤛᤠᤒᤧᤴ ᤕᤠᤁᤢᤒᤖᤧ ᤁᤢᤶᤓᤢ᤹ ᤔᤧᤘᤕᤧᤏᤧᤶᤒᤡ᥅ ᤜᤧᤰᤁᤣᤛᤠᤱ ᤀᤠᤱᤃᤠ᤹ ᤕᤠᤁᤢᤒᤧᤴ ᤗᤢᤱᤔᤠ᤹ ᤋᤢᤰᤋᤢᤱ॥ 

᥉ ᤁᤖ ᤀᤧᤛᤠᤒᤧᤴ ᤏᤠ᤹ᤖᤢᤱ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤸᤗᤧ ᤁᤢᤃᤥ᤺ᤰᤔᤠ ᤑᤠᤱᤈᤱᤜᤠ᤹ ᤔᤢᤖᤧ᤺ᤰ ᤂᤠᤖᤧ᤺ᤰ ᤌᤣᤀᤠᤱ ᤔᤧᤴᤏᤢ᤹ᤔᤏᤠᤒᤠ ᤆᤥᤃᤢᤱ ᤐᤡᤖᤢᤱᤅᤠᤱ ᤂᤧᤸᤗᤧ ᤂᤥᤔᤠ ᤁᤧᤒᤥᤱᤒᤠ ᤁᤢᤗᤰ ᤗᤠᤈᤣ᤺ᤴ ᤛᤩᤠᤗᤠᤜᤠ᤹ ᤔᤧᤕᤠᤰᤗ ᤑᤠ᤹ᤀᤠᤱ ᤗᤧᤖᤢᤱ ᤐᤡᤖᤢᤱᤛᤡᤱ॥”

᥊ ᤀᤧᤛᤠᤒᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤧᤍᤥᤔ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤣᤍᤥᤔᤡᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤡᤗᤠ. “ᤀᤠᤏᤡᤃᤧ ᤕᤧᤰᤕᤰᤜᤠ᤹ ᤂᤠᤵᤐᤢᤌᤩ᤺ᤱ ᤐᤥ᤺ᤰᤂᤧᤀᤠᤱ ᤏᤧ᤹᤺. ᤜᤧᤰᤁᤣᤛᤠᤱ ᤁᤧᤎᤢᤵᤐᤠ ᤁᤧᤕᤶᤒᤠ ᤀᤠᤏᤡᤃᤧ ᤕᤧᤰᤕᤰᤜᤠ᤹ ᤕᤠᤶᤔᤥ ᤆᤥᤃᤢᤶᤒᤧ॥”

ᤁᤖ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤂᤧᤴᤜᤠ᤹ᤖᤧ ᤆᤥ᤺ᤰᤔᤠᤃ ᤔᤧᤈᤥᤃᤢᤖ. ᤁᤖ ᤀᤠᤱᤃᤠ᤹ ᤕᤴᤇᤢᤱ ᤐᤡᤖᤢᤱᤛᤡᤱ᤹॥ ᤂᤧᤴᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤺ᤴ ᤁᤢᤀᤡᤃᤧᤓᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤈᤣ᤹ᤛᤡᤱᤒᤢᤱ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤳ. ᤜᤧᤰᤁᤩᤠᤱ ᤂᤧ᤹ᤕᤥᤒᤠ ᤔᤏᤠᤜᤠ᤹ᤏᤢ ᤕᤜᤘᤣ ᤍᤠᤱᤒᤧᤴ ᤀᤠᤓᤧᤸᤗᤧᤛᤠᤱ ᤜᤠᤱᤃᤧᤴ ᤛᤡᤰᤆᤠ ᤗᤥᤖᤥ॥ 

᥋ ᤁᤴ ᤂᤧᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤀᤠᤒᤠᤅᤣ ᤂᤧᤏᤡ᤹ ᤔᤡᤰᤁᤡᤸᤗᤧ ᤁᤧᤏᤡᤛᤢᤶᤔᤠᤱ ᤁᤧᤒᤠ᤺ᤳᤋᤢᤶ᤹. ‘ᤀᤡᤛᤪᤠᤀᤡᤗ ᤗᤠᤈᤣ᤹ᤒᤠ ᤀᤡ᤺ᤴᤍᤥ ᤗᤠ᤺ᤰᤁᤠᤳᤋᤠᤱ ᤕᤜᤘᤣ ᤍᤠᤱᤒᤧᤴ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥’”

ᤕᤠᤶᤗᤧ ᤔᤧᤴᤍᤠ᤺ᤰᤔᤏᤠᤒᤠ ᤛᤡᤍᤢᤱᤈᤓᤠ

᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ᤹. “ᤗᤳᤇᤠ ᤕᤧᤶᤒᤡᤳᤇᤠᤛᤠ᤺ᤸᤗᤧ ᤁᤢᤶᤒᤠ ᤀᤡᤱᤎᤠ᤺ᤱ ᤐᤡᤖᤢ᤹. ᤜᤧᤰᤁᤩᤠᤱ ᤛᤧᤘᤠᤖᤥᤒᤧᤸᤗᤧ ᤁᤢᤴᤍᤠᤱᤒᤧᤴ ᤀᤡᤱᤎᤠ᤺ᤱ ᤐᤡᤖᤢ᤹॥ ᤀᤠᤱᤃᤠ᤹ ᤂᤧᤏᤡ᤹ ᤐᤠᤏᤢᤍᤡᤱ ᤐᤠᤀᤠ. ᤂᤧᤏᤡ᤹ ᤀᤠᤱᤃᤠ᤹ ᤌᤣᤀᤠᤱ ᤕᤠᤵᤔᤡ ᤀᤡᤱᤎᤠ᤺ᤱ ᤁᤧᤶᤒᤡᤖᤡᤶᤒᤠᤒᤣ᥅ ᤀᤠᤱᤃᤠ᤹ ᤂᤧᤏᤡ᤹ ᤍᤠᤱᤒᤠᤀᤠ. ᤂᤧᤏᤡ᤹ ᤀᤠᤱᤃᤠ᤹ ᤌᤣᤀᤠᤱ ᤕᤠᤵᤔᤡ ᤁᤢᤏᤠᤃᤧᤴᤇᤠ᤹ᤖᤡᤶᤒᤠᤒᤣ᥅

“ᤂᤧᤏᤡ᤹ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢᤶ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤀᤠᤱᤃᤠ᤹ ᤕᤠᤵᤔᤡ ᤛᤧ᤺ᤴᤃᤧᤍᤥᤛᤡ᤹. ‘ᤀᤠᤰᤂᤣᤗ᤹ᤖᤡᤰ ᤀᤠᤏᤡᤃᤧ ᤂᤧᤏᤧ᤹ ᤁᤧᤔᤡᤱᤅᤡᤴ ᤏᤠᤔᤧᤴᤇᤠ᤹ ᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧᤒᤣ᥅’

᥍ “ᤔᤏᤠᤜᤠ᤹ᤖᤧ ᤀᤠᤱᤃᤠ᤹ ᤀᤠᤗᤠᤃᤡ ᤗᤧᤳᤋᤡ ᤔᤧᤍᤥ᤺ᤴᤍᤢᤒᤠ ᤋᤧᤴᤏᤥ ᤂᤧᤏᤡ᤹ ᤀᤠᤈᤡ᤺ᤴᤈᤡ᤺ᤶᤒᤠ ᤆᤠᤔᤠ ᤌᤢᤱᤔᤠᤜᤠ᤹ ᤁᤧᤍᤥ᤺ᤴᤍᤢᤶ᤹॥

“ᤁᤖ ᤂᤧᤏᤡ᤹ ᤀᤰᤂᤣᤗ᤹ᤖᤡᤰ ᤀᤠᤱᤃᤠ᤹ ᤕᤠᤵᤔᤡ ᤛᤧ᤺ᤴᤃᤧᤍᤥᤛᤡ. ‘ᤀᤠᤏᤡᤃᤧ ᤀᤠᤰᤂᤣᤗ᤹ᤖᤡᤰ ᤆᤡ᤺ᤴᤏᤠᤛᤡᤃᤧᤒᤣ᥅’”

ᤁᤖ ᤀᤠᤱᤃᤠ᤹ ᤐᤠ᤺ᤳᤋᤢᤱ᤹. “ᤀᤠᤱᤃᤠ᤹ ᤁᤢᤏᤠᤔᤧᤴᤇᤠ᤹ ᤕᤠᤵᤔᤡ ᤁᤧᤔᤧᤳᤋᤡᤀᤠᤱ ᤕᤠᤵᤔᤡ ᤁᤧᤈᤡ᤺ᤴᤍᤡ॥

᥎ ᤔᤡᤰᤑ᤺ᤶᤒᤠ ᤌᤰᤛᤠᤜᤠ᤹ ᤂᤧᤏᤡ᤹ ᤘᤕᤠᤃᤧᤴ ᤛᤡᤱᤍᤢᤱᤈᤓᤠ ᤁᤧᤍᤥ᤺ᤴᤍᤢᤶᤛᤡᤶᤔᤡᤸᤗᤧ ᤌᤣ ᤂᤧᤴ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤒᤥᤱᤏᤧᤶᤒᤡ᥅ ᤁᤢᤗᤠᤱ ᤁᤧᤛᤰᤐᤠ ᤏᤢ ᤁᤧᤍᤢᤰᤐᤠ ᤁᤧᤕ᤹ᤒᤠ ᤌᤰᤛᤠᤜᤠ᤹ ᤂᤧᤏᤡ᤹ ᤛᤡᤱᤍᤢᤱᤈᤓᤠ ᤋᤥ᤺ᤶᤔᤠᤛᤡ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧ᤺ᤶᤒᤡ᥅ ᤜᤧᤰᤋᤱᤒᤠ ᤌᤰᤛᤠᤜᤠ᤹ ᤂᤧᤏᤡ᤹ ᤛᤢᤜᤠᤱᤃᤣᤶᤒᤠᤜᤠ᤹ ᤁᤧᤍᤥ᤺ᤴᤍᤢᤶ ᤁᤧᤒᤡᤖᤢᤶᤛᤡᤶᤔᤧᤸᤗᤧ ᤌᤣ ᤂᤧᤱᤜᤠ᤹ ᤂᤧᤏᤡ᤹ᤏᤢ ᤂᤢᤴᤇᤡ᤹ ᤏᤡᤱᤘᤠ᤹ ᤋᤠᤒᤡ᥅ ᤌᤣ ᤂᤧᤱᤜᤠ᤹ᤖᤧ ᤜᤧᤰᤋᤱᤒᤠ ᤌᤰᤛᤠᤜᤠ᤹ ᤔᤧᤍᤠ᤺ᤰᤋᤢᤛᤡᤒᤡ᥅” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

᥏ “‘ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹’ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤧᤶᤔᤧ᤹॥ ᤂᤧᤏᤡ᤹ ᤜᤢᤰᤁᤡᤸᤗᤧ ᤀᤰᤋᤱᤒᤠᤀᤣ ᤜᤢᤰᤛᤥᤕᤠᤱ ᤁᤧᤍᤥ᤺ᤴᤍᤢᤶᤔᤡᤸᤗᤧ ᤌᤣ ᤂᤢᤏᤧ᤹ ᤁᤧᤍᤠ᤺ᤰᤋᤡᤒᤡ᥅” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥇᥆ “ᤔᤏᤠᤜᤠ᤹ᤖᤧ ᤀᤠᤱᤃᤠ᤹ᤀᤥ ᤗᤧᤳᤋᤡ ᤔᤧᤍᤥ᤺ᤴᤍᤢᤒᤠᤍᤧᤴᤏᤥ ᤂᤧᤏᤡ᤹ ᤌᤣᤏᤠᤎᤣ ᤔᤡ ᤔᤧᤴᤜᤠ᤺ᤶᤔᤠᤖᤧ ᤗᤠᤃᤡ ᤂᤧᤏᤡ᤹ᤀᤥ ᤁᤢᤓᤠᤖᤧ ᤔᤠᤱᤜᤡᤶᤔᤥᤒᤠ ᤗᤠᤶᤎᤣ᤺ᤳᤜᤠ᤹ ᤁᤧᤛᤢᤒᤢᤶᤔᤡᤸᤗᤧ ᤏᤢ᤹ᤔᤧᤴ॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤂᤧᤏᤡ᤹ᤏᤢ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹. ᤂᤧᤏᤡ᤹ ᤜᤢᤰᤁᤡᤸᤗᤧ ᤁᤧᤍᤥ᤺ᤴᤍᤢᤶᤒᤠ ᤜᤢᤰᤛᤥᤕᤠᤱᤅᤡᤴ ᤀᤠᤱᤃᤠ᤹ ᤔᤧᤍᤠ᤺ᤰᤁᤠᤴ.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥇᥇ “ᤏᤠᤶᤃᤧᤳ ᤐᤡᤛᤠᤱ ᤏᤢ ᤏᤠᤶᤎᤠ ᤐᤡᤛᤠᤱ ᤌᤠᤖᤡᤰ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤗᤢᤶᤔᤥ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤐᤕᤶ ᤕᤶᤒᤠ ᤐᤥᤱ᤹॥ ᤁᤧᤖᤧᤰ ᤋᤧᤴᤜᤠ᤹ᤀᤥ ᤀᤠᤱᤃᤠ᤹ ᤀᤠᤔᤡᤱᤅᤥ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤛᤢᤰᤐᤠ ᤔᤧᤜᤠ᤺ᤴᤍᤢ᤹ ᤜᤧᤰᤁᤩᤠᤱ ᤛᤢᤳᤌᤥ ᤜᤢᤰᤛᤥᤕᤠᤱ ᤔᤧᤍᤠᤖᤢ᤹. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖᤥ.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥇᥈ “ᤁᤖ ᤂᤧᤏᤡ᤹ᤃ ‘ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤆᤡ᤺ᤴᤈᤡᤴ ᤁᤧᤄᤢᤒᤠ ᤆᤥᤰ.’ ᤜᤧᤰᤁᤩᤠᤱ ‘ᤂᤧ᤹ᤕᤥ ᤁᤧᤏᤧᤒᤠ ᤂᤧᤴ ᤆᤠᤔᤠ ᤌᤢᤱᤔᤠᤜᤠ᤹ ᤆᤡ᤺ᤴᤈᤡᤴ ᤁᤧᤄᤢᤒᤠ ᤆᤥᤰ’ ᤁᤧᤗ᤹ᤖᤡᤀᤠᤱ ᤀᤠᤱᤃᤠ᤹ ᤀᤠᤔᤡᤱᤅᤡᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤳᤋᤢᤶ॥ 

᥇᥉ ᤜᤧᤰᤁᤩᤠᤱ ᤂᤧᤏᤡ᤹ ᤀᤰᤂᤣᤀᤠᤱ ᤁᤧᤒᤠ᤺ᤳᤋᤢᤶ᤹. ‘ᤁᤱᤃ ᤀᤠᤰᤋᤱᤒᤠ ᤀᤠᤏᤠᤏᤠᤒᤠ ᤕᤠ᤺ᤶᤒᤰᤏᤡᤒᤣ. ᤁᤧᤗ᤹ᤖᤡᤀᤠᤱ ᤂᤧᤏᤡ᤹ ᤏᤠ᤺ᤴ ᤁᤧᤃᤡ᤺ᤴᤍᤢᤶ᤹’ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ ‘ᤁᤧᤃᤠ᤺ᤶᤒᤠ. ᤁᤢᤗᤠᤱ ᤁᤧᤛᤰᤐᤠ ᤏᤢ ᤁᤧᤍᤢᤰᤐᤠ ᤌᤰᤛᤠᤐᤢᤛᤠᤜᤠ᤹ ᤛᤡᤍᤢᤱᤈᤓᤠ ᤜᤧᤰᤁᤣ ᤁᤧᤍᤥ᤺ᤴᤍᤢᤶᤛᤡᤶ. ᤌᤣ ᤂᤧᤏᤡ᤹ ᤜᤢᤰᤗᤠᤶᤒᤠ ᤁᤧᤍᤥ᤺ᤴᤍᤢᤶᤒᤠ ᤀᤰᤋᤱᤒᤠ ᤜᤢᤰᤛᤥᤕᤠᤱᤜᤠ᤹ ᤀᤠᤱᤃᤠ᤹ ᤋᤠ᤺ᤰᤋᤢᤱᤒᤠᤒᤡ᥅’ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥇᥊ “ᤁᤖ ᤀᤰᤂᤣᤗ᤹ᤖᤡᤰ ᤀᤡᤱᤗᤧᤰ ᤁᤧᤈᤥ᤺ᤰᤐᤧᤴ ᤛᤠᤱᤃᤪᤠ ᤔᤠᤱᤍᤣ ᤌᤠᤖ. ᤂᤧᤴ ᤔᤏᤠ᤺ᤸᤗᤧ ᤀᤠᤒᤠᤅᤧ ᤁᤢᤎᤰᤛᤠ ᤗᤢᤵᤐᤥᤒᤠ ᤋᤠ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤁᤢᤶᤒᤠᤒᤠ ᤌᤰᤛᤠ᤺ᤴ ᤋᤥ᤺ᤶᤔᤠᤖᤧ ᤗᤠᤃᤡ ᤔᤠᤱᤜᤢᤵ ᤆᤥᤃᤢ᤹. ᤁᤖ ᤁᤧᤃᤠ᤺ᤶᤒᤠ ᤌᤰᤛᤠ᤺ᤴ ᤕᤜᤘᤣ ᤍᤠᤱᤒᤠᤀᤥ ᤋᤥ᤺ᤴᤍᤢ᤹॥ ᤌᤣᤀᤠᤱᤓᤧᤸᤗᤧ ᤀᤠᤱᤃᤠ᤹ ᤐᤕᤶ ᤕᤶᤒᤠ ᤜᤠᤱᤀᤠ. ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤠᤱᤃᤠ᤹ᤏᤢ ᤔᤧᤃᤡᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖᤥ.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥

ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤛᤠᤶᤍᤡᤱ 

᥈

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤏᤡᤱᤘᤠ᤹ᤑᤢᤛᤠᤶᤒᤠᤛᤣ. ᤁᤴ ᤛᤠᤶᤍᤡᤱᤅᤡᤴ ᤂᤧᤏᤡ᤹ ᤗᤠᤃᤡᤖᤥ॥ 

᥈ ᤂᤧᤏᤡ᤹ ᤁᤧᤈᤥᤃᤢᤶ ᤁᤧᤒᤠ᤺ᤳᤋᤢᤶᤒᤠ ᤕᤠ᤺ᤶᤒᤰᤁᤥᤗᤠᤶ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤀᤠᤃ᤻ᤒᤡᤖᤡᤖ ᤐᤥ᤺ᤱ᤹॥ ᤀᤠᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤏᤡ᤹ ᤁᤧᤱᤄᤧᤵᤛᤢᤶᤔᤡᤴᤏᤣᤓᤃᤪ ᤀᤠᤱᤃᤠ᤹ ᤂᤧᤏᤡ᤹ ᤛᤶᤎᤠᤱ ᤔᤠᤱᤍᤣ ᤌᤠᤛᤢᤱ᤹॥ ᤂᤧᤏᤡ᤹ ᤁᤧᤄᤥᤛᤢᤶᤒᤠ ᤔᤢ᤹ᤀᤡᤛᤠᤶ ᤐᤠ᤺ᤴᤜᤠ᤹ᤀᤥ ᤛᤠᤱᤃᤪᤠ ᤔᤠᤱᤍᤣ ᤌᤠᤛᤢᤱ᤹॥ ᤁᤢᤈᤧᤰᤁᤠᤱᤅᤡᤸᤗᤧ. ᤂᤧᤏᤡ᤹ ᤂᤧᤴ ᤁᤧᤄᤥᤛᤢᤶᤒᤠ ᤔᤢ᤹ᤀᤡᤛᤠᤶᤜᤠ᤹ᤀᤥ ᤀᤠᤛᤣ᤺ᤴᤇᤠ ᤛᤠᤱᤃᤪᤠ ᤌᤠᤛᤢᤱᤅᤠᤱ ᤘᤠ᤹ ᤌᤣᤀᤠᤱᤑᤠᤸᤗᤧ ᤀᤠᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤁᤧᤱᤄᤧᤵᤛᤢᤶᤏᤧᤴ॥

᥉ “ᤂᤧᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤡ᤹ ᤛᤠᤔᤧᤴᤇᤠ᤹ᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ᤹॥ ᤋᤱᤏᤠᤶᤔᤥ ᤂᤧᤏᤡ᤹ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤍᤢᤶᤛᤡᤶᤒᤠ ᤌᤰᤛᤠ ᤜᤡ᤺ᤸᤗᤧ ᤂᤧᤏᤡ᤹ ᤏᤠᤖᤠᤴ ᤗᤧᤅᤢᤱ ᤐᤡᤏᤡᤱ᤹ ᤜᤧᤰᤁᤩᤠᤱ ᤂᤧᤴ ᤌᤰᤛᤠ ᤜᤡ᤺ᤴᤏᤢ ᤛᤥᤖᤡᤰ ᤗᤠ᤺ᤰᤁᤠᤳ ᤗᤠᤵᤑᤢᤏᤡᤱ᤹॥ 

᥊ ᤀᤠᤱᤃᤠ᤹ ᤗᤧᤒᤡᤜᤠ᤹ᤏᤢ ᤆᤥᤃᤢᤱᤒᤠ ᤀᤠᤔᤠᤱᤜᤢᤵᤐᤡᤴ ᤀᤠᤓᤧᤸᤗᤧᤛᤠᤱ ᤘᤠ᤹ᤖ ᤑᤠ᤹ᤀᤠᤱ ᤂᤧᤏᤡ᤹ ᤁᤴ ᤛᤠᤶᤍᤡᤱᤅᤡᤴ ᤐᤡᤏᤡᤱᤒᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶ᤹” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥋ “ᤀᤠᤱᤃᤠ᤹ ᤀᤠᤔᤠᤱᤜᤢᤵᤐᤡᤴ ᤂᤧᤴᤜᤠ᤹ᤏᤢ ᤘᤕᤧ. ᤜᤡᤱᤔᤴ ᤏᤢ ᤛᤏᤠᤖᤢᤱᤗᤧ ᤔᤠᤱᤜᤢᤵᤐᤡᤴ. ᤜᤧᤰᤁᤩᤠᤱ ᤂᤧᤴᤜᤠ᤹ᤖᤧ ᤀᤠᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖ ᤑᤠ᤹ᤀᤠᤱ ᤀᤠᤱᤃᤠ᤹ ᤂᤧᤴ ᤐᤠ᤺ᤴᤜᤠ᤹ ᤂᤧᤴᤜᤠ᤹ ᤐᤡᤖᤢᤱᤛᤡᤱ. ᤂᤧᤒᤩᤠᤱ ᤂᤧᤴᤜᤠ᤹ ᤀᤠᤱᤃᤠ᤹ᤏᤢ ᤔᤧᤃᤡᤛᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤠᤱ॥ 

᥌ ᤛᤧᤰᤂᤠᤒᤠ ᤏᤡᤛᤠᤶᤔᤡᤴ ᤂᤢᤴᤇᤡ᤹ ᤔᤢᤖᤠᤀᤥᤀᤣ ᤐᤳᤇᤧ. ᤜᤧᤰᤁᤩᤠᤱ ᤂᤧᤴᤜᤠ᤹ᤖᤧ ᤀᤡᤱᤗᤧᤰ ᤐᤠ᤺ᤴ ᤌᤣᤀᤠᤱ ᤔᤧᤶᤒᤠ᤺ᤳᤋᤢᤴ॥ ᤏᤢ᤹ᤔᤠᤍᤠᤔᤠ ᤏᤢ ᤁᤢᤍᤥ᤺ᤵᤔᤠ ᤗᤠᤶᤔᤥ ᤂᤧᤴᤜᤠ᤹ ᤀᤠᤱᤃᤠ᤹ᤏᤢ ᤛᤥᤖᤡᤰ ᤗᤠᤱᤔᤧᤄᤣᤃᤧᤀᤠᤱ ᤂᤧᤴᤜᤠ᤹ᤖᤧ ᤕᤖᤡᤰ ᤔᤏᤠᤜᤠ᤹ ᤗᤠᤕᤥᤗᤠᤶ ᤔᤧᤏᤢ᤺ᤰᤋᤢᤛᤡᤖᤥ॥ 

᥍ “ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤧᤸᤗᤧ ᤁᤢᤶᤒᤪᤠ᤺ᤸᤗᤧ ᤀᤠᤑᤠᤸᤗᤧᤛᤠᤱ ᤛᤧᤰᤂᤠᤒᤠ ᤏᤧᤜᤡᤏᤡᤱᤘᤠ᤹ᤖᤧ ᤐᤠ᤺ᤴ ᤜᤢ᤹ᤔᤠᤛᤡ ᤐᤥ᤺ᤱ. ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤢᤏᤧ᤹ᤗᤠᤶᤒᤠ ᤏᤡᤛᤠᤶ ᤔᤧᤜᤢ᤹ᤛᤡᤱᤗ ᤐᤥᤱ. ᤌᤣᤀᤠᤱᤓᤧᤸᤗᤧ ᤂᤧᤴ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤀᤡᤱᤄᤱ ᤁᤧᤛᤠᤒᤠᤖᤥ॥ 

᥎ “ᤁᤖ ᤂᤧᤏᤡ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤢᤒᤠ ᤗᤠᤶᤔᤡᤴ ᤁᤧᤗᤧᤖᤢᤶᤔᤠᤱ ᤌᤡᤰᤏᤠᤜᤠᤱ ᤁᤧᤜᤡᤀᤠᤛᤡ ᤁᤧᤒᤣᤃᤡᤀᤠᤱ ᤁᤧᤘᤕᤡ᤹॥ ᤂᤧᤏᤡ᤹ ᤏᤡᤛᤠᤶᤔᤡᤸᤗᤧ ᤕᤖᤡᤰ ᤔᤏᤠᤜᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤐᤠᤱᤄᤢᤛᤡᤀᤠᤱ ᤘᤠ᤹॥ ᤀᤠᤱᤃᤠ᤹ ᤗᤧᤒᤡᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤂᤧᤏᤡ᤹ ᤁᤧᤓᤣ᤺ᤴᤍᤢᤶᤔᤠᤱ ᤁᤧᤘᤕᤡ᤹” ᤗ᤹ᤖᤡᤰ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥏ “ᤁᤸᤗᤧᤆᤥᤃᤢᤸᤗᤧ ᤀᤠᤱᤃᤠ᤹ ᤂᤧᤏᤡ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤋᤃᤡ ᤌᤣᤀᤠᤱ ᤔᤣ᤺ᤶᤒᤠ ᤏᤢ ᤁᤢᤏᤠᤔᤧᤴᤇᤠ᤹ ᤆᤥ᤺ᤰᤏᤡᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤑᤠᤸᤗᤧ ᤂᤧᤏᤡ᤹ ᤀᤠᤱᤃᤠ᤹ ᤀᤠᤗᤠᤶᤔᤥ ᤗᤠᤱᤃᤧᤱᤄᤣᤃᤡᤴ ᤁᤖ ᤀᤠᤛᤠᤶᤕᤥ ᤌᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤏᤠᤜᤠ᤹ ᤁᤧᤜᤢ᤹ᤖᤢᤶᤛᤡᤶᤔᤧᤸᤗᤧ ᤀᤣ᤺ᤰ ᤐᤀᤣ᤺ᤰ ᤁᤧᤈᤥᤃᤢᤶᤔᤠᤱ ᤘᤠ᤹ᤖᤥ॥”

ᤕᤜᤢᤍᤠ᤺ᤸᤗᤧ ᤀᤡᤱᤗᤧᤰ ᤆᤥᤃᤢ

᥇᥆ ᤀᤠᤏᤡ᤹ ᤁᤧᤖᤧᤰᤗᤧ ᤐᤠᤏᤢᤍᤡᤱ ᤐᤠ ᤗᤳᤇᤠ ᤔᤧᤘᤠ᤹ᤏᤧᤶᤒᤡ᥅ ᤌᤣ ᤗᤳᤇᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤀᤠᤈᤥᤃᤧᤒᤠ ᤔᤧ᤺ᤶᤒᤡ᥅ ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤀᤡᤱᤀᤠᤗᤧᤰᤛᤡᤱᤅᤠᤱ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤀᤠᤈᤡ᤺ᤴᤍᤢᤶᤒᤠᤒᤣ᥅ 

᥇᥇ ᤕᤜᤢᤍᤠ᤺ᤸᤗᤧ ᤀᤡᤱᤗᤧᤰ ᤆᤥᤃᤢᤀᤠᤱ ᤘᤠ᤹॥ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤏᤢ ᤕᤖᤢᤛᤗᤧᤶ ᤕᤧᤰᤕᤰᤁᤥ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤘᤠ᤹॥ ᤕᤜᤢᤍᤠ᤺ᤸᤗᤧ ᤘᤣ᤹ ᤗᤠᤈᤣ᤹ᤒᤠ ᤔᤠᤱᤜᤠ᤹ ᤛᤧᤘᤠ ᤁᤧᤔᤧᤵᤔᤠ ᤔᤧᤴᤇᤢᤔᤠᤜᤠ᤹ ᤔᤣ᤺ᤰᤂᤡᤶ ᤔᤧᤳᤋᤢᤛᤡᤀᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤛᤣᤛᤣᤍᤧᤴᤏᤡᤴ ᤆᤡ᤺ᤴᤍᤢᤀᤠᤱ ᤘᤠ᤹ᤖᤥ॥ 

᥇᥈ ᤀᤰᤂᤣ ᤁᤧᤈᤥ᤺ᤰᤐᤠ ᤀᤠᤳᤋᤡᤴ ᤔᤏᤠ᤺ᤸᤗᤧ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤀᤥ ᤜᤢᤰᤛᤥᤕᤠᤱ ᤋᤠᤖᤢ᤹. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤔᤏᤠᤴ ᤕᤠᤁᤢᤒᤖᤧ ᤁᤢᤛᤢᤘᤠᤱᤜᤠ᤹ᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤢᤍᤣᤛᤢᤖᤥ॥ 

᥇᥉ ᤂᤧᤏᤡ᤹ ᤕᤠᤶᤔᤥ ᤘᤣ᤹ ᤐᤠ᤺ᤴ ᤁᤧᤈᤥᤃᤢᤶ. ᤂᤧᤏᤡ᤹ ᤔᤡᤰᤘᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤘᤠᤃᤧᤖᤰᤛᤢᤶ᤹॥ ᤂᤧᤏᤡ᤹ ᤁᤧᤜᤠᤒᤡ ᤜᤧᤰᤁᤩᤠᤱ ᤔᤣᤖᤡᤱ ᤁᤧᤎᤰᤋᤡ᤹. ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤜᤢᤰᤁᤥᤒᤠ ᤜᤢᤰᤛᤥᤕᤠᤱᤅᤡᤴ ᤂᤢᤏᤧ᤹ ᤀᤠᤓᤧᤸᤗᤧᤀᤠᤱ ᤏᤡᤏᤡ ᤔᤧᤗᤠᤵᤋᤢᤴ᤹. ᤂᤧᤴ ᤜᤢᤰᤛᤥᤕᤠᤱᤅᤡᤴ ᤕᤜᤘᤣ ᤍᤠᤱᤒᤧᤸᤗᤧ ᤔᤧᤍᤠ᤺ᤰᤋᤢᤴ॥ 

᥇᥊ ᤂᤧᤏᤡ᤹ ᤛᤧ᤺ᤴᤃᤧᤍᤥᤛᤢᤶ. “ᤕᤜᤘᤣ ᤍᤠᤱᤒᤧᤸᤗᤧ ᤀᤠᤏᤡᤃᤧ ᤌᤣᤀᤠᤱ ᤗᤠᤵᤑᤢᤛᤡᤃᤧᤀᤠᤱ ᤘᤕᤡᤃᤧᤒᤠᤒᤣ᥅” ᤌᤣᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠ ᤀᤠᤱᤃᤠ᤹ ᤔᤧᤳᤏᤡᤱ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤌᤠᤱᤒᤧᤴ ᤁᤧᤘᤕᤧᤸᤗᤧ ᤔᤣ᤺ᤰᤂᤡᤶ ᤁᤧᤔᤧᤳᤋᤢᤔᤠ ᤁᤧᤔᤣ᤺ᤳᤋᤡᤴᤏᤢ ᤁᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤏᤡᤛᤢᤖᤥ. ᤂᤢᤏᤧ᤹ᤃ ᤂᤧᤏᤧ᤹ ᤁᤧᤔᤣ᤺ᤳ ᤘᤕᤧ. ᤂᤢᤏᤧ᤹ᤏᤢ ᤁᤧᤈᤥᤃᤢᤒᤠ ᤔᤠᤱᤜᤢᤵᤐᤡᤴ ᤁᤧᤓᤣ᤺ᤴᤍᤢ. ᤜᤧᤰᤁᤣᤛᤠᤱ ᤂᤧᤴ ᤔᤧᤴᤇᤢᤔᤠ᤺ᤴ ᤁᤧᤴᤍᤣ᤺ᤱᤔᤠ ᤏᤢ ᤔᤣ᤺ᤰᤂᤡᤶᤔᤥ ᤔᤠᤱᤜᤢᤵ ᤁᤧᤒᤥ᤺ᤱᤔᤠ ᤁᤧᤔᤣ᤺ᤳᤗᤥ॥ 

᥇᥋ ᤌᤣ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤏᤧ᤹ ᤏᤢ ᤁᤧᤔᤣ᤺ᤳᤋᤧᤴ ᤏᤠᤛᤡᤱᤃᤧᤴ ᤌᤰᤗᤠᤀᤥ ᤏᤢ ᤕᤠᤶᤛᤠᤶᤔᤥ ᤗᤳᤇᤠ ᤁᤧᤈᤥᤃᤧᤛᤡᤒᤠ ᤔᤧ᤺ᤶᤒᤡ᥅ ᤜᤧᤰᤁᤩᤠᤱ ᤌᤣᤀᤠᤱ ᤂᤧᤴᤇᤡ᤹ ᤗᤳᤇᤠᤏᤧᤛᤡᤱ᥅ ᤌᤣᤀᤠᤱᤓᤧᤸᤗᤧ ᤂᤧᤴᤇᤡ᤹ ᤗᤠᤶᤒᤠ ᤁᤧᤒᤥᤱᤒᤠ ᤛᤠᤜᤠ᤹ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤔᤧᤒᤥᤱᤗ ᤁᤧᤗ᤹ᤒᤠ ᤂᤢᤏᤧ᤹ ᤏᤡᤱᤘᤠ᤹ ᤀᤡ᤺ᤳᤋᤢ᤹॥ ᤁᤸᤗᤧᤆᤥᤃᤢᤸᤗᤧ ᤂᤧᤏᤡ᤹ ᤀᤠᤒᤠᤅᤣ ᤕᤠᤶᤛᤠᤶᤔᤡᤴ ᤁᤶᤒᤪᤠᤱ ᤔᤧᤳᤋᤠᤶᤔᤧ᤹ ᤜᤧᤰᤁᤩᤠᤱ ᤂᤧᤏᤡ᤹ ᤀᤠᤒᤠᤅᤣ ᤌᤠᤱᤒᤧᤴ ᤁᤧᤘᤕᤡᤸᤗᤧ ᤔᤣ᤺ᤳᤋᤧᤴᤏᤢ ᤁᤧᤈᤥᤃᤢᤶᤒᤠ ᤔᤣ᤺ᤰᤂᤡᤶ ᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤧᤶᤔᤡᤴᤏᤧ᤹॥

᥇᥌ “ᤔᤣ᤺ᤳ ᤕᤧᤶᤒᤠ ᤛᤧᤔᤠ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤆᤡ᤺ᤳᤋᤢᤱ᤹.” ᤕᤜᤘᤣ ᤍᤠᤱᤒᤠ ᤀᤡᤛᤪᤠᤀᤡᤗᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. “ᤂᤧᤏᤡ᤹ ᤗᤢᤶᤔᤥ ᤀᤠᤳᤋᤡᤴᤜᤠ᤹ᤖᤧ ᤔᤣ᤺ᤳ ᤕᤧᤶᤒᤠ ᤛᤧᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶ᤹॥ ᤂᤧᤴ ᤐᤠ᤺ᤴᤏᤡᤴ ᤀᤠᤱᤃᤠ᤹ ᤆᤡ᤺ᤳᤋᤢᤱ᤹॥ ᤁᤸᤗᤧᤆᤥᤃᤢᤸᤗᤧ ᤀᤠᤒᤠᤅᤣ ᤕᤠᤶᤛᤠᤶᤔᤡᤴ ᤀᤠᤒᤠᤅᤣᤀᤣ ᤁᤶᤒᤪᤠᤱ ᤔᤧᤳᤋᤠᤶᤔᤧ᤹ᤀᤠᤱ ᤔᤠᤱᤜᤢᤵᤐᤡᤴ ᤔᤧᤓᤣ᤺ᤴᤍᤧᤶᤔᤡᤴᤏᤧ᤹॥”

ᤂᤠᤛᤧᤴ ᤕᤧᤴ 

᥇᥍ ᤂᤧᤏᤡ᤹ ᤐᤠ᤺ᤴᤏᤡᤸᤗᤧ ᤕᤜᤘᤣ ᤍᤠᤱᤒᤧᤴ ᤏᤠᤛᤧᤖ ᤁᤧᤕᤠ᤺ᤴᤍᤢᤶᤔᤠᤱ ᤘᤠ᤹॥ ᤁᤖ ᤂᤧᤏᤡ᤹ ᤛᤧ᤺ᤴᤃᤧᤍᤥᤛᤢᤶ᤹. “ᤀᤠᤏᤡᤃᤧ ᤀᤠᤰᤂᤣᤖᤡᤰ ᤂᤢᤏᤧ᤹ ᤏᤠᤛᤧᤖ ᤕᤠ᤺ᤴᤍᤢᤶᤒᤧᤒᤣ᥅” ᤁᤖ ᤂᤧᤏᤡ᤹ ᤀᤰᤁᤣ ᤁᤧᤒᤠ᤺ᤳᤋᤢᤶᤔᤠᤱ ᤏᤠᤖ ᤁᤧᤕᤠ᤺ᤴᤍᤢᤶ᤹. “ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤔᤡᤰᤛᤠᤀᤥ ᤏᤢᤒᤠᤀᤣ ᤔᤧᤈᤥᤰ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤁᤢᤏᤡᤱᤘᤠ᤹ ᤋᤠ᤹᤺.” ᤀᤡᤃᤪ “ᤂᤠᤛᤧᤴ ᤁᤧᤗᤥ᤺ᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤧᤴ ᤀᤠᤳᤋᤡ ᤘᤠ᤹ᤒᤣ᥅”

᥉

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤠᤶᤔᤧ᤹. ᤀᤠᤒᤠᤅᤣ ᤀᤠᤱᤃᤠ᤹ ᤀᤠᤀᤡᤱᤄᤱ ᤁᤧᤛᤠᤒᤧᤴ ᤐᤠᤱᤄᤢᤱ᤹. ᤜᤧᤰᤁᤩᤠᤱ ᤂᤧᤸᤗᤧ ᤀᤠᤱᤃᤠ᤹ ᤀᤠᤍᤃᤡ ᤀᤠᤍᤃᤡ ᤗᤠᤶ ᤕᤠᤖᤡᤵ ᤆᤥᤃᤢᤖᤥ॥ ᤂᤧᤴ ᤕᤧᤶᤔᤥ ᤂᤧᤏᤡ᤹ ᤁᤧᤃᤥ᤺ᤳᤋᤢᤶᤒᤠ ᤍᤠᤱᤒᤧᤴ ᤜᤰᤆᤄᤳ ᤀᤠᤒᤠᤅᤣ ᤁᤢᤜᤡᤶᤔᤥ ᤋᤠᤖᤥ. ᤂᤧᤏᤡ᤹ ᤛᤡᤖᤠ᤹ᤃᤧᤎᤠᤱᤒᤠ ᤔᤠᤱᤜᤢᤵᤐᤡᤸᤗᤧᤴ ᤀᤡᤱᤃᤧᤛᤠᤒᤧᤴ ᤋᤠᤖᤥ॥”

᥈ ᤁᤖ ᤂᤢᤏᤧ᤹ ᤁᤢᤍᤠᤔᤠ ᤕᤧᤴᤏᤡᤴ ᤜᤠ᤺ᤳᤗᤧ ᤌᤶᤔᤠ ᤛᤢᤰᤋᤢᤒᤣ᥅ ᤂᤢᤏᤧ᤹ ᤏᤡᤎᤠ᤺ᤶᤛᤡᤱᤅᤡᤸᤗᤧ ᤜᤠ᤺ᤳᤗᤧ ᤕᤧᤵᤐᤠᤱ ᤀᤥᤔᤧᤵᤔᤠ ᤛᤢᤰᤋᤢᤒᤣ᥅ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤛᤠᤶᤔᤩᤠᤱ ᤁᤧᤎᤰᤐᤠᤸᤗᤧ ᤛᤠᤶᤔᤩᤠᤱᤅᤡᤴ ᤕᤥ᤺ᤶᤔᤠᤖᤧ ᤗᤠᤃᤡ ᤔᤡ᤺ᤴ ᤔᤢ᤺ᤳᤋᤢᤒᤠ ᤔᤡᤖᤠ᤺ᤰ ᤁᤢᤀᤡᤛᤡ᤺ᤰ ᤗ᤹ ᤜᤧᤰᤁᤩᤠᤱ ᤆᤠᤱ ᤘᤠᤃᤧᤜᤵᤐᤠᤸᤗᤧ ᤁᤢᤛᤠᤃᤢᤴ ᤜᤧᤰᤁᤧ ᤗ᤹ᤖᤥ॥ 

᥉ ᤂᤢᤏᤧ᤹ᤃ ᤕᤢᤵᤐᤠ ᤁᤧᤕᤥ᤺ᤶᤒᤠ ᤏᤢ ᤛᤣᤛᤣ ᤆᤥ᤺ᤰᤔᤠᤖᤧ ᤗᤠᤃᤡ ᤕᤢᤵᤐᤠ ᤘᤠᤃᤧᤜᤵᤐᤠ ᤜᤧᤰᤁᤣ ᤐᤥᤱᤅᤠᤱ ᤕᤢᤱᤛᤡᤱ॥ ᤜᤧᤰᤁᤩᤠᤱ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤕᤥ᤺ᤶᤔᤏᤠᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹a ᤛᤢᤳᤌᤥ ᤆᤥᤃᤢᤛᤡ᤹॥ ᤂᤶᤓᤧᤸᤗᤧ ᤕᤜᤘᤣ ᤍᤠᤱᤒᤠᤀᤥ ᤕᤠᤶᤔᤥᤀᤠᤱ ᤂᤧᤱᤜᤠ᤹ᤖᤧ ᤛᤢᤳᤌᤥ ᤜᤢᤰᤛᤥᤕᤠᤱ ᤔᤧᤍᤠᤖᤢ᤹॥ 

᥊ ᤂᤧᤴ ᤕᤧᤴᤏᤠᤱᤎᤥ ᤕᤜᤢᤍᤠ ᤗᤠᤈᤣ᤹ ᤏᤢ ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤔᤧᤍᤠᤖᤢᤒᤠ ᤜᤢᤰᤛᤥᤕᤠᤱᤜᤠ᤹. ᤋᤃᤡ ᤁᤢᤀᤡᤛᤡ᤺ᤰᤁᤣ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤗᤠᤃᤡ ᤋᤠ᤺ᤰᤔᤠ ᤁᤧᤗᤠ᤹ᤒᤠ ᤐᤥ᤺ᤱ॥

᥋ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤁᤖ ᤜᤧᤰᤁᤣ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤀᤠᤱᤃᤠ᤹ ᤂᤠᤛᤧᤴ ᤗᤥ᤺ᤴᤇᤧ ᤂᤧᤏᤡ᤹ ᤐᤣᤛᤠᤱ ᤋᤠᤀᤠ॥ ᤛᤠᤶᤔᤠᤱ ᤆᤩᤠ᤺ᤱ ᤔᤢᤖᤠ ᤁᤧᤔᤧᤵᤐᤠ ᤔᤏᤠᤜᤠ᤹. ᤀᤡᤵᤏᤠ ᤗᤥ᤺ᤶᤓᤣᤳ ᤁᤧᤒᤥ᤺ᤵᤐᤠ ᤔᤏᤠᤜᤠ᤹ ᤜᤧᤰᤁᤩᤠᤱ ᤀᤡᤱᤗᤧᤰᤁᤣ ᤋᤥ᤺ᤴᤍᤡ ᤁᤧᤒᤡᤒᤠᤜᤠ᤹. ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤠᤶᤕᤠᤰ ᤏᤢᤖᤡᤰ ᤔᤧᤶᤒᤡᤔᤏᤠᤜᤠ᤹ ᤁᤢᤕᤧᤶᤒᤠ ᤁᤧᤛᤡᤔᤠ ᤔᤧᤴᤇᤢᤔᤠᤜᤠ᤹ ᤏᤢ ᤕᤧᤳᤇᤠ ᤜᤥ᤹ᤍᤥ᤺ᤰᤜᤠ᤹ ᤏᤡᤱᤘᤠ᤹ ᤋᤠᤍᤠ ᤁᤧᤈᤥ᤺ᤰᤐᤠ ᤏᤢ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤐᤠᤜᤠ᤹ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤧᤵᤔᤠᤱ ᤁᤢᤍᤥ᤺ᤵᤔᤠ ᤂᤠᤛᤧᤴ ᤔᤧᤸᤗᤥ᤺ᤶᤔᤏᤠ ᤔᤧᤶᤒᤡᤔᤏᤠᤒᤠᤜᤠ᤹. ᤜᤧᤰᤁᤩᤠᤱ ᤀᤠᤱᤃᤠ᤹ᤏᤢ ᤔᤧᤱᤃᤡᤔᤏᤠᤒᤠ ᤁᤴ ᤁᤧᤖᤧᤰ ᤔᤏᤠᤜᤠ᤹ ᤀᤠᤱᤃᤠ᤹ ᤜᤰᤆᤄᤳ ᤀᤠᤵᤋᤡᤰ ᤁᤢ᤺ᤳᤋᤢᤱᤛᤡᤱ᤹॥”

ᤌᤡᤒᤥᤱᤗᤰ ᤋᤥ᤺ᤶᤔᤠ ᤐᤥᤱ

᥌ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤕᤜᤘᤣ ᤍᤠᤱᤒᤧᤴ ᤀᤠᤓᤧᤸᤗᤧᤀᤠᤱ ᤔᤡᤰᤛᤣ᤺ᤴ ᤔᤧᤗᤧᤱᤛᤡᤱᤅᤠᤴ᤹॥ ᤁᤸᤗᤧᤆᤥᤃᤢᤸᤗᤧ ᤕᤠᤁᤢᤒᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤣ ᤂᤧᤏᤡ᤹ ᤔᤧᤶᤔᤧᤰᤁᤣ ᤁᤧᤘᤕᤡ॥ 

᥍ ᤂᤧᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤴᤇᤡ᤹ ᤕᤧᤶᤔᤠᤱᤎᤥᤀᤣ ᤂᤧᤏᤡ᤹ ᤀᤠᤱᤃᤠ᤹ ᤆᤥᤃᤢᤱᤒᤠ ᤀᤢᤘᤠᤜᤠ᤹ ᤂᤧᤶᤔᤠ ᤁᤧᤴᤍᤧᤴᤍᤡᤴᤏᤠᤱ ᤁᤧᤏᤢ᤺ᤰᤂᤡ ᤁᤧᤒᤣᤃᤡᤀᤠᤱ ᤁᤧᤘᤕᤡ ᤜᤧᤰᤁᤩᤠᤱ ᤂᤧᤴ ᤀᤢᤘᤠᤜᤠ᤹ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣ ᤁᤧᤘᤕᤡ॥ ᤂᤧᤏᤡ᤹ ᤀᤠᤱᤃᤠ᤹ ᤗᤧᤵᤔᤠᤱ ᤏᤢ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤀᤠᤱᤃᤠ᤹ ᤂᤧᤏᤡ᤹ ᤗᤧᤵᤔᤠᤱ ᤏᤢ᤺ᤱᤅᤠ᤹॥

“ᤁᤖ ᤂᤧᤏᤡ᤹ ᤕᤠᤵᤔᤡ ᤐᤠ᤺ᤴ ᤛᤧ᤺ᤴᤃᤧᤗᤠᤵᤋᤡ᤹. ‘ᤀᤠᤏᤡᤃᤧ ᤀᤠᤰᤂᤣᤗ᤹ᤖᤡᤰ ᤏᤢ᤺ᤰᤂᤡᤃᤧᤒᤣ᥅’

᥎ “ᤌᤣ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤔᤧᤗᤧᤰᤋᤢᤒᤡ᥅ ᤜᤧᤰᤁᤣᤛᤠᤱ ᤂᤧᤏᤡ᤹ ᤀᤠᤱᤃᤠ᤹ ᤀᤡᤱᤀᤠᤃ᤻ᤗᤧᤰ॥

“ᤁᤖ ᤂᤧᤏᤡ᤹ ᤕᤠᤵᤔᤡ ᤐᤠ᤺ᤴ ᤛᤧ᤺ᤴᤃᤧᤍᤥᤛᤡ. ‘ᤀᤠᤰᤂᤣᤗ᤹ᤖᤡᤰ ᤀᤠᤏᤡᤃᤧ ᤀᤡᤱᤗᤧᤰᤁᤠᤛᤡᤃᤧᤒᤣ᥅’

“ᤌᤡᤒᤥᤱᤗᤰ ᤋᤥ᤺ᤶᤔᤠ ᤏᤢ ᤜᤢᤰᤛᤥᤕᤠᤱᤅᤥ ᤂᤧᤏᤡ᤹ ᤀᤠᤱᤃᤠ᤹ ᤀᤡᤱᤀᤠᤃ᤻ᤗᤧᤰ॥”

᥏ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤏᤡ᤹ ᤁᤧᤖᤧᤰ ᤛᤶᤎᤠᤱ ᤔᤠᤱᤍᤣ ᤛᤠᤱᤃᤪᤠ ᤌᤩᤧᤀᤠᤱ ᤘᤠ᤹ ᤌᤣᤀᤠᤱᤓᤧᤸᤗᤧ ᤂᤧᤏᤡ᤹ ᤁᤧᤖᤧᤰ ᤛᤢᤘᤠᤱᤜᤠ᤹ᤖᤧ ᤀᤠᤱᤃᤠ᤹ ᤕᤠᤵᤔᤡ ᤀᤡᤱᤃᤧᤗᤧᤰᤋᤡᤀᤠᤱ ᤘᤠ᤹॥

᥇᥆ ᤀᤠᤱᤃᤠ᤹ ᤀᤠᤜᤡᤶᤔᤥ ᤆᤠᤔᤠ ᤌᤢᤱᤔᤠ ᤘᤠ᤹ᤖ ᤑᤠ᤹ᤀᤠᤱ ᤁᤧᤖᤧᤰ ᤌᤡᤒᤥᤱᤗᤰᤁᤡᤴ ᤆᤠᤎᤠ᤺ᤱᤅᤥ ᤋᤠᤖᤠᤶᤔᤧ᤹॥ ᤁᤴ ᤐᤠ᤺ᤴᤏᤥ ᤀᤠᤱᤃᤠ᤹ ᤀᤠᤛᤠ᤹ᤖᤧᤀᤠᤱ ᤀᤥᤀᤠᤔᤧᤳᤋᤧ ᤀᤠᤛᤠ᤹ᤖᤧ᤹. ᤀᤠᤱᤃᤠ᤹ ᤛᤠᤱᤃᤪᤠᤶᤐᤧᤍᤠᤱᤒᤠ ᤗᤠᤶᤎᤣ᤺ᤳᤜᤠ᤹ ᤜᤴᤍᤢᤱᤅᤠᤱ ᤁᤢᤕᤠᤱᤔᤠᤖᤧᤀᤠᤱ ᤔᤧᤜᤳᤋᤢᤴᤗ ᤌᤠᤖᤡᤰ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤂᤧᤏᤡ᤹ ᤗᤠᤃᤡ ᤛ᤺ᤰᤛᤢᤱ ᤌᤠᤛᤢᤱᤒᤡ ᤔᤧᤎᤠᤀᤠᤴᤒᤡ॥ 

᥇᥇ ᤂᤧᤏᤡ᤹ ᤆᤠ ᤀᤡᤰᤋᤠᤵᤜᤠ᤹ ᤁᤧᤈᤠᤒᤠᤀᤠᤱ ᤁᤧᤔᤧᤱᤒᤠ ᤏᤡ᤺ᤱᤄᤢᤰᤘᤠᤜᤠ᤹ ᤀᤠᤱᤃᤠ᤹ ᤔᤧᤰᤂᤢᤱᤛᤡᤱ᤹. ᤜᤧᤰᤁᤩᤠᤱ ᤂᤧᤏᤡ᤹ ᤀᤡᤰᤋᤠᤵᤐᤥ ᤁᤧᤕᤢᤱᤒᤠ ᤐᤢᤖᤢᤵᤗᤢᤵᤛᤣ᤺ᤸᤗᤧ ᤁᤢᤒᤢᤱᤅᤥ ᤁᤧᤒᤵᤐᤠ ᤁᤢᤈᤠ᤹ᤜᤠ᤹ ᤔᤧᤴᤍᤢᤶᤔᤣ ᤔᤰᤔᤧᤎᤠᤏᤧᤴ॥ 

᥇᥈ ᤜᤧᤰᤁᤩᤠᤱᤎᤥ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤏᤡ᤹ ᤔᤢ᤹ᤀᤡᤛᤠᤒᤠᤏᤧᤏᤡᤱ ᤁᤧᤶᤔᤧᤳᤋᤡ᤹. ᤌᤣᤀᤠᤱᤑᤠᤸᤗᤧ ᤂᤧᤏᤡ᤹ ᤗᤠᤈᤣ᤺ᤴ ᤗᤳᤇᤠ ᤛᤠ᤹ᤖᤡᤰᤁᤣ ᤛᤡᤰᤁᤧᤛᤶᤒᤠ ᤗᤠᤈᤣ᤹ ᤐᤥ᤺ᤱᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤏᤢ᤹ᤒᤠ ᤆᤥᤰ

᥇᥉ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤂᤧᤏᤡ᤹ ᤀᤠᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤌ᤺ᤳᤔᤧᤴᤍᤧᤵᤔᤏᤠᤒᤠ ᤁᤧᤛᤠᤰᤐᤠ ᤐᤠ᤺ᤴ ᤁᤧᤒᤠ᤺ᤳᤋᤢᤶᤔᤠᤱ ᤘᤠ᤹॥

“ᤜᤧᤰᤁᤣᤛᤠᤱ ᤂᤧᤏᤡ᤹ ᤀᤠᤱᤃᤠ᤹ ᤕᤠᤵᤔᤡ ᤐᤠ᤺ᤴ ᤛᤧ᤺ᤴᤃᤧᤍᤥᤛᤡ. ‘ᤀᤠᤏᤡᤃᤧ ᤌᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤐᤠ᤺ᤴ ᤐᤠ᤺ᤳᤋᤢᤶᤒᤧᤀᤠᤱ ᤘᤠ᤹ᤒᤣ᥅’

᥇᥊ “ᤂᤧᤏᤡ᤹ ᤁᤧᤒᤠ᤺ᤳᤋᤢᤶᤔᤠᤱ ᤘᤠ᤹ ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠ ᤆᤥ᤺ᤰᤔᤠ ᤁᤢᤛᤢᤶᤔᤧᤍᤖᤢᤴ॥ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤏᤠ᤺ᤵᤔᤠ ᤋᤡᤶᤔᤠ ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤁᤢᤍᤃᤡ ᤁᤧᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤔᤣᤖᤡᤱ ᤁᤧᤎᤰᤐᤠ ᤁᤢᤀᤡᤛᤡ᤺ᤰ ᤗᤠᤱᤄᤣ᤺ᤰᤔᤠᤸᤗᤧ ᤀᤠᤏᤡ᤹ ᤌᤣ ᤀᤠᤄᤥᤛᤢᤶᤔᤠᤱᤒᤣ᥅ 

᥇᥋ ᤁᤖ ᤀᤠᤸᤗᤃ ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ᤀᤣ ᤔᤢ᤹ᤀᤡᤛᤠᤒᤠ ᤀᤠᤔᤧᤳᤋᤢᤶᤛᤡᤶ॥ ᤛᤧᤰᤂᤠᤛᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤀᤣ ᤔᤧᤏᤢ᤹ᤔᤧᤍᤠᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤁᤧᤛᤠ᤹ᤒᤠ ᤔᤏᤠᤜᤠ᤹ ᤂᤢᤶᤍᤡᤱᤅᤥ ᤔᤧᤴᤎᤠᤀᤣ ᤔᤧᤄᤧᤳᤇᤡᤱ ᤔᤧᤄᤧᤳ॥’”

᥇᥌ ᤂᤶᤓᤩᤠᤱ ᤕᤜᤘᤣ ᤍᤠᤱᤒᤧᤴᤏᤢ ᤁᤧᤃᤡᤒᤠᤜᤠ᤹ ᤋᤠ᤹ᤔᤧᤈᤧᤰᤂᤧ. ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤂᤧᤵᤛᤢ॥ ᤕᤜᤘᤣ ᤍᤠᤱᤒᤧᤴᤏᤢ ᤁᤧᤃᤡᤒᤠᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤡᤴ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠ᤹ᤛᤥᤰ ᤁᤡᤵᤔᤏᤠᤒᤠ ᤛᤠᤵᤗᤠᤌ᤺ᤱᤔᤥ ᤂᤢᤏᤧ᤹ ᤁᤢᤍᤃᤡᤀᤣ ᤔᤧᤛᤠᤵᤋᤢ॥ 

᥇᥍ ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹. “ᤀᤠᤱᤃᤠ᤹ ᤂᤠᤛᤧᤴ ᤆᤥᤃᤢᤱᤅᤡᤸᤗᤧ ᤕᤠ᤺ᤶᤔᤠ. ᤂᤧᤱᤜᤠ᤹ ᤀᤠᤱᤃᤠ᤹ ᤀᤠᤕᤠᤱᤛᤠ ᤁᤢᤴᤎᤣ ᤔᤧᤒᤥᤱ॥ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤛᤠᤜᤠ᤹ ᤐᤠ᤺ᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤜᤧᤰᤁᤣ ᤀᤠᤱᤃᤠ᤹ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱ॥

᥇᥎ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤂᤧᤒᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤘᤠ ᤁᤧᤈᤥ᤺ᤰᤐᤠ ᤏᤢ ᤁᤢᤛᤧᤘᤠ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ ᤁᤧᤛᤧᤶᤒᤠ ᤔᤡᤰᤛᤣ᤺ᤴᤏᤡᤴ ᤂᤧᤏᤡ᤹ ᤕᤠᤶᤔᤥ ᤁᤧᤏᤡᤛᤢᤶᤗᤥ॥” 

a 

᥉:᥉ ᤜᤡᤒᤪᤢᤀᤥ ᤗᤧᤒᤡᤜᤠ᤹ᤖᤧ ᤂᤢᤴᤇᤡ᤹ ᤔᤢ᤹ᤀᤡᤍᤠᤱᤛᤠ ᤐᤳ

ᤕᤜᤘᤣ ᤍᤠᤱᤒᤧᤸᤗᤧ ᤁᤢᤕᤧᤴ

᥊

ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ. “ᤀᤥᤔᤧᤳᤋᤧᤶᤔᤧ᤹. ᤂᤧᤴ ᤂᤠᤛᤧᤴ ᤗᤥ᤺ᤶᤔᤠ ᤕᤧᤴᤏᤡᤴ ᤔᤡᤎᤢᤱ ᤔᤡᤖᤠ᤺ᤰ ᤁᤢᤀᤡᤛᤡ᤺ᤰ ᤋᤠᤖ ᤐᤳ॥ ᤕᤶᤒᤠ ᤁᤧᤗᤧᤱᤛᤡᤱᤒᤠ ᤔᤏᤠᤜᤠ᤹ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤕᤠ᤹ᤗᤠᤱ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ ᤔᤡ᤺ᤸᤗᤧ ᤂᤠᤵᤐᤢᤌᤩ᤺ᤱ ᤆᤥᤃᤢᤛᤡ᤹॥ ᤔᤡ᤺ᤸᤗᤧ ᤛᤡᤱᤒᤥᤖᤠ᤺ᤰᤁᤧᤴ ᤏᤢ ᤁᤢᤛᤠ᤺ᤵᤐᤧᤴ ᤂᤠᤵᤐᤢᤌᤩ᤺ᤱ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤀᤡᤍᤠᤱᤛᤠᤜᤠ᤹ ᤂᤠᤵᤐᤢᤌᤩᤱ ᤆᤥᤃᤢᤛᤡ᤹॥ 

᥈ ᤁᤖ ᤀᤠᤱᤃᤠ᤹ᤏᤢ ᤁᤧᤃᤡᤒᤠ ᤜᤧᤰᤁᤩᤠᤱ ᤀᤠᤔᤡᤱᤅᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠ ᤛᤶᤎᤠᤱᤃ ᤏᤠᤶᤔᤡᤴ ᤑᤡᤖᤡᤖᤡᤏᤠ ᤗᤡᤱᤒᤠ ᤁᤢᤀᤡᤛᤡ᤺ᤰ ᤛᤠᤶᤕᤥᤏᤡᤔᤠᤸᤗᤧ ᤋᤢᤰᤔᤠ ᤗᤠ᤺ᤰᤔᤠᤗᤠᤶ ᤘᤣ᤺ᤵᤔᤠ ᤏᤢ ᤏᤢ᤹ᤔᤠᤍᤠᤔᤧᤴ ᤋᤠᤖᤢᤀᤠᤱ ᤋᤠ᤹᤺॥ ᤜᤧᤰᤁᤩᤠᤱ ᤐᤡᤳᤌᤠ᤺ᤱᤅᤥ ᤁᤧᤕᤧᤵᤐᤠ ᤐᤡᤳᤛᤠ᤺ᤳᤋᤧᤴ ᤗᤧᤵᤔᤧᤸᤗᤧ ᤆᤠᤖᤠᤶᤔᤠᤍᤧᤴᤏᤥ ᤐᤡᤳᤆᤠᤰ ᤐᤡᤳᤆᤠᤰ ᤐᤡᤴᤗ ᤗᤠ᤺ᤰᤁᤠᤳ ᤐᤣ᤺ᤰᤐᤠ ᤁᤢᤀᤡᤛᤡ᤺ᤰ ᤂᤧᤏᤡ᤹ᤀᤠᤱ ᤗᤠ᤺ᤰᤁᤠᤳ ᤁᤧᤗ᤺ᤴᤍᤡᤖᤥ॥

᥉ ᤂᤶᤓᤩᤠᤱ ᤑᤧᤴᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤂᤧᤏᤡ᤹ ᤗᤠᤱᤅᤡᤸᤗᤧ ᤁᤧᤍᤥ᤹ᤖᤢᤶᤛᤡᤶ᤹॥ ᤀᤠᤱᤃᤠ᤹ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤱᤒᤠ ᤕᤧᤴᤏᤥ. ᤂᤧᤱᤜᤠ᤹ ᤂᤧᤏᤡ᤹ ᤗᤠᤱᤍᤠᤵᤐᤣ᤹ ᤛᤡᤃᤠᤱ ᤂᤠᤵᤐᤢᤌᤩ᤺ᤱ ᤔᤧᤒᤥ᤺ᤱᤗᤥ.” ᤔᤢᤰᤛᤠᤶᤍᤠᤱᤒᤠ ᤕᤜᤘᤣ ᤍᤠᤱᤒᤧᤸᤗᤧ ᤐᤠ᤺ᤳᤋᤢ᤹॥ 

᥊ “ᤀᤠᤱᤃᤠ᤹ ᤀᤠᤛᤧᤘᤠᤖᤥᤒᤠ ᤔᤥᤛᤠ᤺ᤸᤗᤧ ᤁᤢᤛᤠᤶᤕᤥ ᤌᤡᤶᤔᤧᤴ ᤀᤡ᤺ᤵᤐᤠ ᤏᤠ᤺ᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤂᤧᤴ ᤛᤠᤶᤕᤥ ᤂᤠᤛᤧᤴᤜᤠ᤹ ᤏᤢ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤖᤧᤰ ᤀᤡᤛᤪᤠᤀᤡᤗᤡ ᤛᤢᤘᤠᤱᤜᤠ᤹ᤖᤧ ᤂᤢᤴᤇᤡ᤹ ᤗᤠᤃᤡ ᤀᤠᤱᤃᤠ᤹ ᤜᤥᤖᤣᤒ ᤁᤥ᤺ᤰᤔᤠᤀᤥ ᤔᤥᤛᤠ᤺ᤴ ᤐᤡᤖᤢᤱᤅᤠᤱ ᤘᤕᤧ॥ 

᥋ “ᤀᤥᤔᤧᤳᤋᤧᤶᤔᤧ᤹. ᤕᤜᤘᤣ ᤍᤠᤱᤒᤧᤸᤗᤧ ᤂᤧᤴ ᤕᤶᤒᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤁᤢᤕᤧᤴᤏᤡᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠᤴ ᤀᤠᤱᤃᤠ᤹ ᤐᤠᤱᤄᤢᤱ ᤕᤢᤛᤢᤱᤗᤥ॥

᥌ ᤂᤧᤸᤗᤧ ᤐᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤛᤠᤜᤠ᤹ ᤗᤧᤵᤔᤠᤱ ᤜᤧᤰᤁᤩᤠᤱ ᤛᤠᤜᤠ᤹ᤖᤧ ᤂᤢᤴᤇᤡ᤹ ᤏᤡᤱᤘᤠᤴ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤐᤠᤜᤠ᤹ ᤗᤧᤵᤔᤠᤱ ᤜᤡᤛᤢ ᤐᤡᤖᤢᤛᤡ. ᤔᤧ᤺ᤴᤏᤣᤓᤃᤪ ᤀᤠᤱᤃᤠ᤹ ᤕᤢᤀᤠᤀᤠᤱ ᤗᤠᤈᤣᤴ ᤗᤳᤇᤠ ᤔᤠᤱᤍᤣ ᤛᤠᤱᤃᤪᤠ ᤔᤧᤳᤋᤢᤱᤅᤠᤱ ᤔᤧᤰᤂᤢᤱᤗᤥ॥” 　　

ᤔᤳᤋᤡᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤏᤡ᤺ᤛᤢᤶ

ᤔᤳᤋᤡᤖᤧ ᤛᤠᤵᤋᤢᤒᤠ ᤁᤴ ᤛᤠᤵᤐᤴᤏᤡᤸᤗᤧ ᤕᤧᤛᤢ ᤂᤪᤡᤛ᤻ᤋᤧᤴ ᤋᤃᤡᤏᤢᤛᤠ ᤋᤠ ᤑᤠ᤹ᤀᤠᤱ ᤛᤣᤛᤣ ᤔᤠᤱᤜᤧᤰ ᤆᤥ᤺ᤰᤔᤏᤠᤒᤠ ᤛᤧᤴᤗᤵᤍᤠᤱᤒᤠ ᤗ᤹ᤖᤡᤰ ᤀᤥᤛᤣ᤺ᤴᤍᤠᤱ ᤆᤥᤃᤢ᤹ᤖᤥ॥ ᤋᤃᤡᤛ᤻ᤔᤠ ᤔᤠᤱᤜᤢᤵᤐᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠ ᤕᤜᤢᤍᤡᤜᤠ᤹ ᤂᤡᤏᤡ᤹ᤀᤥ ᤛᤧᤴᤗᤵᤍᤠᤱᤒᤠ ᤌᤡᤰ ᤐᤠᤱᤄᤢᤱ ᤗ᤹ᤖᤡᤰ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤛᤢ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢ ᤕᤢᤛᤢᤀᤠᤱ ᤂᤧᤴ ᤔᤠᤱᤜᤧᤰᤁᤡᤴ ᤁᤧᤳᤋᤢᤖᤥ॥ ᤁᤴ ᤛᤢᤏᤠᤀᤡᤱᤅᤡᤱᤃ ᤕᤜᤢᤍᤡᤜᤠ᤹ᤖᤧ ᤗᤠᤃᤡᤖᤰ ᤔᤧ᤺ᤴ. ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤀᤠᤱᤗᤥ॥

ᤔᤳᤋᤡᤖᤧ ᤁᤴ ᤛᤢᤏᤠᤀᤡᤱᤅᤥ ᤐᤥ᤺ᤰᤂᤧᤒᤠ ᤁᤧᤖᤧᤰ ᤜᤡᤴᤍᤥᤰᤜᤠ᤹ ᤌᤧᤵᤐᤧᤳᤋᤠᤱ ᤛᤠᤵᤋᤢᤀᤠᤱ ᤐᤳᤗᤥ॥ ᤂᤢᤏᤧ᤹ ᤁᤴ ᤛᤠᤵᤐᤴᤏᤥ ᤕᤧᤛᤢ᤺ᤴ ᤛᤠᤘᤠ᤺ᤴᤇᤡᤱᤒᤠ. ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤒᤠ. ᤁᤢᤏᤡᤱᤘᤠ᤹ ᤛᤠ᤹ᤖᤧᤒᤠ ᤜᤧᤰᤁᤩᤠᤱ ᤃᤠᤗᤡᤗ ᤜᤧᤱᤄᤠ᤺ᤳᤋᤡ ᤛᤢᤏᤠᤀᤡᤱ ᤀᤡᤱᤓᤥᤛᤢᤒᤠ. ᤏᤡᤛᤠᤶ ᤜᤢ᤹ᤖᤢᤛᤡᤒᤠ ᤏᤢ ᤔᤏᤠᤜᤠ᤹ ᤘᤣ᤺ᤴᤍᤢᤛᤡᤒᤠ ᤐᤠ᤺ᤴᤜᤠ᤹ ᤆᤧᤰᤂᤢᤀᤠᤱ ᤐᤳᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤔᤳᤋᤡᤖᤧ ᤕᤧᤛᤢ᤺ᤴ ᤕᤖᤢᤛᤗᤧᤔ ᤐᤣᤒᤠ. ᤛᤡᤔᤠᤏᤢ᤺ᤸᤗᤧ ᤋᤃᤡ ᤂᤧᤵᤔᤥ ᤘᤕᤧᤒᤠ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢ ᤔᤧᤛᤧᤖᤢᤒᤠ ᤏᤢ ᤛᤢᤶᤕᤧᤴ ᤀᤣᤃᤠᤱ ᤂᤢᤏᤧ᤹ ᤕᤠᤶᤔᤥ ᤜᤡᤅᤧᤒᤠ ᤐᤠ᤺ᤴᤏᤡᤴᤏᤠᤱ ᤛᤠᤵᤋᤢᤀᤠᤱ ᤐᤳᤗᤥ॥

ᤁᤴ ᤛᤢᤏᤠᤀᤡᤱᤅᤡᤸᤗᤧ ᤕᤧᤛᤢ᤺ᤴ ᤛᤠᤶᤕᤥᤌᤡᤶ ᤏᤢ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤛᤡᤒᤡ᤹ ᤐᤠ᤺ᤴᤜᤠ᤹ ᤐᤥᤎᤰ ᤆᤥ᤺ᤰᤔᤠ ᤕᤢᤰ ᤁᤧᤃᤵᤐᤠ ᤕᤶᤒᤠ ᤛᤡᤰᤛᤠᤶᤒᤠ ᤗ᤹ᤖᤡᤰ ᤀᤥᤛᤣ᤺ᤴᤍᤠᤱ ᤀᤠᤈᤥ᤺ᤰᤗᤥ॥

ᤌᤠᤔᤡᤱ

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤛᤪᤠ ᤏᤢ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤒᤠ ᥇:᥇–᥈:᥈᥉

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤔᤠᤱᤛᤣᤘᤠ ᤕᤠ᤺ᤶᤒᤰ ᥉:᥇-᥇᥈

ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤒᤠ ᤏᤢ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢᤒᤠ ᥉:᥇᥉–᥊:᥇᥇

ᤃᤠᤗᤡᤗ ᤌᤢᤶᤔᤥ ᤕᤧᤛᤢᤖᤧ ᤆᤥᤃᤢᤒᤠ ᤔᤠᤱᤛᤣᤘᤠ ᤕᤠ᤺ᤶᤒᤰ ᥊:᥇᥈–᥇᥎:᥉᥋

ᤃᤠᤗᤡᤗᤗᤠᤶ ᤕᤖᤢᤛᤗᤧᤔ ᤌᤠᤖᤡᤰ ᥇᥏:᥇–᥈᥆:᥉᥊

ᤂᤢᤏᤧ᤹ ᤕᤖᤢᤛᤗᤧᤔ ᤘᤕᤧᤒᤠ ᤁᤢᤏᤢᤵᤔᤠ ᤕᤧᤳᤏᤠᤶ ᥈᥇:᥇–᥈᥍:᥌᥌

ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱᤒᤠ ᥈᥎:᥇-᥈᥆

ᤔᤳᤋᤡᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤕᤧᤛᤢᤖᤧ ᤁᤢᤎᤠ᤺ᤰᤔᤡᤱᤜᤠ᤹

(ᤗᤢᤁᤠ ᥉:᥈᥉-᥉᥎)

᥇

ᤕᤧᤛᤢ ᤂᤪᤡᤛ᤻ᤋᤧᤴa ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤘᤕᤧᤖᤥ॥ ᤁᤱᤃ ᤂᤢᤏᤧ᤹ ᤁᤢᤎᤠ᤺ᤰᤜᤠ᤹ᤖᤧ ᤂᤢᤏᤡ᤹ ᤔᤡᤱᤛᤪᤠᤖᤥ-

᥈ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤀᤡᤛᤜᤠᤁ ᤘᤕᤧ. ᤀᤡᤛᤜᤠᤁᤖᤧ ᤁᤢᤛ᤻ᤛᤠ ᤕᤠᤁᤢᤒ ᤘᤕᤧ. ᤕᤠᤁᤢᤒᤖᤧ ᤁᤢᤛ᤻ᤛᤠᤜᤠ᤹ ᤕᤜᤢᤍᤠ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤔᤧᤘᤕᤧᤖᤥ॥

᥉ ᤜᤧᤰᤁᤩᤠᤱ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠᤜᤠ᤹ ᤐᤣᤖᤣᤈ ᤏᤢ ᤈᤡᤖᤠᤜ ᤘᤕᤧᤳᤇᤡ (ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤠ᤺ᤸᤗᤧ ᤁᤢᤔᤡᤱ ᤋᤠᤔᤠᤖ ᤘᤕᤧ). ᤑᤠᤖᤧᤛᤖᤧ ᤁᤢᤛ᤻ᤛᤠ ᤜᤧᤛᤪᤥᤏ ᤘᤕᤧ. ᤜᤧᤛᤪᤥᤏᤖᤧ ᤁᤢᤛ᤻ᤛᤠ ᤀᤠᤖᤠᤔ ᤘᤕᤧᤖᤥ॥

᥊ ᤜᤧᤰᤁᤩᤠᤱ ᤀᤠᤖᤠᤔᤖᤧ ᤁᤢᤛ᤻ᤛᤠ ᤀᤶᤔᤡᤏᤠᤍᤠᤒ ᤘᤕᤧ. ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ ᤏᤜᤛᤥᤏ ᤘᤕᤧ. ᤏᤜᤛᤥᤏᤖᤧ ᤁᤢᤛ᤻ᤛᤠ ᤛᤸᤔᤥᤏ ᤘᤕᤧᤖᤥ॥

᥋ ᤜᤧᤰᤁᤩᤠᤱ ᤛᤸᤔᤥᤏᤖᤧ ᤁᤢᤛ᤻ᤛᤠ ᤒᤥᤀᤈ ᤘᤕᤧ (ᤒᤥᤀᤈᤖᤧ ᤁᤢᤶᤔᤠᤖᤧ ᤁᤢᤔᤡᤱ ᤖᤠᤜᤠᤒ ᤘᤕᤧ). ᤒᤥᤀᤈᤖᤧ ᤁᤢᤛ᤻ᤛᤠ ᤀᤥᤒᤣᤍ ᤘᤕᤧ (ᤂᤧᤸᤗᤧ ᤁᤢᤶᤔᤠᤖᤧ ᤁᤢᤔᤡᤱ ᤖᤢᤌ ᤘᤕᤧ). ᤀᤥᤒᤣᤍᤖᤧ ᤁᤢᤛ᤻ᤛᤠ ᤕᤡᤛᤤ ᤘᤕᤧ॥

᥌ ᤜᤧᤰᤁᤩᤠᤱ ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍ ᤜᤠᤱᤅᤡᤴ ᤘᤕᤧ॥

ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤛᤥᤗᤥᤔᤏ ᤘᤕᤧ (ᤛᤥᤗᤥᤔᤏᤖᤧ ᤁᤢᤶᤔᤠ ᤒᤣᤳᤛᤣᤒᤠ᤺ᤴ ᤀᤢᤖᤡᤕᤠᤜᤖᤧ ᤁᤢᤔᤣ᤺ᤳ ᤘᤕᤧᤖᤥ॥)

᥍ ᤜᤧᤰᤁᤩᤠᤱ ᤛᤥᤗᤥᤔᤏᤖᤧ ᤁᤢᤛ᤻ᤛᤠ ᤖᤜᤥᤒᤠᤔ ᤘᤕᤧ. ᤖᤜᤥᤒᤠᤔᤖᤧ ᤁᤢᤛ᤻ᤛᤠ ᤀᤒᤡᤕᤠ ᤘᤕᤧ. ᤀᤒᤡᤕᤠᤖᤧ ᤁᤢᤛ᤻ᤛᤠ ᤀᤠᤛᤠ ᤘᤕᤧᤖᤥ॥

᥎ ᤜᤧᤰᤁᤩᤠᤱ ᤀᤠᤛᤠᤖᤧ ᤁᤢᤛ᤻ᤛᤠ ᤕᤜᤥᤛᤠᤐᤠᤋ ᤘᤕᤧ. ᤕᤜᤥᤛᤠᤐᤠᤋᤖᤧ ᤁᤢᤛ᤻ᤛᤠ ᤕᤜᤥᤖᤠᤔ ᤘᤕᤧ. ᤕᤜᤥᤖᤠᤔᤖᤧ ᤁᤢᤛ᤻ᤛᤠ ᤀᤢᤈ᤻ᤈᤡᤕᤠᤜ ᤘᤕᤧᤖᤥ॥

᥏ ᤜᤧᤰᤁᤩᤠᤱ ᤀᤢᤈ᤻ᤈᤡᤕᤠᤜᤖᤧ ᤁᤢᤛ᤻ᤛᤠ ᤕᤥᤋᤠᤔ ᤘᤕᤧ. ᤕᤥᤋᤠᤔᤖᤧ ᤁᤢᤛ᤻ᤛᤠ ᤀᤠᤜᤠᤈ ᤘᤕᤧ. ᤀᤠᤜᤠᤈᤖᤧ ᤁᤢᤛ᤻ᤛᤠ ᤜᤡᤈᤁᤡᤕᤠ ᤘᤕᤧᤖᤥ॥

᥇᥆ ᤜᤧᤰᤁᤩᤠᤱ ᤜᤡᤈᤁᤡᤕᤠᤖᤧ ᤁᤢᤛ᤻ᤛᤠ ᤔᤏᤛ᤻ᤛᤣ ᤘᤕᤧ. ᤔᤏᤛ᤻ᤛᤣᤖᤧ ᤁᤢᤛ᤻ᤛᤠ ᤀᤶᤔᤥᤏ ᤘᤕᤧ. ᤀᤶᤔᤥᤏᤖᤧ ᤁᤢᤛ᤻ᤛᤠ ᤕᤥᤛᤡᤕᤠᤜ ᤘᤕᤧᤖᤥ॥

᥇᥇ ᤜᤧᤰᤁᤩᤠᤱ ᤕᤥᤛᤡᤕᤠᤜᤖᤧ ᤁᤢᤛ᤻ᤛᤠᤜᤠ᤹ ᤕᤁᤥᤏᤡᤕᤠᤛ ᤏᤢ ᤁᤢᤴᤛᤠ᤹ᤛᤡ ᤔᤧᤘᤕᤧᤖᤥ (ᤂᤧᤱᤜᤠ᤹ᤃ ᤀᤡᤛᤪᤠᤀᤡᤗᤡᤜᤠ᤹ ᤒᤧᤒᤡᤗᤥᤏ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤃᤳᤋᤢᤛᤡᤒᤠ ᤕᤧᤶᤔᤥ ᤛᤠᤔᤧᤘᤠ᤺ᤴᤇᤡᤱᤅᤠᤱ ᤔᤧᤘᤕᤧᤖᤥ)॥

᥇᥈ ᤒᤧᤒᤡᤗᤥ᤺ᤴᤏᤥ ᤔᤧᤍᤣ᤹ᤖᤢᤛᤡᤀᤠᤱ ᤕᤠᤱᤛᤡ ᤕᤁᤥᤏᤡᤕᤠᤛᤖᤧ ᤁᤢᤛ᤻ᤛᤠ ᤛᤠᤗᤋᤡᤀᤣᤗ ᤘᤕᤧ. ᤜᤧᤰᤁᤩᤠᤱ ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ ᤕᤖᤢᤒᤠᤒᤣᤗ ᤘᤕᤧᤖᤥ॥

᥇᥉ ᤜᤧᤰᤁᤩᤠᤱ ᤕᤖᤢᤒᤠᤒᤧᤗᤖᤧ ᤁᤢᤛ᤻ᤛᤠ ᤀᤒᤡᤀᤢᤍ ᤘᤕᤧ. ᤀᤒᤡᤀᤢᤍᤖᤧ ᤁᤢᤛ᤻ᤛᤠ ᤀᤣᤗᤡᤕᤠᤁᤡᤔ ᤘᤕᤧ. ᤀᤣᤗᤡᤕᤠᤁᤡᤔᤖᤧ ᤁᤢᤛ᤻ᤛᤠ ᤀᤠᤈᤥᤖ ᤘᤕᤧᤖᤥ॥

᥇᥊ ᤜᤧᤰᤁᤩᤠᤱ ᤀᤠᤈᤥᤖᤖᤧ ᤁᤢᤛ᤻ᤛᤠ ᤛᤠᤍᤥᤁ ᤘᤕᤧ. ᤛᤠᤍᤥᤁᤖᤧ ᤁᤢᤛ᤻ᤛᤠ ᤀᤠᤂᤡᤔ ᤘᤕᤧ. ᤀᤠᤂᤡᤔᤖᤧ ᤁᤢᤛ᤻ᤛᤠ ᤀᤣᤗᤡᤀᤢᤍ ᤘᤕᤧᤖᤥ॥

᥇᥋ ᤜᤧᤰᤁᤩᤠᤱ ᤀᤣᤗᤡᤀᤢᤍᤖᤧ ᤁᤢᤛ᤻ᤛᤠ ᤀᤣᤗᤠᤈᤠᤖ ᤘᤕᤧ. ᤀᤣᤗᤠᤈᤠᤖᤖᤧ ᤁᤢᤛ᤻ᤛᤠ ᤔᤳᤋᤠᤏ ᤘᤕᤧ. ᤔᤳᤋᤠᤏᤖᤧ ᤁᤢᤛ᤻ᤛᤠ ᤕᤠᤁᤢᤒ ᤘᤕᤧᤖᤥ॥

᥇᥌ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤛ᤻ᤛᤠ ᤕᤢᤛᤢᤑ ᤘᤕᤧ॥ ᤕᤢᤛᤢᤑᤧᤴ ᤔᤖᤡᤕᤔᤖᤧ ᤁᤢᤕᤧᤶᤒᤠ᤹ ᤘᤕᤧ. ᤜᤧᤰᤁᤩᤠᤱ ᤜᤠᤒᤠ ᤁᤴ ᤔᤖᤡᤕᤶᤔᤡᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋc ᤔᤧᤵᤔᤏᤠᤒᤠ ᤕᤧᤛᤢ᤺ᤴ ᤛᤠᤘᤠ᤺ᤴᤇᤡᤱᤗᤥ॥

᥇᥍ ᤀᤰᤂᤣᤗ᤹ᤖᤡᤰ ᤀᤒᤪᤠᤜᤠᤔᤗᤠᤶ ᤍᤠᤀᤢᤍ ᤜᤠᤱ ᤌᤠᤖᤡᤰ ᤌᤡᤰ-ᤗᤡ (᥇᥊) ᤌᤠ᤺ᤰ ᤔᤧᤘᤕᤧ. ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤗᤠᤶ ᤒᤧᤒᤡᤗᤥᤏ ᤗᤠᤈᤣ᤹ᤀᤥ ᤔᤧᤍᤧᤶᤛᤢ ᤔᤧᤍᤣ᤹ᤖᤢᤛᤡᤀᤠᤱ ᤔᤧᤃᤳᤋᤢᤛᤡᤒᤠ ᤕᤧᤶ ᤌᤠᤖᤡᤰ ᤌᤡᤰ-ᤗᤡ (᥇᥊) ᤌᤠ᤺ᤰ ᤔᤧᤘᤕᤧ. ᤜᤧᤰᤁᤩᤠᤱ ᤒᤧᤒᤡᤗᤥ᤺ᤴᤏᤥ ᤐᤢᤱᤗᤠᤎᤠᤒᤠ ᤔᤧᤈᤥᤃᤢᤛᤡᤀᤠᤱ ᤔᤧᤍᤣ᤹ᤖᤢᤛᤡᤒᤠ ᤕᤧᤶᤔᤠᤱᤎᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤛᤠᤘᤠ᤺ᤴᤇᤡᤱᤒᤠ ᤕᤧᤶ ᤌᤠᤖᤡᤰ ᤌᤡᤰ-ᤗᤡ (᥇᥊) ᤌᤠ᤺ᤰ ᤔᤧᤘᤕᤧᤖᤥ॥

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤠᤘᤠ᤺ᤴᤇᤡᤱᤔᤠᤴ

(ᤗᤢᤁᤠ ᥈:᥇-᥍)

᥇᥎ ᤀᤠᤸᤗ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤠᤘᤠ᤺ᤴᤇᤡᤱᤔᤠᤴ ᤀᤰᤂᤣᤗ᤹ᤖᤡᤰ ᤐᤥ᤺ᤰᤂᤧᤖᤥ- ᤁᤢᤶᤔᤠ ᤔᤖᤡᤕᤔᤖᤧ ᤁᤢᤔᤣ᤺ᤰᤂᤡᤶ ᤐᤥᤱᤔᤠ ᤐᤠ᤺ᤴᤏᤡᤴ ᤕᤢᤛᤢᤑᤧᤴᤏᤢ ᤐᤢ᤹ᤖᤧᤀᤠᤱ ᤘᤕᤧ. ᤁᤖ ᤂᤢᤴᤇᤡ᤹ ᤔᤣ᤺ᤰᤂᤡᤶ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤏᤧ᤹ ᤛᤣᤛᤣᤔᤠᤱᤅᤡᤸᤗᤧd ᤁᤢᤔᤢᤰᤛᤠᤶᤗᤠᤶ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤖᤥ॥

᥇᥏ ᤂᤢᤏᤧ᤹ᤏᤢ ᤁᤢᤔᤣ᤺ᤰᤂᤡᤶ ᤐᤠ᤺ᤴ ᤁᤧᤒᤢ᤹ᤒᤠ ᤕᤢᤛᤢᤑᤧᤱᤃ ᤛᤠᤶᤕᤥᤏᤡᤒᤠ ᤔᤏᤠ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤁᤢᤈᤠ᤺ᤳᤌᤡ ᤔᤧᤒᤣ᤺ᤰᤏᤧᤴᤗ ᤑᤠ᤹ᤀᤠᤱ ᤂᤧᤸᤗᤧ ᤛᤫᤠ᤺ᤳᤋᤠᤱ ᤏᤠ᤹ᤔᤠ ᤏᤡᤱᤘᤠ᤹ ᤆᤥᤃᤢᤖᤥ॥

᥈᥆ ᤁᤖ ᤜᤧᤰᤁᤣ ᤀᤡᤋᤢᤖ ᤘᤕᤧᤸᤗᤧ ᤛᤧᤵᤔᤠᤱᤔᤥ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴe ᤀᤥᤛᤣ᤺ᤴᤎᤠᤰᤛᤡᤱᤅᤠᤱ ᤀᤰᤂᤣ ᤔᤧᤳᤋᤢᤖᤥ. “ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤕᤢᤛᤢᤵᤑᤣ. ᤂᤧᤏᤧ᤹ ᤔᤖᤡᤕᤶᤔᤡᤴ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤠᤱ ᤜᤡᤶᤔᤥ ᤋᤠ᤺ᤵᤔᤠ ᤔᤧᤃᤡᤛᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤥᤒᤠ ᤀᤅᤧ᤺ᤰᤘᤠ᤺ᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶᤒᤠ ᤜᤠᤱᤛᤡᤱᤒᤠᤖᤥ॥

᥈᥇ ᤂᤢᤏᤧ᤹ ᤕᤧᤶᤒᤡᤳᤇᤠ᤹ᤛᤠᤎᤡᤰ ᤁᤳᤋᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤡᤱᤅᤡᤴ ᤕᤧᤛᤢf ᤘᤠ᤺ᤳᤋᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤔᤏᤠᤜᤠ᤹ ᤂᤢᤏᤡ᤹ ᤗᤠᤕᤥᤗᤠᤶ ᤋᤠᤱᤛᤧ᤺ᤵᤋᤢᤛᤡ᤹ᤖᤥ॥”

᥈᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤗᤠᤶg ᤕᤜᤘᤣ ᤍᤠᤱᤒᤠᤸᤗᤧ ᤀᤢᤴᤇᤣ᤺ᤴ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤘᤕᤧᤒᤠ ᤐᤠ᤺ᤴᤏᤡᤴ ᤁᤧᤳᤗ ᤑᤠ᤹ᤀᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤒᤠᤖᤥ-

᥈᥉ “ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤀᤡᤴ ᤔᤧᤴᤇᤢᤰᤔᤠ ᤐᤥ᤺ᤱᤅᤠᤱ ᤕᤧᤶᤒᤡᤳᤇᤠ᤹ᤛᤠᤎᤡᤰ ᤁᤳᤋᤢ᤹. ᤜᤧᤰᤁᤩᤠᤱ ᤂᤧᤴ ᤀᤡᤶᤔᤠᤏᤢᤀᤣᤗ ᤔᤧᤔᤧᤳᤋᤢ᤹ᤖᤥ॥ ‘ᤀᤡᤶᤔᤠᤏᤢᤀᤣᤗ’ ᤑᤠ᤹ᤀᤡᤱᤃ ‘ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤏᤢ ᤘᤠ᤹’ ᤐᤥᤱᤗᤥ॥”

᥈᥊ ᤀᤠᤸᤗ ᤕᤢᤛᤢᤑᤧᤴ ᤛᤧᤵᤔᤠᤱᤔᤥᤗᤠᤶ ᤛᤥᤖᤧᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤸᤗᤧ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤔᤖᤡᤕᤶᤔᤡᤴ ᤔᤣ᤺ᤰᤂᤡᤶ ᤔᤧᤳᤋᤢ. ᤜᤧᤰᤁᤩᤠᤱ ᤁᤢᤜᤡᤶᤔᤥ ᤋᤠᤖᤢᤖᤥ॥

᥈᥋ ᤁᤖ ᤔᤖᤡᤕᤶᤔᤡᤴ ᤔᤧᤴᤇᤢᤰᤔᤠ ᤘᤕᤧᤖ ᤌᤠᤖᤡᤰ ᤂᤢᤴᤇᤡ᤹ ᤛᤥᤖᤡᤰ ᤔᤧᤀᤡᤵᤛᤧᤳᤇᤡᤴᤗᤥ॥ ᤕᤠᤱᤛᤡ ᤔᤖᤡᤕᤶᤔᤡᤸᤗᤧ ᤛᤠ ᤁᤳᤋᤢᤀᤠᤱ ᤕᤢᤛᤢᤑᤖᤧ ᤂᤧᤴ ᤀᤅᤧ᤺ᤰᤘᤠ᤺ᤴ ᤕᤧᤛᤢ ᤔᤡᤱ ᤘᤠ᤺ᤳᤋᤢᤖᤥ॥

a 

᥇:᥇ ᤂᤪᤡᤛ᤻ᤋ ᤑᤠ᤹ᤀᤡᤴ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ” ᤐᤥ᤺ᤱ॥

c 

᥇:᥇᥌ ᤜᤡᤒᤪᤢ ᤐᤠ᤺ᤴᤏᤥ ᤂᤪᤡᤛ᤻ᤋᤧᤴ ᤔᤛᤤᤕᤠᤖᤥ॥ ᤂᤧᤴ ᤏᤧᤵᤔᤠᤱᤗᤧ ᤁᤢᤒᤣ᤺ᤴ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤀᤠᤱ ᤌᤢᤰᤋᤢᤒᤠ” ᤐᤥᤱᤗᤥ॥

d 

᥇:᥇᥎ ᤛᤣᤛᤣᤔᤠᤱ- ᤁᤴ ᤛᤢᤳᤗᤠ᤺ᤴ ᤐᤠ᤺ᤴᤛᤢᤳᤗᤠ ᤛᤢᤶᤔᤥ ᤏᤡ᤺ᤖᤧ᤹ᤀᤥ॥

e 

᥇:᥈᥆ ᤔᤠᤱᤗᤠᤀᤡᤱᤒᤠ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤢᤏᤧ᤹ ᤁᤢᤛᤣᤘᤠ ᤆᤥ᤺ᤰᤛᤧ ᤔᤠᤱᤗᤠᤀᤡᤱᤒᤠᤜᤠ᤹ ᤆᤥᤃᤢᤛᤡ॥ ᤔᤠᤱᤗᤠᤀᤡᤱᤒᤠ ᤛᤢᤳᤗᤠ᤺ᤴ ᤐᤠ᤺ᤴᤛᤢᤳᤗᤠᤀᤥ ᤏᤡ᤺ᤖᤧ᤹ᤀᤥ॥

f 

᥇:᥈᥇ “ᤕᤧᤛᤢ” ᤛᤢᤳᤗᤠ᤺ᤸᤗᤧ ᤁᤢᤒᤣ᤺ᤱᤃ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤧ᤺ᤵᤋᤢᤛᤡ᤹” ᤐᤥᤱᤗᤥ॥

g 

᥇:᥈᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱ ᤁᤧᤒᤠ᤺ᤵᤐᤠ ᤔᤏᤠᤖᤥ॥ ᤀᤰᤋᤱᤒᤠ ᤔᤏᤠ᤺ᤸᤗᤧ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤏᤠᤱ ᤐᤠ᤺ᤳᤋᤢ᤹ᤖᤥ॥

ᤛᤡᤰᤁᤢᤶᤏᤡᤒᤠ ᤂᤠᤃᤧᤀᤡᤰᤐᤠᤜᤠ᤹ ᤕᤧᤛᤢ᤺ᤴ ᤛᤣᤘᤠ ᤔᤧᤳᤇᤧ ᤔᤧᤍᤠ᤹᤺

᥈

ᤀᤠᤸᤗ ᤕᤧᤛᤢ᤺ᤴ ᤕᤜᤢᤍᤡᤕᤠ ᤌᤢᤶᤔᤥᤒᤠ ᤒᤧᤌᤗᤣᤜᤧᤔ ᤐᤠᤱᤈᤢᤶᤔᤥ ᤛᤠᤘᤠ᤺ᤴᤇᤡᤱᤒᤠ ᤕᤧᤶᤔᤥ ᤜᤧᤖᤥᤍ ᤜᤠᤱᤅᤡᤸᤗᤧ ᤂᤧᤵᤔᤥ ᤜᤠᤱ ᤆᤥᤃᤢᤖ ᤘᤕᤧᤖᤥ॥ ᤕᤧᤛᤢ᤺ᤴ ᤛᤠᤘᤠ᤺ᤴᤇᤡᤱᤅᤠᤱ ᤏᤠᤶᤃᤧᤴ ᤐᤡᤛᤠᤱᤒᤠ ᤗᤠᤈᤣ᤹ᤗᤠᤶ ᤛᤡᤰᤁᤢᤶᤏᤡᤒᤠ ᤂᤠᤃᤧᤀᤡᤰᤐᤠᤜᤠ᤹ ᤕᤖᤢᤛᤗᤧᤶᤔᤥ ᤔᤧᤍᤩᤧ. ᤜᤧᤰᤁᤩᤠᤱ

᥈ ᤀᤰᤂᤣᤗ᤹ᤖᤡᤰ ᤐᤠ᤺ᤴ ᤛᤣ᤺ᤴᤔᤧᤍᤥᤛᤢ. “ᤕᤜᤢᤍᤡᤜᤠ᤹ᤖᤧa ᤂᤢᤏᤡ᤹ ᤜᤠᤱ ᤁᤧᤒᤥ᤺ᤱᤒᤠᤀᤠᤱ ᤛᤠᤃᤧᤘᤠ᤺ᤴᤇᤡᤱᤒᤠᤴ ᤀᤠᤳᤋᤥ ᤘᤠ᤹ᤒᤣ᥅ ᤀᤠᤏᤡᤃᤧ ᤏᤠᤶᤃᤧᤴ ᤐᤡᤛᤠᤱ ᤁᤢᤛᤠᤘᤠ᤺ᤴᤇᤡᤱᤔᤠᤸᤗᤧᤴ ᤔᤡᤰᤛᤣ᤺ᤴ ᤁᤧᤒᤡᤒᤠ ᤂᤣ᤺ᤶᤛᤡᤰᤁᤡᤴ ᤏᤡ᤺ᤛᤢᤶᤒᤧᤀᤠᤱ ᤂᤢᤏᤧ᤹ ᤁᤢᤛᤣᤘᤠ ᤆᤥ᤺ᤰᤛᤧ ᤋᤩᤧ᤹ᤀᤡᤃᤧᤒᤠᤖᤥ॥”

᥉ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤁᤢᤏᤡᤱᤘᤠ᤹ᤒᤠᤸᤗᤧ ᤛᤠ᤹ᤖᤡᤰ ᤕᤧ᤺ᤰᤂᤢ. ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ᤏᤢᤀᤣ ᤕᤖᤢᤛᤗᤧᤶᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ᤒᤠᤸᤗᤧ ᤛᤠ᤹ᤖᤡᤰ ᤕᤧ᤺ᤰᤂᤢᤛᤡᤖᤥ॥

᥊ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤧᤖᤧᤰ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧᤵᤔᤏᤠᤒᤠᤴ ᤀᤠᤳᤋᤥ ᤛᤠᤘᤠ᤺ᤴᤇᤡᤱᤔᤠ ᤁᤧᤒᤥ᤺ᤱᤒᤠ ᤘᤠ᤹ᤒᤣ ᤗ᤹ᤖᤡᤰ ᤛᤣ᤺ᤴᤍᤥᤛᤢᤛᤡ॥

᥋ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤕᤜᤢᤍᤡᤕᤠ ᤌᤢᤶᤔᤥᤒᤠ ᤒᤧᤌᤗᤣᤜᤧᤶᤔᤥ ᤂᤢᤏᤧ᤹ ᤛᤠᤘᤠ᤺ᤴᤇᤡᤱᤔᤠ ᤁᤧᤒᤥ᤺ᤱᤒᤠ ᤘᤠ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ-

᥌ “‘ᤕᤜᤢᤍᤡᤕᤠ ᤌᤢᤶᤔᤥᤒᤠ ᤒᤧᤌᤗᤣᤜᤧᤶᤔᤣ.

ᤂᤧᤏᤧ᤹ᤃ ᤕᤜᤢᤍᤡᤕᤠᤒᤠ ᤐᤠᤱᤈᤢᤶᤜᤠ᤹ᤀᤥ ᤛᤠ᤹ᤖᤡᤰ ᤁᤧᤕᤧᤰᤐᤠ ᤁᤧᤈᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤒᤠᤱᤈᤢᤶᤗᤠᤶ ᤜᤠᤱᤕᤢᤰᤐᤠᤎᤡᤰ ᤋᤠᤖᤥ.

ᤂᤢᤏᤧ᤹ᤃ ᤔᤧᤸᤗᤢᤰᤁᤶᤒᤠ ᤁᤢᤀᤡᤛᤡ᤺ᤰ ᤐᤥ᤺ᤱᤅᤠᤱ ᤀᤠᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤐᤥᤱᤗᤥ॥’”

᥍ ᤜᤧᤖᤥᤍ ᤜᤠᤱᤅᤡᤸᤗᤧ ᤂᤧᤴ ᤛᤡᤰᤁᤢᤶᤏᤡᤒᤠ ᤂᤠᤃᤧᤀᤡᤰᤐᤠᤜᤠ᤹ ᤛᤫᤠ᤺ᤳᤋᤠᤱ ᤀᤢ᤺ᤳᤋᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤂᤣ᤺ᤶᤛᤡᤰᤐᤠᤴ ᤌᤠ᤺ᤶᤛᤡᤱᤒᤠ ᤁᤢᤈᤧᤰ ᤕᤧᤶᤔᤡᤴ ᤏᤡᤱᤘᤠ᤹ ᤂᤥᤛᤢ॥

᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤒᤧᤌᤗᤣᤜᤧᤶᤔᤥ ᤐᤠᤱᤄᤢᤍᤣᤛᤢᤛᤡ. “ᤐᤣᤃᤧᤶᤔᤧ᤹ᤀᤠᤱ ᤀᤅᤧ᤺ᤰᤘᤠ᤺ᤴ ᤁᤥ᤺ᤳᤋᤧᤶᤔᤧ᤹॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤁᤧᤄᤥᤛᤢᤶᤏᤧ ᤑᤠ᤹ᤃᤪ ᤑᤧᤖᤧᤶᤔᤧ᤹ᤀᤠᤱ ᤀᤡᤱᤃᤠ᤹ ᤀᤠᤔᤧᤳᤋᤧᤶᤔᤧ᤹ᤀᤥ॥ ᤀᤡᤱᤃᤠ᤹ᤀᤠᤱ ᤂᤢᤏᤧ᤹ ᤛᤣᤘᤠ ᤔᤧᤳᤋᤢᤱᤗᤥ॥”

᥏ ᤜᤧᤖᤥᤍ ᤜᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤔᤧᤎᤠᤛᤡᤱᤗᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤂᤣ᤺ᤶᤛᤡᤰᤐᤠᤴ ᤕᤠᤶᤔᤥ ᤔᤧᤏᤡᤛᤢ ᤜᤧᤰᤁᤩᤠᤱ ᤂᤢᤏᤡ᤹ ᤋᤃᤡ ᤋᤃᤡ ᤐᤣᤀᤠᤱ ᤀᤅᤧ᤺ᤰᤘᤠ ᤘᤕᤧᤒᤠ ᤜᤡᤶ ᤁᤢᤍᤥ᤺ᤵᤔᤠ ᤁᤧᤖᤧᤀᤠᤱ ᤑᤴᤇᤡᤱᤗᤥ॥

᥇᥆ ᤂᤧᤱᤜᤠ᤹ᤖᤧ ᤂᤧᤴ ᤂᤣ᤺ᤶᤛᤡᤰᤐᤠᤴ ᤕᤠᤶᤔᤥ ᤔᤧᤏᤡᤛᤢᤀᤠᤱ ᤛᤠ᤹ᤖᤡᤰ ᤔᤧᤛ᤺ᤳᤋᤧ॥

᥇᥇ ᤜᤡᤶᤛᤡᤃᤠᤱ ᤔᤧᤗᤠ᤺ᤛ᤻ᤛᤧᤸᤗᤧ ᤀᤅᤧ᤺ᤰᤘᤠ᤺ᤴ ᤏᤢ ᤁᤢᤶᤔᤠ ᤔᤖᤡᤕᤶᤔᤡᤴ ᤔᤧᤏᤡᤛᤢᤛᤡᤖᤥ॥ ᤂᤧᤱᤜᤠ᤹ᤖᤧ ᤛᤠᤶᤒᤥᤴᤏᤠᤱ ᤀᤅᤧ᤺ᤰᤘᤠ᤺ᤴ ᤛᤣᤘᤠ ᤔᤧᤔᤧᤳᤋᤢ. ᤜᤧᤰᤁᤩᤠᤱ ᤛᤢᤰᤘᤠ᤺ᤴ ᤔᤧᤓᤠ᤺ᤰᤂᤢᤀᤠᤱ ᤛᤠᤶᤔᤩᤠᤱ. ᤌᤡᤰ ᤐᤖᤡᤰᤐᤠ ᤀᤡᤔᤧᤸᤗᤢᤱᤒᤠ ᤛᤠᤱᤛᤡᤱ ᤏᤢ ᤁᤢᤏᤠᤶ ᤁᤧᤏᤢ᤹ᤒᤠ ᤔᤢᤷᤖᤜᤠ᤹ ᤔᤧᤍᤥ᤺ᤴᤍᤢ ᤔᤧᤒᤡᤖᤢᤖᤥ॥

᥇᥈ ᤜᤧᤰᤁᤩᤠᤱ ᤛᤧᤵᤔᤠᤱᤔᤥ ᤔᤠᤱᤗᤠᤀᤡᤱᤒᤠᤸᤗᤧ ᤂᤧᤱᤜᤠ᤹ ᤜᤧᤖᤥᤍ ᤜᤠᤱᤅᤡᤸᤗᤥ ᤔᤧᤏᤢ᤺ᤰᤂᤧᤶ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ ᤗ᤹ᤖᤡᤰ ᤛᤠᤶᤍᤡᤱ ᤐᤡᤖᤢᤛᤡᤒᤠᤸᤗᤧ ᤂᤧᤱᤜᤠ᤹ ᤘᤣ᤹ᤗᤠᤶ ᤀᤠᤒᤠᤅᤣ ᤗᤠᤈᤣ᤹ᤀᤥ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

ᤔᤡᤛᤪ ᤗᤠᤈᤣ᤹ᤀᤥ ᤔᤧᤄᤧᤳᤇᤡᤱ ᤔᤧᤒᤣ᤺ᤰ

᥇᥉ ᤂᤧᤴ ᤛᤡᤰᤁᤢᤶᤏᤡᤒᤠ ᤂᤠᤃᤧᤀᤡᤰᤐᤠᤜᤠ᤹ ᤔᤧᤒᤣ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤎᤡᤰ ᤕᤢᤛᤢᤑᤖᤧ ᤁᤢᤛᤧᤵᤔᤠᤱᤔᤥ ᤌᤠ᤺ᤴᤇᤡᤱᤅᤠᤱ ᤀᤰᤂᤣ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤀᤅᤧ᤺ᤰᤘᤠ᤺ᤴ ᤏᤢ ᤁᤢᤶᤔᤠ᤺ᤴ ᤋᤣ᤹ᤖᤧᤛᤧ᤹ᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤂᤧᤳᤇᤡᤱ ᤐᤣᤃᤧ᤹. ᤜᤧᤰᤁᤩᤠᤱ ᤀᤡᤱᤃᤠ᤹ ᤔᤧᤶᤔᤧᤳᤋᤣ ᤌᤠᤖᤡᤰ ᤂᤧᤏᤧ᤹ ᤂᤧᤵᤔᤥᤀᤣ ᤘᤕᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤜᤧᤖᤥᤍ ᤜᤠᤱᤅᤡᤸᤗᤧ ᤀᤅᤧ᤺ᤰᤘᤠ᤺ᤴ ᤛᤧᤵᤔᤠ ᤑᤠ᤹ᤀᤠᤱ ᤁᤥ᤺ᤳᤋᤢᤖ ᤘᤠ᤹ᤖᤥ॥”

᥇᥊ ᤒᤠ ᤂᤧᤴ ᤛᤧᤴᤍᤡᤰᤛᤠ ᤕᤢᤛᤢᤑᤖᤧ ᤀᤅᤧ᤺ᤰᤘᤠ᤺ᤴ ᤏᤢ ᤁᤢᤶᤔᤠ᤺ᤴ ᤋᤣ᤹ᤖᤢᤛᤡᤀᤠᤱ ᤔᤡᤛᤪᤀᤥ ᤂᤧᤳᤇᤡᤱ ᤐᤣᤖᤥ॥

᥇᥋ ᤜᤧᤖᤥᤍ ᤜᤠᤱᤅᤡᤴ ᤔᤧᤴᤇᤡ᤺ᤀᤣ ᤌᤠᤖᤡᤰ ᤂᤢᤏᤧ᤹ ᤂᤧᤵᤔᤥᤀᤣ ᤕᤠ᤺ᤰᤋᤧᤖᤥ॥ ᤜᤧᤰᤁᤣᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤗᤠᤶ ᤀᤡᤱᤃᤠ᤹ ᤀᤠᤛ᤻ᤛᤠ᤺ᤴ ᤔᤡᤛᤪᤗᤠᤶ ᤗᤠ᤺ᤰᤁᤠᤳ ᤀᤢ᤺ᤳᤋᤢᤱᤗᤥ ᤗ᤹ᤖᤡᤰ ᤀᤢᤴᤇᤣ᤺ᤴ ᤐᤠ᤺ᤳᤋᤢᤒᤠᤴ ᤁᤧᤖᤧᤖᤥ॥

ᤜᤧᤖᤥᤍ ᤜᤠᤱᤅᤡᤸᤗᤧ ᤀᤅᤧ᤺ᤰᤘᤠᤜᤠ᤹ ᤛᤧᤵᤐᤠᤱᤄᤢᤛᤡ᤹

᥇᥌ ᤀᤠᤸᤗ ᤜᤧᤖᤥᤍ ᤜᤠᤱᤅᤡᤸᤗᤧ ᤛᤡᤰᤁᤢᤶᤏᤡᤒᤠ ᤂᤠᤃᤧᤀᤡᤰᤐᤠᤜᤠ᤹ᤖᤧ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤀᤡᤱᤔᤧᤗᤧᤰᤋᤢᤀᤠᤱ ᤘᤣ᤹ ᤗᤠᤶ ᤔᤧᤒᤣᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤌᤰᤛᤢᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤒᤧᤌᤗᤣᤜᤧᤔ ᤏᤢ ᤂᤧᤴ ᤂᤡᤖᤡᤒᤠ ᤋᤱᤒᤣ ᤏᤧᤳᤇᤡᤀᤠᤱ ᤕᤥᤒᤠ ᤕᤧᤶᤒᤡᤳᤇᤠ᤹ ᤀᤅᤧ᤺ᤰᤘᤠ ᤛᤠ᤺ᤜᤠ᤹ ᤁᤧᤖᤧᤰ ᤛᤧᤵᤐᤠᤱᤄᤢᤛᤡᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤛᤡᤰᤁᤢᤶᤏᤡᤒᤠ ᤂᤠᤃᤧᤀᤡᤰᤐᤠᤜᤠ᤹ᤗᤠᤶ ᤂᤣ᤺ᤶᤛᤡᤰᤐᤠᤴ ᤋᤱᤒᤣ ᤏᤧᤳᤇᤡᤀᤠᤱᤎᤥ ᤋᤃᤡ ᤌᤠ᤺ᤶᤛᤡᤱᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤘᤕᤧᤖᤥ॥

᥇᥍ ᤂᤧᤱᤃ ᤕᤷᤔᤡᤕᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤀᤰᤂᤣᤗ᤹ᤖᤡᤰ ᤀᤢᤴᤇᤣ᤺ᤴ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤧᤖᤧᤒᤠᤖᤥ-

᥇᥎ “ᤁᤧᤜᤠ᤺ᤵᤔᤠ ᤁᤧᤓᤡ᤺ᤰᤔᤠ ᤏᤢ ᤔᤣᤖᤡᤱ ᤁᤧᤎᤰᤔᤠ ᤕᤶᤒᤠ ᤀᤡᤰᤗᤠ᤺ᤴ ᤖᤠᤔᤠ ᤐᤠᤱᤈᤢᤶᤔᤥ ᤂᤧᤶᤍᤧᤳᤗᤥ.

ᤖᤠᤜᤧᤗᤖᤧ ᤁᤢᤛ᤻ᤛᤠᤜᤠ᤹ ᤜᤠ᤺ᤵᤋᤢᤛᤡ᤹ᤖᤥ॥ ᤂᤧᤱᤃ ᤜᤠᤱᤜᤠᤱ ᤔᤧᤳᤇᤡᤱᤔᤠ ᤔᤧᤍᤧᤴᤏᤧᤴᤗᤥ.

ᤌᤣᤀᤠᤱᤓᤧᤸᤗᤧ ᤁᤢᤛ᤻ᤛᤠᤜᤠ᤹ ᤁᤧᤖᤧᤰ ᤔᤧᤛᤩᤧᤖᤥ॥”

ᤕᤢᤛᤢᤑᤧᤴ ᤏᤢ ᤔᤖᤡᤕᤶᤔᤡᤴ ᤔᤡᤛᤪᤗᤠᤶ ᤏᤢ᤺ᤱᤛᤡ᤹

᥇᥏ ᤀᤠᤸᤗ ᤜᤧᤖᤥᤍ ᤜᤠᤱᤅᤡᤴ ᤛᤩᤧᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤕᤢᤛᤢᤑᤧᤴᤏᤢ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤁᤢᤛᤧᤵᤔᤠᤱᤔᤥ ᤌᤠ᤺ᤴᤇᤡᤱᤅᤠᤱ

᥈᥆ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤀᤅᤧ᤺ᤰᤘᤠ᤺ᤴ ᤏᤢ ᤁᤢᤶᤔᤠ᤺ᤴ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤋᤣ᤹ᤖᤧᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤅᤧ᤺ᤰᤘᤠ᤺ᤴ ᤛᤧᤵᤔᤠ ᤁᤧᤃᤥ᤺ᤵᤐᤧᤴ ᤛᤩᤧᤀᤠᤱ ᤜᤥ᤺ᤵᤗᤥ॥”

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤕᤢᤛᤢᤑᤖᤧ ᤀᤅᤧ᤺ᤰᤘᤠ᤺ᤴ ᤏᤢ ᤁᤢᤶᤔᤠ᤺ᤴ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤋᤣ᤹ᤖᤢᤛᤡ॥

᥈᥈ ᤁᤖ ᤜᤧᤖᤥᤍ ᤜᤠᤱᤅᤡᤴ ᤛᤩᤧᤀᤠᤱ ᤂᤢᤏᤧ᤹ ᤁᤢᤗᤧᤰᤘᤠ ᤁᤢᤛ᤻ᤛᤠ ᤀᤷᤂᤡᤗᤠᤀᤢᤛᤖᤧ ᤕᤜᤢᤍᤡᤕᤠ ᤌᤢᤶᤔᤥ ᤜᤠᤱ ᤆᤥᤃᤢᤖ ᤘᤠ᤹ ᤁᤧᤗ᤹ᤒᤠᤴ ᤕᤢᤛᤢᤑᤖᤧ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤂᤧᤵᤔᤥ ᤐᤣ᤺ᤰᤔᤠ ᤁᤡ᤺ᤛᤧ॥ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤕᤠᤶᤔᤥ ᤛᤧᤵᤔᤠᤱᤔᤥ ᤛᤠᤶᤍᤡᤱ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤃᤠᤗᤡᤗ ᤌᤢᤶᤔᤥ ᤐᤣᤀᤠᤱ

᥈᥉ ᤏᤠᤛᤖᤋ ᤐᤠᤱᤈᤢᤶᤔᤥ ᤘᤠ᤹ᤔᤠ ᤜᤣ᤺ᤰᤋᤧᤖᤥ॥ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤢᤰᤋᤢᤒᤠᤱᤃ ᤏᤠᤛᤖᤡ ᤔᤧᤔᤧᤳᤋᤢ” ᤗ᤹ᤖᤡᤰ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤖᤧᤒᤠᤖᤥ॥

a 

᥈:᥈ ᤕᤜᤢᤍᤡᤜᤠ᤹- ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤕᤜᤢᤍᤡ ᤔᤧᤔᤧᤳᤋᤢᤛᤡ᤹ᤖᤥ॥

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤍᤠᤱᤒᤠᤸᤗᤧ ᤁᤢᤗᤠᤶᤔᤡᤴ ᤕᤠᤖᤡᤵ ᤆᤥᤃᤢ᤹

(ᤔᤷᤁᤢ ᥇:᥇-᥎. ᤗᤢᤁᤠ ᥉:᥇-᥏.᥇᥋-᥇᥍. ᤕᤢᤜᤢ ᥇:᥇᥏-᥈᥎)

᥉

ᤂᤧᤴ ᤕᤧᤶᤔᤥa ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ ᤔᤧᤵᤔᤏᤠᤒᤠ ᤔᤏᤠᤴ ᤕᤜᤢᤍᤡᤕᤠ ᤌᤢᤶᤔᤥᤒᤠ ᤀᤣ᤺ᤰᤛᤠᤍᤧᤴᤏᤥ ᤀᤰᤂᤣᤗ᤹ᤖᤡᤰ ᤀᤡᤱᤓᤴ ᤆᤥᤃᤢᤖ ᤋᤩᤧ.

᥈ “ᤂᤡᤏᤡ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴb ᤏᤡ᤺ᤳᤋᤠᤱᤅᤣ ᤋᤩᤧᤀᤠᤱ ᤘᤠ᤹ᤖᤥ॥”

᥉ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“ᤂᤢᤏᤧ᤹ ᤀᤣ᤺ᤰᤛᤠᤍᤧᤴᤏᤥ ᤀᤰᤂᤣᤗ᤹ᤖᤡᤰ ᤁᤧᤀ᤺ᤰᤐᤠ ᤀᤡᤰᤗᤠᤖᤥ.

‘ᤍᤠᤱᤒᤠᤸᤗᤧ ᤁᤢᤔᤠᤖᤠᤶᤔᤡᤴ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤠᤱ ᤁᤢᤗᤠᤶᤜᤠ᤹ ᤋᤥ᤺ᤴᤍᤥ᤺ᤴ ᤆᤥᤃᤧᤶᤔᤧ᤹᥄’”

᥊ ᤀᤠᤸᤗ ᤕᤢᤜᤢᤴᤏᤠ᤺ᤸᤗᤧ ᤀᤢᤔᤣᤖᤧ ᤁᤢᤔᤢᤖᤡᤰᤗᤠᤶ ᤌᤠᤰᤔᤏᤠᤒᤠ ᤋᤣ᤺ᤳᤋᤡᤴ ᤆᤠᤰᤂᤢᤀᤠᤱ ᤛᤧᤜᤥᤒᤠ ᤑ᤹ᤀᤡ ᤕᤢᤵᤛᤢᤖᤥ॥ ᤂᤢᤏᤧ᤹ ᤁᤢᤈᤠᤔᤠᤱᤃ ᤏᤡ᤺ᤱᤄᤢᤰᤘᤠ ᤏᤢ ᤋᤠᤶᤓᤢᤱ ᤛᤰᤘᤠᤄᤢ ᤘᤕᤧᤖᤥ॥

᥋ ᤕᤖᤢᤛᤗᤧᤔ ᤕᤧᤰᤕᤰᤗᤠᤶ ᤏᤢ ᤕᤜᤢᤍᤡᤕᤠ ᤌᤢᤶ ᤜᤧᤰᤁᤩᤠᤱ ᤕᤷᤍᤏ ᤕᤱᤄᤱ ᤂᤡᤖᤡᤒᤠ ᤁᤧᤖᤧᤰ ᤌᤢᤶᤜᤠ᤹ᤀᤥᤗᤠᤶ ᤔᤏᤠᤜᤠ᤹ ᤁᤢᤍᤢᤶᤛᤧ

᥌ ᤔᤧᤍᤩᤧᤀᤠᤱ ᤀᤡᤱᤃᤠ᤹ ᤗᤠᤕᤥᤒᤠᤀᤠᤖᤥ ᤔᤧᤒᤠ᤺ᤳᤋᤢᤖ ᤕᤷᤍᤏ ᤕᤱᤄᤱᤅᤥ ᤂᤢᤏᤧ᤹ᤗᤠᤶ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤖᤥ॥

᥍ ᤁᤖ ᤕᤖᤡᤰ ᤑᤖᤡᤛᤡᤜᤠ᤹ ᤏᤢ ᤛᤍᤢᤁᤡᤜᤠ᤹d ᤒᤵᤋᤡᤛ᤻ᤔᤠ ᤐᤥ᤺ᤱᤛᤧ ᤂᤢᤏᤧ᤹ᤀᤥ ᤔᤧᤍᤩᤧᤖ ᤔᤧᤒᤳᤇᤧᤒᤠ ᤏᤡᤛᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡᤖ ᤑᤧ᤺ᤰᤋᤢᤛᤡ. “ᤀᤛᤣ᤺ᤰᤛᤠᤛᤣ. ᤂᤡᤏᤡ᤹ ᤁᤴ ᤁᤧᤍᤠᤒᤠᤖ ᤁᤧᤒᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤗᤠᤶ ᤂᤧᤳᤇᤡᤱᤅᤧᤶᤔᤧ᤹ ᤑᤠ᤹ᤀᤠᤱ ᤜᤠ᤺ᤳᤗᤧ ᤁᤧᤔᤧᤳᤋᤡᤒᤣ᥅

᥎ ᤗᤠᤕᤥᤗᤠᤶ ᤁᤧᤜᤡᤴᤍᤡᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤧ ᤏᤢᤒᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥

᥏ ᤀᤠᤏᤡᤃᤧᤃ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠᤛᤡᤃᤧ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱᤗᤠᤶ ᤂᤧᤳᤇᤡᤱᤔᤠ ᤛᤢᤰᤋᤡᤃᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤁᤴ ᤗᤢᤱᤜᤠ᤹ᤀᤠᤱ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤆᤥ᤺ᤰᤔᤠ ᤛᤢᤰᤋᤢᤛᤡ᤹ᤖᤥ॥

᥇᥆ ᤀᤠᤸᤗᤥᤛᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴᤏᤡᤸᤗᤧ ᤋ᤺ᤴᤍᤡᤱᤃ ᤛᤡᤱᤒᤢᤱᤔᤥe ᤂᤠ ᤆᤢᤰᤔᤠ ᤀᤡ᤺ᤳᤋᤧᤀᤠᤱ ᤘᤠ᤹॥ ᤏᤢᤒᤠ ᤛᤡᤱᤛᤣ᤹ ᤔᤧᤴᤎᤥ᤺ᤰᤔᤏᤠᤒᤠ ᤛᤡᤱᤒᤢᤱᤜᤠ᤹ ᤁᤧᤖᤧᤰ ᤋᤠᤱᤔᤠᤀᤠᤱ ᤔᤡᤀᤥ ᤗᤠᤵᤑᤢᤔᤠ ᤐᤥᤱᤗᤥ॥

᥇᥇ “ᤗᤠᤕᤥᤗᤠᤶ ᤁᤧᤜᤡᤴᤍᤡᤀᤠᤱ ᤀᤡᤱᤃᤠ᤹ᤃ ᤆᤫᤠ᤺ᤳᤋᤡᤸᤗᤧ ᤒᤵᤋᤡᤛ᤻ᤔᤠ ᤐᤡᤏᤡᤱᤗᤥ. ᤁᤖ ᤀᤠᤀᤣᤃᤠᤱ ᤁᤧᤍᤠ᤺ᤒᤧᤱᤃ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤔᤢᤰᤛᤠᤶᤛᤠᤒᤠ ᤆᤥ᤺ᤰᤗᤥ॥ ᤂᤢᤏᤧ᤹ ᤁᤢᤗᤠᤱᤛᤢ᤺ᤵᤜᤠ᤹ ᤀᤡᤱᤃᤠ᤹ ᤕᤥ᤺ᤰ ᤁᤢᤀᤡᤛᤡ᤺ᤰ ᤐᤱᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ॥ ᤂᤢᤏᤧ᤹ ᤛᤣᤛᤣᤔᤠᤱ ᤏᤢ ᤔᤡ᤺ᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤖᤡ᤹ᤖᤥ॥

᥇᥈ ᤁᤢᤓ᤹ᤀᤣ᤺ᤳᤋᤡᤸᤗᤧ ᤛᤡ᤺ᤴ ᤀᤠ᤺ᤶᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤕᤠᤖᤡᤵ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤃᤢᤖ ᤛᤢᤵᤛᤢᤀᤠᤱ ᤛᤡ᤺ᤴ ᤆᤠᤎᤥ᤺ᤰᤗᤠᤀᤥ ᤆᤡᤰᤂᤢ᤹ ᤜᤧᤰᤁᤩᤠᤱ ᤁᤢᤜᤰᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤡ᤺ᤔᤏᤠᤒᤠ ᤔᤡᤀᤥ ᤜᤠ᤺ᤴᤍᤢᤍᤣᤛᤢ᤹ᤖᤥ॥”

ᤕᤢᤜᤢᤴᤏᤠ᤺ᤸᤗᤧ ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤡᤖᤢ᤹

(ᤔᤷᤁᤢ ᥇:᥏-᥇᥇. ᤗᤢᤁᤠ ᥉:᥈᥇-᥈᥈)

᥇᥉ ᤂᤧᤴ ᤕᤧᤶᤔᤥ ᤕᤧᤛᤢ᤺ᤴ ᤃᤠᤗᤡᤗ ᤌᤢᤶᤔᤥᤗᤠᤶ ᤕᤷᤍᤏ ᤕᤱᤄᤱᤅᤥ ᤒᤵᤋᤡᤛ᤻ᤔᤠ ᤐᤥ᤺ᤱᤛᤧ ᤕᤢᤜᤢᤴᤏᤠᤖᤥ ᤋᤩᤧᤖᤥ.

᥇᥊ ᤁᤖ ᤕᤢᤜᤢᤴᤏᤠᤖᤧ ᤀᤳᤋᤢᤖ ᤂᤢᤏᤧ᤹ ᤀᤰᤂᤣ ᤔᤧᤳᤋᤢ. “ᤀᤡᤱᤃᤠ᤹ᤏᤧ ᤂᤧᤏᤧ᤹ᤏᤢ ᤒᤵᤋᤡᤛ᤻ᤔᤠ ᤐᤥᤱᤔᤠ ᤁᤧᤒᤥ᤺ᤱᤒᤠ. ᤀᤠᤰᤂᤣᤗ᤹ᤖᤡᤰ ᤂᤧᤏᤧ᤹ ᤀᤡᤱᤃᤠ᤹ᤀᤥ ᤁᤧᤍᤩᤧᤒᤠᤒᤣ᥅”

᥇᥋ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤠᤸᤗᤥᤖᤧ ᤗᤠᤃᤡ ᤀᤰᤂᤣᤀᤣ ᤐᤥ᤺ᤱᤗᤖᤥ. ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤏᤡᤴ ᤁᤧᤳᤗᤖᤥ॥” ᤜᤧᤰᤁᤩᤠᤱ ᤕᤢᤜᤢᤴᤏᤠ᤺ᤴ ᤋᤧᤴᤍᤧᤀᤠᤱ ᤂᤢᤏᤧ᤹ ᤒᤵᤋᤡᤛ᤻ᤔᤠ ᤐᤡᤖᤢᤖᤥ॥

᥇᥌ ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤀᤠᤱ ᤆᤫᤠ᤺ᤳᤋᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧᤏᤢᤔᤧ᤺ᤴᤏᤣ ᤋᤠᤱᤛᤠᤰᤐᤧᤴ ᤜᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤂᤢᤏᤧ᤹ ᤁᤢᤛᤶᤍᤠᤱ ᤕᤧ᤺ᤖ ᤐᤳᤇᤧᤒᤠ ᤏᤡᤛᤢᤖᤥ॥

᥇᥍ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀᤰᤂᤣᤗ᤹ᤖᤡᤰ ᤀᤡᤰᤗᤠᤎᤡᤰ ᤋᤩᤧ. “ᤁᤴ ᤀᤠᤔᤡ᤺ᤶ ᤀᤠᤛ᤻ᤛᤠᤖᤥ. ᤀᤡᤱᤃᤠ᤹ ᤂᤢᤏᤧ᤹ᤏᤢ ᤛᤠ᤹ᤖᤡᤰ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥”

a 

᥉:᥇ ᤏᤠ᤺ᤳᤗᤠ ᤛᤢᤶᤛᤡᤀᤥᤒᤠ ᤐᤠ᤺ᤴᤏᤡᤴ ᤏᤠ᤺ᤳᤗᤠ ᤏᤧᤳᤇᤡᤏᤢ᤺ᤸᤗᤧ ᤋᤱᤒᤣ ᥈᥎ ᤀᤣᤃᤠᤱ ᤐᤥ᤺ᤰᤂᤧᤒᤠᤖᤥ॥

b 

᥉:᥈ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤏᤢ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤗᤳᤇᤠᤛᤡ॥ ᤕᤜᤢᤍᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤔᤧᤶᤒᤠ᤺ᤳᤋᤢᤴ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤜᤠᤱᤈᤢᤶ ᤔᤧ᤺ᤴ. ᤁᤖ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶ ᤔᤧᤒᤠ᤺ᤳᤋᤢ᤹॥

d 

᥉:᥍ ᤑᤖᤡᤛᤡᤜᤠ᤹ ᤏᤢ ᤛᤍᤢᤁᤡᤜᤠ᤹ ᤘᤣ᤹ ᤘᤣ᤹ ᤐᤖᤡᤰᤐᤠ ᤕᤜᤢᤍᤡ ᤛᤠᤶᤕᤥ ᤁᤧᤏᤠ᤺ᤵᤐᤠ ᤔᤏᤠ ᤔᤧᤘᤕᤧ॥ ᤁᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤏᤢ᤺ᤖᤡᤰᤁᤠᤱ ᤗᤧᤔᤠᤖᤧ ᤗᤠᤃᤡ ᤐᤠ᤺ᤴᤛᤢᤳᤗᤠᤀᤥ ᤀᤥᤔᤳᤋᤧ᤹ᤀᤥ॥

e 

᥉:᥇᥆ ᤁᤵᤔᤥ ᤛᤡᤱᤒᤢᤱᤅᤡᤴ ᤔᤏᤠᤏᤢ ᤔᤧᤍᤱᤄᤢᤀᤠᤱ ᤘᤠ᤹॥ ᤛᤡᤱᤒᤢᤱᤅᤥ ᤏᤢᤒᤠ ᤁᤢᤈᤠ᤹ ᤔᤧᤎᤥ᤺ᤰᤏᤧᤴᤒᤠᤸᤗᤧ ᤂᤧᤴ ᤋᤠᤱᤔᤏᤠᤒᤠ ᤜᤧᤰᤁᤣ ᤏᤢᤒᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤔᤏᤠ ᤔᤏᤠᤜᤠ᤹ ᤂᤢᤶᤍᤡᤱ ᤔᤧᤒᤡᤖᤢᤛᤡᤖᤥ॥

ᤔᤠᤑᤧᤴᤛᤠᤶᤔᤡᤸᤗᤧ ᤕᤧᤛᤢ᤺ᤴ ᤁᤢᤏᤡᤱᤘᤠ᤹ ᤛᤠ᤹ᤖᤢ

(ᤔᤷᤁᤢ ᥇:᥇᥈-᥇᥉. ᤗᤢᤁᤠ ᥊:᥇-᥇᥉)

᥊

ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤕᤧᤛᤢ᤺ᤴ ᤔᤠᤑᤧᤴᤛᤠᤶᤗᤠᤶa ᤁᤢᤏᤡᤱᤘᤠ᤹ ᤛᤠ᤹ᤛᤧ ᤀᤣ᤺ᤰᤛᤠᤍᤧᤴᤏᤥ ᤋᤣ᤹ᤖᤢᤖᤥ॥

᥈ ᤂᤧᤵᤔᤥ ᤂᤢᤏᤧ᤹ ᤗᤡᤒᤥᤱ (᥊᥆) ᤛᤧᤴᤍᤡᤰ ᤏᤢ ᤗᤧᤴᤍᤡᤰ ᤌᤠᤖᤡᤰ ᤌᤣᤀᤠᤱ ᤔᤧᤈᤏᤧᤴᤏᤠᤱ ᤛᤠ᤹ᤖᤡᤰ ᤁᤢᤛᤧᤳᤗᤠ᤺ᤰᤋᤧᤖᤥ॥

᥉ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤴ ᤂᤧᤵᤔᤥ ᤋᤩᤧᤀᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤖ ᤁᤢᤏᤡᤱᤘᤠ᤹ ᤛᤠ᤹ᤖᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤛᤠᤏᤧ ᤑᤠ᤹ᤃᤪ ᤁᤴ ᤗᤢᤱᤜᤠ᤹ ᤂᤖᤧ᤺ᤱ ᤐᤥ᤺ᤰᤂᤧ᤹ ᤑᤠ᤹ᤀᤠᤱ ᤔᤧᤳᤋᤧ᤹॥”

᥊ ᤁᤖ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤜᤧᤰᤁᤣ ᤔᤧᤈᤥ᤺ᤰᤁᤠᤴ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤔᤥᤛᤠᤖᤧ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ. ‘ᤔᤧᤴᤇᤠᤶ ᤕᤠᤵᤔᤡ᤺ᤱᤃ ᤁᤢᤈᤠ᤺ᤸᤗᤧᤖᤰ ᤔᤧᤜᤡᤱᤏᤧᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤏᤡᤸᤗᤧ ᤜᤡᤱ॥’”

᥋ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤂᤢᤏᤧ᤹ ᤕᤖᤢᤛᤗᤧᤶᤔᤥ ᤋᤣ᤹ᤖᤢᤀᤠᤱ ᤔᤠᤱᤜᤡᤶᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤣ᤺ᤶᤒᤠ ᤆᤶᤈᤶᤒᤠ ᤋᤧᤴᤏᤥ ᤕᤧᤵᤛᤢᤀᤠᤱ ᤔᤧᤳᤋᤢ

᥌ “ᤂᤧᤏᤧ᤹ ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤛᤠᤏᤧ ᤑᤠ᤹ᤃᤪ ᤐᤡᤴᤍᤧ ᤌᤩᤧ᤹. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤂᤧᤏᤧ᤹ ᤁᤧᤗᤠᤃᤡ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤂᤧᤏᤧ᤹ ᤌᤠ᤺ᤱᤎᤠ᤺ᤱᤅᤣ ᤂᤢᤏᤡ᤹ ᤜᤢᤰᤁᤥ ᤁᤧᤶᤍᤠ᤺ᤰᤁᤠᤱ ᤁᤧᤗᤠᤱᤅᤡᤴ ᤗᤢᤱᤅᤥ ᤔᤧᤎᤠᤶᤛᤡᤱᤅᤡᤴᤗᤥ॥’”

᥍ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤖ ᤛᤠᤶᤕᤥᤛᤠᤵᤗᤠᤀᤥ ᤕᤠᤶᤔᤥ ᤀᤰᤂᤣᤗ᤹ᤖᤡᤰᤁᤠᤱ ᤛᤠᤵᤋᤧᤀᤠᤱ ᤐᤳ. ‘ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤧᤴᤏᤧ᤹॥’”

᥎ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤆᤶᤈᤶᤒᤠ ᤁᤥ᤺ᤰᤔᤠᤀᤥ ᤋᤣ᤹ᤖᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤐᤕᤶ ᤕᤶᤒᤠ ᤏᤢ ᤏᤢᤒ᤻ᤏᤢᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤰᤋᤢᤀᤠᤱ

᥏ ᤔᤧᤳᤋᤢ. “ᤂᤧᤏᤧ᤹ ᤛᤠᤶᤒᤥᤴ ᤁᤧᤓᤴᤇᤡᤱᤅᤠᤱ ᤀᤡᤱᤃᤠ᤹ ᤛᤣᤘᤠ ᤁᤧᤔᤧᤳᤋᤠᤏᤧ ᤑᤠ᤹ᤃᤪ ᤁᤱᤜᤠ᤹ ᤁᤧᤖᤧᤰ ᤐᤡᤏᤧ᤹॥”

᥇᥆ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤛᤤᤋᤠᤏᤣ. ᤁᤵᤔᤥᤗᤠᤶ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. ‘ᤂᤧᤏᤧ᤹ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤛᤣᤘᤠ ᤔᤧᤳᤋᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤀᤡᤴᤗᤰ ᤁᤢᤛᤣᤘᤠ ᤆᤥᤃᤧ᤹ᤀᤥ॥’”

᥇᥇ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤕᤧᤛᤢ᤺ᤴ ᤗᤧᤖᤢᤎᤀᤠᤱ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤍᤩᤧ ᤜᤧᤰᤁᤩᤠᤱ ᤂᤢᤏᤧ᤹ ᤁᤶᤒᤪᤠᤱ ᤔᤧᤔᤧᤳᤋᤢ॥

ᤕᤧᤛᤢᤖᤧ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤢ

(ᤔᤷᤁᤢ ᥇:᥇᥊-᥇᥋. ᤗᤢᤁᤠ ᥊:᥇᥊-᥇᥋)

᥇᥈ ᤀᤠᤸᤗ ᤕᤧᤛᤢᤖᤧ ᤕᤢᤜᤢᤴᤏᤠ᤺ᤴ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤀᤠᤱ ᤕᤠᤰ ᤁᤧᤗ᤹ᤒᤠ ᤂᤧᤵᤛᤢᤀᤠᤱ ᤂᤢᤏᤧ᤹ ᤃᤠᤗᤡᤗ ᤌᤢᤶᤔᤥ ᤏᤢ᤺ᤰᤂᤧ ᤐᤣ॥

᥇᥉ ᤂᤢᤏᤧ᤹ ᤏᤠᤛᤖᤋ ᤐᤠᤱᤈᤢᤶᤔᤡᤴ ᤗᤧᤖᤢᤀᤠᤱ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤘᤠ᤹ᤛᤧ ᤐᤣᤖᤥ॥ ᤂᤧᤱᤃ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤒᤣᤛᤠᤱ ᤏᤠᤵᤋᤠᤗᤡ ᤏᤢ ᤈᤒᤢᤗᤢᤴ ᤌᤢᤶᤔᤥ ᤏᤧᤖᤥ॥

᥇᥊ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤖᤧᤒᤠᤖᤥ-

᥇᥋ “ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡᤒᤠ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤒᤣᤛᤠᤱᤒᤠ ᤏᤠᤵᤋᤠᤗᤡ ᤏᤢ ᤈᤒᤢᤗᤢᤴ ᤁᤧᤕᤢᤱᤒᤠ ᤕᤠᤵᤔᤡᤛᤣ.

ᤃᤠᤗᤡᤗ ᤌᤢᤶᤔᤥ ᤁᤧᤘᤠ᤹ᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤛᤣ.

᥇᥌ ᤂᤠᤍᤠᤶᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤐᤕᤶ ᤕᤶᤒᤠ ᤀᤥ᤺ᤳᤋᤡ᤺ᤴ ᤔᤧᤏᤡᤛᤢᤖᤥ॥

ᤛᤡᤔᤧᤸᤗᤧᤴ ᤂᤠᤔᤠᤰᤔᤠᤀᤥ ᤁᤧᤘᤠ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤀᤥ᤺ᤳᤋᤡᤎᤡᤰ ᤀᤥ᤺ᤳᤗᤥ॥”

᥇᥍ ᤂᤧᤴ ᤕᤧᤶᤔᤠᤱᤎᤥ ᤕᤧᤛᤢᤖᤧ ᤀᤰᤂᤣ ᤐᤠ᤺ᤳᤋᤢᤖ ᤀᤡᤱᤓᤥᤔᤠ ᤜᤣ᤺ᤰᤋᤢ. “ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤏᤡ᤺ᤳᤋᤠᤱᤅᤣ ᤋᤩᤧᤀᤠᤱ ᤘᤠ᤹ᤖᤥ॥”

ᤕᤧᤛᤢᤖᤧ ᤌᤡᤰᤛᤡᤃᤣ᤺ᤰᤐᤠ ᤜᤢ᤹ᤛᤠᤶᤒᤠᤜᤠ᤹ ᤛᤣᤃᤢᤛᤡ

(ᤔᤷᤁᤢ ᥇:᥇᥌-᥈᥆. ᤗᤢᤁᤠ ᥋:᥇-᥇᥇)

᥇᥎ ᤌᤡᤰᤕᤧᤴ ᤕᤧᤛᤢ᤺ᤴ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤗᤠᤱᤄᤣᤃᤧᤖ ᤘᤕᤧᤸᤗᤧ ᤐᤋᤪᤢᤛ ᤔᤧᤵᤔᤏᤠᤒᤠ ᤛᤡᤔᤥᤏᤧᤴ ᤏᤢ ᤁᤢᤴᤛᤠ᤹ ᤀᤠᤴᤍᤪᤡᤕᤠᤛᤧᤴ ᤏᤡ᤺ᤛᤢᤛᤡ॥ ᤂᤧᤱᤜᤠ᤹ ᤘᤖᤰᤁᤥ ᤕᤥ᤺ᤱ ᤗᤧᤵᤋᤧᤳᤇᤢᤖ ᤕᤠᤃᤧᤳᤇᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤥ᤺ᤱ ᤁᤧᤗᤧᤵᤐᤠ ᤘᤕᤧᤳᤇᤡᤖᤥ॥

᥇᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤀᤠᤀᤣᤃᤠᤱ ᤌᤠᤏᤧᤳᤇᤧ᤹ᤀᤥ. ᤂᤡᤴᤇᤡ᤹ ᤅᤠ ᤁᤧᤍᤧᤶᤛᤢ ᤁᤧᤍᤠ᤺ᤳᤇᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤀᤥ ᤔᤏᤠ ᤁᤧᤍᤠ᤺ᤵᤐᤠ ᤆᤥ᤺ᤰᤏᤧᤳᤇᤡᤱᤗᤥ॥”

᥈᥆ ᤂᤡᤔᤥ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤕᤥ᤺ᤱᤅᤡᤴ ᤏᤧᤛ᤻ᤛᤧᤳᤇᤢ ᤌᤩᤧᤛᤧᤳᤇᤢᤀᤠᤱ ᤂᤢᤏᤧ᤹ᤏᤢ ᤐᤣᤛᤡ॥

᥈᥇ ᤂᤧᤵᤔᤥᤗᤠᤶ ᤔᤡᤛᤠᤰ ᤏᤠᤏᤠᤰ ᤐᤣ᤺ᤸᤗᤧ ᤕᤧᤛᤢᤖᤧ ᤈᤒ᤻ᤍᤡᤕᤠᤖᤧ ᤁᤢᤛ᤻ᤛᤠ ᤕᤠᤁᤢᤒ ᤏᤢ ᤂᤧᤸᤗᤧ ᤁᤢᤴᤛᤠ᤹ ᤕᤢᤜᤢᤴᤏᤠ᤺ᤴ ᤏᤡ᤺ᤛᤢᤛᤡ॥ ᤂᤧᤱᤜᤠ᤹ ᤂᤢᤴᤇᤡ᤹ ᤐᤠ᤺ᤴᤏᤢ ᤂ᤺ᤱᤒᤣᤀᤥ ᤕᤥ᤺ᤱ ᤗᤧᤶᤍᤧᤳᤇᤢᤖ ᤕᤠᤃᤧᤳᤇᤡ॥ ᤕᤧᤛᤢᤖᤧ ᤂᤧᤱᤜᤠ᤹ ᤀᤢ᤺ᤳᤋᤢᤛᤡᤏᤢᤔᤧ᤺ᤴᤏᤣ

᥈᥈ ᤂ᤺ᤱᤒᤣᤴ ᤏᤢ ᤂᤢᤴᤇᤡ᤹ ᤐᤠ᤺ᤴ ᤗᤧᤖᤧᤳᤇᤢ ᤌᤩᤧᤛᤧᤳᤇᤢᤀᤠᤱ ᤕᤧᤛᤢ᤺ᤴᤏᤢ ᤐᤣᤛᤡᤖᤥ॥

ᤃᤠᤗᤡᤗᤀᤥ ᤕᤧᤛᤢᤖᤧ ᤁᤢᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ

(ᤗᤢᤁᤠ ᥌:᥇᥍-᥇᥏)

᥈᥉ ᤕᤧᤛᤢᤖᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤜᤠ᤹ᤀᤥ ᤏᤡᤛᤠᤶ ᤜᤢ᤹ᤖᤢᤛᤡᤖ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧᤛᤢ. ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤗᤧᤴ ᤋᤢᤰᤔᤠ ᤕ᤹ᤔᤠᤗᤠᤶ ᤁᤧᤍᤢᤰᤐᤠᤜᤠ᤹ ᤘᤣ᤺ᤴᤍᤢᤛᤡᤖ ᤃᤠᤗᤡᤗ ᤌᤢᤶᤔᤥ ᤂᤠᤖᤠᤰ ᤋᤠᤰᤁᤴᤍᤧᤖᤥ॥

᥈᥊ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱᤅᤡᤴ ᤛᤡᤖᤡᤕᤠ ᤗᤠᤈᤣ᤹ ᤂᤠᤖᤠᤰ ᤛᤧᤖᤧ. ᤜᤧᤰᤁᤩᤠᤱ ᤕᤖᤡᤰ ᤐᤖᤡᤰᤗᤧᤴ ᤋᤢᤰᤔᤠᤸᤗᤧ ᤋᤖᤢᤛᤡᤒᤠ ᤔᤏᤠᤜᤠ᤹. ᤁᤧᤍᤢᤰᤐᤠᤜᤠ᤹. ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤛᤡᤒᤠᤜᤠ᤹. ᤜᤧᤰᤁᤩᤠᤱ ᤌᤵᤔᤠ ᤁᤧᤔᤒᤠᤜᤠ᤹ ᤏᤢ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤠᤖᤢᤛᤡᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤏᤢᤛᤢᤛᤡᤖᤥ॥

᥈᥋ ᤜᤧᤰᤁᤩᤠᤱ ᤃᤠᤗᤡᤗ ᤌᤢᤶ. ᤌᤡᤒᤥᤱ ᤐᤠᤱᤈᤢᤶᤔᤡᤸᤗᤧᤴ ᤌᤢᤶ. ᤕᤖᤢᤛᤗᤧᤔ. ᤕᤜᤢᤍᤡᤕᤠ ᤏᤢ ᤕᤷᤍᤏ ᤕᤱᤄᤱ ᤏᤠᤎᤠ᤺ᤶᤒᤡᤒᤠ ᤌᤢᤶᤔᤥᤗᤠᤶ ᤁᤧᤍᤠᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥

a 

᥊:᥇ ᤔᤠᤑᤧᤴᤛᤠᤶ- ᤁᤴ ᤑᤠ᤹ᤀᤡᤴ ᤛᤤᤋᤠᤏᤗᤥ॥

ᤕᤧᤛᤢᤖᤧ ᤁᤥ᤺ᤰᤔᤠᤀᤥ ᤛᤧ᤺ᤛᤢᤒᤠ ᤂᤠᤜᤢᤴ

(ᤗᤢᤁᤠ ᥌:᥈᥆-᥈᥉)

᥋

ᤀᤠᤸᤗ ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤏᤡ᤺ᤛᤢᤛᤡᤀᤠᤱ ᤁᤥ᤺ᤰᤔᤠᤀᤥ ᤌᤠ᤺ᤱ ᤐᤣᤀᤠᤱ ᤕᤢᤱᤛᤡᤱ. ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤂᤧᤳᤌᤥ ᤔᤧᤒᤣᤀᤠᤱ ᤁᤢᤄᤡᤖᤡ ᤔᤧᤕᤢᤱᤛᤡᤱ॥

᥈ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤜᤢ᤹ᤔᤠ ᤜᤣ᤺ᤰᤋᤢᤛᤡ-

᥉ “ᤁᤧᤖᤧᤰ ᤐᤠ᤺ᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤠᤜᤠᤒᤠ ᤁᤧᤈᤥ᤺ᤰᤐᤠᤜᤠ᤹a ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤂᤧᤱᤜᤠ᤹ᤖᤧᤴᤏᤣᤖᤥ॥

᥊ ᤔᤣᤖᤡᤱ ᤁᤧᤎᤰᤐᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤜᤠᤱᤜᤠᤱ ᤔᤧᤳᤇᤡᤱᤔᤠᤴ ᤔᤧᤄᤥ᤺ᤛᤢ᤹ᤖᤥ॥

᥋ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤔᤏᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤧᤱᤜᤠ᤹ᤖᤧᤴᤏᤣᤖᤥ॥

᥌ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥ ᤛᤩᤠᤱᤔᤧᤴᤍᤠᤱ ᤁᤧᤒᤵᤐᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤂᤧᤱᤜᤠ᤹ ᤑᤠ᤹ᤖᤢᤛᤡ᤹ᤖᤥ॥

᥍ ᤘᤣ᤹ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡ᤹ᤖᤥ॥

᥎ ᤛᤡᤰᤗᤢᤱᤔᤥ ᤛᤣᤛᤣ ᤁᤧᤘᤠ᤹ᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤏᤡᤛᤢ᤹ᤖᤥ॥

᥏ ᤏᤠᤍᤱ ᤁᤧᤈᤥ᤺ᤰᤐᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤛᤠ ᤔᤧᤒᤥᤱᤗᤥ॥

᥇᥆ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ.

ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤂᤧᤱᤜᤠ᤹ᤖᤧᤴᤏᤣᤖᤥ॥

᥇᥇ “ᤀᤡᤱᤃᤠ᤹ ᤆᤥᤃᤢᤱᤅᤡᤸᤗᤧ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤁᤡᤏᤠ᤺ᤴᤍᤡ ᤁᤧᤶᤒᤡᤖᤡ᤹. ᤋᤢᤰᤂᤣ ᤁᤧᤶᤈᤠ᤺ᤳᤋᤡᤀᤠᤱ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤑᤥᤋᤩᤠᤒᤠ ᤑᤧᤴ ᤐᤠ᤺ᤴᤜᤠ᤹ ᤔᤧᤒᤠ᤺ᤳᤋᤢᤸᤗᤧ ᤔᤢ᤹ᤀᤡᤛᤠᤒᤠ ᤁᤧᤒᤥ᤺ᤰᤂᤡᤖᤥ॥

᥇᥈ ᤂᤧᤴ ᤕᤧᤶᤔᤥ ᤐᤛ᤺ᤳ ᤛ᤺ᤳᤋᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤡᤏᤡ᤹ ᤌᤢᤶᤄᤥ᤺ᤴ ᤕᤶᤒᤠ ᤆᤥ᤺ᤰᤗᤥ॥ ᤀᤢᤴᤇᤣ᤺ᤴᤛ᤻ᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤠᤱ ᤔᤏᤠᤜᤠ᤹ᤖᤧ ᤒᤠ ᤜᤧᤰᤁᤣᤀᤣ ᤔᤧᤔᤧᤳᤋᤢᤛᤡᤖᤥ॥

ᤕᤢᤶ ᤏᤢ ᤀᤥ᤺ᤳᤋᤡᤗᤠᤶ ᤁᤢᤒᤡ

(ᤔᤷᤁᤢ ᥏:᥋᥆. ᤗᤢᤁᤠ ᥇᥊:᥉᥊-᥉᥋. ᥇᥇:᥉᥉)

᥇᥉ “ᤂᤡᤏᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤀᤥᤒᤠ ᤕᤢᤶᤏᤡᤱᤗᤥ. ᤁᤖ ᤕᤢᤶᤔᤡᤸᤗᤧ ᤁᤢᤗᤡᤶᤔᤧᤴ ᤔᤠᤒᤣ᤺ᤰᤏᤧ ᤑᤠ᤹ᤃᤪ ᤕᤠᤶᤔᤥ ᤁᤧᤗᤡᤶᤒᤠ ᤆᤥ᤺ᤰᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥ ᤂᤧᤸᤗᤧ ᤁᤢᤕᤠ᤺ᤶᤒᤰ ᤌᤣᤀᤠᤱ ᤜᤥ᤺ᤵᤗᤥ. ᤁᤖ ᤂᤧᤱᤃ ᤗᤠᤵᤑᤢᤔᤠ ᤐᤥ᤺ᤱᤅᤠᤱ ᤔᤏᤠᤜᤠ᤹ᤖᤧ ᤔᤧᤍᤥ᤹ᤖᤢᤖᤥ॥

᥇᥊ ᤂᤡᤏᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤥ᤺ᤳᤋᤡᤏᤡᤱᤗᤥ॥ ᤁᤥ᤺ᤰᤔᤠᤀᤥᤒᤠ ᤕᤧᤰᤕᤰᤁᤡᤴ ᤌᤣ᤺ᤸᤗᤧᤀᤠᤱ ᤀᤡ᤺ᤵᤔᤠ ᤔᤧᤛᤢᤰᤋᤢᤴ॥

᥇᥋ ᤀᤠᤳᤋᤡᤸᤗᤧᤀᤠᤱ ᤛᤣᤔᤡ᤺ᤴ ᤜᤠ᤺ᤴᤍᤢᤀᤠᤱ ᤏᤀᤡᤔᤠᤸᤗᤧ ᤔᤧᤛᤢ᤺ᤵᤋᤢᤴ. ᤁᤖ ᤜᤡᤶ ᤛᤡᤃᤠᤱᤒᤠ ᤁᤧᤖᤧᤰ ᤔᤏᤠᤜᤠ᤹ ᤂᤠᤏᤡ᤺ᤔᤠ ᤔᤧᤛᤢᤰᤗ ᤑᤠ᤹ᤀᤠᤱ ᤌᤥ ᤛᤣᤔᤡᤕᤢᤱᤍᤧᤴᤏᤥ ᤕᤢᤰᤂᤢ᤹ᤖᤥ॥

᥇᥌ ᤜᤧᤰᤁᤣᤗ᤹ᤖᤡᤰ ᤛᤣᤔᤡ᤺ᤴ ᤀᤥ᤺ᤵᤐᤠ ᤜᤧᤰᤁᤣᤀᤣ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤛᤢᤕᤠ᤺ᤶᤒᤰᤜᤠ᤹ ᤔᤏᤠᤜᤠ᤹ ᤀᤥᤛᤣ᤺ᤴᤎᤠᤰᤋᤧᤶᤛᤡᤶᤔᤧ᤹ᤀᤥ. ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤂᤡᤏᤡ᤹ ᤏᤡᤱᤘᤠ᤹ᤑᤢᤐᤠ᤺ᤸᤗᤧ ᤁᤢᤏᤠᤖᤠ ᤔᤧᤓᤥᤛᤢ᤹ᤖᤥ॥

ᤕᤧᤛᤢᤖᤧ ᤛᤠᤶᤕᤥᤌᤡᤶᤔᤡᤴ ᤁᤧᤳᤋᤢ

᥇᥍ “ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴ ᤐᤡᤖᤢᤒᤠ ᤛᤠᤶᤕᤥᤌᤡᤶᤔᤡᤴ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤢᤶ ᤔᤧᤴᤍᤶᤏᤠᤒᤠ ᤆᤥ᤺ᤰᤛᤧ ᤋᤩᤠᤱᤒᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ॥ ᤀᤡᤱᤃᤠ᤹ᤃ ᤁᤢᤛᤢᤶ ᤔᤧᤴᤍᤶᤏᤠᤒᤠ ᤆᤥ᤺ᤰᤛᤧ ᤔᤧ᤺ᤴ. ᤁᤖ ᤂᤧᤱᤜᤠ᤹ ᤁᤢᤗᤡᤱᤍᤥ ᤁᤧᤳᤇᤧᤏᤧ ᤋᤩᤠᤱᤒᤠᤖᤥ॥

᥇᥎ ᤛᤧᤰᤂᤠᤀᤣ ᤀᤡᤱᤃᤠ᤹ ᤔᤧᤳᤏᤡᤱ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤋᤠᤱᤛᤠᤰᤐᤧᤴ ᤔᤠ᤺ᤔᤠ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤛᤠᤶᤕᤥᤌᤡᤶᤔᤥ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤏᤡᤴ ᤔᤧᤱᤃᤧᤳᤋᤣ ᤌᤠᤖᤡᤰ ᤂᤧᤵᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤛᤠ ᤐᤠ᤺ᤴᤎᤡᤰᤁᤠᤱ ᤔᤧᤔᤠ᤺ᤏᤧᤴᤗᤥ॥

᥇᥏ ᤜᤠ᤺ᤳᤗᤧ ᤁᤴ ᤀᤡᤱᤈᤠ᤺ᤱᤜᤠ᤹ᤀᤥᤒᤠ ᤆᤢᤰᤛᤠ ᤐᤠ᤺ᤴᤎᤡᤰ ᤑᤣ᤺ᤴᤍᤢᤀᤠᤱ ᤘᤣᤜᤠ᤹ ᤒᤠᤜᤧᤰᤁᤣ ᤆᤥ᤺ᤰᤔᤠ ᤜᤢ᤹ᤖᤢᤛᤡ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤂᤧᤴ ᤆᤢᤰᤛᤠ ᤐᤥᤱᤗᤥ. ᤁᤖ ᤜᤠ᤺ᤳᤗᤧ ᤁᤴ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤢ-ᤏᤠ᤺ᤳᤋᤢᤀᤠᤱ ᤘᤣ᤹ᤜᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤜᤢ᤹ᤖᤢᤛᤡ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤂᤧᤴ ᤐᤕᤶ ᤕᤶᤒᤠ ᤐᤥᤱᤗᤥ॥

᥈᥆ ᤁᤖ ᤂᤧᤵᤛᤧᤶᤔᤧ᤹ᤀᤥ. ᤑᤖᤡᤛᤡᤜᤠ᤹ ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤂᤡᤏᤡ᤹ ᤏᤢ᤺ᤖᤡᤰᤁᤠᤱ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴᤏᤧ ᤑᤠ᤹ᤃᤪ ᤛᤧᤰᤂᤠᤛᤠᤱ ᤂᤡᤏᤡ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤁᤧᤴᤗᤠᤛᤡᤴᤗᤥ॥”

ᤕᤧᤛᤢᤖᤧ ᤕᤠ᤺ᤰᤗᤧ᤹ᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤜᤢ᤹ᤖᤢᤛᤡ᤹

(ᤗᤢᤁᤠ ᥇᥈:᥋᥍-᥋᥏)

᥈᥇ ᤀᤠᤸᤗ. “ᤀᤢᤴᤇᤣ᤺ᤴ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤒᤠᤴ ᤂᤡᤏᤡ᤹ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹. ‘ᤔᤏᤠ ᤔᤧᤛᤧᤖᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤔᤏᤠ ᤁᤧᤛᤧᤵᤐᤠᤸᤗᤧ ᤂᤢᤶᤍᤡᤱ ᤂᤥᤛᤢ᤹ᤖᤥ.’

᥈᥈ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. ᤜᤠ᤺ᤳ ᤁᤢᤴᤛᤠ᤹ᤀᤡᤴᤏᤢ ᤁᤢᤕᤠ᤺ᤰᤗᤧ᤹. ᤂᤧᤸᤗᤧ ᤂᤢᤶᤍᤡᤱ ᤂᤥᤛᤢ᤹ᤖᤥ॥ ᤕᤠᤶᤔᤥ ᤜᤠ᤺ᤳᤗᤧ ᤁᤢᤴᤛᤠ᤹ᤀᤡᤴ ‘ᤀᤍᤱ’ ᤔᤧᤳᤋᤢ᤹. ᤂᤧᤱᤃ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤕᤜᤢᤍᤡ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤔᤧᤕᤧᤵᤛᤢ᤹. ᤁᤖ ᤜᤠ᤺ᤳᤗᤧ ᤁᤢᤴᤛᤠ᤹ᤀᤡᤴ ᤛᤠᤰᤔᤢᤖᤠ ᤔᤧᤳᤋᤢ᤹. ᤂᤧᤱᤃ ᤂᤧᤔᤠᤕᤱᤛᤱᤅᤥᤒᤠ ᤔᤡᤀᤥ ᤐᤣ᤺ᤰᤔᤠ ᤛᤢᤰᤗᤥ॥

᥈᥉ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤔᤠᤱᤜᤡᤶᤔᤥᤒᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤗᤧᤳᤋᤡᤱᤅᤡᤴ ᤋᤥ᤺ᤶᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ᤏᤢ ᤁᤧᤴᤍᤣ᤺ᤱᤒᤠᤸᤗᤧ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤒᤠ ᤁᤧᤏᤡᤱᤘᤠ᤹ᤛᤢᤶᤔᤥ ᤋᤠᤏᤧ ᤑᤠ᤹ᤃᤪ

᥈᥊ ᤁᤧᤗᤧᤳᤋᤡᤱᤅᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤏᤧᤛ᤻ᤛᤧ ᤌᤩᤧ᤹ᤀᤠᤱ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤴᤍᤣ᤺ᤱᤒᤠᤸᤗᤥ ᤐᤣᤃᤧ᤹ᤀᤠᤱ ᤏᤠᤍᤱ ᤆᤥᤃᤧᤳᤇᤧ᤹ᤀᤥ॥ ᤜᤧᤰᤁᤩᤠᤱᤗᤰ ᤋᤩᤧ᤹ᤀᤠᤱ ᤁᤧᤗᤧᤳᤋᤡᤱᤅᤡᤴ ᤋᤥ᤺ᤴᤍᤧ᤹ᤀᤥ॥

᥈᥋ “ᤀᤠᤵᤋᤡᤰ ᤁᤧᤃᤢ᤺ᤵᤐᤠᤸᤗᤧ ᤂᤧᤏᤧ᤹ ᤂᤠᤛᤧᤴᤍᤧᤴᤏᤥ ᤋᤣ᤹ᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ᤏᤢ ᤏᤠᤍᤱ ᤆᤥᤃᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤏᤧ᤹ ᤂᤠᤛᤧᤴᤗᤥ᤺ᤶᤒᤠᤸᤗᤥ ᤁᤧᤍᤣ᤹ᤀᤠᤱ ᤂᤠᤛᤧᤴᤗᤥ᤺ᤶᤒᤠᤸᤗᤧ ᤋᤡᤗᤡᤱᤃᤠᤜᤠ᤹ᤖᤥ ᤜᤢᤰᤁᤧᤛᤢᤵ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤐᤢᤱᤗᤠᤜᤡᤶᤔᤥ ᤁᤧᤶᤛᤠᤰᤗᤥ॥

᥈᥌ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤂᤧᤵᤔᤥ ᤛᤠᤶᤒᤠ᤺ᤴᤕᤠᤱ ᤁᤧᤖᤧᤰ ᤔᤧᤴᤜᤢᤱᤅᤣ ᤌᤠᤖᤡᤰ ᤂᤧᤵᤔᤥᤀᤣ ᤁᤧᤕᤠᤰᤗᤥ॥”

ᤕᤧᤛᤢᤖᤧ ᤆᤠᤖᤠᤶᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

᥈᥍ ᤀᤠᤸᤗ. “ᤂᤡᤏᤡ᤹ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤒᤠ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ. ‘ᤂᤧᤏᤧ᤹ ᤆᤠᤖᤠᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ᤀᤥ’

᥈᥎ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ ᤀᤠᤳᤋᤡᤸᤗᤧ ᤑᤧᤴᤏᤡᤱᤘᤠ᤹ ᤀᤡᤋᤢᤖ ᤔᤧᤴᤇᤢᤔᤠ᤹ᤀᤡᤴ ᤀᤥᤔᤧᤳᤋᤢ᤹. ᤂᤧᤸᤗᤧᤃ ᤋᤃᤡᤀᤣ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤏᤢ ᤁᤢᤏᤡᤱᤘᤠ᤹ᤒᤥ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢᤍᤣ᤺ᤛᤢᤖᤥ॥

᥈᥏ ᤂᤧᤏᤧ᤹ ᤆᤢᤵᤛᤠᤱ ᤁᤧᤔᤡᤰᤁᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤗ᤺ᤳᤋᤧ᤹ᤀᤠᤱ ᤗᤠᤵᤑᤢᤛᤧ᤹ᤀᤥ॥ ᤁᤧᤖᤧᤰ ᤏᤠᤛᤡᤱᤃᤧᤴ ᤌᤰᤁᤡᤴ ᤂᤧᤔᤠᤕᤱᤛᤱᤅᤥ ᤗᤠᤵᤑᤢᤔᤠᤏᤢ᤺ᤸᤗᤧ ᤔᤡᤰᤌᤡᤰ ᤔᤧ᤺ᤴᤏᤣ ᤘᤠ᤹ᤔᤠᤀᤣ ᤏᤢᤒᤠᤖᤥ॥

᥉᥆ ᤜᤧᤰᤁᤩᤠᤱ ᤆᤢᤵᤛᤠᤱ ᤜᤢᤰᤁᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤂᤧᤴᤏᤠᤱ ᤂᤰᤋᤧ᤹ᤀᤠᤱ ᤗᤠᤵᤑᤢᤛᤧ᤹ᤀᤥ॥ ᤁᤧᤖᤧᤰ ᤏᤠᤛᤡᤱᤃᤧᤴ ᤌᤰᤁᤡᤴ ᤂᤧᤔᤠᤕᤱᤛᤱᤅᤥ ᤗᤠᤵᤑᤢᤔᤠᤏᤢ᤺ᤸᤗᤧ ᤜᤢᤰᤌᤡᤰ ᤔᤧ᤺ᤴᤏᤣ ᤘᤠ᤹ᤔᤠᤀᤣ ᤏᤢᤒᤠᤖᤥ॥”

ᤕᤧᤛᤢᤖᤧ ᤔᤣ᤺ᤳᤜᤠ᤹ ᤏᤠ᤹ᤔᤠᤛᤡ ᤔᤧ᤺ᤴ ᤑᤠ᤹ᤀᤠᤱ ᤜᤢ᤹ᤖᤢᤛᤡ᤹

(ᤔᤳᤋᤡ ᥇᥏:᥏. ᤔᤷᤁᤢ ᥇᥆:᥇᥇-᥇᥈. ᤗᤢᤁᤠ ᥇᥌:᥇᥎)

᥉᥇ “ᤕᤠᤶᤔᤥ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. ‘ᤀᤠᤳᤋᤡᤸᤗᤧ ᤔᤣᤗᤡᤱᤃᤧᤴ ᤁᤢᤔᤣ᤺ᤳᤋᤡᤴ ᤏᤠ᤹ᤖᤢ. ᤂᤧᤸᤗᤧ ᤏᤠ᤹ᤏᤧᤒᤠᤖᤥ ᤑᤠ᤹ᤀᤠᤱ ᤛᤠᤵᤗᤠ ᤛᤠᤵᤔᤠ ᤐᤡᤔᤠ ᤐᤥ᤺ᤱ॥’

᥉᥈ ᤁᤖ ᤀᤡᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤜᤠ᤺ᤳᤗᤧ ᤘᤣ᤹ᤜᤠ᤹ᤏᤢ ᤆᤠᤖᤠᤶᤔᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤔᤠ ᤔᤣᤗᤡᤱᤃᤧᤴ ᤁᤢᤔᤣ᤺ᤳᤋᤡᤴ ᤏᤠ᤹ᤖᤢ᤹ ᤂᤧᤸᤗᤧ ᤂᤧᤴ ᤁᤢᤔᤣ᤺ᤳᤋᤡᤴ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤆᤥᤃᤢ᤹ᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹ ᤂᤧᤸᤗᤧᤀᤠᤱ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥”

ᤕᤧᤛᤢᤖᤧ ᤔᤠᤱᤜᤧᤰᤛᤡᤱᤔᤠ ᤔᤧ᤺ᤴ ᤑᤠ᤹ᤀᤠᤱ ᤜᤢ᤹ᤖᤢᤛᤡ᤹

᥉᥉ “ᤕᤠᤶᤔᤥ ᤂᤡᤏᤡ᤹ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤒᤠ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹. ‘ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤔᤠᤱᤜᤧᤰᤁᤡᤴ ᤔᤧᤓᤣ᤺ᤴᤍᤧᤶᤔᤧᤴᤏᤧ᤹. ᤁᤖ ᤕᤜᤘᤣ ᤍᤠᤱᤒᤠᤴᤏᤢ ᤁᤧᤈᤥᤃᤢᤶᤒᤠ ᤔᤠᤱᤜᤧᤰᤁᤡᤴ ᤁᤧᤃᤧᤳᤋᤢᤶᤗᤀᤣ ᤐᤥᤱᤗᤥ॥’

᥉᥊ ᤁᤖ ᤀᤡᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤀᤠᤵᤑᤠᤸᤗᤧᤀᤠᤱ ᤔᤠᤱᤔᤧᤜᤧᤰᤁᤠᤛᤡᤶᤔᤧᤴᤏᤧ᤹॥ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤡᤸᤗᤧ ᤁᤢᤔᤡᤱᤅᤥᤀᤠᤱ ᤔᤧ᤺ᤴ. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱ ᤕᤢᤰᤏᤠᤖᤥ॥

᥉᥋ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤔᤡᤱᤅᤥᤀᤠᤱ ᤔᤠᤱᤔᤧᤜᤧᤰᤁᤠᤛᤡᤶᤔᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤂᤢᤏᤧ᤹ ᤁᤢᤗᤠᤱ ᤋᤥ᤹ᤓᤣ᤺ᤳᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤕᤖᤢᤛᤗᤧᤶᤔᤡᤸᤗᤧ ᤁᤢᤔᤡᤱᤅᤥᤀᤠᤱ ᤔᤠᤱᤔᤧᤜᤧᤰᤁᤠᤛᤡᤶᤔᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤐᤕᤶ ᤕᤶᤒᤠ ᤜᤠᤱᤅᤡᤸᤗᤧ ᤁᤢᤕᤧᤰᤕᤰᤗᤥ॥b

᥉᥌ ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ ᤌᤧᤃᤣ᤺ᤰᤐᤠᤸᤗᤧᤴ ᤔᤠᤱᤔᤧᤜᤧᤰᤁᤠᤛᤡᤶᤔᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤌᤧᤃᤣ᤺ᤰᤀᤡᤎᤡᤰᤁᤠᤱ ᤑᤃᤧᤗ᤹ᤒᤠ ᤀᤡᤃᤪ ᤔᤠᤰᤁᤧᤗ᤹ᤒᤠ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥

᥉᥍ ᤂᤡᤏᤡ᤹ ᤐᤠ᤺ᤴᤏᤡᤱᤃ ‘ᤀᤥ’ ᤏᤧ ᤑᤠ᤹ᤃᤪ ‘ᤀᤥ’ ᤐᤠ᤺ᤳᤋᤧᤶᤔᤧ᤹. ‘ᤔᤧ᤺ᤴ’ ᤏᤧ ᤑᤠ᤹ᤃᤪ ‘ᤔᤧ᤺ᤴ’ ᤐᤠ᤺ᤳᤋᤧᤶᤔᤧ᤹॥ ᤂᤧᤴᤏᤠᤱᤎᤥᤒᤠᤱᤃ ᤔᤠᤑᤧᤴᤛᤠᤶᤗᤠᤶ ᤁᤧᤍᤠᤒᤠᤖᤥ॥”

ᤕᤧᤛᤢᤖᤧ ᤕᤠ᤺ᤰᤗᤧ᤹ᤔᤠᤸᤗᤧ ᤁᤢᤗᤧᤰᤘᤠ ᤏᤢ᤺ᤰᤔᤠ ᤔᤧ᤺ᤴ ᤑᤠ᤹ᤀᤠᤱ ᤜᤢ᤹ᤖᤢᤛᤡ᤹

(ᤗᤢᤁᤠ ᥌:᥈᥏-᥉᥆)

᥉᥎ “ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ‘ᤔᤡᤰᤁᤡᤸᤗᤧ ᤁᤢᤗᤧᤰᤘᤠ ᤔᤡᤰ. ᤜᤧᤰᤁᤩᤠᤱ ᤜᤠᤒᤥ᤹ᤒᤠᤸᤗᤧ ᤁᤢᤗᤧᤰᤘᤠ ᤜᤠᤒᤥ᤹ᤒᤠ’ ᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹.

᥉᥏ ᤁᤖ ᤀᤡᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤔᤏᤠᤜᤠ᤹ᤖᤧ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤳᤋᤡᤸᤗᤧ ᤂᤧᤱᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹॥ ᤀᤠᤳᤋᤡᤸᤗᤧ ᤆᤢᤵᤛᤠᤱ ᤗᤧᤵᤔᤠᤱᤒᤠ ᤁᤧᤏᤧᤍᤧᤱᤒᤠᤴ ᤁᤧᤗᤧᤱ ᤁᤧᤒᤡ᤹. ᤂᤧᤴ ᤘᤣ᤹ᤛ᤻ᤔᤠᤴᤏᤠᤱ ᤋᤥ᤺ᤴᤍᤧ ᤐᤡᤖᤧ᤹॥

᥊᥆ ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤁᤧᤈᤠᤱᤔᤠ ᤋᤣ᤺ᤳᤋᤡᤴ ᤏᤠᤵᤔᤠᤖᤧ ᤗᤠᤃᤡ ᤂᤠᤛᤧᤴᤍᤧᤴᤏᤥ ᤁᤧᤍᤣ᤹. ᤂᤧᤴ ᤁᤧᤄᤠᤶᤔᤠ ᤁᤧᤗᤥᤔᤠᤜᤠ᤹ᤀᤠᤱ ᤐᤡᤖᤧᤍᤣ᤺ᤛᤧ᤹ᤀᤥ॥

᥊᥇ ᤌᤰᤛᤢᤒᤠᤸᤗᤧ ᤂᤧᤏᤧ᤹ ᤁᤧᤴᤍᤧᤴᤏᤧᤴᤇᤠᤱ ᤁᤡᤗᤥᤔᤡᤋᤖ ᤌᤡᤰ ᤌᤠᤖᤡᤰ ᤁᤢᤃᤰᤁᤡᤴ ᤁᤢ᤺ᤵᤔᤠ ᤋᤣ᤹ᤔᤠ ᤁᤧᤃᤥ᤺ᤳᤏᤧ ᤑᤠ᤹ᤃᤪ ᤂᤧᤴᤏᤢ ᤁᤡᤗᤥᤔᤡᤋᤖ ᤏᤧᤳᤇᤡ ᤌᤠᤖᤡᤰ ᤐᤣᤃᤧ᤹ᤀᤥ॥

᥊᥈ ᤁᤧᤏᤠ᤺ᤰᤐᤠᤜᤠ᤹ ᤂᤧᤏᤧ᤹ ᤐᤡᤖᤧᤛᤧ᤹. ᤀᤠᤳᤋᤡᤸᤗᤧ ᤌᤧᤳᤗᤠ ᤁᤧᤏᤠ᤺ᤰ ᤂᤧᤴ ᤐᤡᤖᤧ᤹ᤀᤥ॥”

ᤏᤡᤱᤔᤡᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ

(ᤗᤢᤁᤠ ᥌:᥈᥍-᥈᥎.᥉᥈-᥉᥌)

᥊᥉ “ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤁᤧᤒᤠᤱᤓᤣ᤹ᤛᤠᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤠᤱ ᤁᤧᤏᤡᤱᤔᤡᤜᤠ᤹ ᤆᤡ᤺ᤳᤋᤧᤛᤧ᤹ ᤗ᤹ᤖᤡᤰ ᤐᤠ᤺ᤳᤋᤢᤒᤠ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹.

᥊᥊ ᤁᤖ ᤀᤡᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤏᤡᤱᤔᤡᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤠᤱ ᤂᤡᤏᤡ᤹ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤐᤠᤜᤠ᤹ ᤋᤢᤘᤠ ᤆᤥᤃᤧᤶ ᤐᤡᤖᤧᤶᤛᤡᤶᤔᤧ᤹ᤀᤥ॥

᥊᥋ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤛᤶᤍᤠᤱ ᤏᤠᤶᤛᤧ᤺ᤰ ᤐᤠᤱᤄᤢᤀᤠᤱ ᤛᤠᤶᤕᤥᤏᤡᤒᤠᤜᤠ᤹ ᤏᤢ ᤗᤠᤕᤥᤒᤠᤜᤠ᤹ᤀᤥ ᤐᤠᤱᤃᤧᤴᤍᤡᤱ ᤘᤠᤜᤡ᤺ᤳ ᤌᤠᤔᤠ ᤐᤠᤱᤄᤢᤖᤥ॥

᥊᥌ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤐᤠᤜᤠ᤹ᤖᤰ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤌᤣ ᤜᤠᤱᤛᤧᤶᤔᤡᤴ ᤁᤧᤄᤥᤛᤢᤶᤔᤠᤱᤒᤣ᥅ ᤜᤧᤰᤋᤱᤒᤠ ᤕᤠ᤺ᤶᤒᤰᤁᤡᤱᤃ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ᤖᤧᤀᤠᤱ ᤔᤧᤈᤥᤃᤢᤖᤥ॥e

᥊᥍ ᤑᤢ᤹ᤏᤢᤛᤠ᤹ᤜᤠ᤹ᤏᤢᤖᤰ ᤂᤡᤏᤡ᤹ ᤛᤣᤘᤠ ᤁᤧᤔ᤺ᤀᤡᤏᤧ ᤑᤠ᤹ᤃᤪ ᤘᤣ᤹ᤜᤠ᤹ᤏᤢ᤺ᤸᤗᤧ ᤌᤣ ᤕᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱᤒᤣ᥅ ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ᤖᤧᤀᤠᤱ ᤔᤧᤈᤥᤃᤢᤖᤥ॥

᥊᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ ᤐᤠ᤺ᤴᤏᤥ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤜᤧᤰᤋᤱᤒᤠ ᤐᤥᤱᤔᤠᤀᤣ ᤐᤥᤱᤗᤥ॥”

a 

᥋:᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤕᤠᤶᤛᤠᤶᤔᤥ ᤕᤠᤱᤃᤧᤛᤠ᤹ᤒᤠᤜᤠ᤹” ᤐᤥ᤺ᤱ॥

b 

᥋:᥉᥋ ᤕᤜᤢᤍᤡ ᤛᤠᤰᤌᤡᤶᤔᤥ ᤀᤰᤂᤣᤗ᤹ᤖᤡᤰ ᤔᤠᤱᤔᤧᤜᤧᤰᤛᤡᤱ- “ᤁᤴ ᤐᤠ᤺ᤴᤏᤡᤴ ᤔᤧᤈᤥᤃᤢᤱᤅᤡᤴᤏᤧ ᤑᤠ᤹ᤃᤪ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤧᤰ ᤐᤣ᤺ᤰᤏᤡᤖᤥ॥”

e 

᥋:᥊᥌ ᤂᤧᤴ ᤕᤧᤶᤔᤥ ᤕᤜᤢᤍᤡᤜᤠ᤹ᤖᤧ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤖᤥᤔᤡ ᤜᤠᤱᤈᤢᤶᤔᤡᤸᤗᤧ ᤗᤠᤃᤡ ᤕᤠ᤺ᤶᤒᤰ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤛᤠ᤹ᤖᤡᤰ ᤔᤧᤈᤡ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ ᤘᤣ᤹ᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤗᤠᤕᤥ ᤁᤧᤈᤥ᤺ᤰᤐᤠᤛᤡ ᤗ᤹ᤖᤡᤰ ᤔᤧᤀᤡ᤺ᤳᤋᤢᤛᤡ॥

ᤕᤧᤛᤢᤖᤧ ᤆᤠᤃᤧᤏᤠ᤺ᤰᤐᤠᤜᤠ᤹ ᤛᤫᤠ᤺ᤳᤋᤠᤱ ᤐᤡᤔᤠᤛᤡ ᤑᤠ᤹ᤀᤠᤱ ᤜᤢ᤹ᤖᤢᤛᤡ᤹

᥌

ᤕᤧᤛᤢᤖᤧ ᤕᤠᤶᤔᤥ ᤔᤧᤳᤋᤢᤛᤡ. “ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ. ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤜᤠ᤹ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤂᤡᤏᤡ᤹ ᤏᤠᤖᤠ ᤔᤧᤓᤥᤛᤢᤖ ᤑᤠ᤹ᤀᤠᤱ ᤔᤏᤠ ᤋᤃᤡ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥ ᤜᤧᤰᤁᤣ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤌᤣᤀᤠᤱ ᤁᤧᤱᤄᤥᤛᤢᤶᤔᤡᤴᤗᤥ॥

᥈ ᤜᤧᤰᤁᤣᤗ᤹ᤖᤡᤰ ᤔᤧᤱᤃᤵᤔᤏᤠᤒᤠᤜᤠ᤹ ᤁᤢᤈᤠ ᤁᤧᤒᤡᤖᤢᤛᤡᤸᤗᤧ ᤘᤣ᤹ᤜᤠ᤹ᤖᤧ ᤔᤧᤄᤧᤵᤛᤢᤖ ᤔᤧᤏᤡᤛᤢᤖ ᤑᤠ᤹ᤀᤠᤱ ᤔᤢᤰᤗᤠ ᤔᤧᤔᤢᤰᤂᤧᤴᤏᤧ᤹ᤀᤥ॥ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤢ ᤗᤠᤶᤗᤠᤶᤔᤥ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤠᤖᤠ ᤔᤧᤓᤥᤛᤢᤖ ᤑᤠ᤹ᤀᤠᤱ ᤜᤧᤰᤁᤣ ᤔᤧᤈᤥᤃᤢ᤹॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤛᤧᤶᤔᤡᤱᤃ ᤋᤃᤡᤛᤠ ᤔᤧᤄᤥᤛᤢ ᤔᤧᤛᤢᤖᤢᤀᤠᤱ ᤔᤧᤘᤠ᤹॥

᥉ ᤁᤖ ᤂᤧᤏᤧ᤹ ᤔᤧᤱᤃᤵᤔᤏᤠᤒᤠᤜᤠ᤹ ᤁᤧᤒᤡᤖᤢᤛᤡᤸᤗᤧ ᤘᤣ᤹ᤜᤠ᤹ᤖᤧ ᤔᤧᤴᤏᤡᤀᤣ ᤐᤡᤖᤧᤛᤧ᤹ᤀᤥ॥a

᥊ ᤜᤧᤰᤁᤣᤗ᤹ᤖᤡᤰ ᤁᤧᤒᤡᤖᤢᤛᤡᤒᤠ ᤐᤠ᤺ᤴᤏᤡᤴ ᤛᤫᤠ᤺ᤳᤋᤠᤱ ᤐᤥ᤺ᤱᤗᤖᤥ॥ ᤜᤧᤰᤁᤩᤠᤱᤗᤰ ᤛᤫᤠ᤺ᤳᤋᤠᤱ ᤁᤧᤈᤥᤃᤢᤒᤠ ᤐᤠ᤺ᤴ ᤁᤧᤏᤡᤒᤠ ᤐᤠᤏᤢᤍᤡᤱ ᤁᤧᤶᤒᤠᤖᤧ ᤜᤠᤱᤛᤧᤶ ᤁᤧᤒᤡᤖᤥ॥”

ᤕᤧᤛᤢᤖᤧ ᤋᤢᤘᤠ ᤆᤥ᤺ᤰᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤗᤢᤁᤠ ᥇᥇:᥈-᥊)

᥋ “ᤜᤧᤰᤁᤩᤠᤱ ᤂᤡᤏᤡ᤹ ᤋᤢᤘᤠ ᤁᤧᤈᤥᤃᤢᤶᤔᤡᤸᤗᤧ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ ᤁᤢᤀᤡᤛᤡ᤺ᤰ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥ ᤂᤧᤱᤜᤠ᤹ᤖᤧᤃ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤢ ᤗᤠᤶᤗᤠᤶᤔᤥ ᤕᤧᤵᤔᤠᤀᤠᤱ ᤋᤢᤘᤠ ᤆᤥ᤺ᤰᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤸᤗᤧᤴ ᤜᤠᤱᤛᤧᤶᤔᤡᤴ ᤋᤃᤡᤀᤣ ᤔᤧᤄᤥᤛᤢ ᤔᤧᤛᤢᤖᤢᤀᤠᤱ ᤔᤧᤘᤠ᤹ᤖᤥ॥

᥌ ᤁᤖ ᤂᤧᤏᤧ᤹ ᤋᤢᤘᤠ ᤁᤧᤈᤥᤃᤢᤸᤗᤧ ᤁᤧᤜᤡᤶᤗᤰᤛᤡᤱ ᤛᤡᤃᤠᤱ ᤗᤠᤛᤧ᤹ᤀᤠᤱ ᤗᤠᤶᤎᤣ᤺ᤵᤐᤠᤴ ᤛᤢᤒᤧ᤹. ᤜᤧᤰᤁᤩᤠᤱ ᤏᤡᤔᤧᤴᤍᤧᤵᤔᤏᤠᤒᤠ ᤐᤠᤏᤢᤍᤡᤱ ᤁᤧᤶᤒᤠᤏᤢ ᤀᤣ᤺ᤰ ᤋᤢᤘᤠ ᤆᤥᤃᤧ᤹ᤀᤥ॥ ᤜᤧᤰᤁᤩᤠᤱ ᤛᤫᤠ᤺ᤳᤋᤠᤱ ᤆᤥ᤺ᤰᤔᤏᤠᤒᤠ ᤕᤠ᤺ᤶᤒᤰ ᤁᤧᤏᤡᤒᤠ ᤐᤠᤏᤢᤍᤡᤱ ᤁᤧᤶᤒᤠᤖᤧ ᤜᤠᤱᤛᤧᤶ ᤁᤧᤒᤡᤖᤥ॥

᥍ “ᤜᤧᤰᤁᤩᤠᤱ ᤋᤢᤘᤠ ᤁᤧᤈᤥᤃᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ ᤜᤧᤰᤁᤣ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤔᤢᤏᤢᤏᤢ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤕᤖᤡᤰ ᤔᤧᤒᤠ᤺ᤳᤋᤡᤸᤗᤧᤖᤰ ᤔᤠᤱᤅᤡᤸᤗᤧ ᤂᤢᤏᤡ᤹ ᤋᤢᤘᤠ᤺ᤴ ᤂᤧᤵᤛᤢ᤹ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ᤹ᤖᤥ॥

᥎ ᤁᤖ ᤂᤡᤏᤡ᤹ ᤂᤧᤱᤜᤠ᤹ ᤜᤧᤰᤁᤣ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤏᤠ᤺ᤰᤔᤠᤏᤢ᤺ᤸᤗᤧ ᤋᤃᤡᤀᤣ ᤛᤠᤱᤃᤪᤠᤶᤒᤠ ᤐᤠᤏᤢᤍᤡᤱ ᤂᤡᤏᤡ᤹ ᤐᤠ᤺ᤸᤗᤧ ᤁᤧᤱᤃᤳᤋᤢᤶᤔᤡᤴᤒᤠᤴ ᤏᤡᤛᤢ᤹ᤖᤥ॥

᥏ “ᤂᤧᤸᤗᤧ ᤆᤥᤃᤢᤸᤗᤧ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤧᤶᤔᤧ᤹ᤀᤥ-

“‘ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠᤀᤣ.

ᤔᤏᤠᤜᤠ᤹ᤖᤧ ᤁᤧᤔᤡᤱᤅᤡᤴ ᤛᤣᤛᤣ ᤔᤧᤀᤡ᤺ᤳᤋᤢᤖ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤖᤥ॥

᥇᥆ ᤁᤧᤜᤠᤱᤈᤢᤶᤔᤡᤴ ᤋᤠᤖᤖᤥ.

ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤜᤧᤰᤁᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤀᤠᤱ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰᤁᤣ ᤔᤧᤈᤥᤃᤢᤖᤖᤥ॥

᥇᥇ ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰᤐᤠ ᤁᤢᤈᤠ᤺ᤴ ᤀᤠᤒᤡᤖᤧ᤹ᤀᤥ॥

᥇᥈ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤗᤧᤵᤔᤡ ᤐᤡᤖᤢᤶᤛᤡᤶᤒᤧᤒᤠ ᤜᤧᤰᤁᤣᤀᤣ

ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤗᤠᤕᤥᤴ ᤗᤧᤵᤔᤡ ᤀᤠᤒᤡᤖᤧ᤹ᤀᤥ॥

᥇᥉ ᤜᤱᤛᤠ᤹ᤔᤥ ᤀᤠᤴᤎᤠᤛᤧᤴᤏᤧ᤹ᤀᤥ.

ᤁᤖ ᤔᤠᤑᤧᤴᤛᤠᤶᤗᤠᤶ ᤀᤠᤛᤧ᤺ᤵᤋᤧ᤹ᤀᤥ॥

((ᤌᤣᤀᤠᤱᤓᤧᤸᤗᤧ ᤜᤠᤱᤈᤢᤶ. ᤔᤢᤰᤛᤠᤶ ᤏᤢ ᤔᤡᤔᤡᤍᤡᤱᤅᤡᤴ ᤛᤍᤠᤍᤡᤱ ᤂᤧᤏᤧ᤹ᤀᤡᤴᤏᤣᤖᤥ॥))’

᥇᥊ “ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤗᤧᤵᤔᤡ ᤁᤧᤒᤡᤖᤢᤶᤛᤡᤶᤏᤧ ᤑᤠ᤹ᤃᤪ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤗᤧᤵᤔᤡ ᤁᤧᤒᤡᤖᤡ᤹ᤖᤥ॥

᥇᥋ ᤁᤖ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤗᤧᤵᤔᤡ ᤁᤧᤶᤒᤡᤖᤢᤶᤛᤡᤶᤔᤡᤴᤏᤧ ᤑᤠ᤹ᤃᤪ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤶᤒᤡᤖᤡᤴᤗᤥ॥”

ᤕᤧᤛᤢᤖᤧ ᤆᤠᤏᤧᤳᤋᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

᥇᥌ “ᤜᤧᤰᤁᤩᤠᤱ ᤂᤡᤏᤡ᤹ ᤆᤠ᤺ᤏᤧᤳ ᤁᤧᤕᤢᤱᤅᤡᤸᤗᤧb ᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤏᤠ ᤔᤧᤔᤠᤰᤋᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤆᤠᤏᤧᤳ ᤔᤧᤕᤢᤱᤅᤡᤸᤗᤧ ᤘᤣ᤹ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖ ᤑᤠ᤹ᤀᤠᤱ ᤂᤢᤏᤡ᤹ ᤏᤠᤖᤠᤴ ᤔᤧᤃᤡ᤺ᤴᤍᤢᤖ ᤔᤧᤕᤢᤱᤗᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤧᤱᤜᤠ᤹ᤖᤧᤃ ᤂᤢᤏᤡ᤹ ᤜᤠᤱᤛᤧᤶᤔᤡᤴ ᤁᤧᤖᤧᤰ ᤔᤧᤄᤥᤛᤢ ᤔᤧᤛᤢᤖᤢᤀᤠᤱ ᤔᤧᤘᤠ᤹ᤖᤥ॥

᥇᥍ ᤁᤖ ᤂᤧᤏᤧ᤹ ᤆᤠᤏᤧᤳ ᤁᤧᤕᤢᤱᤅᤡᤸᤗᤧ ᤂᤧᤏᤧ᤹ ᤁᤧᤎᤧᤃᤣ᤺ᤰᤐᤥ ᤏᤡ᤺ᤱᤃᤣ᤹ ᤜᤢ᤺ᤳᤋᤧ᤹ᤀᤠᤱ ᤁᤧᤏᤠᤖᤠᤴ ᤘᤠᤜᤵᤋᤧ᤹ᤀᤥ॥

᥇᥎ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤆᤠᤏᤧᤳ ᤁᤧᤕᤢᤱᤒᤠᤴ ᤘᤣ᤹ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤱᤄᤥᤛᤢᤴᤗᤖᤥ. ᤁᤖ ᤏᤡᤔᤧᤴᤍᤧᤵᤔᤏᤠᤒᤠ ᤐᤠᤏᤢᤍᤡᤱ ᤁᤧᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤖᤰ ᤏᤡᤛᤢᤖᤖᤥ॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤛᤫᤠ᤺ᤳᤋᤠᤱ ᤆᤥ᤺ᤰᤔᤏᤠᤒᤠ ᤁᤧᤏᤡᤒᤠ ᤐᤠᤏᤢᤍᤡᤱ ᤁᤧᤶᤒᤠᤖᤧ ᤜᤠᤱᤛᤧᤶ ᤁᤧᤒᤡ᤹ᤖᤥ॥”

ᤕᤧᤛᤢᤖᤧ ᤕᤠᤱᤛᤠᤁᤢᤴᤎᤣᤖᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤗᤢᤁᤠ ᥇᥈:᥉᥉-᥉᥊)

᥇᥏ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤠᤱᤛᤠᤁᤢᤴᤎᤣ ᤔᤧᤗᤢᤵᤛᤧᤴᤏᤧ᤹ᤀᤥ॥ ᤂᤧᤵᤔᤥᤃ ᤌᤰᤐᤠᤜᤠ᤹ᤖᤧ ᤔᤧᤈ᤹᤺. ᤜᤡᤱᤎᤥ᤺ᤰᤁᤡᤸᤗᤧ ᤕ᤺ᤴᤍᤢ᤹. ᤜᤧᤰᤁᤩᤠᤱ ᤂᤢ᤺ᤴᤍᤪᤡᤰᤐᤠᤜᤠ᤹ᤖᤧ ᤔᤧᤄᤢ᤺ᤳᤋᤢ᤹ᤖᤥ॥

᥈᥆ ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤠᤱᤛᤠᤁᤢᤴᤎᤣ ᤗᤢᤵᤛᤧᤶᤔᤧ᤹ᤀᤥ॥ ᤂᤧᤵᤔᤥᤃ ᤌᤰᤐᤠᤜᤠ᤹ᤖᤧ ᤔᤧᤴᤈᤏᤧᤴ. ᤜᤡᤱᤎᤥ᤺ᤰᤁᤡᤸᤗᤧᤀᤠᤱ ᤔᤧᤕ᤺ᤳᤇᤢᤴ. ᤜᤧᤰᤁᤩᤠᤱ ᤂᤢ᤺ᤴᤍᤪᤡᤰᤐᤠᤜᤠ᤹ᤖᤧᤀᤠᤱ ᤔᤧᤴᤄᤢ᤺ᤳᤋᤢᤴᤗᤥ॥

᥈᥇ ᤌᤣᤀᤠᤱᤓᤧᤸᤗᤧ ᤀᤠᤳᤋᤥ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤘᤠ᤹. ᤂᤧᤵᤔᤥᤀᤣ ᤂᤡᤏᤡ᤹ ᤏᤡᤱᤘᤠ᤹ᤀᤡᤴᤏᤠᤱ ᤐᤣ᤺ᤰᤗᤥ॥

᥈᥈ “ᤔᤡᤰᤁᤡᤱᤃ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤛᤣᤔᤡᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤁᤧᤔᤡᤰᤁᤡᤴ ᤏᤢ᤹ᤏᤧ ᤑᤠ᤹ᤃᤪ. ᤁᤧᤖᤧᤰ ᤏᤠᤛᤡᤱᤃᤧᤴ ᤁᤧᤎᤰᤁᤡᤴ ᤀᤥ᤺ᤳᤗᤥ॥

᥈᥉ ᤁᤖ ᤂᤧᤏᤧ᤹ ᤁᤧᤔᤡᤰᤁᤡᤴ ᤑᤧᤴᤏᤧ ᤑᤠ᤹ᤃᤪ ᤁᤧᤖᤧᤰ ᤏᤠᤛᤡᤱᤃᤧᤴ ᤁᤧᤎᤰᤁᤡᤴ ᤂᤠᤍᤠᤶᤔᤥ ᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ᤀᤥᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴᤏᤣ ᤂᤠᤍᤠᤶᤏᤧ ᤑᤠ᤹ᤃᤪ ᤂᤧᤴ ᤂᤠᤍᤠᤶᤔᤠᤴ ᤀᤠᤰᤂᤧᤴ ᤛᤠ᤹ᤖᤡᤰ ᤐᤥ᤺ᤱᤒᤡᤗᤠ॥

᥈᥊ ᤀᤠᤳᤋᤡᤸᤗᤧᤀᤠᤱ ᤏᤧᤵᤑᤢ ᤍᤠᤱᤒᤠᤜᤠ᤹ ᤛᤣᤘᤠ ᤆᤥ᤺ᤰᤔᤠᤛᤡ ᤔᤧᤛᤢᤰᤋᤢᤴᤛᤡᤴᤗᤥ॥ ᤂᤧᤸᤗᤧ ᤌᤡᤰᤁᤡᤴ ᤏᤢᤖᤡᤰ ᤔᤧᤳᤋᤢ᤹ᤀᤠᤱ ᤘᤣ᤹ᤛ᤻ᤔᤠᤴ ᤆᤡ᤺ᤳᤋᤢ᤹ᤖᤥ. ᤔᤧ᤺ᤱᤃᤪ ᤌᤡᤰᤁᤡᤴ ᤀᤡᤱᤎᤠ᤺ᤱ ᤐᤡᤖᤢᤀᤠᤱ ᤘᤣ᤹ᤛ᤻ᤔᤠᤴ ᤀᤡᤱᤎᤠ᤺ᤱ ᤔᤧᤒᤡᤖᤢᤴᤗᤥ॥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤕᤠᤱᤛᤠᤁᤢᤴᤎᤣ᤺ᤴ ᤛᤥᤛᤥᤖᤡᤰ ᤛᤣᤘᤠ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤴᤗᤥ॥”

ᤏᤡᤱᤘᤠ᤹ ᤀᤡ᤺ᤳᤇᤡᤱᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ

(ᤗᤢᤁᤠ ᥇᥈:᥈᥈-᥉᥇)

᥈᥋ “ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤁᤴ ᤏᤧᤳᤋᤡᤃᤧᤴ ᤜᤡᤱᤔᤴᤏᤥ ᤌᤣ᤺ᤴ ᤆᤠᤔᤠ ᤌᤢᤱᤔᤠ ᤒᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ. ᤜᤧᤰᤁᤣᤗ᤹ᤖᤡᤰᤁᤣ ᤁᤴ ᤏᤠᤛᤡᤱᤃᤧᤴ ᤌᤰᤁᤥᤀᤠᤱ ᤌᤣ᤺ᤴ ᤆᤠᤱᤔᤠ ᤘᤠ᤺ᤵᤔᤠᤒᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤴ ᤆᤠᤔᤠ ᤌᤢᤱᤔᤠᤏᤢ᤺ᤸᤗᤧ ᤜᤧᤰᤁᤩᤠᤱ ᤏᤠᤛᤡᤱᤃᤧᤴ ᤌᤰᤁᤡᤴ ᤆᤠᤱᤔᤠ ᤘᤠ᤺ᤵᤔᤠᤏᤢ᤺ᤸᤗᤧ ᤏᤢᤒᤠ ᤔᤧᤈᤥ᤺ᤰᤏᤧᤴᤒᤡ᥅

᥈᥌ ᤐᤢᤛᤠᤜᤠ᤹ ᤀᤥᤔᤧᤳᤋᤧᤶᤛᤡᤶᤔᤧ᤹. ᤂᤧᤱᤜᤠ᤹ᤖᤧ ᤆᤠ ᤔᤧᤴᤍᤣᤛᤢᤴ ᤔᤧᤴᤇᤢᤵᤛᤢᤴ ᤜᤧᤰᤁᤩᤠᤱ ᤕᤠᤱᤔᤧᤱᤄᤥ᤺ᤳᤋᤢᤴᤇᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤂᤡᤏᤡ᤹ ᤐᤠ᤺ᤸᤗᤧ ᤂᤧᤱᤜᤠ᤹ ᤆᤠᤔᤠ ᤐᤡᤖᤢᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤂᤧᤱᤜᤠ᤹ᤏᤢ᤺ᤸᤗᤧᤀᤠᤱ ᤀᤡᤔᤧᤸᤗᤢᤱᤒᤠ ᤁᤧᤴᤈᤥᤃᤡᤶᤒᤡ᥅

᥈᥍ ᤏᤡᤱᤛᤠᤶᤔᤥ ᤁᤧᤎᤩᤧ᤹ᤀᤡᤀᤠᤱ ᤂᤡᤏᤡ᤹ ᤜᤡᤱᤔᤴᤏᤥ ᤁᤢᤔᤢᤰᤌᤡᤰ ᤑᤥᤔᤠ ᤁᤧᤴᤇᤢᤰᤋᤢᤶᤔᤡᤴ॥

᥈᥎ “ᤜᤧᤰᤁᤣ᤺ᤸᤗᤧ ᤌᤧᤔᤠ᤺ᤴ ᤆᤠᤱᤔᤠ ᤘᤠ᤺ᤵᤔᤠᤒᤣ ᤑᤠ᤹ᤀᤠᤱ ᤌᤣᤀᤠᤱ ᤏᤡᤱᤛᤠᤶᤔᤥ ᤁᤧᤎᤩᤧ᤹ᤀᤡᤒᤠᤒᤣ᥅ ᤋᤠᤶᤓᤢᤱᤔᤥ ᤁᤧᤗᤡᤱᤒᤠ ᤑᤢᤱᤅᤡᤴ ᤀᤥᤔᤧᤳᤋᤧᤶᤔᤧ᤹. ᤂᤧᤱᤜᤠ᤹ ᤕᤠ᤺ᤶᤒᤰ ᤔᤧᤴᤈᤥ᤺ᤰᤏᤧᤴ ᤂᤡᤀᤠᤱ ᤔᤧᤴᤗ᤺ᤴᤏᤧᤴ॥

᥈᥏ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. ᤛᤥᤗᤥᤔᤏ ᤜᤠᤱᤅᤡᤴ ᤔᤡᤱᤛᤥᤎᤠ᤺ᤱᤛᤥᤀᤥ ᤔᤢᤰᤋᤧᤀᤠᤱ ᤘᤕᤧᤛᤠᤱ ᤂᤧᤴ ᤕᤠᤖᤡᤰᤁᤠᤱ ᤏᤢᤒᤠ ᤋᤣ᤺ᤳ ᤔᤧᤈᤠᤰᤛᤡᤱᤅᤡᤴᤗᤥ॥

᥉᥆ ᤏᤛᤠ᤺ᤴ ᤁᤧᤛᤢ᤺ᤶᤒᤠᤛᤣ. ᤀᤠᤀᤡᤴ ᤁᤧᤗᤡᤱᤒᤠᤀᤠᤱ ᤋᤠ᤺ᤴᤍᤡᤰ ᤔᤡᤀᤥ ᤗᤠᤵᤑᤢᤔᤠ ᤁᤧᤒᤥ᤺ᤱᤒᤠ ᤕᤠ᤺ᤴ ᤑᤢᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤕᤠᤖᤡᤰ ᤏᤢᤒᤠ ᤆᤥᤃᤢᤛᤡᤸᤗᤧ ᤂᤧᤴᤏᤢ᤺ᤸᤗᤧ ᤏᤢ᤺ᤖᤡᤰᤁᤠᤱ ᤋᤣ᤺ᤳ ᤂᤡᤏᤡ᤹ ᤁᤧᤴᤈᤠ᤺ᤰᤋᤡᤶᤒᤡ᥅

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤌᤣ᤺ᤴ ᤆᤠᤔᤠ ᤌᤢᤱᤔᤠ ᤒᤣ. ᤌᤣ᤺ᤴ ᤆᤠᤱᤔᤠ ᤘᤠ᤺ᤵᤔᤠᤒᤣ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥

᥉᥈ ᤌᤣᤀᤠᤱᤓᤧᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤒᤠ ᤂᤧᤴ ᤐᤠ᤺ᤴᤜᤠ᤹ᤀᤥ ᤐᤳᤗᤥ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤠᤜᤠᤒᤠ ᤁᤧᤈᤥᤃᤡ᤹ ᤑᤠ᤹ᤀᤠᤱ ᤏᤡᤛᤢᤖᤥ॥

᥉᥉ ᤁᤖ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤈᤢᤶ ᤏᤢ ᤁᤢᤛᤠᤶᤕᤥᤏᤡᤔᤠᤴ ᤁᤥ᤺ᤳᤋᤧᤶᤔᤧ᤹ ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤁᤧᤒᤡᤖᤡ᤹ᤖᤥ॥

᥉᥊ ᤂᤧᤸᤗᤧ ᤆᤥᤃᤢᤸᤗᤧ ᤋᤠ᤺ᤴᤍᤡᤰ ᤌᤣ ᤐᤥ᤺ᤱ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰᤐᤠ ᤋᤢᤰᤂᤣ᤺ᤴ ᤋᤠ᤺ᤴᤍᤡᤰᤁᤣ ᤐᤥ᤺ᤱ. ᤜᤧᤰᤁᤩᤠᤱ ᤀᤠᤀᤡᤴᤒᤠ ᤋᤢᤰᤂᤣ᤺ᤴ ᤀᤠᤀᤡᤴᤇᤠ ᤕᤖᤡᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

a 

᥌:᥉ ᤃᤪᤡᤰ ᤐᤠ᤺ᤴᤍᤠᤱᤅᤥ “ᤁᤧᤈᤢᤵᤛᤠᤱ ᤜᤢᤰᤁᤡᤸᤗᤧ ᤁᤧᤒᤡᤖᤢᤛᤡᤒᤠᤴ ᤁᤧᤓᤧᤴᤇᤠᤱ ᤜᤢᤰᤁᤡᤸᤗᤧ ᤏᤡᤱᤘᤠ᤹ ᤔᤧᤄᤥᤛᤢᤴᤗ” ᤐᤥ᤺ᤱ॥

b 

᥌:᥇᥌ ᤕᤜᤢᤍᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤐᤡᤛᤧ ᤆᤠᤏᤧᤳ ᤔᤧᤕᤢᤅᤧᤖᤥ॥

ᤘᤣ᤹ᤜᤠ᤹ ᤐᤠ᤺ᤴᤎᤡᤰᤔᤠᤛᤡ ᤔᤧ᤺ᤴ

(ᤗᤢᤁᤠ ᥌:᥉᥍-᥉᥎.᥊᥇-᥊᥈)

᥍

ᤕᤧᤛᤢᤖᤧ ᤕᤠᤶᤔᤥ ᤐᤠ᤺ᤳᤋᤢ. “ᤔᤏᤠᤜᤠ᤹ ᤐᤠ᤺ᤴ ᤔᤧᤎᤡᤰᤋᤧᤶᤛᤡᤶᤔᤧᤴᤏᤧ᤹. ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤠᤱ ᤐᤠ᤺ᤴ ᤁᤧᤴᤎᤡᤰᤋᤡᤴᤗᤥ॥

᥈ ᤘᤣ᤹ᤜᤠ᤹ ᤐᤠ᤺ᤴ ᤁᤧᤎᤡᤰᤋᤢᤶᤛᤡᤶᤒᤠ ᤜᤧᤰᤁᤣᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤠᤱ ᤐᤠ᤺ᤴ ᤁᤧᤎᤡᤰᤋᤡ᤹ᤖᤥ॥ ᤀᤠᤰᤂᤣᤗ᤹ᤖᤡᤰ ᤘᤣ᤹ᤜᤠ᤹ ᤁᤧᤔᤧᤳᤋᤢᤶᤛᤡᤶ. ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤠᤱ ᤁᤧᤔᤧᤳᤋᤡ᤹ᤖᤥ॥

᥉ “ᤀᤠᤒᤠᤅᤣ ᤔᤡᤰᤁᤥ ᤛᤡᤱᤄᤱ ᤔᤧᤴᤏᤡ᤺ᤔᤏᤠᤒᤠᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤧᤴᤛᤠ᤹ᤖᤧ ᤁᤢᤔᤡᤰᤁᤥᤒᤠ ᤛᤠᤵᤛᤣ᤺ᤰᤁᤡᤴ ᤁᤧᤏᤡᤛᤢᤒᤣ᥅

᥊ ᤀᤠᤒᤠᤅᤣ ᤔᤡᤰᤁᤥ ᤛᤡᤱᤄᤱ ᤔᤧᤴᤏᤡ᤺ᤔᤏᤠᤒᤠᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤧᤴᤛᤠ᤹ᤀᤡᤴ ᤁᤧᤔᤡᤰᤁᤥᤒᤠ ᤛᤠᤵᤛᤣ᤺ᤰᤁᤡᤴ ᤗ᤺ᤳᤋᤢᤱ ᤐᤡᤏᤧ ᤑᤠ᤹ᤀᤠᤱ ᤔᤧᤵᤔᤠ ᤁᤧᤛᤢᤰᤋᤢᤒᤣ᥅

᥋ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤀᤣ. ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤀᤠᤒᤠᤅᤣ ᤁᤧᤔᤡᤰᤁᤥᤒᤠ ᤛᤡᤱᤄᤱᤅᤡᤴ ᤗ᤺ᤳᤋᤧᤍᤣᤛᤧ᤹ᤀᤥ. ᤜᤧᤰᤁᤩᤠᤱᤗᤰ ᤁᤧᤴᤛᤠ᤹ᤖᤧ ᤁᤢᤔᤡᤰᤁᤥᤒᤠ ᤛᤠᤵᤛᤣ᤺ᤰᤁᤡᤴ ᤏᤢᤖᤡᤰ ᤁᤧᤏᤡᤛᤢᤀᤠᤱ ᤗ᤺ᤵᤔᤠ ᤁᤧᤛᤢᤰᤋᤢ᤹ᤖᤥ॥

᥌ “ᤛᤣᤛᤣ ᤆᤡᤃ᤺ᤰᤘᤠ᤺ᤴ ᤂᤩᤠᤒᤠᤜᤠ᤹a ᤔᤧᤒᤡᤖᤧᤶᤛᤡᤶᤔᤡᤴᤏᤧ᤹. ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ ᤜᤡᤸᤗᤡᤰ ᤔᤧᤜᤡᤛᤡᤱ ᤜᤧᤰᤁᤩᤠᤱ ᤁᤧᤶᤓᤳᤋᤡ᤹ᤀᤠᤱ ᤁᤧᤶᤜᤠ᤹ᤖᤡᤖᤥ॥ ᤜᤧᤰᤁᤩᤠᤱ ᤑᤠᤰᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤋᤧᤰᤛᤣ᤺ᤰᤁᤡᤴ ᤔᤧᤛᤧᤛᤧᤶᤔᤡᤴᤏᤧ᤹ᤀᤥ. ᤂᤧᤱᤜᤠ᤹ᤖᤧ ᤔᤧᤍᤥ᤹ᤖᤢ ᤔᤧᤗᤠ᤺ᤰᤋᤢ᤹ᤖᤥ॥”

ᤕᤧᤛᤢᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤘᤠᤀᤥ ᤏᤠ᤺ᤰᤔᤠ ᤜᤢ᤹ᤖᤢᤛᤡ᤹

(ᤗᤢᤁᤠ ᥇᥇:᥏-᥇᥉)

᥍ “ᤏᤠ᤺ᤰᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤶᤒᤡᤖᤡ᤹॥ ᤁᤥ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤄᤥᤛᤢᤶ॥ ᤗᤠᤶᤎᤣ᤺ᤵᤐᤥ ᤐᤣᤃᤧᤶᤔᤧ᤹ᤀᤠᤱ ᤂᤰᤂᤰ ᤔᤧᤳᤋᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤃᤡ ᤜᤴᤗᤥ॥

᥎ ᤌᤣᤀᤠᤱᤓᤧᤸᤗᤧ ᤁᤧᤏᤠ᤺ᤰᤐᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡ᤹. ᤁᤧᤃᤥ᤺ᤵᤐᤠᤜᤠ᤹ᤖᤧ ᤔᤧᤄᤥᤛᤢ᤹. ᤜᤧᤰᤁᤩᤠᤱ ᤗᤠᤶᤎᤣ᤺ᤵᤐᤥ ᤁᤧᤒᤣ᤺ᤰᤐᤠᤀᤠᤱ ᤂᤰᤂᤰ ᤁᤧᤔᤧᤵᤐᤠᤜᤠ᤹ ᤂᤢᤏᤧ᤹ ᤗᤠᤶᤎᤣ᤺ᤵᤐᤧᤴ ᤜᤴᤍᤢ ᤐᤡᤖᤢᤛᤡ᤹ᤖᤥ॥

᥏ ᤀᤠᤳᤋᤡᤸᤗᤧ ᤁᤢᤛ᤻ᤛᤠᤴ ᤁᤢᤈᤠ ᤏᤠ᤺ᤰᤁᤡᤸᤗᤧ ᤗᤢᤱᤅᤡᤴ ᤐᤡᤖᤢᤒᤣ᥅

᥇᥆ ᤀᤡᤃᤪ ᤅᤠᤛᤠ᤺ᤴ ᤏᤠ᤺ᤰᤋᤢᤸᤗᤧ ᤀᤛᤣ᤺ᤰᤐᤧᤴ ᤐᤡᤖᤢᤒᤣ᥅

᥇᥇ ᤂᤡᤏᤡ᤹ ᤏᤡᤱᤘᤠ᤹ ᤁᤧᤓᤧ᤹ᤒᤠ ᤁᤧᤈᤥᤃᤡᤛᤠᤱ ᤂᤡᤏᤡ᤹ ᤛᤠᤜᤠ᤹ᤖᤧ ᤔᤧᤏᤠ᤺ᤰᤋᤢᤸᤗᤧ ᤏᤢᤒᤠ ᤐᤠ᤺ᤴᤜᤠ᤹ ᤐᤡᤔᤠ ᤁᤧᤗᤧᤛ᤻ᤛᤢᤶᤏᤧ ᤑᤠ᤹ᤃᤪ. ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤡᤏᤡ᤹ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧ ᤂᤢᤏᤧ᤹ ᤁᤧᤏᤠ᤺ᤰᤐᤠᤜᤠ᤹ ᤏᤢᤒᤠ ᤐᤠ᤺ᤴᤜᤠ᤹ ᤐᤡᤖᤢᤛᤡ᤹ᤖᤥ॥”

ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤌᤡᤶ

(ᤗᤢᤁᤠ ᥌:᥉᥇)

᥇᥈ “ᤁᤧᤖᤧᤰ ᤐᤠ᤺ᤴᤏᤥ ᤔᤏᤠᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ ᤁᤧᤶᤔᤧᤳᤋᤡ ᤁᤧᤶᤀᤡ᤺ᤳᤋᤡᤒᤠ ᤏᤡᤱᤘᤠ᤹ ᤁᤧᤈᤥᤃᤢᤶ. ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤠᤱ ᤂᤧᤱᤜᤠ᤹ ᤀᤡ᤺ᤳᤋᤧᤶᤛᤡᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤴ ᤌᤡᤶᤔᤥ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤳᤗᤥ॥”

ᤆᤡᤓᤡ᤺ᤵᤑᤡ᤺ᤵᤐᤠ ᤗᤠᤶ

(ᤗᤢᤁᤠ ᥇᥉:᥈᥊)

᥇᥉ “ᤆᤡᤓᤡ᤺ᤵᤑᤡ᤺ᤵᤐᤠ ᤗᤠ᤺ᤵᤔᤠᤍᤧᤴᤏᤥᤗᤠᤶ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠᤛᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤕᤶᤒᤠ ᤗᤠ᤺ᤵᤔᤠᤍᤧᤴ ᤏᤢ ᤋᤠᤶᤍᤠᤶᤒᤠ ᤗᤠᤶᤔᤡᤸᤗᤧᤃ ᤔᤧᤰᤔᤠᤀᤥ ᤁᤧᤍᤣ᤹ᤖᤡ᤹ᤖᤥ॥ ᤂᤧᤴᤗᤠᤶᤒᤠ ᤕᤖᤡᤰ ᤔᤏᤠᤜᤠ᤹ ᤔᤧᤗᤠ᤺ᤳᤗᤥ॥

᥇᥊ ᤁᤖ ᤆᤢᤰᤛᤠ ᤗᤠ᤺ᤵᤔᤠᤍᤧᤴ ᤏᤢ ᤆᤡᤓᤡ᤺ᤵᤑᤡ᤺ᤵᤐᤠ ᤗᤠᤶᤔᤡᤸᤗᤧᤃ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤥ ᤁᤧᤍᤣ᤹ᤖᤡ᤹ᤖᤥ॥ ᤂᤧᤴ ᤁᤧᤄᤥᤒᤠᤜᤠ᤹ᤃ ᤔᤡᤛᤠᤰᤗᤰ ᤔᤧᤒᤥᤱᤗᤥ॥”

ᤛᤡᤱᤒᤢᤱ ᤏᤢ ᤛᤡᤱᤛᤣ᤹

(ᤗᤢᤁᤠ ᥌:᥊᥉-᥊᥋)

᥇᥋ “ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤏᤢ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ. ᤂᤧᤱᤜᤠ᤹ᤃ ᤗᤠ᤺ᤰᤁᤠᤳᤗᤠᤶ ᤔᤧᤸᤗᤢᤰ ᤁᤢᤀᤡᤛᤡ᤺ᤰ ᤔᤧᤗᤧᤱᤛᤡᤱᤅᤠᤱ ᤂᤡᤏᤡ᤹ᤀᤥ ᤔᤧᤍᤠᤖᤥ. ᤁᤖ ᤛᤡᤃᤠᤱᤃ ᤂᤧᤱᤜᤠ᤹ ᤁᤡᤵᤔᤠ ᤁᤧᤄᤢᤒᤠ ᤐᤖᤠᤒᤠᤛᤡᤖᤥ॥

᥇᥌ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤏᤡ᤹ ᤕᤠ᤺ᤶᤒᤰᤁᤥᤗᤠᤶ ᤂᤧᤱᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤛᤡᤶᤗᤥ॥ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤋᤡᤱᤃᤪᤣᤰ ᤐᤥ᤺ᤰᤗᤠᤀᤥᤗᤠᤶ ᤆᤧᤸᤗᤧᤰᤛᤣ᤹ ᤏᤢ ᤛᤡᤎᤪᤠ᤺ᤰᤐᤥᤗᤠᤶ ᤐ᤺ᤳᤇᤣ᤹ᤀᤡᤴ ᤔᤧᤴᤍᤢᤒᤢᤴᤗᤥ॥

᥇᥍ ᤜᤧᤰᤁᤣᤗ᤹ᤖᤡᤰᤁᤣ ᤁᤧᤖᤧᤰ ᤏᤢᤒᤠ ᤛᤡᤱᤒᤢᤱᤅᤥ ᤏᤢᤒᤠᤀᤣ ᤛᤡᤱᤛᤣ᤹ᤀᤡᤴ ᤌᤥ᤺ᤰᤗᤥ. ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤛᤡᤱᤒᤢᤱᤅᤥ ᤋᤠᤵᤑᤧ᤺ᤶᤒᤠᤀᤣ ᤛᤡᤱᤛᤣ᤹ᤀᤡᤴ ᤌᤥ᤺ᤰᤗᤥ॥

᥇᥎ ᤜᤧᤰᤁᤩᤠᤱ ᤏᤢᤒᤠ ᤛᤡᤱᤒᤢᤱᤅᤥ ᤋᤠᤵᤑᤧ᤺ᤶᤒᤠ ᤛᤡᤱᤛᤣ᤹ᤀᤡᤴ ᤔᤧᤎᤥ᤺ᤰᤏᤧᤴᤗᤥ. ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠ ᤛᤡᤱᤒᤢᤱᤅᤥ ᤏᤢᤒᤠ ᤛᤡᤱᤛᤣ᤹ᤀᤡᤴ ᤔᤧᤎᤥ᤺ᤰᤏᤧᤴᤗᤥ॥

᥇᥏ ᤜᤧᤰᤁᤣᤗ᤹ᤖᤡᤰ ᤏᤢᤒᤠ ᤛᤡᤱᤛᤣ᤹ ᤔᤧᤴᤎᤥ᤺ᤰᤔᤏᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ ᤋᤠᤱᤔᤠᤀᤠᤱ ᤔᤡᤀᤥ ᤗᤠᤵᤑᤢᤔᤠ ᤐᤥᤱᤗᤥ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤏᤡ᤹ ᤕᤠ᤺ᤶᤒᤰᤁᤥᤗᤠᤶ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤛᤡᤶᤗᤥ॥”

ᤛᤧᤰᤂᤠᤒᤠ ᤜᤢ᤹ᤛᤠᤶᤒᤠᤜᤠ᤹

(ᤗᤢᤁᤠ ᥇᥉:᥈᥋-᥈᥍)

᥈᥇ ᤀᤠᤸᤗ “‘ᤀᤠᤍᤠᤱᤒᤣ. ᤀᤠᤍᤠᤱᤒᤣ’. ᤗ᤹ᤖᤡᤰ ᤕᤠᤵᤔᤡ ᤁᤧᤔᤧᤵᤐᤠᤜᤠ᤹ ᤁᤧᤖᤧᤰ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤔᤧᤴᤗᤠ᤺ᤳᤏᤧᤴᤗᤥ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤁᤧᤈᤥ᤺ᤰᤐᤠᤜᤠ᤹ᤖᤰ ᤔᤧᤗᤠ᤺ᤳᤗᤥ॥

᥈᥈ ᤂᤠᤛᤧᤴ ᤕᤧᤴᤏᤥ ᤕᤖᤡᤰ ᤔᤏᤠᤜᤠ᤹ ᤔᤧᤍᤠᤀᤠᤱ ᤀᤰᤂᤣ ᤔᤧᤔᤧᤳᤋᤠᤖᤥ. ‘ᤀᤠᤍᤠᤱᤒᤣ. ᤀᤠᤍᤠᤱᤒᤣ. ᤂᤧᤏᤧ᤹ ᤁᤧᤔᤡᤱᤅᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤡᤃᤧᤖᤥ. ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤡᤱᤅᤥ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤶ ᤗ᤺ᤳᤋᤢᤶᤛᤡᤶᤒᤧᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤶᤒᤧᤖᤥ॥’

᥈᥉ ᤁᤖ ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱ. ‘ᤂᤡᤏᤡ᤹ᤃ ᤀᤠᤵᤑᤠᤸᤗᤧᤀᤠᤱ ᤁᤢᤛᤡᤱ ᤏᤡ᤺ᤳᤏᤡᤱᤒᤠ ᤜᤥ᤺ᤵᤗᤥ॥ ᤂᤡᤏᤡ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤔᤧᤴᤈᤥ᤺ᤰᤁᤣ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤣ. ᤁᤵᤔᤥᤗᤠᤶ ᤐᤣᤃᤧᤶᤔᤧ᤹᥄’”

ᤏᤧᤳᤇᤡ ᤐᤖᤡᤰᤗᤧᤴ ᤜᤡᤶᤐᤠᤱᤕᤰ

(ᤗᤢᤁᤠ ᥌:᥊᥍-᥊᥏)

᥈᥊ ᤀᤠᤸᤗ “ᤂᤧᤸᤗᤧ ᤆᤥᤃᤢᤸᤗᤧ ᤐᤣᤗᤡᤃᤧᤴ ᤀᤠᤒᤠ᤺ᤴᤈᤠᤰ ᤁᤧᤄᤧᤶᤒᤠᤀᤠᤱ ᤜᤧᤰᤁᤣ ᤁᤧᤈᤥ᤺ᤰᤐᤧᤱᤃ ᤐᤕᤶ ᤕᤶᤒᤠ ᤗᤢᤱᤛᤶᤍᤠᤱ ᤜᤡᤶᤐᤠᤱᤕᤰ ᤁᤧᤏᤧᤒᤠᤀᤠᤱ ᤜᤡᤶ ᤁᤧᤈᤥ᤺ᤰᤐᤠ ᤛᤡᤰᤁᤢᤶᤒᤠ ᤔᤏᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥈᥋ ᤜᤧᤰᤁᤩᤠᤱ ᤐᤠᤱᤃᤧᤴᤍᤡᤱ ᤘᤠᤜᤡᤳ ᤌᤩᤧᤀᤠᤱ. ᤕᤱᤄᤱᤅᤡᤴ ᤁᤢᤰᤂᤧ ᤕᤧ. ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡᤳ ᤁᤣᤈᤱ ᤜᤢᤖᤧᤀᤠᤱ ᤂᤧᤴ ᤜᤡᤶᤔᤡᤴ ᤜᤡᤵᤋᤢᤛᤠᤱ ᤔᤧᤈᤥ᤺ᤴᤍᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤜᤡᤶᤔᤡᤸᤗᤧᤴ ᤜᤡᤶᤐᤠᤱᤕᤰᤁᤡᤱᤃ ᤐᤕᤶ ᤕᤶᤒᤠ ᤗᤢᤱ ᤛᤶᤍᤠᤱ ᤏᤧᤛ᤻ᤛᤧᤖᤥ॥

᥈᥌ ᤁᤖ ᤐᤣᤗᤡᤃᤧᤴ ᤀᤠᤒᤠ᤺ᤴᤈᤠᤰᤁᤡᤴ ᤁᤧᤄᤧᤶᤒᤠᤀᤠᤱ ᤜᤧᤰᤁᤣ ᤔᤧᤴᤈᤥ᤺ᤰᤔᤏᤠᤒᤠᤱᤃ ᤕᤧ᤺ᤱᤄᤠᤀᤥ ᤜᤡᤶᤐᤠᤱᤕᤰ ᤁᤧᤏᤧᤒᤠᤀᤠᤱ ᤜᤡᤶ ᤁᤧᤈᤥ᤺ᤰᤐᤠ ᤀᤍᤱ ᤔᤏᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥈᥍ ᤐᤠᤱᤃᤧᤴᤍᤡᤱ ᤘᤠᤜᤡᤳ ᤌᤩᤧᤀᤠᤱ. ᤕᤱᤄᤱᤅᤡᤴ ᤁᤢᤰᤂᤧ ᤕᤧ. ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡᤳ ᤁᤣᤈᤱ ᤜᤢ᤺ᤖᤧᤀᤠᤱ ᤂᤧᤴ ᤜᤡᤶᤔᤡᤴ ᤜᤡᤵᤋᤢᤸᤗᤧ ᤕᤖᤧᤒᤣᤖᤥ॥”

᥈᥎ ᤕᤧᤛᤢᤖᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤠ᤺ᤳᤋᤢ ᤛᤢᤖᤢ. ᤜᤧᤰᤁᤩᤠᤱ ᤁᤢᤏᤡᤛᤠᤶ ᤁᤧᤄᤧᤶᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ.

᥈᥏ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤕᤢᤰ ᤁᤧᤃᤵᤐᤠ ᤁᤢᤀᤡᤛᤡ᤺ᤰ ᤜᤢ᤹ᤖᤢᤛᤡᤖᤥ॥

a 

᥍:᥌ ᤁᤵᤔᤥ. ᤂᤩᤠᤒᤠᤜᤠ᤹ ᤏᤢ ᤑᤠᤰᤜᤠ᤹ ᤑᤠ᤹ᤀᤡᤴ ᤕᤧᤛᤢᤖᤧ ᤁᤢᤏᤡᤛᤠᤶ ᤁᤧᤀᤵᤐᤠ ᤔᤏᤠᤛᤡᤖᤥ॥

ᤕᤧᤛᤢᤖᤧ ᤗᤥᤃᤣ᤹ ᤋᤢᤰᤔᤠᤸᤗᤧ ᤋᤖᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤔᤷᤁᤢ ᥇:᥊᥆-᥊᥋. ᤗᤢᤁᤠ ᥋:᥇᥈-᥇᥌)

᥎

ᤕᤧᤛᤢ᤺ᤴ ᤁᤥ᤺ᤰᤔᤠᤀᤥᤗᤠᤶ ᤕᤥ ᤌᤩᤧ᤺ᤸᤗᤧ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥

᥈ ᤜᤰᤆᤄᤳ ᤂᤧᤵᤔᤥ ᤗᤥᤃᤣ᤹ ᤋᤢᤰᤔᤠᤸᤗᤧ ᤋᤖᤢᤒᤠ ᤔᤏᤠᤎᤡᤰ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤂᤧᤸᤗᤧ ᤀᤰᤂᤣ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤘᤣ᤺ᤶᤔᤠ ᤁᤧᤛᤢᤰᤁᤠᤖᤥ॥”

᥉ ᤕᤧᤛᤢᤖᤧ ᤁᤢᤜᤢᤰᤁᤡᤴ ᤛᤴᤇᤢᤖ ᤂᤧᤴ ᤔᤏᤠᤴ ᤛᤢ᤺ᤛᤢᤀᤠᤱ ᤀᤰᤂᤣ ᤔᤧᤳᤋᤢ. “ᤀᤡᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤂᤧᤏᤧ᤹ ᤏᤢᤖᤧ᤹ᤀᤥ᥄” ᤂᤡᤔᤥ ᤂᤧᤴ ᤔᤏᤠᤴ ᤗᤥᤃᤣ᤹ ᤋᤢᤰᤔᤠᤗᤠᤶ ᤏᤢ᤺ᤖᤧᤖᤥ॥

᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤁᤴ ᤐᤠ᤺ᤴᤏᤡᤴ ᤔᤧᤔᤧᤳᤋᤧᤴᤏᤧ᤹ᤀᤥ. ᤁᤖ ᤔᤠᤱᤜᤡᤶᤔᤥ ᤐᤣᤃᤧ᤹ᤀᤠᤱ ᤏᤢᤖᤠᤱᤗᤥ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤥ ᤀᤥᤛᤣ᤺ᤴᤎᤠᤰᤛᤡᤱᤅᤧ᤹ᤀᤥ. ᤜᤧᤰᤁᤩᤠᤱ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤥ ᤛᤠᤵᤋᤧᤒᤠ ᤁᤢᤀᤡᤛᤡ᤺ᤰ ᤛᤡᤍᤢᤱᤈᤓᤠ ᤆᤥᤃᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤏᤢᤖᤧᤒᤠᤴ ᤔᤧᤏᤡᤛᤢᤖᤖᤥ॥”

ᤕᤧᤛᤢᤖᤧ ᤖᤥᤔᤡ ᤌᤰᤋᤢᤶᤒᤠᤸᤗᤧ ᤁᤢᤛᤣᤘᤠᤖᤥᤒᤠᤴ ᤘᤣ᤺ᤴᤍᤢ᤹

(ᤗᤢᤁᤠ ᥍:᥇-᥇᥆. ᤕᤢᤜᤢ ᥊:᥊᥉-᥋᥊)

᥋ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤁᤧᤖᤧᤖ ᤐᤳᤇᤧᤸᤗᤧ ᤖᤥᤔᤡ ᤌᤰᤋᤢᤶᤒᤠᤎᤡᤰ ᤂᤢᤏᤧ᤹ᤀᤥ ᤋᤩᤧᤀᤠᤱ ᤀᤰᤂᤣ ᤔᤧᤳᤋᤢᤖ ᤁᤢᤓᤠ᤹ ᤏᤠ᤺ᤰᤋᤢ.

᥌ “ᤍᤠᤱᤒᤣ. ᤀᤡᤱᤃᤠ᤹ ᤀᤠᤛᤣᤘᤠᤖᤥᤒᤠᤴ ᤜᤡᤶᤔᤥ ᤐᤥ᤺ᤰᤔᤠ ᤕᤢᤱᤔᤠ ᤔᤧᤴᤇᤢᤰᤁᤣ ᤌᤠᤖᤡᤰ ᤋᤢᤰᤁᤠᤱ ᤏᤧᤖᤥ॥”

᥍ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤡᤱᤃᤠ᤹ ᤐᤣ᤺ᤰᤁᤠᤀᤠᤱ ᤏᤢᤛᤢᤱᤗᤥ॥”

᥎ ᤁᤖ ᤌᤰᤋᤢᤶᤒᤠᤸᤗᤧ ᤏᤥᤃᤵ ᤐᤡᤖᤢ “ᤍᤠᤱᤒᤣ. ᤂᤧᤏᤧ᤹ ᤀᤠᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤀᤡᤱᤃᤠ᤹ ᤔᤧᤗᤠ᤹ᤀᤠᤴᤗᤥ॥ ᤂᤧᤏᤧ᤹ ᤏᤢ᤹ᤖ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤛᤠᤱ ᤀᤠᤛᤣᤘᤠᤖᤥᤒᤠᤴ ᤏᤢ᤹ᤖᤥ॥

᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤀᤠᤱ ᤀᤠᤎᤢᤱᤎᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤁᤧᤘᤠ᤹ᤒᤠ ᤔᤏᤠᤀᤠᤖᤥ. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤀᤠᤕᤢᤰᤁᤥ ᤌᤰᤛᤢᤒᤠᤜᤠ᤹ ᤔᤧᤘᤠ᤹ᤖᤥ॥ ᤀᤡᤱᤃᤠ᤹ ᤌᤰᤛᤢᤒᤠᤴ ‘ᤐᤣᤃᤧ᤹’ ᤔᤧᤳᤋᤢᤱᤅᤡᤸᤗᤧ ᤐᤣᤰ. ᤘᤣ᤹ᤛ᤻ᤔᤠᤴ ‘ᤑᤧᤖᤧ᤹’ ᤔᤧᤳᤋᤢᤱᤅᤡᤸᤗᤧ ᤑᤧᤴ. ᤜᤧᤰᤁᤩᤠᤱ ᤀᤠᤛᤣᤘᤠᤖᤥᤒᤠᤴ ‘ᤂᤧᤴ ᤆᤥᤃᤧ᤹’ ᤔᤧᤳᤋᤢᤱᤅᤡᤸᤗᤧ ᤂᤧᤸᤗᤧ ᤆᤥᤃᤢ᤹ᤖᤥ॥”

᥇᥆ ᤕᤧᤛᤢᤖᤧ ᤁᤴ ᤂᤧᤵᤛᤢᤸᤗᤧ ᤁᤢᤏᤡᤱᤘᤠ᤹ ᤔᤕᤧᤖ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤁᤧᤍᤡᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤰᤋᤱᤒᤠ ᤕᤶᤒᤠ ᤏᤛᤠ᤺ᤴ ᤁᤧᤃᤵᤐᤠ ᤔᤏᤠ᤺ᤱᤃ ᤀᤡᤛᤪᤠᤀᤡᤗᤥᤀᤠᤱ ᤀᤡᤱᤃᤠ᤹ ᤔᤧᤱᤄᤥᤀᤣ ᤘᤠ᤹ᤀᤠᤖᤥ᥄

᥇᥇ ᤂᤡᤏᤡ᤹ ᤛᤧᤰᤂᤠᤀᤣ ᤔᤧᤳᤏᤡᤱᤗᤥ. ᤁᤧᤖᤧᤰ ᤐᤡᤛᤠᤱᤒᤠ ᤗᤠᤈᤣ᤹ᤗᤠᤶ ᤕᤖᤡᤰ ᤔᤏᤠᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤔᤧᤍᤠᤀᤠᤱ ᤛᤠᤓᤠᤱᤈᤠ ᤆᤠᤛᤧ ᤂᤡᤏᤡ᤹ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ. ᤜᤧᤰᤁᤩᤠᤱ ᤕᤠᤁᤢᤒᤧᤴᤏᤢ ᤛᤥᤖᤡᤰ ᤔᤧᤕᤢᤱᤛᤡᤱᤗᤥ॥

᥇᥈ ᤁᤖ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤘᤠ᤹ᤔᤠ ᤑᤠ᤹ᤀᤠᤱ ᤔᤧᤛᤣᤃᤧᤒᤠ ᤀᤡᤛᤪᤠᤀᤡᤗᤡᤜᤠ᤹ᤃ ᤂᤧᤵᤔᤥᤗᤠᤶ ᤗᤠ᤺ᤰᤁᤠᤳ ᤂᤠᤔᤠᤰ ᤗᤢᤶᤒᤠ᤺ᤳᤋᤥ ᤗᤠᤵᤔᤧᤓᤢ᤹ᤖᤥ॥ ᤂᤧᤵᤔᤥᤃ ᤜᤠ᤺ᤵᤔᤠ ᤏᤢ ᤜᤠᤒᤥ᤹ ᤕᤧ᤺ᤱᤔᤠᤴᤗᤰ ᤐᤥᤱᤗᤥ॥”

᥇᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤌᤰᤋᤢᤶᤒᤧᤴ ᤔᤧᤳᤋᤢ. “ᤐᤣᤃᤧ᤹ᤀᤥ. ᤏᤛᤠ᤺ᤴ ᤁᤧᤈᤥᤃᤢᤒᤠ ᤜᤧᤰᤁᤣᤀᤣ ᤐᤥᤱᤗᤥ॥” ᤜᤧᤰᤁᤩᤠᤱ ᤂᤧᤴ ᤁᤢᤛᤣᤘᤠᤖᤥᤒᤠᤴ ᤒᤠ ᤂᤧᤴ ᤕᤧᤶᤔᤥᤀᤣ ᤏᤢᤖᤧᤖᤥ॥

ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

(ᤔᤷᤁᤢ ᥇:᥈᥏-᥉᥊. ᤗᤢᤁᤠ ᥊:᥉᥎-᥊᥇)

᥇᥊ ᤜᤧᤰᤁᤩᤠᤱ ᤕᤧᤛᤢ᤺ᤴ ᤐᤋᤪᤢᤛᤖᤧ ᤁᤢᤜᤡᤶᤔᤥ ᤋᤩᤧ᤺ᤸᤗᤧ ᤂᤧᤵᤔᤥ ᤐᤋᤪᤢᤛᤖᤧ ᤁᤢᤴᤏᤥ᤺ᤵᤔᤧᤴ ᤋᤢᤱᤅᤡᤸᤗᤧ ᤋᤖᤢᤀᤠᤱ ᤏᤧᤛ᤻ᤛᤧᤖᤥ॥

᥇᥋ ᤕᤧᤛᤢᤖᤧ ᤂᤧᤸᤗᤧ ᤁᤢᤜᤢᤰᤁᤥ ᤛᤢᤛᤢᤸᤗᤧᤛᤠ ᤋᤢᤱᤅᤡᤸᤗᤧ ᤗᤧᤖᤢᤖᤥ. ᤜᤧᤰᤁᤩᤠᤱ ᤂᤧᤴ ᤐᤥᤃᤧᤀᤠᤱ ᤋᤖᤣ ᤋᤥᤔᤠ ᤜᤣ᤺ᤰᤋᤢᤛᤡᤖᤥ॥

᥇᥌ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤐᤥ᤺ᤰᤂᤧᤀᤠᤱ ᤕᤖᤡᤰ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤛᤡᤒᤠ ᤔᤏᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤠᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤴᤈᤠᤰᤁᤡᤸᤗᤧ ᤂᤧᤴ ᤑᤧᤴᤛᤠᤶᤜᤠ᤹ ᤁᤧᤖᤧᤰ ᤏᤠ᤺ᤳᤋᤢ ᤗ᤺ᤳᤋᤢᤛᤡᤀᤠᤱ ᤁᤧᤖᤧᤰ ᤁᤧᤍᤢᤰᤐᤠᤜᤠ᤹ ᤏᤢᤛᤢᤛᤡᤖᤥ॥

᥇᥍ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤁᤧᤳᤗ ᤑᤠ᤹ᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤖᤥ-

“ᤂᤢᤏᤧ᤹ ᤀᤠᤒᤠᤅᤣ ᤀᤠᤏᤡ᤹ ᤋᤢᤰᤂᤣᤜᤠ᤹ ᤕᤠᤱᤛᤡᤱᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤋᤢᤰᤔᤠ ᤕ᤹ᤔᤠᤜᤠ᤹ ᤁᤢᤕᤢ ᤋᤣ᤹ᤖᤢᤖᤥ॥”

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠ ᤐᤥᤱᤔᤠ ᤛᤠᤰ

(ᤗᤢᤁᤠ ᥏:᥋᥍-᥌᥈)

᥇᥎ ᤀᤠᤸᤗ ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤁᤢᤃᤒᤪᤡᤱ ᤏᤡᤛᤢᤛᤡᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤐᤣᤃᤧᤶᤔᤧ᤹ ᤔᤧᤳᤋᤢᤛᤡ॥

᥇᥏ ᤂᤧᤱᤜᤠ᤹ᤖᤧ ᤐᤣ᤺ᤰᤔᤠ ᤕᤠᤖᤡᤵ ᤔᤧᤈᤥᤃᤢᤖ ᤔᤧᤕᤠᤃᤧᤸᤗᤧ ᤛᤠᤶᤕᤥᤌᤡᤶᤛᤠᤶᤒᤠᤎᤡᤰ ᤑᤧᤖᤧᤀᤠᤱ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ ᤀᤠᤳᤋᤡ ᤁᤧᤒᤣ᤺ᤰᤛᤠᤱ ᤂᤧᤏᤧ᤹ᤏᤢ ᤐᤣ᤺ᤰᤁᤠᤖᤥ॥”

᥈᥆ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤡᤎᤡᤒᤠᤜᤠ᤹ᤖᤧ ᤗᤢᤱᤄᤢᤖᤡ ᤔᤧᤃᤳᤋᤢ᤹. ᤐᤢᤛᤠᤜᤠ᤹ᤖᤧ ᤜᤠᤵ ᤔᤧᤃᤳᤋᤢ᤹. ᤁᤖ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧᤃ ᤌᤧᤃᤣ᤺ᤰ ᤏᤠ᤺ᤶᤔᤠ ᤋᤧᤴᤏᤠᤱ ᤔᤧᤃᤳᤋᤠᤴᤗᤥ॥”

᥈᥇ ᤘᤣ᤹ᤛ᤻ᤔᤠ ᤜᤢ᤹ᤛᤠᤶᤒᤠᤎᤡᤰᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤣ. ᤋᤃᤡ ᤀᤡᤱᤃᤠ᤹ ᤁᤧᤛᤡ᤺ᤒᤠ ᤀᤠᤶᤒᤠ᤺ᤴ ᤀᤡᤵᤐᤢᤱᤅᤥ ᤆᤡᤱᤛᤧ ᤐᤣ᤺ᤰᤔᤠ ᤐᤠᤱᤄᤠᤱᤅᤧ᤹ᤀᤥ॥”

᥈᥈ ᤁᤖ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ. ᤜᤧᤰᤁᤩᤠᤱ ᤜᤠᤖᤠ᤹ ᤕᤠᤶᤛᤠᤶᤔᤥ ᤁᤧᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤠᤒᤠᤅᤣ ᤆᤣᤜᤠ᤹ ᤀᤡᤵᤐᤢᤱᤅᤥ ᤔᤧᤈᤡᤰᤂᤢᤛᤡᤖᤖᤥ॥”

ᤕᤧᤛᤢᤖᤧ ᤛᤢᤖᤡᤳ ᤁᤣᤈᤱᤅᤡᤴ ᤆᤡᤈᤡ ᤕᤧᤶᤕᤧᤶ ᤆᤥᤃᤢ᤹

(ᤔᤷᤁᤢ ᥊:᥉᥋-᥊᥇. ᤗᤢᤁᤠ ᥎:᥈᥈-᥈᥋)

᥈᥉ ᤜᤧᤰᤁᤩᤠᤱ ᤕᤧᤛᤢ᤺ᤴ ᤐᤥᤃᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤘᤖᤰᤁᤡᤸᤗᤧ ᤏᤠᤎᤠ᤺ᤶᤒᤡ ᤔᤧᤎᤠᤛᤡᤱ॥

᥈᥊ ᤜᤰᤆᤄᤳ ᤘᤖᤰᤁᤥ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡᤳ ᤁᤧᤈᤈᤱᤅᤡᤴ ᤜᤢ᤺ᤔᤠ ᤜᤣ᤺ᤰᤋᤧᤀᤠᤱ ᤘᤠᤓᤧᤸᤗᤧᤱᤅᤡᤸᤗᤧ ᤂ᤺ᤱᤒᤣᤴ ᤘᤧᤳᤗᤧᤰ ᤋᤡᤶᤛᤧᤖᤥ॥ ᤁᤖ ᤕᤧᤛᤢ᤺ᤱᤃ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤖᤥ॥

᥈᥋ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤒᤣᤀᤠᤱ ᤂᤢᤏᤧ᤹ ᤀᤰᤂᤣ ᤔᤧᤔᤧᤳᤋᤢᤖ ᤔᤧᤓᤥ᤺ᤰᤂᤢ. “ᤀᤠᤍᤠᤱᤒᤣ. ᤕᤠᤵᤔᤡ ᤋᤠᤱᤛᤧ᤺ᤵᤋᤧ᤹ᤀᤥ᥄ ᤀᤠᤏᤡᤃᤧᤃ ᤜᤢᤶᤔᤠ ᤛᤡᤔᤠ ᤀᤡᤋᤡᤃᤧᤖᤥ᥄”

᥈᥌ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤛᤠ᤺ᤴ ᤁᤧᤛᤢ᤺ᤶᤒᤠᤛᤣ. ᤌᤣᤀᤠᤱ ᤀᤰᤂᤣᤗ᤹ᤖᤡᤰ ᤁᤧᤃᤡᤛᤡᤒᤠᤒᤣ᥅” ᤜᤧᤰᤁᤩᤠᤱ ᤂᤢᤏᤧ᤹ ᤐᤥᤃᤧᤀᤠᤱ ᤛᤢᤖᤡᤳ ᤁᤣᤈᤱᤅᤡᤴ ᤏᤢ ᤘᤠᤓᤧᤸᤗᤧᤱᤅᤡᤴ ᤑᤧ᤺ᤰᤋᤢ. ᤜᤧᤰᤁᤩᤠᤱ ᤁᤧᤖᤧᤰ ᤆᤡᤈᤡ ᤕᤧᤶᤕᤧᤶ ᤐᤥ᤺ᤰᤂᤧᤖᤥ॥

᥈᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤛᤣ᤺ᤴᤔᤧᤍᤥᤛᤡᤱ “ᤂᤢᤏᤧ᤹ᤃ ᤀᤠᤰᤋᤱᤒᤠ ᤔᤏᤠ᤺ᤴᤒᤣ᥅ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤴ ᤘᤠᤓᤧᤸᤗᤧᤱ ᤏᤢ ᤛᤢᤖᤡᤳ ᤁᤣᤈᤱᤅᤡᤸᤗᤧᤀᤠᤱ ᤂᤧᤵᤛᤢᤱᤃ᥄”

ᤕᤧᤛᤢᤖᤧ ᤏᤧᤵᤑᤢ ᤑᤧᤴᤛᤠᤶᤔᤡᤸᤗᤧ ᤕᤢᤰᤋᤢᤛᤡᤒᤠ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

(ᤔᤷᤁᤢ ᥋:᥇-᥈᥆. ᤗᤢᤁᤠ ᥎:᥈᥌-᥉᥏)

᥈᥎ ᤜᤧᤰᤁᤩᤠᤱ ᤂᤢᤏᤧ᤹ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤃᤍᤖᤡᤏᤡ ᤗᤠᤈᤣ᤹ᤀᤥ ᤁᤧᤖᤧ. ᤜᤧᤰᤁᤣ᤺ᤸᤗᤧ ᤂᤧᤵᤔᤥ ᤀᤡᤵᤐᤢᤱᤍᤧᤴᤗᤠᤶ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤛᤡᤒᤠ ᤏᤧᤵᤑᤢ ᤔᤏᤠᤜᤠ᤹ ᤁᤢᤍᤢᤶᤛᤧ ᤑᤧᤖᤧᤳᤇᤡ॥ ᤂᤧᤱᤜᤠ᤹ ᤁᤶᤔᤩᤠᤰ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤆᤥᤃᤧᤳᤇᤡ ᤀᤠᤳᤋᤡᤴᤏᤠᤱ ᤂᤧᤴ ᤋᤧᤴᤏᤥ ᤐᤥᤱᤔᤠᤖ ᤗᤠᤱᤄᤣ᤺ᤰᤔᤠ ᤔᤧᤴᤇᤢᤰᤋᤧᤴᤗᤥ॥

᥈᥏ ᤂᤧᤱᤜᤠ᤹ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧᤳᤇᤡ. “ᤏᤡᤱᤘᤠ᤹ᤑᤢᤛᤠᤀᤣ. ᤂᤧᤏᤧ᤹ ᤀᤠᤴᤇᤡᤃᤧᤏᤢ ᤌᤣ ᤁᤧᤃᤥ᤺ᤳᤋᤢᤒᤠᤒᤣ᥅ ᤂᤠᤛᤧᤴ ᤕᤧᤶᤔᤡᤴᤏᤣ ᤔᤧᤴᤍᤠᤀᤣ ᤀᤠᤴᤇᤡᤃᤧ ᤋᤢᤰᤂᤣ ᤆᤠ᤺ᤳᤇᤧ ᤁᤵᤔᤥ ᤁᤧᤍᤩᤧᤒᤠᤒᤡ᥅”

᥉᥆ ᤂᤧᤵᤔᤥᤗᤠᤶ ᤔᤡᤛᤠᤰ ᤏᤠᤏᤠᤰ ᤕᤖᤡᤰ ᤑᤠᤰᤜᤠ᤹ ᤆᤠᤔᤧᤖᤠᤔᤧᤖ ᤔᤧᤕᤧᤒᤧ॥

᥉᥇ ᤂᤧᤴ ᤑᤧᤴᤛᤠᤶᤜᤠ᤹ᤖᤧ ᤕᤧᤛᤢ᤺ᤴ ᤕᤠᤵᤔᤡ ᤗᤠ᤺ᤰᤁᤠᤳ ᤁᤧᤗ᤺ᤵᤐᤠᤏᤧ ᤑᤠ᤹ᤃᤪ ᤂᤧᤴ ᤑᤠᤰᤜᤠ᤹ᤀᤥ ᤗᤠ᤺ᤵᤔᤠ ᤀᤠᤒᤠᤱᤄᤧ᤹ᤀᤥ ᤗ᤹ᤖᤡᤰ ᤐᤣᤗᤡ ᤔᤧᤓᤠᤰᤋᤢ॥

᥉᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤐᤣᤃᤧᤶᤔᤧ᤹᥄” ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ᤗᤠᤶ ᤂᤧᤱᤜᤠ᤹ ᤔᤧᤗ᤺ᤴᤍᤧ ᤔᤧᤒᤣᤀᤠᤱ ᤑᤠᤰᤜᤠ᤹ᤀᤥ ᤔᤧᤗᤠᤛᤧ॥ ᤜᤧᤰᤁᤩᤠᤱ ᤂᤧᤴ ᤑᤠᤰᤜᤠ᤹ ᤛᤱᤔᤠᤱᤅᤣ ᤛᤱᤔᤠᤱ ᤔᤧᤗᤥ᤺ᤰᤋᤧᤖ ᤕᤠᤰᤐᤧᤀᤥᤏᤢ ᤔᤰᤔᤧᤎᤩᤧᤀᤠᤱ ᤘᤖᤰᤁᤥ ᤔᤧᤜᤢᤔᤧ ᤔᤧᤛᤩᤧᤖᤥ॥

᥉᥉ ᤂᤧᤴ ᤑᤠᤰ ᤁᤧᤃᤶᤒᤠᤜᤠ᤹ ᤏᤡ᤺ᤳᤋᤠᤱᤒᤠ ᤐᤠᤱᤈᤢᤶᤔᤥ ᤔᤧᤒᤣᤀᤠᤱ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤛᤡᤒᤠ ᤏᤧᤵᤑᤢ ᤔᤏᤠᤜᤠ᤹ᤖᤥ ᤐᤥ᤺ᤰᤂᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤈᤧᤰᤋᤢᤛᤡᤖᤥ॥

᥉᥊ ᤜᤧᤰᤁᤩᤠᤱ ᤐᤠᤱᤈᤢᤶᤔᤥᤒᤠ ᤕᤖᤡᤰ ᤔᤏᤠᤜᤠ᤹ ᤕᤧᤛᤢᤖᤥ ᤔᤧᤍᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤀᤠᤏᤡᤃᤧ ᤌᤢᤶᤔᤥᤗᤠᤶ ᤗ᤺ᤴᤍᤧ ᤐᤣᤃᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ॥

ᤕᤧᤛᤢᤖᤧ ᤗᤱᤗᤧ᤺ᤱ ᤋᤢᤰᤔᤠᤸᤗᤧ ᤋᤖᤢᤒᤠᤴ ᤘᤣ᤺ᤴᤍᤢ᤹

(ᤔᤷᤁᤢ ᥈:᥇-᥇᥈. ᤗᤢᤁᤠ ᥋:᥇᥍-᥈᥌)

᥏

ᤜᤧᤰᤁᤩᤠᤱ ᤕᤧᤛᤢ᤺ᤴ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤏᤠᤜᤠᤱᤍᤠᤱᤒᤠ ᤀᤠᤒᤠᤅᤣ ᤁᤢᤒᤠᤱᤓᤣ᤹ᤀᤥ ᤁᤧᤖᤧᤖᤥ॥

᥈ ᤂᤧᤵᤔᤥ ᤁᤢᤓᤠ ᤔᤏᤠᤜᤠ᤹ᤖᤧ ᤗᤱᤗᤧ᤺ᤱᤘᤠ ᤔᤏᤠᤎᤡᤰ ᤁᤢᤏᤧᤳᤏᤠ᤺ᤴᤏᤢᤀᤣ ᤂᤢᤏᤧ᤹ᤀᤥ ᤔᤧᤍᤠᤖᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤗᤱᤗᤧ᤺ᤱᤘᤠ᤺ᤴ ᤘᤣ᤺ᤵᤔᤠ ᤛᤢᤰ ᤁᤧᤗ᤹ᤒᤠ ᤏᤛᤠ᤺ᤴ ᤔᤧᤃᤳᤋᤢᤒᤠ ᤕᤧᤛᤢᤖᤧ ᤏᤡᤛᤢᤀᤠᤱ ᤔᤧᤳᤋᤢ. “ᤀᤠᤛ᤻ᤛᤠ᤺ᤀᤣ. ᤜᤠᤱᤜᤠᤱ ᤗ᤹ᤖᤧ᤹ᤀᤥ. ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧᤖᤥ॥”

᥉ ᤜᤧᤰᤁᤣ᤺ᤸᤗᤧ ᤂᤧᤵᤔᤥ ᤁᤧᤘᤠ᤹ᤒᤠ ᤁᤢᤓᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤁᤴ ᤔᤏᤠ᤺ᤸᤗᤧᤃ ᤏᤡᤱᤘᤠ᤹ᤑᤢᤔᤠᤱ ᤁᤢᤀᤡᤛᤡ᤺ᤰ ᤗᤠᤕᤥ ᤗᤧᤵᤔᤡ ᤁᤧᤒᤡᤒᤠ ᤗᤧᤱᤛᤡᤱᤅᤠᤱ ᤔᤠᤱᤆᤧ᤹ᤕᤠ ᤐᤠ᤺ᤴᤏᤡᤴᤏᤧ ᤐᤠ᤺ᤳᤋᤢᤖ ᤐᤳᤗᤥ᥄”

᥊ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤏᤡᤛᤢᤀᤠᤱ ᤀᤰᤂᤣ ᤔᤧᤳᤋᤢᤛᤡ. “ᤌᤣᤀᤠᤱ ᤜᤧᤰᤁᤣᤗ᤹ᤖᤡᤰ ᤑᤧᤴᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤠᤒᤣ᥅

᥋ ‘ᤁᤧᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧ’. ᤔᤧᤵᤔᤠ ᤀᤢᤛᤢᤖᤢ ᤆᤥ᤺ᤰᤐᤡ. ᤀᤡ ‘ᤐᤥᤃᤧ᤹ᤀᤠᤱ ᤌᤠᤛᤡᤱᤅᤧ᤹’ ᤔᤧᤵᤔᤠ ᤀᤢᤛᤢᤖᤢ ᤆᤥ᤺ᤰᤐᤡ᥅

᥌ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤕᤥᤜᤠ᤹ ᤗᤧᤵᤔᤡ ᤐᤡᤔᤠ ᤕᤢᤰ ᤁᤳᤋᤢᤱ ᤗ᤹ᤖᤡᤰ ᤀᤥᤛᤣ᤺ᤴᤎᤠᤰᤏᤡᤱᤗᤥ॥” ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤗᤱᤗᤧ᤺ᤱᤘᤠ᤺ᤴ ᤔᤧᤳᤋᤢ. “ᤐᤥᤃᤧ᤹. ᤁᤧᤏᤧᤳᤏᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤁᤧᤜᤡᤶᤔᤥ ᤌᤠᤛᤡᤱᤅᤧ᤹॥”

᥍ ᤜᤧᤰᤁᤩᤠᤱ ᤂᤧᤴ ᤐᤥᤃᤧᤀᤠᤱ ᤁᤢᤜᤡᤶᤔᤥ ᤌᤠᤛᤡᤱᤗᤥ॥

᥎ ᤔᤏᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤰᤋᤱᤒᤠ ᤔᤢᤰᤛᤠᤶ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥ᤺ᤛᤢᤖᤥ॥

ᤕᤧᤛᤢᤖᤧ ᤔᤳᤋᤡ᤺ᤴ ᤀᤢ᤺ᤳᤋᤢ᤹

(ᤔᤷᤁᤢ ᥈:᥇᥉-᥇᥍. ᤗᤢᤁᤠ ᥋:᥈᥍-᥉᥈)

᥏ ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤐᤣᤖ ᤐᤳᤇᤧᤸᤗᤧ ᤔᤳᤋᤡ ᤔᤧᤵᤔᤏᤠᤒᤠ ᤔᤏᤠᤴ ᤀᤣ᤺ᤱᤕᤠᤱ ᤑᤥ᤺ᤱᤔᤠ ᤋᤧᤴᤏᤥ ᤕᤢᤅᤧᤒᤠ ᤏᤡᤛᤢᤀᤠᤱ ᤔᤧᤳᤋᤢ. “ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥” ᤂᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤂᤢᤏᤧ᤹ᤏᤢ ᤌᤠᤛᤡᤱᤗᤥ॥

᥇᥆ ᤂᤧᤴ ᤕᤢ᤺ᤴᤇᤡᤰ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤳᤋᤡᤖᤧ ᤁᤢᤜᤡᤶᤔᤥ ᤆᤠᤈᤠᤛᤧ ᤔᤧᤕᤢᤱᤛᤡᤱᤅᤡᤸᤗᤧ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ ᤕᤖᤡᤰ ᤔᤏᤠᤜᤠ᤹ ᤏᤢ ᤘᤣ᤹ “ᤗᤠᤕᤥᤒᤠᤜᤠ᤹” ᤔᤧᤍᤩᤧᤀᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤆᤠᤈᤠᤛᤧ ᤔᤧᤕᤢᤱᤛᤡᤱ॥

᥇᥇ ᤜᤧᤰᤁᤣ᤺ᤸᤗᤧ ᤁᤢᤓᤠ ᤑᤖᤡᤛᤡᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤔᤧᤳᤋᤢᤛᤡ. “ᤌᤣᤀᤠᤱ ᤂᤡᤏᤡ᤹ ᤛᤡᤰᤛᤠᤶᤒᤠᤴ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤜᤧᤰᤁᤩᤠᤱ ᤘᤣ᤹ ᤗᤠᤕᤥᤒᤠᤜᤠ᤹ᤏᤢ ᤛᤥᤖᤡᤰ ᤆᤠᤈᤠᤒᤠᤒᤣ᥅”

᥇᥈ ᤕᤧᤛᤢᤖᤧ ᤁᤴ ᤂᤧᤵᤛᤢᤀᤠᤱ ᤔᤧᤳᤋᤢᤛᤡ. “ᤛᤡᤍᤠ᤹ᤛᤠᤶᤒᤧᤱᤃ ᤔᤧᤴᤍᤢᤰᤔᤏᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤁᤧᤍᤢᤰᤐᤠᤜᤠ᤹ᤖᤧ ᤗᤠᤃᤡᤖᤥ॥

᥇᥉ ᤛᤠᤶᤕᤥᤛᤠᤵᤗᤠᤀᤥ ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤃᤠ᤹ᤃ ᤛᤡᤍᤢᤱᤈᤓᤠ ᤆᤠᤜᤠᤒᤠ ᤔᤧᤈᤥ᤺ᤰᤁᤠᤴ. ᤁᤖ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤳᤋᤢᤱᤗᤥ. ᤗ᤹ᤖᤡᤰ ᤐᤠ᤺ᤳᤋᤢᤒᤠ ᤁᤴ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤜᤢ᤹ᤀᤠᤛᤡᤶᤔᤧ᤹ᤀᤥ॥ ᤀᤡᤱᤃᤠ᤹ᤃ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤗᤠᤕᤥᤒᤠᤜᤠ᤹ ᤗᤠᤕᤥᤗᤠᤶ ᤔᤧᤏᤢ᤺ᤱᤅᤠᤱ ᤋᤠᤱᤔᤧᤛᤧ᤺ᤵᤗ ᤑᤠ᤹ᤀᤠᤱ ᤋᤩᤠᤱᤒᤠᤖᤥ॥”

ᤆᤠ᤺ᤏᤧᤳᤗᤧ ᤁᤢᤕᤠ᤺ᤶᤒᤣᤀᤥ ᤛᤣ᤺ᤴᤗᤠᤵ

(ᤔᤷᤁᤢ ᥈:᥇᥎-᥈᥈. ᤗᤢᤁᤠ ᥋:᥉᥉-᥉᥏)

᥇᥊ ᤜᤧᤰᤁᤩᤠᤱ ᤌᤡᤰᤗᤧᤱ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤀᤠᤏᤡᤃᤧ ᤏᤢ ᤑᤖᤡᤛᤡᤜᤠ᤹ ᤆᤠᤏᤧᤳᤋᤥ ᤀᤧᤳᤗᤧᤱ ᤕᤢᤅᤡᤃᤧ᤹ ᤁᤖ ᤌᤣᤀᤠᤱ ᤁᤧᤜᤢ᤹ᤛᤠᤶᤒᤠᤜᤠ᤹ ᤆᤠᤏᤧᤳᤋᤥ ᤔᤧᤴᤕᤢᤱᤏᤧᤴᤒᤠᤒᤣ᥅”

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤔᤣ᤺ᤰᤂᤡᤶᤛᤠᤒᤧᤴ ᤁᤢᤴᤈᤢᤶᤜᤠ᤹ᤏᤢ ᤘᤠ᤹ᤖ ᤌᤠᤖᤡᤰ ᤂᤢᤏᤧ᤹ ᤁᤢᤴᤈᤢᤶᤜᤠ᤹ ᤆᤠᤏᤧᤳᤋᤥ ᤔᤧᤕᤢᤱᤅᤠᤱ ᤔᤣᤖᤡᤱ ᤔᤧᤎᤰᤐᤡ᥅ ᤁᤖ ᤂᤧᤱᤜᤠ᤹ᤗᤠᤶ ᤔᤣ᤺ᤰᤂᤡᤶᤛᤠᤒᤧᤴ ᤛᤠᤰᤁᤧᤸᤗᤧᤰ ᤔᤧᤍᤧᤶᤛᤢᤀᤠᤱ ᤔᤧᤍᤣ᤹ᤖᤢᤸᤗᤧᤖᤰ ᤂᤧᤱᤜᤠ᤹ ᤆᤠᤏᤧᤳᤋᤥ ᤔᤧᤕᤢᤱᤗᤥ॥

᥇᥌ ᤀᤠᤳᤋᤡᤸᤗᤧᤀᤠᤱ ᤁᤢᤛᤱ ᤆᤡᤖᤡᤰᤁᤡᤸᤗᤧ ᤁᤢᤍᤪᤧᤰ ᤆᤠᤱᤅᤡᤴ ᤔᤧᤗᤧᤶᤍᤢᤴᤗᤥ. ᤗᤧᤶᤍᤢᤏᤧ ᤑᤠ᤹ᤃᤪ ᤂᤧᤴ ᤁᤡᤱᤅᤠᤱ ᤀᤠᤸᤗᤛᤠᤱ ᤕᤶᤒᤠ ᤌᤧ᤺ᤰᤂᤢᤍᤣᤛᤢ᤹ᤖᤥ॥

᥇᥍ ᤀᤠᤳᤋᤡᤸᤗᤧᤀᤠᤱ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤁᤢᤍᤪᤧᤰ ᤛᤧᤜᤥᤒᤠ ᤛᤢ᤺ᤰᤘᤠᤀᤥ ᤔᤧᤕᤢᤰᤂᤢᤴ. ᤁᤖ ᤕᤢᤰᤂᤢᤏᤧ ᤑᤠ᤹ᤃᤪ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤁᤢᤍᤪᤧᤰ ᤛᤧᤜᤥᤒᤠ ᤛᤢᤰᤘᤠ᤺ᤴ ᤌᤧ᤺ᤰᤂᤢᤍᤣᤛᤢ᤹ᤖᤥ. ᤜᤧᤰᤁᤩᤠᤱ ᤌᤡ᤺ᤴ ᤘᤧᤳ ᤐᤣ᤺ᤰᤁᤠᤱ ᤆᤠᤛᤥ᤺ᤰᤗᤥ॥ ᤁᤖ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤁᤢᤛᤱ ᤛᤧᤜᤥᤒᤠ ᤛᤢ᤺ᤰᤘᤠᤀᤥ ᤕᤠᤰᤔᤠ ᤐᤥ᤺ᤱ. ᤜᤧᤰᤁᤣ᤺ᤸᤗᤧ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤏᤢ ᤛᤧᤜᤥᤒᤠ ᤛᤢᤰᤘᤠ᤺ᤴ ᤏᤧᤵᤔᤠᤱ ᤋᤠᤱᤗᤥ॥”

ᤕᤠᤀᤡᤖᤛᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤴ

(ᤔᤷᤁᤢ ᥋:᥈᥇-᥊᥉. ᤗᤢᤁᤠ ᥎:᥊᥆-᥋᥌)

᥇᥎ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢᤖ ᤐᤳᤇᤧᤸᤗᤧ ᤛᤢᤜᤠᤱᤕᤢᤰᤐᤠᤎᤡᤰ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱᤗ ᤀᤰᤂᤣ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤀᤠᤛ᤻ᤛᤠ ᤆᤢᤰᤔᤧᤴ ᤂᤠᤖᤰ ᤛᤩᤧᤖᤥ. ᤁᤖ ᤂᤧᤏᤧ᤹ ᤑᤧᤖᤧ᤹ᤀᤠᤱ ᤁᤢᤛᤶᤍᤠᤱ ᤁᤧᤜᤢᤰᤁᤡᤴ ᤏᤧᤛ᤻ᤛᤧ ᤐᤡᤖᤧ᤹. ᤜᤧᤰᤁᤩᤠᤱ ᤂᤧᤴ ᤜᤡᤱᤗᤥ॥”

᥇᥏ ᤕᤧᤛᤢ᤺ᤴ ᤐᤥᤃᤧᤀᤠᤱ ᤂᤧᤴᤏᤢ ᤌᤠᤛᤡᤱ. ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤔᤧᤎᤠᤛᤡᤱᤗᤥ॥

᥈᥆ ᤒᤠ ᤂᤧᤴ ᤕᤧᤶᤔᤥ ᤋᤱᤒᤣ ᤌᤡᤰ-ᤏᤧᤳᤋᤠᤱᤎᤥ (᥇᥈) ᤔᤠᤰᤂᤡ᤹ ᤘᤕᤢ᤺ᤔᤠᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤹ᤎᤡᤰ ᤕᤧᤛᤢᤖᤧ ᤁᤢᤀᤣᤃᤠᤱ ᤋᤩᤧᤀᤠᤱ ᤁᤢᤍᤣ᤺ᤳᤋᤡᤸᤗᤧ ᤁᤢᤕᤠ᤺ᤴ ᤛᤢ᤺ᤛᤢ॥

᥈᥇ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤏᤡᤱᤘᤠ᤹ᤀᤥ ᤂᤢᤏᤧ᤹ ᤁᤢᤍᤣ᤺ᤳᤋᤡᤸᤗᤧ ᤁᤢᤕᤠ᤺ᤴᤗᤰ ᤛᤢ᤺ᤛᤢᤱᤛᤠᤱ ᤀᤡᤱᤃᤠ᤹ ᤘᤣ᤺ᤳᤋᤠᤖᤥ ᤁᤧᤗ᤹ᤒᤠ ᤀᤡᤋᤢᤀᤠᤱ ᤘᤕᤧ॥

᥈᥈ ᤕᤧᤛᤢ᤺ᤴ ᤜᤡᤸᤗᤡᤰ ᤜᤡᤛᤡᤱᤅᤡᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤏᤡᤛᤢᤀᤠᤱ ᤔᤧᤳᤋᤢ. “ᤔᤠᤔᤢᤀᤣ. ᤜᤠᤱᤜᤠᤱ ᤗ᤹ᤖᤧ᤹ᤀᤥ. ᤏᤛᤠ᤺ᤴ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤘᤣ᤺ᤳᤋᤧᤖᤥ॥” ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤜᤠᤒᤠ ᤂᤧᤴ ᤕᤧᤶᤔᤥ ᤘᤣ᤺ᤳᤋᤧᤖᤥ॥

᥈᥉ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤴ ᤗᤠᤶᤗᤥᤒᤠᤸᤗᤧ ᤁᤢᤜᤡᤶᤔᤥ ᤁᤧᤖᤧᤸᤗᤧ ᤂᤧᤵᤔᤥ ᤆᤣ ᤗᤢᤵᤔᤠ ᤕᤧᤶᤔᤥ ᤔᤧᤵᤑᤪᤠᤔᤠ ᤁᤧᤔᤢ᤺ᤵᤐᤠᤜᤠ᤹ ᤏᤢ ᤔᤣᤖᤡᤱ ᤁᤧᤎᤰᤐᤠ ᤕᤖᤡᤰ ᤔᤏᤠᤜᤠ᤹ ᤏᤡ᤺ᤛᤢᤛᤡ॥

᥈᥊ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤐᤣᤃᤧᤶᤔᤧ᤹ᤀᤥ. ᤁᤴ ᤆᤢᤰᤔᤧᤱᤃ ᤔᤧᤴᤇᤡ᤺ᤀᤣ ᤘᤠ᤹ ᤀᤡᤵᤛᤧᤀᤠᤱᤗᤰ ᤏᤧᤖᤥ”. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤀᤣ᤺ᤳᤋᤢᤖᤥ॥

᥈᥋ ᤂᤧᤴ ᤔᤏᤠᤜᤠ᤹ ᤂᤧᤵᤔᤥᤏᤢ ᤔᤧᤗ᤺ᤳᤋᤢᤛᤡᤀᤠᤱ ᤕᤧᤛᤢ᤺ᤴ ᤛᤡᤃᤠᤱ ᤗᤠᤛᤧ ᤜᤧᤰᤁᤩᤠᤱ ᤂᤧᤴ ᤆᤢᤰᤔᤧᤸᤗᤧ ᤁᤢᤜᤢᤰᤁᤡᤴ ᤋᤧᤶᤛᤢᤸᤗᤧ ᤂᤧᤴ ᤆᤢᤰᤔᤧᤴ ᤔᤢᤳᤌᤪᤡᤰ ᤐᤥᤃᤧᤖᤥ॥

᥈᥌ ᤁᤴ ᤀᤡᤱᤄᤱᤅᤡᤴ ᤂᤧᤴ ᤌᤢᤶᤔᤥ ᤁᤧᤖᤧᤰ ᤐᤡᤛᤠᤱ ᤛᤧᤖᤧᤖᤥ॥

᥈᥍ ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤐᤣᤖ ᤐᤳᤇᤧᤸᤗᤧ ᤏᤧᤵᤑᤢ ᤔᤡᤰᤑ᤺ᤶᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤋᤡᤶᤍᤧᤳᤇᤢᤖ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧᤳᤇᤡ. “ᤍᤠᤀᤢᤍᤖᤧ ᤁᤢᤛ᤻ᤛᤠᤀᤣ.b ᤀᤠᤴᤇᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ॥”

᥈᥎ ᤜᤧᤰᤁᤩᤠᤱ ᤕᤧᤛᤢ᤺ᤴ ᤗᤠᤛᤧᤒᤠ ᤜᤡᤶᤔᤥ ᤐᤣᤛᤡᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤴᤇᤡ᤹ ᤔᤡᤰ ᤏᤡᤔᤠ ᤁᤧᤛᤢᤰᤛᤢᤖ ᤆᤥ᤺ᤰᤔᤠ ᤛᤢᤰᤋᤢᤱ ᤑᤠ᤹ᤀᤠᤱ ᤏᤛᤠ᤺ᤴ ᤁᤧᤈᤥ᤺ᤰᤛᤢᤒᤡ᥅”

ᤆᤥ᤺ᤰᤛᤢᤃᤧ᤹ᤖᤥ. ᤀᤠᤍᤠᤱᤒᤣ ᤑᤠ᤹ᤀᤠᤱ ᤏᤥᤃᤵ ᤐᤡᤖᤧᤳᤇᤢ॥

᥈᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤜᤠ᤹ ᤛᤢ᤺ᤛᤢ ᤐᤡᤖᤢᤛᤡᤖ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤏᤛᤠ᤺ᤴ ᤁᤧᤈᤥᤃᤧᤳᤇᤢᤒᤠ ᤁᤢᤀᤡᤛᤡ᤺ᤰᤁᤣ ᤐᤥ᤺ᤱᤗᤖᤥ॥”

᥉᥆ ᤂᤧᤱᤜᤠ᤹ ᤔᤡᤰ ᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤳᤇᤡ॥ ᤕᤧᤛᤢᤖᤧ ᤂᤧᤱᤜᤠ᤹ “ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ ᤔᤧᤄᤥ᤺ᤛᤢᤴᤗᤖᤥ” ᤔᤧᤳᤋᤢᤛᤡ॥

᥉᥇ ᤁᤖ ᤂᤧᤱᤜᤠ᤹ ᤐᤣᤛᤡᤀᤠᤱ ᤂᤧᤴ ᤌᤢᤶᤔᤥ ᤁᤧᤖᤧᤰ ᤐᤡᤛᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱ ᤛᤧᤛᤧᤳᤇᤢᤖᤥ॥

ᤔᤠᤑᤧᤴᤛᤠᤶᤔᤡᤸᤗᤧ ᤕᤢᤰᤋᤢᤒᤠ ᤔᤏᤠᤴ

᥉᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤗ᤺ᤴᤍᤧᤳᤇᤡᤖ ᤐᤳᤇᤧᤳᤇᤡᤸᤗᤧ ᤁᤢᤓᤠ ᤔᤏᤠᤜᤠ᤹ᤖᤧ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠᤸᤗᤧ ᤆᤥᤃᤢᤸᤗᤧ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠᤒᤠ ᤔᤏᤠᤎᤡᤰ ᤕᤧᤛᤢᤖᤥ ᤔᤧᤍᤠᤖᤢ॥

᥉᥉ ᤜᤧᤰᤁᤩᤠᤱ ᤂᤧᤴ ᤑᤧᤴᤛᤠᤶᤔᤡᤴ ᤕᤧᤛᤢᤖᤧ ᤏᤠ᤺ᤳᤋᤢ ᤗ᤺ᤳᤋᤢ ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤐᤠ᤺ᤵᤔᤠ ᤜᤣ᤺ᤰᤋᤧᤖᤥ॥ ᤂᤧᤴ ᤔᤧᤏᤡᤛᤢᤀᤠᤱ ᤂᤧᤴ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤡᤛᤪᤠᤀᤡᤗ ᤗᤠᤈᤣ᤹ ᤂᤠᤖᤠᤰ ᤀᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤱᤃ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤘᤕᤡᤃᤧᤖᤥ॥”

᥉᥊ ᤁᤖ ᤑᤖᤡᤛᤡᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧᤃ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤜᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡ᤹ᤖᤥ॥”

ᤆᤠᤃᤧᤛᤢᤶᤒᤠ ᤕᤠ᤺ᤗᤡᤰᤜᤠ᤹

(ᤔᤷᤁᤢ ᥌:᥉᥊. ᤗᤢᤁᤠ ᥇᥆:᥈)

᥉᥋ ᤕᤧᤛᤢ᤺ᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤜᤠ᤹ᤀᤥ ᤜᤢ᤹ᤖᤢᤛᤡᤖ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧᤛᤢᤖ ᤁᤧᤖᤧᤰ ᤐᤖᤡᤰᤗᤧᤴ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤘᤣ᤺ᤴᤍᤢᤛᤡᤖ ᤕᤧᤰᤕᤰ ᤏᤢ ᤐᤠᤱᤓᤣ᤹ᤜᤠ᤹ᤀᤥ ᤗᤠᤶᤍᤡᤰ ᤆᤥᤃᤧᤖᤥ॥

᥉᥌ ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤏᤡ᤺ᤛᤢᤛᤡᤸᤗᤧ ᤁᤢᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤔᤧᤸᤗᤢᤰᤁᤶᤒᤠ ᤔᤧ᤺ᤴᤏᤣᤒᤠ ᤔᤧᤸᤗᤢᤰ ᤜᤧᤰᤁᤣ ᤗᤠᤶ ᤁᤧᤒᤥ᤺ᤵᤐᤠᤀᤠᤱ ᤋᤢᤰᤂᤣ ᤁᤧᤈᤠᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤧᤖᤥ॥

᥉᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤛᤢᤶᤔᤠ ᤁᤧᤒᤥ᤺ᤱᤒᤠ ᤆᤠ᤺ᤴ ᤕᤖᤡᤰ ᤏᤧ᤹᤺. ᤁᤖ ᤆᤠ ᤁᤧᤛᤢᤶᤒᤠ ᤕᤠ᤺ᤗᤡᤰᤜᤠ᤹ ᤔᤧᤛᤢ᤺ᤴᤗᤥ॥

᥉᥎ ᤜᤧᤰᤁᤣ᤺ᤸᤗᤧ ᤛᤢᤶᤔᤠ ᤁᤧᤒᤥ᤺ᤱᤒᤠ ᤆᤠ᤺ᤸᤗᤧ ᤁᤢᤴᤍᤠᤱᤒᤠᤴ ᤕᤖᤡᤰ ᤕᤠ᤺ᤗᤡᤰᤜᤠ᤹ ᤆᤠ ᤛᤢᤶᤛᤧ ᤐᤠᤱᤄᤢᤛᤡᤖ ᤑᤠ᤹ᤀᤠᤱ ᤂᤡᤏᤡ᤹ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥”

b 

᥏:᥈᥍ ᤕᤜᤢᤍᤡᤜᤠ᤹ᤖᤧ ᤗᤠᤃᤡ “ᤍᤠᤀᤢᤍᤖᤧ ᤁᤢᤛ᤻ᤛᤠ” ᤑᤠ᤹ᤀᤡᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤎᤠ᤺ᤰᤗᤠᤶ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤢᤰᤋᤢᤒᤠ ᤂᤪᤡᤛ᤻ᤋ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

ᤌᤡᤰ-ᤏᤧᤳ (᥇᥈) ᤛᤣ᤺ᤰᤕᤢᤰᤔᤡᤒᤠᤜᤠ᤹

(ᤔᤷᤁᤢ ᥉:᥇᥉-᥇᥏. ᤗᤢᤁᤠ ᥌:᥇᥈-᥇᥌)

᥇᥆

ᤜᤧᤰᤁᤩᤠᤱ ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤑᤧᤴᤛᤠᤶᤜᤠ᤹ ᤏᤠ᤺ᤵᤔᤠ ᤗ᤺ᤵᤔᤠ ᤏᤢ ᤁᤧᤖᤧᤰ ᤐᤖᤡᤰᤗᤧᤴ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤘᤣ᤺ᤶᤔᤠ ᤕᤢᤰ ᤐᤡᤖᤢᤛᤡᤖᤥ॥

᥈ ᤂᤧᤴ ᤌᤡᤰ-ᤏᤧᤳ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧa ᤂᤢᤏᤡ᤹ ᤔᤡᤱᤃ ᤀᤰᤋᤱᤒᤠ ᤆᤥᤰ-

ᤛᤡᤔᤥᤏ (ᤂᤢᤏᤧ᤹ ᤐᤋᤪᤢᤛᤀᤠᤱ ᤔᤧᤔᤧᤳᤋᤢ).

ᤀᤠᤴᤍᤪᤡᤕᤠᤛ (ᤐᤋᤪᤢᤛᤖᤧ ᤁᤢᤴᤛᤠ᤹).

ᤕᤠᤁᤢᤒ (ᤈᤒ᤻ᤍᤡᤕᤠᤖᤧ ᤁᤢᤛ᤻ᤛᤠ).

ᤕᤢᤜᤢᤴᤏᤠ (ᤕᤠᤁᤢᤒᤖᤧ ᤁᤢᤴᤛᤠ᤹).

᥉ ᤑᤡᤗᤡᤐ.

ᤒᤠᤖᤌᤥᤗᤥᤔᤠᤀᤡ.

ᤌᤥᤔᤠ.

ᤔᤳᤋᤡ (ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ).

ᤕᤠᤁᤢᤒ (ᤀᤸᤑᤠᤕᤛᤖᤧ ᤁᤢᤛ᤻ᤛᤠ).

ᤌᤧᤍᤡᤕᤛ ᤜᤧᤰᤁᤩᤠᤱ

᥊ ᤛᤡᤔᤥᤏ (ᤂᤢᤏᤧ᤹ “ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ”b ᤔᤧᤔᤧᤳᤋᤢ॥ ᤂᤧᤴ ᤑᤠ᤹ᤀᤡᤴ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ ᤘᤕᤧ).

ᤜᤧᤰᤁᤩᤠᤱ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋ (ᤂᤢᤏᤧ᤹ ᤕᤧᤛᤢᤖᤧ ᤁᤢᤏᤛᤠ᤺ᤴ ᤁᤧᤗᤧᤱᤒᤠ ᤐᤥ᤺ᤰᤂᤧᤖᤥ)॥

ᤌᤡᤰ-ᤏᤧᤳ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ

(ᤔᤷᤁᤢ ᥌:᥍-᥇᥉. ᤗᤢᤁᤠ ᥏:᥇-᥌)

᥋ ᤕᤧᤛᤢᤖᤧ ᤁᤴ ᤌᤡᤰ-ᤏᤧᤳ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤠᤱᤄᤢᤛᤡᤖᤥ- “ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ. ᤜᤧᤰᤁᤩᤠᤱ ᤛᤠᤔᤖᤡᤜᤠ᤹ᤖᤧ ᤂᤢᤏᤡ᤹ ᤐᤠᤱᤈᤢᤶᤜᤠ᤹ᤀᤥ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ.

᥌ ᤁᤖ ᤗᤠᤶ ᤁᤧᤒᤥ᤺ᤵᤐᤠ ᤔᤧᤸᤗᤢᤰ ᤜᤧᤰᤋᤱᤒᤠ ᤀᤡᤛᤪᤠᤀᤡᤗᤒᤠ ᤔᤏᤠᤜᤠ᤹ᤖᤥ ᤐᤣᤃᤧᤶᤔᤧ᤹ᤀᤥ॥

᥍ ᤂᤡᤏᤡ᤹ ᤁᤧᤒᤣᤃᤡᤸᤗᤧ ᤁᤴ ᤛᤢᤏᤠᤀᤡᤱᤅᤡᤴ ᤛᤧᤛᤧᤶᤔᤧ᤹ᤀᤥ ‘ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤏᤡ᤺ᤳᤋᤠᤱᤅᤣ ᤘᤠ᤹॥’

᥎ ᤁᤧᤍᤢᤰᤐᤠᤜᤠ᤹ ᤏᤢᤛᤧᤶᤛᤡᤶᤔᤧ᤹. ᤁᤧᤛᤡᤒᤠᤜᤠ᤹ ᤁᤢᤜᤡᤱᤘᤧᤳ ᤆᤥᤃᤧᤶᤛᤡᤶᤔᤧ᤹. ᤗᤥᤃᤣ᤹ ᤋᤢᤰᤔᤠᤸᤗᤧ ᤕᤠᤱᤄᤢᤛᤡᤒᤠᤜᤠ᤹ ᤏᤢᤛᤧᤶᤛᤡᤶᤔᤧ᤹. ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤧᤶᤗ᤺ᤳᤋᤧᤶᤛᤡᤶᤔᤧ᤹॥ ᤀᤠᤶᤓᤠ ᤁᤧᤄᤥᤛᤢᤶ. ᤀᤠᤶᤓᤠᤀᤣ ᤐᤡᤖᤧᤶᤛᤡᤶᤔᤧ᤹ᤀᤥ॥

᥏ ᤕᤠᤱ ᤔᤧ᤺ᤴᤏᤣ ᤂᤡᤏᤡ᤹ ᤐᤣᤃᤧᤶᤔᤧ᤹.

᥇᥆ ᤜᤧᤰᤁᤩᤠᤱ ᤛᤢᤰᤘᤠ. ᤗᤧᤰᤛᤡᤱᤔᤠ ᤆᤠᤱ ᤏᤢ ᤗᤠᤱᤛᤢ᤺ᤵ. ᤜᤧᤰᤁᤩᤠᤱ ᤋᤰᤁᤠᤳ ᤌᤣᤀᤠᤱ ᤔᤧᤕᤠᤱᤅᤠᤛᤡᤶᤔᤧᤴᤏᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤸᤗᤧ ᤂᤢᤏᤧ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤂᤥᤔᤠᤀᤣ ᤐᤥᤱᤗᤥ॥

᥇᥇ “ᤂᤡᤏᤡ᤹ ᤁᤧᤒᤣᤃᤡᤒᤠ ᤐᤠᤱᤈᤢᤶ ᤐᤠᤱᤓᤣ᤹ᤜᤠ᤹ᤀᤥ ᤛᤢᤶᤒᤥᤎᤠᤒᤠ ᤔᤏᤠᤴ ᤁᤥ᤺ᤳᤋᤧᤶᤔᤧ᤹ᤀᤠᤱ ᤂᤧᤵᤔᤥᤗᤠᤶ ᤁᤧᤴᤗ᤺ᤴᤍᤡᤴ ᤁᤧᤶᤒᤣᤃᤡᤴᤗ ᤌᤠᤖᤡᤰ ᤁᤢᤜᤡᤶᤔᤥᤀᤣ ᤕᤠ᤺ᤰᤋᤧᤶᤔᤧ᤹ᤀᤥ॥

᥇᥈ ᤂᤧᤴ ᤜᤡᤶᤔᤥ ᤁᤧᤗᤠ᤺ᤛ᤻ᤛᤡᤸᤗᤧ ᤔᤏᤠᤜᤠ᤹ᤏᤢ ‘ᤛᤏᤠᤖᤢᤱ ᤁᤧᤄᤥᤛᤢᤶᤏᤡᤖᤥ’ ᤗ᤹ᤖᤡᤰ ᤛᤣᤘᤠ ᤔᤕᤧᤶᤔᤧ᤹ᤀᤥ॥

᥇᥉ ᤂᤧᤴ ᤜᤡᤶᤛᤕᤱᤅᤡᤴ ᤂᤡᤏᤡ᤹ ᤛᤏᤠᤖᤢᤱ ᤂᤥᤔᤠ ᤁᤧᤗᤠ᤹ᤒᤠ ᤆᤥ᤺ᤰᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤏᤠᤖᤢᤱᤅᤡᤴ ᤂᤧᤵᤔᤥ ᤕᤠ᤺ᤰᤗᤠ᤺ᤳᤗᤖᤥ॥ ᤁᤖ ᤁᤧᤗᤠ᤹ᤒᤠ ᤔᤧᤈᤥ᤺ᤰᤏᤧᤴᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤏᤠᤖᤢᤱᤅᤡᤴ ᤂᤡᤏᤡ᤹ᤀᤥᤀᤣ ᤏᤢ᤺ᤱᤗᤖᤥ॥

᥇᥊ ᤀᤠᤳᤋᤡᤸᤗᤧ ᤂᤡᤏᤡ᤹ ᤗᤠᤶᤍᤠ᤺ᤰᤔᤠ ᤁᤧᤶᤒᤡᤖᤡᤴᤏᤠᤱ ᤂᤡᤏᤡ᤹ ᤐᤠ᤺ᤴᤏᤠᤱ ᤔᤧᤄᤧᤵᤛᤢᤴ. ᤂᤧᤴ ᤜᤡᤶ ᤀᤡᤃᤪ ᤐᤠᤱᤈᤢᤶᤔᤥᤗᤠᤶ ᤂᤡᤏᤡ᤹ ᤁᤧᤒᤣᤃᤡᤸᤗᤧ ᤂᤡᤏᤡ᤹ ᤗᤠᤱᤅᤥ ᤁᤧᤄᤡᤵᤐᤠ ᤂᤠᤶᤜᤡ᤺ᤰᤁᤡᤴ ᤒᤠ ᤂᤧᤵᤔᤥᤀᤣ ᤌᤠᤵᤛᤧᤶᤎᤩᤧᤶᤔᤧ᤹ᤀᤥ॥

᥇᥋ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱᤗᤥ. ᤋᤠ᤺ᤴᤍᤡ ᤂᤠᤛᤧᤴ ᤕᤧᤴᤏᤥᤃ ᤂᤧᤴ ᤐᤠᤱᤈᤢᤶᤔᤡᤸᤗᤧ ᤁᤢᤍᤢᤰᤂᤣ᤺ᤴᤏᤢ᤺ᤸᤗᤧ ᤛᤍᤥᤔ ᤏᤢ ᤃᤔᤥᤖᤠᤒᤠc ᤐᤠᤱᤈᤢᤶᤜᤠ᤹ᤀᤥ ᤁᤧᤍᤠᤒᤠ ᤋᤢᤰᤂᤣ᤺ᤴ ᤌᤶᤔᤠ ᤛᤢᤰᤁᤧᤍᤧᤵᤐᤠ ᤐᤥᤱᤗᤥ॥”

ᤋᤠ᤺ᤴᤍᤡ ᤁᤧᤍᤠᤒᤠ ᤏᤡᤱᤄᤢᤶ

(ᤔᤷᤁᤢ ᥇᥉:᥏-᥇᥉. ᤗᤢᤁᤠ ᥈᥇:᥇᥈-᥇᥍)

᥇᥌ “ᤂᤧᤵᤛᤧᤶᤔᤧ᤹ᤀᤥ᥄ ᤔᤧᤸᤗᤢᤰᤜᤠ᤹ ᤐᤖᤠᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤐᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤐᤠᤱᤏᤡᤱᤗᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤀᤛᤣ᤺ᤰᤐᤠ ᤜᤧᤰᤁᤣ ᤆᤠᤆᤠ᤺ᤵᤐᤠ ᤏᤢ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤁᤢᤍᤥ᤺ᤵᤔᤠ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥍ ᤔᤏᤠᤜᤠ᤹ᤏᤢ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤠᤛᤧᤴ ᤗᤥ᤺ᤶᤔᤠ ᤜᤡᤶᤔᤥ ᤂᤡᤏᤡ᤹ ᤁᤧᤶᤍᤣ᤹ᤖᤡ᤹. ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤋᤧ᤺ᤶᤓᤢᤰ ᤁᤧᤶᤒᤡᤖᤡ᤹ᤖᤥ॥

᥇᥎ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤶᤍᤣ᤹ᤖᤡ᤹॥ ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤏᤢ ᤁᤧᤖᤧᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤔᤧᤵᤔᤠᤛᤡ ᤛᤢᤕᤧᤶ ᤁᤧᤄᤥᤛᤢᤶᤗᤥ॥

᥇᥏ ᤁᤖ ᤂᤡᤏᤡ᤹ ᤁᤧᤶᤍᤧᤶᤛᤡᤸᤗᤧ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤀᤠᤸᤗ ᤌᤧᤔᤠ ᤐᤠ᤺ᤵᤔᤠ. ᤀᤠᤰᤂᤣᤗ᤹ᤖᤡᤰ ᤐᤠ᤺ᤵᤔᤠᤒᤣ ᤑᤠ᤹ᤀᤠᤱ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥ ᤂᤧᤴ ᤕᤧᤶᤔᤥᤃ ᤂᤡᤏᤡ᤹ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ ᤒᤠ ᤂᤧᤴ ᤕᤧᤶᤔᤥᤀᤣ ᤁᤧᤄᤥᤛᤢᤶᤗᤥ॥

᥈᥆ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤒᤠᤅᤣ ᤁᤧᤶᤒᤠᤖᤡᤴ ᤁᤖ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤂᤡᤏᤡ᤹ᤗᤠᤶᤒᤠ ᤐᤠ᤺ᤳᤗᤥ॥

᥈᥇ ᤑᤢ᤹ᤏᤢᤛᤠ᤹ᤜᤠ᤹ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰᤁᤠᤱ ᤀᤡᤱᤔᤧᤗᤧᤰᤋᤢᤛᤡ ᤜᤧᤰᤁᤩᤠᤱ ᤛᤧᤵᤔᤠ ᤔᤧᤒᤠᤱᤄᤢᤛᤡᤖᤥ॥ ᤜᤧᤰᤁᤣᤗ᤹ᤖᤡᤰ ᤐᤠᤔᤠᤜᤠ᤹ ᤛᤠ᤺ᤜᤠ᤹ᤖᤧ. ᤜᤧᤰᤁᤩᤠᤱ ᤛᤠ᤺ᤜᤠ᤹ ᤐᤠ-ᤔᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰᤁᤠᤱ ᤛᤧᤵᤔᤠ ᤔᤧᤒᤠᤱᤄᤢᤛᤡᤖᤥ॥

᥈᥈ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤧᤶᤈᤡ᤺ᤳᤋᤡ᤹ᤖᤥ. ᤁᤖ ᤀᤠᤳᤋᤡᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤌᤖᤢ᤹. ᤂᤧᤸᤗᤧᤀᤣ ᤛᤧᤴᤗᤵ ᤂᤥᤛᤢ᤹ᤖᤥ॥

᥈᥉ ᤂᤡᤏᤡ᤹ ᤌᤡᤰᤋᤧᤴᤏᤥ ᤋᤢᤰᤂᤣ ᤁᤧᤶᤈᤠ᤺ᤳᤋᤡᤸᤗᤧ ᤘᤣ᤹ᤛ᤻ᤔᤠ ᤋᤧᤴᤏᤥ ᤂᤧᤳᤇᤡᤱᤅᤧᤶᤔᤧ᤹ᤀᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤏᤢ᤺ᤱᤅᤠ ᤕᤢᤀᤠᤸᤗᤧ ᤂᤡᤏᤡ᤹ ᤁᤴ ᤀᤡᤛᤪᤠᤀᤡᤗᤛ᤻ᤔᤠ ᤁᤧᤖᤧᤰ ᤕᤧᤰᤕᤰᤜᤠ᤹ᤀᤥ ᤛᤢᤏᤠᤀᤡᤱ ᤛᤧ᤺ᤔᤠ ᤕᤠ᤺ᤶᤒᤰ ᤔᤧᤴᤇᤢ᤺ᤳᤋᤣ ᤁᤧᤘᤕᤡ᤹ᤖᤥ॥

᥈᥊ “ᤜᤢ᤹ᤛᤠᤶᤒᤧᤴ ᤁᤢᤛᤡᤰᤛᤠᤶᤒᤠᤴᤏᤢ᤺ᤸᤗᤧ ᤕᤶᤒᤠ. ᤜᤧᤰᤁᤩᤠᤱ ᤛᤣᤘᤠᤖᤥᤒᤧᤴ ᤁᤢᤴᤍᤠᤱᤒᤠᤴᤏᤢ᤺ᤸᤗᤧ ᤕᤶᤒᤠ ᤔᤧ᤺ᤴᤗᤥ॥

᥈᥋ ᤜᤢ᤹ᤛᤠᤶᤒᤧᤴ ᤁᤢᤛᤡᤰᤛᤠᤶᤒᤧᤴ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤛᤣᤘᤠᤖᤥᤒᤧᤴ ᤁᤢᤴᤍᤠᤱᤒᤧᤴ ᤁᤢᤀᤡᤛᤡ᤺ᤰ ᤐᤥᤱᤔᤠᤀᤣ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤜᤡᤶᤍᤠᤱᤒᤠᤴᤏᤣ ᤂᤧᤱᤜᤠ᤹ᤖᤧ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤒᤠᤗᤈᤡᤒᤢᤗd ᤔᤧᤔᤧᤳᤋᤠᤱᤅᤡᤸᤗᤧ ᤀᤠᤜᤡᤶᤛᤕᤱᤒᤠᤜᤠ᤹ᤃ ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤑᤧᤴ ᤔᤡᤱᤜᤠ᤹ ᤔᤧᤘᤠ᤺ᤳᤋᤢᤛᤡ᤹ᤖᤥ॥

᥈᥌ “ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤔᤧᤎᤠ᤺ᤵᤏᤧᤴᤗ ᤑᤠ᤹ᤀᤠᤱ ᤋᤧᤵᤋᤧᤀᤠᤱ ᤁᤧᤘᤠ᤹ᤒᤠ ᤐᤠ᤺ᤴ ᤀᤡᤃᤪ ᤁᤢᤛᤡᤱ ᤏᤡ᤺ᤳᤔᤧᤍᤧᤳᤏᤧᤴᤗ ᤑᤠ᤹ᤀᤠᤱ ᤔᤠ᤹ᤖᤧᤀᤠᤱ ᤁᤧᤘᤠ᤹ᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥

᥈᥍ ᤀᤡᤱᤃᤠ᤹ ᤀᤠᤸᤗᤥ ᤂᤠᤃᤧᤔᤠᤰᤐᤠᤀᤥ ᤔᤧᤳᤏᤡᤱᤒᤠ ᤐᤠ᤺ᤴᤏᤡᤴ ᤂᤠᤃᤧᤀᤥ᤺ᤵᤐᤠᤀᤥ ᤔᤧᤳᤋᤧᤶᤛᤡᤶᤔᤧ᤹. ᤂᤡᤏᤡ᤹ ᤛᤫᤠ᤺ᤳᤋᤠᤱ ᤔᤧᤳᤏᤡᤱᤒᤠ ᤐᤠ᤺ᤴᤏᤡᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤑᤠ᤹ᤀᤠᤱ ᤜᤡᤶ ᤛᤶᤍᤠᤱᤗᤠᤶ ᤕᤶᤒᤠ ᤀᤡᤰᤗᤠᤀᤥ ᤀᤡᤱᤓᤴ ᤆᤥᤃᤧᤶᤔᤧ᤹ᤀᤥ॥

᥈᥎ ᤏᤠᤛᤡᤱᤃᤧᤴ ᤌᤰᤁᤡᤴ ᤁᤧᤛᤧᤵᤐᤠᤜᤠ᤹ᤏᤢ ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤕᤠᤶᤛᤠᤶᤔᤡᤴ ᤛᤧᤵᤔᤠ ᤔᤧᤴᤇᤢᤰᤋᤢᤴᤗᤥ॥ ᤁᤖ ᤏᤠᤛᤡᤱᤃᤧᤴ ᤌᤰᤁᤡᤴ ᤏᤢ ᤕᤠᤶᤛᤠᤶᤔᤡᤴ ᤏᤧᤵᤔᤠᤱ ᤂᤧᤔᤠᤕᤱᤛᤱᤅᤥ ᤔᤧᤱᤔᤠ ᤁᤧᤛᤢᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡ᤺ᤛᤧᤶᤔᤧ᤹ᤀᤥ॥

᥈᥏ ᤏᤧᤳᤇᤡ ᤆᤢᤈᤢᤰᤛᤠ ᤐᤢᤜᤠ᤹ᤖᤧ ᤕᤠᤱᤎᤡᤰ ᤔᤧᤗᤧᤰᤏᤧᤴᤒᤡ᥅ ᤜᤧᤰᤁᤣᤛᤠᤱ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧ᤺ᤴᤏᤣ ᤗᤳᤌᤡᤰᤁᤠᤱ ᤂᤠᤶᤔᤥ ᤔᤰᤔᤧᤎᤠᤏᤧᤴᤗᤥ॥

᥉᥆ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤌᤧᤃᤣ᤺ᤰᤁᤥᤒᤠ ᤁᤧᤖᤧᤰ ᤌᤧᤃᤣ᤺ᤰᤀᤡᤜᤠ᤹ ᤂᤢᤏᤧ᤹ ᤏᤡᤖᤢᤀᤠᤱ ᤘᤠ᤹ᤖᤥ॥

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹॥ ᤂᤡᤏᤡ᤹ᤃ ᤕᤖᤡᤰ ᤆᤢᤈᤢᤰᤛᤠ ᤐᤢᤜᤠ᤹ᤏᤢ᤺ᤸᤗᤧᤀᤠᤱ ᤀᤡᤔᤧᤸᤗᤢᤱᤒᤠ ᤁᤧᤈᤥᤃᤡᤖᤥ॥

᥉᥈ “ᤜᤠ᤺ᤳᤗᤧ ᤔᤏᤠ ᤋᤃᤡ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤃᤢᤱ ᤗ᤹ᤖᤡᤰ ᤐᤠ᤺ᤳᤋᤢ᤹. ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤀᤠᤶᤒᤠᤖᤧ ᤁᤢᤍᤃᤡ ᤀᤡᤱᤃᤠ᤹ᤀᤠᤱ ᤂᤧᤴ ᤋᤠ᤺ᤰᤋᤢᤱᤗᤥ॥

᥉᥉ ᤜᤠ᤺ᤳᤗᤧ ᤀᤡᤱᤃᤠ᤹ ᤔᤏᤠ ᤋᤃᤡ ᤏᤠ᤹ᤀᤠ. ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤀᤠᤶᤒᤠᤖᤧ ᤁᤢᤍᤃᤡ ᤀᤡᤱᤃᤠ᤹ᤀᤠᤱ ᤂᤧᤴ ᤏᤠ᤹ᤖᤢᤱᤗᤥ॥”

ᤕᤧᤛᤢ᤺ᤴᤏᤢ ᤁᤧᤘᤠ᤹ᤒᤠᤜᤠ᤹ᤖᤧ ᤋᤢᤰᤂᤣ ᤔᤧᤍᤢᤔᤢ᤹

(ᤗᤢᤁᤠ ᥇᥈:᥋᥇-᥋᥉. ᥇᥊:᥈᥌-᥈᥍)

᥉᥊ “ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤏᤠᤖᤢᤱ ᤋᤠ᤺ᤳᤇᤧ ᤋᤩᤠᤱᤒᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹॥ ᤀᤡᤱᤃᤠ᤹ ᤛᤏᤠᤖᤢᤱ ᤋᤠ᤺ᤳᤇᤧᤃ ᤔᤧ᤺ᤴ. ᤁᤖ ᤋᤢᤰᤂᤣ ᤋᤠ᤺ᤳᤇᤧ ᤋᤩᤠᤱᤒᤠᤖᤥ॥

᥉᥋ ᤌᤣᤀᤠᤱᤓᤧᤸᤗᤧ ᤐᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤕᤧᤶᤒᤡᤳᤇᤠ᤹ᤛᤠ᤺ᤴ. ᤔᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤴᤇᤢᤔᤠ᤹ᤛᤠ᤺ᤴ. ᤜᤧᤰᤁᤩᤠᤱ ᤏᤥ᤺ᤵᤔᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠᤱᤗᤡᤔᤠᤴ ᤑᤥ᤺ᤱᤛᤧ ᤋᤩᤠᤱᤒᤠᤖᤥ॥

᥉᥌ ᤔᤏᤠ᤺ᤸᤗᤧ ᤁᤢᤏᤡᤱᤔᤡᤜᤠ᤹ᤃ ᤀᤠᤒᤠᤅᤣ ᤁᤢᤜᤡᤶᤛᤕᤱᤜᤠ᤹ᤀᤣ ᤔᤧᤒᤥᤱᤗᤥ॥

᥉᥍ “ᤁᤢᤶᤒᤠ ᤁᤢᤶᤔᤠᤛᤡ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤗᤢᤱᤔᤠ᤹ ᤁᤧᤍᤢᤰᤐᤧᤴ ᤀᤠᤜᤢ᤹ᤛᤠᤶᤒᤠ ᤐᤥᤱᤔᤠ ᤔᤧᤗᤠ᤹ᤖᤢᤴᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤁᤢᤛ᤻ᤛᤠ ᤁᤢᤀᤣᤜᤠ᤹ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤗᤢᤱᤔᤠ᤹ ᤁᤧᤍᤢᤰᤐᤧᤴ ᤀᤠᤜᤢ᤹ᤛᤠᤶᤒᤠ ᤐᤥᤱᤔᤠ ᤔᤧᤗᤠ᤹ᤖᤢᤴᤗᤥ॥

᥉᥎ ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤀᤠᤒᤠᤅᤣ ᤐᤰᤂᤢᤀᤠᤱ ᤀᤡᤱᤃᤠ᤹ᤏᤢ ᤗᤠᤱᤔᤧᤄᤣ᤺ᤰᤏᤧᤴ ᤂᤧᤴ ᤀᤠᤜᤢ᤹ᤛᤠᤶᤒᤠ ᤐᤥᤱᤔᤠ ᤔᤧᤗᤠ᤹ᤖᤢᤴᤗᤥ॥

᥉᥏ ᤀᤠᤳᤋᤡᤸᤗᤧ ᤏᤧᤳᤋᤡᤃᤧᤴ ᤁᤢᤜᤡᤱᤔᤴᤏᤡᤴ ᤀᤠᤒᤠᤅᤣ ᤜᤡᤱᤔᤠ ᤁᤥ᤺ᤳᤋᤢ᤹ ᤂᤧᤸᤗᤧ ᤂᤧᤴ ᤔᤠᤛᤢ᤹ᤖᤥ. ᤁᤖ ᤀᤠᤳᤋᤡᤸᤗᤧ ᤏᤧᤳᤋᤡᤃᤧᤴ ᤁᤢᤜᤡᤱᤔᤴᤏᤡᤴ ᤀᤠᤗᤠᤃᤡ ᤔᤠᤛᤢ᤹. ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢ᤹ᤖᤥ॥”

ᤕᤧᤛᤢ᤺ᤴᤏᤢ ᤗᤠᤱᤃᤧᤄᤣ᤺ᤰᤐᤠᤜᤠ᤹ᤖᤧ ᤌᤢᤶᤄᤥ ᤔᤧᤄᤥ᤺ᤛᤢ᤹

(ᤔᤷᤁᤢ ᥏:᥊᥇)

᥊᥆ “ᤀᤠᤳᤋᤡᤸᤗᤧ ᤂᤡᤏᤡ᤹ ᤗᤠᤱᤃᤧᤍᤠ᤺ᤰᤋᤡ᤹. ᤂᤧᤸᤗᤧ ᤀᤡᤱᤃᤠ᤹ᤀᤠᤱ ᤗᤠᤱᤍᤠ᤺ᤰᤁᤠᤖᤥ. ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤗᤠᤱᤍᤠ᤺ᤰᤁᤠ. ᤂᤧᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤧᤴᤏᤠᤱ ᤗᤠᤱᤍᤠ᤺ᤰᤋᤢ᤹ᤖᤥ॥

᥊᥇ ᤀᤠᤳᤋᤡᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤗᤠᤱᤍᤠ᤺ᤰᤋᤢ᤹. ᤂᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧᤴ ᤌᤢᤶᤄᤥ᤺ᤴ ᤂᤥᤛᤢ᤹ᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤛᤠᤶᤕᤥᤏᤡᤒᤠ ᤕᤠᤵᤔᤡ᤺ᤴ ᤗᤠᤱᤍᤠ᤺ᤰᤋᤢ᤹. ᤂᤧᤸᤗᤧ ᤛᤠᤶᤕᤥᤏᤡᤒᤠᤸᤗᤧᤴ ᤌᤢᤶᤄᤥ᤺ᤴ ᤂᤥᤛᤢ᤹ᤖᤥ॥

᥊᥈ ᤀᤠᤳᤋᤡᤸᤗᤧ ᤀᤡᤱᤃᤠ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤛᤠᤎᤡᤰᤁᤡᤴ ᤀᤠᤜᤢ᤹ᤛᤠᤶᤒᤠ ᤑᤠ᤹ᤀᤠᤱ ᤑᤱᤏᤠᤎᤡᤰ ᤆᤫᤠ᤺ᤳ ᤐᤡᤖᤢ᤹. ᤂᤧᤸᤗᤧ ᤛᤧᤰᤂᤠᤀᤣ ᤌᤢᤶᤄᤥ᤺ᤴ ᤂᤥᤛᤢ᤹ᤖᤥ॥”

a 

᥇᥆:᥈ ᤛᤣ᤺ᤰᤕᤢᤰᤔᤡᤒᤠ ᤑᤠ᤹ᤀᤡᤴ ᤍᤠᤱᤒᤠᤸᤗᤧ ᤕᤢᤰ ᤐᤡᤖᤢᤛᤡᤀᤠᤱ ᤐᤠᤱᤄᤢᤛᤡᤒᤠ ᤜᤢ᤹ᤛᤠᤶᤒᤠ॥

b 

᥇᥆:᥊ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤁᤏᤠᤏᤡ” ᤘᤕᤧ॥

c 

᥇᥆:᥇᥋ ᤋᤥᤗᤡᤱ ᥇᥏:᥈᥉-᥈᥋ ᤀᤥ ᤛᤍᤥᤔ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤜᤠ᤹ᤖᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤕᤧᤰᤕᤰᤁᤡᤴ ᤔᤧᤶᤓᤤ ᤆᤥᤃᤢᤍᤣ᤺ᤛᤢ॥

d 

᥇᥆:᥈᥋ ᤒᤠᤗᤈᤡᤒᤢᤗ ᤑᤠ᤹ᤀᤡᤴ ᤔᤠᤑᤧᤴᤛᤠᤶᤔᤡᤸᤗᤧ ᤘᤣ᤹ᤛ᤻ᤔᤠ ᤁᤢᤔᤡᤱ॥

ᤕᤧᤛᤢ᤺ᤴ ᤏᤢ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ

(ᤗᤢᤁᤠ ᥍:᥇᥎-᥈᥉)

᥇᥇

ᤕᤧᤛᤢᤖᤧ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ ᤜᤧᤰᤁᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢ ᤛᤢᤖᤢᤛᤡᤀᤠᤱ ᤂᤧᤵᤔᤥᤗᤠᤶ ᤂᤢᤏᤧ᤹ ᤃᤠᤗᤡᤗ ᤂᤡᤖᤡᤒᤠ ᤐᤠᤱᤈᤢᤶ ᤜᤧᤱᤄᤠ᤺ᤳᤋᤡ ᤏᤡᤛᤠᤶ ᤜᤢ᤹ᤛᤧ ᤏᤢ ᤛᤢᤏᤠᤀᤡᤱ ᤛᤧᤛᤧ ᤌᤠᤛᤡᤱᤗᤥ॥

᥈ ᤂᤧᤴ ᤕᤧᤶᤔᤥ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤀᤠᤱ ᤕᤠᤃᤧᤒᤠ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤧ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤂᤧᤵᤛᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤧᤛᤢᤖᤥ ᤐᤠᤱᤄᤢᤛᤡ॥

᥉ ᤂᤧᤱᤜᤠ᤹ ᤔᤧᤒᤣᤀᤠᤱ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤁᤧᤍᤠᤒᤠᤖ ᤁᤧᤒᤵᤐᤠ ᤂᤪᤡᤛ᤻ᤋᤧᤴ ᤒᤠ ᤂᤧᤏᤧ᤹ᤀᤣᤏᤧᤒᤡ. ᤀᤡ ᤘᤣ᤹ᤛ᤻ᤔᤠᤴ ᤜᤠᤱᤄᤢᤶᤒᤧᤒᤠᤒᤡ᥅”

᥊ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤏᤢ᤺ᤰᤂᤧᤶ ᤐᤣᤃᤧᤶᤔᤧ᤹ᤀᤠᤱ ᤁᤧᤏᤡᤛᤢᤶᤒᤠ ᤏᤢ ᤁᤧᤄᤧᤵᤛᤢᤶᤒᤠ ᤐᤠ᤺ᤴᤜᤠ᤹ ᤕᤢᤜᤢᤴᤏᤠ᤺ᤴ ᤔᤧᤳᤋᤧᤶᤔᤧ᤹ᤀᤥ-

᥋ ᤔᤡᤰᤑ᤺ᤶᤒᤠᤜᤠ᤹ᤖᤧ ᤏᤡᤔᤠ ᤔᤧᤛᤢᤰᤋᤢ᤹. ᤗᤠᤱᤛᤰᤐᤠᤜᤠ᤹ ᤗᤠᤱᤔᤧᤄᤣ᤺ᤰ. ᤗᤥᤃᤣ᤹ ᤋᤢᤰᤔᤠᤸᤗᤧ ᤋᤖᤢᤛᤡᤒᤠᤜᤠ᤹ ᤔᤧᤏᤢ᤹. ᤏᤠᤎᤠᤰᤐᤠᤜᤠ᤹ᤖᤧ ᤂᤧᤶᤔᤠ ᤔᤧᤛᤢᤰᤋᤢ᤹. ᤁᤧᤛᤡᤒᤠᤜᤠ᤹ ᤁᤢᤜᤡᤱᤘᤧᤳ ᤔᤧᤒᤥ᤺ᤱ. ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤛᤢᤏᤠᤀᤡᤱ ᤔᤧᤄᤧᤵᤛᤢ᤹ᤖᤥ॥

᥌ ᤀᤡᤱᤃᤠ᤹ ᤕᤠᤵᤔᤡ ᤆᤵᤆᤡ ᤔᤧᤴᤈᤥ᤺ᤰᤔᤏᤠ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ॥”

᥍ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤕᤧᤛᤢᤖᤧ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤕᤢᤜᤢᤴᤏᤠᤖᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤔᤧᤳᤋᤢᤛᤡ. “ᤕᤧ᤺ᤱᤄᤠᤍᤧᤴᤏᤥ ᤌᤣ᤺ᤴ ᤀᤥᤔᤳᤇᤧ ᤁᤧᤒᤣᤃᤡᤒᤠᤒᤣ᥅ ᤛᤢᤖᤡᤳ ᤁᤣᤈᤱᤅᤡᤸᤗᤧ ᤘᤠ᤺ᤴᤈᤥ-ᤘᤠ᤺ᤴᤈᤥ ᤗ᤹ᤖᤡᤰ ᤘᤠ᤺ᤴᤍᤢᤒᤠ ᤌᤡᤱᤏᤧᤳ ᤜᤧᤰᤋᤱᤒᤠ ᤔᤏᤠ᤺ᤴᤒᤡ᥅

᥎ ᤔᤧ᤺ᤴᤏᤧ ᤑᤠ᤹ᤃᤪ ᤌᤣ᤺ᤴ ᤀᤥᤔᤳᤇᤧ ᤁᤧᤒᤣᤃᤡᤒᤠᤒᤣ᥅ ᤏᤢᤒ᤻ᤏᤢᤒᤠ ᤆᤠᤱᤍᤣ᤺ᤳ ᤁᤧᤈᤠᤱᤒᤠ ᤔᤏᤠ᤺ᤴᤒᤡ᥅ ᤔᤧ᤺ᤴ. ᤜᤧᤰᤋᤱᤒᤠ ᤔᤏᤠ᤺ᤱᤃ ᤜᤠᤱᤜᤡᤶᤔᤥᤖᤰ ᤘᤠ᤹ᤖᤥ॥

᥏ ᤜᤧᤰᤁᤣ᤺ᤸᤗᤧ ᤌᤣ᤺ᤴ ᤀᤥᤔᤳᤇᤧ ᤂᤡᤏᤡ᤹ ᤁᤧᤒᤣᤃᤡ᥅ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤴᤒᤡ᥅ ᤀᤥᤖᤥ. ᤛᤧᤰᤂᤠᤀᤣ ᤀᤡᤱᤃᤠ᤹ ᤔᤧᤳᤏᤡᤱ. ᤂᤢᤏᤧ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤏᤢ᤺ᤸᤗᤧᤀᤠᤱ ᤕᤶᤒᤠᤖᤥ॥

᥇᥆ ᤛᤠᤶᤕᤥᤛᤠᤵᤗᤠᤀᤥ ᤕᤢᤜᤢᤴᤏᤠᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ.

“‘ᤀᤡᤱᤃᤠ᤹ ᤀᤠᤀᤡᤱᤛᤠᤒᤠᤴ ᤁᤧᤗᤠᤶᤔᤡᤴ ᤕᤠᤖᤡᤵ ᤆᤥ᤺ᤰᤛᤧ ᤂᤧᤏᤧ᤹ᤏᤢ᤺ᤸᤗᤧ ᤋᤃᤡ ᤐᤠᤱᤄᤢᤱᤗᤥ॥’

᥇᥇ “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴᤏᤢ᤺ᤸᤗᤧ ᤘᤣ᤹ ᤕᤶᤒᤠ ᤜᤠ᤺ᤳᤋᤠᤱ ᤛᤠᤔᤧᤴᤘᤠ᤺ᤴᤇᤡᤱᤅᤣ ᤘᤠ᤹ᤖᤥ॥ ᤜᤧᤰᤁᤣᤛᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤆᤢᤒᤧᤳᤇᤡᤰᤗᤰ ᤁᤧᤕᤧᤰᤐᤠ ᤔᤏᤠᤴ ᤂᤢᤏᤧ᤹ᤏᤢ᤺ᤸᤗᤧ ᤕᤶᤒᤠᤖᤥ॥

᥇᥈ ᤕᤢᤜᤢᤴᤏᤠᤖᤧ ᤀᤡᤱᤓᤴ ᤆᤥ᤺ᤰᤔᤠ ᤜᤣ᤺ᤰᤋᤢᤀᤠᤱᤎᤥ ᤀᤠᤀᤡᤴ ᤌᤠᤖᤡᤰ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤗᤢᤒᤢᤒᤢᤏᤠ ᤋᤃᤡ ᤐᤥᤖ ᤐᤳ. ᤜᤧᤰᤁᤩᤠᤱ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ ᤛᤠᤁᤧᤸᤗᤧᤰᤁᤠᤱ ᤀᤵᤔᤠ ᤋᤶᤛᤡᤴ ᤔᤧᤈᤥᤃᤢᤖ ᤔᤧᤒᤳ॥

᥇᥉ ᤕᤢᤜᤢᤴᤏᤠᤖᤧ ᤁᤢᤕᤧᤶᤔᤥ ᤌᤠᤖᤡᤰ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤸᤗᤧ ᤜᤧᤰᤁᤩᤠᤱ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤋᤠ᤺ᤴᤍᤡ ᤁᤧᤍᤠᤒᤠᤖ ᤁᤧᤒᤵᤐᤠ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥᤀᤣ ᤔᤧᤒᤠ᤺ᤳᤋᤢᤀᤠᤱ ᤘᤕᤧᤖᤥ॥

᥇᥊ ᤜᤧᤰᤁᤩᤠᤱ ᤂᤡᤏᤡ᤹ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤍᤧᤴᤍᤡ᤹ᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤋᤠ ᤗ᤹ᤖᤡᤰ ᤔᤧᤒᤠ᤺ᤳᤋᤢᤒᤠ ᤀᤣᤗᤡᤕᤠ᤺ᤱᤃ ᤕᤢᤜᤢᤴᤏᤠ᤺ᤴᤏᤣᤖᤥ॥

᥇᥋ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄d

᥇᥌ “ᤁᤥᤕᤧᤶᤒᤠ ᤁᤴ ᤔᤏᤠᤜᤠ᤹ ᤌᤣ᤺ᤴᤏᤢ ᤋᤱᤄᤢᤱᤛᤡᤱᤒᤠᤒᤣ᥅ ᤁᤴ ᤔᤏᤠᤜᤠ᤹ᤃ ᤐᤠᤱᤈᤢᤶᤔᤥ ᤁᤧᤘᤠ᤹ᤒᤠ ᤜᤡᤴᤈᤠ᤹ᤜᤠ᤹ ᤁᤢᤀᤡᤛᤡ᤺ᤰ ᤔᤧᤈᤥᤰ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤜᤡᤴᤈᤠ᤹ᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ᤹.

᥇᥍ ‘ᤂᤡᤏᤡ᤹ ᤗᤠᤃᤡ ᤀᤠᤏᤡᤃᤧ ᤁᤣ ᤜᤡᤵᤔᤏᤠ. ᤁᤖ ᤂᤡᤏᤡ᤹ ᤁᤧᤴᤗᤠ᤺ᤰᤂᤡᤴ.

ᤜᤧᤰᤁᤩᤠᤱ ᤀᤠᤏᤡᤃᤧ ᤔᤣᤖᤡᤱ ᤌᤰᤔᤏᤠ. ᤁᤖ ᤂᤡᤏᤡ᤹ ᤁᤧᤴᤜᤠᤒᤡᤴ॥’

᥇᥎ “ᤜᤧᤰᤁᤣᤗ᤹ᤖᤡᤰ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤱᤃ ᤔᤧᤴᤈᤠ ᤔᤧᤴᤎᤢᤱᤅᤣ ᤋᤩᤧᤛᤠᤱ ᤂᤡᤏᤡ᤹ ᤂᤧᤱᤃ ᤑᤧᤴᤛᤠᤶᤔᤡᤸᤗᤧ ᤕᤢᤰᤋᤢᤀᤠᤱ ᤘᤠ᤹ ᤗ᤹ᤖᤡᤰ ᤁᤧᤔᤧᤳᤋᤢᤶ॥

᥇᥏ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤱᤃ ᤆᤠᤱᤗ ᤌᤢᤅᤢᤱᤗ ᤋᤩᤠᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. ‘ᤂᤧᤱᤃ ᤋ᤺ᤰᤌᤧ᤺ᤰᤁᤣ ᤏᤢ ᤌᤡ᤺ᤔᤛᤠᤱᤗᤥ. ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤏᤢ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤆᤢᤶᤗᤥ॥’ ᤁᤖ ᤏᤡᤱᤘᤠ᤹ᤑᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤱᤃ ᤁᤢᤕᤠ᤺ᤶᤒᤰᤁᤥᤗᤠᤶ ᤂᤧᤴ ᤏᤡᤛ᤻ᤛᤣ ᤆᤥᤰ ᤑᤠ᤹ᤀᤠᤱ ᤏᤡᤍᤧᤳᤗᤥ॥”

ᤗᤠᤕᤥᤗᤠᤶ ᤔᤧᤴᤏᤢ᤺ᤱᤔᤏᤠᤒᤠ ᤕᤧᤰᤕᤰ

(ᤗᤢᤁᤠ ᥇᥆:᥇᥉-᥇᥋)

᥈᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤋᤃᤡ ᤕᤖᤡᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤒᤠ ᤕᤧᤰᤕᤰᤜᤠ᤹ ᤑᤧ᤺ᤰᤔᤠ ᤜᤣ᤺ᤰᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤴᤜᤡᤴᤍᤧᤴᤗᤥ॥

᥈᥇ “ᤂᤥᤖᤠᤈᤡᤏ ᤏᤢ ᤒᤧᤌᤛᤣᤍᤠ ᤐᤠᤱᤈᤢᤶᤔᤥᤒᤠ ᤔᤏᤠᤛᤣ. ᤆᤡ᤺ᤳᤋᤧᤀᤠᤱᤗᤰ ᤛᤩᤧᤖᤥ᥄ ᤂᤡᤏᤡ᤹ ᤐᤠᤱᤈᤢᤶᤔᤥ ᤐᤥ᤺ᤰᤂᤧᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰ ᤋᤠᤕᤖ ᤏᤢ ᤛᤡᤍᤥᤴᤏᤥe ᤐᤥ᤺ᤰᤂᤧᤀᤠᤱ ᤘᤕᤧᤸᤗᤧᤃ ᤀᤢᤴᤇᤥ᤺ᤴᤇᤠ ᤂᤧᤵᤔᤥᤒᤠ ᤔᤏᤠᤜᤠ᤹ ᤗᤠᤕᤥᤗᤠᤶ ᤔᤧᤜᤡᤴᤍᤧᤒᤠᤖᤥ ᤑᤠ᤹ᤀᤠᤱ ᤛᤃᤡᤋᤣᤳ f ᤔᤧᤈᤠᤰᤛᤡᤱᤅᤠᤱ ᤂᤠᤵᤐᤢ ᤔᤧᤈᤢ᤺ᤳᤇᤡᤱᤒᤠᤔᤧᤴ॥

᥈᥈ ᤁᤖ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤠᤛᤧᤴ ᤕᤧᤴᤏᤥᤃ ᤂᤡᤏᤡ᤹ ᤋᤢᤰᤂᤣᤴᤏᤢ᤺ᤸᤗᤧ ᤋᤠᤕᤖ ᤏᤢ ᤛᤡᤍᤥᤏᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤢᤰᤂᤣ᤺ᤴ ᤌᤶᤔᤠ ᤛᤢᤰᤁᤧᤍᤧᤵᤐᤠ ᤐᤥᤱᤗᤥ॥

᥈᥉ ᤜᤧᤰᤁᤩᤠᤱ ᤂᤡᤏᤡ᤹ ᤁᤐᤷᤏᤜᤢᤔ ᤐᤠᤱᤈᤢᤶᤔᤥᤒᤠ ᤔᤏᤠᤛᤣ. ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤐᤣᤃᤡᤃᤧ᤹ ᤁᤧᤗ᤹ᤖᤡᤒᤡ᥅ ᤔᤧ᤺ᤴᤗᤥ᥄ ᤂᤡᤏᤡ᤹ᤃ ᤂᤧᤔᤠᤕᤱᤛᤱ ᤌᤠᤖᤡᤰ ᤁᤧᤎᤩᤧ᤹ᤀᤡᤖᤥ॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤐᤠᤱᤈᤢᤶᤔᤥ ᤆᤥᤃᤧᤒᤠ ᤜᤧᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤛᤍᤥᤔ ᤕᤧᤰᤕᤰᤁᤥ ᤆᤥᤃᤧᤀᤠᤱ ᤘᤕᤧᤸᤗᤧᤃ ᤂᤧᤴ ᤕᤧᤰᤕᤰᤁᤡᤱᤃ ᤀᤠᤀᤡᤴ ᤌᤠᤖᤡᤰ ᤏᤧᤛ᤻ᤛᤧᤒᤠᤔᤧᤴ᥄

᥈᥊ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. ᤂᤠᤛᤧᤴᤏᤡᤸᤗᤧ ᤕᤧᤴᤏᤥᤃ ᤂᤧᤏᤧ᤹ᤏᤢ᤺ᤸᤗᤧ ᤛᤠᤍᤥᤔᤖᤧ ᤁᤢᤍᤢᤰᤂᤣ᤺ᤴ ᤌᤶᤔᤠ ᤛᤢᤰᤁᤧᤍᤧᤵᤐᤠ ᤐᤥᤱᤗᤥ॥”

ᤕᤧᤛᤢᤖᤧ ᤁᤧᤏᤠ᤺ᤒᤠᤜᤠ᤹ ᤏᤠ᤺ᤶᤛᤡᤱ ᤐᤡᤖᤢᤛᤡ᤹

(ᤗᤢᤁᤠ ᥇᥆:᥈᥇-᥈᥈)

᥈᥋ ᤂᤧᤴ ᤕᤧᤶᤔᤥ ᤕᤧᤛᤢᤖᤧ ᤋᤢᤘᤠ ᤆᤥᤃᤢ. “ᤀᤠᤶᤒᤣ. ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤍᤠᤱᤒᤠᤀᤣ. ᤀᤡᤱᤃᤠ᤹ ᤏᤥᤃᤧᤴ ᤐᤡᤏᤧ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤛᤡᤰᤁᤢᤶᤛᤠᤒᤠᤜᤠ᤹ ᤜᤧᤰᤁᤩᤠᤱ ᤆᤠ᤺ᤵᤐᤠᤜᤠ᤹ᤏᤢ ᤁᤧᤔᤠ᤹ᤖᤢᤒᤠ ᤐᤠ᤺ᤴᤏᤡᤴ ᤜᤡᤴᤈᤠ᤹ ᤜᤧᤰᤋᤱᤒᤠᤜᤠ᤹ ᤀᤥᤛᤣ᤺ᤴᤃᤧᤎᤠᤰᤋᤢᤛᤡᤖᤥ॥

᥈᥌ ᤀᤠᤶᤒᤣ. ᤒᤠ ᤀᤰᤂᤣ ᤆᤥ᤺ᤰᤔᤠᤀᤣ ᤂᤧᤏᤧ᤹ ᤁᤧᤛᤡᤖᤠ᤹ ᤌᤠᤅᤧᤖᤥ॥”

᥈᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤠᤶᤒᤠᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤡᤖᤠᤱᤅᤠᤱ ᤘᤠ᤹ᤖᤥ॥ ᤁᤢᤛ᤻ᤛᤠᤴ ᤁᤢᤶᤒᤠᤖᤧᤖᤰ ᤁᤢᤛᤡᤱᤏᤡ᤺ᤳᤋᤢ᤹. ᤘᤣ᤹ᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤐᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤁᤢᤛ᤻ᤛᤠ᤺ᤸᤗᤧ ᤀᤥᤛᤣ᤺ᤴᤎᤠᤰᤋᤢᤛᤡᤒᤠ ᤔᤏᤠᤜᤠ᤹ᤖᤧᤖᤰ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥

᥈᥎ “ᤁᤧᤖᤧᤰ ᤁᤧᤗᤡ᤺ᤵᤐᤠ ᤁᤰᤁᤡᤸᤗᤧg ᤁᤧᤃᤧ᤺ᤵᤋᤡᤒᤠ ᤏᤢ ᤁᤧᤏᤠᤒᤠᤛᤣ. ᤀᤡᤱᤃᤠ᤹ᤀᤥ ᤋᤩᤧᤶᤔᤧ᤹ᤀᤥ. ᤀᤡᤱᤃᤠ᤹ ᤏᤠ᤺ᤶᤛᤡᤱᤔᤠ ᤐᤡᤏᤡᤱᤗᤥ॥

᥈᥏ ᤀᤡᤱᤃᤠ᤹ ᤀᤠᤈᤡᤄᤧ᤺ᤵᤐᤡᤴ ᤁᤢᤕᤧᤶᤔᤧ᤹ᤀᤠᤱ ᤀᤡᤱᤃᤠ᤹ᤏᤢ ᤜᤢ᤹ᤀᤠᤛᤡᤶᤔᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤗᤢᤶᤗᤢᤶᤒᤠ ᤏᤢ ᤆᤢᤱᤈᤡᤃᤧᤶᤒᤠ ᤆᤥ᤺ᤰᤁᤠᤖᤥ. ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤶᤛᤠᤶᤔᤡᤸᤗᤧ ᤏᤠ᤺ᤶᤛᤡᤱᤔᤠ ᤂᤥᤛᤢ᤹ᤖᤥ॥

᥉᥆ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤈᤡᤄᤧ᤺ᤵᤐᤡᤴ ᤀᤢᤛᤢᤖᤢᤒᤠ ᤏᤢ ᤁᤢᤔᤠ ᤐᤠᤱᤏᤡᤱᤒᤠ ᤀᤠᤃᤰᤁᤡᤴ ᤕᤠᤱᤕᤠᤱᤒᤠ ᤆᤥ᤺ᤰᤗᤥ॥”

d 

᥇᥇:᥇᥋ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤜᤠ᤺ᤳᤗᤧ ᤂᤧᤶᤔᤠ ᤏᤧᤰᤂᤥ᤹ ᤁᤳᤋᤢ᤹ ᤂᤧᤸᤗᤧ ᤜᤠᤖᤠ᤹ ᤂᤧᤵᤛᤢᤏᤡᤖᤥ॥”

e 

᥇᥇:᥈᥇ ᤋᤠᤀᤣᤖ ᤏᤢ ᤛᤡᤍᤥᤴᤏᤥ- ᤀᤢᤏᤠᤜᤢᤖᤡᤀᤥ ᤁᤴ ᤕᤧᤰᤕᤰᤜᤠ᤹ ᤕᤜᤢᤍᤡᤜᤠ᤹ᤖᤧᤴ ᤏᤡᤱᤔᤡ ᤘᤕᤧ (ᤕᤥᤀᤣ ᥉:᥊-᥎)

f 

᥇᥇:᥈᥇ ᤛᤃᤡ ᤋᤣ᤺ᤳ ᤏᤢ ᤂᤠᤵᤐᤢ- ᤔᤏᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤜᤡᤴᤍᤧᤒᤠ ᤜᤧᤰᤁᤩᤠᤱ ᤔᤣᤖᤡᤱ ᤔᤧᤎᤰᤋᤧᤒᤠ ᤀᤥᤛᤣ᤺ᤴᤎᤠᤰᤛᤧ ᤛᤃᤡ ᤋᤣ᤺ᤳ ᤔᤧᤈᤠᤰᤂᤢᤖ ᤂᤠᤵᤐᤢ ᤔᤧᤈᤢ᤺ᤳᤇᤡᤱ॥

g 

᥇᥇:᥈᥎ ᤁᤧᤗᤡ᤺ᤵᤐᤠ ᤁᤰ ᤑᤠ᤹ᤀᤡᤴ ᤕᤜᤢᤍᤡ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤏᤢ ᤑᤖᤡᤛᤡᤜᤠ᤹ᤖᤧ ᤀᤠᤒᤠᤅᤣ ᤔᤧᤈᤥᤃᤢᤒᤠ ᤁᤧᤛᤠᤰᤐᤠ ᤛᤠᤶᤕᤥᤌᤡᤶᤜᤠ᤹ᤖᤥ॥

ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧ ᤁᤢᤴᤍᤠᤱᤒᤠ

(ᤔᤷᤁᤢ ᥈:᥈᥉-᥈᥎. ᤗᤢᤁᤠ ᥌:᥇-᥋)

᥇᥈

ᤌᤡᤰᤗᤧᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤠ᤺ᤶᤛᤡᤱ ᤕᤧᤴᤏᤥa ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤗᤢᤶᤔᤥᤏᤢ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤛᤧᤳᤗᤠ᤺ᤰᤋᤧᤀᤠᤱ ᤛᤡᤍᤠᤵᤔᤠᤜᤠ᤹ ᤔᤧᤍᤢᤒᤢᤀᤠᤱ ᤔᤧᤏᤢᤃᤢᤖ ᤆᤠᤔᤠ ᤔᤧᤜᤣ᤺ᤰᤋᤢᤖᤥ॥

᥈ ᤁᤢᤓᤠ ᤑᤖᤡᤛᤡᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹. ᤏᤠ᤺ᤶᤛᤡᤱ ᤕᤧᤴᤏᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤁᤖ ᤁᤧᤜᤢ᤹ᤛᤠᤶᤒᤠᤜᤠ᤹ᤖᤧᤃ ᤔᤧᤈᤥᤃᤢᤱᤃ᥄”

᥉ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤔᤧ᤺ᤶᤒᤧ᥄ ᤍᤠᤀᤢᤍ ᤜᤠᤱᤅᤡᤴ ᤏᤢ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤧᤳᤗᤠ᤺ᤰᤋᤧᤸᤗᤧ ᤔᤧᤈᤥᤃᤢᤒᤠ ᤐᤠ᤺ᤴᤏᤡᤴ ᤛᤠᤶᤕᤥᤛᤠᤵᤗᤠᤀᤥ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

᥊ ᤍᤠᤀᤢᤍ ᤜᤠᤱᤅᤡᤴ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧᤀᤠᤱ ᤂᤢᤏᤧ᤹ ᤏᤢ ᤁᤢᤴᤈᤢᤶᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤥ᤺ᤶᤔᤏᤠᤒᤠ ᤛᤣᤛᤣ ᤂᤖᤧ᤺ᤱᤅᤡᤴ ᤔᤧᤈᤖᤥ॥ ᤂᤧᤱᤃ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤖᤰ ᤆᤠᤔᤠ ᤁᤧᤏᤢ᤹ᤒᤠ ᤘᤕᤧ. ᤁᤖ ᤘᤣ᤹ᤜᤠ᤹ᤖᤧ ᤆᤠᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧᤖᤥ॥

᥋ ᤕᤠᤶᤔᤥ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅ ᤛᤠᤶᤕᤥᤌᤡᤶᤔᤡᤸᤗᤧ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤐᤠ᤺ᤳᤋᤢᤛᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤀᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤔᤧᤈᤥᤃᤢ. ᤁᤖᤛᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤒᤥ᤺ᤰᤂᤧᤖᤥ॥

᥌ ᤀᤡᤱᤃᤠ᤹ ᤛᤧᤰᤂᤠ ᤔᤧᤳᤏᤡᤱ. ᤔᤠᤱᤜᤡᤶᤔᤡᤴᤏᤢ᤺ᤸᤗᤧᤀᤠᤱ ᤕᤶᤒᤠᤴ ᤁᤵᤔᤥ ᤘᤠ᤹ᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤛᤡᤍᤢᤱᤈᤓᤠ᤺ᤴ ᤆᤠᤜᤠᤒᤠ ᤔᤧᤈᤥᤰᤁᤠᤴ ᤁᤖ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤱ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤏᤡᤛᤢᤶᤔᤠᤱ ᤁᤧᤘᤕᤡᤸᤗᤧᤃ ᤑᤥᤋᤩᤠ ᤔᤧ᤺ᤴᤏᤣᤒᤠ ᤔᤏᤠᤜᤠ᤹ ᤀᤠᤵᤋᤡᤰ ᤁᤧᤴᤃᤢ᤺ᤳᤋᤢᤶᤛᤡᤶᤔᤧᤴᤒᤠ ᤘᤕᤧᤔᤧᤴ॥

᥎ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤱᤃ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧᤴᤏᤠᤱ ᤁᤢᤴᤍᤠᤱᤒᤠᤀᤠᤖᤥ॥”

ᤕᤧᤛᤢᤖᤧ ᤏᤠ᤺ᤶᤛᤡᤱ ᤕᤧᤴᤏᤥ ᤔᤏᤠᤎᤡᤰ ᤏᤢᤛᤢ᤹

(ᤔᤷᤁᤢ ᥉:᥇-᥌. ᤗᤢᤁᤠ ᥌:᥌-᥇᥇)

᥏ ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤐᤣᤀᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤗᤠᤛᤧ॥

᥇᥆ ᤂᤧᤵᤔᤥ ᤁᤢᤜᤢᤰ ᤁᤧᤛᤶᤒᤠ ᤔᤏᤠᤎᤡᤰ ᤘᤕᤧ॥ ᤜᤧᤰᤁᤩᤠᤱ ᤂᤧᤵᤔᤥ ᤁᤢᤓᤠ ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤀᤠᤵᤋᤡᤰ ᤁᤢ᤺ᤵᤔᤠ ᤑᤠ᤹ᤀᤠᤱ ᤔᤧᤛᤢᤃᤢᤖ ᤔᤧᤘᤕᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤏᤠ᤺ᤶᤛᤡᤱ ᤕᤧᤴᤏᤥ ᤔᤏᤠᤜᤠ᤹ ᤘᤣ᤺ᤶᤔᤠᤛᤡ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤒᤡ᤹ᤒᤡ ᤔᤧ᤺ᤶᤒᤡ᥅”

᥇᥇ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤔᤧᤸᤗᤢᤰᤁᤡᤴ ᤏᤠ᤺ᤶᤛᤡᤱ ᤕᤧᤴᤏᤥ ᤁᤣ᤺ᤶᤒᤠ ᤗᤢᤶᤒᤠ᤺ᤳᤋᤥ ᤔᤰᤌᤠ᤺ᤸᤗᤧ ᤁᤧᤴᤀᤢ᤺ᤰᤂᤢᤶ ᤁᤧᤴᤗ᤺ᤳᤋᤢᤶᤔᤡᤴᤒᤡ᥅

᥇᥈ ᤔᤧᤴᤇᤠᤶ ᤕᤠᤵᤔᤡ᤺ᤱᤃ ᤔᤧᤸᤗᤢᤰᤁᤡᤴᤏᤢ᤺ᤸᤗᤧ ᤀᤡᤔᤧᤸᤗᤢᤱᤒᤠ ᤔᤧᤈᤥ᤺ᤰᤏᤧᤴᤒᤡ᥅ ᤏᤠ᤺ᤶᤛᤡᤱ ᤕᤧᤴᤏᤥ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤒᤡ᤹ᤖᤥ॥”

᥇᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤏᤠᤴ ᤔᤧᤳᤋᤢ. “ᤁᤧᤜᤢᤰᤁᤡᤴ ᤛᤴᤇᤧ᤹॥” ᤂᤧᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤸᤗᤧ ᤂᤡᤔᤥ ᤘᤣ᤺ᤳᤋᤧᤀᤠᤱ ᤘᤣ᤹ᤛ᤻ᤔᤠ ᤁᤢᤜᤢᤰᤁᤡᤴ ᤜᤧᤰᤁᤣᤀᤣ ᤏᤢᤒᤠ ᤐᤥ᤺ᤰᤂᤧᤖᤥ॥

᥇᥊ ᤁᤖ ᤑᤖᤡᤛᤡᤜᤠ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤔᤧᤗ᤺ᤴᤍᤧ ᤔᤧᤒᤣᤀᤠᤱ ᤕᤧᤛᤢ᤺ᤴ ᤀᤠᤰᤂᤣᤀᤠᤱ ᤛᤧᤵᤔᤠᤒᤣ ᤑᤠ᤹ᤀᤠᤱ ᤐᤠ᤺ᤴᤔᤧᤍᤱᤄᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤛᤧᤘᤠᤖᤥᤒᤠ

(ᤔᤷᤁᤢ ᥉:᥍-᥇᥈)

᥇᥋ ᤕᤧᤛᤢᤖᤧ ᤂᤧᤴ ᤆᤧᤶᤓᤴ ᤔᤧᤈᤥᤃᤢᤒᤠᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤐᤣᤖᤥ॥ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢ ᤜᤧᤰᤁᤩᤠᤱ ᤂᤧᤴ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤁᤧᤖᤧᤰ ᤘᤣ᤺ᤴᤍᤢᤛᤡ.

᥇᥌ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤶᤒᤠ᤺ᤳᤋᤢᤴᤗ ᤑᤠ᤹ᤀᤠᤱ ᤁᤧᤛᤠᤰᤐᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥇᥍ ᤁᤱᤃ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤒᤠᤴ ᤁᤧᤖᤧᤒᤠᤖᤥ-

᥇᥎ “ᤀᤡᤱᤃᤠ᤹ ᤛᤣᤃᤢᤱᤒᤠ ᤏᤢ ᤗᤢᤱᤔᤠ᤹ ᤋᤢᤰᤋᤢᤱᤒᤠ ᤀᤠᤛᤣᤘᤠᤖᤥᤒᤠᤴ ᤁᤵᤔᤥ ᤘᤠ᤹ᤖᤥ॥

ᤂᤢᤏᤧ᤹ᤏᤢ ᤀᤡᤱᤃᤠ᤹ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

ᤁᤢᤛᤶᤍᤠᤱ ᤀᤠᤛᤣᤛᤣᤔᤠᤱᤅᤡᤴ ᤏᤧᤛ᤻ᤛᤢᤱᤐᤡᤖᤢᤱ

ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤂᤠᤛᤧᤴᤖᤧᤴ ᤀᤡᤱᤓᤴ ᤆᤥᤃᤢᤛᤡ᤹ᤖᤥ॥

᥇᥏ ᤂᤢᤏᤧ᤹ᤃ ᤔᤧᤄᤣᤏᤧᤴ ᤔᤧᤀ᤺ᤰᤏᤧᤴ ᤜᤧᤰᤁᤩᤠᤱ ᤗᤠᤶᤗᤠᤶᤔᤥ ᤂᤢᤏᤧ᤹ ᤐᤠ᤺ᤵᤐᤠᤀᤠᤱ ᤂᤧᤶᤔᤧᤍᤧᤳᤏᤧᤴᤗᤥ॥

᥈᥆ ᤂᤠᤛᤧᤴᤏᤡᤴ ᤁᤢᤗᤡᤱᤍᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤂᤢᤏᤧ᤹ᤃ ᤘᤠ᤺ᤴᤈᤥᤈᤥᤒᤠ ᤌᤡᤱᤏᤧ᤺ᤳᤋᤡᤴᤏᤠᤱ ᤔᤧᤛᤧᤰᤂᤢᤴ.

ᤜᤧᤰᤁᤩᤠᤱ ᤛᤡᤍᤥ᤹ᤍᤥ᤹ᤒᤠ ᤛᤣᤔᤡᤴᤏᤠᤱ ᤔᤧᤛᤧᤖᤢᤴᤗᤥ॥

᥈᥇ ᤂᤢᤏᤧ᤹ ᤁᤢᤔᤡᤱᤅᤥ ᤁᤧᤖᤧᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤏᤡᤱᤛᤠᤱ ᤔᤧᤈᤥᤃᤢ᤹ᤖᤥ॥”

ᤂᤧᤔᤠ᤹ ᤁᤧᤒᤥ᤺ᤰᤐᤠ ᤜᤡᤶᤔᤡᤸᤗᤧ ᤔᤧᤍᤰᤋᤢᤴ

(ᤔᤷᤁᤢ ᥉:᥈᥆-᥉᥆. ᤗᤢᤁᤠ ᥇᥇:᥇᥊-᥈᥉. ᥇᥈:᥇᥆)

᥈᥈ ᤂᤧᤱᤜᤠ᤹ᤖᤧ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠᤸᤗᤧ ᤆᤥᤃᤢᤸᤗᤧ ᤔᤡᤰᤑ᤺ᤶᤒᤠ ᤏᤢ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠᤒᤠ ᤔᤏᤠᤎᤡᤰ ᤕᤧᤛᤢᤖᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤺ᤴᤍᤢᤀᤠᤱ ᤂᤧᤴ ᤐᤠ᤺ᤵᤔᤠ ᤏᤢ ᤂᤠᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤖᤥ॥

᥈᥉ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤔᤧᤒᤠ᤺ᤳᤋᤢ. “ᤁᤱᤃ ᤁᤧᤍᤠᤒᤠᤖ ᤁᤧᤒᤵᤐᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤛᤧᤴᤗᤵ ᤁᤧᤒᤡᤒᤠ ᤜᤠᤱᤅᤡᤴ ᤔᤧ᤺ᤶᤒᤡ᥅”

᥈᥊ ᤁᤖ ᤑᤖᤡᤛᤡᤜᤠ᤹ᤖᤧ ᤂᤧᤴ ᤔᤧᤄᤧᤵᤛᤢᤸᤗᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤒᤠᤗᤈᤡᤒᤢᤗᤖᤧ ᤁᤢᤔᤢᤰᤛᤠᤶᤗᤠᤶᤗᤰ ᤁᤴ ᤔᤏᤠ᤺ᤸᤗᤧ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡᤒᤠᤖᤥ॥”

᥈᥋ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤏᤡᤛᤢᤀᤠᤱ ᤀᤰᤂᤣ ᤔᤧᤳᤋᤢᤛᤡ. “ᤀᤠᤵᤑᤣᤰ ᤗᤢᤶᤔᤥ ᤁᤧᤄᤣᤒᤠ ᤁᤧᤎᤰᤐᤠᤀᤠᤱ ᤁᤧᤛᤧᤶᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ ᤔᤧᤔᤧᤰᤗᤥ॥ ᤜᤧᤰᤁᤩᤠᤱ ᤀᤠᤵᤑᤣᤰ ᤗᤢᤶᤔᤥ ᤁᤧᤄᤣᤒᤠ ᤁᤧᤎᤰᤐᤠᤀᤠᤱ ᤁᤧᤛᤧᤶᤒᤠ ᤕᤧᤰᤕᤰ ᤏᤢ ᤜᤡᤶᤛᤕᤱᤜᤠ᤹ᤖᤧ ᤔᤧᤴᤎ᤺ᤳᤋᤢᤴᤗᤥ॥

᥈᥌ ᤔᤠᤑᤧᤴᤛᤠᤶᤔᤡᤸᤗᤧ ᤀᤠᤵᤑᤣᤰ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤛᤡᤀᤠᤱ ᤀᤠᤒᤠᤅᤣ ᤁᤢᤜᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤏᤧ ᤑᤠ᤹ᤃᤪ ᤀᤠᤰᤂᤣᤀᤠᤱ ᤁᤢᤜᤠᤱᤈᤢᤶᤔᤡᤸᤗᤧ ᤌᤖᤢᤒᤣ᥅

᥈᥍ ᤜᤧᤰᤁᤩᤠᤱ ᤒᤠᤗᤈᤡᤒᤢᤗ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤀᤡᤱᤃᤠ᤹ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤱ ᤗ᤺ᤳᤋᤢᤱᤛᤡᤱᤏᤧ ᤑᤠ᤹ᤃᤪ ᤂᤡᤏᤡ᤹ ᤔᤏᤠᤜᤠ᤹ᤖᤧ ᤀᤠᤳᤋᤡᤴ ᤔᤢᤰᤛᤠᤶᤗᤠᤶ ᤑᤧᤴᤛᤠᤶᤜᤠ᤹ ᤔᤧᤏᤠ᤺ᤳᤋᤢ ᤔᤧᤗ᤺ᤳᤋᤢᤛᤡᤒᤣ᥅ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧᤀᤣ ᤂᤡᤏᤡ᤹ ᤐᤡᤷᤒᤣ᤺ᤶᤒᤥ ᤁᤧᤎᤩᤧ᤹ᤀᤡᤀᤠᤱ ᤁᤧᤘᤕᤡ᤹ ᤑᤠ᤹ᤀᤠᤱ ᤀᤥᤛᤣ᤺ᤴᤀᤠᤶᤎᤠᤰᤗᤥ॥

᥈᥎ ᤁᤖ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤔᤠᤱᤗᤠᤶ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤱ ᤗ᤺ᤳᤋᤢᤱᤛᤡᤱᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤂᤡᤏᤡ᤹ ᤗᤢᤶᤔᤥ ᤋᤩᤧ ᤆᤢᤖᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥”

᥈᥏ “ᤕᤠᤶᤔᤥ ᤂᤧᤵᤛᤧᤶᤔᤧ᤹ᤀᤥ. ᤁᤧᤎᤢᤶᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤗᤠ᤺ᤵᤔᤠᤀᤠᤱ ᤂᤧᤸᤗᤧ ᤁᤢᤈᤡᤃ᤺ᤰᤘᤠᤜᤠ᤹ ᤏᤠᤵᤔᤠᤍᤣ᤹ᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤁᤧᤎᤢᤶᤒᤠ ᤔᤏᤠᤴ ᤀᤡᤄᤣ᤺ᤱᤔᤠᤀᤣ ᤐᤥᤱᤗᤥ॥ ᤜᤧᤰᤁᤩᤠᤱᤗᤰ ᤁᤢᤜᤡᤶᤔᤥ ᤗᤠ᤺ᤵᤔᤠᤀᤠᤱ ᤆᤡᤃ᤺ᤰᤘᤠᤜᤠ᤹ ᤗ᤺ᤵᤔᤠᤍᤣ᤹ᤔᤠ ᤛᤢᤰᤋᤧᤳᤗᤥ॥”

᥉᥆ “ᤀᤠᤳᤋᤡᤴ ᤀᤡᤱᤃᤠ᤹ᤏᤢ ᤌᤡᤰᤜᤢᤵᤐᤥ ᤜᤥᤵ ᤂᤧᤴ ᤀᤠᤍᤰᤗᤧᤱᤘᤠᤀᤥ ᤘᤠ᤹. ᤜᤠ᤺ᤳᤗᤧ ᤀᤡᤱᤃᤠ᤹ᤏᤢ ᤔᤧᤛᤢᤵᤛᤢᤴ ᤂᤧᤸᤗᤧ ᤛᤧ᤺ᤛᤢᤖᤥ॥”

᥉᥇ “ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤡᤏᤡ᤹ ᤔᤧᤳᤏᤡᤱ. ᤔᤧᤴᤇᤠᤶ ᤕᤠᤵᤔᤡᤖᤧ ᤆᤥ᤺ᤰᤔᤏᤠᤒᤠ ᤁᤧᤖᤧᤰ ᤗᤠᤕᤥ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤵᤔᤏᤠᤒᤠ ᤔᤠᤱᤆᤧ᤹ᤕᤠ ᤐᤠ᤺ᤴᤏᤡᤸᤗᤧᤴ ᤗᤧᤵᤔᤡ ᤂᤥᤔᤠ ᤛᤢᤰᤋᤧᤳ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤵᤔᤏᤠᤒᤠ ᤔᤠᤱᤆᤧ᤹ᤕᤠ ᤐᤠ᤺ᤴᤏᤡᤸᤗᤧᤴ ᤗᤧᤵᤔᤡ ᤀᤠᤵᤑᤠᤸᤗᤧᤀᤠᤱ ᤂᤥᤔᤧᤍᤧᤳᤏᤧᤴᤗᤥ॥

᥉᥈ ᤀᤠᤳᤋᤡᤴ ᤔᤏᤠ᤺ᤸᤗᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤳᤋᤢ᤹. ᤂᤧᤸᤗᤧ ᤗᤧᤵᤔᤡ ᤂᤥᤛᤢ᤹. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤠ᤺ᤵᤐᤠᤸᤗᤧ ᤁᤴ ᤕᤧᤶᤔᤥ ᤜᤧᤰᤁᤩᤠᤱ ᤁᤧᤍᤠᤒᤠ ᤕᤧᤶᤔᤥᤀᤠᤱ ᤗᤧᤵᤔᤡ ᤔᤧᤄᤥᤛᤢᤴᤗᤥ॥”

ᤛᤡᤱᤒᤢᤱᤔᤠᤴ ᤛᤡᤱᤛᤣ᤹ᤗᤠᤶᤒᤠ ᤁᤢᤛᤡᤱ ᤏᤡ᤺ᤳᤋᤧᤳ

(ᤗᤢᤁᤠ ᥌:᥊᥉-᥊᥋)

᥉᥉ ᤏᤢᤒᤠ ᤛᤡᤱᤒᤢᤱᤅᤥ ᤏᤢᤒᤠᤀᤣ ᤛᤡᤱᤛᤣ᤹ ᤌᤥ᤺ᤰᤗᤥ. ᤋᤠᤵᤑᤧ᤺ᤶᤒᤠ ᤛᤡᤱᤒᤢᤱᤅᤥ ᤋᤠᤵᤑᤧ᤺ᤶᤒᤠᤀᤣ ᤛᤡᤱᤛᤣ᤹ ᤌᤥ᤺ᤰᤗᤥ॥ ᤛᤡᤱᤒᤢᤱᤔᤠᤱᤃ ᤛᤡᤱᤛᤣ᤹ᤗᤠᤶᤔᤣ ᤁᤢᤛᤡᤱ ᤏᤡ᤺ᤳᤋᤧᤳᤗᤥ॥

᥉᥊ ᤀᤛᤣ᤺ᤰᤐᤠᤛᤣ. ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤁᤧᤈᤥᤃᤡ᤹. ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤢᤒᤠ ᤐᤠ᤺ᤴ ᤐᤠ᤺ᤵᤔᤠ ᤁᤧᤛᤢᤰᤋᤡᤒᤣ᥅ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤒᤥ ᤁᤧᤕᤠᤰᤐᤠ ᤐᤠ᤺ᤴᤜᤠ᤹ᤀᤣ ᤔᤢᤖᤠ᤺ᤸᤗᤧ ᤐᤠ᤺ᤳᤋᤢ᤹ᤖᤥ॥

᥉᥋ ᤏᤢᤒᤠ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤹ᤒᤥ ᤁᤧᤕᤠᤰᤐᤠ ᤏᤢᤒᤠ ᤐᤠ᤺ᤴᤜᤠ᤹ᤗᤠᤶᤔᤣ ᤐᤠ᤺ᤳᤋᤢ᤹ᤖᤥ. ᤜᤧᤰᤁᤩᤠᤱ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤹ᤒᤥ ᤁᤧᤕᤠᤰᤐᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤗᤠᤶᤔᤣ ᤐᤠ᤺ᤳᤋᤢ᤹ᤖᤥ॥

᥉᥌ ᤀᤡᤱᤃᤠ᤹ ᤔᤧᤳᤏᤡᤱ. ᤂᤠᤛᤧᤴ ᤕᤧᤴᤏᤥ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤜᤏᤧᤒᤠ ᤐᤠ᤺ᤴᤛᤢᤳᤗᤠᤜᤠ᤹ᤖᤧᤴ ᤆᤡᤍᤱ ᤐᤡᤔᤠ ᤐᤥᤱᤗᤥ॥

᥉᥍ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠ ᤐᤠ᤺ᤴ ᤛᤢᤳᤗᤠᤜᤠ᤹ᤖᤧᤀᤣ ᤂᤡᤏᤡ᤹ ᤛᤠᤶᤕᤥᤏᤡᤒᤠ ᤀᤡᤃᤪ ᤗᤠᤕᤥᤒᤠ ᤁᤧᤒᤥ᤺ᤰᤂᤡ᤹ᤖᤥ॥”

ᤕᤧᤛᤢ᤺ᤴ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤔᤧᤏᤠ᤺ᤰᤋᤢ᤹

(ᤔᤷᤁᤢ ᥎:᥇᥇-᥇᥈. ᤗᤢᤁᤠ ᥇᥇:᥈᥏-᥉᥈)

᥉᥎ ᤜᤧᤰᤁᤩᤠᤱ ᤁᤢᤓᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ ᤔᤧᤍᤱᤛᤡᤱ ᤜᤧᤰᤁᤩᤠᤱ ᤕᤧᤛᤢᤖᤥ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤎᤡᤰ ᤀᤠᤏᤡᤃᤧ ᤀᤥᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧᤀᤠᤱ ᤘᤠ᤹ᤖᤥ॥”

᥉᥏ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤁᤴ ᤕᤧᤶᤔᤥᤒᤠ ᤁᤢ᤹ᤀᤡᤃᤧᤓᤧ᤹ᤒᤠ ᤏᤢ ᤗᤠᤕᤥᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤀᤥᤔᤧᤵᤔᤠ ᤔᤧᤃᤥ᤺ᤳᤋᤢ᤹. ᤁᤖ ᤂᤧᤱᤜᤠ᤹ᤖᤧᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤥᤏᤠᤖᤧ ᤁᤢᤔᤡᤰᤛᤣ᤺ᤴᤏᤠᤱᤎᤥ ᤘᤣ᤹ ᤔᤡᤰᤛᤣ᤺ᤴ ᤌᤣᤀᤠᤱ ᤀᤥᤔᤧᤵᤔᤠ ᤔᤧᤱᤄᤥᤛᤢᤴᤗᤥ॥

᥊᥆ ᤌᤣᤀᤠᤱᤓᤧᤸᤗᤧ ᤕᤥᤏᤠ᤺ᤱᤃ ᤕᤶᤒᤠ ᤅᤠ᤺ᤸᤗᤧ ᤗᤖᤢᤀᤠᤱ ᤁᤢᤛᤠᤵᤐᤥ᤺ᤰᤐᤥ ᤛᤧᤴᤍᤡᤰ ᤗᤧᤴᤍᤡᤰ ᤛᤢᤶᤕᤧᤴ ᤌᤠᤖᤡᤰ ᤕᤠᤃᤧ॥ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴᤏᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠ ᤛᤡᤃᤠᤱ ᤛᤢᤶᤛᤧᤴ ᤏᤢ ᤛᤢᤶᤕᤧᤴ ᤌᤠᤖᤡᤰ ᤕᤠ᤺ᤰᤁᤠᤖᤥ॥

᥊᥇ ᤏᤡᤏᤒᤣd ᤕᤧᤰᤕᤰᤛ᤻ᤔᤠ ᤔᤏᤠᤜᤠ᤹ ᤁᤥᤕᤧᤶᤒᤠ ᤔᤏᤠᤜᤠ᤹ᤏᤢ ᤂᤠᤛᤧᤴ ᤕᤧᤴᤏᤥ ᤔᤧᤕᤧᤵᤐᤠᤱ ᤁᤱᤜᤠ᤹ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤛᤡ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤕᤥᤏᤠᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤜᤡᤴᤍᤧᤖᤥ. ᤁᤖ ᤁᤵᤔᤥᤃ ᤕᤥᤏᤠᤴᤏᤢ᤺ᤸᤗᤧᤀᤠᤱ ᤕᤶᤒᤠᤎᤡᤰ ᤘᤠ᤹ᤛᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤴᤜᤡᤴᤍᤡᤴᤗᤥ॥

᥊᥈ ᤗᤠᤱᤃᤧᤳ ᤐᤡᤛᤠᤱᤒᤠ ᤛᤡᤘᤠ ᤗᤠᤈᤣ᤹ᤛ᤻ᤔᤠ ᤜᤠᤱᤔᤠᤴ ᤂᤠᤛᤧᤴ ᤕᤧᤴᤏᤥ ᤕᤧᤶᤛᤡᤱᤅᤠᤱ ᤁᤴ ᤕᤧᤶᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤁᤠᤱ ᤐᤠ᤺ᤴᤎᤡᤰᤋᤢᤛᤡ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤥᤗᤥᤔᤏ ᤜᤠᤱᤅᤡᤸᤗᤧᤴ ᤛᤡᤰᤁᤢᤶᤍᤡᤱ ᤂᤠᤜᤢᤴ ᤂᤧᤶᤛᤧ ᤛᤠ᤹ᤖᤡᤰ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤋᤩᤧᤀᤠᤱ ᤘᤕᤧᤖᤥ॥ ᤁᤵᤔᤥ ᤛᤥᤗᤥᤔᤏ ᤜᤠᤱᤅᤡᤴᤏᤢ᤺ᤸᤗᤧ ᤕᤶᤒᤠᤴ ᤘᤠ᤹ᤛᤠᤱ ᤁᤧᤴᤄᤧᤵᤛᤢᤶᤔᤡᤴᤗᤥ॥”

ᤑᤧᤴᤛᤠᤶᤔᤡᤴ ᤕᤠᤶᤔᤥ ᤏᤢ᤺ᤱ ᤋᤠ᤺

(ᤗᤢᤁᤠ ᥇᥇:᥈᥊-᥈᥌)

᥊᥉ “ᤑᤧᤴᤛᤠᤶᤔᤡᤴ ᤔᤏᤠᤀᤥᤗᤠᤶ ᤗ᤺ᤴ ᤐᤣ᤺ᤰᤁᤡᤸᤗᤧ ᤏᤠ᤺ᤶᤛᤡᤱ ᤋᤧᤴ ᤁᤥ᤺ᤳᤇᤧ ᤛᤧᤱᤛᤧᤱᤒᤠ ᤋᤧᤴ ᤜᤧᤱᤄᤠ᤺ᤳᤋᤡ ᤐᤣ᤺ᤰᤗᤥ. ᤁᤖ ᤂᤧᤸᤗᤧ ᤀᤠᤳᤋᤠᤴᤏᤠᤱ ᤔᤧᤄᤥᤛᤢᤴᤏᤠᤱ

᥊᥊ ᤀᤰᤂᤣ ᤔᤧᤳᤇᤡᤱᤗᤥ. ‘ᤀᤡᤱᤃᤠ᤹ ᤗᤧᤖᤢᤱᤒᤠ ᤔᤏᤠ᤺ᤸᤗᤥᤀᤣ ᤏᤢ᤺ᤱᤅᤠ ᤐᤣ᤺ᤰᤁᤠᤖᤥ॥’ ᤜᤧᤰᤁᤩᤠᤱ ᤂᤧᤴ ᤂᤧᤵᤔᤥ ᤏᤢ᤺ᤱ ᤋᤠ᤺ᤸᤗᤧ ᤋᤃᤡ ᤕᤠᤃᤧᤒᤠ ᤋᤧᤴᤏᤡᤴ ᤁᤢᤄᤠᤗᤧᤶ. ᤔᤧᤍᤢᤃᤢᤒᤠ ᤏᤢ ᤏᤢᤒᤠ ᤔᤧᤈᤥᤃᤢᤒᤠ ᤏᤡᤛᤢ᤹॥

᥊᥋ ᤜᤧᤰᤁᤩᤠᤱ ᤂᤧᤴ ᤐᤣ᤺ᤰᤁᤠᤱ ᤀᤠᤵᤑᤣᤰᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤁᤢ᤹ᤀᤡ ᤁᤧᤓᤧ᤹ᤒᤠ ᤘᤣ᤹ ᤏᤢᤛᤡ ᤑᤧᤴᤛᤠᤶᤜᤠ᤹ ᤋᤠᤖᤢᤛᤡᤀᤠᤱ ᤂᤧᤱᤜᤠ᤹ ᤛᤡᤃᤠᤱ ᤔᤧᤗᤠ᤺ᤳᤋᤠᤱ ᤔᤧᤕᤢᤱᤛᤡᤱᤗᤥ॥ ᤂᤧᤴ ᤔᤏᤠ᤺ᤸᤗᤧ ᤁᤢᤕᤠᤰᤏᤠᤶᤔᤡᤴ ᤋᤃᤡᤒᤠᤏᤢ᤺ᤸᤗᤧᤀᤠᤱ ᤋᤠᤵᤑᤧ᤺ᤶᤒᤠ ᤐᤥᤱᤗᤥ॥ ᤁᤴ ᤕᤧᤶᤔᤥᤒᤠ ᤁᤢ᤹ᤀᤡ ᤁᤧᤓᤧ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤠᤰᤏᤠᤶᤔᤡᤴᤏᤠᤱ ᤒᤠ ᤜᤧᤰᤋᤱᤒᤠᤀᤣ ᤐᤥᤱᤗᤥ॥”

ᤕᤧᤛᤢᤖᤧ ᤁᤢᤶᤔᤠ ᤏᤢ ᤁᤢᤴᤛᤠ᤹ᤛᤡ

(ᤔᤷᤁᤢ ᥉:᥉᥇-᥉᥋. ᤗᤢᤁᤠ ᥎:᥇᥏-᥈᥇)

᥊᥌ ᤕᤧᤛᤢ᤺ᤴ ᤔᤏᤠᤜᤠ᤹ᤏᤢ ᤐᤠᤖᤧᤖ ᤕᤠᤃᤧᤸᤗᤧ ᤁᤢᤶᤔᤠ ᤏᤢ ᤁᤢᤴᤛᤠ᤹ᤛᤡ ᤂᤢᤏᤧ᤹ᤏᤢ ᤋᤠ᤹ᤈᤧᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤗᤠ᤺ᤰᤁᤠᤳ ᤔᤧᤕᤧᤒᤧᤖᤥ॥

᥊᥍ ᤔᤏᤠᤎᤡᤰ ᤐᤣᤀᤠᤱ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤧᤶᤔᤠ ᤏᤢ ᤁᤧᤴᤛᤠ᤹ᤛᤡ ᤂᤧᤏᤧ᤹ᤏᤢ ᤋᤠ᤹ᤈᤧᤱᤔᤠ ᤑᤠ᤹ᤀᤠᤱ ᤗᤠ᤺ᤰᤁᤠᤳ ᤁᤧᤶᤜᤠᤱᤗ ᤔᤧᤕᤧᤵᤗᤥ॥”

᥊᥎ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡ ᤜᤠ᤺ᤳᤇᤡᤒᤣ᥅”

᥊᥏ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤥ᤺ᤰᤋᤢᤛᤡᤖ ᤂᤧᤴ ᤔᤏᤠᤴ ᤔᤧᤳᤋᤢ. “ᤀᤥᤔᤧᤳᤋᤧᤛᤧ᤹. ᤁᤵᤔᤥ ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡ ᤔᤧᤕᤢᤱᤗᤥ॥

᥋᥆ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴᤜᤠ᤹ᤖᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤔᤧᤈᤥᤃᤢ᤹. ᤂᤧᤱᤜᤠ᤹ᤀᤣ ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡᤖᤥ॥”

a 

᥇᥈:᥇ ᤏᤠ᤺ᤶᤛᤡᤱᤔᤠ ᤕᤧᤴ ᤑᤠ᤹ᤀᤡᤴ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤛᤒ᤻ᤒᤠᤌ” ᤔᤧᤔᤧᤳᤋᤢ॥ ᤂᤧᤴ ᤕᤧᤴᤏᤥ ᤕᤜᤢᤍᤡᤜᤠ᤹ ᤔᤧᤏᤠ᤺ᤶᤛᤡᤱ. ᤜᤧᤰᤁᤩᤠᤱ ᤂᤧᤴ ᤕᤧᤴᤏᤥ ᤂᤧᤱᤜᤠ᤹ᤖᤧ ᤌᤣᤀᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠ ᤛᤠᤶᤕᤥᤌᤡᤶ ᤔᤧᤃᤳᤋᤢ᤹॥

d 

᥇᥈:᥊᥇ ᤏᤡᤏᤒᤣ᤺ᤴ ᤀᤛᤡᤖᤡᤕᤠ ᤗᤠᤈᤣ᤹ᤗᤧᤴ ᤜᤠᤱᤐᤠᤱᤓᤣ᤹ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ ᤁᤢᤀᤡᤃᤧᤓᤧ᤺ᤒᤠ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤔᤡ ᤔᤧᤘᤕᤧᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤥᤏᤠᤴ ᤂᤧᤱᤜᤠ᤹ ᤔᤧᤜᤡᤱᤗ ᤑᤠ᤹ᤀᤠᤱ ᤀᤡᤱᤓᤥ᤺ᤛᤧ ᤐᤠᤱᤄᤢᤀᤠᤱ ᤘᤕᤧᤖᤥ॥

ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤒᤠᤸᤗᤧᤴ ᤂᤧᤍᤠ᤹

(ᤔᤷᤁᤢ ᥊:᥇-᥏. ᤗᤢᤁᤠ ᥎:᥊-᥎)

᥇᥉

ᤒᤠ ᤂᤧᤴ ᤕᤧᤴᤏᤥ ᤕᤧᤛᤢ᤺ᤴ ᤜᤡᤶᤔᤥᤗᤠᤶ ᤐᤣᤀᤠᤱ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤕᤢᤱᤛᤡᤱᤗᤥ॥

᥈ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤈᤢᤵᤛᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤕᤢᤱᤛᤡᤱ. ᤁᤖ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤔᤧᤕᤧᤒᤧ॥

᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤀᤰᤂᤣᤗ᤹ᤖᤡᤰ ᤕᤖᤡᤰ ᤐᤠ᤺ᤴᤜᤠ᤹ ᤂᤧᤍᤠ᤹ᤀᤥ ᤔᤧᤳᤋᤢᤛᤡ.

“ᤗᤳᤇᤠ ᤕᤠ᤺ᤴᤁᤧᤔ᤺ᤒᤠᤎᤡᤰ ᤕᤠ᤹ᤖᤡ᤺ᤶᤒᤠ ᤗᤧᤵᤛᤧ ᤐᤣᤖᤥ॥

᥊ ᤂᤧᤸᤗᤧ ᤕᤠ᤹ᤖᤡ᤺ᤶᤒᤧᤴ ᤗᤧᤵᤋᤢᤸᤗᤧ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤗᤠᤶᤔᤥ ᤔᤰᤌᤩᤧ. ᤜᤧᤰᤁᤩᤠᤱ ᤐᤢᤜᤠ᤹ ᤔᤧᤍᤩᤧᤀᤠᤱ ᤔᤧᤈᤔᤧᤍᤣᤛᤢᤖᤥ॥

᥋-᥌ ᤜᤧᤰᤁᤩᤠᤱ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤗᤢᤱᤄᤧᤖᤧᤰᤁᤥ ᤆᤢᤰᤋᤧᤖᤥ॥ ᤂᤧᤱᤜᤠ᤹ ᤗᤡᤱᤔᤠᤃ ᤗᤡᤅᤧ. ᤁᤖ ᤕᤖᤡᤰ ᤂᤠᤶ ᤔᤧᤏᤧᤛ᤻ᤛᤧᤴᤏᤠᤱ ᤁᤢᤛᤠ᤺ᤵᤐᤡᤴ ᤂᤠᤶ ᤛᤡᤃᤠᤱᤎᤠᤖᤡᤰ ᤔᤧᤗᤠᤛᤧᤴᤒᤠᤸᤗᤧ ᤆᤥᤃᤢᤸᤗᤧ ᤁᤢᤍᤠ᤺ᤴᤍᤡᤰᤔᤠ ᤏᤠᤶ ᤛᤧᤖᤧᤸᤗᤧ ᤏᤠᤶᤔᤡᤸᤗᤧ ᤛᤧ᤺ᤰᤋᤢᤀᤠᤱ ᤁᤧᤖᤧᤰ ᤜᤣᤖᤧᤒᤣᤖᤥ॥

᥍ ᤁᤢᤓᤠ ᤕᤠ᤹ᤖᤡ᤺ᤶᤒᤠᤱᤃ ᤋᤡᤱᤃᤪᤣᤰᤐᤠᤸᤗᤧ ᤁᤢᤛᤣ᤹ ᤁᤧᤏᤧᤒᤠ ᤋᤧᤴᤏᤥ ᤆᤢᤰᤋᤧᤀᤠᤱ ᤛᤥᤛᤥᤖᤡᤰ ᤗᤡᤅᤧᤸᤗᤧ ᤋᤡᤱᤃᤪᤣᤰᤐᤠᤸᤗᤧ ᤂᤧᤴ ᤛᤢ᤺ᤵᤋᤢ ᤛᤧᤖᤢᤖᤥ॥

᥎ ᤁᤢᤓᤠ ᤕᤠ᤹ᤖᤡ᤺ᤶᤒᤧᤱᤃ ᤏᤢᤒᤠ ᤂᤠᤶᤔᤥ ᤆᤢᤰᤋᤧᤖᤥ॥ ᤂᤧᤱᤜᤠ᤹ᤀᤥ ᤁᤡᤵᤌᤡᤰᤗᤧᤱ (᥇᥆᥆). ᤋᤢᤰᤐᤥ᤺ᤱ ᤗᤧᤱ (᥌᥆) ᤏᤢ ᤛᤢᤶᤒᤥᤱ ᤗᤧᤱ (᥉᥆) ᤌᤠᤖᤡᤰ ᤁᤢᤈᤠ᤹ ᤐᤳᤇᤧᤖᤥ॥

᥏ ᤂᤧᤶᤔᤠ ᤏᤧᤰᤂᤥ᤹ ᤁᤧᤃᤵᤐᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄”

ᤕᤧᤛᤢᤖᤧ ᤂᤧᤍᤠ᤹ᤀᤥ ᤜᤢ᤹ᤔᤠ ᤁᤢᤏᤡᤱᤘᤠ᤹ᤛᤥ᤺ᤰ

(ᤔᤷᤁᤢ ᥊:᥇᥆-᥇᥈. ᤗᤢᤁᤠ ᥎:᥏-᥇᥆)

᥇᥆ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤀᤠᤍᤠᤱᤒᤣ. ᤌᤣᤀᤠᤱ ᤁᤴᤜᤠ᤹ᤏᤢ ᤂᤧᤍᤠ᤹ᤀᤥᤖᤰ ᤁᤧᤒᤠ᤺ᤵᤐᤠᤒᤣ᥅”

᥇᥇ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤸᤗᤧᤴ ᤛᤡᤃᤠᤱᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ᤖᤰ ᤁᤢᤛᤡᤱ ᤏᤡ᤺ᤵᤔᤠ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ. ᤁᤖ ᤂᤧᤱᤜᤠ᤹ᤖᤧᤃ ᤔᤧᤱᤄᤥᤀᤣ ᤔᤧᤘᤠ᤹ᤖᤥ॥

᥇᥈ ᤕᤖᤡᤰ ᤁᤧᤃᤵᤐᤠᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤂᤥᤛᤢ᤹. ᤜᤧᤰᤁᤩᤠᤱ ᤂᤧᤸᤗᤧᤴ ᤕᤖᤡᤰ ᤐᤥᤱᤗᤥ॥ ᤁᤖ ᤜᤠ᤺ᤳᤗᤧ ᤔᤧᤃᤳᤋᤢᤴ. ᤂᤧᤸᤗᤧ ᤁᤳᤋᤢᤒᤠᤴᤏᤠᤱ ᤔᤧᤏᤠᤵᤋᤢ᤹ᤖᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤧᤱᤜᤠ᤹ᤏᤢ ᤂᤧᤍᤠ᤹ᤀᤥ ᤐᤠ᤺ᤳᤋᤠᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤥᤔᤧᤔᤧᤳᤋᤢᤛᤠᤱ ᤔᤧᤴᤏᤡᤛᤢᤴᤗᤥ. ᤔᤧᤄᤧᤵᤛᤢᤛᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥇᥊ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤁᤴ ᤔᤏᤠᤜᤠ᤹ᤀᤥ ᤁᤧᤖᤧᤒᤠᤖᤥ-

“‘ᤂᤡᤏᤡ᤹ ᤁᤧᤄᤧᤵᤛᤢᤶᤛᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴ.

ᤀᤥᤃᤧᤔᤧᤳᤋᤢᤶᤛᤠᤱ ᤁᤧᤴᤏᤡᤛᤢᤶᤔᤡᤴᤗᤥ॥

᥇᥋ ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤂᤠᤛᤡᤱᤅᤡᤴ ᤁᤧᤎᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤧᤰᤂᤥ᤹ᤒᤠᤴ ᤌᤠᤰᤋᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤡ᤹ ᤔᤡᤰᤁᤡᤴ ᤀᤡᤶ ᤔᤧᤔᤧᤳᤋᤢᤀᤠᤱ ᤘᤠ᤹॥ ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤧᤰᤂᤥ᤹ᤒᤠᤸᤗᤧ ᤔᤧᤄᤧᤵᤛᤢᤒᤠ ᤏᤢ ᤔᤡᤰᤁᤡᤸᤗᤧ ᤔᤧᤏᤡᤛᤢᤒᤠᤔᤧᤴ. ᤜᤧᤰᤁᤩᤠᤱ ᤂᤢᤏᤡ᤹ ᤛᤡᤰᤗᤢᤱᤔᤠᤀᤥ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤀᤡᤱᤃᤠ᤹ ᤗᤧᤵᤔᤠᤱ ᤔᤧᤏᤢ᤺ᤰᤂᤧᤒᤠᤔᤧᤴ. ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤱᤜᤠ᤹ ᤘᤣ᤺ᤴᤍᤢᤱᤛᤡᤱᤔᤧᤴ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥’

᥇᥌ “ᤁᤖ ᤂᤡᤏᤡ᤹ᤃ ᤔᤢ᤹ᤀᤡᤛᤠᤒᤠᤏᤡᤱᤗᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤔᤡᤰᤁᤡᤸᤗᤧ ᤏᤡᤛᤢ᤹. ᤜᤧᤰᤁᤩᤠᤱ ᤏᤧᤰᤂᤥ᤹ᤒᤠᤸᤗᤧ ᤂᤧᤵᤛᤢ᤹ᤖᤥ॥

᥇᥍ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤕᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤁᤧᤏᤡᤛᤢᤶᤒᤠ ᤁᤧᤄᤧᤵᤛᤢᤶᤒᤠ ᤐᤠ᤺ᤴᤜᤠ᤹ ᤏᤡᤔᤠ ᤏᤢ ᤂᤧᤶᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤘᤕᤧ. ᤁᤖ ᤏᤡ᤺ᤔᤠ ᤏᤢ ᤂᤧᤶᤔᤠ ᤔᤧᤱᤄᤥᤛᤢᤴᤗᤥ॥”

ᤕᤧᤛᤢᤖᤧ ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠᤸᤗᤧᤴ ᤂᤧᤍᤠ᤹ᤀᤡᤴ ᤐᤥᤎᤰᤋᤢᤛᤡ᤹

(ᤔᤷᤁᤢ ᥊:᥇᥉-᥈᥆. ᤗᤢᤁᤠ ᥎:᥇᥇-᥇᥋)

᥇᥎ “ᤀᤠᤸᤗ ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠᤸᤗᤧᤴ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤂᤧᤵᤛᤧᤶᤔᤧ᤹ᤀᤥ

᥇᥏ ᤀᤠᤳᤋᤡᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴ. ᤂᤧᤴ ᤔᤏᤠ᤺ᤱᤃ ᤗᤠᤶᤔᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤠ ᤁᤢᤀᤡᤛᤡ᤺ᤰ ᤆᤥᤰ॥ ᤔᤠᤑᤧᤴᤛᤠᤶᤔᤡᤴ ᤋᤠᤀᤠᤱ ᤂᤧᤸᤗᤧ ᤁᤢᤏᤡᤱᤘᤠ᤹ᤀᤥ ᤁᤧᤕᤠᤰᤐᤠ ᤐᤠ᤺ᤴᤈᤠᤰᤁᤡᤴ ᤗ᤺ᤳᤋᤢ ᤋᤣ᤹ᤖᤢᤖᤥ॥

᥈᥆ ᤗᤢᤱᤄᤧᤖᤧᤰᤁᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤧᤱᤃ ᤐᤠ᤺ᤴᤈᤠᤰᤁᤡᤴ ᤁᤧᤛ᤺ᤵᤐᤠᤖ ᤁᤧᤍᤠ᤺ᤰᤐᤠ ᤔᤏᤠ ᤁᤢᤀᤡᤛᤡ᤺ᤰ ᤆᤥᤰ.

᥈᥇ ᤁᤖ ᤋᤠᤱᤒᤠ ᤁᤢᤛ᤻ᤛᤠ᤺ᤵ ᤁᤧᤒᤵᤐᤠ ᤁᤢᤒᤢᤱᤔᤠᤴ ᤜᤧᤰᤁᤣ ᤂᤧᤸᤗᤧ ᤛᤵᤑᤠᤖᤰ ᤌᤖᤢᤖᤥ॥ ᤜᤧᤰᤁᤩᤠᤱ ᤐᤠ᤺ᤴᤈᤠᤰᤁᤡᤴ ᤏᤛᤠ᤺ᤴ ᤆᤥᤃᤢᤒᤠᤸᤗᤧ ᤁᤧᤛᤠᤰᤐᤠ ᤐᤠ᤺ᤴ ᤏᤢ ᤋᤢᤰᤂᤣ᤺ᤴ ᤋᤠᤏᤢᤔᤧ᤺ᤴᤏᤣ ᤜᤠᤖᤠᤀᤣ ᤏᤛᤠ᤺ᤴᤏᤡᤴ ᤗᤧᤖᤢᤍᤣᤛᤢ᤹ᤖᤥ॥

᥈᥈ ᤋᤡᤱᤃᤪᤣᤰᤐᤠᤸᤗᤧ ᤁᤢᤛᤣ᤹ ᤁᤧᤏᤧᤒᤠᤍᤧᤴᤏᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤧᤱᤃ ᤐᤠ᤺ᤴᤈᤠᤰ ᤁᤧᤄᤧᤶᤒᤠ ᤔᤏᤠ ᤁᤢᤀᤡᤛᤡ᤺ᤰ ᤆᤥᤰ. ᤁᤖ ᤂᤧᤸᤗᤧ ᤁᤴ ᤜᤡᤱᤔᤴᤏᤥᤒᤠ ᤌᤣ᤺ᤴ ᤆᤠᤔᤠ ᤌᤢᤱᤔᤠ ᤏᤢ ᤕᤠᤱᤛᤠᤁᤢᤴᤎᤣᤛᤠᤒᤠ ᤀᤠᤰᤂᤣᤀᤠᤱ ᤐᤥᤱᤔᤠ ᤁᤧᤗ᤹ᤒᤠ ᤏᤡᤱᤘᤠ᤹ᤀᤡᤸᤗᤧ ᤐᤠ᤺ᤴᤈᤠᤰᤁᤡᤴ ᤛᤢ᤺ᤵᤋᤢᤍᤣᤛᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤈᤠ᤹ ᤔᤧᤓᤳᤇᤢᤴᤗᤥ॥

᥈᥉ ᤜᤧᤰᤁᤩᤠᤱ ᤏᤢᤒᤠ ᤂᤠᤶᤔᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤧᤱᤃ ᤐᤠ᤺ᤴᤈᤠᤰᤁᤡᤴ ᤁᤧᤄᤧᤶᤒᤠᤀᤠᤱ ᤁᤢᤛᤡᤱ ᤁᤧᤏᤡ᤺ᤵᤐᤠ ᤔᤏᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤂᤧᤸᤗᤧ ᤁᤡᤵᤌᤡᤰ. ᤋᤢᤰᤐᤥ᤺ᤱ ᤏᤢ ᤛᤢᤶᤒᤥᤱ ᤗᤧᤱ ᤌᤠᤖᤡᤰ ᤁᤢᤈᤠ᤹ ᤑᤳᤇᤢᤖᤥ॥”

ᤔᤠᤛᤡ ᤏᤢ ᤔᤠᤗᤧ᤺ᤴᤍᤥᤖᤧᤴ ᤂᤧᤍᤠ᤹

᥈᥊ ᤕᤧᤛᤢᤖᤧ ᤘᤣ᤹ᤛ᤻ᤔᤠ ᤂᤧᤍᤠ᤹ᤀᤡᤴ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤀᤰᤋᤱᤒᤠ ᤆᤥ᤺ᤰᤗᤥ-- ᤗᤳᤇᤠ ᤔᤏᤠᤎᤡᤰᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤏᤢᤒᤠ ᤕᤠ᤹ᤖᤡ᤺ᤶᤒᤠᤴ ᤗᤧᤵᤋᤢ.

᥈᥋ ᤁᤖ ᤛᤧᤴᤍᤡᤰ ᤁᤧᤖᤧᤰ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧᤸᤗᤧ ᤁᤢᤏᤡᤱᤔᤡ᤺ᤴ ᤋᤩᤧᤀᤠᤱ ᤂᤧᤴ ᤔᤠᤛᤡ ᤗᤧᤵᤔᤏᤠᤒᤠᤀᤥ ᤔᤠᤗᤧ᤺ᤴᤍᤥ ᤕᤠ᤹ᤖᤡ᤺ᤶᤒᤠᤴ ᤗᤧᤵᤋᤢᤎᤀᤠᤱ ᤐᤣᤖᤥ॥

᥈᥌ ᤜᤧᤰᤁᤩᤠᤱ ᤔᤠᤛᤡ᤺ᤴ ᤁᤢᤈᤠ᤹ ᤌᤥ᤺ᤰᤔᤠ ᤜᤣ᤺ᤰᤋᤧᤸᤗᤧ ᤔᤠᤗᤧ᤺ᤴᤍᤥᤜᤠ᤹ᤀᤠᤱ ᤏᤡ᤺ᤎᤠᤒᤧᤖᤥ॥

᥈᥍ ᤜᤧᤰᤁᤩᤠᤱ ᤛᤣᤘᤠᤖᤥᤒᤠᤜᤠ᤹ ᤗᤠᤈᤣ᤹ ᤍᤠᤱᤒᤠᤸᤗᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. ‘ᤀᤠᤍᤠᤱᤒᤣ. ᤂᤧᤏᤧ᤹ᤃ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤔᤠᤛᤡ ᤕᤠ᤹ᤖᤡ᤺ᤶᤒᤠᤖᤰ ᤁᤧᤗᤧᤵᤋᤢᤀᤠᤱ ᤏᤧᤛ᤻ᤛᤧ ᤔᤧ᤺ᤶᤒᤡ. ᤁᤖ ᤀᤠᤰᤂᤣᤀᤠᤱ ᤔᤠᤗᤧ᤺ᤴᤍᤥ᤺ᤴᤏᤠᤱ ᤗᤡᤅᤧᤒᤣ᥅’

᥈᥎ “ᤂᤢᤏᤧ᤹ ᤏᤥᤃᤵ ᤐᤡᤖᤢᤛᤡ. ‘ᤂᤧᤱᤃ ᤏᤡᤱᤔᤡ᤺ᤸᤗᤧ ᤜᤧᤰᤁᤣ ᤆᤥᤃᤢᤒᤠᤖᤥ॥’

“ᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢ. ‘ᤂᤧᤴ ᤔᤠᤗᤧ᤺ᤴᤍᤥᤜᤠ᤹ ᤀᤠ᤺ᤰᤂᤢᤶᤍᤣᤛᤢᤶᤒᤧ ᤗ᤹ᤖᤡᤰ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤒᤡ᥅’

᥈᥏ “ᤗᤠᤈᤣ᤹ ᤍᤠᤱᤒᤠᤸᤗᤧ ᤔᤧᤳᤋᤢᤛᤡ. ‘ᤜᤧᤰᤁᤣ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ. ᤔᤠᤗᤧ᤺ᤴᤍᤥ᤺ᤴ ᤁᤧᤀᤠ᤺ᤰᤂᤢᤶᤔᤡᤸᤗᤧ ᤔᤠᤛᤡ᤺ᤴᤏᤠᤱ ᤁᤧᤀᤠ᤺ᤰᤂᤢᤶ ᤁᤧᤛᤧᤖᤢᤶᤗᤥ॥

᥉᥆ ᤆᤠᤛᤢᤶᤔᤠ ᤕᤧᤶ ᤌᤠᤖᤡᤰ ᤏᤧᤵᤔᤠᤱ ᤛᤥᤛᤥᤖᤡᤰ ᤐᤥᤛᤡᤖ॥ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤆᤠᤃᤧᤛᤢᤶᤒᤠᤜᤠ᤹ ᤁᤧᤖᤧᤰᤏᤢ ᤋᤃᤡ ᤔᤠᤗᤧ᤺ᤴᤍᤥᤜᤠ᤹ ᤀᤠ᤺ᤰᤂᤧᤶᤔᤧ᤹ᤀᤠᤱ ᤀᤡᤓᤢᤳᤋᤧᤶᤔᤧ᤹ ᤜᤧᤰᤁᤩᤠᤱ ᤔᤡᤀᤥ ᤗᤠᤵᤑᤢ᤺ᤛᤧᤶᤔᤧ᤹ ᤜᤧᤰᤁᤩᤠᤱ ᤔᤠᤛᤡ᤺ᤴ ᤛᤢᤵᤛᤧᤶᤔᤧ᤹ᤀᤠᤱ ᤆᤠᤕᤠᤱᤔᤠᤀᤥ ᤕᤠ᤺ᤰᤋᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤗᤥ॥’”

ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠᤖᤧᤴ ᤂᤧᤍᤠ᤹

(ᤔᤷᤁᤢ ᥊:᥉᥆-᥉᥊. ᤗᤢᤁᤠ ᥇᥉:᥇᥎-᥈᥇)

᥉᥇ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤠᤶᤔᤥ ᤘᤣ᤹ ᤂᤧᤍᤠ᤹ᤎᤡᤰ ᤔᤧᤳᤋᤢᤛᤡ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠᤴ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤔᤏᤠᤎᤡᤰᤗᤧ ᤂᤧᤴ ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠᤴ ᤋᤣ᤹ᤖᤢᤀᤠᤱ ᤀᤡᤰᤋᤠᤵᤐᤥ ᤗᤧᤵᤋᤢ॥

᥉᥈ ᤁᤧᤖᤧᤰ ᤕᤠ᤹ᤖᤡ᤺ᤶᤒᤠᤀᤥ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤛᤠ ᤆᤥ᤺ᤰᤛᤠᤱ ᤂᤧᤴ ᤐᤥ᤺ᤀᤠᤱ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤒᤠ ᤘᤣ᤹ ᤏᤢᤎᤡ-ᤛᤠᤰᤆᤡ᤹ᤏᤢ᤺ᤸᤗᤧ ᤕᤶᤒᤠ ᤁᤢᤒᤢᤱ ᤐᤥᤱᤗᤥ॥ ᤜᤧᤰᤁᤩᤠᤱ ᤐᤢᤛᤠᤜᤠ᤹ ᤔᤧᤍᤠᤀᤠᤱ ᤁᤢᤒᤥᤖᤠ᤺ᤰᤁᤥ ᤜᤠᤵ ᤔᤧᤈᤥᤃᤢᤖᤥ॥”

ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤀᤡᤸᤗᤧᤴ ᤂᤧᤍᤠ᤹

(ᤗᤢᤁᤠ ᥇᥉:᥈᥆-᥈᥇)

᥉᥉ ᤕᤧᤛᤢᤖᤧ ᤀᤠᤸᤗᤛᤠᤱ ᤘᤣ᤹ᤛ᤻ᤔᤠ ᤂᤧᤍᤠ᤹ᤀᤡᤴ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤑᤧ᤹ᤖᤢᤶᤔᤥ ᤕᤠᤰᤔᤏᤠᤒᤠ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤀᤡᤴ ᤜᤧᤰᤋᤱᤒᤠ ᤆᤥ᤺ᤰᤗᤥ॥ ᤌᤡᤰ ᤔᤧᤴᤇᤢᤔᤠ᤹ᤀᤡᤸᤗᤧ ᤂᤵᤐᤩᤠᤀᤥ ᤕᤖᤡᤰ ᤑᤧ᤹ᤖᤢᤶᤔᤥ ᤔᤡᤛᤠᤰ ᤛᤡᤍᤠ᤹ᤀᤡᤴ ᤕᤠᤰᤋᤢ. ᤜᤧᤰᤁᤩᤠᤱ ᤛ᤹ᤖᤢ ᤕᤢᤰᤂᤢᤀᤠᤱ ᤔᤧᤴᤕᤢᤵᤐᤣ ᤌᤠᤖᤡᤰ ᤛᤢ᤺ᤵᤋᤢ ᤕᤢᤰᤂᤢᤖᤥ॥”

᥉᥊ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤧᤛᤢᤖᤧ ᤔᤏᤠᤜᤠ᤹ ᤂᤧᤍᤠ᤹ᤀᤥ ᤔᤧᤳᤋᤢᤛᤡᤖᤥ. ᤛᤧᤰᤂᤠ᤺ᤸᤗᤧ ᤂᤢᤏᤧ᤹ ᤐᤠᤖᤧᤸᤗᤧ ᤂᤧᤍᤠ᤹ᤀᤥᤖᤰ ᤐᤠᤖᤧ॥

᥉᥋ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤁᤧᤖᤧᤒᤠᤖᤥ-

“ᤀᤡᤱᤃᤠ᤹ ᤂᤧᤍᤠ᤹ᤀᤥᤖᤰ ᤐᤠ᤺ᤳᤋᤠᤖᤥ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱᤗᤥ॥”

ᤔᤠᤛᤡ ᤏᤢ ᤔᤠᤗᤧ᤺ᤴᤍᤥ ᤂᤧᤍᤠ᤹ᤀᤡᤸᤗᤧ ᤁᤢᤒᤣ

᥉᥌ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤗᤧᤖᤢᤎᤛᤡᤀᤠᤱ ᤕᤧᤛᤢ᤺ᤴ ᤜᤡᤶᤔᤥ ᤐᤣ॥ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ “ᤐᤩᤠᤱᤛᤡᤀᤥᤒᤠ ᤔᤠᤗᤧ᤺ᤴᤍᤥᤖᤧᤴ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤐᤥᤀᤠᤎᤰᤋᤧ᤹” ᤑᤠ᤹ᤀᤠᤱ ᤔᤧᤔᤧᤳᤋᤢ॥

᥉᥍ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤏᤢᤒᤠ ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠᤱᤃ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤀᤠᤖᤥ॥

᥉᥎ ᤐᤩᤠᤱᤛᤡᤃᤧᤴ ᤀᤡ᤺ᤰᤋᤠᤵᤐᤡᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤗᤥ. ᤜᤧᤰᤁᤩᤠᤱ ᤂᤧᤴ ᤏᤢᤒᤠ ᤕᤠ᤹ᤖᤡ᤺ᤶᤒᤠᤜᤠ᤹ᤃ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤒᤠ ᤔᤏᤠᤛᤡᤖᤥ॥ ᤔᤠᤗᤧ᤺ᤴᤍᤥᤜᤠ᤹ᤃ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤏᤠᤛᤡᤖᤥ.

᥉᥏ ᤜᤧᤰᤁᤩᤠᤱ ᤔᤠᤗᤧ᤺ᤴᤍᤥ ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠ ᤏᤡᤱᤔᤡ᤺ᤱᤃ ᤔᤠᤑᤧᤴᤛᤠᤶᤔᤡᤴᤗᤥ॥ ᤆᤠᤛᤢᤶᤔᤠ ᤕᤧᤶᤔᤡᤱᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠᤴᤗᤥ. ᤜᤧᤰᤁᤩᤠᤱ ᤆᤠᤃᤧᤛᤢᤶᤒᤠᤜᤠ᤹ᤃ ᤔᤠᤱᤗᤠᤀᤡᤱᤒᤠᤛᤡᤖᤥ॥”

᥊᥆ “ᤜᤧᤰᤁᤩᤠᤱ ᤂᤧᤴ ᤔᤠᤗᤧ᤺ᤴᤍᤥᤜᤠ᤹ ᤔᤧᤛᤢᤵᤛᤢᤀᤠᤱ ᤔᤡᤀᤥ ᤗᤠᤵᤔᤧᤓᤢᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠᤴ ᤐᤥᤱᤗᤥ॥

᥊᥇ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤀᤠᤔᤠᤱᤗᤠᤀᤡᤱᤒᤠᤜᤠ᤹ ᤐᤠᤱᤄᤢᤱᤛᤡᤱ ᤜᤧᤰᤁᤩᤠᤱ ᤁᤧᤖᤧᤰ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤒᤠᤜᤠ᤹ ᤏᤢ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤠᤜᤠᤱᤈᤢᤶᤔᤥᤗᤠᤶ ᤔᤧᤛᤢᤵᤛᤢᤛᤡ᤹ᤀᤠᤱ

᥊᥈ ᤕᤶᤒᤠ ᤔᤡᤜᤠᤵᤐᤥ ᤗᤠᤵᤔᤧᤓᤢᤛᤢᤛᤡ᤹ᤖᤥ॥ ᤂᤧᤵᤔᤥ ᤀᤠᤳᤋᤠᤳᤋᤠᤴᤏᤣ ᤋᤢᤰᤂᤣ᤺ᤸᤗᤧ ᤜᤠ᤺ᤵᤔᤠᤴ ᤏᤢ ᤜᤠᤒᤥ᤹ ᤕᤧ᤺ᤱᤔᤠᤴ ᤐᤥᤱᤗᤥ॥

᥊᥉ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ᤑᤢᤐᤠ᤺ᤸᤗᤧ ᤁᤢᤜᤠᤱᤈᤢᤶᤔᤥ ᤏᤠᤶ ᤁᤢᤀᤡᤛᤡ᤺ᤰ ᤔᤧᤗᤧᤰᤗᤥ॥ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥”

ᤕᤠᤱᤓᤢᤖᤧᤴ ᤂᤧᤍᤠ᤹

᥊᥊ ᤕᤠᤶᤔᤥ “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤆᤡᤱᤔᤏᤠᤒᤠ ᤕᤖᤡᤰ ᤕᤠᤱᤓᤢ᤺ᤴ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤔᤏᤠᤎᤡᤰᤗᤧ ᤂᤧᤴ ᤕᤠᤱᤓᤢ᤺ᤴ ᤂᤥᤛᤢᤀᤠᤱ ᤕᤠᤶᤔᤥ ᤆᤡᤰᤂᤢᤖᤥ. ᤜᤧᤰᤁᤩᤠᤱ ᤂᤧᤴ ᤛ᤺ᤳᤗ ᤐᤣ᤺ᤰᤁᤠᤱ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤆᤡᤃ᤺ᤰᤘᤠᤜᤠ᤹ ᤛᤱᤄᤢᤀᤠᤱ ᤂᤧᤴ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ ᤀᤡᤅᤢᤖᤥ॥”

ᤀᤡᤔᤧᤸᤗᤢᤱᤒᤠ ᤋᤧᤰᤛᤣ᤺ᤰᤁᤡᤸᤗᤧᤴ ᤂᤧᤍᤠ᤹

᥊᥋ “ᤕᤠᤶᤔᤥ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤀᤰᤋᤱᤒᤠ ᤆᤥᤰ- ᤗᤳᤇᤠ ᤏᤢᤒ᤻ ᤏᤢᤒᤠ ᤋᤧᤰᤛᤣ᤺ᤰ ᤁᤧᤃᤥ᤺ᤵᤐᤠ ᤗᤧᤱᤜᤱᤒᤠᤸᤗᤧ

᥊᥌ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤋᤧᤰᤛᤣ᤺ᤰᤁᤡᤴ ᤂᤥᤛᤢ. ᤜᤧᤰᤁᤩᤠᤱ ᤐᤣᤀᤠᤱ ᤂᤧᤸᤗᤧ ᤁᤳᤋᤢᤒᤠ ᤁᤧᤖᤧᤰ ᤁᤢᤈᤡᤃᤰᤘᤠᤜᤠ᤹ ᤛᤱᤄᤢᤀᤠᤱ ᤂᤧᤴ ᤋᤧᤰᤛᤣ᤺ᤰᤁᤡᤴ ᤀᤡᤅᤢᤖᤥ॥”

ᤕᤥ᤺ᤱᤅᤡᤸᤗᤧᤴ ᤂᤧᤍᤠ᤹

᥊᥍ “ᤕᤠᤶᤔᤥ. ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤕᤶᤒᤠ ᤕᤥ᤺ᤱ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤂᤧᤴ ᤕᤥ᤺ᤱᤅᤡᤴ ᤘᤖᤰᤁᤥ ᤔᤧᤗᤧᤵᤋᤢᤸᤗᤧ ᤂᤧᤵᤔᤥ ᤁᤧᤖᤧᤰ ᤐᤖᤡᤰᤗᤧᤴ ᤅᤠᤜᤠ᤹ ᤔᤧᤎᤠᤖᤥ॥

᥊᥎ ᤜᤧᤰᤁᤩᤠᤱ ᤂᤧᤴ ᤕᤥ᤺ᤱᤅᤥ ᤁᤢᤗᤧᤶ ᤅᤠᤜᤠ᤹ ᤔᤧᤎᤠᤀᤠᤱ ᤕᤥ᤺ᤱ ᤁᤧᤗᤧᤵᤐᤠᤜᤠ᤹ᤖᤧ ᤗᤠ᤺ᤰᤁᤠᤳ ᤔᤧᤀᤢ᤺ᤰᤂᤢ ᤔᤧᤗ᤺ᤳᤋᤢ. ᤜᤧᤰᤁᤩᤠᤱ ᤔᤧᤕᤢᤱᤛᤡᤱᤅᤠᤱ ᤏᤢᤒᤠ ᤅᤠᤜᤠ᤹ ᤅᤠ ᤕᤠᤱᤔᤠᤀᤥ ᤔᤧᤕᤠᤰᤋᤢᤛᤡ. ᤁᤖ ᤋᤠᤵᤑᤧ᤺ᤶᤒᤠ ᤅᤠᤜᤠ᤹ ᤕᤠᤶᤔᤥ ᤆᤫᤠ᤺ᤳᤋᤥ ᤗᤠᤵᤔᤧᤓᤢᤛᤢᤛᤡᤖᤥ॥

᥊᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤥᤀᤠᤱ ᤒᤠ ᤜᤧᤰᤁᤣᤀᤣ ᤐᤥᤱᤗᤥ॥ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤍᤠᤀᤠᤱ ᤛᤠᤶᤕᤥᤏᤡᤒᤠᤜᤠ᤹ᤀᤥᤗᤠᤶ ᤑᤥᤋᤩᤠᤒᤠ ᤔᤏᤠᤜᤠ᤹ ᤘᤣ᤹ ᤔᤧᤛᤧᤴᤍᤢᤛᤡ᤹ᤀᤠᤱ

᥋᥆ ᤂᤧᤱᤜᤠ᤹ ᤕᤶᤒᤠ ᤔᤡᤜᤠᤵᤐᤥ ᤗᤠᤵᤔᤧᤓᤢᤛᤢᤛᤡ᤹ᤖᤥ॥ ᤂᤧᤵᤔᤥ ᤀᤠᤳᤋᤠᤳᤋᤠᤴᤏᤣ ᤋᤢᤰᤂᤣ᤺ᤸᤗᤧ ᤜᤠ᤺ᤵᤔᤠᤴ ᤏᤢ ᤜᤠᤒᤥ᤹ ᤕᤧ᤺ᤱᤔᤠᤴ ᤐᤥᤱᤗᤥ॥”

᥋᥇ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤁᤴ ᤐᤠ᤺ᤴᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤡ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤖᤥ᥄”

᥋᥈ ᤂᤢᤏᤧ᤹ ᤔᤧᤳᤋᤢᤛᤡ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤜᤢ᤹ᤛᤠᤶᤒᤠ ᤁᤧᤒᤥ᤺ᤱᤒᤠ ᤁᤧᤖᤧᤰ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤃ ᤜᤡᤶᤍᤠᤱᤒᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤴᤍᤥ᤺ᤰᤗᤠᤶ ᤁᤢᤛᤱ ᤏᤢ ᤁᤧᤕ᤺ᤵᤐᤠ ᤁᤧᤕᤧᤰᤐᤠ ᤀᤡᤔᤧᤸᤗᤢᤱᤒᤠ ᤆᤡᤃ᤺ᤰᤘᤠᤜᤠ᤹ ᤔᤧᤗ᤺ᤳᤋᤢᤛᤡ᤹ᤖᤥ॥”

ᤏᤠᤛᤖᤋᤀᤥ ᤕᤧᤛᤢ᤺ᤴ ᤔᤧᤏᤠ᤹ᤖᤢ

(ᤔᤷᤁᤢ ᥌:᥇-᥌. ᤗᤢᤁᤠ ᥊:᥇᥌-᥉᥆)

᥋᥉ ᤕᤧᤛᤢᤖᤧ ᤁᤴ ᤂᤧᤍᤠ᤹ᤜᤠ᤹ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤧᤵᤔᤥᤗᤠᤶ ᤐᤣᤀᤠᤱ

᥋᥊ ᤀᤠᤒᤠᤅᤣ ᤁᤢᤒᤠᤱᤓᤣ᤹ᤀᤥ ᤋᤩᤧᤖᤥ॥ ᤂᤧᤵᤔᤥᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤔᤏᤠᤜᤠ᤹ ᤜᤢ᤹ᤔᤠ ᤜᤣ᤺ᤰᤋᤢᤛᤡᤸᤗᤧ ᤔᤏᤠᤜᤠ᤹ᤖᤧ ᤁᤢᤏᤡᤛᤠᤶᤔᤡᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧ ᤀᤰᤋᤱᤒᤠ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤢᤰᤛᤠᤶ ᤀᤠᤳᤋᤥᤗᤠᤶ ᤂᤥᤛᤢᤒᤣ᥅

᥋᥋ ᤔᤧ᤺ᤶᤒᤧ. ᤁᤱᤃ ᤛᤡᤱ ᤁᤧᤃᤠᤶᤒᤠᤸᤗᤧ ᤁᤢᤛ᤻ᤛᤠᤴ ᤔᤧ᤺ᤶᤒᤡ᥅ ᤁᤸᤗᤧ ᤁᤢᤶᤔᤠᤖᤧ ᤁᤢᤔᤡᤱ ᤔᤖᤡᤕᤔ ᤜᤧᤰᤁᤩᤠᤱ ᤁᤢᤴᤛᤠ᤹ᤛᤡᤃ ᤕᤠᤁᤢᤒ. ᤕᤢᤛᤢᤑ. ᤛᤡᤔᤥᤏ ᤏᤢ ᤕᤜᤢᤍᤠᤛᤡ ᤔᤧ᤺ᤴᤇᤡᤒᤡ᥅

᥋᥌ ᤂᤧᤸᤗᤧ ᤁᤢᤴᤛᤠ᤹ ᤔᤧᤴᤇᤢᤔᤠᤜᤠ᤹ ᤀᤠᤏᤡ᤹ᤏᤢᤀᤣᤛᤧ ᤔᤧᤘᤠ᤹ᤒᤠ॥ ᤜᤧᤰᤁᤣ᤺ᤸᤗᤧ ᤁᤴ ᤔᤏᤠ᤺ᤸᤗᤧ ᤀᤠᤳᤋᤥᤗᤠᤶ ᤁᤴ ᤐᤠ᤺ᤴᤜᤠ᤹ ᤂᤥᤛᤢᤒᤣ᥅”

᥋᥍ ᤜᤧᤰᤁᤣ ᤔᤧᤒᤠ᤺ᤳᤋᤢᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤠᤔᤧᤴᤇᤠ᤹ᤖᤢᤴᤗᤥ॥

ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤱᤃ ᤁᤧᤖᤧᤰ ᤋᤧᤴᤏᤥ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢ. ᤁᤖ ᤀᤠᤵᤑᤣᤰ ᤁᤢᤜᤡᤶᤔᤥ ᤏᤢ ᤁᤢᤒᤠᤱᤓᤣ᤹ᤀᤥᤖᤰ ᤀᤡᤱᤎᤠ᤺ᤱ ᤔᤧᤶᤒᤡᤖᤢᤴᤗᤥ॥”

᥋᥎ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴ ᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤵᤔᤥ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤗᤥ॥

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤛᤡ᤹᤺

(ᤔᤷᤁᤢ ᥌:᥇᥊-᥈᥏. ᤗᤢᤁᤠ ᥏:᥍-᥏)

᥇᥊

ᤂᤧᤴ ᤕᤧᤶᤔᤥ ᤃᤠᤗᤡᤗ ᤌᤢᤶᤔᤥᤒᤠ ᤛᤢᤜᤠᤱᤃᤧᤶᤒᤠ ᤜᤧᤖᤥᤍ ᤀᤣᤴᤋᤡᤐᤠᤛᤖᤧ ᤕᤧᤛᤢᤖᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢ.

᥈ ᤜᤧᤰᤁᤩᤠᤱ ᤁᤢᤛᤣᤘᤠᤖᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤁᤱᤃ ᤛᤧᤰᤂᤠᤛᤠᤱ ᤛᤧᤵᤐᤠᤱᤄᤢᤱᤛᤡᤱᤒᤠ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴᤏᤣᤖᤥ. ᤂᤢᤏᤧ᤹ ᤕᤠᤶᤔᤥ ᤜᤡᤅᤧᤒᤠᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤗᤠᤶᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤖ ᤘᤠ᤹ᤖᤥ॥”

᥉-᥊ ᤀᤠᤸᤗ ᤀᤢᤴᤇᤥ᤺ᤴᤇᤠ ᤜᤧᤖᤥᤍᤖᤧ ᤀᤠᤒᤠᤅᤣ ᤁᤢᤴᤛᤠ᤹ ᤑᤡᤗᤡᤐᤖᤧ ᤁᤢᤔᤣ᤺ᤳ ᤜᤧᤖᤥᤍᤡᤕᤠᤛᤧᤴ ᤔᤣ᤺ᤳ ᤁᤳᤋᤢᤀᤠᤱ ᤘᤕᤧ॥ ᤜᤧᤰᤁᤣ᤺ᤸᤗᤧ ᤕᤢᤜᤢᤴᤏᤠᤖᤧ ᤂᤢᤏᤧ᤹ ᤀᤧᤳᤗᤧᤱ “ᤂᤧᤴ ᤀᤠᤒᤠᤅᤣ ᤁᤧᤴᤛᤠ᤹ᤖᤧ ᤁᤢᤔᤣ᤺ᤳᤋᤡᤴ ᤂᤧᤏᤧ᤹ ᤔᤣ᤺ᤳ ᤁᤵᤔᤠ ᤔᤧᤏᤢ᤹ᤏᤧᤴ” ᤔᤧᤳᤋᤢᤀᤠᤱ ᤘᤕᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤜᤧᤖᤥᤍᤖᤧ ᤕᤢᤜᤢᤴᤏᤠ᤺ᤴ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤀᤠᤱ ᤘᤕᤧ॥

᥋ ᤜᤧᤖᤥᤍᤖᤧ ᤕᤢᤜᤢᤴᤏᤠ᤺ᤴ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢ ᤁᤖ ᤔᤏᤠᤜᤠ᤹ᤏᤢ ᤁᤡᤛᤧᤀᤠᤱ ᤘᤕᤧ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧᤃ ᤕᤢᤜᤢᤴᤏᤠ᤺ᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤑᤠ᤹ᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤘᤕᤧᤖᤥ॥

᥌ ᤁᤖ ᤜᤧᤖᤥᤍᤖᤧ ᤁᤢᤛᤠᤘᤠ᤺ᤴᤇᤡᤱᤔᤠ ᤛᤛ᤺ᤳᤛᤖᤠᤱᤅᤥ ᤜᤧᤖᤥᤍᤡᤕᤠᤛᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤴ ᤜᤧᤖᤥᤍᤧᤏ ᤏᤢ ᤋᤖᤣᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤏᤢᤖᤡᤰ ᤗᤠ᤺ᤰᤂᤧᤀᤠᤱ ᤜᤧᤖᤥᤍᤖᤧ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤩᤧᤒᤠᤸᤗᤧ ᤆᤥᤃᤢᤸᤗᤧ

᥍ ᤂᤧᤏᤧ᤹ ᤌᤣ ᤁᤧᤏᤠ᤺ᤰᤋᤢᤛᤠᤱ ᤐᤡᤏᤧᤖᤥ ᤗ᤹ᤖᤡᤰ ᤔᤠᤱᤜᤧᤰᤛᤡᤱᤗᤥ॥

᥎ ᤁᤢᤶᤔᤠᤖᤧ ᤜᤢ᤺ᤛ᤻ᤛᤢᤀᤠᤱ ᤂᤧᤴ ᤆᤢᤰᤔᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤆᤧᤳᤌᤩᤠᤀᤥ ᤐᤡᤖᤠᤱᤅᤧ᤹ᤀᤥ॥”

᥏ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤜᤧᤖᤥᤍᤧᤏ ᤁᤢᤏᤡᤱᤘᤠ᤹ ᤋᤢᤃᤧ. ᤁᤖ ᤂᤧᤵᤔᤥ ᤁᤧᤘᤠ᤹ᤒᤠ ᤋᤖᤣᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤐᤥ᤺ᤰᤂᤧ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤆᤢᤰᤔᤧᤸᤗᤧ ᤏᤠ᤺ᤰᤋᤢᤒᤠᤴ ᤁᤧᤳᤋᤧᤶ ᤐᤡᤖᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤐᤢᤱᤗᤠᤜᤡᤶᤔᤥ ᤁᤧᤕᤠᤰᤐᤠ ᤕᤢᤜᤢᤴᤏᤠᤖᤧ ᤁᤢᤎᤣᤃᤣ᤺ᤰᤐᤧᤴ ᤂᤰᤐᤠᤱᤄᤢᤛᤡᤀᤠᤱ

᥇᥇ ᤁᤢᤎᤣᤃᤣ᤺ᤰᤐᤧᤴ ᤔᤧᤍᤠᤖᤢᤀᤠᤱ ᤂᤧᤴ ᤆᤢᤰᤔᤧᤴ ᤆᤧᤳᤌᤩᤠᤀᤥ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤁᤢᤶᤔᤠᤖᤥ ᤋᤣ᤹ᤖᤢ॥

᥇᥈ ᤂᤧᤴ ᤀᤣᤃᤠᤱ ᤕᤢᤜᤢᤴᤏᤠᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤁᤢᤎᤰᤁᤡᤴ ᤔᤧᤍᤣ᤹ᤖᤢᤀᤠᤱ ᤔᤧᤗᤢᤵᤋᤢ॥ ᤜᤧᤰᤁᤩᤠᤱ ᤔᤧᤒᤣᤀᤠᤱ ᤁᤴ ᤐᤠ᤺ᤴᤏᤡᤴ ᤕᤧᤛᤢ᤺ᤴ ᤔᤧᤔᤧᤳᤋᤢ॥

ᤕᤧᤛᤢᤖᤧ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤔᤏᤠᤜᤠ᤹ ᤆᤠᤈᤠ᤺ᤳᤋᤢᤛᤡ᤹

(ᤔᤷᤁᤢ ᥌:᥉᥆-᥊᥊. ᤗᤢᤁᤠ ᥏:᥇᥆-᥇᥍. ᤕᤢᤜᤢ ᥌:᥇-᥇᥊)

᥇᥉ ᤕᤧᤛᤢᤖᤧ ᤕᤢᤜᤢᤴᤏᤠᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢᤀᤠᤱ ᤂ᤺ᤱᤒᤣᤀᤥᤗᤠᤶ ᤂᤢᤏᤧ᤹ᤖᤰ ᤀᤣ᤺ᤰᤛᤠᤍᤧᤴᤏᤥ ᤐᤣ॥ ᤁᤖ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤐᤣᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤐᤠᤱᤈᤢᤶᤗᤠᤶ ᤂᤢᤏᤧ᤹ ᤐᤣᤒᤠ ᤗᤧᤵᤔᤠᤱ ᤗᤠᤱᤔᤧᤄᤣᤃᤧᤖ ᤁᤢᤀᤣᤃᤠᤱ ᤔᤧᤎᤠᤛᤡᤱᤗᤥ॥

᥇᥊ ᤕᤧᤛᤢ᤺ᤴ ᤂ᤺ᤱᤒᤣᤀᤥᤗᤠᤶ ᤗ᤺ᤴᤍᤧᤸᤗᤧ ᤕᤖᤡᤰ ᤔᤏᤠᤜᤠ᤹ ᤏᤡ᤺ᤛᤢᤛᤡᤀᤠᤱ ᤗᤢᤱᤔᤠ᤹ ᤋᤢᤰᤋᤢᤛᤡ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤂᤧᤴ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤘᤣ᤺ᤴᤍᤢᤛᤡᤖᤥ॥

᥇᥋ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤐᤥ᤺ᤰᤂᤧᤖ ᤐᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤁᤱᤜᤠ᤹ ᤐᤠᤱᤄᤧᤍᤣᤛᤧᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤴ ᤀᤣ᤺ᤰᤛᤠᤍᤧᤴᤏᤥ ᤌᤣᤀᤠᤱ ᤀᤡᤱᤔᤠ ᤆᤠᤔᤠ ᤂᤥᤔᤧᤍᤧᤳᤏᤧᤴᤗᤥ. ᤕᤠᤶᤔᤥ ᤏᤠᤶᤎᤩᤧᤒᤣᤖᤥ॥ ᤜᤠᤖᤠ᤹ ᤂᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤒᤣ᤺ᤰᤁᤠᤱ ᤆᤠᤔᤠ ᤌᤢᤱᤔᤠ ᤔᤧᤀᤡᤅᤢ ᤔᤧᤈᤖᤖᤥ॥”

᥇᥌ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴᤜᤠ᤹ ᤐᤠᤱᤔᤠᤛᤡ ᤔᤧ᤺ᤴᤗᤥ॥ ᤂᤡᤏᤡ᤹ᤀᤣ ᤁᤱᤜᤠ᤹ ᤁᤢᤈᤠ ᤐᤡᤖᤧᤶᤛᤡᤶᤔᤧ᤹ᤀᤥ॥”

᥇᥍ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤅᤠᤛᤡ ᤂᤖᤧ᤺ᤱᤜᤠ᤹ ᤏᤢ ᤏᤧᤳᤇᤡ ᤅᤠᤜᤠ᤹ᤖᤰ ᤁᤳᤋᤢᤶᤒᤧᤱᤃ᥄”

᥇᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤂᤖᤧ᤺ᤱᤅᤡᤴ ᤏᤢ ᤏᤧᤳᤇᤡ ᤅᤠᤜᤠ᤹ ᤁᤳᤏᤠ ᤀᤡᤱᤃᤠ᤹ᤀᤥ ᤑᤧᤳᤋᤧᤶᤔᤧ᤹॥”

᥇᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤔᤏᤠᤜᤠ᤹ ᤕᤠ᤺ᤴ ᤛᤶᤍᤠᤱ ᤕᤢᤱᤔᤠ ᤐᤠᤱᤄᤢᤛᤡᤀᤠᤱ ᤅᤠᤛᤡ ᤂᤖᤧ᤺ᤱᤅᤡᤴ ᤏᤢ ᤏᤧᤳᤇᤡ ᤅᤠᤜᤠ᤹ ᤐᤰᤂᤢᤀᤠᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤌᤥ ᤀᤥᤔᤕᤧᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤀᤠᤱ ᤂᤖᤧ᤺ᤱᤜᤠ᤹ ᤂᤧ᤺ᤰᤂᤢ॥ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡᤖᤥ॥

᥈᥆ ᤂᤧᤴ ᤔᤏᤠᤜᤠ᤹ᤖᤧ ᤂᤠᤄᤠ ᤔᤧᤈᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤢᤈᤡ ᤁᤧᤏᤶᤒᤠᤜᤠ᤹ ᤔᤧᤛᤢᤵᤛᤢᤸᤗᤧ ᤌᤡᤰ-ᤏᤧᤳ (᥇᥈) ᤏᤀᤡᤔᤠ ᤕᤥᤖᤧᤖᤥ॥

᥈᥇ ᤂᤧᤴ ᤁᤧᤈᤠᤒᤠᤜᤠ᤹ᤀᤥᤃ ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤧᤴᤏᤡ᤺ᤳᤇᤡᤱᤅᤣ ᤕᤧᤶᤒᤡᤳᤇᤠ᤹ᤜᤠ᤹ᤖᤰ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤕᤠᤖᤡᤰ ᤔᤧᤘᤕᤧᤖᤥ॥

ᤕᤧᤛᤢ᤺ᤴ ᤆᤫᤠ᤺ᤳ ᤛᤶᤍᤠᤱ ᤗᤠᤱᤄᤣ᤺ᤰ

(ᤔᤷᤁᤢ ᥌:᥊᥋-᥋᥈. ᤕᤢᤜᤢ ᥌:᥇᥋-᥈᥇)

᥈᥈ ᤂᤧᤴ ᤀᤣᤃᤠᤱ ᤕᤧᤛᤢᤖᤧ ᤔᤏᤠᤜᤠ᤹ ᤐᤠᤱᤄᤢᤛᤡᤖ ᤐᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂ᤺ᤱᤒᤣᤀᤥ ᤗᤠ᤺ᤛ᤻ᤛᤧᤶᤔᤧ᤹ ᤜᤧᤰᤁᤩᤠᤱ ᤀᤡᤱᤃᤠ᤹ᤏᤢ᤺ᤸᤗᤧ ᤋᤃᤡ ᤏᤠᤜᤠᤱᤍᤠᤱ ᤐᤣᤃᤧᤶᤔᤧ᤹ ᤔᤧᤳᤋᤢᤛᤡ॥

᥈᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡᤀᤠᤱ ᤋᤢᤘᤠ ᤆᤥ᤺ᤰᤛᤧ ᤌᤥ ᤁᤥ᤺ᤰᤔᤠᤀᤥ ᤐᤣᤖᤥ॥ ᤂᤠᤍᤠᤔᤧᤸᤗᤧ ᤂᤧᤵᤔᤥ ᤂᤢᤏᤧ᤹ᤖᤰ ᤘᤕᤧᤖᤥ॥

᥈᥊ ᤂᤧᤴ ᤕᤧᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤂ᤺ᤱᤒᤣᤗᤠᤶ ᤘᤖᤰᤁᤡᤸᤗᤧ ᤁᤢᤕᤠᤀᤥᤏᤢ ᤔᤠ᤺ᤱᤄᤠ ᤔᤧᤃᤧᤖᤧᤀᤠᤱ ᤔᤧᤘᤕᤧᤸᤗᤧ ᤂᤢᤏᤡ᤹ ᤋᤰᤗᤧᤵᤔᤠᤱᤏᤢ ᤛᤢᤖᤡᤳ ᤁᤣᤈᤱᤅᤡᤴ ᤜᤢᤖᤧᤀᤠᤱ ᤘᤠᤓᤧᤸᤗᤧᤱᤅᤡᤸᤗᤧ ᤂ᤺ᤱᤒᤣᤴ ᤛᤠ᤹ᤖᤡᤰ ᤘᤠ᤺ᤴᤍᤢᤖᤥ॥

᥈᥋ ᤀᤡᤱᤘᤠ ᤁᤠ᤺ᤔᤠᤏᤢ᤺ᤸᤗᤧ ᤋᤃᤡ ᤕᤧᤛᤢ᤺ᤴ ᤆᤫᤠ᤺ᤳ ᤛᤶᤍᤠᤱ ᤗᤠᤱᤄᤣᤃᤧᤖ ᤜᤢ᤹ᤛᤠᤶᤒᤠᤜᤠ᤹ ᤔᤧᤘᤕᤧᤒᤠ ᤂ᤺ᤱᤒᤣᤀᤥ ᤐᤣᤖᤥ॥

᥈᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤆᤫᤠ᤺ᤳ ᤛᤶᤍᤠᤱ ᤗᤠᤱᤄᤣᤃᤧᤖ ᤐᤳᤇᤧᤒᤠ ᤔᤧᤏᤡᤛᤢᤀᤠᤱ “ᤁᤱᤃ ᤛᤡᤛᤠᤶᤗᤥ᥄” ᤗ᤹ᤖᤡᤰ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤔᤧᤓᤡ᤺ᤰᤋᤧᤖᤥ॥

᥈᥍ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤂᤡᤔᤥ ᤔᤧᤳᤋᤢᤛᤡ. “ᤔᤧᤃᤡᤛᤧᤶᤔᤡᤴᤏᤧ᤹᥄ ᤀᤡᤱᤃᤠ᤹ ᤕᤧᤛᤢᤀᤠ॥ ᤜᤠᤱᤜᤠᤱ ᤗ᤹ᤖᤧᤶᤔᤧ᤹ᤀᤥ᥄”

᥈᥎ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤔᤧᤳᤋᤢ. “ᤍᤠᤱᤒᤣ. ᤛᤧᤰᤂᤠ ᤂᤧᤏᤧ᤹ᤀᤣᤏᤧ ᤑᤠ᤹ᤃᤪ ᤀᤡᤱᤃᤠ᤹ᤀᤠᤱ ᤆᤫᤠ᤺ᤳ ᤛᤶᤍᤠᤱ ᤗᤠᤱᤄᤣᤃᤧᤖ ᤑᤧᤖᤧ᤹ ᤔᤧᤳᤋᤠᤱᤅᤧ᤹ᤀᤥ॥”

᥈᥏ ᤕᤧᤛᤢᤖᤧ ᤔᤧᤳᤋᤢ. “ᤑᤧᤖᤧ᤹॥” ᤜᤧᤰᤁᤣ᤺ᤸᤗᤧ ᤐᤋᤪᤢᤛᤧᤴᤏᤠᤱ ᤆᤫᤠ᤺ᤳᤋᤥ ᤗᤠᤱᤄᤣᤃᤧᤖ ᤕᤧᤛᤢ᤺ᤴ ᤘᤕᤧᤒᤠ ᤗᤧᤵᤔᤠᤱ ᤌᤠᤛᤡᤱ॥

᥉᥆ ᤁᤖ ᤐᤣᤖ ᤐᤳᤇᤧᤸᤗᤧ ᤂᤧᤸᤗᤧ ᤕᤶᤒᤠ ᤛᤢᤖᤡᤳ ᤁᤣᤈᤱ ᤏᤢ ᤘᤠᤓᤧᤸᤗᤧᤱᤅᤡᤴ ᤏᤡᤛᤢᤀᤠᤱ ᤁᤡ᤺ᤛᤧ॥ ᤜᤧᤰᤁᤩᤠᤱ ᤂᤧᤴ ᤆᤫᤠ᤺ᤳᤋᤥ ᤜᤢᤶᤔᤠ ᤜᤣ᤺ᤰᤋᤧᤸᤗᤧ “ᤀᤠᤍᤠᤱᤒᤣ. ᤋᤠᤱᤛᤧ᤺ᤵᤋᤠᤱᤅᤧ᤹ᤀᤥ” ᤗ᤹ᤖᤡᤰ ᤀ᤺ᤰᤋᤧ॥

᥉᥇ ᤂᤡᤔᤥ ᤕᤧᤛᤢᤖᤧ ᤁᤢᤜᤢᤰᤁᤥ ᤋᤧᤶᤛᤢᤖ ᤔᤧᤳᤋᤢ. “ᤏᤛᤠ᤺ᤴ ᤁᤧᤛᤢ᤺ᤶᤒᤠᤀᤣ. ᤌᤣᤀᤠᤱ ᤆᤵᤆᤡ ᤁᤧᤈᤥᤃᤢᤒᤠᤒᤣ᥅”

᥉᥈ ᤜᤧᤰᤁᤩᤠᤱ ᤂᤢᤴᤇᤡ᤹ ᤂ᤺ᤱᤒᤣᤀᤥ ᤗᤠᤛᤧᤳᤇᤡᤀᤠᤱ ᤛᤢᤖᤡᤳ ᤁᤣᤈᤱᤅᤡᤴ ᤜᤢ᤺ᤔᤠ ᤆᤰ ᤗ᤹ᤖᤧᤖᤥ॥

᥉᥉ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤛᤣᤘᤠ ᤔᤧᤈᤥᤃᤢ. “ᤍᤠᤱᤒᤣ. ᤂᤧᤏᤧ᤹ᤃ ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤛᤠᤏᤧᤖᤥ᥄”

ᤕᤧᤛᤢᤖᤧ ᤕᤖᤡᤰ ᤁᤧᤍᤢᤰᤐᤠ ᤔᤏᤠᤜᤠ᤹ ᤃᤏᤧᤛᤖᤧᤋᤀᤥ ᤘᤣ᤺ᤴᤍᤢᤛᤡ᤹

(ᤔᤷᤁᤢ ᥌:᥋᥉-᥋᥌)

᥉᥊ ᤂᤧᤱᤜᤠ᤹ ᤏᤠᤎᤠ᤺ᤶᤒᤡᤒᤠ ᤃᤏᤧᤛᤖᤧᤋ ᤋᤧᤴᤏᤥ ᤔᤧᤃᤧᤖᤧᤀᤠᤱ

᥉᥋ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤂᤢᤏᤧ᤹ ᤋᤩᤧᤒᤠ ᤀᤡᤱᤄᤱᤅᤡᤴ ᤂᤧᤴ ᤂᤡᤖᤡᤒᤠ ᤋᤧᤴᤏᤥ ᤛᤧ᤺ᤖᤧ॥ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤕᤖᤡᤰ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤕᤧᤛᤢᤖᤥ ᤔᤧᤍᤠᤖᤢᤛᤡ॥

᥉᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤧᤍᤣ᤺ᤳᤋᤡᤸᤗᤧ ᤁᤢᤛᤢᤰᤐᤧᤴᤗᤰᤛᤠᤱ ᤛᤢᤔᤠ ᤀᤠᤒᤡᤖᤧ᤹ᤀᤥ ᤑᤠ᤹ᤀᤠᤱ ᤂᤢᤏᤧ᤹ ᤐᤣᤗᤡ ᤔᤧᤓᤠᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤛᤢᤒᤠᤜᤠ᤹ ᤁᤧᤖᤧᤰ ᤔᤧᤘᤣ᤺ᤳᤋᤧᤖᤥ॥

ᤛᤠᤶᤕᤥᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤛᤠᤶ

(ᤔᤷᤁᤢ ᥍:᥇-᥇᥉)

᥇᥋

ᤜᤧᤰᤁᤩᤠᤱ ᤁᤢᤓᤠ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤕᤖᤢᤛᤗᤧᤔ ᤕᤧᤰᤕᤰᤗᤠᤶ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ.

᥈ “ᤌᤣᤀᤠᤱ ᤁᤧᤜᤢ᤹ᤛᤠᤶᤒᤠᤜᤠ᤹ᤖᤧ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢ ᤔᤧᤕᤢᤖᤢᤒᤠ ᤌᤡᤶᤔᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤒᤠᤒᤣ᥅ ᤂᤧᤱᤜᤠ᤹ᤖᤧ ᤆᤠᤔᤠᤏᤢ᤺ᤸᤗᤧ ᤋᤃᤡ ᤆᤥ᤺ᤰᤌᤡᤶ ᤁᤢᤀᤡᤛᤡ᤺ᤰ ᤜᤢᤰ ᤘᤠᤔᤧᤴᤜᤵᤋᤢᤴᤗᤥ॥”

᥉ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ᤀᤠᤱ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢ ᤔᤧᤕᤢᤖᤢᤒᤠ ᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤌᤣᤀᤠᤱ ᤁᤧᤓᤣ᤺ᤴᤍᤢᤶᤒᤠᤒᤣ᥅

᥊ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ᤹. ‘ᤁᤧᤶᤒᤠ ᤁᤧᤶᤔᤠᤛᤡ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤛᤧ᤹’ ᤜᤧᤰᤁᤩᤠᤱ ‘ᤀᤠᤳᤋᤡᤸᤗᤧ ᤁᤢᤶᤒᤠ ᤁᤢᤶᤔᤠᤛᤡ ᤛᤠᤱᤃᤪᤠ ᤔᤧᤳᤋᤢᤛᤡ᤹. ᤂᤧᤱᤃ ᤛᤧᤵᤔᤠᤀᤣ ᤐᤥᤱᤗᤥ॥’

᥋ ᤁᤖ ᤀᤠᤳᤋᤡᤸᤗᤧ ᤁᤢᤶᤒᤠ ᤁᤢᤶᤔᤠᤛᤡ ᤀᤡᤱᤃᤠ᤹ᤗᤠᤶ ᤂᤡᤴᤇᤡ᤹ ᤂᤥᤔᤠ ᤁᤧᤒᤥ᤺ᤱᤒᤠ ᤁᤢᤓᤠ᤹ᤀᤡᤴ. ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤡᤖᤢᤱ ᤛᤢᤖᤢᤱᤅᤠᤱ ᤘᤠ᤹ ᤗ᤹ᤖᤡᤰ ᤐᤠ᤺ᤳᤋᤢ᤹.

᥌ ᤂᤧᤸᤗᤧ ᤀᤠᤒᤠᤅᤣ ᤁᤢᤶᤒᤠ ᤁᤢᤶᤔᤠᤛᤡ ᤁᤢᤓᤠ᤹ ᤐᤡᤔᤠᤛᤡᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤛᤡ ᤔᤧᤒᤥ᤺ᤱᤏᤧᤴ ᤗ᤹ᤖᤡᤰ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤔᤠᤱ ᤀᤠᤵᤑᤣᤰ ᤂᤡᤏᤡ᤹ ᤆᤥ᤺ᤰᤌᤡᤶᤔᤡᤸᤗᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤌᤣᤏᤠ-ᤎᤣᤒᤠ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ॥

᥍ ᤂᤡᤏᤡ᤹ ᤏᤡᤱᤘᤠ᤹ ᤁᤧᤈᤡ᤺ᤵᤐᤠᤛᤣ. ᤂᤡᤏᤡ᤹ ᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠᤱᤃ ᤛᤧᤰᤂᤠᤀᤣ ᤗᤠ᤹ᤖᤢᤖᤥ.

᥎ “‘ᤁᤴ ᤔᤏᤠᤜᤠ᤹ᤖᤧᤃ ᤂᤢᤏᤡ᤹ ᤔᤢᤖᤠ᤺ᤸᤗᤧᤖᤰ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖᤥ.

ᤁᤖ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤀᤡᤱᤃᤠ᤹ ᤗᤧᤵᤔᤠᤱ ᤜᤥ᤺ᤵᤗᤥ.

᥏ ᤁᤱᤜᤠ᤹ᤖᤧ ᤜᤏᤧᤀᤣ ᤛᤣᤘᤠ ᤔᤧᤈᤥ᤺ᤰᤁᤠ.

ᤁᤖ ᤔᤧᤜᤢ᤹ᤖᤢᤛᤡᤒᤠ ᤏᤡᤛᤠᤶᤔᤡᤱᤃ ᤔᤧᤴᤇᤠᤶ ᤕᤠᤵᤔᤡᤖᤧ ᤀᤠᤵᤑᤣᤰ ᤔᤧᤈᤥᤃᤢᤒᤠ ᤌᤡᤶᤖᤰᤗᤥ॥’”

ᤔᤧᤴᤇᤠᤶ ᤕᤠᤵᤔᤡ᤺ᤴ ᤀᤠᤛᤢᤳᤌᤥ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹

(ᤔᤷᤁᤢ ᥍:᥇᥊-᥈᥉)

᥇᥆ ᤕᤧᤛᤢᤖᤧ ᤔᤏᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥇᥇ ᤔᤏᤠ᤺ᤸᤗᤧ ᤁᤢᤔᤢᤖᤠᤀᤥᤗᤠᤶ ᤁᤧᤗᤠ᤺ᤵᤐᤠ ᤆᤠ᤺ᤸᤗᤧ ᤂᤢᤏᤧ᤹ ᤀᤠᤛᤢᤳᤌᤥ ᤔᤧᤈᤥᤃᤢᤴ. ᤁᤖ ᤁᤢᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤐᤠ᤺ᤴᤏᤡᤸᤗᤧ ᤂᤢᤏᤧ᤹ ᤀᤠᤛᤢᤳᤌᤥ ᤆᤥᤃᤢᤖᤥ॥”

᥇᥈ ᤜᤧᤰᤁᤩᤠᤱ ᤜᤢ᤹ᤛᤠᤶᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧ ᤑᤖᤡᤛᤡᤜᤠ᤹ ᤗᤰᤋᤢᤛᤡᤒᤠ ᤏᤡᤱᤘᤠ᤹ ᤁᤧᤄᤥᤛᤢᤒᤡ᥅”

᥇᥉ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤔᤧᤗᤣ᤺ᤳᤋᤢᤴᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ ᤂᤢᤏᤡ᤹ ᤛᤠ᤺ᤵᤐᤥᤏᤢᤀᤣ ᤔᤧᤀᤠ᤺ᤰᤂᤢ᤹ᤖᤥ.

᥇᥊ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹ᤀᤥ॥ ᤂᤧᤱᤜᤠ᤹ᤃ ᤔᤡᤰᤑ᤺ᤶᤒᤠ ᤗᤠᤶᤗᤥᤒᤠᤛᤡᤖᤥ॥ ᤔᤡᤰᤑ᤺ᤶᤒᤠᤸᤗᤧ ᤔᤡᤰᤑ᤺ᤶᤒᤧᤴ ᤗᤠᤶᤗᤥᤛᤢᤏᤧ ᤑᤠ᤹ᤃᤪ ᤏᤧᤵᤔᤠᤱ ᤗᤢᤶᤒᤠ᤺ᤳᤋᤥ ᤁᤧᤱᤛᤡ ᤗᤠ᤺ᤳᤇᤡ᤹ᤖᤥ॥”

᥇᥋ ᤐᤋᤪᤢᤛᤖᤧ ᤔᤧᤳᤋᤢ. “ᤁᤴ ᤂᤧᤍᤠ᤹ᤀᤥ ᤁᤧᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤕᤠᤵᤔᤡ ᤀᤠᤈᤧᤰᤋᤧ᤹ᤀᤥ॥”

᥇᥌ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗᤛᤠᤱ ᤂᤡᤏᤡ᤹ ᤏᤡᤱᤘᤠ᤹ ᤐᤠ᤺ᤰᤐᤡ᥅

᥇᥍ ᤔᤢᤖᤠᤀᤥᤗᤠᤶ ᤁᤧᤗᤠ᤺ᤵᤐᤧᤱᤃ ᤛᤠᤵᤐᤥ᤺ᤰᤁᤥ ᤐᤣ᤺ᤰᤁᤠᤱ ᤗᤠ᤺ᤰᤁᤠᤳ ᤗ᤺ᤴᤒᤣ᤺ᤰ ᤑᤠ᤹ᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤡ᥅

᥇᥎ ᤁᤖ ᤔᤏᤠ ᤔᤢᤖᤠᤀᤥᤗᤠᤶ ᤗᤠ᤺ᤰᤁᤠᤳ ᤁᤧᤗ᤺ᤶᤒᤠ ᤐᤠ᤺ᤴᤏᤡᤱᤃ ᤛᤡᤰᤗᤢᤱᤔᤠᤗᤠᤶ ᤗ᤺ᤴᤗᤥ॥ ᤂᤧᤸᤗᤧᤀᤣ ᤔᤏᤠ᤺ᤱᤃ ᤀᤠᤛᤢᤳᤌᤥ ᤆᤥᤃᤢᤖᤥ.

᥇᥏ ᤌᤣᤀᤠᤱᤓᤧᤸᤗᤧ ᤑᤧᤴᤏᤡᤱᤘᤠ᤹ ᤀᤡ᤺ᤵᤔᤠ. ᤔᤏᤠᤛᤧᤵᤔᤠ. ᤆᤠᤖᤠᤶᤔᤠ ᤕᤠ᤺ᤶᤒᤰ. ᤕᤠᤶᤒᤥ᤺ᤵᤔᤠ. ᤂᤢ᤺ᤶᤔᤠ. ᤑᤥᤋᤩᤠᤒᤠ ᤋᤥ᤺ᤴᤍᤡ ᤐᤡᤔᤠ. ᤔᤠᤱᤆᤧ᤹ᤕᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤒᤥᤗᤠᤶ ᤗ᤺ᤴᤗᤥ॥

᥈᥆ ᤁᤴ ᤐᤠ᤺ᤴᤜᤠ᤹ᤖᤧᤃ ᤔᤏᤠᤴ ᤀᤠᤛᤢᤳᤌᤥ ᤆᤥᤃᤢᤖᤥ॥ ᤁᤖ ᤜᤢᤰ ᤘᤠᤔᤧᤴᤜᤵᤐᤣ ᤆ᤺ᤸᤗᤧ ᤂᤧᤴ ᤀᤠᤛᤢᤳᤌᤥ ᤔᤧᤒᤥ᤺ᤱᤅᤡᤴᤗᤥ॥”

ᤁᤏᤠᤏᤡ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤏᤛᤠ᤺ᤴ

(ᤔᤷᤁᤢ ᥍:᥈᥊-᥉᥆)

᥈᥇ ᤜᤧᤰᤁᤩᤠᤱ ᤕᤧᤛᤢ᤺ᤴ ᤃᤠᤗᤡᤗᤗᤠᤶ ᤀᤡᤛᤪᤠᤀᤡᤗ ᤗᤠ᤺ᤰᤁᤠᤳᤐᤠ ᤋᤠᤕᤖ ᤏᤢ ᤛᤡᤍᤥᤏ ᤕᤧᤰᤕᤰ ᤂᤡᤖᤡᤒᤠ ᤌᤢᤶᤜᤠ᤹ᤀᤥ ᤐᤣ॥

᥈᥈ ᤂᤧᤵᤔᤥᤒᤠ ᤁᤏᤠᤏᤡ ᤛᤢᤘᤠᤱᤛ᤻ᤔᤠ ᤔᤧᤴᤇᤢᤔᤠ᤹ᤎᤡᤰ ᤂᤢᤏᤧ᤹ᤀᤥ ᤋᤩᤧᤀᤠᤱ ᤀᤰᤂᤣ ᤔᤧᤳᤋᤢᤖ ᤐᤣᤗᤡ ᤑᤠᤰᤋᤢ. “ᤍᤠᤀᤢᤍᤖᤧ ᤁᤢᤛ᤻ᤛᤠ ᤀᤠᤍᤠᤱᤒᤣ. ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ᥄ ᤀᤠᤛ᤻ᤛᤠ ᤆᤢᤰᤔᤧᤴ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤀᤠᤱ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤢ᤹ᤖᤥ॥”

᥈᥉ ᤁᤖ ᤕᤧᤛᤢᤖᤧ ᤂᤧᤴ ᤌᤣᤀᤠᤱ ᤏᤥᤃᤵ ᤔᤧᤒᤡᤖᤢᤴ॥ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢᤖ ᤂᤢᤏᤧ᤹ᤏᤢ ᤐᤣᤗᤡ ᤔᤧᤓᤠᤰᤋᤢ. “ᤀᤠᤍᤠᤱᤒᤣ. ᤂᤧᤴ ᤐᤠᤱᤄᤧᤍᤣᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤧᤳᤗᤧᤱ ᤐᤣᤗᤡ ᤑᤠᤰᤋᤢᤀᤠᤱ ᤀᤠᤏᤡᤃᤧ ᤏᤡᤱᤎᤧᤴᤍᤢᤖᤥ॥”

᥈᥊ ᤜᤧᤰᤁᤣ᤺ᤸᤗᤧ ᤂᤧᤴ ᤔᤧᤳᤋᤢ. “ᤀᤡᤱᤃᤠ᤹ᤃ ᤀᤡᤛᤪᤠᤀᤡᤗᤛ᤻ᤔᤠ ᤁᤧᤔᤠᤒᤠ ᤔᤧᤸᤗᤢᤰᤜᤠ᤹ᤖᤧ ᤗᤠᤃᤡᤖᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤠᤱᤒᤠᤖᤥ॥”

᥈᥋ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤌᤢᤱᤒᤥᤜᤈ᤹ ᤕᤢᤱᤛᤡᤱᤗ ᤀᤰᤂᤣ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤁᤢᤓᤠ᤹ ᤐᤡᤖᤠᤱᤅᤧ᤹ᤀᤥ॥”

᥈᥌ ᤕᤧᤛᤢᤖᤧ ᤔᤧᤳᤋᤢ. “ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧ ᤂᤢᤏᤡ᤹ ᤂᤖᤧ᤺ᤱᤅᤡᤴ ᤏᤠᤵᤔᤠᤛᤡᤀᤠᤱ ᤁᤥ᤺ᤳᤆᤥᤜᤠ᤹ ᤐᤡᤔᤠᤛᤡ ᤏᤢᤒᤠ ᤔᤧ᤺ᤴᤗᤥ॥”

᥈᥍ ᤂᤧᤸᤗᤧ ᤔᤧᤳᤋᤢ. “ᤛᤧᤰᤂᤠᤀᤣᤖᤥ ᤀᤠᤍᤠᤱᤒᤣ. ᤁᤖ ᤁᤥ᤺ᤳᤆᤥᤜᤠ᤹ᤖᤧᤀᤠᤱ ᤂᤢᤏᤡ᤹ ᤍᤠᤱᤒᤠᤸᤗᤧ ᤆᤠᤔᤠᤍᤧᤴᤏᤥᤗᤠᤶ ᤔᤰᤁᤧᤎᤠ᤺ᤒᤠ ᤁᤢᤈᤡᤜᤠ᤹ ᤔᤧᤈᤖᤥ॥”

᥈᥎ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤏᤥᤃᤵ ᤐᤡᤖᤢ. “ᤂᤧᤏᤧ᤹ᤃ ᤛᤧᤰᤂᤠᤀᤣ ᤕᤶᤒᤠ ᤏᤛᤠ᤺ᤴ ᤁᤧᤃᤵᤔᤠ ᤔᤧᤴᤇᤢᤔᤠ᤹ᤏᤧᤴᤏᤧᤖᤥ᥄ ᤂᤧᤏᤧ᤹ ᤁᤧᤏᤠ᤺ᤰᤋᤢᤒᤧᤴ ᤁᤧᤄᤥᤛᤢ᤹ᤖᤥ॥” ᤜᤧᤰᤁᤩᤠᤱ ᤒᤠ ᤂᤧᤴ ᤕᤧᤶᤔᤥ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤛ᤻ᤛᤠ ᤆᤢᤰᤔᤧᤴ ᤏᤢ᤺ᤖᤧᤖᤥ॥

ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

(ᤔᤷᤁᤢ ᥍:᥉᥇-᥉᥍)

᥈᥏ ᤕᤧᤛᤢ᤺ᤴ ᤂᤧᤴ ᤋᤧᤴᤏᤥᤗᤠᤶ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤐᤥ᤺ᤰᤂᤧᤖ ᤏᤢ᤺ᤰᤂᤧ ᤐᤣ. ᤜᤧᤰᤁᤩᤠᤱ ᤁᤥ᤺ᤰᤔᤠᤀᤥ ᤌᤥ ᤐᤣᤀᤠᤱ ᤂᤧᤵᤔᤥ ᤕᤢᤱᤛᤡᤱᤗᤥ॥

᥉᥆ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤗᤠᤱᤛᤰᤐᤠᤜᤠ᤹. ᤔᤡᤰᤑ᤺ᤶᤒᤠᤜᤠ᤹. ᤗᤠᤱᤜᤢᤰ ᤑᤧᤳᤁᤧᤗᤠ᤹ᤒᤠᤜᤠ᤹. ᤂᤢᤏᤡ᤹ ᤐᤠ᤺ᤴ ᤔᤧᤴᤗ᤺ᤶᤔᤏᤠᤒᤠᤜᤠ᤹ ᤏᤢ ᤘᤣ᤹ ᤕᤖᤡᤰ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤔᤧᤍᤠᤖᤢᤛᤡᤀᤠᤱ ᤁᤢᤗᤠᤱᤒᤢᤱᤔᤥ ᤔᤧᤕᤢᤰᤂᤢᤛᤡᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤕᤧᤛᤢᤖᤧ ᤏᤢᤛᤢᤛᤡᤖᤥ॥

᥉᥇ ᤂᤧᤴ ᤔᤏᤠᤜᤠ᤹ᤖᤧ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠᤒᤠᤜᤠ᤹ ᤔᤧᤒᤠᤖᤧᤒᤠ. ᤗᤠᤱᤜᤢᤰ ᤑᤧᤳᤁᤧᤗᤠ᤹ᤒᤠᤜᤠ᤹ ᤔᤧᤏᤢᤖᤧᤒᤠ. ᤗᤠᤱᤛᤰᤐᤠᤜᤠ᤹ ᤗᤠᤱᤔᤧᤄᤣᤃᤧᤒᤠ ᤏᤢ ᤔᤡᤰᤑ᤺ᤶᤒᤠᤜᤠ᤹ᤖᤧ ᤏᤡᤔᤠ ᤔᤧᤛᤢᤰᤋᤢᤒᤠ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤡᤛᤪᤠᤀᤡᤗᤛ᤻ᤔᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

ᤕᤧᤛᤢᤖᤧ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤔᤏᤠᤜᤠ᤹ ᤆᤠᤈᤠ᤺ᤳᤋᤢᤛᤡ᤹

(ᤔᤷᤁᤢ ᥎:᥇-᥇᥆)

᥉᥈ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤁᤴ ᤔᤏᤠᤜᤠ᤹ ᤀᤠᤗᤢᤱᤔᤠ᤹ ᤔᤧᤍᤢᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤛᤢᤶᤕᤧᤴᤏᤠᤱᤎᤥ ᤀᤡᤱᤃᤠ᤹ᤏᤢᤀᤣ ᤔᤧᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤠᤔᤠ ᤌᤢᤱᤔᤠ ᤌᤣᤀᤠᤱ ᤔᤧᤱᤃᤳᤋᤢᤴᤗᤥ॥ ᤂᤧᤱᤜᤠ᤹ ᤒᤠᤜᤧᤰᤁᤣ ᤛᤠᤰᤔᤧᤴᤈᤠ ᤐᤠᤱᤔᤠᤛᤡ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤔᤧᤒᤣ᤺ᤰᤗ ᤔᤧᤒᤳᤋᤡᤸᤗᤧᤛᤠ ᤛᤠᤰᤗᤠᤶᤒᤳᤋᤢᤛᤡᤖᤥ॥”

᥉᥉ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤰᤋᤱᤒᤠ ᤀᤣ᤺ᤰᤛᤠᤍᤧᤴᤏᤥ ᤁᤶᤔᤩᤠᤰ ᤕᤖᤡᤰ ᤔᤏᤠᤜᤠ᤹ ᤆᤠ᤺ᤵᤔᤠᤛᤡᤖᤧ ᤗᤠᤃᤡ ᤂᤖᤧ᤺ᤱᤅᤡᤴ ᤀᤠᤳᤋᤠᤴᤏᤢ ᤂᤥᤔᤠ ᤛᤢᤰᤋᤧᤵᤐᤠᤒᤣ᥅”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤠᤰᤂᤧᤶᤔᤩᤠᤰ ᤂᤖᤧ᤺ᤱ ᤁᤧᤃᤳᤋᤢᤶᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤏᤢᤛᤡ ᤂᤖᤧ᤺ᤱ ᤏᤢ ᤆᤢᤈᤢᤰᤛᤠ ᤁᤢᤓᤠ ᤅᤠᤖᤰ ᤁᤳᤋᤢᤶᤒᤧᤖᤥ॥”

᥉᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤂᤠᤶᤒᤠᤱᤅᤥ ᤕᤢᤱ ᤐᤠᤱᤄᤢᤛᤡ॥

᥉᥌ ᤂᤧᤴ ᤏᤢᤛᤡ ᤂᤖᤧ᤺ᤱᤅᤡᤴ ᤏᤢ ᤅᤠ᤺ᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤂᤧ᤺ᤰᤂᤢ. ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤀᤠᤱ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡᤖᤥ॥

᥉᥍ ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤠᤄᤠ ᤔᤧᤈ॥ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤢᤈᤡ ᤁᤧᤏᤶᤒᤧᤴ ᤔᤧᤛᤢᤵᤛᤢᤸᤗᤧ ᤏᤢᤛᤡ ᤏᤀᤡᤔᤠ ᤕᤥᤖᤧᤖᤥ॥

᥉᥎ ᤂᤧᤴ ᤁᤧᤈᤠᤒᤠᤜᤠ᤹ᤀᤥᤃ ᤔᤧᤴᤇᤢᤔᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤧᤴᤏᤡ᤺ᤳᤇᤡᤱᤅᤣ ᤕᤧᤶᤒᤡᤳᤇᤠ᤹ᤜᤠ᤹ᤖᤰ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤕᤠᤖᤡᤰ ᤔᤧᤘᤕᤧᤖᤥ॥

᥉᥏ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡ. ᤜᤧᤰᤁᤩᤠᤱ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤔᤃᤠᤍᤠᤴ ᤐᤠᤱᤈᤢᤶ ᤂᤡᤖᤡᤒᤠ ᤋᤧᤴᤏᤥ ᤐᤣᤖᤥ॥

ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤡᤰᤛᤣ᤺ᤴ ᤔᤧᤏᤠ᤺ᤰᤋᤢ᤹

(ᤔᤷᤁᤢ ᥎:᥇᥇-᥇᥉. ᤗᤢᤁᤠ ᥇᥈:᥋᥊-᥋᥌)

᥇᥌

ᤁᤢᤓᤠ ᤑᤖᤡᤛᤡᤜᤠ᤹ ᤏᤢ ᤛᤍᤢᤁᤡᤜᤠ᤹ ᤔᤧᤍᤩᤧᤀᤠᤱ “ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤧᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤎᤡᤰ ᤕᤠᤵᤔᤡ ᤀᤥᤛᤣ᤺ᤴᤀᤠᤎᤠᤰᤋᤧ᤹” ᤔᤧᤔᤧᤳᤋᤢᤖ ᤕᤧᤛᤢᤖᤧ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢ॥

᥈ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤕᤢ᤺ᤴᤇᤡᤰ ᤋᤠᤱᤛᤠᤰᤐᤧᤴ ᤜᤧ᤺ᤳ ᤗ᤹ᤀᤡᤸᤗᤧ ᤋᤠ᤺ᤴᤍᤡᤰ ᤏᤠᤶᤛᤧ᤺ᤰ ᤗ᤹ᤖᤡᤰ ᤁᤧᤒᤠ᤺ᤳᤋᤢᤶ॥

᥉ ᤜᤧᤰᤁᤩᤠᤱ ᤋᤠᤏᤠᤶ ᤋᤠᤱᤛᤠᤰᤐᤧᤴ ᤔᤢᤍ᤺ᤵᤐᤡᤸᤗᤧa ᤀᤠᤀᤡᤴ ᤘᤠᤜᤡᤳ ᤌᤠ᤺ᤛᤢ᤹. ᤛᤢᤖᤡᤳ ᤁᤣᤈᤱᤅᤡᤴ ᤜᤢ᤹᤺ ᤗ᤹ᤖᤡᤰ ᤁᤧᤒᤠ᤺ᤳᤋᤢᤶ॥ ᤀᤰᤂᤣᤗ᤹ᤖᤡᤰ ᤋᤠᤱᤛᤠᤰᤐᤧᤴ ᤀᤥᤃᤧᤔᤧᤳᤋᤢᤶᤔᤠᤱ ᤘᤠᤕᤧᤶᤔᤡᤴ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤆᤥᤰ ᤑᤠ᤹ᤀᤠᤱ ᤁᤧᤛᤧᤴᤍᤢᤶᤔᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤴ ᤕᤧᤶᤔᤥ ᤁᤧᤍᤠᤒᤠ ᤔᤡᤰᤛᤣ᤺ᤴᤜᤠ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤠᤒᤣ᥅

᥊ ᤁᤴ ᤕᤧᤶᤔᤥᤒᤠ ᤁᤢᤀᤡᤃᤧᤓᤧ᤹ᤒᤠ ᤏᤢ ᤗᤠᤕᤥᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤀᤥᤔᤧᤵᤔᤠ ᤔᤧᤃᤥ᤺ᤳᤋᤢ᤹. ᤁᤖ ᤂᤧᤱᤜᤠ᤹ᤖᤧᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤥᤏᤠᤖᤧ ᤁᤢᤔᤡᤰᤛᤣ᤺ᤴᤏᤠᤱᤎᤥ ᤘᤣ᤹ ᤔᤡᤰᤛᤣ᤺ᤴ ᤌᤣᤀᤠᤱ ᤔᤧᤱᤄᤥ᤺ᤛᤢᤴᤗᤥ॥” ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤐᤰᤌᤛᤡᤀᤠᤱ ᤂᤧᤵᤔᤥᤗᤠᤶ ᤌᤠᤛᤡᤱᤗᤥ॥

ᤑᤖᤡᤛᤡ ᤏᤢ ᤛᤍᤢᤁᤡᤜᤠ᤹ᤖᤧ ᤂᤢᤏᤡ᤹ ᤂᤧᤛ᤻ᤛᤢᤱ

(ᤔᤷᤁᤢ ᥎:᥇᥊-᥈᥇)

᥋ ᤕᤠᤱᤛᤡ ᤜᤢ᤹ᤛᤠᤶᤒᤠᤜᤠ᤹ ᤘᤖᤰᤁᤡᤸᤗᤧ ᤏᤠᤎᤠ᤺ᤶᤒᤡ ᤔᤧᤃᤧᤖᤧᤸᤗᤧ ᤂᤧᤱᤜᤠ᤹ᤖᤧ ᤂᤖᤧ᤺ᤱ ᤕᤠᤱᤛᤡᤱᤔᤠ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤒᤠᤴ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥌ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤑᤖᤡᤛᤡᤜᤠ᤹ ᤏᤢ ᤛᤍᤢᤁᤡᤜᤠ᤹ᤖᤧ ᤂᤢᤏᤡ᤹ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤗᤠᤶ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥”

᥍ ᤂᤧᤱᤜᤠ᤹ᤖᤧ ᤂᤖᤧ᤺ᤱᤅᤡᤴ ᤀᤠᤶᤓᤧᤳᤋᤢᤶᤔᤡᤴᤏᤠᤱ ᤀᤠᤏᤡ᤹ ᤀᤰᤂᤣ ᤀᤠᤔᤧᤳᤋᤧᤒᤠᤖᤥ ᤑᤠ᤹ᤀᤠᤱ ᤂᤢᤏᤡ᤹ ᤗᤢᤶᤔᤥ ᤐᤠ᤺ᤴ ᤔᤧᤎᤰᤋᤧᤖᤥ॥

᥎ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤔᤧᤳᤋᤢᤛᤡ. “ᤏᤛᤠ᤺ᤴ ᤁᤧᤛᤢ᤺ᤶᤒᤠᤛᤣ. ᤂᤡᤏᤡ᤹ ᤗᤢᤶᤔᤥ ᤂᤖᤧ᤺ᤱ ᤜᤥᤵ ᤑᤠ᤹ᤀᤠᤱ ᤌᤣᤀᤠᤱ ᤐᤠ᤺ᤴ ᤁᤧᤎᤰᤋᤡᤒᤠᤒᤣ᥅

᥏ ᤂᤡᤏᤡ᤹ ᤀᤠᤸᤗᤛᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤡ᥅ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤔᤏᤠᤜᤠ᤹ᤖᤧ ᤅᤠᤛᤡ ᤂᤖᤧ᤺ᤱ ᤔᤧᤈᤀᤠᤱ ᤁᤢᤈᤡ ᤁᤧᤏᤶᤒᤠᤴ ᤁᤧᤛᤢᤵᤛᤢᤶᤔᤡᤸᤗᤧ ᤀᤠᤰᤂᤧᤴ ᤏᤀᤡᤔᤠ ᤕᤥᤖᤧ. ᤂᤧᤴ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤒᤡ᥅

᥇᥆ ᤕᤠᤶᤔᤥ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤔᤏᤠᤜᤠ᤹ᤖᤧ ᤏᤢᤛᤡ ᤂᤖᤧ᤺ᤱ ᤔᤧᤈ ᤜᤧᤰᤁᤩᤠᤱ ᤀᤠᤰᤂᤧᤶᤔᤩᤠᤰ ᤁᤢᤈᤡ ᤁᤧᤏᤶᤒᤠᤜᤠ᤹ ᤂᤡᤏᤡ᤹ ᤁᤧᤛᤢᤵᤛᤢᤶ. ᤂᤧᤴᤏᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤒᤡ᥅

᥇᥇ ᤂᤖᤧ᤺ᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤃᤠ᤹ ᤔᤧᤳᤏᤡᤱᤒᤠ ᤔᤧ᤺ᤴ ᤑᤠ᤹ᤀᤠᤱ ᤀᤠᤸᤗᤛᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤡ᥅ ᤁᤖ ᤑᤖᤡᤛᤡᤜᤠ᤹ ᤏᤢ ᤛᤍᤢᤁᤡᤜᤠ᤹ᤖᤧ ᤂᤢᤏᤡ᤹ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤗᤠᤶ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ ᤑᤠ᤹ᤀᤠᤱᤏᤧ ᤜᤧᤰᤁᤣ ᤔᤧᤳᤏᤡᤱᤒᤠᤖᤥ॥”

᥇᥈ ᤜᤧᤰᤁᤩᤠᤱᤗᤰ ᤂᤧᤱᤜᤠ᤹ᤖᤧ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤗᤠᤶ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ ᤔᤧᤳᤋᤢᤛᤡᤒᤠ ᤔᤧ᤺ᤴ. ᤁᤖ ᤑᤖᤡᤛᤡᤜᤠ᤹ ᤏᤢ ᤛᤍᤢᤁᤡᤜᤠ᤹ᤖᤧ ᤂᤢᤏᤡ᤹ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤳᤋᤢᤒᤠ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

ᤐᤋᤪᤢᤛᤖᤧ ᤕᤧᤛᤢ᤺ᤴ ᤂᤪᤡᤛ᤻ᤋ ᤗ᤹ᤖᤡᤰ ᤀᤡᤱᤓᤥᤛᤢ᤹

(ᤔᤷᤁᤢ ᥎:᥈᥍-᥉᥆. ᤗᤢᤁᤠ ᥏:᥇᥎-᥈᥇)

᥇᥉ ᤕᤧᤛᤢ᤺ᤴ ᤛᤡᤈᤖᤡᤕᤠ ᤑᤡᤗᤡᤵᤐᤡ ᤌᤢᤶᤔᤥ ᤋᤩᤧ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤔᤏᤠᤜᤠ᤹ᤖᤧ ᤔᤧᤴᤇᤠᤶᤛᤠ᤺ᤴ ᤜᤠ᤺ᤳ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢ᤹ᤒᤣ᥅”

᥇᥊ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤁᤢᤓᤠᤖᤧ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ. ᤘᤣ᤹ᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ. ᤜᤧᤰᤁᤩᤠᤱ ᤀᤠᤸᤗᤛᤠᤱ ᤘᤣ᤹ᤜᤠ᤹ᤖᤧᤃ ᤕᤷᤔᤡᤕᤠ ᤔᤧ᤺ᤴᤇᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤗᤳᤇᤠᤏᤧᤖᤥ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢ᤹ᤖᤥ॥”

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤁᤖ ᤂᤡᤏᤡ᤹ᤃ. ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤕᤠᤵᤔᤡ ᤁᤧᤔᤧᤳᤋᤡ᤹ᤒᤣ᥅”

᥇᥌ ᤛᤡᤔᤥᤏ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ. ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤏᤧᤖᤥ॥”

᥇᥍ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤕᤥᤏᤠᤖᤧ ᤁᤢᤛ᤻ᤛᤠ ᤛᤡᤔᤥᤏᤣ. ᤂᤧᤏᤧ᤹ᤃ ᤔᤢ᤹ᤀᤡᤛᤠᤒᤠᤏᤧᤖᤥ ᤌᤣᤀᤠᤱᤓᤧᤸᤗᤧ ᤁᤱᤃ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤀᤥᤛᤣ᤺ᤴᤍᤠᤱ ᤁᤧᤶᤈᤥᤃᤧᤒᤠ ᤔᤧ᤺ᤴ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤂᤧᤏᤧ᤹ ᤀᤥᤛᤣ᤺ᤴᤍᤠᤱ ᤁᤧᤈᤥᤃᤧᤒᤠᤖᤥ॥

᥇᥎ “ᤛᤧᤰᤂᤠ ᤐᤠ᤺ᤴ ᤂᤧᤏᤧ᤹ ᤔᤧᤳᤏᤧ᤹. ᤂᤧᤏᤧ᤹ ᤐᤋᤪᤢᤛᤏᤧᤖᤥ (ᤐᤋᤪᤢᤛ ᤑᤠ᤹ᤀᤡᤴ ᤗᤢᤱᤗᤥ). ᤜᤧᤰᤁᤩᤠᤱ ᤁᤴ ᤐᤕᤶ ᤕᤶᤒᤠ ᤗᤢᤱᤛᤶᤍᤠᤱ ᤀᤡᤱᤃᤠ᤹ ᤀᤠᤛᤣᤛᤣᤜᤢᤵᤗᤰᤁᤡᤴ ᤆᤥᤃᤢᤱᤗᤥ॥ ᤜᤧᤰᤁᤩᤠᤱ ᤁᤴ ᤀᤠᤛᤣᤛᤣᤜᤢᤵᤗᤰᤁᤡᤴ ᤛᤡᤔᤧᤸᤗᤧᤴ ᤔᤢᤰᤛᤠᤶᤔᤡᤸᤗᤧ ᤏᤠ᤺ᤶᤔᤠ ᤔᤧᤛᤢᤰᤋᤢᤴᤗᤥ॥

᥇᥏ ᤂᤧᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤸᤗᤧᤴ ᤋᤡᤔᤡᤰᤜᤠ᤹ ᤐᤡᤏᤧᤖᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤛᤠᤰᤋᤢᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥᤀᤠᤱ ᤛᤠᤰᤗᤥ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤜᤴᤍᤢᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤜᤴᤗᤥ॥”

᥈᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤠᤱᤒᤠ ᤂᤪᤡᤛ᤻ᤋᤀᤠ ᤑᤠ᤹ᤀᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤈᤧᤰᤋᤧᤶᤛᤡᤶᤔᤧᤴᤏᤧ᤹ᤀᤥ ᤗ᤹ᤖᤡᤰ ᤁᤧᤛᤠᤰᤐᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

ᤕᤧᤛᤢᤖᤧ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤷᤁᤢ ᥎:᥉᥇-᥉᥉. ᤗᤢᤁᤠ ᥏:᥈᥈-᥈᥏)

᥈᥇ ᤂᤧᤴ ᤕᤧᤶᤔᤠᤱᤎᤥ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤢᤏᤧ᤹ ᤕᤖᤢᤛᤗᤧᤶᤔᤥ ᤐᤣ᤺ᤰᤔᤠᤀᤣ ᤐᤥ᤺ᤱ. ᤜᤧᤰᤁᤩᤠᤱ ᤂᤧᤵᤔᤥ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹. ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤀᤥᤗᤠᤶ ᤕᤖᤡᤰ ᤐᤠ᤺ᤴᤏᤥ ᤋᤢᤰᤂᤣ ᤆᤠᤔᤠᤀᤣ ᤐᤥ᤺ᤱ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤔᤠᤀᤣ ᤐᤥ᤺ᤱᤅᤠᤱ ᤕᤠᤶᤔᤥ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤆᤧᤰᤔᤠ ᤜᤣ᤺ᤰᤋᤢᤛᤡᤖᤥ॥

᥈᥈ ᤁᤖ ᤐᤋᤪᤢᤛᤖᤧ ᤂᤢᤏᤧ᤹ ᤌᤡᤰᤗᤧᤵᤔᤠᤱ ᤋᤣ᤹ᤖᤢᤀᤠᤱ ᤑᤧ᤺ᤰᤋᤢ. “ᤀᤠᤍᤠᤱᤒᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤥᤱᤔᤠ ᤔᤧᤒᤠᤱᤄᤢᤴᤗᤥ. ᤀᤰᤋᤱᤒᤠ ᤐᤠ᤺ᤱᤃ ᤂᤧᤏᤧ᤹ᤏᤢ ᤀᤠᤵᤑᤠᤸᤗᤧᤀᤠᤱ ᤔᤧᤒᤥ᤺ᤱᤏᤧᤸᤗᤥ॥”

᥈᥉ ᤕᤧᤛᤢ᤺ᤴ ᤐᤋᤪᤢᤛ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤔᤧᤳᤋᤢ. “ᤔᤠᤑᤧᤴᤛᤠᤶᤔᤣ. ᤂᤧᤏᤧ᤹ ᤀᤡᤱᤃᤠ᤹ᤗᤠᤶ ᤔᤠ᤺ᤱᤄᤠ ᤐᤣᤃᤧ᤹᥄ ᤂᤧᤏᤧ᤹ ᤁᤧᤄᤀᤠᤖᤥ॥ ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰᤗᤰ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ᤹ᤖᤥ॥”

᥈᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤋᤡᤶᤔᤠ ᤏᤡᤱᤘᤠ᤹ ᤆᤥᤃᤢ᤹. ᤜᤠᤖᤠ᤹ ᤂᤧᤸᤗᤧ ᤀᤡᤱᤃᤠ᤹ᤖᤰ ᤆᤠᤱ ᤌᤢᤅᤢᤱ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ᤀᤡᤴ ᤛᤧᤖᤢᤀᤠᤱ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤐᤰᤂᤢᤀᤠᤱ ᤀᤡᤱᤃᤠ᤹ ᤋᤡᤶᤔᤠᤖᤖᤥ॥

᥈᥋ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤁᤢᤜᤡᤱᤔᤴᤏᤡᤴ ᤋᤠᤱᤛᤧ᤺ᤵᤋᤢᤱ ᤗ᤹ᤖᤡᤰ ᤏᤡᤱᤘᤠ᤹ ᤆᤥᤃᤢ᤹. ᤂᤧᤸᤗᤧ ᤂᤧᤴᤏᤠᤱ ᤔᤠᤛᤢ᤹. ᤁᤖ ᤀᤠᤳᤋᤡᤸᤗᤧ ᤁᤢᤜᤡᤱᤔᤴᤏᤡᤴ ᤀᤠᤗᤠᤃᤡ ᤔᤠᤛᤢ᤹. ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢ᤹ᤖᤥ॥

᥈᥌ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤢᤏᤧ᤹ᤀᤡᤴ ᤆᤥᤃᤢᤀᤠᤱ ᤔᤧᤴᤏᤢᤵᤔᤏᤠᤒᤠ ᤁᤢᤜᤡᤱᤔᤴᤏᤡᤴ ᤔᤠᤛᤢᤸᤗᤧ ᤏᤢᤒᤠ ᤐᤥ᤺ᤱᤒᤡ᥅ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤔᤧᤴᤏᤢᤵᤔᤏᤠᤒᤠ ᤁᤢᤜᤡᤱᤔᤴᤏᤡᤴ ᤕᤠᤱᤏᤠ ᤂᤥᤔᤠᤖᤧ ᤗᤠᤃᤡ ᤌᤣ᤺ᤸᤗᤧᤀᤠᤱ ᤗᤧᤰᤔᤠ ᤔᤧᤛᤢᤰᤋᤢᤴᤗᤥ॥

᥈᥍ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤔᤡᤔᤡᤍᤡᤱᤅᤥ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤕᤢ᤺ᤀᤠᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧᤴ ᤗᤠ᤹ᤖᤢᤒᤠ ᤌᤢᤶᤄᤥ᤺ᤴ ᤐᤡᤖᤢᤱᤛᤡᤱᤗᤥ॥

᥈᥎ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤀᤠᤜᤠᤱᤈᤢᤶᤔᤥ ᤜᤠᤱ ᤆᤥ᤺ᤰᤛᤧ ᤕᤢ᤺ᤀᤠᤒᤠ ᤔᤧᤴᤏᤡᤀᤣ ᤌᤠᤖᤡᤰ ᤁᤵᤔᤥ ᤁᤧᤕᤧᤵᤐᤠᤜᤠ᤹ᤀᤥ ᤁᤢᤓᤠᤃ ᤔᤧᤴᤇᤡᤏᤧᤴᤗᤥ॥”

a 

᥇᥌:᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤋᤠᤱᤛᤠᤰᤐᤧᤴ ᤜᤧ᤺ᤳ ᤗ᤹ᤀᤠᤱ ᤔᤢᤍ᤺ᤵᤐᤡᤸᤗᤧ” ᤐᤥ᤺ᤱ॥

ᤕᤧᤛᤢᤖᤧ ᤁᤢᤏᤠᤀᤡᤒᤣ᤺ᤰ ᤗᤧᤱᤛᤡᤱ

(ᤔᤷᤁᤢ ᥏:᥈-᥇᥉. ᤗᤢᤁᤠ ᥏:᥈᥎-᥉᥌)

᥇᥍

ᤜᤧᤰᤁᤣ ᤔᤧᤳᤋᤢᤛᤡᤒᤠ ᤋᤢᤰᤛᤡ (᥌) ᤕᤧᤴ ᤀᤣᤃᤠᤱ ᤕᤧᤛᤢᤖᤧ ᤐᤋᤪᤢᤛ. ᤕᤠᤁᤢᤒ ᤏᤢ ᤁᤢᤴᤛᤠ᤹ ᤕᤢᤜᤢᤴᤏᤠ᤺ᤴᤗᤰ ᤂᤢᤏᤧ᤹ᤏᤢ ᤌᤥ ᤁᤣ᤺ᤶᤒᤠ ᤁᤥ᤺ᤰᤔᤠᤀᤥ ᤋᤣ᤹ᤖᤢᤛᤡ॥

᥈ ᤂᤧᤱᤜᤠ᤹ᤖᤧ ᤀᤥᤔᤧᤔᤧᤳᤋᤢᤖ ᤔᤧᤒᤳᤇᤧᤸᤗᤧᤀᤣ ᤕᤧᤛᤢᤖᤧ ᤁᤢᤏᤠᤀᤡᤒᤣ᤺ᤰ ᤗᤧᤱᤛᤡᤱᤗ ᤐᤣ. ᤜᤧᤰᤁᤩᤠᤱ ᤁᤢᤏᤠᤖᤠᤴ ᤏᤠᤶᤔᤡᤴ ᤁᤢᤀᤡᤛᤡ᤺ᤰ ᤗᤧᤰᤋᤧ ᤜᤧᤰᤁᤩᤠᤱ ᤁᤢᤍᤣ᤺ᤳᤋᤡᤴᤏᤠᤱ ᤔᤡᤰᤁᤡᤴ ᤆᤧᤔᤢᤖ ᤀᤥ᤺ᤳᤋᤧᤖᤥ॥

᥉ ᤜᤰᤆᤄᤳ ᤂᤧᤵᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤥᤛᤠ᤺ᤴ ᤏᤢ ᤀᤣᤗᤡᤕᤠ᤺ᤴᤏᤠᤱ ᤌᤠ᤺ᤶᤏᤧᤳᤇᤡᤀᤠᤱ ᤕᤧᤛᤢ᤺ᤴᤏᤢ ᤋᤠ᤹ᤈᤧᤰᤂᤧᤳᤇᤡ॥

᥊ ᤐᤋᤪᤢᤛᤖᤧ ᤕᤧᤛᤢ᤺ᤴ ᤔᤧᤳᤋᤢ. “ᤍᤠᤱᤒᤣ. ᤀᤠᤏᤡ᤹ ᤁᤵᤔᤥᤀᤣ ᤘᤠ᤹ᤔᤠ ᤏᤢᤒᤠ ᤐᤥᤱᤗᤥ॥ ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤛᤢᤶᤛᤡ ᤕᤠᤰᤛᤠᤜᤠ᤹ ᤆᤥᤃᤢᤱ. ᤌᤡᤰ ᤂᤧᤏᤧ᤹ᤀᤡᤴ ᤜᤧᤰᤁᤩᤠᤱ ᤔᤥᤛᤠ᤺ᤴ ᤏᤢ ᤀᤣᤗᤡᤕᤠᤖᤧ ᤂᤢᤴᤇᤡ᤹ ᤗᤠᤃᤡᤀᤠᤱ ᤌᤡᤰᤌᤡᤰ ᤆᤥᤃᤢᤱᤗᤥ॥”

᥋ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤐᤠᤖᤧᤖ ᤐᤳᤇᤧᤸᤗᤧᤀᤣ ᤑ ᤗ᤹ᤖᤡᤰ ᤁᤧᤀᤥ᤺ᤵᤐᤠ ᤂᤠᤵᤔᤡ᤺ᤳᤋᤡᤸᤗᤧ ᤆᤡᤍᤧᤵ ᤋᤧᤵᤋᤢᤛᤡᤀᤠᤱ ᤂᤠᤵᤔᤡ᤺ᤳᤋᤥᤗᤠᤶ ᤀᤰᤋᤱᤒᤠ ᤀᤡᤰᤗᤠ ᤔᤧᤄᤧᤵᤛᤢ. “ᤁᤴ ᤀᤠᤔᤡ᤺ᤶ ᤀᤠᤛ᤻ᤛᤠᤖᤥ. ᤂᤢᤏᤧ᤹ᤏᤢ ᤀᤡᤱᤃᤠ᤹ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥”

᥌ ᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤸᤗᤧ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤂᤠᤶᤔᤥ ᤛᤠᤶᤒᤥᤴ ᤜᤒᤳ ᤔᤧᤓᤴᤇᤡᤱᤗᤥ॥

᥍ ᤁᤖ ᤕᤧᤛᤢ᤺ᤴ ᤂᤧᤵᤔᤥ ᤋᤩᤧᤀᤠᤱ ᤂᤧᤱᤜᤠ᤹ ᤛᤢᤛ᤻ᤛᤢᤛᤡᤖ ᤔᤧᤳᤋᤢᤛᤡ. “ᤐᤥᤃᤧᤶᤔᤧ᤹. ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥”

᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤥᤔᤧᤔᤧᤳᤋᤢᤸᤗᤧ ᤂᤧᤵᤔᤥ ᤕᤧᤛᤢ᤺ᤴᤗᤰ ᤘᤕᤧ ᤁᤖ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤋᤧᤖᤥ॥

᥏ ᤂᤧᤱᤜᤠ᤹ ᤁᤥ᤺ᤰᤔᤠᤗᤠᤶ ᤕᤥ ᤔᤧᤎᤩᤧᤖ ᤔᤧᤒᤳᤇᤧᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤴᤜᤡᤱᤅᤣ ᤌᤠᤖᤡᤰ ᤁᤴ ᤁᤧᤏᤡᤛᤢᤶᤒᤠ ᤐᤠ᤺ᤴᤜᤠ᤹ ᤀᤠᤳᤋᤡᤴᤏᤠᤱ ᤔᤧᤈᤧᤰᤋᤧᤶᤔᤡᤴᤏᤧ᤹ᤀᤥ॥”

᥇᥆ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤌᤣᤀᤠᤱ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤀᤣᤗᤡᤕᤠ᤺ᤱᤃ ᤕᤢᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤒᤠᤒᤣ᥅”

᥇᥇ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤛᤧᤰᤂᤠᤀᤣᤖᤥ. ᤀᤣᤗᤡᤕᤠ᤺ᤱᤃ ᤕᤢ᤹᤺ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤧ ᤁᤢᤍᤠᤔᤠᤴ ᤁᤧᤖᤧᤰ ᤕᤠᤖᤡᤵ ᤆᤥᤃᤢ᤹ᤖᤥ॥

᥇᥈ ᤁᤖ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤣᤗᤡᤕᤠ᤺ᤴ ᤋᤩᤧ ᤆᤢᤖᤧᤀᤠᤱ ᤘᤠ᤹. ᤁᤖ ᤔᤏᤠᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤏᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤡᤱᤘᤠ᤹ ᤌᤠᤵᤌᤠᤵ ᤔᤧᤔᤧᤳᤋᤢᤀᤠᤱ ᤔᤧᤘᤠ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤔᤧᤴᤇᤠᤶᤛᤠ᤺ᤴᤏᤠᤱ ᤂᤢᤏᤡ᤹ ᤜᤢᤰᤁᤥ ᤌᤠᤀᤠᤱ ᤋᤢᤰᤂᤣ ᤆᤠᤖᤥ॥”

᥇᥉ ᤜᤧᤰᤁᤩᤠᤱᤗᤰ ᤕᤧᤛᤢᤖᤧ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤳᤋᤢᤛᤡᤒᤠ ᤑᤠ᤹ᤀᤠᤱ ᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ॥

ᤔᤠᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠ

(ᤔᤷᤁᤢ ᥏:᥇᥊-᥈᥏. ᤗᤢᤁᤠ ᥏:᥉᥍-᥊᥉)

᥇᥊ ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤠᤶᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤘᤕᤧᤒᤠ ᤋᤧᤴᤏᤥ ᤔᤧᤃᤧᤖᤧᤸᤗᤧ ᤂᤧᤵᤔᤥ ᤔᤏᤠᤎᤡᤰ ᤕᤧᤛᤢᤖᤥ ᤋᤩᤧᤀᤠᤱ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱᤗ

᥇᥋ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤀᤠᤛ᤻ᤛᤠ᤺ᤴ ᤗᤢᤱᤔᤠ᤹ ᤋᤢᤰᤋᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤂᤧᤴᤏᤡᤴ ᤌᤵᤔᤠᤔᤔᤧᤸᤗᤧ ᤕᤠᤱᤄᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤛᤠ᤹ᤖᤡᤰ ᤋᤢᤰᤂᤣ ᤆᤠᤖᤥ॥ ᤀᤧᤳᤗᤧᤱ ᤂᤧᤴ ᤆᤫᤠ᤺ᤳᤋᤥ ᤏᤢ ᤔᤡᤀᤥ ᤌᤠᤖᤥ॥

᥇᥌ ᤂᤧᤴ ᤁᤧᤜᤢ᤹ᤛᤠᤶᤒᤠᤜᤠ᤹ᤖᤥ ᤔᤧᤘᤣ᤺ᤴᤍᤢᤖ ᤑᤠ᤹ᤀᤠᤱ ᤋᤠᤖᤢᤱ. ᤁᤖ ᤂᤧᤱᤜᤠ᤹ᤖᤧ ᤘᤣ᤺ᤶᤔᤠ ᤔᤧᤴᤇᤢᤰᤋᤢᤴᤗᤥ॥”

᥇᥍ ᤕᤧᤛᤢᤖᤧ ᤔᤧᤳᤋᤢᤛᤡ. “ᤏᤛᤠ᤺ᤴ ᤁᤧᤜᤥ᤺ᤵᤐᤠ ᤏᤢ ᤋᤠᤰᤁᤧᤓᤧ᤹ᤒᤠ ᤔᤏᤠᤛᤣ. ᤀᤠᤵᤑᤠᤸᤗᤧ ᤌᤠᤖᤡᤰ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤒᤠᤒᤣ᥅ ᤀᤠᤵᤑᤠᤸᤗᤧ ᤌᤠᤖᤡᤰ ᤏᤠᤛᤡ ᤌ᤺ᤳᤏᤡᤱᤒᤠᤒᤣ᥅ ᤂᤧᤴ ᤆᤢᤰᤐᤧᤴ ᤁᤳᤏᤠ ᤑᤧᤳᤋᤧᤶᤔᤧ᤹॥”

᥇᥎ ᤕᤧᤛᤢᤖᤧ ᤂᤧᤴ ᤑᤧᤴᤛᤠᤶᤔᤡᤴ ᤑᤧ᤺ᤰᤋᤢᤀᤠᤱ ᤂᤧᤴ ᤆᤢᤰᤐᤧᤸᤗᤥᤗᤠᤶ ᤗ᤺ᤴᤍᤧ ᤐᤣᤖᤥ॥ ᤒᤠ ᤂᤧᤴ ᤕᤧᤶᤔᤥᤀᤣ ᤂᤧᤴ ᤆᤢᤰᤐᤧᤴ ᤘᤣ᤺ᤳᤋᤧᤖᤥ॥

᥇᥏ ᤕᤠᤱᤛᤡ ᤜᤢ᤹ᤛᤠᤶᤒᤠᤜᤠ᤹ ᤛᤫᤠ᤺ᤳᤋᤠᤱ ᤕᤧᤛᤢᤖᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤌᤣᤀᤠᤱ ᤀᤠᤏᤡᤃᤧ ᤂᤧᤴ ᤑᤧᤴᤛᤠᤶᤔᤡᤴ ᤏᤠ᤺ᤵᤔᤠ ᤗ᤺ᤵᤔᤠ ᤔᤧᤛᤢᤰᤋᤢᤶᤒᤧᤴᤒᤠᤒᤣ᥅”

᥈᥆ ᤕᤧᤛᤢᤖᤧ ᤔᤧᤳᤋᤢᤛᤡ. “ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤛᤢ᤺ᤴᤗᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ ᤏᤛᤠ᤺ᤴᤏᤡᤴ ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠᤎᤡᤰ ᤕᤠ᤺ᤳᤇᤠᤱ ᤁᤴ ᤁᤥ᤺ᤰᤔᤠᤴ ‘ᤂᤧᤵᤔᤥᤗᤠᤶ ᤂᤧᤳᤇᤡᤱᤅᤧ᤹’ ᤁᤧᤔᤧᤳᤋᤢᤶᤔᤡᤸᤗᤧ. ᤂᤧᤴ ᤂᤧᤳᤇᤡᤱ ᤐᤣ᤺ᤰᤗᤥ॥ ᤜᤧᤰᤁᤩᤠᤱ ᤂᤡᤏᤡ᤹ᤗᤠᤶᤒᤠ ᤐᤥᤱᤔᤠ ᤔᤧᤴᤇᤢᤰᤔᤏᤠ ᤌᤣᤀᤠᤱ ᤜᤥ᤺ᤵᤗᤥ॥”

᥈᥇ ((ᤁᤖ ᤀᤰᤋᤱᤒᤠ ᤑᤧᤴᤛᤠᤶᤔᤡᤱᤃ ᤋᤢᤘᤠ ᤏᤢ ᤆᤠ᤺ᤏᤧᤳ ᤔᤧ᤺ᤴᤏᤣ ᤗ᤺ᤵᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥))

ᤕᤧᤛᤢᤖᤧ ᤕᤠᤶᤔᤥ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤷᤁᤢ ᥏:᥉᥆-᥉᥈. ᤗᤢᤁᤠ ᥏:᥊᥉-᥊᥋)

᥈᥈ ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤃᤠᤗᤡᤗ ᤌᤢᤶᤔᤥ ᤔᤧᤍᤩᤧᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤠᤸᤗ ᤔᤧᤴᤇᤠᤶᤛᤠ᤺ᤴ ᤀᤡᤱᤔᤧᤗᤧᤰᤋᤢ᤹ᤀᤠᤱ ᤔᤏᤠᤜᤠ᤹ᤖᤥ ᤜᤢᤰᤔᤧᤛᤢᤵᤋᤢ᤹.

᥈᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤛᤧᤖᤢ᤹. ᤁᤖ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥᤱᤗᤥ॥” ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤥ᤺ᤶ ᤐᤢ᤹ᤖᤧᤖᤥ॥

ᤕᤧᤛᤢᤖᤧ ᤔᤠᤱᤜᤡᤶ ᤀᤣ᤺ᤱᤕᤠᤱ ᤜᤢᤅᤢ᤹

᥈᥊ ᤕᤠᤱᤛᤡ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤁᤐᤷᤏᤜᤢᤶᤔᤥ ᤔᤧᤍᤩᤧ. ᤜᤧᤰᤁᤩᤠᤱ ᤔᤠᤱᤜᤡᤶ ᤀᤣ᤺ᤱᤕᤠᤱa ᤁᤧᤓᤥ᤺ᤱᤒᤠᤜᤠ᤹ᤀᤠᤱ ᤐᤋᤪᤢᤛᤖᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤁᤧᤛᤡᤰᤛᤠᤶᤒᤠᤸᤗᤧ ᤔᤠᤱᤜᤡᤶ ᤀᤣ᤺ᤱᤕᤠᤱ ᤔᤧᤜᤢᤅᤢᤴᤒᤡ᥅”

᥈᥋ ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤌᤣᤀᤠᤱ ᤔᤧᤜᤢᤅᤢᤴᤒᤣ᥅ ᤜᤢᤅᤢ᤹ᤖᤥ॥”

ᤜᤧᤰᤁᤩᤠᤱ ᤐᤋᤪᤢᤛᤧᤴ ᤜᤡᤶᤔᤥ ᤗᤠᤛᤧᤏᤠᤔᤧ᤺ᤴᤏᤧ ᤕᤧᤛᤢᤖᤧ ᤛᤣ᤺ᤴᤍᤥᤛᤢ. “ᤛᤡᤔᤥᤏᤣ. ᤌᤣ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤒᤣ᥅ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ᤖᤧ ᤀᤣ᤺ᤱᤕᤠᤱ ᤀᤠᤳᤋᤡᤸᤗᤥᤗᤠᤶ ᤔᤧᤓᤥ᤺ᤰᤂᤢᤒᤣ᥅ ᤂᤢᤏᤡ᤹ ᤀᤠᤒᤠᤅᤣ ᤔᤏᤠᤗᤠᤶᤒᤠ ᤔᤧᤓᤥ᤺ᤰᤂᤢᤒᤡ. ᤀᤡ ᤘᤣ᤹ ᤗᤠᤈᤣ᤹ᤒᤠ ᤔᤏᤠᤗᤠᤶ ᤔᤧᤓᤥ᤺ᤰᤂᤢᤒᤡ᥅”

᥈᥌ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤘᤣ᤹ ᤗᤠᤈᤣ᤹ᤒᤠ ᤔᤏᤠᤗᤠᤶ ᤔᤧᤓᤥ᤺ᤰᤂᤢᤖᤥ॥”

ᤕᤧᤛᤢᤖᤧ ᤔᤧᤳᤋᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤂᤢᤏᤡ᤹ ᤀᤠᤒᤠᤅᤣ ᤔᤏᤠᤜᤠ᤹ᤖᤧ ᤜᤢᤱᤔᤠ ᤔᤧᤒᤥ᤺ᤱᤏᤧᤸᤗᤥ॥

᥈᥍ ᤜᤧᤰᤁᤣᤛᤠᤱ ᤀᤠᤏᤡ᤹ᤏᤢ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰ ᤔᤧᤒᤥ᤺ᤰᤏᤧᤴᤗ ᤑᤠ᤹ᤀᤠᤱ ᤃᤠᤗᤡᤗ ᤘᤖᤰᤁᤥ ᤐᤣᤃᤧ᤹ᤀᤠᤱ ᤂᤣ᤺ᤱ ᤋᤣᤛᤧ᤹ᤀᤥ॥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤧᤍᤧᤶᤛᤢᤒᤠ ᤅᤠ᤺ᤸᤗᤧ ᤁᤢᤔᤢᤖᤠᤀᤥ ᤕᤠᤱᤀᤡᤳᤇᤡᤎᤡᤰ ᤁᤧᤄᤥᤛᤢ᤹ᤖᤥ॥ ᤂᤧᤴ ᤋᤣ᤹ᤖᤧ᤹ᤀᤠᤱ ᤀᤠᤴᤇᤡ᤹ ᤔᤠᤱᤜᤡᤶ ᤀᤣ᤺ᤱᤕᤠᤱᤅᤡᤴ ᤜᤢᤅᤧ᤹ᤀᤥ॥”

a 

᥇᥍:᥈᥊ ᤗᤠ ᥉᥆:᥇᥉-᥇᥌. ᤕᤜᤢᤍᤡ ᤛᤠᤶᤕᤥᤌᤡᤶᤔᤥ ᤋᤱᤒᤣ ᤏᤡᤒᤥᤱᤅᤠᤱ (᥈᥆) ᤌᤥᤒᤠ ᤕᤧᤶᤒᤡᤳᤇᤠ᤹ᤛᤠᤖᤧ ᤋᤱᤒᤣ ᤌᤵᤔᤠ ᤔᤠᤱᤜᤡᤶᤔᤡᤴ ᤂᤠᤵᤔᤠ. ᤆᤧ᤺ᤰᤔᤠ. ᤆᤥ᤺ᤰᤔᤠᤖᤧ ᤗᤠᤃᤡ ᤔᤠᤱᤜᤡᤶ ᤀᤣ᤺ᤱᤕᤠᤱ ᤜᤢᤱᤔᤠ ᤁᤧᤒᤥ᤺ᤱᤒᤠ ᤘᤕᤧ॥ ᤂᤧᤴ ᤀᤣ᤺ᤱᤕᤠᤱᤅᤡᤴ ᤏᤡᤕᤧᤴᤒᤠ ᤕᤠ᤺ᤗᤡᤰᤗᤧᤴ ᤏᤠᤶᤕᤠᤰ ᤘᤕᤧ॥

ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤴ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ

(ᤔᤷᤁᤢ ᥏:᥉᥉-᥉᥍. ᤗᤢᤁᤠ ᥏:᥊᥌-᥊᥎)

᥇᥎

ᤂᤧᤴ ᤕᤧᤶᤔᤥ ᤜᤢ᤹ᤛᤠᤶᤒᤠᤜᤠ᤹ ᤕᤧᤛᤢᤖᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤍᤠᤱᤒᤣ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠᤴ ᤜᤠ᤺ᤵᤐᤣ᥅”

᥈ ᤕᤧᤛᤢᤖᤧ ᤂᤧᤵᤔᤥ ᤜᤡᤴᤈᤠ᤹ᤎᤡᤰ ᤀᤢ᤺ᤳᤋᤢᤀᤠᤱ ᤂᤢᤏᤡ᤹ ᤗᤢᤶᤔᤥ ᤕᤧᤵᤛᤢᤖ

᥉ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤁᤧᤗᤧᤰᤂᤢᤶᤔᤠᤱ ᤁᤴ ᤜᤡᤴᤈᤠ᤹ᤀᤡᤴ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤧᤶᤒᤥ᤺ᤰᤂᤡᤴᤏᤧ ᤑᤠ᤹ᤃᤪ ᤀᤠᤵᤑᤠᤸᤗᤧᤀᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤁᤧᤴᤇᤢᤰᤋᤡᤴᤗᤥ.

᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴ ᤀᤠᤵᤑᤣᤰ ᤆᤢᤱᤈᤡᤃᤧᤴ ᤏ᤺ᤶᤛᤡᤱᤅᤠᤱ ᤁᤴ ᤜᤡᤴᤈᤠ᤹ᤀᤡᤴ ᤜᤧᤰᤁᤣ ᤐᤥ᤺ᤱ ᤂᤧᤴᤏᤣ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤕᤶᤒᤠ ᤐᤥᤱᤗᤥ॥

᥋ ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤀᤠᤔᤡᤱᤅᤥ ᤀᤰᤋᤱᤒᤠ ᤆᤢᤰᤛᤠ ᤜᤡᤴᤈᤠ᤹ᤀᤡᤴ ᤗᤠᤱᤍᤠ᤺ᤰᤋᤢ᤹. ᤂᤧᤸᤗᤧ ᤀᤡᤱᤃᤠ᤹ ᤗᤠᤱᤍᤠ᤺ᤰᤁᤠᤖᤥ॥

᥌ ᤁᤖ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤆᤢᤰᤛᤠ ᤜᤡᤴᤈᤠ᤹ᤌᤡᤰ ᤗᤠᤕᤥ ᤆᤥ᤺ᤰᤔᤠ ᤐᤠᤱᤄᤢ᤹. ᤂᤧᤸᤗᤧ ᤁᤢᤏᤡ᤺ᤱᤔᤥ ᤗᤢᤶᤛᤢᤶᤔᤡᤴ ᤀᤡᤄᤣ᤺ᤱᤔᤠᤀᤠᤱ ᤘᤖᤰᤁᤥ ᤗᤠᤵᤑᤢᤔᤠᤸᤗᤧᤀᤣ ᤏᤢᤒᤠ ᤐᤥᤱᤗᤥ॥

᥍ “ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤆᤡ᤺ᤳᤋᤧᤀᤠᤱᤗᤰ ᤛᤩᤧᤖᤥ. ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤒᤠ ᤐᤠ᤺ᤴᤜᤠ᤹ ᤁᤵᤔᤥ ᤕᤖᤡᤰ ᤘᤠ᤹ᤖᤥ॥ ᤀᤰᤋᤱᤒᤠ ᤐᤠ᤺ᤴᤜᤠ᤹ᤃ ᤋᤠ᤺ᤀᤣᤖᤥ. ᤁᤖ ᤘᤣ᤹ᤜᤠ᤹ ᤗᤠᤕᤥᤀᤥ ᤁᤧᤎᤠᤒᤠ ᤔᤏᤠ᤺ᤱᤃ ᤆᤡ᤺ᤳᤋᤧᤀᤠᤱᤗᤰ ᤛᤩᤧᤖᤥ᥄

᥎ ᤂᤧᤏᤧ᤹ ᤁᤧᤗᤠᤱ ᤁᤧᤜᤢᤰᤁᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤂᤰᤋᤧ᤹ᤀᤠᤱ ᤗᤠᤵᤑᤢᤛᤧ᤹॥ ᤗᤠᤱ-ᤜᤢᤰ ᤏᤧᤵᤔᤠᤱᤏᤢ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤡ᤺ᤔᤏᤠ ᤔᤡᤁᤧᤍᤡ᤺ᤵᤐᤠ ᤂᤧᤔᤠᤕᤱᤛᤱᤅᤥ ᤐᤣ᤺ᤰᤔᤠᤏᤢ᤺ᤸᤗᤧ ᤗᤠᤱᤎᤡᤰ ᤏᤢ ᤜᤢᤰᤌᤡᤰ ᤔᤧ᤺ᤴᤏᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠᤀᤣ ᤏᤢᤒᤠᤖᤥ॥

᥏ ᤂᤧᤏᤧ᤹ ᤁᤧᤔᤡᤰᤁᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤕᤃᤧᤗ᤺ᤳᤋᤧ᤹ᤀᤠᤱ ᤗᤠᤵᤑᤢᤛᤧ᤹ᤀᤥ॥ ᤏᤧᤳᤇᤡ ᤔᤡᤰᤏᤢ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤡ᤺ᤔᤏᤠ ᤂᤧᤔᤠᤕᤱᤛᤱᤒᤠ ᤔᤡᤀᤥ ᤐᤣ᤺ᤰᤔᤠᤏᤢ᤺ᤸᤗᤧ ᤔᤡᤰᤌᤡᤰᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠᤀᤣ ᤏᤢᤒᤠᤖᤥ॥”

᥇᥆ “ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤁᤴ ᤆᤢᤰᤐᤠ ᤆᤢᤰᤐᤠᤜᤠ᤹ ᤁᤢᤏᤠᤔᤧᤴᤇᤠ᤹ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹ᤀᤥ॥ ᤀᤡᤱᤃᤠ᤹ ᤛᤧᤰᤂᤠ ᤐᤠ᤺ᤴ ᤔᤧᤳᤏᤡᤱ. ᤁᤱᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤂᤢᤏᤡ᤹ ᤔᤠᤱᤗᤠᤀᤡᤱᤒᤠᤜᤠ᤹ ᤛᤍᤠᤍᤡᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤍᤃᤡ ᤔᤧᤘᤠ᤹ᤖᤥ॥

᥇᥇ (ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤱᤃ ᤁᤧᤔᤠᤒᤠᤜᤠ᤹ ᤋᤠᤱᤛᤧ᤺ᤵᤛᤧ ᤋᤩᤠᤱᤒᤠᤖᤥ॥)”

ᤁᤧᤔᤠᤒᤠ ᤔᤧᤸᤗᤢᤰ

᥇᥈ “ᤀᤠᤸᤗ. ᤁᤡᤵᤌᤡᤰ (᥇᥆᥆) ᤔᤧᤸᤗᤢᤰ ᤁᤧᤃᤵᤐᤠᤸᤗᤧ ᤁᤢᤔᤧᤸᤗᤢᤰᤌᤡᤰ ᤔᤠ᤺ᤸᤗᤧ ᤌᤣ ᤆᤥᤃᤢ᤹᥅ ᤂᤧᤸᤗᤧ ᤂᤧᤴ ᤑᤠᤱ-ᤑᤠᤱ (᥏᥏) ᤔᤧᤸᤗᤢᤰᤜᤠ᤹ ᤆᤠᤖᤠᤶᤔᤠᤍᤧᤴᤏᤥ ᤗᤧᤖᤢᤎᤛᤡᤀᤠᤱ ᤂᤧᤴ ᤁᤧᤔᤠᤒᤠ ᤔᤧᤸᤗᤢᤰᤁᤡᤸᤗᤧ ᤁᤢᤃᤥ᤺ᤳᤇᤧ ᤔᤧᤒᤣ᤺ᤰᤁᤡᤴᤒᤡ᥅

᥇᥉ ᤂᤧᤸᤗᤧ ᤂᤧᤴ ᤁᤧᤔᤠᤒᤠ ᤔᤧᤸᤗᤢᤰᤁᤡᤴ ᤂᤥᤛᤢᤸᤗᤧ ᤛᤧᤰᤂᤠᤀᤣ ᤂᤧᤴ ᤔᤧᤶᤔᤠᤀᤣ ᤑᤠᤱ-ᤑᤠᤱ (᥏᥏) ᤔᤧᤸᤗᤢᤰᤜᤠ᤹ ᤁᤳᤋᤢᤛᤡᤒᤠᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤛ᤺ᤳᤗᤥ॥

᥇᥊ ᤜᤧᤰᤁᤣᤗ᤹ᤖᤡᤰᤁᤣ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤂᤡᤏᤡ᤹ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤁᤴ ᤆᤢᤰᤐᤠᤜᤠ᤹ᤀᤥ ᤌᤡᤰᤁᤠᤱ ᤔᤧᤔᤠ᤺ᤏᤧᤴᤗ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ ᤘᤠ᤹ᤖᤥ॥

ᤗᤠᤕᤥ ᤁᤧᤈᤥ᤺ᤰᤐᤠ ᤏᤢᤛᤠ᤹ᤀᤡᤴ ᤋᤥ᤺ᤶᤔᤠ

(ᤗᤢᤁᤠ ᥇᥍:᥉)

᥇᥋ “ᤏᤛᤠᤏᤡᤒᤠᤎᤡᤰᤗᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢ᤹ᤏᤧ ᤑᤠ᤹ᤃᤪ ᤂᤧᤏᤧ᤹ᤖᤰ ᤂᤧᤸᤗᤥ ᤐᤣᤃᤧ᤹ᤀᤠᤱ ᤁᤢᤗᤠᤕᤥᤴ ᤀᤥᤛᤣ᤺ᤴᤎᤠᤰᤋᤧ᤹ᤀᤥ॥ ᤂᤧᤸᤗᤧ ᤁᤧᤒᤠ᤺ᤴᤏᤡᤴ ᤂᤧᤵᤛᤢᤏᤧ ᤑᤠ᤹ᤃᤪ ᤂᤧᤴ ᤏᤛᤠᤏᤡᤒᤠᤸᤗᤧ ᤁᤢᤏᤡᤱᤘᤠ᤹ ᤁᤧᤍᤥ᤺ᤴᤍᤢᤖᤥ॥

᥇᥌ ᤁᤖ ᤂᤧᤏᤧ᤹ ᤁᤧᤒᤠ᤺ᤴᤏᤡᤴ ᤔᤧᤄᤧᤵᤛᤢᤴᤏᤧ ᤑᤠ᤹ᤃᤪ ᤂᤧᤏᤧ᤹ᤏᤢ ᤘᤣ᤹ ᤌᤡᤰᤐᤠ ᤀᤡᤃᤪ ᤏᤧᤵᤑᤢ ᤋᤣ᤹ᤖᤧᤛᤧ᤹ᤀᤠᤱ ᤕᤠᤶᤔᤥ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ. ‘ᤏᤧᤵᤑᤢ ᤀᤡᤃᤪ ᤛᤢᤶᤛᤡ ᤋᤥ᤺ᤴᤍᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧᤴ ᤏᤡ᤺ᤴᤎᤥ ᤆᤥ᤺ᤰᤔᤠ ᤐᤥᤱᤗᤥ॥’

᥇᥍ ᤂᤧᤸᤗᤧ ᤀᤠᤸᤗᤛᤠᤱ ᤂᤧᤱᤜᤠ᤹ ᤂᤧᤶᤔᤠ ᤏᤠ᤹ᤖᤢᤛᤡᤏᤧ ᤑᤠ᤹ᤃᤪ ᤛᤣᤛᤣᤜᤢᤵᤗᤰᤁᤥ ᤁᤴ ᤐᤠ᤺ᤴᤏᤡᤴ ᤋᤠᤖᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤛᤣᤛᤣᤜᤢᤵᤗᤰᤁᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴᤏᤠᤱ ᤏᤠ᤹ᤖᤢᤏᤧ ᤑᤠ᤹ᤃᤪ ᤂᤧᤱᤃ ᤌᤡᤶᤔᤧᤴᤍᤱ ᤛᤢᤘᤠᤱ ᤏᤢ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ ᤋᤠᤵᤑᤧ᤺ᤶᤒᤠ ᤔᤏᤠ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥎ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤛᤠᤰᤋᤢᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥᤀᤠᤱ ᤛᤠᤰᤗᤥ. ᤜᤧᤰᤁᤣᤗ᤹ᤖᤡᤰᤁᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤜᤴᤍᤢᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤜᤴᤗᤥ॥

᥇᥏ ᤕᤠᤶᤔᤥ ᤀᤡᤱᤃᤠ᤹ ᤀᤰᤂᤣᤀᤠᤱ ᤔᤧᤳᤏᤡᤱ. ᤂᤡᤏᤡ᤹ᤀᤥ ᤏᤧᤵᤑᤢ ᤔᤏᤠᤜᤠ᤹ ᤏᤡᤱᤘᤠ᤹ᤒᤥ ᤌᤡᤰᤜᤢᤵ ᤁᤧᤒᤥ᤺ᤱᤛᤡᤏᤧ ᤑᤠ᤹ᤃᤪ ᤌᤣ ᤁᤧᤏᤠ᤺ᤰᤛᤢᤛᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤂᤧᤴ ᤁᤧᤈᤥ᤺ᤰᤛᤡ ᤁᤧᤒᤡᤛᤡ᤹ᤖᤥ॥

᥈᥆ ᤌᤣᤀᤠᤱᤓᤧᤸᤗᤧ ᤏᤧᤵᤑᤢ ᤀᤡᤃᤪ ᤛᤢᤶᤓᤢ ᤔᤏᤠᤜᤠ᤹ ᤀᤡᤱᤃᤠ᤹ ᤀᤠᤔᤡᤱᤅᤥ ᤔᤧᤈᤢᤶᤔᤡᤸᤗᤧ. ᤀᤡᤱᤃᤠ᤹ ᤂᤢᤏᤡ᤹ ᤗᤢᤶᤔᤥ ᤘᤠ᤹ᤀᤠᤖᤥ॥”

ᤗᤧᤵᤔᤡ ᤔᤧᤶᤒᤡ᤺ᤔᤏᤠᤒᤠ ᤛᤣᤘᤠᤖᤥᤒᤠᤸᤗᤧᤴ ᤂᤧᤍᤠ᤹

(ᤗᤢᤁᤠ ᥇᥍:᥊)

᥈᥇ ᤜᤧᤰᤁᤩᤠᤱ ᤐᤋᤪᤢᤛᤧᤴ ᤕᤧᤛᤢᤖᤥ ᤑᤧᤖᤧᤀᤠᤱ ᤛᤣ᤺ᤴᤍᤥᤛᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤀᤠᤍᤰᤗᤧᤱᤅᤥ ᤗᤠᤕᤥ ᤁᤧᤈᤥ᤺ᤰᤐᤠᤖ ᤁᤧᤏᤧᤒᤠᤴ ᤀᤠᤰᤂᤧᤴᤗᤧᤱ ᤗᤧᤵᤔᤡ ᤐᤡᤖᤢᤱᤒᤠᤒᤣ᥅ ᤏᤢᤛᤡᤗᤧᤱ ᤌᤠᤖᤡᤰᤐᤡ᥅”

᥈᥈ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤏᤢᤛᤡ (᥍) ᤗᤧᤱᤖᤰ ᤔᤧ᤺ᤴ. ᤁᤖ ᤏᤢᤒᤥᤱ (᥍᥆) ᤗᤧᤱᤠᤱ ᤏᤢᤛᤡ (᥍) ᤌᤠᤖᤡᤰ ᤗᤧᤵᤔᤡ ᤁᤧᤒᤡᤖᤢᤖ ᤐᤥᤱᤗᤥ॥

᥈᥉ “ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤗᤳᤇᤠ ᤜᤠᤱᤎᤡᤰᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤔᤧᤍᤣ᤹ᤖᤢᤒᤠ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ᤺ᤴ ᤑᤥ᤺ᤱᤔᤠ ᤕᤠ᤺ᤶᤒᤰ ᤆᤥᤃᤢᤒᤠᤴᤏᤢ ᤋᤱᤔᤠ ᤛᤢᤰᤋᤧᤳᤗᤥ॥

᥈᥊ ᤂᤧᤴ ᤜᤠᤱᤅᤡᤸᤗᤧ ᤛᤡᤱᤏᤠᤳᤋᤡᤴ ᤑᤥ᤺ᤱᤔᤠ ᤜᤣ᤺ᤰᤋᤢᤸᤗᤧ ᤌᤡᤒᤥᤱ ᤜᤧᤴᤇᤡᤱ (᥇᥆.᥆᥆᥆) ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤛᤡᤱᤏᤠᤳ ᤑᤥ᤺ᤱᤔᤠ ᤁᤧᤒᤥ᤺ᤱᤒᤠ ᤔᤏᤠᤴ ᤂᤢᤏᤧ᤹ᤀᤥ ᤔᤧᤍᤠᤖᤢ॥

᥈᥋ ᤂᤧᤸᤗᤧ ᤂᤧᤴ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ᤺ᤴ ᤜᤢᤱᤔᤠ ᤔᤧᤛᤢᤰᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤔᤣᤗᤡᤱᤃᤧᤴ ᤁᤢᤔᤣ᤺ᤳ. ᤁᤢᤛ᤻ᤛᤠᤜᤠ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤳᤋᤢᤒᤠ ᤁᤧᤖᤧᤰ ᤆᤡᤃᤰᤘᤠᤜᤠ᤹ ᤛᤱᤄᤧᤶᤔᤧ᤹ᤀᤠᤱ ᤑᤥ᤺ᤱᤔᤠ ᤁᤧᤒᤥ᤺ᤱᤒᤠ ᤕᤠᤱᤅᤡᤴ ᤑᤥ᤺ᤰᤂᤧᤶᤔᤧ᤹ ᤗ᤹ᤖᤡᤰ ᤜᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥈᥌ ᤁᤖ ᤂᤧᤴ ᤛᤣᤘᤠᤖᤥᤒᤠᤴ ᤜᤠᤱᤅᤡᤸᤗᤧ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤐᤣᤗᤡ ᤑᤠᤰᤋᤢ. ‘ᤀᤠᤍᤠᤱᤒᤣ. ᤀᤡᤱᤃᤠ᤹ ᤏᤠᤛᤡ ᤌ᤺ᤳᤋᤠᤱᤅᤧ᤹ᤀᤠᤱ ᤁᤢᤓᤠ ᤕᤧᤶ ᤌᤠᤖᤡᤰ ᤜᤠᤱᤄᤠᤱᤅᤧ᤹ᤀᤥ᥄ ᤀᤡᤱᤃᤠ᤹ ᤁᤧᤕᤠᤱᤅᤡᤴ ᤁᤧᤖᤧᤰ ᤜᤢᤅᤢᤱ ᤐᤡᤏᤧᤖᤥ॥’

᥈᥍ ᤜᤠᤱᤅᤡᤸᤗᤧ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤁᤧᤖᤧᤰ ᤜᤢᤱᤔᤠ ᤁᤧᤒᤥ᤺ᤱᤒᤠ ᤕᤠᤱᤅᤡᤴ ᤗᤧᤵᤔᤡ ᤐᤡᤖᤢᤀᤠᤱ ᤐᤠᤱᤄᤢᤍᤣᤛᤢᤖᤥ॥

᥈᥎ ᤜᤧᤰᤁᤩᤠᤱ ᤂᤧᤴ ᤛᤣᤘᤠᤖᤥᤒᤠᤴ ᤗᤠ᤺ᤰᤁᤠᤳ ᤗ᤺ᤴᤍᤧᤸᤗᤧ ᤁᤡᤵᤌᤡᤰ ᤕᤢᤵᤐᤠ ᤕᤠᤱᤀᤡᤳᤇᤡ ᤁᤢᤛᤡᤱᤏᤠᤳ ᤁᤧᤒᤵᤐᤠ ᤁᤢᤴᤈᤢᤶ ᤛᤣᤘᤠᤖᤥᤒᤠᤴ ᤋᤢᤔᤢ॥ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤁᤢᤴᤈᤢᤶ ᤛᤣᤘᤠᤖᤥᤒᤠᤴ ᤑᤳᤋᤢᤖ ᤁᤢᤛᤡᤳᤗᤠ᤺ᤴ ᤕ᤹ᤖᤢᤀᤠᤱ ᤀᤰᤂᤣ ᤔᤧᤳᤋᤢ. ‘ᤀᤡᤱᤃᤠ᤹ᤀᤥᤏᤢ ᤁᤧᤍᤣ᤹ᤖᤢᤒᤠ ᤛᤡᤱᤏᤠᤳᤋᤡᤴ ᤀᤠᤸᤗᤥᤛᤠ ᤜᤢᤅᤧ᤹॥’

᥈᥏ ᤂᤧᤸᤗᤧ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤐᤣᤗᤡ ᤑᤠᤰᤋᤢᤖ ᤔᤧᤳᤋᤢ. ‘ᤆᤢᤶᤔᤣ. ᤀᤡᤱᤃᤠ᤹ ᤏᤠᤛᤡ ᤌ᤺ᤳᤋᤠᤱᤅᤧ᤹ᤀᤠᤱ ᤁᤢᤓᤠ ᤕᤧᤶ ᤌᤠᤖᤡᤰ ᤜᤠᤱᤄᤠᤱᤅᤧ᤹ᤀᤥ᥄ ᤀᤡᤱᤃᤠ᤹ ᤁᤧᤕᤠᤱᤅᤡᤴ ᤁᤧᤖᤧᤰ ᤜᤢᤅᤢᤱᤗᤥ॥’

᥉᥆ ᤁᤖ ᤂᤧᤸᤗᤧ ᤔᤧᤍᤧᤴᤍᤧᤴᤏᤠᤱ ᤂᤧᤴ ᤜᤢᤱᤔᤠ ᤁᤧᤒᤥ᤺ᤱᤒᤠ ᤕᤠᤱᤅᤡᤴ ᤔᤧᤴᤜᤢᤱᤅᤣ ᤌᤠᤖᤡᤰ ᤐᤢᤱᤗᤠᤜᤡᤶᤔᤥ ᤕᤠᤰᤗ ᤑᤠ᤹ᤀᤠᤱ ᤛᤠᤰᤔᤠ ᤐᤠᤱᤄᤢᤛᤡᤖᤥ॥

᥉᥇ ᤘᤣ᤹ ᤛᤣᤘᤠᤖᤥᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤋᤢᤃᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤀᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤜᤠᤱᤅᤡᤴ ᤔᤧᤈᤧᤰᤋᤢ॥

᥉᥈ ᤜᤠᤱᤅᤡᤸᤗᤧᤀᤠᤱ ᤂᤧᤴ ᤋᤃᤡᤛ᤻ᤔᤠ ᤛᤣᤘᤠᤖᤥᤒᤠᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. ‘ᤂᤧᤏᤧ᤹ᤃ ᤋᤠᤰᤁᤧᤓᤧ᤹ᤒᤠ ᤛᤣᤘᤠᤖᤥᤒᤠᤏᤧᤖᤥ᥄ ᤂᤧᤏᤧ᤹ ᤐᤣᤗᤡ ᤁᤧᤓᤠᤰᤋᤠᤱᤒᤠᤸᤗᤧ ᤁᤧᤖᤧᤰ ᤁᤧᤛᤡᤱᤏᤠᤳᤋᤡᤴ ᤗᤧᤵᤔᤡ ᤐᤡᤏᤧᤀᤠᤱ ᤘᤕᤠᤱᤗᤥ॥

᥉᥉ ᤁᤖ ᤂᤧᤏᤧ᤹ ᤗᤢᤱᤔᤠ᤹ ᤋᤢᤰᤏᤧᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤏᤧ᤹ᤀᤠᤱ ᤁᤧᤴᤈᤢᤶ ᤛᤣᤘᤠᤖᤥᤒᤠᤴ ᤗᤢᤱᤔᤠ᤹ ᤋᤢᤰᤔᤠ ᤔᤧᤒᤥ᤺ᤱᤏᤧᤶᤒᤡ᥅’

᥉᥊ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤛᤠ᤹ᤖᤡᤰ ᤁᤢᤛᤡᤰᤁᤡᤴ ᤐᤥᤃᤧᤀᤠᤱ ᤂᤧᤴ ᤛᤣᤘᤠᤖᤥᤒᤧᤴ ᤛᤡᤱᤏᤠᤳᤋᤡᤴ ᤔᤧᤴᤜᤢᤱᤅᤣ ᤌᤠᤖᤡᤰ ᤋᤢᤰᤂᤣ ᤔᤧᤈᤠ᤺ᤳᤋᤢᤖ ᤑᤠ᤹ᤀᤠᤱ ᤐᤢᤱᤗᤠᤎᤠᤒᤠᤸᤗᤥ ᤜᤢᤰᤛᤢᤵᤋᤢᤖᤥ॥”

᥉᥋ ᤕᤧᤛᤢᤖᤧ ᤁᤢᤏᤢᤵᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡ. “ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤛᤡᤰᤗᤢᤱᤔᤥᤏᤢᤀᤣ ᤗᤧᤵᤔᤡ ᤁᤧᤶᤒᤡᤖᤢᤶᤛᤡᤶᤔᤡᤴᤏᤧ ᤑᤠ᤹ᤃᤪ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤀᤠᤶᤒᤠᤖᤧᤀᤠᤱ ᤒᤠ ᤜᤧᤰᤁᤣᤀᤣ ᤁᤧᤔᤧᤳᤋᤡ᤹ᤖᤥ॥”

ᤔᤣ᤺ᤰᤂᤡᤶᤗᤧᤴ ᤐᤠ᤺ᤴ

(ᤔᤷᤁᤢ ᥇᥆:᥇-᥇᥈)

᥇᥏

ᤕᤧᤛᤢᤖᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢ ᤛᤢᤖᤢᤀᤠᤱ ᤃᤠᤗᤡᤗ ᤌᤢᤶᤔᤥᤗᤠᤶ ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡᤒᤠ ᤕᤜᤢᤍᤡᤕᤠ ᤌᤢᤶᤔᤥ ᤐᤣᤖᤥ॥

᥈ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤘᤣ᤺ᤴᤍᤢᤛᤡᤖᤥ॥

᥉ ᤁᤢᤓᤠ ᤑᤖᤡᤛᤡᤜᤠ᤹ ᤔᤧᤍᤩᤧᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤛᤠ᤹ᤔᤠ ᤑᤠ᤹ᤀᤠᤱ ᤐᤠ᤺ᤴ ᤔᤧᤃᤧᤛᤢ. “ᤌᤣᤀᤠᤱ ᤕᤠ᤺ᤶᤒᤰ ᤔᤧᤶᤓᤣ᤺ᤴᤏᤣ ᤔᤏᤠ᤺ᤸᤗᤧ ᤁᤢᤔᤣ᤺ᤳᤋᤡᤴ ᤏᤠ᤹ᤔᤠ ᤛᤠᤶᤕᤥᤌᤡᤶᤔᤡᤸᤗᤧ ᤐᤡᤖᤢᤒᤡ ᤔᤧ᤺ᤶᤒᤡ᥅”

᥊ ᤕᤧᤛᤢᤖᤧ ᤔᤧᤳᤋᤢᤛᤡ. “ᤔᤧ᤺ᤶᤒᤧ᥄ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅ ᤆᤀᤡ᤺ᤳᤍᤠᤱᤒᤠᤸᤗᤧ ᤁᤢᤜᤣ᤺ᤰᤛᤡᤱᤔᤥᤀᤣ ‘ᤂᤧᤱᤜᤠ᤹ ᤕᤧᤶᤒᤡᤳᤇᤠ᤹ ᤏᤢ ᤔᤧᤴᤇᤢᤔᤠ᤹ ᤆᤥᤃᤢᤛᤡᤖᤥ॥’

᥋ ᤜᤧᤰᤁᤩᤠᤱ ‘ᤂᤧᤸᤗᤧ ᤆᤥᤃᤢᤸᤗᤧ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤶᤒᤠ ᤏᤢ ᤁᤢᤶᤔᤠᤛᤡ ᤗᤧᤖᤢᤛᤡᤀᤠᤱ ᤁᤢᤔᤣ᤺ᤳᤋᤡᤴᤏᤢ ᤋᤱᤗᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤇᤠ ᤌᤰ ᤐᤥ᤺ᤱᤛᤡᤖᤥ॥’b

᥌ ᤀᤠᤸᤗ ᤂᤧᤱᤜᤠ᤹ᤃ ᤏᤧᤵᤑᤢᤛᤡ ᤔᤧ᤺ᤴ. ᤁᤖ ᤗᤳᤇᤠ ᤌᤰᤛᤡᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤌᤰ ᤆᤥᤃᤢᤛᤡᤒᤠᤜᤠ᤹ ᤔᤧᤴᤇᤠᤶ ᤕᤠᤵᤔᤡᤖᤧ ᤛᤧᤶᤔᤠᤛᤡ ᤔᤧᤏᤢ᤹ᤏᤧᤴᤗᤥ॥”

᥍ ᤂᤧᤱᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤌᤣᤀᤠᤱ ᤔᤥᤛᤠ᤺ᤸᤗᤧ ‘ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴ ᤀᤡᤱᤃᤠ᤹ ᤏᤠ᤹ᤏᤧᤒᤠᤖᤥ ᤑᤠ᤹ᤀᤠᤱ ᤛᤠᤵᤗᤠ ᤛᤠᤵᤋᤢᤀᤠᤱ ᤐᤠᤱᤔᤠᤍᤣᤔᤠ ᤛᤢᤰᤋᤢ᤹’ ᤗ᤹ᤖᤡᤰ ᤛᤠᤵᤋᤢᤒᤠᤒᤣ᥅”

᥎ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤔᤥᤛᤠᤖᤧ ᤂᤡᤏᤡ᤹ ᤔᤣ᤺ᤳᤜᤠ᤹ ᤏᤠ᤹ᤔᤠ ᤁᤧᤛᤢᤰᤋᤢᤶᤛᤡᤶ ᤑᤠ᤹ᤀᤠᤱ ᤛᤠᤵᤋᤢᤒᤠᤖᤥ॥ ᤁᤖ ᤁᤢᤜᤣ᤺ᤰᤛᤡᤱᤔᤥᤃ ᤀᤰᤋᤱᤒᤠ ᤜᤥ᤺ᤵᤋᤧᤖᤥ॥

᥏ ᤀᤡᤱᤃᤠ᤹ ᤔᤧᤳᤏᤡᤱ. ᤀᤠᤳᤋᤡᤴ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴ ᤘᤣ᤹ᤜᤠ᤹ᤏᤢ ᤔᤧᤴᤗᤠᤶᤔᤣ ᤏᤠ᤹ᤖᤢᤀᤠᤱ ᤘᤣ᤹ ᤔᤧᤴᤇᤢᤔᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ. ᤂᤧᤸᤗᤧᤀᤠᤱ ᤆᤠᤖᤠᤶᤔᤠ ᤕᤠ᤺ᤶᤒᤰᤁᤣ ᤆᤥᤃᤢ᤹ᤖᤥ॥” ((ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤂᤧᤴ ᤏᤠ᤹ᤖᤢᤔᤠ ᤔᤧᤴᤇᤢᤔᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹ ᤂᤧᤸᤗᤧᤀᤠᤱ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤣ ᤆᤥᤃᤢ᤹ᤖᤥ॥))

᥇᥆ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤔᤣ᤺ᤳ ᤕᤧᤶᤒᤠ᤹ ᤗᤢᤶᤔᤥ ᤒᤠ ᤜᤧᤰᤁᤣᤖᤰ ᤐᤥ᤺ᤱᤏᤧ ᤑᤠ᤹ᤃᤪ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤔᤠᤀᤣ ᤏᤢᤒᤠᤖᤥ॥”

᥇᥇ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤁᤧᤖᤧᤰᤗᤧᤃ ᤁᤴ ᤐᤠ᤺ᤴᤜᤠ᤹ ᤋᤠ᤺ᤰᤔᤠ ᤔᤧᤴᤇᤢᤰᤋᤢᤴ. ᤁᤖ ᤀᤠᤳᤋᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤥᤛᤢ᤹. ᤂᤧᤸᤗᤧᤖᤰ ᤋᤠ᤺ᤰᤔᤠ ᤛᤢᤰᤋᤢ᤹॥

᥇᥈ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤔᤏᤠ ᤕᤖᤡᤰ ᤐᤴᤕᤧᤶᤜᤠ᤹ ᤘᤠ᤹ᤖᤥ॥ ᤁᤢᤓᤠᤃ ᤛᤠᤘᤠ᤺ᤴᤇᤡᤱᤔᤠᤏᤢᤎᤥᤀᤣ ᤛᤡᤱᤃᤠᤖᤢ ᤔᤧᤘᤠ᤹ᤖᤥ. ᤘᤣ᤹ᤜᤠ᤹ ᤔᤏᤠᤜᤠ᤹ᤖᤧ ᤛᤡᤱᤃᤠᤖᤢ ᤔᤧᤈᤥᤃᤢᤛᤡ. ᤜᤧᤰᤁᤩᤠᤱ ᤁᤢᤓᤠᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤏᤧᤴᤗᤥ॥ ᤀᤠᤳᤋᤡᤸᤗᤧ ᤋᤠ᤺ᤰᤔᤠ ᤛᤢᤰᤋᤢ᤹ ᤜᤠᤖᤠ᤹ ᤂᤧᤸᤗᤧᤀᤣ ᤋᤠ᤺ᤰᤋᤢᤖ॥”

ᤕᤧᤛᤢᤖᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤢ᤹ᤀᤡᤛᤠᤶ ᤌᤠ᤺ᤛᤢ ᤐᤡᤖᤢᤛᤡ᤹

(ᤔᤷᤁᤢ ᥇᥆:᥇᥉-᥇᥌. ᤗᤢᤁᤠ ᥇᥎:᥇᥋-᥇᥍)

᥇᥉ ᤌᤡᤰᤕᤧᤴ ᤕᤧᤛᤢᤖᤧ ᤜᤢᤰ ᤏᤧᤛ᤻ᤛᤢᤀᤠᤱ ᤋᤢᤘᤠ ᤆᤥᤃᤢ ᤐᤡᤖᤢᤛᤡᤖ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤧᤍᤠᤖᤢᤛᤡ॥ ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤜᤡᤴᤈᤠ᤹ᤒᤡᤳᤇᤠ ᤁᤧᤍᤠ᤺ᤵᤐᤠᤜᤠ᤹ ᤔᤧᤓᤧ᤺ᤰᤋᤢᤛᤡ॥

᥇᥊ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤀᤡᤱᤃᤠ᤹ᤀᤥ ᤋᤠᤔᤠ ᤑᤠ᤺ᤰᤋᤧᤶᤛᤡᤶᤔᤧ᤹ᤀᤥ. ᤂᤧᤱᤜᤠ᤹ ᤔᤧᤛᤠᤰᤋᤧᤶᤛᤡᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤁᤴ ᤜᤡᤴᤈᤠ᤹ᤒᤡᤳᤇᤠ ᤜᤧᤰᤋᤱᤒᤠᤜᤠ᤹ᤖᤧᤴᤏᤣᤖᤥ॥”

᥇᥋ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤶᤍᤠᤱ ᤜᤢᤰ ᤏᤧᤛ᤻ᤛᤢᤖ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤀᤠᤱ ᤂᤧᤵᤔᤥᤗᤠᤶ ᤌᤠᤛᤡᤱᤗᤥ॥

ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠ

(ᤔᤷᤁᤢ ᥇᥆:᥇᥍-᥉᥇. ᤗᤢᤁᤠ ᥇᥎:᥇᥎-᥉᥆)

᥇᥌ ᤀᤠᤸᤗ ᤔᤏᤠᤎᤡᤰ ᤕᤧᤛᤢᤖᤥ ᤑᤧᤖᤧᤀᤠᤱ ᤛᤣ᤺ᤴᤍᤥᤛᤢ. “ᤛᤡᤰᤛᤠᤶᤒᤣ. ᤀᤠᤰᤋᤱᤒᤠ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤡᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢᤱᤒᤣ᥅”

᥇᥍ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤛᤣ᤺ᤴᤃᤧᤍᤥᤀᤠᤒᤠᤒᤣ᥅ ᤁᤧᤏᤢ᤹ᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤘᤠ᤹ᤖᤥ॥ ᤁᤖ ᤂᤧᤏᤧ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤀᤡ᤺ᤳᤋᤧ ᤏᤠ᤺ᤳᤋᤧ᤹ᤀᤥ॥”

᥇᥎ ᤂᤧᤴ ᤔᤏᤠ᤺ᤸᤗᤧ ᤛᤣ᤺ᤴᤍᤥᤛᤢ. “ᤀᤠᤳᤋᤡᤴ ᤛᤠᤶᤕᤥᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤒᤠᤒᤣ᥅”

ᤜᤧᤰᤁᤩᤠᤱ ᤕᤧᤛᤢᤖᤧ ᤔᤧᤳᤋᤢ. “ᤔᤏᤠᤛᤧᤵᤔᤠ ᤔᤧᤏᤢ᤹ᤏᤧᤴ. ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤂᤢ᤺ᤶᤔᤠ ᤔᤧᤏᤢ᤹ᤏᤧᤴ. ᤀᤡᤱᤗᤧᤰ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ.

᥇᥏ ᤁᤧᤶᤒᤠ ᤁᤧᤶᤔᤠᤛᤡ ᤀᤡᤱᤎᤠ᤺ᤱ ᤐᤡᤖᤧᤛᤧ᤹॥ ᤜᤧᤰᤁᤩᤠᤱ ᤀᤠᤵᤑᤣᤰ ᤗᤢᤱᤔᤠ᤹ ᤁᤧᤍᤢᤰᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤁᤧᤒᤠᤱᤓᤣ᤹ᤛᤠᤒᤠᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ॥”

᥈᥆ ᤂᤧᤴ ᤌᤠᤱᤒᤧᤴᤏᤡᤸᤗᤧ ᤔᤧᤳᤋᤢ. “ᤁᤴᤜᤠ᤹ ᤁᤧᤖᤧᤰ ᤀᤡ᤺ᤳᤋᤢᤱ-ᤏᤠ᤺ᤳᤋᤢᤱᤅᤠᤱᤅᤣ ᤘᤠ᤹ᤀᤠᤖᤥ॥ ᤀᤠᤸᤗᤛᤠᤱ ᤕᤠᤶᤔᤥ ᤌᤣ ᤆᤥ᤺ᤰᤔᤠᤀᤥ ᤛᤢ᤺ᤴᤍᤠᤱᤒᤣ᥅”

᥈᥇ ᤕᤧᤛᤢᤖᤧ ᤔᤧᤳᤋᤢ. “ᤂᤧᤏᤧ᤹ ᤛᤧᤰᤂᤠᤀᤣ ᤁᤢᤗᤡᤱᤍᤥ ᤁᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤐᤣᤃᤧ᤹ᤀᤠᤱ ᤁᤧᤃᤳᤋᤢᤒᤠᤴ ᤁᤧᤖᤧᤰ ᤛᤱᤄᤧᤍᤣ᤺ᤛᤧ᤹ ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤖᤧᤛᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤠᤱᤛᤠᤁᤢᤴᤎᤣ ᤁᤧᤄᤥᤛᤢ᤹ᤖᤥ॥ ᤜᤧᤰᤁᤩᤠᤱ ᤑᤧᤖᤧ᤹ᤀᤠᤱ ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥”

᥈᥈ ᤂᤧᤴ ᤌᤠᤱᤒᤧᤴᤏᤡᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤁᤢᤏᤡᤱᤘᤠ᤹ ᤋᤢᤃᤧᤖ ᤂᤧᤵᤔᤥᤗᤠᤶ ᤐᤣᤖᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤃ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤁᤳᤋᤢᤖᤥ॥

᥈᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤛᤠ᤹ᤖᤡᤰ ᤛᤠᤰᤗᤥ॥

᥈᥊ ᤕᤠᤶᤔᤥᤀᤠᤱ ᤂᤡᤏᤡ᤹ ᤔᤧᤳᤏᤡᤱ. ᤕᤠᤱᤛᤠᤁᤢᤴᤎᤣᤛᤠᤒᤧᤴ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠᤏᤢ᤺ᤸᤗᤧ ᤀᤢᤔᤣ᤺ᤴ ᤛᤶᤔᤣ᤺ᤳᤋᤡᤸᤗᤧ ᤁᤢᤜᤱᤅᤥ ᤗᤠ᤺ᤵᤔᤠ ᤀᤢᤛᤢᤖᤢ ᤐᤥᤱᤗᤥ॥”

᥈᥋ ᤜᤧᤰᤁᤩᤠᤱ ᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣ᤺ᤸᤗᤧ ᤜᤠ᤺ᤳ ᤋᤠᤱᤛᤧ᤺ᤵᤔᤠ ᤛᤢᤰᤐᤠᤒᤣ᥅”

᥈᥌ ᤕᤧᤛᤢᤖᤧ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖ ᤔᤧᤳᤋᤢᤛᤡ. “ᤔᤧᤴᤇᤠᤶ ᤕᤠᤵᤔᤡᤖᤧ ᤗᤠᤃᤡ ᤁᤴ ᤐᤥᤱᤔᤠ ᤔᤧᤴᤇᤢᤰᤔᤏᤠᤒᤠ ᤆᤥ᤺ᤰᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤛᤢᤰᤋᤢ᤹ᤖᤥ॥”

᥈᥍ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤍᤠᤱᤒᤣ. ᤀᤠᤏᤡᤃᤧᤃ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤧᤖᤢᤶᤒᤧ. ᤜᤧᤰᤁᤩᤠᤱ ᤂᤧᤏᤧ᤹ ᤋᤡᤶᤔᤠᤛᤡᤃᤧᤀᤠᤱ ᤘᤕᤡᤃᤧᤖᤥ॥ ᤀᤠᤏᤡᤃᤧᤃ ᤌᤣ ᤂᤥᤛᤢᤶᤒᤧᤒᤠᤒᤣ᥅”

᥈᥎ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤁᤧᤍᤠᤒᤠ ᤁᤢᤛᤱ ᤜᤠᤱᤈᤢᤶᤔᤥ ᤔᤡᤔᤡᤍᤡᤱᤃᤧᤴ ᤜᤠᤱᤕᤢᤰᤏᤠᤀᤥ ᤕᤢᤱᤅᤠᤖᤥ॥ ᤂᤧᤴ ᤕᤧᤶᤔᤥ ᤂᤡᤏᤡ᤹ ᤀᤡᤱᤃᤠ᤹ ᤕᤠᤵᤔᤡ ᤁᤧᤍᤡᤶᤒᤠᤜᤠ᤹ᤀᤠᤱ ᤌᤡᤰ-ᤏᤧᤳ (᥇᥈) ᤜᤠᤱᤕᤢᤰᤏᤠᤀᤥ ᤁᤧᤕᤢᤅᤡᤀᤠᤱ ᤀᤡᤛᤪᤠᤀᤡᤗᤒᤠ ᤌᤡᤰ-ᤏᤧᤳ ᤛᤢᤘᤠᤱᤜᤠ᤹ ᤛᤶᤍᤠᤱ ᤜᤠᤱ ᤁᤧᤈᤥᤃᤡ᤹ᤖᤥ॥

᥈᥏ ᤀᤠᤳᤋᤡᤸᤗᤧ ᤀᤠᤗᤠᤃᤡ ᤜᤡᤶᤎᤠ᤺ᤱᤜᤠ᤹. ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹. ᤏᤧ᤹ᤏᤢᤛᤠ᤹ᤜᤠ᤹. ᤑᤢ᤹ᤏᤢᤛᤠ᤹ᤜᤠ᤹. ᤐᤠ᤺ ᤔᤠᤜᤠ᤹. ᤀᤡᤃᤪ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤗᤧᤖᤢᤛᤡᤀᤠᤱ ᤘᤠ᤹. ᤂᤧᤸᤗᤧᤃ ᤁᤡᤵᤌᤡᤰ (᥇᥆᥆) ᤗᤧᤱᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤥᤛᤢ᤹. ᤜᤧᤰᤁᤩᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢ᤹ᤖᤥ॥

᥉᥆ ᤁᤖ ᤀᤠᤸᤗᤥ ᤋᤃᤡ ᤁᤧᤘᤠ᤹ᤒᤠ ᤕᤖᤡᤰ ᤔᤏᤠᤜᤠ᤹ ᤀᤣᤃᤠᤱ ᤔᤧᤒᤥᤱᤗᤥ. ᤜᤧᤰᤁᤩᤠᤱ ᤀᤠᤸᤗᤥ ᤀᤣᤃᤠᤱ ᤁᤧᤘᤠ᤹ᤒᤠ ᤕᤖᤡᤰ ᤔᤏᤠᤜᤠ᤹ ᤋᤃᤠᤱ ᤔᤧᤒᤥᤱᤗᤥ॥”

b 

᥇᥏:᥋ ᤋᤥᤗᤡᤱ ᥈:᥈᥊. ᤃᤪᤡᤁ ᤐᤠ᤺ᤴᤍᤠᤱᤅᤥ “ᤌᤡᤰ ᤌᤰ ᤐᤥ᤺ᤱᤛᤡᤖᤥ॥”

ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤕᤠ᤺ᤗᤡᤰᤜᤠ᤹ᤖᤧᤴ ᤂᤧᤍᤠ᤹

᥈᥆

“ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤀᤰᤋᤱᤒᤠ ᤆᤥᤰ– ᤗᤳᤇᤠ ᤆᤧᤸᤗᤧᤰᤛᤣ᤹ ᤀᤡᤰᤋᤠᤵᤍᤠᤱᤒᤠᤴ ᤌᤡᤰ ᤋᤠᤏᤠᤶᤛᤠ ᤁᤢᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤕᤠ᤺ᤗᤡᤰ ᤛᤠᤱᤛᤧ᤹ ᤐᤣᤖᤥ॥

᥈ ᤂᤧᤸᤗᤧ ᤔᤏᤠᤜᤠ᤹ ᤌᤡᤰᤕᤧᤴᤒᤠ ᤏᤠᤶᤕᤠᤰᤁᤡᤱᤃ ᤕᤢᤵᤐᤠᤕᤠᤱᤎᤡᤰa ᤐᤡᤔᤠ ᤐᤠ᤺ᤴ ᤋᤱᤄᤢᤀᤠᤱ ᤁᤢᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥᤰ ᤐᤠᤱᤄᤢᤛᤡᤖᤥ॥

᥉ ᤋᤠᤏᤠᤶᤒᤠ ᤁᤢᤔᤢᤰ ᤑᤠᤱᤛᤡ (᥏) ᤔᤢᤰᤋᤧᤖ ᤐᤳᤇᤧᤸᤗᤧ ᤂᤢᤏᤧ᤹ ᤐᤠᤱᤈᤢᤶᤔᤥ ᤐᤣ᤺ᤸᤗᤧ ᤁᤢᤓᤠ ᤔᤏᤠᤜᤠ᤹ ᤐᤠᤱᤈᤢᤶᤜᤠ᤺ᤳᤋᤡ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤔᤧᤘᤕᤧᤒᤠ ᤏᤡ᤺ᤛᤢᤛᤡᤀᤠᤱ

᥊ ᤔᤧᤳᤋᤢᤛᤡ. ‘ᤂᤡᤏᤡ᤹ᤀᤠᤱ ᤐᤣᤃᤧᤶᤔᤧ᤹ᤀᤠᤱ ᤀᤠᤈᤧᤸᤗᤧᤰᤛᤣ᤹ ᤀᤡᤰᤁᤥ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥ ᤂᤡᤏᤡ᤹ ᤂᤥᤔᤠ ᤁᤧᤕᤠ᤹ᤖᤡᤒᤠ ᤕᤠᤱᤅᤡᤴ ᤐᤡᤏᤡᤱᤗᤥ॥’

᥋ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤕᤠ᤺ᤶᤒᤰ ᤆᤥ᤺ᤰᤛᤧ ᤔᤧᤒᤣ॥ ᤂᤢᤏᤧ᤹ ᤗᤧᤴᤍᤡᤰ ᤁᤢᤔᤢᤰ ᤌᤡᤰ-ᤏᤧᤳ (᥇᥈) ᤜᤧᤰᤁᤩᤠᤱ ᤕᤠᤶᤔᤥ ᤁᤢᤔᤢᤰ ᤛᤢᤶᤛᤡ (᥉) ᤔᤢᤰᤋᤧᤖ ᤐᤳᤇᤧᤸᤗᤧ ᤗᤠ᤺ᤰᤁᤠᤳ ᤐᤣ᤺ᤸᤗᤧ ᤔᤏᤠᤜᤠ᤹ ᤋᤢᤔᤢᤛᤡᤀᤠᤱ ᤒᤠ ᤜᤧᤰᤁᤣᤀᤣ ᤔᤧᤳᤋᤢᤛᤡ॥

᥌ ᤕᤠᤱᤛᤡ ᤁᤢᤔᤢᤰ ᤅᤠᤛᤡ (᥋) ᤔᤢᤰᤋᤧᤖ ᤐᤳᤇᤧᤸᤗᤧ ᤂᤢᤏᤧ᤹ ᤐᤠᤱᤈᤢᤶᤔᤥ ᤐᤣ᤺ᤸᤗᤧ ᤔᤏᤠᤜᤠ᤹ ᤌᤣᤀᤠᤱ ᤔᤧᤴᤈᤥ᤺ᤰᤁᤣ ᤔᤧᤘᤕᤧ ᤔᤧᤃᤳᤋᤧᤒᤠ ᤕᤠᤶᤔᤥ ᤏᤡ᤺ᤛᤢᤛᤡᤀᤠᤱ ᤛᤣ᤺ᤴᤍᤥᤛᤢᤛᤡ. ‘ᤀᤠᤀᤡᤴ ᤌᤣᤀᤠᤱ ᤂᤡᤏᤡ᤹ ᤏᤠᤶᤎᤠᤎᤠ ᤕᤠ᤺ᤶᤒᤰ ᤁᤧᤴᤈᤥᤃᤡᤴᤒᤠᤒᤣ᥅’

᥍ “ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. ‘ᤌᤣ᤺ᤴ ᤆᤥ᤺ᤰᤔᤠᤒᤣ. ᤀᤠᤏᤡᤃᤧ ᤀᤠᤳᤋᤡᤸᤗᤧᤀᤠᤱ ᤕᤠ᤺ᤗᤡᤰ ᤕᤠᤵᤔᤡ ᤔᤧᤛᤠᤅᤡᤃᤧᤴᤗᤥ॥’

“ᤂᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. ‘ᤜᤧᤰᤁᤣᤏᤧ ᤑᤠ᤹ᤃᤪ ᤂᤡᤏᤡ᤹ᤀᤠᤱ ᤐᤣᤃᤧᤶᤔᤧ᤹ᤀᤠᤱ ᤀᤠᤈᤧᤸᤗᤧᤰᤛᤣ᤹ ᤀᤡᤰᤁᤥ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥’

᥎ “ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤐᤥ᤺ᤰᤂᤧᤸᤗᤧ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤍᤠᤱᤒᤠᤸᤗᤧ ᤂᤧᤴ ᤕᤠ᤺ᤗᤡᤰ ᤁᤧᤓᤶᤒᤠᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. ‘ᤁᤧᤖᤧᤰ ᤕᤠ᤺ᤗᤡᤰᤜᤠ᤹ ᤀᤢ᤺ᤳᤋᤧᤛᤧ᤹ᤀᤠᤱ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤕᤠ᤺ᤶᤒᤰᤁᤥ ᤁᤧᤓᤴᤇᤡᤱᤒᤠᤜᤠ᤹ᤀᤥᤗᤠᤶ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤕᤠ᤺ᤶᤒᤰᤁᤥ ᤁᤧᤓᤴᤇᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤏᤠᤶᤕᤠᤰᤁᤡᤴ ᤜᤠ᤺ᤳᤋᤧᤛᤧ᤹ᤀᤥ॥’

᥏ ᤜᤧᤰᤁᤩᤠᤱ ᤂᤧᤴ ᤕᤠ᤺ᤗᤡᤰ ᤁᤧᤓᤶᤒᤠᤸᤗᤧ ᤁᤢᤔᤢᤰ ᤅᤠᤛᤡ ᤔᤢᤰᤋᤧᤸᤗᤧ ᤕᤠ᤺ᤶᤒᤰᤁᤥ ᤁᤧᤓᤴᤇᤡᤱᤒᤠ ᤕᤠ᤺ᤗᤡᤰᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤕᤢᤵᤐᤠᤕᤠᤱ ᤌᤡᤰᤌᤡᤰ ᤁᤧᤖᤧᤰ ᤏᤠᤶᤕᤠᤰ ᤐᤡᤖᤢᤛᤡᤖᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤕᤠ᤺ᤶᤒᤰᤁᤥ ᤁᤧᤓᤴᤇᤡᤱᤒᤠᤜᤠ᤹ᤖᤧᤃ ᤂᤧᤴ ᤔᤧᤏᤡᤛᤢᤀᤠᤱ ᤀᤠᤏᤡᤃᤧ ᤕᤖᤡᤰ ᤂᤥᤛᤢᤶᤒᤠᤒᤡᤗᤠ ᤗ᤹ᤖᤡᤰ ᤔᤧᤀᤡ᤺ᤳᤋᤢ. ᤁᤖ ᤂᤧᤱᤜᤠ᤹ᤖᤧᤀᤠᤱ ᤕᤢᤵᤐᤠᤕᤠᤱ ᤌᤡᤰᤗᤰ ᤔᤧᤄᤥᤛᤢᤖᤥ॥

᥇᥇ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤶᤕᤠᤰ ᤔᤧᤍᤠ᤺ᤰᤋᤢᤀᤠᤱ ᤆᤧᤸᤗᤧᤰᤛᤣ᤹ ᤍᤠᤱᤒᤠᤴᤏᤢ ᤗᤢᤱᤜᤠ᤺ᤵᤔᤠ ᤔᤧᤜᤣ᤺ᤰᤋᤧᤖᤥ॥

᥇᥈ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. ‘ᤁᤴ ᤀᤣᤃᤠᤱ ᤁᤧᤛᤠᤅᤢᤛᤡᤒᤠᤜᤠ᤹ᤖᤧᤃ ᤁᤢᤔᤢᤰ ᤌᤡᤰᤗᤰ ᤕᤠ᤺ᤶᤒᤰ ᤔᤧᤈᤥᤃᤢ॥ ᤀᤠᤏᤡᤃᤧ ᤗᤧᤴᤍᤡᤰ ᤂᤠᤖᤠᤰ ᤏᤠᤶᤛᤧ᤺ᤰᤔᤠᤀᤥ ᤕᤠ᤺ᤶᤒᤰ ᤆᤥᤃᤢᤶᤒᤧᤛᤠᤱ ᤂᤧᤱᤜᤠ᤹ᤏᤢ ᤁᤢᤍᤱᤒᤠ ᤕᤠᤵᤔᤡ ᤁᤧᤈᤥᤃᤧᤖᤥ॥’

᥇᥉ “ᤁᤖ ᤂᤧᤴ ᤔᤏᤠ᤺ᤸᤗᤧ ᤂᤧᤱᤜᤠ᤹ᤀᤥ ᤌᤡᤰᤁᤡᤴ ᤏᤥᤃᤵ ᤐᤡᤖᤢ. ‘ᤗᤠᤈᤣ. ᤀᤡᤱᤃᤠ᤹ ᤂᤧᤏᤧ᤹ ᤏᤡᤱᤄᤢᤶ ᤔᤧᤶᤔᤧᤳᤋᤣ ᤘᤠ᤹ᤀᤠᤖᤥ॥ ᤂᤧᤏᤧ᤹ ᤕᤢᤵᤐᤠᤕᤠᤱᤎᤡᤰᤁᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤍᤧᤴᤍᤧᤒᤠᤒᤡ ᤔᤧ᤺ᤶᤒᤡ᥅

᥇᥊ ᤁᤧᤏᤠᤶᤕᤠᤰᤁᤡᤴ ᤋᤠ᤺ᤰᤋᤧ᤹ᤀᤠᤱ ᤐᤣᤃᤧ᤹ᤀᤥ॥ ᤀᤡᤱᤃᤠ᤹ᤃ ᤀᤣᤃᤠᤱ ᤛᤠᤱᤔᤏᤠᤒᤠᤴᤏᤠᤱ ᤂᤧᤏᤧ᤹ ᤐᤡᤏᤧᤒᤠ ᤕᤠᤖᤡᤰᤁᤣ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤜᤧᤰᤁᤣ ᤔᤏᤠᤜᤠ᤹ ᤀᤠᤕᤠᤱᤅᤡᤴ ᤐᤡᤔᤠᤛᤡ ᤕᤢᤰ ᤔᤧᤃᤳᤋᤠᤴᤒᤡ᥅ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤕᤶᤒᤠ ᤆᤥᤃᤢᤱᤅᤡᤸᤗᤧ ᤌᤣᤀᤠᤱ ᤁᤧᤛᤡᤰ ᤐᤥ᤺ᤰᤐᤠᤒᤣ᥅’

᥇᥌ ᤀᤰᤂᤣᤗ᤹ᤖᤡᤰ ᤀᤠᤸᤗᤥ ᤋᤃᤡ ᤁᤧᤘᤠ᤹ᤒᤠᤜᤠ᤹ ᤀᤣᤃᤠᤱ ᤔᤧᤒᤥᤱᤗᤥ. ᤜᤧᤰᤁᤩᤠᤱ ᤀᤠᤸᤗᤥ ᤀᤣᤃᤠᤱ ᤁᤧᤘᤠ᤹ᤒᤠᤜᤠ᤹ ᤋᤃᤠᤱ ᤔᤧᤒᤥᤱᤗᤥ॥”

ᤕᤧᤛᤢᤖᤧ ᤕᤠᤶᤔᤥ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤷᤁᤢ ᥇᥆:᥉᥈-᥉᥊. ᤗᤢᤁᤠ ᥇᥎:᥉᥇-᥉᥊)

᥇᥍ ᤀᤠᤸᤗ ᤕᤧᤛᤢ᤺ᤴ ᤕᤖᤢᤛᤗᤧᤔ ᤌᤥ ᤐᤣᤖ ᤐᤳᤇᤧᤸᤗᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤌᤡᤰᤗᤧᤵᤔᤠᤱ ᤋᤣ᤹ᤖᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡ.

᥇᥎ “ᤀᤥᤔᤧᤳᤋᤧᤶᤔᤧ᤹. ᤀᤠᤏᤡ᤹ ᤕᤖᤢᤛᤗᤧᤔ ᤌᤥ ᤀᤠᤒᤣ᤺ᤰᤗ ᤀᤠᤒᤳᤗᤥ॥ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤴᤇᤠᤶᤛᤠ᤺ᤴ ᤀᤡᤱᤔᤧᤗᤧᤰᤋᤢᤀᤠᤱ ᤜᤢᤰᤔᤧᤛᤢᤵᤋᤢ᤹ᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤔᤧᤒᤡᤖᤢᤀᤠᤱ

᥇᥏ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖ. ᤋᤧ᤺ᤶᤓᤢᤰ ᤔᤧᤕᤠᤰᤋᤢᤖ. ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ ᤔᤧᤛᤧᤖᤢᤖ ᤑᤠ᤹ᤀᤠᤱ ᤜᤢᤰᤔᤧᤛᤢᤵᤋᤢ᤹ᤖᤥ॥ ᤜᤧᤰᤁᤩᤠᤱ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤗᤥ॥”

ᤕᤧᤛᤢᤖᤧ ᤘᤣ᤹ᤜᤠ᤹ ᤛᤣᤘᤠ ᤆᤥ᤺ᤰᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤷᤁᤢ ᥇᥆:᥉᥋-᥊᥋)

᥈᥆ ᤜᤧᤰᤁᤩᤠᤱ ᤈᤒ᤻ᤍᤡᤕᤠᤖᤧ ᤁᤢᤛ᤻ᤛᤠ ᤕᤠᤁᤢᤒ ᤏᤢ ᤕᤢᤜᤢᤴᤏᤠᤖᤧ ᤂᤢᤴᤇᤡ᤹ ᤔᤠ᤺ᤴ ᤁᤢᤛ᤻ᤛᤠᤜᤠ᤹ᤏᤢ ᤋᤩᤧᤀᤠᤱ ᤌᤢᤱᤒᤥᤜᤈ᤹ ᤕᤢᤱᤛᤡᤱᤗ ᤕᤧᤛᤢ᤺ᤴ ᤐᤣᤗᤡ ᤑᤠᤰᤋᤢᤖᤥ॥

᥈᥇ ᤕᤧᤛᤢᤖᤧ ᤂᤧᤴ ᤛᤣ᤺ᤴᤍᤥᤛᤢ. “ᤌᤧᤔᤠ ᤆᤥᤃᤢᤱ ᤐᤡᤏᤧᤖ ᤑᤠ᤹ᤀᤠᤱ ᤐᤣᤗᤡ ᤁᤧᤓᤠᤰᤁᤠᤒᤣ᥅”

ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤁᤧᤜᤠᤱᤈᤢᤶᤔᤥ ᤁᤴ ᤏᤧᤵᤑᤢ ᤀᤠᤛ᤻ᤛᤠᤜᤠ᤹ ᤁᤧᤈᤢᤵᤛᤠᤱ ᤏᤢ ᤁᤧᤓᤧᤴᤇᤠᤱ ᤗᤧᤵᤔᤠᤱ ᤕᤢᤱᤔᤠ ᤐᤠᤱᤄᤧᤛᤧ᤹ᤀᤥ॥”

᥈᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤌᤣ᤺ᤴ ᤁᤧᤏᤠ᤺ᤰᤛᤢᤖ ᤁᤧᤒᤳᤇᤡ᤹ ᤂᤧᤴ ᤁᤢᤛᤡᤱ ᤁᤧᤴᤏᤡ᤺ᤳᤇᤢᤴ॥ ᤀᤡᤱᤃᤠ᤹ ᤌᤢᤅᤢᤱᤒᤠ ᤋᤢᤰᤂᤣᤘᤠ ᤂᤥᤷᤕᤠᤀᤥ ᤌᤢᤱᤔᤠ ᤁᤧᤛᤢᤰᤛᤢᤒᤡ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤛᤢᤰᤛᤢᤃᤧ᤹॥”

᥈᥉ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤛᤧᤰᤂᤠᤀᤣ ᤀᤡᤱᤃᤠ᤹ ᤌᤢᤅᤢᤱᤒᤠ ᤂᤥᤷᤕᤠᤀᤥ ᤁᤧᤎᤢᤱᤛᤢ᤹. ᤁᤖᤛᤠᤱ ᤀᤠᤓᤧᤴᤇᤠᤱ ᤏᤢ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤔᤠ ᤁᤧᤛᤢᤰᤛᤡ᤹ ᤐᤠ᤺ᤵᤔᤠ ᤕᤢᤰ ᤔᤧᤃᤳᤋᤠᤴᤗᤥ॥ ᤂᤧᤴ ᤋᤧᤴᤜᤠ᤹ᤃ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤀᤠᤳᤋᤡᤴᤜᤠ᤹ ᤐᤡᤔᤠᤛᤡ ᤑᤠ᤹ᤀᤠᤱ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹. ᤒᤠ ᤂᤧᤱᤜᤠ᤹ᤖᤰ ᤕᤢᤱᤔᤠ ᤔᤧᤄᤥᤖᤥ॥”

᥈᥊ ᤜᤧᤰᤁᤩᤠᤱ ᤘᤣ᤹ ᤌᤡᤒᤥᤱ (᥇᥆) ᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤕᤠᤁᤢᤒ ᤜᤧᤰᤁᤩᤠᤱ ᤕᤢᤜᤢᤴᤏᤠ᤺ᤴᤏᤢ ᤂᤢᤴᤇᤡ᤹ ᤛᤡᤰ ᤐᤥᤃᤧᤖᤥ॥

᥈᥋ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤜᤠ᤹ᤖᤧᤃ ᤔᤏᤠᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤔᤧᤔᤧᤳᤋᤢᤛᤡ᤹. ᤜᤧᤰᤁᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤑᤥ᤺ᤛᤠᤱᤒᤠᤜᤠ᤹ ᤛᤠᤰᤁᤧᤗᤧᤰᤁᤠᤱ ᤕᤢᤰ ᤔᤧᤈᤥᤃᤢᤛᤡᤒᤠᤃ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥈᥌ ᤁᤖ ᤂᤡᤏᤡ᤹ ᤗᤢᤶᤔᤥᤃ ᤜᤧᤰᤁᤣ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤂᤡᤏᤡ᤹ ᤗᤢᤶᤔᤥᤃ ᤀᤠᤳᤋᤡᤸᤗᤧ ᤗᤠᤶᤗᤥᤒᤠ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹ ᤂᤧᤴ ᤜᤠᤖᤠ᤹ ᤂᤡᤏᤡ᤹ ᤛᤧᤘᤠᤖᤥᤒᤠ ᤐᤥ᤺ᤱᤗᤖᤥ॥

᥈᥍ ᤜᤧᤰᤁᤩᤠᤱ ᤜᤠ᤺ᤳᤗᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤠᤱ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹. ᤜᤠᤖᤠ᤹ ᤂᤧᤴ ᤂᤡᤏᤡ᤹ ᤕᤥ᤺ᤰ ᤐᤥ᤺ᤱᤗᤖᤥ॥

᥈᥎ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤛᤣᤘᤠ ᤔᤧᤈᤥ᤺ᤰᤁᤠᤖ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤛᤣᤘᤠ ᤆᤥ᤺ᤰᤛᤧ ᤋᤩᤠᤱᤒᤠᤖᤥ॥ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤗᤠᤕᤥᤗᤠᤶ ᤌᤧ᤹ᤔᤠᤛᤡᤀᤠᤱ ᤋᤠᤱᤛᤧ᤺ᤵᤔᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤠᤜᤡᤱᤔᤴᤏᤡᤴ ᤐᤡᤛᤧ ᤋᤩᤠᤱᤒᤠᤖᤥ॥”

ᤕᤧᤛᤢᤖᤧ ᤏᤧᤵᤑᤢ ᤔᤡᤰᤑ᤺ᤶᤒᤠᤜᤠ᤹ ᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤢᤛᤡ᤹

(ᤔᤷᤁᤢ ᥇᥆:᥊᥌-᥋᥈. ᤗᤢᤁᤠ ᥇᥎:᥉᥋-᥊᥉)

᥈᥏ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤧᤖᤡᤜᤥ ᤕᤧᤰᤕᤰᤁᤥᤗᤠᤶ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤔᤧᤎᤠᤛᤡᤱᤗᤥ॥

᥉᥆ ᤂᤧᤵᤔᤥ ᤔᤧᤒᤣᤖ ᤔᤧᤒᤳᤇᤧᤒᤠ ᤗᤠᤶᤔᤥ ᤏᤧᤵᤑᤢ ᤔᤡᤰᤑ᤺ᤶᤒᤠᤜᤠ᤹ ᤕᤢᤅᤧᤳᤇᤡ॥ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤐᤣ᤺ᤰᤗ ᤐᤳ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥ᤺ᤛᤧᤳᤇᤢᤀᤠᤱ ᤀ᤺ᤰᤋᤧᤳᤇᤡ. “ᤍᤠᤱᤒᤣ. ᤍᤠᤀᤢᤍᤖᤧ ᤁᤢᤛ᤻ᤛᤠᤀᤣ. ᤀᤠᤴᤇᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ᥄”

᥉᥇ ᤂᤧᤴ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤓᤧ᤺ᤰᤋᤢᤛᤡᤖ ᤛᤫᤠ᤺ᤳ ᤕᤢᤱᤔᤠ ᤔᤧᤒᤠᤱᤄᤢᤛᤡ. ᤁᤖ ᤂᤧᤱᤜᤠ᤹ ᤀᤠᤸᤗᤛᤠᤱ ᤛᤠ᤹ᤖᤡᤰ ᤀ᤺ᤰᤋᤧᤳᤇᤡᤖᤥ. “ᤍᤠᤱᤒᤣ. ᤍᤠᤀᤢᤍᤖᤧ ᤁᤢᤛ᤻ᤛᤠᤀᤣ. ᤀᤠᤴᤇᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ᥄”

᥉᥈ ᤕᤧᤛᤢᤖᤧ ᤕᤧᤶᤛᤡᤱᤅᤠᤱ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤡᤱᤃᤠ᤹ ᤌᤧᤔᤠ ᤆᤥᤃᤢᤱ ᤐᤡᤏᤧᤳᤇᤡᤱᤒᤠ ᤂᤡᤴᤇᤡ᤹ ᤏᤡᤱᤘᤠ᤹ ᤁᤧᤈᤥ᤺ᤰᤛᤢᤒᤣ᥅”

᥉᥉ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤍᤠᤱᤒᤣ. ᤀᤠᤴᤇᤡᤃᤧ ᤏᤡ᤺ᤔᤠ ᤁᤧᤛᤢᤰᤐᤠ ᤀᤠᤈᤥᤃᤧᤳᤇᤧ᤹ᤀᤥ॥”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤂᤢᤴᤇᤡ᤹ ᤔᤡᤰᤜᤠ᤹ ᤛᤢ᤺ᤛᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤡᤔᤥ ᤂᤧᤱᤜᤠ᤹ ᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤳᤇᤡᤀᤠᤱ ᤂᤢᤏᤧ᤹ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤂᤧᤱᤜᤠ᤹ ᤌᤠᤏᤧᤳᤇᤡᤖᤥ॥

a 

᥈᥆:᥈ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤍᤡᤏᤠᤖᤡ॥” ᤂᤧᤴ ᤌᤡᤰᤕᤧᤴᤒᤠ ᤏᤠᤶᤕᤠᤰ ᤘᤕᤧ॥

ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥ ᤗᤠ᤺ᤳ

(ᤔᤷᤁᤢ ᥇᥇:᥇-᥇᥇. ᤗᤢᤁᤠ ᥇᥏:᥈᥎-᥉᥎. ᤕᤢᤜᤢ ᥇᥈:᥇᥈-᥇᥏)

᥈᥇

ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤢᤛᤗᤧᤔ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤕᤖᤢᤛᤗᤧᤔ ᤏᤡ᤺ᤳᤋᤠᤱᤒᤠ ᤈᤤᤋᤢᤏ ᤁᤥ᤺ᤰᤔᤠᤸᤗᤧ ᤁᤢᤒᤣᤛᤠᤱᤒᤠ ᤒᤧᤌᤑᤠᤃᤣ ᤐᤠᤱᤓᤣ᤹ ᤏᤡ᤺ᤳᤋᤠᤱ ᤔᤧᤃᤧᤖᤧ. ᤜᤧᤰᤁᤩᤠᤱ ᤕᤧᤛᤢᤖᤧ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤠᤱᤄᤢᤛᤡ.

᥈ “ᤂᤡᤴᤇᤡ᤹ ᤋᤃᤠᤱᤒᤠ ᤐᤠᤱᤓᤣ᤹ᤀᤥ ᤐᤣᤛᤧ᤹. ᤂᤧᤵᤔᤥ ᤁᤧᤗᤠ᤺ᤳᤇᤡᤸᤗᤧᤛᤠ ᤀᤡᤔᤧᤄᤣ᤺ᤰᤂᤢᤔᤠ ᤀᤍᤱᤔᤠ᤺ᤸᤗᤧ ᤁᤢᤒᤣᤛᤠᤱ ᤁᤢᤛ᤻ᤛᤠᤴ ᤕᤧᤵᤐᤠ ᤁᤧᤍᤢᤶᤛᤢ᤹॥ ᤂᤧᤴ ᤗᤧᤖᤧᤳᤇᤧ᤹ᤀᤠᤱ ᤀᤡᤱᤃᤠ᤹ᤀᤥ ᤋᤠᤖᤧᤳᤇᤧ᤹ᤀᤥ॥

᥉ ᤔᤏᤠᤜᤠ᤹ᤖᤧ ᤌᤣᤀᤠᤱ ᤁᤴ ᤀᤍᤱᤛᤠ᤺ᤴ ᤁᤧᤗᤧᤳᤇᤢᤒᤠᤒᤣ ᤑᤠ᤹ᤀᤠᤱ ᤛᤣ᤺ᤴᤃᤧᤶᤗᤠᤵᤛᤡᤏᤧ ᤑᤠ᤹ᤃᤪ ᤁᤱᤜᤠ᤹ ᤀᤠᤏᤡᤃᤧ ᤍᤠᤱᤒᤧᤴ ᤆᤠᤜᤠᤒᤠ ᤆᤥᤃᤧᤀᤠᤱ ᤘᤠ᤹. ᤜᤠᤖᤠᤀᤣ ᤂᤢᤏᤧ᤹ ᤕᤠᤱᤏᤠ ᤏᤢ᤺ᤰᤋᤢᤛᤡ᤹ ᤑᤠ᤹ᤀᤠᤱ ᤔᤧᤳᤋᤧᤇᤧ᤹ᤀᤥ॥”

᥊ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤒᤠᤴ ᤁᤧᤳᤗ ᤑᤠ᤹ᤀᤠᤱ ᤐᤥ᤺ᤰᤂᤧᤒᤠᤖᤥ–

᥋ “ᤕᤖᤢᤛᤗᤧᤔᤛ᤻ᤔᤠ ᤔᤏᤠᤜᤠ᤹ ᤔᤧᤳᤋᤧᤛᤧ᤹.a

ᤂᤡᤏᤡ᤹ ᤐᤕᤶ ᤜᤠᤱᤅᤡᤴ ᤂᤡᤏᤡ᤹ᤀᤥ ᤋᤠᤖ ᤐᤳ.

ᤂᤢᤏᤧ᤹ᤃ ᤆᤢᤱᤈᤡᤃᤧᤴ ᤏ᤺ᤶᤛᤡᤱᤅᤠᤱ ᤀᤍᤱᤛᤠ᤺ᤴ ᤕᤢᤰᤋᤢᤀᤠᤱ ᤋᤠ᤺.

ᤂᤢᤏᤧ᤹ᤃ ᤀᤍᤱᤛᤠ᤺ᤴᤏᤣ ᤕᤢᤰᤋᤢᤀᤠᤱ ᤋᤠᤖ ᤐᤳᤗᤥ॥”

᥌ ᤂᤧᤴ ᤏᤧᤵᤑᤢ ᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤆᤥᤃᤧᤳᤇᤢ॥

᥍ ᤂᤧᤱᤜᤠ᤹ᤖᤧ ᤀᤍᤱᤛᤠ᤺ᤴ ᤏᤢ ᤀᤍᤱᤔᤠ᤺ᤴ ᤋᤠᤖᤧᤳᤇᤢᤀᤠᤱ ᤂᤧᤱᤜᤠ᤹ ᤛᤶᤍᤠᤱ ᤂᤢᤏᤡ᤹ ᤋᤣ᤺ᤳᤜᤠ᤹ ᤔᤧᤏᤧᤛ᤻ᤛᤢ ᤜᤧᤰᤁᤩᤠᤱ ᤕᤧᤛᤢᤖᤧ ᤀᤍᤱᤛᤠ᤺ᤴ ᤕᤢᤰᤋᤢᤖᤥ॥

᥎ ᤜᤧᤰᤁᤩᤠᤱ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢᤖᤧ ᤁᤢᤍᤃᤡ ᤁᤢᤍᤃᤡ ᤗᤠᤶᤔᤥ ᤂᤢᤏᤡ᤹ ᤋᤣ᤺ᤳᤜᤠ᤹ ᤔᤧᤓᤧᤛᤢ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤆᤢᤈᤢᤰᤛᤠ ᤛᤡᤱ ᤐᤥᤖᤠ᤺ᤰᤜᤠ᤹ ᤔᤧᤈᤧᤵᤋᤢᤀᤠᤱ ᤗᤠᤶᤔᤥ ᤔᤧᤓᤧᤛᤢᤖ ᤂᤢᤏᤧ᤹ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢᤖᤥ॥

᥏ ᤂᤢᤏᤧ᤹ ᤁᤢᤍᤃᤡ ᤏᤢ ᤁᤢᤀᤣᤃᤠᤱ ᤁᤧᤒᤵᤐᤠ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤀ᤺ᤰᤋᤧᤖ ᤀᤰᤂᤣ ᤔᤧᤒᤠ᤺ᤳᤋᤢ.

“ᤍᤠᤀᤢᤍᤖᤧ ᤁᤢᤛ᤻ᤛᤠ᤺ᤸᤗᤧ ᤁᤢᤏᤠᤖᤠ ᤐᤥ᤺ᤖᤖᤥ᥄

ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠᤴ ᤔᤢ᤹ᤀᤡᤛᤠᤒᤠ ᤐᤥ᤺ᤱᤗᤖᤥ᥄

ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ᥄”

᥇᥆ ᤕᤧᤛᤢ᤺ᤴ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤗᤠᤛᤧᤸᤗᤧ ᤕᤶᤒᤠ ᤜᤕᤱ ᤁᤡᤸᤗᤡᤱ ᤐᤥ᤺ᤰᤂᤧᤀᤠᤱ ᤔᤏᤠᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤛᤣ᤺ᤴᤗᤠᤵᤔᤠ ᤔᤧᤜᤣ᤺ᤰᤋᤢ. “ᤁᤱᤃ ᤜᤠ᤺ᤳᤏᤡᤒᤣ᥅”

᥇᥇ ᤔᤏᤠᤗᤢᤶᤔᤥᤗᤠᤶ ᤁᤢᤓᤠᤖᤧ ᤏᤥᤃᤵ ᤔᤧᤒᤡᤖᤢᤛᤡ. “ᤁᤱᤃ ᤃᤠᤗᤡᤗᤛ᤻ᤔᤠ ᤏᤠᤛᤖᤋᤗᤠᤶ ᤁᤧᤍᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤧᤛᤢᤖᤥ॥”

ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤐᤣᤰ

(ᤔᤷᤁᤢ ᥇᥇:᥇᥋-᥇᥏. ᤗᤢᤁᤠ ᥇᥏:᥊᥋-᥊᥎. ᤕᤢᤜᤢ ᥈:᥇᥉-᥈᥈)

᥇᥈ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤐᤣᤀᤠᤱ ᤂᤧᤵᤔᤥ ᤆᤡᤃ᤺ᤰᤘᤠ ᤁᤧᤛᤱᤒᤠ ᤁᤧᤀᤡᤱᤒᤠᤜᤠ᤹ ᤏᤠ᤺ᤵᤔᤠ ᤗ᤺ᤵᤔᤠ ᤜᤣ᤺ᤰᤋᤢᤛᤡ॥ ᤕᤠᤱ ᤁᤧᤗᤧᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤠᤱᤗᤧᤰᤔᤠ ᤛᤠᤵᤏᤧᤳᤋᤡᤴ ᤏᤢ ᤐᤢᤳᤋᤢ᤺ᤰᤁᤣ ᤁᤧᤛᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤏᤠ᤺ᤴ ᤗᤧᤰᤂᤢᤒᤡᤖᤢᤛᤡᤖᤥ॥

᥇᥉ ᤕᤧᤛᤢᤖᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. ‘ᤀᤡᤱᤃᤠ᤹ ᤀᤠᤜᤡᤶᤔᤡᤱᤃ ᤋᤢᤘᤠ ᤆᤥ᤺ᤰᤔᤠ ᤜᤡᤶ ᤐᤥ᤺ᤱ.’ ᤁᤖ ᤂᤡᤏᤡ᤹ᤃ ᤑᤠ᤺ᤴᤍᤠᤜᤠ᤹ ᤆᤡᤱᤛᤡᤱᤔᤠ ᤋᤧᤴ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ᥄”

᥇᥊ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤘᤕᤧᤸᤗᤧ ᤔᤡᤰᤑ᤺ᤶᤒᤠᤜᤠ᤹ ᤏᤢ ᤗᤠᤱᤛᤰᤐᤠᤜᤠ᤹ ᤔᤧᤍᤩᤧ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤏᤢᤛᤢᤛᤡᤖᤥ॥

᥇᥋ ᤁᤖ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢ ᤜᤧᤰᤁᤩᤠᤱ ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧᤀᤠᤱ ᤔᤠᤱᤜᤡᤶᤔᤥ ᤍᤠᤀᤢᤍᤖᤧ ᤁᤢᤛ᤻ᤛᤠ᤺ᤸᤗᤧ ᤁᤢᤏᤠᤖᤠ ᤐᤥᤖ ᤗ᤹ᤖᤡᤰ ᤔᤧᤀ᤺ᤰᤋᤧᤒᤠ ᤔᤧᤄᤧᤵᤛᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰ ᤐᤥᤃᤧᤖᤥ॥

᥇᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤁᤴᤜᤠ᤹ᤖᤧ ᤌᤣ ᤔᤧᤒᤠ᤺ᤳᤋᤢᤖ ᤔᤧᤒᤳ ᤁᤧᤱᤄᤧᤵᤛᤢᤴᤒᤡ᥅”

ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤵᤛᤢᤱᤒᤧ. ᤁᤖ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤂᤡᤏᤡ᤹ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

“‘ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤏᤢ ᤏᤢᤃᤧᤎᤢᤱᤒᤠᤜᤠ᤹ᤗᤠᤶ ᤂᤢᤏᤧ᤹ ᤁᤧᤏᤠᤖᤠ ᤑᤥᤔᤠ ᤐᤠᤱᤄᤢᤛᤡ’”

᥇᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤗᤧᤖᤢᤎᤛᤡᤀᤠᤱ ᤕᤧᤰᤕᤰᤗᤠᤶ ᤒᤧᤌᤠᤏᤡ ᤐᤠᤱᤈᤢᤶᤔᤥ ᤐᤣᤀᤠᤱ ᤕᤠᤱᤎᤥ᤺ᤰᤋᤧᤖᤥ॥

ᤕᤧᤛᤢ᤺ᤴ ᤏᤢ ᤐ᤺ᤳᤇᤣ᤹ᤒᤢᤱᤔᤠ

(ᤔᤷᤁᤢ ᥇᥇:᥇᥈-᥇᥊.᥈᥆-᥈᥊)

᥇᥎ ᤁᤢᤍᤠ᤺ᤴᤍᤡᤰ ᤋᤠᤏᤠᤶᤛᤠ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤧᤰᤕᤰᤁᤥ ᤏᤢ᤺ᤰᤂᤧᤀᤠᤱ ᤐᤣᤖ ᤐᤳᤇᤧᤸᤗᤧ ᤁᤢᤛᤧᤳᤗᤠ᤺ᤰᤋᤧ॥

᥇᥏ ᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤐ᤺ᤳᤇᤣ᤹ᤒᤢᤱᤔᤠᤴ ᤏᤡᤛᤢᤀᤠᤱ ᤁᤢᤒᤣᤛᤠᤱ ᤐᤣ. ᤜᤧᤰᤁᤩᤠᤱ ᤀᤥᤔᤧᤳᤋᤢᤸᤗᤧ ᤁᤢᤓᤧᤰᤘᤠᤖᤰ ᤐᤳᤇᤧ ᤁᤖ ᤁᤢᤈᤠ᤹ ᤔᤧᤒᤳᤇᤧᤴᤗᤥ॥ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤐ᤺ᤳᤇᤣ᤹ᤒᤢᤱᤔᤠᤴ ᤔᤧᤳᤋᤢ. “ᤀᤠᤸᤗᤀᤠᤱᤎᤥ ᤀᤠᤵᤑᤠᤸᤗᤧᤀᤠᤱ ᤁᤧᤈᤠ᤹ ᤔᤧᤎᤥ᤺ᤰᤏᤧᤴᤗᤖᤥ॥” ᤜᤧᤰᤁᤩᤠᤱ ᤂᤧᤴ ᤐ᤺ᤳᤇᤣ᤹ᤒᤢᤱᤔᤠᤴ ᤂᤡᤔᤥ ᤀᤡᤗᤧᤔᤧ ᤛᤩᤧᤖᤥ॥

᥈᥆ ᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤔᤧᤒᤠᤖᤧ. “ᤀᤠᤰᤂᤧᤴ ᤜᤠᤖᤠᤏᤧ ᤁᤴ ᤐ᤺ᤳᤇᤣ᤹ᤒᤢᤱᤔᤠᤴ ᤀᤡᤗᤧᤔᤧ ᤛᤩᤧᤒᤠᤒᤣ᥄”

᥈᥇ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ ᤆᤵᤆᤡ ᤔᤧᤴᤈᤥ᤺ᤰᤁᤣ ᤏᤛᤠ᤺ᤴ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤁᤴ ᤐ᤺ᤳᤇᤣ᤹ᤒᤢᤱᤔᤠᤴ ᤀᤡᤱᤃᤠ᤹ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤆᤥ᤺ᤰᤔᤠ ᤁᤧᤛᤢᤰᤋᤢᤶ. ᤜᤧᤰᤁᤩᤠᤱ ᤂᤧᤶᤔᤩᤠᤰᤗᤰ ᤔᤧ᤺ᤴ. ᤁᤖ ‘ᤁᤴ ᤁᤥ᤺ᤰᤔᤠᤴ ᤜᤠ᤹ᤕᤠᤰ ᤀᤠᤃᤧ᤹ᤀᤠᤱ ᤘᤠᤜᤱᤅᤥ ᤗᤠᤵᤑᤢᤛᤡᤱᤅᤧ᤹’ ᤁᤧᤔᤧᤳᤋᤢᤶᤔᤡᤸᤗᤧ ᤂᤧᤴ ᤁᤧᤳᤗᤥ॥

᥈᥈ ᤂᤡᤏᤡ᤹ ᤋᤢᤘᤠᤀᤥ ᤁᤧᤏᤠ᤺ᤰᤋᤢᤶᤒᤠ ᤐᤠ᤺ᤴᤏᤡᤴ ᤂᤥᤛᤢᤶᤒᤧ᤹ ᤑᤠ᤹ᤀᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤄᤥᤛᤢᤶᤗᤥ॥”

ᤕᤧᤛᤢᤖᤧ ᤁᤢᤕᤢᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤣ᤺ᤴᤍᤥ

(ᤔᤷᤁᤢ ᥇᥇:᥈᥍-᥉᥉. ᤗᤢᤁᤠ ᥈᥆:᥇-᥎)

᥈᥉ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤁᤧᤖᤧᤀᤠᤱ ᤔᤏᤠᤜᤠ᤹ ᤏᤡᤛᤠᤶ ᤜᤢ᤹ᤔᤠ ᤜᤣ᤺ᤰᤋᤢᤛᤡᤸᤗᤧ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤘᤣ᤹ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤂᤧᤵᤔᤥ ᤔᤧᤍᤩᤧᤀᤠᤱ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤌᤧᤔᤠ ᤕᤢᤰᤁᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖ ᤁᤧᤘᤠ᤹᥅ ᤁᤴ ᤕᤢᤰᤁᤡᤴ ᤜᤠ᤺ᤳᤗᤧ ᤁᤧᤒᤡᤖᤧ᥅”

᥈᥊ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤀᤠᤱ ᤗᤳᤇᤠ ᤛᤣ᤺ᤴᤗᤠᤵᤌᤡᤰ ᤛᤣ᤺ᤴᤍᤥᤏᤡᤱᤗᤥ॥ ᤀᤡᤱᤃᤠ᤹ ᤕᤠᤵᤔᤡ ᤏᤥᤃᤵ ᤁᤧᤒᤡᤖᤡ᤹ᤏᤧ ᤑᤠ᤹ᤃᤪ ᤀᤡᤱᤃᤠ᤹ᤀᤠᤱ ᤌᤧᤔᤠ ᤕᤢᤰᤁᤡᤸᤗᤧ ᤕᤠ᤺ᤶᤒᤰ ᤆᤥᤃᤢᤱ ᤂᤧᤴ ᤔᤧᤳᤏᤡᤱᤗᤥ॥

᥈᥋ ᤕᤢᤜᤢᤴᤏᤠᤖᤧ ᤒᤵᤋᤡᤛ᤻ᤔᤠ ᤐᤡᤔᤠ ᤁᤢᤕᤢᤰᤁᤡᤴ ᤀᤠᤳᤋᤥᤗᤠᤶ ᤋᤩᤧᤒᤠᤒᤣ᥅ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠᤒᤡ. ᤀᤡ ᤔᤏᤠᤗᤠᤶᤒᤡ᥅”

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤐᤠ᤺ᤴ ᤔᤧᤎᤰᤋᤧᤖ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤀᤠᤏᤡ᤹ ‘ᤏᤡᤱᤘᤠ᤹ᤑᤢᤔᤠᤱᤗᤠᤶ’ ᤀᤠᤔᤧᤳᤋᤢᤶᤏᤧ ᤑᤠ᤹ᤃᤪ. ᤌᤣᤀᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴ ᤑᤠ᤹ᤀᤠᤱ ᤛᤣ᤺ᤴᤀᤠᤗᤠᤵ॥

᥈᥌ ᤁᤖ ‘ᤔᤏᤠᤜᤠ᤹ᤗᤠᤶ’ ᤀᤠᤒᤠ᤺ᤳᤋᤢᤶᤏᤧ ᤑᤠ᤹ᤃᤪ ᤔᤏᤠᤜᤠ᤹ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰᤐᤡ ᤑᤠ᤹ᤀᤠᤱ ᤀᤠᤃᤡᤖᤥ. ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤜᤠ᤹ᤖᤧ ᤕᤢᤜᤢᤴᤏᤠ᤺ᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥”

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴᤗᤥ॥”

ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤌᤧᤔᤠ ᤕᤢᤰᤁᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ ᤂᤧᤴ ᤀᤡᤱᤃᤠ᤹ᤀᤠᤱ ᤔᤧᤔᤧᤳᤏᤡᤱᤅᤡᤴᤗᤥ॥”

ᤕᤧᤛᤢᤖᤧ ᤏᤧᤵᤑᤢ ᤛᤠᤜᤠ᤹ᤖᤧᤴ ᤂᤧᤍᤠ᤹ᤀᤡᤴ ᤐᤠ᤺ᤳᤋᤢ᤹

᥈᥎ ᤕᤠᤶᤔᤥ ᤕᤧᤛᤢᤖᤧ ᤂᤧᤴ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤂᤧᤍᤠ᤹ᤎᤡᤰ ᤔᤧᤳᤏᤡᤱ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣ ᤁᤧᤀᤡ᤺ᤳᤋᤢᤶ ᤀᤠᤔᤧᤳᤋᤧᤶᤔᤧ᤹ᤀᤥ॥ ᤗᤳᤇᤠ ᤔᤏᤠᤎᤡᤰ ᤘᤕᤧ. ᤂᤧᤸᤗᤧ ᤏᤧᤵᤑᤢ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤹ᤜᤠ᤹ ᤘᤕᤧᤳᤇᤡ॥ ᤂᤧᤴ ᤔᤏᤠᤴ ᤁᤢᤛ᤻ᤛᤠ ᤋᤢᤶᤒᤠᤸᤗᤥ ᤐᤣᤀᤠᤱ ᤔᤧᤳᤋᤢ. ‘ᤀᤠᤛ᤻ᤛᤠᤀᤣ. ᤐᤣᤃᤧ᤹ᤀᤠᤱ ᤆᤧᤸᤗᤧᤰᤛᤣ᤹ ᤀᤡᤰᤁᤥ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥’

᥈᥏ ᤂᤧᤴ ᤁᤢᤛ᤻ᤛᤠ᤺ᤸᤗᤧ ᤋᤃᤡᤃ ‘ᤔᤧᤈᤥ᤺ᤰᤁᤠᤴᤗᤥ’ ᤔᤧᤳᤋᤢ. ᤁᤖ ᤕᤠᤱᤛᤡ ᤁᤢᤏᤡᤱᤘᤠ᤹ ᤏᤢ᤺ᤰᤂᤧ. ᤜᤧᤰᤁᤩᤠᤱ ᤐᤣᤀᤠᤱ ᤕᤠ᤺ᤶᤒᤰ ᤆᤥᤃᤢᤖᤥ॥

᥉᥆ ᤜᤧᤰᤁᤩᤠᤱ ᤁᤢᤶᤒᤠ᤺ᤴ ᤁᤢᤛ᤻ᤛᤠ ᤑᤥ᤹ᤒᤠᤸᤗᤥ ᤐᤣᤀᤠᤱ ᤒᤠ ᤜᤧᤰᤁᤣᤀᤣ ᤔᤧᤳᤋᤢ॥ ᤂᤧᤴ ᤁᤢᤛ᤻ᤛᤠ ᤑᤥ᤹ᤒᤠᤸᤗᤧᤀᤠᤱ. ‘ᤐᤥ᤺ᤱ ᤀᤠᤍᤠᤱᤒᤣ. ᤐᤣ᤺ᤰᤁᤠᤖᤥ’ ᤔᤧᤳᤋᤢ. ᤁᤖ ᤂᤧᤴ ᤕᤠ᤺ᤶᤒᤰᤁᤥ ᤔᤧᤒᤣᤏᤧᤴᤗᤥ॥

᥉᥇ ᤀᤠᤸᤗ ᤂᤧᤴ ᤏᤧᤵᤑᤢᤀᤥ ᤀᤠᤳᤋᤡᤸᤗᤧ ᤂᤢᤴᤇᤡ᤹ ᤐᤠ᤺ᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤆᤥᤃᤧᤳᤇᤢᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤋᤢᤶᤒᤠᤸᤗᤧᤖᤥ॥”

ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤏᤢ ᤁᤧᤳᤏᤡᤔᤠᤜᤠ᤹ ᤂᤡᤏᤡ᤹ᤏᤢ᤺ᤸᤗᤧᤀᤠᤱ ᤋᤃᤡ ᤔᤧᤗᤠ᤺ᤳᤗᤥ॥

᥉᥈ ᤌᤣᤀᤠᤱᤓᤧᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤂᤡᤏᤡ᤹ ᤛᤠᤶᤕᤥᤏᤡᤒᤠ ᤗᤠᤶ ᤀᤥᤛᤣ᤺ᤴᤎᤠᤰᤛᤧ ᤋᤩᤧᤒᤠᤖᤥ. ᤜᤧᤰᤁᤣᤛᤠᤱ ᤂᤢᤏᤧ᤹ ᤛᤶᤍᤠᤱ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ॥ ᤁᤖ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤏᤢ ᤁᤧᤳᤏᤡᤔᤠᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤴ ᤁᤧᤏᤡᤛᤢᤶᤛᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤴᤜᤡᤴᤍᤡᤴᤏᤠᤱ ᤂᤢᤏᤧ᤹ ᤏᤛᤠ᤺ᤴᤏᤠᤱ ᤁᤧᤴᤈᤥᤃᤢᤶᤔᤡᤴᤗᤥ॥”

ᤕᤧᤛᤢᤖᤧ ᤋᤠᤵᤑᤧ᤺ᤶᤒᤠ ᤁᤢᤓᤪᤧ᤺ᤱ ᤀᤡᤰᤔ᤺ᤒᤠᤜᤠ᤹ᤖᤧᤴ ᤂᤧᤍᤠ᤹ᤀᤡᤴ ᤐᤠ᤺ᤳᤋᤢ᤹

(ᤔᤷᤁᤢ ᥇᥈:᥇-᥇᥈. ᤗᤢᤁᤠ ᥈᥆:᥏-᥇᥏)

᥉᥉ ᤕᤧᤛᤢᤖᤧ ᤕᤠᤶᤔᤥ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤘᤣ᤹ᤛ᤻ᤔᤠ ᤂᤧᤍᤠ᤹ᤎᤡᤰ ᤂᤧᤵᤛᤧᤶᤔᤧ᤹ᤀᤥ॥ ᤌᤡᤰᤗᤧᤱ ᤕᤶᤒᤠ ᤗᤠᤈᤣ᤹ᤍᤠᤱᤒᤠᤎᤡᤰ ᤘᤕᤧ. ᤂᤧᤸᤗᤧ ᤗᤳᤇᤠ ᤀᤡᤰᤁᤥ ᤆᤧᤸᤗᤧᤰᤛᤣ᤹ ᤗᤣ᤺ᤳᤋᤢᤀᤠᤱ ᤁᤢᤄᤡᤖᤡ ᤗᤢᤱᤎᤠᤰ ᤛᤧᤳᤋᤢᤖ ᤑᤠᤅᤢ. ᤜᤧᤰᤁᤩᤠᤱ ᤁᤢᤗᤢᤶᤔᤥ ᤗᤢᤶᤒᤠ᤺ᤳ ᤋᤕᤢᤀᤠᤱ ᤂᤧᤵᤔᤥ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠ ᤋᤧᤴᤎᤡᤰ ᤆᤥᤃᤢ॥ ᤀᤡᤰ ᤁᤥᤔᤠ ᤕᤠᤰᤛᤠᤎᤡᤰᤁᤠᤱ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤁᤢᤓᤪᤧ᤺ᤱ ᤗᤰ ᤂᤥᤔᤠᤖᤧ ᤗᤠᤃᤡ ᤀᤡᤰᤔᤛᤠᤒᤠᤜᤠ᤹ ᤐᤡᤖᤢᤛᤡᤀᤠᤱ ᤂᤢᤏᤧ᤹ ᤗᤠᤶᤍᤡᤰ ᤆᤥ᤺ᤰᤛᤧ ᤐᤣᤖᤥ॥

᥉᥊ ᤆᤧᤸᤗᤧᤰᤛᤣ᤹ ᤋᤢᤵᤔᤠ ᤕᤧᤶ ᤋᤩᤧ᤺ᤸᤗᤧ ᤁᤢᤗᤰ ᤗᤠᤛᤧ ᤁᤢᤛᤣᤘᤠᤖᤥᤒᤠᤜᤠ᤹ ᤀᤡᤰᤔ᤺ᤒᤠᤜᤠ᤹ᤖᤥ ᤐᤠᤱᤄᤢᤛᤡᤖᤥ॥

᥉᥋ ᤂᤧᤴ ᤀᤡᤰᤔᤒᤠᤜᤠ᤹ᤖᤧ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤍᤧᤶᤛᤢᤛᤡ ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤠᤴ ᤔᤧᤜᤡᤵᤋᤢ. ᤏᤡᤛᤡᤃᤣ᤺ᤰᤐᤠᤴ ᤔᤧᤛᤧᤖᤢᤀᤠᤱ ᤛᤢᤶᤛᤡᤃᤣ᤺ᤰᤐᤠᤴ ᤗᤢᤱᤅᤡᤸᤗᤧ ᤔᤧᤒ᤺ᤳᤋᤢ ᤔᤧᤛᤧᤖᤢᤖᤥ॥

᥉᥌ ᤜᤧᤰᤁᤩᤠᤱ ᤂᤧᤸᤗᤧ ᤋᤃᤡᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤢᤛᤣᤘᤠᤖᤥᤒᤠᤜᤠ᤹ ᤐᤠᤱᤄᤢᤛᤡ. ᤁᤖ ᤂᤧᤴ ᤀᤡᤰᤔᤒᤠᤜᤠ᤹ᤖᤧ ᤂᤧᤱᤜᤠ᤹ᤀᤠᤱ ᤒᤠ ᤜᤧᤰᤁᤣᤀᤣ ᤔᤧᤔᤧᤳᤋᤢᤛᤡ॥

᥉᥍ “ᤜᤧᤰᤁᤩᤠᤱ ᤁᤢᤏᤢᤵᤔᤥ ᤂᤧᤴ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤸᤗᤧ ᤀᤠᤸᤗ ᤁᤴ ᤗᤢᤱᤔᤠ᤹ ᤋᤢᤰᤋᤢᤱᤒᤠ ᤀᤠᤛ᤻ᤛᤠ᤺ᤴ ᤐᤠᤱᤄᤢᤱᤅᤡᤸᤗᤧᤃ ᤛᤧᤰᤂᤠᤛᤠᤱ ᤁᤢᤏᤠ ᤔᤧᤛᤠ᤹ᤖᤢᤒᤡᤗᤠ ᤑᤠ᤹ᤀᤠᤱ ᤀᤡᤋᤢᤀᤠᤱ ᤁᤢᤛ᤻ᤛᤠᤴ ᤐᤠᤱᤄᤢ॥

᥉᥎ “ᤁᤖ ᤂᤧᤱᤜᤠ᤹ᤖᤧ ᤁᤢᤛ᤻ᤛᤠᤴ ᤔᤧᤏᤡᤛᤢᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. ‘ᤁᤱᤃ ᤁᤢᤶᤒᤠᤖᤧ ᤁᤢᤗᤰ ᤁᤧᤄᤥᤒᤠᤖᤥ. ᤁᤴ ᤛᤧᤖᤢᤶᤔᤠᤱ ᤁᤢᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤀᤠᤏᤡ᤹ ᤜᤢᤰᤁᤠᤵᤐᤠᤛᤡᤖᤥ॥’

᥉᥏ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤧᤶᤛᤢᤀᤠᤱ ᤆᤧᤸᤗᤧᤰᤛᤣ᤹ ᤀᤡᤰᤁᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤀᤠᤱ ᤔᤧᤛᤧᤖᤢᤖᤥ॥”

᥊᥆ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤠᤸᤗ ᤆᤧᤸᤗᤧᤰᤛᤣ᤹ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤴ ᤋᤠᤀᤠᤱ ᤂᤧᤴ ᤀᤡᤰᤔᤒᤠᤜᤠ᤹ ᤀᤠᤰᤂᤣ ᤔᤧᤳᤋᤢᤛᤡ᤹ᤒᤣ᥅”

᥊᥇ ᤂᤧᤴ ᤋᤢᤶᤕᤰᤕᤠᤒᤠᤜᤠ᤹ ᤏᤢ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤂᤢᤏᤧ᤹ ᤋᤠᤀᤠᤱ ᤂᤧᤴ ᤋᤠᤰᤁᤧᤓᤧ᤹ᤒᤠ ᤔᤏᤠᤜᤠ᤹ ᤛᤧᤰᤂᤠᤛᤠᤱ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤢᤛᤡᤖ ᤛᤧᤖᤢᤛᤡ᤹ᤖᤥ॥ ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤁᤢᤓᤪᤧ᤺ᤱ ᤗᤰ ᤂᤥᤔᤠᤖᤧ ᤗᤠᤃᤡ ᤘᤣ᤹ ᤀᤡᤰᤔᤒᤠᤜᤠ᤹ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤋᤢᤶᤔᤡᤸᤗᤧ ᤁᤢᤗᤰᤁᤡᤴ ᤔᤧᤒᤡᤖᤢ᤹ᤖᤥ॥”

᥊᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤛᤠᤶᤕᤥᤛᤠᤵᤗᤠᤀᤥ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

“‘ᤗᤢᤱᤃᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤖᤢᤒᤠ ᤗᤢᤱᤅᤡᤴ

ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤁᤢᤶᤔᤠᤗᤢᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤁᤱᤃ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤆᤥᤃᤢᤒᤠᤖᤥ.

ᤜᤧᤰᤁᤩᤠᤱ ᤁᤴ ᤀᤠᤏᤡ᤹ ᤏᤡᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ॥’

᥊᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤔᤧᤳᤏᤡᤱ. ᤂᤡᤏᤡ᤹ᤀᤥᤗᤠᤶ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤏᤠᤵᤐᤠᤱ ᤂᤧᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤐᤡᤖᤢᤛᤡᤖᤥ॥

᥊᥊ ‘ᤀᤠᤳᤋᤡᤴᤜᤠ᤹ ᤂᤧᤴ ᤗᤢᤱ ᤛᤶᤍᤠᤱ ᤔᤰᤔᤧᤎᤠ᤹᤺. ᤂᤧᤱᤜᤠ᤹ ᤔᤧᤓᤰ ᤔᤧᤛᤡᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ ᤛᤶᤍᤠᤱ ᤂᤧᤴ ᤗᤢᤱᤅᤡᤴ ᤔᤰᤌᤠ᤹᤺. ᤂᤧᤱᤜᤠ᤹ ᤔᤧᤓᤧᤰ ᤔᤧᤛᤡᤖᤥ॥’”

᥊᥋ ᤜᤧᤰᤁᤩᤠᤱ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤁᤴ ᤂᤧᤍᤠ᤹ᤀᤡᤴ ᤔᤧᤄᤧᤵᤛᤢᤀᤠᤱ ᤁᤱᤃ ᤀᤠᤏᤡᤃᤧ ᤕᤠ᤺ᤶᤒᤣᤀᤥᤀᤣ ᤕᤧᤛᤢᤖᤧ ᤐᤠ᤺ᤳᤋᤢᤖ ᤐᤳ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥊᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤋᤧᤶᤔᤠ ᤏᤡᤱᤘᤠ᤹ ᤔᤧᤈᤥᤃᤢ. ᤁᤖ ᤔᤏᤠᤜᤠ᤹ ᤔᤧᤃᤡᤖᤢᤛᤡ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤕᤧᤛᤢ᤺ᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤕᤧᤖᤥ॥

a 

᥈᥇:᥋ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤛᤡᤕᤥᤏᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤧ᤹॥” ᤛᤡᤕᤥᤏᤖᤧ ᤁᤥ᤺ᤰᤔᤠᤀᤥ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤏᤧ᤹᤺॥

ᤐᤕᤶ ᤛᤠᤓᤠᤱᤈᤠᤖᤧᤴ ᤂᤧᤍᤠ᤹

(ᤗᤢᤁᤠ ᥇᥊:᥇᥋-᥈᥊)

᥈᥈

ᤕᤧᤛᤢᤖᤧ ᤂᤧᤴ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤕᤠᤶᤔᤥ ᤂᤧᤍᤠ᤹ᤜᤠ᤹ᤀᤥ ᤀᤰᤂᤣ ᤔᤧᤳᤋᤢᤛᤡ

᥈ “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤗᤳᤇᤠ ᤜᤠᤱᤎᤡᤰᤗᤧ ᤁᤢᤛ᤻ᤛᤠ᤺ᤸᤗᤧ ᤁᤢᤔᤣ᤺ᤰᤂᤡᤶᤔᤡᤸᤗᤧᤴ ᤛᤠᤓᤠᤱᤈᤠ ᤛᤧᤛᤢᤒᤠ ᤂᤧᤍᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥉ ᤔᤣ᤺ᤰᤂᤡᤶ ᤛᤠᤓᤠᤱᤈᤠᤖᤧᤴ ᤆᤠᤔᤢᤰ ᤌᤡᤔᤢᤰᤁᤡᤴ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤂᤧᤴ ᤜᤠᤱᤅᤡᤸᤗᤧ ᤀᤢ᤺ᤳᤇᤡᤱ ᤁᤧᤄᤥᤒᤠᤜᤠ᤹ ᤛᤠᤓᤠᤱᤈᤠᤀᤥ ᤋᤠ᤺ᤵᤔᤠᤛᤡ ᤁᤢᤛᤣᤘᤠᤖᤥᤒᤠᤜᤠ᤹ ᤐᤠᤱᤄᤢᤛᤡ. ᤁᤖ ᤂᤧᤱᤜᤠ᤹ ᤋᤠᤔᤠ ᤔᤧᤴᤍᤧᤴᤍᤧᤴᤗᤥ॥

᥊ ᤜᤧᤰᤁᤣ᤺ᤸᤗᤧ ᤂᤧᤴ ᤜᤠᤱᤅᤡᤸᤗᤧ ᤁᤢᤓᤠ ᤁᤢᤛᤣᤘᤠᤖᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤠᤱᤄᤢᤛᤡ. ‘ᤂᤧᤴ ᤀᤢ᤺ᤳᤇᤡᤱ ᤁᤧᤄᤥᤒᤠᤜᤠ᤹ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹. ᤀᤡᤱᤃᤠ᤹ ᤔᤣ᤺ᤰᤂᤡᤶ ᤛᤠᤓᤱᤈᤠ᤺ᤴ ᤕᤠᤖᤡᤵ ᤆᤥᤃᤢᤱᤅᤠᤱ ᤘᤠ᤹ᤀᤠ॥ ᤗᤢᤵᤔᤏᤠᤒᤠ ᤌᤰᤛᤠᤜᤠ᤹ ᤛᤧᤖᤢᤱᤛᤡᤱᤅᤠᤱ ᤁᤧᤖᤧᤰ ᤆᤠᤔᤠ ᤌᤢᤱᤔᤠᤴ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤘᤠ᤹. ᤔᤣ᤺ᤰᤂᤡᤶ ᤛᤠᤓᤠᤱᤈᤠᤀᤥ ᤋᤩᤧᤶᤔᤧ᤹ᤀᤥ॥’

᥋ ᤁᤖ ᤂᤧᤱᤜᤠ᤹ᤖᤧ ᤂᤧᤶᤄᤧᤶ ᤔᤧᤴᤗᤠᤵᤋᤢᤴᤏᤠᤱ ᤁᤢᤓᤠᤃ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤔᤧᤒᤣ. ᤁᤢᤓᤠ ᤗᤧᤱᤜᤱ ᤆᤥ᤺ᤰᤛᤧ ᤔᤧᤒᤣ.

᥌ ᤁᤢᤓᤠᤖᤧᤃ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤀᤠᤱ ᤔᤧᤛᤧᤖᤢᤛᤡᤖᤥ॥

᥍ “ᤂᤧᤴ ᤜᤠᤱᤅᤡᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧ॥ ᤂᤢᤏᤧ᤹ ᤌᤰᤛᤢᤒᤠᤜᤠ᤹ ᤐᤠᤱᤄᤢᤛᤡᤀᤠᤱ ᤂᤧᤴ ᤔᤏᤠ ᤁᤧᤛᤧᤵᤐᤠᤜᤠ᤹ ᤁᤧᤖᤧᤰ ᤛᤧᤵᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤢᤏᤡ᤹ ᤕᤧᤰᤕᤰᤁᤡᤴ ᤑᤢᤳᤗᤢᤶ ᤜᤠ᤺ᤴᤍᤢᤍᤣ᤺ᤛᤢ ᤐᤡᤖᤢᤛᤡᤖᤥ॥

᥎ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. ‘ᤔᤣ᤺ᤰᤂᤡᤶ ᤛᤠᤓᤱᤈᤠ᤺ᤴ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤘᤠ᤹. ᤁᤖ ᤂᤧᤵᤔᤥ ᤀᤢ᤺ᤳᤇᤡᤱ ᤁᤧᤄᤥᤒᤠᤜᤠ᤹ ᤋᤠᤔᤠ ᤛᤢᤶᤒᤥᤎᤠᤒᤠ ᤔᤧᤴᤈᤥ᤺ᤰᤏᤧᤴᤗᤥ॥

᥏ ᤜᤧᤰᤁᤣ᤺ᤸᤗᤧ ᤕᤧᤰᤕᤰᤁᤥᤒᤠ ᤗᤠᤶᤗᤠᤶᤔᤥ ᤐᤣᤃᤧᤶᤔᤧ᤹ᤀᤠᤱ ᤁᤧᤍᤢᤔᤢᤶᤛᤡᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤀᤢ᤺ᤳᤋᤧᤶ ᤋᤠᤖᤧᤶᤛᤡᤶᤔᤧ᤹ᤀᤥ॥’

᥇᥆ “ᤂᤧᤸᤗᤧ ᤆᤥᤃᤢᤸᤗᤧ ᤛᤣᤘᤠᤖᤥᤒᤠᤜᤠ᤹ ᤕᤧᤰᤕᤰᤁᤥ ᤔᤧᤒᤣᤀᤠᤱ ᤗᤠᤶᤗᤠᤶᤔᤥ ᤔᤧᤍᤢᤔᤢᤛᤡᤒᤠ ᤁᤧᤖᤧᤰ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤔᤏᤠᤜᤠ᤹ ᤔᤣ᤺ᤰᤂᤡᤶ ᤛᤠᤓᤠᤱᤈᤠᤀᤥ ᤔᤧᤀᤢ᤺ᤳᤋᤢ ᤔᤧᤍᤠᤖᤢᤛᤡᤀᤠᤱ ᤂᤧᤵᤔᤥᤒᤠ ᤕᤢᤰᤏᤠᤜᤠ᤹ ᤔᤧᤎᤡᤶᤛᤢᤖᤥ॥

᥇᥇ ᤁᤖ ᤜᤠᤱᤅᤡᤴ ᤋᤖᤣ ᤋᤢᤶᤛᤧ ᤛᤡᤃᤠᤱ ᤗᤠᤛᤧᤸᤗᤧ ᤂᤧᤵᤔᤥ ᤏᤢᤒᤠ ᤋᤣ᤺ᤳ ᤔᤧᤴᤈᤠᤱᤔᤏᤠᤒᤠ ᤔᤏᤠᤎᤡᤰ ᤏᤡᤛᤢᤀᤠᤱ

᥇᥈ ᤛᤣ᤺ᤴᤍᤥᤛᤢ. ‘ᤆᤢᤶᤔᤣ. ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤔᤣ᤺ᤰᤂᤡᤶ ᤛᤠᤓᤠᤱᤈᤠᤀᤥ. ᤔᤣ᤺ᤰᤂᤡᤶᤔᤥ ᤆᤠᤱᤔᤏᤠᤒᤠ ᤏᤢᤒᤠ ᤋᤣ᤺ᤳ ᤔᤧ᤺ᤴᤏᤣ ᤁᤧᤗᤠᤛᤧᤒᤣ᥅’ ᤂᤧᤴ ᤔᤏᤠ᤺ᤸᤗᤧ ᤌᤣᤀᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

᥇᥉ “ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. ‘ᤁᤴ ᤔᤏᤠᤴ ᤋᤧᤶᤛᤧᤶᤔᤧ᤹ᤀᤠᤱ ᤁᤢᤗᤠᤱ ᤁᤢᤜᤢᤰᤜᤠ᤹ ᤀᤡᤄᤣ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤗᤠ᤺ᤰᤁᤠᤳ ᤂᤠᤍᤠᤶᤔᤥ ᤗᤠᤵᤑᤢ᤺ᤛᤧᤶᤔᤧ᤹ᤀᤥ॥ ᤂᤧᤵᤔᤥ ᤜᤠ᤺ᤵᤔᤠᤴ ᤏᤢ ᤛᤠ᤹ᤖᤡᤰ ᤋᤢᤰᤂᤣ᤺ᤸᤗᤧ ᤜᤠᤒᤥ᤹ ᤕᤧ᤺ᤱᤔᤠᤴ ᤐᤥᤱᤗᤥ॥’

᥇᥊ ᤌᤣᤀᤠᤱᤓᤧᤸᤗᤧ ᤀᤢ᤺ᤳᤇᤡᤱᤔᤠ ᤁᤧᤄᤥᤒᤠᤜᤠ᤹ ᤕᤖᤡᤰ ᤔᤧᤘᤠ᤹. ᤁᤖ ᤛᤣ᤺ᤰᤛᤡᤱᤔᤠ ᤁᤧᤄᤥᤒᤠᤜᤠ᤹ ᤁᤢᤓᤠᤖᤰ ᤔᤧᤘᤠ᤹ᤖᤥ॥”

ᤀᤣ᤺ᤱᤕᤠᤱ ᤜᤢᤱᤔᤠᤒᤡ ᤔᤧ᤺ᤶᤒᤡ

(ᤔᤷᤁᤢ ᥇᥈:᥇᥉-᥇᥍. ᤗᤢᤁᤠ ᥈᥆:᥈᥆-᥈᥌)

᥇᥋ ᤜᤧᤰᤁᤩᤠᤱ ᤑᤖᤡᤛᤡᤜᤠ᤹ ᤛᤥᤖᤡᤰ ᤔᤧᤈᤢᤵᤛᤧᤀᤠᤱ ᤕᤧᤛᤢ᤺ᤴ ᤀᤠᤰᤂᤣᤗ᤹ᤖᤡᤰ ᤐᤠ᤺ᤴᤏᤥ ᤌᤠ᤺ᤔᤠᤒᤣ ᤑᤠ᤹ᤀᤠᤱ ᤛᤢᤰᤔᤠ ᤔᤧᤜᤣ᤺ᤰᤋᤢᤖᤥ॥

᥇᥌ ᤑᤖᤡᤛᤡᤜᤠ᤹ᤖᤧ ᤂᤢᤏᤡ᤹ ᤜᤢ᤹ᤛᤠᤶᤒᤠᤜᤠ᤹ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤏᤢ ᤕᤧᤛᤢᤖᤥ ᤔᤧᤒᤠᤱᤄᤢᤛᤡ॥ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ᤃ ᤛᤧᤰᤂᤠ ᤐᤠ᤺ᤴᤗᤰ ᤁᤧᤒᤠ᤺ᤵᤐᤧᤴ ᤀᤠᤏᤡᤃᤧ ᤏᤡ᤺ᤛᤢᤶᤒᤧᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤡᤴ ᤛᤧᤰᤂᤠᤀᤣ ᤁᤧᤜᤢ᤹ᤖᤢᤛᤡᤖᤥ॥ ᤂᤧᤏᤧ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤥ ᤁᤧᤶᤒᤳᤏᤧᤴ. ᤜᤧᤰᤁᤩᤠᤱ ᤔᤏᤠᤀᤠᤱ ᤁᤧᤴᤇᤧᤴᤍᤢᤴᤇᤡᤴ॥

᥇᥍ ᤜᤧᤰᤁᤣ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤀᤠᤔᤧᤳᤋᤧ᤹ᤖᤥᤔᤡ ᤐᤕᤶ ᤜᤠᤱ ᤛᤡᤈᤖᤧᤴ ᤀᤣ᤺ᤱᤕᤠᤱ ᤜᤢᤱᤔᤠ ᤀᤠᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤒᤡ᤹ᤒᤡ ᤀᤠᤶᤒᤡᤏᤧᤴᤒᤡ᥅”a

᥇᥎ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤑᤧᤴ ᤏᤡᤱᤘᤠ᤹ᤀᤡᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤡᤱᤘᤠ᤹ ᤁᤧᤈᤡ᤺ᤵᤐᤠᤛᤣ. ᤌᤣᤀᤠᤱ ᤀᤰᤂᤣᤗ᤹ᤖᤡᤰ ᤀᤡᤱᤃᤠ᤹ ᤐᤠ᤺ᤴᤏᤥ ᤋᤧᤶᤔᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤠᤒᤣ᥅

᥇᥏ ᤀᤣ᤺ᤱᤕᤠᤱ ᤜᤢᤱᤔᤠ ᤁᤧᤒᤥ᤺ᤱᤒᤠ ᤖᤥᤔᤡ ᤕᤠᤱᤀᤡᤳᤇᤡ᤺ᤴ ᤁᤳᤏᤠ ᤑᤧᤳᤋᤧᤶᤔᤧ᤹॥” ᤂᤧᤱᤜᤠ᤹ᤖᤧ ᤂᤢᤏᤧ᤹ᤀᤥ ᤕᤠᤱᤀᤡᤳᤇᤡ᤺ᤴ ᤔᤧᤍᤠᤖᤢᤀᤠᤱ

᥈᥆ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤁᤵᤔᤥ ᤜᤠ᤺ᤳᤗᤧ ᤁᤢᤀᤡᤳᤇᤠᤵ ᤏᤢ ᤁᤢᤒᤠ᤺ᤴᤛᤠᤵ ᤐᤵᤐᤣ᥅”

᥈᥇ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤛᤡᤈᤖᤧᤸᤗᤧᤴ ᤐᤳᤗᤥ॥”

ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤡᤈᤖᤗᤧ ᤁᤢᤒᤠ᤺ᤴᤜᤠ᤹ ᤛᤡᤈᤖᤧᤴ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤐᤡᤖᤧᤶᤔᤧ᤹ᤀᤥ॥”

᥈᥈ ᤂᤧᤱᤜᤠ᤹ᤖᤧ ᤁᤴ ᤏᤥᤃᤵᤐᤡᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤂᤧᤵᤔᤥᤀᤣ ᤔᤧᤗᤧᤖᤢᤔᤧᤎᤀᤠᤱ ᤔᤧᤒᤣᤖᤥ॥

ᤕᤧᤛᤢᤖᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤷᤁᤢ ᥇᥈:᥇᥎-᥈᥍. ᤗᤢᤁᤠ ᥈᥆:᥈᥍-᥊᥆)

᥈᥉ ᤒᤠ ᤂᤧᤴ ᤕᤧᤴᤏᤥ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤜᤥᤵ ᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤛᤍᤢᤁᤡᤜᤠ᤹ ᤕᤧᤛᤢᤖᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ.

᥈᥊ “ᤛᤡᤰᤛᤠᤶᤒᤣ. ᤔᤥᤛᤠᤖᤧ ᤛᤠᤶᤕᤥᤌᤡᤶᤔᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ. ‘ᤀᤠᤳᤋᤡᤸᤗᤧ ᤁᤢᤶᤓᤢ᤹ᤀᤡᤴ ᤁᤢᤛ᤻ᤛᤠᤁᤢᤀᤣ ᤔᤧᤴᤘᤠ᤹ᤀᤣ ᤛᤡ᤹᤺. ᤂᤧᤸᤗᤧ ᤁᤢᤴᤛᤠ᤹ᤖᤧ ᤔᤣᤔᤣᤍᤢᤔᤠ ᤁᤢᤴᤏᤧ᤹ᤍᤪᤣ᤺ᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤐᤥ᤺ᤱ॥ ᤜᤧᤰᤁᤩᤠᤱ ᤁᤢᤶᤓᤢ᤹ᤖᤧ ᤁᤢᤗᤠᤃᤡ ᤛᤠᤃᤵᤔᤠ ᤐᤥᤱᤗᤥ॥’

᥈᥋ ᤀᤠᤸᤗ ᤏᤢᤛᤡ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤘᤕᤧ॥ ᤋᤢᤶᤒᤠᤸᤗᤧ ᤔᤣ᤺ᤰᤂᤡᤶ ᤆᤥᤃᤢᤀᤠᤱ ᤁᤢᤛ᤻ᤛᤠᤁᤢᤀᤣ ᤔᤧᤴᤘᤠ᤹ᤀᤣ ᤛᤩᤧ. ᤜᤧᤰᤁᤩᤠᤱ ᤁᤢᤔᤣ᤺ᤳᤋᤡᤴᤏᤢ ᤁᤢᤴᤛᤠ᤹ᤖᤧ ᤔᤣ᤺ᤰᤂᤡᤶ ᤆᤥᤃᤢ॥

᥈᥌ ᤜᤧᤰᤁᤣᤗ᤹ᤖᤡᤰ ᤛᤖᤢᤶᤒᤠ. ᤕᤠᤱᤛᤖᤢᤶᤒᤠ ᤏᤢ ᤑᤥ᤹ᤒᤠ ᤌᤠᤖᤡᤰᤗᤧ ᤂᤧᤴ ᤔᤣᤔᤣᤍᤢᤔᤠᤴᤏᤢ ᤔᤣ᤺ᤰᤂᤡᤶ ᤔᤧᤈᤥᤃᤢ. ᤁᤖ ᤋᤢᤶᤒᤠᤴ ᤜᤧᤰᤁᤣᤀᤣ ᤂᤢᤏᤡ᤹ ᤛᤠ-ᤀᤣ ᤔᤧᤴᤘᤠ᤹ᤀᤣ ᤔᤧᤛᤩᤧᤖᤥ॥

᥈᥍ ᤀᤠᤸᤗ ᤁᤢᤏᤢᤵᤔᤥ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤏᤠᤱ ᤛᤩᤧᤖᤥ॥

᥈᥎ ᤀᤠᤸᤗ ᤂᤧᤱᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱᤅᤡᤸᤗᤧ ᤂᤧᤴ ᤀᤠᤳᤋᤡᤸᤗᤧ ᤁᤢᤔᤣ᤺ᤳ ᤐᤥ᤺ᤱᤒᤠᤒᤣ᥅ ᤌᤣᤀᤠᤱᤓᤧᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤏᤢ ᤏᤢᤛᤡ ᤑᤢ᤹ᤏᤢᤛᤠ᤹ ᤁᤧᤖᤧᤰᤗᤧ ᤔᤣ᤺ᤰᤂᤡᤶ ᤔᤧᤈᤥᤃᤢᤀᤠᤱ ᤔᤧᤘᤕᤧᤖᤥ॥”

᥈᥏ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ᤃ ᤐᤡᤷᤒᤣ᤺ᤶᤒᤥ ᤁᤧᤎᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠ᤺ᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴᤏᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤖᤥ॥

᥉᥆ ᤌᤣᤀᤠᤱᤓᤧᤸᤗᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱᤅᤡᤸᤗᤧᤃ ᤔᤏᤠᤜᤠ᤹ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤏᤧᤴᤗᤥ. ᤁᤖ ᤂᤧᤱᤜᤠ᤹ᤃ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰᤏᤧ ᤔᤧᤒᤥᤱᤗᤥ॥

᥉᥇ ᤁᤖ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

᥉᥈ ‘ᤀᤡᤱᤃᤠ᤹ᤃ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥’ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤃ ᤁᤢᤛᤡᤘᤧᤳᤜᤠ᤹ᤖᤧᤴ ᤔᤧ᤺ᤴ. ᤁᤖ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ॥”

᥉᥉ ᤂᤧᤴ ᤁᤧᤈᤢᤶᤒᤠ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤸᤗᤧ ᤁᤢᤏᤡᤛᤠᤶᤔᤥ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

ᤛᤠᤶᤕᤥᤌᤡᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤀᤡᤱᤈᤠ᤺ᤱ

(ᤔᤷᤁᤢ ᥇᥈:᥈᥎-᥉᥊. ᤗᤢᤁᤠ ᥇᥆:᥈᥋-᥈᥎)

᥉᥊ ᤕᤧᤛᤢᤖᤧ ᤛᤍᤢᤁᤡᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ ᤛᤢᤒᤢ ᤐᤡᤖᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤑᤖᤡᤛᤡᤜᤠ᤹ᤖᤧ ᤔᤧᤄᤧᤵᤛᤢ ᤜᤧᤰᤁᤩᤠᤱ ᤀᤡᤱᤔᤧᤍᤱᤛᤡᤱᤅᤠᤱ ᤕᤧᤛᤢᤖᤥ ᤔᤧᤍᤩᤧᤖᤥ॥

᥉᥋ ᤂᤧᤱᤜᤠ᤹ᤀᤥ ᤛᤠᤶᤕᤥᤛᤠᤵᤗᤠ ᤛᤠ᤹ᤖᤡᤰ ᤁᤧᤗᤧᤒᤠᤎᤡᤰᤗᤧ ᤕᤧᤛᤢ᤺ᤴ ᤀᤰᤂᤣᤗ᤹ᤖᤡᤰ ᤁᤢᤏᤡᤱᤘᤠ᤹ ᤛᤠ᤹ᤖᤢᤖ ᤛᤣ᤺ᤴᤗᤠᤵᤋᤢ.

᥉᥌ “ᤛᤡᤰᤛᤠᤶᤒᤣ. ᤛᤠᤶᤕᤥᤌᤡᤶᤔᤥ ᤀᤡ᤺ᤵᤔᤠ ᤏᤠ᤺ᤵᤔᤠᤀᤣ ᤁᤧᤒᤥ᤺ᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤀᤡᤱᤈᤠ᤺ᤱᤅᤡᤴ ᤀᤠᤳᤋᤡᤱᤃ᥅”

᥉᥍ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “‘ᤁᤧᤴᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ ᤁᤧᤛᤡᤰᤗᤢᤱᤔᤠᤸᤗᤧ. ᤁᤧᤖᤧᤰ ᤁᤧᤛᤰᤔᤠ ᤛᤠᤶᤔᤡᤸᤗᤧ. ᤜᤧᤰᤁᤩᤠᤱ ᤁᤧᤖᤧᤰ ᤁᤧᤏᤡᤱᤘᤠ᤹ᤀᤡᤸᤗᤧ ᤔᤡ᤺ᤶᤈᤡ ᤔᤧᤳᤋᤧ᤹ᤀᤥ॥’

᥉᥎ ᤁᤱᤃ ᤌᤡᤰᤛᤡᤃᤣ᤺ᤰᤐᤠ ᤏᤢ ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤀᤡᤱᤈᤠ᤺ᤱᤗᤥ॥

᥉᥏ ᤜᤧᤰᤁᤣᤗ᤹ᤖᤡᤰ ᤏᤡᤛᤡᤃᤣ᤺ᤰᤐᤠ ᤁᤧᤕᤧᤰᤐᤠ ᤀᤡᤱᤈᤠ᤺ᤱᤅᤡᤱᤃ ᤒᤠ ᤁᤴᤗᤥ. ‘ᤀᤠᤵᤑᤣᤰ ᤗᤢᤱᤔᤠ᤹ ᤁᤧᤍᤢᤰᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤁᤧᤒᤠᤱᤓᤣ᤹ᤛᤠᤒᤠᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ॥’

᥊᥆ “ᤁᤧᤖᤧᤰ ᤛᤠᤶᤕᤥᤌᤡᤶ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤏᤡᤛᤠᤶᤔᤡᤴ ᤁᤴ ᤏᤧᤳᤇᤡ ᤀᤡᤱᤈᤠ᤺ᤱᤗᤠᤶ ᤋᤩᤧᤒᤠᤖᤥ॥”

ᤂᤪᤡᤛ᤻ᤋᤧᤴ ᤜᤠ᤺ᤳᤗᤧ ᤁᤢᤛ᤻ᤛᤠᤒᤣ᥅

(ᤔᤷᤁᤢ ᥇᥈:᥉᥋-᥉᥍. ᤗᤢᤁᤠ ᥈᥆:᥊᥇-᥊᥊)

᥊᥇ ᤜᤧᤰᤁᤩᤠᤱ ᤑᤖᤡᤛᤡᤜᤠ᤹ ᤌᤡᤰᤍᤧᤴᤏᤥ ᤛᤥᤖᤡᤰ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ.

᥊᥈ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤌᤣ ᤁᤧᤀᤡ᤺ᤳᤋᤢᤶᤒᤣ᥅ ᤂᤢᤏᤧ᤹ ᤜᤠ᤺ᤳᤗᤧ ᤁᤢᤛ᤻ᤛᤠ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤂᤢᤏᤧ᤹ᤃ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤖᤥ॥”

᥊᥉ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤛᤣᤛᤣᤔᤠᤱᤗᤠᤶ ᤍᤠᤀᤢᤍᤖᤧ ᤀᤠᤰᤂᤣᤗ᤹ᤖᤡᤰ ᤀᤠᤍᤠᤱᤒᤣ ᤑᤠ᤹ᤀᤠᤱ ᤔᤧᤳᤋᤢᤒᤠᤒᤣ᥅ ᤌᤣᤀᤠᤱᤓᤧᤸᤗᤧ ᤍᤠᤀᤢᤍ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶᤔᤥ ᤐᤠ᤺ᤳᤋᤢ.

᥊᥊ “‘ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤀᤠᤴᤍᤠᤱᤒᤠᤴ ᤀᤰᤂᤣ ᤔᤧᤳᤋᤢ.

ᤁᤧᤏᤡᤱᤔᤡᤜᤠ᤹ ᤁᤧᤕᤢᤰᤁᤥ ᤀᤡᤱᤃᤠ᤹ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ

ᤀᤠᤈᤢᤵᤛᤠᤱ ᤗᤧᤵᤔᤠᤱ ᤂᤧᤏᤧ᤹ ᤕᤢᤅᤧ᤹ᤀᤥ॥’

᥊᥋ “ᤍᤠᤀᤢᤍ ᤜᤠᤱᤅᤡᤸᤗᤧᤀᤣ ᤂᤢᤏᤧ᤹ ᤀᤠᤍᤠᤱᤒᤣ ᤗ᤹ᤖᤡᤰ ᤔᤧᤳᤋᤢᤏᤧ ᤑᤠ᤹ᤃᤪ ᤀᤠᤰᤂᤣᤗ᤹ᤖᤡᤰ ᤂᤪᤡᤛ᤻ᤋᤧᤴ ᤍᤠᤀᤢᤍᤖᤧ ᤁᤢᤛ᤻ᤛᤠ ᤐᤥ᤺ᤱᤒᤠᤒᤣ᥅”

᥊᥌ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤐᤠ᤺ᤴᤛᤢᤳᤗᤠᤎᤡᤰ ᤏᤥᤃᤵ ᤐᤡᤔᤠ ᤔᤧᤴᤇᤢᤰᤋᤢᤴ. ᤜᤧᤰᤁᤩᤠᤱ ᤂᤧᤴ ᤕᤧᤴᤏᤠᤱᤎᤥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ ᤐᤠ᤺ᤴ ᤛᤣ᤺ᤴᤍᤥᤔᤠ ᤀᤠ᤺ᤴᤇᤡᤱᤔᤠᤀᤠᤱ ᤔᤧᤴᤇᤢᤰᤋᤢᤴᤗᤥ॥

a 

᥈᥈:᥇᥍ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤧᤛᤠᤰᤐᤠ ᤐᤠ᤺ᤴᤏᤥ ᤌᤠ᤺ᤔᤠ ᤔᤧᤃᤥ᤺ᤳᤋᤢᤖ ᤔᤧᤘᤕᤧ॥ ᤋᤱᤒᤣ ᤌᤵᤔᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤖᤥᤔᤡ ᤐᤕᤶ ᤜᤠᤱ ᤛᤡᤈᤖᤧᤴ ᤀᤣ᤺ᤱᤕᤠᤱ ᤜᤢᤱᤔᤠ ᤁᤧᤒᤥ᤺ᤱᤒᤠ ᤘᤕᤧ. ᤁᤖ ᤕᤜᤢᤍᤡ ᤛᤠᤶᤕᤥᤌᤡᤶᤔᤥ ᤘᤣ᤹ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ ᤀᤣ᤺ᤱᤕᤠᤱ ᤜᤢᤱᤔᤠ ᤔᤧᤴᤏᤢ᤹ᤔᤏᤠᤒᤠ ᤘᤕᤧ॥

ᤕᤧᤛᤢᤖᤧ ᤛᤠᤶᤕᤥᤌᤡᤶ ᤗᤠᤶᤗᤥᤒᤠᤜᤠ᤹ ᤑᤧ᤺ᤰᤋᤢᤛᤡ᤹

(ᤔᤷᤁᤢ ᥇᥈:᥉᥎-᥊᥆. ᤗᤢᤁᤠ ᥇᥇:᥉᥍-᥋᥈. ᥈᥆:᥊᥋-᥊᥍)

᥈᥉

ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤵᤔᤥ ᤁᤧᤈᤢᤶᤒᤠ ᤔᤏᤠᤜᤠ᤹ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

᥈ “ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤐᤥᤎᤰᤔᤠ ᤕᤢᤰ ᤔᤧᤃᤳᤋᤢ᤹॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤁᤧᤶᤔᤧᤳᤋᤡ ᤁᤧᤶᤜᤢ᤹ᤖᤡᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ. ᤁᤖ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤢᤀᤡᤛᤡ᤺ᤰᤃ ᤀᤠᤒᤠᤅᤣᤀᤠᤱ ᤔᤧᤴᤈᤥᤃᤢᤴᤗᤥ॥

᥊ ᤂᤧᤱᤜᤠ᤹ᤖᤧᤃ ᤁᤧᤗᤡ᤺ᤵᤐᤠ ᤁᤰ ᤜᤧᤰᤋᤱᤒᤠ ᤁᤧᤛᤠᤰᤐᤠ ᤌᤡᤶᤜᤠ᤹ ᤔᤧᤈᤥᤃᤢᤀᤠᤱ ᤔᤏᤠᤜᤠ᤹ ᤔᤧᤃᤢ᤺ᤳᤋᤢᤛᤡ᤹. ᤁᤖ ᤁᤰ ᤕᤠᤱᤕᤠᤱ ᤗ᤹ᤖ ᤑᤠ᤹ᤀᤠᤱ ᤀᤠᤒᤠᤅᤣ ᤜᤢᤰᤆᤥᤎᤡᤰᤁᤡᤸᤗᤧᤀᤠᤱ ᤔᤧᤴᤇᤢᤛ᤻ᤛᤢᤴᤗᤥ॥

᥋ ᤂᤧᤱᤜᤠ᤹ᤖᤧᤃ ᤏᤢᤒᤠ ᤐᤠ᤺ᤴᤜᤠ᤹ ᤔᤏᤠᤜᤠ᤹ ᤀᤥᤛᤣ᤺ᤴᤎᤠᤰᤔᤠᤛᤡ ᤑᤠ᤹ᤀᤠᤱᤗᤰ ᤔᤧᤈᤥᤃᤢᤖᤥ॥ ᤂᤧᤱᤜᤠ᤹ᤖᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤛᤠᤵᤔᤠ ᤕᤠᤰᤔᤏᤠᤒᤠ ᤔᤠᤰᤐᤧᤴᤇᤠᤵᤜᤠ᤹ ᤕᤶᤒ᤻ᤕᤶᤒᤠa ᤔᤧᤈᤥᤃᤢᤀᤠᤱ ᤜᤢᤰᤁᤥ ᤏᤢ ᤋᤥᤘᤠᤒᤥ ᤔᤧᤓᤳᤇᤢ᤹. ᤜᤧᤰᤁᤩᤠᤱ ᤆᤠᤱ ᤋᤣ᤺ᤳᤋᤥ ᤁᤣ᤺ᤶᤒ᤻ ᤁᤣ᤺ᤶᤒᤠ ᤐᤥᤖᤥ᤺ᤰᤘᤠᤜᤠ᤹ ᤔᤧᤓᤳᤇᤢ᤹॥

᥌ ᤂᤧᤱᤜᤠ᤹ ᤛᤠᤓᤠᤱᤈᤠ ᤏᤢ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤜᤠ᤹ᤀᤥ ᤕᤢᤱᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥍ ᤜᤧᤰᤁᤩᤠᤱ ᤐᤠᤱᤈᤢᤶᤔᤥ ᤔᤏᤠᤜᤠ᤹ᤖᤧ ᤛᤣᤘᤠ ᤔᤧᤔᤧᤳᤋᤢᤛᤡᤒᤠ ᤏᤢ ᤛᤡᤰᤛᤠᤶᤒᤣ ᤗ᤹ᤖᤡᤰ ᤔᤧᤔᤧᤳᤋᤢᤛᤡᤒᤠ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥎ ᤁᤖ ᤂᤡᤏᤡ᤹ᤃ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤛᤡᤰᤛᤠᤶᤒᤣ ᤗ᤹ᤖᤡᤰ ᤁᤧᤔᤧᤶᤔᤧᤳᤋᤡᤴᤗᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤌᤡᤰᤗᤰ ᤛᤡᤰᤛᤠᤶᤒᤠᤴ ᤁᤧᤃᤳᤋᤢᤶᤗᤥ. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰᤁ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ ᤜᤧᤰᤁᤣᤏᤡᤱᤗᤥ॥

᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ‘ᤐᤠᤀᤣ’ ᤗ᤹ᤖᤡᤰ ᤘᤣ᤹ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤌᤡᤰᤗᤰ ᤏᤡᤱᤘᤠ᤹ᤑᤢᤐᤠ ᤁᤧᤃᤳᤋᤢᤶᤗᤥ. ᤂᤢᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤠ᤹ᤖᤥ॥

᥇᥆ ᤀᤠᤳᤋᤡᤴᤜᤠ᤹ᤖᤧᤀᤠᤱ ‘ᤛᤡᤰᤛᤠᤶᤒᤣ’ ᤗ᤹ᤖᤡᤰ ᤁᤧᤔᤧᤶᤔᤧᤳᤋᤡᤴᤗᤖᤥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤌᤡᤰᤗᤰ ᤛᤡᤰᤛᤠᤶᤒᤠᤴ ᤁᤧᤃᤳᤋᤢᤶᤗᤥ. ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ॥

᥇᥇ ᤂᤡᤏᤡ᤹ ᤗᤢᤶᤔᤥ ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤔᤏᤠᤴ ᤜᤠᤖᤠ᤹ ᤂᤧᤴ ᤂᤡᤏᤡ᤹ ᤛᤧᤘᤠᤖᤥᤒᤠ ᤐᤥᤱᤔᤠ ᤐᤥᤱᤗᤥ॥

᥇᥈ ᤀᤠᤳᤋᤡᤸᤗᤧ ᤕᤶᤒᤠ ᤗᤧᤱᤛᤡᤱᤔᤠ ᤁᤥ᤺ᤳᤋᤢ᤹. ᤂᤧᤱᤃ ᤆᤢᤰᤛᤠ ᤐᤥᤱᤗᤥ. ᤜᤧᤰᤁᤩᤠᤱ ᤀᤠᤳᤋᤡᤴ ᤆᤢᤰᤛᤠ ᤗᤧᤱᤛᤡᤱ ᤂᤧᤱᤃ ᤕᤶᤒᤠ ᤐᤥᤱᤗᤥ॥

᥇᥉ “ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤸᤗᤧ ᤁᤢᤗᤠᤶᤔᤡᤴ ᤘᤣ᤹ ᤔᤏᤠᤜᤠ᤹ᤖᤧ ᤗᤠᤃᤡ ᤁᤧᤛᤠᤰᤋᤢᤶᤔᤠᤱ ᤁᤧᤘᤕᤡ᤹ᤖᤥ. ᤜᤧᤰᤁᤩᤠᤱ ᤀᤠᤒᤠᤅᤣᤀᤠᤱ ᤂᤧᤵᤔᤥ ᤂᤡᤏᤡ᤹ ᤁᤧᤴᤗᤠᤛᤡᤴ ᤜᤧᤰᤁᤩᤠᤱ ᤗᤠ᤺ᤵᤔᤠ ᤁᤧᤃᤥ᤺ᤵᤐᤠ ᤘᤣ᤹ ᤔᤏᤠᤜᤠ᤹ᤀᤠᤱ ᤗᤠ᤺ᤵᤔᤠ ᤁᤧᤶᤒᤠᤱᤄᤢᤶᤛᤡᤶᤔᤡᤴᤗᤥ॥

᥇᥊ (ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ᤃ ᤔᤣᤔᤣᤍᤢᤔᤠᤜᤠ᤹ ᤀᤡᤱᤃᤧᤗᤧᤰᤋᤢᤶᤛᤡᤶᤔᤠᤱ ᤂᤢᤏᤡ᤹ ᤜᤡᤶᤎᤠ᤺ᤱᤜᤠ᤹ ᤁᤧᤏᤠᤵᤋᤢᤶᤛᤡᤶ. ᤁᤖ ᤏᤢᤒᤠ ᤀᤥᤛᤣ᤺ᤴᤎᤠᤰᤛᤡᤱᤔᤠᤖᤧ ᤗᤠᤃᤡ ᤁᤣ᤺ᤶᤒ᤻ ᤁᤣ᤺ᤶᤒᤠ ᤋᤢᤘᤠ ᤁᤧᤈᤥᤃᤢᤶ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤂᤢᤶᤍᤡᤱᤅᤡᤱᤃ ᤛᤧᤰᤂᤠᤛᤠᤱ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤐᤥᤱᤗᤥ॥)

᥇᥋ ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ᤃ ᤌᤡᤰ ᤔᤏᤠᤴ ᤕᤜᤢᤍᤡ ᤛᤠᤶᤕᤥᤀᤥ ᤋᤠ᤺ᤵᤔᤠ ᤑᤠ᤹ᤀᤠᤱ ᤗᤠᤈᤣ᤹ ᤏᤢ ᤘᤠᤜᤱ ᤂᤠᤖᤠᤰ ᤗᤠᤶᤍᤡᤰ ᤁᤧᤈᤥᤃᤡᤖᤥ. ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤕᤜᤢᤍᤡ ᤛᤠᤶᤕᤥᤀᤥ ᤁᤧᤍᤠ᤺ᤖᤢᤶᤔᤠᤱᤃ ᤂᤧᤴ ᤂᤡᤏᤡ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤂᤧᤔᤠᤕᤱᤛᤱᤅᤥ ᤂᤢᤶᤍᤡᤱ ᤁᤧᤄᤥᤒᤠ ᤁᤧᤈᤥᤃᤢᤶᤗᤥ॥

᥇᥌ “ᤂᤡᤏᤡ᤹ ᤔᤡᤰᤑ᤺ᤶᤒᤠ ᤗᤠᤶᤗᤥᤒᤠᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤀᤠᤳᤋᤡᤴ ᤔᤠᤱᤜᤡᤶᤔᤡᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱ ᤂᤧᤱᤃ ᤌᤣᤀᤠᤱ ᤔᤧ᤺ᤴᤗᤥ. ᤁᤖ ᤀᤠᤳᤋᤡᤴ ᤔᤠᤱᤜᤡᤶᤔᤥᤒᤠ ᤛᤠᤶᤔᤩᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱ ᤂᤧᤴ ᤁᤢᤒᤠ᤺ᤴᤏᤡᤸᤗᤧ ᤂᤣ᤺ᤱᤛᤡᤱᤗᤥ ᤗ᤹ᤖᤡᤰ ᤂᤡᤏᤡ᤹ ᤁᤧᤒᤠ᤺ᤳᤋᤢᤶ॥

᥇᥍ ᤂᤡᤏᤡ᤹ ᤔᤡᤰᤑ᤺ᤶᤒᤠ ᤀᤍᤱᤛᤣ᥄ ᤛᤠᤶᤔᤩᤠᤱᤅᤡᤴ ᤕᤶᤒᤠᤒᤡ ᤛᤠᤶᤔᤩᤠᤱᤅᤡᤴ ᤛᤣᤛᤣ ᤁᤧᤈᤥ᤺ᤰᤐᤠ ᤔᤠᤱᤜᤡᤶᤔᤡᤴ ᤕᤶᤒᤠᤒᤡ᥅

᥇᥎ ᤂᤡᤏᤡ᤹ ᤀᤰᤂᤣᤗ᤹ᤖᤡᤰᤁᤠᤱ ᤁᤧᤒᤠ᤺ᤳᤋᤢᤶ. ‘ᤀᤠᤳᤋᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧᤴ ᤔᤠᤱᤜᤧᤰᤛᤡᤱ ᤂᤧᤴ ᤌᤣᤀᤠᤱ ᤔᤧ᤺ᤴᤗᤥ. ᤁᤖ ᤀᤠᤳᤋᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤆᤥᤑᤠ᤹ᤗᤧᤴ ᤔᤠᤱᤜᤧᤰᤛᤡᤱ ᤂᤧᤴ ᤁᤢᤒᤠ᤺ᤴᤏᤡᤸᤗᤧ ᤂᤣ᤺ᤱᤛᤡᤱᤗᤥ॥’

᥇᥏ ᤂᤡᤏᤡ᤹ ᤔᤡᤰᤑ᤺ᤶᤒᤠ ᤔᤏᤠᤛᤣ. ᤆᤥᤑᤠ᤹ᤀᤡᤴ ᤕᤶᤒᤠᤒᤡ ᤆᤥᤑᤠ᤹ᤀᤡᤴ ᤛᤣᤛᤣ ᤁᤧᤈᤥ᤺ᤰᤐᤠ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤕᤶᤒᤠᤒᤡ᥅

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧᤴ ᤔᤠᤱᤜᤧᤰᤛᤡᤱ ᤂᤧᤴ ᤂᤧᤵᤔᤥ ᤁᤧᤖᤧᤰ ᤁᤧᤏᤧᤒᤠᤸᤗᤧᤴᤏᤠᤱ ᤔᤠᤱᤜᤧᤰᤛᤡᤱᤗᤥ॥

᥈᥇ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤠᤱᤜᤡᤶᤔᤡᤸᤗᤧᤴ ᤔᤠᤱᤜᤧᤰᤛᤡᤱ ᤂᤧᤱᤃ ᤂᤧᤵᤔᤥ ᤁᤧᤘᤠ᤹ᤒᤠᤸᤗᤧᤴᤏᤠᤱ ᤔᤠᤱᤜᤧᤰᤛᤡᤱᤗᤥ॥

᥈᥈ ᤀᤠᤳᤋᤡᤴ ᤛᤠᤱᤃᤪᤠᤶᤐᤣᤍᤠᤱᤅᤡᤸᤗᤧᤴ ᤔᤠᤱᤜᤧᤰᤛᤡᤱ ᤂᤧᤱᤃ ᤏᤡᤱᤘᤠ᤹ᤑᤢ ᤕᤢᤰᤏᤠ ᤏᤢ ᤂᤧᤵᤔᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴᤏᤠᤱ ᤔᤠᤱᤜᤧᤰᤛᤡᤱᤗᤥ॥

᥈᥉ “ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ ᤀᤡᤰᤋᤠᤵᤐᤥᤗᤠᤶ ᤏᤠᤶᤛᤢᤏᤠ. ᤛ᤺ᤵᤑᤠ ᤏᤢ ᤜᤡᤶᤆᤧᤶᤓᤧᤴ ᤜᤧᤰᤋᤱᤒᤠ ᤔᤠᤖᤢᤰᤜᤠ᤹ᤖᤧᤴᤏᤠᤱ ᤌᤡᤒᤥᤱᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤒᤡᤖᤢᤶ. ᤁᤖ ᤏᤢ᤺ᤖᤡᤰᤁᤠᤱ ᤂᤠᤛᤧᤴ ᤁᤧᤴᤈᤥᤃᤢᤶᤛᤡᤶᤔᤡᤴ. ᤘᤣ᤹ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤴᤍᤢᤰᤋᤢᤶᤛᤡᤶᤔᤡᤴ. ᤜᤧᤰᤁᤩᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ॥ ᤁᤴ ᤏᤠ᤺ᤵᤔᤠᤀᤣ ᤁᤧᤒᤥ᤺ᤱᤒᤠ ᤛᤠᤶᤕᤥᤌᤡᤶᤒᤠ ᤐᤠ᤺ᤴᤜᤠ᤹ ᤁᤧᤴᤏᤠ᤺ᤳᤋᤢᤶᤔᤡᤴᤗᤥ॥ ᤂᤡᤏᤡ᤹ᤃ ᤌᤡᤒᤥᤱᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤒᤡᤖᤢᤶᤔᤡᤸᤗᤧ ᤁᤴ ᤏᤢ᤺ᤖᤡᤰᤁᤠᤱ ᤂᤠᤛᤧᤴ ᤆᤥ᤺ᤰᤔᤠ. ᤘᤣ᤹ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤏᤢ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤗ᤹ᤒᤠ ᤛᤠᤶᤕᤥᤌᤡᤶᤔᤥᤒᤠ ᤏᤠ᤺ᤵᤔᤠᤀᤣ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ᤀᤠᤱ ᤆᤥᤃᤧᤶᤔᤧ᤹ᤀᤥ॥

᥈᥊ ᤂᤡᤏᤡ᤹ ᤔᤡᤰᤑ᤺ᤶᤒᤠ ᤗᤠᤶᤗᤥᤒᤠᤛᤣ. ᤂᤡᤏᤡ᤹ ᤛᤡᤰᤆᤠᤜᤠ᤹ ᤁᤧᤛᤠ᤺ᤰᤋᤢᤶ ᤁᤧᤗ᤺ᤳᤋᤢᤶᤛᤡᤶ. ᤁᤖ ᤀᤢᤔᤣ᤺ᤴ ᤁᤧᤗᤖᤢᤶᤗᤥ॥

᥈᥋ ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ᤃ ᤂᤥᤷᤕᤠ᤺ᤴ ᤏᤢ ᤆᤧᤳᤌᤩᤠ᤺ᤴ ᤗᤠ᤺ᤰᤁᤠᤳᤗᤰ ᤘᤠᤃᤧᤜᤵᤋᤢᤶ. ᤁᤖ ᤛᤡᤃᤠᤱᤃ ᤀᤡᤱᤃᤠ᤹ᤖᤰ ᤆᤠᤱ ᤌᤢᤅᤢᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥ᤺ᤰᤔᤠᤴ ᤏᤢ ᤔᤏᤠᤜᤠ᤹ ᤁᤧᤏᤠᤵᤋᤢᤶ ᤁᤧᤍᤠᤖᤢᤶᤛᤡᤒᤠ ᤐᤠ᤺ᤴᤜᤠ᤹ᤖᤧ ᤁᤧᤍᤡᤶᤛᤡᤀᤠᤱ ᤁᤧᤘᤕᤡ᤹ᤖᤥ॥

᥈᥌ ᤔᤡᤰᤑ᤺ᤶᤒᤠ ᤑᤖᤡᤛᤡᤛᤣ. ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤂᤥᤷᤕᤠ᤺ᤴ ᤁᤢᤛᤡᤃᤠᤱ ᤘᤠᤜᤵᤋᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤗᤠ᤺ᤰᤁᤠᤳᤋᤠᤱ ᤛᤣᤛᤣ ᤐᤥᤱᤗᤥ॥

᥈᥍ “ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ᤃ ᤆᤢᤏᤡ ᤂᤠᤶᤔᤡᤸᤗᤧ ᤗᤧᤱᤔᤏᤠᤒᤠ ᤀᤡ᤺ᤵᤐᤢᤱ ᤁᤢᤀᤡᤛᤡ᤺ᤰ ᤁᤧᤈᤥᤃᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤥᤔᤧᤵᤔᤠᤸᤗᤧ ᤗᤠ᤺ᤰᤁᤠᤳᤗᤠᤶ ᤏᤢᤒᤠ ᤌᤠ᤺ᤵᤛᤠᤱ ᤛᤡᤃᤠᤱᤃ ᤁᤧᤛᤡ᤺ᤒᤠ ᤔᤏᤠ᤺ᤸᤗᤧ ᤁᤢᤕᤧᤵ ᤏᤢ ᤁᤧᤈᤡ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤢᤎᤡᤶ ᤆᤥ᤺ᤰᤗᤥ॥

᥈᥎ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤔᤏᤠᤜᤠ᤹ᤏᤢ ᤗᤠ᤺ᤰᤁᤠᤳᤗᤠᤶ ᤛᤠᤶᤕᤥᤏᤡᤒᤠ ᤁᤧᤎᤠᤒᤡᤛᤠᤱ ᤛᤡᤃᤠᤱᤃ ᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤏᤢ ᤋᤠᤵᤑᤧ᤺ᤶᤒᤠ ᤁᤧᤈᤥᤃᤡ᤹ᤖᤥ॥

᥈᥏ ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤔᤧᤛᤧᤖᤢᤛᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤀᤡᤵᤐᤢᤱᤅᤡᤴ ᤁᤧᤈᤥᤃᤢᤶ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤗᤢ᤺ᤴᤍᤢᤛᤡᤒᤠ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤡᤵᤐᤢᤱᤅᤡᤴ ᤁᤧᤛᤠ᤺ᤰᤋᤢᤶ ᤁᤧᤈᤥᤃᤢᤶᤗᤥ॥b

᥉᥆ ᤜᤧᤰᤁᤩᤠᤱ ᤁᤧᤒᤠ᤺ᤳᤋᤢᤶ. ‘ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤶᤔᤥ ᤀᤠᤏᤡᤃᤧ ᤘᤕᤡᤃᤧᤸᤗᤧᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤧᤵᤔᤠᤛᤡ ᤆᤢᤶ ᤔᤧᤔᤧᤳᤋᤢᤶᤛᤡᤶᤒᤧᤶᤒᤠ ᤘᤕᤧᤖᤥ॥’

᥉᥇ ᤜᤧᤰᤁᤣᤗ᤹ᤖᤡᤰ ᤁᤧᤒᤠ᤺ᤳᤋᤢᤶᤔᤡᤸᤗᤧ ᤂᤡᤏᤡ᤹ ᤀᤠᤒᤠᤅᤣ ᤀᤠᤏᤡᤃᤧᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤛᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤔᤧᤴᤇᤠ᤹ᤛᤡᤃᤧ ᤑᤠ᤹ᤀᤠᤱ ᤋᤥ᤺ᤴᤍᤡ ᤁᤧᤒᤡᤖᤢᤶᤗᤥ॥

᥉᥈ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤔᤧᤜᤣ᤺ᤰᤋᤢᤒᤠ ᤗᤠᤕᤥᤴ ᤂᤡᤏᤡ᤹ ᤁᤧᤳᤋᤧᤶ ᤛᤢᤖᤧᤶᤔᤧ᤹ᤀᤥ᥄

᥉᥉ ᤀᤛᤣ᤺ᤰᤐᤠᤛᤣ. ᤂᤡᤏᤡ᤹ ᤋᤠᤱᤒᤢ ᤀᤛᤣ᤺ᤰᤁᤡᤸᤗᤧ ᤁᤢᤛ᤻ᤛᤠᤛᤣ. ᤀᤠᤰᤂᤣᤗ᤹ᤖᤡᤰ ᤂᤧᤔᤠᤕᤱᤛᤱᤅᤥᤒᤠ ᤂᤢᤶᤍᤡᤱᤗᤠᤶ ᤁᤧᤒᤡᤴᤍᤡᤒᤠᤒᤣ᥅

᥉᥊ ᤜᤧᤰᤁᤣ᤺ᤸᤗᤧ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ. ᤋᤠ᤺ᤴᤍᤡ ᤂᤡᤏᤡ᤹ᤀᤥ ᤀᤡᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤛᤡᤰᤁᤢᤶᤛᤠᤒᤠ ᤔᤏᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤐᤠᤱᤄᤢᤱᤛᤡᤱᤗᤥ॥ ᤂᤧᤱᤜᤠ᤹ᤀᤥ ᤁᤢᤓᤠ ᤂᤡᤏᤡ᤹ ᤁᤧᤛᤧᤖᤢᤶᤛᤡᤶ. ᤁᤢᤓᤠ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤁᤧᤓᤥ᤺ᤴᤍᤢᤶᤛᤡᤶ. ᤜᤧᤰᤁᤩᤠᤱ ᤁᤢᤓᤠᤃ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤋᤧ᤺ᤶᤓᤢᤰ ᤁᤧᤕᤠᤰᤋᤢᤶᤛᤡᤶᤔᤠᤱ ᤕᤧᤰᤕᤰ ᤌᤵᤔᤠ ᤏᤡᤱᤄᤢᤶ ᤁᤧᤔᤧᤳᤋᤢᤶᤛᤡᤶᤗᤥ॥

᥉᥋ ᤜᤧᤰᤁᤣᤗ᤹ᤖᤡᤰ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤛᤧᤖᤢᤛᤡᤒᤠ ᤁᤧᤖᤧᤰ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤜᤠᤒᤡᤗᤧᤴᤏᤠᤱᤎᤥ ᤔᤠᤱᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤗᤢᤶᤔᤥ ᤁᤧᤛᤧᤖᤢᤶᤒᤠ ᤒᤣᤖᤣᤁᤩᤠᤜᤗᤧ ᤁᤢᤛ᤻ᤛᤠ ᤈᤁᤖᤡᤕᤠ ᤌᤠᤖᤡᤰᤐᤠ ᤂᤢᤏᤡ᤹ ᤔᤠᤰᤂᤡ᤹ᤀᤡᤸᤗᤧ ᤂᤡᤏᤡ᤹ ᤁᤧᤍᤧᤳᤋᤡᤖᤥ॥c

᥉᥌ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤴ ᤁᤧᤖᤧᤰ ᤐᤠ᤺ᤴᤏᤡᤸᤗᤧᤴ ᤀᤠᤵᤋᤡᤰᤁᤡᤴ ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ ᤛᤶᤍᤠᤱ ᤌᤠᤖᤥ॥”

ᤕᤧᤛᤢᤖᤧ ᤕᤖᤢᤛᤗᤧᤶᤔᤡᤴ ᤗᤢᤱᤔᤠ᤹ ᤋᤢᤰᤋᤢ᤹

(ᤗᤢᤁᤠ ᥇᥉:᥉᥊-᥉᥋)

᥉᥍ “ᤕᤖᤢᤛᤗᤧᤶᤔᤥᤒᤠ ᤔᤏᤠᤛᤣ. ᤕᤖᤢᤛᤗᤧᤶᤔᤥᤒᤠ ᤔᤏᤠᤛᤣ. ᤂᤡᤏᤡ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤛᤧᤖᤢᤶᤛᤡᤶ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤥ ᤐᤠᤱᤄᤢᤛᤡᤒᤠ ᤀᤡᤱᤛᤠᤒᤠᤜᤠ᤹ ᤗᤢᤱᤅᤡᤸᤗᤧ ᤁᤧᤒ᤺ᤳᤋᤢᤶᤛᤡᤶᤗᤥ॥ ᤀᤠᤰᤂᤧᤴᤗᤧᤱ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤘᤠᤔᤠ᤺ᤵᤔᤠᤸᤗᤧ ᤘᤠᤈᤩᤠ᤺ᤰᤜᤠ᤹ ᤁᤢᤵᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤛᤠ᤺ᤜᤠ᤹ ᤛᤢᤶᤔᤠᤛᤡ ᤏᤡᤱᤘᤠ᤹ ᤆᤥᤃᤢᤱ. ᤁᤖ ᤂᤡᤏᤡ᤹ ᤁᤧᤴᤍᤧᤴᤍᤡᤴᤗᤥ॥

᥉᥎ ᤀᤥᤔᤧᤳᤋᤧᤶᤔᤧ᤹ᤀᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤜᤡᤶᤔᤡᤴd ᤔᤏᤠᤔᤧ᤺ᤴᤏᤣ ᤗᤠᤶᤎᤣ᤺ᤵ ᤆᤡᤀᤧᤳ ᤀᤧᤳᤋᤢ᤹ᤖᤥ॥

᥉᥏ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ‘ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠᤴ ᤔᤢ᤹ᤀᤡᤛᤠᤒᤠᤖᤥ’ ᤗ᤹ᤖᤡᤰ ᤁᤧᤶᤒᤠ᤺ᤳᤋᤢᤶᤔᤡᤴᤗ ᤌᤠᤖᤡᤰ ᤕᤠᤶᤔᤥ ᤕᤠᤵᤔᤡ ᤁᤧᤴᤏᤡ᤺ᤛᤡᤴᤗᤥ॥”

a 

᥈᥉:᥋ ᤕᤜᤢᤍᤡᤜᤠ᤹ᤖᤧ ᤆᤢᤰᤛᤠ ᤁᤢᤛᤢᤱᤔᤠ ᤔᤧᤈᤥᤃᤢ ᤜᤧᤰᤁᤩᤠᤱ ᤁᤢᤓᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤔᤧᤛᤠᤵᤋᤢᤀᤠᤱ ᤂᤧᤴ ᤁᤢᤛᤢᤱᤔᤠᤀᤥ ᤔᤧᤕᤠᤰᤋᤢ॥ ᤂᤧᤴ ᤁᤢᤛᤢᤱᤔᤠᤴ ᤔᤠᤰᤐᤧᤴᤇᤠᤵ ᤔᤧᤔᤧᤳᤋᤢᤖᤥ॥ ᤗᤠ ᥇᥉:᥏. ᥇᥌. ᤛᤠᤶᤕᤥ ᤀᤡᤱ ᥌:᥎. ᥇᥇:᥇᥉-᥈᥇

b 

᥈᥉:᥈᥏ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤀᤡᤵᤐᤢᤱᤅᤡᤴ ᤂᤡᤏᤡ᤹ ᤁᤧᤛᤧᤳᤋᤢᤶ-ᤁᤧᤈᤥᤃᤢᤶ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤡᤵᤐᤢᤱᤅᤡᤴ ᤁᤧᤛᤠ᤺ᤰᤋᤢᤶ-ᤁᤧᤈᤥᤃᤢᤶᤗᤥ॥”

c 

᥈᥉:᥉᥋ ᤜᤡᤒᤪᤢ ᤛᤢᤘᤠᤱᤛ᤻ᤔᤠ ᤛᤠᤶᤕᤥᤛᤠᤵᤗᤠᤀᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤔᤧᤛᤧᤖᤢᤒᤠ ᤔᤏᤠᤴ ᤜᤠᤒᤡᤗ ᤘᤕᤧ (ᤋᤥᤗᤡᤱ ᥊:᥎). ᤜᤧᤰᤁᤩᤠᤱ ᤁᤢᤏᤢᤵᤔᤥ ᤔᤧᤛᤧᤖᤢᤒᤠ ᤔᤏᤠᤴ ᤈᤁᤖᤡᤕᤠ ᤘᤕᤧ (᥈ ᤛᤠᤵᤔᤢ ᥈᥊:᥈᥆-᥈᥈)

d 

᥈᥉:᥉᥎ “ᤂᤡᤏᤡ᤹ ᤜᤡᤶᤔᤡᤴ” ᤗ᤹ᤖᤡᤰ ᤛᤠᤵᤋᤧᤒᤠᤴ ᤔᤠᤱᤜᤡᤶ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤐᤥᤱᤗᤥ॥

ᤁᤢᤏᤢᤵᤔᤠ ᤕᤧᤴᤏᤡᤸᤗᤧᤴ ᤔᤡᤰᤛᤣ᤺ᤴᤜᤠ᤹

(ᤔᤷᤁᤢ ᥇᥉:᥇-᥈. ᤗᤢᤁᤠ ᥈᥇:᥋-᥌. ᤔᤷᤁᤢ ᥇᥉:᥉-᥇᥉. ᤗᤢᤁᤠ ᥈᥇:᥍-᥇᥏)

᥈᥊

ᤕᤧᤛᤢ᤺ᤴ ᤔᤠᤱᤜᤡᤶᤔᤥᤗᤠᤶ ᤐᤣᤖ ᤐᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤔᤠᤱᤜᤡᤶᤔᤡᤸᤗᤧᤴ ᤏᤢ᤺ᤒ᤻ ᤏᤢᤒᤠ ᤜᤡᤶᤜᤠ᤹ ᤂᤢᤏᤧ᤹ ᤀᤥᤛᤣ᤺ᤴᤎᤠᤰᤔᤠ ᤑᤠ᤹ᤀᤠᤱ ᤁᤢᤒᤣᤛᤠᤱ ᤔᤧᤍᤩᤧ॥

᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤁᤧᤏᤡᤛᤢᤶᤒᤠ ᤜᤡᤶᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤧᤰᤂᤠ ᤐᤠ᤺ᤴ ᤔᤧᤳᤏᤡᤱ. ᤌᤡᤰ ᤗᤢᤱᤛᤶᤍᤠᤱ ᤘᤣ᤹ ᤗᤢᤱᤎᤡᤰᤁᤠᤱ ᤔᤧᤴᤏᤧᤀᤣ ᤌᤠᤖᤡᤰ ᤁᤱᤜᤠ᤹ ᤁᤧᤖᤧᤰ ᤔᤧᤕ ᤔᤧᤒᤣ᤺ᤰᤗᤥ॥”

᥉ ᤕᤠᤱᤛᤡ ᤕᤧᤛᤢ᤺ᤴ ᤈᤤᤋᤢᤏ ᤁᤥ᤺ᤰᤔᤠᤀᤥ ᤘᤕᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤛᤫᤠ᤺ᤳᤋᤠᤱ ᤛᤣ᤺ᤴᤔᤧᤍᤥᤛᤢ. “ᤍᤠᤱᤒᤣ. ᤁᤴ ᤐᤠ᤺ᤴᤜᤠ᤹ ᤀᤠᤵᤑᤠᤸᤗᤧ ᤐᤥ᤺ᤱᤒᤠᤒᤣ᥅ ᤂᤧᤏᤧ᤹ ᤁᤧᤕᤢᤔᤠ ᤕᤧᤶᤔᤡᤴ ᤏᤢ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤧᤶᤔᤡᤸᤗᤧ ᤁᤢᤏᤢᤵᤔᤠ ᤔᤡᤰᤛᤣ᤺ᤴᤏᤡᤴ ᤀᤠᤔᤧᤳᤋᤧ᤹ᤀᤥ॥”

᥊ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤀᤠᤳᤋᤡᤸᤗᤧᤀᤠᤱ ᤂᤡᤏᤡ᤹ ᤀᤡᤱᤃᤧᤴᤗᤧᤰᤋᤡᤴᤗᤖᤥ.

᥋ ᤌᤣᤀᤠᤱᤓᤧᤸᤗᤧ ᤕᤖᤡᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤀᤡᤱᤃᤠ᤹ᤀᤣᤖᤥ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤀᤡᤱᤃᤠ᤹ ᤀᤠᤔᤡᤱᤅᤥ ᤔᤧᤍᤠᤖᤥ. ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡ᤹ᤖᤥ॥

᥌ ᤂᤡᤏᤡ᤹ᤃ ᤌᤱ ᤏᤢ ᤌᤱᤜᤠ᤹ᤖᤧᤴ ᤜᤕᤱ ᤁᤡᤸᤗᤡᤱᤜᤠ᤹ ᤁᤧᤄᤧᤵᤛᤢᤶ. ᤁᤖ ᤂᤡᤏᤡ᤹ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ॥ ᤁᤱᤜᤠ᤹ᤃ ᤐᤥᤱᤔᤠᤀᤣ ᤐᤥ᤺ᤱ. ᤁᤖ ᤒᤠ ᤂᤧᤴ ᤕᤧᤶᤔᤥᤀᤣᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠᤴ ᤔᤧᤍᤠᤏᤧᤴᤗᤥ॥

᥍ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤗᤠᤈᤣ᤹ᤜᤠ᤹ ᤗᤢᤶᤔᤥ ᤌᤱ ᤐᤥ᤺ᤰ. ᤕᤖᤡᤰ ᤋᤧᤴᤏᤥ ᤕᤶᤒᤠ ᤛᤠᤰ ᤐᤥ᤺ᤰ ᤜᤧᤰᤁᤩᤠᤱ ᤗᤢᤵᤗᤡ ᤌᤠᤱᤗᤥ॥

᥎ ᤁᤱᤃ ᤁᤧᤍᤠᤒᤠᤖ ᤁᤧᤒᤵᤐᤠ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣᤜᤠ᤹ᤖᤧ ᤁᤢᤜᤣ᤺ᤰᤛᤡᤱᤔᤠᤖᤰᤗᤥ॥

᥏ “ᤜᤧᤰᤁᤩᤠᤱ ᤂᤡᤏᤡ᤹ᤃ ᤔᤏᤠᤜᤠ᤹ᤖᤧ ᤁᤧᤶᤍᤧᤶᤛᤡᤀᤠᤱ ᤋᤢᤰᤂᤣ ᤁᤧᤶᤈᤠ᤺ᤳᤋᤡ᤹. ᤜᤧᤰᤁᤩᤠᤱ ᤁᤧᤶᤛᤧᤖᤡ᤹ᤖᤥ॥ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤁᤧᤶᤈᤡ᤺ᤳᤋᤡ᤹ᤖᤥ॥

᥇᥆ ᤂᤧᤴ ᤕᤧᤶᤔᤥ ᤕᤖᤡᤰ ᤔᤏᤠᤜᤠ᤹ ᤏᤛᤠ᤺ᤴᤗᤠᤶ ᤔᤧᤏᤢ᤺ᤱᤅᤠᤱ ᤀᤡᤱᤔᤧᤗᤧᤰᤛᤡᤱᤅᤠᤱ ᤔᤧᤈᤡ᤺ᤳᤇᤡᤱᤗᤥ॥

᥇᥇ ᤜᤧᤰᤁᤣᤗ᤹ᤖᤡᤰ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤗ᤺ᤴ ᤔᤧᤍᤠᤀᤠᤱ ᤕᤖᤡᤰ ᤔᤏᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡ᤹ᤖᤥ॥

᥇᥈ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤐᤥᤖ ᤐᤣ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤔᤏᤠᤜᤠ᤹ᤖᤧ ᤛᤧᤰᤂᤠ ᤏᤡᤱᤘᤠ᤹ᤀᤥᤏᤢ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤔᤧᤗᤧᤖᤢᤖᤥ॥

᥇᥉ ᤁᤖ ᤀᤠᤳᤋᤡᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤌᤖᤢ᤹. ᤂᤧᤸᤗᤧᤀᤣ ᤛᤧᤴᤗᤵ ᤂᤥᤛᤢ᤹ᤖᤥ॥

᥇᥊ ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤧᤄᤧᤵᤛᤢᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤜᤠᤱᤈᤢᤶᤗᤧᤴ ᤛᤢᤏᤠᤀᤡᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤂᤠᤖᤠᤰ ᤀᤡᤱᤓᤥ᤹᤺. ᤜᤧᤰᤁᤩᤠᤱ ᤁᤢᤏᤢᤵᤔᤠᤴ ᤋᤠᤖᤥ॥

ᤁᤡᤵᤔᤠ ᤁᤧᤄᤢᤒᤠ ᤕᤧᤶ

(ᤔᤷᤁᤢ ᥇᥉:᥇᥊-᥈᥉. ᤗᤢᤁᤠ ᥈᥇:᥈᥆-᥈᥊)

᥇᥋ “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤍᤠᤏᤡᤀᤣᤗᤖᤧ ᤐᤠ᤺ᤳᤋᤢᤒᤠ ᤛᤡᤰᤁᤧᤗᤧ᤺ᤱᤒᤠᤴ ᤔᤠᤱᤜᤡᤶᤔᤥᤒᤠ ᤛᤣᤛᤣᤍᤧᤴᤏᤥ ᤕᤧᤵᤐᤠ ᤁᤧᤏᤡᤛᤢᤶᤗᤥ॥” (ᤜᤠᤖᤠ᤹ ᤁᤧᤏᤡ᤺ᤵᤐᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ᥄)

᥇᥌ “ᤂᤧᤴ ᤕᤧᤶᤔᤥ ᤕᤜᤢᤍᤡᤕᤠᤒᤠ ᤔᤏᤠᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤜᤧᤱᤄᤠ᤺ᤳᤋᤡ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤖᤥ॥

᥇᥍ ᤂᤧᤴ ᤕᤧᤶᤔᤥ ᤜᤡᤶ ᤛᤶᤍᤠᤱ ᤁᤧᤘᤠ᤹ᤒᤠ ᤔᤏᤠᤴ ᤆᤡᤃᤰᤘᤠ ᤗᤠᤛᤧ ᤜᤡᤶᤛᤡᤃᤠᤱ ᤔᤧᤗᤠ᤺ᤳᤏᤧᤴᤗ॥

᥇᥎ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤁᤧᤘᤠ᤹ᤒᤠᤴ ᤜᤠᤖᤠ᤹ ᤁᤢᤛᤢᤱᤄᤣ᤺ᤰᤘᤠ ᤗᤠᤛᤧ ᤁᤢᤜᤡᤶᤔᤥ ᤔᤧᤏᤢ᤺ᤱᤏᤧᤴ ᤔᤧᤒᤣ᤺ᤰᤏᤧᤴᤗᤖᤥ॥

᥇᥏ ᤁᤴ ᤕᤧᤶᤔᤡᤱᤃ ᤔᤧᤴᤇᤢᤰᤔᤠ ᤏᤢ ᤛᤠᤘᤠᤔᤠᤜᤠ᤹ᤖᤧ ᤗᤠᤃᤡ ᤀᤠᤰᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤐᤥ᤺ᤱᤅᤡ᥄

᥈᥆ ᤆᤢᤱᤘᤠ᤺ᤶᤔᤠ ᤕᤧᤶᤔᤥ ᤏᤢ ᤏᤠ᤺ᤶᤛᤡᤱ ᤕᤧᤴᤏᤥ ᤂᤡᤏᤡ᤹ ᤂᤧᤳᤇᤡᤱᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥b

᥈᥇ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤀᤰᤋᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣ᤺ᤴ ᤋᤠ᤺ᤖᤥ॥ ᤀᤰᤋᤱᤒᤠ ᤋᤢᤰᤂᤣ᤺ᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤔᤧᤶᤒᤥ᤺ᤱᤅᤣ ᤘᤠ᤹. ᤜᤧᤰᤁᤩᤠᤱ ᤋᤠ᤺ᤴᤍᤡ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤕᤧᤴᤜᤠ᤹ ᤋᤠᤱᤛᤠ ᤔᤧᤈᤥᤃᤢᤴᤏᤡᤸᤗᤧᤃ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤜᤡᤱᤔᤠ ᤔᤧᤴᤇᤢᤰᤋᤧᤴᤒᤠᤖᤥ॥ ᤁᤖ ᤂᤢᤏᤧ᤹ ᤛᤣᤃᤢᤛᤡᤒᤠᤜᤠ᤹ ᤔᤧᤜᤡᤱᤗ ᤑᤠ᤹ᤀᤠᤱ ᤂᤧᤴ ᤕᤧᤴᤜᤠ᤹ ᤋᤠᤱᤛᤠ ᤐᤥ᤺ᤰᤂᤧᤒᤠᤖᤥ॥

᥈᥉ “ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤔᤏᤠᤜᤠ᤹ᤖᤧ ‘ᤀᤥᤔᤧᤳᤋᤧᤶᤔᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤁᤵᤔᤥ ᤘᤠ᤹’ ᤀᤡᤃᤪ ‘ᤂᤢᤏᤧ᤹ ᤂᤧᤵᤔᤥ ᤘᤠ᤹’ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤔᤧᤍᤠ᤺ᤸᤗᤧ ᤏᤛᤠ᤺ᤴ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹ᤀᤥ॥

᥈᥊ ᤌᤣᤀᤠᤱᤓᤧᤸᤗᤧ ᤀᤡᤱᤗᤧᤰᤐᤠ ᤂᤪᤡᤛ᤻ᤋᤜᤠ᤹ ᤏᤢ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤗ᤺ᤴ ᤔᤧᤍᤠᤀᤠᤱ ᤐᤕᤶ ᤕᤶᤒᤠ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤜᤠ᤹ ᤔᤧᤈᤥᤃᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤂᤢᤏᤡ᤹ ᤛᤢᤰᤛᤢᤰ ᤀᤡᤱᤔᤧᤗᤧᤰᤋᤢᤛᤡ᤹ᤖᤥ॥

᥈᥋ ᤀᤥᤔᤧᤳᤋᤧᤶᤔᤧ᤹. ᤁᤴ ᤐᤠ᤺ᤴᤜᤠ᤹ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥

᥈᥌ “ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ‘ᤀᤥᤔᤧᤳᤋᤧᤶᤔᤧ᤹. ᤂᤪᤡᤛ᤻ᤋᤧᤱᤃ ᤕᤧ᤺ᤱᤄᤠᤍᤧᤴᤏᤥ ᤘᤠ᤹’ ᤁᤧᤶᤔᤧᤳᤋᤡᤃᤪ. ᤀᤥᤔᤧᤳᤇᤧ ᤂᤧᤵᤔᤥ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ. ᤀᤡᤃᤪ ‘ᤀᤥᤔᤧᤳᤋᤧᤶᤔᤧ᤹. ᤂᤢᤏᤧ᤹ ᤁᤵᤔᤥ ᤛᤡᤃᤠᤱᤒᤠ ᤕᤠᤰᤑᤠᤱᤅᤥ ᤘᤠ᤹’ ᤁᤧᤶᤔᤧᤳᤋᤡᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥈᥍ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢᤔᤠᤱᤃ ᤛᤠ᤺ᤶᤓᤣ ᤗᤧᤰᤁᤡᤸᤗᤧ ᤁᤧᤖᤧᤰ ᤋᤠᤱᤛᤠᤰᤐᤧᤴ ᤌᤥ᤹ᤖᤢᤒᤠ ᤁᤢᤀᤡᤛᤡ᤺ᤰᤁᤣ ᤐᤥᤱᤗᤥ॥

᥈᥎ ᤀᤠᤳᤋᤥ ᤛᤡᤏᤢ᤺ᤴ ᤏᤧ᤹. ᤂᤧᤵᤔᤥᤀᤣ ᤁᤡᤍᤠᤒᤠᤜᤠ᤹ᤀᤠᤱ ᤔᤧᤈᤢᤶᤗᤥ॥”c

ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢ᤺ᤔᤠᤴ

(ᤔᤷᤁᤢ ᥇᥉:᥈᥊-᥈᥍. ᤗᤢᤁᤠ ᥈᥇:᥈᥋-᥈᥎)

᥈᥏ “ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣ᤺ᤴ ᤀᤣᤃᤠᤱ ᤂᤡᤔᤥ

“‘ᤏᤠᤶᤔᤡᤴ ᤂᤠᤔᤠᤰᤗᤥ.

ᤗᤠᤒᤠᤸᤗᤧ ᤀᤥ᤺ᤳᤋᤡ ᤔᤧᤒᤡᤖᤢᤴᤗᤥ.

ᤋᤠᤱᤛᤠᤰᤐᤥᤒᤠ ᤂᤣ᤺ᤶᤛᤡᤰᤐᤠᤜᤠ᤹ ᤔᤰᤔᤧᤎᤠ᤺ᤖᤥ.

ᤜᤧᤰᤁᤩᤠᤱ ᤋᤠᤱᤛᤠᤰᤐᤥᤒᤠ ᤔᤢᤰᤛᤠᤶᤜᤠ᤹ ᤔᤧᤕᤱᤗᤥ॥’

᥉᥆ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤋᤠᤱᤛᤠᤰᤐᤥ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢᤔᤠᤸᤗᤧᤴ ᤔᤡᤰᤛᤣ᤺ᤴᤏᤡᤴ ᤌᤠ᤺ᤵᤐᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤣᤖᤡᤱ ᤔᤧᤎᤰᤗᤥ॥ ᤂᤧᤱᤜᤠ᤹ᤖᤧ ᤔᤧᤴᤇᤠᤶᤛᤠ᤺ᤴ ᤋᤠᤱᤛᤠᤰᤐᤥ ᤔᤢᤰᤛᤠᤶ ᤜᤧᤰᤁᤩᤠᤱ ᤐᤕᤶ ᤔᤡᤔᤡᤍᤡᤱᤅᤡᤴᤏᤢ ᤂᤠᤵᤔᤡ᤺ᤳᤋᤥ ᤕᤢ᤺ᤖ ᤐᤵᤐᤠ ᤔᤧᤏᤡᤛᤢ᤹ᤖᤥ॥

᥉᥇ ᤜᤧᤰᤁᤩᤠᤱ ᤂᤢᤏᤧ᤹ ᤛᤣᤃᤢᤛᤡᤒᤠ ᤔᤏᤠᤜᤠ᤹ ᤛᤢᤶᤛᤧ ᤁᤧᤖᤧᤰ ᤐᤡᤛᤠᤱᤗᤠᤶ ᤋᤠᤱᤛᤠᤰᤐᤠᤸᤗᤧ ᤂᤥ᤺ᤵᤋᤢᤒᤠ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤋᤠ᤺ᤰᤋᤢᤒᤠᤀᤥ ᤌᤢᤳᤋᤢᤖᤡ᤺ᤵᤐᤠᤸᤗᤧᤴ ᤐᤕᤶ ᤀᤡᤰᤗᤠᤏᤢ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢ ᤕᤢᤛᤢᤛᤡ᤹ᤖᤥ॥”

ᤐ᤺ᤳᤇᤣ᤹ᤒᤢᤱᤔᤠᤸᤗᤧ ᤁᤢᤒᤡ

(ᤔᤷᤁᤢ ᥇᥉:᥈᥎-᥉᥇. ᤗᤢᤁᤠ ᥈᥇:᥈᥏-᥉᥉)

᥉᥈ “ᤀᤠᤸᤗ ᤐ᤺ᤳᤇᤣ᤹ᤒᤢᤱᤔᤥᤗᤠᤶ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ. ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤗᤠᤶᤒᤠ ᤁᤢᤛᤱ ᤁᤢᤏ᤺ᤰᤜᤠ᤹ ᤗ᤺ᤶᤔᤠ ᤜᤣ᤺ᤰᤁᤡᤸᤗᤧ ᤜᤠᤱᤘᤠ᤺ᤶᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱ ᤋᤩᤧᤖᤥ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶ॥

᥉᥉ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳᤗ ᤐᤣ᤺ᤰᤐᤠ ᤁᤧᤏᤡ᤺ᤛᤢᤶᤔᤡᤸᤗᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢ᤺ᤔᤠᤴ ᤏᤡ᤺ᤳᤋᤠᤱᤅᤣ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥉᥊ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤴ ᤔᤧᤴᤇᤠᤶ ᤌᤠ᤺ᤰᤜᤠ᤹ ᤔᤧᤴᤇᤡᤏᤧᤴ॥

᥉᥋ ᤋᤠᤱᤛᤠᤰᤐᤧᤴ ᤏᤢ ᤂᤠᤶᤒᤣ᤺ᤰᤔᤠᤴ ᤗᤧᤰᤁᤠᤱ ᤐᤣᤰ. ᤁᤖ ᤀᤡᤱᤃᤠ᤹ ᤀᤠᤒᤠ᤺ᤴᤈᤠᤰᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤰᤏᤧᤴ ᤔᤧᤒᤣ᤺ᤰᤏᤧᤴᤗᤥ॥”

ᤕᤧᤛᤢᤖᤧ ᤁᤢᤕᤢᤔᤠᤀᤥ ᤕᤠᤖᤡᤵ ᤘᤠ᤹ᤔᤠᤴ

(ᤔᤷᤁᤢ ᥇᥉:᥉᥈-᥉᥍. ᤗᤢᤁᤠ ᥇᥍:᥈᥌-᥉᥆.᥉᥊-᥉᥌)

᥉᥌ “ᤀᤠᤸᤗ ᤂᤧᤴ ᤕᤧᤶ ᤏᤢ ᤕᤧᤴᤜᤠ᤹ ᤀᤠᤵᤑᤠᤸᤗᤧ ᤐᤥ᤺ᤱ ᤑᤠ᤹ᤀᤠᤱ ᤀᤠᤳᤋᤡᤸᤗᤧᤀᤠᤱ ᤔᤧᤏᤡᤛᤢᤴ॥ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠ ᤏᤢ ᤏᤡᤱᤘᤠ᤹ᤑᤢᤛᤠ᤺ᤸᤗᤧᤀᤠᤱ ᤔᤧᤏᤡᤛᤢᤴᤗᤥ. ᤁᤖ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤖᤰ ᤏᤡᤛᤢ᤹ᤖᤥ॥

᥉᥍ “ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤴ ᤏᤢ᤺ᤱ ᤕᤢ᤺ᤸᤗᤧ ᤏᤢᤜᤠᤖᤧ ᤁᤢᤕᤧᤶ ᤜᤧᤰᤁᤣᤀᤣ ᤐᤥᤱᤗᤥ॥

᥉᥎ ᤏᤢᤜ᤺ᤴ ᤘᤠᤗᤠᤎᤠᤀᤥ ᤗᤠᤛᤧᤒᤠ ᤕᤧᤶᤔᤥ ᤌᤠᤖᤡᤰᤁᤣ ᤔᤏᤠᤜᤠ᤹ ᤔᤧᤈᤖ ᤔᤧᤎᤢᤅᤢᤖ ᤜᤧᤰᤁᤩᤠᤱ ᤔᤣ᤺ᤰᤂᤡᤶ ᤔᤧᤈᤥᤃᤢᤖ ᤔᤧᤘᤕᤧ॥

᥉᥏ ᤜᤧᤰᤁᤩᤠᤱ ᤘᤠᤍᤥ᤺ᤰᤔᤠ ᤌᤠᤅᤧᤀᤠᤱ ᤏᤡ᤺ᤶᤔᤠ ᤛᤡᤔᤠᤏᤢ᤺ᤸᤗᤧ ᤋᤃᤡ ᤌᤣ ᤐᤥ᤺ᤱ ᤁᤧᤗ᤹ᤒᤠᤴ ᤂᤧᤱᤜᤠ᤹ᤖᤧ ᤌᤣᤀᤠᤱ ᤏᤡᤱᤘᤠ᤹ ᤔᤧᤱᤃᤳᤋᤢᤴᤗᤥ॥ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢᤔᤠᤴᤏᤠᤱ ᤐᤥᤱᤗᤥ॥

᥊᥆ ᤂᤧᤴ ᤕᤧᤶᤔᤥ ᤏᤧᤵᤑᤢ ᤔᤏᤠᤜᤠ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥ᤺ᤰᤛᤢᤖ ᤕᤠᤰᤛᤡᤸᤗᤧ ᤌᤡᤰᤁᤡᤴ ᤋᤣ᤹. ᤘᤣ᤹ᤛ᤻ᤔᤠᤴ ᤘᤠ᤹ ᤗᤠ᤺ᤳᤗᤥ॥

᥊᥇ ᤜᤧᤰᤁᤩᤠᤱ ᤏᤧᤵᤑᤢ ᤔᤧᤴᤇᤢᤔᤠᤜᤠ᤹ ᤗᤢᤱᤛᤢᤶᤔᤥ ᤕᤠ᤹ᤕᤢ᤺ᤳᤏᤢ ᤕᤢᤱᤛᤡᤸᤗᤧ ᤌᤡᤰᤁᤡᤴ ᤋᤣ᤹. ᤘᤣ᤹ᤛ᤻ᤔᤠᤴ ᤕᤢᤱ ᤗᤠ᤺ᤳᤗᤥ॥

᥊᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤍᤠᤱᤒᤠᤴ ᤀᤠᤵᤑᤠᤸᤗᤧ ᤕᤢᤒᤣ ᤁᤧᤗ᤹ᤒᤠᤴ ᤂᤡᤏᤡ᤹ ᤏᤡᤱᤘᤠ᤹ ᤁᤧᤱᤃᤳᤋᤢᤶᤔᤡᤴᤗᤥ॥

᥊᥉ ᤜᤡᤶᤍᤠᤱᤒᤠᤸᤗᤧ ᤂᤢ᤺ᤴᤍᤪᤡᤰᤐᤧᤴ ᤀᤠᤳᤋᤡᤴ ᤕᤧᤶᤔᤥ ᤋᤠ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤂᤥᤛᤢᤏᤧ ᤑᤠ᤹ᤃᤪ ᤂᤧᤸᤗᤧ ᤔᤧᤴᤀᤡᤶᤔᤣ ᤜᤡᤶᤔᤡᤴ ᤁᤥᤛᤢᤀᤠᤱ ᤂᤧᤴ ᤂᤢ᤺ᤴᤍᤪᤡᤰᤐᤧᤴ ᤂᤢ᤺ᤵᤔᤠ ᤔᤧᤒᤠᤱᤄᤢᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥊᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤘᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶᤛᤠ᤺ᤴ ᤕᤢ ᤑᤠ᤹ᤀᤠᤱ ᤔᤧᤴᤀᤡ᤺ᤳᤋᤣ ᤁᤧᤘᤕᤡᤸᤗᤧ ᤂᤢᤏᤧ᤹ ᤕᤢᤖᤥ॥”

ᤏᤛᤠ᤺ᤴᤛᤠᤒᤠ ᤏᤢ ᤋᤠᤵᤑᤧ᤺ᤶᤒᤠ ᤛᤣᤘᤠᤖᤥᤒᤠᤜᤠ᤹

(ᤗᤢᤁᤠ ᥇᥈:᥊᥇-᥊᥎)

᥊᥋ “ᤀᤠᤳᤋᤡᤴ ᤛᤣᤘᤠᤖᤥᤒᤠᤴ ᤏᤛᤠ᤺ᤴᤛᤠᤒᤠ ᤏᤢ ᤛᤡᤰᤁᤢᤶᤛᤠᤒᤠ ᤆᤥᤰ. ᤂᤧᤴᤏᤡᤴ ᤜᤡᤶᤍᤠᤱᤒᤠᤸᤗᤧ ᤁᤢᤜᤡᤶᤎᤠ᤺ᤱᤜᤠ᤹ ᤀᤥᤔᤧᤵᤔᤠ ᤕᤢᤰ ᤐᤡᤖᤢᤀᤠᤱ ᤂᤧᤸᤗᤧ ᤘᤣ᤹ ᤛᤣᤘᤠᤖᤥᤒᤠᤜᤠ᤹ ᤕᤧᤶᤕᤧᤶᤔᤥ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ᤹ᤖᤥ॥

᥊᥌ ᤂᤧᤴ ᤜᤡᤶᤍᤠᤱᤒᤠᤴ ᤏᤢ᤺ᤱ ᤋᤠ᤺ᤸᤗᤧ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤒᤠ ᤜᤧᤰᤁᤣᤀᤣ ᤆᤥᤃᤢᤖ ᤘᤠ᤹ᤒᤠ ᤋᤢᤔᤢᤏᤧ ᤑᤠ᤹ᤃᤪ ᤂᤧᤴ ᤌᤢᤶᤄᤥ ᤐᤡᤖᤢ᤹ᤖᤥ॥

᥊᥍ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤧᤴ ᤜᤡᤶᤍᤠᤱᤒᤠᤸᤗᤧ ᤂᤧᤴ ᤛᤣᤘᤠᤖᤥᤒᤠᤴ ᤁᤧᤖᤧᤰ ᤁᤢᤕᤠᤱᤛᤠᤁᤢᤴᤎᤣ ᤛᤶᤍᤠᤱ ᤕᤢᤰ ᤐᤡᤖᤢ᤹ᤖᤥ॥

᥊᥎ ᤁᤖ ᤂᤧᤴ ᤋᤠᤰᤁᤧᤓᤧ᤹ᤒᤠ ᤛᤧᤘᤠᤖᤥᤒᤠᤸᤗᤧ ᤁᤢᤏᤡᤱᤘᤠ᤹ᤒᤥ ᤀᤠᤴᤍᤠᤱᤒᤠᤴ ᤔᤠ᤺ᤱᤄᤠ ᤐᤣᤀᤠᤱ ᤘᤠ᤹.

᥊᥏ ᤜᤠᤖᤠ ᤔᤧᤍᤠᤏᤧᤴ ᤗ᤹ᤀᤠᤱ ᤁᤢᤴᤈᤢᤶ ᤛᤣᤘᤠᤖᤥᤒᤠᤜᤠ᤹ ᤜᤡᤵᤋᤢᤛᤡᤀᤠᤱ ᤌᤡ᤺ᤔᤛᤠᤱᤜᤠ᤹ᤏᤢ ᤆᤠᤔᤠ ᤌᤢᤱᤔᤠ ᤜᤣ᤺ᤰᤋᤢ᤹ᤏᤧ ᤑᤠ᤹ᤃᤪ

᥋᥆ ᤂᤧᤸᤗᤧ ᤁᤢᤴᤍᤠᤱᤒᤠᤴ ᤋᤠ ᤗ᤹ᤖᤡᤰ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤴᤒᤠ ᤕᤧᤶᤔᤥ ᤁᤢᤴᤍᤠᤱᤒᤠᤴ ᤋᤠ᤺ᤖᤥ॥

᥋᥇ ᤜᤧᤰᤁᤩᤠᤱ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤛᤠ᤹ᤖᤡᤰ ᤋᤧ᤺ᤶᤓᤢᤰ ᤕᤠᤰᤋᤢᤀᤠᤱ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤏᤢ ᤛᤥᤖᤡᤰ ᤂᤢᤶᤍᤡᤱ ᤐᤡᤖᤢ᤹ᤖᤥ॥ ᤂᤧᤵᤔᤥᤃ ᤜᤠ᤺ᤵᤔᤠᤴ ᤏᤢ ᤛᤠ᤹ᤖᤡᤰ ᤋᤢᤰᤂᤣ᤺ᤸᤗᤧ ᤜᤠᤒᤥ᤹ ᤕᤧ᤺ᤱᤔᤠᤴ ᤐᤥᤱᤗᤥ॥”

b 

᥈᥊:᥈᥆ ᤂᤧᤴ ᤗᤠᤈᤣ᤹ᤀᤥ ᤆᤢᤱᤘᤠ᤺ᤶᤔᤠᤀᤥ ᤕᤖᤡᤰ ᤘᤠᤜᤡᤳ ᤁᤧᤎᤠ᤺ᤒᤠ ᤏᤢ ᤆᤢᤱᤃᤧᤈᤡᤰᤐᤠ ᤕᤧᤶ ᤐᤥ᤺ᤱᤒᤠᤸᤗᤧ ᤆᤥᤃᤢᤸᤗᤧ ᤗᤠᤶᤍᤡᤰ ᤆᤥ᤺ᤰᤔᤠ ᤛᤠᤰᤗᤥ॥ ᤜᤧᤰᤁᤩᤠᤱ ᤕᤜᤢᤍᤡ ᤛᤠᤶᤕᤥᤌᤡᤶᤔᤥ ᤏᤠ᤺ᤶᤛᤡᤱ ᤕᤧᤴᤏᤥ ᤁᤡᤗᤥᤔᤡᤋᤖᤎᤡᤰ ᤌᤠᤖᤡᤰᤗᤰ ᤗᤠᤱᤄᤣ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤌᤡᤶ ᤘᤕᤧ॥

c 

᥈᥊:᥈᥎ ᤂᤧᤴ ᤑᤠ᤹ᤀᤡᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢ᤺ᤔᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹॥

ᤌᤡᤒᤥᤱ ᤛᤡᤛᤠᤃᤧᤴ ᤔᤧᤴᤇᤡᤕᤠ᤹ᤜᤠ᤹ᤖᤧᤴ ᤂᤧᤍᤠ᤹ᤀᤡᤴ

᥈᥋

ᤕᤧᤛᤢᤖᤧ ᤕᤠᤶᤔᤥ ᤐᤠ᤺ᤳᤋᤢ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤀᤰᤋᤱᤒᤠ ᤆᤥᤰ- ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤗᤧᤴ ᤏᤠᤗᤡᤛᤠᤱᤅᤡᤴ ᤗᤠᤶᤗᤰᤛᤧ ᤛᤣᤔᤡ ᤁᤧᤒᤱᤔᤠᤀᤠᤱ ᤁᤧᤒᤣ᤺ᤰᤔᤠ ᤌᤡᤒᤥᤱ ᤛᤡᤛᤠᤃᤧᤴ ᤔᤧᤴᤇᤡᤕᤠ᤹ᤜᤠ᤹ ᤔᤧᤘᤕᤧ॥

᥈ ᤂᤧᤱᤜᤠ᤹ᤀᤥ ᤅᤠᤛᤡ ᤁᤢᤏᤡᤛᤡ᤺ᤰ ᤁᤧᤜᤥ᤺ᤵᤔᤠ ᤏᤢ ᤅᤠᤛᤡ ᤛᤡᤰᤁᤢᤶᤛᤠᤔᤠ ᤔᤧᤴᤇᤡᤕᤠ᤹ᤜᤠ᤹ ᤔᤧᤘᤕᤧᤖᤥ॥

᥉ ᤂᤧᤴ ᤁᤢᤏᤡᤛᤡ᤺ᤰ ᤁᤧᤜᤥ᤺ᤵᤔᤠ ᤔᤧᤴᤇᤡᤕᤠ᤹ᤜᤠ᤹ᤖᤧ ᤛᤣᤔᤡ᤺ᤱᤃ ᤔᤧᤍᤣ᤹ᤖᤢ ᤁᤖ ᤏᤡ᤺ᤱᤃᤣ᤺ᤴ ᤔᤧᤴᤕᤠᤱᤛᤡᤱᤅᤡᤴᤗᤥ॥

᥊ ᤁᤖ ᤂᤧᤴ ᤅᤠᤛᤡ ᤛᤡᤰᤁᤢᤶᤛᤠᤔᤠ ᤔᤧᤴᤇᤡᤕᤠ᤹ᤜᤠ᤹ᤖᤧᤃ ᤛᤣᤔᤡ᤺ᤴ ᤏᤢ ᤏᤡ᤺ᤱᤃᤣ᤺ᤴ ᤁᤠᤷᤕᤥᤔᤠᤜᤠ᤹ᤀᤥ ᤔᤧᤕᤠᤱᤛᤡᤱᤗᤥ॥

᥋ ᤜᤧᤰᤁᤩᤠᤱ ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤗᤧᤴ ᤏᤠᤗᤡᤛᤠᤱᤅᤡᤴ ᤛᤢ᤺ᤛᤧᤀᤠᤱ ᤜᤠᤖᤠ ᤔᤧᤍᤩᤧᤏᤧᤴᤏᤡᤸᤗᤧᤃ ᤂᤧᤱᤜᤠ᤹ ᤀᤡᤳᤌᤥ᤹ᤘᤠ ᤗᤥ᤺ᤔᤠ ᤔᤧᤜᤣ᤺ᤰᤋᤧᤀᤠᤱ ᤔᤧᤀᤡᤵᤛᤧᤖᤥ॥

᥌ ᤛᤧᤳᤗᤢᤶᤓᤰᤋᤧᤸᤗᤧ ᤋᤧᤴᤎᤠᤶᤃᤧᤴ ᤏᤠᤗᤡᤛᤠᤱᤅᤡᤴ ᤂᤠ ᤋᤩᤧᤖᤥ. ᤁᤢᤍᤢᤶᤛᤧ ᤗ᤺ᤴᤍᤧᤶᤔᤧ᤹ᤀᤥ ᤗ᤹ᤖᤡᤰ ᤐᤠ᤺ᤵᤔᤏᤠᤒᤠ ᤀᤡᤰᤗᤠ᤺ᤴ ᤔᤧᤄᤧᤵᤛᤢ.

᥍ ᤜᤧᤰᤁᤩᤠᤱ ᤂᤧᤴ ᤛᤡᤛᤠᤃᤧᤴ ᤔᤧᤴᤇᤡᤕᤠ᤹ᤜᤠ᤹ ᤔᤧᤒᤥᤃᤧᤀᤠᤱ ᤂᤢᤏᤡ᤹ ᤛᤣᤔᤡ᤺ᤴ ᤔᤧᤜᤠ᤺ᤴᤍᤢᤖᤥ॥

᥎ ᤂᤧᤴ ᤁᤢᤏᤡᤛᤡ᤺ᤰ ᤁᤧᤜᤥ᤺ᤵᤔᤠᤜᤠ᤹ᤖᤧ ᤛᤡᤰᤁᤢᤶᤛᤠᤔᤠ ᤔᤧᤴᤇᤡᤕᤠ᤹ᤜᤠ᤹ ᤔᤧᤔᤧᤳᤋᤢᤛᤡ. ‘ᤀᤠᤏᤡᤃᤧᤀᤠᤱ ᤁᤢᤓᤠ ᤏᤡ᤺ᤱᤃᤣ᤹ ᤀᤠᤒᤡᤖᤧ᤹ᤏᤠ. ᤀᤠᤏᤡᤃᤧ ᤛᤣᤔᤡ᤺ᤱᤃ ᤛᤡᤔᤠ ᤀᤡ᤺ᤳᤋᤧᤖᤥ॥’

᥏ ᤂᤧᤴ ᤛᤡᤰᤁᤢᤶᤛᤠᤔᤠ ᤔᤧᤴᤇᤡᤕᤠ᤹ᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢᤛᤡ. ‘ᤔᤧ᤺ᤴᤗᤥ. ᤀᤠᤏᤡ᤹ ᤁᤧᤖᤧᤰ ᤁᤧᤍᤧᤰᤐᤠ ᤏᤡ᤺ᤱᤃᤣ᤹ᤃ ᤔᤧᤃᤳᤋᤢᤶᤒᤧᤴᤗᤥ॥ ᤏᤡ᤺ᤱᤃᤣ᤹ ᤁᤧᤛᤱᤒᤠᤜᤠ᤹ᤖᤥ ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤀᤡᤅᤧᤶᤔᤧ᤹ᤀᤥ॥’

᥇᥆ “ᤁᤖ ᤂᤧᤱᤜᤠ᤹ ᤏᤡ᤺ᤱᤃᤣ᤹ ᤀᤡᤱᤛᤧ ᤔᤧᤒᤣᤖ ᤔᤧᤒᤳᤇᤧᤸᤗᤧᤀᤣ ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤖᤧ ᤏᤠᤗᤡᤛᤠᤱᤅᤡᤴ ᤁᤧᤖᤧ ᤋᤩᤧᤖᤥ॥ ᤜᤧᤰᤁᤩᤠᤱ ᤂᤧᤴ ᤕᤠᤖᤡᤵ ᤁᤧᤒᤥ᤺ᤱᤔᤠ ᤛᤡᤛᤠᤃᤧᤴ ᤔᤧᤴᤇᤡᤕᤠ᤹ᤜᤠ᤹ ᤂᤢᤏᤧ᤹ᤏᤢ ᤔᤣ᤺ᤰᤂᤡᤶ ᤛᤠᤓᤠᤱᤈᤠᤀᤥ ᤔᤧᤗᤠᤛᤧᤀᤠᤱ ᤗᤠᤶᤎᤣ᤺ᤵᤐᤧᤴ ᤛᤢᤒᤧᤖᤥ॥

᥇᥇ ᤕᤠᤱᤛᤡ ᤂᤧᤴ ᤁᤢᤏᤡᤛᤡ᤺ᤰ ᤁᤧᤜᤥ᤺ᤵᤔᤠ ᤛᤡᤛᤠᤃᤧᤴ ᤔᤧᤴᤇᤡᤕᤠ᤹ᤜᤠ᤹ ᤔᤧᤃᤧᤖᤧ ᤔᤧᤍᤩᤧᤀᤠᤱ ᤀᤰᤂᤣᤗ᤹ᤖᤡᤰ ᤔᤧᤀ᤺ᤰᤋᤧ. ‘ᤍᤠᤱᤒᤣ. ᤍᤠᤱᤒᤣ. ᤀᤠᤏᤡᤃᤧ ᤗᤠᤃᤡᤀᤠᤱ ᤗᤠᤶᤎᤣ᤺ᤵᤐᤧᤴ ᤜᤴᤍᤧ ᤀᤠᤒᤡᤖᤧ᤹ᤏᤠ᥄’

᥇᥈ ᤁᤖ ᤂᤧᤴ ᤏᤠᤗᤡᤛᤠᤱᤅᤡᤸᤗᤧ ᤏᤥᤃᤵ ᤐᤡᤖᤢᤛᤡ. ‘ᤀᤡᤱᤃᤠ᤹ ᤛᤧᤰᤂᤠᤛᤠᤱ ᤁᤢᤛᤡᤱ ᤔᤧᤏᤡ᤺ᤳᤏᤡᤱᤅᤡᤴᤗᤥ॥’

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤕᤠᤖᤡᤵ ᤘᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤕᤢᤔᤠ ᤕᤧᤶᤔᤡᤴ ᤁᤧᤴᤏᤡᤛᤢᤶᤔᤡᤴᤗᤥ॥”

ᤛᤢᤶᤛᤡ ᤛᤣᤘᤠᤖᤥᤒᤠᤜᤠ᤹ᤖᤧᤴ ᤂᤧᤍᤠ᤹

(ᤗᤢᤁᤠ ᥇᥏:᥇᥇-᥈᥍)

᥇᥊ ᤕᤧᤛᤢᤖᤧ ᤕᤠᤶᤔᤥ ᤔᤧᤳᤋᤢᤛᤡ. “ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤈᤢᤶᤔᤡᤱᤃ ᤀᤰᤋᤱᤒᤠ ᤆᤥᤰ- ᤔᤠ᤺ᤱᤄᤠ ᤗᤠᤶᤍᤡ᤺ᤰᤁᤥ ᤁᤧᤒᤣ᤺ᤰᤐᤠᤖ ᤁᤧᤒᤵᤐᤠ ᤔᤏᤠᤎᤡᤰ ᤘᤕᤧ॥ ᤂᤧᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤁᤢᤕᤠᤱᤅᤡᤴ ᤑᤥᤔᤠ ᤑᤠ᤹ᤀᤠᤱ ᤐᤡᤖᤢᤛᤡᤖᤥ॥

᥇᥋ ᤂᤧᤸᤗᤧ ᤌᤡᤰᤁᤡᤴ ᤜᤧᤴᤇᤡᤱ ᤅᤠᤛᤡa (᥋.᥆᥆᥆) ᤛᤠᤶᤔᤩᤠᤱ ᤕᤠᤱᤀᤡᤳᤇᤡ. ᤘᤣ᤹ᤛ᤻ᤔᤠᤴ ᤜᤧᤴᤇᤡᤱ ᤏᤧᤳᤇᤡ (᥈.᥆᥆᥆) ᤛᤠᤶᤔᤩᤠᤱ ᤕᤠᤱᤀᤡᤳᤇᤡ. ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤧᤴ ᤜᤧᤴᤇᤡᤱ ᤌᤡᤰ (᥇.᥆᥆᥆) ᤛᤠᤶᤔᤩᤠᤱ ᤕᤠᤱᤀᤡᤳᤇᤡ᤺ᤴ ᤕᤠᤱ ᤁᤧ᤺ᤔᤠ ᤔᤧᤗᤧᤛ᤻ᤛᤢᤒᤠ ᤁᤢᤀᤡᤛᤡ᤺ᤰ ᤐᤡᤖᤢᤛᤡᤖᤥ॥ ᤜᤧᤰᤁᤩᤠᤱ ᤂᤧᤴ ᤔᤠ᤺ᤱᤄᤠ ᤗᤠᤶᤍᤡ᤺ᤰᤁᤥ ᤐᤣᤖᤥ॥

᥇᥌ ᤂᤧᤴ ᤜᤧᤴᤇᤡᤱ ᤅᤠᤛᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤄᤥᤒᤠ ᤛᤣᤘᤠᤖᤥᤒᤠᤴ ᤂᤡᤔᤥ ᤐᤣᤀᤠᤱ ᤂᤧᤴ ᤕᤠᤱᤅᤡᤴ ᤁᤧᤛᤢᤀᤠᤱ ᤘᤣ᤹ ᤜᤧᤴᤇᤡᤱ ᤅᤠᤛᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤌᤃᤢᤖᤥ॥

᥇᥍ ᤜᤧᤰᤁᤣᤗ᤹ᤖᤡᤰᤁᤣ ᤜᤧᤴᤇᤡᤱ ᤏᤧᤳᤇᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤄᤥᤒᤧᤸᤗᤧᤀᤠᤱ ᤘᤣ᤹ ᤜᤧᤴᤇᤡᤱ ᤏᤧᤳᤇᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤌᤃᤢ॥

᥇᥎ ᤁᤖ ᤜᤧᤴᤇᤡᤱ ᤌᤡᤰᤗᤰ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤄᤥᤒᤠ ᤛᤣᤘᤠᤖᤥᤒᤠᤱᤃ ᤐᤣᤀᤠᤱ ᤂᤠᤶᤔᤡᤴ ᤋᤕᤢᤀᤠᤱ ᤁᤢᤴᤍᤠᤱᤒᤠᤸᤗᤧ ᤁᤢᤕᤠᤱᤅᤡᤴ ᤂᤧᤵᤔᤥ ᤗᤢᤵᤋᤢ ᤏᤧᤛ᤻ᤛᤢᤖᤥ॥

᥇᥏ “ᤕᤖᤡᤰ ᤕᤧᤶ ᤀᤣᤃᤠᤱ ᤂᤢᤏᤡ᤹ ᤍᤠᤱᤒᤠᤴ ᤏᤢ᤺ᤰᤂᤧ ᤋᤩᤧᤀᤠᤱ ᤁᤢᤛᤣᤘᤠᤖᤥᤒᤠᤜᤠ᤹ ᤁᤢᤕᤠᤱᤅᤡᤸᤗᤧᤴ ᤂᤠᤖᤠᤳ ᤏᤠ᤺ᤰᤋᤢᤛᤡ॥

᥈᥆ ᤂᤧᤴ ᤜᤧᤴᤇᤡᤱ ᤅᤠᤛᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤄᤥᤒᤠ ᤛᤣᤘᤠᤖᤥᤒᤧᤸᤗᤧ ᤘᤣ᤹ ᤜᤧᤴᤇᤡᤱ ᤅᤠᤛᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤋᤠᤖᤢᤀᤠᤱ ᤀᤰᤂᤣ ᤔᤧᤳᤋᤢ. ‘ᤀᤠᤍᤠᤱᤒᤣ. ᤜᤧᤴᤇᤡᤱ ᤅᤠᤛᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤒᤡᤖᤠᤱᤅᤠᤱ ᤘᤕᤧ. ᤁᤖ ᤀᤥᤔᤧᤳᤋᤧ᤹ᤀᤥ. ᤀᤡᤱᤃᤠ᤹ ᤘᤣ᤹ ᤜᤧᤴᤇᤡᤱ ᤅᤠᤛᤡ ᤌᤃᤢᤱ ᤐᤡᤏᤧᤀᤠᤱ ᤘᤠ᤹ᤖᤥ॥’

᥈᥇ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤔᤧᤳᤋᤢ. ‘ᤏᤢᤒᤠ ᤏᤢ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤛᤣᤘᤠᤖᤥᤒᤠᤀᤣ. ᤏᤢᤒᤠ ᤁᤧᤈᤥᤃᤢᤖᤥ᥄ ᤂᤧᤏᤧ᤹ᤃ ᤔᤡᤛᤠᤰ ᤕᤠᤱᤅᤥ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧ. ᤀᤠᤸᤗ ᤕᤖᤡᤰ ᤐᤠ᤺ᤴᤏᤥ ᤕᤢᤰ ᤐᤡᤏᤧᤖᤥ॥ ᤀᤠᤸᤗ ᤀᤠᤏᤡ᤹ ᤛᤥᤖᤡᤰ ᤛ᤺ᤳᤋᤡᤖᤥ᥄’

᥈᥈ “ᤜᤧᤰᤁᤩᤠᤱ ᤜᤧᤴᤇᤡᤱ ᤏᤧᤳᤇᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤄᤥᤒᤠ ᤁᤢᤛᤣᤘᤠᤖᤥᤒᤠᤸᤗᤧ ᤔᤧᤳᤋᤢ. ‘ᤀᤠᤍᤠᤱᤒᤣ. ᤂᤧᤏᤧ᤹ᤃ ᤀᤡᤱᤃᤠ᤹ ᤜᤧᤴᤇᤡᤱ ᤏᤧᤳᤇᤡ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤒᤡᤖᤠᤱᤅᤠᤱ ᤘᤕᤧ. ᤁᤖ ᤀᤥᤔᤧᤳᤋᤧ᤹ᤀᤥ. ᤀᤡᤱᤃᤠ᤹ ᤘᤣ᤹ ᤜᤧᤴᤇᤡᤱ ᤏᤧᤳᤇᤡ ᤌᤃᤢᤱ ᤐᤡᤏᤧᤀᤠᤱ ᤘᤠ᤹ᤖᤥ॥’

᥈᥉ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤔᤧᤳᤋᤢ. ‘ᤏᤢᤒᤠ ᤏᤢ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤛᤣᤘᤠᤖᤥᤒᤠᤀᤣ. ᤏᤢᤒᤠ ᤁᤧᤈᤥᤃᤢᤖᤥ᥄ ᤂᤧᤏᤧ᤹ᤃ ᤔᤡᤛᤠᤰ ᤕᤠᤱᤅᤥ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧ. ᤀᤠᤸᤗ ᤕᤖᤡᤰ ᤐᤠ᤺ᤴᤏᤥ ᤕᤢᤰ ᤐᤡᤏᤧᤖᤥ॥ ᤀᤠᤸᤗ ᤀᤠᤏᤡ᤹ ᤛᤥᤖᤡᤰ ᤛ᤺ᤳᤋᤡᤖᤥ᥄’

᥈᥊ “ᤀᤠᤸᤗ ᤜᤧᤴᤇᤡᤱ ᤌᤡᤰ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤄᤥᤒᤠ ᤛᤣᤘᤠᤖᤥᤒᤠᤸᤗᤧᤀᤠᤱ ᤔᤧᤳᤋᤢ. ‘ᤀᤠᤍᤠᤱᤒᤣ. ᤂᤧᤏᤧ᤹ᤃ ᤁᤧᤈᤡ᤺ᤵᤐᤠ ᤁᤧᤈᤥ᤺ᤰ ᤑᤠ᤹ᤀᤠᤱ ᤏᤡᤛᤢᤱᤅᤠᤱ ᤘᤕᤠᤱᤗᤥ॥ ᤂᤧᤏᤧ᤹ ᤀᤠᤳᤋᤥ ᤆᤠ ᤁᤧᤴᤍᤣ᤺ᤛᤢᤴ ᤂᤧᤵᤔᤥ ᤂᤧᤏᤧ᤹ ᤆᤠ ᤁᤧᤛᤢᤵᤛᤢ᤹ᤖᤥ. ᤀᤠᤳᤋᤥ ᤆᤠ ᤁᤧᤴᤇᤧᤛᤢᤴ ᤂᤧᤵᤔᤥᤀᤣ ᤆᤠ ᤁᤧᤓᤢᤱᤗᤥ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤁᤡ᤺ᤛᤠᤱᤅᤠᤱ ᤁᤧᤕᤠᤱᤅᤡᤴ ᤋᤣ᤹ᤖᤢᤱᤅᤠᤱ ᤂᤠᤶᤔᤥ ᤆᤡᤰᤂᤢᤱ॥ ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤕᤠᤱᤅᤡᤴ ᤂᤠ ᤁᤵᤔᤥ ᤘᤠ᤹ᤖᤥ॥’

᥈᥌ “ᤂᤧᤸᤗᤧ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤏᤥᤃᤵ ᤐᤡᤖᤢ. ‘ᤂᤧᤏᤧ᤹ ᤋᤠᤰᤁᤧᤓᤧ᤹ᤒᤠ ᤏᤢ ᤁᤢᤗᤧᤶᤃᤧᤕᤢᤒᤠ ᤛᤣᤘᤠᤖᤥᤒᤠᤀᤣ᥄ ᤂᤧᤏᤧ᤹ᤃ ᤀᤡᤱᤃᤠ᤹ ᤀᤠᤳᤋᤥ ᤆᤠ ᤔᤧᤍᤣᤀᤠᤴ ᤂᤧᤵᤔᤥ ᤆᤠ ᤛᤢᤵᤛᤢᤱ. ᤀᤠᤳᤋᤥ ᤆᤠ ᤔᤧᤛᤧᤛᤢᤱᤅᤡᤴ ᤂᤧᤵᤔᤥ ᤆᤠ ᤑᤢᤰᤂᤢᤱ ᤑᤠ᤹ᤀᤠᤱ ᤁᤧᤏᤡ᤺ᤛᤢᤀᤠᤱᤅᤣ ᤁᤧᤘᤕᤧᤖᤥ॥

᥈᥍ ᤜᤧᤰᤁᤣ᤺ᤸᤗᤧ ᤀᤠᤕᤠᤱᤅᤡᤴ ᤁᤧᤍᤣ᤹ᤖᤢᤀᤠᤱ ᤛᤡᤱᤏᤠᤳ ᤁᤧᤃᤧᤒᤠᤜᤠ᤹ᤖᤥ ᤁᤧᤕᤢᤰᤂᤢᤸᤗᤧ ᤐᤥ᤺ᤰᤂᤧᤒᤠᤖᤥ॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤀᤡᤱᤃᤠ᤹ ᤏᤢ᤺ᤰᤂᤠᤱ ᤋᤩᤠᤱᤅᤡᤸᤗᤧ ᤀᤠᤕᤠᤱᤅᤡᤸᤗᤧ ᤁᤢᤛ᤻ᤛᤠᤃ ᤂᤥᤛᤢᤱᤒᤠ ᤘᤕᤧᤖᤥ॥

᥈᥎ ᤁᤴ ᤛᤧᤘᤠᤖᤥᤒᤠᤸᤗᤧ ᤁᤳᤋᤢᤒᤠ ᤕᤠᤱᤅᤡᤴ ᤏᤠᤵᤋᤧᤶᤔᤧ᤹ᤀᤠᤱ ᤌᤡᤒᤥᤱ ᤜᤧᤴᤇᤡᤱ ᤛᤠᤶᤔᤩᤠᤱ ᤕᤠᤱᤀᤡᤳᤇᤡ ᤁᤧᤃᤵᤐᤧᤴ ᤐᤡᤖᤧᤶᤔᤧ᤹ᤀᤥ॥

᥈᥏ ᤌᤣᤀᤠᤱᤓᤧᤸᤗᤧ ᤁᤧᤃᤵᤐᤠᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤂᤥᤛᤢᤀᤠᤱ ᤂᤧᤸᤗᤧᤴ ᤕᤖᤡᤰ ᤐᤥᤱᤗᤥ॥ ᤁᤖ ᤜᤠ᤺ᤳᤗᤧ ᤔᤧᤃᤳᤋᤢᤴ. ᤂᤧᤸᤗᤧ ᤁᤳᤋᤢᤒᤠᤴᤏᤠᤱ ᤏᤠᤵᤗᤥ॥

᥉᥆ ᤀᤠᤸᤗ ᤂᤧᤴ ᤀᤡᤏᤠ᤺ᤶᤒᤠ ᤛᤣᤘᤠᤖᤥᤒᤠᤴ ᤗᤠ᤺ᤰᤁᤠᤳ ᤂᤠᤍᤠᤶᤔᤥ ᤗᤠᤵᤑᤢᤛᤧᤶᤔᤧ᤹॥ ᤂᤧᤵᤔᤥ ᤜᤠ᤺ᤵᤔᤠᤴ ᤏᤢ ᤛᤠ᤹ᤖᤡᤰ ᤋᤢᤰᤂᤣ᤺ᤸᤗᤧ ᤜᤠᤒᤥ᤹ ᤕᤧ᤺ᤱᤔᤠᤴ ᤐᤥᤱᤗᤥ॥’”

ᤁᤢᤏᤢᤵᤔᤠ ᤂᤠᤛᤧᤴ

᥉᥇ “ᤔᤧᤴᤇᤠᤶᤛᤠ᤺ᤴ ᤁᤢᤔᤡᤔᤡᤍᤡᤱᤅᤥ ᤁᤧᤖᤧᤰ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤕᤢ᤺ᤸᤗᤧ ᤂᤢᤏᤧ᤹ ᤔᤡᤔᤡᤍᤡᤱᤃᤧᤴ ᤁᤢᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱᤗᤥ॥

᥉᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤏᤧ᤹ ᤁᤢᤍᤃᤡ ᤔᤧᤈᤢᤶᤗᤥ॥ ᤜᤧᤰᤁᤩᤠᤱ ᤔᤧᤸᤗᤢᤰᤁᤶᤒᤠᤸᤗᤧ ᤔᤧᤸᤗᤢᤰᤜᤠ᤹ ᤔᤧᤴᤍᤠᤰᤜᤠ᤹ᤗᤠᤶ ᤛᤧᤴᤍᤢᤛᤡᤒᤠ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ ᤛᤧᤴᤍᤢᤛᤡᤖᤥ॥

᥉᥉ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤔᤧᤸᤗᤢᤰᤜᤠ᤹ ᤏᤢ ᤁᤢᤓᤧᤴᤇᤠᤱ ᤗᤧᤵᤔᤠᤱ ᤔᤧᤴᤍᤠᤰᤜᤠ᤹ ᤛᤧᤴᤍᤢᤛᤡᤖᤥ॥

᥉᥊ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱᤒᤠᤜᤠ᤹ ᤔᤧᤳᤋᤢᤛᤡ. ‘ᤐᤠᤏᤢᤍᤡᤱ ᤀᤠᤶᤒᤠᤖᤧ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤒᤠᤛᤣ. ᤋᤩᤧᤶᤔᤧ᤹ᤀᤥ. ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤂᤡᤏᤡ᤹ ᤗᤠᤃᤡ ᤕᤠᤖᤡᤵ ᤆᤥ᤺ᤰᤔᤏᤠᤒᤠ ᤜᤠᤱᤈᤢᤶᤔᤡᤴ ᤕᤢᤰᤋᤧᤶᤔᤧ᤹ᤀᤥ॥

᥉᥋ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤛᤧᤳᤗᤠ᤺ᤰᤋᤧᤀᤠᤱ ᤘᤕᤠᤱᤅᤡᤸᤗᤧ ᤀᤡᤱᤃᤠ᤹ ᤁᤢᤈᤠ ᤕᤠᤵᤔᤡ ᤀᤠᤃᤧᤒᤡᤖᤡ. ᤀᤠᤘᤠᤔᤡ᤺ᤛᤧᤀᤠᤱ ᤘᤕᤠᤱᤅᤡᤸᤗᤧ ᤆᤫᤠ᤺ᤳ ᤕᤠᤵᤔᤡ ᤀᤠᤃᤧᤒᤡᤖᤡ. ᤀᤡᤱᤃᤠ᤹ ᤘᤠ᤹ᤔᤠ ᤋᤧᤴ ᤔᤧ᤺ᤴᤏᤣ ᤗᤠᤶᤍᤡ᤺ᤰᤐᤠ ᤐᤥ᤺ᤰᤂᤠᤱᤅᤠᤱ ᤘᤕᤠᤱᤅᤡᤸᤗᤧ ᤂᤡᤏᤡ᤹ ᤜᤡᤶᤔᤥ ᤕᤠᤵᤔᤡ ᤀᤠᤃᤧᤍᤣ᤹ᤖᤡᤖᤥ॥

᥉᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤋᤣ᤺ᤵᤑᤢᤱ ᤔᤧ᤺ᤴᤏᤣ ᤘᤕᤠᤱᤅᤡᤸᤗᤧ ᤋᤣ᤺ᤳ ᤕᤠᤵᤔᤡ ᤀᤠᤃᤧᤒᤡᤖᤡ. ᤀᤡᤱᤃᤠ᤹ ᤋᤢᤃᤠᤱᤅᤠᤱ ᤘᤕᤠᤱᤅᤡᤸᤗᤧ ᤕᤠᤵᤔᤡ ᤁᤶᤒᤪᤠᤱ ᤀᤠᤃᤧᤔᤧᤳᤋᤡ. ᤜᤧᤰᤁᤩᤠᤱ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤠᤱᤅᤠᤱ ᤕᤠᤃᤠᤱᤅᤡᤸᤗᤧ ᤕᤠᤵᤔᤡ ᤀᤠᤃᤧᤛᤠ᤹ᤖᤡᤖᤥ॥’

᥉᥍ ᤜᤧᤰᤁᤩᤠᤱ ᤂᤧᤴ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. ‘ᤍᤠᤱᤒᤣ. ᤀᤠᤵᤑᤠᤸᤗᤧ ᤂᤧᤏᤧ᤹ ᤛᤠᤰᤔᤧᤴᤈᤠ ᤏᤡᤀᤠᤛᤡᤃᤧᤀᤠᤱ ᤁᤢᤈᤠ ᤐᤡᤀᤠᤛᤡᤃᤧᤒᤣ᥅ ᤁᤧᤘᤠᤔᤡᤛᤧᤒᤠ ᤏᤡᤀᤠᤛᤡᤃᤧᤀᤠᤱ ᤆᤫᤠ᤺ᤳ ᤌᤢᤱᤔᤠ ᤐᤡ᤹ᤀᤠᤛᤡᤃᤧᤒᤣ᥅

᥉᥎ ᤜᤡᤶᤎᤠ᤺ᤱ ᤔᤧ᤺ᤴᤏᤣ ᤗᤠᤶᤍᤡ᤺ᤰᤐᤠ ᤁᤧᤒᤥ᤺ᤰᤂᤧᤒᤠ ᤏᤡᤀᤠᤛᤡᤃᤧᤀᤠᤱ ᤜᤡᤶᤔᤥ ᤋᤣ᤹ᤀᤠᤛᤡᤃᤧᤒᤣ᥅ ᤀᤠᤵᤑᤠᤸᤗᤧ ᤋᤣ᤺ᤳ ᤔᤧ᤺ᤴᤏᤣ ᤏᤡᤀᤠᤛᤡᤃᤧᤀᤠᤱ ᤋᤣ᤺ᤳ ᤐᤡ᤹ᤀᤠᤛᤡᤃᤧᤒᤣ᥅

᥉᥏ ᤀᤠᤵᤑᤠᤸᤗᤧ ᤂᤧᤏᤧ᤹ ᤁᤧᤍᤢᤃᤧᤒᤠ ᤏᤢ ᤐᤢᤱᤗᤠᤜᤡᤶᤔᤥ ᤁᤧᤕᤠᤃᤧᤒᤠ ᤏᤡᤀᤠᤛᤡᤃᤧᤀᤠᤱ ᤛᤠ᤹ᤀᤠᤛᤡᤃᤧᤒᤣ᥅’

᥊᥆ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ ‘ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤱᤜᤠ᤹ᤀᤥ ᤁᤧᤘᤠ᤹ᤒᤠ ᤀᤠᤶᤓᤢ᤹ ᤀᤠᤴᤛᤠ᤹ᤛᤡᤀᤥ ᤗᤳᤇᤠ ᤆᤢᤰᤐᤠᤎᤡᤰ ᤆᤩᤠ ᤁᤧᤔᤧᤳᤋᤢᤶ. ᤂᤧᤴ ᤀᤡᤱᤃᤠ᤹ᤀᤣ ᤕᤠᤵᤔᤡ ᤀᤠᤃᤧᤔᤧᤳᤋᤡᤒᤠᤖᤥ॥’

᥊᥇ ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤓᤧᤴᤇᤠᤱ ᤗᤧᤵᤔᤠᤱᤒᤠᤜᤠ᤹ ᤔᤧᤳᤋᤢᤛᤡ. ‘ᤂᤡᤏᤡ᤹ ᤏᤡᤱᤘᤠ᤹ᤑᤢ ᤛᤠᤰᤔᤢᤖᤠ᤺ᤸᤗᤧ ᤁᤧᤍᤧᤳᤋᤡᤒᤠᤛᤣ. ᤂᤡᤏᤡ᤹ ᤀᤡᤱᤃᤠ᤹ᤀᤥᤗᤠᤶ ᤐᤣᤃᤧᤶᤔᤧ᤹ᤀᤥ॥ ᤂᤡᤏᤡ᤹ᤃ ᤔᤠᤑᤧᤴᤛᤠᤶᤔᤡᤴ ᤏᤢ ᤂᤢᤏᤧ᤹ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤁᤣ᤺ᤵᤔᤠᤛᤡ ᤑᤠ᤹ᤀᤠᤱ ᤕᤠᤖᤡᤵ ᤆᤥᤃᤢᤒᤠ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤡ᤺ᤔᤏᤠ ᤔᤡᤁᤧᤍᤡ᤺ᤵᤐᤠ ᤂᤧᤔᤠᤕᤱᤛᤱᤅᤥ ᤐᤣᤃᤧᤶᤔᤧ᤹ᤀᤥ॥

᥊᥈ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤛᤧᤳᤗᤠ᤺ᤰᤋᤧᤀᤠᤱ ᤘᤕᤠᤱᤅᤡᤸᤗᤧ ᤀᤡᤱᤃᤠ᤹ ᤁᤢᤈᤠ ᤕᤠᤵᤔᤡ ᤀᤠᤃᤧᤶᤒᤡᤖᤡᤴ. ᤀᤠᤘᤠᤔᤡᤛᤧᤀᤠᤱ ᤘᤕᤠᤱᤅᤡᤸᤗᤧ ᤆᤫᤠ᤺ᤳ ᤌᤢᤱᤔᤠ ᤕᤠᤵᤔᤡ ᤀᤠᤃᤧᤶᤒᤡᤖᤡᤴ.

᥊᥉ ᤀᤡᤱᤃᤠ᤹ ᤘᤠ᤹ᤔᤠ ᤋᤧᤴ ᤔᤧ᤺ᤴᤏᤣ ᤗᤠᤶᤍᤡ᤺ᤰᤐᤠ ᤐᤥ᤺ᤰᤂᤠᤱᤅᤠᤱ ᤘᤕᤠᤱᤅᤡᤸᤗᤧ ᤂᤡᤏᤡ᤹ ᤜᤡᤶᤔᤥ ᤕᤠᤵᤔᤡ ᤀᤠᤃᤧᤴᤍᤣ᤹ᤖᤡᤴ. ᤀᤡᤱᤃᤠ᤹ ᤋᤣ᤺ᤵᤑᤢᤱ ᤔᤧ᤺ᤴᤏᤣ ᤘᤕᤠᤱᤅᤡᤸᤗᤧ ᤋᤣ᤺ᤳ ᤕᤠᤵᤔᤡ ᤀᤠᤃᤧᤶᤒᤡᤖᤡᤴ. ᤜᤧᤰᤁᤩᤠᤱ ᤀᤡᤱᤃᤠ᤹ ᤋᤢᤃᤠᤱ ᤜᤧᤰᤁᤩᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤋᤠᤱᤅᤠᤱ ᤕᤠᤃᤠᤱᤅᤡᤸᤗᤧ ᤕᤠᤵᤔᤡ ᤀᤠᤃᤧᤴᤇᤠ᤹ᤖᤡᤴᤗᤥ॥’

᥊᥊ “ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤏᤥᤃᤵ ᤔᤧᤒᤡᤖᤢ. ‘ᤍᤠᤱᤒᤣ. ᤀᤠᤵᤑᤠᤸᤗᤧ ᤀᤠᤏᤡᤃᤧ ᤂᤧᤏᤧ᤹ ᤁᤧᤛᤧᤳᤗᤠ᤺ᤰᤋᤧᤒᤠ ᤏᤢ ᤁᤧᤘᤠᤔᤡᤛᤧᤒᤠ ᤜᤧᤰᤁᤩᤠᤱ ᤘᤠ᤹ᤔᤠ ᤋᤧᤴ ᤔᤧ᤺ᤴᤏᤣ ᤏᤢ ᤋᤣ᤺ᤵᤑᤢᤱ ᤆᤠᤜᤠᤒᤠ ᤁᤧᤈᤥᤃᤧᤒᤠ. ᤁᤧᤍᤢᤃᤧᤒᤠ ᤏᤢ ᤐᤢᤱᤗᤠᤜᤡᤶᤔᤥ ᤁᤧᤕᤠᤃᤧᤒᤠ ᤏᤡᤛᤢᤶᤒᤧᤀᤠᤱ ᤁᤢᤓᤠ᤹ ᤔᤧᤒᤡᤀᤠᤛᤡᤃᤧᤴᤒᤣ᥅’

᥊᥋ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤏᤥᤃᤵ ᤐᤡᤖᤢᤛᤡ. ‘ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤴ ᤀᤠᤶᤓᤢ᤹ ᤀᤠᤴᤛᤠ᤹ᤛᤡᤀᤥ ᤀᤠᤳᤋᤡᤴ ᤗᤳᤇᤠ ᤆᤢᤰᤛᤠᤎᤡᤰ ᤜᤧᤰᤁᤣ ᤁᤧᤶᤔᤧᤳᤋᤢᤶᤔᤡᤴ. ᤂᤧᤴ ᤀᤡᤱᤃᤠ᤹ᤀᤣ ᤕᤠᤵᤔᤡ ᤀᤠᤃᤧᤶᤔᤧᤳᤋᤡᤶᤒᤠᤖᤥ॥’

᥊᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤔᤧᤴᤏᤢᤵᤔᤏᤠᤒᤠ ᤂᤢᤶᤍᤡᤱᤅᤥ ᤔᤧᤒᤣ᤺ᤰᤗᤥ. ᤁᤖ ᤛᤠᤶᤕᤥᤏᤡᤒᤠᤜᤠ᤹ᤃ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤥ ᤔᤧᤒᤣ᤺ᤰᤗᤥ॥”

a 

᥈᥋:᥇᥋ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤋᤠᤗᤧᤴᤋ॥” ᤌᤡᤰ ᤋᤠᤗᤧᤴᤋᤧᤴ ᥉᥊ ᤁᤧ.ᤈᤡ. ᤕᤥᤖᤧ॥

ᤕᤧᤛᤢ᤺ᤴ ᤛᤧᤵᤔᤠ ᤆᤧᤶᤓᤴ

(ᤔᤷᤁᤢ ᥇᥊:᥇-᥈. ᤗᤢᤁᤠ ᥈᥈:᥇-᥈. ᤕᤢᤜᤢ ᥇᥇:᥊᥋-᥋᥉)

᥈᥌

ᤕᤧᤛᤢᤖᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

᥈ “ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤋᤠᤔᤠ ᤏᤡᤕᤧᤴᤗᤰ ᤘᤠ᤹ᤒᤠᤃ ᤂᤡᤏᤡ᤹ ᤁᤧᤏᤡ᤺ᤛᤢᤶᤔᤣᤖᤥ. ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤑᤥ᤺ᤴᤇᤧ ᤜᤢᤰᤔᤧᤛᤢᤵᤋᤢ᤹ᤖᤥ॥”

᥉ ᤂᤧᤴ ᤕᤧᤶᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤡᤶᤔᤥ ᤔᤧᤈᤢᤵᤛᤧ॥ ᤂᤧᤸᤗᤧ ᤁᤢᤔᤡᤱᤃ ᤁᤤᤕᤠᤑᤠᤛ ᤘᤕᤧ॥

᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤀᤠᤰᤂᤣᤗ᤹ᤖᤡᤰ ᤛᤫᤠ᤺ᤳᤋᤠᤱ ᤋᤧᤶᤔᤠᤀᤠᤱ ᤛᤧᤵᤔᤠᤒᤣ ᤑᤠ᤹ᤀᤠᤱ ᤆᤧᤶᤓᤴ ᤔᤧᤈᤥᤃᤢᤖᤥ॥

᥋ ᤁᤖ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤴ ᤋᤱᤏᤠᤶᤔᤥᤃ ᤀᤠᤏᤡ᤹ ᤜᤧᤰᤁᤣ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤁᤴ ᤔᤏᤠᤜᤠ᤹ᤖᤧ ᤜᤕᤱᤁᤡᤸᤗᤡᤱ ᤔᤧᤈᤥᤃᤢ᤹ᤖᤥ॥”

ᤕᤧᤛᤢ᤺ᤴ ᤑᤢᤱᤏᤠᤶ ᤔᤧᤜᤢ᤺ᤳᤋᤢ᤹

(ᤔᤷᤁᤢ ᥇᥊:᥉-᥏. ᤕᤢᤜᤢ ᥇᥈:᥇-᥎)

᥌ ᤂᤧᤴ ᤕᤧᤶᤔᤥ ᤕᤧᤛᤢ᤺ᤴ ᤒᤧᤌᤠᤏᤡ ᤐᤠᤱᤓᤣ᤹ᤀᤥ ᤗᤥᤃᤣ᤹ ᤋᤢᤰᤔᤠᤗᤠᤶ ᤁᤧᤘᤣ᤺ᤵᤐᤠ ᤛᤡᤔᤥᤏᤖᤧ ᤁᤢᤜᤡᤶᤔᤥ ᤘᤕᤧᤖᤥ॥

᥍ ᤜᤧᤰᤁᤩᤠᤱ ᤆᤠᤈᤠᤏᤢ ᤕᤢᤅᤧᤸᤗᤧ ᤔᤧᤴᤇᤢᤔᤠ᤹ᤎᤡᤰ ᤀᤡᤔᤧᤸᤗᤢᤱᤒᤠ ᤑᤢᤱᤏᤠᤶ ᤁᤧᤕᤠᤰᤐᤠ ᤗᤧᤶᤓᤠᤗᤢᤱ ᤐᤷᤕᤠᤔᤠᤏᤢ ᤋᤩᤧᤀᤠᤱ ᤕᤧᤛᤢᤖᤧ ᤁᤢᤎᤧᤃᤣ᤺ᤰᤐᤥ ᤜᤢᤰᤂᤢᤖᤥ॥

᥎ ᤂᤧᤴ ᤔᤧᤏᤡᤛᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤰ ᤐᤥᤃᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤌᤣᤀᤠᤱ ᤁᤴ ᤑᤢᤱᤏᤠᤶᤔᤡᤴ ᤆᤠᤛᤥ᤺ᤰᤂᤢᤒᤠᤒᤣ᥅

᥏ ᤁᤱᤃ ᤕᤖᤡᤰ ᤕᤠᤱᤅᤥ ᤛᤱᤔᤠᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡ᤺ᤔᤏᤠᤛᤡᤸᤗᤧ ᤐᤥ᤺ᤰᤂᤧᤒᤠᤖᤥ॥”

᥇᥆ ᤕᤧᤛᤢᤖᤧ ᤁᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤌᤣᤀᤠᤱ ᤁᤴ ᤔᤧᤴᤇᤢᤔᤠ᤹ᤀᤡᤴ ᤋᤢᤰᤂᤣ ᤁᤧᤈᤠ᤺ᤳᤋᤢᤶᤒᤠᤒᤣ᥅ ᤂᤧᤸᤗᤧᤃ ᤀᤠᤗᤠᤃᤡ ᤏᤢᤒᤠ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥇ ᤕᤠᤱᤃᤧᤛᤠ᤹ᤒᤠᤜᤠ᤹ᤃ ᤛᤍᤠᤍᤡᤱ ᤂᤡᤏᤡ᤹ᤏᤢ ᤔᤧᤘᤠ᤹ᤖᤥ॥ ᤁᤖ ᤀᤡᤱᤃᤠ᤹ᤃ ᤛᤍᤠᤍᤡᤱ ᤂᤡᤏᤡ᤹ᤏᤢ ᤔᤧᤘᤠ᤹ᤀᤠᤴᤗᤥ॥

᥇᥈ ᤂᤧᤸᤗᤧ ᤏᤠᤛᤡᤱᤃᤧᤴ ᤀᤠᤎᤰᤁᤥ ᤑᤢᤱᤏᤠᤶᤔᤡᤴ ᤜᤢᤰᤂᤢᤀᤠᤱ ᤀᤠᤗᤢᤵᤔᤠᤸᤗᤧᤴ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥉ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡᤛᤠᤱ ᤛᤢᤏᤠᤀᤡᤱ ᤀᤡᤱᤓᤥ᤺ᤸᤗᤧ. ᤂᤧᤵᤔᤥ ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤡᤴ ᤔᤏᤠᤜᤠ᤹ᤖᤧ ᤔᤧᤈᤧᤰᤂᤢᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥”

ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤧᤴ ᤕᤧᤛᤢ᤺ᤴ ᤀᤡᤱᤗᤧᤰᤔᤠ ᤐᤠ᤺ᤴᤏᤥ ᤋᤧᤴ

(ᤔᤷᤁᤢ ᥇᥊:᥇᥆-᥇᥇. ᤗᤢᤁᤠ ᥈᥈:᥉-᥌)

᥇᥊ ᤜᤧᤰᤁᤩᤠᤱ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋ ᤔᤧᤵᤔᤏᤠᤒᤧᤴ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥ ᤐᤣᤀᤠᤱ

᥇᥋ ᤔᤧᤳᤋᤛᤡ. “ᤕᤧᤛᤢ᤺ᤴ ᤁᤧᤍᤧᤶᤛᤢᤶᤗ ᤑᤠ᤹ᤀᤠᤱ ᤂᤡᤏᤡ᤹ ᤜᤢᤰᤁᤥ ᤌᤠ᤺ᤛᤢᤱ ᤐᤡᤏᤡᤱᤅᤡᤸᤗᤧ ᤀᤡᤱᤃᤠ᤹ ᤌᤣ ᤕᤠᤵᤔᤡ ᤀᤠᤃᤧᤒᤡᤖᤡᤒᤣ᥅”

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤢᤶᤒᤥᤱ (᥉᥆) ᤕᤢᤵᤐᤠᤕᤠᤱ ᤂᤧᤴ ᤔᤧᤒᤡᤖᤢᤖᤥ॥

᥇᥌ ᤂᤧᤴ ᤕᤧᤶᤔᤠᤱᤎᤥ ᤕᤜᤢᤍᤠ᤺ᤸᤗᤧ ᤕᤧᤛᤢ᤺ᤴ ᤀᤡᤱᤗᤧᤰᤔᤠ ᤑᤠ᤹ᤀᤠᤱ ᤛᤢᤕᤧᤶ ᤁᤥ᤺ᤵᤔᤠ ᤜᤣ᤺ᤰᤋᤢᤖᤥ॥

ᤕᤧᤛᤢᤖᤧ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤆᤠ ᤆ᤹᤺

(ᤔᤷᤁᤢ ᥇᥊:᥇᥈-᥈᥇. ᤗᤢᤁᤠ ᥈᥈:᥍-᥇᥊)

᥇᥍ ᤀᤠᤸᤗ ᤛᤡᤍᤠ᤹ ᤔᤧᤴᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤍᤠᤱᤒᤣ. ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴa ᤆᤠᤔᤠ ᤌᤢᤱᤔᤠ ᤀᤠᤳᤋᤥ ᤕᤠᤖᤡᤵ ᤆᤥ᤺ᤰᤔᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤀᤠᤱ ᤘᤠ᤹ᤒᤣ᥅”

᥇᥎ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤕᤧᤰᤕᤰᤁᤥ ᤐᤣᤃᤧᤶᤔᤧ᤹. ᤂᤧᤵᤔᤥ ᤗᤳᤇᤠ ᤔᤏᤠᤎᤡᤰ ᤁᤧᤍᤢᤔᤢᤶ॥ ᤂᤧᤴ ᤀᤰᤂᤣ ᤔᤧᤳᤋᤧᤶᤔᤧ᤹. ‘ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. ᤀᤡᤱᤃᤠ᤹ ᤀᤠᤕᤧᤶᤔᤡᤴ ᤏᤡ᤺ᤳᤋᤠᤱᤅᤣ ᤋᤩᤧᤀᤠᤱ ᤘᤠ᤹ᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤧᤏᤧ᤹ ᤁᤧᤜᤡᤶᤔᤥ ᤀᤠᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤛᤛᤠᤱᤛᤪᤥᤳ ᤆᤥᤃᤢᤶᤒᤧ᤹ᤖᤥ॥’”

᥇᥏ ᤜᤧᤰᤁᤣ᤺ᤸᤗᤧ ᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤆᤠᤔᤠ ᤌᤢᤱᤔᤠᤴ ᤕᤠᤖᤡᤵ ᤆᤥᤃᤧᤳᤇᤢ॥

᥈᥆ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤕᤧᤛᤢ᤺ᤴ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤛᤥᤖᤡᤰ ᤆᤠᤔᤠ ᤋᤧᤴᤏᤥ ᤕᤢᤱᤛᤡᤱ॥

᥈᥇ ᤜᤧᤰᤁᤩᤠᤱ ᤔᤧᤈᤖ ᤔᤧᤕᤢᤅᤧᤸᤗᤧ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ᤀᤥ ᤌᤡᤰᤁᤡᤸᤗᤧ ᤀᤡᤱᤃᤠ᤹ ᤀᤡᤱᤗᤧᤰᤁᤠᤖᤥ॥”

᥈᥈ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤏᤡᤱᤛᤠᤶᤔᤥ ᤔᤧᤎᤩᤧᤀᤠᤱ ᤁᤧᤖᤧᤰᤗᤧ ᤂᤢᤏᤧ᤹ ᤛᤣ᤺ᤴᤍᤥᤔᤠ ᤔᤧᤜᤣ᤺ᤰᤋᤢ. “ᤍᤠᤱᤒᤣ. ᤁᤧᤒᤠ᤺ᤳᤋᤢᤒᤠ ᤔᤏᤠᤴ ᤀᤡᤱᤃᤠ᤹ᤒᤡ᥅”

᥈᥉ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤠᤸᤗᤥ ᤀᤡᤱᤃᤠ᤹ᤏᤢ ᤛᤥᤖᤡᤰ ᤁᤧᤈᤠᤒᤠᤖ ᤁᤧᤕᤢᤱᤒᤠᤎᤡᤰᤁᤡᤸᤗᤧ ᤀᤡᤱᤃᤠ᤹ ᤀᤡᤱᤗᤧᤰᤁᤠᤖᤥ॥

᥈᥊ ᤔᤧᤴᤇᤠᤶᤛᤠ᤺ᤱᤃ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤒᤠ ᤁᤢᤀᤡᤛᤡ᤺ᤰᤁᤣ ᤛᤡᤔᤠᤀᤣ ᤐᤥᤱᤗᤥ॥ ᤁᤖ ᤔᤧᤴᤇᤠᤶᤛᤠ᤺ᤴ ᤀᤡᤱᤃᤧᤗᤧᤰᤐᤧᤱᤃ ᤆᤡ᤺ᤳᤋᤧᤛᤩᤧᤖᤥ᥄ ᤂᤧᤱᤃ ᤛᤠᤔᤧᤘᤠ᤺ᤴᤇᤡᤱᤅᤡᤴᤏᤡᤸᤗᤧ ᤏᤢᤖᤧᤒᤠᤖᤥ॥”

᥈᥋ ᤜᤧᤰᤁᤩᤠᤱ ᤛᤧᤰᤂᤠᤀᤥ ᤂᤢᤏᤧ᤹ ᤀᤡᤱᤗᤧᤰ ᤁᤧᤔᤧᤵᤐᤠ ᤕᤜᤢᤍᤠ᤺ᤸᤗᤧᤀᤠᤱ ᤛᤣ᤺ᤴᤍᤥᤛᤢ. “ᤛᤡᤰᤛᤠᤶᤒᤣ. ᤁᤧᤒᤠ᤺ᤳᤋᤢᤒᤠ ᤔᤏᤠᤴ ᤀᤡᤱᤃᤠ᤹ᤀᤣᤒᤡ᥅”

ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤀᤠᤒᤠᤅᤣ ᤁᤧᤒᤠ᤺ᤳᤋᤢᤖᤥ॥”

᥈᥌ ᤂᤧᤱᤜᤠ᤹ᤖᤧ ᤔᤧᤈᤖ ᤔᤧᤕᤢᤅᤧᤸᤗᤧ ᤕᤧᤛᤢᤖᤧ ᤂᤖᤧ᤺ᤱᤅᤡᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤧ᤺ᤰᤂᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤡᤖᤢᤛᤡ. “ᤁᤴ ᤋᤠ᤺ᤰᤋᤧᤶᤔᤧ᤹ᤀᤠᤱ ᤆᤧᤶᤔᤧ᤹ᤀᤥ. ᤁᤱᤃ ᤏᤠᤛᤡᤱᤃᤧᤴ ᤀᤠᤎᤰᤗᤥ॥”

᥈᥍ ᤜᤧᤰᤁᤩᤠᤱ ᤆᤸᤗᤱᤏᤠ ᤂᤥᤷᤕᤠ᤺ᤴ ᤐᤰᤂᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤡᤖᤢᤛᤡ. “ᤂᤡᤏᤡ᤹ ᤁᤧᤖᤧᤰᤗᤧ ᤁᤴ ᤌᤢᤅᤧᤶᤔᤧ᤹ᤀᤥ॥

᥈᥎ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤆᤥ᤺ᤰᤔᤏᤠᤒᤠ ᤁᤢᤛᤱ ᤔᤠᤱᤜᤢᤵᤗᤧᤴ ᤀᤠᤔᤠᤰᤂᤡ᤹ᤖᤥ॥ ᤁᤴ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤥ᤺ᤱᤗ ᤑᤠ᤹ᤀᤠᤱ ᤘᤠᤍᤣ᤺ᤴᤗᤥ॥

᥈᥏ ᤀᤡᤱᤃᤠ᤹ ᤔᤧᤳᤏᤡᤱ. ᤀᤠᤀᤡᤴᤏᤠᤱᤎᤥ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤜᤠᤱᤈᤢᤶᤔᤥ ᤂᤡᤏᤡ᤹ᤏᤢ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤴᤎᤢᤱᤅᤣ ᤌᤠᤖᤡᤰ ᤕᤠᤶᤔᤥ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤎᤢᤱᤅᤠᤴᤗᤥ॥”

᥉᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤛᤣᤘᤠ ᤛᤠᤶᤗᤥ ᤛᤠᤶᤔᤧᤗᤥᤖᤧᤀᤠᤱ ᤈᤤᤋᤢᤏ ᤁᤥ᤺ᤰᤔᤠᤀᤥ ᤔᤧᤒᤣᤖᤥ॥

ᤐᤋᤪᤢᤛᤖᤧ ᤂᤢᤏᤧ᤹ ᤏᤠ᤹ᤖᤢᤒᤠ ᤐᤠ᤺ᤴᤏᤡᤴ ᤕᤧᤛᤢᤖᤧ ᤐᤠ᤺ᤳᤋᤢ᤹

(ᤔᤷᤁᤢ ᥇᥊:᥈᥍-᥉᥇. ᤗᤢᤁᤠ ᥈᥈:᥉᥇-᥉᥊. ᤕᤢᤜᤢ ᥇᥉:᥉᥌-᥉᥎)

᥉᥇ ᤂᤧᤵᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤀᤡᤴ ᤛᤧᤴᤍᤡᤰᤛᤠ ᤂᤡᤏᤡ᤹ ᤁᤧᤖᤧᤰᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤗᤧᤖᤡ᤹ᤀᤠᤱ ᤁᤧᤒᤡᤃᤡ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

“‘ᤀᤡᤱᤃᤠ᤹ ᤔᤧᤸᤗᤢᤰᤁᤶᤒᤠᤴ ᤜᤡᤵᤋᤢᤱ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤸᤗᤢᤰᤜᤠ᤹ ᤁᤧᤖᤧᤰ ᤐᤡᤛᤠᤱ ᤔᤧᤛᤧᤖᤥ॥’

᥉᥈ ᤁᤖ ᤀᤡᤱᤃᤠ᤹ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤱᤅᤠᤀᤠᤱ ᤂᤡᤏᤡ᤹ᤏᤢ᤺ᤸᤗᤧ ᤋᤃᤡ ᤃᤠᤗᤡᤗ ᤌᤢᤶᤔᤥ ᤐᤣ᤺ᤰᤁᤠᤖᤥ॥”

᥉᥉ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤁᤧᤖᤧᤰᤗᤧ ᤂᤧᤏᤧ᤹ ᤁᤧᤶᤗᤧᤳ ᤁᤧᤶᤎᤠ᤺ᤛᤠᤱ ᤀᤡᤱᤃᤠ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤳᤏᤧᤴᤗᤥ॥”

᥉᥊ ᤕᤧᤛᤢᤖᤧ ᤔᤧᤳᤋᤢ. “ᤐᤋᤪᤢᤛᤣ. ᤛᤧᤰᤂᤠᤀᤣ ᤔᤧᤳᤏᤧ᤹. ᤀᤠᤰᤂᤥ ᤛᤧᤴᤍᤡᤰ ᤀᤡᤱᤘᤠ ᤁᤠᤔᤠᤏᤢ᤺ᤸᤗᤧ ᤋᤃᤡᤀᤣ. ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ ᤁᤧᤒᤠ᤺ᤳᤋᤢᤖ ᤂᤧᤏᤧ᤹ ᤛᤢᤶᤗᤧᤱ ᤁᤧᤏᤠ᤹ᤀᤠᤖᤥ॥”

᥉᥋ ᤁᤖ ᤐᤋᤪᤢᤛᤖᤧ ᤜᤠᤍᤡᤱ ᤌᤰᤋᤧᤖ ᤔᤧᤳᤋᤢ. “ᤔᤧ᤺ᤴᤗᤥ. ᤀᤡᤱᤃᤠ᤹ᤃ ᤂᤧᤏᤧ᤹ᤏᤢ ᤛᤡᤔᤠ ᤐᤥ᤺ᤱᤛᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤏᤠ᤹ᤏᤧᤴᤗᤥ॥” ᤘᤣ᤹ ᤜᤢ᤹ᤛᤠᤶᤒᤠᤜᤠ᤹ᤖᤧᤀᤠᤱ ᤒᤠ ᤜᤧᤰᤁᤣᤀᤣ ᤔᤧᤒᤠ᤺ᤳᤋᤢᤖᤥ॥

ᤃᤧᤋᤛᤔᤏᤡ ᤔᤧᤵᤔᤏᤠᤒᤠ ᤋᤧᤴᤏᤥ ᤕᤧᤛᤢ᤺ᤴ ᤋᤢᤘᤠ ᤆᤥᤰ

(ᤔᤷᤁᤢ ᥇᥊:᥉᥈-᥊᥈. ᤗᤢᤁᤠ ᥈᥈:᥉᥏-᥊᥌)

᥉᥌ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤃᤧᤋᤛᤔᤏᤡ ᤔᤧᤵᤔᤏᤠᤒᤠ ᤈᤤᤋᤢᤏ ᤛᤡᤱᤗᤠᤀᤥ ᤐᤣ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤂᤧᤵᤔᤥ ᤋᤢᤘᤠ ᤆᤥᤃᤢᤱᤅᤡᤸᤗᤧ ᤂᤡᤏᤡ᤹ ᤁᤵᤔᤥ ᤕᤢᤅᤧᤶᤔᤧ᤹ᤀᤥ॥”

᥉᥍ ᤕᤧᤛᤢᤖᤧ ᤐᤋᤪᤢᤛᤧᤴ ᤏᤢ ᤈᤒ᤻ᤍᤡᤕᤠᤖᤧ ᤏᤧᤵᤑᤢ ᤁᤢᤛ᤻ᤛᤠᤜᤠ᤹ ᤂᤢᤏᤧ᤹ᤏᤢ ᤋᤣ᤹ᤖᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤛᤠ᤹ᤖᤡᤰ ᤔᤡᤱᤘᤠᤖᤧ ᤁᤢᤎᤡᤶᤏᤢ ᤏᤡᤱᤛᤠᤶᤔᤥ ᤌᤩᤧᤖᤥ॥

᥉᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤔᤡᤱᤘᤠᤖᤧ ᤕᤥ᤺ᤴᤍᤠᤱᤅᤠᤱ ᤛᤡᤔᤠᤗᤡᤱᤎᤥ ᤌᤠᤖᤡᤰ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ॥ ᤁᤵᤔᤥ ᤆᤠᤱᤈᤠᤱᤅᤠᤱ ᤕᤢᤅᤧᤶᤔᤧ᤹ᤖ ᤕᤠᤵᤔᤡ ᤆᤢᤶ ᤀᤠᤔᤧᤳᤋᤧᤶᤔᤧ᤹ᤀᤥ॥”

᥉᥏ ᤂᤢᤏᤧ᤹ ᤕᤠᤶᤔᤥ ᤔᤡᤛᤠᤰ ᤏᤠᤏᤠᤰ ᤐᤣᤀᤠᤱ ᤂᤠᤶᤔᤥ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤧᤖᤥ. “ᤐᤠᤏᤢᤍᤡᤱ ᤀᤠᤶᤒᤣ. ᤐᤥᤱᤔᤠ ᤛᤢᤰᤏᤧ ᤑᤠ᤹ᤃᤪ. ᤁᤴ ᤀᤡᤏᤥᤃᤧᤴ ᤋᤢᤰᤂᤣᤖᤧᤴ ᤂᤥᤷᤕᤠ᤺ᤴ ᤀᤡᤱᤃᤠ᤹ᤀᤥᤗᤠᤶ ᤂᤧᤳᤋᤧᤍᤣᤛᤧ᤹ᤀᤥ॥ ᤜᤧᤰᤁᤣᤛᤠᤱ ᤀᤠᤏᤡᤱᤘᤠ᤹ ᤜᤧᤰᤁᤣᤃ ᤔᤧ᤺ᤴ. ᤁᤖ ᤁᤧᤏᤡᤱᤘᤠ᤹ ᤜᤧᤰᤁᤣᤀᤣ ᤐᤥ᤺ᤱᤗᤖᤥ॥”

᥊᥆ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ᤺ᤰᤂᤧ ᤑᤧᤖᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧᤒᤠ ᤋᤢᤔᤢᤛᤡ॥ ᤕᤧᤛᤢᤖᤧ ᤐᤋᤪᤢᤛᤧᤴ ᤔᤧᤳᤋᤢ. “ᤂᤡᤏᤡ᤹ ᤁᤢᤔᤢᤰᤌᤡᤰᤁᤠᤱ ᤀᤡᤱᤃᤠ᤹ᤏᤢ ᤆᤠᤱᤈᤠᤱᤅᤠᤱ ᤕᤢᤱᤔᤠ ᤁᤧᤴᤇᤢᤰᤋᤡᤴᤒᤡ᥅

᥊᥇ ᤜᤱᤛᤠ᤹ᤔᤠᤀᤥ ᤔᤧᤎᤩᤧ᤹ᤀᤡᤃᤧᤴᤗ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤠᤱᤈᤠᤱᤅᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥ ᤂᤡᤏᤡ᤹ ᤏᤡᤱᤘᤠ᤹ᤀᤡᤸᤗᤧ ᤏᤢᤖᤡᤰᤁᤠᤱ ᤆᤥ᤺ᤰᤔᤠ ᤁᤧᤃᤥ᤺ᤳᤋᤢᤶ. ᤁᤖ ᤂᤡᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤱᤃ ᤔᤧᤎᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ ᤁᤧᤴᤇᤢᤰᤋᤢᤶᤔᤡᤸᤗᤥ॥”

᥊᥈ ᤂᤢᤏᤧ᤹ ᤕᤠᤶᤔᤥ ᤐᤣᤀᤠᤱ ᤋᤢᤘᤠ ᤆᤥᤃᤢ. “ᤐᤠᤏᤢᤍᤡᤱ ᤀᤠᤶᤒᤦ. ᤀᤡᤱᤃᤠ᤹ ᤁᤴ ᤀᤡᤏᤥᤃᤧᤴ ᤋᤢᤰᤂᤣᤖᤧᤴ ᤂᤥᤷᤕᤠ᤺ᤴ ᤔᤧᤴᤎᤢᤱᤅᤣ ᤔᤧᤒᤥ᤺ᤱᤅᤡᤴᤏᤧ ᤑᤠ᤹ᤃᤪ ᤂᤧᤏᤧ᤹ ᤁᤧᤏᤡᤱᤘᤠ᤹ ᤁᤢᤀᤡᤛᤡ᤺ᤰᤁᤣ ᤐᤥ᤺ᤱᤗᤖᤥ॥”

᥊᥉ ᤂᤢᤏᤧ᤹ ᤏᤢ᤺ᤰᤂᤧ ᤑᤧᤖᤧᤸᤗᤧ ᤕᤠᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧᤒᤠ ᤋᤢᤔᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤡᤰᤕᤢ᤺ᤔᤠᤸᤗᤧ ᤛᤠ᤹ᤖᤡᤰ ᤋᤖᤢᤛᤡᤀᤠᤱ ᤔᤧᤘᤕᤧ॥

᥊᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤗᤧᤖᤢᤎᤛᤡᤀᤠᤱ ᤕᤠᤶᤔᤥ ᤋᤢᤘᤠ ᤆᤥ᤺ᤰᤛᤧ ᤐᤣᤀᤠᤱ ᤋᤃᤡ ᤜᤧᤰᤁᤣ ᤋᤢᤘᤠ ᤆᤥᤃᤢ॥

᥊᥋ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ᤺ᤰᤂᤧ ᤑᤧᤖᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤸᤗᤛᤠᤱ ᤁᤧᤏᤠᤛᤡᤱᤅᤡᤀᤠᤱ ᤁᤧᤀᤡᤵᤛᤡᤀᤠᤱ ᤁᤧᤏᤧᤛ᤻ᤛᤡᤒᤡ᥅ ᤀᤥᤔᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤔᤠ ᤕᤧᤶᤔᤡᤴ ᤋᤩᤧᤖᤥ॥

᥊᥌ ᤐᤥᤃᤧᤶᤔᤧ᤹. ᤁᤵᤔᤥᤗᤠᤶ ᤐᤡᤃᤡ᥄ ᤀᤥᤔᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤕᤠᤵᤔᤡ ᤀᤡᤱᤃᤧᤗᤧᤰᤐᤧᤴ ᤂᤠ ᤑᤧᤴᤗ ᤐᤳᤗᤥ᥄”

ᤕᤧᤛᤢ᤺ᤴ ᤔᤧᤍᤧᤶᤛᤢ᤹

(ᤔᤷᤁᤢ ᥇᥊:᥊᥉-᥋᥆. ᤗᤢᤁᤠ ᥈᥈:᥊᥍. ᤕᤢᤜᤢ ᥇᥎:᥉-᥇᥈)

᥊᥍ ᤕᤧᤛᤢ᤺ᤴ ᤜᤧᤰᤁᤣᤗ᤹ᤖᤡᤰ ᤐᤠᤖᤧᤖ ᤐᤳᤇᤧᤸᤗᤧ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥᤒᤠ ᤕᤜᤢᤍᤠ ᤔᤧᤵᤔᤏᤠᤒᤧᤴ ᤂᤧᤵᤔᤥ ᤁᤧᤖᤧ ᤋᤩᤧ॥ ᤂᤢᤏᤧ᤹ᤏᤢ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤔᤧᤒᤠᤱᤄᤢᤛᤡᤒᤠ ᤋᤠᤓᤣ ᤏᤢ ᤋᤰᤁᤠᤳ ᤁᤧᤃᤵᤐᤠ ᤕᤖᤡᤰ ᤔᤏᤠᤜᤠ᤹ᤀᤠᤱ ᤔᤧᤘᤕᤧ॥

᥊᥎ ᤀᤠᤸᤗ ᤕᤧᤛᤢ᤺ᤴ ᤀᤡᤱᤃᤧᤗᤧᤰᤐᤧᤸᤗᤧ ᤀᤠᤳᤋᤡᤴ ᤔᤏᤠᤴ ᤀᤡᤱᤃᤠ᤹ ᤆᤢᤵ ᤔᤧᤳᤋᤢᤱ. ᤂᤧᤴ ᤋᤧᤶᤛᤧᤶᤔᤧ᤹ ᤗ᤹ᤖᤡᤰ ᤔᤡᤰᤛᤣ᤺ᤴ ᤐᤡᤖᤢᤛᤡᤀᤠᤱ ᤘᤕᤧ॥c

᥊᥏ ᤂᤡᤔᤥ ᤕᤜᤢᤍᤠ᤺ᤴ ᤕᤧᤛᤢᤖᤥ ᤐᤣᤀᤠᤱ “ᤀᤠᤛᤣᤘᤠᤖᤥ. ᤛᤡᤰᤛᤠᤶᤒᤣ” ᤔᤧᤳᤋᤢᤖ ᤆᤢᤵ ᤔᤧᤳᤋᤢ॥

᥋᥆ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤆᤢᤶᤔᤣ. ᤂᤧᤏᤧ᤹ ᤌᤣ ᤆᤥ᤺ᤰᤛᤧ ᤁᤧᤍᤩᤧᤒᤠ ᤂᤧᤴ ᤜᤠᤖᤠ ᤆᤥᤃᤧ᤹ᤀᤥ॥” ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤜᤢᤰ ᤔᤧᤕᤠᤰᤋᤢᤀᤠᤱ ᤔᤧᤍᤧᤶᤛᤢᤖᤥ॥

᥋᥇ ᤕᤧᤛᤢ᤺ᤴᤏᤢ ᤁᤧᤘᤠ᤹ᤒᤠᤜᤠ᤹ᤀᤥ ᤌᤡᤰᤗᤧ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤣᤘᤠᤖᤥᤒᤠᤴ ᤆᤧᤵᤋᤢᤸᤗᤧ ᤁᤢᤏᤧᤰᤂᤥ᤹ᤒᤠᤴ ᤐᤧᤳᤋᤢ ᤌᤠᤛᤢᤖᤥ॥

᥋᥈ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤁᤧᤍᤠᤓᤣ᤺ᤴ ᤑᤧᤛᤡ᤺ᤵᤐᤥ ᤕᤠᤰᤋᤧ᤹. ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤋᤠᤓᤣ᤺ᤴ ᤀᤥᤃᤵ ᤆᤥᤃᤢ᤹. ᤂᤧᤴ ᤋᤠᤓᤣᤗᤠᤶᤔᤣ ᤛᤡ᤹᤺॥

᥋᥉ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ᤺ᤴ ᤏᤠ᤺ᤰᤋᤢᤱᤅᤡᤸᤗᤧ ᤔᤠᤱᤗᤠᤀᤡᤱᤒᤠᤜᤠ᤹ᤖᤧᤴ ᤌᤡᤰ-ᤏᤧᤳ ᤋᤢᤖᤠᤏᤢ᤺ᤸᤗᤧ ᤕᤖᤡᤰd ᤀᤡᤱᤃᤠ᤹ ᤕᤠᤵᤔᤡ ᤋᤠᤱᤛᤧ᤺ᤵᤛᤧ ᤂᤡᤔᤥ ᤔᤧᤒᤠᤱᤄᤢᤴᤛᤡᤴᤒᤡ᥅

᥋᥊ ᤁᤖ ᤜᤧᤰᤁᤣᤗ᤹ᤖᤡᤰ ᤏᤠ᤺ᤰᤋᤢᤱᤅᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤥᤱᤔᤠᤀᤣ ᤐᤥ᤺ᤱ ᤗ᤹ᤖᤡᤰ ᤛᤠᤵᤋᤧᤒᤠᤴ ᤀᤠᤰᤂᤣᤀᤠᤱ ᤁᤧᤵᤐᤠᤒᤣ᥅”

᥋᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤍᤧᤶᤛᤧ ᤁᤧᤍᤠᤒᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠᤀᤠᤒᤡ᥅ ᤌᤣᤀᤠᤱ ᤀᤡᤱᤃᤠ᤹ ᤀᤠᤍᤧᤶᤛᤧ ᤋᤠᤓᤣᤏᤢ ᤋᤰᤁᤠ᤺ᤳᤏᤢ ᤁᤧᤍᤩᤧ᤹ᤀᤡᤒᤣ᥅ ᤀᤡᤱᤃᤠ᤹ᤃ ᤌᤡᤰᤕᤠ᤺ᤴᤎᤰᤛᤠ ᤔᤠᤱᤜᤡᤶ ᤗᤰᤂᤢᤶᤔᤥ ᤏᤡᤛᤠᤶ ᤜᤢ᤹ᤀᤡᤛᤧ ᤘᤕᤠᤱᤒᤠ ᤜᤧᤰᤁᤣᤛᤠᤱ ᤕᤠᤵᤔᤡ ᤁᤧᤴᤍᤧᤶᤛᤡᤴ॥

᥋᥌ ᤁᤖ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠᤴ ᤁᤧᤳᤗ ᤑᤠ᤹ᤀᤠᤱ ᤐᤥ᤺ᤰᤂᤧᤒᤠᤖᤥ॥” ᤜᤧᤰᤁᤩᤠᤱ ᤁᤧᤖᤧᤰ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤐᤰᤔᤧᤎᤀᤠᤱ ᤔᤧᤄᤧᤳᤇᤡᤱ ᤔᤧᤒᤣᤖᤥ॥

ᤕᤧᤛᤢ᤺ᤴ ᤕᤧᤈᤢᤶᤓᤥ ᤋᤃᤡ ᤔᤧᤕᤧᤵᤛᤢ᤹

(ᤔᤷᤁᤢ ᥇᥊:᥋᥉-᥌᥋. ᤗᤢᤁᤠ ᥈᥈:᥋᥊-᥋᥋.᥌᥉-᥍᥇. ᤕᤢᤜᤢ ᥇᥎:᥇᥉-᥇᥊.᥇᥏-᥈᥊)

᥋᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤧᤍᤧᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤁᤤᤕᤠᤑᤠᤛᤖᤧ ᤁᤢᤜᤡᤶᤔᤥ ᤔᤧᤍᤣ᤹ᤖᤢ॥ ᤂᤧᤵᤔᤥ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤖᤥ॥

᥋᥎ ᤁᤖ ᤐᤋᤪᤢᤛᤖᤧᤃ ᤕᤧᤛᤢ᤺ᤴ ᤏᤢ ᤂᤧᤴ ᤔᤏᤠᤜᤠ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤰᤂᤢᤶᤔᤥ ᤌᤠᤖᤡᤰ ᤔᤠ᤺ᤱᤄᤠᤗᤠᤶ ᤋᤡᤶᤍᤢᤛᤡᤖᤥ॥ ᤜᤧᤰᤁᤩᤠᤱ ᤀᤠᤸᤗ ᤕᤧᤛᤢ᤺ᤴ ᤌᤣ ᤔᤧᤔᤧᤳᤋᤢᤀᤡᤗᤠ ᤗ᤹ᤖᤡᤰ ᤀᤥᤔᤧᤳᤇᤧ ᤛᤡᤃᤠᤱ ᤗᤠᤛᤧᤀᤠᤱ ᤛᤣᤘᤠᤖᤥᤒᤠᤜᤠ᤹ᤏᤢ ᤕᤢᤱᤛᤡᤱᤗᤥ॥

᥋᥏ ᤀᤠᤸᤗ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤕᤧᤈᤢᤶᤓᤥᤖᤧᤴ ᤁᤧᤖᤧᤰ ᤐᤠᤛᤡᤱᤐᤠᤍᤠᤱᤗᤠᤜᤠ᤹ᤖᤧ ᤕᤧᤛᤢ᤺ᤴ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤐᤡᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥᤒᤠ ᤀᤠᤵᤋᤡᤰᤜᤠ᤹ ᤔᤧᤃᤥ᤺ᤳᤋᤢ॥

᥌᥆ ᤂᤧᤵᤔᤥ ᤕᤖᤡᤰ ᤑᤥᤋᤩᤠᤒᤠ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ ᤔᤧᤗ᤺ᤴᤍᤧ. ᤁᤖ ᤂᤧᤱᤜᤠ᤹ᤖᤧ ᤌᤣᤀᤠᤱ ᤋᤛᤡ ᤔᤧᤱᤄᤥᤛᤢᤴ॥ ᤁᤢᤏᤢᤵᤔᤥ ᤏᤧᤵᤑᤢ ᤔᤏᤠ ᤗ᤺ᤴᤍᤧᤳᤇᤡᤀᤠᤱ

᥌᥇ ᤐᤠ᤺ᤳᤋᤧᤳᤇᤢ. “ᤁᤴ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤡᤴ ᤕ᤺ᤔᤠ ᤛᤢᤰᤋᤢᤱ. ᤜᤧᤰᤁᤩᤠᤱ ᤛᤢᤶᤕᤧᤴᤏᤥ ᤕᤠᤶᤔᤥ ᤆᤥ᤺ᤰᤔᤠ ᤛᤢᤰᤋᤢᤱᤗᤥ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥”

᥌᥈ ᤜᤧᤰᤁᤩᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤐᤥᤃᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤁᤴ ᤔᤏᤠᤜᤠ᤹ᤖᤧ ᤁᤧᤍᤰᤗᤧᤱᤘᤠᤀᤥ ᤐᤡᤖᤧᤳᤇᤢᤒᤠ ᤋᤥ᤺ᤴᤍᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤂᤧᤏᤧ᤹ ᤏᤥᤃᤵ ᤁᤧᤶᤒᤡᤖᤢᤴᤇᤡᤴᤒᤠᤒᤣ᥅”

᥌᥉ ᤁᤖ ᤕᤧᤛᤢ᤺ᤴ ᤔᤧᤶᤒᤠ᤺ᤳᤋᤣ ᤕᤧᤒᤧ॥ ᤜᤧᤰᤁᤣ᤺ᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤔᤧᤳᤋᤢ. “ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤂᤧᤏᤧ᤹ ᤀᤡᤱᤈᤠ᤺ᤱ ᤐᤡᤏᤧ. ᤛᤧᤰᤂᤠᤀᤣ ᤀᤠᤔᤧᤳᤋᤧ᤹. ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤏᤡᤱᤘᤠ᤹ᤑᤢᤛᤠᤏᤧᤒᤡ᥅”

᥌᥊ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤥᤖᤥ. ᤂᤧᤏᤧ᤹ ᤀᤠᤒᤠᤅᤣ ᤜᤧᤰᤁᤣ ᤁᤧᤒᤠ᤺ᤳᤋᤢ᤹ᤖᤥ॥ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. ᤋᤠ᤺ᤴᤍᤡ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤅᤠ᤹ᤒᤠ ᤏᤢ ᤛᤠᤱᤃᤪᤠᤶᤐᤣᤍᤠᤱᤅᤥᤏᤢ ᤂᤠᤵᤔᤡ᤺ᤳᤋᤥ ᤕᤢ᤺ᤀᤠᤒᤠ ᤁᤧᤏᤡᤛᤢᤶᤗᤥ॥”

᥌᥋ ᤜᤧᤰᤁᤩᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤠᤰᤁᤧᤴ ᤀᤥᤛᤣ᤺ᤴᤎᤠᤰᤋᤢᤛᤡᤖ ᤀᤠᤒᤠᤅᤣ ᤁᤢᤍᤣ᤺ᤳᤋᤡᤴ ᤌᤧ᤺ᤰᤂᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤁᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤐᤠ᤺ᤳᤋᤢᤖᤥ᥄ ᤀᤠᤸᤗ ᤀᤠᤏᤡ᤹ ᤘᤣ᤹ ᤋᤥ᤺ᤴᤍᤡᤜᤠ᤹ ᤌᤣᤀᤠᤱ ᤆᤠᤜᤠᤒᤠ ᤀᤠᤈᤥᤃᤧᤒᤣ᥅ ᤁᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤐᤠ᤺ᤳᤋᤢᤒᤠᤴ ᤂᤡᤏᤡ᤹ ᤁᤧᤄᤧᤵᤛᤢᤶᤗᤥ॥

᥌᥌ ᤁᤴ ᤐᤠ᤺ᤴᤏᤥ ᤂᤡᤏᤡ᤹ ᤌᤣ ᤁᤧᤒᤠ᤺ᤳᤋᤢᤶ᥅”

ᤂᤢᤏᤧ᤹ ᤛᤡᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ॥f

᥌᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤢᤏᤠᤖᤠᤀᤥ ᤌᤧᤳ ᤔᤧᤎᤥ᤺ᤰᤋᤢᤖ ᤜᤢᤰᤐᤢᤳᤋᤡᤸᤗᤧ ᤔᤧᤗᤰᤋᤢ॥ ᤜᤧᤰᤁᤩᤠᤱ ᤁᤢᤓᤠᤖᤧᤃ ᤁᤢᤏᤧᤍᤧᤱᤒᤠᤴ ᤔᤧᤗᤧᤰᤂᤢᤀᤠᤱ

᥌᥎ ᤀᤰᤂᤣ ᤔᤧᤒᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤣ. ᤗ ᤀᤠᤸᤗ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹᥄ ᤂᤧᤏᤧ᤹ ᤜᤠ᤺ᤳᤗᤧ ᤁᤧᤜᤡᤵᤋᤧ᥅”

ᤐᤋᤪᤢᤛᤖᤧ ᤕᤧᤛᤢ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ ᤐᤠ᤺ᤳᤋᤢ᤹

(ᤔᤷᤁᤢ ᥇᥊:᥌᥌-᥍᥈. ᤗᤢᤁᤠ ᥈᥈:᥋᥌-᥌᥈. ᤕᤢᤜᤢ ᥇᥎:᥇᥋-᥇᥎.᥈᥋-᥈᥍)

᥌᥏ ᤀᤠᤸᤗ ᤐᤋᤪᤢᤛᤧᤴ ᤗᤠ᤺ᤰᤁᤠᤳ ᤗᤰᤂᤢᤶᤔᤥ ᤕᤢᤅᤧᤸᤗᤧ ᤂᤧᤵᤔᤥ ᤛᤣᤘᤠᤖᤥᤔᤠ ᤆᤢᤰᤔᤠᤎᤡᤰ ᤑᤧᤖᤧᤀᤠᤱ ᤔᤧᤳᤋᤢ. “ᤂᤧᤏᤧ᤹ᤀᤠᤱ ᤃᤠᤗᤡᤗᤛ᤻ᤔᤠ ᤕᤧᤛᤢ᤺ᤴᤏᤢᤀᤣ ᤁᤧᤘᤕᤧᤖᤥ॥”

᥍᥆ ᤁᤖ ᤐᤋᤪᤢᤛᤖᤧ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤂᤧᤴ ᤐᤠ᤺ᤴᤏᤡᤴ ᤏᤠ᤹ᤖᤢᤖ ᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠᤴ ᤁᤢᤛᤡᤱ ᤔᤧᤴᤏᤡ᤺ᤵᤐᤧᤴᤗᤥ᥄”

᥍᥇ ᤜᤧᤰᤁᤩᤠᤱ ᤂᤢᤏᤧ᤹ ᤗᤰᤂᤢᤶᤔᤥᤗᤠᤶ ᤋᤠ᤺ᤰᤜᤴ ᤗᤧᤵᤔᤠᤱ ᤐᤣ॥ ᤂᤧᤵᤔᤥ ᤘᤣ᤹ᤛ᤻ᤔᤠ ᤛᤣᤘᤠᤖᤥᤔᤠ ᤆᤢᤰᤔᤧᤸᤗᤧ ᤂᤢᤏᤧ᤹ ᤏᤡᤛᤢᤀᤠᤱ ᤘᤣ᤹ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤴᤏᤠᤱ ᤏᤠᤛᤖᤋᤛ᤻ᤔᤠ ᤕᤧᤛᤢ᤺ᤴᤏᤢᤀᤣ ᤘᤕᤧᤖᤥ॥”

᥍᥈ ᤐᤋᤪᤢᤛᤖᤧ ᤔᤠᤱᤜᤧᤰᤛᤡᤱᤗ ᤕᤠᤶᤔᤥ ᤂᤧᤴ ᤐᤠ᤺ᤴᤏᤡᤴ ᤀᤰᤂᤣᤗ᤹ᤖᤡᤰ ᤏᤠ᤹ᤖᤢ. “ᤛᤧᤰᤂᤠᤛᤠᤱ ᤀᤡᤱᤃᤠ᤹ᤃ ᤁᤴ ᤔᤏᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴᤗᤥ᥄”

᥍᥉ ᤛᤵᤑᤠᤀᤠᤱ ᤂᤧᤵᤔᤥ ᤁᤧᤕᤧᤵᤐᤠ ᤔᤏᤠᤜᤠ᤹ ᤐᤋᤪᤢᤛᤖᤥ ᤔᤧᤒᤣᤀᤠᤱ ᤔᤧᤔᤧᤳᤋᤢ. “ᤛᤧᤰᤂᤠᤛᤠᤱ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤂᤧᤏᤧ᤹ᤀᤠᤱ ᤗᤳᤌᤡᤰᤏᤧᤖᤥ. ᤌᤣᤀᤠᤱᤓᤧᤸᤗᤧ ᤁᤧᤒᤠ᤺ᤴ ᤀᤡᤰᤗᤠ᤺ᤴ ᤃᤠᤗᤡᤗᤛ᤻ᤔᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥”

᥍᥊ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤕᤠᤶᤔᤥ ᤔᤠᤱᤜᤧᤰᤛᤡᤱᤗ ᤐᤠ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴ ᤔᤏᤠᤴ ᤀᤡᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤘᤠ᤹ᤀᤠᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤛᤡ᤺ᤀᤠᤖ॥” ᤜᤧᤰᤁᤣ ᤐᤠ᤺ᤳᤋᤢᤏᤠᤔᤧ᤺ᤴᤏᤣ ᤀᤡᤱᤘᤠ᤺ᤴ ᤁᤠ᤺ᤛᤧᤖᤥ॥

᥍᥋ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤂᤡᤔᤥ ᤕᤧᤛᤢᤖᤧ ᤀᤡᤱᤘᤠ ᤁᤠ᤺ᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤛᤢᤶᤗᤧᤱ ᤁᤧᤏᤠ᤹ᤀᤠ ᤗ᤹ᤖᤡᤰ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤏᤡᤱᤘᤠ᤹ ᤛᤢᤶᤗ᤹ᤖᤧ॥ ᤜᤧᤰᤁᤩᤠᤱ ᤐᤋᤪᤢᤛᤧᤴ ᤗᤰᤂᤢᤶᤔᤥᤏᤢ ᤗ᤺ᤴᤍᤧ ᤐᤣᤀᤠᤱ ᤀᤢ᤺ᤰᤁᤠᤱ ᤀᤢ᤺ᤰ ᤜᤠᤒᤧᤖᤥ॥

a 

᥈᥌:᥇᥍ ᤛᤡᤍᤠ᤹ ᤔᤧᤴᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤴ ᤏᤢ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤘᤣ᤹ ᤘᤣ᤹ ᤋᤱᤏᤠᤶᤛᤡᤖᤥ. ᤁᤖ ᤛᤥᤛᤥᤖᤡᤰ ᤁᤧᤍᤠᤒᤠ ᤋᤱᤏᤠᤶ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤂᤧᤴ ᤋᤱᤏᤠᤶᤜᤠ᤹ ᤗᤳᤇᤠ ᤔᤡᤱᤅᤡᤸᤗᤧᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢ॥

c 

᥈᥌:᥊᥎ ᤕᤜᤢᤍᤡ ᤛᤠᤰᤌᤡᤶᤔᤥ ᤋᤣ᤺ᤱᤈᤢᤶ ᤔᤧᤍᤢᤶᤔᤡᤸᤗᤧ ᤆᤢᤵ ᤔᤧᤔᤧᤳᤇᤡᤱᤗᤥ॥

d 

᥈᥌:᥋᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤗᤡᤈᤴ॥” ᤂᤧᤴ ᤕᤧᤶᤔᤥ ᤌᤡᤰ ᤗᤡᤈᤴ ᤑᤠ᤹ᤀᤡᤴ ᥌᥆᥆᥆ ᤔᤏᤠᤜᤠ᤹ ᤔᤧᤘᤕᤧᤖᤥ॥

f 

᥈᥌:᥌᥌ ᤗᤧᤒᤡ ᥈᥊:᥇᥌ ᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤁᤧᤒᤠ᤺ᤵᤐᤧᤴ ᤛᤧᤵᤔᤠ ᤁᤧᤒᤥ᤺ᤱᤒᤠ ᤘᤕᤧ॥

ᤕᤧᤛᤢ᤺ᤴ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤥ ᤔᤧᤍᤣ᤹ᤖᤢ

(ᤔᤷᤁᤢ ᥇᥋:᥇. ᤗᤢᤁᤠ ᥈᥉:᥇-᥈. ᤕᤢᤜᤢ ᥇᥎:᥈᥎-᥉᥈)

᥈᥍

ᤁᤢᤏᤠᤶᤍᤠ᤺ᤵᤔᤠ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧᤛᤠ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤂᤥᤛᤢᤖ ᤕᤠ᤺ᤶᤔᤠᤒᤣ ᤑᤠ᤹ᤀᤠᤱ ᤏᤡᤱᤛᤣ᤺ᤰ ᤔᤧᤈᤥᤃᤢᤖᤥ॥

᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤀᤡᤔᤧᤄᤣ᤺ᤰᤂᤢ ᤜᤧᤰᤁᤩᤠᤱ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤥ ᤔᤧᤍᤣ᤹ᤖᤢᤖᤥ॥

ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡᤴ ᤀᤠᤒᤠᤅᤣ ᤑᤥ᤺ᤴᤇᤡᤱ ᤛᤡ᤹᤺

(ᤛᤣ᤺ᤰᤕᤢᤰ ᥇:᥇᥎-᥇᥏)

᥉ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤱᤃᤧᤗᤧᤰᤐᤠ ᤕᤜᤢᤍᤠ᤺ᤸᤗᤧ ᤕᤧᤛᤢ᤺ᤴ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤔᤧᤒᤡᤖᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤛᤢᤀᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤗᤥᤖᤧ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤢᤶᤒᤥᤱ ᤕᤢᤵᤐᤠᤕᤠᤱᤅᤡᤴ ᤋᤣ᤹ᤖᤢᤀᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤏᤢ᤺ᤰᤋᤢ ᤐᤡᤖᤢᤛᤡ.

᥊ “ᤀᤡᤱᤃᤠ᤹ᤃ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ. ᤌᤣᤀᤠᤱᤓᤧᤸᤗᤧ ᤀᤠᤵᤑᤠᤸᤗᤧᤀᤠᤱ ᤑᤧᤴ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤒᤠ ᤔᤏᤠᤴ ᤀᤡᤱᤗᤧᤰᤋᤢᤱᤗᤥ॥”

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤌᤣᤀᤠᤱ ᤆᤥᤃᤢᤶᤒᤧᤒᤠ ᤜᤥ᤺ᤵᤗᤥ॥ ᤂᤧᤱᤃ ᤂᤧᤏᤧ᤹ ᤀᤠᤒᤠᤅᤣ ᤁᤧᤈᤥᤃᤢᤒᤠᤖᤥ॥”

᥋ ᤂᤧᤴ ᤂᤧᤵᤛᤢᤀᤠᤱ ᤕᤜᤢᤍᤠ᤺ᤸᤗᤧ ᤂᤧᤴ ᤕᤢᤵᤐᤠᤕᤠᤱᤅᤡᤴ ᤔᤠᤱᤜᤡᤶᤔᤥ ᤗᤠᤵᤑᤢᤛᤢᤎ. ᤜᤧᤰᤁᤩᤠᤱ ᤗ᤺ᤴᤍᤧ ᤐᤣᤀᤠᤱ ᤀᤠᤒᤠᤅᤣ ᤑᤥ᤺ᤴᤇᤡᤱ ᤛᤩᤧᤖᤥ॥

᥌ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤴ ᤕᤢᤵᤐᤠᤕᤠᤱᤅᤡᤴ ᤔᤧᤄᤵᤛᤢᤀᤠᤱ ᤔᤧᤒᤠ᤺ᤳᤋᤢ. “ᤁᤱᤃ ᤔᤏᤠ ᤛᤧᤳᤇᤧ ᤐᤡᤔᤏᤠᤒᤠ ᤕᤠᤱᤗᤥ. ᤜᤧᤰᤁᤣ᤺ᤸᤗᤧ ᤔᤠᤱᤜᤡᤶ ᤕᤠᤱᤓᤢᤱᤔᤠᤀᤥ ᤁᤣ᤺ᤵᤔᤠ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤶᤒᤡᤏᤧᤴᤗᤥ॥”

᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤁᤥ᤺ᤶᤓᤗᤣᤖᤧ ᤁᤢᤀᤡᤰᤋᤠᤵᤐᤡᤴ ᤋᤠᤰᤁᤴᤏᤡᤒᤠᤜᤠ᤹ ᤔᤧᤛᤡ᤺ᤸᤗᤧ ᤗᤢᤵᤔᤠᤛᤡ ᤑᤠ᤹ᤀᤠᤱ ᤀᤡᤱᤔᤠ ᤏᤡ᤺ᤴᤎᤥ ᤔᤧᤈᤥᤃᤢ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤀᤡᤴ ᤌᤠᤖᤡᤰᤛᤠᤱ ᤂᤧᤴ ᤀᤡᤰᤋᤠᤵᤐᤡᤴ ᤔᤠᤰᤂᤡ᤹ᤖᤧ ᤀᤡᤱᤔᤏᤠᤒᤠ ᤀᤡᤰᤋᤠᤵ ᤗ᤹ᤖᤡᤰ ᤔᤧᤔᤧᤳᤋᤢᤖᤥ॥

᥏ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤷᤔᤡᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤁᤧᤖᤧᤒᤠᤖᤥ-

“ᤀᤡᤛᤪᤠᤀᤡᤗᤡᤜᤠ᤹ᤖᤧ ᤔᤧᤜᤧᤴᤍᤢᤒᤠ ᤁᤢᤔᤧᤸᤗᤢᤱ ᤛᤢᤶᤒᤥᤱ ᤕᤢᤵᤐᤠᤕᤠᤱ ᤔᤧᤍᤠ᤺ᤰᤋᤢᤖᤥ.

᥇᥆ ᤜᤧᤰᤁᤩᤠᤱ ᤍᤠᤱᤒᤧᤸᤗᤧ ᤀᤥ᤺ᤴᤎᤠᤰᤋᤠᤱᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤁᤥ᤺ᤶᤓᤗᤣᤖᤧ ᤁᤢᤀᤡᤰᤋᤠᤵᤐᤡᤴ ᤔᤧᤀᤡᤅᤢᤖᤥ॥”

ᤕᤧᤛᤢ᤺ᤴ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤧ ᤁᤢᤍᤃᤡ

(ᤔᤷᤁᤢ ᥇᥋:᥈-᥋. ᤗᤢᤁᤠ ᥈᥉:᥉-᥋. ᤕᤢᤜᤢ ᥇᥎:᥉᥉-᥉᥎)

᥇᥇ ᤀᤠᤸᤗ ᤕᤧᤛᤢ᤺ᤴ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤧ ᤁᤢᤍᤃᤡ ᤕᤧᤒᤧᤸᤗᤧ ᤛᤢᤜᤠᤱᤃᤧᤶᤒᤧᤸᤗᤧ ᤂᤢᤏᤧ᤹ ᤛᤣ᤺ᤴᤍᤥᤛᤢ. “ᤛᤧᤰᤂᤠ ᤂᤧᤏᤧ᤹ ᤕᤜᤢᤍᤡ ᤜᤠᤱᤏᤧᤒᤡ᥅”

ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤧᤱᤃ ᤂᤧᤏᤧ᤹ᤀᤣ ᤁᤧᤒᤠ᤺ᤳᤋᤢᤖ ᤁᤧᤒᤳᤗᤥ॥”

᥇᥈ ᤁᤖ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤸᤗᤧ ᤂᤢᤏᤧ᤹ ᤔᤧᤶᤒᤠ᤺ᤳᤋᤣ ᤕᤧᤒᤧᤖᤥ॥

᥇᥉ ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤁᤧᤶᤃᤢ᤺ᤳᤋᤧᤒᤠ ᤀᤠᤵᤋᤡᤰᤁᤡᤴ ᤁᤧᤱᤄᤧᤵᤛᤢᤴᤒᤡ᥅”

᥇᥊ ᤁᤖ ᤕᤧᤛᤢ᤺ᤴ ᤐᤠ᤺ᤴᤎᤡᤰᤁᤠᤱ ᤔᤧᤶᤒᤠ᤺ᤳᤋᤣ ᤕᤧᤒᤧ. ᤜᤧᤰᤁᤣ᤺ᤸᤗᤧ ᤛᤢᤜᤠᤱᤃᤧᤶᤒᤠᤸᤗᤧ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤕᤧᤖᤥ॥

᥇᥋ ᤀᤠᤸᤗ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤗᤳᤇᤠ ᤛᤠᤰᤐᤠ ᤁᤧᤎᤠᤒᤠ ᤔᤏᤠᤴ ᤔᤏᤠᤜᤠ᤹ᤖᤧ ᤗᤧᤖᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤸᤗᤧ ᤛᤢᤜᤠᤱᤃᤧᤶᤒᤠᤸᤗᤧ ᤗᤧᤵᤔᤠ ᤌᤡᤶ ᤁᤳᤋᤢᤖᤥ॥

᥇᥌ ᤂᤧᤴ ᤕᤧᤶᤔᤥ ᤒᤖᤒ᤻ᤒᤠᤛ ᤔᤧᤵᤔᤏᤠᤒᤠ ᤁᤧᤀᤡᤱᤒᤠ ᤁᤢ᤹ᤀᤡᤃᤧᤓᤧ᤹ᤒᤠᤴ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤀᤠᤱ ᤘᤕᤧ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤸᤗᤧ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤠᤳᤋᤡᤴ ᤗᤧᤖᤢᤱ ᤐᤡᤏᤡᤱ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ᤒᤣ᥅ ᤒᤖᤒ᤻ᤒᤠᤛᤧᤴ ᤒᤡ ᤀᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧᤵᤔᤏᤠᤒᤠ ᤕᤧᤛᤢ᤺ᤴ ᤗᤧᤖᤢᤱ ᤐᤡᤏᤡᤱᤒᤠᤒᤡ᥅”

᥇᥎ ᤌᤣᤀᤠᤱᤓᤧᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤕᤧᤛᤢ᤺ᤴ ᤏᤠᤔᤧᤜᤧᤳᤋᤢᤀᤠᤱ ᤂᤢᤏᤧ᤹ᤀᤥ ᤜᤢᤰᤔᤧᤛᤢᤵᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ॥

᥇᥏ ᤐᤡᤗᤠᤋᤛᤧᤴ ᤂᤠᤛᤧᤴ ᤕᤢᤰᤏᤠᤀᤥ ᤕᤢᤅᤧᤸᤗᤧᤀᤣ ᤔᤣᤗᤡᤱᤃᤧᤴ ᤁᤢᤔᤣ᤺ᤳᤋᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤀᤡᤱᤄᤱ ᤜᤠᤰᤋᤢ. “ᤂᤧᤴ ᤛᤠᤶᤕᤥᤏᤡᤒᤠ ᤔᤏᤠᤴ ᤌᤣᤀᤠᤱ ᤔᤧᤔᤧᤳᤋᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤴᤍᤧ ᤛᤧᤴᤍᤡᤰ ᤂᤧᤴ ᤔᤏᤠ᤺ᤸᤗᤧ ᤆᤥᤃᤢᤸᤗᤧ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤛᤧᤵᤔᤠᤱ ᤔᤠᤰᤋᤢᤱᤗᤥ॥”

᥈᥆ ᤁᤖ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤒᤖᤒ᤻ᤒᤠᤛᤧᤏ ᤗᤧᤵᤔᤠ ᤐᤠᤱᤔᤠ ᤜᤧᤰᤁᤩᤠᤱ ᤕᤧᤛᤢ᤺ᤴ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤐᤡᤔᤠ ᤐᤠᤱᤔᤠ ᤐᤥ᤺ᤱ ᤗ᤹ᤖᤡᤰ ᤔᤏᤠᤜᤠ᤹ ᤔᤧᤜᤢᤛᤢᤛᤡᤖᤥ॥

᥈᥇ ᤛᤢᤜᤠᤱᤃᤧᤶᤒᤠᤸᤗᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤧᤴ ᤏᤧᤵᤑᤢᤀᤥ ᤀᤠᤳᤋᤡᤴ ᤗᤧᤖᤢᤱ ᤐᤡᤏᤡᤱ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤒᤣ᥅”

ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢ. “ᤒᤖᤒ᤻ᤒᤠᤛᤧᤏ ᤗᤧᤖᤧ᤹ᤀᤥ॥”

᥈᥈ ᤐᤡᤗᤠᤋᤛᤖᤧ ᤛᤣ᤺ᤴᤍᤥᤛᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧᤵᤔᤏᤠᤒᤠ ᤕᤧᤛᤢ᤺ᤴ ᤌᤣ ᤔᤧᤳᤋᤢᤱᤒᤠᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹ᤀᤥ᥄”

᥈᥉ ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤌᤣᤀᤠᤱᤒᤣ᥅ ᤂᤧᤸᤗᤧ ᤌᤣ ᤕᤠ᤺ᤶᤒᤰ ᤑᤣ᤺ᤴᤍᤢᤀᤠᤱ ᤘᤠ᤹ᤒᤣ᥅”

ᤁᤖ ᤂᤧᤱᤜᤠ᤹ ᤀᤠᤸᤗᤛᤠᤱ ᤛᤠ᤹ᤖᤡᤰ ᤔᤧᤀ᤺ᤰᤋᤧ. “ᤂᤧᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹ᤀᤥ᥄”

᥈᥊ ᤀᤠᤸᤗ ᤐᤡᤗᤠᤋᤛᤖᤧ ᤌᤣᤀᤠᤱ ᤆᤥ᤺ᤰᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤏᤢ ᤕᤠᤶᤔᤥ ᤜᤕᤱᤁᤡᤸᤗᤡᤱ ᤁᤧᤒᤥ᤺ᤱᤒᤠ ᤏᤡᤛᤢᤀᤠᤱ ᤁᤴ ᤐᤠ᤺ᤴᤏᤥ ᤂᤢᤏᤧ᤹ ᤁᤢᤜᤢᤰ ᤜᤥᤵ ᤗ᤹ᤖᤡᤰ ᤀᤥᤛᤣ᤺ᤴᤎᤠᤰᤛᤧ ᤁᤢᤜᤢᤰᤜᤠ᤹ ᤘᤠᤜᤵᤋᤢᤖ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤕᤠ᤺ᤶᤒᤰ ᤔᤧᤴᤓᤣ᤺ᤴᤏᤣ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤁᤢᤛᤡᤔᤧᤴᤏᤥ ᤀᤡᤱᤃᤠ᤹ ᤀᤠᤗᤰ ᤜᤥ᤺ᤵᤗᤥ॥ ᤀᤰᤂᤣ ᤁᤧᤈᤥ᤺ᤰᤐᤠᤜᤠ᤹ᤃ ᤒᤠ ᤂᤡᤏᤡ᤹ᤏᤡᤱᤗᤥ᥄”

᥈᥋ ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤢ. “ᤁᤴ ᤐᤠ᤺ᤴᤏᤡᤸᤗᤧᤴ ᤋᤴᤇᤪᤢᤱᤅᤡᤴ ᤀᤠᤏᤡᤃᤧ ᤏᤢ ᤀᤠᤏᤡᤃᤧ ᤔᤢ᤹ᤀᤡᤍᤠᤱᤛᤠ ᤛᤶᤍᤠᤱ ᤌᤠᤖᤖᤥ᥄”

᥈᥌ ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤒᤖᤒ᤻ᤒᤠᤛᤧᤏ ᤗᤧᤖᤢ ᤐᤡᤖᤢᤛᤡ. ᤁᤖ ᤕᤧᤛᤢ᤺ᤴ ᤋᤧ᤺ᤶᤓᤢᤰ ᤕᤠᤰᤔᤠ ᤐᤠᤱᤄᤢᤛᤡᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠ ᤑᤠ᤹ᤀᤠᤱ ᤖᤥᤔᤡ ᤌᤰᤛᤢᤒᤠᤜᤠ᤹ ᤜᤢᤰᤛᤢᤵᤋᤢᤛᤡᤖᤥ॥

ᤌᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤏᤠᤔᤧᤴᤇᤠ᤹ ᤔᤧᤔᤧᤳᤋᤢ᤹

(ᤔᤷᤁᤢ ᥇᥋:᥇᥌-᥈᥆. ᤕᤢᤜᤢ ᥇᥏:᥈-᥉)

᥈᥍ ᤜᤧᤰᤁᤩᤠᤱ ᤛᤢᤜᤠᤱᤃᤧᤶᤒᤠᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤂᤢᤏᤡ᤹ ᤋᤢᤖᤠᤕᤰᤁᤥ ᤔᤧᤍᤣ᤹ᤖᤢᤀᤠᤱ ᤂᤧᤵᤔᤥ ᤋᤢᤖᤠᤒᤠ ᤁᤧᤖᤧᤰ ᤌᤰᤛᤢᤒᤠᤜᤠ᤹ ᤁᤢᤄᤡᤖᤡ ᤔᤧᤈᤢᤵᤛᤧ॥

᥈᥎ ᤂᤧᤱᤜᤠ᤹ᤖᤧ ᤁᤢᤍᤣ᤺ᤳᤋᤡᤴ ᤔᤧᤓᤧᤴᤍᤢ ᤔᤧᤒᤡᤖᤢᤀᤠᤱ ᤐᤖᤠᤴᤗᤠ ᤜᤠᤱᤍᤣ᤺ᤳᤋᤡᤴ ᤔᤧᤈᤠᤰᤋᤢ॥

᥈᥏ ᤜᤧᤰᤁᤩᤠᤱ ᤋᤡᤱᤃᤪᤣᤰᤁᤡᤸᤗᤧᤴ ᤋᤡᤆ᤺ ᤔᤧᤓᤕᤢᤀᤠᤱ ᤁᤢᤎᤧᤃᤣ᤺ᤰᤐᤥ ᤔᤧᤄᤢ᤺ᤰᤋᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤰᤁᤠ᤺ᤳᤋᤡᤴ ᤁᤢᤈᤢᤵᤛᤠᤱ ᤜᤢᤰᤁᤥ ᤔᤧᤓᤳᤇᤢᤀᤠᤱ ᤁᤢᤍᤃᤡ ᤌᤢᤱᤒᤥᤜᤈ᤹ ᤔᤧᤕᤢᤱᤛᤡᤱᤗ ᤀᤰᤂᤣᤗ᤹ᤖᤡᤰ ᤁᤡᤏᤠ᤺ᤴᤍᤡ ᤔᤧᤒᤡᤖᤢ. “ᤕᤜᤢᤍᤡ ᤜᤠᤱᤅᤣ. ᤋᤡᤕᤠᤜᤠ᥄”

᥉᥆ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤌᤩᤧᤳ ᤔᤧᤎᤥ᤺ᤰᤋᤢᤀᤠᤱ ᤋᤰᤁᤠ᤺ᤳᤋᤡᤸᤗᤧ ᤁᤢᤎᤧᤃᤣ᤺ᤰᤐᤥ ᤀᤧᤳᤗᤧᤱ ᤔᤧᤄᤠᤰᤂᤢ॥

᥉᥇ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤡᤏᤠ᤺ᤴᤍᤡ ᤔᤧᤒᤡᤖᤢ ᤔᤧᤛᤢᤖᤢᤀᤠᤱ ᤂᤧᤴ ᤜᤠᤱᤍᤣ᤺ᤳᤋᤡᤴ ᤔᤧᤓᤧᤴᤍᤢᤀᤠᤱ ᤁᤢᤍᤣ᤺ᤳᤋᤡᤴ ᤔᤧᤈᤠᤰᤋᤢ॥ ᤜᤧᤰᤁᤩᤠᤱ ᤂᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤑᤥ᤺ᤴᤇᤧ ᤔᤧᤍᤣ᤹ᤖᤢᤖᤥ॥

ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ᤹

(ᤔᤷᤁᤢ ᥇᥋:᥈᥇-᥉᥈. ᤗᤢᤁᤠ ᥈᥉:᥈᥌-᥊᥉. ᤕᤢᤜᤢ ᥇᥏:᥇᥍-᥈᥍)

᥉᥈ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤛᤠᤀᤡᤖᤣᤏᤡ ᤕᤧᤰᤕᤰᤗᤠᤶ ᤁᤧᤍᤠᤒᤠ ᤛᤡᤔᤥᤏ ᤔᤧᤵᤔᤏᤠᤒᤠ ᤔᤏᤠᤴ ᤔᤧᤍᤢᤔᤢᤀᤠᤱ ᤕᤧᤛᤢᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤛᤠᤰᤁᤧᤸᤗᤧᤰ ᤐᤱᤔᤠ ᤔᤧᤒᤠᤱᤄᤢ॥

᥉᥉ ᤂᤧᤱᤜᤠ᤹ ᤃᤗᤃᤌᤠ ᤔᤧᤵᤔᤏᤠᤒᤠ ᤁᤥ᤺ᤰᤔᤠᤀᤥ ᤔᤧᤃᤧᤖᤧ (ᤃᤗᤃᤌᤠ ᤑᤠ᤹ᤀᤡᤱᤃ ᤔᤡᤰᤂᤥ᤺ᤰᤐᤠ ᤐᤥᤱᤗᤥ)॥

᥉᥊ ᤂᤧᤵᤔᤥ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤧᤄᤡ᤺ᤰᤐᤠ ᤛᤡᤍᤠ᤹ ᤑᤢᤵᤔᤏᤠᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤎᤢᤱᤄᤢ. ᤁᤖ ᤕᤧᤛᤢᤖᤧ ᤂᤧᤴ ᤛᤠ᤹ᤖᤢᤀᤠᤱ ᤌᤢᤱᤔᤠ ᤔᤧᤍᤧᤴᤍᤧᤴ॥

᥉᥋ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤀᤠᤱ ᤁᤢᤍᤣ᤺ᤳᤜᤠ᤹ ᤜᤠ᤺ᤳᤇᤡᤱᤔᤠ ᤑᤠ᤹ᤀᤠᤱ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ॥

᥉᥌ ᤂᤧᤱᤜᤠ᤹ᤖᤧ ᤂᤧᤵᤔᤥ ᤛᤡᤗᤠᤶᤛᤠᤰᤔᤠ ᤛᤡᤱᤅᤡᤸᤗᤧ ᤁᤢᤒᤢᤱᤔᤥ ᤔᤧᤕᤢᤅᤧᤖ ᤂᤢᤏᤧ᤹ ᤔᤧᤃᤥᤛᤢᤖᤥ॥

᥉᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤎᤧᤃᤣ᤺ᤰ ᤛᤶᤍᤠᤱ ᤁᤢᤀᤠᤵᤋᤡᤰ ᤛᤰᤁᤡᤴ ᤔᤧᤄᤡᤵᤛᤢᤀᤠᤱ ᤐᤳᤇᤧ. ᤂᤧᤵᤔᤥ “ᤁᤱᤃ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤕᤧᤛᤢᤖᤥ” ᤗ᤹ᤖᤡᤰ ᤔᤧᤛᤠᤵᤋᤢᤀᤠᤱ ᤐᤳᤇᤧ॥

᥉᥎ ᤂᤢᤏᤧ᤹ᤏᤢᤀᤣ ᤁᤢᤓᤧᤴᤇᤠᤱ ᤏᤢ ᤁᤢᤈᤢᤵᤛᤠᤱᤒᤠ ᤛᤡᤗᤠᤶᤛᤠᤰᤔᤠ ᤛᤡᤱᤜᤠ᤹ ᤛᤶᤍᤠᤱ ᤏᤧᤵᤑᤢ ᤑᤠ᤺ᤴᤍᤠᤜᤠ᤹ ᤌᤰᤛᤢᤒᤠᤜᤠ᤹ᤖᤧ ᤔᤧᤓᤥ᤺ᤴᤍᤢᤛᤡᤖᤥ॥

᥉᥏ ᤂᤧᤵᤔᤥᤗᤠᤶ ᤗᤠᤱᤃᤧᤄᤣ᤺ᤰᤐᤠ ᤔᤏᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤌᤧᤃᤣ᤺ᤰᤐᤧᤴ ᤔᤧᤜᤡᤰᤂᤢᤖ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢ.

᥊᥆ “ᤂᤧᤏᤧ᤹ ᤔᤠᤱᤜᤡᤶᤔᤡᤴ ᤁᤧᤕ᤺ᤒᤠᤀᤠᤱ ᤛᤢᤶᤕᤧᤴᤏᤥ ᤁᤧᤈᤥ᤺ᤰᤐᤣ. ᤂᤧᤏᤧ᤹ ᤏᤡᤱᤘᤠ᤹ᤑᤢᤛᤠᤏᤧ ᤑᤠ᤹ᤃᤪ ᤛᤡᤗᤠᤶᤛᤠᤰᤔᤠ ᤛᤡᤱᤅᤥᤗᤠᤶ ᤕᤥ ᤌᤩᤧ᤹ᤀᤠᤱ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤅᤧ᤹ᤀᤥ॥”

᥊᥇ ᤜᤧᤰᤁᤣᤗ᤹ᤖᤡᤰᤁᤣ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧᤀᤠᤱ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢ॥

᥊᥈ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤂᤧᤸᤗᤧᤃ ᤘᤣ᤹ᤜᤠ᤹ ᤋᤠᤱᤛᤧ᤺ᤵᤋᤢᤛᤡ. ᤁᤖ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠ ᤔᤧᤛᤢᤰᤋᤧᤴᤗᤥ॥ ᤂᤢᤏᤧ᤹ᤃ ᤀᤡᤛᤪᤠᤀᤡᤗᤛ᤻ᤔᤠ ᤜᤠᤱᤔᤢ᥄ ᤜᤠᤖᤠ᤹ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥᤗᤠᤶ ᤕᤥ ᤌᤠ᤺ᤖ. ᤜᤧᤰᤁᤩᤠᤱ ᤀᤠᤏᤡᤃᤧ ᤂᤢᤏᤧ᤹ ᤏᤛᤠ᤺ᤴ ᤆᤥᤃᤢᤶᤒᤧ᤹ᤖᤥ॥

᥊᥉ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢ᤹॥ ᤜᤠᤖᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤆᤥᤃᤢ᤹ᤏᤧ ᤑᤠ᤹ᤃᤪ ᤂᤧᤴ ᤂᤧᤵᤔᤥᤗᤠᤶ ᤀᤠᤸᤗᤥ ᤛᤧ᤺ᤵᤋᤢᤖᤖᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤃ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤛᤠᤀᤠ ᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤘᤕᤧᤖᤥ॥”

᥊᥊ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ᤏᤢ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢᤛᤡᤒᤠ ᤑᤠ᤺ᤴᤍᤠᤜᤠ᤹ᤖᤧᤀᤠᤱ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤐᤡᤖᤧᤳᤇᤢᤖᤥ॥

ᤕᤧᤛᤢᤖᤧ ᤁᤢᤛᤰᤔᤠ ᤐᤣᤰ

(ᤔᤷᤁᤢ ᥇᥋:᥉᥉-᥊᥇. ᤗᤢᤁᤠ ᥈᥉:᥊᥊-᥊᥏. ᤕᤢᤜᤢ ᥇᥏:᥈᥎-᥉᥆)

᥊᥋ ᤜᤧᤰᤁᤩᤠᤱ ᤗᤧᤴᤍᤡᤰ ᤁᤢᤔᤢᤰ ᤌᤡᤰ-ᤏᤧᤳᤋᤠᤱᤎᤥ ᤁᤢᤔᤢᤰ ᤛᤢᤶᤛᤡ ᤌᤠᤖᤡᤰ ᤂᤠᤍᤠᤶᤔᤠᤸᤗᤧ ᤂᤧᤴ ᤗᤠᤈᤣ᤹ᤀᤡᤴ ᤛᤡᤍᤧᤵ ᤋᤧᤵᤋᤢᤖᤥ॥

᥊᥌ ᤁᤢᤔᤢᤰ ᤛᤢᤶᤛᤡ ᤔᤢᤰᤋᤧᤖ ᤐᤳᤇᤧᤸᤗᤧ ᤕᤧᤛᤢ᤺ᤴ ᤀᤰᤂᤣᤗ᤹ᤖᤡᤰ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ. “ᤀᤣᤗᤡ. ᤀᤣᤗᤡ ᤗᤠᤔᤠ ᤛᤒᤂᤌᤠᤏᤡ᥅” (ᤂᤧᤴ ᤑᤠ᤹ᤀᤡᤱᤃ “ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣᤀᤠᤱ ᤁᤧᤗᤧᤖᤠᤱ ᤁᤧᤍᤣᤛᤠᤱᤒᤣ᥅” ᤐᤥᤱᤗᤥ॥)

᥊᥍ ᤂᤧᤵᤔᤥ ᤁᤧᤕᤧᤵᤐᤠ ᤁᤢᤓᤠᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤂᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴ ᤀᤢ᤺ᤳᤋᤢᤖ ᤐᤳᤗᤥ॥”

᥊᥎ ᤂᤧᤱᤜᤠ᤹ᤀᤥ ᤗᤳᤇᤠ ᤔᤏᤠᤎᤡᤰ ᤂᤡᤔᤥ ᤗᤥ᤺ᤰᤋᤧᤖ ᤐᤣᤀᤠᤱ ᤂᤡᤃᤠᤰᤔᤠ᤺ᤴ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤡᤀᤥ ᤏᤡ᤺ᤵᤛᤢ ᤜᤧᤰᤁᤩᤠᤱ ᤋᤰᤁᤠ᤺ᤳᤋᤡᤸᤗᤧ ᤁᤢᤛᤶᤔᤥ ᤑᤳᤇᤢ ᤜᤧᤰᤁᤩᤠᤱ ᤕᤧᤛᤢᤖᤧ ᤐᤡ᤺ᤳᤋᤢ ᤌᤢᤅᤢᤖ ᤑᤠ᤹ᤀᤠᤱ ᤁᤢᤔᤢᤖᤠᤀᤥ ᤌᤢᤵᤋᤢ ᤐᤡᤖᤢᤖᤥ॥

᥊᥏ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤛᤵᤑᤠᤖᤥ. ᤀᤣᤗᤡᤕᤠ᤺ᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤢ᤺ᤀᤠᤱ ᤂᤧᤴ ᤋᤠᤱᤛᤧ᤺ᤵᤋᤢ᤹ᤒᤡ ᤔᤧ᤺ᤶᤒᤡ ᤀᤥᤔᤧᤳᤋᤢᤶᤗᤥ॥”

᥋᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤠᤶᤔᤥ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ. ᤜᤧᤰᤁᤩᤠᤱ ᤁᤢᤛᤰᤔᤠ ᤐᤣᤀᤠᤱ ᤛᤩᤧᤖᤥ॥

᥋᥇ ᤒᤠ ᤂᤧᤴ ᤕᤧᤶᤔᤥ ᤔᤠᤱᤜᤡᤶᤔᤥᤒᤠ ᤑᤥ᤺ᤴᤍᤠ᤺ᤴ ᤌᤥᤗᤠᤶ ᤕᤥ ᤁᤢᤒᤢᤱᤔᤥ ᤌᤠᤖᤡᤰ ᤂᤧᤸᤗᤧᤰ ᤋᤧ᤺ᤰᤂᤧ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛᤠ᤹ᤖᤡᤰ ᤌᤢᤖᤢᤵᤗᤢᤵ ᤕᤰᤂᤧ. ᤐᤕᤶ ᤗᤢᤱᤜᤠ᤹ ᤐ᤺ᤰᤂᤧ.

᥋᥈ ᤀᤡᤵᤐᤢᤱᤜᤠ᤹ ᤔᤧᤜᤖᤧᤀᤠᤱ ᤀᤢᤴᤇᤣ᤺ᤴ ᤁᤧᤛᤡᤒᤠᤀᤠᤱ ᤁᤧᤘᤠ᤹ᤒᤠ ᤕᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤏᤧᤳᤋᤡᤃᤧᤴ ᤜᤡᤱᤔᤴᤏᤥ ᤁᤢᤜᤡᤱᤘᤧᤳ ᤔᤧᤒᤥ᤺ᤰᤂᤧᤀᤠᤱ ᤔᤧᤒᤥᤃᤧᤖᤥ॥

᥋᥉ ᤂᤧᤱᤜᤠ᤹ ᤀᤡᤵᤐᤢᤱᤜᤠ᤹ᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧ ᤜᤧᤰᤁᤩᤠᤱ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤕᤠᤱᤛᤡ ᤂᤧᤱᤜᤠ᤹ ᤛᤣᤛᤣ ᤕᤧᤰᤕᤰᤁᤥ ᤔᤧᤒᤣᤀᤠᤱ ᤕᤖᤡᤰ ᤔᤏᤠᤜᤠ᤹ᤖᤥ ᤏᤡᤔᤧᤎᤠᤒᤧᤖᤥ॥

᥋᥊ ᤂᤧᤵᤔᤥ ᤖᤥᤔᤡ ᤌᤰᤋᤢᤶᤒᤠᤴ ᤏᤢ ᤘᤣ᤹ᤜᤠ᤹ᤖᤧ ᤕᤧᤛᤢ᤺ᤴ ᤔᤧᤃᤥᤛᤢᤖ ᤔᤧᤕᤢᤅᤧ॥ ᤂᤧᤱᤜᤠ᤹ᤖᤧ ᤗᤢᤵᤗᤡ ᤌᤠᤅᤧᤒᤠ ᤏᤢ ᤂᤧᤵᤔᤥ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤔᤧᤏᤡᤛᤢᤀᤠᤱ ᤛᤠ᤹ᤖᤡᤰ ᤔᤧᤃᤡᤛᤧᤖ ᤔᤧᤀ᤺ᤰᤋᤧ. “ᤛᤧᤰᤂᤠᤛᤠᤱ ᤁᤴ ᤔᤏᤠᤴ ᤏᤡᤱᤘᤠ᤹ᤑᤢᤛᤠᤀᤣ ᤘᤕᤧᤖᤧᤳᤇ॥”

᥋᥋ ᤂᤧᤵᤔᤥ ᤕᤖᤡᤰ ᤔᤧᤴᤇᤢᤔᤠᤜᤠ᤹ ᤔᤠ᤺ᤱᤄᤠᤗᤠᤶ ᤀᤥᤔᤀᤡ ᤔᤧᤕᤧᤒᤧ॥ ᤂᤧᤱᤜᤠ᤹ᤖᤧᤃ ᤕᤧᤛᤢ᤺ᤴ ᤃᤠᤗᤡᤗᤗᤠᤶᤔᤣ ᤁᤢᤛᤣᤘᤠ ᤆᤥ᤺ᤰᤛᤧ ᤔᤧᤍᤡᤶᤍᤢᤖ ᤔᤧᤍᤩᤧᤀᤠᤱ ᤔᤧᤘᤕᤧᤖᤥ॥

᥋᥌ ᤂᤧᤵᤔᤥ ᤁᤧᤘᤠ᤹ᤔᤠᤜᤠ᤹ᤀᤥ ᤔᤖᤡᤕᤔ ᤔᤃ᤻ᤍᤗᤡᤏᤡ. ᤕᤠᤁᤢᤒ ᤏᤢ ᤕᤢᤛᤢᤑᤖᤧ ᤁᤢᤶᤔᤠ ᤔᤖᤡᤕᤔ. ᤜᤧᤰᤁᤩᤠᤱ ᤈᤒ᤻ᤍᤡᤕᤠᤖᤧ ᤁᤢᤔᤣ᤺ᤳ (ᤕᤠᤁᤢᤒ ᤏᤢ ᤕᤢᤜᤢᤴᤏᤠᤖᤧ ᤁᤢᤶᤔᤠ) ᤔᤧᤘᤕᤧᤖᤥ॥

ᤕᤧᤛᤢ᤺ᤴ ᤀᤡᤵᤐᤢᤱᤅᤥ ᤔᤧᤏᤧᤛ᤻ᤛᤢ᤹

(ᤔᤷᤁᤢ ᥇᥋:᥊᥈-᥊᥍. ᤗᤢᤁᤠ ᥈᥉:᥋᥆-᥋᥌. ᤕᤢᤜᤢ ᥇᥏:᥉᥎-᥊᥈)

᥋᥍ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤐᤥ᤺ᤰᤂᤧᤖ ᤐᤳᤇᤧᤸᤗᤧ ᤀᤠᤖᤡᤔᤠᤌᤡᤕᤠ ᤐᤠᤱᤈᤢᤶᤒᤠ ᤕᤢᤛᤢᤑ ᤔᤧᤵᤔᤏᤠᤒᤠ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ ᤋᤩᤧ॥ ᤂᤢᤏᤧ᤹ᤀᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥋᥎ ᤂᤧᤴ ᤐᤡᤗᤠᤋᤛᤖᤥ ᤐᤣᤀᤠᤱ ᤕᤧᤛᤢᤖᤧ ᤁᤢᤎᤰᤁᤡᤴ ᤏᤠ᤺ᤰᤋᤢ. ᤜᤧᤰᤁᤩᤠᤱ ᤐᤡᤗᤠᤋᤛᤖᤧᤀᤠᤱ ᤂᤧᤴ ᤔᤧᤒᤡᤖᤢᤖ ᤑᤠ᤹ᤀᤠᤱ ᤌᤰᤛᤢᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥋᥏ ᤕᤧᤛᤢᤖᤧ ᤁᤢᤎᤰᤁᤡᤴ ᤕᤢᤛᤢᤑᤖᤧ ᤋᤣ᤹ᤖᤢᤀᤠᤱ ᤏᤢᤒᤠ ᤆᤣᤍᤣ᤺ᤳᤋᤡᤸᤗᤧ ᤁᤡᤳᤋᤢ.

᥌᥆ ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤗᤠᤃᤡ ᤗᤢᤱᤅᤥ ᤂᤥ᤺ᤶᤔᤏᤠᤒᤠ ᤁᤢᤛᤱ ᤀᤡᤵᤐᤢᤱᤅᤥ ᤏᤧᤛ᤻ᤛᤢᤖᤥ॥ ᤜᤧᤰᤁᤩᤠᤱ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤗᤠ᤺ᤰᤁᤠᤳᤗᤠᤶ ᤕᤶᤒᤠ ᤗᤢᤱᤅᤡᤸᤗᤧ ᤌᤣ᤺ᤰᤋᤢᤎ᤺ᤀᤠᤱ ᤏᤢ᤺ᤰᤂᤧ ᤐᤣᤖᤥ॥

᥌᥇ ᤔᤖᤡᤕᤔ ᤔᤃ᤻ᤍᤗᤡᤏᤡ᤺ᤴ ᤏᤢ ᤘᤣ᤹ᤛ᤻ᤔᤠ ᤔᤖᤡᤕᤶᤔᤡᤸᤗᤧ ᤂᤧᤴ ᤏᤡ᤺ᤳᤋᤠᤱᤏᤢᤀᤣ ᤀᤥᤔᤧᤳᤋᤧᤳᤇᤢᤖ ᤕᤢᤅᤧᤳᤇᤡ॥

ᤌᤰᤛᤢᤒᤠᤜᤠ᤹ᤖᤧ ᤀᤡᤵᤐᤢᤱᤅᤡᤴ ᤔᤧᤃᤥ᤺ᤛᤢ᤹

᥌᥈ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ. ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ ᤐᤡᤗᤠᤋᤛᤖᤥ ᤔᤧᤒᤣᤀᤠᤱ

᥌᥉ ᤀᤰᤂᤣ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤴ ᤀᤡᤱᤗᤧᤰᤐᤧᤴ ᤁᤢᤜᤡᤱᤘᤧᤳ ᤘᤕᤧᤸᤗᤧ ‘ᤀᤡᤱᤃᤠ᤹ ᤛᤡᤀᤠᤒᤠ ᤛᤢᤶᤕᤧᤴᤏᤥ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥ᤺ᤱᤅᤠᤖᤥ’ ᤗ᤹ᤖᤡᤰ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤵᤔᤏᤠᤖᤥ॥

᥌᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤖᤧ ᤛᤢᤶᤕᤧᤴ ᤌᤠᤖᤡᤰ ᤛᤡᤱᤛᤡᤱᤅᤠᤱ ᤁᤢᤀᤡᤵᤐᤢᤱᤅᤡᤴ ᤁᤥᤔᤠ ᤐᤠᤱᤄᤧᤛᤧ᤹ᤀᤥ॥ ᤔᤧ᤺ᤴᤏᤧ ᤑᤠ᤹ᤃᤪ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤧᤴᤍᤡᤰ ᤔᤧᤍᤠᤀᤠᤱ ᤁᤢᤎᤰᤁᤡᤴ ᤔᤧᤄᤢ᤺ᤳᤋᤢ ᤔᤧᤍᤣ᤹ᤖᤢ᤹. ᤜᤧᤰᤁᤩᤠᤱ ‘ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱ ᤘᤠ᤹’ ᤗ᤹ᤖᤡᤰ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡ᤹ᤖᤥ॥ ᤁᤴ ᤐᤠ᤺ᤴᤏᤡᤱᤃ ᤋᤃᤡᤛ᤻ᤔᤠ ᤀᤡᤱᤗᤧᤰᤁᤡᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤥᤱᤗᤥ॥”

᥌᥋ ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡ᤺ᤵᤐᤢᤱ ᤁᤧᤃᤥ᤺ᤒᤠ ᤌᤰᤛᤢᤒᤠᤜᤠ᤹ ᤋᤣ᤹ᤖᤧᤶᤛᤡᤶᤔᤧ᤹ᤀᤠᤱ ᤂᤡᤏᤡ᤹ ᤛᤢᤰᤛᤢᤰ ᤂᤧᤴ ᤀᤡᤵᤐᤢᤱᤅᤡᤴ ᤁᤥᤛᤧᤶᤔᤧ᤹॥”

᥌᥌ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤔᤧᤒᤣᤀᤠᤱ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥᤒᤠ ᤗᤢᤱᤅᤥ ᤀᤣ᤺ᤵᤛᤠᤵ ᤔᤧᤕᤢᤰᤋᤢᤀᤠᤱ ᤔᤏᤠᤜᤠ᤹ᤖᤧ ᤔᤧᤴᤜᤴᤍᤢᤴᤗ ᤑᤠ᤹ᤀᤠᤱ ᤌᤰᤛᤢᤒᤠᤜᤠ᤹ ᤂᤧᤵᤔᤥ ᤁᤥᤔᤠ ᤔᤧᤒᤠᤱᤄᤢᤛᤡᤖᤥ॥

ᤕᤧᤛᤢ᤺ᤴ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥ᤺ᤱ

(ᤔᤷᤁᤢ ᥇᥌:᥇-᥎. ᤗᤢᤁᤠ ᥈᥊:᥇-᥇᥈. ᤕᤢᤜᤢ ᥈᥆:᥇-᥇᥆)

᥈᥎

ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧ ᤁᤢᤍᤠ᤺ᤴᤍᤡᤰᤔᤥ. ᤋᤧᤏᤧᤒᤠ ᤕᤧᤴᤏᤥ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤔᤖᤡᤕᤔ ᤔᤃ᤻ᤍᤗᤡᤏᤡ᤺ᤴ ᤏᤢ ᤘᤣ᤹ᤛ᤻ᤔᤠ ᤔᤖᤡᤕᤶᤔᤡᤴ ᤕᤧᤛᤢ᤺ᤴ ᤔᤧᤏᤧᤛ᤻ᤛᤢᤒᤠ ᤀᤡᤵᤐᤢᤱᤅᤡᤴ ᤀᤥᤔᤧᤳᤇᤧ ᤐᤣᤛᤡᤖᤥ॥

᥈ ᤜᤰᤆᤄᤳ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤗᤢᤵᤗᤡ ᤌᤠᤅᤧ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤎᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤥ ᤌᤩᤧᤀᤠᤱ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤁᤧᤕᤧᤵᤐᤠ ᤂᤧᤴ ᤕᤶᤒᤠ ᤗᤢᤱᤅᤡᤴ ᤌᤡᤰᤗᤧᤵᤔᤠᤱ ᤀᤡᤛᤢᤀᤠᤱ ᤂᤧᤴ ᤛᤶᤍᤠᤱ ᤕᤢᤱᤛᤡᤱᤗᤥ॥

᥉ ᤂᤧᤸᤗᤧ ᤁᤢᤏᤠᤖᤠᤴ ᤛᤠ᤺ᤶᤓᤣ ᤁᤢᤀᤡᤛᤡ᤺ᤰ ᤗᤧᤰᤋᤧ. ᤜᤧᤰᤁᤩᤠᤱ ᤁᤢᤍᤣ᤺ᤳᤜᤠ᤹ ᤏᤠ᤺ᤱ ᤁᤢᤀᤡᤛᤡ᤺ᤰ ᤑ ᤗ᤹ᤖᤧᤖᤥ॥

᥊ ᤂᤧᤴ ᤀᤡ᤺ᤵᤐᤢᤱ ᤁᤧᤃᤥᤒᤠ ᤌᤰᤛᤢᤒᤠᤜᤠ᤹ ᤁᤡᤔᤠᤸᤗᤧ ᤔᤧᤕᤰᤂᤧᤖ ᤜᤷᤃᤢᤵ ᤔᤧᤈᤥ᤺ᤴᤍᤧᤀᤠᤱ ᤁᤢᤛᤡᤘᤧᤳ ᤔᤏᤠ ᤁᤢᤀᤡᤛᤡ᤺ᤰ ᤔᤧᤒᤥ᤺ᤰᤂᤧᤖᤥ॥

᥋ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤂᤧᤴ ᤔᤧᤴᤇᤢᤔᤠᤜᤠ᤹ ᤔᤧᤳᤋᤢᤛᤡ. “ᤔᤧᤃᤡᤛᤧᤳᤇᤧᤴᤏᤧ᤹ᤀᤥ. ᤂᤡᤴᤇᤡ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤒᤠ ᤕᤧᤛᤢ᤺ᤴ ᤁᤧᤃᤥ᤺ᤳᤇᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥌ ᤂᤢᤏᤧ᤹ᤃ ᤁᤵᤔᤥ ᤜᤥ᤺ᤵᤗᤥ. ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤑᤧᤖᤧᤳᤇᤧ᤹ᤀᤠᤱ ᤁᤢᤎᤰᤁᤡᤴ ᤏᤧᤛ᤻ᤛᤧᤒᤠ ᤋᤧᤴᤏᤡᤴ ᤀᤥᤔᤧᤳᤋᤧᤳᤇᤧᤏᤠ॥

᥍ ᤜᤧᤰᤁᤩᤠᤱ ᤜᤠᤖᤠ ᤐᤣᤃᤧᤳᤇᤧ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤧᤇᤧ᤹ᤀᤥ. ‘ᤂᤢᤏᤧ᤹ᤃ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ᤺ᤸᤗᤧ ᤋᤃᤡ ᤃᤠᤗᤡᤗᤀᤥ ᤐᤣ᤺ᤰᤗ ᤐᤳᤗᤥ॥ ᤂᤢᤏᤧ᤹ ᤂᤧᤵᤔᤥᤀᤣ ᤂᤡᤏᤡ᤹ ᤁᤧᤍᤢᤔᤢᤶᤗᤥ॥’ ᤀᤥᤔᤧᤳᤋᤧᤳᤇᤧ᤹ᤀᤥ. ᤁᤴ ᤐᤠ᤺ᤴᤏᤡᤴ ᤂᤡᤴᤇᤡ᤹ ᤔᤧᤳᤏᤧᤳᤇᤡᤱᤅᤠᤱ ᤘᤠ᤹ᤀᤠᤖᤥ॥”

᥎ ᤜᤧᤰᤁᤣ᤺ᤸᤗᤧ ᤂᤧᤴ ᤔᤧᤴᤇᤢᤔᤠᤜᤠ᤹ ᤁᤡ᤺ᤛᤧᤳᤇᤡᤛᤠᤱ ᤀᤥᤔᤢᤗ᤹ᤖᤧᤳᤇᤡᤖ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤘᤕᤧᤒᤠ ᤋᤧᤴᤏᤥ ᤂᤧᤴ ᤐᤠ᤺ᤴᤏᤡᤴ ᤔᤧᤳᤇᤧ ᤀᤡᤵᤐᤢᤱᤗᤠᤶ ᤆᤠᤳᤋᤧᤳᤇᤡᤖ ᤐᤣᤛᤡᤖᤥ॥

᥏ ᤜᤰᤆᤄᤳ ᤕᤧᤛᤢᤖᤧ ᤂᤧᤱᤜᤠ᤹ ᤋᤢᤔᤢᤛᤡᤀᤠᤱ “ᤛᤣᤘᤠᤖᤥ” ᤔᤧᤳᤋᤢᤛᤡ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤕᤧᤛᤢᤖᤥ ᤋᤩᤧᤳᤇᤡᤀᤠᤱ ᤁᤢᤗᤠᤱᤜᤠ᤹ ᤋᤧᤶᤛᤧᤳᤇᤢᤖ ᤛᤣᤘᤠ ᤆᤥᤃᤧᤳᤇᤢ॥

᥇᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤔᤧᤃᤡᤛᤧᤳᤇᤧᤴᤏᤧ᤹ᤀᤥ. ᤐᤣᤃᤧᤳᤇᤧ᤹ᤀᤠᤱ ᤀᤠᤴᤛᤠ᤹ᤛᤡ ᤃᤠᤗᤡᤗᤀᤥ ᤁᤧᤒᤣᤃᤡᤔᤢ ᤔᤧᤳᤋᤧᤇᤧᤛᤧ᤹ᤀᤥ. ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤂᤧᤳᤌᤥᤀᤣ ᤔᤧᤍᤢᤶᤔᤠ᤹ᤖᤥ॥”

ᤌᤰᤛᤢᤒᤠᤜᤠ᤹ᤖᤧ ᤁᤴ ᤜᤡᤴᤍᤥᤰᤁᤡᤴ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤈᤧᤰᤋᤢᤛᤡ᤹

᥇᥇ ᤂᤧᤴ ᤔᤧᤴᤇᤢᤔᤠᤜᤠ᤹ ᤕᤧᤰᤕᤰᤁᤥ ᤏᤢ᤺ᤰᤂᤧᤳᤇᤡ ᤐᤣᤛᤧᤳᤇᤡᤸᤗᤧ ᤁᤢᤓᤠ ᤌᤰᤛᤢᤒᤠᤜᤠ᤹ ᤔᤧᤒᤣᤀᤠᤱ ᤐᤥ᤺ᤰᤂᤧᤒᤠ ᤁᤧᤖᤧᤰ ᤜᤡᤴᤍᤥᤰᤁᤡᤴ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤔᤧᤈᤧᤰᤋᤢᤛᤡᤖᤥ॥

᥇᥈ ᤜᤧᤰᤁᤣ᤺ᤸᤗᤧ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤀᤡᤱᤔᤧᤍᤱᤄᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤌᤰᤛᤢᤒᤠᤜᤠ᤹ ᤕᤖᤡᤰ ᤕᤠᤱ ᤔᤧᤒᤡᤖᤢᤛᤡᤖ

᥇᥉ ᤀᤰᤂᤣ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧ ᤛᤧᤴᤍᤡᤰ ᤀᤡᤵᤛᤡᤃᤧᤀᤠᤱ ᤏᤧᤛ᤻ᤛᤡᤃᤧᤸᤗᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤁᤢᤎᤰᤁᤡᤴ ᤔᤧᤄᤢ᤺ᤳᤋᤢᤀᤠᤱ ᤔᤧᤍᤣ᤹ᤖᤢᤖᤥ ᤗ᤹ᤖᤡᤰ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤗ ᤐᤥᤱᤗᤥ॥

᥇᥊ ᤁᤴ ᤐᤠ᤺ᤴᤏᤡᤴ ᤛᤢᤜᤠᤱᤃᤧᤶᤒᤠᤸᤗᤧ ᤂᤧᤵᤛᤢᤏᤧ ᤑᤠ᤹ᤃᤪ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤛᤢᤶᤒᤧᤀᤠᤱ ᤂᤡᤏᤡ᤹ ᤏᤠᤱᤅᤠᤛᤡᤃᤧ᤹ᤖᤥ॥”

᥇᥋ ᤜᤧᤰᤁᤣ᤺ᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤕᤖᤡᤰ ᤕᤠᤱ ᤔᤧᤍᤠ᤺ᤰᤋᤢᤀᤠᤱ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤐᤠ᤺ᤴᤏᤡᤱᤃ ᤛᤧᤖᤧᤀᤠᤱ ᤀᤠᤀᤡᤴ ᤌᤠᤖᤡᤰᤛᤠᤱ ᤕᤜᤢᤍᤡᤜᤠ᤹ᤖᤧ ᤔᤧᤒᤠ᤺ᤳᤋᤢᤖᤥ॥

ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤕᤶ ᤀᤡᤱᤈᤠ᤺ᤱ

(ᤔᤷᤁᤢ ᥇᥌:᥇᥊-᥇᥎. ᤗᤢᤁᤠ ᥈᥊:᥉᥌-᥊᥏. ᤕᤢᤜᤢ ᥈᥆:᥇᥏-᥈᥉. ᤛᤣ᤺ᤰᤕᤢᤰ ᥇:᥌-᥎)

᥇᥌ ᤜᤧᤰᤁᤩᤠᤱ ᤌᤡᤰᤌᤡᤰ (᥇᥇) ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤧᤛᤢᤖᤧ ᤐᤣᤃᤧᤶᤔᤧ᤹ᤀᤥ ᤗ᤹ᤖᤡᤰ ᤔᤧᤳᤋᤢᤛᤡᤒᤠ ᤃᤠᤗᤡᤗᤀᤥᤒᤠ ᤁᤥ᤺ᤰᤔᤠᤀᤥ ᤔᤧᤒᤣᤖᤥ॥

᥇᥍ ᤂᤧᤱᤜᤠ᤹ᤖᤧ ᤂᤧᤵᤔᤥ ᤕᤧᤛᤢ᤺ᤴ ᤔᤧᤏᤡᤛᤢᤀᤠᤱ ᤛᤣᤘᤠ ᤔᤧᤈᤥᤃᤢ. ᤁᤖ ᤁᤢᤓᤠᤖᤧᤃ ᤆᤵᤆᤡ ᤔᤧᤈᤥᤃᤢᤖᤥ॥

᥇᥎ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤱᤜᤠ᤹ᤀᤥ ᤋᤩᤧᤀᤠᤱ ᤔᤧᤳᤋᤢᤛᤡ. “ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤕᤢᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤐᤣᤃᤧᤶᤔᤧ᤹ᤀᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤜᤢ᤹ᤛᤠᤶᤒᤠ ᤆᤥᤃᤧᤶᤛᤡᤶᤔᤧ᤹ᤀᤥ॥ ᤐᤠᤏᤢᤍᤡᤱ ᤐᤠ. ᤀᤠᤒᤢᤍᤡᤱ ᤛᤠ. ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ ᤐᤡᤖᤧᤶᤛᤡᤶᤔᤧ᤹ᤀᤥ॥

᥈᥆ ᤀᤡᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤡᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤜᤢ᤹ᤖᤧᤶᤛᤡᤶᤔᤧ᤹ᤀᤥ॥ ᤀᤥᤔᤧᤳᤋᤧᤶᤔᤧ᤹ᤀᤥ. ᤀᤡᤱᤃᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤥ ᤌᤠᤖᤡᤰᤁᤣ ᤂᤡᤏᤡ᤹ᤏᤢ ᤛᤍᤠᤍᤡᤱ ᤘᤠ᤹ᤀᤠᤖᤥ॥”

ᤔᤷᤁᤢᤛᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤏᤡ᤺ᤛᤢᤶ

ᤔᤷᤁᤢᤛᤖᤧ ᤁᤴ ᤛᤵᤐᤴᤏᤡᤴ ᤀᤰᤂᤣᤗ᤹ᤖᤡᤰ ᤜᤣ᤺ᤰᤋᤢᤀᤠᤱ ᤐᤳ- “ᤁᤱᤃ ᤏᤡᤱᤘᤠ᤹ᤑᤢᤛᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤸᤗᤧ ᤁᤢᤜᤣ᤺ᤰᤛᤡᤱᤔᤠᤴᤗᤥ॥” ᤁᤴ ᤛᤠᤵᤐᤴᤏᤥ ᤕᤧᤛᤢᤖᤧ ᤁᤢᤕᤠ᤺ᤶᤒᤰ ᤏᤢ ᤁᤢᤕᤢᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤷᤁᤢᤛᤖᤧ ᤛᤠᤵᤋᤢᤀᤠᤱ ᤐᤳ॥ ᤕᤧᤛᤢᤖᤧ ᤏᤡᤛᤠᤶ ᤜᤢ᤹ᤖᤢᤛᤡᤸᤗᤧ. ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡᤸᤗᤧ. ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤜᤠ᤹ ᤗᤧᤵᤔᤡ ᤐᤡᤖᤢᤛᤡᤸᤗᤧ ᤂᤢᤏᤧ᤹ ᤕᤢᤰ ᤁᤧᤄᤥᤒᤠ ᤔᤏᤠ ᤆᤥᤰ ᤑᤠ᤹ᤀᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶ॥ ᤕᤧᤛᤢᤖᤧ ᤔᤏᤠᤜᤠ᤹ ᤗᤠᤕᤥᤗᤠᤶᤒᤠ ᤋᤠᤱᤛᤧ᤺ᤵᤛᤧ ᤛᤡᤔᤠᤛᤠᤱ ᤕᤠᤖᤡᤵ ᤁᤧᤒᤥ᤺ᤱᤒᤠ “ᤔᤧᤴᤇᤠᤶᤛᤠᤀᤠ” ᤐᤠ᤺ᤳᤋᤢ᤹॥

ᤁᤵᤔᤥ ᤔᤷᤁᤢᤛᤧᤸᤗᤧ ᤕᤧᤛᤢᤖᤧ ᤜᤢ᤹ᤖᤢᤛᤡᤒᤠ ᤂᤠᤜᤢᤴᤜᤠ᤹ ᤏᤢ ᤏᤡᤛᤠᤶᤜᤠ᤹ᤏᤢ᤺ᤸᤗᤧᤀᤠᤱ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤛᤠ᤹ᤖᤡᤰ ᤏᤡᤱᤘᤠ᤹ ᤐᤡᤖᤢᤀᤠᤱ ᤛᤠᤵᤋᤢᤀᤠᤱ ᤐᤳ॥ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤧᤰᤁᤩᤠᤱ ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤀᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢᤒᤠ ᤐᤠ᤺ᤴᤜᤠ᤹ᤖᤧᤴ ᤋᤠᤱᤛᤠ ᤏᤡ᤺ᤛᤢᤶ ᤐᤡᤖᤢᤏᤢᤔᤧ᤺ᤴᤏᤣ ᤔᤷᤁᤢᤛᤧᤸᤗᤧ ᤕᤧᤛᤢᤖᤧ ᤔᤏᤠᤜᤠ᤹ ᤘᤣ᤺ᤴᤍᤢᤛᤡᤒᤠ ᤏᤢ ᤏᤡᤛᤠᤶ ᤜᤢ᤹ᤖᤢᤛᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤂᤢᤖᤥ॥ ᤕᤧᤶᤜᤠ᤹ ᤗᤧᤰᤗ ᤐᤣ᤺ᤰᤁᤡᤸᤗᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤛᤠ᤹ᤖᤡᤰ ᤏᤢᤖᤡᤰ ᤁᤢᤛᤡᤱ ᤏᤡ᤺ᤵᤔᤠ ᤔᤧᤜᤣ᤺ᤰᤋᤢ. ᤁᤖ ᤂᤢᤏᤧ᤹ ᤁᤧᤀᤵᤐᤠᤜᤠ᤹ᤖᤧ ᤀᤠᤸᤗᤛᤠᤱ ᤛᤠ᤹ᤖᤡᤰ ᤆᤡ᤺ᤵᤔᤠ ᤔᤧᤜᤣ᤺ᤰᤋᤢᤖᤥ॥ ᤁᤴ ᤛᤠᤵᤐᤴᤏᤡᤸᤗᤧ ᤁᤢᤏᤢᤵᤔᤥ ᤕᤧᤛᤢᤖᤧ ᤁᤢᤜᤡᤱᤔᤴᤏᤡᤸᤗᤧ ᤀᤣᤃᤠᤱᤒᤠ ᤕᤧᤳᤏᤠᤶᤔᤥ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤏᤢ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ ᤔᤧᤛᤧᤖᤢᤒᤠ. ᤜᤧᤰᤁᤩᤠᤱ ᤛᤩᤧᤀᤠᤱ ᤕᤠᤶᤔᤥ ᤜᤡᤅᤧᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤳᤗᤥ॥

ᤌᤠᤔᤡᤱ

ᤛᤢᤏᤠᤀᤡᤱᤅᤡᤸᤗᤧ ᤁᤢᤜᤣ᤺ᤰᤛᤡᤱᤔᤠ ᥇:᥇-᥇᥉

ᤃᤠᤗᤡᤗ ᤌᤢᤶᤔᤥ ᤕᤧᤛᤢᤖᤧ ᤆᤥᤃᤢᤒᤠ ᤕᤠ᤺ᤶᤒᤰ ᥇:᥇᥊–᥏:᥋᥆

ᤃᤠᤗᤡᤗᤗᤠᤶ ᤕᤖᤢᤛᤗᤧᤔ ᤌᤠᤖᤡᤰ ᥇᥆:᥇-᥋᥈

ᤕᤧᤛᤢ᤺ᤴ ᤕᤖᤢᤛᤗᤧᤔ ᤘᤕᤧᤒᤠ ᤁᤢᤏᤢᤵᤔᤠ ᤕᤧᤳᤏᤠᤶ ᥇᥇:᥇–᥇᥋:᥊᥍

ᤕᤧᤛᤢ᤺ᤴ ᤛᤩᤧᤀᤠᤱ ᤕᤠᤶᤔᤥ ᤜᤡᤅᤧᤒᤠ ᥇᥌:᥇-᥎

ᤍᤠᤱᤒᤠᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤡᤱᤅᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣᤒᤠ ᥇᥌:᥏-᥈᥆

ᤔᤷᤁᤢᤛᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤆᤥᤃᤢᤒᤠ ᤀᤡᤱᤓᤴ

(ᤔᤳᤋᤡ ᥉:᥇-᥇᥈. ᤗᤢᤁᤠ ᥉:᥇-᥇᥎. ᤕᤢᤜᤢ ᥇:᥇᥏-᥈᥎)

᥇

ᤁᤱᤃ ᤏᤡᤱᤘᤠ᤹ᤑᤢᤛᤠa ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤸᤗᤧ ᤁᤢᤜᤣ᤺ᤰᤛᤡᤱᤔᤠᤖᤥ॥

᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ.b

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ.

‘ᤂᤧᤏᤧ᤹ ᤁᤧᤗᤠᤶᤔᤡᤴ ᤕᤠᤖᤡᤵ ᤆᤥᤃᤢᤖ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤠᤀᤡᤱᤛᤠᤒᤧᤴ ᤁᤧᤍᤃᤡ ᤐᤠᤱᤄᤢᤱ ᤕᤢᤛᤢᤱᤗᤥ॥’

᥉ ᤂᤢᤏᤧ᤹ ᤀᤣ᤺ᤰᤛᤠᤍᤧᤴᤏᤥ ᤀᤰᤂᤣᤗ᤹ᤖᤡᤰ ᤁᤧᤀ᤺ᤰᤐᤠ ᤀᤡᤰᤗᤠᤖᤥ.

‘ᤍᤠᤱᤒᤠᤸᤗᤧ ᤁᤢᤔᤠᤖᤠᤶᤔᤡᤴ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤠᤱ ᤁᤢᤗᤠᤶᤜᤠ᤹ ᤋᤥ᤺ᤴᤍᤥ᤺ᤴ ᤆᤥᤃᤧᤶᤔᤧ᤹᥄’”

᥊ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠ ᤁᤢᤀᤡᤛᤡ᤺ᤰ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤀᤣ᤺ᤰᤛᤠᤍᤧᤴᤏᤥ ᤋᤩᤧᤀᤠᤱ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤒᤡᤖᤡ᤹ ᤗ᤹ᤖᤡᤰ ᤀᤡᤱᤓᤴ ᤆᤥᤃᤢᤖᤥ॥

᥋ ᤕᤜᤢᤍᤡᤕᤠ ᤌᤢᤶ ᤏᤢ ᤕᤖᤢᤛᤗᤧᤔ ᤕᤧᤰᤕᤰᤗᤠᤶ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤀᤠᤱ ᤀᤡᤱᤃᤠ᤹ ᤗᤠᤕᤥᤒᤠᤀᤠᤖᤥ ᤔᤧᤒᤠ᤺ᤳᤋᤢᤖ ᤕᤷᤍᤏ ᤕᤱᤄᤱᤅᤥ ᤂᤢᤏᤧ᤹ᤗᤠᤶ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤖᤥ॥

᥌ ᤀᤠᤸᤗ ᤕᤢᤜᤢᤴᤏᤠ᤺ᤱᤃ ᤀᤢᤔᤧ᤺ᤸᤗᤧ ᤁᤢᤔᤢᤖᤡᤰᤗᤠᤶ ᤌᤠᤰᤔᤏᤠᤒᤠ ᤋᤣ᤺ᤳ ᤁᤧᤈᤠᤱᤒᤠ ᤏᤢ ᤛᤧᤜᤥᤒᤠ ᤑ᤹ᤀᤡ ᤁᤧᤕᤢᤶᤒᤠ ᤆᤥᤃᤧ॥ ᤜᤧᤰᤁᤩᤠᤱ ᤂᤢᤏᤧ᤹ᤃ ᤏᤡ᤺ᤱᤄᤢᤰᤘᤠ ᤏᤢ ᤋᤠᤶᤓᤢᤱ ᤛᤰᤘᤠᤄᤢ ᤁᤧᤈᤠᤒᤠ ᤘᤕᤧᤖᤥ॥

᥍ ᤕᤢᤜᤢᤴᤏᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤀᤡᤱᤓᤥᤛᤢ. “ᤀᤡᤱᤃᤠ᤹ ᤀᤠᤀᤣᤃᤠᤱ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤔᤢᤰᤛᤠᤶᤛᤠᤒᤠᤴ ᤋᤠᤖᤥ॥ ᤀᤡᤱᤃᤠ᤹ᤃ ᤕᤥ᤺ᤰ ᤁᤢᤀᤡᤛᤡ᤺ᤰ ᤁᤢᤗᤠᤱᤛᤢ᤺ᤵ ᤏᤠᤶᤜᤠ᤹ ᤑᤠ᤺ᤱᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ॥

᥎ ᤀᤡᤱᤃᤠ᤹ᤃ ᤂᤡᤏᤡ᤹ ᤆᤫᤠ᤺ᤳᤋᤡᤸᤗᤧ ᤒᤵᤋᤡᤛ᤻ᤔᤠ ᤐᤡᤏᤡᤱᤗ ᤐᤳᤋᤠ. ᤁᤖ ᤂᤢᤏᤧ᤹ᤃ ᤛᤣᤛᤣᤔᤠᤱᤅᤡᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤖᤡ᤹ᤖᤥ॥”

ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤀᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢ

(ᤔᤳᤋᤡ ᥉:᥇᥉–᥊:᥇᥇. ᤗᤢᤁᤠ ᥉:᥈᥇-᥈᥈. ᥊:᥇-᥇᥉)

᥏ ᤂᤧᤴ ᤕᤧᤶᤔᤥ ᤕᤧᤛᤢ᤺ᤴ ᤃᤠᤗᤡᤗ ᤌᤢᤶᤔᤥᤒᤠ ᤏᤠᤛᤖᤋᤗᤠᤶ ᤋᤩᤧᤀᤠᤱ ᤕᤢᤜᤢᤴᤏᤠᤗᤠᤶ ᤕᤷᤍᤏ ᤕᤱᤄᤱᤅᤥ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧ॥

᥇᥆ ᤂᤢᤏᤧ᤹ ᤆᤫᤠ᤺ᤳᤋᤥᤗᤠᤶ ᤗ᤺ᤴᤍᤧᤏᤢᤔᤧ᤺ᤴᤏᤣ ᤋᤠᤱᤛᤠᤰᤐᤧᤴ ᤜᤖᤧᤀᤠᤱ ᤛᤣᤛᤣᤔᤠᤱᤅᤡᤴ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤂᤢᤏᤧ᤹ ᤁᤢᤛᤶᤍᤠᤱ ᤕᤧᤖ ᤐᤳᤇᤧᤒᤠ ᤏᤡᤛᤢᤖᤥ॥

᥇᥇ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀᤡᤰᤗᤠᤎᤡᤰ ᤋᤩᤧ. “ᤂᤧᤏᤧ᤹ ᤀᤠᤔᤡ᤺ᤶ ᤀᤠᤛ᤻ᤛᤠᤏᤧᤖᤥ. ᤂᤧᤏᤧ᤹ᤏᤢ ᤀᤡᤱᤃᤠ᤹ ᤛᤠ᤹ᤖᤡᤰ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥”

᥇᥈ ᤂᤡᤔᤥ ᤛᤣᤛᤣᤔᤠᤱᤅᤡᤸᤗᤧ ᤂᤢᤏᤧ᤹ ᤀᤣ᤺ᤰᤛᤠᤍᤧᤴᤏᤥ ᤐᤣ᤺ᤰᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤋᤣ᤹ᤖᤢ॥

᥇᥉ ᤂᤢᤏᤧ᤹ ᤂᤧᤵᤔᤥ ᤗᤡᤒᤥᤱ (᥊᥆) ᤕᤧᤴ ᤌᤠᤖᤡᤰ ᤘᤕᤧᤸᤗᤧ ᤔᤠᤑᤧᤴᤛᤠᤶ ᤛᤤᤋᤠᤏᤡᤸᤗᤧ ᤂᤢᤏᤧ᤹ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤐᤠᤱᤔᤠ ᤑᤠ᤹ᤀᤠᤱ ᤁᤢᤏᤡᤱᤘᤠ᤹ ᤛᤠ᤹ᤖᤢ॥ ᤂᤧᤵᤔᤥ ᤂᤢᤏᤧ᤹ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ ᤘᤕᤧ. ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤜᤠ᤹ᤖᤧd ᤂᤢᤏᤧ᤹ ᤁᤶᤒᤪᤠᤱ ᤔᤧᤔᤧᤳᤋᤢᤖᤥ॥

ᤕᤧᤛᤢᤖᤧ ᤜᤢ᤹ᤛᤠᤶᤒᤠᤜᤠ᤹ ᤛᤣᤃᤢᤛᤡ᤹

(ᤔᤳᤋᤡ ᥊:᥇᥈-᥈᥈. ᤗᤢᤁᤠ ᥊:᥇᥊-᥇᥋. ᥋:᥇-᥇᥇)

᥇᥊ ᤀᤠᤸᤗ ᤕᤢᤜᤢᤴᤏᤠ᤺ᤴ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤀᤠᤱ ᤕᤠᤃᤧᤸᤗᤧ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤀᤡᤱᤓᤴ ᤛᤧᤛᤢᤖ ᤃᤠᤗᤡᤗ ᤌᤢᤶᤔᤥ ᤋᤩᤧᤖᤥ॥

᥇᥋ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢᤖ ᤀᤡᤱᤓᤴ ᤛᤧᤛᤢ. “ᤁᤴ ᤛᤢᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹. ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ॥”

᥇᥌ ᤜᤧᤰᤁᤩᤠᤱ ᤕᤧᤛᤢ᤺ᤴ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤐᤣᤖ ᤐᤳᤇᤧᤸᤗᤧ ᤛᤡᤔᤥᤏ ᤏᤢ ᤁᤢᤴᤛᤠ᤹ ᤀᤠᤴᤍᤪᤡᤕᤠᤛᤧᤴ ᤕᤥ᤺ᤱ ᤗᤧᤵᤋᤧᤳᤇᤢᤖ ᤕᤠᤃᤧᤳᤇᤡᤒᤠ ᤋᤢᤔᤢᤛᤡ॥ ᤂᤧᤱᤜᤠ᤹ ᤏᤧᤵᤔᤠᤱ ᤕᤥ᤺ᤱ ᤁᤧᤗᤧᤵᤐᤠ ᤘᤕᤧᤳᤇᤡᤖᤥ॥

᥇᥍ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤀᤡᤱᤃᤠ᤹ ᤀᤠᤀᤣᤃᤠᤱ ᤌᤠᤏᤧᤳᤇᤧ᤹ᤀᤥ. ᤂᤡᤴᤇᤡ᤹ ᤅᤠ ᤁᤧᤍᤧᤶᤛᤢ ᤁᤧᤍᤠ᤺ᤳᤇᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤀᤥ ᤔᤏᤠ ᤁᤧᤍᤠ᤺ᤵᤐᤠ ᤆᤥ᤺ᤰᤏᤧᤳᤇᤡᤱᤗᤥ॥”

᥇᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤔᤥ ᤕᤥ᤺ᤱᤅᤡᤴ ᤏᤧᤛ᤻ᤛᤧᤳᤇᤢᤌᤧᤛᤢᤀᤠᤱ ᤕᤧᤛᤢ᤺ᤴ ᤁᤧᤏᤠ᤺ᤵᤐᤠ ᤐᤥ᤺ᤱᤛᤧ ᤁᤢᤀᤣ᤺ᤰ ᤁᤢᤀᤣ᤺ᤰ ᤌᤠᤏᤧᤳᤇᤡᤖᤥ॥

᥇᥏ ᤂᤢᤏᤧ᤹ ᤔᤡᤛᤠᤰ ᤏᤠᤏᤠᤰ ᤐᤣᤖ ᤐᤳᤇᤧᤸᤗᤧ ᤈᤒ᤻ᤍᤡᤖᤧ ᤁᤢᤛ᤻ᤛᤠ ᤕᤠᤁᤢᤒᤧᤴ ᤏᤢ ᤁᤢᤴᤛᤠ᤹ ᤕᤢᤜᤢᤴᤏᤠ᤺ᤴᤏᤠᤱ ᤂᤢᤴᤇᤡ᤹ ᤂ᤺ᤱᤒᤣᤀᤥ ᤕᤥ᤺ᤱᤅᤡᤴ ᤗᤧᤶᤍᤧᤳᤇᤢᤖ ᤕᤠᤃᤧᤳᤇᤡᤒᤠ ᤏᤡᤛᤢᤛᤡᤖᤥ॥

᥈᥆ ᤂᤢᤏᤧ᤹ ᤂᤧᤱᤜᤠ᤹ᤀᤠᤱ ᤀᤢ᤺ᤳᤋᤢᤛᤡᤀᤠᤱ ᤂᤡᤔᤥ ᤂᤢᤴᤇᤡ᤹ ᤐᤠ ᤈᤒ᤻ᤍᤡ ᤜᤧᤰᤁᤩᤠᤱ ᤔᤧᤛᤠᤅᤢᤛᤡᤒᤠ ᤕᤠ᤺ᤗᤡᤰᤜᤠ᤹ ᤂ᤺ᤱᤒᤣᤀᤥ ᤐᤰᤌᤧᤳᤇᤢᤀᤠᤱ ᤕᤧᤛᤢᤖᤧ ᤁᤢᤀᤣᤃᤠᤱ ᤌᤠᤏᤧᤳᤇᤡ॥

ᤕᤧᤛᤢᤖᤧ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤗᤢᤁᤠ ᥊:᥉᥇-᥉᥍)

᥈᥇ ᤕᤧᤛᤢ᤺ᤴ ᤏᤢ ᤂᤧᤱᤜᤠ᤹ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤔᤧᤒᤣ॥ ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢ᤺ᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤀᤠᤱ ᤜᤢ᤹ᤔᤠ ᤜᤣ᤺ᤰᤋᤢᤛᤡᤖᤥ॥

᥈᥈ ᤂᤢᤏᤧ᤹ ᤁᤢᤏᤡᤛᤠᤶᤔᤡᤴ ᤔᤧᤄᤧᤵᤛᤢᤀᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹e ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤕᤢᤰ ᤁᤧᤃᤵᤐᤠ ᤁᤢᤀᤡᤛᤡ᤺ᤰ ᤜᤢ᤹ᤖᤢᤛᤡᤖᤥ॥

᥈᥉ ᤕᤧᤛᤢᤖᤧ ᤂᤧᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤜᤢ᤹ᤔᤠ ᤜᤣ᤺ᤰᤋᤢᤛᤡᤸᤗᤧ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤎᤡᤰ ᤀ᤺ᤰᤋᤧᤖ ᤐᤠᤖᤧ.

᥈᥊ “ᤏᤠᤛᤖᤋᤒᤠ ᤕᤧᤛᤢᤀᤣ. ᤂᤧᤏᤧ᤹ ᤀᤠᤏᤡᤃᤧᤏᤢ ᤌᤣ ᤁᤧᤃᤥ᤺ᤳᤋᤢᤒᤠᤒᤣ᥅ ᤂᤧᤏᤧ᤹ ᤀᤠᤏᤡᤃᤧ ᤔᤧᤱᤛᤧ ᤁᤧᤍᤩᤧᤒᤠᤒᤡ᥅ ᤂᤧᤏᤧ᤹ ᤜᤠ᤺ᤳᤏᤧᤒᤣ ᤑᤠ᤹ᤀᤠᤱ ᤏᤡᤛᤢᤶᤒᤧᤖᤥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤠᤱᤄᤧᤒᤠ ᤛᤣᤛᤣ ᤁᤢᤔᤏᤠᤏᤧᤖᤥ॥”

᥈᥋ ᤕᤧᤛᤢᤖᤧ ᤂᤧᤴ ᤑᤧᤴᤛᤠᤶᤔᤡᤴ ᤑᤧ᤺ᤰᤋᤢ. “ᤛᤫᤠ᤺ᤳ᥄ ᤂᤧᤴ ᤔᤏᤠᤴ ᤗᤧᤖᤧ᤹ᤀᤠᤱ ᤐᤣᤃᤧ᤹᥄”

᥈᥌ ᤜᤧᤰᤁᤩᤠᤱ ᤂᤧᤴ ᤑᤧᤴᤛᤠᤶᤔᤡᤸᤗᤧ ᤂᤧᤴ ᤔᤏᤠᤴ ᤐᤡᤷᤎᤠᤵ ᤌᤠᤵᤛᤢᤎᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤑᤡ᤺ᤰᤋᤧᤖ ᤗᤧᤖᤢᤎᤖᤥ॥

᥈᥍ ᤂᤧ᤹ᤕᤥ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤰᤂᤣ ᤔᤧᤗ᤹ᤖᤧ. “ᤁᤱᤃ ᤀᤠᤰᤋᤱᤒᤠ ᤏᤡᤛᤠᤶᤒᤣ᥅ ᤂᤢᤏᤧ᤹ᤃ ᤑᤧᤴᤛᤠᤶᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ᤖᤧᤀᤠᤱ ᤔᤧᤄᤧᤵᤛᤢᤖᤥ॥ ᤀᤠᤰᤋᤱᤒᤠ ᤕᤢᤰᤁᤡᤴᤏᤣ ᤁᤳᤋᤢᤒᤣ᥄”

᥈᥎ ᤂᤢᤏᤧ᤹ ᤁᤢᤔᤡᤱᤛᤥ ᤀᤡᤱᤎᤠ᤺ᤱᤅᤡᤴ ᤁᤧᤖᤧᤰ ᤃᤠᤗᤡᤗ ᤌᤢᤶᤔᤥ ᤛᤧᤖᤧᤖᤥ॥

ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

(ᤔᤳᤋᤡ ᥎:᥇᥊-᥇᥍. ᤗᤢᤁᤠ ᥊:᥉᥎-᥊᥇)

᥈᥏ ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤢ ᤂᤢᤏᤧ᤹ ᤁᤧᤏᤠ᤺ᤵᤐᤠᤜᤠ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤗᤠᤶ ᤔᤧᤗ᤺ᤴᤍᤧᤀᤠᤱ ᤛᤡᤔᤥᤏ ᤏᤢ ᤀᤠᤴᤍᤪᤡᤕᤠᤛᤖᤧ ᤂᤢᤴᤇᤡ᤹ ᤜᤡᤶᤔᤥ ᤔᤧᤒᤣᤖᤥ॥ ᤕᤢᤜᤢᤴᤏᤠ᤺ᤴ ᤏᤢ ᤕᤠᤁᤢᤒᤧᤴᤏᤠᤱ ᤂᤧᤱᤜᤠ᤹ᤏᤢᤀᤣ ᤐᤣᤛᤡᤖᤥ॥

᥉᥆ ᤂᤧᤵᤔᤥ ᤛᤡᤔᤥᤏᤖᤧ ᤁᤢᤴᤏᤥ᤺ᤵᤔᤧᤴ ᤁᤢᤍᤢᤱ ᤋᤩᤧᤀᤠᤱ ᤌᤠᤛᤢᤀᤠᤱ ᤏᤧᤛ᤻ᤛᤧ॥ ᤂᤧᤱᤜᤠ᤹ᤖᤧ ᤂᤡᤔᤥ ᤂᤧᤴ ᤐᤠ᤺ᤴᤏᤡᤴ ᤕᤧᤛᤢ᤺ᤴ ᤔᤧᤔᤧᤳᤋᤢ॥

᥉᥇ ᤕᤧᤛᤢ᤺ᤴ ᤁᤢᤒᤣᤛᤠᤱ ᤐᤣᤀᤠᤱ ᤁᤢᤜᤢᤰᤁᤥ ᤋᤧᤶᤛᤢᤀᤠᤱ ᤑᤥ᤺ᤰᤂᤢ॥ ᤂᤡᤔᤥ ᤂᤧᤴ ᤘᤣ᤺ᤳᤋᤧᤀᤠᤱ ᤂᤢᤏᤧ᤹ ᤂᤧᤱᤜᤠ᤹ ᤛᤣᤘᤠ ᤆᤥ᤺ᤰᤔᤠ ᤜᤣ᤺ᤰᤋᤢᤛᤡᤖᤥ॥

᥉᥈ ᤏᤠᤶᤎᤧᤀᤠᤱ ᤂᤧᤴ ᤕᤢ᤺ᤴᤇᤡᤰ ᤕᤖᤡᤰ ᤁᤧᤍᤢᤰᤐᤠᤜᤠ᤹ ᤏᤢ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤛᤡᤒᤠ ᤔᤏᤠᤜᤠ᤹ ᤕᤧᤛᤢᤖᤥ ᤔᤧᤍᤠᤖᤢᤛᤡ॥

᥉᥉ ᤂᤧᤴ ᤐᤠᤱᤈᤢᤶᤔᤥᤒᤠ ᤕᤖᤡᤰ ᤔᤏᤠᤜᤠ᤹ ᤂᤧᤴ ᤜᤡᤶᤔᤥ ᤔᤧᤈᤢᤵᤛᤧ॥

᥉᥊ ᤕᤧᤛᤢᤖᤧ ᤘᤣ᤹ ᤘᤣ᤹ ᤐᤖᤡᤰᤐᤠ ᤋᤢᤰᤔᤠᤸᤗᤧ ᤋᤖᤢᤛᤡᤒᤠ ᤔᤏᤠᤜᤠ᤹ ᤘᤣ᤺ᤴᤍᤢᤛᤡᤖ ᤕᤖᤡᤰ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡᤖᤥ॥ ᤂᤢᤏᤧ᤹ ᤑᤧᤴᤛᤠᤶᤜᤠ᤹ ᤐᤠ᤺ᤵᤔᤠ ᤔᤧᤒᤠᤱᤄᤢᤴᤛᤡᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤜᤠ᤺ᤳ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤧᤘᤕᤧᤖᤥ॥

ᤕᤧᤛᤢᤖᤧ ᤃᤠᤗᤡᤗ ᤌᤢᤶᤔᤥ ᤛᤢᤏᤠᤀᤡᤱ ᤛᤧᤛᤢ᤹

(ᤗᤢᤁᤠ ᥊:᥊᥈-᥊᥊)

᥉᥋ ᤁᤢᤍᤠ᤺ᤴᤍᤡᤰ ᤂᤠᤀᤥ᤺ᤵᤔᤠᤏᤢ᤺ᤸᤗᤧ ᤋᤃᤡ ᤕᤧᤛᤢ᤺ᤴ ᤀᤣ᤺ᤰᤛᤠᤍᤧᤴᤏᤥ ᤐᤣᤀᤠᤱ ᤋᤢᤘᤠ ᤆᤥᤃᤧ॥

᥉᥌ ᤕᤠᤱᤛᤡ ᤛᤡᤔᤥᤏ ᤏᤢ ᤁᤢᤴᤍᤣ᤺ᤱᤒᤠᤜᤠ᤹ ᤂᤢᤏᤧ᤹ ᤁᤢᤃᤥ᤺ᤳᤇᤧ ᤔᤧᤒᤣ॥

᥉᥍ ᤂᤢᤏᤧ᤹ ᤔᤧᤍᤢᤔᤢᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤶᤃᤥ᤺ᤳᤗ ᤔᤧᤘᤠ᤹ᤖᤥ॥”

᥉᥎ ᤜᤧᤰᤁᤩᤠᤱ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤠᤏᤡ᤹ ᤁᤴ ᤂᤡᤖᤡᤒᤠ ᤘᤣ᤹ᤛ᤻ᤔᤠ ᤐᤠᤱᤓᤣ᤹ᤜᤠ᤹ᤀᤥ ᤐᤣᤃᤡ॥ ᤀᤡᤱᤃᤠ᤹ ᤂᤧᤵᤔᤥᤀᤠᤱ ᤛᤢᤏᤠᤀᤡᤱ ᤛᤧᤔᤠ ᤐᤥ᤺ᤱ॥ ᤜᤠᤒᤠ ᤂᤧᤸᤗᤧ ᤗᤠᤃᤡ ᤀᤡᤱᤃᤠ᤹ ᤋᤩᤠᤱᤒᤠᤖᤥ॥”

᥉᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤃᤠᤗᤡᤗ ᤌᤢᤶᤔᤥ ᤂᤠᤖᤠᤰ ᤗᤠᤱᤄᤣᤃᤧᤖ ᤂᤧᤱᤄᤠᤳᤋᤡᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤛᤢᤏᤠᤀᤡᤱ ᤛᤧᤛᤢᤀᤠᤱ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡᤖᤥ॥

ᤕᤧᤛᤢᤖᤧ ᤗᤥᤃᤣ᤹ᤖᤧ ᤋᤖᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤔᤳᤋᤡ ᥎:᥇-᥊. ᤗᤢᤁᤠ ᥋:᥇᥈-᥇᥌)

᥊᥆ ᤌᤡᤰ ᤗᤥᤃᤣ᤹ ᤋᤢᤰᤔᤠᤸᤗᤧ ᤋᤖᤢᤒᤠ ᤔᤏᤠᤴ ᤕᤧᤛᤢᤖᤥ ᤋᤩᤧᤀᤠᤱ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤐᤣᤗᤡ ᤑᤠᤰᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤘᤣ᤺ᤶᤔᤠ ᤁᤧᤛᤢᤰᤁᤠᤖᤥ॥”

᥊᥇ ᤕᤧᤛᤢᤖᤧ ᤗᤢᤱᤔᤠ᤹ ᤋᤢᤰᤋᤢᤖ ᤁᤢᤜᤢᤰᤁᤡᤸᤗᤧ ᤛᤢᤛᤢᤀᤠᤱ ᤔᤧᤳᤋᤢ. “ᤀᤡᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤱ. ᤂᤧᤏᤧ᤹ ᤏᤢᤖᤧ᤹ᤀᤥ॥”

᥊᥈ ᤂᤡᤔᤥ ᤂᤧᤴ ᤔᤏᤠᤴ ᤗᤥᤃᤣ᤹ ᤋᤢᤰᤔᤥᤗᤠᤶ ᤏᤢᤖᤧᤖᤥ॥

᥊᥉ ᤕᤧᤛᤢᤖᤧ ᤂᤧᤴ ᤔᤏᤠᤴ. “ᤂᤧᤏᤧ᤹ ᤁᤧᤏᤢᤖᤧᤒᤠ ᤐᤠ᤺ᤴᤏᤡᤴ ᤀᤠᤳᤋᤡᤴᤏᤠᤱ ᤔᤧᤔᤧᤳᤋᤧᤴᤏᤧ᤹ᤀᤥ.

᥊᥊ ᤁᤖ ᤐᤣᤃᤧ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤥ ᤀᤥᤛᤣ᤺ᤴᤎᤠᤰᤛᤡᤱᤅᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤏᤢᤖᤠᤱ ᤑᤠ᤹ᤀᤠᤱ ᤔᤏᤠᤜᤠ᤹ ᤀᤥᤛᤣ᤺ᤴᤎᤠᤰᤔᤠᤛᤡᤖᤧ ᤗᤠᤃᤡ ᤔᤥᤛᤠᤖᤧ ᤀᤡᤱᤈᤠ᤺ᤱ ᤆᤥᤃᤢᤒᤠ ᤜᤧᤰᤁᤣf ᤛᤡᤍᤢᤱᤈᤓᤠ ᤆᤥᤃᤧ᤹ᤀᤥ” ᤔᤧᤳᤋᤢᤖ ᤐᤠᤱᤄᤢᤍᤣᤛᤢᤖᤥ॥

᥊᥋ ᤁᤖ ᤂᤢᤏᤧ᤹ ᤐᤣᤀᤠᤱ ᤏᤢᤖᤧᤒᤠ ᤐᤠ᤺ᤴᤏᤡᤴ ᤁᤧᤖᤧᤰ ᤔᤏᤠᤜᤠ᤹ ᤆᤧᤰᤋᤢᤛᤡ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤧᤛᤢ᤺ᤴ ᤐᤠᤱᤈᤢᤶᤔᤥ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤖ ᤋᤠᤔᤠ ᤔᤧᤛᤢᤰᤋᤧᤴᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤗᤠ᤺ᤰᤁᤠᤳ ᤀᤣ᤺ᤰᤛᤠᤍᤧᤴᤏᤥ ᤘᤕᤧᤀᤠᤱ ᤂᤧᤵᤔᤥᤀᤣ ᤁᤠᤰ ᤐᤡᤛᤠᤱᤗᤠᤶ ᤕᤖᤡᤰ ᤔᤏᤠᤜᤠ᤹ ᤔᤧᤍᤩᤧᤖᤥ॥

a 

᥇:᥇ ᤏᤡᤱᤘᤠ᤹ᤑᤢᤛᤠ- ᤕᤧᤛᤢᤖᤧ ᤗᤳᤇᤠ ᤁᤢᤔᤡᤱ॥

b 

᥇:᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤧᤛᤢ ᤛᤠᤘᤠ᤺ᤴᤇᤡᤱᤒᤠ ᤋᤱᤒᤣᤏᤢ᤺ᤸᤗᤧ ᤁᤡᤵᤛᤡᤱ ᤏᤢᤛᤡ (᥍᥆᥆) ᤋᤱᤒᤣ ᤋᤃᤡ ᤛᤠᤵᤋᤢᤀᤠᤱ ᤘᤕᤧ (ᤕᤛᤤ ᥍:᥇᥊)॥

d 

᥇:᥇᥉ ᤔᤠᤱᤗᤠᤀᤡᤱᤒᤠ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤢᤏᤧ᤹ ᤁᤢᤛᤣᤘᤠ ᤆᤥ᤺ᤰᤛᤧ ᤔᤠᤱᤗᤠᤀᤡᤱᤒᤠᤜᤠ᤹ ᤆᤥᤃᤢᤛᤡ॥

e 

᥇:᥈᥈ ᤛᤠᤶᤕᤥᤌᤡᤶᤛᤠᤶᤒᤠ- ᤁᤱᤜᤠ᤹ ᤋᤃᤡᤒᤠ ᤔᤠᤱᤜᤢᤵᤖᤧᤴ ᤏᤡᤛᤠᤶ ᤁᤧᤗᤧᤒᤠ ᤔᤏᤠᤜᤠ᤹ ᤔᤧᤘᤕᤧᤖᤥ॥

f 

᥇:᥊᥊ ᤛᤠᤶᤕᤥᤌᤡᤶᤔᤸᤗᤧ ᤐᤠ᤺ᤳᤋᤢᤒᤠ ᤀᤡᤛᤡ᤺ᤰ ᤗᤥᤃᤣ᤹ᤖᤧ ᤋᤖᤢᤒᤠ ᤔᤏᤠᤴ ᤏᤢ᤺ᤖᤧᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤛᤠ᤹ᤔᤠ ᤁᤧᤒᤥ᤺ᤱᤒᤠ ᤌᤡᤶ ᤘᤕᤧ॥ ᤗᤥᤃᤣ᤹ᤖᤧ ᤋᤖᤢᤒᤠ ᤔᤏᤠᤴ ᤏᤢ᤺ᤖᤧ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤧᤴ ᤋᤧᤴᤏᤧ ᤑᤠ᤹ᤃᤪ ᤂᤧᤴ ᤔᤏᤠ᤺ᤸᤗᤧ ᤗᤳᤇᤠ ᤔᤧᤸᤗᤢᤰᤛᤠ᤺ᤳᤌᤡᤰ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤛᤢᤰᤋᤢ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤌᤡᤶ ᤀᤡᤛᤡ᤺ᤰ ᤂᤧᤴ ᤔᤏᤠᤴ ᤀᤠᤸᤗ ᤛᤧᤰᤂᤠᤀᤣ ᤏᤢ᤺ᤖᤧᤖᤥ ᤑᤠ᤹ᤀᤠᤱ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤘᤕᤧ॥ (ᤗᤧᤒᤡ ᥇᥉:᥊᥏. ᥇᥊:᥈-᥉᥈)

ᤕᤧᤛᤢᤖᤧ ᤗᤠᤕᤥᤗᤠᤶ ᤗᤧᤵᤔᤡ ᤀᤠᤒᤡ᤹

(ᤔᤳᤋᤡ ᥏:᥇-᥎. ᤗᤢᤁᤠ ᥋:᥇᥍-᥈᥌)

᥈

ᤌᤡᤰᤕᤧᤴ ᤏᤡᤕᤧᤴ ᤀᤣᤃᤠᤱ ᤕᤧᤛᤢ᤺ᤴ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤏᤢ᤺ᤰᤂᤧ ᤋᤩᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤜᤡᤶᤔᤥ ᤘᤠ᤹ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤛᤧᤖᤧᤖᤥ॥

᥈ ᤕᤖᤡᤰ ᤔᤏᤠᤜᤠ᤹ ᤂᤧᤴ ᤜᤡᤶᤔᤥ ᤜᤳᤔᤧᤴᤜᤳ ᤗᤠᤶᤎᤣ᤺ᤵᤐᤢᤱᤏᤢ ᤗᤰᤂᤢᤶᤔᤥ ᤌᤠᤖᤡᤰ ᤔᤧᤈᤢᤵᤛᤧᤀᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤛᤢᤏᤠᤀᤡᤱ ᤀᤡᤱᤓᤴ ᤆᤥᤃᤢᤛᤡᤖᤥ॥

᥉ ᤜᤧᤰᤁᤩᤠᤱ ᤂᤧᤵᤔᤥ ᤗᤡᤛᤡ ᤔᤏᤠᤜᤠ᤹ᤖᤧ ᤗᤱᤗᤧ᤺ᤱᤘᤠ ᤔᤏᤠᤎᤡᤰ ᤔᤧᤃᤢᤕᤢᤀᤠᤱ ᤔᤧᤍᤠᤖᤢ.

᥊ ᤁᤖ ᤂᤧᤴ ᤜᤡᤶᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤀᤠᤱ ᤔᤧᤕᤢᤅᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤗᤱᤗᤧ᤺ᤱᤘᤠ᤺ᤴ ᤕᤧᤛᤢᤖᤧ ᤁᤢᤍᤃᤡ ᤋᤣ᤹ᤔᤠ ᤔᤧᤴᤇᤢᤰᤋᤢᤴ॥ ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤌᤥ ᤂᤠᤶᤒᤢᤀᤥa ᤔᤧᤗᤠᤛᤧᤀᤠᤱ ᤂᤠᤶᤒᤢ᤺ᤴ ᤔᤧᤜᤴᤍᤢ॥ ᤜᤧᤰᤁᤩᤠᤱ ᤂᤧᤴ ᤗᤱᤗᤧ᤺ᤱᤘᤠ᤺ᤴ ᤁᤢᤏᤧᤳᤏᤠ᤺ᤴᤏᤢᤀᤣ ᤕᤧᤛᤢᤖᤧ ᤁᤢᤍᤃᤡ ᤕᤥ ᤔᤧᤎᤠᤛᤢ॥

᥋ ᤂᤧᤱᤜᤠ᤹ᤖᤧ ᤂᤧᤴ ᤁᤧᤍᤢᤰᤐᤧᤴ ᤘᤣ᤺ᤵᤔᤠ ᤛᤢᤰ ᤁᤧᤗ᤹ᤒᤠ ᤏᤛᤠ᤺ᤴ ᤔᤧᤃᤳᤋᤢᤒᤠ ᤕᤧᤛᤢᤖᤧ ᤏᤡᤛᤢᤀᤠᤱ ᤗᤱᤗᤧ᤺ᤱᤘᤠ᤺ᤴ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧᤖᤥ॥”

᥌ ᤀᤠᤸᤗ ᤂᤧᤵᤔᤥ ᤁᤧᤕᤢᤱᤒᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤡᤱᤘᤠ᤹ ᤔᤧᤀᤡ᤺ᤳᤇᤡᤱ.

᥍ “ᤔᤧ᤺ᤴ. ᤁᤴ ᤔᤏᤠ᤺ᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤆᤧ᤹ᤕᤠ ᤐᤠ᤺ᤴᤏᤣ ᤐᤠ᤺ᤳᤋᤢ᤹ᤖᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤗᤧᤀᤠᤱ ᤔᤧᤴᤇᤠᤶᤃᤧᤴ ᤕᤠᤵᤔᤡᤖᤧᤴ ᤗᤠᤕᤥᤴ ᤗᤧᤵᤔᤡ ᤐᤡᤔᤠ ᤔᤧᤛᤢᤰᤋᤢᤴᤗᤥ॥”

᥎ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤌᤣ ᤔᤧᤀᤡ᤺ᤳᤋᤢᤖ ᤔᤧᤕᤢᤱ ᤁᤧᤗ᤹ᤒᤠᤴ ᤏᤡᤛᤢᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤣᤀᤠᤱ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤒᤠᤒᤣ᥅

᥏ ᤁᤴ ᤗᤱᤗᤧ᤺ᤱᤘᤠ᤺ᤴ ‘ᤁᤧᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧ’ ᤔᤧᤵᤔᤠ ᤀᤢᤛᤢᤖᤢ ᤆᤥ᤺ᤰᤐᤡ᥅ ᤀᤡ ‘ᤐᤥᤃᤧ᤹ᤀᤠᤱ ᤁᤧᤏᤧᤳᤏᤠ᤺ᤴ ᤂᤵᤛᤧ᤹ᤀᤠᤱ ᤌᤠᤛᤡᤱᤅᤧ᤹’ ᤔᤧᤵᤔᤠ ᤀᤢᤛᤢᤖᤢ ᤆᤥ᤺ᤰᤐᤡ᥅

᥇᥆ ᤁᤖ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤕᤥᤜᤠ᤹ ᤗᤧᤵᤔᤡ ᤐᤡᤔᤠ ᤕᤢᤰ ᤁᤳᤋᤢᤱ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤏᤡᤱᤗᤥ॥” ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤗᤱᤗᤧ᤺ᤱᤘᤠ᤺ᤴ ᤔᤧᤳᤋᤢ.

᥇᥇ “ᤀᤠᤸᤗ ᤐᤥᤃᤧ᤹᥄ ᤁᤧᤏᤧᤳᤏᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤁᤧᤜᤡᤶᤔᤥ ᤌᤠᤛᤡᤱᤅᤧ᤹॥”

᥇᥈ ᤂᤡᤔᤥ ᤂᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤁᤢᤏᤧᤳᤏᤠ᤺ᤴ ᤕᤠᤱᤛᤡᤱ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤣ ᤗ᤺ᤴᤍᤧ ᤐᤣᤖᤥ॥ ᤂᤧᤴ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣ ᤔᤧᤔᤧᤳᤋᤢᤖ ᤁᤢᤏᤠᤖᤠ ᤔᤧᤓᤥᤛᤢ. “ᤀᤰᤋᤱᤒᤠᤃ ᤀᤠᤏᤡᤃᤧ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤘᤕᤡᤃᤧᤖᤥ॥”

ᤕᤧᤛᤢᤖᤧ ᤗᤧᤒᤡ᤺ᤴ ᤀᤢ᤺ᤳᤋᤢ᤹

(ᤔᤳᤋᤡ ᥏:᥏-᥇᥉. ᤗᤢᤁᤠ ᥋:᥈᥍-᥉᥈)

᥇᥉ ᤕᤠᤶᤔᤥ ᤕᤧᤛᤢ᤺ᤴ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤐᤣ॥ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤀᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤂᤠᤜᤢᤴ ᤜᤢ᤹ᤖᤢᤛᤡ॥

᥇᥊ ᤜᤧᤰᤁᤩᤠᤱ ᤕᤧᤛᤢ᤺ᤴ ᤐᤣᤖ ᤐᤳᤇᤧᤸᤗᤧ ᤀᤸᤑᤠᤕᤛᤖᤧ ᤁᤢᤛ᤻ᤛᤠ ᤗᤧᤒᤡ᤺ᤴ ᤀᤣ᤺ᤱᤕᤠᤱ ᤑᤥ᤺ᤱᤔᤠ ᤋᤧᤴᤏᤥ ᤕᤢᤅᤧᤒᤠ ᤏᤡᤛᤢᤀᤠᤱ ᤔᤧᤳᤋᤢ. “ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥” ᤂᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤂᤢᤏᤧ᤹ᤏᤢ ᤌᤠᤛᤡᤱᤗᤥ॥

᥇᥋ ᤕᤠᤱᤛᤡ ᤗᤧᤒᤡ᤺ᤸᤗᤧ ᤁᤢᤜᤡᤶᤔᤥ ᤕᤧᤛᤢ᤺ᤴᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤆᤠᤈᤠᤛᤧ ᤀᤢ᤺ᤳᤋᤢᤛᤡ. ᤕᤖᤡᤰ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹b ᤏᤢ ᤘᤣ᤹ᤛ᤻ᤔᤠ ᤗᤠᤕᤥᤒᤠᤜᤠ᤹ ᤕᤧᤛᤢ᤺ᤴᤏᤢ ᤛᤥᤖᤡᤰ ᤆᤠᤔᤧᤈᤖ ᤔᤧᤕᤢᤅᤧ (ᤌᤣᤀᤠᤱᤓᤧᤸᤗᤧ ᤂᤧᤴ ᤜᤧᤰᤋᤱᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤍᤡᤶᤍᤢᤖ ᤔᤧᤘᤕᤧ)॥

᥇᥌ ᤜᤧᤰᤁᤣ᤺ᤸᤗᤧ ᤂᤧᤵᤔᤥ ᤑᤖᤡᤛᤡc ᤗᤢᤵᤐᤥᤒᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ᤏᤢd ᤛᤥᤖᤡᤰ ᤆᤠᤈᤠᤏᤢ ᤕᤢᤅᤧᤒᤠ ᤔᤧᤏᤡᤛᤢᤀᤠᤱ ᤕᤠᤶᤔᤥ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤔᤧᤳᤋᤢᤛᤡ. “ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ᤏᤢ ᤂᤢᤏᤧ᤹ ᤌᤣᤀᤠᤱ ᤆᤠᤈᤠᤒᤠᤒᤣ᥅”

᥇᥍ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤏᤥᤃᤵ ᤐᤡᤖᤢᤛᤡ. “ᤛᤡᤍᤠ᤹ᤛᤠᤶᤒᤧᤱᤃ ᤔᤧᤴᤍᤢᤰᤔᤏᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤁᤧᤍᤢᤰᤐᤠᤜᤠ᤹ᤖᤧ ᤗᤠᤃᤡᤖᤥ॥ ᤂᤧᤴ ᤜᤧᤰᤁᤣ ᤀᤡᤱᤃᤠ᤹ᤀᤠᤱ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤗᤠᤕᤥᤒᤠᤜᤠ᤹ ᤗᤠᤕᤥᤗᤠᤶ ᤔᤧᤏᤢ᤺ᤱᤅᤠᤱ ᤋᤠᤱᤔᤧᤛᤧ᤺ᤵᤗ ᤑᤠ᤹ᤀᤠᤱ ᤋᤩᤠᤱᤒᤠᤖᤥ॥”

ᤕᤧᤛᤢᤖᤧ ᤋ᤺ᤰᤏᤧᤳᤋᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤳᤋᤡ ᥏:᥇᥊-᥇᥍. ᤗᤢᤁᤠ ᥋:᥉᥉-᥉᥏)

᥇᥎ ᤀᤠᤸᤗ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ ᤏᤢ ᤑᤖᤡᤛᤡᤜᤠ᤹ᤖᤧ ᤂᤢᤏᤡ᤹ ᤜᤢ᤹ᤛᤠᤶᤒᤠᤜᤠ᤹ ᤆᤠᤏᤧᤳᤋᤥ ᤔᤧᤕᤢᤅᤧᤀᤠᤱ ᤔᤧᤘᤕᤧ॥ ᤌᤡᤰᤕᤧᤴ ᤔᤏᤠᤜᤠ᤹ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤔᤧᤗᤠᤵᤋᤢ. “ᤑᤖᤡᤛᤡᤜᤠ᤹ ᤏᤢ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤂᤢᤏᤡ᤹ ᤜᤢ᤹ᤛᤠᤶᤒᤠᤜᤠ᤹ᤃ ᤆᤠᤏᤧᤳᤋᤥ ᤔᤧᤕᤢᤱ. ᤁᤖ ᤂᤧᤏᤧ᤹ ᤁᤧᤜᤢ᤹ᤛᤠᤶᤒᤠᤜᤠ᤹ ᤌᤣᤀᤠᤱ ᤆᤠᤏᤧᤳᤋᤥ ᤔᤧᤴᤕᤢᤱᤏᤧᤴᤒᤠᤒᤣ᥅”

᥇᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤣ᤺ᤰᤂᤡᤶᤛᤠᤒᤧᤴ ᤁᤢᤴᤈᤢᤶᤜᤠ᤹ᤏᤢ ᤘᤠ᤹ᤖ ᤌᤠᤖᤡᤰ ᤂᤧᤱᤜᤠ᤹ ᤆᤠᤏᤧᤳᤋᤥ ᤔᤧᤕᤢᤱ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅ ᤔᤧ᤺ᤴᤗᤥ. ᤔᤣ᤺ᤰᤂᤡᤶᤛᤠᤒᤧᤴ ᤘᤠ᤹ᤖ ᤌᤠᤖᤡᤰ ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤆᤠᤏᤧᤳᤋᤥ ᤔᤧᤴᤕᤢᤱᤏᤧᤴ.

᥈᥆ ᤁᤖ ᤂᤧᤱᤜᤠ᤹ᤗᤠᤶ ᤔᤣ᤺ᤰᤂᤡᤶᤛᤠᤒᤧᤴ ᤛᤠᤰᤁᤧᤸᤗᤧᤰ ᤔᤧᤍᤧᤶᤛᤢᤀᤠᤱ ᤔᤧᤍᤣ᤹ᤖᤢᤸᤗᤧ ᤂᤧᤱᤜᤠ᤹ ᤆᤠᤏᤧᤳᤋᤥ ᤔᤧᤕᤢᤱᤗᤥ॥

᥈᥇ ᤀᤠᤳᤋᤡᤸᤗᤧᤀᤠᤱ ᤁᤢᤛᤱ ᤆᤡᤖᤡᤰᤁᤡᤸᤗᤧ ᤁᤢᤍᤪᤧᤰ ᤆᤠᤱᤅᤡᤴ ᤔᤧᤗᤧᤶᤍᤢᤴᤗᤥ. ᤗᤧᤶᤍᤢᤏᤧ ᤑᤠ᤹ᤃᤪ ᤂᤧᤴ ᤁᤡᤱᤅᤠᤱ ᤀᤠᤸᤗᤛᤠᤱ ᤕᤶᤒᤠ ᤌᤧ᤺ᤰᤂᤢᤍᤣᤛᤢ᤹ᤖᤥ॥

᥈᥈ ᤀᤠᤳᤋᤡᤸᤗᤧᤀᤠᤱ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴe ᤁᤢᤍᤪᤧᤰ ᤛᤧᤜᤥᤒᤠ ᤛᤢᤰᤘᤠᤀᤥf ᤔᤧᤕᤢᤰᤂᤢᤴ॥ ᤕᤢᤰᤂᤢᤏᤧ ᤑᤠ᤹ᤃᤪ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤁᤢᤍᤪᤧᤰ ᤛᤧᤜᤥᤒᤠ ᤛᤢᤰᤘᤠ᤺ᤴ ᤌᤧ᤺ᤰᤂᤢᤍᤣ᤺ᤛᤢ᤹ᤖᤥ॥ ᤜᤧᤰᤁᤩᤠᤱ ᤌᤡ᤺ᤴ ᤘᤧᤳ ᤐᤣ᤺ᤰᤁᤠᤱ ᤏᤧᤵᤔᤠᤱ ᤆᤠᤛᤥ᤺ᤰᤗᤥ॥ ᤁᤖ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤁᤢᤛᤱ ᤛᤧᤜᤥᤒᤠ ᤛᤢ᤺ᤰᤘᤠᤀᤥᤀᤣ ᤕᤠᤰᤔᤠ ᤐᤥᤱᤗᤥ॥”

ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧ ᤁᤢᤴᤍᤠᤱᤒᤠ

(ᤔᤳᤋᤡ ᥇᥈:᥇-᥎. ᤗᤢᤁᤠ ᥌:᥇-᥋)

᥈᥉ ᤌᤡᤰᤗᤧᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤗᤢᤶᤔᤥᤏᤢ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤏᤢᤰᤔᤠ ᤆᤠᤔᤠ ᤑᤠ᤹ᤀᤠᤱ ᤛᤡ᤺ᤍᤠᤵᤔᤠᤜᤠ᤹ ᤋᤢᤵᤔᤠ ᤔᤧᤜᤣ᤺ᤰᤋᤢ॥g

᥈᥊ ᤜᤧᤰᤁᤣ᤺ᤸᤗᤧ ᤑᤖᤡᤛᤡᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤥᤔᤧᤳᤋᤧ᤹. ᤌᤣᤀᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤒᤠᤒᤣ᥅”

᥈᥋ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤠᤶᤕᤥᤛᤠᤵᤗᤠ᤺ᤴ ᤂᤡᤏᤡ᤹ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅ ᤍᤠᤀᤢᤍ ᤜᤠᤱᤅᤡᤴ ᤏᤢ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤧᤳᤗᤠ᤺ᤰᤋᤧᤸᤗᤧ

᥈᥌ ᤍᤠᤀᤢᤍᤧᤴ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤛᤣᤛᤣ ᤂᤖᤧ᤺ᤱᤅᤡᤴ ᤆᤀᤠᤱ ᤕᤠᤶᤔᤥ ᤁᤢᤔᤏᤠᤜᤠ᤹ᤀᤠᤱ ᤐᤡᤖᤢᤛᤡ (ᤂᤧᤴ ᤕᤧᤶᤔᤥ ᤀᤒᤡᤕᤠᤌᤠᤖᤧᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧ)॥ ᤂᤧᤱᤃ ᤀᤠᤏᤡ᤹ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤖᤰ ᤆᤠᤔᤠ ᤁᤧᤏᤢ᤹ᤒᤠ ᤘᤕᤧᤖᤥ॥”

᥈᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤀᤰᤂᤣ ᤐᤠ᤺ᤳᤋᤢᤖ ᤐᤠ᤺ᤴ ᤏᤢᤵᤛᤢ. “ᤏᤠ᤺ᤶᤛᤡᤱ ᤕᤧᤴᤏᤡᤴ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤏᤢ᤹ᤔᤠ ᤋᤠᤔᤠᤖᤧ ᤗᤠᤃᤡ ᤆᤥᤃᤧᤒᤠᤖᤥ. ᤁᤖ ᤁᤴ ᤔᤧᤴᤇᤠᤶᤃᤧᤴ ᤕᤠᤵᤔᤡ᤺ᤴ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧ ᤗᤠᤃᤡ ᤆᤥᤃᤧᤒᤠ ᤔᤧ᤺ᤴᤗᤥ॥

᥈᥎ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤱᤃ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧᤴᤏᤠᤱ ᤁᤢᤴᤍᤠᤱᤒᤠᤀᤠ᤹ᤖᤥ॥”

a 

᥈:᥊ ᤂᤠᤶᤒᤢ- ᤀᤡᤛᤪᤠᤀᤡᤗᤀᤥ ᤕᤖᤡᤰᤋᤱᤒᤠ ᤜᤡᤶᤜᤠ᤹ᤀᤥ ᤗᤧᤵᤐᤧᤳᤋᤠ ᤂᤠᤶᤒᤢ ᤐᤳᤇᤧ॥ ᤜᤧᤰᤁᤩᤠᤱ ᤜᤡᤶ ᤗᤠ᤺ᤰᤁᤠᤳ ᤗᤧᤵᤔᤠᤱ ᤂᤠᤶᤒᤢ ᤌᤠᤖᤡᤰ ᤁᤧᤃᤧᤵᤐᤠ ᤌᤖᤣ᤹ ᤔᤧᤓᤳᤇᤢᤒᤠᤗᤠᤶ ᤕᤢ᤺ᤴᤇᤡᤰ ᤛᤢᤛᤢ ᤁᤧᤗ᤹ᤒᤠ ᤛᤢᤖᤡᤳ ᤆᤠ᤺ᤴᤇᤡᤱᤛᤧ ᤔᤏᤠᤜᤠ᤹ ᤂᤠᤶᤒᤢᤀᤥ ᤔᤧᤒᤣᤀᤠᤱ ᤔᤧᤕᤢᤅᤧ॥

b 

᥈:᥇᥋ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹- ᤕᤜᤢᤍᤡᤜᤠ᤹ᤖᤧ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤔᤧᤈᤡ᤺ᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤖᤥᤔᤡ ᤜᤠᤱᤈᤢᤶᤖᤧ ᤗᤠᤃᤡ ᤕᤠ᤺ᤶᤒᤰ ᤔᤧᤈᤥᤃᤢ॥ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ᤖᤧ ᤔᤏᤠᤜᤠ᤹ᤗᤠᤶ ᤖᤥᤔᤡᤜᤠ᤹ᤖᤧ ᤑᤥ᤺ᤱᤔᤠ ᤔᤧᤒᤠᤱᤄᤢᤛᤡᤒᤠ ᤕᤠᤱᤏᤢ᤺ᤸᤗᤧ ᤕᤖᤡᤰ ᤔᤧᤓᤥ᤺ᤰᤂᤢ ᤜᤧᤰᤁᤩᤠᤱ ᤁᤧᤏᤶᤒᤧᤴ ᤀᤠᤒᤠᤅᤣ ᤂᤢᤏᤡ᤹ ᤗᤠᤃᤡ ᤔᤧᤕᤢᤰᤂᤢ॥

c 

᥈:᥇᥌ ᤑᤖᤡᤛᤡᤜᤠ᤹- ᤂᤧᤱᤜᤠ᤹ ᤗᤳᤇᤠ ᤕᤜᤢᤍᤡ ᤛᤠᤶᤕᤥ ᤗᤢᤵᤐᤥᤒᤠ ᤔᤏᤠᤜᤠ᤹ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤏᤢ᤺ᤖᤡᤰᤁᤠᤱ ᤕᤜᤢᤍᤡ ᤛᤠᤶᤕᤥᤌᤡᤶᤔᤡᤴ ᤜᤧᤰᤁᤩᤠᤱ ᤘᤣ᤹ ᤕᤖᤡᤰ ᤕᤜᤢᤍᤡ ᤌᤡᤶᤜᤠ᤹ ᤏᤢ ᤛᤠᤰᤌᤡᤶᤜᤠ᤹ ᤔᤧᤏᤠ᤺ᤳᤋᤢ॥

d 

᥈:᥇᥌ ᤗᤠᤕᤥᤒᤠᤜᤠ᤹- ᤁᤴ ᤔᤏᤠᤜᤠ᤹ ᤑᤖᤡᤛᤡᤜᤠ᤹ᤖᤧ ᤁᤢᤳᤆᤠ᤹ᤛᤠᤱ ᤗᤠᤕᤥᤒᤠᤛᤡ ᤑᤠ᤹ᤀᤠᤱ ᤔᤧᤔᤧᤳᤋᤢᤛᤡᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤑᤖᤡᤛᤡᤜᤠ᤹ᤖᤧ ᤂᤢᤏᤡ᤹ ᤌᤡᤶᤜᤠ᤹ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤗᤥ॥

e 

᥈:᥈᥈ ᤂᤧᤴ ᤗᤠᤈᤣ᤹ᤀᤥ ᤆᤧᤸᤗᤧᤰᤛᤣ᤹ᤗᤠᤶ (ᤀᤱᤃᤢᤖ) ᤌᤡ᤺ ᤔᤧᤈᤥᤃᤢ. ᤜᤧᤰᤁᤩᤠᤱ ᤁᤧᤖᤧᤰᤗᤧ ᤔᤧᤎᤢᤅᤢ॥

f 

᥈:᥈᥈ ᤀᤢᤴᤇᤣ᤺ᤴ ᤂᤧᤱᤜᤠ᤹ᤖᤧ ᤆᤫᤠ᤺ᤳ. ᤌᤡ᤺. ᤛᤡᤈ᤺ᤱᤘᤠ ᤛᤧᤜᤥᤒᤠ ᤛᤢ᤺ᤰᤘᤠᤀᤥ ᤔᤧᤕᤠᤰᤋᤢᤀᤠᤱ ᤔᤧᤒᤰᤂᤢ॥

g 

᥈:᥈᥉ ᤂᤧᤴ ᤕᤧᤶᤔᤥᤒᤠ ᤕᤜᤢᤍᤡ ᤌᤡᤶᤔᤥ ᤀᤡᤰᤋᤠᤵᤐᤥ ᤗᤠᤱᤔᤧᤄᤣ᤺ᤃᤧᤸᤗᤧ ᤗᤠᤶᤔᤥ ᤁᤧᤕᤢᤱᤒᤠ ᤛᤡᤱᤛᤣᤜᤠ᤹. ᤆᤠᤜᤠ᤹ ᤋᤢᤵᤔᤠᤀᤠᤱ ᤆᤠᤔᤠ ᤔᤧᤄᤥᤛᤢ. ᤁᤖ ᤛᤢ᤺ᤰᤘᤠᤀᤥ ᤕᤠᤰᤔᤠᤀᤠᤱ ᤋᤣ᤹ᤔᤠ ᤂᤥᤔᤧᤴᤍᤧᤵᤔᤏᤠᤒᤠ ᤘᤕᤧ॥ ᤁᤖ ᤏᤠ᤺ᤶᤛᤡᤱ ᤕᤧᤴᤏᤥ ᤜᤧᤰᤁᤣᤀᤠᤱ ᤆᤥ᤺ᤰᤔᤠ ᤛᤢᤰᤔᤧᤴᤍᤧᤵᤔᤏᤠ ᤘᤕᤧᤖᤥ॥

ᤕᤧᤛᤢᤖᤧ ᤏᤠ᤺ᤶᤛᤡᤱ ᤕᤧᤴᤏᤥ ᤔᤏᤠᤎᤡᤰ ᤘᤣ᤺ᤴᤍᤢ᤹

(ᤔᤳᤋᤡ ᥇᥈:᥏-᥇᥊. ᤗᤢᤁᤠ ᥌:᥌-᥇᥇)

᥉

ᤕᤧᤛᤢ᤺ᤴ ᤕᤠᤶᤔᤥ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣ॥ ᤂᤧᤵᤔᤥ ᤗᤳᤇᤠ ᤁᤢᤜᤢᤰ ᤁᤧᤜᤣᤒᤠ ᤔᤏᤠᤎᤡᤰ ᤘᤕᤧ॥

᥈ ᤏᤠ᤺ᤶᤛᤡᤱ ᤕᤧᤴᤏᤥ ᤂᤧᤴ ᤔᤏᤠᤴ ᤕᤧᤛᤢᤖᤧ ᤘᤣ᤺ᤴᤍᤢ᤹ᤏᤧ ᤑᤠ᤹ᤃᤪ ᤂᤢᤏᤧ᤹ ᤑᤥᤋᤩᤠ ᤁᤢ᤺ᤵᤔᤠ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤛᤢᤃᤢᤖ ᤔᤧᤘᤕᤧ॥

᥉ ᤕᤧᤛᤢᤖᤧ ᤂᤧᤴ ᤁᤢᤜᤢᤰ ᤁᤧᤜᤣᤒᤠ ᤔᤏᤠᤴ ᤔᤧᤳᤋᤢ. “ᤑᤧᤖᤧ᤹ᤀᤠᤱ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤕᤧᤒᤧ᤹॥”

᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤏᤠ᤺ᤶᤛᤡᤱ ᤕᤧᤴᤏᤥ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤥ. ᤀᤠᤳᤋᤡᤴ ᤆᤥ᤺ᤰᤔᤠ ᤏᤢᤒᤠᤒᤣ᥅ ᤜᤡᤱᤔᤴ ᤋᤠᤱᤛᤧ᤺ᤵᤔᤠᤒᤡ ᤔᤧᤱᤔᤠᤒᤡ᥅” ᤁᤖ ᤂᤧᤴ ᤔᤏᤠᤜᤠ᤹ ᤔᤧᤶᤒᤠ᤺ᤳᤋᤣ ᤛᤫᤠ᤺ᤳ ᤔᤧᤕᤢᤅᤧᤖᤥ॥

᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤆᤡ᤺ᤵᤔᤠᤴ ᤏᤡᤛᤢᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤖᤥ॥ ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤔᤧᤳᤋᤢ. “ᤁᤧᤜᤢᤰᤁᤡᤴ ᤛᤴᤇᤧ᤹॥” ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤸᤗᤧ ᤂᤡᤔᤥ ᤘᤣ᤺ᤳᤋᤧᤖᤥ॥

᥌ ᤜᤧᤰᤁᤩᤠᤱ ᤑᤖᤡᤛᤡᤜᤠ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤔᤧᤗ᤺ᤴᤍᤧ ᤔᤧᤒᤣᤀᤠᤱ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤏᤢ ᤕᤧᤛᤢ᤺ᤴ ᤀᤠᤰᤂᤣᤀᤠᤱ ᤛᤧᤵᤔᤠᤒᤣ ᤑᤠ᤹ᤀᤠᤱ ᤐᤠ᤺ᤴᤔᤧᤍᤱᤄᤢᤖᤥ॥

ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤍᤡᤶᤍᤢ᤹

᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤐᤣ᤺ᤸᤗᤧ ᤂᤧᤵᤔᤥ ᤃᤠᤗᤡᤗ ᤌᤢᤶᤔᤥᤗᤠᤶ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥

᥎ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤔᤧᤄᤧᤵᤛᤢᤀᤠᤱ ᤕᤖᤡᤰ ᤔᤏᤠᤜᤠ᤹ ᤕᤜᤢᤍᤡᤕᤠ. ᤕᤖᤢᤛᤗᤧᤔ. ᤀᤡᤍᤢᤔᤡᤕᤠ. ᤕᤷᤍᤏ ᤏᤠᤎᤠ᤺ᤶᤒᤡᤒᤠ ᤗᤠᤈᤣ᤹ᤀᤥᤏᤢ. ᤜᤧᤰᤁᤩᤠᤱ ᤋᤠᤕᤖ ᤏᤢ ᤛᤡᤍᤥᤏ ᤕᤧᤰᤕᤰ ᤂᤡᤖᤡᤗᤠᤶ ᤁᤢᤀᤥᤔᤧᤳᤇᤧ ᤔᤧᤍᤩᤧᤖᤥ॥

᥏ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤴᤗᤠ᤺ᤰᤋᤢᤴᤗ ᤔᤧᤴᤍᤥ᤹ᤖᤢᤴᤗ ᤑᤠ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤂ᤺ᤱᤒᤣᤎᤡᤰ ᤁᤢᤗᤠᤃᤡ ᤕᤠᤖᤡᤵ ᤆᤥ᤺ᤰᤔᤠ ᤐᤠᤱᤄᤢᤛᤡ॥

᥇᥆ ᤂᤢᤏᤧ᤹ ᤕᤖᤡᤰ ᤔᤏᤠᤜᤠ᤹ ᤏᤢᤛᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤢᤛᤧ ᤔᤏᤠᤜᤠ᤹ ᤔᤧᤈᤴᤇᤡᤱᤗ ᤔᤧᤒᤥᤖᤧ ᤔᤧᤎᤠᤅᤧ॥

᥇᥇ ᤜᤧᤰᤁᤩᤠᤱ ᤑᤧᤴᤛᤠᤶᤜᤠ᤹ᤖᤧ ᤕᤠᤱᤄᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤡᤛᤢᤸᤗᤧ ᤂᤧᤱᤜᤠ᤹ ᤔᤧᤎᤠᤶᤛᤡᤱᤗ ᤔᤧᤓᤡ᤺ᤰᤋᤧᤖ ᤀᤰᤂᤣᤗ᤹ᤖᤡᤰ ᤔᤧᤒᤠᤖᤧ. “ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤛᤠᤏᤧᤖᤥ᥄”

᥇᥈ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤶᤒᤠ᤺ᤳᤋᤢᤴᤗ ᤑᤠ᤹ᤀᤠᤱ ᤁᤧᤛᤠᤰᤐᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥

ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤣᤃᤢᤛᤡ᤹

(ᤔᤳᤋᤡ ᥇᥆:᥇-᥊. ᤗᤢᤁᤠ ᥌:᥇᥈-᥇᥌)

᥇᥉ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤥ᤺ᤰᤔᤠᤀᤥ ᤐᤣᤖ ᤐᤳᤇᤧᤸᤗᤧ ᤁᤢᤏᤡᤱᤘᤠ᤹ᤒᤠᤸᤗᤧ ᤆᤛᤡᤒᤠ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ᤀᤠᤱ ᤂᤢᤏᤧ᤹ᤏᤢᤀᤣ ᤔᤧᤒᤣᤖᤥ॥

᥇᥊ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤔᤧᤘᤠ᤹ᤖ ᤜᤧᤰᤁᤩᤠᤱ ᤛᤢᤏᤠᤀᤡᤱ ᤔᤧᤛᤧᤛᤢᤖ ᤑᤠ᤹ᤀᤠᤱ ᤌᤡᤰ-ᤏᤧᤳ (᥇᥈) ᤜᤢ᤹ᤛᤠᤶᤒᤠᤜᤠ᤹ ᤛᤣᤃᤢᤛᤡᤀᤠᤱ ᤂᤧᤱᤜᤠ᤹ ᤛᤣ᤺ᤰᤕᤢᤰᤔᤡᤒᤠ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥

᥇᥋ ᤜᤧᤰᤁᤩᤠᤱ ᤂᤧᤱᤜᤠ᤹ ᤑᤧᤴᤛᤠᤶ ᤏᤠ᤺ᤵᤔᤠ ᤗ᤺ᤵᤔᤠ ᤕᤢᤰ ᤐᤡᤖᤢᤛᤡ॥

᥇᥌ ᤕᤧᤛᤢᤖᤧ ᤛᤣᤃᤢᤛᤡᤒᤠ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ ᤁᤴᤗᤥ- ᤛᤡᤔᤥᤏ (ᤂᤢᤏᤧ᤹ ᤐᤋᤪᤢᤛ ᤗ᤹ᤖᤡᤰ ᤔᤡᤱ ᤘᤠ᤺ᤳᤋᤢ).

᥇᥍ ᤈᤒ᤻ᤍᤡᤕᤠᤖᤧ ᤁᤢᤛ᤻ᤛᤠᤜᤠ᤹ ᤕᤠᤁᤢᤒ ᤏᤢ ᤕᤢᤜᤢᤴᤏᤠ (ᤕᤧᤛᤢᤖᤧ ᤂᤧᤱᤜᤠ᤹ ᤒᤥᤀᤏᤖᤃᤧᤛ ᤗ᤹ᤖᤡᤰ ᤔᤡᤱ ᤘᤠ᤺ᤳᤋᤢᤛᤡ. ᤂᤧᤸᤗᤧ ᤁᤢᤒᤣᤀᤡᤱᤃ “ᤋᤠᤱᤛᤠᤰ ᤁᤧᤗᤥ᤺ᤱᤒᤠᤸᤗᤧ ᤁᤢᤛ᤻ᤛᤠᤜᤠ᤹” ᤐᤥᤱᤗᤥ).

᥇᥎ ᤜᤧᤰᤁᤩᤠᤱ ᤀᤠᤴᤍᤪᤡᤕᤠᤛ. ᤑᤡᤗᤡᤐ. ᤒᤠᤖᤌᤥᤗᤥᤔᤠᤀᤡ. ᤔᤳᤋᤡ. ᤌᤥᤔᤠ. ᤀᤸᤑᤠᤕᤛᤖᤧ ᤁᤢᤛ᤻ᤛᤠ ᤕᤠᤁᤢᤒ. ᤌᤧᤍᤡᤕᤛ. ᤛᤡᤔᤥᤏ (ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ).

᥇᥏ ᤜᤧᤰᤁᤩᤠᤱ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡᤴ (ᤋᤠ᤺ᤴᤍᤡ ᤂᤧᤸᤗᤧ ᤕᤧᤛᤢ᤺ᤴ ᤀᤡᤱᤗᤧᤰᤋᤢ)॥

ᤕᤧᤛᤢ᤺ᤴ ᤏᤢ ᤔᤠᤑᤧᤴᤛᤠᤶᤔᤡᤴ

(ᤔᤳᤋᤡ ᥇᥈:᥈᥈-᥉᥈. ᤗᤢᤁᤠ ᥇᥇:᥇᥊-᥈᥉. ᥇᥈:᥇᥆)

᥈᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤜᤡᤶᤔᤥ ᤗᤠᤛᤧᤀᤠᤱ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤈᤢᤵᤛᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤆᤠᤈᤠᤔᤠ ᤕᤧᤶᤔᤡᤴᤏᤣ ᤔᤧᤱᤄᤥᤛᤢᤴᤗᤥ॥

᥈᥇ ᤁᤢᤓᤠ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤔᤧ᤺ᤶᤒᤧ. ᤀᤠᤀᤡᤴ ᤂᤢᤏᤧ᤹ᤃ ᤏᤠᤰᤂᤧᤒᤣ ᤒᤡ ᤌᤣᤏᤡᤒᤣ᥅” ᤜᤧᤰᤁᤣ᤺ᤸᤗᤧ ᤁᤢᤜᤡᤶᤛᤕᤱᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤀᤢ᤺ᤵᤔᤠ ᤋᤣ᤹ᤔᤠ ᤑᤠ᤹ᤀᤠᤱ ᤔᤧᤍᤩᤧᤖᤥ॥

᥈᥈ ᤕᤖᤢᤛᤗᤧᤔᤗᤠᤶ ᤁᤧᤍᤠᤒᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤂᤢᤏᤧ᤹ᤃ ᤒᤠᤗᤈᤡᤒᤢᤗ ᤔᤠᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤀᤠᤱ ᤘᤠ᤹॥ ᤂᤢᤏᤧ᤹ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤜᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ᤹ ᤗ᤺ᤳᤋᤢᤛᤡ᤹ᤖᤥ॥”

᥈᥉ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤂᤧᤍᤠ᤹ᤀᤥ ᤔᤧᤳᤋᤢᤛᤡ. “ᤀᤠᤰᤂᤣᤗ᤹ᤖᤡᤰ ᤔᤠᤑᤧᤴᤛᤠᤶᤔᤡᤴ ᤀᤠᤒᤠᤅᤣ ᤏᤠ᤺ᤳᤇᤡᤱᤒᤣ᥅

᥈᥊ ᤀᤠᤵᤑᤣᤰ ᤗᤢᤶᤔᤥ ᤁᤧᤄᤣᤒᤠ ᤁᤧᤎᤰᤐᤠᤀᤠᤱ ᤁᤧᤛᤧᤶᤒᤠ ᤜᤠᤱᤈᤢᤶᤔᤡᤸᤗᤧ ᤔᤧᤎᤖᤢᤴᤗᤥ॥

᥈᥋ ᤜᤧᤰᤁᤩᤠᤱ ᤀᤠᤵᤑᤣᤰ ᤗᤢᤶᤔᤥ ᤁᤧᤄᤣᤒᤠ ᤁᤧᤎᤰᤐᤠᤀᤠᤱ ᤁᤧᤛᤧᤶᤒᤠ ᤜᤡᤶᤛᤕᤱᤅᤡᤸᤗᤧ ᤔᤧᤎᤖᤢᤴᤗᤥ॥

᥈᥌ ᤔᤠᤑᤧᤴᤛᤠᤶᤔᤡᤴᤏᤠᤱ ᤀᤠᤒᤠᤅᤣ ᤋᤰᤗᤧᤱᤘᤠᤀᤥ ᤐᤥ᤺ᤰᤏᤧ ᤑᤠ᤹ᤃᤪ ᤂᤧᤸᤗᤧᤀᤠᤱ ᤔᤧᤎᤖᤢᤴᤏᤠᤱ ᤏᤢᤵᤗᤥ॥

᥈᥍ ᤁᤧᤎᤢᤶᤒᤠ ᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤗᤠ᤺ᤵᤔᤠᤀᤠᤱ ᤂᤧᤸᤗᤧ ᤁᤢᤈᤡᤃᤰᤘᤠᤜᤠ᤹ ᤏᤠᤵᤔᤠᤍᤣ᤹ᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤁᤧᤎᤢᤶᤒᤠ ᤔᤏᤠᤴ ᤀᤡᤄᤣ᤺ᤱᤔᤠᤀᤣ ᤐᤥᤱᤗᤥ॥ ᤜᤧᤰᤁᤩᤠᤱᤗᤰ ᤁᤢᤜᤡᤶᤔᤥ ᤗᤠ᤺ᤵᤔᤠᤀᤠᤱ ᤆᤡᤃ᤺ᤰᤘᤠᤜᤠ᤹ ᤗ᤺ᤵᤔᤠᤍᤣ᤹ᤔᤠ ᤛᤢᤰᤋᤧᤳᤗᤥ॥

᥈᥎ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤠ᤺ᤳᤋᤢᤒᤠ ᤁᤧᤖᤧᤰ ᤔᤠᤱ ᤆᤧ᤹ᤕᤠᤐᤠ᤺ᤴ ᤏᤢ ᤔᤧᤈᤥᤃᤢᤒᤠ ᤁᤧᤖᤧᤰ ᤗᤠᤕᤥᤜᤠ᤹ᤖᤧᤴ ᤗᤧᤵᤔᤡ ᤂᤥᤔᤠ ᤔᤧᤛᤢᤰᤋᤢᤖᤥ.

᥈᥏ ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ ᤗᤧᤵᤔᤡ ᤔᤧᤱᤄᤥᤛᤢᤴᤗᤥ. ᤌᤣᤀᤠᤱᤓᤧᤸᤗᤧ ᤁᤱᤃ ᤗᤧᤵᤔᤡ ᤔᤧᤶᤒᤥ᤺ᤱᤔᤏᤠᤒᤠ ᤗᤠᤕᤥᤖᤥ॥”

᥉᥆ (ᤕᤧᤛᤢᤖᤧ ᤑᤧᤴᤛᤠᤶᤔᤡᤴ ᤁᤳᤋᤢ ᤗ᤹ᤖᤡᤰ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤜᤧᤰᤁᤣ ᤔᤧᤳᤋᤢᤛᤡᤒᤠᤖᤥ॥)

ᤕᤧᤛᤢᤖᤧ ᤁᤢᤶᤔᤠ ᤏᤢ ᤁᤢᤴᤛᤠ᤹ᤛᤡ

(ᤔᤳᤋᤡ ᥇᥈:᥊᥌-᥋᥆. ᤗᤢᤁᤠ ᥎:᥇᥏-᥈᥇)

᥉᥇ ᤕᤠᤱᤛᤡ ᤕᤧᤛᤢᤖᤧ ᤁᤢᤶᤔᤠ ᤏᤢ ᤁᤢᤴᤛᤠ᤹ᤛᤡ ᤂᤢᤏᤧ᤹ ᤘᤕᤧᤒᤠ ᤜᤡᤶᤔᤥ ᤔᤧᤍᤩᤧᤀᤠᤱ ᤗᤠ᤺ᤰᤁᤠᤳ ᤁᤢᤀᤢ᤺ᤳᤇᤧ ᤔᤏᤠᤜᤠ᤹ ᤔᤧᤒᤠᤱᤄᤢᤛᤡᤖᤥ॥

᥉᥈ ᤜᤧᤰᤁᤩᤠᤱ ᤁᤢᤃᤒᤪᤡᤱ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤁᤧᤶᤔᤠ ᤏᤢ ᤁᤧᤴᤛᤠ᤹ᤛᤡ ᤗᤠ᤺ᤰᤁᤠᤳ ᤔᤧᤍᤩᤧᤀᤠᤱ ᤂᤧᤏᤧ᤹ ᤁᤧᤶᤜᤠᤱᤗ ᤔᤧᤕᤧᤵᤗᤥ॥”

᥉᥉ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡ ᤜᤠ᤺ᤳᤇᤡᤒᤣ᥅”

᥉᥊ ᤂᤢᤏᤧ᤹ ᤂᤧᤵᤔᤥ ᤁᤢᤃᤒᤪᤡᤱ ᤁᤧᤕᤢᤱᤒᤠ ᤔᤏᤠᤜᤠ᤹ ᤀᤥᤔᤧᤳᤋᤢᤛᤡᤖ ᤕᤠᤶᤔᤥ ᤐᤠ᤺ᤳᤋᤢ. “ᤁᤵᤔᤥ ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡ ᤔᤧᤕᤢᤱᤗᤥ॥

᥉᥋ ᤀᤠᤳᤋᤡᤴᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤔᤧᤈᤥᤃᤢ᤹ ᤂᤧᤱᤜᤠ᤹ᤀᤣ ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡᤖᤥ॥”

ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠᤸᤗᤧᤴ ᤂᤧᤍᤠ᤹

(ᤔᤳᤋᤡ ᥇᥉:᥇-᥏. ᤗᤢᤁᤠ ᥎:᥊-᥎)

᥊

ᤕᤠᤱᤛᤡ ᤕᤠᤶᤔᤥ ᤕᤧᤛᤢᤖᤧ ᤃᤠᤗᤡᤗ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤏᤡᤛᤠᤶ ᤜᤢ᤹ᤔᤠ ᤜᤣ᤺ᤰᤋᤢᤛᤡᤖᤥ॥ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤈᤢᤵᤛᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤕᤢᤱᤛᤡᤱ. ᤁᤖ ᤔᤏᤠᤜᤠ᤹ ᤗᤠ᤺ᤰᤁᤠᤳ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤔᤧᤕᤧᤒᤧ॥

᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤀᤰᤂᤣᤗ᤹ᤖᤡᤰ ᤕᤖᤡᤰ ᤐᤠ᤺ᤴᤜᤠ᤹ ᤂᤧᤍᤠ᤹ᤀᤥ ᤜᤢ᤹ᤖᤢᤛᤡ-

᥉ “ᤂᤧᤵᤛᤧᤶᤔᤧ᤹ᤀᤥ᥄ ᤗᤳᤇᤠ ᤕᤠ᤺ᤴᤁᤧᤔ᤺ᤒᤠᤎᤡᤰ ᤕᤠ᤹ᤖᤡ᤺ᤶᤒᤠ ᤗᤧᤵᤛᤧ ᤐᤣᤖᤥ॥

᥊ ᤂᤧᤸᤗᤧ ᤕᤠ᤹ᤖᤡ᤺ᤶᤒᤧᤴ ᤗᤧᤵᤋᤢᤸᤗᤧ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤗᤠᤶᤔᤥ ᤔᤰᤌᤩᤧ. ᤜᤧᤰᤁᤩᤠᤱ ᤐᤢᤜᤠ᤹ ᤔᤧᤍᤩᤧᤀᤠᤱ ᤔᤧᤈᤔᤧᤍᤣ᤺ᤛᤢᤖᤥ॥

᥋-᥌ ᤜᤧᤰᤁᤩᤠᤱ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤗᤢᤱᤄᤧᤖᤧᤰᤁᤥ ᤆᤢᤰᤋᤧᤖᤥ॥ ᤂᤧᤱᤜᤠ᤹ ᤗᤡᤱᤔᤠᤃ ᤗᤡᤅᤧ. ᤁᤖ ᤕᤖᤡᤰ ᤂᤠᤶ ᤔᤧᤏᤧᤛ᤻ᤛᤧᤴᤏᤠᤱ ᤁᤢᤛᤠ᤺ᤵᤐᤡᤴ ᤂᤠᤶ ᤛᤡᤃᤠᤱᤎᤠᤖᤡᤰ ᤔᤧᤗᤠᤛᤧᤴᤒᤠᤸᤗᤧ ᤆᤥᤃᤢᤸᤗᤧ ᤁᤢᤍᤠ᤺ᤴᤍᤡᤰᤔᤠ ᤏᤠᤶ ᤛᤧ᤺ᤖᤧᤸᤗᤧ ᤏᤠᤶᤔᤡᤸᤗᤧ ᤕᤧᤶᤍᤢᤀᤠᤱ ᤁᤠᤰ ᤜᤣᤖᤧᤒᤣᤖᤥ॥

᥍ ᤜᤧᤰᤁᤩᤠᤱ ᤁᤢᤓᤠ ᤕᤠ᤹ᤖᤡ᤺ᤶᤒᤠᤱᤃ ᤋᤡᤱᤃᤪᤣᤰᤐᤠᤸᤗᤧ ᤁᤢᤛᤣ᤹ ᤁᤧᤏᤧᤒᤠ ᤋᤧᤴᤏᤥ ᤆᤢᤰᤋᤧᤀᤠᤱ ᤛᤥᤛᤥᤖᤡᤰ ᤗᤡᤅᤧᤸᤗᤧ ᤋᤡᤱᤃᤪᤣᤰᤐᤠᤸᤗᤧ ᤂᤧᤴ ᤛᤢ᤺ᤵᤋᤢᤍᤣ᤺ᤛᤢᤀᤠᤱ ᤁᤢᤈᤠ᤹ ᤌᤥ᤺ᤰᤔᤠ ᤔᤧᤛᤢᤰᤋᤧᤴᤗᤥ॥

᥎ ᤘᤣ᤹ ᤕᤠ᤹ᤖᤡ᤺ᤶᤒᤧᤴ ᤏᤢᤒᤠ ᤂᤠᤶᤔᤥ ᤆᤢᤰᤋᤧ॥ ᤜᤧᤰᤁᤩᤠᤱ ᤗᤡᤅᤧᤀᤠᤱ ᤂᤧᤱᤜᤠ᤹ᤖᤧ ᤛᤢᤶᤒᤥᤱ ᤗᤧᤱ (᥉᥆). ᤋᤢᤰᤐᤥ᤺ᤱ ᤗᤧᤱ (᥌᥆) ᤜᤧᤰᤁᤩᤠᤱ ᤁᤡᤵᤌᤡᤰᤗᤧᤱ (᥇᥆᥆) ᤌᤠᤖᤡᤰ ᤁᤢᤈᤠ᤹ ᤐᤳᤇᤧᤖᤥ॥”

᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤶᤔᤠ ᤏᤧᤰᤂᤥ᤹ ᤁᤧᤃᤵᤐᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄”

ᤕᤧᤛᤢᤖᤧ ᤂᤧᤍᤠ᤹ᤀᤥ ᤜᤢ᤹ᤔᤠ ᤁᤢᤏᤡᤱᤘᤠ᤹ᤛᤥ᤺ᤰ

(ᤔᤳᤋᤡ ᥇᥉:᥇᥆-᥇᥍. ᤗᤢᤁᤠ ᥎:᥏.0)

᥇᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤀᤧᤰᤗᤣ᤺ᤰ ᤘᤕᤧᤸᤗᤧ ᤌᤡᤰ-ᤏᤧᤳ (᥇᥈) ᤜᤢ᤹ᤛᤠᤶᤒᤠᤜᤠ᤹ ᤏᤢ ᤘᤣ᤹ ᤜᤢ᤹ᤛᤠᤶᤒᤠᤜᤠ᤹ᤖᤧ “ᤁᤴ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤌᤧᤔᤠᤒᤣ᥅” ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢ॥

᥇᥇ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤛᤡᤃᤠᤱᤒᤠ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹. ᤁᤖ ᤘᤣ᤹ ᤔᤏᤠᤜᤠ᤹ᤖᤧᤃ ᤂᤧᤍᤠ᤹ᤀᤥᤖᤰ ᤂᤧᤶᤔᤠ ᤔᤧᤄᤥᤛᤢ᤹ᤖᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“‘ᤂᤧᤱᤜᤠ᤹ᤖᤧ ᤀᤥᤔᤧᤔᤧᤳᤋᤢ. ᤀᤧᤳᤗᤧᤱ ᤀᤥᤔᤧᤔᤧᤳᤋᤢᤛᤠᤱ ᤔᤧᤴᤏᤡᤛᤢᤴ॥

ᤂᤧᤱᤜᤠ᤹ᤖᤧ ᤀᤧᤳᤗᤧᤱ ᤔᤧᤄᤧᤵᤛᤢᤛᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ॥

ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ᤃ ᤗᤠᤕᤥᤗᤠᤶ ᤔᤧᤏᤢ᤺ᤱ ᤔᤧᤍᤠᤀᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤔᤧᤄᤥ᤺ᤛᤢ᤹ᤒᤠᤖᤥ॥’”

ᤕᤧᤛᤢᤖᤧ ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤜᤴᤍᤢᤐᤡᤖᤢᤛᤡ᤹

(ᤔᤳᤋᤡ ᥇᥉:᥇᥎-᥈᥉. ᤗᤢᤁᤠ ᥎:᥇᥇-᥇᥋)

᥇᥉ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤁᤴ ᤂᤧᤍᤠ᤹ᤀᤡᤴᤏᤣ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤏᤧ ᤑᤠ᤹ᤃᤪ. ᤘᤣ᤹ ᤂᤧᤍᤠ᤹ᤜᤠ᤹ ᤀᤠᤰᤂᤣᤗ᤹ᤖᤡᤰ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠᤒᤣ᥅

᥇᥊ ᤕᤠ᤹ᤖᤡ᤺ᤶᤒᤠ ᤁᤧᤗᤧᤵᤐᤠᤸᤗᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤛᤧᤛᤢᤖᤥ॥

᥇᥋ ᤁᤢᤓᤠ ᤔᤏᤠᤜᤠ᤹ ᤗᤠᤶᤔᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤂᤧᤱᤜᤠ᤹ᤖᤧ ᤐᤠ᤺ᤴᤈᤠᤰ ᤔᤧᤄᤧᤵᤛᤢᤏᤢᤔᤧ᤺ᤴᤏᤣ ᤔᤠᤑᤧᤴᤛᤠᤶᤔᤡᤴ ᤋᤠᤀᤠᤱ ᤐᤠ᤺ᤴᤈᤠᤰᤁᤡᤴ ᤂᤢᤏᤡ᤹ ᤏᤡᤱᤘᤠ᤹ᤒᤥᤗᤠᤶ ᤗ᤺ᤳᤋᤢ ᤋᤣ᤹ᤖᤢᤖᤥ॥

᥇᥌ ᤘᤣ᤹ ᤔᤏᤠᤜᤠ᤹ ᤗᤢᤱᤄᤧᤖᤧᤰᤁᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤐᤠ᤺ᤴᤈᤠᤰ ᤔᤧᤄᤧᤵᤛᤢᤸᤗᤧ ᤔᤧᤛ᤺ᤳᤗ ᤔᤧᤄᤧᤵᤛᤢ᤹.

᥇᥍ ᤁᤖ ᤋᤠᤱᤒᤠ ᤁᤢᤛᤠ᤺ᤵ ᤁᤧᤒᤵᤐᤠ ᤁᤢᤒᤢᤱᤔᤠᤴ ᤜᤧᤰᤁᤣ ᤂᤧᤱᤜᤠ᤹ ᤛᤵᤑᤠᤖᤰ ᤔᤧᤒᤳᤗᤥ. ᤁᤖ ᤐᤠ᤺ᤴᤈᤠᤰᤁᤡᤴ ᤏᤛᤠ᤺ᤴ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤁᤧᤛᤠᤰᤐᤠ ᤐᤠ᤺ᤴ ᤏᤢ ᤋᤢᤰᤂᤣ᤺ᤴ ᤋᤠᤏᤢᤔᤧ᤺ᤴᤏᤣ ᤜᤠᤖᤠᤀᤣ ᤏᤛᤠ᤺ᤴᤏᤡᤴ ᤔᤧᤗᤧᤖᤢ ᤔᤧᤍᤣ᤺ᤛᤢ᤹ᤖᤥ॥

᥇᥎ ᤘᤣ᤹ᤜᤠ᤹ ᤋᤡᤱᤃᤪᤣᤰᤐᤠᤗᤠᤀᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥

᥇᥏ ᤂᤧᤱᤜᤠ᤹ᤖᤧ ᤐᤠ᤺ᤴᤈᤠᤰ ᤂᤧᤶᤔᤠᤃ ᤔᤧᤄᤧᤵᤛᤢ᤹. ᤁᤖ ᤁᤴ ᤜᤡᤱᤔᤴᤏᤥ ᤌᤣ᤺ᤴ ᤆᤠᤔᤠ ᤌᤢᤱᤔᤠ. ᤕᤠᤱᤛᤠᤁᤢᤴᤎᤣᤛᤠᤒᤠ ᤀᤠᤰᤂᤣᤀᤠᤱ ᤐᤥᤱᤔᤠ ᤜᤧᤰᤋᤱᤒᤠ ᤘᤣ᤹ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤐᤠ᤺ᤴᤈᤠᤰᤁᤡᤴ ᤛᤢ᤺ᤵᤋᤢᤍᤣᤛᤢ᤹ᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤠᤶᤔᤥ ᤁᤢᤈᤠ᤹ ᤔᤧᤶᤓᤳᤇᤢᤴᤗᤥ॥

᥈᥆ ᤁᤖ ᤘᤣ᤹ ᤔᤏᤠᤜᤠ᤹ ᤏᤢᤒᤠ ᤂᤠᤶᤔᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤂᤧᤱᤜᤠ᤹ᤖᤧ ᤐᤠ᤺ᤴᤈᤠᤰᤁᤡᤴ ᤔᤧᤄᤧᤵᤛᤢᤀᤠᤱ ᤏᤡᤱᤘᤠ᤹ᤀᤥ ᤔᤧᤍᤠ᤺ᤰᤋᤢ. ᤜᤧᤰᤁᤩᤠᤱ ᤛᤢᤶᤒᤥᤱ (᥉᥆) ᤗᤧᤱ. ᤋᤢᤰᤐᤥ᤺ᤱ (᥌᥆) ᤗᤧᤱ ᤜᤧᤰᤁᤩᤠᤱ ᤁᤡᤵᤌᤡᤰ (᥇᥆᥆) ᤗᤧᤱ ᤌᤠᤖᤡᤰ ᤁᤢᤈᤠ᤹ ᤔᤧᤓᤳᤇᤢᤖᤥ॥”

ᤆᤶᤈᤶᤒᤠ ᤍᤧᤴᤏᤥ ᤛᤣᤔᤡ᤺ᤴ

(ᤗᤢᤁᤠ ᥎:᥇᥌-᥇᥎)

᥈᥇ ᤀᤠᤸᤗ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤛᤣᤔᤡ᤺ᤴ ᤏᤧᤳᤏᤠ ᤛᤡᤃᤠᤱ ᤁᤧᤕᤢᤰᤂᤢᤶᤒᤡ᥅ ᤀᤡ ᤏᤀᤡᤔᤠᤸᤗᤧ ᤁᤧᤛᤢ᤺ᤵᤋᤢᤶ ᤁᤧᤕᤢᤰᤂᤢᤶᤒᤡ᥅ ᤜᤠ᤺ᤳᤗᤧᤀᤠᤱ ᤜᤧᤰᤁᤣᤃ ᤔᤧᤈᤥᤃᤢᤴᤗᤥ. ᤁᤖ ᤛᤣᤔᤡ᤺ᤴ ᤆᤶᤈᤶᤒᤠ ᤋᤧᤴᤏᤥ ᤌᤥ ᤕᤢᤰᤂᤢ᤹ᤖᤥ॥

᥈᥈ ᤜᤧᤰᤁᤣ᤺ᤸᤗᤧ ᤛᤡᤃᤠᤱᤒᤠ ᤐᤠ᤺ᤴᤏᤡᤴ ᤁᤧᤖᤧᤰᤗᤧ ᤔᤧᤏᤡᤛᤢ. ᤜᤧᤰᤁᤩᤠᤱ ᤆᤡᤱᤏᤠᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤐᤥᤱᤗᤥ॥”

᥈᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤶᤔᤠ ᤏᤧᤰᤂᤥ᤹ ᤁᤧᤃᤵᤐᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥”

᥈᥊ ᤂᤢᤏᤧ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤛᤡᤱᤛᤡᤱᤅᤠᤱ ᤂᤧᤵᤛᤧᤶᤔᤧ᤹ᤀᤥ᥄ ᤀᤠᤰᤋᤱᤒᤠ ᤁᤢᤛᤡ᤺ᤰᤔᤠᤸᤗᤧ ᤁᤧᤛᤡ᤺ᤰᤋᤢᤶᤛᤡᤶ. ᤀᤠᤶᤓᤠ ᤂᤧᤴ ᤁᤢᤛᤡ᤺ᤰᤔᤠᤸᤗᤧ ᤂᤡᤏᤡ᤹ᤀᤠᤱ ᤁᤧᤶᤛᤡ᤺ᤰᤋᤡ᤹. ᤂᤧᤴᤏᤢ᤺ᤸᤗᤧ ᤕᤖᤡᤰᤁᤠᤱ ᤂᤡᤏᤡ᤹ ᤁᤧᤶᤛᤡ᤺ᤰᤋᤡ ᤁᤧᤶᤒᤡᤖᤡ᤹ᤖᤥ॥

᥈᥋ ᤕᤖᤡᤰ ᤁᤧᤃᤵᤐᤠᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤂᤥᤛᤢ᤹. ᤁᤖ ᤜᤠ᤺ᤳᤗᤧ ᤔᤧᤃᤳᤋᤢᤴ. ᤂᤧᤸᤗᤧ ᤁᤳᤋᤢᤒᤠᤴᤏᤠᤱ ᤔᤧᤏᤠᤵᤋᤢ᤹ᤖᤥ॥”

ᤁᤧᤗᤡᤱᤒᤠ ᤕᤠ᤹ᤖᤡ᤺ᤶᤒᤠ ᤂᤧᤍᤠ᤹

᥈᥌ ᤕᤧᤛᤢᤖᤧ ᤕᤠᤶᤔᤥ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤀᤰᤋᤱᤒᤠ ᤆᤥᤰ- ᤔᤏᤠᤎᤡᤰᤗᤧ ᤕᤠ᤹ᤖᤡ᤺ᤶᤒᤠᤴ ᤀᤡᤰᤋᤠᤵᤐᤥ ᤗᤧᤵᤋᤢ᤹.

᥈᥍ ᤜᤧᤰᤁᤩᤠᤱ ᤕᤧᤶ ᤗᤧᤰᤗ ᤐᤣ᤺ᤰᤁᤡᤸᤗᤧ. ᤂᤢᤏᤧ᤹ ᤂᤧᤴ ᤕᤠ᤹ᤖᤡ᤺ᤶᤒᤠᤴ ᤀᤠᤰᤂᤣᤗ᤹ᤖᤡᤰ ᤗᤡᤱ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤇᤠᤱ ᤂᤧᤴ ᤕᤠ᤹ᤖᤡ᤺ᤶᤒᤠᤴ ᤗᤡᤱᤗᤥ॥

᥈᥎ ᤂᤠᤶᤒᤣ᤺ᤰᤔᤠᤸᤗᤧ ᤀᤠᤒᤠᤅᤣ ᤐᤥᤃᤢᤃᤧᤴ ᤁᤢᤈᤠ᤺ᤴ ᤗᤡᤱᤗ ᤕᤠ᤺ᤴᤍᤢ᤹. ᤂᤠᤶᤒᤣ᤺ᤰᤔᤠᤸᤗᤧᤀᤣ ᤁᤢᤈᤠ᤹ ᤌᤥ᤺ᤰᤗ ᤕᤠ᤺ᤴᤍᤢ᤹. ᤋᤃᤡ ᤁᤢᤏ᤺ᤰ ᤌᤠᤱ ᤜᤧᤰᤁᤩᤠᤱ ᤐᤥᤀᤠᤱ ᤁᤢᤈᤠ᤹ ᤌᤥᤰ॥

᥈᥏ ᤐᤥᤃᤢᤃᤧᤴ ᤁᤢᤈᤠ᤺ᤴ ᤋᤢᤶᤔᤠᤱ ᤂᤧᤴ ᤔᤏᤠᤴ ᤁᤠᤳᤆᤩᤠ᤺ᤴ ᤕᤠᤱᤛᤡᤱᤅᤠᤱ ᤆᤠ ᤛᤢᤶᤛᤧ ᤀᤡᤰᤋᤠᤵᤐᤥ ᤗᤠ᤺ᤳ. ᤌᤣᤀᤠᤱᤓᤧᤸᤗᤧ ᤆᤠᤛᤢᤶᤔᤠ ᤕᤧᤶᤔᤡᤴ ᤋᤩᤧᤖᤥ॥”

ᤏᤢᤎᤡ ᤕᤠ᤹ᤖᤡ᤺ᤶᤒᤠ ᤂᤧᤍᤠ᤹

(ᤔᤳᤋᤡ ᥇᥉:᥉᥇-᥉᥈.0. ᤗᤢᤁᤠ ᥇᥉:᥇᥎-᥇᥏)

᥉᥆ ᤕᤧᤛᤢᤖᤧ ᤕᤠᤶᤔᤥ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤌᤣ᤺ᤴᤏᤢ ᤋᤱᤔᤠᤒᤣ᥅ ᤀᤠᤰᤂᤣᤗ᤹ᤖᤡᤰ ᤁᤢᤒᤡ ᤐᤡᤔᤠᤀᤠᤱ ᤐᤥᤎᤰ ᤆᤥ᤺ᤰᤔᤠᤒᤣ᥅

᥉᥇ ᤁᤱᤃ ᤂᤠᤶᤔᤥ ᤗᤧᤵᤔᤏᤠᤒᤠ ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠᤴ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤀᤡᤰᤛᤠ ᤂᤠᤶᤒᤣ᤺ᤰᤁᤥᤒᤠ ᤕᤠ᤹ᤖᤡ᤺ᤶᤒᤠᤜᤠ᤹ᤀᤥ ᤂᤧᤴ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤛᤠᤱ

᥉᥈ ᤀᤡᤰᤋᤠᤵᤐᤥ ᤘᤣ᤹ ᤏᤢᤎᤡᤛᤠᤰᤆᤡ᤹ᤏᤢ᤺ᤸᤗᤧ ᤕᤶᤒᤠ ᤐᤥ᤺ᤱᤅᤠᤱ ᤁᤢᤒᤥᤖᤠ᤺ᤰᤜᤠ᤹ᤀᤥ ᤐᤢᤜᤠ᤹ᤖᤧᤀᤠᤱ ᤜᤠᤵ ᤔᤧᤈᤥᤃᤢᤖᤥ॥”

᥉᥉ ᤕᤧᤛᤢᤖᤧ ᤀᤰᤋᤱᤒᤠ ᤂᤧᤍᤠ᤹ᤀᤥ ᤔᤏᤠᤜᤠ᤹ᤖᤧ ᤐᤠ᤺ᤴᤈᤠᤰ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤖ ᤌᤠᤖᤡᤰ ᤜᤢ᤹ᤖᤢᤛᤡ॥

᥉᥊ ᤂᤢᤏᤧ᤹ ᤐᤠᤖᤧᤸᤗᤧ ᤂᤧᤍᤠ᤹ᤀᤥᤖᤰ ᤐᤠᤖᤧ. ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤀᤣ᤺ᤰ ᤔᤧᤘᤕᤧᤸᤗᤧ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤜᤴᤍᤢ ᤐᤡᤖᤢᤛᤡᤖᤥ॥

ᤕᤧᤛᤢᤖᤧ ᤛᤢᤖᤡᤳ ᤁᤣᤈᤱᤅᤡᤴ ᤆᤡᤈᤡ ᤕᤧᤶᤕᤧᤶ ᤆᤥᤃᤢ᤹

(ᤔᤳᤋᤡ ᥎:᥈᥉-᥈᥍. ᤗᤢᤁᤠ ᥎:᥈᥈-᥈᥋)

᥉᥋ ᤂᤧᤴ ᤛᤧᤴᤍᤡᤰ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤐᤣᤃᤡ॥”

᥉᥌ ᤜᤧᤰᤁᤣᤗ᤹ᤖᤡᤰ ᤕᤖᤡᤰ ᤔᤏᤠᤜᤠ᤹ᤏᤢ ᤔᤧᤛᤧᤴᤍᤧᤀᤠᤱ ᤂᤢᤏᤧ᤹ ᤒᤠ ᤂᤧᤴ ᤂ᤺ᤱᤒᤣᤀᤥᤏᤢ ᤏᤠᤜᤠᤱᤍᤠᤱ ᤔᤧᤍᤣ᤹ᤖᤢᤖᤥ॥ ᤂᤧᤵᤔᤥ ᤘᤣ᤹ ᤂ᤺ᤱᤒᤣᤜᤠ᤹ᤀᤠᤱ ᤔᤧᤏᤧᤛ᤻ᤛᤧᤖᤥ॥

᥉᥍ ᤜᤰᤆᤄᤳ ᤕᤶᤒᤠ ᤛᤢᤖᤡᤳ ᤁᤣᤈᤱ ᤜᤢ᤺ᤔᤠ ᤜᤣ᤺ᤰᤋᤧᤀᤠᤱ ᤘᤠᤓᤧᤸᤗᤧᤱᤅᤡᤴ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤂᤠ ᤂ᤺ᤱᤒᤣᤀᤡᤴᤏᤣ ᤋᤡᤶᤛᤧᤖᤥ॥

᥉᥎ ᤕᤧᤛᤢ᤺ᤴ ᤂ᤺ᤱᤒᤣᤸᤗᤧ ᤁᤢᤀᤣ᤺ᤰ ᤗᤧᤵᤔᤠᤱ ᤋᤠᤰᤂᤥ᤺ᤱᤎᤡᤰ ᤁᤥ᤺ᤰᤛᤡᤱᤅᤠᤱ ᤀᤡᤵᤛᤧᤀᤠᤱ ᤏᤧᤛ᤻ᤛᤧ॥ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤔᤧᤓᤥ᤺ᤰᤂᤢᤖ ᤀᤰᤂᤣ ᤔᤧᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤠᤏᤡᤃᤧ ᤜᤢᤶᤔᤠ ᤛᤡᤔᤠ ᤀᤡᤋᤡᤃᤧᤖᤥ᥄ ᤌᤣᤀᤠᤱ ᤛᤫᤠ᤺ᤳ ᤁᤧᤏᤧᤒᤠᤒᤣ᥅”

᥉᥏ ᤕᤧᤛᤢ᤺ᤴ ᤐᤥᤃᤧᤀᤠᤱ ᤛᤢᤖᤡᤳ ᤁᤣᤈᤱᤅᤡᤴ “ᤔᤧᤴᤜᤢᤀᤧ᤹” ᤔᤧᤳᤋᤢᤀᤠᤱ ᤑᤧ᤺ᤰᤋᤢ. ᤜᤧᤰᤁᤩᤠᤱ ᤘᤠᤓᤧᤸᤗᤧᤱᤅᤡᤴ “ᤆᤡᤈᤡ ᤕᤧᤶᤕᤧᤶ ᤗ᤹ᤖᤧ᤹” ᤔᤧᤳᤋᤢ. ᤛᤢᤖᤡᤳ ᤁᤣᤈᤱᤅᤡᤴ ᤆᤡᤈᤡ ᤕᤧᤶᤕᤧᤶ ᤗ᤹ᤖᤧᤀᤠᤱ. ᤘᤠᤓᤧᤸᤗᤧᤱᤅᤡᤴᤏᤠᤱ ᤆᤡᤈᤡ ᤕᤧᤶᤕᤧᤶ ᤐᤥ᤺ᤰᤂᤧᤖᤥ॥

᥊᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤣ᤺ᤴᤗᤠᤵᤋᤢᤛᤡ. “ᤌᤣᤀᤠᤱ ᤂᤡᤏᤡ᤹ ᤁᤧᤃᤡ᤺ᤛᤡ ᤁᤧᤛᤩᤧ᤹ᤀᤡᤒᤠ᥅ ᤀᤠᤸᤗᤛᤠᤱ ᤕᤠᤵᤔᤡ ᤏᤛᤠ᤺ᤴ ᤁᤧᤴᤈᤥᤃᤡᤴᤒᤡ᥅”

᥊᥇ ᤁᤖ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤰᤂᤣᤗ᤹ᤖᤡᤰ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤛᤢᤖᤡᤳ ᤁᤣᤈᤱᤅᤡᤴ ᤏᤢ ᤘᤠᤓᤧᤸᤗᤧᤱᤅᤡᤸᤗᤧᤀᤠᤱ ᤂᤧᤵᤛᤢᤒᤠᤒᤣ᥅ ᤁᤴ ᤔᤏᤠ᤺ᤱᤃ ᤜᤠ᤺ᤵᤐᤣ᥅”

ᤕᤧᤛᤢᤖᤧ ᤑᤧᤴᤛᤠᤶᤔᤡᤸᤗᤧ ᤋᤖᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤔᤳᤋᤡ ᥎:᥈᥎-᥉᥊. ᤗᤢᤁᤠ ᥎:᥈᥌-᥉᥏)

᥋

ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤃᤣᤖᤠᤛᤣᤏᤛ ᤗᤠᤈᤣ᤹ᤀᤥ ᤔᤧᤃᤧᤖᤧ॥

᥈ ᤕᤧᤛᤢ᤺ᤴ ᤂ᤺ᤱᤒᤣᤀᤥᤏᤢ ᤗᤠ᤺ᤰᤁᤠᤳ ᤗ᤺ᤴᤍᤧᤏᤢᤔᤧ᤺ᤴᤏᤣ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤎᤡᤰ ᤀᤡᤵᤐᤢᤱᤍᤧᤴᤏᤥᤗᤠᤶ ᤂᤢᤏᤧ᤹ ᤁᤢᤍᤢᤶᤛᤧ ᤋᤩᤧ॥

᥉ ᤂᤧᤴ ᤔᤏᤠᤴ ᤀᤡᤵᤐᤢᤱᤍᤧᤴᤜᤠ᤹ᤀᤥ ᤘᤕᤧᤃᤳᤋᤧ॥ ᤜᤠ᤺ᤳᤗᤧᤀᤠᤱ ᤂᤧᤴ ᤑᤧᤴᤌᤰᤁᤪᤱᤅᤡᤸᤗᤧᤀᤠᤱ ᤀᤡᤄᤣ᤺ᤱᤔᤠ ᤔᤧᤛᤢᤰᤋᤢᤴ.

᥊ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤕᤖᤡᤰᤗᤧᤱ ᤁᤢᤜᤢᤰ ᤁᤢᤗᤠᤱᤅᤥ ᤀᤡᤔᤧᤄᤣ᤺ᤰᤂᤢ ᤔᤧᤓᤳᤇᤢ ᤔᤧᤒᤡᤖᤢᤒᤠ ᤑᤧᤴᤌᤰᤁᤪᤱᤜᤠ᤹ ᤏᤢ ᤑᤧᤴᤜᤢᤰᤐᤠ᤺ᤱᤃᤡᤜᤠ᤹ ᤑᤢ᤹ᤖᤢᤀᤠᤱ ᤘᤕᤧᤖᤥ॥ ᤀᤠᤳᤋᤡᤸᤗᤧᤀᤠᤱ ᤂᤧᤴ ᤔᤏᤠᤴ ᤕᤢᤰᤁᤥ ᤁᤵᤔᤠ ᤔᤧᤛᤢᤰᤋᤢᤴᤗᤥ॥

᥋ ᤂᤧᤴ ᤀᤡᤵᤐᤢᤱᤍᤧᤴᤏᤥ ᤏᤢ ᤁᤥ᤺ᤰᤔᤠ ᤑᤠᤱᤈᤱᤄᤠ᤺ᤳᤋᤡᤖᤰ ᤛᤧᤴᤍᤡᤰ ᤗᤧᤴᤍᤡᤰ ᤀ᤺ᤰᤋᤧᤖ ᤑᤡ᤺ᤰᤋᤧᤖ ᤗᤢᤱᤅᤡᤸᤗᤧ ᤂᤧ᤺ᤴᤇᤡᤱᤗ ᤘᤕᤧᤃᤳᤋᤧᤖᤥ॥

᥌ ᤜᤧᤰᤁᤩᤠᤱ ᤂᤧᤸᤗᤧ ᤕᤧᤛᤢ᤺ᤴ ᤔᤠ᤺ᤱᤄᤠᤗᤠᤶᤔᤣ ᤏᤡᤛᤢᤀᤠᤱ ᤗᤥ᤺ᤰᤋᤧᤖ ᤑᤧᤖᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤖ ᤁᤢᤗᤠᤱᤈᤰᤁᤥ ᤌᤢᤱᤒᤥᤜᤈ᤹ ᤕᤢᤱᤛᤡᤱᤗᤥ॥

᥍ ᤂᤧᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤕᤧᤛᤢ᤺ᤴ ᤔᤧᤳᤋᤢ. “ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤕᤧᤛᤢᤀᤣ. ᤂᤧᤏᤧ᤹ ᤀᤡᤱᤃᤠ᤹ᤏᤢ ᤌᤣ ᤁᤧᤃᤥ᤺ᤳᤋᤢᤒᤠᤒᤣ᥅ ᤀᤡᤱᤃᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤱᤅᤡᤴᤏᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤐᤣᤗᤡ ᤑᤠᤰᤏᤧ᤹ᤖᤥ॥”

᥎ (ᤌᤣᤀᤠᤱᤓᤧᤸᤗᤧ ᤋᤃᤡ ᤕᤧᤛᤢᤖᤧ ᤂᤧᤴ ᤑᤧᤴᤛᤠᤶᤔᤡᤴ ᤂᤧᤏᤧ᤹ ᤂᤧᤴ ᤔᤏᤠᤀᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧ ᤐᤣᤃᤧ᤹ ᤑᤠ᤹ᤀᤠᤱ ᤔᤧᤳᤋᤢᤀᤠᤱ ᤘᤕᤧᤖᤥ॥)

᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤛᤣ᤺ᤴᤍᤥᤛᤢ. “ᤁᤧᤔᤡᤱ ᤌᤧᤔᤠᤒᤣ᥅”

ᤜᤧᤰᤁᤩᤠᤱ ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤀᤠᤔᤡᤱ ᤋᤢᤖᤠᤖᤥ. ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤀᤥ ᤀᤠᤏᤡᤃᤧ ᤕᤖᤡᤰ ᤕᤠᤃᤡᤃᤧ॥”

᥇᥆ ᤜᤧᤰᤁᤩᤠᤱ ᤂᤧᤸᤗᤧ ᤕᤧᤛᤢ᤺ᤴ ᤀᤧᤳᤗᤧᤱ ᤀᤣᤳᤗᤧᤱ ᤐᤣᤗᤡ ᤑᤠᤰᤋᤢ. “ᤁᤴ ᤌᤢᤶᤔᤥᤗᤠᤶ ᤀᤠᤏᤡᤃᤧ ᤀᤠᤶᤒᤠᤱᤄᤧᤴᤏᤧ᤹ᤀᤥ॥”

᥇᥇ ᤀᤠᤸᤗ ᤂᤧᤴ ᤁᤥ᤺ᤰᤔᤠᤀᤥ ᤕᤖᤡᤰ ᤑᤠᤰᤜᤠ᤹ ᤆᤠᤔᤧᤖᤠᤔᤧᤖ ᤔᤧᤕᤧᤒᤧ॥

᥇᥈ ᤜᤧᤰᤁᤩᤠᤱ ᤂᤧᤴ ᤑᤧᤴᤛᤠᤶᤜᤠ᤹ᤖᤧ ᤕᤧᤛᤢ᤺ᤴ ᤐᤣᤗᤡ ᤔᤧᤓᤠᤰᤋᤢ. “ᤀᤠᤏᤡᤃᤧ ᤂᤧᤴ ᤑᤠᤰᤜᤠ᤹ᤀᤥ ᤗᤠ᤺ᤵᤔᤠ ᤀᤠᤒᤠᤱᤄᤧ᤹ᤀᤥ॥ ᤀᤠᤏᤡᤃᤧ ᤂᤧᤱᤜᤠ᤹ᤀᤥ ᤗᤠ᤺ᤛᤡᤃᤧ᤹॥”

᥇᥉ ᤜᤧᤰᤁᤩᤠᤱ ᤕᤧᤛᤢᤖᤧᤀᤠᤱ ᤂᤧᤱᤜᤠ᤹ ᤗᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤑᤧᤴᤛᤠᤶᤜᤠ᤹ ᤂᤧᤴ ᤔᤏᤠᤀᤥᤗᤠᤶ ᤔᤧᤗ᤺ᤴᤍᤧ ᤔᤧᤒᤣᤀᤠᤱ ᤑᤠᤰᤜᤠ᤹ᤀᤥ ᤔᤧᤗᤠᤛᤧ॥ ᤂᤧᤴ ᤜᤧᤴᤇᤡᤱ ᤏᤧᤳᤇᤡ ᤕᤠᤖᤡᤰ ᤑᤠᤰᤜᤠ᤹ ᤛᤱᤔᤠᤱᤅᤣ ᤛᤱᤔᤠᤱ ᤔᤧᤗᤥ᤺ᤰᤋᤧᤖ ᤕᤠᤰᤐᤧᤀᤥᤏᤢ ᤔᤰᤔᤧᤎᤩᤧᤀᤠᤱ ᤘᤖᤰᤁᤥ ᤔᤧᤜᤢᤔᤧ ᤔᤧᤛᤩᤧᤖᤥ॥

᥇᥊ ᤂᤧᤵᤔᤥ ᤑᤠᤰ ᤁᤧᤃᤶᤒᤠᤜᤠ᤹ᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ ᤔᤧᤗᤥ᤺ᤰᤋᤧᤖ ᤔᤧᤒᤣᤀᤠᤱ ᤐᤠᤱᤈᤢᤶᤔᤥ ᤏᤢ ᤂᤧᤴ ᤂᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤀᤥ ᤁᤴ ᤐᤠ᤺ᤴᤏᤡᤴ ᤔᤧᤛᤧ᤺ᤛᤢ॥ ᤜᤧᤰᤁᤩᤠᤱ ᤔᤏᤠᤜᤠ᤹ ᤌᤣ᤺ᤴᤏᤧ ᤐᤥ᤺ᤰᤂᤧᤒᤣ ᤑᤠ᤹ᤀᤠᤱ ᤀᤥᤔᤧᤳᤇᤧ

᥇᥋-᥇᥌ ᤕᤧᤛᤢ᤺ᤴ ᤘᤕᤧᤒᤠ ᤋᤧᤴᤏᤥ ᤔᤧᤍᤩᤧᤖᤥ॥ ᤂᤧᤵᤔᤥ ᤂᤧᤱᤜᤠ᤹ᤖᤧ ᤋᤃᤡ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤴ ᤘᤣ᤺ᤳᤋᤧᤀᤠᤱ ᤏᤢᤖᤡᤰᤁᤠᤱ ᤋᤣ᤺ᤳ ᤆᤠᤰᤂᤢᤀᤠᤱ ᤕᤢᤅᤧᤒᤠ ᤔᤧᤏᤡᤛᤢ॥ ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤏᤢ ᤑᤠᤰᤜᤠ᤹ ᤌᤣ ᤔᤧᤒᤥ᤺ᤰᤂᤧ ᤑᤠ᤹ᤀᤠᤱ ᤁᤧᤏᤡᤒᤠ ᤔᤏᤠᤜᤠ᤹ᤖᤧ ᤔᤧᤈᤧᤰᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ॥

᥇᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤀᤠᤏᤡᤃᤧ ᤌᤢᤶᤔᤥᤗᤠᤶ ᤗ᤺ᤴᤍᤧ ᤐᤣᤃᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ॥

᥇᥎ ᤕᤧᤛᤢ᤺ᤴ ᤂ᤺ᤱᤒᤣᤀᤥ ᤗᤠᤛᤧᤖ ᤐᤳᤇᤧᤸᤗᤧ ᤋᤃᤡ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤴ ᤕᤧᤛᤢᤖᤧ ᤁᤢᤒᤣᤛᤠᤱ ᤋᤩᤧᤀᤠᤱ. ᤀᤠᤍᤠᤱᤒᤣ. ᤀᤡᤱᤃᤠ᤹ᤀᤠᤱ ᤂᤧᤏᤧ᤹ᤏᤢᤀᤣ ᤋᤣ᤹ᤖᤠᤱᤅᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢ॥

᥇᥏ ᤁᤖ ᤕᤧᤛᤢᤖᤧ ᤔᤧᤍᤧᤴᤍᤧᤴᤗ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤏᤢ᤺ᤰᤂᤧ ᤐᤣᤃᤧ᤹ᤀᤠᤱ ᤁᤧᤜᤡᤶᤛᤕᤱ ᤏᤢ ᤁᤧᤒᤠᤱᤓᤣ᤹ᤛᤠᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤗᤠᤃᤡ ᤆᤥᤃᤢᤒᤠ ᤕᤶᤒᤠ ᤕᤠ᤺ᤶᤒᤰᤁᤡᤴ ᤏᤢ ᤗᤢᤱᤔᤠ᤹ ᤁᤧᤍᤢᤰᤋᤧᤒᤠ ᤐᤠ᤺ᤴᤏᤡᤴ ᤆᤧᤰᤋᤧᤛᤧ᤹ᤀᤥ॥”

᥈᥆ ᤜᤧᤰᤁᤩᤠᤱ ᤂᤧᤴ ᤔᤏᤠᤴᤏᤠᤱ ᤂᤧᤵᤔᤥᤗᤠᤶ ᤏᤢ᤺ᤰᤂᤧ ᤐᤣᤀᤠᤱ ᤌᤡᤒᤥᤱ ᤐᤠᤱᤈᤢᤶᤔᤡᤸᤗᤧᤴ ᤌᤢᤶᤔᤥ ᤂᤠᤖᤠᤰ ᤕᤧᤛᤢᤖᤧ ᤆᤥᤃᤢᤒᤠ ᤕᤶᤒᤠ ᤐᤠ᤺ᤴᤏᤡᤴ ᤀᤡᤱᤓᤴ ᤛᤧᤛᤢᤖᤥ॥ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

ᤁᤧᤍᤢᤰᤔᤠ ᤔᤧᤴᤇᤢᤔᤠ᤹ᤀᤡᤴ ᤏᤢ ᤁᤧᤛᤡᤔᤠ ᤆᤢᤰᤔᤧᤴ

(ᤔᤳᤋᤡ ᥏:᥇᥎-᥈᥌. ᤗᤢᤁᤠ ᥎:᥊᥆-᥋᥌)

᥈᥇ ᤕᤧᤛᤢ᤺ᤴ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤏᤢ᤺ᤰᤂᤧ ᤐᤣᤀᤠᤱ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤕᤖᤡᤰ ᤔᤏᤠᤜᤠ᤹ ᤁᤢᤃᤒᤪᤡᤱ ᤔᤧᤈᤢᤵᤛᤧᤖᤥ॥

᥈᥈ ᤐᤠᤱᤋᤡᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤗᤠᤶᤗᤥᤒᤠ ᤕᤠᤀᤡᤖᤛ ᤔᤧᤵᤔᤏᤠᤒᤠ ᤔᤏᤠᤴ ᤋᤩᤧ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤗᤠᤱᤈᤰᤁᤥ ᤜᤒᤳ ᤑᤴᤇᤡᤱᤗ

᥈᥉ ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤀᤠᤛ᤻ᤛᤠ᤺ ᤆᤢᤰᤔᤧᤴ ᤛᤡᤔᤠᤗᤡᤱᤎᤥᤀᤥ ᤁᤧᤖᤧᤀᤠᤱ ᤏᤧᤖᤥ॥ ᤂᤧᤴ ᤘᤣ᤺ᤳᤋᤠᤱ ᤜᤡᤱᤗ ᤑᤠ᤹ᤀᤠᤱ ᤂᤧᤏᤧ᤹ ᤑᤧᤖᤧ᤹ᤀᤠᤱ ᤁᤧᤜᤢᤰᤁᤡᤴ ᤁᤢᤛᤶᤍᤠᤱ ᤏᤧᤛ᤻ᤛᤧ ᤐᤡᤖᤧ᤹ᤀᤥ॥”

᥈᥊ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤴᤏᤢ ᤌᤠᤛᤡᤱ. ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤆᤡᤓᤡ᤺ᤳ ᤔᤧᤓᤡ᤺ᤳᤋᤢᤖ ᤔᤧᤍᤡᤶᤍᤢᤖᤥ॥

᥈᥋ ᤂᤧᤵᤔᤥ ᤋᤱᤒᤣ ᤌᤡᤰ-ᤏᤧᤳᤋᤠᤱᤎᤥ (᥇᥈) ᤔᤠᤰᤂᤡ᤹ ᤘᤕᤢ᤺ᤔᤠᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤹ᤎᤡᤰ ᤘᤕᤧ॥

᥈᥌ ᤂᤢᤏᤧ᤹ ᤕᤖᤡᤰ ᤛᤡᤍᤠ᤹ᤛᤠᤶᤒᤠᤜᤠ᤹ᤖᤥ ᤛᤡᤍᤠ᤹ ᤔᤧᤳᤇᤡᤱᤛᤧ ᤐᤣᤀᤠᤱ ᤂᤢᤏᤧ᤹ ᤁᤳᤋᤢᤒᤠ ᤁᤧᤖᤧᤰ ᤕᤠᤱᤛᤠᤁᤢᤴᤎᤣᤜᤠ᤹ ᤔᤠ᤺ᤴᤍᤢᤛᤠᤱ. ᤂᤧᤴ ᤘᤣ᤺ᤵᤔᤠᤸᤗᤧ ᤁᤢᤗᤧᤰᤘᤠ ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤋᤢᤃᤧᤒᤣᤀᤠᤱ ᤘᤕᤧᤖᤥ॥

᥈᥍ ᤂᤧᤸᤗᤧ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱᤗᤠᤶ ᤋᤩᤧᤀᤠᤱ ᤕᤧᤛᤢᤖᤧ ᤁᤢᤍᤣ᤺ᤳᤋᤡᤴ ᤛᤢᤛᤢᤖᤥ॥

᥈᥎-᥈᥏ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤍᤣ᤺ᤳᤋᤡᤴᤗᤰ ᤛᤢ᤺ᤛᤢᤱᤛᤠᤱ ᤀᤡᤱᤃᤠ᤹ ᤘᤣ᤺ᤳᤋᤠ ᤗ᤹ᤖᤡᤰ ᤁᤢᤏᤡᤱᤘᤠ᤹ᤀᤥ ᤀᤡ᤺ᤳᤇᤡᤱ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤍᤣ᤺ᤳᤋᤡᤴ ᤛᤢ᤺ᤛᤢᤏᤢᤔᤧ᤺ᤴᤏᤣ ᤁᤢᤎᤰᤁᤥ ᤔᤠᤰᤂᤡ᤹ ᤘᤕᤢ᤺ᤔᤠᤴ ᤆᤡᤒᤧᤀᤠᤱ ᤆᤠᤱᤈᤠᤱ ᤗ᤹ᤖᤧᤒᤠ ᤏᤡᤱᤘᤠ᤹ ᤂᤥᤛᤢᤖᤥ॥

᥉᥆ ᤂᤡᤔᤥ ᤕᤧᤛᤢᤖᤧ ᤁᤢᤎᤰᤁᤥᤏᤢ ᤔᤢᤰᤛᤠᤶ ᤗ᤺ᤴᤍᤧᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤡᤖᤡ ᤜᤡᤛᤡᤱᤅᤠᤱ ᤔᤏᤠᤜᤠ᤹ ᤀᤥᤔᤧᤳᤋᤢᤛᤡᤖ ᤔᤧᤳᤋᤢᤛᤡ. “ᤜᤠ᤺ᤳᤗᤧ ᤀᤡᤱᤃᤠ᤹ ᤀᤠᤍᤣ᤺ᤳᤋᤡᤴ ᤛᤢᤛᤢᤒᤣ᥅”

᥉᥇ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤀᤰᤂᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤁᤧᤶᤈᤴᤗ ᤁᤧᤶᤓᤡ᤺ᤳᤗ ᤔᤧᤒᤳ. ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤜᤠ᤺ᤳᤗᤧ ᤛᤢᤛᤠᤱᤒᤣ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤒᤠᤒᤣ᥅”

᥉᥈ ᤁᤖ ᤕᤧᤛᤢᤖᤧ ᤂᤢᤏᤧ᤹ ᤁᤧᤛᤢᤔᤧᤴ ᤀᤥᤔᤧᤳᤇᤧ ᤂᤡᤖᤡ ᤀᤥᤔᤕᤧ॥

᥉᥉ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤏᤠᤛᤡᤱᤃᤧᤴ ᤁᤢᤎᤰᤁᤥ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡᤋᤢᤀᤠᤱ ᤁᤢᤃᤡᤔᤠᤸᤗᤧ ᤕᤰᤂᤧᤖ ᤕᤧᤛᤢᤖᤧ ᤁᤢᤗᤠᤱᤈᤰᤁᤥ ᤜᤒᤳ ᤑᤴᤇᤡᤱᤗ ᤕᤧᤛᤢ᤺ᤴ ᤁᤧᤖᤧᤰ ᤐᤠ᤺ᤴᤏᤡᤴ ᤆᤧᤰᤋᤢ॥

᥉᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤔᤧᤳᤋᤢ. “ᤔᤠᤔᤢᤀᤣ. ᤏᤛᤠ᤺ᤴ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤘᤣ᤺ᤳᤋᤧᤖᤥ॥ ᤂᤧᤏᤧ᤹ ᤁᤧᤘᤣ᤺ᤳᤋᤧᤀᤠᤱ ᤁᤧᤘᤠ᤹ᤖᤥ. ᤏᤢᤖᤡᤰᤁᤠᤱ ᤐᤣᤃᤧ᤹ᤀᤥ᥄”

᥉᥋ ᤕᤧᤛᤢ᤺ᤴ ᤐᤠᤖᤧᤖ ᤐᤳᤇᤧᤸᤗᤧ ᤂᤧᤴ ᤗᤠᤶᤗᤥᤒᤠ ᤕᤠᤀᤡᤖᤛᤖᤧ ᤁᤢᤜᤡᤶᤔᤥᤗᤠᤶ ᤀᤡᤱᤛᤠᤒᤠᤜᤠ᤹ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤁᤧᤛ᤻ᤛᤠ᤺ᤱᤃ ᤛᤩᤧᤖᤥ॥ ᤀᤠᤸᤗ ᤛᤡᤰᤛᤠᤶᤒᤧᤴ ᤌᤣᤀᤠᤱ ᤋᤢᤰᤂᤣ ᤆᤠ᤺ᤵᤔᤠᤒᤣ᥅”

᥉᥌ ᤁᤖ ᤕᤧᤛᤢᤖᤧ ᤂᤧᤴ ᤂᤧᤶᤂᤧᤶᤔᤠᤱ ᤔᤧᤴᤗᤠᤵᤐᤣ ᤕᤠᤀᤡᤖᤛᤧᤴ ᤔᤧᤳᤋᤢ. “ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ. ᤏᤛᤠ᤺ᤴᤗᤰ ᤆᤥᤃᤧ᤹ᤀᤥ॥”

᥉᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤐᤋᤪᤢᤛ. ᤕᤠᤁᤢᤒ ᤏᤢ ᤁᤢᤴᤛᤠ᤹ ᤕᤢᤜᤢᤴᤏᤠ᤺ᤴᤗᤰ ᤂᤢᤏᤧ᤹ᤏᤢ ᤐᤣ᤺ᤰᤔᤠ ᤐᤠᤱᤄᤢᤛᤡ॥

᥉᥎ ᤂᤧᤱᤜᤠ᤹ ᤕᤠᤀᤡᤖᤛᤖᤧ ᤁᤢᤜᤡᤶᤔᤥ ᤔᤧᤃᤧᤖᤧᤸᤗᤧ ᤔᤏᤠᤜᤠ᤹ ᤜᤕᤱ ᤁᤡᤸᤗᤡᤱ ᤏᤢ ᤔᤣᤖᤡᤱ ᤌᤰᤏᤢ ᤔᤧᤜᤠᤒᤧᤖ ᤔᤧᤕᤠᤃᤧᤒᤠ ᤕᤧᤛᤢᤖᤧ ᤏᤡᤛᤢᤛᤡ॥

᥉᥏ ᤜᤧᤰᤁᤩᤠᤱ ᤂᤢᤏᤧ᤹ ᤜᤡᤶᤛᤡᤃᤠᤱ ᤗᤠᤛᤧᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤜᤕᤱ ᤁᤡᤸᤗᤡᤱ ᤏᤢ ᤔᤣᤖᤡᤱ ᤌᤰᤏᤢ ᤁᤧᤜᤠᤒᤡᤒᤠᤒᤣ᥅ ᤆᤢᤰᤔᤧᤱᤃ ᤔᤧᤴᤇᤡ᤺ᤀᤣ ᤘᤠ᤹. ᤀᤡᤵᤛᤧᤀᤠᤱᤗᤰ ᤏᤧ᤹॥”

᥊᥆ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤀᤣ᤺ᤳᤋᤢ. ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤁᤧᤖᤧᤰ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡᤀᤠᤱ ᤆᤢᤰᤔᤧᤸᤗᤧ ᤁᤢᤶᤒᤠ ᤁᤢᤶᤔᤠ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤢᤜᤢ᤹ᤛᤠᤶᤒᤠᤜᤠ᤹ ᤆᤢᤰᤔᤧᤴ ᤏᤧᤛ᤻ᤛᤧᤒᤠ ᤋᤧᤴᤏᤥ ᤋᤣ᤹ᤖᤢᤛᤡ॥

᥊᥇ ᤜᤧᤰᤁᤩᤠᤱ ᤂᤧᤴ ᤆᤢᤰᤔᤧᤸᤗᤧ ᤁᤢᤜᤢᤰᤁᤥ ᤋᤧᤶᤛᤢᤀᤠᤱ “ᤋᤗᤡᤋᤠ ᤁᤢᤔᤡ” ᤔᤧᤳᤋᤢ. ᤂᤧᤸᤗᤧ ᤁᤢᤒᤣ᤺ᤱᤃ “ᤆᤢᤰᤔᤣ. ᤐᤥᤃᤧ᤹ᤀᤥ᥄” ᤐᤥᤱᤗᤥ॥

᥊᥈ ᤂᤡᤔᤥ ᤂᤧᤴ ᤆᤢᤰᤔᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤗᤠᤱᤄᤣᤃᤧ॥ (ᤂᤧᤴ ᤋᤱᤒᤣ ᤌᤡᤰ-ᤏᤧᤳ (᥇᥈) ᤁᤧᤖᤧᤀᤠᤱ ᤘᤕᤧ॥) ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥊᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤁᤴ ᤐᤠ᤺ᤴᤏᤡᤴ ᤀᤠᤳᤋᤡᤴᤏᤠᤱ ᤔᤧᤔᤧᤳᤋᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤁᤧᤛᤠᤰᤐᤠ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤆᤢᤰᤔᤧᤴ ᤌᤧᤔᤠᤀᤡ ᤆᤠᤔᤠ ᤐᤡᤖᤧᤶᤔᤧ᤹ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥

ᤏᤠᤛᤖᤋᤀᤥ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤴᤈᤥᤃᤢᤴ

(ᤔᤳᤋᤡ ᥇᥉:᥋᥉-᥋᥎. ᤗᤢᤁᤠ ᥊:᥇᥌-᥉᥆)

᥌

ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤐᤣᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤀᤠᤒᤠᤅᤣ ᤁᤢᤒᤠᤱᤓᤣ᤹ᤀᤥ ᤋᤩᤧ॥

᥈ ᤜᤧᤰᤁᤩᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢ᤺ᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤀᤠᤱ ᤜᤢ᤹ᤔᤠ ᤜᤣ᤺ᤰᤋᤢᤛᤡ॥ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤛᤠᤶᤔᤡᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧ ᤀᤰᤋᤱᤒᤠ ᤐᤠ᤺ᤴᤏᤡᤴ ᤀᤠᤳᤋᤥ ᤂᤥᤛᤢᤒᤣ᥅ ᤀᤠᤰᤂᤣᤗ᤹ᤖᤡᤰ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤒᤣ᥄

᥉ ᤁᤱᤃ ᤔᤖᤡᤕᤔᤖᤧ ᤁᤢᤛ᤻ᤛᤠ ᤛᤡᤱ ᤁᤧᤃᤠᤶᤒᤧᤴ ᤔᤧ᤺ᤶᤒᤡ᥅ ᤁᤱᤃ ᤕᤠᤁᤢᤒ. ᤕᤢᤛᤢᤑ. ᤕᤜᤢᤍᤠ ᤏᤢ ᤛᤡᤔᤥᤏᤛᤡᤖᤧ ᤂᤢᤏᤡ᤹ ᤑᤢ᤹ᤏᤣ ᤔᤧ᤺ᤶᤒᤡ᥅ ᤁᤸᤗᤧ ᤁᤢᤴᤛᤠ᤹ ᤔᤧᤴᤇᤢᤔᤠᤜᤠ᤹ᤃ ᤀᤠᤏᤡ᤹ᤏᤢᤀᤣᤛᤧ ᤔᤧᤘᤠ᤹ᤒᤠ॥” ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤏᤠᤔᤧᤴᤇᤠ᤹ᤖᤢᤴᤗᤥ॥

᥊ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤱᤃ ᤁᤢᤒᤠᤱᤓᤣ᤹ᤛᤠᤒᤠᤜᤠ᤹. ᤁᤢᤃᤠ᤹ᤀᤡᤛᤥᤎᤥ᤺ᤰᤜᤠ᤹ ᤏᤢ ᤁᤢᤜᤡᤶᤛᤕᤱᤜᤠ᤹ᤖᤧ ᤀᤡᤱᤎᤠ᤺ᤱ ᤔᤧᤶᤒᤡᤖᤢᤴᤗᤥ॥ ᤁᤖ ᤘᤣ᤹ ᤋᤧᤴᤏᤥᤖᤰ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢ᤹ᤖᤥ॥”

᥋ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴ ᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤛᤢᤰᤋᤢᤴ. ᤁᤖ ᤌᤡᤰ-ᤏᤧᤳᤇᤡ ᤁᤧᤍᤢᤰᤐᤠᤜᤠ᤹ ᤛᤶᤍᤠᤱᤗᤰ ᤁᤢᤜᤢᤰ ᤏᤧᤛ᤻ᤛᤢ ᤐᤡᤖᤢᤛᤡᤀᤠᤱ ᤘᤣ᤺ᤴᤍᤢᤛᤡᤖᤥ॥

᥌ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤜᤥ᤺ᤵᤋᤧᤒᤠ ᤏᤡᤛᤢᤀᤠᤱ ᤁᤢᤏᤡᤱᤘᤠ᤹ ᤔᤕᤧ॥

ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤠᤱᤄᤢᤛᤡ᤹

(ᤔᤳᤋᤡ ᥇᥆:᥋-᥇᥋. ᤗᤢᤁᤠ ᥏:᥇-᥌)

ᤜᤧᤰᤁᤩᤠᤱ ᤕᤧᤛᤢᤖᤧ ᤐᤠᤱᤓᤣ᤹ᤜᤠ᤹ᤀᤥ ᤜᤢ᤹ᤖᤢᤛᤡᤖ ᤐᤣᤖᤥ॥

᥍ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤑᤧᤴᤛᤠᤶᤜᤠ᤹ ᤏᤠ᤺ᤵᤔᤠ ᤗ᤺ᤵᤔᤠ ᤕᤢᤰ ᤐᤡᤖᤢᤛᤡ. ᤜᤧᤰᤁᤩᤠᤱ ᤏᤧᤳᤏᤧᤳᤇᤡ ᤐᤠᤱᤄᤢᤛᤡ॥

᥎ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤛᤡ. “ᤂᤡᤏᤡ᤹ ᤗᤠᤶᤍᤡ᤺ᤰᤁᤥ ᤁᤧᤒᤣᤃᤡᤸᤗᤧ ᤋᤰᤁᤠ᤺ᤳᤗᤰ ᤕᤠᤱᤅᤠᤛᤡᤶᤔᤧ᤹. ᤂᤧᤴᤏᤠᤱᤎᤥ ᤘᤣ᤹ ᤆᤠᤔᤠ ᤆᤠ. ᤛᤢ᤺ᤰᤘᤠ ᤏᤢ ᤕᤠᤱ ᤌᤣᤀᤠᤱ ᤔᤧᤍᤣ᤹ᤖᤧᤶᤔᤡᤴᤏᤧ᤹ᤀᤥ॥

᥏ ᤗᤠᤱᤛᤢ᤺ᤵᤐᤡᤴ ᤆᤠᤰᤂᤧᤶᤔᤧ᤹. ᤁᤖ ᤘᤣ᤹ ᤗᤧᤰᤛᤡᤱᤔᤠ ᤆᤠᤱ ᤔᤧᤒᤰᤂᤧᤶᤔᤡᤴᤏᤧ᤹ᤀᤥ॥

᥇᥆ ᤂᤡᤏᤡ᤹ ᤁᤧᤒᤣᤃᤡᤸᤗᤧ ᤀᤠᤳᤋᤡᤴ ᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤁᤧᤶᤒᤡᤖᤡ᤹. ᤂᤧᤴ ᤐᤠᤱᤓᤣ᤹ᤀᤥᤗᤠᤶ ᤔᤧᤶᤒᤣ᤺ᤰᤁᤣ ᤌᤠᤖᤡᤰ ᤒᤠ ᤂᤧᤴ ᤜᤡᤶᤔᤥᤀᤣ ᤘᤕᤧᤶᤔᤧ᤹ᤀᤥ॥

᥇᥇ ᤜᤧᤰᤁᤩᤠᤱ ᤀᤠᤳᤋᤡᤴ ᤗᤠᤈᤣ᤹ᤀᤥ ᤂᤡᤏᤡ᤹ ᤗᤠᤶ ᤁᤧᤔᤧᤴᤍᤠ᤺ᤰᤋᤡᤴ ᤜᤧᤰᤁᤩᤠᤱ ᤂᤡᤏᤡ᤹ ᤐᤠ᤺ᤴᤏᤠᤱ ᤔᤧᤱᤄᤧᤵᤛᤢᤴ. ᤂᤧᤴ ᤗᤠᤈᤣ᤹ᤀᤡᤴ ᤁᤧᤗᤧᤖᤢᤶᤔᤠᤱ ᤁᤧᤒᤡᤃᤡᤸᤗᤧ ᤂᤡᤏᤡ᤹ ᤗᤠᤱᤅᤥ ᤁᤧᤄᤡᤵᤐᤠ ᤂᤠᤶᤜᤡ᤺ᤰᤁᤡᤴ ᤌᤠᤵᤛᤧᤶ ᤌᤠ᤹ᤖᤧᤶᤛᤡᤶᤔᤧ᤹a ᤁᤱᤃ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤱᤒᤠ ᤔᤡᤰᤛᤣ᤺ᤴᤗᤥ॥”

᥇᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤀᤠᤱ ᤔᤏᤠᤜᤠ᤹ᤀᤥ ᤂᤡᤏᤡ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤓᤴ ᤛᤧᤔᤠ ᤔᤧᤜᤣ᤺ᤰᤋᤢ॥

᥇᥉ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ᤗᤠᤶ ᤑᤧᤴᤛᤠᤶᤜᤠ᤹ ᤔᤧᤗ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤕᤖᤡᤰ ᤁᤧᤍᤢᤰᤐᤠᤜᤠ᤹ ᤏᤡ᤺ᤱᤃᤣ᤹ ᤔᤧᤜᤢ᤺ᤳᤋᤢ ᤔᤧᤒᤡᤖᤢᤛᤡ. ᤜᤧᤰᤁᤩᤠᤱ ᤔᤧᤘᤣ᤺ᤴᤍᤢᤛᤡᤖᤥ॥

ᤕᤢᤜᤢᤴᤏᤠᤖᤧ ᤁᤢᤛᤡᤔᤧᤴ

(ᤔᤳᤋᤡ ᥇᥊:᥇-᥇᥈. ᤗᤢᤁᤠ ᥏:᥍-᥏)

᥇᥊ ᤀᤠᤸᤗ ᤕᤧᤛᤢᤖᤧ ᤁᤢᤔᤡᤱᤛᤥ-ᤁᤢᤎᤠ᤺ᤱᤛᤥ ᤁᤧᤖᤧᤰ ᤐᤡᤛᤠᤱ ᤛᤧᤖᤧ. ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤜᤧᤖᤥᤍb ᤜᤠᤱᤅᤡᤸᤗᤧᤀᤠᤱ ᤂᤧᤵᤛᤢᤖᤥ॥ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤕᤠᤶᤔᤥ ᤜᤡᤅᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤔᤢᤰᤛᤠᤶᤗᤠᤶᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤖ ᤘᤠ᤹ᤖᤥ॥”

᥇᥋ ᤁᤖ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴᤗᤥ॥”c

ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤢᤴᤇᤥ᤺ᤴᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤂᤢᤏᤧ᤹ᤀᤠᤱ ᤌᤡᤰᤗᤥ॥”

᥇᥌ ᤁᤖ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤴ ᤂᤧᤵᤛᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤁᤱᤃ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤥ॥ ᤀᤡᤱᤃᤠ᤹ ᤂᤢᤏᤧ᤹ ᤁᤢᤏᤡ᤺ᤱᤔᤠᤴ ᤂᤰ ᤐᤠᤱᤄᤢᤱᤛᤡᤱᤅᤠᤱ ᤘᤕᤧ. ᤁᤖ ᤕᤠᤶᤔᤥ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤖᤥ᥄”

᥇᥍-᥇᥎ ᤜᤧᤖᤥᤍ ᤜᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤴᤛᤠ᤹ ᤑᤡᤗᤡᤐᤖᤧ ᤁᤢᤔᤣ᤺ᤳ ᤜᤧᤖᤥᤍᤡᤕᤠᤛᤧᤴ ᤔᤣ᤺ᤳ ᤁᤳᤋᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤜᤧᤖᤥᤍᤡᤕᤠᤛᤖᤧ ᤁᤢᤏᤡᤱᤘᤠ᤹ ᤋᤠᤔᤠ ᤑᤠ᤹ᤀᤠᤱ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤋᤧᤶᤔᤠᤀᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤕᤢᤜᤢᤴᤏᤠᤖᤧ ᤂᤢᤏᤧ᤹ ᤀᤧᤳᤗᤧᤱ “ᤂᤧᤴ ᤀᤠᤒᤠᤅᤣ ᤁᤧᤴᤛᤠ᤹ᤖᤧ ᤁᤢᤔᤣ᤺ᤳᤋᤡᤴ ᤔᤣ᤺ᤳ ᤁᤵᤔᤠ ᤔᤧᤏᤢ᤹ᤏᤧᤴ” ᤔᤧᤳᤋᤢᤀᤠᤱ ᤘᤕᤧᤖᤥ॥

᥇᥏ ᤜᤧᤖᤥᤍᤡᤕᤠᤛᤖᤧ ᤕᤢᤜᤢᤴᤏᤠ᤺ᤴᤏᤢ ᤁᤢᤛᤡᤰ ᤐᤥᤃᤧᤀᤠᤱ ᤂᤧᤴ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧᤛᤠᤱ ᤂᤢᤏᤧ᤹ ᤛᤧᤵᤔᤠ ᤔᤧᤴᤇᤢᤰᤁᤣ ᤘᤕᤧ.

᥈᥆ ᤌᤣᤀᤠᤱᤓᤧᤸᤗᤧ ᤜᤧᤖᤥᤍ ᤜᤠᤱᤅᤡᤸᤗᤧ ᤕᤢᤜᤢᤴᤏᤠ᤺ᤴ ᤛᤠᤶᤕᤥᤏᤡᤒᤠ ᤏᤢ ᤛᤣᤛᤣᤒᤠ ᤔᤏᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤋᤠᤱᤛᤧ᤺ᤵᤋᤢᤀᤠᤱ ᤘᤕᤧᤖᤥ॥ ᤕᤢᤜᤢᤴᤏᤠᤖᤧ ᤁᤢᤒᤠ᤺ᤴᤏᤡᤴ ᤂᤢᤏᤧ᤹ ᤂᤧᤵᤛᤢᤸᤗᤧ ᤛᤠ᤹ᤖᤡᤰ ᤁᤡᤛᤧᤀᤠᤱ ᤘᤕᤧᤛᤠᤱ ᤛᤋᤧᤖ ᤂᤧᤵᤛᤢᤖᤀᤣ ᤘᤕᤧᤖᤥ॥

᥈᥇ ᤀᤠᤸᤗ ᤕᤶᤒᤠ ᤛᤢᤕᤧᤶ ᤋᤩᤧ॥ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤛᤠᤘᤠ᤺ᤴᤇᤡᤱᤔᤠ ᤛᤛ᤺ᤳᤛᤖᤠᤱᤅᤥ ᤃᤠᤗᤡᤗ ᤌᤢᤶᤔᤥᤒᤠ ᤐᤕᤶ ᤕᤶᤒᤠ ᤛᤢᤜᤠᤱᤕᤢᤰᤐᤠᤜᤠ᤹. ᤋᤡᤗᤡᤱᤃᤠᤜᤠ᤹ᤖᤧ ᤂᤢᤏᤡ᤹ ᤌᤰᤋᤢᤶᤒᤠᤜᤠ᤹ ᤏᤢ ᤔᤡᤱᤛᤥᤍᤠᤱᤒᤠ ᤋᤢᤶᤔᤩᤠᤜᤠᤱᤜᤠ᤹ ᤋᤖᤣ ᤀᤢ᤺ᤳᤋᤢᤛᤡᤀᤠᤱ ᤘᤕᤧ॥

᥈᥈ ᤜᤧᤖᤥᤍᤡᤕᤠᤛᤖᤧ ᤀᤠᤒᤠᤅᤣ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤴ ᤂᤧᤵᤔᤥ ᤋᤩᤧᤀᤠᤱ ᤗᤠ᤺ᤰᤂᤧ. ᤜᤧᤰᤁᤩᤠᤱ ᤜᤧᤖᤥᤍ ᤜᤠᤱᤅᤡᤴ ᤏᤢ ᤂᤧᤵᤔᤥ ᤁᤧᤍᤠᤒᤠ ᤁᤧᤖᤧᤰ ᤋᤖᤣᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤛᤢ ᤐᤡᤖᤢᤛᤡᤸᤗᤧ ᤜᤠᤱᤅᤡᤸᤗᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤣ ᤁᤧᤏᤠ᤺ᤰᤁᤠᤛᤠᤱ ᤀᤡᤱᤃᤠ᤹ ᤐᤡᤏᤧᤖᤥ॥”

᥈᥉ ᤂᤧᤸᤗᤧ ᤔᤠᤱᤜᤧᤰᤛᤡᤱᤗ ᤔᤧᤳᤋᤢ. “ᤂᤧᤏᤧ᤹ ᤌᤣ ᤁᤧᤏᤠ᤺ᤰᤁᤠ ᤀᤡᤱᤃᤠ᤹ ᤐᤡᤏᤧ॥ ᤀᤠᤜᤠᤱᤈᤢᤶᤔᤡᤴ ᤁᤢᤓᤪᤧ᤺ᤱ ᤁᤧᤏᤠ᤺ᤰᤋᤢᤛᤠᤱ ᤐᤡᤏᤧᤖᤥ॥”

᥈᥊ ᤂᤧᤴ ᤆᤢᤰᤔᤧᤴ ᤁᤢᤶᤔᤠᤖᤥ ᤐᤣᤀᤠᤱ ᤛᤣ᤺ᤴᤍᤥᤛᤢ. “ᤀᤠᤸᤗ ᤌᤣ ᤏᤠ᤺ᤰᤋᤢᤱᤒᤠᤒᤣ᥅”

ᤜᤧᤰᤁᤣ᤺ᤸᤗᤧ ᤁᤢᤶᤔᤠᤖᤧ ᤔᤧᤳᤋᤢ. “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤏᤠ᤺ᤰᤋᤧ᤹॥”

᥈᥋ ᤂᤡᤔᤥ ᤂᤧᤴ ᤆᤢᤰᤔᤧᤴᤏᤠᤱ ᤐᤣᤀᤠᤱ ᤔᤧᤳᤋᤢ. “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤀᤠᤸᤗᤥᤛᤠ ᤆᤧᤳᤌᤩᤠᤀᤥ ᤐᤡᤖᤠᤱᤅᤧ᤹ᤀᤥ॥”

᥈᥌ ᤜᤧᤰᤁᤣ᤺ᤸᤗᤧ ᤜᤧᤖᤥᤍ ᤜᤠᤱᤅᤡᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧᤛᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤋᤖᤣᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤵᤔᤠᤀᤣ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤀᤠᤱ

᥈᥍ ᤂᤧᤵᤔᤥ ᤁᤧᤕᤧᤵᤐᤠ ᤜᤠᤱᤋᤡᤗᤡᤱᤃᤠ᤺ᤴ ᤐᤣᤃᤧ᤹ᤀᤠᤱ ᤕᤢᤜᤢᤴᤏᤠᤖᤧ ᤁᤢᤎᤧᤃᤣ᤺ᤰᤁᤡᤴ ᤑᤧᤳᤋᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢ॥ ᤂᤧᤴ ᤂᤡᤔᤥ ᤐᤢᤱᤗᤠᤜᤡᤶᤔᤥ ᤐᤣᤀᤠᤱ ᤕᤢᤜᤢᤴᤏᤠᤖᤧ ᤁᤢᤎᤧᤃᤣ᤺ᤰᤁᤡᤴ ᤂᤰᤋᤢ.

᥈᥎ ᤜᤧᤰᤁᤩᤠᤱ ᤆᤧᤳᤌᤩᤠᤀᤥ ᤑᤧᤳᤋᤢᤀᤠᤱ ᤂᤧᤴ ᤆᤢᤰᤔᤧᤴ ᤐᤡᤖᤢ॥ ᤆᤢᤰᤔᤧᤸᤗᤧ ᤂᤧᤴ ᤋᤣ᤹ᤖᤢᤀᤠᤱ ᤁᤢᤶᤔᤠ ᤐᤡᤖᤢᤖᤥ॥

᥈᥏ ᤕᤢᤜᤢᤴᤏᤠ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤔᤧᤍᤩᤧ. ᤜᤧᤰᤁᤩᤠᤱ ᤁᤢᤎᤰᤁᤡᤴ ᤔᤧᤍᤣ᤹ᤖᤢᤀᤠᤱ ᤀᤡᤵᤐᤢᤱᤅᤥ ᤔᤧᤗᤢᤵᤋᤢ॥

ᤕᤧᤛᤢᤖᤧ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤔᤏᤠᤜᤠ᤹ ᤆᤠᤈᤠ᤺ᤳᤋᤢᤛᤡ᤹

(ᤔᤳᤋᤡ ᥇᥊:᥇᥉-᥈᥇. ᤗᤢᤁᤠ ᥏:᥇᥆-᥇᥍. ᤕᤢᤜᤢ ᥌:᥇-᥇᥊)

᥉᥆ ᤋᤃᤡ ᤕᤧᤛᤢᤖᤧ ᤀᤡᤱᤓᤴ ᤆᤥ᤺ᤰᤛᤧ ᤐᤠᤱᤄᤢᤛᤡᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤏᤢ ᤔᤧᤜᤢ᤹ᤖᤢᤛᤡᤒᤠ ᤐᤠ᤺ᤴᤜᤠ᤹ ᤔᤧᤏᤢ᤺ᤰᤂᤧ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤔᤧᤈᤧᤰᤋᤢ॥

᥉᥇ ᤜᤧᤰᤁᤩᤠᤱ ᤕᤧᤛᤢᤖᤧ ᤀᤠᤸᤗ ᤀᤣ᤺ᤰᤛᤠᤍᤧᤴᤏᤥ ᤐᤡᤃᤡᤀᤠᤱ ᤛᤵᤑᤠᤛᤡᤰ ᤏᤠ᤺ᤶᤔᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤁᤧᤍᤠᤒᤠ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤂᤢᤏᤡ᤹ ᤆᤠᤔᤠ ᤕᤧᤶᤔᤠᤱ ᤔᤧᤱᤄᤥᤀᤣ ᤔᤧᤘᤕᤧᤖᤥ॥

᥉᥈ ᤜᤧᤰᤁᤣ᤺ᤸᤗᤧ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤂ᤺ᤱᤒᤣᤀᤥ ᤛᤫᤠ᤺ᤳᤋᤠᤱ ᤔᤧᤗᤠᤛᤧᤀᤠᤱ ᤀᤣ᤺ᤰᤛᤠᤍᤧᤴᤏᤥ ᤔᤧᤒᤣ॥

᥉᥉ ᤁᤖ ᤕᤖᤡᤰ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤒᤠ ᤔᤧᤏᤡᤛᤢᤛᤡᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤐᤠᤱᤈᤢᤶᤔᤥᤗᤠᤶ ᤔᤧᤗᤥ᤺ᤰᤋᤧᤖ ᤔᤧᤒᤣ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤒᤠ ᤋᤧᤴᤏᤥ ᤂᤧᤱᤜᤠ᤹ᤏᤢ᤺ᤸᤗᤧ ᤋᤃᤡ ᤂᤧᤵᤔᤥ ᤔᤧᤃᤧᤖᤧ॥

᥉᥊ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂ᤺ᤱᤒᤣᤀᤥᤗᤠᤶ ᤗ᤺ᤴᤍᤧᤸᤗᤧ ᤕᤖᤡᤰ ᤔᤏᤠᤜᤠ᤹ ᤏᤡ᤺ᤛᤢᤛᤡᤀᤠᤱ ᤁᤢᤗᤢᤱᤔᤠ᤹ ᤔᤧᤍᤢᤃᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤸᤗᤢᤰᤁᤶᤒᤠ ᤔᤧ᤺ᤴᤏᤣᤒᤠ ᤔᤧᤸᤗᤢᤰᤜᤠ᤹ ᤜᤧᤰᤁᤣ ᤔᤧᤗ᤹ᤖᤧ॥ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤕᤖᤡᤰ ᤏᤡᤛᤠᤶ ᤜᤢ᤹ᤖᤢᤛᤡ॥

᥉᥋-᥉᥌ ᤏᤠᤶᤎᤩᤧᤖ ᤐᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤵᤔᤥ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤁᤱᤜᤠ᤹ ᤐᤠᤱᤄᤧᤍᤣᤛᤧᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤴ ᤀᤣ᤺ᤰᤛᤠᤍᤧᤴᤏᤥ ᤌᤣᤀᤠᤱ ᤀᤡᤱᤔᤠ ᤆᤠᤔᤠ ᤂᤥ᤺ᤔᤧᤍᤧᤳᤏᤧᤴᤗᤥ. ᤕᤠᤶᤔᤥ ᤏᤠᤶᤔᤠᤱ ᤌᤩᤧᤒᤣᤖᤥ॥ ᤜᤠᤖᤠ᤹ ᤂᤡᤖᤡᤒᤠ ᤜᤡᤶᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ᤀᤥ ᤔᤧᤒᤣ᤺ᤰᤁᤠᤱ ᤆᤠᤔᤠ ᤌᤢᤱᤔᤠ ᤔᤧᤀᤡᤅᤢ ᤔᤧᤈᤖᤖᤥ॥”

᥉᥍ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤀᤣ ᤁᤱᤜᤠ᤹ ᤁᤢᤈᤠ ᤐᤡᤖᤧᤶᤛᤡᤶᤔᤧ᤹ᤀᤥ॥”

ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤕᤠᤶᤔᤥ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤁᤡᤵ ᤏᤧᤳᤇᤡ (᥈᥆᥆) ᤕᤠᤱᤅᤡᤸᤗᤧ ᤀᤡᤱᤔᤏᤠᤒᤠ ᤂᤖᤧ᤺ᤱᤅᤡᤸᤗᤧᤀᤠᤱ ᤁᤱᤜᤠ᤹ ᤔᤧᤕᤥᤖᤢᤴᤇᤡᤴᤗᤥ॥ ᤀᤠᤰᤂᤣᤗ᤹ᤖᤡᤰ ᤐᤡᤔᤠ ᤛᤢᤰᤔᤧᤍᤧᤵᤐᤣ᥅”

᥉᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤰᤂᤧᤶᤔᤩᤠᤰ ᤂᤖᤧ᤺ᤱ ᤁᤧᤃᤳᤋᤢᤶ. ᤐᤣᤃᤧᤶᤔᤧ᤹ᤀᤠᤱ ᤀᤥᤔᤧᤳᤋᤧᤶᤔᤧ᤹᥄”

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤥᤔᤧᤔᤧᤳᤋᤢ. ᤜᤧᤰᤁᤩᤠᤱ ᤔᤧᤓᤧᤖᤧᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤏᤡᤃᤧᤃ ᤅᤠᤛᤡ (᥋) ᤂᤖᤧ᤺ᤱ ᤏᤢ ᤏᤧᤳᤇᤡ (᥈) ᤅᤠᤖᤰ ᤁᤳᤋᤢᤶᤒᤧ॥”

᥉᥏ ᤂᤧᤴ ᤔᤏᤠᤜᤠ᤹ ᤕᤠ᤺ᤴ ᤁᤧᤕᤢᤱᤒᤠ ᤂᤠᤶᤔᤥ ᤌᤧ᤺ᤰᤐᤧᤳᤋᤠᤱ ᤕᤢᤱᤔᤠ ᤐᤠᤱᤄᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤕᤧᤛᤢᤖᤧ ᤀᤡᤱᤈᤠ᤺ᤱ ᤐᤡᤖᤢᤛᤡ.

᥊᥆ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤁᤡᤵ ᤌᤡᤰ (᥇᥆᥆) ᤏᤢ ᤅᤠᤒᤥᤱ (᥋᥆) ᤗ᤹ᤖᤡᤰ ᤔᤧᤜᤠᤛᤡᤱᤅᤠᤱ ᤌᤧ᤺ᤰᤐᤧᤳ ᤔᤧᤒᤧᤴᤇᤡᤱᤅᤠᤱ ᤔᤧᤕᤢᤱᤛᤡᤱ॥

᥊᥇ ᤕᤧᤛᤢᤖᤧ ᤂᤧᤴ ᤅᤠᤛᤡ (᥋) ᤂᤖᤧ᤺ᤱ ᤏᤢ ᤏᤧᤳᤇᤡ (᥈) ᤅᤠᤜᤠ᤹ ᤕᤠᤱᤛᤡᤱᤅᤠᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤀᤥᤔᤧᤳᤋᤢᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤂᤖᤧ᤺ᤱᤜᤠ᤹ ᤂᤧ᤺ᤰᤂᤢ॥ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡᤖ ᤑᤠ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡ॥ ᤂᤧᤴ ᤏᤧᤳᤇᤡ ᤅᤠᤜᤠ᤹ᤀᤠᤱ ᤂᤧ᤺ᤰᤂᤢᤀᤠᤱ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡᤖ ᤑᤠ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤖᤥ॥

᥊᥈ ᤂᤧᤱᤜᤠ᤹ᤖᤧ ᤂᤠᤄᤠ ᤔᤧᤈᤖᤥ॥

᥊᥉ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤂᤖᤧ᤺ᤱ ᤏᤢ ᤅᤠᤜᤠ᤹ᤖᤧ ᤁᤢᤈᤡ ᤁᤧᤏᤶᤒᤠᤜᤠ᤹ ᤔᤧᤛᤢᤵᤛᤢᤸᤗᤧ ᤌᤡᤰ-ᤏᤧᤳ (᥇᥈) ᤏᤀᤡᤔᤠ ᤕᤥᤖᤧᤖᤥ॥

᥊᥊ ᤂᤧᤴ ᤂᤖᤧ᤺ᤱ ᤁᤧᤈᤠᤒᤠᤜᤠ᤹ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤕᤧᤶᤒᤡᤳᤇᤠ᤹ᤜᤠ᤹ᤖᤰ ᤔᤧᤘᤕᤧ॥

ᤕᤧᤛᤢ᤺ᤴ ᤆᤫᤠ᤺ᤳ ᤛᤶᤎᤠᤱ ᤗᤠᤱᤄᤣ᤺ᤰ

(ᤔᤳᤋᤡ ᥇᥊:᥈᥈-᥉᥌. ᤕᤢᤜᤢ ᥌:᥇᥋-᥈᥇)

᥊᥋ ᤕᤧᤛᤢᤖᤧ ᤔᤏᤠᤜᤠ᤹ ᤐᤠᤱᤄᤢᤛᤡᤏᤠᤔᤧ᤺ᤴᤏᤣ ᤂ᤺ᤱᤒᤣᤀᤥ ᤗᤠᤛᤧᤶᤔᤧ᤹ᤀᤠᤱ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤒᤧᤌᤛᤣᤍᤠᤀᤥ ᤀᤡᤱᤃᤠ᤹ᤏᤢ᤺ᤸᤗᤧ ᤋᤃᤡ ᤐᤣᤃᤧᤶᤔᤧ᤹ ᤑᤠ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ॥

᥊᥌ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤋᤢᤘᤠ ᤆᤥ᤺ᤰᤛᤧ ᤌᤥ ᤁᤥ᤺ᤰᤔᤠᤀᤥ ᤐᤣᤖᤥ॥

᥊᥍ ᤀᤠᤸᤗ ᤂᤠᤍᤠᤔᤧᤸᤗᤧ ᤂ᤺ᤱᤒᤣᤴ ᤘᤖᤰᤁᤡᤸᤗᤧ ᤁᤢᤗᤢᤶᤔᤥ ᤘᤕᤧ. ᤜᤧᤰᤁᤩᤠᤱ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤕᤧᤛᤢ᤺ᤱᤃ ᤀᤣ᤺ᤰ ᤘᤕᤧᤖᤥ॥

᥊᥎ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤛᤢᤖᤡᤳ ᤁᤣᤈᤱᤅᤡᤴ ᤂᤢᤏᤡ᤹ ᤋᤰᤗᤧᤵᤔᤠᤱᤏᤢ ᤜᤢ᤺ᤖᤧᤒᤠᤸᤗᤧ ᤂ᤺ᤱᤒᤣᤴ ᤘᤖᤰᤁᤥ ᤋᤃᤡ ᤋᤣ᤹ᤔᤠ ᤁᤧᤛᤠᤰᤐᤠ ᤔᤧᤍᤢᤔᤢᤀᤠᤱ ᤔᤧᤕᤠᤃᤧᤒᤠ ᤕᤧᤛᤢᤖᤧ ᤏᤡᤛᤢᤛᤡ॥ ᤜᤧᤰᤁᤣ᤺ᤸᤗᤧ ᤀᤡᤱᤘᤠ ᤁᤠ᤺ᤔᤠᤏᤢ᤺ᤸᤗᤧ ᤋᤃᤡ ᤕᤧᤛᤢ᤺ᤴ ᤘᤖᤰᤁᤥ ᤗᤠᤱᤄᤣᤃᤧᤖ ᤐᤣᤖᤥ॥ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤕᤠᤃᤧᤒᤠ ᤂ᤺ᤱᤒᤣᤴ ᤗᤠᤶᤒᤠᤰᤔᤠ ᤀᤡ᤺ᤳᤋᤢᤸᤗᤧ

᥊᥏-᥋᥆ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤗᤠᤱᤄᤣᤃᤧᤒᤠ ᤔᤧᤏᤡᤛᤢᤀᤠᤱ ᤁᤱᤃ ᤛᤡᤛᤠᤶᤏᤣ ᤑᤠ᤹ᤀᤠᤱ ᤛᤠ᤹ᤖᤡᤰ ᤔᤧᤃᤡᤛᤧᤖ ᤔᤧᤀ᤺ᤰᤋᤧ॥ ᤂᤡᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤧᤃᤡᤛᤧᤶᤔᤡᤴᤏᤧ᤹᥄ ᤀᤡᤱᤃᤠ᤹ ᤕᤧᤛᤢᤀᤠ॥ ᤜᤠᤱᤜᤠᤱ ᤗ᤹ᤖᤧᤶᤔᤧ᤹ᤀᤥ᥄”

᥋᥇ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤛᤢᤖᤡᤳ ᤁᤣᤈᤱᤅᤡᤴ ᤜᤢ᤺ᤔᤠ ᤆᤰ ᤗ᤹ᤖᤧ॥ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ॥

᥋᥈ ᤂᤧᤱᤜᤠ᤹ᤖᤧ ᤂᤖᤧ᤺ᤱᤅᤡᤸᤗᤧ ᤕᤖᤡᤰ ᤔᤏᤠᤜᤠ᤹ ᤋᤧᤰᤋᤢᤛᤡᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤁᤧᤎᤢᤱᤒᤠ ᤆᤥᤃᤧᤖᤥ॥

ᤃᤏᤧᤛᤖᤧᤋ ᤐᤠᤱᤈᤢᤶᤔᤥ ᤕᤧᤛᤢᤖᤧ ᤁᤧᤍᤢᤰᤐᤠᤜᤠ᤹ ᤘᤣ᤺ᤴᤍᤢᤛᤡ᤹

᥋᥉-᥋᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤖᤰᤁᤡᤸᤗᤧ ᤏᤠᤎᤠ᤺ᤶᤒᤡ ᤔᤧᤃᤠ᤺ᤰᤋᤢᤀᤠᤱ ᤃᤏᤧᤛᤖᤧᤳᤋᤥ ᤔᤧᤃᤧᤖᤧᤀᤠᤱ ᤂ᤺ᤱᤒᤣᤴ ᤀᤡᤔᤧᤄᤣ᤺ᤰᤂᤢ॥ ᤕᤧᤛᤢ᤺ᤴ ᤂ᤺ᤱᤒᤣᤗᤠᤶ ᤗ᤺ᤴᤍᤧᤏᤢᤔᤧ᤺ᤴᤏᤣ ᤂᤧᤵᤔᤥᤒᤠ ᤔᤏᤠᤜᤠ᤹ ᤁᤧᤖᤧᤰᤗᤧ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢ॥

᥋᥋ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤡᤖᤡᤒᤠ ᤋᤧᤴᤏᤥ ᤔᤧᤗᤥ᤺ᤰᤋᤧᤖ ᤔᤧᤒᤣᤀᤠᤱ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤕᤧᤛᤢ᤺ᤴ ᤘᤕᤧᤒᤠ ᤋᤧᤴᤏᤥᤀᤣ ᤂᤢᤏᤡ᤹ ᤏᤧᤳᤏᤠ᤺ᤴᤏᤢᤀᤣ ᤔᤧᤍᤠᤖᤢᤛᤡᤖᤥ॥

᥋᥌ ᤐᤠᤱᤓᤣ᤹ ᤐᤠᤱᤈᤢᤶ ᤕᤧᤰᤕᤰᤁᤥ ᤂᤢᤏᤧ᤹ ᤀᤠᤳᤋᤠᤴ ᤐᤣᤛᤠᤱ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤁᤢᤗᤠᤶᤔᤥ ᤔᤧᤏᤧᤛ᤻ᤛᤢᤛᤡᤖᤥ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤍᤣ᤺ᤳᤋᤡᤸᤗᤧ ᤁᤢᤛᤢᤰᤐᤧᤴᤗᤰᤛᤠᤱ ᤛᤢᤔᤠ ᤑᤠ᤹ᤀᤠᤱ ᤁᤧᤍᤢᤰᤐᤠᤜᤠ᤹ᤖᤧ ᤐᤣᤗᤡ ᤔᤧᤓᤠᤰᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤛᤢᤒᤠᤜᤠ᤹ ᤁᤧᤖᤧᤰ ᤔᤧᤘᤣ᤺ᤳᤋᤧᤖᤥ॥

a 

᥌:᥇᥇ “ᤂᤡᤏᤡ᤹ ᤗᤠᤱᤅᤥ ᤁᤧᤄᤡᤵᤐᤠ ᤂᤠᤶᤜᤡ᤺ᤰᤁᤡᤴ ᤌᤠᤵᤛᤧᤶ ᤌᤠ᤹ᤖᤧᤶᤛᤡᤶᤔᤧ᤹” ᤑᤠ᤹ᤀᤡᤴ ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤴᤏᤠᤱᤎᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤌᤣᤀᤠᤱ ᤜᤥ᤺ᤵᤗᤥ ᤁᤧᤗ᤹ᤒᤠ ᤔᤡᤰᤛᤣ᤺ᤴᤗᤥ॥

b 

᥌:᥇᥊ ᤜᤧᤖᤥᤍ- ᤁᤴ ᤜᤧᤖᤥᤍ ᤜᤠᤱᤅᤡᤴ ᤕᤧᤛᤢ ᤛᤠᤘᤠ᤺ᤴᤇᤡᤱᤅᤧᤸᤗᤧ ᤜᤠᤱ ᤁᤧᤈᤥ᤺ᤰᤐᤠ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤜᤧᤖᤥᤍ ᤀᤣᤴᤋᤡᤐᤠᤛᤖᤥ॥

c 

᥌:᥇᥋ ᤀᤣᤗᤡᤕᤠ- ᤀᤢᤏᤠᤜᤢᤖᤡᤀᤥ ᤁᤧᤘᤠ᤹ᤒᤠ ᤗᤳᤇᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤖᤥ॥

ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤰᤌᤡᤶᤔᤡᤴ

(ᤔᤳᤋᤡ ᥇᥋:᥇-᥏)

᥍

ᤌᤡᤰᤕᤧᤴ ᤕᤖᤢᤛᤗᤧᤔ ᤕᤧᤰᤕᤰᤗᤠᤶ ᤁᤢᤓᤠ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤕᤧᤛᤢᤖᤥ ᤔᤧᤍᤩᤧ॥

᥈ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤓᤠ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤘᤠᤜᤵᤛᤡᤱᤔᤠ ᤆᤥ᤺ᤰᤌᤡᤶ ᤁᤢᤀᤡᤛᤡ᤺ᤰ ᤜᤢᤰ ᤘᤠᤔᤧᤴᤜᤵᤐᤣ ᤆᤠ ᤔᤧᤈᤒᤠ ᤔᤧᤏᤡᤛᤢᤛᤡ॥

᥉ (ᤑᤖᤡᤛᤡᤜᤠ᤹ ᤏᤢ ᤁᤠᤰ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤘᤠᤔᤧᤴᤜᤵᤛᤡᤱᤅᤣ ᤆᤠ ᤔᤧᤴᤈᤏᤧᤴᤗᤥ॥

᥊ ᤂᤧᤱᤜᤠ᤹ᤖᤧ ᤐᤠᤱᤈᤢᤶᤗᤠᤶ ᤜᤡᤶᤔᤥ ᤔᤧᤍᤠ᤺ᤸᤗᤧ ᤘᤠᤜᤵᤛᤡᤱᤔᤠ ᤏᤢ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤔᤠ ᤌᤡᤶ ᤔᤧᤴᤈᤥ᤺ᤰᤁᤣ ᤔᤧᤴᤈᤏᤧᤴ॥ ᤂᤧᤱᤜᤠ᤹ᤖᤧ ᤑᤱᤏᤠᤜᤠ᤹. ᤆᤧᤳᤌᤩᤠᤜᤠ᤹. ᤂᤵᤐᤩᤠᤜᤠ᤹ ᤘᤠᤜᤵᤔᤠ ᤛᤢᤳᤌᤥ ᤆᤥ᤺ᤰᤔᤠ ᤘᤣ᤹ ᤌᤡᤶᤜᤠ᤹ᤀᤠᤱ ᤔᤧᤃᤳᤋᤢᤖᤥ॥)

᥋ ᤜᤧᤰᤁᤣ᤺ᤸᤗᤧ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤗᤠᤵᤋᤢ. “ᤁᤧᤜᤢ᤹ᤛᤠᤶᤒᤠᤜᤠ᤹ᤖᤧᤃ ᤛᤢᤳᤌᤥ ᤆᤥ᤺ᤰᤔᤠ ᤌᤡᤶ ᤔᤧᤴᤈᤥ᤺ᤰᤁᤣ ᤆᤠ ᤔᤧᤈᤒᤠ ᤀᤠᤏᤡᤃᤧ ᤏᤡ᤺ᤶᤏᤠ॥ ᤌᤣᤀᤠᤱ ᤁᤧᤜᤢ᤹ᤛᤠᤶᤒᤠᤜᤠ᤹ᤖᤧ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢ ᤔᤧᤕᤢᤖᤢᤒᤠ ᤌᤡᤶᤔᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤒᤠᤒᤣ᥅”

᥌ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠᤱᤃ ᤛᤧᤰᤂᤠᤀᤣ ᤗᤠ᤹ᤖᤢᤖᤥ.

“‘ᤁᤴ ᤔᤏᤠᤜᤠ᤹ᤖᤧᤃ ᤂᤢᤏᤡ᤹ ᤔᤢᤖᤠ᤺ᤸᤗᤧᤖᤰ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤀᤠᤖᤥ.

ᤁᤖ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤀᤡᤱᤃᤠ᤹ ᤗᤧᤵᤔᤠᤱ ᤜᤥ᤺ᤵᤗᤥ॥

᥍ ᤁᤱᤜᤠ᤹ᤖᤧ ᤜᤏᤧ ᤛᤣᤘᤠ ᤔᤧᤈᤥ᤺ᤰᤁᤠ.

ᤁᤖ ᤔᤧᤜᤢ᤹ᤖᤢᤛᤡᤒᤠ ᤏᤡᤛᤠᤶᤔᤡᤱᤃ ᤔᤧᤴᤇᤠᤶ ᤕᤠᤵᤔᤡᤖᤧ ᤀᤠᤵᤑᤣᤰ ᤔᤧᤈᤥᤃᤢᤒᤠ ᤌᤡᤶᤖᤰᤗᤥ॥’

᥎ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤏᤠ᤹ᤖᤢᤶᤔᤠᤱ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤆᤥ᤺ᤰᤌᤡᤶᤔᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗᤥ॥

᥏ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤈᤥᤃᤢ ᤔᤧᤕᤢᤖᤢᤒᤠ ᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤛᤠ᤹ᤖᤡᤰ ᤆᤠ᤺ᤵᤐᤠ ᤁᤧᤈᤥᤃᤡ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤏᤠ᤹ᤖᤢᤶᤗᤥ॥

᥇᥆ ᤁᤢᤒᤡᤀᤥ ᤔᤥᤛᤠ᤺ᤸᤗᤧa ᤐᤠ᤺ᤳᤋᤢᤀᤠᤱ ᤘᤠ᤹. ‘ᤁᤧᤶᤒᤠ ᤁᤧᤶᤔᤠᤛᤡ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤛᤧ᤹’ ᤜᤧᤰᤁᤩᤠᤱ ‘ᤀᤠᤳᤋᤡᤸᤗᤧ ᤁᤢᤶᤒᤠ ᤁᤢᤶᤔᤠᤛᤡ ᤛᤠᤱᤃᤪᤠ ᤔᤧᤳᤋᤢᤛᤡ. ᤂᤧᤱᤃ ᤛᤧᤵᤔᤠᤀᤣ ᤐᤥᤱᤗᤥ॥’

᥇᥇ ᤁᤖ ᤂᤡᤏᤡ᤹ ᤑᤖᤡᤛᤡᤜᤠ᤹ᤖᤧ ᤕᤠᤵᤔᤡᤜᤠ᤹. ‘ᤆᤩᤠ ᤀᤡᤱᤃᤠ᤹ᤗᤠᤶ ᤁᤢᤓᤠ᤹ ᤁᤧᤄᤥᤛᤢᤶ. ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤷᤒᤠᤴ ᤐᤡᤔᤏᤠᤒᤠᤖᤥ’ ᤗ᤹ᤖᤡᤰ ᤂᤢᤏᤡ᤹ ᤐᤠᤔᤠᤜᤠ᤹ ᤜᤧᤰᤁᤣ ᤔᤧᤵᤔᤠᤛᤡ ᤏᤢᤒᤠᤖᤥ ᤑᤠ᤹ᤀᤠᤱ ᤁᤧᤔᤧᤳᤋᤢᤶᤛᤡᤶᤗᤥ (ᤁᤢᤷᤒᤠᤴ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤏᤠᤒᤠ ᤜᤢᤰᤛᤥᤕᤠᤱᤗᤥ)॥

᥇᥈ ᤜᤧᤰᤁᤣᤗ᤹ᤖᤡᤰ ᤂᤧᤴ ᤁᤢᤶᤒᤠ ᤁᤢᤶᤔᤠᤛᤡ ᤁᤢᤓᤠ᤹ ᤐᤡᤔᤠ ᤂᤡᤏᤡ᤹ ᤁᤧᤶᤒᤠᤱᤄᤢᤶᤔᤡᤴᤗᤥ॥

᥇᥉ ᤀᤰᤂᤣᤗ᤹ᤖᤡᤰ ᤂᤡᤏᤡ᤹ ᤁᤧᤒᤥ᤺ᤱᤒᤠ ᤁᤧᤕᤢ᤺ᤒᤠ ᤆᤥ᤺ᤰᤌᤡᤶᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤔᤠᤱ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤁᤧᤗᤧᤖᤢᤶ ᤁᤧᤍᤣ᤺ᤛᤢᤶᤗᤥ॥ ᤒᤠᤜᤧᤰᤋᤱᤒᤠ ᤕᤠ᤺ᤶᤒᤰᤜᤠ᤹ᤖᤰ ᤂᤡᤏᤡ᤹ ᤁᤧᤈᤥᤃᤢᤶ॥”

ᤕᤧᤛᤢᤖᤧ ᤀᤠᤛᤢᤳᤌᤥ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤳᤋᤡ ᥇᥋:᥇᥆-᥈᥆)

᥇᥊ ᤕᤧᤛᤢᤖᤧ ᤔᤏᤠᤜᤠ᤹ ᤕᤠᤶᤔᤥ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤖᤧᤰᤗᤧ ᤀᤡᤱᤃᤠ᤹ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥇᥋ ᤗᤠ᤺ᤰᤁᤠᤳᤗᤠᤶ ᤔᤏᤠ ᤛᤡᤃᤠᤱ ᤁᤧᤗᤠ᤺ᤵᤐᤠ ᤐᤠ᤺ᤴᤏᤡᤸᤗᤧ ᤔᤏᤠᤴ ᤀᤠᤛᤢᤳᤌᤥ ᤔᤧᤈᤥᤃᤢᤴᤗᤥ. ᤁᤖ ᤏᤡᤱᤘᤠ᤹ᤀᤥᤗᤠᤶ ᤗᤠ᤺ᤰᤁᤠᤳ ᤁᤧᤗ᤺ᤶᤒᤠ ᤐᤠ᤺ᤴᤏᤡᤸᤗᤧᤀᤣ ᤔᤏᤠᤴ ᤀᤠᤛᤢᤳᤌᤥ ᤆᤥᤃᤢ᤹ᤖᤥ॥

᥇᥌ ((ᤏᤧᤰᤂᤥ᤹ ᤁᤧᤒᤵᤐᤠᤜᤠ᤹ᤖᤧ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ॥”))

᥇᥍ ᤂᤧᤴ ᤔᤏᤠᤜᤠ᤹ ᤐᤰᤌᤛᤡᤀᤠᤱ ᤕᤧᤛᤢ᤺ᤴ ᤜᤡᤶᤛᤡᤃᤠᤱ ᤗᤠᤛᤧ ᤜᤧᤰᤁᤩᤠᤱ ᤂᤧᤵᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤁᤴ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤌᤧᤔᤠᤒᤣ ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢᤖᤥ॥

᥇᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗᤛᤠᤱ ᤂᤡᤏᤡ᤹ ᤏᤡᤱᤘᤠ᤹ ᤐᤠ᤺ᤰᤗᤥ᥄ ᤔᤏᤠ ᤛᤡᤃᤠᤱ ᤁᤧᤗᤠ᤺ᤵᤐᤠ ᤆᤠ᤺ᤔᤏᤠᤒᤠ ᤁᤢᤈᤠ᤺ᤸᤗᤧ ᤂᤧᤴ ᤀᤠᤛᤢᤳᤌᤥ ᤔᤧᤈᤥᤃᤢᤴ ᤁᤧᤗ᤹ᤒᤠ ᤁᤧᤴᤏᤡ᤺ᤛᤢᤶᤔᤡᤴᤒᤡ᥅

᥇᥏ ᤁᤱᤃ ᤛᤡᤰᤗᤢᤱᤔᤠᤀᤥ ᤔᤧᤒᤣ᤺ᤰᤏᤧᤴ. ᤁᤖ ᤁᤴ ᤛᤠᤵᤐᤥ᤺ᤰᤁᤥ ᤗᤠ᤺ᤳᤋᤠᤱ ᤗᤠ᤺ᤰᤁᤠᤳ ᤗ᤺ᤶᤒᤣ᤺ᤰᤗᤥ॥” (ᤀᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤁᤠᤰ ᤆᤠ᤺ᤔᤏᤠᤒᤠ ᤆᤠᤜᤠ᤹ ᤛᤢᤳᤌᤥ ᤆᤥᤰ ᤑᤠ᤹ᤀᤠᤱ ᤐᤠ᤺ᤳᤋᤢᤖᤥ॥)

᥈᥆ ᤜᤧᤰᤁᤩᤠᤱ ᤕᤠᤶᤔᤥ ᤂᤢᤏᤧ᤹ ᤐᤠ᤺ᤳᤋᤢ. “ᤛᤡᤰᤗᤢᤱᤔᤥᤗᤠᤶ ᤁᤧᤗ᤺ᤶᤒᤠ ᤐᤠ᤺ᤴᤏᤡᤸᤗᤧ ᤂᤢᤏᤧ᤹ ᤀᤠᤛᤢᤳᤌᤥ ᤆᤥᤃᤢ᤹ᤖᤥ॥

᥈᥇-᥈᥈ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤏᤡᤱᤘᤠ᤹ ᤛᤡᤃᤠᤱᤗᤠᤶ ᤑᤧᤴᤏᤡᤱᤘᤠ᤹. ᤕᤠᤶᤒᤥ᤺ᤵᤔᤠ. ᤂᤢ᤺ᤶᤔᤠ. ᤔᤏᤠᤛᤧᤵᤔᤠ. ᤆᤠᤖᤠᤶᤔᤠ ᤕᤠ᤺ᤶᤒᤰ. ᤂᤡ᤺ᤶᤔᤠ. ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ ᤆᤥ᤺ᤰᤔᤠ. ᤀᤡᤱᤗᤧᤰ ᤆᤥ᤺ᤰᤔᤠ. ᤆᤧᤸᤗᤧᤰᤗᤧᤰ ᤗ᤹ᤔᤠ. ᤏᤠᤜᤧᤶᤔᤠ. ᤆᤧ᤹ᤕᤠ ᤀᤡᤱᤍᤥ ᤐᤠ᤺ᤵᤔᤠ. ᤀᤠᤱᤍᤡᤱ ᤗ᤹ᤔᤠ. ᤀᤍᤱᤐᤠ᤺ᤴ ᤆᤥ᤺ᤰᤔᤠ. ᤜᤧᤰᤋᤱᤒᤠ ᤑᤧᤴ ᤐᤠ᤺ᤴᤜᤠ᤹ ᤗ᤺ᤴᤗᤥ॥

᥈᥉ ᤀᤰᤋᤱᤒᤠ ᤑᤧᤴ ᤐᤠ᤺ᤴᤜᤠ᤹ ᤛᤡᤃᤠᤱᤗᤠᤶ ᤗᤠ᤺ᤰᤁᤠᤳ ᤗ᤺ᤴᤏᤠᤱ ᤔᤏᤠᤴ ᤀᤠᤛᤢᤳᤌᤥ ᤆᤥᤃᤢ᤹ᤖᤥ॥”

ᤌᤡᤶᤔᤧᤴᤍᤱ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤏᤛᤠ᤺ᤴ

(ᤔᤳᤋᤡ ᥇᥋:᥈᥇-᥈᥎)

᥈᥊ ᤕᤧᤛᤢ᤺ᤴ ᤂᤧᤴ ᤋᤧᤴᤏᤥᤗᤠᤶ ᤋᤠᤕᤖ ᤏᤢ ᤛᤡᤍᤥᤏ ᤕᤧᤰᤕᤰ ᤂᤡᤖᤡᤒᤠ ᤌᤢᤶᤜᤠ᤹ᤀᤥ ᤐᤣᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤰ ᤜᤡᤶᤔᤥ ᤗᤠᤛᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤵᤔᤥ ᤋᤩᤧᤒᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤏᤡᤱᤘᤠ᤹ ᤔᤧᤱᤄᤥᤛᤢᤴᤗ ᤁᤧᤗ᤹ᤒᤠ ᤀᤡᤋᤢᤀᤠᤱ ᤘᤕᤧ॥ ᤁᤖ ᤂᤢᤏᤧ᤹ ᤆᤡᤱᤛᤡᤱᤔᤠ ᤔᤧᤛᤢᤰᤋᤧᤴᤗᤥ॥

᥈᥋ ᤁᤖ ᤁᤢᤛ᤻ᤛᤠ᤺ᤴ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤀᤠᤱ ᤁᤧᤘᤠ᤹ᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤂᤢᤏᤧ᤹ ᤋᤩᤧᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤏᤠᤔᤧ᤺ᤴᤏᤣ ᤕᤧᤛᤢᤖᤥ ᤋᤩᤧᤀᤠᤱ ᤁᤢᤗᤠᤱᤈᤰᤐᤥ ᤌᤢᤱᤒᤥᤜᤈ᤹ ᤕᤢᤱᤛᤡᤱ॥

᥈᥌ ᤂᤧᤴ ᤔᤧᤴᤇᤢᤔᤠ᤺ᤴ ᤛᤡᤖᤡᤕᤠ ᤗᤠᤈᤣ᤹ᤛ᤻ᤔᤠ ᤛᤢᤖᤥᤑᤥᤏᤡᤛᤡᤕᤠ ᤌᤢᤶᤔᤥ ᤛᤠᤃᤧᤘᤠ᤺ᤴᤇᤡᤱᤔᤠ ᤌᤡᤶᤔᤧᤴᤍᤱ ᤛᤢᤘᤠᤱᤛ᤻ᤔᤠ ᤘᤕᤧ॥ ᤂᤧᤸᤗᤧ ᤀᤠᤛ᤻ᤛᤠ ᤆᤢᤰᤔᤧᤸᤗᤥᤗᤠᤶ ᤑᤧᤴᤛᤠᤶᤜᤠ᤹ ᤗ᤺ᤳᤋᤠᤱ ᤐᤡᤖᤠᤱᤅᤧ᤹ᤏᤠ ᤑᤠ᤹ᤀᤠᤱ ᤂᤢᤏᤧ᤹ ᤐᤣᤗᤡ ᤑᤠᤰᤋᤢ॥

᥈᥍ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧ ᤂᤖᤧ᤺ᤱᤅᤡᤴ ᤂᤠᤄᤠ ᤔᤧᤈᤖ ᤐᤥ᤺ᤱ॥ ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧ ᤂᤢᤏᤡ᤹ ᤂᤖᤧ᤺ᤱᤅᤡᤴ ᤏᤠᤵᤔᤠᤛᤡᤀᤠᤱ ᤁᤥ᤺ᤳᤆᤥᤜᤠ᤹ ᤐᤡᤔᤠᤛᤡ ᤏᤢᤒᤠ ᤔᤧ᤺ᤴᤗᤥ॥”

᥈᥎ ᤜᤧᤰᤁᤣ᤺ᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤏᤥᤃᤵ ᤐᤡᤖᤢ. “ᤛᤧᤰᤂᤠᤀᤣᤖᤥ ᤀᤠᤍᤠᤱᤒᤣ. ᤁᤖ ᤁᤥ᤺ᤳᤆᤥᤜᤠ᤹ᤖᤧᤀᤠᤱ ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧ ᤂᤢᤏᤡ᤹ ᤆᤠᤔᤠᤍᤧᤴᤏᤥᤗᤠᤶ ᤔᤰᤁᤧᤎᤠ᤺ᤒᤠ ᤁᤢᤈᤡᤜᤠ᤹ ᤔᤧᤈᤖᤥ॥”

᥈᥏ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤂᤧᤏᤧ᤹ ᤏᤢᤒᤠ ᤏᤛᤠ᤺ᤴ ᤁᤢᤎᤡᤶᤒᤠ ᤏᤥᤃᤵ ᤁᤧᤒᤡᤖᤠᤱᤒᤠᤸᤗᤧ ᤆᤥᤃᤢᤸᤗᤧ ᤁᤧᤜᤡᤶᤔᤥ ᤐᤣᤃᤧ᤹. ᤁᤧᤛ᤻ᤛᤠ ᤆᤢᤰᤔᤧᤸᤗᤥᤗᤠᤶ ᤑᤧᤴᤛᤠᤶᤔᤡᤴ ᤗ᤺ᤴᤍᤧ ᤐᤣᤀᤠᤱ ᤘᤠ᤹ᤖᤥ॥”

᥉᥆ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤁᤢᤜᤡᤶᤔᤥ ᤏᤢ᤺ᤰᤂᤧ ᤐᤣᤀᤠᤱ ᤁᤢᤛ᤻ᤛᤠ᤺ᤴ ᤏᤢ᤺ᤖᤡᤰᤁᤠᤱ ᤁᤢᤏᤧᤳᤏᤠᤀᤥ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤒᤠ ᤋᤢᤔᤢ. ᤌᤣᤀᤠᤱᤓᤧᤸᤗᤧ ᤑᤧᤴᤛᤠᤶᤜᤠ᤹ᤖᤧ ᤂᤧᤴ ᤔᤧᤗᤧᤖᤢ ᤔᤧᤎᤀᤠᤱ ᤘᤕᤧ॥

ᤕᤧᤛᤢᤖᤧ ᤏᤠᤎᤠᤰᤐᤠ ᤔᤏᤠᤴ ᤘᤣ᤺ᤴᤍᤢ᤹

᥉᥇ ᤕᤧᤛᤢ᤺ᤴ ᤋᤠᤕᤖᤗᤠᤶ ᤛᤡᤍᤥᤏ ᤐᤥ᤺ᤰᤂᤧᤖ ᤐᤣᤀᤠᤱ ᤂᤢᤏᤧ᤹ ᤃᤠᤗᤡᤗ ᤘᤖᤰ ᤏᤢ ᤌᤡᤒᤥᤱ ᤐᤠᤱᤈᤢᤶᤔᤡᤸᤗᤧᤴ ᤌᤢᤶᤔᤥ ᤐᤣᤖᤥ॥

᥉᥈ ᤂᤧᤵᤔᤥ ᤔᤏᤠᤜᤠ᤹ᤖᤧ ᤏᤠᤎᤠᤰᤐᤠ ᤏᤢ ᤁᤢᤒᤠᤴ ᤔᤧᤴᤗ᤺ᤶᤔᤏᤠᤒᤠ ᤔᤏᤠᤎᤡᤰ ᤔᤧᤍᤠᤖᤢᤀᤠᤱ ᤕᤧᤛᤢᤖᤧ ᤁᤢᤜᤢᤰᤁᤡᤴ ᤁᤢᤛᤶᤍᤠᤱ ᤏᤧᤛ᤻ᤛᤢᤏᤡ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ॥

᥉᥉-᥉᥊ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ᤗᤠᤶ ᤔᤠ᤺ᤱᤄᤠ ᤋᤣ᤹ᤖᤢᤀᤠᤱ ᤁᤢᤏᤧᤰᤂᤥ᤹ᤒᤥ ᤜᤢᤰᤆᤥ᤺ᤴ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤜᤢᤰᤁᤥ ᤌᤩᤠ᤺ᤳ ᤌᤥ᤺ᤰᤋᤢᤀᤠᤱ ᤁᤢᤗᤧᤛᤥ᤺ᤵᤐᤡᤴ ᤛᤢᤛᤢ ᤜᤧᤰᤁᤩᤠᤱ ᤋᤠᤱᤛᤠᤰᤐᤧᤴ ᤗᤧᤵᤔᤠᤱ ᤀᤥᤔᤕᤧᤀᤠᤱ ᤛᤰᤔᤠ ᤛᤥ᤺ᤴᤇᤡᤱᤗ “ᤀᤡᤑ᤻ᤑᤠᤌᤠ” ᤔᤧᤳᤋᤢᤖᤥ॥ ᤂᤧᤴ ᤑᤠ᤹ᤀᤡᤴ “ᤜᤴᤇᤡᤱᤅᤧ᤹” ᤐᤥᤱᤗᤥ॥

᥉᥋ ᤂᤡᤔᤥ ᤂᤧᤴ ᤔᤏᤠᤴ ᤏᤧᤰᤂᤥ᤹ ᤂᤧᤶᤔᤠ ᤁᤧᤛᤢᤰᤐᤠ ᤏᤢ ᤐᤠ᤺ᤵᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤀᤠᤱ ᤏᤢᤖᤡᤰ ᤐᤠ᤺ᤵᤔᤠ ᤜᤣ᤺ᤰᤋᤧᤖᤥ॥

᥉᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤁᤴ ᤐᤠ᤺ᤴᤏᤡᤴ ᤜᤠ᤺ᤳᤋᤠᤱ ᤔᤧᤵᤔᤠᤛᤡ ᤔᤧ᤺ᤴ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥ ᤁᤖ ᤀᤠᤰᤂᤧᤴ ᤔᤧᤵᤔᤠᤛᤡ ᤔᤧ᤺ᤴᤗᤥ ᤔᤧᤳᤋᤢᤛᤡᤛᤠᤱ ᤁᤴ ᤀᤡᤱᤓᤴᤏᤡᤴ ᤔᤧᤛᤧ᤺ᤛᤢᤖ ᤔᤧᤍᤣ᤹ᤖᤢᤖᤥ॥

᥉᥍ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤰᤂᤣ ᤔᤧᤒᤠ᤺ᤳᤋᤢᤖᤥ. “ᤂᤢᤏᤧ᤹ᤃ ᤁᤠᤰ ᤐᤠ᤺ᤴᤜᤠ᤹ ᤛᤠ᤹ᤖᤡᤰ ᤏᤢᤒᤠ ᤆᤥᤃᤢᤀᤠᤱ ᤘᤠ᤹ᤖᤥ᥄ ᤀᤰᤂᤣᤗ᤹ᤖᤡᤰ ᤏᤠᤎᤠᤰᤐᤠᤜᤠ᤹ ᤏᤢ ᤐᤠ᤺ᤵᤔᤠ ᤔᤧᤴᤇᤢᤰᤔᤏᤠᤒᤠᤜᤠ᤹ᤀᤠᤱ ᤏᤢᤛᤢᤛᤡᤖᤥ॥”

a 

᥍:᥇᥆ ᤔᤥᤛᤠ᤺ᤴ- ᤂᤢᤏᤧ᤹ ᤀᤢᤴᤇᤥ᤺ᤴ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤘᤕᤧ॥ ᤂᤢᤏᤧ᤹ᤀᤣ ᤕᤜᤢᤍᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤆᤥ᤺ᤰᤕᤢᤶᤓᤥ ᤆᤥᤃᤢ ᤗ᤺ᤳᤋᤢᤛᤡᤀᤠᤱ ᤛᤠᤶᤕᤥᤌᤡᤶ ᤐᤡᤖᤢᤛᤡ॥

ᤕᤧᤛᤢᤖᤧ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤔᤏᤠᤜᤠ᤹ ᤆᤠᤈᤠ᤺ᤳᤋᤢᤛᤡ᤹

(ᤔᤳᤋᤡ ᥇᥋:᥉᥈-᥉᥏)

᥎

ᤂᤧᤴ ᤕᤧᤶᤔᤥ ᤕᤖᤡᤰ ᤔᤏᤠᤜᤠ᤹ ᤕᤠᤶᤔᤥ ᤕᤧᤛᤢ᤺ᤴ ᤘᤕᤧᤒᤠ ᤋᤧᤴᤏᤥ ᤔᤧᤈᤢᤵᤛᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤆᤠᤔᤠ ᤌᤢᤱᤔᤠ ᤌᤣᤀᤠᤱ ᤜᤥ᤺ᤵᤋᤧ॥ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ.

᥈ “ᤁᤴ ᤔᤏᤠᤜᤠ᤹ ᤀᤡᤱᤃᤠ᤹ ᤀᤠᤗᤢᤱᤔᤠ᤹ ᤔᤧᤍᤢᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤛᤢᤶᤕᤧᤴᤏᤠᤱᤎᤥ ᤀᤡᤱᤃᤠ᤹ᤏᤢᤀᤣ ᤔᤧᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤠᤔᤠ ᤌᤢᤱᤔᤠ ᤌᤣᤀᤠᤱ ᤔᤧᤱᤃᤳᤋᤢᤴᤗᤥ॥

᥉ ᤀᤡᤱᤃᤠ᤹ ᤂᤧᤱᤜᤠ᤹ ᤜᤡᤶᤔᤥ ᤒᤠ ᤀᤰᤂᤣᤀᤣ ᤐᤠᤱᤄᤢᤱᤍᤣ᤺ᤛᤢᤱᤛᤡᤱᤏᤧ ᤑᤠ᤹ᤃᤪ ᤔᤧᤒᤣ᤺ᤰᤗ ᤔᤧᤒᤳᤋᤡᤸᤗᤧᤛᤠ ᤛᤠᤰᤁᤡᤸᤗᤧ ᤛᤠᤰᤗᤠᤶᤒᤳᤋᤢᤛᤡ᤹. ᤌᤣᤀᤠᤱᤓᤧᤸᤗᤧ ᤁᤢᤓᤠᤃ ᤛᤠ᤹ᤖᤡᤰ ᤔᤠ᤺ᤱᤄᤠ ᤔᤠ᤺ᤱᤄᤠᤗᤠᤶ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥”

᥊ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤁᤴ ᤀᤣ᤺ᤰᤛᤠᤍᤧᤴᤏᤥ ᤀᤠᤰᤂᤣᤗ᤹ᤖᤡᤰ ᤁᤶᤔᤩᤠᤰ ᤕᤖᤡᤰ ᤔᤏᤠᤜᤠ᤹ ᤂᤖᤧ᤺ᤱᤅᤡᤸᤗᤧ ᤂᤠ᤺ᤵᤔᤠᤛᤡᤒᤣ᥅”

᥋ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤀᤠᤰᤂᤧᤶᤔᤩᤠᤰ ᤂᤖᤧ᤺ᤱ ᤁᤧᤃᤳᤋᤢᤶᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤏᤢᤛᤡ ᤂᤖᤧ᤺ᤱᤗᤰ ᤁᤳᤋᤢᤶᤒᤧᤖᤥ॥”

᥌ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤂᤠᤶᤒᤠᤱᤅᤥ ᤕᤢᤅᤧᤶᤔᤧ᤹ ᤔᤧᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤏᤢᤛᤡ ᤂᤖᤧ᤺ᤱᤅᤡᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤂᤧ᤺ᤰᤂᤢ. ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤀᤠᤱ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡᤖᤥ॥

᥍ ᤂᤧᤱᤜᤠ᤹ᤖᤧ ᤌᤡᤰ-ᤏᤧᤳᤇᤡ ᤆᤢᤈᤢᤰᤛᤠ ᤅᤠᤀᤠᤱ ᤔᤧᤃᤳᤋᤢ॥ ᤂᤧᤴᤏᤠᤱ ᤕᤧᤛᤢᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤀᤠᤱ ᤜᤠ᤺ᤳᤋᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤖᤥ॥

᥎ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ᤖᤧ ᤂᤠᤄᤠ ᤔᤧᤈ॥ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤁᤢᤈᤡ ᤁᤧᤏᤶᤒᤠᤜᤠ᤹ ᤔᤧᤛᤢᤵᤛᤢᤸᤗᤧ ᤏᤢᤛᤡ ᤏᤀᤡᤔᤠ ᤕᤥᤖᤧᤖᤥ॥

᥏ ᤂᤧᤴ ᤁᤧᤈᤠᤒᤠᤜᤠ᤹ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤕᤠᤖᤡᤰ ᤔᤧᤘᤕᤧ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡᤀᤠᤱ

᥇᥆ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤏᤠᤜᤠᤱᤍᤠᤱ ᤍᤗᤔᤏᤢᤌᤠ ᤐᤠᤱᤈᤢᤶ ᤂᤡᤖᤡᤒᤠ ᤋᤧᤴᤏᤥ ᤐᤣᤖᤥ॥

ᤑᤖᤡᤛᤡᤜᤠ᤹ᤖᤧ ᤕᤧᤛᤢ᤺ᤴ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤔᤧᤏᤠ᤺ᤰᤋᤢ᤹

(ᤔᤳᤋᤡ ᥇᥌:᥇-᥊)

᥇᥇ ᤁᤢᤓᤠ ᤑᤖᤡᤛᤡᤜᤠ᤹ ᤂᤧᤵᤔᤥ ᤔᤧᤈᤢᤵᤛᤧᤀᤠᤱ ᤕᤧᤛᤢ᤺ᤴᤏᤢ ᤐᤠ᤺ᤴᤎᤰᤔᤠ ᤔᤧᤜᤣ᤺ᤰᤋᤧ॥ ᤂᤧᤱᤜᤠ᤹ᤖᤧ “ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤧᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤎᤡᤰ ᤕᤠᤵᤔᤡ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ” ᤔᤧᤔᤧᤳᤋᤢᤖ ᤕᤧᤛᤢᤖᤧ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢ॥

᥇᥈ ᤜᤧᤰᤁᤣ᤺ᤸᤗᤧ ᤕᤧᤛᤢ᤺ᤴ ᤁᤣ᤺ᤶᤒᤠ ᤛᤰᤔᤠ ᤛᤥ᤺ᤴᤇᤡᤱᤗ ᤐᤠᤖᤧ. “ᤌᤣᤀᤠᤱ ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤀᤥᤔᤧᤵᤔᤠ ᤔᤧᤃᤥ᤺ᤳᤋᤢᤒᤠᤒᤣ᥅ ᤁᤖ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤴ ᤔᤏᤠᤜᤠ᤹ᤖᤧ ᤂᤧᤴ ᤜᤧᤰᤋᤱᤒᤠ ᤔᤡᤰᤛᤣ᤺ᤴ ᤀᤥᤔᤧᤵᤔᤠ ᤔᤧᤱᤄᤥ᤺ᤛᤢᤴᤗᤥ॥”

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤧᤖᤢᤛᤡᤀᤠᤱ ᤍᤗᤔᤏᤢᤌᤠᤗᤠᤶ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤠᤶᤔᤥ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤏᤠᤎᤠ᤺ᤶᤒᤡ ᤌᤠᤛᤡᤱ॥

ᤀᤡᤱᤗᤧᤰᤐᤠ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ

(ᤔᤳᤋᤡ ᥇᥌:᥋-᥇᥈)

᥇᥊ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤆᤠᤔᤠ ᤌᤢᤱᤔᤠ ᤁᤢᤈᤠᤜᤠ᤹ ᤕᤠᤱᤛᤡᤱᤔᤠ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ॥ ᤂᤧᤱᤜᤠ᤹ᤖᤧ ᤂᤖᤧ᤺ᤱᤎᤡᤰᤗᤰ ᤂ᤺ᤱᤒᤣᤀᤥ ᤔᤧᤃᤳᤋᤢ॥

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤛᤠᤶᤍᤡᤱ ᤐᤡᤖᤢᤛᤡ. “ᤜᤧᤖᤥᤍ ᤜᤠᤱᤅᤡᤴ ᤏᤢ ᤑᤖᤡᤛᤡᤜᤠ᤹ᤖᤧ ᤂᤢᤏᤡ᤹ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤗᤠᤶ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄”

᥇᥌ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤂᤖᤧ᤺ᤱᤅᤡᤴ ᤀᤠᤱᤃᤳᤋᤢᤶᤔᤡᤴᤏᤠᤱ ᤜᤧᤰᤁᤣ ᤀᤠᤔᤧᤳᤋᤧᤒᤠᤖᤥ ᤑᤠ᤹ᤀᤠᤱ ᤐᤠ᤺ᤴᤎᤰᤔᤠ ᤔᤧᤜᤣ᤺ᤰᤋᤧ॥

᥇᥍ ᤕᤧᤛᤢᤖᤧ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤗᤢᤶᤔᤥ ᤂᤖᤧ᤺ᤱ ᤜᤥᤵ ᤑᤠ᤹ᤀᤠᤱ ᤌᤣᤀᤠᤱ ᤐᤠ᤺ᤴ ᤁᤧᤎᤰᤋᤡᤒᤠ᥅ ᤂᤡᤏᤡ᤹ ᤀᤠᤸᤗᤛᤠᤱ ᤐᤠ᤺ᤴ ᤁᤢᤛᤡᤱ ᤁᤧᤴᤏᤡ᤺ᤳᤋᤡᤴᤏᤠᤱ ᤂᤠᤛᤡᤱ ᤁᤧᤴᤏᤡ᤺ᤳᤋᤡᤴᤒᤡ᥅ ᤀᤠᤸᤗᤛᤠᤱ ᤂᤡᤏᤡ᤹ ᤏᤡᤱᤘᤠ᤹ ᤌᤢᤱᤒᤡ᥅

᥇᥎ ᤀᤥᤔᤧᤵᤔᤠ ᤔᤡᤰ ᤁᤧᤃᤳᤋᤢᤶᤛᤠᤱ ᤁᤧᤴᤏᤡᤛᤢᤶᤔᤡᤴᤒᤡ᥅ ᤂᤧᤶᤔᤠ ᤏᤧᤰᤂᤥ᤹ ᤁᤧᤃᤳᤋᤢᤶᤛᤠᤱ ᤁᤧᤱᤄᤧᤵᤛᤢᤶᤔᤡᤴᤒᤡ᥅ ᤂᤡᤏᤡ᤹ ᤏᤡᤱᤘᤠ᤹ ᤔᤧᤕᤠᤰᤏᤧᤴᤒᤡ᥅

᥇᥏ ᤀᤡᤱᤃᤠ᤹ ᤅᤠᤛᤡ ᤂᤖᤧ᤺ᤱᤅᤡᤸᤗᤧ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤔᤏᤠᤜᤠ᤹ ᤆᤠ᤺ᤳᤋᤢᤱᤛᤡᤱᤅᤡᤸᤗᤧ ᤁᤢᤈᤡ ᤁᤧᤏᤶᤒᤠᤜᤠ᤹ ᤀᤠᤰᤂᤧᤴ ᤏᤀᤡᤔᤠ ᤁᤧᤓᤢᤰᤂᤢᤶᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤌᤡᤰ-ᤏᤧᤳ” (᥇᥈)॥

᥈᥆ “ᤜᤧᤰᤁᤩᤠᤱ ᤏᤢᤛᤡ ᤂᤖᤧ᤺ᤱᤅᤡᤸᤗᤧ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤔᤏᤠᤜᤠ᤹ ᤆᤠ᤺ᤳᤋᤢᤱᤛᤡᤱᤅᤡᤸᤗᤧ ᤀᤠᤰᤂᤧᤴ ᤏᤀᤡᤔᤠ ᤁᤢᤈᤡ ᤁᤧᤏᤶᤒᤠᤜᤠ᤹ ᤁᤧᤓᤢᤰᤂᤢᤶᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤏᤢᤛᤡ” (᥍)॥

᥈᥇ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗᤛᤠᤱ ᤁᤢᤛᤡᤱ ᤏᤡ᤺ᤵᤔᤠ ᤁᤧᤴᤇᤢᤰᤋᤢᤶᤔᤡᤴᤒᤡ᥅”

ᤕᤧᤛᤢᤖᤧ ᤔᤡᤰᤑ᤺ᤶᤒᤠ ᤔᤏᤠᤴ ᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤢ᤹

᥈᥈ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤒᤧᤌᤛᤣᤍᤠᤀᤥ ᤔᤧᤃᤧᤖᤧ॥ ᤂᤧᤵᤔᤥ ᤔᤏᤠᤜᤠ᤹ᤖᤧ ᤔᤡᤰᤑ᤺ᤶᤒᤠᤎᤡᤰ ᤕᤧᤛᤢᤖᤥ ᤔᤧᤍᤠᤖᤢᤀᤠᤱ “ᤂᤧᤸᤗᤧ ᤁᤢᤛᤶᤍᤠᤱ ᤁᤧᤜᤢᤰᤁᤡᤴ ᤏᤧᤛ᤻ᤛᤧ᤹ᤀᤠᤱ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤧ᤹ᤀᤥ” ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ॥

᥈᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤡᤰᤑ᤺ᤶᤒᤧᤴ ᤁᤢᤜᤢᤰᤁᤥ ᤋᤧᤶᤛᤢᤀᤠᤱ ᤐᤠᤱᤓᤣ᤹ᤀᤥᤗᤠᤶ ᤗᤠ᤺ᤰᤁᤠᤳ ᤋᤣ᤹ᤖᤢ. ᤜᤧᤰᤁᤩᤠᤱ ᤁᤢᤎᤩᤠ᤺ᤳᤋᤡᤴ ᤁᤢᤔᤡᤰᤁᤥ ᤑᤳᤇᤢᤖ ᤁᤢᤜᤢᤰᤁᤡᤴ ᤏᤧᤛ᤻ᤛᤢᤒᤡᤖᤢᤀᤠᤱ ᤛᤣ᤺ᤴᤍᤥᤛᤢ. “ᤀᤠᤸᤗᤥ ᤂᤠᤏᤡᤔᤠ ᤁᤧᤛᤢᤰᤋᤢᤒᤡ᥅”

᥈᥊ ᤜᤧᤰᤁᤩᤠᤱ ᤂᤧᤸᤗᤧ ᤂᤡᤖᤡ ᤀᤥᤔᤕᤧᤖ ᤐᤠ᤺ᤳᤋᤢ. “ᤀᤠᤸᤗᤥ ᤂᤠᤏᤡᤔᤠ ᤛᤢᤰᤋᤢᤱ. ᤁᤖ ᤔᤏᤠᤜᤠ᤹ᤃ ᤛᤡᤱᤒᤢᤱ ᤜᤧᤰᤁᤣᤏᤧ ᤏᤡᤔᤧᤎᤠ᤺ᤵᤐᤠᤱ ᤗᤠᤱᤔᤧᤄᤣ᤺ᤰᤐᤠ ᤏᤡᤛᤢᤱᤛᤡᤱᤗᤥ॥”

᥈᥋ ᤕᤧᤛᤢᤖᤧ ᤕᤠᤶᤔᤥ ᤁᤢᤔᤡᤰ ᤛᤶᤍᤠᤱ ᤜᤢᤰ ᤏᤧᤛ᤻ᤛᤢᤒᤡᤖᤢᤀᤠᤱ ᤂᤧᤴ ᤀᤍᤰᤋᤰᤁᤠᤱ ᤀᤥᤔᤕᤧ. ᤜᤧᤰᤁᤩᤠᤱ ᤏᤢ᤺ᤖᤡᤰᤁᤠᤱ ᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤖᤥ॥

᥈᥌ ᤕᤧᤛᤢᤖᤧ ᤂᤧᤴ ᤔᤏᤠᤴ ᤀᤰᤂᤣ ᤔᤧᤳᤋᤢᤖ ᤁᤢᤜᤡᤶᤛᤕᤱᤅᤥ ᤐᤠᤱᤄᤢᤍᤣ᤺ᤛᤢ. “ᤂᤧᤏᤧ᤹ ᤐᤠᤱᤓᤣ᤹ᤀᤥ ᤔᤧᤴᤗᤠ᤺ᤳᤋᤣ ᤁᤧᤜᤡᤶᤔᤥ ᤏᤢ᤺ᤰᤂᤧ ᤐᤣᤃᤧ᤹ᤀᤥ॥”

ᤕᤧᤛᤢ᤺ᤴᤏᤣ ᤂᤪᤡᤛ᤻ᤋᤖᤥ

(ᤔᤳᤋᤡ ᥇᥌:᥇᥉-᥈᥆. ᤗᤢᤁᤠ ᥏:᥇᥎-᥈᥇)

᥈᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤡᤈᤖᤡᤕᤠ ᤑᤡᤗᤡᤵᤐᤡ ᤌᤢᤶᤔᤥᤒᤠ ᤐᤠᤱᤓᤣ᤹ᤜᤠ᤹ᤀᤥ ᤔᤧᤒᤣ॥ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤍᤥᤛᤢᤛᤡ. “ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹ᤒᤣ᥅”

᥈᥎ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤁᤢᤓᤠᤖᤧ ᤂᤧᤏᤧ᤹ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ ᤏᤢ ᤘᤣ᤹ᤜᤠ᤹ᤖᤧᤃ ᤀᤣᤗᤡᤕᤠ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢ᤹॥ ᤁᤢᤓᤠᤖᤧᤃ ᤘᤣ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤗᤳᤇᤠᤏᤧᤖᤥ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢ᤹ᤖᤥ॥”

᥈᥏ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤁᤖ ᤂᤡᤏᤡ᤹ᤃ. ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤕᤠᤵᤔᤡ ᤁᤧᤔᤧᤳᤋᤡ᤹ᤒᤣ᥅”

ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤏᤧ᤹ᤖᤥ॥”a

᥉᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤀᤠᤕᤠ᤺ᤶᤒᤣᤀᤥ ᤁᤴ ᤐᤠ᤺ᤴᤏᤡᤴ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

ᤕᤧᤛᤢᤖᤧ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤳᤋᤡ ᥇᥌:᥈᥇-᥈᥉. ᤗᤢᤁᤠ ᥏:᥈᥈)

᥉᥇-᥉᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤀᤰᤂᤣ ᤐᤠ᤺ᤳᤋᤢᤖ ᤜᤢ᤹ᤔᤠ ᤜᤣ᤺ᤰᤋᤢᤛᤡ. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤕᤖᤡᤰ ᤋᤢᤰᤂᤣᤜᤠ᤹ ᤋᤢᤶᤔᤠ ᤐᤥ᤺ᤱ. ᤜᤧᤰᤁᤩᤠᤱ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ. ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ. ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤀᤠ. ᤜᤧᤰᤁᤩᤠᤱ ᤔᤧᤛᤧᤳᤋᤠᤀᤠᤱ ᤕᤠᤶᤔᤥ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤅᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤆᤧᤰᤋᤢᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤂᤢᤏᤧ᤹ ᤌᤡᤰᤗᤧᤵᤔᤠᤱ ᤋᤣ᤹ᤖᤢᤀᤠᤱ ᤑᤧ᤺ᤰᤋᤢᤖᤥ॥

᥉᥉ ᤜᤧᤰᤁᤩᤠᤱ ᤂᤢᤏᤧ᤹ ᤂᤡᤖᤡ ᤜᤡᤛᤡᤱᤅᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤥᤔᤧᤳᤋᤢᤛᤡᤖ ᤐᤋᤪᤢᤛᤧᤴ ᤑᤧ᤺ᤰᤋᤢ. “ᤔᤠᤑᤧᤴᤛᤠᤶᤔᤣ. ᤂᤧᤏᤧ᤹ ᤀᤡᤱᤃᤠ᤹ᤗᤠᤶ ᤔᤠ᤺ᤱᤄᤠ ᤐᤣᤃᤧ᤹॥ ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰᤗᤰ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ᤹ᤖᤥ॥”

ᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤐᤱᤔᤠᤀᤠᤱ ᤂᤢᤏᤧ᤹ ᤋᤡᤶᤔᤠ᤹

(ᤔᤳᤋᤡ ᥇᥌:᥈᥊-᥈᥎. ᤗᤢᤁᤠ ᥏:᥈᥉-᥈᥍)

᥉᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡ. “ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤋᤡᤶᤔᤠ ᤏᤡᤱᤘᤠ᤹ ᤆᤥᤃᤢ᤹. ᤜᤠᤖᤠ᤹ ᤂᤧᤸᤗᤧ ᤀᤡᤱᤃᤠ᤹ᤖᤰ ᤆᤠᤱᤌᤢᤱᤅᤢᤱ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ᤀᤡᤴ ᤛᤧᤖᤢᤀᤠᤱ ᤛᤡᤗᤠᤶᤛᤠᤰᤔᤠ ᤁᤢᤛᤡᤱᤅᤡᤴ ᤐᤰᤂᤢᤀᤠᤱ ᤀᤡᤱᤃᤠ᤹ ᤋᤡᤶᤔᤠᤖᤖᤥ॥

᥉᥋ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤁᤢᤜᤡᤱᤔᤴᤏᤡᤴ ᤋᤠᤱᤛᤧ᤺ᤵᤋᤢᤱ ᤗ᤹ᤖᤡᤰ ᤏᤡᤱᤘᤠ᤹ ᤆᤥᤃᤢ᤹. ᤂᤧᤸᤗᤧ ᤂᤧᤴᤏᤠᤱ ᤔᤠᤛᤢ᤹. ᤁᤖ ᤀᤠᤳᤋᤡᤸᤗᤧ ᤁᤢᤜᤡᤱᤔᤴᤏᤡᤴ ᤀᤠᤗᤠᤃᤡ ᤏᤢ ᤛᤢᤏᤠᤀᤡᤱᤅᤡᤸᤗᤧ ᤁᤢᤗᤠᤃᤡ ᤔᤠᤛᤢ᤹. ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢ᤹ᤖᤥ॥”

᥉᥌ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤢᤏᤧ᤹ᤀᤡᤴ ᤆᤥᤃᤢᤛᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤔᤠᤛᤢᤸᤗᤧ ᤏᤢᤒᤠ ᤐᤥ᤺ᤱᤒᤡ᥅

᥉᥍ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤕᤠᤱᤏᤠ ᤂᤥᤔᤠᤖᤧ ᤗᤠᤃᤡ ᤌᤣ᤺ᤸᤗᤧᤀᤠᤱ ᤏᤢ᤺ᤰᤔᤠ ᤔᤧᤛᤢᤰᤋᤢᤴᤗᤥ॥

᥉᥎ ᤁᤴ ᤁᤢ᤹ᤀᤡᤃᤧᤓᤧ᤹ᤒᤠ ᤏᤢ ᤗᤠᤕᤥᤒᤠ ᤕᤧᤶᤔᤥ ᤀᤠᤳᤋᤡᤴ ᤔᤏᤠᤴ ᤀᤡᤱᤃᤠ᤹ᤏᤢ ᤜᤧᤰᤁᤩᤠᤱ ᤀᤠᤒᤠ᤺ᤴᤈᤠᤰᤁᤡᤴᤏᤢ ᤛᤡᤖᤡᤱ ᤔ᤹᤺. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴᤏᤠᤱ ᤀᤠᤶᤒᤠᤖᤧ ᤁᤢᤔᤡᤔᤡᤍᤡᤱᤅᤥ ᤛᤣᤛᤣ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤕᤢᤀᤠᤸᤗᤧ ᤂᤧᤴᤏᤢ ᤛᤡᤖᤡᤱ ᤔᤀᤠᤖᤥ॥

a 

᥎:᥈᥏ “ᤂᤪᤡᤛ᤻ᤋ” ᤗᤳᤇᤠ ᤔᤡᤱᤗᤥ॥ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤁᤴ “ᤔᤛᤡᤜ” ᤖᤥ॥ ᤁᤴ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠᤴᤗᤥ॥

᥏

ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤵᤔᤥ ᤁᤧᤕᤧᤵᤐᤠ ᤁᤢᤓᤠ ᤔᤏᤠᤜᤠ᤹ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤔᤢᤰᤛᤠᤶᤏᤢ ᤕᤢ᤺ᤒᤠ ᤔᤧᤴᤏᤡᤀᤣ ᤌᤠᤖᤡᤰ ᤔᤧᤴᤇᤡ᤺ᤏᤧᤴᤗᤥ॥”

ᤕᤧᤛᤢᤖᤧ ᤁᤢᤎᤰᤁᤡᤴ ᤗᤧᤱᤛᤡᤱ

(ᤔᤳᤋᤡ ᥇᥍:᥇-᥇᥉. ᤗᤢᤁᤠ ᥏:᥈᥎-᥉᥌)

᥈ ᤋᤢᤰᤛᤡ (᥌) ᤕᤧᤴ ᤀᤣᤃᤠᤱ ᤕᤧᤛᤢᤖᤧ ᤐᤋᤪᤢᤛ. ᤕᤠᤁᤢᤒ ᤏᤢ ᤕᤢᤜᤢᤴᤏᤠ᤺ᤴ ᤌᤥ ᤁᤣ᤺ᤶᤒᤠ ᤁᤥ᤺ᤰᤔᤠᤀᤥ ᤋᤣ᤹ᤖᤢᤛᤡ॥ ᤂᤧᤵᤔᤥ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤥᤔᤧᤔᤧᤳᤋᤢᤖ ᤔᤧᤒᤳᤇᤧᤸᤗᤧᤀᤣ ᤕᤧᤛᤢᤖᤧ ᤁᤢᤏᤠᤀᤡᤒᤣ᤺ᤰ ᤗᤧᤱᤛᤡᤱᤗ ᤐᤣᤀᤠᤱ

᥉ ᤁᤢᤍᤣ᤺ᤳᤜᤠ᤹ ᤔᤡᤰᤁᤡᤴ ᤆᤧᤔᤢᤖ ᤌᤠᤖᤡᤰ ᤑᤢᤳᤋᤪᤡ᤺ᤱᤃᤩᤠ᤺ᤵᤐᤠ ᤐᤥ᤺ᤰᤂᤧ. ᤂᤧᤶᤔᤩᤠᤰ ᤛᤠ᤹ᤖᤡᤰ ᤑ ᤗ᤹ᤖ ᤌᤠᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠ᤺ᤳᤗᤧᤀᤠᤱ ᤆᤠᤱᤅᤡᤴ ᤘᤠᤜᤵᤔᤠ ᤔᤧᤛᤢᤰᤋᤢᤴᤗᤥ॥

᥊ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴ ᤏᤢ ᤔᤥᤛᤠ᤺ᤴ ᤌᤠ᤺ᤶᤏᤧᤳᤇᤡᤀᤠᤱ ᤕᤧᤛᤢ᤺ᤴᤏᤢ ᤋᤠ᤹ᤈᤧᤰᤂᤧᤳᤇᤡᤖᤥ॥

᥋ ᤐᤋᤪᤢᤛᤖᤧ ᤕᤧᤛᤢ᤺ᤴ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤠᤏᤡ᤹ᤃ ᤁᤵᤔᤥᤀᤣ ᤀᤠᤘᤠ᤹ᤀᤡᤸᤗᤧ ᤏᤢᤒᤠ ᤐᤥᤱᤗᤥ॥ ᤀᤠᤏᤡᤃᤧ ᤁᤵᤔᤥ ᤛᤢᤶᤛᤡ ᤕᤠᤰᤛᤠᤜᤠ᤹ ᤆᤥᤃᤢᤶᤒᤧᤒᤡ᥅ ᤌᤡᤰ ᤂᤧᤏᤧ᤹ᤀᤡᤴ ᤜᤧᤰᤁᤩᤠᤱ ᤔᤥᤛᤠ᤺ᤴ ᤏᤢ ᤀᤣᤗᤡᤕᤠᤖᤧ ᤂᤢᤴᤇᤡ᤹ ᤗᤠᤃᤡᤀᤠᤱ ᤌᤡᤰᤌᤡᤰ ᤆᤥᤃᤢᤶᤒᤧᤖᤥ᥄”

᥌ ᤐᤋᤪᤢᤛᤖᤧ ᤌᤣ ᤐᤠ᤺ᤵᤔᤠᤒᤣ ᤑᤠ᤹ᤀᤠᤱ ᤁᤢᤏᤡᤱᤘᤠ᤹ᤀᤡᤸᤗᤧ ᤌᤣᤀᤠᤱ ᤔᤧᤎᤠᤵᤋᤢᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤔᤧᤘᤕᤧᤖᤥ॥

᥍ ᤜᤧᤰᤁᤩᤠᤱ ᤂᤠᤵᤔᤡ᤺ᤳᤋᤡᤸᤗᤧ ᤆᤡᤍᤧᤵ ᤋᤧᤵᤋᤢᤛᤡᤀᤠᤱ ᤂᤠᤵᤔᤡ᤺ᤳᤋᤥᤗᤠᤶ ᤀᤰᤋᤱᤒᤠ ᤀᤡᤰᤗᤠ ᤔᤧᤄᤧᤵᤛᤢ. “ᤁᤴ ᤀᤠᤔᤡ᤺ᤶ ᤀᤠᤛ᤻ᤛᤠᤖᤥ॥ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥”

᥎ ᤂᤧᤱᤜᤠ᤹ ᤂᤡᤖᤡ ᤀᤥᤔᤧᤔ᤺ᤕᤧᤸᤗᤧ ᤕᤧᤛᤢ᤺ᤴᤗᤰ ᤘᤕᤧ. ᤘᤣ᤹ ᤜᤠ᤺ᤳᤋᤠᤱ ᤔᤧᤜᤥ᤺ᤵᤋᤧᤖᤥ॥

᥏ ᤂᤧᤱᤜᤠ᤹ ᤁᤥ᤺ᤰᤔᤠᤗᤠᤶ ᤕᤥ ᤔᤧᤎᤩᤧᤖ ᤔᤧᤒᤳᤇᤧᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤁᤴ ᤁᤧᤏᤡᤛᤢᤶᤒᤠ ᤐᤠ᤺ᤴᤏᤡᤴ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤴᤜᤡᤱᤅᤣ ᤌᤠᤖᤡᤰ ᤜᤠ᤺ᤳᤋᤠᤱ ᤔᤧᤈᤧᤰᤋᤧᤶᤔᤧᤴᤏᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥇᥆ ᤂᤧᤱᤜᤠ᤹ᤖᤧᤀᤠᤱ ᤁᤴ ᤐᤠ᤺ᤴᤏᤡᤴ ᤂᤢᤏᤡ᤹ ᤗᤢᤶᤔᤥᤀᤣ ᤔᤧᤕᤢᤰᤂᤢ॥ ᤂᤧᤱᤜᤠ᤹ ᤁᤴ ᤛᤡᤔᤧᤴᤗᤠᤶ ᤜᤡᤱᤔᤠ ᤑᤠ᤹ᤀᤡᤴ ᤌᤧᤔᤠᤏᤧᤒᤣ ᤑᤠ᤹ᤀᤠᤱ ᤐᤠ᤺ᤴ ᤔᤧᤎᤰᤋᤧᤖᤥ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤌᤣᤀᤠᤱ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤀᤣᤗᤡᤕᤠ᤺ᤱᤃ ᤕᤢ᤺ᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤒᤠᤒᤣ᥅”

᥇᥈ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤀᤰᤂᤣ ᤔᤧᤳᤋᤢᤛᤡ. “ᤛᤧᤰᤂᤠᤀᤣᤖᤥ. ᤀᤣᤗᤡᤕᤠ᤺ᤱᤃ ᤕᤢ᤹᤺ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤧ ᤁᤢᤍᤠᤔᤠᤴ ᤁᤧᤖᤧᤰ ᤕᤠᤖᤡᤵ ᤆᤥᤃᤢ᤹ᤖᤥ॥ ᤀᤠᤰᤂᤣᤗ᤹ᤖᤡᤰ ᤔᤧᤴᤇᤠᤶᤛᤠ᤺ᤴ ᤋᤢᤰᤂᤣ ᤆᤠᤔᤠᤀᤣ ᤐᤥ᤺ᤱ. ᤜᤧᤰᤁᤩᤠᤱ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤔᤧᤏᤠ᤹ᤖᤢ ᤁᤧᤗ᤹ᤒᤠ ᤛᤠᤵᤋᤧᤀᤠᤱ ᤔᤧᤒᤳᤏᤧᤴᤒᤡ᥅

᥇᥉ ᤁᤖ ᤀᤣᤗᤡᤕᤠ᤺ᤴ ᤋᤩᤧ ᤆᤢᤖᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤵᤐᤠ ᤜᤧᤰᤁᤣ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤡᤱᤘᤠ᤹ ᤌᤠᤵᤌᤠᤵ ᤔᤧᤔᤧᤳᤋᤢᤀᤠᤱ ᤔᤧᤘᤠ᤹ᤖᤥ॥”

ᤕᤧᤛᤢᤖᤧ ᤑᤧᤴᤛᤠᤶᤔᤡᤸᤗᤧ ᤋᤖᤢᤒᤠ ᤆᤢᤰᤐᤧᤴ ᤘᤣ᤺ᤴᤍᤢ᤹

(ᤔᤳᤋᤡ ᥇᥍:᥇᥊-᥈᥇. ᤗᤢᤁᤠ ᥏:᥉᥍-᥊᥉)

᥇᥊ ᤜᤧᤰᤁᤩᤠᤱ ᤂᤧᤱᤜᤠ᤹ ᤘᤣ᤹ ᤜᤢ᤹ᤛᤠᤶᤒᤠᤜᤠ᤹ ᤔᤧᤘᤕᤧᤒᤠ ᤋᤧᤴᤏᤥ ᤔᤧᤃᤧᤖᤧᤸᤗᤧ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤘᤕᤧ॥ ᤂᤧᤵᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤐᤠ᤺ᤴᤎᤰᤏᤢ ᤔᤧᤕᤠᤃᤧ॥

᥇᥋ ᤕᤧᤛᤢ᤺ᤴ ᤕᤧᤒᤠ ᤔᤧᤏᤡᤛᤢᤀᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤜᤠ᤺ᤵᤔᤧᤗᤧᤰᤋᤧᤀᤠᤱ ᤔᤧᤗᤥ᤺ᤰᤋᤧᤖ ᤕᤧᤛᤢ᤺ᤴ ᤛᤣᤘᤠ ᤔᤧᤔᤧᤳᤋᤢᤖᤥ॥

᥇᥌ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤧᤱᤜᤠ᤹ᤏᤢ ᤌᤧᤔᤠ ᤐᤠ᤺ᤴ ᤁᤧᤎᤰᤋᤡᤒᤠᤒᤣ᥅”

᥇᥍ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ᤀᤥ ᤌᤡᤰᤗᤧ ᤐᤠ᤺ᤳᤋᤢ. “ᤛᤡᤰᤛᤠᤶᤒᤣ. ᤀᤠᤛ᤻ᤛᤠ᤺ᤴ ᤁᤵᤔᤥ ᤋᤠᤖᤢᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤑᤧᤴᤛᤠᤶᤔᤡᤸᤗᤧ ᤋᤖᤢᤀᤠᤱ ᤁᤢᤒᤠ᤺ᤴᤏᤠᤱ ᤔᤕᤧᤒᤣᤀᤠᤱ ᤘᤠ᤹ᤖᤥ॥

᥇᥎ ᤑᤧᤴᤛᤠᤶᤔᤡᤸᤗᤧ ᤑᤳᤋᤢᤸᤗᤧ ᤂᤧᤴ ᤂᤠᤶᤔᤥ ᤌᤠᤶᤛᤡᤱᤅᤠᤱ ᤁᤢᤎᤩᤠ᤺ᤳᤋᤡᤴ ᤑᤢᤈᤢ᤺ᤰ-ᤑᤢᤈᤢ᤺ᤰ ᤗ᤺ᤴᤏᤠᤱ ᤁᤢᤜᤠᤒᤥ᤹ᤒᤠᤴ ᤀᤡᤛᤡᤰᤂᤢ᤹. ᤜᤧᤰᤁᤩᤠᤱ ᤂᤠᤰᤋᤢ᤹ᤖᤥ॥ ᤁᤧᤜᤢ᤹ᤛᤠᤶᤒᤠᤜᤠ᤹ ‘ᤂᤧᤴ ᤑᤧᤴᤛᤠᤶᤔᤡᤴ ᤀᤠᤛ᤻ᤛᤠ᤺ᤸᤗᤥᤗᤠᤶ ᤏᤠ᤺ᤳᤋᤧᤶ ᤀᤠᤒᤡᤖᤧᤶᤔᤧ᤹’ ᤔᤧᤳᤋᤢᤱᤛᤡᤱ. ᤁᤖ ᤔᤧᤴᤇᤢᤰᤋᤢᤴᤗᤥ॥”

᥇᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤛᤠ᤺ᤴ ᤁᤧᤜᤥ᤺ᤵᤐᤠᤛᤣ. ᤀᤠᤵᤑᤠᤸᤗᤧ ᤌᤠᤖᤡᤰ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤖ ᤏᤠᤛᤡ ᤌ᤺ᤳᤏᤡᤱᤒᤠᤒᤣ᥅ ᤂᤧᤴ ᤆᤢᤰᤐᤧᤴ ᤁᤳᤏᤠ ᤑᤧᤳᤋᤧᤶᤔᤧ᤹॥”

᥈᥆ ᤂᤧᤴ ᤆᤢᤰᤐᤧᤴ ᤕᤧᤛᤢᤖᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤑᤧᤴᤛᤠᤶᤔᤡᤸᤗᤧ ᤕᤧᤛᤢ᤺ᤴ ᤏᤡᤛᤢᤀᤠᤱ ᤂᤧᤴ ᤆᤢᤰᤐᤧᤴ ᤂᤠᤶᤔᤥ ᤐᤡᤷᤎᤠᤵ ᤌᤠᤵᤛᤢ. ᤜᤧᤰᤁᤩᤠᤱ ᤂᤧᤴ ᤆᤢᤰᤐᤧᤴ ᤁᤢᤎᤩᤠ᤺ᤳᤋᤡᤴ ᤑᤢᤈᤢ᤺ᤰ-ᤑᤢᤈᤢ᤺ᤰ ᤗ᤺ᤴᤍᤧᤖ ᤜᤥ᤺ᤳᤇᤡᤱᤔᤠ ᤜᤣ᤺ᤰᤋᤧᤖᤥ॥

᥈᥇ ᤕᤧᤛᤢᤖᤧ ᤂᤧᤴ ᤆᤢᤰᤐᤧᤸᤗᤧ ᤁᤢᤶᤒᤠ᤺ᤴ ᤛᤣ᤺ᤴᤍᤥᤛᤢ. “ᤁᤴ ᤆᤢᤰᤐᤧᤴ ᤀᤠᤵᤑᤠᤸᤗᤧᤀᤠᤱᤎᤥ ᤀᤰᤂᤣ ᤐᤥ᤺ᤰᤂᤧᤒᤠᤒᤣ᥅”

ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤁᤴ ᤀᤅᤧ᤺ᤰᤘᤠ ᤘᤕᤧᤀᤠᤱᤎᤥᤀᤣ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥

᥈᥈ ᤁᤴ ᤑᤧᤴᤛᤠᤶᤔᤡᤸᤗᤧ ᤕᤖᤡᤰᤗᤧᤱ ᤛᤧᤵᤔᤠ ᤁᤥ᤺ᤳᤋᤢᤸᤗᤧ ᤆᤢᤰᤐᤧᤴ ᤔᤡᤀᤥ ᤏᤢ ᤆᤫᤠ᤺ᤳᤋᤥ ᤛᤧᤵᤔᤠ ᤑᤠ᤹ᤀᤠᤱ ᤗᤠᤵᤑᤢᤛᤢ ᤕᤠᤰᤋᤢᤖᤥ॥ ᤀᤠᤍᤠᤱᤒᤣ. ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤥ. ᤁᤧᤛᤢᤰᤋᤢᤏᤧ ᤑᤠ᤹ᤃᤪ ᤀᤠᤓᤠ᤹ᤖᤧ᤹ᤀᤥ॥”

᥈᥉ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “‘ᤁᤧᤛᤢᤰᤋᤢᤏᤧ ᤑᤠ᤹ᤃᤪ’ ᤑᤠ᤹ᤀᤠᤱ ᤌᤣᤀᤠᤱ ᤁᤧᤒᤠ᤺ᤳᤋᤢᤒᤠᤒᤣ᥅ ᤏᤛᤠ᤺ᤴ ᤁᤧᤈᤥ᤺ᤰᤐᤠᤸᤗᤧ ᤁᤢᤗᤠᤃᤡᤃ ᤌᤣᤛᤠᤱ ᤐᤥᤱᤔᤠ ᤛᤢᤰᤗᤥ॥”

᥈᥊ ᤜᤧᤰᤁᤣ᤺ᤸᤗᤧ ᤂᤧᤴ ᤆᤢᤰᤐᤧᤸᤗᤧ ᤁᤢᤶᤒᤠᤖᤧ ᤂᤡᤔᤥ ᤕᤶᤒᤠ ᤀᤡᤰᤗᤠᤀᤥ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤏᤛᤠ᤺ᤴ ᤆᤥᤃᤢᤱ. ᤁᤖ ᤀᤠᤸᤗᤛᤠᤱ ᤕᤖᤡᤰ ᤏᤛᤠ᤺ᤴ ᤆᤥ᤺ᤰᤔᤠ ᤑᤠ᤹ᤖᤠᤱᤅᤧ᤹ᤀᤥ᥄”

᥈᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤂᤧᤵᤔᤥ ᤔᤧᤗᤥ᤺ᤰᤋᤧᤖ ᤔᤧᤓᤧᤖᤧᤒᤠ ᤏᤡ᤺ᤛᤢᤛᤡᤀᤠᤱ ᤂᤧᤴ ᤑᤧᤴᤛᤠᤶᤔᤡᤴ ᤑᤧ᤺ᤰᤋᤢ. “ᤏᤠᤎᤠᤰᤐᤠ ᤏᤢ ᤁᤢᤒᤠᤴ ᤔᤧᤴᤗ᤺ᤶᤏᤠᤒᤠ ᤑᤧᤴᤛᤠᤶᤔᤣ. ᤂᤧᤴ ᤆᤢᤰᤐᤧᤸᤗᤥᤗᤠᤶ ᤗ᤺ᤴᤍᤧ ᤐᤣᤃᤧ᤹ᤀᤠᤱ ᤀᤠᤵᤑᤠᤸᤗᤧᤀᤠᤱ ᤕᤠᤶᤔᤥ ᤔᤧᤗᤠᤛᤧᤴᤏᤧ᤹᥄”

᥈᥌ ᤂᤧᤴ ᤑᤧᤴᤛᤠᤶᤔᤡᤴ ᤑᤡ᤺ᤰᤋᤧᤖ ᤂᤧᤴ ᤛᤠ᤹ᤖᤡᤰ ᤌᤠᤵᤛᤢᤎᤀᤠᤱ ᤗ᤺ᤴᤍᤧ ᤐᤣᤖᤥ॥ ᤂᤧᤴ ᤆᤢᤰᤐᤧᤴ ᤂᤠᤰᤋᤢᤀᤠᤱ ᤁᤧᤛᤡ᤺ᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤀᤠᤱ ᤏᤧᤛ᤻ᤛᤧ॥ ᤜᤧᤰᤁᤣ᤺ᤸᤗᤧ ᤁᤢᤓᤠᤖᤧᤃ ᤂᤧᤱᤃ ᤛᤩᤧ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤖᤥ॥

᥈᥍ ᤁᤖ ᤕᤧᤛᤢᤖᤧ ᤂᤧᤸᤗᤧ ᤁᤢᤜᤢᤰᤁᤥᤗᤠᤶ ᤋᤧᤶᤛᤢᤖ ᤑᤥ᤺ᤰᤂᤢᤀᤠᤱ ᤕᤧᤵᤛᤢ. ᤜᤧᤰᤁᤩᤠᤱ ᤂᤧᤴ ᤕᤧᤶᤛᤡᤱᤗᤥ॥

᥈᥎ ᤕᤧᤛᤢ᤺ᤴ ᤜᤡᤶᤔᤥ ᤗᤠᤛᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤛᤫᤠ᤺ᤳᤋᤠᤱ ᤛᤣ᤺ᤴᤔᤧᤍᤥᤛᤢ. “ᤌᤣᤀᤠᤱ ᤀᤠᤏᤡᤃᤧ ᤂᤧᤴ ᤑᤧᤴᤛᤠᤶᤔᤡᤴ ᤏᤠ᤺ᤵᤔᤠ ᤗ᤺ᤵᤔᤠ ᤔᤧᤛᤢᤰᤋᤢᤶᤒᤧᤴᤒᤠᤒᤣ᥅”

᥈᥏ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤰᤋᤱᤒᤠᤱᤃ ᤋᤢᤘᤠ᤺ᤸᤗᤧᤖᤰ ᤏᤠ᤺ᤵᤔᤠ ᤗ᤺ᤵᤔᤠ ᤛᤢᤰᤋᤧᤳᤗᤥ॥”

ᤕᤧᤛᤢᤖᤧ ᤕᤠᤶᤔᤥ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤳᤋᤡ ᥇᥍:᥈᥈-᥈᥉. ᤗᤢᤁᤠ ᥏:᥊᥉-᥊᥋)

᥉᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤋᤧᤴᤏᤡᤴ ᤐᤰᤔᤧᤎ᤺ᤀᤠᤱ ᤃᤠᤗᤡᤗ ᤔᤧᤗᤛ᤻ᤛᤢᤖ ᤔᤧᤒᤣ॥ ᤂᤢᤏᤡ᤹ ᤀᤠᤳᤋᤥ ᤔᤧᤘᤠ᤹ ᤑᤠ᤹ᤀᤠᤱ ᤘᤣ᤹ᤜᤠ᤹ᤖᤧ ᤏᤡᤱᤘᤠ᤹ ᤔᤧᤱᤄᤥ᤺ᤛᤢᤴᤗ ᤁᤧᤗ᤹ᤒᤠ ᤕᤧᤛᤢᤖᤧ ᤏᤡᤱᤘᤠ᤹ ᤀᤡᤋᤢᤀᤠᤱ ᤘᤕᤧᤖᤥ.

᥉᥇ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ ᤜᤢ᤹ᤖᤢᤛᤡᤖ ᤘᤕᤧ॥ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤠᤸᤗ ᤔᤧᤴᤇᤠᤶᤛᤠ᤺ᤴ ᤀᤡᤱᤔᤧᤗᤧᤰᤳᤋᤢ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤥ ᤜᤢᤰ ᤔᤧᤛᤢᤵᤋᤢ ᤔᤧᤒᤡᤖᤢ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤛᤧᤖᤢ᤹. ᤁᤖ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥᤱᤗᤥ॥”

᥉᥈ ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤛᤣ᤺ᤴᤍᤥᤔᤠᤀᤠᤱ ᤔᤧᤃᤡᤛᤧᤖᤥ॥

ᤕᤶᤗᤠᤒᤠ ᤜᤠ᤺ᤳ᥅

(ᤔᤳᤋᤡ ᥇᥎:᥇-᥋. ᥇᥆:᥊᥈. ᤗᤢᤁᤠ ᥏:᥊᥌-᥋᥆)

᥉᥉ ᤂᤧᤱᤜᤠ᤹ ᤁᤐᤷᤏᤜᤢᤶᤔᤥ ᤔᤧᤍᤩᤧᤀᤠᤱ ᤂᤧᤵᤔᤥᤒᤠ ᤜᤡᤶᤔᤥ ᤔᤧᤘᤕᤧᤸᤗᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤠᤴᤍᤣ᤺ᤴ ᤗᤠᤶᤔᤥ ᤂᤡᤏᤡ᤹ ᤌᤧᤔᤠ᤺ᤴ ᤐᤠ᤺ᤴ ᤁᤧᤎᤰᤋᤡᤖ ᤁᤧᤘᤕᤡᤒᤠᤒᤣ᥅”

᥉᥊ ᤁᤖ ᤂᤧᤱᤜᤠ᤹ ᤔᤧᤶᤒᤠᤖᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤏᤡ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠᤴ ᤜᤠ᤺ᤵᤐᤣ ᤑᤠ᤹ᤀᤠᤱ ᤐᤠ᤺ᤴᤔᤧᤎᤰᤋᤧᤀᤠᤱ ᤔᤧᤘᤕᤧᤖᤥ॥

᥉᥋ ᤕᤧᤛᤢ᤺ᤴ ᤕᤢᤱᤛᤡᤱᤅᤠᤱ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤜᤠ᤺ᤳᤗᤧ ᤋᤃᤡ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤴ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤐᤥᤱᤔᤠᤀᤠᤱ ᤁᤧᤖᤧᤰᤗᤧ ᤂᤢᤏᤡ᤹ ᤛᤧᤘᤠᤖᤥᤒᤠ ᤐᤥᤱᤔᤠ ᤐᤥᤱᤗᤥ॥”

᥉᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤵᤔᤥ ᤜᤡᤴᤈᤠ᤹ᤎᤡᤰ ᤂᤢᤏᤡ᤹ ᤗᤢᤶᤔᤥ ᤕᤧᤵᤛᤢ. ᤜᤧᤰᤁᤩᤠᤱ ᤁᤢᤓᤰᤋᤢᤱᤅᤥ ᤕᤢᤰᤂᤢᤖ ᤔᤧᤳᤋᤢᤛᤡ.

᥉᥍ “ᤀᤠᤳᤋᤡᤸᤗᤧ ᤀᤠᤔᤡᤱᤅᤥ ᤀᤰᤋᤱᤒᤠ ᤆᤢᤰᤛᤠ ᤜᤡᤴᤈᤠ᤹ᤀᤡᤴ ᤗᤠᤶᤍᤠ᤺ᤰᤋᤢ᤹. ᤂᤧᤸᤗᤧ ᤀᤡᤱᤃᤠ᤹ ᤗᤠᤱᤍᤠ᤺ᤰᤁᤠᤖᤥ॥ ᤀᤡᤱᤃᤠ᤹ ᤕᤠᤵᤔᤡ ᤗᤠᤱᤃᤧᤍᤠ᤺ᤰᤐᤠᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤗᤠᤱᤍᤠ᤺ᤰᤋᤢ᤹॥”

᥉᥎ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤡᤰᤐᤠ ᤕᤢᤜᤢᤴᤏᤠ ᤔᤧᤵᤔᤏᤠᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤠᤏᤡᤃᤧ ᤗᤳᤇᤠ ᤔᤏᤠᤎᤡᤰᤗᤧ ᤁᤧᤔᤡᤱᤅᤥ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤛᤡᤖ ᤐᤳᤇᤧᤒᤠ ᤏᤡᤛᤢᤶᤒᤧ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤧᤴ ‘ᤜᤧᤰᤁᤣ ᤔᤧᤈᤥᤃᤧᤴᤏᤧ᤹’ ᤔᤧᤳᤋᤢᤶᤒᤧ. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤏᤡ᤹ᤏᤢ ᤛᤥᤖᤡᤰ ᤗᤠᤱᤔᤧᤄᤣ᤺ᤰᤏᤧᤴᤗᤥ॥”

᥉᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤜᤧᤰᤁᤣ ᤆᤥ᤺ᤰᤔᤠ ᤔᤧᤛᤠᤰᤋᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤜᤠ᤺ᤳᤗᤧ ᤀᤡᤱᤃᤠ᤹ ᤀᤠᤔᤡᤱᤅᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢ᤹. ᤂᤧᤴ ᤀᤠᤍᤰᤗᤧᤱᤘᤠᤀᤥ ᤜᤠᤖᤠ ᤔᤧᤒᤥ᤺ᤰᤏᤧᤴᤗᤥ॥

᥊᥆ ᤀᤠᤳᤋᤡᤴ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤜᤥᤵ. ᤂᤧᤴ ᤀᤠᤏᤡ᤹ ᤗᤧᤵᤔᤠᤱ ᤘᤠ᤹ᤖᤥ॥

᥊᥇ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤳᤋᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤧ ᤁᤢᤔᤏᤠ ᤑᤠ᤹ᤀᤠᤱ ᤑᤱᤏᤠᤎᤡᤰ ᤆᤫᤠ᤺ᤳ ᤁᤧᤒᤡᤖᤡ᤹. ᤂᤧᤸᤗᤧ ᤛᤧᤰᤂᤠᤛᤠᤱ ᤌᤢᤶᤄᤥ᤺ᤴ ᤂᤥᤛᤢ᤹ᤀᤣᤖᤥ॥”

ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤒᤠ ᤔᤏᤠᤜᤠ᤹ ᤛᤠᤶᤍᤡᤱ

(ᤔᤳᤋᤡ ᥇᥎:᥌-᥏. ᤗᤢᤁᤠ ᥇᥍:᥇-᥈)

᥊᥈ “ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤆᤢᤰᤛᤠ ᤜᤡᤴᤈᤠ᤹ᤎᤡᤰ ᤗᤠᤕᤥ ᤆᤥ᤺ᤰᤔᤠ ᤐᤠᤱᤄᤢ᤹. ᤂᤧᤸᤗᤧ ᤁᤢᤏᤡ᤺ᤱᤔᤥ ᤗᤢᤶᤛᤢᤶᤔᤡᤴa ᤑᤥ᤺ᤶᤔᤠᤀᤠᤱ ᤘᤖᤰᤁᤥ ᤗᤠᤵᤑᤢᤔᤠᤸᤗᤧᤀᤣ ᤏᤢᤒᤠ ᤐᤥᤱᤗᤥ॥

᥊᥉ ᤂᤧᤏᤧ᤹ ᤁᤧᤜᤢᤰᤁᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤂᤰᤋᤧᤍᤣᤛᤧ᤹ᤀᤥ॥ ᤏᤧᤳᤇᤡ ᤜᤢᤰᤏᤢ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤡ᤺ᤶᤏᤠ ᤔᤡᤁᤧᤍᤡ᤺ᤵᤐᤠ ᤂᤧᤔᤠᤕᤱᤛᤱᤅᤥ ᤐᤣ᤺ᤰᤔᤠᤏᤢ᤺ᤸᤗᤧᤃ ᤜᤢᤰᤌᤡᤰ ᤔᤧ᤺ᤴᤏᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠᤀᤣ ᤏᤢᤒᤠᤖᤥ॥

᥊᥊ (ᤂᤧᤔᤠᤕᤱᤛᤱᤅᤥᤃ ᤑᤣ᤹ᤒᤠ᤺ᤳ ᤏᤢ ᤔᤡ᤺ᤴ ᤔᤧᤛᤡᤏᤧᤴᤗᤥ॥)

᥊᥋ ᤁᤧᤗᤠᤱᤅᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤂᤰᤋᤧᤍᤣᤛᤧ᤹॥ ᤏᤧᤳᤇᤡ ᤗᤠᤱᤏᤢ ᤂᤧᤔᤠᤕᤱᤛᤱᤅᤥ ᤐᤣ᤺ᤰᤔᤠᤏᤢ᤺ᤸᤗᤧᤃ ᤗᤠᤱᤎᤡᤰ ᤔᤧ᤺ᤴᤏᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠᤀᤣ ᤏᤢᤒᤠᤖᤥ॥

᥊᥌ (ᤂᤧᤔᤠᤕᤱᤛᤱᤅᤥᤃ ᤑᤣ᤹ᤒᤠ᤺ᤳ ᤏᤢ ᤔᤡ᤺ᤴ ᤔᤧᤛᤡᤏᤧᤴᤗᤥ॥)

᥊᥍ ᤁᤧᤔᤡᤰᤁᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤏᤧ ᤑᤠ᤹ᤃᤪ ᤕᤃᤧᤗ᤺ᤳᤋᤧ᤹॥ ᤏᤧᤳᤇᤡ ᤔᤡᤰᤁᤡᤴᤏᤢ ᤂᤧᤔᤠᤕᤱᤛᤱᤅᤥ ᤐᤣ᤺ᤰᤔᤠᤏᤢ᤺ᤸᤗᤧᤃ ᤔᤡᤰᤌᤡᤰᤏᤢ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤏᤢᤒᤠᤖᤥ॥

᥊᥎ ᤂᤧᤔᤠᤕᤱᤛᤱᤅᤥᤃ ᤑᤣ᤹ᤒᤠ᤺ᤳ ᤏᤢ ᤔᤡ᤺ᤴ ᤔᤧᤛᤡᤏᤧᤴᤗᤥ॥

᥊᥏ ᤕᤢᤶᤔᤡᤸᤗᤧ ᤛᤡᤍᤢᤱᤈᤓᤠ᤺ᤴ ᤛᤢᤳᤌᤥ ᤆᤥᤃᤢᤒᤠ ᤜᤧᤰᤁᤣᤀᤣ ᤔᤡ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤛᤢᤳᤌᤥ ᤆᤥᤃᤢᤛᤡ᤹ᤖᤥ॥

᥋᥆ ᤕᤢᤶᤔᤡᤴ ᤏᤢᤒᤠ ᤆᤥᤰ. ᤁᤖ ᤕᤢᤶᤔᤡᤸᤗᤧ ᤁᤢᤗᤡᤶᤔᤧᤴ ᤔᤠ᤺ᤏᤧ ᤑᤠ᤹ᤃᤪ ᤀᤠᤰᤂᤣᤀᤠᤱ ᤂᤧᤴ ᤁᤧᤗᤡᤶᤒᤠ ᤁᤧᤈᤥᤃᤢᤶᤒᤣ᥅ ᤂᤡᤏᤡ᤹ ᤜᤡᤱᤔᤴᤏᤥ ᤕᤢᤶᤔᤡᤴ ᤁᤳᤋᤧᤶᤔᤧ᤹ᤀᤠᤱ ᤁᤧᤖᤧᤰᤏᤢ ᤛᤏᤠᤖᤢᤱᤅᤥ ᤘᤕᤧᤶᤔᤧ᤹ᤀᤥ॥”

a 

᥏:᥊᥈ ᤗᤢᤶᤛᤢᤶᤔᤡᤴ- ᤁᤴ ᤆᤠ ᤕᤢ᤺ᤵᤔᤠ ᤕᤶᤒᤠ ᤐᤧ᤺ᤵᤐᤧᤳᤋᤠ ᤗᤢᤱ ᤘᤕᤧ॥

ᤕᤧᤛᤢᤖᤧ ᤔᤣ᤺ᤳ ᤏᤠ᤹ᤔᤠ ᤔᤧ᤺ᤴ ᤑᤠ᤹ᤀᤠᤱ ᤜᤢ᤹ᤖᤢᤛᤡ᤹

(ᤔᤳᤋᤡ ᥇᥏:᥇-᥇᥈. ᤗᤢᤁᤠ ᥇᥌:᥇᥎)

᥇᥆

ᤕᤧᤛᤢᤖᤧ ᤂᤧᤴ ᤋᤧᤴᤏᤡᤴ ᤗᤧᤖᤢᤀᤠᤱ ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡᤒᤠ ᤕᤜᤢᤍᤡᤕᤠ ᤌᤢᤶᤔᤥ ᤐᤣ॥ ᤂᤧᤵᤔᤥᤀᤠᤱ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤕᤧᤵᤗᤧᤰ ᤁᤢᤀᤡᤛᤡ᤺ᤰ ᤂᤧᤴ ᤔᤏᤠᤜᤠ᤹ ᤜᤢ᤹ᤔᤠ ᤜᤣ᤺ᤰᤋᤢᤛᤡ॥

᥈ ᤂᤧᤵᤔᤥ ᤁᤢᤓᤠ ᤑᤖᤡᤛᤡᤜᤠ᤹ ᤔᤧᤍᤩᤧᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤛᤠ᤹ᤔᤠ ᤑᤠ᤹ᤀᤠᤱ ᤐᤠ᤺ᤴ ᤔᤧᤃᤧᤛᤢ. “ᤀᤠᤍᤠᤱᤒᤠ ᤛᤡᤰᤛᤠᤶᤒᤣ. ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴ ᤏᤠ᤹ᤔᤠ ᤛᤠᤶᤕᤥᤌᤡᤶᤔᤡᤸᤗᤧ ᤐᤡᤖᤢᤒᤡ ᤔᤧ᤺ᤶᤒᤡ᥅”

᥉ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤱᤏᤠ ᤛᤣ᤺ᤴᤍᤥᤛᤢᤛᤡ. “ᤔᤥᤛᤠᤖᤧ ᤂᤡᤏᤡ᤹ ᤀᤠᤰᤋᤱᤒᤠ ᤀᤡᤱᤈᤠ᤺ᤱ ᤁᤧᤒᤡᤖᤡᤀᤠᤱ ᤁᤧᤘᤕᤡ᤹ᤒᤣ᥅”

᥊ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤔᤥᤛᤠ᤺ᤸᤗᤧ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴ ᤀᤡᤱᤃᤠ᤹ ᤏᤠ᤹ᤏᤧᤒᤠᤖᤥ ᤑᤠ᤹ᤀᤠᤱ ᤛᤠᤵᤗᤠ ᤛᤠᤵᤋᤢᤀᤠᤱ ᤐᤠᤱᤔᤠᤍᤣᤔᤠ ᤛᤢᤰᤋᤢ᤹ ᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳᤗᤥ॥”

᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤱᤃ ᤂᤡᤏᤡ᤹ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤣᤗ᤹ᤖᤡᤰ ᤔᤥᤛᤠᤖᤧ ᤂᤧᤴ ᤛᤠᤶᤕᤥᤌᤡᤶᤔᤡᤴ ᤁᤧᤛᤠᤵᤋᤡ ᤁᤧᤒᤡᤖᤡᤒᤠᤖᤥ॥

᥌ ᤁᤖ ᤁᤢᤜᤣ᤺ᤰᤛᤡᤱᤔᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤸᤗᤧ ‘ᤕᤧᤶᤒᤡᤳᤇᤠ᤹ ᤏᤢ ᤔᤧᤴᤇᤢᤔᤠ᤹ ᤆᤥᤃᤢᤛᤡᤖᤥ॥’

᥍-᥎ ‘ᤂᤧᤸᤗᤧ ᤆᤥᤃᤢᤸᤗᤧ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤶᤒᤠ ᤏᤢ ᤁᤢᤶᤔᤠᤛᤡ ᤗᤧᤖᤢᤛᤡᤀᤠᤱ ᤁᤢᤔᤣ᤺ᤳᤋᤡᤴᤏᤢ ᤋᤱᤗᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤇᤠ ᤌᤰ ᤐᤥ᤺ᤱᤛᤡᤖᤥ॥ ᤀᤠᤸᤗ ᤂᤧᤱᤜᤠ᤹ᤃ ᤏᤧᤵᤑᤢᤛᤡ ᤔᤧ᤺ᤴ. ᤁᤖ ᤗᤳᤇᤠ ᤌᤰᤛᤡᤖᤥ॥’

᥏ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤌᤰ ᤆᤥᤃᤢᤛᤡᤒᤠᤜᤠ᤹ ᤔᤧᤴᤇᤠᤶ ᤕᤠᤵᤔᤡᤖᤧ ᤛᤧᤶᤔᤠᤛᤡ ᤔᤧᤏᤢ᤹ᤏᤧᤴᤗᤥ॥”

᥇᥆ ᤜᤧᤰᤁᤩᤠᤱ ᤕᤠᤱᤛᤡ ᤂᤧᤱᤜᤠ᤹ ᤜᤡᤶᤔᤥ ᤔᤧᤘᤕᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤁᤴ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤌᤧᤔᤠᤒᤣ ᤑᤠ᤹ᤀᤠᤱ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢᤖᤥ॥

᥇᥇ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤳᤋᤡᤴ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤣ᤺ᤳᤋᤡᤴ ᤏᤠ᤹ᤖᤢᤀᤠᤱ ᤘᤣ᤹ᤛ᤻ᤔᤠ ᤔᤧᤴᤇᤢᤔᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹. ᤂᤧᤸᤗᤧ ᤋᤃᤡᤛ᤻ᤔᤠ ᤁᤢᤔᤣ᤺ᤳᤋᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤘᤣ᤹ ᤔᤧᤴᤇᤢᤔᤠ᤹ᤀᤡᤴᤏᤢ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥

᥇᥈ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤕᤧᤶᤒᤠ᤹ᤀᤡᤴ ᤏᤠ᤹ᤖᤢᤀᤠᤱ ᤘᤣ᤹ ᤕᤧᤶᤒᤡᤳᤇᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹. ᤂᤧᤸᤗᤧᤀᤠᤱ ᤋᤃᤡᤛ᤻ᤔᤠ ᤁᤢᤕᤧᤶᤒᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤘᤣ᤹ ᤕᤧᤶᤒᤡᤳᤇᤠ᤹ᤀᤡᤴᤏᤢ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥”

ᤕᤧᤛᤢᤖᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡ᤹

(ᤔᤳᤋᤡ ᥇᥏:᥇᥉-᥇᥋. ᤗᤢᤁᤠ ᥇᥎:᥇᥋-᥇᥍)

᥇᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤜᤢᤰ ᤏᤧᤛ᤻ᤛᤢᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤧᤍᤠᤖᤢᤛᤡ॥ ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤁᤧᤍᤠ᤺ᤵᤐᤠᤜᤠ᤹ ᤔᤧᤓᤧ᤺ᤰᤋᤢᤛᤡ॥

᥇᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤏᤡᤛᤢᤀᤠᤱ ᤁᤢᤕᤠ᤺ᤰᤗᤧ᤹ᤖᤧᤖ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤠᤖᤠ᤹ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤀᤡᤱᤃᤠ᤹ᤀᤥ ᤋᤠᤔᤠ ᤑᤠ᤺ᤰᤋᤧᤶᤛᤡᤶᤔᤧ᤹ᤀᤥ. ᤂᤧᤱᤜᤠ᤹ ᤔᤧᤛᤠᤰᤋᤧᤶᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤱᤃ ᤁᤴ ᤜᤡᤴᤈᤠ᤹ᤒᤡᤳᤇᤠ ᤜᤧᤰᤋᤱᤒᤠᤜᤠ᤹ᤖᤧᤴᤏᤣᤖᤥ॥

᥇᥋ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤜᤠ᤺ᤳᤗᤧ ᤜᤡᤴᤈᤠ᤹ ᤜᤧᤰᤁᤣ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ᤀᤡᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤔᤧᤍᤠ᤺ᤰᤋᤢᤴ. ᤂᤧᤴ ᤂᤧᤵᤔᤥ ᤗᤠ᤺ᤵᤔᤠ ᤔᤧᤄᤥᤏᤧᤴᤗᤥ॥”

᥇᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤁᤢᤓᤰᤋᤢᤱᤅᤥ ᤕᤢᤰᤂᤢᤛᤡᤀᤠᤱ ᤂᤢᤏᤡ᤹ ᤛᤶᤍᤠᤱ ᤜᤢᤰ ᤏᤧᤛ᤻ᤛᤢᤖ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖᤥ॥

ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ

(ᤔᤳᤋᤡ ᥇᥏:᥇᥌-᥉᥆. ᤗᤢᤁᤠ ᥇᥎:᥇᥎-᥉᥆)

᥇᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤗᤠᤶᤍᤡ᤺ᤰᤁᤥ ᤐᤣᤖ ᤐᤳᤇᤧᤸᤗᤧ ᤔᤏᤠᤎᤡᤰ ᤗᤥ᤺ᤰᤋᤧ ᤑᤧᤖᤧᤀᤠᤱ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤔᤧᤳᤋᤢ. “ᤁᤧᤏᤢ᤹ᤒᤠ ᤛᤡᤰᤛᤠᤶᤒᤠᤀᤣ. ᤀᤠᤰᤋᤱᤒᤠ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤡᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢᤱᤒᤣ᥅”

᥇᥎ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤌᤣᤀᤠᤱ ᤀᤡᤱᤃᤠ᤹ ᤁᤧᤏᤢ᤹ᤒᤠ ᤁᤧᤔᤧᤳᤋᤠᤒᤣ᥅ ᤁᤧᤏᤢ᤹ᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤘᤠ᤹ᤖᤥ॥

᥇᥏ ᤂᤧᤏᤧ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤗᤧᤛ᤻ᤛᤢ᤹- ᤔᤏᤠᤛᤧᤵᤔᤠ ᤔᤧᤏᤢ᤹ᤏᤧᤴ. ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤂᤢ᤺ᤶᤔᤠ ᤔᤧᤏᤢ᤹ᤏᤧᤴ. ᤀᤡᤱᤗᤧᤰ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ. ᤔᤏᤠᤜᤠ᤹ ᤂᤢᤶᤔᤠᤛᤡ ᤔᤧᤏᤢ᤹ᤏᤧᤴ. ᤜᤧᤰᤁᤩᤠᤱ ᤐᤠ-ᤔᤠ ᤀᤡᤱᤎᤠ᤺ᤱ ᤐᤡᤔᤠᤛᤡᤀᤣ ᤐᤥ᤺ᤱ॥”

᥈᥆ ᤂᤧᤴ ᤔᤏᤠ᤺ᤸᤗᤧ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤁᤴ ᤁᤧᤖᤧᤰ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤃ ᤀᤡᤱᤃᤠ᤹ ᤜᤡᤴᤈᤠ᤹ ᤘᤕᤠᤱᤅᤠᤱᤎᤥᤀᤣ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗ ᤘᤠ᤹ᤀᤠᤖᤥ॥”

᥈᥇ ᤕᤧᤛᤢᤖᤧ ᤂᤧᤴ ᤔᤏᤠᤴ ᤀᤥᤔᤧᤳᤋᤢᤀᤠᤱ ᤗᤢᤱᤔᤠ᤹ ᤋᤢᤰᤋᤢᤖ ᤔᤧᤳᤋᤢ. “ᤀᤠᤸᤗᤛᤠᤱ ᤂᤧᤏᤧ᤹ ᤕᤠ᤺ᤶᤒᤰᤌᤡᤰ ᤆᤥ᤺ᤰᤔᤠ ᤁᤧᤃᤳᤋᤢ᤹ᤖᤥ॥ ᤐᤣᤃᤧ᤹ᤀᤠᤱ ᤁᤧᤃᤳᤋᤢᤒᤠᤴ ᤁᤧᤖᤧᤰ ᤛᤱᤄᤧᤍᤣᤛᤧ᤹ ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤖᤧᤛᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤠᤱᤛᤠᤁᤢᤴᤎᤣ ᤁᤧᤄᤥᤛᤢ᤹ᤖᤥ॥ ᤜᤧᤰᤁᤩᤠᤱ ᤑᤧᤖᤧ᤹ᤀᤠᤱ ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥”

᥈᥈ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤁᤢᤏᤠ᤺ᤴ ᤁᤡ᤺ᤴᤍᤢᤀᤠᤱ ᤁᤢᤏᤡᤱᤘᤠ᤹ ᤋᤢᤃᤧᤖ ᤂᤧᤵᤔᤥᤗᤠᤶ ᤐᤣ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤃ ᤕᤖᤡᤰ ᤕᤠᤱᤛᤠᤁᤢᤴᤎᤣ ᤁᤳᤋᤢᤖᤥ॥

᥈᥉ ᤕᤧᤛᤢᤖᤧ ᤂᤡᤖᤡ ᤀᤥᤔᤕᤧᤖ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤃ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤛᤠ᤹ᤖᤡᤰ ᤛᤠᤰᤗᤥ᥄”

᥈᥊ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ. ᤁᤖ ᤕᤧᤛᤢᤖᤧ ᤕᤠᤶᤔᤥ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤆᤢᤰᤐᤠᤛᤣ. ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤛᤧᤰᤂᤠᤀᤣ ᤛᤠᤰᤗᤥ॥

᥈᥋ ᤕᤠᤱᤛᤠᤁᤢᤴᤎᤣᤛᤠᤒᤧᤴ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠᤏᤢ᤺ᤸᤗᤧ ᤀᤢᤔᤣ᤺ᤴ ᤛᤶᤔᤣ᤺ᤳᤋᤡᤸᤗᤧ ᤁᤢᤜᤱᤅᤥ ᤗᤠ᤺ᤵᤔᤠ ᤀᤢᤛᤢᤖᤢ ᤐᤥᤱᤗᤥ॥”

᥈᥌ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. “ᤜᤧᤰᤁᤣ᤺ᤸᤗᤧ ᤜᤠ᤺ᤳ ᤋᤠᤱᤛᤧ᤺ᤵᤔᤠ ᤛᤢᤰᤐᤠᤒᤣ᥅”

᥈᥍ ᤕᤧᤛᤢᤖᤧ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖ ᤔᤧᤳᤋᤢᤛᤡ. “ᤂᤧᤵᤛᤧᤶᤔᤧ᤹. ᤔᤧᤴᤇᤠᤶ ᤕᤠᤵᤔᤡᤖᤧ ᤗᤠᤃᤡᤃ ᤁᤴ ᤛᤢᤰᤔᤧᤴᤍᤧᤵᤔᤏᤠ ᤆᤥ᤺ᤰᤛᤠᤱ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡᤃ ᤔᤧᤛᤠᤰᤏᤧᤴᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤛᤢᤰᤋᤢ᤹ᤖᤥ॥”

᥈᥎ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤏᤡᤃᤧᤃ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤧᤖᤢᤶᤒᤧ. ᤜᤧᤰᤁᤩᤠᤱ ᤂᤧᤏᤧ᤹ ᤋᤡᤶᤔᤠᤛᤡᤃᤧᤀᤠᤱ ᤘᤕᤡᤃᤧᤖᤥ॥”

᥈᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤳᤋᤡᤸᤗᤧ ᤀᤠᤗᤠᤃᤡ ᤏᤢ ᤛᤢᤏᤠᤀᤡᤱᤗᤧ ᤗᤠᤃᤡ ᤜᤡᤶᤎᤠ᤺ᤱᤜᤠ᤹. ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹. ᤏᤧ᤹ᤏᤢᤛᤠ᤹ᤜᤠ᤹. ᤑᤢ᤹ᤏᤢᤛᤠ᤹ᤜᤠ᤹. ᤐᤠ ᤔᤠᤜᤠ᤹. ᤀᤡᤃᤪ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤗᤧᤖᤢᤛᤡᤀᤠᤱ ᤘᤠ᤹.

᥉᥆ ᤂᤧᤸᤗᤧ ᤛᤧᤰᤂᤠᤀᤣ ᤁᤴ ᤕᤧᤶᤔᤥ ᤔᤏᤠᤗᤠᤶᤒᤠ ᤋᤢᤰᤂᤣ ᤆᤠᤔᤠᤏᤢ ᤛᤥᤛᤥᤖᤡᤰ ᤜᤡᤶᤎᤠ᤺ᤱᤜᤠ᤹. ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤜᤠ᤹. ᤑᤢ᤹ᤏᤢᤛᤠ᤹. ᤏᤧ᤹ᤏᤢᤛᤠ᤹. ᤔᤠᤜᤠ᤹ ᤜᤧᤰᤁᤩᤠᤱ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤁᤡᤵᤌᤡᤰ (᥇᥆᥆) ᤗᤧᤱᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤥᤛᤢ᤹ᤖᤥ॥ ᤜᤧᤰᤁᤩᤠᤱ ᤁᤧᤍᤠᤒᤠ ᤕᤧᤶᤔᤥ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢ᤹ᤖᤥ॥

᥉᥇ ᤁᤖ ᤀᤠᤸᤗᤥ ᤋᤃᤡ ᤁᤧᤘᤠ᤹ᤒᤠ ᤕᤖᤡᤰ ᤔᤏᤠᤜᤠ᤹ ᤀᤣᤃᤠᤱ ᤔᤧᤒᤥᤱᤗᤥ. ᤜᤧᤰᤁᤩᤠᤱ ᤀᤠᤸᤗᤥ ᤀᤣᤃᤠᤱ ᤁᤧᤘᤠ᤹ᤒᤠ ᤕᤖᤡᤰ ᤔᤏᤠᤜᤠ᤹ ᤋᤃᤠᤱ ᤔᤧᤒᤥᤱᤗᤥ॥”

ᤕᤧᤛᤢᤖᤧ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤠᤶᤔᤥ ᤐᤠ᤺ᤳᤋᤢ᤹

(ᤔᤳᤋᤡ ᥈᥆:᥇᥍-᥇᥏. ᤗᤢᤁᤠ ᥇᥎:᥉᥇-᥉᥊)

᥉᥈ ᤂᤧᤱᤜᤠ᤹ ᤕᤖᤢᤛᤗᤧᤔ ᤌᤥ ᤔᤧᤒᤣ᤺ᤸᤗᤧ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ᤺ᤸᤗᤧ ᤋᤃᤠᤱ ᤐᤳᤇᤧ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ. ᤜᤧᤰᤁᤩᤠᤱ ᤀᤣᤃᤠᤱ ᤁᤧᤍᤡᤶᤒᤠᤜᤠ᤹ᤀᤠᤱ ᤔᤧᤃᤡᤛᤧᤖᤥ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤌᤡᤰᤗᤧᤵᤔᤠᤱ ᤋᤣ᤹ᤖᤢᤛᤡᤀᤠᤱ ᤀᤠᤸᤗ ᤐᤥᤱᤔᤠ ᤀᤡ᤺ᤳᤋᤧᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡ.

᥉᥉ “ᤀᤠᤸᤗ ᤀᤠᤏᤡ᤹ ᤕᤖᤢᤛᤗᤧᤔ ᤀᤠᤃᤧᤳᤋᤠᤱ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤴᤇᤠᤶᤛᤠ᤺ᤴ ᤀᤡᤱᤔᤧᤗᤧᤰᤋᤢᤀᤠᤱ ᤜᤢᤰᤔᤧᤛᤢᤵᤋᤢ᤹ᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤔᤧᤒᤡᤖᤢᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤒᤡᤖᤢ᤹ᤖᤥ॥

᥉᥊ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢ. ᤌᤩᤠ᤺ᤳ ᤔᤧᤎᤥ᤺ᤰᤋᤢ᤹. ᤔᤧᤜᤡᤵᤋᤢ᤹. ᤋᤧ᤺ᤶᤓᤢᤰ ᤔᤧᤒᤡᤖᤢ᤹. ᤜᤧᤰᤁᤩᤠᤱ ᤔᤧᤛᤧᤖᤢ᤹ᤖᤥ॥ ᤁᤖ ᤂᤢᤏᤧ᤹ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤗᤥ॥”

ᤕᤠᤁᤢᤒ ᤏᤢ ᤕᤢᤜᤢᤴᤏᤠ᤺ᤸᤗᤧ ᤂᤢᤴᤇᤡ᤹ ᤐᤣᤗᤡ

(ᤔᤳᤋᤡ ᥈᥆:᥈᥆-᥈᥎)

᥉᥋ ᤜᤧᤰᤁᤩᤠᤱ ᤈᤒ᤻ᤍᤡᤕᤠᤖᤧ ᤁᤢᤛ᤻ᤛᤠ ᤕᤠᤁᤢᤒ ᤏᤢ ᤕᤢᤜᤢᤴᤏᤠ᤺ᤸᤗᤧ ᤕᤧᤛᤢ᤺ᤴ ᤔᤧᤳᤋᤧᤇᤢ. “ᤀᤠᤍᤠᤱᤒᤠ ᤛᤡᤰᤛᤠᤶᤒᤣ. ᤀᤠᤴᤇᤡᤃᤧ ᤐᤠ᤺ᤳᤇᤢᤃᤧᤒᤠ ᤐᤠ᤺ᤴᤏᤡᤴ ᤀᤠᤴᤇᤡᤃᤧ ᤗᤠᤃᤡ ᤆᤥᤃᤧ᤹ᤀᤥ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤳᤇᤢᤃᤧ᤹ᤖᤥ॥”

᥉᥌ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤴᤇᤡ᤹ ᤀᤡᤱᤃᤠ᤹ ᤌᤧᤔᤠ ᤆᤥᤃᤢᤱ ᤐᤡᤏᤧᤳᤇᤡᤱᤗ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤈᤥ᤺ᤰᤛᤢᤒᤣ᥅”

᥉᥍ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤂᤧᤏᤧ᤹ ᤔᤡᤔᤡᤍᤡᤱᤃᤧᤴ ᤁᤧᤜᤠᤱᤈᤢᤶᤔᤥ ᤁᤧᤕᤢᤱᤅᤡᤸᤗᤧ. ᤁᤧᤈᤢᤵᤛᤠᤱ ᤏᤢ ᤁᤧᤓᤧᤴᤇᤠᤱ ᤗᤧᤵᤔᤠᤱ ᤀᤠᤴᤇᤡᤃᤧ ᤕᤢᤱᤔᤠ ᤕᤠᤵᤔᤡ ᤐᤠᤱᤄᤧ᤹ᤀᤥ॥”

᥉᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤌᤣ᤺ᤴ ᤁᤧᤏᤠ᤺ᤰᤛᤢᤖ ᤁᤧᤒᤳᤇᤡ᤹ ᤂᤧᤴ ᤁᤢᤛᤡᤱ ᤁᤧᤴᤏᤡ᤺ᤳᤇᤢᤴ॥ ᤀᤡᤱᤃᤠ᤹ ᤌᤢᤅᤢᤱᤒᤠ ᤋᤢᤰᤂᤣᤘᤠ ᤂᤥᤷᤕᤠᤀᤥ ᤌᤢᤱᤔᤠ ᤁᤧᤛᤢᤰᤛᤢᤒᤡ᥅ ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤥ᤺ᤱᤅᤠᤒᤠ ᤒᤵᤋᤡᤛ᤻ᤔᤠᤴ ᤂᤡᤴᤇᤡ᤹ ᤐᤥᤱᤔᤠ ᤁᤧᤛᤢᤰᤛᤢᤒᤡ᥅”

᥉᥏ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤛᤢᤰᤛᤢᤃᤧ᤹॥”

ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤛᤧᤰᤂᤠᤀᤣ ᤀᤡᤱᤃᤠ᤹ ᤌᤢᤅᤢᤱᤒᤠ ᤂᤥᤷᤕᤠᤀᤥ ᤁᤧᤎᤢᤱᤛᤢ᤹ᤀᤠᤱ ᤀᤡᤱᤃᤠ᤹ ᤐᤥ᤺ᤱᤅᤠᤒᤠ ᤒᤵᤋᤡᤛ᤻ᤔᤠᤴᤏᤠᤱ ᤂᤡᤴᤇᤡ᤹ ᤁᤧᤒᤥ᤺ᤱᤛᤡ᤹.

᥊᥆ ᤁᤖᤛᤠᤱ ᤀᤠᤓᤧᤴᤇᤠᤱ ᤏᤢ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤔᤠ ᤁᤧᤛᤢᤰᤛᤡ᤹ ᤐᤠ᤺ᤵᤔᤠ ᤕᤢᤰ ᤔᤧᤃᤳᤋᤠᤴᤗᤥ॥ ᤂᤧᤴ ᤋᤧᤴᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤡᤴᤜᤠ᤹ ᤐᤡᤔᤠᤛᤡ ᤑᤠ᤹ᤀᤠᤱ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹. ᤒᤠ ᤂᤧᤱᤜᤠ᤹ᤖᤰ ᤕᤢᤱᤔᤠ ᤔᤧᤄᤥᤖᤥ॥”

᥊᥇ ᤜᤧᤰᤁᤩᤠᤱ ᤘᤣ᤹ ᤌᤡᤒᤥᤱ (᥇᥆) ᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤕᤠᤁᤢᤒ ᤜᤧᤰᤁᤩᤠᤱ ᤕᤢᤜᤢᤴᤏᤠ᤺ᤴᤏᤢ ᤂᤢᤴᤇᤡ᤹ ᤛᤡᤰ ᤐᤥᤃᤧᤖᤥ॥

᥊᥈ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤁᤠᤰ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤜᤠ᤹ᤖᤧᤃ ᤔᤏᤠᤜᤠ᤹ ᤐᤠ᤺ᤵᤐᤠ᤺ᤳ ᤔᤧᤔᤧᤳᤋᤢᤛᤡᤒᤠ ᤜᤧᤰᤁᤩᤠᤱ ᤂᤢᤏᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤑᤥᤛᤠᤱᤒᤠᤜᤠ᤹ ᤔᤧᤕᤢᤰᤋᤢᤛᤡᤒᤠᤃ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥊᥉ ᤁᤖ ᤂᤡᤏᤡ᤹ ᤗᤢᤶᤔᤥᤃ ᤜᤧᤰᤁᤣ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤂᤡᤏᤡ᤹ ᤗᤢᤶᤔᤥᤃ ᤀᤠᤳᤋᤡᤸᤗᤧ ᤗᤠᤶᤗᤥᤒᤠ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹ ᤂᤧᤴ ᤜᤠᤖᤠ᤹ ᤂᤡᤏᤡ᤹ ᤛᤧᤘᤠᤖᤥᤒᤠ ᤐᤥ᤺ᤱᤗᤖᤥ॥

᥊᥊ ᤜᤧᤰᤁᤩᤠᤱ ᤜᤠ᤺ᤳᤗᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤠᤱ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤴ ᤁᤧᤖᤧᤰᤗᤧ ᤂᤢᤏᤡ᤹ ᤕᤥ᤺ᤰ ᤐᤥ᤺ᤱᤗᤖᤥ॥

᥊᥋ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤛᤣᤘᤠ ᤔᤧᤒᤡᤀᤠᤖ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤛᤣᤘᤠ ᤐᤡᤛᤧ ᤋᤩᤠᤱᤒᤠᤖᤥ॥ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤗᤠᤕᤥᤗᤠᤶ ᤌᤧ᤹ᤔᤠᤛᤡᤀᤠᤱ ᤋᤠᤱᤛᤧ᤺ᤵᤔᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤠᤜᤡᤱᤔᤴᤏᤡᤴ ᤐᤡᤛᤧ ᤋᤩᤠᤱᤒᤠᤖᤥ॥”

ᤕᤧᤛᤢᤖᤧ ᤒᤷᤋᤡᤔᤠᤀᤡ ᤔᤡᤰᤑ᤺ᤶᤒᤧᤴ ᤘᤣ᤺ᤴᤍᤢ᤹

(ᤔᤳᤋᤡ ᥈᥆:᥈᥏-᥉᥊. ᤗᤢᤁᤠ ᥇᥎:᥉᥋-᥊᥉)

᥊᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤧᤖᤡᤜᤥ ᤕᤧᤰᤕᤰᤁᤥ ᤔᤧᤍᤩᤧ॥ ᤕᤠᤱᤛᤡ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤡᤰ ᤔᤏᤠᤜᤠ᤹ᤏᤢ ᤕᤧᤰᤕᤰᤗᤠᤶ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤋᤡᤔᤤᤖᤧ ᤁᤢᤛ᤻ᤛᤠ ᤒᤷᤋᤡᤔᤠᤀᤡ ᤔᤧᤵᤔᤏᤠᤒᤠ ᤆᤠᤃᤧᤏᤠ᤺ᤰᤐᤠ ᤔᤡᤰᤑ᤺ᤶᤒᤧᤴ ᤗᤠᤶᤔᤡᤸᤗᤧ ᤁᤢᤕᤠᤀᤥ ᤕᤢᤅᤧᤖᤥ॥

᥊᥍ ᤏᤠᤛᤖᤋᤒᤠ ᤕᤧᤛᤢ᤺ᤴ ᤐᤣ᤺ᤰᤗ ᤐᤳ ᤁᤧᤗ᤹ᤒᤠ ᤂᤧᤸᤗᤧ ᤂᤧᤵᤛᤢᤀᤠᤱ ᤀ᤺ᤰᤔᤠ ᤜᤣ᤺ᤰᤋᤧ. “ᤍᤠᤀᤢᤍᤖᤧ ᤁᤢᤛ᤻ᤛᤠ ᤕᤧᤛᤢᤀᤣ. ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ᥄”

᥊᥎ ᤕᤖᤡᤰ ᤔᤏᤠᤜᤠ᤹ᤖᤧ ᤂᤧᤴ ᤛᤫᤠ᤺ᤳ ᤕᤢᤅᤧ᤹ ᤑᤠ᤹ᤀᤠᤱ ᤔᤧᤓᤧ᤺ᤰᤋᤢ॥ ᤁᤖ ᤂᤧᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤀ᤺ᤰᤋᤧ. “ᤍᤠᤀᤢᤍᤖᤧ ᤁᤢᤛ᤻ᤛᤠᤀᤣ. ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ᥄”

᥊᥏ ᤕᤧᤛᤢᤖᤧ ᤂᤧᤴ ᤀ᤺ᤰᤋᤧᤒᤠ ᤂᤧᤵᤛᤢᤸᤗᤧ ᤕᤧᤶᤛᤡᤱᤅᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤁᤳᤏᤠ ᤑᤧᤳᤋᤧᤶᤔᤧ᤹॥”

ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤀᤠᤱ ᤂᤧᤴ ᤔᤡᤰᤑ᤺ᤶᤒᤧᤴ ᤔᤧᤔᤧᤳᤋᤢ. “ᤜᤦ. ᤛ᤺ᤳᤋᤧ᤹ᤀᤥ᥄ ᤛᤡᤰᤛᤠᤶᤒᤧᤸᤗᤧ ᤁᤧᤀᤢ᤺ᤳᤋᤧᤀᤠᤱ ᤘᤠ᤹ᤖᤥ॥ ᤂᤧᤏᤧ᤹ ᤐᤥᤃᤧ᤹᥄”

᥋᥆ ᤂᤧᤸᤗᤧ ᤁᤢᤛᤢᤱᤄᤣᤰᤘᤠ᤺ᤴ ᤌᤡᤰᤗᤧᤵᤔᤠᤱ ᤗᤠᤵᤑᤢᤛᤢᤀᤠᤱ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤕᤧᤛᤢᤖᤥ ᤐᤣ॥

᥋᥇ ᤕᤧᤛᤢᤖᤧ ᤂᤧᤴ ᤛᤣ᤺ᤴᤍᤥᤛᤢ. “ᤀᤡᤱᤃᤠ᤹ ᤌᤧᤔᤠ ᤆᤥᤃᤢᤱ ᤐᤡᤏᤧᤒᤠ ᤏᤡᤱᤘᤠ᤹ ᤁᤧᤈᤥᤃᤢᤒᤣ᥅”

ᤂᤧᤸᤗᤧ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤡᤱᤃᤠ᤹ ᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤱᤅᤠᤖ॥”

᥋᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤐᤣᤃᤧ᤹᥄ ᤂᤧᤏᤧ᤹ ᤁᤧᤏᤛᤠ᤺ᤴᤏᤡᤸᤗᤧ ᤏᤡᤔᤠ ᤁᤧᤛᤢᤰᤐᤠ ᤁᤧᤈᤥᤃᤧᤀᤠᤱ ᤁᤧᤘᤠ᤹ᤖᤥ॥” ᤂᤡᤔᤥ ᤂᤧᤴ ᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤀᤠᤱ ᤛ᤺ᤳᤋᤧᤖ ᤕᤧᤛᤢᤖᤧ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤌᤠᤛᤡᤱᤗᤥ॥

ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥ ᤗᤠ᤺ᤳ

(ᤔᤳᤋᤡ ᥈᥇:᥇-᥇᥇. ᤗᤢᤁᤠ ᥇᥏:᥈᥎-᥊᥆. ᤕᤢᤜᤢ ᥇᥈:᥇᥈-᥇᥏)

᥇᥇

ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤢᤛᤗᤧᤔ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤕᤖᤢᤛᤗᤧᤔ ᤏᤡ᤺ᤳᤋᤠᤱᤒᤠ ᤈᤤᤋᤢᤏ ᤁᤥ᤺ᤰᤔᤠᤸᤗᤧ ᤁᤢᤒᤣᤛᤠᤱᤒᤠ ᤒᤧᤌᤑᤠᤃᤣ ᤏᤢ ᤒᤧᤌᤠᤏᤡ ᤔᤧᤵᤔᤏᤠᤒᤠ ᤐᤠᤱᤈᤢᤶ ᤏᤡ᤺ᤳᤋᤠᤱ ᤔᤧᤃᤧᤖᤧ. ᤜᤧᤰᤁᤩᤠᤱ ᤕᤧᤛᤢᤖᤧ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤐᤠᤱᤄᤢᤛᤡ.

᥈ “ᤂᤡᤴᤇᤡ᤹ ᤋᤃᤠᤱᤒᤠ ᤐᤠᤱᤓᤣ᤹ᤀᤥ ᤐᤣᤛᤧ᤹॥ ᤂᤧᤵᤔᤥ ᤁᤧᤗᤠ᤺ᤳᤇᤡᤸᤗᤧᤛᤠ ᤀᤠᤵᤑᤠᤸᤗᤧᤀᤠᤱ ᤔᤧᤴᤕᤢᤰᤁᤣ ᤁᤧᤘᤠ᤹ᤒᤠ ᤀᤍᤱᤛᤠᤎᤡᤰ ᤀᤡᤔᤧᤄᤣ᤺ᤰᤂᤢᤀᤠᤱ ᤕᤧᤵᤐᤠ ᤁᤧᤍᤢᤶᤛᤢ᤹॥ ᤂᤧᤴ ᤗᤧᤖᤧᤳᤇᤧ᤹ᤀᤠᤱ ᤁᤳᤏᤠ ᤑᤧᤳᤋᤧᤳᤇᤧ᤹॥

᥉ ᤔᤏᤠᤜᤠ᤹ᤖᤧ ᤌᤣᤀᤠᤱ ᤁᤴ ᤀᤍᤱᤛᤠ᤺ᤴ ᤁᤧᤗᤧᤳᤇᤢᤒᤠᤒᤣ ᤑᤠ᤹ᤀᤠᤱ ᤛᤣ᤺ᤴᤃᤧᤶᤗᤠᤵᤛᤡᤏᤧ ᤑᤠ᤹ᤃᤪ ᤁᤴ ᤀᤠᤏᤡᤃᤧ ᤍᤠᤱᤒᤠᤴ ᤆᤠᤜᤠᤒᤠ ᤆᤥᤃᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤜᤠᤖᤠᤀᤣ ᤂᤢᤏᤧ᤹ ᤕᤠᤱᤏᤠ ᤏᤢ᤺ᤰᤋᤢ᤹ᤖᤥ ᤔᤧᤳᤋᤧᤇᤧ᤹ᤀᤥ॥”

᥊ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣᤛᤡᤸᤗᤧ ᤛᤧᤰᤂᤠᤀᤣ ᤗᤳᤇᤠ ᤜᤡᤶᤒᤣᤛᤠᤱ ᤀᤍᤱᤛᤠ᤺ᤴ ᤀᤡᤔᤧᤄᤣ᤺ᤰᤂᤢᤀᤠᤱ ᤗᤠᤶᤔᤥ ᤕᤧᤒᤧᤒᤠ ᤏᤡᤛᤧᤳᤇᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤧᤖᤧᤳᤇᤢᤖ ᤐᤳᤇᤧᤳᤇᤡᤸᤗᤧ

᥋ ᤂᤧᤵᤔᤥ ᤁᤧᤕᤧᤵᤐᤠ ᤁᤢᤓᤠ ᤔᤏᤠᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢᤛᤡ. “ᤁᤴ ᤀᤍᤱᤛᤠ᤺ᤴ ᤌᤣᤀᤠᤱ ᤁᤧᤗᤧᤳᤇᤢᤒᤠᤒᤣ᥅”

᥌ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤔᤧᤳᤋᤢᤛᤡᤒᤠ ᤜᤧᤰᤁᤣᤀᤣ ᤏᤥᤃᤵ ᤐᤡᤖᤧᤳᤇᤢᤀᤠᤱ ᤂᤧᤴ ᤔᤏᤠᤜᤠ᤹ᤖᤧ ᤐᤣ᤺ᤰᤔᤠ ᤔᤧᤒᤠᤱᤄᤢᤛᤡᤖᤥ॥

᥍ ᤂᤧᤱᤜᤠ᤹ᤖᤧ ᤂᤧᤴ ᤀᤍᤱᤛᤠ᤺ᤴ ᤕᤧᤛᤢᤖᤥ ᤋᤠᤖᤧᤳᤇᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤳᤜᤠ᤹ ᤂᤧᤴ ᤀᤍᤱᤛᤠ᤺ᤸᤗᤧ ᤁᤢᤀᤣ᤺ᤰᤁᤥ ᤔᤧᤏᤧᤛ᤻ᤛᤢ. ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤕᤢᤰᤋᤢ॥

᥎ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤳᤜᤠ᤹ ᤗᤠᤶᤔᤥ ᤔᤧᤓᤧᤛᤢ॥ ᤁᤢᤓᤠᤖᤧᤃ ᤂᤧᤴ ᤂᤡᤖᤡᤗᤠᤶ ᤁᤢᤓᤧᤰᤘᤠᤏᤢᤒᤠ ᤛᤡᤱ ᤐᤥᤖᤠ᤺ᤰᤜᤠ᤹ ᤔᤧᤈᤧᤵᤋᤢᤀᤠᤱ ᤗᤠᤶᤔᤥ ᤔᤧᤓᤧᤛᤢᤖ ᤂᤢᤏᤧ᤹ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢᤖᤥ॥

᥏ ᤂᤢᤏᤧ᤹ ᤁᤢᤍᤃᤡ ᤏᤢ ᤁᤢᤀᤣᤃᤠᤱ ᤁᤧᤒᤵᤐᤠ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤀ᤺ᤰᤋᤧᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ᥄a ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠᤴ ᤔᤢ᤹ᤀᤡᤛᤠᤒᤠ ᤐᤥ᤺ᤱᤗᤖᤥ॥

᥇᥆ ᤀᤠᤏᤡ᤹ ᤌᤠ᤺ᤰᤌᤧᤒᤠ ᤍᤠᤀᤢᤍ ᤜᤠᤱᤅᤡᤸᤗᤧᤴ ᤁᤧᤍᤠᤒᤠ ᤜᤠᤱᤈᤢᤶᤔᤡᤴ ᤔᤢ᤹ᤀᤡᤛᤠᤶᤔᤡᤸᤗᤧ ᤁᤢᤎᤡᤶ ᤐᤥ᤺ᤱᤗᤖᤥ᥄ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥ᤺ᤖᤖᤥ᥄”

᥇᥇ ᤜᤧᤰᤁᤣᤗ᤹ᤖᤡᤰ ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥ ᤐᤣᤀᤠᤱ ᤔᤠᤱᤜᤡᤶᤔᤥ ᤗᤠᤛᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥ ᤂᤡᤖᤡ ᤋᤠᤰᤁᤴᤍᤧᤖ ᤁᤧᤖᤧᤰ ᤀᤥᤔᤧᤳᤋᤢᤛᤡ. ᤁᤖ ᤏᤠᤶᤎᤧ ᤐᤣᤀᤠᤱ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤒᤧᤌᤠᤏᤡ ᤐᤠᤱᤈᤢᤶᤔᤥ ᤏᤢ᤺ᤰᤂᤧ ᤐᤣᤖᤥ॥

ᤕᤧᤛᤢ᤺ᤴ ᤏᤢ ᤐ᤺ᤳᤇᤣ᤹ᤒᤢᤱᤔᤠᤴ

(ᤔᤳᤋᤡ ᥈᥇:᥇᥎-᥇᥏)

᥇᥈ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰ ᤋᤠᤏᤠᤶᤛᤠ ᤒᤧᤌᤠᤏᤡᤗᤠᤶ ᤕᤖᤢᤛᤗᤧᤔ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤕᤧᤛᤢᤖᤧ ᤁᤢᤛᤧᤳᤗᤠ᤺ᤰᤋᤧ॥

᥇᥉ ᤔᤠ᤺ᤱᤄᤠᤗᤠᤶ ᤐ᤺ᤳᤇᤣ᤹ᤒᤢᤱᤔᤠᤴ ᤛᤖᤡᤳ ᤕᤠᤖᤡᤰ ᤏᤡᤛᤢᤀᤠᤱ ᤁᤢᤈᤠ᤹ ᤌᤥ᤺ᤰᤋᤧᤀᤠᤱ ᤐᤳᤐᤡ ᤑᤠ᤹ᤀᤠᤱ ᤂᤧᤵᤔᤥ ᤐᤣᤀᤠᤱ ᤀᤥᤔᤧᤳᤋᤢᤸᤗᤧ ᤁᤢᤓᤧᤰᤘᤠᤖᤰ ᤐᤳᤇᤧ ᤁᤖ ᤁᤢᤈᤠ᤹ ᤔᤧᤒᤳᤇᤧᤴ. ᤌᤣᤀᤠᤱᤓᤧᤸᤗᤧ ᤐ᤺ᤳᤇᤣ᤹ ᤌᤥ᤺ᤰᤔᤠ ᤕᤧᤶ ᤔᤧᤴᤍᤠᤀᤣ ᤘᤕᤧ॥

᥇᥊ ᤕᤧᤛᤢᤖᤧ ᤂᤧᤴ ᤐ᤺ᤳᤇᤣ᤹ᤒᤢᤱᤔᤠᤴ ᤔᤧᤳᤋᤢ. “ᤀᤠᤸᤗᤀᤠᤱᤎᤥ ᤀᤠᤵᤑᤠᤸᤗᤧᤀᤠᤱ ᤁᤧᤈᤠ᤹ ᤔᤧᤎᤥ᤺ᤰᤏᤧᤴᤗᤖᤥ॥” ᤁᤴ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧᤀᤠᤱ ᤔᤧᤄᤧᤵᤛᤢ॥

ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤐᤣᤰ

(ᤔᤳᤋᤡ ᥈᥇:᥇᥈-᥇᥍. ᤗᤢᤁᤠ ᥇᥏:᥊᥋-᥊᥎. ᤕᤢᤜᤢ ᥈:᥇᥉-᥈᥈)

᥇᥋ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤔᤧᤃᤧᤖᤧᤀᤠᤱ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤐᤣ. ᤜᤧᤰᤁᤩᤠᤱ ᤂᤧᤵᤔᤥ ᤆᤡᤃ᤺ᤰᤘᤠ ᤁᤧᤛᤱᤒᤠ ᤁᤧᤀᤡᤱᤒᤠᤜᤠ᤹ ᤏᤠ᤺ᤵᤔᤠ ᤗ᤺ᤵᤔᤠ ᤜᤣ᤺ᤰᤋᤢᤛᤡ॥ ᤕᤠᤱ ᤁᤧᤗᤧᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤠᤱᤗᤧᤰᤔᤠ ᤛᤠᤵᤏᤧᤳᤋᤡᤴ ᤏᤢ ᤐᤢᤳᤋᤢ᤺ᤰᤁᤣ ᤁᤧᤛᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤏᤠ᤺ᤴ ᤗᤧᤰᤂᤢᤒᤡᤖᤢᤛᤡᤖᤥ॥

᥇᥌ ᤜᤧᤰᤁᤩᤠᤱ ᤁᤴ ᤔᤠᤱᤜᤡᤶ ᤗᤰᤂᤢᤶᤔᤥ ᤗᤠᤱᤄᤣ᤺ᤰᤔᤠᤖ ᤆᤡᤃ᤺ᤰᤘᤠ ᤋᤣ᤹ᤔᤠ ᤋᤠ᤺ᤵᤔᤠ ᤛᤠᤰᤋᤢᤛᤡᤖᤥ॥

᥇᥍ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. ‘ᤀᤡᤱᤃᤠ᤹ ᤀᤠᤜᤡᤶᤔᤡᤱᤃ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧᤴ ᤋᤢᤘᤠ ᤆᤥ᤺ᤰᤔᤠ ᤜᤡᤶ ᤐᤥ᤺ᤱ.’ ᤁᤖ ᤂᤡᤏᤡ᤹ᤃ ᤑᤠ᤺ᤴᤍᤠᤜᤠ᤹ ᤆᤡᤱᤛᤡᤱᤔᤠ ᤋᤧᤴ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ॥”

᥇᥎ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤕᤧᤛᤢ᤺ᤴ ᤀᤠᤰᤂᤣᤗ᤹ᤖᤡᤰ ᤛᤧᤵᤔᤠᤒᤣ ᤑᤠ᤹ᤀᤠᤱ ᤗᤠᤶ ᤁᤥ᤺ᤵᤔᤠ ᤔᤧᤜᤣ᤺ᤰᤋᤢ॥ ᤁᤖ ᤂᤧᤱᤜᤠ᤹ ᤔᤧᤃᤡᤛᤧ. ᤌᤣᤀᤠᤱᤓᤧᤸᤗᤧ ᤁᤢᤏᤡᤛᤠᤶᤔᤡᤴ ᤔᤧᤄᤧᤵᤛᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤘᤕᤧᤖᤥ॥

᥇᥏ ᤜᤧᤰᤁᤩᤠᤱ ᤏᤠᤶᤎᤧᤀᤠᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤢᤛᤗᤧᤶᤗᤠᤶ ᤔᤧᤗ᤺ᤴᤍᤧ ᤔᤧᤒᤣᤖᤥ॥

ᤐ᤺ᤳᤇᤣ᤹ᤒᤢᤱᤔᤥᤗᤠᤶ ᤏᤡᤛᤠᤶ

(ᤔᤳᤋᤡ ᥈᥇:᥈᥆-᥈᥈)

᥈᥆ ᤁᤢᤏᤠᤶᤍᤠ᤺ᤵᤔᤠ ᤂᤧᤴ ᤗᤠᤶᤔᤥ ᤔᤧᤒᤣ᤺ᤸᤗᤧ ᤔᤡ᤺ᤵᤔᤠᤒᤠ ᤐ᤺ᤳᤇᤣ᤹ᤒᤢᤱᤔᤠᤴ ᤁᤢᤒᤢᤱᤔᤥᤏᤢᤀᤣ ᤜᤣᤖᤧᤀᤠᤱ ᤛᤩᤧᤒᤠ ᤔᤧᤏᤡᤛᤢᤖᤥ॥

᥈᥇ ᤕᤧᤛᤢᤖᤧ ᤐᤠ᤺ᤳᤋᤢᤒᤠᤴ ᤐᤋᤪᤢᤛᤖᤧ ᤏᤡᤱᤘᤠ᤹ ᤀᤡᤋᤢᤖ ᤂᤢᤏᤧ᤹ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤥᤔᤧᤳᤋᤧ᤹᥄ ᤂᤧᤴ ᤛᤠᤱᤃᤪᤠ ᤁᤧᤔᤧᤳᤋᤢᤒᤠ ᤐ᤺ᤳᤇᤣ᤹ᤒᤢᤱᤔᤠᤱᤃ ᤀᤡᤗᤧᤔᤧᤀᤠᤱ ᤛᤩᤧᤖᤥ॥”

᥈᥈-᥈᥉ ᤕᤧᤛᤢᤖᤧ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤧᤶᤔᤧ᤹᥄ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤜᤠ᤺ᤳᤗᤧ ᤏᤡᤱᤘᤠ᤹ᤀᤥ ᤆᤵᤆᤡ ᤔᤧᤴᤈᤥ᤺ᤰᤁᤣ. ᤁᤴ ᤁᤥ᤺ᤰᤔᤠᤴ ᤜᤠ᤹ᤕᤠᤰ ᤀᤠᤃᤧ᤹ᤀᤠᤱ ᤘᤠᤜᤱᤅᤥ ᤗᤠᤵᤑᤢᤛᤡᤱᤅᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ᤀᤥ ᤏᤛᤠ᤺ᤴ ᤆᤥᤃᤢᤀᤠᤱ ᤐᤠ᤺ᤳᤋᤢ᤹. ᤂᤧᤱᤃ ᤁᤢᤗᤠᤃᤡ ᤐᤥ᤺ᤱᤅᤣᤖᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤋᤢᤘᤠ ᤁᤧᤈᤥᤃᤢᤶᤔᤡᤸᤗᤧ ᤁᤧᤏᤠ᤺ᤰᤋᤢᤶᤒᤠ ᤐᤠ᤺ᤴᤏᤡᤴ ᤂᤥᤛᤢᤶᤒᤧ᤹ ᤑᤠ᤹ᤀᤠᤱ ᤏᤛᤠ᤺ᤴ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤄᤥᤛᤢᤶᤗᤥ॥

᥈᥋-᥈᥌ ᤜᤧᤰᤁᤩᤠᤱ ᤂᤡᤏᤡ᤹ ᤋᤢᤘᤠ ᤁᤧᤈᤥᤃᤢᤶᤔᤡᤸᤗᤧ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤡᤏᤡ᤹ ᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹. ᤂᤧᤴᤏᤡᤴ ᤗᤧᤵᤔᤡ ᤐᤡᤖᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤒᤡᤖᤡ᤹ᤖᤥ॥ (ᤁᤖ ᤂᤡᤏᤡ᤹ ᤗᤧᤵᤔᤡ ᤁᤧᤶᤒᤡᤖᤢᤶᤔᤡᤴᤏᤧ ᤑᤠ᤹ᤃᤪ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤶᤒᤡᤖᤡᤴᤗᤥ॥)”

ᤕᤧᤛᤢᤖᤧ ᤁᤢᤕᤢᤰ

(ᤔᤳᤋᤡ ᥈᥇:᥈᥉-᥈᥍. ᤗᤢᤁᤠ ᥈᥆:᥇-᥎)

᥈᥍ ᤂᤧᤱᤜᤠ᤹ ᤕᤠᤶᤔᤥ ᤕᤖᤢᤛᤗᤧᤶᤔᤥ ᤔᤧᤍᤩᤧ॥ ᤕᤧᤛᤢ᤺ᤴ ᤔᤠᤱᤜᤡᤶ ᤗᤰᤂᤢᤶᤔᤥ ᤋᤠᤰᤁᤴᤏᤢ ᤘᤕᤧᤸᤗᤧ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤍᤩᤧᤀᤠᤱ

᥈᥎ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤌᤧᤔᤠ ᤕᤢᤰᤁᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖ ᤁᤧᤘᤠ᤹᥅ ᤁᤴ ᤕᤢᤰᤁᤡᤴ ᤜᤠ᤺ᤳᤗᤧ ᤁᤧᤒᤡᤖᤧ᥅”

᥈᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤀᤠᤱ ᤗᤳᤇᤠ ᤛᤣ᤺ᤴᤗᤠᤵᤌᤡᤰ ᤛᤣ᤺ᤴᤍᤥᤏᤡᤱᤗᤥ॥ ᤕᤠᤵᤔᤡ ᤏᤥᤃᤵ ᤀᤠᤒᤡᤖᤧᤶᤔᤧ᤹ᤀᤥ. ᤜᤧᤰᤁᤩᤠᤱᤗᤰ ᤌᤧᤔᤠ ᤕᤢᤰᤁᤡᤸᤗᤧ ᤀᤡᤱᤃᤠ᤹ ᤕᤠ᤺ᤶᤒᤰ ᤆᤥᤃᤢᤱ. ᤂᤡᤏᤡ᤹ ᤔᤧᤳᤏᤡᤱᤗᤥ॥

᥉᥆ ᤕᤢᤜᤢᤴᤏᤠᤖᤧ ᤒᤵᤋᤡᤛ᤻ᤔᤠ ᤐᤡᤔᤠ ᤁᤢᤕᤢᤰᤁᤡᤴ ᤀᤠᤳᤋᤥᤗᤠᤶ ᤋᤩᤧᤒᤠᤒᤣ᥅ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠᤒᤡ. ᤀᤡ ᤔᤏᤠᤗᤠᤶᤒᤡ᥅ ᤕᤠᤵᤔᤡ ᤀᤠᤔᤧᤳᤋᤧᤶᤔᤧ᤹᥄”

᥉᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤐᤠ᤺ᤴ ᤔᤧᤎᤰᤋᤧᤖ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤀᤠᤏᤡ᤹ ‘ᤏᤡᤱᤘᤠ᤹ᤑᤢᤔᤠᤱᤗᤠᤶ’ ᤀᤠᤔᤧᤳᤋᤢᤶᤏᤧ ᤑᤠ᤹ᤃᤪ. ᤌᤣᤀᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴ ᤑᤠ᤹ᤀᤠᤱ ᤛᤣ᤺ᤴᤀᤠᤗᤠᤵ॥

᥉᥈ ᤁᤖ ‘ᤔᤏᤠᤜᤠ᤹ᤗᤠᤶᤗᤥ’ ᤀᤠᤔᤧᤳᤋᤢᤶᤏᤧ ᤑᤠ᤹ᤃᤪ. ᤔᤏᤠᤜᤠ᤹ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤕᤢᤜᤢᤴᤏᤠ᤺ᤴ ᤛᤧᤰᤂᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤠ᤹॥”

᥉᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴᤗᤥ॥”

ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤌᤧᤔᤠ ᤕᤢᤰᤁᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ ᤂᤧᤴ ᤀᤡᤱᤃᤠ᤹ᤀᤠᤱ ᤔᤧᤔᤧᤳᤏᤡᤱᤅᤡᤴᤗᤥ॥”

a 

᥇᥇:᥏ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤜᤥᤛᤴᤏᤠ” ᤐᤥᤱᤗᤥ॥

ᤁᤢ᤹ᤀᤡᤁᤧᤓᤧᤶᤒᤠ ᤁᤢᤓᤪᤧ᤺ᤱ ᤀᤡᤰᤔᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤂᤧᤍᤠ᤹

(ᤔᤳᤋᤡ ᥈᥇:᥉᥉-᥊᥌. ᤗᤢᤁᤠ ᥈᥆:᥏-᥇᥏)

᥇᥈

ᤕᤧᤛᤢ᤺ᤴ ᤂᤧᤱᤜᤠ᤹ᤏᤢ ᤂᤧᤍᤠ᤹ᤀᤥ ᤀᤰᤂᤣᤗ᤹ᤖᤡᤰ ᤐᤠᤖᤧ. “ᤀᤢᤴᤇᤣ᤺ᤴ ᤔᤏᤠᤎᤡᤰᤗᤧ ᤗᤳᤇᤠ ᤀᤡᤰᤁᤥ ᤆᤧᤸᤗᤧᤰᤛᤣ᤹ ᤗᤣ᤺ᤳᤋᤢᤀᤠᤱ ᤁᤢᤄᤡᤖᤡ ᤗᤢᤱᤎᤠᤰ ᤛᤧᤳᤋᤢᤀᤠᤱ ᤑᤠᤅᤢ. ᤜᤧᤰᤁᤩᤠᤱ ᤁᤢᤗᤢᤶᤔᤥ ᤗᤢᤶᤒᤠ᤺ᤳ ᤋᤕᤢᤀᤠᤱ ᤂᤧᤵᤔᤥ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠ ᤋᤧᤴᤎᤡᤰ ᤆᤥᤃᤢ॥ ᤀᤡᤰ ᤁᤥᤔᤠ ᤕᤠᤰᤛᤠᤎᤡᤰᤁᤠᤱ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤁᤢᤓᤪᤧ᤺ᤱ ᤗᤰ ᤂᤥᤔᤠᤖᤧ ᤗᤠᤃᤡ ᤀᤡᤰᤔᤛᤠᤒᤠᤜᤠ᤹ ᤐᤡᤖᤢᤛᤡᤀᤠᤱ ᤂᤢᤏᤧ᤹ ᤗᤠᤶᤍᤡᤰ ᤆᤥ᤺ᤰᤛᤧ ᤐᤣᤖᤥ॥

᥈ ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤋᤢᤵᤔᤠ ᤕᤧᤶ ᤋᤩᤧ᤺ᤸᤗᤧ ᤁᤢᤗᤰ ᤗᤠᤛᤧ ᤁᤢᤛᤣᤘᤠᤖᤥᤒᤠᤎᤡᤰ ᤀᤡᤰᤔ᤺ᤒᤠᤜᤠ᤹ᤖᤥ ᤐᤠᤱᤄᤢᤖᤥ॥

᥉ ᤁᤖ ᤂᤧᤴ ᤀᤡᤰᤔᤛᤠᤒᤠᤜᤠ᤹ᤖᤧ ᤂᤢᤏᤧ᤹ᤃ ᤔᤧᤜᤡᤵᤋᤢᤀᤠᤱ ᤌᤣᤀᤠᤱ ᤔᤧᤶᤒᤡᤀᤣ ᤜᤠᤒᤠ ᤔᤧᤒᤠᤱᤄᤢ ᤔᤧᤍᤣ᤺ᤛᤢᤖᤥ॥

᥊ ᤕᤠᤶᤔᤥ ᤂᤧᤴ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤸᤗᤧ ᤘᤣ᤹ᤛ᤻ᤔᤠ ᤛᤣᤘᤠᤖᤥᤒᤠᤴ ᤐᤠᤱᤄᤢ॥ ᤂᤧᤴᤏᤠᤱ ᤁᤢᤎᤧᤃᤣ᤺ᤰᤐᤥ ᤔᤧᤄᤠᤰᤂᤢᤖ ᤁᤢᤈᤠ᤺ᤳᤌᤡ ᤔᤧᤍᤣ᤺ᤛᤢ॥

᥋ ᤕᤠᤶᤔᤥ ᤘᤣ᤹ᤛ᤻ᤔᤠ ᤛᤣᤘᤠᤖᤥᤒᤠᤴ ᤐᤠᤱᤄᤢ. ᤜᤧᤰᤁᤩᤠᤱ ᤂᤧᤱᤃ ᤔᤧᤜᤡᤵᤋᤢᤀᤠᤱ ᤔᤧᤛᤧᤖᤢᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤘᤣ᤹ ᤘᤣ᤹ ᤕᤖᤡᤰ ᤛᤣᤘᤠᤖᤥᤒᤠᤜᤠ᤹ ᤐᤠᤱᤄᤢᤛᤡᤸᤗᤧ ᤁᤢᤓᤠ ᤔᤧᤜᤡᤵᤋᤢᤛᤡ. ᤁᤢᤓᤠ ᤔᤧᤛᤧᤖᤢᤛᤡᤖᤥ॥

᥌ ᤂᤧᤴ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤸᤗᤧ ᤗᤢᤱᤔᤠ᤹ ᤋᤢᤰᤋᤢᤒᤠ ᤗᤳᤌᤡᤰᤗᤰ ᤁᤢᤛ᤻ᤛᤠ ᤘᤕᤧ॥ ᤀᤠᤸᤗ ᤁᤴ ᤀᤠᤛ᤻ᤛᤠ᤺ᤴ ᤐᤠᤱᤄᤢᤱᤅᤡᤸᤗᤧᤃ ᤛᤧᤰᤂᤠᤛᤠᤱ ᤁᤢᤏᤠ ᤔᤧᤛᤠ᤹ᤖᤢᤒᤡᤗᤠ ᤑᤠ᤹ᤀᤠᤱ ᤀᤡᤋᤢᤀᤠᤱ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤐᤠᤱᤄᤢᤖᤥ॥

᥍ “ᤁᤖ ᤂᤧᤴ ᤀᤡᤰᤔᤛᤠᤒᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. ‘ᤁᤱᤃ ᤁᤢᤶᤒᤠᤖᤧ ᤁᤢᤗᤰ ᤁᤧᤄᤥᤒᤠᤖᤥ. ᤁᤴ ᤛᤧᤖᤢᤶᤔᤠᤱ ᤁᤢᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤀᤠᤏᤡ᤹ ᤜᤢᤰᤁᤠᤵᤐᤠᤛᤡᤖᤥ॥’

᥎ ᤜᤧᤰᤁᤩᤠᤱ ᤁᤢᤛ᤻ᤛᤠ᤺ᤴᤏᤠᤱ ᤔᤧᤜᤡᤵᤋᤢ ᤔᤧᤛᤧᤖᤢᤀᤠᤱ ᤆᤧᤸᤗᤧᤰᤛᤣ᤹ ᤀᤡᤰᤁᤥᤗᤠᤶ ᤗᤠ᤺ᤰᤁᤠᤳ ᤗᤠᤵᤔᤧᤓᤢᤛᤢᤖᤥ॥”

᥏ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤛᤣ᤺ᤴᤗᤠᤵᤋᤢᤛᤡ. “ᤀᤠᤸᤗ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤴ ᤋᤠᤀᤠᤱ ᤂᤧᤱᤜᤠ᤹ ᤀᤠᤰᤂᤣ ᤔᤧᤳᤋᤢᤛᤡ᤹ᤒᤣ᥅ ᤛᤧᤰᤂᤠᤛᤠᤱ ᤂᤢᤏᤧ᤹ ᤁᤧᤖᤧᤰ ᤛᤧᤖᤢᤛᤡᤀᤠᤱ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤘᤣ᤹ ᤔᤏᤠᤜᤠ᤹ ᤐᤡᤖᤢᤛᤡ᤹ᤖᤥ॥

᥇᥆ ᤁᤴ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤠ ᤐᤠ᤺ᤴᤏᤡᤴ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

“‘ᤗᤢᤱᤃᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤖᤢᤒᤠ ᤗᤢᤱᤅᤡᤴ

ᤁᤠᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤁᤢᤶᤔᤠᤗᤢᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥇ ᤁᤱᤃ ᤕᤜᤘᤣ ᤍᤠᤱᤒᤠᤸᤗᤧᤀᤣ ᤆᤥᤃᤢᤒᤠᤖᤥ.

ᤜᤧᤰᤁᤩᤠᤱ ᤁᤴ ᤀᤠᤏᤡ᤹ ᤏᤡᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ॥’”

᥇᥈ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤋᤧᤶᤔᤠ ᤏᤡᤱᤘᤠ᤹ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤂᤧᤍᤠ᤹ᤀᤥ ᤂᤧᤱᤜᤠ᤹ ᤁᤢ᤹ᤀᤡᤁᤧᤓᤧᤶᤒᤠ ᤀᤡᤰᤔᤛᤠᤒᤠᤜᤠ᤹ᤏᤢ ᤋᤱᤄᤢᤛᤡᤒᤠᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ॥ ᤁᤖ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤔᤧᤃᤡᤖᤢᤛᤡᤀᤠᤱ ᤂᤢᤏᤧ᤹ ᤔᤧᤗᤧᤖᤢᤀᤠᤱ ᤔᤧᤒᤣᤖᤥ॥

ᤀᤣ᤺ᤱᤕᤠᤱ ᤜᤢᤱᤔᤠᤒᤡ ᤔᤧ᤺ᤶᤒᤡ᥅

(ᤔᤳᤋᤡ ᥈᥈:᥇᥋-᥈᥈. ᤗᤢᤁᤠ ᥈᥆:᥈᥆-᥈᥌)

᥇᥉ ᤂᤧᤸᤗᤧ ᤁᤢᤀᤣᤃᤠᤱ ᤁᤢᤓᤠ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤐᤠ᤺ᤴᤏᤥ ᤋᤧᤶᤔᤠᤀᤠᤱ ᤕᤧᤛᤢ᤺ᤴ ᤀᤠᤵᤋᤡᤰ ᤁᤢ᤺ᤵᤔᤠ ᤑᤠ᤹ᤀᤠᤱ ᤁᤢᤓᤠ ᤑᤖᤡᤛᤡᤜᤠ᤹ ᤏᤢ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤔᤏᤠᤜᤠ᤹b ᤔᤧᤒᤠᤱᤄᤢᤛᤡ॥

᥇᥊ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ᤃ ᤛᤧᤰᤂᤠ ᤐᤠ᤺ᤴᤗᤰ ᤁᤧᤒᤠ᤺ᤳᤗᤥ॥ ᤂᤧᤏᤧ᤹ᤃ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤥᤀᤠᤱ ᤁᤧᤶᤒᤳᤏᤧᤴ. ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤁᤧᤴᤇᤧᤴᤍᤢᤴᤇᤡᤴ॥ ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤡᤴ ᤛᤧᤰᤂᤠᤀᤣ ᤁᤧᤜᤢ᤹ᤖᤢᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤀᤠᤔᤧᤳᤋᤧ᤹ ᤖᤥᤔᤡ ᤐᤕᤶ ᤜᤠᤱ ᤛᤡᤈᤖᤧᤴc ᤀᤣ᤺ᤱᤕᤠᤱ ᤜᤢᤱᤔᤠ ᤀᤠᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤒᤡ᤹ᤒᤡ ᤀᤠᤶᤒᤡᤏᤧᤴᤒᤡ᥅”

᥇᥋ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤆᤡ᤺ᤵᤔᤠᤴ ᤏᤡᤛᤢᤀᤠᤱ ᤛᤣ᤺ᤴᤍᤥᤛᤢᤛᤡ. “ᤌᤣᤀᤠᤱ ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤀᤡᤱᤃᤠ᤹ ᤐᤠ᤺ᤴᤏᤥ ᤋᤧᤶᤔᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤠᤒᤣ᥅ ᤕᤠᤱᤀᤡᤳᤇᤡ᤺ᤴ ᤑᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤀᤥᤔᤧᤳᤋᤢᤱ ᤛᤠ᤹ᤖᤢᤱ॥”

᥇᥌ ᤂᤧᤱᤜᤠ᤹ᤖᤧ ᤔᤧᤓᤧᤳᤋᤢᤀᤠᤱ ᤕᤧᤛᤢᤖᤧ ᤂᤧᤴ ᤀᤥᤔᤧᤳᤋᤢᤀᤠᤱ ᤛᤣ᤺ᤴᤍᤥᤛᤢᤛᤡ. “ᤁᤴ ᤕᤠᤱᤀᤡᤳᤇᤡᤀᤥ ᤜᤠ᤺ᤳᤗᤧ ᤁᤢᤀᤡᤳᤇᤠᤵ ᤏᤢ ᤁᤢᤒᤠ᤺ᤴᤛᤠᤵ ᤐᤵᤐᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤛᤡᤈᤖᤧᤸᤗᤧᤴ ᤐᤳᤗᤥ॥”

᥇᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣ᤺ᤸᤗᤧ ᤛᤡᤈᤖᤗᤧ ᤁᤢᤒᤠ᤺ᤴᤜᤠ᤹ ᤛᤡᤈᤖᤧᤴ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤐᤡᤖᤧᤶᤔᤧ᤹ᤀᤥ॥”

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ॥

ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤳᤋᤡ ᥈᥈:᥈᥉-᥉᥉. ᤗᤢᤁᤠ ᥈᥆:᥈᥍-᥊᥆)

᥇᥎ ᤂᤧᤵᤔᤥ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤜᤥᤵ ᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤛᤍᤢᤁᤡᤜᤠ᤹d ᤔᤧᤍᤩᤧᤀᤠᤱ

᥇᥏ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤔᤥᤛᤠᤖᤧᤃ ᤀᤰᤂᤣᤗ᤹ᤖᤡᤰ ᤛᤠᤵᤋᤢ ᤀᤠᤒᤡᤖᤧᤀᤠᤱ ᤐᤳ- ‘ᤀᤠᤳᤋᤡᤸᤗᤧ ᤁᤢᤶᤓᤢ᤹ᤀᤡᤴ ᤁᤢᤛ᤻ᤛᤠ ᤁᤢᤀᤣ ᤔᤧᤴᤘᤠ᤹ᤀᤣ ᤛᤡ᤹᤺. ᤂᤧᤸᤗᤧ ᤁᤢᤴᤛᤠ᤹ᤖᤧ ᤔᤣᤔᤣᤍᤢᤔᤠ ᤁᤢᤴᤏᤧ᤹ᤍᤪᤣ᤺ᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤐᤥ᤺ᤱ॥ ᤜᤧᤰᤁᤩᤠᤱ ᤁᤢᤶᤓᤢ᤹ᤖᤧ ᤁᤢᤗᤠᤃᤡ ᤛᤠᤃᤵᤔᤠ ᤐᤥᤱᤗᤥ॥’

᥈᥆ ᤀᤠᤸᤗ ᤏᤢᤛᤡ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤘᤕᤧ॥ ᤋᤢᤶᤒᤠᤸᤗᤧ ᤔᤣ᤺ᤰᤂᤡᤶ ᤆᤥᤃᤢᤀᤠᤱ ᤁᤢᤛ᤻ᤛᤠ ᤁᤢᤀᤣ ᤔᤧᤴᤘᤠ᤹ᤀᤣ ᤛᤩᤧᤖᤥ॥

᥈᥇ ᤜᤧᤰᤁᤩᤠᤱ ᤛᤖᤢᤶᤒᤧᤸᤗᤧᤀᤠᤱ ᤔᤣᤔᤣᤍᤢᤔᤠ ᤁᤢᤴᤏᤧ᤹ᤍᤪᤣ᤺ᤴᤏᤢ ᤔᤣ᤺ᤰᤂᤡᤶ ᤆᤥᤃᤢ. ᤁᤖ ᤂᤧᤴᤏᤠᤱ ᤁᤢᤛ᤻ᤛᤠ ᤔᤧᤴᤘᤠ᤹ᤀᤣ ᤛᤩᤧ॥ ᤜᤧᤰᤁᤩᤠᤱ ᤕᤠᤱᤛᤖᤢᤶᤒᤧᤸᤗᤧᤀᤠᤱ ᤂᤧᤴ ᤔᤣᤔᤣᤍᤢᤔᤠ ᤁᤢᤴᤏᤧ᤹ᤍᤪᤣ᤺ᤴᤏᤢ ᤔᤣ᤺ᤰᤂᤡᤶ ᤆᤥᤃᤢ. ᤂᤧᤴᤏᤠᤱ ᤁᤢᤛ᤻ᤛᤠ ᤔᤧᤴᤘᤠ᤹ᤀᤣ ᤛᤩᤧᤖᤥ॥

᥈᥈ ᤏᤢᤛᤡ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤔᤣ᤺ᤰᤂᤡᤶ ᤔᤧᤈᤥᤃᤢᤛᤠᤱ ᤂᤢᤏᤡ᤹ ᤛᤠᤔᤧᤴᤘᤠ᤹ᤀᤣ ᤁᤧᤖᤧᤰ ᤔᤧᤛᤩᤧ॥ ᤁᤢᤏᤢᤵᤔᤥ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤏᤠᤱ ᤛᤩᤧᤖᤥ॥

᥈᥉ ᤀᤠᤸᤗ ᤂᤧᤱᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱᤅᤡᤸᤗᤧ ᤀᤠᤳᤋᤡᤸᤗᤧ ᤁᤢᤔᤣ᤺ᤳ ᤐᤥ᤺ᤱᤒᤠᤒᤣ᥅ ᤂᤧᤴᤏᤢᤃ ᤏᤢᤛᤡᤀᤣ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤔᤣ᤺ᤰᤂᤡᤶ ᤔᤧᤈᤥᤃᤢᤀᤠᤱ ᤔᤧᤘᤕᤧ॥”

᥈᥊ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ᤃ ᤐᤡᤷᤒᤣ᤺ᤶᤒᤠ ᤁᤧᤈᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠ᤺ᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴᤏᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤖᤥ॥

᥈᥋ ᤌᤣᤀᤠᤱᤓᤧᤸᤗᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱᤅᤡᤸᤗᤧᤃ ᤔᤏᤠᤜᤠ᤹ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤏᤧᤴᤗᤥ. ᤁᤖ ᤂᤧᤱᤜᤠ᤹ᤃ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰᤏᤧ ᤔᤧᤒᤥᤱᤗᤥ॥

᥈᥌ ᤀᤠᤸᤗ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤧᤜᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤔᤧᤴᤏᤥ ᤂᤡᤏᤡ᤹ ᤔᤥᤛᤠᤖᤧ ᤁᤢᤛᤠᤵᤐᤴᤏᤡᤴ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅ ᤂᤧᤵᤔᤥ ᤔᤡᤁᤧᤍᤡ᤺ᤵᤐᤠ ᤐᤥ᤺ᤰᤗᤠᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ. ‘ᤀᤡᤱᤃᤠ᤹ᤃ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ॥’

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤃ ᤁᤢᤛᤡᤘᤧᤳᤜᤠ᤹ᤖᤧᤴ ᤔᤧ᤺ᤴ. ᤁᤖ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ॥ ᤂᤡᤏᤡ᤹ᤃ ᤛᤠ᤹ᤖᤡᤰᤁᤣ ᤐᤡᤷᤒᤣ᤺ᤶᤒᤠ ᤁᤧᤈᤩᤧᤀᤡᤀᤠᤱ ᤁᤧᤘᤕᤡ᤹ᤖᤥ॥”

ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤀᤡᤱᤈᤠ᤺ᤱ

(ᤔᤳᤋᤡ ᥈᥈:᥉᥊-᥊᥆. ᤗᤢᤁᤠ ᥇᥆:᥈᥋-᥈᥎)

᥈᥎ ᤂᤧᤵᤔᤥᤒᤠ ᤛᤠᤶᤕᤥᤌᤡᤶᤛᤠᤶᤒᤠᤎᤡᤰᤗᤧ ᤐᤠ᤺ᤴ ᤔᤧᤎᤰᤋᤧᤒᤠ ᤂᤧᤵᤛᤢᤛᤡ॥ ᤂᤧᤸᤗᤧ ᤕᤧᤛᤢᤖᤧ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤍᤠᤒᤠ ᤏᤥᤃᤵ ᤐᤡᤖᤢᤛᤡᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤛᤡᤰᤛᤠᤶᤒᤣ. ᤀᤡ᤺ᤵᤔᤠ ᤏᤠ᤺ᤵᤔᤠᤀᤣ ᤁᤧᤒᤥ᤺ᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤠᤳᤋᤡᤱᤃ᥅”

᥈᥏ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤏᤠ᤺ᤵᤔᤠᤀᤣ ᤁᤧᤒᤥ᤺ᤱᤒᤠ ᤀᤡᤱᤈᤠ᤺ᤱᤅᤡᤴ ᤁᤴᤗᤥ- ‘ᤀᤡᤛᤪᤠᤀᤡᤗᤡᤛᤣ. ᤂᤧᤵᤛᤧᤶᤔᤧ᤹ᤀᤥ᥄ ᤀᤠᤏᤡ᤹ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ. ᤌᤡᤰᤗᤰ ᤘᤠ᤹ᤖᤥ॥

᥉᥆ ᤁᤧᤴᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ ᤁᤧᤖᤧᤰ ᤁᤧᤛᤡᤰᤗᤢᤱᤔᤠᤸᤗᤧ ᤁᤧᤖᤧᤰ ᤁᤧᤛᤰᤔᤠ ᤛᤠᤶᤔᤡᤸᤗᤧ. ᤁᤧᤖᤧᤰ ᤁᤧᤏᤡᤱᤘᤠ᤹ᤀᤡᤸᤗᤧ. ᤁᤧᤖᤧᤰ ᤁᤧᤎᤢᤶᤔᤡᤸᤗᤧ ᤔᤡ᤺ᤶᤈᤡ ᤔᤧᤳᤋᤧ᤹ᤀᤥ॥’

᥉᥇ ᤏᤡᤛᤡᤃᤣ᤺ᤰᤐᤠ ᤀᤡᤱᤈᤠ᤺ᤱᤅᤡᤴ ᤁᤴᤗᤥ- ‘ᤀᤠᤵᤑᤣᤰ ᤗᤢᤱᤔᤠ᤹ ᤁᤧᤍᤢᤰᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤁᤧᤒᤠᤱᤓᤣ᤹ᤛᤠᤒᤠᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ॥’ ᤁᤴᤜᤠ᤹ᤏᤢ᤺ᤸᤗᤧ ᤕᤶᤒᤠ ᤘᤣ᤹ ᤀᤡᤱᤈᤠ᤺ᤱᤅᤡᤱᤃ ᤌᤣᤀᤠᤱ ᤜᤥ᤺ᤵᤗᤥ॥”

᥉᥈ ᤂᤧᤴ ᤔᤏᤠ᤺ᤸᤗᤧ ᤕᤧᤛᤢ᤺ᤴ ᤏᤥᤃᤵ ᤐᤡᤖᤢ. “ᤛᤡᤰᤛᤠᤶᤒᤣ ᤛᤧᤰᤂᤠᤀᤣ ᤁᤧᤒᤠ᤺ᤳᤋᤢᤖᤥ॥ ᤀᤠᤏᤡ᤹ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤍᤠᤱᤒᤠᤖᤥ॥ ᤘᤣ᤹ ᤔᤠᤱ ᤔᤧᤜᤥ᤺ᤵᤗᤥ ᤑᤠ᤹ᤀᤠᤱ ᤛᤠ᤹ᤖᤡᤰ ᤁᤧᤍᤱᤒᤠ ᤁᤧᤒᤠ᤺ᤳᤋᤢᤖᤥ॥

᥉᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤛᤡᤰᤗᤢᤱᤔᤠᤸᤗᤧ. ᤁᤧᤖᤧᤰ ᤏᤡᤱᤘᤠ᤹ᤀᤡᤸᤗᤧ. ᤁᤧᤖᤧᤰ ᤌᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠ ᤏᤢ ᤐᤠᤱᤓᤣ᤹ᤛᤠᤒᤠᤜᤠ᤹ ᤀᤠᤒᤠᤅᤣ ᤜᤧᤰᤁᤣ ᤗᤢᤱᤔᤠ᤹ ᤋᤢᤰᤔᤠᤛᤡᤃ. ᤁᤧᤖᤧᤰ ᤔᤡᤎᤡᤱᤔᤏᤠᤀᤠᤱ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤏᤢ ᤘᤣ᤹ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤏᤢ᤺ᤸᤗᤧᤀᤠᤱ ᤕᤶᤒᤠ ᤀᤡᤱᤈᤠ᤺ᤱᤗᤥ॥”

᥉᥊ ᤂᤧᤸᤗᤧ ᤛᤡᤱᤛᤡᤱᤅᤠᤱ ᤏᤥᤃᤵ ᤐᤡᤖᤢᤒᤠ ᤏᤡᤛᤢᤀᤠᤱ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤗᤠᤶᤒᤠ ᤔᤠ᤺ᤱᤄᤠ ᤁᤧᤜᤥ᤺ᤵᤗᤥ॥

“ᤜᤧᤰᤁᤩᤠᤱ ᤂᤧᤴ ᤕᤧᤴᤏᤠᤱᤎᤥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ ᤐᤠ᤺ᤴ ᤛᤣ᤺ᤴᤍᤥᤔᤠ ᤀᤠ᤺ᤴᤇᤡᤱᤔᤠᤀᤠᤱ ᤔᤧᤴᤇᤢᤰᤋᤢᤴᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ

(ᤔᤳᤋᤡ ᥈᥈:᥊᥇-᥊᥌. ᥈᥉:᥇-᥉᥌. ᤗᤢᤁᤠ ᥈᥆:᥊᥇-᥊᥊)

᥉᥋ ᤕᤧᤛᤢᤖᤧ ᤔᤠᤱᤜᤡᤶ ᤗᤰᤂᤢᤶᤔᤥ ᤜᤢ᤹ᤖᤢᤛᤡᤖ ᤘᤕᤧᤸᤗᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤠᤰᤂᤣᤗ᤹ᤖᤡᤰ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤖᤥ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤒᤠᤒᤣ᥅

᥉᥌ ᤍᤠᤀᤢᤍ ᤜᤠᤱᤅᤡᤸᤗᤧ ᤛᤣᤛᤣᤔᤠᤱᤗᤠᤶ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹.

“‘ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤀᤠᤴᤍᤠᤱᤒᤠᤴ ᤀᤰᤂᤣ ᤔᤧᤳᤋᤢ.

ᤁᤧᤏᤡᤱᤔᤡᤜᤠ᤹ ᤁᤧᤕᤢᤰᤁᤥ ᤀᤡᤱᤃᤠ᤹ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ

ᤀᤠᤈᤢᤵᤛᤠᤱ ᤗᤧᤵᤔᤠᤱ ᤂᤧᤏᤧ᤹ ᤕᤢᤅᤧ᤹ᤀᤥ॥’

᥉᥍ “ᤍᤠᤀᤢᤍ ᤜᤠᤱᤅᤡᤸᤗᤧᤀᤣ ᤂᤢᤏᤧ᤹ ᤀᤠᤍᤠᤱᤒᤣ ᤔᤧᤳᤋᤢᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤪᤡᤛ᤻ᤋᤧᤴ ᤍᤠᤀᤢᤍᤖᤧ ᤁᤢᤛ᤻ᤛᤠ ᤐᤥ᤺ᤱᤒᤠᤒᤣ᥅”h

ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤛᤠᤶᤔᤡᤴ ᤂᤢᤏᤡ᤹ ᤛᤡᤖᤠ᤹ ᤌᤠᤅᤧᤖ ᤔᤧᤄᤧᤵᤛᤢᤖᤥ॥

ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤏᤢ ᤛᤡᤱᤛᤡᤱ ᤗ᤹ᤖᤧᤶᤔᤧ᤹

᥉᥎ ᤀᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤔᤧᤳᤋᤢᤛᤡ. “ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤏᤢ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄ ᤂᤧᤱᤜᤠ᤹ ᤁᤣ᤺ᤶᤒ᤻ᤁᤣ᤺ᤶᤒᤠ ᤗᤃᤣᤵ ᤔᤧᤈᤠᤰᤂᤢᤀᤠᤱ ᤏᤠᤏᤢᤃᤳᤏᤠ ᤗᤠᤱᤔᤧᤄᤣ᤺ᤰᤗᤥ. ᤜᤧᤰᤁᤩᤠᤱ ᤐᤠᤱᤈᤢᤶ ᤗᤢᤶᤔᤥ ᤛᤣᤘᤠ ᤔᤧᤔᤧᤳᤋᤡᤃᤧᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ

᥉᥏ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤢ ᤛᤠᤓᤠᤱᤈᤠᤀᤥ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤜᤠ᤹ᤀᤥ ᤕᤢᤱᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥊᥆ ᤂᤧᤱᤜᤠ᤹ᤖᤧ ᤔᤣᤔᤣᤍᤢᤔᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡᤀᤠᤱ ᤂᤢᤏᤡ᤹ ᤜᤡᤶᤎᤠ᤺ᤱᤜᤠ᤹ ᤔᤧᤏᤠᤵᤋᤢᤛᤡ᤹. ᤁᤖ ᤏᤢᤒᤠ ᤀᤥᤛᤣ᤺ᤴᤎᤠᤰᤛᤡᤱᤔᤠᤖᤧ ᤗᤠᤃᤡ ᤁᤣ᤺ᤶᤒᤠ ᤁᤣ᤺ᤶᤒᤠ ᤋᤢᤘᤠ ᤔᤧᤈᤥᤃᤢ᤹॥ ᤂᤧᤱᤜᤠ᤹ᤖᤧᤃ ᤛᤧᤰᤂᤠᤀᤣ ᤁᤧᤛᤠᤰᤐᤠ ᤂᤢᤶᤍᤡᤱ ᤔᤧᤄᤥᤛᤢ᤹ᤖᤥ॥”

ᤔᤣᤔᤣᤍᤢᤔᤠᤸᤗᤧ ᤁᤢᤜᤢᤰᤛᤥᤕᤠᤱ

(ᤗᤢᤁᤠ ᥈᥇:᥇-᥊)

᥊᥇ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤜᤢᤰᤛᤥᤕᤠᤱ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤜᤢᤰᤛᤥᤕᤠᤱ ᤁᤧᤕᤠᤰᤐᤠᤜᤠ᤹ ᤀᤥᤔᤧᤳᤋᤢᤛᤡᤖ ᤕᤢᤅᤧᤖᤥ॥ ᤂᤧᤵᤔᤥ ᤕᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤔᤧᤍᤩᤧᤀᤠᤱ ᤕᤖᤡᤰ ᤕᤠᤱᤜᤠ᤹ ᤔᤧᤕᤠᤰᤋᤢ.

᥊᥈ ᤁᤖ ᤂᤧᤵᤔᤥ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤎᤡᤰ ᤋᤩᤧᤀᤠᤱ ᤕᤠᤱᤏᤧᤳᤇᤡi ᤕᤠᤰᤋᤢ॥

᥊᥉ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤀᤡᤴ ᤁᤴ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤸᤗᤧ ᤘᤣ᤹ᤜᤠ᤹ᤏᤢ᤺ᤸᤗᤧ ᤕᤖᤡᤰ ᤜᤢᤰᤛᤥᤕᤠᤱ ᤕᤠᤰᤋᤢᤀᤠᤱ ᤘᤠ᤹ᤖᤥ॥

᥊᥊ ᤌᤣᤀᤠᤱᤓᤧᤸᤗᤧ ᤁᤴ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤖᤧᤃ ᤂᤢᤏᤡ᤹ ᤁᤧᤕᤥᤒᤠᤀᤠᤱ ᤁᤧᤏᤶᤒᤠ ᤕᤠᤱᤜᤠ᤹ᤀᤣ ᤔᤧᤕᤠᤰᤋᤢ. ᤁᤖ ᤁᤴ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤸᤗᤧᤃ ᤂᤢᤏᤧ᤹ ᤁᤢᤕᤠᤱᤛᤠ᤹ᤔᤥ ᤁᤳᤋᤢᤒᤠ ᤁᤠᤰ ᤆᤠᤔᤠ ᤌᤢᤱᤔᤥᤗᤠᤶ ᤕᤠᤰᤋᤢᤀᤠᤱ ᤘᤠ᤹ᤖᤥ॥”

b 

᥇᥈:᥇᥉ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤔᤏᤠᤜᤠ᤹- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤜᤧᤖᤥᤍᤡᤜᤠ᤹॥” ᤂᤧᤱᤜᤠ᤹ ᤕᤜᤢᤍᤡᤛᤡ ᤔᤧᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤁᤢᤓᤠ᤹ ᤂᤥᤔᤠᤖᤧ ᤗᤠᤃᤡ ᤖᤥᤔᤡᤜᤠ᤹ᤖᤧ ᤛᤣ᤺ᤰᤕᤢᤰ ᤔᤧᤈᤥᤃᤢᤛᤡᤒᤠᤜᤠ᤹ ᤔᤧᤓᤠ᤹ᤖᤢᤛᤡ॥ ᤑᤖᤡᤛᤡᤜᤠ᤹ᤖᤧ ᤖᤥᤔᤡ ᤌᤡᤶᤔᤡᤴ ᤔᤧᤀᤳᤋᤢ. ᤁᤖ ᤏᤧᤵᤔᤠᤱ ᤗᤰᤜᤠ᤹ᤖᤧ ᤕᤧᤛᤢ᤺ᤴ ᤌᤧᤔᤠᤀᤡ ᤔᤧᤵᤔᤠᤀᤠᤱ ᤂᤢᤏᤧ᤹ ᤖᤥᤔᤡᤜᤠ᤹ᤏᤢ ᤁᤧᤛᤠᤰᤐᤥ ᤌᤠ᤺ᤔᤠ ᤔᤧᤀᤡ᤺ᤳᤋᤢ॥

c 

᥇᥈:᥇᥊ ᤛᤡᤈᤖ- ᤛᤡᤈᤖᤧᤴ ᤖᤥᤔᤡ ᤜᤠᤱᤕᤢᤰᤁᤡᤸᤗᤧᤴ ᤐᤕᤶ ᤜᤠᤱᤖᤧ ᤁᤢᤔᤡᤱ ᤘᤕᤧ॥ ᤖᤥᤔᤡᤜᤠ᤹ᤖᤧ ᤕᤖᤡᤰ ᤗᤠᤈᤣ᤹ᤜᤠ᤹ ᤔᤧᤏᤠ᤺ᤴᤍᤢᤛᤡᤀᤠᤱ ᤂᤢᤏᤡ᤹ ᤕᤢᤰᤁᤥ ᤔᤧᤃᤳᤋᤢᤛᤡ. ᤜᤧᤰᤁᤩᤠᤱ ᤂᤧᤴ ᤁᤧᤖᤧᤰᤗᤧᤴ ᤐᤕᤶ ᤜᤠᤱ ᤛᤡᤈᤖᤧᤴ ᤘᤕᤧ॥ ᤖᤥᤔᤡ ᤐᤕᤶ ᤜᤠᤱᤜᤠ᤹ ᤁᤧᤖᤧᤰ ᤛᤡᤈᤖ ᤔᤧᤔᤧᤳᤋᤢᤛᤡ॥

d 

᥇᥈:᥇᥎ ᤛᤍᤢᤁᤡᤜᤠ᤹- ᤁᤴ ᤔᤏᤠᤜᤠ᤹ ᤕᤜᤢᤍᤡ ᤛᤠᤶᤕᤥ ᤗᤰᤁᤥᤒᤠᤛᤡ ᤁᤖ ᤑᤖᤡᤛᤡᤜᤠ᤹ᤏᤢ ᤘᤣ᤹ᤛᤡᤖᤥ॥

h 

᥇᥈:᥉᥍ ᤂᤧᤴ ᤑᤠ᤹ᤀᤡᤴ ᤂᤪᤡᤛ᤻ᤋᤧᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤏᤢ ᤁᤢᤴᤍᤠᤱᤒᤠ ᤏᤧᤵᤔᤠᤱ ᤘᤕᤧᤖᤥ॥

i 

᥇᥈:᥊᥈ ᤕᤠᤱᤏᤧᤳᤇᤡ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤏᤧᤳᤇᤡ ᤗᤧᤵᤋᤥᤴ॥” ᤁᤴ ᤕᤜᤢᤍᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤢᤔᤧᤸᤗᤢᤱ ᤛᤢ᤺ᤸᤗᤡᤰᤐᤠ ᤕᤠᤱ ᤘᤕᤧ॥

ᤔᤠᤱᤜᤡᤶᤔᤡᤴ ᤕ᤹᤺

(ᤔᤳᤋᤡ ᥈᥊:᥇-᥈. ᤗᤢᤁᤠ ᥈᥇:᥋-᥌)

᥇᥉

ᤕᤧᤛᤢ᤺ᤴ ᤔᤠᤱᤜᤡᤶᤔᤥᤗᤠᤶ ᤗ᤺ᤴᤍᤧᤖ ᤐᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤎᤡᤰᤗᤧ ᤔᤧᤳᤋᤢ. “ᤀᤠᤍᤠᤱᤒᤠ ᤛᤡᤰᤛᤠᤶᤒᤣ. ᤀᤠᤰᤂᤧᤴ ᤕᤔᤩᤶᤒᤠ ᤗᤢᤱᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤜᤡᤶᤜᤠ᤹ᤏᤧᤒᤣ. ᤀᤥᤔᤧᤳᤋᤧ᤹ᤏᤠ᥄”

᥈ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤴ ᤁᤧᤏᤡ᤺ᤛᤢᤶᤒᤠ ᤜᤡᤶᤜᤠ᤹ ᤌᤡᤰ ᤗᤢᤱᤛᤶᤍᤠᤱ ᤘᤣ᤹ ᤗᤢᤱᤎᤡᤰᤁᤠᤱ ᤔᤧᤴᤏᤧᤀᤣ ᤁᤠᤰ ᤕ ᤒᤣ᤺ᤰᤗᤥ॥”

᥉ ᤜᤧᤰᤁᤩᤠᤱ ᤕᤧᤛᤢ᤺ᤴ ᤔᤠᤱᤜᤡᤶᤔᤡᤸᤗᤧ ᤏᤠᤎᤠ᤺ᤶᤒᤡ ᤈᤤᤋᤢᤏ ᤁᤥ᤺ᤰᤔᤠᤀᤥ ᤘᤕᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤋᤪᤢᤛ. ᤕᤠᤁᤢᤒ. ᤕᤢᤜᤢᤴᤏᤠ ᤏᤢ ᤀᤠᤴᤍᤪᤡᤕᤠᤛᤖᤧ ᤛᤫᤠ᤺ᤳᤋᤠᤱ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤔᤧᤍᤥᤛᤢ.

᥊ “ᤛᤡᤰᤛᤠᤶᤒᤣ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤠᤵᤑᤠᤸᤗᤧ ᤐᤥ᤺ᤱᤒᤠᤒᤣ᥅ ᤁᤴ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤌᤣ ᤔᤡᤰᤛᤣ᤺ᤴ ᤐᤥ᤺ᤱᤒᤣ᥅ ᤕᤠᤵᤔᤡ ᤀᤠᤔᤧᤳᤋᤧ᤹ᤀᤥ॥”

᥋ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤀᤠᤳᤋᤡᤸᤗᤧᤀᤠᤱ ᤂᤡᤏᤡ᤹ ᤀᤡᤱᤃᤧᤴᤗᤧᤰᤋᤡᤴᤗᤖᤥ॥

᥌ ᤕᤖᤡᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤀᤡᤱᤃᤠ᤹ᤀᤣᤖᤥ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤀᤠᤔᤡᤱᤅᤥ ᤔᤧᤍᤠᤖᤥ. ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡ᤹ᤖᤥ॥

᥍ ᤜᤧᤰᤁᤩᤠᤱ ᤂᤡᤏᤡ᤹ ᤌᤱ ᤏᤢ ᤌᤱᤜᤠ᤹ᤖᤧᤴ ᤜᤕᤱ ᤁᤡᤸᤗᤡᤱᤜᤠ᤹ ᤁᤧᤄᤧᤵᤛᤢᤶ. ᤁᤖ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ॥ ᤁᤱᤜᤠ᤹ᤃ ᤐᤥᤱᤔᤠᤀᤣ ᤐᤥ᤺ᤱ. ᤁᤖ ᤒᤠ ᤂᤧᤴ ᤕᤧᤶᤔᤥᤀᤣᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠᤴ ᤔᤧᤍᤠᤏᤧᤴᤗᤥ॥

᥎ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤗᤠᤈᤣ᤹ᤜᤠ᤹ ᤗᤢᤶᤔᤥ ᤌᤱ ᤐᤥ᤺ᤰ. ᤕᤖᤡᤰ ᤗᤠᤈᤣ᤹ᤀᤥ ᤗᤢᤵᤗᤡ ᤌᤠᤱ. ᤜᤧᤰᤁᤩᤠᤱ ᤛᤠᤰ ᤐᤥ᤺ᤰᤗᤥ॥ ᤁᤱᤃ ᤁᤧᤍᤠᤒᤠᤖ ᤁᤧᤒᤵᤐᤠ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣᤜᤠ᤹ᤖᤧᤴ ᤁᤢᤜᤣ᤺ᤰᤛᤡᤱᤔᤠᤖᤰᤗᤥ॥

᥏ ᤂᤡᤏᤡ᤹ᤃ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤁᤧᤶᤍᤧᤶᤛᤡ᤹ᤀᤠᤱ ᤕᤧᤈᤢᤶᤓᤥᤜᤠ᤹ᤀᤥ ᤁᤧᤶᤍᤣ᤹ᤖᤡ᤹. ᤜᤧᤰᤁᤩᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤋᤧ᤺ᤶᤓᤢᤰ ᤁᤧᤶᤒᤡᤖᤡ᤹ᤖᤥ॥ ᤁᤱᤃ ᤛᤢᤜᤠᤱᤃᤧᤶᤒᤠᤜᤠ᤹ ᤏᤢ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤀᤠᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤂᤡᤏᤡ᤹ ᤁᤧᤄᤥᤛᤢᤶᤒᤠ ᤛᤢᤕᤧᤶᤗᤥ॥

᥇᥆ ᤁᤖ ᤁᤢᤏᤢᤵᤔᤠ ᤕᤧᤶᤔᤡᤴᤏᤢ᤺ᤸᤗᤧ ᤋᤃᤡ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤛᤢᤏᤠᤀᤡᤱ ᤛᤧ᤺ᤖᤀᤣ ᤐᤥᤱᤗᤥ॥

᥇᥇ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤶᤍᤧᤶᤛᤡ᤹ᤀᤠᤱ ᤂᤠᤛᤧᤴᤍᤧᤴᤏᤥ ᤂᤠᤛᤧᤴ ᤗᤥ᤺ᤴᤇᤧ ᤁᤧᤶᤍᤣ᤹ᤖᤡᤸᤗᤧ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤌᤧᤔᤠ ᤐᤠ᤺ᤵᤔᤠᤒᤣ ᤑᤠ᤹ᤀᤠᤱ ᤋᤃᤡᤛᤠ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥ ᤂᤧᤴ ᤕᤧᤶᤔᤥ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴ ᤛᤣᤛᤣᤔᤠᤱᤅᤡᤸᤗᤧ ᤁᤧᤒᤡᤖᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤁᤧᤒᤠ᤺ᤵᤐᤧᤱᤃ ᤂᤡᤏᤡ᤹ ᤔᤧ᤺ᤴᤗᤥ. ᤁᤖ ᤛᤣᤛᤣᤔᤠᤱᤅᤡᤴᤏᤣᤖᤥ॥

᥇᥈ “ᤑᤢ᤹ᤏᤢᤛᤠ᤹ᤜᤠ᤹ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰ. ᤜᤧᤰᤁᤩᤠᤱ ᤀᤡᤱᤔᤧᤗᤧᤰᤋᤢᤛᤡᤀᤠᤱ ᤛᤧᤵᤔᤠ ᤔᤧᤒᤠᤱᤄᤢᤛᤡᤖᤥ॥ ᤜᤧᤰᤁᤣᤗ᤹ᤖᤡᤰ ᤐᤠᤔᤠᤜᤠ᤹ ᤛᤠ᤺ᤜᤠ᤹ᤖᤧ. ᤜᤧᤰᤁᤩᤠᤱ ᤛᤠ᤺ᤜᤠ᤹ ᤐᤠ-ᤔᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥ᤺ᤰᤁᤠᤱ ᤛᤧᤵᤔᤠ ᤔᤧᤒᤠᤱᤄᤢᤛᤡ᤹ᤖᤥ॥

᥇᥉ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤁᤧᤶᤈᤡ᤺ᤳᤋᤡ᤹. ᤁᤖ ᤀᤠᤳᤋᤡᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤌᤖᤢ᤹. ᤂᤧᤸᤗᤧᤀᤣ ᤛᤧᤴᤗᤵ ᤂᤥᤛᤢ᤹ᤖᤥ॥

ᤁᤡᤵᤔᤠ ᤁᤧᤄᤢᤒᤠ ᤕᤧᤶ

(ᤔᤳᤋᤡ ᥈᥊:᥇᥋-᥈᥎. ᤗᤢᤁᤠ ᥈᥇:᥈᥆-᥈᥊)

᥇᥊ “ᤜᤧᤰᤁᤩᤠᤱ ᤛᤡᤰᤁᤧᤗᤧ᤺ᤱᤒᤠᤴ ᤘᤠ᤹ᤔᤠ ᤔᤧᤴᤏᤢ᤹ᤔᤏᤠᤒᤠ ᤋᤧᤴᤏᤥ ᤕᤧᤵᤐᤠ ᤁᤧᤏᤡ᤺ᤛᤢᤶᤔᤡᤸᤗᤧ ᤕᤜᤢᤍᤡᤕᤠᤒᤠ ᤔᤏᤠᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤜᤧᤱᤄᤠ᤺ᤳᤋᤡ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗᤖᤥ॥ ᤁᤴ ᤐᤠ᤺ᤴᤏᤡᤴ ᤛᤠᤵᤗᤠ ᤁᤧᤏᤡ᤺ᤵᤐᤠᤜᤠ᤹ᤖᤧ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄

᥇᥋ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤜᤡᤶ ᤛᤶᤍᤠᤱ ᤁᤧᤘᤠ᤹ᤒᤠ ᤔᤏᤠᤴ ᤆᤡᤃᤰᤘᤠ ᤗᤠᤛᤧ ᤜᤡᤶᤛᤡᤃᤠᤱ ᤔᤧᤗᤠ᤺ᤳᤏᤧᤴᤗᤖᤥ॥

᥇᥌ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤁᤧᤘᤠ᤹ᤒᤠᤴ ᤜᤠᤖᤠ᤹ ᤁᤢᤛᤢᤱᤄᤣᤰᤘᤠ ᤗᤠᤛᤧ ᤁᤢᤜᤡᤶᤔᤥ ᤔᤧᤏᤢ᤺ᤱᤏᤧᤴ ᤔᤧᤒᤣ᤺ᤰᤏᤧᤴᤗᤖᤥ॥

᥇᥍-᥇᥎ ᤂᤧᤴ ᤕᤧᤴᤜᤠ᤹ᤃ ᤔᤧᤴᤇᤢᤰᤔᤠ ᤁᤧᤘᤠ᤹ᤔᤠ ᤏᤢ ᤛᤠᤘᤠᤔᤠᤜᤠ᤹ᤖᤧ ᤗᤠᤃᤡ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤐᤥᤱᤗᤥ᥄ ᤆᤢᤱᤘᤠ᤺ᤶᤔᤠ ᤕᤧᤶᤔᤥ ᤂᤡᤏᤡ᤹ ᤂᤧᤳᤇᤡᤱᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥

᥇᥏ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤀᤠᤱᤎᤥ ᤀᤰᤋᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣ᤺ᤱᤃ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤘᤠ᤹. ᤜᤧᤰᤁᤩᤠᤱ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

᥈᥆ ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤴ ᤕᤧᤴᤜᤠ᤹ ᤋᤠᤱᤛᤠ ᤔᤧᤈᤥᤃᤢᤴᤏᤡᤸᤗᤧᤃ ᤀᤠᤳᤋᤡᤴᤏᤠᤱ ᤜᤡᤱᤔᤠ ᤔᤧᤛᤢᤰᤏᤧᤴ. ᤁᤖ ᤂᤢᤏᤧ᤹ ᤛᤣᤃᤢᤛᤡᤒᤠᤜᤠ᤹ ᤔᤧᤜᤡᤱᤗ ᤑᤠ᤹ᤀᤠᤱ ᤁᤴ ᤕᤧᤴᤜᤠ᤹ ᤋᤠᤱᤛᤠ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥇ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤔᤏᤠᤜᤠ᤹ᤖᤧ. ᤀᤥᤔᤧᤳᤋᤧᤶᤔᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤁᤵᤔᤥ ᤘᤠ᤹ ᤀᤡᤃᤪ ᤂᤢᤏᤧ᤹ ᤂᤧᤵᤔᤥ ᤘᤠ᤹ᤖᤥ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤔᤧᤍᤠ᤺ᤸᤗᤧ ᤏᤛᤠ᤺ᤴ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹ᤀᤥ॥

᥈᥈ ᤌᤣᤀᤠᤱᤓᤧᤸᤗᤧ ᤀᤡᤱᤗᤧᤰᤐᤠ ᤂᤪᤡᤛ᤻ᤋᤜᤠ᤹ ᤏᤢ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤗ᤺ᤴ ᤔᤧᤍᤠᤀᤠᤱ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤜᤠ᤹ ᤔᤧᤈᤥᤃᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤂᤢᤏᤡ᤹ ᤛᤢᤰᤛᤢᤰ ᤀᤡᤱᤔᤧᤗᤧᤰᤋᤢᤛᤡ᤹ᤖᤥ॥

᥈᥉ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥ ᤁᤴ ᤐᤠ᤺ᤴᤜᤠ᤹ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥”

ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢ᤺ᤔᤧᤴ

(ᤔᤳᤋᤡ ᥈᥉:᥈᥏-᥉᥇. ᤗᤢᤁᤠ ᥈᥇:᥈᥋-᥈᥎)

᥈᥊ “ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤋᤢᤰᤂᤣ᤺ᤴ ᤀᤣᤃᤠᤱ

“‘ᤏᤠᤶᤔᤡᤸᤗᤧ ᤀᤥ᤺ᤳᤋᤡ ᤔᤧᤒᤡᤖᤢᤴᤏᤠᤱ ᤂᤠᤔᤠᤰᤗᤥ.

ᤗᤠᤒᤠᤸᤗᤧ ᤀᤥ᤺ᤳᤋᤡ ᤔᤧᤒᤡᤖᤢᤴᤗᤥ.

᥈᥋ ᤋᤠᤱᤛᤠᤰᤐᤥᤒᤠ ᤂᤣ᤺ᤶᤛᤡᤰᤐᤠᤜᤠ᤹ ᤔᤰᤔᤧᤎᤠᤖᤥ.

ᤜᤧᤰᤁᤩᤠᤱ ᤋᤠᤱᤛᤠᤰᤐᤥᤒᤠ ᤔᤢᤰᤛᤠᤶᤜᤠ᤹ ᤔᤧᤕᤱᤗᤥ॥’

᥈᥌ ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤴ ᤂᤠᤵᤔᤡ᤺ᤳᤋᤥ ᤕᤶᤒᤠ ᤔᤢᤰᤛᤠᤶ ᤜᤧᤰᤁᤩᤠᤱ ᤔᤡᤔᤡᤍᤡᤱᤅᤡᤴᤏᤢ ᤕᤢᤖ ᤐᤵᤐᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤏᤡᤛᤢ᤹ᤖᤥ॥

᥈᥍ ᤜᤧᤰᤁᤩᤠᤱ ᤂᤢᤏᤧ᤹ ᤛᤣᤃᤢᤛᤡᤒᤠ ᤔᤏᤠᤜᤠ᤹ ᤛᤢᤶᤛᤧ ᤁᤠᤰ ᤐᤡᤛᤠᤱᤗᤠᤶ ᤋᤠᤱᤛᤠᤰᤐᤠᤸᤗᤧ ᤂᤥ᤺ᤵᤋᤢᤒᤠ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤋᤠ᤺ᤰᤋᤢᤒᤠᤀᤥ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢ ᤕᤢᤛᤢᤛᤡ᤹ᤖᤥ॥”

ᤐ᤺ᤳᤇᤣ᤹ᤒᤢᤱᤔᤥᤗᤠᤶ ᤏᤡᤛᤠᤶ

(ᤔᤳᤋᤡ ᥈᥊:᥉᥈-᥉᥋. ᤗᤢᤁᤠ ᥈᥇:᥈᥏-᥉᥉)

᥈᥎ “ᤀᤠᤸᤗ ᤐ᤺ᤳᤇᤣ᤹ᤒᤢᤱᤔᤥᤗᤠᤶ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ- ᤂᤧᤸᤗᤧ ᤁᤢᤒᤥᤖᤠ᤺ᤰᤜᤠ᤹ᤗᤠᤶᤒᤠ ᤁᤢᤏ᤺ᤰ ᤗ᤺ᤶᤔᤠ ᤜᤣ᤺ᤰᤁᤡᤸᤗᤧ ᤜᤠᤱᤘᤠ᤺ᤶᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱ ᤋᤩᤧᤖᤥ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶ॥

᥈᥏ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤴ ᤁᤠᤰ ᤐᤠ᤺ᤴᤜᤠ᤹ ᤁᤧᤳᤗ ᤐᤣ᤺ᤰᤐᤠ ᤁᤧᤏᤡ᤺ᤛᤢᤶᤔᤡᤸᤗᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢ᤺ᤔᤠᤴ ᤏᤡ᤺ᤳᤋᤠᤱᤅᤣ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥉᥆ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤴ ᤔᤧᤴᤇᤠᤶ ᤌᤠ᤺ᤰᤜᤠ᤹ ᤔᤧᤴᤇᤡᤏᤧᤴᤗᤥ॥

᥉᥇ ᤋᤠᤱᤛᤠᤰᤐᤠᤴ ᤏᤢ ᤂᤠᤶᤒᤣ᤺ᤰᤔᤠᤴ ᤗᤧᤰᤁᤠᤱ ᤐᤣᤰ. ᤁᤖ ᤀᤡᤱᤃᤠ᤹ ᤀᤠᤒᤠ᤺ᤴᤈᤠᤰᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤰᤏᤧᤴ ᤔᤧᤒᤣ᤺ᤰᤏᤧᤴᤗᤥ॥”

ᤜᤠ᤺ᤳᤗᤧᤀᤠᤱ ᤕᤧᤶᤔᤡᤴ ᤔᤧᤏᤡᤛᤢᤴ

(ᤔᤳᤋᤡ ᥈᥊:᥉᥌-᥊᥊. ᤗᤢᤁᤠ ᥇᥈:᥉᥎.0)

᥉᥈ “ᤀᤠᤸᤗ ᤂᤧᤴ ᤕᤧᤶ ᤏᤢ ᤕᤧᤴᤜᤠ᤹ ᤀᤠᤵᤑᤠᤸᤗᤧ ᤐᤥ᤺ᤱ ᤑᤠ᤹ᤀᤠᤱ ᤀᤠᤳᤋᤡᤸᤗᤧᤀᤠᤱ ᤔᤧᤏᤡᤛᤢᤴ॥ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠ ᤏᤢ ᤏᤡᤱᤘᤠ᤹ᤑᤢᤛᤠ᤺ᤸᤗᤧᤀᤠᤱ ᤔᤧᤏᤡᤛᤢᤴᤗᤥ. ᤁᤖ ᤐᤠᤏᤢᤍᤡᤱ ᤐᤠ᤺ᤸᤗᤧᤖᤰ ᤏᤡᤛᤢ᤹ᤖᤥ॥

᥉᥉ ᤜᤧᤰᤁᤣ᤺ᤸᤗᤧ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤴ ᤕᤧᤴᤏᤡᤴ ᤀᤠᤵᤑᤠᤸᤗᤧ ᤋᤠ᤺ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤗᤥ॥

᥉᥊ ᤁᤴ ᤐᤠ᤺ᤴᤏᤡᤱᤃ ᤌᤡᤰ ᤔᤠ᤺ᤱᤄᤠ ᤗᤠᤶᤍᤡᤰ ᤆᤥ᤺ᤰᤛᤧ ᤁᤧᤒᤣ᤺ᤰᤐᤠ ᤔᤏᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤂᤧᤸᤗᤧ ᤁᤠᤰ ᤁᤢᤛᤣᤘᤠᤖᤥᤒᤠᤜᤠ᤹ ᤂᤢᤏᤡ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᤀᤥᤛᤣ᤺ᤴᤎᤠᤰᤋᤢᤛᤡᤀᤠᤱ ᤁᤢᤜᤡᤶᤎᤠ᤺ᤱᤜᤠ᤹ ᤂᤢᤏᤡ᤹ ᤜᤢᤰᤁᤥ ᤐᤡᤖᤢᤛᤡ᤹. ᤜᤧᤰᤁᤩᤠᤱ ᤌᤡᤰ ᤜᤡᤶ ᤁᤧᤃᤥ᤺ᤒᤠ ᤛᤣᤘᤠᤖᤥᤒᤠᤴ ᤜᤡᤶ ᤁᤥᤔᤠ ᤐᤠᤱᤄᤢᤀᤠᤱ ᤂᤢᤏᤧ᤹ ᤗᤠᤶᤍᤡ᤺ᤰᤁᤥ ᤐᤣ᤺ᤰᤗᤥ॥

᥉᥋ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤜᤡᤶᤍᤠᤱᤒᤠᤴ ᤕᤢ᤺ᤴᤇᤡᤰ ᤋᤠᤒᤡ. ᤛᤧᤳᤗᤢᤶᤓᤰᤁᤡᤸᤗᤧ ᤋᤠᤒᤡ. ᤀᤡᤱᤘᤠ ᤁᤠ᤺ᤸᤗᤧ ᤋᤠᤒᤡ ᤀᤡ ᤂᤠᤀᤥ᤺ᤳᤋᤡᤸᤗᤧ ᤋᤠ᤺ᤒᤡ᥅ ᤀᤠᤵᤑᤠᤸᤗᤧ ᤏᤢ᤺ᤱ ᤋᤠ ᤁᤧᤗ᤹ᤒᤠᤴ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤗᤥ॥

᥉᥌ ᤂᤢᤏᤧ᤹ ᤜᤰᤆᤄᤳ ᤋᤠ᤺ᤸᤗᤧ ᤂᤡᤏᤡ᤹ ᤁᤧᤀᤡᤵᤛᤡᤀᤠᤱ ᤁᤧᤏᤧᤛ᤻ᤛᤡᤒᤠ ᤁᤧᤴᤍᤢᤔᤡᤴᤏᤡᤖᤥ॥

᥉᥍ ᤂᤧᤸᤗᤧ ᤆᤥᤃᤢᤸᤗᤧ. ᤂᤡᤏᤡ᤹ ᤔᤧᤳᤏᤡᤱᤒᤠ ᤜᤧᤰᤁᤣᤀᤣ ᤁᤧᤖᤧᤰ ᤔᤏᤠᤜᤠ᤹ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ ᤑᤠ᤹ᤀᤠᤱ ᤔᤧᤳᤋᤢᤱᤛᤡᤱᤗᤥ॥”

ᤕᤧᤛᤢ᤺ᤴ ᤛᤧᤵᤔᤠ ᤏᤡᤱᤛᤣ᤺ᤰ

(ᤔᤳᤋᤡ ᥈᥌:᥇-᥋. ᤗᤢᤁᤠ ᥈᥈:᥇-᥈. ᤕᤢᤜᤢ ᥇᥇:᥊᥋-᥋᥉)

᥇᥊

ᤀᤠᤸᤗ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶa ᤏᤢ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤕᤧᤴ ᤋᤠᤔᤠ ᤏᤡᤕᤧᤴᤗᤰ ᤘᤕᤧ॥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤀᤠᤰᤂᤣᤗ᤹ᤖᤡᤰ ᤛᤫᤠ᤺ᤳᤋᤠᤱ ᤋᤧᤶᤔᤠᤀᤠᤱ ᤛᤧᤵᤔᤠᤒᤣ ᤑᤠ᤹ᤀᤠᤱ ᤗᤠᤶ ᤔᤧᤃᤥ᤺ᤳᤋᤢᤖ ᤔᤧᤘᤕᤧᤖᤥ॥

᥈ ᤁᤖ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤴ ᤋᤱᤏᤠᤶᤔᤥᤃ ᤀᤠᤏᤡ᤹ ᤜᤧᤰᤁᤣ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤁᤴ ᤔᤏᤠᤜᤠ᤹ᤖᤧ ᤜᤕᤱᤁᤡᤸᤗᤡᤱ ᤔᤧᤈᤥᤃᤢ᤹ᤖᤥ॥”

ᤒᤧᤌᤠᤏᤡ ᤐᤠᤱᤓᤣ᤹ᤀᤥ ᤕᤧᤛᤢ᤺ᤴ ᤔᤢᤷᤖ ᤔᤧᤜᤢ᤺ᤳᤋᤢ᤹

(ᤔᤳᤋᤡ ᥈᥌:᥌-᥇᥉. ᤕᤢᤜᤢ ᥇᥈:᥇-᥎)

᥉ ᤂᤧᤴ ᤕᤧᤶᤔᤥ ᤕᤧᤛᤢ᤺ᤴ ᤒᤧᤌᤠᤏᤡ ᤐᤠᤱᤓᤣ᤹ᤀᤥ ᤗᤥᤃᤣ᤹b ᤋᤢᤰᤔᤠᤗᤠᤶ ᤁᤧᤘᤣ᤺ᤵᤐᤠ ᤛᤡᤔᤥᤏᤖᤧ ᤁᤢᤜᤡᤶᤔᤥ ᤘᤕᤧᤖᤥ॥ ᤜᤧᤰᤁᤩᤠᤱ ᤆᤠᤈᤠᤏᤢ ᤕᤢᤅᤧᤸᤗᤧ ᤔᤧᤴᤇᤢᤔᤠ᤹ᤎᤡᤰ ᤀᤡᤔᤧᤸᤗᤢᤱᤒᤠ ᤐᤠᤱᤒᤥ᤺ᤰ ᤑᤢᤱᤏᤠᤶ ᤏᤡ᤺ᤱᤃᤣ᤹ ᤁᤧᤕᤠᤰᤐᤠ ᤗᤧᤶᤓᤠᤗᤢᤱ ᤐᤷᤕᤠᤔᤠᤏᤢ ᤋᤩᤧᤀᤠᤱ ᤐᤷᤕᤠᤔᤠᤸᤗᤧ ᤁᤢᤛᤢ᤺ᤵᤔᤧᤴ ᤑᤢᤴᤍᤢᤀᤠᤱ ᤂᤧᤴ ᤑᤢᤱᤏᤠᤶᤔᤡᤴ ᤕᤧᤛᤢᤖᤧ ᤁᤢᤎᤧᤃᤣ᤺ᤰᤐᤥ ᤜᤢᤰᤂᤢᤖᤥ॥

᥊ ᤁᤖ ᤂᤧ᤹ᤕᤥ ᤁᤧᤘᤠ᤹ᤒᤠ ᤁᤢᤓᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰ ᤐᤥᤃᤧᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. “ᤁᤴ ᤌᤣᤀᤠᤱ ᤆᤠᤛᤥᤰ ᤐᤠᤱᤔᤏᤠᤒᤠᤒᤣ᥅

᥋ ᤁᤱᤃ ᤁᤡᤵ ᤛᤢᤶᤛᤡ (᥉᥆᥆) ᤕᤢᤵᤐᤠᤕᤠᤱᤅᤥc ᤛᤱᤔᤠᤀᤠᤱ ᤂᤧᤴ ᤕᤠᤱᤅᤡᤴ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤔᤏᤠᤛᤡᤸᤗᤧ ᤐᤥ᤺ᤰᤂᤧᤒᤠ॥” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤓᤧ᤺ᤰᤋᤢᤖᤥ॥

᥌ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤣᤀᤠᤱ ᤂᤧᤴ ᤁᤧᤓᤧ᤺ᤰᤋᤢᤶᤒᤠᤒᤣ᥅ ᤂᤧᤴ ᤋᤢᤰᤂᤣ ᤔᤧᤈᤠ᤺ᤳᤋᤧᤶᤔᤡᤴᤏᤧ᤹ᤀᤥ᥄ ᤂᤧᤸᤗᤧᤃ ᤀᤠᤗᤠᤃᤡ ᤏᤢᤒᤠ ᤆᤥᤃᤢᤀᤠᤱ ᤘᤠ᤹ᤖᤥ॥

᥍ ᤕᤠᤱᤃᤧᤛᤠ᤹ᤒᤠᤜᤠ᤹ᤃ ᤂᤡᤏᤡ᤹ᤏᤢᤀᤣ ᤛᤍᤠᤍᤡᤱ ᤔᤧᤘᤠ᤹ᤖᤥ॥ ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤛᤠᤱ ᤁᤶᤒᤪᤠᤱ ᤔᤧᤵᤔᤠ ᤁᤧᤛᤢᤰᤋᤢᤶᤛᤡᤶᤗᤥ. ᤁᤖ ᤀᤡᤱᤃᤠ᤹ᤃ ᤛᤍᤠᤍᤡᤱ ᤂᤡᤏᤡ᤹ᤏᤢ ᤔᤧᤘᤠ᤹ᤀᤠᤴᤗᤥ॥

᥎ ᤂᤧᤸᤗᤧ ᤀᤡᤱᤃᤠ᤹ ᤏᤠᤛᤡᤱᤃᤧᤴ ᤀᤠᤎᤰᤁᤡᤴ ᤗᤢᤵᤔᤠᤖᤧ ᤗᤠᤃᤡ ᤋᤃᤡᤀᤣ ᤀᤠᤎᤧᤃᤣ᤺ᤰᤐᤥ ᤑᤢᤱᤏᤠᤶ ᤜᤢ᤺ᤳᤋᤢᤀᤠᤱ ᤘᤠ᤹ᤖᤥ॥

᥏ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡᤛᤠᤱ ᤛᤢᤏᤠᤀᤡᤱ ᤀᤡᤱᤓᤥ᤺ᤸᤗᤧ. ᤂᤧᤵᤔᤥ ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤡᤴ ᤔᤏᤠᤜᤠ᤹ᤖᤧ ᤔᤧᤈᤧᤰᤂᤢᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ᤹ᤖᤥ॥”

ᤕᤜᤢᤍᤠ᤺ᤸᤗᤧ ᤕᤧᤛᤢ᤺ᤴ ᤀᤡᤱᤗᤧᤰᤋᤢ᤹

(ᤔᤳᤋᤡ ᥈᥌:᥇᥊-᥇᥌. ᤗᤢᤁᤠ ᥈᥈:᥉-᥌)

᥇᥆ ᤜᤧᤰᤁᤩᤠᤱ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋ ᤔᤧᤵᤔᤏᤠᤒᤧᤴ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥ ᤕᤧᤛᤢ᤺ᤴ ᤀᤡᤱᤗᤧᤰᤋᤢᤱ ᤑᤠ᤹ᤀᤠᤱ ᤐᤣᤖᤥ॥

᥇᥇ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖ ᤕᤜᤢᤍᤠ᤺ᤴ ᤕᤠᤱ ᤐᤡᤀᤠᤛᤡᤃᤧ ᤑᤠ᤹ᤀᤠᤱ ᤔᤠᤱᤔᤧᤜᤧᤰᤋᤢ॥ ᤂᤧᤴ ᤕᤧᤶᤔᤠᤱᤎᤥ ᤕᤜᤢᤍᤠ᤺ᤸᤗᤧ ᤕᤧᤛᤢ᤺ᤴ ᤀᤡᤱᤗᤧᤰᤔᤠ ᤑᤠ᤹ᤀᤠᤱ ᤛᤢᤕᤧᤶ ᤁᤥ᤺ᤵᤔᤠ ᤜᤣ᤺ᤰᤋᤢᤖᤥ॥

ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤆᤠ ᤈᤠ᤹᤺

(ᤔᤳᤋᤡ ᥈᥌:᥇᥍-᥉᥆. ᤗᤢᤁᤠ ᥈᥈:᥍-᥈᥉. ᤕᤢᤜᤢ ᥇᥉:᥈᥇-᥉᥆. ᥇ ᤁᤥᤖ ᥇᥇:᥈᥉-᥈᥋)

᥇᥈ ᤜᤧᤰᤁᤩᤠᤱ ᤛᤡᤍᤠ᤹ ᤔᤧᤴᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧᤴ ᤔᤧᤸᤗᤢᤰᤛᤠ᤺ᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤌᤡᤶ ᤘᤕᤧ॥ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤀᤠᤍᤠᤱᤒᤣ. ᤀᤠᤏᤡ᤹ ᤀᤠᤳᤋᤥ ᤐᤣ᤺ᤰᤔᤠᤀᤠᤱ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧᤴ ᤛᤠᤓᤱᤈᤠ᤺ᤴ ᤕᤠᤖᤡᤵ ᤆᤥ᤺ᤰᤔᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤃᤳᤋᤢᤒᤣ᥅”

᥇᥉-᥇᥊ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤕᤖᤢᤛᤗᤧᤶᤔᤥ ᤐᤠᤱᤄᤢᤛᤡ. “ᤂᤡᤴᤇᤡ᤹ ᤕᤧᤰᤕᤰᤁᤥ ᤁᤧᤗᤠ᤺ᤳᤇᤡᤖ ᤁᤧᤒᤳᤇᤡᤸᤗᤧ ᤆᤫᤠ᤺ᤳ ᤁᤢ᤺ᤴᤍᤠ ᤁᤧᤒᤱᤒᤠ ᤔᤏᤠᤎᤡᤰᤗᤧ ᤁᤧᤍᤢᤶᤛᤡ᤹॥ ᤂᤧᤴ ᤗᤠ᤺ᤵᤐᤠ ᤜᤡᤶᤔᤥ ᤌᤠᤖᤡᤰ ᤋᤡᤶᤍᤧᤳᤇᤧ᤹॥ ᤜᤧᤰᤁᤩᤠᤱ ᤜᤡᤶᤍᤠᤱᤒᤠᤴ ᤔᤧᤳᤋᤧᤳᤇᤧ᤹. ‘ᤀᤠᤏᤡᤃᤧ ᤛᤡᤰᤛᤠᤶᤒᤠᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤋᤧᤀᤠᤱ ᤁᤧᤘᤠ᤹ᤖᤥ. ᤋᤖᤣ ᤕᤢᤱᤔᤠ ᤕᤠᤰᤑᤠᤱᤅᤡᤴ ᤀᤠᤳᤋᤥ ᤏᤧᤒᤣ᥅ ᤂᤧᤵᤔᤥ ᤀᤡᤱᤃᤠ᤹ ᤀᤠᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧᤴ ᤛᤠᤓᤱᤈᤠ᤺ᤴ ᤆᤠᤱᤗᤥ॥’

᥇᥋ ᤜᤧᤰᤁᤩᤠᤱ ᤂᤧᤸᤗᤧ ᤂᤡᤴᤇᤡ᤹ ᤌᤥ᤺ᤛ᤻ᤔᤠ ᤂᤠᤶᤗᤥᤀᤥ ᤕᤠᤖᤡᤵ ᤆᤥ᤺ᤰᤔᤏᤠᤒᤠ ᤗᤳᤇᤠ ᤕᤶᤒᤠ ᤕᤠᤰᤑᤠᤱᤅᤡᤴ ᤀᤥᤛᤣ᤺ᤴᤃᤧᤎᤠᤰᤛᤡ᤹॥ ᤂᤧᤵᤔᤥᤀᤣ ᤀᤠᤏᤡ᤹ ᤛᤠᤓᤱᤈᤠ᤺ᤴ ᤕᤠᤖᤡᤵ ᤆᤥᤃᤧᤳᤇᤧ᤹ᤀᤥ॥”

᥇᥌ ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤣᤃᤧᤳᤇᤡᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤋᤢᤔᤧᤳᤇᤢᤀᤠᤱ ᤂᤧᤱᤜᤠ᤹ᤖᤧ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧᤴ ᤛᤠᤓᤱᤈᤠ᤺ᤴ ᤕᤠᤖᤡᤵ ᤆᤥᤃᤧᤳᤇᤢ॥

᥇᥍ ᤂᤧᤴ ᤕᤢ᤺ᤴᤇᤡᤰ ᤕᤧᤛᤢ᤺ᤴ ᤏᤢ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤵᤔᤥ ᤔᤧᤍᤩᤧᤖᤥ॥

᥇᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤠᤔᤠ ᤋᤧᤴᤏᤥ ᤔᤧᤈᤖ ᤔᤧᤕᤢᤅᤧᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤱᤃᤠ᤹ᤏᤢ ᤁᤧᤈᤠᤒᤠᤖ ᤁᤧᤕᤢᤱᤒᤠ ᤂᤡᤏᤡ᤹ᤀᤥ ᤌᤡᤰᤁᤡᤸᤗᤧ ᤀᤡᤱᤃᤠ᤹ ᤀᤡᤱᤗᤧᤰᤁᤠᤖᤥ॥”

᥇᥏ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤏᤡᤱᤛᤠᤶᤔᤥ ᤔᤧᤎᤩᤧᤀᤠᤱ ᤁᤧᤖᤧᤰᤗᤧ ᤂᤢᤏᤧ᤹ ᤛᤣ᤺ᤴᤍᤥᤔᤠ ᤔᤧᤜᤣ᤺ᤰᤋᤢ. “ᤍᤠᤱᤒᤣ. ᤁᤧᤒᤠ᤺ᤳᤋᤢᤒᤠ ᤔᤏᤠᤴ ᤀᤡᤱᤃᤠ᤹ᤀᤠᤒᤡ᥅”

᥈᥆ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤌᤡᤰ-ᤏᤧᤳᤋᤥ ᤀᤠᤸᤗᤥ ᤀᤡᤱᤃᤠ᤹ᤏᤢ ᤛᤥᤖᤡᤰ ᤁᤧᤈᤠᤒᤠᤖ ᤁᤧᤕᤢᤱᤒᤠᤎᤡᤰᤁᤡᤸᤗᤧ ᤀᤡᤱᤃᤠ᤹ ᤀᤡᤱᤗᤧᤰᤁᤠᤖᤥ॥

᥈᥇ ᤔᤧᤴᤇᤠᤶᤛᤠ᤺ᤱᤃ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤒᤠ ᤁᤢᤀᤡᤛᤡ᤺ᤰᤁᤣ ᤛᤡᤔᤠᤀᤣ ᤐᤥᤱᤗᤥ॥ ᤁᤖ ᤔᤧᤴᤇᤠᤶᤛᤠ᤺ᤴ ᤀᤡᤱᤃᤧᤗᤧᤰᤐᤧᤱᤃ ᤆᤡ᤺ᤳᤋᤧᤛᤩᤧᤖᤥ᥄ ᤂᤧᤱᤃ ᤛᤠᤔᤧᤘᤠ᤺ᤴᤇᤡᤱᤅᤡᤴᤏᤡᤸᤗᤧᤀᤣ ᤏᤢᤖᤧᤒᤠᤖᤥ॥”

᥈᥈ ᤂᤧᤱᤜᤠ᤹ᤖᤧ ᤔᤧᤈᤖ ᤔᤧᤕᤢᤅᤧᤸᤗᤧ ᤕᤧᤛᤢᤖᤧ ᤂᤖᤧ᤺ᤱᤅᤡᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤧ᤺ᤰᤂᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤖ ᤀᤰᤂᤣ ᤔᤧᤳᤋᤢᤛᤡ. “ᤁᤴ ᤋᤠ᤺ᤰᤋᤧᤶᤔᤧ᤹ᤀᤥ. ᤁᤴ ᤀᤡᤱᤃᤠ᤹ ᤏᤠᤛᤡᤱᤃᤧᤴ ᤀᤠᤎᤰᤗᤥ॥”

᥈᥉ ᤜᤧᤰᤁᤩᤠᤱ ᤆᤸᤗᤱᤏᤠ ᤂᤥᤷᤕᤠ᤺ᤴ ᤐᤰᤂᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤡᤖᤢᤛᤡᤀᤠᤱ ᤁᤧᤖᤧᤰᤗᤧ ᤔᤧᤎᤢᤅᤢᤖᤥ॥

᥈᥊ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤆᤥ᤺ᤰᤔᤏᤠᤒᤠ ᤁᤢᤛᤱ ᤔᤠᤱᤜᤢᤵᤗᤧᤴ ᤀᤠᤔᤠᤰᤂᤡ᤹ᤖᤥ॥ ᤁᤴ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤘᤠᤜᤵᤔᤠ ᤑᤠ᤹ᤀᤠᤱ ᤘᤠᤍᤣ᤺ᤴᤗᤥ॥

᥈᥋ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤀᤡᤴᤏᤠᤱᤎᤥ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤴᤎᤢᤱᤅᤣ ᤌᤠᤖᤡᤰ ᤕᤠᤶᤔᤥ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤎᤢᤱᤅᤠᤴᤗᤥ॥”

᥈᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤛᤣᤘᤠ ᤛᤠᤶᤗᤥᤎᤡᤰ ᤛᤠᤶᤔᤧᤗᤥ᤺ᤖᤧᤀᤠᤱ ᤈᤤᤋᤢᤏ ᤁᤥ᤺ᤰᤔᤠᤀᤥ ᤔᤧᤒᤣᤖᤥ॥

ᤕᤧᤛᤢᤖᤧ ᤐᤋᤪᤢᤛᤧᤴ ᤁᤧᤏᤠ᤹ᤀᤠ ᤑᤠ᤹ᤀᤠᤱ ᤔᤧᤳᤋᤢ᤹

(ᤔᤳᤋᤡ ᥈᥌:᥉᥇-᥉᥋. ᤗᤢᤁᤠ ᥈᥈:᥉᥇-᥉᥊. ᤕᤢᤜᤢ ᥇᥉:᥉᥌-᥉᥎)

᥈᥍ ᤂᤧᤵᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤖᤧᤰᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤗᤧᤖᤡ᤹ᤀᤠᤱ ᤁᤧᤒᤡᤃᤡ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

“‘ᤀᤡᤱᤃᤠ᤹ ᤔᤧᤸᤗᤢᤰᤁᤶᤒᤠᤴ ᤜᤡᤵᤋᤢᤱ.

ᤜᤧᤰᤁᤩᤠᤱ ᤁᤧᤖᤧᤰ ᤔᤧᤸᤗᤢᤰᤜᤠ᤹ ᤁᤧᤖᤧᤰ ᤐᤡᤛᤠᤱ ᤔᤧᤛᤧᤖᤥ॥’

᥈᥎ ᤁᤖ ᤀᤡᤱᤃᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤅᤠᤀᤠᤱ ᤂᤡᤏᤡ᤹ᤏᤢ᤺ᤸᤗᤧ ᤋᤃᤡ ᤃᤠᤗᤡᤗ ᤌᤢᤶᤔᤥ ᤐᤣ᤺ᤰᤁᤠᤖᤥ॥”

᥈᥏ ᤐᤋᤪᤢᤛᤖᤧ ᤕᤧᤛᤢ᤺ᤴ ᤔᤧᤳᤋᤢ. “ᤁᤧᤖᤧᤰᤗᤧ ᤂᤧᤏᤧ᤹ ᤁᤧᤶᤗᤧᤳ ᤁᤧᤶᤎᤠᤛᤠᤱ ᤀᤡᤱᤃᤠ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤳᤏᤧᤴᤗᤥ॥”

᥉᥆ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤀᤠᤰᤂᤥ ᤛᤧᤴᤍᤡᤰ ᤏᤡᤗᤧᤱ ᤀᤡᤱᤘᤠ ᤁᤠᤔᤠᤏᤢ᤺ᤸᤗᤧ ᤋᤃᤡᤀᤣ. ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ ᤁᤧᤒᤠ᤺ᤳᤋᤢᤖ ᤂᤧᤏᤧ᤹ ᤛᤢᤶᤗᤧᤱ ᤁᤧᤏᤠ᤹ᤀᤠᤖᤥ॥”

᥉᥇ ᤁᤖ ᤐᤋᤪᤢᤛᤖᤧ ᤜᤠᤍᤡᤱ ᤌᤰᤋᤧᤖ ᤔᤧᤳᤋᤢ. “ᤔᤧ᤺ᤴᤗᤥ. ᤀᤡᤱᤃᤠ᤹ᤃ ᤂᤧᤏᤧ᤹ᤏᤢ ᤛᤡᤔᤠ ᤐᤥ᤺ᤱᤛᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤏᤠ᤹ᤏᤧᤴᤗᤥ॥” ᤘᤣ᤹ ᤜᤢ᤹ᤛᤠᤶᤒᤠᤜᤠ᤹ᤖᤧᤀᤠᤱ ᤒᤠ ᤜᤧᤰᤁᤣᤀᤣ ᤔᤧᤒᤠ᤺ᤳᤋᤢᤖᤥ॥

ᤕᤧᤛᤢ᤺ᤴ ᤃᤧᤋᤛᤔᤏᤡᤀᤥ ᤋᤢᤘᤠ ᤆᤥᤰ

(ᤔᤳᤋᤡ ᥈᥌:᥉᥌-᥊᥌. ᤗᤢᤁᤠ ᥈᥈:᥉᥏-᥊᥌)

᥉᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤃᤧᤋᤛᤔᤏᤡ ᤔᤧᤵᤔᤏᤠᤒᤠ ᤈᤤᤋᤢᤏ ᤛᤡᤱᤗᤠᤀᤥ ᤔᤧᤒᤣ॥ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤋᤢᤘᤠ ᤆᤥᤃᤢᤱᤅᤡᤸᤗᤧ ᤂᤡᤏᤡ᤹ ᤁᤵᤔᤥ ᤕᤢᤅᤧᤶᤔᤧ᤹ᤀᤥ॥”

᥉᥉ ᤜᤧᤰᤁᤩᤠᤱ ᤂᤢᤏᤧ᤹ ᤐᤋᤪᤢᤛ. ᤕᤠᤁᤢᤒ. ᤏᤢ ᤕᤢᤜᤢᤴᤏᤠᤛᤡ ᤋᤣ᤹ᤖᤢᤛᤡ॥ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤏᤡᤱᤛᤠᤶᤔᤥ ᤌᤩᤧ॥

᥉᥊ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤔᤡᤱᤘᤠᤖᤧ ᤕᤥ᤺ᤴᤍᤠᤱᤅᤠᤱ ᤛᤡᤔᤠᤗᤡᤱᤎᤥ ᤌᤠᤖᤡᤰ ᤁᤧᤖᤠᤱᤅᤠᤱ ᤘᤠ᤹ᤀᤠᤖᤥ॥ ᤂᤡᤏᤡ᤹ ᤁᤵᤔᤥ ᤆᤠᤱᤈᤠᤱᤅᤠᤱ ᤕᤢᤅᤧᤶᤔᤧ᤹ᤀᤥ॥”

᥉᥋ ᤂᤢᤏᤧ᤹ ᤔᤡᤛᤠᤰ ᤏᤠᤏᤠᤰ ᤐᤣᤀᤠᤱ ᤛᤠᤶᤒᤥᤴ ᤑᤴᤇᤡᤱᤗ ᤋᤢᤘᤠ ᤆᤥᤃᤢ. “ᤐᤥ᤺ᤱᤏᤧ ᤑᤠ᤹ᤃᤪ ᤁᤴ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤀᤠᤛᤶᤍᤠᤱ ᤔᤧᤍᤠᤏᤧᤴᤗ॥

᥉᥌ ᤐᤠᤏᤢᤍᤡᤱ ᤀᤠᤶᤒᤦ. ᤂᤧᤏᤧ᤹ ᤁᤧᤗᤠᤃᤡᤃ ᤁᤠᤰ ᤐᤥᤱᤔᤠ ᤛᤢᤰ॥ ᤁᤴ ᤀᤡᤏᤥᤃᤧᤴ ᤋᤢᤰᤂᤣᤖᤧᤴ ᤂᤥᤷᤕᤠ᤺ᤴ ᤀᤡᤱᤃᤠ᤹ᤀᤥᤗᤠᤶ ᤂᤧᤳᤋᤧᤍᤣᤛᤧ᤹ᤀᤥ. ᤁᤖ ᤜᤧᤰᤁᤣᤛᤠᤱ ᤀᤠᤏᤡᤱᤘᤠ᤹ ᤜᤧᤰᤁᤣᤃ ᤔᤧ᤺ᤴ. ᤁᤖ ᤁᤧᤏᤡᤱᤘᤠ᤹ ᤜᤧᤰᤁᤣᤀᤣ ᤐᤥ᤺ᤱᤗᤖᤥ॥”

᥉᥍ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ᤺ᤰᤂᤧᤸᤗᤧ ᤂᤧᤴ ᤛᤢᤶᤒᤪᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤃ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧᤒᤠ ᤋᤢᤔᤢᤛᤡ॥ ᤜᤧᤰᤁᤩᤠᤱ ᤐᤋᤪᤢᤛᤧᤴ ᤔᤧᤳᤋᤢ. “ᤛᤡᤔᤥᤏᤣ. ᤌᤣᤀᤠᤱ ᤁᤧᤀᤡᤵᤛᤧᤒᤠ᥅ ᤁᤢᤔᤢᤰᤌᤡᤰᤁᤠᤱ ᤆᤠᤱᤈᤠᤱᤅᤠᤱ ᤕᤢᤱᤔᤠ ᤁᤧᤴᤇᤢᤰᤋᤢᤴᤒᤡ᥅

᥉᥎ ᤜᤱᤛᤠ᤹ᤔᤠᤀᤥ ᤔᤧᤎᤩᤧ᤹ᤀᤡᤃᤧᤴᤗ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤠᤱᤈᤠᤱᤅᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥ ᤂᤡᤏᤡ᤹ ᤏᤡᤱᤘᤠ᤹ᤀᤡᤸᤗᤧ ᤏᤢ᤺ᤖᤡᤰᤁᤠᤱ ᤆᤥ᤺ᤰᤔᤠ ᤁᤧᤃᤥ᤺ᤳᤋᤢᤶ. ᤁᤖ ᤂᤡᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤱᤃ ᤔᤧᤎᤢᤶᤔᤡᤴᤒᤠᤸᤗᤧ ᤆᤥᤃᤢᤸᤗᤧ ᤁᤧᤴᤇᤢᤰᤋᤢᤶᤔᤡᤸᤗᤥ॥”

᥉᥏ ᤕᤠᤶᤔᤥ ᤂᤢᤏᤧ᤹ ᤐᤣᤀᤠᤱ ᤀᤠᤴᤍᤣ᤺ᤴ ᤜᤧᤰᤁᤣ ᤐᤠ᤺ᤳᤋᤢᤖ ᤋᤢᤘᤠ ᤆᤥᤃᤢ॥

᥊᥆ ᤂᤢᤏᤧ᤹ ᤏᤢ᤺ᤰᤂᤧ ᤑᤧᤖᤧᤸᤗᤧ ᤕᤠᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧᤒᤠ ᤋᤢᤔᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤡᤰᤕᤢᤔᤠᤸᤗᤧ ᤛᤠ᤹ᤖᤡᤰ ᤋᤖᤢᤛᤡᤀᤠᤱ ᤔᤧᤘᤕᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤰᤂᤣ ᤐᤠ᤺ᤵᤔᤠᤒᤣ ᤑᤠ᤹ᤀᤠᤱ ᤌᤣᤀᤠᤱ ᤏᤡᤱᤘᤠ᤹ ᤔᤧᤱᤃᤳᤋᤢᤴᤗᤥ॥

᥊᥇ ᤜᤧᤰᤁᤩᤠᤱ ᤂᤢᤏᤧ᤹ ᤛᤢᤶᤗᤧᤱᤅᤥ ᤏᤢ᤺ᤰᤂᤧ ᤑᤧᤖᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤸᤗᤛᤠᤱ ᤁᤧᤏᤠᤛᤡᤀᤠᤱ ᤁᤧᤀᤡᤵᤛᤡᤀᤠᤱ ᤁᤧᤏᤧᤛ᤻ᤛᤡᤒᤡ᥅ ᤀᤠᤸᤗ ᤐᤥ᤺ᤰᤂᤧᤖᤥ᥄ ᤀᤥᤔᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤌᤠᤔᤠ ᤕᤧᤶᤔᤡᤴ ᤋᤩᤧᤖᤥ॥

᥊᥈ ᤐᤥᤃᤧᤶᤔᤧ᤹. ᤁᤵᤔᤥᤗᤠᤶ ᤐᤡᤃᤡ᥄ ᤀᤥᤔᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤕᤠᤵᤔᤡ ᤀᤡᤱᤃᤧᤗᤧᤰᤐᤧᤴ ᤂᤠ ᤑᤧᤴᤗ ᤐᤳᤗᤥ᥄”

ᤕᤧᤛᤢ᤺ᤴ ᤔᤧᤍᤧᤶᤛᤢ᤹

(ᤔᤳᤋᤡ ᥈᥌:᥊᥍-᥋᥌. ᤗᤢᤁᤠ ᥈᥈:᥊᥍-᥋᥉. ᤕᤢᤜᤢ ᥇᥎:᥉-᥇᥈)

᥊᥉ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤐᤠᤖᤧᤖ ᤐᤳᤇᤧᤸᤗᤧᤛᤠ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥᤒᤠ ᤕᤜᤢᤍᤠ ᤔᤧᤵᤔᤏᤠᤒᤧᤴ ᤂᤧᤵᤔᤥ ᤁᤧᤖᤧ ᤋᤩᤧ॥ ᤂᤢᤏᤧ᤹ᤏᤢ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤔᤧᤒᤠᤱᤄᤢᤛᤡᤒᤠ ᤋᤠᤓᤣ ᤏᤢ ᤋᤰᤁᤠᤳ ᤁᤧᤃᤵᤐᤠ ᤕᤖᤡᤰ ᤔᤏᤠᤜᤠ᤹ᤀᤠᤱ ᤔᤧᤘᤕᤧᤖᤥ॥

᥊᥊ ᤀᤠᤸᤗ ᤕᤧᤛᤢ᤺ᤴ ᤀᤡᤱᤃᤧᤗᤧᤰᤐᤧᤸᤗᤧ ᤀᤠᤳᤋᤡᤴ ᤔᤏᤠᤴ ᤀᤡᤱᤃᤠ᤹ ᤆᤢᤵ ᤔᤧᤳᤋᤢᤱ. ᤂᤧᤴ ᤋᤧᤶᤛᤧᤶᤔᤧ᤹ᤀᤠᤱ ᤋᤣ᤹ᤖᤧᤶᤔᤧ᤹ ᤗ᤹ᤖᤡᤰ ᤔᤡᤰᤛᤣ᤺ᤴ ᤐᤡᤖᤢᤛᤡᤀᤠᤱ ᤘᤕᤧᤖᤥ॥

᥊᥋ ᤕᤜᤢᤍᤠ᤺ᤴ ᤁᤧᤖᤧᤏᤢᤔᤧ᤺ᤴᤏᤣ ᤕᤧᤛᤢᤖᤥ ᤐᤣᤀᤠᤱ “ᤛᤡᤰᤛᤠᤶᤒᤣ” ᤔᤧᤳᤋᤢᤖ ᤆᤢᤵ ᤔᤧᤳᤋᤢᤖᤥ॥

᥊᥌ ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤜᤢᤰ ᤔᤧᤕᤠᤰᤋᤢᤀᤠᤱ ᤔᤧᤍᤧᤶᤛᤢᤖᤥ॥

᥊᥍ ᤂᤧᤵᤔᤥ ᤁᤧᤕᤧᤵᤐᤠᤜᤠ᤹ᤀᤥ ᤌᤡᤰᤁᤡᤸᤗᤧ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤣᤘᤠᤖᤥᤒᤠᤴ ᤆᤧᤵᤋᤢᤸᤗᤧ ᤁᤢᤏᤧᤰᤂᤥ᤹ᤒᤠᤴ ᤐᤧᤳᤋᤢ ᤌᤠᤛᤢᤖᤥ॥

᥊᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠᤀᤠᤒᤡ᥅ ᤌᤣᤀᤠᤱ ᤀᤡᤱᤃᤠ᤹ ᤀᤠᤍᤧᤶᤛᤧ ᤋᤠᤓᤣ ᤜᤧᤰᤁᤩᤠᤱ ᤋᤰᤁᤠ᤺ᤳᤏᤢ ᤁᤧᤍᤩᤧ᤹ᤀᤡᤒᤣ᥅

᥊᥏ ᤀᤡᤱᤃᤠ᤹ᤃ ᤌᤡᤰᤕᤠ᤺ᤴᤎᤰᤛᤠ ᤔᤠᤱᤜᤡᤶ ᤗᤰᤂᤢᤶᤔᤥ ᤏᤡᤛᤠᤶ ᤜᤢ᤹ᤀᤡᤛᤧ ᤘᤕᤠᤱᤒᤠ ᤜᤧᤰᤁᤣᤛᤠᤱ ᤕᤠᤵᤔᤡ ᤁᤧᤴᤍᤧᤶᤛᤡᤴ. ᤁᤖ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤧᤴ ᤁᤧᤳᤗ ᤑᤠ᤹ᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥”

᥋᥆ ᤜᤧᤰᤁᤩᤠᤱ ᤁᤧᤖᤧᤰ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤐᤰᤔᤧᤎᤀᤠᤱ ᤔᤧᤄᤧᤳᤇᤡᤱ ᤔᤧᤒᤣᤖᤥ॥

᥋᥇ ᤂᤧᤵᤔᤥ ᤌᤡᤰ ᤏᤠᤗᤡᤱᤃᤧᤴ ᤌᤠᤱᤒᤧᤴᤏᤡᤸᤗᤧ ᤛᤢᤱᤄᤣᤰᤘᤠ᤺ᤴ ᤜᤧᤶᤛᤡᤱᤅᤧᤀᤠᤱ ᤕᤧᤛᤢᤖᤧ ᤁᤢᤀᤣ᤺ᤰ ᤁᤢᤀᤣ᤺ᤰ ᤋᤡ᤺ᤰᤋᤢᤖ ᤘᤕᤧ॥ ᤂᤧᤴ ᤔᤏᤠᤛᤢᤶᤜᤠ᤹ᤖᤧ ᤂᤧᤴ ᤋᤧᤶᤔᤠ ᤔᤧᤃᤥ᤺ᤳᤋᤢᤸᤗᤧ

᥋᥈ ᤛᤢᤱᤄᤣᤰᤘᤠ᤺ᤴ ᤐᤰᤌᤀᤠᤱ ᤗᤧᤰᤆᤠᤒᤧᤎᤡ᤺ᤰ ᤗᤥ᤺ᤰᤋᤧ ᤐᤣᤖᤥ॥

ᤕᤧᤛᤢ᤺ᤴ ᤕᤧᤈᤢᤶᤓᤥ ᤋᤃᤡ ᤔᤧᤍᤣ᤹ᤖᤢ᤹

(ᤔᤳᤋᤡ ᥈᥌:᥋᥍-᥌᥎. ᤗᤢᤁᤠ ᥈᥈:᥋᥊-᥋᥋.᥌᥉-᥍᥇. ᤕᤢᤜᤢ ᥇᥎:᥇᥉-᥇᥊.᥇᥏-᥈᥊)

᥋᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤡᤶᤔᤥ ᤔᤧᤍᤣ᤹ᤖᤢ॥ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤕᤜᤢᤍᤡ ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤖᤥ॥

᥋᥊ ᤐᤋᤪᤢᤛᤧᤸᤗᤧᤀᤠᤱ ᤔᤠ᤺ᤱᤄᤠᤗᤠᤶ ᤕᤧᤛᤢ᤺ᤴ ᤋᤡᤶᤍᤢᤖ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤰᤂᤢᤶᤔᤥ ᤌᤠᤖᤡᤰ ᤁᤧᤖᤧ॥ ᤂᤧᤵᤔᤥ ᤛᤣᤘᤠᤖᤥᤒᤠᤜᤠ᤹ᤏᤢ ᤔᤡᤈᤠ᤹ᤏᤢ ᤕᤢᤅᤧ॥

᥋᥋ ᤀᤠᤸᤗ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤕᤧᤈᤢᤶᤓᤥᤖᤧᤴ ᤁᤠᤰ ᤐᤠᤛᤡᤱᤐᤠᤍᤠᤱᤗᤠᤜᤠ᤹ᤖᤧ ᤕᤧᤛᤢ᤺ᤴ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤐᤡᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤑᤥᤋᤩᤠᤒᤠ ᤀᤠᤵᤋᤡᤰᤜᤠ᤹ ᤔᤧᤃᤥ᤺ᤳᤋᤢ. ᤁᤖ ᤌᤣᤀᤠᤱ ᤔᤧᤱᤄᤥ᤺ᤛᤢᤴᤗᤥ॥

᥋᥌ ᤕᤖᤡᤰ ᤑᤥᤋᤩᤠᤒᤠ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤠᤖᤧ. ᤁᤖ ᤂᤢᤏᤡ᤹ ᤐᤠ᤺ᤴ ᤔᤧᤍᤅᤧᤴᤗᤥ॥

᥋᥍ ᤜᤧᤰᤁᤩᤠᤱ ᤁᤢᤓᤠ ᤔᤏᤠᤜᤠ᤹ᤖᤧ ᤔᤧᤒᤥᤃᤧᤀᤠᤱ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤀᤰᤂᤣᤗ᤹ᤖᤡᤰ ᤀᤡᤱᤗᤧᤰ ᤐᤠ᤺ᤴ ᤔᤧᤒᤠ᤺ᤳᤋᤢ.

᥋᥎ “ᤀᤠᤏᤡᤃᤧ ᤕᤧᤛᤢᤖᤧ ᤀᤰᤂᤣ ᤐᤠ᤺ᤳᤋᤢᤒᤠ ᤂᤧᤵᤛᤢᤶᤒᤧᤖᤥ. ‘ᤁᤴ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤔᤠᤱᤜᤡᤶᤔᤡᤴ ᤕᤛ᤻ᤛᤢᤱᤅᤠᤱ ᤛᤢᤶᤕᤧᤴ ᤀᤣᤃᤠᤱ. ᤔᤏᤠᤜᤠ᤹ᤖᤧ ᤔᤧᤶᤓᤠ᤹ᤀᤣ. ᤘᤣ᤹ ᤔᤠᤱᤜᤡᤶᤔᤡᤴ ᤆᤥᤃᤢᤱᤗᤥ॥’”

᥋᥏ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤔᤧᤴᤏᤥ ᤀᤡᤱᤗᤧᤰ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤍᤅᤧᤴᤗᤥ॥

᥌᥆ ᤜᤧᤰᤁᤣ᤺ᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤐᤥᤃᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤁᤴ ᤔᤏᤠᤜᤠ᤹ᤖᤧ ᤁᤧᤍᤰᤗᤧᤱᤘᤠᤀᤥ ᤐᤡᤖᤧᤳᤇᤢᤒᤠ ᤋᤥ᤺ᤴᤍᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤂᤧᤏᤧ᤹ ᤏᤥᤃᤵ ᤁᤧᤶᤒᤡᤖᤢᤴᤇᤡᤴᤒᤠᤒᤣ᥅”

᥌᥇ ᤁᤖ ᤕᤧᤛᤢᤖᤧ ᤌᤣᤀᤠᤱ ᤏᤥᤃᤵ ᤔᤧᤶᤒᤡᤛᤡᤱᤅᤣ ᤛᤫᤠ᤺ᤳ ᤕᤧᤒᤧ॥ ᤕᤠᤶᤔᤥ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤔᤢ᤹ᤀᤡᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤛᤠ ᤂᤪᤡᤛ᤻ᤋᤏᤧᤒᤡ᥅”

᥌᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤥᤖᤥ. ᤀᤡᤱᤃᤠ᤹ᤀᤠᤖᤥ᥄ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤅᤠᤒᤠ ᤏᤢ ᤛᤠᤱᤃᤪᤠᤶᤐᤣᤍᤠᤱᤅᤥᤏᤢ ᤂᤠᤵᤔᤡ᤺ᤳᤋᤥ ᤕᤢ᤺ᤀᤠᤒᤠ ᤁᤧᤏᤡ᤺ᤛᤢᤶᤗᤥ॥”

᥌᥉ ᤜᤧᤰᤁᤩᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤠᤰᤁᤧᤴ ᤀᤥᤛᤣ᤺ᤴᤎᤠᤰᤋᤢᤛᤡᤖ ᤀᤠᤒᤠᤅᤣ ᤁᤢᤍᤣ᤺ᤳᤋᤡᤴ ᤌᤧ᤺ᤰᤂᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤀᤠᤸᤗ ᤀᤠᤏᤡ᤹ ᤘᤣ᤹ ᤋᤥ᤺ᤴᤍᤡᤜᤠ᤹ ᤌᤣᤀᤠᤱ ᤆᤠᤜᤠᤒᤠ ᤀᤠᤈᤥᤃᤧᤒᤣ᥅

᥌᥊ ᤁᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤐᤠ᤺ᤳᤋᤢᤒᤠᤴ ᤂᤡᤏᤡ᤹ ᤁᤧᤄᤧᤵᤛᤢᤶᤗᤥ॥ ᤀᤠᤸᤗ ᤌᤧᤔᤠ ᤁᤧᤀᤡ᤺ᤳᤋᤢᤶᤒᤣ᥅”

ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤔᤧᤔᤧᤳᤋᤢ॥

᥌᥋ ᤜᤧᤰᤁᤩᤠᤱ ᤁᤢᤓᤠᤖᤧ ᤂᤢᤏᤧ᤹ ᤌᤩᤠ᤺ᤳ ᤔᤧᤎᤥ᤺ᤰᤂᤢᤀᤠᤱ ᤁᤢᤓᤠᤖᤧ ᤁᤢᤔᤡᤰᤁᤧᤴ ᤔᤧᤍᤧᤵᤋᤢᤀᤠᤱ ᤂᤢᤏᤡ᤹ ᤜᤢᤰᤐᤢᤳᤋᤡᤸᤗᤧ ᤔᤧᤗᤰᤋᤢᤖ “ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ᤹. ᤜᤠ᤺ᤳᤗᤧ ᤁᤧᤜᤡᤵᤋᤧᤒᤣ᥅” ᤔᤧᤔᤧᤳᤋᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤃᤥᤒᤠ ᤌᤰᤛᤢᤒᤠᤜᤠ᤹ᤖᤧ ᤔᤧᤍᤣ᤹ᤖᤢᤀᤠᤱ ᤔᤧᤜᤡᤵᤋᤢᤖᤥ॥

ᤐᤋᤪᤢᤛᤖᤧ ᤕᤧᤛᤢ᤺ᤴ ᤏᤠ᤹ᤖᤢ᤹

(ᤔᤳᤋᤡ ᥈᥌:᥌᥏-᥍᥋. ᤗᤢᤁᤠ ᥈᥈:᥋᥌-᥌᥈. ᤕᤢᤜᤢ ᥇᥎:᥇᥋-᥇᥎.᥈᥋-᥈᥍)

᥌᥌ ᤐᤋᤪᤢᤛᤧᤴ ᤕᤥ ᤗᤰᤂᤢᤶᤔᤥ ᤘᤕᤧᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤣᤘᤠᤖᤥᤔᤠ ᤆᤢᤰᤔᤠᤎᤡᤰ ᤂᤧᤵᤔᤥ ᤋᤩᤧᤀᤠᤱ

᥌᥍ ᤐᤋᤪᤢᤛᤧᤴ ᤔᤡᤈᤠ᤹ᤏᤢ ᤕᤢᤅᤧᤒᤠ ᤏᤡᤛᤢᤀᤠᤱ ᤁᤢᤒᤣᤛᤠᤱ ᤐᤣᤀᤠᤱ ᤏᤢᤖᤡᤰ ᤀᤥᤔᤧᤳᤋᤢᤖ ᤔᤧᤳᤋᤢ. “ᤂᤧᤏᤧ᤹ᤃ ᤏᤠᤛᤖᤡ ᤕᤧᤛᤢ᤺ᤴᤏᤢ ᤁᤧᤘᤕᤧ ᤔᤧ᤺ᤶᤒᤡ᥅”

᥌᥎ ᤁᤖ ᤐᤋᤪᤢᤛᤖᤧ ᤂᤧᤴ ᤏᤠ᤹ᤖᤢᤖ ᤔᤧᤳᤋᤢ. “ᤀᤡᤱᤃᤠ᤹ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴᤗᤥ᥄ ᤂᤧᤏᤧ᤹ ᤌᤣ ᤁᤧᤒᤠ᤺ᤳᤋᤢᤒᤠ ᤀᤡ᥅” ᤜᤧᤰᤁᤩᤠᤱ ᤂᤢᤏᤧ᤹ ᤗᤠ᤺ᤰᤁᤠᤳ ᤐᤣ᤺ᤰᤔᤠ ᤗᤠᤶᤎᤣ᤺ᤵ ᤗᤧᤵᤔᤠᤱ ᤆᤳᤇᤡᤱ॥ ᤜᤧᤰᤁᤩᤠᤱ ᤒᤠ ᤂᤧᤴ ᤕᤧᤶᤔᤥ ᤀᤡᤱᤘᤠ ᤁᤠᤛᤧ॥

᥌᥏ ᤜᤧᤰᤁᤩᤠᤱ ᤂᤧᤴ ᤛᤣᤘᤠᤖᤥᤔᤠ ᤆᤢᤰᤔᤧᤴ ᤕᤠᤶᤔᤥ ᤋᤩᤧᤀᤠᤱ ᤂᤧᤵᤔᤥ ᤐᤋᤪᤢᤛᤧᤴ ᤏᤡᤛᤢᤀᤠᤱ ᤁᤢᤄᤡᤖᤡ ᤁᤧᤕᤧᤵᤐᤠ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤱᤃ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤡᤰᤗᤥ॥”

᥍᥆ ᤁᤖ ᤐᤋᤪᤢᤛᤖᤧ ᤕᤠᤶᤔᤥ ᤏᤠ᤹ᤖᤢ॥

ᤕᤠᤱᤛᤡ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤡᤛᤢᤀᤠᤱ ᤔᤧᤔᤧᤳᤋᤢ. “ᤛᤧᤰᤂᤠᤛᤠᤱ ᤂᤧᤱᤜᤠ᤹ᤀᤥ ᤂᤧᤏᤧ᤹ ᤌᤡᤰᤏᤧᤖᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤀᤠᤱ ᤃᤠᤗᤡᤗᤗᤠᤶ ᤁᤧᤍᤩᤧᤒᤠᤖᤥ॥”

᥍᥇ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤔᤠᤱᤜᤧᤰᤛᤡᤱᤗ ᤀᤰᤂᤣ ᤔᤧᤳᤋᤢᤛᤡ. “ᤁᤴ ᤔᤏᤠᤴ ᤜᤠ᤺ᤳ ᤀᤡ ᤑᤠ᤹ᤀᤠᤱ ᤔᤧᤏᤡᤛᤢᤱᤅᤡᤴᤗᤥ᥄ ᤂᤡᤏᤡ᤹ ᤌᤧᤔᤠ ᤁᤧᤒᤠ᤺ᤳᤋᤢᤶᤒᤠ ᤀᤡ᥅”

᥍᥈ ᤂᤡᤔᤥ ᤀᤡᤱᤘᤠ᤺ᤴ ᤏᤡᤛᤡᤃᤣ᤺ᤰ ᤗᤧᤱ ᤁᤠᤛᤧᤖᤥ॥ ᤜᤧᤰᤁᤩᤠᤱ ᤐᤋᤪᤢᤛᤖᤧ “ᤏᤡᤗᤧᤱ ᤀᤡᤱᤘᤠ ᤁᤠᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤛᤢᤶᤗᤧᤱ ᤁᤧᤏᤠ᤹ᤀᤠᤖᤥ” ᤑᤠ᤹ᤀᤠᤱ ᤕᤧᤛᤢᤖᤧ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡᤋᤢᤀᤠᤱ ᤛᤠ᤹ᤖᤡᤰ ᤜᤠᤒᤧᤖᤥ॥

a 

᥇᥊:᥇ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶ- ᤐᤧᤴᤏᤡᤒᤠ᤺ᤴᤏᤥ ᤁᤴ ᤋᤱᤏᤠᤶ “ᤏᤡᤛ᤻ᤋᤠᤖ” ᤔᤧᤵᤔᤏᤠᤒᤠᤖᤥ॥ ᤁᤴ ᤋᤱᤏᤠᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤛᤪ ᤗᤠᤈᤣ᤹ᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤗ᤺ᤳᤋᤢᤛᤡᤒᤠ ᤔᤡᤱᤛᤥᤀᤥ ᤔᤧᤀᤡ᤺ᤳᤋᤢᤒᤠ ᤋᤱᤏᤠᤶᤗᤥ॥

b 

᥇᥊:᥉ ᤗᤥᤃᤣ᤹- ᤂᤧᤴ ᤑᤠ᤹ᤀᤡᤴ ᤂᤢᤏᤧ᤹ ᤐᤠᤖᤠᤔ ᤛᤠᤶᤔᤠᤱᤅᤡᤸᤗᤧ ᤕᤠᤱᤄᤢᤒᤠ ᤔᤏᤠ ᤘᤕᤧ॥

c 

᥇᥊:᥋ ᤁᤡᤵ ᤛᤢᤶᤛᤡ ᤕᤢᤵᤐᤠᤕᤠᤱ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤍᤡᤏᤠᤖ॥” ᤁᤴ ᤑᤠ᤹ᤀᤡᤴ ᤌᤡᤰ ᤔᤏᤠ᤺ᤸᤗᤧ ᤋᤱᤒᤣᤎᤡᤰᤗᤧ ᤁᤢᤏᤠᤶᤕᤠᤰᤗᤥ॥

ᤐᤡᤗᤠᤋᤛᤖᤧ ᤕᤧᤛᤢᤖᤧ ᤁᤢᤄᤠᤛᤧᤴ ᤗᤥ᤺ᤴᤍᤢ᤹

(ᤕᤢᤜᤢ ᥇᥎:᥈᥎–᥇᥏:᥇᥌. ᤔᤳᤋᤡ ᥈᥍:᥇-᥈.᥇᥇-᥇᥊. ᤗᤢᤁᤠ ᥈᥉:᥇-᥋)

᥇᥋

ᤁᤢᤏᤠᤶᤍᤠ᤺ᤵᤔᤠ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧᤛᤠ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤁᤠᤰ ᤕᤰᤆᤢᤶᤓᤥᤒᤠ ᤔᤏᤠᤜᤠ᤹ ᤆᤢᤶᤗᤢᤱ ᤔᤧᤈᤥᤃᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤀᤡᤔᤧᤄᤣ᤺ᤰᤂᤢ ᤜᤧᤰᤁᤩᤠᤱ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤥa ᤔᤧᤍᤣ᤹ᤖᤢᤖᤥ॥

᥈ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤀᤰᤂᤣ ᤔᤧᤳᤋᤢᤖ ᤛᤣ᤺ᤴᤍᤥᤛᤢ. “ᤛᤧᤰᤂᤠ ᤂᤧᤏᤧ᤹ ᤕᤜᤢᤍᤡ ᤜᤠᤱᤏᤧᤒᤡ᥅”

ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤧᤱᤃ ᤂᤧᤏᤧ᤹ᤀᤣ ᤁᤧᤒᤠ᤺ᤳᤋᤢᤖ ᤁᤧᤒᤳᤗᤥ॥”

᥉ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤕᤖᤡᤰ ᤐᤠ᤺ᤴᤏᤥ ᤀᤠᤵᤋᤡᤰ ᤔᤧᤃᤢ᤺ᤳᤋᤢ॥

᥊ ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤕᤠᤶᤔᤥ ᤛᤣ᤺ᤴᤍᤥᤛᤢ. “ᤀᤥᤔᤧᤳᤋᤧ᤹. ᤁᤶᤔᤩᤠᤰ ᤕᤖᤡᤰ ᤀᤠᤵᤋᤡᤰ ᤁᤧᤶᤃᤢ᤺ᤳᤋᤧᤀᤠᤱ ᤘᤠ᤹ᤖᤥ॥ ᤂᤧᤏᤧ᤹ ᤌᤣᤀᤠᤱ ᤁᤧᤶᤒᤠ᤺ᤳᤏᤧᤴᤒᤠᤒᤣ᥅”

᥋ ᤁᤖ ᤕᤧᤛᤢᤖᤧ ᤌᤣᤀᤠᤱ ᤏᤥᤃᤵ ᤔᤧᤒᤡᤖᤢᤴᤏᤡᤸᤗᤧ ᤐᤡᤗᤠᤋᤛᤖᤧ ᤁᤢᤏᤡᤱᤘᤠ᤹ ᤔᤕᤧᤖᤥ॥

ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤐᤡᤖᤢ᤹

(ᤔᤳᤋᤡ ᥈᥍:᥇᥋-᥈᥌. ᤗᤢᤁᤠ ᥈᥉:᥇᥉-᥈᥋. ᤕᤢᤜᤢ ᥇᥎:᥉᥏–᥇᥏:᥇᥌)

᥌ ᤀᤠᤸᤗ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤗᤳᤇᤠ ᤛᤠᤰᤐᤠ ᤁᤧᤎᤠᤒᤠ ᤔᤏᤠᤴ ᤔᤏᤠᤜᤠ᤹ᤖᤧ ᤗᤧᤖᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤸᤗᤧ ᤛᤢᤜᤠᤱᤃᤧᤶᤒᤠᤸᤗᤧ ᤗᤧᤵᤔᤠ ᤌᤡᤶ ᤁᤳᤋᤢᤖᤥ॥

᥍ ᤂᤧᤴ ᤕᤧᤶᤔᤥ ᤒᤖᤒ᤻ᤒᤠᤛ ᤔᤧᤵᤔᤏᤠᤒᤠ ᤛᤠᤰᤐᤠ ᤁᤧᤎᤠ᤺ᤒᤠᤎᤡᤰ ᤘᤕᤧ॥ ᤂᤧᤸᤗᤧ ᤜᤠᤱᤒᤡᤑᤩᤢᤱ ᤐᤥ᤺ᤰᤂᤧᤸᤗᤧ ᤜᤕᤱ ᤋᤧᤱᤎᤱᤅᤥ ᤘᤣ᤹ ᤔᤏᤠᤜᤠ᤹ᤏᤢ ᤋᤱᤛᤡᤱᤅᤠᤱ ᤕᤖᤡᤰ ᤔᤏᤠᤜᤠ᤹ ᤛᤧᤖᤢᤛᤡᤀᤠᤱ ᤘᤕᤧ॥

᥎ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤐᤡᤗᤠᤋᤛᤖᤥ ᤔᤧᤍᤩᤧᤀᤠᤱ ᤛᤍᤠᤍᤡᤱ ᤁᤧᤈᤥᤃᤢᤒᤠ ᤜᤧᤰᤁᤣ ᤆᤥᤃᤧ ᤀᤠᤒᤡᤖᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ॥

᥏ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤕᤜᤢᤍᤡ ᤜᤠᤱᤅᤡᤴ ᤗᤧᤖᤢᤱ ᤐᤡᤏᤡᤱᤒᤡ᥅”

᥇᥆ ᤌᤣᤀᤠᤱᤓᤧᤸᤗᤧ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤏᤠᤔᤧᤜᤧᤳᤋᤢᤀᤠᤱ ᤂᤢᤏᤧ᤹ᤀᤥ ᤜᤢᤰᤔᤧᤛᤢᤵᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ॥

᥇᥇ ᤁᤖ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤔᤏᤠᤜᤠ᤹ ᤕᤧᤛᤢᤖᤧ ᤁᤢᤗᤧᤰᤘᤠᤀᤥ ᤒᤖᤒ᤻ᤒᤠᤛᤧᤴᤏᤣ ᤗᤧᤖᤧ ᤀᤠᤒᤡᤖᤧ᤹ᤀᤥ ᤑᤠ᤹ᤀᤠᤱ ᤔᤧᤜᤢᤛᤢᤛᤡᤀᤠᤱ ᤔᤧᤘᤕᤧᤖᤥ॥

᥇᥈ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤕᤜᤢᤍᤡ ᤜᤠᤱ ᤁᤧᤔᤧᤳᤋᤢᤶᤒᤠ ᤔᤏᤠᤴ ᤀᤡᤱᤃᤠ᤹ ᤌᤣ ᤔᤧᤳᤋᤢᤱᤒᤠᤒᤣ᥅”

᥇᥉ ᤁᤖ ᤂᤧᤱᤜᤠ᤹ ᤕᤠᤶᤔᤥ ᤔᤧᤀ᤺ᤰᤋᤧ. “ᤂᤧᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠᤀᤣ ᤐᤥ᤺ᤱ॥”

᥇᥊ ᤐᤡᤗᤠᤋᤛᤖᤧ ᤕᤠᤶᤔᤥ ᤔᤧᤳᤋᤢᤛᤡ. “ᤌᤣᤀᤠᤱᤒᤣ᥅ ᤂᤧᤸᤗᤧ ᤌᤣ ᤕᤠ᤺ᤶᤒᤰ ᤑᤣ᤺ᤴᤍᤢᤀᤠᤱ ᤘᤠ᤹ᤒᤣ᥅”

ᤁᤖ ᤂᤧᤱᤜᤠ᤹ ᤀᤠᤸᤗᤛᤠᤱ ᤛᤠ᤹ᤖᤡᤰ ᤔᤧᤀ᤺ᤰᤋᤧ. “ᤂᤧᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹᥄”

᥇᥋ ᤐᤡᤗᤠᤋᤛᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡ ᤑᤠ᤹ᤀᤠᤱ ᤒᤖᤒ᤻ᤒᤠᤛᤧᤏ ᤗᤧᤖᤢ ᤐᤡᤖᤢᤛᤡ. ᤁᤖ ᤕᤧᤛᤢ᤺ᤴ ᤋᤧ᤺ᤶᤓᤢᤰ ᤕᤠᤰᤐᤠᤱᤄᤢᤛᤡᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠ ᤑᤠ᤹ᤀᤠᤱ ᤖᤥᤔᤡ ᤌᤰᤛᤢᤒᤠᤜᤠ᤹ ᤜᤢᤰᤛᤢᤵᤋᤢᤛᤡᤖᤥ॥

ᤌᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤁᤡᤏᤠ᤺ᤴᤍᤡ ᤔᤧᤒᤡᤖᤢ᤹

(ᤔᤳᤋᤡ ᥈᥍:᥈᥍-᥉᥇. ᤕᤢᤜᤢ ᥇᥏:᥈-᥉)

᥇᥌ ᤜᤧᤰᤁᤩᤠᤱ ᤛᤢᤜᤠᤱᤃᤧᤶᤒᤠᤸᤗᤧ ᤁᤢᤎᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤂᤢᤏᤡ᤹ ᤋᤢᤖᤠᤕᤰᤁᤥ ᤔᤧᤍᤣ᤹ᤖᤢᤀᤠᤱ ᤂᤧᤵᤔᤥ ᤋᤢᤖᤠᤒᤠ ᤁᤠᤰ ᤌᤰᤛᤢᤒᤠᤜᤠ᤹ ᤁᤢᤄᤡᤖᤡ ᤔᤧᤈᤢᤵᤛᤧ॥

᥇᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤣ᤺ᤳᤋᤡᤴ ᤔᤧᤓᤧᤴᤍᤢ ᤔᤧᤒᤡᤖᤢᤀᤠᤱ ᤐᤖᤠᤴᤗᤠ ᤜᤠᤱᤍᤣ᤺ᤳᤋᤡᤴ ᤔᤧᤈᤠᤰᤋᤢ. ᤋᤡᤱᤃᤪᤣᤰ ᤋᤡᤆ᤺ ᤔᤧᤓᤕᤢᤀᤠᤱ ᤔᤧᤄᤢ᤺ᤰᤋᤢ.

᥇᥎ ᤜᤧᤰᤁᤩᤠᤱ ᤂᤢᤏᤧ᤹ “ᤕᤜᤢᤍᤡ ᤜᤠᤱᤅᤣ. ᤋᤡᤕᤠᤜᤠ᥄” ᤔᤧᤔᤧᤳᤋᤢᤖ ᤛᤣᤘᤠ ᤔᤧᤔᤧᤳᤋᤢ॥

᥇᥏ ᤜᤧᤰᤁᤩᤠᤱ ᤀᤧᤳᤗᤧᤱ ᤋᤰᤁᤠ᤺ᤳᤋᤡᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤔᤧᤄᤠᤰᤂᤢᤖ. ᤌᤩᤠ᤺ᤳ ᤔᤧᤎᤥ᤺ᤰᤂᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤃᤡ ᤔᤧᤒᤣᤀᤠᤱ ᤌᤢᤱᤒᤥᤜᤈ᤹ ᤔᤧᤕᤢᤱᤛᤡᤱᤗ ᤛᤣᤘᤠ ᤔᤧᤔᤧᤳᤋᤢᤖᤥ॥

᥈᥆ ᤀᤰᤂᤣᤗ᤹ᤖᤡᤰ ᤁᤡᤏᤠ᤺ᤴᤍᤡ ᤔᤧᤒᤡᤖᤢ ᤔᤧᤛᤢᤖᤢᤀᤠᤱ ᤂᤧᤴ ᤐᤖᤠᤴᤗᤠ ᤋᤣ᤺ᤳᤋᤡᤴ ᤔᤧᤓᤧᤴᤍᤢᤀᤠᤱ ᤁᤢᤍᤣ᤺ᤳᤋᤡᤴ ᤔᤧᤈᤠᤰᤋᤢ॥ ᤜᤧᤰᤁᤩᤠᤱ ᤂᤧᤴ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤑᤥ᤺ᤴᤇᤧ ᤔᤧᤍᤣ᤹ᤖᤢᤖᤥ॥

ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ᤹

(ᤔᤳᤋᤡ ᥈᥍:᥉᥈-᥊᥊. ᤗᤢᤁᤠ ᥈᥉:᥈᥌-᥊᥉. ᤕᤢᤜᤢ ᥇᥏:᥇᥍-᥈᥍)

᥈᥇ ᤂᤧᤴ ᤕᤧᤶᤔᤥ ᤀᤗᤧᤰᤈᤧᤴᤍᤖ ᤏᤢ ᤖᤢᤑᤛᤖᤧ ᤂᤢᤴᤇᤡ᤹ ᤐᤠ ᤛᤡᤔᤥᤏ ᤔᤧᤵᤔᤏᤠᤒᤠ ᤛᤠᤀᤡᤖᤣᤏᤡ ᤕᤧᤰᤕᤰᤁᤥ ᤁᤧᤕᤢᤱᤒᤧᤴ ᤐᤠᤱᤓᤣ᤹ᤗᤠᤶ ᤑᤧᤖᤧᤖ ᤐᤳᤇᤧᤒᤠ ᤌᤰᤛᤢᤒᤠᤜᤠ᤹ᤖᤧ ᤔᤧᤍᤢᤔᤢᤀᤠᤱ ᤕᤧᤛᤢᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤛᤠᤰᤁᤧᤸᤗᤧᤰ ᤐᤱᤔᤠ ᤔᤧᤒᤠᤱᤄᤢ॥

᥈᥈ ᤂᤧᤱᤜᤠ᤹ᤖᤧ ᤃᤗᤃᤌᤠ ᤔᤧᤵᤔᤏᤠᤒᤠ ᤁᤥ᤺ᤰᤔᤠᤀᤥ ᤔᤧᤍᤣ᤹ᤖᤢ (ᤃᤗᤃᤌᤠ ᤑᤠ᤹ᤀᤡᤱᤃ ᤔᤡᤰᤂᤥ᤺ᤰᤐᤠ ᤐᤥᤱᤗᤥ)॥

᥈᥉ ᤜᤧᤰᤁᤩᤠᤱ ᤔᤢᤷᤖ ᤔᤧᤵᤔᤏᤠᤒᤠ ᤛᤡᤍᤠ᤹ ᤑᤢᤵᤔᤏᤠᤒᤠ ᤆᤧᤰᤗᤧᤰᤛᤣ᤹ ᤌᤡ᤺ᤴ ᤔᤧᤎᤢᤱᤄᤢ. ᤁᤖ ᤕᤧᤛᤢᤖᤧ ᤔᤧᤎᤢᤅᤢᤴ॥

᥈᥊ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ. ᤜᤧᤰᤁᤩᤠᤱ ᤁᤢᤍᤣ᤺ᤳᤜᤠ᤹ ᤜᤠ᤺ᤳᤇᤡᤱᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ॥

᥈᥋ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤸᤗᤧ ᤋᤠᤏᤠᤶᤒᤠ ᤁᤢᤔᤢᤰ ᤑᤠᤱᤛᤡ (᥏) ᤔᤢᤰᤋᤧᤀᤠᤱ ᤘᤕᤧᤖᤥ॥

᥈᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤎᤧᤃᤣ᤺ᤰ ᤛᤶᤍᤠᤱ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤗ᤹ᤖᤡᤰ ᤀᤠᤵᤋᤡᤰ ᤛᤰᤁᤡᤴ ᤔᤧᤛᤠᤵᤋᤢᤀᤠᤱ ᤔᤧᤓᤳᤇᤢ॥

᥈᥍-᥈᥎ ᤂᤢᤏᤧ᤹ᤏᤢᤀᤣ ᤁᤢᤓᤧᤴᤇᤠᤱ ᤏᤢ ᤁᤢᤈᤢᤵᤛᤠᤱᤒᤠ ᤛᤡᤗᤠᤶᤛᤠᤰᤔᤠ ᤛᤡᤱᤜᤠ᤹ ᤛᤶᤍᤠᤱ ᤏᤧᤵᤑᤢ ᤑᤠ᤺ᤴᤍᤠᤜᤠ᤹ ᤌᤰᤛᤢᤒᤠᤜᤠ᤹ᤖᤧ ᤔᤧᤓᤥ᤺ᤴᤍᤢᤛᤡᤖᤥ॥ ((ᤀᤰᤂᤣᤗ᤹ᤖᤡᤰ “ᤂᤢᤏᤧ᤹ ᤐᤠ᤺ᤴ ᤁᤧᤓᤣ᤺ᤶᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤈᤥᤃᤢ” ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤏᤡᤴ ᤁᤧᤖᤧᤖᤥ॥))

᥈᥏ ᤂᤧᤵᤔᤥᤗᤠᤶ ᤗᤠᤱᤃᤧᤄᤣ᤺ᤰᤐᤠ ᤔᤏᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤌᤧᤃᤣ᤺ᤰᤐᤧᤴ ᤔᤧᤜᤡᤰᤂᤢᤖ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢ. “ᤂᤧᤏᤧ᤹ᤃ ᤔᤠᤱᤜᤡᤶᤔᤡᤴ ᤁᤧᤕ᤺ᤒᤠᤀᤠᤱ ᤛᤢᤶᤕᤧᤴᤏᤥ ᤁᤧᤈᤥ᤺ᤰᤐᤣ.

᥉᥆ ᤂᤧᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥᤗᤠᤶ ᤕᤥ ᤌᤩᤧ᤹ᤀᤠᤱ ᤀᤠᤒᤠᤅᤣ ᤛᤧ᤺ᤵᤛᤡᤱᤅᤧ᤹॥”

᥉᥇ ᤜᤧᤰᤁᤣᤗ᤹ᤖᤡᤰᤁᤣ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧᤀᤠᤱ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤂᤧᤸᤗᤧ ᤘᤣ᤹ ᤔᤏᤠᤜᤠ᤹ᤃ ᤋᤠᤱᤛᤧ᤺ᤵᤋᤢᤛᤡ. ᤁᤖ ᤂᤢᤏᤧ᤹ ᤀᤠᤒᤠᤅᤣᤃ ᤛᤧ᤺ᤵᤛᤡᤱᤔᤠ ᤔᤧᤛᤢᤰᤛᤡᤱᤅᤡᤴᤗᤥ॥

᥉᥈ ᤂᤢᤏᤧ᤹ ᤛᤧᤰᤂᤠᤀᤣ ᤀᤡᤛᤪᤠᤀᤡᤗᤛ᤻ᤔᤠ ᤜᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤏᤧ ᤑᤠ᤹ᤃᤪ. ᤜᤠᤖᤠ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱᤏᤢ ᤕᤥ ᤌᤠ᤺ᤖ. ᤜᤧᤰᤁᤩᤠᤱ ᤂᤧᤴ ᤏᤡᤛᤢᤶᤒᤧᤀᤠᤱ ᤏᤛᤠ᤺ᤴ ᤆᤥᤃᤢᤶᤒᤧ᤹ᤖᤥ॥” ᤂᤢᤏᤧ᤹ᤏᤢᤀᤣ ᤔᤧᤓᤥ᤺ᤴᤍᤢᤛᤡᤒᤠ ᤂᤧᤴ ᤑᤠ᤺ᤴᤍᤠᤜᤠ᤹ᤖᤧᤀᤠᤱ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤐᤡᤖᤧᤳᤇᤢᤖᤥ॥

ᤕᤧᤛᤢᤖᤧ ᤁᤢᤛᤡᤔᤧᤴ

(ᤔᤳᤋᤡ ᥈᥍:᥊᥋-᥋᥌. ᤗᤢᤁᤠ ᥈᥉:᥊᥊-᥊᥏. ᤕᤢᤜᤢ ᥇᥏:᥈᥎-᥉᥆)

᥉᥉ ᤜᤧᤰᤁᤩᤠᤱ ᤗᤧᤴᤍᤡᤰ ᤁᤢᤔᤢᤰ ᤌᤡᤰ-ᤏᤧᤳᤋᤠᤱᤎᤥ ᤁᤢᤔᤢᤰ ᤛᤢᤶᤛᤡ ᤌᤠᤖᤡᤰ ᤂᤠᤍᤠᤶᤔᤠᤸᤗᤧ ᤂᤧᤴ ᤗᤠᤈᤣ᤹ᤀᤡᤴ ᤛᤡᤍᤧᤵ ᤋᤧᤵᤋᤢᤖᤥ॥

᥉᥊ ᤁᤢᤔᤢᤰ ᤛᤢᤶᤛᤡ ᤔᤢᤰᤋᤧᤖ ᤐᤳᤇᤧᤸᤗᤧ ᤕᤧᤛᤢ᤺ᤴ ᤀᤰᤂᤣᤗ᤹ᤖᤡᤰ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧ. “ᤀᤣᤗᤥᤀᤡ. ᤀᤣᤗᤥᤀᤡ. ᤗᤠᤔᤠ ᤛᤒᤂᤌᤠᤏᤡ᥅” ᤂᤧᤴ ᤑᤠ᤹ᤀᤡᤱᤃ “ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤱᤘᤠ᤹ᤑᤢᤔᤠᤱᤅᤣ. ᤌᤣᤀᤠᤱ ᤁᤧᤗᤧᤖᤠᤱ ᤁᤧᤍᤣᤛᤠᤱᤒᤣ᥅” ᤐᤥᤱᤗᤥ॥

᥉᥋ ᤂᤧᤵᤔᤥ ᤁᤧᤕᤧᤵᤐᤠ ᤁᤢᤓᤠᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤂᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴc ᤀᤢ᤺ᤳᤋᤢᤖ ᤐᤳᤗᤥ॥”

᥉᥌ ᤂᤧᤱᤜᤠ᤹ᤀᤥ ᤗᤳᤇᤠ ᤔᤏᤠᤎᤡᤰ ᤂᤡᤔᤥ ᤗᤥ᤺ᤰᤋᤧᤖ ᤐᤣᤀᤠᤱ ᤂᤡᤃᤠᤰᤔᤠ᤺ᤴ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤡ᤺ᤀᤥ ᤏᤡ᤺ᤵᤛᤢ ᤜᤧᤰᤁᤩᤠᤱ ᤋᤰᤁᤠ᤺ᤳᤋᤡᤸᤗᤧ ᤁᤢᤛᤶᤔᤥ ᤑᤳᤇᤢ ᤜᤧᤰᤁᤩᤠᤱ ᤕᤧᤛᤢᤖᤧ ᤐᤡ᤺ᤳᤋᤢ ᤌᤢᤅᤢᤖ ᤑᤠ᤹ᤀᤠᤱ ᤁᤢᤔᤢᤖᤠᤀᤥ ᤌᤢᤵᤋᤢ ᤐᤡᤖᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤗᤢ ᤀᤥᤔᤧᤳᤋᤢᤶ ᤛᤠ᤹ᤖᤢᤶ᥄ ᤀᤣᤗᤡᤕᤠ᤺ᤴ ᤕᤢᤀᤠᤱ ᤂᤢᤏᤧ᤹ ᤌᤠᤛᤢ᤹ ᤒᤡ ᤔᤧ᤺ᤶᤒᤡ᥅”

᥉᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤠᤶᤔᤥ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤀᤠᤱ ᤁᤢᤛᤰᤔᤠ ᤐᤣᤖᤥ॥

᥉᥎ ᤂᤡᤔᤥ ᤔᤠᤱᤜᤡᤶᤔᤥᤒᤠ ᤑᤥ᤺ᤴᤍᤠ᤺ᤴ ᤌᤥ ᤏᤢ ᤕᤥ ᤌᤠᤖᤡᤰ ᤂᤧᤸᤗᤧᤰ ᤋᤧ᤺ᤰᤂᤧ॥

᥉᥏ ᤕᤧᤛᤢ᤺ᤴ ᤔᤧᤓᤥ᤺ᤴᤍᤢᤒᤠ ᤛᤡᤗᤠᤶᤛᤠᤰᤔᤠ ᤛᤡᤱ ᤋᤃᤡ ᤁᤧᤕᤧᤵᤐᤠ ᤖᤥᤔᤡ ᤌᤰᤋᤢᤶᤒᤠᤸᤗᤧ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤛᤩᤧᤒᤠᤴ ᤀᤥᤔᤧᤳᤋᤢᤖ ᤐᤠ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴ ᤔᤏᤠᤴ ᤏᤡᤱᤘᤠ᤹ᤑᤢᤛᤠᤀᤣ ᤘᤕᤧᤖᤧᤳᤇ॥”

᥊᥆ ᤂᤧᤵᤔᤥ ᤔᤠ᤺ᤱᤄᤠᤗᤠᤶ ᤁᤢᤓᤠ ᤔᤧᤴᤇᤢᤔᤠᤜᤠ᤹ ᤀᤥᤔᤀᤡ ᤔᤧᤕᤧᤒᤧ॥ ᤂᤧᤱᤜᤠ᤹ᤀᤥ ᤔᤖᤡᤕᤔ ᤔᤃ᤻ᤍᤗᤡᤏᤡ. ᤆᤢᤰᤐᤠ ᤕᤠᤁᤢᤒ ᤏᤢ ᤕᤢᤛᤢᤑᤖᤧ ᤂᤢᤴᤇᤡ᤹ ᤔᤠ ᤔᤖᤡᤕᤔ ᤏᤢ ᤛᤠᤗᤥᤔᤡᤛᤡ ᤔᤧᤘᤕᤧᤖᤥ॥

᥊᥇ ᤕᤧᤛᤢ᤺ᤴ ᤃᤠᤗᤡᤗᤀᤥ ᤘᤕᤧᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤔᤧᤍᤡ᤺ᤰᤋᤢᤖ ᤁᤢᤓᤠ᤹ ᤔᤧᤒᤡᤖᤢᤖ ᤔᤧᤘᤕᤧ॥ ᤂᤧᤵᤔᤥ ᤕᤖᤢᤛᤗᤧᤔ ᤌᤠᤖᤡᤰ ᤕᤧᤛᤢ᤺ᤴᤏᤢ ᤁᤧᤍᤠᤒᤠ ᤘᤣ᤹ ᤔᤧᤴᤇᤢᤔᤠᤜᤠ᤹ᤀᤠᤱ ᤕᤖᤡᤰ ᤔᤧᤘᤕᤧᤖᤥ॥

ᤕᤧᤛᤢ᤺ᤴ ᤔᤧᤜᤢᤶᤛᤢ᤹

(ᤔᤳᤋᤡ ᥈᥍:᥋᥍-᥌᥇. ᤗᤢᤁᤠ ᥈᥉:᥋᥆-᥋᥌. ᤕᤢᤜᤢ ᥇᥏:᥉᥎-᥊᥈)

᥊᥈-᥊᥉ ᤀᤠᤸᤗ ᤕᤢ᤺ᤴᤇᤡᤰ ᤐᤥ᤺ᤰᤂᤧᤸᤗᤧ ᤀᤠᤖᤡᤔᤠᤌᤡᤕᤠ ᤐᤠᤱᤈᤢᤶᤒᤠ ᤕᤢᤛᤢᤑᤧᤴ ᤂᤧᤵᤔᤥ ᤋᤩᤧ॥ ᤂᤢᤏᤧ᤹ ᤕᤜᤢᤍᤡ ᤕᤧᤈᤢᤶᤓᤥᤖᤧ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤐᤠᤛᤡᤱᤐᤠᤍᤠᤱᤗᤠ ᤏᤢ ᤏᤡᤱᤘᤠ᤹ᤑᤢᤜᤠᤱᤈᤢᤶ ᤁᤧᤜᤠᤱᤒᤠᤀᤠᤱ ᤁᤧᤘᤠ᤹ᤒᤠ ᤘᤕᤧᤖᤥ॥ ᤂᤧᤴ ᤕᤠᤖᤡᤵ ᤆᤥ᤺ᤰᤔᤠ ᤕᤧᤶ ᤘᤕᤧ (ᤏᤠ᤺ᤶᤛᤡᤱ ᤕᤧᤴᤏᤡᤴ ᤁᤢᤍᤠ᤺ᤴᤍᤡᤰᤔᤠ ᤘᤕᤧ)॥ ᤜᤧᤰᤁᤣ᤺ᤸᤗᤧ ᤂᤧᤴ ᤀᤠ᤺ᤴᤇᤡᤱᤅᤠᤱ ᤐᤡᤗᤠᤋᤛᤖᤥ ᤐᤣ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤎᤰᤁᤡᤴ ᤏᤠ᤺ᤰᤋᤢᤖᤥ॥

᥊᥊ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤀᤠᤴᤍᤧ᤺ᤴᤇᤠ ᤛᤩᤧᤒᤠ ᤂᤧᤵᤛᤢᤀᤠᤱ ᤁᤢᤏᤡᤱᤘᤠ᤹ ᤔᤕᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤌᤰᤋᤢᤶᤒᤠᤴ ᤀᤢ᤺ᤳᤋᤢᤀᤠᤱ ᤕᤧᤛᤢ᤺ᤴ ᤀᤠᤴᤍᤧ᤺ᤴᤇᤠ ᤛᤩᤧᤒᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢ॥

᥊᥋ ᤂᤧᤸᤗᤧ ᤌᤰᤋᤢᤶᤒᤧᤸᤗᤥᤗᤠᤶ ᤕᤧᤛᤢ᤺ᤴ ᤀᤠᤴᤍᤧ᤺ᤴᤇᤠ ᤛᤩᤧᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤕᤢᤛᤢᤑᤧᤴ ᤕᤧᤛᤢᤖᤧ ᤁᤢᤎᤰᤁᤡᤴ ᤋᤣ᤹ᤔᤠ ᤐᤠᤱᤄᤢᤖᤥ॥

᥊᥌ ᤜᤧᤰᤁᤣ᤺ᤸᤗᤧ ᤕᤢᤛᤢᤑᤖᤧ ᤏᤢᤒᤠ ᤆᤣ ᤋᤣ᤺ᤳᤋᤡᤴ ᤀᤡᤅᤢ. ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤎᤰᤁᤡᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥᤏᤢ ᤌᤠᤛᤢᤀᤠᤱ ᤂᤧᤴ ᤋᤣ᤺ᤳᤋᤡᤸᤗᤧ ᤁᤡᤳᤋᤢᤀᤠᤱ ᤗᤢᤱᤅᤥ ᤂᤥ᤺ᤶᤔᤏᤠᤒᤠ ᤀᤡᤵᤐᤢᤱᤅᤥ ᤏᤧᤛ᤻ᤛᤢᤖᤥ॥ ᤜᤧᤰᤁᤩᤠᤱ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤗᤠ᤺ᤰᤁᤠᤳᤗᤠᤶ ᤕᤶᤒᤠ ᤗᤢᤱᤅᤡᤴ ᤀᤡᤛᤢᤎᤖᤥ॥

᥊᥍ ᤔᤖᤡᤕᤔ ᤔᤃ᤻ᤍᤗᤡᤏᤡ ᤏᤢ ᤕᤢᤛᤢᤑᤖᤧ ᤁᤢᤶᤔᤠ ᤔᤖᤡᤕᤔᤖᤧ ᤕᤧᤛᤢᤖᤧ ᤁᤢᤎᤰᤁᤡᤴ ᤔᤧᤏᤧᤛ᤻ᤛᤢᤒᤠ ᤋᤧᤴᤏᤡᤴ ᤔᤡᤰᤛᤣ᤺ᤴ ᤔᤧᤳᤋᤧᤳᤇᤢᤖᤥ॥

a 

᥇᥋:᥇ ᤐᤡᤗᤠᤋᤛ- ᤕᤧᤛᤢ᤺ᤴ ᤔᤧᤍᤧᤶᤛᤢᤒᤠ ᤕᤧᤶᤔᤥ ᤐᤡᤗᤠᤋᤛᤧᤴ ᤕᤜᤢᤍᤡᤜᤠ᤹ ᤔᤧᤕᤢᤅᤧᤒᤠ ᤗᤠᤈᤣ᤹ᤀᤥ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤘᤕᤧ॥

c 

᥇᥋:᥉᥋ ᤀᤣᤗᤡᤕᤠ- ᤕᤜᤢᤍᤡᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤍᤠᤱᤅᤥ “ᤀᤣᤗᤡᤕᤠ” ᤔᤡᤱᤅᤡᤴ “ᤀᤣᤗᤥᤀᤡ” ᤂᤧᤶᤍᤧᤳᤗᤥ. ᤜᤧᤰᤁᤩᤠᤱ ᤂᤧᤴ ᤑᤠ᤹ᤀᤡᤴ “ᤀᤠᤏᤡᤱᤘᤠ᤹ᤑᤢᤔᤠᤱᤅᤣ” ᤐᤥᤱᤗᤥ॥

ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤜᤡᤱ

(ᤔᤳᤋᤡ ᥈᥎:᥇-᥎. ᤗᤢᤁᤠ ᥈᥊:᥇-᥇᥈. ᤕᤢᤜᤢ ᥈᥆:᥇-᥇᥆)

᥇᥌

ᤀᤠᤸᤗ ᤏᤠ᤺ᤶᤛᤡᤱᤔᤠ ᤕᤧᤴ ᤁᤠ᤺ᤰᤋᤢᤀᤠᤱ ᤔᤖᤡᤕᤔ ᤔᤃ᤻ᤍᤗᤡᤏᤡ. ᤕᤠᤁᤢᤒᤖᤧ ᤁᤢᤶᤔᤠ ᤔᤖᤡᤕᤔ ᤏᤢ ᤛᤠᤗᤥᤔᤡᤛᤡᤖᤧ ᤔᤢᤷᤖ᤺ᤴ ᤕᤧᤛᤢᤖᤧ ᤁᤢᤎᤰᤁᤥ ᤜᤢ᤺ᤵᤔᤠ ᤑᤠ᤹ᤀᤠᤱ ᤔᤧᤀᤡᤅᤢ॥

᥈ ᤜᤧᤰᤁᤩᤠᤱ ᤋᤧᤏᤧᤒᤠ ᤕᤧᤴᤏᤥ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤂᤧᤱᤜᤠ᤹ ᤕᤧᤛᤢ᤺ᤴ ᤔᤧᤏᤧᤛ᤻ᤛᤢᤒᤠ ᤀᤡᤵᤐᤢᤱ ᤗᤧᤵᤔᤠᤱ ᤔᤧᤎᤠᤛᤡᤱ॥

᥉ ᤜᤧᤰᤁᤩᤠᤱ ᤗᤠᤶᤔᤥ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤏᤡ᤹ ᤗᤠᤃᤡ ᤂᤧᤴ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤔᤧᤕᤧᤵᤛᤢᤒᤠ ᤕᤶᤒᤠ ᤗᤢᤱᤅᤡᤴ ᤜᤠ᤺ᤳᤗᤧ ᤀᤠᤀᤡᤴᤀᤠᤒᤡᤒᤠᤒᤣ᥅”

᥊ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤔᤧᤃᤧᤖᤧᤀᤠᤱ ᤀᤥᤔᤧᤔᤧᤳᤋᤢᤸᤗᤧ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤁᤧᤕᤧᤵᤐᤠ ᤗᤢᤱᤅᤡᤴ ᤌᤡᤰᤗᤧᤵᤔᤠᤱ ᤔᤧᤀᤡᤛᤢᤀᤠᤱ ᤏᤧᤛ᤻ᤛᤧᤒᤠ ᤔᤧᤏᤡᤛᤢ॥ ᤂᤧᤴ ᤗᤢᤱᤅᤡᤴ ᤛᤠ᤹ᤖᤡᤰ ᤕᤶᤒᤠ ᤆᤥᤃᤧ॥

᥋ ᤂᤧᤱᤜᤠ᤹ ᤛᤡᤃᤠᤱ ᤔᤧᤗᤠ᤺ᤛ᤻ᤛᤧᤸᤗᤧ ᤂᤧᤵᤔᤥ ᤑᤍᤠᤱᤒᤠ ᤋᤣ᤺ᤳ ᤁᤧᤈᤠᤱᤒᤠ ᤏᤠᤗᤡᤱᤃᤧᤴ ᤌᤠᤱᤒᤧᤴᤎᤡᤰ ᤆᤢᤵᤛᤠᤱ ᤗᤧᤵᤔᤠᤱ ᤕᤧᤒᤧᤒᤠ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥌ ᤂᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ᥄ ᤂᤡᤏᤡ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤒᤠ ᤏᤠᤛᤖᤋᤒᤠ ᤕᤧᤛᤢ᤺ᤴ ᤁᤧᤃᤥ᤺ᤳᤋᤢᤶᤒᤠ ᤔᤧ᤺ᤶᤒᤡ᥅ ᤂᤢᤏᤧ᤹ᤃ ᤁᤵᤔᤥ ᤜᤥ᤺ᤵᤗᤥ᥄ ᤂᤢᤏᤧ᤹ᤃ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧ. ᤔᤧ᤺ᤴᤏᤧ ᤑᤠ᤹ᤃᤪ ᤂᤢᤏᤧ᤹ ᤔᤧᤏᤧᤛ᤻ᤛᤢᤒᤠᤍᤧᤴᤏᤡᤴ ᤀᤥᤔᤧᤳᤋᤧᤶᤔᤧ᤹ᤀᤥ॥

᥍ ᤂᤡᤏᤡ᤹ ᤐᤣᤃᤧᤶᤔᤧ᤹ᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤢ ᤐᤋᤪᤢᤛᤧᤴ ᤁᤴ ᤀᤡᤱᤄᤱᤅᤡᤴ ᤐᤡᤖᤧᤶᤛᤡᤶᤔᤧ᤹. ‘ᤂᤢᤏᤧ᤹ ᤋᤃᤡ ᤁᤧᤔᤧᤳᤋᤡᤒᤠ ᤜᤧᤰᤁᤣᤀᤣ ᤂᤡᤏᤡ᤹ᤏᤢ᤺ᤸᤗᤧ ᤋᤃᤡ ᤃᤠᤗᤡᤗᤀᤥ ᤐᤣ᤺ᤰᤗᤥ. ᤜᤧᤰᤁᤩᤠᤱ ᤂᤧᤳᤌᤥᤀᤣ ᤂᤢᤏᤧ᤹ ᤁᤧᤍᤢᤔᤢᤶᤗᤥ॥’”

᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤵᤐᤢᤱᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧᤀᤠᤱ ᤔᤧᤗᤥ᤺ᤰᤋᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤔᤧᤘᤕᤧᤖᤥ॥ ᤂᤧᤱᤜᤠ᤹ᤖᤧ ᤜᤠ᤺ᤳᤋᤠᤱ ᤌᤣᤀᤠᤱ ᤔᤧᤶᤔᤧᤳᤋᤢᤴ॥

ᤕᤧᤛᤢ᤺ᤴ ᤔᤖᤡᤕᤔ ᤔᤃ᤻ᤍᤗᤡᤏᤡᤖᤥ ᤀᤥᤛᤣ᤺ᤴᤎᤠᤰᤛᤡᤱ

(ᤔᤳᤋᤡ ᥈᥎:᥏-᥈᥆. ᤗᤢᤁᤠ ᥈᥊:᥇᥉-᥋᥉. ᤕᤢᤜᤢ ᥈᥆:᥇᥇-᥈᥉)

᥏ ((ᤀᤠᤸᤗ ᤋᤧᤏᤧᤒᤠ ᤕᤧᤴᤏᤥ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤔᤖᤡᤕᤔ ᤔᤃ᤻ᤍᤗᤡᤏᤡᤖᤥ ᤀᤥᤛᤣ᤺ᤴᤎᤠᤰᤛᤡᤱᤗᤥ॥ ᤂᤧᤸᤗᤥᤗᤠᤶ ᤏᤢᤛᤡ ᤑᤧᤴᤛᤠᤶᤜᤠ᤹ ᤕᤧᤛᤢᤖᤧ ᤏᤠ᤺ᤳᤋᤢ ᤗ᤺ᤳᤋᤢᤛᤡᤀᤠᤱ ᤘᤕᤧ॥

᥇᥆ ᤔᤖᤡᤕᤔ ᤔᤃ᤻ᤍᤗᤡᤏᤡ᤺ᤴ ᤐᤣᤀᤠᤱ ᤕᤧᤛᤢ᤺ᤴ ᤋᤢᤔᤢᤒᤠ ᤐᤠ᤺ᤴᤏᤡᤴ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ॥ ᤂᤧᤱᤜᤠ᤹ ᤔᤣᤖᤡᤱ ᤌᤰᤏᤢ ᤔᤧᤜᤠᤒᤧᤖ ᤔᤧᤘᤕᤧᤖᤥ॥

᥇᥇ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠ ᤏᤢ ᤂᤧᤸᤗᤧ ᤏᤡᤛᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤛᤠᤱ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥

ᤕᤧᤛᤢ᤺ᤴ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱ

(ᤗᤢᤁᤠ ᥈᥊:᥇᥉-᥉᥋)

᥇᥈ ᤂᤧᤱᤜᤠ᤹ᤀᤥ ᤏᤧᤵᤑᤢ ᤜᤢ᤹ᤛᤠᤶᤒᤠᤜᤠ᤹ ᤐᤠᤱᤓᤣ᤹ᤀᤥ ᤐᤣᤃᤧᤳᤇᤡᤖ ᤐᤳᤇᤧᤳᤇᤡᤸᤗᤧ ᤕᤧᤛᤢ᤺ᤴ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠ ᤐᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱᤗᤥ॥

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤏᤧᤵᤔᤠᤱ ᤏᤢ᤺ᤰᤂᤧᤳᤇᤡᤀᤠᤱ ᤂᤢᤴᤇᤡ᤹ ᤏᤡᤛᤧᤳᤇᤢᤒᤠ ᤐᤠ᤺ᤴᤏᤡᤴ ᤘᤣ᤹ᤜᤠ᤹ ᤆᤧᤰᤋᤧᤳᤇᤢ. ᤁᤖ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥

ᤕᤧᤛᤢ᤺ᤴ ᤌᤡᤰᤌᤡᤰ ᤁᤢᤜᤢ᤹ᤛᤠᤶᤒᤠᤖᤥ ᤀᤥᤛᤣ᤺ᤴᤎᤠᤰᤛᤡᤱ

(ᤔᤳᤋᤡ ᥈᥎:᥇᥌-᥈᥆. ᤗᤢᤁᤠ ᥈᥊:᥉᥌-᥊᥏. ᤕᤢᤜᤢ ᥈᥆:᥇᥏-᥈᥉. ᤛᤣ᤺ᤰᤕᤢᤰ ᥇:᥌-᥎)

᥇᥊ ᤕᤠᤱᤛᤡ ᤌᤡᤰᤌᤡᤰ (᥇᥇) ᤜᤢ᤹ᤛᤠᤶᤒᤠᤜᤠ᤹ᤖᤧ ᤔᤧᤈᤖ ᤔᤧᤕᤢᤅᤧᤸᤗᤧ ᤕᤧᤛᤢ᤺ᤴ ᤂᤧᤵᤔᤥ ᤀᤥᤛᤣ᤺ᤴᤎᤠᤰᤛᤡᤱ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤑᤧ᤺ᤰᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤢᤏᤡ᤹ ᤏᤛᤠ᤺ᤴ ᤛᤢ᤺ᤶᤔᤠᤴ ᤏᤢ ᤏᤡᤱᤘᤠ᤹ ᤌᤢᤱᤔᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠ ᤁᤧᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤂᤡᤏᤡ᤹ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤣᤃᤧᤶᤔᤧ᤹ᤀᤠᤱ ᤁᤧᤖᤧᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ ᤁᤴ ᤛᤢᤏᤠᤀᤡᤱᤅᤡᤴ ᤀᤡᤱᤓᤥᤛᤧᤶᤛᤡᤶᤔᤧ᤹ᤀᤥ᥄

᥇᥌ ᤜᤧᤰᤁᤩᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤢ ᤒᤵᤋᤡᤛ᤻ᤔᤠ ᤁᤧᤒᤥ᤺ᤱᤒᤠᤸᤗᤧ ᤛᤧᤴᤗᤵ ᤂᤥᤛᤢ᤹. ᤁᤖ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤸᤗᤧ ᤂᤠᤛᤧᤴᤏᤥ ᤌᤠᤀᤠᤱ ᤂᤢᤶᤍᤡᤱ ᤂᤥᤛᤢ᤹ᤖᤥ॥

᥇᥍ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤁᤴ ᤔᤡᤰᤛᤣ᤺ᤴᤏᤡᤸᤗᤧ ᤁᤠᤵᤋᤢᤛᤡᤖᤥ- ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤀᤠᤔᤡᤱᤅᤥ ᤑᤧᤴᤛᤠᤶᤜᤠ᤹ ᤔᤧᤏᤠ᤺ᤳᤋᤢᤛᤡ᤹. ᤜᤧᤰᤁᤩᤠᤱ ᤁᤢᤛᤱ ᤐᤠ᤺ᤴᤍᤠᤱᤜᤠ᤹ ᤔᤧᤒᤠ᤺ᤳᤋᤢ᤹ᤖᤥ॥

᥇᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤛᤣ᤺ᤰᤐᤠᤜᤠ᤹ ᤔᤧᤍᤧᤶᤛᤢᤛᤡ᤹. ᤏᤡᤱ ᤁᤧᤕᤠᤰᤐᤠ ᤆᤩᤠ ᤔᤧᤎᤢᤅᤢᤛᤠᤱ ᤌᤣᤀᤠᤱ ᤜᤶ ᤔᤧᤶᤒᤥ᤺ᤱᤅᤡᤴᤗᤥ॥ ᤜᤧᤰᤁᤩᤠᤱ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤛᤶᤍᤠᤱ ᤜᤢᤰ ᤔᤧᤏᤧᤛ᤻ᤛᤢ ᤔᤧᤒᤡᤖᤢᤛᤡᤸᤗᤧ ᤂᤧᤱᤜᤠ᤹ ᤔᤧᤘᤣ᤺ᤳᤗᤥ॥”

ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣᤰ

(ᤗᤢᤁᤠ ᥈᥊:᥋᥆-᥋᥉. ᤛᤣ᤺ᤰᤕᤢᤰ ᥇:᥏-᥇᥇)

᥇᥏ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤢᤏᤧ᤹ ᤌᤠ᤺ᤱᤎᤠ᤺ᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤌᤥ ᤐᤰᤂᤧᤖ ᤐᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤛᤡᤱᤗᤥ॥

᥈᥆ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤠᤰ ᤐᤡᤛᤠᤱ ᤔᤧᤒᤣᤀᤠᤱ ᤛᤢᤏᤠᤀᤡᤱ ᤔᤧᤛᤧᤛᤢᤖᤥ॥ ᤍᤠᤱᤒᤠᤸᤗᤧᤀᤠᤱ ᤂᤢᤏᤡ᤹ᤗᤠᤶ ᤕᤠ᤺ᤶᤒᤰ ᤆᤥᤃᤢᤖ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤏᤡᤸᤗᤧ ᤛᤢᤏᤠᤀᤡᤱᤅᤡᤴ ᤛᤧᤰᤂᤠᤖᤥ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥))

ᤗᤢᤁᤠᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤏᤡ᤺ᤛᤢᤶ

ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤜᤠ᤹ ᤐᤥᤎᤰ ᤆᤥ᤺ᤰᤔᤠ ᤑᤠ᤹ᤀᤠᤱ ᤁᤴ ᤛᤠᤵᤐᤴᤏᤡᤱᤃ ᤗᤢᤁᤠᤖᤧ ᤛᤠᤵᤋᤢᤀᤠᤱ ᤌᤡᤕᤥᤑᤡᤗᤛ ᤔᤧᤵᤔᤏᤠᤒᤠ ᤔᤏᤠᤴ ᤜᤠᤰᤋᤢᤒᤠ ᤛᤰᤀᤡᤱᤄᤱᤗᤥ॥

ᤁᤴ ᤛᤢᤏᤠᤀᤡᤱᤅᤡᤸᤗᤧ ᤕᤧᤛᤢ᤺ᤴ ᤀᤰᤂᤣᤗ᤹ᤖᤡᤰ ᤀᤥᤛᤣ᤺ᤴᤍᤠᤱ ᤆᤥᤃᤢ᤹- ᤕᤧᤛᤢ ᤂᤪᤡᤛ᤻ᤋᤧᤴ ᤀᤡᤛᤪᤠᤀᤡᤗᤡ ᤗᤢᤶᤔᤥ ᤋᤠ ᤗ᤹ᤖᤡᤰ ᤔᤠᤱᤜᤧᤰ ᤆᤥ᤺ᤰᤔᤏᤠᤒᤠ ᤛᤧᤴᤗᤵᤍᤠᤱᤒᤠ ᤏᤢ ᤂᤢᤏᤧ᤹ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤋᤠᤱᤃᤧᤛᤧ᤺ᤵᤐᤠᤖᤥ॥ ᤂᤢᤏᤧ᤹ᤃ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤁᤧᤘᤠ᤹ᤒᤠᤜᤠ᤹ ᤏᤢ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤖᤧᤰ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢᤒᤠᤖᤥ॥ ᤁᤴ ᤛᤢᤏᤠᤀᤡᤱᤅᤡᤴ ᤁᤠᤰ ᤐᤖᤡᤰᤐᤠ ᤋᤢᤰᤂᤣᤀᤥ ᤁᤧᤘᤠ᤹ᤒᤠᤜᤠ᤹ᤖᤧ ᤗᤠᤃᤡ ᤛᤠᤵᤋᤧᤒᤠᤖᤥ॥ ᤁᤵᤔᤥ. ᤛᤡᤰᤁᤧᤛᤶᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤏᤡ᤺ᤍᤧᤳᤗᤥ. ᤁᤢᤈᤧᤰᤁᤥ ᤛᤠᤵᤐᤴᤏᤡᤸᤗᤧ ᤁᤢᤜᤣ᤺ᤰᤛᤡᤱᤔᤥ ᤕᤧᤛᤢ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠᤘᤠ᤺ᤴᤇᤡᤱᤒᤠ ᤏᤢ ᤁᤢᤏᤢᤵᤔᤠ ᤗᤰᤁᤥ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱ ᤌᤠ᤺ᤱ ᤐᤣᤒᤠ ᤐᤠ᤺ᤴᤏᤡᤴ ᤛᤠᤵᤋᤧᤀᤠᤱ ᤐᤳᤗᤥ॥

ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤠ᤺ᤱ ᤐᤣᤀᤠᤱ ᤂᤪᤡᤛ᤻ᤋᤠᤏᤡ ᤏᤛᤠ᤺ᤴᤏᤡᤴ ᤐᤥᤖᤧᤖ ᤁᤠᤰ ᤐᤡᤛᤠᤱ ᤛᤧᤖᤧᤖ ᤐᤣᤒᤠ ᤐᤠ᤺ᤴᤏᤡᤴ ᤗᤢᤁᤠ᤺ᤸᤗᤧ “ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ” ᤔᤧᤵᤔᤏᤠᤒᤠ ᤛᤠᤵᤐᤴᤏᤥ ᤛᤠᤵᤋᤢᤀᤠᤱ ᤘᤠ᤹ᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥊

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤜᤧᤰᤁᤩᤠᤱ ᤕᤧᤛᤢ᤺ᤴ ᤛᤠᤘᤠ᤺ᤴᤇᤡᤱᤒᤠ ᤏᤢ ᤀᤅᤧ᤺ᤰᤘᤠ ᤘᤕᤧᤒᤠ ᤕᤧᤶ ᥇:᥋–᥈:᥋᥈

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤔᤠᤱᤛᤣᤘᤠ ᤕᤠ᤺ᤶᤒᤰ ᥉:᥇-᥈᥆

ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤒᤠ ᤏᤢ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢᤒᤠ ᥉:᥈᥇–᥊:᥇᥉

ᤃᤠᤗᤡᤗ ᤌᤢᤶᤔᤥ ᤕᤧᤛᤢᤖᤧ ᤆᤥᤃᤢᤒᤠ ᤔᤠᤱᤛᤣᤘᤠ ᤕᤠ᤺ᤶᤒᤰᤜᤠ᤹ ᥊:᥇᥊–᥏:᥋᥆

ᤃᤠᤗᤡᤗᤗᤠᤶ ᤕᤖᤢᤛᤗᤧᤔ ᤌᤠᤖᤡᤰ ᥏:᥋᥇–᥇᥏:᥈᥍

ᤕᤖᤢᤛᤗᤧᤶᤔᤥ ᤁᤢᤏᤢᤵᤔᤠ ᤕᤧᤳᤏᤠᤶ ᥇᥏:᥈᥎–᥈᥉:᥋᥌

ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣᤒᤠ ᥈᥊:᥇-᥋᥉

ᤗᤢᤁᤠᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤗᤢᤁᤠ᤺ᤸᤗᤧ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤢ᤹

᥇

ᤀᤠᤍᤠᤱᤒᤠ ᤋᤢᤶᤔᤩᤠᤱᤜᤠᤱ ᤌᤡᤕᤥᤑᤡᤗᤛᤣ.a ᤕᤖᤡᤰ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤗᤢᤶᤔᤥ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤁᤡᤸᤗᤧ ᤐᤥᤎᤰᤁᤡᤴ ᤔᤧᤛᤠᤵᤋᤢᤀᤠᤱ ᤘᤠ᤹ᤖᤥ॥

᥈ ᤂᤧᤴ ᤜᤡᤴᤍᤥᤰᤜᤠ᤹ᤃ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥ ᤀᤠᤒᤠᤅᤣ ᤔᤡᤰᤁᤡᤸᤗᤧ ᤁᤧᤏᤡᤒᤠᤜᤠ᤹ ᤏᤢ ᤒᤠ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤁᤧᤛᤧᤒᤠᤜᤠ᤹ᤖᤧ ᤀᤠᤏᤡᤃᤧ ᤔᤧᤈᤧᤰᤋᤡᤃᤧᤀᤠᤱ ᤘᤠ᤹॥

᥉-᥊ ᤜᤧᤰᤁᤣ᤺ᤸᤗᤧ ᤀᤠᤏᤡᤃᤧ ᤗᤢᤶᤔᤥ ᤐᤥ᤺ᤰᤂᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤥ᤺ᤶᤓᤥ ᤆᤥᤃᤢᤱᤅᤠᤱ ᤘᤠ᤹ᤀᤠ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤗᤠᤃᤡ ᤛᤠᤵᤔᤠ ᤏᤢᤒᤠ ᤐᤥ᤺ᤱ ᤁᤧᤗ᤹ᤒᤠᤴ ᤀᤡᤱᤃᤠ᤹ᤀᤠᤱ ᤀᤡ᤺ᤳᤋᤢᤱᤗᤥ. ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤜᤢ᤹ᤛᤡᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤛᤧᤰᤂᤠᤀᤣ ᤗ᤹ᤖᤡᤰ ᤁᤢᤛᤡᤱ ᤁᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤌᤧᤵᤐᤧᤳ ᤛᤠᤵᤋᤢᤱ ᤐᤡᤏᤧᤀᤠᤱ ᤘᤠ᤹ᤀᤠᤖᤥ॥

ᤔᤠᤱᤗᤠᤀᤡᤱᤒᤠᤸᤗᤧ ᤕᤢᤜᤢᤴᤏᤠᤖᤧ ᤁᤢᤛᤠᤘᤠ᤺ᤴᤇᤡᤱᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

᥋ ᤕᤜᤢᤍᤡᤕᤠᤛ᤻ᤔᤠ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤕᤧᤶᤔᤥ ᤀᤒᤡᤕᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤎᤠ᤺ᤰᤁᤥ ᤗᤳᤇᤠ ᤈᤁᤖᤡᤕᤠ ᤔᤧᤵᤔᤏᤠᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤎᤡᤰ ᤘᤕᤧ॥ ᤂᤧᤸᤗᤧ ᤔᤣᤗᤡᤱᤃᤧᤴ ᤁᤢᤔᤣ᤺ᤳ ᤀᤡᤗᤡᤛᤡᤒᤠ᤺ᤴᤏᤠᤱ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤘᤕᤧᤖᤥ॥

᥌ ᤂᤧᤱᤜᤠ᤹ ᤏᤧᤵᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤠᤶᤕᤥᤏᤡᤒᤠ ᤘᤕᤧᤳᤇᤡᤀᤠᤱ ᤏᤢᤖᤡᤰᤁᤠᤱ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤏᤢ ᤕᤜᤘᤣ ᤍᤠᤱᤒᤠᤸᤗᤧ ᤁᤧᤖᤧᤰ ᤁᤢᤀᤡᤱᤈᤠ᤺ᤱ ᤁᤧᤄᤧᤶᤒᤠ ᤘᤕᤧᤳᤇᤡᤖᤥ॥

᥍ ᤁᤖ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤛᤠ-ᤀᤣ ᤔᤧᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤀᤡᤗᤡᤛᤡᤒᤠᤖᤧ ᤁᤢᤛᤠᤔᤢ᤹ᤀᤡ ᤂᤰᤛᤡᤱᤅᤠᤱ ᤘᤕᤧ. ᤜᤧᤰᤁᤩᤠᤱ ᤏᤧᤵᤔᤠᤱ ᤁᤠᤵᤐᤥᤒᤠ ᤁᤠᤵᤔᤥᤔᤠ ᤋᤢᤶᤛᤧᤳᤇᤡᤀᤠᤱ ᤘᤕᤧᤳᤇᤡᤖᤥ॥

᥎ ᤌᤡᤰᤗᤧᤱ ᤈᤁᤖᤡᤕᤠᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠᤀᤠᤱ ᤛᤣᤘᤠ ᤆᤥ᤺ᤰᤔᤠ ᤗᤰ ᤂᤥᤛᤢ. ᤌᤣᤀᤠᤱᤓᤧᤸᤗᤧ ᤁᤴ ᤂᤢᤏᤧ᤹ ᤘᤕᤧᤒᤠ ᤗᤰᤁᤡᤸᤗᤧᤴ ᤛᤣᤘᤠ ᤆᤥ᤺ᤰᤔᤠ ᤕᤧᤶ ᤘᤕᤧᤖᤥ॥

᥏ ᤏᤡᤱᤘᤠ᤹ᤑᤢᤛᤠᤶᤒᤠ ᤌᤡᤶ ᤁᤢᤀᤡᤛᤡ᤺ᤰ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤠᤱᤜᤡᤶᤔᤥ ᤐᤣ᤺ᤰᤔᤠᤀᤠᤱ ᤛᤠᤱᤛᤡᤱ ᤜᤠ᤺ᤶᤔᤠ ᤗᤰᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤋ᤹ᤕᤠ᤺ᤴᤛᤥᤴ ᤔᤧᤃᤧ᤺ᤛᤢᤸᤗᤧ ᤂᤢᤏᤧ᤹ ᤂᤥᤛᤢᤀᤠᤱ ᤘᤕᤧᤖᤥ॥b

᥇᥆ ᤜᤧᤰᤁᤩᤠᤱ ᤛᤠᤱᤛᤡᤱ ᤜᤠ᤺ᤴᤍᤢᤸᤗᤧ ᤗᤠ᤺ᤰᤁᤠᤳ ᤕᤖᤡᤰ ᤔᤏᤠᤜᤠ᤹ ᤛᤣᤘᤠ ᤆᤥ᤺ᤰᤛᤧ ᤔᤧᤈᤢᤵᤛᤧᤀᤠᤱ ᤋᤢᤘᤠ ᤆᤥ᤺ᤰᤏᤢ ᤔᤧᤕᤧᤒᤧ॥

᥇᥇ ᤜᤧᤰᤁᤩᤠᤱ ᤛᤠᤱᤛᤡᤱ ᤜᤠ᤺ᤶᤔᤠᤍᤧᤴᤏᤡᤸᤗᤧ ᤆᤢᤵᤛᤠᤱ ᤗᤧᤵᤔᤠᤱ ᤔᤠᤱᤗᤠᤀᤡᤱᤒᤠᤎᤡᤰc ᤀᤥ᤺ᤴᤎᤠᤰᤛᤡᤱᤗᤥ॥

᥇᥈ ᤜᤧᤰᤁᤣ᤺ᤸᤗᤧ ᤈᤁᤖᤡᤕᤠᤖᤧ ᤁᤢᤕᤱᤔᤠ ᤁᤧᤖᤧᤀᤠᤱ ᤁᤢᤃᤡ᤺ᤔᤠᤸᤗᤧ ᤕᤢᤶᤛᤢᤱᤔᤠ ᤐᤥ᤺ᤰᤂᤧ.

᥇᥉ ᤁᤖ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ.

“ᤔᤧᤃᤡᤛᤧᤴᤏᤧ᤹ᤀᤥ ᤈᤁᤖᤡᤕᤠᤀᤣ᥄ ᤀᤠᤸᤗᤥ ᤂᤧᤏᤧ᤹ ᤁᤧᤈᤥᤃᤢᤒᤠ ᤋᤢᤘᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤘᤠ᤹ᤖᤥ॥ ᤀᤠᤸᤗ ᤔᤣᤗᤡᤱᤃᤧᤴ ᤁᤧᤔᤣ᤺ᤳ ᤀᤡᤗᤡᤛᤡᤒᤠᤖᤧ ᤕᤧᤶᤒᤡᤳᤇᤠ᤹ᤛᤠᤎᤡᤰ ᤁᤧᤃᤳ ᤁᤧᤒᤡ᤹ᤖᤥ॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤕᤢᤜᤢᤴᤏᤠ ᤔᤡᤱ ᤘᤠ᤺ᤳᤋᤧ᤹ᤀᤥ॥

᥇᥊ ᤂᤧᤏᤧ᤹ ᤁᤧᤛ᤺ᤳᤋᤠᤱ ᤕᤧᤕᤧ ᤁᤧᤗ᤹ᤖᤥ॥ ᤜᤧᤰᤁᤩᤠᤱ ᤀᤅᤧ᤺ᤰᤘᤠ ᤛᤠᤃᤧᤘᤠ᤺ᤴᤇᤡᤱᤒᤠ ᤐᤥ᤺ᤱᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤔᤏᤠᤜᤠ᤹ᤀᤠᤱ ᤔᤧᤛ᤺ᤳᤗᤥ॥

᥇᥋ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤍᤠᤱᤒᤠᤸᤗᤧ ᤁᤢᤏᤡᤔᤠᤀᤥ ᤕᤶᤒᤠ ᤐᤥᤱᤗᤥ॥ ᤂᤢᤏᤧ᤹ ᤆᤧᤸᤗᤧᤰᤛᤣ᤹ ᤌᤡ᤺ ᤏᤢ ᤘᤣ᤹ ᤀᤠᤔᤔᤒᤠ ᤌᤢᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤜᤧᤰᤁᤩᤠᤱ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤐᤥᤱᤗᤥ॥

᥇᥌ ᤂᤢᤏᤧ᤹ᤃ ᤕᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤍᤠᤱᤒᤠᤀᤥ ᤏᤢ᤺ᤰᤋᤢ ᤋᤠᤖᤢᤛᤡ᤹ᤖᤥ॥

᥇᥍ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴd ᤁᤢᤀᤡᤛᤡ᤺ᤰ ᤌᤢᤶ ᤏᤢ ᤔᤢᤰᤛᤠᤶᤔᤡᤸᤗᤧ ᤁᤢᤎᤡᤶ ᤐᤥ᤺ᤱᤅᤠᤱ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤏᤠᤜᤠ᤹ ᤕᤠᤖᤡᤵ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤍᤠᤱᤒᤠᤸᤗᤧ ᤁᤢᤍᤃᤡ ᤐᤣ᤺ᤰᤗᤥ॥ ᤂᤢᤏᤧ᤹ ᤐᤠ᤺ᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤛᤠ᤺ᤜᤠ᤹ ᤗᤧᤵᤔᤠᤱ. ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤥ ᤏᤢ᤺ᤰᤋᤢᤛᤡᤖᤥ॥”

᥇᥎ ᤜᤧᤰᤁᤩᤠᤱ ᤈᤁᤖᤡᤕᤠᤖᤧ ᤔᤠᤱᤗᤠᤀᤡᤱᤒᤠᤴ ᤛᤣ᤺ᤴᤍᤥᤛᤢ. “ᤀᤠᤰᤂᤣᤀᤠᤱ ᤁᤴ ᤁᤢᤛᤡᤱ ᤏᤡ᤺ᤳᤋᤢᤱᤒᤠᤒᤣ᥅ ᤀᤡᤱᤃᤠ᤹ᤀᤠᤱ ᤁᤠᤵᤐᤥᤒᤠ ᤋᤢᤶᤛᤠᤱᤅᤠᤱ ᤘᤠ᤹ᤀᤠ॥ ᤜᤧᤰᤁᤩᤠᤱ ᤀᤠᤔᤣ᤺ᤳᤋᤡᤴᤏᤠᤱ ᤁᤠᤵᤔᤥ ᤋᤢᤶᤛᤧᤀᤠᤱ ᤘᤠ᤹ᤖᤥ॥”

᥇᥏ ᤂᤢᤏᤧ᤹ ᤔᤧᤳᤋᤢ. “ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤁᤧᤕᤧᤵᤐᤠ ᤃᤠᤒᤪᤡᤀᤣᤗ ᤔᤠᤱᤗᤠᤀᤡᤱᤒᤠ᤹ᤀᤠᤖᤥ॥ ᤂᤧᤏᤧ᤹ᤀᤥ ᤁᤴ ᤛᤢᤏᤠᤀᤡᤱᤅᤡᤴ ᤋᤠ᤺ᤵᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤐᤠᤱᤄᤠᤱᤒᤠᤖᤥ॥

᥈᥆ ᤁᤴ ᤐᤠ᤺ᤳᤋᤢᤱᤒᤠ ᤔᤠᤱᤜᤧᤰᤁᤡᤴ ᤁᤢᤕᤧᤶᤔᤥ ᤁᤧᤳᤗᤥ. ᤁᤖ ᤂᤧᤏᤧ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤁᤧᤛ᤻ᤛᤠ᤺ᤴ ᤛᤠᤔᤧᤴᤘᤠ᤺ᤴᤇᤡᤱᤅᤣ ᤌᤠᤖᤡᤰ ᤁᤧᤒᤠ᤺ᤴ ᤔᤧᤗ᤺ᤴᤏᤧᤴᤗᤥ॥”

᥈᥇ ᤜᤧᤰᤁᤣᤗ᤹ᤖᤡᤰ ᤔᤠᤱᤜᤡᤶ ᤗᤠ᤺ᤰᤁᤠᤳ ᤁᤧᤕᤧᤵᤐᤠ ᤔᤏᤠᤜᤠ᤹ᤖᤧ ᤌᤣᤀᤠᤱ ᤈᤁᤖᤡᤕᤠ᤺ᤴ ᤛᤢᤛᤧᤒᤣ ᤑᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤔᤧᤜᤠᤱᤄᤢᤖ ᤔᤧᤕᤧᤒᤧᤖᤥ॥

᥈᥈ ᤜᤧᤰᤁᤩᤠᤱ ᤈᤁᤖᤡᤕᤠ᤺ᤴ ᤗᤠ᤺ᤰᤁᤠᤳ ᤗ᤺ᤴᤍᤧ. ᤁᤖ ᤂᤢᤏᤧ᤹ ᤐᤠ᤺ᤵᤔᤠᤀᤣ ᤔᤧᤛᤢᤰᤋᤧᤴᤗᤥ. ᤜᤧᤰᤁᤣ᤺ᤸᤗᤧ ᤜᤢᤰᤆᤠ᤺ᤸᤁᤡᤸᤗᤧ ᤔᤡᤰᤛᤣ᤺ᤴ ᤆᤥᤃᤢᤖ ᤐᤠᤖᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤸᤗᤧ ᤔᤠᤱᤜᤡᤶ ᤛᤡᤃᤠᤱ ᤛᤢᤑᤥᤴ ᤏᤡ᤺ᤛᤢᤒᤡᤗᤠ ᤗ᤹ᤖᤡᤰ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥈᥉ ᤜᤧᤰᤁᤩᤠᤱ ᤈᤁᤖᤡᤕᤠ᤺ᤸᤗᤧ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤢᤕᤧᤶ ᤆᤢᤖᤧᤀᤠᤱ ᤂᤢᤏᤧ᤹ ᤁᤢᤜᤡᤶᤔᤥ ᤏᤢ᤺ᤰᤂᤧ ᤐᤣ॥

᥈᥊ ᤕᤠᤱᤛᤡ ᤔᤣᤗᤡᤱᤃᤧᤴ ᤁᤢᤔᤣ᤺ᤳᤋᤡᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤗᤠ ᤅᤠᤛᤡ ᤌᤠᤖᤡᤰ ᤜᤡᤶᤔᤥᤀᤣ ᤕᤠ᤺ᤰᤋᤧ॥

᥈᥋ ᤂᤧᤸᤗᤧ ᤐᤠ᤺ᤳᤋᤢ. “ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤛᤠᤔᤧᤱᤃᤵᤔᤏᤠᤔᤠ ᤗ᤹ᤖᤡᤰ ᤋᤠᤵᤑᤧ᤺ᤶᤒᤠ ᤀᤠᤔᤡᤱᤅᤡᤴ ᤂᤧᤳᤋᤢᤍᤣᤛᤢ ᤐᤡᤖᤠᤱᤗᤥ॥”

ᤔᤠᤱᤗᤠᤀᤡᤱᤒᤠᤸᤗᤧ ᤕᤧᤛᤢᤖᤧ ᤁᤢᤛᤠᤘᤠ᤺ᤴᤇᤡᤱᤔᤠ ᤐᤠ᤺ᤴᤏᤡᤴ ᤀᤡᤱᤓᤴ ᤆᤥᤃᤢ᤹

᥈᥌-᥈᥍ ᤜᤧᤰᤁᤩᤠᤱ ᤀᤡᤗᤡᤛᤡᤒᤠ᤺ᤴ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤒᤠ ᤗᤠ ᤋᤢᤰᤛᤡ ᤁᤧᤖᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠ ᤃᤠᤒᤪᤡᤀᤣᤗᤧᤴ ᤃᤠᤗᤡᤗ ᤌᤢᤶᤔᤥᤒᤠ ᤏᤠᤛᤖᤋ ᤐᤠᤱᤈᤢᤶᤔᤥ ᤐᤠᤱᤄᤢᤖᤥ॥ ᤂᤧᤴ ᤔᤖᤡᤕᤔ ᤔᤧᤵᤔᤏᤠᤔᤠ ᤛᤡᤛᤠᤍᤡᤱ ᤔᤧᤴᤇᤢᤔᤠᤀᤥ ᤐᤣ॥ ᤂᤧᤴ ᤛᤡᤛᤠᤍᤡᤱ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤔᤣ᤺ᤰᤂᤡᤶ ᤐᤠ᤺ᤴᤏᤡᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤎᤠ᤺ᤰ ᤕᤢᤛᤢᤑ ᤔᤧᤵᤔᤏᤠᤒᤠ ᤔᤏᤠ᤺ᤴᤏᤢ ᤐᤢ᤹ᤖᤧᤀᤠᤱ ᤘᤕᤧᤖᤥ॥

᥈᥎ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤔᤧᤳᤋᤢ. “ᤀᤠᤛᤣᤘᤠᤖᤥ. ᤂᤧᤏᤧ᤹ᤃ ᤍᤠᤱᤒᤠᤸᤗᤧ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤁᤧᤎᤠᤅᤧᤀᤠᤱ ᤁᤧᤘᤠ᤹ᤖᤥ॥ ᤂᤢᤏᤧ᤹ ᤂᤧᤏᤧ᤹ᤏᤢ ᤘᤠ᤹ᤖᤥ॥”

᥈᥏ ᤔᤖᤡᤕᤶᤔᤡᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤕᤧᤀᤠᤱ ᤀᤠᤰᤋᤱᤒᤠ ᤐᤖᤡᤰᤗᤧᤴ ᤛᤣᤘᤠ ᤀᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱ॥

᥉᥆ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤔᤖᤡᤕᤶᤔᤣ. ᤔᤧᤃᤡᤛᤧᤴᤏᤧ᤹ᤀᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ᤃ ᤛᤠ᤹ᤖᤡᤰ ᤁᤢᤛᤡᤖᤠ᤹ ᤁᤧᤎᤠᤅᤧᤀᤠᤱ ᤁᤧᤘᤠ᤹ᤖᤥ॥

᥉᥇ ᤀᤠᤸᤗ ᤂᤧᤏᤧ᤹ ᤕᤧᤶᤒᤡᤳᤇᤠ᤹ᤛᤠᤎᤡᤰ ᤁᤧᤃᤳᤋᤢ᤹॥ ᤂᤧᤸᤗᤧ ᤁᤢᤔᤡᤱ ᤕᤧᤛᤢ ᤘᤠ᤺ᤳᤋᤧ᤹ᤀᤥ॥

᥉᥈ ᤂᤢᤏᤧ᤹ ᤐᤕᤶ ᤕᤶᤒᤠ ᤐᤥ᤺ᤱᤅᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤑᤠ᤹ᤀᤠᤱ ᤔᤧᤔᤧᤳᤋᤢ᤹ᤖᤥ॥ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤎᤠ᤺ᤰᤌᤧᤒᤠ ᤍᤠᤀᤢᤍᤖᤧe ᤜᤠᤱ ᤆᤥᤃᤢᤒᤠ ᤜᤧᤰᤁᤣ ᤜᤠᤱ ᤆᤥᤃᤢ᤹ᤖᤥ॥

᥉᥉ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗ ᤛᤶᤍᤠᤱ ᤛᤍᤠᤍᤡᤱ ᤜᤠᤱ ᤆᤥᤃᤢ᤹ᤖᤥ॥ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤏᤢᤵᤏᤧᤴᤗᤥ॥”

᥉᥊ ᤔᤖᤡᤕᤶᤔᤡᤸᤗᤧ ᤔᤠᤱᤗᤠᤀᤡᤱᤒᤠᤴ ᤛᤣ᤺ᤴᤍᤥᤛᤢ. “ᤁᤴ ᤀᤠᤰᤂᤣᤗ᤹ᤖᤡᤰ ᤐᤥ᤺ᤱᤒᤠᤒᤣ᥅ ᤀᤡᤱᤃᤠ᤹ᤃ ᤛᤡᤛᤠᤃᤧᤴ ᤔᤧᤴᤇᤡᤕᤠ᤹ᤀᤠᤖᤥ॥”

᥉᥋ ᤔᤠᤱᤗᤠᤀᤡᤱᤒᤠᤸᤗᤧ ᤏᤥᤃᤵ ᤐᤡᤖᤢ. “ᤛᤣᤛᤣᤔᤠᤱᤅᤡᤴ ᤁᤧᤛᤶᤍᤠᤱ ᤋᤠᤀᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤧᤄᤢ᤺ᤰᤗᤥ. ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ᤀᤥᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠᤱᤃ ᤏᤡᤱᤘᤠ᤹ᤑᤢᤛᤠf ᤔᤧᤔᤧᤳᤋᤢ᤹ᤖᤥ॥

᥉᥌ ᤂᤧᤵᤛᤧ᤹ᤀᤥ. ᤂᤧᤏᤧ᤹ ᤁᤧᤃᤠ᤹ᤀᤡ ᤀᤡᤗᤡᤛᤡᤒᤠ᤺ᤴ ᤂᤢᤏᤧ᤹ ᤁᤢᤃᤠᤵᤔᤥ ᤋᤢᤶᤔᤥ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤀᤠᤱ ᤘᤠ᤹॥ ᤀᤠᤸᤗᤥ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤛᤠᤔᤧᤱᤃᤵᤔᤏᤠᤔᤠ ᤔᤧᤔᤧᤳᤋᤢᤛᤠᤱ ᤔᤧᤴᤇᤢᤰᤔᤠ ᤐᤥ᤺ᤰᤂᤧᤒᤠ ᤗᤠ ᤋᤢᤰᤛᤡ ᤁᤧᤖᤧᤀᤠᤱ ᤘᤠ᤹ᤖᤥ॥

᥉᥍ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤔᤠ ᤔᤧᤛᤢᤰᤋᤢᤶᤒᤠ ᤕᤠ᤺ᤶᤒᤰ ᤌᤣᤀᤠᤱ ᤜᤥ᤺ᤵᤗᤥ॥”

᥉᥎ ᤔᤖᤡᤕᤔᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ᤃ ᤍᤠᤱᤒᤠᤸᤗᤧ ᤁᤢᤛᤣᤘᤠᤖᤥᤔᤠᤀᤠᤖᤥ॥ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤁᤧᤳᤗᤖᤥ॥” ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤧᤴ ᤐᤣ॥

ᤔᤖᤡᤕᤶᤔᤡᤴ ᤀᤡᤗᤡᤛᤡᤒᤠ᤺ᤴ ᤁᤢᤍᤢᤶᤛᤧ ᤐᤣᤰ

᥉᥏ ᤕᤠᤱᤛᤡ ᤔᤖᤡᤕᤶᤔᤡᤴᤏᤠᤱ ᤕᤜᤢᤍᤡᤕᤠ ᤌᤢᤶᤔᤥᤒᤠ ᤁᤥ᤺ᤰᤔᤠᤀᤥ ᤁᤧᤏᤧᤒᤠ ᤐᤠᤱᤈᤢᤶᤔᤥ ᤌᤠᤛᤡᤱ॥

᥊᥆ ᤂᤧᤵᤔᤥ ᤈᤁᤖᤡᤕᤠᤖᤧ ᤁᤢᤜᤡᤶᤔᤥ ᤁᤧᤖᤧᤀᤠᤱ ᤀᤡᤗᤡᤛᤡᤒᤠ᤺ᤴ ᤛᤣᤘᤠ ᤔᤧᤳᤋᤢᤖᤥ॥

᥊᥇ ᤀᤡᤗᤡᤛᤡᤒᤠᤖᤧ ᤔᤖᤡᤕᤶᤔᤡᤴ ᤛᤣᤘᤠ ᤔᤕᤧᤒᤠ ᤂᤧᤵᤛᤢᤏᤠᤔᤧ᤺ᤴᤏᤣ ᤁᤢᤛᤠᤵᤐᤥ᤺ᤰᤁᤥ ᤁᤧᤕᤠᤰᤐᤠ ᤀᤅᤧ᤺ᤰᤘᤠ᤺ᤴ ᤔᤢᤴᤈᤡᤱ ᤗ᤹ᤖᤧᤖᤥ॥ ᤀᤡᤗᤡᤛᤡᤒᤠ᤺ᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤐᤥ᤺ᤰᤂᤧ.

᥊᥈ ᤜᤧᤰᤁᤩᤠᤱ ᤕᤶᤒᤠ ᤀᤡᤰᤗᤠᤀᤥ ᤐᤠᤖᤧ. “ᤂᤧᤏᤧ᤹ᤃ ᤔᤧᤴᤇᤢᤔᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤔᤢ᤹ᤀᤡᤛᤠᤔᤠᤏᤧᤖᤥ. ᤜᤧᤰᤁᤩᤠᤱ ᤂᤧᤏᤧ᤹ ᤛᤠᤃᤧᤘᤠ᤺ᤴᤍᤢᤒᤠ ᤀᤅᤧ᤺ᤰᤘᤠ᤺ᤱᤃ ᤔᤢ᤹ᤀᤡᤛᤠᤒᤠ ᤐᤥᤱᤗᤥ॥

᥊᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤍᤠᤱᤒᤠᤸᤗᤧ ᤁᤢᤶᤔᤠᤀᤣ ᤀᤠᤍᤢᤶᤛᤧ ᤋᤠᤔᤠ ᤁᤴ ᤀᤠᤰᤋᤱᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤏᤧ ᤀᤡᤱᤃᤠ᤹ ᤂᤥᤛᤢᤱᤒᤣ᥅

᥊᥊ ᤂᤧᤏᤧ᤹ ᤛᤣᤘᤠ ᤁᤧᤔᤧᤳᤋᤠᤱᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤱᤏᤢᤔᤧ᤺ᤴᤏᤣ ᤀᤡᤱᤃᤠ᤹ ᤀᤠᤛᤠᤵᤐᤥ᤺ᤰᤐᤥ ᤁᤧᤕᤠᤰᤐᤠ ᤀᤅᤧ᤺ᤰᤘᤠ᤺ᤴ ᤛ᤺ᤳᤋᤧᤖ ᤔᤢᤴᤈᤡᤱ ᤗ᤹ᤖᤧᤖᤥ॥

᥊᥋ ᤂᤧᤏᤧ᤹ᤃ ᤁᤧᤖᤧᤰᤏᤢ᤺ᤸᤗᤧ ᤔᤢ᤹ᤀᤡᤛᤠᤔᤠᤏᤧᤖᤥ. ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤂᤧᤏᤧ᤹ ᤁᤧᤜᤡᤱᤔᤴᤏᤥ ᤐᤥ᤺ᤱ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤢᤏᤠ ᤁᤧᤛᤠ᤹ᤖᤢᤖᤥ॥”

ᤔᤖᤡᤕᤔᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤛᤢ᤹

᥊᥌ ᤜᤧᤰᤁᤩᤠᤱ ᤔᤖᤡᤕᤔᤖᤧ ᤐᤠ᤺ᤳᤋᤢ.

“ᤀᤡᤱᤃᤠ᤹ ᤀᤠᤛᤡᤰᤗᤢᤱᤔᤥᤗᤠᤶᤔᤣ ᤍᤠᤱᤒᤠᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ.

᥊᥍ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤠ᤹ᤖᤡᤰ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

᥊᥎ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤜᤧᤰᤋᤱᤔᤠ ᤆᤢᤱᤈᤡᤃᤧᤴ ᤁᤢᤛᤣᤘᤠᤖᤥᤔᤠᤴ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

ᤀᤠᤸᤗᤀᤠᤱᤎᤥ ᤌᤠ᤺ᤰᤌᤠ᤺ᤰᤁᤥ ᤀᤡᤱᤃᤠ᤹ ᤔᤢ᤹ᤀᤡᤛᤠᤔᤠ ᤑᤠ᤹ᤀᤠᤱ ᤔᤧᤔᤧᤳᤋᤠᤖᤥ.

᥊᥏ ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤶᤗᤠᤒᤠ ᤕᤠ᤺ᤶᤒᤰᤜᤠ᤹ ᤀᤡᤱᤃᤠ᤹ ᤆᤥᤃᤠᤱ ᤐᤡᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤂᤢᤏᤧ᤹ ᤁᤢᤔᤡᤱᤅᤡᤱᤃ ᤛᤣᤛᤣ ᤆᤥ᤺ᤰᤗᤥ॥

᥋᥆ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤒᤠᤜᤠ᤹ ᤁᤧᤖᤧᤰ ᤌᤠ᤺ᤰᤌᤠ᤺ᤰᤁᤥ ᤂᤢᤏᤧ᤹ ᤁᤢᤗᤢᤱᤃᤢᤶᤔᤡᤴ ᤀᤥᤛᤣ᤺ᤴᤎᤠᤰᤋᤢᤛᤡ᤹ᤖᤥ॥

᥋᥇ ᤂᤢᤏᤧ᤹ ᤔᤢᤰᤛᤠᤶᤒᤠ ᤁᤢᤜᤢᤰᤜᤠ᤹ᤖᤧ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤁᤧᤖᤧᤰ ᤀᤡᤍᤡᤘᤍᤡ᤹ ᤆᤥᤃᤢᤛᤡᤀᤠᤱ ᤘᤠ᤹ᤖᤥ॥

᥋᥈ ᤜᤧᤰᤁᤩᤠᤱ ᤂᤢᤏᤧ᤹ ᤜᤠᤱ ᤁᤧᤈᤥ᤺ᤰᤐᤠᤜᤠ᤹ ᤂᤢᤏᤡ᤹ ᤜᤠᤱᤕᤢᤰᤏᤠᤀᤥᤗᤠᤶ ᤕᤥ ᤌᤠ᤺ᤛᤢᤛᤡᤀᤠᤱ ᤘᤠ᤹. ᤁᤖ ᤆᤢᤱᤈᤡᤃᤧᤶᤒᤠᤜᤠ᤹ ᤌᤠ᤺ᤱᤎᤠ᤺ᤱ ᤑᤥ᤺ᤰᤂᤢᤛᤡᤀᤠᤱ ᤘᤠ᤹ᤖᤥ॥

᥋᥉ ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤰᤁᤡᤸᤗᤧ ᤋᤖᤢᤛᤡᤒᤠᤜᤠ᤹ ᤏᤢᤒᤠ ᤆᤡᤃᤰᤘᤠᤜᤠ᤹ ᤐᤡᤖᤢᤛᤡᤀᤠᤱ ᤘᤠ᤹. ᤁᤖ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤁᤢᤄᤠᤗᤧᤶ ᤐᤠᤱᤄᤢᤛᤡᤀᤠᤱ ᤘᤠ᤹ᤖᤥ॥

᥋᥊-᥋᥋ ᤂᤢᤏᤧ᤹ ᤀᤒᤪᤠᤜᤠᤔg ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤛᤍᤠᤍᤡᤱ ᤗᤢᤱᤔᤠ᤹ ᤋᤢᤰᤔᤠᤛᤡ ᤏᤡᤱᤘᤠ᤹ ᤀᤡᤋᤢᤀᤠᤱ ᤘᤠ᤹ᤖᤥ॥

ᤂᤢᤏᤧ᤹ ᤀᤠᤏᤡᤃᤧ ᤌᤠ᤺ᤰᤜᤠ᤹ ᤔᤧᤳᤋᤢᤛᤡᤒᤠ ᤜᤧᤰᤁᤣ ᤁᤢᤛᤣᤘᤠᤖᤥᤒᤠ ᤀᤡᤛᤪᤠᤀᤡᤗᤧᤴh ᤁᤢᤓᤠ᤹ ᤐᤡᤖᤢᤀᤠᤱ ᤘᤠ᤹ᤖᤥ॥”

᥋᥌ ᤔᤖᤡᤕᤶᤔᤡᤴ ᤗᤠ ᤛᤢᤶᤛᤡ ᤌᤠᤖᤡᤰ ᤀᤡᤗᤡᤛᤡᤒᤠ᤺ᤴᤏᤢ ᤘᤕᤧ. ᤜᤧᤰᤁᤩᤠᤱ ᤁᤢᤜᤡᤶᤔᤥ ᤏᤢ᤺ᤰᤂᤧᤖᤥ॥

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤛᤠᤘᤠ᤺ᤴᤇᤡᤱ

᥋᥍ ᤜᤧᤰᤁᤩᤠᤱ ᤀᤡᤗᤡᤛᤡᤒᤠᤖᤧ ᤁᤢᤛᤠᤘᤠ᤺ᤶᤔᤠ ᤕᤧᤶ ᤋᤩᤧᤀᤠᤱ ᤕᤧᤶᤒᤡᤳᤇᤠ᤹ᤛᤠᤎᤡᤰ ᤛᤠᤘᤠ᤺ᤴᤍᤢᤖᤥ॥

᥋᥎ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤶᤒᤣᤛᤠᤱᤒᤠᤜᤠ᤹ ᤏᤢ ᤁᤢᤃᤠ᤹ᤀᤡᤒᤠᤜᤠ᤹ᤖᤧ ᤁᤴ ᤍᤠᤱᤒᤠᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤂᤢᤏᤧ᤹ᤏᤢ ᤔᤧᤛ᤺ᤳᤋᤧᤖᤥ॥

᥋᥏ ᤜᤧᤰᤁᤩᤠᤱ ᤀᤅᤧ᤺ᤰᤘᤠᤛᤠ᤺ᤴ ᤕᤧᤳᤇᤡ (᥎) ᤕᤧᤴᤏᤥ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤒᤠ ᤌᤡᤶᤔᤥi ᤔᤧᤍᤩᤧᤀᤠᤱ ᤂᤢᤏᤧ᤹ ᤁᤢᤔᤡᤱᤅᤡᤴᤏᤠᤱ ᤁᤢᤶᤒᤠᤖᤧ ᤁᤢᤔᤡᤱ ᤁᤢᤀᤡᤛᤡ᤺ᤰ ᤈᤁᤖᤡᤕᤠ ᤔᤡᤱ ᤘᤠ᤺ᤵᤔᤠ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤕᤧ.

᥌᥆ ᤁᤖ ᤁᤢᤶᤔᤠᤖᤧ ᤔᤧᤳᤋᤢᤛᤡ “ᤔᤧ᤺ᤴᤗᤥ᥄ ᤁᤸᤗᤧ ᤁᤢᤔᤡᤱᤃ ᤕᤢᤜᤢᤴᤏᤠ ᤘᤠ᤺ᤵᤔᤠ ᤐᤥᤱᤗᤥ॥”

᥌᥇ ᤂᤧᤱᤜᤠ᤹ᤖᤧ ᤁᤢᤶᤔᤠ᤺ᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤃᤠ᤹ᤀᤡᤜᤠ᤹ᤀᤥ ᤀᤰᤋᤱᤒᤠ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤜᤠ᤹ ᤔᤧᤜᤥ᤺ᤵᤗᤥ॥”

᥌᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤈᤁᤖᤡᤕᤠ᤺ᤴ ᤜᤢᤰᤆᤠ᤺ᤸᤁᤡ᤺ᤸᤗᤧ ᤛᤣ᤺ᤴᤔᤧᤍᤥᤛᤢ. “ᤁᤸᤗᤧ ᤁᤢᤔᤡᤱ ᤌᤣ ᤘᤠ᤺ᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤒᤣ᥅”

᥌᥉ ᤂᤧᤸᤗᤧ ᤛᤠᤵᤔᤠ ᤛᤠᤔᤠ᤺ᤴ ᤏᤠ᤺ᤰᤋᤢᤛᤡᤀᤠᤱ ᤁᤸᤗᤧ ᤁᤢᤔᤡᤱ ᤕᤢᤜᤢᤴᤏᤠ ᤗ᤹ᤖᤡᤰ ᤛᤠᤵᤋᤢ ᤐᤡᤖᤢᤛᤡ॥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥌᥊ ᤂᤡᤔᤥ ᤂᤧᤴ ᤐᤠ᤺ᤵᤔᤠ ᤜᤣ᤺ᤰᤋᤧᤀᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤜᤣ᤺ᤰᤋᤢᤖᤥ॥

᥌᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤒᤣᤛᤠᤱᤒᤠᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤔᤧᤃᤡᤛᤧᤖᤥ॥ ᤕᤜᤢᤍᤡᤕᤠᤛ᤻ᤔᤠ ᤁᤠᤰ ᤁᤥ᤺ᤰᤔᤠ ᤑᤠᤱᤈᤱᤒᤠ ᤐᤠᤱᤓᤣ᤹ ᤂᤠᤖᤠᤰ ᤁᤴ ᤐᤠ᤺ᤴᤏᤡᤴ ᤛᤧᤖᤧᤖᤥ॥

᥌᥌ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤁᤧᤄᤧᤶᤒᤠ ᤁᤧᤖᤧᤰᤗᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤸᤗ ᤁᤴ ᤀᤅᤧ᤺ᤰᤘᤠ᤺ᤴ ᤋᤠ᤺ᤴᤍᤡ ᤌᤣ ᤐᤥ᤺ᤱᤒᤠᤀᤡᤖᤥ᥅” ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤁᤢᤜᤢᤰᤁᤡᤴ ᤂᤧᤴ ᤀᤅᤧ᤺ᤰᤘᤠ᤺ᤸᤗᤧ ᤁᤢᤛᤶᤍᤠᤱ ᤘᤕᤧᤖᤥ॥

ᤈᤁᤖᤡᤕᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ᤹

᥌᥍ ᤕᤢᤜᤢᤴᤏᤠᤖᤧ ᤁᤢᤶᤒᤠ ᤈᤁᤖᤡᤕᤠ᤺ᤴ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤢᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧ.

᥌᥎ “ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤛᤢᤶᤗᤥ.

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤏᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤀᤠᤱ ᤆᤥ᤺ᤰᤕᤢᤶᤓᤥ ᤐᤡᤖᤢᤛᤡᤖᤥ॥

᥌᥏ ᤂᤢᤏᤧ᤹ ᤁᤢᤛᤣᤘᤠᤖᤥᤒᤠ ᤍᤠᤀᤢᤍᤖᤧ ᤁᤢᤜᤡᤶᤛᤕᤱᤗᤠᤶ

ᤕᤠᤵᤔᤡ ᤛᤧᤴᤗᤵ ᤁᤧᤒᤡᤒᤠ ᤔᤢᤰᤁᤧᤃᤢᤒᤠ ᤛᤧᤴᤗᤵᤍᤠᤱᤒᤠᤎᤡᤰ ᤑᤥ᤺ᤰᤂᤢᤖᤥ॥

᥍᥆-᥍᥇ ᤀᤠᤏᤡ᤹ ᤏᤡᤱᤔᤡᤜᤠ᤹ ᤏᤢ ᤕᤠᤵᤔᤡ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤗᤠᤶ

ᤋᤠᤱᤀᤠᤛᤧ᤺ᤵᤗᤥ ᤁᤧᤗ᤹ᤒᤠ ᤐᤠ᤺ᤴᤏᤡᤴ

ᤕᤖᤡᤰ ᤋᤱᤒᤣ ᤋᤃᤡ ᤛᤣᤛᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤀᤠᤱ ᤘᤕᤧ॥

᥍᥈ ᤀᤠᤏᤡ᤹ ᤌᤠ᤺ᤰᤌᤧᤒᤠᤜᤠ᤹ ᤗᤢᤱᤃᤢᤶ ᤀᤥᤛᤣ᤺ᤴᤎᤠᤰᤔᤠᤛᤡ ᤑᤠ᤹ᤀᤠᤱ

ᤔᤠᤱᤜᤢᤵᤐᤡᤴ ᤏᤡᤱᤘᤠ᤹ ᤀᤡ᤺ᤳᤋᤢ॥

᥍᥉ ᤂᤧᤴ ᤔᤠᤱᤜᤢᤵᤐᤡᤴ ᤂᤢᤏᤧ᤹ ᤀᤠᤏᤡ᤹ ᤌᤠ᤺ᤰᤌᤧᤒᤠ ᤀᤒᤪᤠᤜᤠᤶᤔᤡᤴᤏᤢ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧᤖᤥ॥

᥍᥊-᥍᥋ ᤁᤴ ᤔᤠᤱᤜᤧᤰᤁᤡᤴ ᤀᤠᤏᤡ᤹ ᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤗᤠᤶ ᤋᤠᤱᤛᤧ᤺ᤵᤔᤠ ᤀᤠᤄᤥᤛᤢᤶᤗ.

ᤜᤧᤰᤁᤩᤠᤱ ᤔᤧᤱᤃᤡᤀᤣ ᤔᤧᤴᤕᤱᤅᤣ ᤀᤠᤏᤡ᤹ ᤜᤡᤱᤔᤴ ᤂᤠᤖᤠᤰ ᤛᤣᤛᤣ ᤏᤢ ᤛᤠᤶᤕᤥᤏᤡᤒᤠ ᤐᤥᤱᤔᤠᤀᤠᤱ ᤂᤢᤏᤧ᤹ ᤁᤢᤛᤣᤘᤠ ᤆᤥ᤺ᤰᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤐᤥ᤺ᤰᤂᤧᤒᤠᤖᤥ॥”

᥍᥌ “ᤀᤠᤛ᤻ᤛᤠ᤺ᤀᤣ. ᤂᤧᤏᤧ᤹ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤁᤧᤶᤔᤧᤳᤗᤥ॥

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤍᤠᤱᤒᤠᤸᤗᤧ ᤁᤢᤍᤃᤡ ᤗᤠᤶ ᤕᤠᤖᤡᤵ ᤆᤥ᤺ᤰᤛᤧ ᤁᤧᤒᤣ᤺ᤰᤗᤥ॥

᥍᥍ ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ ᤗᤠᤕᤥᤗᤠᤶ ᤗᤧᤵᤔᤡ ᤏᤢ ᤛᤧᤴᤗᤵᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤀᤥᤛᤧ᤺ᤴᤃᤧᤎᤠᤰᤋᤢᤛᤡ᤹ᤖᤥ॥

᥍᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤢᤱᤈᤡᤃᤧᤴ ᤁᤢᤗᤢᤱᤃᤢᤶᤔᤡᤸᤗᤧ ᤆᤥᤃᤢᤸᤗᤧ

ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤏᤠᤶᤛᤠᤱᤅᤡᤴ ᤀᤠᤏᤡ᤹ᤀᤥ ᤆᤢᤰᤔᤠ ᤀᤡ᤺ᤳᤋᤧᤖᤥ॥

᥍᥏ ᤜᤧᤰᤁᤩᤠᤱ ᤂᤠᤍᤠᤶᤔᤠ ᤏᤢ ᤛᤡᤔᤧᤸᤗᤧᤴ ᤛᤠᤶᤔᤪᤡ᤺ᤵᤐᤥ ᤁᤧᤘᤠ᤹ᤒᤠᤜᤠ᤹ᤀᤥ ᤂᤧᤴ ᤏᤠᤶᤛᤠᤱᤅᤡᤴ ᤀᤥ᤺ᤳᤗᤥ.

ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤱᤓᤥ᤺ᤴ ᤛᤏᤠᤖᤢᤱ ᤗᤠᤶᤔᤥ ᤋᤥ᤺ᤴᤇᤡᤱᤗᤥ॥”

᥎᥆ ᤜᤧᤰᤁᤩᤠᤱ ᤀᤅᤧ᤺ᤰᤘᤠ ᤕᤢᤜᤢᤴᤏᤠ᤺ᤴ ᤐᤥᤖᤧᤖ ᤕᤠᤶᤛᤠᤶᤔᤥ ᤁᤧᤎᤢᤶᤒᤠ ᤐᤥ᤺ᤰᤂᤧᤖ ᤐᤣᤀᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤀᤥᤛᤣ᤺ᤴᤔᤧᤴᤎᤠᤰᤛᤡᤱᤅᤣ ᤌᤠᤖᤡᤰ ᤀᤣ᤺ᤰᤛᤠᤍᤧᤴᤏᤥᤀᤣ ᤘᤕᤧ॥

a 

᥇:᥇ ᤌᤡᤕᤥᤑᤡᤗᤛ- ᤗᤢᤁᤠᤖᤧ ᤁᤴ ᤔᤏᤠᤴ ᤕᤧᤛᤢᤖᤧ ᤆᤥᤃᤢᤒᤠ ᤏᤢ ᤜᤢ᤹ᤖᤢᤛᤡᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤈᤠ ᤛᤠᤵᤋᤢ ᤐᤡᤖᤢ॥ ᤗᤢᤁᤠᤖᤧ ᤗᤳᤇᤠ ᤔᤏᤠ᤺ᤴᤗᤰ ᤔᤧᤳᤋᤢ. ᤁᤖ ᤘᤣ᤹ ᤕᤖᤡᤰᤗᤧ ᤔᤧᤏᤡ᤺ᤖᤢᤖ ᤔᤧᤄᤧᤵᤛᤢᤖ ᤑᤠ᤹ᤀᤠᤱ ᤕᤧᤛᤢᤖᤧ ᤁᤢᤜᤡᤱᤔᤴᤏᤥᤒᤠ ᤁᤴ ᤐᤠ᤺ᤴᤜᤠ᤹ ᤁᤠᤰ ᤐᤡᤛᤠᤱ ᤜᤠᤱᤔᤠ ᤂᤢᤏᤧ᤹ ᤁᤢᤏᤡᤱᤘᤠ᤹ ᤘᤠ᤹॥

b 

᥇:᥏ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤢᤘᤠ ᤆᤥᤃᤢᤖ ᤕᤠᤰᤁᤡᤸᤗᤧ ᤜᤠ᤺ᤴᤍᤢᤒᤠ ᤛᤠᤱᤛᤡᤱᤅᤡᤸᤗᤧ ᤁᤢᤏᤠᤶᤃᤧᤏᤢ᤹ᤒᤠ ᤔᤡ᤺ᤰᤂᤢ᤹ ᤗ᤺ᤳᤋᤢ॥ ᤁᤱᤃ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤈᤥᤃᤢᤒᤠ ᤋᤢᤘᤠ᤺ᤸᤗᤧᤴ ᤔᤡᤰᤛᤣ᤺ᤴ ᤘᤕᤧᤖᤥ॥ ᤁᤴ ᤁᤠᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤕᤠ᤺ᤶᤒᤰᤁᤡᤴ ᤕᤜᤢᤍᤡ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤗᤳᤇᤠ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤡᤱᤔᤴᤏᤥ ᤌᤡᤰᤗᤧᤱᤗᤰ ᤆᤥ᤺ᤰᤔᤠ ᤁᤧᤄᤥᤒᤠ ᤘᤕᤧᤖᤥ (ᤗᤠ ᥉᥆:᥉᥊-᥉᥎)॥

c 

᥇:᥇᥇ ᤔᤠᤱᤗᤠᤀᤡᤱᤒᤠ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤢᤏᤧ᤹ ᤁᤢᤛᤣᤘᤠ ᤆᤥ᤺ᤰᤛᤧ ᤔᤠᤱᤗᤠᤀᤡᤱᤒᤠᤜᤠ᤹ ᤆᤥᤃᤢᤛᤡ॥

d 

᥇:᥇᥍ ᤀᤣᤗᤡᤕᤠ- ᤀᤣᤗᤡᤕᤠ᤺ᤴ ᤕᤢᤜᤢᤴᤏᤠ ᤛᤠᤘᤠ᤺ᤴᤇᤡᤱᤒᤠᤏᤢ᤺ᤸᤗᤧ ᤁᤢᤃᤡᤵ ᤕᤧᤳᤇᤡ (᥎᥆᥆) ᤋᤱᤒᤣ ᤋᤃᤡ ᤁᤧᤘᤠ᤹ᤒᤠ ᤗᤳᤇᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤏᤠ ᤘᤕᤧ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤔᤗᤠᤁᤡᤖᤧ ᤋᤃᤡᤒᤠ ᤔᤠᤱᤜᤢᤵᤐᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤛᤡᤜ᤺ᤴᤏᤢ᤺ᤸᤗᤧ ᤔᤡᤛᤠᤰ ᤋᤃᤡ ᤀᤣᤗᤡᤕᤠ᤺ᤴ ᤀᤡᤛᤪᤠᤀᤡᤗᤀᤥ ᤐᤠᤱᤄᤢᤕᤢ᤺ᤛᤢ᤹ ᤑᤠ᤹ᤀᤠᤱ ᤛᤠᤵᤋᤢᤀᤠᤱ ᤘᤕᤧ (ᤔᤗᤠ ᥊:᥋)

e 

᥇:᥉᥈ ᤍᤠᤀᤢᤍ- ᤛᤠ᤹ᤖᤡᤰ ᤁᤧᤀᤡᤱᤒᤠ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ॥

f 

᥇:᥉᥋ ᤏᤡᤱᤘᤠ᤹ᤑᤢᤛᤠ- ᤁᤴ ᤕᤧᤛᤢᤖᤧ ᤗᤳᤇᤠ ᤁᤢᤔᤡᤱᤗᤥ॥

g 

᥇:᥋᥊-᥋᥋ ᤀᤒᤪᤠᤜᤠᤔ ᤔᤧᤵᤔᤏᤠᤒᤠ ᤔᤏᤠᤗᤠᤶᤒᤠᤀᤣ ᤁᤠᤰ ᤕᤜᤢᤍᤡᤜᤠ᤹ ᤔᤧᤒᤥ᤺ᤰᤂᤧᤒᤠᤖᤥ॥

h 

᥇:᥋᥊-᥋᥋ ᤋᤃᤡᤒᤠ ᤔᤠᤱᤜᤢᤵᤐᤥᤒᤠ ᤕᤧᤶᤔᤥ ᤕᤜᤢᤍᤡᤜᤠ᤹ ᤔᤧᤕᤢᤅᤧᤒᤠ ᤗᤠᤈᤣ᤹ᤀᤡᤸᤗᤧ ᤁᤢᤔᤡᤱᤅᤡᤴ ᤀᤡᤛᤪᤠᤀᤡᤗ ᤘᤕᤧ॥

i 

᥇:᥋᥏ ᤜᤷᤍᤥ ᤜᤧᤰᤔᤠᤴ- ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤶᤒᤡᤳᤇᤠ᤹ ᤁᤢᤔᤏᤠᤜᤠ᤹ᤖᤧᤴ ᤂᤢᤏᤡ᤹ ᤁᤧᤕᤧᤰᤐᤠ ᤔᤡᤰᤛᤣ᤺ᤴᤗᤥ॥

ᤕᤧᤛᤢᤖᤧ ᤁᤢᤛᤠᤘᤠ᤺ᤴᤇᤡᤱᤔᤠᤴ

(ᤔᤳᤋᤡ ᥇:᥇᥎-᥈᥋)

᥈

ᤂᤧᤴ ᤕᤧᤶᤔᤥ ᤖᤥᤔᤡ ᤐᤕᤶ ᤜᤠᤱ ᤀᤃᤛ᤻ᤋᤛᤧᤸᤗᤧ ᤁᤧᤖᤧᤰ ᤖᤥᤔᤡ ᤜᤠᤱᤈᤢᤶᤔᤥ ᤕᤠᤶᤏᤠ᤺ᤳᤏᤡ᤺ᤳ ᤆᤥ᤺ᤰᤔᤠ ᤑᤠ᤹ᤀᤠᤱ ᤀᤡᤱᤍᤳ ᤐᤡᤖᤢᤛᤡ॥

᥈ ᤁᤴ ᤌᤡᤰᤛᤡᤃᤣ᤺ᤰᤐᤠ ᤕᤠᤶᤏᤠ᤺ᤳᤏᤡ᤺ᤳ ᤔᤧᤈᤥᤃᤢᤸᤗᤧ ᤛᤡᤖᤡᤕᤠ ᤌᤢᤶᤔᤥᤒᤠ ᤛᤢᤜᤠᤱᤃᤧᤶᤒᤠ ᤁᤢᤖᤣᤏᤡᤕᤛ ᤘᤕᤧ॥

᥉ ᤁᤧᤖᤧᤰ ᤔᤏᤠᤜᤠ᤹ ᤕᤠᤶᤏᤠ᤺ᤳᤏᤡ᤺ᤳᤋᤥ ᤔᤡᤱ ᤛᤠᤵᤛᤧ ᤀᤠᤒᤠᤅᤣ ᤐᤠᤱᤈᤢᤶᤔᤥ ᤔᤧᤒᤣ॥

᥊-᥋ ᤜᤧᤰᤁᤣ᤺ᤸᤗᤧ ᤕᤢᤛᤢᤑᤧᤴᤏᤠᤱ ᤃᤠᤗᤡᤗ ᤌᤢᤶᤔᤥᤒᤠ ᤏᤠᤛᤖᤋ ᤐᤠᤱᤓᤣ᤹ᤀᤥᤗᤠᤶ ᤕᤜᤢᤍᤡᤕᤠᤛ᤻ᤔᤠ ᤍᤠᤀᤢᤍᤖᤧ ᤁᤢᤒᤠᤱᤈᤢᤶ ᤒᤧᤌᤗᤣᤜᤧᤶᤔᤥ ᤔᤡᤱ ᤛᤠᤵᤛᤧ ᤌᤠᤛᤡᤱ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤘᤕᤧ॥ ᤂᤢᤏᤧ᤹ ᤁᤢᤔᤣ᤺ᤰᤂᤡᤶ ᤐᤠ᤺ᤴ ᤁᤧᤒᤢ᤹ᤔᤠᤀᤠᤱ ᤁᤧᤘᤠ᤹ᤔᤠ ᤔᤖᤡᤕᤶᤔᤡᤴᤏᤢ ᤐᤣ॥ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤔᤧᤴᤇᤢᤰᤔᤠ ᤘᤕᤧᤖᤥ॥

᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤘᤕᤧᤳᤇᤡᤸᤗᤧ ᤔᤖᤡᤕᤔᤖᤧ ᤁᤢᤛᤠᤃᤵᤔᤠ ᤕᤧᤶ ᤋᤩᤧᤀᤠᤱ

᥍ ᤛᤠᤍᤢᤱᤅᤡᤸᤗᤧ ᤋᤖᤢ. ᤜᤧᤰᤁᤩᤠᤱ ᤋᤢᤶᤒᤠ ᤕᤧᤶᤒᤡᤳᤇᤠ᤹ᤛᤠ᤺ᤴ ᤛᤠᤘᤠ᤺ᤴᤍᤢᤀᤠᤱ ᤂᤧᤴ ᤀᤅᤧ᤺ᤰᤘᤠ᤺ᤴ ᤋᤣ᤺ᤳᤋᤡᤸᤗᤧ ᤛᤢᤅᤢᤀᤠᤱ ᤘᤠᤄᤥ᤺ᤱᤅᤥ ᤏᤧᤛ᤻ᤛᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤆᤧᤕᤠᤱᤎᤥ᤺ᤰᤁᤥ ᤕᤠᤱᤎᤥ᤺ᤰᤔᤠ ᤔᤧᤄᤥ᤺ᤛᤧᤳᤇᤢᤴᤗᤥ॥

ᤔᤧᤸᤗᤢᤰᤁᤶᤒᤠᤜᤠ᤹ ᤏᤢ ᤔᤠᤱᤗᤠᤀᤡᤱᤒᤠᤜᤠ᤹

᥎ ᤂᤧᤴ ᤕᤧᤶᤔᤥ ᤗᤠ᤺ᤰᤁᤠᤳ ᤆᤦᤖᤡᤀᤥ ᤁᤢᤓᤠ ᤔᤧᤸᤗᤢᤰᤁᤶᤒᤠᤜᤠ᤹ ᤂᤢᤏᤡ᤹ ᤔᤧᤸᤗᤢᤰᤜᤠ᤹ ᤔᤧᤃᤥᤛᤢᤛᤡᤖ ᤛᤧᤴᤍᤡᤰ ᤔᤧᤕᤢᤅᤧ॥

᥏ ᤂᤧᤵᤔᤥ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤎᤡᤰ ᤀᤥᤛᤣ᤺ᤴᤎᤠᤰᤛᤡᤱ. ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤁᤢᤀᤡᤛᤡ᤺ᤰ ᤂᤢᤏᤡ᤹ ᤂᤡᤖᤡ ᤗᤧᤰᤋᤧᤖᤥ॥ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧ.

᥇᥆ ᤁᤖ ᤔᤠᤱᤗᤠᤀᤡᤱᤒᤠᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ᥄ ᤁᤠᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤛ᤺ᤳᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤂᤡᤏᤡ᤹ ᤗᤠᤃᤡ ᤛᤢᤏᤠᤀᤡᤱ ᤋᤠᤖᤢᤱᤅᤠᤱ ᤘᤠ᤹ᤀᤠᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤀᤠᤀᤡᤴ ᤍᤠᤀᤢᤍᤖᤧ ᤁᤢᤒᤠᤱᤈᤢᤶᤔᤥ ᤂᤡᤏᤡ᤹ ᤗᤠᤃᤡ ᤛᤧᤴᤗᤵᤍᤠᤱᤒᤠᤴ ᤛᤠᤘᤠ᤺ᤴᤇᤡᤱᤅᤠᤱ ᤘᤠ᤹॥ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤍᤠᤱᤒᤠᤖᤥ॥

᥇᥈ ᤀᤅᤧ᤺ᤰᤘᤠ᤺ᤴ ᤋᤣ᤺ᤳᤋᤡᤸᤗᤧ ᤔᤧᤛᤢᤅᤢᤀᤠᤱ ᤘᤠᤄᤥ᤺ᤱᤅᤥ ᤔᤧᤀᤡᤵᤋᤢᤀᤠᤱ ᤏᤧᤒᤠ ᤁᤧᤏᤡᤛᤢᤶᤗᤥ॥ ᤂᤡᤏᤡ᤹ ᤗᤠᤃᤡ ᤒᤠ ᤂᤧᤴᤏᤡᤴᤏᤧ ᤔᤡᤰᤛᤣ᤺ᤴ ᤐᤥᤱᤗᤥ॥”

᥇᥉ ᤂᤧᤵᤔᤥ ᤜᤰᤆᤄᤳ ᤕᤖᤡᤰ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤎᤠ᤺ᤶᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥ᤺ᤛᤢᤖ ᤀᤰᤂᤣ ᤔᤧᤒᤠ᤺ᤳᤋᤢ.

᥇᥊ “ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗ.

ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤔᤏᤠᤜᤠ᤹ᤖᤧ ᤛᤏᤠᤖᤢᤱ ᤔᤧᤄᤥᤛᤢᤖᤖᤥ॥”

᥇᥋ ᤜᤧᤰᤁᤩᤠᤱ ᤂᤧᤴ ᤔᤠᤱᤗᤠᤀᤡᤱᤒᤠᤜᤠ᤹ ᤕᤠᤱᤎᤥ ᤛᤠᤱᤃᤪᤠᤶᤐᤣᤍᤠᤱᤅᤥ ᤔᤧᤏᤢ᤺ᤰᤂᤧ ᤔᤧᤒᤣ. ᤜᤧᤰᤁᤩᤠᤱ ᤂᤧᤴ ᤔᤧᤸᤗᤢᤰᤁᤶᤒᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤍᤠᤱᤒᤧᤸᤗᤧ ᤀᤠᤏᤡ᤹ ᤀᤠᤔᤧᤳᤋᤧᤒᤠ ᤜᤧᤰᤁᤣ ᤒᤧᤌᤗᤣᤜᤧᤶᤔᤥ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ ᤐᤣᤃᤡᤀᤠᤱ ᤀᤥᤔᤧᤳᤋᤢᤶᤗᤥ॥”

᥇᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤖᤠ ᤔᤧᤈᤠᤳᤋᤧᤖ ᤒᤧᤌᤗᤣᤜᤧᤶᤔᤥ ᤔᤧᤒᤣ॥ ᤂᤧᤵᤔᤥ ᤕᤢᤛᤢᤑ ᤏᤢ ᤔᤖᤡᤕᤔ ᤜᤧᤰᤁᤩᤠᤱ ᤘᤠᤄᤥ᤺ᤱᤅᤥ ᤔᤧᤀᤡᤵᤋᤢᤀᤠᤱ ᤏᤧᤛ᤻ᤛᤧᤒᤠ ᤀᤅᤧ᤺ᤰᤘᤠ᤺ᤴ ᤔᤧᤍᤢᤔᤢᤖᤥ॥

᥇᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤀᤅᤧ᤺ᤰᤘᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤔᤧᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤔᤧᤈᤧᤰᤋᤢᤛᤡᤖᤥ॥

᥇᥎ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥇᥏ ᤁᤖ ᤔᤖᤡᤕᤶᤔᤡᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤏᤡᤱᤘᤠ᤹ ᤛᤡᤃᤠᤱ ᤕᤢᤰᤂᤢᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤗ ᤘᤕᤧᤖᤥ॥

᥈᥆ ᤜᤧᤰᤁᤩᤠᤱ ᤂᤧᤴ ᤔᤧᤸᤗᤢᤰᤁᤶᤒᤠᤜᤠ᤹ᤖᤧ ᤔᤠᤱᤗᤠᤀᤡᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤒᤠ ᤔᤧᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤔᤧᤈᤥᤃᤢᤖ ᤁᤢᤏᤠᤖᤠ ᤔᤧᤓᤥᤛᤢᤖ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

ᤕᤧᤛᤢ᤺ᤴ ᤔᤡᤱ ᤔᤧᤘᤠ᤺ᤳᤋᤢ᤹

᥈᥇ ᤕᤧᤳᤇᤡ ᤕᤧᤴ ᤁᤧᤖᤧᤸᤗᤧ ᤀᤅᤧ᤺ᤰᤘᤠ᤺ᤴ ᤜᤷᤍᤥ ᤔᤧᤜᤧᤃᤢ ᤔᤧᤒᤡᤖᤢᤀᤠᤱ ᤕᤧᤛᤢ ᤔᤡᤱ ᤔᤧᤘᤠ᤺ᤳᤋᤢᤖᤥ॥ ᤂᤧᤴ ᤔᤡᤱᤅᤡᤴ ᤂᤢᤏᤧ᤹ ᤜᤠᤱᤛᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤔᤠᤱᤗᤠᤀᤡᤱᤒᤠᤸᤗᤧ ᤐᤡᤖᤢᤛᤡᤀᤠᤱ ᤘᤕᤧᤖᤥ॥

ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤔᤧᤍᤥ᤺ᤴᤍᤢ᤹

᥈᥈ ᤀᤠᤸᤗ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤠᤱᤍᤠᤱ ᤑᤥ᤺ᤱᤔᤠ ᤕᤧᤴ ᤋᤩᤧᤀᤠᤱ ᤕᤢᤛᤢᤑ ᤏᤢ ᤔᤖᤡᤕᤔᤖᤧ ᤕᤖᤢᤛᤗᤧᤶᤔᤥ ᤀᤅᤧ᤺ᤰᤘᤠ᤺ᤴ ᤍᤠᤱᤒᤠᤸᤗᤥ ᤋᤥ᤺ᤶᤔᤠ ᤑᤠ᤹ᤀᤠᤱ ᤋᤠᤖᤧᤳᤇᤢ

᥈᥉ ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤋᤢᤶᤒᤠ ᤛᤠᤜᤠ᤹ ᤁᤧᤖᤧᤰ ᤍᤠᤱᤒᤠᤀᤥ ᤛᤣᤛᤣ ᤗ᤹ᤖᤡᤰ ᤋᤥ᤺ᤶᤔᤠᤛᤡᤀᤣ ᤐᤥ᤺ᤱ॥

᥈᥊ ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤁᤢᤃᤠᤵᤌᤡᤰ ᤐᤢᤳᤋᤢ᤺ᤰᤁᤣ ᤀᤡᤃᤪ ᤏᤧᤳᤇᤡ ᤐᤣᤖᤘᤠᤛᤠᤜᤠ᤹ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤔᤠᤱᤜᤡᤶᤔᤥ ᤋᤠᤖᤧᤳᤇᤢ॥

᥈᥋ ᤀᤠᤸᤗ ᤕᤖᤢᤛᤗᤧᤶᤔᤥ ᤛᤡᤔᤡᤕᤥᤏ ᤔᤧᤵᤔᤏᤠᤒᤠ ᤔᤏᤠᤎᤡᤰ ᤘᤕᤧ॥ ᤂᤧᤴ ᤛᤠᤶᤕᤥᤏᤡᤒᤠ ᤏᤢ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧ॥ ᤂᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤔᤡᤰᤘᤠ ᤁᤧᤍᤢ᤺ᤰᤐᤧᤴ ᤜᤠᤱᤄᤢᤖ ᤘᤕᤧᤀᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤌᤡᤶᤛᤢᤀᤠᤱ

᥈᥌ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤁᤧᤏᤡ᤺ᤛᤢᤀᤠᤱᤗᤰ ᤁᤧᤔᤠᤛᤡᤱᤗᤥ ᤗ᤹ᤖᤡᤰ ᤛᤣᤛᤣᤔᤠᤱᤅᤡᤸᤗᤧ ᤀᤥᤛᤣ᤺ᤴᤎᤠᤰᤋᤢᤀᤠᤱ ᤘᤕᤧᤖᤥ॥

᥈᥍ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤗᤥᤛᤢᤀᤠᤱ ᤂᤢᤏᤧ᤹ ᤔᤠᤱᤜᤡᤶᤔᤥ ᤋᤣ᤹ᤖᤢ॥ ᤂᤧᤵᤔᤥ ᤕᤢᤛᤢᤑ ᤏᤢ ᤔᤖᤡᤕᤔᤖᤧ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤀᤅᤧ᤺ᤰᤘᤠ ᤕᤧᤛᤢ᤺ᤴ ᤋᤥ᤺ᤶᤔᤠ ᤑᤠ᤹ᤀᤠᤱ ᤋᤠᤖᤧᤳᤇᤢᤸᤗᤧ

᥈᥎ ᤛᤡᤔᤡᤕᤥᤏᤖᤧ ᤁᤢᤜᤢᤰᤁᤥ ᤀᤅᤧ᤺ᤰᤘᤠ᤺ᤴ ᤐᤰᤂᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤛᤢᤖ ᤀᤰᤂᤣ ᤐᤠ᤺ᤳᤋᤢ.

᥈᥏ “ᤔᤢᤰᤛᤠᤶᤍᤠᤱᤒᤠ ᤀᤠᤍᤠᤱᤒᤠᤀᤣ. ᤀᤠᤸᤗ ᤂᤧᤏᤧ᤹ ᤁᤧᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤁᤧᤛᤣᤘᤠᤖᤥᤒᤠᤴ ᤛᤏᤠᤖᤢᤱᤅᤥ ᤛᤡ᤺ᤀᤠᤏᤡᤖᤥ.

᥉᥆-᥉᥇ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤕᤠᤖᤡᤵ ᤁᤧᤈᤥᤃᤢᤒᤠ ᤁᤧᤛᤧᤴᤗᤵᤐᤡᤴ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤔᤡᤰᤁᤡᤸᤗᤧ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ॥

᥉᥈ ᤂᤢᤏᤧ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤗᤠᤃᤡ

ᤀᤥ᤺ᤳᤋᤡ ᤀᤥᤛᤣ᤺ᤴᤃᤧᤎᤠᤰᤐᤠ

ᤜᤧᤰᤁᤩᤠᤱ ᤂᤢᤏᤧ᤹ᤃ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤔᤡᤔᤡᤍᤡᤱ ᤐᤥᤱᤗᤥ॥”

᥉᥉ ᤀᤅᤧ᤺ᤰᤘᤠ᤺ᤸᤗᤧ ᤁᤢᤔᤧᤴᤏᤥ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤳᤇᤢᤀᤠᤱ ᤛᤠ᤹ᤖᤡᤰ ᤂᤢᤴᤇᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥉᥊ ᤜᤧᤰᤁᤩᤠᤱ ᤛᤡᤔᤡᤕᤥᤏᤖᤧ ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤌᤠ᤺ᤛᤢ ᤐᤡᤖᤢᤛᤡᤖ ᤔᤖᤡᤕᤶᤔᤡᤴ ᤔᤧᤳᤋᤢ. “ᤁᤴ ᤀᤅᤧ᤺ᤰᤘᤠ᤺ᤴ ᤀᤡᤛᤪᤠᤀᤡᤸᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤐᤥᤃᤧᤱᤔᤠ ᤏᤢ ᤛᤒᤵᤔᤠᤖᤧᤴ ᤔᤡᤰᤛᤣ᤺ᤴ ᤐᤥ᤺ᤱᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤁᤢᤍᤰᤗᤧᤱᤘᤠᤀᤥ ᤔᤧᤒᤠ᤺ᤳᤗᤥ॥

᥉᥋ ᤜᤧᤰᤁᤣ᤺ᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤛᤡᤃᤠᤱᤒᤠ ᤐᤠ᤺ᤴᤜᤠ᤹ ᤌᤠ᤺ᤵᤗᤥ॥ ᤜᤧᤰᤁᤩᤠᤱ ᤋᤢᤰᤂᤣᤖᤧ ᤂᤠᤃᤧᤛᤢᤰᤐᤠ ᤋᤠᤓᤣ᤺ᤸᤗᤧ ᤁᤢᤀᤡᤛᤡ᤺ᤰ ᤁᤧᤗᤢᤱᤔᤠ᤹ᤀᤡᤴ ᤗᤛ᤻ᤛᤢ᤹ᤖᤥ॥”

᥉᥌ ᤜᤧᤰᤁᤩᤠᤱ ᤂᤧᤵᤔᤥ ᤀᤠᤛᤣᤖ ᤛᤢᤘᤠᤱᤒᤠ ᤑᤏᤢᤀᤧᤗᤖᤧ ᤁᤢᤛ᤻ᤛᤠ ᤜᤴᤏᤠ ᤔᤧᤵᤔᤏᤠᤔᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤛᤠᤶᤕᤥᤏᤡᤔᤠ ᤏᤢ ᤛᤣᤘᤠᤖᤥᤔᤠᤎᤡᤰ ᤘᤕᤧ॥ ᤂᤧᤴ ᤁᤢᤔᤣ᤺ᤰᤂᤡᤶ ᤐᤥ᤺ᤰᤂᤧᤀᤠᤱ ᤏᤢᤛᤡ (᥍) ᤋᤱᤒᤣ ᤌᤠᤖᤡᤰ ᤁᤢᤕᤧᤶᤒᤠ᤺ᤴᤏᤢ ᤛᤥᤖᤡᤰ ᤘᤕᤧᤳᤇᤡ ᤜᤧᤰᤁᤩᤠᤱ ᤁᤢᤕᤧᤶᤒᤠ᤹ᤀᤡᤴ ᤔᤠᤛᤡᤱᤅᤠᤱ ᤔᤣᤔᤣᤍᤢᤔᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥉᥍ ᤂᤢᤏᤧ᤹ ᤋᤱᤒᤣ ᤕᤧᤳᤐᤥ᤺ᤱᤀᤠᤱ ᤗᤡᤛᤡ (᥎᥊) ᤁᤧᤃᤧᤵᤔᤠ ᤁᤠᤵᤔᤥᤔᤠ ᤘᤕᤧᤖᤥ॥ ᤂᤧᤸᤗᤧ ᤔᤠᤱᤜᤡᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤸᤗᤧᤳᤋᤣ ᤛᤧᤴᤍᤡᤰ ᤗᤧᤴᤍᤡᤰ ᤆᤠᤏᤧᤳ ᤕᤢᤅᤧᤖ ᤋᤢᤘᤠ ᤆᤥᤃᤧᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠ ᤆᤥᤃᤢᤖ ᤘᤕᤧᤖᤥ॥

᥉᥎ ᤂᤧᤴ ᤕᤧᤶᤔᤥ ᤂᤧᤵᤔᤥ ᤋᤩᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤜᤠᤱᤒᤠ ᤔᤏᤠᤜᤠ᤹ ᤀᤅᤧ᤺ᤰᤘᤠ᤺ᤸᤗᤧ ᤁᤢᤔᤧᤴᤏᤥ ᤔᤧᤳᤋᤢᤛᤡᤖᤥ॥

ᤕᤢᤛᤢᤑᤧᤴᤏᤢ ᤏᤢ ᤔᤖᤡᤕᤶᤔᤡᤴ ᤏᤢ᤺ᤱᤛᤡ᤹

᥉᥏ ᤍᤠᤱᤒᤠᤸᤗᤧ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤔᤖᤡᤕᤔ ᤏᤢ ᤕᤢᤛᤢᤑᤖᤧ ᤆᤥᤃᤧᤳᤇᤢᤀᤠᤱ ᤂᤧᤱᤜᤠ᤹ ᤀᤠᤒᤠᤅᤣ ᤐᤠᤱᤓᤣ᤹ ᤃᤠᤗᤡᤗ ᤌᤢᤶᤒᤠ ᤏᤠᤛᤖᤋ ᤐᤠᤱᤈᤢᤶᤔᤥ ᤏᤢ᤺ᤰᤂᤧᤳᤇᤡ ᤐᤣᤛᤡᤖᤥ॥

᥊᥆ ᤂᤧᤵᤔᤥ ᤀᤅᤧ᤺ᤰᤘᤠ᤺ᤴ ᤐᤥ᤺ᤖᤧᤖ ᤐᤣᤀᤠᤱ ᤁᤧᤎᤢᤶᤒᤠ ᤐᤥ᤺ᤰᤂᤧᤖᤥ॥ ᤂᤢᤏᤧ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤁᤢᤎᤡᤶ ᤘᤕᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤛᤠᤶᤔᤡᤴ ᤂᤢᤏᤧ᤹ ᤛᤶᤍᤠᤱ ᤘᤕᤧᤖᤥ॥

ᤕᤧᤛᤢ᤺ᤴ ᤆᤢᤰᤋᤧᤸᤗᤧ ᤔᤠᤱᤜᤡᤶᤔᤥ ᤐᤠ᤺ᤴᤎᤱ ᤆᤥᤃᤢ᤹

᥊᥇ ᤋᤱᤒᤣ ᤌᤵᤔᤠ ᤕᤧᤛᤢᤖᤧ ᤁᤢᤶᤒᤠ ᤁᤢᤶᤔᤠᤛᤡ ᤕᤖᤢᤛᤗᤧᤶᤔᤥ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤐᤣ᤺ᤰᤔᤠ ᤌᤡᤶ ᤁᤳᤋᤧᤳᤇᤢᤖᤥ॥

᥊᥈ ᤜᤧᤰᤁᤩᤠᤱ ᤕᤧᤛᤢ᤺ᤴ ᤌᤡᤰ-ᤏᤧᤳ (᥇᥈) ᤋᤱᤒᤣ ᤁᤧᤖᤧᤸᤗᤧ ᤂᤧᤱᤜᤠ᤹ ᤕᤠᤶᤔᤥ ᤋᤱᤏᤠᤶᤔᤥ ᤔᤧᤒᤣ॥

᥊᥉ ᤂᤧᤴ ᤋᤱᤏᤠᤶᤔᤡᤴ ᤐᤣᤀᤠᤱ ᤂᤧᤱᤜᤠ᤹ ᤜᤡᤶᤔᤥ ᤏᤢ᤺ᤱᤔᤠ ᤔᤧᤜᤣ᤺ᤰᤋᤧ. ᤁᤖ ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥᤀᤣ ᤘᤕᤧᤗᤠᤖᤧ॥ ᤁᤴ ᤐᤠ᤺ᤴᤏᤡᤴ ᤕᤧᤛᤢᤖᤧ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤏᤡᤱᤘᤠ᤹ ᤔᤧᤄᤥ᤺ᤛᤧᤳᤇᤢᤴᤗᤥ॥

᥊᥊ ᤂᤧᤱᤜᤠ᤹ᤖᤧ ᤋᤃᤡ ᤁᤧᤒᤣ᤺ᤰᤐᤠ ᤗᤠᤶᤍᤡ᤺ᤰᤛᤠᤒᤠᤜᤠ᤹ᤏᤢ ᤐᤣᤒᤡᤗᤠ ᤑᤠ᤹ᤀᤠᤱ ᤀᤡ᤺ᤳᤋᤧᤇᤢ॥ ᤌᤡᤰᤕᤧᤴᤒᤠ ᤗᤠᤶᤍᤡᤰ ᤔᤧᤈᤥᤃᤧᤀᤠᤱ ᤂᤢᤴᤇᤡ᤹ ᤁᤠ᤹ᤀᤡ ᤛᤥ᤹ᤎᤥ᤺ᤰ ᤏᤢ ᤋᤣ᤺ᤱᤈᤢᤶᤜᤠ᤹ᤀᤥ ᤕᤧᤛᤢ᤺ᤴ ᤁᤥ᤺ᤵᤔᤠ ᤜᤣ᤺ᤰᤋᤧᤳᤇᤢ.

᥊᥋ ᤁᤖ ᤔᤧᤍᤢᤔᤧᤳᤇᤢᤴᤏᤠᤱ ᤏᤧᤵᤔᤠᤱ ᤁᤢᤃᤥ᤺ᤳᤇᤧ ᤕᤖᤢᤛᤗᤧᤶᤔᤥ ᤏᤢ᤺ᤰᤂᤧᤳᤇᤡ॥

᥊᥌ ᤛᤢᤶ ᤕᤧᤴᤏᤥ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤕᤜᤢᤍᤡ ᤛᤡᤰᤛᤠᤶᤒᤠᤜᤠ᤹ ᤂᤧᤵᤛᤢᤛᤡᤖ ᤐᤠ᤺ᤴ ᤛᤣ᤺ᤴᤍᤥᤛᤢᤛᤡᤖ ᤕᤢᤅᤧᤒᤠ ᤋᤢᤔᤧᤳᤇᤢᤖᤥ॥

᥊᥍ ᤂᤢᤏᤧ᤹ ᤁᤢᤀᤡ᤺ᤳᤇᤡᤱᤛᤠᤶ ᤏᤢ ᤐᤡᤖᤢᤛᤡᤒᤠ ᤏᤥᤃᤵ ᤁᤧᤄᤧᤶᤒᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ॥

᥊᥎ ᤜᤧᤰᤁᤩᤠᤱ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤏᤧ᤹ ᤏᤡ᤺ᤛᤧᤳᤇᤢᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤔᤕᤧ॥ ᤁᤢᤶᤔᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤛ᤻ᤛᤠᤀᤣ. ᤂᤧᤏᤧ᤹ ᤌᤣᤀᤠᤱ ᤀᤰᤂᤣ ᤕᤠᤵᤔᤡ ᤁᤧᤈᤥᤃᤧᤒᤠᤒᤣ᥅ ᤀᤠᤴᤇᤡᤃᤧ ᤏᤡᤱᤛᤠᤶᤔᤥ ᤌᤩᤧᤛᤡᤃᤧᤀᤠᤱ ᤁᤥ᤺ᤳᤏᤧᤳᤇᤡᤃᤧ ᤔᤧ᤺ᤶᤒᤡ᥅”

᥊᥏ ᤕᤧᤛᤢᤖᤧ ᤛᤣ᤺ᤴᤍᤥᤛᤢᤛᤡ. “ᤐᤠᤏᤢᤍᤡᤱ ᤀᤠᤶᤒᤦ ᤀᤠᤶᤔᤦ. ᤌᤣᤀᤠᤱ ᤕᤠᤵᤔᤡ ᤁᤧᤃᤥ᤺ᤳᤇᤡᤒᤠᤒᤣ᥅ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤜᤡᤶᤔᤥ ᤘᤠ᤹ᤔᤠ ᤐᤥ᤺ᤱ ᤑᤠ᤹ᤀᤠᤱ ᤂᤡᤴᤇᤡ᤹ ᤁᤧᤴᤏᤡᤛᤧᤳᤇᤢᤴᤒᤡ᥅”

᥋᥆ ᤁᤖ ᤁᤴ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤧᤳᤇᤢᤴᤗᤥ॥

᥋᥇ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤶᤒᤠ ᤁᤢᤶᤔᤠᤛᤡᤏᤢ ᤏᤠᤛᤖᤋᤀᤥ ᤐᤣ॥ ᤂᤢᤏᤧ᤹ᤃ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤴᤇᤡ᤹ ᤐᤠ᤺ᤴ ᤁᤧᤄᤧᤶᤒᤠ ᤘᤕᤧ॥ ᤁᤢᤶᤔᤠᤖᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤢᤏᤡᤱᤘᤠ᤹ ᤛᤡᤃᤠᤱ ᤕᤢᤰᤂᤢᤖᤥ॥

᥋᥈ ᤀᤰᤂᤣᤗ᤹ᤖᤡᤰ ᤕᤧᤛᤢ᤺ᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤏᤠᤛᤡᤱᤃᤧᤴ ᤌᤰᤁᤥ ᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤖᤧ ᤂᤢᤏᤡ᤹ ᤗᤢᤱᤃᤢᤶᤔᤥ ᤐᤥᤖᤧᤖ ᤐᤣᤖᤥ॥

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠᤖᤧ ᤁᤢᤀᤡᤱᤓᤴ

(ᤔᤳᤋᤡ ᥉:᥇-᥇᥈. ᤔᤷᤁᤢ ᥇:᥇-᥎. ᤕᤢᤜᤢ ᥇:᥇᥏-᥈᥎)

᥉

ᤀᤠᤸᤗ ᤖᤥᤔᤡ ᤐᤕᤶ ᤜᤠᤱ ᤋᤡᤒᤣᤖᤡᤕᤛᤧᤸᤗᤧ ᤜᤠᤱ ᤆᤥᤃᤢᤒᤠ ᤋᤱᤒᤣ ᤌᤡᤰ ᤅᤠ (᥇᥋) ᤁᤧᤖᤧᤀᤠᤱ ᤘᤕᤧᤸᤗᤧ ᤐᤴᤋᤡᤕᤛ ᤐᤡᤗᤠᤋᤛᤧᤴ ᤕᤜᤢᤍᤡᤕᤠᤒᤠ ᤛᤢᤜᤠᤱᤃᤧᤶᤒᤠ ᤘᤕᤧ॥ ᤂᤧᤴ ᤕᤧᤶᤔᤥ ᤜᤧᤖᤥᤍᤧᤏ ᤃᤠᤗᤡᤗᤛ᤻ᤔᤠ ᤛᤢᤜᤠᤱᤃᤧᤶᤒᤠ. ᤁᤢᤴᤛᤠ᤹ ᤑᤡᤗᤡᤵᤐᤧᤴ ᤀᤡᤋᤢᤖᤡᤕᤠ ᤏᤢ ᤋᤪᤠᤁᤥᤏᤡᤋᤡᤛ ᤌᤢᤶᤔᤥᤒᤠ ᤛᤢᤜᤠᤱᤃᤧᤶᤒᤠ. ᤜᤧᤰᤁᤩᤠᤱ ᤗᤡᤛᤠᤏᤡᤕᤠᤛᤧᤴ ᤀᤣᤒᤡᤗᤣᤏᤡ ᤌᤢᤶᤔᤥᤒᤠ ᤛᤢᤜᤠᤱᤃᤧᤶᤒᤠ ᤔᤧᤘᤕᤧ.

᥈ ᤜᤧᤰᤁᤩᤠᤱ ᤜᤴᤏᤠᤛᤧᤴ ᤏᤢ ᤁᤤᤕᤠᤑᤠᤛᤧᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤳᤇᤡ॥ ᤂᤧᤴ ᤕᤧᤶᤔᤥ ᤀᤣ᤺ᤰᤛᤠᤍᤧᤴᤏᤥ ᤈᤁᤖᤡᤕᤠᤖᤧ ᤁᤢᤛ᤻ᤛᤠ ᤕᤢᤜᤢᤴᤏᤠ᤺ᤸᤗᤥ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤋᤩᤧᤀᤠᤱ

᥉ ᤂᤢᤏᤧ᤹ ᤕᤷᤍᤏ ᤕᤱᤄᤱ ᤂᤡᤖᤡᤒᤠ ᤗᤠᤈᤣ᤹ᤀᤥ ᤂᤠᤖᤠᤰ ᤗᤠᤶᤍᤡᤰ ᤆᤥᤃᤧᤖ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤒᤡᤖᤡ᤹ ᤗ᤹ᤖᤡᤰ ᤀᤡᤱᤓᤴ ᤆᤥᤃᤢᤖᤥ॥

᥊ ᤜᤧᤰᤁᤣᤗ᤹ᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤁᤢᤛᤠᤵᤐᤴᤏᤥ ᤕᤢᤜᤢᤴᤏᤠᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤳ.

“ᤂᤢᤏᤧ᤹ ᤀᤣ᤺ᤰᤛᤠᤍᤧᤴᤏᤥ ᤀᤰᤂᤣᤗ᤹ᤖᤡᤰ ᤁᤧᤀ᤺ᤰᤐᤠ ᤀᤡᤰᤗᤠᤖᤥ.

‘ᤍᤠᤱᤒᤠᤸᤗᤧ ᤁᤢᤔᤠᤖᤠᤶᤔᤡᤴ ᤕᤠᤖᤡᤵ ᤆᤥᤃᤧᤶᤔᤧ᤹ᤀᤠᤱ

ᤁᤢᤗᤠᤶᤜᤠ᤹ ᤋᤥ᤺ᤴᤍᤥ᤺ᤴ ᤆᤥᤃᤧᤶᤔᤧ᤹᥄

᥋ ᤁᤧᤖᤧᤰ ᤏᤧᤘᤠᤗᤠᤜᤠ᤹ ᤗᤢᤵᤛᤡᤱᤗ.

ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤋᤱᤅᤠᤱ

ᤋᤧ᤺ᤶᤒᤣ ᤐᤥ᤺ᤱᤗ ᤜᤧᤰᤁᤩᤠᤱ ᤀᤡ᤺ᤗᤠᤶᤜᤠ᤹ ᤋᤥ᤺ᤴᤇᤡᤱᤗ ᤋᤠᤵᤑᤧ᤺ᤶᤒᤠ ᤗᤠᤶᤜᤠ᤹ ᤏᤢᤒᤠ ᤐᤥ᤺ᤱᤗ॥

᥌ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤁᤢᤛᤧᤴᤗᤵᤐᤡᤴ ᤁᤧᤖᤧᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤔᤧᤏᤡᤛᤢ᤹ᤖᤥ॥’”

᥍ ᤔᤏᤠᤜᤠ᤹ ᤕᤢᤜᤢᤴᤏᤠᤗᤠᤶ ᤒᤵᤋᤡᤛ᤻ᤔᤠ ᤐᤥ᤺ᤱᤛᤧ ᤂᤧ᤹ᤕᤥ ᤔᤧᤍᤩᤧ॥ ᤕᤢᤜᤢᤴᤏᤠᤖᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤑᤧ᤺ᤰᤋᤢᤛᤡ. “ᤀᤛᤣ᤺ᤰᤛᤠᤛᤣ. ᤂᤡᤏᤡ᤹ ᤁᤴ ᤁᤧᤍᤠᤒᤠᤖ ᤁᤧᤒᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤗᤠᤶ ᤂᤧᤳᤇᤡᤱᤅᤧᤶᤔᤧ᤹ ᤑᤠ᤹ᤀᤠᤱ ᤜᤠ᤺ᤳᤗᤧ ᤁᤧᤔᤧᤳᤋᤡᤒᤣ᥅

᥎ ᤗᤠᤕᤥᤗᤠᤶ ᤁᤧᤜᤡᤴᤍᤡᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤧ ᤏᤢᤒᤠ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥ ᤀᤠᤏᤡᤃᤧᤃ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠᤛᤡᤃᤧ. ᤂᤧᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱᤗᤠᤶ ᤂᤧᤳᤇᤡᤱᤔᤠ ᤛᤢᤰᤋᤡᤃᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤁᤴ ᤗᤢᤱᤜᤠ᤹ᤀᤠᤱ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤆᤥ᤺ᤰᤔᤠ ᤛᤢᤰᤋᤢᤛᤡ᤹ᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴᤏᤡᤸᤗᤧᤴ ᤋ᤺ᤴᤍᤡᤱᤃ ᤛᤡᤱᤒᤢᤱᤜᤠ᤹ᤀᤥ ᤆᤢᤰᤋᤧᤆᤢᤖᤧᤀᤠᤱ ᤘᤠ᤹ᤖᤥ॥ ᤏᤢᤒᤠ ᤛᤡᤱᤛᤣ᤹ ᤔᤧᤴᤎᤥ᤺ᤰᤔᤏᤠᤒᤠ ᤁᤧᤖᤧᤰ ᤛᤡᤱᤒᤢᤱᤜᤠ᤹ ᤔᤧᤍᤠᤅᤢᤀᤠᤱ ᤔᤡᤀᤥ ᤗᤠᤵᤔᤧᤍᤣᤛᤢ᤹ᤖᤥ॥”

᥇᥆ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣᤃᤪ ᤀᤠᤸᤗᤥ ᤀᤠᤏᤡᤃᤧ ᤌᤣ ᤆᤥᤃᤢᤶᤒᤧᤒᤠᤒᤣ᥅”

᥇᥇ ᤕᤢᤜᤢᤴᤏᤠᤖᤧ ᤏᤥᤃᤵ ᤐᤡᤖᤢᤛᤡ. “ᤜᤠ᤺ᤳᤗᤧ ᤏᤧᤳᤇᤡ ᤆᤠᤱ ᤁᤳᤋᤢ᤹. ᤂᤧᤸᤗᤧ ᤔᤧᤱᤃᤵᤔᤏᤠᤒᤠᤴ ᤗᤳᤇᤠ ᤐᤡᤖᤢᤖ. ᤜᤧᤰᤁᤩᤠᤱ ᤜᤠ᤺ᤳᤗᤧ ᤆᤠᤔᤠ ᤁᤳᤋᤢ᤹. ᤂᤧᤸᤗᤧ ᤆᤠᤔᤠ ᤔᤧᤱᤃᤵᤔᤏᤠᤒᤠᤴᤏᤢ ᤜᤠᤛᤢ ᤆᤖ॥”

᥇᥈ ᤜᤧᤰᤁᤩᤠᤱ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ᤀᤠᤱ ᤂᤧ᤹ᤕᤥ ᤒᤵᤋᤡᤛ᤻ᤔᤠ ᤐᤥ᤺ᤱᤛᤧ ᤔᤧᤍᤩᤧᤀᤠᤱ ᤕᤢᤜᤢᤴᤏᤠ᤺ᤴ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤀᤠᤸᤗ ᤀᤠᤏᤡᤃᤧᤃ ᤌᤣ ᤆᤥᤃᤢᤶᤒᤧᤒᤠᤒᤣ᥅”

᥇᥉ ᤕᤢᤜᤢᤴᤏᤠᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤖᤥᤔᤡ ᤌᤡᤶᤔᤥ ᤛᤠᤵᤋᤧᤀᤠᤱ ᤁᤧᤒᤵᤐᤠᤀᤠᤱᤎᤥ ᤔᤏᤠᤜᤠ᤹ᤗᤠᤶ ᤕᤖᤡᤰ ᤀᤣ᤺ᤱᤕᤠᤱ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹॥”

᥇᥊ ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ᤀᤠᤱ ᤂᤧ᤹ᤕᤥ ᤔᤧᤍᤩᤧᤀᤠᤱ “ᤀᤠᤏᤡᤃᤧᤃ᥅” ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢᤖᤥ॥

ᤂᤧᤱᤜᤠ᤹ ᤕᤢᤜᤢᤴᤏᤠᤖᤧ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ᤀᤠᤱ ᤘᤣ᤹ ᤔᤏᤠᤜᤠ᤹ᤗᤠᤶ ᤛᤠᤰᤁᤧᤸᤗᤧᤰ ᤏᤢ ᤀᤡᤱᤗᤧᤰᤗᤠᤶ ᤕᤠᤱ ᤔᤧᤓᤥ᤺ᤰᤂᤧᤶᤔᤡᤴᤏᤧ᤹. ᤁᤖ ᤁᤧᤄᤥᤛᤢᤶᤒᤠ ᤑᤠ᤹ᤕᤠᤱᤅᤥ ᤂᤡᤏᤡ᤹ ᤏᤡᤱᤘᤠ᤹ ᤋᤠᤛᤧᤶᤔᤧ᤹॥”

᥇᥋ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤋᤠ ᤗ᤹ᤖᤡᤰ ᤔᤧᤜᤠᤱᤄᤢᤖ ᤏᤡᤱᤛᤠᤱ ᤔᤧᤈᤥᤃᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤱᤃ ᤒᤠ ᤁᤴ ᤔᤧ᤺ᤶᤒᤡ ᤑᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤔᤧᤔᤧᤳᤇᤡᤱᤗᤥ॥

᥇᥌ ᤕᤢᤜᤢᤴᤏᤠᤖᤧ ᤂᤧᤱᤜᤠ᤹ ᤁᤧᤖᤧᤰ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ᤃ ᤂᤡᤏᤡ᤹ ᤆᤫᤠ᤺ᤳᤋᤡᤸᤗᤧ ᤒᤵᤋᤡᤛ᤻ᤔᤠ ᤐᤡᤏᤡᤱ. ᤁᤖ ᤀᤡᤱᤃᤠ᤹ᤏᤢ᤺ᤸᤗᤧ ᤔᤢᤰᤛᤠᤶᤛᤠᤒᤠᤎᤡᤰ ᤋᤠᤖ ᤐᤳ॥ ᤀᤡᤱᤃᤠ᤹ᤃ ᤕᤥ᤺ᤰ ᤁᤢᤀᤡᤛᤡ᤺ᤰ ᤁᤢᤗᤠᤱᤛᤢ᤺ᤵ ᤏᤠᤶᤜᤠ᤹ ᤑᤠ᤺ᤱᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ॥ ᤂᤢᤏᤧ᤹ᤃ ᤛᤣᤛᤣᤔᤠᤱ ᤏᤢ ᤔᤡ᤺ᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤖᤡ᤹ᤖᤥ॥

᥇᥍ ᤁᤢᤓ᤹ᤀᤣ᤺ᤳᤋᤡᤸᤗᤧ ᤛᤡ᤺ᤴ ᤀᤠ᤺ᤶᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤕᤠᤖᤡᤵ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤃᤢᤖ ᤛᤢᤵᤛᤢᤀᤠᤱ ᤛᤡ᤺ᤴ ᤆᤠᤎᤥ᤺ᤰᤗᤠᤀᤥ ᤆᤡᤰᤂᤢ᤹ ᤜᤧᤰᤁᤩᤠᤱ ᤁᤢᤜᤰᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤡᤔᤏᤠᤒᤠ ᤔᤡᤀᤥ ᤜᤠ᤺ᤴᤍᤢᤍᤣᤛᤢ᤹ᤖᤥ॥”

᥇᥎ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤕᤖᤡᤰ ᤐᤖᤡᤰᤗᤧᤴ ᤛᤡᤰᤁᤢᤶᤍᤡᤱ ᤂᤠᤜᤢᤴᤜᤠ᤹ ᤐᤡᤖᤢᤛᤡᤖ ᤛᤢᤏᤠᤀᤡᤱ ᤀᤡᤱᤓᤴ ᤛᤧᤛᤢᤖᤥ॥

᥇᥏ ᤁᤖ ᤕᤢᤜᤢᤴᤏᤠᤖᤧ ᤛᤢᤜᤠᤱᤃᤧᤶᤒᤠ ᤜᤧᤖᤥᤍᤧᤏ ᤑᤧ᤺ᤰᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤀᤅᤧ᤺ᤰᤔᤠ ᤜᤧᤖᤥᤍᤡᤕᤠᤛᤧᤴ ᤔᤣ᤺ᤰᤂᤡᤶ ᤔᤧᤳᤋᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤘᤣ᤹ ᤕᤖᤡᤰ ᤑᤧᤴ ᤕᤠ᤺ᤶᤒᤰᤜᤠ᤹ᤀᤠᤱ ᤆᤥᤃᤢᤀᤠᤱ ᤘᤕᤧᤖᤥ॥

᥈᥆ ᤜᤧᤖᤥᤍᤖᤧ ᤕᤢᤜᤢᤴᤏᤠ᤺ᤴ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤀᤠᤱ ᤀᤠᤸᤗᤛᤠᤱ ᤕᤖᤡᤰ ᤑᤧᤴᤕᤠ᤺ᤶᤒᤰᤁᤡᤴ ᤕᤥ᤹ᤖᤢᤖᤥ॥

ᤕᤧᤛᤢ᤺ᤴ ᤒᤵᤋᤡᤛ᤻ᤔᤠ ᤐᤥ᤺ᤱ

(ᤔᤳᤋᤡ ᥉:᥇᥉-᥇᥍. ᤔᤷᤁᤢ ᥇:᥏-᥇᥇)

᥈᥇ ᤌᤡᤰᤕᤧᤴ ᤁᤠᤰ ᤔᤏᤠᤜᤠ᤹ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤸᤗᤧ ᤕᤧᤛᤢ᤺ᤴᤏᤠᤱ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤘᤠ ᤆᤥᤃᤢᤖ ᤐᤳᤇᤧᤸᤗᤧ ᤋᤠᤱᤛᤠᤰᤐᤧᤴ ᤜᤖᤧᤀᤠᤱ

᥈᥈ ᤛᤣᤛᤣᤔᤠᤱᤅᤡᤴ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤕᤧᤀᤠᤱ ᤂᤢᤏᤧ᤹ ᤁᤢᤛᤶᤍᤠᤱ ᤆᤢᤰᤋᤧ. ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤀᤡᤰᤗᤠᤎᤡᤰ ᤕᤧ. “ᤂᤧᤏᤧ᤹ ᤀᤡᤱᤃᤠ᤹ ᤀᤠᤔᤡ᤺ᤶ ᤀᤠᤛ᤻ᤛᤠᤏᤧᤖᤥ॥ ᤂᤧᤏᤧ᤹ᤏᤢ ᤀᤡᤱᤃᤠ᤹ ᤛᤠ᤹ᤖᤡᤰ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥”

ᤕᤧᤛᤢᤖᤧ ᤁᤢᤎᤠ᤺ᤰ ᤔᤡᤱᤛᤪᤠ᤺ᤴ

(ᤔᤳᤋᤡ ᥇:᥇-᥇᥍)

᥈᥉ ᤀᤠᤸᤗ ᤕᤧᤛᤢᤖᤧ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤢᤸᤗᤧ ᤂᤢᤏᤧ᤹ ᤋᤱᤒᤣ ᤛᤢᤶᤒᤥᤱ (᥉᥆) ᤁᤧᤖᤧᤀᤠᤱ ᤘᤕᤧ॥ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤢᤛᤢᤑᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥈᥊ ᤕᤢᤛᤢᤑᤧᤴ ᤜᤧᤗᤡᤖᤧ ᤁᤢᤛ᤻ᤛᤠ. ᤜᤧᤗᤡ᤺ᤴ ᤔᤋᤠᤋᤖᤧ ᤁᤢᤛ᤻ᤛᤠ. ᤔᤠᤋᤠᤋᤧᤴ ᤗᤧᤒᤡᤖᤧ ᤁᤢᤛ᤻ᤛᤠ. ᤗᤧᤒᤡ᤺ᤴ ᤔᤧᤸᤆᤡᤖᤧ ᤁᤢᤛ᤻ᤛᤠ. ᤔᤧᤸᤆᤡ᤺ᤴ ᤈᤴᤏᤤᤖᤧ ᤁᤢᤛ᤻ᤛᤠ. ᤈᤴᤏᤤ᤺ᤴ ᤕᤢᤛᤢᤑᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥈᥋ ᤕᤢᤛᤢᤑᤧᤴ ᤔᤳᤋᤠᤌᤡᤕᤠᤛᤖᤧ ᤁᤢᤛ᤻ᤛᤠ. ᤔᤳᤋᤠᤌᤡᤕᤠᤛᤧᤴ ᤀᤠᤔᤥᤛᤖᤧ ᤁᤢᤛ᤻ᤛᤠ. ᤀᤠᤔᤥᤛᤧᤴ ᤏᤠᤜᤢᤔᤖᤧ ᤁᤢᤛ᤻ᤛᤠ. ᤏᤠᤜᤢᤶᤔᤡᤴ ᤀᤡᤛ᤻ᤗᤡᤖᤧ ᤁᤢᤛ᤻ᤛᤠ. ᤀᤡᤛ᤻ᤗᤡ᤺ᤴ ᤏᤃ᤻ᤃᤠᤀᤡᤖᤧ ᤁᤢᤛ᤻ᤛᤠ.

᥈᥌ ᤏᤃ᤻ᤃᤠᤀᤡᤴ ᤔᤠᤌᤖᤧ ᤁᤢᤛ᤻ᤛᤠ. ᤔᤠᤌᤧᤴ ᤔᤳᤋᤠᤌᤡᤕᤠᤛᤖᤧ ᤁᤢᤛ᤻ᤛᤠ. ᤔᤳᤋᤠᤌᤡᤕᤠᤛᤧᤴ ᤛᤣᤔᤤᤏᤖᤧ ᤁᤢᤛ᤻ᤛᤠ. ᤛᤣᤔᤤᤏᤧᤴ ᤕᤥᤛᤧᤂᤖᤧ ᤁᤢᤛ᤻ᤛᤠ. ᤕᤥᤛᤧᤂᤧᤴ ᤕᤥᤍᤠᤖᤧ ᤁᤢᤛ᤻ᤛᤠ ᤘᤕᤧ॥

᥈᥍ ᤕᤥᤍᤠ᤺ᤴ ᤕᤥᤀᤠᤏᤖᤧ ᤁᤢᤛ᤻ᤛᤠ. ᤕᤥᤀᤠᤏᤧᤴ ᤖᤣᤛᤠᤖᤧ ᤁᤢᤛ᤻ᤛᤠ. ᤖᤣᤛᤠ᤺ᤴ ᤕᤖᤢᤒᤠᤒᤧᤗᤖᤧ ᤁᤢᤛ᤻ᤛᤠ. ᤕᤖᤢᤒᤠᤒᤧᤸᤗᤧᤴ ᤛᤠᤗᤋᤡᤀᤣᤗᤖᤧ ᤁᤢᤛ᤻ᤛᤠ. ᤛᤠᤸᤋᤡᤀᤣᤸᤗᤧᤴ ᤏᤣᤖᤡᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥈᥎ ᤜᤧᤰᤁᤩᤠᤱ ᤏᤣᤖᤡ᤺ᤴ ᤔᤧᤸᤁᤡᤖᤧ ᤁᤢᤛ᤻ᤛᤠ. ᤔᤸᤁᤡ᤺ᤴ ᤀᤍ᤻ᤍᤡᤖᤧ ᤁᤢᤛ᤻ᤛᤠ. ᤀᤍ᤻ᤍᤡ᤺ᤴ ᤁᤥᤛᤠᤔᤖᤧ ᤁᤢᤛ᤻ᤛᤠ. ᤁᤥᤛᤠᤶᤔᤡᤴ ᤀᤣᤗᤔᤠᤋᤔᤖᤧ ᤁᤢᤛ᤻ᤛᤠ. ᤀᤣᤗᤔᤠᤋᤶᤔᤡᤴ ᤀᤣᤖᤧᤸᤗᤧ ᤁᤢᤛ᤻ᤛᤠ ᤘᤕᤧᤖᤥ॥

᥈᥏ ᤜᤧᤰᤁᤩᤠᤱ ᤀᤣᤖᤧᤴ ᤕᤜᤥᤛᤢᤖᤧ ᤁᤢᤛ᤻ᤛᤠ. ᤕᤜᤥᤛᤢ᤺ᤴ ᤀᤣᤗᤡᤀᤣᤈᤖᤗᤧ ᤁᤢᤛ᤻ᤛᤠ. ᤀᤣᤗᤡᤀᤣᤈᤖᤧᤴ ᤕᤥᤖᤡᤶᤖᤧ ᤁᤢᤛ᤻ᤛᤠ. ᤕᤥᤖᤡᤶᤔᤡᤴ ᤔᤠᤋᤠᤋᤖᤧ ᤁᤢᤛ᤻ᤛᤠ. ᤔᤠᤋᤠᤋᤧᤴ ᤗᤧᤒᤡᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥆ ᤜᤧᤰᤁᤩᤠᤱ ᤗᤧᤒᤡ᤺ᤴ ᤛᤡᤔᤡᤕᤥᤏᤖᤧ ᤁᤢᤛ᤻ᤛᤠ. ᤛᤡᤔᤡᤕᤥᤏᤧᤴ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ. ᤕᤜᤢᤍᤠ᤺ᤴ ᤕᤢᤛᤢᤑᤖᤧ ᤁᤢᤛ᤻ᤛᤠ. ᤕᤢᤛᤢᤑᤧᤴ ᤕᤥᤏᤠᤔᤖᤧ ᤁᤢᤛ᤻ᤛᤠ. ᤕᤥᤏᤠᤶᤔᤡᤴ ᤀᤣᤗᤡᤕᤠᤁᤡᤔᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥇ ᤀᤣᤗᤡᤕᤠᤁᤡᤶᤔᤡᤴ ᤔᤗᤣᤀᤠᤖᤧ ᤁᤢᤛ᤻ᤛᤠ. ᤔᤗᤣᤀᤠ᤺ᤴ ᤔᤡᤴᤏᤠᤖᤧ ᤁᤢᤛ᤻ᤛᤠ. ᤔᤡᤴᤏᤠ᤺ᤴ ᤔᤳᤋᤠᤌᤠᤖᤧ ᤁᤢᤛ᤻ᤛᤠ. ᤔᤳᤋᤠᤌᤠ᤺ᤴ ᤏᤠᤋᤠᤏᤖᤧ ᤁᤢᤛ᤻ᤛᤠ. ᤏᤠᤋᤠᤏᤧᤴ ᤍᤠᤀᤢᤍᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥈ ᤜᤧᤰᤁᤩᤠᤱ ᤍᤠᤀᤢᤍᤧᤴ ᤕᤡᤛᤤᤖᤧ ᤁᤢᤛ᤻ᤛᤠ. ᤕᤡᤛᤤ᤺ᤴ ᤀᤥᤒᤣᤍᤖᤧ ᤁᤢᤛ᤻ᤛᤠ. ᤀᤥᤒᤣᤍᤧᤴ ᤒᤥᤀᤈᤖᤧ ᤁᤢᤛ᤻ᤛᤠ. ᤒᤥᤀᤈᤧᤴ ᤛᤸᤔᤥᤏᤖᤧ ᤁᤢᤛ᤻ᤛᤠ. ᤛᤠᤸᤔᤥᤏᤧᤴ ᤏᤜᤛᤥᤏᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥉ ᤏᤜᤛᤥᤏᤧᤴ ᤀᤶᤔᤡᤏᤠᤍᤠᤒᤖᤧ ᤁᤢᤛ᤻ᤛᤠ. ᤀᤶᤔᤡᤏᤠᤍᤠᤒᤧᤴ ᤀᤠᤖᤠᤔᤖᤧ ᤁᤢᤛ᤻ᤛᤠ. ᤀᤠᤖᤠᤶᤔᤡᤴ ᤜᤧᤛᤪᤥᤏᤖᤧ ᤁᤢᤛ᤻ᤛᤠ. ᤜᤧᤛᤪᤥᤏᤧᤴ ᤐᤣᤖᤣᤈᤖᤧ ᤁᤢᤛ᤻ᤛᤠ. ᤐᤧᤖᤧᤈᤧᤴ ᤕᤜᤢᤍᤠ᤺ᤸᤗᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥊ ᤕᤜᤢᤍᤠ᤺ᤴ ᤕᤠᤁᤢᤒᤖᤧ ᤁᤢᤛ᤻ᤛᤠ. ᤕᤠᤁᤢᤒᤧᤴ ᤀᤡᤛᤜᤠᤁᤖᤧ ᤁᤢᤛ᤻ᤛᤠ. ᤀᤡᤛᤜᤠᤰᤁᤡᤴ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ. ᤀᤒᤪᤠᤜᤠᤶᤔᤡᤴ ᤋᤣᤖᤜᤖᤧ ᤁᤢᤛ᤻ᤛᤠ. ᤋᤣᤖᤜ᤺ᤴ ᤏᤠᤜᤥᤖᤗᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥋ ᤜᤧᤰᤁᤩᤠᤱ ᤏᤠᤜᤥᤖᤧᤴ ᤛᤖᤢᤃᤖᤧ ᤁᤢᤛ᤻ᤛᤠ. ᤛᤖᤢᤃ᤻ᤃᤧᤴ ᤖᤀᤢᤖᤧ ᤁᤢᤛ᤻ᤛᤠ. ᤖᤀᤢ᤺ᤴ ᤐᤣᤗᤣᤃᤖᤧ ᤁᤢᤛ᤻ᤛᤠ. ᤐᤣᤗᤧᤃᤧᤴ ᤀᤣᤒᤧᤖᤖᤧ ᤁᤢᤛ᤻ᤛᤠ. ᤀᤣᤒᤧᤖᤧᤴ ᤛᤧᤗᤜᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥌ ᤜᤧᤰᤁᤩᤠᤱ ᤛᤧᤗᤜ᤺ᤴ ᤁᤤᤏᤠᤏᤖᤧ ᤁᤢᤛ᤻ᤛᤠ. ᤁᤤᤏᤠᤏᤧᤴ ᤀᤠᤷᤐᤰᤇᤍᤖᤧ ᤁᤢᤛ᤻ᤛᤠ. ᤀᤠᤷᤐᤰᤇᤍᤧᤴ ᤛᤧᤔᤖᤧ ᤁᤢᤛ᤻ᤛᤠ. ᤛᤧᤶᤔᤡᤴ ᤏᤢᤜᤠᤖᤧ ᤁᤢᤛ᤻ᤛᤠ. ᤏᤢᤜ᤺ᤴ ᤗᤧᤔᤧᤂᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥍ ᤜᤧᤰᤁᤩᤠᤱ ᤗᤧᤔᤧᤰᤂᤧᤴ ᤔᤋᤢᤛᤣᤗᤜᤖᤧ ᤁᤢᤛ᤻ᤛᤠ. ᤔᤋᤢᤛᤣᤗᤜ᤺ᤴ ᤜᤏᤥᤁᤖᤧ ᤁᤢᤛ᤻ᤛᤠ. ᤜᤏᤥᤰᤁᤧᤴ ᤕᤧᤖᤧᤍᤖᤧ ᤁᤢᤛ᤻ᤛᤠ. ᤕᤧᤖᤧᤍᤧᤴ ᤔᤜᤗᤠᤗᤧᤗᤖᤧ ᤁᤢᤛ᤻ᤛᤠ. ᤔᤜᤗᤠᤗᤧᤴ ᤁᤤᤏᤠᤏᤖᤧ ᤁᤢᤛ᤻ᤛᤠ ᤘᤕᤧᤖᤥ॥

᥉᥎ ᤁᤣᤏᤠᤏᤧᤴ ᤀᤣᤏᤥᤛᤖᤧ ᤁᤢᤛ᤻ᤛᤠ. ᤀᤣᤏᤥᤛᤧᤴ ᤛᤣᤋᤖᤧ ᤁᤢᤛ᤻ᤛᤠ. ᤛᤣᤋᤧᤴ ᤀᤠᤍᤔᤖᤧ ᤁᤢᤛ᤻ᤛᤠ. ᤀᤠᤍᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤘᤕᤧᤖᤥ॥

ᤕᤧᤛᤢ᤺ᤴ ᤏᤡᤱᤘᤠ᤹ ᤛᤠ᤹ᤔᤥ ᤌᤠ᤹᤺

(ᤔᤳᤋᤡ ᥊:᥇-᥇᥇. ᤔᤷᤁᤢ ᥇:᥇᥈-᥇᥉)

᥊

ᤕᤧᤛᤢ᤺ᤴ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤢᤀᤠᤱ ᤕᤷᤍᤏ ᤕᤱᤄᤱᤗᤠᤶ ᤐᤣ. ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤀᤣ᤺ᤰᤛᤠᤍᤧᤴᤏᤥ ᤗᤠᤶᤗᤥᤛᤢᤀᤠᤱ ᤋᤣ᤹ᤖᤢᤖᤥ॥

᥈ ᤂᤧᤵᤔᤥ ᤗᤡᤒᤥᤱ ᤕᤧᤴ (᥊᥆) ᤌᤠᤖᤡᤰ ᤘᤕᤧᤸᤗᤧ ᤔᤠᤑᤧᤴᤛᤠᤶᤔᤡᤸᤗᤧ ᤂᤢᤏᤧ᤹ ᤗᤠᤕᤥ ᤆᤥ᤺ᤰᤐᤠᤱᤔᤠ ᤑᤠ᤹ᤀᤠᤱ ᤁᤢᤏᤡᤱᤘᤠ᤹ ᤛᤠ᤹ᤖᤢ॥ ᤂᤧᤴ ᤕᤧᤶ ᤂᤠᤖᤠᤰ ᤂᤢᤏᤧ᤹ ᤌᤣᤀᤠᤱ ᤔᤧᤈᤏᤧᤴ. ᤜᤧᤰᤁᤩᤠᤱ ᤂᤧᤴ ᤀᤣᤃᤠᤱ ᤁᤢᤛᤧᤳᤗᤠ᤺ᤰᤋᤧ॥

᥉ ᤂᤧᤵᤔᤥ ᤔᤠᤑᤧᤴᤛᤠᤶᤔᤡᤴ ᤋᤩᤧᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤛᤠᤏᤧ ᤑᤠ᤹ᤃᤪ ᤁᤴ ᤗᤢᤱᤅᤡᤴ ᤂᤖᤧ᤺ᤱ ᤐᤥ᤺ᤰᤂᤧ᤹ ᤑᤠ᤹ᤀᤠᤱ ᤔᤧᤳᤋᤧ᤹॥”

᥊ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤜᤧᤰᤁᤣ ᤔᤧᤈᤥ᤺ᤰᤁᤠᤴ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤔᤥᤛᤠᤖᤧ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ. ‘ᤔᤧᤴᤇᤠᤶ ᤕᤠᤵᤔᤡ᤺ᤱᤃ ᤁᤢᤈᤠ᤺ᤸᤗᤧᤖᤰ ᤔᤧᤜᤡᤱᤏᤧᤴ॥’”

᥋ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤂᤢᤏᤧ᤹ ᤌᤠ᤺ᤱ ᤁᤥ᤺ᤰᤔᤠᤸᤗᤧ ᤁᤢᤛᤶᤔᤥ ᤋᤣ᤹ᤖᤢᤀᤠᤱ ᤔᤡᤰᤆᤡᤖᤠᤵᤐᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ ᤀᤥᤛᤣ᤺ᤴᤎᤠᤰᤋᤢᤀᤠᤱ

᥌ ᤔᤧᤳᤋᤢ. “ᤁᤴ ᤕᤠᤱᤛᤠᤁᤢᤴᤎᤣᤜᤠ᤹ ᤏᤢ ᤁᤧᤖᤧᤰ ᤕᤢᤰᤜᤠ᤹ ᤀᤡᤱᤃᤠ᤹ ᤐᤡᤔᤠ ᤛᤢᤰᤏᤧ᤹ᤖᤥ. ᤌᤣᤀᤠᤱᤓᤧᤸᤗᤧ ᤁᤴ ᤛᤶᤍᤠᤱ ᤕᤢᤰ ᤂᤥᤛᤢᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤛᤡᤖᤠ᤹ ᤁᤧᤎᤠᤱᤒᤧᤴ ᤀᤠᤳᤋᤡᤴᤇᤠᤱ ᤐᤡᤔᤠ ᤛᤢᤰᤋᤢᤱᤗᤥ॥

᥍ ᤂᤧᤏᤧ᤹ ᤛᤠᤶᤒᤥᤴ ᤁᤧᤓᤴᤇᤡᤱᤅᤠᤱ ᤛᤣᤘᤠ ᤁᤧᤔᤧᤳᤋᤠᤏᤧ ᤑᤠ᤹ᤃᤪ ᤁᤧᤖᤧᤰ ᤂᤧᤏᤧ᤹ᤀᤡᤴ ᤐᤥᤱᤗᤥ॥”

᥎ ᤕᤧᤛᤢᤖᤧ ᤂᤢᤏᤧ᤹ ᤔᤧᤳᤋᤢ. “ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. ‘ᤂᤧᤏᤧ᤹ ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤛᤣᤘᤠ ᤆᤥᤃᤧ᤹ ᤜᤧᤰᤁᤩᤠᤱ ᤂᤢᤏᤧ᤹ᤀᤡᤴᤗᤰ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥’”

᥏ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤂᤢᤏᤧ᤹ ᤕᤖᤢᤛᤗᤧᤶᤔᤥ ᤋᤣ᤹ᤖᤢᤀᤠᤱ ᤔᤠᤱᤜᤡᤶᤔᤥᤒᤠ ᤁᤠᤰᤏᤢ᤺ᤸᤗᤧ ᤁᤣ᤺ᤶᤒᤠ ᤆᤶᤈᤶᤒᤠ ᤋᤧᤴᤏᤥ ᤕᤧᤵᤛᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤛᤠᤏᤧ ᤑᤠ᤹ᤃᤪ. ᤁᤵᤔᤥᤗᤠᤶ ᤕᤥ ᤐᤡᤴᤍᤧ ᤌᤩᤧ᤹.

᥇᥆ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤶᤒᤪᤠᤱ ᤁᤧᤶᤔᤧᤳᤗᤥ॥’

᥇᥇ ᤜᤧᤰᤁᤩᤠᤱ ‘ᤂᤧᤱᤜᤠ᤹ᤖᤧ ᤂᤧᤏᤧ᤹ ᤌᤠ᤺ᤱ ᤌᤠ᤺ᤱᤅᤣ ᤂᤢᤏᤡ᤹ ᤜᤢᤰᤁᤥ ᤁᤧᤶᤍᤠ᤺ᤰᤁᤠᤱ

ᤂᤧᤏᤧ᤹ ᤁᤧᤗᤠᤱᤅᤡᤴ ᤗᤢᤱᤅᤥ ᤔᤧᤎᤠᤶᤛᤡᤱᤅᤡᤴᤗᤥ॥’”

᥇᥈ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤖ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. ‘ᤍᤠᤱᤒᤠ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤧᤴᤏᤧ᤹ᤀᤥ॥’”

᥇᥉ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢ ᤛᤢᤖᤢᤀᤠᤱ ᤛᤵᤑᤠᤖᤧ ᤗᤠᤃᤡ ᤕᤠᤶᤔᤥ ᤛᤢᤕᤧᤶ ᤔᤧᤱᤄᤥᤀᤣ ᤌᤠᤖᤡᤰ ᤂᤢᤏᤧ᤹ ᤗᤧᤖᤢᤎᤀᤠᤱ ᤐᤣᤖᤥ॥

ᤕᤧᤛᤢᤖᤧ ᤃᤠᤗᤡᤗᤀᤥ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤣ᤺ᤰᤋᤢ

(ᤔᤳᤋᤡ ᥊:᥇᥈-᥇᥍. ᤔᤷᤁᤢ ᥇:᥇᥊-᥇᥋)

᥇᥊ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤕᤧᤛᤢ᤺ᤴ ᤃᤠᤗᤡᤗ ᤌᤢᤶᤔᤥ ᤏᤢ᤺ᤰᤂᤧ॥ ᤂᤢᤏᤧ᤹ ᤂᤧᤵᤔᤥ ᤋᤩᤧᤒᤠ ᤀᤡᤱᤄᤱᤅᤡᤴ ᤂᤡᤖᤡᤒᤠ ᤁᤠᤰ ᤗᤠᤈᤣ᤹ᤀᤥ ᤛᤧᤖᤧᤖᤥ॥

᥇᥋ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤌᤢᤶᤔᤥᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤜᤠ᤹ᤀᤥ ᤐᤣᤖ ᤜᤢ᤹ᤖᤢᤛᤡᤸᤗᤧ ᤁᤧᤖᤧᤰᤗᤧ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

ᤏᤠᤛᤖᤋᤀᤥ ᤕᤧᤛᤢ᤺ᤴ ᤔᤧᤏᤠ᤹ᤖᤢ

(ᤔᤳᤋᤡ ᥇᥉:᥋᥉-᥋᥎. ᤔᤷᤁᤢ ᥌:᥇-᥌)

᥇᥌ ᤜᤧᤰᤁᤩᤠᤱ ᤕᤧᤛᤢ᤺ᤴ ᤐᤥᤖᤧᤀᤠᤱ ᤌᤠᤱᤒᤧᤴ ᤁᤧᤖᤧᤒᤠ ᤏᤠᤛᤖᤋ ᤐᤠᤱᤈᤢᤶᤔᤥ ᤋᤩᤧ॥ ᤂᤢᤏᤧ᤹ ᤁᤢᤕᤧᤵᤗᤧᤰ ᤁᤢᤀᤡᤛᤡ᤺ᤰ ᤏᤠ᤺ᤶᤛᤡᤱ ᤕᤧᤴᤏᤥ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤀᤠᤱ ᤛᤠᤶᤕᤥᤛᤠᤵᤗᤠ᤺ᤴ ᤏᤡ᤺ᤵᤔᤠ ᤑᤠ᤹ᤀᤠᤱ ᤕᤧᤶᤛᤡᤱ॥

᥇᥍ ᤂᤧᤵᤔᤥ ᤁᤧᤘᤠ᤹ᤒᤠ ᤛᤠᤶᤕᤥᤛᤠᤵᤗᤠ ᤁᤧᤃᤵᤐᤠᤜᤠ᤹ᤖᤧ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤁᤢᤃᤡᤳᤏᤠ᤺ᤴ ᤔᤧᤒᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤑᤠ᤺ᤰᤂᤢᤀᤠᤱ ᤀᤰᤂᤣᤗ᤹ᤖᤡᤰ ᤁᤧᤒᤵᤐᤧᤴ ᤂᤥᤛᤢᤀᤠᤱ ᤏᤡᤖᤢ-

᥇᥎-᥇᥏ “ᤍᤠᤱᤒᤠᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤀᤡᤱᤃᤠ᤹ ᤀᤠᤛᤶᤍᤠᤱ ᤘᤠ᤹.

ᤌᤣᤀᤠᤱᤓᤧᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹ ᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤛᤧ ᤔᤠᤱᤎᤥ᤺ᤰᤏᤠ ᤐᤡᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤂᤢᤏᤧ᤹ ᤛᤠᤰᤐᤠ ᤁᤧᤎᤠ᤺ᤒᤠᤜᤠ᤹ ᤆᤥ᤺ᤰᤕᤢᤶᤓᤥᤖᤧᤴ ᤀᤡᤱᤓᤴ ᤆᤥ᤺ᤰᤛᤧ. ᤔᤡᤰᤑ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤰᤛᤠ᤺ᤴ ᤘᤣ᤺ᤶᤔᤠ ᤀᤡᤱᤓᤴ ᤆᤥ᤺ᤰᤛᤧ.

ᤜᤧᤰᤁᤩᤠᤱ ᤀᤣᤵᤗᤧᤰᤂᤧᤀᤥ ᤁᤧᤘᤠ᤹ᤒᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤛᤧ ᤏᤢ ᤍᤠᤱᤒᤠᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤋᤱᤒᤣᤸᤗᤧᤴ ᤀᤡᤱᤓᤴ ᤆᤥ᤺ᤰᤛᤧ ᤀᤡᤱᤃᤠ᤹ ᤐᤠᤱᤄᤠᤱᤅᤠᤱ ᤘᤠ᤹ᤀᤠᤖᤥ॥”

᥈᥆ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤴ ᤛᤠᤶᤕᤥᤛᤠᤵᤗᤠ᤺ᤴ ᤛᤢᤒᤢᤀᤠᤱ ᤂᤧᤵᤔᤥ ᤁᤧᤕᤧᤵᤐᤧᤴ ᤐᤡᤖᤢ. ᤜᤧᤰᤁᤩᤠᤱ ᤂᤢᤏᤧ᤹ ᤕᤢᤱᤛᤡᤱ॥ ᤜᤧᤰᤁᤩᤠᤱ ᤁᤧᤖᤧᤰᤗᤧ ᤂᤢᤏᤧ᤹ ᤀᤥᤔᤧᤔᤧᤳᤋᤢᤸᤗᤧ

᥈᥇ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤠᤀᤡᤴ ᤁᤴ ᤁᤧᤄᤧᤵᤛᤢᤶᤔᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤂᤡᤏᤡ᤹ᤀᤥ ᤁᤧᤖᤧᤀᤠᤱ ᤘᤠ᤹ᤖᤥ॥”

᥈᥈ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤄᤧᤶ ᤁᤧᤏᤢ᤹ᤒᤠ ᤐᤠ᤺ᤴᤜᤠ᤹ ᤔᤧᤄᤧᤵᤛᤢᤀᤠᤱ ᤁᤧᤖᤧᤰᤗᤧ ᤁᤢᤏᤠᤖᤠ ᤔᤧᤓᤥᤛᤢ. ᤜᤧᤰᤁᤩᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤰᤂᤣ ᤔᤧᤔᤧᤳᤇᤡᤱ. “ᤁᤱᤃ ᤕᤢᤛᤢᤑᤖᤧ ᤁᤢᤛ᤻ᤛᤠ ᤔᤧ᤺ᤶᤒᤡ᥅”

᥈᥉ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤡᤛ᤻ᤛᤣᤛᤠᤱ ᤂᤡᤏᤡ᤹ ᤁᤴ ᤂᤧᤍᤠ᤹ᤀᤡᤴ ᤀᤡᤱᤃᤠ᤹ ᤀᤠᤔᤧᤴᤏᤥ ᤁᤧᤒᤠ᤺ᤳᤋᤢᤶᤒᤡᤗᤠ. ‘ᤛᤡᤍᤠ᤹ᤛᤠᤶᤒᤣ. ᤋᤃᤡ ᤂᤧᤏᤧ᤹ ᤏᤢᤛᤡᤱᤅᤧ᤹ᤀᤥ॥’ ᤜᤧᤰᤁᤣᤗ᤹ᤖᤡᤰ ᤁᤐᤷᤏᤜᤢᤶᤔᤥ ᤁᤧᤈᤥᤃᤢᤒᤠ ᤀᤠᤏᤡᤃᤧ ᤂᤧᤵᤛᤢᤶᤒᤧᤒᤠ ᤜᤧᤰᤁᤣᤀᤣ ᤁᤴ ᤁᤧᤒᤠᤱᤈᤢᤶᤔᤥᤀᤠᤱ ᤆᤥᤃᤧ᤹ᤀᤥ॥

᥈᥊ ᤁᤖ ᤂᤢᤏᤧ᤹ ᤔᤧᤳᤋᤢᤛᤡ. ᤀᤡᤱᤃᤠ᤹ ᤔᤧᤳᤏᤡᤱ. ᤀᤠᤳᤋᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴᤏᤠᤱ ᤁᤢᤒᤠᤱᤓᤣ᤹ᤛᤠᤒᤠᤜᤠ᤹ᤖᤧ ᤔᤧᤴᤍᤠ᤺ᤰᤋᤢᤴᤗᤥ॥

᥈᥋ ᤛᤧᤰᤂᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤸᤗᤧ ᤁᤢᤕᤧᤶᤔᤥ ᤀᤡᤛᤪᤠᤀᤡᤗᤀᤥ ᤕᤖᤡᤰ ᤔᤣᤔᤣᤍᤢᤔᤠᤜᤠ᤹ ᤔᤧᤘᤕᤧ॥ ᤂᤧᤴ ᤕᤧᤶᤔᤥ ᤋᤠᤱᤛᤠᤰᤐᤧᤴ ᤋᤱᤒᤣ ᤛᤢᤶᤛᤡᤀᤠᤱ ᤁᤢᤓᤪᤧ᤺ᤱ ᤌᤠᤖᤡᤰ ᤛᤢᤵᤛᤡᤱᤅᤠᤱ ᤐᤠᤱᤃᤧᤴᤍᤡᤱ ᤘᤠᤜᤡ᤺ᤳ ᤔᤧᤎᤩᤧᤏᤧᤴᤏᤠᤱ ᤂᤧᤴ ᤗᤠᤈᤣ᤹ᤀᤥ ᤁᤡᤵᤔᤠ ᤁᤧᤄᤢᤒᤠ ᤕᤶᤒᤠ ᤛᤠᤰ ᤐᤥᤃᤧᤖᤥ॥

᥈᥌ ᤂᤧᤵᤔᤥ ᤕᤖᤡᤰ ᤔᤣᤔᤣᤍᤢᤔᤠᤜᤠ᤹ ᤔᤧᤘᤕᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤣᤗᤡᤕᤠ᤺ᤴ ᤀᤡᤛᤪᤠᤀᤡᤗᤀᤥ ᤔᤧ᤺ᤴ. ᤁᤖ ᤛᤡᤍᤥᤏ ᤌᤢᤶᤔᤥᤒᤠ ᤛᤠᤖᤑᤋ ᤐᤠᤱᤈᤢᤶᤔᤥᤒᤠ ᤔᤣᤔᤣᤍᤢᤔᤠᤸᤗᤥᤖᤰ ᤐᤠᤱᤄᤢᤖᤥ॥

᥈᥍ ᤜᤧᤰᤁᤣᤗ᤹ᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤛᤠ᤺ᤸᤗᤧᤀᤠᤱ ᤀᤡᤛᤪᤠᤀᤡᤗᤀᤥ ᤕᤖᤡᤰ ᤗᤥᤃᤣ᤹ᤖᤧ ᤋᤖᤢᤛᤡᤒᤠ ᤔᤏᤠᤜᤠ᤹ ᤔᤧᤘᤕᤧᤛᤠᤱ ᤀᤠᤳᤋᤡᤴᤏᤠᤱ ᤔᤧᤏᤢᤛᤢᤴ. ᤁᤖ ᤛᤡᤖᤡᤕᤠᤛ᤻ᤔᤠ ᤏᤠᤔᤠᤏᤧᤴᤗᤰ ᤏᤢᤛᤢᤖᤥ॥”

᥈᥎ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤡᤰᤐᤥᤃᤧ॥

᥈᥏ ᤂᤧᤱᤜᤠ᤹ ᤔᤧᤒᤥᤃᤧᤀᤠᤱ ᤕᤧᤛᤢ᤺ᤴ ᤔᤧᤍᤧᤶᤛᤢᤀᤠᤱ ᤐᤠᤱᤈᤢᤶ ᤗᤠ᤺ᤰᤁᤠᤳ ᤔᤧᤀᤢ᤺ᤰᤂᤢ ᤔᤧᤗ᤺ᤳᤋᤢ॥ ᤜᤧᤰᤁᤩᤠᤱ ᤐᤠᤱᤈᤢᤶᤔᤡᤸᤗᤧ ᤁᤢᤒᤣᤛᤠᤱᤒᤠ ᤕᤠᤰᤁᤣ᤺ᤰᤁᤥᤗᤠᤶ ᤗᤠᤵᤑᤢᤔᤠ ᤌᤠ᤺ᤔᤠ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤔᤧᤍᤣ᤹ᤖᤢ.

᥉᥆ ᤁᤖ ᤔᤏᤠᤗᤢᤶᤔᤥᤗᤠᤶ ᤂᤢᤏᤧ᤹ ᤑᤡ᤺ᤴᤇᤡᤱᤅᤠᤱ ᤗ᤺ᤴᤍᤧ ᤐᤣᤖᤥ॥

ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤴ

(ᤔᤷᤁᤢ ᥇:᥈᥇-᥈᥎)

᥉᥇ ᤜᤧᤰᤁᤩᤠᤱ ᤂᤢᤏᤧ᤹ ᤃᤠᤗᤡᤗ ᤌᤢᤶᤔᤥᤒᤠ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤐᤣᤀᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤂᤧᤵᤔᤥᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤔᤏᤠᤜᤠ᤹ ᤜᤢ᤹ᤔᤠ ᤜᤣ᤺ᤰᤋᤢᤛᤡ॥

᥉᥈ ᤂᤢᤏᤧ᤹ ᤁᤢᤏᤡᤛᤠᤶᤔᤡᤴ ᤔᤧᤄᤧᤵᤛᤢᤀᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ. ᤌᤣᤀᤠᤱᤓᤧᤸᤗᤧ ᤕᤧᤛᤢ᤺ᤴ ᤕᤢᤰ ᤁᤧᤃᤵᤐᤠ ᤁᤢᤀᤡᤛᤡ᤺ᤰ ᤐᤠᤖᤧᤖᤥ॥

᥉᥉ ᤂᤧᤵᤔᤥ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤎᤡᤰ ᤘᤕᤧ॥ ᤂᤧᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤀᤰᤂᤣ ᤐᤠ᤺ᤳᤋᤢ.

᥉᥊ “ᤏᤠᤛᤖᤋᤒᤠ ᤕᤧᤛᤢᤀᤣ. ᤂᤧᤏᤧ᤹ ᤀᤠᤏᤡᤃᤧᤏᤢ ᤌᤣ ᤁᤧᤃᤥ᤺ᤳᤋᤢᤒᤠᤒᤣ᥅ ᤂᤧᤏᤧ᤹ ᤀᤠᤏᤡᤃᤧ ᤔᤧᤱᤛᤧ ᤁᤧᤍᤩᤧᤒᤠᤒᤡ᥅ ᤂᤧᤏᤧ᤹ ᤜᤠ᤺ᤳᤏᤧᤒᤣ ᤑᤠ᤹ᤀᤠᤱ ᤏᤡᤛᤢᤶᤒᤧᤖᤥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤠᤱᤄᤧᤒᤠ ᤛᤣᤛᤣ ᤁᤢᤔᤏᤠᤏᤧᤖᤥ॥”

᥉᥋ ᤕᤧᤛᤢᤖᤧ ᤂᤧᤴ ᤑᤧᤴᤛᤠᤶᤔᤡᤴ ᤑᤧ᤺ᤰᤋᤢ. “ᤛᤫᤠ᤺ᤳ᥄ ᤂᤧᤴ ᤔᤏᤠᤴ ᤗᤧᤖᤧ᤹ᤀᤠᤱ ᤐᤣᤃᤧ᤹᥄” ᤜᤧᤰᤁᤩᤠᤱ ᤂᤧᤴ ᤑᤧᤴᤛᤠᤶᤔᤡᤸᤗᤧ ᤂᤧᤴ ᤔᤏᤠᤴ ᤂᤢᤏᤡ᤹ ᤋᤃᤡᤀᤣ ᤐᤡᤷᤎᤠᤵ ᤌᤠᤵᤛᤢᤀᤠᤱ ᤔᤧᤱᤄᤠ᤺ᤴᤏᤣ ᤗᤧᤖᤢᤎ᤺ᤖᤥ॥

᥉᥌ ᤜᤧᤰᤁᤩᤠᤱ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. “ᤁᤱᤃ ᤀᤠᤰᤋᤱᤒᤠ ᤏᤡᤛᤠᤶᤒᤣ᥅ ᤁᤴ ᤔᤏᤠ᤺ᤸᤗᤧᤃ ᤕᤢᤰ ᤏᤢ ᤔᤢᤰᤛᤠᤶᤔᤡᤸᤗᤧ ᤑᤧᤴᤛᤠᤶᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤸᤗᤧ ᤔᤧᤗ᤺ᤴ ᤔᤧᤒᤣ᤺ᤰᤗᤥ᥄”

᥉᥍ ᤁᤴ ᤀᤡᤱᤄᤱᤅᤡᤴ ᤂᤧᤴ ᤌᤢᤶᤔᤥ ᤁᤧᤖᤧᤰ ᤐᤡᤛᤠᤱ ᤛᤧ᤺ᤖᤧᤖᤥ॥

ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

(ᤔᤳᤋᤡ ᥎:᥇᥊-᥇᥍. ᤔᤷᤁᤢ ᥇:᥈᥏-᥉᥊)

᥉᥎ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤛᤡᤔᤥᤏᤖᤧ ᤁᤢᤜᤡᤶᤔᤥ ᤐᤣ॥ ᤛᤡᤔᤥᤏᤖᤧ ᤁᤢᤴᤏᤥ᤺ᤵᤔᤧᤴ ᤋᤢᤱᤅᤡᤸᤗᤧ ᤋᤖᤢᤀᤠᤱ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤸᤗᤧ ᤁᤢᤔᤧᤴᤏᤥ ᤕᤧᤛᤢ᤺ᤴ ᤔᤧᤔᤧᤳᤋᤢ॥

᥉᥏ ᤕᤧᤛᤢ᤺ᤴ ᤁᤧᤍᤢᤰᤔᤠᤸᤗᤧ ᤁᤢᤏᤧᤳᤏᤠ᤺ᤸᤗᤧ ᤁᤢᤒᤣᤛᤠᤱ ᤐᤣᤀᤠᤱ ᤂᤧᤴ ᤋᤢᤱ ᤋᤢᤰᤔᤠᤴ ᤑᤧ᤺ᤰᤋᤢ. ᤜᤧᤰᤁᤩᤠᤱ ᤂᤡᤔᤥ ᤛᤡᤔᤥᤏᤖᤧ ᤁᤢᤴᤏᤥ᤺ᤵᤔᤧᤴ ᤏᤢᤖᤧᤀᤠᤱ ᤂᤧᤱᤜᤠ᤹ ᤋᤖᤣ ᤋᤥᤛᤢᤛᤡᤖᤥ॥

᥊᥆ ᤜᤧᤰᤁᤩᤠᤱ ᤏᤠᤶᤎᤩᤧᤀᤠᤱ ᤔᤏᤠᤜᤠ᤹ᤖᤧ ᤕᤖᤡᤰ ᤐᤖᤡᤰᤐᤠ ᤋᤢᤰᤔᤠᤸᤗᤧ ᤋᤖᤢᤛᤡᤒᤠ ᤔᤏᤠᤜᤠ᤹ ᤕᤧᤛᤢᤀᤥ ᤔᤧᤍᤠᤖᤢᤛᤡ॥ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤶᤍᤠᤱ ᤜᤢᤰ ᤏᤧᤛ᤻ᤛᤢᤒᤡᤖᤢᤛᤡᤀᤠᤱ ᤏᤢᤛᤢᤛᤡᤖᤥ॥

᥊᥇ ᤜᤧᤰᤁᤩᤠᤱ ᤑᤧᤴᤛᤠᤶᤜᤠ᤹ᤃ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤗ᤺ᤴᤍᤧ ᤔᤧᤒᤣᤖᤥ. “ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤛᤠᤏᤧᤖᤥ॥” ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤑᤧ᤺ᤰᤋᤢᤛᤡᤖ ᤐᤠ᤺ᤵᤔᤠ ᤔᤧᤒᤠᤱᤄᤢᤴᤛᤡᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ ᤑᤠ᤹ᤀᤠᤱ ᤔᤧᤏᤡᤛᤢᤀᤠᤱ ᤔᤧᤘᤕᤧᤖᤥ॥

ᤕᤧᤛᤢᤖᤧ ᤆᤰᤔᤧᤸᤗ᤹ᤀᤣ ᤛᤢᤏᤠᤀᤡᤱ ᤀᤡᤱᤓᤴ ᤆᤥᤃᤢ᤹

(ᤔᤷᤁᤢ ᥇:᥉᥋-᥉᥏)

᥊᥈ ᤜᤧᤰᤁᤩᤠᤱ ᤋᤠᤏᤠᤶᤛᤠ ᤕᤧᤛᤢ᤺ᤴ ᤀᤣ᤺ᤰᤛᤠᤍᤧᤴᤏᤥ ᤐᤣ. ᤁᤖ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤀᤠᤳᤋᤥ ᤘᤠ᤹ᤒᤣ ᤑᤠ᤹ᤀᤠᤱ ᤔᤧᤃᤥ᤺ᤳᤋᤢ॥ ᤂᤢᤏᤧ᤹ ᤔᤧᤍᤢᤔᤢᤀᤠᤱ ᤂᤢᤏᤡ᤹ᤏᤢᤀᤣ ᤘᤠ᤹ᤖ ᤑᤠ᤹ᤀᤠᤱ ᤛᤠᤰᤔᤠ ᤔᤧᤃᤥ᤺ᤳᤋᤢᤖᤥ.

᥊᥉ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤁᤴ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤛᤢᤏᤠᤀᤡᤱᤅᤡᤴ ᤘᤣ᤹ᤛ᤻ᤔᤠ ᤐᤠᤱᤈᤢᤶᤜᤠ᤹ᤀᤥᤀᤠᤱ ᤀᤡᤱᤓᤥ᤺ᤔᤠᤀᤣ ᤐᤥᤱᤗᤥ॥ ᤀᤡᤱᤃᤠ᤹ᤃ ᤒᤠ ᤂᤧᤸᤗᤧ ᤗᤠᤃᤡᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤠᤱᤒᤠᤖᤥ॥”

᥊᥊ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤕᤜᤢᤍᤡᤕᤠ ᤌᤢᤶᤔᤥᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤜᤠ᤹ᤀᤥ ᤐᤣᤀᤠᤱ ᤛᤢᤏᤠᤀᤡᤱ ᤛᤧᤛᤢᤖᤥ॥

ᤌᤡᤰᤛᤡᤃᤣ᤺ᤰᤐᤠ ᤜᤢ᤹ᤛᤠᤶᤒᤠᤜᤠ᤹

(ᤔᤳᤋᤡ ᥊:᥇᥎-᥈᥈. ᤔᤷᤁᤢ ᥇:᥇᥌-᥈᥆. ᤕᤢᤜᤢ ᥇:᥊᥆-᥊᥈)

᥋

ᤌᤡᤰᤕᤧᤴ ᤕᤧᤛᤢ᤺ᤴ ᤃᤏᤧᤛᤖᤧᤋ ᤘᤠᤜᤱᤅᤡᤸᤗᤧ ᤁᤢᤕᤠᤀᤥ ᤛᤢᤏᤠᤀᤡᤱ ᤛᤧᤛᤢᤖ ᤕᤧᤒᤧᤸᤗᤧ ᤂᤧᤵᤔᤥ ᤔᤏᤠᤜᤠ᤹ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤂᤧᤶᤛᤧ ᤔᤧᤍᤩᤧᤀᤠᤱ ᤂᤢᤏᤧ᤹ ᤆᤡᤒᤢ᤺ᤳ ᤔᤧᤒᤴᤇᤢᤖᤥ॥

᥈ ᤂᤧᤵᤔᤥ ᤁᤢᤕᤠᤀᤥ ᤏᤧᤳᤇᤡ ᤂ᤺ᤱᤒᤣᤜᤠ᤹ ᤕᤧᤛᤢᤖᤧ ᤏᤡ᤺ᤛᤢᤛᤡ. ᤁᤖ ᤁᤢᤒᤣᤛᤠᤱ ᤕᤥ᤺ᤱ ᤁᤧᤗᤧᤵᤐᤠᤜᤠ᤹ ᤂᤢᤏᤡ᤹ ᤕᤥ᤺ᤱ ᤘᤠᤜᤵᤏᤢ ᤔᤧᤕᤠᤃᤧ॥

᥉ ᤕᤧᤛᤢ᤺ᤴ ᤛᤡᤔᤥᤏᤖᤧ ᤁᤢᤄ᤺ᤱᤒᤣᤀᤥ ᤗᤠᤛᤧᤀᤠᤱ ᤔᤡᤛᤠᤰ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠᤀᤥ ᤋᤣ᤹ᤒᤠᤱᤄᤢ. ᤜᤧᤰᤁᤩᤠᤱ ᤂᤧᤵᤔᤥ ᤕᤢᤱᤛᤡᤱᤅᤠᤱ ᤔᤏᤠᤜᤠ᤹ ᤜᤢ᤹ᤖᤢᤛᤡ॥

᥊ ᤂᤢᤏᤧ᤹ ᤐᤠ᤺ᤵᤔᤠ ᤛᤢᤖᤢᤀᤠᤱ ᤛᤡᤔᤥᤏᤧᤴ ᤔᤧᤳᤋᤢ. “ᤂ᤺ᤱᤒᤣᤴ ᤏᤠ ᤁᤢᤍᤡ᤺ᤶᤒᤣ ᤁᤣ᤺ᤶᤒᤠᤀᤥ ᤋᤣ᤹ᤖᤧᤀᤠᤱ ᤕᤥ᤺ᤱᤅᤡᤴ ᤗᤧᤵᤋᤧ᤹॥”

᥋ ᤜᤧᤰᤁᤣ᤺ᤸᤗᤧ ᤛᤡᤔᤥᤏᤖᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤀᤠᤏᤡᤃᤧᤃ ᤏᤠᤶᤍᤠ᤺ᤳᤋᤠ᤺ᤳ ᤕᤥ᤺ᤱ ᤗᤧᤵᤔᤏᤠᤛᤠᤱ ᤅᤠᤎᤡᤰᤁᤠᤱ ᤔᤧᤕᤠᤱᤄᤢᤶᤒᤧᤴᤗᤥ. ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤗᤧᤵᤋᤢᤱᤛᤠ᤹ᤖᤢᤱᤗᤥ॥”

᥌ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤜᤧᤰᤁᤣ ᤕᤥ᤺ᤱᤅᤡᤴ ᤗᤧᤵᤋᤢᤸᤗᤧ ᤕᤖᤡᤰ ᤅᤠᤜᤠ᤹ ᤔᤧᤎᤩᤧᤀᤠᤱ ᤕᤥ᤺ᤱᤅᤡᤴᤏᤣ ᤋᤧ᤺ᤱᤔᤠ ᤀᤡ᤺ᤳᤋᤧᤖᤥ॥

᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤘᤣ᤹ ᤂᤢᤏᤡ᤹ ᤋᤣ᤺ᤱᤈᤢᤶᤜᤠ᤹ ᤘᤣ᤹ ᤂ᤺ᤱᤒᤣᤴ ᤑᤧᤳᤋᤧᤶᤔᤧ᤹ᤀᤠᤱ ᤀᤠᤓᤠ᤹ᤖᤧᤶᤔᤧ᤹ᤀᤥ ᤗ᤹ᤖᤡᤰ ᤜᤢᤰᤆᤠ᤺ᤸᤁᤡ᤺ᤸᤗᤧ ᤔᤧᤀᤢ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤓᤧᤖᤧᤀᤠᤱ ᤏᤧᤵᤔᤠᤱ ᤂ᤺ᤱᤒᤣᤜᤠ᤹ ᤅᤠ᤺ᤸᤗᤧ ᤋᤡᤶᤛᤧᤀᤠᤱ ᤏᤡ᤺ᤶᤔᤠ ᤀᤡ᤺ᤳᤋᤧ॥

᥎ ᤛᤡᤔᤥᤏ ᤐᤋᤪᤢᤛᤖᤧ ᤁᤴ ᤏᤡᤛᤢᤀᤠᤱ ᤕᤧᤛᤢᤖᤧ ᤁᤢᤍᤃᤡ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ᤃ ᤛᤠ᤹ᤖᤡᤰ ᤗᤠᤕᤥᤒᤠ ᤔᤏᤠᤀᤠᤖᤥ. ᤂᤧᤏᤧ᤹ᤏᤢ ᤘᤠ᤹ᤔᤠ ᤔᤧᤗᤠ᤹ᤀᤠᤴᤗᤥ. ᤗᤧᤖᤠᤱ ᤌᤩᤠᤱᤅᤧ᤹ᤀᤥ॥”

᥏ ᤌᤣᤀᤠᤱᤓᤧᤸᤗᤧ ᤛᤡᤔᤥᤏ ᤏᤢ ᤁᤢᤴᤈᤢᤶᤜᤠ᤹ᤖᤧ ᤔᤧᤎᤠᤛᤢᤛᤡᤒᤠ ᤅᤠᤜᤠ᤹ ᤔᤧᤀᤡ᤺ᤳᤋᤢᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥇᥆ ᤛᤡᤔᤥᤏᤖᤧ ᤁᤢᤴᤈᤢᤶ ᤈᤒ᤻ᤍᤡᤕᤠᤖᤧ ᤁᤢᤛ᤻ᤛᤠᤜᤠ᤹ ᤕᤠᤁᤢᤒ ᤏᤢ ᤕᤢᤜᤢᤴᤏᤠᤛᤡᤖᤧᤀᤠᤱ ᤂᤢᤴᤇᤡ᤹ ᤏᤡᤱᤘᤠ᤹ ᤔᤕᤧ॥ ᤕᤧᤛᤢᤖᤧ ᤛᤡᤔᤥᤏᤧᤴ ᤔᤧᤳᤋᤢ. “ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹. ᤅᤠ ᤁᤧᤍᤧᤶᤛᤢᤒᤠ ᤜᤧᤰᤁᤣᤀᤣ ᤀᤠᤸᤗᤀᤠᤱᤎᤥ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤔᤏᤠ ᤁᤧᤍᤧᤶᤒᤠ ᤁᤧᤍᤠ᤺ᤵᤐᤠ ᤁᤧᤒᤥ᤺ᤱᤗᤥ॥”

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂ᤺ᤱᤒᤣᤜᤠ᤹ ᤁᤢᤕᤠᤀᤥ ᤔᤧᤍᤣ᤹ᤖᤢᤛᤡ. ᤜᤧᤰᤁᤩᤠᤱ ᤁᤧᤖᤧᤰ ᤔᤧᤗᤧᤖᤢ ᤔᤧᤎᤀᤠᤱ ᤕᤧᤛᤢ᤺ᤴ ᤔᤧᤍᤡᤶᤍᤢᤖᤥ॥

ᤕᤧᤛᤢᤖᤧ ᤗᤥᤃᤣ᤹ᤖᤧ ᤋᤖᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤔᤳᤋᤡ ᥎:᥇-᥊. ᤔᤷᤁᤢ ᥇:᥊᥆-᥊᥋)

᥇᥈ ᤌᤡᤰᤕᤧᤴ ᤕᤧᤛᤢ᤺ᤴ ᤗᤳᤇᤠ ᤐᤠᤱᤈᤢᤶᤔᤥ ᤘᤕᤧᤸᤗᤧ ᤗᤥᤃᤣ᤹ᤖᤧ ᤋᤖᤢᤒᤠ ᤔᤏᤠᤎᤡᤰ ᤂᤧᤵᤔᤥ ᤋᤩᤧ॥ ᤂᤧᤸᤗᤧ ᤕᤧᤛᤢ᤺ᤴ ᤏᤡᤛᤢᤀᤠᤱ ᤁᤢᤍᤃᤡ ᤛᤠᤶᤒᤥᤴ ᤑᤴᤇᤡᤱᤗ ᤐᤣᤗᤡ ᤑᤠᤰᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤗᤥᤃᤣ᤹ᤗᤠᤶ ᤘᤣ᤺ᤶᤔᤠ ᤁᤧᤛᤢᤰᤁᤠᤖᤥ॥”

᥇᥉ ᤕᤧᤛᤢᤖᤧᤀᤠᤱ ᤁᤢᤜᤢᤰᤁᤡᤴ ᤛᤴᤇᤢᤀᤠᤱ ᤛᤢ᤺ᤛᤢᤖ ᤂᤧᤴ ᤔᤏᤠᤴ ᤀᤰᤂᤣ ᤔᤧᤳᤋᤢ. “ᤀᤡᤱᤃᤠ᤹ ᤁᤧᤏᤢ᤹ᤖ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤱᤗᤥ॥” ᤜᤧᤰᤁᤩᤠᤱ ᤂᤡᤔᤥ ᤂᤧᤴ ᤗᤥᤃᤣ᤹ᤖᤧ ᤋᤖᤢᤒᤠ ᤔᤏᤠᤴ ᤏᤢᤖᤧᤖᤥ॥

᥇᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤏᤠᤴ ᤔᤧᤳᤋᤢ. “ᤁᤴ ᤐᤠ᤺ᤴᤏᤡᤴ ᤜᤠ᤺ᤳᤋᤠᤱ ᤔᤧᤔᤧᤳᤋᤧᤴᤏᤧ᤹. ᤁᤖ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤧᤛᤠ᤹ᤖ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤛᤡᤱᤅᤧ᤹. ᤜᤧᤰᤁᤩᤠᤱ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ ᤏᤢ᤺ᤖᤠᤱ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤔᤠᤛᤡᤖᤧ ᤗᤠᤃᤡ ᤛᤡᤍᤢᤱᤈᤓᤠ ᤆᤥᤃᤧ᤹ᤀᤥ॥”

᥇᥋ ᤁᤖᤛᤠᤱ ᤁᤴ ᤐᤠ᤺ᤴᤏᤡᤴ ᤁᤠᤰ ᤐᤡᤛᤠᤱ ᤛᤧᤖᤧᤀᤠᤱ ᤕᤧᤛᤢᤖᤧ ᤁᤢᤒᤠᤴ ᤂᤧᤶᤛᤧ ᤏᤢ ᤂᤢᤏᤡ᤹ ᤋᤢᤰᤔᤠ ᤕ᤹ᤔᤠᤗᤠᤶ ᤏᤢᤛᤡᤱᤛᤧ ᤕᤖᤡᤰ ᤔᤏᤠᤜᤠ᤹ ᤕᤧᤛᤢᤀᤥ ᤔᤧᤍᤩᤧ॥

᥇᥌ ᤁᤖ ᤕᤧᤛᤢ᤺ᤴ ᤀᤧᤳᤗᤧᤱ ᤔᤏᤠᤗᤢᤶᤔᤥᤗᤠᤶ ᤛᤧᤴᤇᤡᤱᤅᤠᤱ ᤋᤢᤘᤠ ᤆᤥ᤺ᤰᤛᤧ ᤀᤣ᤺ᤰᤛᤠᤍᤧᤴᤜᤠ᤹ᤀᤥ ᤐᤣᤖᤥ॥

ᤕᤧᤛᤢᤖᤧ ᤗᤱᤗᤧ᤺ᤱᤘᤠ ᤋᤢᤰᤔᤠᤸᤗᤧ ᤋᤖᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤔᤳᤋᤡ ᥏:᥇-᥎. ᤔᤷᤁᤢ ᥈:᥇-᥇᥈)

᥇᥍ ᤌᤡᤰᤕᤧᤴ ᤕᤧᤛᤢ᤺ᤴ ᤔᤏᤠᤜᤠ᤹ ᤂᤠᤜᤢᤴ ᤜᤢ᤹ᤖᤢᤛᤡᤖ ᤕᤢᤅᤧᤸᤗᤧ ᤂᤧᤵᤔᤥ ᤃᤠᤗᤡᤗ ᤏᤢ ᤕᤜᤢᤍᤡᤕᤠᤛ᤻ᤔᤠ ᤕᤖᤡᤰ ᤐᤠᤱᤈᤢᤶᤔᤥᤗᤠᤶ ᤜᤧᤰᤁᤩᤠᤱ ᤕᤖᤢᤛᤗᤧᤔᤗᤠᤶ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤀᤠᤱ ᤔᤧᤍᤩᤧᤀᤠᤱ ᤂᤠᤜᤢᤴ ᤔᤧᤄᤧᤵᤛᤢᤖ ᤔᤧᤕᤢᤅᤧ॥ ᤕᤧᤛᤢᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤘᤣ᤺ᤶᤔᤠ ᤁᤢᤔᤢᤰᤛᤠᤶᤔᤡᤴ ᤁᤳᤋᤢᤀᤠᤱ ᤘᤕᤧ.

᥇᥎ ᤜᤧᤰᤁᤩᤠᤱ ᤁᤢᤓᤠ ᤔᤏᤠᤜᤠ᤹ᤖᤧ ᤗᤱᤗᤧ᤺ᤱᤘᤠ ᤔᤏᤠᤴ ᤁᤢᤏᤧᤳᤏᤠ᤺ᤴᤏᤢᤀᤣ ᤂᤧᤵᤔᤥ ᤔᤧᤍᤠᤖᤢᤀᤠᤱ ᤕᤧᤛᤢᤖᤧ ᤁᤢᤍᤃᤡ ᤋᤣ᤹ᤔᤠᤀᤠᤱ ᤏᤧᤔᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢ.

᥇᥏ ᤁᤖ ᤂᤧᤵᤔᤥ ᤕᤧᤛᤢ᤺ᤴ ᤘᤕᤧᤒᤠ ᤜᤡᤶᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤛᤎᤧᤰ ᤔᤧᤎᤡᤶᤛᤢᤀᤠᤱ ᤔᤧᤕᤢᤅᤧᤒᤠᤸᤗᤧ ᤆᤥᤃᤢᤸᤗᤧ ᤛᤡᤃᤠᤱ ᤋᤣ᤹ᤔᤠ ᤔᤧᤴᤇᤢᤰᤋᤢᤴ॥ ᤜᤧᤰᤁᤣ᤺ᤸᤗᤧ ᤌᤥ ᤂᤠᤶᤒᤢᤀᤥ ᤔᤧᤗᤠᤛᤧᤀᤠᤱ ᤂᤠᤶᤒᤢ᤺ᤴ ᤔᤧᤜᤴᤍᤢ॥ ᤜᤧᤰᤁᤩᤠᤱ ᤗᤱᤗᤧ᤺ᤱᤘᤠ᤺ᤴ ᤁᤢᤏᤧᤳᤏᤠᤏᤢᤀᤣ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤕᤧᤛᤢᤖᤧ ᤁᤢᤍᤃᤡ ᤕᤥ ᤔᤧᤜᤥᤛᤢ ᤔᤧᤎᤠᤛᤢᤖᤥ॥

᥈᥆ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤏᤡᤛᤢᤀᤠᤱ ᤂᤧᤴ ᤗᤱᤗᤧ᤺ᤱᤘᤠ ᤔᤏᤠᤴ ᤔᤧᤳᤋᤢ. “ᤆᤢᤶᤔᤣ. ᤂᤧᤏᤧ᤹ ᤁᤧᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧᤖᤥ॥”

᥈᥇ ᤜᤧᤰᤁᤣ᤺ᤸᤗᤧ ᤂᤧᤵᤔᤥ “ᤁᤴ ᤔᤏᤠᤴ ᤜᤠ᤺ᤵᤐᤣ᥅ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤁᤧᤒᤠ᤺ᤵᤐᤠ ᤁᤴ ᤔᤏᤠᤴ ᤜᤠ᤺ᤵᤐᤣ᥅ ᤗᤠᤕᤥᤗᤠᤶ ᤗᤧᤵᤔᤡ ᤐᤡᤔᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤗᤧᤀᤠᤱ ᤔᤧᤛᤢᤰᤋᤢᤴᤗᤥ” ᤑᤠ᤹ᤀᤠᤱ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤔᤧᤀᤡ᤺ᤳᤋᤢ॥

᥈᥈ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤌᤧᤔᤠ ᤔᤧᤀᤡ᤺ᤳᤋᤢᤖ ᤔᤧᤕᤢᤱ ᤁᤧᤗ᤹ᤒᤠᤴ ᤕᤧᤛᤢᤖᤧ ᤏᤡᤛᤢᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤰᤋᤱᤒᤠ ᤌᤣᤀᤠᤱ ᤁᤧᤀᤡ᤺ᤳᤋᤢᤶᤒᤠᤒᤣ᥅

᥈᥉ ᤁᤴ ᤗᤱᤗᤧ᤺ᤱᤘᤠ᤺ᤴ ‘ᤁᤧᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧ’ ᤔᤧᤵᤔᤠ ᤀᤢᤛᤢᤖᤢ ᤆᤥ᤺ᤰᤐᤡ᥅ ᤀᤡ ‘ᤐᤥᤃᤧ᤹ᤀᤠᤱ ᤁᤧᤏᤧᤳᤏᤠ᤺ᤴ ᤂᤵᤛᤧ᤹ᤀᤠᤱ ᤌᤠᤛᤡᤱᤅᤧ᤹’ ᤔᤧᤵᤔᤠ ᤀᤢᤛᤢᤖᤢ ᤆᤥᤰᤐᤡ᥅

᥈᥊ ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤴᤇᤠᤶᤛᤠ᤺ᤸᤗᤧ ᤗᤠᤕᤥ ᤗᤧᤵᤔᤡ ᤐᤡᤔᤠ ᤕᤢᤰ ᤁᤳᤋᤢ᤹ ᤑᤠ᤹ᤀᤠᤱ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ.” ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤗᤱᤗᤧ᤺ᤱᤘᤠ ᤔᤏᤠᤴ ᤔᤧᤳᤋᤢ. “ᤂᤧᤏᤧ᤹ ᤐᤥᤃᤧ᤹ᤀᤠᤱ ᤁᤧᤏᤧᤳᤏᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤁᤧᤜᤡᤶᤔᤥ ᤌᤠᤛᤡᤱᤅᤧ᤹॥”

᥈᥋ ᤂᤡᤔᤥ ᤂᤧᤴ ᤂᤢᤏᤡ᤹ ᤋᤃᤡᤀᤣ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤁᤢᤏᤧᤳᤏᤠ᤺ᤴ ᤕᤠᤱᤛᤡᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖ ᤁᤢᤜᤡᤶᤔᤥ ᤌᤠᤛᤡᤱᤗᤥ॥

᥈᥌ ᤁᤧᤖᤧᤰᤗᤧ ᤂᤢᤏᤡ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤕᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤔᤧᤒᤡᤖᤢᤖ ᤔᤧᤒᤠ᤺ᤳᤋᤢ. “ᤀᤰᤋᤱᤒᤠᤃ ᤀᤠᤏᤡᤃᤧ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤘᤕᤡᤃᤧᤖᤥ॥”

ᤕᤧᤛᤢᤖᤧ ᤗᤧᤒᤡ᤺ᤴ ᤀᤢ᤺ᤳᤋᤢ᤹

(ᤔᤳᤋᤡ ᥏:᥏-᥇᥉. ᤔᤷᤁᤢ ᥈:᥇᥊-᥇᥍)

᥈᥍ ᤕᤠᤱᤛᤡ ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤗ᤺ᤴᤍᤧ ᤐᤣᤀᤠᤱ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ ᤗᤧᤒᤡ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤴ ᤀᤣ᤺ᤱᤕᤠᤱ ᤑᤥ᤺ᤱᤔᤠ ᤋᤧᤴᤏᤥ ᤕᤢᤅᤧᤒᤠ ᤏᤡᤛᤢᤀᤠᤱ ᤔᤧᤳᤋᤢ. “ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥”

᥈᥎ ᤜᤧᤰᤁᤩᤠᤱ ᤂᤧᤴᤏᤠᤱ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤧᤖᤢᤎᤀᤠᤱ ᤂᤢᤏᤧ᤹ᤏᤢ ᤌᤠᤛᤡᤱᤗᤥ॥

᥈᥏ ᤕᤠᤱᤛᤡ ᤕᤧᤛᤢᤖᤧ ᤁᤢᤗᤠᤃᤡ ᤗᤧᤒᤡ᤺ᤸᤗᤧ ᤁᤢᤜᤡᤶᤔᤥ ᤕᤶᤒᤠ ᤆᤠᤔᤢᤰ ᤌᤡᤔᤢᤰ ᤛᤧᤛᤢ॥ ᤂᤧᤵᤔᤥ ᤕᤖᤡᤰ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤏᤢ ᤘᤣ᤹ ᤋᤖᤣᤒᤠᤜᤠ᤹ ᤔᤧᤘᤕᤧᤖᤥ॥

᥉᥆ ᤂᤧᤵᤔᤥ ᤑᤖᤡᤛᤡᤜᤠ᤹ ᤏᤢ ᤂᤢᤏᤡ᤹ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤏᤧ ᤔᤧᤎᤡᤰᤋᤧᤖ ᤀᤰᤂᤣ ᤔᤧᤔᤧᤳᤋᤢᤛᤡ. “ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤜᤧᤰᤁᤩᤠᤱ ᤗᤠᤕᤥᤒᤠᤜᤠ᤹ᤏᤢ ᤌᤣᤀᤠᤱ ᤂᤡᤏᤡ᤹ ᤁᤧᤍᤱᤅᤠᤛᤡᤀᤠᤱ ᤆᤠ ᤁᤧᤈᤠᤶᤒᤠᤒᤣ᥅”

᥉᥇ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤡᤍᤠ᤹ᤛᤠᤶᤒᤧᤱᤃ ᤔᤧᤴᤍᤢᤰᤔᤏᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤁᤧᤍᤢᤰᤐᤠᤜᤠ᤹ᤖᤧ ᤗᤠᤃᤡᤖᤥ॥

᥉᥈ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤱᤃᤠ᤹ᤀᤠᤱ ᤛᤠᤶᤕᤥᤏᤡᤒᤠᤜᤠ᤹ ᤔᤧ᤺ᤴ. ᤁᤖ ᤗᤠᤕᤥᤒᤠᤜᤠ᤹ ᤗᤠᤕᤥᤗᤠᤶ ᤔᤧᤜᤡᤴᤗ ᤑᤠ᤹ᤀᤠᤱ ᤀᤢ᤺ᤳᤇᤧ ᤋᤩᤠᤱᤒᤠᤖᤥ॥”

ᤕᤧᤛᤢᤖᤧ ᤆᤠᤏᤧᤳᤋᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤳᤋᤡ ᥏:᥇᥊-᥇᥍. ᤔᤷᤁᤢ ᥈:᥇᥎-᥈᥈)

᥉᥉ ᤁᤢᤓᤠᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤕᤢᤜᤢᤴᤏᤠᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤃ ᤀᤧᤳᤗᤧᤱ ᤆᤠᤏᤧᤳᤋᤥ ᤏᤢ ᤋᤢᤘᤠ ᤆᤥ᤺ᤰᤁᤡ ᤔᤧᤕᤢᤱ. ᤑᤖᤡᤛᤡᤜᤠ᤹ᤖᤧ ᤂᤢᤏᤡ᤹ ᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤜᤧᤰᤁᤣ ᤔᤧᤈᤥᤰ. ᤁᤖ ᤂᤧᤏᤧ᤹ ᤁᤧᤜᤢ᤹ᤛᤠᤶᤒᤠᤜᤠ᤹ᤃ ᤆᤠᤏᤧᤳᤋᤥᤀᤠᤱ ᤔᤧᤴᤕᤢᤱᤏᤧᤴ. ᤔᤧᤈᤖ ᤔᤧᤎᤢᤅᤢᤖ ᤔᤧᤘᤠ᤹ᤀᤡᤱᤃ᥄”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤣ᤺ᤰᤂᤡᤶᤛᤠᤒᤧᤴ ᤁᤢᤴᤈᤢᤶᤜᤠ᤹ᤏᤢ ᤘᤠ᤹ᤖ ᤌᤠᤖᤡᤰ ᤂᤧᤱᤜᤠ᤹ ᤆᤠᤏᤧᤳᤋᤥ ᤔᤧᤕᤢᤱᤒᤡ᥅

᥉᥋ ᤁᤖ ᤂᤧᤱᤜᤠ᤹ᤗᤠᤶ ᤔᤣ᤺ᤰᤂᤡᤶᤛᤠᤒᤧᤴ ᤛᤠᤰᤁᤧᤸᤗᤧᤰ ᤔᤧᤍᤧᤶᤛᤢᤀᤠᤱ ᤔᤧᤍᤣ᤹ᤖᤢᤸᤗᤧ ᤂᤧᤱᤜᤠ᤹ ᤆᤠᤏᤧᤳᤋᤥ ᤔᤧᤕᤢᤱᤗᤥ॥”

᥉᥌ ᤜᤧᤰᤁᤩᤠᤱ ᤕᤠᤶᤔᤥ ᤂᤢᤏᤧ᤹ ᤁᤴ ᤂᤧᤍᤠ᤹ᤀᤡᤴ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤠ᤺ᤳᤗᤧᤀᤠᤱ ᤁᤢᤛᤱ ᤆᤠᤱᤅᤡᤴ ᤌᤧ᤺ᤰᤂᤢᤀᤠᤱ ᤁᤢᤍᤪᤧᤰ ᤆᤠᤱᤅᤡᤴ ᤔᤧᤗᤧᤶᤍᤢᤴ. ᤗᤧᤶᤍᤢᤏᤧ ᤑᤠ᤹ᤃᤪ ᤁᤢᤛᤱ ᤆᤠᤱᤅᤡᤴ ᤋᤧ᤺ᤱᤒᤣ᤺ᤰᤗᤥ. ᤜᤧᤰᤁᤩᤠᤱ ᤁᤢᤛᤱ ᤆᤠᤱᤅᤡᤸᤗᤧ ᤁᤢᤍᤪᤧᤰ ᤆᤠᤱᤅᤡᤴ ᤔᤧᤄᤧᤶᤍᤢᤴᤏᤠᤱᤗᤥ॥

᥉᥍ ᤜᤧᤰᤁᤣᤗ᤹ᤖᤡᤰ ᤀᤠᤳᤋᤡᤸᤗᤧᤀᤠᤱ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤁᤢᤍᤪᤧᤰ ᤛᤧᤜᤥᤒᤠ ᤛᤢ᤺ᤰᤘᤠᤀᤥ ᤔᤧᤕᤢᤰᤂᤢᤴ॥ ᤕᤢᤰᤂᤢᤏᤧ ᤑᤠ᤹ᤃᤪ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤁᤢᤍᤪᤧᤰ ᤛᤧᤜᤥᤒᤠ ᤛᤢᤰᤘᤠ᤺ᤴ ᤌᤧ᤺ᤰᤂᤢᤍᤣ᤺ᤛᤢ᤹ᤖᤥ॥ ᤜᤧᤰᤁᤩᤠᤱ ᤌᤡ᤺ᤴ ᤘᤧᤳ ᤐᤣ᤺ᤰᤁᤠᤱ ᤆᤠᤛᤥ᤺ᤰᤗᤥ॥

᥉᥎ ᤁᤖ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤁᤢᤛᤱ ᤛᤧᤜᤥᤒᤠ ᤛᤢ᤺ᤰᤘᤠᤀᤥᤀᤣ ᤕᤠᤰᤔᤠ ᤐᤥᤱᤗᤥ॥

᥉᥏ ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤁᤧᤍᤢᤶᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤅᤢᤀᤠᤱ ᤁᤢᤛᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ. ᤌᤣᤀᤠᤱᤓᤧᤸᤗᤧ ᤀᤰᤂᤣ ᤐᤠ᤺ᤳᤋᤢ. ‘ᤁᤧᤍᤢᤶᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴᤏᤣ ᤁᤢᤈᤠ ᤏᤢ᤹ᤖᤥ॥’”

ᤏᤠ᤺ᤶᤛᤡᤱ ᤕᤧᤴᤖᤧ ᤁᤢᤴᤍᤠᤱᤒᤠ

(ᤔᤳᤋᤡ ᥇᥈:᥇-᥇᥊. ᤔᤷᤁᤢ ᥈:᥈᥉-᥈᥎)

᥌

ᤌᤡᤰ ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤗᤢᤶᤔᤥᤏᤢ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤆᤠᤛᤶᤔᤡᤴ ᤔᤧᤍᤢᤒᤢᤀᤠᤱ ᤜᤢᤰᤁᤥ ᤔᤧᤏᤢᤃᤢᤖ ᤆᤠᤔᤠ ᤔᤧᤜᤣ᤺ᤰᤋᤢᤖᤥ॥

᥈ ᤜᤧᤰᤁᤣ᤺ᤸᤗᤧ ᤁᤢᤓᤠ ᤑᤖᤡᤛᤡᤜᤠ᤹ᤖᤧ ᤂᤧᤱᤜᤠ᤹ ᤛᤣ᤺ᤴᤔᤧᤍᤥᤛᤢᤛᤡ. “ᤌᤣᤀᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠᤒᤠ ᤕᤠ᤺ᤶᤒᤰᤁᤡᤴ ᤁᤧᤈᤥᤃᤢᤶᤒᤠᤒᤣ᥅”

᥉ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤛᤠᤶᤕᤥᤛᤠᤵᤗᤠ᤺ᤴ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅ ᤌᤡᤰᤗᤧᤱ ᤍᤠᤀᤢᤍ ᤏᤢ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤧᤳᤗᤠ᤺ᤰᤋᤧᤸᤗᤧ

᥊ ᤂᤢᤏᤧ᤹ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤥ᤺ᤶᤔᤏᤠᤒᤠ ᤛᤣᤛᤣ ᤂᤖᤧ᤺ᤱᤅᤡᤴ ᤆᤀᤠᤱ ᤁᤢᤔᤏᤠᤜᤠ᤹ᤀᤠᤱ ᤐᤡᤖᤢᤛᤡ॥ ᤂᤧᤱᤃ ᤀᤠᤏᤡ᤹ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤖᤰ ᤆᤠᤔᤠ ᤁᤧᤏᤢ᤹ᤒᤠ ᤘᤕᤧᤖᤥ॥”

᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤱᤃ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧᤴᤏᤠᤱ ᤁᤢᤴᤍᤠᤱᤒᤠᤀᤠᤖᤥ॥”

ᤕᤧᤛᤢᤖᤧ ᤁᤧᤛᤶᤒᤠ ᤜᤢᤰᤁᤡᤴ ᤘᤣ᤺ᤴᤍᤢ᤹

(ᤔᤳᤋᤡ ᥇᥈:᥏-᥇᥊. ᤔᤷᤁᤢ ᥉:᥇-᥌)

᥌ ᤘᤣ᤹ᤛ᤻ᤔᤠ ᤌᤡᤰ ᤏᤠ᤺ᤶᤛᤡᤱ ᤕᤧᤴᤏᤥ ᤂᤢᤏᤧ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤀᤠᤱ ᤜᤢ᤹ᤖᤢᤛᤡᤖ ᤕᤠᤃᤧ॥ ᤂᤧᤵᤔᤥ ᤆᤢᤵᤛᤠᤱ ᤁᤢᤜᤢᤰ ᤁᤧᤜᤣᤒᤠ ᤔᤏᤠᤎᤡᤰ ᤘᤕᤧ॥

᥍ ᤀᤠᤸᤗ ᤁᤢᤓᤠ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤕᤧᤛᤢᤖᤧ ᤂᤧᤴ ᤔᤏᤠᤴ ᤏᤠ᤺ᤶᤛᤡᤱ ᤕᤧᤴᤏᤥ ᤘᤣ᤺ᤴᤍᤢᤸᤗᤧ ᤀᤠᤵᤋᤡᤰ ᤁᤢ᤺ᤵᤔᤠ ᤑᤠ᤹ᤀᤠᤱ ᤂᤧᤵᤔᤥ ᤔᤧᤛᤢᤃᤢᤀᤠᤱ ᤔᤧᤘᤕᤧᤖᤥ॥

᥎ ᤁᤖ ᤕᤧᤛᤢᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤴ ᤁᤢᤜᤢᤰ ᤁᤧᤜᤣᤒᤠ ᤔᤏᤠᤴ ᤔᤧᤳᤋᤢ. “ᤑᤧᤖᤧ᤹ᤀᤠᤱ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤕᤧᤒᤧ᤹॥” ᤂᤧᤴᤏᤠᤱ ᤑᤧᤖᤧᤀᤠᤱ ᤂᤧᤵᤔᤥ ᤕᤧᤒᤧ॥

᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤀᤠᤱ ᤐᤠ᤺ᤴᤎᤡᤰ ᤛᤣ᤺ᤴᤍᤥᤏᤡᤱᤗᤥ- ᤏᤠ᤺ᤶᤛᤡᤱ ᤕᤧᤴᤏᤥ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤥ. ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤳᤋᤡᤴ ᤆᤥ᤺ᤰᤔᤠ ᤀᤠᤒᤡ᤹ᤒᤣ᥅ ᤜᤡᤱᤔᤴ ᤛᤧ᤺ᤵᤔᤠᤒᤡ ᤔᤧᤱᤔᤠᤒᤡ᥅”

᥇᥆ ᤂᤢᤏᤧ᤹ ᤂᤡᤖᤡ ᤀᤥᤔᤧᤳᤋᤢᤛᤡ ᤜᤧᤰᤁᤩᤠᤱ ᤂᤧᤴ ᤁᤢᤜᤢᤰ ᤁᤧᤜᤣᤒᤠ ᤔᤏᤠᤴ ᤔᤧᤳᤋᤢ. “ᤁᤧᤜᤢᤰᤁᤡᤴ ᤛᤴᤇᤧ᤹॥” ᤜᤧᤰᤁᤩᤠᤱ ᤂᤧᤸᤗᤧ ᤁᤢᤜᤢᤰᤁᤡᤴ ᤛᤴᤇᤢᤸᤗᤧ ᤂᤡᤔᤥ ᤘᤣ᤺ᤳᤋᤧᤖᤥ॥

᥇᥇ ᤁᤖ ᤂᤧᤵᤔᤥ ᤁᤧᤘᤠ᤹ᤒᤠ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰ ᤐᤥᤃᤧᤀᤠᤱ ᤁᤴ ᤕᤧᤛᤢ᤺ᤴ ᤌᤣ ᤔᤧᤵᤔᤠᤒᤣ ᤑᤠ᤹ᤀᤠᤱ ᤐᤠ᤺ᤴ ᤌᤰᤔᤠ ᤔᤧᤜᤣ᤺ᤰᤋᤧᤖᤥ॥

ᤕᤧᤛᤢᤖᤧ ᤌᤡᤰ-ᤏᤧᤳ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤣᤃᤢᤛᤡ᤹

(ᤔᤳᤋᤡ ᥇᥆:᥇-᥊. ᤔᤷᤁᤢ ᥉:᥇᥉-᥇᥏)

᥇᥈ ᤌᤡᤰᤕᤧᤴ ᤕᤧᤛᤢ᤺ᤴ ᤁᤥ᤺ᤰᤔᤠᤀᤥ ᤋᤢᤘᤠ ᤆᤥ᤺ᤰᤛᤧ ᤐᤣᤀᤠᤱ ᤏᤠᤶᤍᤠ᤺ᤳᤋᤠ᤺ᤳ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤢᤘᤠ ᤆᤥᤃᤧᤖᤥ॥

᥇᥉ ᤜᤧᤰᤁᤩᤠᤱ ᤂᤠᤀᤥ᤺ᤳᤋᤧᤀᤠᤱ ᤕᤧᤛᤢᤖᤧ ᤁᤠᤰ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ᤀᤥᤗᤠᤶ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤣᤃᤢᤛᤡ॥ ᤂᤧᤱᤜᤠ᤹ ᤛᤣ᤺ᤰᤕᤢᤰᤔᤡᤒᤠᤛᤡ ᤔᤧᤳᤋᤢᤛᤡᤖᤥ॥

᥇᥊ ᤂᤧᤱᤜᤠ᤹ᤀᤥ ᤛᤡᤔᤥᤏ (ᤂᤢᤏᤧ᤹ ᤐᤋᤪᤢᤛ ᤗ᤹ᤖᤡᤰ ᤔᤡᤱ ᤘᤠ᤺ᤳᤋᤢ). ᤜᤧᤰᤁᤩᤠᤱ ᤂᤧᤸᤗᤧ ᤁᤢᤴᤛᤠ᤹ ᤀᤠᤴᤍᤪᤡᤕᤠᤛ. ᤕᤠᤁᤢᤒ. ᤕᤢᤜᤢᤴᤏᤠ. ᤑᤡᤗᤡᤐ. ᤒᤠᤖᤌᤥᤗᤥᤔᤠᤀᤡ.

᥇᥋ ᤔᤳᤋᤡ. ᤌᤥᤔᤠ ᤀᤸᤑᤠᤕᤛᤖᤧ ᤁᤢᤛ᤻ᤛᤠ ᤕᤠᤁᤢᤒ. ᤛᤡᤔᤥᤏ (ᤂᤢᤏᤧ᤹ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ ᤈᤡᤗᤋᤡ ᤔᤧᤵᤔᤏᤠᤒᤠ ᤘᤕᤧ).

᥇᥌ ᤕᤠᤁᤢᤒᤖᤧ ᤁᤢᤛ᤻ᤛᤠ ᤕᤜᤢᤍᤠ ᤘᤕᤧ. ᤜᤧᤰᤁᤩᤠᤱ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡ ᤘᤕᤧ. ᤂᤧᤴ ᤋᤠ᤺ᤴᤍᤡ ᤏᤛᤠ᤺ᤴ ᤁᤧᤗᤧᤱᤒᤠ ᤐᤥ᤺ᤰᤂᤧᤖᤥ॥

ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

(ᤔᤳᤋᤡ ᥊:᥈᥉-᥈᥋)

᥇᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤥ ᤌᤩᤧᤀᤠᤱ ᤏᤧᤏᤧᤒᤠ ᤋᤧᤴᤏᤥ ᤕᤧᤶᤛᤡᤱᤗᤥ॥ ᤂᤧᤵᤔᤥ ᤕᤖᤡᤰ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤢ ᤁᤠᤰ ᤕᤜᤢᤍᤡᤕᤠ ᤌᤢᤶ. ᤕᤖᤢᤛᤗᤧᤔ. ᤜᤧᤰᤁᤩᤠᤱ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤋᤠᤕᤖ ᤏᤢ ᤛᤡᤍᤥᤏ ᤕᤧᤰᤕᤰᤁᤥᤗᤠᤶ ᤕᤖᤡᤰ ᤔᤏᤠᤜᤠ᤹ ᤔᤧᤍᤩᤧᤀᤠᤱ ᤔᤧᤘᤕᤧ॥

᥇᥎ ᤂᤧᤱᤜᤠ᤹ ᤂᤢᤏᤧ᤹ ᤁᤢᤄᤧᤶᤛᤧ ᤏᤢ ᤂᤢᤏᤡ᤹ ᤋᤢᤰᤔᤠ ᤕ᤹ᤔᤠᤗᤠᤶ ᤘᤣ᤺ᤳᤇᤧ ᤔᤧᤍᤩᤧᤀᤠᤱ ᤔᤧᤘᤕᤧ॥ ᤂᤧᤵᤔᤥ ᤑᤧᤴᤛᤠᤶᤔᤡᤸᤗᤧ ᤋᤢᤰᤂᤣ ᤆᤠ᤺ᤳᤋᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤔᤧᤘᤣ᤺ᤳᤋᤧᤖᤥ॥

᥇᥏ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤢᤔᤠ ᤔᤧᤃᤥ᤺ᤳᤋᤢ ᤌᤣᤀᤠᤱᤓᤧᤸᤗᤧ ᤁᤧᤘᤣ᤺ᤶᤒᤠ ᤔᤢᤰᤛᤠᤶ ᤂᤢᤏᤧ᤹ᤀᤥᤗᤠᤶ ᤗ᤺ᤴᤍᤧᤖ ᤐᤳᤇᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤘᤣ᤺ᤴᤍᤢᤛᤡᤖᤥ॥

ᤏᤢ᤹ᤔᤠ ᤋᤠᤔᤠ ᤏᤢ ᤋᤢᤰᤂᤣ᤺ᤴ

(ᤔᤳᤋᤡ ᥋:᥇-᥇᥈)

᥈᥆ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤥᤔᤧᤳᤋᤢᤛᤡᤖ ᤔᤧᤳᤋᤢᤛᤡ.

“ᤕᤠᤱᤁᤧᤛᤠ᤹ᤒᤠᤛᤣ. ᤂᤡᤏᤡ᤹ ᤔᤢ᤹ᤀᤡᤛᤠᤒᤠᤏᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤂᤡᤏᤡ᤹ᤀᤡᤴᤏᤧᤖᤥ॥

᥈᥇ ᤀᤠᤸᤗ ᤛᤠᤰᤁᤡᤸᤗᤧ ᤋᤖᤢᤛᤡᤒᤠᤛᤣ. ᤂᤡᤏᤡ᤹ ᤔᤢ᤹ᤀᤡᤛᤠᤒᤠᤏᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡ ᤂᤡᤏᤡ᤹ ᤁᤧᤄᤠᤛᤡᤀᤠᤱ ᤂᤡᤏᤡ᤹ ᤏᤡᤱᤛᤶᤗᤥ॥

ᤀᤠᤸᤗᤥ ᤔᤣᤖᤡᤱ ᤌᤰᤏᤢ ᤁᤧᤜᤠ᤺ᤵᤐᤠᤛᤣ. ᤂᤡᤏᤡ᤹ ᤔᤢ᤹ᤀᤡᤛᤠᤒᤠᤏᤡᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤀᤣᤖᤡ᤹ᤖᤥ॥

᥈᥈ ᤔᤧᤴᤇᤠᤶᤛᤠ᤺ᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤁᤧᤶᤈᤡ᤺ᤳᤋᤡ᤹ᤒᤠ. ᤁᤧᤶᤏᤠ᤹ᤖᤡᤒᤠ ᤜᤧᤰᤁᤩᤠᤱ ᤂᤡᤏᤡ᤹ ᤏᤠᤔᤧᤎᤠᤛᤢᤀᤠᤱ ᤋᤠᤵᤑᤧ᤺ᤸᤗᤡᤰ ᤁᤧᤶᤔᤧᤳᤋᤡᤒᤠᤜᤠ᤹ ᤔᤢ᤹ᤀᤡᤛᤠᤒᤠᤏᤡᤱᤗᤥ॥

᥈᥉ “ᤂᤧᤴ ᤕᤧᤶᤔᤥ ᤛ᤺ᤳᤋᤧᤶᤔᤧ᤹ᤀᤥ. ᤀᤥᤔᤢ ᤗ᤹ᤖᤧᤶᤔᤧ᤹ᤀᤠᤱ ᤗᤠ᤺ᤰᤂᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤌᤢᤶᤄᤥ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥ ᤂᤢᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧᤀᤠᤱ ᤀᤢᤴᤇᤥ᤺ᤴᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤜᤠᤒᤠ ᤜᤧᤰᤁᤣᤀᤣ ᤔᤧᤔᤧᤳᤋᤢᤛᤡᤀᤠᤱ ᤔᤧᤘᤕᤧᤖᤥ॥

᥈᥊ “ᤁᤖ ᤀᤠᤸᤗᤥ ᤕᤠᤱᤛᤠᤁᤢᤴᤎᤣᤛᤠᤒᤠᤛᤣ. ᤆᤡ᤺ᤳᤋᤠᤱᤗᤰ ᤛᤩᤧᤖᤥ.

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛ᤺ᤵᤔᤠᤴ ᤏᤢ ᤏᤡᤱᤘᤠ᤹ ᤋᤠᤔᤠᤴ ᤂᤡᤏᤡ᤹ ᤜᤡᤱᤔᤴᤏᤥᤀᤣ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥈᥋ ᤀᤠᤸᤗᤥ ᤁᤧᤄᤠᤒᤠᤀᤠᤱ ᤁᤧᤘᤠ᤹ᤒᤠᤛᤣ.

ᤆᤡ᤺ᤳᤋᤠᤱᤗᤰ ᤛᤩᤧᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤠᤰᤔᤧᤴᤈᤠ ᤁᤧᤒᤥ᤺ᤰᤂᤡ᤹ᤖᤥ॥

ᤀᤠᤸᤗᤥ ᤁᤧᤀᤣ᤺ᤵᤐᤠᤖ ᤁᤧᤘᤠ᤹ᤒᤠᤛᤣ. ᤆᤡ᤺ᤳᤋᤠᤱᤗᤰ ᤛᤩᤧᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤔᤣᤖᤡᤱ ᤌᤰᤏᤢ ᤁᤧᤜᤠᤒᤡ᤹ᤖᤥ॥

᥈᥌ ᤀᤠᤸᤗᤥ ᤔᤏᤠᤜᤠ᤹ᤖᤧ ᤏᤢᤖᤡᤰ ᤔᤧᤔᤧᤳᤋᤢᤛᤡᤒᤠᤛᤣ. ᤆᤡ᤺ᤳᤋᤠᤱᤗᤰ ᤛᤩᤧᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧᤀᤠᤱ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤒᤠ ᤜᤧᤰᤁᤣᤀᤣ ᤔᤧᤔᤧᤳᤋᤢᤛᤡᤖᤥ॥”

ᤏᤡᤱᤔᤡᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ

(ᤔᤳᤋᤡ ᥋:᥉᥎-᥊᥈)

᥈᥍ “ᤁᤖ ᤀᤡᤱᤃᤠ᤹ ᤀᤠᤒᤠ᤺ᤴ ᤁᤧᤄᤧᤶᤒᤠᤛᤣ. ᤂᤡᤏᤡ᤹ ᤏᤡᤱᤔᤡᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ॥ ᤕᤠᤵᤔᤡ ᤁᤧᤈᤡ᤺ᤵᤐᤠᤜᤠ᤹ ᤏᤢᤖᤡᤰ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥈᥎ ᤂᤡᤏᤡ᤹ ᤛᤠᤱᤃᤪᤠ ᤁᤧᤔᤧᤵᤐᤠᤜᤠ᤹ ᤔᤢ᤹ᤀᤡᤛᤠᤶ ᤌᤠᤛᤧᤶ ᤐᤡᤖᤧᤶᤛᤡᤶᤔᤧ᤹ᤀᤥ॥ ᤂᤡᤏᤡ᤹ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤐᤠᤜᤠ᤹ ᤋᤢᤘᤠ ᤆᤥᤃᤧᤶ ᤐᤡᤖᤧᤶᤛᤡᤶᤔᤧ᤹ᤀᤥ॥

᥈᥏ ᤜᤠ᤺ᤳᤗᤧ ᤁᤧᤏᤧᤍᤧᤱᤒᤠᤴ ᤁᤧᤗᤧᤱ ᤁᤧᤒᤡ᤹. ᤂᤧᤏᤧ᤹ ᤘᤣ᤹ ᤗᤧᤵᤔᤠᤱᤒᤠ ᤁᤧᤏᤧᤍᤧᤱᤒᤠᤴᤏᤠᤱ ᤂᤧᤴ ᤋᤥ᤺ᤴᤍᤧ ᤐᤡᤖᤧ᤹॥ ᤜᤠ᤺ᤳᤗᤧ ᤛᤠᤰᤁᤧᤸᤗᤧᤰ ᤁᤧᤛᤢᤱᤄᤣ᤺ᤰᤘᤠ᤺ᤴ ᤁᤧᤏᤠᤵᤐᤠᤱ ᤋᤣ᤹ᤖᤢ᤹. ᤂᤧᤴᤏᤡᤴ ᤁᤧᤈᤠᤱᤔᤠ ᤋᤣ᤺ᤳᤋᤡᤴᤏᤠᤱ ᤐᤡᤖᤧᤍᤣᤛᤧ᤹ᤀᤥ॥

᥉᥆ ᤜᤧᤰᤁᤩᤠᤱ ᤁᤧᤏᤠ᤺ᤰᤐᤠᤜᤠ᤹ ᤐᤡᤖᤧᤛᤧ᤹ᤀᤥ॥ ᤜᤧᤰᤁᤩᤠᤱ ᤁᤧᤈᤡᤃᤰᤘᤠᤜᤠ᤹ ᤁᤧᤍᤣ᤹ᤒᤠᤜᤠ᤹ ᤕᤠᤶᤔᤥ ᤕᤠᤱᤏᤠ ᤔᤧᤏᤠ᤺ᤰᤋᤧᤶᤛᤡᤔᤡᤴᤏᤧ᤹ᤀᤥ॥

᥉᥇ ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ᤖᤧ ᤀᤠᤰᤂᤣ ᤁᤧᤶᤔᤧᤳᤋᤡᤒᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶ. ᤂᤡᤏᤡ᤹ᤀᤠᤱ ᤒᤠᤜᤧᤰᤁᤣ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥉᥈ “ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤐᤠᤜᤠ᤹ᤖᤰ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤌᤣ ᤕᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱᤒᤣ᥅ ᤂᤧᤱᤃ ᤗᤠᤕᤥᤒᤠᤜᤠ᤹ᤖᤧᤀᤠᤱ ᤒᤠᤜᤧᤰᤁᤣ ᤔᤧᤈᤥᤃᤢ᤹ᤖᤥ॥

᥉᥉ ᤜᤧᤰᤁᤩᤠᤱ ᤂᤡᤏᤡ᤹ ᤏᤢᤖᤡᤰ ᤁᤧᤔᤧᤵᤐᤠᤜᤠ᤹ᤖᤰ ᤏᤢᤖᤡᤰ ᤁᤧᤔᤧᤳᤋᤢᤶᤛᤡᤶᤏᤧ ᤑᤠ᤹ᤃᤪ ᤌᤣ ᤕᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱᤒᤣ᥄ ᤂᤧᤱᤃ ᤗᤠᤕᤥᤒᤠᤜᤠ᤹ᤖᤧᤀᤠᤱ ᤒᤠᤜᤧᤰᤁᤣ ᤔᤧᤔᤧᤳᤋᤢᤛᤡ᤹ᤖᤥ॥

᥉᥊ ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤶᤔᤥ ᤔᤧᤏᤢ᤺ᤰᤋᤢᤖ ᤑᤠ᤹ᤀᤠᤱ ᤔᤏᤠᤜᤠ᤹ ᤌᤧ᤹ᤗᤠ ᤁᤧᤒᤡᤖᤢᤶᤛᤡᤶᤏᤧ ᤑᤠ᤹ᤃᤪ ᤌᤣ ᤕᤶᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱᤒᤣ᥄ ᤂᤧᤱᤃ ᤗᤠᤕᤥᤒᤠᤜᤠ᤹ᤖᤧᤀᤠᤱ ᤒᤠᤜᤧᤰᤁᤣ ᤔᤧᤈᤥᤃᤢ᤹ᤖᤥ॥

᥉᥋ ᤁᤖ ᤂᤡᤏᤡ᤹ ᤏᤡᤱᤔᤡᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹. ᤂᤧᤱᤜᤠ᤹ ᤏᤢᤖᤡᤰ ᤔᤧᤳᤋᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤔᤧᤏᤢ᤺ᤰᤋᤢᤖ ᤑᤠ᤹ᤀᤠᤱ ᤔᤧᤴᤀᤡ᤺ᤳᤋᤣ ᤌᤧ᤹ᤗᤠ ᤐᤡᤖᤧᤶᤛᤡᤶᤔᤧ᤹. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤌᤢᤶᤄᤥ᤺ᤴ ᤕᤖᤡᤰ ᤐᤥᤱᤗᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤁᤢᤏᤡᤱᤘᤠ᤹ ᤔᤧᤴᤍᤠ᤺ᤔᤏᤠᤜᤠ᤹ ᤏᤢ ᤁᤢ᤹ᤀᤡᤃᤧᤓᤣᤶᤒᤠ ᤔᤏᤠᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥

᥉᥌ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤆᤥᤰ. ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ॥”

ᤘᤣ᤹ᤜᤠ᤹ ᤆᤧ᤹ᤕᤠ ᤀᤡᤱᤍᤥ ᤔᤧᤵᤔᤠᤛᤡ ᤔᤧ᤺ᤴ

(ᤔᤳᤋᤡ ᥍:᥇-᥋)

᥉᥍ “ᤔᤏᤠᤜᤠ᤹ ᤐᤠ᤺ᤴ ᤔᤧᤎᤡᤰᤋᤧᤶᤛᤡᤶᤔᤧᤴᤏᤧ᤹. ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤠᤱ ᤐᤠ᤺ᤴ ᤁᤧᤴᤎᤡᤰᤋᤡᤴᤗᤥ॥ ᤔᤏᤠᤜᤠ᤹ ᤆᤧ᤹ᤕᤠ ᤀᤡᤱᤍᤥ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤆᤧ᤹ᤕᤠ ᤀᤡᤱᤍᤥ ᤁᤧᤔᤧᤶᤔᤧᤳᤋᤡᤴᤗᤖᤥ॥ ᤔᤏᤠᤜᤠ᤹ ᤗᤧᤵᤔᤡ ᤐᤡᤖᤧᤶᤛᤡᤶᤔᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤧᤵᤔᤡ ᤁᤧᤒᤡᤖᤡ᤹ᤖᤥ॥

᥉᥎ ᤔᤏᤠᤜᤠ᤹ ᤐᤡᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ᤀᤠᤱ ᤁᤧᤶᤒᤡᤖᤡ᤹ᤖᤥ॥ ᤏᤢᤖᤡᤰ ᤛᤡ᤺ᤰᤋᤧᤶᤔᤧ᤹ ᤏᤢᤖᤡᤰ ᤌᤧᤰᤋᤧᤶᤔᤧ᤹ᤖ ᤏᤢᤖᤡᤰ ᤔᤢᤴᤍᤧᤶᤔᤧ᤹ᤖ ᤁᤢᤎᤡᤶ ᤐᤥ᤺ᤱᤅᤠᤱ ᤁᤢᤘᤧᤳᤘᤧᤳ ᤔᤏᤠᤜᤠ᤹ ᤛᤡ᤺ᤰᤋᤧᤶ ᤐᤡᤖᤧᤶᤛᤡᤶᤔᤧ᤹. ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤠᤱ ᤁᤧᤶᤒᤡᤖᤡ᤹ᤖᤥ॥ ᤂᤡᤏᤡ᤹ ᤀᤠᤰᤂᤣᤗ᤹ᤖᤡᤰ ᤁᤧᤛᤡ᤺ᤰᤋᤢᤶ ᤁᤧᤒᤡᤖᤢᤶᤛᤡᤶ. ᤒᤠ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤁᤧᤶᤛᤡ᤺ᤰᤋᤡ ᤁᤧᤶᤒᤡᤖᤡ᤹ᤖᤥ॥”

᥉᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤴ ᤂᤧᤍᤠ᤹ᤀᤡᤴ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤡᤰᤑ᤺ᤶᤒᤠᤸᤗᤧ ᤘᤣ᤹ ᤔᤡᤰᤑ᤺ᤶᤒᤧᤴ ᤗᤠᤶᤗᤥᤔᤠ ᤔᤧᤛᤢᤰᤋᤢᤴᤗᤥ. ᤗᤠᤶᤗᤥᤛᤢᤏᤧ ᤑᤠ᤹ᤃᤪ ᤏᤧᤵᤔᤠᤱ ᤗᤢᤶᤒᤠ᤺ᤳᤋᤥ ᤁᤧᤱᤛᤡ ᤗᤠ᤺ᤳᤇᤡ᤹ᤖᤥ॥

᥊᥆ ᤜᤢ᤹ᤛᤠᤶᤒᤧᤴ ᤁᤢᤛᤡᤰᤛᤠᤶᤒᤧᤴᤏᤢ᤺ᤸᤗᤧ ᤕᤶᤒᤠ ᤔᤧ᤺ᤴᤗᤥ॥ ᤁᤖ ᤂᤢᤏᤧ᤹ ᤏᤢᤖᤡᤰ ᤜᤢ᤹ᤛᤡᤱ ᤛᤢ᤺ᤳᤇᤡᤱᤅᤠᤱ ᤂᤢᤏᤧ᤹ ᤁᤢᤛᤡᤰᤛᤠᤶᤒᤧᤴ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥊᥇ “ᤀᤠᤒᤠᤅᤣ ᤌᤰᤁᤥ ᤛᤠ᤺ᤱᤘᤧᤳ ᤆᤠᤖᤠᤶᤒᤠ ᤔᤧᤴᤏᤡᤔᤏᤠᤒᤠᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤧᤴᤛᤠ᤹ᤖᤧ ᤁᤢᤎᤰᤁᤥᤒᤠ ᤘᤠᤶᤛᤡᤰᤁᤡᤴ ᤁᤧᤏᤡᤛᤢᤒᤣ᥅

᥊᥈ ᤂᤧᤏᤧ᤹ ᤀᤠᤒᤠᤅᤣ ᤁᤧᤎᤰᤁᤥ ᤛᤠ᤺ᤱᤘᤧᤳ ᤆᤠᤖᤠᤶᤒᤠ ᤁᤧᤴᤏᤡᤛᤢᤴᤏᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤧᤴᤛᤠ᤹ᤀᤡᤴ ᤁᤧᤎᤰᤁᤥᤒᤠ ᤘᤠᤶᤛᤡᤰᤁᤡᤴ ᤂᤧᤰᤂᤢᤱ ᤐᤡᤏᤧ ᤗ᤹ᤖᤡᤰ ᤔᤧᤵᤔᤠ ᤁᤧᤛᤢᤰᤋᤢᤒᤣ᥅ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤀᤣ. ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤀᤠᤒᤠᤅᤣ ᤁᤧᤎᤰᤁᤥᤒᤠ ᤛᤠ᤺ᤱᤘᤧᤳᤋᤡᤴ ᤏᤠ᤺ᤳᤋᤧᤍᤣᤛᤧ᤹ᤀᤥ. ᤜᤧᤰᤁᤩᤠᤱᤗᤰ ᤁᤧᤴᤛᤠ᤹ᤖᤧ ᤁᤢᤎᤰᤁᤥᤒᤠ ᤘᤠᤶᤛᤡᤰᤁᤡᤴ ᤀᤢᤛᤢᤖᤢ ᤁᤧᤏᤡᤛᤢᤀᤠᤱ ᤂᤧᤱᤔᤠ ᤁᤧᤛᤢᤰᤋᤢ᤹ᤖᤥ॥

ᤛᤡᤱᤒᤢᤱ ᤏᤢ ᤛᤡᤱᤛᤣ᤹

(ᤔᤳᤋᤡ ᥍:᥇᥌-᥈᥆. ᥇᥈:᥉᥉-᥉᥋)

᥊᥉ ᤀᤠᤳᤋᤡᤴ ᤏᤢᤒᤠ ᤛᤡᤱᤒᤢᤱᤅᤥᤀᤠᤱ ᤋᤠᤵᤑᤧ᤺ᤶᤒᤠ ᤛᤡᤱᤛᤣ᤹ ᤔᤧᤎᤥ᤺ᤰᤏᤧᤴᤗᤥ. ᤜᤧᤰᤁᤣᤗ᤹ᤖᤡᤰ ᤀᤠᤳᤋᤡᤴ ᤋᤠᤵᤑᤧ᤺ᤶᤒᤠ ᤛᤡᤱᤒᤢᤱᤅᤥᤀᤠᤱ ᤏᤢᤒᤠ ᤛᤡᤱᤛᤣ᤹ ᤔᤧᤎᤥ᤺ᤰᤏᤧᤴᤗᤥ॥

᥊᥊ ᤂᤧᤴ ᤛᤡᤱᤒᤢᤱᤜᤠ᤹ᤃ ᤛᤡᤱᤛᤣᤜᤠ᤹ ᤀᤥᤔᤧᤵᤔᤠᤀᤠᤱᤛᤠᤱ ᤁᤢᤛᤡᤱ ᤏᤡ᤺ᤳᤔᤧᤍᤧᤳᤗᤥ॥ ᤀᤠᤵᤑᤠᤸᤗᤧᤀᤠᤱ ᤋᤡᤱᤃᤪᤣᤰ ᤐᤥ᤺ᤰᤗᤠᤀᤥᤗᤠᤶ ᤔᤏᤠᤜᤠ᤹ᤖᤧ ᤐ᤺ᤳᤇᤣ᤹ᤀᤡᤴ ᤔᤧᤴᤍᤢᤒᤢᤴᤗᤥ॥ ᤜᤧᤰᤁᤣᤗ᤹ᤖᤡᤰ ᤋᤡᤱᤘᤠᤛᤣᤰ ᤐᤥ᤺ᤰᤗᤠᤀᤥᤗᤠᤶ ᤆᤧᤸᤗᤧᤰᤛᤣ᤹ᤀᤡᤴ ᤔᤧᤴᤇᤢᤵᤛᤢᤴᤗᤥ॥

᥊᥋ ᤏᤢᤒᤠ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤹ ᤛᤡᤃᤠᤱ ᤁᤧᤕᤠᤰᤐᤠ ᤏᤢᤒᤠ ᤐᤠ᤺ᤴᤏᤥᤗᤠᤶ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤋᤠᤵᤑᤧ᤺ᤶᤒᤠ ᤔᤏᤠ᤺ᤸᤗᤧᤀᤠᤱ ᤁᤢᤏᤡᤱᤘᤠ᤹ ᤛᤡᤃᤠᤱ ᤁᤧᤕᤠᤰᤐᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤥᤗᤠᤶ ᤑᤧᤴ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ ᤛᤡᤃᤠᤱ ᤁᤧᤕᤠᤰᤐᤠ ᤐᤠ᤺ᤴᤜᤠ᤹ᤀᤣ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤗᤠᤶ ᤔᤧᤒᤠ᤺ᤳᤋᤢ ᤔᤧᤗ᤺ᤳᤋᤢ᤹ᤖᤥ॥

ᤏᤧᤵᤑᤢ ᤜᤡᤶ ᤁᤧᤈᤥ᤺ᤰᤐᤠᤜᤠ᤹

(ᤔᤳᤋᤡ ᥍:᥈᥊-᥈᥍)

᥊᥌ “ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴ ᤁᤢᤀᤡᤛᤡ᤺ᤰ ᤁᤧᤴᤈᤥᤃᤢᤶᤔᤡᤴᤏᤡᤸᤗᤧ. ᤌᤣᤀᤠᤱ ᤀᤡᤱᤃᤠ᤹ ‘ᤀᤠᤍᤠᤱᤒᤣ. ᤀᤠᤍᤠᤱᤒᤣ.’ ᤕᤠᤵᤔᤡ ᤁᤧᤔᤧᤳᤋᤡ᤹ᤒᤣ᥅

᥊᥍ ᤀᤡᤱᤃᤠ᤹ ᤀᤠᤒᤠ᤺ᤴ ᤁᤧᤄᤧᤶᤒᤠᤀᤠᤱ ᤂᤧᤴ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰᤐᤠ ᤔᤏᤠᤴ ᤀᤠᤰᤋᤱᤒᤠ ᤆᤥᤰ ᤑᤠ᤹ᤀᤠᤱ ᤔᤧᤳᤏᤡᤱᤗᤥ-

᥊᥎ ᤂᤧᤴ ᤏᤢᤒᤠ ᤐᤠᤱᤕᤰᤁᤥ ᤜᤡᤶ ᤁᤧᤈᤥ᤺ᤰᤐᤠ ᤔᤏᤠ ᤁᤢᤀᤡᤛᤡ᤺ᤰᤗᤥ॥ ᤂᤧᤸᤗᤧ ᤜᤡᤶ ᤆᤥ᤺ᤰᤔᤠ ᤑᤠ᤹ᤀᤠᤱ ᤕᤥ ᤂᤠᤶ ᤛᤡᤃᤠᤱᤒᤠ ᤕᤶᤒᤠ ᤗᤢᤱᤅᤡᤴ ᤔᤧᤴᤕᤠᤱᤅᤣ ᤌᤠᤖᤡᤰ ᤋᤕᤢ॥ ᤜᤧᤰᤁᤩᤠᤱ ᤕᤶᤒᤠ ᤗᤢᤱᤛᤶᤍᤠᤱ ᤐᤠᤱᤕᤰ ᤏᤣᤶᤓᤥ ᤏᤧᤛ᤻ᤛᤢᤀᤠᤱ ᤗᤢᤱᤎᤠᤰ ᤛᤧᤳᤋᤢᤖ ᤜᤡᤶ ᤆᤥᤃᤢ᤹॥ ᤜᤧᤰᤁᤩᤠᤱ ᤕᤶᤒᤠ ᤘᤠᤜᤡᤵᤔᤠᤴ ᤌᤩᤧᤀᤠᤱ ᤘᤠᤁᤢᤰᤛᤧ ᤕᤧᤀᤠᤱ ᤆᤫᤠ᤺ᤳᤋᤡᤸᤗᤧ ᤂᤧᤴ ᤜᤡᤶᤔᤡᤴ ᤗᤰᤋᤢ. ᤁᤖ ᤌᤣᤀᤠᤱ ᤔᤧᤒᤥ᤺ᤰᤂᤧᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤜᤡᤶᤔᤡᤸᤗᤧᤴ ᤏᤢᤖᤡᤰᤁᤠᤱ ᤐᤠᤱᤕᤰ ᤕᤢᤰᤂᤢᤀᤠᤱ ᤘᤕᤧᤖᤥ॥

᥊᥏ ᤜᤧᤰᤁᤩᤠᤱ ᤀᤠᤒᤠ᤺ᤴ ᤁᤧᤄᤧᤶᤒᤠᤀᤠᤱ ᤐᤠ᤺ᤳᤋᤢᤱᤒᤠ ᤐᤠ᤺ᤴ ᤁᤢᤀᤡᤛᤡ᤺ᤰ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠᤴ ᤀᤠᤰᤋᤱᤒᤠ ᤆᤥ᤺ᤰ ᤑᤠ᤹ᤀᤠᤱ ᤔᤧᤳᤏᤡᤱᤗᤥ- ᤂᤧᤸᤗᤧᤀᤠᤱ ᤜᤡᤶ ᤆᤥ᤺ᤰᤔᤠ ᤑᤠ᤹ᤀᤠᤱ ᤐᤠᤱᤕᤰ ᤋᤕᤢ. ᤁᤖ ᤏᤢᤒᤠ ᤐᤠᤱᤕᤰ ᤏᤣᤶᤓᤥ ᤔᤧᤴᤏᤧᤀᤣ ᤗᤢᤱᤎᤠᤰ ᤛᤧᤳᤋᤢᤀᤠᤱ ᤜᤡᤶ ᤆᤥᤃᤢ॥ ᤜᤧᤰᤁᤩᤠᤱ ᤕᤶᤒᤠ ᤘᤠᤜᤡᤵᤔᤠᤴ ᤌᤩᤧ. ᤘᤠᤁᤢᤰᤂᤢ ᤕᤧᤀᤠᤱ ᤆᤫᤠ᤺ᤳᤋᤡᤸᤗᤧ ᤂᤧᤴ ᤜᤡᤶᤔᤡᤴ ᤗᤰᤋᤢ. ᤜᤧᤰᤁᤩᤠᤱ ᤗᤢ᤺ᤴᤍᤢᤍᤣᤛᤢᤖᤥ॥ ᤜᤧᤰᤁᤩᤠᤱ ᤂᤧᤴ ᤜᤡᤶᤔᤡᤴ ᤆᤥ᤺ᤴᤍᤧᤒᤣᤀᤠᤱ ᤕᤶᤒᤠ ᤔᤧᤶᤓᤤ ᤐᤥ᤺ᤰᤂᤧᤖᤥ॥”

ᤖᤥᤔᤡ ᤌᤰᤋᤢᤶᤒᤠᤸᤗᤧ ᤁᤢᤕᤥ᤺ᤰᤐᤧᤴ ᤕᤧᤛᤢᤖᤧ ᤏᤢᤛᤢ᤹

(ᤔᤳᤋᤡ ᥎:᥋-᥇᥉. ᤕᤢᤜᤢ ᥊:᥊᥉-᥋᥊)

᥍

ᤜᤧᤰᤁᤩᤠᤱ ᤕᤧᤛᤢᤖᤧ ᤔᤏᤠᤜᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤳᤋᤢ ᤛᤢᤖᤢᤛᤡᤀᤠᤱ ᤂᤢᤏᤧ᤹ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤗᤠᤛᤧ॥

᥈ ᤂᤧᤵᤔᤥᤒᤠ ᤖᤥᤔᤡ ᤌᤰᤋᤢᤶᤒᤠᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤁᤢᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤁᤢᤕᤥ᤺ᤰᤐᤧᤴ ᤋᤢᤃᤧᤀᤠᤱ ᤛᤡᤔᤠᤗᤡᤱᤎᤥᤀᤥ ᤁᤧᤖᤧᤀᤠᤱ ᤏᤧᤛ᤻ᤛᤧᤖᤥ॥

᥉ ᤂᤧᤴ ᤌᤰᤋᤢᤶᤒᤠᤸᤗᤧ ᤕᤧᤛᤢ᤺ᤴ ᤐᤠᤱᤈᤢᤶᤔᤥ ᤋᤩᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤂᤧᤵᤛᤢᤀᤠᤱ ᤜᤠᤖᤠ᤹ ᤑᤧᤴᤏᤠᤱ ᤁᤢᤕᤥ᤺ᤰᤐᤧᤴ ᤘᤣ᤺ᤴᤍᤢᤖ ᤑᤠ᤹ᤀᤠᤱ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤕᤧᤛᤢᤖᤧ ᤁᤢᤗᤠᤛᤧ ᤐᤠᤱᤄᤢᤛᤡᤖᤥ॥

᥊ ᤂᤧᤱᤜᤠ᤹ᤀᤠᤱ ᤕᤧᤛᤢᤖᤥ ᤔᤧᤍᤩᤧᤀᤠᤱ ᤀᤰᤂᤣ ᤔᤧᤔᤧᤳᤋᤢᤖ ᤐᤣᤗᤡ ᤔᤧᤓᤠᤰᤋᤢ. “ᤀᤠᤍᤠᤱᤒᤣ. ᤂᤧᤴ ᤌᤰᤋᤢᤶᤒᤧᤴ ᤂᤧᤏᤧ᤹ᤗᤠᤶ ᤁᤢᤓᤠ᤹ ᤂᤥᤔᤠ ᤗᤠ᤹ᤖᤢᤖᤥ.

᥋ ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤏᤡ᤹ ᤕᤜᤢᤍᤡ ᤛᤢᤘᤠᤱᤜᤠ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰ॥ ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤃᤡ ᤕᤜᤢᤍᤡ ᤆᤢᤶᤗᤢᤱᤜᤡᤶᤎᤡᤰ ᤀᤠᤈᤥᤃᤧ ᤀᤠᤒᤡᤖᤧᤀᤠᤱ ᤘᤠ᤹ᤖᤥ॥”

᥌ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤱᤜᤠ᤹ᤏᤢ ᤌᤠᤛᤡᤱ॥ ᤂᤧᤱᤜᤠ᤹ ᤂᤧᤴ ᤌᤰᤋᤢᤶᤒᤠᤸᤗᤧ ᤁᤢᤜᤡᤶᤔᤥ ᤁᤧᤵᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤌᤰᤋᤢᤶᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤁᤢᤴᤈᤢᤶᤜᤠ᤹ ᤐᤠᤱᤄᤢᤛᤡ. “ᤀᤠᤍᤠᤱᤒᤣ. ᤋᤢᤰᤂᤣ ᤔᤧᤈᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤂᤧᤏᤧ᤹ ᤀᤠᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤔᤧᤗᤠ᤹ᤀᤠᤴᤗᤥ॥

᥍ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤀᤠᤒᤠᤅᤣᤀᤠᤱ ᤂᤧᤏᤧ᤹ᤀᤥ ᤋᤠᤔᤠ ᤔᤧᤗᤠ᤹ᤀᤠᤴᤗᤥ॥ ᤂᤧᤏᤧ᤹ ᤐᤠ᤺ᤴ ᤛᤢᤳᤗᤠᤎᤡᤰᤗᤰ ᤁᤧᤒᤠ᤺ᤳᤋᤢᤛᤠᤱ ᤀᤠᤕᤥ᤺ᤰᤐᤧᤴ ᤘᤣ᤺ᤳᤗᤥ॥

᥎ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤀᤠᤱ ᤀᤠᤎᤢᤱᤎᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤁᤧᤘᤠ᤹ᤒᤠ ᤔᤏᤠᤀᤠᤖᤥ. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤀᤠᤕᤢᤰᤁᤥ ᤌᤰᤛᤢᤒᤠᤜᤠ᤹ ᤔᤧᤘᤠ᤹ᤖᤥ॥ ᤀᤡᤱᤃᤠ᤹ ᤌᤰᤛᤢᤒᤠᤎᤡᤰᤁᤡᤴ ‘ᤐᤣᤃᤧ᤹’ ᤔᤧᤳᤋᤢᤱᤅᤡᤸᤗᤧ ᤐᤣᤰ. ᤜᤧᤰᤁᤩᤠᤱ ᤘᤣ᤹ ᤌᤰᤛᤢᤒᤠᤴ ‘ᤑᤧᤖᤧ᤹’ ᤔᤧᤳᤋᤢᤱᤅᤡᤸᤗᤧ ᤑᤧᤴ॥ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤕᤥ᤺ᤰᤐᤧᤴ ‘ᤁᤴ ᤆᤥᤃᤧ᤹’ ᤔᤧᤳᤋᤢᤱᤅᤡᤸᤗᤧ ᤆᤥᤃᤢ᤹ᤖᤥ॥”

᥏ ᤕᤧᤛᤢᤖᤧ ᤁᤴ ᤂᤧᤵᤛᤢᤀᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤕᤧᤀᤠᤱ ᤂᤡᤖᤡ ᤜᤡᤛᤡᤱᤅᤠᤱ ᤂᤢᤏᤧ᤹ ᤁᤧᤍᤡᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤰᤋᤱᤒᤠ ᤕᤶᤒᤠ ᤏᤛᤠ᤺ᤴ ᤁᤧᤃᤵᤐᤠ ᤔᤏᤠ᤺ᤱᤃ ᤀᤡᤛᤪᤠᤀᤡᤗᤀᤥᤀᤠᤱ ᤀᤡᤱᤃᤠ᤹ ᤔᤧᤱᤄᤥᤀᤣ ᤘᤠ᤹ᤀᤠᤖᤥ᥄

᥇᥆ “ᤜᤧᤰᤁᤩᤠᤱ ᤌᤰᤋᤢᤶᤒᤠᤸᤗᤧ ᤐᤠᤱᤄᤢᤛᤡᤒᤠ ᤔᤏᤠᤜᤠ᤹ ᤔᤧᤏᤢ᤺ᤰᤂᤧᤀᤠᤱ ᤜᤡᤶᤔᤥ ᤔᤧᤃᤧᤖᤧᤸᤗᤧ ᤂᤧᤴ ᤕᤥ᤺ᤰᤐᤧᤴ ᤘᤣ᤺ᤳᤋᤧᤀᤠᤱ ᤕᤢᤅᤧᤒᤠ ᤔᤧᤍᤢᤔᤢᤖᤥ॥”

ᤔᤣᤔᤣᤍᤢᤔᤠᤸᤗᤧ ᤁᤢᤛ᤻ᤛᤠ᤺ᤴ ᤕᤧᤛᤢᤖᤧ ᤁᤢᤜᤡᤱᤘᤧᤳ ᤆᤥᤃᤢ᤹

᥇᥇ ᤜᤧᤰᤁᤩᤠᤱ ᤁᤢᤓᤠ ᤕᤧᤴ ᤀᤣᤃᤠᤱ ᤕᤧᤛᤢ᤺ᤴ ᤏᤠᤀᤡᤴ ᤐᤠᤱᤈᤢᤶᤔᤥ ᤐᤣ॥ ᤂᤢᤏᤧ᤹ᤏᤢᤀᤣ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤢ ᤕᤖᤡᤰ ᤔᤏᤠᤜᤠ᤹ᤀᤠᤱ ᤔᤧᤒᤣᤖᤥ॥

᥇᥈ ᤂᤢᤏᤧ᤹ ᤐᤠᤱᤈᤢᤶᤔᤥᤒᤠ ᤕᤶᤒᤠ ᤋᤠ᤺ᤰᤜᤴᤏᤥ ᤁᤧᤖᤧᤸᤗᤧ ᤔᤣᤔᤣᤍᤢᤔᤠᤎᤡᤰᤗᤧ ᤗᤳᤇᤠᤖᤰ ᤁᤧᤘᤠ᤹ᤒᤠ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤹ᤀᤡᤴ ᤛᤩᤧᤀᤠᤱ ᤁᤢᤈᤣᤎᤠ᤺ᤵᤐᤡᤴ ᤐᤠᤱᤈᤢᤶᤔᤥᤒᤠ ᤔᤏᤠᤜᤠ᤹ᤖᤧ ᤔᤧᤓᤧᤳᤋᤢᤖ ᤔᤧᤒᤳᤇᤧᤒᤠ ᤋᤢᤔᤢ॥ ᤂᤧᤴ ᤔᤣᤔᤣᤍᤢᤔᤠᤴᤏᤢ ᤕᤖᤡᤰ ᤔᤏᤠᤜᤠ᤹ ᤔᤧᤘᤕᤧᤖᤥ॥

᥇᥉ ᤕᤧᤛᤢᤖᤧ ᤂᤧᤴ ᤔᤣᤔᤣᤍᤢᤔᤠᤴ ᤀᤥᤔᤧᤳᤋᤢᤸᤗᤧ ᤁᤢᤗᤢᤱᤔᤠ᤹ ᤛᤡᤕᤥᤏ ᤕᤥ᤺ᤴᤍᤧᤀᤠᤱ ᤂᤧᤏᤧ᤹ ᤔᤧᤜᤠᤒᤧᤴᤏᤧ᤹ᤀᤥ ᤔᤧᤳᤋᤢᤖ ᤀᤠ᤺ᤴᤇᤡᤱᤔᤠ ᤐᤡᤖᤢᤖᤥ॥

᥇᥊ ᤜᤧᤰᤁᤩᤠᤱ ᤐᤣᤀᤠᤱ ᤆᤣᤎᤠ᤺ᤵᤐᤡᤴ ᤛᤢ᤺ᤛᤢᤸᤗᤧ ᤂᤧᤴ ᤆᤣᤎᤠ᤺ᤵ ᤁᤧᤒᤱᤒᤠᤜᤠ᤹ ᤔᤧᤕᤧᤶᤛᤡᤱ॥ ᤕᤧᤛᤢᤖᤧ ᤔᤧᤳᤋᤢ. “ᤗᤠᤈᤣ. ᤐᤥᤃᤧ᤹ᤀᤥ॥”

᥇᥋ ᤜᤧᤰᤁᤩᤠᤱ ᤂᤧᤴ ᤁᤧᤛᤡᤒᤠ ᤌᤠᤱᤒᤧᤴᤏᤡᤴᤏᤠᤱ ᤐᤥᤃᤧᤀᤠᤱ ᤐᤠ᤺ᤵᤔᤠ ᤜᤣ᤺ᤰᤋᤧ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤁᤢᤶᤔᤠ ᤜᤢᤰᤛᤢᤵᤋᤢᤖᤥ॥

᥇᥌ ᤜᤧᤰᤁᤩᤠᤱ ᤔᤏᤠᤜᤠ᤹ ᤁᤧᤖᤧᤰ ᤔᤧᤃᤡᤛᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤠᤏᤡ᤹ ᤗᤢᤶᤔᤥᤀᤠᤱ ᤕᤶᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤘᤠ᤹ᤖᤥ॥” ᤜᤧᤰᤁᤩᤠᤱ ᤕᤠᤶᤔᤥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤔᤏᤠᤜᤠ᤹ ᤁᤢᤓᤠ᤹ ᤐᤡᤛᤧ ᤏᤢ ᤁᤶᤒᤪᤠᤱ ᤔᤧᤳᤇᤧ ᤕᤧᤖᤥ॥”

᥇᥍ “ᤜᤧᤰᤁᤩᤠᤱ ᤁᤴ ᤜᤡᤴᤍᤥᤰᤁᤡᤴ ᤁᤧᤖᤧᤰ ᤐᤡᤛᤠᤱ ᤕᤜᤢᤍᤡᤕᤠ ᤏᤢ ᤂᤧᤴ ᤂᤡᤖᤡᤒᤠ ᤌᤢᤶᤔᤥ ᤛᤧᤖᤧᤖᤥ॥”

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤐᤠᤱᤄᤢᤛᤡᤒᤠ ᤀᤡᤱᤛᤠᤒᤠᤜᤠ᤹

(ᤔᤳᤋᤡ ᥇᥇:᥈-᥇᥏)

᥇᥎ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤥᤗᤠᤶ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢ॥

᥇᥏ ᤜᤧᤰᤁᤩᤠᤱ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤍᤠᤱᤒᤠᤸᤗᤥ ᤁᤴ ᤀᤡᤱᤄᤱᤅᤡᤴ ᤜᤠᤅᤢᤍᤣᤛᤢ “ᤀᤠᤸᤗ ᤁᤧᤍᤠᤒᤠ ᤂᤪᤡᤛ᤻ᤋᤧᤴ ᤒᤠ ᤂᤧᤏᤧ᤹ᤀᤣᤒᤡ᥅ ᤀᤡ ᤀᤠᤏᤡᤃᤧ ᤘᤣ᤹ᤛ᤻ᤔᤠᤴ ᤜᤠᤱᤄᤢᤶᤒᤧᤒᤠᤒᤡ᥅”

᥈᥆ ᤜᤧᤰᤁᤩᤠᤱ ᤂᤧᤴ ᤀᤡᤱᤛᤠᤒᤠᤜᤠ᤹ᤀᤠᤱ ᤕᤧᤛᤢᤖᤥ ᤐᤣᤛᤧᤳᤇᤡᤀᤠᤱ ᤔᤧᤳᤋᤧᤇᤢ. “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤕᤠᤵᤔᤡ ᤐᤠᤱᤄᤧᤳᤇᤡᤃᤧᤀᤠᤱ ᤘᤠ᤹ᤛᤡᤃᤧᤖᤥ. ‘ᤀᤠᤸᤗ ᤁᤧᤍᤠᤒᤠ ᤂᤪᤡᤛ᤻ᤋᤧᤴ ᤒᤠ ᤂᤧᤏᤧ᤹ᤀᤣᤒᤡ. ᤀᤡ ᤀᤠᤏᤡᤃᤧ ᤘᤣ᤹ᤛ᤻ᤔᤠᤴ ᤜᤠᤱᤄᤢᤶᤒᤧᤒᤠᤒᤡ᥅’”

᥈᥇ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤕᤧᤶᤔᤥ ᤕᤧᤛᤢᤖᤧ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤏᤢ ᤑᤧᤴᤛᤠᤶᤔᤡᤸᤗᤧ ᤋᤖᤢᤛᤡᤒᤠᤜᤠ᤹ ᤏᤢᤛᤢᤛᤡ ᤜᤧᤰᤁᤩᤠᤱ ᤕᤖᤡᤰ ᤔᤡᤰᤑ᤺ᤶᤒᤠᤜᤠ᤹ᤀᤠᤱ ᤂᤠᤏᤡᤔᤠ ᤁᤧᤛᤢᤰᤐᤠ ᤆᤥᤃᤢᤛᤡᤖᤥ॥

᥈᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤢᤜᤢᤴᤏᤠᤗᤠᤶ ᤁᤧᤍᤠᤒᤠᤜᤠ᤹ ᤔᤧᤳᤋᤢᤛᤡ. “ᤐᤣᤛᤧᤳᤇᤧ᤹ᤀᤠᤱ ᤁᤴ ᤁᤧᤏᤡᤛᤧᤳᤇᤢ. ᤁᤧᤄᤧᤵᤛᤧᤳᤇᤢᤒᤠ ᤐᤠ᤺ᤴᤏᤡᤴ ᤕᤢᤜᤢᤴᤏᤠ᤺ᤴ ᤔᤧᤳᤋᤧᤇᤧ᤹- ᤀᤰᤂᤣᤗ᤹ᤖᤡᤰ ᤔᤡᤰᤑ᤺ᤶᤒᤠᤜᤠ᤹ᤖᤧ ᤏᤡᤔᤠ ᤔᤧᤛᤢᤰᤋᤢ᤹. ᤜᤧᤰᤁᤩᤠᤱ ᤗᤠᤱᤛᤰᤐᤠᤜᤠ᤹ ᤗᤠᤱᤔᤧᤄᤣ᤺ᤰ. ᤗᤥᤃᤣ᤹ᤖᤧ ᤋᤖᤢᤛᤡᤒᤠᤜᤠ᤹ ᤔᤧᤘᤣ᤺ᤳ. ᤜᤧᤰᤁᤩᤠᤱ ᤏᤠᤎᤧᤰᤁᤪᤧᤱᤜᤠ᤹ᤖᤧ ᤔᤧᤄᤧᤵᤛᤢ. ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤔᤧᤜᤡᤱ. ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤛᤢᤏᤠᤀᤡᤱᤅᤡᤴ ᤔᤧᤄᤧᤵᤛᤢ᤹ᤖᤥ॥

᥈᥉ ᤜᤧᤰᤁᤩᤠᤱ ᤀᤡᤱᤃᤠ᤹ᤏᤢ ᤁᤢᤏᤡᤱᤘᤠ᤹ ᤔᤧᤴᤍᤢᤰᤔᤏᤠᤒᤠᤀᤠᤱ ᤕᤠᤵᤔᤡ ᤆᤵᤆᤡ ᤔᤧᤴᤈᤥ᤺ᤰᤔᤏᤠᤒᤠᤴ ᤔᤢ᤹ᤀᤡᤛᤠᤒᤠᤖᤥ॥”

᥈᥊ ᤜᤧᤰᤁᤩᤠᤱ ᤕᤢᤜᤢᤴᤏᤠᤖᤧ ᤁᤢᤀᤡᤱᤛᤠᤒᤠᤜᤠ᤹ ᤐᤣᤛᤧᤳᤇᤡᤀᤠᤱ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤕᤢᤜᤢᤴᤏᤠᤖᤧ ᤁᤢᤔᤧᤴᤏᤥ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤣ᤺ᤰᤛᤠᤍᤧᤴᤏᤥ ᤌᤧᤔᤠ ᤀᤥᤔᤧᤳᤇᤧ ᤁᤧᤒᤣᤃᤡᤒᤠ᥅ ᤛᤢᤖᤡᤳᤔᤠᤸᤗᤧ ᤘᤠ᤺ᤴᤍᤢᤒᤠ ᤌᤡᤱᤏᤧ᤺ᤳᤋᤧᤴᤒᤡ᥅”

᥈᥋ ᤏᤢᤒᤠ ᤆᤠᤱ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤴ ᤀᤥᤔᤧᤳᤇᤧ ᤗᤠ᤺ᤰᤁᤠᤳ ᤁᤧᤒᤣᤃᤡᤒᤡ᥅ ᤜᤧᤰᤋᤱᤒᤠᤜᤠ᤹ ᤏᤢ ᤜᤠᤱᤜᤠᤱ ᤗ᤹ᤖᤡᤰ ᤁᤧᤕᤢᤱᤒᤠᤜᤠ᤹ᤃ ᤜᤠᤱᤜᤡᤶᤔᤥᤖᤰ ᤔᤧᤘᤠ᤹ᤖᤥ॥

᥈᥌ ᤌᤧᤔᤠ ᤀᤥᤔᤧᤳᤇᤧ ᤁᤧᤒᤡᤃᤡᤒᤠ᥅ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴᤒᤡ᥅ ᤛᤧᤰᤂᤠ᤺ᤸᤗᤧ ᤀᤡᤱᤃᤠ᤹ ᤔᤧᤳᤏᤡᤱ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴᤏᤢ᤺ᤸᤗᤧ ᤕᤶᤒᤠ ᤔᤏᤠᤴ ᤁᤧᤏᤡᤛᤢᤶᤗᤥ॥

᥈᥍ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤔᤧᤴᤏᤥ. ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤀᤡᤱᤃᤠ᤹ ᤀᤠᤀᤡᤱᤛᤠᤒᤧᤴ ᤁᤧᤗᤠᤃᤡ ᤗᤠᤶ ᤕᤠᤖᤡᤵ ᤆᤥ᤺ᤰᤛᤧ

ᤂᤧᤏᤧ᤹ᤏᤢ᤺ᤸᤗᤧ ᤋᤃᤡ ᤐᤠᤱᤄᤢᤱᤗᤥ॥

᥈᥎ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴᤏᤢ᤺ᤸᤗᤧ ᤕᤶᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤁᤠᤰᤏᤢ ᤆᤢᤰᤐᤧᤴ ᤕᤢᤜᤢᤴᤏᤠ᤺ᤴᤏᤢ᤺ᤸᤗᤧ ᤕᤶᤒᤠ ᤆᤥᤰ ᤑᤠ᤹ᤀᤠᤱ ᤔᤧᤳᤏᤡᤱᤗᤥ॥”

᥈᥏ ᤀᤰᤂᤣᤗ᤹ᤖᤡᤰ ᤁᤧᤖᤧᤰ ᤔᤏᤠᤜᤠ᤹ᤖᤧ ᤜᤧᤰᤁᤩᤠᤱ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ᤖᤧᤀᤠᤱ ᤕᤧᤛᤢᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤡᤴ ᤏᤢᤒᤠ ᤑᤠ᤹ᤀᤠᤱ ᤋᤧᤴᤍᤡᤱ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤢᤜᤢᤴᤏᤠᤗᤠᤶ ᤒᤵᤋᤡᤛ᤻ᤔᤠ ᤔᤧᤈᤥ᤺ᤰᤛᤡᤱᤅᤠᤱ ᤔᤧᤘᤕᤧᤖᤥ॥

᥉᥆ ᤁᤖ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤛᤣ᤺ᤰᤁᤡᤴ ᤔᤧᤏᤠ᤹ᤖᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤢᤜᤢᤴᤏᤠᤗᤠᤶ ᤒᤵᤋᤡᤛ᤻ᤔᤠ ᤔᤧᤴᤈᤥ᤺ᤰᤛᤡᤱᤅᤡᤴᤗᤥ॥

᥉᥇ ᤕᤧᤛᤢᤖᤧ ᤕᤠᤶᤔᤥ ᤐᤠ᤺ᤳᤋᤢ. “ᤀᤠᤸᤗ ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ ᤀᤠᤰᤋᤱᤒᤠ ᤔᤧᤈᤥᤰ ᤑᤠ᤹ᤀᤠᤱ ᤌᤧᤔᤠ᤺ᤴᤏᤢ ᤋᤱᤄᤢᤱᤛᤡᤱᤒᤠᤒᤣ᥅

᥉᥈ ᤂᤧᤱᤜᤠ᤹ᤃ ᤐᤠᤱᤈᤢᤶᤔᤥ ᤁᤧᤘᤠ᤹ᤒᤠ ᤜᤡᤴᤈᤠ᤹ᤒᤡᤳᤇᤠ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥

“ᤂᤧᤱᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤔᤧᤳᤇᤡᤱ. ‘ᤀᤠᤏᤡᤃᤧ ᤔᤢ᤹ᤑᤪᤠᤔᤠ ᤜᤡᤵᤔᤏᤠ. ᤁᤖ ᤂᤡᤏᤡ᤹ ᤁᤧᤴᤗᤠ᤺ᤰᤂᤡᤴ॥

ᤀᤠᤏᤡᤃᤧ ᤔᤣᤖᤡᤱ ᤌᤰᤔᤏᤠ. ᤁᤖ ᤂᤡᤏᤡ᤹ ᤁᤧᤴᤜᤠᤒᤡᤴ॥’

᥉᥉ ᤌᤣᤀᤠᤱᤓᤧᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤋ᤺ᤰᤏᤧᤳᤋᤥ ᤕᤢᤅᤧᤖ ᤋᤩᤧ. ᤁᤖ ‘ᤂᤧᤸᤗᤧ ᤑᤧᤴᤛᤠᤶ ᤁᤳᤋᤢ᤹’ ᤁᤧᤔᤧᤳᤋᤢᤶᤗᤥ॥

᥉᥊ ᤔᤧᤴᤇᤠᤶᤛᤠ᤺ᤴ ᤆᤖ ᤌᤢᤅᤢᤖ ᤋᤩᤧ. ᤜᤧᤰᤁᤩᤠᤱ ‘ᤂᤧᤴ ᤋ᤺ᤰᤌᤧ᤺ᤰᤁᤧᤜᤠ᤹. ᤌᤡ᤺ᤔᤛᤠᤱᤜᤠ᤹. ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤏᤢ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤱᤒᤠᤖᤥ’ ᤁᤧᤔᤧᤳᤋᤢᤶᤗᤥ॥

᥉᥋ ᤏᤡᤱᤘᤠ᤹ᤑᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤴ ᤋᤧᤴᤍᤡᤱ ᤁᤧᤈᤥ᤺ᤰᤐᤠᤀᤠᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤂᤧᤴ ᤏᤡᤛ᤻ᤛᤣ ᤆᤥᤰ ᤑᤠ᤹ᤀᤠᤱ ᤀᤥᤛᤣ᤺ᤴᤀᤠᤶᤎᤠᤰᤗᤥ॥”

ᤗᤠᤕᤥ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠ᤹ᤎᤡᤰᤗᤧ ᤗᤧᤵᤔᤡ ᤂᤥᤛᤢ᤹

᥉᥌ ᤑᤖᤡᤛᤡᤎᤡᤰᤗᤧ ᤕᤧᤛᤢ᤺ᤴ ᤕᤢ᤺ᤴᤇᤡᤰ ᤆᤠᤈᤠᤛᤧ ᤀᤢ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤡᤶᤔᤥ ᤐᤣᤀᤠᤱ ᤆᤠᤈᤠᤛᤧ ᤕᤢᤱᤛᤡᤱᤗᤥ॥

᥉᥍ ᤂᤧᤴ ᤐᤠᤱᤈᤢᤶᤔᤥ ᤁᤧᤳᤏᤡᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠ᤹ᤎᤡᤰ ᤘᤕᤧ॥ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤕᤧᤛᤢ᤺ᤴ ᤑᤖᤡᤛᤡ᤺ᤸᤗᤧ ᤁᤢᤜᤡᤶᤔᤥ ᤆᤠᤈᤠᤛᤧ ᤋᤩᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤂᤧᤵᤛᤢᤀᤠᤱ ᤂᤧᤸᤗᤧ ᤀᤡᤔᤧᤸᤗᤢᤱᤒᤠ ᤐᤷᤕᤠᤔᤠᤎᤡᤰ ᤁᤢᤗᤧ᤺ᤶ ᤑᤢᤱᤏᤠᤶ ᤕᤠᤱᤛᤡᤅᤧᤀᤠᤱ

᥉᥎ ᤕᤧᤛᤢᤖᤧ ᤁᤢᤀᤣᤃᤠᤱ ᤗᤧᤵᤔᤠᤱ ᤋᤩᤧᤀᤠᤱ ᤜᤠᤒᤧᤖ ᤕᤧᤛᤢᤖᤧ ᤁᤢᤗᤠᤱᤅᤥ ᤁᤢᤔᤡᤰᤘᤠ᤺ᤸᤗᤧ ᤘᤠᤖᤰᤂᤢᤖᤥ॥ ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰᤀᤡ᤺ᤸᤗᤧ ᤋᤢᤃᤢᤀᤠᤱ ᤜᤣᤛᤢᤖ ᤁᤢᤗᤠᤱᤅᤡᤴ ᤆᤢᤵ ᤔᤧᤳᤋᤢᤀᤠᤱ ᤂᤧᤴ ᤑᤢᤱᤏᤠᤶᤔᤡᤴ ᤜᤢ᤺ᤳᤋᤢᤖᤥ॥

᥉᥏ ᤜᤧᤰᤁᤣ᤺ᤸᤗᤧ ᤂᤧᤴ ᤑᤖᤡᤛᤡ᤺ᤸᤗᤧ ᤏᤡᤛᤢᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱ. “ᤁᤴ ᤔᤏᤠᤴ ᤛᤧᤰᤂᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤕᤧᤸᤗᤧᤃ ᤂᤢᤏᤧ᤹ ᤁᤧᤛᤢᤔᤠ ᤔᤧᤴᤇᤢᤔᤠ᤹ᤀᤡᤴ ᤜᤠ᤺ᤵᤐᤣ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤒᤠᤔᤧᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤛᤧᤰᤂᤠᤀᤣ ᤗᤠᤕᤥ ᤁᤧᤈᤥ᤺ᤰᤔᤠᤀᤣᤖᤥ॥”

᥊᥆ ᤕᤧᤛᤢᤖᤧ ᤂᤧᤴ ᤑᤖᤡᤛᤡ᤺ᤴ ᤔᤧᤳᤋᤢ. “ᤛᤡᤔᤥᤏᤣ. ᤀᤡᤱᤃᤠ᤹ ᤂᤧᤏᤧ᤹ᤏᤢ ᤗᤳᤇᤠ ᤐᤠ᤺ᤴᤎᤡᤰ ᤐᤠ᤺ᤵᤔᤠ ᤁᤳᤋᤢᤱᤗᤥ॥”

ᤛᤡᤔᤥᤏᤖᤧᤀᤠᤱ ᤏᤥᤃᤵ ᤐᤡᤖᤢ. “ᤛᤡᤰᤛᤠᤶᤒᤣ. ᤔᤧᤳᤋᤠᤱᤅᤧ᤹ᤀᤥ॥”

᥊᥇ ᤕᤧᤛᤢᤖᤧ ᤔᤧᤳᤋᤢ. “ᤌᤡᤰ ᤋᤧᤴᤏᤥ ᤏᤧᤵᤑᤢ ᤔᤏᤠᤜᤠ᤹ ᤘᤕᤧᤳᤇᤡ॥ ᤂᤧᤱᤜᤠ᤹ᤖᤧ ᤛᤡᤱᤏᤠᤳ ᤕᤠᤱ ᤁᤧᤃᤧᤒᤠᤸᤗᤥᤗᤠᤶ ᤗᤳᤇᤠᤖᤧ ᤅᤠᤃᤡᤵ (᥋᥆) ᤕᤢᤵᤐᤠᤕᤠᤱ ᤏᤢ ᤘᤣ᤹ᤛ᤻ᤔᤠᤸᤗᤧ ᤁᤢᤃᤡᤵ ᤅᤠᤛᤡ (᥋᥆᥆) ᤕᤢᤵᤐᤠᤕᤠᤱ ᤋᤣ᤹ᤖᤧᤳᤇᤢᤀᤠᤱ ᤘᤕᤧᤳᤇᤡ॥

᥊᥈ ᤁᤖ ᤂᤧᤴ ᤏᤧᤵᤔᤠᤱᤗᤧ ᤜᤢᤱᤔᤠ ᤔᤧᤴᤇᤢᤰᤁᤣ ᤘᤕᤧᤳᤇᤡ॥ ᤂᤧᤴ ᤛᤡᤱᤏᤠᤳ ᤕᤠᤱ ᤁᤧᤃᤧᤒᤠᤸᤗᤧ ᤏᤧᤵᤔᤠᤱᤗᤧ ᤂᤢᤴᤇᤡ᤹ ᤛᤡᤱᤏᤠᤳᤋᤡᤴ ᤗᤧᤖᤢ ᤐᤡᤖᤢᤛᤡ॥ ᤜᤧᤰᤁᤣ᤺ᤸᤗᤧ ᤀᤠᤳᤋᤡᤸᤗᤧ ᤂᤧᤴ ᤛᤡᤱᤏᤠᤳ ᤕᤠᤱ ᤗᤧᤵᤔᤡ ᤁᤧᤒᤡᤒᤠᤴ ᤕᤖᤡᤰ ᤗᤢᤱᤔᤠ᤹ ᤋᤢᤰᤋᤢᤒᤡᤗᤠ᥅”

᥊᥉ ᤛᤡᤔᤥᤏᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤂᤧᤴ ᤕᤖᤡᤰ ᤛᤡᤱᤏᤠᤳ ᤗᤧᤵᤔᤡ ᤁᤧᤄᤥᤒᤠᤴᤏᤣ ᤕᤖᤡᤰ ᤗᤢᤱᤔᤠ᤹ ᤋᤢᤰᤋᤢᤒᤡᤗᤠᤖᤥ॥”

ᤕᤧᤛᤢᤖᤧ ᤔᤧᤳᤋᤢ. “ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤒᤠ᤺ᤳᤋᤢᤖᤥ॥”

᥊᥊ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤛᤡᤔᤥᤴᤏᤡᤴ ᤔᤧᤳᤋᤢ. “ᤛᤡᤔᤥᤏᤣ. ᤀᤡᤱᤃᤠ᤹ ᤂᤧᤏᤧ᤹ ᤁᤧᤜᤡᤶᤔᤥ ᤋᤩᤠᤱᤅᤡᤸᤗᤧ ᤗᤠᤱ ᤘᤠᤜᤵᤔᤠ ᤆᤫᤠ᤺ᤳ ᤁᤧᤶᤒᤡᤖᤠᤱᤅᤡᤴ. ᤁᤖ ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤀᤠᤗᤠᤱᤅᤡᤴ ᤁᤢᤔᤡᤰᤘᤠ᤺ᤸᤗᤧ ᤘᤠᤜᤵᤋᤢᤀᤠᤱ ᤁᤢᤎᤧᤃᤣ᤺ᤰᤀᤡ᤺ᤸᤗᤧ ᤋᤢᤃᤢᤀᤠᤱ ᤘᤠ᤹ᤖᤥ॥

᥊᥋ ᤂᤧᤏᤧ᤹ ᤀᤡᤱᤃᤠ᤹ ᤆᤢᤵ ᤁᤧᤔᤧᤳᤋᤠᤱᤗ ᤛᤣᤘᤠ ᤁᤧᤶᤔᤧᤳᤋᤠᤱᤅᤡᤴ. ᤁᤖ ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤀᤡᤱᤃᤠ᤹ ᤋᤩᤠᤱᤅᤠᤱᤎᤥᤀᤣ ᤀᤠᤗᤠᤱᤅᤥ ᤆᤢᤵ ᤔᤧᤳᤋᤢᤖ ᤘᤠ᤹ᤖᤥ॥

᥊᥌ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤎᤧᤃᤣ᤺ᤰᤐᤥ ᤏᤡ᤺ᤱᤃᤣ᤹ ᤁᤧᤴᤜᤢ᤺ᤳᤋᤠᤱᤅᤡᤴ ᤁᤧᤶᤒᤡᤖᤠᤱᤅᤡᤴ. ᤁᤖ ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤀᤠᤗᤠᤱᤅᤥ ᤑᤢᤱᤏᤠᤶᤔᤡᤴ ᤜᤢ᤺ᤳᤋᤠᤱ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥊᥍ ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤠᤱᤒᤠᤸᤗᤧ ᤕᤖᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤛᤢ᤹ ᤁᤧᤗ᤹ᤒᤠ ᤀᤥᤛᤣ᤺ᤴᤀᤠᤎᤠᤰᤗᤥ॥ ᤂᤧᤴ ᤆᤢ᤺ᤳᤇᤡᤰ ᤗᤠᤕᤥᤗᤠᤶ ᤗᤧᤵᤔᤡ ᤁᤧᤄᤥᤒᤠᤸᤗᤧ ᤛᤢ᤺ᤸᤗᤡᤰᤗᤰ ᤗᤢᤱᤔᤠ᤹ ᤋᤢᤰᤋᤢᤛᤡ᤹ ᤑᤠ᤹ᤀᤠᤱ ᤔᤧᤳᤏᤧ᤹ᤖᤥ॥”

᥊᥎ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤗᤠᤕᤥᤗᤠᤶ ᤗᤧᤵᤔᤡ ᤁᤧᤄᤥᤛᤢᤀᤠᤱ ᤁᤧᤘᤠ᤹ᤖᤥ॥”

᥊᥏ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ᤏᤢ ᤆᤠ ᤁᤧᤈᤠᤒᤠᤖ ᤁᤧᤕᤢᤱᤒᤠ ᤘᤣ᤹ ᤔᤏᤠᤜᤠ᤹ ᤗᤠᤕᤥᤗᤠᤶ ᤗᤧᤵᤔᤡ ᤁᤧᤒᤡᤒᤠ ᤁᤴ ᤕᤠᤵᤔᤡ᤺ᤴ ᤜᤠ᤺ᤵᤐᤣ ᤑᤠ᤹ᤀᤠᤱ ᤔᤧᤔᤧᤳᤇᤡᤱᤗᤥ॥

᥋᥆ ᤁᤖ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤛᤠ᤺ᤴᤏᤡᤸᤗᤧ ᤋᤠᤱᤃᤧᤛᤧ᤺ᤵᤋᤧᤀᤠᤱ ᤁᤧᤘᤠ᤹ᤖᤥ॥ ᤏᤢ᤺ᤖᤡᤰᤁᤠᤱ ᤐᤣᤃᤧ᤹ᤀᤥ॥”

ᤕᤧᤛᤢ᤺ᤴ ᤁᤢᤓᤠ᤹ ᤁᤧᤒᤡᤔᤠ ᤔᤧᤴᤇᤢᤔᤠᤜᤠ᤹

(ᤔᤳᤋᤡ ᥇᥉:᥇-᥈᥉. ᤔᤷᤁᤢ ᥊:᥇-᥈᥆)

᥎

ᤂᤧᤴ ᤀᤣᤃᤠᤱ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧᤛᤢᤖ ᤕᤧᤰᤕᤰ ᤏᤢ ᤐᤠᤱᤓᤣ᤹ᤜᤠ᤹ᤀᤥ ᤗᤠᤶᤍᤡᤰ ᤆᤥᤃᤧ॥ ᤂᤢᤏᤧ᤹ᤏᤢ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤘᤕᤧ.

᥈ ᤜᤧᤰᤁᤩᤠᤱ ᤑᤧᤴᤛᤠᤶᤜᤠ᤹ ᤏᤢ ᤋᤢᤰᤔᤠ ᤕ᤹ᤔᤠᤗᤠᤶ ᤘᤣ᤺ᤴᤍᤢᤛᤡᤔᤠ ᤁᤢᤓᤠ ᤔᤧᤴᤇᤢᤔᤠᤜᤠ᤹ᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤀᤥ ᤕᤧᤛᤢᤖᤧ ᤔᤃ᤻ᤍᤗᤡᤏᤡ ᤔᤧᤵᤔᤏᤠᤔᤠ ᤔᤖᤡᤕᤔᤀᤥᤗᤠᤶ ᤏᤢᤛᤡ ᤑᤧᤴᤛᤠᤶᤜᤠ᤹ ᤗ᤺ᤳᤋᤢᤛᤡᤀᤠᤱ ᤘᤕᤧ॥

᥉ ᤜᤧᤰᤁᤩᤠᤱ ᤜᤧᤖᤥᤍᤖᤧ ᤁᤢᤄᤠᤖᤠᤳ ᤁᤧᤕᤢᤱᤒᤠ ᤆᤢᤈᤠᤛᤖᤧ ᤁᤢᤔᤣ᤺ᤳ ᤕᤥᤀᤠᤴᤏᤠ. ᤛᤢᤈᤏᤠ. ᤏᤢ ᤕᤖᤡᤰ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤡ᤹ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤁᤢᤓᤠ᤹ ᤔᤧᤒᤡᤖᤢᤛᤡᤖᤥ॥

ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤒᤠᤸᤗᤧᤴ ᤂᤧᤍᤠ᤹

(ᤔᤳᤋᤡ ᥇᥉:᥇-᥏. ᤔᤷᤁᤢ ᥊:᥇-᥏)

᥊ ᤌᤡᤰᤕᤧᤴ ᤕᤖᤡᤰ ᤕᤧᤰᤕᤰᤁᤥᤗᤠᤶ ᤕᤖᤡᤰ ᤔᤏᤠᤜᤠ᤹ ᤕᤧᤛᤢᤀᤥ ᤔᤧᤍᤩᤧ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤁᤴ ᤂᤧᤍᤠ᤹ᤀᤡᤴ ᤔᤧᤳᤋᤢᤛᤡ

᥋ “ᤗᤳᤇᤠ ᤕᤠ᤺ᤴᤁᤧᤔᤒᤠᤎᤡᤰ ᤕᤠ᤹ᤖᤡ᤺ᤶᤒᤠ ᤗᤧᤵᤛᤧ ᤐᤣᤖᤥ॥ ᤂᤧᤸᤗᤧ ᤕᤠ᤹ᤖᤡ᤺ᤶᤒᤧᤴ ᤗᤧᤵᤋᤢᤸᤗᤧ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤗᤠᤶᤔᤥ ᤔᤰᤌᤩᤧᤀᤠᤱ ᤔᤏᤠᤜᤠ᤹ᤖᤧ ᤔᤧᤍᤥ᤹ᤖᤢ. ᤜᤧᤰᤁᤩᤠᤱ ᤐᤢᤜᤠ᤹ ᤔᤧᤍᤩᤧᤀᤠᤱ ᤔᤧᤄᤵᤛᤢ ᤔᤧᤈᤖᤥ॥

᥌ ᤜᤧᤰᤁᤩᤠᤱ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤗᤢᤱᤄᤠᤖᤠᤰᤁᤥ ᤆᤢᤰᤋᤧ. ᤜᤧᤰᤁᤩᤠᤱ ᤂᤧᤴ ᤗᤡᤱᤔᤠᤃ ᤗᤡᤅᤧ. ᤁᤖ ᤏᤠᤶᤔᤡᤸᤗᤧ ᤜᤣᤖᤧᤒᤣ. ᤌᤣᤀᤠᤱᤓᤧᤸᤗᤧ ᤁᤧᤛᤧ᤺ᤶᤒᤠ ᤂᤠᤶ ᤔᤧᤏᤧᤛ᤻ᤛᤧᤴᤗᤥ॥

᥍ ᤜᤧᤰᤁᤩᤠᤱ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤋᤡᤱᤃᤪᤣᤰ ᤁᤧᤗᤡᤱᤒᤠ ᤂᤠᤶᤔᤥ ᤆᤢᤰᤋᤧ. ᤋᤡᤱᤃᤪᤣᤰᤁᤡᤴ ᤏᤢ ᤕᤠ᤹ᤖᤡ᤺ᤶᤒᤠᤴ ᤛᤥᤛᤥᤖᤡᤰ ᤗᤡᤅᤧ. ᤁᤖ ᤋᤡᤱᤃᤪᤣᤰᤜᤠ᤹ᤖᤧ ᤂᤧᤴ ᤛᤢ᤺ᤵᤋᤢ ᤛᤧᤖᤢᤖᤥ॥

᥎ ᤜᤧᤰᤁᤩᤠᤱ ᤁᤢᤓᤠ ᤕᤠ᤹ᤖᤡ᤺ᤶᤒᤧᤴ ᤏᤢᤒᤠ ᤂᤠᤶᤔᤥ ᤆᤢᤰᤋᤧᤀᤠᤱ ᤗᤡᤅᤧ. ᤜᤧᤰᤁᤩᤠᤱ ᤁᤢᤈᤠ᤹ᤀᤡ ᤁᤢᤈᤠ᤹ ᤌᤥ᤺ᤰᤋᤧ॥ ᤂᤧᤴ ᤕᤠ᤹ᤖᤡ᤺ᤶᤒᤠᤸᤗᤧ ᤁᤡᤵᤌᤡᤰ ᤗᤧᤱᤅᤠᤱᤎᤥ ᤁᤢᤈᤠ᤹ ᤌᤥ᤺ᤰᤋᤧᤖᤥ॥” ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤶᤔᤠ ᤏᤧᤰᤂᤥ᤹ ᤁᤧᤃᤵᤐᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄”

ᤂᤧᤍᤠ᤹ᤀᤡᤸᤗᤧ ᤁᤢᤒᤣ

(ᤔᤳᤋᤡ ᥇᥉:᥇᥆-᥇᥍. ᤔᤷᤁᤢ ᥊:᥇᥆-᥇᥈)

᥏ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤁᤴ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤌᤧᤔᤠᤒᤣ᥅”

᥇᥆ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤛᤡᤃᤠᤱᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ᤖᤰ ᤁᤢᤛᤡᤱ ᤏᤡ᤺ᤵᤔᤠ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ. ᤁᤖ ᤘᤣ᤹ ᤔᤏᤠᤜᤠ᤹ᤏᤢ ᤀᤡᤱᤃᤠ᤹ ᤂᤧᤍᤠ᤹ᤀᤥᤖᤰ ᤐᤠ᤺ᤳᤋᤠᤖᤥ॥ ᤜᤧᤰᤁᤣ᤺ᤸᤗᤧ

“‘ᤁᤱᤜᤠ᤹ᤖᤧ ᤀᤥᤔᤧᤔᤧᤳᤋᤢᤛᤠᤱ ᤔᤧᤴᤏᤡᤛᤢᤴ.

ᤔᤧᤄᤧᤵᤛᤢᤛᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥’

᥇᥇ “ᤁᤴ ᤂᤧᤍᤠ᤹ᤀᤡᤸᤗᤧ ᤁᤢᤒᤣ᤺ᤴ ᤀᤰᤋᤱᤒᤠ ᤆᤥᤰ- ᤕᤠ᤹ᤖᤡ᤺ᤶᤒᤠ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴᤗᤥ॥

᥇᥈ ᤜᤧᤰᤁᤩᤠᤱ ᤗᤠᤶᤔᤥ ᤔᤰᤁᤧᤎᤠ᤺ᤒᤠ ᤕᤠ᤹ᤖᤡ᤺ᤶᤒᤠᤜᤠ᤹ ᤐᤠ᤺ᤴᤈᤠᤰ ᤁᤧᤄᤧᤶᤒᤠ ᤔᤏᤠᤛᤡᤖᤥ॥ ᤔᤠᤑᤧᤴᤛᤠᤶᤔᤡᤴ ᤋᤠᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤥᤗᤠᤶ ᤐᤠ᤺ᤴᤈᤠᤰᤁᤡᤴ ᤗ᤺ᤳᤋᤢ ᤋᤣ᤹ᤖᤢ॥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤱᤄᤥᤛᤢᤴᤏᤠᤱ ᤛᤧᤴᤗᤵ ᤂᤥᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥉ ᤜᤧᤰᤁᤩᤠᤱ ᤗᤢᤱᤄᤠᤖᤠᤰᤁᤥ ᤔᤰᤁᤧᤎᤠᤒᤠ ᤕᤠ᤹ᤖᤡ᤺ᤶᤒᤠᤜᤠ᤹ᤃ ᤐᤠ᤺ᤴᤈᤠᤰᤁᤡᤴ ᤁᤧᤄᤧᤶᤒᤠᤀᤠᤱ ᤁᤧᤛ᤺ᤵᤐᤠᤖ ᤁᤧᤍᤠ᤺ᤰᤐᤠᤛᤡᤖᤥ. ᤁᤖ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢ ᤔᤧᤃᤳᤋᤢᤒᤠᤴ ᤋᤢᤰᤂᤣ ᤗᤠᤰᤂᤣ ᤋᤠ᤺ᤸᤗᤧ ᤔᤧᤗᤧᤖᤢ ᤔᤧᤍᤣᤛᤢ. ᤌᤣᤀᤠᤱᤓᤧᤸᤗᤧ ᤐᤠ᤺ᤴᤈᤠᤰᤁᤡᤴ ᤂᤢᤏᤡ᤹ ᤗᤢᤱᤔᤠ᤹ ᤛᤡᤃᤠᤱ ᤔᤧᤱᤃᤧᤳᤋᤣ ᤘᤕᤧᤖᤥ॥

᥇᥊ ᤜᤧᤰᤁᤩᤠᤱ ᤋᤡᤱᤃᤪᤣᤰ ᤁᤧᤗᤡᤱᤒᤠ ᤂᤠᤶᤔᤥ ᤁᤧᤈᤢᤰᤐᤠ ᤕᤠ᤹ᤖᤡ᤺ᤶᤒᤠᤜᤠ᤹ᤃ ᤐᤠ᤺ᤴᤈᤠᤰ ᤁᤧᤄᤧᤶᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤔᤧᤈᤥᤰ. ᤁᤖ ᤏᤡᤱᤛᤠᤶ. ᤕᤠᤱᤛᤠᤁᤢᤴᤎᤣ ᤏᤢ ᤁᤴ ᤜᤡᤱᤔᤴᤒᤠ ᤕᤠᤶᤍᤠᤍᤠᤒᤠ ᤐᤠ᤺ᤴᤏᤡᤸᤗᤧ ᤂᤧᤱᤜᤠ᤹ ᤛᤢ᤺ᤵᤋᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤁᤢᤈᤠ᤹ ᤑᤶᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥋ ᤁᤖ ᤏᤢᤒᤠ ᤂᤠᤶᤔᤥ ᤔᤰᤁᤧᤎᤠᤒᤠ ᤕᤠ᤹ᤖᤡ᤺ᤶᤒᤠᤜᤠ᤹ᤃ ᤏᤢᤒᤠ ᤏᤢ ᤛᤣᤛᤣ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤔᤧᤈᤥᤰ॥ ᤂᤧᤱᤜᤠ᤹ᤖᤧ ᤐᤠ᤺ᤴᤈᤠᤰᤁᤡᤴ ᤔᤧᤄᤧᤵᤛᤢᤖ ᤏᤡᤱᤘᤠ᤹ᤀᤥ ᤔᤧᤕᤢᤰᤂᤢ ᤜᤧᤰᤁᤩᤠᤱ ᤏᤠᤛᤡ ᤔᤧᤎ᤺ᤳᤋᤢᤀᤠᤱ ᤁᤢᤈᤠ᤹ ᤔᤧᤓᤳᤇᤢᤖᤥ॥”

ᤂᤵᤐᤩᤠ ᤛᤡᤃᤠᤱᤒᤠ ᤛᤣᤔᤡ

(ᤔᤷᤁᤢ ᥊:᥈᥇-᥈᥋)

᥇᥌ “ᤜᤠ᤺ᤳᤗᤧᤀᤠᤱ ᤛᤣᤔᤡ᤺ᤴ ᤜᤠ᤺ᤴᤍᤢᤀᤠᤱ ᤂᤵᤐᤩᤠ ᤛᤡᤃᤠᤱ ᤔᤧᤕᤢᤰᤂᤢᤴ ᤜᤧᤰᤁᤩᤠᤱ ᤏᤧᤳᤏᤠ ᤛᤡᤃᤠᤱᤅᤠᤱ ᤔᤧᤕᤢᤰᤂᤢᤴ. ᤁᤖ ᤁᤧᤍᤠᤒᤠᤜᤠ᤹ᤖᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤌᤥ ᤆᤶᤈᤶᤒᤠ ᤋᤧᤴᤏᤥ ᤕᤢᤰᤂᤢ᤹॥

᥇᥍ “ᤀᤠᤸᤗ ᤔᤧᤴᤎᤠ᤺ᤵᤔᤏᤠᤒᤠ ᤁᤠᤰ ᤆᤡᤃᤰᤘᤠᤜᤠ᤹ ᤀᤥ᤺ᤳᤋᤡᤀᤥ ᤏᤡᤔᤧᤎᤠ᤺ᤵ ᤜᤧᤰᤁᤩᤠᤱ ᤛᤡᤒᤡ᤹ᤒᤠ ᤐᤠ᤺ᤴᤜᤠ᤹ ᤁᤧᤖᤧᤰ ᤁᤢᤛᤡᤱ ᤏᤡ᤺ᤳᤋᤧᤳᤗᤥ॥

᥇᥎ “ᤜᤧᤰᤁᤣ᤺ᤸᤗᤧ ᤁᤧᤄᤧᤵᤛᤢᤶᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤀᤥ ᤏᤢᤖᤡᤰᤁᤠᤱ ᤕᤢᤰᤂᤧᤶᤔᤧ᤹ᤀᤥ॥ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤋᤧᤴᤍᤡᤱ ᤁᤧᤈᤥ᤺ᤰᤐᤠᤜᤠ᤹ᤖᤧᤃ ᤀᤠᤸᤗᤛᤠᤱ ᤕᤖᤡᤰ ᤁᤢᤛᤡᤱ ᤏᤡ᤺ᤵᤔᤠᤴ ᤔᤧᤄᤥᤛᤢᤖᤥ. ᤁᤖ ᤀᤠᤏᤡᤛᤠᤶᤔᤡᤴ ᤔᤧᤱᤄᤧᤶᤔᤏᤠᤒᤠᤜᤠ᤹ᤖᤧ ᤁᤳᤋᤢᤶᤒᤧ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤒᤠᤴᤏᤠᤱ ᤔᤧᤏᤠᤵᤋᤢᤛᤡᤖᤥ॥”

᥇᥏ ᤀᤠᤸᤗ ᤕᤧᤛᤢᤖᤧ ᤁᤢᤶᤔᤠ ᤏᤢ ᤁᤢᤴᤛᤠ᤹ᤛᤡ ᤁᤢᤍᤢᤶᤛᤧ ᤔᤧᤍᤩᤧᤀᤠᤱ ᤔᤧᤘᤕᤧ. ᤁᤖ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤁᤢᤒᤣᤛᤠᤱ ᤐᤣ᤺ᤰᤔᤠ ᤔᤧᤴᤇᤢᤰᤋᤧᤴᤗᤥ॥

᥈᥆ ᤜᤧᤰᤁᤣ᤺ᤸᤗᤧ ᤗᤳᤇᤠ ᤔᤏᤠᤎᤡᤰᤗᤧ ᤁᤧᤶᤔᤠ ᤏᤢ ᤁᤧᤴᤛᤠ᤹ᤛᤡ ᤁᤧᤍᤢᤶᤛᤧ ᤔᤧᤍᤩᤧᤀᤠᤱ ᤗᤠ᤺ᤰᤁᤠᤳ ᤁᤧᤶᤜᤠᤱᤗ ᤔᤧᤕᤧᤵᤗᤥ ᤗ᤹ᤖᤡᤰ ᤕᤧᤛᤢ᤺ᤴ ᤔᤧᤳᤋᤢ॥

᥈᥇ ᤁᤖ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤁᤧᤄᤧᤶᤒᤠᤜᤠ᤹ ᤜᤧᤰᤁᤩᤠᤱ ᤂᤧᤴ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤀᤡᤱᤃᤠ᤹ ᤀᤠᤶᤔᤠ ᤏᤢ ᤀᤠᤴᤛᤠ᤹ᤛᤡᤖᤥ॥”

ᤕᤧᤛᤢᤖᤧ ᤛᤢᤖᤡᤳ ᤁᤣᤈᤱᤅᤡᤴ ᤆᤡᤈᤡ ᤕᤧᤶᤕᤧᤶ ᤆᤥᤃᤢ᤹

(ᤔᤳᤋᤡ ᥎:᥈᥉-᥈᥍. ᤔᤷᤁᤢ ᥊:᥉᥋-᥊᥇)

᥈᥈ ᤌᤡᤰᤕᤧᤴ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤐᤡᤃᤡ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤎᤠᤛᤡᤱᤗᤥ॥

᥈᥉ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤕᤧᤛᤢ᤺ᤴ ᤀᤡᤵᤛᤧ॥ ᤜᤰᤆᤄᤳ ᤘᤖᤰᤁᤥ ᤕᤶᤒᤠ ᤛᤢᤖᤡᤳ ᤁᤣᤈᤱ ᤜᤢᤔᤠ ᤜᤣ᤺ᤰᤋᤧᤀᤠᤱ ᤘᤠᤓᤧᤸᤗᤧᤱᤅᤡᤴ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤂᤠ ᤂ᤺ᤱᤒᤣᤴᤏᤧ ᤋᤡᤶᤛᤧᤀᤠᤱ ᤁᤧᤛᤠᤰᤐᤥ ᤔᤧᤎᤩᤧᤖᤥ॥

᥈᥊ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤒᤣᤀᤠᤱ ᤕᤧᤛᤢ᤺ᤴ ᤔᤧᤓᤥ᤺ᤰᤂᤢᤖ ᤀᤰᤂᤣ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤍᤠᤱᤒᤣ. ᤀᤠᤏᤡᤃᤧᤃ ᤜᤢᤶᤔᤠ ᤛᤡᤔᤠ ᤀᤡᤋᤡᤃᤧᤖᤥ॥”

ᤜᤧᤰᤁᤩᤠᤱ ᤕᤧᤛᤢ᤺ᤴ ᤐᤥᤃᤧᤀᤠᤱ ᤂᤧᤴ ᤛᤢᤖᤡᤳ ᤁᤣᤈᤱᤅᤡᤴ ᤏᤢ ᤘᤠᤓᤧᤸᤗᤧᤱᤅᤡᤴ ᤑᤧ᤺ᤰᤋᤢ॥ ᤜᤧᤰᤁᤩᤠᤱ ᤛᤢᤖᤡᤳ ᤁᤣᤈᤱᤅᤡᤴ ᤜᤢᤔᤠ ᤆᤰᤌᤠᤛᤢ ᤜᤧᤰᤁᤩᤠᤱ ᤘᤠᤓᤧᤸᤗᤧᤱᤅᤡᤴᤏᤠᤱ ᤆᤡᤈᤡ ᤕᤧᤶᤕᤧᤶ ᤗ᤹ᤖᤧᤖᤥ॥

᥈᥋ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤛᤠ᤺ᤴᤏᤡᤴ ᤀᤠᤳᤋᤥ ᤘᤠ᤹ᤒᤣ᥅” ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤃᤡᤛᤧᤖ ᤂᤢᤏᤡ᤹ ᤕᤱᤔᤠ ᤁᤧᤖᤧᤀᤠᤱ ᤏᤡᤱᤘᤠ᤹ ᤔᤕᤧᤖ ᤀᤰᤂᤣ ᤔᤧᤔᤧᤳᤇᤡᤱ. “ᤔᤧ᤺ᤴ ᤁᤱᤃ ᤀᤠᤰᤋᤱᤒᤠ ᤔᤏᤠᤏᤧᤒᤣ᥅ ᤂᤢᤏᤧ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤸᤗᤧ ᤛᤢᤖᤡᤳ ᤁᤣᤈᤱᤅᤡᤴ ᤏᤢ ᤘᤠᤓᤧᤸᤗᤧᤱᤅᤡᤸᤗᤧᤀᤠᤱ ᤂᤧᤵᤛᤢᤱᤃ᥄”

ᤕᤧᤛᤢᤖᤧ ᤑᤧᤴᤛᤠᤶᤔᤡᤸᤗᤧ ᤋᤖᤢᤒᤠ ᤔᤏᤠᤴ ᤘᤣ᤺ᤴᤍᤢ᤹

(ᤔᤳᤋᤡ ᥎:᥈᥎-᥉᥊. ᤔᤷᤁᤢ ᥋:᥇-᥈᥆)

᥈᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤃᤠᤗᤡᤗ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱᤒᤠ ᤃᤣᤖᤠᤛᤣᤏᤛ ᤗᤠᤈᤣ᤹ᤀᤥ ᤔᤧᤃᤧᤖᤧ॥

᥈᥍ ᤂᤧᤱᤜᤠ᤹ ᤂᤧᤵᤔᤥ ᤔᤧᤃᤧᤖᤧᤀᤠᤱ ᤕᤧᤛᤢ᤺ᤴ ᤂ᤺ᤱᤒᤣᤀᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧᤏᤢᤔᤧ᤺ᤴᤏᤣ ᤐᤠᤱᤈᤢᤶᤗᤠᤶ ᤁᤧᤓᤧᤶᤒᤠ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤔᤏᤠᤎᤡᤰ ᤂᤧᤵᤔᤥ ᤋᤢᤔᤢ॥ ᤂᤧᤴ ᤔᤏᤠᤴ ᤕᤖᤡᤰ ᤕᤧᤶᤔᤠᤱᤎᤥ ᤜᤡᤶᤔᤥ ᤔᤧᤴᤘᤠ᤹ᤀᤣ ᤋᤣ᤺ᤳᤑᤢᤱᤅᤠᤱ ᤔᤧᤴᤈᤠᤱᤅᤣ ᤀᤡᤵᤐᤢᤱᤍᤧᤴᤜᤠ᤹ᤀᤥᤖᤰ ᤘᤕᤧᤃᤳᤋᤧᤖᤥ॥

᥈᥎ ᤂᤧᤸᤗᤧ ᤕᤧᤛᤢ᤺ᤴ ᤏᤡᤛᤢᤀᤠᤱ ᤕᤧᤛᤢᤖᤧ ᤁᤢᤗᤠᤱᤈᤰᤁᤥ ᤐᤡᤷᤎᤠᤵ ᤌᤠᤶᤛᤡᤱᤗ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤀᤰᤂᤣ ᤔᤧᤳᤋᤢ. “ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤕᤧᤛᤢᤀᤣ. ᤂᤧᤏᤧ᤹ ᤀᤡᤱᤃᤠ᤹ᤏᤢ ᤌᤣ ᤁᤧᤃᤥ᤺ᤳᤋᤢᤒᤠᤒᤣ᥅ ᤀᤡᤱᤃᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤱᤅᤡᤴᤏᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ᤹ᤖᤥ॥”

᥈᥏ ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤂᤧᤴ ᤑᤧᤴᤛᤠᤶᤔᤡᤴ ᤂᤧᤴ ᤔᤏᤠᤀᤥᤗᤠᤶ ᤀᤠᤴᤍᤧ᤺ᤴᤇᤠ ᤗᤠ᤺ᤰᤁᤠᤳ ᤗ᤺ᤴᤍᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤀᤠᤱ ᤘᤕᤧ॥ ᤂᤧᤴ ᤔᤏᤠᤴ ᤕᤖᤡᤰᤗᤧᤱ ᤂᤧᤴ ᤑᤧᤴᤛᤠᤶᤔᤡᤸᤗᤧ ᤋᤢᤰᤂᤣ ᤆᤠ᤺ᤳᤋᤢᤀᤠᤱ ᤘᤕᤧ॥ ᤔᤏᤠᤜᤠ᤹ᤖᤧ ᤕᤖᤡᤰᤗᤧᤱ ᤁᤢᤜᤢᤰ ᤁᤢᤗᤠᤱᤅᤥ ᤀᤡᤔᤧᤄᤣ᤺ᤰᤂᤢᤀᤠᤱ ᤁᤧᤒᤵᤐᤠ ᤑᤧᤴᤈᤣ᤹ ᤌᤰᤁᤪᤱᤜᤠ᤹ ᤑᤢ᤹ᤖᤢᤀᤠᤱ ᤑᤧᤴᤛᤠᤶᤜᤠ᤹ᤖᤧ ᤀᤣ᤺ᤰᤛᤠᤍᤧᤴᤏᤥ ᤛᤠᤰᤁᤧᤸᤗᤧᤰ ᤔᤧᤍᤣ᤹ᤖᤢᤀᤠᤱ ᤘᤕᤧᤖᤥ॥

᥉᥆ ᤕᤧᤛᤢᤖᤧ ᤂᤧᤴ ᤛᤣ᤺ᤴᤍᤥᤛᤢ. “ᤁᤧᤔᤡᤱ ᤌᤧᤔᤠᤒᤣ᥅”

ᤂᤧᤸᤗᤧ ᤀᤠᤔᤡᤱ ᤋᤢᤖᤠᤖᤥ ᤗ᤹ᤖᤡᤰ ᤏᤥᤃᤵ ᤐᤡᤖᤢ॥ ᤌᤣᤀᤠᤱᤓᤧᤸᤗᤧ ᤕᤖᤡᤰ ᤑᤧᤴᤛᤠᤶᤜᤠ᤹ ᤂᤧᤴ ᤔᤏᤠᤀᤥ ᤔᤧᤗᤠᤛᤧᤀᤠᤱ ᤔᤧᤘᤕᤧᤖᤥ॥

᥉᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤀᤠᤏᤡᤃᤧ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤥ ᤕᤠᤵᤔᤡ ᤀᤠᤶᤒᤠᤱᤄᤧᤴᤏᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ॥

᥉᥈ ᤀᤠᤸᤗ ᤂᤧᤴ ᤁᤥ᤺ᤰᤔᤠᤀᤥ ᤕᤖᤡᤰ ᤑᤠᤰᤜᤠ᤹ ᤆᤠᤔᤧᤖᤠᤔᤧᤖ ᤔᤧᤕᤧᤒᤧ॥ ᤜᤧᤰᤁᤣ᤺ᤸᤗᤧ ᤂᤧᤴ ᤑᤧᤴᤛᤠᤶᤜᤠ᤹ᤖᤧ ᤀᤠᤏᤡᤃᤧ ᤂᤧᤴ ᤑᤠᤰᤜᤠ᤹ᤀᤥ ᤗᤠ᤺ᤵᤔᤠ ᤀᤠᤒᤠᤱᤄᤧ᤹ ᤗ᤹ᤖᤡᤰ ᤕᤧᤛᤢ᤺ᤴ ᤐᤣᤗᤡ ᤔᤧᤓᤠᤰᤋᤢ॥ ᤜᤧᤰᤁᤩᤠᤱ ᤕᤧᤛᤢᤖᤧᤀᤠᤱ ᤗᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ

᥉᥉ ᤂᤧᤴ ᤔᤏᤠᤀᤥᤗᤠᤶ ᤔᤧᤗ᤺ᤴᤍᤧ ᤔᤧᤒᤣᤀᤠᤱ ᤂᤧᤱᤜᤠ᤹ ᤑᤠᤰᤜᤠ᤹ᤀᤥ ᤔᤧᤗᤠᤛᤧ॥ ᤜᤧᤰᤁᤩᤠᤱ ᤂᤧᤴ ᤑᤠᤰᤜᤠ᤹ ᤛᤱᤔᤠᤱᤅᤣ ᤛᤱᤔᤠᤱ ᤔᤧᤗᤥ᤺ᤰᤋᤧᤖ ᤕᤠᤰᤐᤧᤀᤥᤏᤢ ᤔᤰᤔᤧᤎᤩᤧᤀᤠᤱ ᤘᤖᤰᤁᤥ ᤔᤧᤜᤢᤔᤧ ᤔᤧᤛᤩᤧᤖᤥ॥

᥉᥊ ᤜᤧᤰᤁᤩᤠᤱ ᤑᤠᤰ ᤁᤧᤃᤶᤒᤠᤜᤠ᤹ᤖᤧ ᤁᤴ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤔᤧᤏᤡᤛᤢᤀᤠᤱ ᤂᤡᤔᤥ ᤔᤧᤗᤥ᤺ᤰᤋᤧᤖ ᤔᤧᤒᤣᤀᤠᤱ ᤐᤠᤱᤈᤢᤶᤔᤥ ᤏᤢ ᤂᤧᤴ ᤂᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤀᤥ ᤁᤴ ᤀᤡᤱᤄᤱᤅᤡᤴ ᤔᤧᤛᤧ᤺ᤛᤢᤖᤥ॥

᥉᥋ ᤜᤧᤰᤁᤩᤠᤱ ᤔᤏᤠᤜᤠ᤹ ᤌᤧᤔᤠᤏᤡ ᤐᤥ᤺ᤰᤂᤧᤒᤣ ᤑᤠ᤹ᤀᤠᤱ ᤀᤥᤔᤧᤳᤇᤧ ᤂᤧᤵᤔᤥ ᤔᤧᤍᤩᤧ॥ ᤂᤧᤱᤜᤠ᤹ᤖᤧ ᤔᤠᤑᤧᤴᤛᤠᤶᤔᤡᤸᤗᤧ ᤋᤖᤢᤒᤠ ᤔᤏᤠᤴ ᤏᤢᤖᤧᤀᤠᤱ ᤋᤣ᤺ᤳ ᤆᤠᤰᤛᤡᤱᤅᤠᤱ ᤁᤢᤏᤡᤱᤘᤠ᤹ ᤛᤣ᤺ᤖᤧᤀᤠᤱ ᤕᤧᤛᤢᤖᤧ ᤁᤢᤗᤠᤱᤈᤰᤐᤥ ᤕᤢᤅᤧᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤔᤧᤃᤡᤛᤧ॥

᥉᥌ ᤜᤧᤰᤁᤩᤠᤱ ᤂᤧᤴ ᤜᤡᤴᤍᤥᤰ ᤁᤧᤏᤡᤒᤠᤜᤠ᤹ᤖᤧ ᤂᤧᤵᤔᤥ ᤁᤧᤍᤠᤒᤠ ᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤋᤃᤡ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠ ᤁᤴ ᤔᤏᤠᤴ ᤘᤣ᤺ᤳᤋᤧᤒᤣ ᤑᤠ᤹ᤀᤠᤱ ᤔᤧᤈᤧᤰᤋᤢᤛᤡ॥

᥉᥍ ᤜᤧᤰᤁᤣ᤺ᤸᤗᤧ ᤃᤣᤖᤠᤛᤣᤏᤛ ᤗᤠᤈᤣ᤹ᤀᤥᤒᤠ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤁᤵᤔᤥᤗᤠᤶ ᤐᤣᤃᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤔᤧᤘᤕᤧ॥ ᤜᤧᤰᤁᤣ᤺ᤸᤗᤧ ᤕᤧᤛᤢ᤺ᤴ ᤐᤣ᤺ᤰᤔᤠ ᤑᤠ᤹ᤀᤠᤱ ᤂ᤺ᤱᤒᤣᤀᤥ ᤗᤠᤛᤧᤖᤥ॥

᥉᥎ ᤑᤧᤴᤛᤠᤶᤜᤠ᤹ᤖᤧ ᤔᤧᤗᤧᤖᤢᤒᤠ ᤂᤧᤴ ᤔᤏᤠᤴ ᤂᤧ᤹ᤕᤥ ᤋᤩᤧᤀᤠᤱ ᤕᤧᤛᤢ᤺ᤴ ᤀᤠᤍᤠᤱᤒᤣ. ᤀᤡᤱᤃᤠ᤹ᤀᤠᤱ ᤂᤧᤏᤧ᤹ᤏᤢᤀᤣ ᤋᤣ᤹ᤖᤠᤱᤅᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢ. ᤁᤖ ᤕᤧᤛᤢᤖᤧ ᤀᤰᤂᤣ ᤔᤧᤳᤋᤢᤖ ᤏᤢ᤺ᤰᤋᤢᤍᤣᤛᤢ.

᥉᥏ “ᤂᤧᤏᤧ᤹ ᤁᤧᤜᤡᤶᤔᤥ ᤐᤣᤃᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤗᤠᤃᤡ ᤆᤥᤃᤢ ᤁᤧᤒᤡᤖᤧᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱ ᤛᤧᤛᤧ᤹ᤀᤥ॥” ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤐᤣᤀᤠᤱ ᤕᤧᤛᤢᤖᤧ ᤂᤢᤏᤧ᤹ ᤁᤢᤗᤠᤃᤡ ᤆᤥᤃᤢᤒᤠ ᤁᤠᤰ ᤐᤠ᤺ᤴᤏᤡᤴ ᤁᤠᤰ ᤐᤠᤱᤈᤢᤶᤔᤥ ᤛᤧ᤺ᤛᤢᤖᤥ॥

ᤁᤧᤛᤡᤔᤠ ᤆᤢᤰᤔᤧᤴ ᤏᤢ ᤁᤧᤍᤢᤰᤔᤠ ᤔᤧᤴᤇᤢᤔᤠ᤹ᤀᤡᤴ

(ᤔᤳᤋᤡ ᥏:᥇᥎-᥈᥌. ᤔᤷᤁᤢ ᥋:᥈᥇-᥊᥉)

᥊᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤠᤶᤔᤥ ᤘᤖᤰᤁᤡᤸᤗᤧ ᤏᤠᤜᤠᤱᤍᤠᤱ ᤁᤧᤖᤧᤸᤗᤧ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤜᤠᤱᤄᤢᤖ ᤔᤧᤕᤢᤅᤧᤖᤥ॥

᥊᥇ ᤜᤧᤰᤁᤩᤠᤱ ᤕᤠᤀᤡᤖᤛ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤎᤡᤰ ᤂᤧᤵᤔᤥ ᤋᤩᤧ॥ ᤂᤢᤏᤧ᤹ ᤐᤠᤱᤋᤡᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠ ᤘᤕᤧ॥ ᤂᤧᤸᤗᤧ ᤕᤧᤛᤢᤖᤧ ᤁᤢᤗᤠᤱᤈᤰᤁᤥ ᤜᤒᤳ ᤑᤴᤇᤡᤱᤗ ᤀᤠᤜᤡᤶᤔᤥ ᤑᤧᤖᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢ.

᥊᥈ ᤌᤣᤀᤠᤱᤓᤧᤸᤗᤧ ᤋᤱᤒᤣ ᤌᤡᤰ-ᤏᤧᤳ (᥇᥈) ᤁᤧᤃᤧᤵᤔᤠ ᤌᤡᤰᤗᤰ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤴ ᤛᤡᤔᤠᤗᤡᤱᤎᤥᤀᤥ ᤁᤧᤖᤧᤀᤠᤱ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤴᤏᤢᤀᤣ ᤌᤠᤛᤡᤱ॥ ᤜᤧᤰᤁᤩᤠᤱ ᤐᤣᤖ ᤐᤳᤇᤧᤸᤗᤧ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤆᤡᤒᤢ᤺ᤳ ᤔᤧᤒᤢ᤺ᤳᤋᤢᤖᤥ॥

᥊᥉ ᤂᤧᤵᤔᤥ ᤋᤱᤒᤣ ᤌᤡᤰ-ᤏᤧᤳᤋᤠᤱᤎᤥ (᥇᥈) ᤀᤠᤳᤋᤡᤸᤗᤧᤀᤠᤱ ᤘᤣ᤺ᤶᤔᤠ ᤔᤧᤴᤇᤢᤰᤋᤢᤶᤔᤠ ᤔᤠᤰᤂᤡ᤹ ᤘᤕᤢᤔᤠᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤹ᤎᤡᤰ ᤘᤕᤧᤖᤥ॥

᥊᥊ ᤂᤧᤴ ᤕᤧᤛᤢᤖᤧ ᤁᤢᤀᤣᤃᤠᤱ ᤋᤩᤧᤀᤠᤱ ᤁᤢᤍᤣ᤺ᤳᤋᤡᤸᤗᤧ ᤁᤢᤕᤠ᤺ᤴ ᤛᤢᤛᤢᤏᤢᤔᤧ᤺ᤴᤏᤣ ᤔᤠᤰᤂᤡ᤹ ᤘᤕᤢ᤺ᤔᤠᤴ ᤆᤡᤒᤧᤖᤥ॥

᥊᥋ ᤕᤧᤛᤢᤖᤧ ᤛᤣ᤺ᤴᤍᤥᤛᤢᤛᤡ. “ᤀᤡᤱᤃᤠ᤹ ᤜᤠ᤺ᤳᤗᤧ ᤛᤢᤛᤠᤱᤒᤣ᥅”

ᤜᤧᤰᤁᤩᤠᤱ ᤁᤧᤖᤧᤰᤗᤧ ᤀᤡᤱᤃᤠ᤹ ᤔᤧ᤺ᤴ ᤗ᤹ᤖᤡᤰ ᤔᤧᤒᤠ᤺ᤳᤋᤢᤀᤠᤱ ᤐᤋᤪᤢᤛᤖᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤰᤂᤣᤗ᤹ᤖᤡᤰ ᤁᤧᤖᤧᤰ ᤐᤡᤛᤠᤱᤗᤠᤶ ᤔᤏᤠᤜᤠ᤹ᤖᤧ ᤆᤡᤓᤡ᤺ᤳ ᤁᤧᤶᤓᤡ᤺ᤳᤋᤧᤀᤠᤱ ᤁᤧᤶᤀᤣ᤺ᤵᤗ ᤔᤧᤒᤳᤗᤥ॥”

᥊᥌ ᤁᤖ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤜᤠ᤺ᤳᤗᤧᤀᤡᤃ ᤛᤢᤛᤠᤱᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤎᤰᤁᤥᤏᤢ ᤔᤢᤰᤛᤠᤶ ᤗ᤺ᤴᤍᤧᤒᤠ ᤏᤡᤱᤘᤠ᤹ ᤂᤥᤛᤢᤱᤗᤥ॥”

᥊᥍ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧᤀᤠᤱ ᤀᤡᤱᤃᤠ᤹ ᤆᤡᤱᤛᤡᤱᤔᤠ ᤔᤧᤛᤢᤰᤁᤠᤴ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤁᤢᤃᤡᤔᤠᤸᤗᤧ ᤕᤰᤂᤧᤖ ᤕᤧᤛᤢᤖᤧ ᤁᤢᤗᤠᤱᤈᤰᤁᤥ ᤜᤒᤳ ᤑᤴᤇᤡᤱᤗᤥ॥ ᤂᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤣ ᤂᤢᤏᤧ᤹ ᤛᤢᤛᤢᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤡᤔᤥ ᤘᤣ᤺ᤳᤋᤧᤒᤠ ᤐᤠ᤺ᤴᤏᤡᤴ ᤕᤧᤛᤢ᤺ᤴ ᤆᤧᤰᤋᤢᤖᤥ॥

᥊᥎ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤔᤠᤔᤢᤀᤣ. ᤂᤧᤏᤧ᤹ ᤏᤛᤠ᤺ᤴ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤁᤧᤘᤣ᤺ᤳᤋᤧᤀᤠᤱ ᤁᤧᤘᤠ᤹ᤖᤥ॥ ᤀᤠᤸᤗ ᤏᤢᤖᤡᤰᤁᤠᤱ ᤐᤣᤃᤧ᤹ᤀᤥ॥”

᥊᥏ ᤀᤰᤂᤣᤗ᤹ᤖᤡᤰ ᤐᤠᤖᤧᤖ ᤐᤳᤇᤧᤸᤗᤧ ᤂᤧᤴ ᤗᤠᤶᤗᤥᤒᤠ ᤕᤠᤀᤡᤖᤛᤖᤧ ᤁᤢᤜᤡᤶᤔᤥᤗᤠᤶ ᤔᤏᤠᤎᤡᤰ ᤋᤩᤧᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤧᤛ᤻ᤛᤠ᤺ᤱᤃ ᤛᤩᤧᤖᤥ. ᤀᤠᤸᤗ ᤛᤡᤰᤛᤠᤶᤒᤧᤴ ᤋᤢᤰᤂᤣ ᤆᤠ᤺ᤳᤋᤢᤶ ᤔᤧ᤺ᤴᤗᤥ॥”

᥋᥆ ᤁᤖ ᤕᤧᤛᤢᤖᤧ ᤂᤧᤴ ᤂᤧᤵᤛᤢᤀᤠᤱ ᤕᤠᤀᤡᤖᤛᤧᤴ ᤔᤧᤳᤋᤢ. “ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ. ᤏᤛᤠ᤺ᤴᤗᤰ ᤆᤥᤃᤧ᤹॥ ᤂᤢᤏᤧ᤹ ᤘᤣ᤺ᤳᤗᤥ॥”

᥋᥇ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤠᤀᤡᤖᤛᤖᤧ ᤁᤢᤜᤡᤶᤔᤥ ᤁᤧᤖᤧᤀᤠᤱ ᤐᤋᤪᤢᤛ. ᤕᤠᤁᤢᤒ ᤏᤢ ᤕᤢᤜᤢᤴᤏᤠ᤺ᤴ ᤜᤧᤰᤁᤩᤠᤱ ᤂᤧᤴ ᤆᤢᤰᤔᤠᤸᤗᤧ ᤁᤢᤶᤒᤠ ᤁᤢᤶᤔᤠᤛᤡᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤏᤠᤱ ᤂᤧᤴ ᤆᤢᤰᤔᤧᤴ ᤏᤧᤛ᤻ᤛᤧᤒᤠ ᤋᤧᤴᤏᤥ ᤐᤣ᤺ᤰᤔᤠ ᤔᤧᤒᤠᤱᤄᤢᤴᤛᤡᤴ॥

᥋᥈ ᤂᤧᤵᤔᤥ ᤔᤏᤠᤜᤠ᤹ ᤔᤧᤜᤠᤒᤧᤖ. ᤔᤣᤖᤡᤱ ᤌᤰᤏᤢ ᤔᤧᤕᤢᤅᤧ॥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤔᤧᤜᤠᤒᤧᤶᤔᤡᤴᤏᤧ᤹. ᤂᤢᤏᤧ᤹ ᤔᤧᤴᤇᤡ᤹ᤀᤣ ᤘᤠ᤹. ᤀᤡᤵᤛᤧᤀᤠᤱᤗᤰ ᤏᤧᤖᤥ॥”

᥋᥉ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤔᤧᤀᤣ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤂᤧᤴ ᤆᤢᤰᤔᤧᤴ ᤛᤩᤧᤒᤠ ᤔᤧᤏᤡᤛᤢᤀᤠᤱ ᤔᤧᤘᤕᤧ॥

᥋᥊ ᤕᤧᤛᤢᤖᤧ ᤂᤧᤴ ᤆᤢᤰᤔᤧᤴ ᤁᤢᤜᤢᤰᤁᤥ ᤋᤧᤶᤛᤢᤀᤠᤱ “ᤔᤠᤔᤢᤀᤣ. ᤐᤥᤃᤧ᤹ᤀᤥ” ᤔᤧᤳᤋᤢ॥

᥋᥋ ᤂᤡᤔᤥ ᤛᤠ᤺ᤱᤃᤢᤃᤧᤴ ᤁᤢᤛᤰᤔᤠ ᤏᤢ᤺ᤰᤂᤧ ᤋᤩᤧᤀᤠᤱ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤕᤢᤱᤛᤡᤱ॥ ᤕᤧᤛᤢᤖᤧ ᤂᤧᤱᤜᤠ᤹ “ᤂᤧᤴ ᤌᤧᤔᤠᤀᤡ ᤆᤠᤔᤠ ᤐᤡᤖᤧᤶᤔᤧ᤹” ᤔᤧᤳᤋᤢᤛᤡ॥

᥋᥌ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤴᤇᤡ᤹ ᤏᤡᤱᤘᤠ᤹ ᤔᤕᤧ. ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤁᤴ ᤐᤠ᤺ᤴᤏᤡᤴ ᤜᤠ᤺ᤳᤋᤠᤱ ᤔᤧᤔᤧᤳᤋᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

ᤕᤧᤛᤢᤖᤧ ᤌᤡᤰ-ᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤡᤱᤓᤴ ᤛᤧᤛᤧ ᤐᤠᤱᤄᤢᤛᤡ᤹

(ᤔᤳᤋᤡ ᥇᥆:᥋-᥇᥋. ᤔᤷᤁᤢ ᥌:᥍-᥇᥉)

᥏

ᤀᤠᤸᤗ ᤕᤧᤛᤢᤖᤧ ᤌᤡᤰᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤁᤢᤒᤣᤛᤠᤱ ᤀᤢ᤺ᤳᤋᤢᤛᤡᤀᤠᤱ ᤁᤧᤖᤧᤰ ᤑᤧᤴᤛᤠᤶᤜᤠ᤹ ᤏᤠ᤺ᤵᤔᤠ ᤗ᤺ᤵᤔᤠ ᤏᤢ ᤁᤧᤍᤢᤰᤐᤠᤜᤠ᤹ ᤘᤣ᤺ᤶᤔᤠ ᤔᤢᤰᤛᤠᤶ ᤏᤢ ᤕᤢᤰ ᤐᤡᤖᤢᤛᤡᤀᤠᤱ

᥈ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤢᤏᤠᤀᤡᤱ ᤛᤧᤛᤧ ᤏᤢ ᤁᤧᤍᤢᤰᤐᤠᤜᤠ᤹ ᤘᤣ᤺ᤴᤇᤧ ᤐᤠᤱᤄᤢᤍᤣᤛᤢᤛᤡᤖᤥ॥

᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤗᤠᤶᤍᤡ᤺ᤰᤁᤥ ᤁᤧᤒᤣᤃᤡᤸᤗᤧ ᤋᤰᤁᤠᤳ . ᤛᤢ᤺ᤰᤘᤠ. ᤆᤠᤔᤠ ᤆᤠ. ᤕᤠᤱ. ᤜᤧᤰᤁᤩᤠᤱ ᤘᤣ᤹ ᤗᤧᤰᤛᤡᤱᤔᤠ ᤆᤠᤱ ᤌᤣᤀᤠᤱ ᤔᤧᤕᤠᤱᤅᤠᤛᤡᤶᤔᤧᤴᤏᤧ᤹ᤀᤥ॥

᥊ ᤂᤡᤏᤡ᤹ ᤀᤠᤳᤋᤡᤴ ᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤁᤧᤶᤒᤡᤖᤡ᤹. ᤂᤧᤴ ᤐᤠᤱᤈᤢᤶᤔᤡᤴ ᤔᤧᤸᤗᤧᤳᤋᤣ ᤌᤠᤖᤡᤰ ᤂᤧᤴ ᤜᤡᤶᤔᤥᤀᤣ ᤕᤠ᤺ᤰᤋᤧᤶᤔᤧ᤹.

᥋ ᤁᤖ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤗᤠᤶᤍᤠ᤺ᤰᤔᤠ ᤁᤧᤔᤧᤶᤒᤡᤖᤡᤴᤏᤧ ᤑᤠ᤹ᤃᤪ ᤂᤧᤴ ᤐᤠᤱᤈᤢᤶᤔᤡᤴ ᤁᤧᤗᤧᤖᤢᤶᤔᤡᤸᤗᤧ ᤂᤡᤏᤡ᤹ ᤗᤠᤱᤅᤥ ᤁᤧᤄᤡᤵᤐᤠ ᤂᤠᤶᤜᤡ᤺ᤰᤁᤡᤴ ᤌᤠᤵᤛᤧᤶ ᤌᤩᤧᤶᤔᤧ᤹॥ ᤁᤱᤃ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤱᤒᤠ ᤔᤡᤰᤛᤣ᤺ᤴᤗᤥ॥”

᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤠᤱᤓᤣ᤹ ᤐᤠᤱᤓᤣ᤹ᤀᤥ ᤔᤧᤒᤣᤀᤠᤱ ᤛᤢᤏᤠᤀᤡᤱ ᤔᤧᤛᤧᤛᤢᤀᤠᤱ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤔᤧᤘᤣ᤺ᤴᤍᤢᤛᤡᤖᤥ॥

ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤜᤧᤖᤥᤍᤖᤧ ᤁᤢᤏᤡᤱᤘᤠ᤹ ᤔᤠ᤹᤺

(ᤔᤳᤋᤡ ᥇᥊:᥇-᥇᥈. ᤔᤷᤁᤢ ᥌:᥇᥊-᥈᥏)

᥍ ᤀᤠᤸᤗ ᤃᤠᤗᤡᤗ ᤌᤢᤶᤔᤥᤒᤠ ᤛᤢᤜᤠᤱᤃᤧᤶᤒᤠ ᤜᤧᤖᤥᤍ ᤀᤣᤴᤋᤡᤐᤠᤛᤖᤧ ᤁᤴ ᤁᤧᤖᤧᤰ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤂᤧᤵᤛᤢᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤕᤧ. ᤌᤣᤀᤠᤱᤓᤧᤸᤗᤧ ᤁᤢᤓᤠᤖᤧ “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤕᤠᤶᤔᤥ ᤜᤡᤅᤧᤀᤠᤱ ᤘᤠ᤹ᤖᤥ” ᤔᤧᤒᤠ᤺ᤳᤋᤢ॥

᥎ ᤘᤣ᤹ᤜᤠ᤹ᤖᤧ “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴ ᤕᤠᤶᤔᤥ ᤗ᤺ᤴᤍᤧᤀᤠᤱ ᤘᤠ᤹” ᤔᤧᤒᤠ᤺ᤳᤋᤢ. ᤜᤧᤰᤁᤩᤠᤱ ᤀᤠᤸᤗᤛᤠᤱ ᤘᤣ᤹ ᤔᤏᤠᤜᤠ᤹ᤖᤧ “ᤀᤢᤴᤇᤥ᤺ᤴᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤎᤡᤰ ᤕᤠᤶᤔᤥ ᤜᤡᤅᤧᤀᤠᤱ ᤘᤠ᤹” ᤔᤧᤒᤠ᤺ᤳᤋᤢᤖᤥ॥

᥏ ᤜᤧᤰᤁᤣ᤺ᤸᤗᤧ ᤜᤧᤖᤥᤍᤖᤧ ᤐᤠ᤺ᤳᤋᤢ. “ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤱᤃ ᤁᤢᤏᤡ᤺ᤱᤔᤠᤴ ᤂᤰ ᤐᤠᤱᤄᤢᤱᤛᤡᤱᤅᤠᤱ ᤘᤕᤧ. ᤁᤖ ᤀᤠᤰᤂᤣᤗ᤹ᤖᤡᤰ ᤕᤠᤶᤔᤥ ᤜᤡᤅᤧᤒᤣ᥅ ᤀᤡᤱᤃᤠ᤹ ᤁᤴ ᤌᤣ᤺ᤴᤏᤧ ᤂᤧᤵᤛᤢᤱᤒᤣ᥅” ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤥᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢ॥

ᤕᤧᤛᤢᤖᤧ ᥋.᥆᥆᥆ ᤔᤏᤠᤜᤠ᤹ ᤆᤠᤈᤠ᤺ᤳᤋᤢᤛᤡ᤹

(ᤔᤳᤋᤡ ᥇᥊:᥇᥉-᥈᥇. ᤔᤷᤁᤢ ᥌:᥉᥆-᥊᥊. ᤕᤢᤜᤢ ᥌:᥇-᥇᥊)

᥇᥆ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤔᤧᤏᤢ᤺ᤰᤂᤧ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤕᤧᤛᤢ᤺ᤴ ᤔᤧᤈᤧᤰᤋᤢ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤒᤧᤌᤛᤣᤍᤠ ᤐᤠᤱᤈᤢᤶ ᤗᤧᤵᤔᤠᤱ ᤛᤫᤠ᤺ᤳᤋᤠᤱ ᤋᤣ᤹ᤖᤢᤛᤡᤀᤠᤱ ᤐᤣ.

᥇᥇ ᤁᤖ ᤕᤖᤡᤰ ᤔᤏᤠᤜᤠ᤹ᤖᤧ ᤂᤧᤴ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤣᤃᤠᤱ ᤀᤣᤃᤠᤱ ᤔᤧᤎᤠᤛᤡᤱ॥ ᤕᤧᤛᤢᤖᤧ ᤂᤧᤱᤜᤠ᤹ ᤁᤧᤖᤧᤰ ᤗᤠᤶᤍᤠ᤺ᤰᤔᤠ ᤐᤡᤖᤢᤛᤡᤀᤠᤱ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤒᤠ ᤐᤠ᤺ᤴᤜᤠ᤹ ᤆᤧᤰᤋᤢᤛᤡ. ᤜᤧᤰᤁᤩᤠᤱ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤘᤣ᤺ᤴᤍᤢᤛᤡ॥

᥇᥈ ᤜᤧᤰᤁᤩᤠᤱ ᤏᤠᤶᤎᤩᤧᤖ ᤐᤳᤇᤧᤸᤗᤧ ᤌᤡᤰᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤔᤧᤔᤧᤳᤋᤢ. “ᤀᤠᤍᤠᤱᤒᤠ ᤛᤡᤰᤛᤠᤶᤒᤣ. ᤁᤴ ᤔᤏᤠᤜᤠ᤹ ᤐᤠᤱᤄᤧᤍᤣᤛᤧᤛᤧ᤹ᤀᤥ॥ ᤜᤧᤰᤁᤩᤠᤱ ᤂᤧᤴ ᤂᤡᤖᤡᤒᤠ ᤐᤠᤱᤈᤢᤶᤔᤥ ᤔᤧᤒᤣ᤺ᤰᤁᤠᤱ ᤆᤠᤔᤠ ᤌᤢᤱᤔᤠ ᤏᤢ ᤕᤠᤱᤎᤥ᤺ᤰᤔᤠᤖᤧᤴ ᤋᤱᤃᤠᤶ ᤔᤧᤈᤥᤃᤢᤖᤖᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤀᤣ᤺ᤰᤛᤠᤍᤧᤴᤏᤥ ᤀᤠᤘᤠ᤹ᤖᤥ॥”

᥇᥉ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤀᤣ ᤁᤱᤜᤠ᤹ ᤁᤢᤈᤠ ᤐᤡᤖᤧᤶᤛᤡᤶᤔᤧ᤹ᤀᤥ॥”

ᤁᤖ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤏᤡᤃᤧᤃ ᤅᤠᤛᤡ ᤂᤖᤧ᤺ᤱ ᤏᤢ ᤏᤧᤳᤇᤡ ᤅᤠᤖᤰ ᤁᤳᤋᤢᤶᤒᤧᤖᤥ॥ ᤘᤣ᤹ ᤌᤣᤀᤠᤱ ᤜᤥᤵ॥ ᤘᤣ᤹ ᤂᤖᤧ᤺ᤱ ᤔᤧᤴᤀᤡᤱᤅᤣ ᤁᤴ ᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤕᤥᤔᤠᤛᤡᤒᤣ᥅”

᥇᥊ (ᤂᤧᤵᤔᤥ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤕᤠᤖᤡᤰ ᤕᤧᤶᤒᤡᤳᤇᤠ᤹ᤜᤠ᤹ ᤔᤧᤘᤕᤧᤖᤥ॥)

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤧᤱᤜᤠ᤹ ᤅᤠᤃᤡᤵᤖᤧᤴ (᥋᥆) ᤗᤢᤵᤐᤥ ᤌᤧ᤺ᤰᤐᤧᤳᤋᤠᤱ ᤕᤢᤱᤔᤠ ᤐᤠᤱᤄᤧᤶᤛᤡᤶᤔᤧ᤹॥”

᥇᥋ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤒᤠ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤔᤏᤠᤜᤠ᤹ ᤔᤧᤕᤢᤰᤂᤢᤛᤡ॥

᥇᥌ ᤕᤧᤛᤢᤖᤧ ᤅᤠᤛᤡ ᤂᤖᤧ᤺ᤱᤜᤠ᤹ ᤏᤢ ᤏᤧᤳᤇᤡ ᤅᤠᤜᤠ᤹ ᤐᤰᤂᤢᤀᤠᤱ ᤌᤥ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤀᤥᤔᤕᤧᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤀᤠᤱ ᤂᤧᤴ ᤂᤖᤧ᤺ᤱᤜᤠ᤹ ᤏᤢ ᤅᤠᤜᤠ᤹ ᤂᤧ᤺ᤰᤂᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤴ ᤔᤏᤠᤜᤠ᤹ ᤔᤧᤜᤠ᤺ᤳᤋᤢᤛᤡᤖ ᤑᤠ᤹ᤀᤠᤱ ᤐᤡᤖᤢᤛᤡ॥

᥇᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤠᤄᤠ ᤔᤧᤈᤀᤠᤱ ᤔᤧᤏᤴᤇᤢᤒᤠ ᤁᤢᤈᤡᤜᤠ᤹ ᤔᤧᤛᤢᤵᤛᤢᤸᤗᤧ ᤌᤡᤰ-ᤏᤧᤳ (᥇᥈) ᤏᤀᤡᤔᤠ ᤕᤥᤖᤧᤖᤥ॥

ᤕᤧᤛᤢ᤺ᤴ ᤜᤠ᤺ᤵᤐᤣ᥅

(ᤔᤳᤋᤡ ᥇᥌:᥇᥉-᥇᥏. ᤔᤷᤁᤢ ᥎:᥈᥍-᥈᥏)

᥇᥎ ᤌᤡᤰᤕᤧᤴ ᤕᤧᤛᤢ᤺ᤴ ᤀᤣ᤺ᤰᤛᤠᤍᤧᤴᤏᤥ ᤋᤢᤘᤠ ᤆᤥ᤺ᤰᤏᤢ ᤘᤕᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤵᤔᤥ ᤔᤧᤍᤩᤧ॥ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤡᤱᤃᤠ᤹ ᤜᤠ᤺ᤳᤀᤠᤒᤣ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ᤹ᤒᤣ᥅”

᥇᥏ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤁᤢᤓᤠᤖᤧ ᤂᤧᤏᤧ᤹ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ ᤏᤢ ᤘᤣ᤹ᤜᤠ᤹ᤖᤧᤃ ᤀᤣᤗᤡᤕᤠ ᤑᤠ᤹ᤀᤠᤱ ᤁᤧᤶᤔᤧᤳᤗᤥ॥ ᤁᤢᤓᤠᤖᤧᤃ ᤀᤢᤴᤇᤥ᤺ᤴᤒᤠ ᤘᤣ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤎᤡᤰ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤁᤧᤶᤔᤧᤳᤗᤥ॥”

᥈᥆ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤁᤖ ᤂᤡᤏᤡ᤹ᤃ. ᤀᤡᤱᤃᤠ᤹ ᤜᤠ᤺ᤳᤀᤠᤒᤣ ᤑᤠ᤹ᤀᤠᤱ ᤕᤠᤵᤔᤡ ᤁᤧᤔᤧᤳᤋᤡ᤹ᤒᤣ᥅”

ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤏᤧ᤹ᤖᤥ॥”

ᤕᤧᤛᤢᤖᤧ ᤀᤠᤒᤠᤅᤣ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤳᤋᤡ ᥇᥌:᥈᥆-᥈᥎. ᤔᤷᤁᤢ ᥎:᥉᥆–᥏:᥇)

᥈᥇ ᤕᤧᤛᤢᤖᤧ ᤂᤧᤱᤜᤠ᤹ ᤁᤴ ᤐᤠ᤺ᤴᤏᤡᤴ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥

᥈᥈ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤕᤖᤡᤰ ᤋᤢᤰᤂᤣᤜᤠ᤹ ᤋᤢᤶᤔᤠ ᤐᤥ᤺ᤱ॥ ᤜᤧᤰᤁᤩᤠᤱ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ. ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤀᤠ. ᤜᤧᤰᤁᤩᤠᤱ ᤔᤧᤛᤧᤳᤋᤠᤀᤠᤱ ᤛᤢᤶᤕᤧᤴ ᤀᤣᤃᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤅᤠᤖᤥ॥”

᥈᥉ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤋᤡᤶᤔᤠ ᤏᤡᤱᤘᤠ᤹ ᤆᤥᤃᤢ᤹. ᤜᤠᤖᤠ᤹ ᤂᤧᤸᤗᤧ ᤀᤡᤱᤃᤠ᤹ᤖᤰ ᤆᤠᤱ ᤌᤢᤅᤢᤱ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ᤀᤡᤴ ᤛᤧᤖᤢᤀᤠᤱ ᤌᤡᤰᤕᤠ᤺ᤴᤎᤰ ᤛᤡᤗᤠᤶᤛᤠᤰᤔᤠ ᤁᤢᤛᤡᤱᤅᤡᤴ ᤐᤰᤂᤢᤀᤠᤱ ᤀᤡᤱᤃᤠ᤹ ᤋᤡᤶᤔᤠᤖᤖᤥ॥

᥈᥊ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤁᤢᤜᤡᤱᤔᤴᤏᤡᤴ ᤋᤠᤱᤛᤧ᤺ᤵᤋᤢᤱ ᤗ᤹ᤖᤡᤰ ᤏᤡᤱᤘᤠ᤹ ᤆᤥᤃᤢ᤹. ᤂᤧᤸᤗᤧ ᤂᤧᤴᤏᤠᤱ ᤔᤠᤛᤢ᤹. ᤁᤖ ᤀᤠᤳᤋᤡᤸᤗᤧ ᤁᤢᤜᤡᤱᤔᤴᤏᤡᤴ ᤀᤠᤗᤠᤃᤡ ᤔᤠᤛᤢ᤹. ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢ᤹ᤖᤥ॥

᥈᥋ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤢᤏᤧ᤹ᤀᤡᤴ ᤆᤥᤃᤢᤛᤠᤱ ᤁᤢᤜᤡᤱᤔᤴᤏᤡᤴ ᤔᤠ᤺ᤛᤢᤏᤧ ᤑᤠ᤹ᤃᤪ ᤏᤢᤒᤠ ᤐᤥ᤺ᤱᤒᤡ᥅

᥈᥌ ᤀᤠᤳᤋᤡᤴ ᤔᤏᤠᤴ ᤀᤡᤱᤃᤠ᤹ᤏᤢ ᤜᤧᤰᤁᤩᤠᤱ ᤀᤠᤒᤠ᤺ᤴᤈᤠᤰᤁᤡᤴᤏᤢ ᤛᤡᤖᤡᤱ ᤔ᤹᤺. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴᤏᤠᤱ ᤀᤠᤔᤡᤔᤡᤍᤡᤱᤏᤢ. ᤀᤠᤶᤒᤠᤖᤧ ᤁᤢᤔᤡᤔᤡᤍᤡᤱᤏᤢ ᤜᤧᤰᤁᤩᤠᤱ ᤛᤣᤛᤣ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤔᤡᤍᤡᤱᤏᤢ ᤕᤢᤀᤠᤸᤗᤧ ᤂᤧᤴᤏᤡᤴ ᤀᤠᤔᤏᤠ ᤐᤠ᤺ᤵᤔᤠ ᤛᤡᤖᤡᤱ ᤔᤀᤠᤖᤥ॥

᥈᥍ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤵᤔᤥ ᤁᤧᤕᤧᤵᤐᤠ ᤁᤢᤓᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤕᤢ᤺ᤒᤠ ᤔᤧᤴᤏᤡᤀᤣ ᤌᤠᤖᤡᤰ ᤔᤧᤴᤇᤡ᤺ᤏᤧᤴᤗᤥ॥”

ᤕᤧᤛᤢᤖᤧ ᤁᤢᤎᤰᤁᤡᤴ ᤗᤧᤱᤛᤡᤱ

(ᤔᤳᤋᤡ ᥇᥍:᥇-᥎. ᤔᤷᤁᤢ ᥏:᥈-᥎)

᥈᥎ ᤂᤧᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤒᤠ ᤕᤧᤳᤇᤡ (᥎) ᤕᤧᤴ ᤀᤣᤃᤠᤱ ᤕᤧᤛᤢᤖᤧ ᤐᤋᤪᤢᤛ. ᤕᤢᤜᤢᤴᤏᤠ ᤏᤢ ᤕᤠᤁᤢᤒᤧᤴ ᤋᤣ᤹ᤖᤢᤛᤡᤀᤠᤱ ᤁᤥ᤺ᤰᤔᤠᤀᤥ ᤌᤥ ᤋᤢᤘᤠ ᤆᤥ᤺ᤰᤛᤧ ᤐᤣ॥

᥈᥏ ᤂᤢᤏᤧ᤹ ᤋᤢᤘᤠ ᤆᤥ᤺ᤰᤏᤢ ᤐᤳᤇᤧᤸᤗᤧ ᤁᤢᤏᤠᤖᤠᤴ ᤗᤧᤰᤛᤡᤱᤗ ᤐᤣᤀᤠᤱ ᤂᤢᤏᤧ᤹ ᤁᤢᤍᤣ᤺ᤳᤜᤠ᤹ ᤔᤡᤰ ᤁᤧᤈᤧᤶᤒᤠ ᤑᤃᤧᤗ᤹ᤒᤠ ᤐᤥ᤺ᤰᤂᤧᤖ ᤗᤧᤰᤋᤧᤖᤥ॥

᥉᥆-᥉᥇ ᤜᤧᤰᤁᤩᤠᤱ ᤂᤧᤵᤔᤥ ᤏᤧᤵᤑᤢ ᤔᤏᤠᤜᤠ᤹ ᤛᤠᤱᤃᤪᤠᤶᤃᤧᤴ ᤀᤥ᤺ᤳᤋᤡᤒᤠ ᤔᤡᤔᤡᤍᤡᤱᤅᤥ ᤌᤠ᤺ᤶᤏᤧᤳᤇᤡᤀᤠᤱ ᤕᤧᤛᤢ᤺ᤴᤏᤢ ᤋᤠ᤹ᤈᤧᤰᤂᤧᤳᤇᤡ॥ ᤂᤧᤱᤜᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴ ᤏᤢ ᤔᤥᤛᤠ᤺ᤴ ᤘᤕᤧᤳᤇᤡᤖᤥ॥ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤛᤡᤔᤧᤴ ᤏᤢ ᤕᤖᤢᤛᤗᤧᤶᤔᤥ ᤆᤥ᤺ᤰᤔᤠ ᤛᤢ᤺ᤵᤔᤠ ᤀᤡ᤺ᤳᤋᤧᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤠ᤹ᤔᤧᤈᤧᤰᤂᤧ॥

᥉᥈ ᤐᤋᤪᤢᤛ ᤏᤢ ᤁᤢᤴᤈᤢᤶᤜᤠ᤹ ᤔᤧᤀᤡᤵᤛᤧᤀᤠᤱ ᤔᤧᤏᤧᤛ᤻ᤛᤧ. ᤁᤖ ᤂᤧᤱᤜᤠ᤹ ᤋᤠᤍᤠᤵ ᤗ᤹ᤖᤡᤰ ᤔᤧᤛᤥᤖᤧᤸᤗᤧ ᤕᤧᤛᤢᤖᤧ ᤁᤢᤔᤡᤔᤡᤍᤡᤱᤅᤡᤴ ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢ ᤔᤏᤠᤜᤠ᤹ ᤂᤢᤏᤧ᤹ᤏᤢ ᤕᤧᤒᤧᤳᤇᤡᤒᤠ ᤔᤧᤏᤡᤛᤢ॥

᥉᥉ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤐᤰᤌᤩᤧᤛᤢᤀᤠᤱ ᤐᤣᤛᤡᤖ ᤐᤳᤇᤧᤳᤇᤡᤸᤗᤧ ᤐᤋᤪᤢᤛᤖᤧ ᤕᤧᤛᤢ᤺ᤴ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤠᤏᤡ᤹ᤃ ᤁᤵᤔᤥᤀᤣ ᤀᤠᤘᤠ᤹ᤀᤡᤸᤗᤧ ᤏᤢᤒᤠ ᤐᤥᤱᤗᤥ॥ ᤀᤠᤏᤡᤃᤧ ᤁᤵᤔᤥ ᤛᤢᤶᤛᤡ ᤕᤠᤰᤛᤠᤜᤠ᤹ ᤆᤥᤃᤢᤶᤒᤧ᤹. ᤌᤡᤰ ᤂᤧᤏᤧ᤹ᤀᤡᤴ ᤜᤧᤰᤁᤩᤠᤱ ᤔᤥᤛᤠ᤺ᤴ ᤏᤢ ᤀᤣᤗᤡᤕᤠᤖᤧ ᤂᤢᤴᤇᤡ᤹ ᤗᤠᤃᤡᤀᤠᤱ ᤌᤡᤰᤌᤡᤰ ᤆᤥᤃᤢᤶᤒᤧ᤹ᤖᤥ᥄” (ᤁᤖ ᤂᤢᤏᤧ᤹ ᤌᤣ᤺ᤴ ᤐᤠ᤺ᤳᤋᤢᤱᤒᤣ ᤑᤠ᤹ᤀᤠᤱ ᤌᤣᤀᤠᤱ ᤁᤢᤏᤡᤱᤘᤠ᤹ ᤔᤧᤕᤠᤃᤧᤴ॥)

᥉᥊ ᤂᤢᤏᤧ᤹ ᤐᤠᤖᤧᤖ ᤐᤳᤇᤧᤸᤗᤧᤛᤠ ᤂᤧᤵᤔᤥ ᤂᤠᤵᤔᤡ᤺ᤳᤋᤡᤸᤗᤧ ᤂᤧᤱᤜᤠ᤹ ᤋᤧᤵᤋᤢᤛᤡ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤖᤥ॥

᥉᥋ ᤂᤠᤵᤔᤡ᤺ᤳᤋᤥᤗᤠᤶ ᤀᤡᤰᤗᤠᤎᤡᤰ ᤋᤩᤧ. “ᤁᤴ ᤀᤠᤛ᤻ᤛᤠᤖᤥ. ᤂᤢᤏᤧ᤹ᤀᤣ ᤛᤣᤃᤢᤱᤅᤠᤱ ᤘᤠ᤹ᤀᤠᤖᤥ᥄ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥”

᥉᥌ ᤂᤧᤴ ᤀᤡᤰᤗᤠ᤺ᤴ ᤐᤠᤖᤧ ᤆᤢᤖᤧᤀᤠᤱ ᤂᤧᤵᤔᤥ ᤕᤧᤛᤢ᤺ᤴᤗᤰ ᤔᤧᤏᤡᤛᤢᤖᤥ॥ ᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤂᤢᤏᤡ᤹ ᤏᤡᤱᤘᤠ᤹ ᤛᤡᤃᤠᤱ ᤔᤧᤕᤢᤰᤂᤢᤀᤠᤱ ᤂᤧᤴ ᤕᤧᤶᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤶᤔᤧᤳᤋᤢᤴᤇᤡᤴᤗᤥ॥

ᤑᤧᤴᤛᤠᤶᤔᤡᤸᤗᤧ ᤋᤖᤢᤒᤠ ᤀᤅᤧ᤺ᤰᤘᤠ᤺ᤴ ᤕᤧᤛᤢᤖᤧ ᤘᤣ᤺ᤴᤍᤢ᤹

(ᤔᤳᤋᤡ ᥇᥍:᥇᥊-᥇᥎. ᤔᤷᤁᤢ ᥏:᥇᥊-᥈᥍)

᥉᥍ ᤁᤢᤍᤠ᤺ᤴᤍᤡᤰᤔᤠ ᤂᤧᤱᤜᤠ᤹ ᤁᤥ᤺ᤰᤔᤠᤀᤥᤏᤢ ᤕᤥ ᤔᤧᤎᤩᤧ. ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤍᤢᤔᤢᤛᤡᤖᤥ॥

᥉᥎ ᤂᤧᤴ ᤔᤏᤠᤜᤠ᤹ᤀᤥ ᤌᤡᤰᤗᤧ ᤁᤢᤛ᤻ᤛᤠ ᤆᤢᤰᤐᤧᤴ ᤑᤧᤳᤋᤢᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤡᤱᤃᤠ᤹ ᤀᤠᤛ᤻ᤛᤠ᤺ᤴ ᤀᤥᤔᤧᤳᤋᤠᤱ ᤐᤡᤖᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ᤹ᤖᤥ॥ ᤁᤴ ᤗᤳᤌᤡᤰᤗᤰ ᤀᤠᤛ᤻ᤛᤠᤖᤥ॥

᥉᥏ ᤀᤧᤳᤗᤧᤱ ᤑᤧᤴᤛᤠᤶᤔᤡᤸᤗᤧ ᤑᤳᤋᤢ. ᤋᤢᤰᤂᤣ ᤆᤠ᤺ᤳᤋᤢᤀᤠᤱ ᤂᤠᤶᤔᤥ ᤐᤡᤷᤎᤠᤵ ᤌᤠᤵᤛᤢ. ᤜᤧᤰᤁᤩᤠᤱ ᤛᤸᤗᤡᤰ ᤛᤴᤇᤡᤱᤗᤥ॥ ᤜᤧᤰᤁᤩᤠᤱ ᤁᤢᤔᤢᤖᤠᤀᤥᤗᤠᤶ ᤁᤢᤎᤩᤠ᤺ᤳ ᤗ᤺ᤳᤋᤢᤖᤥ॥ ᤑᤧᤴᤛᤠᤶᤔᤡᤸᤗᤧ ᤛᤵᤑᤠ ᤛᤵᤑᤠᤖᤰ ᤗᤧᤖᤢᤀᤠᤱ ᤂᤢᤏᤧ᤹ᤃ ᤔᤧᤱᤔᤠ ᤀᤡᤋᤢᤀᤠᤱ ᤘᤠ᤹ᤖᤥ॥

᥊᥆ ᤀᤡᤱᤃᤠ᤹ ᤁᤧᤜᤢ᤹ᤛᤠᤶᤒᤠᤜᤠ᤹ ᤁᤴ ᤑᤧᤴᤛᤠᤶᤔᤡᤴ ᤀᤠᤛ᤻ᤛᤠ᤺ᤸᤗᤥᤗᤠᤶ ᤏᤠ᤺ᤳᤋᤧᤶ ᤀᤠᤒᤡᤖᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤱᤛᤡᤱ. ᤁᤖ ᤔᤧᤴᤇᤢᤰᤋᤢᤴᤗᤥ॥”

᥊᥇ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤏᤛᤠ᤺ᤴ ᤁᤧᤜᤥ᤺ᤵᤐᤠ ᤏᤢ ᤋᤠᤰᤁᤧᤓᤧ᤹ᤒᤠ ᤔᤏᤠᤛᤣ. ᤀᤠᤵᤑᤠᤸᤗᤧ ᤌᤠᤖᤡᤰ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤀᤠᤱ ᤏᤠᤛᤡ ᤌ᤺ᤳᤏᤡᤱᤒᤠᤒᤣ᥅ ᤂᤧᤴ ᤆᤢᤰᤐᤧᤴ ᤁᤳᤏᤠ ᤑᤧᤳᤋᤧᤶᤔᤧ᤹॥”

᥊᥈ ᤜᤧᤰᤁᤩᤠᤱ ᤂᤧᤴ ᤆᤢᤰᤐᤧᤴ ᤕᤧᤛᤢ᤺ᤴ ᤗᤧᤵᤔᤠᤱ ᤐᤣᤖ ᤐᤳᤇᤧᤸᤗᤧ ᤑᤧᤴᤛᤠᤶᤔᤡᤸᤗᤧ ᤑᤳᤋᤢᤀᤠᤱ ᤐᤡᤷᤎᤠᤵ ᤌᤠᤵᤛᤢ. ᤁᤖ ᤕᤧᤛᤢᤖᤧ ᤂᤧᤴ ᤑᤧᤴᤛᤠᤶᤔᤡᤴ ᤂᤧᤴ ᤆᤢᤰᤐᤧᤸᤗᤥᤗᤠᤶ ᤗ᤺ᤴᤍᤧ ᤐᤣᤃᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢ ᤜᤧᤰᤁᤩᤠᤱ ᤂᤧᤴ ᤆᤢᤰᤐᤧᤴ ᤘᤣ᤺ᤴᤍᤢᤀᤠᤱ ᤁᤢᤶᤒᤠ ᤐᤡᤖᤢᤖᤥ॥

᥊᥉ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤶᤒᤠ ᤁᤢᤔᤢᤰᤛᤠᤶᤔᤡᤴ ᤔᤧᤏᤡᤛᤢᤀᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ॥

ᤕᤧᤛᤢᤖᤧ ᤀᤠᤒᤠᤅᤣ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤠᤶᤔᤥ ᤐᤠ᤺ᤳᤋᤢ᤹

(ᤔᤳᤋᤡ ᥇᥍:᥈᥈-᥈᥉. ᤔᤷᤁᤢ ᥏:᥉᥆-᥉᥈)

ᤕᤧᤛᤢᤖᤧ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤁᤥ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤸᤗᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ.

᥊᥊ “ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ-ᤀᤠᤸᤗ ᤔᤧᤴᤇᤠᤶᤛᤠ᤺ᤴ ᤀᤡᤱᤔᤧᤗᤧᤰᤳᤋᤢ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤜᤢᤰ ᤔᤧᤛᤢᤵᤋᤢ ᤔᤧᤒᤡᤖᤢ᤹ᤖᤥ॥”

᥊᥋ ᤁᤖ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ. ᤌᤣᤀᤠᤱᤓᤧᤸᤗᤧ ᤂᤧᤴ ᤐᤠ᤺ᤴᤏᤡᤴ ᤂᤢᤏᤡ᤹ᤀᤥᤗᤠᤶ ᤔᤠ᤹ᤖᤧᤀᤠᤱ ᤘᤕᤧ॥ ᤂᤧᤱᤜᤠ᤹ᤖᤧ ᤕᤠᤶᤔᤥ ᤛᤣ᤺ᤴᤍᤥᤔᤠᤀᤠᤱ ᤔᤧᤃᤡᤛᤧᤖᤥ॥

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤜᤠ᤺ᤵᤐᤣ᥅

(ᤔᤳᤋᤡ ᥇᥎:᥇-᥋. ᤔᤷᤁᤢ ᥏:᥉᥉-᥊᥆)

᥊᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤠᤏᤡ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤜᤠ᤺ᤵᤐᤣ ᤑᤠ᤹ᤀᤠᤱ ᤐᤠ᤺ᤴ ᤔᤧᤎᤰᤋᤧ॥

᥊᥍ ᤁᤖ ᤕᤧᤛᤢᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤏᤡᤛᤢᤀᤠᤱ ᤆᤢᤰᤐᤠ ᤜᤡᤴᤈᤠ᤹ᤎᤡᤰ ᤑᤧᤳᤋᤢᤀᤠᤱ ᤂᤢᤏᤡ᤹ ᤋᤃᤡ ᤕᤧᤵᤛᤢᤖᤥ॥

᥊᥎ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤳᤋᤡᤸᤗᤧ ᤀᤠᤔᤡᤱᤅᤥ ᤀᤰᤋᤱᤒᤠ ᤆᤢᤰᤛᤠ ᤜᤡᤴᤈᤠ᤹ᤀᤡᤴ ᤗᤠᤶᤍᤠ᤺ᤰᤋᤢ᤹. ᤂᤧᤸᤗᤧ ᤀᤡᤱᤃᤠ᤹ ᤗᤠᤶᤍᤠ᤺ᤰᤁᤠᤖᤥ॥ ᤀᤡᤱᤃᤠ᤹ ᤕᤠᤵᤔᤡ ᤗᤠᤱᤃᤧᤍᤠ᤺ᤰᤐᤠᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤗᤠᤶᤍᤠ᤺ᤰᤋᤢ᤹॥ ᤀᤠᤳᤋᤡᤴ ᤂᤡᤏᤡ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤆᤢᤰᤛᤠ ᤆᤥᤰ. ᤂᤧᤴᤏᤣ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠᤖᤥ॥”

᥊᥏ ᤜᤧᤰᤁᤩᤠᤱ ᤕᤢᤜᤢᤴᤏᤠ᤺ᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤀᤠᤍᤠᤱᤒᤠ ᤛᤡᤰᤛᤠᤶᤒᤣ. ᤀᤠᤏᤡᤃᤧ ᤗᤳᤇᤠ ᤔᤏᤠᤎᤡᤰᤗᤧ ᤂᤧᤏᤧ᤹ ᤁᤧᤔᤡᤱᤅᤥ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡᤖ ᤐᤳᤇᤧᤒᤠ ᤏᤡ᤺ᤛᤢᤶᤒᤧᤀᤠᤱ ᤀᤠᤏᤡᤃᤧ ᤂᤧᤴ ᤜᤧᤰᤁᤣ ᤆᤥ᤺ᤰᤔᤠ ᤔᤧᤒᤠᤱᤄᤢᤶᤒᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤠᤏᤡᤃᤧᤏᤢ ᤌᤡᤰᤜᤢᤵᤐᤥ ᤔᤧᤘᤠ᤹ᤏᤧᤴᤗᤥ॥”

᥋᥆ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤂᤧᤴ ᤜᤧᤰᤁᤣ ᤆᤥ᤺ᤰᤔᤠ ᤔᤧᤛᤠᤰᤋᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤜᤠ᤺ᤳ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤜᤥᤵ. ᤂᤧᤴ ᤂᤡᤏᤡ᤹ ᤗᤧᤵᤔᤠᤱ ᤘᤠ᤹ᤖᤥ॥”

ᤛᤠᤔᤖᤡᤜᤠ᤹ᤖᤧ ᤕᤧᤛᤢ᤺ᤴ ᤔᤧᤏᤠ᤹ᤖᤢ

᥋᥇ ᤜᤧᤰᤁᤩᤠᤱ ᤂᤢᤏᤧ᤹ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤢᤒᤣ᤺ᤰᤔᤠ ᤕᤧᤶ ᤋᤩᤧᤖ ᤐᤳᤇᤧᤒᤠᤸᤗᤧ ᤂᤢᤏᤧ᤹ ᤕᤖᤢᤛᤗᤧᤔ ᤗᤧᤵᤔᤠᤱ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ॥

᥋᥈ ᤂᤢᤏᤧ᤹ ᤀᤡᤱᤛᤠᤒᤠᤜᤠ᤹ ᤋᤃᤡ ᤐᤠᤱᤄᤢᤛᤡᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤠᤱ ᤛᤠᤔᤖᤡᤜᤠ᤹ᤖᤧ ᤂᤢᤏᤡ᤹ ᤐᤠᤱᤓᤣ᤹ᤀᤥ ᤆᤠᤔᤠ ᤌᤢᤱᤔᤠ ᤏᤢ ᤛᤧᤴᤍᤡᤰ ᤕᤠᤱᤎᤥ᤺ᤰᤛᤧ ᤔᤧᤒᤣ.

᥋᥉ ᤁᤖ ᤛᤠᤔᤖᤡᤜᤠ᤹ᤖᤧ ᤂᤢᤏᤧ᤹ ᤗᤠᤶᤍᤠ᤺ᤰᤔᤠ ᤔᤧᤶᤒᤡᤖᤢᤴ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤖᤢᤛᤗᤧᤔ ᤗᤧᤵᤔᤠᤱ ᤐᤣᤖ ᤐᤳᤇᤧ॥

᥋᥊ ᤜᤧᤰᤁᤣ᤺ᤸᤗᤧ ᤂᤧᤴ ᤏᤡᤛᤧᤳᤇᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤠᤁᤢᤒ ᤏᤢ ᤕᤢᤜᤢᤴᤏᤠᤖᤧ ᤕᤧᤛᤢ᤺ᤴ ᤛᤣ᤺ᤴᤍᤥᤛᤧᤳᤇᤢ. “ᤀᤠᤍᤠᤱᤒᤣ. ᤀᤠᤏᤡᤃᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤡᤖᤠ᤺ᤰ ᤌᤠ᤺ᤛᤢᤶᤒᤧᤀᤠᤱ ᤁᤴ ᤐᤠᤱᤓᤣ᤹ᤀᤡᤴ ᤂᤠᤵᤐᤢᤌᤩᤱ ᤆᤥᤃᤢᤶᤒᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤈᤥᤃᤢᤒᤡ᥅”

᥋᥋ ᤁᤖ ᤕᤧᤛᤢᤖᤧ ᤜᤡᤛᤡᤱᤅᤠᤱ ᤑᤧ᤺ᤰᤋᤢᤛᤡᤖ (ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤠᤰᤋᤱᤒᤠ ᤕᤠᤶᤛᤠᤶ ᤁᤧᤃᤳᤋᤢᤶ ᤑᤠ᤹ᤀᤠᤱ ᤁᤧᤴᤏᤡᤛᤢᤶᤔᤡᤴ॥

᥋᥌ ᤜᤧᤰᤁᤣᤗ᤹ᤖᤡᤰ ᤔᤧᤴᤇᤠᤶᤛᤠ᤺ᤴ ᤜᤡᤱᤔᤴ ᤔᤧᤱᤛᤧ ᤔᤧ᤺ᤴ. ᤁᤖ ᤋᤠᤱᤛᤧ᤺ᤵᤛᤧ ᤋᤩᤧᤒᤠᤖᤥ॥”) ᤜᤧᤰᤁᤩᤠᤱ ᤂᤧᤱᤜᤠ᤹ ᤘᤣ᤹ᤛ᤻ᤔᤠ ᤐᤠᤱᤓᤣ᤹ᤀᤥ ᤔᤧᤒᤣᤖᤥ॥

ᤕᤧᤛᤢ᤺ᤴ ᤏᤠ᤺ᤵᤔᤠᤸᤗᤧ ᤁᤢᤔᤧᤸᤗᤢᤱ

(ᤔᤳᤋᤡ ᥎:᥇᥏-᥈᥈)

᥋᥍ ᤜᤧᤰᤁᤩᤠᤱ ᤗᤠᤶᤔᤥ ᤗᤠᤱᤔᤧᤄᤣᤃᤧᤖ ᤔᤧᤒᤳᤇᤧᤸᤗᤧ ᤔᤏᤠᤎᤡᤰ ᤋᤩᤧᤀᤠᤱ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ ᤀᤠᤳᤋᤡ ᤁᤧᤒᤣ᤺ᤰᤛᤠᤱ ᤂᤧᤏᤧ᤹ᤏᤢ ᤐᤣ᤺ᤰᤁᤠᤖᤥ॥”

᥋᥎ ᤁᤖ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤡᤍᤡ᤺ᤵᤐᤠᤜᤠ᤹ᤖᤧ ᤗᤢᤱᤄᤢᤖᤡ ᤔᤧᤃᤳᤋᤢ᤹. ᤐᤢᤛᤠᤜᤠ᤹ᤖᤧ ᤜᤠᤵ ᤔᤧᤃᤳᤋᤢ᤹. ᤁᤖ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧᤃ ᤌᤧᤃᤣ᤺ᤰ ᤏᤧᤔᤠ ᤋᤧᤴᤏᤠᤱ ᤔᤧᤃᤳᤋᤠᤴᤗᤥ॥

᥋᥏ “ᤜᤧᤰᤁᤩᤠᤱ ᤕᤧᤛᤢᤖᤧ ᤘᤣ᤹ᤛ᤻ᤔᤠ ᤔᤏᤠᤴ ᤔᤧᤳᤋᤢ. ‘ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥’”

ᤁᤖ ᤂᤧᤴ ᤔᤏᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤋᤃᤡ ᤀᤡᤱᤃᤠ᤹ ᤁᤧᤛᤡᤒᤠ ᤀᤠᤶᤒᤠ᤺ᤴ ᤀᤡᤵᤐᤢᤱᤅᤥ ᤆᤡᤱᤛᤧ ᤐᤣ᤺ᤰᤔᤠ ᤐᤠᤱᤄᤠᤱᤅᤧ᤹ᤀᤥ॥”

᥌᥆ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤜᤠᤖᤠ᤹ ᤆᤣᤜᤠ᤹ᤖᤧ ᤂᤢᤏᤡ᤹ ᤆᤣᤜᤠ᤹ ᤀᤡᤵᤐᤢᤱᤅᤥ ᤔᤧᤈᤡᤰᤂᤢᤛᤡᤖ. ᤁᤖ ᤂᤧᤏᤧ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤴ ᤛᤧᤛᤧ᤹ᤀᤥ॥”

᥌᥇ ᤜᤧᤰᤁᤩᤠᤱ ᤘᤣ᤹ᤛ᤻ᤔᤠ ᤔᤏᤠᤴ ᤋᤩᤧᤀᤠᤱ ᤕᤧᤛᤢ᤺ᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤂᤧᤏᤧ᤹ ᤏᤠ᤺ᤳᤏᤧ᤹ᤖᤥ. ᤁᤖ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤀᤡᤱᤃᤠ᤹ ᤀᤠᤜᤡᤶᤛᤕᤱᤜᤠ᤹ᤏᤢ ᤛᤧᤶᤔᤢ᤹ᤀᤡ ᤆᤥ᤺ᤰᤛᤧ ᤐᤠᤱᤄᤠᤱᤅᤧ᤹ᤀᤥ॥”

᥌᥈ ᤁᤖ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤜᤠ᤺ᤳᤗᤧ ᤁᤢᤜᤢᤰᤁᤡᤴ ᤁᤧᤰᤆᤢᤀᤥ ᤑᤳᤇᤢᤀᤠᤱ ᤀᤣᤃᤠᤱ ᤀᤥᤔᤧᤳᤋᤢ. ᤂᤧᤴ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤗᤠ᤹ᤖᤢᤴᤗᤥ॥”

ᤕᤧᤛᤢᤖᤧ ᤏᤢ-ᤏᤧᤳ (᥍᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤡᤱᤓᤴ ᤛᤧᤛᤧ ᤐᤠᤱᤄᤢᤛᤡ᤹

᥇᥆

ᤂᤧᤴ ᤀᤣᤃᤠᤱ ᤍᤠᤱᤒᤠᤖᤧ ᤘᤣ᤹ ᤏᤢ-ᤏᤧᤳ (᥍᥈) ᤔᤏᤠᤜᤠ᤹ ᤛᤣᤃᤢᤛᤡᤀᤠᤱ ᤐᤣᤖ ᤐᤳᤇᤧᤒᤠ ᤐᤠᤱᤈᤢᤶᤜᤠ᤹ ᤏᤢ ᤐᤠᤱᤓᤣ᤹ᤜᤠ᤹ᤀᤥ ᤏᤧᤵᤑᤢ ᤏᤧᤵᤑᤢ ᤗ᤹ᤖᤡᤰ ᤀᤡᤱᤓᤴ ᤛᤧᤛᤧ ᤐᤠᤱᤄᤢᤛᤡᤖᤥ॥

᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤛᤢᤶᤔᤠ ᤁᤧᤒᤥ᤺ᤱᤒᤠ ᤆᤠ᤺ᤴ ᤕᤖᤡᤰ ᤏᤧ᤹᤺. ᤁᤖ ᤆᤠ ᤁᤧᤛᤢᤶᤒᤠ ᤕᤠ᤺ᤗᤡᤰᤜᤠ᤹ ᤔᤧᤛᤢ᤺ᤴᤗᤥ॥ ᤜᤧᤰᤁᤣ᤺ᤸᤗᤧ ᤛᤢᤶᤔᤠ ᤁᤧᤒᤥ᤺ᤱᤒᤠ ᤆᤠ᤺ᤸᤗᤧ ᤁᤢᤴᤍᤠᤱᤒᤠᤴ ᤕᤖᤡᤰ ᤕᤠᤗᤡᤰᤜᤠ᤹ ᤆᤠ ᤛᤢᤶᤛᤧ ᤐᤠᤱᤄᤢᤛᤡᤖ ᤑᤠ᤹ᤀᤠᤱ ᤂᤡᤏᤡ᤹ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥

᥉ ᤔᤧᤸᤗᤢᤰᤛᤠᤜᤠ᤹ ᤐᤖᤠᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤐᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤐᤠᤱᤏᤡᤱᤗᤥ॥ ᤀᤠᤸᤗ ᤐᤣᤃᤧᤶᤔᤧ᤹ᤀᤥ॥

᥊ ᤂᤡᤏᤡ᤹ ᤗᤠᤶᤍᤡ᤺ᤰᤁᤥ ᤛᤠᤒᤪᤡᤜᤠ᤹. ᤛᤢᤰᤘᤠᤜᤠ᤹ ᤜᤧᤰᤁᤩᤠᤱ ᤗᤠᤱᤛᤢ᤺ᤵᤜᤠ᤹ ᤌᤣᤀᤠᤱ ᤔᤧᤕᤠᤱᤅᤠᤛᤡᤶᤔᤧᤴᤏᤧ᤹ᤀᤥ. ᤜᤧᤰᤁᤩᤠᤱ ᤗᤠᤶᤔᤥ ᤔᤏᤠᤜᤠ᤹ᤏᤢ ᤛᤣᤘᤠ ᤔᤕᤧᤶᤔᤧ᤹ᤖ ᤔᤧᤜᤶᤛᤡᤱᤅᤧᤶᤔᤡᤴᤏᤧ᤹ᤀᤥ॥

᥋ ᤂᤡᤏᤡ᤹ ᤀᤠᤳᤋᤡᤴ ᤜᤡᤶᤔᤥ ᤁᤧᤗᤠ᤺ᤛ᤻ᤛᤡ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤴ ᤜᤡᤶᤔᤥ ᤜᤠᤖᤠ᤹ ᤛᤏᤠᤖᤢᤱ ᤋᤠᤏᤡᤖᤥ ᤗ᤹ᤖᤡᤰ ᤐᤠ᤺ᤳᤋᤧᤶᤔᤧ᤹॥

᥌ ᤂᤧᤴ ᤜᤡᤶᤔᤥ ᤛᤏᤠᤖᤢᤱ ᤂᤥᤔᤠ ᤗᤠ᤹ᤖᤢᤒᤠ ᤔᤏᤠ ᤘᤠ᤹ᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤏᤠᤖᤢᤱᤅᤡᤴ ᤂᤧᤵᤔᤥ ᤘᤠ᤹ ᤗᤠ᤺ᤳᤗᤥ. ᤁᤖ ᤜᤧᤰᤋᤱᤒᤠ ᤔᤏᤠᤴ ᤜᤥ᤺ᤵᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤏᤠᤖᤢᤱᤅᤡᤴ ᤂᤡᤏᤡ᤹ᤀᤥᤀᤣ ᤕᤠᤱᤏᤠ ᤏᤢ᤺ᤱ ᤋᤠ᤺ᤖᤥ॥

᥍ ᤀᤠᤳᤋᤡᤴ ᤜᤡᤶᤔᤥ ᤂᤡᤏᤡ᤹ ᤁᤧᤘᤕᤡ᤹. ᤒᤠ ᤂᤧᤵᤔᤥᤀᤣ ᤘᤕᤧᤶᤔᤧ᤹ᤀᤠᤱ ᤂᤡᤏᤡ᤹ ᤁᤧᤶᤒᤡᤖᤡᤒᤠ ᤆᤠᤔᤠ ᤌᤢᤱᤔᤠᤜᤠ᤹ ᤆᤧᤶᤔᤧ᤹ ᤌᤢᤅᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤕᤠᤗᤡᤰᤁᤡᤴ ᤏᤠᤶᤕᤠᤰ ᤂᤥᤔᤠ ᤗᤠ᤹ᤖᤢᤖᤥ॥ ᤂᤡᤏᤡ᤹ ᤜᤡᤶ ᤌᤵᤔᤣ ᤋᤠᤰᤔᤧᤃᤴᤍᤧᤶᤔᤡᤴᤏᤧ᤹ᤀᤥ॥

᥎ ᤂᤡᤏᤡ᤹ ᤀᤠᤳᤋᤡᤴ ᤐᤠᤱᤈᤢᤶᤔᤥ ᤁᤧᤗᤠ᤺ᤛ᤻ᤛᤡᤸᤗᤧ ᤗᤠᤶᤍᤠ᤺ᤰᤔᤠ ᤁᤧᤶᤒᤡᤖᤡ᤹ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤶᤍᤥ᤺ᤴᤍᤡ᤹ ᤁᤧᤶᤒᤡᤖᤡᤒᤠ ᤆᤠᤜᤠ᤹ ᤆᤧᤶᤔᤧ᤹.

᥏ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤘᤣ᤺ᤴᤍᤧᤶᤛᤡᤶᤔᤧ᤹ᤀᤠᤱ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹. ‘ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤂᤡᤏᤡ᤹ ᤏᤡ᤺ᤳᤋᤠᤱ ᤋᤩᤧᤀᤠᤱ ᤘᤠ᤹ᤖᤥ॥’

᥇᥆ ᤁᤖ ᤀᤠᤳᤋᤡᤴ ᤐᤠᤱᤈᤢᤶᤔᤥ ᤂᤡᤏᤡ᤹ ᤗᤠᤶᤍᤠ᤺ᤰᤔᤠ ᤁᤧᤔᤧᤶᤒᤡᤖᤡᤴ. ᤂᤧᤴ ᤐᤠᤱᤈᤢᤶᤜᤠ᤹ᤀᤥᤒᤠ ᤗᤠᤶ ᤜᤧᤱᤄᤠᤳᤋᤡ ᤗ᤺ᤴᤍᤧᤶᤔᤧ᤹ᤀᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤧᤶᤛᤡᤶᤔᤧ᤹.

᥇᥇ ‘ᤀᤠᤏᤡᤃᤧ ᤗᤠᤱᤅᤥ ᤂᤡᤵᤋᤢᤀᤠᤱ ᤁᤧᤒᤵᤐᤠ ᤂᤡᤏᤡ᤹ ᤐᤠᤱᤈᤢᤶᤔᤥᤒᤠ ᤂᤠᤶᤜᤡ᤺ᤰᤜᤠ᤹ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤀᤠᤏᤡᤃᤧ ᤌᤠᤵᤛᤢᤶᤒᤧᤖᤥ॥ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤂᤡᤏᤡ᤹ ᤏᤡ᤺ᤳᤋᤠᤱ ᤋᤩᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥇᥈ ᤂᤠᤛᤧᤴ ᤕᤧᤴᤏᤥ ᤂᤧᤴ ᤐᤠᤱᤈᤢᤶᤔᤡᤸᤗᤧ ᤁᤢᤍᤢᤰᤂᤣ᤺ᤱᤃ ᤛᤠᤍᤥᤔᤖᤧ ᤁᤢᤍᤢᤰᤂᤣ᤺ᤴᤏᤢ᤺ᤸᤗᤧᤀᤠᤱ ᤁᤧᤛᤠᤰᤐᤠ ᤐᤥ᤺ᤱ ᤑᤠ᤹ᤀᤠᤱ ᤔᤧᤳᤏᤡᤱᤗᤥ॥’”

ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤐᤠᤱᤈᤢᤶᤜᤠ᤹

(ᤔᤳᤋᤡ ᥇᥇:᥈᥆-᥈᥊)

᥇᥉ “ᤂᤥᤖᤠᤈᤡᤏ ᤏᤢ ᤒᤧᤌᤛᤣᤍᤠ ᤐᤠᤱᤈᤢᤶᤔᤥᤒᤠ ᤔᤏᤠᤛᤣ. ᤆᤡ᤺ᤳᤋᤧᤀᤠᤱᤗᤰ ᤛᤩᤧᤖᤥ᥄ ᤂᤡᤏᤡ᤹ ᤐᤠᤱᤈᤢᤶᤔᤥ ᤐᤥ᤺ᤰᤂᤧᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤋᤠᤰᤁᤧᤓᤧ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰ ᤋᤠᤕᤖ ᤏᤢ ᤛᤡᤍᤥᤴᤏᤥ ᤐᤥ᤺ᤰᤂᤧᤀᤠᤱ ᤘᤕᤧᤸᤗᤧᤃ ᤀᤢᤴᤇᤥ᤺ᤴᤇᤠ ᤂᤧᤵᤔᤥᤒᤠ ᤔᤏᤠᤜᤠ᤹ ᤗᤠᤕᤥᤗᤠᤶ ᤜᤡᤴᤍᤡᤃᤧ ᤑᤠ᤹ᤀᤠᤱ ᤛᤃᤡ ᤋᤣ᤺ᤳ ᤔᤧᤈᤠᤰᤛᤡᤱᤅᤠᤱ ᤂᤠᤵᤐᤢ ᤔᤧᤈᤢ᤺ᤳᤇᤡᤱᤒᤠᤔᤧᤴ॥

᥇᥊ ᤁᤖ ᤂᤠᤛᤧᤴ ᤕᤧᤴᤏᤥᤃ ᤂᤡᤏᤡ᤹ ᤋᤢᤰᤂᤣᤏᤢ᤺ᤸᤗᤧ ᤋᤠᤕᤖ ᤏᤢ ᤛᤡᤍᤥᤏᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤢᤰᤂᤣ᤺ᤴ ᤌᤶᤔᤠ ᤛᤢᤰᤁᤧᤍᤧᤵᤐᤠ ᤐᤥᤱᤗᤥ॥

᥇᥋ ᤜᤧᤰᤁᤩᤠᤱ ᤂᤡᤏᤡ᤹ ᤁᤐᤷᤏᤜᤢᤔ ᤐᤠᤱᤈᤢᤶᤔᤥᤒᤠ ᤔᤏᤠᤛᤣ. ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤐᤣᤃᤡᤃᤧ᤹ ᤁᤧᤗ᤹ᤖᤡᤒᤡ᥅ ᤔᤧ᤺ᤴᤗᤥ᥄ ᤂᤡᤏᤡ᤹ᤃ ᤂᤧᤔᤠᤕᤱᤛᤱ ᤌᤠᤖᤡᤰ ᤁᤧᤎᤩᤧ᤹ᤀᤡᤖᤥ॥

᥇᥌ “ᤀᤠᤳᤋᤡᤸᤗᤧ ᤂᤡᤏᤡ᤹ ᤐᤠ᤺ᤴ ᤂᤧᤵᤛᤢ᤹. ᤂᤧᤸᤗᤧ ᤀᤠᤒᤠ᤺ᤴᤏᤡᤴᤏᤠᤱ ᤂᤧᤵᤛᤢ᤹॥ ᤀᤠᤳᤋᤡᤸᤗᤧ ᤁᤧᤏᤠ᤹ᤖᤡ᤹. ᤂᤧᤸᤗᤧ ᤀᤡᤱᤃᤠ᤹ᤀᤠᤱ ᤏᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤏᤠ᤹ᤀᤠ. ᤂᤧᤸᤗᤧ ᤕᤠᤵᤔᤡ ᤁᤧᤒᤠᤱᤒᤧᤴᤏᤠᤱ ᤏᤠ᤹ᤖᤢ᤹ᤖᤥ॥”

ᤏᤢ-ᤏᤧᤳ (᥍᥈) ᤜᤢ᤹ᤛᤠᤶᤒᤠᤜᤠ᤹ ᤔᤧᤏᤢ᤺ᤱ ᤔᤧᤍᤠ᤹᤺

᥇᥍ ᤏᤢ-ᤏᤧᤳ (᥍᥈) ᤜᤢ᤹ᤛᤠᤶᤒᤠᤜᤠ᤹ ᤔᤧᤛ᤺ᤳᤋᤧᤖ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤁᤧᤔᤡᤱᤅᤥᤃ ᤑᤧᤴᤛᤠᤶᤜᤠ᤹ ᤀᤠᤏᤡᤃᤧ ᤕᤢᤰᤁᤥ ᤔᤧᤍᤩᤧᤖᤥ॥”

᥇᥎ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤔᤠᤑᤧᤴᤛᤠᤶᤔᤡᤴ ᤛᤠ᤺ᤶᤓᤣ ᤗᤧᤰᤋᤧᤒᤠ ᤁᤢᤀᤡᤛᤡ᤺ᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤰᤌᤩᤧᤖ ᤐᤳᤇᤧᤒᤠ ᤀᤡᤱᤃᤠ᤹ ᤏᤡᤛᤢᤱ॥

᥇᥏ ᤏᤡᤱᤔᤡ᤺ᤸᤗᤧ ᤁᤢᤔᤢᤰᤛᤠᤶ ᤛᤶᤍᤠᤱ ᤀᤡᤱᤃᤠ᤹ ᤕᤢᤰ ᤐᤡᤏᤡᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤀᤛᤣ᤺ᤰᤐᤠᤜᤠ᤹ ᤛᤶᤍᤠᤱ ᤂᤡᤏᤡ᤹ ᤗᤠᤱᤁᤧᤄᤣᤃᤡ᤹. ᤋᤠᤱᤛᤠᤱ ᤂᤧᤒᤰᤜᤠ᤹ ᤁᤧᤍᤥ᤹ᤖᤢᤶᤛᤡᤶ. ᤁᤖ ᤌᤣᤀᤠᤱ ᤁᤧᤔᤧᤶᤔᤧᤳᤋᤡᤴᤗᤥ॥

᥈᥆ ᤜᤧᤰᤁᤣᤛᤠᤱ ᤑᤧᤴᤛᤠᤶᤜᤠ᤹ ᤂᤡᤏᤡ᤹ ᤕᤢᤰᤁᤥ ᤔᤧᤘᤠ᤹ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤡᤏᤡ᤹ ᤔᤡᤱ ᤛᤠᤵᤋᤧᤀᤠᤱ ᤐᤵᤐᤠᤸᤗᤧ ᤆᤥᤃᤢᤸᤗᤧ ᤛ᤺ᤳᤋᤧᤶᤔᤧ᤹ᤀᤥ॥”

ᤕᤧᤛᤢᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤥᤃᤧᤴ ᤐᤡᤖᤢ᤹

(ᤔᤳᤋᤡ ᥇᥇:᥈᥋-᥈᥍. ᥇᥉:᥇᥌-᥇᥍)

᥈᥇ ᤂᤧᤴ ᤕᤧᤶᤔᤥ ᤕᤧᤛᤢ᤺ᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤛ᤺ᤳᤋᤧᤖ ᤐᤠᤖᤧ. “ᤀᤠᤶᤒᤣ. ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤴᤍᤠᤱᤒᤠᤀᤣ. ᤀᤡᤱᤃᤠ᤹ ᤏᤥᤃᤧᤴ ᤐᤡᤏᤧ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤛᤡᤰᤁᤢᤶᤛᤠᤒᤠᤜᤠ᤹ ᤜᤧᤰᤁᤩᤠᤱ ᤆᤠ᤺ᤵᤐᤠᤜᤠ᤹ᤏᤢ ᤁᤧᤔᤠ᤹ᤖᤢᤒᤠ ᤐᤠ᤺ᤴᤏᤡᤴ ᤜᤡᤴᤈᤠ᤹ ᤜᤧᤰᤋᤱᤒᤠᤜᤠ᤹ ᤀᤥᤛᤣ᤺ᤴᤃᤧᤎᤠᤰᤋᤢᤛᤡᤖᤥ॥ ᤀᤠᤶᤒᤣ. ᤒᤠ ᤀᤰᤂᤣ ᤆᤥ᤺ᤰᤔᤠᤀᤣ ᤂᤧᤏᤧ᤹ ᤁᤧᤛᤡᤖᤠ᤹ ᤌᤠᤅᤧᤖᤥ॥”

᥈᥈ “ᤀᤠᤶᤒᤠᤖᤧ ᤁᤠᤰ ᤐᤠ᤺ᤴᤜᤠ᤹ ᤐᤡᤖᤠᤱᤅᤠᤱ ᤘᤠ᤹ᤖᤥ॥ ᤁᤢᤛ᤻ᤛᤠ᤺ᤴ ᤜᤠ᤺ᤵᤐᤣ ᤑᤠ᤹ᤀᤠᤱ ᤁᤢᤶᤒᤠᤖᤧᤖᤰ ᤁᤢᤛᤡᤱᤏᤡ᤺ᤳᤋᤢ᤹. ᤘᤣ᤹ᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤐᤠ᤺ᤴ ᤜᤠ᤺ᤵᤐᤣ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤁᤢᤛ᤻ᤛᤠ᤺ᤸᤗᤧ ᤀᤥᤛᤣ᤺ᤴᤎᤠᤰᤋᤢᤛᤡᤒᤠ ᤔᤏᤠᤜᤠ᤹ᤖᤧᤖᤰ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥”

᥈᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤛᤫᤠ᤺ᤳᤋᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ᤃ ᤔᤢ᤹ᤀᤡᤛᤠᤒᤠᤏᤡᤱᤗᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤔᤡᤰᤁᤡᤸᤗᤧ ᤁᤴ ᤐᤠ᤺ᤴᤜᤠ᤹ ᤏᤡᤛᤢ᤹ᤖᤥ॥

᥈᥊ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤕᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤜᤠᤱᤜᤠ᤹ᤖᤧ ᤂᤡᤏᤡ᤹ ᤁᤧᤏᤡ᤺ᤛᤢᤶᤒᤠ ᤁᤧᤄᤧᤵᤛᤢᤶᤒᤠ ᤐᤠ᤺ᤴᤜᤠ᤹ ᤏᤡ᤺ᤔᤠ ᤏᤢ ᤂᤧᤶᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤘᤕᤧ. ᤁᤖ ᤔᤧᤱᤄᤥᤛᤢᤴᤗᤥ॥”

ᤏᤢᤒᤠ ᤛᤠᤔᤠᤖᤡ᤺ᤸᤗᤧᤴ ᤂᤧᤍᤠ᤹

᥈᥋ ᤌᤡᤰᤕᤧᤴ ᤛᤠᤶᤕᤥᤌᤡᤶᤛᤠᤶᤒᤠᤎᤡᤰ ᤕᤧᤶᤛᤡᤱᤅᤠᤱ ᤕᤧᤛᤢ᤺ᤴ ᤐᤠ᤺ᤴᤏᤥ ᤌᤠᤔᤠ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢ. “ᤛᤡᤰᤛᤠᤶᤒᤣ. ᤀᤡᤱᤃᤠ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠ ᤌᤣ ᤆᤥ᤺ᤰᤔᤠ ᤐᤥ᤺ᤱᤒᤣ᥅”

᥈᥌ ᤜᤧᤰᤁᤩᤠᤱ ᤕᤧᤛᤢᤖᤧᤀᤠᤱ ᤂᤧᤴ ᤛᤣ᤺ᤴᤍᤥᤛᤢ. “ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤌᤣ ᤛᤠᤵᤋᤧᤀᤠᤱ ᤐᤳ᥅ ᤂᤧᤴ ᤀᤠᤰᤂᤣᤗ᤹ᤖᤡᤰ ᤁᤢᤛᤡᤱ ᤁᤧᤏᤡ᤺ᤳᤋᤢᤒᤣ᥅”

᥈᥍ ᤂᤧᤸᤗᤧ ᤏᤥᤃᤵ ᤐᤡᤖᤢ. “‘ᤂᤧᤏᤧ᤹ ᤁᤧᤴᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤖᤧᤰ ᤁᤧᤛᤡᤰᤗᤢᤱᤔᤠᤸᤗᤧ. ᤁᤧᤖᤧᤰ ᤁᤧᤛᤰᤔᤠ ᤛᤠᤶᤔᤡᤸᤗᤧ. ᤁᤧᤖᤧᤰ ᤁᤧᤎᤢᤶᤔᤡᤸᤗᤧ ᤜᤧᤰᤁᤩᤠᤱ ᤁᤧᤖᤧᤰ ᤁᤧᤏᤡᤱᤘᤠ᤹ᤀᤡᤸᤗᤧ. ᤔᤡ᤺ᤶᤈᤡ ᤔᤧᤳᤋᤧ᤹.’ ᤜᤧᤰᤁᤩᤠᤱ ‘ᤀᤠᤵᤑᤣᤰ ᤗᤢᤱᤔᤠ᤹ ᤁᤧᤍᤢᤰᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤁᤧᤜᤡᤶᤒᤣᤛᤠᤱᤒᤠᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤧᤛᤧ᤹ᤀᤥ॥’”

᥈᥎ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤍᤱᤒᤠ ᤏᤥᤃᤵ ᤁᤧᤒᤡᤖᤢᤖᤥ॥ ᤜᤧᤰᤁᤩᤠᤱ ᤒᤠᤜᤧᤰᤁᤣ ᤆᤥᤃᤧ᤹ᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤁᤧᤄᤥᤛᤢ᤹ᤖᤥ॥”

᥈᥏ ᤁᤖ ᤂᤧᤸᤗᤧ ᤛᤠᤶᤕᤥᤏᤡᤒᤠ ᤌᤠ᤺ᤶᤛᤡᤱᤔᤠ ᤏᤡᤱᤘᤠ᤹ ᤀᤡᤋᤢᤀᤠᤱ ᤏᤢᤒᤠ ᤗᤧᤱᤛᤡᤱᤗ ᤛᤣ᤺ᤴᤍᤥᤛᤢ. “ᤀᤡᤱᤃᤠ᤹ ᤀᤠᤜᤡᤶᤒᤣᤛᤠᤱᤒᤠᤜᤠ᤹ ᤜᤠ᤺ᤳᤇᤡᤒᤣ᥅”

᥉᥆ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢᤀᤠᤱ ᤔᤧᤳᤋᤢ. “ᤌᤡᤰᤕᤧᤴ ᤗᤳᤇᤠ ᤔᤏᤠᤴ ᤕᤖᤢᤛᤗᤧᤔᤗᤠᤶ ᤕᤥ ᤕᤧᤖᤡᤜᤥᤀᤥ ᤐᤣᤖ ᤐᤳᤇᤧᤸᤗᤧ ᤑᤠ᤺ᤴᤍᤠᤜᤠ᤹ᤖᤧ ᤔᤧᤕᤠᤱᤄᤢᤀᤠᤱ ᤁᤢᤍᤣ᤺ᤳᤜᤠ᤹ ᤔᤧᤓᤧᤴᤍᤢ ᤔᤧᤒᤡᤖᤢᤀᤠᤱ ᤛᤡᤔᤠᤗᤡᤱᤎᤥ ᤁᤧᤖᤧᤖ ᤜᤠᤶᤒᤪᤧᤰ ᤔᤧᤜᤡᤵᤋᤢᤀᤠᤱ ᤗᤠᤶᤔᤥ ᤗᤠᤵᤔᤧᤓᤢᤛᤢ ᤔᤧᤎ॥

᥉᥇ ᤜᤠᤒᤠ ᤂᤧᤴ ᤗᤠᤶᤔᤥᤗᤠᤶ ᤏᤡᤱᤘᤠ᤹ᤑᤢᤛᤠᤶᤒᤠᤎᤡᤰ ᤕᤧ᤺ᤖ ᤐᤳᤇᤧ॥ ᤂᤧᤸᤗᤧ ᤂᤧᤴ ᤔᤏᤠᤴ ᤏᤡ᤺ᤛᤢᤛᤠᤱ ᤔᤧᤴᤏᤡ᤺ᤔᤏᤠ ᤗᤧᤱᤛᤡᤱᤅᤠᤱ ᤗᤠᤶ ᤁᤒᤢᤎᤀᤠᤱ ᤐᤣᤖᤥ॥

᥉᥈ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤗᤠᤶᤔᤥ ᤔᤠᤱᤜᤡᤶᤔᤥ ᤁᤧᤓᤠ᤹ᤒᤠ ᤗᤧᤒᤡᤎᤡᤰᤁᤠᤱ ᤕᤧᤖ ᤐᤳᤇᤧ ᤂᤧᤸᤗᤧᤀᤠᤱ ᤂᤧᤴ ᤔᤏᤠᤴ ᤏᤡᤛᤢᤛᤠᤱ ᤔᤧᤴᤏᤡ᤺ᤔᤏᤠ ᤗᤧᤱᤛᤡᤱᤅᤠᤱ ᤗᤠᤶ ᤁᤒᤢᤎᤀᤠᤱ ᤐᤣᤖᤥ॥

᥉᥉ ᤁᤖ ᤛᤠᤔᤖᤡᤕᤠᤛ᤻ᤔᤠ ᤔᤏᤠᤎᤡᤰ ᤜᤠᤒᤠ ᤂᤧᤴ ᤗᤠᤶᤔᤥᤗᤠᤶ ᤐᤣᤖᤒᤳᤇᤧᤸᤗᤧ ᤂᤧᤴ ᤔᤏᤠᤴ ᤏᤡᤛᤢᤀᤠᤱ ᤗᤢᤱᤔᤠ᤹ ᤋᤢᤰᤋᤢᤖᤥ॥

᥉᥊ ᤂᤧᤴ ᤛᤠᤔᤖᤡ᤺ᤴ ᤐᤣᤀᤠᤱ ᤁᤠ᤺ᤴᤍᤧᤒᤠ ᤁᤢᤕᤠᤱᤄᤣ᤺ᤰᤁᤥ ᤛᤡᤍᤠ᤹ᤀᤡᤴ ᤜᤢ᤺ᤳᤋᤢ ᤐᤡᤖᤢᤀᤠᤱ ᤋᤣ᤺ᤳ ᤆᤡᤖᤡᤰᤜᤠ᤹ᤖᤧ ᤀᤡᤓᤢᤳᤋᤢ ᤐᤡᤖᤢ. ᤜᤧᤰᤁᤩᤠᤱ ᤁᤢᤀᤍᤱ ᤛᤶᤍᤠᤱ ᤕᤢᤰᤂᤢᤀᤠᤱ ᤆᤧᤕᤠᤱᤎᤥ᤺ᤰᤁᤥ ᤋᤣ᤹ᤖᤢᤀᤠᤱ ᤏᤢᤖᤡᤰᤁᤠᤱ ᤁᤶᤒᤪᤠᤱ ᤔᤧᤳᤋᤢᤖᤥ॥

᥉᥋ ᤁᤢᤍᤠ᤺ᤴᤍᤡᤰᤔᤠ ᤂᤧᤴ ᤛᤠᤔᤠᤖᤡ᤺ᤸᤗᤧ ᤆᤧᤕᤠᤱᤎᤥ᤺ᤰ ᤍᤠᤱᤒᤠᤴ ᤏᤧᤳᤇᤡ ᤕᤢᤵᤐᤠᤕᤠᤱ ᤐᤡᤖᤢᤀᤠᤱ ᤔᤧᤳᤋᤢ. ‘ᤁᤴ ᤔᤏᤠᤴ ᤏᤢᤖᤡᤰᤁᤠᤱ ᤁᤶᤒᤪᤠᤱ ᤔᤧᤳᤋᤧ᤹ᤀᤥ. ᤀᤡᤱᤃᤠ᤹ ᤏᤢ᤺ᤱᤅᤠ ᤋᤠᤀᤠᤸᤗᤧ ᤁᤴᤏᤠᤱᤎᤥ ᤁᤧᤗᤠ᤺ᤵᤐᤠ ᤕᤠᤱᤅᤡᤴ ᤜᤢᤅᤢᤱ ᤐᤡᤏᤧᤖᤥ॥’”

᥉᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤛᤣ᤺ᤴᤗᤠᤵᤋᤢ. “ᤁᤴ ᤛᤢᤶᤛᤡ ᤔᤏᤠᤜᤠ᤹ᤀᤥ ᤀᤠᤳᤋᤡᤴ ᤔᤏᤠᤴ ᤑᤠ᤺ᤴᤍᤠᤜᤠ᤹ᤖᤧ ᤔᤧᤕᤠᤱᤄᤢᤒᤠᤸᤗᤧᤴ ᤁᤧᤏᤢ᤹ᤒᤠ ᤁᤢᤜᤡᤶᤒᤣᤛᤠᤱᤒᤠ ᤐᤥ᤺ᤰᤂᤧ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤒᤣ᥅”

᥉᥍ ᤂᤧᤴ ᤛᤠᤶᤕᤥᤌᤡᤶᤛᤠᤶᤒᤠᤸᤗᤧ ᤏᤥᤃᤵ ᤐᤡᤖᤢ. “ᤂᤢᤏᤧ᤹ ᤁᤶᤒᤪᤠᤱ ᤁᤧᤔᤧᤵᤐᤧᤴᤗᤥ॥”

ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤂᤧᤏᤧ᤹ᤀᤠᤱ ᤒᤠ ᤜᤧᤰᤁᤣᤀᤣ ᤆᤥᤃᤧ᤹ᤀᤥ॥”

ᤕᤧᤛᤢᤖᤧ ᤔᤠᤷᤌᤠ ᤏᤢ ᤔᤖᤡᤕᤶᤔᤡᤴ ᤋᤢᤔᤢᤛᤡ᤹

᥉᥎ ᤀᤠᤸᤗ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤌᤡᤰ ᤐᤠᤱᤓᤣ᤹ᤀᤥ ᤔᤧᤃᤧᤖᤧᤀᤠᤱ ᤂᤧᤵᤔᤥ ᤔᤠᤷᤌᤠ ᤔᤧᤵᤔᤏᤠᤔᤠᤸᤗᤧ ᤁᤢᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤐᤡᤖᤢᤛᤡᤀᤠᤱ ᤂᤧᤱᤜᤠ᤹ ᤁᤢᤜᤡᤶᤔᤥ ᤔᤧᤒᤣ॥

᥉᥏ ᤜᤧᤰᤁᤩᤠᤱ ᤔᤠᤷᤌᤠᤖᤧ ᤁᤢᤴᤛᤠ᤹ ᤔᤖᤡᤕᤔ ᤔᤧᤵᤔᤏᤠᤔᤠᤴ ᤘᤕᤧ॥ ᤂᤢᤏᤧ᤹ ᤍᤠᤱᤒᤠᤸᤗᤧ ᤁᤢᤗᤠᤱᤈᤰᤐᤥ ᤕᤢᤱᤛᤡᤱᤅᤠᤱ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤛᤡᤰᤁᤢᤶᤍᤡᤱ ᤂᤠᤜᤢᤴᤜᤠ᤹ ᤂᤧᤵᤛᤢᤖᤥ॥

᥊᥆ ᤁᤖ ᤔᤠᤷᤌᤠᤖᤧ ᤋᤖᤣ ᤋᤥᤔᤠ ᤕᤖᤡᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤒᤠᤸᤗᤧ ᤁᤢᤛᤰᤔᤠ ᤜᤢ᤹ᤖᤢ ᤜᤧᤰᤁᤩᤠᤱ ᤐᤣᤀᤠᤱ ᤍᤠᤱᤒᤠᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤕᤠᤵᤔᤡ ᤁᤶᤒᤪᤠᤱ ᤁᤧᤶᤔᤧᤳᤋᤠᤴᤒᤡ᥅ ᤀᤡᤱᤃᤠ᤹ ᤀᤠᤴᤛᤠ᤹ᤖᤧᤃ ᤁ᤹ᤕᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤓᤠ᤹ᤀᤠᤴᤒᤧ॥ ᤀᤡᤱᤃᤠ᤹ ᤕᤠ᤺ᤶᤒᤰᤁᤥ ᤜᤠᤖᤠ᤹ ᤑᤠ᤹ᤀᤠᤏᤡ ᤑᤠ᤹ᤀᤠᤱ ᤔᤧᤳᤋᤠᤱ ᤐᤡᤖᤠᤱᤅᤧ᤹ᤏᤠ॥”

᥊᥇ ᤁᤖ ᤕᤧᤛᤢᤖᤧ ᤔᤧᤳᤋᤢ. “ᤔᤠᤷᤌᤠᤀᤣ. ᤂᤧᤏᤧ᤹ᤃ ᤕᤖᤡᤰ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤁᤧᤒᤡᤖᤢᤀᤠᤱ ᤀᤠᤒᤠᤅᤣ ᤋᤢᤰᤂᤣ ᤁᤧᤈᤠ᤺ᤳᤇᤡᤱᤅᤠᤱ ᤁᤧᤘᤠ᤹ᤖᤥ.

᥊᥈ ᤁᤖ ᤁᤧᤕᤧᤰᤐᤠ ᤗᤰ ᤌᤡᤰᤗᤰ ᤘᤠ᤹ᤖᤥ. ᤜᤧᤰᤁᤩᤠᤱ ᤔᤖᤡᤕᤔᤖᤧᤃ ᤂᤧᤴ ᤏᤢᤒᤠ ᤗᤰᤁᤡᤴ ᤛᤣᤃᤢᤀᤠᤱ ᤘᤠ᤹ᤖᤥ॥ ᤂᤢᤏᤧ᤹ᤏᤢ ᤂᤧᤴ ᤗᤰᤁᤡᤴ ᤏᤠᤵᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥”

ᤕᤧᤛᤢᤖᤧ ᤋᤢᤘᤠ ᤆᤥ᤺ᤰᤔᤠ ᤜᤢ᤹ᤖᤢᤛᤡ᤹

(ᤔᤳᤋᤡ ᥌:᥏-᥇᥉. ᥍:᥍-᥇᥇)

᥇᥇

ᤌᤡᤰᤕᤧᤴ ᤕᤧᤛᤢ᤺ᤴ ᤌᤡᤰ ᤋᤧᤴᤏᤥ ᤋᤢᤘᤠ ᤆᤥᤃᤧᤖ ᤕᤢᤅᤧ॥ ᤂᤢᤏᤧ᤹ ᤋᤢᤘᤠ ᤆᤥᤃᤢᤛᤢᤖᤢᤸᤗᤧ ᤁᤢᤜᤢ᤹ᤛᤠᤶᤒᤠᤎᤡᤰ ᤂᤧ᤹ᤕᤥ ᤋᤩᤧᤀᤠᤱ ᤔᤧᤳᤋᤢ. “ᤕᤢᤜᤢᤴᤏᤠᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤋᤢᤘᤠ ᤆᤥ᤺ᤰᤔᤠ ᤜᤢ᤹ᤖᤢᤛᤡᤒᤠ ᤜᤧᤰᤁᤣᤀᤣ ᤀᤠᤍᤠᤱᤒᤠᤖᤧ ᤀᤠᤏᤡᤃᤧᤀᤠᤱ ᤋᤢᤘᤠ ᤆᤥ᤺ᤰᤔᤠ ᤀᤠᤜᤢ᤹ᤖᤧ᤹ᤀᤥ॥”

᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤋᤢᤘᤠ ᤁᤧᤈᤥᤃᤢᤶᤔᤡᤸᤗᤧ ᤀᤰᤂᤣ ᤐᤠ᤺ᤳᤋᤧᤶᤔᤧ᤹.

“ᤀᤠᤏᤡᤃᤧ ᤐᤠᤀᤣ.

ᤔᤏᤠᤜᤠ᤹ᤖᤧ ᤁᤧᤔᤡᤱᤅᤡᤴ ᤛᤣᤛᤣ ᤔᤧᤀᤡ᤺ᤳᤋᤢᤖ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤶᤒᤡᤖᤖᤥ॥

ᤁᤧᤜᤠᤱᤈᤢᤶᤔᤡᤴ ᤋᤠᤖᤖᤥ॥

᥉ ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰᤐᤠ ᤁᤢᤈᤠ᤺ᤴ ᤀᤠᤒᤡᤖᤧ᤹ᤀᤥ॥

᥊ ᤀᤠᤏᤡᤃᤧ ᤗᤠᤕᤥᤗᤠᤶ ᤗᤧᤵᤔᤡ ᤀᤠᤒᤡᤖᤧ᤹ᤀᤥ॥

ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡᤃᤧᤀᤠᤱ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤗᤧᤵᤔᤡ ᤐᤡᤖᤢᤶᤛᤡᤶᤒᤧ᤹ᤖᤥ॥

ᤜᤧᤰᤁᤩᤠᤱ ᤏᤡᤱᤘᤠ᤹ᤛᤠ᤹ᤔᤠᤀᤥ ᤀᤠᤴᤎᤠᤛᤧᤴᤏᤧ᤹ᤀᤥ॥”

᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤀᤠᤸᤗ ᤂᤧᤏᤧ᤹ ᤌᤡᤰ ᤛᤧᤴᤍᤡᤰ ᤛᤧᤳᤗᤢᤶᤓᤰᤁᤡᤸᤗᤧ ᤋᤣ᤺ᤱᤒᤠᤸᤗᤥ ᤁᤧᤒᤣ᤺ᤰᤁᤠᤱ ᤀᤰᤂᤣ ᤁᤧᤔᤧᤳᤋᤢ. ‘ᤋᤣ᤺ᤱᤒᤣ ᤀᤡᤱᤃᤠ᤹ ᤛᤢᤶᤛᤡ ᤂᤖᤧ᤺ᤱᤎᤡᤰ ᤌᤧ᤹ᤗᤠ ᤐᤡᤖᤠᤱᤅᤧ᤹ᤀᤥ॥

᥌ ᤌᤣᤀᤠᤱᤓᤧᤸᤗᤧ ᤔᤠ᤺ᤱᤄᤠᤏᤢ ᤀᤠᤴᤈᤢᤶᤎᤡᤰ ᤋᤩᤧᤀᤠᤱ ᤘᤠ᤹॥ ᤂᤢᤏᤧ᤹ ᤐᤡᤔᤠᤖᤧ ᤗᤠᤃᤡ ᤆᤠᤔᤠ ᤌᤢᤱᤔᤠ ᤀᤡᤱᤃᤠ᤹ ᤌᤣᤀᤠᤱ ᤔᤧᤃᤳᤋᤠᤴᤗᤥ॥’

᥍ ᤜᤧᤰᤁᤣ᤺ᤸᤗᤧ ᤜᤡᤶ ᤛᤡᤃᤠᤱᤗᤠᤶ ᤂᤧᤸᤗᤧ ᤏᤥᤃᤵ ᤁᤧᤒᤡ᤹. ‘ᤀᤡᤱᤃᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤱᤅᤡᤴᤏᤧ᤹ᤀᤥ᥄ ᤀᤠᤴᤍᤧ᤺ᤴᤇᤠ ᤗᤠᤶᤎᤣ᤺ᤵᤐᤧᤴ ᤀᤧᤳᤋᤧᤀᤠᤱ ᤐᤳ. ᤜᤧᤰᤁᤩᤠᤱ ᤕᤠᤶᤔᤥ ᤜᤡᤴᤈᤠ᤹ᤒᤡᤳᤇᤠᤜᤠ᤹ᤀᤠᤱ ᤀᤡᤱᤃᤠ᤹ᤏᤢᤀᤣ ᤏᤧᤳᤏᤠᤀᤥ ᤔᤧᤏᤧ॥ ᤀᤡᤱᤃᤠ᤹ ᤐᤥ᤺ᤰᤔᤠᤀᤠᤱ ᤂᤧᤏᤧ᤹ ᤌᤧᤔᤠᤀᤠᤱ ᤐᤡᤔᤠ ᤔᤧᤛᤢᤰᤏᤧᤴᤗᤥ॥’

᥎ ᤁᤖ ᤂᤧᤵᤛᤧᤶᤔᤧ᤹. ᤂᤧᤴ ᤀᤠᤒᤠᤅᤣ ᤁᤢᤴᤍᤣ᤺ᤱᤒᤠᤛᤠᤱ ᤂᤢᤏᤧ᤹ ᤐᤥ᤺ᤰᤁᤠᤱ ᤌᤣᤀᤠᤱ ᤔᤧᤒᤡᤖᤢᤴᤗᤥ. ᤁᤖ ᤂᤢᤏᤧ᤹ ᤁᤢᤏᤠ ᤔᤧᤎᤠᤏᤧᤴᤗ ᤑᤠ᤹ᤀᤠᤱ ᤐᤥ᤺ᤰᤁᤠᤱ ᤆᤠᤜᤠᤒᤠ ᤆᤥ᤺ᤰᤐᤠ ᤕᤠᤖᤡᤰᤁᤣ ᤂᤧᤴ ᤐᤡᤖᤢ᤹ᤖᤥ॥

᥏ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤔᤧᤳᤏᤡᤱᤗᤥ- ᤏᤠ᤺ᤰᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤶᤒᤡᤖᤡ᤹ᤖᤥ. ᤁᤥ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤄᤥᤛᤢᤶᤗᤥ. ᤗᤠᤶᤎᤣ᤺ᤵᤐᤧᤴ ᤂᤰᤂᤰ ᤔᤧᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤃᤡ ᤗᤠᤶᤎᤣ᤺ᤵᤐᤧᤴ ᤜᤴᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤜᤠ᤺ᤳᤗᤧ ᤏᤠ᤺ᤰᤋᤢ᤹. ᤂᤧᤸᤗᤧ ᤂᤥᤛᤢ᤹. ᤜᤧᤰᤁᤩᤠᤱ ᤜᤠ᤺ᤳᤗᤧ ᤁᤥ᤺ᤳᤋᤢ᤹. ᤂᤧᤸᤗᤧ ᤕᤠᤱᤄᤢ᤹. ᤜᤧᤰᤁᤩᤠᤱ ᤜᤠ᤺ᤳᤗᤧ ᤗᤠᤶᤎᤣ᤺ᤵᤐᤧᤴ ᤂᤰᤂᤰ ᤔᤧᤳᤋᤢ᤹. ᤂᤧᤸᤗᤧ ᤁᤢᤗᤠᤃᤡ ᤗᤠᤶᤎᤣ᤺ᤵᤐᤧᤴ ᤜᤴᤗᤥ॥

᥇᥇ ᤂᤡᤏᤡ᤹ᤀᤥ ᤀᤠᤳᤋᤡᤴ ᤐᤠ᤺ᤸᤗᤧ ᤁᤢᤛ᤻ᤛᤠ᤺ᤴ ᤅᤠ ᤏᤠ᤺ᤰᤁᤡᤸᤗᤧ ᤀᤛᤣ᤺ᤰᤐᤧᤴ ᤐᤡᤖᤢᤒᤣ᥅

᥇᥈ ᤜᤧᤰᤁᤩᤠᤱ ᤘᤠᤎᤡ᤺ᤴ ᤏᤠ᤺ᤰᤁᤡᤸᤗᤧ ᤋᤠᤱᤛᤠᤰᤂᤧᤒᤰᤐᤧᤴ ᤐᤡᤖᤢᤒᤣ᥅

᥇᥉ ᤂᤡᤏᤡ᤹ ᤑᤧᤴᤏᤡᤱᤘᤠ᤹ ᤁᤧᤃᤳᤋᤢᤶᤛᤠᤱ ᤀᤠᤒᤠᤅᤣ ᤛᤠ᤺ᤜᤠ᤹ ᤏᤢᤒᤠ ᤆᤡᤃᤰᤘᤠᤜᤠ᤹ ᤐᤡᤔᤠᤛᤡ ᤁᤧᤗᤧᤛ᤻ᤛᤢᤶᤔᤡᤸᤗᤧ. ᤂᤡᤏᤡ᤹ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠ᤺ᤸᤗᤧᤀᤠᤱ ᤛᤣᤛᤣᤔᤠᤱᤅᤡᤴ ᤂᤡᤏᤡ᤹ ᤁᤧᤏᤠ᤺ᤰᤋᤢᤶᤔᤡᤸᤗᤧ ᤛᤧᤰᤂᤠᤛᤠᤱ ᤁᤧᤒᤡᤖᤡ᤹ᤀᤣᤖᤥ॥”

ᤕᤧᤛᤢ᤺ᤴ ᤏᤢ ᤒᤠᤗᤈᤡᤒᤢᤗ

(ᤔᤳᤋᤡ ᥇᥈:᥈᥈-᥈᥏.᥊᥉-᥊᥋. ᤔᤷᤁᤢ ᥉:᥈᥆-᥈᥍)

᥇᥊ ᤌᤡᤰᤕᤧᤴ ᤕᤧᤛᤢᤖᤧ ᤌᤡᤰ ᤁᤢᤒᤠᤴ ᤔᤧᤴᤗ᤺ᤶᤔᤏᤠᤒᤠ ᤁᤧᤒᤠ ᤔᤏᤠᤗᤠᤶ ᤑᤧᤴᤛᤠᤶᤔᤡᤴ ᤏᤠ᤺ᤳᤋᤢ ᤗ᤺ᤳᤋᤢᤖ ᤐᤳᤇᤧ॥ ᤂᤧᤴ ᤑᤧᤴᤛᤠᤶᤔᤡᤴ ᤏᤠ᤺ᤳᤋᤢᤍᤣ᤺ᤛᤢᤀᤠᤱ ᤂᤧᤴ ᤔᤏᤠᤴ ᤐᤠ᤺ᤵᤔᤠ ᤜᤣ᤺ᤰᤋᤧ॥ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ.

᥇᥋ ᤁᤖ ᤁᤢᤓᤠᤖᤧ ᤔᤧᤔᤧᤳᤋᤢ. “ᤁᤸᤗᤧᤃ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤒᤠᤗᤈᤡᤒᤢᤗᤖᤧ ᤁᤢᤔᤢᤰᤛᤠᤶᤔᤡᤸᤗᤧ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡ᤹ᤖᤥ॥”

᥇᥌ ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤂᤢᤏᤧ᤹ “ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤧᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤎᤡᤰ ᤕᤠᤵᤔᤡ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ” ᤔᤧᤔᤧᤳᤋᤢᤖ ᤕᤧᤛᤢᤖᤧ ᤁᤢᤏᤡᤱᤘᤠ᤹ ᤔᤧᤛᤠ᤹ᤖᤢ॥

᥇᥍ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤏᤡᤛᤢᤀᤠᤱ ᤀᤰᤂᤣ ᤔᤧᤳᤋᤢᤛᤡ. “ᤀᤠᤵᤑᤣᤰ ᤗᤢᤶᤔᤥ ᤁᤧᤄᤣᤒᤠ ᤁᤧᤎᤰᤐᤠᤀᤠᤱ ᤁᤧᤛᤧᤶᤒᤠ ᤁᤧᤖᤧᤰ ᤜᤠᤱᤈᤢᤶᤜᤠ᤹ ᤔᤧᤔᤧᤰᤗᤥ॥ ᤜᤧᤰᤁᤩᤠᤱ ᤀᤠᤵᤑᤣᤰ ᤗᤢᤶᤔᤥ ᤁᤧᤄᤣᤒᤠ ᤁᤧᤎᤰᤐᤠᤀᤠᤱ ᤁᤧᤛᤧᤶᤒᤠ ᤜᤡᤶᤛᤕᤱᤜᤠ᤹ᤀᤠᤱ ᤔᤧᤔᤧᤰᤗᤥ॥

᥇᥎ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤴ ᤀᤠᤒᤠᤅᤣ ᤁᤢᤜᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤏᤧ ᤑᤠ᤹ᤃᤪ ᤀᤠᤰᤂᤣᤀᤠᤱ ᤁᤢᤜᤠᤱᤈᤢᤶᤔᤡᤸᤗᤧ ᤌᤖᤢᤒᤣ᥅ ᤁᤖ ᤀᤡᤱᤃᤠ᤹ ᤒᤠᤗᤈᤡᤒᤢᤗᤖᤧ ᤁᤢᤔᤢᤰᤛᤠᤶᤔᤡᤸᤗᤧ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤱ ᤗ᤺ᤳᤋᤢᤱᤛᤡᤱ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤗᤥ॥

᥇᥏ ᤀᤡᤱᤃᤠ᤹ ᤒᤠᤗᤈᤡᤒᤢᤗᤗᤠᤶ ᤑᤧᤴᤛᤠᤶᤜᤠ᤹ ᤗ᤺ᤳᤋᤢᤱᤛᤡᤱᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤠᤜᤠ᤹ᤖᤧ ᤌᤧᤔᤠ᤺ᤸᤗᤧ ᤁᤢᤔᤢᤰᤛᤠᤶᤗᤠᤶ ᤔᤧᤗ᤺ᤳᤋᤢᤛᤡᤒᤣ᥅ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤸᤗᤧᤀᤣ ᤂᤡᤏᤡ᤹ ᤐᤡᤷᤒᤣ᤺ᤶᤒᤥ ᤁᤧᤎᤩᤧ᤹ᤀᤡᤀᤠᤱ ᤁᤧᤘᤕᤡ᤹ ᤑᤠ᤹ᤀᤠᤱ ᤀᤥᤛᤣ᤺ᤴᤀᤠᤎᤠᤰᤗᤥ॥

᥈᥆ ᤁᤖ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤱ ᤗ᤺ᤳᤋᤢᤱᤛᤡᤱᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤂᤡᤏᤡ᤹ ᤗᤢᤶᤔᤥ ᤋᤩᤧ ᤆᤢᤖᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥”

᥈᥇ “ᤗᤳᤇᤠ ᤁᤧᤎᤢᤶᤒᤠ ᤔᤏᤠ᤺ᤸᤗᤧ ᤑᤧᤈᤠ-ᤑᤧᤕᤢᤶᤜᤠ᤹ ᤁᤠᤵᤛᤡᤱᤅᤠᤱ ᤁᤢᤜᤡᤶᤔᤡᤴ ᤁᤥᤛᤢᤸᤗᤧ ᤁᤢᤈᤡᤃᤰᤘᤠᤜᤠ᤹ ᤛᤧ᤺ᤵᤋᤢᤛᤡ᤹ᤖᤥ॥

᥈᥈ ᤁᤖ ᤂᤢᤏᤧ᤹ᤏᤢ᤺ᤸᤗᤧ ᤁᤧᤎᤢᤶᤒᤠ ᤔᤏᤠᤴ ᤋᤠᤀᤠᤱ ᤂᤢᤏᤧ᤹ ᤏᤠ᤺ᤴᤍᤢ᤹. ᤜᤧᤰᤁᤩᤠᤱ ᤛᤧ᤺ᤵᤔᤠ ᤛᤢᤰᤁᤠ ᤗ᤹ᤖᤡᤰ ᤀᤡ᤺ᤳᤋᤢᤒᤠ ᤑᤧᤈᤠ-ᤑᤧᤕᤢᤶᤜᤠ᤹ ᤏᤢ ᤁᤢᤈᤡᤃᤰᤘᤠᤜᤠ᤹ ᤏᤠᤵᤋᤢᤍᤣ᤹ᤖᤢᤀᤠᤱ ᤁᤢᤔᤏᤠᤜᤠ᤹ᤏᤢ ᤜᤠᤛ᤻ᤛᤢᤖᤥ॥

᥈᥉ “ᤜᤠ᤺ᤳ ᤀᤡᤱᤃᤠ᤹ ᤗᤧᤵᤔᤠᤱ ᤜᤥᤵ. ᤂᤧᤴ ᤀᤠᤍᤰᤗᤧᤱᤘᤠᤀᤥ ᤘᤠ᤹॥ ᤜᤠ᤺ᤳᤗᤧ ᤀᤡᤱᤃᤠ᤹ᤏᤢ ᤔᤧᤛᤢᤵᤛᤢᤴ. ᤂᤧᤸᤗᤧ ᤛᤧ᤺ᤛᤢᤖᤥ॥”

ᤑᤧᤴᤛᤠᤶᤔᤡᤴ ᤏᤢ᤺ᤱ ᤋᤠ᤺

(ᤔᤳᤋᤡ ᥇᥈:᥊᥉-᥊᥋)

᥈᥊ “ᤑᤧᤴᤛᤠᤶᤔᤡᤴ ᤔᤏᤠᤀᤥᤗᤠᤶ ᤗ᤺ᤴ ᤐᤣ᤺ᤰᤁᤡᤸᤗᤧ ᤏᤠ᤺ᤶᤛᤡᤱ ᤋᤧᤴ ᤁᤥ᤺ᤳᤇᤧ ᤛᤧᤱᤛᤧᤱᤒᤠ ᤋᤧᤴ ᤜᤧᤱᤄᤠᤳᤋᤡ ᤐᤣ᤺ᤰᤗᤥ. ᤁᤖ ᤂᤧᤸᤗᤧ ᤀᤠᤳᤋᤠᤴᤏᤠᤱ ᤔᤧᤄᤥᤛᤢᤴᤏᤠᤱ ᤀᤰᤂᤣ ᤔᤧᤳᤇᤡᤱ. ‘ᤀᤡᤱᤃᤠ᤹ ᤗᤧᤖᤢᤱᤒᤠ ᤔᤏᤠ᤺ᤸᤗᤥᤀᤣ ᤏᤢ᤺ᤱᤅᤠ ᤐᤣ᤺ᤰᤁᤠᤖᤥ॥’

᥈᥋ ᤜᤧᤰᤁᤩᤠᤱ ᤂᤧᤴ ᤂᤧᤵᤔᤥ ᤏᤢ᤺ᤱ ᤋᤠ᤺ᤸᤗᤧ ᤋᤃᤡ ᤕᤠᤃᤧᤒᤠ ᤋᤧᤴᤏᤡᤴ ᤔᤧᤍᤢᤃᤢᤀᤠᤱ ᤏᤢᤒᤠ ᤔᤧᤈᤥᤃᤢᤒᤠ ᤏᤡᤛᤢᤖᤥ॥

᥈᥌ ᤜᤧᤰᤁᤩᤠᤱ ᤂᤧᤴ ᤐᤣ᤺ᤰᤁᤠᤱ ᤀᤠᤵᤑᤣᤰᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤁᤢ᤹ᤀᤡ ᤁᤧᤓᤧ᤹ᤒᤠ ᤘᤣ᤹ ᤏᤢᤛᤡ ᤑᤧᤴᤛᤠᤶᤜᤠ᤹ ᤋᤠᤖᤢᤛᤡᤀᤠᤱ ᤂᤧᤱᤜᤠ᤹ ᤛᤡᤃᤠᤱ ᤔᤧᤗᤠ᤺ᤳᤋᤠᤱ ᤔᤧᤕᤢᤱᤛᤡᤱᤗᤥ॥ ᤂᤧᤴ ᤔᤏᤠ᤺ᤸᤗᤧ ᤁᤢᤕᤠᤰᤏᤠᤶᤔᤡᤴ ᤋᤃᤡᤒᤠᤏᤢ᤺ᤸᤗᤧᤀᤠᤱ ᤋᤠᤵᤑᤧ᤺ᤶᤒᤠ ᤐᤥᤱᤗᤥ॥”

ᤕᤧᤛᤢᤖᤧ ᤛᤧᤰᤂᤠᤒᤠ ᤛ᤺ᤵᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

᥈᥍ ᤂᤢᤏᤧ᤹ ᤐᤠᤖᤧᤖ ᤐᤳᤇᤧᤸᤗᤧ ᤂᤧᤵᤔᤥ ᤔᤏᤠᤗᤢᤶᤔᤥᤗᤠᤶ ᤌᤡᤰ ᤔᤧᤴᤇᤢᤔᤠ᤹ᤀᤡᤴ ᤕᤶᤒᤠ ᤀᤡᤰᤗᤠᤀᤥ ᤐᤠᤖᤧ. “ᤂᤢᤏᤧ᤹ ᤛᤠᤃᤧᤘᤠ᤺ᤶᤔᤠᤴ ᤜᤧᤰᤁᤩᤠᤱ ᤏᤢᤃᤧᤎᤢᤰᤔᤠᤱᤃ ᤔᤢ᤹ᤀᤡᤛᤠᤔᤠᤖᤥ॥”

᥈᥎ ᤁᤖ ᤕᤧᤛᤢᤖᤧ ᤐᤠ᤺ᤳᤋᤢ. “ᤜᤧᤰᤁᤣᤃ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤁᤧᤄᤧᤶᤒᤠ ᤏᤢ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤀᤣ ᤔᤢ᤹ᤀᤡᤛᤠᤒᤠᤛᤡᤖᤥ॥”

ᤕᤧᤛᤢᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤍᤧᤴᤏᤧᤴ

(ᤔᤳᤋᤡ ᥇᥈:᥉᥎-᥊᥈)

᥈᥏ ᤔᤏᤠᤜᤠ᤹ ᤂᤧᤵᤔᤥ ᤕᤖᤡᤰ ᤔᤧᤒᤥᤖᤧᤖ ᤔᤧᤒᤣ᤺ᤸᤗᤧ ᤕᤧᤛᤢᤖᤧ ᤕᤠᤶᤔᤥ ᤔᤧᤳᤋᤢᤛᤡ. “ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ ᤁᤢ᤹ᤀᤡᤃᤧᤓᤧ᤹ᤒᤠᤛᤡᤖᤥ॥ ᤁᤱᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤔᤧᤃᤥ᤺ᤳᤋᤢ᤹. ᤁᤖ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤥᤏᤠᤖᤧ ᤁᤢᤔᤡᤰᤛᤣ᤺ᤴᤏᤠᤱᤎᤥ ᤘᤣ᤹ ᤔᤡᤰᤛᤣ᤺ᤴ ᤔᤧᤱᤄᤥ᤺ᤛᤢᤴᤗᤥ॥

᥉᥆ ᤀᤠᤰᤂᤣᤗ᤹ᤖᤡᤰ ᤕᤥᤏᤠᤴ ᤏᤡᤏᤒᤣ ᤕᤧᤰᤕᤰᤐᤠ ᤔᤏᤠᤜᤠ᤹ᤖᤧ ᤗᤠᤃᤡ ᤔᤡᤰᤛᤣ᤺ᤴ ᤐᤥ᤺ᤰᤂᤧᤀᤠᤱ ᤘᤕᤧ. ᤂᤧᤴ ᤜᤧᤰᤁᤣᤀᤣ ᤔᤧᤴᤇᤠᤶᤛᤠ᤺ᤴᤏᤠᤱ ᤁᤴ ᤌᤠ᤺ᤰᤁᤡᤸᤗᤧ ᤗᤠᤃᤡ ᤔᤡᤰᤛᤣ᤺ᤴ ᤐᤥᤱᤗᤥ॥

᥉᥇ ᤗᤠᤱᤃᤧᤳ ᤐᤡᤛᤠᤱᤒᤠ ᤛᤡᤘᤠ ᤗᤠᤈᤣ᤹ᤛ᤻ᤔᤠ ᤜᤠᤱᤔᤠᤴ ᤂᤠᤛᤧᤴ ᤕᤧᤴᤏᤥ ᤕᤧᤶᤛᤡᤱᤅᤠᤱ ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤁᤠᤱ ᤐᤠ᤺ᤴᤎᤡᤰᤋᤢᤛᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤥᤗᤥᤔᤏ ᤜᤠᤱᤅᤡᤸᤗᤧᤴ ᤛᤡᤰᤁᤢᤶᤍᤡᤱ ᤂᤠᤜᤢᤴ ᤂᤧᤶᤛᤧ ᤛᤠ᤹ᤖᤡᤰ ᤔᤠ᤺ᤱᤄᤠᤒᤠ ᤗᤠᤈᤣ᤹ᤗᤠᤶ ᤋᤩᤧᤀᤠᤱ ᤘᤕᤧᤖᤥ॥ ᤁᤵᤔᤥ ᤛᤥᤗᤥᤔᤏ ᤜᤠᤱᤅᤡᤴᤏᤢ᤺ᤸᤗᤧ ᤐᤕᤶ ᤕᤶᤒᤠᤴ ᤘᤠ᤹ᤛᤠᤱ ᤁᤧᤱᤄᤧᤵᤛᤢᤶᤔᤡᤴᤗᤥ॥

᥉᥈ ᤏᤡᤏᤒᤣᤀᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧᤀᤠᤱ ᤁᤴ ᤌᤠ᤺ᤰᤜᤠ᤹ ᤂᤠᤛᤧᤴ ᤕᤧᤴᤏᤥ ᤐᤠ᤺ᤴᤔᤧᤎᤡᤰᤋᤢᤛᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤕᤥᤏᤠᤖᤧ ᤀᤡᤱᤓᤴ ᤛᤧᤛᤢᤸᤗᤧ ᤂᤧᤱᤜᤠ᤹ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤜᤡᤴᤍᤧᤀᤠᤱ ᤔᤧᤘᤕᤧ. ᤁᤖ ᤁᤵᤔᤥ ᤕᤥᤏᤠᤴᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠᤴ ᤘᤠ᤹ᤛᤠᤱ ᤂᤡᤏᤡ᤹ ᤁᤧᤴᤜᤡᤴᤍᤡᤴᤗᤥ॥”

ᤏᤠᤛᤡᤱᤃᤧᤴ ᤌᤰᤁᤡᤸᤗᤧᤴ ᤛᤣᤔᤡ

(ᤔᤳᤋᤡ ᥋:᥇᥋. ᥌:᥈᥈-᥈᥉)

᥉᥉ “ᤀᤠᤳᤋᤡᤸᤗᤧᤀᤠᤱ ᤛᤣᤔᤡ᤺ᤴ ᤜᤠ᤺ᤴᤍᤢᤀᤠᤱ ᤏᤀᤡᤔᤠᤸᤗᤧ ᤔᤧᤛᤢ᤺ᤵᤋᤢᤴ ᤜᤧᤰᤁᤩᤠᤱ ᤔᤧᤈᤡᤰᤂᤢᤴᤏᤠᤱ. ᤁᤖ ᤜᤡᤶᤛᤡᤃᤠᤱ ᤁᤧᤗᤠ᤺ᤵᤐᤠᤜᤠ᤹ᤖᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤆᤶᤈᤶᤒᤠ ᤋᤧᤴᤏᤥ ᤕᤢᤰᤂᤢ᤹ᤖᤥ॥

᥉᥊ ᤂᤧᤏᤧ᤹ ᤁᤧᤔᤡᤰᤁᤡᤴ ᤏᤠᤛᤡᤱᤃᤧᤴ ᤁᤧᤎᤰᤁᤥᤒᤠ ᤛᤣᤔᤡᤖᤥ॥ ᤂᤧᤏᤧ᤹ ᤁᤧᤔᤡᤰᤁᤴ ᤏᤢ᤹ᤏᤧ ᤑᤠ᤹ᤃᤪ. ᤁᤠᤰ ᤏᤠᤛᤡᤱᤃᤧᤴ ᤁᤧᤎᤰᤁᤡᤴ ᤀᤥ᤺ᤳᤗᤥ॥ ᤁᤖ ᤁᤧᤔᤡᤰᤁᤴ ᤑᤧᤴᤏᤧ ᤑᤠ᤹ᤃᤪ. ᤁᤠᤰ ᤏᤠᤛᤡᤱᤃᤧᤴ ᤁᤧᤎᤰᤁᤡᤴ ᤂᤠᤍᤠᤶᤗᤥ॥

᥉᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤥᤒᤠ ᤀᤥ᤺ᤳᤋᤡ᤺ᤴ ᤂᤠᤍᤠᤶᤔᤠᤸᤗᤧ ᤔᤧᤛᤢ᤺ᤵᤋᤢᤴᤗ ᤑᤠ᤹ᤀᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥

᥉᥌ ᤂᤧᤏᤧ᤹ ᤁᤧᤏᤡᤱᤘᤠ᤹ᤛᤠᤶᤔᤡᤴ ᤀᤥ᤺ᤳᤋᤡᤸᤗᤧ ᤁᤢᤎᤡᤶ ᤘᤠ᤹ᤀᤠᤱ ᤂᤠᤍᤠᤶᤔᤠᤴ ᤜᤥ᤺ᤵᤏᤧ ᤑᤠ᤹ᤃᤪ. ᤛᤣᤔᤡ᤺ᤸᤗᤧ ᤌᤥ᤹ᤖᤢᤒᤠ ᤜᤧᤰᤁᤣᤀᤣ ᤂᤧᤏᤧ᤹ ᤁᤧᤏᤡᤱᤘᤠ᤹ᤛᤠᤶᤔᤡᤴᤏᤠᤱ ᤀᤥ᤺ᤳᤗᤥ॥”

ᤕᤧᤛᤢᤖᤧ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹ ᤐᤠ᤺ᤴ ᤌᤡᤰᤋᤢᤛᤡ᤹

(ᤔᤳᤋᤡ ᥈᥉:᥇-᥉᥌)

᥉᥍ ᤕᤧᤛᤢᤖᤧ ᤐᤠ᤺ᤵᤔᤠ ᤛᤢᤖᤢᤸᤗᤧ ᤂᤧᤵᤔᤥ ᤑᤖᤡᤛᤡᤎᤡᤰ ᤋᤩᤧᤀᤠᤱ ᤂᤢᤏᤧ᤹ ᤆᤠᤈᤠᤛᤧ ᤀᤢ᤺ᤳᤋᤢᤖᤥ॥ ᤜᤧᤰᤁᤣ᤺ᤸᤗᤧ ᤕᤧᤛᤢ᤺ᤴ ᤁᤢᤜᤡᤶᤔᤥ ᤐᤣᤀᤠᤱ ᤆᤠᤈᤠᤛᤧ ᤕᤢᤱᤛᤡᤱ॥

᥉᥎ ᤆᤠᤔᤠᤏᤢ᤺ᤸᤗᤧ ᤋᤃᤡ ᤕᤧᤛᤢᤖᤧ ᤁᤢᤜᤢᤰᤁᤡᤴ ᤆᤥ᤺ᤰᤌᤡᤶ ᤁᤢᤀᤡᤛᤡ᤺ᤰ ᤘᤠᤔᤧᤜᤵᤋᤢᤶᤒᤠ ᤏᤡ᤺ᤛᤢᤸᤗᤧ. ᤂᤧᤴ ᤑᤖᤡᤛᤡ᤺ᤸᤗᤧ ᤁᤢᤏᤡᤱᤘᤠ᤹ ᤔᤕᤧᤖᤥ॥

᥉᥏ ᤍᤠᤱᤒᤠᤸᤗᤧ ᤂᤧᤴ ᤔᤧᤳᤋᤢ. “ᤂᤡᤏᤡ᤹ ᤑᤖᤡᤛᤡᤜᤠ᤹ᤖᤧ ᤂᤥᤷᤕᤠ᤺ᤴ ᤏᤢ ᤆᤧᤳᤌᤩᤠ᤺ᤴ ᤗᤠ᤺ᤰᤁᤠᤳᤗᤰ ᤘᤠᤃᤧᤜᤵᤋᤢᤶ. ᤁᤖ ᤂᤡᤏᤡ᤹ ᤛᤡᤃᤠᤱᤃ ᤔᤏᤠᤜᤠ᤹ ᤁᤧᤏᤠᤵᤋᤢᤶ ᤁᤧᤍᤠ᤺ᤖᤢᤶᤛᤡᤒᤠ ᤐᤠ᤺ᤴᤜᤠ᤹ ᤏᤢ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤧᤍᤡᤶᤛᤡᤀᤠᤱ ᤁᤧᤘᤕᤡ᤹ᤖᤥ॥

᥊᥆ ᤀᤍᤱᤛᤣ. ᤗᤠ᤺ᤰᤁᤠᤳ ᤁᤧᤈᤥ᤺ᤰᤐᤠᤸᤗᤧ ᤛᤡᤃᤠᤱᤒᤠᤴᤏᤠᤱ ᤆᤥᤃᤢᤒᤠ ᤔᤧ᤺ᤶᤒᤡ᥅

᥊᥇ ᤁᤖ ᤁᤧᤄᤡ᤺ᤵᤛᤡᤖ ᤁᤧᤃᤳᤋᤢᤶᤒᤠ ᤐᤠ᤺ᤴᤜᤠ᤹ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤖᤧᤶᤍᤣᤛᤧᤶᤛᤡᤶᤔᤧ᤹. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤛᤢᤳᤌᤥᤀᤣ ᤁᤧᤒᤥ᤺ᤰᤂᤡ᤹ᤖᤥ॥

᥊᥈ “ᤁᤖ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ ᤑᤖᤡᤛᤡᤛᤣ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤆᤢᤈᤢᤰᤛᤠ ᤔᤠᤖᤢᤰᤁᤡᤸᤗᤧᤴ ᤌᤡᤒᤥᤱᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤒᤡᤖᤢᤶ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤶᤔᤧᤳᤋᤢᤶᤔᤡᤴ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤀᤠᤱ ᤏᤢᤖᤡᤰᤁᤠᤱ ᤂᤠᤛᤧᤴ ᤁᤧᤴᤗᤥ᤺ᤴᤍᤢᤶᤛᤡᤶᤔᤡᤴᤗᤥ॥ ᤂᤡᤏᤡ᤹ ᤋᤃᤡᤛ᤻ᤔᤠᤴ ᤁᤧᤈᤥᤃᤢᤶᤔᤡᤸᤗᤧ ᤀᤣᤃᤠᤱᤛ᤻ᤔᤠᤴᤏᤠᤱ ᤁᤧᤈᤥᤃᤢᤶᤔᤡᤸᤗᤧ ᤐᤥ᤺ᤰᤂᤧᤒᤠᤖᤥ॥

᥊᥉ ᤑᤖᤡᤛᤡᤛᤣ. ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ᤃ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤜᤠ᤹ᤀᤥ ᤕᤢᤱᤔᤠ ᤂᤡᤏᤡ᤹ ᤛᤡᤖᤠ᤹ᤌᤠᤱᤗᤥ. ᤜᤧᤰᤁᤩᤠᤱ ᤐᤠᤱᤈᤢᤶᤜᤠ᤺ᤳᤋᤡ ᤔᤏᤠᤜᤠ᤹ᤖᤧ ᤛᤣᤘᤠ ᤔᤧᤔᤧᤳᤋᤡᤃᤧᤖ ᤁᤧᤗ᤹ᤖᤡ᤹ᤖᤥ॥

᥊᥊ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ᥄ ᤂᤡᤏᤡ᤹ᤃ ᤛᤢᤳᤗᤢᤱ ᤔᤧ᤺ᤴᤏᤣᤒᤠ ᤀᤡ᤺ᤵᤐᤢᤱ ᤜᤧᤰᤁᤣ ᤁᤧᤗ᤹ᤖᤡᤖᤥ॥ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤀᤣ ᤔᤧᤱᤄᤥᤀᤣ ᤂᤧᤴ ᤀᤡ᤺ᤵᤐᤢᤱ ᤛᤶᤍᤠᤱ ᤗᤠᤱᤔᤧᤄᤣ᤺ᤰᤁᤠᤱ ᤀᤠᤛᤢᤳᤌᤥ ᤔᤧᤒᤥᤱᤗᤥ॥”

᥊᥋ ᤂᤧᤵᤔᤥ ᤌᤡᤰ ᤛᤠᤶᤕᤥᤌᤡᤶᤛᤠᤶᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤁᤧᤒᤠ᤺ᤳᤋᤡᤸᤗᤧᤃ ᤀᤠᤏᤡᤃᤧᤀᤠᤱ ᤆᤠ᤺ᤳᤌᤡᤖᤰ ᤁᤧᤍᤣᤛᤢᤖᤥ॥”

᥊᥌ ᤁᤖ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤡᤏᤡ᤹ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤀᤠᤱ ᤁᤧᤈᤡ᤺ᤳᤋᤡᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤁᤧᤗᤡ᤺ᤵᤐᤠ ᤁᤰ ᤜᤧᤰᤋᤱᤒᤠ ᤁᤧᤛᤠᤰᤐᤠ ᤌᤡᤶᤜᤠ᤹ ᤁᤧᤈᤥᤃᤢᤶᤔᤠᤱ ᤔᤏᤠᤜᤠ᤹ ᤁᤧᤃᤢ᤺ᤳᤋᤢᤶᤛᤡᤶ. ᤁᤖ ᤂᤡᤏᤡ᤹ᤃ ᤁᤰ ᤕᤠᤱᤕᤠᤱ ᤗ᤹ᤖ ᤑᤠ᤹ᤀᤠᤱ ᤀᤠᤒᤠᤅᤣ ᤜᤢᤰᤆᤥᤎᤡᤰᤁᤡᤸᤗᤧᤀᤠᤱ ᤂᤧᤴ ᤁᤧᤴᤇᤢᤛᤢᤶᤔᤡᤴᤗᤥ॥

᥊᥍ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤛᤧᤖᤢᤛᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧᤴ ᤀᤡᤵᤐᤢᤱᤅᤡᤴ ᤁᤧᤈᤥᤃᤢᤶᤗᤥ॥

᥊᥎ ᤂᤡᤏᤡ᤹ᤃ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴᤏᤢ ᤋᤧᤴᤍᤡᤱ ᤁᤧᤈᤥᤃᤢᤶᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡᤵᤐᤢᤱᤅᤡᤴ ᤂᤡᤏᤡ᤹ ᤁᤧᤈᤥᤃᤢᤶᤗᤥ॥

᥊᥏ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤛᤡᤰᤁᤢᤶᤍᤡᤱ ᤁᤢᤏᤡᤱᤘᤠ᤹ᤀᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ. ‘ᤂᤡᤏᤡ᤹ᤀᤥ ᤀᤡᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤐᤠᤱᤄᤢᤱᤛᤡᤱ. ᤁᤖ ᤂᤡᤏᤡ᤹ ᤁᤢᤓᤠ ᤁᤧᤛᤧᤖᤢᤶᤛᤡᤶ. ᤁᤢᤓᤠ ᤏᤡᤱᤄᤢᤶ ᤁᤧᤔᤧᤳᤋᤢᤶᤛᤡᤶ॥’

᥋᥆ ᤜᤧᤰᤁᤣ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤛᤧᤵᤐᤠᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱᤅᤡᤴ ᤁᤴ ᤌᤠ᤺ᤰᤜᤠ᤹ᤖᤧ ᤔᤧᤄᤥᤛᤢ᤹ᤖᤥ-

᥋᥇ ᤔᤧᤛᤧᤖᤢᤒᤠ ᤜᤠᤒᤡᤗᤖᤧ ᤁᤢᤔᤠᤰᤂᤡ᤹ᤀᤠᤱᤎᤥ ᤗᤧᤳᤋᤡ ᤋᤥ᤺ᤶᤔᤠᤍᤧᤴ ᤏᤢ ᤔᤠᤱᤜᤡᤶᤔᤡᤸᤗᤧ ᤁᤢᤗᤢᤶᤔᤥ ᤔᤧᤛᤧᤖᤢᤒᤠ ᤈᤁᤖᤡᤕᤠᤖᤧ ᤁᤢᤔᤠᤰᤂᤡ᤹ ᤌᤠᤖᤡᤰᤐᤠ ᤂᤢᤶᤍᤡᤱᤅᤡᤴ ᤁᤴ ᤌᤠ᤺ᤰᤜᤠ᤹ᤖᤧ ᤔᤧᤄᤥᤛᤢ᤹ᤖᤥ॥

᥋᥈ “ᤂᤡᤏᤡ᤹ ᤛᤠᤶᤕᤥᤌᤡᤶᤛᤠᤶᤒᤠᤛᤣ. ᤂᤡᤏᤡ᤹ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤏᤡ᤺ᤵᤔᤠ ᤏᤧᤜᤡᤏᤡᤱᤘᤠ᤹ ᤜᤶᤔᤠ ᤋᤡᤔᤡᤰᤁᤡᤴ ᤁᤧᤍᤣ᤹ᤖᤢᤶᤛᤠᤱ ᤂᤡᤏᤡ᤹ ᤀᤠᤒᤠᤅᤣᤃ ᤁᤧᤴᤗᤠᤛᤡᤴᤗᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤁᤧᤃᤥ᤺ᤵᤐᤠ ᤘᤣ᤹ ᤔᤏᤠᤜᤠ᤹ᤀᤠᤱ ᤗᤠ᤺ᤵᤔᤠ ᤁᤧᤶᤒᤠᤱᤄᤢᤶᤛᤡᤶᤔᤡᤴᤗᤥ॥”

᥋᥉ ᤜᤧᤰᤁᤩᤠᤱ ᤂᤢᤏᤧ᤹ ᤂᤧ᤹ᤕᤥᤗᤠᤶ ᤐᤣᤀᤠᤱ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤵᤔᤠ ᤔᤧᤜᤣ᤺ᤰᤋᤢᤖᤥ॥ ᤂᤧᤴ ᤕᤧᤶᤔᤠᤱᤎᤥ ᤂᤢᤏᤧ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤖ ᤕᤖᤡᤰ ᤛᤣ᤺ᤴᤍᤥᤜᤠ᤹ ᤛᤣ᤺ᤴᤔᤧᤍᤥᤛᤢ॥

᥋᥊ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤒᤠ᤺ᤴᤏᤥ ᤋᤧᤶᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤀᤡᤱ ᤋᤱᤔᤠ ᤔᤧᤜᤣ᤺ᤰᤋᤢᤖᤥ॥

ᤕᤧᤛᤢᤖᤧ ᤏᤡᤱᤘᤠ᤹ ᤆᤡ᤺ᤵᤔᤠᤸᤗᤧ ᤋᤰᤗᤧᤱᤅᤥ ᤛᤠᤶᤍᤡᤱ ᤐᤡᤖᤢᤛᤡ᤹

(ᤔᤳᤋᤡ ᥇᥆:᥈᥌-᥉᥉)

᥇᥈

ᤂᤧᤵᤔᤥ ᤏᤡ᤺ᤳᤔᤧᤴᤍᤧᤳᤋᤣ ᤜᤧᤴᤇᤡᤱᤅᤠᤱᤎᤥ ᤔᤏᤠᤜᤠ᤹ ᤆᤡᤀᤧᤳ ᤆᤡᤀᤧᤳ ᤔᤧᤀᤧᤳᤇᤡᤱᤗ ᤔᤧᤈᤢᤵᤛᤧ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡ. “ᤑᤖᤡᤛᤡᤜᤠ᤹ᤖᤧ ᤂᤢᤏᤡ᤹ ᤂᤖᤧ᤺ᤱ ᤁᤧᤓᤱᤒᤠ ᤛᤡᤍᤠ᤹ᤗᤠᤶ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄ ᤂᤧᤴ ᤛᤡᤍᤠ᤹ ᤑᤠ᤹ᤀᤡᤴ ᤂᤢᤏᤡ᤹ ᤏᤡᤱᤘᤠ᤹ ᤆᤡ᤺ᤵᤔᤠᤴᤗᤥ॥

᥈ ᤔᤧᤎᤠ᤺ᤵᤏᤧᤴᤗ ᤑᤠ᤹ᤀᤠᤱ ᤋᤧᤵᤋᤧᤀᤠᤱ ᤁᤧᤘᤠ᤹ᤒᤠ ᤐᤠ᤺ᤴ ᤀᤡᤃᤪ ᤁᤢᤛᤡᤱ ᤏᤡ᤺ᤳᤔᤧᤍᤧᤳᤏᤧᤴᤗ ᤑᤠ᤹ᤀᤠᤱ ᤔᤠ᤹ᤖᤧᤀᤠᤱ ᤁᤧᤘᤠ᤹ᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥

᥉ ᤂᤧᤏᤧ᤹ ᤂᤠᤃᤧᤔᤠᤰᤐᤠᤀᤥ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤠᤃᤧᤀᤥ᤺ᤵᤐᤠᤀᤥ ᤀᤡᤱᤓᤴ ᤆᤥ᤺ᤰᤗᤥ॥ ᤜᤧᤰᤁᤩᤠᤱ ᤛᤫᤠ᤺ᤳᤋᤠᤱ ᤜᤡᤶᤛᤡᤃᤠᤱ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤜᤡᤶ ᤛᤶᤍᤠᤱᤗᤠᤶ ᤕᤶᤒᤠ ᤀᤡᤰᤗᤠᤀᤥ ᤀᤡᤱᤓᤴ ᤆᤥ᤺ᤰᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤔᤠ ᤐᤥ᤺ᤱ

(ᤔᤳᤋᤡ ᥇᥆:᥈᥎-᥉᥇)

᥊ “ᤀᤠᤴᤈᤢᤶᤛᤣ. ᤜᤠ᤺ᤳᤗᤧ ᤂᤡᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴᤗᤰ ᤛᤧᤵᤔᤠᤀᤠᤱᤎᤥ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴ. ᤂᤧᤴᤏᤢ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

᥋ ᤁᤖ ᤜᤠ᤺ᤳᤏᤢ ᤁᤡ᤺ᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤡᤱᤃᤠ᤹ ᤔᤧᤳᤏᤡᤱᤗᤥ- ᤜᤠ᤺ᤳᤗᤧ ᤏᤠᤛᤡᤱᤃᤧᤴ ᤌᤰᤁᤡᤴ ᤛᤧᤖᤢᤀᤠᤱ ᤂᤧᤔᤠᤕᤱᤛᤱᤅᤥ ᤗᤠᤵᤑᤢᤔᤠ ᤛᤢᤰᤋᤢ᤹. ᤂᤢᤏᤧ᤹ᤏᤢᤀᤣ ᤁᤡ᤺ᤛᤧᤶᤔᤧ᤹ᤀᤥ᥄

᥌ “ᤅᤠᤛᤡ ᤆᤢᤈᤢᤰᤛᤠ ᤐᤢᤜᤠ᤹ᤖᤧ ᤕᤠᤱᤏᤧᤳᤇᤡ ᤔᤧᤗᤧᤰᤏᤧᤴᤒᤡ᥅ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤀᤠᤳᤋᤡᤴᤏᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤴᤗᤥ॥

᥍ ᤂᤡᤏᤡ᤹ ᤌᤧᤃᤣ᤺ᤰᤁᤥᤒᤠ ᤁᤠᤰ ᤌᤧᤃᤣ᤺ᤰᤀᤡᤜᤠ᤹ ᤂᤢᤏᤧ᤹ ᤏᤡᤖᤢᤀᤠᤱ ᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ᥄ ᤂᤡᤏᤡ᤹ᤃ ᤕᤖᤡᤰ ᤆᤢᤈᤢᤰᤛᤠ ᤐᤢᤜᤠ᤹ᤏᤢ᤺ᤸᤗᤧᤀᤠᤱ ᤀᤡᤔᤧᤸᤗᤢᤱᤒᤠ ᤁᤧᤈᤥᤃᤡᤖᤥ॥”

ᤗᤧᤵᤔᤡ ᤔᤧᤶᤒᤥ᤺ᤱᤔᤏᤠ ᤗᤠᤕᤥ

(ᤔᤳᤋᤡ ᥇᥆:᥉᥈-᥉᥉)

᥎ “ᤀᤠᤸᤗ ᤂᤧᤵᤛᤧᤶᤔᤧ᤹ᤀᤥ. ᤜᤠ᤺ᤳᤗᤧ ᤔᤏᤠ ᤋᤃᤡ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤃᤢᤱ ᤗ᤹ᤖᤡᤰ ᤐᤠ᤺ᤳᤋᤢ᤹. ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤧᤴ ᤋᤠ᤺ᤰᤋᤢᤱᤗᤥ॥

᥏ ᤁᤖ ᤜᤠ᤺ᤳᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤀᤡᤱᤃᤠ᤹ ᤏᤠ᤹ᤀᤠ. ᤀᤡᤱᤃᤠ᤹ᤀᤠᤱ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤏᤠ᤹ᤖᤢᤱᤗᤥ॥

᥇᥆ “ᤜᤧᤰᤁᤩᤠᤱ ᤜᤠ᤺ᤳᤗᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤑᤧᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢ᤹. ᤂᤧᤸᤗᤧ ᤗᤧᤵᤔᤡ ᤂᤥᤔᤠ ᤛᤢᤰᤋᤢ᤹. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧᤴ ᤗᤧᤵᤔᤡ ᤔᤧᤄᤥᤛᤢᤴᤗᤥ॥

᥇᥇ “ᤔᤏᤠᤜᤠ᤹ᤖᤧ ᤂᤡᤏᤡ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤜᤧᤰᤁᤩᤠᤱ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤠᤛᤧᤴ ᤗᤥ᤺ᤶᤔᤠᤖᤧ ᤗᤠᤃᤡ ᤁᤧᤶᤍᤣ᤹ᤖᤡᤸᤗᤧ. ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤌᤧᤔᤠ ᤐᤠ᤺ᤵᤔᤠᤒᤣ ᤑᤠ᤹ᤀᤠᤱ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥

᥇᥈ ᤜᤠᤒᤠ ᤂᤧᤴ ᤕᤧᤶᤔᤥ ᤌᤣ ᤐᤠ᤺ᤵᤔᤠ ᤐᤥ᤺ᤱ ᤑᤠ᤹ᤀᤠᤱ ᤛᤣᤛᤣᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤜᤢ᤹ᤖᤡ᤹ᤖᤥ॥”

ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ

᥇᥉ ᤜᤧᤰᤁᤩᤠᤱ ᤂᤧᤴ ᤔᤏᤠᤗᤢᤶᤔᤥᤗᤠᤶ ᤌᤡᤰ ᤔᤏᤠ᤺ᤸᤗᤧ ᤕᤧᤛᤢ᤺ᤴ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤀᤠᤶᤓᤢ᤹ᤖᤧ ᤕᤠᤱᤛᤠᤁᤢᤴᤎᤣᤀᤥᤒᤠ ᤀᤡᤱᤃᤠ᤹ ᤀᤠᤗᤰᤁᤡᤴ ᤐᤡᤀᤠᤖ ᤑᤠ᤹ᤀᤠᤱ ᤔᤧᤳᤋᤠᤱ ᤐᤡᤖᤠᤱᤅᤧ᤹ᤀᤥ॥”

᥇᥊ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤗᤢᤱᤅᤠᤀᤣ. ᤜᤠ᤺ᤳᤗᤧ ᤀᤡᤱᤃᤠ᤹ ᤂᤡᤴᤇᤡ᤹ ᤗᤢᤶᤔᤥ ᤕᤠᤱᤛᤠᤁᤢᤴᤎᤣ ᤁᤧᤜᤠᤒᤠ ᤁᤧᤒᤡᤒᤠ ᤆᤥᤃᤠᤱ ᤀᤡᤃᤪ ᤂᤠᤛᤧᤴᤗᤥ᤺ᤶᤒᤠ ᤆᤥᤃᤠᤱᤒᤣ᥅”

᥇᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤠᤶᤔᤥ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤠᤰ ᤂᤡ᤺ᤶᤕᤰ ᤆᤥ᤺ᤰᤔᤥᤗᤠᤶ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤔᤏᤠ᤺ᤸᤗᤧ ᤁᤳᤋᤢᤒᤠ ᤔᤢᤸᤗᤢᤰ ᤕᤠᤱᤛᤠᤁᤢᤴᤎᤣᤀᤥ ᤂᤢᤏᤧ᤹ ᤛᤧᤰᤂᤠᤒᤠ ᤁᤢᤜᤡᤱᤔᤴᤏᤡᤴ ᤔᤧᤘᤠ᤹ᤏᤧᤴᤗᤥ॥”

᥇᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤂᤧᤍᤠ᤹ᤀᤥ ᤔᤧᤳᤋᤢᤛᤡ. “ᤌᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠ᤺ᤸᤗᤧ ᤕᤖᤡᤰ ᤐᤥᤃᤢᤃᤧᤴ ᤁᤢᤈᤠᤜᤠ᤹ ᤛᤢᤵᤛᤢ᤹ᤖᤥ॥

᥇᥍ ᤜᤧᤰᤁᤩᤠᤱ ᤂᤧᤸᤗᤧ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢ. ‘ᤀᤠᤸᤗ ᤀᤡᤱᤃᤠ᤹ ᤌᤣ ᤆᤥᤃᤢᤱᤒᤣ᥅ ᤁᤴ ᤆᤠᤜᤠ᤹ ᤕᤢᤱᤔᤠᤍᤧᤴᤏᤣ ᤜᤥ᤺ᤵᤗᤥ॥’

᥇᥎ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤀᤡ᤺ᤳᤋᤢ. ‘ᤀᤠᤸᤗ ᤀᤡᤱᤃᤠ᤹ ᤀᤰᤂᤣ ᤆᤥᤃᤢᤱ- ᤀᤢᤴᤇᤥ᤺ᤴᤒᤠ ᤆᤠ ᤕᤢᤱᤍᤧᤴᤜᤠ᤹ ᤕᤛᤢᤱᤅᤠᤱ ᤁᤢᤛᤱ ᤕᤶᤒᤠ ᤆᤠ ᤕᤢᤱᤍᤧᤴᤜᤠ᤹ ᤆᤥᤃᤢᤱᤛᤡᤱ॥ ᤜᤧᤰᤁᤩᤠᤱ ᤁᤠᤰ ᤆᤠᤜᤠ᤹ ᤏᤢ ᤀᤠᤈᤡᤃᤰᤘᤠᤜᤠ᤹ ᤂᤧᤵᤔᤥ ᤕᤢᤰᤂᤢᤱᤛᤡᤱᤗᤥ॥

᥇᥏ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤒᤠᤅᤣ ᤀᤰᤂᤣ ᤔᤧᤳᤇᤡᤱᤅᤠ. ᤋᤣ᤺ᤱᤒᤣ. ᤕᤖᤡᤰ ᤋᤱᤒᤣ ᤌᤠᤖᤡᤰ ᤁᤧᤕᤥᤒᤠ ᤆᤠ ᤏᤢ ᤆᤡᤃᤰᤘᤠᤜᤠ᤹ ᤛᤢᤵᤛᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥ ᤀᤠᤸᤗ ᤁᤢᤛᤠᤏᤢ᤺ᤖᤡᤰ ᤕᤢᤅᤧ᤹. ᤆᤧ᤹. ᤌᤢᤅᤧ᤹ᤀᤠᤱ ᤛ᤺ᤳᤋᤧ᤹ᤀᤥ᥄’

᥈᥆ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤳᤋᤢ. ‘ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤣ. ᤀᤠᤀᤡᤴ ᤛᤧᤴᤍᤡᤰᤛᤠ ᤂᤧᤏᤧ᤹ ᤁᤧᤜᤡᤱᤔᤴᤏᤡᤴ ᤏᤢᤵᤐᤠᤱ ᤂᤧᤏᤧ᤹ ᤁᤧᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤗᤢᤵᤛᤢᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤜᤠ᤺ᤳᤗᤧᤴ ᤐᤥ᤺ᤱᤒᤠᤒᤣ᥅’”

᥈᥇ ᤜᤧᤰᤁᤩᤠᤱ ᤕᤧᤛᤢᤖᤧ ᤔᤧᤳᤋᤢ. “ᤀᤠᤒᤠᤅᤣ ᤗᤠᤃᤡᤖᤰ ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤗᤢᤶᤒᤠᤀᤠᤱ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤶᤒᤥ᤺ᤱᤔᤏᤠᤒᤧᤴᤏᤠᤱ ᤒᤠ ᤜᤧᤰᤁᤣᤀᤣ ᤐᤥᤱᤗᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡ᤹

(ᤔᤳᤋᤡ ᥌:᥈᥋-᥉᥊)

᥈᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣ᤺ᤸᤗᤧ ᤂᤧᤵᤛᤧᤶᤔᤧ᤹ᤀᤥ. ᤂᤡᤏᤡ᤹ ᤜᤡᤱᤔᤴᤏᤥ ᤌᤣ ᤆᤠᤔᤠ ᤏᤢ ᤏᤠᤛᤡᤱᤃᤧᤴ ᤌᤰᤁᤥ ᤌᤣ ᤆᤠᤱᤔᤠ ᤘᤠ᤺ᤵᤔᤠ ᤑᤠ᤹ᤀᤠᤱ ᤏᤡᤱᤛᤠᤶ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥈᥉ ᤌᤣᤀᤠᤱᤓᤧᤸᤗᤧ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤴ ᤆᤠᤔᤠ ᤌᤢᤱᤔᤠᤏᤢ᤺ᤸᤗᤧ ᤕᤶᤒᤠᤖᤥ॥ ᤜᤧᤰᤁᤩᤠᤱ ᤏᤠᤛᤡᤱᤃᤧᤴ ᤌᤰᤁᤡᤴ ᤆᤠᤱᤔᤠ ᤘᤠ᤺ᤵᤔᤠᤏᤢ᤺ᤸᤗᤧᤀᤠᤱ ᤕᤶᤒᤠᤖᤥ॥

᥈᥊ ᤀᤠ᤺ᤰᤘᤠᤜᤠ᤹ ᤀᤥᤔᤧᤳᤋᤧᤶᤛᤡᤶᤔᤧ᤹ᤀᤥ- ᤂᤧᤱᤜᤠ᤹ᤖᤧ ᤆᤠ ᤔᤧᤴᤍᤣᤛᤢᤴ ᤔᤧᤴᤇᤢᤵᤛᤢᤴ. ᤆᤠᤕᤢᤱᤍᤧᤴᤏᤥᤀᤠᤱ ᤕᤠᤱᤔᤧᤱᤄᤥ᤺ᤳᤋᤢᤴ॥ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤠ᤺ᤳᤋᤢᤛᤡ᤹ ᤜᤡᤱᤄᤢᤛᤡ᤹ᤖᤥ॥ ᤂᤡᤏᤡ᤹ᤃ ᤐᤢᤜᤠ᤹ᤏᤢ᤺ᤸᤗᤧᤀᤠᤱ ᤀᤠᤰᤂᤧᤴ ᤀᤡᤔᤧᤸᤗᤢᤱᤛᤠᤒᤠ ᤁᤧᤈᤥᤃᤡ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥈᥋ ᤏᤡᤱᤛᤠᤶᤔᤥ ᤁᤧᤎᤩᤧ᤹ᤀᤡᤀᤠᤱ ᤂᤡᤏᤡ᤹ ᤜᤡᤱᤔᤴᤏᤥ ᤁᤢᤔᤢᤰᤌᤡᤰᤁᤠᤱ ᤑᤥᤔᤠ ᤁᤧᤴᤇᤢᤰᤋᤢᤶᤔᤡᤴ॥

᥈᥌ ᤀᤰᤋᤱᤒᤠ ᤆᤢᤰᤛᤠ ᤕᤠ᤺ᤶᤒᤰᤁᤠᤱ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤴᤏᤡᤸᤗᤧ ᤌᤣᤀᤠᤱ ᤂᤡᤏᤡ᤹ ᤏᤡᤱᤘᤠ᤹ᤒᤠᤸᤗᤧ ᤁᤧᤕᤧ᤺ᤰᤂᤡᤒᤠᤒᤣ᥅

᥈᥍ ᤀᤠᤸᤗ ᤗᤡ-ᤗᤡ ᤑᤢᤱᤅᤡᤴ ᤐᤥᤒᤠᤴ ᤀᤥᤔᤧᤳᤋᤧᤶᤔᤧ᤹ᤀᤥ. ᤂᤧᤱᤜᤠ᤹ᤖᤧ ᤂᤡ᤺ ᤔᤧᤴᤍᤣᤛᤢᤴ ᤂᤡᤀᤠᤱ ᤔᤧᤴᤗ᤺ᤴᤏᤧᤴ. ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤛᤥᤗᤥᤔᤏ ᤜᤠᤱᤅᤡᤸᤗᤧ ᤁᤢᤏᤢ᤹ᤔᤠ ᤁᤢᤍᤠᤔᤠᤀᤥ ᤁᤴ ᤗᤡ-ᤗᤡ ᤑᤢᤱᤅᤡᤴ ᤕᤠᤖᤡᤰᤁᤠᤱ ᤏᤢᤒᤠ ᤋᤣ᤺ᤳ ᤔᤧᤈᤠᤰᤛᤡᤱᤅᤡᤴᤗᤥ᥄

᥈᥎ ᤀᤠᤀᤡᤴ ᤋᤠ᤺ᤴᤍᤡᤰ ᤔᤡᤀᤥ ᤗᤠᤵᤁᤧᤓᤢᤛᤡᤱᤒᤠ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤒᤠ ᤛᤢᤱᤑᤢᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤰᤁᤣᤗ᤹ᤖᤡᤰ ᤋᤣ᤺ᤳ ᤆᤠᤰᤋᤢᤛᤡᤸᤗᤧ ᤂᤡᤏᤡ᤹ ᤋᤣ᤺ᤳ ᤁᤧᤴᤈᤠᤰᤋᤡᤴᤒᤡ᥅ ᤏᤛᤠ᤺ᤴ ᤁᤧᤛᤢ᤺ᤶᤒᤠᤛᤣ᥄

᥈᥏ “ᤆᤠᤔᤠ ᤌᤢᤱᤔᤠᤀᤥᤖᤰ ᤂᤡᤏᤡ᤹ ᤏᤡᤱᤘᤠ᤹ ᤔᤧᤒᤡᤖᤧᤶᤔᤡᤴᤏᤧ᤹ᤀᤥ᥄ ᤂᤧᤸᤗᤧ ᤗᤠᤃᤡᤃ ᤏᤡᤱᤛᤠᤶᤔᤥᤀᤠᤱ ᤔᤧᤎᤩᤧᤶᤔᤡᤴᤏᤧ᤹ᤀᤥ.

᥉᥆ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤛᤢᤘᤠᤱᤜᤠ᤹ᤖᤧᤀᤠᤱ ᤒᤠᤜᤧᤰᤁᤣ ᤔᤧᤀᤡ᤺ᤳᤋᤢ᤹ᤖᤥ. ᤁᤖ ᤛᤠᤱᤃᤪᤠᤶᤐᤣᤍᤠᤱᤒᤠ ᤂᤡᤏᤡ᤹ ᤐᤠ᤺ᤸᤗᤧ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤆᤠᤜᤠᤒᤠ ᤁᤧᤈᤥᤃᤡᤒᤠᤴ ᤏᤡ᤺ᤛᤢᤖᤥ॥

᥉᥇ ᤁᤖ ᤂᤢᤏᤧ᤹ ᤁᤢᤜᤠᤱᤈᤢᤶᤔᤡᤴᤗᤰ ᤁᤥ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤁᤠᤰ ᤁᤴ ᤆᤡᤃ᤺ᤰᤘᤠᤜᤠ᤹ ᤂᤡᤏᤡ᤹ ᤁᤧᤶᤒᤡᤖᤡ᤹ᤖᤥ॥”

ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤠᤱᤛᤠᤁᤢᤴᤎᤣ

(ᤔᤳᤋᤡ ᥌:᥇᥏-᥈᥇)

᥉᥈ “ᤆᤢᤰᤛᤠ ᤔᤧᤸᤗᤢᤰ ᤛᤢᤶᤛᤣ. ᤔᤧᤃᤡᤛᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤂᤡᤏᤡ᤹ ᤐᤠ᤺ᤸᤗᤧ ᤁᤢᤜᤠᤱᤈᤢᤶᤔᤡᤴ ᤐᤡᤔᤠ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤘᤠ᤹ᤖᤥ॥

᥉᥉ ᤂᤡᤏᤡ᤹ ᤁᤧᤃᤳᤋᤢᤶᤒᤠ ᤆᤡᤃ᤺ᤰᤘᤠᤜᤠ᤹ ᤛᤱᤄᤧᤶᤔᤧ᤹ᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤖᤧᤶᤍᤣᤛᤧᤶᤛᤡᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤵᤑᤠᤸᤗᤧᤀᤠᤱ ᤔᤧᤴᤍᤧ᤺ᤱᤔᤏᤠ. ᤔᤧᤴᤜᤱᤔᤏᤠᤒᤠ ᤛᤢ᤺ᤰᤘᤠᤀᤥ ᤀᤠᤵᤑᤠᤸᤗᤧᤀᤠᤱ ᤔᤧᤶᤔᤧᤰᤔᤏᤠᤒᤠ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤕᤠᤱᤛᤠᤁᤢᤴᤎᤣᤜᤠ᤹ᤖᤧ ᤌᤡᤶᤛᤧᤶᤛᤡᤶᤔᤧ᤹ᤀᤥ॥ ᤂᤧᤵᤔᤥ ᤁᤧᤄᤢ᤺ᤶᤒᤠᤜᤠ᤹ᤖᤧᤀᤠᤱ ᤔᤧᤴᤄᤢ᤺ᤳᤋᤢᤴ. ᤜᤧᤰᤁᤩᤠᤱ ᤁᤢᤒᤢ᤺ᤸᤗᤧᤀᤠᤱ ᤔᤧᤈᤏᤧᤴᤗᤥ॥

᥉᥊ ᤌᤣᤀᤠᤱᤓᤧᤸᤗᤧ ᤀᤠᤳᤋᤥ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤕᤢᤰᤂᤢ᤹. ᤂᤧᤵᤔᤥᤀᤣ ᤂᤧᤏᤧ᤹ ᤁᤧᤏᤡᤱᤘᤠ᤹ᤒᤧᤴ ᤐᤣ᤺ᤰᤗᤥ॥”

ᤏᤡᤱᤘᤠ᤹ᤀᤡᤖᤧ ᤆᤛᤡᤒᤠ ᤛᤣᤘᤠᤖᤥᤒᤠᤜᤠ᤹

(ᤔᤳᤋᤡ ᥈᥊:᥊᥈-᥋᥇. ᤔᤷᤁᤢ ᥇᥉:᥉᥈-᥉᥍)

᥉᥋ “ᤂᤡᤏᤡ᤹ ᤑ᤹ᤀᤡ᤺ᤴ ᤏᤢ᤺ᤖᤡᤰᤁᤠᤱ ᤕᤢᤵᤛᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤣᤔᤡ᤺ᤴ ᤜᤠ᤺ᤴᤍᤧᤶᤔᤧ᤹ᤀᤠᤱ ᤕᤢᤰᤂᤧᤶᤔᤧ᤹ᤀᤥ॥

᥉᥌ ᤜᤧᤰᤁᤩᤠᤱ ᤏᤡᤱᤘᤠ᤹ ᤀᤡᤖᤧ ᤆᤛᤡᤒᤠ ᤛᤣᤘᤠᤖᤥᤒᤠᤜᤠ᤹ ᤜᤧᤰᤁᤣ ᤂᤡᤏᤡ᤹ ᤐᤥ᤺ᤰᤂᤧᤶᤔᤧ᤹ᤀᤥ॥ ᤂᤢᤏᤡ᤹ ᤍᤠᤱᤒᤠᤴ ᤔᤣ᤺ᤰᤂᤡᤶ ᤛᤠᤓᤠᤱᤈᤠ ᤆᤠᤛᤧ ᤐᤣ᤺ᤰᤁᤠᤱ ᤏᤢ᤺ᤱ ᤋᤠ᤺ᤸᤗᤧ ᤂᤡᤔᤥ ᤗᤠᤶᤎᤣ᤺ᤵᤐᤧᤴ ᤜᤶᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤴᤀᤡᤶᤔᤣ ᤒᤠ ᤔᤧᤕᤢᤱᤗᤥ॥

᥉᥍ ᤜᤧᤰᤁᤩᤠᤱ ᤍᤠᤱᤒᤠᤴ ᤏᤢ᤺ᤱ ᤋᤠ᤺ᤸᤗᤧ. ᤔᤧᤴᤀᤡᤶᤔᤣ ᤂᤢᤏᤧ᤹ ᤁᤧᤜᤠᤱᤒᤠᤖ ᤁᤧᤕᤢᤱᤒᤠ ᤛᤣᤘᤠᤖᤥᤒᤠᤜᤠ᤹ᤖᤧ ᤔᤢ᤹ᤀᤡᤛᤠᤶ ᤔᤧᤄᤥᤛᤢ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤒᤠᤅᤣ ᤕᤠᤖᤡᤵ ᤆᤥ᤺ᤰᤛᤡᤱᤅᤠᤱ ᤛᤣᤘᤠᤖᤥᤒᤠᤜᤠ᤹ ᤆᤠᤔᤠᤍᤧᤴᤏᤥ ᤕᤢᤰᤂᤢᤛᤡ᤹ ᤜᤧᤰᤁᤩᤠᤱ ᤆᤠᤔᤠ ᤌᤢᤱᤔᤠᤜᤠ᤹ ᤌᤠᤒᤢ ᤐᤡᤖᤢᤛᤡ᤹ᤖᤥ॥

᥉᥎ ᤜᤧᤰᤁᤩᤠᤱ ᤂᤧᤴ ᤜᤡᤶᤍᤠᤱᤒᤧᤴ ᤛᤧᤳᤗᤢᤶᤓᤰ ᤂᤡᤖᤡ ᤋᤠᤛᤠᤱ ᤂᤧᤱᤜᤠ᤹ ᤔᤧᤴᤀᤡᤶᤔᤣ ᤔᤧᤕᤢᤱᤒᤠ ᤋᤢᤔᤢᤛᤡ᤹ᤖᤥ॥ ᤜᤧᤰᤁᤣ᤺ᤸᤗᤧ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤧᤴ ᤁᤢᤛᤣᤘᤠᤖᤥᤒᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥

᥉᥏ ᤜᤡᤶᤍᤠᤱᤒᤠᤸᤗᤧ ᤂᤢ᤺ᤴᤍᤪᤡᤰᤐᤧᤴ ᤂᤢ᤺ᤴᤇᤧ ᤋᤠ ᤁᤧᤗ᤹ᤒᤠ ᤕᤧᤶᤔᤡᤴ ᤏᤡᤱᤘᤠ᤹ ᤂᤥᤛᤢᤏᤧ ᤑᤠ᤹ᤃᤪ ᤛᤧᤰᤂᤠᤛᤠᤱ ᤂᤢ᤺ᤵᤔᤠ ᤔᤧᤒᤠᤱᤄᤢᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥊᥆ ᤂᤡᤏᤡ᤹ᤀᤠᤱ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤘᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶᤛᤠ᤺ᤴ ᤕᤢ ᤑᤠ᤹ᤀᤠᤱ ᤔᤧᤴᤀᤡ᤺ᤳᤋᤣ ᤁᤧᤘᤕᤡᤸᤗᤧ ᤂᤢᤏᤧ᤹ ᤕᤢᤖᤥ॥”

ᤀᤡᤱᤈᤠ᤺ᤱᤃᤧᤶᤒᤠ ᤛᤧᤘᤠᤖᤥᤒᤠ

(ᤔᤳᤋᤡ ᥈᥊:᥊᥋-᥋᥇)

᥊᥇ ᤐᤋᤪᤢᤛᤖᤧ ᤛᤣ᤺ᤴᤍᤥᤛᤢ. “ᤀᤠᤍᤠᤱᤒᤣ. ᤁᤴ ᤂᤧᤍᤠ᤹ᤀᤡᤴ ᤀᤠᤏᤡᤃᤧ ᤗᤠᤃᤡ ᤁᤧᤒᤠ᤺ᤳᤋᤢᤒᤠᤒᤡ. ᤀᤡ ᤘᤣ᤹ ᤁᤧᤖᤧᤰᤗᤧ ᤗᤠᤃᤡᤀᤠᤱ ᤁᤧᤒᤠ᤺ᤳᤋᤢᤒᤠᤒᤡ᥅”

᥊᥈ ᤍᤠᤱᤒᤠᤸᤗᤧ ᤔᤧᤳᤋᤢᤛᤡ. ᤀᤠᤳᤋᤡᤴ ᤛᤣᤘᤠᤖᤥᤒᤠᤴ ᤏᤛᤠ᤺ᤴᤛᤠᤒᤠ ᤏᤢ ᤛᤡᤰᤁᤢᤶᤛᤠᤒᤠ ᤆᤥᤰ. ᤂᤧᤴᤏᤡᤴ ᤜᤡᤶᤍᤠᤱᤒᤠᤸᤗᤧ ᤁᤢᤜᤡᤶᤎᤠ᤺ᤱᤜᤠ᤹ ᤀᤥᤔᤧᤵᤔᤠ ᤕᤢᤰ ᤐᤡᤖᤢ᤹ ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤛᤣᤘᤠᤖᤥᤒᤠᤜᤠ᤹ ᤕᤧᤶᤕᤧᤶᤔᤥ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ᤹ᤖᤥ॥

᥊᥉ ᤂᤧᤴ ᤜᤡᤶᤍᤠᤱᤒᤠᤴ ᤏᤢ᤺ᤱ ᤋᤠ᤺ᤸᤗᤧ ᤂᤧᤴ ᤛᤧᤘᤠᤖᤥᤒᤠᤸᤗᤧ ᤒᤠ ᤜᤧᤰᤁᤣᤀᤣ ᤆᤥᤃᤢᤖ ᤘᤠ᤹ᤒᤠ ᤋᤢᤔᤢᤏᤧ ᤑᤠ᤹ᤃᤪ ᤂᤧᤴ ᤌᤢᤶᤄᤥ ᤐᤡᤖᤢ᤹ᤖᤥ॥

᥊᥊ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤧᤴ ᤜᤡᤶᤍᤠᤱᤒᤠᤸᤗᤧ ᤂᤧᤴ ᤛᤣᤘᤠᤖᤥᤒᤠᤴ ᤁᤧᤖᤧᤰ ᤁᤢᤕᤠᤱᤛᤠᤁᤢᤴᤎᤣ ᤛᤶᤍᤠᤱ ᤕᤢᤰ ᤐᤡᤖᤢ᤹ᤖᤥ॥

᥊᥋ ᤁᤖ ᤀᤠᤳᤋᤡᤴ ᤛᤧᤘᤠᤖᤥᤒᤠᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ᤒᤥ ᤀᤡᤱᤃᤠ᤹ ᤀᤠᤴᤍᤠᤱᤒᤠᤴ ᤜᤠᤖᤠ ᤔᤧᤍᤠᤏᤧᤴ ᤗ᤹ᤖᤡᤰ ᤀᤡᤋᤢᤖ ᤆ ᤌᤢᤅᤢ᤹. ᤜᤧᤰᤁᤩᤠᤱ ᤔᤛᤡᤱᤅᤠᤱ ᤘᤣ᤹ ᤛᤧᤘᤠᤖᤥᤒᤠ ᤏᤢ ᤛᤣᤘᤠᤖᤥᤔᤠᤜᤠ᤹ ᤜᤡᤵᤋᤢᤛᤡ᤹ ᤗ᤺ᤵᤛᤢᤛᤡ᤹ᤖ ᤘᤠ᤹ᤀᤡᤸᤗᤧ

᥊᥌ ᤔᤧᤴᤀᤡ᤺ᤳᤋᤣᤒᤠ ᤏᤢ ᤏᤡᤱᤘᤠ᤹ ᤔᤧᤱᤄᤥᤀᤣᤒᤠ ᤕᤧᤴᤏᤥ ᤜᤡᤶᤍᤠᤱᤒᤧᤴ ᤜᤡᤶᤔᤥ ᤏᤢ᤺ᤱ ᤋᤠᤀᤠᤱ ᤂᤧᤴ ᤛᤠ᤹ᤖᤡᤰ ᤋᤧ᤺ᤶᤓᤢᤰ ᤕᤠᤰᤋᤢ᤹॥ ᤜᤧᤰᤁᤩᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ ᤛᤥᤖᤡᤰ ᤂᤢᤶᤍᤡᤱ ᤐᤡᤖᤢ᤹ᤖᤥ॥

᥊᥍ “ᤜᤧᤰᤁᤩᤠᤱ ᤀᤠᤳᤋᤡᤴ ᤛᤧᤘᤠᤖᤥᤒᤠᤸᤗᤧ ᤂᤢᤏᤧ᤹ ᤁᤢᤴᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤏᤡᤛᤢᤛᤠᤱ ᤂᤧᤴ ᤁᤢᤀᤡᤛᤡ᤺ᤰ ᤕᤠᤖᤡᤵ ᤔᤧᤶᤒᤥ᤺ᤱᤅᤣ ᤁᤢᤴᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤔᤧᤈᤥᤃᤢᤴᤏᤡᤸᤗᤧ ᤂᤧᤸᤗᤧ ᤛᤠ᤹ᤖᤡᤰ ᤋᤧ᤺ᤶᤓᤢᤰ ᤂᤥᤛᤢ᤹ᤖᤥ॥

᥊᥎ ᤁᤖ ᤜᤠ᤺ᤳᤗᤧ ᤁᤢᤴᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤔᤧᤏᤡᤛᤢᤴᤏᤠᤱ ᤋᤧ᤺ᤶᤓᤢᤰ ᤆᤠᤔᤠ ᤕᤠ᤺ᤶᤒᤰ ᤆᤥᤃᤢ᤹. ᤂᤧᤸᤗᤧ ᤔᤡᤛᤠᤰᤗᤰ ᤋᤧ᤺ᤶᤓᤢᤰ ᤆᤖᤥ॥ ᤜᤠ᤺ᤳᤗᤧ ᤕᤖᤡᤰ ᤂᤥᤛᤢ᤹. ᤂᤧᤸᤗᤥᤗᤠᤶ ᤕᤖᤡᤰᤁᤣ ᤏᤠ᤺ᤰᤗᤥ. ᤜᤧᤰᤁᤩᤠᤱ ᤜᤠ᤺ᤳᤗᤧ ᤕᤖᤡᤰ ᤗᤰᤐᤧᤴ ᤂᤥᤛᤢ᤹ ᤂᤧᤸᤗᤥᤗᤠᤶᤔᤠᤱ ᤕᤖᤡᤰᤁᤣ ᤏᤠ᤺ᤰᤗᤥ॥”

ᤕᤧᤛᤢᤖᤧ ᤕᤧᤔᤧᤴᤍᤱ ᤋᤠᤖᤢ᤹

(ᤔᤳᤋᤡ ᥇᥆:᥉᥊-᥉᥌)

᥊᥏ “ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤡ ᤁᤣ᤺ᤳᤇᤧ ᤋᤩᤠᤱᤒᤠᤖᤥ. ᤁᤖ ᤋᤃᤡᤛᤠ ᤔᤡ ᤗᤠᤛᤧᤸᤗᤧ ᤏᤢᤒᤠ ᤐᤥ᤺ᤰᤂᤧᤒᤠᤖᤥ॥

᥋᥆ ᤀᤡᤱᤃᤠ᤹ᤀᤠᤱ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧᤴ ᤒᤵᤋᤡᤛ᤻ᤔᤠ ᤐᤥᤱᤔᤠ ᤁᤳᤋᤢᤱᤗᤥ॥ ᤂᤧᤴ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤀᤠᤛᤰᤔᤠ ᤜᤢ᤹ᤛᤡᤱᤅᤠᤱ ᤘᤠ᤹ᤖᤥ॥

᥋᥇ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤏᤠᤖᤢᤱ ᤋᤠ᤺ᤳᤇᤧ ᤋᤩᤠᤱᤒᤠ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤒᤡ᥅ ᤔᤧ᤺ᤴᤗᤥ᥄ ᤀᤡᤱᤃᤠ᤹ᤃ ᤔᤏᤠᤜᤠ᤹ ᤛᤧᤶᤔᤠᤛᤡ ᤑᤠ᤹ᤀᤠᤱ ᤋᤩᤠᤱᤒᤠᤖᤥ॥

᥋᥈ ᤀᤠᤸᤗᤀᤠᤱᤎᤥ ᤅᤠᤛᤡ ᤔᤏᤠ ᤁᤧᤘᤠ᤹ᤒᤠ ᤜᤡᤶᤛᤕᤱᤅᤥ ᤛᤢᤶᤓᤢᤖᤧ ᤋᤰᤗᤧᤱᤘᤠᤀᤥ ᤏᤧᤵᤑᤢ. ᤜᤧᤰᤁᤩᤠᤱ ᤂᤧᤴ ᤏᤧᤵᤑᤢᤖᤧ ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤛᤢᤶᤓᤢ ᤔᤧᤒᤥ᤺ᤰᤁᤠᤱ ᤂᤧᤱᤜᤠ᤹ ᤔᤧᤛᤧᤖᤥ॥

᥋᥉ ᤁᤢᤶᤒᤠ᤺ᤴ ᤁᤢᤛ᤻ᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰ. ᤜᤧᤰᤁᤣᤗ᤹ᤖᤡᤰᤁᤣ ᤁᤢᤛ᤻ᤛᤠ᤺ᤴ ᤁᤢᤶᤒᤠᤖᤧ ᤁᤢᤍᤰᤗᤧᤱᤘᤠᤀᤥ. ᤜᤧᤰᤁᤩᤠᤱ ᤁᤢᤶᤔᤠ᤺ᤴ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ. ᤜᤧᤰᤁᤩᤠᤱ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤴ ᤁᤢᤶᤔᤠᤖᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥ ᤜᤧᤰᤁᤩᤠᤱ ᤏᤥ᤺ᤵᤔᤧᤴ ᤁᤢᤶᤒᤠᤱᤗᤡ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ. ᤜᤧᤰᤁᤩᤠᤱ ᤐᤠᤱᤗᤡᤔᤧᤴ ᤁᤢᤴᤏᤥ᤺ᤵᤔᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥”

ᤕᤧᤶᤖᤧᤴ ᤔᤡᤰᤛᤣ᤺ᤴᤜᤠ᤹

(ᤔᤳᤋᤡ ᥇᥌:᥈-᥉)

᥋᥊ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤶᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤏᤠᤶᤎᤠ ᤐᤡᤛᤠᤱ ᤂᤠᤵᤔᤡ᤺ᤵᤐᤠᤴ ᤁᤧᤏᤡ᤺ᤛᤢᤶᤔᤡᤸᤗᤧ ᤀᤠᤸᤗᤥᤛᤠ ᤘᤠᤜᤡᤳ ᤌᤠ᤹᤺ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤶ. ᤜᤧᤰᤁᤩᤠᤱ ᤜᤧᤰᤁᤣᤗ᤹ᤖᤡᤰ ᤘᤠᤜᤡᤳ ᤌᤠ᤹᤺॥

᥋᥋ ᤗᤠᤱᤃᤧᤴᤒᤠ ᤛᤢᤖᤡᤳ ᤁᤣᤈᤱᤅᤡᤴ ᤜᤢ᤺ᤸᤗᤧ ᤀᤠᤸᤗ ᤛᤠ᤹ᤖᤡᤰ ᤜᤠᤱᤘᤠ ᤗ᤹ᤖᤡᤰ ᤁᤧᤒᤠ᤺ᤳᤋᤢᤶ. ᤜᤧᤰᤁᤩᤠᤱ ᤜᤧᤰᤁᤣᤀᤣ ᤐᤥ᤺ᤱ॥

᥋᥌ ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤛᤣ. ᤀᤰᤂᤣᤗ᤹ᤖᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤢ ᤋᤖ᤺ᤱᤍᤡᤱ ᤋᤠᤱᤛᤠᤱᤅᤥᤒᤠ ᤐᤠ᤺ᤴᤏᤡᤴ ᤀᤥᤃᤧᤔᤧᤳᤋᤢᤶᤔᤠᤱ ᤋᤠ᤺ᤴᤍᤡᤰ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ ᤁᤧᤒᤠ᤺ᤳᤋᤢᤶ. ᤁᤖ ᤁᤴ ᤕᤧᤶᤔᤥ ᤁᤧᤍᤠᤒᤠ ᤔᤡᤰᤛᤣ᤺ᤴᤜᤠ᤹ ᤌᤣᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤠᤒᤣ᥅”

ᤒᤡᤑᤩᤢᤱ ᤏᤢ ᤏᤠᤍᤱ ᤆᤥ᤺ᤰᤔᤠ

(ᤔᤳᤋᤡ ᥋:᥈᥋-᥈᥌)

᥋᥍ “ᤂᤡᤏᤡ᤹ ᤀᤡᤱᤃᤠ᤹ ᤆᤥᤃᤢᤱᤒᤠ ᤕᤠ᤺ᤶᤒᤰᤁᤡᤴ ᤏᤢᤒᤠ ᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤌᤣᤀᤠᤱ ᤀᤠᤒᤠᤅᤣ ᤁᤧᤴᤇᤧᤴᤍᤢᤶᤔᤡᤴᤒᤠᤒᤣ᥅

᥋᥎ ᤂᤧᤏᤧ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤧᤴᤏᤢ ᤂᤠᤛᤧᤴᤜᤡᤶᤔᤥ ᤁᤧᤒᤣ᤺ᤰᤁᤡᤸᤗᤧ. ᤗᤠᤶᤔᤥᤛᤠ ᤑᤥᤋᤩᤠ ᤁᤧᤃᤢ᤺ᤵᤐᤧᤴᤏᤢ ᤏᤠᤍᤱ ᤆᤥᤃᤧ᤹ᤀᤥ॥ ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤸᤗᤧ ᤂᤧᤏᤧ᤹ ᤂᤠᤛᤧᤴᤗᤥ᤺ᤶᤒᤠᤸᤗᤥ ᤁᤧᤍᤣ᤹ᤀᤠᤱ ᤂᤧᤴ ᤂᤠᤛᤧᤴᤗᤥ᤺ᤶᤒᤠᤸᤗᤧ ᤋᤡᤗᤡᤱᤃᤠᤜᤠ᤹ᤖᤥ ᤜᤢᤰᤁᤧᤛᤢᤵ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤐᤢᤱᤗᤠᤜᤡᤶᤔᤥ ᤁᤧᤶᤎᤧᤰᤗᤥ॥

᥋᥏ ᤜᤧᤰᤁᤩᤠᤱ ᤜᤢᤱᤔᤠ ᤁᤧᤒᤥ᤺ᤱᤒᤠ ᤁᤠᤰ ᤛᤠᤶᤒᤠ᤺ᤴᤕᤠᤱ ᤔᤧᤴᤜᤢᤱᤅᤣ ᤌᤠᤖᤡᤰ ᤂᤧᤵᤔᤥᤀᤣ ᤁᤧᤕᤠᤰᤗᤥ॥”

ᤗᤠᤕᤥᤗᤠᤶ ᤜᤡᤴᤇᤡᤱᤔᤠ

᥇᥉

ᤂᤧᤴ ᤕᤧᤴᤏᤥ ᤂᤧᤵᤔᤥ ᤁᤧᤘᤠ᤹ᤒᤠ ᤁᤢᤓᤠ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤰᤂᤣᤗ᤹ᤖᤡᤰ ᤃᤠᤗᤡᤗᤡᤜᤠ᤹ ᤛᤡᤍᤢᤱᤈᤓᤠ ᤆᤥ᤺ᤰᤁᤡ ᤔᤧᤕᤠᤃᤧᤸᤗᤧ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤧ ᤂᤧᤴ ᤛᤡᤍᤢᤱᤈᤓᤠ ᤁᤧᤈᤥ᤺ᤰᤐᤠᤜᤠ᤹ ᤛᤧᤵᤔᤠ ᤐᤠᤱᤄᤢᤛᤡᤖᤥ॥”

᥈ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣ ᤐᤥ᤺ᤰᤂᤧ ᤑᤠ᤹ᤗᤧ ᤂᤧᤴ ᤃᤠᤗᤡᤗᤡᤜᤠ᤹ ᤛᤠ᤹ᤖᤡᤰ ᤗᤠᤕᤥᤒᤠ ᤔᤧᤈᤥᤃᤧ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅

᥉ ᤔᤧ᤺ᤴᤗᤥ᥄ ᤂᤡᤏᤡ᤹ᤀᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤴᤜᤡᤴᤍᤡᤴᤏᤧ ᤑᤠ᤹ᤃᤪ ᤒᤠ ᤜᤧᤰᤁᤣᤀᤣ ᤁᤧᤒᤥ᤺ᤰᤂᤡ᤹ᤀᤠᤱ ᤁᤧᤔᤧᤃᤡ᤹ᤖᤥ॥

᥊ ᤜᤧᤰᤁᤩᤠᤱ ᤛᤡᤗᤥᤀᤠᤔ ᤈᤱᤜᤡᤶᤔᤡᤸᤗᤧ ᤁᤧ᤺ᤵᤋᤢ ᤛᤧᤖᤢᤛᤡᤒᤠ ᤌᤡᤰ-ᤕᤧᤳ (᥇᥎) ᤔᤏᤠᤜᤠ᤹ ᤕᤖᤢᤛᤗᤧᤶᤔᤥ ᤁᤠᤰᤏᤢ᤺ᤸᤗᤧ ᤛᤠ᤹ᤖᤡᤰ ᤗᤠᤕᤥᤒᤠ ᤔᤧᤈᤥᤃᤧ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅

᥋ ᤔᤧ᤺ᤴᤗᤥ᥄ ᤂᤡᤏᤡ᤹ᤀᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤴᤜᤡᤴᤍᤡᤴᤏᤧ ᤑᤠ᤹ᤃᤪ ᤒᤠ ᤜᤧᤰᤁᤣᤀᤣ ᤁᤧᤒᤥ᤺ᤰᤂᤡ᤹ᤀᤠᤱ ᤁᤧᤔᤧᤃᤡ᤹ᤖᤥ॥”

ᤛᤡᤱᤛᤣ᤹ ᤔᤧ᤺ᤴᤏᤣᤒᤠ ᤛᤡᤱᤒᤢᤱ

᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤂᤧᤍᤠ᤹ᤀᤥ ᤔᤧᤳᤋᤢᤛᤡ. “ᤌᤡᤰ ᤔᤏᤠ᤺ᤸᤗᤧ ᤐ᤺ᤳᤇᤣ᤹ᤒᤢᤱᤔᤠᤎᤡᤰ ᤗᤣ᤺ᤳᤋᤢ॥ ᤂᤢᤏᤧ᤹ ᤐ᤺ᤳᤇᤣ᤹ᤒᤢᤱᤔᤥ ᤁᤢᤈᤠ᤹ ᤁᤥ᤺ᤳᤇᤧ ᤋᤩᤧ. ᤁᤖ ᤔᤧᤄᤥ᤺ᤛᤢᤴ॥

᥍ ᤂᤧᤸᤗᤧ ᤀᤡᤰᤁᤧᤃᤥ᤺ᤒᤠᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. ‘ᤀᤡᤱᤃᤠ᤹ ᤋᤱᤒᤣ ᤛᤢᤶᤛᤡᤀᤠᤱᤎᤥ ᤁᤴ ᤐ᤺ᤳᤇᤣ᤹ᤒᤢᤱᤔᤥ ᤁᤢᤈᤠ᤹ᤀᤡᤴ ᤀᤥᤔᤧᤳᤋᤢᤱᤗ ᤘᤠ᤹ᤀᤠ. ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤔᤧᤱᤄᤥᤒᤠᤴᤗᤥ॥ ᤀᤠᤸᤗ ᤁᤴ ᤋᤠᤅᤧ᤹ᤀᤠᤱ ᤛᤧᤖᤧ᤹॥ ᤌᤣᤀᤠᤱ ᤂᤠᤶᤔᤡᤴ ᤀᤠᤶᤓᤠ ᤆᤠᤛᤥ᤺ᤰᤂᤢᤒᤠᤒᤣ॥’

᥎ ᤂᤧᤴ ᤀᤡᤰᤁᤧᤃᤥᤒᤠᤸᤗᤧ ᤔᤧᤳᤋᤢ. ‘ᤀᤠᤍᤠᤱᤒᤣ. ᤀᤠᤀᤡᤗᤠᤶᤒᤠ ᤐ᤺ᤳᤇᤣ᤹ᤒᤢᤱᤔᤠᤴ ᤗᤧᤖᤠᤱ ᤐᤡᤖᤠᤱᤅᤧ᤹ᤀᤠᤱ ᤀᤡᤱᤃᤠ᤹ ᤁᤢᤄᤡᤖᤡ ᤋ᤺ᤕᤢᤱᤅᤠᤱ ᤔᤗ ᤕᤠᤰᤋᤢᤱ॥

᥏ ᤜᤧᤰᤁᤩᤠᤱ ᤀᤠᤴᤏᤧᤶᤔᤠ᤹ ᤁᤢᤈᤠ᤹ ᤌᤥ᤺ᤰᤋᤧᤏᤧ ᤑᤠ᤹ᤃᤪ ᤏᤢᤒᤠ ᤐᤥ᤺ᤰᤂᤧ. ᤔᤧᤎᤥ᤺ᤰᤋᤧᤴᤏᤧ ᤑᤠ᤹ᤃᤪ ᤋᤠᤅᤧᤍᤣᤛᤧ᤹ᤀᤥ॥’”

ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢᤖᤧ ᤀᤣ᤺ᤰᤌᤢ᤺ᤰᤁᤡ ᤔᤧᤴᤇᤢᤔᤠ᤹ᤀᤡᤴ ᤘᤣ᤺ᤴᤍᤢ᤹

᥇᥆ ᤜᤧᤰᤁᤩᤠᤱ ᤌᤡᤰ ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢᤖᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤡᤛᤠᤶ ᤜᤢ᤹ᤖᤢᤛᤡᤖ ᤕᤠᤃᤧᤸᤗᤧ

᥇᥇ ᤂᤧᤵᤔᤥ ᤋᤱᤒᤣ ᤌᤡᤰ-ᤕᤧᤳᤋᤠᤱᤎᤥ (᥇᥎) ᤀᤢᤎᤢᤰᤁᤣ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤀᤠᤱ ᤁᤢᤀᤣ᤺ᤰ ᤀᤢ᤺ᤰᤂᤢ᤹ ᤁᤧᤗ᤹ᤔᤠ ᤔᤧᤴᤇᤢᤔᤠ᤹ᤎᤡᤰ ᤘᤕᤧ॥ ᤂᤧᤸᤗᤧ ᤁᤢᤀᤣ᤺ᤰ ᤛᤸᤗᤡᤰ ᤛᤶᤔᤠ ᤔᤧᤛᤢᤰᤋᤢᤴᤏᤠᤱ ᤘᤕᤧᤖᤥ॥

᥇᥈ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤏᤡᤛᤢᤀᤠᤱ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. “ᤀᤠᤸᤗᤥ ᤀᤢᤎᤢᤰᤁᤣ ᤑᤧᤴᤛᤠᤶᤔᤡᤸᤗᤧ ᤂᤧᤏᤧ᤹ ᤁᤧᤗᤧᤖᤧ ᤁᤧᤎᤩᤧᤖᤥ॥”

᥇᥉ ᤜᤧᤰᤁᤩᤠᤱ ᤂᤧᤴ ᤀᤢ᤺ᤰᤂᤢ᤹ᤒᤠ ᤁᤢᤀᤣ᤺ᤰᤁᤥ ᤜᤢᤰᤁᤡᤴ ᤏᤧᤛ᤻ᤛᤢ ᤐᤡᤖᤢ॥ ᤂᤡᤔᤥ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤏᤢᤖᤧᤀᤠᤱ ᤁᤢᤀᤣ᤺ᤰᤁᤡᤴ ᤛᤸᤗᤡᤰ ᤛᤴᤇᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤛᤢᤖᤥ॥

᥇᥊ ᤁᤖ ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤏᤢᤛᤢᤒᤠᤸᤗᤧ ᤆᤥᤃᤢᤸᤗᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤗᤠᤶᤗᤥᤒᤠᤴ ᤁᤢᤛᤠᤰᤁᤧᤴ ᤐᤥᤃᤧᤀᤠᤱ ᤂᤧᤵᤔᤥ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤕᤧᤳᤏᤠᤶᤎᤡᤰᤁᤥ ᤋᤢᤰᤛᤡ (᥌) ᤕᤧᤴ ᤌᤠᤖᤡᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤰᤋᤧᤳ॥ ᤜᤧᤰᤁᤣ᤺ᤸᤗᤧ ᤏᤠ᤺ᤶᤛᤡᤱ ᤕᤧᤴᤏᤥ ᤔᤧ᤺ᤴ. ᤁᤖ ᤘᤣ᤹ ᤕᤧᤴᤜᤠ᤹ᤀᤥ ᤏᤢᤛᤡᤱᤛᤧ ᤋᤩᤧᤶᤔᤧ᤹॥”

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤛᤣ. ᤏᤠ᤺ᤶᤛᤡᤱ ᤕᤧᤴᤏᤥ ᤂᤡᤏᤡ᤹ ᤌᤠ᤺ᤱᤅᤥᤗᤠᤶ ᤐᤡᤳᤜᤠ᤹ ᤀᤡᤃᤪ ᤀᤍᤱᤜᤠ᤹ ᤁᤧᤗᤧᤖᤢᤶᤛᤡᤶᤔᤠᤱ ᤆᤫᤠ᤺ᤳ ᤌᤢᤱᤛᤧ ᤁᤧᤍᤣ᤹ᤖᤢᤶᤛᤡᤶᤒᤡ ᤔᤧ᤺ᤶᤒᤡ᥅

᥇᥌ ᤁᤴ ᤀᤒᤪᤠᤜᤠᤔᤖᤧ ᤁᤢᤜᤡᤶᤛᤕᤱᤒᤠ ᤔᤧᤴᤇᤢᤔᤠ᤹ᤀᤡᤴ ᤋᤱᤒᤣ ᤌᤡᤰ-ᤕᤧᤳᤋᤠᤱᤎᤥ (᥇᥎) ᤔᤠᤑᤧᤴᤛᤠᤶᤔᤡᤸᤗᤧ ᤌᤢ᤺ᤴᤍᤢᤀᤠᤱ ᤘᤕᤧ॥ ᤁᤴ ᤏᤠ᤺ᤶᤛᤡᤱ ᤕᤧᤴᤏᤥ ᤂᤧᤴ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤀᤡᤄᤣ᤺ᤱᤅᤥᤗᤠᤶ ᤗᤧᤵᤔᤠ ᤏᤢᤒᤠᤒᤡ ᤔᤧ᤺ᤶᤒᤡ᥅”

᥇᥍ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤠ᤺ᤵᤐᤠᤜᤠ᤹ ᤁᤧᤖᤧᤰ ᤔᤧᤏᤢ᤺ᤴᤍᤧᤖᤥ॥ ᤁᤖ ᤔᤏᤠᤜᤠ᤹ ᤕᤧᤛᤢᤖᤧ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤔᤧᤛ᤺ᤳᤋᤧᤖᤥ॥

ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤧᤳᤇᤡ ᤂᤧᤍᤠ᤹

(ᤔᤳᤋᤡ ᥇᥉:᥉᥇-᥉᥉. ᤔᤷᤁᤢ ᥊:᥉᥆-᥉᥈)

᥇᥎ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤀᤠᤰᤋᤱᤒᤠ ᤆᤥᤰ ᤑᤠ᤹ᤀᤠᤱ ᤌᤧᤔᤠ᤺ᤴᤏᤢ ᤋᤱᤄᤢᤱᤒᤠᤒᤣ᥅

᥇᥏ ᤁᤱᤃ ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠ ᤜᤧᤰᤁᤣ ᤆᤥ᤺ᤰᤗᤥ॥ ᤂᤧᤴ ᤀᤡᤰᤋᤠᤵᤐᤥ ᤗᤧᤵᤔᤠᤀᤠᤱ ᤗᤡᤱ ᤜᤧᤰᤁᤩᤠᤱ ᤛᤡᤱᤒᤢᤱ ᤜᤧᤰᤁᤣ ᤕᤶᤒᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤁᤢᤒᤥᤖᤠ᤺ᤰᤁᤥ ᤐᤢᤛᤠᤜᤠ᤹ᤖᤧ ᤜᤠᤵ ᤔᤧᤈᤥᤃᤢ᤹ᤖᤥ॥”

᥈᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤀᤡᤱᤃᤠ᤹ ᤌᤧᤔᤠ᤺ᤴᤏᤢ ᤋᤱᤄᤢᤱᤒᤠᤒᤣ᥅

᥈᥇ ᤁᤱᤃ ᤑᤧ᤹ᤖᤢᤶᤔᤥ ᤕᤠᤰᤔᤏᤠᤒᤠ ᤛᤡᤍᤠ᤹ ᤜᤧᤰᤋᤱᤒᤠ ᤆᤥ᤺ᤰᤗᤥ॥ ᤌᤡᤰ ᤔᤧᤴᤇᤢᤔᤠ᤹ᤀᤡᤸᤗᤧ ᤕᤖᤡᤰ ᤑᤧ᤹ᤖᤢᤶᤔᤥ ᤔᤡᤛᤠᤰ ᤛᤡᤍᤠ᤹ᤀᤡᤴ ᤕᤠᤰᤋᤢ ᤜᤧᤰᤁᤩᤠᤱ ᤛᤡᤍᤠ᤹ᤀᤡᤸᤗᤧ ᤔᤧᤴᤕᤢᤰᤁᤣ ᤌᤠᤖᤡᤰ ᤛ᤹ᤖᤢ ᤕᤢᤰᤂᤢᤖᤥ॥”

ᤆᤡᤓᤡ᤺ᤳᤑᤡ᤺ᤵᤐᤠ ᤗᤠᤶ

(ᤔᤳᤋᤡ ᥍:᥇᥉-᥇᥊)

᥈᥈ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤖᤢᤛᤗᤧᤔ ᤐᤣᤖ ᤐᤳᤇᤧᤸᤗᤧ ᤗᤠᤶᤔᤥ ᤁᤧᤏᤧᤒᤠ ᤐᤠᤱᤈᤢᤶᤜᤠ᤹ᤀᤥ ᤏᤡᤛᤠᤶᤜᤠ᤹ ᤜᤢ᤹ᤖᤢᤛᤡᤖ ᤐᤣᤖᤥ॥

᥈᥉ ᤁᤢᤓᤠᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤍᤠᤱᤒᤣ. ᤛᤢ᤺ᤸᤗᤡᤰ ᤔᤏᤠᤜᤠ᤹ᤖᤧᤖᤰ ᤛᤧᤴᤗᤵ ᤔᤧᤄᤥᤛᤢ᤹ᤒᤡ᥅”

ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ.

᥈᥊ “ᤆᤡᤓᤡ᤺ᤳᤑᤡ᤺ᤵᤐᤠ ᤗᤠᤶᤎᤣ᤺ᤵᤐᤥᤗᤠᤶ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤋᤶᤛᤡᤴ ᤆᤥᤃᤧᤶᤔᤧ᤹ᤀᤥ॥ ᤕᤖᤡᤰ ᤔᤏᤠᤜᤠ᤹ᤖᤧ ᤋᤶᤛᤡᤴ ᤔᤧᤈᤥᤃᤢ᤹. ᤁᤖ ᤗᤠ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥈᥋ ᤜᤧᤰᤁᤩᤠᤱ ᤜᤡᤶᤍᤠᤱᤒᤠᤸᤗᤧ ᤗᤠᤶᤎᤣ᤺ᤵᤐᤧᤴ ᤛᤢᤒᤢ᤹॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤗᤠ᤺ᤰᤁᤠᤳᤗᤠᤶ ᤗᤠᤶᤎᤣ᤺ᤵᤐᤧᤴ ᤁᤧᤜᤡᤵᤋᤢᤶᤗ ᤁᤧᤔᤧᤳᤋᤢᤶ. ‘ᤀᤠᤏᤡᤃᤧ ᤗᤠᤃᤡᤀᤠᤱ ᤗᤠᤶᤎᤣ᤺ᤵᤐᤧᤴ ᤜᤴᤍᤧ ᤀᤠᤒᤡᤖᤧᤏᤠ᥄’ ᤁᤖ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤏᤥᤃᤵ ᤁᤧᤒᤡᤖᤡ᤹. ‘ᤂᤡᤏᤡ᤹ ᤀᤠᤳᤋᤥᤗᤠᤶ ᤁᤧᤍᤩᤧ᤹ᤀᤡᤒᤣ᥅ ᤀᤡᤱᤃᤠ᤹ ᤁᤢᤛᤡᤱ ᤔᤧᤏᤡ᤺ᤳᤏᤡᤱᤅᤡᤴᤗᤥ॥’”

᥈᥌ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤕᤠᤶᤔᤥ ᤁᤧᤒᤠ᤺ᤳᤋᤢᤶ. “ᤀᤠᤏᤡᤃᤧᤃ ᤂᤧᤏᤧ᤹ᤏᤢᤀᤣ ᤛᤥᤖᤡᤰ ᤕᤢᤱᤔᤏᤠᤀᤠᤱ ᤆᤠ᤺ᤶᤏᤠ ᤌᤢᤱᤔᤏᤠᤖᤥ. ᤂᤧᤏᤧ᤹ᤃ ᤀᤠᤏᤡᤃᤧ ᤗᤠᤶᤜᤠ᤹ᤀᤥ ᤏᤡᤛᤠᤶ ᤁᤧᤜᤢ᤹ᤖᤢᤛᤡᤖᤥ॥”

᥈᥍ “ᤁᤖ ᤂᤢᤏᤧ᤹ ᤏᤥᤃᤵ ᤁᤧᤒᤡᤖᤡ᤹. ‘ᤛᤧᤰᤂᤠᤀᤣ ᤀᤡᤱᤃᤠ᤹ ᤁᤢᤛᤡᤱ ᤔᤧᤏᤡ᤺ᤳᤏᤡᤱᤅᤡᤴᤗᤥ. ᤀᤠᤳᤋᤥᤗᤠᤶ ᤁᤧᤍᤩᤧ᤹ᤀᤡᤒᤠᤒᤣ᥅ ᤋᤠᤰᤁᤧᤓᤧ᤹ᤒᤠᤛᤣ. ᤁᤵᤔᤥᤗᤠᤶ ᤐᤣᤃᤧᤶᤔᤧ᤹ᤀᤥ᥄’

᥈᥎ “ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤀᤒᤪᤠᤜᤠᤔ. ᤀᤡᤛᤜᤠᤁ. ᤕᤠᤁᤢᤒ. ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤔᤧᤕᤢᤱᤒᤠ ᤁᤧᤏᤡᤛᤢᤶᤛᤡᤶ. ᤁᤖ ᤀᤠᤒᤠᤅᤣᤃ ᤗᤠ᤺ᤰᤁᤠᤳ ᤗᤠᤵᤁᤧᤶᤓᤢᤛᤡᤀᤠᤱ ᤁᤧᤜᤠᤒᤡᤖ ᤁᤧᤓᤡ᤺ᤰᤋᤡᤖ ᤕᤧᤳᤋᤢᤰᤂᤣ᤺ᤸᤗᤧ ᤜᤠᤒᤥ᤹ᤒᤠᤴ ᤁᤧᤕᤧ᤺ᤰᤂᤢᤶᤗᤥ॥

᥈᥏ ᤁᤠᤰ ᤐᤡᤛᤠᤱᤗᤠᤶ ᤏᤢ ᤁᤠᤰ ᤗᤠᤈᤣ᤹ᤗᤠᤶ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤔᤧᤍᤠᤀᤠᤱ ᤛᤠᤓᤠᤱᤈᤠ ᤆᤠᤛᤧ ᤔᤧᤕᤢᤱᤛᤡᤱᤗᤥ॥

᥉᥆ ᤂᤧᤵᤔᤥ ᤀᤠᤸᤗᤥ ᤕᤶᤗᤠᤒᤠ ᤔᤏᤠᤜᤠ᤹ ᤋᤠ᤺ᤴᤍᤡ ᤆᤢᤰᤛᤠ ᤔᤧᤒᤥ᤺ᤱ. ᤜᤧᤰᤁᤩᤠᤱ ᤆᤢᤰᤛᤠ ᤔᤏᤠᤜᤠ᤹ ᤕᤶᤗᤠᤒᤠ ᤔᤧᤒᤥᤱᤗᤥ॥”

᥉᥇ ᤒᤠ ᤂᤧᤴ ᤕᤧᤶᤔᤥ ᤂᤧ᤹ᤕᤥ ᤁᤢᤓᤠ ᤑᤖᤡᤛᤡᤜᤠ᤹ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤵᤔᤥᤗᤠᤶ ᤜᤠᤖᤠ ᤗ᤺ᤴᤍᤧ ᤐᤣᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤜᤧᤖᤥᤍ ᤜᤠᤱᤅᤡᤸᤗᤧ ᤂᤧᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ॥”

᥉᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤐᤣᤃᤧᤶᤔᤧ᤹ᤀᤠᤱ ᤂᤧᤴ ᤁᤡᤍᤡ᤺ᤵᤐᤠᤴ ᤀᤰᤂᤣ ᤔᤧᤳᤋᤧᤶᤔᤧ᤹ᤀᤥ- ‘ᤀᤠᤀᤡᤴ ᤏᤢ ᤋᤠ᤺ᤴᤍᤡᤰ ᤀᤡᤱᤃᤠ᤹ ᤑᤧᤴᤛᤠᤶᤜᤠ᤹ ᤏᤠ᤺ᤳᤋᤢᤱ ᤗ᤺ᤳᤋᤢᤱᤛᤡᤱᤅᤠᤱ ᤔᤏᤠᤜᤠ᤹ ᤏᤢᤛᤢᤱᤛᤡᤱ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤀᤡᤱᤃᤠ᤹ ᤀᤠᤕᤠ᤺ᤶᤒᤰᤁᤡᤴ ᤛᤢᤖᤢᤱᤗᤥ॥

᥉᥉ ᤁᤖ ᤀᤡᤱᤃᤠ᤹ ᤀᤠᤀᤡᤴ. ᤋᤠ᤺ᤴᤍᤡᤰ ᤏᤢ ᤀᤠᤳᤇᤧᤴᤍᤠ᤺ᤴ ᤂᤧᤳᤌᤥᤀᤣ ᤐᤣ᤺ᤰᤁᤠᤖ ᤐᤳᤋᤠ. ᤌᤣᤀᤠᤱᤓᤧᤸᤗᤧ ᤕᤖᤢᤛᤗᤧᤔ ᤗᤠ᤺ᤰᤁᤠᤳ ᤘᤣ᤹ ᤍᤧᤴᤏᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤧᤵᤔᤠᤛᤡ ᤔᤧᤏᤢ᤹ᤏᤧᤴᤗᤥ॥’

ᤕᤧᤛᤢᤖᤧ ᤕᤖᤢᤛᤗᤧᤶᤔᤡᤴ ᤗᤢᤱᤔᤠ᤹ ᤋᤢᤰᤋᤢ᤹

᥉᥊ “ᤕᤖᤢᤛᤗᤧᤶᤔᤥᤒᤠ ᤔᤏᤠᤛᤣ. ᤕᤖᤢᤛᤗᤧᤶᤔᤥᤒᤠ ᤔᤏᤠᤛᤣ. ᤂᤡᤏᤡ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤛᤧᤖᤢᤶᤛᤡᤶ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤥ ᤐᤠᤱᤄᤢᤛᤡᤒᤠ ᤀᤡᤱᤛᤠᤒᤠᤜᤠ᤹ ᤗᤢᤱᤅᤡᤸᤗᤧ ᤁᤧᤒ᤺ᤳᤋᤢᤶᤛᤡᤶᤗᤥ॥ ᤀᤠᤰᤂᤧᤴᤗᤧᤱ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤘᤠᤔᤠ᤺ᤵᤔᤠᤸᤗᤧ ᤘᤠᤈᤩᤠ᤺ᤰᤜᤠ᤹ ᤁᤢᤵᤋᤢᤛᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤛᤠᤜᤠ᤹ ᤛᤢᤶᤔᤠᤛᤡ ᤏᤡᤱᤘᤠ᤹ ᤆᤥᤃᤢᤱ. ᤁᤖ ᤂᤡᤏᤡ᤹ ᤁᤧᤴᤍᤧᤴᤍᤡᤴᤗᤥ॥

᥉᥋ ᤀᤥᤔᤧᤳᤋᤧᤶᤔᤧ᤹ᤀᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤜᤡᤶᤔᤡᤴ ᤗᤠᤶᤎᤣ᤺ᤵ ᤆᤡᤀᤧᤳ ᤀᤧᤳᤋᤢ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ‘ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠᤴ ᤔᤢ᤹ᤀᤡᤛᤠᤒᤠᤖᤥ’ ᤗ᤹ᤖᤡᤰ ᤁᤧᤶᤒᤠ᤺ᤳᤋᤢᤶᤔᤡᤴᤗ ᤌᤠᤖᤡᤰ ᤕᤠᤶᤔᤥ ᤕᤠᤵᤔᤡ ᤁᤧᤴᤏᤡᤛᤡᤴᤗᤥ॥”

ᤕᤧᤛᤢᤖᤧ ᤕᤠᤶᤔᤥ ᤏᤠ᤺ᤶᤛᤡᤱ ᤕᤧᤴᤏᤥ ᤘᤣ᤺ᤴᤍᤢᤛᤡ᤹

᥇᥊

ᤌᤡᤰ ᤏᤠ᤺ᤶᤛᤡᤱ ᤕᤧᤴᤏᤥ ᤕᤧᤛᤢ᤺ᤴ ᤗᤳᤇᤠ ᤑᤖᤡᤛᤡ ᤗᤠᤶᤗᤥᤒᤠᤸᤗᤧ ᤁᤢᤜᤡᤶᤔᤥ ᤆᤠᤈᤠᤛᤧ ᤐᤣ॥ ᤂᤧᤵᤔᤥ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤎᤥ᤺ᤵᤛᤢᤀᤠᤱ ᤔᤧᤘᤕᤧ.

᥈ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤍᤃᤡ ᤁᤢᤗᤠᤱ ᤁᤢᤜᤢᤰ ᤜ᤺ᤵᤛᤢᤒᤠ ᤔᤏᤠᤎᤡᤰ ᤋᤩᤧ॥

᥉ ᤜᤧᤰᤁᤩᤠᤱ ᤕᤧᤛᤢᤖᤧ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤏᤠ᤺ᤶᤛᤡᤱ ᤕᤧᤴᤏᤥ ᤁᤧᤍᤢᤰᤐᤠ ᤔᤏᤠᤜᤠ᤹ ᤘᤣ᤺ᤶᤔᤠᤛᤡ ᤏᤢ᤹ᤒᤡ᥅”

᥊ ᤁᤖ ᤂᤧᤱᤜᤠ᤹ᤖᤧ ᤌᤣᤀᤠᤱ ᤏᤥᤃᤵ ᤔᤧᤶᤒᤡᤖᤢᤴ॥ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤴ ᤔᤏᤠᤴ ᤛᤶᤍᤠᤱ ᤁᤢᤜᤢᤰ ᤏᤧᤛ᤻ᤛᤢᤖ ᤏᤢᤛᤢᤀᤠᤱ ᤐᤠᤱᤄᤢᤍᤣᤛᤢᤖᤥ॥

᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤠ᤺ᤶᤛᤡᤱ ᤕᤧᤴᤏᤥ ᤂᤡᤏᤡ᤹ ᤛᤠ ᤀᤡᤃᤪ ᤐᤡᤳ ᤌᤡᤰ ᤁᤣ᤺ᤶᤒᤠ ᤗᤢᤶᤒᤠ᤺ᤳᤋᤥ ᤔᤰᤌᤠ ᤗᤠ᤺ᤳᤋᤡᤸᤗᤧ ᤂᤡᤏᤡ᤹ ᤂᤡᤔᤥ ᤗᤠ᤺ᤰᤁᤠᤳ ᤁᤧᤀᤢ᤺ᤰᤂᤢᤶ ᤁᤧᤗ᤺ᤳᤋᤢᤶᤒᤡ ᤔᤧ᤺ᤶᤒᤡ᥅”

᥌ ᤁᤖ ᤂᤧᤱᤜᤠ᤹ᤖᤧ ᤌᤣᤀᤠᤱ ᤏᤥᤃᤵ ᤐᤡᤔᤠ ᤔᤧᤴᤇᤢᤰᤋᤢᤴᤗᤥ॥

ᤋᤖᤣᤒᤠᤖᤧ ᤂᤧᤍᤠ᤹

᥍ ᤕᤧᤛᤢᤖᤧ ᤂᤧᤴ ᤛᤠᤓᤠᤱᤈᤠᤀᤥ ᤀᤢ᤺ᤵᤔᤏᤠᤒᤠ ᤔᤏᤠᤜᤠ᤹ᤖᤧ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤜᤠ᤹ ᤔᤧᤛᤣᤃᤢᤖ ᤔᤧᤕᤢᤅᤧᤒᤠ ᤏᤡᤛᤢᤀᤠᤱ ᤂᤧᤱᤜᤠ᤹ ᤁᤴ ᤂᤧᤍᤠ᤹ᤀᤡᤴ ᤔᤧᤳᤋᤢᤛᤡ

᥎ “ᤂᤡᤏᤡ᤹ ᤔᤣ᤺ᤰᤂᤡᤶ ᤛᤠᤓᤠᤱᤈᤠᤀᤥ ᤋᤖᤣ ᤁᤧᤶᤀᤢ᤺ᤳᤋᤡᤏᤧ ᤑᤠ᤹ᤃᤪ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤀᤥ ᤔᤧᤕᤢᤅᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤏᤢ᤺ᤸᤗᤧᤀᤠᤱ ᤔᤡᤱᤛᤥᤍᤠᤱᤒᤠ ᤔᤏᤠᤴ ᤋᤖᤣ ᤀᤢ᤺ᤳᤋᤧᤀᤠᤱ ᤘᤠ᤹ᤏᤧ ᤑᤠ᤹ᤃᤪ

᥏ ᤂᤧᤴ ᤜᤡᤶᤍᤠᤱᤒᤠᤴ ᤋᤠᤀᤠᤱ ‘ᤂᤧᤏᤧ᤹ ᤁᤴ ᤕᤢᤰᤏᤠ᤺ᤴ ᤂᤢᤏᤧ᤹ ᤗᤧᤖᤧᤒᤡᤖᤧ᤹ᤀᤠᤱ ᤕᤥ ᤂᤠᤶᤗᤥᤀᤥ ᤕᤢᤅᤧ᤹ᤀᤥ’ ᤁᤧᤔᤧᤳᤏᤧ ᤑᤠ᤹ᤃᤪ ᤁᤧᤏᤠᤎᤠᤖᤥ॥

᥇᥆ ᤂᤧᤸᤗᤧ ᤁᤢᤗᤧᤰᤘᤠ ᤋᤖᤣ ᤁᤧᤶᤀᤢ᤺ᤳᤏᤧ ᤑᤠ᤹ᤃᤪ ᤂᤧᤏᤧ᤹ ᤕᤥ ᤂᤠᤶᤗᤥᤀᤥ ᤕᤢᤱᤛᤡᤱᤅᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤜᤡᤶᤍᤠᤱᤒᤧᤴ ᤋᤠᤀᤠᤱ ‘ᤔᤧ᤺ᤴ ᤀᤠᤍᤠᤱᤒᤣ. ᤂᤧᤏᤧ᤹ ᤌᤥ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤀᤥ ᤕᤢᤅᤧ᤹ᤀᤥ’ ᤁᤧᤔᤧᤳᤏᤧ ᤑᤠ᤹ᤃᤪ ᤂᤧ᤹ᤕᤥ ᤂᤡᤖᤡ ᤁᤧᤘᤠ᤹ᤒᤠ ᤋᤖᤣᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤧᤏᤧ᤹ ᤁᤧᤔᤡᤱᤛᤥ ᤐᤥᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤜᤠ᤺ᤳ ᤕᤶᤒᤠ ᤗᤧᤱᤛᤡᤱ ᤂᤧᤴ ᤆᤢᤱᤈᤡᤃᤧᤴᤛᤠ ᤐᤥᤱᤗᤥ. ᤜᤧᤰᤁᤩᤠᤱ ᤜᤠ᤺ᤳ ᤆᤢᤱᤈᤡᤃᤧᤴᤛᤠ ᤗᤧᤱᤛᤡᤱ ᤂᤧᤴ ᤕᤶᤗᤠᤒᤠ ᤐᤥᤱᤗᤥ॥”

᥇᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤜᤡᤶᤍᤠᤱᤒᤠᤴ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤆᤠᤔᤢᤰ ᤌᤡᤔᤢᤰ ᤁᤧᤛᤧᤛᤢᤸᤗᤧ ᤁᤧᤴᤈᤢᤶᤜᤠ᤹. ᤁᤧᤶᤓᤢ᤹ ᤁᤧᤴᤛᤠ᤹ᤜᤠ᤹. ᤁᤧᤃᤠ᤹ᤀᤡ ᤛᤥᤎᤥ᤺ᤰᤜᤠ᤹ ᤏᤢ ᤕᤠᤱᤛᤠᤁᤢᤴᤎᤣ ᤁᤧᤃᤵᤐᤠ ᤐᤠᤱᤓᤣ᤹ᤛᤠᤒᤠᤜᤠ᤹ ᤔᤧᤀᤢ᤺ᤳᤋᤧᤛᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤀᤠᤱ ᤂᤧᤏᤧ᤹ ᤁᤧᤶᤀᤢ᤺ᤳᤋᤠᤱ ᤆᤠᤔᤢᤰ ᤌᤡᤔᤢᤰ ᤁᤧᤶᤒᤡᤖ ᤕᤠᤱᤏᤠ ᤁᤧᤶᤏᤢ᤺ᤰ ᤁᤧᤶᤒᤡ᤹ᤖᤥ॥

᥇᥉ ᤁᤖ ᤂᤧᤏᤧ᤹ ᤆᤠᤔᤢᤰ ᤌᤡᤔᤢᤰ ᤁᤧᤛᤧᤛᤢᤸᤗᤧ ᤕᤠᤱᤃᤧᤛᤠ᤹ᤒᤠᤜᤠ᤹. ᤁᤧᤍᤢᤰᤐᤠᤜᤠ᤹. ᤗᤠᤱᤛᤰᤐᤠᤜᤠ᤹ ᤏᤢ ᤔᤡᤰᤑ᤺ᤶᤒᤠᤜᤠ᤹ ᤀᤢ᤺ᤳᤋᤧᤛᤧ᤹ᤀᤥ॥

᥇᥊ “ᤜᤧᤰᤁᤣ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤔᤢ᤹ᤀᤡᤛᤠᤶ ᤁᤧᤄᤥᤛᤢ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤴᤃᤳᤋᤢᤴᤏᤠᤱ ᤂᤧᤴ ᤕᤠᤱᤏᤠ ᤜᤢᤱᤔᤠ ᤔᤧᤴᤇᤢᤰᤋᤢᤴᤗᤥ॥ ᤁᤖ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤠᤰ ᤏᤢ᤺ᤰᤋᤢ ᤁᤧᤒᤡ᤹ᤖᤥ॥”

ᤐᤕᤶ ᤛᤠᤓᤠᤱᤈᤠᤖᤧᤴ ᤂᤧᤍᤠ᤹

(ᤔᤳᤋᤡ ᥈᥈:᥇-᥇᥊)

᥇᥋ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤁᤧᤕᤢᤱᤒᤠ ᤌᤡᤰᤁᤡᤸᤗᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤒᤠ ᤆᤠᤔᤢᤰ ᤌᤡᤔᤢᤰᤁᤥ ᤆᤠ ᤁᤧᤈᤠᤒᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥”

᥇᥌ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤌᤡᤰ ᤔᤏᤠ᤺ᤸᤗᤧ ᤕᤶᤒᤠ ᤛᤠᤓᤠᤱᤈᤠ ᤛᤧᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤕᤖᤡᤰ ᤋᤖᤣᤜᤠ᤹ ᤀᤢ᤺ᤳᤋᤢᤛᤡ॥

᥇᥍ ᤜᤧᤰᤁᤩᤠᤱ ᤁᤠᤰ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤁᤢᤛᤣᤘᤠᤖᤥᤒᤠᤎᤡᤰᤁᤡᤴ ᤆᤠᤔᤠ ᤌᤢᤱᤔᤠ ᤕᤠᤖᤡᤵ ᤐᤥ᤺ᤰᤂᤧ. ᤀᤠᤸᤗ ᤋᤩᤧᤶᤔᤧ᤹ᤀᤥ ᤑᤠ᤹ᤀᤠᤱ ᤋᤖᤣ ᤀᤢ᤺ᤳᤇᤧ ᤐᤠᤱᤄᤢᤍᤣᤛᤢᤖᤥ॥”

᥇᥎ ᤁᤖ ᤂᤧᤴ ᤔᤏᤠᤜᤠ᤹ ᤛᤠᤓᤠᤱᤈᤠᤀᤥ ᤔᤧᤶᤒᤣ᤺ᤰᤔᤏᤠ ᤔᤣᤗᤠᤶᤛᤡᤱᤗᤥ॥ ᤌᤡᤰᤛᤡᤃᤣ᤺ᤰᤐᤠᤸᤗᤧ ᤔᤧᤳᤋᤢ. “ᤀᤡᤱᤃᤠ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤀᤡᤅᤢᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤧᤴ ᤀᤥᤔᤧᤳᤇᤧ ᤐᤣ᤺ᤰᤔᤠ ᤐᤥ᤺ᤱ. ᤜᤧᤰᤁᤣ᤺ᤸᤗᤧ ᤛᤠᤓᤠᤱᤈᤠᤀᤥ ᤋᤠᤔᤠ ᤔᤧᤛᤢᤰᤁᤠᤴᤗᤥ॥ ᤗᤧᤵᤔᤡ ᤐᤡᤖᤠᤱᤅᤧ᤹ᤀᤥ॥”

᥇᥏ ᤘᤣ᤹ ᤔᤏᤠ᤺ᤸᤗᤧ ᤔᤧᤳᤋᤢ. “ᤀᤡᤱᤃᤠ᤹ ᤁᤢᤃᤠᤵ ᤅᤠᤛᤡ ᤐᤡᤳᤐᤠᤜᤠ᤹ ᤀᤡᤅᤢᤱᤛᤡᤱᤅᤠᤱ ᤘᤠ᤹ᤀᤠ॥ ᤂᤧᤱᤜᤠ᤹ ᤌᤥ᤺ᤱᤔᤠ ᤛᤠ᤹ᤔᤠᤛᤡ ᤐᤥ᤺ᤱ. ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤛᤠᤓᤠᤱᤈᤠᤀᤥ ᤋᤠᤔᤠ ᤔᤧᤛᤢᤰᤁᤠᤴᤗᤥ॥ ᤗᤧᤵᤔᤡ ᤀᤠᤒᤡᤖᤧ᤹ᤀᤥ॥”

᥈᥆ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤘᤣ᤹ ᤔᤏᤠ᤺ᤸᤗᤧ ᤀᤰᤂᤣ ᤔᤧᤳᤋᤢ. “ᤀᤡᤱᤃᤠ᤹ᤃ ᤂᤠᤖᤰ ᤔᤣ᤺ᤰᤂᤡᤶ ᤆᤥᤃᤢᤱᤅᤠᤱ ᤘᤠ᤹ᤀᤠ. ᤜᤧᤰᤁᤣ᤺ᤸᤗᤧ ᤛᤠᤓᤠᤱᤈᤠᤀᤥ ᤋᤠᤔᤠ ᤔᤧᤛᤢᤰᤁᤠᤴᤗᤥ॥

᥈᥇ ᤜᤧᤰᤁᤩᤠᤱ ᤛᤧᤘᤠᤖᤥᤒᤠᤸᤗᤧ ᤐᤣᤀᤠᤱ ᤁᤢᤴᤍᤠᤱᤒᤠᤴ ᤒᤠᤜᤧᤰᤁᤣ ᤂᤧᤴ ᤐᤠ᤺ᤴᤏᤡᤴ ᤔᤧᤳᤋᤢ॥ ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠ᤺ᤸᤗᤧ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤂᤧᤴ ᤁᤢᤛᤣᤘᤠᤖᤥᤒᤠᤴ ᤔᤧᤳᤋᤢ. ‘ᤜᤠᤖᤠ ᤐᤣᤃᤧ᤹ᤀᤠᤱ ᤐᤠᤱᤈᤢᤶᤔᤥᤒᤠ ᤗᤠᤶ ᤗᤠᤶ ᤁᤧᤘᤠ᤹ᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹. ᤁᤧᤍᤢᤰᤐᤠᤜᤠ᤹. ᤗᤠᤱᤛᤰᤐᤠᤜᤠ᤹ ᤏᤢ ᤔᤡᤰᤑ᤺ᤶᤒᤠᤜᤠ᤹ ᤀᤢ᤺ᤳᤋᤧ ᤋᤠᤖᤧᤛᤧ᤹॥’

᥈᥈ ᤜᤧᤰᤁᤩᤠᤱ ᤂᤧᤴ ᤛᤣᤘᤠᤖᤥᤒᤠᤴᤏᤠᤱ ᤐᤣᤀᤠᤱ ᤒᤠᤜᤧᤰᤁᤣ ᤆᤥᤃᤢᤀᤠᤱ ᤏᤢ᤺ᤰᤂᤧ ᤋᤩᤧᤀᤠᤱ ᤔᤧᤳᤋᤢ. ‘ᤀᤠᤍᤠᤱᤒᤣ. ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤀᤡᤱᤃᤠ᤹ ᤆᤥᤃᤢᤱ. ᤀᤠᤸᤗᤛᤠᤱ ᤕᤖᤡᤰ ᤕᤢᤱᤔᤠ ᤋᤧᤴᤜᤠ᤹ ᤏᤧᤖᤥ॥’

᥈᥉ ᤜᤧᤰᤁᤣ᤺ᤸᤗᤧ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤔᤧᤳᤋᤢ. ‘ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤏᤧ᤹ ᤐᤠᤱᤓᤣ᤹ᤀᤥ ᤐᤣᤃᤧ᤹ᤀᤠᤱ ᤗᤠᤶᤗᤠᤶᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤜᤠᤖᤠ ᤛᤠᤓᤠᤱᤈᤠᤀᤥ ᤔᤧᤍᤠᤖᤀᤣ ᤐᤥ᤺ᤱ ᤑᤠ᤹ᤀᤠᤱ ᤀᤢ᤺ᤳᤋᤧ ᤋᤠᤖᤧᤛᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤁᤴ ᤀᤠᤜᤡᤶᤔᤡᤴ ᤛᤎᤧᤰ ᤋᤡᤶᤗᤖᤥ॥’

᥈᥊ ᤀᤢ᤺ᤵᤔᤏᤠᤒᤠ ᤋᤖᤣᤒᤠ ᤀᤠᤳᤋᤡᤸᤗᤧᤀᤠᤱ ᤀᤡᤱᤃᤠ᤹ ᤛᤧᤛᤢᤱᤒᤠ ᤛᤠᤓᤠᤱᤈᤠᤀᤥ ᤆᤠᤔᤠ ᤔᤧᤄᤥᤛᤢᤴᤗᤥ॥”

ᤜᤢ᤹ᤛᤠᤶᤒᤠ ᤐᤥᤱᤔᤠ ᤋᤢᤰᤂᤣ᤺ᤴ

(ᤔᤳᤋᤡ ᥇᥆:᥉᥍-᥉᥎)

᥈᥋ ᤌᤡᤰᤗᤧᤱ ᤕᤖᤡᤰ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢᤖᤧ ᤁᤢᤀᤣ᤺ᤰ ᤁᤢᤀᤣ᤺ᤰ ᤔᤧᤏᤠ᤺ᤳᤋᤢᤖ ᤔᤧᤘᤕᤧᤸᤗᤧ ᤂᤢᤏᤧ᤹ ᤂᤡᤖᤡ ᤜᤡᤛᤡᤱᤅᤠᤱ ᤔᤧᤳᤋᤢᤛᤡ.

᥈᥌ “ᤀᤡᤱᤃᤠ᤹ ᤕᤠᤵᤔᤡ ᤁᤧᤍᤡᤶᤒᤠᤸᤗᤧ ᤁᤢᤶᤔᤠ-ᤁᤢᤶᤒᤠᤛᤡ. ᤁᤢᤔᤣ᤺ᤳ-ᤁᤢᤛ᤻ᤛᤠᤜᤠ᤹. ᤁᤢᤶᤓᤢ᤹ ᤁᤢᤴᤛᤠ᤹ᤛᤡ. ᤁᤢᤴᤏᤧ᤹ ᤁᤢᤴᤛᤠ᤹ᤛᤡ. ᤜᤧᤰᤁᤩᤠᤱ ᤁᤢᤜᤡᤱᤔᤴᤏᤡᤴ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤔᤡ᤺ᤶᤈᤡ ᤔᤧᤳᤋᤢᤏᤧ ᤑᤠ᤹ᤃᤪ ᤂᤧᤱᤃ ᤀᤡᤱᤃᤠ᤹ ᤀᤠᤜᤢ᤹ᤛᤠᤶᤒᤠ ᤐᤥᤱᤔᤠ ᤔᤧᤛᤢᤰᤏᤧᤴᤗᤥ॥

᥈᥍ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤀᤠᤒᤠᤅᤣ ᤁᤧᤒᤱᤛᤡᤱᤅᤠᤱ ᤀᤡᤱᤃᤠ᤹ ᤁᤧᤴᤍᤡᤶᤔᤠᤴᤏᤧ ᤑᤠ᤹ᤃᤪ ᤀᤠᤜᤢ᤹ᤛᤠᤶᤒᤠ ᤐᤥᤱᤔᤠ ᤁᤧᤴᤇᤢᤰᤏᤧᤴᤗᤥ॥

᥈᥎ ᤀᤠᤸᤗ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹. ᤂᤡᤏᤡ᤹ᤀᤥ ᤌᤡᤰᤁᤡᤸᤗᤧ ᤕᤶᤒᤠ ᤆᤱᤜᤡᤶ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤸᤗᤧ. ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤂᤧᤴ ᤛᤢ᤺ᤵᤔᤠᤸᤗᤧ ᤀᤠᤰᤂᤧᤴ ᤕᤠᤱᤛᤠᤁᤢᤴᤎᤣ ᤆᤠᤜᤠᤒᤠ ᤆᤥᤰ ᤗ᤹ᤖᤡᤰ ᤏᤡᤱᤛᤣ᤺ᤰ ᤆᤥᤃᤢᤒᤡ ᤔᤧ᤺ᤶᤒᤡ᥅

᥈᥏-᥉᥆ ᤔᤧ᤺ᤴᤏᤧ ᤑᤠ᤹ᤃᤪ ᤜᤡᤶᤐᤠᤱᤕᤰ ᤏᤧᤔᤠᤃ ᤛᤢᤰᤋᤢ. ᤁᤖ ᤂᤧᤴ ᤆᤥ᤺ᤰᤔᤠ ᤛᤢ᤺ᤵᤔᤠ ᤔᤧᤛᤢᤰᤋᤢᤴᤗᤥ॥ ᤜᤧᤰᤁᤩᤠᤱ ᤁᤴ ᤁᤧᤏᤡ᤺ᤒᤠ ᤁᤧᤄᤧᤶᤒᤠ ᤔᤏᤠᤜᤠ᤹ᤖᤧ ᤂᤧᤴ ᤀᤰᤂᤣ ᤔᤧᤔᤧᤳᤋᤢᤖ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖᤥ. ‘ᤂᤧᤏᤧ᤹ ᤜᤣ᤺ᤰᤔᤠᤃ ᤁᤧᤜᤣ᤺ᤰᤋᤢ. ᤁᤖ ᤛᤢ᤺ᤵᤔᤠ ᤁᤧᤴᤇᤢᤰᤋᤢᤴᤗᤥ᥄’

᥉᥇ “ᤀᤠᤸᤗ ᤗᤳᤇᤠ ᤌᤡᤒᤥᤱ ᤜᤧᤴᤇᤡᤱ (᥇᥆.᥆᥆᥆) ᤌᤰᤛᤢᤒᤠ ᤁᤧᤃᤵᤐᤠ ᤜᤠᤱᤅᤡᤸᤗᤧ ᤘᤣ᤹ᤛ᤻ᤔᤠ ᤏᤡᤒᤥᤱ ᤜᤧᤴᤇᤡᤱ (᥈᥆.᥆᥆᥆) ᤌᤰᤛᤢᤒᤠ ᤁᤧᤃᤵᤐᤠ ᤜᤠᤱᤅᤡᤴᤏᤢ ᤌᤱ ᤆᤥ᤺ᤰᤛᤧ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤂᤧᤸᤗᤧ ᤕᤢᤱᤛᤡᤱᤅᤠᤱ ᤂᤧᤴ ᤘᤣ᤹ᤛ᤻ᤔᤠ ᤜᤠᤱᤅᤡᤴ ᤏᤠ᤺ᤶᤔᤠ ᤛᤢᤰᤋᤢᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤢ᤹ᤖᤥ॥

᥉᥈ ᤂᤧᤸᤗᤧ ᤂᤧᤴ ᤜᤠᤱᤅᤡᤴ ᤏᤠ᤺ᤶᤔᤠ ᤔᤧᤛᤢᤰᤋᤢᤴᤒᤠ ᤏᤡ᤺ᤴᤎᤥ ᤆᤥᤃᤢᤏᤧ ᤑᤠ᤹ᤃᤪ ᤂᤧᤸᤗᤧ ᤂᤧᤴ ᤜᤠᤱᤅᤡᤴ ᤗᤠᤶᤔᤥ ᤌᤱ ᤆᤥ᤺ᤰᤛᤧ ᤑᤧᤴᤗ ᤐᤳᤋᤡᤸᤗᤧᤛᤠ ᤜᤠᤱᤗᤠᤀᤡᤱᤒᤠᤴ ᤐᤠᤱᤄᤢᤀᤠᤱ ᤏᤠᤍᤱ ᤆᤥᤃᤢ᤹ᤖᤥ॥

᥉᥉ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤏᤧ᤹ ᤁᤧᤃᤳᤋᤢᤒᤠ ᤁᤠᤰ ᤐᤠ᤺ᤴᤜᤠ᤹ ᤁᤧᤴᤗᤧᤖᤢᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤀᤠᤜᤢ᤹ᤛᤠᤶᤒᤠ ᤐᤥᤱᤔᤠ ᤁᤧᤴᤇᤢᤰᤏᤧᤴᤗᤥ॥

ᤔᤧᤸᤗᤡᤶᤔᤏᤠᤒᤠ ᤕᤢᤶ

(ᤔᤳᤋᤡ ᥋:᥇᥉. ᤔᤷᤁᤢ ᥏:᥋᥆)

᥉᥊ “ᤕᤢᤶᤔᤡᤱᤃ ᤏᤢᤒᤠᤀᤣ ᤆᤥᤰ. ᤁᤖ ᤕᤢᤶᤔᤡᤸᤗᤧ ᤁᤢᤗᤡᤶᤔᤧᤴ ᤔᤠᤒᤣ᤺ᤰᤏᤧ ᤑᤠ᤹ᤃᤪ ᤕᤠᤶᤔᤥ ᤁᤧᤗᤡᤶᤒᤠ ᤆᤥ᤺ᤰᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥉᥋ ᤜᤧᤰᤁᤩᤠᤱ ᤂᤧᤱᤃ ᤀᤡᤰᤋᤠᤵᤐᤥ ᤔ᤺ᤸᤗᤠᤱ ᤔᤧᤒᤥ᤺ᤱᤏᤧᤴ ᤔᤏᤠᤜᤠ᤹ᤖᤧ ᤒᤠ ᤜᤧᤰᤁᤣᤀᤣ ᤗᤠᤵᤔᤧᤓᤢᤛᤢ ᤔᤧᤍᤣᤛᤢᤖᤥ॥ ᤜᤧᤰᤁᤩᤠᤱ ᤀᤠᤒᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄”

ᤗᤠᤶᤃᤧᤒᤥ᤺ᤵᤐᤠᤀᤠᤱ ᤁᤧᤔᤠᤒᤠ ᤔᤧᤸᤗᤢᤰ

(ᤔᤳᤋᤡ ᥇᥎:᥇᥈-᥇᥊)

᥇᥋

ᤌᤡᤰᤕᤧᤴ ᤕᤖᤡᤰ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤜᤠ᤹ ᤏᤢ ᤘᤣ᤹ ᤗᤠᤕᤥᤒᤠᤜᤠ᤹ ᤕᤧᤛᤢᤖᤧ ᤁᤢᤒᤠᤴ ᤂᤧᤶᤛᤧ ᤂᤢᤏᤧ᤹ ᤁᤢᤄᤡᤖᤡ ᤔᤧᤈᤢᤵᤛᤧᤸᤗᤧ

᥈ ᤑᤖᤡᤛᤡᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤁᤠᤏᤠᤰᤏᤠᤰ ᤔᤧᤗ᤹ᤖᤧᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧᤃ ᤗᤠᤕᤥᤒᤠᤜᤠ᤹ᤀᤠᤱ ᤋᤠ᤺ᤰᤋᤢᤛᤡᤀᤠᤱ ᤛᤥᤖᤡᤰ ᤕᤢᤱᤅᤠᤱ ᤆᤠᤈᤠᤖᤥ॥”

᥉ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤂᤧᤍᤠ᤹ᤎᤡᤰ ᤔᤧᤳᤋᤢᤛᤡ

᥊ “ᤂᤡᤏᤡ᤹ᤀᤥ ᤁᤡᤵᤌᤡᤰ (᥇᥆᥆) ᤔᤧᤸᤗᤢᤰᤜᤠ᤹ ᤁᤧᤃᤵᤐᤠ ᤔᤏᤠ᤺ᤸᤗᤧ ᤗᤳᤇᤠ᤺ᤴ ᤔᤠᤛᤢᤸᤗᤧ ᤑᤠᤱ-ᤑᤠᤱ (᥏᥏) ᤔᤧᤸᤗᤢᤰᤜᤠ᤹ ᤆᤠᤖᤠᤶᤔᤠᤍᤧᤴᤏᤥ ᤗᤧᤖᤢᤎᤛᤡᤀᤠᤱ ᤂᤧᤴ ᤁᤧᤔᤠᤒᤧᤴ ᤔᤧᤱᤄᤥᤀᤣ ᤌᤠᤖᤡᤰ ᤔᤧᤃᤥ᤺ᤳᤋᤢᤴᤒᤡ᥅

᥋-᥌ ᤂᤢᤏᤧ᤹ ᤂᤧᤴ ᤁᤧᤔᤠᤒᤠ ᤔᤧᤸᤗᤢᤰᤁᤡᤴ ᤂᤥᤛᤢᤀᤠᤱ ᤁᤢᤓᤰᤋᤠᤱᤅᤥ ᤐᤰᤂᤢᤖ ᤛ᤺ᤳᤗ ᤏᤢ᤺ᤱ ᤋᤠᤖᤥ॥ ᤜᤧᤰᤁᤩᤠᤱ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᤏᤢ ᤁᤢᤒᤠᤱᤓᤣ᤹ᤛᤠᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖᤥ. ‘ᤜᤦ᥄ ᤀᤠᤸᤗ ᤀᤠᤏᤡ᤹ ᤛ᤺ᤳᤋᤡᤖᤥ. ᤌᤣᤀᤠᤱᤓᤧᤸᤗᤧ ᤁᤧᤔᤠᤒᤠ ᤀᤠᤔᤧᤸᤗᤢᤰᤁᤡᤴ ᤕᤠᤶᤔᤥ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥’

᥍ ᤂᤧᤵᤛᤧᤶᤔᤧ᤹ᤀᤥ. ᤜᤧᤰᤁᤣᤗ᤹ᤖᤡᤰᤁᤣ ᤛᤠᤱᤃᤪᤠᤶᤐᤣᤍᤠᤱᤅᤥ ᤗᤠᤕᤥᤗᤠᤶ ᤜᤡᤶᤔᤠ ᤔᤧᤶᤒᤥ᤺ᤱᤔᤏᤠᤒᤠ ᤑᤠᤱ-ᤑᤠᤱ (᥏᥏) ᤛᤠᤶᤕᤥᤏᤡᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤗᤠᤕᤥᤗᤠᤶ ᤁᤧᤜᤡᤶᤒᤠ ᤗᤠᤕᤥᤒᤠᤎᤡᤰᤁᤡᤸᤗᤧ ᤗᤠᤃᤡ ᤕᤶᤒᤠ ᤛ᤺ᤵᤔᤠᤴ ᤐᤥᤱᤗᤥ॥”

ᤁᤧᤔᤠᤒᤠ ᤕᤠᤱᤅᤧᤳᤇᤡᤴ

᥎ ᤕᤧᤛᤢᤖᤧ ᤂᤧᤱᤜᤠ᤹ ᤘᤣ᤹ᤛ᤻ᤔᤠ ᤂᤧᤍᤠ᤹ᤎᤡᤰ ᤔᤧᤳᤋᤢᤛᤡ. “ᤀᤠᤸᤗ ᤌᤡᤒᤥᤱ ᤕᤢᤵᤐᤠ ᤕᤠᤱᤀᤡᤳᤇᤡ ᤁᤧᤃᤵᤔᤠ ᤔᤧᤴᤇᤢᤔᤠ᤹ᤎᤡᤰᤗᤧ ᤕᤠᤱᤎᤡᤰ ᤔᤠᤛᤢᤸᤗᤧ ᤂᤧᤸᤗᤧ ᤛᤣᤔᤡ ᤜᤠ᤺ᤴᤍᤢᤀᤠᤱ ᤂᤧᤴ ᤕᤠᤱᤀᤡᤳᤇᤡ᤺ᤴ ᤔᤧᤱᤄᤥᤀᤣ ᤌᤠᤖᤡᤰ ᤜᤡᤶᤔᤡᤴ ᤋᤢᤃᤢᤖ ᤔᤧᤃᤥ᤺ᤳᤋᤢᤶᤒᤡ᥅

᥏ ᤜᤧᤰᤁᤩᤠᤱ ᤂᤧᤸᤗᤧ ᤂᤥᤛᤢᤀᤠᤱ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹. ᤁᤢᤒᤠᤱᤓᤣ᤹ᤛᤠᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡ. ‘ᤀᤠᤸᤗ ᤀᤠᤏᤡ᤹ ᤛ᤺ᤳᤋᤡᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤠᤛᤢᤱᤒᤠ ᤀᤠᤕᤠᤱᤀᤡᤳᤇᤡ᤺ᤴ ᤀᤡᤱᤃᤠ᤹ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥’

᥇᥆ ᤂᤧᤵᤛᤧᤶᤔᤧ᤹ᤀᤥ. ᤜᤧᤰᤁᤣᤗ᤹ᤖᤡᤰᤁᤣ ᤌᤡᤰ ᤗᤠᤕᤥᤗᤠᤶ ᤁᤧᤜᤡᤶᤒᤠᤸᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤀᤠᤱ ᤔᤧᤛ᤺ᤳᤗᤥ॥”

ᤁᤧᤔᤠᤒᤠ ᤛᤠ᤺ᤴ

᥇᥇ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤠᤶᤔᤥ ᤘᤣ᤹ᤛ᤻ᤔᤠ ᤂᤧᤍᤠ᤹ᤀᤠᤱ ᤔᤧᤳᤋᤢᤛᤡ. “ᤀᤢᤴᤇᤣ᤺ᤴ ᤏᤧᤵᤑᤢ ᤕᤧᤶᤒᤡᤳᤇᤠ᤹ᤛᤠ ᤁᤧᤃᤵᤐᤠ ᤗᤳᤇᤠ ᤔᤏᤠᤎᤡᤰ ᤘᤕᤧ॥

᥇᥈ ᤜᤧᤰᤁᤩᤠᤱ ᤌᤡᤰᤕᤧᤴ ᤑᤥ᤹ᤒᤠᤸᤗᤧ ᤁᤢᤶᤒᤠ᤺ᤴ ᤀᤰᤂᤣ ᤔᤧᤳᤋᤢ. ‘ᤀᤠᤶᤒᤣ. ᤀᤡᤱᤃᤠ᤹ ᤁᤧᤕᤠᤱᤛᤠᤁᤢᤴᤎᤣ᤺ᤴ ᤑ᤺ᤰᤂᤧᤀᤠᤱ ᤀᤠᤗᤰᤁᤥ ᤁᤧᤎᤠᤒᤠᤴ ᤐᤡᤖᤠᤱᤅᤧ᤹ᤀᤥ॥’ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧᤀᤠᤱ ᤁᤢᤕᤠᤱᤛᤠᤁᤢᤴᤎᤣ᤺ᤴ ᤂᤧᤱᤜᤠ᤹ ᤜᤠ᤺ᤳᤋᤢᤛᤡᤖᤥ॥

᥇᥉ ᤌᤡᤰᤕᤧᤴ ᤏᤡᤕᤧᤴ ᤀᤣᤃᤠᤱ ᤁᤢᤛ᤻ᤛᤠ ᤑᤥ᤹ᤒᤠᤸᤗᤧ ᤁᤢᤗᤰᤁᤥ ᤁᤧᤎᤠᤒᤠ ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤖᤧᤰ ᤁᤰ ᤔᤧᤳᤇᤡᤱᤅᤠᤱ ᤔᤠ᤺ᤱᤄᤠ ᤗᤠᤈᤣ᤹ᤀᤥ ᤐᤣᤖᤥ॥ ᤂᤧᤵᤔᤥ ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣᤜᤠ᤹ ᤜᤏᤧ ᤀᤧ᤺ᤳᤗᤧᤗᤧ ᤗ᤹ᤔᤠ ᤏᤢ ᤆᤠᤔᤠ ᤌᤢᤱᤔᤠᤀᤥ ᤆ ᤔᤠ᤺ᤴᤍᤢᤖᤥ॥

᥇᥊ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠᤱᤛᤠᤁᤢᤴᤎᤣᤜᤠ᤹ ᤔᤠ᤺ᤴᤍᤢᤀᤠᤱ ᤘᤕᤧᤸᤗᤧ ᤂᤧᤵᤔᤥ ᤕᤶᤒᤠ ᤛᤠᤰ ᤌᤩᤧᤀᤠᤱ ᤂᤧᤸᤗᤧ ᤆᤠᤔᤠ ᤌᤢᤱᤔᤠ ᤌᤣᤀᤠᤱ ᤔᤧᤄᤥᤛᤢᤴᤗᤥ॥

᥇᥋ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤜᤠᤒᤠ ᤂᤧᤴ ᤗᤠᤈᤣ᤹ᤀᤥᤒᤠ ᤌᤡᤰ ᤔᤏᤠ᤺ᤸᤗᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤐᤣᤀᤠᤱ ᤂᤧᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤑᤠᤰᤆᤠ ᤐᤡᤔᤠ ᤕᤠ᤺ᤶᤒᤰᤁᤥ ᤑᤳᤇᤢ॥

᥇᥌ ᤜᤧᤰᤁᤩᤠᤱ ᤂᤧᤴ ᤀᤠᤳᤋᤡᤸᤗᤧᤀᤠᤱ ᤆᤠᤔᤠ ᤌᤢᤱᤔᤠ ᤔᤧᤶᤒᤡᤖᤢᤴᤏᤡᤸᤗᤧ ᤂᤧᤸᤗᤧ ᤑᤠᤰᤆᤠ᤺ᤴ ᤆᤠᤔᤠ ᤏᤡᤱᤘᤠ᤹ ᤆᤥᤃᤢᤖᤥ॥

᥇᥍ “ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤛᤣ᤺ᤖᤧᤀᤠᤱ ᤀᤰᤂᤣᤗ᤹ᤖᤡᤰ ᤀᤡ᤺ᤳᤇᤡᤱ. ‘ᤀᤠᤶᤒᤠᤖᤧ ᤁᤢᤜᤡᤶᤔᤥᤃ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤂᤠᤄᤠ ᤔᤧᤈ ᤔᤧᤎᤢᤅᤢᤖ ᤔᤧᤏᤴᤇᤢ᤹. ᤁᤖ ᤀᤡᤱᤃᤠ᤹ᤃ ᤁᤵᤔᤥ ᤛᤠᤰᤁᤡᤸᤗᤧ ᤛᤡᤔᤠ ᤀᤡ᤺ᤳᤋᤠᤱᤗᤥ॥

᥇᥎ ᤀᤡᤱᤃᤠ᤹ ᤀᤠᤸᤗᤥ ᤀᤠᤶᤒᤠᤖᤧ ᤁᤢᤜᤡᤶᤔᤥᤀᤣ ᤏᤢ᤺ᤱᤅᤠ ᤐᤣ᤺ᤰᤁᤠᤀᤠᤱ ᤔᤧᤳᤋᤢᤱ. ᤀᤠᤶᤒᤣ. ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤁᤧᤍᤰᤗᤧᤱᤘᤠᤀᤥ ᤀᤡᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥇᥏ ᤀᤠᤸᤗ ᤀᤡᤱᤃᤠ᤹ ᤁᤧᤛ᤻ᤛᤠᤀᤠ ᤐᤠ᤺ᤵᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ॥ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤁᤧᤜᤡᤶᤔᤥ ᤁᤳᤋᤠᤱᤅᤧ᤹ᤀᤥ॥’

᥈᥆ “ᤜᤧᤰᤁᤩᤠᤱ ᤂᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤁᤢᤶᤒᤠᤖᤥ ᤏᤢ᤺ᤰᤂᤧ ᤐᤣ॥ ᤂᤧᤴ ᤑᤧᤖᤧᤖ ᤐᤳᤇᤧᤒᤠ ᤔᤠ᤺ᤱᤄᤠᤗᤠᤶᤏᤢᤀᤣ ᤁᤢᤶᤒᤠᤖᤧ ᤏᤡᤛᤢᤀᤠᤱ ᤔᤡ᤺ᤶᤈᤡᤖᤧ ᤁᤢᤗᤢᤱᤔᤠ᤹ ᤁᤢᤎᤡᤶ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤗᤥ᤺ᤰᤋᤧᤖ ᤐᤣᤀᤠᤱ ᤂᤧᤴ ᤜᤧᤵᤐᤪᤧᤰ ᤜᤧᤵᤋᤢᤀᤠᤱ ᤆᤢᤵ ᤔᤧᤳᤋᤢᤖᤥ॥

᥈᥇ ᤁᤢᤛ᤻ᤛᤠ ᤑᤥ᤹ᤒᤧᤸᤗᤧ ᤁᤢᤶᤒᤠ ᤔᤧᤳᤋᤢ. ‘ᤀᤠᤶᤒᤣ. ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤁᤧᤍᤰᤗᤧᤱᤘᤠᤀᤥ ᤀᤡᤱᤃᤠ᤹ ᤗᤠᤕᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥ ᤀᤠᤸᤗ ᤀᤡᤱᤃᤠ᤹ ᤁᤧᤛ᤻ᤛᤠᤀᤠ ᤐᤠ᤺ᤵᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ॥a ’

᥈᥈ ᤁᤖ ᤁᤢᤶᤒᤠᤖᤧ ᤂᤧᤵᤔᤥ ᤁᤧᤘᤠ᤹ᤒᤠ ᤁᤢᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. ‘ᤜᤠᤖᤠ ᤐᤣᤃᤧᤶᤔᤧ᤹ᤀᤠᤱ ᤁᤴ ᤀᤠᤛ᤻ᤛᤠ ᤑᤥ᤹ᤒᤠᤴ ᤁᤠᤰᤏᤢ᤺ᤸᤗᤧ ᤏᤢᤒᤠ ᤋᤣ᤺ᤳᤋᤡᤴ ᤑᤧᤳᤋᤧᤶᤔᤧ᤹ᤀᤠᤱ ᤆᤠᤰᤋᤧᤶᤔᤧ᤹. ᤁᤢᤜᤢᤰᤆᤥᤀᤥ ᤛᤫᤠᤃᤧᤵ ᤘᤠ᤺ᤳᤋᤧᤶᤔᤧ᤹. ᤜᤧᤰᤁᤩᤠᤱ ᤁᤢᤗᤠᤱᤅᤥ ᤗᤠᤱᤛᤢ᤺ᤵ ᤆᤠᤰᤋᤧᤶᤔᤧ᤹ᤀᤥ॥

᥈᥉ ᤜᤧᤰᤁᤩᤠᤱ ᤌᤠ᤺ᤱᤅᤥ ᤆᤠᤗᤢᤵᤔᤏᤠᤒᤠ ᤌᤰᤛᤠᤎᤡᤰ ᤑᤧᤳᤋᤧᤶᤔᤧ᤹ᤀᤠᤱ ᤛᤧᤖᤧᤶᤔᤧ᤹. ᤜᤧᤰᤁᤩᤠᤱ ᤆᤠᤔᤢᤰ ᤌᤡᤔᤢᤰ ᤕᤠᤖᤡᤵ ᤆᤥᤃᤢᤶᤔᤠᤱ ᤛ᤺ᤳᤋᤡᤖᤥ॥

᥈᥊ ᤌᤣᤀᤠᤱᤓᤧᤸᤗᤧ ᤁᤴ ᤀᤠᤛ᤻ᤛᤠ᤺ᤴ ᤛᤩᤧᤀᤠᤱ ᤘᤕᤧ. ᤁᤖ ᤕᤠᤶᤔᤥ ᤜᤡᤅᤧ॥ ᤂᤢᤏᤧ᤹ ᤔᤕᤧᤀᤠᤱ ᤘᤕᤧ. ᤁᤖ ᤕᤠᤶᤔᤥ ᤀᤡᤱᤃᤠ᤹ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥’ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤶᤒᤠ ᤛᤠᤓᤠᤱᤈᤠ ᤛᤧᤔᤠ ᤔᤧᤜᤣ᤺ᤰᤋᤢᤖᤥ॥

᥈᥋ “ᤀᤠᤸᤗ ᤂᤧᤴ ᤕᤧᤶᤔᤥ ᤁᤢᤛ᤻ᤛᤠ ᤋᤢᤶᤒᤧᤴ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥ᤺ᤰᤏᤢ ᤕᤠᤃᤧ॥ ᤂᤧᤴ ᤀᤠᤰᤂᤥ ᤏᤢ᤺ᤰᤂᤧᤀᤠᤱ ᤜᤡᤶᤒᤣᤛᤠᤱ ᤁᤧᤖᤧᤸᤗᤧ ᤜᤡᤶᤔᤥ ᤔᤢᤰᤗᤠᤜᤠ᤹ ᤔᤢᤰᤋᤧᤒᤠ ᤏᤢ ᤔᤏᤠᤜᤠ᤹ ᤔᤧᤗᤠ᤺ᤰᤂᤧᤒᤠ ᤂᤧᤵᤛᤢᤛᤡ॥

᥈᥌ ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤌᤣ ᤐᤥ᤺ᤱᤗ ᤐᤳᤐᤣ᥅ ᤑᤠ᤹ᤀᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤛᤣᤘᤠᤖᤥᤒᤠᤴ ᤛᤣ᤺ᤴᤍᤥᤛᤢ॥

᥈᥍ ᤜᤧᤰᤁᤩᤠᤱ ᤂᤧᤴ ᤛᤣᤘᤠᤖᤥᤒᤠᤸᤗᤧᤀᤠᤱ ᤏᤥᤃᤵ ᤐᤡᤖᤢ. ‘ᤂᤧᤏᤧ᤹ ᤁᤧᤴᤛᤠ᤹ ᤑᤥ᤹ᤒᤧᤴ ᤌᤣᤀᤠᤱ ᤔᤧᤶᤒᤥ᤺ᤱᤅᤣ ᤏᤢᤖᤡᤰᤁᤠᤱ ᤏᤢ᤺ᤰᤂᤧ ᤋᤩᤧᤀᤠᤱ ᤘᤠ᤹. ᤂᤧᤸᤗᤧ ᤆᤥᤃᤢᤸᤗᤧ ᤁᤧᤶᤒᤠᤖᤧ ᤆᤠᤗᤢᤵᤔᤏᤠᤒᤠ ᤌᤰᤛᤠᤎᤡᤰ ᤛᤧᤵᤔᤠ ᤐᤠᤱᤄᤢᤛᤡᤀᤠᤱ ᤁᤵᤔᤥ ᤆᤠᤔᤢᤰ ᤌᤡᤔᤢᤰ ᤛᤧᤛᤢᤒᤠᤖᤥ॥’

᥈᥎ ᤁᤖ ᤂᤢᤏᤧ᤹ ᤁᤢᤕᤠ᤺ᤰᤗᤧ᤹ᤖᤧᤀᤠᤱ ᤜᤡᤶᤛᤡᤃᤠᤱ ᤗᤠ᤺ᤵᤔᤠᤀᤣ ᤔᤧᤍᤧᤴᤍᤧᤴᤗᤥ॥ ᤜᤧᤰᤁᤣ᤺ᤸᤗᤧ ᤁᤢᤶᤒᤠ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤂᤧᤴ ᤜᤡᤶᤛᤡᤃᤠᤱ ᤐᤡᤳᤇᤡ ᤑᤠ᤹ᤀᤠᤱ ᤗᤧᤔᤢ॥

᥈᥏ ᤜᤧᤰᤁᤣ᤺ᤸᤗᤧ ᤂᤧᤴ ᤁᤢᤛ᤻ᤛᤠ ᤋᤢᤶᤒᤠᤸᤗᤧ ᤁᤢᤶᤒᤠ ᤀᤰᤂᤣ ᤔᤧᤳᤋᤢ. ‘ᤀᤥᤔᤧᤳᤋᤧ᤹. ᤀᤡᤱᤃᤠ᤹ ᤁᤶᤓᤧᤖᤡᤰ ᤋᤱᤒᤣ ᤌᤠᤖᤡᤰ ᤂᤧᤏᤧ᤹ ᤁᤧᤛᤣᤘᤠ ᤆᤥᤃᤢᤱ. ᤁᤧᤒᤠ᤺ᤳᤋᤢᤒᤠ ᤐᤠ᤺ᤴ ᤀᤠᤵᤑᤠᤸᤗᤧᤀᤠᤱ ᤀᤡᤱᤃᤠ᤹ ᤔᤧᤴᤀᤵᤐᤧᤴ. ᤜᤧᤰᤁᤣᤛᤠᤱ ᤂᤧᤏᤧ᤹ ᤀᤠᤴᤍᤣ᤺ᤱ ᤀᤠᤴᤈᤢᤶᤜᤠ᤹ᤏᤢ ᤆᤠᤔᤢᤰ ᤌᤡᤔᤢᤰ ᤆᤥᤃᤢᤱᤏᤡ ᤑᤠ᤹ᤀᤠᤱ ᤔᤧᤴᤍᤠᤰᤛᤠᤎᤡᤰᤁᤠᤱ ᤁᤧᤶᤒᤡᤖᤠᤱᤅᤡᤴᤗᤥ॥

᥉᥆ ᤁᤖ ᤁᤴ ᤁᤧᤛ᤻ᤛᤠ᤺ᤸᤗᤧ ᤂᤧᤏᤧ᤹ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤁᤧᤳᤏᤡᤔᤠᤜᤠ᤹ᤏᤢ ᤀᤧ᤺ᤳᤗᤧᤗᤧ ᤗ᤹ᤔᤠᤀᤥ ᤁᤧᤖᤧᤰ ᤔᤠ᤺ᤴᤍᤢ॥ ᤁᤖ ᤂᤢᤏᤧ᤹ ᤏᤢ᤺ᤰᤂᤧ ᤋᤩᤧ᤺ᤸᤗᤧ ᤂᤧᤏᤧ᤹ ᤆᤠᤗᤢᤵᤔᤏᤠᤒᤠ ᤌᤰᤛᤠ᤺ᤴ ᤁᤧᤛᤧᤖᤢᤀᤠᤱ ᤆᤠᤔᤢᤰ ᤌᤡᤔᤢᤰ ᤁᤧᤛᤧᤛᤢᤖᤥ॥’

᥉᥇ ᤜᤧᤰᤁᤣ᤺ᤸᤗᤧ ᤁᤢᤶᤒᤠᤖᤧ ᤁᤢᤛ᤻ᤛᤠ᤺ᤴ ᤔᤧᤳᤋᤢ. ‘ᤀᤠᤔᤡ᤺ᤶ ᤀᤠᤛ᤻ᤛᤠᤀᤣ. ᤂᤧᤏᤧ᤹ᤃ ᤛᤍᤠᤍᤡᤱ ᤀᤡᤱᤃᤠ᤹ᤏᤢᤀᤣ ᤁᤧᤘᤠ᤹ᤖᤥ. ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤳᤋᤢᤱᤒᤠ ᤁᤠᤰ ᤀᤠᤕᤠᤱᤛᤠᤁᤢᤴᤎᤣᤜᤠ᤹ ᤂᤧᤏᤧ᤹ᤀᤡᤴᤏᤣᤖᤥ॥

᥉᥈ ᤁᤖ ᤁᤧᤴᤛᤠ᤹ ᤏᤢ᤺ᤰᤂᤧ ᤋᤩᤧᤒᤠᤀᤥ ᤀᤠᤏᤡ᤹ ᤛ᤺ᤵᤔᤠ ᤐᤥᤱᤗᤥ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤩᤧᤀᤠᤱ ᤘᤕᤧ. ᤕᤠᤶᤔᤥ ᤜᤡᤅᤧᤀᤠᤱ ᤘᤠ᤹॥ ᤂᤢᤏᤧ᤹ ᤔᤕᤧᤒᤣᤀᤠᤱ ᤘᤕᤧ. ᤁᤖ ᤕᤠᤶᤔᤥ ᤀᤠᤏᤡ᤹ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹ᤖᤥ॥’”

a 

15:21 ᤂᤧᤏᤧ᤹ ᤁᤧᤛᤣᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤁᤧᤜᤡᤶᤔᤥ ᤁᤳᤋᤠᤱᤅᤧ᤹ᤀᤥ॥

ᤀᤡᤛᤫᤠᤒᤠ ᤂᤠᤖᤠ᤺ᤳ ᤁᤧᤕᤢᤱᤒᤧᤴ

᥇᥌

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤁᤴ ᤂᤧᤍᤠ᤹ᤀᤡᤴᤏᤠᤱ ᤔᤧᤳᤋᤢᤛᤡ. “ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤎᤡᤰ ᤘᤕᤧ॥ ᤂᤧᤸᤗᤧ ᤁᤢᤜᤡᤶ ᤁᤢᤎᤠ᤺ᤱ ᤀᤥᤔᤧᤵᤔᤠ ᤂᤠᤖᤠᤳ ᤁᤧᤕᤢᤱᤒᤠᤎᤡᤰ ᤁᤳᤋᤢ॥ ᤁᤖ ᤜᤠᤖᤠᤀᤣ ᤔᤏᤠᤜᤠ᤹ᤖᤧ ᤂᤧᤸᤗᤧ ᤁᤢᤴᤍᤠᤱᤒᤠᤴ ᤁᤴ ᤂᤠᤖᤠᤳ ᤁᤧᤕᤢᤱᤒᤠᤸᤗᤧ ᤁᤧᤕᤠᤱᤛᤠ ᤁᤢᤴᤎᤣᤜᤠ᤹ ᤐᤡᤷᤒᤣ᤺ᤴ ᤆᤥᤃᤢᤖ ᤐᤳ ᤗ᤹ᤖᤡᤰ ᤆᤧ᤹ᤕᤠᤐᤠ᤺ᤴ ᤔᤧᤈᤧᤰᤋᤢ॥

᥈ ᤜᤧᤰᤁᤩᤠᤱ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤂᤠᤖᤠᤳ ᤁᤧᤕᤢᤱᤒᤠᤴ ᤀᤢ᤺ᤳᤋᤢᤀᤠᤱ ᤔᤧᤳᤋᤢ. ‘ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤑᤧᤴ ᤐᤠ᤺ᤴᤜᤠ᤹ ᤂᤧᤵᤛᤢᤱᤗ ᤐᤳᤋᤠᤖᤥ॥ ᤂᤧᤏᤧ᤹ ᤁᤧᤕᤢᤰᤂᤢᤒᤠ ᤂᤠᤖᤠ᤺ᤳᤋᤡᤴ ᤁᤠᤰ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤀᤠᤸᤗᤀᤠᤱᤎᤥ ᤂᤧᤏᤧ᤹ ᤂᤠᤖᤠᤳ ᤕᤢᤱᤔᤠ ᤕᤠ᤺ᤶᤒᤰᤁᤡᤴ ᤁᤧᤱᤄᤥ᤺ᤛᤢᤴᤗᤥ॥’

᥉ ᤜᤧᤰᤁᤩᤠᤱ ᤂᤧᤴ ᤂᤠᤖᤠᤳ ᤁᤧᤕᤢᤱᤒᤠᤸᤗᤧ ᤁᤢᤏᤡᤱᤘᤠ᤹ᤒᤥ ᤀᤠᤒᤠᤅᤣ ᤀᤰᤂᤣ ᤔᤧᤳᤇᤡᤱ. ‘ᤀᤠᤸᤗ ᤀᤡᤱᤃᤠ᤹ ᤁᤴ ᤂᤠᤖᤠᤳ ᤕᤢᤱᤔᤠ ᤕᤠ᤺ᤶᤒᤰᤁᤥᤗᤠᤶ ᤗ᤺ᤳᤋᤠᤍᤣᤀᤠᤸᤗᤧ ᤌᤣ ᤆᤥᤃᤢᤱᤒᤠᤒᤣ᥅ ᤀᤡᤱᤃᤠ᤹ ᤕᤠ᤺ᤴᤔ᤺ᤔᤠᤀᤠᤱ ᤔᤧᤛᤢᤰᤁᤠᤴ. ᤆᤠᤏᤠ᤺ᤰᤔᤠ ᤆᤠᤔᤠᤀᤠᤱ ᤏᤢ᤺ᤴᤏᤠ᤹ᤖᤥ॥

᥊ ᤁᤖ ᤁᤴ ᤂᤠᤖᤠᤳ ᤕᤢᤱᤔᤠ ᤕᤠ᤺ᤶᤒᤰᤁᤥᤗᤠᤶ ᤗ᤺ᤳᤋᤠᤸᤗᤧ ᤀᤠᤰᤂᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤡᤶᤔᤥ ᤔᤧᤀᤢ᤺ᤳᤋᤠ ᤔᤧᤍᤠ᤺ᤰᤁᤠᤖ ᤑᤠ᤹ᤀᤠᤱ ᤆᤥ᤺ᤰᤔᤠᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤡᤱᤃᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤀᤠ॥’

᥋ ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤁᤢᤴᤍᤠᤱᤒᤧᤸᤗᤧ ᤁᤢᤛᤡᤱᤏᤠᤳ ᤁᤧᤒᤵᤐᤠ ᤔᤏᤠᤜᤠ᤹ ᤌᤡᤰᤌᤡᤰ ᤗ᤹ᤖᤡᤰ ᤀᤢ᤺ᤳᤋᤢᤛᤡ. ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤧᤴ ᤛᤣ᤺ᤴᤍᤥᤛᤢ. ‘ᤂᤧᤏᤧ᤹ ᤀᤠᤰᤂᤧᤶᤔᤩᤠᤰ ᤀᤠᤴᤍᤠᤱᤒᤠᤸᤗᤧ ᤁᤢᤛᤡᤱᤏᤠᤳ ᤁᤧᤒᤵᤐᤣ᥅’

᥌ ᤂᤧᤴ ᤔᤏᤠ᤺ᤸᤗᤧ ‘ᤀᤡᤱᤃᤠ᤹ ᤁᤢᤃᤡᤵ ᤕᤧᤳᤇᤡ (᥎᥆᥆) ᤑᤥᤗᤰ ᤏᤡ᤺ᤱᤃᤣ᤹ ᤐᤳᤋᤠᤖᤥ’ ᤔᤧᤳᤋᤢ॥ ᤂᤧᤴ ᤂᤠᤖᤠᤳ ᤁᤧᤕᤢᤱᤒᤠᤸᤗᤧ ᤂᤧᤴ ᤔᤧᤳᤋᤢ. ‘ᤁᤧᤍᤧᤶᤛᤰᤁᤡᤴ ᤁᤳᤏᤠ ᤑᤧᤳᤋᤧ᤹᥄ ᤜᤠᤖᤠ. ᤁᤢᤃᤡᤵ ᤕᤧᤳᤇᤡᤖᤧ ᤁᤢᤗᤧᤰᤘᤠ ᤁᤢᤃᤡᤵ ᤗᤡᤛᤡ (᥊᥆᥆) ᤑᤥᤗᤰ ᤗ᤹ᤖᤡᤰ ᤛᤠᤵᤋᤧ᤹॥’

᥍ ᤂᤧᤴ ᤂᤠᤖᤠᤳ ᤁᤧᤕᤢᤱᤒᤠᤸᤗᤧ ᤘᤣ᤹ᤛ᤻ᤔᤠ ᤔᤏᤠᤴ ᤛᤣ᤺ᤴᤍᤥᤛᤢ. ‘ᤂᤧᤏᤧ᤹ ᤀᤠᤰᤂᤧᤶᤔᤩᤠᤰ ᤛᤡᤱᤏᤠᤳ ᤁᤧᤒᤳ᥅’ ᤂᤧᤸᤗᤧ ᤏᤥᤃᤵ ᤐᤡᤖᤢ. ‘ᤀᤡᤱᤃᤠ᤹ᤃ ᤑᤥᤗᤰ ᤜᤧᤴᤇᤡᤱ (᥇.᥆᥆᥆) ᤛᤡ ᤛᤡᤱᤏᤠᤳ ᤜᤢᤱᤔᤠ ᤁᤳᤋᤢᤱᤗᤥ॥’ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤂᤧᤴ ᤔᤧᤳᤋᤢ. ‘ᤂᤧᤏᤧ᤹ ᤁᤧᤍᤧᤶᤛᤰᤁᤥ ᤜᤠᤖᤠ ᤜᤧᤴᤇᤡᤱᤎᤡᤰᤗᤧ ᤁᤢᤗᤧᤰᤘᤠ ᤁᤢᤃᤡᤵ ᤕᤧᤳᤇᤡ (᥎᥆᥆) ᤛᤠᤵᤋᤧ᤹॥’

᥎ ᤜᤧᤰᤁᤣᤗ᤹ᤖᤡᤰ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤋᤠᤵᤑᤧ᤺ᤶᤒᤠ ᤂᤠᤖᤠᤳ ᤁᤧᤕᤢᤱᤒᤠᤸᤗᤧ ᤀᤡᤛᤫᤠᤒᤠ ᤁᤢᤕᤠ᤺ᤶᤒᤰᤁᤡᤴ ᤏᤡᤛᤢᤀᤠᤱ ᤁᤢᤏᤠᤖᤠ ᤑᤥᤛᤢᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤸᤗᤧ ᤁᤢᤛ᤻ᤛᤠᤜᤠ᤹ᤏᤢ᤺ᤸᤗᤧ ᤆᤠ᤺ᤵᤐᤠ ᤔᤧᤈᤥ᤺ᤰᤗᤥ॥

᥏ “ᤜᤧᤰᤁᤩᤠᤱ ᤂᤡᤏᤡ᤹ ᤔᤧᤳᤏᤡᤱᤗᤥ. ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤱᤛᤠᤁᤢᤴᤎᤣᤖᤧ ᤋᤣ᤺ᤱᤈᤢᤶ ᤆᤥᤃᤧᤶᤛᤡᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤁᤴ ᤕᤠᤱᤛᤠᤁᤢᤴᤎᤣ᤺ᤴ ᤔᤠ᤺ᤳᤋᤡᤸᤗᤧ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤔᤧᤴᤏᤢᤵᤔᤏᤠᤒᤠ ᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤁᤧᤶᤒᤡᤖᤡ᤹ᤖᤥ॥

᥇᥆ “ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤴ ᤆᤢᤰᤛᤠ ᤐᤠ᤺ᤴᤏᤥ ᤗᤰᤐᤧᤴᤛᤠᤒᤠ ᤆᤥᤰ. ᤂᤧᤸᤗᤧ ᤕᤶᤒᤠ ᤐᤠ᤺ᤴᤏᤥ ᤗᤰᤐᤧᤴ ᤂᤥᤛᤢ᤹ᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤴ ᤆᤢᤰᤛᤠ ᤐᤠ᤺ᤴᤏᤥ ᤏᤛᤠ᤺ᤴᤛᤠᤒᤠ ᤔᤧᤈᤥ᤺ᤰᤏᤧᤴ. ᤂᤧᤴ ᤕᤶᤒᤠ ᤐᤠ᤺ᤴᤏᤥᤀᤠᤱ ᤏᤛᤠ᤺ᤴᤛᤠᤒᤠ ᤔᤧᤒᤥ᤺ᤱᤏᤧᤸᤗᤥ॥

᥇᥇ ᤀᤠᤳᤋᤡᤴ ᤔᤏᤠᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤱᤛᤠᤁᤢᤴᤎᤣᤀᤥᤀᤣ ᤏᤛᤠ᤺ᤴᤛᤠᤒᤠ ᤔᤧᤒᤥ᤺ᤱᤏᤧᤴ. ᤂᤧᤴ ᤜᤠ᤺ᤳᤗᤧ ᤛᤧᤰᤂᤠᤛ᤻ᤔᤠ ᤕᤠᤱᤛᤠᤁᤢᤴᤎᤣᤀᤥ ᤗᤰᤐᤧᤴ ᤐᤡᤖᤢᤒᤣ᥅

᥇᥈ ᤂᤡᤏᤡ᤹ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤆᤡᤃᤰᤘᤠᤀᤥᤀᤣ ᤏᤛᤠ᤺ᤴᤛᤠᤒᤠ ᤁᤧᤶᤒᤥ᤺ᤰᤂᤡᤴᤏᤧ ᤑᤠ᤹ᤃᤪ. ᤂᤡᤏᤡ᤹ ᤀᤠᤒᤠᤅᤣᤀᤡᤴᤏᤠᤱ ᤜᤠ᤺ᤳᤗᤧ ᤁᤧᤒᤡᤖᤡ᤹ᤒᤣ᥅

᥇᥉ “ᤀᤠᤳᤋᤡᤴ ᤛᤣᤘᤠᤖᤥᤒᤠᤸᤗᤧᤀᤠᤱ ᤏᤧᤵᤑᤢ ᤍᤠᤱᤒᤠᤜᤠ᤹ᤖᤧᤴ ᤌᤡᤰᤗᤧᤱᤔᤥ ᤛᤣᤘᤠ ᤆᤥ᤺ᤰᤔᤠ ᤔᤧᤛᤢᤰᤋᤢᤴᤗᤥ॥ ᤂᤧᤸᤗᤧ ᤌᤡᤰᤁᤡᤴ ᤆᤡ᤺ᤳᤋᤢᤀᤠᤱ ᤘᤣ᤹ᤛ᤻ᤔᤠᤴ ᤔᤡ᤺ᤶᤈᤡ ᤔᤧᤳᤋᤢ᤹ ᤀᤡᤃᤪ ᤌᤡᤰᤁᤡᤴ ᤀᤡᤱᤎᤠ᤺ᤱ ᤐᤡᤖᤢᤀᤠᤱ ᤘᤣ᤹ᤛ᤻ᤔᤠᤴ ᤜᤡᤏᤠ᤺ᤶ ᤔᤧᤳᤋᤢᤖᤥ॥ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤕᤠᤱᤛᤠᤁᤢᤴᤎᤣ᤺ᤴ ᤌᤡᤰᤗᤧᤱᤔᤥ ᤛᤣᤘᤠ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥”

ᤕᤧᤛᤢᤖᤧ ᤘᤣ᤹ ᤁᤢᤏᤡᤛᤠᤶᤜᤠ᤹

᥇᥊ ᤂᤧᤵᤔᤥ ᤑᤖᤡᤛᤡᤜᤠ᤹ᤖᤧ ᤕᤧᤛᤢᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤁᤡᤏᤠ᤺ᤴᤍᤡ ᤔᤧᤒᤡᤖᤢ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤡ᤺ᤶᤕᤰᤐᤠ ᤔᤧᤘᤕᤧ॥

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤃ ᤛᤍᤠᤍᤡᤱ ᤗᤠ᤺ᤰᤁᤠᤳᤗᤰ ᤏᤢᤒᤠ ᤌᤠ᤺ᤶᤛᤡᤱᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤡᤰᤗᤢᤱᤔᤥᤒᤠ ᤐᤠ᤺ᤴᤏᤡᤴ ᤏᤡᤛᤢ᤹ᤖᤥ॥ ᤀᤠᤳᤋᤡᤴ ᤐᤠ᤺ᤴᤏᤡᤴ ᤔᤧᤴᤇᤠᤶᤃᤧᤴ ᤕᤠᤵᤔᤡᤖᤧ ᤂᤢᤏᤡ᤹ ᤏᤡᤔᤠᤀᤥ ᤕᤶᤗᤠᤒᤠ ᤆᤥᤰ. ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤡᤰᤁᤧᤗᤧ᤺ᤱᤒᤠ ᤆᤥ᤺ᤰᤗᤥ॥

᥇᥌ ᤜᤧᤰᤁᤩᤠᤱ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤕᤧᤶ ᤌᤠᤖᤡᤰ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤀᤡᤱᤈᤠ᤺ᤱᤜᤠ᤹ ᤀᤡᤱᤓᤴ ᤐᤥ᤺ᤰᤂᤧ. ᤁᤖ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤛᤢᤏᤠᤀᤡᤱᤅᤡᤴ ᤛᤧᤖᤧᤀᤠᤱᤎᤥ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤛᤠᤰᤁᤧᤸᤗᤧᤰ ᤗᤠ᤺ᤵᤔᤠ ᤔᤧᤃᤥ᤺ᤳᤗᤥ॥

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤋᤠᤱᤛᤠᤰᤐᤧᤴ ᤗᤧᤰᤔᤠ ᤐᤣ᤺ᤰᤔᤠ ᤀᤢᤛᤢᤖᤢ ᤆᤥ᤺ᤰᤐᤡᤗᤠ. ᤁᤖ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤁᤧᤒᤵᤐᤠ ᤆᤢᤰᤛᤠ ᤁᤢᤛᤠᤵᤌᤡᤰᤁᤠᤱ ᤔᤧᤔᤠᤏᤧᤴᤗᤥ॥

᥇᥎ “ᤜᤠ᤺ᤳᤗᤧ ᤁᤢᤔᤣ᤺ᤳᤋᤡᤴ ᤏᤠ᤹ᤖᤢᤀᤠᤱ ᤘᤣ᤹ ᤔᤧᤴᤇᤢᤔᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹. ᤂᤧᤸᤗᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤕᤧᤶᤒᤠ᤺ᤸᤗᤧ ᤏᤠ᤹ᤖᤢᤔᤠ ᤔᤧᤴᤇᤢᤔᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹. ᤂᤧᤸᤗᤧᤀᤠᤱ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥”

ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤏᤠᤴ ᤏᤢ ᤗᤠᤈᤖᤛᤧᤴ

᥇᥏ ᤕᤧᤛᤢᤖᤧ ᤕᤠᤶᤔᤥ ᤔᤧᤳᤋᤢᤛᤡ. “ᤀᤢᤴᤇᤣ᤺ᤴ ᤌᤡᤰᤗᤧᤱ ᤕᤠᤱᤛᤠᤁᤢᤴᤎᤣᤛᤠᤒᤠᤎᤡᤰ ᤘᤕᤧ॥ ᤂᤧᤸᤗᤧ ᤐᤖᤠᤴᤗᤠ ᤋᤣ᤺ᤳ ᤆᤠᤰᤂᤢᤖ ᤌᤡᤰᤕᤠ᤺ᤴᤎᤰ ᤆᤠᤔᤢᤰ ᤌᤡᤔᤢᤰ ᤆᤖ ᤘᤕᤧ॥

᥈᥆ ᤔᤏᤠᤜᤠ᤹ᤖᤧ ᤗᤠᤈᤖᤛ ᤔᤧᤵᤔᤏᤠᤒᤠ ᤕᤠᤱᤄᤣ᤺ᤰ ᤀᤡᤛᤣ᤺ᤱᤒᤠ ᤕᤠᤱᤃᤧᤛᤠ᤹ᤒᤠ ᤔᤏᤠᤴ ᤔᤧᤍᤠᤖᤢᤀᤠᤱ ᤁᤢᤗᤠᤶᤎᤣ᤺ᤵᤐᤥ ᤔᤧᤕᤢᤰᤂᤢᤖᤥ॥

᥈᥇ ᤂᤧᤸᤗᤧ ᤆᤠᤔᤠᤍᤧᤴᤏᤥᤗᤠᤶ ᤔᤰᤁᤧᤎᤠ᤺ᤒᤠ ᤁᤢᤈᤡᤜᤠ᤹ ᤆᤠᤔᤠᤀᤠᤱ ᤂᤠ᤺ᤳᤇᤡᤱᤔᤠ ᤏᤡᤱᤛᤠᤱ ᤆᤥᤃᤢᤀᤠᤱ ᤘᤕᤧᤖᤥ॥ ᤁᤥ᤺ᤳᤆᤥᤜᤠ᤹ᤖᤧᤀᤠᤱ ᤁᤢᤕᤠᤱᤄᤣ᤺ᤰᤁᤡᤴ ᤔᤧᤗᤠᤃᤢ ᤔᤧᤒᤡᤖᤢᤖᤥ॥

᥈᥈ ᤂᤧᤴ ᤕᤠᤱᤁᤧᤛᤠ᤹ᤒᤠ ᤗᤠᤈᤖᤛᤧᤴ ᤛᤩᤧᤀᤠᤱ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤒᤰᤂᤢ ᤔᤧᤍᤣ᤹ᤖᤢᤀᤠᤱ ᤀᤒᤪᤠᤜᤠᤔᤖᤧ ᤁᤢᤒᤣᤛᤠᤱ ᤔᤧᤕᤢᤰᤂᤢ॥ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤧᤴᤏᤠᤱ ᤛᤩᤧᤀᤠᤱ ᤔᤧᤗᤢᤵᤋᤢ.

᥈᥉ ᤜᤧᤰᤁᤩᤠᤱ ᤂᤧᤴ ᤂᤧᤔᤠᤕᤱᤛᤱᤅᤥ ᤐᤣᤀᤠᤱ ᤛᤠ᤹ᤖᤡᤰ ᤋᤢᤰᤂᤣ ᤆᤩᤧ॥ ᤂᤧᤴ ᤔᤠ᤺ᤱᤄᤠ ᤀᤥᤔᤕᤧᤸᤗᤧ ᤗᤠᤈᤖᤛᤧᤴ ᤀᤒᤪᤠᤜᤠᤔᤖᤧ ᤁᤢᤓᤰᤋᤢᤱᤅᤥ ᤕᤢᤅᤧᤒᤠ ᤏᤡᤛᤢᤖᤥ॥

᥈᥊ ᤜᤧᤰᤁᤩᤠᤱ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠᤸᤗᤧ ᤀ᤺ᤰᤋᤧᤖ ᤔᤧᤳᤋᤢ. ‘ᤐᤠᤏᤢᤍᤡᤱ ᤀᤠᤶᤒᤣ. ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤠᤱ ᤗᤠᤈᤖᤛᤧᤴ ᤁ᤹ᤕᤥ ᤐᤠᤱᤄᤧ ᤕᤢᤛᤧ᤹ᤀᤥ॥ ᤁᤢᤜᤢᤰᤆᤥ᤺ᤴ ᤆᤫᤠ᤺ᤳᤋᤥ ᤏᤡ᤺ᤵᤛᤢᤀᤠᤱ ᤀᤠᤸᤛᤥ᤺ᤵᤐᤠᤸᤗᤧ ᤁᤢᤛᤶᤔᤥ ᤌᤠ᤺ᤛᤢ ᤐᤡᤀᤠᤏᤡᤖᤥ. ᤌᤣᤀᤠᤱᤓᤧᤸᤗᤧ ᤁᤴ ᤔᤡᤖᤠ᤺ᤰᤁᤥ ᤀᤡᤱᤃᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤆᤠᤀᤠᤖ ᤕᤠ᤺ᤰᤁᤠᤖᤥ॥’

᥈᥋ ᤁᤖ ᤀᤒᤪᤠᤜᤠᤶᤔᤡᤸᤗᤧ ᤂᤢᤏᤧ᤹ ᤔᤧᤳᤋᤢ. ‘ᤀᤠᤛ᤻ᤛᤠ᤺ᤀᤣ. ᤏᤡᤱᤘᤠ᤹ ᤀᤡ᤺ᤳᤋᤧ ᤛᤠ᤹ᤖᤧ. ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤕᤧᤸᤗᤧ ᤛᤢᤰᤂᤣᤘᤠᤀᤥ ᤁᤧᤘᤕᤧ. ᤜᤧᤰᤁᤩᤠᤱ ᤁᤴ ᤗᤠᤈᤖᤛᤧᤴ ᤋᤢᤰᤂᤣᤘᤠᤀᤥᤀᤣ ᤘᤕᤧ. ᤁᤖ ᤀᤠᤸᤗᤥ ᤂᤢᤏᤧ᤹ ᤛᤢᤰᤂᤣᤘᤠᤀᤥ ᤘᤠ᤹. ᤂᤧᤏᤧ᤹ ᤋᤢᤰᤂᤣ ᤁᤧᤈᤖ ᤁᤧᤕᤠᤰᤗᤥ॥

᥈᥌ ᤂᤧᤴᤏᤢ᤺ᤸᤗᤧᤀᤠᤱ ᤂᤡᤏᤡ᤹ ᤁᤧᤘᤕᤡᤒᤠᤍᤧᤴᤏᤥ ᤀᤠᤏᤡᤃᤧ ᤕᤢᤔᤠ ᤔᤧᤛᤢᤰᤋᤢᤶᤒᤠᤴ. ᤜᤧᤰᤁᤩᤠᤱ ᤂᤡᤏᤡ᤹ᤀᤠᤱ ᤀᤠᤏᤡᤃᤧ ᤘᤕᤡᤃᤧᤒᤠᤍᤧᤴᤏᤥ ᤌᤠᤱᤔᤠ ᤁᤧᤴᤇᤢᤰᤋᤢᤶᤔᤡᤴᤗ ᤑᤠ᤹ᤀᤠᤱ ᤀᤠᤏᤡ᤹ ᤗᤢᤶᤔᤥ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳ ᤏᤧᤖᤥ॥’

᥈᥍ “ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤐᤠ᤺ᤳᤋᤢ. ‘ᤀᤠᤶᤒᤣ. ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤴ ᤀᤠᤶᤒᤠᤖᤧ ᤁᤢᤜᤡᤶᤔᤥ ᤐᤠᤱᤄᤧ ᤀᤠᤒᤡᤖᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ᤹ᤖᤥ॥

᥈᥎ ᤂᤧᤵᤔᤥ ᤅᤠᤛᤡ ᤀᤠᤶᤓᤢ᤹ ᤀᤠᤴᤛᤠ᤹ᤛᤡ ᤔᤧᤘᤠ᤹. ᤜᤠᤖᤠ᤹ ᤂᤧᤱᤜᤠ᤹ ᤁᤴ ᤋᤢᤰᤂᤣᤘᤠᤍᤧᤴᤏᤥ ᤔᤧᤴᤍᤠᤏᤧᤴᤗ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤢᤛᤡᤏᤡᤖᤥ॥’

᥈᥏ “ᤁᤖ ᤀᤒᤪᤠᤜᤠᤔᤖᤧ ᤂᤧᤴ ᤏᤥᤃᤵ ᤐᤡᤖᤢ. ‘ᤂᤧᤱᤜᤠ᤹ᤖᤧ ᤔᤥᤛᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧᤴ ᤛᤠᤵᤐᤴᤜᤠ᤹ ᤔᤧᤃᤳᤋᤢ᤹. ᤜᤠᤖᤠ᤹ ᤂᤧᤴ ᤔᤧᤄᤧᤵᤛᤢᤏᤡᤖᤥ॥’

᥉᥆ “ᤁᤖ ᤂᤧᤸᤗᤧ ᤏᤥᤃᤵ ᤐᤡᤖᤢ. ‘ᤜᤧᤰᤁᤣ ᤔᤧ᤺ᤴ ᤀᤠᤶᤒᤣ. ᤁᤢᤓᤠ ᤔᤏᤠᤜᤠ᤹ ᤁᤧᤛᤡᤒᤥᤗᤠᤶ ᤁᤢᤜᤡᤱᤘᤧᤳ ᤔᤧᤒᤥ᤺ᤱᤅᤠᤱ ᤔᤧᤒᤣ᤺ᤰᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤜᤡᤴᤏᤠᤱ ᤔᤧᤜᤡᤱᤗᤥ॥’

᥉᥇ “ᤁᤖ ᤀᤒᤪᤠᤜᤠᤔᤖᤧ ᤂᤧᤴ ᤏᤥᤃᤵ ᤐᤡᤖᤢ. ‘ᤔᤥᤛᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤛᤠᤵᤐᤴᤜᤠ᤹ ᤔᤧᤄᤧᤵᤛᤢᤀᤠᤱ ᤏᤛᤠ᤺ᤴ ᤔᤧᤴᤈᤥᤃᤢᤴᤏᤧ ᤑᤠ᤹ᤃᤪ. ᤁᤢᤓᤠ ᤔᤏᤠᤜᤠ᤹ ᤁᤧᤛᤡᤒᤥᤗᤠᤶ ᤁᤢᤜᤡᤱᤘᤧᤳ ᤔᤧᤒᤥ᤺ᤱᤅᤠᤱ ᤔᤧᤒᤣ᤺ᤰᤛᤠᤱ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥’”

ᤗᤠᤕᤥ ᤏᤢ ᤗᤧᤵᤔᤡ

(ᤔᤳᤋᤡ ᥇᥎:᥌-᥍.᥈᥇-᥈᥈. ᤔᤷᤁᤢ ᥏:᥊᥈)

᥇᥍

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤗᤠᤕᤥᤀᤥ ᤁᤧᤎᤠᤒᤠ ᤐᤠ᤺ᤴᤜᤠ᤹ ᤋᤠ᤺ᤀᤣᤖᤥ. ᤁᤖ ᤂᤧᤴ ᤐᤠ᤺ᤴᤜᤠ᤹ ᤁᤧᤍᤠ᤺ᤵᤐᤠ ᤔᤏᤠᤜᤠ᤹ᤃ ᤔᤧᤈᤡ᤺ᤳᤋᤧ ᤔᤧᤛᤩᤧᤖᤥ॥

᥈ ᤁᤴ ᤆᤢᤰᤛᤠ ᤜᤡᤴᤈᤠ᤹ᤎᤡᤰ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤒᤠᤱᤃ ᤁᤢᤏᤡ᤺ᤱᤔᤥ ᤗᤢᤶᤛᤢᤶᤔᤡᤴ ᤑᤥ᤺ᤶᤔᤠᤀᤠᤱ ᤘᤖᤰᤁᤥ ᤗᤠᤵᤑᤢᤔᤠᤸᤗᤧᤀᤣ ᤏᤢᤒᤠ ᤐᤥᤱᤗᤥ॥

᥉ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄ ᤁᤧᤴᤛᤠ᤹ᤖᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤏᤧ ᤑᤠ᤹ᤃᤪ ᤂᤧᤴ ᤑᤧ᤺ᤰᤋᤧ᤹. ᤜᤧᤰᤁᤩᤠᤱ ᤁᤢᤗᤠᤕᤥᤗᤠᤶ ᤜᤡᤴᤇᤡᤱᤏᤧ ᤑᤠ᤹ᤃᤪ ᤗᤧᤵᤔᤡ ᤐᤡᤖᤧ᤹ᤀᤥ॥

᥊ ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤰ ᤕᤧᤴᤏᤥ ᤏᤢᤛᤡᤗᤧᤱ ᤁᤧᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤀᤠᤱ ᤏᤢᤛᤡᤗᤧᤱᤅᤣ ᤀᤡᤱᤃᤠ᤹ ᤜᤡ᤺ᤴᤍᤠᤱ ᤑᤠ᤹ᤀᤠᤱ ᤐᤠ᤺ᤳᤋᤢ᤹ᤏᤧ ᤑᤠ᤹ᤃᤪ ᤗᤧᤵᤔᤡ ᤐᤡᤖᤧ᤹ᤀᤥ॥”

ᤏᤛᤠ᤺ᤴ

᥋ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤍᤠᤱᤒᤠ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤏᤡᤃᤧ ᤏᤛᤠ᤺ᤴᤏᤡᤴ ᤑᤥ᤺ᤛᤧ ᤀᤠᤒᤡᤖᤧ᤹ᤀᤥ॥”

᥌ ᤜᤧᤰᤁᤣ᤺ᤸᤗᤧ ᤍᤠᤱᤒᤠᤸᤗᤧ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤛᤠ᤺ᤴᤏᤡᤴ ᤕ᤺ᤱᤃᤣ᤹ ᤕᤠ᤹ᤖᤡ᤺ᤶᤒᤠᤎᤡᤰ ᤕᤠ᤺ᤳᤇᤠᤱ ᤁᤴ ᤂ᤺ᤰᤛᤣ᤹ᤒᤢᤱᤔᤠᤴ ‘ᤜᤠ᤹ᤕᤠᤰ ᤀᤠᤃᤧ᤹ᤀᤠᤱ ᤘᤠᤜᤱᤅᤥ ᤗᤠᤵᤑᤢᤛᤡᤱᤅᤧ᤹’ ᤁᤧᤔᤧᤳᤋᤢᤶᤏᤧ ᤑᤠ᤹ᤃᤪ ᤂᤧᤸᤗᤧ ᤁᤧᤔᤧᤳᤋᤢᤶᤒᤠ ᤁᤢᤀᤡᤛᤡ᤺ᤰ ᤆᤥᤃᤢ᤹ᤖᤥ॥”

ᤏᤛᤠ᤺ᤴᤛᤠᤒᤠ ᤛᤧᤘᤠᤖᤥᤒᤠ

᥍ “ᤂᤡᤏᤡ᤹ᤀᤥ ᤜᤠ᤺ᤳᤗᤧ ᤁᤧᤰᤆᤢ ᤁᤧᤎᤥ᤺ᤱᤒᤠ ᤛᤣᤘᤠᤖᤥᤒᤠᤴ ᤀᤡᤃᤪ ᤔᤧᤸᤗᤢᤰ ᤆᤠᤃᤧᤖᤠᤶᤒᤧᤴ ᤕᤠ᤺ᤶᤒᤰᤁᤥᤗᤠᤶ ᤏᤢ᤺ᤱ ᤋᤠ᤺ᤸᤗᤧ ‘ᤜᤠᤖᤠ᤹ ᤑᤧᤖᤧ᤹ᤀᤠᤱ ᤆᤠᤈᤠᤛᤧ ᤕᤢᤱᤛᤡᤱᤅᤧ᤹’” ᤁᤧᤔᤧᤳᤋᤢᤶᤒᤣ᥅

᥎ ᤂᤧᤸᤗᤧ ᤁᤢᤗᤧᤰᤘᤠ “ᤆᤠᤔᤠ ᤌᤢᤱᤔᤠ ᤕᤠᤖᤡᤵ ᤆᤥᤃᤧ᤹ ᤜᤧᤰᤁᤩᤠᤱ ᤑ᤹ᤀᤡ ᤕᤢᤵᤛᤡᤱᤅᤧ᤹ᤀᤠᤱ ᤀᤡᤱᤃᤠ᤹ ᤆᤠᤔᤠ ᤌᤢᤱᤔᤠ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤜᤠᤱᤄᤠᤱᤅᤧ᤹ ᤜᤧᤰᤁᤩᤠᤱᤗᤰ ᤂᤧᤏᤧ᤹ ᤆᤧ᤹ ᤁᤧᤶᤔᤧᤳᤋᤢᤶᤔᤡᤶᤒᤡ᥅

᥏ ᤁᤢᤛᤣᤘᤠᤖᤥᤒᤠᤸᤗᤧ ᤏᤢᤖᤡᤰ ᤕᤠ᤺ᤶᤒᤰ ᤆᤥᤃᤢ ᤑᤠ᤹ᤀᤠᤱ ᤁᤢᤴᤍᤠᤱᤒᤠᤸᤗᤧ ᤁᤢᤛᤣᤘᤠᤖᤥᤒᤠᤴ ᤀᤥᤒᤧ ᤏᤢᤖᤡᤰ ᤛᤣᤘᤠ ᤁᤧᤔᤧᤳᤋᤠᤱᤗᤥ ᤑᤠ᤹ᤀᤠᤱ ᤔᤧᤳᤋᤢᤒᤡ᥅”

᥇᥆ “ᤂᤡᤏᤡ᤹ᤀᤠᤱ ᤔᤧᤵᤔᤏᤠᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶ ᤁᤧᤛᤢᤖᤢᤶᤏᤧ ᤑᤠ᤹ᤃᤪ ᤀᤰᤂᤣ ᤐᤠ᤺ᤳᤋᤧᤶᤔᤧ᤹. ‘ᤀᤠᤏᤡᤃᤧᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤁᤧᤛᤣᤘᤠᤖᤥᤒᤠᤛᤡᤃᤧᤖᤥ॥ ᤀᤠᤏᤡᤃᤧᤃ ᤁᤧᤒᤠ᤺ᤳᤋᤢᤒᤠ ᤜᤧᤰᤁᤣᤖᤰ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥’”

ᤕᤧᤛᤢᤖᤧ ᤌᤡᤒᤥᤱ ᤔᤏᤠᤜᤠ᤹ ᤘᤣ᤺ᤴᤍᤢᤛᤡ᤹

᥇᥇ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥ ᤐᤣᤖ ᤐᤳᤇᤧᤸᤗᤧ ᤃᤠᤗᤡᤗ ᤏᤢ ᤛᤠᤔᤖᤡᤕᤠᤖᤧ ᤁᤢᤗᤢᤶᤔᤥ ᤐᤥ᤺ᤰᤂᤧᤖ ᤐᤣ॥

᥇᥈ ᤜᤧᤰᤁᤩᤠᤱ ᤌᤡᤰ ᤐᤠᤱᤓᤣ᤹ ᤁᤢᤒᤣᤛᤠᤱ ᤁᤧᤖᤧᤸᤗᤧ ᤂᤧᤵᤔᤥ ᤌᤡᤒᤥᤱ ᤗᤥᤃᤣ᤹ ᤋᤢᤰᤔᤠᤸᤗᤧ ᤕᤠᤱᤄᤢᤛᤡᤒᤠᤜᤠ᤹ ᤋᤢᤔᤢᤛᤡ॥ ᤂᤧᤱᤜᤠ᤹ ᤔᤠ᤺ᤱᤄᤠ ᤔᤧᤕᤧᤶᤛᤡᤱᤅᤠᤱ

᥇᥉ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧ. “ᤍᤠᤱᤒᤠ ᤕᤧᤛᤢᤀᤣ. ᤀᤠᤏᤡᤃᤧ ᤗᤢᤱᤔᤠ᤹ ᤀᤠᤍᤢᤰᤋᤧ᤹ᤀᤠᤱ ᤀᤠᤏᤢᤛᤧ᤹ᤀᤥ॥”

᥇᥊ ᤕᤧᤛᤢᤖᤧᤀᤠᤱ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖ ᤔᤧᤳᤋᤢᤛᤡ. “ᤐᤣᤃᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤁᤠᤛᤡᤶᤔᤧ᤹ᤀᤥ॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤸᤗᤧᤛᤠ ᤗᤥᤃᤣ᤹ ᤋᤢᤰᤔᤥᤗᤠᤶ ᤔᤧᤏᤢᤖᤧᤖᤥ॥

᥇᥋ ᤜᤧᤰᤁᤩᤠᤱ ᤌᤡᤰ ᤁᤧᤍᤢᤰᤐᤠᤸᤗᤧ ᤂᤢᤏᤧ᤹ ᤏᤢᤖᤧᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖ ᤏᤢ᤺ᤰᤂᤧ ᤋᤩᤧᤖᤥ॥

᥇᥌ ᤂᤧᤴ ᤕᤧᤛᤢᤖᤧ ᤁᤢᤗᤠᤱᤈᤰᤐᤥ ᤛᤠᤶᤒᤥᤴ ᤑᤴᤇᤡᤱᤗ ᤏᤥᤃᤧᤴ ᤐᤡᤖᤢᤖᤥ॥ ᤂᤧᤱᤃ ᤛᤠᤔᤖᤡ ᤛᤢᤘᤠᤱᤛ᤻ᤔᤠ ᤘᤕᤧᤖᤥ॥

᥇᥍ ᤕᤧᤛᤢᤖᤧ ᤐᤠ᤺ᤳᤋᤢ. “ᤁᤴ ᤋᤢᤰᤔᤥᤗᤠᤶ ᤁᤧᤘᤣ᤺ᤵᤐᤠᤜᤠ᤹ᤃ ᤌᤡᤒᤥᤱᤏᤧ (᥇᥆) ᤔᤧᤘᤕᤧ. ᤁᤖ ᤘᤣ᤹ ᤑᤠᤱᤛᤡᤜᤠ᤹ (᥏) ᤀᤠᤳᤋᤠᤴ ᤔᤧᤒᤣᤒᤣ᥅

᥇᥎ ᤀᤠᤰᤂᤣᤀᤠᤱ ᤁᤴ ᤗᤳᤇᤠ ᤌᤡᤶᤔᤧᤴᤍᤱ ᤔᤏᤠᤴᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤔᤡᤍᤡᤱ ᤐᤡᤛᤧ ᤏᤢ᤺ᤰᤂᤧ ᤋᤩᤧᤒᤣ᥅”

᥇᥏ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤐᤥᤃᤧ᤹ᤀᤠᤱ ᤐᤣᤃᤧ᤹ᤀᤥ॥ ᤁᤧᤏᤛᤠ᤺ᤴᤏᤡᤸᤗᤧ ᤂᤧᤏᤧ᤹ ᤁᤧᤏᤢᤛᤧᤖᤥ॥”

ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤋᤠᤖ ᤐᤳ

(ᤔᤳᤋᤡ ᥈᥊:᥈᥉-᥈᥎.᥉᥍-᥊᥇)

᥈᥆ ᤌᤡᤰᤕᤧᤴ ᤑᤖᤡᤛᤡᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤀᤠᤵᤑᤠᤸᤗᤧ ᤋᤠ᤺ᤒᤣ᥅”

ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤏᤡ᤺ᤶᤏᤠᤒᤠ ᤔᤡᤰᤛᤣ᤺ᤴᤏᤢ ᤔᤧᤍᤠᤏᤧᤴ॥

᥈᥇ ᤜᤠ᤺ᤳᤗᤧᤀᤠᤱ ‘ᤂᤧᤴ ᤂᤧᤳᤏᤠ ᤘᤠ᤹. ᤁᤳᤏᤠ ᤘᤠ᤹’ ᤑᤠ᤹ᤀᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤴ॥ ᤀᤥᤔᤧᤳᤋᤧᤶᤔᤧ᤹. ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤱᤃ ᤂᤡᤏᤡ᤹ ᤗᤢᤶᤔᤥᤀᤣ ᤘᤠ᤹ᤖᤥ॥”

᥈᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤀᤰᤋᤱᤒᤠ ᤕᤧᤶᤔᤡᤴ ᤋᤠᤖ ᤐᤳᤗᤥ. ᤂᤧᤴ ᤕᤧᤶᤔᤥᤃ ᤔᤧᤴᤇᤠᤶᤛᤠ᤺ᤴ ᤁᤢᤕᤧᤴᤏᤥ ᤜᤧᤰᤁᤣᤀᤣ ᤂᤡᤏᤡ᤹ ᤀᤥᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶ. ᤁᤖ ᤁᤧᤱᤄᤥᤛᤢᤶᤔᤡᤴᤗᤥ॥

᥈᥉ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤂᤧᤳᤏᤠ ᤘᤠ᤹. ᤂᤢᤏᤧ᤹ ᤁᤳᤏᤠ ᤘᤠ᤹ ᤗ᤹ᤖᤡᤰ ᤁᤧᤶᤔᤧᤳᤋᤡᤸᤗᤧ ᤂᤢᤏᤧ᤹ ᤁᤢᤀᤥᤔᤧᤳᤇᤧ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ॥

᥈᥊ ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤧᤶᤔᤡᤱᤃ ᤛᤠ᤺ᤶᤓᤣ ᤗᤧᤰᤁᤡᤸᤗᤧ ᤋᤠᤱᤛᤠᤰᤐᤠᤸᤗᤧ ᤌᤡᤰ ᤁᤢᤕᤠᤀᤥᤏᤢ ᤘᤣ᤹ᤛ᤻ᤔᤠ ᤁᤢᤕᤠᤀᤥ ᤌᤠᤖᤡᤰ ᤌᤥ᤹ᤖᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰᤗᤧ ᤔᤧᤏᤡᤛᤢ᤹ᤖᤥ॥

᥈᥋ ᤁᤖ ᤁᤠᤰᤏᤢ ᤋᤃᤡ ᤔᤧᤴᤇᤠᤶᤛᤠ᤺ᤴ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤹᤺. ᤜᤧᤰᤁᤩᤠᤱ ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤠ᤹ᤖᤢᤖᤥ॥

᥈᥌ ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤴ ᤏᤢ᤺ᤱ ᤕᤢ᤺ᤸᤗᤧ ᤏᤢᤜᤠᤖᤧ ᤁᤢᤕᤧᤶ ᤜᤧᤰᤁᤣᤀᤣ ᤐᤥᤱᤗᤥ॥

᥈᥍ ᤏᤢᤜ᤺ᤴ ᤘᤠᤗᤠᤎᤠᤀᤥ ᤗᤠᤛᤧᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤶᤒᤠ ᤘᤠᤍᤥ᤺ᤰᤔᤠ ᤌᤠᤅᤧᤀᤠᤱ ᤁᤠᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ ᤔᤧᤏᤡᤒᤧ ᤔᤧᤛᤩᤧ. ᤁᤖ ᤂᤢᤏᤧ᤹ ᤘᤠᤗᤠᤎᤠᤀᤥ ᤗᤠᤛᤧᤒᤠ ᤕᤧᤴ ᤌᤠᤖᤡᤰ ᤔᤏᤠᤜᤠ᤹ ᤔᤧᤈᤖ ᤔᤧᤎᤢᤅᤢᤖ ᤜᤧᤰᤁᤩᤠᤱ ᤔᤣ᤺ᤰᤂᤡᤶ ᤔᤧᤈᤥᤃᤢᤖ ᤔᤧᤘᤕᤧ॥

᥈᥎ ᤜᤧᤰᤁᤩᤠᤱ ᤗᤢᤋᤧᤸᤗᤧ ᤁᤢᤕᤧᤶᤔᤥᤀᤠᤱ ᤜᤧᤰᤁᤣᤀᤣ ᤐᤥ᤺ᤰᤂᤧ॥ ᤔᤏᤠᤜᤠ᤹ᤖᤧ ᤔᤧᤈᤖ ᤔᤧᤎᤢᤅᤢᤖ ᤔᤧᤘᤕᤧ. ᤂᤧᤱᤜᤠ᤹ ᤆᤡᤃᤰᤘᤠ ᤛᤱ-ᤀᤡᤱᤏᤢ. ᤀᤡᤰ ᤔᤏᤢ. ᤜᤡᤶᤎᤠ᤺ᤱ ᤆᤥ᤺ᤰᤏᤢ ᤔᤧᤘᤕᤧᤖᤥ॥

᥈᥏ ᤁᤖ ᤗᤢᤋᤖᤧ ᤛᤍᤥᤔ ᤕᤧᤰᤕᤰᤁᤡᤴ ᤗᤧᤖᤢᤀᤠᤱ ᤐᤣ᤺ᤸᤗᤧ ᤋᤠᤱᤛᤠᤰᤐᤥᤗᤠᤶ ᤔᤡᤖᤠ᤺ᤰ ᤏᤢ ᤌᤠᤒᤢ᤺ᤴ ᤌᤩᤧᤀᤠᤱ ᤁᤠᤰ ᤔᤏᤠᤜᤠ᤹ ᤔᤧᤰᤂᤢᤛᤡᤖᤥ॥

᥉᥆ ᤜᤧᤰᤁᤣᤗ᤹ᤖᤡᤰᤁᤣ ᤔᤏᤠᤜᤠ᤹ ᤕᤠᤖᤡᤵ ᤔᤧᤶᤒᤥ᤺ᤱᤅᤣ ᤔᤧᤘᤠ᤹ᤀᤡᤸᤗᤧ ᤔᤧᤴᤇᤠᤶᤛᤠ᤺ᤴ ᤀᤥᤛᤣ᤺ᤴᤍᤠᤱ ᤐᤥᤱᤗᤥ॥

᥉᥇ “ᤂᤧᤴ ᤕᤧᤶᤔᤥ ᤜᤡᤶ ᤛᤶᤍᤠᤱ ᤁᤧᤘᤠ᤹ᤒᤠ ᤔᤏᤠᤴ ᤆᤡᤃᤰᤘᤠ ᤗᤠᤛᤧ ᤜᤡᤶᤛᤡᤃᤠᤱ ᤔᤧᤗᤠ᤺ᤳᤏᤧᤴᤗ. ᤜᤧᤰᤁᤩᤠᤱ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤁᤧᤘᤠ᤹ᤒᤠ ᤔᤏᤠᤴ ᤆᤡᤃ᤺ᤰᤘᤠ ᤗᤠᤛᤧ ᤜᤡᤶᤔᤥ ᤔᤧᤏᤢ᤺ᤱᤏᤧᤴ ᤔᤧᤒᤣ᤺ᤰᤏᤧᤴᤗᤖᤥ॥

᥉᥈ ᤗᤢᤋᤖᤧ ᤁᤢᤔᤣ᤺ᤳᤋᤡᤴ ᤕᤢᤶ ᤛᤡᤳᤗᤠᤱ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ᥄

᥉᥉ ᤜᤠ᤺ᤳᤗᤧ ᤁᤢᤜᤡᤱᤔᤴᤏᤡᤴ ᤛᤧ᤺ᤵᤋᤢᤱ ᤗ᤹. ᤂᤧᤸᤗᤧ ᤂᤧᤴᤏᤠᤱ ᤔᤠᤛᤢ᤹ᤖᤥ. ᤁᤖ ᤜᤠ᤺ᤳᤗᤧ ᤁᤢᤜᤡᤱᤔᤴᤏᤡᤴ ᤔᤠᤛᤢ᤹. ᤂᤧᤸᤗᤧ ᤛᤧ᤺ᤵᤋᤢ᤹ᤖᤥ॥

᥉᥊ ᤂᤧᤴ ᤛᤧᤴᤍᤡᤰ ᤏᤧᤵᤑᤢ ᤔᤏᤠᤜᤠ᤹ ᤛᤥᤖᤡᤰ ᤏᤧᤛᤡ᤹. ᤌᤡᤰᤁᤡᤴ ᤋᤣ᤹. ᤘᤣ᤹ᤛ᤻ᤔᤠᤴ ᤏᤧ ᤗᤠ᤺ᤳᤗᤥ॥

᥉᥋ ᤜᤧᤰᤁᤩᤠᤱ ᤏᤧᤵᤑᤢ ᤔᤧᤴᤇᤢᤔᤠᤜᤠ᤹ ᤗᤢᤱᤛᤢᤶᤔᤥ ᤕᤠ᤹ᤕᤢ᤺ᤳᤏᤢ ᤕᤢᤱᤛᤡᤸᤗᤧ ᤌᤡᤰᤁᤡᤴ ᤋᤣ᤹. ᤘᤣ᤹ᤛ᤻ᤔᤠᤴ ᤕᤢᤱ ᤗᤠ᤺ᤳᤗᤥ॥

᥉᥌ ((ᤏᤧᤵᤑᤢ ᤔᤏᤠᤜᤠ᤹ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤕᤠ᤺ᤶᤒᤰ ᤆᤥ᤺ᤰᤛᤡᤖ ᤕᤠᤰᤛᤡ᤹. ᤌᤡᤰᤁᤡᤴ ᤋᤣ᤹. ᤘᤣ᤹ᤛ᤻ᤔᤠᤴ ᤘᤠ᤹ ᤗᤠ᤺ᤳᤗᤥ॥))”

᥉᥍ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤁᤴ ᤀᤠᤳᤋᤥ ᤐᤥ᤺ᤱᤒᤠᤒᤣ᥅”

ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤡᤍᤠᤒᤠᤜᤠ᤹ ᤔᤧᤈᤢᤶᤔᤡᤸᤗᤧ ᤂᤧᤵᤔᤥ ᤛᤡᤏᤢ᤺ᤴ ᤏᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤏᤠᤒᤠ ᤜᤧᤰᤁᤣ. ᤁᤴ ᤔᤡᤰᤛᤣ᤺ᤴᤜᤠ᤹ ᤐᤥ᤺ᤱᤅᤡᤸᤗᤧ ᤁᤢᤏᤢᤵᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱ ᤘᤠ᤹ ᤑᤠ᤹ᤀᤠᤱ ᤁᤧᤏᤡᤛᤢᤶᤗᤥ॥”d

d 

᥇᥍:᥉᥍ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤀᤠᤳᤋᤥ ᤛᤡᤏᤢ᤺ᤴ ᤏᤧ. ᤂᤧᤵᤔᤥᤀᤣ ᤁᤡᤍᤠᤒᤠᤜᤠ᤹ᤀᤠᤱ ᤔᤧᤈᤢᤶᤗᤥ॥”

ᤔᤣᤔᤣᤍᤢᤔᤠ ᤏᤢ ᤂᤠᤛᤧᤴᤗᤥ᤺ᤶᤒᤠᤸᤗᤧᤴ ᤂᤧᤍᤠ᤹

᥇᥎

ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤆᤰᤔᤧᤸᤗ᤹ᤀᤣ ᤋᤢᤘᤠ ᤆᤥ᤺ᤰᤔᤠ ᤐᤥ᤺ᤱ. ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤛᤥ᤺ᤶᤔᤠ ᤔᤧᤏᤢ᤹ᤏᤧᤴ ᤗ᤹ᤖᤡᤰ ᤜᤢ᤹ᤔᤠᤛᤡ ᤑᤠ᤹ᤀᤠᤱ ᤗᤳᤇᤠ ᤂᤧᤍᤠ᤹ ᤔᤧᤳᤋᤢᤛᤡ॥

᥈ “ᤌᤡᤰ ᤕᤧᤰᤕᤰᤁᤥ ᤗᤳᤌᤡᤰ ᤏᤡᤱᤘᤠ᤹ᤑᤢᤔᤠᤱᤏᤢ ᤔᤧᤱᤃᤡ᤺ᤔᤏᤠᤒᤠ. ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤀᤡᤱᤎᤠ᤺ᤱ ᤔᤧᤶᤒᤡᤔᤏᤠᤒᤠ ᤂᤠᤛᤧᤴᤗᤥ᤺ᤶᤒᤠᤎᤡᤰ ᤘᤕᤧᤖᤥ॥

᥉ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤕᤧᤰᤕᤰᤁᤥ ᤔᤣᤔᤣᤍᤢᤔᤠᤎᤡᤰᤁᤠᤱ ᤘᤕᤧ॥ ᤂᤧᤴ ᤀᤧᤳᤗᤧᤱ ᤂᤠᤛᤧᤴᤗᤥ᤺ᤶᤒᤠᤸᤗᤥ ᤋᤩᤧᤖ ᤀᤠᤵᤋᤡᤰ ᤕᤠᤵᤔᤡ ᤁᤧᤃᤢ᤺ᤵᤐᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤠᤛᤧᤴ ᤗᤥ᤺ᤴᤍᤠᤱ ᤐᤡᤖᤠᤱᤅᤧ᤹ ᤑᤠ᤹ᤀᤠᤱ ᤔᤧᤳᤋᤢᤖ ᤘᤕᤧᤖᤥ॥

᥊ ᤜᤧᤰᤁᤣ᤺ᤸᤗᤧ ᤋᤃᤡᤃ ᤂᤧᤴ ᤂᤠᤛᤧᤴᤗᤥ᤺ᤶᤒᤠᤸᤗᤧ ᤁᤥᤈᤠᤰ ᤔᤧᤔᤧᤳᤋᤢᤴ. ᤁᤖ ᤕᤠᤱᤛᤡ ᤀᤰᤂᤣᤗ᤹ᤖᤡᤰ ᤁᤢᤏᤡᤱᤘᤠ᤹ᤀᤥ ᤀᤡ᤺ᤳᤇᤡᤱ. ‘ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢᤀᤠᤱ ᤔᤧᤃᤡᤀᤠᤴ. ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤀᤡᤱᤎᤠ᤺ᤱ ᤔᤧᤒᤡᤖᤢᤱᤛᤡᤱᤅᤡᤴ.

᥋ ᤁᤖ ᤁᤴ ᤔᤣᤔᤣᤍᤢᤔᤠᤴ ᤂᤠᤛᤧᤴ ᤔᤧᤗᤥ᤺ᤴᤍᤢᤱᤅᤡᤴ ᤔᤧᤒᤡᤖᤢᤱᤅᤡᤴᤏᤧ ᤑᤠ᤹ᤃᤪ ᤀᤧᤳᤗᤧᤱ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤠᤀᤠᤱ ᤛᤧᤳᤋᤠᤒᤠ ᤐᤥ᤺ᤰᤂᤧ॥ ᤀᤠᤸᤗ ᤂᤧᤴ ᤂᤠᤛᤧᤴ ᤗᤥ᤺ᤶᤔᤠ ᤐᤡᤔᤠ ᤐᤥ᤺ᤰᤂᤧᤖᤥ॥’”

᥌ ᤍᤠᤱᤒᤠᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤧᤴ ᤋᤠᤵᤑᤧ᤺ᤶᤒᤠ ᤂᤠᤛᤧᤴᤗᤥ᤺ᤶᤒᤠᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤁᤢᤔᤏᤠᤜᤠ᤹ ᤛᤧᤴᤍᤡᤰ ᤗᤧᤴᤍᤡᤰ ᤔᤧᤜᤠ᤺ᤵᤗ ᤋᤢᤘᤠ ᤆᤥ᤺ᤰᤁᤡ ᤐᤣᤗᤡ ᤔᤧᤓᤠᤰᤁᤡᤸᤗᤧ. ᤂᤢᤏᤧ᤹ ᤛᤧᤰᤂᤠᤛᤠᤱ ᤁᤢᤔᤏᤠᤜᤠ᤹ ᤂᤠᤛᤧᤴ ᤔᤧᤗᤥ᤺ᤴᤍᤢᤴ ᤔᤧᤒᤡᤖᤢᤴᤛᤡᤴᤏᤠᤱ ᤂᤢᤏᤧ᤹ ᤂᤧᤱᤜᤠ᤹ ᤂᤧᤶᤄᤧᤶᤗᤰ ᤗᤠᤵᤋᤢᤛᤡ᤹ᤒᤡ᥅

᥎ ᤜᤧᤰᤁᤣ ᤔᤧ᤺ᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤜᤠᤖᤠᤀᤣ ᤂᤠᤛᤧᤴ ᤗᤥ᤺ᤴᤍᤢᤒᤡᤖᤢᤛᤡ᤹ᤖᤥ॥ ᤁᤖ ᤔᤧᤴᤇᤠᤶᤛᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤠ᤺ᤸᤗᤧ ᤁᤵᤔᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤋᤢᤔᤢᤛᤡ᤹ᤒᤡ᥅”

ᤑᤖᤡᤛᤡ ᤏᤢ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤸᤗᤧᤴ ᤂᤧᤍᤠ᤹

᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤀᤡᤱᤃᤠ᤹ᤖᤰ ᤛᤠᤶᤕᤥᤏᤡᤒᤠ ᤁᤧᤗ᤹ᤒᤠᤀᤠᤱ ᤘᤣ᤹ ᤔᤏᤠᤜᤠ᤹ ᤜᤡᤏᤠ᤺ᤶ ᤁᤧᤔᤧᤵᤐᤠ ᤔᤏᤠᤜᤠ᤹ ᤁᤴ ᤂᤧᤍᤠ᤹ᤀᤡᤴ ᤔᤧᤳᤋᤢᤛᤡ

᥇᥆ “ᤏᤧᤵᤑᤢ ᤔᤏᤠᤜᤠ᤹ ᤔᤠᤱᤜᤡᤶᤔᤥ ᤋᤢᤘᤠ ᤆᤥ᤺ᤰᤛᤧ ᤐᤣᤛᤡ॥ ᤂᤧᤱᤜᤠ᤹ᤀᤥ ᤗᤳᤌᤡᤰᤁᤡᤴ ᤑᤖᤡᤛᤡ ᤏᤢ ᤘᤣ᤹ᤛ᤻ᤔᤠᤴ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ ᤘᤕᤧ॥

᥇᥇ ᤂᤧᤴ ᤑᤖᤡᤛᤡ᤺ᤴ ᤀᤣ᤺ᤰ ᤕᤧᤶᤛᤡᤱᤅᤠᤱ ᤋᤢᤘᤠ ᤆᤥᤃᤢ. ‘ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤡᤱᤃᤠ᤹ ᤏᤥᤃᤧᤴ ᤐᤡᤏᤧᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤘᤣ᤹ᤛ᤻ᤔᤠ ᤔᤏᤠᤜᤠ᤹ ᤜᤧᤰᤁᤣ. ᤛᤠᤰᤁᤧᤸᤗᤧᤰᤁᤠᤱ ᤕᤠᤱ ᤁᤧᤓᤥ᤺ᤱᤒᤠ. ᤔᤏᤠ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤐᤠ. ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ. ᤜᤧᤰᤁᤩᤠᤱ ᤁᤴ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠ ᤜᤧᤰᤁᤣ ᤀᤡᤱᤃᤠ᤹ ᤔᤧᤈᤥ᤺ᤰᤁᤠᤴᤗᤥ॥

᥇᥈ ᤀᤡᤱᤃᤠ᤹ ᤕᤧᤳᤏᤠᤶᤗᤧ ᤏᤡᤗᤧᤱ ᤆᤠᤏᤧᤳᤋᤥ ᤕᤢᤱᤅᤠ᤹. ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤥᤛᤢᤱᤒᤠ ᤌᤃᤢᤱᤒᤠ ᤁᤧᤖᤧᤰᤗᤧᤴ ᤌᤡᤒᤥᤱᤗᤰ ᤐᤡᤏᤧᤖᤥ॥’

᥇᥉ “ᤁᤖ ᤂᤧᤴ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤧᤱᤃ ᤔᤠ᤺ᤱᤄᤠ ᤕᤧᤶᤛᤡᤱᤅᤠᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱᤅᤠᤱ ᤀᤥᤔᤧᤶᤔᤀᤣ ᤁᤢᤛᤱᤒᤧᤴ ᤜᤡᤵᤋᤢᤖ ᤜᤠᤒᤧᤖ ᤀᤰᤂᤣ ᤐᤠ᤺ᤳᤋᤢ. ‘ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ. ᤀᤡᤱᤃᤠ᤹ᤃ ᤗᤠᤕᤥᤒᤠᤀᤠᤖᤥ॥’

᥇᥊ ᤀᤥᤔᤧᤳᤋᤧᤶᤔᤧ᤹ᤀᤥ. ᤁᤴ ᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤧᤱᤃ ᤑᤖᤡᤛᤡ᤺ᤴᤏᤢ᤺ᤸᤗᤧ ᤛᤠᤶᤕᤥᤏᤡᤒᤠ ᤐᤥ᤺ᤰᤂᤧᤀᤠᤱ ᤁᤢᤜᤡᤶᤔᤥ ᤐᤣᤖᤥ॥ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤔᤏᤠᤴ ᤌᤠ᤺ᤱᤎᤠ᤺ᤱ ᤕᤶᤒᤠ ᤗᤧᤱᤛᤡᤱ. ᤂᤧᤴ ᤆᤢᤱᤈᤡᤃᤧᤴ ᤐᤥᤱᤗᤥ॥ ᤀᤠᤳᤋᤡᤴ ᤆᤢᤱᤈᤡᤃᤧᤴ ᤗᤧᤱᤛᤡᤱ ᤂᤧᤴᤏᤡᤴ ᤕᤶᤒᤗᤠᤒᤠ ᤐᤥᤱᤗᤥ॥”

ᤕᤧᤛᤢᤖᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹

(ᤔᤳᤋᤡ ᥇᥏:᥇᥉-᥇᥋. ᤔᤷᤁᤢ ᥇᥆:᥇᥉-᥇᥌)

᥇᥋ ᤀᤠᤸᤗ ᤂᤧᤵᤔᤥ ᤔᤏᤠᤜᤠ᤹ᤖᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ᤀᤠᤱ ᤜᤠᤖᤠ᤹ ᤂᤢᤏᤡ᤹ ᤛᤶᤍᤠᤱ ᤕᤧᤛᤢᤖᤧ ᤜᤢᤰ ᤏᤧᤛ᤻ᤛᤢᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤢᤛᤡᤖ ᤑᤠ᤹ᤀᤠᤱ ᤔᤧᤍᤠᤖᤢᤛᤡ. ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤂᤧᤴ ᤁᤧᤍᤠ᤺ᤵᤐᤠᤜᤠ᤹ ᤔᤧᤓᤧ᤺ᤰᤋᤢᤛᤡ॥

᥇᥌ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ. “ᤁᤴ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤀᤡᤱᤃᤠ᤹ᤀᤥ ᤋᤠᤔᤠ ᤑᤠ᤺ᤰᤋᤧᤶᤛᤡᤶᤔᤧ᤹ᤀᤥ. ᤂᤧᤱᤜᤠ᤹ ᤔᤧᤛᤠᤰᤋᤧᤶᤛᤡᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤱᤃ ᤁᤴ ᤜᤡᤴᤈᤠ᤹ᤒᤡᤳᤇᤠ ᤜᤧᤰᤋᤱᤒᤠᤜᤠ᤹ᤖᤧᤴᤏᤣᤖᤥ॥

᥇᥍ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤜᤠ᤺ᤳᤗᤧ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤜᤧᤰᤁᤣ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ᤀᤡᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤔᤧᤍᤠ᤺ᤰᤋᤢᤴ. ᤂᤧᤴ ᤂᤧᤵᤔᤥ ᤗᤠ᤺ᤵᤔᤠ ᤔᤧᤄᤥᤏᤧᤴᤗᤥ॥”

ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ ᤏᤡᤱᤘᤠ᤹ᤑᤢᤜᤠᤱᤈᤢᤶ

(ᤔᤳᤋᤡ ᥇᥏:᥇᥌-᥈᥏. ᤔᤷᤁᤢ ᥇᥆:᥇᥍-᥉᥆)

᥇᥎ ᤂᤧᤵᤔᤥ ᤛᤢᤜᤠᤱᤕᤢᤰᤐᤠᤎᤡᤰ ᤋᤩᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤁᤧᤏᤢ᤹ᤒᤠ ᤛᤡᤰᤛᤠᤶᤒᤣ. ᤀᤠᤰᤋᤱᤒᤠ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤡᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢᤱᤒᤣ᥅”

᥇᥏ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤌᤣᤀᤠᤱ ᤀᤡᤱᤃᤠ᤹ ᤁᤧᤏᤢ᤹ᤒᤠ ᤁᤧᤔᤧᤳᤋᤠᤒᤣ᥅ ᤁᤧᤏᤢ᤹ᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤘᤠ᤹ᤖᤥ॥

᥈᥆ ᤂᤧᤏᤧ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤁᤧᤗᤧᤛ᤻ᤛᤢᤀᤠᤱ ᤁᤧᤘᤠ᤹- ‘ᤕᤠᤵᤔᤡ ᤛᤧᤵᤔᤠ ᤔᤧᤏᤢ᤹ᤏᤧᤴ. ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤂᤢ᤺ᤶᤔᤠ ᤔᤧᤏᤢ᤹ᤏᤧᤴ. ᤀᤡᤱᤗᤧᤰ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ. ᤜᤧᤰᤁᤩᤠᤱ ᤐᤠ-ᤔᤠ ᤀᤡᤱᤎᤠ᤺ᤱ ᤐᤡᤔᤠᤛᤡᤀᤣ ᤐᤥ᤺ᤱ॥’”

᥈᥇ ᤂᤧᤴ ᤔᤏᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤛᤡᤰᤛᤠᤶᤒᤣ. ᤁᤴ ᤁᤧᤖᤧᤰ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ᤃ ᤀᤡᤱᤃᤠ᤹ ᤜᤡᤴᤈᤠ᤹ ᤘᤕᤠᤱᤅᤠᤱᤎᤥᤀᤣ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗ ᤘᤠ᤹ᤀᤠᤖᤥ॥”

᥈᥈ ᤕᤧᤛᤢᤖᤧ ᤂᤧᤴ ᤂᤧᤵᤛᤢᤀᤠᤱ ᤔᤧᤳᤋᤢ. “ᤀᤠᤸᤗᤛᤠᤱ ᤂᤧᤏᤧ᤹ ᤕᤠ᤺ᤶᤒᤰᤌᤡᤰ ᤆᤥ᤺ᤰᤔᤠ ᤁᤧᤃᤳᤋᤢ᤹ᤖᤥ॥ ᤂᤧᤏᤧ᤹ ᤁᤧᤃᤳᤋᤢᤒᤠᤴ ᤁᤧᤖᤧᤰ ᤛᤱᤄᤧᤍᤣᤛᤧ᤹ ᤜᤧᤰᤁᤩᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤖᤧᤛᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤠᤱᤛᤠᤁᤢᤴᤎᤣ ᤁᤧᤄᤥᤛᤢ᤹ᤖᤥ॥ ᤜᤧᤰᤁᤩᤠᤱ ᤑᤧᤖᤧ᤹ᤀᤠᤱ ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥”

᥈᥉ ᤁᤖ ᤂᤢᤏᤧ᤹ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤸᤗᤧ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤠᤳᤋᤠᤳᤋᤠᤴᤏᤣ ᤕᤠᤱᤛᤠᤁᤢᤴᤎᤣᤛᤠᤒᤠ ᤘᤕᤧᤖᤥ॥

᥈᥊ ᤕᤧᤛᤢᤖᤧ ᤂᤧᤴ ᤀᤥᤔᤧᤳᤋᤢᤀᤠᤱ ᤐᤠ᤺ᤳᤋᤢ. “ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤃ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠ ᤛᤠ᤹ᤖᤡᤰ ᤛᤠᤰᤗᤥ᥄

᥈᥋ ᤛᤧᤰᤂᤠᤀᤣ ᤕᤠᤱᤛᤠᤁᤢᤴᤎᤣᤛᤠᤒᤧᤴ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠᤏᤢ᤺ᤸᤗᤧ ᤀᤢᤔᤣ᤺ᤴ ᤛᤶᤔᤣ᤺ᤳᤋᤡᤸᤗᤧ ᤁᤢᤜᤱᤅᤥ ᤗᤠ᤺ᤵᤔᤠ ᤀᤢᤛᤢᤖᤢ ᤆᤥ᤺ᤰᤗᤥ॥”

᥈᥌ ᤁᤴ ᤐᤠ᤺ᤴ ᤁᤧᤄᤧᤶᤒᤠᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣ᤺ᤸᤗᤧ ᤜᤠ᤺ᤳ ᤋᤠᤱᤛᤧ᤺ᤵᤔᤠ ᤛᤢᤰᤐᤠᤒᤣ᥅”

᥈᥍ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤔᤧᤴᤇᤠᤶ ᤕᤠᤵᤔᤡᤖᤧ ᤗᤠᤃᤡ ᤛᤢᤰᤔᤧᤴᤍᤧᤵᤔᤏᤠᤒᤠ ᤐᤠ᤺ᤴᤜᤠ᤹ᤃ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤢᤰᤋᤢ᤹ᤖᤥ॥”

᥈᥎ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤐᤠ᤺ᤳᤋᤢ. “ᤀᤠᤏᤡᤃᤧ ᤜᤡᤶᤎᤠ᤺ᤱ ᤗᤧᤖᤢᤶᤒᤧᤀᤠᤱ ᤂᤧᤏᤧ᤹ ᤋᤡᤶᤔᤠᤛᤡᤃᤧᤀᤠᤱ ᤘᤕᤡᤃᤧᤖᤥ॥”

᥈᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤏᤡᤱᤘᤠ᤹ᤑᤢᤜᤠᤱᤈᤢᤶᤖᤧ ᤗᤠᤃᤡ ᤜᤡᤶᤎᤠ᤺ᤱ. ᤔᤣ᤺ᤳ. ᤑᤢ᤹ᤏᤢᤛᤠ᤹ᤜᤠ᤹. ᤔᤠ-ᤒᤠᤜᤠ᤹. ᤀᤡᤃᤪ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤁᤧᤗᤧᤵᤐᤠᤜᤠ᤹ᤖᤧ

᥉᥆ ᤁᤴ ᤜᤡᤱᤔᤴᤏᤥ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤧᤄᤥ᤺ᤛᤢ᤹. ᤜᤧᤰᤁᤩᤠᤱ ᤁᤧᤍᤠᤒᤠ ᤕᤧᤶᤔᤥ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥᤛᤢ᤹ᤖᤥ॥”

ᤕᤧᤛᤢᤖᤧ ᤕᤠᤶᤔᤥ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

(ᤔᤳᤋᤡ ᥈᥆:᥇᥍-᥇᥏. ᤔᤷᤁᤢ ᥇᥆:᥉᥈-᥉᥊)

᥉᥇ ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤌᤡᤰᤗᤧᤵᤔᤠᤱ ᤋᤣ᤹ᤖᤢᤛᤡᤀᤠᤱ ᤔᤧᤳᤋᤢᤛᤡ. “ᤀᤠᤸᤗ ᤂᤧᤵᤛᤧᤶᤔᤧ᤹ᤀᤥ. ᤀᤠᤏᤡ᤹ᤃ ᤕᤖᤢᤛᤗᤧᤔ ᤌᤥ ᤀᤠᤒᤣ᤺ᤰᤗ ᤀᤠᤒᤳᤗᤥ॥ ᤂᤧᤵᤔᤥ ᤀᤢᤴᤇᤣ᤺ᤴᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤛᤠᤵᤋᤢᤒᤠ ᤁᤧᤖᤧᤰ ᤐᤠ᤺ᤴᤏᤡᤴ ᤁᤧᤳᤗᤥ॥

᥉᥈ ᤂᤢᤏᤧ᤹ ᤔᤧᤍᤧᤶᤛᤢᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤒᤡᤖᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢ᤹. ᤁᤢᤏᤠᤔᤧᤎᤠᤛᤢ᤹. ᤌᤩᤠ᤺ᤳ ᤔᤧᤎᤥ᤺ᤰᤋᤢ᤹. ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢ᤹. ᤜᤧᤰᤁᤩᤠᤱ ᤂᤢᤏᤧ᤹ ᤋᤧ᤺ᤶᤓᤢᤰ ᤔᤧᤕᤠᤰᤋᤢᤀᤠᤱ ᤔᤧᤛᤧᤖᤢ᤹.

᥉᥉ ᤜᤧᤰᤁᤣᤛᤠᤱ ᤛᤢᤶᤕᤧᤴ ᤀᤣᤃᤠᤱ ᤂᤢᤏᤧ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤗᤥ॥”

᥉᥊ ᤁᤖ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ. ᤌᤣᤀᤠᤱᤓᤧᤸᤗᤧ ᤁᤴ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤂᤧᤱᤜᤠ᤹ᤖᤥᤗᤠᤶ ᤔᤠ᤹ᤖᤧᤀᤠᤱ ᤘᤕᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤐᤠ᤺ᤴᤏᤡᤴ ᤂᤢᤏᤡ᤹ ᤏᤡᤱᤘᤠ᤹ ᤛᤡᤃᤠᤱ ᤔᤧᤒᤣᤏᤧᤴᤗᤥ॥

ᤕᤧᤛᤢᤖᤧ ᤔᤡᤰᤑ᤺ᤶᤒᤠ ᤆᤠᤃᤧᤏᤠ᤺ᤰᤐᤧᤴ ᤘᤣ᤺ᤴᤍᤢ᤹

(ᤔᤳᤋᤡ ᥈᥆:᥈᥏-᥉᥊. ᤔᤷᤁᤢ ᥇᥆:᥊᥌-᥋᥈)

᥉᥋ ᤕᤧᤛᤢ᤺ᤴ ᤕᤧᤖᤡᤜᤥ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤁᤧᤖᤧᤸᤗᤧ ᤂᤧᤵᤔᤥ ᤔᤡᤰᤑ᤺ᤶᤒᤠᤎᤡᤰ ᤆᤠᤏᤠ᤺ᤰᤁᤡ ᤗᤠᤶᤔᤡᤸᤗᤧ ᤁᤢᤒᤣᤛᤠᤱ ᤕᤢᤅᤧ॥

᥉᥌ ᤂᤧᤸᤗᤧ ᤁᤢᤒᤣᤛᤠᤱᤏᤢ ᤔᤏᤠᤜᤠ᤹ ᤔᤧᤒᤣ᤺ᤰᤗ ᤔᤧᤒᤳ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤌᤣ᤺ᤴᤏᤧ ᤐᤥ᤺ᤱᤗ ᤐᤵᤐᤣ ᤑᤠ᤹ᤀᤠᤱ ᤔᤏᤠᤜᤠ᤹ ᤛᤣ᤺ᤴᤍᤥᤛᤢᤛᤡ॥

᥉᥍ ᤂᤧᤱᤜᤠ᤹ᤖᤧ ᤂᤧᤴ ᤏᤥᤃᤵ ᤔᤧᤒᤡᤖᤢ. “ᤏᤠᤛᤖᤋᤛ᤻ᤔᤠ ᤕᤧᤛᤢ᤺ᤴ ᤐᤣ᤺ᤰᤗ ᤐᤳᤗᤥ॥”

᥉᥎ ᤂᤧᤸᤗᤧ ᤀ᤺ᤰᤋᤧᤖ ᤀᤰᤂᤣ ᤐᤠ᤺ᤳᤋᤢ. “ᤍᤠᤀᤢᤍᤖᤧ ᤁᤢᤛ᤻ᤛᤠa ᤕᤧᤛᤢᤀᤣ. ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ॥”

᥉᥏ ᤜᤧᤰᤁᤣ᤺ᤸᤗᤧ ᤂᤧᤴ ᤗᤠᤶᤗᤥ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤖᤧ “ᤛᤫᤠ᤺ᤳ ᤕᤢᤅᤧ᤹” ᤔᤧᤔᤧᤳᤋᤢᤖ ᤂᤧᤴ ᤔᤧᤓᤧ᤺ᤰᤋᤢ. ᤁᤖ ᤂᤧᤸᤗᤧ ᤀᤠᤸᤗᤛᤠᤱ ᤛᤠ᤹ᤖᤡᤰ “ᤍᤠᤀᤢᤍᤖᤧ ᤁᤢᤛ᤻ᤛᤠ᤺ᤀᤣ. ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤠᤱᤅᤧ᤹ᤀᤥ” ᤐᤠ᤺ᤳᤋᤢᤖ ᤀ᤺ᤰᤋᤧ॥

᥊᥆ ᤕᤧᤛᤢ᤺ᤴ ᤂᤧᤵᤔᤥ ᤕᤧᤶᤛᤡᤱᤅᤠᤱ ᤂᤧᤴ ᤆᤠᤃᤧᤏᤠ᤺ᤰᤐᤧᤴ ᤁᤢᤒᤣᤛᤠᤱ ᤔᤧᤍᤠᤖᤢᤏᤡ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤂᤧᤴᤏᤠᤱ ᤕᤧᤛᤢᤖᤧ ᤁᤢᤒᤣᤛᤠᤱ ᤋᤩᤧᤀᤠᤱ ᤕᤧᤛᤢᤖᤧ ᤂᤧᤴ ᤛᤣ᤺ᤴᤍᤥᤛᤢ.

᥊᥇ “ᤀᤡᤱᤃᤠ᤹ ᤂᤧᤏᤧ᤹ ᤌᤧᤔᤠ ᤆᤥᤃᤢᤱ ᤐᤡᤏᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤒᤣ᥅”

ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤏᤡ᤺ᤔᤠ ᤁᤧᤛᤢᤰᤐᤠ ᤐᤥ᤺ᤱᤅᤠᤖ॥”

᥊᥈ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤏᤡ᤺ᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤏᤛᤠ᤺ᤴᤏᤡᤸᤗᤧ ᤁᤧᤏᤢᤛᤧᤀᤠᤱ ᤁᤧᤘᤠ᤹ᤖᤥ॥”

᥊᥉ ᤂᤡᤔᤥ ᤂᤧᤴ ᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤕᤧᤛᤢᤖᤧ ᤁᤢᤀᤣᤃᤠᤱ ᤌᤠᤛᤡᤱᤗᤥ॥ ᤔᤏᤠᤜᤠ᤹ᤖᤧᤀᤠᤱ ᤂᤧᤴ ᤔᤧᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥ᤺ᤛᤢᤖᤥ॥

a 

᥇᥎:᥉᥎ ᤕᤜᤢᤍᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ “ᤍᤠᤀᤢᤍᤖᤧ ᤁᤢᤛ᤻ᤛᤠ” ᤔᤧᤔᤧᤳᤋᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤎᤠ᤺ᤰᤗᤠᤶ ᤋᤠ᤺ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤕᤧ॥

ᤕᤧᤛᤢ᤺ᤴ ᤏᤢ ᤈᤰᤁᤤ

᥇᥏

ᤕᤧᤛᤢ᤺ᤴ ᤕᤧᤖᤡᤜᤥ ᤕᤧᤰᤕᤰᤗᤠᤶ ᤐᤥ᤺ᤰᤂᤧᤖ ᤐᤣᤖ ᤐᤳᤇᤧ॥

᥈ ᤂᤧᤴ ᤕᤧᤰᤕᤰᤁᤥ ᤈᤰᤁᤤ ᤔᤡᤱ ᤁᤧᤘᤠ᤺ᤵᤐᤠ ᤕᤠᤱᤛᤠᤁᤢᤴᤎᤣᤛᤠᤒᤠ ᤋᤢᤶᤀᤣ᤺ᤱᤕᤠᤱ ᤁᤧᤓᤥ᤺ᤱᤒᤠᤎᤡᤰ ᤘᤕᤧ॥

᥉ ᤕᤧᤛᤢ᤺ᤴ ᤐᤣᤖ ᤐᤳᤇᤧᤸᤗᤧ ᤂᤢᤏᤧ᤹ᤀᤠᤱ ᤀᤥᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤕᤧᤛᤢᤖᤧ ᤁᤢᤀᤥᤔᤧᤳᤇᤧ ᤐᤣ. ᤁᤖ ᤋᤠᤱᤛᤠ ᤆᤥᤃᤧᤒᤠᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤎᤣ᤺ᤰᤋᤢᤀᤠᤱ ᤏᤡᤔᤠ ᤔᤧᤛᤢᤰᤋᤢᤴ॥

᥊ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤋᤃᤡ ᤐᤣᤀᤠᤱ ᤕᤧᤛᤢᤖᤧ ᤁᤢᤀᤥᤔᤧᤳᤇᤧ ᤗᤠᤶᤔᤡᤸᤗᤧ ᤁᤢᤒᤣᤛᤠᤱᤒᤠ ᤐ᤺ᤳᤇᤣ᤹ᤒᤢᤱᤔᤥ ᤗᤠᤛᤧᤀᤠᤱ ᤕᤢᤱᤛᤡᤱ॥

᥋ ᤕᤧᤛᤢ᤺ᤴ ᤂᤧᤵᤔᤥ ᤁᤧᤖᤧᤸᤗᤧ ᤌᤥ ᤀᤥᤔᤕᤧᤀᤠᤱ ᤔᤧᤳᤋᤢ. “ᤈᤰᤁᤤᤀᤣ. ᤂᤧᤏᤧ᤹ ᤜᤠᤖᤠ ᤌᤩᤧ᤹ᤀᤥ॥ ᤀᤠᤀᤡᤴ ᤀᤡᤱᤃᤠ᤹ ᤁᤧᤜᤡᤶᤔᤥ ᤏᤧᤀᤠᤒᤠᤖᤥ॥”

᥌ ᤜᤧᤰᤁᤣ᤺ᤸᤗᤧ ᤈᤰᤁᤤᤴ ᤕᤥ ᤌᤩᤧᤀᤠᤱ ᤁᤢᤛᤡᤖᤠ᤹ ᤐᤎᤠᤱᤌᤠᤅᤧᤖ ᤕᤧᤛᤢ᤺ᤴ ᤁᤢᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤐᤡᤖᤢ॥

᥍ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤗᤠᤕᤥᤒᤠᤸᤗᤧ ᤁᤢᤜᤡᤶᤔᤥ ᤕᤠᤱᤎᤥ᤺ᤰᤛᤧ ᤐᤣᤖᤥ ᤑᤠ᤹ᤀᤠᤱ ᤁᤠᤏᤠᤰᤏᤠᤰ ᤔᤧᤗ᤹ᤖᤧᤖᤥ॥

᥎ ᤕᤠᤱᤛᤡ ᤈᤰᤁᤤ᤺ᤴ ᤕᤧᤶᤛᤡᤱᤅᤠᤱ ᤍᤠᤱᤒᤠᤴ ᤀᤰᤂᤣ ᤔᤧᤳᤋᤢ. “ᤀᤡᤱᤃᤠ᤹ ᤁᤳᤋᤢᤱᤒᤠ ᤕᤠᤱᤛᤠᤁᤢᤴᤎᤣ᤺ᤴ ᤁᤢᤓᤪᤧ᤺ᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤜᤠ᤺ᤳᤋᤢᤱᤛᤡᤱᤗᤥ॥ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ ᤀᤡᤱᤗᤧᤰ ᤔᤧᤳᤋᤢᤱᤛᤡᤱᤅᤠᤱ ᤕᤖᤡᤰ ᤕᤠᤱ ᤑᤥ᤺ᤰᤂᤢᤱᤛᤡᤱᤅᤠᤱ ᤘᤠ᤹ᤀᤠ. ᤂᤧᤱᤜᤠ᤹ ᤀᤡᤱᤃᤠ᤹ ᤗᤡᤛᤡᤗᤧᤱ ᤌᤠᤖᤡᤰ ᤏᤢ᤺ᤰᤋᤢᤱ ᤐᤡᤖᤢᤱᤛᤡᤱᤗᤥ॥”

᥏ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢ. “ᤀᤠᤀᤡᤴ ᤁᤴ ᤜᤡᤶᤛᤕᤱᤅᤡᤸᤗᤧ ᤛᤧᤴᤗᤵ ᤂᤥᤛᤢᤀᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤈᤰᤁᤤ᤺ᤴᤏᤠᤱ ᤀᤒᤪᤠᤜᤠᤔᤖᤧᤴᤏᤣ ᤁᤢᤔᤢ᤹ᤀᤡᤍᤠᤱᤛᤠᤖᤥ॥

᥇᥆ ᤔᤧᤴᤇᤠᤶᤛᤠ᤺ᤴ ᤗᤠᤕᤥᤀᤥ ᤁᤧᤔᤠᤒᤠᤜᤠ᤹ ᤁᤥ᤺ᤵᤔᤠ ᤏᤢ ᤜᤡᤱᤔᤠᤛᤡ ᤑᤠ᤹ᤀᤠᤱ ᤋᤩᤧᤒᤠᤖᤥ॥”

ᤛᤠᤶᤔᤩᤠᤱ ᤕᤠᤱᤀᤡᤳᤇᤡᤸᤗᤧᤴ ᤂᤧᤍᤠ᤹

(ᤔᤳᤋᤡ ᥈᥋:᥇᥊-᥉᥆)

᥇᥇ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤕᤧᤛᤢᤖᤧ ᤘᤣ᤹ᤛ᤻ᤔᤠ ᤂᤧᤍᤠ᤹ᤎᤡᤰ ᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤢᤏᤡ᤹ ᤕᤖᤢᤛᤗᤧᤔ ᤏᤡ᤺ᤳᤋᤠᤱ ᤔᤧᤃᤧᤖᤧᤀᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤁᤢᤓᤠᤖᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤂᤡᤔᤥ ᤋᤠ᤺ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤕᤧᤖᤥ॥

᥇᥈ “ᤜᤠᤱᤃᤧᤶᤒᤠᤛᤠ᤺ᤎᤡᤰ ᤔᤠ᤺ᤱᤄᤠ ᤗᤠᤈᤣ᤹ᤀᤥ ᤜᤠᤱᤆᤥ᤺ᤰᤔᤠ ᤕᤢᤰ ᤂᤥᤔᤠ ᤑᤠ᤹ᤀᤠᤱ ᤗᤠᤶᤍᤡᤰ ᤆᤥᤃᤧᤖᤥ॥

᥇᥉ ᤂᤢᤏᤧ᤹ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤌᤡᤒᤥᤱ ᤁᤢᤛᤣᤘᤠᤖᤥᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤗᤳᤇᤠ ᤗᤳᤇᤠ ᤛᤠᤶᤔᤩᤠᤱ ᤕᤠᤱa ᤐᤡᤖᤢᤛᤡᤖ ᤀᤰᤂᤣ ᤔᤧᤳᤋᤢᤛᤡ. ‘ᤀᤡᤱᤃᤠ᤹ ᤔᤧᤴᤏᤢ᤺ᤱ ᤔᤧᤴᤍᤠᤀᤣ ᤌᤠᤖᤡᤰ ᤁᤸᤗᤧ ᤗᤧᤱᤜᤱ ᤆᤥᤃᤧᤶᤔᤧ᤹ᤀᤥ॥’”

᥇᥊ ᤁᤖ ᤁᤢᤕᤰᤕᤢᤱᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤈᤡ᤺ᤳᤋᤢᤀᤠᤱ ᤁᤢᤀᤣᤃᤠᤱ ᤁᤢᤀᤣᤃᤠᤱ “ᤁᤴ ᤔᤏᤠ᤺ᤸᤗᤧ ᤀᤠᤏᤡᤃᤧ ᤛᤶᤍᤠᤱ ᤜᤠᤱ ᤆᤥᤃᤢᤒᤠ ᤛᤡᤖᤠ᤹ ᤔᤧᤎᤠᤱᤅᤡᤴᤗᤥ” ᤔᤧᤒᤠ᤺ᤳᤋᤢᤖ ᤀᤡᤱᤛᤠᤒᤠᤜᤠ᤹ ᤔᤧᤒᤠᤱᤄᤢᤛᤡ॥

᥇᥋ ᤜᤧᤰᤁᤩᤠᤱ ᤂᤧᤸᤗᤧ ᤜᤠᤱᤕᤢᤰ ᤂᤥᤛᤢᤀᤠᤱ ᤏᤢ᤺ᤰᤂᤧ ᤋᤩᤧᤖᤥ॥ ᤀᤠᤸᤗ ᤂᤢᤏᤧ᤹ ᤕᤠᤱ ᤐᤡᤖᤢᤛᤡᤒᤠ ᤁᤢᤛᤣᤘᤠᤖᤥᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤗᤧᤱᤜᤱ ᤁᤧᤈᤥᤃᤢᤶᤔᤠᤱ ᤀᤠᤰᤂᤧᤶᤔᤩᤠᤰ ᤕᤠᤱ ᤁᤧᤎᤃᤢᤶ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤛᤡ॥

᥇᥌ ᤌᤡᤰᤛᤡᤃᤣ᤺ᤰᤐᤠ ᤛᤧᤘᤠᤖᤥᤒᤠᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤁᤧᤕᤠᤱᤎᤡᤰᤁᤡᤸᤗᤧ ᤘᤣ᤹ ᤌᤡᤒᤥᤱ ᤕᤠᤱ ᤌᤃᤢᤱᤅᤠᤱ ᤘᤠ᤹ᤖᤥ॥”

᥇᥍ ᤜᤧᤰᤁᤩᤠᤱ ᤂᤧᤸᤗᤧ ᤔᤧᤳᤋᤢ. “ᤏᤢᤖᤧᤖᤥ ᤀᤠᤛᤣᤘᤠᤖᤥᤒᤣ. ᤛᤠ᤹ᤖᤡᤰ ᤏᤢᤒᤠ ᤁᤧᤈᤥᤃᤢᤖᤥ᥄ ᤂᤧᤏᤧ᤹ ᤌᤡᤒᤥᤱ ᤕᤧᤰᤕᤰ ᤛᤶᤍᤠᤱ ᤛᤢᤜᤠᤱᤃᤧᤶᤒᤠ ᤁᤧᤒᤥ᤺ᤱᤗᤥ. ᤌᤣᤀᤠᤱᤓᤧᤸᤗᤧ ᤆᤢᤰᤛᤠ ᤐᤠ᤺ᤴᤏᤥ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧᤖᤥ॥”

᥇᥎ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤠ ᤛᤧᤘᤠᤖᤥᤒᤠᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤁᤧᤕᤠᤱᤎᤡᤰᤁᤡᤸᤗᤧ ᤘᤣ᤹ ᤅᤠᤛᤡ ᤕᤠᤱ ᤌᤃᤢᤱᤅᤠᤱ ᤘᤠ᤹ᤖᤥ॥”

᥇᥏ ᤜᤧᤰᤁᤩᤠᤱ ᤂᤧᤴ ᤔᤧᤳᤋᤢ. “ᤂᤧᤏᤧ᤹ᤀᤠᤱ ᤅᤠᤛᤡ ᤕᤧᤰᤕᤰ ᤛᤶᤍᤠᤱ ᤛᤢᤜᤠᤱᤃᤧᤶᤒᤠ ᤁᤧᤒᤥ᤺ᤱᤗᤥ॥”

᥈᥆ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤛᤧᤘᤠᤖᤥᤒᤠᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤧᤕᤠᤱᤎᤡᤰᤁᤡᤴ ᤒᤠ ᤁᤵᤔᤥ ᤘᤠ᤹ᤖᤥ. ᤁᤧᤕᤠᤱᤅᤡᤴ ᤀᤡᤱᤃᤠ᤹ ᤋᤣ᤺ᤳᤋᤥ ᤛᤢᤅᤢᤱ ᤆᤡᤰᤂᤢᤱᤅᤠᤱ ᤁᤳᤋᤢᤱᤗᤥ॥

᥈᥇ ᤂᤧᤏᤧ᤹ᤏᤢ ᤀᤡᤱᤃᤠ᤹ ᤁᤡᤛᤠᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤈᤡ᤺ᤵᤐᤠ ᤁᤧᤈᤥ᤺ᤰ॥ ᤂᤧᤏᤧ᤹ ᤁᤧᤶᤒᤡᤖᤢᤴᤛᤡᤴᤒᤠᤴ ᤁᤧᤏᤠ᤺ᤰᤋᤢᤛᤡ᤹. ᤁᤧᤴᤍᤣᤛᤢᤶᤒᤠᤴ ᤁᤧᤛᤢᤵᤛᤢ᤹ᤖᤥ॥”

᥈᥈ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤂᤧᤴ ᤛᤣᤘᤠᤖᤥᤒᤠᤴ ᤔᤧᤳᤋᤢ. “ᤂᤧᤏᤧ᤹ ᤋᤠᤰᤁᤧᤓᤧ᤹ᤒᤠ ᤛᤣᤘᤠᤖᤥᤒᤣ᥄ ᤀᤠᤸᤗ ᤒᤠ ᤂᤧᤏᤧ᤹ ᤁᤧᤒᤠ᤺ᤴᤏᤥᤗᤠᤶ ᤀᤠᤵᤋᤡᤰ ᤁᤢ᤺ᤳᤏᤧ᤹ᤖᤥ॥ ᤀᤡᤱᤃᤠ᤹ ᤌᤣ ᤔᤧᤒᤡᤖᤢᤱᤅᤡᤴ ᤒᤠ ᤂᤧᤴ ᤏᤠ᤺ᤰᤋᤢᤱ. ᤌᤧᤔᤠ ᤔᤧᤍᤣᤛᤢᤱᤅᤡᤴ ᤂᤧᤴ ᤛᤢᤵᤛᤢᤱ ᤑᤠ᤹ᤀᤠᤱ ᤂᤧᤏᤧ᤹ᤀᤣ ᤏᤡᤱᤘᤠ᤹ ᤁᤧᤃᤳᤋᤢᤖᤥ॥

᥈᥉ ᤜᤧᤰᤁᤣ᤺ᤸᤗᤧ ᤂᤧᤴ ᤀᤠᤕᤠᤱᤅᤡᤴ ᤌᤣᤀᤠᤱ ᤛᤡᤱᤏᤠᤳ ᤁᤧᤃᤧᤒᤠᤜᤠ᤹ᤖᤥ ᤁᤧᤴᤕᤢᤰᤂᤢᤴ᥅ ᤀᤡᤱᤃᤠ᤹ ᤋᤩᤠᤱᤅᤡᤸᤗᤧ ᤀᤠᤕᤠᤱᤅᤡᤸᤗᤧ ᤁᤢᤛ᤻ᤛᤠᤃ ᤂᤥᤛᤢᤱᤒᤠ ᤘᤕᤧ॥”

᥈᥊ ᤂᤧᤴ ᤜᤠᤱᤅᤡᤸᤗᤧ ᤂᤧᤵᤔᤥ ᤁᤧᤕᤧᤵᤐᤠᤜᤠ᤹ ᤔᤧᤳᤋᤢᤛᤡ. “ᤂᤧᤸᤗᤧ ᤁᤳᤋᤢᤒᤠ ᤕᤠᤱᤀᤡᤳᤇᤡ᤺ᤴ ᤏᤠᤵᤋᤧᤶᤔᤧ᤹ᤀᤠᤱ ᤌᤡᤒᤥᤱ ᤕᤠᤱᤀᤡᤳᤇᤡ ᤁᤧᤃᤵᤐᤧᤴ ᤐᤡᤖᤧᤶᤔᤧ᤹ᤀᤥ॥”

᥈᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤸᤗᤧᤃ ᤀᤠᤴᤍᤧ᤺ᤴᤇᤠ ᤌᤡᤒᤥᤱ ᤕᤠᤱ ᤁᤳᤋᤢᤱᤃ᥄”

᥈᥌ ᤜᤧᤰᤁᤣ᤺ᤸᤗᤧ ᤜᤠᤱᤅᤡᤸᤗᤧ ᤏᤥᤃᤵ ᤐᤡᤖᤢᤛᤡ. “ᤂᤧᤵᤛᤧᤶᤔᤧ᤹ᤀᤥ. ᤁᤧᤃᤵᤐᤠᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤂᤥᤛᤢ᤹ᤖᤥ. ᤁᤖ ᤜᤠ᤺ᤳᤗᤧ ᤔᤧᤃᤳᤋᤢᤴ. ᤂᤧᤸᤗᤧ ᤁᤳᤋᤢᤒᤠᤴᤏᤠᤱ ᤏᤠᤵᤗᤥ॥

᥈᥍ ᤀᤠᤸᤗ ᤀᤡᤱᤃᤠ᤹ ᤂᤢᤏᤡ᤹ ᤛᤶᤍᤠᤱ ᤜᤠᤱ ᤆᤥᤃᤢᤱᤏᤡ ᤑᤠ᤹ᤀᤠᤱ ᤂᤢᤏᤡ᤹ ᤛᤡᤖᤠ᤹ᤔᤧᤴᤎᤠᤱᤔᤏᤠᤒᤠ ᤀᤠᤏᤡᤱᤔᤡᤜᤠ᤹ ᤁᤵᤔᤥ ᤋᤠᤖᤧᤶᤛᤡᤶᤔᤧ᤹ᤀᤠᤱ ᤀᤡᤱᤃᤠ᤹ ᤀᤠᤍᤃᤡᤀᤣ ᤛᤧᤖᤧᤶᤛᤡᤶᤔᤧ᤹ᤀᤥ॥”

ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥ ᤔᤡᤔᤡᤍᤡᤱᤏᤢ ᤗᤠ᤺ᤳ

(ᤔᤳᤋᤡ ᥈᥇:᥇-᥇᥇. ᤔᤷᤁᤢ ᥇᥇:᥇-᥇᥇. ᤕᤢᤜᤢ ᥇᥈:᥇᥈-᥇᥏)

᥈᥎ ᤜᤧᤰᤁᤩᤠᤱ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢ ᤛᤢᤖᤢᤀᤠᤱ ᤕᤖᤢᤛᤗᤧᤔ ᤗᤧᤵᤔᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤋᤃᤡ ᤌᤠᤛᤡᤱᤗᤥ॥

᥈᥏ ᤜᤧᤰᤁᤩᤠᤱ ᤂᤢᤏᤧ᤹ ᤒᤧᤌᤑᤠᤃᤣ ᤏᤢ ᤒᤧᤌᤠᤏᤡ ᤐᤠᤱᤈᤢᤶᤜᤠ᤹ᤖᤧ ᤏᤡ᤺ᤳᤋᤠᤱ ᤁᤧᤖᤧᤸᤗᤧ ᤈᤤᤋᤢᤏ ᤁᤥ᤺ᤰᤔᤠᤀᤥ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡᤖ ᤐᤠᤱᤄᤢᤛᤡ.

᥉᥆ “ᤂᤡᤴᤇᤡ᤹ ᤋᤃᤠᤱᤒᤠ ᤐᤠᤱᤓᤣ᤹ᤀᤥ ᤐᤣᤛᤧ᤹॥ ᤂᤧᤵᤔᤥ ᤁᤧᤗᤠ᤺ᤳᤇᤡᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤧᤴᤕᤢᤰᤁᤣ ᤁᤧᤘᤠ᤹ᤒᤠ ᤀᤍᤱᤛᤠᤎᤡᤰ ᤀᤡᤔᤧᤄᤣ᤺ᤰᤂᤢᤀᤠᤱ ᤕᤧᤵᤐᤠ ᤁᤧᤍᤢᤶᤛᤢ᤹॥ ᤂᤧᤴ ᤗᤧᤖᤧᤳᤇᤧ᤹ᤀᤠᤱ ᤁᤳᤏᤠ ᤑᤧᤳᤋᤧᤳᤇᤧ᤹॥

᥉᥇ ᤔᤏᤠᤜᤠ᤹ᤖᤧ ᤌᤣᤀᤠᤱ ᤁᤴ ᤀᤍᤱᤛᤠ᤺ᤴ ᤁᤧᤗᤧᤳᤇᤢᤒᤠᤒᤣ ᤑᤠ᤹ᤀᤠᤱ ᤛᤣ᤺ᤴᤃᤧᤶᤗᤠᤵᤛᤡᤏᤧ ᤑᤠ᤹ᤃᤪ ᤁᤱᤃ ᤍᤠᤱᤒᤠᤴ ᤆᤠᤜᤠᤒᤠ ᤆᤥᤃᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤔᤧᤳᤋᤧᤛᤧ᤹ᤀᤥ॥”

᥉᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣᤛᤡᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣ ᤛᤧᤰᤂᤠᤀᤣ ᤀᤍᤱᤛᤠ᤺ᤴ ᤏᤡ᤺ᤛᤧᤳᤇᤢ॥

᥉᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤗᤧᤖᤧᤳᤇᤢᤖ ᤐᤳᤇᤧᤳᤇᤡᤸᤗᤧ ᤂᤧᤵᤔᤥ ᤁᤢᤴᤍᤠᤱᤒᤠᤜᤠ᤹ ᤔᤧᤍᤩᤧᤀᤠᤱ ᤛᤣ᤺ᤴᤔᤧᤍᤥᤛᤢᤛᤡ. “ᤌᤣᤀᤠᤱ ᤁᤴ ᤀᤍᤱᤛᤠ᤺ᤴ ᤁᤧᤗᤧᤳᤇᤢᤒᤠᤒᤣ᥅”

᥉᥊ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤁᤱᤃ ᤍᤠᤱᤒᤠᤴ ᤆᤠᤜᤠᤒᤠ ᤆᤥᤃᤧᤀᤠᤱ ᤘᤠ᤹ᤖᤥ॥”

᥉᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤀᤍᤱᤛᤠ᤺ᤴ ᤕᤧᤛᤢᤖᤥ ᤋᤠᤖᤧᤳᤇᤢᤀᤠᤱ ᤀᤍᤱᤛᤠ᤺ᤸᤗᤧ ᤁᤢᤀᤣ᤺ᤰᤁᤥ ᤂᤢᤏᤡ᤹ ᤋᤣ᤺ᤳᤜᤠ᤹ ᤔᤧᤓᤧᤛᤢ. ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤴ ᤛᤶᤍᤠᤱ ᤔᤧᤕᤢᤰᤂᤢᤖᤥ॥

᥉᥌ ᤂᤧᤴ ᤕᤢᤰᤋᤢᤀᤠᤱ ᤐᤣ᤺ᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤳᤜᤠ᤹ ᤗᤠᤶᤔᤥ ᤔᤧᤓᤧᤛᤢᤖ ᤂᤢᤏᤧ᤹ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢᤖᤥ॥

᥉᥍ ᤜᤧᤰᤁᤩᤠᤱ ᤕᤧᤛᤢ᤺ᤴ ᤈᤤᤋᤢᤏ ᤁᤥ᤺ᤰᤔᤠᤀᤥᤗᤠᤶ ᤛᤱᤔᤠᤱ ᤌᤠᤔᤠ ᤁᤧᤒᤥ᤺ᤱᤒᤠ ᤋᤧᤴᤏᤥ ᤁᤧᤵᤔᤠ ᤀᤡ᤺ᤳᤋᤧᤀᤠᤱ ᤘᤕᤧᤸᤗᤧ ᤕᤖᤡᤰ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤒᤠᤴ ᤔᤧᤀᤡ᤺ᤳᤋᤢᤀᤠᤱ ᤔᤧᤛ᤺ᤳᤋᤧᤖ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤔᤠ ᤔᤧᤜᤣ᤺ᤰᤋᤢ-

᥉᥎ “ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠ ᤜᤠᤱᤅᤡᤴ

ᤔᤢ᤹ᤀᤡᤛᤠᤒᤠ ᤐᤥ᤺ᤱᤗᤖᤥ॥

ᤛᤠᤱᤃᤪᤠᤶᤐᤣᤍᤠᤱᤅᤥ ᤛᤏᤠᤖᤢᤱ ᤐᤥ᤺ᤱᤗᤖᤥ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ॥”

᥉᥏ ᤁᤖ ᤂᤧᤵᤔᤥ ᤔᤏᤠᤗᤢᤶᤔᤥ ᤁᤧᤘᤠ᤹ᤒᤠ ᤁᤢᤓᤠ ᤑᤖᤡᤛᤡᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ ᤁᤧᤜᤢ᤹ᤛᤠᤶᤒᤠᤜᤠ᤹ ᤜᤧᤰᤁᤣ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤑᤧ᤺ᤰᤋᤧᤛᤧ᤹ᤀᤥ॥”

᥊᥆ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤧᤵᤛᤧᤶᤔᤧ᤹ᤀᤥ. ᤂᤧᤱᤜᤠ᤹ ᤛᤫᤠ᤺ᤳ ᤔᤧᤕᤢᤱᤅᤡᤸᤗᤧᤃ ᤁᤴ ᤗᤢᤱᤜᤠ᤹ᤀᤠᤱ ᤔᤧᤛ᤺ᤳᤋᤠᤱ ᤔᤧᤒᤠ᤺ᤳ ᤔᤧᤗ᤺ᤴᤗᤥ॥”

ᤕᤧᤛᤢ᤺ᤴ ᤕᤖᤢᤛᤗᤣᤔᤖᤧ ᤁᤢᤗᤠᤃᤡ ᤜᤠ᤺ᤵ

᥊᥇ ᤁᤖ ᤕᤧᤛᤢ᤺ᤴ ᤕᤖᤢᤛᤗᤧᤔ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤁᤧᤖᤧᤸᤗᤧ ᤂᤧᤴ ᤕᤧᤰᤕᤰᤁᤡᤴ ᤀᤥᤔᤧᤳᤋᤢᤀᤠᤱ ᤜᤠᤒᤧ. ᤜᤧᤰᤁᤩᤠᤱ ᤀᤰᤂᤣ ᤐᤠ᤺ᤳᤋᤢ.

᥊᥈ “ᤀᤠᤸᤗ ᤂᤡᤏᤡ᤹ᤃ ᤛᤏᤠᤖᤢᤱ ᤂᤥᤔᤠ ᤔᤠᤖᤠᤶᤔᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤡᤸᤗᤧ ᤐᤥ᤺ᤰᤂᤧᤒᤠᤖᤥ. ᤁᤖ ᤁᤴ ᤁᤧᤖᤧᤰᤃ ᤁᤧᤔᤡᤰᤛᤠᤀᤥᤗᤠᤶ ᤌᤣ᤺ᤰᤛᤡᤱᤒᤣᤀᤠᤱ ᤘᤠ᤹ᤖᤥ॥

᥊᥉ ᤀᤠᤸᤗ ᤁᤧᤏᤡᤱᤔᤡᤜᤠ᤹ᤖᤧ ᤂᤧᤏᤧ᤹ ᤁᤠᤰ ᤐᤡᤛᤠᤱᤗᤠᤶ ᤁᤧᤶᤃᤵᤐᤠᤱ ᤂᤡᤖᤡ ᤁᤧᤶᤎᤣ᤺ᤰᤁᤠᤱ ᤆᤡᤜᤢ᤹ ᤁᤧᤶᤜᤢ᤹ᤒᤠ ᤕᤧᤶ ᤋᤠᤖ ᤐᤳᤗᤥ॥

᥊᥊ ᤂᤧᤏᤧ᤹ ᤁᤧᤶᤕ ᤁᤧᤶᤗᤢ᤺ᤴᤏᤠᤱ ᤁᤧᤛ᤻ᤛᤠᤜᤠ᤹ᤏᤢ ᤂᤠᤶᤔᤥ ᤁᤧᤶᤍᤱᤗᤥ॥ ᤌᤡᤰ ᤗᤢᤱ ᤛᤶᤍᤠᤱ ᤘᤣ᤹ ᤗᤢᤱᤅᤡᤴᤏᤣ ᤐᤰᤔᤧᤴᤎᤏᤧᤴ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ ᤁᤧᤛᤧ᤺ᤵᤛᤧ ᤕᤧᤒᤠ ᤛᤢᤕᤧᤶᤔᤡᤴ ᤁᤧᤏᤠ᤹ᤖᤢᤖᤥ॥”

ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤐᤣᤰ

(ᤔᤳᤋᤡ ᥈᥇:᥇᥈-᥇᥍. ᤔᤷᤁᤢ ᥇᥇:᥇᥋-᥇᥏. ᤕᤢᤜᤢ ᥈:᥇᥉-᥈᥈)

᥊᥋-᥊᥌ ᤜᤧᤰᤁᤩᤠᤱ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤗᤠᤛᤧᤀᤠᤱ ᤂᤧᤵᤔᤥ ᤗᤧᤱᤜᤱᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤖ ᤏᤠ᤺ᤵᤔᤠ ᤗ᤺ᤵᤔᤠ ᤜᤣ᤺ᤰᤋᤢᤛᤡ. “ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. ‘ᤀᤡᤱᤃᤠ᤹ ᤀᤠᤜᤡᤶᤔᤡᤱᤃ ᤋᤢᤘᤠ ᤆᤥ᤺ᤰᤔᤠ ᤜᤡᤶ ᤐᤥ᤺ᤱ.’ ᤁᤖ ᤂᤡᤏᤡ᤹ᤃ ᤑᤠ᤺ᤴᤍᤠᤜᤠ᤹ ᤆᤡᤱᤛᤡᤱᤔᤠ ᤋᤧᤴ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ᥄”

᥊᥍ ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤰᤕᤠ᤺ᤴᤎᤰ ᤔᤠᤱᤜᤡᤶᤔᤥ ᤏᤡᤛᤠᤶ ᤜᤢ᤹ᤖᤢᤛᤡᤖᤥ॥ ᤁᤖ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢ.

᥊᥎ ᤁᤖ ᤀᤠᤵᤋᤡᤰ ᤁᤢ᤺ᤵᤔᤠ ᤐᤠ᤺ᤴ ᤌᤣᤀᤠᤱ ᤂᤧᤱᤜᤠ᤹ᤖᤧ ᤔᤧᤱᤄᤥᤛᤢᤴ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧᤃ ᤂᤢᤏᤧ᤹ ᤜᤢ᤹ᤖᤢᤛᤡᤒᤠ ᤏᤡᤛᤠᤶᤜᤠ᤹ ᤂᤢᤏᤡ᤹ ᤛᤡᤖᤠ᤹ ᤌᤠᤅᤧᤖ ᤔᤧᤄᤧᤵᤛᤢᤖᤥ॥

a 

᥇᥏:᥇᥉ ᤗᤳᤇᤠ ᤗᤳᤇᤠ ᤛᤠᤶᤔᤩᤠᤱ ᤕᤠᤱ- ᤃᤪᤡᤁ ᤐᤠ᤺ᤴᤍᤠᤱᤅᤥ “᥇᥆ ᤔᤡᤏᤠ॥” ᤔᤡᤏᤠ ᤑᤠ᤹ᤀᤡᤴ ᤗᤠ ᤛᤢᤶᤛᤡᤖᤧᤴ ᤏᤠᤶᤕᤠᤰ ᤐᤥ᤺ᤱ॥

ᤕᤧᤛᤢᤖᤧ ᤁᤢᤕᤢᤰ

(ᤔᤳᤋᤡ ᥈᥇:᥈᥉-᥈᥍. ᤔᤷᤁᤢ ᥇᥇:᥈᥍-᥉᥉)

᥈᥆

ᤌᤡᤰᤕᤧᤴ ᤕᤧᤛᤢᤖᤧ ᤔᤠᤱᤜᤡᤶᤔᤥ ᤏᤡᤛᤠᤶ ᤜᤢ᤹ᤖᤢᤛᤡᤖ ᤛᤢᤏᤠᤀᤡᤱ ᤀᤡᤱᤓᤴ ᤆᤥᤃᤢᤖ ᤕᤠᤃᤧ॥ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤜᤧᤰᤁᤩᤠᤱ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤍᤩᤧᤀᤠᤱ

᥈ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤰᤂᤣ ᤔᤧᤔᤧᤳᤋᤢᤖ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤌᤧᤔᤠ ᤕᤢᤰᤁᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖ ᤁᤧᤘᤠ᤹᥅ ᤁᤴ ᤕᤢᤰᤁᤡᤴ ᤜᤠ᤺ᤳᤗᤧ ᤁᤧᤒᤡᤖᤧ᥅ ᤀᤠᤔᤧᤳᤋᤧ᤹॥”

᥉ ᤕᤧᤛᤢᤖᤧᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤀᤠᤱ ᤗᤳᤇᤠ ᤛᤣ᤺ᤴᤗᤠᤵᤌᤡᤰ ᤛᤣ᤺ᤴᤍᤥᤏᤡᤱᤗᤥ॥

᥊ ᤕᤢᤜᤢᤴᤏᤠᤖᤧ ᤒᤵᤋᤡᤛ᤻ᤔᤠ ᤐᤡᤔᤠ ᤁᤢᤕᤢᤰᤁᤡᤴ ᤀᤠᤳᤋᤥᤗᤠᤶ ᤋᤩᤧᤒᤠᤒᤣ᥅ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠᤒᤡ. ᤀᤡ ᤔᤏᤠᤗᤠᤶᤒᤡ᥅ ᤀᤠᤔᤧᤳᤋᤧᤶᤔᤧ᤹᥄”

᥋ ᤂᤧᤱᤜᤠ᤹ ᤂᤢᤏᤡ᤹ ᤗᤢᤶᤔᤥ ᤐᤠ᤺ᤴ ᤔᤧᤎᤰᤋᤧᤖ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤀᤠᤏᤡ᤹ ‘ᤏᤡᤱᤘᤠ᤹ᤑᤢᤔᤠᤱᤗᤠᤶ’ ᤀᤠᤔᤧᤳᤋᤢᤶᤏᤧ ᤑᤠ᤹ᤃᤪ. ᤌᤣᤀᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴ ᤑᤠ᤹ᤀᤠᤱ ᤛᤣ᤺ᤴᤀᤠᤗᤠᤵ॥

᥌ ᤁᤖ ‘ᤔᤏᤠᤜᤠ᤹ᤗᤠᤶ’ ᤀᤠᤔᤧᤳᤋᤢᤶᤏᤧ ᤑᤠ᤹ᤃᤪ. ᤔᤏᤠᤜᤠ᤹ᤖᤧ ᤀᤠᤏᤡ᤹ ᤗᤢᤱᤅᤡᤸᤗᤧ ᤀᤠᤶᤒ᤺ᤳ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤕᤢᤜᤢᤴᤏᤠ᤺ᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤑᤠ᤹ᤀᤠᤱ ᤏᤡᤛ᤻ᤛᤣᤀᤣ ᤔᤧᤀᤡ᤺ᤳᤋᤢ᤹ᤖᤥ॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴᤗᤥ॥”

᥎ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤌᤧᤔᤠ ᤕᤢᤰᤁᤡᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ ᤂᤧᤴ ᤀᤡᤱᤃᤠ᤹ᤀᤠᤱ ᤔᤧᤔᤧᤳᤏᤡᤱᤅᤡᤴᤗᤥ॥”

ᤑᤧᤴ ᤀᤡᤰᤔᤛᤠᤒᤠᤜᤠ᤹ᤖᤧᤴ ᤂᤧᤍᤠ᤹

(ᤔᤳᤋᤡ ᥈᥇:᥉᥉-᥊᥌. ᤔᤷᤁᤢ ᥇᥈:᥇-᥇᥈)

᥏ ᤕᤧᤛᤢᤖᤧ ᤔᤏᤠᤜᤠ᤹ ᤁᤴ ᤂᤧᤍᤠ᤹ᤀᤡᤴ ᤔᤧᤳᤋᤢᤛᤡ. “ᤀᤢᤴᤇᤣ᤺ᤴ ᤔᤏᤠᤎᤡᤰᤗᤧ ᤗᤳᤇᤠ ᤀᤡᤰᤁᤥ ᤆᤧᤸᤗᤧᤰᤛᤣ᤹ ᤗᤣ᤺ᤳᤋᤢᤀᤠᤱ ᤁᤢᤓᤪᤧ᤺ᤱ ᤗᤰᤁᤥ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤀᤡᤰᤔᤛᤠᤒᤠᤜᤠ᤹ ᤐᤡᤖᤢᤛᤡᤀᤠᤱ ᤂᤢᤏᤧ᤹ ᤕᤖᤡᤰ ᤕᤧᤶ ᤌᤠᤖᤡᤰ ᤘᤣ᤹ ᤗᤠᤈᤣ᤹ᤀᤥ ᤐᤣ॥

᥇᥆ ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤋᤢᤵᤔᤠ ᤕᤧᤶ ᤋᤩᤧ᤺ᤸᤗᤧ ᤁᤢᤗᤰ ᤗᤠᤛᤧ ᤁᤢᤛᤣᤘᤠᤖᤥᤒᤠᤎᤡᤰ ᤀᤡᤰᤔ᤺ᤒᤠᤜᤠ᤹ᤖᤥ ᤐᤠᤱᤄᤢᤖᤥ॥ ᤁᤖ ᤂᤧᤴ ᤀᤡᤰᤔᤛᤠᤒᤠᤜᤠ᤹ᤖᤧ ᤂᤢᤏᤧ᤹ᤃ ᤔᤧᤜᤡᤵᤋᤢᤀᤠᤱ ᤌᤣᤀᤠᤱ ᤔᤧᤶᤒᤡᤀᤣ ᤜᤠᤒᤠ ᤔᤧᤒᤠᤱᤄᤢ ᤔᤧᤍᤣᤛᤢᤖᤥ॥

᥇᥇ ᤜᤧᤰᤁᤩᤠᤱ ᤕᤠᤶᤔᤥ ᤏᤡᤛᤡᤃᤣ᤺ᤰᤐᤠ ᤛᤣᤘᤠᤖᤥᤒᤠᤴ ᤗᤰ ᤋᤠ᤺ᤰᤛᤧ ᤐᤠᤱᤄᤢ. ᤁᤖ ᤂᤧᤴᤏᤠᤱ ᤂᤧᤴ ᤀᤡᤰᤔᤛᤠᤒᤠᤜᤠ᤹ᤖᤧ ᤔᤧᤜᤡᤵᤋᤢᤖ ᤁᤢᤈᤠ᤺ᤳᤌᤡ ᤔᤧᤍᤣᤛᤢᤀᤠᤱ ᤁᤢᤄᤠᤗᤧᤶ ᤔᤧᤒᤠᤱᤄᤢ ᤔᤧᤍᤣ᤺ᤛᤢᤖᤥ॥

᥇᥈ ᤕᤠᤶᤔᤥ ᤀᤠᤸᤗᤛᤠᤱ ᤛᤢᤶᤛᤡᤃᤣ᤺ᤰᤐᤠ ᤁᤢᤛᤣᤘᤠᤖᤥᤒᤠᤴ ᤗᤰ ᤋᤠ᤺ᤰᤛᤧ ᤐᤠᤱᤄᤢ. ᤁᤖ ᤂᤧᤴᤏᤠᤱ ᤂᤧᤴ ᤀᤡᤰᤔᤛᤠᤒᤠᤜᤠ᤹ᤖᤧ ᤔᤧᤄᤠ᤺ᤴᤍᤢᤀᤠᤱ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤖᤥ॥

᥇᥉ “ᤀᤠᤸᤗ ᤆᤧᤸᤗᤧᤰᤛᤣ᤹ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤴ ᤏᤡᤱᤘᤠ᤹ ᤀᤡ᤺ᤳᤇᤡᤱ. ‘ᤀᤡᤱᤃᤠ᤹ ᤌᤣ ᤆᤥᤃᤢᤱᤒᤠᤒᤣ᥅ ᤀᤠᤸᤗ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤒᤠ ᤀᤠᤛ᤻ᤛᤠ᤺ᤴ ᤐᤠᤱᤄᤢᤱ॥ ᤂᤢᤏᤧ᤹ ᤔᤧᤏᤡᤛᤢᤀᤠᤱᤃ ᤁᤢᤏᤠ ᤔᤧᤛᤠ᤹ᤖᤢᤒᤡᤗᤠ॥’

᥇᥊ “ᤁᤖ ᤂᤧᤴ ᤀᤡᤰᤔᤛᤠᤒᤠᤜᤠ᤹ᤖᤧ ᤂᤧᤴ ᤁᤢᤛ᤻ᤛᤠ᤺ᤴ ᤔᤧᤏᤡᤛᤢᤀᤠᤱ ᤀᤡᤱᤔᤧᤍᤱᤄᤢ. ‘ᤁᤴ ᤁᤢᤶᤒᤠᤖᤧ ᤁᤢᤗᤰ ᤁᤧᤄᤥᤒᤠᤖᤥ. ᤁᤴ ᤛᤧᤖᤢᤶᤔᤠᤱ ᤁᤢᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤀᤠᤏᤡ᤹ ᤜᤢᤰᤁᤠᤵᤐᤠᤛᤡᤖᤥ॥’

᥇᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤁᤢᤛ᤻ᤛᤠ᤺ᤴ ᤆᤧᤸᤗᤧᤰᤛᤣ᤹ ᤀᤡᤰᤁᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤀᤠᤱ ᤔᤧᤛᤧᤖᤢᤖᤥ॥”

ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤀᤠᤸᤗ ᤆᤧᤸᤗᤧᤰᤛᤣ᤹ ᤀᤡᤰᤁᤧᤸᤗᤧ ᤁᤢᤴᤍᤠᤱᤒᤠᤸᤗᤧ ᤂᤧᤴ ᤀᤡᤰᤔᤛᤠᤒᤠᤜᤠ᤹ ᤀᤠᤰᤂᤣ ᤔᤧᤳᤋᤢᤛᤡ᤹ᤒᤣ᥅

᥇᥌ ᤂᤢᤏᤧ᤹ ᤋᤠᤀᤠᤱ ᤂᤧᤱᤜᤠ᤹ ᤁᤧᤖᤧᤰ ᤛᤧᤖᤢᤛᤡᤀᤠᤱ ᤂᤧᤴ ᤆᤧᤸᤗᤧᤰᤛᤣ᤹ ᤀᤡᤰᤁᤡᤴ ᤘᤣ᤹ ᤔᤏᤠᤜᤠ᤹ ᤐᤡᤖᤢᤛᤡ᤹ᤖᤥ॥”

ᤔᤏᤠᤜᤠ᤹ᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤔᤧᤒᤠ᤺ᤳᤋᤢ. “ᤀᤠᤵᤑᤠᤸᤗᤧᤀᤠᤱ ᤀᤰᤂᤣ ᤔᤧᤒᤥ᤺ᤱᤅᤡᤸᤗᤖᤥ॥”

᥇᥍ ᤕᤧᤛᤢᤖᤧ ᤂᤧᤱᤜᤠ᤹ ᤀᤍᤰᤋᤰᤁᤠᤱ ᤀᤥᤔᤧᤳᤋᤢᤛᤡᤖ ᤕᤠᤶᤔᤥ ᤛᤣ᤺ᤴᤍᤥᤛᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤁᤴ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤒᤠᤴ ᤌᤧᤔᤠᤒᤣ᥅

“‘ᤗᤢᤱ ᤁᤧᤃᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤖᤢᤒᤠ ᤗᤢᤱᤅᤡᤴ ᤁᤢᤶᤔᤠᤗᤢᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥’

᥇᥎ ᤀᤠᤳᤋᤡᤴᤜᤠ᤹ ᤂᤧᤴ ᤗᤢᤱ ᤛᤶᤍᤠᤱ ᤔᤰᤔᤧᤎᤠ᤹᤺. ᤂᤧᤱᤜᤠ᤹ ᤔᤧᤓᤰ ᤔᤧᤛᤡᤖᤥ॥ ᤜᤧᤰᤁᤩᤠᤱ ᤀᤠᤳᤋᤡᤴ ᤛᤶᤍᤠᤱ ᤂᤧᤴ ᤗᤢᤱᤅᤡᤴ ᤔᤰᤌᤠ. ᤂᤧᤴ ᤑᤧᤰ ᤛᤡᤖᤥ॥”

᥇᥏ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤒᤠ ᤂᤧᤵᤔᤥᤀᤣ ᤋᤧᤶᤔᤠ ᤏᤡᤱᤘᤠ᤹ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤂᤧᤍᤠ᤹ᤀᤥ ᤑᤧᤴ ᤀᤡᤰᤔᤛᤠᤒᤠᤜᤠ᤹ᤏᤢ ᤋᤱᤄᤢᤛᤡᤒᤠᤴ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ. ᤁᤖ ᤔᤏᤠᤜᤠ᤹ ᤔᤧᤃᤡᤖᤢᤛᤡ॥

ᤀᤣ᤺ᤱᤕᤠᤱ ᤜᤢᤱᤔᤠᤒᤡ ᤔᤧ᤺ᤶᤒᤡ

(ᤔᤳᤋᤡ ᥈᥈:᥇᥋-᥈᥈. ᤔᤷᤁᤢ ᥇᥈:᥇᥉-᥇᥍)

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤋᤧᤶᤔᤠ ᤑᤠ᤹ᤀᤠᤱ ᤛᤢᤕᤧᤶ ᤁᤥ᤺ᤵᤔᤠ ᤔᤧᤜᤣ᤺ᤰᤋᤢ॥ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤕᤠᤱ ᤔᤧᤒᤡᤖᤢᤛᤡᤀᤠᤱ ᤛᤠᤶᤕᤥᤏᤡᤒᤠ ᤔᤧᤗᤧᤱᤛᤡᤱᤅᤠᤱ ᤕᤧᤛᤢᤖᤧ ᤁᤢᤎᤥ᤺ᤶᤛᤧ ᤔᤧᤒᤠᤱᤄᤢᤛᤡ॥ ᤂᤧᤱᤜᤠ᤹ᤖᤧ ᤁᤢᤒᤠ᤺ᤴᤏᤥ ᤋᤧᤶᤔᤠᤀᤠᤱ ᤖᤥᤔᤡ ᤕᤢᤰᤛᤠᤒᤠᤜᤠ᤹ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ ᤐᤡᤔᤠᤛᤡ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥

᥈᥇ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤢᤒᤠ᤺ᤴᤏᤥ ᤌᤠᤔᤠ ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤛᤧᤰᤂᤠᤛᤠᤱ ᤂᤧᤏᤧ᤹ᤃ ᤁᤢᤍᤥ᤺ᤵᤔᤠ ᤐᤠ᤺ᤴᤗᤰ ᤁᤧᤒᤠ᤺ᤳᤋᤢ᤹. ᤜᤧᤰᤁᤩᤠᤱ ᤁᤢᤍᤥ᤺ᤵᤔᤠᤖᤰ ᤁᤧᤜᤢ᤹ᤖᤢᤛᤡ᤹॥ ᤂᤧᤏᤧ᤹ᤃ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤁᤧᤴᤇᤧᤴᤍᤢᤴᤇᤡᤴ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤶᤔᤡᤴ ᤛᤧᤰᤂᤠᤀᤣ ᤁᤧᤜᤢ᤹ᤖᤢᤛᤡᤖᤥ॥

᥈᥈ ᤜᤧᤰᤁᤣ᤺ᤸᤗᤧ ᤁᤴ ᤐᤠ᤺ᤴᤏᤡᤴ ᤀᤠᤔᤧᤳᤋᤧ᤹ ᤖᤥᤔᤡ ᤐᤕᤶ ᤜᤠᤱ ᤛᤡᤈᤖᤧᤴ ᤀᤣ᤺ᤱᤕᤠᤱ ᤜᤢᤱᤔᤠ ᤀᤠᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤒᤡ᤹ᤒᤡ ᤀᤠᤶᤒᤡᤏᤧᤴᤒᤡ᥅”

᥈᥉ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤆᤡ᤺ᤵᤔᤠᤴ ᤏᤡᤛᤢᤀᤠᤱ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ.

᥈᥊ “ᤀᤡᤱᤃᤠ᤹ ᤕᤠᤱᤀᤡᤳᤇᤡ᤺ᤴ ᤀᤥᤛᤣ᤺ᤴᤀᤠᤎᤠᤰᤋᤧᤶᤔᤧ᤹॥ ᤁᤵᤔᤥ ᤜᤠ᤺ᤳᤗᤧ ᤁᤢᤀᤡᤳᤇᤠᤵ ᤏᤢ ᤁᤢᤒᤠ᤺ᤴᤛᤠᤵ ᤐᤵᤐᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤛᤡᤈᤖᤧᤸᤗᤧᤴ ᤐᤳᤗᤥ॥”

᥈᥋ ᤕᤧᤛᤢᤖᤧ ᤔᤧᤳᤋᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤛᤡᤈᤖᤗᤧ ᤁᤢᤒᤠ᤺ᤴᤜᤠ᤹ ᤛᤡᤈᤖᤧᤴ ᤐᤡᤖᤧᤶᤔᤧ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤐᤡᤖᤧᤶᤔᤧ᤹ᤀᤥ॥”

᥈᥌ ᤔᤏᤠ ᤋᤃᤡ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤒᤠ᤺ᤴᤏᤥ ᤋᤧᤶᤔᤠ ᤔᤧᤴᤇᤢᤰᤋᤢᤴ॥ ᤕᤧᤛᤢᤖᤧ ᤐᤡᤖᤢᤛᤡᤒᤠ ᤏᤥᤃᤵᤐᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤛᤫᤠ᤺ᤳ ᤔᤧᤕᤢᤅᤧ॥

ᤕᤧᤛᤢᤖᤧ ᤛᤡᤔᤠᤀᤠᤱ ᤕᤠᤶᤔᤥ ᤜᤡᤱᤔᤠᤖᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡ᤹

(ᤔᤳᤋᤡ ᥈᥈:᥈᥉-᥉᥉. ᤔᤷᤁᤢ ᥇᥈:᥇᥎-᥈᥍)

᥈᥍ ᤜᤧᤰᤁᤩᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤜᤥᤵ ᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤢᤓᤠ ᤛᤍᤢᤁᤡᤜᤠ᤹ ᤕᤧᤛᤢᤖᤥ ᤔᤧᤍᤩᤧᤀᤠᤱ

᥈᥎ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤔᤥᤛᤠᤖᤧᤃ ᤀᤰᤂᤣᤗ᤹ᤖᤡᤰ ᤛᤠᤵᤋᤢ ᤀᤠᤒᤡᤖᤧᤀᤠᤱ ᤐᤳ- ‘ᤀᤠᤳᤋᤡᤸᤗᤧ ᤁᤢᤶᤓᤢ᤹ᤀᤡᤴ ᤁᤢᤛ᤻ᤛᤠ ᤁᤢᤀᤣ ᤔᤧᤴᤘᤠ᤹ᤀᤣ ᤛᤡ᤹᤺. ᤂᤧᤸᤗᤧ ᤁᤢᤴᤛᤠ᤹ᤖᤧ ᤔᤣᤔᤣᤍᤢᤔᤠ ᤁᤢᤴᤏᤧ᤹ᤍᤪᤣᤔᤠᤴᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤐᤥ᤺ᤱ॥ ᤜᤧᤰᤁᤩᤠᤱ ᤁᤢᤶᤓᤢ᤹ᤖᤧ ᤁᤢᤗᤠᤃᤡ ᤛᤠᤃᤵᤔᤠ ᤐᤥᤱᤗᤥ॥’

᥈᥏ ᤀᤠᤸᤗ ᤏᤢᤛᤡ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤘᤕᤧ॥ ᤋᤢᤶᤒᤠᤸᤗᤧ ᤔᤣ᤺ᤰᤂᤡᤶ ᤆᤥᤃᤢᤀᤠᤱ ᤁᤢᤛ᤻ᤛᤠ ᤁᤢᤀᤣ ᤔᤧᤴᤘᤠ᤹ᤀᤣ ᤛᤩᤧᤖᤥ॥

᥉᥆-᥉᥇ ᤜᤧᤰᤁᤣᤗ᤹ᤖᤡᤰ ᤛᤖᤢᤶᤒᤠᤴ ᤏᤢ ᤕᤠᤱᤛᤖᤢᤶᤒᤠᤸᤗᤧᤀᤠᤱ ᤂᤢᤴᤇᤡ᤹ ᤏᤧ᤹ᤍᤪᤣᤔᤠᤴᤏᤢ ᤔᤣ᤺ᤰᤂᤡᤶ ᤆᤥᤃᤧᤳᤇᤢ. ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤧᤰᤁᤣᤀᤣ ᤁᤧᤖᤧᤰ ᤏᤢᤛᤡ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤏᤧ᤹ᤍᤪᤣᤔᤠᤴᤏᤢ ᤔᤣ᤺ᤰᤂᤡᤶ ᤔᤧᤈᤥᤃᤢᤀᤠᤱ ᤛᤠᤔᤧᤴᤘᤠ᤹ᤀᤣ ᤔᤧᤛᤩᤧᤖᤥ॥

᥉᥈ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤧ᤹ᤍᤪᤣᤔᤠᤴᤏᤠᤱ ᤛᤩᤧᤖᤥ॥

᥉᥉ ᤀᤠᤸᤗ ᤂᤧᤱᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱᤅᤡᤸᤗᤧ ᤀᤠᤳᤋᤡᤸᤗᤧ ᤁᤢᤔᤣ᤺ᤳ ᤐᤥ᤺ᤱᤒᤠᤒᤣ᥅ ᤂᤧᤴᤏᤢᤃ ᤏᤢᤛᤡ ᤑᤢ᤹ᤏᤢᤛᤠ᤹ᤜᤠ᤹ᤖᤧᤀᤣ ᤔᤣ᤺ᤰᤂᤡᤶ ᤔᤧᤈᤥᤃᤢᤀᤠᤱ ᤔᤧᤘᤕᤧ॥”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ ᤁᤵᤔᤥᤖᤰ ᤔᤣ᤺ᤰᤂᤡᤶ ᤔᤧᤈᤥ᤺ᤰᤗᤥ॥

᥉᥋ ᤁᤖ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤥᤃ ᤜᤧᤰᤁᤣ ᤔᤧᤒᤥ᤺ᤱᤏᤧᤸᤗᤥ. ᤌᤣᤀᤠᤱᤓᤧᤸᤗᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠ ᤗᤠ᤹ᤖᤢᤛᤡᤒᤠ ᤔᤏᤠᤜᤠ᤹ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤏᤧᤴᤗᤥ॥

᥉᥌ ᤂᤧᤱᤜᤠ᤹ᤃ ᤕᤠᤶᤔᤥ ᤔᤧᤴᤇᤡ᤺ᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤠᤱᤗᤠᤀᤡᤱᤒᤠ ᤁᤢᤀᤡᤛᤡ᤺ᤰ ᤔᤧᤒᤥᤱᤗᤥ॥ ᤂᤧᤱᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤅᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤛᤡᤖᤥ॥

᥉᥍ ᤜᤧᤰᤁᤣᤗ᤹ᤖᤡᤰ ᤁᤧᤛᤡᤒᤠᤜᤠ᤹ ᤔᤧᤜᤡᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤡᤁᤧᤍᤡ᤺ᤵᤐᤠ ᤐᤥ᤺ᤰᤗᤠᤀᤥᤒᤠ ᤜᤡᤴᤍᤥᤰᤁᤥ ᤔᤥᤛᤠᤖᤧ ᤀᤥᤛᤣ᤺ᤴᤀᤠᤎᤠᤰᤗᤥ॥ ᤔᤥᤛᤠᤖᤧ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤜᤘᤣ ᤍᤠᤱᤒᤠᤀᤣ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥

᥉᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤃ ᤁᤢᤛᤡᤘᤧᤳᤜᤠ᤹ᤖᤧᤴ ᤔᤧ᤺ᤴ. ᤁᤖ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤗᤠᤃᤡᤃ ᤁᤧᤖᤧᤰ ᤁᤢᤜᤡᤱᤘᤧᤳᤋᤣ ᤔᤧᤘᤠ᤹ᤖᤥ॥”

᥉᥏ ᤜᤧᤰᤁᤩᤠᤱ ᤁᤢᤓᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ᤃ ᤛᤠ᤹ᤖᤡᤰ ᤏᤢᤖᤡᤰᤁᤠᤱ ᤕᤠᤵᤔᤡ ᤁᤧᤔᤧᤳᤋᤧᤖᤥ॥”

᥊᥆ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ ᤐᤠ᤺ᤴ ᤛᤣ᤺ᤴᤍᤥ᤺ᤔᤠ ᤀᤠ᤺ᤴᤇᤡᤱᤔᤠᤀᤠᤱ ᤔᤧᤴᤇᤢᤰᤋᤢᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤜᤠ᤺ᤵᤐᤣ᥅

(ᤔᤳᤋᤡ ᥈᥈:᥊᥇-᥊᥌. ᥈᥉:᥇-᥍. ᤔᤷᤁᤢ ᥇᥈:᥉᥋-᥊᥆)

᥊᥇ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠᤖᤥ ᤑᤠ᤹ᤀᤠᤱ ᤔᤧᤔᤧᤳᤋᤢᤒᤠᤒᤣ᥅”

᥊᥈-᥊᥉ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶᤔᤥ ᤍᤠᤀᤢᤍᤖᤧ ᤀᤠᤒᤠᤅᤣ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

“ᤕᤜᤘᤣ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤀᤠᤍᤠᤱᤒᤠᤴ ᤀᤰᤂᤣ ᤔᤧᤳᤋᤢ. ‘ᤁᤧᤏᤡᤱᤔᤡᤜᤠ᤹ ᤁᤧᤕᤢᤰᤁᤥ ᤀᤡᤱᤃᤠ᤹ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤂᤧᤏᤧ᤹ ᤕᤢᤅᤧ᤹ᤀᤥ॥’

᥊᥊ ᤍᤠᤀᤢᤍ ᤜᤠᤱᤅᤡᤸᤗᤧᤀᤣ ᤂᤢᤏᤧ᤹ ᤀᤠᤍᤠᤱᤒᤣ ᤗ᤹ᤖᤡᤰ ᤔᤧᤳᤋᤢᤏᤧ ᤑᤠ᤹ᤃᤪ ᤀᤠᤰᤂᤣᤗ᤹ᤖᤡᤰ ᤂᤪᤡᤛ᤻ᤋᤧᤴ ᤍᤠᤀᤢᤍᤖᤧ ᤁᤢᤛ᤻ᤛᤠ ᤐᤥ᤺ᤱᤒᤠᤒᤣ᥅”

ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥᤛᤢ᤹

(ᤔᤳᤋᤡ ᥈᥉:᥇-᥉᥌. ᤔᤷᤁᤢ ᥇᥈:᥉᥎-᥊᥆)

᥊᥋ ᤜᤧᤰᤁᤩᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

᥊᥌ “ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤏᤢ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄ ᤂᤧᤱᤜᤠ᤹ ᤁᤣ᤺ᤶᤒ᤻ ᤁᤣ᤺ᤶᤒᤠ ᤗᤃᤣᤵ ᤔᤧᤈᤠᤰᤂᤢᤀᤠᤱ ᤏᤠᤏᤢᤃᤳᤏᤠ ᤗᤠᤱᤔᤧᤄᤣ᤺ᤰᤗᤥ. ᤜᤧᤰᤁᤩᤠᤱ ᤐᤠᤱᤈᤢᤶ ᤗᤢᤶᤔᤥ ᤛᤣᤘᤠ ᤔᤧᤔᤧᤳᤋᤡᤃᤧᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤢ ᤛᤠᤓᤠᤱᤈᤠᤀᤥ ᤋᤢᤶᤔᤩᤠᤱᤜᤠᤱ ᤕᤢᤰᤏᤠᤜᤠ᤹ᤀᤥ ᤕᤢᤱᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥊᥍ ᤂᤧᤱᤜᤠ᤹ᤖᤧ ᤔᤣᤔᤣᤍᤢᤔᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡᤀᤠᤱ ᤂᤢᤏᤡ᤹ ᤜᤡᤶᤎᤠ᤺ᤱᤜᤠ᤹ ᤔᤧᤗᤖᤢᤖᤥ. ᤁᤖ ᤏᤢᤒᤠ ᤀᤥᤛᤣ᤺ᤴᤎᤠᤰᤛᤡᤱᤔᤠᤖᤧ ᤗᤠᤃᤡ ᤁᤣ᤺ᤶᤒ᤻ ᤁᤣ᤺ᤶᤒᤠ ᤋᤢᤘᤠ ᤔᤧᤈᤥᤃᤢ᤹॥ ᤂᤧᤱᤜᤠ᤹ᤖᤧᤃ ᤛᤧᤰᤂᤠᤀᤣ ᤛᤠᤰᤗ ᤂᤢᤶᤍᤡᤱ ᤔᤧᤄᤥᤛᤢ᤹ᤖᤥ॥”

ᤔᤣᤔᤣᤍᤢᤔᤠᤸᤗᤧ ᤁᤢᤜᤢᤰᤛᤥᤕᤠᤱ

(ᤔᤳᤋᤡ ᥇᥈:᥊᥇-᥊᥊)

᥈᥇

ᤕᤧᤛᤢᤖᤧ ᤔᤠᤱᤜᤡᤶᤔᤥ ᤜᤢᤰᤛᤥᤕᤠᤱ ᤋᤥ᤺ᤶᤔᤠᤍᤧᤴᤏᤥ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤛᤥᤕᤠᤱᤅᤡᤴ ᤔᤧᤃᤣ᤺ᤳᤋᤢᤖ ᤔᤧᤒᤳᤇᤧᤒᤠᤴ ᤀᤥᤔᤧᤳᤋᤢᤛᤡᤖ ᤕᤢᤅᤧ॥

᥈ ᤂᤧᤵᤔᤥ ᤗᤳᤇᤠ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤎᤡᤰᤗᤧ ᤕᤠᤱᤏᤧᤳᤇᤡa ᤁᤣ᤺ᤳᤋᤢᤒᤠ ᤏᤡᤛᤢᤀᤠᤱ

᥉ ᤐᤠ᤺ᤳᤋᤢ. “ᤛᤧᤰᤂᤠᤀᤣ ᤁᤴ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤸᤗᤧ ᤘᤣ᤹ᤜᤠ᤹ᤏᤢ᤺ᤸᤗᤧ ᤕᤖᤡᤰ ᤜᤢᤰᤛᤥᤕᤠᤱ ᤁᤣ᤺ᤳᤋᤢᤀᤠᤱ ᤘᤠ᤹ᤖᤥ.

᥊ ᤌᤣᤀᤠᤱᤓᤧᤸᤗᤧ ᤁᤴ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤖᤧᤃ ᤂᤢᤏᤡ᤹ ᤁᤧᤕᤥᤒᤠᤀᤠᤱ ᤁᤧᤏᤶᤒᤠ ᤕᤠᤱᤜᤠ᤹ᤀᤣ ᤔᤧᤕᤠᤰᤋᤢ. ᤁᤖ ᤕᤠᤱᤃᤧᤛᤠ᤹ᤔᤠ ᤔᤣᤔᤣᤍᤢᤔᤠᤸᤗᤧᤃ ᤂᤢᤏᤧ᤹ ᤁᤢᤕᤠᤱᤛᤠ᤹ᤔᤥ ᤁᤳᤋᤢᤒᤠ ᤆᤠᤔᤠ ᤌᤢᤱᤔᤠᤗᤠᤶ ᤕᤠᤰᤋᤢᤀᤠᤱ ᤘᤠ᤹ᤖᤥ॥”

ᤔᤠᤱᤜᤡᤶᤔᤡᤴ ᤕ᤺

(ᤔᤳᤋᤡ ᥈᥊:᥇-᥊᥇. ᤔᤷᤁᤢ ᥇᥉:᥇-᥉᥇)

᥋ ᤜᤧᤰᤁᤩᤠᤱ ᤁᤢᤓᤠ ᤜᤢ᤹ᤛᤠᤶᤒᤠᤜᤠ᤹ᤖᤧ ᤔᤠᤱᤜᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤴ ᤏᤢᤒ᤻ ᤏᤢᤒᤠ ᤗᤢᤱᤜᤠ᤹ ᤏᤢ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤍᤥ᤺ᤴᤍᤢᤒᤠ ᤁᤧᤄᤧᤶᤒᤠ ᤁᤧᤗᤠ᤹ᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤒᤠ᤺ᤳᤋᤢᤖᤥ॥ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ.

᥌ “ᤂᤡᤏᤡ᤹ ᤀᤠᤸᤗᤥ ᤁᤧᤏᤡᤛᤢᤶᤒᤠᤴ ᤌᤡᤰ ᤗᤢᤱᤛᤶᤍᤠᤱ ᤘᤣ᤹ ᤗᤢᤱᤎᤡᤰᤁᤠᤱ ᤔᤧᤴᤏᤧᤀᤣ ᤕᤔᤠ ᤕᤧᤶ ᤋᤠᤖ ᤐᤳᤗᤥ॥”

ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤏᤢ ᤏᤡᤱᤄᤢᤶ

(ᤔᤳᤋᤡ ᥈᥊:᥉-᥇᥊. ᤔᤷᤁᤢ ᥇᥉:᥉-᥇᥉)

᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤁᤴ ᤀᤠᤵᤑᤠᤸᤗᤧ ᤐᤥ᤺ᤱᤒᤠᤒᤣ᥅ ᤁᤴ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤌᤣ ᤔᤡᤰᤛᤣ᤺ᤴ ᤐᤥ᤺ᤱᤒᤣ᥅”

᥎ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤀᤠᤳᤋᤡᤸᤗᤧᤀᤠᤱ ᤂᤡᤏᤡ᤹ ᤀᤡᤱᤃᤧᤴᤗᤧᤰᤋᤡᤸᤗᤖᤥ. ᤌᤣᤀᤠᤱᤓᤧᤸᤗᤧ ᤕᤖᤡᤰ ᤔᤏᤠᤜᤠ᤹ ᤀᤡᤱᤃᤠ᤹ ᤀᤠᤔᤡᤱᤅᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤀᤡᤱᤃᤠ᤹ᤀᤣᤖᤥ. ᤜᤧᤰᤁᤩᤠᤱ ᤀᤠᤸᤗᤥ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢ᤹. ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹ᤀᤥ॥

᥏ ᤜᤧᤰᤁᤩᤠᤱ ᤂᤡᤏᤡ᤹ ᤌᤱᤜᤠ᤹ ᤏᤢ ᤁᤧᤈᤡᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤁᤧᤄᤧᤵᤛᤢᤶ. ᤁᤖ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ॥ ᤁᤱᤜᤠ᤹ᤃ ᤐᤥᤱᤔᤠᤀᤣ ᤐᤥ᤺ᤱ. ᤁᤖ ᤒᤠ ᤂᤧᤴ ᤕᤧᤶᤔᤥᤀᤣᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠᤴ ᤔᤧᤍᤠᤏᤧᤴᤗᤥ॥”

᥇᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤢ ᤗᤠᤈᤣ᤹ᤜᤠ᤹ ᤗᤢᤶᤔᤥ ᤌᤱ ᤐᤥ᤺ᤰ॥

᥇᥇ ᤜᤧᤰᤁᤩᤠᤱ ᤕᤖᤡᤰ ᤋᤧᤴᤏᤥ ᤐᤕᤶ ᤕᤶᤒᤠ ᤗᤢᤵᤗᤡ ᤌᤠᤱ. ᤕᤶᤒᤠ ᤛᤠᤰ ᤐᤥ᤺ᤰ ᤜᤧᤰᤁᤩᤠᤱ ᤕᤶᤒᤠ ᤔᤡᤴᤍᤣ᤹ᤜᤠ᤹ ᤐᤥ᤺ᤰᤁᤠᤱ ᤁᤡᤵᤔᤠ ᤁᤧᤄᤢᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤋᤠᤱᤛᤠᤰᤐᤥ ᤔᤧᤎᤠ᤺ᤵᤗᤥ॥

᥇᥈ “ᤁᤴ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤃ ᤂᤡᤏᤡ᤹ ᤜᤢᤰ ᤁᤧᤶᤕᤠᤰᤋᤡᤀᤠᤱ ᤏᤡᤱᤄᤢᤶ ᤁᤧᤶᤔᤧᤳᤋᤡ᤹ᤖᤥ॥ ᤜᤧᤰᤁᤩᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤂᤠᤛᤧᤴ ᤁᤧᤶᤗᤥ᤺ᤴᤍᤡᤀᤠᤱ ᤐᤢᤱᤗᤠᤜᤡᤶᤔᤥ ᤁᤧᤶᤎᤧᤰᤋᤡ᤹ᤖᤥ॥ ᤀᤠᤔᤡᤱᤅᤡᤸᤗᤧ ᤆᤥᤃᤢᤸᤗᤧ ᤜᤠᤱᤜᤠ᤹ ᤏᤢ ᤛᤢᤜᤠᤱᤃᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤶᤕᤧᤵᤛᤡ᤹ᤖᤥ॥

᥇᥉ ᤁᤱᤃ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤁᤧᤄᤥᤛᤢᤶᤒᤠ ᤛᤢᤕᤧᤶᤗᤥ॥

᥇᥊ ᤜᤧᤰᤁᤩᤠᤱ ᤂᤡᤏᤡ᤹ ᤛᤧ᤺ᤵᤛᤡᤱᤔᤠᤖᤧ ᤗᤠᤃᤡ ᤌᤧᤔᤠ ᤐᤠ᤺ᤵᤔᤠᤒᤣ ᤑᤠ᤹ᤀᤠᤱ ᤋᤃᤡᤛᤠ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥

᥇᥋ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤂᤡᤏᤡ᤹ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤛᤢᤳᤗᤠᤜᤠ᤹ ᤏᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤡᤏᤡᤱᤗᤥ॥ ᤜᤧᤰᤁᤣ᤺ᤸᤗᤧ ᤀᤠᤳᤋᤡᤴᤏᤠᤱ ᤂᤡᤏᤡ᤹ ᤒᤡᤑᤩᤢᤱᤜᤠ᤹ᤖᤧ ᤀᤵᤔᤠ ᤏᤢ ᤐᤠ᤺ᤴᤎᤰᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥌ ᤂᤡᤏᤡ᤹ ᤐᤠᤔᤠᤜᤠ᤹. ᤑᤢ᤹ᤏᤢᤛᤠ᤹ᤜᤠ᤹. ᤁᤠ᤹ᤀᤡ ᤛᤥ᤹ᤎᤥ᤺ᤰᤜᤠ᤹ ᤏᤢ ᤋᤣ᤺ᤱᤈᤢᤶᤜᤠ᤹ᤖᤧ ᤀᤡᤱᤃᤧᤶᤗᤧᤰᤋᤡᤀᤠᤱ ᤋᤧᤶᤔᤠ ᤁᤧᤶᤒᤠᤱᤄᤡ᤹ᤖᤥ॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤢᤓᤠᤃ ᤁᤧᤶᤛᤧᤖᤡ᤹॥

᥇᥍ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤈᤡ᤺ᤳᤋᤡ᤹.

᥇᥎ ᤜᤧᤰᤁᤣᤛᤠᤱ ᤂᤡᤏᤡ᤹ ᤌᤧᤃᤣ᤺ᤰᤀᤡᤎᤡᤰᤁᤠᤱ ᤔᤰᤔᤧᤎᤠᤏᤧᤴᤗᤥ॥

᥇᥏ ᤂᤡᤏᤡ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤎᤖᤢᤶᤔᤡᤸᤗᤧᤀᤣ ᤂᤡᤏᤡ᤹ ᤜᤡᤱᤔᤴᤏᤡᤴ ᤋᤠᤱᤗᤥ॥”

ᤕᤖᤢᤛᤗᤧᤶᤔᤡᤸᤗᤧ ᤁᤢᤔᤧᤰᤔᤠᤴ

(ᤔᤳᤋᤡ ᥈᥊:᥇᥋-᥈᥇. ᤔᤷᤁᤢ ᥇᥉:᥇᥊-᥇᥏)

᥈᥆ ᤀᤠᤸᤗ ᤕᤖᤢᤛᤗᤧᤶᤔᤡᤴ ᤏᤡᤱᤔᤡ ᤌᤰᤛᤢᤒᤠᤜᤠ᤹ᤖᤧ ᤔᤧᤃᤒᤢᤒᤠ ᤁᤧᤏᤡ᤺ᤛᤢᤶᤔᤡᤸᤗᤧ ᤀᤠᤸᤗ ᤁᤢᤔᤧᤰᤔᤠᤴ ᤏᤡ᤺ᤳᤋᤠᤱᤅᤣ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥈᥇ ᤜᤧᤰᤁᤩᤠᤱ ᤕᤜᤢᤍᤡᤕᤠᤒᤠ ᤔᤏᤠᤜᤠ᤹ ᤁᤥ᤺ᤰᤔᤠ ᤑᤠᤱᤈᤱ ᤜᤧᤱᤄᤠ᤺ᤳᤋᤡ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗ. ᤕᤧᤰᤕᤰᤁᤥ ᤁᤧᤘᤠ᤹ᤒᤠᤜᤠ᤹ ᤗᤠ᤺ᤰᤁᤠᤳ ᤔᤧᤄᤧᤳᤇᤡᤱ ᤔᤧᤒᤣ᤺ᤰᤗ. ᤜᤧᤰᤁᤩᤠᤱ ᤐᤠᤱᤓᤣ᤹ᤀᤥ ᤁᤧᤕᤢᤱᤒᤠᤜᤠ᤹ ᤕᤠᤶᤔᤥ ᤕᤧᤰᤕᤰᤁᤥ ᤔᤧᤴᤍᤠᤏᤧᤴᤗᤖᤥ॥

᥈᥈ ᤌᤣᤀᤠᤱᤓᤧᤸᤗᤧ ᤛᤠᤶᤕᤥ ᤛᤠᤵᤗᤠᤀᤥ ᤁᤴ ᤛᤠᤵᤋᤧᤀᤠᤱ ᤐᤵᤐᤠ ᤐᤠ᤺ᤴᤏᤡᤴ ᤁᤧᤳᤗ ᤑᤠ᤹ᤀᤠᤱ ᤁᤱᤃ ᤂᤢᤶᤍᤡᤱᤗᤧᤴ ᤕᤧᤴᤜᤠ᤹ ᤐᤥᤱᤗᤥ॥

᥈᥉ ᤁᤴ ᤕᤧᤶᤔᤡᤱᤃ ᤔᤧᤴᤇᤢᤰᤔᤠ ᤁᤧᤘᤠ᤹ᤔᤠ ᤏᤢ ᤛᤠᤘᤠᤔᤠᤜᤠ᤹ᤖᤧ ᤗᤠᤃᤡ ᤀᤠᤰᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤐᤥ᤺ᤱᤅᤡ᥄ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤶᤒᤠ ᤋᤢᤰᤂᤣ ᤌᤠ᤺ᤖᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤅᤡᤴ ᤁᤴ ᤔᤏᤠᤜᤠ᤹ᤀᤥ ᤆᤢᤰᤗᤥ॥

᥈᥊ ᤂᤧᤱᤜᤠ᤹ ᤋᤠᤓᤣ᤺ᤸᤗᤧ ᤔᤧᤈᤧᤵᤋᤢ ᤔᤧᤛᤧᤖᤢᤛᤡ᤹ ᤜᤧᤰᤁᤩᤠᤱ ᤕᤖᤡᤰ ᤗᤠᤈᤣ᤹ᤀᤥ ᤐᤢᤱᤗᤠᤎᤠᤒᤠ ᤔᤧᤒᤥ᤺ᤱᤅᤠᤱ ᤔᤧᤒᤣ᤺ᤰᤗᤥ॥ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤕᤧᤶ ᤔᤧᤱᤃᤧᤳᤋᤣ ᤌᤠᤖᤡᤰ ᤂᤧᤱᤜᤠ᤹ᤖᤧ ᤕᤖᤢᤛᤗᤧᤶᤔᤡᤴ ᤔᤧᤍᤥ᤹ᤖᤢ ᤔᤧᤛ᤹ᤖᤢ᤹ᤖᤥ॥

ᤔᤧᤴᤇᤠᤶᤛᤠ᤺ᤸᤗᤧ ᤁᤢᤕᤢᤔᤠᤴ

(ᤔᤳᤋᤡ ᥈᥊:᥈᥏-᥉᥇. ᤔᤷᤁᤢ ᥇᥉:᥈᥊-᥈᥍)

᥈᥋ “ᤜᤧᤰᤁᤩᤠᤱ ᤏᤠᤶ. ᤗᤠᤒᤠ ᤏᤢ ᤂᤣ᤺ᤶᤛᤡᤰᤜᤠ᤹ᤀᤥ ᤕᤶᤒᤠ ᤔᤡᤰᤛᤣ᤺ᤴᤜᤠ᤹ ᤔᤧᤎᤠ᤺ᤵᤗᤥ॥ ᤜᤧᤰᤁᤩᤠᤱ ᤘᤠᤜᤱᤅᤡᤸᤗᤧ ᤁᤢᤛ᤺ᤰᤔᤠᤴ ᤏᤢ ᤕᤶᤒ᤻ᤕᤶᤒᤠ ᤘᤠᤓᤧᤸᤗᤧᤱᤅᤡᤸᤗᤧ ᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤛᤠ᤹ᤖᤡᤰ ᤁᤡᤔᤠᤀᤥ ᤏᤢ ᤏᤡᤱᤛᤠᤶᤔᤥ ᤔᤧᤎᤠᤖᤥ॥

᥈᥌ ᤀᤠᤸᤗ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤍᤠᤒᤠᤖ ᤁᤧᤒᤵᤐᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤔᤧᤀᤡ᤺ᤳᤋᤢᤀᤠᤱ ᤔᤏᤠᤜᤠ᤹ ᤂᤢᤏᤡ᤹ ᤛᤠᤶ ᤔᤡᤰᤁᤡᤸᤗᤧ ᤐᤰᤌᤛᤡ. ᤌᤣᤀᤠᤱᤓᤧᤸᤗᤧ ᤋᤠᤱᤛᤠᤰᤐᤥᤒᤠ ᤔᤢᤰᤛᤠᤶᤜᤠ᤹ ᤏᤢ ᤂᤣ᤺ᤶᤛᤡᤰᤜᤠ᤹ ᤔᤧᤕᤱᤗᤥ॥

᥈᥍ ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤴ ᤂᤠᤵᤔᤡ᤺ᤳᤋᤥ ᤕᤶᤒᤠ ᤔᤢᤰᤛᤠᤶ ᤜᤧᤰᤁᤩᤠᤱ ᤔᤡᤔᤡᤍᤡᤱᤏᤢ ᤕᤢᤖ ᤐᤵᤐᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤏᤡᤛᤢ᤹ᤖᤥ॥

᥈᥎ ᤀᤠᤸᤗ ᤁᤴ ᤁᤧᤖᤧᤰ ᤐᤥ᤺ᤱᤅᤡᤸᤗᤧ ᤂᤡᤏᤡ᤹ ᤌᤧᤃᤣ᤺ᤰᤐᤧᤴ ᤑᤥ᤺ᤰᤂᤧᤶᤔᤧ᤹ᤀᤠᤱ ᤌᤠ᤺ᤱ ᤀᤥᤔᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤧᤴᤗᤵᤐᤡᤴ ᤏᤡ᤺ᤳᤋᤠᤱ ᤋᤠᤖ ᤐᤳᤗᤥ॥”

ᤐ᤺ᤳᤇᤣ᤹ᤒᤢᤱᤔᤥᤗᤠᤶ ᤏᤡᤛᤠᤶ

(ᤔᤳᤋᤡ ᥈᥊:᥉᥈-᥉᥋. ᤔᤷᤁᤢ ᥇᥉:᥈᥎-᥉᥇)

᥈᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤁᤴ ᤂᤧᤍᤠ᤹ᤀᤡᤴ ᤔᤧᤳᤋᤢᤛᤡ. “ᤀᤠᤸᤗ ᤐ᤺ᤳᤇᤣ᤹ᤒᤢᤱᤔᤠᤴ ᤏᤢ ᤘᤣ᤹ ᤛᤡᤱᤒᤢᤱᤜᤠ᤹ ᤀᤥᤔᤧᤳᤋᤧᤶᤔᤧ᤹॥

᥉᥆ ᤀᤠᤸᤗ ᤁᤢᤛᤱ ᤁᤢᤓᤧᤰᤘᤠ ᤗ᤺ᤴᤏᤡᤸᤗᤧ ᤜᤠᤱᤘᤠ᤺ᤶᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱ ᤋᤠᤖ ᤐᤳ ᤑᤠ᤹ᤀᤠᤱ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥉᥇ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤴ ᤁᤠᤰ ᤐᤠ᤺ᤴᤜᤠ᤹ ᤁᤧᤳᤗ ᤐᤣ᤺ᤰᤐᤠ ᤁᤧᤏᤡᤛᤢᤶᤔᤡᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤏᤡ᤺ᤳᤋᤠᤱ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥉᥈ “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤁᤴ ᤔᤧᤴᤇᤠᤶ ᤌᤠ᤺ᤰᤜᤠ᤹ ᤔᤧᤴᤇᤡᤏᤧᤴᤗᤥ॥

᥉᥉ ᤋᤠᤱᤛᤠᤰᤐᤠᤴ ᤏᤢ ᤂᤠᤶᤒᤣ᤺ᤰᤔᤠᤴ ᤗᤧᤰᤁᤠᤱ ᤐᤣᤰ. ᤁᤖ ᤀᤡᤱᤃᤠ᤹ ᤀᤠᤒᤠ᤺ᤴᤈᤠᤰᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤰᤏᤧᤴ ᤔᤧᤒᤣ᤺ᤰᤏᤧᤴᤗᤥ॥

᥉᥊ “ᤂᤡᤏᤡ᤹ ᤕᤠᤶᤍᤠᤍᤠ ᤛᤢᤰᤂᤣᤘᤠ ᤏᤢ ᤆᤠᤔᤠ ᤌᤢᤱᤔᤠ ᤜᤧᤰᤁᤩᤠᤱ ᤁᤴ ᤜᤡᤱᤔᤴᤗᤧᤴ ᤏᤡᤱᤛᤠᤶ ᤆᤥ᤺ᤰᤔᤥ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤜᤰᤆᤄᤳ ᤌᤰᤛᤠᤐᤢᤛᤠ ᤀᤡᤈᤥᤀᤥ ᤔᤧᤎᤠᤒᤠ ᤜᤧᤰᤁᤣ ᤁᤴ ᤕᤧᤴᤜᤠ᤹ᤀᤥ ᤂᤡᤏᤡ᤹ᤀᤠᤱ ᤁᤧᤎᤩᤧ᤹ᤀᤡᤖᤥ॥

᥉᥋ ᤌᤣᤀᤠᤱᤓᤧᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤏᤢᤀᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤐᤥᤱᤗᤥ॥

᥉᥌ ᤁᤧᤖᤧᤰ ᤕᤧᤶᤔᤥ ᤀᤠᤵᤑᤠᤸᤗᤧᤛᤠᤱ ᤁᤴ ᤁᤧᤍᤠᤒᤠ ᤐᤠ᤺ᤴᤏᤥᤗᤠᤶ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤔᤢᤰᤛᤠᤶ ᤁᤧᤄᤥᤛᤢᤶᤗ ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤸᤗᤧ ᤁᤢᤍᤃᤡ ᤕᤧᤵᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤖ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥”

᥉᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤌᤡᤰᤕᤠ᤺ᤴᤎᤰ ᤔᤠᤱᤜᤡᤶᤔᤥ ᤜᤢ᤹ᤖᤢᤛᤡᤖ ᤘᤕᤧ. ᤁᤖ ᤛᤧᤴᤍᤡᤰ ᤕᤠᤱᤎᤥ᤺ᤰᤛᤧ ᤈᤤᤋᤢᤏ ᤁᤥ᤺ᤰᤔᤠᤀᤥ ᤐᤣᤖ ᤘᤕᤧᤖᤥ॥

᥉᥎ ᤜᤧᤰᤁᤩᤠᤱ ᤋᤠᤏᤠᤶᤛᤠ ᤔᤠᤱᤜᤡᤶᤔᤥ ᤂᤢᤏᤧ᤹ ᤁᤢᤒᤠ᤺ᤴᤈᤠᤰ ᤂᤧᤶᤛᤧ ᤔᤏᤠᤜᤠ᤹ ᤔᤧᤍᤩᤧᤖᤥ॥

a 

᥈᥇:᥈ ᤕᤠᤱᤏᤧᤳᤇᤡ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤏᤧᤳᤇᤡ ᤗᤧᤵᤋᤥᤴ॥” ᤁᤴ ᤕᤜᤢᤍᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤢᤔᤧᤸᤗᤢᤱ ᤛᤢ᤺ᤸᤗᤡᤰᤐᤠ ᤕᤠᤱ ᤘᤕᤧ॥

ᤕᤧᤛᤢ᤺ᤴ ᤛᤧᤵᤔᤠ ᤏᤡᤱᤛᤣ᤺ᤰ

(ᤔᤳᤋᤡ ᥈᥌:᥇᥊-᥇᥌. ᤔᤷᤁᤢ ᥇᥊:᥇᥆-᥇᥇. ᤕᤢᤜᤢ ᥇᥎:᥇᥏-᥈᥊)

᥈᥈

ᤀᤠᤸᤗ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱᤅᤡᤸᤗᤧ ᤋᤱᤏᤠᤶᤔᤡᤴ ᤏᤡ᤺ᤳᤋᤠᤱ ᤋᤩᤧᤖ ᤐᤳᤇᤧ॥ ᤂᤧᤴ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤠᤱ ᤔᤧᤔᤧᤳᤋᤢ᤹॥

᥈ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤛᤧᤵᤔᤠ ᤛᤢᤕᤧᤶ ᤔᤧᤃᤥ᤺ᤳᤋᤢᤖ ᤔᤧᤘᤕᤧ. ᤁᤖ ᤔᤏᤠᤜᤠ᤹ᤖᤧ ᤜᤕᤱᤁᤡᤸᤗᤡᤱ ᤔᤧᤈᤥᤃᤢ᤹ ᤑᤠ᤹ᤀᤠᤱ ᤔᤧᤃᤡᤛᤧᤒᤠᤸᤗᤧ ᤆᤥᤃᤢᤸᤗᤧ ᤛᤫᤠ᤺ᤳᤋᤠᤱ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢ॥

᥉ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤴ ᤌᤡᤰ-ᤏᤧᤳ (᥇᥈) ᤜᤢ᤹ᤛᤠᤶᤒᤠᤜᤠ᤹ᤀᤥ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋ ᤔᤧᤵᤔᤏᤠᤒᤠᤸᤗᤧ ᤁᤢᤏᤡᤱᤘᤠ᤹ᤀᤥ ᤗᤠᤛᤧ॥

᥊ ᤜᤧᤰᤁᤩᤠᤱ ᤂᤢᤏᤧ᤹ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤜᤡᤶ ᤁᤧᤃᤥᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤋᤢᤶᤒᤠᤜᤠ᤹ᤖᤥ ᤐᤣᤀᤠᤱ ᤕᤧᤛᤢ᤺ᤴ ᤂᤡᤏᤡ᤹ ᤜᤢᤰᤁᤥ ᤌᤠᤔᤠ ᤛᤢᤰᤋᤢᤱ ᤑᤠ᤹ᤀᤠᤱ ᤆᤧᤰᤋᤢᤛᤡ॥

᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤕᤠᤱ ᤐᤡᤀᤠᤛᤡᤃᤧ᤹ᤖᤥ ᤗ᤹ᤖᤡᤰ ᤔᤧᤔᤧᤳᤋᤢᤖᤥ॥

᥌ ᤂᤢᤏᤧ᤹ᤀᤠᤱ ᤂᤧᤴ ᤐᤠ᤺ᤴᤏᤥ ᤋᤧᤴᤍᤧᤀᤠᤱ ᤔᤏᤠᤜᤠ᤹ ᤔᤧᤜᤥ᤺ᤵᤐᤡᤸᤗᤧ ᤀᤡᤱᤗᤧᤰᤔᤠᤀᤠᤱ ᤋᤧᤶᤔᤠ ᤐᤠᤱᤔᤠᤛᤡ ᤑᤠ᤹ᤀᤠᤱ ᤛᤢᤕᤧᤶ ᤁᤥ᤺ᤵᤔᤠ ᤜᤣ᤺ᤰᤋᤢᤖᤥ॥

ᤏᤡᤛ᤻ᤋᤠᤖ ᤋᤱᤏᤠᤶᤔᤥ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤛᤠᤓᤠᤱᤈᤠ ᤆ᤺

(ᤔᤳᤋᤡ ᥈᥌:᥇᥍-᥉᥆. ᤔᤷᤁᤢ ᥇᥊:᥇᥈-᥈᥌. ᤕᤢᤜᤢ ᥇᥉:᥈᥇-᥉᥆)

᥍ ᤜᤧᤰᤁᤩᤠᤱ ᤛᤡᤍᤠ᤹ ᤔᤧᤴᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤡᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤥ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤔᤧᤸᤗᤢᤰᤛᤠ᤺ᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤌᤡᤶ ᤘᤕᤧ॥

᥎ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤀᤰᤂᤣ ᤔᤧᤳᤋᤢᤛᤡᤖ ᤐᤠᤱᤄᤢᤛᤡ. “ᤂᤡᤴᤇᤡ᤹ ᤐᤣᤃᤧᤳᤇᤧ᤹ᤀᤠᤱ ᤀᤠᤏᤡ᤹ ᤗᤠᤃᤡ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤆᤠᤔᤠ ᤌᤢᤱᤔᤠ ᤕᤠᤖᤡᤵ ᤆᤥᤃᤧᤳᤇᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡ᤹ ᤛᤥᤖᤡᤰ ᤆᤠᤶᤗᤥ॥”

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤣ᤺ᤴᤍᤥᤛᤧᤳᤇᤢ. “ᤜᤧᤰᤁᤣ᤺ᤸᤗᤧ ᤀᤠᤳᤋᤠᤴ ᤐᤣ᤺ᤰᤔᤠᤀᤠᤱ ᤕᤠᤖᤡᤵ ᤆᤥ᤺ᤰᤔᤠᤒᤣ᥅”

᥇᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤠᤸᤗ ᤀᤥᤔᤧᤳᤋᤧᤳᤇᤧ᤹ᤀᤥ. ᤂᤡᤴᤇᤡ᤹ ᤕᤧᤰᤕᤰᤁᤥ ᤁᤧᤗᤠ᤺ᤳᤇᤡᤖ ᤁᤧᤒᤳᤇᤡᤸᤗᤧ ᤆᤫᤠ᤺ᤳ ᤁᤢ᤺ᤴᤍᤠ ᤁᤧᤒᤱᤒᤠ ᤔᤏᤠᤎᤡᤰᤗᤧ ᤁᤧᤍᤢᤶᤛᤡ᤹॥ ᤂᤧᤴ ᤗᤠ᤺ᤵᤐᤠ ᤜᤡᤶᤔᤥ ᤌᤠᤖᤡᤰ ᤋᤡᤶᤍᤧᤳᤇᤧ᤹॥”

᥇᥇ ᤜᤧᤰᤁᤩᤠᤱ ᤜᤡᤶᤍᤠᤱᤒᤠᤴ ᤔᤧᤳᤋᤧᤇᤧ᤹. “ᤀᤠᤏᤡᤃᤧ ᤛᤡᤰᤛᤠᤶᤒᤠᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤔᤧᤳᤋᤧᤀᤠᤱ ᤁᤧᤘᤠ᤹ᤖᤥ. ‘ᤋᤖᤣ ᤕᤢᤱᤔᤠ ᤕᤠᤰᤑᤠᤱᤅᤡᤴ ᤀᤠᤳᤋᤥ ᤏᤧᤒᤣ᥅ ᤂᤧᤵᤔᤥ ᤀᤡᤱᤃᤠ᤹ ᤀᤠᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤆᤠᤔᤠ ᤌᤢᤱᤔᤠᤴ ᤆᤠᤱᤗᤥ॥’

᥇᥈ ᤜᤧᤰᤁᤩᤠᤱ ᤂᤧᤸᤗᤧ ᤂᤡᤴᤇᤡ᤹ ᤌᤥ᤺ᤛ᤻ᤔᤠ ᤂᤠᤶᤗᤥᤀᤥ ᤕᤠᤖᤡᤵ ᤆᤥ᤺ᤰᤔᤏᤠᤒᤠ ᤗᤳᤇᤠ ᤕᤶᤒᤠ ᤕᤠᤰᤑᤠᤱᤅᤡᤴ ᤀᤥᤛᤣ᤺ᤴᤃᤧᤎᤠᤰᤛᤡ᤹॥ ᤂᤧᤵᤔᤥᤀᤣ ᤀᤠᤏᤡ᤹ ᤆᤠᤔᤠ ᤌᤢᤱᤔᤠᤴ ᤕᤠᤖᤡᤵ ᤆᤥᤃᤧᤳᤇᤧ᤹ᤀᤥ॥”

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣᤛᤧᤳᤇᤡᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤋᤢᤔᤧᤳᤇᤢᤀᤠᤱ ᤂᤧᤱᤜᤠ᤹ᤖᤧ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤆᤠᤔᤠ ᤌᤢᤱᤔᤠᤴ ᤕᤠᤖᤡᤵ ᤆᤥᤃᤧᤳᤇᤢ॥

ᤍᤠᤱᤒᤠᤸᤗᤧ ᤁᤢᤛᤠᤓᤠᤱᤈᤠ᤺ᤴ

(ᤔᤳᤋᤡ ᥈᥌:᥈᥌-᥉᥆. ᤔᤷᤁᤢ ᥇᥊:᥈᥈-᥈᥌. ᥇ ᤁᤥᤖ ᥇᥇:᥈᥉-᥈᥋)

᥇᥊ ᤀᤠᤸᤗ ᤆᤠᤈᤠᤔᤠ ᤕᤧᤶ ᤐᤥ᤺ᤰᤂᤧᤀᤠᤱ ᤕᤧᤛᤢ᤺ᤴ ᤁᤢᤛᤣ᤺ᤰᤕᤢᤰᤔᤡᤒᤠᤜᤠ᤹ᤏᤢ ᤆᤠᤔᤠ ᤋᤧᤴᤏᤥ ᤕᤢᤱᤛᤡᤱ॥

᥇᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤋᤢᤰᤂᤣ ᤆᤠᤔᤠᤏᤢ᤺ᤸᤗᤧ ᤋᤃᤡ ᤁᤴ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤒᤠ ᤛᤠᤓᤱᤈᤠ᤺ᤴ ᤂᤡᤏᤡ᤹ᤏᤢ ᤛᤥᤖᤡᤰ ᤆᤠᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤠᤱ.

᥇᥌ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤁᤴ ᤀᤠᤈᤠᤶᤗ ᤀᤠᤒᤵᤐᤠ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤒᤠ ᤛᤠᤓᤠᤱᤈᤠ᤺ᤸᤗᤧ ᤁᤢᤒᤣ᤺ᤴ ᤔᤧᤱᤃᤧᤳᤋᤣ ᤌᤠᤖᤡᤰ ᤀᤡᤱᤃᤠ᤹ ᤕᤠᤶᤔᤥ ᤔᤧᤈᤠᤀᤠᤴᤗᤥ॥”

᥇᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤆᤸᤗᤱᤏᤠ ᤂᤥᤷᤕᤠ᤺ᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤀᤰᤂᤣ ᤐᤠ᤺ᤳᤋᤢ. “ᤁᤴ ᤋᤠ᤺ᤰᤋᤧᤶᤔᤧ᤹ᤀᤠᤱ ᤂᤡᤏᤡ᤹ ᤗᤢᤶᤔᤥ ᤜᤠ᤺ᤳᤋᤠᤛᤡᤶᤔᤧᤖ ᤆᤧᤶᤔᤧ ᤌᤢᤅᤧᤶᤔᤧ᤹ᤀᤥ॥

᥇᥎ ᤂᤡᤏᤡ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤕᤠᤶᤔᤥ ᤔᤧᤴᤍᤠᤀᤣ ᤌᤠᤖᤡᤰ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤀᤡᤱᤃᤠ᤹ ᤕᤠᤶᤔᤥ ᤔᤧᤎᤢᤱᤅᤠᤴᤗᤥ॥”

᥇᥏ ᤜᤧᤰᤁᤩᤠᤱ ᤂᤢᤏᤧ᤹ ᤂᤖᤧ᤺ᤱᤅᤡᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ ᤜᤧᤰᤁᤩᤠᤱ ᤂᤧ᤺ᤰᤂᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤐᤡᤖᤢᤛᤡᤖ ᤀᤰᤂᤣ ᤔᤧᤳᤋᤢᤛᤡ. “ᤁᤴ ᤂᤡᤏᤡ᤹ ᤗᤠᤃᤡ ᤐᤡᤖᤧᤒᤠ ᤀᤠᤎᤰᤗᤥ॥ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤛᤥᤀᤥ ᤀᤰᤂᤣ ᤆᤥᤃᤧᤶᤔᤧ᤹ᤀᤥ॥”

᥈᥆ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤈ ᤔᤧᤛᤢᤖᤢᤀᤠᤱ ᤆᤸᤗᤱᤏᤠ ᤂᤥᤷᤕᤠ᤺ᤴ ᤕᤧᤛᤢᤖᤧ ᤐᤰᤂᤢᤖ ᤀᤰᤂᤣ ᤔᤧᤳᤋᤢᤛᤡ. “ᤁᤴ ᤂᤡᤏᤡ᤹ ᤗᤠᤃᤡ ᤀᤠᤔᤠᤰᤂᤡ᤹ᤀᤡᤴ ᤘᤍᤣ᤺ᤴᤍᤧᤀᤠᤱ ᤏᤡ᤺ᤴᤎᤥ ᤐᤥ᤺ᤰᤂᤧᤒᤠ ᤁᤢᤛᤱ ᤔᤠᤱᤜᤢᤵᤐᤡᤴᤗᤥ॥

᥈᥇ “ᤁᤖ ᤀᤥᤔᤧᤳᤋᤧᤶᤔᤧ᤹᥄ ᤀᤡᤱᤃᤠ᤹ ᤕᤠᤵᤔᤡ ᤀᤡᤱᤃᤧᤗᤧᤰᤐᤠᤴ ᤒᤠ ᤁᤴ ᤆᤠᤔᤠ ᤋᤧᤴᤏᤥ ᤀᤡᤱᤃᤠ᤹ᤏᤢᤀᤣ ᤆᤖ ᤕᤢᤱᤗᤥ॥”

᥈᥈ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤁᤢᤀᤡᤛᤡ᤺ᤰᤁᤣ ᤔᤧᤴᤇᤠᤶᤛᤠ᤺ᤱᤃ ᤛᤡᤔᤠᤀᤣ ᤐᤥᤱᤗᤥ. ᤁᤖ ᤂᤢᤏᤧ᤹ ᤀᤡᤱᤃᤧᤗᤧᤰᤐᤧᤱᤃ ᤆᤡ᤺ᤳᤋᤧᤛᤩᤧᤖᤥ॥

᥈᥉ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤗᤢᤶᤔᤥ ᤀᤰᤋᤱᤒᤠ ᤕᤠ᤺ᤶᤒᤰ ᤜᤠ᤺ᤳᤗᤧ ᤆᤥᤃᤢ᤹ᤒᤡᤗᤠ ᤗ᤹ᤖᤡᤰ ᤛᤣ᤺ᤴᤍᤥᤛᤡᤱᤔᤠ ᤔᤧᤜᤣ᤺ᤰᤛᤡᤱᤗᤥ॥

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤜᤠ᤺ᤳᤏᤡᤒᤣ᥅

(ᤔᤳᤋᤡ ᥈᥆:᥈᥋-᥈᥎. ᥇᥏:᥈᥎. ᤔᤷᤁᤢ ᥇᥆:᥊᥈-᥊᥋)

᥈᥊ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤜᤠ᤺ᤳᤏᤡᤒᤣ ᤑᤠ᤹ᤀᤠᤱ ᤐᤠ᤺ᤴᤎᤰᤔᤠ ᤔᤧᤜᤣ᤺ᤰᤋᤢᤖᤥ॥

᥈᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤜᤠ᤹ᤖᤧ ᤔᤏᤠᤜᤠ᤹ ᤐᤠ᤺ᤵᤐᤠ᤺ᤳ ᤔᤧᤔᤧᤳᤋᤢᤛᤡ ᤜᤧᤰᤁᤩᤠᤱ ᤂᤢᤏᤡ᤹ ᤕᤢᤰᤛᤠᤒᤠᤜᤠ᤹ᤖᤧ ᤀᤠᤏᤡᤃᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤣ᤺ᤱᤛᤡᤃᤧ ᤑᤠ᤹ᤀᤠᤱ ᤔᤧᤔᤧᤳᤇᤡᤱᤗᤥ॥

᥈᥌ ᤁᤖ ᤂᤡᤏᤡ᤹ᤀᤥᤃ ᤀᤰᤂᤣ ᤔᤧᤒᤥ᤺ᤱᤏᤧᤸᤗᤥ॥ ᤂᤡᤏᤡ᤹ᤀᤥᤃ ᤀᤠᤳᤋᤡᤴ ᤕᤶᤒᤠ ᤆᤥᤰ. ᤂᤧᤴ ᤆᤢᤰᤛᤠ ᤐᤥᤱᤔᤠ ᤐᤥ᤺ᤱ ᤜᤧᤰᤁᤩᤠᤱ ᤗᤠᤶᤗᤥᤒᤠᤴ ᤛᤣᤘᤠᤖᤥᤒᤧᤴ ᤜᤧᤰᤁᤣ ᤐᤥᤱᤔᤠ ᤐᤥᤱᤗᤥ॥

᥈᥍ ᤀᤠᤸᤗ ᤆᤠᤈᤠᤔᤠᤍᤧᤴᤏᤥ ᤁᤧᤕᤢᤱᤒᤧᤴ ᤏᤢ ᤛᤣᤘᤠ ᤁᤧᤈᤥ᤺ᤰᤐᤧᤴ ᤀᤠᤳᤋᤡᤴ ᤕᤶᤒᤠᤒᤣ᥅ ᤂᤧᤴ ᤆᤠᤈᤠᤔᤠᤍᤧᤴᤏᤥ ᤁᤧᤕᤢᤱᤒᤧᤴ ᤕᤶᤒᤠ ᤔᤧ᤺ᤶᤒᤡ᥅ ᤁᤖ ᤂᤡᤏᤡ᤹ᤀᤥᤃ ᤀᤡᤱᤃᤠ᤹ ᤛᤣᤘᤠ ᤁᤧᤈᤥ᤺ᤰᤐᤠ ᤜᤧᤰᤁᤣ ᤘᤠ᤹ᤀᤠ ᤑᤠ᤹ᤀᤠᤱ ᤔᤧᤳᤏᤡᤱᤗᤥ॥

᥈᥎ ᤂᤡᤏᤡ᤹ᤃ ᤆᤰᤔᤧᤸᤗ᤹ᤀᤣ ᤀᤡᤱᤃᤠ᤹ ᤀᤠᤍᤢᤰᤂᤣᤀᤥ ᤋᤣ᤺ᤱ ᤕᤠᤵᤔᤡ ᤁᤧᤔᤧᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

᥈᥏ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤀᤡᤱᤃᤠ᤹ ᤜᤠᤱᤆᤥ᤺ᤰᤔᤠ ᤕᤢᤰ ᤐᤡᤖᤠᤱᤒᤠ ᤜᤧᤰᤁᤣᤀᤣ ᤂᤡᤏᤡ᤹ᤀᤠᤱ ᤐᤡᤏᤡᤱᤗᤥ॥

᥉᥆ ᤂᤡᤏᤡ᤹ ᤀᤠᤜᤠᤱᤈᤢᤶᤔᤥ ᤀᤡᤱᤃᤠ᤹ᤏᤢᤀᤣ ᤛᤥᤖᤡᤰ ᤁᤧᤕᤢᤅᤡ᤹ᤀᤠᤱ ᤁᤧᤈᤠᤶ ᤁᤧᤎᤢᤅᤢᤶᤗᤥ॥ ᤜᤧᤰᤁᤩᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤅᤡᤀᤠᤱ ᤀᤡᤛᤪᤠᤀᤡᤗᤒᤠ ᤌᤡᤰᤏᤧᤳ ᤛᤢᤘᤠᤱᤜᤠ᤹ ᤛᤶᤍᤠᤱ ᤜᤠᤱ ᤁᤧᤈᤥᤃᤡ᤹ᤖᤥ॥”

ᤕᤧᤛᤢᤖᤧ ᤐᤋᤪᤢᤛᤧᤴ ᤁᤧᤏᤠ᤹ᤀᤠ ᤔᤧᤳᤋᤢ᤹

(ᤔᤳᤋᤡ ᥈᥌:᥉᥇-᥉᥋. ᤔᤷᤁᤢ ᥇᥊:᥈᥍-᥉᥇. ᤕᤢᤜᤢ ᥇᥉:᥉᥌-᥉᥎)

᥉᥇ ᤕᤧᤛᤢᤖᤧ ᤔᤧᤳᤋᤢ. “ᤛᤡᤔᤥᤏᤣ. ᤛᤡᤔᤥᤏᤣ. ᤂᤧᤵᤛᤧ᤹ᤀᤥ᥄ ᤀᤡᤰᤔᤛᤠᤒᤠᤸᤗᤧ ᤆᤠ᤺ᤴᤏᤢ ᤁᤢᤜᤰᤁᤡᤴ ᤛᤧᤶᤔᤠᤖᤧ ᤗᤠᤃᤡ ᤀᤧᤵᤋᤢᤀᤠᤱ ᤛᤧᤴᤍᤢᤒᤠ ᤁᤢᤀᤡᤛᤡ᤺ᤰ ᤔᤠᤑᤧᤴᤛᤠᤶᤔᤡᤸᤗᤧᤀᤠᤱ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤗᤧᤱᤔᤠ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤏᤠ᤺ᤰᤋᤢᤀᤠᤱ ᤘᤠ᤹ᤖᤥ॥

᥉᥈ ᤁᤖ ᤀᤡᤱᤃᤠ᤹ ᤂᤧᤏᤧ᤹ ᤁᤧᤏᤛᤠ᤺ᤴᤏᤡᤴ ᤔᤧᤗᤧᤱᤏᤧᤴᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤱ ᤐᤡᤏᤧᤀᤠᤱ ᤘᤠ᤹ᤀᤠᤖᤥ॥ ᤂᤧᤏᤧ᤹ ᤕᤠᤶᤔᤥ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥ᤺ᤰᤂᤧᤀᤠᤱ ᤁᤧᤶᤓᤢ᤹ ᤁᤧᤴᤛᤠ᤹ᤛᤡᤀᤠᤱ ᤂᤢᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤆᤥᤃᤧᤛᤧ᤹ᤀᤥ॥”

᥉᥉ ᤛᤡᤔᤥᤏᤖᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ᤃ ᤂᤧᤏᤧ᤹ᤏᤢ ᤐᤢᤱᤗᤠᤜᤡᤶᤔᤥ ᤌᤠᤖᤡᤰᤗᤰ ᤔᤧ᤺ᤴ. ᤁᤖ ᤛᤡᤔᤠ ᤐᤥ᤺ᤱᤛᤠᤱ ᤕᤠᤖᤡᤵ ᤘᤠ᤹ᤀᤠᤖᤥ॥”

᥉᥊ ᤁᤖ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤐᤋᤪᤢᤛᤣ. ᤀᤡᤱᤃᤠ᤹ ᤐᤠ᤺ᤴᤎᤡᤰ ᤔᤧᤳᤏᤧ᤹ᤖᤥ. ᤀᤠᤀᤡᤴ ᤛᤧᤴᤍᤡᤰ ᤀᤡᤱᤘᤠ ᤁᤠᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ ᤁᤧᤒᤠ᤺ᤳᤋᤢᤖ ᤛᤢᤶᤗᤧᤱ ᤁᤧᤏᤠ᤹ᤀᤠᤖᤥ॥”

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤠᤶᤍᤡᤱ ᤐᤡᤖᤢᤛᤡ᤹

᥉᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤂᤡᤏᤡ᤹ ᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤛᤧ ᤛᤢᤰᤘᤠ. ᤛᤠᤒᤪᤡ ᤏᤢ ᤗᤠᤱᤛᤢᤵ ᤌᤣᤀᤠᤱ ᤔᤧ᤺ᤴᤏᤣ ᤐᤠᤱᤏᤡᤱᤅᤡᤸᤗᤧ ᤂᤡᤏᤡ᤹ ᤁᤧᤛᤠᤰᤐᤥ ᤁᤧᤎᤩᤧ᤹ᤀᤡᤒᤡ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤔᤧᤎᤩᤧ᤹ᤀᤡᤃᤧᤴᤗᤥ॥”

᥉᥌ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤖ ᤀᤠᤸᤗᤥ ᤂᤡᤏᤡ᤹ ᤛᤢᤰᤘᤠ ᤛᤠᤒᤪᤡᤜᤠ᤹ ᤕᤠᤱᤛᤡᤱᤅᤧᤶᤔᤧ᤹ᤀᤥ ᤜᤧᤰᤁᤩᤠᤱ ᤋᤠᤓᤣ᤺ᤴ ᤔᤧᤱᤃᤵᤔᤏᤠᤒᤠᤸᤗᤧ ᤜᤠᤖᤠ᤹ ᤁᤢᤛᤢᤱᤄᤧ᤹ᤘᤠ᤺ᤴ ᤛᤱᤄᤢᤀᤠᤱ ᤗᤳᤌᤡᤰ ᤋᤠᤓᤣᤎᤡᤰᤁᤠᤱ ᤀᤡᤅᤢᤖᤖᤥ॥

᥉᥍ ᤀᤰᤂᤣᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. ‘ᤂᤢᤏᤧ᤹ᤃ ᤜᤠᤱᤒᤡᤑᤩᤢᤱᤒᤠᤜᤠ᤹ᤏᤢ ᤔᤧᤍᤱᤄᤢᤖᤥ॥’ ᤁᤴ ᤐᤠ᤺ᤴᤏᤡᤴ ᤏᤢ ᤔᤠᤱᤏᤡᤱᤘᤠ᤹ᤐᤠᤴᤏᤥ ᤀᤡᤱᤃᤠ᤹ ᤀᤠᤔᤧᤴᤏᤥ ᤛᤠᤵᤋᤧᤀᤠᤱ ᤐᤵᤐᤠ ᤐᤠ᤺ᤴᤜᤠ᤹ ᤁᤧᤖᤧᤰ ᤀᤡᤱᤃᤠ᤹ᤀᤥ ᤁᤧᤳᤗᤥ॥”

᥉᥎ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤍᤠᤱᤒᤣ. ᤀᤠᤏᤡᤃᤧ ᤏᤧᤳᤇᤡ ᤋᤠᤓᤣ ᤁᤳᤋᤢᤶᤒᤧᤖᤥ॥”

ᤕᤧᤛᤢᤖᤧ ᤔᤧᤳᤋᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤶᤔᤩᤠᤰᤁᤠᤱ ᤐᤥᤱᤗᤥ॥”

ᤕᤧᤛᤢ᤺ᤴ ᤈᤤᤋᤢᤏ ᤁᤥ᤺ᤰᤔᤠᤀᤥ ᤋᤢᤘᤠ ᤆᤥᤰ

(ᤔᤳᤋᤡ ᥈᥌:᥉᥌-᥊᥌. ᤔᤷᤁᤢ ᥇᥊:᥉᥈-᥊᥈)

᥉᥏ ᤜᤧᤰᤁᤩᤠᤱ ᤕᤧᤛᤢ᤺ᤴ ᤌᤥᤛ᤻ᤔᤠ ᤕᤠᤰᤑᤠᤱᤅᤥᤏᤢ ᤗ᤺ᤴᤍᤧᤀᤠᤱ ᤛᤍᤠᤍᤡᤱ ᤜᤧᤰᤁᤣ ᤈᤤᤋᤢᤏ ᤁᤥ᤺ᤰᤔᤠᤀᤥ ᤐᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤔᤧᤒᤣᤖᤥ॥

᥊᥆ ᤂᤧᤵᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤱᤛᤠ᤹ᤔᤠᤀᤥ ᤔᤧᤎᤩᤧ᤹ᤀᤡᤃᤧᤴᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥”

᥊᥇ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤛᤠᤰ ᤏᤠᤏᤠᤰ ᤐᤣᤀᤠᤱ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤢ.

᥊᥈ “ᤐᤠᤏᤢᤍᤡᤱ ᤀᤠᤶᤒᤣ. ᤂᤧᤏᤧ᤹ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤁᤴ ᤀᤡᤏᤥᤃᤧᤴ ᤋᤢᤰᤂᤣᤖᤧᤴ ᤂᤥᤷᤕᤠ᤺ᤴ ᤀᤡᤱᤃᤠ᤹ᤀᤥᤗᤠᤶ ᤂᤧᤳᤋᤧᤍᤣᤛᤧ᤹ᤀᤥ॥ ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤜᤧᤰᤁᤣᤃ ᤔᤧ᤺ᤴ. ᤁᤖ ᤁᤧᤏᤡᤱᤘᤠ᤹ ᤜᤧᤰᤁᤣᤀᤣ ᤐᤥ᤺ᤱᤗᤖᤥ॥”

᥊᥉ (ᤜᤧᤰᤁᤩᤠᤱ ᤂᤧᤵᤔᤥ ᤔᤠᤱᤗᤠᤀᤡᤱᤒᤠᤎᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤌᤠ᤺ᤶᤛᤡᤱᤅᤠᤱ ᤂᤢᤏᤧ᤹ ᤁᤢᤓᤠ᤹ ᤐᤡᤖᤢᤖᤥ॥

᥊᥊ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤛᤠᤶᤃᤧᤴ ᤏᤡᤱᤘᤠ᤹ᤖᤧ ᤏᤠᤕᤥ ᤐᤥ᤺ᤰᤂᤧᤀᤠᤱ ᤛᤠ᤹ᤖᤡᤰ ᤏᤡᤱᤘᤠ᤹ ᤐᤡᤖᤢᤀᤠᤱ ᤋᤢᤘᤠ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤠ᤺ᤶᤒᤪᤡᤰᤘᤠ᤺ᤴ ᤕᤶᤒ᤻ᤕᤶᤒᤠ ᤔᤠᤰᤂᤡ᤹ ᤋᤧᤵᤐᤰᤘᤠ ᤁᤢᤀᤡᤛᤡ᤺ᤰ ᤂᤠᤶᤔᤥ ᤔᤰᤌᤩᤧᤖᤥ॥)

᥊᥋ ᤕᤧᤛᤢ᤺ᤴ ᤋᤢᤘᤠᤀᤥᤗᤠᤶ ᤐᤥᤃᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤕᤢᤅᤧᤒᤠ ᤋᤧᤴᤏᤥ ᤐᤣ॥ ᤂᤧᤱᤜᤠ᤹ ᤁᤧᤖᤧᤰ ᤔᤡᤱᤘᤠ᤺ᤸᤗᤧ ᤔᤧᤏᤠᤛᤧᤀᤠᤱ ᤔᤧᤀᤡᤵᤛᤧᤒᤠ ᤋᤢᤔᤢᤛᤡ॥

᥊᥌ ᤂᤧᤱᤜᤠ᤹ ᤑᤥ᤺ᤰᤂᤢᤛᤡᤖ ᤀᤰᤂᤣ ᤔᤧᤳᤋᤢᤛᤡ. “ᤌᤣᤀᤠᤱ ᤁᤧᤀᤡᤵᤛᤡᤖ ᤁᤧᤏᤧᤛ᤻ᤛᤡᤒᤠᤒᤣ᥅ ᤐᤥᤃᤧᤶᤔᤧ᤹ᤀᤠᤱ ᤜᤱᤛᤠ᤹ᤔᤥ ᤔᤧᤎᤩᤧ᤹ᤀᤡᤃᤧᤴᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤧᤶᤔᤧ᤹॥”

ᤕᤧᤛᤢ᤺ᤴ ᤔᤧᤍᤧᤶᤛᤢ᤹

(ᤔᤳᤋᤡ ᥈᥌:᥊᥍-᥋᥉. ᤔᤷᤁᤢ ᥇᥊:᥊᥉-᥋᥆. ᤕᤢᤜᤢ ᥇᥎:᥉-᥇᥇)

᥊᥍ ᤁᤖ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢᤖ ᤐᤳᤇᤧᤸᤗᤧᤛᤠ. ᤌᤡᤰᤏᤧᤳ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥᤒᤠ ᤗᤳᤇᤠ ᤕᤜᤢᤍᤠ ᤔᤧᤵᤔᤏᤠᤒᤧᤸᤗᤧ ᤔᤏᤠᤜᤠ᤹ ᤗᤠᤶᤗᤥᤛᤢᤛᤡᤖ ᤂᤧᤵᤔᤥ ᤋᤠᤖᤢᤛᤡ॥ ᤜᤧᤰᤁᤩᤠᤱ ᤕᤧᤛᤢ᤺ᤴ ᤆᤢᤵ ᤔᤧᤵᤔᤠᤀᤠᤱ ᤛᤣᤘᤠ ᤔᤧᤳᤇᤧ ᤁᤢᤒᤣᤛᤠᤱ ᤐᤣ॥

᥊᥎ ᤁᤖ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤕᤜᤢᤍᤠᤀᤣ. ᤀᤰᤂᤣᤗ᤹ᤖᤡᤰ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤆᤢᤵ ᤁᤧᤔᤧᤳᤋᤠᤀᤠᤱ ᤂᤧᤏᤧ᤹ ᤀᤡᤱᤃᤧᤗᤧᤰᤁᤠᤒᤠᤒᤡ᥅”

᥊᥏ ᤜᤧᤰᤁᤩᤠᤱ ᤀᤠᤸᤗ ᤂᤧᤵᤔᤥ ᤌᤣ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤀᤠᤸᤗᤥ ᤀᤠᤏᤡᤃᤧ ᤋᤠᤓᤣ᤺ᤸᤗᤧ ᤁᤱᤜᤠ᤹ ᤆᤧᤵᤋᤢᤶᤛᤡᤶᤒᤧᤒᤡ᥅”

᥋᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤌᤡᤰᤁᤡᤸᤗᤧᤃ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤣᤘᤠᤖᤥᤒᤠᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱᤒᤠ ᤁᤢᤏᤧᤰᤂᤥ᤹ᤒᤠᤴ ᤐᤧᤳᤋᤢ ᤌᤠᤛᤢᤖᤥ॥

᥋᥇ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤏᤠ᤹ᤖᤧᤶᤔᤧ᤹ᤀᤥ॥” ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤧᤰᤂᤥ᤹ᤒᤠᤴ ᤛᤢᤛᤢᤀᤠᤱ ᤏᤢᤛᤢᤖᤥ॥

᥋᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤢᤏᤧ᤹ ᤁᤢᤍᤧᤶᤛᤧ ᤁᤧᤍᤠᤒᤠ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤔᤠᤱᤜᤡᤶ ᤁᤧᤃᤥᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤋᤢᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠᤀᤠᤒᤡ᥅ ᤌᤣᤀᤠᤱ ᤀᤡᤱᤃᤠ᤹ ᤀᤠᤍᤧᤶᤛᤧ ᤋᤠᤓᤣᤏᤢ ᤋᤰᤁᤠ᤺ᤳᤏᤢ ᤁᤧᤍᤩᤧ᤹ᤀᤡᤒᤣ᥅

᥋᥉ ᤀᤡᤱᤃᤠ᤹ᤃ ᤌᤡᤰᤕᤠ᤺ᤴᤎᤰᤛᤠ ᤔᤠᤱᤜᤡᤶ ᤗᤰᤂᤢᤶᤔᤥ ᤏᤡᤛᤠᤶ ᤜᤢ᤹ᤀᤡᤛᤧ ᤘᤕᤠᤱᤒᤠ ᤜᤧᤰᤁᤣᤛᤠᤱ ᤕᤠᤵᤔᤡ ᤁᤧᤴᤍᤧᤶᤛᤡᤴ. ᤁᤖ ᤂᤠᤍᤠᤶᤔᤠ ᤔᤢᤰᤛᤠᤶᤔᤡᤸᤗᤧ ᤕᤢᤰᤋᤢᤸᤗᤧᤀᤣ ᤂᤡᤏᤡ᤹ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤧᤶ ᤐᤥᤱᤗᤥ॥”

ᤐᤋᤪᤢᤛᤖᤧ ᤕᤧᤛᤢ᤺ᤴ ᤏᤠ᤹ᤖᤢ

(ᤔᤳᤋᤡ ᥈᥌:᥌᥏-᥍᥋. ᤔᤷᤁᤢ ᥇᥊:᥌᥌-᥍᥈. ᤕᤢᤜᤢ ᥇᥎:᥇᥋-᥇᥎.᥈᥋-᥈᥍)

᥋᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤧᤶᤛᤢᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤡᤶᤔᤥ ᤔᤧᤍᤠᤖᤢ॥ ᤐᤋᤪᤢᤛᤧᤴᤏᤠᤱ ᤔᤠ᤺ᤱᤄᤠᤗᤠᤶ ᤂᤧᤱᤜᤠ᤹ ᤋᤡᤶᤍᤢᤛᤡᤖ ᤂᤧᤵᤔᤥ ᤋᤩᤧᤖᤥ॥

᥋᥋ ᤂᤧᤱᤜᤠ᤹ᤖᤧ ᤗᤰᤂᤢᤶᤗᤢᤶᤔᤥ ᤔᤡᤔᤧᤍᤢᤵᤋᤢᤀᤠᤱ ᤔᤡᤈᤠ᤹ᤏᤢ ᤔᤧᤕᤢᤅᤧᤸᤗᤧ ᤐᤋᤪᤢᤛᤧᤴᤏᤠᤱ ᤂᤢᤏᤡ᤹ ᤗᤢᤶᤔᤥ ᤐᤣᤀᤠᤱ ᤕᤢᤱᤛᤡᤱ॥

᥋᥌ ᤜᤧᤰᤁᤩᤠᤱ ᤂᤧᤵᤔᤥ ᤛᤣᤘᤠᤖᤥᤔᤠ ᤆᤢᤰᤔᤠᤎᤡᤰᤗᤧ ᤂᤢᤏᤧ᤹ ᤂᤠᤃᤧᤀᤥ᤺ᤵᤐᤠᤀᤥ ᤕᤢᤅᤧᤸᤗᤧ ᤏᤢᤖᤡᤰ ᤀᤥᤔᤧᤳᤋᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤁᤴ ᤔᤏᤠ᤺ᤴᤏᤠᤱ ᤕᤧᤛᤢ᤺ᤴᤏᤢᤀᤣ ᤘᤕᤧᤒᤠ ᤜᤧᤰᤁᤣ ᤗ᤹ᤖᤥ॥”

᥋᥍ ᤁᤖ ᤐᤋᤪᤢᤛᤖᤧ ᤂᤧᤴ ᤏᤠ᤹ᤖᤢᤖ ᤔᤧᤳᤋᤢ. “ᤁᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤌᤣ᤺ᤴᤏᤧ ᤐᤠ᤺ᤳᤋᤢᤒᤣ᥅ ᤀᤡᤱᤃᤠ᤹ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴᤗᤥ॥”

᥋᥎ ᤛᤵᤑᤠ ᤀᤣᤃᤠᤱ ᤘᤣ᤹ᤛ᤻ᤔᤠ ᤌᤡᤰᤗᤧ ᤂᤢᤏᤧ᤹ ᤏᤡᤛᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ᤃ ᤂᤧᤱᤜᤠ᤹ᤏᤢᤀᤣ ᤁᤧᤘᤕᤧᤖᤥ॥”

ᤁᤖ ᤐᤋᤪᤢᤛᤖᤧ ᤐᤠ᤺ᤳᤋᤢ. “ᤔᤧ᤺ᤴᤗᤥ. ᤀᤡᤱᤃᤠ᤹ᤃ ᤔᤧᤘᤕᤠᤱᤅᤡᤴᤗᤥ᥄”

᥋᥏ ᤕᤠᤱᤛᤡ ᤁᤢᤔᤢᤰ ᤌᤡᤰ ᤀᤣᤃᤠᤱ ᤁᤢᤓᤠᤎᤡᤰᤗᤧ ᤂᤢᤏᤧ᤹ ᤏᤡᤛᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤛᤧᤰᤂᤠᤛᤠᤱ ᤂᤢᤏᤧ᤹ᤃ ᤕᤧᤛᤢ᤺ᤴᤏᤢᤀᤣ ᤘᤕᤧᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤃᤠᤗᤡᤗᤗᤠᤶ ᤁᤧᤍᤠᤒᤠᤖᤥ॥”

᥌᥆ ᤁᤖ ᤐᤋᤪᤢᤛᤖᤧ ᤐᤠ᤺ᤳᤋᤢ. “ᤔᤧ᤺ᤶᤒᤧ ᤜᤦ᥄ ᤌᤧᤔᤠᤏᤡ ᤁᤧᤒᤠ᤺ᤳᤋᤢᤒᤣ᥅ ᤀᤡᤱᤃᤠ᤹ᤃ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤠᤴᤗᤥ॥” ᤂᤡᤔᤥ ᤂᤢᤏᤧ᤹ ᤐᤠᤖᤧᤖ ᤐᤳᤇᤧᤸᤗᤧᤛᤠ ᤀᤡᤱᤘᤠ᤺ᤴ ᤁᤠᤛᤧ॥

᥌᥇ ᤕᤧᤛᤢᤖᤧ ᤂᤡᤖᤡ ᤜᤡᤛᤡᤱᤅᤠᤱ ᤐᤋᤪᤢᤛᤧᤴ ᤀᤥᤔᤧᤳᤋᤢ॥ ᤜᤧᤰᤁᤩᤠᤱ ᤍᤠᤱᤒᤠᤸᤗᤧ. “ᤀᤠᤀᤡᤴ ᤀᤡᤱᤘᤠ ᤁᤠᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤛᤢᤶᤗᤧᤱ ᤁᤧᤏᤠ᤹ᤀᤠᤖᤥ” ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤐᤋᤪᤢᤛᤖᤧ ᤁᤢᤏᤡᤱᤘᤠ᤹ ᤛᤢᤶᤗ᤹ᤖᤧ॥

᥌᥈ ᤜᤧᤰᤁᤩᤠᤱ ᤐᤋᤪᤢᤛᤧᤴ ᤗᤰᤂᤢᤶᤔᤥᤏᤢ ᤗ᤺ᤴᤍᤧᤐᤣᤀᤠᤱ ᤀᤢ᤺ᤰᤁᤠᤱ-ᤀᤢ᤺ᤰ ᤜᤠᤒᤧᤖᤥ॥

ᤕᤧᤛᤢ᤺ᤴ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖ ᤔᤧᤜᤡᤵᤋᤢ᤹

(ᤔᤳᤋᤡ ᥈᥌:᥌᥍-᥌᥎. ᤔᤷᤁᤢ ᥇᥊:᥌᥋)

᥌᥉ ᤀᤠᤸᤗ ᤕᤧᤛᤢ᤺ᤴ ᤁᤧᤃᤥᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤐᤡᤔᤠ ᤔᤧᤜᤣ᤺ᤰᤋᤢᤖ ᤔᤧᤜᤡᤵᤋᤢ॥

᥌᥊ ᤁᤢᤔᤡᤰᤁᤡᤴ ᤋᤣ᤺ᤳᤋᤡᤸᤗᤧ ᤔᤧᤍᤧᤵᤋᤢᤖ ᤔᤧᤜᤡᤵᤋᤢᤀᤠᤱ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤜᤠ᤺ᤳᤗᤧ ᤁᤧᤜᤡᤵᤋᤧᤒᤣ᥅ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤧ᤹ᤀᤥ᥄”

᥌᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖ ᤘᤣ᤹ᤛ᤻ᤔᤠ ᤕᤖᤡᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤠ᤺ᤳᤋᤢᤖᤥ॥

ᤕᤧᤛᤢ᤺ᤴ ᤕᤧᤈᤢᤶᤓᤥᤀᤥ ᤔᤧᤍᤣ᤹ᤖᤢ᤹

(ᤔᤳᤋᤡ ᥈᥌:᥋᥍-᥌᥎. ᤔᤷᤁᤢ ᥇᥊:᥋᥉-᥌᥋. ᤕᤢᤜᤢ ᥇᥎:᥇᥏-᥈᥊)

᥌᥌ ᤜᤧᤰᤁᤩᤠᤱ ᤂᤠᤀᤥ᤺ᤳᤋᤧᤀᤠᤱ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹. ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤔᤧᤈᤢᤵᤛᤧ॥ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤧᤈᤢᤶᤓᤥᤀᤥ ᤔᤧᤍᤣ᤹ᤖᤢᤀᤠᤱ

᥌᥍ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤏᤧᤴᤒᤡ᥅ ᤕᤠᤵᤔᤡ ᤀᤠᤔᤧᤳᤋᤧ᤹॥”

ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤐᤠ᤺ᤳᤋᤢᤱᤛᤠᤱ ᤕᤠᤵᤔᤡ ᤏᤛᤠ᤺ᤴ ᤁᤧᤴᤈᤥᤃᤡᤴᤗᤥ॥

᥌᥎ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤣ᤺ᤴᤍᤥᤏᤡᤱᤛᤠᤱ ᤏᤥᤃᤵ ᤕᤠᤵᤔᤡ ᤁᤧᤶᤒᤡᤖᤡᤴ॥

᥌᥏ ᤁᤖ ᤀᤠᤸᤗᤥᤀᤠᤱᤎᤥ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤅᤠ᤹ᤖᤥ॥”

᥍᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ᤀᤣ ᤏᤡᤱᤘᤠ᤹ᤑᤢᤛᤠᤏᤧᤒᤡ᥅”

ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠᤴ ᤛᤧᤰᤂᤠᤖᤥ॥”

᥍᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤠᤸᤗ ᤀᤠᤏᤡ᤹ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤥ᤺ᤴᤍᤡ ᤌᤣᤀᤠᤱ ᤆᤠᤜᤠᤒᤠ ᤀᤠᤈᤥᤃᤧᤒᤣ᥅ ᤂᤢᤏᤧ᤹ ᤁᤢᤔᤢᤖᤠᤗᤠᤶᤒᤠᤀᤣ ᤀᤠᤏᤡ᤹ ᤂᤠ ᤀᤠᤄᤧᤵᤛᤢᤶᤗᤥ᥄”

ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤂᤠᤛᤧᤴ ᤗᤥ᤺ᤴᤍᤢ᤹

(ᤔᤳᤋᤡ ᥈᥍:᥇᥇-᥈᥌. ᤔᤷᤁᤢ ᥇᥋:᥇-᥇᥋. ᤕᤢᤜᤢ ᥇᥎:᥈᥎-᥊᥆. ᥇᥏:᥇-᥇᥌)

᥈᥉

ᤕᤧᤈᤢᤶᤓᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤒᤥᤃᤧᤀᤠᤱ ᤕᤧᤛᤢ᤺ᤴ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤥ ᤔᤧᤍᤠᤖᤢᤀᤠᤱ

᥈ ᤑᤥᤋᤩᤠ ᤁᤢ᤺ᤵᤔᤠ ᤔᤧᤜᤣ᤺ᤰᤋᤢ. “ᤀᤠᤏᤡᤃᤧ ᤁᤴ ᤔᤏᤠ᤺ᤸᤗᤧ ᤁᤴ ᤛᤢᤘᤠᤱᤜᤠ᤹ ᤀᤡᤱᤃᤠ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤜᤠᤱᤀᤠ ᤔᤧᤳᤋᤢᤛᤡᤖ ᤐᤕᤶ ᤜᤠᤱ ᤛᤡᤈᤖᤧᤴ ᤀᤣ᤺ᤱᤕᤠᤱ ᤐᤡᤔᤠ ᤔᤧ᤺ᤴ ᤑᤠ᤹ᤀᤠᤱ ᤜᤢᤛᤢᤛᤡᤒᤠ ᤋᤢᤔᤢᤶᤒᤧᤖᤥ॥”

᥉ ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤛᤧᤰᤂᤠ ᤂᤧᤏᤧ᤹ ᤕᤜᤢᤍᤡ ᤜᤠᤱᤏᤧᤒᤡ᥅”

ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤂᤧᤱᤃ ᤂᤧᤏᤧ᤹ᤀᤣ ᤁᤧᤒᤠ᤺ᤳᤋᤢᤖ ᤁᤧᤒᤳᤗᤥ॥”

᥊ ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤂᤧᤴ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤁᤴ ᤔᤏᤠ᤺ᤸᤗᤧ ᤌᤣᤀᤠᤱ ᤑᤧᤴ ᤕᤠ᤺ᤶᤒᤰ ᤆᤥᤃᤢᤒᤠ ᤔᤧᤱᤄᤥᤒᤠᤴᤗᤥ॥”

᥋ ᤁᤖ ᤂᤧᤱᤜᤠ᤹ᤖᤧ ᤕᤠᤶᤔᤥ ᤕᤧᤛᤢ᤺ᤴ ᤀᤰᤂᤣ ᤔᤧᤔᤧᤳᤋᤢᤖ ᤀᤠᤵᤋᤡᤰ ᤔᤧᤃᤢ᤺ᤳᤋᤢ. “ᤁᤴ ᤔᤏᤠ᤺ᤸᤗᤧ ᤁᤢᤏᤡᤛᤠᤶᤔᤡᤸᤗᤧ ᤁᤴ ᤁᤧᤖᤧᤰ ᤔᤏᤠᤜᤠ᤹ ᤁᤧᤖᤧᤰ ᤕᤜᤢᤍᤡᤕᤠ ᤏᤢ ᤃᤠᤗᤡᤗᤗᤠᤶ ᤁᤵᤔᤥ ᤌᤠᤖᤡᤰ ᤜᤠᤱᤒᤡᤑᤩᤢᤱ ᤆᤥ᤺ᤰᤔᤠ ᤜᤢᤛᤢᤛᤡᤖ ᤘᤠ᤹ᤖᤥ॥”

ᤕᤧᤛᤢ᤺ᤴ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤍᤃᤡ

᥌ ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤂᤧᤴ ᤂᤧᤵᤛᤢᤀᤠᤱ “ᤁᤴ ᤔᤏᤠᤴ ᤃᤠᤗᤡᤗᤛ᤻ᤔᤠᤒᤡ᥅” ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤛᤡ॥

᥍ ᤐᤡᤗᤠᤋᤛᤖᤧ ᤁᤴ ᤐᤠ᤺ᤴᤏᤡᤴ ᤜᤧᤖᤥᤍ ᤜᤠᤱᤅᤡᤸᤗᤧa ᤁᤢᤗᤠᤈᤣ᤹ᤀᤥᤒᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤕᤧᤛᤢ᤺ᤴ ᤜᤧᤖᤥᤍ ᤜᤠᤱᤅᤡᤸᤗᤥᤀᤣ ᤐᤠᤱᤄᤢᤍᤣᤛᤢᤖᤥ॥ ᤂᤧᤴ ᤕᤧᤶᤔᤥ ᤜᤧᤖᤥᤍᤧᤏ ᤕᤖᤢᤛᤗᤧᤶᤔᤥ ᤘᤕᤧᤖᤥ॥

᥎ ᤜᤧᤖᤥᤍᤖᤧ ᤕᤧᤛᤢ᤺ᤴ ᤏᤡᤛᤢᤀᤠᤱ ᤛᤠ᤹ᤖᤡᤰ ᤛ᤺ᤳᤋᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤋᤃᤡᤀᤠᤱᤎᤥ ᤋᤢᤶᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧ॥ ᤀᤠᤸᤗ ᤂᤢᤏᤧ᤹ ᤁᤢᤍᤃᤡ ᤕᤧᤛᤢᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤒᤠ ᤀᤥᤔᤧᤵᤔᤠ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤘᤕᤧᤖᤥ॥

᥏ ᤜᤧᤖᤥᤍᤖᤧ ᤂᤢᤏᤧ᤹ ᤕᤖᤡᤰ ᤐᤠ᤺ᤴᤜᤠ᤹ ᤛᤣ᤺ᤴᤍᤥᤛᤢ. ᤁᤖ ᤕᤧᤛᤢᤖᤧ ᤌᤣᤀᤠᤱ ᤏᤥᤃᤵ ᤔᤧᤒᤡᤖᤢᤴᤗᤥ॥

᥇᥆ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤔᤧᤒᤥᤃᤧᤀᤠᤱ ᤂᤢᤏᤧ᤹ ᤕᤧᤰᤁᤵ ᤑᤥᤋᤩᤠ ᤁᤢ᤺ᤵᤔᤠ ᤔᤧᤜᤣ᤺ᤰᤋᤢ॥

᥇᥇ ᤜᤧᤖᤥᤍᤧᤏ ᤏᤢ ᤁᤢᤎᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖ ᤁᤢᤈᤠ᤺ᤳᤌᤡ ᤔᤧᤍᤣᤛᤢ. ᤜᤧᤰᤁᤩᤠᤱ ᤐᤖᤠᤴᤗᤠ ᤜᤠᤱᤋᤣ᤺ᤳᤋᤡᤴ ᤔᤧᤈᤠᤰᤋᤢ ᤔᤧᤒᤡᤖᤢᤀᤠᤱ ᤕᤠᤱᤏᤠ ᤐᤡᤗᤠᤋᤛᤖᤥ ᤔᤧᤒᤠᤱᤄᤢ ᤔᤧᤍᤣᤛᤢᤖᤥ॥

᥇᥈ ᤒᤠ ᤂᤧᤴ ᤕᤧᤴᤏᤠᤱᤎᤥ ᤜᤧᤖᤥᤍ ᤜᤠᤱᤅᤡᤴ ᤏᤢ ᤐᤡᤗᤠᤋᤛᤧᤴ ᤕᤠᤶᤔᤥ ᤋᤅᤧᤳᤇᤡᤖᤥ॥ ᤂᤧᤴᤏᤢ᤺ᤸᤗᤧ ᤋᤃᤡ ᤂᤢᤴᤇᤡ᤹ ᤏᤧᤵᤔᤠᤱ ᤏᤡᤱᤔᤡ ᤘᤕᤧᤳᤇᤡᤖᤥ॥

ᤕᤧᤛᤢᤖᤧ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤂᤥᤛᤢ᤹

᥇᥉ ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤏᤢ ᤔᤏᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ

᥇᥊ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤴ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ ᤑᤠ᤹ᤀᤠᤱ ᤑᤥᤋᤩᤠ ᤁᤧᤃᤢ᤺ᤳᤋᤢᤶᤔᤠᤱ ᤁᤧᤍᤠᤖᤢᤶᤒᤠ ᤔᤏᤠᤴ ᤂᤡᤏᤡ᤹ ᤋᤃᤡᤀᤣ ᤀᤡᤱᤃᤠ᤹ ᤕᤖᤡᤰ ᤐᤠ᤺ᤴ ᤛᤣ᤺ᤴᤍᤥᤛᤢᤱ. ᤁᤖ ᤀᤡᤱᤃᤠ᤹ ᤌᤣᤀᤠᤱ ᤕᤠ᤺ᤶᤒᤰ ᤑᤣ᤺ᤴᤍᤢᤒᤠ ᤔᤧᤱᤄᤥᤒᤠᤴᤗᤥ॥

᥇᥋ ᤜᤧᤰᤁᤩᤠᤱ ᤜᤧᤖᤥᤍ ᤜᤠᤱᤅᤡᤸᤗᤧᤀᤠᤱ ᤌᤣᤀᤠᤱ ᤔᤧᤄᤥᤛᤢᤴᤏᤠᤱ ᤕᤠᤱᤏᤠ ᤀᤡᤱᤃᤠ᤹ᤀᤥ ᤏᤢ᤺ᤰᤋᤢ ᤑᤧᤴᤇᤢᤀᤠᤱ ᤘᤠ᤹ᤖᤥ॥ ᤀᤥᤔᤧᤳᤋᤧᤶᤔᤧ᤹. ᤁᤸᤗᤧ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰ ᤌᤧᤔᤠᤀᤠᤱ ᤔᤧᤴᤈᤥ᤺ᤰᤁᤣ ᤘᤠ᤹ᤖᤥ॥

᥇᥌ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤂᤢᤏᤧ᤹ ᤋᤧ᤺ᤶᤓᤢᤰ ᤕᤠᤰᤐᤠᤱᤄᤢᤱᤛᤡᤱᤅᤠᤱ ᤗᤧᤖᤢᤱᤍᤣᤛᤢᤱᤗᤥ॥”

᥇᥍ (ᤀᤠᤸᤗ ᤋᤱᤏᤠᤶᤔᤥ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠ᤺ᤒᤠᤎᤡᤰ ᤗᤧᤵᤔᤠ ᤌᤡᤶ ᤘᤕᤧᤖᤥ॥)

᥇᥎ ᤁᤖ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤀ᤺ᤰᤋᤧ. “ᤁᤴ ᤔᤏᤠᤴ ᤂᤢᤶᤍᤡᤱ ᤐᤡᤖᤧ᤹ᤀᤠᤱ ᤀᤠᤏᤡᤃᤧ ᤗᤠᤃᤡ ᤒᤖᤒ᤻ᤒᤠᤛᤧᤏ ᤗᤧᤖᤧ ᤀᤠᤒᤡᤖᤧ᤹᥄”

᥇᥏ (ᤂᤧᤴ ᤔᤏᤠᤴ ᤕᤧᤰᤕᤰᤁᤥ ᤜᤠᤱᤒᤡᤑᤩᤢᤱ ᤆᤥᤃᤢᤒᤠ ᤏᤢ ᤔᤏᤠ ᤛᤧᤖᤢᤛᤡᤒᤠ ᤀᤠᤵᤋᤡᤰᤁᤥ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤧᤀᤠᤱ ᤕᤠᤃᤧᤖᤥ॥)

᥈᥆ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤗᤧᤵᤔᤠ ᤏᤡᤱᤘᤠ᤹ ᤆᤥᤃᤢᤖ ᤂᤧᤱᤜᤠ᤹ ᤕᤠᤶᤔᤥ ᤋᤠ᤹ᤈᤧᤰᤋᤢᤛᤡ.

᥈᥇ ᤁᤖ ᤂᤧᤱᤜᤠ᤹ ᤔᤧᤀ᤺ᤰᤋᤧ. “ᤂᤧᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹᥄ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹᥄”

᥈᥈ ᤜᤧᤰᤁᤩᤠᤱ ᤛᤢᤶᤗᤧᤱᤅᤥ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤌᤣᤀᤠᤱᤒᤣ᥅ ᤂᤧᤸᤗᤧ ᤌᤣ ᤕᤠ᤺ᤶᤒᤰ ᤑᤣ᤺ᤴᤍᤢᤀᤠᤱ ᤘᤠ᤹ᤒᤣ᥅ ᤂᤢᤏᤧ᤹ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤕᤠ᤺ᤶᤒᤰ ᤆᤥᤃᤢᤒᤠ ᤀᤡᤱᤃᤠ᤹ ᤔᤧᤱᤄᤥᤒᤠᤴᤗᤥ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤋᤧ᤺ᤶᤓᤢᤰ ᤕᤠᤰᤐᤠᤱᤄᤢᤱᤛᤡᤱᤅᤠᤱ ᤗᤧᤖᤢᤱᤍᤣᤛᤢᤱᤗᤥ॥”

᥈᥉ ᤁᤖ ᤂᤧᤱᤜᤠ᤹ ᤀᤕᤠᤰ ᤔᤧᤸᤗ᤹ᤀᤣ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧ. “ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹॥” ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤛᤠ᤹ᤖᤡᤰ ᤔᤧᤀ᤺ᤰᤋᤧᤒᤠᤸᤗᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤁᤧᤖᤧᤖᤥ॥

᥈᥊ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤀᤡᤛᤡ᤺ᤰ ᤐᤡᤗᤠᤋᤛᤖᤧ ᤂᤢᤶᤍᤡᤱ ᤐᤡᤖᤢᤖᤥ॥

᥈᥋ ᤂᤢᤏᤧ᤹ ᤂᤧᤴ ᤕᤧᤰᤕᤰᤁᤥ ᤜᤠᤱᤒᤡᤑᤩᤢᤱ ᤆᤥ᤺ᤰᤔᤠ ᤏᤢ ᤔᤏᤠᤛᤧᤵᤔᤠ ᤀᤠᤵᤋᤡᤰᤁᤥ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤧᤴ ᤗᤧᤵᤔᤠ ᤐᤠᤱᤄᤢᤛᤡ. ᤁᤖ ᤕᤧᤛᤢ᤺ᤴ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤜᤧᤰᤁᤣ ᤔᤧᤈᤥᤃᤢᤖ ᤑᤠ᤹ᤀᤠᤱ ᤗᤧᤖᤢ ᤐᤡᤖᤢᤛᤡᤖᤥ॥

ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ᤹

(ᤔᤳᤋᤡ ᥈᥍:᥉᥈-᥊᥊. ᤔᤷᤁᤢ ᥇᥋:᥈᥇-᥉᥈. ᤕᤢᤜᤢ ᥇᥏:᥇᥍-᥈᥍)

᥈᥌ ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤧ᤹ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢ ᤔᤧᤍᤣ᤹ᤖᤢᤀᤠᤱ ᤂᤧᤱᤜᤠ᤹ᤖᤧ ᤐᤠᤱᤓᤣ᤹ᤀᤥᤏᤢ ᤁᤧᤓᤧᤶᤒᤠᤖ ᤁᤧᤒᤵᤐᤠ ᤛᤡᤔᤥᤏ ᤔᤧᤵᤔᤏᤠᤒᤠ ᤛᤠᤀᤡᤖᤣᤏᤡ ᤕᤧᤰᤕᤰᤁᤥ ᤁᤧᤕᤢᤱᤒᤧᤴ ᤔᤧᤍᤧᤶᤛᤢ. ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤐᤱᤔᤠᤀᤠᤱ ᤕᤧᤛᤢ᤺ᤴ ᤋᤡᤶᤔᤠ ᤔᤧᤒᤠᤱᤄᤢᤖᤥ॥

᥈᥍ ᤜᤧᤰᤁᤩᤠᤱ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥ ᤂᤧᤵᤔᤥ ᤁᤧᤜᤠ᤺ᤵᤔᤠᤖ ᤔᤣᤖᤡᤱ ᤁᤧᤎᤰᤔᤠ ᤔᤧᤴᤇᤢᤔᤠᤜᤠ᤹ᤀᤠᤱ ᤔᤧᤘᤕᤧᤖᤥ॥

᥈᥎ ᤁᤖ ᤕᤧᤛᤢᤖᤧ ᤂᤡᤖᤡ ᤜᤡᤛᤡᤱᤅᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤕᤖᤢᤛᤗᤧᤶᤔᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤛᤣ. ᤂᤡᤏᤡ᤹ ᤀᤠᤗᤠᤃᤡ ᤔᤧᤜᤠᤒᤧᤶᤔᤡᤴᤏᤧ᤹. ᤁᤖ ᤂᤡᤏᤡ᤹ ᤀᤠᤒᤠᤅᤣ ᤗᤠᤃᤡ ᤏᤢ ᤂᤡᤏᤡ᤹ ᤛᤠᤜᤠ᤹ᤖᤧ ᤗᤠᤃᤡ ᤜᤠᤒᤧᤶᤔᤧ᤹ᤀᤥ.

᥈᥏ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ ᤛᤠᤔᤧᤱᤃᤵᤔᤏᤠᤔᤠᤜᤠ᤹ ᤜᤧᤰᤁᤩᤠᤱ ᤀᤅᤧ᤺ᤰᤘᤠ ᤏᤢᤔᤧᤴᤎᤢᤰᤏᤠᤔᤠᤜᤠ᤹ ᤔᤢᤀᤡ᤹ᤛᤠᤔᤠᤛᤡᤖᤥ ᤗ᤹ᤖᤡᤰ ᤐᤠ᤺ᤵᤔᤠ ᤕᤧᤶ ᤋᤠᤖ ᤐᤳᤗᤥ॥

᥉᥆ ᤂᤧᤴ ᤕᤧᤶᤔᤥ ᤔᤏᤠᤜᤠ᤹ᤖᤧ ᤏᤠᤱᤈᤱᤜᤠ᤹ ᤀᤠᤏᤡᤃᤧ ᤛᤶᤍᤠᤱ ᤔᤰᤌᤩᤧ᤹ᤀᤥ᥄ ᤜᤧᤰᤁᤩᤠᤱ ᤁᤥ᤺ᤰᤔᤠᤜᤠ᤹ ᤕᤠᤵᤔᤡ ᤀᤠᤗᤢᤵᤋᤧᤀᤥ᥄ ᤑᤠ᤹ᤀᤠᤱ ᤔᤧᤔᤧᤳᤋᤢᤛᤡᤖᤥ॥

᥉᥇ ᤌᤣᤀᤠᤱᤓᤧᤸᤗᤧ ᤛᤖᤡᤳᤁᤩᤠ᤺ᤵᤐᤠ ᤁᤢᤜᤡᤱᤘᤧᤳ ᤛᤡᤱᤅᤡᤴᤏᤣ ᤀᤰᤂᤣ ᤔᤧᤔᤧᤳᤋᤢᤸᤗᤧ. ᤁᤧᤜᤣᤒᤠ ᤛᤡᤱᤅᤡᤱᤃ ᤀᤠᤰᤂᤣ ᤔᤧᤔᤧᤳᤋᤢᤀᤡᤖᤥ᥅”

᥉᥈ ᤂᤢᤏᤧ᤹ᤏᤢᤀᤣ ᤏᤧᤵᤑᤢ ᤁᤢᤓᤠᤱ ᤁᤧᤓᤣ᤺ᤶᤒᤠᤜᤠ᤹ᤀᤠᤱ ᤛᤡᤔᤧᤸᤗᤧ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ ᤔᤧᤍᤣ᤹ᤖᤢᤛᤡ॥

᥉᥉ ᤂᤧᤱᤜᤠ᤹ ᤔᤡᤰᤂᤥ᤺ᤰᤐᤠ ᤔᤧᤵᤔᤏᤠᤒᤠ ᤁᤥ᤺ᤰᤔᤠᤀᤥ ᤔᤧᤃᤧᤖᤧᤀᤠᤱ ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤖᤥ॥ ᤂᤧᤴ ᤏᤧᤵᤑᤢ ᤁᤢᤓᤠᤱ ᤁᤧᤓᤣ᤺ᤶᤒᤠᤜᤠ᤹ ᤕᤧᤛᤢᤖᤧ ᤁᤢᤈᤢᤵᤛᤠᤱ ᤏᤢ ᤁᤢᤓᤧᤴᤇᤠᤱᤒᤠ ᤛᤡᤗᤠᤶᤛᤠᤰᤔᤠ ᤛᤡᤱᤜᤠ᤹ ᤛᤶᤍᤠᤱ ᤔᤧᤓᤥ᤺ᤴᤍᤢᤛᤡᤖᤥ॥

᥉᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤐᤠ᤺ᤳᤋᤢ. “ᤐᤠᤏᤢᤍᤡᤱ ᤀᤠᤶᤒᤦ. ᤁᤱᤜᤠ᤹ ᤗᤧᤵᤔᤡ ᤐᤡᤖᤧᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤱᤜᤠ᤹ᤖᤧ ᤌᤧᤔᤠ ᤔᤧᤈᤥᤃᤢᤖ ᤔᤧᤒᤳ ᤌᤣᤀᤠᤱ ᤔᤧᤴᤏᤡᤛᤢᤴᤗᤥ॥” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤍᤣ᤺ᤳᤜᤠ᤹ ᤜᤠ᤺ᤳᤇᤡᤱᤔᤠ ᤑᤠ᤹ᤀᤠᤱ ᤋ᤹ᤕᤠ᤺ᤴᤛᤥᤴ ᤔᤧᤃᤧᤛᤢᤖᤥ॥

᥉᥋ ᤔᤠ᤺ᤱᤄᤠᤗᤠᤶ ᤔᤏᤠᤜᤠ᤹ ᤀᤥᤔᤧᤔᤕᤧᤖ ᤔᤧᤕᤧᤒᤧ. ᤁᤖ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤖ ᤀᤰᤂᤣ ᤔᤧᤔᤧᤳᤋᤢ. “ᤂᤧᤸᤗᤧ ᤘᤣ᤹ ᤔᤏᤠᤜᤠ᤹ᤃ ᤛᤧ᤺ᤵᤋᤢᤛᤡ. ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤏᤧ ᤑᤠ᤹ᤃᤪ ᤀᤠᤒᤠᤅᤣ ᤛᤧ᤺ᤵᤛᤡᤱᤗ᥄”

᥉᥌ ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ᤖᤧ ᤔᤧᤎᤠᤅᤧᤀᤠᤱ ᤁᤡᤏᤠ᤺ᤴᤍᤡ ᤔᤧᤒᤡᤖᤢ ᤜᤧᤰᤁᤩᤠᤱ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤎᤢᤱᤄᤢᤖ

᥉᥍ ᤔᤧᤔᤧᤳᤋᤢ. “ᤂᤧᤏᤧ᤹ ᤕᤜᤢᤍᤡ ᤜᤠᤱᤏᤧ ᤏᤧ ᤑᤠ᤹ᤃᤪ ᤀᤠᤒᤠᤅᤣ ᤛᤧ᤺ᤵᤛᤡᤱᤅᤧ᤹ᤀᤥ॥”

᥉᥎ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤎᤧᤃᤣ᤺ᤰ ᤛᤶᤍᤠᤱ ᤁᤱᤃ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤜᤠᤱᤗᤥ ᤗ᤹ᤖᤡᤰ ᤀᤠᤵᤋᤡᤰ ᤛᤰᤁᤡᤴ ᤔᤧᤛᤠᤵᤋᤢᤀᤠᤱ ᤔᤧᤓᤳᤇᤢ॥

᥉᥏ ᤂᤧᤵᤔᤥ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤒᤠ ᤁᤢᤓᤠᤱ ᤁᤧᤓᤣ᤺ᤶᤒᤠᤎᤡᤰᤗᤧ ᤂᤢᤏᤧ᤹ ᤐᤠ᤺ᤴᤏᤡᤸᤗᤧ ᤗᤰᤋᤢᤖ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤏᤧ ᤔᤧ᤺ᤶᤒᤡ᥅ ᤂᤧᤏᤧ᤹ ᤛᤧ᤺ᤵᤛᤡᤱᤅᤧ᤹ᤀᤠᤱ ᤀᤠᤴᤇᤡᤃᤧᤀᤠᤱ ᤕᤠᤵᤔᤡ ᤀᤠᤛᤧ᤺ᤵᤋᤧ᤹॥”

᥊᥆ ᤁᤖ ᤘᤣ᤹ᤛ᤻ᤔᤠ ᤁᤢᤓᤠᤱ ᤁᤧᤓᤣ᤺ᤶᤒᤠᤸᤗᤧ ᤂᤧᤴ ᤑᤧ᤺ᤰᤋᤢᤖ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤱᤃᤡᤖᤢᤴᤒᤡ᥅ ᤀᤠᤏᤡ᤹ ᤛᤢᤶᤒᤪᤠᤱᤅᤧ ᤗᤳᤇᤠ ᤐᤖᤡᤰᤐᤠ ᤂᤢᤶᤍᤡᤱᤅᤥ ᤀᤠᤎᤩᤧᤀᤠᤱ ᤀᤠᤘᤠ᤹.

᥊᥇ ᤆᤩᤠᤛᤠᤱ ᤀᤠᤴᤇᤡ᤹ᤃ ᤀᤠᤈᤥᤃᤧᤳᤇᤢᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤛᤡᤔᤧᤸᤗᤧ ᤂᤢᤶᤍᤡᤱ ᤀᤠᤄᤥᤛᤧᤳᤇᤢᤒᤠᤖᤥ. ᤁᤖ ᤂᤢᤏᤧ᤹ᤃ ᤌᤣᤀᤠᤱ ᤑᤧᤴ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤠ᤹ᤖᤥ॥”

᥊᥈ ᤜᤧᤰᤁᤩᤠᤱ ᤂᤢᤏᤧ᤹ ᤕᤧᤛᤢ᤺ᤴ ᤔᤧᤳᤋᤢ. “ᤕᤧᤛᤢᤀᤣ. ᤂᤧᤏᤧ᤹ ᤁᤧᤜᤠᤱᤈᤢᤶᤔᤥ ᤁᤧᤕᤢ᤺ᤸᤗᤧ ᤀᤡᤱᤃᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤠᤱᤅᤧ᤹ᤀᤥ॥”

᥊᥉ ᤕᤧᤛᤢᤖᤧ ᤂᤢᤏᤧ᤹ ᤔᤧᤳᤋᤢ. “ᤀᤡᤱᤃᤠ᤹ ᤂᤧᤏᤧ᤹ ᤔᤧᤳᤏᤧ᤹. ᤛᤧᤰᤂᤠᤀᤣ ᤂᤧᤏᤧ᤹ ᤀᤠᤀᤡᤴᤇᤠ ᤛᤠᤱᤃᤪᤠᤶᤐᤣᤍᤠᤱᤅᤥ ᤀᤡᤱᤃᤠ᤹ᤏᤢ ᤛᤥᤖᤡᤰ ᤁᤧᤘᤠ᤹ᤖᤥ॥”

ᤕᤧᤛᤢᤖᤧ ᤁᤢᤛᤡᤔᤧᤴ

(ᤔᤳᤋᤡ ᥈᥍:᥊᥋-᥋᥌. ᤔᤷᤁᤢ ᥇᥋:᥉᥉-᥊᥇. ᤕᤢᤜᤢ ᥇᥏:᥈᥎-᥉᥆)

᥊᥊-᥊᥋ ᤀᤠᤸᤗ ᤁᤢᤔᤢᤰ ᤌᤡᤰᤏᤧᤳ (᥇᥈) ᤂᤡᤖᤡ ᤐᤥ᤺ᤰᤂᤧᤀᤠᤱ ᤘᤕᤧᤸᤗᤧ ᤏᤠᤶᤔᤡᤴ ᤔᤧᤀᤥ᤺ᤳᤋᤧᤴᤏᤠᤱ ᤁᤢᤔᤢᤰ ᤛᤢᤶᤛᤡ ᤌᤠᤖᤡᤰ ᤂᤠᤍᤠᤶᤔᤠᤸᤗᤧ ᤂᤧᤴ ᤗᤠᤈᤣ᤹ᤀᤡᤴ ᤛᤡᤍᤧᤵ ᤋᤧᤵᤋᤢᤖᤥ॥ ᤜᤧᤰᤁᤩᤠᤱ ᤔᤠᤱᤜᤡᤶᤔᤥ ᤑᤥ᤺ᤶᤔᤏᤠᤒᤠ ᤑᤥ᤺ᤴᤍᤠ᤺ᤴ ᤌᤥ ᤏᤢ ᤕᤥ ᤌᤠᤖᤡᤰ ᤁᤢᤗᤢᤶᤔᤥ ᤋᤧᤖᤧ᤹ ᤋᤧ᤺ᤰᤂᤧᤖᤥ॥

᥊᥌ ᤕᤧᤛᤢ᤺ᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤀᤰᤂᤣ ᤐᤠ᤺ᤳᤋᤢ. “ᤐᤠᤏᤢᤍᤡᤱ ᤀᤠᤶᤒᤣ. ᤀᤡᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤜᤢᤰᤛᤢᤵᤏᤧ᤹ᤖᤥ॥” ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤰᤔᤠ ᤐᤣᤖᤥ॥

᥊᥍ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤕᤧᤵᤐᤠ ᤖᤥᤔᤡ ᤌᤰᤋᤢᤶᤒᤠᤸᤗᤧ ᤁᤴ ᤜᤡᤴᤍᤥᤰᤜᤠ᤹ ᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖ ᤀᤰᤂᤣ ᤐᤠ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴ ᤔᤏᤠᤴ ᤛᤠᤶᤕᤥᤏᤡᤒᤠ ᤘᤕᤧᤖᤥ॥”

᥊᥎ ᤜᤧᤰᤁᤩᤠᤱ ᤂᤧᤵᤔᤥ ᤁᤴ ᤜᤡᤴᤍᤥᤰ ᤀᤥᤔᤧᤳᤇᤧ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠᤜᤠ᤹ᤖᤧ ᤁᤴ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤛᤱᤒᤣᤴ ᤔᤧᤜᤡᤵᤋᤢᤖ ᤔᤣᤖᤡᤱ ᤌᤰᤏᤢ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

᥊᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤠᤰ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᤏᤢ ᤂᤢᤏᤧ᤹ ᤃᤠᤗᤡᤗᤗᤠᤶ ᤁᤧᤍᤡᤶᤔᤠᤖ ᤁᤧᤍᤠᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤔᤠ᤺ᤱᤄᤠᤗᤠᤶ ᤁᤴ ᤜᤡᤴᤍᤥᤰᤁᤡᤴ ᤀᤥᤔᤧᤔᤧᤳᤋᤢᤖ ᤔᤧᤕᤧᤒᤧᤖᤥ॥

ᤕᤧᤛᤢ᤺ᤴ ᤀᤡᤵᤐᤢᤱᤅᤥ ᤔᤧᤏᤧᤛ᤻ᤛᤢ᤹

(ᤔᤳᤋᤡ ᥈᥍:᥋᥍-᥌᥇. ᤔᤷᤁᤢ ᥇᥋:᥊᥈-᥊᥍. ᤕᤢᤜᤢ ᥇᥏:᥉᥎-᥊᥈)

᥋᥆-᥋᥇ ᤀᤠᤸᤗ ᤀᤠᤖᤡᤔᤠᤌᤡᤕᤠ ᤐᤠᤱᤈᤢᤶᤒᤠ ᤕᤢᤛᤢᤑ ᤔᤧᤵᤔᤏᤠᤒᤠ ᤔᤏᤠᤎᤡᤰ ᤘᤕᤧ॥ ᤂᤧᤴ ᤕᤜᤢᤍᤡ ᤕᤧᤈᤢᤶᤓᤥᤒᤠ ᤐᤠᤛᤡᤱᤐᤠᤍᤠᤱᤗᤠᤀᤠᤱ ᤘᤕᤧᤖᤥ॥ ᤂᤢᤏᤧ᤹ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤁᤧᤜᤠᤱᤒᤠ ᤏᤢᤒᤠ ᤏᤢ ᤛᤠᤶᤕᤥᤏᤡᤒᤠ ᤔᤏᤠ ᤆᤥᤃᤧ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤁᤴ ᤕᤠ᤺ᤶᤒᤰᤁᤥ ᤌᤣᤀᤠᤱ ᤋᤧᤴᤍᤡᤱ ᤔᤧᤶᤒᤡᤀᤣ ᤘᤕᤧᤖᤥ॥

᥋᥈ ᤂᤢᤏᤧ᤹ ᤐᤡᤗᤠᤋᤛᤖᤥ ᤐᤣᤀᤠᤱ ᤕᤧᤛᤢᤖᤧ ᤁᤢᤎᤰᤁᤡᤴ ᤏᤠ᤺ᤰᤋᤢ॥

᥋᥉ ᤜᤧᤰᤁᤩᤠᤱ ᤂᤢᤏᤧ᤹ ᤕᤧᤛᤢᤖᤧ ᤁᤢᤎᤰᤁᤡᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱᤗᤠᤶ ᤌᤠᤛᤢᤀᤠᤱ ᤏᤢᤒᤠ ᤆᤣᤍᤣ᤺ᤳᤋᤡᤸᤗᤧ ᤁᤡᤳᤋᤢᤀᤠᤱ ᤂᤥ᤺ᤶᤔᤏᤠᤒᤠ ᤗᤢᤱ ᤀᤡᤵᤐᤢᤱᤅᤥ ᤏᤧᤛ᤻ᤛᤢᤖᤥ॥ ᤂᤧᤴ ᤀᤡᤵᤐᤢᤱᤅᤥ ᤋᤃᤡ ᤀᤠᤳᤋᤡᤴᤏᤠᤱ ᤔᤧᤴᤏᤧᤀᤣ ᤘᤕᤧᤖᤥ॥

᥋᥊ ᤀᤠᤸᤗ ᤁᤴ ᤏᤠ᤺ᤶᤛᤡᤱ ᤕᤧᤴ ᤕᤠᤖᤡᤵ ᤆᤥ᤺ᤰᤔᤠ ᤕᤧᤴ ᤘᤕᤧ ᤜᤧᤰᤁᤩᤠᤱ ᤏᤠ᤺ᤶᤛᤡᤱ ᤕᤧᤴ ᤋᤠᤔᤠ ᤀᤡ᤺ᤳᤋᤧᤀᤠᤱ ᤘᤕᤧ॥

᥋᥋ ᤜᤧᤰᤁᤩᤠᤱ ᤃᤠᤗᤡᤗᤗᤠᤶ ᤂᤢᤏᤧ᤹ᤏᤢ ᤛᤥᤖᤡᤰ ᤁᤧᤍᤠᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤕᤢᤛᤢᤑᤧᤴ ᤔᤧᤍᤡᤶᤍᤢᤖ ᤕᤧᤛᤢᤖᤧ ᤁᤢᤎᤰᤁᤡᤴ ᤔᤧᤏᤧᤛ᤻ᤛᤢᤒᤠ ᤀᤡᤵᤐᤢᤱᤅᤡᤴ ᤔᤧᤏᤡᤛᤢᤀᤠᤱ

᥋᥌ ᤂᤧᤱᤜᤠ᤹ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤕᤧᤛᤢᤖᤧ ᤁᤢᤎᤰᤁᤥ ᤜᤢ᤺ᤵᤔᤠ ᤑᤠ᤹ᤀᤠᤱ ᤔᤠᤖᤢᤰ ᤏᤢ ᤛᤡᤍᤠ᤹ᤜᤠ᤹ ᤕᤠᤖᤡᤵ ᤔᤧᤈᤥᤃᤢᤖᤥ॥ ᤜᤧᤰᤁᤩᤠᤱ ᤁᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤢᤀᤡᤛᤡ᤺ᤰ ᤏᤠ᤺ᤶᤛᤡᤱ ᤕᤧᤴᤏᤥ ᤂᤧᤱᤜᤠ᤹ ᤔᤧᤏᤠ᤺ᤶᤛᤡᤱᤗᤥ॥

a 

᥈᥉:᥍ ᤜᤧᤖᤥᤍ ᤜᤠᤱ- ᤂᤢᤏᤧ᤹ ᤁᤢᤔᤡᤱ ᤜᤧᤖᤥᤍ ᤀᤣᤴᤋᤡᤐᤠᤛ ᤘᤕᤧ॥ ᤂᤢᤏᤧ᤹ ᤐᤕᤶ ᤕᤶᤒᤠ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤘᤕᤧ॥

ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱ

(ᤔᤳᤋᤡ ᥈᥎:᥇-᥇᥆. ᤔᤷᤁᤢ ᥇᥌:᥇-᥇᥇. ᤕᤢᤜᤢ ᥈᥆:᥇-᥇᥆)

᥈᥊

ᤁᤖ ᤋᤧᤏᤧᤒᤠ ᤕᤧᤴᤏᤥ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤂᤧᤴ ᤔᤧᤴᤇᤢᤔᤠᤜᤠ᤹ᤖᤧ ᤕᤧᤛᤢᤖᤧ ᤁᤢᤎᤰᤁᤥ ᤜᤢ᤺ᤵᤔᤠ ᤑᤠ᤹ᤀᤠᤱ ᤕᤠᤖᤡᤵ ᤔᤧᤈᤥᤃᤢᤒᤠ ᤔᤠᤖᤢᤰ ᤏᤢ ᤛᤡᤍᤠ᤹ᤜᤠ᤹ ᤔᤧᤕᤠᤱᤛᤡᤱᤅᤠᤱ ᤀᤡᤵᤐᤢᤱᤍᤧᤴᤏᤥ ᤔᤧᤒᤣ॥

᥈ ᤂᤧᤱᤜᤠ᤹ᤖᤧ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤔᤧᤕᤧᤵᤛᤢᤒᤠ ᤕᤶᤒᤠ ᤗᤢᤱᤅᤡᤴ ᤌᤡᤰᤗᤧᤵᤔᤠᤱ ᤔᤧᤀᤡᤛᤢᤀᤠᤱ ᤏᤧᤛ᤻ᤛᤧᤒᤠ ᤔᤧᤏᤡᤛᤢ.

᥉ ᤁᤖ ᤂᤧᤱᤜᤠ᤹ ᤛᤡᤃᤠᤱ ᤔᤧᤗᤠ᤺ᤛ᤻ᤛᤧᤸᤗᤧ ᤍᤠᤱᤒᤠ ᤕᤧᤛᤢᤖᤧ ᤁᤢᤎᤰᤁᤡᤴ ᤔᤧᤱᤄᤥᤛᤢᤴᤗᤥ॥

᥊ ᤂᤧᤱᤜᤠ᤹ ᤂᤧᤵᤔᤥ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤔᤧᤕᤧᤒᤧᤸᤗᤧ ᤂᤢᤴᤇᤡ᤹ ᤐᤣᤛᤠᤱ ᤔᤡᤰᤁᤡᤴᤏᤣ ᤁᤧᤈᤧᤶᤒᤠ ᤑᤃᤧᤗ᤹ᤒᤠ ᤋᤣᤳ ᤁᤧᤈᤠᤱᤒᤠ ᤏᤧᤵᤑᤢ ᤔᤏᤠᤜᤠ᤹ ᤕᤧᤒᤧᤳᤇᤡᤒᤠ ᤔᤧᤏᤡᤛᤢᤛᤡ॥

᥋ ᤂᤧᤱᤜᤠ᤹ ᤂᤢᤏᤡ᤹ ᤕᤱᤔᤠ ᤁᤧᤖᤧᤀᤠᤱ ᤂᤠᤶᤔᤥ ᤛᤠᤶᤒᤥᤴ ᤜᤒᤳ ᤔᤧᤒᤥ᤺ᤰᤂᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤔᤧᤴᤇᤢᤔᤠᤜᤠ᤹ ᤌᤣᤀᤠᤱ ᤂᤡᤏᤡ᤹ ᤁᤢᤜᤡᤱᤘᤧᤳ ᤔᤏᤠᤴ ᤁᤢᤛᤡᤘᤧᤳ ᤔᤏᤠᤗᤢᤶᤔᤥ ᤁᤧᤃᤥ᤺ᤳᤋᤢᤶᤒᤠᤒᤣ ᤑᤠ᤹ᤀᤠᤱ ᤛᤣ᤺ᤴᤔᤧᤍᤥᤛᤢᤛᤡ॥

᥌ “ᤂᤢᤏᤧ᤹ᤃ ᤁᤵᤔᤥ ᤜᤥ᤺ᤵᤗᤥ᥄ ᤂᤢᤏᤧ᤹ᤃ ᤕᤠᤶᤔᤥ ᤜᤡᤅᤧᤀᤠᤱ ᤘᤠ᤹ᤖᤥ॥ ᤃᤠᤗᤡᤗᤀᤥ ᤂᤡᤏᤡ᤹ᤏᤢ ᤘᤕᤧᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ

᥍ ‘ᤔᤧᤴᤇᤠᤶᤛᤠ᤺ᤴ ᤗᤠᤕᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤀᤡᤱᤔᤧᤗᤧᤰᤋᤢ᤹ᤀᤠᤱ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ ᤔᤧᤛᤧᤖᤢ᤹. ᤁᤖ ᤛᤢᤶᤛᤡᤃᤣ᤺ᤰᤐᤠ ᤕᤧᤴᤏᤥ ᤕᤠᤶᤔᤥ ᤜᤡᤱᤗᤥ॥’”

᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤕᤧᤛᤢᤖᤧ ᤁᤢᤒᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖ

᥏ ᤀᤡᤵᤐᤢᤱᤗᤠᤶ ᤔᤧᤏᤢ᤺ᤰᤂᤧᤀᤠᤱ ᤌᤡᤰᤌᤡᤰ (᥇᥇) ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤢ ᤘᤣ᤹ ᤔᤏᤠᤜᤠ᤹ ᤁᤧᤖᤧᤰ ᤔᤧᤈᤧᤰᤋᤢᤛᤡᤖᤥ॥

᥇᥆ ᤀᤠᤸᤗ ᤂᤧᤴ ᤔᤧᤴᤇᤢᤔᤠᤜᤠ᤹ᤃ ᤔᤖᤡᤕᤔ ᤔᤃ᤻ᤍᤗᤡᤏᤡ. ᤕᤥᤀᤠᤴᤏᤠ. ᤕᤠᤁᤢᤒᤖᤧ ᤁᤢᤶᤔᤠ ᤔᤖᤡᤕᤔ ᤜᤧᤰᤁᤩᤠᤱ ᤘᤣ᤹ ᤔᤧᤴᤇᤢᤔᤠᤜᤠ᤹ᤀᤠᤱ ᤔᤧᤘᤕᤧᤖᤥ॥

᥇᥇ ᤁᤖ ᤂᤧᤱᤜᤠ᤹ᤖᤧ ᤂᤧᤴ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤁᤢᤏᤠᤔᤧᤴᤇᤠ᤹ᤖᤢᤴ॥ ᤁᤱᤃ ᤔᤧᤴᤘᤠ᤹ᤔᤏᤠ ᤐᤠ᤺ᤴᤗᤰ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤖᤥ॥

᥇᥈ ᤁᤖ ᤐᤋᤪᤢᤛᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤀᤡᤵᤐᤢᤱᤅᤥ ᤗᤥ᤺ᤰᤋᤧᤖ ᤐᤣ॥ ᤂᤧᤵᤔᤥ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤀᤥᤔᤧᤳᤋᤢᤸᤗᤧᤃ ᤂᤧᤵᤔᤥ ᤑ᤺ᤃᤧᤗ᤹ᤒᤠ ᤆᤣᤍᤣ᤺ᤳᤋᤡᤴ ᤛᤧᤖᤧᤀᤠᤱ ᤏᤧᤛ᤻ᤛᤧᤒᤠ ᤏᤡᤛᤢ॥ ᤂᤢᤏᤧ᤹ᤃ ᤌᤣ᤺ᤴᤏᤧ ᤐᤥ᤺ᤰᤂᤧᤒᤣ ᤑᤠ᤹ᤀᤠᤱ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤔᤕᤧᤖ ᤏᤢ᤺ᤰᤂᤧ ᤐᤣᤖᤥ॥

ᤕᤧᤛᤢ᤺ᤴ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱ

(ᤔᤷᤁᤢ ᥇᥌:᥇᥈-᥇᥉)

᥇᥉ ᤀᤠᤸᤗ ᤒᤠ ᤂᤧᤴ ᤕᤧᤶᤔᤥ ᤕᤧᤛᤢᤖᤧ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤢᤛᤗᤧᤶᤗᤠᤶ ᤌᤡᤰᤌᤡᤰ (᥇᥇) ᤁᤡᤗᤥᤔᤡᤋᤖ ᤔᤠ᤺ᤱᤄᤠ ᤀᤡᤶᤔᤠᤀᤢᤛ ᤐᤠᤱᤓᤣ᤹ᤒᤠ ᤗᤠᤶᤔᤥ

᥇᥊ ᤂᤧᤱᤜᤠ᤹ᤖᤧ ᤀᤠᤀᤡᤴ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤠ᤹ᤈᤧᤰᤂᤧᤳᤇᤡᤖ ᤐᤣᤛᤡᤖᤥ॥

᥇᥋ ᤂᤧᤱᤜᤠ᤹ ᤜᤧᤰᤁᤣᤗ᤹ᤖᤡᤰ ᤋᤠ᤹ᤈᤧᤰᤂᤧᤛᤡᤸᤗᤧ ᤂᤧᤵᤔᤥ ᤕᤧᤛᤢ᤺ᤴ ᤋᤩᤧᤀᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤗᤠᤱᤄᤣ᤺ᤰᤔᤠ ᤜᤣ᤺ᤰᤋᤧ.

᥇᥌ ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤇᤢᤴᤗ ᤑᤠ᤹ᤀᤠᤱ ᤂᤢᤴᤇᤡ᤹ ᤔᤡᤰᤁᤡᤴ ᤌᤣ᤺ᤰᤋᤢ ᤐᤡᤖᤢᤛᤡᤀᤠᤱ ᤘᤕᤧᤖᤥ॥

᥇᥍ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤔᤧ᤺ᤶᤒᤧ. ᤂᤡᤴᤇᤡ᤹ ᤌᤧᤔᤠ ᤐᤠ᤺ᤴᤏᤡᤴᤏᤧ ᤁᤧᤈᤧᤱᤛᤢᤖ ᤗᤠᤱᤃᤧᤄᤣ᤺ᤰᤛᤡᤒᤣ᥅”

ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤂᤢᤴᤇᤡ᤹ ᤔᤡᤱᤘᤠ ᤁᤢᤎᤡᤶ ᤌᤵᤐᤧᤳ ᤕᤧᤒᤧᤳᤇᤡᤖᤥ॥

᥇᥎ ᤂᤧᤱᤜᤠ᤹ᤀᤥ ᤰᤗᤡᤀᤥᤐᤠᤛ ᤔᤧᤵᤔᤏᤠᤒᤠ ᤌᤡᤰᤗᤧ ᤂᤢᤏᤧ᤹ ᤛᤣ᤺ᤴᤍᤥᤛᤢ. “ᤔᤧ᤺ᤶᤒᤧ. ᤂᤧᤏᤧ᤹ ᤕᤖᤢᤛᤗᤧᤶᤔᤥ ᤁᤧᤴᤕᤢᤱᤏᤧᤴᤒᤡ᥅ ᤀᤠᤀᤡᤴ ᤋᤠ᤺ᤴᤍᤡᤰ ᤂᤧᤵᤔᤥ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤂᤧᤏᤧ᤹ ᤏᤡᤱᤘᤠ᤹ ᤁᤧᤱᤄᤥᤛᤢᤴᤒᤡ᥅”

᥇᥏ ᤕᤧᤛᤢᤖᤧ ᤔᤧᤳᤋᤢᤛᤡ. “ᤔᤧ᤺ᤶᤒᤧ. ᤌᤧᤔᤠ ᤐᤠ᤺ᤴᤏᤡᤴᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤏᤠᤛᤖᤋᤒᤠ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥᤀᤠ. ᤂᤢᤏᤧ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤕᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤴᤇᤠᤶᤃᤧᤴ ᤕᤠᤵᤔᤡᤗᤢᤶᤔᤥ ᤂᤢᤏᤧ᤹ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤁᤥ ᤏᤢ ᤕᤠ᤺ᤶᤒᤰᤁᤥ ᤔᤢᤰᤛᤠᤶᤛᤠᤒᤠ ᤆᤥᤃᤧᤖᤥ॥

᥈᥆ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤀᤠᤏᤡᤃᤧ ᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤧ᤹ᤃ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤔᤧᤒᤡᤖᤢᤖ ᤑᤠ᤹ᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤜᤢᤰᤔᤧᤛᤢᤵᤋᤢᤛᤡ. ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤖᤥ.

᥈᥇ ᤁᤖ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤒᤠ ᤔᤏᤠ ᤑᤠ᤹ᤀᤠᤱ ᤀᤠᤏᤡᤃᤧᤃ ᤁᤢᤗᤠᤶ ᤀᤥᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧᤖᤥ॥ ᤂᤧᤴᤏᤠᤱᤎᤥ ᤀᤠᤸᤗᤥ ᤁᤴ ᤜᤡᤴᤍᤥᤰ ᤐᤥ᤺ᤰᤂᤧᤒᤠ ᤛᤢᤶᤕᤧᤴ ᤁᤧᤖᤧᤖᤥ॥

᥈᥈-᥈᥉ ᤀᤠᤏᤡᤃᤧ ᤗᤢᤶᤔᤥ ᤁᤢᤓᤠ ᤔᤧᤴᤇᤢᤔᤠᤜᤠ᤹ᤖᤧ ᤀᤠᤏᤡᤃᤧ ᤏᤡᤱᤘᤠ᤹ ᤔᤧᤔᤠᤛᤢᤖᤥ॥ ᤀᤠᤀᤡᤴ ᤋᤠᤏᤠᤶᤛᤠ ᤂᤧᤱᤜᤠ᤹ ᤀᤡᤵᤐᤢᤱᤅᤥ ᤔᤧᤒᤣ. ᤁᤖ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤎᤰᤁᤡᤴ ᤂᤧᤵᤔᤥ ᤔᤧᤱᤄᤥ᤺ᤛᤢᤴ॥ ᤂᤧᤱᤜᤠ᤹ ᤔᤧᤏᤢ᤺ᤰᤂᤧ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤏᤡᤛᤢᤛᤡᤒᤠ ᤐᤠ᤺ᤴᤏᤡᤴ ᤏᤢ ᤂᤧᤴ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤧ᤹ᤃ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱ ᤜᤡᤅᤧᤖᤥ ᤑᤠ᤹ᤀᤠᤱ ᤐᤠ᤺ᤳᤋᤧᤳᤇᤢᤒᤠ ᤐᤠ᤺ᤴᤏᤡᤴ ᤔᤧᤈᤧᤰᤋᤡᤃᤧᤖᤥ॥

᥈᥊ ᤜᤧᤰᤁᤩᤠᤱ ᤀᤠᤏᤡᤃᤧ ᤁᤢᤓᤠ ᤋᤣ᤺ᤱᤈᤢᤶᤜᤠ᤹ ᤀᤡᤵᤐᤢᤱᤍᤧᤴᤏᤥ ᤔᤧᤒᤣ᤺ᤸᤗᤧ ᤂᤧᤴ ᤔᤧᤴᤇᤢᤔᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤂᤧᤵᤔᤥ ᤔᤧᤏᤡᤛᤢ. ᤁᤖ ᤂᤧᤱᤜᤠ᤹ᤖᤧᤀᤠᤱ ᤕᤧᤛᤢ᤺ᤴ ᤔᤧᤴᤏᤡ᤺ᤛᤢᤴᤗᤥ॥”

᥈᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤴᤇᤡ᤹ ᤏᤡᤱᤘᤠ᤹ᤀᤡᤴ ᤀᤠᤰᤂᤧᤴ ᤛᤠ᤹ᤖᤡᤰ ᤌᤢᤱᤒᤠᤒᤣ᥄ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥ᤺ᤰᤔᤠ ᤀᤠᤰᤂᤧᤴ ᤂᤡᤏᤡ᤹ ᤏᤡᤱᤘᤠ᤹ ᤐᤠ᤺ᤰᤐᤠᤒᤣ᥅

᥈᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤢᤰᤂᤣ ᤆᤠᤔᤠᤀᤠᤱ ᤁᤢᤔᤡᤔᤡᤍᤡᤱᤅᤥ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ ᤒᤡ ᤔᤧ᤺ᤶᤒᤡ᥅”

᥈᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤀᤠᤒᤠᤅᤣ ᤁᤢᤕᤠ᤺ᤶᤒᤣᤀᤥ ᤔᤥᤛᤠᤖᤧ ᤁᤢᤛᤠᤵᤐᤴᤜᤠ᤹ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤛᤠᤵᤐᤴᤏᤥ ᤌᤠᤖᤡᤰ ᤁᤢᤒᤣ᤺ᤴ ᤐᤥᤎᤰ ᤆᤥᤃᤢ ᤐᤡᤖᤢᤛᤡᤖᤥ॥

᥈᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤒᤠ ᤐᤠᤱᤓᤣ᤹ᤀᤡᤸᤗᤧ ᤁᤢᤒᤣᤛᤠᤱ ᤔᤧᤃᤧᤖᤧᤀᤠᤱ ᤕᤧᤛᤢ᤺ᤴ ᤔᤡᤛᤠᤰ ᤔᤠ᤺ᤱᤄᤠ ᤁᤧᤒᤣ᤺ᤰᤐᤠ ᤗᤠᤶᤛᤡᤱᤗᤥ.

᥈᥏ ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤧᤇᤢᤖ ᤐᤣᤗᤡ ᤑᤠᤰᤋᤧᤳᤇᤢ. “ᤂᤧᤏᤧ᤹ ᤀᤠᤴᤇᤡᤃᤧᤏᤢᤀᤣ ᤀᤠᤀᤡᤴ ᤛᤧᤴᤍᤡᤰ ᤕᤠᤱᤎᤥ᤺ᤰᤋᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤸᤗᤥ ᤏᤠᤶᤎᤩᤧᤀᤠᤱ ᤂᤠᤍᤠᤶᤗ ᤐᤳᤗᤥ॥” ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤕᤠᤱᤎᤥ᤺ᤰᤛᤧ ᤐᤣᤖᤥ॥

᥉᥆ ᤜᤧᤰᤁᤩᤠᤱ ᤂᤢᤏᤧ᤹ ᤆᤠᤔᤠᤍᤧᤴᤏᤥ ᤕᤢᤱᤛᤡᤱᤅᤡᤸᤗᤧ ᤂᤖᤧ᤺ᤱᤅᤡᤴ ᤂᤵᤛᤢ ᤜᤧᤰᤁᤩᤠᤱ ᤏᤥᤃᤧᤴ ᤐᤡᤖᤢᤀᤠᤱ ᤑᤢ᤹ᤖᤢᤖ ᤂᤧᤱᤜᤠ᤹ ᤐᤡᤖᤢᤛᤡ॥

᥉᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤡᤰᤁᤡᤴ ᤜᤖᤧᤀᤠᤱ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤧᤳᤇᤢ. ᤁᤖ ᤂᤧᤵᤔᤥᤀᤣ ᤂᤢᤴᤇᤡ᤹ ᤋᤃᤡᤗᤠᤶ ᤂᤢᤏᤧ᤹ ᤀᤠᤗᤠᤵ ᤐᤥ᤺ᤰᤂᤧ ᤐᤣᤖᤥ॥

᥉᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤳᤏᤧᤳᤇᤡ. “ᤔᤧ᤺ᤶᤒᤧ. ᤗᤠᤶᤔᤥ ᤀᤠᤏᤡ᤹ ᤋᤠ᤹ᤀᤠᤈᤧᤰᤂᤧᤖ ᤀᤠᤓᤧᤖᤧᤖ ᤀᤠᤒᤳᤇᤧᤸᤗᤧ ᤂᤢᤏᤧ᤹ ᤛᤠᤶᤕᤥᤛᤠᤵᤗᤠ᤺ᤴ ᤐᤥᤎᤰ ᤀᤠᤈᤥᤃᤧᤳᤇᤡ ᤀᤠᤒᤡᤖᤧᤳᤇᤡᤸᤗᤧ ᤀᤠᤴᤇᤡ᤹ ᤛᤡᤰ ᤐᤛᤶᤛᤔᤧᤀᤠᤱ ᤘᤕᤧᤒᤡ ᤔᤧ᤺ᤶᤒᤡ᥅”

᥉᥉ ᤜᤧᤰᤁᤩᤠᤱ ᤂᤡᤔᤥ ᤏᤧᤵᤔᤠᤱ ᤒᤠ ᤂᤧᤴ ᤕᤧᤶᤔᤥ ᤐᤥᤃᤧᤳᤇᤡᤀᤠᤱ ᤕᤖᤢᤛᤗᤧᤔ ᤗᤧᤵᤔᤠᤱ ᤌᤠᤏᤧᤳᤇᤡᤖᤥ॥ ᤂᤧᤵᤔᤥ ᤌᤡᤰᤌᤡᤰ (᥇᥇) ᤜᤢ᤹ᤛᤠᤶᤒᤠᤜᤠ᤹ ᤏᤢ ᤘᤣ᤹ᤜᤠ᤹ ᤛᤥᤖᤡᤰ ᤔᤧᤕᤢᤅᤧᤒᤠ ᤋᤢᤔᤧᤳᤇᤢᤛᤡ॥

᥉᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤧᤔᤧᤳᤋᤢᤛᤡ. “ᤍᤠᤱᤒᤠᤴ ᤛᤧᤰᤂᤠᤀᤣ ᤛᤩᤧᤀᤠᤱ ᤕᤠᤶᤔᤥ ᤜᤡᤅᤧᤖᤥ. ᤜᤧᤰᤁᤩᤠᤱ ᤛᤡᤔᤥᤏᤧᤸᤗᤥ ᤀᤥᤛᤣ᤺ᤴᤎᤠᤰᤛᤡᤱᤒᤠᤀᤣᤖᤥ᥄”

᥉᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤗᤠᤶᤔᤥ ᤕᤧᤛᤢ᤺ᤴ ᤋᤢᤔᤧᤳᤇᤢᤀᤠᤱ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤏᤢ ᤆᤠᤈᤠᤔᤠ ᤕᤧᤶᤔᤥ ᤂᤢᤏᤧ᤹ ᤂᤖᤧ᤺ᤱᤅᤡᤴ ᤑᤢ᤹ᤖᤢᤸᤗᤧ ᤁᤢᤛᤡᤱ ᤏᤡ᤺ᤳᤋᤧᤳᤇᤢᤒᤠᤴ ᤁᤧᤖᤧᤰ ᤆᤧᤰᤂᤧᤳᤇᤢᤖᤥ॥

ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱ

(ᤔᤳᤋᤡ ᥈᥎:᥇᥌-᥈᥆. ᤔᤷᤁᤢ ᥇᥌:᥇᥊-᥇᥎. ᤕᤢᤜᤢ ᥈᥆:᥇᥏-᥈᥉. ᤛᤣ᤺ᤰᤕᤢᤰ ᥇:᥊-᥎)

᥉᥌ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤔᤧᤒᤠᤖᤧᤖ ᤔᤧᤒᤳᤇᤧᤸᤗᤧ ᤕᤧᤛᤢ᤺ᤴ ᤀᤠᤒᤠᤅᤣ ᤂᤢᤏᤡ᤹ ᤗᤢᤶᤔᤥ ᤌᤠ᤺ᤶᤛᤡᤱᤅᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤛᤏᤠᤖᤢᤱ ᤁᤧᤄᤥᤛᤢᤶᤗᤖᤥ॥”

᥉᥍ ᤜᤧᤰᤁᤩᤠᤱ ᤁᤧᤖᤧᤰᤗᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤛᤠ᤹ᤖᤡᤰ ᤔᤧᤃᤡᤛᤧ॥ ᤂᤧᤱᤜᤠ᤹ᤖᤧᤃ ᤀᤠᤸᤗ ᤛᤡᤛᤠᤶᤔᤡᤴᤏᤧ ᤀᤠᤏᤡᤛᤢᤶ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ॥

᥉᥎ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤣᤀᤠᤱ ᤂᤡᤏᤡ᤹ ᤕᤱᤔᤠ ᤁᤧᤖᤧᤒᤠ᥅ ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ᤒᤥ ᤌᤣᤀᤠᤱ ᤆᤵᤆᤡ ᤁᤧᤈᤥᤃᤢᤶᤒᤠᤒᤣ᥅

᥉᥏ ᤀᤠᤜᤢᤰ ᤀᤠᤗᤠᤱᤜᤠ᤹ ᤀᤥᤔᤧᤳᤋᤧᤶᤔᤧ᤹᥄ ᤛᤧᤰᤂᤠᤀᤣ ᤁᤱᤃ ᤀᤡᤱᤃᤠ᤹ᤀᤣᤖᤥ॥ ᤀᤡᤱᤃᤠ᤹ ᤀᤠᤛᤢᤛᤧᤶᤔᤧ᤹ᤀᤠᤱ ᤀᤥᤀᤠᤔᤧᤳᤋᤧᤶᤔᤧ᤹᥄ ᤛᤡᤛᤠᤶᤔᤡᤸᤗᤧᤴ ᤀᤡᤱᤃᤠ᤹ ᤁᤳᤋᤢᤱᤒᤠ ᤜᤧᤰᤁᤣ ᤏᤧᤰᤛᤠ ᤏᤢ ᤕᤧᤵ ᤜᤥ᤺ᤵᤗᤥ॥”

᥊᥆ ᤜᤧᤰᤁᤣ ᤔᤧᤳᤋᤢᤛᤡᤖ ᤂᤢᤏᤧ᤹ ᤁᤢᤗᤠᤱ ᤁᤢᤜᤢᤰᤜᤠ᤹ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥

᥊᥇ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰ ᤐᤛᤶᤛᤔᤧᤀᤠᤱ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤜ᤺ᤴᤍᤠ ᤔᤧᤗᤧᤰᤋᤧᤀᤠᤱ ᤔᤧᤕᤧᤒᤧᤖᤥ॥ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤆᤠᤔᤠ ᤁᤢᤈᤠᤎᤡᤰ ᤁᤧᤃᤳᤋᤢᤶᤒᤡ᥅”

᥊᥈ ᤂᤧᤱᤜᤠ᤹ᤖᤧ ᤀᤥ᤹ᤔᤏᤠᤒᤠ ᤁᤢᤗᤧᤵ ᤌᤡᤰ ᤅᤠ ᤔᤧᤒᤡᤖᤢᤀᤠᤱ

᥊᥉ ᤕᤧᤛᤢᤖᤧ ᤂᤢᤏᤡ᤹ ᤋᤃᤠᤱᤅᤧ ᤂᤧᤴ ᤋᤠ᤺ᤰᤋᤢᤀᤠᤱ ᤆᤍᤣᤛᤢᤖᤥ॥

᥊᥊ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ. “ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤕᤠᤱᤅᤡᤸᤗᤧᤛᤠᤀᤣ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤛᤠᤵᤐᤴᤜᤠ᤹ᤀᤥ ᤏᤢ ᤏᤡᤱᤘᤠ᤹ᤑᤢ ᤛᤠᤶᤗᤥᤛᤢᤶᤔᤥ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤛᤠᤵᤋᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤳᤗᤥ ᤑᤠ᤹ᤀᤠᤱ ᤔᤧᤳᤏᤡᤱᤅᤠᤱ ᤘᤕᤠᤱᤗᤥ॥”

᥊᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ᤖᤧ ᤛᤠᤶᤕᤥᤛᤠᤵᤗᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤜᤴᤍᤢᤒᤡᤖᤢᤛᤡᤀᤠᤱ

᥊᥌ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤱᤃ ᤋᤢᤰᤂᤣ ᤆᤠᤔᤠᤀᤣ ᤐᤥ᤺ᤱ. ᤜᤧᤰᤁᤩᤠᤱ ᤛᤡᤔᤠᤀᤠᤱ ᤛᤢᤶ ᤕᤧᤴᤏᤥ ᤕᤠᤶᤔᤥ ᤜᤡᤱᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤛᤠᤵᤋᤧᤀᤠᤱ ᤐᤳᤗᤥ॥

᥊᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤥ ᤗᤠᤕᤥᤗᤠᤶ ᤜᤡᤴᤇᤡᤱᤔᤠ ᤏᤢ ᤗᤧᤵᤔᤡᤖᤧᤴ ᤛᤢᤏᤠᤀᤡᤱᤅᤡᤴ ᤕᤖᤢᤛᤗᤧᤶᤔᤥ ᤜᤣ᤺ᤰᤔᤠᤀᤠᤱ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤀᤡᤱᤓᤥ᤺ᤔᤠᤀᤣ ᤐᤥᤱᤗᤥ॥

᥊᥎ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤁᤴ ᤐᤠ᤺ᤴᤏᤡᤸᤗᤧᤴ ᤜᤡᤴᤎᤥ᤺ᤰᤔᤡᤒᤠ ᤁᤧᤘᤕᤡ᤹ᤖᤥ॥

᥊᥏ ᤀᤠᤸᤗ ᤂᤧᤵᤛᤧᤶᤔᤧ᤹ᤀᤥ. ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤂᤡᤏᤡ᤹ᤀᤥ ᤐᤠᤱᤄᤢᤱ ᤕᤢ᤺ᤛᤢᤱᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤢᤰᤛᤠᤶᤔᤡᤸᤗᤧ ᤁᤢᤎᤡᤶ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤒᤠ ᤁᤴ ᤕᤧᤰᤕᤰᤁᤥᤀᤣ ᤘᤕᤧᤶᤔᤧ᤹ᤀᤥ॥”

ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢ᤺ᤱ

(ᤔᤷᤁᤢ ᥇᥌:᥇᥏-᥈᥆. ᤛᤣ᤺ᤰᤕᤢᤰ ᥇:᥏-᥇᥇)

᥋᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤒᤧᤌᤠᤏᤡ ᤌᤠᤖᤡᤰ ᤋᤣ᤹ᤖᤢᤛᤡᤀᤠᤱ ᤁᤢᤜᤢᤰᤜᤠ᤹ ᤌᤠ᤺ᤱ ᤑᤥ᤺ᤰᤂᤢᤖ ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡᤖᤥ॥

᥋᥇ ᤂᤧᤱᤜᤠ᤹ ᤔᤢ᤹ᤀᤡᤛᤠᤶ ᤌᤠ᤺ᤛᤢ ᤐᤡᤖᤢᤛᤡᤖ ᤐᤳᤇᤧᤸᤗᤧ ᤂᤢᤏᤧ᤹ ᤌᤠ᤺ᤱᤎᤠ᤺ᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤐᤰᤂᤧᤖ ᤐᤣᤖᤥ॥

᥋᥈ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰᤛᤔᤧᤖ ᤂᤢᤏᤧ᤹ ᤛᤣᤘᤠ ᤔᤧᤈᤥᤃᤢᤀᤠᤱ ᤕᤖᤢᤛᤗᤧᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣ.

᥋᥉ ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤔᤠᤱᤜᤡᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖ ᤔᤧᤘᤕᤧᤖᤥ॥

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤏᤡ᤺ᤛᤢᤶ

ᤁᤴ ᤛᤠᤵᤐᤴᤏᤡᤴ ᤛᤣ᤺ᤰᤕᤢᤰᤔᤡᤒᤠ ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤛ᤺ᤵᤔᤠ ᤏᤢ ᤛᤡᤖᤠ᤹ ᤌᤠᤱᤔᤠᤸᤗᤧᤴ ᤛᤢᤏᤠᤀᤡᤱᤗᤥ॥ ᤁᤴ ᤛᤠᤵᤐᤴᤏᤥ ᤕᤢᤜᤢᤴᤏᤠ᤺ᤸᤗᤧ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤏᤢᤵᤔᤏᤠᤒᤠ ᤁᤢᤒᤠ᤺ᤴᤈᤠᤰᤁᤡᤴ ᤜᤧᤰᤁᤩᤠᤱ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤗᤧᤱᤛᤡᤱᤅᤠᤱ ᤔᤏᤠᤗᤢᤶᤔᤥ ᤌᤠ᤺ᤶᤛᤡᤱᤗᤥ ᤑᤠ᤹ᤀᤠᤱ ᤛᤠᤵᤋᤢᤀᤠᤱ ᤐᤳ॥ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤛᤠ ᤏᤢ ᤔᤠᤱᤜᤧᤰ ᤆᤥᤃᤧᤒᤠ ᤛᤧᤴᤗᤵᤍᤠᤱᤒᤠ ᤑᤠ᤹ᤀᤠᤱ ᤁᤴ ᤛᤠᤵᤐᤴᤏᤡᤴ ᤁᤧᤏᤡ᤺ᤵᤐᤠᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤖ ᤜᤧᤰᤁᤩᤠᤱ ᤂᤧᤴ ᤏᤛᤠ᤺ᤴᤗᤠᤶᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤔᤧᤄᤥᤛᤢᤖ ᤁᤧᤗ᤹ᤒᤠ ᤁᤴ ᤛᤠᤵᤐᤴᤏᤡᤸᤗᤧ ᤁᤢᤍᤠᤖᤠᤵᤗᤥ॥

ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤏᤢ ᤕᤧᤛᤢ᤺ᤱᤃ ᤗᤳᤇᤠᤛᤡ ᤗ᤹ᤖᤡᤰ ᤁᤴ ᤛᤠᤵᤐᤴᤏᤡᤸᤗᤧ ᤐᤠ᤺ᤳᤋᤢ᤹ᤖᤥ॥ ᤜᤧᤰᤁᤩᤠᤱ ᤁᤴ ᤛᤢᤏᤠᤀᤡᤱᤅᤡᤸᤗᤧᤴ ᤌᤡᤰᤛᤡᤃᤣ᤺ᤰᤐᤠ ᤗᤰᤁᤥ ᤕᤧᤛᤢᤖᤧ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ᤖᤧ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤛᤠ ᤏᤢ ᤔᤠᤱᤜᤧᤰ ᤆᤥᤃᤧᤒᤠ ᤛᤧᤴᤗᤵᤍᤠᤱᤒᤠ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥ ᤁᤴ ᤌᤡᤰᤛᤡᤃᤣ᤺ᤰᤐᤠ ᤗᤰᤁᤥ ᤀᤠᤰᤂᤣᤗ᤹ᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤁᤢᤜᤢ᤹ᤛᤠᤶᤒᤠ ᤔᤧᤒᤥ᤺ᤰᤂᤧ ᤁᤧᤗ᤹ᤒᤠᤴ ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤂᤢᤏᤧ᤹ ᤔᤧᤀᤳᤋᤢᤖ ᤁᤢᤍᤰᤗᤧᤱᤘᤠᤀᤥ ᤔᤧᤒᤥᤃᤧᤒᤠ ᤜᤧᤰᤁᤩᤠᤱ ᤂᤢᤏᤧ᤹ ᤏᤛᤠ᤺ᤴ ᤔᤧᤴᤈᤥᤃᤢᤴᤒᤠ ᤐᤠ᤺ᤴᤏᤡᤴ ᤛᤠᤵᤋᤧᤀᤠᤱ ᤐᤳᤗᤥ॥ ᤜᤧᤰᤁᤩᤠᤱ ᤏᤠ᤺ᤳᤗᤠ ᥇᥉-᥇᥎ ᤀᤥ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠᤏᤢ᤺ᤸᤗᤧ ᤋᤃᤡ ᤜᤢ᤹ᤛᤠᤶᤒᤠᤜᤠ᤹ᤏᤢ ᤛᤣᤛᤣ ᤋᤱᤈᤢᤶ ᤏᤢ ᤔᤠᤱᤛᤣᤘᤠ ᤆᤥᤃᤢᤒᤠ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤥ ᤕᤠᤖᤡᤵ ᤆᤥᤃᤢᤛᤡᤒᤠ ᤏᤢ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡᤒᤠ ᤐᤠ᤺ᤴᤏᤡᤴ ᤐᤳᤗᤥ॥ ᤜᤧᤰᤁᤩᤠᤱ ᤀᤣᤃᤠᤱᤛᤔᤠ ᤏᤠ᤺ᤳᤗᤠᤜᤠ᤹ᤀᤥ ᤕᤧᤛᤢ᤺ᤴ ᤔᤧᤍᤧᤶᤛᤢᤒᤠ. ᤛᤢᤜᤠᤱᤕᤢᤰᤐᤠᤸᤗᤧ ᤜᤱᤛᤠ᤹ᤖᤢᤒᤠ ᤏᤢ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤛᤩᤧᤀᤠᤱ ᤛᤡᤔᤧᤴᤗᤠᤶᤒᤠ ᤕᤠᤶᤔᤥ ᤜᤡᤅᤧᤀᤠᤱ ᤜᤢ᤹ᤛᤠᤶᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱᤒᤠ ᤐᤠ᤺ᤴᤜᤠ᤹ ᤐᤳᤗᤥ॥

ᤕᤢᤜᤢᤴᤏᤠ᤺ᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤕᤧᤛᤢᤀᤥᤖᤰ ᤂᤥᤍᤧᤳᤗᤥ ᤜᤧᤰᤁᤩᤠᤱ ᤁᤱᤃ ᤕᤧᤛᤢ᤺ᤴ ᤗᤠᤶ. ᤛᤧᤰᤂᤠ ᤏᤢ ᤜᤡᤱᤔᤴ ᤑᤠ᤹ᤀᤠᤱ ᤏᤛᤠ᤺ᤴ ᤆᤥ᤺ᤰᤔᤠᤀᤠᤱ ᤂᤢᤏᤧ᤹ᤀᤥ ᤋᤠᤔᤠᤸᤗᤧᤖᤰ ᤂᤥᤍᤧᤳ ᤗ᤹ᤖᤡᤰ ᤀᤠᤜᤢ᤹ᤖᤥ॥ ᤁᤴ ᤛᤢᤏᤠᤀᤡᤱᤅᤥ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤏᤡᤴ ᤌᤣ ᤘᤠ᤹ᤓᤧᤸᤗᤧ ᤕᤠᤶᤛᤠᤶᤃᤧᤴ ᤐᤠ᤺ᤴᤏᤡᤴ ᤔᤏᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤆᤫᤠ᤺ᤳ. ᤂᤖᤧ᤺ᤱ. ᤀᤥ᤺ᤳᤋᤡ. ᤔᤧᤸᤗᤢᤰᤁᤶᤒᤠ ᤏᤢ ᤔᤧᤸᤗᤢᤰ. ᤜᤧᤰᤁᤩᤠᤱ ᤆᤧᤸᤗᤧᤰᤛᤣ᤹ ᤐᤢᤱᤔᤠᤴ ᤏᤢ ᤁᤢᤛᤣ᤹ ᤜᤧᤰᤋᤱᤒᤠ ᤀᤢᤛᤢᤖᤢᤒᤠ ᤐᤠ᤺ᤴᤜᤠ᤹ᤖᤧ ᤁᤢᤒᤡᤜᤠ᤹ ᤀᤥᤃᤵ ᤆᤥᤃᤢᤀᤠᤱ ᤘᤠ᤹ᤖᤥ॥

ᤌᤠᤔᤡᤱ

ᤁᤢᤜᤣ᤺ᤰᤛᤡᤱᤔᤠ ᤐᤠ᤺ᤴ ᥇:᥇-᥇᥎

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤏᤢ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᥇:᥇᥏-᥋᥇

ᤕᤧᤛᤢᤖᤧ ᤔᤧᤴᤈᤡᤱᤛᤡᤱᤅᤣ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥᤃᤢ᤹ ᥈:᥇–᥇᥈:᥋᥆

ᤕᤧᤛᤢ᤺ᤴ ᤕᤖᤢᤛᤗᤧᤔ ᤏᤠ ᤁᤳᤏᤠ ᤘᤕᤧᤒᤠ ᤁᤢᤏᤢᤵᤔᤠ ᤕᤧᤴᤜᤠ᤹ ᥇᥉:᥇–᥇᥏:᥊᥈

ᤍᤠᤱᤒᤠᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤀᤥᤛᤣ᤺ᤴᤎᤠᤰᤛᤡᤱ ᥈᥆:᥇-᥉᥇

ᤕᤧᤛᤢ᤺ᤴ ᤕᤠᤶᤔᤥ ᤃᤠᤗᤡᤗ ᤌᤢᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱ ᥈᥇:᥇-᥈᥋

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ

ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤔᤧᤴᤇᤠᤶᤃᤧᤴ ᤌᤰᤗᤠ ᤐᤥ᤺ᤰᤂᤧ

᥇

14 ᤋᤥᤗᤡᤱᤛᤥᤔᤢᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡᤀᤣ. ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴa ᤘᤕᤧᤖᤥ॥ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱ ᤘᤕᤧᤖᤥ॥

᥈ ᤂᤢᤏᤧ᤹ᤃ ᤋᤥᤗᤡᤱᤛᤥᤔᤢᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤘᤕᤧᤖᤥ॥

᥉ ᤂᤢᤏᤧ᤹ᤗᤠᤶᤔᤣ ᤏᤠᤘᤠᤃᤧᤴ ᤆᤀᤡ᤺ᤳᤋᤥᤒᤠ ᤁᤠᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤒᤠᤖᤥ॥ ᤜᤧᤰᤁᤩᤠᤱ ᤁᤴ ᤁᤧᤒᤥ᤺ᤱᤒᤠᤜᤠ᤹ᤀᤥ ᤂᤢᤏᤧ᤹ ᤔᤧ᤺ᤴᤏᤣ ᤌᤣᤎᤡᤰᤁᤠᤱ ᤔᤧᤒᤥ᤺ᤰᤂᤧᤴ॥

᥊ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤴ ᤂᤢᤏᤧ᤹ᤏᤢ ᤘᤕᤧᤖᤥ॥ ᤜᤧᤰᤁᤩᤠᤱ ᤂᤧᤴ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤸᤗᤧ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤐᤡᤖᤢᤛᤡᤖᤥ॥

᥋ ᤂᤧᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤱᤃ ᤔᤠᤰᤆᤡᤃᤧᤴ ᤂᤠᤍᤠᤶᤔᤥ ᤀᤥ᤺ᤳᤗᤥ. ᤁᤖ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤸᤗᤧ ᤀᤠᤵᤑᤠᤸᤗᤧᤀᤠᤱ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤔᤧᤴᤏᤠ᤺ᤴᤏᤣ ᤘᤠ᤹ᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢᤒᤠ ᤔᤏᤠᤎᤡᤰ ᤘᤕᤧ॥ ᤂᤧᤸᤗᤧ ᤁᤢᤔᤡᤱᤅᤡᤱᤃ ᤕᤢᤜᤢᤴᤏᤠ ᤘᤕᤧᤖᤥ॥

᥍ ᤁᤠᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤧᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤧᤴ ᤀᤥ᤺ᤳᤋᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤛᤧ ᤂᤢᤏᤧ᤹ ᤋᤩᤧᤒᤠᤖᤥ॥

᥎ ᤕᤢᤜᤢᤴᤏᤠ᤺ᤴ ᤀᤠᤒᤠᤅᤣᤃ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤔᤧᤘᤕᤧᤴ. ᤂᤢᤏᤧ᤹ᤃ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤏᤠᤜᤠ᤹ ᤔᤧᤳᤇᤧᤖᤰ ᤋᤩᤧᤒᤠᤖᤥ॥

᥏ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤥ᤺ᤳᤋᤡ ᤁᤧᤒᤡᤒᤠ ᤂᤧᤴ ᤛᤧᤰᤂᤠᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴb ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤍᤠᤒᤠ ᤘᤕᤧᤖᤥ॥

᥇᥆ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤛᤠᤱ ᤂᤧᤵᤔᤥ ᤋᤩᤧ᤺ᤸᤗᤧ ᤂᤧᤸᤗᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ॥

᥇᥇ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤏᤠᤜᤠ᤹ᤀᤥ ᤋᤩᤧᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤴᤍᤠ᤺ᤰᤋᤢᤴᤗᤥ॥

᥇᥈ ᤁᤖ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤏᤡᤱᤘᤠ᤹ᤀᤥ ᤁᤧᤍᤠ᤺ᤰᤐᤠᤜᤠ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤐᤥᤱᤔᤠ ᤕᤢᤰ ᤐᤡᤖᤢᤛᤡᤖᤥ॥

᥇᥉ ᤂᤧᤱᤜᤠ᤹ᤃ ᤔᤠ-ᤒᤠᤗᤠᤶ ᤛᤠᤔᤧᤘᤠ᤺ᤴᤇᤡᤱᤒᤠ ᤏᤢ ᤔᤧᤴᤇᤠᤶ ᤏᤡᤱᤘᤠ᤹ᤗᤠᤶᤒᤠ ᤛᤠ-ᤀᤣ ᤔᤧᤒᤥ᤺ᤰᤂᤧᤒᤠ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤀᤠᤒᤠᤅᤣ ᤁᤢᤛ᤻ᤛᤠ ᤆᤥᤃᤢᤛᤡᤒᤠᤖᤥ॥

᥇᥊ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤏᤠᤛᤡᤱᤃᤧᤴ ᤌᤰᤗᤠᤍᤡᤱ ᤐᤥ᤺ᤰᤂᤧᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤏᤡ᤹ ᤗᤢᤶᤔᤥ ᤘᤕᤧᤖᤥ॥c ᤂᤢᤏᤧ᤹ᤃ ᤗᤢᤱᤃᤢᤶ ᤏᤢ ᤛᤧᤰᤂᤠ᤺ᤸᤗᤧ ᤁᤢᤎᤡᤶ ᤆᤥᤃᤧᤀᤠᤱ ᤁᤢᤔᤡᤔᤡᤍᤡᤱᤅᤡᤴ ᤀᤠᤏᤡ᤺ᤛᤢᤶᤔᤠᤱ ᤀᤠᤘᤠ᤹ᤖᤥ॥ ᤂᤧᤴ ᤔᤡᤔᤡᤍᤡᤱᤅᤡᤴ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠ ᤌᤡᤰᤗᤰ ᤁᤢᤛ᤻ᤛᤠ᤺ᤸᤗᤧᤴ ᤜᤧᤰᤋᤱᤒᤠ ᤆᤥᤃᤧᤖᤥ॥

᥇᥋ ᤕᤢᤜᤢᤴᤏᤠ᤺ᤸᤗᤧ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠ᤺ᤸᤗᤧ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤱᤅᤠᤱ ᤘᤕᤧ. ‘ᤀᤠᤀᤣᤃᤠᤱ ᤁᤧᤍᤠᤒᤠᤱᤃ ᤀᤡᤱᤃᤠ᤹ᤏᤢ᤺ᤸᤗᤧ ᤐᤕᤶ ᤕᤶᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤋᤃᤡᤛᤠ ᤘᤕᤧᤖᤥ॥’”

᥇᥌ ᤂᤢᤏᤧ᤹ ᤁᤢᤗᤢᤱᤃᤢᤶ ᤁᤢᤎᤡᤶᤗᤠᤶ ᤜᤠᤱᤘᤠᤛᤠᤶᤔᤣ ᤜᤠᤱᤘᤠᤛᤠᤶ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹ᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤌᤡᤶᤔᤡᤴ ᤔᤥᤛᤠᤗᤠᤶᤒᤠ ᤀᤠᤒᤡᤖᤧ. ᤁᤖ ᤗᤢᤱᤃᤢᤶᤔᤡᤴ ᤏᤢ ᤛᤧᤰᤂᤠ᤺ᤱᤃ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠᤀᤣ ᤋᤩᤧᤒᤠᤖᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤀᤠᤳᤋᤡᤸᤗᤧᤀᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤘᤠ᤹ᤖᤥ. ᤁᤖ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤥᤖᤡᤰ ᤁᤧᤘᤠ᤹ᤒᤠ ᤌᤡᤰᤗᤰ ᤁᤢᤛ᤻ᤛᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤀᤠᤱ ᤘᤠ᤹ᤖᤥ॥

ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤍᤥ᤺ᤴᤍᤡ

(ᤔᤳᤋᤡ ᥉:᥇-᥇᥈. ᤔᤷᤁᤢ ᥇:᥇-᥎. ᤗᤢᤁᤠ ᥉:᥇-᥇᥎)

᥇᥏ ᤕᤖᤢᤛᤗᤧᤶᤒᤠ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤜᤡᤶᤔᤥ ᤛᤣᤘᤠ ᤁᤧᤈᤥ᤺ᤰᤐᤠ ᤗᤧᤒᤡᤜᤠ᤹ ᤕᤢᤜᤢᤴᤏᤠᤀᤥ ᤂᤧᤏᤧ᤹ ᤜᤠ᤺ᤳᤏᤧᤴᤒᤣ᥅ ᤗ᤹ᤖᤡᤰ ᤛᤣ᤺ᤴᤍᤥ᤺ᤛᤧ ᤔᤧᤒᤠᤱᤛᤢᤛᤡᤸᤗᤧ ᤕᤢᤜᤢᤴᤏᤠ᤺ᤸᤗᤧ ᤁᤢᤍᤥ᤺ᤴᤍᤡᤴ ᤀᤰᤋᤱᤒᤠ ᤆᤥᤃᤧᤖᤥ॥

᥈᥆ ᤕᤢᤜᤢᤴᤏᤠ᤺ᤸᤗᤧ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧ᤺ᤴᤏᤠᤖᤥ ᤗ᤹ᤖᤡᤰ ᤁᤢᤍᤥ᤺ᤵᤔᤠ ᤏᤥᤃᤵ ᤐᤡᤖᤢᤛᤡ॥d

᥈᥇ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤏᤧ᤹ ᤜᤠ᤺ᤳᤏᤧᤒᤣ᥅ ᤂᤧᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴᤏᤧᤴᤒᤡ᥅”e ᤕᤢᤜᤢᤴᤏᤠᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤔᤧ᤺ᤴᤏᤠ᤹ᤖᤥ॥” ᤂᤧᤱᤜᤠ᤹ᤖᤧ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤏᤧᤒᤡ᥅” ᤀᤡᤱᤃᤠ᤹ ᤔᤧ᤺ᤴᤏᤠ᤹ᤖᤥ ᤗ᤹ᤖᤡᤰ ᤕᤠᤶᤔᤥ ᤔᤧᤳᤋᤢᤛᤡ॥

᥈᥈ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤏᤧ᤹ ᤜᤠ᤺ᤳᤏᤧᤒᤣ᥅ ᤀᤠᤏᤡᤃᤧ ᤕᤠᤵᤔᤡ ᤁᤧᤒᤠᤱᤒᤠᤜᤠ᤹ ᤌᤣ ᤏᤥᤃᤵ ᤐᤡᤖᤢᤶᤛᤡᤶᤒᤧᤒᤠᤒᤣ᥅ ᤂᤧᤏᤧ᤹ ᤜᤠ᤺ᤳᤏᤧᤒᤣ ᤑᤠ᤹ᤀᤠᤱ ᤛᤧᤰᤂᤠ ᤕᤠᤵᤔᤡ ᤀᤠᤔᤧᤳᤋᤧ᤹ᤀᤥ᥅”

᥈᥉ ᤕᤢᤜᤢᤴᤏᤠᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤁᤢᤒᤠᤴ ᤛᤢᤳᤗᤠᤀᤥ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ.

“ᤀᤡᤱᤃᤠ᤹ᤃ ᤍᤠᤱᤒᤠᤸᤗᤧ ᤁᤢᤗᤠᤶᤔᤡᤴ ᤋᤥ᤺ᤴᤍᤥ᤺ᤴ ᤆᤥᤃᤧᤶᤔᤧ᤹ ᤗ᤹ᤖᤡᤰ ᤀᤣ᤺ᤰᤛᤠᤍᤧᤴᤏᤥ ᤁᤧᤀ᤺ᤰᤐᤠ ᤀᤡᤰᤗᤠᤀᤠᤖᤥ॥”f

᥈᥊ ᤜᤧᤰᤁᤩᤠᤱ ᤕᤜᤢᤍᤡᤜᤠ᤹ᤖᤧ ᤔᤧᤒᤠᤱᤄᤢᤛᤡᤒᤠ ᤂᤧᤴ ᤑᤖᤡᤛᤡᤜᤠ᤹ᤖᤧ

᥈᥋ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤣ᤺ᤴᤍᤧᤒᤠ ᤂᤪᤡᤛ᤻ᤋ. ᤀᤣᤗᤡᤕᤠ ᤜᤧᤰᤁᤩᤠᤱ ᤀᤠᤏᤡᤃᤧ ᤜᤠᤱᤄᤢᤶᤒᤧᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴᤏᤠᤱ ᤔᤧ᤺ᤴᤏᤧ ᤑᤠ᤹ᤃᤪ ᤌᤣᤀᤠᤱ ᤒᤵᤋᤡᤛ᤻ᤔᤠ ᤁᤧᤒᤡᤖᤢᤛᤡᤒᤠᤒᤣ ᤗ᤹ᤖᤡᤰ ᤛᤣ᤺ᤴᤔᤧᤍᤥᤛᤢ॥g

᥈᥌ ᤜᤧᤰᤁᤣ᤺ᤸᤗᤧ ᤕᤢᤜᤢᤴᤏᤠᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ᤃ ᤆᤫᤠ᤺ᤳᤋᤡᤸᤗᤧ ᤒᤵᤋᤡᤛ᤻ᤔᤠ ᤐᤡᤖᤢᤱᤛᤡᤱᤗᤥ. ᤁᤖ ᤂᤡᤏᤡ᤹ ᤗᤢᤶᤔᤥ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤠ ᤔᤏᤠᤎᤡᤰ ᤘᤠ᤹ᤖᤥ॥

᥈᥍ ᤀᤡᤱᤃᤠ᤹ ᤀᤠᤀᤣᤃᤠᤱ ᤁᤧᤍᤠᤒᤠᤱᤃ ᤂᤢᤏᤧ᤹ᤀᤣᤖᤥ॥ ᤀᤡᤱᤃᤠ᤹ᤃ ᤕᤥ᤺ᤰ ᤁᤢᤀᤡᤛᤡ᤺ᤰ ᤁᤢᤗᤠᤱᤛᤢ᤺ᤵ ᤏᤠᤶᤜᤠ᤹ ᤑᤠ᤺ᤱᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ॥”h

᥈᥎ ᤁᤴ ᤐᤠ᤺ᤴᤏᤡᤱᤃ ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡᤒᤠ ᤒᤧᤌᤠᤏᤡ ᤐᤠᤱᤓᤣ᤹ᤀᤥ ᤐᤥ᤺ᤰᤂᤧᤀᤠᤱ ᤘᤕᤧ. ᤂᤧᤵᤔᤥᤀᤣ ᤕᤢᤜᤢᤴᤏᤠ᤺ᤸᤗᤧ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖ ᤕᤠᤃᤧᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤔᤧᤸᤗᤢᤰᤛᤠ᤺ᤴ

᥈᥏ ᤁᤢᤍᤠ᤺ᤴᤍᤡᤰᤔᤠ ᤕᤢᤜᤢᤴᤏᤠ᤺ᤸᤗᤧ ᤕᤧᤛᤢ᤺ᤴ ᤂᤢᤏᤧ ᤹ ᤗᤧᤵᤔᤠᤱ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤀᤥᤔᤧᤳᤋᤧᤶᤔᤧ᤹. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤠᤕᤥ ᤗᤠᤛᤥ᤺ᤳᤜᤠ᤹ ᤁᤧᤃᤢᤒᤠᤀᤠᤱ ᤁᤧᤍᤣ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤧᤸᤗᤢᤰᤛᤠ᤺ᤴi ᤂᤠ ᤑᤧᤴᤗ ᤐᤳᤗᤥ᥄

᥉᥆ ᤀᤠᤀᤣᤃᤠᤱ ᤁᤧᤍᤠᤒᤠᤱᤃ ᤀᤡᤱᤃᤠ᤹ᤏᤢ᤺ᤸᤗᤧ ᤐᤕᤶ ᤕᤶᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤋᤃᤡᤛᤠ ᤘᤕᤧᤖᤥ ᤗ᤹ᤖᤡᤰ ᤀᤡᤱᤃᤠ᤹ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥᤀᤣ ᤐᤠ᤺ᤳᤋᤢᤱᤅᤠᤱ ᤘᤕᤧᤒᤠᤖᤥ॥

᥉᥇ ᤋᤃᤡᤃ ᤀᤡᤱᤃᤠ᤹ ᤀᤠᤒᤠᤅᤣᤀᤠᤱ ᤂᤢᤏᤧ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤕᤠᤱ ᤁᤖ ᤂᤢᤏᤧ᤹ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱᤗ ᤑᤠ᤹ᤀᤠᤱ ᤆᤫᤠ᤺ᤳᤋᤥ ᤒᤵᤋᤡᤛ᤻ᤔᤠ ᤐᤡᤖᤢᤱᤛᤡᤱᤗ ᤋᤩᤠᤱᤒᤠᤖᤥ॥”

᥉᥈ ᤜᤧᤰᤁᤩᤠᤱ ᤕᤢᤜᤢᤴᤏᤠ᤺ᤸᤗᤧ ᤕᤠᤶᤔᤥ ᤐᤠ᤺ᤳᤋᤢ. “ᤀᤡᤱᤃᤠ᤹ ᤛᤣᤛᤣᤔᤠᤱᤅᤡᤴ ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤐᤢᤳᤋᤢ᤺ᤰᤁᤣ ᤜᤧᤰᤁᤣ ᤂᤢᤏᤧ᤹ᤀᤥ ᤆᤢᤰᤋᤧᤀᤠᤱ ᤕᤢᤅᤧᤒᤠ ᤏᤡᤛᤢᤱᤗᤥ

᥉᥉ ᤂᤢᤏᤧ᤹ᤀᤣ ᤂᤪᤡᤛ᤻ᤋᤖᤥ ᤑᤠ᤹ᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤵᤐᤧᤴᤗᤥ. ᤁᤖ ᤆᤫᤠ᤺ᤳᤋᤥ ᤒᤵᤋᤡᤛ᤻ᤔᤠ ᤐᤡᤛᤧ ᤕᤠᤵᤔᤡ ᤁᤧᤒᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤡᤴ ᤛᤶᤍᤠᤱ ᤛᤣᤛᤣᤔᤠᤱᤅᤡᤴ ᤕᤢ᤺ᤀᤠᤱ ᤆᤢᤰᤐᤠ ᤁᤧᤏᤡ᤺ᤛᤢ᤹. ᤂᤧᤏᤧ᤹ ᤁᤧᤜᤠᤱᤄᤢᤒᤠᤱᤃ ᤂᤢᤏᤧ᤹ᤀᤣᤖᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤛᤣᤛᤣᤔᤠᤱᤅᤡᤸᤗᤧ ᤒᤵᤋᤡᤛ᤻ᤔᤠ ᤐᤡᤖᤢᤛᤡ᤹ ᤑᤠ᤹ᤀᤠᤱ ᤔᤧᤳᤋᤠᤱᤗᤥ॥j

᥉᥊ ᤜᤧᤰᤁᤩᤠᤱ ᤁᤴ ᤐᤠ᤺ᤴᤜᤠ᤹ ᤕᤧᤛᤢᤀᤥ ᤐᤥ᤺ᤰᤂᤧᤒᤠ ᤏᤡᤛᤢᤱᤅᤠᤱ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤣ ᤁᤢᤛ᤻ᤛᤠk ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤔᤏᤠᤜᤠ᤹ ᤋᤥ᤺ᤴᤍᤡ ᤐᤡᤖᤢᤱᤛᤡᤱᤗᤥ॥”

ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹

᥉᥋ ᤁᤢᤍᤠ᤺ᤴᤍᤡᤰᤔᤠ ᤕᤠᤶᤔᤥ ᤕᤢᤜᤢᤴᤏᤠ᤺ᤴ ᤏᤧᤵᤑᤢ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤂᤧᤵᤔᤥ ᤘᤕᤧᤸᤗᤧ.

᥉᥌ ᤕᤧᤛᤢ᤺ᤴ ᤂᤢᤏᤡ᤹ ᤐᤣᤛᤠᤱᤗᤠᤶ ᤐᤣᤖ ᤐᤳᤇᤧᤒᤠ ᤏᤡᤛᤢᤀᤠᤱ ᤕᤢᤜᤢᤴᤏᤠ᤺ᤸᤗᤧ ᤂᤢᤏᤧ᤹ ᤀᤥᤔᤧᤳᤋᤢᤖ ᤀᤰᤂᤣ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤧᤸᤗᤢᤰᤛᤠ᤺ᤴ ᤀᤥᤔᤧᤳᤋᤧᤶᤔᤧ᤹᥄”

᥉᥍ ᤕᤢᤜᤢᤴᤏᤠ᤺ᤸᤗᤧ ᤜᤧᤰᤁᤣ ᤐᤠ᤺ᤳᤋᤢᤒᤠ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤧᤵᤛᤧᤳᤇᤢᤀᤠᤱ ᤕᤧᤛᤢ᤺ᤴ ᤋᤡᤶᤍᤧᤛᤢᤖᤥ॥

᥉᥎ ᤕᤧᤛᤢ᤺ᤴ ᤀᤣᤃᤠᤱ ᤜᤡᤛᤡᤱᤅᤡᤸᤗᤧ ᤂᤧᤱᤜᤠ᤹ ᤁᤢᤀᤣᤃᤠᤱ ᤑᤧᤖᤧᤳᤇᤡᤒᤠ ᤏᤡ᤺ᤛᤢᤛᤡᤀᤠᤱ ᤛᤣ᤺ᤴᤍᤥᤛᤢᤛᤡ. “ᤂᤡᤴᤇᤡ᤹ ᤌᤧᤔᤠ᤺ᤴ ᤁᤧᤃᤥ᤺ᤳᤇᤢᤖ ᤁᤧᤘᤠ᤹ᤛᤡᤒᤠᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤖᤒ᤻ᤒᤡ (ᤂᤧᤴ ᤑᤠ᤹ᤀᤡᤱᤃ ‘ᤛᤡᤰᤛᤠᤶᤒᤣ’ ᤐᤥᤱᤗᤥ) ᤂᤧᤏᤧ᤹ ᤀᤠᤳᤋᤥ ᤁᤧᤕᤠ᤺ᤰᤐᤣ᥅”

᥉᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤑᤧᤖᤧᤳᤇᤧ᤹ᤀᤠᤱ ᤀᤥᤔᤧᤳᤋᤧᤳᤇᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤔᤢᤰ ᤗᤡᤛᤡ (᥊) ᤔᤢᤰᤋᤧᤀᤠᤱ ᤘᤕᤧᤸᤗᤧ ᤐᤣᤛᤡᤀᤠᤱ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤕᤢᤅᤧᤒᤠ ᤋᤧᤴᤏᤡᤴ ᤀᤥᤔᤧᤳᤋᤧᤳᤇᤢ॥ ᤂᤧᤱᤜᤠ᤹ ᤂᤧᤴ ᤕᤧᤴ ᤕᤧᤛᤢ᤺ᤴᤏᤢᤀᤣ ᤕᤠ᤺ᤰᤋᤧᤳᤇᤡᤖᤥ॥

᥊᥆ ᤂᤧᤴ ᤏᤧᤵᤑᤢᤜᤠ᤹ᤀᤥ ᤌᤡᤰᤁᤡᤱᤃ ᤛᤡᤔᤥᤏ ᤐᤋᤪᤢᤛᤖᤧ ᤁᤢᤴᤛᤠ᤹ ᤀᤠᤴᤍᤪᤡᤕᤠᤛᤧᤴ ᤘᤕᤧᤖᤥ॥ ᤂᤢᤏᤧ᤹ᤃ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤧᤄᤧᤶᤒᤠ ᤏᤢ ᤕᤧᤛᤢ᤺ᤴᤏᤢ ᤗᤠᤱᤃᤧᤄᤣ᤺ᤰᤐᤠ ᤘᤕᤧᤖᤥ॥

᥊᥇ ᤀᤴᤍᤪᤡᤕᤠᤛᤖᤧ ᤁᤠᤰᤏᤢ ᤋᤃᤡ ᤁᤢᤶᤓᤢ᤹ ᤛᤡᤔᤥᤏᤧᤴ ᤋᤢᤔᤢᤀᤠᤱ ᤔᤧᤳᤋᤢ. “ᤀᤠᤴᤇᤡᤃᤧ ᤔᤛᤡᤜ ᤔᤧᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤢᤔᤧᤳᤇᤢᤃᤧᤖᤥ” (ᤃᤪᤡᤁ ᤐᤠ᤺ᤴᤍᤠᤱᤅᤥ “‘ᤂᤪᤡᤛ᤻ᤋ’ ᤐᤥ᤺ᤱ. ᤜᤡᤒᤪᤢ ᤐᤠ᤺ᤴᤍᤠᤱᤅᤥ ‘ᤔᤛᤡᤜ’” ᤐᤥᤱᤗᤥ)॥

᥊᥈ ᤜᤧᤰᤁᤩᤠᤱ ᤀᤴᤍᤪᤡᤕᤠᤛᤖᤧ ᤛᤡᤔᤥᤏᤧᤴ ᤕᤧᤛᤢᤖᤥ ᤋᤠᤖᤢᤸᤗᤧ ᤕᤧᤛᤢᤖᤧ ᤏᤢᤖᤡᤰ ᤀᤥᤔᤧᤳᤋᤢᤖ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ᤃ ᤕᤢᤜᤢᤴᤏᤠ᤺ᤸᤗᤧ ᤁᤢᤛ᤻ᤛᤠ ᤛᤡᤔᤥᤴᤏᤧᤖᤥ. ᤜᤧᤰᤁᤩᤠᤱ ᤂᤧᤏᤧ᤹ᤃ ᤁᤧᤑᤠᤛ ᤗ᤹ᤖᤡᤰ ᤁᤧᤶᤔᤧᤳᤗᤥ” (ᤂᤧᤴ ᤑᤠ᤹ᤀᤡᤱᤃ “ᤐᤋᤪᤢᤛ” ᤐᤥ᤺ᤱ)॥l

ᤕᤧᤛᤢᤖᤧ ᤑᤡᤗᤡᤵᤐᤧᤴ ᤏᤢ ᤏᤠᤌᤠᤏᤧᤸᤗᤧᤴ ᤀᤢ᤺ᤳᤋᤢᤛᤡ᤹

᥊᥉ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤕᤧᤛᤢᤖᤧ ᤃᤠᤗᤡᤗ ᤌᤢᤶᤔᤥ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ॥ ᤂᤢᤏᤧ᤹ ᤑᤡᤗᤡᤵᤐᤧᤴ ᤋᤢᤔᤢᤀᤠᤱ ᤀᤰᤂᤣ ᤔᤧᤳᤋᤢ. “ᤀᤡᤱᤃᤠ᤹ ᤋᤡᤶᤍᤠᤱᤅᤧ᤹ᤀᤥ॥”

᥊᥊ ᤀᤠᤸᤗ ᤑᤡᤗᤡᤵᤐᤧᤱᤃ. ᤀᤠᤴᤍᤪᤡᤕᤠᤛ ᤏᤢ ᤐᤋᤪᤢᤛᤖᤧ ᤂᤢᤴᤇᤡ᤹ ᤒᤧᤌᤛᤣᤍᤠ ᤐᤠᤱᤈᤢᤶ ᤁᤧᤕᤢᤱᤒᤠ ᤘᤕᤧᤖᤥ॥

᥊᥋ ᤑᤡᤗᤡᤐᤖᤧ ᤏᤠᤌᤠᤏᤧᤸᤗᤧᤴ ᤋᤢᤔᤢᤀᤠᤱ ᤔᤧᤳᤋᤢ. “ᤀᤠᤏᤡᤃᤧᤃ ᤔᤥᤛᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧᤀᤠᤱ ᤛᤠᤶᤕᤥᤛᤠᤵᤗᤠᤀᤥ ᤔᤧᤛᤠᤵᤋᤢᤀᤠᤱ ᤁᤧᤒᤵᤐᤠ ᤕᤢᤛᤢᤑᤖᤧ ᤁᤢᤛ᤻ᤛᤠ ᤏᤠᤛᤖᤋᤒᤠ ᤕᤧᤛᤢ᤺ᤴ ᤋᤢᤔᤢᤶᤒᤧᤖᤥ॥”

᥊᥌ ᤜᤧᤰᤁᤣ᤺ᤸᤗᤧ ᤏᤠᤌᤠᤏᤧᤗᤖᤧ ᤁᤢᤏᤡᤱᤘᤠ᤹ ᤔᤕᤧᤖ ᤐᤠ᤺ᤳᤋᤢ. “ᤔᤧ᤺ᤶᤒᤧ᥄ ᤏᤠᤛᤖᤋᤗᤠᤶ ᤏᤢᤒᤠ ᤐᤠ᤺ᤴᤜᤠ᤹ ᤋᤠᤒᤡ ᤜᤦ᥅”m ᤜᤧᤰᤁᤣ᤺ᤸᤗᤧ ᤑᤡᤗᤡᤐᤖᤧ ᤔᤧᤳᤋᤢ. “ᤂᤧᤏᤧ᤹ ᤀᤠᤒᤠᤅᤣ ᤑᤧᤖᤧ᤹ᤀᤠᤱ ᤀᤥᤔᤧᤳᤋᤧ᤹ᤀᤥ॥”

᥊᥍ ᤕᤧᤛᤢᤖᤧ ᤏᤠᤌᤠᤏᤧᤸᤗᤧᤴ ᤏᤡ᤺ᤳᤋᤠᤱ ᤑᤧᤖᤧᤖ ᤐᤳᤇᤧᤒᤠ ᤏᤡᤛᤢᤀᤠᤱ ᤔᤧᤳᤋᤢ. “ᤀᤥᤔᤧᤳᤋᤧᤶᤔᤧ᤹ᤀᤥ. ᤛᤧᤰᤂᤠᤒᤠ ᤀᤡᤛᤪᤠᤀᤡᤗᤡ᤺ᤴ ᤑᤧᤴᤗ ᤐᤳᤗᤥ॥ ᤂᤢᤏᤧ᤹ ᤁᤢᤏᤡᤱᤘᤠ᤹ᤒᤥ ᤌᤣᤀᤠᤱ ᤋᤠᤵᤑᤧ᤺ᤶᤒᤠ ᤜᤥ᤺ᤵᤗᤥ॥”

᥊᥎ ᤜᤧᤰᤁᤣ᤺ᤸᤗᤧ ᤏᤠᤌᤠᤏᤧᤗᤖᤧ ᤛᤣ᤺ᤴᤍᤥᤛᤢ. “ᤔᤧ᤺ᤶᤒᤧ. ᤂᤧᤏᤧ᤹ ᤀᤠᤰᤂᤣᤗ᤹ᤖᤡᤰ ᤀᤡᤱᤃᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤠᤱᤒᤣ᥅”

ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤑᤡᤗᤡᤐᤖᤧ ᤔᤧᤴᤀᤢ᤺ᤳᤋᤣ ᤁᤧᤘᤕᤧᤸᤗᤧᤛᤠ ᤂᤧᤏᤧ᤹ᤃ ᤐ᤺ᤳᤇᤣ᤹ ᤒᤢᤱᤔᤥ ᤁᤧᤘᤕᤧᤒᤠ ᤏᤡᤏᤧᤖᤥ॥”

᥊᥏ ᤏᤠᤌᤠᤏᤧᤗᤖᤧ ᤏᤥᤃᤵ ᤐᤡᤖᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤛᤠᤏᤧᤖᤥ. ᤂᤧᤏᤧ᤹ᤃ ᤀᤡᤛᤪᤠᤀᤡᤗᤒᤠ ᤜᤠᤱᤏᤧᤖᤥ॥”

᥋᥆ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤔᤧ᤺ᤶᤒᤧ᥄ ᤂᤧᤏᤧ᤹ ᤐ᤺ᤳᤇᤣ᤹ ᤒᤢᤱᤔᤥ ᤁᤧᤘᤕᤧᤒᤠ ᤏᤡ᤺ᤏᤧ ᤗ᤹ᤖᤡᤰ ᤔᤧᤳᤏᤧᤒᤠᤸᤗᤧ ᤆᤥᤃᤢᤸᤗᤧᤛᤠ ᤏᤛᤠ᤺ᤴ ᤁᤧᤈᤥᤃᤢᤒᤠᤒᤡ᥅ ᤁᤖ ᤁᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤐᤠ᤺ᤴᤜᤠ᤹ ᤁᤧᤏᤡᤛᤢ᤹ᤖᤥ॥”

᥋᥇ ᤂᤢᤏᤧ᤹ ᤀᤠᤸᤗᤛᤠᤱ ᤕᤥ᤹ᤖᤢᤖ ᤐᤠ᤺ᤳᤋᤢ. “ᤂᤧᤏᤧ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤜᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤴᤇᤠᤶᤛᤠᤀᤥn ᤔᤧᤕᤢᤒᤠ ᤏᤢ ᤌᤠ᤺ᤱ ᤔᤧᤒᤣ᤺ᤰᤐᤠ ᤁᤧᤏᤡᤛᤢᤛᤡ᤹ᤖᤥ॥”

a 

᥇:᥇ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠ᤺ᤰᤁᤡᤴ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤗᤥᤃᤥᤛ᤻” ᤛᤠᤵᤋᤧᤀᤠᤱ ᤐᤳ॥ ᤂᤧᤴ ᤑᤠ᤹ᤀᤡᤴ ᤐᤠ᤺ᤴᤈᤠᤰ ᤐᤥ᤺ᤱ. ᤁᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤑᤠ᤹ᤀᤡᤴ ᤕᤧᤛᤢ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤐᤥ᤺ᤱ॥

b 

᥇:᥏ ᤛᤧᤰᤂᤠᤍᤡᤱ-ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤂᤧᤴ ᤑᤠ᤹ᤀᤡᤴ ᤕᤧᤛᤢ ᤂᤪᤡᤛ᤻ᤋᤖᤥ॥ ᤂᤢᤏᤧ᤹ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤰᤂᤠ᤺ᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤧ ᤋᤩᤧᤒᤠᤖᤥ॥

c 

᥇:᥇᥊ ᤀᤠᤏᤡ᤹ ᤗᤢᤶᤔᤥ ᤘᤕᤧ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤀᤠᤏᤡ᤹ ᤗᤢᤶᤔᤥ ᤁᤢᤛᤠ᤺ᤱᤃᤠᤜᤡᤶᤔᤡᤴ ᤆᤥᤃᤢᤀᤠᤱ ᤁᤧᤘᤠ᤹ᤒᤠ ᤐᤥ᤺ᤰᤂᤧᤖᤥ॥” ᤁᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤕᤧ᤺ᤱᤄᤠᤍᤧᤴᤏᤥ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤥ ᤕᤢᤅᤧᤒᤠᤴ ᤏᤡᤱᤘᤠ᤹ᤛᤢᤶ ᤐᤥᤱᤗᤥ॥

d 

᥇:᥈᥆ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᥊᥆᥆ ᤋᤱᤒᤣ ᤀᤣᤃᤠᤱ ᤌᤡᤰᤛᤡᤃᤣ᤺ᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤂᤪᤡᤛ᤻ᤋᤒᤡᤗᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

e 

᥇:᥈᥇ ᤀᤣᤗᤡᤕᤠ᤺ᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤕᤧ॥ ᤂᤢᤏᤧ᤹ ᤕᤖᤡᤰ ᤋᤱᤒᤣ ᤋᤃᤡ ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤘᤕᤧ॥ ᤕᤜᤢᤍᤡᤜᤠ᤹ᤖᤧ ᤀᤣᤗᤡᤕᤠ᤺ᤴ ᤕᤠᤶᤔᤥ ᤂᤪᤡᤛ᤻ᤋᤖᤧ ᤁᤢᤗᤠᤶᤔᤡᤴ ᤕᤠᤖᤡᤵ ᤆᤥ᤺ᤰᤛᤧ ᤕᤢ᤺ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ॥ ᤕᤜᤢᤍᤡᤜᤠ᤹ᤖᤧ ᤂᤪᤡᤛ᤻ᤋᤖᤧ ᤁᤢᤍᤠ᤺ᤔᤠ ᤗᤠᤶ ᤕᤠᤖᤡᤵ ᤁᤧᤈᤥ᤺ᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤔᤧᤜᤠᤱᤄᤢᤖ ᤔᤧᤘᤕᤧᤖᤥ (ᤛᤠᤶᤕᤥ ᤀᤡᤱ ᥇᥎:᥇᥋-᥇᥏)

f 

᥇:᥈᥉ ᤕᤛᤤ ᥊᥆:᥉ ᤕᤛᤤᤕᤠᤴ ᤕᤖᤡᤰ ᤋᤱᤒᤣ ᤋᤃᤡ ᤂᤪᤡᤛ᤻ᤋᤖᤧ ᤁᤢᤍᤠ᤺ᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤕᤧᤖᤥ॥

g 

᥇:᥈᥋ ᤂᤧᤴ ᤕᤧᤶᤔᤥ ᤘᤣ᤹ ᤛᤢᤘᤠᤱᤒᤠ ᤔᤏᤠᤜᤠ᤹ ᤕᤜᤢᤍᤡ ᤛᤠᤶᤕᤥᤀᤥ ᤋᤠ᤺ᤵᤐᤠᤛᤡᤖᤧ ᤗᤠᤃᤡ ᤒᤵᤋᤡᤛ᤻ᤔᤠ ᤐᤥᤱᤔᤠ ᤌᤡᤶ ᤘᤕᤧ. ᤁᤖ ᤕᤢᤜᤢᤴᤏᤠᤖᤧ ᤕᤜᤢᤍᤡᤜᤠ᤹ᤀᤠᤱ ᤗᤠᤕᤥᤗᤠᤶ ᤏᤢ᤺ᤰᤂᤧᤶᤔᤧ᤹ ᤑᤠ᤹ᤀᤠᤱ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖ ᤘᤕᤧᤖᤥ॥

h 

᥇:᥈᥍ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤁᤢᤗᤠᤱᤛᤢ᤺ᤵ ᤏᤠᤶᤔᤡᤴ ᤑᤠ᤺ᤱᤔᤠ ᤔᤧᤗᤠ᤹ᤀᤠᤴ” ᤐᤥᤱᤗᤥ॥

i 

᥇:᥈᥏ ᤕᤜᤢᤍᤡ ᤛᤠᤶᤕᤥᤀᤥ ᤕᤜᤢᤍᤡᤜᤠ᤹ᤖᤧ ᤗᤠᤕᤥ-ᤗᤠᤛᤥ᤺ᤳᤗᤠᤶᤒᤠ ᤗᤧᤵᤔᤡ ᤂᤥᤔᤠ ᤔᤧᤸᤗᤢᤰᤛᤠ᤺ᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤌᤡᤶ ᤘᤕᤧᤖᤥ॥ ᤜᤧᤰᤁᤣ᤺ᤸᤗᤧ ᤕᤢᤜᤢᤴᤏᤠᤖᤧ ᤕᤧᤛᤢ᤺ᤴ ᤛᤡᤍᤢᤱᤈᤓᤠ ᤁᤧᤒᤥ᤺ᤱᤒᤠ ᤁᤢᤀᤡᤛᤡ᤺ᤰᤐᤠ ᤔᤧᤸᤗᤢᤰᤛᤠ ᤑᤠ᤹ᤀᤠᤱ ᤏᤡᤛᤢᤀᤠᤱ ᤘᤕᤧᤖᤥ॥

j 

᥇:᥉᥉ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤒᤠ ᤅᤠᤃᤡᤵ ᤕᤧᤴ (᥋᥆) ᤀᤣᤃᤠᤱ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤧᤖᤧᤒᤠᤖᤥ॥ ᤂᤧᤴ ᤕᤧᤶᤔᤥ ᤕᤧᤛᤢᤖᤧ ᤛᤣᤛᤣᤔᤠᤱᤅᤡᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤘᤠ᤹ᤖ ᤑᤠ᤹ᤀᤠᤱ ᤐᤠᤱᤄᤢ ᤕᤢ᤺ᤛᤢᤖᤥ॥

k 

᥇:᥉᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤛ᤻ᤛᤠ ᤀᤡᤃᤪ ᤏᤡᤱᤘᤠ᤹ᤑᤢᤛᤠ ᤕᤧᤛᤢᤖᤧ ᤘᤣ᤹ ᤁᤢᤔᤡᤱ ᤘᤕᤧᤖᤥ॥

l 

᥇:᥊᥈ ᤀᤖᤠᤔᤡᤁ ᤐᤠ᤺ᤴᤍᤠᤱᤅᤥ ᤁᤧᤑᤠᤛ ᤏᤢ ᤃᤪᤡᤁ ᤐᤠ᤺ᤴᤍᤠᤱᤅᤥ ᤐᤋᤪᤢᤛ. ᤂᤧᤴ ᤏᤧᤵᤔᤠᤱᤗᤧ ᤁᤢᤒᤣ᤺ᤱᤃ ᤗᤢᤱᤕᤠᤰᤐᤣ ᤐᤥᤱᤗᤥ॥

m 

᥇:᥊᥌ ᤏᤠᤛᤖᤋᤧᤴ ᤆᤢᤰᤛᤠ ᤐᤠᤱᤓᤣ᤹ ᤘᤕᤧ. ᤜᤧᤰᤁᤩᤠᤱ ᤛᤠᤶᤕᤥᤛᤠᤵᤗᤠᤀᤥ ᤂᤧᤶᤔᤩᤠᤰ ᤔᤧᤴᤇᤠᤵᤐᤣ ᤘᤕᤧᤖᤥ॥ ᤕᤖᤡᤰᤋᤱᤒᤠ ᤔᤏᤠᤜᤠ᤹ᤖᤧ ᤂᤪᤡᤛ᤻ᤋᤧᤴ ᤕᤖᤢᤛᤗᤧᤔ ᤁᤢᤀᤡᤛᤡ᤺ᤰᤐᤠ ᤁᤧᤕᤧᤰᤐᤠ ᤋᤧᤴᤏᤥᤗᤠᤶ ᤋᤠ᤺ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤀᤠᤱ ᤘᤕᤧ॥

n 

᥇:᥋᥇ ᤔᤧᤴᤇᤠᤶᤛᤠ᤺- ᤁᤱᤃ ᤕᤧᤛᤢᤖᤧ ᤘᤣ᤹ ᤁᤢᤔᤡᤱ ᤘᤕᤧ॥ ᤁᤴ ᤔᤡᤱᤅᤡᤴ ᤍᤠᤏᤡᤀᤣᤗ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤛᤠᤵᤋᤢᤒᤠ ᤛᤠᤵᤗᤠᤗᤠᤶ ᤋᤩᤧᤒᤠᤖᤥ (ᤍᤠᤏᤡ ᥍:᥇᥉-᥇᥊) ᤁᤱᤃ ᤀᤡᤱᤃᤠ᤹ ᤂᤪᤡᤛ᤻ᤋᤀᤠᤖᤥ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠᤖᤥ. ᤁᤖ ᤁᤴ ᤔᤡᤱᤅᤡᤴ ᤀᤠᤒᤠᤅᤣ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧᤖᤰ ᤁᤢᤛᤡᤱ ᤔᤧᤏᤡ᤺ᤳᤋᤢ ᤜᤧᤰᤁᤩᤠᤱ ᤁᤢᤏᤡᤱᤔᤡᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

ᤁᤠᤏᤠ ᤐᤠᤱᤈᤢᤶᤔᤥ ᤔᤣ᤺ᤰᤂᤡᤶ ᤛᤠᤓᤠᤱᤈᤠ

᥈

ᤜᤧᤰᤁᤩᤠᤱ ᤏᤡᤕᤧᤴ ᤀᤣᤃᤠᤱ ᤃᤠᤗᤡᤗ ᤌᤢᤶᤔᤥᤒᤠ ᤁᤠᤏᤠ ᤐᤠᤱᤈᤢᤶᤔᤥ ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤔᤥ ᤕᤧᤛᤢᤖᤧ ᤁᤢᤶᤔᤠ ᤔᤖᤡᤕᤶᤔᤡᤴ ᤋᤖᤣ ᤘᤕᤧᤖᤥ॥

᥈ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤔᤧᤀᤢ᤺ᤳᤋᤢᤛᤡᤀᤠᤱ ᤂᤧᤵᤔᤥ ᤔᤧᤒᤣᤀᤠᤱ ᤔᤧᤘᤕᤧ॥

᥉ ᤂᤧᤴ ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤔᤥ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤠ᤺ᤖᤧᤸᤗᤧ ᤕᤧᤛᤢᤖᤧ ᤁᤢᤶᤔᤠ ᤐᤣᤀᤠᤱ ᤕᤧᤛᤢ᤺ᤴ ᤔᤧᤳᤋᤢ. “ᤀᤠᤸᤗ ᤂᤧᤱᤜᤠ᤹ᤖᤧ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤡ᤺ᤛᤠᤰᤁᤠᤱ ᤔᤧᤱᤃᤳᤋᤢᤴᤗᤥ॥”

᥊ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤠᤶᤔᤦ. ᤌᤣᤀᤠᤱ ᤁᤴ ᤐᤠ᤺ᤴᤏᤡᤴ ᤀᤡᤱᤃᤠ᤹ ᤁᤧᤔᤧᤳᤋᤠᤒᤠᤒᤣ᥅ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤕᤠ᤺ᤶᤒᤰ ᤆᤥ᤺ᤰᤔᤠ ᤕᤧᤶᤔᤡᤴ ᤀᤠᤸᤗ ᤌᤠᤖᤡᤰ ᤔᤧᤴᤍᤠᤀᤣ ᤘᤠ᤹ᤖᤥ॥”

᥋ ᤁᤖ ᤁᤢᤶᤔᤠ ᤐᤣᤀᤠᤱ ᤂᤧᤵᤔᤥᤒᤠ ᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤂᤢᤏᤧ᤹ ᤐᤠ᤺ᤳᤋᤢᤒᤠ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹ᤀᤥ॥”

᥌ ᤂᤧᤵᤔᤥ ᤕᤜᤢᤍᤡ ᤛᤣᤛᤣ ᤆᤥ᤺ᤰᤛᤡᤱᤔᤠ ᤌᤡᤶᤔᤥ ᤀᤥᤃᤵ ᤆᤥ᤺ᤰᤔᤏᤠᤒᤠ ᤆᤫᤠ᤺ᤳ ᤕᤠᤱᤔᤠ ᤋᤢᤰᤛᤡ (᥌) ᤕᤶᤒᤠ ᤂᤥ᤺ᤶᤔᤏᤠᤒᤠ ᤗᤢᤱ ᤁᤢ᤺ᤴᤍᤠᤜᤠ᤹a ᤔᤧᤕᤢᤅᤧ॥ ᤂᤧᤴ ᤌᤡᤰᤁᤥ ᤛᤢᤶᤒᤥᤱ (᥉᥆) ᤐᤠᤌᤡ ᤌᤠᤖᤡᤰ ᤆᤫᤠ᤺ᤳ ᤁᤧᤜᤵᤐᤠ ᤆᤥᤃᤧᤖᤥ॥

᥍ ᤕᤧᤛᤢᤖᤧ ᤂᤧᤴ ᤛᤣᤘᤠᤖᤥᤒᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤁᤢ᤺ᤴᤍᤠᤜᤠ᤹ ᤆᤫᤠ᤺ᤳᤋᤡᤸᤗᤧ ᤁᤢᤗᤧᤶ ᤌᤡᤶᤛᤧᤶᤛᤡᤶᤔᤧ᤹॥” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤁᤢ᤺ᤴᤍᤠᤜᤠ᤹ ᤁᤢᤗᤧ᤺ᤶ ᤁᤢᤗᤧ᤺ᤶ ᤔᤧᤎᤡᤶᤛᤢᤛᤡᤖᤥ॥

᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤡᤛᤠᤰ ᤘᤣᤃᤧᤶᤔᤧ᤹ᤀᤠᤱ ᤔᤣ᤺ᤰᤂᤡᤶᤔᤥ ᤆᤠᤔᤢᤰ ᤌᤡᤔᤢᤰ ᤀᤥᤃᤧᤔᤧᤵᤐᤧᤴ ᤐᤡᤖᤧᤶᤔᤧ᤹ᤀᤥ.” ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤔᤧᤈᤥᤃᤢ॥

᥏ ᤜᤧᤰᤁᤩᤠᤱ ᤂᤧᤴ ᤔᤣ᤺ᤰᤂᤡᤶᤔᤥᤒᤠ ᤆᤠᤔᤢᤰ ᤌᤡᤔᤢᤰ ᤀᤥᤃᤧᤔᤧᤵᤐᤠᤸᤗᤧ ᤆᤫᤠ᤺ᤳᤗᤠᤶ ᤁᤧᤒᤥ᤺ᤱᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤛᤠ᤹ᤖᤢ॥ ᤂᤧᤴ ᤀᤠᤳᤋᤥᤗᤠᤶ ᤋᤩᤧᤒᤠ ᤂᤧᤸᤗᤧ ᤌᤣᤀᤠᤱ ᤔᤧᤏᤡᤛᤢᤴᤗᤥ. ᤁᤖ ᤂᤧᤴ ᤆᤫᤠ᤺ᤳ ᤁᤧᤓᤠ᤺ᤵᤐᤠ ᤛᤣᤘᤠᤖᤥᤒᤠᤜᤠ᤹ᤖᤧᤖᤰ ᤔᤧᤏᤡᤛᤢᤖᤥ॥ ᤂᤧᤸᤗᤧ ᤔᤣ᤺ᤰᤂᤡᤶᤛᤠᤒᤠᤴ ᤌᤡᤰᤗᤧᤵᤔᤠᤱ ᤀᤢ᤺ᤳᤋᤢ ᤋᤣ᤹ᤖᤢᤀᤠᤱ ᤔᤧᤳᤋᤢ.

᥇᥆ “ᤘᤣ᤹ ᤔᤏᤠᤜᤠ᤹ᤖᤧᤃ ᤁᤠᤰᤏᤢ᤺ᤸᤗᤧ ᤋᤃᤡ ᤁᤢᤈᤠ ᤁᤧᤏᤢ᤹ᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤜᤠᤛᤢ᤹. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤕᤖᤡᤰ ᤔᤧᤎᤢᤅᤢᤀᤠᤱ ᤔᤕᤢᤛᤡ᤹ ᤜᤧᤰᤁᤩᤠᤱᤗᤰ ᤘᤠᤈᤣᤖᤣᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤜᤠᤛᤢᤖᤥ ᤁᤖ ᤂᤧᤏᤧ᤹ᤃ ᤀᤠᤸᤗᤥ ᤌᤠᤖᤡᤰ ᤛᤠ᤹ᤖᤡᤰ ᤁᤢᤈᤠ ᤁᤧᤏᤢ᤹ᤒᤠ ᤆᤧᤸᤗᤧᤰᤛᤣ᤹ ᤌᤡ᤺ᤴᤏᤣ ᤁᤧᤍᤠᤱᤄᤢᤀᤠᤱ ᤁᤧᤘᤠ᤹ᤖᤥ॥”

᥇᥇ ᤕᤧᤛᤢᤖᤧ ᤁᤠᤰᤏᤢ᤺ᤸᤗᤧ ᤋᤃᤡᤒᤠ ᤁᤴ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤏᤡᤴ ᤃᤠᤗᤡᤗ ᤌᤢᤶᤔᤥᤒᤠ ᤁᤠᤏᤠ ᤐᤠᤱᤈᤢᤶᤔᤥ ᤆᤥᤃᤢ॥ ᤜᤧᤰᤁᤣᤗ᤹ᤖᤡᤰ ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥇᥈ ᤂᤧᤴ ᤁᤠᤏᤠᤒᤠ ᤔᤣ᤺ᤰᤂᤡᤶ ᤀᤣᤃᤠᤱ ᤂᤢᤏᤧ᤹ ᤁᤢᤶᤔᤠ ᤁᤢᤴᤛᤠ᤹ᤛᤡ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤐᤣ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤁᤢᤓᤠ ᤕᤧᤴ ᤔᤧᤕᤠ᤺ᤰᤋᤧᤖᤥ॥

ᤕᤧᤛᤢᤖᤧ ᤔᤠᤱᤜᤡᤶᤔᤥᤗᤠᤶᤒᤠ ᤗᤧᤱᤜᤱᤒᤠᤜᤠ᤹ ᤏᤠ᤺ᤳᤋᤢ ᤗ᤺ᤳᤋᤢᤛᤡ᤹

(ᤔᤳᤋᤡ ᥈᥇:᥇᥈-᥇᥉. ᤔᤷᤁᤢ ᥇᥇:᥇᥋-᥇᥍. ᤗᤢᤁᤠ ᥇᥏:᥊᥋-᥊᥌)

᥇᥉ ᤁᤴ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤏᤡ᤺ᤳᤋᤠᤱ ᤋᤩᤧᤖ ᤐᤳᤇᤧᤸᤗᤧ ᤕᤧᤛᤢ᤺ᤴ ᤌᤥ ᤕᤖᤢᤛᤗᤧᤶᤔᤥ ᤐᤣ॥

᥇᥊ ᤜᤧᤰᤁᤩᤠᤱ ᤔᤠᤱᤜᤡᤶᤔᤥ ᤗᤧᤱᤜᤱᤒᤠᤜᤠ᤹ᤖᤧ ᤐᤡᤳᤜᤠ᤹. ᤔᤧᤸᤗᤢᤰᤜᤠ᤹. ᤐᤢᤳᤋᤢ᤺ᤰᤁᤣᤜᤠ᤹ ᤛᤡᤍᤢᤱᤈᤓᤠ ᤁᤧᤈᤥ᤺ᤰᤐᤠᤜᤠ᤹ᤖᤥ ᤔᤧᤛᤱᤄᤢᤒᤠ ᤏᤢ ᤂᤧᤵᤔᤥ ᤕᤠᤱ ᤁᤧᤗᤧᤰᤐᤠᤜᤠ᤹ᤀᤠᤱ ᤕᤠᤱ ᤗᤧᤰᤏᤢ ᤔᤧᤕᤢᤅᤧᤒᤠ ᤂᤢᤏᤧ᤹ ᤏᤡ᤺ᤛᤢᤛᤡ॥b

᥇᥋ ᤕᤧᤛᤢᤖᤧ ᤀᤡᤍᤠ᤺ᤰᤁᤡᤸᤗᤧᤴ ᤋᤧ᤺ᤶᤓᤢᤰ ᤆᤥᤃᤢᤀᤠᤱ ᤂᤧᤴ ᤁᤧᤖᤧᤰ ᤔᤧᤸᤗᤢᤰᤜᤠ᤹ ᤏᤢ ᤐᤡᤳᤜᤠ᤹ ᤔᤠᤱᤜᤡᤶᤗᤠᤶ ᤗᤠ᤺ᤰᤁᤠᤳ ᤏᤠ᤺ᤳᤋᤢᤍᤣᤛᤢᤛᤡᤀᤠᤱ ᤕᤠᤱ ᤁᤧᤗᤧᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤠᤱᤀᤡᤳᤇᤡᤜᤠ᤹ᤀᤠᤱ ᤛᤧ᤺ᤛᤢ ᤐᤡᤖᤢᤛᤡᤖ ᤂᤢᤏᤡ᤹ ᤛᤠᤵᤏᤧᤳᤜᤠ᤹ᤀᤠᤱ ᤗᤧᤰᤂᤢ ᤐᤡᤖᤢᤛᤡᤖᤥ॥c

᥇᥌ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤐᤢᤳᤋᤢ᤺ᤰᤁᤣ ᤁᤧᤛᤱᤒᤠᤜᤠ᤹ ᤔᤧᤳᤋᤢᤛᤡ. “ᤁᤱᤜᤠ᤹ ᤋᤣ᤹ᤖᤧᤶᤛᤡᤶᤔᤧ᤹ᤀᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧᤶ ᤐᤣᤃᤧᤶᤔᤧ᤹᥄ ᤂᤡᤏᤡ᤹ ᤌᤣᤀᤠᤱ ᤀᤠᤶᤒᤠᤖᤧ ᤁᤢᤜᤡᤶᤔᤡᤴ ᤛᤱᤀᤡᤱᤍᤧᤴ ᤁᤧᤈᤥᤃᤢᤶᤒᤠᤒᤣ᥅”

᥇᥍ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤧᤜᤡᤶᤔᤡᤸᤗᤧ ᤗᤠᤃᤡ ᤔᤡ᤺ᤶᤈᤡ᤺ᤸᤗᤧ ᤀᤡᤱᤃᤠ᤹ ᤌᤢᤰᤁᤠᤖᤥ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤧᤴ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥇᥎ ᤜᤧᤰᤁᤣ᤺ᤸᤗᤧ ᤁᤢᤓᤠ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ “ᤌᤧᤔᤠ ᤕᤢᤰᤁᤡᤸᤗᤧ ᤂᤧᤏᤧ᤹ ᤀᤰᤂᤣ ᤁᤧᤈᤥᤃᤢᤒᤠᤒᤣ᥅ ᤁᤴ ᤕᤢᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤗᤠᤶᤏᤧ ᤑᤠ᤹ᤃᤪ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤕᤠᤵᤔᤡ ᤀᤥᤛᤣ᤺ᤴᤀᤠᤎᤠᤰᤋᤧ᤹॥”e

᥇᥏ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤐᤥ᤺ᤱ. ᤁᤴ ᤔᤠᤱᤜᤡᤶᤔᤡᤴ ᤕ᤺ᤛᤧᤶᤔᤧ᤹ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤢᤶᤕᤧᤴᤏᤥ ᤕᤠᤶᤔᤥ ᤆᤥᤃᤢᤱ॥”f

᥈᥆ ᤕᤜᤢᤍᤡᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤰᤂᤣᤔᤢ᥅ ᤁᤴ ᤔᤠᤱᤜᤡᤶᤔᤡᤴ ᤋᤱᤒᤣ ᤗᤡ-ᤋᤢᤰᤁᤥᤖᤰ (᥊᥌) ᤆᤥ᤺ᤰᤔᤠ ᤆᤢᤖᤧᤸᤗᤧ ᤂᤧᤏᤧ᤹ ᤛᤢᤶᤕᤧᤴᤏᤥᤀᤣ ᤁᤧᤈᤥᤃᤢ᤹ᤔᤢ᥄”

᥈᥇ ᤁᤖ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤔᤠᤱᤜᤡᤶᤔᤡᤱᤃ ᤀᤠᤒᤠᤅᤣ ᤁᤢᤎᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤀᤠᤱ ᤘᤕᤧᤒᤠᤖᤥ॥

᥈᥈ ᤋᤠ᤺ᤴᤍᤡ ᤂᤢᤏᤧ᤹ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱᤗᤰ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤂᤧᤴ ᤐᤠ᤺ᤴᤏᤡᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ. ᤜᤧᤰᤁᤩᤠᤱ ᤕᤧᤛᤢᤖᤧ ᤐᤠ᤺ᤳᤋᤢᤀᤠᤱ ᤘᤕᤧᤒᤠ ᤐᤠ᤺ᤴᤈᤠᤰᤜᤠ᤹ ᤏᤢ ᤛᤠᤶᤕᤥᤛᤠᤵᤗᤠ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥈᥉ ᤂᤢᤏᤧ᤹ ᤕᤖᤢᤛᤗᤧᤶᤔᤥ ᤘᤕᤧᤸᤗᤧ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤴ ᤕᤖᤡᤰ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥈᥊ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤋᤠ᤺ᤰᤐᤥ ᤔᤧᤈᤥᤃᤢᤴᤛᤡᤴ. ᤌᤣᤀᤠᤱᤓᤧᤸᤗᤧ ᤁᤠᤰ ᤔᤏᤠᤜᤠ᤹ ᤀᤠᤰᤋᤱᤒᤠ ᤔᤧᤈᤥᤰ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤛᤡᤀᤠᤱ ᤘᤕᤧᤖᤥ॥

᥈᥋ ᤀᤠᤳᤋᤡᤸᤗᤧᤀᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤂᤢᤏᤧ᤹ ᤔᤧᤵᤔᤠ ᤔᤧᤒᤥ᤺ᤰᤂᤧᤴᤗᤥ. ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ ᤀᤠᤰᤋᤱᤒᤠ ᤔᤧᤈᤥᤰ ᤑᤠ᤹ᤀᤠᤱ ᤂᤢᤏᤧ᤹ ᤏᤡᤛᤢᤀᤠᤱ ᤘᤕᤧᤖᤥ॥

a 

᥈:᥌ ᤂᤥ᤺ᤶᤔᤏᤠᤒᤠ ᤗᤢᤱ ᤁᤢ᤺ᤴᤍᤠᤜᤠ᤹- ᤂᤧᤱᤜᤠ᤹ ᤗᤢᤱᤅᤥ ᤂᤥ᤺ᤶᤔᤏᤠᤒᤠ ᤛᤢᤶᤍᤠᤱ ᤜᤧᤰᤋᤱᤒᤠ ᤆᤫᤠ᤺ᤳ ᤕᤠᤱᤏᤠᤜᤠ᤹ ᤔᤧᤘᤕᤧ॥

b 

᥈:᥇᥊ ᤔᤠᤱᤜᤡᤶᤔᤥ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤀᤡᤳᤇᤠᤵ ᤔᤧ᤺ᤴᤏᤣᤒᤠ ᤕᤠᤱᤗᤰ ᤔᤧᤍᤠ᤺ᤰᤋᤢ᤹॥ ᤜᤧᤰᤁᤣ᤺ᤸᤗᤧ ᤜᤢᤱᤔᤠ ᤁᤧᤒᤥ᤺ᤱᤒᤠ ᤕᤠᤱᤀᤣᤱ ᤀᤡᤃᤪ ᤛᤡᤍᤢᤱᤈᤓᤠᤖᤧ ᤗᤠᤃᤡ ᤌᤰᤛᤠᤐᤢᤛᤠ ᤀᤡᤱᤔᤠ ᤘᤣ᤹ ᤗᤠᤈᤣ᤹ᤒᤠ ᤕᤠᤱᤅᤡᤴ ᤕᤠᤱ ᤁᤧᤗᤧᤰᤐᤠᤜᤠ᤹ᤖᤧ ᤔᤧᤗᤧᤰᤋᤢᤖᤥ॥

c 

᥈:᥇᥋ ᤕᤧᤛᤢᤖᤧ ᤜᤧᤰᤁᤣ ᤆᤥᤃᤢᤸᤗᤧ ᤈᤁᤖᤡᤕᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤐᤠ᤺ᤳᤋᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤧᤖᤧᤒᤠᤖᤥ (ᤈᤁ ᥇᥊:᥈᥇)॥

e 

᥈:᥇᥎ ᤕᤧᤛᤢᤖᤧ ᤁᤢᤕᤠ᤺ᤶᤒᤰᤁᤡᤴ ᤔᤠᤱᤜᤡᤶᤔᤥ ᤕᤢᤰ ᤁᤧᤃᤵᤐᤠ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤘᤕᤧ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤖᤥ॥

f 

᥈:᥇᥏ ᤁᤱᤃ ᤕᤧᤛᤢᤖᤧ ᤁᤢᤛᤡᤔᤧᤴ ᤀᤣᤃᤠᤱ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥᤱᤔᤠ ᤂᤢᤏᤧ᤹ ᤀᤠᤒᤠᤅᤣ ᤁᤢᤕᤢᤰᤁᤡᤸᤗᤧᤴ ᤁᤢᤔᤡᤰᤛᤣ᤺ᤴ ᤐᤥᤱᤗᤥ ᤑᤠ᤹ᤀᤠᤱ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤜᤧᤰᤁᤣ ᤔᤧᤳᤋᤢᤛᤡᤒᤠᤖᤥ॥

ᤁᤢᤛᤱ ᤛᤠᤘᤠ᤺ᤴᤇᤡᤱᤔᤠᤴ

᥉

ᤀᤠᤸᤗ ᤏᤡᤁᤥᤍᤣᤔᤛ ᤔᤧᤵᤔᤏᤠᤒᤠ ᤗᤳᤇᤠ ᤑᤖᤡᤛᤡᤎᤡᤰ ᤘᤕᤧ. ᤂᤧᤱᤃ ᤕᤜᤢᤍᤡ ᤕᤧᤈᤢᤶᤓᤥᤖᤧᤴ ᤐᤠᤛᤡᤱᤐᤠᤍᤠᤱᤗᤠᤀᤠᤱ ᤘᤕᤧᤖᤥ॥

᥈ ᤌᤡᤰ ᤛᤧᤴᤍᤡᤰ ᤂᤧᤴ ᤕᤧᤛᤢᤖᤧ ᤁᤢᤍᤢᤶᤛᤧ ᤐᤣᤀᤠᤱ ᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤠᤶᤔᤣ ᤁᤧᤍᤩᤧᤒᤠᤖᤥ ᤑᤠ᤹ᤀᤠᤱ ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ᤃ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤂᤢᤏᤧ᤹ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤘᤠ᤹ᤏᤧᤴᤏᤡᤸᤗᤧᤃ ᤜᤧᤰᤁᤣ ᤆᤥ᤺ᤰᤔᤠ ᤔᤧᤛᤢᤰᤋᤢᤴᤗᤥ॥”

᥉ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤕᤠᤶᤔᤥ ᤛᤠᤔᤧᤴᤘᤠ᤺ᤴᤇᤡᤱᤅᤣ ᤌᤠᤖᤡᤰ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤏᤡᤔᤠ ᤔᤧᤛᤢᤰᤋᤢᤴᤗᤥ॥”a

᥊ ᤜᤧᤰᤁᤣ᤺ᤸᤗᤧ ᤏᤡᤁᤥᤍᤣᤔᤛᤖᤧ ᤁᤢᤏᤡᤱᤘᤠ᤹ ᤔᤕᤧᤖ ᤛᤣ᤺ᤴᤍᤥᤛᤢ. “ᤔᤧ᤺ᤶᤒᤧ. ᤀᤠᤰᤂᤣᤗ᤹ᤖᤡᤰ ᤂᤍᤠᤰᤔᤡ ᤕᤠᤵᤔᤡ᤺ᤴ ᤕᤠᤶᤔᤥ ᤛᤠᤘᤠ᤺ᤴᤇᤡᤱᤒᤣ᥅ ᤂᤧᤴ ᤛᤧᤰᤂᤠᤀᤣ ᤁᤢᤶᤔᤠᤖᤧ ᤁᤢᤛᤠᤵᤐᤥ᤺ᤰ ᤛᤡᤃᤠᤱ ᤕᤠᤶᤔᤥ ᤗᤠ᤺ᤳᤋᤠᤱ ᤛᤠᤘᤠ᤺ᤴᤇᤡᤱᤔᤠ ᤛᤢᤰᤐᤡ᥅”

᥋ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤆᤫᤠ᤺ᤳ ᤏᤢ ᤛᤣᤛᤣᤔᤠᤱᤗᤠᤶᤒᤠ ᤛᤠᤔᤧᤴᤘᤠ᤺ᤴᤇᤡᤱᤅᤣ ᤌᤠᤖᤡᤰ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤀᤠᤳᤋᤡᤴᤏᤠᤱ ᤗᤠ᤺ᤵᤔᤠ ᤔᤧᤛᤢᤰᤏᤧᤴᤗᤥ॥

᥌ ᤏᤠᤛᤡᤱᤃᤧᤴ ᤌᤰᤗᤠᤶᤒᤠᤃ ᤏᤠᤛᤡᤱᤃᤧᤴ ᤌᤰᤁᤡᤴᤏᤣ ᤛᤠᤘᤠ᤺ᤴᤇᤡᤱ ᤜᤧᤰᤁᤩᤠᤱ ᤛᤣᤛᤣᤔᤠᤱᤗᤠᤶ ᤕᤠᤶᤛᤠᤶᤔᤡᤴ ᤁᤢᤛᤱᤅᤠᤱ ᤛᤠᤘᤠ᤺ᤴᤇᤡᤱᤗᤥ॥

᥍ ᤜᤧᤰᤁᤣ᤺ᤸᤗᤧ ‘ᤂᤧᤏᤧ᤹ ᤕᤠᤶᤔᤥ ᤛᤠᤃᤧᤘᤠ᤺ᤴᤇᤡᤱᤗᤀᤣ ᤐᤥ᤺ᤱ’ ᤔᤧᤳᤏᤧᤸᤗᤧ ᤁᤧᤏᤡᤱᤘᤠ᤹ ᤔᤧᤔᤕᤧᤴᤏᤧ᤹ᤀᤥ॥

᥎ ᤛᤢᤖᤡᤳ ᤁᤣᤈᤱᤅᤡᤴ ᤀᤠᤳᤋᤠᤴᤛᤠᤱ ᤜᤢ᤺ᤔᤠ ᤛᤢᤰᤗᤥ॥ ᤂᤧᤏᤧ᤹ ᤛᤢᤖᤡᤳ ᤁᤣᤈᤱᤅᤡᤴ ᤜᤢ᤺ᤒᤠ ᤁᤧᤄᤧᤵᤛᤢ᤹. ᤁᤖ ᤀᤠᤳᤋᤥᤗᤠᤶ ᤋᤠ ᤜᤧᤰᤁᤩᤠᤱ ᤀᤠᤳᤋᤥ ᤐᤣᤰ ᤂᤧᤴ ᤂᤧᤏᤧ᤹ ᤐᤠ᤺ᤵᤔᤠ ᤁᤧᤴᤇᤢᤰᤋᤢᤴᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤛᤣᤛᤣᤔᤠᤱᤗᤠᤶᤒᤠ ᤛᤠᤘᤠ᤺ᤴᤇᤡᤱᤔᤠ ᤐᤠ᤺ᤴᤏᤡᤴᤏᤠᤱ ᤐᤥᤎᤰᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥”

᥏ ᤜᤧᤰᤁᤣ᤺ᤸᤗᤧ ᤏᤡᤁᤥᤍᤣᤔᤛᤖᤧ ᤛᤣ᤺ᤴᤍᤥᤛᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤴ ᤀᤠᤰᤂᤣᤗ᤹ᤖᤡᤰ ᤐᤥᤱᤔᤠ ᤛᤢᤰᤐᤣ᥅”

᥇᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ᤃ ᤀᤡᤛᤪᤠᤀᤡᤗᤒᤠ ᤛᤡᤰᤛᤠᤶᤒᤠᤏᤧ ᤜᤧᤰᤁᤣᤛᤠᤱ ᤁᤴ ᤐᤠ᤺ᤴᤜᤠ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤒᤡ᥅

᥇᥇ ᤀᤡᤱᤃᤠ᤹ ᤛᤧᤰᤂᤠᤀᤣ ᤂᤧᤏᤧ᤹ ᤔᤧᤳᤏᤧ᤹ᤖᤥ॥ ᤀᤠᤏᤡᤃᤧ ᤏᤡᤛᤢᤶᤒᤧ ᤗᤧᤛ᤻ᤛᤢᤶᤒᤧᤒᤠ ᤐᤠ᤺ᤴᤜᤠ᤹ᤀᤣ ᤂᤡᤏᤡ᤹ ᤔᤧᤳᤋᤠᤛᤡᤃᤧ᤹. ᤁᤖᤛᤠᤱ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ॥

᥇᥈ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤔᤧᤳᤏᤡᤱ ᤜᤧᤰᤁᤣᤛᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤴ॥ ᤜᤧᤰᤁᤣ᤺ᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠ᤺ᤴᤜᤠ᤹ ᤔᤧᤳᤏᤡᤱᤅᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤒᤣ᥅

᥇᥉ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤏᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤠ᤺ᤱ ᤔᤧᤶᤒᤣ᤺ᤰᤁᤣ ᤘᤠ᤹ᤖᤥ॥

᥇᥊ ᤀᤡᤛᤪᤠᤀᤡᤗᤡᤜᤠ᤹ ᤕᤧ᤺ᤱᤄᤠᤍᤧᤴᤏᤥ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤔᤥᤛᤠᤖᤧ ᤐᤡᤳᤋᤥᤗᤡ ᤀᤛᤣ᤺ᤰᤐᤧᤴ ᤐᤰᤂᤢᤒᤠ ᤁᤢᤀᤡᤛᤡ᤺ᤰᤁᤣ ᤔᤧᤴᤇᤠᤶᤛᤠ᤺ᤴᤏᤠᤱ ᤐᤱᤗᤀᤣ ᤐᤥᤱᤗᤥ॥b

᥇᥋ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥ᤺ᤛᤢ᤹ᤖᤥ॥”

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤌᤡᤰᤗᤰ ᤁᤢᤛ᤻ᤛᤠ᤺ᤴ ᤐᤠᤱᤄᤢ ᤕᤢᤛᤢᤖᤥ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤃ ᤔᤧᤶᤔᤧᤰᤏᤧᤴ. ᤁᤖ ᤂᤧᤱᤜᤠ᤹ᤖᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥᤛᤢ᤹ᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤢᤛ᤻ᤛᤠ᤺ᤴ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤠᤵᤋᤡᤰ ᤁᤢ᤺ᤵᤔᤠᤛᤡ ᤑᤠ᤹ᤀᤠᤱ ᤐᤠᤱᤄᤢᤒᤠ ᤔᤧ᤺ᤴᤗᤥ ᤁᤖ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤢᤛᤡᤖ ᤑᤠ᤹ᤀᤠᤱ ᤐᤠᤱᤄᤢᤒᤠᤖᤥ॥

᥇᥎ ᤂᤢᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧᤃ ᤂᤢᤶᤍᤡᤱ ᤔᤧᤱᤄᤥᤛᤢᤴᤗᤥ ᤁᤖ ᤂᤢᤏᤧ᤹ᤀᤥ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤜᤠ᤹ᤖᤧᤱᤃ ᤋᤃᤡᤀᤣ ᤂᤠᤛᤧᤴ ᤐᤥ᤺ᤰᤂᤧᤆᤢᤖᤧᤀᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤡᤰᤗᤰ ᤁᤢᤛ᤻ᤛᤠᤀᤥ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥

᥇᥏ ᤂᤢᤏᤡ᤹ ᤂᤠᤛᤧᤴᤏᤡᤴ ᤒᤠ ᤁᤴᤗᤥ. ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤕᤧ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤋᤠᤵᤑᤧ᤺ᤶᤒᤠ ᤆᤥᤃᤧᤒᤠᤸᤗᤧ ᤂᤧᤱᤜᤠ᤹ᤖᤧ ᤀᤥ᤺ᤳᤋᤡᤴᤏᤢ᤺ᤸᤗᤧ ᤂᤠᤍᤠᤶᤔᤠᤴᤏᤣ ᤂᤢᤏᤡ᤹ ᤛᤡᤖᤠ᤹ᤌᤠᤅᤧ॥

᥈᥆ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤀᤥ᤺ᤳᤋᤡ᤺ᤴ ᤔᤧᤈᤡ᤺ᤳᤋᤢ᤹ᤖᤥ ᤜᤧᤰᤁᤩᤠᤱ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤴ ᤏᤡᤎᤠ᤺ᤵ ᤑᤠ᤹ᤀᤠᤱ ᤔᤧᤃᤡᤀᤠᤱ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤔᤧᤴᤍᤠ᤺ᤏᤧᤴᤗᤥ॥

᥈᥇ ᤁᤖ ᤀᤠᤳᤋᤡᤴᤜᤠ᤹ ᤛᤧᤰᤂᤠᤀᤥ ᤗᤠᤱᤔᤧᤄᤣᤰ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤈᤥᤃᤢᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤏᤢᤖᤡᤰᤁᤠᤱ ᤏᤡᤎᤠ᤺ᤵᤗ ᤑᤠ᤹ᤀᤠᤱ ᤂᤧᤱᤜᤠ᤹ ᤀᤥ᤺ᤳᤋᤡᤀᤥ ᤔᤧᤍᤠᤖᤥ॥

ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤕᤢᤜᤢᤴᤏᤠᤖᤧ ᤁᤢᤍᤥ᤺ᤴᤍᤡ

᥈᥈ ᤂᤧᤴ ᤀᤣᤃᤠᤱ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤢᤛᤗᤧᤔᤗᤠᤶᤒᤠ ᤕᤜᤢᤍᤡᤕᤠ ᤌᤢᤶ ᤁᤒᤪᤡᤱᤒᤠ ᤗᤠᤈᤣ᤹ᤀᤥ ᤔᤧᤒᤣᤀᤠᤱ ᤂᤧᤵᤔᤥ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤘᤕᤧᤸᤗᤧ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖᤥ॥

᥈᥉ ᤂᤧᤴ ᤕᤧᤶᤔᤥ ᤕᤢᤜᤢᤴᤏᤠ᤺ᤴ ᤛᤠᤗᤡᤶ ᤐᤠᤱᤈᤢᤶᤔᤡᤸᤗᤧ ᤁᤢᤒᤣᤛᤠᤱ ᤀᤣᤏᤥᤏ ᤔᤧᤵᤔᤏᤠᤒᤠ ᤋᤧᤴᤏᤥ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖ ᤕᤠᤃᤧ ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤕᤖᤡᤰ ᤆᤫᤠ᤺ᤳ ᤏᤧᤛ᤻ᤛᤧᤀᤠᤱ ᤔᤏᤠᤜᤠ᤹ ᤒᤵᤋᤡᤛ᤻ᤔᤠ ᤐᤥ᤺ᤱᤛᤧ ᤂᤧᤵᤔᤥ ᤔᤧᤍᤩᤧᤖ ᤔᤧᤘᤕᤧᤖᤥ॥

᥈᥊ (ᤁᤴ ᤒᤵᤋᤡᤛ᤻ᤔᤠ ᤐᤡᤔᤠ ᤕᤠ᤺ᤶᤒᤰᤁᤡᤱᤃ ᤕᤢᤜᤢᤴᤏᤠ᤺ᤴ ᤐᤢᤱᤗᤠᤜᤡᤶᤔᤥ ᤛᤠᤰᤔᤠᤏᤢ᤺ᤸᤗᤧ ᤋᤃᤡᤒᤠ ᤐᤠ᤺ᤴ ᤘᤕᤧᤖᤥ॥)c

᥈᥋ ᤕᤢᤜᤢᤴᤏᤠ᤺ᤸᤗᤧ ᤁᤢᤓᤠ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤜᤢᤍᤡᤎᤡᤰᤏᤢ ᤛᤣᤛᤣ ᤆᤥ᤺ᤰᤛᤡᤱᤔᤠ ᤌᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤎᤱ ᤐᤥ᤺ᤰᤂᤧᤖᤥ॥

᥈᥌ ᤕᤢᤜᤢᤴᤏᤠᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤍᤩᤧᤀᤠᤱ ᤂᤢᤏᤧ᤹ ᤔᤧᤔᤧᤳᤋᤢ. “ᤛᤡᤰᤛᤠᤶᤒᤣ. ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡ ᤂᤧᤏᤧ᤹ᤏᤢ ᤁᤧᤘᤠ᤹ᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤋᤥ᤺ᤴᤍᤡ ᤁᤧᤒᤡᤖᤢᤒᤠ ᤔᤏᤠ᤺ᤸᤗᤧ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖ ᤕᤠᤰᤗᤥ॥ ᤀᤠᤏᤡ᤹ᤀᤥ ᤁᤧᤖᤧᤰ ᤔᤏᤠᤜᤠ᤹ ᤋᤠᤔᤠᤖᤧ ᤁᤢᤗᤧᤰᤘᤠ ᤂᤢᤏᤧ᤹ᤀᤥ ᤔᤧᤒᤣ᤺ᤰᤗ ᤔᤧᤒᤳᤗᤥ॥”

᥈᥍ ᤕᤢᤜᤢᤴᤏᤠᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤶᤒᤡᤀᤣᤃ ᤔᤏᤠ᤺ᤸᤗᤧ ᤌᤧᤔᤠᤀᤠᤱ ᤂᤥᤔᤠ ᤔᤧᤛᤢᤰᤋᤢᤴᤗᤥ॥

᥈᥎ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧ᤺ᤴᤏᤠ᤹ᤖᤥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤏᤢ᤺ᤸᤗᤣ ᤋᤃᤡ ᤐᤠᤱᤄᤠᤱᤒᤠᤖᤰ ᤑᤠ᤹ᤀᤠᤱ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ᤀᤣ ᤋᤥ᤺ᤴᤍᤡ ᤐᤡᤔᤠ ᤁᤧᤛᤢᤰᤋᤢᤶᤗᤥ॥

᥈᥏ ᤛᤡᤛᤠᤔᤣ᤺ᤳᤋᤡᤱᤃ ᤏᤠᤗᤡᤛᤠᤱᤅᤡᤸᤗᤧᤴᤏᤣᤖᤥ॥ ᤏᤠᤗᤡᤛᤠᤱᤅᤡᤴ ᤀᤠᤳᤋᤥ ᤘᤠ᤹. ᤂᤧᤵᤔᤥᤀᤣ ᤛᤡᤛᤠᤔᤣ᤺ᤳᤋᤡᤴ ᤐᤣ᤺ᤰᤗᤥ॥ ᤏᤠᤗᤡᤛᤠᤱᤅᤡᤴ ᤁᤢᤴᤍᤣ᤺ᤱᤒᤠᤸᤗᤧ ᤜᤠᤱᤄᤢᤀᤠᤱ ᤂᤢᤏᤧ᤹ ᤁᤢᤒᤠᤴ ᤂᤧᤵᤛᤢ᤹ ᤜᤧᤰᤁᤩᤠᤱ ᤂᤢᤏᤧ᤹ ᤋᤠ᤺ᤸᤗᤧ ᤛ᤺ᤳᤗᤥ॥ ᤀᤡᤱᤃᤠ᤹ᤀᤠᤱ ᤜᤧᤰᤁᤣᤗ᤹ᤖᤡᤰ ᤛ᤺ᤳᤋᤠᤖᤥ ᤜᤧᤰᤁᤩᤠᤱ ᤀᤠᤸᤗ ᤀᤠᤛ᤺ᤵᤔᤧᤴ ᤁᤢᤗᤡᤱᤍᤥ ᤁᤧᤖᤧᤖᤥ॥

᥉᥆ ᤂᤪᤡᤛ᤻ᤋᤖᤧ ᤁᤢᤔᤡᤱᤛᤥ ᤀᤡᤱᤎᤠ᤺ᤱ ᤜᤠᤖᤠ᤹ ᤐᤥᤖ ᤐᤣ᤺ᤰᤗᤖᤥ. ᤀᤡᤱᤃᤠ᤹ᤃ ᤆᤢᤰᤐᤠ ᤐᤥᤱᤔᤠᤀᤣ ᤐᤥᤱᤗᤥ॥”

ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠᤴ

᥉᥇ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢᤒᤠᤴᤏᤢ᤺ᤸᤗᤧ ᤕᤶᤒᤠᤃ ᤀᤠᤳᤋᤡᤴᤏᤠᤱ ᤜᤥ᤺ᤵᤗᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶᤒᤠ ᤁᤧᤒᤥ᤺ᤱᤒᤠᤱᤃ ᤂᤠᤶᤒᤣ᤺ᤰᤔᤥᤒᤠᤀᤣᤖᤥ ᤜᤧᤰᤁᤩᤠᤱ ᤂᤧᤸᤗᤧᤃ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤏᤡᤴᤗᤰ ᤐᤠ᤺ᤳᤋᤢ᤹. ᤁᤖ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠᤴᤏᤣ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠᤖᤥ॥

᥉᥈ ᤂᤢᤏᤧ᤹ᤃ ᤏᤡᤛᤢᤒᤠ ᤏᤢ ᤂᤧᤵᤛᤢᤒᤠ ᤐᤠ᤺ᤴᤜᤠ᤹ᤀᤣ ᤐᤠ᤺ᤳᤋᤢ᤹. ᤁᤖ ᤀᤠᤳᤋᤡᤸᤗᤧᤀᤠᤱ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤏᤛᤠ᤺ᤴ ᤔᤧᤈᤥᤃᤢᤴᤗᤥ॥

᥉᥉ ᤀᤠᤳᤋᤡᤸᤗᤧ ᤂᤢᤏᤧ᤹ ᤏᤛᤠ᤺ᤴ ᤆᤥᤃᤢ᤹. ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠ ᤆᤥᤰ ᤑᤠ᤹ᤀᤠᤱ ᤐᤷᤔᤠᤱᤃᤡ ᤐᤡᤖᤢ᤹ᤖᤥ॥

᥉᥊ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢᤒᤠᤖᤥ॥ ᤂᤧᤸᤗᤧ ᤏᤡᤱᤘᤠ᤹ᤑᤢᤐᤠ᤺ᤴᤗᤰ ᤐᤠ᤺ᤳᤋᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤌᤡᤶᤛᤢ᤹ᤖᤥ॥

᥉᥋ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤠᤒᤠᤅᤣ ᤁᤢᤛ᤻ᤛᤠ᤺ᤴ ᤗᤢᤱᤔᤠ᤹ ᤋᤢᤰᤋᤢ᤹. ᤜᤧᤰᤁᤩᤠᤱ ᤁᤠᤰ ᤐᤠ᤺ᤴᤜᤠ᤹ ᤁᤢᤜᤢᤰᤁᤥ ᤐᤡᤖᤢᤀᤠᤱ ᤘᤠ᤹ᤖᤥ॥

᥉᥌ ᤏᤡᤱᤘᤠ᤹ᤑᤢᤛᤠ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥ᤺ᤛᤢ᤹ᤖᤥ॥ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤀᤠᤵᤑᤠᤸᤗᤧᤀᤠᤱ ᤔᤧᤱᤄᤥᤛᤢᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤂᤧᤱᤜᤠ᤹ ᤛᤶᤍᤠᤱ ᤆᤢᤰᤗᤥ॥

a 

᥉:᥉ ᤕᤜᤢᤍᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤠᤱᤜᤢᤵ ᤁᤧᤈᤥ᤺ᤰᤐᤠ ᤕᤠᤁᤢᤒ. ᤀᤡᤛᤜᤠᤁ ᤏᤢ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤔᤧᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤗᤠᤕᤥᤒᤠ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤔᤧᤴᤗᤠ᤺ᤳᤏᤧᤴ ᤁᤖ ᤀᤠᤏᤡᤃᤧᤖᤰ ᤗᤠ᤺ᤵᤔᤠ ᤂᤥᤛᤢᤶᤒᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤘᤕᤧᤖᤥ॥

b 

᥉:᥇᥊ ᤛᤠᤶᤕᤥᤛᤠᤵᤗᤠᤀᤥ (ᤂᤠᤏᤡ᤺ᤳ ᥈᥇:᥊-᥏) ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤕᤥᤒᤠ ᤀᤡᤛᤪᤠᤀᤡᤗᤡᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ ᤁᤡᤵᤔᤠ ᤁᤧᤄᤢᤒᤠ ᤀᤛᤣ᤺ᤰᤐᤠᤜᤠ᤹ᤖᤧ ᤀ᤺ᤰᤐᤠᤱᤄᤢᤛᤡ. ᤁᤖ ᤗᤠᤕᤥᤗᤠᤶ ᤁᤧᤏᤢ᤺ᤱᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴ ᤛᤡᤱᤅᤥ ᤑᤥ᤺ᤴᤐᤠᤱᤄᤢᤒᤠ ᤀᤛᤣ᤺ᤰᤐᤧᤴ ᤀᤥᤔᤧᤔᤧᤳᤋᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤔᤧᤜᤡᤱᤗ ᤕᤠ᤺ᤴᤍᤢᤛᤡᤖᤥ॥

c 

᥉:᥈᥊ ᤕᤢᤜᤢᤴᤏᤠᤖᤧ ᤁᤢᤛᤠᤵᤐᤴ ᤁᤧᤏᤡ᤺ᤵᤐᤠᤜᤠ᤹ᤖᤧ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤴ ᤛᤠᤰᤐᤠ ᤌᤩᤧᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤑᤠ᤹ᤀᤠᤱ ᤀᤡᤋᤢᤒᤠᤖᤥ॥ ᤁᤴ ᤐᤠ᤺ᤴᤏᤡᤴ ᤘᤣ᤹ ᤛᤢᤏᤠᤀᤡᤱ ᤛᤠᤵᤐᤴᤏᤥᤀᤠᤱ ᤛᤠᤵᤋᤧᤀᤠᤱ ᤐᤳᤗᤥ (ᤔᤳᤋᤡ ᥇᥊:᥇-᥇᥈. ᤔᤷᤁᤢ ᥌:᥇᥊-᥈᥏. ᤗᤢᤁᤠ ᥉:᥇᥏-᥈᥆)॥

ᤕᤧᤛᤢ᤺ᤴ ᤏᤢ ᤛᤠᤔᤖᤡ ᤔᤧᤴᤇᤢᤔᤠ᤹ᤀᤡᤴ

᥊

ᤕᤧᤛᤢᤖᤧ ᤕᤢᤜᤢᤴᤏᤠ᤺ᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤜᤢ᤹ᤛᤠᤶᤒᤠᤜᤠ᤹ ᤆᤥᤃᤢᤛᤡᤀᤠᤱ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖ ᤕᤠᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤑᤖᤡᤛᤡᤜᤠ᤹ᤖᤧ ᤔᤧᤄᤧᤵᤛᤢ॥

᥈ (ᤜᤧᤰᤁᤣᤛᤠᤱ ᤕᤧᤛᤢᤖᤧᤃ ᤔᤣ᤺ᤴ. ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧᤖᤰ ᤒᤵᤋᤡᤛ᤻ᤔᤠ ᤔᤧᤒᤡᤖᤢᤛᤡᤖ ᤔᤧᤕᤠᤃᤧᤖᤥ॥)

᥉ ᤕᤧᤛᤢᤖᤧ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤕᤜᤢᤍᤡᤕᤠ ᤌᤢᤔᤗᤠᤶ ᤃᤠᤗᤡᤗ ᤌᤢᤶ ᤗᤧᤵᤔᤠᤱ ᤕᤠᤶᤔᤥ ᤏᤢ᤺ᤰᤂᤧ ᤐᤣᤖᤥ॥

᥊ ᤀᤠᤸᤗ ᤂᤢᤏᤧ᤹ ᤛᤠᤔᤖᤡᤕᤠ ᤌᤢᤶᤗᤠᤶ ᤐᤥᤱᤔᤠᤀᤠᤱ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

᥋ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤕᤠᤁᤢᤒᤖᤧ ᤁᤢᤛ᤻ᤛᤠ ᤕᤢᤛᤢᤑᤧᤴ ᤐᤡᤖᤢᤒᤠ ᤗᤠᤈᤣ᤹ᤀᤡᤸᤗᤧ ᤁᤢᤒᤣᤛᤠᤱ ᤛᤢᤂᤠᤖ ᤔᤧᤵᤔᤏᤠᤒᤠ ᤛᤠᤔᤖᤡᤕᤠ ᤐᤠᤱᤓᤣ᤹ᤀᤥ ᤁᤧᤖᤧ॥a

᥌ ᤂᤧᤵᤔᤥ ᤕᤠᤁᤢᤒᤖᤧ ᤋᤕᤢᤒᤠ ᤘᤠᤒᤠᤰᤁᤡᤴ ᤏᤧᤛ᤻ᤛᤧ॥ ᤂᤢᤏᤧ᤹ ᤗᤠᤶᤍᤡ᤺ᤰᤁᤥᤗᤠᤶ ᤏᤠᤛ᤻ᤛᤧᤀᤠᤱ ᤗᤧᤴᤍᤡᤰ ᤂᤧᤴ ᤘᤠᤒᤠᤰᤁᤡᤸᤗᤧ ᤁᤢᤒᤣᤛᤠᤱ ᤕᤢᤱᤛᤡᤱ॥

᥍ ᤛᤵᤑᤠᤀᤠᤱ ᤛᤠᤔᤖᤡᤕᤠᤒᤠ ᤔᤧᤴᤇᤢᤔᤠ᤹ᤎᤡᤰ ᤆᤫᤠ᤺ᤳ ᤑᤠ᤺ᤳᤇᤧ ᤂᤧᤵᤔᤥ ᤋᤩᤧ᤺ᤸᤗᤧ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤆᤫᤠ᤺ᤳᤇᤡᤰ ᤌᤢᤱᤔᤠ ᤐᤡᤖᤠᤱᤅᤧᤏᤠ॥”

᥎ ᤂᤧᤵᤔᤥᤃ ᤕᤧᤛᤢ᤺ᤴᤗᤰ ᤘᤕᤧ. ᤌᤣᤀᤠᤱᤓᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤆᤠᤔᤠ ᤌᤢᤱᤔᤠ ᤀᤡᤱᤛᤧ ᤐᤠᤱᤈᤢᤶᤔᤥ ᤔᤧᤒᤣᤀᤠᤱ ᤔᤧᤘᤕᤧᤖᤥ॥

᥏ ᤂᤧᤴ ᤛᤠᤔᤖᤡ ᤔᤧᤴᤇᤢᤔᤠ᤹ᤀᤡᤸᤗᤧ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤕᤜᤢᤍᤡᤏᤧ. ᤀᤡᤱᤃᤠ᤹ᤃ ᤛᤠᤔᤖᤡ ᤔᤧᤴᤇᤢᤔᤠ᤹ᤀᤠ. ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤆᤫᤠ᤺ᤳ ᤌᤢᤱᤔᤠ ᤀᤡᤱᤃᤠ᤹ ᤁᤧᤏᤠ᤺ᤰᤁᤠᤒᤠᤒᤣ᥅” (ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤕᤜᤢᤍᤡᤜᤠ᤹ ᤏᤢ ᤛᤠᤔᤖᤡᤗᤢᤶᤔᤥ ᤋᤱᤈᤢᤶ ᤜᤥ᤺ᤵᤋᤧᤖᤥ)॥b

᥇᥆ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤛᤠᤶᤔᤡᤴ ᤏᤢ ᤂᤧᤏᤧ᤹ ᤆᤫᤠ᤺ᤳ ᤁᤧᤏᤠ᤺ᤰᤐᤧᤴ ᤜᤠ᤺ᤵᤐᤣ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱ ᤁᤧᤘᤕᤧᤸᤗᤧᤃ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤆᤫᤠ᤺ᤳᤋᤡᤴ ᤕᤠᤱᤏᤠ ᤁᤧᤏᤠ᤺ᤰᤋᤢᤀᤠᤱ ᤂᤧᤴ ᤜᤡᤱᤔᤴᤗᤧᤴ ᤆᤫᤠ᤺ᤳᤋᤡᤴ ᤁᤧᤒᤡᤖᤧᤒᤠᤔᤧᤴ॥”

᥇᥇ ᤜᤧᤰᤁᤣ᤺ᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤛᤣ᤺ᤴᤍᤥᤛᤢ. “ᤀᤠᤍᤠᤱᤒᤣ. ᤂᤧᤏᤧ᤹ᤃ ᤆᤫᤠ᤺ᤳ ᤐᤠ᤺ᤰᤔᤧᤴ ᤏᤢ ᤀᤡᤍᤠ᤺ᤰᤁᤡᤴᤏᤠᤱ ᤁᤧᤱᤃᤳᤋᤢᤴ. ᤘᤠᤒᤠᤰᤁᤡᤴᤏᤠᤱ ᤁᤣ᤺ᤶ. ᤜᤧᤰᤁᤣ᤺ᤸᤗᤧ ᤀᤠᤳᤋᤡᤏᤢ ᤁᤴ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤆᤫᤠ᤺ᤳᤋᤡᤴ ᤋᤠ᤺ᤵᤔᤠ ᤁᤧᤛᤢᤰᤋᤢᤒᤣ᥅

᥇᥈ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ᤃ ᤀᤠᤏᤡᤃᤧ ᤋᤠᤰᤌᤧᤒᤠ ᤕᤠᤁᤢᤒᤧᤴᤏᤢ᤺ᤸᤗᤧᤀᤠᤱ ᤕᤶᤒᤠᤏᤧᤒᤡ᥅ ᤂᤢᤏᤧ᤹ᤀᤣ ᤁᤴ ᤘᤠᤒᤠᤰᤁᤡᤴ ᤀᤠᤏᤡᤃᤧ ᤐᤡᤖᤡᤃᤧᤀᤠᤱ ᤘᤠ᤹ᤖᤥ. ᤒᤠ ᤁᤵᤔᤥᤗᤠᤶᤒᤠᤀᤣ ᤂᤢᤏᤧ᤹ ᤏᤢ ᤁᤢᤛ᤻ᤛᤠ᤺ᤜᤠ᤹ᤖᤧ ᤜᤧᤰᤁᤩᤠᤱ ᤂᤢᤏᤡ᤹ ᤌᤰᤛᤠᤗᤢᤵᤜᤠ᤹ᤖᤧᤀᤠᤱ ᤆᤫᤠ᤺ᤳ ᤔᤧᤎᤢᤅᤢᤖᤥ॥”

᥇᥉ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤁᤴ ᤘᤠᤒᤠᤰᤁᤥᤗᤠᤶ ᤆᤫᤠ᤺ᤳ ᤁᤧᤎᤢᤱᤒᤠᤜᤠ᤹ᤃ ᤕᤠᤶᤔᤥ ᤂᤢᤏᤡ᤹ ᤘᤠᤔᤡ᤺ᤰᤗᤥ.

᥇᥊ ᤁᤖ ᤀᤡᤱᤃᤠ᤹ ᤐᤡᤖᤢᤱᤒᤠ ᤆᤫᤠ᤺ᤳ ᤁᤧᤎᤢᤱᤒᤠᤴ ᤀᤠᤵᤑᤠᤸᤗᤧᤀᤠᤱ ᤁᤢᤘᤠᤔᤧᤔᤡ᤺ᤰᤏᤧᤴ॥ ᤀᤡᤱᤃᤠ᤹ ᤐᤡᤖᤢᤱᤒᤠ ᤆᤫᤠ᤺ᤳᤋᤡᤴ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤛᤍᤠᤍᤡᤱ ᤁᤧᤒᤢᤶᤒᤠ ᤘᤠᤒᤢᤴ ᤜᤧᤰᤁᤣ ᤂᤢᤏᤧ᤹ᤀᤥ ᤐᤥᤱᤗᤥ॥”

᥇᥋ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤕᤧᤛᤢ᤺ᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ᤀᤠᤱ ᤂᤧᤴ ᤆᤫᤠ᤺ᤳᤋᤡᤴ ᤐᤡᤖᤠᤱᤅᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤀᤠᤘᤠᤔᤧᤔᤡ᤺ᤰᤏᤧᤴᤗ ᤜᤧᤰᤁᤩᤠᤱ ᤀᤧᤳᤗᤧᤱ ᤀᤡᤱᤃᤠ᤹ ᤆᤫᤠ᤺ᤳ ᤑᤠ᤺ᤳᤇᤧ ᤁᤵᤔᤥ ᤋᤠᤔᤠ ᤔᤧᤒᤥ᤺ᤱᤏᤧᤴᤗᤖᤥ॥”

᥇᥌ ᤕᤧᤛᤢᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤁᤧᤕᤧᤶᤒᤠ᤹ᤀᤡᤴ ᤁᤵᤔᤥ ᤀᤢ᤺ᤳᤋᤧ ᤋᤠᤖᤧ᤹॥”

᥇᥍ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤀᤠᤕᤧᤶᤒᤠ᤹ ᤜᤥ᤺ᤵᤗᤥ॥”

ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤔᤧᤳᤋᤢ. “ᤀᤡᤱᤃᤠ᤹ ᤀᤠᤕᤧᤶᤒᤠ᤹ ᤜᤥ᤺ᤵᤗᤥ ᤗ᤹ᤖᤡᤰ ᤂᤧᤏᤧ᤹ ᤛᤧᤰᤂᤠᤀᤣ ᤁᤧᤒᤠ᤺ᤳᤋᤢ᤹ᤖᤥ॥

᥇᥎ ᤛᤧᤰᤂᤠᤀᤣ ᤀᤢᤴᤇᤣ᤺ᤴᤇᤠ ᤅᤠᤛᤡ ᤁᤧᤕᤧᤶᤒᤠ᤹ ᤔᤧᤒᤥ᤺ᤰᤂᤧ ᤔᤧᤈᤢᤖᤧᤀᤠᤱ ᤘᤠ᤹॥ ᤀᤠᤸᤗᤥ ᤀᤠᤳᤋᤡᤴ ᤔᤏᤠ᤺ᤴᤏᤢ ᤂᤧᤏᤧ᤹ ᤁᤧᤘᤠ᤹ ᤂᤧᤴᤏᤠᤱ ᤛᤧᤰᤂᤠ᤺ᤸᤗᤧ ᤁᤧᤕᤧᤶᤒᤠ᤹ ᤔᤧ᤺ᤴᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤀᤠᤕᤧᤶᤒᤠ᤹ ᤜᤥ᤺ᤵᤗᤥ ᤁᤧᤒᤠ᤺ᤳᤋᤢᤒᤠᤴ ᤛᤧᤰᤂᤠᤀᤣᤖᤥ॥”

᥇᥏ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤕᤧᤛᤢ᤺ᤴ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ᤃ ᤛᤧᤰᤂᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤏᤧ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤏᤧ᤹ᤖᤥ॥

᥈᥆ ᤀᤠᤏᤡᤃᤧ ᤛᤠᤔᤖᤡ ᤋᤠᤰᤌᤧᤒᤠᤜᤠ᤹ᤖᤣ ᤁᤵᤔᤥ ᤃᤣᤖᤡᤈᤡᤔ ᤁᤥ᤺ᤰᤔᤠᤀᤥᤀᤣ ᤛᤣᤘᤠ ᤔᤧᤈᤥᤃᤢ. ᤁᤖ ᤂᤡᤏᤡ᤹ ᤕᤜᤢᤍᤡᤜᤠ᤹ᤖᤧ ᤛᤣᤘᤠ ᤆᤥ᤺ᤰᤔᤠ ᤋᤧᤴᤏᤡᤱᤃ ᤕᤖᤢᤛᤗᤧᤶᤗᤰ ᤑᤠ᤹ᤀᤠᤱ ᤁᤧᤒᤠ᤺ᤳᤋᤢᤶᤗᤥ॥”

᥈᥇ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤠᤸᤗ ᤛᤢᤕᤧᤶᤔᤡᤴ ᤋᤠᤖ ᤐᤳᤗᤥ ᤗ᤹ᤖᤡᤰ ᤀᤡᤱᤃᤠ᤹ ᤔᤧᤳᤏᤧᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥᤃᤧ᤹ᤀᤥ॥ ᤂᤧᤴ ᤕᤧᤶᤔᤥ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥ᤺ᤰᤛᤧ ᤂᤡᤏᤡ᤹ ᤁᤴ ᤁᤥ᤺ᤰᤔᤠᤀᤥ ᤀᤡᤃᤪ ᤕᤖᤢᤛᤗᤧᤶᤔᤥ. ᤀᤠᤳᤋᤥᤀᤠᤱ ᤁᤧᤶᤒᤣᤃᤡᤴᤗᤥ॥

᥈᥈ ᤂᤡᤏᤡ᤹ ᤛᤠᤔᤖᤡᤜᤠ᤹ᤖᤧ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴ ᤜᤠᤒᤠ ᤂᤧᤴ ᤛᤣᤘᤠ ᤁᤧᤈᤥᤃᤢᤶ. ᤁᤖ ᤀᤠᤏᤡᤃᤧ ᤕᤜᤢᤍᤡᤜᤠ᤹ᤖᤧ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤒᤠᤴ ᤛᤣᤘᤠ ᤆᤥᤃᤢᤶᤒᤧ᤹. ᤌᤣᤀᤠᤱᤓᤧᤸᤗᤧ ᤕᤜᤢᤍᤡᤜᤠ᤹ᤗᤠᤶᤔᤣ ᤛᤧᤴᤗᤵᤐᤡᤴ ᤋᤠᤖᤥ॥

᥈᥉ ᤁᤖ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠ ᤏᤢ ᤛᤣᤛᤣᤔᤠᤱᤗᤠᤶ ᤛᤣᤘᤠ ᤆᤥ᤺ᤰᤔᤠ ᤕᤧᤶᤔᤡᤴ ᤋᤠᤖ ᤐᤳ॥ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤡᤴ ᤀᤠᤸᤗᤥᤛᤠ ᤋᤩᤧ ᤆᤢᤖᤧᤀᤠᤱ ᤘᤠ᤹ᤖᤥ॥ ᤜᤧᤰᤋᤱᤒᤠ ᤁᤢᤈᤧᤰ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤥ᤺ᤳᤋᤢᤛᤡ᤹ᤖᤥ॥

᥈᥊ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤕᤠᤶᤛᤠᤶᤗᤥ ᤜᤧᤰᤁᤩᤠᤱ ᤂᤢᤏᤧ᤹ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤧᤃ ᤛᤧᤰᤂᤠ᤺ᤸᤗᤧ ᤛᤣᤛᤣᤔᤠᤱᤗᤠᤶ ᤛᤣᤘᤠ ᤆᤥ᤺ᤰᤔᤠ ᤐᤥᤱᤗᤥ॥”

᥈᥋ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤔᤧᤳᤋᤢ. “ᤔᤛᤡᤜ᤺ᤴc ᤋᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤛᤢᤱᤗᤥ. (ᤂᤢᤏᤧ᤹ᤀᤣ ᤂᤪᤡᤛ᤻ᤋ ᤔᤧᤔᤧᤳᤋᤢ᤹ᤖᤥ) ᤂᤢᤏᤧ᤹ ᤋᤠ᤺ᤸᤗᤧ ᤁᤴ ᤁᤠᤰ ᤐᤠ᤺ᤴᤜᤠ᤹ ᤕᤠᤵᤔᤡ ᤐᤥᤎᤰ ᤆᤥᤃᤢ ᤐᤡᤖᤡᤃᤧᤖᤥ॥”

᥈᥌ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤂᤧᤏᤧ᤹ᤏᤢ ᤋᤠ᤹ᤁᤧᤈᤧᤱᤒᤠᤴᤏᤣ ᤂᤢᤏᤧ᤹ᤖᤥ॥”

᥈᥍ ᤒᤠ ᤂᤧᤴ ᤕᤧᤶᤔᤥ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤵᤔᤥ ᤔᤧᤃᤧᤖᤧ ᤔᤧᤍᤩᤧ॥ ᤂᤢᤏᤧ᤹ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤏᤢ ᤋᤠ᤹ᤈᤧᤱᤏᤢ ᤕᤢᤅᤧᤒᤠ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤌᤣ᤺ᤴ ᤆᤠᤜᤠᤒᤠ ᤁᤧᤈᤥᤃᤧᤒᤣ᥅ ᤀᤡᤃᤪ ᤌᤣᤀᤠᤱ ᤂᤧᤴᤏᤢ ᤋᤠ᤹ᤁᤧᤈᤧᤱᤒᤠᤒᤣ ᤑᤠ᤹ᤀᤠᤱ ᤛᤣ᤺ᤴᤔᤧᤴᤍᤥ᤺ᤛᤢᤴᤗᤥ॥

᥈᥎ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤆᤫᤠ᤺ᤳ ᤁᤢ᤺ᤴᤍᤠ᤺ᤴ ᤂᤧᤵᤔᤥᤀᤣ ᤕᤢᤰᤂᤢᤎᤀᤠᤱ ᤐᤠᤱᤈᤢᤶᤔᤥ ᤏᤢ᤺ᤰᤂᤧ ᤐᤣ ᤜᤧᤰᤁᤩᤠᤱ ᤁᤠᤰ ᤐᤠᤱᤈᤢᤶᤛᤠᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ.

᥈᥏ “ᤀᤥᤔᤧᤳᤋᤧᤶᤔᤧ᤹. ᤔᤏᤠᤎᤡᤰᤗᤧ ᤀᤡᤱᤃᤠ᤹ ᤆᤥᤃᤢᤱᤒᤠ ᤁᤠᤰ ᤀᤠᤕᤠ᤺ᤶᤒᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤳᤋᤠᤱᤗᤥ॥ ᤑᤧᤖᤧᤶᤔᤧ᤹ᤀᤠᤱ ᤀᤥᤔᤧᤳᤋᤧᤶᤔᤧ᤹ᤀᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧᤵᤔᤏᤠᤒᤠᤴ ᤂᤢᤏᤧ᤹ᤀᤣᤃ ᤔᤧ᤺ᤶᤒᤡ᥅”

᥉᥆ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤐᤠᤱᤈᤢᤶᤔᤥᤗᤠᤶ ᤔᤧᤗ᤺ᤴᤍᤧᤀᤠᤱ ᤕᤧᤛᤢ᤺ᤴ ᤘᤕᤧᤒᤠ ᤋᤧᤴᤏᤥ ᤔᤧᤒᤣᤖᤥ॥

᥉᥇ ᤀᤠᤸᤗ ᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ “‘ᤛᤡᤰᤛᤠᤶᤒᤣ. ᤆᤠ ᤆᤧ᤹ᤀᤥ’” ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ॥

᥉᥈ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤁᤳᤋᤢᤱᤒᤠ ᤀᤠᤈᤠᤔᤠ ᤆᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤌᤣᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ॥”

᥉᥉ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤀᤠᤒᤠᤅᤣ ᤛᤣ᤺ᤴᤔᤧᤍᤥᤛᤡᤱ. “ᤔᤧ᤺ᤶᤒᤧ. ᤂᤢᤏᤧ᤹ ᤜᤠ᤺ᤳᤗᤧ ᤁᤢᤈᤠ ᤜᤢ᤹ᤖᤢᤒᤣ᥅”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤏᤢ ᤁᤢᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢ᤺ᤵᤔᤠᤴᤏᤣ ᤀᤡᤱᤃᤠ᤹ ᤀᤠᤈᤠᤔᤠ ᤆᤠᤖᤥ॥

᥉᥋ ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤁᤧᤒᤠ᤺ᤳᤋᤢᤶ. ‘ᤀᤠᤸᤗ ᤗᤠ ᤗᤡᤛᤡ ᤀᤣᤃᤠᤱ ᤆᤠᤛᤢᤶᤔᤠ ᤕᤧᤶᤔᤡᤴ ᤋᤠᤖᤥ॥’ ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. ‘ᤂᤡᤏᤡ᤹ ᤔᤡᤰ ᤜᤴᤍᤧᤶᤔᤧ᤹ᤀᤠᤱ ᤀᤥᤔ᤺ᤕᤧᤶᤔᤧ᤹. ᤁᤠᤰ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥ ᤆᤠ ᤋᤢᤶᤛᤧᤀᤠᤱ ᤆᤠᤛᤢᤶᤔᤠ ᤕᤧᤶᤔᤡᤴ ᤋᤩᤧ ᤆᤢᤖᤧᤀᤠᤱ ᤘᤠ᤹ᤖᤥ॥’

᥉᥌ ᤜᤧᤰᤁᤩᤠᤱ ᤁᤧᤛᤢᤶᤒᤠᤸᤗᤧ ᤂᤢᤏᤧ᤹ ᤁᤢᤏᤠᤶᤕᤠᤰ ᤂᤥᤛᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧ ᤗᤠᤃᤡ ᤐᤥᤃᤢᤃᤧᤴ ᤁᤢᤈᤠ᤺ᤴ ᤔᤧᤛᤢᤵᤛᤢᤖᤥ॥ ᤜᤧᤰᤁᤣᤗ᤹ᤖᤡᤰ ᤕᤠ᤹ᤖᤡ᤺ᤶᤒᤠ ᤁᤧᤜᤣ᤹ᤒᤠ ᤏᤢ ᤆᤠ ᤁᤧᤛᤢᤶᤒᤠ ᤏᤧᤵᤔᤠᤱ ᤛ᤺ᤳᤇᤡᤖᤥ॥

᥉᥍ ᤜᤧᤰᤁᤣᤗ᤹ᤖᤡᤰ ‘ᤌᤡᤰᤁᤡᤸᤗᤧ ᤕᤠ᤹ᤖᤡ᤺ᤶᤒᤠᤴ ᤜᤣ᤹ᤖᤢ ᤘᤣ᤹ᤛ᤻ᤔᤠᤸᤗᤧ ᤆᤠ ᤛᤢᤵᤛᤢ᤹’ ᤐᤠ᤺ᤵᤔᤏᤠᤒᤠᤴ ᤛᤧᤰᤂᤠᤀᤣᤖᤥ॥

᥉᥎ ᤀᤡᤱᤃᤠ᤹ᤀᤠᤱ ᤂᤡᤏᤡ᤹ ᤆᤠ ᤁᤧᤴᤜᤣ᤹ᤖᤢᤶᤔᤡᤴᤒᤥ ᤐᤥᤃᤢᤃᤧᤴ ᤁᤢᤈᤠ ᤛᤢᤶᤛᤧ ᤐᤠᤱᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤘᤣ᤹ᤜᤠ᤹ᤖᤧ ᤕᤠᤶᤒᤢᤎᤡᤰ ᤔᤧᤈᤥᤃᤢᤀᤠᤱ ᤘᤠ᤹ᤖᤥ ᤜᤧᤰᤁᤩᤠᤱ ᤂᤢᤏᤡ᤹ ᤕᤠᤶᤒᤢᤎᤡᤰᤗᤧᤴ ᤀᤡᤴᤎᤠ᤺ᤱᤅᤡᤴ ᤂᤡᤏᤡ᤹ ᤁᤧᤄᤥᤛᤢᤶᤔᤠᤱ ᤘᤠ᤹ᤖᤥ॥”

᥉᥏ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤀᤡᤱᤃᤠ᤹ ᤆᤥᤃᤢᤱᤒᤠ ᤁᤠᤰ ᤀᤠᤕᤠ᤺ᤶᤒᤰᤜᤠ᤹ ᤂᤢᤏᤧ᤹ ᤆᤧᤰᤋᤠᤱᤗᤥ ᤗ᤹ᤖᤡᤰ ᤐᤠ᤺ᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤐᤠᤱᤈᤢᤶᤗᤠᤶ ᤁᤧᤍᤠᤒᤠ ᤕᤖᤡᤰ ᤛᤠᤔᤖᤡᤜᤠ᤹ᤖᤧ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥊᥆ ᤛᤠᤔᤖᤡᤜᤠ᤹ ᤂᤢᤏᤧ᤹ ᤁᤢᤍᤢᤶᤛᤧ ᤔᤧᤍᤩᤧᤀᤠᤱ ᤀᤠᤏᤡᤃᤧᤏᤢ ᤌᤡᤰᤕᤧᤴ ᤏᤡᤕᤧᤴ ᤌᤠᤖᤡᤰ ᤕᤠ᤺ᤰᤋᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂᤧᤵᤔᤥ ᤏᤡᤕᤧᤴ ᤌᤠᤖᤡᤰ ᤕᤠ᤺ᤰᤋᤧᤖᤥ॥

᥊᥇ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤀᤠᤸᤗᤛᤠᤱ ᤕᤖᤡᤰ ᤏᤛᤠᤏᤡᤒᤠ ᤔᤧᤒᤥ᤺ᤰᤂᤧᤖᤥ॥

᥊᥈ ᤂᤧᤱᤜᤠ᤹ᤖᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤀᤰᤂᤣ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤂᤧᤶᤔᤏᤠᤒᤠᤸᤗᤧᤖᤰ ᤕᤧᤛᤢ᤺ᤴ ᤏᤛᤠ᤺ᤴ ᤆᤥ᤺ᤰᤔᤏᤠᤒᤠ ᤔᤧ᤺ᤴ. ᤁᤖ ᤀᤠᤸᤗᤥᤃ ᤀᤠᤏᤡᤃᤧ ᤀᤠᤒᤠᤅᤣ ᤂᤢᤏᤧ᤹ ᤁᤢᤒᤠ᤺ᤴᤜᤠ᤹ ᤂᤧᤵᤛᤢᤶᤒᤠ ᤜᤧᤰᤁᤩᤠᤱ ᤁᤴ ᤔᤏᤠ᤺ᤱᤃ ᤛᤧᤰᤂᤠᤛᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤛᤧᤴᤗᤵᤍᤠᤱᤒᤠ ᤑᤠ᤹ᤀᤠᤱ ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤒᤠᤸᤗᤧ ᤆᤥᤃᤢᤸᤗᤧ ᤏᤛᤠ᤺ᤴ ᤆᤥ᤺ᤰᤔᤏᤠᤒᤠᤖᤥ॥”

ᤛᤢᤜᤠᤱᤕᤢᤰᤐᤠᤸᤗᤧ ᤁᤢᤛ᤻ᤛᤠ᤺ᤴ ᤕᤧᤛᤢᤖᤧ ᤘᤣ᤺ᤴᤍᤢ᤹

᥊᥉ ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤡᤕᤧᤴ ᤀᤣᤃᤠᤱ ᤀᤠᤒᤠᤅᤣ ᤁᤢᤗᤠᤈᤣ᤹ ᤃᤠᤗᤡᤗ ᤌᤢᤶ ᤗᤧᤵᤔᤠᤱ ᤌᤠᤛᤡᤱᤗᤥ॥

᥊᥊ (ᤀᤠᤸᤗ ᤕᤧᤛᤢᤖᤧ ᤀᤠᤒᤠᤅᤣ ᤀᤰᤂᤣᤗ᤹ᤖᤡᤰ ᤋᤃᤡ ᤐᤠ᤺ᤳᤋᤢᤀᤠᤱ ᤘᤕᤧ “ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤂᤢᤏᤧ᤹ ᤀᤠᤒᤠᤅᤣ ᤁᤢᤒᤠᤱᤓᤣ᤹ᤀᤥ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤶᤒᤡᤖᤢᤴᤗᤥ॥”)

᥊᥋ ᤕᤧᤛᤢ᤺ᤴ ᤃᤠᤗᤡᤗ ᤁᤧᤖᤧᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ᤖᤧ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢᤖᤥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤕᤖᤢᤛᤗᤧᤶᤔᤥ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤔᤧᤒᤣᤀᤠᤱ ᤔᤧᤘᤕᤧᤸᤗᤧ ᤕᤧᤛᤢᤖᤧ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤘᤕᤧᤖᤥ॥

᥊᥌ ᤂᤢᤏᤧ᤹ ᤕᤠᤶᤔᤥ ᤃᤠᤗᤡᤗᤒᤠ ᤁᤠᤏᤠ ᤐᤠᤱᤈᤢᤶᤔᤥ ᤐᤣ॥ ᤂᤧᤵᤔᤥ ᤂᤢᤏᤧ᤹ ᤆᤫᤠ᤺ᤳᤋᤡᤴ ᤆᤧᤸᤗᤧᤰᤛᤣ᤹ ᤌᤡ᤺ ᤆᤥᤃᤢᤀᤠᤱ ᤘᤕᤧᤖᤥ॥ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤗᤳᤇᤠ ᤛᤢᤜᤠᤱᤕᤢᤰᤐᤠᤸᤗᤧ ᤁᤢᤛ᤻ᤛᤠ᤺ᤴ ᤁᤐᤷᤏᤜᤢᤔ ᤐᤠᤱᤈᤢᤶᤔᤥ ᤛᤠ᤹ᤖᤡᤰ ᤋᤢᤃᤧᤀᤠᤱ ᤏᤧᤛ᤻ᤛᤧᤖᤥ॥

᥊᥍ ᤂᤧᤸᤗᤧ ᤕᤧᤛᤢ᤺ᤴ ᤕᤜᤢᤍᤡᤕᤠᤗᤠᤶ ᤃᤠᤗᤡᤗᤀᤥ ᤁᤧᤖᤧ ᤋᤩᤧ ᤁᤧᤗ᤹ᤒᤠ ᤂᤧᤵᤛᤢᤀᤠᤱ ᤂᤧᤵᤔᤥ ᤁᤢᤍᤢᤶᤛᤧ ᤐᤣ॥ ᤂᤧᤸᤗᤧ ᤕᤧᤛᤢ᤺ᤴ ᤋᤢᤔᤢ ᤜᤧᤰᤁᤩᤠᤱ ᤁᤐᤷᤏᤜᤢᤶᤔᤥ ᤕᤧ᤹ᤀᤠᤱ ᤛᤡᤔᤠᤗᤡᤱᤎᤥ ᤁᤧᤃᤧᤵᤐᤠᤀᤠᤱ ᤁᤧᤏᤧᤒᤠ ᤀᤠᤛ᤻ᤛᤠ᤺ᤴ ᤘᤣ᤺ᤴᤍᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤖᤥ॥

᥊᥎ ᤕᤧᤛᤢᤖᤧ ᤂᤧᤴ ᤛᤢᤜᤠᤱᤕᤢᤰᤐᤧᤴ ᤔᤧᤳᤋᤢ. “ᤂᤡᤏᤡ᤹ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤴᤏᤡᤀᤣ ᤌᤠᤖᤡᤰ ᤀᤠᤵᤑᤠᤸᤗᤧᤀᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ॥”

᥊᥏ ᤂᤧᤴ ᤛᤢᤜᤠᤱᤕᤢᤰᤐᤠᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤀᤠᤛ᤻ᤛᤠ᤺ᤴ ᤔᤧᤴᤇᤡᤀᤣᤛᤠ ᤕᤧ᤹ᤀᤥ॥”

᥋᥆ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤐᤣᤃᤧ᤹ᤀᤥ. ᤁᤧᤛ᤻ᤛᤠ᤺ᤴ ᤜᤡᤱᤗᤥ॥”

ᤜᤧᤰᤁᤩᤠᤱ ᤂᤧᤸᤗᤧᤀᤠᤱ ᤕᤧᤛᤢᤖᤧ ᤁᤢᤒᤠ᤺ᤴᤏᤡᤴ ᤏᤛᤠ᤺ᤴ ᤆᤥᤃᤢᤀᤠᤱ ᤌᤠᤛᤡᤱᤗᤥ॥

᥋᥇ ᤗᤠᤶᤔᤥ ᤂᤧᤴ ᤐᤣᤖ ᤐᤳᤇᤧᤸᤗᤧ ᤁᤢᤓᤠ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤔᤧᤍᤢᤔᤢᤀᤠᤱ “‘ᤁᤧᤛ᤻ᤛᤠ᤺ᤴ ᤘᤣ᤺ᤳᤋᤧᤖᤥ’” ᤔᤧᤔᤧᤳᤋᤢ॥

᥋᥈ ᤜᤧᤰᤁᤩᤠᤱ ᤀᤠᤳᤋᤡᤴ ᤕᤧᤶᤔᤥ ᤘᤣ᤺ᤳᤋᤧᤒᤣ ᤑᤠ᤹ᤀᤠᤱ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤏᤥᤃᤵ ᤔᤧᤒᤡᤖᤢ. “ᤔᤡ᤺ᤵᤔᤠ ᤁᤢᤔᤢᤰ ᤌᤡᤰ ᤔᤢᤰᤋᤧᤀᤠᤱ ᤘᤕᤧᤸᤗᤧ ᤋᤢᤰᤔᤠᤸᤗᤧ ᤗᤧᤖᤢᤖᤥ॥”

᥋᥉ ᤜᤧᤰᤁᤣ᤺ᤸᤗᤧ ᤁᤧᤍᤢᤰᤐᤠᤸᤗᤧ ᤁᤢᤶᤒᤠᤖᤧ ᤔᤡ᤺ᤵᤔᤠ ᤁᤧᤛ᤻ᤛᤠ᤺ᤴ ᤜᤡᤱᤗᤥ ᤗ᤹ᤖᤡᤰ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤕᤧᤶᤔᤥᤀᤣ ᤁᤧᤍᤢᤰᤐᤧᤴ ᤘᤣ᤺ᤳᤋᤧᤒᤠ ᤏᤡᤱᤘᤠ᤹ ᤂᤥᤛᤢᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤢᤜᤡᤶᤔᤥ ᤁᤧᤘᤠ᤹ᤒᤠ ᤁᤧᤖᤧᤰᤗᤧ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥋᥊ ᤁᤱᤃ ᤕᤧᤛᤢ᤺ᤴ ᤕᤜᤢᤍᤡᤕᤠᤗᤠᤶ ᤃᤠᤗᤡᤗᤀᤥ ᤋᤩᤧᤀᤠᤱ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤘᤕᤧᤖᤥ॥

a 

᥊:᥋ ᤜᤠᤔᤥᤖᤖᤧ ᤁᤢᤛ᤻ᤛᤠ᤺ᤗᤠᤶ ᤕᤠᤁᤢᤒᤖᤧ ᤗᤠᤈᤣ᤹ ᤀᤡᤅᤢᤀᤠᤱ ᤁᤢᤛ᤻ᤛᤠ ᤕᤢᤛᤢᤑᤧᤴ ᤐᤡᤖᤢ॥ ᤕᤖᤡᤰ ᤋᤱᤒᤣ ᤀᤣᤃᤠᤱ ᤕᤢᤛᤢᤑ ᤛᤩᤧᤀᤠᤱ ᤒᤠ ᤂᤧᤴ ᤋᤧᤴᤏᤥ ᤔᤧᤗᤢᤵᤋᤢᤖᤥ (ᤋᤥᤗᤡᤱ ᥉᥉:᥇᥏. ᥊᥎:᥈᥈. ᤕᤜᤥ ᥈᥊:᥉᥈)॥

b 

᥊:᥏ ᤛᤠᤔᤖᤡᤜᤠ᤹ ᤁᤢᤈᤧᤰ ᤕᤜᤢᤍᤡ ᤔᤧᤜᤥ᤺ᤵᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤛᤢᤛᤡᤱᤔᤠ ᤌᤡᤶ ᤜᤥ᤺ᤵᤋᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤈᤧᤰ ᤕᤜᤢᤍᤡᤜᤠ᤹ᤖᤧ ᤛᤠᤔᤖᤡᤜᤠ᤹ ᤀᤠᤛᤢᤳᤌᤥ ᤔᤧᤈᤥᤰ ᤑᤠ᤹ᤀᤠᤱ ᤔᤧᤈᤡ᤺ᤳᤋᤢᤛᤡᤖᤥ॥

c 

᥊:᥈᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠᤴ ᤑᤠ᤹ᤀᤡᤴ ᤜᤡᤒᤪᤢ ᤐᤠ᤺ᤴᤏᤥ “ᤔᤛᤡᤜ” ᤐᤥ᤺ᤱ ᤜᤧᤰᤁᤩᤠᤱ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤂᤪᤡᤛ᤻ᤋ” ᤐᤥ᤺ᤱ॥

ᤒᤧᤌᤛ᤻ᤍᤠ ᤘᤠᤒᤠᤰᤁᤥ ᤗᤱᤗᤧ᤺ᤱᤘᤠ᤺ᤴ ᤘᤣ᤺ᤳᤋᤧᤒᤠ

᥋

ᤂᤧᤴ ᤀᤣᤃᤠᤱ ᤕᤧᤛᤢ᤺ᤴ ᤕᤜᤢᤍᤡ ᤋᤱᤏᤠᤶᤖᤧ ᤗᤠᤃᤡ ᤌᤥ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤐᤣ॥

᥈ ᤀᤠᤸᤗ ᤕᤖᤢᤛᤗᤧᤶᤔᤥ ᤔᤧᤸᤗᤢᤰ ᤗᤠᤶᤎᤣ᤺ᤵᤐᤠᤸᤗᤧ ᤁᤢᤒᤣᤛᤠᤱ ᤅᤠᤛᤡ ᤛᤡᤳᤗᤠᤱᤜᤠ᤹ᤖᤧ ᤁᤒᤪᤡᤱ ᤁᤒᤢᤒᤠ ᤜᤡᤒᤪᤢ ᤐᤠ᤺ᤴᤏᤥ ᤒᤧᤌᤛ᤻ᤍᤠ ᤔᤧᤵᤔᤏᤠᤒᤠ ᤘᤠᤒᤠᤰᤌᤡᤰ ᤏᤧ᤹᤺॥

᥉ ᤂᤧᤵᤔᤥ ᤕᤖᤡᤰ ᤁᤧᤍᤢᤰᤐᤠ ᤔᤏᤠᤜᤠ᤹- ᤔᤡᤰᤑ᤺ᤶᤒᤠ. ᤗᤠᤱᤛᤰᤐᤠ ᤏᤢ ᤗᤱᤗᤧ᤺ᤱᤘᤠ ᤔᤏᤠᤜᤠ᤹ ᤔᤧᤏᤧᤛ᤻ᤛᤧᤖᤥ॥ ((ᤂᤧᤱᤜᤠ᤹ᤖᤧ ᤇᤡᤶᤗᤡᤱ ᤇᤡᤶᤗᤡᤱ ᤗ᤹ᤖᤡᤰ ᤁᤧᤔᤢᤶᤒᤠ ᤆᤫᤠ᤺ᤳᤋᤡᤴ ᤔᤧᤜᤠᤱᤄᤢᤀᤠᤱ ᤔᤧᤏᤧᤛ᤻ᤛᤧᤖᤥ॥

᥊ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤁᤢᤓᤠ ᤕᤧᤴᤏᤥ ᤋᤠᤀᤠᤱ ᤆᤫᤠ᤺ᤳᤋᤡᤴ ᤔᤢᤴᤍᤢᤸᤗᤧ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤆᤫᤠ᤺ᤳᤋᤥ ᤁᤧᤗᤠ᤺ᤵᤐᤧᤴ ᤀᤠᤰᤋᤱᤒᤠ ᤋᤢᤰᤔᤠ ᤕ᤹ᤔᤠ ᤁᤳᤋᤢᤛᤠᤱ ᤘᤣ᤺ᤳᤋᤧᤖᤥ॥))

᥋ ᤂᤧᤵᤔᤥ ᤁᤧᤏᤧᤒᤠ ᤌᤡᤰ ᤁᤧᤍᤢᤰᤐᤠ ᤔᤏᤠ᤺ᤱᤃ ᤛᤢᤶᤕᤧᤳ (᥉᥎) ᤋᤱᤒᤣᤀᤠᤱᤎᤥ ᤏᤧᤛ᤻ᤛᤧᤖᤥ॥

᥌ ᤕᤧᤛᤢᤖᤧ ᤂᤧᤴ ᤔᤏᤠᤴ ᤂᤧᤵᤔᤥ ᤏᤧᤛ᤻ᤛᤧᤒᤠ ᤏᤡᤛᤢ ᤜᤧᤰᤁᤩᤠᤱ ᤕᤖᤡᤰ ᤋᤱᤒᤣᤀᤠᤱᤎᤥ ᤋᤢᤰᤁᤠᤱ ᤏᤧᤖᤥ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤘᤣ᤺ᤵᤔᤠ ᤁᤧᤛᤡᤖᤠ᤹ ᤌᤠᤱᤒᤡ᥅”

᥍ ᤂᤧᤴ ᤁᤧᤍᤢᤰᤐᤠᤸᤗᤧ ᤏᤥᤃᤵ ᤐᤡᤖᤢ. “ᤀᤥᤖᤥ. ᤀᤠᤍᤠᤱᤒᤣ. ᤁᤖ ᤂᤧᤴ ᤘᤠᤒᤠᤰᤁᤥᤒᤠ ᤆᤫᤠ᤺ᤳᤋᤡᤴ ᤇᤡᤶᤗᤡᤱ ᤇᤡᤶᤗᤡᤱ ᤗ᤹ᤖᤡᤰ ᤔᤢᤴᤏᤡᤸᤗᤧ ᤂᤧᤵᤔᤥ ᤕᤠᤵᤔᤡ ᤁᤧᤃᤣ᤺ᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥ ᤀᤡᤱᤃᤠ᤹ ᤂᤧᤵᤔᤥ ᤗᤠ᤺ᤵᤔᤠ ᤋᤶᤛᤡᤴ ᤆᤥᤃᤢᤱᤗ ᤐᤳᤋᤠᤸᤗᤧᤛᤠ ᤘᤣ᤹ᤜᤠ᤹ ᤀᤡᤱᤃᤠ᤹ᤏᤢ᤺ᤸᤗᤧ ᤋᤃᤡ ᤔᤧᤗᤠᤳ ᤔᤧᤒᤣ᤺ᤰᤗᤥ॥”

᥎ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤐᤥᤃᤧ᤹᥄ ᤜᤧᤰᤁᤩᤠᤱ ᤁᤧᤏᤧᤳᤏᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤌᤠᤛᤡᤱᤅᤧ᤹ᤀᤥ॥”

᥏ ᤂᤡᤔᤥ ᤂᤧᤴ ᤔᤏᤠᤴ ᤘᤣ᤺ᤳᤋᤧᤀᤠᤱ ᤁᤢᤏᤧᤳᤏᤠ᤺ᤴ ᤕᤠᤱᤛᤡᤱᤅᤠᤱ ᤌᤠᤛᤡᤱᤗᤥ॥

ᤀᤠᤸᤗ ᤁᤴ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤏᤡᤱᤃ ᤏᤠ᤺ᤶᤛᤡᤱ ᤕᤧᤴᤏᤥ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤧᤴ ᤁᤧᤘᤣ᤺ᤵᤐᤠ ᤔᤏᤠᤴ “ᤂᤧᤏᤧ᤹ ᤏᤠ᤺ᤶᤛᤡᤱ ᤕᤧᤴᤏᤥ ᤁᤧᤏᤧᤳᤏᤠ᤺ᤴ ᤐᤱᤔᤠ ᤛᤠᤶᤕᤥᤌᤡᤶᤔᤡᤸᤗᤧ ᤁᤧᤶᤒᤡᤏᤧᤴᤗᤥ” ᤔᤧᤔᤧᤳᤋᤢᤖ ᤔᤧᤀᤳᤋᤢ॥

᥇᥇ ᤁᤖ ᤂᤧᤸᤗᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤕᤠᤵᤔᤡ ᤁᤧᤘᤣ᤺ᤶᤒᤠ ᤔᤏᤠ᤺ᤸᤗᤧᤀᤣ ‘ᤁᤧᤏᤧᤳᤏᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤌᤠᤛᤡᤱᤅᤧ᤹’ ᤔᤧᤳᤋᤠᤱᤒᤠᤖᤥ॥”

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤳᤋᤡᤴ ᤔᤏᤠ᤺ᤸᤗᤧ “ᤂᤧᤏᤧ᤹ ᤁᤧᤏᤧᤳᤏᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤌᤠᤛᤡᤱᤅᤧ᤹” ᤁᤧᤔᤧᤳᤋᤧ ᤗ᤹ᤖᤡᤰ ᤂᤧᤴ ᤛᤣ᤺ᤴᤔᤧᤍᤥᤛᤢ॥

᥇᥉ ᤂᤧᤴ ᤔᤏᤠ᤺ᤸᤗᤧ ᤂᤢᤏᤧ᤹ ᤁᤧᤘᤣ᤺ᤶᤒᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤵᤔᤥᤒᤠ ᤔᤏᤠᤗᤢᤶᤔᤥ ᤕᤧᤛᤢ᤺ᤴ ᤀᤡ᤺ᤶᤛᤡᤱ ᤐᤣᤀᤠᤱ ᤜᤥ᤺ᤵᤋᤧᤖᤥ॥

᥇᥊ ᤕᤠᤱᤛᤡ ᤕᤧᤛᤢᤖᤧ ᤂᤧᤴ ᤔᤏᤠᤴ ᤔᤠᤱᤜᤡᤶᤔᤥ ᤋᤢᤔᤢᤀᤠᤱ ᤔᤧᤳᤋᤢ. “ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤏᤢᤖᤧᤀᤠᤱ ᤁᤧᤘᤠ᤹ᤖᤥ॥ ᤀᤠᤸᤗᤀᤠᤱᤎᤥ ᤗᤠᤕᤥ ᤔᤧᤈᤥᤃᤧᤴᤏᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤁᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤂᤧᤏᤧ᤹ ᤁᤧᤍᤢᤔᤢ᤹ᤖᤥ॥”

᥇᥋ ᤂᤧᤴ ᤔᤏᤠ᤺ᤴ ᤐᤣᤀᤠᤱ ᤀᤡᤱᤃᤠ᤹ ᤁᤧᤘᤣ᤺ᤶᤒᤠᤱᤃ ᤕᤧᤛᤢ᤺ᤴᤏᤣᤖᤧᤳᤇ ᤑᤠ᤹ᤀᤠᤱ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤔᤧᤳᤋᤢᤛᤡᤖᤥ॥

᥇᥌ ᤜᤧᤰᤁᤣ᤺ᤸᤗᤧ ᤕᤜᤢᤍᤡᤜᤠ᤹ᤖᤧ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧᤴ ᤛᤠᤶᤕᤥᤌᤡᤶᤔᤡᤴ ᤑᤣ᤺ᤴᤍᤢ ᤑᤠ᤹ᤀᤠᤱ ᤕᤧᤛᤢ᤺ᤴ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤵᤔᤠ ᤔᤧᤜᤣ᤺ᤰᤋᤢᤖᤥ॥

᥇᥍ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤀᤠᤶᤒᤠᤖᤧᤀᤣ ᤀᤠᤸᤗᤥ ᤌᤠᤖᤡᤰ ᤕᤠ᤺ᤶᤒᤰ ᤆᤥᤃᤢᤖ ᤘᤠ᤹. ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ᤀᤠᤱ ᤆᤥᤃᤢᤱᤗᤥ॥”

᥇᥎ ᤂᤢᤏᤧ᤹ᤃ ᤏᤠ᤺ᤶᤛᤡᤱ ᤕᤧᤴᤏᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠ ᤛᤠᤶᤕᤥᤌᤡᤶᤔᤡᤴᤗᤰ ᤔᤧᤏᤠ᤹ᤖᤢᤴ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ “ᤀᤠᤶᤒᤠᤖᤥ” ᤐᤠ᤺ᤳᤋᤢᤀᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤢᤍᤱᤒᤠ ᤆᤥ᤺ᤰᤛᤡᤱ ᤜᤧᤰᤁᤣ᤺ᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰᤛᤠᤱ ᤂᤢᤏᤧ᤹ ᤛᤧᤵᤔᤠ ᤐᤥ᤺ᤱ ᤗ᤹ᤖᤡᤰ ᤋᤶᤛᤡᤴ ᤔᤧᤈᤥᤃᤢ॥

᥇᥏ ᤕᤧᤛᤢᤖᤧ ᤂᤧᤱᤜᤠ᤹ ᤀᤰᤋᤱᤒᤠ ᤏᤥᤃᤵ ᤐᤡᤖᤢᤛᤡ. “ᤛᤧᤰᤂᤠᤀᤣ ᤔᤧᤳᤏᤡᤱᤗᤥ. ᤁᤢᤛ᤻ᤛᤠ᤺ᤸᤗᤧ ᤀᤠᤒᤠᤅᤣᤃ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴ. ᤁᤖ ᤂᤢᤏᤧ᤹ᤃ ᤐᤠᤏᤢᤍᤡᤱ ᤁᤢᤶᤒᤠᤖᤧ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤏᤡ᤺ᤛᤢᤒᤠ ᤁᤢᤀᤡᤛᤡ᤺ᤰᤗᤰ ᤆᤥ᤺ᤰᤔᤠ ᤛᤢᤰᤋᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤐᤠ᤺ᤸᤗᤧ ᤌᤣ ᤆᤥᤃᤢ᤹ ᤒᤠ ᤂᤧᤴᤏᤣ ᤁᤢᤛ᤻ᤛᤠ᤺ᤸᤗᤧᤀᤠᤱ ᤆᤥᤃᤢ᤹ᤖᤥ॥

᥈᥆ ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤛ᤻ᤛᤠ᤺ᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤂᤢᤏᤧ᤹ ᤆᤥᤃᤢᤒᤠ ᤁᤠᤰ ᤕᤠ᤺ᤶᤒᤰᤁᤡᤴ ᤀᤥᤛᤣ᤺ᤴᤎᤠᤰᤋᤢ᤹ᤖᤥ॥ ᤜᤧᤰᤁᤩᤠᤱ ᤁᤴ ᤔᤏᤠᤴ ᤘᤣ᤺ᤳᤋᤧᤒᤠᤴᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤀᤥᤛᤣ᤺ᤴᤎᤠᤰᤋᤢᤒᤠ ᤁᤧᤏᤡ᤺ᤛᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤔᤠᤖᤥ॥

᥈᥇ ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤜᤡᤱᤄᤢᤛᤡᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰᤁᤣ ᤁᤢᤛ᤻ᤛᤠ᤺ᤸᤗᤧᤀᤠᤱ ᤏᤡᤱᤘᤠ᤹ ᤆᤥᤃᤢᤛᤡᤒᤠ ᤔᤏᤠᤜᤠ᤹ ᤏᤧᤳᤋᤡᤃᤧᤴ ᤜᤡᤱᤔᤴ ᤐᤡᤖᤢᤛᤡ᤹ᤖᤥ॥

᥈᥈ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤐᤠᤏᤢᤍᤡᤱ ᤐᤠ᤺ᤸᤗᤧ ᤜᤠ᤺ᤳᤋᤠᤱ ᤀᤠᤒᤠᤅᤣ ᤂᤠᤛᤧᤴ ᤔᤧᤈᤥᤃᤢᤴ. ᤁᤖ ᤁᤠᤰ ᤂᤠᤛᤧᤴ ᤆᤥ᤺ᤰᤔᤠ ᤕᤢᤰᤁᤡᤴ ᤁᤢᤛ᤻ᤛᤠ᤺ᤴ ᤐᤡᤖᤢᤀᤠᤱ ᤘᤠ᤹ᤖᤥ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤁᤠᤰ ᤔᤏᤠᤜᤠ᤹ᤖᤧ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤁᤢᤀᤡᤛᤡ᤺ᤰᤁᤣ ᤁᤢᤛ᤻ᤛᤠ᤺ᤴᤏᤠᤱ ᤔᤧᤒᤡᤖᤢᤖᤖᤥ॥ ᤁᤖ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤀᤡᤱᤎᤠ᤺ᤱ ᤔᤧᤶᤒᤡᤔᤏᤠᤒᤠᤸᤗᤧᤃ ᤁᤢᤛ᤻ᤛᤠ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤀᤡᤱᤎᤠ᤺ᤱ ᤔᤧᤒᤡᤖᤢᤴᤗᤥ॥”

᥈᥊ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤳᤋᤡᤸᤗᤧ ᤐᤣᤗᤡᤃᤧᤴ ᤀᤠᤒᤠ᤺ᤴᤈᤠᤰᤁᤡᤴ ᤂᤧᤵᤛᤢᤀᤠᤱ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤴ ᤏᤛᤠ᤺ᤴ ᤆᤥᤃᤢ᤹. ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤸᤗᤧ ᤂᤢᤶᤍᤡᤱ ᤔᤧᤄᤥᤛᤢᤴ. ᤁᤖ ᤂᤧᤱᤃ ᤋᤃᤡᤛᤠ ᤛᤡᤔᤧᤴᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤥ ᤆᤳᤇᤡᤱ ᤐᤣᤀᤠᤱ ᤘᤠ᤹ᤖᤥ॥

᥈᥋ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤸᤗ ᤕᤧᤶᤔᤡᤴ ᤋᤠᤖ ᤐᤳᤗᤥ. ᤁᤧᤛᤡᤒᤠᤜᤠ᤹ᤖᤧa ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤁᤢᤀᤡᤰᤗᤠ᤺ᤴ ᤔᤧᤄᤧᤵᤛᤢ᤹ ᤜᤧᤰᤁᤩᤠᤱ ᤁᤢᤀᤡᤰᤗᤠ᤺ᤴ ᤁᤧᤄᤧᤶᤒᤠᤜᤠ᤹ ᤔᤧᤜᤡᤱᤗᤥ ᤜᤧᤰᤁᤩᤠᤱ ᤛᤧᤰᤂᤠᤀᤣ ᤂᤧᤴ ᤕᤧᤶᤔᤡᤱᤃ ᤀᤠᤸᤗᤥᤀᤣᤖᤥ॥

᥈᥌ ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤠᤰ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤸᤗᤧ ᤁᤢᤒᤢᤴᤗᤥ. ᤜᤧᤰᤁᤣᤗ᤹ᤖᤡᤰᤁᤣ ᤁᤢᤛ᤻ᤛᤠ᤺ᤴᤏᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤠᤰ ᤔᤧᤴᤇᤠᤶ ᤛᤢᤘᤠᤱ ᤛᤶᤍᤠᤱ ᤂᤠᤛᤧᤴ ᤆᤥ᤺ᤰᤔᤠ ᤑᤠ᤹ᤀᤠᤱ ᤕᤢᤰ ᤐᤡᤖᤢᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤔᤧᤴᤇᤠᤶᤛᤠ᤺ᤖᤥ॥

᥈᥎ “ᤂᤡᤏᤡ᤹ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹. ᤛᤧᤰᤂᤠᤀᤣ ᤀᤰᤋᤱᤒᤠ ᤕᤧᤶ ᤋᤠᤖ ᤐᤳ. ᤂᤧᤴ ᤕᤧᤶᤔᤥᤃ ᤀᤡᤵᤐᤢᤱᤅᤥᤒᤠ ᤁᤠᤰ ᤁᤢᤛᤡᤘᤧᤳᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤁᤢᤀᤡᤰᤗᤠ᤺ᤴ ᤔᤧᤄᤧᤵᤛᤢᤀᤠᤱ

᥈᥏ ᤂᤧᤱᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱ- ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥᤛᤢ᤹. ᤁᤖ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤂᤢᤶᤍᤡᤱ ᤔᤧᤄᤥᤛᤢ᤹ᤖᤥ॥”

᥉᥆ ᤀᤡᤱᤃᤠ᤹ ᤀᤠᤒᤠᤅᤣᤃ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤁᤠᤴᤗᤥ. ᤁᤖ ᤀᤡᤱᤃᤠ᤹ ᤂᤧᤵᤛᤢᤱᤒᤠ ᤁᤢᤀᤡᤛᤡ᤺ᤰᤗᤰ ᤂᤠᤛᤧᤴ ᤆᤥᤃᤢᤱᤗᤥ. ᤜᤧᤰᤁᤩᤠᤱ ᤀᤡᤱᤃᤠ᤹ ᤆᤥᤃᤢᤱᤒᤠ ᤂᤠᤛᤧᤴᤏᤡᤴ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤏᤡᤱᤘᤠ᤹ᤀᤡᤸᤗᤧ ᤌᤠᤵᤋᤢᤒᤠ ᤌᤣᤀᤠᤱ ᤔᤧᤈᤥ᤺ᤰᤁᤠᤴ. ᤁᤖ ᤕᤠᤵᤔᤡ ᤁᤧᤒᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰᤗᤰ ᤆᤥᤃᤢᤱᤗᤥ॥

ᤕᤧᤛᤢᤖᤧ ᤁᤢᤍᤥ᤺ᤴᤍᤡᤴ

᥉᥇ “ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤀᤠᤒᤠᤅᤣ ᤋᤥ᤺ᤴᤍᤡ ᤐᤡᤖᤢᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤀᤠᤍᤥ᤺ᤴᤍᤡᤴ ᤛᤧᤰᤂᤠ ᤔᤧᤒᤥ᤺ᤱᤏᤧᤸᤗᤥ॥b

᥉᥈ ᤁᤖ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤁᤧᤒᤡᤒᤠᤱᤃ ᤘᤣ᤹ᤎᤡᤰ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤥ᤺ᤴᤍᤡᤱᤃ ᤛᤧᤰᤂᤠ ᤆᤥ᤺ᤰᤗᤥ॥”c

᥉᥉ ᤛᤧᤰᤂᤠᤀᤣ ᤂᤡᤏᤡ᤹ ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠᤖᤥ ᤁᤢᤒᤠᤴ ᤂᤧᤶᤛᤧ ᤁᤧᤒᤠᤱᤄᤢᤶᤛᤡᤶ ᤜᤧᤰᤁᤩᤠᤱ ᤛᤧᤰᤂᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤋᤥ᤺ᤴᤍᤡ ᤐᤡᤖᤢᤀᤠᤱ ᤘᤠ᤹ᤖᤥ॥

᥉᥊ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧᤴ ᤋᤥ᤺ᤴᤍᤡ ᤆᤠᤜᤠᤒᤠ ᤔᤧᤈᤥ᤺ᤰᤁᤠᤴᤗᤥ. ᤁᤖ ᤁᤴ ᤁᤠᤰ ᤐᤠ᤺ᤴᤜᤠ᤹ᤃ ᤂᤡᤏᤡ᤹ ᤛᤧᤴᤗᤵ ᤁᤧᤄᤥᤛᤢᤶᤗ ᤑᤠ᤹ᤀᤠᤱ ᤔᤧᤳᤏᤡᤱᤒᤠᤖᤥ॥

᥉᥋ ᤕᤢᤜᤢᤴᤏᤠ᤺ᤱᤃ ᤛᤣᤔᤡ ᤁᤢᤀᤡᤛᤡ᤺ᤰ ᤁᤧᤍᤡ᤺ᤵᤐᤠ ᤏᤢ ᤀᤥ᤺ᤳᤋᤡ ᤁᤧᤒᤡᤒᤠ ᤘᤕᤧ ᤜᤧᤰᤁᤩᤠᤱ ᤛᤵᤑᤠᤎᤡᤰᤛᤠᤱ ᤂᤢᤏᤧ᤹ ᤁᤢᤀᤥ᤺ᤳᤋᤡ᤺ᤴ ᤂᤡᤏᤡ᤹ ᤛᤡᤖᤠ᤹ᤌᤠᤅᤧᤖᤥ.

᥉᥌ ᤁᤖ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤕᤢᤜᤢᤴᤏᤠ᤺ᤸᤗᤧ ᤁᤢᤍᤥ᤺ᤴᤍᤡᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤋᤥ᤺ᤴᤍᤡ ᤘᤠ᤹. ᤂᤧᤱᤃ ᤆᤥᤃᤢᤱᤗ ᤘᤠ᤹ᤀᤠᤒᤠ ᤀᤠᤶᤒᤠᤖᤧ ᤆᤥ᤺ᤰᤔᤠ ᤛᤢ᤺ᤵᤔᤠ ᤑᤠ᤹ᤀᤠᤱ ᤐᤡᤖᤠᤱᤒᤠ ᤕᤠ᤺ᤶᤒᤰᤁᤡᤸᤗᤧᤀᤣ ᤐᤠᤏᤢᤍᤡᤱ ᤀᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤠᤱᤒᤠ ᤑᤠ᤹ᤀᤠᤱ ᤋᤥ᤺ᤴᤍᤡ ᤁᤧᤒᤡᤖᤡᤖᤥ॥

᥉᥍ ᤜᤧᤰᤁᤩᤠᤱ ᤕᤠᤵᤔᤡ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤖᤢᤀᤠᤱ ᤘᤠ᤹ᤖᤥ॥ ᤂᤡᤏᤡ᤹ ᤀᤠᤵᤑᤠᤸᤗᤧᤀᤠᤱ ᤁᤢᤒᤠᤴ ᤔᤧᤱᤄᤧᤶᤔᤣ ᤏᤢ ᤂᤢᤏᤧ᤹ ᤔᤧᤴᤏᤡᤀᤣ ᤁᤧᤘᤕᤡ᤹ᤖᤥ॥

᥉᥎ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ᤀᤥ ᤔᤧᤘᤠ᤹ᤏᤧᤴᤗᤥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤐᤠᤱᤄᤢᤒᤠ ᤔᤏᤠᤴ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ॥

᥉᥏ ᤂᤡᤏᤡ᤹ᤃ ᤛᤠᤶᤕᤥᤛᤠᤵᤗᤠ᤺ᤴ ᤏᤢ᤺ᤖᤡᤰᤁᤠᤱ ᤁᤧᤏᤡ᤺।᤻ᤖᤛᤖᤢᤶᤗᤥ ᤌᤣᤀᤠᤱᤓᤧᤸᤗᤧ ᤂᤧᤵᤔᤥᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤛᤢᤶᤒᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶ. ᤁᤖ ᤂᤧᤴ ᤛᤠᤶᤕᤥᤛᤠᤵᤗᤠ᤺ᤸᤗᤧᤀᤣ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤁᤧᤒᤡᤖᤡ᤹ᤖᤥ॥

᥊᥆ ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤡᤱᤃᤠ᤹ᤀᤥ ᤋᤠᤔᤠᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠ ᤏᤡᤱᤘᤠ᤹ ᤁᤧᤴᤈᤥᤃᤢᤶᤔᤡᤴᤗᤥ॥

᥊᥇ “ᤀᤡᤱᤃᤠ᤹ᤃ ᤔᤧᤴᤇᤠᤶ ᤕᤠᤵᤔᤡᤖᤧ ᤀᤠᤏᤠᤖᤠ ᤔᤧᤓᤥᤛᤢᤖ ᤔᤧᤗ᤹ᤀᤠᤴᤗᤥ॥

᥊᥈ ᤁᤖ ᤂᤡᤏᤡ᤹ ᤀᤠᤰᤋᤱᤒᤠ ᤁᤧᤈᤥᤃᤡ᤹ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤏᤡᤱᤗᤥ॥ ᤂᤡᤏᤡ᤹ ᤏᤡᤱᤘᤠ᤹ᤀᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤶᤔᤧᤳᤋᤢᤶᤔᤡᤴᤒᤠᤴ ᤀᤡᤱᤃᤠ᤹ ᤏᤡᤛᤢᤱᤗᤥ॥

᥊᥉ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤢᤰ ᤐᤡᤖᤠᤱᤅᤠᤱ ᤐᤠᤱᤄᤠᤱᤛᤠᤱ ᤕᤠᤵᤔᤡ ᤗᤠᤱᤃᤧᤴᤍᤠ᤺ᤰᤋᤡᤴᤗᤥ ᤁᤖ ᤘᤣ᤹ᤜᤠ᤹ ᤜᤠ᤺ᤳᤗᤧᤀᤠᤱ ᤕᤢᤰ ᤔᤧᤶᤒᤡᤀᤣ ᤀᤠᤒᤠᤅᤣ ᤂᤢᤏᤡ᤹ ᤕᤢᤰᤁᤥ ᤁᤧᤍᤠᤒᤠᤜᤠ᤹ ᤂᤡᤏᤡ᤹ ᤗᤠᤱᤃᤧᤍᤠ᤺ᤰᤋᤢᤶᤛᤡᤶᤗᤥ॥

᥊᥊ ᤂᤡᤏᤡ᤹ ᤀᤠᤒᤠᤅᤣ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤀᤠᤛᤡ. ᤁᤖ ᤌᤡᤰᤗᤰ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤅᤡᤱᤃ ᤁᤧᤱᤃᤥ᤺ᤳᤋᤢᤶᤔᤡᤴ. ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ ᤕᤠᤵᤔᤡ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤛᤢᤰᤋᤡᤒᤣ᥅”

᥊᥋ “ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤍᤃᤡ ᤀᤠᤵᤋᤡᤰ ᤔᤧᤃᤢ᤺ᤳᤏᤡᤱᤅᤡᤴᤗᤥ. ᤁᤖ ᤂᤡᤏᤡ᤹ ᤏᤡᤱᤛᤠᤱ ᤁᤧᤈᤥᤃᤢᤶᤒᤠ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤸᤗᤧᤀᤣ ᤂᤡᤏᤡ᤹ ᤀᤠᤵᤋᤡᤰ ᤁᤧᤃᤢ᤺ᤳᤋᤡ᤹ᤖᤥ॥

᥊᥌ ᤛᤧᤰᤂᤠᤀᤣ ᤔᤥᤛᤠ᤺ᤴ ᤏᤛᤠ᤺ᤴ ᤁᤧᤈᤥᤃᤢᤶᤔᤡᤸᤗᤧᤃ ᤀᤡᤱᤃᤠ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤕᤠ᤺ᤶᤒᤣᤀᤥ ᤛᤠᤵᤋᤢᤀᤠᤱ ᤐᤳᤗᤥ॥

᥊᥍ ᤁᤖ ᤂᤡᤏᤡ᤹ ᤔᤥᤛᤠᤖᤧ ᤛᤠᤵᤋᤢᤒᤠ ᤐᤠ᤺ᤴᤏᤥᤀᤣ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤏᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤀᤡᤱᤃᤠ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥᤃᤡ᤹ᤒᤣ᥅”

a 

᥋:᥈᥋ ᤁᤧᤛᤡᤒᤠᤜᤠ᤹- ᤁᤴ ᤑᤠ᤹ᤀᤡᤴ ᤏᤠᤛᤡᤱᤃᤧᤴ ᤌᤰᤁᤥ ᤔᤧ᤺ᤴ. ᤁᤖ ᤕᤠᤶᤛᤠᤶᤃᤧᤴ ᤛᤡᤔᤧᤴᤗᤥ॥ ᤗᤠᤕᤥ ᤁᤧᤈᤥ᤺ᤰᤐᤠ ᤁᤠᤰ ᤔᤧᤴᤇᤠᤶ ᤕᤠᤵᤔᤡ ᤕᤠᤶᤛᤠᤶᤔᤥ ᤔᤧᤛᤡᤀᤠᤱ ᤂᤧᤔᤠᤕᤱᤛᤱ ᤔᤧᤒᤣ᤺ᤰ ᤁᤖ ᤍᤠᤱᤒᤠ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤋᤠᤱᤔᤧᤛᤧ᤺ᤵᤐᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥᤛᤢ᤹॥

b 

᥋:᥉᥇ ᤕᤜᤢᤍᤡ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤐᤠ᤺ᤵᤔᤏᤠᤒᤠ ᤐᤠ᤺ᤴᤏᤡᤴ ᤛᤧᤰᤂᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤏᤧᤳᤇᤡ ᤋᤥ᤺ᤴᤍᤡ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤘᤕᤧ॥

c 

᥋:᥉᥈ ᤕᤧᤛᤢᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤖ ᤐᤳ॥

ᤕᤧᤛᤢᤖᤧ ᤜᤧᤴᤇᤡᤱ ᤅᤠᤛᤡ ᤔᤏᤠᤜᤠ᤹ ᤆᤠᤈᤠ᤺ᤳᤋᤢᤛᤡ᤹

(ᤔᤳᤋᤡ ᥇᥊:᥇᥉-᥈᥇. ᤔᤷᤁᤢ ᥌:᥉᥆-᥊᥊. ᤗᤢᤁᤠ ᥏:᥇᥆-᥇᥍)

᥌

ᤕᤠᤱᤛᤡ ᤕᤧᤛᤢ᤺ᤴ ᤃᤠᤗᤡᤗ ᤘᤠᤖᤰᤁᤡᤸᤗᤧ ᤏᤠᤎᤠ᤺ᤶᤒᤡ ᤐᤣ॥ (ᤂᤧᤱᤃ ᤋᤡᤒᤣᤖᤡᤕᤛ ᤘᤠᤖᤰᤁᤠᤱ ᤔᤧᤔᤧᤳᤋᤢᤖᤥ॥)

᥈ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤍᤢᤰᤐᤠᤜᤠ᤹ ᤘᤣ᤺ᤴᤍᤢᤛᤡᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤔᤧᤏᤡᤛᤢᤀᤠᤱ ᤔᤧᤘᤕᤧᤖᤥ॥

᥉ ᤕᤧᤛᤢ᤺ᤴ ᤌᤥ ᤁᤥ᤺ᤰᤔᤠᤀᤥ ᤐᤣ ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤕᤢᤱᤛᤡᤱᤗᤥ॥

᥊ ᤂᤧᤴ ᤕᤧᤶᤔᤥ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤏᤡ᤺ᤳᤋᤠᤱᤅᤣ ᤋᤩᤧ ᤆᤢᤖᤧᤀᤠᤱ ᤘᤕᤧᤖᤥ॥

᥋ ᤜᤧᤰᤁᤩᤠᤱ ᤔᤏᤠᤜᤠ᤹ ᤂᤢᤏᤧ᤹ᤀᤥ ᤔᤧᤎᤠᤅᤧᤖ ᤔᤧᤒᤳᤇᤧᤒᤠ ᤕᤧᤛᤢᤖᤧ ᤏᤡ᤺ᤛᤢᤛᤡᤀᤠᤱ ᤑᤡᤗᤡᤵᤐᤧᤴ ᤛᤣ᤺ᤴᤍᤥᤛᤢ. “ᤀᤠᤸᤗ ᤀᤠᤳᤋᤡᤏᤢ ᤂᤖᤧ᤺ᤱᤅᤡᤴ ᤀᤠᤀᤡᤅᤢᤶᤔᤠᤱ ᤁᤴ ᤔᤏᤠᤜᤠ᤹ ᤀᤠᤈᤠ᤺ᤳᤋᤢᤶᤛᤡᤶᤒᤠᤒᤣ᥅”

᥌ ᤂᤢᤏᤧ᤹ ᤑᤡᤗᤡᤵᤐᤧᤴ ᤁᤢᤏᤡᤱᤘᤠ᤹ ᤛᤠ᤹ᤔᤠ ᤑᤠ᤹ᤀᤠᤱ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤒᤠᤖᤥ. ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤌᤣ ᤆᤥᤃᤢᤱ ᤁᤧᤗ᤹ᤒᤠᤴ ᤋᤃᤡᤛᤠ ᤁᤢᤏᤡᤱᤘᤠ᤹ᤀᤥ ᤘᤕᤧᤖᤥ॥

᥍ ᤑᤡᤗᤡᤐᤖᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤀᤠᤏᤡ᤹ᤃ ᤁᤡᤵ ᤏᤧᤳᤇᤡ (᥈᥆᥆) ᤕᤠᤱᤗᤧa ᤂᤖᤧ᤺ᤱ ᤀᤠᤀᤡᤅᤢᤶᤔᤠᤱ ᤁᤴ ᤔᤏᤠᤜᤠ᤹ᤃ ᤆᤩ᤹ ᤆᤩ᤹ᤖᤰ ᤀᤠᤒᤡᤖᤢᤶᤛᤡᤶᤛᤠᤱ ᤀᤠᤴᤕᤥᤛᤢᤶᤛᤡᤶᤔᤡᤴᤗᤥ॥”

᥎ ᤜᤧᤰᤁᤩᤠᤱ ᤕᤧᤛᤢᤖᤧ ᤘᤣ᤹ᤛ᤻ᤔᤠ ᤁᤢᤜᤢ᤹ᤛᤠᤶᤒᤠ ᤛᤡᤔᤥᤏ ᤐᤋᤪᤢᤛᤖᤧ ᤁᤢᤴᤛᤠ᤹ ᤀᤠᤴᤍᤪᤡᤕᤠᤛᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ.

᥏ “ᤁᤵᤔᤥ ᤆᤢᤰᤐᤠᤎᤡᤰᤗᤧ ᤅᤠᤛᤡ ᤜ᤺ᤰᤛᤡ᤺ ᤂᤖᤧ᤺ᤱ ᤏᤢ ᤏᤧᤳᤇᤡ ᤅᤠᤛᤠ ᤁᤳᤋᤢ᤹. ᤁᤖ ᤁᤶᤔᤩᤠᤰ ᤕᤖᤡᤰ ᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤕᤥᤔᤠᤛᤡᤒᤣ᥅”

᥇᥆ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤢᤖᤠ ᤔᤧᤳᤋᤢᤛᤡ. “ᤁᤧᤖᤧᤰ ᤔᤏᤠᤜᤠ᤹ ᤕᤢᤱ ᤐᤠᤱᤄᤧᤶᤛᤡᤶᤔᤧ᤹ᤀᤥ॥” ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤖᤡᤰ ᤕᤠ᤺ᤴ ᤁᤧᤕᤢᤱᤒᤠ ᤏᤧᤏᤧᤒᤠ ᤋᤧᤴᤏᤥ ᤕᤢᤱᤔᤧᤒᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤧᤵᤔᤥ ᤔᤧᤴᤇᤢᤔᤠ᤹ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤧᤴᤏᤡ᤺ᤳᤇᤡᤱᤅᤣ ᤕᤧᤶᤒᤡᤳᤇᤠ᤹ᤜᤠ᤹ᤖᤰ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤕᤠᤖᤡᤰ ᤔᤧᤘᤕᤧᤖᤥ॥

᥇᥇ ᤕᤧᤛᤢᤖᤧ ᤂᤧᤴ ᤂᤖᤧ᤺ᤱᤅᤡᤴ ᤂᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤜᤠ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤅᤠᤛᤠ᤺ᤴᤏᤠᤱ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤡ᤹ ᤕᤥᤕᤥ ᤜᤠ᤺ᤳᤋᤢᤛᤡᤖᤥ॥

᥇᥈ ᤂᤧᤴ ᤁᤠᤰ ᤔᤏᤠᤜᤠ᤹ᤖᤧ ᤂᤠᤄᤠ ᤔᤧᤈᤀᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤁᤠᤰ ᤁᤢᤈᤡ ᤁᤧᤏᤶᤒᤠᤜᤠ᤹ ᤛᤢᤵᤛᤧᤶᤔᤧ᤹ᤀᤥ. ᤁᤢᤈᤡᤌᤡᤰᤁᤠᤱ ᤆᤠᤔᤧᤛᤥ᤺ᤰᤏᤧᤴᤗᤖᤥ॥”

᥇᥉ ᤜᤧᤰᤁᤩᤠᤱ ᤂᤧᤴ ᤅᤠᤛᤡ ᤜ᤺ᤰᤛᤡ ᤂᤖᤧ᤺ᤱᤜᤠ᤹ ᤔᤏᤠᤜᤠ᤹ᤖᤧ ᤔᤧᤈᤀᤠᤱ ᤁᤢᤈᤡ ᤁᤧᤏᤶᤒᤠ ᤂᤖᤧ᤺ᤱᤜᤠ᤹ ᤔᤧᤛᤢᤵᤛᤢᤸᤗᤧᤃ ᤌᤡᤰ-ᤏᤧᤳ ᤏᤀᤡᤔᤠᤏᤧ ᤋᤡᤶᤛᤧ᥄

᥇᥊ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤏᤡᤴ ᤔᤧᤏᤡᤛᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤠ ᤗ᤹ᤖᤡᤰ ᤏᤡᤱᤛᤠᤱ ᤆᤥ᤺ᤰᤔᤏᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤱᤃ ᤛᤧᤰᤂᤠᤛᤠᤱ ᤂᤢᤏᤧ᤹ᤀᤣᤖᤥ॥”

᥇᥋ ᤔᤏᤠᤜᤠ᤹ᤖᤧ ᤛᤠᤰᤁᤧᤸᤗᤧᤰᤁᤠᤱ ᤂᤢᤏᤡ᤹ ᤜᤠᤱᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤕᤧᤛᤢᤖᤧ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤢᤏᤧ᤹ ᤀᤧᤰᤗᤣ᤺ᤰ ᤌᤥ ᤁᤥ᤺ᤰᤔᤠᤀᤥ ᤐᤣᤖᤥ॥

ᤕᤧᤛᤢ᤺ᤴ ᤆᤫᤠ᤺ᤳ ᤛᤶᤍᤠᤱ ᤗᤠᤱᤄᤣ᤺ᤰ

(ᤔᤳᤋᤡ ᥇᥊:᥈᥈-᥉᥉. ᤔᤷᤁᤢ ᥌:᥊᥋-᥋᥈)

᥇᥌ ᤜᤧᤰᤁᤩᤠᤱ ᤕᤢ᤺ᤴᤇᤡᤰ ᤐᤥ᤺ᤰᤂᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤴ ᤁᤥ᤺ᤰᤔᤠᤀᤥᤗᤠᤶ ᤕᤥ ᤔᤧᤎᤩᤧᤀᤠᤱ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤕᤧᤛᤢ᤺ᤴ ᤔᤧᤜᤠᤱᤄᤢᤖᤥ॥

᥇᥍ ᤁᤖ ᤂᤠᤍᤠᤔᤧᤛᤠᤱ ᤂᤢᤏᤧ᤹ ᤂᤧᤵᤔᤥ ᤔᤧᤕᤧᤏᤧᤴᤒᤠᤸᤗᤧ ᤆᤥᤃᤢᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤂ᤺ᤱᤒᤣᤀᤥ ᤔᤧᤗᤠᤛᤧᤀᤠᤱ ᤏᤠᤜᤠᤱᤍᤠᤱ ᤁᤐᤷᤏᤜᤢᤔ ᤐᤠᤱᤈᤢᤶ ᤗᤧᤵᤔᤠᤱ ᤔᤧᤎᤠᤛᤡᤱᤗᤥ॥

᥇᥎ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤸᤗᤧ ᤘᤖᤰᤁᤥ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡᤳ ᤁᤣᤈᤱᤅᤡᤴ ᤜᤢ᤺ᤔᤠ ᤜᤣ᤺ᤰᤋᤧᤀᤠᤱ ᤘᤠᤓᤧᤸᤗᤧᤱᤅᤡᤴ ᤐᤥᤃᤧᤖᤥ॥

᥇᥏ ᤂᤧᤱᤜᤠ᤹ ᤅᤠᤛᤡ-ᤋᤢᤰᤛᤡ (᥋-᥌) ᤁᤡᤗᤥᤔᤡᤋᤖ ᤔᤧᤒᤣᤀᤠᤱ ᤔᤧᤘᤕᤧᤸᤗᤧ ᤂᤧᤱᤜᤠ᤹ᤖᤧ ᤜᤰᤆᤄᤳ ᤕᤧᤛᤢ᤺ᤴ ᤆᤫᤠ᤺ᤳᤋᤥ ᤗᤠᤱᤄᤣᤃᤧᤖ ᤂᤢᤏᤡ᤹ ᤐᤣᤛᤠᤱ ᤑᤧᤖᤧᤖ ᤐᤳᤇᤧᤒᤠ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤖᤥ॥

᥈᥆ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤕᤧᤛᤢᤀᤠ. ᤔᤧᤃᤡᤛᤧᤶᤔᤡᤴᤏᤧ᤹॥”

᥈᥇ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤛ᤺ᤳᤋᤧᤖ ᤂᤢᤏᤧ᤹ ᤂ᤺ᤱᤒᤣᤀᤥ ᤔᤧᤕᤢᤰᤂᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤒᤣᤖ ᤔᤧᤒᤳᤇᤧᤒᤠ ᤋᤧᤴᤏᤥ ᤂᤡᤔᤥ ᤂᤢᤏᤡ᤹ ᤂ᤺ᤱᤒᤣᤴ ᤁᤧᤖᤧᤖᤥ॥

ᤜᤡᤱᤔᤴᤗᤧᤴ ᤂᤖᤧ᤺ᤱ

᥈᥈ ᤜᤧᤰᤁᤩᤠᤱ ᤘᤖᤰᤁᤡᤸᤗᤧ ᤏᤠᤎᤠ᤺ᤶᤒᤡ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤌᤡᤰᤗᤰ ᤂ᤺ᤱᤒᤣᤴ ᤏᤧᤛ᤻ᤛᤧᤒᤠ ᤔᤧᤏᤡᤛᤢ ᤜᤧᤰᤁᤩᤠᤱ ᤕᤧᤛᤢ᤺ᤴ ᤂ᤺ᤱᤒᤣᤀᤥ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤔᤧᤗᤠᤛᤧᤶᤒᤠ ᤁᤖ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤰ ᤔᤧᤒᤣᤒᤠ ᤐᤠ᤺ᤴᤏᤡᤴ ᤁᤢᤍᤠ᤺ᤴᤍᤡᤰᤔᤠᤖᤰ ᤁᤢᤛᤡᤱ ᤔᤧᤏᤡ᤺ᤳᤋᤢ॥

᥈᥉ ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤏᤥᤃᤧᤴ ᤐᤡᤖᤢᤀᤠᤱ ᤔᤏᤠᤜᤠ᤹ᤖᤧ ᤕᤖᤡᤰ ᤂᤖᤧ᤺ᤱᤜᤠ᤹ ᤔᤧᤈᤒᤠ ᤋᤧᤴᤏᤡᤸᤗᤧ ᤁᤢᤒᤣᤛᤠᤱ ᤋᤡᤒᤣᤖᤡᤕᤛ ᤕᤧᤰᤕᤰᤁᤥᤏᤢ ᤁᤢᤓᤠ ᤂ᤺ᤱᤒᤣᤜᤠ᤹ ᤂᤧᤵᤔᤥ ᤔᤧᤃᤧᤖᤧ॥

᥈᥊ ᤕᤧᤛᤢ᤺ᤴ ᤏᤢ ᤁᤢᤜᤢ᤹ᤛᤠᤶᤒᤠᤜᤠ᤹ ᤂᤧᤵᤔᤥ ᤔᤧᤜᤥᤵ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤕᤠᤶᤔᤥ ᤂᤧᤴ ᤔᤏᤠᤜᤠ᤹ ᤂᤧᤴ ᤂ᤺ᤱᤒᤣᤜᤠ᤹ᤀᤥ ᤔᤧᤗᤠᤛᤧᤀᤠᤱ ᤏᤠᤜᤠᤱᤍᤠᤱ ᤁᤐᤷᤏᤜᤢᤶᤔᤥ ᤕᤧᤛᤢᤖᤧ ᤁᤢᤃᤥ᤺ᤳᤇᤧ ᤔᤧᤒᤣᤖᤥ॥

᥈᥋ ᤂᤧᤱᤜᤠ᤹ ᤘᤖᤰᤁᤡᤸᤗᤧ ᤏᤠᤎᤠ᤺ᤶᤒᤡ ᤔᤧᤃᤧᤖᤧᤸᤗᤧ ᤕᤧᤛᤢ᤺ᤴ ᤔᤧᤍᤢᤔᤢᤀᤠᤱ ᤛᤣ᤺ᤴᤔᤧᤍᤥᤛᤢ “ᤛᤡᤰᤛᤠᤶᤒᤣ. ᤂᤧᤏᤧ᤹ ᤀᤠᤵᤑᤠᤸᤗᤧ ᤁᤵᤔᤥ ᤁᤧᤓᤧᤖᤧᤒᤣ᥅”

᥈᥌ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤏᤡᤴ ᤁᤧᤏᤡᤛᤢᤶᤔᤠᤱ ᤔᤧ᤺ᤴ. ᤁᤖ ᤂᤠᤄᤠ ᤂᤖᤧ᤺ᤱᤅᤡᤴ ᤁᤧᤈᤠᤶᤔᤠᤱᤏᤧ ᤕᤠᤵᤔᤡ ᤁᤧᤃᤥ᤺ᤳᤋᤡᤒᤠᤖᤥ॥

᥈᥍ ᤂᤡᤏᤡ᤹ ᤆᤠᤃᤧᤛᤥ᤺ᤰᤐᤠᤀᤠᤱ ᤁᤧᤒᤣ᤺ᤰᤐᤠ ᤁᤢᤈᤠᤖᤧ ᤗᤠᤃᤡ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤐᤡᤏᤡᤱᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤌᤠᤖᤡᤰ ᤁᤧᤎ᤺ᤵᤐᤠ ᤁᤢᤈᤠᤀᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤒᤠᤜᤧᤰᤁᤣ ᤆᤥ᤺ᤰᤛᤧᤀᤣ ᤀᤡᤱᤃᤠ᤹ ᤕᤢᤰ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥈᥎ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤌᤣ ᤆᤥᤃᤢᤶᤒᤧᤒᤠ ᤏᤡᤱᤘᤠ᤹ ᤀᤡᤋᤢᤒᤣ᥅”

᥈᥏ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤱᤃ ᤂᤢᤏᤧ᤹ ᤐᤠᤱᤄᤢᤒᤠ ᤔᤏᤠᤴ ᤏᤛᤠ᤺ᤴ ᤁᤧᤈᤥᤃᤢᤶᤗ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢ᤹ᤖᤥ॥”

᥉᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤀᤠᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤁᤧᤈᤥᤃᤢᤀᤠᤱ ᤀᤠᤏᤡᤃᤧ ᤏᤛᤠ᤺ᤴ ᤆᤥ᤺ᤰᤁᤠᤛᤡᤃᤧᤒᤠᤒᤣ᥅ ᤀᤠᤏᤡᤃᤧ ᤗᤠᤃᤡ ᤂᤧᤏᤧ᤹ ᤌᤣ ᤁᤧᤈᤥᤃᤢᤒᤣ᥅

᥉᥇ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧᤃ ᤕᤧ᤺ᤱᤄᤠᤍᤧᤴᤏᤥ ᤔᤴᤏᤠ᤺ᤴ ᤔᤧᤈ॥ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤖᤧ᤺ᤱᤅᤡᤴ ᤆᤠᤔᤠ ᤐᤡᤖᤢᤛᤡᤖᤥ॥’”b

᥉᥈ ᤕᤧᤛᤢᤖᤧ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤔᤥᤛᤠᤖᤧ ᤂᤡᤏᤡ᤹ ᤁᤧᤒᤡᤖᤡᤒᤠ ᤂᤖᤧ᤺ᤱᤅᤡᤱᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤣ᤺ᤴ. ᤁᤖ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤴ ᤛᤧᤰᤂᤠᤒᤠ ᤂᤖᤧ᤺ᤱᤅᤡᤴ ᤐᤠᤏᤢᤍᤡᤱ ᤀᤠᤶᤒᤠᤖᤧᤏᤧ ᤁᤧᤒᤡᤖᤡᤒᤠᤖᤥ॥c

᥉᥉ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤒᤠ ᤁᤢᤄᤖᤧ᤺ᤱᤅᤡᤱᤃ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢᤒᤠᤀᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠᤴᤏᤣᤖᤥ॥”

᥉᥊ ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤴ ᤂᤖᤧ᤺ᤱᤅᤡᤴ ᤛᤍᤠᤍᤡᤱ ᤕᤠᤵᤔᤡ ᤀᤠᤒᤡᤖᤧ᤹ᤀᤥ॥”

᥉᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤂᤖᤧ᤺ᤱᤀᤠᤖᤥ. ᤀᤡᤱᤃᤠ᤹ᤀᤥ ᤁᤧᤍᤠᤒᤠᤴ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤢᤛᤧᤳᤔᤧᤗᤠ᤺ᤰᤏᤧᤴ. ᤜᤧᤰᤁᤩᤠᤱ ᤀᤡᤱᤃᤠ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥ᤺ᤰᤐᤧᤴ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤢᤘᤠᤔᤧᤔᤡ᤺ᤰᤏᤧᤴᤗᤥ॥

᥉᥌ ᤁᤖ ᤀᤡᤱᤃᤠ᤹ ᤕᤠᤵᤔᤡ ᤀᤠᤃᤧᤏᤡ᤺ᤛᤡᤛᤠᤱ ᤏᤛᤠ᤺ᤴ ᤀᤠᤃᤧᤴᤈᤥᤃᤡᤴ ᤑᤠ᤹ᤀᤠᤱ ᤛᤧᤰᤂᤠᤀᤣ ᤔᤧᤳᤏᤡᤱᤅᤠᤱ ᤘᤠ᤹ᤖᤥ॥

᥉᥍ ᤐᤠᤏᤢᤍᤡᤱ ᤐᤠ᤺ᤸᤗᤧ ᤐᤡᤀᤠᤒᤠᤜᤠ᤹ ᤁᤧᤖᤧᤰ ᤀᤡᤱᤃᤠ᤹ᤀᤥ ᤔᤧᤍᤠ᤹᤺. ᤜᤧᤰᤁᤩᤠᤱ ᤀᤠᤳᤋᤡᤴ ᤀᤡᤱᤃᤠ᤹ᤀᤥ ᤋᤠ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤖᤢᤱᤅᤡᤴᤗᤥ॥

᥉᥎ ᤀᤡᤱᤃᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤀᤠᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤛᤧ ᤔᤧᤴᤍᤠᤒᤧᤴᤗᤥ ᤁᤖ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤛᤧ ᤐᤠᤱᤄᤠᤱᤅᤠᤱ ᤋᤩᤠᤱᤒᤠᤖᤥ॥

᥉᥏ ᤜᤧᤰᤁᤩᤠᤱ ᤕᤠᤵᤔᤡ ᤁᤧᤒᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤐᤡᤖᤠᤱᤒᤠ ᤗᤳᤌᤡᤰᤁᤠᤱ ᤔᤧᤶᤔᤠᤀᤣ ᤁᤳᤋᤢᤱᤛᤡᤱᤗ ᤜᤧᤰᤁᤩᤠᤱ ᤁᤢᤏᤢᤵᤔᤠ ᤕᤧᤴᤏᤥ ᤁᤢᤜᤡᤱᤘᤧᤳ ᤆᤥᤃᤢᤱᤛᤡᤱᤗ ᤁᤧᤗ᤹ᤒᤠ ᤂᤢᤏᤧ᤹ ᤁᤢᤏᤡᤱᤘᤠ᤹ ᤘᤠ᤹ᤖᤥ॥

᥊᥆ ᤌᤣᤀᤠᤱᤓᤧᤸᤗᤧ ᤁᤢᤛ᤻ᤛᤠ᤺ᤴ ᤁᤧᤏᤡᤒᤠᤀᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥᤛᤢᤖ ᤁᤧᤗ᤹ᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤏᤡᤱᤘᤠ᤹ ᤘᤠ᤹ᤖᤥ॥ ᤜᤧᤰᤁᤩᤠᤱ ᤁᤢᤏᤢᤵᤔᤠ ᤕᤧᤴᤏᤥ ᤂᤧᤱᤜᤠ᤹ ᤁᤢᤜᤡᤱᤘᤧᤳ ᤆᤥᤃᤢᤱᤛᤡᤱᤗᤥ॥”

᥊᥇ ᤜᤧᤰᤁᤩᤠᤱ ᤕᤜᤢᤍᤡᤜᤠ᤹ᤖᤧ “‘ᤕᤧᤛᤢᤖᤧ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢᤒᤠ ᤂᤖᤧ᤺ᤱᤀᤠ’” ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤂᤢᤏᤡ᤹ ᤏᤡᤱᤘᤠ᤹ ᤔᤧᤍᤩᤧᤏᤧᤴᤏᤠᤱ ᤔᤢᤏᤢᤰᤏᤢᤰ ᤗ᤹ᤔᤠ ᤔᤧᤜᤣ᤺ᤰᤋᤧᤖᤥ॥

᥊᥈ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤁᤴ ᤕᤢᤛᤢᤑᤖᤧ ᤁᤢᤛ᤻ᤛᤠ ᤕᤧᤛᤢ᤺ᤴ ᤔᤧ᤺ᤶᤒᤡ᥅ ᤁᤸᤗᤧ ᤁᤢᤶᤒᤠ ᤁᤢᤶᤔᤠᤛᤡ ᤀᤠᤏᤡ᤹ ᤁᤢᤛᤡᤱ ᤀᤠᤴᤏᤡ᤺ᤳᤋᤢᤶᤛᤡᤶᤔᤡᤶᤒᤡ᥅ ᤜᤧᤰᤁᤣ᤺ᤸᤗᤧ ᤀᤠᤰᤂᤣᤀᤠᤱ ᤂᤧᤸᤗᤧ ‘ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤋᤩᤠᤱᤒᤠ’ ᤐᤠ᤺ᤵᤔᤠ ᤛᤢᤰᤋᤢᤒᤠᤒᤣ᥅”

᥊᥉ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤔᤢᤏᤢᤰᤏᤢᤰ ᤔᤧᤗ᤹ᤖᤧᤶᤔᤡᤴᤏᤧ᤹.

᥊᥊ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧ ᤔᤏᤠᤜᤠ᤹ ᤀᤡᤱᤃᤠ᤹ᤀᤥ ᤋᤠᤔᤠ ᤏᤡᤱᤘᤠ᤹ ᤔᤧᤒᤡᤖᤢᤴᤛᤡᤴᤗ ᤌᤠᤖᤡᤰ ᤀᤠᤳᤋᤡᤴᤏᤠᤱ ᤀᤡᤱᤃᤠ᤹ᤀᤥ ᤋᤠᤔᤠ ᤔᤧᤴᤇᤢᤰᤏᤧᤴᤗᤥ॥ ᤂᤧᤱᤜᤠ᤹ ᤔᤧᤍᤠᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤁᤢᤏᤢᤵᤔᤠ ᤕᤧᤴᤏᤥ ᤁᤢᤜᤡᤱᤘᤧᤳ ᤆᤥᤃᤢᤱᤛᤡᤱᤗᤥ॥

᥊᥋ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤛᤠᤵᤐᤴᤏᤥ ᤀᤰᤂᤣᤗ᤹ᤖᤡᤰ ᤔᤧᤛᤠᤵᤋᤢᤀᤠᤱ ᤐᤳ. ‘ᤂᤧᤱᤜᤠ᤹ᤃ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤢ᤹ᤖᤢᤛᤡᤒᤠ ᤔᤧᤒᤥᤱᤗᤥ॥’ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤒᤠᤴ ᤁᤧᤄᤧᤶᤒᤠᤜᤠ᤹ ᤏᤢ ᤂᤢᤏᤧ᤹ᤗᤠᤶᤒᤠ ᤁᤧᤜᤢ᤹ᤛᤡᤱᤒᤠᤜᤠ᤹ ᤁᤧᤖᤧᤰ ᤀᤡᤱᤃᤠ᤹ᤀᤥ ᤔᤧᤍᤠᤖᤥ॥

᥊᥌ ᤀᤠᤳᤋᤡᤸᤗᤧᤀᤠᤱ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤏᤡᤀᤣ ᤘᤠ᤹ᤖᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠᤸᤗᤧᤖᤰ ᤏᤡᤛᤢᤀᤠᤱ ᤘᤠ᤹ᤖᤥ॥

᥊᥍ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤱᤃᤠ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤧᤴᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤘᤠ᤹ᤖᤥ॥

᥊᥎ ᤀᤡᤱᤃᤠ᤹ᤀᤣ ᤛᤧᤰᤂᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤂᤖᤧ᤺ᤱᤀᤠᤖᤥ॥

᥊᥏ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤕᤧ᤺ᤱᤄᤠᤍᤧᤴᤏᤥ ᤔᤴᤏᤠ ᤔᤧᤈᤛᤠᤱ ᤔᤧᤛᤩᤧᤖᤥ॥

᥋᥆ ᤁᤖ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤂᤖᤧ᤺ᤱᤅᤡᤴ ᤁᤵᤔᤥ ᤘᤠ᤹ᤖᤥ. ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤴ ᤆ᤺ ᤂᤧᤴ ᤔᤧᤛᤡᤏᤧᤴᤗᤥ॥

᥋᥇ ᤀᤡᤱᤃᤠ᤹ᤀᤣ ᤂᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤂᤖᤧ᤺ᤱᤀᤠᤖᤥ॥ ᤜᤠ᤺ᤳᤗᤧ ᤁᤴ ᤂᤖᤧ᤺ᤱᤅᤡᤴ ᤆ᤹᤺ ᤂᤧᤱᤃ ᤛᤍᤠᤍᤡᤱ ᤜᤡᤱᤗᤥ॥ ᤁᤴ ᤂᤖᤧ᤺ᤱᤅᤡᤱᤃ ᤏᤠᤛᤡᤱᤃᤧᤴ ᤀᤠᤎᤰᤁᤡᤴᤏᤣᤖᤥ॥e ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤜᤡᤱᤗ ᤑᤠ᤹ᤀᤠᤱ ᤁᤴᤏᤡᤴ ᤐᤡᤖᤢᤱᤛᤡᤱᤗᤥ॥”

᥋᥈ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤕᤜᤢᤍᤡᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤗᤢᤶᤔᤥ “ᤁᤴ ᤔᤏᤠ᤺ᤸᤗᤧ ᤀᤠᤰᤂᤣᤗ᤹ᤖᤡᤰᤁᤠᤱ ᤏᤠᤛᤡᤱᤃᤧᤴ ᤁᤢᤎᤰᤁᤡᤴ ᤆᤠᤔᤠ ᤑᤠ᤹ᤀᤠᤱ ᤐᤡᤔᤠ ᤀᤠᤛᤢᤰᤐᤠᤒᤣ᥅” ᤔᤧᤒᤠ᤺ᤳᤋᤢᤖ ᤐᤠ᤺ᤴᤎᤱ ᤆᤥ᤺ᤰᤔᤠ ᤔᤧᤜᤣ᤺ᤰᤋᤧᤖᤥ॥

᥋᥉ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤔᤧᤴᤇᤠᤶᤛᤠ᤺ᤸᤗᤧ ᤁᤢᤎᤰᤁᤡᤴ ᤔᤧᤴᤈᤠᤀᤣ ᤏᤢ ᤁᤢᤔᤠᤰᤂᤡ᤹ᤀᤡᤴ ᤔᤧᤴᤎᤢᤱᤅᤣ ᤌᤠᤖᤡᤰ ᤂᤡᤏᤡ᤹ᤀᤥ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤘᤠ᤹ᤏᤧᤴᤗᤥ॥

᥋᥊ ᤁᤖ ᤀᤡᤱᤃᤠ᤹ ᤀᤠᤎᤰᤁᤡᤴ ᤁᤧᤈᤠᤒᤠ ᤏᤢ ᤀᤠᤔᤠᤰᤂᤡ᤹ ᤁᤧᤎᤢᤱᤒᤠᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤁᤳᤋᤢ᤹ᤖᤥ॥ ᤜᤧᤰᤁᤩᤠᤱ ᤂᤧᤴ ᤁᤢᤏᤢᤵᤔᤠ ᤕᤧᤴᤏᤥ ᤀᤡᤱᤃᤠ᤹ ᤁᤢᤜᤡᤱᤘᤧᤳ ᤆᤥᤃᤢᤱᤗᤥ॥

᥋᥋ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤎᤰᤁᤡᤴ ᤜᤧᤰᤁᤩᤠᤱ ᤀᤠᤔᤠᤰᤂᤡ᤹ᤀᤡᤴ ᤛᤧᤰᤂᤠᤒᤠ ᤆᤠᤔᤠ ᤌᤢᤱᤔᤠ ᤆᤠᤖᤥ॥

᥋᥌ ᤀᤡᤱᤃᤠ᤹ ᤀᤠᤎᤰᤁᤡᤴ ᤁᤧᤈᤠᤒᤠᤴ ᤏᤢ ᤀᤠᤔᤠᤰᤂᤡ᤹ ᤁᤧᤎᤢᤱᤒᤠᤴ ᤀᤡᤱᤃᤠ᤹ᤀᤥ ᤘᤠ᤹ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤢᤏᤧ᤹ᤀᤥ ᤘᤠ᤹ᤀᤠᤖᤥ॥

᥋᥍ ᤜᤡᤱᤔᤴᤍᤠᤱᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤡᤱᤃᤠ᤹ ᤐᤠᤱᤄᤠᤱ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤸᤗᤧ ᤜᤡᤱᤅᤠᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤀᤠᤎᤰᤁᤡᤴ ᤁᤧᤈᤠᤒᤠᤴᤏᤠᤱ ᤀᤡᤱᤃᤠ᤹ ᤆᤥᤃᤢᤱᤅᤡᤸᤗᤧ ᤜᤡᤱᤗᤥ॥

᥋᥎ ᤁᤴ ᤀᤠᤎᤰᤁᤡᤴᤏᤣ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤂᤖᤧ᤺ᤱᤗᤥ॥ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤔᤴᤏᤠ᤺ᤴ ᤔᤧᤈᤀᤠᤱ ᤔᤧᤛᤩᤧ ᤁᤖ ᤁᤴ ᤂᤖᤧ᤺ᤱᤅᤡᤴ ᤁᤧᤈᤠᤒᤠᤱᤃ ᤛᤍᤠᤍᤡᤱ ᤜᤡᤱᤗᤥ॥”

᥋᥏ ᤕᤧᤛᤢᤖᤧ ᤁᤴ ᤐᤠ᤺ᤴᤏᤡᤴ ᤁᤐᤷᤏᤜᤢᤶᤔᤥᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤜᤢ᤹ᤖᤢᤛᤡᤸᤗᤧ ᤐᤠ᤺ᤳᤋᤢᤒᤠᤖᤥ॥

ᤕᤖᤡᤰ ᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤋᤡᤶᤔᤠ ᤔᤧᤗᤧᤖᤢ᤹

᥌᥆ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤕᤖᤡᤰ ᤜᤢ᤹ᤛᤠᤶᤒᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤴ ᤐᤠ᤺ᤴᤏᤡᤱᤃ ᤁᤧᤛᤠᤰᤐᤠ ᤏᤡᤛᤠᤶᤗᤥ॥ ᤁᤴ ᤜᤠ᤺ᤳᤗᤧ ᤏᤠ᤺ᤵᤔᤠ ᤛᤢᤰᤋᤢᤒᤣ᥅”f

᥌᥇ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤢᤏᤢᤰᤏᤢᤰ ᤔᤧᤗ᤹ᤖᤧᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤂᤛᤢᤒᤡ᥅

᥌᥈ ᤔᤧᤴᤇᤠᤶᤛᤠ᤺ᤴ ᤋᤃᤡ ᤀᤠᤳᤋᤡ ᤘᤕᤧ ᤂᤧᤵᤔᤥᤀᤣ ᤕᤠᤶᤔᤥ ᤏᤢ᤺ᤱ ᤐᤣ᤺ᤰᤐᤠ ᤂᤡᤏᤡ᤹ ᤁᤧᤏᤡ᤺ᤛᤢᤶᤔᤡᤸᤗᤧ ᤀᤠᤰᤂᤣ ᤁᤧᤒᤠ᤺ᤳᤋᤢᤶᤒᤣ᥅

᥌᥉ ᤛᤣᤛᤣᤔᤠᤱᤅᤡᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤀᤠᤒᤡ᤹ᤖᤥ. ᤁᤖ ᤔᤧᤴᤇᤠᤶ ᤌᤢᤶᤔᤡᤸᤗᤧ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤴᤗᤥ॥ ᤀᤡᤱᤃᤠ᤹ ᤔᤧᤳᤏᤡᤱᤒᤠ ᤐᤠ᤺ᤴᤈᤠᤰᤜᤠ᤹ ᤕᤠᤶᤛᤠᤶ ᤏᤢ ᤜᤡᤱᤔᤴᤗᤥ॥

᥌᥊ ᤁᤖ ᤂᤡᤏᤡ᤹ᤀᤥ ᤁᤢᤓᤠᤖᤧ ᤀᤡᤱᤃᤠ᤹ ᤏᤛᤠ᤺ᤴ ᤀᤠᤃᤧᤴᤈᤥᤃᤡᤴ॥” (ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤁᤢᤜᤣ᤺ᤰᤛᤡᤱᤔᤥᤏᤢᤀᤣ ᤀᤠᤳᤋᤡᤴᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤴᤈᤥᤃᤢᤴ ᤜᤧᤰᤁᤩᤠᤱ ᤜᤠ᤺ᤳᤗᤧ ᤂᤢᤏᤧ᤹ ᤀᤡᤱᤗᤧᤰᤋᤢ᤹ ᤁᤧᤗ᤹ᤒᤠᤴ ᤏᤡᤛᤢᤀᤠᤱ ᤘᤕᤧᤖᤥ॥)

᥌᥋ ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤳᤋᤢᤛᤡ. “ᤂᤧᤸᤗᤧ ᤆᤥᤃᤢᤸᤗᤧᤀᤣ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤔᤧᤶᤒᤡᤀᤣ ᤌᤠᤖᤡᤰ ᤀᤡᤱᤃᤠ᤹ᤀᤥ ᤋᤠᤔᤠ ᤔᤧᤴᤇᤢᤰᤏᤧᤴᤗᤥ ᤗ᤹ᤖᤡᤰ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤒᤠ ᤂᤧᤴᤗᤥ॥”

᥌᥌ ᤁᤴ ᤕᤧᤶᤔᤠᤱᤎᤥ ᤕᤖᤡᤰ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤐᤰᤔᤧᤎ᤺ᤀᤠᤱ ᤔᤧᤒᤣᤖᤥ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤕᤠᤶᤔᤥ ᤗᤠᤱᤔᤧᤱᤄᤣ᤺ᤃᤧᤴᤗᤥ॥

᥌᥍ ᤜᤧᤰᤁᤩᤠᤱ ᤕᤧᤛᤢᤖᤧ ᤌᤡᤰ-ᤏᤧᤳ (᥇᥈) ᤁᤢᤜᤢ᤹ᤛᤠᤶᤒᤠᤜᤠ᤹ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ᤀᤠᤱ ᤕᤠᤵᤔᤡ ᤀᤠᤃᤧᤗᤧᤖᤡ᤹ᤀᤠᤱ ᤁᤧᤒᤣᤃᤡᤒᤠᤒᤡ᥅”

᥌᥎ ᤛᤡᤔᤥᤏ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤜᤠ᤺ᤳᤗᤥ ᤐᤣᤃᤡᤃᤧᤒᤠᤒᤣ᥅ ᤂᤧᤏᤧ᤹ᤖᤰ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤐᤠ᤺ᤴᤈᤠᤰᤁᤡᤴ ᤁᤧᤃᤳᤋᤢ᤹ᤖᤥ॥

᥌᥏ ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤠᤱᤄᤧᤒᤠ ᤛᤣᤛᤣ ᤁᤢᤔᤏᤠ᤺ᤴᤏᤧ᤹ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤛᤢᤶᤒᤧ ᤜᤧᤰᤁᤩᤠᤱ ᤏᤛᤠ᤺ᤴ ᤆᤥᤃᤢᤶᤒᤧᤀᤠᤱ ᤘᤠ᤹ᤖᤥ॥”

᥍᥆ ᤜᤧᤰᤁᤩᤠᤱ ᤕᤧᤛᤢᤖᤧ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤂᤡᤏᤡ᤹ ᤌᤡᤰ-ᤏᤧᤳᤜᤠ᤹ ᤛᤣ᤺ᤰᤏᤡᤱᤅᤠᤱ ᤘᤠ᤹ᤀᤠᤖᤥ. ᤁᤖ ᤂᤡᤏᤡ᤹ᤀᤥ ᤌᤡᤰᤁᤡᤴ ᤔᤠᤑᤧᤴᤛᤠᤶ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥍᥇ (ᤕᤧᤛᤢᤖᤧ ᤌᤡᤰ-ᤏᤧᤳ ᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤡᤰ ᤛᤡᤔᤥᤏ ᤀᤡᤛ᤻ᤁᤖᤡᤕᤥᤋᤖᤧ ᤁᤢᤛ᤻ᤛᤠ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤀᤠᤱ ᤘᤕᤧ॥ ᤂᤧᤸᤗᤧ ᤋᤠ᤺ᤴᤍᤡ ᤂᤢᤏᤧ᤹ ᤀᤡᤱᤗᤧᤰᤋᤢ᤹ᤖᤥ॥)

a 

᥌:᥍ ᤃᤪᤡᤁ ᤐᤠ᤺ᤴᤍᤠᤱᤅᤥ ᤁᤡᤵ ᤏᤧᤳᤇᤡ (᥈᥆᥆) ᤍᤡᤏᤠᤖᤡ ᤐᤥᤱᤗᤥ॥ ᤂᤧᤴ ᤑᤠ᤹ᤀᤡᤴ ᤌᤡᤰᤐᤠᤖᤧ ᤕᤧᤳᤇᤡ (᥎) ᤗᤠᤀᤥ ᤌᤃᤢᤒᤠ ᤕᤠᤱ ᤕᤠᤖᤡᤰ ᤐᤥᤱᤗᤥ॥ ᤌᤡᤰ ᤍᤡᤏᤠᤖᤡ ᤑᤠ᤹ᤀᤡᤴ ᤌᤡᤰ ᤕᤢᤵᤐᤠ ᤕᤠᤅᤡᤳᤇᤡ ᤐᤥᤱᤗᤥ॥

b 

᥌:᥉᥇ ᤗᤠ ᥇᥌:᥊. ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ ᥍᥎:᥈᥊ ᤀᤥ ᤀᤥᤔᤧᤳᤋᤧ᤹॥ ᤔᤡᤛᤪᤗᤠᤶ ᤀᤡᤛᤪᤠᤀᤡᤗᤡᤜᤠ᤹ ᤁᤏᤠᤏ ᤗᤧᤵᤔᤠᤱ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤕᤧ᤺ᤱᤄᤠᤍᤧᤴᤏᤥ ᤛᤠᤱᤃᤪᤠᤶᤐᤣᤍᤠᤱᤗᤠᤶ “ᤔᤴᤏᤠ” ᤔᤧᤵᤔᤏᤠᤒᤠ ᤁᤢᤈᤠ ᤌᤠᤛᤢ ᤐᤡᤖᤢᤛᤡᤖᤥ॥

c 

᥌:᥉᥈ ᤕᤜᤢᤍᤡᤜᤠ᤹ᤖᤧ ᤗᤠᤃᤡ ᤁᤠᤰᤏᤢ ᤁᤧᤕᤧᤰᤐᤠ ᤆᤠᤔᤠ ᤁᤢᤈᤠ ᤂᤖᤧ᤺ᤱ ᤘᤕᤧ॥ ᤔᤥᤛᤠᤖᤧ ᤐᤡᤖᤢᤛᤡᤒᤠ ᤂᤖᤧ᤺ᤱᤅᤡᤴ ᤏᤠᤛᤡᤱᤃᤧᤴ ᤌᤰᤁᤡᤸᤗᤧ ᤗᤠᤃᤡ ᤘᤕᤧ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤂᤖᤧ᤺ᤱᤅᤡᤱᤃ ᤕᤧᤛᤢ᤺ᤴᤗᤥ॥

e 

᥌:᥋᥇.᥋᥈-᥋᥍ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤀᤠᤏᤧᤰᤛᤠ” ᤛᤠᤵᤋᤧᤀᤠᤱ ᤐᤳᤗᤥ॥

f 

᥌:᥌᥆ ᤕᤜᤢᤍᤡ ᤛᤠᤶᤕᤥᤌᤡᤶᤔᤥ ᤔᤠᤰᤂᤡ᤹ ᤆᤠᤔᤠ ᤔᤧᤴᤏᤢ᤹ᤔᤏᤠ ᤌᤡᤶ ᤘᤕᤧ. ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ॥

ᤕᤧᤛᤢ᤺ᤴ ᤏᤢ ᤁᤢᤴᤛᤠ᤹ᤛᤡ

᥍

ᤂᤧᤴ ᤀᤣᤃᤠᤱ ᤕᤧᤛᤢ᤺ᤴ ᤃᤠᤗᤡᤗ ᤌᤢᤶ ᤂᤡᤖᤡᤒᤠ ᤐᤠᤱᤓᤣ᤹ᤜᤠ᤹ᤀᤥ ᤋᤠᤰᤁᤴᤍᤧᤖ ᤘᤕᤧᤖᤥ॥ ᤂᤢᤏᤧ᤹ᤃ ᤕᤜᤢᤍᤡᤕᤠ ᤌᤢᤶᤗᤠᤶ ᤔᤠ᤺ᤱᤄᤠᤀᤣ ᤘᤠ᤹ᤔᤠ ᤏᤡᤱᤘᤠ᤹ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤛᤧᤵᤔᤠ ᤑᤠ᤹ᤀᤠᤱ ᤔᤧᤛᤢᤃᤢᤖ ᤔᤧᤘᤕᤧᤖᤥ॥

᥈ ᤁᤖ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤛᤠ᤺ᤱᤃᤠᤜᤡᤶ ᤋᤱᤏᤠᤶᤔᤡᤴa ᤋᤠᤔᤠ ᤀᤡ᤺ᤳᤋᤧᤸᤗᤧ

᥉ ᤁᤢᤴᤛᤠ᤹ᤛᤡᤖᤧ ᤕᤧᤛᤢ᤺ᤴ ᤀᤰᤂᤣ ᤔᤧᤔᤧᤳᤋᤢ. “ᤂᤧᤏᤧ᤹ ᤁᤴ ᤋᤧᤴᤏᤡᤴ ᤗᤧᤖᤧ᤹ᤀᤠᤱ ᤕᤜᤢᤍᤡᤕᤠᤀᤥ ᤐᤣᤃᤧ᤹ᤀᤥ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤵᤔᤥ ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤘᤣ᤹ ᤁᤧᤜᤢ᤹ᤛᤠᤶᤒᤠᤜᤠ᤹ᤖᤧᤀᤠᤱ ᤔᤧᤏᤡᤛᤢᤖᤖᤥ॥

᥊ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤔᤡᤱᤛᤥ ᤁᤢᤎᤠᤱᤛᤥ ᤑᤥᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤴ ᤆᤡᤱᤛᤡᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ᤀᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤖ ᤁᤧᤘᤠ᤹ᤏᤧ ᤑᤠ᤹ᤃᤪ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥᤛᤣ᤺ᤴᤎᤠᤰᤛᤡᤱᤅᤧ᤹ᤀᤥ॥”

᥋ ᤌᤣᤀᤠᤱᤓᤧᤸᤗᤧ ᤀᤠᤒᤠᤅᤣ ᤁᤢᤴᤛᤠ᤹ᤛᤡᤖᤧᤀᤠᤱ ᤂᤢᤏᤧ᤹ ᤏᤠᤔᤧᤴᤇᤠ᤹ᤖᤢᤴᤗᤥ॥

᥌ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤀᤠᤕᤧᤶᤔᤡᤴ ᤔᤧᤴᤍᤠᤀᤣ ᤘᤠ᤹ᤖᤥ॥ ᤂᤡᤏᤡ᤹ᤃ ᤀᤠᤵᤑᤠᤸᤗᤧᤛᤠᤱ ᤐᤣ᤺ᤰᤔᤠ ᤁᤧᤛᤢᤰᤋᤡ᤹ᤖᤥ.

᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ᤖᤧ ᤂᤡᤏᤡ᤹ ᤆᤡ᤺ᤵᤔᤠ ᤁᤧᤔᤧᤴᤇᤢᤰᤋᤡᤴᤗᤥ. ᤁᤖ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤋᤠᤵᤑᤧ᤺ᤶᤒᤠ ᤆᤥᤰ ᤔᤧᤳᤋᤢᤱᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤔᤧᤈᤡ᤺ᤳᤋᤠᤖᤥ॥

᥎ ᤋᤱᤏᤠᤶᤔᤥ ᤂᤡᤏᤡ᤹ ᤌᤥ ᤕᤖᤢᤛᤗᤧᤶᤔᤥ ᤐᤣᤃᤧᤶᤔᤧ᤹ᤀᤥ॥ ᤀᤡᤱᤃᤠ᤹ ᤀᤠᤸᤗᤥ ᤔᤧᤒᤣ᤺ᤰᤁᤠᤴ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤕᤧᤶᤔᤡᤴ ᤔᤧᤴᤍᤠᤀᤣ ᤘᤠ᤹ᤖᤥ॥”

᥏ ᤕᤧᤛᤢᤖᤧ ᤀᤰᤂᤣ ᤐᤠ᤺ᤳᤋᤢᤖ ᤃᤠᤗᤡᤗᤀᤥᤀᤣ ᤘᤕᤧ ᤗᤠᤖᤧᤖᤥ॥

ᤕᤧᤛᤢᤖᤧ ᤋᤱᤏᤠᤶᤔᤥ ᤜᤢ᤹ᤖᤢᤛᤡ᤹

᥇᥆ ᤁᤖ ᤕᤧᤛᤢᤖᤧ ᤁᤢᤴᤛᤠ᤹ᤛᤡ ᤋᤱᤏᤠᤶᤔᤥ ᤔᤧᤒᤣ ᤜᤧᤰᤁᤩᤠᤱ ᤕᤧᤛᤢ᤺ᤴᤏᤠᤱ ᤀᤠᤳᤋᤡᤴ ᤔᤏᤠᤜᤠ᤹ᤖᤧᤀᤠᤱ ᤔᤧᤴᤏᤡᤀᤣ ᤛᤫᤠ᤺ᤳᤋᤠᤱ ᤕᤖᤢᤛᤗᤧᤶᤔᤥ ᤐᤣᤖᤥ॥

᥇᥇ ᤀᤠᤸᤗ ᤋᤱᤏᤠᤶᤔᤥ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤃᤥ᤺ᤳᤋᤢᤖ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤴ ᤔᤏᤠᤴ ᤀᤠᤳᤋᤠᤴ ᤐᤣᤒᤣ᥅”

᥇᥈ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤫᤠ᤺ᤳᤋᤠᤱ ᤔᤧᤈᤧᤰᤂᤢ॥ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤂᤢᤏᤧ᤹ᤃ ᤏᤢᤒᤠ ᤔᤏᤠᤖᤥ” ᤁᤖ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤧ᤺ᤴ. ᤂᤧᤸᤗᤧᤃ ᤔᤏᤠᤜᤠ᤹ ᤀᤡᤱᤗᤧᤰᤋᤢᤛᤡᤖ ᤘᤠ᤹ᤖᤥ॥”

᥇᥉ ᤁᤖ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤔᤧᤃᤡᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴᤜᤠ᤹ᤀᤠᤱ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤶᤒᤠᤖᤧᤴᤗᤥ॥

᥇᥊ ᤜᤧᤰᤁᤩᤠᤱ ᤋᤱᤏᤠᤶᤔᤡᤸᤗᤧ ᤁᤢᤗᤢᤶᤔᤥ ᤕᤧᤛᤢ᤺ᤴ ᤔᤠᤱᤜᤡᤶᤔᤥ ᤌᤥ ᤐᤣᤀᤠᤱ ᤔᤏᤠᤜᤠ᤹ ᤏᤡᤛᤠᤶ ᤜᤢ᤹ᤔᤠ ᤜᤣ᤺ᤰᤋᤢᤛᤡᤖᤥ॥

᥇᥋ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤏᤡᤛᤠᤶᤔᤡᤴ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧ ᤔᤧᤴᤜᤢ᤹ᤛᤡᤱᤅᤣ ᤀᤠᤰᤂᤣᤗ᤹ᤖᤡᤰ ᤀᤠᤏᤡ᤹ ᤜᤧᤰᤁᤣ ᤁᤴ ᤏᤡᤛᤠᤶᤔᤡᤴ ᤗᤧᤛ᤻ᤛᤢᤒᤣ᥅”

᥇᥌ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤱᤃ ᤀᤠᤒᤠᤅᤣ ᤀᤡᤱᤃᤠ᤹ᤀᤡᤴ ᤔᤣ᤺ᤴᤗᤥ. ᤁᤖ ᤁᤱᤃ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠᤖᤥ॥

᥇᥍ ᤀᤠᤳᤋᤡᤴ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤸᤗᤧ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤋᤩᤧᤒᤠᤒᤡ ᤀᤡᤱᤃᤠ᤹ ᤀᤠᤒᤠᤅᤣ ᤐᤠ᤺ᤳᤋᤢᤱᤒᤠᤒᤡ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢ᤹ᤖᤥ॥

᥇᥎ ᤀᤠᤒᤠᤅᤣ ᤕᤢᤰᤁᤥᤗᤠᤶ ᤁᤧᤒᤠ᤺ᤵᤐᤠᤜᤠ᤹ᤖᤧᤃ ᤀᤠᤒᤠᤅᤣ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤃᤥ᤺ᤳᤋᤢ᤹ᤖᤥ. ᤁᤖ ᤀᤠᤳᤋᤡᤸᤗᤧ ᤂᤢᤏᤧ᤹ ᤁᤧᤒᤠᤱᤒᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤸᤗᤧ ᤛᤧᤰᤂᤠ ᤐᤠ᤺ᤴ ᤐᤠ᤺ᤳᤋᤢ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤌᤣᤀᤠᤱ ᤀᤡᤱᤗᤧᤰᤐᤠ ᤐᤠ᤺ᤴ ᤜᤥ᤺ᤵᤗᤥ॥

᥇᥏ ᤔᤥᤛᤠᤖᤧ ᤂᤡᤏᤡ᤹ ᤛᤠᤶᤕᤥᤌᤡᤶ ᤁᤧᤒᤡᤖᤡ. ᤁᤖ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤧᤴᤀᤡ᤺ᤳᤋᤢᤶᤔᤡᤴ ᤁᤧᤴᤏᤠ᤺ᤳᤋᤢᤶᤔᤡᤴ॥ ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤂᤡᤏᤡ᤹ ᤕᤠᤵᤔᤡ ᤛᤧᤵᤔᤠ ᤁᤧᤃᤥ᤺ᤳᤋᤡᤒᤠᤒᤣ᥅”

᥈᥆ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤂᤧᤏᤧ᤹ᤃ ᤑᤧᤴᤛᤠᤶᤔᤡᤸᤗᤧ ᤁᤧᤕᤠᤱᤄᤧᤀᤠᤱ ᤁᤧᤘᤠ᤹ᤖᤥ᥄ ᤜᤠ᤺ᤳᤗᤧ ᤂᤧᤏᤧ᤹ ᤛᤧᤵᤔᤠ ᤁᤧᤃᤥ᤺ᤳᤋᤧᤒᤣ᥅”

᥈᥇ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ᤃ ᤗᤳᤇᤠ ᤔᤏᤠᤎᤡᤰ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤏᤢᤛᤢᤱᤅᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥈᥈ ᤁᤖ ᤂᤡᤏᤡ᤹ᤀᤠᤱ ᤔᤥᤛᤠᤖᤧ ᤁᤧᤒᤡᤖᤡᤒᤠ ᤜᤷᤍᤥ ᤜᤧᤰᤔᤠ ᤛᤠᤶᤕᤥᤌᤡᤶᤔᤡᤴ ᤁᤧᤏᤠ᤺ᤳᤋᤢᤶ ᤁᤧᤀᤡ᤺ᤳᤋᤢᤶᤔᤠᤱ ᤏᤠ᤺ᤶᤛᤡᤱ ᤕᤧᤴᤏᤥᤀᤣ ᤂᤡᤏᤡ᤹ ᤛᤠᤜᤠ᤹ᤖᤧᤴ ᤜᤷᤍᤥ ᤁᤧᤜᤧᤃᤢᤶ ᤁᤧᤒᤡᤖᤢᤶᤛᤡᤶᤔᤡᤸᤗᤧ ᤂᤡᤏᤡ᤹ᤀᤠᤱ ᤛᤠᤶᤕᤥᤌᤡᤶᤔᤡᤴ ᤁᤧᤓᤣ᤺ᤴᤍᤢᤶᤗᤥ॥ (ᤛᤧᤰᤂᤠ᤺ᤸᤗᤧ ᤁᤴ ᤜᤷᤍᤥ ᤜᤧᤰᤔᤠ ᤛᤠᤶᤕᤥᤌᤡᤶᤔᤡᤱᤃ ᤔᤥᤛᤠᤗᤠᤶ ᤔᤧ᤺ᤴ. ᤁᤖ ᤁᤱᤃ ᤀᤒᤪᤠᤜᤠᤶᤗᤠᤶ ᤐᤥ᤺ᤰᤂᤧ ᤕᤧᤒᤠᤖᤥ॥)

᥈᥉ ᤀᤠᤸᤗ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤴb ᤔᤧᤒᤣ᤺ᤴᤏᤧᤴᤗ ᤑᤠ᤹ᤀᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤂᤡᤏᤡ᤹ ᤛᤠᤜᤠ᤹ᤖᤧᤴ ᤜᤷᤍᤥ ᤜᤧᤰᤔᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤏᤧ ᤑᤠ᤹ᤃᤪ. ᤀᤡᤱᤃᤠ᤹ ᤁᤴ ᤔᤏᤠᤴ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤏᤢᤛᤢᤱᤅᤡᤸᤗᤧ ᤌᤣᤀᤠᤱ ᤀᤡᤱᤃᤠ᤹ᤏᤢ ᤂᤡᤏᤡ᤹ ᤕᤠ᤺ᤰᤗᤧ᤹ᤒᤠᤒᤣ᥅

᥈᥊ ᤔᤏᤠ ᤀᤥᤔᤧᤵᤔᤠᤛᤡᤀᤠᤱ ᤔᤣ᤺ᤴ ᤁᤖ ᤛᤧᤰᤂᤠᤀᤥ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹ᤀᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤕᤧᤛᤢ

᥈᥋ ᤂᤧᤴ ᤕᤧᤶᤔᤥ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤁᤢᤓᤠ ᤔᤏᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤔᤧ᤺ᤶᤒᤧ. ᤛᤧᤵᤔᤠ ᤔᤧᤃᤥ᤺ᤳᤋᤢᤖ ᤔᤧᤘᤠ᤹ᤒᤠ ᤔᤏᤠᤴ ᤒᤠ ᤁᤴ ᤔᤧ᤺ᤶᤒᤡ᥅

᥈᥌ ᤁᤖ ᤁᤱᤃ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤖᤀᤣ ᤐᤠ᤺ᤳᤗ ᤘᤠ᤹ᤖᤥ॥ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤌᤣᤀᤠᤱ ᤔᤧᤶᤔᤧᤳᤋᤢᤴᤗᤥ॥ ᤔᤧ᤺ᤶᤒᤧ. ᤀᤠᤏᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤒᤡ᥅

᥈᥍ ᤁᤴ ᤔᤏᤠᤴ ᤀᤠᤳᤋᤥᤗᤠᤶ ᤋᤩᤧ ᤁᤧᤗ᤹ᤒᤠ ᤀᤠᤏᤡ᤹ ᤀᤠᤏᤡ᤺ᤛᤢᤶᤗᤥ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤠ᤺ᤸᤗᤧᤃ ᤂᤢᤏᤧ᤹ ᤌᤠ᤺ᤶᤛᤡᤱᤗᤰᤗᤥ. ᤂᤢᤏᤧ᤹ ᤀᤠᤳᤋᤥᤗᤠᤶ ᤋᤠ᤺ ᤁᤧᤗ᤹ᤒᤠ ᤀᤠᤳᤋᤡᤸᤗᤧᤀᤠᤱ ᤔᤧᤏᤡᤛᤢᤴᤗᤥ॥”

᥈᥎ ᤕᤧᤛᤢᤖᤧ ᤔᤠᤱᤜᤡᤶᤔᤥ ᤜᤢ᤹ᤖᤢᤛᤡᤖ ᤐᤳᤇᤧᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠᤖᤧ. “ᤛᤣᤰᤂᤠᤀᤣ ᤂᤡᤏᤡ᤹ ᤀᤡᤱᤃᤠ᤹ ᤕᤠᤵᤔᤡ ᤁᤢᤛᤡᤱ ᤁᤧᤏᤡ᤺ᤳᤋᤡ᤹ ᤒᤡ᥅ ᤀᤠᤳᤋᤥᤗᤠᤶ ᤀᤡᤱᤃᤠ᤹ ᤋᤩᤠᤱᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡ᤺ᤛᤢᤶᤒᤡ᥅ ᤀᤡᤱᤃᤠ᤹ ᤃ ᤀᤠᤒᤠᤅᤣ ᤋᤩᤠᤱᤒᤠ ᤔᤧ᤺ᤴᤗᤥ॥ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤱᤃ ᤛᤧᤰᤂᤠᤀᤣ ᤆᤥᤰ ᤜᤧᤰᤁᤩᤠᤱ ᤂᤢᤏᤧ᤹ᤃ ᤂᤡᤏᤡ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ.

᥈᥏ ᤁᤖ ᤀᤡᤱᤃᤠ᤹ᤃ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤗᤠᤶᤒᤠ ᤋᤩᤠᤱᤒᤠ ᤜᤧᤰᤁᤩᤠᤱ ᤂᤢᤏᤧ᤹ ᤐᤠᤱᤄᤠᤱᤒᤠᤖᤥ॥”

᥉᥆ ᤕᤧᤛᤢᤖᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤋᤧᤶᤔᤠ ᤔᤧᤃᤥ᤺ᤳᤋᤢ. ᤁᤖ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ ᤔᤧᤴᤇᤢᤛ᤻ᤛᤢᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤕᤧᤶᤔᤡᤴ ᤔᤧᤱᤃᤧᤳᤋᤣ ᤘᤕᤧᤖᤥ॥

᥉᥇ ᤜᤧᤰᤁᤣᤛᤠᤱ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤠ᤺ᤸᤗᤧ ᤁᤴ ᤔᤏᤠ᤺ᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤒᤡ᥅”

᥉᥈ ᤔᤏᤠᤜᤠ᤹ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤫᤠ᤺ᤳᤋᤠᤱ ᤂᤢᤛ᤻ᤂᤢᤛ᤻ ᤗ᤹ᤖᤡᤰ ᤔᤧᤒᤠᤖᤧᤒᤠ ᤑᤖᤡᤛᤡᤜᤠ᤹ᤖᤧ ᤔᤧᤄᤧᤵᤛᤢᤖᤥ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤔᤠᤱᤜᤡᤶᤔᤥᤒᤠ ᤋᤡᤗᤡᤱᤃᤠᤜᤠ᤹ ᤂᤢᤏᤧ᤹ ᤁᤢᤍᤧᤶᤛᤧ ᤔᤧᤒᤠᤱᤄᤢᤛᤡ॥c

᥉᥉ ᤁᤖ ᤕᤧᤛᤢᤖᤧ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤂᤡᤏᤡ᤹ᤏᤢ ᤛᤵᤑᤠᤖᤰ ᤁᤵᤔᤥ ᤘᤠ᤹ᤀᤠᤖᤥ ᤜᤧᤰᤁᤩᤠᤱ ᤕᤠᤵᤔᤡ ᤁᤧᤒᤠᤱᤒᤠᤸᤗᤥ ᤏᤢ᤺ᤱᤅᤠ ᤐᤣ᤺ᤰᤁᤠᤖᤥ॥

᥉᥊ ᤂᤡᤏᤡ᤹ ᤕᤠᤵᤔᤡ ᤁᤧᤃᤥ᤺ᤳᤋᤡ᤹ ᤁᤖ ᤕᤠᤵᤔᤡ ᤁᤧᤱᤄᤥᤛᤡᤴᤗᤥ ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤣ᤺ᤰᤁᤠᤒᤠ ᤋᤧᤴᤏᤥᤀᤠᤱ ᤁᤧᤵᤔᤠ ᤁᤧᤴᤇᤢᤰᤋᤡᤸᤗᤥ॥”

᥉᥋ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤛᤣ᤺ᤴᤔᤧᤗᤠᤵᤛᤡᤱ. “ᤔᤧ᤺ᤶᤒᤧ. ᤂᤢᤏᤧ᤹ ᤀᤠᤳᤋᤥ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤖ ᤘᤠ᤹ᤀᤠᤱ ᤀᤠᤏᤡ᤹ ᤋᤢᤶᤔᤠ ᤀᤠᤴᤇᤢᤰᤋᤢᤶᤔᤡᤴᤒᤠᤒᤣ᥅ ᤂᤢᤏᤧ᤹ ᤘᤣ᤹ ᤗᤠᤈᤣ᤹ᤀᤥ ᤁᤧᤕᤢᤱᤒᤠ ᤀᤠᤏᤡ᤹ ᤔᤏᤠᤜᤠ᤹ᤖᤥ ᤐᤣ᤺ᤰᤁᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤜᤢ᤹ᤖᤢᤛᤡᤒᤠᤒᤡ᥅

᥉᥌ ᤂᤡᤏᤡ᤹ ᤕᤠᤵᤔᤡ ᤁᤧᤃᤥ᤺ᤳᤋᤡ᤹ ᤁᤖ ᤕᤠᤵᤔᤡ ᤁᤧᤴᤍᤢᤔᤡᤴ ᤜᤧᤰᤁᤩᤠᤱ ᤀᤠᤳᤋᤠᤴ ᤐᤣ᤺ᤰᤁᤠ ᤂᤧᤴ ᤋᤧᤴᤏᤥᤀᤠᤱ ᤁᤧᤵᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ ᤗ᤹ᤖᤡᤰ ᤌᤣ ᤐᤠ᤺ᤳᤋᤢᤒᤠᤒᤣ᥅”

ᤜᤡᤱᤔᤴ ᤁᤧᤒᤡᤒᤠ ᤆᤫᤠ᤺ᤳ

᥉᥍ ᤜᤧᤰᤁᤩᤠᤱ ᤋᤱᤏᤠᤶᤖᤧ ᤁᤢᤏᤢᤵᤔᤠ ᤏᤢ ᤁᤧᤕᤧᤰᤐᤠ ᤕᤧᤴᤏᤥ ᤕᤧᤛᤢ᤺ᤴ ᤕᤧᤶᤛᤡᤱᤅᤠᤱ ᤕᤶᤒᤠ ᤀᤡᤰᤗᤠᤀᤥ ᤔᤏᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡᤖᤥ. “ᤂᤡᤏᤡ᤹ ᤗᤢᤶᤔᤥ ᤁᤢᤘᤠᤃᤧᤔᤡᤒᤠᤸᤗᤧ ᤀᤡᤱᤃᤠ᤹ᤀᤥ ᤋᤠᤀᤠᤱ ᤌᤢᤅᤢᤖᤖᤥ॥

᥉᥎ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤕᤠᤵᤔᤡ ᤏᤛᤠ᤺ᤴ ᤁᤧᤈᤥ᤺ᤰᤐᤠᤸᤗᤧ ᤁᤢᤛᤡᤃᤠᤱᤗᤠᤶ ᤜᤡᤱᤔᤴ ᤁᤧᤒᤡᤒᤠ ᤆᤫᤠ᤺ᤳᤋᤡᤴ ᤕᤱᤄᤱ ᤁᤢᤀᤡᤛᤡ᤺ᤰ ᤐᤢᤴᤗ᤺ᤴᤗᤥ॥”

᥉᥏ ᤁᤱᤃ ᤕᤧᤛᤢᤖᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠᤖᤥ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤛᤣᤛᤣᤔᤠᤱᤅᤡᤴ ᤔᤧᤄᤥᤛᤢᤒᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥ ᤛᤣᤛᤣᤔᤠᤱᤅᤡᤴ ᤂᤧᤴ ᤕᤧᤶ ᤌᤠᤖᤡᤰ ᤔᤧᤶᤒᤠᤱᤅᤣ ᤘᤕᤧᤖᤥ. ᤌᤣᤀᤠᤱᤓᤧᤸᤗᤧ ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤔᤧᤴᤏᤢ᤺ᤱ ᤔᤧᤶᤒᤣ᤺ᤰᤁᤣ ᤘᤕᤧᤖᤥ॥d

ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤎᤱ

᥊᥆ ᤜᤧᤰᤁᤩᤠᤱ ᤁᤴ ᤔᤧᤄᤧᤵᤛᤢᤀᤠᤱ ᤔᤏᤠᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤛᤧᤰᤂᤠᤛᤠᤱ ᤁᤴ ᤔᤏᤠ᤺ᤱᤃ ᤋᤠ ᤗ᤹ᤖᤡᤰ ᤀᤡ᤺ᤵᤔᤏᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴᤏᤣᤖᤥ॥”

᥊᥇ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ “ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ॥” ᤁᤖ ᤀᤠᤸᤗᤛᤠᤱ ᤘᤣ᤹ᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢ. “ᤁᤱᤃ ᤐᤥᤱᤔᤠᤀᤣ ᤔᤧᤛᤢᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤱᤃ ᤃᤠᤗᤡᤗ ᤌᤢᤶᤔᤥᤗᤠᤶ ᤔᤧᤍᤠᤏᤧᤴᤗᤥ॥

᥊᥈ ᤛᤠᤶᤕᤥᤛᤠᤵᤗᤠᤀᤥ ᤋᤥ᤺ᤴᤍᤥ᤺ᤴᤏᤠᤱ ᤛᤠᤵᤋᤧᤀᤠᤱ ᤐᤳᤗᤥ. ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤱᤃ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤜᤡᤶᤛᤕᤱᤗᤠᤶ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱ ᤘᤕᤧᤒᤠ ᤒᤧᤌᤗᤣᤜᤧᤔ ᤐᤠᤱᤈᤢᤶᤔᤥ ᤛᤠᤘᤠ᤺ᤴᤇᤡᤱᤗᤥ॥’”

᥊᥉ ᤀᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤍᤅᤧᤴᤏᤠᤱ ᤔᤧᤛᤧᤖᤧᤖᤥ॥

᥊᥊ ᤁᤢᤓᤠᤖᤧ ᤂᤢᤏᤧ᤹ ᤋᤧᤶᤔᤠ ᤔᤧᤃᤥ᤺ᤳᤋᤢ. ᤁᤖ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ ᤜᤢᤰ ᤔᤧᤴᤕᤠᤰᤋᤢᤴᤗᤥ॥

᥊᥋ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤧᤶᤛᤧ ᤁᤧᤍᤠᤒᤠ ᤔᤠᤱᤜᤡᤶᤔᤥᤒᤠ ᤋᤡᤗᤡᤱᤃᤠᤜᤠ᤹. ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤥ ᤀᤠᤶᤓᤠ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥ ᤂᤧᤱᤜᤠ᤹ᤖᤧ ᤔᤠᤱᤜᤡᤶᤔᤥᤒᤠ ᤋᤡᤗᤡᤱᤃᤠᤜᤠ᤹ ᤛᤣ᤺ᤴᤔᤧᤍᤥᤛᤢᤛᤡ “ᤌᤣᤀᤠᤱ ᤂᤢᤏᤧ᤹ ᤁᤧᤴᤍᤧᤶᤛᤢᤶᤔᤡᤴ ᤁᤧᤴᤍᤠᤖᤢᤔᤡᤶᤒᤠᤒᤣ᥅”

᥊᥌ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢᤛᤡ. “ᤀᤠᤳᤋᤡᤴᤏᤠᤱ ᤂᤧᤴ ᤔᤏᤠᤴ ᤜᤧᤰᤁᤣ ᤐᤠᤖᤧᤒᤠᤃ ᤔᤧᤱᤄᤧᤶᤔᤣ ᤘᤠ᤹ᤖᤥ॥”

᥊᥍ ᤜᤧᤰᤁᤣ᤺ᤸᤗᤧ ᤑᤖᤡᤛᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡ. “ᤔᤧ᤺ᤶᤒᤧ. ᤂᤡᤏᤡ᤹ᤀᤠᤱ ᤂᤧᤸᤗᤧ ᤁᤢᤀᤡᤱᤗᤧᤰᤁᤥ ᤁᤧᤎᤩᤧ᤹ᤀᤡᤒᤡ ᤌᤧᤔᤠᤒᤣ᥅

᥊᥎ ᤀᤠᤏᤡ᤹ ᤗᤠᤶᤗᤥᤒᤠ ᤏᤢ ᤑᤖᤡᤛᤡᤜᤠ᤹ᤖᤧ ᤂᤢᤏᤧ᤹ᤀᤥ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤘᤠ᤹ᤒᤡ᥅

᥊᥏ ᤀᤠᤳᤋᤡᤸᤗᤧᤀᤠᤱ ᤔᤧᤴᤈᤥ᤺ᤰᤁᤣ ᤘᤠ᤹॥ ᤁᤴ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤸᤗᤧᤔᤏᤠᤒᤠ ᤔᤏᤠᤜᤠ᤹ᤖᤧᤖᤰ ᤔᤧᤈᤥᤃᤢᤀᤠᤱ ᤘᤠ᤹ᤖᤥ॥ ᤁᤴ ᤔᤏᤠᤜᤠ᤹ᤃ ᤏᤡᤱᤘᤠ᤹ᤑᤢ ᤛᤠᤱᤃᤪᤠᤖᤧ ᤋᤧᤳᤋᤢᤛᤡᤀᤠᤱ ᤘᤠ᤹ᤖᤥ॥”

᥋᥆ ᤋᤃᤡ ᤌᤡᤰ ᤛᤧᤴᤍᤡᤰ ᤕᤧᤛᤢᤖᤧ ᤁᤢᤍᤢᤶᤛᤧ ᤁᤧᤒᤣ᤺ᤰᤐᤠ ᤏᤡᤁᤥᤍᤣᤔᤛ ᤔᤧᤵᤔᤏᤠᤒᤠ ᤂᤢᤏᤡ᤹ ᤗᤢᤶᤔᤥᤒᤠ ᤌᤡᤰ ᤑᤖᤡᤛᤡ ᤗᤠᤶᤗᤥᤒᤠᤴ ᤐᤠᤖᤧᤖᤥ.

᥋᥇ “ᤔᤧ᤺ᤶᤒᤧ. ᤂᤧᤴ ᤔᤏᤠ᤺ᤸᤗᤧ ᤌᤣ ᤆᤥᤃᤢᤖ ᤘᤠ᤹ ᤁᤧᤗ᤹ᤒᤠᤴ ᤏᤢ᤺ᤖᤡᤰᤁᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤀᤠᤵᤋᤡᤰ ᤁᤢ᤺ᤵᤔᤠ ᤀᤠᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤒᤡ᤹ᤒᤡ᥅”

᥋᥈ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤂᤧᤏᤧ᤹ᤀᤠᤱ ᤃᤠᤗᤡᤗᤗᤠᤶᤔᤣ ᤁᤧᤍᤩᤧᤒᤠᤒᤡ᥅ ᤂᤧᤏᤧ᤹ ᤀᤠᤒᤠᤅᤣ ᤛᤠᤶᤕᤥᤛᤠᤵᤗᤠ᤺ᤴ ᤏᤡᤖᤧ ᤛᤠ᤹ᤖᤧ. ᤃᤠᤗᤡᤗᤗᤠᤶᤒᤠᤃ ᤀᤠᤵᤑᤠᤸᤗᤧᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤔᤧᤍᤠᤏᤧᤴᤗᤥ॥”

᥋᥉ ((ᤜᤧᤰᤁᤩᤠᤱ ᤔᤏᤠᤜᤠ᤹ ᤀᤠᤒᤠᤅᤣ ᤜᤡᤶᤜᤡᤶ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

a 

᥍:᥈ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤐᤠᤎᤧᤒᤠᤜᤠ᤹ ᤀᤣ᤺ᤰᤛᤠᤍᤧᤴᤏᤥ ᤗᤡᤒᤥᤱ (᥊᥆) ᤋᤱᤒᤣ ᤌᤠᤖᤡᤰ ᤗᤠᤶᤍᤡᤰ ᤔᤧᤈᤥᤃᤧᤒᤠ ᤏᤡᤱᤘᤠ᤹ᤛᤥᤀᤥ ᤁᤴ ᤋᤱᤏᤠᤶᤔᤥ ᤛᤠ᤺ᤱᤃᤠᤜᤡᤶ ᤔᤧᤈᤥᤃᤢ॥ ᤕᤖᤡᤰ ᤕᤜᤢᤍᤡᤜᤠ᤹ᤖᤧ ᤕᤜᤢᤍᤡᤕᤠ ᤌᤢᤶᤔᤥᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤔᤧᤒᤣᤀᤠᤱ ᤕᤧᤳᤏᤠᤶ ᤌᤠᤖᤡᤰ ᤁᤴ ᤋᤱᤏᤠᤶᤔᤡᤴ ᤔᤧᤍᤥ᤺ᤛᤢᤖᤥ (ᤗᤧᤒᤡ ᥈᥉:᥉᥉-᥊᥉. ᤛᤠᤶᤕᤥ ᤀᤡᤱ ᥇᥌:᥇᥉-᥇᥌)॥

b 

᥍:᥈᥉ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ (ᤗᤧᤒᤡ ᥇᥈:᥉. ᤋᤥᤗᤡᤱ ᥇᥍:᥇᥆) ᤀᤅᤧ᤺ᤰᤘᤠᤛᤠ᤺ᤴ ᤛᤠᤘᤠ᤺ᤴᤇᤡᤱᤅᤠᤱ ᤕᤧᤳᤇᤡ ᤕᤧᤴᤏᤥ ᤜᤷᤍᤥ ᤜᤧᤰᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

c 

᥍:᥉᥈ ᤔᤠᤱᤜᤡᤶᤔᤥᤒᤠ ᤋᤡᤗᤡᤱᤃᤠᤜᤠ᤹ ᤗᤧᤒᤡ ᤛᤢᤘᤠᤱᤗᤠᤶ ᤔᤧᤘᤕᤧ. ᤜᤧᤰᤁᤩᤠᤱ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥

d 

᥍:᥉᥏ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤕᤧᤛᤢᤖᤧ ᤁᤢᤔᤡᤔᤡᤍᤡᤱ ᤔᤧᤶᤒᤥ᤺ᤱᤅᤣ ᤘᤕᤧᤖᤥ॥”

᥎

ᤁᤖ ᤕᤧᤛᤢ᤺ᤴ ᤈᤤᤋᤢᤏ ᤁᤥ᤺ᤰᤔᤠᤀᤥ ᤐᤣᤖᤥ॥

ᤆᤠᤃᤧᤖᤠᤶᤔᤠ ᤔᤧᤴᤇᤢᤔᤠ᤹ᤀᤡᤴ

᥈ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤂᤠᤀᤥ᤺ᤳᤋᤧᤏᤢᤔᤧ᤺ᤴᤏᤣ ᤂᤢᤏᤧ᤹ ᤔᤠᤱᤜᤡᤶᤔᤥ ᤋᤩᤧ॥ ᤜᤧᤰᤁᤩᤠᤱ ᤂᤧᤵᤔᤥ ᤔᤏᤠᤜᤠ᤹ ᤆᤢᤶᤔᤠ ᤔᤧᤜᤣ᤺ᤰᤋᤧᤀᤠᤱ ᤂᤢᤏᤧ᤹ ᤕᤢᤱᤛᤡᤱᤅᤠᤱ ᤂᤧᤱᤜᤠ᤹ ᤏᤡᤛᤠᤶ ᤜᤢ᤹ᤔᤠ ᤜᤣ᤺ᤰᤋᤢᤛᤡ॥

᥉ ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢᤖ ᤐᤳᤇᤧᤸᤗᤧ ᤔᤧᤍᤧᤶᤛᤢᤔᤠ ᤔᤧᤴᤇᤢᤔᤠ᤹ᤎᤡᤰ ᤂᤧᤵᤔᤥ ᤔᤧᤍᤠᤖᤢᤀᤠᤱ ᤔᤏᤠᤗᤢᤵᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤔᤧᤕᤧᤵᤛᤢ॥

᥊ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤁᤴ ᤔᤧᤴᤇᤢᤔᤠ᤹ᤀᤡᤴ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤧᤖ ᤐᤳᤇᤧᤸᤗᤧᤀᤣ ᤔᤧᤍᤧᤶᤛᤢᤀᤠᤱ ᤋᤠᤖᤢᤶᤒᤧᤒᤠᤖᤥ॥

᥋ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤔᤥᤛᤠ᤺ᤸᤗᤧᤃ ᤀᤰᤋᤱᤔᤠ ᤔᤧᤴᤇᤢᤔᤠ᤹ᤀᤡᤴ ᤗᤢᤱᤅᤡᤸᤗᤧ ᤗᤧᤵᤔᤠ ᤛᤧᤵᤔᤠ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤡᤃᤧᤀᤠᤱ ᤘᤠ᤹ᤖᤥ. ᤁᤖ ᤂᤧᤏᤧ᤹ᤃ ᤌᤣ ᤕᤠᤵᤔᤡ ᤁᤧᤔᤧᤵᤐᤣ᥅”a

᥌ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤠ᤺ᤴᤏᤥ ᤌᤠ᤺ᤔᤠᤀᤠᤱ ᤁᤢᤍᤰᤗᤧᤱᤘᤠᤀᤥᤒᤠ ᤐᤠ᤺ᤴᤏᤡᤴ ᤂᤥᤔᤠ ᤑᤠ᤹ᤀᤠᤱ ᤁᤴ ᤛᤣ᤺ᤴᤔᤧᤍᤥᤛᤢᤀᤠᤱ ᤘᤕᤧ. ᤁᤖ ᤕᤧᤛᤢ᤺ᤴ ᤌᤢ᤺ᤱᤛᤡᤱᤅᤠᤱ ᤂᤠᤶᤒᤠᤱᤅᤥ ᤌᤣᤎᤣᤀᤡ ᤁᤢᤜᤢᤰᤆᤥ᤺ᤸᤗᤧ ᤛᤠᤵᤋᤢᤖ ᤕᤢᤅᤧ॥b

᥍ ᤂᤧᤱᤜᤠ᤹ᤖᤧ ᤀᤧᤳᤗᤧᤱ ᤛᤣ᤺ᤴᤔᤧᤍᤥᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤐᤥᤃᤧᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤀᤥ ᤀᤠᤸᤗᤥ ᤌᤠᤖᤡᤰ ᤗᤠᤕᤥ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤒᤠ ᤜᤠ᤺ᤳ ᤘᤠ᤹᥅ ᤜᤠᤖᤠ᤹ ᤒᤠ ᤂᤧᤸᤗᤧᤀᤣ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤁᤴ ᤔᤧᤴᤇᤢᤔᤠ᤹ᤀᤡᤴ ᤗᤢᤱᤅᤡᤸᤗᤧ ᤗᤧᤵᤋᤢᤖᤖᤥ॥”

᥎ ᤂᤢᤏᤧ᤹ ᤕᤠᤶᤔᤥ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤂᤠᤶᤒᤠᤱᤅᤥ ᤛᤠᤵᤔᤠ ᤜᤣ᤺ᤰᤋᤢᤖᤥ॥

᥏ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤋᤢᤶᤓᤠᤰᤛᤠ ᤜᤧᤰᤁᤩᤠᤱ ᤂᤧᤴᤏᤠᤱ ᤕᤥᤒᤠᤜᤠ᤹ ᤌᤡᤰᤌᤡᤰ ᤗ᤹ᤖᤡᤰ ᤐᤣ᤺ᤰᤔᤠ ᤔᤧᤜᤣ᤺ᤰᤋᤧᤖᤥ॥ ᤜᤧᤰᤁᤩᤠᤱ ᤂᤧᤵᤔᤥ ᤕᤧᤛᤢ᤺ᤴ ᤏᤢ ᤂᤧᤴ ᤔᤧᤴᤇᤢᤔᤠ᤹ᤀᤡᤴᤗᤰ ᤕᤠ᤺ᤰᤋᤧᤳᤇᤡᤖᤥ॥

᥇᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤐᤥᤃᤧᤀᤠᤱ ᤂᤧᤴ ᤛᤣ᤺ᤴᤍᤥᤛᤢ “ᤔᤠᤔᤢᤀᤣ. ᤂᤧᤏᤧ᤹ ᤐᤠ᤺ᤴ ᤁᤧᤎᤡᤰᤐᤠᤜᤠ᤹ ᤀᤠᤳᤋᤡ ᤔᤧᤒᤣᤒᤣ᥅ ᤜᤠ᤺ᤳᤗᤧᤀᤠᤱ ᤂᤧᤏᤧ᤹ ᤐᤠ᤺ᤴ ᤁᤧᤴᤎᤡᤰᤋᤧᤴᤒᤡ᥅”

᥇᥇ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤏᤥᤃᤵ ᤐᤡᤖᤢ. “ᤜᤥ᤺ᤵᤗᤥ. ᤀᤠᤍᤠᤱᤒᤣ᥄”

ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧᤀᤠᤱ ᤔᤧᤳᤋᤢ. “ᤀᤡᤱᤃᤠ᤹ᤀᤠᤱ ᤔᤧᤎᤡᤰᤏᤧᤴᤗᤥ॥ ᤐᤣᤃᤧ᤹ᤀᤥ. ᤁᤖ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤗᤠᤕᤥ ᤔᤧᤈᤥᤃᤧᤴᤏᤧ᤹ᤀᤥ॥”))

ᤕᤧᤛᤢ᤺ᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤥ᤺ᤳᤋᤡᤖᤥ

᥇᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤠᤶᤔᤥ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤥ᤺ᤳᤋᤡᤀᤠᤖᤥ॥ ᤜᤠ᤺ᤳᤗᤧ ᤀᤡᤱᤃᤠ᤹ ᤏᤛᤠ᤺ᤴ ᤆᤥ᤺ᤰᤁᤠ ᤂᤧᤴᤏᤢ ᤜᤡᤱᤔᤴ ᤁᤧᤒᤡᤒᤠ ᤀᤥ᤺ᤳᤋᤡ᤺ᤴ ᤘᤠ᤹ ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤂᤧᤴ ᤂᤠᤍᤠᤶᤔᤥ ᤗᤠᤱᤄᤣ᤺ᤰᤔᤠ ᤔᤧᤒᤥ᤺ᤱᤏᤧᤸᤗᤥ॥”

᥇᥉ ᤑᤖᤡᤛᤡᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ᤃ ᤀᤠᤒᤠᤅᤣ ᤁᤧᤕᤠ᤺ᤶᤒᤣᤀᤥ ᤁᤧᤒᤠ᤺ᤳᤋᤢ᤹ᤖᤥ ᤜᤧᤰᤁᤩᤠᤱ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤃ ᤛᤧᤰᤂᤠ ᤔᤧ᤺ᤴᤗᤥ॥”

᥇᥊ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤀᤠᤒᤠ᤺ᤴᤜᤠ᤹ ᤀᤠᤒᤠᤅᤣ ᤐᤠ᤺ᤳᤋᤢᤱᤛᤠᤱ ᤂᤧᤴ ᤛᤧᤰᤂᤠᤀᤣᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤳᤋᤥᤗᤠᤶ ᤋᤩᤠᤱᤅᤠᤱ ᤀᤠᤳᤋᤠᤴ ᤐᤣ᤺ᤰᤁᤠᤖ ᤐᤳᤋᤠ ᤂᤧᤴ ᤏᤢᤖᤡᤰᤁᤠᤱ ᤏᤡᤛᤢᤱᤗᤥ ᤁᤖ ᤂᤡᤏᤡ᤹ᤃ ᤀᤡᤱᤃᤠ᤹ ᤀᤠᤳᤋᤥᤗᤠᤶ ᤋᤩᤠᤱᤒᤠ ᤜᤧᤰᤁᤩᤠᤱ ᤀᤠᤳᤋᤥ ᤐᤣ᤺ᤰᤁᤠᤖ ᤐᤳᤋᤠ ᤂᤧᤴ ᤌᤣᤀᤠᤱ ᤁᤧᤴᤏᤡᤛᤢᤶᤔᤡᤴᤗᤥ॥

᥇᥋ ᤂᤡᤏᤡ᤹ᤃ ᤔᤧᤴᤇᤠᤶ ᤌᤡᤶ ᤁᤢᤀᤡᤛᤡ᤺ᤰᤁᤣ ᤂᤠᤛᤧᤴ ᤁᤧᤗᤥ᤺ᤴᤍᤡ᤹ᤖᤥ. ᤁᤖ ᤀᤡᤱᤃᤠ᤹ᤃ ᤀᤠᤳᤋᤡᤸᤗᤧᤴᤏᤠᤱ ᤂᤠᤛᤧᤴ ᤔᤧᤈᤥᤃᤢᤱᤅᤡᤴᤗᤥ॥

᥇᥌ ᤁᤖ ᤀᤡᤱᤃᤠ᤹ ᤂᤠᤛᤧᤴ ᤆᤥᤃᤢᤱᤏᤧ ᤑᤠ᤹ᤃᤪ ᤀᤠᤄᤠᤛᤧᤴᤏᤡᤴ ᤛᤧᤰᤂᤠᤀᤣ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤖᤰ ᤜᤥ᤺ᤵᤐᤠᤖᤥ॥ ᤀᤡᤱᤃᤠ᤹ᤏᤢᤃ ᤕᤠᤵᤔᤡ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤀᤠᤶᤒᤠᤀᤠᤱ ᤘᤠ᤹ᤖᤥ॥

᥇᥍ ᤂᤡᤏᤡ᤹ ᤛᤠᤶᤕᤥᤌᤡᤶᤔᤥ ᤏᤧᤵᤑᤢ ᤔᤏᤠᤜᤠ᤹ᤖᤧ ᤌᤡᤰ ᤐᤠ᤺ᤴᤏᤥ ᤋᤱᤛᤡᤀᤠᤱ ᤋᤥ᤺ᤴᤍᤡ ᤐᤡᤛᤢᤏᤧ ᤑᤠ᤹ᤃᤪ ᤂᤧᤴ ᤋᤥ᤺ᤴᤍᤡᤴ ᤛᤧᤰᤂᤠᤀᤣ ᤐᤥᤱᤗᤥ ᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳᤗᤥ॥

᥇᥎ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤖᤢᤱᤗᤥ. ᤜᤧᤰᤁᤩᤠᤱ ᤕᤠᤵᤔᤡ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧᤀᤠᤱ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤖᤢᤖᤥ॥”

᥇᥏ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤖ ᤁᤧᤏᤧᤒᤠ ᤐᤠᤏᤢᤍᤡᤱ ᤁᤧᤶᤒᤠᤃ ᤀᤠᤳᤋᤥ ᤘᤠ᤹ᤒᤣ᥅”

ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ᤃ ᤀᤡᤱᤃᤠ᤹ ᤕᤠᤵᤔᤡ ᤁᤢᤛᤡᤱ ᤁᤧᤴᤏᤡ᤺ᤳᤋᤡᤴ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤀᤠᤶᤒᤠᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ॥ ᤀᤡᤱᤃᤠ᤹ ᤕᤠᤵᤔᤡ ᤁᤢᤛᤡᤱ ᤁᤧᤏᤡ᤺ᤳᤋᤡᤸᤗᤧᤃ ᤀᤠᤶᤒᤠᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠᤔᤧᤴ॥”

᥈᥆ ᤕᤧᤛᤢᤖᤧ ᤁᤴ ᤐᤠ᤺ᤴᤜᤠ᤹ ᤔᤠᤱᤜᤡᤶᤔᤥ ᤜᤢᤰᤛᤥᤕᤠᤱ ᤕᤠᤰᤔᤏᤠᤒᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤏᤡᤛᤠᤶ ᤜᤢ᤹ᤖᤢᤛᤡᤖ ᤐᤳᤇᤧᤸᤗᤧ ᤐᤠ᤺ᤳᤋᤢᤒᤠᤖᤥ. ᤁᤖ ᤂᤢᤏᤧ᤹ᤃ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤴᤍᤧᤶᤛᤢᤴᤗᤥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤕᤧᤶ ᤔᤧᤴᤍᤠᤀᤣ ᤘᤕᤧᤖᤥ॥

ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ

᥈᥇ ᤕᤠᤱᤛᤡ ᤕᤧᤛᤢᤖᤧ ᤕᤠᤶᤔᤥ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤐᤣ᤺ᤰᤁᤠᤀᤠᤱ ᤂᤡᤏᤡ᤹ ᤕᤠᤵᤔᤡ ᤁᤧᤃᤥ᤺ᤳᤋᤡ᤹ᤖᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤒᤠᤅᤣ ᤗᤠᤕᤥᤀᤥ ᤁᤧᤛᤩᤧ᤹ᤀᤡᤖᤥ॥ ᤀᤡᤱᤃᤠ᤹ ᤐᤣ᤺ᤰᤁᤠᤒᤠ ᤋᤣᤴᤏᤥ ᤂᤡᤏᤡ᤹ ᤋᤠᤔᤠ ᤁᤧᤴᤇᤢᤰᤋᤡᤴᤗᤥ॥”

᥈᥈ ᤜᤧᤰᤁᤣ᤺ᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤛᤣ᤺ᤴᤔᤧᤍᤥᤛᤡᤱ. “ᤕᤧᤛᤢ᤺ᤴ ᤀᤠᤒᤠᤅᤣ ᤛᤧᤳᤇᤡᤱᤒᤠᤒᤡ᥅ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤐᤣ᤺ᤰᤁᤠᤒᤠ ᤋᤣᤴᤏᤥ ᤋᤠᤔᤠ ᤁᤧᤴᤇᤢᤰᤋᤡᤴᤗᤥ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠᤒᤡ᥅”

᥈᥉ ᤂᤢᤏᤧ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤂᤡᤏᤡ᤹ᤃ ᤒᤠ ᤁ᤹ᤕᤥᤒᤠᤏᤡᤱᤗᤥ. ᤁᤖ ᤀᤡᤱᤃᤠ᤹ ᤌᤥᤗᤠᤶᤒᤠᤀᤠᤖᤥ॥ ᤂᤡᤏᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤏᤡᤱᤗᤥ ᤁᤖ ᤀᤡᤱᤃᤠ᤹ᤃ ᤔᤧ᤺ᤴᤏᤠ᤹ᤖᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤠᤒᤠᤅᤣ ᤗᤠᤕᤥᤜᤠ᤹ᤀᤥ ᤁᤧᤛᤩᤧ᤹ᤀᤡᤖᤥ ᤑᤠ᤹ᤀᤠᤱ ᤔᤧᤳᤏᤡᤱᤒᤠᤖᤥ॥ ᤀᤡᤱᤃᤠ᤹ ᤜᤠ᤺ᤳᤀᤠd ᤑᤠ᤹ᤀᤠᤱ ᤔᤧᤳᤏᤡᤱᤒᤠᤴ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤏᤡᤸᤗᤧᤃ ᤂᤡᤏᤡ᤹ ᤛᤧᤰᤂᤠᤀᤣ ᤀᤠᤒᤠᤅᤣ ᤗᤠᤕᤥᤜᤠ᤹ᤀᤥ ᤁᤧᤛᤩᤧ᤹ᤀᤡ॥”

᥈᥋ ᤂᤧᤱᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢ. “ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤜᤠ᤺ᤳᤏᤧᤒᤣ᥅”

ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤋᤃᤡᤏᤢᤀᤣ ᤔᤧᤳᤏᤡᤱᤗ ᤘᤠ᤹ᤀᤠᤒᤠᤴᤏᤣ ᤂᤢᤏᤧ᤹ᤀᤠᤖᤥ॥

᥈᥌ ᤀᤡᤱᤃᤠ᤹ᤃ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤕᤖᤡᤰ ᤐᤠ᤺ᤵᤔᤠ ᤏᤢ ᤂᤡᤏᤡ᤹ ᤑᤧ᤺ᤰᤔᤠ ᤐᤠ᤺ᤴ ᤁᤳᤋᤢᤱᤗᤥ॥ ᤁᤖ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤴ ᤛᤧᤰᤂᤠᤀᤣ ᤆᤥ᤺ᤰᤗᤥ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶ ᤂᤧᤵᤛᤢᤱᤒᤠ ᤐᤠ᤺ᤴᤏᤡᤴᤗᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ ᤔᤧᤳᤋᤢᤱᤛᤡᤱᤗᤥ॥”

᥈᥍ ᤕᤧᤛᤢᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤔᤧᤴᤇᤠᤶᤛᤠ᤺ᤴ ᤌᤠ᤺ᤱ ᤁᤧᤒᤰᤂᤢᤶᤔᤡᤸᤗᤧ ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤒᤠᤅᤣ ᤔᤧᤒᤠ᤺ᤳᤋᤠᤴ ᤁᤖ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤸᤗᤧ ᤜᤢ᤹ᤖᤠᤱᤒᤠ ᤐᤠ᤺ᤴᤗᤰ ᤐᤠ᤺ᤳᤋᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢᤶᤗᤥ॥

᥈᥏ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤱᤃ ᤛᤍᤠᤍᤡᤱ ᤀᤡᤱᤃᤠ᤹ᤏᤢ ᤘᤠ᤹ᤖᤥ॥ ᤂᤢᤏᤧ᤹ᤃ ᤀᤠᤵᤑᤠᤸᤗᤧᤀᤠᤱ ᤀᤡᤱᤃᤠ᤹ ᤀᤣ᤺ᤰ ᤔᤧᤸᤗᤧᤳᤋᤣ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤛᤍᤠᤍᤡᤱ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤕᤠ᤺ᤶᤒᤰ ᤆᤥᤃᤢᤱᤗᤥ॥

᥉᥆ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤸᤗᤧ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ᤀᤥ ᤏᤛᤠ᤺ᤴ ᤔᤧᤈᤥᤃᤢᤖᤥ॥”

ᤀᤒᤪᤠᤜᤠᤶᤔᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ

᥉᥇ ᤕᤧᤛᤢᤖᤧ ᤂᤢᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤕᤜᤢᤍᤡᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ᤀᤥ ᤆᤰᤔᤧᤸᤗ᤹ᤀᤣ ᤁᤧᤒᤳᤇᤡ᤹ᤏᤧ ᤑᤠ᤹ᤃᤪ ᤛᤧᤰᤂᤠᤀᤣ ᤀᤠᤜᤢ᤹ᤛᤠᤶᤒᤠ ᤁᤧᤒᤥ᤺ᤰᤂᤡ᤹ᤖᤥ॥

᥉᥈ “ᤜᤧᤰᤁᤩᤠᤱ ᤛᤧᤰᤂᤠ᤺ᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤛᤧᤰᤂᤠ᤺ᤸᤗᤧ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤡᤖᤥ॥”

᥉᥉ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤡᤃᤧᤖᤥ॥ ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤀᤠᤳᤋᤡᤸᤗᤧᤴᤏᤠᤱ ᤁᤢᤕᤥ᤺ᤰᤐᤠ ᤔᤧᤶᤒᤥ᤺ᤱᤅᤣ ᤘᤕᤡᤃᤧᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤆᤥ᤺ᤰᤕᤢᤶᤓᤥ ᤁᤧᤄᤥᤛᤢᤶ ᤗ᤹ᤖᤡᤰ ᤕᤠᤵᤔᤡ ᤁᤧᤔᤧᤵᤐᤠᤒᤣ᥅”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱᤗᤥ. ᤜᤠ᤺ᤳᤗᤧ ᤗᤠᤕᤥ ᤆᤥᤃᤢ᤹. ᤂᤧᤱᤃ ᤗᤠᤕᤥᤖᤧ ᤁᤢᤕᤥ᤺ᤰᤐᤠ ᤐᤥᤱᤗᤥ॥

᥉᥋ ᤀᤠᤸᤗ ᤕᤥ᤺ᤰᤐᤠᤱᤃ ᤛᤍᤠᤍᤡᤱ ᤜᤡᤶᤛᤕᤱᤅᤥᤒᤠ ᤔᤧ᤺ᤴᤗᤥ. ᤁᤖ ᤛᤠ᤺ᤱᤃ ᤛᤍᤠᤍᤡᤱ ᤜᤡᤶᤛᤕᤱᤅᤥᤒᤠᤖᤥ॥

᥉᥌ “ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤆᤥ᤺ᤰᤕᤢᤶᤓᤥ ᤁᤧᤈᤥᤃᤡᤏᤧ ᤑᤠ᤹ᤃᤪ ᤛᤧᤰᤂᤠᤀᤣ ᤂᤡᤏᤡ᤹ ᤆᤥ᤺ᤰᤕᤢᤶᤓᤥ ᤁᤧᤒᤥ᤺ᤰᤂᤡ᤹ᤖᤥ॥

᥉᥍ ᤂᤡᤏᤡ᤹ᤃ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤏᤡᤱ ᤑᤠ᤹ᤀᤠᤱ ᤏᤡᤛᤢᤱᤗᤥ. ᤜᤧᤰᤁᤣᤛᤠᤱ ᤕᤠᤵᤔᤡ ᤛᤧᤵᤔᤠ ᤁᤧᤃᤥ᤺ᤳᤋᤡ᤹ᤖᤥ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤜᤢ᤹ᤏᤡᤱᤒᤠ ᤏᤡᤛᤠᤶᤔᤡᤴ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤕᤢᤱᤔᤠ ᤁᤧᤴᤍᤧᤴᤍᤡᤴᤗᤥ॥

᥉᥎ ᤀᤡᤱᤃᤠ᤹ᤃ ᤐᤠᤏᤢᤍᤡᤱ ᤀᤠᤶᤒᤠᤏᤢ ᤘᤕᤠᤱᤅᤡᤸᤗᤧ ᤏᤡᤛᤢᤱᤒᤠ ᤐᤠ᤺ᤴᤜᤠ᤹ᤀᤣ ᤐᤠ᤺ᤳᤋᤢᤱᤗᤥ. ᤁᤖ ᤂᤡᤏᤡ᤹ᤃ ᤂᤡᤏᤡ᤹ ᤐᤠᤗᤠᤶᤒᤠ ᤁᤧᤄᤧᤵᤛᤢᤶᤒᤠᤴᤗᤰ ᤁᤧᤈᤥᤃᤢᤶᤗᤥ॥”

᥉᥏ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠ᤺ᤱᤃ ᤀᤒᤪᤠᤜᤠᤶᤔᤡᤴᤏᤣᤖᤥ॥”

ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤁᤧᤘᤕᤡᤸᤗᤧᤃ ᤀᤒᤪᤠᤜᤠᤔᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰᤁᤣ ᤁᤧᤈᤥᤃᤢᤶᤗᤥ॥

᥊᥆ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤧᤵᤛᤢᤱᤒᤠ ᤛᤧᤰᤂᤠ᤺ᤴᤏᤣ ᤂᤡᤏᤡ᤹ ᤔᤧᤳᤏᤡᤱᤗᤥ. ᤁᤖ ᤂᤡᤏᤡ᤹ᤃ ᤕᤠᤵᤔᤡ ᤛᤧᤵᤔᤠ ᤁᤧᤃᤥ᤺ᤳᤋᤡ᤹ᤖᤥ॥ ᤀᤒᤪᤠᤜᤠᤔᤖᤧᤃ ᤜᤧᤰᤁᤣ ᤔᤧᤈᤥᤃᤢᤴᤗᤥ॥

᥊᥇ ᤂᤡᤏᤡ᤹ ᤀᤠᤒᤠᤅᤣ ᤐᤠ᤺ᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ᤀᤣ ᤂᤡᤏᤡ᤹ ᤁᤧᤈᤥᤃᤢᤶᤗ ᤁᤧᤘᤕᤡ᤹ᤖᤥ॥”

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧ ᤂᤥ᤹ᤛᤠᤛᤡᤃᤧᤃ ᤔᤧ᤺ᤴᤗᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤀᤠᤏᤡᤃᤧ ᤐᤠᤏᤢᤍᤡᤱ ᤐᤠ᤺ᤖᤥ॥”

᥊᥈ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤐᤠ ᤘᤕᤧᤸᤗᤧᤃ ᤀᤡᤱᤃᤠ᤹ ᤕᤠᤵᤔᤡ ᤔᤡ᤺ᤶᤈᤡ ᤁᤧᤔᤧᤳᤋᤡᤔᤧᤴ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤠᤱᤒᤠᤖᤥ. ᤀᤡᤱᤃᤠ᤹ ᤀᤠᤒᤠᤅᤣ ᤋᤩᤠᤱᤒᤠ ᤔᤧ᤺ᤴᤗᤥ ᤁᤖ ᤂᤢᤏᤧ᤹ ᤀᤡᤱᤃᤠ᤹ ᤐᤠᤱᤄᤠᤱᤒᤠᤖᤥ॥

᥊᥉ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤌᤣᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤶᤒᤠᤒᤣ᥅ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤒᤠ᤺ᤴᤈᤠᤰᤁᤡᤴ ᤂᤧᤶᤔᤠ ᤁᤧᤴᤇᤢᤰᤋᤢᤶᤔᤡᤴᤗᤥ॥

᥊᥊ ᤂᤡᤏᤡ᤹ ᤐᤠ᤺ᤱᤃ ᤔᤠᤑᤧᤴᤛᤠᤶᤗᤥ ᤜᤧᤰᤁᤩᤠᤱ ᤂᤢᤏᤧ᤹ ᤜᤧᤰᤁᤣᤀᤣ ᤆᤥ᤺ᤰᤔᤠ ᤂᤡᤏᤡ᤹ ᤛᤡᤖᤠ᤹ᤌᤠᤱᤗᤥ॥ ᤂᤧᤱᤃ ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤔᤧᤴᤇᤠᤶ ᤕᤠᤵᤔᤡ ᤁᤧᤛᤧᤵᤐᤠ ᤘᤕᤧ॥ ᤂᤧᤸᤗᤧ ᤛᤧᤰᤂᤠ᤺ᤴ ᤆᤡ᤺ᤳᤋᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤛᤧᤰᤂᤠ᤺ᤴ ᤂᤢᤏᤧ᤹ᤀᤥ ᤜᤥ᤺ᤵᤗᤥ॥ ᤂᤢᤏᤧ᤹ ᤋᤠᤵᤑᤧ᤺ᤶᤒᤠ ᤁᤢᤛᤢᤳᤏᤠ᤺ᤴ ᤁᤢᤀᤡᤛᤡ᤺ᤰᤁᤣ ᤀᤡᤱᤗᤧᤰ ᤐᤠ᤺ᤳᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤜᤧᤰᤁᤩᤠᤱ ᤀᤡᤱᤗᤧᤰᤁᤣ ᤐᤠ᤺ᤴᤜᤠ᤹ᤖᤧ ᤁᤢᤶᤒᤠᤖᤥ॥

᥊᥋ ᤀᤡᤱᤃᤠ᤹ ᤛᤧᤰᤂᤠ᤺ᤴ ᤔᤧᤳᤏᤡᤱᤛᤠᤱ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ᥄

᥊᥌ ᤂᤡᤏᤡ᤹ᤀᤥ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤗᤠᤕᤥᤒᤠ ᤔᤧᤵᤔᤠ ᤛᤢᤰᤁᤠᤒᤣ᥅ ᤀᤡᤱᤃᤠ᤹ ᤛᤧᤰᤂᤠ ᤐᤠ᤺ᤴ ᤔᤧᤳᤏᤡᤱᤛᤠᤱ ᤌᤣᤀᤠᤱ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤶᤒᤠᤒᤣ᥅

᥊᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ᤹ᤖᤥ॥ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤔᤧ᤺ᤴᤏᤡᤱᤗᤥ. ᤂᤧᤸᤗᤧ ᤆᤥᤃᤢᤸᤗᤧᤀᤣ ᤂᤡᤏᤡ᤹ ᤁᤢᤒᤠ᤺ᤴᤏᤡᤴ ᤁᤧᤱᤄᤧᤵᤛᤢᤶᤔᤡᤴᤗᤥ॥”

ᤕᤧᤛᤢ᤺ᤴ ᤀᤒᤪᤠᤜᤠᤶᤔᤡᤴᤏᤢ᤺ᤸᤗᤧ ᤕᤶᤒᤠ

᥊᥎ ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤏᤥᤃᤵ ᤔᤧᤒᤡᤖᤢ. “ᤂᤧᤏᤧ᤹ ᤛᤠᤔᤖᤡ ᤛᤢᤘᤠᤱᤒᤠᤏᤧ ᤜᤧᤰᤁᤩᤠᤱ ᤂᤧᤏᤧ᤹ ᤑᤧᤴᤛᤠᤶᤔᤡᤸᤗᤧ ᤁᤧᤍᤖᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤀᤣᤖᤥ॥”

᥊᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤑᤧᤴᤛᤠᤶᤔᤡᤸᤗᤧ ᤔᤧᤴᤕᤠᤱᤅᤣ ᤘᤠ᤹ᤀᤠᤖᤥ॥ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ᤺ᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤱ. ᤁᤖ ᤂᤡᤏᤡ᤹ᤃ ᤀᤡᤱᤃᤠ᤹ ᤀᤡᤱᤎᤠ᤺ᤱ ᤕᤠᤵᤔᤡ ᤁᤧᤶᤒᤡᤖᤡᤴᤗᤥ॥

᥋᥆ ᤀᤡᤱᤃᤠ᤹ᤃ ᤀᤠᤵᤑᤣᤰ ᤀᤠᤔᤡᤔᤡᤍᤡᤱᤅᤡᤴ ᤔᤧᤃᤥ᤺ᤳᤋᤢᤱᤅᤡᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤔᤡᤔᤡᤍᤡᤱᤅᤡᤴ ᤁᤥ᤺ᤳᤋᤢ᤹. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤠᤛᤧᤴᤗᤥ᤺ᤶᤒᤠᤖᤥ॥

᥋᥇ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤳᤋᤡᤸᤗᤧ ᤀᤠᤏᤡᤛᤠᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ᤹. ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤛᤡ᤺ᤏᤧᤴᤗᤥ॥”

᥋᥈ ᤜᤧᤰᤁᤣ᤺ᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤸᤗ ᤂᤧᤏᤧ᤹ ᤛᤧᤰᤂᤠᤀᤣ ᤑᤧᤴᤛᤠᤶᤔᤡᤸᤗᤧ ᤁᤧᤕᤠᤱᤄᤧᤀᤠᤱ ᤁᤧᤘᤠ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤖᤥ॥ ᤌᤣᤀᤠᤱᤓᤧᤸᤗᤧ ᤀᤒᤪᤠᤜᤠᤶᤔᤡᤴ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤠᤰ ᤔᤧᤛᤩᤧ ᤔᤧᤄᤧᤖᤧ. ᤁᤖ ᤂᤧᤏᤧ᤹. ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ᤹. ᤂᤧᤴ ᤀᤠᤵᤑᤠᤸᤗᤧᤀᤠᤱ ᤔᤧᤛᤡᤏᤧᤴᤗᤥ ᤗ᤹ᤖᤡᤰ ᤁᤧᤒᤠ᤺ᤳᤋᤢ᤹ᤖᤥ॥

᥋᥉ ᤂᤧᤏᤧ᤹ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠ ᤀᤒᤪᤠᤜᤠᤶᤔᤡᤴᤏᤢ᤺ᤸᤗᤧᤀᤠᤱ ᤕᤶᤒᤠᤏᤧᤒᤡ᥅ ᤂᤢᤏᤧ᤹ᤃ ᤛᤩᤧ ᤜᤧᤰᤁᤩᤠᤱ ᤁᤠᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤠᤱ ᤔᤧᤛᤩᤧᤖᤥ॥ ᤂᤧᤏᤧ᤹ᤃ ᤀᤠᤒᤠᤅᤣ ᤜᤠ᤺ᤳᤀᤠ ᤁᤧᤗ᤹ᤒᤣ᥅”

᥋᥊ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤀᤠᤒᤠᤅᤣ ᤆᤶᤛᤡᤱᤅᤠᤏᤧ ᤑᤠ᤹ᤃᤪ ᤂᤧᤱᤃ ᤌᤣᤀᤠᤱ ᤔᤧ᤺ᤴᤗᤥ. ᤁᤖ ᤂᤡᤏᤡ᤹ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱ ᤁᤧᤔᤧᤳᤋᤢᤶᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧᤀᤣ ᤀᤡᤱᤃᤠ᤹ ᤀᤠᤔᤡᤔᤡᤍᤡᤱ ᤆᤥᤃᤢ᤹ᤖᤥ॥

᥋᥋ ᤂᤡᤏᤡ᤹ᤃ ᤂᤢᤏᤧ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤇᤠᤱ ᤀᤡᤱᤃᤠ᤹ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥ ᤀᤡᤱᤃᤠ᤹ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ ᤗ᤹ᤖᤡᤰ ᤐᤠ᤺ᤳᤋᤢᤱᤏᤧ ᤑᤠ᤹ᤃᤪ ᤂᤡᤏᤡ᤹ ᤜᤧᤰᤁᤣᤀᤣ ᤀᤡᤱᤃᤠ᤹ ᤀᤡᤱᤗᤧᤰᤁᤣ ᤐᤥ᤺ᤱᤅᤠᤖᤥ. ᤁᤖ ᤀᤡᤱᤃᤠ᤹ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤱᤅᤠᤱ ᤁᤢᤒᤠ᤺ᤴᤈᤠᤰᤁᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥

᥋᥌ ᤂᤡᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠ ᤀᤒᤪᤠᤜᤠᤔᤖᤧᤀᤠᤱ ᤁᤴ ᤀᤠᤍᤠᤔᤠ ᤕᤧᤶᤔᤡᤴ ᤀᤥᤔᤧᤵᤔᤠ ᤑᤠ᤹ᤀᤠᤱ ᤛᤠ᤹ᤖᤡᤰ ᤁᤢᤛᤡᤰ ᤛᤔᤧᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤂᤧᤴ ᤕᤧᤴᤏᤡᤴ ᤏᤡᤛᤢᤀᤠᤱ ᤛ᤺ᤳᤋᤧᤖᤥ॥”

᥋᥍ ᤕᤜᤢᤍᤡᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ᤃ ᤋᤱᤒᤣ ᤅᤠᤃᤡᤵᤐᤠᤱ (᥋᥆) ᤔᤧᤱᤃᤧᤳᤋᤣ ᤁᤧᤘᤠ᤹ ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤀᤒᤪᤠᤜᤠᤶᤔᤡᤴ ᤁᤧᤏᤡ᤺ᤛᤢᤀᤠᤱ ᤁᤧᤘᤠ᤹ᤒᤣ᥅”

᥋᥎ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱᤗᤥ. ᤀᤒᤪᤠᤜᤠᤶᤔᤡᤴ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡᤀᤠᤱᤎᤥᤀᤣ ᤀᤡᤱᤃᤠ᤹ ᤘᤠ᤹ᤀᤠᤖᤥ॥”

᥋᥏ ᤜᤧᤰᤁᤣ ᤐᤠ᤺ᤳᤋᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤗᤧᤵᤔᤠ ᤛᤧᤵᤔᤠ ᤑᤠ᤹ᤀᤠᤱ ᤗᤢᤱ ᤔᤧᤄᤵᤛᤢ.e ᤁᤖ ᤕᤧᤛᤢ᤺ᤴ ᤆᤡᤱᤛᤡᤱᤅᤠᤱ ᤔᤠᤱᤜᤡᤶ ᤗᤰᤂᤢᤶᤔᤥᤗᤠᤶ ᤛᤫᤠ᤺ᤳᤋᤠᤱ ᤗ᤺ᤴᤍᤧ ᤐᤣᤖᤥ॥

a 

᥎:᥋ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤀᤰᤋᤱᤔᤠ ᤔᤧᤴᤇᤢᤔᤠ᤹ᤀᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠ᤺ᤴᤏᤠᤱ ᤗᤢᤱᤅᤡᤸᤗᤧ ᤗᤧᤵᤔᤠ ᤛᤧᤵᤔᤠ ᤌᤡᤶ ᤘᤕᤧ (ᤗᤧᤒᤡ ᥈᥆:᥇᥆. ᤛᤠᤶᤕᤥ ᤀᤡᤱ ᥈᥈:᥈᥈-᥈᥊)॥

b 

᥎:᥌ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤕᤧᤛᤢ᤺ᤴ ᤐᤠ᤺ᤴᤏᤥ ᤌᤠ᤺ᤔᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤘᤕᤧ॥ ᤕᤧᤛᤢᤖᤧ ᤗᤢᤱᤅᤡᤸᤗᤧ ᤗᤧᤵᤋᤧᤶᤔᤧ᤹ ᤐᤠ᤺ᤳᤋᤢᤏᤧ ᤑᤠ᤹ᤃᤪ ᤖᤥᤔᤡ ᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠ ᤐᤥ᤺ᤱ. ᤌᤣᤀᤠᤱᤓᤧᤸᤗᤧ ᤖᤥᤔᤡ ᤜᤠᤱᤕᤢᤰᤐᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤸᤗᤧᤀᤠᤱ ᤛᤧᤵᤔᤠ ᤂᤢᤶᤍᤡᤱ ᤐᤡᤔᤠ ᤕᤢᤰ ᤔᤧᤱᤃᤳᤋᤢᤴ. ᤜᤧᤰᤁᤩᤠᤱ ᤗᤢᤱᤅᤡᤸᤗᤧ ᤔᤧᤗᤧᤵᤋᤧᤶᤔᤡᤴᤏᤧ᤹ ᤐᤠ᤺ᤳᤋᤢᤏᤧ ᤑᤠ᤹ᤃᤪ ᤔᤥᤛᤠᤖᤧ ᤁᤢᤍᤰᤗᤧᤱᤘᤠ ᤐᤠ᤺ᤱᤒᤠ ᤘᤕᤧ॥

d 

᥎:᥈᥊ ᤗᤠ ᥉:᥇᥊ ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ “ᤀᤡᤱᤃᤠ᤹ ᤂᤢᤏᤧ᤹ᤀᤠ” ᤗ᤹ᤖᤡᤰ ᤐᤠ᤺ᤳᤋᤢᤖᤥ॥

e 

᥎:᥋᥏ ᤕᤧᤛᤢᤖᤧ ᤁᤢᤒᤠ᤺ᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥ ᤂᤧᤱᤃ ᤔᤠᤱᤆᤧ᤹ᤕᤠ ᤘᤕᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤗᤢᤱᤅᤡᤸᤗᤧ ᤗᤧᤵᤔᤠ ᤔᤧᤃᤥ᤺ᤳᤋᤢ (ᤗᤧᤒᤡ ᥈᥊:᥇᥉-᥇᥌)॥

ᤕᤧᤛᤢᤖᤧ ᤔᤡᤰᤑ᤺ᤶᤒᤠᤴ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤢ᤹

᥏

ᤕᤧᤛᤢ᤺ᤴ ᤗᤠᤱᤄᤣᤃᤧᤖ ᤘᤕᤧᤸᤗᤧ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣᤒᤠ ᤔᤡᤰᤑ᤺ᤶᤒᤠ ᤔᤏᤠᤎᤡᤰ ᤏᤡᤛᤢ॥

᥈ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤧᤛᤢ᤺ᤴ ᤛᤣ᤺ᤴᤔᤧᤍᤥᤛᤢ. “ᤛᤡᤰᤛᤠᤶᤒᤣ. ᤌᤣᤀᤠᤱ ᤁᤴ ᤛᤠᤘᤠ᤺ᤴᤇᤡᤱᤅᤡᤸᤗᤧᤛᤠ ᤔᤡᤰᤑ᤺ᤶᤒᤠ ᤐᤥ᤺ᤰᤂᤧᤒᤠᤒᤣ᥅ ᤁᤴ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤗᤠᤕᤥ᤺ᤸᤗᤧ ᤆᤥᤃᤢᤸᤗᤧᤒᤡ. ᤀᤡ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧᤒᤡ᥅”

᥉ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ “ᤁᤱᤃ ᤀᤠᤒᤠᤅᤣ ᤁᤢᤗᤠᤕᤥᤴ ᤏᤢ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤂᤢᤴᤇᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧᤀᤠᤱ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴ ᤂᤢᤏᤧ᤹ᤀᤥ ᤏᤡᤎᤠ᤺ᤵᤗ ᤑᤠ᤹ᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥

᥊ ᤗᤧᤴᤍᤡᤰᤛᤠ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤀᤠᤏᤡ᤹ ᤆᤥ᤺ᤰᤔᤠ ᤐᤥᤱᤗᤥ॥ ᤛᤧᤴᤍᤡᤰ ᤐᤥ᤺ᤱᤅᤠᤱᤃ ᤜᤠ᤺ᤳᤋᤠᤱ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤛᤢᤰᤏᤧᤴᤗᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤠ᤹ᤀᤠᤖ ᤌᤠᤖᤡᤰ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤥ᤺ᤳᤋᤡᤀᤠᤖᤥ॥”

᥌ ᤀᤰᤂᤣ ᤐᤠ᤺ᤳᤋᤢᤖ ᤂᤢᤏᤧ᤹ ᤂᤠᤶᤔᤥ ᤌᤩᤠ᤺ᤳ ᤌᤥ᤺ᤰᤋᤢ ᤜᤧᤰᤁᤩᤠᤱ ᤂᤠᤶᤔᤡᤴ ᤁᤢᤎᤩᤠ᤺ᤳᤋᤥ ᤛ᤹ᤖᤢᤀᤠᤱ ᤂᤧᤴ ᤔᤡᤰᤑ᤺ᤶᤒᤠᤸᤗᤧ ᤁᤢᤔᤡᤰᤁᤥ ᤑᤳᤇᤢᤖᤥ॥

᥍ ᤜᤧᤰᤁᤩᤠᤱ ᤂᤧᤴ ᤔᤡᤰᤑ᤺ᤶᤒᤠᤴ ᤔᤧᤳᤋᤢ. “ᤐᤣᤃᤧ᤹ᤀᤠᤱ ᤛᤡᤗᤥᤀᤠᤔ ᤘᤠᤒᤠᤰᤁᤥ ᤁᤧᤔᤡᤰᤁᤡᤴ ᤘᤠᤜᤵᤋᤧ᤹ᤀᤥ” (ᤜᤡᤒᤪᤢ ᤐᤠ᤺ᤴᤏᤥ ᤛᤡᤗᤥᤀᤠᤔ ᤑᤠ᤹ᤀᤡᤱᤃ “ᤐᤠᤱᤔᤏᤠᤒᤠ” ᤐᤥᤱᤗᤥ)॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠᤴ ᤐᤣᤀᤠᤱ ᤁᤢᤔᤡᤰᤁᤡᤴ ᤘᤠᤜᤵᤋᤢ ᤜᤧᤰᤁᤩᤠᤱ ᤂᤠᤃᤧᤏᤡᤒᤠ ᤐᤥ᤺ᤰᤂᤧᤀᤠᤱ ᤁᤢᤜᤡᤶᤔᤥ ᤐᤣᤖᤥ॥

᥎ ᤂᤧᤸᤗᤧ ᤁᤢᤒᤠᤱᤓᤣ᤹ᤛᤠᤒᤠᤜᤠ᤹ ᤏᤢ ᤂᤧᤸᤗᤧ ᤆᤠᤏᤠ᤺ᤰᤋᤢᤒᤠ ᤁᤧᤏᤡ᤺ᤒᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤧ᤺ᤶᤒᤧ᥄ ᤁᤴ ᤒᤠ ᤂᤧᤴ ᤆᤠ ᤁᤧᤏᤠ᤺ᤰᤐᤠᤖ ᤁᤧᤕᤢᤱᤒᤠᤴ ᤔᤧ᤺ᤶᤒᤡ᥅”

᥏ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤀᤥᤒᤧ॥” ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤧ᤺ᤴ. ᤁᤱᤃ ᤂᤧᤴ ᤜᤧᤰᤁᤣᤖᤰ ᤏᤡᤎᤠ᤺ᤵᤐᤧ॥”

ᤁᤖ ᤂᤧᤴ ᤔᤏᤠ᤺ᤸᤗᤧ “ᤂᤧᤴ ᤔᤏᤠᤴ ᤒᤠ ᤀᤡᤱᤃᤠ᤹ᤀᤣᤖᤥ” ᤔᤧᤳᤋᤢᤛᤡ॥

᥇᥆ ᤂᤧᤱᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢ. “ᤀᤠᤰᤂᤣᤗ᤹ᤖᤡᤰ ᤂᤧᤏᤧ᤹ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤧᤒᤣ᥅”

᥇᥇ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤕᤧᤛᤢ ᤔᤧᤔᤧᤳᤋᤢᤒᤠ ᤔᤏᤠ᤺ᤸᤗᤧ ᤀᤠᤔᤡᤰᤁᤥ ᤂᤠᤶᤗᤧᤰᤘᤠ᤺ᤴ ᤑᤳᤇᤠᤱ ᤐᤡᤖᤠᤱ ᤜᤧᤰᤁᤩᤠᤱ ‘ᤛᤡᤗᤥᤀᤠᤔ ᤘᤠᤒᤠᤰᤁᤥ ᤐᤣᤃᤧ᤹ᤀᤠᤱ ᤁᤧᤔᤡᤰᤁᤡᤴ ᤘᤠᤜᤵᤋᤧ᤹’ ᤔᤧᤳᤋᤠᤱ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤀᤠᤱ ᤐᤣᤃᤠᤱᤅᤠᤱ ᤂᤧᤴ ᤀᤠᤔᤡᤰᤁᤥ ᤑᤳᤇᤠᤱ ᤐᤡᤖᤠᤱᤒᤠ ᤂᤠᤶᤗᤧᤰᤘᤠ᤺ᤴ ᤘᤠᤜᤵᤋᤢᤱᤅᤡᤸᤗᤧ ᤏᤡᤔᤠ ᤛᤢᤰᤋᤢᤱᤗᤥ॥”

᥇᥈ ᤂᤧᤱᤜᤠ᤹ᤖᤧ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢ. “ᤂᤧᤴ ᤔᤏᤠᤴ ᤀᤠᤳᤋᤥ ᤘᤠ᤹᥅”

ᤂᤢᤏᤧ᤹ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤔᤧᤏᤡᤀᤠᤴᤗᤥ॥”

᥇᥉ ᤜᤧᤰᤁᤣ᤺ᤸᤗᤧ ᤔᤏᤠᤜᤠ᤹ᤖᤧ ᤂᤧᤴ ᤂᤠᤏᤡᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤱᤒᤠ ᤔᤡᤰᤑ᤺ᤶᤒᤠᤴ ᤑᤖᤡᤛᤡᤜᤠ᤹ᤖᤥ ᤔᤧᤍᤣ᤹ᤖᤢᤖᤥ॥

᥇᥊ ᤀᤠᤸᤗ ᤕᤧᤛᤢᤖᤧ ᤛ᤹ᤖᤢᤒᤠ ᤂᤠᤶᤔᤡᤸᤗᤧ ᤂᤧᤴ ᤔᤡᤰᤑ᤺ᤶᤒᤠᤴ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤢᤒᤠ ᤕᤧᤴᤏᤡᤱᤃ ᤏᤠ᤺ᤶᤛᤡᤱ ᤕᤧᤴ ᤘᤕᤧᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤏᤠᤴ ᤀᤠᤰᤂᤣᤗ᤹ᤖᤡᤰ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤧᤒᤣ ᤑᤠ᤹ᤀᤠᤱ ᤑᤖᤡᤛᤡᤜᤠ᤹ᤖᤧ ᤛᤣ᤺ᤴᤔᤧᤍᤥᤛᤢ॥ ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤏᤥᤃᤵ ᤐᤡᤖᤢᤛᤡ. “ᤕᤧᤛᤢ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤂᤠᤶᤗᤧᤰᤘᤠ᤺ᤴ ᤀᤠᤔᤡᤰᤁᤥ ᤑᤳᤇᤢ ᤐᤡᤖᤠᤱ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤴ ᤂᤠᤶᤗᤧᤰᤘᤠ᤺ᤴ ᤘᤠᤜᤵᤋᤢᤱᤅᤡᤸᤗᤧ ᤂᤠᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤠᤱᤗᤥ॥”

᥇᥌ ᤁᤢᤓᤠ ᤑᤖᤡᤛᤡᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤴ ᤕᤧᤛᤢ ᤔᤧᤵᤔᤏᤠᤒᤠᤱᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤠ᤺ᤶᤛᤡᤱ ᤕᤧᤴᤏᤥ ᤕᤠ᤺ᤶᤒᤰ ᤆᤥᤰ॥”a ᤁᤖ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤜᤧᤰᤁᤣ᤺ᤸᤗᤧ ᤗᤠᤕᤥᤒᤠ ᤔᤏᤠ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤰᤋᤢᤒᤣ᥅” ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤍᤅᤧᤴᤏᤠᤱ ᤔᤧᤛᤧᤖᤧᤖᤥ॥

᥇᥍ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤀᤠᤸᤗᤛᤠᤱ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢ. “ᤕᤧᤛᤢᤖᤧ ᤂᤧᤏᤧ᤹ ᤏᤡᤔᤠ ᤁᤧᤛᤢᤰᤐᤠ ᤁᤧᤈᤥᤃᤧᤀᤠᤱ ᤁᤧᤘᤠ᤹. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤌᤣ ᤁᤧᤒᤠ᤺ᤳᤋᤢᤒᤣ᥅”

ᤂᤧᤸᤗᤧ ᤏᤥᤃᤵ ᤐᤡᤖᤢᤛᤡ. “ᤂᤢᤏᤧ᤹ᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤖᤥ॥”

᥇᥎ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤀᤠᤸᤗᤛᤠᤱ ᤂᤧᤴ ᤔᤡᤰᤑ᤺ᤶᤒᤠᤴ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤔᤡᤰᤑ᤺ᤶᤒᤠ ᤘᤕᤧ ᤑᤠ᤹ᤀᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤁᤢᤶᤔᤠ ᤁᤢᤶᤒᤠᤛᤡ ᤔᤧᤀᤢ᤺ᤳᤋᤢᤛᤡᤀᤠᤱ ᤛᤣ᤺ᤴᤔᤧᤍᤥᤛᤢᤛᤡ.

᥇᥏ “ᤁᤴ ᤔᤡᤰᤑ᤺ᤶᤒᤠᤴ ᤂᤡᤴᤇᤡ᤹ ᤛᤠᤒᤡ᥅ ᤜᤧᤰᤁᤩᤠᤱ ᤁᤴ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤔᤡᤰᤑ᤺ᤶᤒᤠ ᤘᤕᤧᤒᤡ᥅ ᤁᤴ ᤀᤠᤰᤂᤣᤗ᤹ᤖᤡᤰ ᤀᤠᤸᤗᤥ ᤂᤠᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧᤒᤣ᥅”

᥈᥆ ᤂᤧᤸᤗᤧ ᤁᤢᤶᤔᤠ ᤁᤢᤶᤒᤠᤛᤡᤖᤧ ᤏᤥᤃᤵ ᤐᤡᤖᤧᤳᤇᤢᤛᤡ. “ᤁᤴ ᤛᤧᤰᤂᤠᤀᤣ ᤀᤠᤴᤇᤡᤃᤧ ᤛᤠ᤺ᤖᤥ ᤜᤧᤰᤁᤩᤠᤱ ᤁᤴ ᤛᤠᤘᤠ᤺ᤴᤇᤡᤱᤅᤡᤸᤗᤧᤛᤠᤀᤣ ᤔᤡᤰᤑ᤺ᤶᤒᤠ ᤘᤕᤧᤖᤥ॥

᥈᥇ ᤁᤖ ᤂᤢᤏᤧ᤹ ᤀᤠᤰᤂᤣᤗ᤹ᤖᤡᤰ ᤂᤠᤏᤡᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧ. ᤜᤠ᤺ᤳᤗᤧ ᤂᤢᤏᤧ᤹ ᤜᤧᤰᤁᤣ ᤆᤥᤃᤢᤐᤡᤖᤢ. ᤀᤠᤴᤇᤡᤃᤧ ᤌᤣᤀᤠᤱ ᤔᤧᤏᤡᤛᤢᤃᤧᤴᤗᤥ॥ ᤂᤧᤴ ᤌᤠᤱᤒᤧᤴ ᤁᤧᤖᤧᤀᤠᤱ ᤘᤠ᤹. ᤀᤠᤒᤠᤅᤣ ᤐᤠ᤺ᤵᤔᤠ ᤛᤢᤰᤋᤢ᤹ᤖᤥ॥ ᤂᤢᤏᤧ᤹ᤀᤣ ᤛᤣ᤺ᤴᤗᤠᤵᤋᤧᤶᤔᤧ᤹ᤀᤥ॥”

᥈᥈ ᤂᤧᤸᤗᤧ ᤁᤢᤶᤔᤠ ᤁᤢᤶᤒᤠᤛᤡᤖᤧ ᤌᤣᤀᤠᤱ ᤜᤧᤰᤁᤣ ᤐᤠ᤺ᤳᤋᤧᤳᤇᤢᤓᤧᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤏᤢ ᤂᤢᤴᤇᤡ᤹ ᤁᤡ᤺ᤛᤧᤳᤇᤡᤀᤠᤱ ᤘᤕᤧᤳᤇᤡᤖᤥ॥ ᤌᤣᤀᤠᤱᤓᤧᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤀᤠᤳᤋᤡᤸᤗᤧ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤑᤠ᤹ᤀᤠᤱ ᤏᤛᤠ᤺ᤴ ᤆᤥᤃᤢ᤹ ᤂᤧᤴ ᤔᤏᤠᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤗ᤺ᤵᤔᤠᤍᤣᤔᤠ ᤐᤥ᤺ᤱ ᤑᤠ᤹ᤀᤠᤱ ᤔᤢᤖᤠ ᤔᤧᤍᤱᤄᤢᤀᤠᤱ ᤔᤧᤘᤕᤧᤖᤥ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤶᤔᤠ ᤁᤢᤶᤒᤠᤛᤡᤖᤧ ᤂᤧᤴ ᤌᤠᤱᤒᤧᤴ ᤁᤧᤖᤧᤀᤠᤱ ᤘᤠ᤹. ᤂᤢᤏᤧ᤹ᤀᤣ ᤛᤣ᤺ᤴᤗᤠᤵᤋᤧᤶᤔᤧ᤹ᤀᤥ ᤑᤠ᤹ᤀᤠᤱ ᤐᤠ᤺ᤳᤋᤧᤳᤇᤢᤒᤠᤖᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤱᤒᤠ ᤔᤡᤰᤑ᤺ᤶᤒᤠᤴ ᤕᤠᤶᤔᤥ ᤔᤧᤀᤢ᤺ᤳᤋᤢᤀᤠᤱ ᤔᤧᤔᤧᤳᤋᤢ. “ᤂᤧᤏᤧ᤹ ᤛᤧᤰᤂᤠ ᤐᤠ᤺ᤴ ᤐᤠ᤺ᤳᤋᤠ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤜᤧᤰᤛᤡᤱᤅᤧ᤹ᤀᤥ॥ ᤂᤧᤴ ᤕᤧᤛᤢ ᤔᤧᤵᤔᤏᤠᤒᤠ ᤔᤏᤠ᤺ᤱᤃ ᤛᤧᤰᤂᤠᤛᤠᤱ ᤗᤠᤕᤥᤒᤠᤀᤣᤖᤥ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ॥”

᥈᥋ ᤂᤧᤸᤗᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤢᤏᤧ᤹ᤃ ᤗᤠᤕᤥᤒᤠᤒᤡ ᤔᤧ᤺ᤶᤒᤡ ᤀᤡᤱᤃᤠ᤹ ᤌᤣᤀᤠᤱ ᤔᤧᤏᤡᤀᤠᤴᤗᤥ. ᤁᤖ ᤀᤡᤱᤃᤠ᤹ ᤗᤳᤌᤡᤰ ᤐᤠ᤺ᤴ ᤏᤡᤛᤢᤱ॥ ᤀᤡᤱᤃᤠ᤹ ᤔᤡᤰᤑ᤺ᤶᤒᤠ ᤘᤕᤠᤱ. ᤁᤖ ᤀᤠᤸᤗᤥ ᤂᤠᤏᤡᤔᤠ ᤛᤢᤰᤋᤢᤱᤗᤥ᥄”

᥈᥌ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤕᤠᤶᤔᤥ ᤛᤣ᤺ᤴᤔᤧᤍᤥᤛᤢ. “ᤂᤧᤸᤗᤧ ᤂᤧᤏᤧ᤹ ᤌᤣ ᤁᤧᤈᤥᤃᤧᤀᤠᤱ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤧᤒᤣ᥅”

᥈᥍ ᤂᤧᤸᤗᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤀᤠᤴᤍᤧ᤺ᤴᤇᤠ ᤔᤧᤳᤏᤡᤱᤒᤠ ᤁᤖ ᤂᤡᤏᤡ᤹ ᤁᤧᤱᤄᤧᤵᤛᤢᤶᤔᤡᤴ॥ ᤌᤣᤀᤠᤱ ᤕᤠᤶᤔᤥ ᤂᤧᤶᤔᤠ ᤁᤧᤃᤥ᤺ᤳᤋᤢᤶᤒᤠᤒᤣ᥅ ᤂᤡᤏᤡ᤹ᤀᤠᤱ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠ ᤐᤥᤱᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤒᤡ᥅”

᥈᥎ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤏᤠ ᤔᤧᤎᤠ᤺ᤛᤢᤖ ᤔᤧᤔᤧᤳᤋᤢ. “ᤂᤧᤏᤧ᤹ᤀᤣ ᤂᤧᤸᤗᤧ ᤁᤢᤜᤢ᤹ᤛᤠᤶᤒᤠᤏᤧᤖᤥ. ᤁᤖ ᤀᤠᤏᤡᤃᤧᤃ ᤔᤥᤛᤠᤖᤧ ᤁᤢᤜᤢ᤹ᤛᤠᤶᤒᤠᤛᤡᤃᤧᤖᤥ॥

᥈᥏ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤥᤛᤠ᤺ᤴᤏᤢ ᤐᤠᤖᤧᤒᤠ ᤐᤠ᤺ᤴᤏᤥ ᤀᤠᤏᤡᤃᤧ ᤏᤡᤱᤘᤠ᤹ ᤏᤡ᤺ᤴᤎᤥᤀᤥ ᤘᤕᤡᤃᤧᤖᤥ. ᤁᤖ ᤁᤴ ᤔᤏᤠ᤺ᤱᤃ ᤀᤠᤳᤋᤥᤗᤠᤶ ᤋᤩᤧᤒᤠᤒᤣ ᤑᤠ᤹ᤀᤠᤱ ᤀᤠᤏᤡᤃᤧ ᤌᤣᤀᤠᤱ ᤔᤧᤏᤡᤛᤢᤶᤒᤧᤴᤗᤥ॥”

᥉᥆ ᤂᤧᤴ ᤔᤏᤠ᤺ᤸᤗᤧ ᤏᤥᤃᤵ ᤐᤡᤖᤢᤛᤡ. “ᤁᤱᤃ ᤛᤠ᤹ᤖᤡᤰᤁᤣ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴ ᤐᤥ᤺ᤰᤂᤧᤖᤥ᥄ ᤂᤢᤏᤧ᤹ ᤀᤠᤳᤋᤥᤗᤠᤶ ᤋᤩᤧᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤗᤥ. ᤁᤖ ᤁᤴ ᤔᤏᤠ᤺ᤸᤗᤧ ᤀᤡᤱᤃᤠ᤹ ᤂᤠᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤠᤱᤗᤥ॥

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤕᤥᤒᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴ ᤁᤧᤗ᤹ᤒᤠᤴ ᤀᤠᤏᤡ᤹ ᤀᤠᤏᤡ᤺ᤛᤢᤶ॥ ᤂᤢᤏᤧ᤹ ᤛᤣᤛᤣ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤁᤢᤏᤡᤱᤘᤠ᤹ ᤜᤧᤰᤁᤣ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤗᤰ ᤂᤧᤵᤛᤢ᤹ᤖᤥ॥

᥉᥈ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤀᤠᤸᤗᤥ ᤌᤠᤖᤡᤰ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤔᤡᤰᤑ᤺ᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤧᤴ ᤏᤡ᤺ᤔᤠ ᤁᤧᤛᤢᤰᤐᤠ ᤆᤥᤃᤢᤒᤠᤱᤃ ᤀᤠᤳᤋᤡᤸᤗᤧᤀᤠᤱ ᤔᤧᤱᤄᤧᤶᤔᤣ ᤘᤠ᤹ᤖᤥ॥

᥉᥉ ᤁᤴ ᤔᤏᤠᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠ ᤔᤧ᤺ᤴᤏᤡᤸᤗᤧᤃ ᤀᤰᤋᤱᤒᤠ ᤕᤠ᤺ᤶᤒᤰ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤶᤒᤠᤖᤥ॥”

᥉᥊ ᤂᤧᤱᤜᤠ᤹ᤖᤧ ᤂᤧᤴ ᤔᤧᤔᤧᤳᤋᤢ. “ᤂᤧᤏᤧ᤹ᤃ ᤛᤠᤃᤧᤘᤠ᤺ᤴᤇᤡᤱᤅᤠᤱᤎᤥ ᤗᤠᤕᤥᤀᤥᤀᤣ ᤁᤧᤘᤠ᤹ᤖᤥ᥄ ᤂᤧᤏᤧ᤹ ᤀᤠᤏᤡᤃᤧ ᤜᤢ᤹ᤔᤠ ᤕᤠᤵᤔᤡ ᤁᤧᤃᤥ᤺ᤵᤐᤡ᥅” ᤜᤧᤰᤁᤣ ᤔᤧᤔᤧᤳᤋᤢᤖ ᤂᤧᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤏᤢ ᤗᤠ᤺ᤰᤁᤠᤳ ᤔᤧᤈᤴᤍᤢ ᤔᤧᤗ᤺ᤳᤋᤢᤖᤥ॥

ᤕᤠᤶᤛᤠᤶᤃᤧᤴ ᤔᤡᤰᤑ᤺ᤶᤒᤠ

᥉᥋ ᤕᤧᤛᤢᤖᤧ ᤂᤧᤴ ᤔᤡᤰᤑ᤺ᤶᤒᤠᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤈᤴᤍᤢ ᤔᤧᤗ᤺ᤳᤋᤢ ᤁᤧᤗ᤹ᤒᤠ ᤂᤧᤵᤛᤢ॥ ᤜᤧᤰᤁᤩᤠᤱ ᤂᤧᤴᤏᤡᤴ ᤋᤢᤔᤢᤀᤠᤱ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤔᤧᤴᤇᤠᤶᤛᤠ᤺ᤴb ᤏᤛᤠ᤺ᤴ ᤁᤧᤈᤥᤃᤢ᤹ᤒᤡ᥅”

᥉᥌ ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠ᤺ᤸᤗᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤣ. ᤂᤢᤏᤧ᤹ ᤜᤠ᤺ᤳᤏᤡᤒᤣ᥅ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹ᤏᤠ. ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ᤀᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤋᤢᤱᤗ॥”

᥉᥍ ᤕᤧᤛᤢᤖᤧ ᤂᤧᤴ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤁᤧᤏᤡ᤺ᤛᤢᤀᤠᤱᤅᤣ ᤁᤧᤘᤠ᤹ᤖᤥ॥ ᤂᤧᤏᤧ᤹ᤏᤢ ᤁᤧᤒᤠ᤺ᤵᤐᤠᤖ ᤁᤧᤒᤵᤐᤧᤴᤏᤣ ᤂᤢᤏᤧ᤹ᤖᤥ॥”

᥉᥎ ᤂᤧᤴ ᤔᤏᤠ᤺ᤸᤗᤧ ᤐᤠ᤺ᤳᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤏᤛᤠ᤺ᤴ ᤆᤥ᤺ᤰᤏᤧ᤹ᤖᤥ॥” ᤜᤧᤰᤁᤩᤠᤱ ᤂᤧᤸᤗᤧ ᤕᤧᤛᤢ᤺ᤴ ᤌᤢᤱᤒᤥᤜᤈ᤹ᤀᤠᤱ ᤛᤣᤘᤠ ᤔᤧᤳᤋᤢᤖᤥ॥

᥉᥏ ᤕᤧᤛᤢᤖᤧ ᤐᤠ᤺ᤳᤋᤢ. “ᤔᤡᤰᤑ᤺ᤶᤒᤠᤜᤠ᤹ ᤏᤡ᤺ᤔᤠ ᤁᤧᤛᤢᤰᤐᤠ ᤔᤧᤒᤥ᤺ᤱᤗ ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤛᤢᤶᤒᤧ ᤁᤧᤗ᤹ᤒᤠ ᤔᤏᤠᤜᤠ᤹ ᤔᤡᤰᤑ᤺ᤶᤒᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤂᤠᤛᤧᤴ ᤆᤥ᤺ᤰᤛᤧ ᤀᤡᤱᤃᤠ᤹ ᤋᤩᤠᤱᤒᤠᤖᤥ॥”

᥊᥆ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤁᤢᤓᤠ ᤑᤖᤡᤛᤡᤜᤠ᤹ᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤂᤢᤏᤧ᤹ ᤔᤧᤔᤧᤳᤋᤢ. “ᤂᤧᤏᤧ᤹ ᤀᤠᤏᤡᤃᤧᤀᤠᤱ ᤔᤡᤰᤑ᤺ᤶᤒᤠ ᤆᤥᤃᤡᤃᤧ ᤑᤠ᤹ᤀᤠᤱ ᤕᤠᤵᤔᤡ ᤁᤧᤔᤧᤵᤐᤠᤒᤡ᥅”

᥊᥇ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤔᤡᤰᤑ᤺ᤶᤒᤠ ᤁᤧᤈᤥᤃᤡᤸᤗᤧᤃ ᤂᤡᤏᤡ᤹ᤏᤢ ᤗᤠᤕᤥᤴ ᤜᤥ᤺ᤵᤋᤧᤒᤠᤖᤥ. ᤁᤖ ᤀᤠᤏᤡᤃᤧ ᤏᤡ᤺ᤛᤢᤶᤒᤧ ᤗ᤹ᤖᤡᤰ ᤁᤧᤒᤠ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤗᤠᤕᤥᤀᤥᤀᤣ ᤁᤧᤘᤕᤡ᤹ᤖᤥ॥”

a 

᥏:᥇᥌ ᤏᤠ᤺ᤶᤛᤡᤱ ᤕᤧᤴᤏᤥ ᤂᤠᤶᤗᤧᤰᤘᤠ ᤆᤥ᤺ᤰᤔᤠᤀᤠᤱ ᤔᤏᤠ ᤘᤣ᤺ᤶᤔᤠ ᤔᤧᤏᤢ᤹ᤏᤧᤴ ᤗ᤹ᤖᤡᤰ ᤑᤖᤡᤛᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

b 

᥏:᥉᥋ ᤔᤧᤴᤇᤠᤶᤛᤠ᤺ᤴ ᤑᤠ᤹ᤀᤡᤴ ᤕᤧᤛᤢᤖᤧ ᤗᤳᤇᤠ ᤁᤢᤔᤡᤱ॥

ᤁᤧᤏᤢ᤹ᤒᤠ ᤔᤧᤸᤗᤢᤰᤁᤶᤒᤠ

᥇᥆

ᤕᤧᤛᤢᤖᤧ ᤐᤠ᤺ᤳᤋᤢ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤳᤋᤡᤴ ᤔᤏᤠᤴ ᤗᤠᤶᤎᤣ᤺ᤵᤐᤥᤗᤠᤶ ᤔᤧᤸᤗᤢᤰ ᤌᤠ᤺ᤱᤅᤥ ᤔᤧᤗᤠ᤺ᤳᤏᤧᤴ ᤁᤖ ᤘᤣ᤹ ᤗᤧᤵᤔᤠᤱᤏᤢ ᤗᤠ᤺ᤳ ᤂᤧᤱᤃ ᤂᤢ᤺ᤴᤍᤪᤡᤰᤐᤠ ᤏᤢ ᤑᤠ᤺ᤴᤍᤠᤖᤥ॥a

᥈ ᤁᤖ ᤔᤧᤸᤗᤢᤰᤁᤶᤒᤠᤱᤃ ᤗᤠᤶᤎᤣ᤺ᤵᤐᤥᤗᤠᤶ ᤗᤠ᤺ᤳᤗᤥ॥

᥉ ᤗᤠᤶᤎᤣ᤺ᤵ ᤁᤧᤃᤥᤒᤠᤸᤗᤧ ᤂᤢᤏᤧ᤹ ᤁᤢᤗᤠᤃᤡ ᤗᤠᤶᤎᤣ᤺ᤵᤐᤧᤴ ᤜᤴᤍᤢ ᤐᤡᤖᤢ ᤜᤧᤰᤁᤩᤠᤱ ᤔᤧᤸᤗᤢᤰᤜᤠ᤹ᤖᤧᤀᤠᤱ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤧᤸᤗᤢᤰᤜᤠ᤹ ᤂᤢᤏᤡ᤹ ᤔᤡᤱᤅᤥᤏᤢ ᤀᤢ᤺ᤳᤋᤢᤛᤡᤀᤠᤱ ᤗᤠ᤺ᤰᤁᤠᤳ ᤗᤠᤶᤗᤥᤛᤢᤛᤡ᤹ᤀᤠᤱ ᤋᤣ᤹ᤖᤢᤛᤡᤖᤥ॥

᥊ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤁᤢᤔᤧᤸᤗᤢᤰᤜᤠ᤹ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡ᤹ᤀᤠᤱ ᤋᤃᤡ ᤋᤃᤡ ᤗᤠᤱᤄᤣ᤺ᤰᤗ ᤗᤠᤶᤗᤥᤛᤢᤛᤡ᤹ᤖᤥ॥ ᤜᤧᤰᤁᤩᤠᤱ ᤂᤧᤴ ᤔᤧᤸᤗᤢᤰᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢ᤹ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥

᥋ ᤁᤖ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠᤱᤃ ᤂᤧᤱᤜᤠ᤹ᤖᤧ ᤔᤧᤴᤍᤡᤶᤍᤢᤴ. ᤁᤖ ᤔᤧᤗᤥ᤺ᤰ ᤔᤧᤒᤣ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤀᤡᤰᤗᤠ᤺ᤴ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥”

᥌ ᤀᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤁᤴ ᤐᤠ᤺ᤴᤏᤡᤴ ᤂᤧᤍᤠ᤹ᤀᤥ ᤔᤧᤳᤋᤢᤛᤡᤀᤠᤱ ᤘᤕᤧ. ᤁᤖ ᤕᤧᤛᤢᤖᤧ ᤌᤣ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤂᤧᤴ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱᤗᤥ. ᤀᤡᤱᤃᤠ᤹ᤀᤣ ᤔᤧᤸᤗᤢᤰᤜᤠ᤹ᤖᤧ ᤗᤠᤃᤡ ᤗᤠᤶᤎᤣ᤺ᤵᤐᤠᤀᤠᤖᤥ॥

᥎ ᤀᤡᤱᤃᤠ᤹ᤏᤢ᤺ᤸᤗᤧ ᤋᤃᤡ ᤁᤧᤍᤠᤒᤠᤜᤠ᤹ ᤁᤧᤖᤧᤰ ᤂᤢ᤺ᤴᤍᤪᤡᤰᤐᤠ ᤏᤢ ᤑᤠ᤺ᤴᤍᤠᤛᤡᤖᤥ. ᤁᤖ ᤔᤧᤸᤗᤢᤰᤜᤠ᤹ᤖᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴ ᤔᤧᤱᤄᤧᤵᤛᤢᤴᤗᤥ॥

᥏ ᤀᤡᤱᤃᤠ᤹ᤀᤣ ᤗᤠᤶᤎᤣ᤺ᤵᤐᤠᤀᤠᤖᤥ. ᤀᤡᤱᤃᤠ᤹ᤗᤠᤶ ᤛᤡᤃᤠᤱ ᤁᤧᤗᤠ᤺ᤵᤐᤠᤜᤠ᤹ ᤋᤠᤱᤔᤧᤛᤧ᤺ᤵᤗᤥ॥ ᤂᤧᤴ ᤛᤡᤃᤠᤱ ᤗᤠ᤺ᤵᤔᤠ ᤏᤢ ᤗᤠ᤺ᤰᤁᤠᤳ ᤐᤣ᤺ᤰᤔᤠ ᤛᤢᤰᤗᤥ ᤜᤧᤰᤁᤩᤠᤱ ᤂᤧᤸᤗᤧ ᤆᤠᤖᤠᤶᤍᤧᤴ ᤂᤥᤛᤢ᤹ᤖᤥ॥

᥇᥆ ᤂᤢ᤺ᤴᤍᤪᤡᤰᤐᤠᤱᤃ ᤂᤢ᤺ᤳᤇᤧ. ᤛᤧᤳᤇᤧ ᤏᤢ ᤔᤧᤱᤛᤧᤖᤰ ᤋᤠᤖᤥ. ᤁᤖ ᤀᤡᤱᤃᤠ᤹ᤃ ᤔᤏᤠᤜᤠ᤹ᤖᤧ ᤛᤧᤰᤂᤠᤒᤠ ᤜᤡᤱᤔᤴᤏᤡᤴ ᤔᤧᤄᤥᤛᤢᤖ. ᤜᤧᤰᤁᤩᤠᤱ ᤂᤧᤴᤏᤠᤱ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤔᤧᤄᤥᤛᤢᤖ ᤑᤠ᤹ᤀᤠᤱ ᤋᤩᤠᤱᤒᤠᤖᤥ॥

᥇᥇ “ᤀᤡᤱᤃᤠ᤹ ᤁᤧᤏᤢ᤹ᤒᤠ ᤔᤧᤸᤗᤢᤰᤁᤶᤒᤠᤀᤠᤖᤥ॥ ᤁᤧᤏᤢ᤹ᤒᤠ ᤔᤧᤸᤗᤢᤰᤁᤶᤒᤠᤱᤃ ᤁᤢᤔᤧᤸᤗᤢᤰᤜᤠ᤹ᤖᤧ ᤗᤠᤃᤡ ᤛᤡᤔᤠᤀᤣ ᤐᤥ᤺ᤱᤛᤠᤱ ᤔᤧᤃᤡᤏᤧᤴᤗᤥ॥

᥇᥈ ᤁᤖ ᤕᤠᤱᤅᤥ ᤕᤠ᤺ᤗᤡᤰ ᤛᤠᤱᤔᤏᤠᤒᤠ ᤔᤏᤠ᤺ᤱᤃ ᤛᤧᤰᤂᤠᤒᤠ ᤔᤧᤸᤗᤢᤰᤁᤶᤒᤠ ᤏᤢ ᤔᤧᤸᤗᤢᤰᤍᤠᤱᤒᤠ ᤔᤧ᤺ᤴᤗᤥ॥ ᤂᤧᤸᤗᤧ ᤐᤖᤠᤒᤠᤴ ᤑᤧᤴᤗ ᤐᤵᤐᤠ ᤏᤡᤛᤢᤸᤗᤧ ᤔᤧᤸᤗᤢᤰᤜᤠ᤹ ᤗᤧᤖᤢᤎᤛᤡᤀᤠᤱ ᤂᤧᤳᤇᤡᤱ ᤐᤣ᤺ᤰᤗᤥ ᤜᤧᤰᤁᤩᤠᤱ ᤐᤖᤠᤒᤠᤴ ᤋᤠᤀᤠᤱ ᤔᤧᤸᤗᤢᤰᤜᤠ᤹ ᤑᤳᤋᤢᤛᤡ᤹ᤀᤠᤱ ᤛᤧᤛᤢᤍᤣᤛᤢᤛᤡ᤹ᤖᤥ॥

᥇᥉ ᤂᤧᤴ ᤔᤏᤠᤴ ᤕᤠᤱᤅᤥ ᤕᤠ᤺ᤸᤗᤡᤰ ᤛᤠᤱᤔᤏᤠᤒᤠᤀᤠᤱᤗᤰ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤔᤧᤸᤗᤢᤰᤜᤠ᤹ ᤏᤢᤖᤡᤰᤁᤠᤱ ᤀᤥᤔᤧᤔᤧᤳᤋᤢᤴᤇᤡᤴ ᤁᤖ ᤗᤧᤖᤢᤎᤛᤡᤀᤠᤱ ᤂᤧᤳᤇᤡᤱ ᤐᤣ᤺ᤰᤗᤥ॥

᥇᥊-᥇᥋ “ᤀᤡᤱᤃᤠ᤹ ᤁᤧᤏᤢ᤹ᤒᤠ ᤔᤧᤸᤗᤢᤰᤁᤶᤒᤠᤀᤠᤖᤥ॥ ᤀᤡᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤛᤡᤱ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤛᤡᤱ ᤏᤡ᤺ᤳᤋᤠᤒᤠ ᤜᤧᤰᤁᤣᤀᤣ ᤀᤠᤔᤧᤸᤗᤢᤰᤜᤠ᤹ᤖᤧ ᤀᤡᤱᤃᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤠᤖᤥ- ᤀᤡᤱᤃᤠ᤹ᤀᤠᤱ ᤂᤢᤏᤧ᤹ ᤁᤢᤛᤡᤱ ᤏᤡ᤺ᤳᤋᤢᤱ. ᤜᤧᤰᤁᤩᤠᤱ ᤀᤠᤔᤧᤸᤗᤢᤰᤜᤠ᤹ᤖᤧ ᤗᤠᤃᤡ ᤛᤡᤔᤠᤀᤠᤱ ᤕᤠᤖᤡᤵ ᤘᤠ᤹ᤀᤠᤖᤥ॥

᥇᥌ ᤀᤡᤱᤃᤠ᤹ ᤘᤣ᤹ ᤔᤧᤸᤗᤢᤰᤜᤠ᤹ᤀᤠᤱ ᤁᤳᤋᤢᤱᤛᤡᤱ॥ ᤂᤧᤱᤜᤠ᤹ᤃ ᤁᤴ ᤗᤢᤵᤐᤥᤒᤠ ᤔᤧ᤺ᤴᤇᤡᤖᤥ ᤁᤖ ᤂᤧᤱᤜᤠ᤹ᤀᤠᤱ ᤀᤡᤱᤃᤠ᤹ ᤗᤳᤇᤠ ᤗᤢᤵᤐᤥ ᤋᤠ᤺ᤵᤔᤠᤛᤡ ᤐᤥᤱᤗᤥ॥ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤀᤠᤀᤡᤰᤗᤠ᤺ᤴ ᤔᤧᤄᤧᤵᤛᤢ᤹ᤀᤠᤱ ᤂᤧᤱᤜᤠ᤹ ᤌᤡᤰ ᤗᤢᤵ ᤔᤧᤒᤥ᤺ᤱ ᤜᤧᤰᤁᤩᤠᤱ ᤔᤧᤸᤗᤢᤰᤁᤶᤒᤠᤴᤏᤠᤱ ᤗᤳᤇᤠᤖᤰ ᤐᤥᤱᤗᤥ॥

᥇᥍ “ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤁᤠᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤜᤡᤱᤔᤴᤏᤡᤴ ᤕᤠᤶᤔᤥ ᤕᤠᤱᤏᤠ ᤂᤥᤔᤠ ᤑᤠ᤹ᤀᤠᤱ ᤁᤴ ᤀᤠᤜᤡᤱᤔᤴᤏᤡᤴ ᤂᤢᤏᤧ᤹ ᤐᤡᤖᤢᤱᤍᤣᤛᤢᤱᤗᤥ॥

᥇᥎ ᤀᤠᤳᤋᤡᤸᤗᤧᤀᤠᤱ ᤏᤧᤳᤋᤡᤃᤧᤴ ᤀᤠᤜᤡᤱᤔᤴᤏᤡᤴ ᤀᤡᤱᤃᤠ᤹ᤀᤥᤗᤠᤶ ᤋᤣ᤹ᤔᤠ ᤔᤧᤛᤢᤰᤋᤢᤴᤗᤥ. ᤁᤖ ᤁᤱᤃ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤛᤡᤖᤠ᤹ ᤌᤠᤱᤎᤠᤱ ᤐᤡᤔᤠ ᤛᤢᤰᤋᤢᤱᤗᤥ॥ ᤏᤧᤳᤋᤡᤃᤧᤴ ᤀᤠᤜᤡᤱᤔᤴᤏᤡᤴ ᤀᤠᤒᤠᤅᤣ ᤐᤡᤔᤠ ᤏᤢ ᤕᤠᤶᤔᤥ ᤕᤠᤱᤏᤠ ᤂᤥᤔᤠ ᤕᤢᤰ ᤁᤳᤋᤢᤱᤗᤥ॥ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤀᤰᤂᤣ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤠᤱᤅᤠᤱ ᤘᤠ᤹ᤖᤥ॥”

᥇᥏ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤁᤴ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤕᤜᤢᤍᤡᤜᤠ᤹ ᤕᤠᤶᤔᤥᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤧᤍᤅᤧᤴᤏᤠᤱ ᤔᤧᤛᤧᤖᤧᤖᤥ॥

᥈᥆ ᤕᤖᤡᤰᤗᤧ ᤀᤰᤂᤣ ᤔᤧᤒᤠ᤺ᤳᤋᤢ. “ᤁᤱᤃ ᤛᤧᤰᤂᤠᤛᤠᤱ ᤑᤧᤴᤛᤠᤶᤔᤡᤸᤗᤧ ᤕᤢᤰᤋᤢᤀᤠᤱ ᤏᤠᤰᤂᤧ ᤐᤣᤀᤠᤱ ᤘᤠ᤹ᤖᤥ᥄ ᤀᤰᤋᤱᤒᤠ ᤔᤏᤠ᤺ᤸᤗᤧ ᤁᤢᤒᤠ᤺ᤴᤏᤡᤴ ᤌᤣᤀᤠᤱ ᤂᤧᤶᤔᤠᤒᤣ᥅”

᥈᥇ ᤁᤖ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤑᤧᤴᤛᤠᤶᤔᤡᤸᤗᤧ ᤕᤢᤰᤋᤢᤒᤠ ᤔᤏᤠᤴ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤏᤧᤴᤗᤥ॥ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤒᤠᤸᤗᤧ ᤔᤡᤰᤑ᤺ᤶᤒᤠᤸᤗᤧ ᤁᤢᤔᤡᤰᤁᤡᤴ ᤜᤶᤔᤠ ᤛᤢᤰᤋᤢᤒᤡ᥅”

ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤔᤧᤏᤠ᤹ᤖᤢ

᥈᥈ ᤜᤧᤰᤁᤩᤠᤱ ᤕᤖᤢᤛᤗᤧᤶᤔᤥ ᤔᤠᤱᤜᤡᤶ ᤋᤥ᤺ᤶᤔᤠ ᤋᤱᤏᤠᤶᤖᤧᤴb ᤕᤧᤶ ᤘᤕᤧ. ᤁᤱᤃ ᤆᤢᤱᤘᤠ᤺ᤶᤔᤠ ᤗᤠᤀᤥ ᤘᤕᤧᤖᤥ॥

᥈᥉ ᤜᤧᤰᤁᤩᤠᤱ ᤂᤧᤵᤔᤥ ᤕᤧᤛᤢ᤺ᤴ ᤔᤠᤱᤜᤡᤶ ᤗᤰᤂᤢᤶ ᤂᤡᤖᤡ ᤛᤥᤗᤥᤔᤏᤖᤧ ᤁᤢᤀᤠ᤺ᤶᤓᤥ ᤔᤧᤵᤔᤏᤠᤒᤠ ᤋᤧᤴᤏᤥ ᤗᤠᤱᤄᤣ᤺ᤰᤁᤡ ᤘᤕᤧᤖᤥ॥

᥈᥊ ᤂᤢᤏᤧ᤹ ᤁᤢᤄᤡᤖᤡ ᤕᤜᤢᤍᤡᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤔᤧᤳᤋᤢ. “ᤂᤧᤏᤧ᤹ ᤀᤠᤵᤑᤠᤸᤗᤧ ᤌᤠᤖᤡᤰ ᤐᤡᤷᤒᤣ᤺ᤶᤒᤥ ᤕᤠᤵᤔᤡ ᤁᤧᤃᤵᤐᤠᤒᤣ᥅ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤣ᤺ᤴᤍᤧᤒᤠ ᤂᤪᤡᤛ᤻ᤋᤏᤧ ᤑᤠ᤹ᤃᤪ ᤁᤢᤍᤥ᤺ᤵᤔᤠᤱ ᤐᤠ᤺ᤳᤋᤧ᤹ᤀᤥ᥄”

᥈᥋ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ᤃ ᤋᤃᤡᤛᤠ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤁᤖ ᤂᤡᤏᤡ᤹ᤃ ᤏᤛᤠ᤺ᤴ ᤀᤠᤃᤧᤴᤈᤥᤃᤡᤴᤗᤥ॥ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤕᤢᤰᤁᤥᤗᤠᤶ ᤆᤥᤃᤢᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ᤖᤧᤀᤣ ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤀᤥᤛᤣ᤺ᤴᤃᤧᤎᤠᤰᤋᤡ᤹.

᥈᥌ ᤁᤖ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤗᤥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤀᤠᤔᤧᤸᤗᤢᤰ ᤔᤧ᤺ᤴᤏᤡᤱᤗᤥ॥

᥈᥍ ᤀᤡᤱᤃᤠ᤹ ᤀᤠᤔᤧᤸᤗᤢᤰᤜᤠ᤹ᤖᤧᤃ ᤀᤠᤀᤡᤰᤗᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤂᤧᤱᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤛᤡᤱᤅᤠᤱ ᤂᤧᤱᤜᤠ᤹ᤖᤧᤃ ᤀᤡᤱᤃᤠ᤹ ᤔᤧᤍᤡᤶᤔᤠᤖᤥ॥

᥈᥎ ᤂᤧᤱᤜᤠ᤹ ᤀᤡᤱᤃᤠ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤶᤔᤧᤰᤏᤧᤴ॥ ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤂᤧᤱᤜᤠ᤹ ᤀᤠᤜᤢᤰᤁᤥᤗᤠᤶ ᤏᤠᤵᤔᤠ ᤋᤣ᤹ᤔᤠ ᤔᤧᤛᤢᤰᤋᤢᤴᤗᤥ.

᥈᥏ ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤂᤧᤱᤜᤠ᤹ ᤀᤡᤱᤃᤠ᤹ ᤐᤡᤖᤠᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤠᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥ ᤂᤧᤱᤜᤠ᤹ ᤀᤠᤶᤒᤠᤖᤧ ᤁᤢᤜᤢᤰᤁᤥᤗᤠᤶ ᤀᤠᤳᤋᤡᤸᤗᤧᤀᤠᤱ ᤏᤠᤵᤔᤠ ᤋᤣ᤹ᤔᤠ ᤔᤧᤛᤢᤰᤋᤢᤴᤗᤥ॥

᥉᥆ ᤐᤠᤏᤢᤍᤡᤱ ᤀᤠᤶᤒᤠ ᤏᤢ ᤀᤡᤱᤃᤠ᤹ ᤗᤳᤇᤠᤛᤡᤃᤧᤖᤥ॥”

᥉᥇ ᤜᤧᤰᤁᤣ᤺ᤸᤗᤧ ᤕᤠᤶᤔᤥ ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤗᤧᤵᤔᤠ ᤛᤧᤵᤔᤠ ᤑᤠ᤹ᤀᤠᤱ ᤗᤢᤱᤅᤡᤴ ᤔᤧᤄᤵᤛᤢ.

᥉᥈ ᤁᤖ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤐᤠᤏᤢᤍᤡᤱ ᤀᤠᤶᤒᤠᤗᤠᤶ ᤕᤖᤡᤰ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ ᤐᤡᤏᤡᤱ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤀᤥ ᤀᤠᤳᤋᤡᤴ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤗᤢᤱᤅᤡᤸᤗᤧ ᤗᤧᤵᤔᤠ ᤀᤠᤃᤧᤃᤥ᤺ᤳᤋᤡᤒᤠᤒᤣ᥅”

᥉᥉ ᤕᤜᤢᤍᤡᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧᤃ ᤔᤧ᤺ᤴᤗᤥ. ᤁᤖ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤁᤧᤒᤠᤖᤧᤒᤠᤸᤗᤧ ᤆᤥᤃᤢᤸᤗᤧ ᤗᤢᤱᤅᤡᤸᤗᤧ ᤗᤧᤵᤔᤠ ᤁᤥ᤺ᤳᤋᤠᤛᤡᤃᤧᤒᤠᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤔᤧᤴᤇᤠᤶ ᤕᤠᤵᤔᤡᤏᤧᤖᤰ. ᤁᤖ ᤏᤡᤱᤘᤠ᤹ᤑᤢᤔᤠᤱᤀᤠ ᤗ᤹ᤖᤡᤰ ᤁᤧᤒᤠ᤺ᤳᤋᤢ᤹ᤖᤥ॥”

᥉᥊ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤂᤡᤏᤡ᤹ ᤀᤠᤒᤠᤅᤣ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤡᤏᤡ᤹ ᤔᤠᤱᤏᤡᤱᤗᤥ ᤗ᤹ᤖᤡᤰ ᤔᤧᤳᤋᤢᤛᤡᤒᤠ ᤛᤠᤵᤋᤧᤀᤠᤱ ᤐᤳᤗᤥ॥c

᥉᥋ ᤜᤧᤰᤁᤩᤠᤱ ᤛᤠᤶᤕᤥᤛᤠᤵᤗᤠ᤺ᤴ ᤗᤧᤱᤔᤠ ᤛᤢᤰᤔᤧᤍᤧᤳᤏᤧᤴᤒᤠᤴ ᤁᤧᤏᤡ᤺ᤛᤢᤶᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤡᤴᤜᤠ᤹ ᤐᤠ᤺ᤴᤈᤠᤰ ᤐᤡᤖᤢᤛᤡ ᤂᤧᤱᤜᤠ᤹ ᤂᤡᤏᤡ᤹ ᤔᤠᤱᤏᤡᤱᤗᤥ ᤗ᤹ᤖᤡᤰ ᤔᤧᤳᤋᤢᤛᤡᤖᤥ॥

᥉᥌ ᤜᤧᤰᤁᤣ᤺ᤸᤗᤧ ᤐᤠᤏᤢᤍᤡᤱ ᤐᤠ᤺ᤸᤗᤧ ᤛᤣᤛᤣ ᤆᤥᤃᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢᤒᤠ ᤔᤏᤠ᤺ᤸᤗᤧ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤛᤠᤀᤠ ᤗ᤹ᤖᤡᤰ ᤐᤠ᤺ᤳᤋᤢᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤁᤧᤒᤠ᤺ᤳᤋᤢ ᤑᤠ᤹ᤀᤠᤱ ᤕᤠᤵᤔᤡ ᤁᤧᤎᤡᤰᤋᤡᤒᤠᤒᤣ᥅

᥉᥍ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤆᤥᤰ ᤐᤠᤱᤅᤠᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥ᤺ᤰᤁᤠᤴᤏᤧ ᤑᤠ᤹ᤃᤪ ᤕᤠᤵᤔᤡ ᤏᤛᤠ᤺ᤴ ᤀᤠᤴᤈᤥᤃᤧᤶᤔᤡᤴᤏᤧ᤹ᤀᤥ॥

᥉᥎ ᤁᤖ ᤀᤡᤱᤃᤠ᤹ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ᤀᤥ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴᤇᤠᤱ ᤁᤴ ᤆᤥᤃᤢᤱᤒᤠ ᤕᤠ᤺ᤶᤒᤰᤜᤠ᤹ᤀᤥᤃ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤐᤠᤏᤢᤍᤡᤱ ᤐᤠ᤺ᤴ ᤀᤡᤱᤃᤠ᤹ᤀᤥ ᤘᤠ᤹ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤢᤏᤧ᤹ᤀᤥ ᤘᤠ᤹ᤀᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥”

᥉᥏ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤕᤠᤶᤔᤥ ᤋᤧᤶᤔᤠ ᤔᤧᤃᤥ᤺ᤳᤋᤢ ᤁᤖ ᤂᤢᤏᤧ᤹ ᤑᤡ᤺ᤴᤇᤡᤱ ᤐᤣᤖᤥ॥

᥊᥆ ᤜᤧᤰᤁᤩᤠᤱ ᤕᤧᤛᤢ᤺ᤴ ᤕᤷᤍᤏ ᤕᤱᤄᤱᤅᤡᤸᤗᤧ ᤏᤠᤎᤠ᤺ᤶᤒᤡ ᤋᤃᤡ ᤕᤢᤜᤢᤴᤏᤠᤖᤧ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤒᤠ ᤋᤧᤴᤏᤥ ᤐᤣ॥ ᤂᤢᤏᤧ᤹ ᤂᤧᤵᤔᤥᤀᤣ ᤕᤠ᤺ᤰᤋᤧᤸᤗᤧ

᥊᥇ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ᤀᤥ ᤔᤧᤍᤩᤧᤖᤥ॥ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤕᤢᤜᤢᤴᤏᤠᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤇᤠᤱ ᤁᤴ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤧᤰᤂᤠᤀᤣᤖᤥ॥”

᥊᥈ ᤜᤧᤰᤁᤩᤠᤱ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

a 

᥇᥆:᥇ ᤔᤧᤸᤗᤢᤰᤂᤖᤀᤥ ᤔᤧᤸᤗᤢᤰᤜᤠ᤹ ᤔᤧᤗᤠ᤺ᤳᤋᤠᤱ ᤗᤠᤶᤎᤣ᤺ᤵᤐᤧᤴ ᤛᤢᤵ ᤜᤧᤰᤁᤣ᤺ᤸᤗᤧ ᤛᤧᤴᤍᤡᤰ ᤔᤧᤸᤗᤢᤰᤜᤠ᤹ ᤂᤢ᤺ᤴᤍᤪᤡᤰᤐᤠ ᤏᤢ ᤑᤠ᤺ᤴᤍᤠ ᤜᤧᤰᤁᤩᤠᤱ ᤌᤰᤛᤠᤜᤠ᤹ᤗᤠᤶ ᤋᤠᤱᤛᤧ᤺ᤵ ᤔᤧᤄᤥ॥

b 

᥇᥆:᥈᥈ ᤁᤱᤃ ᥇᥌᥎ ᤏᤠᤈᤡᤖᤡ ᤋᤱᤒᤣ ᤋᤃᤡ ᤕᤜᤢᤍᤡᤜᤠ᤹ᤖᤧ ᤔᤠᤱᤜᤡᤶᤔᤡᤴ ᤛᤣᤛᤣᤛᤠᤱᤛᤠᤱ ᤔᤧᤈᤥᤃᤢᤒᤠ ᤏᤡᤱᤘᤠ᤹ᤛᤥᤀᤥ ᤕᤧᤳᤇᤡ ᤕᤧᤴ ᤌᤠᤖᤡᤰ ᤛᤛᤠᤱᤛᤪᤥᤳ ᤆᤥ᤺ᤰᤔᤏᤠᤒᤠ ᤋᤱᤏᤠᤶᤔᤡᤴ ᤘᤕᤧ॥

c 

᥇᥆:᥉᥊ ᤏᤡᤱ ᤛᤢᤶ ᥎᥈:᥌ ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥ ᤗᤠᤶᤗᤥᤒᤠ ᤐᤥᤱᤔᤠ ᤁᤧᤒᤥ᤺ᤱᤒᤠ ᤔᤏᤠᤜᤠ᤹ ᤁᤴ ᤐᤠ᤺ᤴᤜᤠ᤹ ᤔᤧᤳᤋᤢᤛᤡ॥ ᤂᤢᤏᤧ᤹ ᤂᤧᤱᤜᤠ᤹ “ᤂᤡᤏᤡ᤹ ᤔᤠᤱᤏᤡᤱᤗᤥ” ᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤧᤰᤘᤠ ᤔᤏᤠᤜᤠ᤹ᤗᤢᤶᤔᤥ ᤂᤢᤏᤧ᤹ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧ॥

ᤗᤠᤈᤖᤛᤧᤴ ᤛᤩᤧᤒᤠ

᥇᥇

ᤀᤠᤸᤗ ᤒᤧᤌᤠᤏᤡa ᤐᤠᤱᤓᤣ᤹ᤀᤥ ᤗᤠᤈᤖᤛ ᤔᤧᤵᤔᤏᤠᤒᤠ ᤗᤳᤇᤠ ᤔᤏᤠᤴ ᤛᤠ᤹ᤖᤡᤰ ᤋᤢᤃᤧᤀᤠᤱ ᤏᤧᤛ᤻ᤛᤧ॥ ᤂᤧᤸᤗᤧ ᤁᤢᤴᤈᤣᤗᤡᤔᤠᤜᤠ᤹ ᤔᤖᤡᤕᤔ ᤏᤢ ᤔᤠᤷᤌᤠ ᤔᤧᤵᤔᤏᤠᤔᤠ ᤘᤕᤧᤳᤇᤡᤖᤥ॥

᥈ ᤒᤠ ᤁᤴ ᤔᤖᤡᤕᤶᤔᤡᤸᤗᤧ ᤋᤠ᤺ᤴᤍᤡb ᤍᤠᤱᤒᤠᤸᤗᤧ ᤁᤢᤗᤠᤱᤅᤥ ᤑᤢᤱᤏᤠᤶ ᤏᤡ᤺ᤱᤃᤣ᤺ᤴ ᤜᤢᤰᤂᤢᤀᤠᤱ ᤁᤢᤎᤧᤃᤣ᤺ᤰᤁᤡᤸᤗᤧ ᤋᤢᤃᤢᤀᤠᤱ ᤘᤕᤧᤖᤥ॥ ᤂᤧᤸᤗᤧ ᤁᤢᤴᤛᤠ᤹ ᤗᤠᤈᤖᤛᤧᤴ ᤋᤢᤃᤧᤀᤠᤱ ᤏᤧᤛ᤻ᤛᤧᤖᤥ॥

᥉ ᤂᤧᤴ ᤁᤢᤴᤈᤣᤗᤡᤔᤠᤜᤠ᤹ᤖᤧ ᤕᤧᤛᤢ᤺ᤴ ᤀᤰᤋᤱᤒᤠ ᤀᤡᤱᤄᤱ ᤜᤠᤰᤋᤧᤳᤇᤢ. “ᤍᤠᤱᤒᤣ. ᤗᤢᤱᤔᤠ᤹ ᤁᤧᤍᤢᤰᤋᤢᤒᤠ ᤁᤧᤴᤈᤢᤶᤔᤡᤴ ᤛᤠ᤹ᤖᤡᤰ ᤋᤢᤰᤁᤠᤱ ᤏᤧᤖᤥ॥”

᥊ ᤕᤧᤛᤢᤖᤧ ᤁᤴ ᤀᤡᤱᤄᤱᤅᤡᤴ ᤂᤧᤵᤛᤢᤀᤠᤱ ᤀᤰᤂᤣ ᤐᤠ᤺ᤳᤋᤢ. “ᤂᤢᤏᤧ᤹ᤃ ᤁᤴ ᤋᤢᤰᤔᤠᤸᤗᤧ ᤔᤧᤛᤡ᤺ᤏᤧᤴᤗᤥ॥ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤗᤧ ᤗᤠᤃᤡ ᤐᤥ᤺ᤰᤂᤧᤒᤠᤖᤥ॥ ᤁᤴᤗᤠᤶᤒᤠ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤐᤥᤱᤗᤥ॥”

᥋ ᤕᤧᤛᤢᤖᤧ ᤔᤠᤷᤌᤠ. ᤂᤧᤸᤗᤧ ᤁᤢᤴᤛᤠ᤹ ᤔᤖᤡᤕᤔ ᤏᤢ ᤗᤠᤈᤖᤛᤧᤴ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤘᤕᤧᤛᤠᤱ

᥌ ᤗᤠᤈᤖᤛᤧᤴ ᤋᤢᤰᤁᤠᤱ ᤏᤧ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤂᤧᤵᤛᤢᤀᤠᤱᤛᤠᤱ ᤂᤢᤏᤧ᤹ ᤏᤡᤕᤧᤴ ᤌᤠᤖᤡᤰ ᤘᤕᤧᤒᤠ ᤋᤧᤴᤏᤥᤀᤣ ᤕᤠ᤺ᤰᤋᤧᤖᤥ॥

᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤀᤠᤏᤡ᤹ ᤕᤠᤶᤔᤥ ᤕᤜᤢᤍᤡᤕᤠ ᤌᤢᤶᤔᤥ ᤏᤢ᤺ᤰᤂᤡ ᤐᤡᤃᤡᤖᤥ॥”

᥎ ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤛᤡᤰᤛᤠᤶᤒᤣ. ᤂᤧᤳᤌᤥᤃ ᤕᤜᤢᤍᤡᤜᤠ᤹ᤖᤧ ᤁᤢᤓᤠ ᤕᤧᤴ ᤋᤃᤡ ᤗᤢᤱᤅᤡᤸᤗᤧ ᤗᤧᤵᤔᤠ ᤛᤧᤵᤔᤠ ᤁᤧᤶᤃᤥ᤺ᤳᤋᤧᤀᤠᤱ ᤘᤕᤧ. ᤜᤧᤰᤁᤣᤛᤠᤱ ᤂᤧᤏᤧ᤹ ᤕᤠᤶᤔᤥ ᤂᤧᤳᤌᤥᤀᤣ ᤐᤣ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤒᤡ᥅”

᥏ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤌᤡᤰ ᤗᤧᤴᤍᤡᤰᤁᤥ ᤁᤢᤔᤢᤰ ᤌᤡᤰ-ᤏᤧᤳ (᥇᥈) ᤔᤧᤒᤥ᤺ᤱᤏᤧᤴᤒᤡ᥅ ᤀᤠᤳᤋᤡᤴ ᤔᤏᤠᤴ ᤗᤧᤴᤍᤡᤰ ᤗᤠᤱᤄᤣ᤺ᤰ ᤂᤧᤸᤗᤧ ᤁᤢᤗᤠᤱᤅᤡᤴ ᤔᤧᤍᤥ᤺ᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤂᤠᤀᤥ᤺ᤵᤔᤠᤀᤥ ᤔᤡᤰ ᤏᤡ᤺ᤖᤥ॥

᥇᥆ ᤁᤖ ᤀᤠᤳᤋᤡᤴ ᤔᤏᤠᤴ ᤛᤧᤴᤍᤡᤰ ᤗᤠᤱᤄᤣ᤺ᤰ ᤂᤧᤸᤗᤧ ᤁᤢᤗᤠᤱ ᤋᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤠᤍᤠᤶᤔᤥ ᤂᤧᤸᤗᤧ ᤌᤥ᤹ᤛᤡᤱᤔᤠ ᤀᤥ᤺ᤳᤋᤡ᤺ᤴ ᤔᤧᤃᤳᤋᤢᤴᤗᤥ॥”

᥇᥇ ᤀᤰᤂᤣ ᤐᤠ᤺ᤳᤋᤢ ᤛᤢᤖᤢᤀᤠᤱ ᤕᤧᤛᤢᤖᤧ ᤕᤠᤶᤔᤥ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤏᤡ᤹ ᤆᤢᤶ ᤗᤠᤈᤖᤛᤧᤴ ᤔᤢᤖᤢᤰᤂᤢᤖᤢᤰ ᤀᤡᤵᤛᤧᤀᤠᤱ ᤏᤧᤖᤥ. ᤁᤖ ᤂᤢᤏᤧ᤹ ᤁᤢᤓᤥ᤺ᤱᤛᤧ ᤐᤣ᤺ᤰᤁᤠᤖᤥ॥”c

᥇᥈ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤍᤠᤱᤒᤣ. ᤂᤢᤏᤧ᤹ ᤀᤡᤵᤛᤧᤀᤠᤱᤗᤰ ᤏᤧᤏᤧ ᤑᤠ᤹ᤃᤪ ᤐᤥ᤺ᤰᤗᤥ॥”

᥇᥉ ᤕᤧᤛᤢᤖᤧ ᤂᤧᤱᤜᤠ᤹ ᤗᤠᤈᤖᤛᤖᤧ ᤁᤢᤛᤡᤔᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤳᤋᤢᤛᤡᤀᤠᤱ ᤘᤕᤧ. ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤗᤠᤈᤖᤛᤧᤴ ᤀᤡᤵᤛᤧᤀᤠᤱᤗᤰ ᤏᤧ᤹᤺ ᤗ᤹ᤖᤡᤰ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥇᥊ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤂᤧᤱᤜᤠ᤹ ᤁᤢᤍᤥ᤺ᤵᤔᤠᤀᤣ ᤔᤧᤳᤋᤢᤛᤡ. “ᤗᤠᤈᤖᤛᤧᤱᤃ ᤛᤩᤧᤖᤥ.

᥇᥋ ᤁᤖ ᤀᤠᤸᤗᤛᤠᤱ ᤂᤡᤏᤡ᤹ ᤕᤖᤡᤰ ᤕᤠᤵᤔᤡ ᤏᤛᤠ᤺ᤴ ᤀᤠᤃᤧᤈᤥᤃᤡᤖ ᤑᤠ᤹ᤀᤠᤱ ᤀᤡᤱᤃᤠ᤹ ᤂᤧᤳᤏᤠ ᤜᤥ᤺ᤵᤋᤠᤱᤒᤠᤴᤏᤣ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤐᤥ᤺ᤰᤂᤧᤖᤥ॥ ᤀᤠᤸᤗ ᤂᤢᤏᤧ᤹ ᤁᤢᤛᤠ᤹ᤛᤧ ᤐᤣᤃᤡᤖᤥ॥”

᥇᥌ ᤜᤧᤰᤁᤩᤠᤱ ᤍᤡᤍᤡᤔᤛ ᤔᤧᤵᤔᤏᤠᤒᤠ ᤌᤥᤔᤠ᤺ᤸᤗᤧd ᤘᤣ᤹ ᤁᤢᤴᤈᤢᤶ ᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤠᤏᤡ᤹ᤀᤠᤱ ᤍᤠᤱᤒᤠᤴᤏᤢᤀᤣ ᤐᤣᤃᤡᤀᤠᤱ ᤂᤢᤏᤧ᤹ᤏᤢᤀᤣ ᤛᤩᤧ᤹ᤀᤡᤖᤥ॥”

ᤕᤧᤛᤢᤖᤧ ᤔᤠᤷᤌᤠ᤺ᤴ ᤏᤢ ᤔᤖᤡᤕᤶᤔᤡᤴ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ᤹

᥇᥍ ᤂᤧᤱᤜᤠ᤹ ᤒᤧᤌᤠᤏᤡᤀᤥ ᤔᤧᤃᤧᤖᤧᤸᤗᤧ ᤗᤠᤈᤖᤛᤧᤴ ᤂᤠᤶᤔᤥ ᤔᤧᤈᤡᤰᤂᤢᤒᤠᤱᤃ ᤗᤡᤛᤡ ᤕᤧᤴ ᤁᤧᤖᤧ ᤁᤧᤗ᤹ᤒᤠᤴ ᤕᤧᤛᤢᤖᤧ ᤏᤡᤱᤘᤠ᤹ ᤂᤥᤛᤢᤖᤥ॥

᥇᥎ ᤒᤧᤌᤠᤏᤡᤃ ᤕᤖᤢᤛᤗᤧᤶᤗᤠᤶ ᤁᤡᤗᤥᤔᤡᤋᤖ ᤛᤢᤶᤛᤡ ᤕᤠᤖᤡᤰ ᤔᤠ᤺ᤰᤂᤧ.

᥇᥏ ᤜᤧᤰᤁᤩᤠᤱ ᤕᤖᤡᤰ ᤕᤜᤢᤍᤡᤜᤠ᤹ ᤔᤠᤷᤌᤠ ᤏᤢ ᤔᤖᤡᤕᤔᤖᤧ ᤂᤢᤴᤇᤡ᤹ ᤛᤱᤘᤠᤒᤠᤴ ᤛᤩᤧᤒᤠᤀᤥ ᤂᤢᤴᤇᤡ᤹ ᤀᤠ᤺ᤴᤇᤡᤱᤔᤠ ᤐᤡᤛᤧ ᤂᤧᤵᤔᤥ ᤔᤧᤍᤩᤧᤀᤠᤱ ᤔᤧᤘᤕᤧ॥

᥈᥆ ᤔᤠᤷᤌᤠᤖᤧ ᤕᤧᤛᤢ᤺ᤴ ᤑᤧᤴᤗ ᤐᤳ ᤁᤧᤗ᤹ᤒᤠ ᤂᤧᤵᤛᤢᤀᤠᤱ ᤗᤠᤶᤍᤣ᤺ᤱ ᤌᤠᤖᤡᤰ ᤁᤢᤍᤢᤶᤛᤧ ᤐᤣᤖᤥ. ᤁᤖ ᤔᤖᤡᤕᤶᤔᤡᤴ ᤜᤡᤶᤔᤥᤀᤣ ᤕᤠ᤺ᤰᤋᤧᤖᤥ॥

᥈᥇ ᤔᤠᤷᤌᤠᤖᤧ ᤕᤧᤛᤢ᤺ᤴ ᤔᤧᤳᤋᤢ. “ᤍᤠᤱᤒᤣ. ᤂᤧᤏᤧ᤹ ᤁᤵᤔᤥ ᤁᤧᤘᤕᤧᤸᤗᤧᤃ ᤀᤠᤴᤛᤠ᤹ ᤔᤧᤛᤩᤧᤏᤧᤶᤒᤠᤔᤧᤴ᥄

᥈᥈ ᤁᤖ ᤀᤠᤸᤗᤥ ᤌᤣ ᤁᤧᤏᤠ᤺ᤰᤋᤢᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡ᤹ ᤁᤧᤗ᤹ᤒᤠᤴ ᤀᤡᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥”

᥈᥉ ᤕᤧᤛᤢᤖᤧ ᤔᤠᤷᤌᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤴᤛᤠ᤹ᤃ ᤕᤠᤶᤔᤥ ᤛᤡᤔᤧᤴᤗᤠᤶ ᤜᤡᤱᤗᤥ॥”

᥈᥊ ᤜᤧᤰᤁᤣ᤺ᤸᤗᤧ ᤔᤠᤷᤌᤠᤖᤧ ᤏᤥᤃᤵ ᤐᤡᤖᤢ. “ᤀᤥᤖᤥ ᤀᤠᤍᤠᤱᤒᤣ. ᤁᤢᤏᤢᤵᤔᤠ ᤕᤧᤴᤏᤥ ᤛᤡᤔᤧᤴᤗᤠᤶ ᤜᤡᤱᤔᤴᤏᤥ ᤂᤢᤏᤧ᤹ ᤕᤠᤶᤔᤥ ᤜᤡᤱ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥”

᥈᥋ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤡᤱᤃᤠ᤹ᤃ ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤜᤡᤱᤔᤴ ᤁᤧᤒᤡᤒᤠ ᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠᤀᤠᤖᤥ॥ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤏᤛᤠ᤺ᤴ ᤆᤥᤰᤁᤠ ᤂᤧᤱᤃ ᤛᤡ ᤛᤠᤱ ᤕᤠᤶᤔᤥ ᤜᤡᤱᤗᤥ॥

᥈᥌ ᤜᤧᤰᤁᤩᤠᤱ ᤀᤡᤱᤃᤠ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤁᤧᤜᤡᤱᤒᤠᤱᤃ ᤀᤠᤵᤑᤠᤸᤗᤧᤀᤠᤱ ᤔᤧᤛᤡᤏᤧᤴᤗᤥ॥ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤴ ᤀᤠᤒᤠ᤺ᤴᤏᤡᤴ ᤏᤛᤠ᤺ᤴ ᤁᤧᤈᤥᤃᤢᤒᤡ᥅”

᥈᥍ ᤔᤠᤷᤌᤠᤖᤧ ᤏᤥᤃᤵ ᤐᤡᤖᤢ “ᤀᤥᤖᤥ ᤀᤠᤍᤠᤱᤒᤣ. ᤂᤧᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤢᤔᤠ ᤁᤧᤒᤥ᤺ᤱᤒᤠ ᤏᤡᤱᤘᤠ᤹ᤑᤢᤛᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤣ᤺ᤴᤍᤧᤒᤠ ᤂᤪᤡᤛ᤻ᤋᤏᤧ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤛᤠ᤺ᤴ ᤆᤥᤃᤢᤱᤗᤥ॥”

᥈᥎ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ ᤛᤢᤖᤢᤀᤠᤱ ᤕᤠᤶᤔᤥ ᤜᤡᤶᤔᤥ ᤏᤢ᤺ᤰᤂᤧ ᤐᤣᤀᤠᤱ ᤔᤖᤡᤕᤶᤔᤡᤴ ᤔᤣᤖᤡᤱ ᤁᤧᤎᤰᤐᤠᤜᤠ᤹ᤗᤠᤶ ᤌᤡᤰᤗᤧᤵᤔᤠᤱ ᤛᤫᤠ᤺ᤳ ᤀᤢ᤺ᤳᤋᤢ ᤋᤣ᤹ᤖᤢᤀᤠᤱ ᤔᤧᤳᤋᤢ. “ᤛᤡᤰᤛᤠᤶᤒᤠᤱᤃ ᤁᤵᤔᤥ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤏᤧ᤹ ᤁᤧᤀᤢ᤺ᤳᤋᤧᤀᤠᤱ ᤘᤠ᤹ᤖᤥ॥”

᥈᥏ ᤔᤖᤡᤕᤔᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤏᤢᤔᤧ᤺ᤴᤏᤣ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤕᤧᤛᤢᤖᤧ ᤁᤢᤍᤢᤶᤛᤧ ᤐᤣᤖᤥ॥

᥉᥆ ᤂᤧᤴ ᤕᤧᤶ ᤌᤠᤖᤡᤰ ᤕᤧᤛᤢ᤺ᤱᤃ ᤐᤠᤱᤓᤣ᤹ᤀᤥ ᤔᤧᤱᤃᤧᤳᤋᤣ ᤘᤕᤧ. ᤁᤖ ᤂᤢᤏᤧ᤹ᤃ ᤔᤠᤷᤌᤠᤖᤧ ᤋᤢᤔᤢᤒᤠ ᤋᤧᤴᤏᤥᤀᤣ ᤘᤕᤧ॥

᥉᥇ ᤀᤠ᤺ᤴᤇᤡᤱᤔᤠ ᤐᤡᤛᤧ ᤜᤡᤶᤔᤥ ᤁᤧᤍᤠᤒᤠ ᤕᤜᤢᤍᤡᤜᤠ᤹ᤖᤧ ᤔᤖᤡᤕᤶᤔᤡᤴ ᤜᤧᤰᤁᤣᤗ᤹ᤖᤡᤰ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤐᤣᤒᤠ ᤔᤧᤏᤡᤛᤢᤀᤠᤱ ᤛᤧᤰᤂᤠᤛᤠᤱ ᤂᤢᤏᤧ᤹ ᤁᤢᤴᤛᤠ᤹ᤖᤧ ᤁᤢᤀᤡᤵᤐᤢᤱᤅᤥ ᤔᤣᤖᤡᤱ ᤌᤰᤛᤧ ᤐᤣᤒᤠᤒᤡᤗᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥

᥉᥈ ᤔᤖᤡᤕᤶᤔᤡᤴ ᤕᤧᤛᤢ᤺ᤴ ᤘᤕᤧᤒᤠᤍᤧᤴᤏᤥ ᤁᤧᤖᤧᤀᤠᤱ ᤌᤢᤱᤒᤥᤜᤈ᤹ᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤂᤧᤏᤧ᤹ ᤁᤵᤔᤥ ᤁᤧᤘᤕᤧᤸᤗᤧᤃ ᤀᤠᤴᤛᤠ᤹ ᤔᤧᤛᤩᤧᤏᤧᤶᤒᤠᤔᤧᤴ॥”

᥉᥉ ᤕᤧᤛᤢᤖᤧ ᤔᤖᤡᤕᤶᤔᤡᤴ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤁᤧᤘᤠ᤹ᤒᤠ ᤕᤜᤢᤍᤡᤜᤠ᤹ᤀᤠᤱ ᤔᤣᤖᤡᤱ ᤔᤧᤎᤰᤋᤧᤒᤠ ᤏᤡᤛᤢᤛᤡᤸᤗᤧ ᤁᤢᤛᤠ᤹ᤀᤡ ᤕᤃᤧᤀᤠᤱ ᤁᤢᤕᤥ᤺ᤶ ᤐᤢ᤹ᤖᤧᤖᤥ॥

᥉᥊ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤢᤏᤧ᤹ ᤀᤠᤳᤋᤥ ᤁᤧᤏᤧᤛ᤻ᤛᤢᤶᤔᤠᤱ ᤏᤧᤒᤣ᥅” ᤂᤧᤱᤜᤠ᤹ᤖᤧ ᤔᤧᤔᤧᤳᤋᤢ. “ᤍᤠᤱᤒᤣ. ᤑᤧᤖᤧ᤹ᤀᤠᤱ ᤀᤥᤔᤧᤳᤋᤧ᤹ᤀᤥ॥”

᥉᥋ ᤕᤧᤛᤢ᤺ᤴ ᤜᤠᤒᤧ॥

᥉᥌ ᤜᤧᤰᤁᤣ᤺ᤸᤗᤧ ᤕᤜᤢᤍᤡᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤀᤥᤔᤧᤳᤋᤧᤶᤔᤧ᤹ ᤂᤢᤏᤧ᤹ᤃ ᤗᤠᤈᤖᤛᤧᤴ ᤀᤠᤰᤂᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤒᤠᤒᤣ᥅”

᥉᥍ ᤁᤖ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤔᤧ᤺ᤶᤒᤧ. ᤔᤡᤰᤑ᤺ᤶᤒᤠᤴ ᤏᤡᤔᤠ ᤁᤧᤛᤢᤰᤐᤠ ᤁᤧᤈᤥ᤺ᤰᤐᤠᤱᤃ ᤒᤠ ᤂᤢᤏᤧ᤹ ᤔᤧ᤺ᤶᤒᤡ᥅ ᤌᤣᤀᤠᤱ ᤁᤴ ᤗᤠᤈᤖᤛᤧᤴ ᤛᤡᤔᤠᤗᤠᤶ ᤜᤡᤱᤔᤠ ᤔᤧᤛᤢᤰᤋᤢᤶᤒᤠᤒᤣ᥅”

ᤕᤧᤛᤢᤖᤧ ᤗᤠᤈᤖᤛᤧᤴ ᤛᤡᤔᤧᤴᤗᤠᤶ ᤜᤡᤱᤄᤢ᤹

᥉᥎ ᤕᤠᤶᤔᤥᤀᤠᤱ ᤕᤧᤛᤢ᤺ᤴ ᤛᤠ᤹ᤖᤡᤰ ᤁᤢᤕᤥ᤺ᤶ ᤐᤢ᤹ᤖᤧᤀᤠᤱ ᤀᤡᤵᤐᤢᤱᤅᤡᤸᤗᤧ ᤁᤢᤒᤣᤛᤠᤱ ᤐᤣ॥ ᤂᤧᤴ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤕᤶᤒᤠ ᤗᤢᤱᤅᤡᤴ ᤔᤧᤕᤧᤵᤛᤢᤒᤠ ᤑᤢᤰᤁᤢ ᤘᤕᤧᤖᤥ॥

᥉᥏ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤗᤢᤱᤅᤡᤴ ᤌᤡᤰᤗᤧᤵᤔᤠᤱ ᤀᤡ᤺ᤛᤧᤶᤔᤧ᤹॥”

ᤁᤖ ᤗᤠᤈᤖᤛᤖᤧ ᤁᤢᤴᤏᤧ᤹ ᤔᤠᤷᤌᤠᤖᤧ ᤔᤧᤳᤋᤢ. “ᤍᤠᤱᤒᤣ. ᤂᤢᤏᤧ᤹ᤃ ᤂᤠᤶᤔᤥ ᤆᤡᤱᤔᤏᤠᤒᤠ ᤗᤡᤛᤡ ᤕᤧᤴ ᤁᤧᤖᤧᤔᤠᤖᤧᤖᤥ. ᤀᤠᤸᤗᤃ ᤏᤠᤶᤛᤢᤒᤡᤗᤠᤖᤥ॥”

᥊᥆ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤔᤧᤳᤋᤢ. “ᤏᤛᤠ᤺ᤴ ᤁᤧᤈᤥᤃᤢᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤴ ᤁᤧᤏᤡᤛᤢ᤹ ᤑᤠ᤹ᤀᤠᤱ ᤋᤃᤡᤛᤠ ᤔᤧᤳᤏᤧᤀᤠᤱ ᤘᤕᤧᤖᤥ॥”

᥊᥇ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥᤒᤠ ᤗᤢᤱᤅᤡᤴ ᤌᤡᤰᤗᤧᤵᤔᤠᤱ ᤔᤧᤀᤡᤛᤢ॥ ᤜᤧᤰᤁᤩᤠᤱ ᤕᤧᤛᤢᤖᤧ ᤌᤠ᤺ᤱ ᤀᤥᤔᤧᤳᤋᤢᤖ ᤐᤠ᤺ᤳᤋᤢ. “ᤐᤠᤏᤢᤍᤡᤱ ᤀᤠᤶᤒᤣ. ᤂᤧᤏᤧ᤹ ᤀᤠᤒᤣᤗᤡ᤺ᤴ ᤁᤧᤄᤧᤵᤛᤢᤒᤠᤀᤥ ᤏᤥᤃᤧᤴᤗᤥ॥

᥊᥈ ᤂᤧᤏᤧ᤹ᤃ ᤛᤍᤠᤍᤡᤱ ᤀᤠᤒᤣᤗᤡ᤺ᤴ ᤁᤧᤄᤧᤵᤛᤢ᤹ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤛᤢᤱᤗᤥ. ᤁᤖ ᤀᤡᤱᤃᤠ᤹ ᤁᤵᤔᤥ ᤀᤠᤄᤡᤖᤡ ᤁᤧᤕᤧᤵᤐᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤕᤠᤵᤔᤡ ᤁᤧᤒᤠᤱᤄᤧᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤈᤥᤃᤢᤖ ᤑᤠ᤹ᤀᤠᤱ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤒᤠᤖᤥ॥”

᥊᥉ ᤕᤧᤛᤢᤖᤧ ᤀᤰᤂᤣ ᤐᤠ᤺ᤳᤋᤢᤖ ᤕᤶᤒᤠ ᤀᤡᤰᤗᤠᤀᤥ ᤀᤢ᤺ᤳᤋᤢ. “ᤗᤠᤈᤖᤛ᤻ᤛᤣ. ᤗᤠ᤺ᤰᤁᤠᤳ ᤗ᤺ᤴᤍᤧ᤹ᤀᤥ᥄”

᥊᥊ ᤁᤧᤛᤡᤒᤠ ᤗᤠᤈᤖᤛᤧᤴ ᤗᤠ᤺ᤰᤁᤠᤳ ᤗ᤺ᤴᤍᤧ. ᤂᤢᤏᤧ᤹ ᤁᤢᤗᤠᤱ ᤏᤢ ᤁᤢᤜᤢᤰᤜᤠ᤹ ᤆᤣᤍᤣ᤺ᤳᤋᤡᤸᤗᤧ ᤁᤢᤓᤠᤰ ᤁᤢᤓᤠᤰ ᤔᤧᤃᤡᤳᤋᤢᤀᤠᤱ ᤐᤳᤇᤧ ᤜᤧᤰᤁᤩᤠᤱ ᤁᤢᤏᤠᤖᤠᤴᤏᤠᤱ ᤆᤡᤖᤡᤰᤁᤡᤸᤗᤧ ᤔᤧᤍᤧᤵᤋᤢᤀᤠᤱ ᤐᤳᤇᤧᤖᤥ॥

ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤆᤣᤍᤣ᤺ᤳᤋᤡᤴ ᤑᤠ᤺ᤰᤂᤧᤶ ᤐᤡᤖᤧᤶᤔᤧ᤹ᤀᤠᤱ ᤐᤣ᤺ᤰᤗ ᤕᤠ᤺ᤴᤍᤧᤶᤔᤧ᤹॥”

ᤕᤧᤛᤢ᤺ᤴ ᤛᤧᤵᤔᤠ ᤆᤧᤶᤓᤴ

(ᤔᤳᤋᤡ ᥈᥌:᥇-᥋. ᤔᤷᤁᤢ ᥇᥊:᥇-᥈. ᤗᤢᤁᤠ ᥈᥈:᥇-᥈)

᥊᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤵᤔᤥ ᤔᤖᤡᤕᤔᤖᤧ ᤁᤢᤍᤢᤶᤛᤧ ᤁᤧᤍᤠᤒᤠᤀᤠᤱ ᤁᤧᤘᤠ᤹ᤒᤠ ᤕᤖᤡᤰ ᤕᤜᤢᤍᤡᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤏᤡᤛᤢᤀᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥊᥌ ᤁᤖ ᤁᤢᤓᤠ ᤔᤏᤠᤜᤠ᤹ᤃ ᤑᤖᤡᤛᤡᤜᤠ᤹ᤀᤥ ᤔᤧᤒᤣᤀᤠᤱ ᤕᤧᤛᤢᤖᤧ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤔᤧᤈᤧᤰᤋᤢᤛᤡ॥

᥊᥍ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤐᤠ᤺ᤴᤎᤰᤛᤧ ᤕᤜᤢᤍᤡ ᤕᤧᤈᤢᤶᤓᤥe ᤕᤢᤱᤔᤠ ᤔᤧᤀᤢ᤺ᤳᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤸᤗ ᤀᤠᤏᤡ᤹ ᤌᤣ ᤀᤠᤈᤥᤃᤢᤶᤒᤠᤒᤣ᥅ ᤗ᤹ᤖᤡᤰ ᤛᤣ᤺ᤴᤔᤧᤍᤥᤛᤢᤛᤡ॥ ᤁᤴ ᤔᤏᤠ᤺ᤸᤗᤧᤃ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤆᤥᤃᤢᤖ ᤘᤠ᤹ᤖᤥ॥

᥊᥎ ᤒᤠ ᤀᤰᤂᤣ ᤗᤧᤵᤔᤠᤏᤧ ᤑᤠ᤹ᤃᤪ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢ᤹ᤀᤠᤱ ᤔᤧᤍᤡᤶᤍᤢ᤹॥ ᤜᤧᤰᤁᤩᤠᤱ ᤖᤥᤔᤡ ᤌᤰᤛᤢᤒᤠᤜᤠ᤹ ᤔᤧᤍᤠᤀᤠᤱ ᤔᤠᤱᤜᤡᤶᤔᤡᤴ ᤏᤢ ᤀᤠᤏᤡ᤹ ᤛᤢᤘᤠᤱᤜᤠ᤹ ᤔᤧᤔᤧᤰᤂᤢᤛᤡ᤹ᤖᤥ॥

᥊᥏ ᤜᤧᤰᤁᤩᤠᤱ ᤂᤧᤴ ᤋᤱᤒᤣᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤁᤤᤕᤠᤑᤠᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤌᤣᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ᥄

᥋᥆ ᤁᤠᤰ ᤀᤠᤏᤡ᤹ ᤗᤠᤈᤣ᤹ᤀᤡᤴ ᤔᤧᤰᤔᤠᤏᤢ᤺ᤸᤗᤧ ᤁᤴ ᤗᤳᤇᤠ ᤔᤏᤠᤴ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤧᤰᤘᤠ ᤛᤡ᤺ᤸᤗᤧ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹॥”

᥋᥇ ᤂᤢᤏᤧ᤹ ᤁᤴ ᤀᤠᤒᤠᤅᤣ ᤐᤠ᤺ᤳᤋᤢᤒᤠ ᤔᤧ᤺ᤴᤗᤥ. ᤁᤖ ᤂᤢᤏᤧ᤹ᤃ ᤂᤧᤴ ᤋᤱᤒᤣᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢ᤺ᤴ ᤗᤠᤈᤣ᤹ᤖᤧ ᤗᤠᤃᤡ ᤛᤡᤔᤠ ᤐᤥ᤺ᤱ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤒᤠᤖᤥ.

᥋᥈ ᤜᤧᤰᤁᤩᤠᤱ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤖᤰ ᤔᤧ᤺ᤴ. ᤁᤖ ᤘᤣ᤹ ᤗᤠᤈᤣ᤹ᤜᤠ᤹ᤀᤥ ᤁᤠᤰ ᤁᤧᤛᤧᤒᤠᤀᤠᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤥᤖᤡᤰ ᤋᤠ᤺ᤵᤔᤠᤛᤡᤀᤠᤱ ᤌᤡᤰᤜᤢᤵ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤂᤧᤸᤗᤧ ᤐᤠ᤺ᤳᤋᤢᤒᤠᤖᤥ॥

᥋᥉ ᤜᤧᤰᤁᤣ᤺ᤸᤗᤧ ᤂᤧᤴ ᤕᤧᤴᤏᤠᤱᤎᤥ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤛᤧᤵᤔᤠ ᤑᤠ᤹ᤀᤠᤱ ᤆᤧᤶᤓᤴ ᤔᤧᤈᤥᤃᤢᤖᤥ॥

᥋᥊ ᤂᤧᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤕᤜᤢᤍᤡ ᤗᤢᤶᤔᤥ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤖ ᤘᤠ᤹ᤔᤠ ᤐᤣ᤺ᤰᤔᤠ ᤗᤧᤖᤢᤖᤥ॥ ᤂᤧᤸᤗᤧ ᤁᤢᤗᤧᤰᤘᤠ ᤂᤢᤏᤧ᤹ᤃ ᤕᤧ᤺ᤱᤄᤠᤍᤧᤴ ᤐᤣᤛᤠᤱᤒᤠ ᤀᤣᤑᤪᤠᤀᤡᤶ ᤔᤧᤵᤔᤏᤠᤒᤠ ᤐᤠᤱᤓᤣ᤹ᤀᤥ ᤐᤣᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤂᤧᤵᤔᤥᤀᤣ ᤕᤠ᤺ᤰᤋᤧᤖᤥ॥

᥋᥋ ᤀᤠᤸᤗ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤋᤠᤔᤠ ᤀᤡ᤺ᤳᤋᤧᤀᤠᤱ ᤘᤕᤧᤸᤗᤧ ᤐᤠᤱᤓᤣ᤹ᤜᤠ᤹ᤀᤥᤗᤠᤶ ᤕᤖᤡᤰ ᤔᤏᤠᤜᤠ᤹ ᤂᤧᤴ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤋᤃᤡ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤆᤥ᤺ᤰᤛᤡᤱᤛᤧ ᤕᤖᤢᤛᤗᤧᤶᤔᤥ ᤔᤧᤒᤣ॥f

᥋᥌ ᤂᤧᤴ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤃᤥ᤺ᤳᤋᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤱᤜᤡᤶ ᤗᤰᤂᤢᤶᤔᤥ ᤔᤧᤕᤧᤒᤧᤸᤗᤧ ᤀᤰᤂᤣ ᤔᤧᤔᤧᤳᤇᤡᤱ. “ᤂᤢᤏᤧ᤹ ᤁᤴ ᤋᤱᤏᤠᤶᤔᤥ ᤋᤠ᤺ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅”

᥋᥍ ᤁᤖ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤕᤧᤛᤢ᤺ᤴ ᤋᤧᤶᤔᤠ ᤛᤢᤰᤋᤧᤳᤗ ᤑᤠ᤹ᤀᤠᤱ ᤂᤢᤏᤧ᤹ ᤁᤧᤏᤡᤛᤢᤶᤏᤧ ᤑᤠ᤹ᤃᤪ ᤕᤠᤵᤔᤡ ᤀᤠᤔᤧᤳᤋᤧᤶᤔᤧ᤹ᤀᤥ ᤗ᤹ᤖᤡᤰ ᤔᤏᤠᤜᤠ᤹ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡᤀᤠᤱ ᤔᤧᤘᤕᤧᤖᤥ॥

a 

᥇᥇:᥇ ᤒᤧᤌᤠᤏᤡ ᤐᤠᤱᤓᤣ᤹ᤀᤡᤴ ᤕᤜᤢᤍᤡᤕᤠ ᤌᤢᤶᤔᤥ ᤕᤖᤢᤛᤗᤧᤔ ᤕᤧᤰᤕᤰᤗᤠᤶ ᤛᤢᤶᤛᤡ ᤁᤡᤗᤥᤔᤡᤋᤖ ᤔᤠ᤺ᤱᤄᤠ ᤏᤧᤛ᤻ᤛᤧᤖᤥ॥ ᤁᤴ ᤒᤧᤌᤠᤏᤡ ᤐᤠᤱᤓᤣ᤹ᤀᤡᤴᤏᤢ᤺ᤸᤗᤧ ᤕᤢᤜᤢ ᥇:᥈᥎. ᥇᥆:᥊᥆ ᤀᤥᤒᤠ ᤒᤧᤌᤠᤏᤡ ᤘᤣ᤹ᤛ᤻ᤔᤠᤖᤥ॥

b 

᥇᥇:᥈ ᤁᤴ ᤜᤡᤴᤍᤥᤰᤁᤡᤴ ᥇᥈:᥉ ᤀᤥ ᤐᤥ᤺ᤱ॥

c 

᥇᥇:᥇᥇ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤔᤧᤛᤡ᤺ᤸᤗᤧ ᤀᤡᤶᤛᤧ ᤔᤧᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤐᤥ᤺ᤱ. ᤌᤣᤀᤠᤱᤓᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥ᤺ᤛᤢ᤹ (ᤕᤢᤜᤢ ᥉:᥇᥌. ᥋:᥈᥊. ᥇᥆:᥈᥎. ᥇᥇:᥈᥋-᥈᥌)॥

d 

᥇᥇:᥇᥌ ᤍᤡᤍᤡᤔᤛ ᤏᤢ ᤌᤥᤔᤠ ᤏᤧᤵᤔᤠᤱᤗᤧ ᤁᤢᤒᤣ᤺ᤱᤃ “ᤁᤠᤵᤛᤠᤒᤠ” ᤐᤥᤱᤗᤥ॥

e 

᥇᥇:᥊᥍ ᤕᤜᤢᤍᤡ ᤕᤧᤈᤢᤶᤓᤥ᤺ᤴ ᤕᤜᤢᤍᤡᤜᤠ᤹ᤖᤧ “ᤛᤧᤴᤜᤧᤍᤪᤡᤴ” ᤔᤧᤔᤧᤳᤋᤢ॥ ᤂᤧᤴ ᤕᤜᤢᤍᤡ ᤕᤧᤈᤢᤶᤓᤥᤀᤥ ᥍᥇ ᤕᤜᤢᤍᤡ ᤗᤠᤶᤗᤥᤒᤠ ᤐᤠᤛᤡᤱᤜᤠ᤹ ᤔᤧᤘᤕᤧ॥ ᤂᤧᤴ ᤕᤜᤢᤍᤡᤜᤠ᤹ᤖᤧᤴ ᤁᤠᤰᤏᤢ᤺ᤸᤗᤧ ᤕᤶᤒᤠ ᤂᤠᤛᤧᤴ ᤆᤢᤶᤗᤢᤱ ᤆᤥᤃᤧ॥

f 

᥇᥇:᥋᥋ ᤛᤠᤶᤕᤥᤛᤠᤵᤗᤠ ᤁᤢᤀᤡᤛᤡ᤺ᤰ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤐᤥ᤺ᤱ (᥈ ᤛᤠᤵᤔᤢ ᥉᥆:᥇᥍-᥇᥏)॥ ᤂᤧᤸᤗᤧ ᤗᤠᤃᤡ ᥍ ᤕᤧᤴ ᤌᤠᤖᤡᤰ ᤌᤖᤢ॥ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤗᤢᤶᤔᤥ ᤁᤧᤕᤢᤱᤒᤠ ᤕᤜᤢᤍᤡᤜᤠ᤹ᤖᤧ ᤛᤠ᤹ᤖᤡᤰ ᤛᤢᤳᤌᤥ ᤆᤥ᤺ᤰᤛᤡᤱᤔᤠ ᤐᤥ᤺ᤱ ᤁᤧᤗ᤹ᤒᤠ ᤔᤧᤀᤡ᤺ᤳᤋᤢᤖᤥ॥

ᤒᤧᤌᤠᤏᤡ ᤐᤠᤱᤓᤣ᤹ᤀᤥ ᤕᤧᤛᤢ᤺ᤴ ᤑᤢᤱᤏᤠᤶ ᤔᤧᤜᤢ᤺ᤳᤋᤢ᤹

(ᤔᤳᤋᤡ ᥈᥌:᥌-᥇᥉. ᤔᤷᤁᤢ ᥇᥊:᥉-᥏)

᥇᥈

ᤕᤧᤛᤢ᤺ᤴ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤋᤠᤔᤠᤏᤢ᤺ᤸᤗᤧ ᤋᤢᤰᤛᤡ ᤕᤧᤴ ᤋᤃᤡ ᤗᤠᤈᤖᤛᤖᤧ ᤁᤢᤒᤠᤱᤓᤣ᤹ ᤒᤧᤌᤠᤏᤡ ᤋᤩᤧᤖᤥ॥ ᤒᤠ ᤂᤧᤴ ᤗᤠᤈᤖᤛᤧᤴ ᤛᤡᤔᤧᤴᤗᤠᤶ ᤕᤧᤛᤢᤖᤧ ᤁᤢᤜᤡᤱᤘᤧᤳ ᤆᤥᤃᤢᤀᤠᤱ ᤘᤕᤧᤖᤥ॥

᥈ ᤂᤧᤱᤜᤠ᤹ᤖᤧ ᤂᤧᤴ ᤕᤢ᤺ᤴᤇᤡᤰ ᤕᤧᤛᤢ᤺ᤴ ᤁᤢᤔᤡᤱᤛᤥ ᤀᤡᤱᤎᤠ᤺ᤱᤗᤧ ᤗᤠᤃᤡ ᤆᤠ ᤔᤧᤔᤧᤳᤋᤢᤖᤥ॥ ᤔᤠᤷᤌᤠᤖᤧ ᤂᤧᤱᤜᤠ᤹ ᤆᤠ ᤔᤧᤳᤋᤢᤛᤡᤸᤗᤧ ᤆᤠ ᤁᤧᤈᤠᤒᤠᤜᤠ᤹ᤀᤥ ᤂᤢᤏᤧ᤹ᤏᤢ ᤛᤥᤖᤡᤰ ᤗᤠᤈᤖᤛᤧᤴᤏᤠᤱ ᤆᤠᤔᤠ ᤋᤧᤴᤏᤥ ᤕᤢᤅᤧ॥

᥉ ᤂᤧᤴ ᤕᤧᤶᤔᤥ ᤔᤖᤡᤕᤶᤔᤡᤸᤗᤧ ᤀᤡᤔᤧᤸᤗᤢᤱᤒᤠ ᤐᤠᤱᤒᤥ᤺ᤰ ᤑᤢᤱᤏᤠᤶᤔᤡᤸᤗᤧᤴ ᤆᤢᤰᤛᤠ ᤐᤷᤕᤠᤔᤠᤎᤡᤰ ᤋᤠᤖᤢᤀᤠᤱ ᤕᤧᤛᤢᤖᤧ ᤁᤢᤗᤠᤱᤅᤥ ᤜᤢ᤺ᤳᤋᤢ. ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤗᤠᤱᤅᤡᤴ ᤁᤢᤎᤧᤃᤣ᤺ᤰᤀᤡ᤺ᤸᤗᤧ ᤋᤢᤃᤢᤖᤥ॥ ᤂᤧᤴ ᤁᤢᤏᤠᤶ ᤁᤧᤏᤢ᤹ᤒᤠ ᤑᤢᤱᤏᤠᤶᤔᤡᤸᤗᤧ ᤜᤡᤶᤔᤡᤴ ᤕᤠᤰᤋᤢᤖᤥ॥

᥊ ᤁᤖ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤋᤠ᤺ᤴᤍᤡ ᤕᤧᤛᤢ᤺ᤴ ᤀᤡᤱᤃᤧᤗᤧᤰᤐᤠ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡ᤺ᤸᤗᤧ ᤀᤳᤋᤢᤖ ᤐᤠ᤺ᤳᤋᤢ.

᥋ “ᤌᤡᤰᤐᤠᤖᤧ ᤋᤱᤒᤣᤎᤡᤰ ᤌᤠᤖᤡᤰᤐᤠ ᤏᤠᤶᤕᤠᤰ ᤕᤠ᤹ᤖᤢᤒᤠ ᤁᤴ ᤀᤡᤔᤧᤸᤗᤢᤱᤒᤠ ᤑᤢᤱᤏᤠᤶᤔᤡᤱᤃ ᤛᤱᤔᤠᤀᤠᤱ ᤂᤧᤴ ᤕᤠᤱᤅᤡᤴ ᤕᤠᤱᤃᤧᤛᤠ᤹ᤒᤠᤜᤠ᤹ ᤐᤡᤔᤠᤛᤡᤸᤗᤧ ᤏᤢᤒᤠ ᤔᤧᤒᤥ᤺ᤰᤂᤧᤶᤒᤠᤒᤡ᥅”

᥌ ᤂᤧᤸᤗᤧ ᤛᤧᤰᤂᤠᤀᤣ ᤕᤠᤱᤃᤧᤛᤠ᤹ᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤜᤧᤰᤁᤣ ᤐᤠ᤺ᤳᤋᤢᤒᤠ ᤔᤧ᤺ᤴᤗᤥ. ᤁᤖ ᤂᤧᤱᤃ ᤁᤧᤄᤢ᤺ᤶᤒᤠ ᤘᤕᤧ. ᤜᤧᤰᤁᤩᤠᤱ ᤕᤠᤱ ᤕᤠᤱᤔᤠ ᤛᤢ᤺ᤰᤘᤠ ᤁᤧᤕᤢᤱᤒᤠ ᤘᤕᤧᤀᤠᤱ ᤀᤧᤳᤗᤧᤱ ᤂᤧᤵᤔᤥᤗᤠᤶ ᤕᤠᤱᤅᤡᤴ ᤂᤢ᤺ᤳᤋᤢᤖ ᤘᤕᤧᤖᤥ॥

᥍ ᤕᤧᤛᤢᤖᤧ ᤔᤧᤳᤋᤢᤛᤡ. “ᤁᤴ ᤔᤧᤴᤇᤢᤔᤠ᤹ᤀᤡᤴ ᤋᤢᤰᤂᤣ ᤔᤧᤈᤠ᤺ᤳᤋᤧᤶᤔᤡᤴᤏᤧ᤹ᤀᤥ᥄ ᤂᤧᤸᤗᤧᤃ ᤀᤡᤱᤃᤠ᤹ ᤀᤠᤗᤢᤵᤔᤠ ᤕᤧᤴᤖᤧ ᤗᤠᤃᤡ ᤁᤴ ᤑᤢᤱᤏᤠᤶᤔᤡᤴ ᤜᤢ᤺ᤳᤋᤢ ᤐᤡᤖᤠᤱᤒᤠᤖᤥ॥a

᥎ ᤕᤠᤱᤃᤧᤛᤠ᤹ᤒᤠᤜᤠ᤹ᤃ ᤛᤍᤠᤍᤡᤱ ᤂᤡᤏᤡ᤹ᤏᤢ ᤔᤧᤘᤠ᤹. ᤁᤖ ᤀᤡᤱᤃᤠ᤹ᤃ ᤛᤍᤠᤍᤡᤱ ᤂᤡᤏᤡ᤹ᤏᤢ ᤔᤧᤘᤠ᤹ᤀᤠᤴᤗᤥ॥”

ᤗᤠᤈᤖᤛᤧᤴ ᤛᤧᤵᤔᤠ ᤆᤧᤶᤓᤴ

᥏ ᤂᤧᤴ ᤕᤧᤶᤔᤥ ᤕᤖᤡᤰ ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤒᤧᤌᤠᤏᤡᤀᤥ ᤘᤠ᤹ ᤁᤧᤗ᤹ᤒᤠ ᤔᤧᤄᤧᤵᤛᤢᤀᤠᤱ ᤂᤧᤵᤔᤥ ᤂᤢᤏᤧ᤹ ᤁᤢᤀᤥᤔᤧᤳᤇᤧᤖᤰ ᤔᤧ᤺ᤴ. ᤁᤖ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤗᤠᤈᤖᤛᤧᤴᤏᤠᤱ ᤀᤥᤔᤧᤳᤇᤧ ᤂᤧᤵᤔᤥ ᤔᤧᤍᤩᤧ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤈᤖᤛᤧᤴᤏᤠᤱ ᤛᤧᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢ.

᥇᥇ ᤌᤣᤀᤠᤱᤓᤧᤸᤗᤧ ᤗᤠᤈᤖᤛᤧᤸᤗᤧ ᤆᤥᤃᤢᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤗᤠᤶ ᤕᤖᤡᤰ ᤔᤏᤠᤜᤠ᤹ ᤔᤧᤛᤧᤴᤍᤧ ᤔᤧᤒᤣᤀᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤘᤕᤧᤖᤥ॥

ᤕᤖᤢᤛᤗᤧᤶᤔᤥ ᤕᤧᤛᤢ᤺ᤴ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢ᤹

(ᤔᤳᤋᤡ ᥈᥇:᥇-᥇᥇. ᤔᤷᤁᤢ ᥇᥇:᥇-᥇᥇. ᤗᤢᤁᤠ ᥇᥏:᥈᥎-᥊᥆)

᥇᥈ ᤁᤢᤍᤠ᤺ᤴᤍᤡᤰᤔᤠ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤁᤧᤈᤢᤶᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤕᤖᤢᤛᤗᤧᤶᤔᤥ ᤌᤠᤱᤗ ᤐᤳ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤖᤥ॥

᥇᥉ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤂᤧᤒᤰᤛᤡᤱ ᤐᤥᤖᤠ᤺ᤰᤜᤠ᤹b ᤔᤧᤕᤠᤱᤛᤡᤱᤅᤠᤱ ᤂᤢᤏᤧ᤹ ᤁᤢᤍᤢᤶᤛᤧ ᤗᤠᤶᤍᤣ᤺ᤱ ᤌᤠᤖᤡᤰ ᤔᤧᤒᤣᤖᤥ॥ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤔᤧᤀ᤺ᤰᤋᤧ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ᥄c ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤁᤧᤍᤠᤒᤠᤴ ᤔᤢ᤹ᤀᤡᤛᤠᤒᤠ ᤐᤥ᤺ᤱᤗᤖᤥ॥ ᤀᤡᤛᤪᤠᤀᤡᤗᤛ᤻ᤔᤠ ᤜᤠᤱᤅᤡᤴ ᤔᤢ᤹ᤀᤡᤛᤠᤒᤠᤖᤥ᥄”

᥇᥊ ᤀᤠᤸᤗ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ ᤕᤧᤛᤢᤖᤧ ᤀᤍᤱᤛᤠᤎᤡᤰ ᤂᤥᤛᤢᤀᤠᤱ ᤕᤢᤰᤋᤢ.

᥇᥋ “ᤛᤡᤕᤥᤏᤖᤧ ᤁᤢᤛ᤻ᤛᤠ᤺ᤀᤣ.e ᤔᤧᤃᤡᤛᤧᤴᤏᤧ᤹ᤀᤥ᥄ ᤀᤥᤔᤧᤳᤋᤧ᤹. ᤂᤧᤏᤧ᤹ ᤁᤧᤜᤠᤱᤅᤡᤱᤃ ᤀᤍᤱᤛᤠ᤺ᤴ ᤕᤢᤰᤋᤢᤀᤠᤱ ᤂᤧᤏᤧ᤹ᤀᤥ ᤑᤧᤴᤗ ᤐᤳᤗᤥ॥”

᥇᥌ ᤋᤃᤡᤃ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤧᤖᤧᤒᤠ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥ ᤁᤖ ᤕᤠᤱᤛᤡ ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢ᤺ᤰᤂᤧ ᤐᤣᤀᤠᤱᤗᤰ ᤛᤠᤶᤕᤥᤛᤠᤵᤗᤠᤀᤥ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤧᤒᤠ ᤏᤢ ᤂᤢᤏᤧ᤹ ᤁᤢᤍᤢᤶᤛᤧ ᤗᤠᤶᤍᤣ᤺ᤱ ᤌᤠᤖᤡᤰ ᤔᤧᤒᤣᤒᤠ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤥ॥

᥇᥍ ᤀᤠᤸᤗ ᤕᤧᤛᤢᤖᤧ ᤗᤠᤈᤖᤛᤧᤴ ᤀᤡᤵᤐᤢᤱᤗᤠᤶ ᤗᤠ᤺ᤰᤁᤠᤳ ᤀᤢ᤺ᤳᤋᤢᤀᤠᤱ ᤁᤧᤛᤡᤒᤠᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤁᤧᤏᤡ᤺ᤒᤠ ᤔᤏᤠᤜᤠ᤹ᤖᤧ ᤂᤧᤴ ᤁᤠᤰ ᤐᤠ᤺ᤴᤏᤡᤴ ᤆᤰᤔᤧᤸᤗ᤹ᤀᤣ ᤀᤡᤱᤔᤧᤓᤥᤛᤢᤖᤥ॥

᥇᥎ ᤂᤢᤏᤧ᤹ ᤀᤰᤋᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ ᤗ᤹ᤖᤡᤰ ᤔᤧᤄᤧᤵᤛᤢᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ ᤁᤢᤍᤢᤶᤛᤧ ᤔᤧᤒᤣᤀᤠᤱ ᤔᤧᤘᤕᤧᤖᤥ॥

᥇᥏ ᤜᤧᤰᤁᤣ᤺ᤸᤗᤧ ᤑᤖᤡᤛᤡᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤸᤗ ᤀᤠᤏᤡ᤹ᤃ ᤌᤧᤔᤠᤀᤠᤱ ᤆᤥ᤺ᤰᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ᤖᤧᤀᤣ ᤂᤢᤏᤧ᤹ ᤔᤧᤍᤡᤶᤍᤢᤀᤠᤱ ᤔᤧᤘᤠ᤹ᤖᤥ᥄”

ᤕᤧᤛᤢᤖᤧ ᤀᤠᤒᤠᤅᤣ ᤁᤢᤛᤡᤔᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

᥈᥆ ᤀᤠᤸᤗ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤛᤣᤘᤠ ᤆᤥ᤺ᤰᤛᤧ ᤁᤧᤍᤠᤒᤠᤜᤠ᤹ᤀᤥ ᤁᤢᤓᤠ ᤃᤪᤡᤁ ᤛᤢᤘᤠᤱᤜᤠ᤹ᤀᤠᤱ ᤕᤖᤢᤛᤗᤧᤶᤔᤥ ᤔᤧᤎᤠᤅᤧᤀᤠᤱ ᤔᤧᤘᤕᤧ॥

᥈᥇ ᤂᤧᤱᤜᤠ᤹ ᤃᤠᤗᤡᤗᤒᤠ ᤒᤧᤌᤛᤣᤍᤠ ᤐᤠᤱᤈᤢᤶᤒᤠ ᤑᤡᤗᤡᤐᤖᤥ ᤔᤧᤒᤣᤀᤠᤱ ᤐᤣᤗᤡ ᤔᤧᤓᤠᤰᤋᤢ. “ᤀᤠᤍᤠᤱᤒᤣ. ᤀᤠᤏᤡᤃᤧᤃ ᤕᤧᤛᤢ᤺ᤴ ᤋᤢᤶᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥”

᥈᥈ ᤜᤧᤰᤁᤩᤠᤱ ᤑᤡᤗᤡᤵᤐᤧᤴ ᤐᤣᤀᤠᤱ ᤀᤠᤴᤍᤪᤡᤕᤠᤛᤧᤴ ᤔᤧᤳᤋᤢ. ᤜᤧᤰᤁᤩᤠᤱ ᤑᤡᤗᤡᤵᤐᤧᤴ ᤏᤢ ᤀᤴᤍᤪᤡᤕᤠᤛᤧᤴ ᤐᤣᤛᤡᤀᤠᤱ ᤕᤧᤛᤢ᤺ᤴ ᤆᤧᤰᤋᤧᤳᤇᤢ॥

᥈᥉ ᤕᤧᤛᤢᤖᤧ ᤐᤠ᤺ᤳᤋᤢ. “ᤔᤧᤴᤇᤠᤶᤛᤠ᤺ᤸᤗᤧ ᤁᤢᤔᤡᤔᤡᤍᤡᤱ ᤐᤥᤱᤔᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ॥

᥈᥊ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤕᤠ᤹ᤖᤡ᤺ᤶᤒᤠᤴ ᤂᤠᤶᤔᤥ ᤔᤰᤌᤠᤀᤠᤱ ᤔᤧᤴᤇᤡ᤺ᤀᤣ ᤌᤠᤖᤡᤰ ᤂᤧᤱᤃ ᤌᤡᤰᤗᤰ ᤏᤧᤖᤥ॥ ᤁᤖ ᤂᤧᤴ ᤛᤡ᤺ᤏᤧ ᤑᤠ᤹ᤃᤪ ᤂᤧᤴᤗᤠᤶ ᤕᤖᤡᤰ ᤐᤥᤃᤢᤃᤧᤴ ᤁᤢᤈᤠ᤹ ᤌᤥ᤺ᤰᤗᤥ॥

᥈᥋ ᤀᤠᤳᤋᤡᤸᤗᤧ ᤏᤧᤳᤋᤡᤃᤧᤴ ᤁᤢᤜᤡᤱᤔᤴᤏᤡᤴ ᤗᤢᤱᤔᤠ᤹ ᤋᤢᤰᤋᤢ᤹. ᤂᤧᤸᤗᤧ ᤔᤠᤛᤢ᤹ᤖᤥ. ᤁᤖ ᤀᤠᤳᤋᤡᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤧᤳᤋᤡᤃᤧᤴ ᤁᤢᤜᤡᤱᤔᤴᤏᤡᤴ ᤌᤣᤀᤠᤱ ᤔᤧᤀᤡ᤺ᤳᤋᤢᤴ. ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤛᤧ᤺ᤵᤋᤢ ᤕᤢᤰᤂᤢ᤹ᤖᤥ॥

᥈᥌ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤛᤣᤘᤠ ᤆᤥ᤺ᤰᤁᤠ ᤂᤧᤸᤗᤧ ᤀᤡᤱᤃᤠ᤹ ᤋᤡᤶᤔᤠᤀᤣ ᤐᤥ᤺ᤱ. ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤀᤠᤳᤋᤥ ᤘᤠ᤹ᤀᤠ. ᤀᤡᤱᤃᤠ᤹ ᤀᤠᤛᤣᤘᤠᤖᤥᤒᤠᤴᤏᤠᤱ ᤂᤧᤵᤔᤥᤀᤣ ᤘᤠ᤹ᤖᤥ॥ ᤀᤠᤳᤋᤡᤸᤗᤧ ᤛᤣᤘᤠ ᤆᤥ᤺ᤰᤁᤠ ᤂᤧᤱᤃ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤖᤥ॥”

᥈᥍ “ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤀᤡᤴ ᤛᤠ᤹ᤖᤡᤰ ᤋᤢᤰᤂᤣ ᤆᤩᤧᤀᤠᤱ ᤘᤠ᤹. ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤌᤣ ᤐᤠ᤺ᤳᤋᤢᤱᤒᤠᤒᤣ᥅ ᤐᤠᤏᤢᤍᤡᤱ ᤀᤠᤶᤒᤦ. ᤁᤴ ᤀᤡᤏᤥᤃᤧᤴ ᤋᤢᤰᤂᤣᤗᤠᤶ ᤋᤠᤱᤛᤧ᤺ᤵᤋᤠᤱᤅᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ᤹ᤒᤡ ᤗ᤹ᤀᤠ. ᤁᤖᤛᤠᤱ ᤐᤣᤗᤡ ᤔᤧᤓᤠᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤢᤰᤂᤣ ᤆᤠᤛᤧᤀᤣ ᤋᤩᤠᤱᤒᤠᤖᤥ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤐᤠᤏᤢᤍᤡᤱ ᤀᤠᤶᤒᤦ. ᤂᤧᤏᤧ᤹ ᤀᤠᤒᤠᤅᤣ ᤔᤡᤔᤡᤍᤡᤱ ᤔᤧᤳᤇᤡᤱᤅᤧ᤹ᤀᤥ॥”

ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥᤗᤠᤶ ᤀᤡᤰᤗᤠᤎᤡᤰ ᤋᤩᤧ. “ᤀᤡᤱᤃᤠ᤹ ᤋᤃᤡᤛᤠ ᤀᤠᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ ᤜᤧᤰᤁᤩᤠᤱ ᤕᤠᤶᤔᤥᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤢᤱᤗᤥ॥”

᥈᥏ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤧᤴ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. ᤁᤱᤃ ᤋᤠᤱᤛᤠᤰᤐᤧᤴ ᤀᤢ᤺ᤰᤋᤧᤒᤠᤖᤥ. ᤁᤖ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤔᤠᤱᤗᤠᤀᤡᤱᤒᤧᤴ ᤕᤧᤛᤢ᤺ᤴᤏᤢ ᤐᤠᤖᤧᤒᤠᤖᤥ॥”

᥉᥆ ᤕᤧᤛᤢᤖᤧ ᤂᤧᤴ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤀᤡᤰᤗᤠ᤺ᤱᤃ ᤀᤡᤱᤃᤠ᤹ ᤀᤠᤗᤠᤃᤡ ᤔᤧ᤺ᤴ. ᤁᤖ ᤂᤡᤏᤡ᤹ ᤗᤠᤃᤡ ᤋᤩᤧᤒᤠᤖᤥ॥

᥉᥇ ᤀᤠᤸᤗ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤄᤠᤛᤧᤴ ᤐᤥᤱᤔᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ. ᤀᤠᤸᤗ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤱᤃg ᤗᤠ᤺ᤰᤁᤠᤳ ᤗᤠᤵᤑᤢᤖᤥ॥

᥉᥈ ᤁᤖ ᤀᤡᤱᤃᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤌᤠ᤺ᤱ ᤐᤱᤛᤡᤱᤅᤠᤸᤗᤧ ᤁᤠᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ ᤀᤡᤱᤃᤠ᤹ ᤗᤧᤵᤔᤠᤱ ᤀᤢ᤺ᤰᤂᤢᤱᤛᤡᤱᤗᤥ॥”

᥉᥉ ᤂᤢᤏᤧ᤹ ᤀᤠᤰᤋᤱᤒᤠ ᤛᤡᤔᤧᤴᤏᤥ ᤐᤣ᤺ᤰᤗ ᤐᤳ ᤁᤧᤗ᤹ᤒᤠᤴ ᤀᤥᤛᤣ᤺ᤴᤎᤠᤰᤛᤧ ᤕᤧᤛᤢᤖᤧ ᤐᤠ᤺ᤳᤋᤢᤒᤠᤖᤥ॥

᥉᥊ ᤂᤧᤴ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤛᤍᤠᤍᤡᤱ ᤘᤠ᤹ ᤗ᤹ᤖᤡᤰ ᤂᤧᤶᤔᤏᤠᤖᤥ. ᤁᤖ ᤂᤧᤏᤧ᤹ᤃ ᤀᤠᤰᤂᤣᤀᤠᤱ ᤔᤧᤴᤇᤠᤶᤛᤠ᤺ᤴ ᤌᤠ᤺ᤱ ᤐᤱᤛᤡᤱ ᤗ᤹ᤖᤡᤰ ᤁᤧᤒᤠ᤺ᤳᤋᤢᤒᤠᤒᤣ᥅ ᤁᤴ ᤔᤧᤴᤇᤠᤶᤛᤠ᤺ᤱᤃ ᤜᤠ᤺ᤵᤐᤣ᥅”

᥉᥋ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤛᤵᤑᤠᤖᤧ ᤗᤠᤃᤡᤖᤰ ᤀᤥ᤺ᤳᤋᤡ᤺ᤴ ᤂᤡᤏᤡ᤹ᤏᤢ ᤘᤠ᤹ᤖᤥ॥ ᤂᤠᤍᤠᤶᤔᤠᤴ ᤋᤠᤖ ᤐᤳ. ᤜᤧᤰᤁᤣ᤺ᤸᤗᤧ ᤀᤥ᤺ᤳᤋᤡ᤺ᤴ ᤂᤡᤏᤡ᤹ᤏᤢ ᤘᤠ᤹ᤖᤀᤣ ᤗᤠᤱᤄᤣᤃᤧᤶᤔᤧ᤹ᤀᤥ॥ ᤂᤠᤍᤠᤶᤔᤥ ᤗᤠᤱᤃᤧᤄᤣ᤺ᤰᤐᤠ ᤔᤏᤠ᤺ᤸᤗᤧ ᤀᤠᤳᤋᤥ ᤐᤣ᤺ᤰᤗ ᤐᤳ ᤁᤧᤗ᤹ᤒᤠᤴ ᤌᤣᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ॥

᥉᥌ ᤀᤥ᤺ᤳᤋᤡ᤺ᤴ ᤂᤡᤏᤡ᤹ᤏᤢ ᤘᤠ᤹ᤖᤀᤣ ᤂᤧᤴ ᤏᤛᤠ᤺ᤴ ᤆᤥᤃᤧᤶᤔᤧ᤹. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤀᤥ᤺ᤳᤋᤡ᤺ᤸᤗᤧ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡ᤹ᤖᤥ॥” ᤂᤢᤏᤧ᤹ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤧᤵᤔᤥᤗᤠᤶ ᤌᤠᤛᤡᤱ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤴᤏᤡᤀᤣ ᤀᤡ᤺ᤶᤛᤡᤱᤗᤥ॥

ᤕᤜᤢᤍᤡᤜᤠ᤹ᤖᤧ ᤀᤠᤸᤗᤛᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤴᤈᤥᤃᤢᤴ

᥉᥍ ᤕᤧᤛᤢᤖᤧ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤶᤔᤩᤠᤰ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤆᤥᤃᤢᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥

᥉᥎ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤒᤠᤴ ᤁᤧᤖᤧᤒᤠᤖᤥ-

“ᤕᤜᤘᤣ ᤍᤠᤱᤒᤣ. ᤜᤠ᤺ᤳᤗᤧ ᤀᤠᤏᤡᤃᤧ ᤀᤡᤱᤄᤱᤅᤡᤴ ᤏᤛᤠ᤺ᤴ ᤆᤥᤃᤢᤒᤣ᥅

ᤜᤧᤰᤁᤩᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤢᤰᤛᤠᤶᤔᤡᤴ ᤀᤠᤳᤋᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤒᤣ᥅”

᥉᥏ ᤂᤧᤱᤜᤠ᤹ᤖᤧ ᤌᤣᤀᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴ ᤑᤠ᤹ᤀᤠᤱ ᤕᤛᤤᤕᤠ᤺ᤸᤗᤧ ᤀᤰᤂᤣᤀᤠᤱ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ-

᥊᥆ “ᤕᤜᤘᤣ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤔᤡᤰᤑ᤺ᤶᤒᤠ ᤆᤥᤃᤢᤛᤡ

ᤜᤧᤰᤁᤩᤠᤱ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤁᤧᤎᤢᤱᤒᤠ ᤆᤥᤃᤢ ᤐᤡᤖᤢᤛᤡ.

ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤠᤏᤡ᤺ᤔᤠ ᤔᤧᤴᤇᤢᤰᤋᤢᤴ.

ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴ॥

ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ ᤕᤜᤘᤣ ᤍᤠᤱᤒᤠᤸᤗᤥ ᤔᤧᤏᤢ᤺ᤰᤂᤧᤀᤠᤱ ᤂᤢᤏᤧ᤹ ᤘᤣ᤺ᤴᤍᤢᤛᤡᤒᤠᤔᤧᤴ॥”

᥊᥇ ᤕᤛᤤᤕᤠ᤺ᤸᤗᤧ ᤋᤃᤡᤛᤠ ᤕᤧᤛᤢᤖᤧ ᤁᤢᤔᤡᤔᤡᤍᤡᤱᤅᤡᤴ ᤏᤡᤛᤢᤀᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤖᤥ॥

᥊᥈ ᤜᤧᤰᤁᤣᤛᤠᤱ ᤂᤧᤴ ᤕᤧᤶᤔᤥ ᤕᤖᤡᤰ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢ॥ ᤁᤖᤛᤠᤱ ᤂᤧᤱᤜᤠ᤹ᤖᤧ ᤔᤏᤠ ᤋᤃᤡ ᤁᤴ ᤐᤠ᤺ᤴᤏᤡᤴ ᤐᤠ᤺ᤵᤔᤠ ᤔᤧᤴᤍᤧᤴᤍᤧᤴᤗᤥ. ᤌᤣᤀᤠᤱᤓᤧᤸᤗᤧ ᤑᤖᤡᤛᤡᤜᤠ᤹ᤖᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤗᤠᤶ ᤗᤠ᤺ᤰᤁᤠᤳ ᤀᤠᤶᤗ᤺ᤳ ᤀᤠᤶᤍᤣ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤃᤡᤛᤧᤖᤥ॥

᥊᥉ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤆᤶᤛᤡᤱᤔᤠᤴᤏᤢ᤺ᤸᤗᤧ ᤔᤧᤴᤇᤠᤶ ᤕᤠᤵᤔᤡᤗᤠᤶ ᤆᤶᤛᤡᤱᤔᤠᤴᤏᤣ ᤂᤢᤏᤡ᤹ ᤛᤡᤖᤠ᤹ᤌᤠᤅᤧᤖᤥ॥

᥊᥊ ᤜᤧᤰᤁᤩᤠᤱ ᤕᤧᤛᤢᤖᤧ ᤕᤶᤒᤠ ᤀᤡᤰᤗᤠᤀᤥ ᤐᤠ᤺ᤳᤋᤢ. “ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤏᤛᤠ᤺ᤴ ᤆᤥ᤺ᤰᤁᤠ ᤂᤧᤸᤗᤧ ᤀᤡᤱᤃᤠ᤹ᤖᤰ ᤔᤧ᤺ᤴ. ᤁᤖ ᤕᤠᤵᤔᤡ ᤁᤧᤒᤠᤱᤒᤠᤴᤏᤠᤱ ᤏᤛᤠ᤺ᤴ ᤆᤥᤃᤢ᤹ᤖᤥ॥

᥊᥋ ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤧᤏᤡ᤺ᤒᤠᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤴ ᤏᤡᤛᤢ᤹ᤖᤥ॥

᥊᥌ ᤀᤡᤱᤃᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤥ᤺ᤳᤋᤡ ᤜᤧᤰᤁᤣ ᤋᤩᤠᤱᤅᤠᤱ ᤘᤠ᤹ᤀᤠᤖᤥ. ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤀᤠᤳᤋᤡᤴᤏᤠᤱ ᤂᤠᤍᤠᤶᤔᤥ ᤘᤠ᤹ᤔᤠ ᤔᤧᤒᤥ᤺ᤱᤏᤧᤸᤗᤥ॥

᥊᥍ “ᤀᤠᤳᤋᤡᤴ ᤔᤏᤠ᤺ᤸᤗᤧ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤀᤠᤒᤠ᤺ᤴᤈᤠᤰᤜᤠ᤹ ᤂᤧᤵᤛᤢ᤹ ᤁᤖ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ. ᤂᤧᤴ ᤂᤠᤛᤧᤴ ᤔᤧᤈᤥᤃᤢᤱᤅᤡᤴ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤠᤛᤧᤴ ᤆᤥ᤺ᤰᤛᤧ ᤔᤧ᤺ᤴ. ᤁᤖ ᤋᤠᤱᤛᤧ᤺ᤵᤛᤧ ᤋᤩᤠᤱᤒᤠᤖᤥ॥

᥊᥎ ᤀᤡᤱᤃᤠ᤹ ᤁᤧᤏᤠ᤹ᤒᤠᤜᤠ᤹ ᤏᤢ ᤀᤠᤒᤠ᤺ᤴ ᤔᤧᤱᤄᤧᤶᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤂᤠᤛᤧᤴᤗᤥ᤺ᤶᤒᤠᤱᤃ ᤘᤣ᤹ ᤘᤠ᤹ᤖᤥ॥ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ᤖᤧᤀᤣ ᤁᤢᤏᤢᤵᤔᤠ ᤕᤧᤴᤏᤥ ᤂᤧᤱᤜᤠ᤹ ᤂᤠᤛᤧᤴ ᤗᤥ᤺ᤴᤍᤢᤛᤡᤖᤥ॥

᥊᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤀᤠᤒᤠᤅᤣ ᤌᤣᤀᤠᤱ ᤔᤧᤶᤒᤠ᤺ᤵᤐᤧᤴᤗᤥ. ᤁᤖ ᤕᤠᤵᤔᤡ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧ ᤐᤠ᤺ᤵᤔᤠ ᤐᤠᤱᤄᤠᤱᤒᤠ ᤐᤠ᤺ᤴᤜᤠ᤹ᤀᤣ ᤀᤡᤱᤃᤠ᤹ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥋᥆ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤐᤡᤖᤢᤛᤡᤖᤥ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤛᤢᤱᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤐᤠᤏᤢᤍᤡᤱ ᤐᤠ᤺ᤸᤗᤧ ᤐᤠ᤺ᤳᤋᤧ᤹ ᤑᤠ᤹ᤀᤠᤱ ᤔᤧᤳᤋᤠᤱᤒᤠ ᤐᤠ᤺ᤴᤜᤠ᤹ᤖᤰ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥”

a 

᥇᥈:᥍ ᤆᤣ ᤗᤢᤵᤐᤥ ᤋᤣ᤹ᤔᤠ ᤕᤠᤖᤡᤵ ᤆᤥ᤺ᤰᤛᤧ ᤁᤧᤛᤡ᤺ᤒᤠ ᤌᤰᤁᤥ ᤑᤢᤱᤏᤠᤶᤔᤡᤴ ᤏᤢ ᤔᤠᤖᤢᤰ ᤜᤢ᤺ᤵᤔᤠ ᤕᤜᤢᤍᤡ ᤛᤠᤰᤌᤡᤶ ᤘᤕᤧ॥ ᤁᤖ ᤁᤴ ᤕᤧᤶᤔᤥ ᤔᤖᤡᤕᤶᤔᤡᤸᤗᤧ ᤕᤧᤛᤢ᤺ᤴ ᤗᤢᤱᤔᤠ᤹ ᤋᤢᤰᤋᤢᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤀᤡᤱᤎᤠ᤺ᤱᤃᤧᤴ ᤏᤥᤃᤧᤴ ᤐᤡᤛᤧ ᤑᤢᤱᤏᤠᤶᤔᤡᤴ ᤜᤢ᤺ᤳᤋᤢᤖᤥ॥

b 

᥇᥈:᥇᥉ ᤂᤧᤒᤰᤛᤡᤱ ᤐᤥᤖᤠ᤺ᤰᤜᤠ᤹ ᤜᤡᤱᤔᤠᤖ ᤆᤥ᤺ᤰᤕᤢᤶᤓᤥ ᤏᤢ ᤌᤱᤏᤠ᤺ᤶᤔᤠᤖᤧᤴ ᤛᤛᤠᤱᤛᤪᤥᤳ ᤆᤥ᤺ᤰᤔᤠ ᤕᤜᤢᤍᤡ ᤌᤡᤶ ᤘᤕᤧᤖᤥ॥

c 

᥇᥈:᥇᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤜᤥᤛᤴᤏᤠ” ᤐᤥᤱᤗᤥ॥ ᤂᤧᤴ ᤑᤠ᤹ᤀᤡᤴ “ᤋᤠᤱᤀᤠᤛᤧᤵᤋᤧ᤹ᤀᤥ” ᤐᤥᤱᤗᤥ॥

e 

᥇᥈:᥇᥋ ᤂᤧᤴ ᤑᤠ᤹ᤀᤡᤴ “ᤕᤖᤢᤛᤗᤧᤶᤔᤥ ᤁᤧᤕᤢᤱᤒᤠ ᤔᤏᤠᤛᤣ” ᤐᤥ᤺ᤱ॥

g 

᥇᥈:᥉᥇ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤱᤕᤢᤰ ᤁᤧᤈᤥ᤺ᤰᤐᤠ” ᤑᤠ᤹ᤀᤡᤴ ᤔᤠᤑᤧᤴᤛᤠᤶᤔᤡᤸᤗᤧ ᤘᤣ᤹ᤛ᤻ᤔᤠ ᤁᤢᤔᤡᤱᤗᤥ (ᤗᤢᤁᤠ ᥊:᥌. ᥇ ᤕᤢᤜᤢ ᥋:᥇᥏. ᤕᤢᤜᤢ ᥇᥊:᥉᥆. ᥇᥌:᥇᥇)

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤱᤜᤠ᤹ ᤘᤠᤜᤵᤋᤢ ᤐᤡᤖᤢᤛᤡ᤹

᥇᥉

ᤀᤠᤸᤗ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤖᤧᤴ ᤌᤡᤰᤕᤧᤴ ᤋᤃᤡ ᤕᤧᤛᤢᤖᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤧᤵᤔᤠᤀᤠᤱ ᤐᤠᤏᤢᤍᤡᤱ ᤐᤠ᤺ᤸᤗᤥ ᤐᤣ᤺ᤰᤔᤠ ᤕᤧᤶ ᤋᤩᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤛᤢᤖᤥ॥ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤘᤕᤧ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤏᤢᤵᤔᤥ ᤌᤠᤖᤡᤰᤁᤣ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥

᥈ ᤀᤠᤸᤗ ᤕᤢ᤺ᤴᤇᤡᤰ ᤆᤠᤈᤠᤔᤠ ᤕᤧᤶ ᤐᤥ᤺ᤰᤂᤧᤀᤠᤱ ᤘᤕᤧᤸᤗᤧ ᤛᤡᤔᤥᤏᤖᤧ ᤁᤢᤛ᤻ᤛᤠ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡ᤺ᤸᤗᤧ ᤕᤧᤛᤢ᤺ᤴ ᤀᤡᤱᤗᤧᤰᤋᤢᤖ ᤑᤠ᤹ᤀᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤋᤃᤡᤛᤠ ᤁᤢᤏᤡᤱᤘᤠ᤹ᤀᤡᤴ ᤑᤧᤳᤗᤠ᤺ᤴᤍᤢ ᤐᤡᤖᤢᤀᤠᤱ ᤘᤕᤧ॥

᥉ ᤐᤠᤏᤢᤍᤡᤱ ᤐᤠ᤺ᤸᤗᤧ ᤂᤢᤏᤧ᤹ ᤁᤠᤰ ᤛᤶᤍᤠᤱ ᤕᤢᤰ ᤐᤡᤖᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶᤔᤣ ᤋᤩᤧᤒᤠ ᤏᤢ ᤂᤢᤏᤧ᤹ᤀᤥᤀᤣ ᤏᤢ᤺ᤱᤗ ᤐᤳ ᤁᤧᤗ᤹ᤒᤠᤴ ᤕᤧᤛᤢᤖᤧ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧ॥

᥊ ᤜᤧᤰᤁᤩᤠᤱ ᤂᤢᤏᤧ᤹ ᤆᤠᤈᤠᤔᤠᤍᤧᤴᤏᤥᤗᤠᤶ ᤐᤥᤃᤧᤀᤠᤱ ᤁᤢᤛᤢᤱᤄᤣ᤺ᤰᤘᤠ᤺ᤴ ᤑᤧᤴᤍᤢᤀᤠᤱ ᤕᤠᤶᤍᤢ᤺ᤰᤔᤠᤸᤗᤧ ᤁᤡᤳᤗᤡᤰ ᤁᤡᤳᤇᤡᤱ.

᥋ ᤜᤧᤰᤁᤣᤗ᤹ᤖᤡᤰᤁᤣ ᤆᤫᤠ᤺ᤳᤋᤡᤴ ᤂᤵᤐᤩᤠᤀᤥ ᤜᤢᤰᤂᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤱᤜᤠ᤹ ᤘᤠᤜᤵᤔᤠ ᤜᤣ᤺ᤰᤋᤢ ᤜᤧᤰᤁᤩᤠᤱ ᤁᤡᤳᤇᤡᤱᤒᤠ ᤕᤠᤶᤍᤢ᤺ᤰᤔᤠᤸᤗᤧ ᤋᤢᤃᤢ ᤐᤡᤖᤢᤛᤡ॥

᥌ ᤂᤢᤏᤧ᤹ ᤛᤡᤔᤥᤏ ᤐᤋᤪᤢᤛᤖᤧ ᤁᤢᤗᤠᤱ ᤘᤠᤜᤵᤛᤧ ᤑᤧᤖᤧᤸᤗᤧ ᤂᤧᤸᤗᤧ ᤔᤧᤳᤋᤢ. “ᤍᤠᤱᤒᤣ. ᤂᤧᤏᤧ᤹ ᤀᤠᤗᤠᤱᤅᤡᤴ ᤘᤠᤃᤧᤜᤵᤋᤢᤒᤠᤒᤡ᥅”

᥍ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤠᤸᤗᤥ ᤀᤡᤱᤃᤠ᤹ ᤌᤣ ᤆᤥᤃᤢᤱᤗ ᤐᤳᤋᤠ ᤁᤧᤗ᤹ᤒᤠᤴ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤴᤗᤥ ᤁᤖ ᤋᤠ᤺ᤴᤍᤡᤃ ᤁᤢᤛᤡᤱ ᤁᤧᤏᤡ᤺ᤳᤋᤢ᤹ᤖᤥ॥”

᥎ ᤐᤋᤪᤢᤛᤖᤧ ᤔᤧᤳᤋᤢ. “ᤂᤧᤏᤧ᤹ᤃ ᤀᤠᤵᤑᤠᤸᤗᤧᤀᤠᤱ ᤀᤠᤗᤠᤱᤜᤠ᤹ ᤘᤠᤜᤵᤔᤠ ᤔᤧᤏᤢ᤹ᤏᤧᤴᤗᤥ᥄”

ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤁᤧᤗᤠᤱᤜᤠ᤹ ᤘᤠᤔᤧᤜᤵᤋᤢᤱᤅᤡᤴᤏᤧ ᤑᤠ᤹ᤃᤪ ᤂᤧᤏᤧ᤹ ᤀᤡᤱᤃᤠ᤹ᤏᤢ ᤗᤰ ᤁᤧᤱᤄᤥᤛᤢᤴᤗᤥ॥”

᥏ ᤜᤧᤰᤁᤣ᤺ᤸᤗᤧ ᤛᤡᤔᤥᤏ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤀᤠᤗᤠᤱᤜᤠ᤹ᤖᤰ ᤔᤧ᤺ᤴ. ᤁᤖ ᤀᤠᤜᤢᤰᤜᤠ᤹ ᤏᤢ ᤀᤠᤎᤧᤃᤣ᤺ᤰᤁᤡᤴᤏᤠᤱ ᤘᤠᤜᤵᤋᤠᤱ ᤐᤡᤖᤠᤱᤅᤧ᤹ᤀᤥ᥄”

᥇᥆ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤘᤠᤃᤧᤖᤢᤶᤛᤡᤱᤒᤠ ᤔᤏᤠ᤺ᤱᤃ ᤛᤣᤛᤣ ᤐᤥᤱᤔᤠᤖᤧ ᤗᤠᤃᤡ ᤁᤢᤗᤠᤱᤜᤠ᤹ᤖᤰ ᤘᤠᤜᤵᤔᤠ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤏᤠᤛᤡᤱᤃᤧᤴ ᤁᤢᤎᤰᤁᤡᤱᤃ ᤛᤣᤛᤣᤀᤣ ᤆᤥ᤺ᤰᤗᤥ. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤃ ᤛᤣᤛᤣᤀᤣ ᤁᤧᤈᤥᤃᤡᤛᤠᤱ ᤂᤡᤏᤡ᤹ ᤁᤧᤖᤧᤰ ᤛᤣᤛᤣ ᤁᤧᤜᤥ᤺ᤵᤋᤡ᤹ᤖᤥ॥”

᥇᥇ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤜᤠ᤺ᤳᤗᤧ ᤀᤡᤱᤗᤧᤰᤋᤢ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤂᤡᤏᤡ᤹ ᤁᤧᤖᤧᤰ ᤛᤣᤛᤣ ᤁᤧᤜᤥ᤺ᤵᤋᤡ᤹ ᤗ᤹ᤖᤡᤰ ᤔᤧᤳᤋᤢᤛᤡᤒᤠᤖᤥ॥

᥇᥈ ᤕᤧᤛᤢᤖᤧ ᤂᤢᤏᤡ᤹ ᤗᤠᤱᤜᤠ᤹ ᤘᤠᤜᤵᤋᤢ ᤐᤡᤖᤢᤛᤡᤀᤠᤱ ᤁᤢᤈᤠᤱᤅᤡᤴ ᤆᤠᤰᤛᤡᤱ ᤜᤧᤰᤁᤩᤠᤱ ᤕᤢᤱᤛᤡᤱᤗᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤗᤠᤃᤡ ᤀᤡᤱᤃᤠ᤹ ᤌᤣ ᤆᤥᤃᤢᤱᤒᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤡ᥅

᥇᥉ ᤂᤡᤏᤡ᤹ ᤍᤠᤱᤒᤠ ᤏᤢ ᤛᤡᤰᤛᤠᤶᤒᤠ ᤗ᤹ᤖᤡᤰ ᤕᤠᤵᤔᤡ ᤁᤧᤔᤧᤳᤋᤡ᤹॥ ᤂᤧᤴ ᤛᤧᤰᤂᤠᤀᤣ ᤁᤧᤒᤠ᤺ᤳᤋᤢᤶ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤒᤠ ᤂᤧᤴᤏᤠᤖᤥ॥

᥇᥊ ᤀᤠᤸᤗ ᤀᤡᤱᤃᤠ᤹ ᤂᤡᤏᤡ᤹ ᤍᤠᤱᤒᤠ ᤏᤢ ᤛᤡᤰᤛᤠᤶᤒᤠᤀᤠᤛᤠᤱ ᤂᤡᤏᤡ᤹ ᤗᤠᤱᤜᤠ᤹ ᤘᤠᤜᤵᤋᤢᤱ ᤐᤡᤏᤡᤱ. ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤛᤧᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤗᤠᤱ ᤘᤠᤜᤵᤔᤠ ᤐᤡᤛᤡᤱᤔᤠ ᤐᤥᤱᤗᤥ॥

᥇᥋ ᤀᤡᤱᤃᤠ᤹ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤁᤧᤈᤥᤃᤢᤶᤗ ᤑᤠ᤹ᤀᤠᤱ ᤁᤴ ᤁᤢᤒᤡ᤺ᤴ ᤕᤢᤰᤂᤢᤱ ᤐᤡᤏᤡᤱᤅᤠᤱ ᤘᤠ᤹ᤖᤥ॥

᥇᥌ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤛᤣᤘᤠᤖᤥᤒᤠᤴ ᤁᤢᤴᤍᤠᤱᤒᤠᤴᤏᤢ᤺ᤸᤗᤧ ᤕᤶᤒᤠ ᤔᤧ᤺ᤴᤗᤥ. ᤜᤧᤰᤁᤩᤠᤱ ᤀᤡᤱᤛᤠᤒᤠᤴᤏᤠᤱ ᤂᤢᤏᤧ᤹ ᤁᤧᤒᤠᤱᤒᤠᤴᤏᤢ᤺ᤸᤗᤧ ᤕᤶᤒᤠ ᤔᤧ᤺ᤴᤗᤥ॥

᥇᥍ ᤀᤠᤸᤗ ᤁᤴ ᤐᤠ᤺ᤴᤜᤠ᤹ᤃ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹. ᤜᤧᤰᤁᤩᤠᤱ ᤁᤱᤜᤠ᤹ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤔᤢ᤹ᤀᤡᤛᤠᤒᤠ ᤁᤧᤒᤥ᤺ᤰᤂᤡ᤹ᤖᤥ॥”

ᤕᤧᤛᤢᤖᤧ ᤂᤢᤏᤧ᤹ ᤀᤡᤱᤗᤧᤰᤁᤥ ᤌᤠᤒᤠ ᤐᤠ᤺ᤴᤏᤡᤴ ᤐᤠ᤺ᤳᤋᤢ᤹

(ᤔᤳᤋᤡ ᥈᥌:᥈᥆-᥈᥋. ᤔᤷᤁᤢ ᥇᥊:᥇᥍-᥈᥇. ᤗᤢᤁᤠ ᥈᥈:᥈᥇-᥈᥉)

᥇᥎ “ᤀᤡᤱᤃᤠ᤹ ᤂᤡᤏᤡ᤹ ᤁᤧᤖᤧᤰᤗᤧ ᤗᤠᤃᤡᤃ ᤐᤠ᤺ᤳᤋᤢᤱᤒᤠ ᤔᤧ᤺ᤴᤗᤥ॥ ᤀᤡᤱᤃᤠ᤹ ᤛᤣ᤺ᤰᤏᤡᤱᤒᤠᤜᤠ᤹ᤃ ᤏᤢ᤺ᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤏᤡᤱᤗᤥ॥ ᤁᤖ ᤀᤡᤱᤃᤠ᤹ᤏᤢ ᤛᤥᤖᤡᤰ ᤆᤠᤃᤧᤈᤠᤒᤠᤴᤏᤣ ᤀᤡᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤐᤥᤃᤧᤖᤥ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠᤴ ᤁᤧᤳᤗᤀᤣ ᤐᤥᤱᤗᤥ॥

᥇᥏ “ᤁᤴ ᤐᤠ᤺ᤴᤜᤠ᤹ᤃ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤣ᤺ᤸᤗᤧ ᤁᤴ ᤐᤠ᤺ᤴᤜᤠ᤹ ᤁᤧᤳᤋᤡᤸᤗᤧ ᤀᤡᤱᤃᤠ᤹ ᤂᤪᤡᤛ᤻ᤋᤀᤠ ᤑᤠ᤹ᤀᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤗᤥ॥

᥈᥆ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤐᤠᤱᤄᤢᤱᤛᤡᤱᤒᤠᤜᤠ᤹ ᤗᤠᤱᤍᤠ᤺ᤰᤋᤢᤛᤡ᤹. ᤂᤧᤸᤗᤧ ᤀᤡᤱᤃᤠ᤹ ᤗᤠᤱᤍᤠ᤺ᤰᤁᤠᤖᤥ. ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤗᤠᤱᤍᤠ᤺ᤰᤁᤠ. ᤂᤧᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤧᤴ ᤗᤠᤱᤍᤠ᤺ᤰᤋᤢ᤹ᤖᤥ॥”

᥈᥇ ᤕᤧᤛᤢᤖᤧ ᤂᤧᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢ ᤛᤢᤖᤢᤀᤠᤱ ᤁᤢᤕᤥ᤺ᤶ ᤐᤢ᤹ᤖᤧᤖ ᤀᤰᤂᤣᤗ᤹ᤖᤡᤰ ᤀᤡᤱᤓᤥᤛᤢᤛᤡ. “ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ᤀᤥ ᤌᤡᤰᤁᤡᤸᤗᤧ ᤀᤡᤱᤃᤠ᤹ ᤀᤡᤱᤗᤧᤰᤁᤠᤖᤥ॥”

᥈᥈ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤜᤠ᤺ᤳᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠᤀᤡ ᤗ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤀᤥᤔᤧᤔᤧᤳᤇᤡᤱ॥

᥈᥉ ᤂᤧᤱᤜᤠ᤹ᤀᤥ ᤕᤧᤛᤢᤖᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤒᤠ ᤁᤢᤜᤢ᤹ᤛᤠᤶᤒᤠᤎᤡᤰ ᤁᤢᤒᤣᤛᤠᤱ ᤂᤧ᤺ᤶᤛᤡᤱᤅᤠᤱ ᤕᤢᤅᤧᤖᤥ॥

᥈᥊ ᤛᤡᤔᤥᤏ ᤐᤋᤪᤢᤛᤖᤧ ᤂᤧᤴ ᤜᤢ᤹ᤛᤠᤶᤒᤠᤴ ᤂᤢᤏᤧ᤹ ᤜᤠ᤺ᤵᤐᤣ ᤑᤠ᤹ᤀᤠᤱ ᤛᤣ᤺ᤴᤍᤥᤛᤧ᤹ ᤗ᤹ᤖᤡᤰ ᤜᤢᤰᤆᤠ᤺ᤸᤁᤡ᤺ᤸᤗᤧ ᤔᤡᤰᤛᤣ᤺ᤴ ᤐᤡᤖᤢᤖᤥ॥

᥈᥋ ᤜᤧᤰᤁᤣ᤺ᤸᤗᤧ ᤂᤧᤴ ᤜᤢ᤹ᤛᤠᤶᤒᤠᤸᤗᤧ ᤕᤧᤛᤢᤀᤥ ᤂᤧ᤺ᤶᤛᤡᤱᤗ ᤛᤣ᤺ᤴᤍᤥᤛᤢ. “ᤍᤠᤱᤒᤣ ᤂᤧᤱᤃ ᤜᤠ᤺ᤳᤏᤧᤒᤣ᥅”

᥈᥌ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ ᤁᤴ ᤂᤖᤧ᤺ᤱᤅᤡᤸᤗᤧ ᤁᤢᤄᤧ᤺ᤱᤅᤡᤴ ᤂᤥᤷᤕᤠᤀᤥb ᤏᤡ᤺ᤵᤛᤢᤱᤅᤠᤱ ᤐᤡᤖᤢᤱᤒᤠ ᤔᤏᤠ᤺ᤴᤏᤧᤖᤥ॥” ᤜᤧᤰᤁᤩᤠᤱ ᤕᤧᤛᤢᤖᤧ ᤂᤖᤧ᤺ᤱᤅᤡᤸᤗᤧ ᤁᤢᤄᤧ᤺ᤱᤅᤡᤴ ᤏᤡ᤺ᤵᤛᤢᤀᤠᤱ ᤛᤡᤔᤥᤏᤖᤧ ᤁᤢᤛ᤻ᤛᤠ ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤧᤴ ᤐᤡᤖᤢ॥

᥈᥍ ᤕᤜᤢᤍᤠ᤺ᤸᤗᤧ ᤂᤧᤴ ᤋᤠ᤺ᤰᤋᤢᤏᤠᤔᤧ᤺ᤴᤏᤣ ᤔᤠᤑᤧᤴᤛᤠᤶᤔᤡᤸᤗᤧ ᤂᤧᤴ ᤕᤢᤰᤋᤢᤖᤥ॥

ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ ᤌᤧᤔᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤀᤠᤱ ᤘᤠ᤹. ᤂᤧᤴ ᤜᤠᤖᤠᤀᤣ ᤆᤥᤃᤧ᤹ᤀᤥ॥”

᥈᥎ ᤁᤖ ᤂᤧᤵᤔᤥ ᤆᤠᤈᤠᤀᤡ ᤁᤧᤕᤢᤱᤒᤠᤜᤠ᤹ᤖᤧ ᤕᤧᤛᤢᤖᤧ ᤜᤧᤰᤁᤣ ᤔᤧᤳᤋᤢᤒᤠ ᤐᤠ᤺ᤴᤏᤡᤴ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥈᥏ ᤕᤜᤢᤍᤠ᤺ᤱᤃ ᤕᤠᤱ ᤕᤠᤱᤔᤠ ᤛᤢ᤺ᤰᤘᤠ ᤁᤧᤃᤢᤒᤠ ᤘᤕᤧᤒᤠᤸᤗᤧ ᤛᤠᤓᤠᤱᤈᤠᤀᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤡᤃ᤺ᤰᤘᤠᤜᤠ᤹ ᤀᤡᤱᤔᤠ ᤀᤡᤃᤪ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤢᤈᤠ ᤜᤠ᤺ᤵᤔᤠᤛᤡ ᤑᤠ᤹ᤀᤠᤱ ᤕᤧᤛᤢᤖᤧ ᤔᤧᤳᤋᤢᤒᤠᤒᤡᤗᤠ ᤗ᤹ᤖᤡᤰ ᤁᤢᤓᤠᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤖᤥ॥

᥉᥆ ᤂᤖᤧ᤺ᤱᤅᤡᤴ ᤆᤏᤢᤔᤧ᤺ᤴᤏᤣ ᤕᤜᤢᤍᤠ᤺ᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤂᤠᤔᤠᤰᤗᤢᤶᤔᤥ ᤗ᤺ᤴᤍᤧ ᤐᤣᤖᤥ॥

ᤐᤋᤪᤢᤛᤖᤧ ᤕᤧᤛᤢ᤺ᤴ ᤏᤠ᤹ᤖᤢ᤹

(ᤔᤳᤋᤡ ᥈᥌:᥉᥇-᥉᥋. ᤔᤷᤁᤢ ᥇᥊:᥈᥍-᥉᥇. ᤗᤢᤁᤠ ᥈᥈:᥉᥇-᥉᥊)

᥉᥇ ᤕᤜᤢᤍᤠ᤺ᤴ ᤗᤠ᤺ᤰᤁᤠᤳ ᤗ᤺ᤴᤍᤧ ᤐᤣᤀᤠᤱ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗ ᤀᤡᤱᤃᤠ᤹ ᤔᤧᤴᤇᤠᤶᤛᤠ᤺ᤸᤗᤧ ᤀᤠᤔᤡᤔᤡᤍᤡᤱ ᤐᤥᤱᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤀᤥ ᤔᤡᤔᤡᤍᤡᤱ ᤐᤥᤱᤗᤥ॥

᥉᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛ᤻ᤛᤠᤀᤥ ᤔᤡᤔᤡᤍᤡᤱ ᤐᤥ᤺ᤱᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤁᤢᤔᤡᤔᤡᤍᤡᤱ ᤆᤥᤃᤢ᤹. ᤂᤧᤴᤏᤠᤱ ᤜᤠᤖᤠᤀᤣ ᤔᤡᤔᤡᤍᤡᤱ ᤆᤥᤃᤢ᤹ᤖᤥ॥

᥉᥉ “ᤀᤠᤔᤡ᤺ᤶ ᤀᤠᤛ᤻ᤛᤠ᤺ᤛᤣ. ᤀᤡᤱᤃᤠ᤹ᤃ ᤂᤡᤏᤡ᤹ᤏᤢ ᤛᤵᤑᤠᤖᤰ ᤘᤠ᤹ᤀᤠᤖᤥ ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤵᤔᤡ ᤁᤧᤃᤥ᤺ᤳᤋᤡ᤹ ᤁᤖ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤔᤧᤳᤋᤢᤱᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ᤀᤠᤱ ᤔᤧᤳᤏᤡᤱ. ‘ᤀᤡᤱᤃᤠ᤹ ᤀᤠᤳᤋᤠᤴ ᤐᤣ᤺ᤰᤁᤠ ᤂᤧᤵᤔᤥ ᤋᤠᤔᤠ ᤁᤧᤴᤇᤢᤰᤋᤡᤴ॥’

᥉᥊ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤁᤢᤛᤱ ᤀᤡᤱᤈᤠ᤺ᤱ ᤐᤡᤏᤡᤱᤗᤥ॥ ᤂᤡᤏᤡ᤹ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤏᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤀᤥ॥

᥉᥋ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤁᤠᤛᤡᤏᤧ ᤑᤠ᤹ᤃᤪ ᤂᤧᤴᤗᤠᤶᤔᤣ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤡᤏᤡ᤹ ᤀᤠᤜᤢ᤹ᤛᤠᤶᤒᤠᤏᤡᤱ ᤑᤠ᤹ᤀᤠᤱ ᤁᤢᤛᤡᤱ ᤁᤧᤶᤏᤡ᤺ᤳᤋᤡ᤹ᤖᤥ॥”

᥉᥌ ᤛᤡᤔᤥᤏ ᤐᤋᤪᤢᤛᤖᤧ ᤂᤢᤏᤧ᤹ ᤛᤣ᤺ᤴᤍᤥᤛᤢ. “ᤍᤠᤱᤒᤣ. ᤂᤧᤏᤧ᤹ ᤀᤠᤳᤋᤠᤴ ᤁᤧᤒᤣ᤺ᤰᤐᤠᤒᤣ᥅” ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤀᤠᤳᤋᤠᤴ ᤐᤣ᤺ᤰᤁᤠᤖ ᤐᤳᤋᤠ ᤀᤠᤸᤗᤥ ᤋᤡᤶᤔᤠ ᤁᤧᤴᤇᤢᤰᤁᤠᤴᤗᤥ. ᤁᤖ ᤕᤠᤱᤛᤡᤃ ᤀᤡᤱᤃᤠ᤹ ᤁᤧᤍᤡᤶᤔᤠ᤹ᤖᤥ॥”

᥉᥍ ᤐᤋᤪᤢᤛᤖᤧ ᤛᤣ᤺ᤴᤍᤥᤛᤢ. “ᤍᤠᤱᤒᤣ. ᤌᤣᤀᤠᤱ ᤀᤠᤸᤗᤥ ᤋᤡᤶᤔᤠ ᤔᤧᤛᤢᤰᤏᤧᤴᤒᤣ᥅ ᤂᤧᤏᤧ᤹ ᤁᤧᤗᤠᤃᤡ ᤀᤡᤱᤃᤠ᤹ ᤀᤠᤸᤗᤥ ᤛᤡᤔᤠᤛᤠᤱ ᤕᤠᤖᤡᤵ ᤘᤠ᤹ᤀᤠᤖᤥ॥”

᥉᥎ ᤜᤧᤰᤁᤣ᤺ᤸᤗᤧ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤛᤧᤰᤂᤠᤀᤣ ᤀᤡᤱᤃᤠ᤹ ᤀᤠᤗᤠᤃᤡ ᤛᤡᤔᤠ ᤕᤠᤖᤡᤵ ᤁᤧᤘᤠ᤹ᤒᤡ᥅ ᤀᤡᤱᤃᤠ᤹ ᤛᤧᤰᤂᤠ ᤔᤧᤳᤏᤧ᤹. ᤀᤡᤱᤘᤠ ᤁᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴ ᤁᤧᤒᤠ᤺ᤳᤋᤢᤖ ᤛᤢᤶᤗᤧᤱ ᤁᤧᤏᤠ᤹ᤀᤠᤖᤥ॥”

b 

᥇᥉:᥈᥌ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤆᤧᤳᤌᤩᤠᤀᤥ ᤌᤢᤵᤋᤢ” ᤖᤰ ᤛᤠᤵᤋᤧᤀᤠᤱ ᤐᤳ॥

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤜᤠᤱᤜᤠᤱ ᤔᤧᤳᤋᤢᤛᤡ᤹

᥇᥊

ᤕᤧᤛᤢᤖᤧ ᤕᤠᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ᤀᤠᤱ ᤕᤠᤵᤔᤡ ᤏᤛᤠ᤺ᤴ ᤀᤠᤈᤥᤃᤧᤶᤔᤧ᤹ᤀᤥ॥

᥈ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤜᤡᤶᤔᤥᤃ ᤕᤖᤡᤰ ᤕᤠᤰᤑᤠᤱᤜᤠ᤹ ᤔᤧᤏᤧ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤡᤏᤡ᤹ ᤗᤠᤃᤡ ᤕᤢᤱᤍᤧᤴ ᤕᤠᤖᤡᤵ ᤆᤥ᤺ᤰᤛᤧ ᤐᤣ᤺ᤰᤁᤠᤖ ᤐᤳᤋᤠᤖᤥ॥ ᤂᤧᤴ ᤜᤥ᤺ᤵᤋᤧᤸᤗᤧᤃ ᤀᤡᤱᤃᤠ᤹ ᤜᤧᤰᤁᤣ ᤔᤧᤔᤧᤳᤏᤡᤱᤅᤡᤶᤒᤠ ᤘᤕᤧᤖᤥ॥

᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤣ᤺ᤰᤁᤠᤀᤠᤱ ᤂᤡᤏᤡ᤹ ᤗᤠᤃᤡ ᤕᤢᤱᤍᤧᤴ ᤕᤠᤖᤡᤵ ᤆᤥᤃᤢᤱᤅᤠᤱ ᤕᤠᤶᤔᤥ ᤕᤢᤀᤠ ᤜᤧᤰᤁᤩᤠᤱ ᤂᤡᤏᤡ᤹ᤀᤠᤱ ᤋᤣ᤹ᤏᤡᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤀᤠᤳᤋᤡ ᤘᤠ᤹ᤀᤠ ᤂᤧᤵᤔᤥ ᤂᤡᤏᤡ᤹ᤀᤠᤱ ᤁᤧᤘᤕᤡ᤹ᤖᤥ॥

᥊ ᤀᤡᤱᤃᤠ᤹ ᤐᤣ᤺ᤰᤁᤠᤖ ᤐᤳᤋᤠᤒᤠ ᤗᤠᤶᤔᤡᤱᤃ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ᤖᤥ॥”

᥋ ᤌᤥᤔᤠᤖᤧ ᤂᤢᤏᤧ᤹ ᤔᤧᤳᤋᤢ. “ᤍᤠᤱᤒᤣ. ᤂᤧᤏᤧ᤹ ᤀᤠᤳᤋᤠᤴ ᤁᤧᤒᤣ᤺ᤰᤗ ᤁᤧᤒᤳ ᤂᤧᤴ ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴ. ᤜᤧᤰᤁᤣ᤺ᤸᤗᤧ ᤀᤠᤏᤡᤃᤧ ᤂᤧᤴ ᤗᤠᤶᤔᤡᤴ ᤀᤠᤰᤂᤣᤗ᤹ᤖᤡᤰ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤒᤠᤒᤣ᥅”

᥌ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤗᤠᤶ. ᤛᤧᤰᤂᤠ ᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤀᤡᤱᤃᤠ᤹ᤀᤣᤖᤥ॥ ᤀᤠᤳᤋᤡᤴᤏᤠᤱ ᤀᤡᤱᤃᤠ᤹ ᤔᤧ᤺ᤴᤏᤣᤃ ᤐᤠᤏᤢᤍᤡᤱ ᤐᤠ᤺ᤸᤗᤥ ᤁᤧᤵᤔᤠ ᤔᤧᤛᤢᤰᤏᤧᤴᤗᤥ॥

᥍ ᤂᤡᤏᤡ᤹ ᤛᤧᤰᤂᤠᤀᤣ ᤕᤠᤵᤔᤡ ᤁᤢᤛᤡᤱ ᤁᤧᤏᤡ᤺ᤳᤋᤡᤀᤠᤱ ᤁᤧᤘᤕᤡ᤹ᤏᤧ ᤑᤠ᤹ᤃᤪ ᤐᤠᤏᤢᤍᤡᤱ ᤀᤠᤶᤒᤠᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥ ᤀᤠᤸᤗᤠᤱᤎᤥ ᤂᤢᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤧᤏᤡ᤺ᤛᤢᤶᤔᤠᤱ ᤁᤧᤘᤕᤡ᤹ᤖᤥ॥”

᥎ ᤑᤡᤗᤡᤐᤖᤧ ᤐᤠ᤺ᤳᤋᤢ. “ᤍᤠᤱᤒᤣ. ᤐᤠᤏᤢᤍᤡᤱ ᤐᤠ᤺ᤴ ᤕᤠᤵᤔᤡ ᤀᤥᤛᤣ᤺ᤴᤀᤠᤎᤠᤰᤋᤧ᤹ᤀᤥ ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤱᤘᤠ᤹ ᤋᤠᤖᤥ॥”

᥏ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤔᤧ᤺ᤶᤒᤧ ᤑᤡᤗᤡᤵᤐᤣ. ᤀᤡᤱᤃᤠ᤹ᤃ ᤀᤠᤸᤗᤥ ᤌᤠᤖᤡᤰ ᤂᤡᤏᤡ᤹ᤏᤢ ᤛᤥᤖᤡᤰ ᤘᤕᤠᤱᤛᤠᤱ ᤀᤡᤱᤃᤠ᤹ ᤕᤠᤵᤔᤡ ᤁᤢᤛᤡᤱ ᤁᤧᤴᤏᤡ᤺ᤳᤋᤠᤴᤒᤡ᥅ ᤜᤠ᤺ᤳᤗᤧ ᤀᤡᤱᤃᤠ᤹ ᤏᤡᤛᤠᤱᤅᤠᤱ ᤘᤠ᤹. ᤂᤧᤸᤗᤧᤃ ᤐᤠᤏᤢᤍᤡᤱ ᤐᤠ᤺ᤴᤏᤠᤱ ᤏᤡᤛᤢᤀᤠᤱ ᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤐᤠᤏᤢᤍᤡᤱ ᤐᤠ᤺ᤴ ᤀᤥᤛᤣ᤺ᤴᤀᤠᤎᤠᤰᤋᤧ᤹ ᤗ᤹ᤖᤡᤰ ᤁᤧᤒᤠ᤺ᤳᤋᤢᤒᤠᤒᤣ᥅

᥇᥆ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠᤀᤥ ᤘᤠ᤹ᤀᤠ. ᤜᤧᤰᤁᤩᤠᤱ ᤐᤠᤏᤢᤍᤡᤱ ᤐᤠ᤺ᤴ ᤀᤡᤱᤃᤠ᤹ᤀᤥ ᤘᤠ᤹ ᤑᤠ᤹ᤀᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤴᤒᤡ᥅ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤈᤠᤰᤜᤠ᤹ᤃ ᤀᤠᤒᤠᤅᤣ ᤀᤡᤱᤃᤠ᤹ᤀᤡᤴ ᤔᤧ᤺ᤴᤗᤥ. ᤁᤖ ᤀᤡᤱᤃᤠ᤹ᤀᤥ ᤁᤧᤘᤠ᤹ᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧᤀᤣ ᤀᤡᤱᤃᤠ᤹ᤀᤥᤗᤠᤶ ᤁᤢᤕᤠ᤺ᤶᤒᤰᤜᤠ᤹ ᤆᤥᤃᤢᤒᤠᤖᤥ॥”

᥇᥇ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤀᤥ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤐᤠ᤺ᤴ ᤀᤡᤱᤃᤠ᤹ᤀᤥ ᤘᤠ᤹ ᤗ᤹ᤖᤡᤰ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤆᤥᤃᤢᤱᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ॥

᥇᥈ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤜᤠ᤺ᤳᤗᤧ ᤀᤡᤱᤃᤠ᤹ ᤏᤛᤠ᤺ᤴ ᤆᤥ᤺ᤰᤁᤠ. ᤂᤧᤸᤗᤧᤃ ᤀᤡᤱᤃᤠ᤹ ᤆᤥᤃᤢᤱᤒᤠᤴᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤸᤗᤥ ᤐᤣ᤺ᤰᤁᤠᤖ ᤐᤳᤋᤠᤖᤥ॥

᥇᥉ ᤂᤡᤏᤡ᤹ ᤀᤠᤔᤡᤱᤅᤥ ᤌᤣ ᤁᤧᤏᤠ᤺ᤰᤋᤢᤶᤛᤠᤱ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥ ᤁᤢᤛ᤻ᤛᤠ᤺ᤀᤥᤗᤠᤶ ᤀᤥᤛᤣ᤺ᤴᤍᤠᤱ ᤐᤥ᤺ᤱᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤂᤧᤴ ᤆᤥᤃᤢᤱᤗᤥ॥

᥇᥊ ᤀᤡᤱᤃᤠ᤹ ᤀᤠᤔᤡᤱᤅᤥ ᤌᤣ᤺ᤴ ᤁᤧᤏᤠ᤺ᤰᤋᤢᤶᤛᤠᤱ ᤂᤧᤴ ᤀᤡᤱᤃᤠ᤹ ᤆᤥᤃᤢᤱᤗᤥ॥

ᤕᤧᤛᤢᤖᤧ ᤛᤣᤛᤣᤔᤠᤱᤅᤡᤴ ᤐᤠᤱᤔᤠ ᤔᤠᤱᤜᤢᤵ ᤆᤥᤃᤢ᤹

᥇᥋ “ᤀᤡᤱᤃᤠ᤹ ᤕᤠᤵᤔᤡ ᤔᤡ᤺ᤶᤈᤡ ᤁᤧᤔᤧᤳᤋᤡ᤹ᤏᤧ ᤑᤠ᤹ᤃᤪ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗᤥ॥

᥇᥌ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤴᤏᤢ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢᤱᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤃ ᤂᤡᤏᤡ᤹ᤏᤢ ᤛᤍᤠᤍᤡᤱ ᤘᤠ᤹ᤖ ᤑᤠ᤹ᤀᤠᤱ ᤘᤣ᤹ ᤁᤢᤓᤠ᤹ ᤁᤧᤒᤡᤒᤠᤎᤡᤰa ᤁᤧᤒᤡᤖᤡ᤹ᤖᤥ॥

᥇᥍ ᤂᤢᤏᤧ᤹ᤃ ᤁᤠᤰ ᤛᤧᤰᤂᤠᤀᤥ ᤗᤠᤶᤃᤧᤗᤥᤒᤠ ᤛᤣᤛᤣᤔᤠᤱᤗᤥ॥ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤂᤥᤔᤠ ᤔᤧᤴᤇᤢᤰᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤴᤏᤡᤛᤢᤴᤏᤠᤱ ᤁᤢᤛᤡᤱᤅᤠᤱ ᤔᤧᤴᤏᤡ᤺ᤳᤋᤢᤴᤗᤥ॥ ᤁᤖ ᤂᤡᤏᤡ᤹ᤃ ᤂᤢᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ. ᤌᤣᤀᤠᤱᤓᤧᤸᤗᤧ ᤀᤠᤸᤗᤥ ᤂᤢᤏᤧ᤹ ᤂᤡᤏᤡ᤹ᤏᤢ ᤛᤥᤖᤡᤰ ᤘᤠ᤹ ᤜᤧᤰᤁᤩᤠᤱ ᤁᤧᤍᤠᤒᤠ ᤕᤧᤶᤔᤥᤀᤠᤱ ᤂᤡᤏᤡ᤹ ᤜᤡᤱᤔᤴᤏᤥ ᤘᤠ᤹ᤖᤥ॥

᥇᥎ ᤀᤡᤱᤃᤠ᤹ᤃ ᤂᤡᤏᤡ᤹ ᤕᤧᤳᤇᤠᤒᤠ ᤁᤢᤀᤡᤛᤡ᤺ᤰ ᤐᤰᤔᤧᤎᤠᤏᤡᤱᤅᤡᤴᤗᤥ॥ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤕᤢ᤺ᤀᤠᤖᤥ॥

᥇᥏ ᤛᤵᤑᤠ ᤀᤣᤃᤠᤱᤅᤠᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤀᤡᤱᤃᤠ᤹ ᤔᤧᤏᤡᤀᤠᤴᤗᤥ. ᤁᤖ ᤂᤡᤏᤡ᤹ᤃ ᤕᤠᤵᤔᤡ ᤁᤧᤏᤡᤛᤡ᤹ᤖᤥ॥ ᤀᤡᤱᤃᤠ᤹ ᤜᤡᤱᤅᤠ. ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤁᤧᤜᤡᤅᤡ᤹ᤖᤥ॥

᥈᥆ ᤂᤧᤴ ᤕᤧᤴᤏᤥ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤀᤥ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤡᤏᤡ᤹ ᤀᤡᤱᤃᤠ᤹ᤀᤥ ᤁᤧᤘᤕᤡ᤹ᤀᤠᤱ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤘᤠ᤹ᤀᤠᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥈᥇ ᤜᤠ᤺ᤳᤗᤧ ᤀᤡᤱᤃᤠ᤹ ᤀᤠᤀᤡᤱᤈᤠ᤺ᤱᤜᤠ᤹ ᤂᤧᤵᤛᤢᤀᤠᤱ ᤀᤡ᤺ᤳᤋᤢ ᤏᤠ᤺ᤳᤋᤢ᤹. ᤀᤡᤱᤃᤠ᤹ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤧᤱᤃ ᤒᤠ ᤂᤧᤴᤏᤣᤖᤥ॥ ᤜᤠ᤺ᤳᤗᤧ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤁᤠ ᤂᤧᤱᤃ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤗᤢᤱᤔᤠ᤹ ᤋᤢᤰᤋᤢ᤹. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤢᤱᤅᤠᤱ ᤂᤧᤸᤗᤥ ᤀᤥᤛᤣ᤺ᤴᤎᤠᤰᤛᤡᤱᤅᤠᤖᤥ॥”

᥈᥈ ᤜᤧᤰᤁᤩᤠᤱ ᤕᤜᤢᤍᤠ᤺ᤸᤗᤧ (ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡᤱᤃ ᤔᤧ᤺ᤴᤗᤥ) ᤔᤧᤳᤋᤢ. “ᤁᤖ ᤍᤠᤱᤒᤣ. ᤘᤣ᤹ ᤕᤖᤡᤰ ᤔᤏᤠᤜᤠ᤹ᤏᤢᤃ ᤀᤥᤛᤣ᤺ᤴᤃᤧᤴᤎᤠᤰᤛᤡᤱᤅᤡᤴ ᤁᤖ ᤀᤠᤏᤡᤃᤧᤏᤢᤖᤰ ᤌᤣᤀᤠᤱ ᤀᤥᤛᤣ᤺ᤴᤎᤠᤰᤛᤡᤱᤔᤠ ᤏᤡᤱᤘᤠ᤹ ᤁᤧᤈᤥᤃᤢᤒᤠᤒᤣ᥅”

᥈᥉ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤜᤠ᤺ᤳᤗᤧ ᤀᤡᤱᤃᤠ᤹ ᤔᤡ᤺ᤶᤈᤡ ᤔᤧᤳᤋᤠ. ᤂᤧᤸᤗᤧᤃ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ᤹ᤖᤥ॥ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤂᤧᤴ ᤔᤡ᤺ᤶᤈᤡ ᤔᤧᤳᤋᤢ᤹ ᤜᤧᤰᤁᤩᤠᤱ ᤀᤠᤴᤇᤡᤃᤧ ᤋᤠ᤺ᤛᤡᤃᤧᤀᤠᤱ ᤂᤧᤴᤏᤢ ᤘᤠ᤹ᤛᤡᤃᤧᤖᤥ॥

᥈᥊ ᤜᤠ᤺ᤳᤗᤧ ᤀᤡᤱᤃᤠ᤹ ᤔᤡ᤺ᤶᤈᤡ ᤔᤧᤔᤧᤳᤋᤠᤴ. ᤂᤧᤸᤗᤧ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴᤗᤥ॥ ᤁᤴ ᤁᤧᤄᤧᤵᤛᤢᤶᤒᤠ ᤀᤠᤒᤠ᤺ᤴᤈᤠᤰᤁᤡᤱᤃ ᤀᤠᤒᤠᤅᤣ ᤀᤡᤱᤃᤠ᤹ᤀᤡᤴ ᤔᤧ᤺ᤴᤗᤥ. ᤁᤖ ᤕᤠᤵᤔᤡ ᤁᤧᤒᤠᤱᤒᤠ ᤐᤠᤏᤢᤍᤡᤱ ᤐᤠ᤺ᤸᤗᤧᤴᤏᤧᤖᤥ॥

᥈᥋ “ᤁᤴ ᤁᤠᤰ ᤐᤠ᤺ᤴᤜᤠ᤹ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤸᤗᤧᤛᤠ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ

᥈᥌ ᤁᤖ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤠᤔᤡᤱᤅᤥ ᤐᤠᤱᤔᤠ ᤀᤡ᤺ᤳᤋᤢᤒᤠ ᤁᤢᤓᤠ᤹ ᤁᤧᤒᤡᤒᤠ ᤛᤣᤛᤣᤔᤠᤱᤅᤡᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤁᤧᤜᤢ᤹ᤖᤡᤀᤠᤱ ᤀᤡᤱᤃᤠ᤹ ᤔᤧᤳᤏᤡᤱᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤛᤥᤀᤥ ᤋᤠᤖᤢ ᤁᤧᤒᤡᤖᤡ᤹ᤖᤥ॥

᥈᥍ “ᤀᤡᤱᤃᤠ᤹ ᤛᤏᤠᤖᤢᤱᤅᤡᤴ ᤂᤡᤏᤡ᤹ᤏᤢ ᤐᤰᤌᤠᤱᤗᤥ. ᤀᤠᤛᤏᤠᤖᤢᤱᤅᤡᤴ ᤂᤡᤏᤡ᤹ ᤐᤡᤏᤡᤱᤗᤥ॥ ᤁᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤧᤒᤡᤖᤡᤒᤠ ᤜᤧᤰᤁᤣᤃ ᤔᤧᤒᤡᤏᤡᤱᤅᤡᤴᤗᤥ॥ ᤂᤡᤏᤡ᤹ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ॥

᥈᥎ “ᤀᤡᤱᤃᤠ᤹ ᤐᤣ᤺ᤰᤁᤠᤖ ᤐᤳᤋᤠ ᤜᤧᤰᤁᤩᤠᤱ ᤕᤠᤶᤔᤥ ᤂᤡᤏᤡ᤹ᤀᤥ ᤏᤢ᤺ᤱᤅᤠ ᤋᤠᤀᤠᤒᤠᤴ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤕᤠᤵᤔᤡ ᤔᤡ᤺ᤶᤈᤡ ᤁᤧᤔᤧᤳᤋᤡ᤹ᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤱᤅᤠ ᤐᤣ᤺ᤰᤁᤠᤸᤗᤧ ᤂᤡᤏᤡ᤹ᤃ ᤁᤧᤛ᤺ᤳᤋᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥ᤺ᤰᤗᤥ॥

᥈᥏ ᤁᤴ ᤐᤠ᤺ᤴᤜᤠ᤹ ᤁᤧᤳᤋᤡᤸᤗᤧ ᤏᤛᤠ᤺ᤴ ᤕᤠᤵᤔᤡ ᤀᤠᤃᤧᤈᤥᤃᤡᤖ ᤑᤠ᤹ᤀᤠᤱ ᤁᤴ ᤐᤠ᤺ᤴᤜᤠ᤹ ᤐᤥᤱᤔᤠᤏᤢ᤺ᤸᤗᤧ ᤋᤃᤡ ᤂᤡᤏᤡ᤹ ᤀᤠᤸᤗᤥᤛᤠ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥

᥉᥆ ᤀᤠᤸᤗ ᤂᤡᤏᤡ᤹ᤏᤢ ᤕᤖᤡᤰ ᤔᤧᤒᤠ᤺ᤳᤋᤠᤴ. ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤴ ᤑᤧᤴᤗ ᤐᤳᤗᤥ॥ ᤀᤠᤛᤶᤍᤠᤱ ᤂᤧᤸᤗᤧ ᤌᤣᤀᤠᤱ ᤔᤢᤰᤛᤠᤶ ᤔᤧᤃᤳᤋᤢᤴᤗᤥ.

᥉᥇ ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤗᤧ ᤐᤠᤏᤢᤍᤡᤱ ᤐᤠ᤺ᤴ ᤗᤢᤱᤔᤠ᤹ ᤋᤢᤰᤋᤢᤱᤒᤠᤴ ᤔᤧᤏᤡᤛᤢᤖ ᤑᤠ᤹ᤀᤠᤱ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤐᤡᤖᤠᤱᤒᤠ ᤀᤡᤱᤈᤠ᤺ᤱᤜᤠ᤹ ᤁᤢᤀᤡᤛᤡ᤺ᤰ ᤆᤥᤃᤢᤱᤗᤥ॥ ᤀᤠᤸᤗ ᤁᤵᤔᤥᤗᤠᤶ ᤐᤣᤃᤡᤖᤥ॥”

a 

᥇᥊:᥇᥌ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤐᤠᤖᤠᤰᤗᤡᤋ” ᤐᤥ᤺ᤱ॥ ᤂᤧᤸᤗᤧ ᤁᤢᤒᤣ᤺ᤱᤃ ᤁᤧᤓᤠ᤹ᤒᤠ. ᤛᤢᤈᤠᤍᤠᤱᤒᤠ. ᤜᤠᤱᤜᤠᤱ ᤁᤧᤔᤧᤵᤐᤠ. ᤀᤠ᤺ᤴᤇᤡᤱᤔᤠ ᤁᤧᤒᤡᤒᤠ. ᤁᤢᤓᤠᤱᤛᤧᤶᤒᤠ ᤘᤃᤧᤖᤠ ᤐᤥ᤺ᤱ॥ ᤂᤧᤴ ᤛᤣᤛᤣᤔᤠᤱᤅᤡᤸᤗᤧ ᤘᤣ᤹ᤛ᤻ᤔᤠ ᤁᤢᤔᤡᤱ॥

ᤕᤧᤛᤢ᤺ᤴ ᤛᤧᤰᤂᤠᤛ᤻ᤔᤠ ᤆᤧᤸᤗᤧᤰᤛᤣ᤹ᤒᤢᤱ

᥇᥋

ᤕᤧᤛᤢᤖᤧ ᤕᤠᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤛᤧᤰᤂᤠᤛ᤻ᤔᤠ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱᤀᤠᤖᤥ॥ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤀᤠᤶᤒᤠᤃ ᤀᤡᤰᤔ᤺ᤒᤠᤖᤥ॥

᥈ ᤀᤡᤱᤃᤠ᤹ᤀᤥ ᤁᤢᤈᤠ᤹ ᤔᤧᤴᤎᤥ᤺ᤰᤔᤏᤠᤒᤠ ᤁᤠᤰ ᤐᤥᤖᤠ᤺ᤰᤜᤠ᤹ᤃ ᤆᤧᤵᤋᤢᤍᤣᤛᤢ᤹ ᤜᤧᤰᤁᤩᤠᤱ ᤁᤢᤈᤠ᤹ ᤁᤧᤎᤥ᤺ᤰᤐᤠᤜᤠ᤹ᤀᤠᤱ ᤀᤠᤸᤗᤛᤠᤱ ᤕᤖᤡᤰ ᤁᤢᤈᤠ᤹ ᤌᤥ᤺ᤰᤗ ᤑᤠ᤹ᤀᤠᤱ ᤁᤢᤒᤥᤖᤠ᤺ᤰᤜᤠ᤹ ᤆᤧᤵᤋᤢᤀᤠᤱ ᤛᤠ᤺ᤰᤋᤢᤖᤥ॥

᥉ ᤐᤥᤖᤠ᤺ᤰᤜᤠ᤹ ᤆᤧᤵᤔᤠᤀᤠᤱ ᤛᤠ᤺ᤰᤔᤏᤠᤒᤠ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤁᤡᤸᤗᤧ ᤋᤃᤡᤛᤠ ᤂᤡᤏᤡ᤹ ᤛᤣᤛᤣ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥊ ᤀᤡᤱᤃᤠ᤹ᤀᤥ ᤘᤕᤧᤶᤔᤧ᤹ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤘᤠ᤹ᤀᤠᤖᤥ॥ ᤛᤡᤱ ᤐᤥᤖᤠ᤺ᤰᤁᤡᤴ ᤆᤧᤵᤔᤠᤀᤠᤱ ᤁᤢᤒᤢᤱᤔᤥᤗᤠᤶ ᤛᤧᤶᤔᤠᤏᤧ ᤑᤠ᤹ᤃᤪ ᤂᤧ᤹ᤕᤥ ᤁᤢᤈᤠ᤹ ᤌᤥ᤺ᤰᤔᤠ ᤔᤧᤛᤢᤰᤏᤧᤴᤗᤥ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤀᤡᤱᤃᤠ᤹ᤀᤥ ᤔᤧᤴᤘᤠ᤹ᤀᤣ ᤁᤢᤈᤠ᤹ ᤑᤶᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥

᥋ ᤀᤡᤱᤃᤠ᤹ᤃ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱᤀᤠᤖᤥ ᤜᤧᤰᤁᤩᤠᤱ ᤂᤡᤏᤡ᤹ᤃ ᤀᤠᤒᤥᤖᤠ᤺ᤰᤏᤡᤱᤗᤥ॥ ᤂᤡᤏᤡ᤹ ᤀᤡᤱᤃᤠ᤹ᤀᤥ ᤁᤧᤘᤕᤡ᤹ᤀᤠᤱ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤘᤠ᤹ᤀᤠᤏᤧ ᤑᤠ᤹ᤃᤪ ᤀᤠᤸᤗᤛᤠᤱ ᤕᤖᤡᤰ ᤁᤢᤈᤠ᤹ ᤑᤶᤔᤠ ᤁᤧᤛᤢᤰᤋᤢᤶᤗᤥ. ᤁᤖ ᤀᤡᤱᤃᤠ᤹ᤀᤥ ᤔᤧᤴᤘᤠ᤹ᤀᤣ ᤌᤣᤀᤠᤱ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥

᥌ ᤀᤡᤱᤃᤠ᤹ᤀᤥ ᤔᤧᤴᤘᤠ᤹ᤔᤏᤠᤒᤠᤱᤃ ᤆᤧᤵᤔᤠᤀᤠᤱ ᤗᤠᤵᤑᤢᤔᤏᤠᤒᤠ ᤁᤧᤜᤣᤒᤠᤀᤠᤱ ᤁᤧᤛᤡ᤺ᤒᤠ ᤛᤡᤱ ᤐᤥᤖᤠ᤺ᤰ ᤁᤢᤀᤡᤛᤡ᤺ᤰ ᤐᤥᤱᤗᤥ॥ ᤂᤧᤱᤃ ᤔᤏᤠᤜᤠ᤹ᤖᤧ ᤔᤧᤄᤵᤛᤢᤀᤠᤱ ᤔᤡᤀᤥ ᤔᤧᤜᤠ᤺ᤴᤍᤢᤖᤥ॥

᥍ ᤂᤡᤏᤡ᤹ ᤀᤡᤱᤃᤠ᤹ᤀᤥ ᤜᤧᤰᤁᤩᤠᤱ ᤀᤠᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ᤀᤥ ᤘᤠ᤹ᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤡᤖᤠ᤹ ᤁᤧᤎᤠᤱᤒᤠ ᤐᤠ᤺ᤴᤜᤠ᤹ ᤌᤣ ᤁᤧᤏᤠ᤺ᤰᤋᤢᤶᤛᤠᤱ ᤂᤡᤏᤡ᤹ ᤁᤧᤄᤥᤛᤢᤶᤗᤥ॥

᥎ ᤕᤖᤡᤰ ᤁᤢᤈᤠ᤹ ᤁᤧᤓᤳᤇᤢᤶᤏᤧ ᤑᤠ᤹ᤃᤪ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤔᤡᤔᤡᤍᤡᤱ ᤁᤧᤈᤥᤃᤢᤶᤔᤠᤱ ᤂᤡᤏᤡ᤹ ᤛᤧᤰᤂᤠᤛ᤻ᤔᤠ ᤀᤠᤜᤢ᤹ᤛᤠᤶᤒᤠ ᤁᤧᤒᤥ᤺ᤰᤂᤡ᤹ᤖᤥ॥

᥏ “ᤐᤠᤏᤢᤍᤡᤱ ᤐᤠ᤺ᤸᤗᤧ ᤗᤢᤱᤔᤠ᤹ ᤋᤢᤰᤋᤠᤱᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤗᤢᤱᤔᤠ᤹ ᤋᤢᤰᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤂᤡᤏᤡ᤹ ᤆᤰᤔᤧᤸᤗ᤹ᤀᤣ ᤀᤠᤔᤡ᤺ᤶᤈᤡᤀᤥ ᤘᤕᤧᤶᤔᤧ᤹ᤀᤥ॥

᥇᥆ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤀᤡᤱᤃᤠ᤹ ᤁᤢᤔᤡ᤺ᤶᤈᤡᤀᤥ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧ ᤑᤠ᤹ᤃᤪ ᤀᤠᤔᤡ᤺ᤶᤈᤡᤀᤥ ᤁᤧᤘᤕᤡᤒᤠ ᤐᤥᤱᤗᤥ॥

᥇᥇ ᤀᤠᤛᤡᤰ ᤛᤶᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ᤀᤠᤱ ᤛᤡᤰ ᤐᤛᤶᤛᤶᤗ ᤑᤠ᤹ᤀᤠᤱ ᤁᤴ ᤐᤠ᤺ᤴᤜᤠ᤹ ᤔᤧᤳᤏᤡᤱᤒᤠᤖᤥ॥

᥇᥈ ᤀᤠᤸᤗ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤏᤡᤱᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤏᤡᤱᤗᤥ॥

᥇᥉ ᤆᤢᤶᤔᤡᤸᤗᤧ ᤁᤢᤗᤠᤃᤡ ᤜᤡᤱᤔᤴ ᤐᤡᤔᤠᤴᤏᤣ ᤕᤶᤒᤠ ᤔᤡ᤺ᤶᤈᤡᤖᤥ. ᤁᤴᤏᤢ᤺ᤸᤗᤧ ᤕᤶᤒᤠ ᤔᤡ᤺ᤶᤈᤡ ᤘᤣ᤹ ᤜᤥ᤺ᤵᤗᤥ॥

᥇᥊ ᤂᤡᤏᤡ᤹ ᤐᤡᤏᤡᤱᤒᤠ ᤀᤠᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧ ᤑᤠ᤹ᤃᤪ ᤀᤠᤴᤈᤢᤶ ᤁᤧᤒᤥ᤺ᤰᤂᤡᤖᤥ॥

᥇᥋ ᤀᤠᤸᤗᤠᤱᤎᤥ ᤀᤡᤱᤃᤠ᤹ ᤛᤧᤘᤠᤖᤥᤒᤠ ᤔᤧᤔᤧᤳᤏᤡᤱᤅᤡᤴᤗᤥ. ᤌᤣᤀᤠᤱᤓᤧᤸᤗᤧ ᤁᤢᤴᤍᤠᤱᤒᤠᤸᤗᤧ ᤆᤥ᤺ᤰᤔᤠ ᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤛᤧᤘᤠᤖᤥᤒᤠᤸᤗᤧ ᤔᤧᤏᤡᤛᤢᤴᤗᤥ॥ ᤁᤖ ᤂᤡᤏᤡ᤹ᤃ ᤀᤠᤴᤈᤢᤶᤏᤡᤱ ᤑᤠ᤹ᤀᤠᤱ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ. ᤌᤣᤀᤠᤱᤓᤧᤸᤗᤧ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤔᤧᤳᤋᤠᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤔᤧᤳᤏᤡᤱᤅᤠᤱ ᤘᤠ᤹ᤖᤥ॥

᥇᥌ ᤂᤡᤏᤡ᤹ ᤕᤠᤵᤔᤡ ᤁᤧᤴᤇᤣᤃᤡᤴ ᤁᤖ ᤀᤡᤱᤃᤠ᤹ ᤂᤡᤏᤡ᤹ ᤛᤣ᤺ᤰᤏᤡᤱ. ᤜᤧᤰᤁᤩᤠᤱ ᤐᤣᤃᤧᤶᤔᤧ᤹ᤀᤠᤱ ᤛᤍᤠᤍᤡᤱ ᤁᤧᤒᤵᤐᤠ ᤁᤢᤈᤠ᤹ ᤑᤳᤇᤧᤶᤔᤧ᤹ ᤑᤠ᤹ᤀᤠᤱ ᤛᤣ᤺ᤰᤕᤢᤰ ᤆᤥ᤺ᤰᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤀᤠᤔᤡᤱᤅᤥ ᤌᤣ ᤁᤧᤏᤠ᤺ᤰᤋᤢᤶᤛᤠᤱ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤧᤒᤡᤖᤡ᤹ᤖᤥ॥

᥇᥍ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤏᤡᤱᤗᤥ॥”

ᤀᤡᤰᤛᤠᤒᤠ ᤔᤏᤠᤜᤠ᤹ᤖᤧ ᤜᤢ᤹ᤛᤠᤶᤒᤠᤜᤠ᤹ ᤔᤧᤈᤡ᤺ᤳᤋᤢᤛᤡ᤹

᥇᥎ “ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ᤖᤧ ᤁᤧᤶᤈᤡ᤺ᤳᤋᤡᤸᤗᤧ ᤂᤧᤴᤏᤢ ᤋᤃᤡ ᤀᤡᤱᤃᤠ᤹ ᤔᤧᤈᤡ᤺ᤳᤋᤠᤱᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥏ ᤂᤡᤏᤡ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤘᤕᤡᤸᤗᤧᤃ ᤀᤠᤒᤠᤅᤣ ᤂᤢᤏᤡ᤹ ᤔᤏᤠ ᤜᤧᤰᤁᤣᤀᤣ ᤗᤢᤱᤔᤠ᤹ ᤁᤧᤶᤍᤢᤰᤋᤡ᤹ᤔᤧᤴ. ᤁᤖ ᤂᤡᤏᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧ᤺ᤴᤏᤡᤱᤗᤥ॥ ᤂᤡᤏᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤀᤡᤱᤃᤠ᤹ ᤛᤣ᤺ᤰᤏᤡᤱᤅᤠᤱ ᤘᤠ᤹ᤀᤠᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤧᤶᤈᤡ᤺ᤳᤋᤡ᤹ᤖᤥ॥

᥈᥆ ᤀᤡᤱᤃᤠ᤹ ᤔᤧᤳᤏᤡᤱᤒᤠ ᤀᤠᤒᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ ‘ᤛᤣᤘᤠᤖᤥᤒᤠᤴ ᤁᤢᤴᤍᤠᤱᤒᤠᤴᤏᤢ᤺ᤸᤗᤧ ᤕᤶᤒᤠ ᤔᤧ᤺ᤴᤗᤥ॥’ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ᤀᤣ ᤋᤢᤰᤂᤣ ᤔᤧᤈᤠ᤺ᤳᤋᤠᤱᤅᤡᤸᤗᤧ ᤂᤡᤏᤡ᤹ᤀᤠᤱ ᤋᤢᤰᤂᤣ ᤁᤧᤶᤈᤠ᤺ᤳᤋᤡ᤹ᤖᤥ॥ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤘᤕᤧᤸᤗᤧᤃ ᤂᤡᤏᤡ᤹ ᤏᤡᤛᤠᤶᤔᤡᤴᤏᤠᤱ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ᤹ᤖᤥ॥

᥈᥇ ᤂᤡᤏᤡ᤹ᤃ ᤀᤡᤱᤃᤠ᤹ᤀᤡᤴ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤔᤧᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤁᤧᤶᤔᤧᤳᤋᤡ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥈᥈ ᤀᤡᤱᤃᤠ᤹ ᤋᤩᤠᤱᤅᤠᤱ ᤂᤧᤱᤜᤠ᤹ ᤗᤠᤕᤥᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤶᤔᤧᤳᤇᤡᤱᤒᤠᤴᤏᤡᤸᤗᤧᤃ ᤗᤠᤕᤥᤖᤧᤴ ᤀᤠᤵᤋᤡᤰ ᤔᤧᤱᤄᤥᤛᤢᤶᤒᤠᤖᤥ॥ ᤁᤖ ᤀᤠᤸᤗᤃ ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤴᤈᤥ᤺ᤰᤔᤏᤠᤒᤠ ᤗᤠᤶᤛᤡᤱᤔᤠ ᤔᤧᤱᤄᤥᤛᤢᤴᤗᤥ॥

᥈᥉ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤆᤡ᤺ᤳᤋᤠ. ᤂᤧᤸᤗᤧ ᤐᤠᤏᤢᤍᤡᤱ ᤀᤠᤶᤒᤠᤀᤠᤱ ᤆᤡ᤺ᤳᤋᤢ᤹ᤖᤥ॥

᥈᥊ ᤀᤡᤱᤃᤠ᤹ ᤘᤣ᤹ᤜᤠ᤹ᤖᤧ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤒᤠ ᤕᤠ᤺ᤶᤒᤰ ᤆᤥᤃᤢᤱ॥ ᤂᤧᤱᤜᤠ᤹ᤖᤧ ᤂᤧᤴ ᤐᤠ᤺ᤴᤜᤠ᤹ ᤔᤧᤴᤏᤡᤛᤢᤴᤏᤡᤸᤗᤧᤃ ᤂᤧᤱᤜᤠ᤹ ᤗᤠᤕᤥᤖᤧ ᤀᤠᤵᤋᤡᤰ ᤁᤧᤄᤥᤒᤠ ᤔᤧᤶᤒᤥ᤺ᤰᤂᤧᤶᤒᤠ ᤘᤕᤧᤖᤥ॥ ᤁᤖ ᤂᤧᤱᤜᤠ᤹ᤖᤧᤃ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤔᤧᤏᤡᤛᤢᤀᤠᤱ ᤔᤧᤘᤠ᤹ᤛᤠᤱ ᤐᤠᤏᤢᤍᤡᤱ ᤀᤠᤶᤒᤠ ᤏᤢ ᤀᤡᤱᤃᤠ᤹ ᤏᤧᤵᤔᤠᤱ ᤔᤧᤈᤡ᤺ᤳᤋᤧᤳᤇᤡᤃᤧᤀᤠᤱ ᤘᤠ᤹ᤖᤥ॥

᥈᥋ ᤁᤖ ᤁᤱᤃ ᤂᤧᤱᤜᤠ᤹ᤖᤧ ᤌᤣᤏᤠᤎᤣ ᤔᤧᤈᤡ᤺ᤳᤋᤠᤱᤒᤠᤖᤥ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤁᤧᤖᤧᤒᤠᤖᤥ॥

᥈᥌ “ᤀᤠᤸᤗ ᤐᤠᤏᤢᤍᤡᤱ ᤐᤠᤗᤠᤶ ᤁᤢᤓᤠ᤹ ᤁᤧᤒᤡᤒᤠ ᤛᤣᤛᤣᤔᤠᤱᤅᤡᤴ ᤂᤡᤏᤡ᤹ᤀᤥ ᤐᤠᤱᤄᤢᤱᤗᤥ॥ ᤂᤢᤏᤧ᤹ᤃ ᤐᤠᤏᤢᤍᤡᤱ ᤐᤠ᤺ᤗᤠᤶᤒᤠ ᤁᤧᤕᤢ᤺ᤒᤠ ᤛᤧᤰᤂᤠᤀᤥ ᤗᤠᤶᤃᤧᤗᤥᤒᤠ ᤛᤣᤛᤣᤔᤠᤱᤗᤥ. ᤂᤢᤏᤧ᤹ᤀᤣ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤁᤧᤒᤡᤖᤡ᤹ᤖᤥ॥

᥈᥍ ᤜᤧᤰᤁᤩᤠᤱ ᤂᤡᤏᤡ᤹ᤀᤠᤱ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤁᤧᤒᤡᤖᤢᤶᤗᤀᤣ ᤐᤥᤱᤗᤥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤀᤡᤱᤃᤠ᤹ᤏᤢ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥᤀᤣ ᤁᤧᤘᤕᤡᤖᤥ॥”

᥇᥌

ᤕᤧᤛᤢᤖᤧ ᤀᤠᤸᤗᤛᤠᤱ ᤔᤧᤳᤋᤢᤛᤡ. “ᤕᤠᤵᤔᤡ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤴᤗᤧᤖᤢᤶᤔᤡᤴᤗ ᤑᤠ᤹ᤀᤠᤱ ᤋᤃᤡᤛᤠ ᤁᤴ ᤐᤠ᤺ᤴᤜᤠ᤹ ᤔᤧᤳᤏᤡᤱᤗ ᤐᤳᤋᤠᤖᤥ॥

᥈ ᤂᤡᤏᤡ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤁᤧᤶᤗ᤺ᤳᤋᤡ ᤁᤧᤶᤍᤣᤛᤡ᤹॥ ᤜᤧᤰᤁᤩᤠᤱ ᤀᤰᤋᤱᤒᤠ ᤕᤧᤶᤔᤠᤱ ᤋᤠᤖ ᤐᤳ. ᤔᤏᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤛᤧᤖᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥᤃᤢᤶᤒᤠᤖ ᤐᤳᤇᤡᤃᤧ ᤗ᤹ᤖᤡᤰ ᤔᤧᤀᤡ᤺ᤳᤋᤢᤖᤥ॥

᥉ ᤂᤧᤱᤜᤠ᤹ᤖᤧ ᤐᤠᤏᤢᤍᤡᤱ ᤐᤠ᤺ᤴ ᤀᤡᤃᤪ ᤀᤡᤱᤃᤠ᤹ ᤕᤠᤵᤔᤡ ᤁᤢᤛᤡᤱ ᤔᤧᤴᤏᤡ᤺ᤳᤋᤠᤴᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤜᤧᤰᤁᤣ ᤁᤧᤶᤔᤧᤳᤋᤡ᤹ᤖᤥ॥

᥊ ᤁᤴ ᤐᤠ᤺ᤴᤜᤠ᤹ ᤋᤠ᤺ᤴᤍᤡ ᤂᤡᤏᤡ᤹ᤀᤥ ᤁᤧᤳᤋᤡᤸᤗᤧ ᤀᤡᤱᤃᤠ᤹ ᤛᤠᤶᤍᤡᤱ ᤐᤡᤏᤡᤱᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤗ ᤑᤠ᤹ᤀᤠᤱ ᤀᤰᤂᤣ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤋᤃᤡᤃ ᤁᤴ ᤐᤠ᤺ᤴᤜᤠ᤹ ᤔᤧᤔᤧᤳᤏᤡᤱᤅᤡᤴᤗᤥ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤂᤡᤏᤡ᤹ᤏᤢᤀᤣ ᤘᤕᤠᤱᤗᤥ॥”

ᤛᤣᤛᤣᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ

᥋ “ᤁᤖ ᤀᤠᤸᤗ ᤀᤡᤱᤃᤠ᤹ ᤕᤠᤵᤔᤡ ᤁᤧᤒᤠᤱᤒᤠᤸᤗᤥ ᤏᤢ᤺ᤱᤅᤠ ᤐᤣ᤺ᤰᤁᤠᤖ ᤐᤳᤋᤠ ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤠᤳᤋᤡᤸᤗᤧᤀᤠᤱ ᤀᤠᤳᤋᤠᤴ ᤁᤧᤒᤣ᤺ᤰᤗ ᤁᤧᤒᤵᤐᤣ ᤑᤠ᤹ᤀᤠᤱ ᤀᤡᤱᤃᤠ᤹ ᤕᤠᤵᤔᤡ ᤛᤣ᤺ᤴᤃᤧᤴᤍᤥ᤺ᤛᤡᤴᤗᤥ॥

᥌ ᤀᤡᤱᤃᤠ᤹ ᤜᤧᤰᤁᤣ ᤐᤠ᤺ᤳᤋᤢᤱᤒᤠᤸᤗᤧ ᤂᤡᤏᤡ᤹ ᤏᤡᤱᤛᤠᤶᤔᤥ ᤁᤧᤎᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ॥

᥍ ᤁᤖ ᤀᤡᤱᤃᤠ᤹ ᤛᤧᤰᤂᤠ᤺ᤴ ᤔᤧᤳᤏᤡᤱ. ᤀᤡᤱᤃᤠ᤹ᤃ ᤐᤣ᤺ᤰᤁᤠᤒᤠᤴᤏᤣ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤒᤣ᤺ᤰᤁᤠᤴᤏᤧ ᤑᤠ᤹ᤃᤪ ᤁᤢᤓᤠ᤹ ᤁᤧᤒᤡᤒᤠ ᤛᤣᤛᤣᤔᤠᤱᤅᤡᤴ ᤂᤡᤏᤡ᤹ᤀᤥ ᤔᤧᤕᤢᤏᤧᤴᤗᤥ. ᤁᤖ ᤀᤡᤱᤃᤠ᤹ ᤐᤣ᤺ᤰᤁᤠᤀᤠᤱ ᤂᤢᤏᤧ᤹ ᤂᤡᤏᤡ᤹ᤀᤥ ᤐᤠᤱᤄᤢᤱ ᤕᤢ᤺ᤛᤢᤱᤗᤥ॥

᥎ ᤂᤢᤏᤧ᤹ ᤕᤢ᤺ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤖᤧ ᤁᤢᤕᤠ᤺ᤶᤒᤣᤀᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤏᤡᤔᤠᤴ ᤜᤧᤰᤁᤩᤠᤱ ᤁᤢᤄᤠᤛᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤡᤷᤒᤣ᤺ᤴ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤋᤢᤛᤡ᤹ᤖᤥ॥

᥏ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤁᤠᤴᤒᤠᤴᤏᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤗᤠᤕᤥᤖᤥ॥

᥇᥆ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤸᤗᤥ ᤐᤣ᤺ᤰᤁᤠᤒᤠᤸᤗᤧ ᤛᤠᤶᤕᤥᤏᤡᤒᤠ ᤁᤧᤒᤥ᤺ᤰᤂᤡᤖᤥ. ᤜᤧᤰᤁᤩᤠᤱᤎᤥ ᤂᤡᤏᤡ᤹ ᤕᤠᤵᤔᤡ ᤁᤧᤴᤏᤡᤛᤡᤴᤗᤥ॥

᥇᥇ ᤜᤧᤰᤁᤩᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤸᤗᤧ ᤁᤢᤄᤠᤛᤧᤴ ᤐᤥ᤺ᤰᤂᤧᤀᤠᤱ ᤘᤠ᤹॥

᥇᥈ “ᤜᤧᤰᤁᤩᤠᤱ ᤀᤡᤱᤃᤠ᤹ᤃ ᤀᤠᤸᤗᤥ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤁᤳᤋᤢᤱᤗᤥ॥

᥇᥉ ᤁᤖ ᤛᤧᤰᤂᤠᤀᤥ ᤗᤠᤶᤃᤧᤗᤥᤒᤠ ᤛᤣᤛᤣᤔᤠᤱᤅᤡᤴ ᤕᤢᤀᤠᤱ ᤁᤠᤰ ᤛᤧᤰᤂᤠᤀᤥ ᤗᤠᤶᤃᤧᤗᤥᤛᤡ᤹ ᤜᤧᤰᤁᤩᤠᤱ ᤂᤢᤏᤧ᤹ᤃ ᤀᤠᤒᤠᤅᤣ ᤁᤢᤒᤠ᤺ᤴᤜᤠ᤹ ᤌᤣᤀᤠᤱ ᤔᤧᤒᤠ᤺ᤳᤋᤢᤴᤗᤥ. ᤁᤖ ᤂᤧᤵᤛᤢᤒᤠ ᤐᤠ᤺ᤴᤜᤠ᤹ᤖᤰ ᤂᤡᤏᤡ᤹ ᤁᤧᤔᤧᤳᤋᤡ᤹ ᤜᤧᤰᤁᤩᤠᤱ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤁᤧᤔᤧᤳᤋᤡ᤹ᤖᤥ॥

᥇᥊ ᤂᤢᤏᤧ᤹ᤃ ᤀᤠᤒᤠ᤺ᤴᤜᤠ᤹ ᤀᤡᤱᤃᤠ᤹ᤗᤠᤶ ᤂᤥᤛᤢᤀᤠᤱ ᤂᤡᤏᤡ᤹ ᤁᤧᤔᤧᤳᤋᤡᤸᤗᤧ ᤀᤠᤔᤡᤔᤡᤍᤡᤱ ᤆᤥᤃᤢ᤹ᤖᤥ॥

᥇᥋ ᤁᤠᤰ ᤐᤠᤏᤢᤍᤡᤱ ᤐᤠ᤺ᤸᤗᤧ ᤁᤢᤒᤠ᤺ᤴᤜᤠ᤹ ᤀᤡᤱᤃᤠ᤹ᤀᤡᤴᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤀᤡᤱᤃᤠ᤹ᤗᤠᤶᤔᤣ ᤐᤠ᤺ᤴᤜᤠ᤹ ᤋᤣ᤹ᤖᤢᤀᤠᤱ ᤂᤡᤏᤡ᤹ ᤁᤧᤔᤧᤳᤋᤡ᤹ᤖᤥ ᤑᤠ᤹ᤀᤠᤱ ᤐᤠ᤺ᤳᤋᤢᤱᤒᤠᤖᤥ॥”

ᤋᤢᤰᤂᤣ᤺ᤴ ᤛ᤺ᤵᤔᤠᤀᤥ ᤗᤧᤱ

᥇᥌ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤔᤧᤳᤋᤢᤛᤡ. “ᤛᤵᤑᤠᤀᤠᤱ ᤀᤡᤱᤃᤠ᤹ ᤕᤠᤵᤔᤡ ᤁᤧᤴᤏᤡᤛᤡᤴᤗᤥ. ᤁᤖ ᤕᤠᤱᤛᤡ ᤛᤵᤑᤠᤀᤠᤱᤃ ᤕᤠᤶᤔᤥ ᤕᤠᤵᤔᤡ ᤁᤧᤏᤡᤛᤡ᤹ᤖᤥ॥”

᥇᥍ ᤜᤧᤰᤁᤣ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤀᤠᤏᤡ᤹ ᤍᤠᤱᤒᤠᤸᤗᤧ ᤛᤵᤑᤠᤀᤠᤱ ᤀᤡᤱᤃᤠ᤹ ᤕᤠᤵᤔᤡ ᤀᤠᤃᤧᤴᤏᤡᤛᤡᤴ ᤁᤖ ᤕᤠᤱᤛᤡ ᤛᤵᤑᤠᤀᤠᤱ ᤕᤠᤶᤔᤥ ᤕᤠᤵᤔᤡ ᤁᤧᤏᤡ᤺ᤛᤡ᤹ᤖᤥ ᤗ᤹ᤖᤡᤰ ᤌᤧᤔᤠ ᤐᤠ᤺ᤳᤋᤢᤒᤠᤒᤣ᥅ ᤐᤠᤏᤢᤍᤡᤱ ᤐᤠ᤺ᤸᤗᤥ ᤐᤣ᤺ᤰᤁᤠᤖ ᤐᤳᤋᤠ ᤗ᤹ᤖᤡᤰ ᤌᤣ ᤐᤠ᤺ᤳᤋᤢᤒᤠᤒᤣ᥅

᥇᥎ ᤕᤠᤱᤛᤡ ᤛᤵᤑᤠᤀᤠᤱ ᤗ᤹ᤖᤡᤰ ᤂᤢᤏᤧ᤹ ᤌᤣ ᤐᤠ᤺ᤳᤋᤢᤒᤠᤀᤡ᥅ ᤀᤠᤏᤡ᤹ ᤌᤣᤀᤠᤱ ᤁᤢᤛᤡᤱ ᤀᤠᤴᤏᤡ᤺ᤳᤋᤢᤶᤔᤡᤴᤗᤥ॥”

᥇᥏ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤁᤢᤓᤠ ᤐᤠ᤺ᤴ ᤛᤣ᤺ᤴᤍᤥᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤘᤠ᤹ ᤗ᤹ᤖᤡᤰ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤛᤵᤑᤠᤀᤠᤱ ᤀᤡᤱᤃᤠ᤹ ᤕᤠᤵᤔᤡ ᤁᤧᤴᤏᤡᤛᤡᤴᤗᤥ. ᤁᤖ ᤕᤠᤱᤛᤡ ᤛᤵᤑᤠᤀᤠᤱ ᤕᤠᤶᤔᤥ ᤕᤠᤵᤔᤡ ᤁᤧᤏᤡᤛᤡ᤹ᤖᤥ ᤗ᤹ᤖᤡᤰ ᤐᤠ᤺ᤳᤋᤢᤱᤒᤠᤀᤥ ᤂᤡᤏᤡ᤹ ᤛᤣ᤺ᤴᤃᤧᤍᤥᤀᤠᤛᤡᤖ ᤁᤧᤒᤳᤇᤡᤒᤡ᥅

᥈᥆ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤂᤡᤏᤡ᤹ ᤁᤧᤜᤠᤒᤡ᤹. ᤔᤣᤖᤡᤱ ᤁᤧᤎᤰᤋᤡ᤹. ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ᤃ ᤔᤧᤛ᤺ᤳᤗᤥ॥ ᤂᤡᤏᤡ᤹ ᤔᤣᤖᤡᤱ ᤁᤧᤎᤰᤋᤡ᤹. ᤁᤖ ᤂᤡᤏᤡ᤹ ᤔᤣᤖᤡᤱ ᤌᤰᤔᤠᤱᤃ ᤛ᤺ᤵᤔᤠᤀᤥ ᤗᤧᤱᤗᤥ॥

᥈᥇ ᤂᤧᤴ ᤕᤧᤶᤔᤡᤱᤃ ᤛᤠᤘᤠ᤺ᤴᤍᤢᤱᤅᤡᤸᤗᤧ ᤕᤠᤱᤄᤢᤒᤠ ᤔᤧᤴᤇᤢᤔᤠ᤹ᤀᤡᤴ ᤁᤢᤀᤡᤛᤡ᤺ᤰ ᤐᤥᤱᤗᤥ॥ ᤁᤢᤛ᤻ᤛᤠ᤺ᤴ ᤛᤠᤘᤠ᤺ᤴᤍᤢ ᤛᤢᤖᤢᤀᤠᤱ ᤁᤠᤰ ᤛᤠᤘᤠ᤺ᤴᤍᤢᤱᤅᤡᤴ ᤏᤡᤱᤘᤠ᤹ ᤑᤣ᤺ᤳᤇᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤅᤧ᤺ᤰᤘᤠᤎᤡᤰ ᤛᤠᤘᤠ᤺ᤴᤍᤢᤒᤠᤀᤥ ᤛ᤺ᤳᤗᤥ॥

᥈᥈ ᤂᤡᤏᤡ᤹ ᤗᤠᤃᤡᤀᤠᤱ ᤒᤠᤜᤧᤰᤁᤣ ᤐᤥ᤺ᤱ- ᤀᤠᤸᤗᤥᤃ ᤔᤣᤖᤡᤱ ᤁᤧᤎᤰᤋᤡ᤹. ᤁᤖ ᤀᤡᤱᤃᤠ᤹ ᤕᤠᤶᤔᤥ ᤂᤡᤏᤡ᤹ ᤋᤢᤶᤛᤧ ᤋᤠᤀᤠᤸᤗᤧ ᤂᤡᤏᤡ᤹ ᤁᤧᤛ᤺ᤳᤋᤡ᤹ᤖᤥ ᤜᤧᤰᤁᤩᤠᤱ ᤀᤠᤳᤋᤡᤸᤗᤧᤀᤠᤱ ᤂᤡᤏᤡ᤹ ᤛ᤺ᤵᤔᤠᤴ ᤏᤠᤵᤔᤠᤀᤠᤱ ᤋᤣ᤹ᤔᤠ ᤁᤧᤴᤇᤢᤰᤋᤡᤴᤗᤥ॥

᥈᥉ ᤂᤧᤴ ᤕᤧᤴᤏᤥ ᤂᤡᤏᤡ᤹ ᤌᤣᤀᤠᤱ ᤕᤠᤵᤔᤡ ᤛᤣ᤺ᤴᤃᤧᤴᤍᤥᤛᤡᤴᤗᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱ. ᤀᤠᤔᤡᤱᤅᤥ ᤌᤣ ᤁᤧᤏᤠ᤺ᤰᤋᤢᤶᤛᤠᤱ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤁᤧᤒᤡᤖᤡ᤹ᤖᤥ॥

᥈᥊ ᤀᤠᤸᤗᤥ ᤌᤠᤖᤡᤰ ᤀᤰᤂᤣᤗ᤹ᤖᤡᤰ ᤀᤠᤔᤡᤱᤅᤥ ᤌᤣᤀᤠᤱ ᤔᤧᤴᤏᤠ᤺ᤰᤁᤣ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ ᤏᤠ᤺ᤰᤋᤧᤶᤔᤧ᤹ ᤜᤧᤰᤁᤩᤠᤱ ᤁᤧᤄᤥᤛᤢᤶᤔᤠᤱ ᤁᤧᤛ᤺ᤳᤋᤡ᤹ᤖᤥ॥

᥈᥋ “ᤀᤠᤸᤗᤥᤃ ᤀᤡᤱᤃᤠ᤹ ᤐᤠ᤺ᤶᤑᤪᤧᤶᤔᤥ ᤐᤠ᤺ᤳᤋᤠᤖ ᤘᤠ᤹ᤀᤠᤛᤠᤱ ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤥᤃ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤠᤴᤗᤥ. ᤁᤖ ᤀᤠᤶᤒᤠᤖᤧ ᤁᤢᤕᤠ᤺ᤶᤒᤣᤀᤥ ᤁᤢᤍᤥ᤺ᤵᤔᤠᤀᤣ ᤔᤧᤳᤏᤡᤱᤗᤥ॥

᥈᥌ ᤂᤧᤴ ᤕᤧᤶᤔᤥ ᤂᤡᤏᤡ᤹ᤀᤣ ᤀᤡᤱᤃᤠ᤹ ᤀᤠᤔᤡᤱᤅᤥ ᤁᤧᤏᤠ᤺ᤰᤋᤢᤶᤗᤥ॥ ᤀᤡᤱᤃᤠ᤹ ᤂᤡᤏᤡ᤹ ᤗᤠᤃᤡ ᤐᤠᤏᤢᤍᤡᤱ ᤐᤠ᤺ᤴ ᤏᤠ᤺ᤰᤋᤢᤱ ᤐᤡᤏᤡᤱ ᤑᤠ᤹ᤀᤠᤱ ᤔᤧᤒᤠ᤺ᤳᤋᤠᤴᤗᤥ॥

᥈᥍ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤠᤱᤒᤠᤴ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶ ᤜᤧᤰᤁᤩᤠᤱ ᤕᤠᤵᤔᤡ ᤔᤡ᤺ᤶᤈᤡ ᤁᤧᤔᤧᤳᤋᤡᤒᤠᤸᤗᤧ ᤆᤥᤃᤢᤸᤗᤧ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤠᤒᤠᤅᤣ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡ᤹ᤖᤥ॥

᥈᥎ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤩᤠᤱᤒᤠᤖᤥ॥ ᤀᤠᤸᤗᤥᤃ ᤀᤡᤱᤃᤠ᤹ ᤕᤠᤶᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤧᤖᤢᤱᤅᤠᤱ ᤐᤠᤏᤢᤍᤡᤱ ᤐᤠ᤺ᤸᤗᤥ ᤏᤢ᤺ᤱᤅᤠ ᤐᤣ᤺ᤰᤁᤠᤖ ᤐᤳᤋᤠᤖᤥ॥”

᥈᥏ ᤜᤧᤰᤁᤩᤠᤱ ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤔᤧᤔᤧᤳᤋᤢ. “ᤀᤠᤸᤗᤥᤃ ᤂᤧᤏᤧ᤹ ᤐᤠ᤺ᤴᤑᤪᤧᤶᤔᤡᤴ ᤀᤥᤃᤵ ᤔᤧᤴᤈᤥ᤺ᤰᤁᤣ ᤁᤢᤍᤥ᤺ᤵᤔᤥ ᤁᤧᤒᤠ᤺ᤳᤗ ᤁᤧᤒᤳᤗᤥ॥

᥉᥆ ᤀᤠᤸᤗᤥ ᤂᤧᤏᤧ᤹ ᤁᤠᤰ ᤐᤠ᤺ᤴᤜᤠ᤹ ᤁᤧᤏᤡ᤺ᤛᤢ ᤑᤠ᤹ᤀᤠᤱ ᤀᤠᤏᤡᤃᤧ ᤁᤢᤛᤡᤱ ᤏᤡ᤺ᤳᤋᤢᤶᤒᤠᤖᤥ॥ ᤀᤠᤳᤋᤡᤸᤗᤧᤀᤠᤱ ᤌᤣᤀᤠᤱ ᤛᤣ᤺ᤴᤍᤥᤔᤠ ᤔᤧᤒᤥ᤺ᤱᤏᤧᤴ. ᤌᤣᤀᤠᤱᤓᤧᤸᤗᤧ ᤛᤣ᤺ᤴᤍᤥ᤺ᤔᤠᤏᤢ᤺ᤸᤗᤧ ᤋᤃᤡ ᤂᤧᤏᤧ᤹ ᤁᤧᤏᤡ᤺ᤛᤢ᤹ᤖᤥ॥ ᤒᤠ ᤁᤴ ᤐᤠ᤺ᤴᤏᤥ ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤩᤧᤒᤠ ᤑᤠ᤹ᤀᤠᤱ ᤀᤠᤏᤡᤃᤧ ᤏᤛᤠ᤺ᤴ ᤆᤥᤃᤢᤶᤒᤠᤖᤥ॥”

᥉᥇ ᤕᤧᤛᤢᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤀᤧ. ᤂᤡᤏᤡ᤹ ᤛᤧᤰᤂᤠᤀᤣ ᤀᤠᤸᤗᤥ ᤏᤛᤠ᤺ᤴ ᤁᤧᤈᤥᤃᤢᤶᤒᤡ᥅

᥉᥈ ᤁᤖ ᤀᤠᤸᤗ ᤂᤡᤏᤡ᤹ ᤁᤠᤰ ᤛᤧ᤺ᤔᤠᤀᤠᤱ ᤀᤠᤒᤠᤅᤣ ᤜᤡᤶᤜᤡᤶ ᤐᤣ᤺ᤰᤔᤠ ᤕᤧᤶ ᤋᤠᤖ ᤐᤳᤗᤥ॥ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤡᤱᤃ ᤋᤩᤧ ᤆᤢᤖᤧᤀᤠᤱ ᤘᤠ᤹ᤖᤥ॥ ᤀᤠᤸᤗ ᤂᤡᤏᤡ᤹ ᤁᤧᤖᤧᤰᤗᤧ ᤕᤠᤵᤔᤡ ᤁᤧᤗᤧᤖᤡᤀᤠᤱ ᤁᤧᤒᤡᤃᤡ᤹ᤖᤥ ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤀᤣ᤺ᤰ ᤜᤥ᤺ᤵᤐᤠᤖᤥ. ᤁᤖ ᤀᤡᤱᤃᤠ᤹ᤏᤢ ᤀᤠᤶᤒᤠᤀᤠᤱ ᤘᤠ᤹ᤖᤥ॥

᥉᥉ ᤀᤡᤱᤃᤠ᤹ᤀᤥ ᤂᤡᤏᤡ᤹ ᤛᤏᤠᤖᤢᤱ ᤁᤧᤄᤥᤛᤢᤶᤗᤖᤥ ᤑᤠ᤹ᤀᤠᤱ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤳᤏᤡᤱᤅᤠᤱ ᤘᤠ᤹ᤀᤠᤖᤥ॥ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤖᤡᤰ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤁᤧᤍᤢᤔᤢᤶᤗᤥ॥ ᤁᤖ ᤜᤠᤱᤜᤠᤱ ᤗ᤹ᤖᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠ᤺ᤴᤍᤢᤱᤅᤠᤱ ᤘᤠ᤹ᤀᤠᤖᤥ॥”

ᤕᤧᤛᤢᤖᤧ ᤋᤢᤘᤠ ᤆᤥᤃᤢ᤹

᥇᥍

ᤕᤧᤛᤢᤖᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢ ᤛᤢᤖᤢᤀᤠᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤀᤥᤔᤕᤧᤖ ᤋᤢᤘᤠ ᤆᤥᤃᤢ. “ᤐᤠᤏᤢᤍᤡᤱ ᤀᤠᤶᤒᤣ. ᤀᤠᤸᤗ ᤕᤧᤶ ᤐᤥ᤺ᤰᤂᤧᤖᤥ. ᤁᤧᤛ᤻ᤛᤠ᤺ᤸᤗᤧ ᤂᤧᤏᤧ᤹ ᤁᤧᤔᤡᤔᤡᤍᤡᤱ ᤆᤥᤃᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤁᤢᤔᤡᤔᤡᤍᤡᤱ ᤆᤥᤃᤧ᤹ᤀᤥ॥

᥈ ᤂᤧᤏᤧ᤹ ᤁᤧᤛ᤻ᤛᤠ᤺ᤴ ᤁᤧᤒᤡᤖᤢᤒᤠ ᤔᤏᤠᤜᤠ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤖᤢᤛᤡᤖ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤔᤧᤴᤇᤠᤶ ᤛᤢᤘᤠᤱ ᤛᤶᤍᤠᤱ ᤂᤢᤏᤧ᤹ ᤕᤢᤰ ᤁᤧᤒᤡᤖᤢᤀᤠᤱ ᤁᤧᤘᤠ᤹ᤖᤥ॥

᥉ ᤂᤧᤱᤜᤠ᤹ᤖᤧ ᤛᤧᤰᤂᤠᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤏᤧ᤹ᤖᤰ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤒᤠᤱᤄᤢᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤒᤠ ᤂᤧᤴᤏᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤥ॥

᥊ ᤂᤧᤏᤧ᤹ ᤆᤥ᤺ᤰᤔᤠ ᤁᤧᤒᤠᤱᤄᤠᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤆᤥᤃᤢᤱᤛᤢᤖᤢᤱ. ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤔᤡᤔᤡᤍᤡᤱ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥋ ᤐᤠᤏᤢᤍᤡᤱ ᤀᤠᤶᤒᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤋᤥᤗᤡᤱᤛᤥᤔᤢ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤀᤠᤱᤎᤥ ᤂᤧᤏᤧ᤹ᤏᤢ ᤘᤕᤠᤱᤅᤡᤸᤗᤧ ᤀᤡᤱᤃᤠ᤹ ᤁᤳᤋᤢᤱᤒᤠ ᤔᤡᤔᤡᤍᤡᤱᤅᤡᤸᤗᤧ ᤂᤧᤏᤧ᤹ ᤁᤧᤍᤃᤡ ᤀᤠᤔᤡᤱᤛᤥ ᤀᤡᤱᤎᤠ᤺ᤱ ᤆᤥᤃᤧ᤹ᤀᤥ॥

ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤋᤢᤘᤠ ᤆᤥᤃᤢ᤹

᥌ “ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤀᤡᤱᤃᤠ᤹ ᤁᤧᤒᤡᤖᤠᤱᤒᤠ ᤔᤏᤠᤜᤠ᤹ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥ ᤂᤧᤱᤜᤠ᤹ᤃ ᤛᤍᤠᤍᤡᤱ ᤂᤧᤏᤧ᤹ᤀᤡᤴᤏᤣ ᤔᤧᤘᤕᤧ॥ ᤂᤧᤴ ᤁᤧᤒᤡᤖᤠᤱᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤒᤠ᤺ᤴᤈᤠᤰᤁᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥

᥍ ᤀᤠᤸᤗ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤁᤧᤒᤡᤖᤠᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤂᤧᤏᤧ᤹ ᤗᤠᤶᤒᤠᤀᤣ ᤋᤩᤧᤒᤠ ᤑᤠ᤹ᤀᤠᤱ ᤔᤧᤏᤡᤛᤢᤀᤠᤱ ᤔᤧᤘᤠ᤹ᤖᤥ॥

᥎ ᤂᤧᤏᤧ᤹ ᤁᤧᤒᤡᤖᤠᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤐᤡᤖᤢᤱᤛᤡᤱᤅᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤔᤧᤍᤠ᤺ᤰᤋᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤂᤧᤏᤧ᤹ᤗᤠᤶ ᤋᤩᤠᤱᤒᤠ ᤑᤠ᤹ᤀᤠᤱ ᤛᤧᤰᤂᤠᤀᤣ ᤔᤧᤏᤡᤛᤢᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤧᤒᤠᤱᤄᤠᤱᤒᤠᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥

᥏ “ᤂᤧᤱᤜᤠ᤹ᤖᤧ ᤗᤠᤃᤡ ᤀᤡᤱᤃᤠ᤹ ᤋᤢᤘᤠ ᤆᤥ᤺ᤰᤁᤠ. ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤃᤡᤃ ᤔᤧᤈᤥ᤺ᤰᤁᤠᤴᤗᤥ॥ ᤂᤧᤏᤧ᤹ ᤁᤧᤒᤡᤖᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤖᤰ ᤋᤢᤘᤠ ᤆᤥ᤺ᤰᤁᤠ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤁᤧᤔᤏᤠᤛᤡᤖᤥ॥

᥇᥆ ᤀᤡᤱᤃᤠ᤹ ᤁᤳᤋᤢᤱᤛᤡᤱᤒᤠ ᤁᤠᤰ ᤔᤏᤠᤜᤠ᤹ᤃ ᤂᤧᤏᤧ᤹ᤀᤡᤴᤇᤡᤖᤥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤃᤳᤋᤢᤛᤡᤒᤠ ᤔᤏᤠᤜᤠ᤹ᤃ ᤀᤡᤱᤃᤠ᤹ᤀᤡᤴᤇᤡᤖᤥ॥ ᤂᤧᤱᤜᤠ᤹ᤀᤥ ᤀᤠᤔᤡᤔᤡᤍᤡᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥇ ᤀᤠᤸᤗ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤂᤧᤏᤧ᤹ᤀᤥ ᤌᤥ ᤌᤠᤱᤅᤠᤖ ᤐᤳᤋᤠᤖᤥ॥ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤘᤠ᤹ᤀᤠᤴ. ᤁᤖ ᤂᤧᤱᤜᤠ᤹ᤃ ᤁᤵᤔᤥᤀᤣ ᤔᤧᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤛᤣᤛᤣ ᤐᤠᤏᤢᤍᤡᤱ ᤀᤠᤶᤒᤣ. ᤂᤧᤱᤜᤠ᤹ᤃ ᤁᤧᤒᤡᤖᤠᤱᤒᤠ ᤔᤢᤰᤛᤠᤶᤃᤧᤴ ᤁᤧᤔᤡᤱᤅᤥ ᤁᤶᤒᤪᤠᤱ ᤔᤧᤳᤋᤧᤛᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤴᤇᤡ᤹ ᤌᤡᤰ ᤀᤠᤘᤠ᤹ᤛᤡᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ᤀᤠᤱ ᤌᤡᤰᤜᤢᤵ ᤔᤧᤒᤥ᤺ᤱᤗᤖᤥ॥

᥇᥈ ᤀᤡᤱᤃᤠ᤹ ᤁᤵᤔᤥ ᤘᤕᤠᤱᤗ ᤌᤠᤖᤡᤰ ᤂᤧᤴ ᤔᤡᤱᤅᤡᤸᤗᤧᤴ ᤔᤢᤰᤛᤠᤶᤔᤥ ᤁᤠᤰ ᤁᤶᤒᤪᤠᤱ ᤔᤧᤳᤋᤢᤱᤛᤡᤱᤗᤥ॥ ᤂᤧᤴ ᤔᤧᤰᤔᤠ ᤁᤧᤒᤥ᤺ᤱᤒᤠᤴᤏᤠᤱ ᤌᤥ ᤘᤣ᤹ ᤀᤠᤳᤋᤡᤴᤏᤠᤱ ᤔᤧᤔᤠᤛᤢᤱᤅᤡᤴ. ᤁᤖ ᤁᤠᤰ ᤋᤠᤱᤛᤧ᤺ᤵᤋᤢᤱᤛᤡᤱᤗᤥ॥ ᤂᤧᤱᤃ ᤛᤠᤶᤕᤥᤛᤠᤵᤗᤠ᤺ᤴ ᤁᤧᤳᤗ ᤑᤠ᤹ᤀᤠᤱ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥

᥇᥉ ᤀᤠᤸᤗ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤌᤠᤱᤅᤠᤖ ᤐᤳᤋᤠᤖᤥ॥ ᤀᤡᤱᤃᤠ᤹ ᤁᤳᤋᤢᤱᤒᤠ ᤀᤠᤕᤠᤶᤏᤠ᤺ᤶᤔᤡᤴ ᤂᤧᤱᤜᤠ᤹ᤖᤧᤀᤠᤱ ᤔᤧᤄᤥ᤺ᤛᤢᤖ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤠ᤹ᤀᤠᤸᤗᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥇᥊ ᤂᤧᤱᤜᤠ᤹ ᤐᤣᤗᤡᤃᤧᤴ ᤁᤧᤒᤠ᤺ᤴᤈᤠᤰᤜᤠ᤹ ᤐᤡᤖᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ॥ ᤀᤡᤱᤃᤠ᤹ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧ᤺ᤴᤇᤡᤒᤠᤸᤗᤧ ᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤈᤡ᤺ᤳᤋᤢᤛᤡᤖᤥ॥

᥇᥋ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤋᤣ᤹ᤖᤧᤛᤧ᤹ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤔᤧᤈᤥ᤺ᤰᤁᤠᤴ. ᤁᤖ ᤁᤢ᤹ᤀᤡᤃᤧᤓᤧ᤹ᤒᤠ ᤔᤠᤑᤧᤴᤛᤠᤶᤔᤥᤗᤠᤶ ᤂᤧᤱᤜᤠ᤹ ᤋᤠᤱᤛᤧ᤺ᤵᤋᤧᤛᤧ᤹ᤀᤥ॥

᥇᥌ ᤀᤡᤱᤃᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧ᤺ᤴᤇᤡᤖᤥ॥

᥇᥍ ᤂᤧᤱᤜᤠ᤹ ᤛᤧᤰᤂᤠ᤺ᤸᤗᤧ ᤛᤣᤛᤣᤛᤠᤱᤛᤠᤱ ᤆᤥᤃᤧᤛᤧ᤹ᤀᤥ॥ ᤂᤧᤏᤧ᤹ ᤐᤣᤗᤡᤃᤧᤴ ᤁᤧᤒᤠ᤺ᤴᤈᤠᤰᤁᤡᤱᤃ ᤛᤧᤰᤂᤠᤖᤥ॥

᥇᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤡᤱᤃᤠ᤹ ᤁᤧᤒᤠᤱᤄᤠᤱᤒᤠ ᤁᤢᤀᤡᤛᤡ᤺ᤰᤁᤣ ᤀᤡᤱᤃᤠ᤹ᤀᤠᤱ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢᤱᤛᤡᤱᤗᤥ॥

᥇᥏ ᤂᤧᤱᤜᤠ᤹ ᤛᤧᤰᤂᤠᤀᤣ ᤛᤣᤛᤣᤛᤠᤱᤛᤠᤱ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤛᤣᤛᤣᤛᤠᤱᤛᤠᤱ ᤆᤥ᤺ᤰᤛᤡᤱᤅᤠᤖᤥ॥

᥈᥆ ᤀᤡᤱᤃᤠ᤹ᤃ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤖᤰ ᤔᤧ᤺ᤴ. ᤁᤖ ᤂᤧᤱᤜᤠ᤹ᤖᤧ ᤀᤡᤱᤓᤴ ᤔᤧᤈᤥᤃᤢᤒᤠᤗᤠᤶ ᤀᤡᤱᤃᤠ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥈᥇ ᤐᤠᤏᤢᤍᤡᤱ ᤀᤠᤶᤒᤣ. ᤂᤧᤱᤜᤠ᤹ ᤁᤠᤰ ᤌᤡᤰᤜᤢᤵ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤜᤧᤰᤁᤩᤠᤱ ᤂᤧᤏᤧ᤹ ᤀᤡᤱᤃᤠ᤹ᤀᤥ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤀᤠᤱ ᤀᤠᤴᤇᤡ᤹ᤀᤥ ᤔᤧᤘᤠ᤹ᤖᤖᤥ॥ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤀᤡᤱᤃᤠ᤹ ᤁᤧᤒᤠᤱᤄᤠᤱᤒᤠ ᤑᤠ᤹ᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤖᤖᤥ॥

᥈᥈ ᤀᤠᤴᤇᤡ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤒᤡᤖᤠᤱᤒᤠ ᤔᤡᤔᤡᤍᤡᤱᤅᤡᤴ ᤂᤧᤱᤜᤠ᤹ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥

᥈᥉ ᤀᤡᤱᤃᤠ᤹ ᤂᤧᤱᤜᤠ᤹ᤏᤢ ᤌᤡᤰᤜᤢᤵ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤂᤧᤏᤧ᤹ ᤀᤡᤱᤃᤠ᤹ᤏᤢ ᤌᤡᤰᤜᤢᤵ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤁᤢᤈᤧᤰ ᤌᤡᤰᤜᤢᤵᤐᤥ ᤔᤧᤍᤠᤖᤖᤥ॥ ᤂᤧᤸᤗᤧᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤀᤡᤱᤃᤠ᤹ ᤁᤧᤒᤠᤱᤄᤠᤱᤒᤠ ᤏᤢ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖᤖᤥ॥

᥈᥊ “ᤐᤠᤏᤢᤍᤡᤱ ᤀᤠᤶᤒᤣ. ᤀᤡᤱᤃᤠ᤹ ᤁᤧᤒᤡᤖᤠᤱᤒᤠᤜᤠ᤹ ᤀᤡᤱᤃᤠ᤹ᤏᤢᤀᤣ ᤛᤥᤖᤡᤰ ᤔᤧᤘᤠ᤹ᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤁᤧᤒᤡᤖᤠᤱᤒᤠ ᤔᤡᤔᤡᤍᤡᤱᤅᤡᤴ ᤔᤧᤏᤡᤛᤢ᤹ᤖᤥ॥ ᤂᤧᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤡᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤔᤡᤔᤡᤍᤡᤱᤅᤡᤴ ᤁᤧᤒᤡᤖᤠᤱᤗᤥ॥

᥈᥋ ᤛᤠᤶᤕᤥᤏᤡᤒᤠ ᤀᤠᤶᤒᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤢᤛᤡᤱ ᤁᤧᤔᤧᤴᤏᤡ᤺ᤳᤏᤧᤴᤇᤠᤱ ᤀᤡᤱᤃᤠ᤹ ᤁᤢᤛᤡᤱ ᤏᤡ᤺ᤳᤏᤧ᤹ ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤧᤒᤠᤱᤄᤠᤱᤒᤠ ᤐᤠ᤺ᤴᤏᤡᤴ ᤁᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥

᥈᥌ ᤀᤡᤱᤃᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤠᤱᤒᤠ ᤗᤢᤱᤔᤠ᤹ ᤋᤢᤰᤔᤧᤴ ᤂᤢᤏᤡ᤹ᤏᤢᤀᤠᤱ ᤘᤠ᤹ᤖ ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤂᤧᤱᤜᤠ᤹ᤀᤥ ᤘᤠ᤹ᤀᤠᤖ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤁᤱᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹ᤀᤠ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤕᤠᤶᤔᤥ ᤔᤧᤳᤋᤢᤱᤛᤡᤱᤗᤥ॥”

ᤕᤧᤛᤢ᤺ᤴ ᤔᤧᤍᤧᤶᤛᤢ᤹

(ᤔᤳᤋᤡ ᥈᥌:᥊᥍-᥋᥌. ᤔᤷᤁᤢ ᥇᥊:᥊᥉-᥋᥆. ᤗᤢᤁᤠ ᥈᥈:᥊᥍-᥋᥉)

᥇᥎

ᤕᤧᤛᤢᤖᤧ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤢ ᤛᤢᤖᤢᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤁᤡᤍᤪᤥᤏ ᤔᤧᤵᤔᤏᤠᤒᤠ ᤜᤱᤜᤱᤘᤠ᤺ᤸᤗᤧ ᤏᤠᤎᤠ᤺ᤶᤒᤡ ᤐᤣᤖᤥ॥ ᤂᤧᤵᤔᤥ ᤈᤤᤋᤢᤏ ᤛᤡᤱᤗᤠ ᤌᤡᤰ ᤏᤧᤛ᤻ᤛᤧ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤔᤧᤗᤠᤛᤧ॥

᥈ ᤂᤢᤏᤧ᤹ ᤀᤡᤱᤗᤧᤰ ᤁᤧᤔᤧᤵᤐᤠ ᤕᤜᤢᤍᤠ᤺ᤸᤗᤧᤀᤠᤱ ᤂᤧᤴ ᤋᤧᤴᤏᤡᤴ ᤏᤡᤛᤢᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤕᤖᤡᤰᤗᤧᤱ ᤂᤧᤵᤔᤥ ᤋᤢᤔᤢᤛᤡᤀᤠᤱ ᤘᤕᤧᤖᤥ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤕᤜᤢᤍᤠ᤺ᤸᤗᤧ ᤁᤢᤓᤠ ᤖᤥᤔᤡ ᤌᤰᤛᤢᤒᤠᤜᤠ᤹ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤑᤖᤡᤛᤡᤜᤠ᤹ᤖᤧ ᤔᤧᤒᤠᤱᤄᤢᤛᤡᤒᤠ ᤔᤠᤱᤜᤡᤶ ᤁᤧᤃᤥᤒᤠ ᤋᤡᤗᤡᤱᤃᤠᤜᤠ᤹ ᤂᤧᤴ ᤈᤤᤋᤢᤏ ᤛᤡᤱᤗᤠᤀᤥ ᤗᤠᤶᤗᤥᤛᤢᤛᤡᤀᤠᤱ ᤋᤠᤖᤢᤛᤡᤖᤥ॥ ᤂᤧᤱᤜᤠ᤹ᤖᤧ ᤋᤡᤕᤠᤗᤥ. ᤛᤣᤔᤡ ᤏᤢ ᤑᤧᤈᤢᤶ ᤑᤧᤕᤠᤜᤠ᤹ ᤔᤧᤃᤳᤋᤢᤖᤥ॥

᥊ ᤕᤧᤛᤢᤖᤧ ᤀᤠᤸᤗ ᤂᤢᤏᤧ᤹ᤏᤢ ᤌᤣ ᤐᤥ᤺ᤱ ᤁᤧᤗ᤹ᤒᤠᤴ ᤁᤠᤰ ᤏᤡᤛᤢᤀᤠᤱ ᤂᤢᤏᤧ᤹ ᤋᤃᤡ ᤐᤣᤀᤠᤱ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤜᤠ᤺ᤳ ᤁᤧᤃᤥᤳᤋᤢᤶᤒᤠᤒᤣ᥅”

᥋ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤏᤠᤛᤖᤋᤒᤠ ᤕᤧᤛᤢ᤺ᤴ॥”

ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤧᤱᤃ ᤀᤡᤱᤃᤠ᤹ᤀᤣᤖᤥ॥” ᤂᤧᤴ ᤕᤧᤶᤔᤥ ᤂᤢᤏᤧ᤹ ᤀᤡᤱᤗᤧᤰ ᤁᤧᤔᤧᤵᤐᤠ ᤕᤜᤢᤍᤠ᤺ᤴᤏᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤕᤧᤒᤧᤖᤥ॥

᥌ ᤕᤧᤛᤢᤖᤧ ᤂᤧᤱᤜᤠ᤹ “ᤂᤧᤱᤃ ᤀᤡᤱᤃᤠ᤹ᤀᤣᤖᤥ” ᤔᤧᤳᤋᤢᤛᤡᤸᤗᤧ ᤂᤧᤱᤜᤠ᤹ ᤀᤣᤃᤠᤱ ᤔᤧᤈᤳᤇᤡᤱᤗ ᤗᤧᤖᤠᤱ ᤁᤠᤰᤐᤧᤳ ᤂᤠᤶᤔᤥ ᤔᤧᤗᤧᤰᤂᤧᤖᤥ॥

᥍ ᤕᤠᤶᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤜᤠ᤺ᤳ ᤁᤧᤃᤥ᤺ᤳᤋᤢᤶᤒᤠᤒᤣ᥅” ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤏᤠᤛᤖᤋᤛ᤻ᤔᤠ ᤕᤧᤛᤢ᤺ᤴᤗᤥ॥”

᥎ ᤕᤧᤛᤢᤖᤧ ᤏᤥᤃᤵ ᤐᤡᤖᤢᤛᤡ. “ᤀᤡᤱᤃᤠ᤹ᤀᤠᤖᤥ ᤑᤠ᤹ᤀᤠᤱ ᤔᤧᤳᤏᤡᤱᤗᤥ॥ ᤂᤡᤏᤡ᤹ ᤁᤧᤃᤥ᤺ᤳᤋᤢᤶᤒᤠ ᤔᤏᤠ᤺ᤱᤃ ᤀᤡᤱᤃᤠ᤹ᤏᤧ ᤑᤠ᤹ᤃᤪ ᤁᤱᤜᤠ᤹ᤃ ᤐᤣ᤺ᤰᤔᤠ ᤐᤠᤱᤄᤧᤶᤛᤡᤶᤔᤧ᤹ᤀᤥ॥”

᥏ ᤁᤧᤒᤡᤖᤠᤱᤒᤠᤜᤠ᤹ᤀᤥ ᤌᤡᤰᤁᤠᤱ ᤔᤧᤔᤠ᤺ᤛᤢᤱᤅᤡᤴᤗᤥ ᤗ᤹ᤖᤡᤰ ᤕᤧᤛᤢᤖᤧ ᤀᤠᤒᤠᤅᤣ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤳᤗ ᤑᤠ᤹ᤀᤠᤱ ᤁᤴ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥

᥇᥆ ᤜᤧᤰᤁᤩᤠᤱ ᤛᤡᤔᤥᤏ ᤐᤋᤪᤢᤛᤖᤧ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤛᤣᤘᤠᤖᤥᤒᤠ ᤔᤠᤸᤂᤛ ᤔᤧᤵᤔᤏᤠᤒᤠᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱᤒᤠ ᤁᤢᤏᤧᤰᤂᤥ᤹ᤒᤠᤴ ᤐᤧᤳᤋᤢ ᤌᤠ᤺ᤛᤢᤖᤥ॥

᥇᥇ ᤕᤧᤛᤢᤖᤧ ᤐᤋᤪᤢᤛᤧᤴ ᤔᤧᤳᤋᤢ. “ᤁᤧᤍᤠᤓᤣ᤺ᤴ ᤑᤧᤛᤡ᤺ᤵᤐᤥ ᤕᤠᤰᤋᤧ᤹᥄ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤀᤡᤱᤃᤠ᤹ ᤐᤡᤀᤠᤒᤠ ᤀᤡᤏᤥᤃᤧᤴ ᤋᤢᤰᤂᤣᤘᤠ ᤂᤥᤷᤕᤠᤀᤥᤗᤠᤶ ᤌᤢᤅᤢᤱᤗᤀᤣ ᤐᤥ᤺ᤱ॥”a

ᤕᤧᤛᤢ᤺ᤴ ᤜᤴᤏᤠᤛᤖᤥ ᤔᤧᤍᤣ᤹ᤖᤢ᤹

(ᤔᤳᤋᤡ ᥈᥌:᥋᥍. ᤔᤷᤁᤢ ᥇᥊:᥋᥉. ᤗᤢᤁᤠ ᥈᥈:᥋᥊)

᥇᥈ ᤜᤧᤰᤁᤣᤗ᤹ᤖᤡᤰ ᤌᤰᤋᤢᤶᤒᤠ ᤏᤢ ᤌᤰᤛᤢᤒᤠᤜᤠ᤹ᤖᤧ ᤜᤧᤰᤁᤩᤠᤱ ᤔᤠᤱᤜᤡᤶᤔᤥᤒᤠ ᤋᤡᤗᤡᤱᤃᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤍᤧᤶᤛᤢᤀᤠᤱ ᤀᤡᤔᤧᤄᤣ᤺ᤰᤂᤢ.

᥇᥉ ᤜᤧᤰᤁᤩᤠᤱ ᤂᤧᤴ ᤋᤱᤒᤣᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤁᤤᤕᤠᤑᤠᤛᤖᤧ ᤁᤢᤴᤏᤥ᤺ᤵᤐᤠ ᤜᤴᤏᤠᤛᤖᤧ ᤁᤢᤜᤡᤶᤔᤥ ᤔᤧᤍᤣ᤹ᤖᤢᤖᤥ॥b

᥇᥊ ᤒᤠ ᤁᤴ ᤁᤤᤕᤠᤑᤠᤛᤖᤧᤀᤣ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤧᤰᤘᤠ ᤌᤡᤰ ᤔᤏᤠᤴ ᤛᤡᤔᤠᤀᤣ ᤏᤢᤒᤠ ᤐᤥ᤺ᤱ ᤗ᤹ᤖᤡᤰ ᤕᤜᤢᤍᤡᤜᤠ᤹ ᤔᤧᤳᤋᤢᤛᤡᤀᤠᤱ ᤘᤕᤧᤖᤥ॥

ᤐᤋᤪᤢᤛᤖᤧ ᤕᤧᤛᤢ᤺ᤴ ᤏᤠ᤹ᤖᤢ᤹

(ᤔᤳᤋᤡ ᥈᥌:᥌᥏-᥍᥆. ᤔᤷᤁᤢ ᥇᥊:᥌᥌-᥌᥎. ᤗᤢᤁᤠ ᥈᥈:᥋᥋-᥋᥍)

᥇᥋ ᤛᤡᤔᤥᤏ ᤐᤋᤪᤢᤛ ᤏᤢ ᤘᤣ᤹ ᤁᤢᤜᤢ᤹ᤛᤠᤶᤒᤠᤎᤡᤰᤗᤧ ᤕᤧᤛᤢ᤺ᤴ ᤋᤡᤶᤍᤧᤳᤇᤢᤖᤥ॥ ᤂᤧᤴ ᤘᤣ᤹ ᤜᤢ᤹ᤛᤠᤶᤒᤠᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢ᤺ᤴ ᤋᤡᤶᤍᤢᤖ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤗᤰᤂᤢᤶᤔᤥ ᤌᤠᤖᤡᤰ ᤁᤧᤖᤧ॥

᥇᥌ ᤁᤖ ᤐᤋᤪᤢᤛᤖᤧ ᤗᤠ᤺ᤰᤁᤠᤳ ᤂᤢᤏᤧ᤹ ᤜᤠᤱᤄᤢᤖ ᤕᤧᤒᤧ॥ ᤂᤧᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤁᤢᤛᤡᤱ ᤁᤧᤏᤡ᤺ᤵᤐᤠ ᤜᤢ᤹ᤛᤠᤶᤒᤠᤴ ᤛᤡᤃᤠᤱᤗᤠᤶ ᤏᤢ᤺ᤰᤂᤧ ᤑᤧᤖᤧᤀᤠᤱ ᤗᤠᤶᤎᤣ᤺ᤵ ᤁᤧᤃᤥ᤺ᤔᤠ ᤛᤣᤘᤠᤖᤥᤔᤠᤴ ᤔᤧᤳᤋᤢᤀᤠᤱ ᤐᤋᤪᤢᤛᤧᤴ ᤛᤡᤃᤠᤱ ᤋᤣ᤹ᤖᤢᤖᤥ॥

᥇᥍ ᤂᤧᤴ ᤛᤣᤘᤠᤖᤥᤔᤠᤸᤗᤧ ᤐᤋᤪᤢᤛᤧᤴ ᤔᤧᤳᤋᤢ. “ᤂᤧᤏᤧ᤹ᤀᤠᤱ ᤂᤧᤴ ᤔᤏᤠ᤺ᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤡᤰ ᤔᤧ᤺ᤴᤏᤧᤒᤡ᥅”

ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤔᤧ᤺ᤴᤏᤠ᤹ᤖᤥ॥”

᥇᥎ ᤛᤠ᤹ᤖᤡᤰ ᤆᤢᤱᤈᤡ᤺ᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤛᤣᤘᤠᤖᤥᤒᤠᤜᤠ᤹ ᤏᤢ ᤔᤠᤱᤜᤡᤶ ᤁᤧᤃᤥ᤺ᤒᤠ ᤋᤡᤗᤡᤱᤃᤠᤜᤠ᤹ᤖᤧ ᤔᤡᤔᤧᤍᤢᤵᤋᤢᤀᤠᤱ ᤂᤡᤖᤡ ᤔᤡᤈᤠ᤹ᤏᤢ ᤔᤧᤕᤧᤒᤧᤖᤥ॥ ᤐᤋᤪᤢᤛᤧᤴᤏᤠᤱ ᤂᤢᤏᤡ᤹ ᤐᤣᤛᤠᤱ ᤔᤡᤈᤠ᤹ᤏᤢ ᤕᤧᤒᤧᤖᤥ॥

ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ᤹

(ᤔᤳᤋᤡ ᥈᥌:᥋᥏-᥌᥌. ᤔᤷᤁᤢ ᥇᥊:᥋᥋-᥌᥊. ᤗᤢᤁᤠ ᥈᥈:᥌᥌-᥍᥇)

᥇᥏ ᤀᤠᤸᤗ ᤜᤡᤶᤛᤡᤃᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤧᤛᤢ᤺ᤴ ᤂᤢᤏᤧ᤹ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤢ ᤁᤢᤏᤡᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤣ᤺ᤴᤍᤥᤛᤢᤖ ᤕᤠᤃᤧ॥

᥈᥆ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ᤃ ᤁᤠᤰᤗᤧ ᤔᤧᤄᤧᤵᤛᤢᤖᤀᤣ ᤐᤠ᤺ᤖᤠᤱᤗᤥ. ᤀᤡᤱᤃᤠ᤹ᤃ ᤁᤠᤰ ᤕᤜᤢᤍᤡᤜᤠ᤹ ᤔᤧᤈᤢᤶᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤢ ᤔᤠᤱᤜᤡᤶᤔᤥ ᤔᤏᤠᤜᤠ᤹ ᤛᤍᤠᤍᤡᤱ ᤜᤢ᤹ᤖᤢᤱᤛᤡᤱᤗ ᤘᤠ᤹ᤖᤥ॥ ᤀᤡᤱᤃᤠ᤹ ᤛᤫᤠ᤺ᤳᤋᤠᤱ ᤌᤣᤀᤠᤱ ᤔᤧᤶᤒᤠ᤺ᤵᤐᤧᤴᤗᤥ॥

᥈᥇ ᤜᤧᤰᤁᤣ᤺ᤸᤗᤧ ᤌᤣᤀᤠᤱ ᤀᤰᤂᤣᤗ᤹ᤖᤡᤰ ᤕᤠᤵᤔᤡ ᤛᤣ᤺ᤴᤃᤧᤍᤥᤛᤡᤒᤣ᥅ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤧᤄᤧᤶᤒᤠᤜᤠ᤹ᤀᤣ ᤛᤣ᤺ᤴᤍᤥᤛᤧᤶᤛᤡᤶᤔᤧ᤹ᤀᤥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ ᤛᤧᤰᤂᤠᤀᤣ ᤔᤧᤄᤧᤵᤛᤢᤀᤠᤱ ᤔᤧᤘᤠ᤹ᤖᤥ॥”

᥈᥈ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢᤸᤗᤧ ᤂᤧᤵᤔᤥ ᤏᤡ᤺ᤳᤋᤠᤱ ᤁᤧᤕᤧᤵᤐᤠ ᤛᤢᤜᤠᤱᤕᤢᤰᤐᤠᤎᤡᤰᤗᤧ ᤕᤧᤛᤢᤖᤧ ᤁᤢᤏᤧᤍᤧᤱᤒᤠᤴ ᤗᤧᤰᤂᤢᤀᤠᤱ ᤔᤧᤳᤋᤢ. “ᤀᤰᤂᤣᤗ᤹ᤖᤡᤰ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴᤏᤢ ᤔᤢᤖᤠ ᤁᤧᤍᤥᤒᤡ᥅”

᥈᥉ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤐᤠ᤺ᤴ ᤑᤣ᤺ᤴᤍᤢᤱᤏᤧ ᤑᤠ᤹ᤃᤪ ᤐᤠ᤺ᤳᤋᤧ᤹॥ ᤁᤖ ᤀᤡᤱᤃᤠ᤹ ᤛᤧᤰᤂᤠ ᤐᤠ᤺ᤴ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤏᤧ ᤑᤠ᤹ᤃᤪ ᤌᤣᤀᤠᤱ ᤁᤧᤜᤡᤵᤐᤠᤒᤠᤒᤣ᥅”

᥈᥊ ᤜᤧᤰᤁᤩᤠᤱ ᤜᤴᤏᤠᤛᤖᤧ ᤕᤧᤛᤢ᤺ᤴ ᤀᤡᤔᤧᤄᤣ᤺ᤰᤂᤢᤒᤠᤴ ᤔᤧᤶᤓᤠ᤺ᤱᤅᤣ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤁᤤᤕᤠᤑᤠᤛᤖᤥ ᤐᤠᤱᤄᤢᤍᤣᤛᤢᤖᤥ॥

ᤐᤋᤪᤢᤛᤖᤧ ᤕᤧᤛᤢ᤺ᤴ ᤕᤠᤶᤔᤥ ᤏᤠ᤹ᤖᤢ᤹

(ᤔᤳᤋᤡ ᥈᥌:᥍᥇-᥍᥋. ᤔᤷᤁᤢ ᥇᥊:᥌᥏-᥍᥈. ᤗᤢᤁᤠ ᥈᥈:᥋᥎-᥌᥈)

᥈᥋ ᤛᤡᤔᤥᤏ ᤐᤋᤪᤢᤛᤧᤴ ᤔᤡᤈᤠ᤹ᤏᤢ ᤕᤧᤒᤧᤸᤗᤧ ᤁᤢᤓᤠᤖᤧ ᤛᤣ᤺ᤴᤔᤧᤍᤥᤛᤢ. “ᤂᤧᤏᤧ᤹ᤀᤠᤱ ᤂᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤡᤰ ᤔᤧ᤺ᤴᤏᤧᤒᤡ᥅”

ᤐᤋᤪᤢᤛᤖᤧ ᤂᤧᤴ ᤐᤠ᤺ᤴᤏᤡᤴ ᤏᤠ᤹ᤖᤢᤖ ᤔᤧᤳᤋᤢ. “ᤀᤡᤱᤃᤠ᤹ ᤔᤧ᤺ᤴᤏᤠ᤹ᤖᤥ॥”

᥈᥌ ᤐᤋᤪᤢᤛᤖᤧ ᤏᤧᤰᤂᤥ᤹ᤒᤠᤴ ᤐᤧᤳᤋᤢ ᤌᤠᤛᤢᤒᤠ ᤔᤏᤠ᤺ᤸᤗᤧ ᤁᤢᤃᤠ᤹ᤀᤡ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤘᤣ᤹ᤛ᤻ᤔᤠ ᤁᤢᤛᤣᤘᤠᤖᤥᤒᤠᤎᤡᤰᤁᤠᤱ ᤂᤧᤵᤔᤥ ᤕᤧᤒᤧ॥ ᤂᤧᤸᤗᤧ ᤐᤋᤪᤢᤛᤧᤴ ᤔᤧᤳᤋᤢ. “ᤂᤧᤏᤧ᤹ ᤈᤤᤋᤢᤏ ᤛᤡᤱᤗᤠᤀᤥ ᤕᤧᤛᤢ᤺ᤴᤏᤢ ᤁᤧᤘᤕᤧᤒᤠ ᤏᤡᤏᤧᤒᤠ ᤔᤧ᤺ᤶᤒᤡ᥅”

᥈᥍ ᤐᤋᤪᤢᤛᤖᤧ ᤕᤠᤶᤔᤥ ᤔᤧ᤺ᤴᤗᤥ ᤗ᤹ᤖᤡᤰ ᤐᤠ᤺ᤳᤋᤢᤸᤗᤧ ᤒᤠ ᤂᤧᤴ ᤕᤧᤶᤔᤥᤀᤣ ᤀᤡᤱᤘᤠ ᤁᤠᤛᤧᤖᤥ॥

ᤕᤧᤛᤢ᤺ᤴ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤧ ᤁᤢᤍᤃᤡ ᤔᤧᤕᤧᤵᤛᤢ᤹

(ᤔᤳᤋᤡ ᥈᥍:᥇-᥈.᥇᥇-᥇᥊. ᤔᤷᤁᤢ ᥇᥋:᥇-᥋. ᤗᤢᤁᤠ ᥈᥉:᥇-᥋.᥇᥉-᥈᥋)

᥈᥎ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤕᤧᤛᤢ᤺ᤴ ᤋᤠᤏᤠᤶᤛᤠ ᤁᤤᤕᤠᤑᤠᤛᤖᤧ ᤁᤢᤜᤡᤶᤔᤥᤗᤠᤶ ᤖᤥᤔᤡ ᤛᤢᤜᤠᤱᤃᤧᤶᤒᤠᤸᤗᤧ ᤁᤢᤜᤠᤱᤜᤡᤶᤔᤥ ᤔᤧᤍᤣ᤹ᤖᤢ॥ ᤁᤖ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤀᤠᤛᤢᤳᤌᤥ ᤀᤠᤒᤥ᤺ᤱᤅᤠᤱ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤒᤠ ᤆᤠ ᤆᤠᤔᤠ ᤂᤥᤔᤧᤍᤧᤳᤏᤧᤴ ᤑᤠ᤹ᤀᤠᤱ ᤂᤧᤱᤜᤠ᤹ ᤜᤡᤶᤛᤡᤃᤠᤱ ᤔᤧᤴᤗᤠᤛᤧᤴᤗᤥ॥c

᥈᥏ ᤜᤧᤰᤁᤣ᤺ᤸᤗᤧ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤧ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣ ᤀᤠᤵᤋᤡᤰ ᤁᤧᤍᤠᤖᤢᤶᤔᤠᤱ ᤁᤧᤘᤕᤡ᤹ᤒᤣ᥅”

᥉᥆ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤁᤴ ᤔᤏᤠ᤺ᤸᤗᤧ ᤕᤠ᤺ᤶᤒᤰ ᤔᤧᤶᤓᤣ᤺ᤴᤏᤣ ᤘᤕᤧᤸᤗᤧᤃ ᤂᤧᤏᤧ᤹ᤀᤥ ᤔᤧᤍᤠᤖᤢᤶᤒᤧᤴ ᤔᤧᤴ॥”

᥉᥇ ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠᤴ ᤋᤣ᤹ᤖᤧᤶᤔᤧ᤹ᤀᤠᤱ ᤂᤡᤏᤡ᤹ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤂᤠᤛᤧᤴ ᤗᤥ᤺ᤴᤍᤧᤶᤔᤧ᤹॥”

ᤜᤧᤰᤁᤣ᤺ᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤐᤡᤔᤠ ᤕᤢᤰ ᤔᤧᤃᤳᤋᤢᤶᤒᤧᤴᤗᤥ॥”

᥉᥈ ᤁᤱᤃ ᤕᤧᤛᤢᤖᤧ ᤂᤢᤏᤧ᤹ ᤀᤠᤰᤋᤱᤒᤠ ᤛᤡᤔᤧᤸᤗᤧ ᤛᤡ ᤗ᤹ᤖᤡᤰ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤳᤗd ᤑᤠ᤹ᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥

᥉᥉ ᤐᤡᤗᤠᤋᤛᤧᤴ ᤕᤠᤶᤔᤥ ᤜᤠᤱᤜᤡᤶ ᤛᤡᤃᤠᤱ ᤗᤠᤛᤧᤀᤠᤱ ᤕᤧᤛᤢ᤺ᤴ ᤀᤢ᤺ᤳᤋᤢᤀᤠᤱ ᤛᤣ᤺ᤴᤍᤥᤛᤢ. “ᤛᤧᤰᤂᤠ ᤂᤧᤏᤧ᤹ ᤕᤜᤢᤍᤡ ᤜᤠᤱᤏᤧᤒᤡ᥅”

᥉᥊ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤂᤧᤏᤧ᤹ ᤁᤴ ᤐᤠ᤺ᤴᤏᤡᤴ ᤀᤠᤒᤠᤅᤣ ᤁᤧᤏᤡᤱᤘᤠ᤹ᤀᤡᤸᤗᤧ ᤁᤧᤒᤠ᤺ᤳᤋᤢᤒᤠᤒᤡ. ᤀᤡ ᤘᤣ᤹ ᤔᤏᤠᤜᤠ᤹ᤖᤧ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤁᤧᤶᤔᤧᤳᤋᤧᤒᤠᤒᤡ᥅”

᥉᥋ ᤐᤡᤗᤠᤋᤛᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤕᤜᤢᤍᤡᤀᤠᤒᤡ᥅ ᤀᤠᤒᤠᤅᤣ ᤁᤧᤕᤠᤵᤔᤡᤜᤠ᤹ ᤏᤢ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤧᤏᤧ᤹ ᤜᤢᤰᤔᤧᤛᤢᤵᤋᤠᤱᤅᤠᤱ ᤘᤠ᤹॥ ᤂᤧᤏᤧ᤹ ᤌᤣ ᤕᤠ᤺ᤶᤒᤰ ᤁᤧᤓᤣ᤺ᤴᤍᤢ᥅”

᥉᥌ ᤕᤧᤛᤢᤖᤧ ᤔᤧᤳᤋᤢ. “ᤀᤡᤱᤃᤠ᤹ ᤀᤠᤜᤠᤱᤈᤢᤶᤔᤡᤱᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧ᤺ᤴᤗᤥ॥ ᤁᤵᤔᤥᤒᤠ ᤘᤕᤧᤸᤗᤧᤃ ᤀᤡᤱᤃᤠ᤹ ᤀᤠᤛᤣᤘᤠᤖᤥᤒᤠᤜᤠ᤹ᤖᤧ ᤀᤡᤱᤃᤠ᤹ ᤕᤠᤵᤔᤡ ᤋᤧᤶᤔᤠ ᤔᤧᤱᤄᤥᤀᤠᤴᤗ ᤑᤠ᤹ᤀᤠᤱ ᤕᤜᤢᤍᤡᤜᤠ᤹ᤏᤢ ᤌᤱ ᤔᤧᤈᤥᤃᤢᤒᤠᤔᤧᤴ. ᤁᤖ ᤀᤠᤜᤠᤱᤈᤢᤶᤔᤡᤴ ᤁᤵᤔᤥᤒᤠ ᤔᤧ᤺ᤴᤗᤥ॥”

᥉᥍ ᤐᤡᤗᤠᤋᤛᤖᤧ ᤔᤧᤳᤋᤢ. “ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤏᤧ᤹ ᤜᤠᤱᤏᤧᤒᤡ᥅”

ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤜᤠᤱᤀᤠ ᤑᤠ᤹ᤀᤠᤱ ᤂᤧᤏᤧ᤹ᤀᤣ ᤁᤧᤒᤠ᤺ᤳᤋᤢ᤹ᤖᤥ॥ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤧᤰᤂᤠ᤺ᤸᤗᤧᤴ ᤋᤥ᤺ᤴᤍᤡ ᤐᤡᤛᤧ ᤀᤡᤱᤃᤠ᤹ ᤛᤠᤘᤠ᤺ᤴᤇᤡᤅᤠᤱᤒᤠᤖᤥ॥ ᤛᤧᤰᤂᤠᤀᤥ ᤁᤧᤒᤵᤐᤠᤜᤠ᤹ᤖᤧ ᤀᤡᤱᤃᤠ᤹ ᤀᤠᤒᤠ᤺ᤴᤏᤡᤴ ᤔᤧᤄᤧᤵᤛᤢ᤹ᤖᤥ॥”

᥉᥎ ᤐᤡᤗᤠᤋᤛᤖᤧ ᤛᤣ᤺ᤴᤍᤥᤛᤢ. “ᤛᤧᤰᤂᤠ᤺ᤱᤃ ᤌᤧᤔᤠ᤺ᤴᤒᤣ᥅” ᤂᤧᤸᤗᤧ ᤜᤧᤰᤁᤣ ᤐᤠ᤺ᤳᤋᤢᤖ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤕᤜᤢᤍᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤁᤴ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣᤀᤠᤱ ᤀᤠᤵᤋᤡᤰ ᤔᤧᤱᤄᤥ᤺ᤒᤠᤴᤗᤥ॥

᥉᥏ ᤁᤖ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤥ ᤂᤡᤏᤡ᤹ ᤗᤠᤃᤡ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠ᤺ᤒᤠᤎᤡᤰ ᤗᤧᤖᤢᤱ ᤐᤡᤏᤡᤱᤒᤠ ᤌᤡᤶ ᤁᤧᤃᤳᤋᤢᤶ. ᤜᤧᤰᤁᤣ᤺ᤸᤗᤧ ᤕᤜᤢᤍᤡ ᤜᤠᤱᤅᤡᤴ ᤗᤧᤖᤢᤱ ᤐᤡᤏᤡᤱᤒᤡ᥅”

᥊᥆ ᤂᤧᤱᤜᤠ᤹ᤖᤧ ᤔᤧᤀ᤺ᤰᤋᤧᤖ ᤔᤧᤔᤧᤳᤋᤢ. “ᤔᤧ᤺ᤴ᥄ ᤂᤧᤴ ᤔᤧ᤺ᤴ᥄ ᤒᤖᤒ᤻ᤒᤠᤛᤧᤏ ᤗᤧᤖᤧ ᤀᤠᤒᤡᤖᤧ᤹᥄” (ᤀᤠᤸᤗ ᤒᤖᤒ᤻ᤒᤠᤛᤧᤱᤃ ᤜᤠᤱᤒᤡᤑᤩᤢᤱᤒᤠ ᤘᤕᤧᤖᤥ॥)

a 

᥇᥎:᥇᥇ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤑᤠ᤹ᤀᤡᤱᤃ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤋᤢᤰᤂᤣ ᤆᤠᤔᤠ ᤕᤠᤖᤡᤵ ᤘᤕᤧ॥

b 

᥇᥎:᥇᥉ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤔᤧᤴᤇᤡ᤺ᤀᤣ ᤌᤠᤖᤡᤰ ᤛᤣᤘᤠ ᤆᤥᤃᤢ. ᤁᤖ ᤖᤥᤔᤡ ᤜᤠᤱᤕᤢᤰᤐᤠᤸᤗᤧ ᤕᤖᤡᤰᤗᤧᤱ ᤗᤧᤰᤂᤢ॥ ᤏᤠᤈᤡᤖᤡ ᤋᤱᤒᤣ ᥌ ᤀᤥ ᤖᤥᤔᤡ ᤜᤠᤱᤕᤢᤰᤐᤠᤸᤗᤧ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤱᤛᤧ ᤜᤴᤏᤠᤛᤧᤴ ᤔᤧᤛᤣᤃᤢ. ᤜᤧᤰᤁᤩᤠᤱ ᤏᤠᤈᤡᤖᤡ ᤋᤱᤒᤣ ᥇᥋ ᤀᤥ ᤁᤢᤶᤒᤠᤱᤔᤡ᤹ ᤁᤤᤕᤠᤑᤠᤛᤧᤴ ᤔᤧᤛᤣᤃᤢ॥ ᤁᤖ ᤔᤧᤴᤇᤡ᤺ᤀᤣ ᤌᤠᤖᤡᤰ ᤜᤴᤏᤠᤛᤖᤧ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤜᤡ᤺ᤛᤢᤛᤡ॥

c 

᥇᥎:᥈᥎ ᤕᤜᤢᤍᤡᤜᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤛᤡᤃᤠᤱ ᤗᤠ᤺ᤵᤔᤠ ᤔᤧᤴᤏᤢ᤺ᤶᤏᤠᤒᤠ ᤌᤡᤶ ᤘᤕᤧᤖᤥ॥ ᤔᤧᤗᤠ᤺ᤛ᤻ᤛᤧᤸᤗᤧ ᤀᤠᤛᤢᤳᤌᤥ ᤔᤧᤒᤥ᤺ᤱᤒᤠ ᤏᤢ ᤋᤱᤏᤠᤶᤖᤧ ᤆᤠ ᤆᤠᤔᤠ ᤔᤧᤱᤄᤥ᤺ᤛᤢᤴᤒᤠ ᤘᤕᤧ॥

d 

᥇᥎:᥉᥈ ᤕᤢᤜᤢ ᥉:᥇᥊. ᥇᥈:᥉᥈-᥉᥊ ᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤁᤢᤗᤠᤱ ᤁᤢᤜᤢᤰᤜᤠ᤹ᤀᤥ ᤑᤧᤴᤋᤡᤱᤅᤡᤸᤗᤧ ᤔᤧᤎᤧᤵᤋᤢᤀᤠᤱ ᤔᤧᤓᤥ᤺ᤴᤍᤢ ᤔᤧᤛᤧᤖᤢ᤹॥ ᤕᤜᤢᤍᤡ ᤛᤠᤶᤕᤥᤌᤡᤶᤔᤥ ᤛᤡᤔᤧᤸᤗᤧ ᤂᤢᤶᤍᤡᤱᤅᤡᤴ ᤗᤢᤱᤅᤡᤸᤗᤧ ᤗᤧᤵᤔᤠᤀᤠᤱ ᤛᤧᤵᤔᤠ ᤘᤕᤧ. ᤁᤖ ᤖᤥᤔᤡ ᤌᤡᤶᤔᤥ ᤛᤡᤔᤧᤸᤗᤧ ᤂᤢᤶᤍᤡᤱᤅᤡᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤑᤥ᤺ᤔᤠ ᤛᤧᤵᤔᤠ ᤘᤕᤧ॥

ᤕᤧᤛᤢ᤺ᤴ ᤛᤡᤔᤧᤸᤗᤧ ᤂᤢᤶᤍᤡᤱ ᤔᤧᤒᤡᤖᤢ᤹

(ᤔᤳᤋᤡ ᥈᥍:᥇᥋-᥉᥇. ᤔᤷᤁᤢ ᥇᥋:᥌-᥈᥆. ᤗᤢᤁᤠ ᥈᥉:᥇᥉-᥈᥋)

᥇᥏

ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤛᤠ᤹ᤖᤡᤰ ᤋᤧ᤺ᤶᤓᤢᤰ ᤕᤠᤰᤐᤠᤱᤄᤢᤛᤡᤖᤥ॥

᥈ ᤌᤰᤛᤢᤒᤠᤜᤠ᤹ᤖᤧ ᤋᤡᤱᤃᤪᤣᤰᤗᤧᤴ ᤋᤡᤆ᤺ ᤔᤧᤓᤕᤢᤀᤠᤱ ᤕᤧᤛᤢ᤺ᤴ ᤔᤧᤄᤢ᤺ᤰᤋᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤖᤠᤴᤗᤠ ᤜᤠᤱᤋᤣ᤺ᤳᤋᤡᤴ ᤔᤧᤈᤠᤰᤋᤢᤖ

᥉ ᤁᤢᤍᤃᤡ ᤔᤧᤒᤣᤀᤠᤱ ᤀᤧᤳᤗᤧᤱ ᤕᤜᤢᤍᤡ ᤜᤠᤱᤅᤣ. ᤋᤡᤕᤠᤜᤠ᥄ ᤗ᤹ᤖᤡᤰ ᤔᤧᤔᤧᤳᤋᤢᤖ ᤁᤢᤏᤧᤍᤧᤱᤒᤠᤴ ᤔᤧᤗᤧᤰᤂᤢ ᤔᤧᤒᤡᤖᤢᤖᤥ॥

᥊ ᤐᤡᤗᤠᤋᤛᤧᤴ ᤕᤠᤶᤔᤥ ᤗᤠ᤺ᤰᤁᤠᤳ ᤗ᤺ᤴᤍᤧᤀᤠᤱ ᤕᤜᤢᤍᤡᤜᤠ᤹ ᤔᤧᤳᤋᤢᤛᤡ. “ᤁᤴ ᤔᤏᤠᤀᤥ ᤀᤡᤱᤃᤠ᤹ ᤌᤣᤀᤠᤱ ᤀᤠᤵᤋᤡᤰ ᤔᤧᤱᤄᤥ᤺ᤒᤠᤴᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤗᤠ᤺ᤰᤁᤠᤳ ᤗ᤺ᤳᤋᤢᤱᤗ ᤐᤳᤋᤠᤖᤥ॥”

᥋ ᤜᤧᤰᤁᤩᤠᤱ ᤋᤡᤱᤃᤪᤣᤰ ᤋᤡᤆ᤺ᤴ ᤔᤧᤄᤢ᤺ᤰᤋᤢᤒᤠ ᤏᤢ ᤐᤖᤠᤴᤗᤠ ᤜᤠᤱᤋᤣ᤺ᤳᤋᤡᤴ ᤔᤧᤈᤠᤰᤋᤢᤒᤠ ᤕᤧᤛᤢ᤺ᤴ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤖᤥ॥ ᤜᤧᤰᤁᤩᤠᤱ ᤐᤡᤗᤠᤋᤛᤖᤧ ᤔᤧᤳᤋᤢᤛᤡ. “ᤂᤠ. ᤁᤴ ᤔᤏᤠᤴ ᤀᤥᤔᤧᤳᤋᤧᤶᤔᤧ᤹᥄”

᥌ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤔᤠᤱᤜᤡᤶ ᤁᤧᤃᤥᤒᤠ ᤋᤡᤗᤡᤱᤃᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤡᤛᤢᤏᤠᤔᤧ᤺ᤴᤏᤣ “ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤂᤧᤴ ᤑᤥ᤺ᤴᤍᤧ᤹ᤀᤥ. ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤂᤧᤴ ᤑᤥ᤺ᤴᤍᤧ᤹ᤀᤥ” ᤗ᤹ᤖᤡᤰ ᤀ᤺ᤰᤔᤠ ᤔᤧᤜᤣ᤺ᤰᤋᤧᤖᤥ॥

ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ᤀᤣ ᤁᤴ ᤔᤏᤠᤴ ᤋᤣ᤹ᤖᤧᤶᤔᤧ᤹ᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧᤶᤔᤧ᤹ᤀᤥ. ᤁᤖ ᤀᤡᤱᤃᤠ᤹ᤃ ᤂᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣᤀᤠᤱ ᤀᤠᤵᤋᤡᤰ ᤔᤧᤱᤄᤥᤒᤠᤴᤗᤥ॥”

᥍ ᤁᤖ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤁᤳᤋᤢᤶᤒᤧᤒᤠ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰᤃ ᤂᤧᤴ ᤛᤡᤔᤠᤀᤣ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤛᤠᤀᤠ ᤑᤠ᤹ᤀᤠᤱ ᤔᤧᤳᤇᤡᤱᤅᤠᤱ ᤘᤠ᤹ᤖᤥ॥”

᥎ ᤐᤡᤗᤠᤋᤛᤖᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤡᤛᤧᤖᤥ॥

᥏ ᤂᤢᤏᤧ᤹ ᤕᤠᤶᤔᤥ ᤜᤠᤱᤜᤡᤶ ᤛᤡᤃᤠᤱ ᤗᤠᤛᤧᤀᤠᤱ ᤕᤧᤛᤢ᤺ᤴ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤀᤠᤳᤋᤥᤗᤠᤶ ᤁᤧᤍᤩᤧᤒᤠᤒᤣ᥅” ᤁᤖ ᤕᤧᤛᤢᤖᤧ ᤌᤣᤀᤠᤱ ᤏᤥᤃᤵ ᤔᤧᤒᤡᤖᤢᤴᤗᤥ॥

᥇᥆ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤔᤧᤳᤋᤢ. “ᤀᤡᤱᤃᤠ᤹ᤏᤢ ᤌᤣᤀᤠᤱ ᤁᤧᤶᤒᤠ᤺ᤳᤏᤧᤶᤒᤠ᥅ ᤂᤧᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠ ᤏᤢ ᤗᤧᤵᤔᤠᤍᤣᤔᤠ ᤕᤢᤰ ᤁᤳᤋᤢᤱᤒᤠᤴ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤴᤒᤡ᥅”

᥇᥇ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤶᤒᤡᤖᤧᤴᤏᤡᤸᤗᤧᤃ ᤀᤡᤱᤃᤠ᤹ ᤛᤶᤍᤠᤱ ᤕᤢᤰ ᤁᤧᤱᤃᤳᤋᤢᤴᤒᤠᤖᤥ॥ ᤁᤖ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤕᤠᤵᤔᤡ ᤜᤢᤰ ᤁᤧᤛᤢᤵᤐᤠᤸᤗᤧ ᤁᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤗᤠᤕᤥᤖᤧᤴ ᤀᤠᤵᤋᤡᤰ ᤂᤥᤛᤢ᤹ᤖᤥ॥”

᥇᥈ ᤜᤧᤰᤁᤣ᤺ᤸᤗᤧᤃ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤗᤧᤵᤔᤠᤍᤣᤔᤠ ᤏᤡᤱᤘᤠ᤹ ᤆᤥᤃᤢ. ᤁᤖ ᤕᤜᤢᤍᤡᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤀ᤺ᤰᤋᤧᤖᤥ. “ᤁᤴ ᤔᤏᤠᤴ ᤁᤧᤗᤧᤖᤢ ᤁᤧᤍᤣ᤺ᤛᤢᤏᤧ ᤑᤠ᤹ᤃᤪ ᤂᤧᤏᤧ᤹ᤃ ᤛᤡᤈᤖᤗᤧa ᤁᤢᤴᤍᤣ᤺ᤱᤒᤠ ᤁᤧᤶᤒᤥ᤺ᤱᤏᤧᤴᤗᤥ॥ ᤀᤠᤳᤋᤡᤸᤗᤧ ᤀᤠᤒᤠᤅᤣ ᤜᤠᤱ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢ᤹ ᤂᤧᤴ ᤛᤡᤈᤖᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥”

᥇᥉ ᤐᤡᤗᤠᤋᤛᤖᤧ ᤂᤧᤴ ᤂᤧᤵᤛᤢᤀᤠᤱ ᤕᤧᤛᤢ᤺ᤴ ᤗᤠ᤺ᤰᤁᤠᤳ ᤗ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ ᤗᤢᤱ ᤑᤧ᤺ᤔᤏᤠᤒᤠ ᤂᤠᤛᤧᤴ ᤕᤢᤰᤏᤠᤀᤥ ᤕᤢᤱᤛᤡᤱᤗᤥ॥ (ᤂᤧᤴ ᤋᤧᤴᤏᤡᤴ ᤜᤡᤒᤪᤢ ᤐᤠ᤺ᤴᤏᤥ ᤃᤒ᤻ᤒᤌᤠ ᤔᤧᤔᤧᤳᤋᤢᤖᤥ॥)

᥇᥊ ᤜᤧᤰᤁᤩᤠᤱ ᤁᤱᤃ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧ ᤌᤡᤰᤕᤧᤴ ᤋᤃᤡ ᤗᤧᤴᤍᤡᤰ ᤐᤥ᤺ᤰᤂᤧᤖ ᤐᤳᤇᤧ॥

ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤜᤠᤱᤅᤡᤴ ᤁᤵᤔᤥ ᤘᤠ᤹ᤖᤥ॥”

᥇᥋ ᤜᤧᤰᤁᤣ᤺ᤸᤗᤧ ᤕᤜᤢᤍᤡᤜᤠ᤹ ᤛᤠ᤹ᤖᤡᤰ ᤔᤧᤀ᤺ᤰᤋᤧᤖ ᤔᤧᤔᤧᤳᤋᤢ. “ᤂᤧᤴ ᤋᤣ᤹ᤖᤧ᤹ᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤧ᤹᥄”

ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤛᤣ᤺ᤴᤍᤥᤛᤢᤛᤡ. “ᤂᤡᤏᤡ᤹ ᤜᤠᤱᤅᤡᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤍᤢᤱᤒᤠᤒᤡ᥅”

ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤜᤠᤱᤅᤡᤱᤃ ᤛᤡᤈᤖᤧᤴᤗᤰᤗᤥ॥”

᥇᥌ ᤜᤧᤰᤁᤣ᤺ᤸᤗᤧ ᤐᤡᤗᤠᤋᤛᤖᤧ ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤖ ᤑᤠ᤹ᤀᤠᤱ ᤜᤢᤰᤛᤢᤵᤋᤢᤛᤡᤖᤥ॥

ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ᤹

(ᤔᤳᤋᤡ ᥈᥍:᥉᥈-᥊᥊. ᤔᤷᤁᤢ ᥇᥋:᥈᥇-᥉᥈. ᤗᤢᤁᤠ ᥈᥉:᥈᥌-᥊᥉)

ᤂᤧᤸᤗᤧ ᤆᤥᤃᤢᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤂᤧᤵᤔᤥᤗᤠᤶ ᤔᤧᤍᤣ᤹ᤖᤢᤖᤥ॥

᥇᥍ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤔᤧᤃᤢ᤺ᤳᤋᤢᤀᤠᤱ ᤔᤡᤰᤂᤥ᤺ᤰᤐᤠ ᤁᤥ᤺ᤰᤔᤠᤀᤥ ᤔᤧᤍᤣ᤹ᤖᤢᤖᤥ॥ (ᤂᤧᤴ ᤁᤥ᤺ᤰᤔᤠᤴ ᤜᤡᤒᤪᤢ ᤐᤠ᤺ᤴᤏᤥ ᤃᤗᤃᤌᤠ ᤔᤧᤔᤧᤳᤋᤢᤖᤥ॥)

᥇᥎ ᤂᤧᤵᤔᤥ ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢ॥ ᤂᤢᤏᤧ᤹ ᤁᤢᤈᤢᤵᤛᤠᤱ ᤏᤢ ᤁᤢᤓᤧᤴᤇᤠᤱᤒᤠ ᤛᤡᤗᤠᤶᤛᤠᤰᤔᤠ ᤛᤡᤱᤜᤠ᤹ ᤛᤶᤍᤠᤱ ᤏᤧᤵᤑᤢ ᤔᤏᤠᤜᤠ᤹ᤀᤠᤱ ᤔᤧᤓᤥ᤺ᤴᤍᤢᤛᤡᤖᤥ॥

᥇᥏ ᤐᤡᤗᤠᤋᤛᤖᤧ ᤏᤠᤛᤖᤋᤒᤠ ᤕᤧᤛᤢ ᤕᤜᤢᤍᤡ ᤜᤠᤱ ᤗ᤹ᤖᤡᤰ ᤁᤧᤒᤵᤐᤠ ᤀᤠᤵᤋᤡᤰ ᤛᤰᤁᤡᤴ ᤛᤠᤵᤋᤢᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤶᤔᤠ ᤐᤠᤱᤄᤢᤛᤡᤖᤥ॥

᥈᥆ ᤂᤧᤴ ᤕᤖᤡᤰ ᤕᤜᤢᤍᤡᤜᤠ᤹ᤖᤧ ᤔᤧᤏᤡᤖᤢᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤋᤧᤴᤏᤡᤴ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱᤅᤣ ᤏᤧᤛ᤻ᤛᤧ ᤜᤧᤰᤁᤩᤠᤱ ᤂᤧᤱᤃ ᤜᤡᤒᤪᤢ. ᤗᤩᤠᤋᤡᤏ ᤏᤢ ᤃᤪᤡᤁ ᤐᤠ᤺ᤴᤍᤠᤱᤅᤥ ᤛᤠᤵᤋᤧᤀᤠᤱ ᤐᤳᤇᤧ॥

᥈᥇ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤐᤡᤗᤠᤋᤛᤧᤴ ᤀᤰᤂᤣ ᤔᤧᤔᤧᤳᤋᤢᤖ ᤔᤧᤀᤳᤋᤢᤖᤥ. “ᤂᤧᤴ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤗ᤹ᤖᤡᤰ ᤔᤧᤛᤠᤵᤋᤧᤴᤏᤧ᤹ᤀᤥ. ᤁᤖ ᤁᤴ ᤔᤏᤠ᤺ᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤜᤠᤱᤀᤠ ᤗ᤹ᤖᤡᤰ ᤐᤠ᤺ᤳᤋᤢᤖᤥ ᤗ᤹ᤖᤡᤰ ᤛᤠᤵᤋᤧ᤹ᤀᤥ॥”

᥈᥈ ᤁᤖ ᤐᤡᤗᤠᤋᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤆᤩᤠ ᤛᤠᤵᤋᤢᤱ. ᤂᤧᤴ ᤛᤠᤵᤋᤢᤱ ᤛᤠᤵᤋᤢᤱ॥”

᥈᥉ ᤌᤰᤛᤢᤒᤠᤜᤠ᤹ᤖᤧ ᤕᤧᤛᤢ᤺ᤴ ᤔᤧᤓᤥ᤺ᤴᤍᤢ ᤔᤧᤛᤢᤖᤢᤀᤠᤱ ᤂᤢᤏᤧ᤹ ᤁᤢᤍᤣ᤺ᤳᤜᤠ᤹ ᤗᤡᤛᤡ ᤗᤰᤁᤥ ᤔᤧᤜᤠ᤺ᤳᤇᤡᤱᤗᤥ॥ ᤁᤖ ᤁᤢᤗᤃᤣ᤺ᤳᤋᤡᤴ ᤁᤢᤍᤢᤶᤒᤣ ᤔᤧ᤺ᤴᤏᤣᤒᤠ ᤛᤷᤎᤰ ᤑ᤺ᤔᤏᤠᤒᤠ ᤆᤥᤃᤧ.

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱ. “ᤁᤱᤃ ᤀᤠᤏᤡ᤹ ᤌᤧ᤺ᤰᤂᤢᤶ ᤔᤧ᤺ᤴᤗᤥ. ᤁᤖ ᤋ᤹ᤕᤠ᤺ᤴᤛᤥᤴ ᤁᤧᤛᤢᤶᤗᤥ॥ ᤀᤠᤳᤋᤡᤸᤗᤧ ᤁᤢᤗᤰᤁᤥ ᤌᤠ᤹᤺. ᤜᤠᤖᤠ᤹ ᤂᤧᤸᤗᤧᤀᤣ ᤂᤧᤴ ᤋᤣ᤹ᤖᤢᤏᤡᤖᤥ॥” ᤁᤴ ᤐᤠ᤺ᤴᤏᤡᤱᤃ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤀᤠᤈᤠᤱᤜᤠ᤹ ᤔᤧᤜᤠ᤺ᤳᤇᤡᤱᤗᤥ. ᤜᤧᤰᤁᤩᤠᤱ ᤀᤠᤍᤣ᤺ᤳᤋᤡᤴ ᤋ᤹ᤕᤠᤴᤛᤥ᤺ᤴ ᤔᤧᤃᤧᤛᤢ᤹ᤖᤥ ᤗ᤹ᤖᤡᤰ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤁᤧᤖᤧᤒᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤌᤰᤛᤢᤒᤠᤜᤠ᤹ᤖᤧᤀᤠᤱ ᤒᤠ ᤜᤧᤰᤁᤣᤀᤣ ᤔᤧᤈᤥᤃᤢᤖᤥ॥

᥈᥋ ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢᤒᤠᤸᤗᤧ ᤁᤢᤒᤣᤛᤠᤱ ᤁᤢᤶᤔᤠ. ᤁᤢᤴᤇᤢᤔᤠ᤹. ᤰᤗᤥᤐᤠᤛᤖᤧ ᤁᤢᤔᤣ᤺ᤳ ᤔᤖᤡᤕᤔ. ᤜᤧᤰᤁᤩᤠᤱ ᤔᤖᤡᤕᤔ ᤔᤃ᤻ᤍᤗᤡᤏᤡᤛᤡ ᤔᤧᤕᤧᤒᤧᤖᤥ॥

᥈᥌ ᤕᤧᤛᤢᤖᤧ ᤁᤢᤶᤔᤠ ᤜᤧᤰᤁᤩᤠᤱ ᤗᤢᤱᤔᤠ᤹ ᤋᤢᤰᤋᤢᤒᤠ ᤁᤢᤜᤢ᤹ᤛᤠᤶᤒᤠᤴᤏᤠᤱ ᤂᤧᤵᤔᤥ ᤏᤡ᤺ᤳᤋᤠᤱ ᤕᤧᤒᤧᤳᤇᤡᤒᤠ ᤏᤡᤛᤢᤛᤡᤸᤗᤧ ᤁᤢᤶᤔᤠ ᤔᤧᤳᤋᤢ. “ᤂᤢᤏᤧ᤹ᤃ ᤁᤧᤛ᤻ᤛᤠᤖᤥ॥”

᥈᥍ ᤜᤧᤰᤁᤩᤠᤱ ᤂᤧᤴ ᤜᤢ᤹ᤛᤠᤶᤒᤠᤴ ᤔᤧᤳᤋᤢ. “ᤂᤢᤏᤧ᤹ᤃ ᤌᤠᤔᤧᤴᤍᤡᤱ ᤁᤧᤶᤔᤠᤖᤥ॥” ᤂᤧᤴ ᤕᤧᤶᤔᤠᤱᤎᤥᤃ ᤂᤧᤴ ᤜᤢ᤹ᤛᤠᤶᤒᤠᤸᤗᤧ ᤔᤖᤡᤕᤶᤔᤡᤴ ᤁᤢᤜᤡᤶᤔᤥ ᤋᤣ᤹ᤖᤢᤖᤥ॥

ᤕᤧᤛᤢᤖᤧ ᤁᤢᤛᤡᤔᤧᤴ

(ᤔᤳᤋᤡ ᥈᥍:᥊᥋-᥋᥌. ᤔᤷᤁᤢ ᥇᥋:᥉᥉-᥊᥇. ᤗᤢᤁᤠ ᥈᥉:᥊᥊-᥊᥏)

᥈᥎ ᤕᤠᤱᤛᤡ ᤕᤧᤛᤢᤖᤧ ᤁᤠᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧ ᤆᤢᤖᤧᤒᤠ ᤏᤡᤛᤢᤀᤠᤱ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤒᤠᤴ ᤁᤧᤳᤗ ᤑᤠ᤹ᤀᤠᤱ ᤐᤠ᤺ᤳᤋᤢ. “ᤀᤡᤱᤃᤠ᤹ ᤀᤠᤘᤠᤔᤡᤛᤧᤖᤥ॥”

᥈᥏ ᤂᤧᤵᤔᤥ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤡd ᤁᤧᤕᤠᤰᤐᤠ ᤐᤷᤕᤠᤔᤠᤎᤡᤰ ᤕᤢᤅᤧ॥ ᤜᤧᤰᤁᤣ᤺ᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤂᤡᤃᤠᤰᤔᤠ᤺ᤴ ᤆᤧᤸᤗᤧᤰᤛᤣ᤹ ᤌᤡᤀᤥ ᤔᤧᤏᤡ᤺ᤵᤛᤢᤀᤠᤱ ᤜᤡᤛᤵ ᤛᤡᤱᤅᤡᤸᤗᤧ ᤁᤢᤒᤥᤖᤠ᤺ᤰᤁᤥ ᤔᤧᤓᤳᤇᤢ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤔᤢᤖᤠᤀᤥ ᤂᤧᤴ ᤔᤧᤎᤢᤵᤋᤢ ᤔᤧᤒᤡᤖᤢᤖᤥ॥

᥉᥆ ᤕᤧᤛᤢᤖᤧ ᤂᤧᤴ ᤐᤡ᤺ᤳᤋᤢᤀᤠᤱ ᤐᤠ᤺ᤳᤋᤢ. “ᤀᤠᤸᤗ ᤆᤢᤖᤧᤖᤥ॥” ᤜᤧᤰᤁᤣ ᤐᤠ᤺ᤳᤋᤢᤖ ᤁᤢᤎᤣᤃᤣ᤺ᤰᤐᤧᤴ ᤋᤷᤄᤢ᤹ ᤌᤠ᤺ᤛᤢ ᤜᤧᤰᤁᤩᤠᤱ ᤁᤢᤛᤰᤔᤠᤴ ᤗᤧᤖᤢᤍᤣᤛᤢᤀᤠᤱ ᤛᤩᤧᤖᤥ॥

᥉᥇ ᤁᤱᤃ ᤋᤱᤒᤣᤒᤠ ᤁᤧᤖᤧᤰᤏᤢ᤺ᤸᤗᤧ ᤛᤣᤛᤣᤒᤠ ᤜᤧᤰᤁᤩᤠᤱ ᤕᤶᤒᤠ ᤏᤠ᤺ᤶᤛᤡᤱ ᤕᤧᤴᤏᤡᤴᤏᤢ᤺ᤸᤗᤧ ᤌᤡᤰᤕᤧᤴ ᤋᤃᤡ ᤘᤕᤧᤖᤥ॥ ᤕᤜᤢᤍᤡᤜᤠ᤹ᤖᤧ ᤏᤠ᤺ᤶᤛᤡᤱ ᤕᤧᤴᤏᤥ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱe ᤆᤣᤜᤠ᤹ ᤔᤧᤒᤵᤐᤠ ᤂᤢᤏᤡ᤹ ᤛᤡᤖᤠ᤹ ᤔᤧᤎᤠᤱᤅᤡᤴᤒᤠᤸᤗᤧ ᤆᤥᤃᤢᤸᤗᤧ ᤜᤠᤖᤠ ᤔᤧᤛᤡᤖ ᤑᤠ᤹ᤀᤠᤱ ᤂᤢᤏᤡ᤹ ᤗᤠᤱᤜᤠ᤹ ᤔᤧᤀᤧᤰᤂᤢᤀᤠᤱ ᤔᤧᤎᤠ᤺ᤛᤢᤛᤡᤖ ᤑᤠ᤹ᤀᤠᤱ ᤐᤡᤗᤠᤋᤛᤧᤴ ᤐᤣᤗᤡ ᤔᤧᤓᤠᤰᤋᤢᤖᤥ॥

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤌᤰᤛᤢᤒᤠᤜᤠ᤹ ᤔᤧᤒᤣᤀᤠᤱ ᤕᤧᤛᤢ᤺ᤴᤏᤢ ᤔᤧᤓᤥ᤺ᤴᤍᤢᤛᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤗᤠᤱᤜᤠ᤹ ᤔᤧᤀᤧᤰᤂᤢᤖᤥ॥

᥉᥉ ᤁᤖ ᤂᤧᤱᤜᤠ᤹ ᤕᤧᤛᤢᤖᤥ ᤔᤧᤓᤧᤖᤧᤸᤗᤧ ᤕᤧᤛᤢ᤺ᤱᤃ ᤋᤃᤡᤀᤣ ᤛᤩᤧᤒᤠ ᤔᤧᤏᤡᤛᤢᤀᤠᤱ ᤂᤢᤏᤧ᤹ ᤁᤢᤗᤠᤱᤜᤠ᤹ ᤔᤧᤴᤀᤧᤰᤂᤢᤴᤗᤥ॥

᥉᥊ ᤜᤧᤰᤁᤣᤛᤠᤱ ᤌᤡᤰ ᤌᤰᤛᤢᤒᤠᤸᤗᤧ ᤕᤧᤛᤢᤖᤧ ᤁᤢᤗᤧᤶᤓᤣ᤺ᤵᤔᤥ ᤗᤠ᤺ᤰᤁᤡᤸᤗᤧ ᤌᤢᤒᤢᤸᤗᤧ ᤂᤡᤔᤥ ᤂᤧᤵᤔᤥᤗᤠᤶ ᤔᤠᤰᤂᤡ᤹ ᤏᤢ ᤆᤫᤠ᤺ᤳ ᤗ᤺ᤴᤍᤧᤖᤥ॥

᥉᥋ ᤂᤡᤏᤡ᤹ᤀᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤗ ᤑᤠ᤹ᤀᤠᤱ ᤂᤧᤴ ᤐᤥ᤺ᤰᤂᤧᤒᤠ ᤐᤠ᤺ᤴ ᤁᤧᤏᤡ᤺ᤒᤠᤸᤗᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤒᤠᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤃ ᤛᤧᤰᤂᤠᤀᤣᤖᤥ॥

᥉᥌ “ᤂᤢᤏᤧ᤹ ᤁᤢᤕᤧ᤺ᤵᤐᤠᤜᤠ᤹ ᤗᤳᤌᤡᤰᤁᤠᤱ ᤔᤧᤀᤧᤰᤏᤧᤴᤗᤥ” ᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤵᤐᤠ ᤛᤠᤶᤕᤥᤛᤠᤵᤗᤠ᤺ᤴ ᤁᤧᤳᤗ ᤑᤠ᤹ᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤖᤥ.

᥉᥍ ᤜᤧᤰᤁᤩᤠᤱ ᤘᤣ᤹ ᤋᤧᤴᤏᤥ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤀᤠᤱ ᤛᤠᤵᤋᤧᤀᤠᤱ ᤐᤳᤗᤥ. “ᤁᤧᤎᤢᤵᤐᤠᤜᤠ᤹ᤖᤧ ᤀᤠᤒᤠᤅᤣ ᤔᤧᤎᤢᤒᤢᤒᤠᤴ ᤀᤥᤔᤧᤔᤧᤳᤋᤢᤖᤥ॥”

ᤕᤧᤛᤢ᤺ᤴ ᤀᤡᤵᤐᤢᤱᤅᤥ ᤔᤧᤈᤡᤰᤂᤢ᤹

(ᤔᤳᤋᤡ ᥈᥍:᥋᥍-᥌᥇. ᤔᤷᤁᤢ ᥇᥋:᥊᥈-᥊᥍. ᤗᤢᤁᤠ ᥈᥉:᥋᥆-᥋᥌)

᥉᥎ ᤂᤧᤴ ᤀᤣᤃᤠᤱ ᤀᤠᤖᤡᤔᤠᤌᤡᤕᤠ ᤐᤠᤱᤈᤢᤶᤒᤠ ᤕᤢᤛᤢᤑᤧᤴ ᤐᤡᤗᤠᤋᤛᤖᤥ ᤐᤣᤀᤠᤱ ᤕᤧᤛᤢᤖᤧ ᤁᤢᤎᤰᤁᤡᤴ ᤏᤠ᤺ᤰᤋᤢ॥ ᤂᤢᤏᤧ᤹ ᤕᤜᤢᤍᤡᤜᤠ᤹ ᤁᤡᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤛᤫᤠ᤺ᤳᤋᤠᤱ ᤕᤧᤛᤢᤖᤧ ᤁᤢᤜᤢ᤹ᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥ ᤐᤡᤗᤠᤋᤛᤖᤧ ᤀᤡᤱᤍᤳ ᤐᤡᤖᤢᤀᤠᤱ ᤂᤧᤸᤗᤧ ᤕᤧᤛᤢᤖᤧ ᤁᤢᤎᤰᤁᤡᤴ ᤌᤠ᤺ᤛᤢᤀᤠᤱ ᤋᤣ᤹ᤖᤢ॥

᥉᥏ ᤋᤃᤡ ᤛᤧᤴᤍᤡᤰ ᤕᤧᤛᤢᤖᤧ ᤁᤢᤍᤢᤶᤛᤧ ᤁᤧᤍᤠᤒᤠ ᤏᤡᤁᤥᤍᤣᤔᤛᤖᤧ ᤕᤢᤛᤢᤑᤧᤴ ᤋᤣ᤺ᤱ ᤔᤧᤳᤋᤢᤀᤠᤱ ᤘᤕᤧ॥ ᤏᤡᤁᤥᤍᤣᤔᤛᤖᤧ ᤔᤢᤷᤖ ᤏᤢ ᤂᤠᤶᤍᤥᤗᤡ ᤑ᤺ᤶᤔᤏᤠᤒᤠ ᤁᤢᤏᤠᤶᤃᤧᤏᤢ᤹ᤒᤠ ᤛᤢᤶᤛᤢᤶ (᥉᥉) ᤁᤡᤗᤥ ᤔᤠᤖᤢᤰᤁᤡᤴ ᤋᤠᤖᤢᤀᤠᤱ ᤘᤕᤧᤖᤥ॥

᥊᥆ ᤂᤧᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤎᤰᤁᤡᤴ ᤋᤣ᤹ᤖᤧᤳᤇᤢᤀᤠᤱ ᤕᤜᤢᤍᤡ ᤆᤣ ᤗᤢᤵᤔᤠ ᤌᤡᤶ ᤁᤢᤀᤡᤛᤡ᤺ᤰ ᤔᤠᤖᤢᤰᤁᤡᤴ ᤜᤢ᤺ᤳᤋᤧᤳᤇᤢᤀᤠᤱ ᤏᤢᤒᤠ ᤆᤣᤍᤣ᤺ᤳᤋᤡᤸᤗᤧ ᤁᤡᤳᤋᤧᤳᤇᤢᤖᤥ॥

᥊᥇ ᤀᤠᤸᤗ ᤕᤧᤛᤢ᤺ᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤔᤧᤓᤥ᤺ᤴᤍᤢᤒᤠ ᤋᤧᤴᤏᤥ ᤑᤢᤱᤀᤡᤰ ᤌᤡᤰ ᤏᤧᤛ᤻ᤛᤧ॥ ᤂᤧᤴ ᤑᤢᤱᤀᤡᤰᤁᤥ ᤀᤠᤸᤗᤥ ᤌᤠᤖᤡᤰ ᤔᤏᤠ ᤔᤧᤴᤏᤧᤀᤣ ᤁᤧᤘᤠ᤹ᤒᤠ ᤀᤡᤵᤐᤢᤱᤎᤡᤰ ᤏᤧᤛ᤻ᤛᤧᤖᤥ॥

᥊᥈ ᤁᤱᤃ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧᤴ ᤕᤠᤖᤡᤵ ᤆᤥ᤺ᤰᤔᤠ ᤕᤧᤴ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤀᤡᤵᤐᤢᤱᤅᤡᤴ ᤏᤡ᤺ᤳᤋᤠᤱ ᤏᤧᤛ᤻ᤛᤧᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤁᤢᤎᤰᤁᤡᤴ ᤋᤣ᤹ᤖᤧᤳᤇᤢᤀᤠᤱ ᤏᤧᤛ᤻ᤛᤧᤳᤇᤢᤖᤥ॥

a 

᥇᥏:᥇᥈ ᤖᤥᤔᤡ ᤛᤢᤜᤠᤱᤕᤢᤰᤐᤠᤀᤥ ᤁᤠᤰᤏᤢ᤺ᤸᤗᤧ ᤕᤶᤒᤠ ᤔᤏᤠᤴ ᤛᤢᤜᤠᤱ (ᤐᤕᤶ ᤜᤠᤱ) ᤘᤕᤧ॥ ᤂᤢᤏᤧ᤹ ᤛᤡᤈᤖ ᤔᤧᤔᤧᤳᤋᤢ॥

d 

᥇᥏:᥈᥏ ᤁᤧᤛᤢ᤺ᤵᤐᤠ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤔᤧᤴᤈᤥ ᤘᤠᤔᤡ᤺ᤔᤠ ᤁᤧᤈᤡᤶᤒᤠ ᤌᤡ᤺ ᤘᤕᤧ॥ ᤁᤴ ᤌᤡ᤺ᤴ ᤌᤰᤛᤢᤒᤠᤜᤠ᤹ ᤏᤢ ᤘᤣ᤹ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤔᤧᤎᤢᤅᤢ॥

e 

᥇᥏:᥉᥇ ᤗᤠᤱ ᤀᤧᤱᤔᤠᤸᤗᤧ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤏᤠᤒᤠ ᤔᤏᤠᤜᤠ᤹ ᤜᤠᤖᤠ ᤔᤧᤛᤡ᤺॥

ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤜᤡᤱ

(ᤔᤳᤋᤡ ᥈᥎:᥇-᥎. ᤔᤷᤁᤢ ᥇᥌:᥇-᥎. ᤗᤢᤁᤠ ᥈᥊:᥇-᥇᥈)

᥈᥆

ᤀᤠᤸᤗ ᤋᤧᤏᤧᤒᤠ ᤕᤧᤴᤏᤥ ᤂᤠᤔᤧᤴᤀᤥ᤺ᤳᤋᤣ ᤘᤕᤧᤸᤗᤧᤛᤠ ᤔᤖᤡᤕᤔ ᤔᤃ᤻ᤍᤗᤡᤏᤡ᤺ᤴ ᤀᤡᤵᤐᤢᤱᤅᤥ ᤐᤣᤖᤥ॥ ᤂᤧᤴ ᤀᤡᤵᤐᤢᤱᤅᤡᤸᤗᤧ ᤁᤢᤔᤢᤖᤠᤀᤥ ᤔᤧᤕᤧᤵᤛᤢᤒᤠ ᤕᤶᤒᤠ ᤗᤢᤱᤅᤡᤴ ᤌᤡᤰᤗᤧᤵᤔᤠᤱ ᤔᤧᤀᤡᤛᤢᤀᤠᤱ ᤏᤧᤛ᤻ᤛᤧᤒᤠ ᤏᤡ᤺ᤛᤢ॥

᥈ ᤜᤧᤰᤁᤩᤠᤱ ᤂᤧᤴ ᤗᤥ᤺ᤰᤋᤧᤖ ᤛᤡᤔᤥᤏ ᤐᤋᤪᤢᤛ ᤏᤢ ᤕᤧᤛᤢᤖᤧ ᤗᤢᤱᤔᤠ᤹ ᤋᤢᤰᤋᤢᤒᤠ ᤘᤣ᤹ᤛ᤻ᤔᤠ ᤜᤢ᤹ᤛᤠᤶᤒᤠᤸᤗᤥ ᤐᤣᤀᤠᤱ ᤔᤧᤳᤋᤢᤛᤡ. “ᤂᤧᤱᤜᤠ᤹ᤖᤧ ᤍᤠᤱᤒᤠᤸᤗᤧ ᤁᤢᤎᤰᤁᤡᤴ ᤀᤡᤵᤐᤢᤱᤅᤥᤗᤠᤶ ᤔᤧᤍᤣ᤹ᤖᤢᤀᤠᤱ ᤜᤥ᤺ᤵᤗᤥ᥄ ᤀᤠᤳᤋᤠᤴ ᤔᤧᤏᤧᤛ᤻ᤛᤢᤀᤠᤱ ᤏᤧ᤹᤺ ᤀᤠᤏᤡᤃᤧ ᤔᤧᤏᤡᤛᤢᤶᤒᤠᤴᤗᤥ᥄”

᥉ ᤐᤋᤪᤢᤛ ᤏᤢ ᤂᤧᤴ ᤘᤣ᤹ ᤜᤢ᤹ᤛᤠᤶᤒᤠᤴ ᤀᤡ᤺ᤵᤐᤢᤱ ᤗᤧᤵᤔᤠᤱ ᤌᤠ᤺ᤏᤧᤳᤇᤡ॥

᥊ ᤂᤧᤴ ᤏᤧᤵᤔᤠᤱ ᤗᤥ᤺ᤰᤋᤧᤳᤇᤡ. ᤁᤖ ᤂᤧᤴ ᤘᤣ᤹ ᤜᤢ᤹ᤛᤠᤶᤒᤠᤸᤗᤧ ᤐᤋᤪᤢᤛᤧᤴ ᤗᤠᤶᤒᤠᤰᤋᤢᤀᤠᤱ ᤀᤡᤵᤐᤢᤱᤅᤥ ᤋᤃᤡ ᤁᤧᤖᤧᤖᤥ॥

᥋ ᤂᤧᤴ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤛᤡᤃᤠᤱ ᤀᤥᤔᤧᤳᤋᤢᤸᤗᤧ ᤆᤣᤍᤣ᤺ᤳᤋᤡᤴ ᤂᤧᤵᤔᤥ ᤏᤧᤛ᤻ᤛᤧᤒᤠ ᤏᤡᤛᤢ. ᤁᤖ ᤛᤡᤃᤠᤱᤃ ᤔᤧᤗᤠᤛᤧᤴᤗᤥ॥a

᥌ ᤁᤢᤀᤣ᤺ᤰ ᤁᤢᤀᤣ᤺ᤰ ᤛᤡᤔᤥᤏ ᤐᤋᤪᤢᤛᤧᤴ ᤂᤧᤵᤔᤥ ᤁᤧᤖᤧᤀᤠᤱ ᤛᤡᤃᤠᤱ ᤗᤠᤛᤧ॥ ᤂᤧᤸᤗᤧ ᤆᤣᤍᤣ᤺ᤳᤋᤡᤴ ᤏᤢ

᥍ ᤕᤧᤛᤢᤖᤧ ᤁᤢᤏᤠᤖᤠ ᤔᤧᤍᤧᤵᤋᤢᤒᤠ ᤋᤣ᤺ᤳᤋᤡᤴ ᤂᤧᤵᤔᤥ ᤏᤧᤛ᤻ᤛᤧᤒᤠ ᤏᤡ᤺ᤛᤢ॥ ᤂᤧᤴ ᤏᤠᤍᤧᤵᤔᤠ ᤋᤣ᤺ᤳᤋᤡᤴ ᤆᤣᤍᤣ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤔᤧᤓᤠᤰᤋᤢᤀᤠᤱ ᤏᤧᤛ᤻ᤛᤧᤒᤠ ᤏᤡ᤺ᤛᤢᤖᤥ॥

᥎ ᤜᤧᤰᤁᤩᤠᤱ ᤋᤃᤡ ᤀᤡᤵᤐᤢᤱᤅᤥ ᤁᤧᤃᤧᤵᤐᤠ ᤜᤢ᤹ᤛᤠᤶᤒᤧᤴᤏᤠᤱ ᤛᤡᤃᤠᤱ ᤗᤠᤛᤧ॥ ᤂᤧᤸᤗᤧ ᤂᤧᤴ ᤏᤡᤛᤢᤀᤠᤱ ᤏᤛᤠ᤺ᤴ ᤆᤥᤃᤢᤖᤥ॥

᥏ (ᤂᤧᤱᤜᤠ᤹ᤖᤧ ᤀᤠᤸᤗᤛᤠᤱ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤜᤡᤱ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤧᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤔᤧᤘᤕᤧᤖᤥ॥)

᥇᥆ ᤜᤧᤰᤁᤩᤠᤱ ᤂᤧᤴ ᤜᤢ᤹ᤛᤠᤶᤒᤠᤜᤠ᤹ ᤏᤧᤵᤔᤠᤱ ᤜᤡᤶᤔᤥ ᤏᤢ᤺ᤰᤂᤧᤳᤇᤡᤖᤥ॥

ᤔᤖᤡᤕᤔ ᤔᤃ᤻ᤍᤗᤡᤏᤡᤖᤥ ᤕᤧᤛᤢ᤺ᤴ ᤌᤠ᤺ᤶᤛᤡᤱ

(ᤔᤳᤋᤡ ᥈᥎:᥏-᥇᥆. ᤔᤷᤁᤢ ᥇᥌:᥏-᥇᥇)

᥇᥇ ᤁᤖ ᤔᤖᤡᤕᤶᤔᤡᤴ ᤀᤡ᤺ᤵᤐᤢᤱ ᤗᤠ᤺ᤰᤁᤠᤳ ᤜᤠᤒᤧᤖ ᤕᤧᤒᤧᤖᤥ॥ ᤂᤧᤴ ᤜᤠᤒᤧᤖ ᤀ᤺ᤰᤂᤢᤶ ᤑᤴᤇᤡᤱᤅᤠᤱ ᤀᤡ᤺ᤵᤐᤢᤱ ᤛᤡᤃᤠᤱ ᤀᤥᤔᤧᤳᤋᤢᤸᤗᤧ.

᥇᥈ ᤑ᤺ᤃᤧᤗ᤹ᤒᤠ ᤋᤣ᤺ᤳ ᤁᤧᤈᤠᤱᤒᤠ ᤏᤧᤵᤑᤢ ᤔᤠᤱᤗᤠᤀᤡᤱᤒᤠᤜᤠ᤹ ᤕᤧᤛᤢᤖᤧ ᤁᤢᤎᤰ ᤔᤧᤏᤧᤛ᤻ᤛᤢᤀᤠᤱ ᤏᤧᤛ᤻ᤛᤧᤒᤠ ᤋᤧᤴᤏᤥ ᤌᤡᤰᤁᤡᤴ ᤁᤢᤎᤧᤃᤣ᤺ᤰ ᤗᤧᤵᤔᤠᤱ ᤏᤢ ᤘᤧᤛ᤻ᤔᤠᤴ ᤁᤢᤗᤠᤱ ᤗᤧᤵᤔᤠᤱ ᤕᤢᤅᤧᤳᤇᤡᤒᤠ ᤏᤡ᤺ᤛᤢᤛᤡᤖᤥ॥

᥇᥉ ᤂᤧᤴ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤧ᤹ ᤛᤣ᤺ᤴᤍᤥ᤺ᤛᤧᤳᤇᤢ. “ᤂᤧᤏᤧ᤹ ᤌᤣᤀᤠᤱ ᤁᤧᤜᤠ᤺ᤵᤐᤠᤒᤣ᥅”

ᤂᤧᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤀᤠᤍᤠᤱᤒᤠᤸᤗᤧ ᤁᤢᤎᤰᤁᤡᤴ ᤁᤵᤔᤥᤗᤠᤶ ᤂᤧᤱᤜᤠ᤹ᤖᤧ ᤔᤧᤍᤣ᤹ᤖᤢᤖᤥ ᤜᤧᤰᤁᤩᤠᤱ ᤀᤠᤳᤋᤠᤴ ᤔᤧᤏᤧᤛ᤻ᤛᤢᤀᤠᤱ ᤏᤧᤀᤡ ᤀᤡᤱᤃᤠ᤹ ᤔᤧᤏᤡᤀᤠᤴᤗᤥ॥”

᥇᥊ ᤜᤧᤰᤁᤣ ᤐᤠ᤺ᤳᤋᤢᤖ ᤔᤖᤡᤕᤶᤔᤡᤴ ᤂᤡᤖᤡ ᤜᤡᤛᤡᤱᤅᤡᤸᤗᤧ ᤕᤧᤛᤢ᤺ᤴ ᤂᤧᤵᤔᤥ ᤕᤧᤒᤧᤒᤠ ᤏᤡ᤺ᤛᤢ. ᤁᤖ ᤂᤢᤏᤧ᤹ ᤕᤧᤛᤢ᤺ᤴᤏᤣᤖᤥ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

᥇᥋ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤔᤠᤔᤢᤀᤣ. ᤂᤧᤏᤧ᤹ ᤌᤣᤀᤠᤱ ᤁᤧᤜᤠ᤺ᤵᤐᤠᤒᤣ᥅ ᤜᤠ᤺ᤳ ᤁᤧᤃᤥ᤺ᤳᤋᤢᤒᤠᤒᤣ᥅”

ᤔᤖᤡᤕᤔᤖᤧ ᤂᤢᤏᤧ᤹ᤃ ᤑᤢᤱᤀᤡᤰ ᤁᤧᤃᤥᤒᤠᤒᤡᤗᤠ ᤗ᤹ᤖᤡᤰ ᤏᤡᤱᤘᤠ᤹ ᤀᤡᤋᤢᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤍᤠᤱᤒᤠᤸᤗᤧ ᤁᤢᤎᤰᤁᤡᤴ ᤁᤵᤔᤥᤗᤠᤶ ᤁᤧᤍᤣ᤹ᤖᤢᤀᤠᤱ ᤘᤠ᤹ᤏᤧ ᤑᤠ᤹ᤃᤪ ᤀᤠᤳᤋᤠᤴ ᤁᤧᤏᤧᤛ᤻ᤛᤢᤀᤠᤱ ᤏᤧ᤹᤺ ᤀᤡᤱᤃᤠ᤹ ᤔᤧᤳᤋᤠᤱᤅᤧ᤹ᤏᤠ. ᤜᤧᤰᤁᤩᤠᤱ ᤁᤢᤎᤰᤁᤡᤴ ᤀᤡᤱᤃᤠ᤹ ᤋᤣ᤹ᤖᤢᤱᤗᤥ॥”

᥇᥌ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤔᤖᤡᤕᤶᤔᤣ᥄”

ᤂᤢᤏᤧ᤹ ᤕᤧᤛᤢ᤺ᤴ ᤗᤧᤵᤔᤠᤱ ᤜᤡᤛᤡᤱᤅᤠᤱ “ᤖᤒ᤻ᤒᤥᤏᤡ᥄” ᤔᤧᤳᤋᤢᤖᤥ॥ (ᤂᤧᤴ ᤑᤠ᤹ᤀᤡᤱᤃ ᤜᤡᤒᤪᤢ ᤐᤠ᤺ᤴᤏᤥ “ᤛᤡᤰᤛᤠᤶᤒᤣ” ᤐᤥᤱᤗᤥ॥)

᥇᥍ ᤕᤧᤛᤢᤖᤧ ᤂᤧᤴ ᤔᤧᤳᤋᤢ “ᤀᤡᤱᤃᤠ᤹ ᤔᤧᤍᤧᤶᤛᤠᤱᤅᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤸᤗᤥ ᤌᤠᤖᤡᤰ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ᤺ᤸᤗᤥ ᤔᤧᤶᤒᤣ᤺ᤰᤁᤣ ᤘᤠ᤹ᤀᤠᤖᤥ॥ ᤁᤖ ᤐᤣᤃᤧ᤹ᤀᤠᤱ ᤀᤠᤴᤛᤠ᤹ᤛᤡ ᤀᤰᤂᤣ ᤔᤧᤳᤋᤧᤛᤧ᤹ᤀᤥ. ‘ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠ ᤏᤢ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤑᤢᤔᤠᤱ ᤏᤢ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ᤺ᤱᤅᤠ ᤐᤣ᤺ᤰᤁᤠᤖ ᤐᤳᤋᤠᤖᤥ॥’”

᥇᥎ ᤔᤖᤡᤕᤔ ᤔᤃ᤻ᤍᤗᤡᤏᤡ᤺ᤴ ᤐᤣᤀᤠᤱ ᤜᤢ᤹ᤛᤠᤶᤒᤠᤜᤠ᤹. “ᤀᤡᤱᤃᤠ᤹ ᤍᤠᤱᤒᤠᤴ ᤏᤡᤛᤢᤱᤅᤠᤱ ᤘᤠ᤹ᤖᤥ” ᤔᤧᤳᤋᤢᤛᤡᤀᤠᤱ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤂᤧᤱᤜᤠ᤹ ᤆᤧᤰᤋᤢᤛᤡᤖᤥ॥

ᤕᤧᤛᤢ᤺ᤴ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤠ᤺ᤶᤛᤡᤱ

(ᤔᤳᤋᤡ ᥈᥎:᥇᥌-᥈᥆. ᤔᤷᤁᤢ ᥇᥌:᥇᥊-᥇᥎. ᤗᤢᤁᤠ ᥈᥊:᥉᥌-᥊᥏)

᥇᥏ ᤒᤠ ᤂᤧᤴ ᤋᤧᤏᤧᤒᤠᤸᤗᤧ ᤕᤢ᤺ᤴᤇᤡᤰ ᤜᤢ᤹ᤛᤠᤶᤒᤠᤜᤠ᤹ᤖᤧ ᤕᤜᤢᤍᤡᤜᤠ᤹ ᤔᤧᤃᤡᤖᤢᤛᤡᤀᤠᤱ ᤜᤡᤶᤛᤡᤃᤠᤱ ᤔᤧᤛᤢᤶᤛᤡᤱ. ᤜᤧᤰᤁᤩᤠᤱ ᤗᤠᤶᤎᤣ᤺ᤵᤐᤧᤴ ᤔᤧᤀᤧᤳᤋᤢᤀᤠᤱ ᤔᤧᤕᤢᤅᤧᤸᤗᤧ ᤕᤧᤛᤢ᤺ᤴ ᤂᤢᤏᤡ᤹ ᤗᤢᤶᤔᤥ ᤌᤠ᤺ᤶᤛᤡᤱᤗ ᤀᤰᤂᤣ ᤔᤧᤳᤋᤢᤛᤡ. “ᤛᤏᤠᤖᤢᤱ ᤁᤧᤄᤥᤛᤢᤶᤗᤖᤥ᥄”

᥈᥆ ᤜᤧᤰᤁᤣ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤢᤏᤧ᤹ ᤁᤢᤜᤢᤰᤜᤠ᤹ ᤏᤢ ᤁᤢᤗᤧᤶᤓᤣ᤺ᤵᤔᤠᤴ ᤀᤥᤛᤣ᤺ᤴᤎᤠᤰᤋᤢᤛᤡ॥ ᤍᤠᤱᤒᤠᤴ ᤔᤧᤏᤡᤛᤢᤒᤠᤸᤗᤧ ᤜᤢ᤹ᤛᤠᤶᤒᤠᤜᤠ᤹ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖᤥ॥

᥈᥇ ᤕᤧᤛᤢᤖᤧ ᤂᤧᤱᤜᤠ᤹ ᤕᤠᤶᤔᤥ ᤔᤧᤳᤋᤢᤛᤡ. “ᤛᤏᤠᤖᤢᤱ ᤁᤧᤄᤥᤛᤢᤶᤗᤖᤥ᥄ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤡᤱᤃᤠ᤹ ᤐᤠᤱᤄᤠᤱᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤀᤡᤱᤃᤠ᤹ ᤐᤠᤱᤏᤡᤱᤗ ᤐᤳᤋᤠᤖᤥ॥”

᥈᥈ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤱᤜᤠ᤹ᤀᤥ ᤛᤠᤱᤃᤢᤃᤧᤴ ᤛᤰᤔᤠ᤺ᤸᤗᤧ ᤔᤢ᤺ᤳᤋᤢᤛᤡᤖ ᤀᤰᤂᤣ ᤔᤧᤳᤋᤢᤛᤡ. “ᤛᤣᤛᤣᤔᤠᤱᤅᤡᤴ ᤋᤠ᤺ᤰᤋᤧᤶᤔᤧ᤹ᤀᤥ॥

᥈᥉ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤒᤡᤖᤢᤶᤛᤡᤶᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤥᤱᤗᤥ. ᤁᤖ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤶᤒᤡᤖᤢᤶᤛᤡᤶᤔᤡᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤔᤧᤒᤥ᤺ᤱᤏᤧᤸᤗᤥ॥”

ᤕᤧᤛᤢ᤺ᤴ ᤌᤥᤔᤠ᤺ᤸᤗᤥ ᤌᤠ᤺ᤶᤛᤡᤱ

᥈᥊ ᤀᤠᤸᤗ ᤕᤧᤛᤢ᤺ᤴ ᤂᤢᤏᤡ᤹ ᤗᤢᤶᤔᤥ ᤋᤩᤧ᤺ᤸᤗᤧ ᤌᤡᤰ-ᤏᤧᤳ ᤜᤢ᤹ᤛᤠᤶᤒᤠᤜᤠ᤹ᤀᤥ ᤌᤡᤰ ᤍᤡᤍᤡᤔᤛ ᤔᤧᤵᤔᤏᤠᤒᤠ ᤌᤥᤔᤠ᤺ᤴ ᤂᤧᤵᤔᤥ ᤜᤥ᤺ᤵᤋᤧᤖᤥ॥

᥈᥋ ᤜᤧᤰᤁᤣ᤺ᤸᤗᤧ ᤘᤣ᤹ ᤜᤢ᤹ᤛᤠᤶᤒᤠᤜᤠ᤹ᤖᤧ ᤌᤥᤔᤠ᤺ᤴ ᤀᤰᤂᤣ ᤔᤧᤔᤧᤳᤋᤢ. “ᤀᤠᤏᤡᤃᤧᤃ ᤍᤠᤱᤒᤠᤴ ᤏᤡ᤺ᤛᤢᤶᤒᤧᤖᤥ᥄”

ᤁᤖ ᤌᤥᤔᤠ᤺ᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤁᤢᤜᤢᤰᤁᤥ ᤔᤧᤎᤧᤵᤋᤢᤒᤠ ᤑᤧᤴᤋᤡᤱᤅᤡᤸᤗᤧ ᤁᤢᤕᤥ᤺ᤰᤁᤡᤴ ᤔᤧᤴᤏᤡᤀᤣ ᤏᤢ ᤂᤧᤵᤔᤥ ᤀᤠᤜᤢᤰᤆᤥ᤺ᤴ ᤔᤧᤱᤃᤣ᤺ᤳᤋᤣ ᤜᤧᤰᤁᤩᤠᤱ ᤁᤢᤗᤧᤶᤓᤣ᤺ᤵᤔᤥ ᤗᤠ᤺ᤰᤁᤡᤸᤗᤧ ᤔᤧᤎᤢᤒᤢᤒᤠᤀᤥ ᤀᤠᤜᤢᤰᤁᤡᤴ ᤔᤧᤱᤃᤣ᤺ᤳᤋᤣᤃ ᤏᤛᤠ᤺ᤴ ᤔᤧᤈᤥ᤺ᤰᤁᤠᤴᤗᤥ॥”

᥈᥌ ᤕᤧᤳᤇᤡ ᤕᤧᤴ ᤀᤣᤃᤠᤱ ᤜᤢ᤹ᤛᤠᤶᤒᤠᤜᤠ᤹ ᤕᤠᤶᤔᤥ ᤜᤡᤶᤛᤡᤃᤠᤱ ᤔᤧᤈᤢᤵᤛᤧᤀᤠᤱ ᤔᤧᤕᤢᤅᤧ॥ ᤁᤴ ᤕᤧᤶᤔᤥ ᤌᤥᤔᤠ᤺ᤴᤏᤠᤱ ᤘᤕᤧ. ᤗᤠᤶᤎᤣ᤺ᤵᤐᤧᤴ ᤛᤡᤃᤠᤱᤗᤠᤶ ᤔᤧᤛᤢᤒᤢᤀᤠᤱ ᤐᤳᤇᤧᤛᤠᤱ ᤂᤢᤏᤡ᤹ ᤗᤢᤶᤔᤥᤀᤣ ᤕᤧᤛᤢ᤺ᤴ ᤌᤠ᤺ᤶᤛᤡᤱᤗ. “ᤛᤏᤠᤖᤢᤱ ᤁᤧᤄᤥᤛᤢᤶᤗᤖᤥ” ᤔᤧᤳᤋᤢᤛᤡ॥

᥈᥍ ᤜᤧᤰᤁᤩᤠᤱ ᤌᤥᤔᤠ᤺ᤴ ᤔᤧᤳᤋᤢ. “ᤌᤥᤔᤠᤀᤣ. ᤁᤧᤜᤢᤰᤆᤥ᤺ᤴ ᤁ᤹ᤕᤥ ᤕᤠᤰᤋᤧ᤹. ᤀᤠᤜᤢᤰᤜᤠ᤹ ᤀᤥᤔᤧᤳᤋᤧ᤹॥ ᤂᤧᤏᤧ᤹ ᤁᤧᤜᤢᤰᤁᤡᤴ ᤀᤠᤗᤧᤶᤓᤣ᤺ᤵᤔᤥ ᤗᤠ᤺ᤰᤁᤡᤸᤗᤧ ᤔᤧᤎᤢᤒᤢᤒᤠ ᤁᤢᤕᤥ᤺ᤰᤁᤥ ᤁᤣ᤺ᤳᤋᤧ᤹ᤀᤥ॥ ᤂᤧᤏᤧ᤹ ᤆᤵᤆᤡ ᤔᤧᤈᤥᤃᤧᤴᤏᤧ᤹. ᤁᤖ ᤏᤛᤠ᤺ᤴ ᤆᤥᤃᤧ᤹ᤀᤥ॥”

᥈᥎ ᤌᤥᤔᤠ᤺ᤸᤗᤧ ᤔᤧᤳᤋᤢ. “ᤂᤧᤏᤧ᤹ᤃ ᤀᤠᤍᤠᤱᤒᤠ ᤏᤢ ᤀᤠᤏᤡᤱᤘᤠ᤹ᤑᤢᤔᤠᤱᤏᤧᤖᤥ॥”

᥈᥏ ᤜᤧᤰᤁᤩᤠᤱ ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤂᤧᤏᤧ᤹ᤃ ᤀᤡᤱᤃᤠ᤹ ᤁᤧᤏᤡᤛᤠᤱᤅᤠᤱᤗᤰ ᤏᤛᤠ᤺ᤴ ᤁᤧᤈᤥᤃᤠᤱᤗᤥ. ᤁᤖ ᤀᤡᤱᤃᤠ᤹ ᤕᤠᤵᤔᤡ ᤔᤧᤴᤏᤡᤀᤣ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥”

᥉᥆ ᤕᤧᤛᤢᤖᤧ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤜᤠ᤹ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤆᤥᤃᤢᤀᤠᤱ ᤘᤕᤧ॥

᥉᥇ ᤁᤖ ᤁᤵᤔᤥᤃ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤛᤠ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ ᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥᤃᤢᤶᤗ ᤑᤠ᤹ᤀᤠᤱ ᤛᤠᤵᤋᤧᤀᤠᤱ ᤐᤵᤐᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤔᤧᤄᤥᤛᤢ᤹ᤖᤥ॥

a 

᥈᥆:᥋ ᤀᤡ᤺ᤵᤐᤢᤱ ᤛᤡᤃᤠᤱ ᤗᤠ᤺ᤵᤔᤠ ᤗᤠᤶᤎᤣ᤺ᤵᤐᤠᤱᤃ ᤔᤡᤋᤖᤎᤡᤰᤗᤰ ᤌᤩᤧᤖᤥ॥

ᤕᤧᤛᤢ᤺ᤴ ᤏᤢᤛᤡ ᤁᤢᤜᤢ᤹ᤛᤠᤶᤒᤠᤜᤠ᤹ᤏᤢ ᤀᤥᤛᤣ᤺ᤴᤎᤠᤰᤛᤡᤱ

᥈᥇

ᤕᤠᤱᤛᤡ ᤕᤧᤛᤢ᤺ᤴ ᤕᤠᤶᤔᤥ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤥ ᤋᤡᤒᤣᤖᤡᤕᤛ ᤘᤖᤰᤁᤡᤸᤗᤧa ᤁᤢᤒᤣᤛᤠᤱ ᤀᤰᤂᤣᤗ᤹ᤖᤡᤰ ᤀᤥᤛᤣ᤺ᤴᤎᤠᤰᤛᤡᤱᤗᤥ-

᥈ ᤂᤧᤵᤔᤥ ᤛᤡᤔᤥᤏ ᤐᤋᤪᤢᤛ. ᤍᤡᤍᤡᤔᤛ ᤔᤧᤵᤔᤏᤠᤒᤠ ᤌᤥᤔᤠ. ᤈᤒ᤻ᤍᤡᤕᤠᤖᤧ ᤏᤧᤵᤑᤢ ᤁᤢᤛ᤻ᤛᤠᤜᤠ᤹.b ᤃᤠᤗᤡᤗᤒᤠ ᤁᤠᤏᤠ ᤐᤠᤱᤈᤢᤶᤒᤠ ᤏᤠᤌᤠᤏᤧᤗ ᤜᤧᤰᤁᤩᤠᤱ ᤘᤣ᤹ ᤏᤧᤵᤑᤢ ᤜᤢ᤹ᤛᤠᤶᤒᤠᤜᤠ᤹ ᤛᤥᤖᤡᤰ ᤔᤧᤘᤕᤧᤖᤥ॥

᥉ ᤛᤡᤔᤥᤏ ᤐᤋᤪᤢᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤅᤠ ᤋᤧᤶᤛᤧ ᤐᤣ᤺ᤰᤁᤠᤖᤥ॥”

ᤂᤧᤱᤜᤠ᤹ᤖᤧ. “ᤀᤠᤏᤡᤃᤧᤀᤠᤱ ᤂᤧᤏᤧ᤹ᤏᤢᤀᤣ ᤐᤣᤃᤡᤃᤧ᤹ᤖᤥ” ᤔᤧᤔᤧᤳᤋᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤂ᤺ᤱᤒᤣᤀᤥ ᤔᤧᤗᤠᤛᤧᤀᤠᤱ ᤕᤥ᤺ᤱ ᤗᤧᤵᤛᤧ ᤔᤧᤒᤣ. ᤁᤖ ᤂᤧᤴ ᤛᤧᤴᤍᤡᤰ ᤏᤠᤶᤍᤠ᤺ᤳᤋᤠ᤺ᤳ ᤌᤣᤀᤠᤱ ᤋᤧᤶᤔᤠ ᤔᤧᤴᤇᤢᤰᤋᤢᤴᤗᤥ॥

᥊ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤕᤧᤛᤢ᤺ᤴ ᤘᤖᤰᤁᤡᤸᤗᤧ ᤁᤢᤒᤣᤛᤠᤱ ᤕᤧᤒᤧ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤕᤧᤛᤢ᤺ᤴᤏᤣᤖᤥ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥋ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤆᤢᤶᤛᤣ. ᤂᤡᤏᤡ᤹ ᤅᤠ ᤁᤧᤍᤧᤶᤛᤢᤶᤔᤠᤱ ᤘᤠ᤹ᤒᤡ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤜᤥ᤺ᤵᤗᤥ॥”

᥌ ᤕᤠᤶᤔᤥ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤂ᤺ᤱᤒᤣᤸᤗᤧ ᤆᤢᤵᤛᤠᤱ ᤗᤧᤵᤔᤠᤱ ᤕᤥ᤺ᤱᤅᤡᤴ ᤗᤧᤵᤋᤧᤶᤔᤧ᤹ᤀᤠᤱ ᤂᤧᤵᤔᤥ ᤂᤡᤏᤡ᤹ ᤅᤠ ᤁᤧᤎᤠᤛᤢᤶᤗᤥ॥” ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤕᤥ᤺ᤱᤅᤡᤴ ᤔᤧᤗᤧᤵᤋᤢᤸᤗᤧ ᤛᤠ᤹ᤖᤡᤰ ᤕᤖᤡᤰ ᤅᤠ ᤔᤧᤎᤩᤧᤀᤠᤱ ᤂᤧᤱᤜᤠ᤹ᤖᤧ ᤕᤥ᤺ᤱᤅᤡᤴ ᤀᤢ᤺ᤱᤔᤠᤀᤣ ᤔᤧᤴᤇᤢᤰᤋᤢᤴ॥

᥍ ᤕᤧᤛᤢᤖᤧ ᤗᤢᤱᤔᤠ᤹ ᤋᤢᤰᤋᤢᤒᤠ ᤁᤢᤜᤢ᤹ᤛᤠᤶᤒᤠᤸᤗᤧ ᤛᤡᤔᤥᤏ ᤐᤋᤪᤢᤛᤧᤴ ᤔᤧᤳᤋᤢ. “ᤂᤢᤏᤧ᤹ᤃ ᤍᤠᤱᤒᤠᤴᤏᤣᤖᤥ᥄” ᤛᤡᤔᤥᤏ ᤐᤋᤪᤢᤛᤖᤧ ᤂᤧᤴ ᤂᤧᤵᤛᤢᤏᤠᤔᤧ᤺ᤴᤏᤣ ᤋᤣ᤺ᤳᤋᤡᤸᤗᤧ ᤁᤡᤳᤗᤡᤰ ᤁᤡᤳᤇᤡᤱ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤴ ᤑᤧᤴᤍᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤆᤫᤠ᤺ᤳᤋᤥ ᤐᤡᤴᤍᤧ ᤗᤠᤛᤧᤀᤠᤱ ᤘᤠᤈᤠᤃᤧᤖ ᤁᤢᤕᤠᤀᤥ ᤐᤣᤖᤥ॥

᥎ ᤘᤣ᤹ ᤜᤢ᤹ᤛᤠᤶᤒᤠᤜᤠ᤹ ᤅᤠ᤺ᤸᤗᤧ ᤁᤧᤍᤡᤶᤒᤠ ᤕᤥ᤺ᤱᤅᤡᤴ ᤂ᤺ᤱᤒᤣᤀᤥᤗᤠᤶ ᤔᤧᤀᤢ᤺ᤰᤂᤢᤖ ᤁᤢᤕᤠᤀᤥ ᤔᤧᤓᤧᤖᤧ॥ ᤂᤧᤱᤃ ᤁᤢᤕᤠᤗᤠᤶ ᤂᤧᤶᤔᤩᤠᤰ ᤔᤧᤔᤠ᤺ᤰᤂᤧᤴ. ᤁᤖ ᤁᤢᤃᤡᤵ ᤏᤧᤳᤇᤡ (᥈᥆᥆) ᤜᤢᤰᤛᤡᤰ ᤌᤠᤖᤡᤰᤗᤰ ᤏᤧᤛ᤻ᤛᤧᤖᤥ॥

᥏ ᤂᤧᤱᤜᤠ᤹ ᤁᤢᤕᤠᤀᤥ ᤔᤧᤃᤧᤖᤧᤸᤗᤧ ᤔᤡᤄᤠ᤺ᤱᤅᤥ ᤀᤥ᤹ᤔᤏᤠᤒᤠ ᤅᤠᤜᤠ᤹ ᤏᤢ ᤂᤖᤧ᤺ᤱᤜᤠ᤹ ᤔᤧᤏᤡᤛᤢᤖᤥ॥

᥇᥆ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤸᤗᤥ ᤂᤠᤖᤰ ᤁᤧᤍᤧᤶᤛᤢᤶᤒᤠᤀᤥᤗᤠᤶ ᤁᤢᤓᤠ ᤅᤠᤜᤠ᤹ ᤑᤧᤳᤋᤧᤶᤔᤧ᤹ᤀᤥ॥”

᥇᥇ ᤛᤡᤔᤥᤏ ᤐᤋᤪᤢᤛᤧᤴ ᤂ᤺ᤱᤒᤣᤀᤥ ᤗᤠᤛᤧᤀᤠᤱ ᤅᤠ᤺ᤸᤗᤧ ᤁᤧᤍᤡᤶᤒᤠ ᤕᤥ᤺ᤱᤅᤡᤴ ᤁᤢᤕᤠᤀᤥ ᤀᤢ᤺ᤰᤂᤢ ᤗ᤺ᤳᤋᤢ॥ ᤂᤧᤵᤔᤥ ᤕᤶᤕᤶᤒᤠ ᤁᤡᤵᤌᤡᤰᤁᤠᤱ ᤅᤠ-ᤛᤢᤶ (᥇᥋᥉) ᤅᤠᤜᤠ᤹ ᤔᤧᤕᤠᤃᤧ॥ ᤜᤧᤰᤁᤣᤛᤠᤱ ᤕᤥ᤺ᤱᤅᤡᤴ ᤔᤧᤍᤧ᤺ᤰᤂᤧᤴᤗᤥ॥

᥇᥈ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤑᤧᤖᤧᤶᤔᤧ᤹ᤀᤠᤱ ᤆᤧᤶᤔᤧ᤹ᤀᤥ॥” ᤁᤖ ᤂᤧᤵᤔᤥ ᤀᤠᤳᤋᤡᤴ ᤁᤢᤜᤢ᤹ᤛᤠᤶᤒᤠᤴᤏᤠᤱ ᤂᤧᤏᤧ᤹ ᤜᤠ᤺ᤳᤏᤧᤴᤒᤣ ᤗ᤹ᤖᤡᤰ ᤛᤣ᤺ᤴᤍᤥᤔᤠ ᤔᤧᤴᤀᤠ᤺ᤴᤇᤡᤱᤅᤡᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤍᤠᤱᤒᤠᤴᤏᤣᤖᤥ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤃᤳᤋᤢᤖᤥ॥

᥇᥉ ᤕᤧᤛᤢᤖᤧ ᤂᤖᤧ᤺ᤱᤅᤡᤴ ᤂᤵᤛᤢᤀᤠᤱ ᤂᤧᤱᤜᤠ᤹ ᤐᤡᤖᤢᤛᤡᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤅᤠᤜᤠ᤹ᤀᤠᤱ ᤐᤡᤖᤢᤛᤡᤖᤥ॥

᥇᥊ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤜᤡᤅᤧᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱᤒᤠ ᤁᤴ ᤛᤢᤶᤗᤧᤱ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥇᥋ ᤂᤧᤱᤜᤠ᤹ᤖᤧ ᤔᤧᤈ ᤔᤧᤛᤢᤖᤢᤀᤠᤱ ᤛᤡᤔᤥᤏ ᤐᤋᤪᤢᤛᤧᤴ ᤕᤧᤛᤢᤖᤧ ᤔᤧᤳᤋᤢ “ᤕᤢᤜᤢᤴᤏᤠᤖᤧ ᤁᤢᤛ᤻ᤛᤠ ᤛᤡᤔᤥᤏᤣ. ᤁᤱᤜᤠ᤹ᤖᤧ ᤔᤡ᤺ᤶᤈᤡ ᤔᤧᤔᤧᤳᤋᤠᤒᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤂᤧᤏᤧ᤹ ᤔᤡ᤺ᤶᤈᤡ ᤁᤧᤔᤧᤳᤋᤠᤒᤡ᥅”

ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤀᤥᤖᤥ. ᤀᤠᤍᤠᤱᤒᤣ. ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤡ᤺ᤶᤈᤡ ᤔᤧᤳᤏᤧ᤹ᤒᤠᤴ ᤂᤧᤏᤧ᤹ ᤁᤧᤏᤡᤛᤢ᤹ᤖᤥ॥”

ᤕᤧᤛᤢᤖᤧ ᤔᤧᤳᤋᤢ. “ᤀᤠᤔᤧᤸᤗᤢᤰᤛᤠ᤺ᤳᤜᤠ᤹ ᤆᤠᤗᤠᤶᤛᤧᤛᤧ᤹ᤀᤥ॥”

᥇᥌ ᤕᤧᤛᤢᤖᤧ ᤐᤋᤪᤢᤛᤧᤴ ᤕᤠᤶᤔᤥ ᤛᤣ᤺ᤴᤍᤥᤛᤢ. “ᤕᤢᤜᤢᤴᤏᤠᤖᤧ ᤁᤢᤛ᤻ᤛᤠ ᤛᤡᤔᤥᤏᤣ. ᤀᤡᤱᤃᤠ᤹ ᤔᤡ᤺ᤶᤈᤡ ᤁᤧᤔᤧᤳᤋᤠᤒᤡ᥅”

ᤂᤧᤸᤗᤧ ᤏᤥᤃᤵ ᤐᤡᤖᤢ. “ᤀᤥᤖᤥ. ᤀᤠᤍᤠᤱᤒᤣ. ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤡ᤺ᤶᤈᤡ ᤔᤧᤳᤏᤧ᤹ᤒᤠᤴ ᤂᤧᤏᤧ᤹ ᤁᤧᤏᤡᤛᤢ᤹ᤖᤥ॥”

ᤕᤧᤛᤢᤖᤧ ᤔᤧᤳᤋᤢ. “ᤀᤠᤔᤧᤸᤗᤢᤰᤜᤠ᤹ ᤁᤔᤧᤛᤧ᤹ᤀᤥ॥”

᥇᥍ ᤜᤧᤰᤁᤩᤠᤱ ᤕᤠᤶᤔᤥ ᤕᤧᤛᤢᤖᤧ ᤛᤢᤶᤗᤧᤱᤅᤥ ᤐᤋᤪᤢᤛᤧᤴ ᤛᤣ᤺ᤴᤍᤥᤛᤢ. “ᤕᤢᤜᤢᤴᤏᤠᤖᤧ ᤁᤢᤛ᤻ᤛᤠ ᤛᤡᤔᤥᤏᤣ. ᤀᤡᤱᤃᤠ᤹ ᤔᤡ᤺ᤶᤈᤡ ᤁᤧᤔᤧᤳᤋᤠᤒᤡ᥅”

ᤀᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤛᤢᤶᤗᤧᤱ ᤌᤠᤖᤡᤰ “ᤀᤡᤱᤃᤠ᤹ ᤔᤡ᤺ᤶᤈᤡ ᤁᤧᤔᤧᤳᤋᤠᤒᤡ” ᤗ᤹ᤖᤡᤰ ᤛᤣ᤺ᤴᤍᤥᤛᤢᤒᤠᤀᤥ ᤐᤋᤪᤢᤛᤖᤧ ᤁᤢᤏᤡᤱᤘᤠ᤹ ᤋᤢᤃᤧᤖ ᤔᤧᤳᤋᤢ. “ᤀᤥᤖᤥ. ᤀᤠᤍᤠᤱᤒᤣ. ᤂᤧᤏᤧ᤹ᤃ ᤁᤠᤰ ᤐᤠ᤺ᤴᤜᤠ᤹ ᤁᤧᤏᤡᤛᤢ᤹ᤖᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤂᤧᤏᤧ᤹ ᤔᤡ᤺ᤶᤈᤡ ᤔᤧᤳᤏᤧᤒᤠᤴ ᤂᤧᤏᤧ᤹ ᤁᤧᤏᤡᤛᤢ᤹ᤖᤥ॥”

ᤕᤧᤛᤢᤖᤧ ᤂᤧᤴ ᤔᤧᤳᤋᤢ. “ᤀᤠᤔᤧᤸᤗᤢᤰᤜᤠ᤹ ᤆᤠᤗᤠᤶᤛᤧᤛᤧ᤹ᤀᤥ॥

᥇᥎ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤧ᤹. ᤌᤠᤱᤒᤧᤴ ᤁᤧᤘᤕᤧᤸᤗᤧ ᤀᤠᤒᤠᤅᤣ ᤑ᤹ᤀᤡ ᤁᤧᤕᤢᤵᤛᤡᤱᤅᤠᤱ ᤀᤠᤳᤋᤠᤴ ᤐᤣ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢ ᤂᤧᤵᤔᤥᤀᤣ ᤁᤧᤒᤣᤖᤥ. ᤁᤖ ᤁᤠᤵᤐᤥᤒᤠ ᤁᤧᤍᤢᤶᤔᤠᤱᤃ ᤁᤧᤜᤢᤰᤜᤠ᤹ ᤁᤧᤛᤴᤇᤢ᤹. ᤜᤧᤰᤁᤩᤠᤱ ᤑ᤹ᤀᤡ ᤁᤧᤶᤕᤢᤵᤐᤠᤱ ᤀᤠᤳᤋᤠᤴ ᤐᤣ᤺ᤰᤔᤠ ᤁᤧᤛᤡᤖᤠ᤹ ᤔᤧᤎᤠᤱᤏᤧᤴ ᤂᤧᤵᤔᤥ ᤁᤧᤶᤍᤣ᤹ᤖᤥ॥”

᥇᥏ ᤕᤧᤛᤢᤖᤧ ᤀᤰᤂᤣ ᤔᤧᤳᤋᤢᤖ ᤐᤋᤪᤢᤛᤧᤴ ᤁᤧᤍᤠᤒᤠ ᤕᤧᤶᤔᤥ ᤀᤠᤳᤋᤡᤴ ᤐᤖᤡᤰᤗᤧᤴ ᤛᤡᤔᤧᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤔᤡᤍᤡᤱ ᤆᤥᤃᤢ᤹ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤋᤢᤀᤠᤱ ᤘᤕᤧᤖᤥ॥ ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤐᤋᤪᤢᤛᤧᤴ ᤔᤧᤳᤋᤢ. “ᤀᤡᤱᤃᤠ᤹ ᤋᤡ᤺ᤰᤋᤠᤱᤅᤧ᤹ᤀᤥ᥄”

᥈᥆ ᤐᤋᤪᤢᤛᤧᤴ ᤜᤡᤸᤗᤡᤰ ᤜᤡᤛᤡᤱᤅᤡᤸᤗᤧ ᤕᤧᤛᤢᤖᤧ ᤗᤢᤱᤔᤠ᤹ ᤋᤢᤰᤋᤢᤒᤠ ᤁᤢᤜᤢ᤹ᤛᤠᤶᤒᤧᤸᤗᤧ ᤋᤡᤶᤍᤢᤒᤠ ᤏᤡᤛᤢᤖᤥ॥ (ᤛᤠᤓᤠᤱᤈᤠ ᤔᤧᤈ᤺ᤸᤗᤧ ᤒᤠ ᤂᤧᤴ ᤜᤢ᤹ᤛᤠᤶᤒᤠᤸᤗᤧ ᤕᤧᤛᤢᤖᤧ ᤁᤢᤒᤣᤛᤠᤱ ᤏᤠ᤺ᤶᤛᤡᤱᤗ ᤕᤢᤅᤧᤸᤗᤧ ᤍᤠᤱᤒᤣ. ᤜᤠ᤺ᤳᤗᤧ ᤀᤡᤱᤃᤧᤗᤧᤰᤐᤣ ᤗ᤹ᤖᤡᤰ ᤛᤣ᤺ᤴᤍᤥᤛᤢᤀᤠᤱ ᤘᤕᤧᤖᤥ)

᥈᥇ ᤐᤋᤪᤢᤛᤖᤧ ᤂᤧᤴ ᤏᤡᤛᤢᤀᤠᤱ ᤍᤠᤱᤒᤠᤴ ᤛᤣ᤺ᤴᤍᤥᤛᤢ. “ᤍᤠᤱᤒᤣ. ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤌᤣ ᤐᤥ᤺ᤱᤒᤠᤒᤣ᥅”

᥈᥈ ᤕᤧᤛᤢᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ ᤏᤢ᤺ᤱᤅᤠᤖ ᤌᤠᤖᤡᤰ ᤂᤢᤏᤧ᤹ ᤜᤡᤱᤅᤠᤱ ᤘᤠ᤹ᤖ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤅᤡᤸᤗᤧ ᤂᤧᤏᤧ᤹ ᤌᤧᤔᤠ ᤐᤥ᤺ᤱᤒᤣ᥅ ᤀᤡᤱᤃᤠ᤹ ᤋᤡ᤺ᤰᤋᤠᤱᤅᤧ᤹ᤀᤥ॥”

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤁᤴ ᤜᤢ᤹ᤛᤠᤶᤒᤠᤱᤃ ᤔᤧᤛᤡ᤺ᤏᤧᤴᤗᤥ ᤗ᤹ᤖᤡᤰ ᤀᤡᤱ ᤛᤧᤖᤧᤖᤥ॥ ᤁᤖ ᤍᤠᤱᤒᤠᤸᤗᤧᤃ ᤜᤧᤰᤁᤣ ᤐᤠ᤺ᤳᤋᤢᤒᤠ ᤜᤥ᤺ᤵᤋᤧᤖᤥ॥ ᤂᤢᤏᤧ᤹ᤃ ᤀᤰᤂᤣᤖᤰ ᤐᤠ᤺ᤳᤋᤢᤀᤠᤱ ᤘᤕᤧᤖᤥ. “ᤀᤡᤱᤃᤠ᤹ ᤏᤢ᤺ᤱᤅᤠᤖ ᤌᤠᤖᤡᤰ ᤂᤢᤏᤧ᤹ ᤜᤡᤱᤅᤠᤱ ᤘᤠ᤹ᤖ ᤐᤠ᤺ᤳᤋᤢᤱᤅᤡᤸᤗᤧ ᤂᤧᤏᤧ᤹ ᤌᤧᤔᤠ ᤐᤥ᤺ᤰᤂᤧᤒᤣ᥅”

ᤁᤢᤏᤢᤵᤔᤠ ᤐᤠ᤺ᤴ

᥈᥊ ᤒᤠ ᤂᤧᤴ ᤁᤢᤜᤢ᤹ᤛᤠᤶᤒᤠᤸᤗᤧ ᤁᤴ ᤐᤠ᤺ᤴᤜᤠ᤹ᤖᤧᤴ ᤋᤥ᤺ᤴᤍᤡ ᤐᤡᤖᤢᤀᤠᤱ ᤛᤠᤵᤋᤢᤒᤠᤖᤥ॥ ᤂᤢᤏᤧ᤹ ᤁᤢᤒᤠ᤺ᤴᤜᤠ᤹ᤃ ᤛᤧᤰᤂᤠᤀᤣᤖᤥ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ॥

᥈᥋ ᤕᤧᤛᤢᤖᤧ ᤘᤣ᤹ ᤕᤖᤡᤰ ᤕᤠ᤺ᤶᤒᤰᤜᤠ᤹ᤀᤠᤱ ᤆᤥᤃᤢ॥ ᤂᤧᤱᤜᤠ᤹ ᤌᤧᤵᤐᤧᤳᤋᤠᤱ ᤛᤠᤵᤔᤠᤸᤗᤧᤃ ᤂᤧᤴ ᤛᤠᤵᤐᤴᤜᤠ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤀᤠᤱ ᤔᤧᤜᤳᤋᤢᤴ ᤗ᤹ᤖᤡᤰ ᤀᤡ᤺ᤳᤋᤢᤱᤗᤥ॥

a 

᥈᥇:᥇ ᤋᤡᤒᤣᤖᤡᤕᤠᤛ ᤘᤠᤖᤰᤁᤡᤴ ᤃᤠᤗᤡᤗ ᤘᤖᤰᤁᤠᤱ ᤔᤧᤔᤧᤳᤋᤢ॥

b 

᥈᥇:᥈ ᤈᤒ᤻ᤍᤡᤖᤧ ᤏᤧᤵᤑᤢ ᤁᤢᤛ᤻ᤛᤠ᤺ᤜᤠ᤹ ᤕᤠᤁᤢᤒ ᤏᤢ ᤕᤢᤜᤢᤴᤏᤠ ᤘᤕᤧᤳᤇᤡ॥

ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤜᤠ᤹

ᤏᤡ᤺ᤛᤢᤶ

ᤁᤴ ᤛᤠᤵᤐᤴᤏᤡᤴ ᤗᤢᤁᤠ ᤔᤧᤵᤔᤏᤠᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤕᤠᤱᤛᤡᤒᤠ ᤁᤢᤜᤢ᤹ᤛᤠᤶᤒᤠᤸᤗᤧ ᤛᤠᤵᤋᤢᤒᤠᤖᤥ॥ ᤁᤴ ᤛᤠᤵᤐᤴᤏᤡᤱᤃ ᤋᤃᤡ ᤛᤠᤵᤋᤢᤒᤠ “ᤗᤢᤁᤠᤖᤧ ᤁᤢᤛᤢᤏᤠᤀᤡᤱᤅᤡᤸᤗᤧ” ᤁᤢᤈᤰᤗᤥ॥ ᤁᤴ ᤛᤠᤵᤐᤴ ᤛᤠᤵᤔᤠᤸᤗᤧᤴ ᤁᤢᤈᤧᤰ ᤏᤡᤱᤘᤠ᤹ᤛᤥ᤺ᤰᤁᤡᤱᤃ ᤀᤠᤰᤂᤣᤗ᤹ᤖᤡᤰ ᤜᤢ᤹ᤛᤠᤶᤒᤠᤜᤠ᤹ᤖᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶ ᤏᤢ ᤁᤢᤗᤠᤶᤗᤥᤔᤠᤴ ᤔᤧᤄᤥᤛᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ “ᤕᤖᤢᤛᤗᤧᤶᤔᤥ. ᤕᤜᤢᤍᤡᤕᤠ ᤏᤢ ᤛᤠᤔᤖᤡᤕᤠ ᤌᤢᤶᤔᤥ. ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ” ᤛᤢᤏᤠᤀᤡᤱ ᤀᤡᤱᤔᤧᤓᤥᤛᤢ ᤁᤧᤗ᤹ᤒᤠᤴ ᤐᤥᤎᤰ ᤆᤥ᤺ᤰᤔᤠᤖᤥ (᥇:᥎)॥ ᤁᤴ ᤜᤡᤴᤍᤥᤰᤜᤠ᤹ᤃ ᤀᤠᤰᤂᤣᤗ᤹ᤖᤡᤰ ᤂᤪᤡᤛ᤻ᤋᤠᤏᤡ ᤛᤠᤶᤕᤥ᤺ᤴ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤗᤠᤃᤡ ᤛᤠᤶᤕᤥ ᤐᤥ᤺ᤰᤂᤧ ᤁᤧᤗ᤹ᤒᤠ ᤔᤢᤴᤎᤢᤶᤗᤥ॥ ᤂᤪᤡᤛ᤻ᤋᤠᤏᤡ ᤛᤠᤶᤕᤥ ᤁᤧᤏᤠ᤺ᤵᤐᤠᤜᤠ᤹ ᤖᤥᤔᤡ ᤜᤠᤱᤈᤢᤶᤔᤥ ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ ᤔᤧ᤺ᤴᤇᤡ. ᤁᤖ ᤂᤪᤡᤛ᤻ᤋᤠᤏᤡ ᤏᤛᤠ᤺ᤴᤏᤡᤱᤃ ᤕᤜᤢᤍᤡ ᤛᤠᤶᤕᤥ᤺ᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤛᤠᤶᤕᤥ ᤑᤠ᤹ᤀᤠᤱ ᤜᤧᤴᤏᤡ᤺ᤵᤐᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤁᤴ ᤛᤠᤵᤐᤴᤏᤡᤴ ᤛᤠᤵᤋᤢᤒᤠᤖᤥ॥

ᤁᤴ ᤛᤠᤵᤐᤴᤏᤡᤴ ᤛᤢᤶᤛᤡ ᤗᤰᤁᤥ ᤜᤠᤔᤠ ᤛᤢᤰᤋᤧᤳᤗᤥ-

(᥇) ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣᤀᤠᤱ ᤕᤖᤢᤛᤗᤧᤶᤔᤥ ᤂᤪᤡᤛ᤻ᤋᤠᤏᤡ ᤏᤛᤠ᤺ᤴᤏᤡᤴ ᤀᤡᤱᤛᤧᤖᤧᤒᤠ

(᥈) ᤐᤩᤠᤗᤧᤛ᤻ᤋᤠᤀᤡᤴ ᤗᤠᤈᤣ᤹ᤖᤧ ᤘᤣ᤹ ᤋᤧᤱᤃᤵ ᤜᤧᤱᤄᤠᤳᤋᤡ ᤛᤢᤏᤠᤀᤡᤱ ᤛᤧᤖᤧᤒᤠ

(᥉) ᤗᤢᤶᤒᤠ ᤘᤖ᤺ᤱ ᤁᤢᤕᤠᤒᤠ ᤗᤠᤈᤣ᤹. ᤜᤠᤱᤃᤵᤜᤠ᤹ ᤏᤢ ᤖᤥᤔ ᤗᤠᤈᤣ᤹ ᤌᤠᤖᤡᤰ ᤛᤢᤏᤠᤀᤡᤱ ᤛᤧᤖᤧᤒᤠ ᤐᤥᤎᤰ॥

ᤁᤴ ᤛᤠᤵᤐᤴᤏᤥᤒᤠ ᤁᤧᤕᤧᤰᤐᤠ ᤐᤠ᤺ᤴᤏᤡᤱᤃ ᤛᤣᤛᤣᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤗᤥ॥ ᤂᤢᤏᤧ᤹ᤃ ᤐᤧᤴᤋᤡᤁᤥᤛ᤻ᤋ ᤕᤧᤴᤏᤥ ᤔᤢᤰᤛᤠᤶᤏᤢ ᤕᤖᤢᤛᤗᤧᤶᤔᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ᤀᤥ ᤌᤩᤧ ᤜᤧᤰᤁᤩᤠᤱ ᤛᤣᤛᤣᤜᤢᤵᤗᤰ ᤏᤢ ᤗᤠᤶᤗᤥᤒᤠᤜᤠ᤹ ᤁᤴ ᤛᤠᤵᤐᤴᤏᤥ ᤐᤥᤎᤰ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤜᤠ᤹ᤀᤥ ᤗᤠᤶᤗᤥᤛᤢᤛᤡᤖ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤁᤧᤎᤢᤶᤒᤠ ᤆᤥᤃᤢ ᤜᤧᤰᤁᤩᤠᤱ ᤜᤠᤱᤜᤠᤱ ᤔᤧᤳᤋᤢᤛᤡ᤹ᤖᤥ॥ ᤁᤴ ᤛᤠᤵᤐᤴᤏᤥ ᤛᤠᤵᤋᤧᤒᤠ ᤐᤠ᤺ᤴᤜᤠ᤹ᤖᤧ ᤏᤛᤠᤏᤡᤒᤠᤜᤠ᤹ᤖᤧ ᤜᤡᤱᤔᤴ ᤏᤢ ᤂᤢᤏᤡ᤹ ᤛᤣᤛᤣ ᤆᤢᤶᤗᤢᤱᤅᤥ ᤛᤢᤏᤠᤀᤡᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤥᤎᤰ ᤆᤥᤃᤢ᤹ᤖᤥ॥

ᤌᤠᤔᤡᤱ

ᤋᤥ᤺ᤴᤍᤡᤖᤧ ᤗᤠᤃᤡ ᤕᤠᤖᤡᤵ ᥇:᥇-᥈᥌

ᤕᤧᤛᤢᤖᤧ ᤀᤣᤃᤠᤱᤒᤠ ᤁᤢᤀᤡᤱᤈᤠ᤺ᤱ ᤏᤢ ᤁᤢᤔᤠᤱᤜᤢᤵ ᥇:᥇-᥇᥊

ᤕᤜᤢᤍᤠᤖᤧ ᤁᤢᤗᤧᤰᤘᤠᤀᤥ ᤛᤣ᤺ᤰᤕᤢᤰ ᥇:᥇᥋-᥈᥌

ᤕᤖᤢᤛᤗᤧᤶᤔᤥ ᤋᤥ᤺ᤴᤍᤡ ᥈:᥇–᥎:᥉

ᤕᤜᤢᤍᤡᤕᤠ ᤏᤢ ᤛᤠᤔᤖᤡᤕᤠᤀᤥ ᤋᤥ᤺ᤴᤍᤡ ᥎:᥊–᥇᥈:᥈᥋

ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤋᤥ᤺ᤴᤍᤡ ᥇᥉:᥇–᥈᥎:᥉᥇

ᤐᤠᤘᤗᤖᤧ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤀᤡᤱᤓᤴ ᥇᥉:᥇–᥇᥊:᥈᥎

ᤕᤖᤢᤛᤗᤧᤶᤔᤥ ᤁᤧᤒᤥ᤺ᤱᤒᤠ ᤆᤢᤶᤗᤢᤱ ᥇᥋:᥇-᥉᥋

ᤐᤠᤘᤗᤖᤧ ᤆᤥᤃᤢᤒᤠ ᤏᤡᤛᤡᤃᤣ᤺ᤰᤐᤠ ᤀᤡᤱᤓᤴ ᥇᥋:᥉᥌–᥇᥎:᥈᥈

ᤐᤠᤘᤗᤖᤧ ᤆᤥᤃᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤀᤡᤱᤓᤴ ᥇᥎:᥈᥉–᥈᥇:᥇᥌

ᤕᤖᤢᤛᤗᤧᤔ. ᤁᤤᤛᤖᤡᤕᤠ ᤏᤢ ᤖᤥᤶᤔᤥ ᤐᤠᤘᤗᤧᤴ ᤛᤠᤰᤐᤠ ᤌᤠᤒᤠ ᥈᥇:᥇᥍–᥈᥎:᥉᥇

ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤜᤠ᤹

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤛᤣᤛᤣᤔᤠᤱ

᥇

᥇-᥈ ᤀᤠᤔᤡ᤺ᤶ ᤌᤡᤕᤥᤑᤡᤗᤛᤣ. ᤀᤡᤱᤃᤠ᤹ ᤋᤃᤡᤒᤠ ᤀᤠᤛᤠᤵᤐ᤺ᤴᤏᤥa ᤕᤧᤛᤢᤖᤣ ᤛᤣᤃᤢᤛᤡᤒᤠ ᤁᤢᤛᤣᤰᤕᤢᤰᤔᤡᤒᤠᤜᤠ᤹ ᤛᤣᤛᤣᤔᤠᤱᤗᤠᤶ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤔᤧᤴᤍᤣ᤹ᤀᤣ ᤌᤠᤖᤡᤰ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤜᤢ᤹ᤖᤢᤛᤡᤒᤠ ᤁᤠᤰ ᤐᤠ᤺ᤴᤜᤠ᤹ ᤛᤠᤵᤋᤢᤱ ᤐᤡᤏᤧᤀᤠᤱ ᤐᤳᤗᤥ॥

᥉ ᤕᤧᤛᤢ᤺ᤴ ᤋᤢᤰᤂᤣ ᤆᤩᤧᤀᤠᤱ ᤛᤩᤧ. ᤜᤧᤰᤁᤩᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤗᤡᤒᤥᤱ (᥊᥆) ᤕᤧᤴ ᤌᤠᤖᤡᤰ ᤂᤢᤏᤧ᤹ ᤛᤧᤰᤂᤠᤀᤣ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤛᤡᤱᤔᤠ ᤑᤠ᤹ᤀᤠᤱ ᤀᤧᤳᤗᤧᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤋᤢᤛᤡᤖᤥ॥

᥊ ᤌᤡᤰᤗᤧᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤆᤖ ᤕᤢᤅᤧᤸᤗᤧ ᤀᤰᤂᤣ ᤔᤧᤳᤋᤢᤛᤡ. “ᤕᤖᤢᤛᤗᤧᤔ ᤗᤧᤖᤧᤶᤔᤧ᤹ᤀᤠᤱ ᤀᤠᤸᤗᤥᤛᤠ ᤔᤧᤒᤣᤃᤧᤶᤔᤡᤴᤏᤧ᤹ᤀᤥ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠᤏᤢᤍᤡᤱ ᤀᤠᤶᤒᤠᤖᤧ ᤛᤣᤛᤣᤔᤠᤱ ᤐᤡᤏᤡᤱ ᤗ᤹ᤖᤡᤰ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤜᤠᤱᤄᤧᤶᤔᤧ᤹॥ ᤁᤱᤃ ᤋᤃᤡ ᤔᤧᤳᤏᤡᤱᤒᤠ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥋ ᤕᤢᤜᤢᤴᤏᤠᤖᤧᤃ ᤆᤫᤠ᤺ᤳᤋᤡᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤖᤡ. ᤁᤖ ᤁᤢᤓᤠ ᤕᤧᤴ ᤀᤣᤃᤠᤱ ᤛᤣᤛᤣᤔᤠᤱᤗᤠᤶ ᤒᤵᤋᤡᤛ᤻ᤔᤠ ᤁᤧᤒᤥ᤺ᤰᤂᤡ᤹ᤖᤥ॥”

ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤋᤣ᤹

(ᤔᤷᤁᤢ ᥇᥌:᥇᥏-᥈᥆. ᤗᤢᤁᤠ ᥈᥊:᥋᥆-᥋᥉)

᥌ ᤌᤡᤰᤕᤧᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤕᤧᤛᤢ᤺ᤴᤏᤢ ᤛᤥᤖᤡᤰ ᤔᤧᤘᤕᤧᤸᤗᤧ ᤔᤧᤔᤧᤳᤋᤢ “ᤀᤠᤍᤠᤱᤒᤣ. ᤒᤠ ᤁᤴ ᤕᤧᤶᤔᤥᤀᤣ ᤀᤡᤛᤪᤠᤀᤡᤗᤡᤜᤠ᤹ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤢᤛᤡᤀᤠᤱ ᤀᤠᤏᤡ᤹ ᤜᤠᤱᤈᤢᤶᤔᤡᤴ ᤕᤠᤶᤔᤥ ᤁᤧᤈᤥᤃᤢ᤹ᤒᤡ᥅”

᥍ ᤕᤧᤛᤢᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤀᤠᤵᤑᤠᤸᤗᤧ ᤁᤴ ᤐᤠ᤺ᤴᤜᤠ᤹ ᤁᤧᤳ ᤁᤧᤗ᤹ᤒᤠᤴ ᤏᤡᤔᤠ ᤌᤠᤔᤠ ᤂᤡᤏᤡ᤹ ᤕᤠ᤺ᤶᤒᤰ ᤔᤧ᤺ᤴᤗᤥ॥ ᤂᤧᤱᤃ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤠᤒᤠᤅᤣ ᤁᤢᤏᤡᤱᤘᤠ᤹ᤀᤥ ᤏᤡ᤺ᤴᤎᤥ ᤆᤥᤃᤢ᤹ᤖᤥ॥

᥎ ᤁᤖ ᤂᤡᤏᤡ᤹ ᤌᤧᤔᤠ ᤏᤡᤱᤘᤠ᤹ ᤂᤥᤔᤠ ᤐᤥ᤺ᤱ ᤑᤠ᤹ᤗᤧ ᤛᤣᤛᤣᤔᤠᤱᤅᤡᤴ ᤂᤡᤏᤡ᤹ᤀᤥ ᤋᤠ᤺ᤸᤗᤧ ᤔᤢᤰᤛᤠᤶ ᤁᤧᤄᤥᤛᤢᤶᤔᤠᤱ ᤂᤡᤏᤡ᤹ ᤕᤖᤢᤛᤗᤧᤶᤔᤥ. ᤕᤜᤢᤍᤡᤕᤠ ᤏᤢ ᤛᤠᤔᤖᤡᤕᤠ ᤌᤢᤶᤔᤥ ᤜᤧᤰᤁᤩᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤠᤖᤠᤰ ᤀᤡᤱᤃᤠ᤹ ᤀᤠᤍᤥ᤺ᤴᤍᤡ ᤁᤧᤒᤥ᤺ᤰᤂᤡ᤹ᤖᤥ॥”

᥏ ᤕᤧᤛᤢᤖᤧ ᤜᤧᤰᤁᤣ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤢᤏᤧ᤹ ᤀᤥᤔᤧᤔᤧᤳᤋᤢᤖ ᤔᤧᤒᤳᤇᤧᤸᤗᤧᤀᤣ ᤌᤠ᤺ᤱᤎᤠ᤺ᤱ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤐᤰᤂᤧᤖ ᤂᤠᤵᤔᤡ᤺ᤳᤋᤡᤸᤗᤧ ᤀᤡ᤺ᤵᤋᤢ ᤋᤣ᤹ᤖᤢᤖᤥ॥

᥇᥆ ᤂᤧᤱᤜᤠ᤹ᤖᤧ ᤋᤠᤱᤛᤠᤰᤐᤥ ᤂᤢᤏᤧ᤹ ᤐᤱᤛᤡᤱᤒᤠ ᤀᤥᤔᤧᤔᤧᤳᤋᤢᤖ ᤔᤧᤕᤧᤒᤧᤸᤗᤧ ᤑᤃᤧᤗ᤹ᤒᤠ ᤋᤣ᤺ᤳ ᤁᤧᤈᤠᤱᤒᤠ ᤏᤧᤵᤑᤢ ᤔᤠᤱᤗᤠᤀᤡᤱᤒᤠᤜᤠ᤹b ᤜᤰᤆᤄᤳ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤣᤛᤠᤱ ᤕᤧᤶᤏᤧᤳᤇᤡᤀᤠᤱ

᥇᥇ ᤐᤠᤖᤧᤳᤇᤡ. “ᤃᤠᤗᤡᤗᤒᤠ ᤔᤏᤠᤛᤣ. ᤌᤣᤀᤠᤱ ᤋᤠᤱᤛᤠᤰᤐᤥ ᤀᤥᤃᤧᤔᤧᤳᤋᤢᤶᤒᤠᤒᤣ᥅ ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤥᤎᤥ ᤐᤱᤛᤡᤱ ᤐᤣᤒᤠ ᤜᤧᤰᤁᤣᤀᤣ ᤂᤢᤏᤧ᤹ ᤌᤡᤰᤕᤧᤴ ᤕᤠᤶᤔᤥ ᤕᤢᤖᤥ॥”

ᤕᤜᤢᤍᤠ᤺ᤸᤗᤧ ᤁᤢᤗᤧᤰᤘᤠ ᤔᤏᤠᤎᤡᤰ ᤔᤧᤛᤣᤃᤢ᤹

(ᤔᤳᤋᤡ ᥈᥍:᥉-᥇᥆)

᥇᥈ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤈᤤᤋᤢᤏ ᤔᤧᤵᤔᤏᤠᤒᤠ ᤁᤥ᤺ᤰᤔᤠᤗᤠᤶ ᤕᤖᤢᤛᤗᤧᤔ ᤔᤧᤏᤢ᤺ᤰᤂᤧ॥ ᤂᤧᤴ ᤕᤖᤢᤛᤗᤧᤔᤗᤠᤶ ᤁᤡᤗᤥᤔᤡᤋᤖᤎᤡᤰc ᤔᤠ᤺ᤱᤗᤥ॥

᥇᥉ ᤕᤧᤰᤕᤰᤁᤥ ᤔᤧᤗᤠᤛᤧᤀᤠᤱ ᤂᤧᤱᤜᤠ᤹ ᤔᤧᤕᤠᤃᤧᤒᤠ ᤌᤠ᤺ᤱᤛ᤻ᤔᤠ ᤕᤠᤰᤑᤠᤀᤥ ᤔᤧᤗᤠᤛᤧ॥ ᤂᤧᤵᤔᤥ ᤐᤋᤪᤢᤛ. ᤕᤢᤜᤢᤴᤏᤠ. ᤕᤠᤁᤢᤒ. ᤀᤠᤴᤍᤪᤡᤕᤠᤛ. ᤑᤡᤗᤡᤐ. ᤌᤥᤔᤠ. ᤒᤠᤖᤌᤥᤗᤥᤔᤠᤀᤡ. ᤔᤳᤋᤡ. ᤀᤸᤑᤠᤕᤛᤖᤧ ᤁᤢᤛ᤻ᤛᤠ ᤕᤠᤁᤢᤒ. ᤜᤠᤱᤒᤡᤑᤩᤢᤱ ᤁᤧᤈᤥ᤺ᤰᤐᤠ ᤛᤡᤔᤥᤏ ᤜᤧᤰᤁᤩᤠᤱ ᤕᤠᤁᤢᤒᤖᤧ ᤁᤢᤛ᤻ᤛᤠ ᤕᤜᤢᤍᤠ ᤔᤧᤘᤕᤧᤖᤥ॥

᥇᥊ ᤂᤧᤱᤜᤠ᤹ ᤁᤠᤰ ᤛᤥᤖᤡᤰ ᤔᤧᤒᤥ᤺ᤰᤂᤧᤖ ᤆᤰᤔᤧᤸᤗ᤹ᤀᤣ ᤋᤢᤘᤠ ᤆᤥ᤺ᤰᤁᤡ ᤔᤧᤕᤠᤃᤧ॥ ᤂᤧᤱᤜᤠ᤹ᤀᤥ ᤕᤧᤛᤢᤖᤧ ᤁᤢᤶᤔᤠ ᤔᤖᤡᤕᤔ ᤏᤢ ᤘᤣ᤹ ᤔᤧᤴᤇᤢᤔᤠᤜᤠ᤹ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤴᤛᤠ᤹ᤛᤡᤀᤠᤱ ᤔᤧᤘᤕᤧᤖᤥ॥

᥇᥋ ᤂᤧᤴ ᤕᤧᤶᤔᤥ ᤐᤋᤪᤢᤛᤧᤴ ᤁᤡᤵᤌᤡᤰᤁᤠᤱ ᤏᤡᤒᤥᤱ ᤕᤠᤖᤡᤰ (᥇᥈᥆) ᤏᤛᤠᤏᤡᤒᤠ ᤗᤢᤶᤔᤥ ᤕᤧᤶᤛᤡᤱᤅᤠᤱ

᥇᥌-᥇᥍ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤑᤢ᤹ᤏᤢᤛᤠ᤹ᤛᤣ. ᤕᤜᤢᤍᤠ ᤀᤡᤛ᤻ᤁᤖᤡᤕᤥᤋᤡᤴ ᤀᤠᤏᤡ᤹ᤏᤢᤀᤣ ᤘᤕᤧ. ᤜᤧᤰᤁᤩᤠᤱ ᤁᤴ ᤔᤠᤱᤛᤣᤘᤠ ᤆᤥ᤺ᤰᤔᤠ ᤗᤰᤁᤡᤴ ᤍᤠᤱᤒᤠᤗᤠᤶ ᤂᤥᤛᤢᤀᤠᤱ ᤘᤕᤧᤖᤥ॥ ᤁᤖ ᤂᤧᤸᤗᤧ ᤀᤰᤂᤣᤗ᤹ᤖᤡᤰ ᤕᤧᤛᤢᤖᤧ ᤁᤢᤍᤧᤶᤛᤧ ᤁᤧᤍᤠᤒᤠᤜᤠ᤹ ᤗᤠᤶᤗᤥᤛᤢᤛᤡ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤛᤣᤛᤣᤔᤠᤱᤅᤡᤸᤗᤧ ᤋᤃᤡᤛᤠ ᤍᤠᤀᤢᤍ ᤜᤠᤱᤗᤠᤶ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤒᤠ ᤐᤠ᤺ᤴᤏᤡᤴ ᤁᤧᤵᤔᤠ ᤐᤥ᤺ᤰᤂᤧᤖᤥ॥”

᥇᥎ (ᤁᤴ ᤔᤏᤠ᤺ᤸᤗᤧ ᤑᤧᤴᤕᤠ᤺ᤶᤒᤰᤗᤠᤶ ᤌᤃᤢᤒᤠ ᤕᤠᤱᤅᤡᤸᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤀᤡᤅᤢᤀᤠᤱ ᤘᤕᤧ॥ ᤂᤢᤏᤧ᤹ ᤂᤧᤵᤔᤥ ᤑᤥ᤺ᤴᤇᤡᤱᤅᤡᤸᤗᤧ ᤔᤰᤌᤩᤧᤀᤠᤱ ᤁᤢᤛᤠᤵᤐᤥ᤺ᤰᤁᤡᤴ ᤋᤧᤛ᤻ᤛᤧᤀᤠᤱ ᤁᤢᤜᤡᤍᤢᤳ ᤗ᤺ᤴᤍᤧᤀᤠᤱ ᤛᤩᤧ॥

᥇᥏ ᤜᤧᤰᤁᤩᤠᤱ ᤕᤖᤢᤛᤗᤧᤔᤒᤠ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤴ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ “ᤀᤰᤁᤣᤸᤍᤠᤔᤠ” ᤔᤡᤱ ᤔᤧᤘᤠ᤺ᤳᤋᤢᤖᤥ॥ ᤂᤧᤴ ᤑᤠ᤹ᤀᤡᤴ ᤔᤠᤰᤂᤡ᤹ ᤀᤡᤰᤋᤠᤵ ᤐᤥᤱᤗᤥ॥)

᥈᥆ ᤐᤋᤪᤢᤛᤖᤧ ᤐᤠ᤺ᤳᤋᤢ. “ᤀᤰᤂᤣᤗ᤹ᤖᤡᤰ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢ ᤛᤠᤶᤗᤥᤛᤢᤶ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳ.

“‘ᤂᤧᤸᤗᤧ ᤁᤢᤜᤡᤶᤎᤠ᤺ᤱᤜᤠ᤹ ᤁᤢᤄᤠᤗᤧᤶ ᤐᤥ᤺ᤱᤗᤖᤥ॥’

ᤜᤧᤰᤁᤩᤠᤱ ‘ᤂᤧᤵᤔᤥ ᤁᤧᤕᤢᤱᤒᤠ ᤜᤠ᤺ᤳᤋᤠᤱ ᤔᤧᤜᤥ᤺ᤵᤗᤖᤥ॥’

ᤜᤧᤰᤁᤩᤠᤱ ‘ᤔᤠᤱᤛᤣᤘᤠ ᤆᤥ᤺ᤰᤔᤠ ᤁᤢᤗᤰᤁᤡᤴ ᤘᤣ᤹ ᤔᤏᤠ᤺ᤸᤗᤧ ᤂᤥᤛᤢᤖᤖᤥ॥’

᥈᥇ “ᤜᤧᤰᤁᤣ᤺ᤸᤗᤧ ᤍᤠᤱᤒᤠ ᤕᤧᤛᤢ᤺ᤴᤏᤢ ᤛᤥᤖᤡᤰ ᤀᤠᤘᤕᤧᤸᤗᤧ ᤀᤠᤏᤡ᤹ᤏᤢᤀᤣ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤁᤢᤗᤧᤰᤘᤠ ᤗᤳᤌᤡᤰ ᤛᤣ᤺ᤰᤔᤠᤀᤣ ᤐᤥ᤺ᤱ॥

᥈᥈ ᤂᤢᤏᤧ᤹ ᤕᤢᤜᤢᤴᤏᤠᤖᤧ ᤆᤥᤃᤢᤒᤠ ᤒᤵᤋᤡᤛ᤻ᤔᤠᤀᤠᤱᤎᤥ ᤍᤠᤱᤒᤠ ᤕᤧᤛᤢ᤺ᤴ ᤀᤠᤏᤡ᤹ ᤗᤢᤶᤔᤥᤏᤢ ᤛᤠᤱᤃᤪᤠᤶᤐᤣᤍᤠᤱ ᤐᤣᤒᤠ ᤌᤠᤖᤡᤰ ᤁᤧᤏᤡᤒᤠ ᤐᤥᤱᤔᤠ ᤐᤥ᤺ᤱ॥ ᤂᤢᤏᤧ᤹ ᤀᤠᤏᤡ᤹ᤏᤢᤀᤣ ᤍᤠᤱᤒᤠ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤸᤗᤧᤴ ᤋᤥ᤺ᤴᤍᤡ ᤐᤥᤱᤔᤠ ᤐᤥᤱᤗᤥ॥”

᥈᥉ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤏᤧᤵᤑᤢ ᤔᤏᤠᤜᤠ᤹ ᤔᤧᤍᤥ᤺ᤴᤍᤢᤛᤡ- ᤒᤖᤛᤠᤒᤠᤛ ᤔᤧᤵᤔᤏᤠᤒᤠ ᤕᤢᤛᤢᤑ (ᤂᤧᤸᤗᤧ ᤁᤢᤔᤡᤱᤅᤡᤴ ᤕᤢᤛ᤻ᤋᤛᤀᤠᤱ ᤘᤕᤧ) ᤜᤧᤰᤁᤩᤠᤱ ᤔᤳᤋᤡᤕᤠᤛ॥

᥈᥊-᥈᥋ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤋᤢᤘᤠ ᤔᤧᤈᤥᤃᤢ. “ᤀᤠᤍᤠᤱᤒᤣ. ᤂᤧᤏᤧ᤹ᤃ ᤔᤧᤴᤇᤠᤶᤃᤧᤴ ᤕᤠᤵᤔᤡᤖᤧ ᤂᤢᤏᤡ᤹ ᤛᤡᤰᤗᤢᤱᤔᤥᤒᤠ ᤐᤠ᤺ᤴᤏᤡᤴ ᤁᤧᤏᤡᤛᤢ᤹ᤖᤥ॥ ᤁᤴ ᤛᤣ᤺ᤰᤕᤢᤰᤔᤡᤒᤠ ᤔᤠᤱᤛᤣᤘᤠ ᤗᤰᤁᤡᤴ ᤆᤥ᤺ᤰᤔᤠ ᤑᤠ᤹ᤀᤠᤱ ᤕᤜᤢᤍᤠ᤺ᤸᤗᤧ ᤁᤢᤗᤧᤰᤘᤠ ᤁᤴ ᤏᤧᤵᤑᤢᤀᤥ ᤁᤧᤛᤣᤃᤢᤒᤠ ᤔᤏᤠᤴ ᤀᤥᤛᤣ᤺ᤴᤍᤠᤱ ᤆᤥᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤕᤜᤢᤍᤠ᤺ᤸᤗᤧ ᤂᤧᤴ ᤗᤧᤖᤢᤀᤠᤱ ᤗᤠ᤹ᤖᤢᤒᤠ ᤁᤢᤗᤠᤶᤔᤥ ᤐᤣᤖᤥ॥”

᥈᥌ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤡᤱᤈᤣ᤺ᤰ ᤔᤧᤀᤧᤰᤂᤢᤸᤗᤧ ᤂᤧᤴ ᤔᤳᤋᤡᤕᤠᤛᤖᤧ ᤁᤢᤔᤡᤱᤅᤥ ᤌᤩᤧᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤌᤡᤰᤌᤡᤰ (᥇᥇) ᤛᤣ᤺ᤰᤕᤢᤰᤔᤡᤒᤠᤜᤠ᤹ᤀᤥ ᤕᤥ᤹ᤛᤡᤱᤗᤥ॥

a 

᥇:᥇-᥈ ᤋᤃᤡᤒᤠ ᤀᤠᤛᤠᤵᤐᤴ- ᤗᤢᤁᤠᤖᤧ ᤛᤠᤶᤕᤥᤛᤠᤵᤗᤠᤀᤥ ᤏᤧᤳᤇᤡ ᤛᤠᤵᤐᤴᤜᤠ᤹ ᤛᤠᤵᤋᤢᤛᤡᤀᤠᤱ ᤘᤠ᤹॥ ᤂᤧᤱᤜᤠ᤹ᤃ ᤗᤢᤁᤠ ᤏᤢ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧᤴ ᤂᤢᤏᤡ᤹ ᤕᤠ᤺ᤶᤒᤰᤜᤠ᤹ᤖᤥ॥ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤔᤧᤴᤍᤣ᤹ᤀᤣ ᤌᤠᤖᤡᤰ ᤂᤢᤏᤧ᤹ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤜᤢ᤹ᤖᤢᤛᤡᤒᤠ ᤁᤠᤰ ᤐᤠ᤺ᤴᤜᤠ᤹ ᤛᤠᤵᤋᤢᤱ ᤐᤡᤏᤧᤀᤠᤱ ᤐᤳᤗᤥ॥

b 

᥇:᥇᥆ ᤏᤧᤵᤑᤢ ᤔᤠᤱᤗᤠᤀᤡᤱᤒᤠᤜᤠ᤹- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤏᤧᤵᤑᤢ ᤔᤏᤠᤜᤠ᤹” ᤛᤠᤵᤋᤧᤀᤠᤱ ᤐᤳ॥

c 

᥇:᥇᥈ ᤁᤡᤗᤥᤔᤡᤋᤖᤎᤡᤰ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤏᤠ᤺ᤶᤛᤡᤱ ᤕᤧᤏᤪᤧᤴ ᤗᤠᤶᤍᤡᤰ” ᤛᤠᤵᤋᤧᤀᤠᤱ ᤐᤳ॥ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤏᤠ᤺ᤶᤛᤡᤱ ᤕᤧᤴᤏᤥ ᤁᤡᤗᤥᤔᤡᤋᤖᤎᤡᤰ ᤌᤠᤖᤡᤰᤗᤰ ᤗᤠᤱᤄᤣ᤺ᤰᤔᤠ ᤁᤧᤄᤥᤒᤠ ᤘᤕᤧᤖᤥ॥

ᤐᤧᤴᤋᤡᤁᤥᤛᤀᤥ ᤛᤣᤛᤣᤔᤠᤱᤅᤡᤴ ᤕᤢ᤹᤺

᥈

ᤐᤧᤴᤋᤡᤁᤥᤛa ᤋᤱᤏᤠᤶᤔᤥ ᤕᤖᤢᤛᤗᤧᤶᤔᤥ ᤏᤛᤠᤏᤡᤒᤠᤜᤠ᤹ ᤌᤡᤰ ᤋᤧᤴᤏᤥ ᤔᤧᤈᤢᤵᤛᤧᤀᤠᤱ ᤔᤧᤘᤕᤧ॥

᥈ ᤜᤰᤆᤄᤳ ᤂᤧᤵᤔᤥ ᤕᤶᤒᤠ ᤛᤢᤖᤡᤳ ᤁᤣᤈᤱ ᤁᤧᤜᤢᤒᤠ ᤁᤢᤀᤡᤛᤡ᤺ᤰ ᤀᤡᤰᤗᤠᤎᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤧᤀᤠᤱ ᤂᤧᤱᤜᤠ᤹ ᤔᤧᤕᤠᤃᤧᤒᤠ ᤜᤡᤶᤔᤡᤴ ᤛᤡᤍᤠᤰ ᤌᤡᤶᤛᤢᤖᤥ॥

᥉ ᤜᤧᤰᤁᤩᤠᤱ ᤔᤡᤖᤠ᤺ᤰᤗᤠᤶ ᤁᤧᤛᤧᤒᤠ ᤔᤡᤛᤠᤱ ᤜᤧᤰᤋᤱᤒᤠ ᤔᤡ᤺ᤴ ᤁᤧᤖᤧᤰᤗᤧ ᤂᤢᤏᤡ᤹ ᤌᤧᤃᤣ᤺ᤰᤁᤥ ᤆᤢᤰᤋᤧᤒᤠ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ॥

᥊ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤢᤛᤡᤀᤠᤱ ᤛᤣᤛᤣᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤁᤢᤀᤡᤛᤡ᤺ᤰ ᤘᤣ᤹ ᤘᤣ᤹ ᤔᤧᤸᤗᤧᤛ᤻ᤛᤢᤶᤒᤠ ᤐᤠ᤺ᤴᤍᤠᤱᤅᤥ ᤐᤠ᤺ᤵᤔᤠ ᤔᤧᤜᤣ᤺ᤰᤋᤧᤖᤥ॥

᥋ ᤀᤠᤸᤗ ᤕᤖᤢᤛᤗᤧᤶᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤗᤠᤈᤣ᤹ᤀᤥᤏᤢ ᤁᤧᤍᤠᤒᤠᤀᤠᤱ ᤁᤧᤘᤠ᤹ᤒᤠ ᤕᤜᤢᤍᤡ ᤛᤠᤶᤕᤥᤒᤠ ᤔᤏᤠᤜᤠ᤹ᤀᤠᤱ ᤔᤧᤘᤕᤧᤖᤥ॥

᥌ ᤕᤖᤡᤰ ᤔᤏᤠᤜᤠ᤹ᤖᤧ ᤁᤴ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤀᤠᤱ ᤂᤧᤴ ᤋᤧᤴᤏᤥ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤔᤧᤈᤢᤵᤛᤧ. ᤌᤣᤀᤠᤱᤓᤧᤸᤗᤧ ᤁᤧᤍᤠᤒᤠᤜᤠ᤹ᤖᤧ ᤂᤢᤏᤡ᤹ ᤀᤠᤒᤠᤅᤣ ᤐᤣᤗᤡᤃᤧᤴ ᤐᤠ᤺ᤴᤍᤠᤱᤅᤥ ᤂᤧᤴ ᤏᤛᤠᤏᤡᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤔᤧᤄᤧᤵᤛᤢ॥

᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤛᤣ᤺ᤴᤔᤧᤍᤥᤛᤢᤛᤡ. “ᤔᤧ᤺ᤶᤒᤧ᥄ ᤁᤴ ᤁᤠᤰ ᤁᤧᤒᤠ᤺ᤵᤐᤠᤜᤠ᤹ᤃ ᤃᤠᤗᤡᤗᤡᤛᤡ ᤔᤧ᤺ᤴᤇᤡᤒᤡ᥅

᥎ ᤜᤧᤰᤁᤣ᤺ᤸᤗᤧ ᤁᤱᤜᤠ᤹ᤖᤧ ᤀᤠᤒᤠᤅᤣ ᤀᤠᤏᤡ᤹ ᤐᤠ᤺ᤴᤍᤠᤱᤜᤠ᤹ᤀᤥ ᤀᤠᤰᤂᤣᤗ᤹ᤖᤡᤰ ᤐᤠ᤺ᤵᤔᤠ ᤔᤧᤛᤢᤰᤋᤢᤒᤠᤒᤣ᥅

᥏ ᤀᤠᤏᤡ᤹ᤃ ᤐᤷᤌᤡᤕᤠ. ᤔᤣᤍᤡᤕᤠ. ᤀᤣᤗᤠᤔᤡ. ᤔᤧᤛᤥᤐᤥᤋᤠᤔᤡᤕᤠ. ᤕᤜᤢᤍᤡᤕᤠ. ᤁᤠᤵᤐᤠᤍᤥᤁᤡᤕᤠ. ᤐᤥᤴᤋᤛ. ᤀᤣᤛᤡᤕᤠ.

᥇᥆ ᤑᤪᤡᤃᤡᤕᤠ. ᤐᤠᤶᤑᤡᤗᤡᤕᤠ. ᤔᤡᤛᤪ ᤏᤢ ᤗᤡᤒᤡᤕᤠ ᤁᤢᤒᤣᤛᤠᤱᤒᤠ ᤛᤠᤀᤡᤖᤣᤏᤡ ᤕᤧᤰᤕᤰ. ᤜᤧᤰᤁᤩᤠᤱ ᤖᤥᤔᤗᤠᤶ ᤁᤧᤍᤠᤒᤠ (ᤕᤜᤢᤍᤡᤜᤠ᤹ ᤏᤢ ᤕᤜᤢᤍᤡ ᤛᤠᤶᤕᤥ ᤁᤧᤏᤠ᤺ᤵᤐᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹).

᥇᥇ ᤁᤪᤣᤋᤡᤜᤠ᤹ ᤜᤧᤰᤁᤩᤠᤱ ᤀᤖᤒᤡᤜᤠ᤹ᤀᤠᤱ ᤀᤠᤘᤠ᤹॥ ᤁᤖᤛᤠᤱ ᤂᤧᤱᤜᤠ᤹ᤖᤧᤃ ᤀᤠᤏᤡ᤹ ᤀᤠᤒᤠᤅᤣ ᤐᤠ᤺ᤴᤍᤠᤱᤅᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤧᤰᤂᤢᤖ ᤔᤧᤒᤵᤐᤠ ᤀᤠᤄᤧᤵᤛᤢᤶᤗᤥ॥”

᥇᥈ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧ ᤜᤧᤰᤁᤩᤠᤱ ᤜ᤺ᤴᤍᤠ ᤔᤧᤗᤧᤰᤋᤧᤀᤠᤱ ᤀᤰᤂᤣᤗ᤹ᤖᤡᤰ ᤛᤣ᤺ᤴᤔᤧᤍᤥᤛᤡᤱ. “ᤁᤴ ᤑᤠ᤹ᤀᤡᤱᤃ ᤌᤧᤔᤠ᤺ᤴᤒᤣ᥅”

᥇᥉ ᤁᤖ ᤁᤢᤓᤠᤖᤧ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤛᤡᤖ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤕᤢᤛᤡᤀᤠᤱ ᤘᤠ᤹ ᤗ᤹ᤖᤡᤰ ᤔᤧᤔᤧᤳᤋᤢᤛᤡᤖᤥ॥

ᤐᤋᤪᤢᤛᤖᤧ ᤁᤢᤀᤡᤱᤄᤱ

᥇᥊ ᤁᤖ ᤐᤋᤪᤢᤛᤧᤴ ᤘᤣ᤹ ᤌᤡᤰᤌᤡᤰ (᥇᥇) ᤛᤣ᤺ᤰᤕᤢᤰᤔᤡᤒᤠᤜᤠ᤹ᤏᤢ ᤕᤧᤶᤛᤡᤱᤅᤠᤱ ᤕᤶᤒᤠ ᤀᤡᤰᤗᤠᤀᤥ ᤁᤠᤰᤗᤧ ᤔᤧᤄᤧᤵᤛᤢᤖ ᤔᤧᤳᤋᤢᤛᤡ. “ᤕᤜᤢᤍᤡᤕᤠᤗᤠᤶ ᤁᤧᤍᤠᤒᤠ ᤕᤜᤢᤍᤡ ᤋᤣ᤺ᤱᤈᤢᤶᤜᤠ᤹ ᤏᤢ ᤕᤖᤢᤛᤗᤧᤶᤔᤥ ᤁᤧᤕᤢᤱᤒᤠᤛᤣ. ᤁᤴ ᤌᤣ ᤐᤥ᤺ᤰᤂᤧᤒᤠ ᤑᤠ᤹ᤀᤠᤱ ᤔᤧᤳᤏᤡᤱᤗᤥ. ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ᥄

᥇᥋ ᤁᤴ ᤔᤏᤠᤜᤠ᤹ ᤏᤢ ᤀᤡᤱᤃᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶᤒᤠ ᤁᤢᤀᤡᤛᤡ᤺ᤰ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤕᤡᤃᤧᤒᤠ ᤔᤧ᤺ᤴᤗᤥ॥ ᤋᤠᤏᤠᤶᤒᤠ ᤁᤢᤔᤢᤰ ᤑᤠᤱᤛᤡᤀᤥᤛᤠᤃ (᥏) ᤀᤠᤳᤋᤡᤴᤜᤠ᤹ᤖᤧᤀᤠᤱ ᤆᤧᤸᤗᤧᤰᤛᤣ᤹ ᤌᤡ ᤔᤧᤴᤎᤢᤅᤢᤴᤗᤥ॥

᥇᥌ ᤁᤖ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤥᤀᤣᤗᤖᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤖᤧᤒᤠᤖᤥ-

᥇᥍ “‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹.

ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠ ᤕᤧᤴᤜᤠ᤹ᤀᤥ ᤀᤡᤱᤃᤠ᤹ ᤀᤠᤛᤣᤛᤣᤔᤠᤱᤅᤡᤴ ᤁᤠᤰ ᤔᤧᤴᤇᤠᤶᤃᤧᤴ ᤛᤢᤘᤠᤱ ᤛᤶᤍᤠᤱ ᤐᤠᤱᤄᤢᤱᤅᤠᤱ ᤂᤡᤏᤡ᤹ ᤕᤧᤶᤒᤡᤳᤇᤠ᤹ ᤏᤢ ᤔᤧᤴᤇᤢᤔᤠ᤹ᤛᤠᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢ᤹.

ᤂᤡᤏᤡ᤹ ᤏᤠᤗᤡᤱᤃᤧᤴ ᤌᤠᤱᤒᤧᤴᤛᤠᤜᤠ᤹ᤖᤧ ᤛᤢᤑᤥ ᤔᤧᤏᤡᤛᤢ᤹.

ᤜᤧᤰᤁᤩᤠᤱ ᤂᤡᤏᤡ᤹ ᤂᤍᤠᤰᤔᤡᤜᤠ᤹ᤖᤧ ᤋᤠᤍᤡᤃᤧᤴ ᤛᤧᤵᤔᤠᤱ ᤔᤧᤔᤠᤰᤋᤢ᤹ᤖᤥ॥

᥇᥎ ᤂᤧᤴ ᤕᤧᤴᤜᤠ᤹ᤀᤥ ᤀᤡᤱᤃᤠ᤹ ᤀᤠᤛᤣᤘᤠ ᤁᤧᤈᤥ᤺ᤰᤐᤠ ᤁᤧᤈᤥ᤺ᤰᤔᤠᤜᤠ᤹ᤀᤥ ᤀᤠᤛᤣᤛᤣᤔᤠᤱᤅᤡᤴ ᤐᤠᤱᤄᤢᤱ᤹

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢ᤹ᤖᤥ॥

᥇᥏ ᤜᤧᤰᤁᤩᤠᤱ ᤀᤡᤱᤃᤠ᤹ ᤌᤥ ᤋᤠᤱᤛᤠᤰᤐᤥ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴᤜᤠ᤹ ᤆᤥᤃᤢᤱ᤹

ᤜᤧᤰᤁᤩᤠᤱ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤀᤠᤱ ᤔᤡᤰᤛᤣ᤺ᤴ ᤆᤥᤃᤢᤱ᤹-

ᤔᤠᤰᤂᤡ᤹. ᤔᤡ ᤜᤧᤰᤁᤩᤠᤱ ᤜᤠ᤺ᤱᤃᤢ ᤜᤠ᤺ᤱᤃᤢ ᤁᤧᤗ᤹ᤒᤠ ᤔᤡ᤺ᤰᤂᤢ᤹ᤀᤡᤴ ᤀᤥᤛᤣ᤺ᤴᤎᤠᤰᤏᤡᤱᤗᤥ॥

᥈᥆ ᤜᤧᤰᤁᤩᤠᤱ ᤌᤥ ᤋᤠᤱᤛᤠᤰᤐᤥ ᤏᤠᤶᤔᤡᤸᤗᤧ ᤏᤠᤶᤛᤠᤱ ᤐᤡᤔᤠ ᤗᤧᤖᤢᤀᤠᤱ ᤂᤠᤍᤠᤶᤗᤥ

ᤜᤧᤰᤁᤩᤠᤱ ᤗᤠᤒᤠᤴ ᤔᤠᤰᤂᤡ᤹ ᤜᤧᤰᤁᤣ ᤜᤧ᤺ᤳᤗ᤹ᤖᤡᤰ ᤗᤧᤱᤛᤡᤱᤗᤥ॥ ᤁᤴ ᤁᤠᤰ ᤐᤠ᤺ᤴᤜᤠ᤹ ᤍᤠᤱᤒᤠᤴ ᤏᤢ᤺ᤱ ᤕᤢᤒᤠ ᤐᤕᤶ ᤕᤶᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤧᤴᤏᤡᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤐᤥᤱᤗᤥ॥

᥈᥇ ᤜᤧᤰᤁᤩᤠᤱ ᤜᤠ᤺ᤳᤗᤧ ᤍᤠᤱᤒᤧᤸᤗᤧ ᤁᤢᤔᤡᤱᤅᤡᤴ ᤗᤥ᤺ᤰᤂᤢ᤹ ᤂᤧᤴ ᤋᤠᤱᤛᤧ᤺ᤵᤗᤥ॥’

᥈᥈ “ᤀᤡᤛᤪᤠᤀᤡᤗᤡᤛᤣ. ᤁᤴ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ- ᤏᤠᤛᤖᤋᤛ᤻ᤔᤠ ᤕᤧᤛᤢ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤔᤡᤰᤛᤣ᤺ᤴᤜᤠ᤹ᤏᤢ ᤂᤡᤏᤡ᤹ ᤗᤢᤶᤔᤥ ᤐᤠᤱᤄᤢᤖᤥ॥ ᤂᤡᤏᤡ᤹ ᤗᤢᤶᤔᤥ ᤕᤠ᤺ᤶᤒᤰᤜᤠ᤹ ᤆᤥᤃᤢᤒᤠᤱᤃ. ᤂᤡᤏᤡ᤹ᤀᤠᤱ ᤁᤧᤏᤡᤛᤢᤶᤔᤣᤖᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤁᤢᤏᤡᤱᤛᤣ᤺ᤰ ᤏᤢ ᤋᤃᤡ ᤏᤡᤱᤘᤠ᤹ᤀᤥ ᤜᤧᤰᤁᤣ ᤕᤧᤛᤢ᤺ᤴ ᤂᤡᤏᤡ᤹ ᤜᤢᤰᤁᤥ ᤐᤡᤖᤧᤀᤠᤱ ᤑᤧᤴ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤗᤠᤶ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤁᤧᤓᤥ᤺ᤴᤍᤢᤶᤔᤠᤱ ᤁᤧᤛᤧᤖᤢᤶᤗᤥ॥

᥈᥊ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤔᤧᤸᤗᤧ ᤋᤢᤰᤂᤣᤘᤠᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤖᤢᤀᤠᤱ ᤁᤢᤜᤡᤱᤘᤧᤳ ᤆᤥᤃᤢᤖᤥ. ᤌᤣᤀᤠᤱᤓᤧᤸᤗᤧ ᤛᤡᤔᤧᤸᤗᤧ ᤂᤢᤏᤧ᤹ ᤌᤣ᤺ᤰᤔᤠ ᤔᤧᤛᤢᤰᤋᤢᤴᤗᤥ॥

᥈᥋ ᤍᤠᤀᤢᤍ ᤜᤠᤱᤅᤡᤸᤗᤧ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ.

“‘ᤛᤍᤠᤍᤡᤱ ᤀᤡᤱᤃᤠ᤹ ᤀᤠᤴᤍᤠᤱᤒᤧᤱᤃ ᤀᤠᤍᤃᤠᤱ ᤏᤡᤛᤢᤱᤗᤥ॥

ᤂᤢᤏᤧ᤹ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤔᤧᤃᤡᤀᤠᤴᤗᤥ॥

᥈᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤛ᤺ᤳᤋᤠᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

ᤏᤠᤛᤡᤱᤃᤧᤴ ᤀᤠᤎᤰᤗᤠᤀᤥ ᤀᤡᤱᤃᤠ᤹ ᤛᤡᤀᤠᤛᤠᤱ ᤕᤠᤶᤔᤥ ᤜᤡᤱᤅᤠ ᤁᤧᤗ᤹ᤒᤠ ᤏᤡᤱᤛᤠᤱᤅᤥ ᤜᤠᤱᤜᤠᤱ ᤘᤠ᤹ᤀᤠᤖᤥ॥

᥈᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤣ.

ᤀᤡᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤂᤧᤔᤠᤕᤱᤛᤱᤅᤥ ᤐᤰᤁᤧᤴᤎᤏᤧᤴᤗᤥ॥

ᤜᤧᤰᤁᤩᤠᤱ ᤛᤣᤛᤣ ᤁᤧᤛᤣᤘᤠᤖᤥᤒᤠᤸᤗᤧ ᤁᤢᤎᤰᤁᤡᤴ ᤀᤡᤵᤐᤢᤱᤅᤥ ᤁᤡᤔᤠ ᤕ᤺ᤵᤔᤠ ᤁᤧᤶᤒᤠᤱᤄᤢᤴᤗᤥ॥

᥈᥎ ᤕᤠᤶᤔᤥ ᤜᤡᤱᤅᤠ ᤑᤠ᤹ᤀᤠᤱ ᤂᤧᤏᤧ᤹ ᤀᤥᤛᤣ᤺ᤴᤃᤧᤎᤠᤰᤋᤠᤱᤅᤠᤱ ᤘᤠ᤹ᤖᤥ॥

ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤍᤃᤠᤱ ᤘᤠ᤹ᤀᤠᤸᤗᤧ ᤛ᤺ᤵᤔᤠᤸᤗᤧ ᤁᤧᤎᤡᤶᤀᤠᤖᤥ॥’

᥈᥏ “ᤑᤢ᤹ᤏᤢᤛᤠ᤹ᤛᤣ. ᤀᤠᤸᤗ ᤀᤡᤱᤃᤠ᤹ ᤏᤡᤛ᤻ᤛᤣᤀᤠᤱ ᤀᤰᤂᤣ ᤐᤠ᤺ᤵᤔᤠ ᤛᤢᤰᤋᤢᤱᤗᤥ- ᤀᤠᤏᤡ᤹ ᤋᤠᤰᤌᤧᤒᤠ ᤍᤠᤀᤢᤍᤧᤱᤃ ᤛᤩᤧ ᤜᤧᤰᤁᤩᤠᤱ ᤔᤧᤗᤢᤵᤋᤢᤀᤠᤱ ᤁᤢᤀᤡᤵᤐᤢᤱᤅᤡᤴ ᤀᤠᤸᤗᤥ ᤌᤠᤖᤡᤰᤁᤠᤱ ᤏᤧᤖᤥ॥

᥉᥆ ᤜᤧᤰᤁᤣᤛᤠᤱ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤆᤥᤃᤧᤒᤠᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤀᤥ ᤒᤠ ᤂᤢᤏᤧ᤹ ᤜᤧᤰᤋᤱᤒᤠ ᤜᤠᤱ ᤐᤥ᤺ᤱ ᤁᤧᤗ᤹ᤒᤠ ᤔᤠᤱᤜᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠᤴ ᤂᤢᤏᤧ᤹ ᤁᤢᤛᤡᤱᤏᤡ᤺ᤳᤋᤢ॥

᥉᥇ ᤜᤧᤰᤁᤩᤠᤱ ᤍᤠᤀᤢᤍᤖᤧ ᤋᤃᤡᤏᤢᤛᤠ ᤋᤠ᤺ᤴᤍᤡ ᤌᤣ ᤐᤥ᤺ᤱ ᤁᤧᤗ᤹ᤒᤠᤴ ᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤧ ᤁᤢᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤖᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤖᤥ. ‘ᤂᤢᤏᤧ᤹ᤃ ᤂᤧᤔᤠᤕᤱᤛᤱᤅᤥ ᤐᤰᤔᤧᤎᤠᤏᤧᤴ. ᤜᤧᤰᤁᤩᤠᤱ ᤂᤢᤏᤧ᤹ ᤏᤠᤛᤡᤱᤃᤧᤴ ᤁᤢᤎᤰᤁᤡᤴᤏᤠᤱ ᤔᤧᤃᤡᤏᤧᤴᤗᤥ॥’

᥉᥈ “ᤒᤠ ᤁᤴ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤐᤠ᤺ᤴᤏᤥ ᤀᤠᤏᤡᤃᤧ ᤁᤧᤖᤧᤰ ᤁᤧᤏᤡᤒᤠ ᤋᤥ᤺ᤴᤍᤡ ᤘᤕᤡᤃᤧᤖᤥ॥

᥉᥉ ᤜᤧᤰᤁᤩᤠᤱ ᤂᤢᤏᤧ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤰᤂᤢ॥ ᤂᤢᤏᤧ᤹ ᤏᤡᤱᤘᤠ᤹ᤑᤢᤐᤠᤗᤠᤶ ᤛᤣᤛᤣᤔᤠᤱᤅᤡᤸᤗᤧᤴ ᤔᤠᤱᤜᤧᤰᤁᤡᤴ ᤂᤥᤛᤢᤀᤠᤱ ᤀᤠᤏᤡᤃᤧᤀᤥ ᤌᤠᤛᤢᤒᤠᤴ ᤂᤡᤏᤡ᤹ ᤀᤠᤒᤠᤅᤣ ᤁᤧᤏᤡᤛᤢᤶ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥉᥊-᥉᥋ ᤍᤠᤀᤢᤍ ᤜᤠᤱᤅᤡᤱᤃ ᤛᤠᤱᤃᤪᤠᤶᤐᤣᤍᤠᤱ ᤌᤠ᤺ᤱ ᤔᤧᤒᤣᤏᤧᤴᤇᤠᤱ ᤂᤢᤏᤧ᤹ᤃ ᤀᤠᤒᤠᤅᤣ ᤀᤰᤂᤣ ᤐᤠ᤺ᤳᤋᤢ.

“ᤕᤜᤘᤣ ᤍᤠᤱᤒᤠᤸᤗᤧ ᤀᤠᤴᤍᤠᤱᤒᤠᤴ ᤀᤰᤂᤣ ᤔᤧᤳᤋᤢ.

‘ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤔᤧᤏᤠ᤺ᤴᤍᤢᤱᤛᤡᤱᤅᤡᤸᤗ ᤌᤠᤖᤡᤰ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤕᤢᤅᤧ᤹ᤀᤥ॥’

᥉᥌ “ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤏᤢ ᤁᤠᤰ ᤀᤡᤛᤪᤠᤀᤡᤗᤛ᤻ᤔᤠ ᤜᤡᤶᤛᤕᤱᤜᤠ᤹ᤖᤧ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤁᤧᤓᤥ᤺ᤴᤍᤢᤶᤒᤠ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤍᤠᤱᤒᤠ ᤏᤢ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤆᤥᤃᤢᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤏᤡ᤺ᤵᤔᤠᤀᤣ ᤐᤥ᤺ᤱ॥”

᥉᥍ ᤀᤠᤸᤗ ᤁᤴ ᤐᤠ᤺ᤴ ᤁᤧᤄᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤥ᤺ᤶ ᤐᤢ᤹ᤖᤧᤀᤠᤱ ᤐᤋᤪᤢᤛ ᤏᤢ ᤘᤣ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤣ᤺ᤴᤔᤧᤍᤥᤛᤢᤛᤡ. “ᤑᤢ᤹ᤏᤢᤛᤠ᤹ᤛᤣ. ᤀᤠᤸᤗ ᤀᤠᤏᤡᤃᤧ ᤌᤣ ᤆᤥᤃᤢᤶᤒᤧᤒᤠᤒᤣ᥅”

᥉᥎ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤖᤧᤰ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤍᤠᤱᤒᤠᤀᤥ ᤏᤢ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤑᤠ᤹ᤀᤠᤱ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤶᤔᤧ᤹ᤀᤥ᥄ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧᤴ ᤐᤷᤎᤠ᤺ᤶ ᤁᤧᤄᤥᤛᤢᤶᤗᤥ॥

᥉᥏ ᤌᤣᤀᤠᤱᤓᤧᤸᤗᤧ ᤁᤴ ᤛᤣᤛᤣᤔᤠᤱᤅᤡᤸᤗᤧᤴ ᤔᤠᤱᤜᤧᤰᤁᤡᤱᤃ ᤂᤡᤏᤡ᤹ ᤗᤠᤃᤡ ᤏᤢ ᤂᤡᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤗᤠᤃᤡ. ᤜᤧᤰᤁᤩᤠᤱ ᤍᤠᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢ᤺ᤳᤋᤢᤛᤡᤒᤠ ᤔᤠ᤺ᤱᤄᤠ ᤔᤠ᤺ᤱᤄᤠᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤃᤡᤖᤥ॥”

᥊᥆ ᤜᤧᤰᤁᤩᤠᤱ ᤂᤢᤏᤧ᤹ ᤕᤖᤡᤰ ᤐᤠ᤺ᤴ ᤐᤠ᤺ᤳᤋᤢᤖ ᤛᤠᤶᤍᤡᤱ ᤐᤡᤖᤢᤛᤡᤀᤠᤱ “ᤁᤴ ᤑᤧᤴ ᤕᤠᤵᤔᤡᤜᤠ᤹ᤖᤧ ᤔᤧᤄᤥᤛᤢᤒᤠ ᤂᤢᤶᤍᤡᤱᤗᤠᤶ ᤛᤧ᤺ᤵᤐᤠᤛᤡᤶᤔᤧ᤹ᤀᤥ” ᤔᤧᤳᤋᤢᤛᤡᤖ ᤂᤠᤜᤢᤴ ᤐᤡᤖᤢᤛᤡᤖᤥ॥

᥊᥇ ᤜᤧᤰᤁᤣ᤺ᤸᤗᤧ ᤁᤴ ᤐᤠ᤺ᤴᤈᤠᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤀᤠᤱ ᤒᤠ ᤂᤧᤴ ᤕᤧᤴᤏᤥ ᤜᤧᤴᤇᤡᤱ ᤛᤢᤶᤛᤡ (᥉.᥆᥆᥆) ᤕᤠᤖᤡᤰ ᤔᤏᤠᤜᤠ᤹ ᤂᤧᤱᤜᤠ᤹ᤀᤥ ᤔᤧᤕᤥ᤹ᤛᤡᤱᤗᤥ॥

᥊᥈ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤛᤠᤶᤔᤡᤴ ᤏᤢ ᤛᤣᤛᤣ ᤋᤱᤈᤢᤶᤔᤥ. ᤜᤧᤰᤁᤩᤠᤱ ᤋᤢᤘᤠ ᤆᤥ᤺ᤰᤔᤠ ᤏᤢ ᤔᤡ᤺ᤶ ᤛᤠᤓᤠᤱᤈᤠ ᤆᤠᤔᤠᤀᤥd ᤆᤰᤔᤧᤸᤗ᤹ᤀᤣ ᤔᤧᤒᤳᤇᤧᤖᤥ॥

ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤛᤣᤛᤣ ᤋᤱᤈᤢᤶ

᥊᥉ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤕᤖᤡᤰ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤒᤠᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥊᥊ ᤜᤧᤰᤁᤩᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤛᤥᤛᤥᤖᤡᤰ ᤔᤧᤕᤢᤅᤧ ᤔᤧᤘᤕᤧ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤡ᤹ ᤆᤡᤃᤰᤘᤠᤜᤠ᤹ᤀᤠᤱ ᤛᤥᤖᤡᤰ ᤀᤥᤃᤵ ᤔᤧᤈᤥᤃᤢᤖᤥ॥

᥊᥋ ᤜᤧᤰᤁᤩᤠᤱ ᤁᤢᤓᤠᤖᤧ ᤂᤢᤏᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤆᤡᤃᤰᤘᤠᤜᤠ᤹ ᤔᤧᤛᤱᤄᤢᤖ ᤆᤠᤕᤥ᤺ᤶᤒᤥᤀᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤕᤠᤱᤅᤡᤴ ᤔᤧᤜᤠ᤺ᤳᤋᤢᤛᤡᤖᤥ॥

᥊᥌ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤌᤡᤰᤕᤠ᤺ᤴᤎᤰ ᤔᤠᤱᤜᤡᤶᤔᤥ ᤔᤧᤒᤣᤖ ᤂᤢᤏᤡ᤹ ᤜᤡᤶ ᤜᤡᤶᤔᤥ ᤔᤡ᤺ᤶ ᤛᤠᤓᤠᤱᤈᤠ ᤔᤧᤈᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤛ᤺ᤳᤋᤧᤖ ᤂᤢᤏᤡ᤹ ᤏᤡᤱᤘᤠ᤹ ᤋᤩᤧᤀᤠᤱ

᥊᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤀᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤏᤢᤖᤡᤰ ᤔᤧᤔᤧᤳᤋᤢᤛᤡᤖᤥ॥ ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤌᤡᤰᤕᤠ᤺ᤴᤎᤰ ᤛᤧᤴᤗᤵ ᤁᤧᤄᤥᤒᤠ ᤔᤏᤠᤜᤠ᤹ ᤂᤢᤏᤧ᤹ᤀᤥ ᤑᤥᤛᤢᤛᤡᤖ ᤋᤣ᤹ᤖᤢᤛᤡᤖᤥ॥

a 

᥈:᥇ ᤐᤧᤴᤋᤡᤁᤥᤛ- ᤁᤴ ᤋᤱᤏᤠᤶᤔᤡᤴ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤴᤏᤢ᤺ᤸᤗᤧ ᤅᤠᤃᤡᤵ (᥋᥆) ᤕᤧᤴ ᤀᤣᤃᤠᤱ ᤁᤧᤍᤠᤒᤠ ᤋᤱᤏᤠᤶᤗᤥ॥

d 

᥈:᥊᥈ ᤔᤡ᤺ᤶ ᤛᤠᤓᤠᤱᤈᤠ ᤆᤠᤔᤠᤀᤥ- ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤡᤔᤧᤸᤗᤧᤴ ᤏᤡᤱᤘᤠ᤹ᤛᤥᤀᤥ ᤜᤢ᤹ᤛᤠᤶᤒᤠᤜᤠ᤹ ᤆᤥ᤺ᤰ ᤐᤠᤱᤄᤢᤛᤡᤒᤠ ᤛᤠᤓᤠᤱᤈᤠ. ᤂᤧᤱᤃ ᤂᤖᤧ᤺ᤱ ᤆᤠᤔᤠ ᤏᤢ ᤆᤧᤸᤗᤧᤰᤛᤣ᤹ ᤌᤡ ᤌᤢᤱᤔᤠ ᤌᤡᤶᤗᤥ॥

ᤐᤋᤪᤢᤛᤖᤧ ᤗᤠᤱᤛᤰᤁᤠ᤺ᤴ ᤏᤢᤛᤢ᤹

᥉

ᤌᤡᤰᤕᤧᤴ ᤗᤧᤴᤍᤡᤰ ᤁᤢᤔᤢᤰ ᤛᤢᤶᤛᤡᤒᤠ ᤋᤢᤘᤠ ᤆᤥ᤺ᤰᤔᤠ ᤕᤧᤶᤔᤥ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤔᤠᤱᤜᤡᤶᤔᤥ ᤐᤣᤛᤡ॥

᥈ ᤂᤧᤵᤔᤥ. ᤁᤢᤄᤧᤶᤛᤡᤱ ᤏᤢᤒᤠ ᤔᤧᤵᤔᤏᤠᤒᤠ ᤗᤠᤶᤎᤣ᤺ᤵᤐᤥ. ᤔᤏᤠᤜᤠ᤹ᤖᤧ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤁᤢᤗᤠᤱ ᤁᤧᤛᤰᤐᤠ ᤔᤏᤠᤴ ᤔᤠᤱᤜᤡᤶᤔᤥ ᤋᤢᤘᤠ ᤆᤥ᤺ᤰᤛᤧ ᤁᤧᤒᤣ᤺ᤰᤐᤠᤜᤠ᤹ ᤕᤠᤱ ᤏᤠ᤺ᤰᤋᤢᤛᤡᤖ ᤑᤠ᤹ᤀᤠᤱ ᤌᤡᤰᤕᤠ᤺ᤴᤎᤰ ᤔᤧᤒᤰᤂᤢ ᤔᤧᤍᤠᤖᤢᤀᤠᤱ ᤔᤧᤕᤢᤰᤂᤢᤖ ᤔᤧᤘᤕᤧᤖᤥ॥

᥉ ᤂᤧᤸᤗᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤔᤠᤱᤜᤡᤶᤔᤥ ᤐᤣᤛᤡᤖ ᤐᤳᤇᤧᤳᤇᤡᤒᤠ ᤏᤡᤛᤢᤛᤡᤀᤠᤱ ᤕᤠᤱ ᤏᤠ᤺ᤰᤋᤢᤛᤡᤖᤥ॥

᥊ ᤜᤧᤰᤁᤣ᤺ᤸᤗᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤂᤢᤏᤧ᤹ ᤗᤧᤵᤔᤠᤱ ᤏᤢᤖᤡᤰᤁᤠᤱ ᤀᤥᤔᤕᤧᤳᤇᤡ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤔᤧᤳᤋᤢ “ᤀᤠᤴᤇᤡᤃᤧ ᤕᤠᤵᤔᤡ ᤀᤥᤀᤠᤔᤧᤳᤋᤧ᤹॥”

᥋ ᤂᤧᤸᤗᤧᤀᤠᤱ ᤌᤣ᤺ᤴᤏᤡ ᤂᤥᤛᤢᤱᤅᤡᤕᤠ ᤑᤠ᤹ᤀᤠᤱ ᤀᤥᤔᤧᤳᤋᤢᤛᤡ॥

᥌ ᤐᤋᤪᤢᤛᤖᤧ ᤔᤧᤳᤋᤢ. “ᤀᤡᤱᤃᤠ᤹ ᤌᤣᤀᤠᤱ ᤔᤧᤃᤳᤋᤠᤴᤗᤥ. ᤁᤖ ᤀᤡᤱᤃᤠ᤹ ᤌᤣ᤺ᤴ ᤁᤳᤋᤢᤱ ᤒᤠᤂᤧᤴᤏᤣ ᤐᤡᤏᤧ- ᤏᤠᤛᤖᤋᤛ᤻ᤔᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤂᤧᤏᤧ᤹ ᤐᤥᤃᤧ᤹ᤀᤠᤱ ᤗᤠᤱᤄᤣᤃᤧ᤹॥”

᥍ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤂᤧᤴ ᤗᤠᤱᤛᤰᤐᤧᤸᤗᤧ ᤁᤢᤈᤢᤵᤛᤠᤱ ᤜᤢᤰᤁᤡᤴ ᤋᤧᤶᤛᤢᤀᤠᤱ ᤑᤥ᤺ᤰᤂᤢ॥ ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠ᤺ᤸᤗᤧ ᤁᤢᤗᤠᤱ ᤏᤢ ᤁᤢᤗᤠᤱᤔᤡᤰᤁᤥ ᤌᤢᤶ ᤗᤠᤛᤧᤀᤠᤱ

᥎ ᤐᤡᤆ᤻ᤆᤠᤰ ᤐᤡᤴᤍᤧᤖ ᤋᤰᤐᤧᤳ ᤕᤧᤶᤛᤡᤱ ᤜᤧᤰᤁᤩᤠᤱ ᤗᤠᤱᤄᤣ᤺ᤰᤔᤠ ᤜᤣ᤺ᤰᤋᤧᤖᤥ॥ ᤜᤧᤰᤁᤩᤠᤱᤃ ᤂᤧᤱᤃ ᤗᤠᤱᤄᤣᤃᤧᤖ. ᤐᤡᤆ᤻ᤆᤠᤰ ᤐᤡᤴᤍᤧᤖ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖ ᤐᤋᤪᤢᤛ ᤜᤧᤰᤁᤩᤠᤱ ᤕᤢᤜᤢᤴᤏᤠ᤺ᤴᤏᤢ ᤔᤠᤱᤜᤡᤶᤛᤡᤃᤠᤱ ᤐᤣᤖᤥ॥

᥏ ᤂᤧᤵᤔᤥᤒᤠ ᤁᤠᤰ ᤔᤏᤠᤜᤠ᤹ᤖᤧ ᤂᤧᤴ ᤗᤠᤱᤄᤣᤃᤧᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤒᤠ ᤔᤧᤏᤡᤛᤢᤸᤗᤧ

᥇᥆ ᤂᤧᤱᤃ ᤔᤠᤱᤜᤡᤶᤔᤡᤸᤗᤧ ᤁᤢᤄᤧᤶᤛᤡᤱ ᤏᤢᤒᤠ ᤔᤧᤵᤔᤏᤠᤒᤠ ᤗᤠᤶᤎᤣ᤺ᤵᤐᤥ ᤛᤍᤠᤍᤡᤱ ᤆᤠᤏᤠ᤺ᤰᤏᤢ ᤁᤧᤕᤢᤱᤒᤠ ᤏᤢ ᤗᤠᤱᤄᤣ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤔᤏᤠ᤺ᤴᤏᤣ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

ᤐᤋᤪᤢᤛᤖᤧ ᤔᤠᤱᤜᤡᤶᤔᤥ ᤛᤢᤏᤠᤀᤡᤱ ᤀᤡᤱᤓᤥᤛᤢ᤹

᥇᥇ ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠ᤺ᤸᤗᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤋᤧᤶᤛᤢᤛᤡᤖ ᤔᤠᤱᤜᤡᤶᤔᤥᤒᤠ ᤛᤥᤗᤥᤔᤏᤖᤧa ᤁᤢᤀᤠ᤺ᤶᤓᤥ ᤔᤧᤵᤔᤏᤠᤒᤠ ᤋᤧᤴᤏᤥ ᤘᤕᤧ॥ ᤂᤧᤵᤔᤥ ᤔᤏᤠᤜᤠ᤹ ᤔᤧᤗᤥ᤺ᤰᤋᤧᤖ ᤔᤧᤍᤩᤧᤀᤠᤱ ᤂᤢᤏᤡ᤹ ᤂᤡᤖᤡ ᤔᤧᤈᤢᤵᤛᤧᤖᤥ॥

᥇᥈ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤂᤧᤱᤜᤠ᤹ ᤀᤥᤔᤧᤳᤋᤢᤛᤡᤖ ᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤡᤛᤣ. ᤁᤴ ᤐᤠ᤺ᤴᤏᤥ ᤌᤣᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤔᤕᤧᤒᤠᤒᤣ᥅ ᤌᤣᤀᤠᤱ ᤁᤴ ᤔᤏᤠᤴ ᤀᤠᤴᤇᤡᤃᤧ ᤔᤢᤰᤛᤠᤶ ᤏᤢ ᤛᤠᤶᤕᤥᤒᤠᤸᤗᤧ ᤗᤠᤱᤃᤧᤄᤣ᤺ᤰᤐᤠ ᤆᤥᤃᤢᤒᤠ ᤑᤠ᤹ᤀᤠᤱ ᤕᤠᤵᤔᤡ ᤀᤥᤃᤧᤔᤧᤳᤋᤡᤒᤠᤒᤣ᥅

᥇᥉ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒ ᤜᤧᤰᤁᤩᤠᤱ ᤀᤠᤏᤡ᤹ ᤘᤣ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠ ᤕᤧᤛᤢ᤺ᤴ ᤔᤡᤔᤡᤍᤡᤱ ᤆᤥᤃᤢᤀᤠᤱ ᤘᤠ᤹ᤖᤥ॥ ᤂᤢᤏᤧ᤹ ᤁᤧᤍᤧᤶᤛᤢᤶᤔᤠᤱ ᤜᤠᤱᤕᤢᤰᤐᤠᤜᤠ᤹ᤖᤥ ᤛᤧᤳᤇᤧ ᤜᤢᤰᤁᤧᤛᤢᤵᤋᤢᤶ॥ ᤛᤢᤜᤠᤱᤃᤧᤶᤒᤠ ᤐᤡᤗᤠᤋᤛᤖᤧ ᤂᤢᤏᤧ᤹ ᤗᤧᤵᤔᤠ ᤏᤡᤱᤘᤠ᤹ ᤆᤥᤃᤢᤛᤠᤱ ᤂᤡᤏᤡ᤹ ᤁᤧᤏᤠ᤹ᤖᤢᤶᤗᤥ॥

᥇᥊ ᤂᤡᤏᤡ᤹ ᤛᤣᤛᤣ ᤏᤢ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤗᤧᤰᤘᤠ ᤔᤏᤠ ᤁᤧᤛᤧᤵᤐᤧᤴ ᤗᤧᤖᤧᤶ ᤀᤠᤒᤡᤖᤧᤶᤔᤧ᤹ ᤑᤠ᤹ᤀᤠᤱ ᤁᤧᤏᤠ᤺ᤰᤋᤢᤶᤗᤥ॥

᥇᥋ ᤀᤰᤂᤣᤗ᤹ᤖᤡᤰ ᤂᤡᤏᤡ᤹ ᤏᤧᤳᤋᤡᤃᤧᤴ ᤜᤡᤱᤔᤴᤗᤧ ᤁᤢᤒᤢᤴᤏᤡᤴ ᤛᤧᤵᤔᤠ ᤁᤧᤒᤠᤱᤄᤢᤶᤛᤡᤶ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤃ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤖᤥ॥ ᤂᤧᤴ ᤐᤠ᤺ᤴᤏᤡᤸᤗᤧᤴ ᤋᤥ᤺ᤴᤍᤡ ᤀᤠᤏᤡᤃᤧ ᤘᤕᤡᤃᤧᤖᤥ॥

᥇᥌ ᤜᤧᤰᤁᤩᤠᤱ ᤕᤧᤛᤢᤀᤥᤒᤠ ᤏᤛᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤁᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠ ᤔᤏᤠᤴ ᤁᤧᤎᤢᤶᤒᤠ ᤐᤥ᤺ᤰᤂᤧᤒᤠ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤧᤴ ᤕᤧᤛᤢᤀᤥᤒᤠ ᤏᤛᤠ᤺ᤴᤏᤡᤸᤗᤧ ᤁᤴ ᤔᤏᤠᤴ ᤒᤠ ᤂᤡᤏᤡ᤹ ᤋᤃᤡᤀᤣ ᤘᤣ᤺ᤳᤋᤧᤀᤠᤱ ᤘᤠ᤹ᤖᤥ॥

᥇᥍ “ᤀᤠᤸᤗ ᤑᤢ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤕᤧᤛᤢ᤺ᤴ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤒᤠ ᤜᤧᤰᤁᤣ ᤂᤡᤏᤡ᤹ᤃ ᤌᤣᤀᤠᤱ ᤔᤧᤴᤏᤡᤀᤣ ᤔᤧᤸᤗᤧᤀᤣ ᤁᤴ ᤁᤧᤈᤥᤃᤢᤶᤒᤠᤖᤥ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥇᥎ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤸᤗᤧᤃ ᤋᤢᤰᤂᤣ ᤆᤠᤔᤠᤀᤠᤱ ᤛᤡᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤐᤠ᤺ᤳᤋᤢᤒᤠᤴ ᤁᤧᤖᤧᤒᤠᤖᤥ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗᤥ ᤂᤡᤏᤡ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤍᤠᤱᤒᤠᤀᤥ ᤏᤢ᤺ᤰᤂᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤗᤠᤕᤥ ᤗᤠᤛᤥ᤺ᤳᤜᤠ᤹ ᤔᤠᤒᤣ᤺ᤰᤏᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢ ᤍᤠᤱᤒᤠᤗᤠᤶ ᤕᤠᤶᤛᤠᤶᤔᤥ ᤁᤧᤎᤢᤶᤒᤠ ᤐᤥᤱᤔᤠ ᤕᤧᤶ ᤋᤠᤏᤡᤖᤥ॥

᥈᥆ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤋᤃᤡᤛᤠ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤂᤡᤏᤡ᤹ᤀᤥ ᤕᤠᤶᤔᤥ ᤁᤧᤒᤠᤱᤄᤡ ᤁᤧᤒᤡᤖᤡ᤹ᤖᤥ॥

᥈᥇ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤃᤡᤏᤢᤛᤠᤀᤣ ᤁᤢᤛᤣᤛᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤠᤶᤔᤥ ᤁᤢᤛᤱ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤕᤧᤛᤢ ᤂᤪᤡᤛ᤻ᤋᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤠ᤹ᤔᤠ ᤐᤥ᤺ᤱ ᤑᤠ᤹ᤀᤠᤱ ᤐᤠ᤺ᤳᤋᤢᤀᤠᤱ ᤘᤠ᤹॥

᥈᥈ ᤔᤥᤛᤠᤖᤧᤀᤠᤱ ᤔᤠᤱᤎᤢᤰᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹.

“‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤜᤧᤰᤋᤱᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤗᤠᤶ ᤑᤥ᤺ᤰᤂᤢ᤹ᤖᤥ॥

ᤁᤢᤒᤠ᤺ᤴᤏᤡᤴ ᤂᤡᤏᤡ᤹ ᤁᤧᤄᤧᤵᤛᤢᤶᤗ ᤐᤥᤱᤗᤥ॥

᥈᥉ ᤂᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤱᤄᤧᤶᤔᤏᤠᤒᤠᤜᤠ᤹

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤗᤠᤶ ᤔᤧᤛᤧᤴᤏᤠᤱ ᤔᤧᤔᤧᤰᤗᤥ॥’

᥈᥊ “ᤜᤧᤰᤁᤩᤠᤱ ᤛᤠᤔᤢᤀᤧᤸᤗᤠᤱᤎᤥ ᤕᤠᤱᤛᤡᤒᤠ ᤁᤠᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤜᤠᤒᤠ ᤁᤴ ᤕᤧᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥

᥈᥋ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤠᤎᤧᤒᤠᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤂᤡᤏᤡ᤹ᤀᤠᤱ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤢᤏᤧ᤹ ᤀᤒᤪᤠᤜᤠᤶᤔᤡᤴ ᤀᤰᤂᤣ ᤔᤧᤳᤋᤢ. ‘ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤗᤠᤶᤔᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤛᤢᤘᤠᤱᤃᤧᤴ ᤛᤕᤱᤜᤠ᤹ᤖᤧ ᤔᤢ᤹ᤀᤡᤛᤠᤶ ᤔᤧᤄᤥᤛᤢ᤹ᤖᤥ॥’

᥈᥌ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤥᤗᤠᤶ ᤏᤢ᤺ᤰᤔᤠᤛᤡᤀᤠᤱ ᤔᤢ᤹ᤀᤡᤛᤠᤶ ᤐᤡᤔᤠᤛᤡ ᤑᤠ᤹ᤀᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤛᤣᤘᤠᤖᤥᤒᤠᤴ ᤁᤠᤰᤏᤢ ᤋᤃᤡ ᤂᤡᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ᤖᤥ ᤐᤠᤱᤄᤢᤀᤠᤱ ᤘᤠ᤹ᤖᤥ॥”

a 

᥉:᥇᥇ ᤛᤥᤗᤥᤔᤏᤖᤧ ᤁᤢᤀᤠ᤺ᤶᤓᤥ- ᤔᤠᤱᤜᤡᤶᤔᤡᤸᤗᤧᤴ ᤏᤠᤶᤃᤧᤴ ᤐᤡᤛᤠᤱ ᤁᤧᤏᤧᤒᤠ ᤀᤠ᤺ᤶᤓᤥ᤺ᤴ ᤘᤕᤧ॥

ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤕᤜᤢᤍᤡ ᤕᤧᤈᤢᤶᤓᤥ ᤋᤃᤡ

᥊

ᤐᤋᤪᤢᤛ ᤏᤢ ᤕᤢᤜᤢᤴᤏᤠᤖᤧ ᤔᤏᤠᤜᤠ᤹ ᤀᤡᤱᤓᤥᤛᤧᤳᤇᤢᤖ ᤕᤠᤃᤧᤳᤇᤡᤸᤗᤧ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹. ᤔᤠᤱᤜᤡᤶ ᤁᤧᤃᤥ᤺ᤒᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤡ᤹ ᤌᤰᤋᤢᤶᤒᤠ ᤏᤢ ᤁᤢᤓᤠ ᤛᤍᤢᤁᤡᤜᤠ᤹a ᤂᤧᤵᤔᤥ ᤔᤧᤍᤩᤧᤖᤥ॥

᥈ ᤂᤧᤱᤜᤠ᤹ᤖᤧ ᤕᤧᤛᤢ᤺ᤴ ᤁᤢᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠ ᤜᤧᤰᤁᤣᤀᤣ ᤘᤣ᤹ ᤔᤧᤴᤇᤠᤶ ᤕᤠᤵᤔᤡᤖᤧᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤘᤠ᤹ ᤑᤠ᤹ᤀᤠᤱ ᤐᤠ᤺ᤴ ᤀᤡᤱᤓᤥᤛᤧᤳᤇᤢᤒᤠ ᤔᤧᤄᤧᤵᤛᤢᤒᤠᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠ᤹ᤖᤡᤰ ᤛᤡᤰᤆᤡᤃᤧ ᤗ᤹ᤖᤧ.

᥉ ᤂᤧᤱᤜᤠ᤹ᤖᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤔᤧᤍᤧᤶᤛᤢᤛᤡ ᤜᤧᤰᤁᤩᤠᤱ ᤂᤠᤍᤠᤔᤧ ᤐᤣᤒᤠᤸᤗᤧb ᤆᤥᤃᤢᤸᤗᤧ ᤏᤠᤶᤍᤠ᤺ᤳᤋᤠ᤺ᤳ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡ॥

᥊ ᤁᤖ ᤂᤧᤴ ᤐᤠ᤺ᤴᤈᤠᤰ ᤁᤧᤄᤧᤶᤒᤠᤜᤠ᤹ᤀᤥ ᤕᤖᤡᤰ ᤔᤏᤠᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢ॥ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤔᤧᤒᤥᤖᤧᤀᤠᤱ ᤕᤧᤶᤒᤡᤳᤇᤠᤜᤠ᤹ᤖᤰ ᤜᤧᤴᤇᤡᤱ ᤅᤠᤛᤡ (᥋.᥆᥆᥆) ᤕᤠᤖᤡᤰ ᤔᤧᤃᤧᤖᤧᤖᤥ॥

᥋ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤛᤢᤜᤠᤱᤕᤢᤰᤐᤠᤜᤠ᤹. ᤕᤜᤢᤍᤡ ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤕᤖᤢᤛᤗᤧᤶᤔᤥ ᤆᤢᤶᤗᤢᤱ ᤔᤧᤈᤥᤃᤧ॥

᥌ ᤂᤧᤵᤔᤥᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤜᤴᤏᤠᤛ. ᤜᤧᤰᤁᤩᤠᤱ ᤁᤤᤕᤠᤑᤠᤛ. ᤕᤢᤜᤢᤴᤏᤠ. ᤀᤗᤧᤰᤈᤧᤴᤍᤖ ᤜᤧᤰᤁᤩᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤜᤡᤶᤛᤕᤱᤅᤥ ᤁᤧᤘᤠ᤹ᤒᤠ ᤘᤣ᤹ ᤔᤏᤠᤜᤠ᤹ᤀᤠᤱ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤖᤥ॥

᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤢᤜᤢᤴᤏᤠ ᤏᤢ ᤐᤋᤪᤢᤛᤧᤴ ᤂᤢᤏᤡ᤹ ᤋᤃᤡ ᤔᤧᤍᤠᤖᤢᤛᤡᤀᤠᤱ ᤀᤰᤂᤣ ᤔᤧᤔᤧᤳᤋᤢᤛᤡᤖ ᤛᤣ᤺ᤴᤔᤧᤍᤥᤛᤢᤛᤡ. “ᤀᤠᤳᤋᤡᤴ ᤔᤢᤰᤛᤠᤶᤗᤠᤶ ᤀᤡᤃᤪ ᤜᤠ᤺ᤳᤗᤧ ᤁᤢᤕᤢᤰᤁᤥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤁᤧᤈᤥᤃᤧᤳᤇᤢᤒᤠᤒᤣ᥅”

᥎ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤀᤠᤱ ᤐᤋᤪᤢᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤋᤢᤶᤗᤠᤶᤗᤥᤒᤠᤛᤣ.

᥏ ᤀᤠᤀᤡᤴ ᤀᤠᤴᤇᤡᤃᤧ ᤁᤴ ᤗᤠᤱᤛᤰᤐᤠ ᤔᤏᤠᤴ ᤗᤢᤱᤔᤠ᤹ ᤋᤢᤰᤋᤧᤇᤢᤃᤧᤀᤠᤱ ᤘᤣ᤺ᤳᤋᤧᤒᤠ ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤂᤡᤏᤡ᤹ ᤋᤃᤠᤱ ᤛᤣ᤺ᤴᤍᤥᤛᤧ ᤕᤠᤵᤔᤡ ᤁᤧᤍᤠᤖᤡᤒᤠᤏᤧ ᤑᤠ᤹ᤃᤪ.

᥇᥆ ᤀᤠᤸᤗ ᤂᤡᤏᤡ᤹ ᤏᤢ ᤘᤣ᤹ ᤀᤡᤛᤪᤠᤀᤡᤗᤒᤠ ᤁᤠᤰ ᤔᤏᤠᤜᤠ᤹ᤖᤧ ᤁᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ. ᤏᤠᤛᤖᤋᤛ᤻ᤔᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤢᤰᤛᤠᤶᤗᤠᤶ ᤁᤴ ᤔᤏᤠᤴ ᤂᤡᤏᤡ᤹ ᤋᤃᤡ ᤘᤣ᤺ᤳᤋᤧᤀᤠᤱ ᤕᤧᤵᤗᤥ॥ ᤕᤧᤛᤢ᤺ᤱᤃ ᤂᤡᤏᤡ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠᤛᤧᤵᤔᤠ ᤁᤧᤒᤠᤱᤄᤢᤶᤛᤡᤶ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤃ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤀᤠᤱ ᤑᤥ᤺ᤰᤂᤢᤖᤥ॥

᥇᥇ ᤂᤢᤏᤧ᤹ ᤁᤢᤔᤧᤴᤏᤥ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤘᤠ᤹.

“‘ᤂᤡᤏᤡ᤹ ᤗᤢᤱ ᤁᤧᤃᤠᤶᤒᤠᤜᤠ᤹ᤖᤧ ᤁᤧᤏᤠ᤹ᤖᤢᤶᤒᤠ ᤗᤢᤱᤅᤡᤴ ᤂᤢᤏᤧ᤹ᤀᤣᤖᤥ.

ᤁᤖ ᤀᤠᤸᤗᤥ ᤔᤠᤗᤢᤱ ᤐᤥ᤺ᤰᤂᤧᤖᤥ॥’

᥇᥈ ᤕᤧᤛᤢᤗᤠᤶᤗᤰ ᤛᤧᤴᤗᤵ ᤘᤠ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ ᤛᤧᤴᤗᤵ ᤕᤠᤵᤔᤡ ᤁᤧᤒᤡᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤣ᤹ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥”

᥇᥉ ᤀᤠᤸᤗ ᤕᤜᤢᤍᤡ ᤕᤧᤈᤢᤶᤓᤥᤒᤠ ᤐᤠᤛᤡᤱᤐᤠᤍᤠᤱᤗᤠᤜᤠ᤹ᤖᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤛᤠᤵᤗᤠ ᤔᤧᤴᤏᤡ᤺ᤵᤔᤏᤠ ᤔᤧᤴᤈᤥᤒᤠ ᤘᤕᤧᤳᤇᤡᤛᤠᤱ ᤂᤢᤴᤇᤡ᤹ ᤀᤠ᤺ᤴᤇᤡᤱᤔᤠᤴ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤔᤏᤠᤜᤠ᤹ ᤕᤧᤛᤢ᤺ᤴᤏᤢ ᤘᤕᤧᤳᤇᤡᤒᤠ ᤏᤡᤱᤘᤠ᤹ ᤔᤧᤄᤥᤛᤢ॥

᥇᥊ ᤁᤖ ᤂᤧᤴ ᤁᤧᤘᤣ᤺ᤵᤐᤠ ᤔᤏᤠ᤺ᤴᤏᤠᤱ ᤂᤧᤱᤜᤠ᤹ᤏᤢᤀᤣ ᤕᤧᤒᤧᤒᤠ ᤔᤧᤏᤡᤛᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤌᤣᤀᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥋ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤕᤧᤈᤢᤶᤓᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤐᤠ᤺ᤴ ᤔᤧᤎᤰᤋᤧᤖᤥ.

᥇᥌ “ᤀᤠᤸᤗ ᤁᤴ ᤔᤏᤠᤜᤠ᤹ ᤌᤣ ᤔᤧᤵᤔᤠᤛᤡᤒᤣ᥅ ᤁᤱᤜᤠ᤹ᤖᤧᤃ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤒᤠᤴ ᤕᤖᤢᤛᤗᤧᤔ ᤁᤧᤕᤢᤱᤒᤠ ᤁᤠᤰ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤔᤧᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤀᤠᤱ ᤁᤴ ᤔᤧ᤺ᤴ ᤑᤠ᤹ᤀᤠᤱ ᤐᤠ᤺ᤵᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥

᥇᥍ ᤁᤖ ᤁᤴ ᤐᤠ᤺ᤴᤏᤡᤴ ᤔᤏᤠᤜᤠ᤹ᤀᤥ ᤔᤧᤛᤧᤏᤧᤴᤗ ᤑᤠ᤹ᤀᤠᤱ ᤂᤧᤱᤜᤠ᤹ ᤀᤠᤸᤗᤀᤠᤱᤎᤥ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤔᤠ ᤗᤧᤖᤧᤇᤧ᤹ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤔᤠᤛᤡ ᤐᤥᤱᤗᤥ॥”

᥇᥎ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤕᤠᤶᤔᤥ ᤔᤧᤀᤢ᤺ᤳᤋᤢᤛᤡᤀᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤀᤡᤃᤪ ᤜᤢ᤹ᤔᤠ ᤗᤧᤖᤧᤛᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡᤖᤥ॥

᥇᥏ ᤁᤖ ᤐᤋᤪᤢᤛ ᤏᤢ ᤕᤢᤜᤢᤴᤏᤠᤖᤧ ᤏᤥᤃᤵ ᤐᤡᤖᤢᤛᤡ. “ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤒᤠᤴ ᤂᤧᤶᤔᤠ ᤏᤢᤒᤠᤒᤡ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠᤴ ᤂᤧᤶᤔᤠ ᤏᤢᤒᤠᤒᤡ᥅ ᤂᤡᤏᤡ᤹ᤀᤣ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ᥄

᥈᥆ ᤁᤖ ᤀᤠᤴᤇᤡᤃᤧ ᤕᤧᤛᤢᤖᤧ ᤆᤥᤃᤢᤒᤠ ᤐᤠ᤺ᤴ ᤏᤡᤛᤢᤛᤡᤃᤧ ᤜᤧᤰᤁᤩᤠᤱ ᤂᤧᤵᤛᤢᤛᤡᤃᤧᤒᤠ ᤐᤠ᤺ᤴᤜᤠ᤹ ᤔᤧᤶᤒᤠ᤺ᤳᤋᤣ ᤘᤠ᤹ᤔᤠ ᤔᤧᤛᤢᤰᤛᤢᤃᤧᤴᤗᤥ॥”

᥈᥇ ᤀᤠᤸᤗ ᤁᤠᤰ ᤔᤏᤠᤜᤠ᤹ᤖᤧ ᤂᤧᤵᤔᤥ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤁᤡᤴ ᤔᤧᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤔᤧᤒᤡᤖᤢᤖ ᤁᤢᤏᤠᤖᤠ ᤔᤧᤓᤥᤛᤢᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ ᤀᤠᤵᤋᤡᤰ ᤁᤢ᤺ᤵᤔᤠ ᤗᤠᤶ ᤂᤥᤔᤠ ᤔᤧᤴᤇᤢᤰᤋᤢᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤛᤣ᤺ᤰᤕᤢᤔᤡᤒᤠᤜᤠ᤹ ᤕᤠᤶᤔᤥ ᤕᤱᤔᤠ ᤔᤧᤛᤧᤖᤢᤛᤡᤀᤠᤱ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ॥

᥈᥈ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤗᤠᤶ ᤁᤧᤘᤣ᤺ᤵᤐᤠ ᤔᤏᤠᤴ ᤋᤱᤒᤣ ᤗᤡᤒᤥᤱ (᥊᥆) ᤁᤧᤃᤧᤵᤐᤠ ᤘᤕᤧ॥ ᤂᤧᤱᤃ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤗᤠᤱᤔᤧᤱᤄᤣ᤺ᤰᤔᤏᤠᤒᤠ ᤘᤕᤧᤖᤥ॥

ᤏᤛᤠᤏᤡᤒᤠᤜᤠ᤹ᤖᤧ ᤀᤠ᤺ᤴᤇᤡᤱᤔᤠ ᤂᤥᤔᤠ ᤑᤠ᤹ᤀᤠᤱ ᤋᤢᤘᤠ ᤔᤧᤈᤥᤃᤢ᤹

᥈᥉ ᤜᤧᤰᤁᤣᤗ᤹ᤖᤡᤰ ᤔᤧᤗᤧᤖᤢᤛᤡᤀᤠᤱ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤘᤣ᤹ᤛ᤻ᤔᤠ ᤏᤛᤠᤏᤡᤒᤠᤜᤠ᤹ ᤋᤢᤶᤛᤧ ᤐᤣᤛᤡ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤔᤧᤔᤧᤳᤋᤢᤛᤡᤒᤠ ᤐᤠ᤺ᤴᤜᤠ᤹ ᤆᤧᤰᤂᤧᤳᤇᤢᤖᤥ॥

᥈᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤌᤡᤰᤜᤢᤵ ᤏᤢ ᤌᤡᤰᤔᤢᤖᤠ ᤔᤧᤒᤥ᤺ᤰᤂᤧᤀᤠᤱ ᤀᤰᤂᤣᤗ᤹ᤖᤡᤰ ᤋᤢᤘᤠ ᤔᤧᤈᤥᤃᤧ. “ᤀᤠᤏᤡᤃᤧ ᤔᤢᤰᤛᤠᤶᤍᤠᤱᤒᤠᤀᤣ. ᤂᤧᤏᤧ᤹ᤃ ᤋᤠᤱᤛᤠᤰᤐᤧᤴ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ. ᤘᤠᤜᤱᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤈᤥᤃᤢᤛᤡᤒᤠᤖᤥ॥

᥈᥋ ᤀᤢᤴᤇᤣ᤺ᤴ ᤂᤧᤏᤧ᤹ᤃ ᤀᤠᤏᤡᤃᤧ ᤋᤠᤰᤌᤧᤒᤠ ᤍᤠᤀᤢᤍᤖᤧ ᤁᤢᤔᤢᤖᤠᤀᤥᤗᤠᤶ ᤂᤧᤏᤧ᤹ ᤁᤧᤛᤣᤘᤠᤖᤥᤒᤠᤸᤗᤧ ᤁᤢᤔᤧᤴᤏᤥ ᤛᤣᤛᤣᤔᤠᤱᤗᤠᤶ ᤀᤰᤂᤣ ᤁᤧᤒᤠ᤺ᤳᤋᤢᤖᤥ-

“‘ᤌᤣᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤡᤴ ᤀᤠᤍᤰᤗᤧᤱᤘᤠᤀᤥ ᤐᤥ᤺ᤰᤐᤣ᥅

ᤜᤧᤰᤁᤩᤠᤱ ᤌᤣᤀᤠᤱ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤜᤏᤧᤒᤠ ᤏᤡᤱᤛᤣ᤺ᤰ ᤔᤧᤈᤥᤃᤢᤒᤣ᥅

᥈᥌ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ

ᤍᤠᤱᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤈᤢᤶᤗᤥ॥’

᥈᥍ “ᤛᤧᤰᤂᤠᤀᤣ ᤒᤠ ᤂᤧᤴ ᤐᤠ᤺ᤴᤏᤡᤴ ᤁᤴ ᤕᤧᤰᤕᤰᤁᤥ ᤁᤧᤖᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤜᤧᤖᤥᤍd ᤜᤠᤱᤅᤡᤴ. ᤛᤢᤜᤠᤱᤃᤧᤶᤒᤠ ᤐᤴᤋᤡᤕᤛ ᤐᤡᤗᤠᤋᤛ. ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤧᤏᤧ᤹ ᤁᤧᤏᤡᤱᤛᤣ᤺ᤰᤁᤥ ᤁᤧᤛᤣᤃᤢᤒᤠ ᤛᤣᤛᤣ ᤁᤧᤛᤣᤘᤠᤖᤥᤒᤠ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤁᤴ ᤕᤧᤰᤕᤰᤁᤥ ᤔᤧᤈᤢᤵᤛᤧᤀᤠᤱ ᤔᤧᤘᤠ᤹ᤖᤥ॥

᥈᥎ ᤂᤧᤏᤧ᤹ ᤁᤧᤏᤡᤱᤛᤣ᤺ᤰ ᤐᤥ᤺ᤱᤏᤡ ᤑᤠ᤹ᤀᤠᤱ ᤋᤃᤡᤛᤠ ᤁᤧᤔᤢᤰᤛᤠᤶ ᤏᤢ ᤁᤧᤏᤡᤱᤘᤠ᤹ᤖᤧ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤈᤥᤃᤢᤖᤥ॥

᥈᥏ ᤍᤠᤱᤒᤣ. ᤀᤠᤸᤗ ᤂᤧᤱᤜᤠ᤹ᤖᤧ ᤕᤱᤔᤠ ᤔᤧᤛᤧᤖᤡᤃᤧᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ. ᤜᤧᤰᤁᤩᤠᤱ ᤁᤧᤛᤣᤘᤠᤖᤥᤒᤠᤜᤠ᤹ ᤐᤣᤗᤡᤃᤧᤴ ᤁᤧᤒᤠ᤺ᤴᤈᤠᤰᤁᤡᤴ ᤜᤠᤱᤜᤠᤱᤅᤠᤱ ᤐᤠ᤺ᤵᤔᤠ ᤕᤠᤵᤔᤡ ᤁᤧᤎᤢᤶᤒᤠ ᤀᤠᤈᤥᤃᤧ᤹ᤀᤥ॥

᥉᥆ ᤜᤧᤰᤁᤩᤠᤱ ᤛᤣᤛᤣ ᤁᤧᤛᤣᤘᤠᤖᤥᤒᤠ ᤕᤧᤛᤢᤖᤧ ᤁᤢᤔᤢᤰᤛᤠᤶᤗᤠᤶ ᤔᤏᤠᤜᤠ᤹ ᤔᤧᤘᤣ᤺ᤳᤏᤡ. ᤜᤧᤰᤁᤩᤠᤱ ᤕᤖᤡᤰ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤐᤥ᤺ᤱᤏᤡ ᤑᤠ᤹ᤀᤠᤱ ᤁᤧᤜᤢᤰᤁᤡᤴ ᤛᤴᤇᤧ᤹ᤀᤥ॥”

᥉᥇ ᤂᤧᤱᤜᤠ᤹ᤖᤧ ᤋᤢᤘᤠ ᤔᤧᤈᤥᤃᤢ ᤔᤧᤛᤢᤖᤢᤸᤗᤧ ᤔᤧᤈᤢᤵᤛᤧᤀᤠᤱ ᤔᤧᤘᤕᤧᤒᤠ ᤋᤧᤴᤏᤡᤴ ᤗᤢᤵᤗᤡ ᤌᤠᤅᤧᤒᤠ ᤜᤧᤰᤁᤣ ᤛᤠ᤹ᤖᤡᤰ ᤕᤰᤂᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤠᤰ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤛᤡᤀᤠᤱ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤔᤧᤱᤃᤡᤀᤣ ᤔᤧᤒᤠᤖᤧᤖᤥ॥

ᤏᤛᤠᤏᤡᤒᤠᤜᤠ᤹ ᤋᤢᤰᤂᤣ-ᤗᤠᤰᤂᤣᤀᤥ ᤀᤥᤔᤧᤔᤧᤳᤇᤡᤱ

᥉᥈ ᤀᤠᤸᤗ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤌᤡᤰ ᤏᤡᤱᤘᤠ᤹ ᤌᤡᤰ ᤔᤢᤖᤠ ᤔᤧᤒᤥ᤺ᤰᤂᤧᤀᤠᤱ ᤂᤢᤏᤡ᤹ ᤔᤧᤃᤳᤋᤢᤒᤠ᤺ᤴ ᤀᤡᤱᤃᤠ᤹ᤀᤡᤴ ᤔᤧᤸᤗ᤹ᤀᤣ ᤁᤧᤖᤧᤰᤗᤧ ᤌᤡᤰ ᤏᤡᤱᤘᤠ᤹ ᤌᤡᤰᤜᤢᤵᤐᤥ ᤔᤧᤕᤠᤅᤢᤖᤥ॥

᥉᥉ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤐᤕᤶ ᤔᤢᤰᤛᤠᤶᤏᤢ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠ ᤐᤠ᤺ᤴᤜᤠ᤹ᤖᤧᤴ ᤋᤥ᤺ᤴᤍᤡ ᤔᤧᤒᤡᤖᤢᤀᤠᤱ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤛᤡᤖᤥ॥

᥉᥊-᥉᥋ ᤂᤢᤏᤡ᤹ ᤗᤢᤶᤔᤥ ᤆᤠᤕᤥ᤺ᤶᤒᤥᤀᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤔᤧᤜᤥ᤺ᤵᤋᤧ. ᤌᤣᤀᤠᤱᤓᤧᤸᤗᤧ ᤁᤢᤓᤠᤖᤧ ᤔᤧᤃᤳᤋᤢᤒᤠ ᤕᤠᤱᤛᤠᤁᤢᤴᤎᤣ. ᤜᤡᤶᤎᤠ᤺ᤱ. ᤗᤠᤈᤣ᤹ ᤛᤡᤱᤒᤢᤱᤜᤠ᤹ ᤔᤧᤛᤱᤄᤢᤀᤠᤱ ᤂᤧᤴ ᤕᤠᤱᤅᤡᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤔᤧᤍᤠᤖᤢ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤆᤠᤕᤥ᤺ᤶᤒᤥ ᤁᤢᤀᤡᤛᤡ᤺ᤰ ᤔᤧᤜᤠ᤺ᤳᤋᤢᤛᤡᤖᤥ॥

᥉᥌-᥉᥍ ᤜᤧᤰᤁᤣ ᤁᤧᤈᤥ᤺ᤰᤐᤠᤀᤥ ᤕᤢᤛᤢᤑ ᤔᤡᤱ ᤁᤧᤘᤠ᤺ᤵᤐᤠ ᤗᤧᤒᤡ ᤌᤠ᤺ᤰᤁᤥᤒᤠ ᤛᤤᤐᤪᤛ ᤘᤠᤃᤵᤂᤠᤶᤔᤥ ᤛᤠᤃᤧᤘᤠ᤺ᤴᤇᤡᤱᤒᤠᤎᤡᤰ ᤘᤕᤧ॥ ᤂᤢᤏᤧ᤹ ᤁᤳᤋᤢᤒᤠ ᤐᤩᤠᤱᤛᤡ᤺ᤴ ᤛᤱᤄᤢᤀᤠᤱ ᤕᤠᤱᤜᤠ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤋᤠᤖᤢᤖᤥ॥ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤧ᤹ ᤒᤖᤏᤠᤒᤠᤛ ᤔᤡᤱᤔᤧᤗᤥ᤺ᤰᤂᤢ (ᤂᤧᤴ ᤑᤠ᤹ᤀᤡᤴ ᤜᤠᤱᤜᤠᤱ ᤁᤧᤈᤥ᤺ᤰᤐᤠ ᤛᤠ ᤐᤥᤱᤗᤥ)॥

a 

᥊:᥇ ᤛᤍᤢᤁᤡᤜᤠ᤹- ᤛᤍᤢᤁᤡᤜᤠ᤹ ᤗᤳᤇᤠ ᤕᤜᤢᤍᤡ ᤗᤰᤛᤡᤖᤥ॥ ᤔᤏᤠᤜᤠ᤹ ᤔᤧᤛᤡ᤺ ᤔᤧᤒᤣ᤺ᤰᤁᤠᤱ ᤕᤠᤶᤔᤥ ᤁᤢᤜᤡᤱᤘᤧᤳ ᤔᤧᤶᤒᤥ᤺ᤱᤏᤧᤴ ᤁᤧᤗ᤹ᤒᤠ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢ᤹॥

b 

᥊:᥉ ᤕᤜᤢᤍᤡ ᤛᤠᤶᤕᤥᤌᤡᤶᤔᤥ ᤂᤠᤍᤠᤶᤔᤥ ᤂᤠᤛᤧᤴ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠ ᤘᤕᤧ॥

d 

᥊:᥈᥍ ᤜᤧᤖᤥᤍ- ᤁᤴ ᤔᤏᤠᤴ ᤕᤧᤛᤢ ᤛᤠᤘᤠ᤺ᤴᤇᤡᤱᤅᤡᤸᤗᤧ ᤜᤠᤱ ᤁᤧᤈᤥ᤺ᤰᤐᤠ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤜᤧᤖᤥᤍ ᤀᤴᤋᤡᤐᤠᤛ ᤘᤕᤧ॥

ᤜᤏᤏᤡᤕᤠ ᤏᤢ ᤛᤑᤡᤖᤠ

᥋

ᤁᤖ ᤂᤧᤵᤔᤥ ᤜᤏᤏᤡᤕᤠ ᤔᤧᤵᤔᤏᤠᤒᤠ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤣ᤺ᤳ ᤛᤑᤡᤖᤠ᤺ᤴᤏᤢ ᤂᤢᤴᤇᤡ᤹ ᤗᤰᤁᤥᤒᤠ ᤁᤢᤓᤠ ᤗᤠᤈᤣ᤹ᤎᤡᤰ ᤛᤱᤄᤧᤳᤇᤢᤀᤠᤱ

᥈ ᤁᤢᤓᤠ ᤕᤠᤱᤅᤡᤴ ᤁᤢᤔᤣ᤺ᤳᤋᤡᤸᤗᤧ ᤏᤡ᤺ᤛᤢᤖ ᤆᤡᤰᤂᤢᤗᤠᤖᤢ ᤜᤧᤰᤁᤩᤠᤱ ᤁᤢᤓᤠ ᤕᤠᤱᤅᤡᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤋᤠᤖᤢᤖᤥ॥

᥉ ᤁᤖ ᤐᤋᤪᤢᤛᤖᤧ ᤛᤣ᤺ᤴᤍᤥᤛᤢ. “ᤜᤏᤏᤡᤕᤠᤀᤣ. ᤂᤧᤏᤧ᤹ ᤀᤰᤂᤣᤗ᤹ᤖᤡᤰ ᤛᤣᤛᤣᤔᤠᤱᤅᤡᤴ ᤀᤡᤱᤗᤧᤰᤔᤠ ᤑᤠ᤹ᤀᤠᤱ ᤁᤧᤏᤡᤱᤘᤠ᤹ᤀᤡᤴ ᤌᤣᤀᤠᤱᤏᤧ ᤔᤠᤑᤧᤴᤛᤠᤶᤔᤡᤴ ᤌᤡᤶᤔᤠ ᤁᤧᤒᤠᤱᤄᤢᤒᤠᤒᤣ᥅ ᤌᤣᤀᤠᤱ ᤂᤧᤏᤧ᤹ ᤁᤢᤓᤠ ᤕᤠᤱᤅᤡᤴ ᤁᤧᤗᤠᤖᤢᤀᤠᤱ ᤁᤠᤰ ᤕᤠᤱ ᤁᤧᤒᤡᤒᤠ ᤁᤧᤗᤠᤶᤛᤡᤱᤒᤠᤒᤣ᥅

᥊ ᤁᤱᤃ ᤔᤧᤴᤇᤱᤅᤣ ᤘᤕᤧᤛᤠᤱ ᤂᤧᤏᤧ᤹ᤀᤡᤴᤏᤣᤛᤧ ᤘᤕᤧᤒᤠ᥄ ᤀᤠᤸᤗᤥ ᤁᤧᤛᤱᤄᤢᤀᤠᤱᤛᤠᤱ ᤒᤠ ᤁᤧᤜᤢᤰᤁᤥᤀᤣᤛᤠ ᤕᤠᤱᤅᤡᤴ ᤘᤠ᤹ᤒᤠ᥄ ᤀᤰᤂᤣᤗ᤹ᤖᤡᤰ ᤌᤣᤀᤠᤱ ᤂᤧᤏᤧ᤹ ᤁᤧᤏᤡᤱᤘᤠ᤹ᤀᤥ ᤋᤠᤵᤑᤧ᤺ᤶᤒᤠ ᤁᤧᤀᤡ᤺ᤳᤋᤢᤒᤠᤒᤣ᥅ ᤂᤧᤏᤧ᤹ᤃ ᤔᤧᤴᤇᤠᤶᤃᤧᤴ ᤕᤠᤵᤔᤡ᤺ᤴᤗᤰ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤀᤡᤱᤃᤧᤗᤧᤰᤋᤢᤀᤠᤱ ᤘᤠ᤹ᤖᤥ॥”

᥋ ᤜᤧᤰᤁᤩᤠᤱ ᤜᤏᤏᤡᤕᤠᤖᤧ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤏᤢᤔᤧ᤺ᤴᤏᤣ ᤜᤷᤃᤢᤵᤛᤠ ᤆᤥ᤺ᤴᤍᤧᤀᤠᤱ ᤁᤢᤛᤰᤔᤠ ᤐᤣᤖᤥ॥ ᤜᤧᤰᤁᤩᤠᤱ ᤂᤧᤵᤔᤥ ᤂᤧᤴ ᤁᤧᤄᤧᤶᤒᤠ ᤁᤠᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤖᤥ॥

᥌ ᤜᤧᤰᤁᤩᤠᤱ ᤂᤧᤵᤔᤥ ᤁᤢᤓᤠ ᤌᤠᤱᤒᤧᤴᤜᤠ᤹ᤖᤧ ᤆᤣ ᤋᤣ᤺ᤳᤋᤡᤸᤗᤧ ᤔᤧᤃᤡᤳᤋᤢ ᤜᤧᤰᤁᤩᤠᤱ ᤗᤠ᤺ᤰᤁᤠᤳ ᤔᤧᤍᤣ᤹ᤖᤢᤀᤠᤱ ᤔᤧᤗᤢᤵᤋᤢᤖᤥ॥

᥍ ᤜᤧᤰᤁᤩᤠᤱ ᤁᤢᤔᤢᤰ ᤛᤢᤶᤛᤡ ᤀᤣᤃᤠᤱ ᤜᤏᤏᤡᤕᤠᤖᤧ ᤁᤢᤔᤣ᤺ᤳᤋᤡᤴ ᤁᤢᤕᤧᤶᤒᤠ᤹ᤀᤡᤴ ᤌᤧᤔᤠ ᤐᤥ᤺ᤰᤂᤧ ᤁᤧᤗ᤹ᤒᤠ ᤌᤣᤀᤠᤱ ᤏᤡᤱᤘᤠ᤹ ᤔᤧᤱᤄᤥᤀᤣ ᤂᤧᤵᤔᤥ ᤋᤩᤧᤖᤥ॥

᥎ ᤐᤋᤪᤢᤛᤖᤧ ᤂᤧᤴ ᤛᤣ᤺ᤴᤍᤥᤛᤢ. “ᤜᤏᤏᤡᤕᤠᤖᤧ ᤁᤢᤗᤠᤈᤣᤴ ᤛᤱᤄᤢᤀᤠᤱ ᤂᤥᤛᤢᤒᤠ ᤁᤢᤔᤧᤸᤗᤢᤱ ᤕᤠᤱ ᤒᤠ ᤁᤶᤔᤩᤠᤰᤗᤰᤐᤡ᥅”

ᤜᤧᤰᤁᤣ᤺ᤸᤗᤧ ᤂᤧᤸᤗᤧᤀᤠᤱ ᤏᤥᤃᤵ ᤐᤡᤖᤢ. “ᤀᤥᤖᤥ᥄ ᤁᤢᤔᤧᤸᤗᤢᤱ ᤕᤠᤱᤃ ᤒᤠ ᤂᤧᤶᤔᤩᤠᤰᤗᤰᤗᤥ॥”

᥏ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤂᤧᤴ ᤔᤧᤳᤋᤢ. “ᤀᤠᤰᤂᤣᤗ᤹ᤖᤡᤰ ᤍᤠᤱᤒᤠᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤛᤠ᤹ᤔᤠ ᤑᤠ᤹ᤀᤠᤱ ᤂᤡᤴᤇᤡ᤹ ᤏᤡᤱᤘᤠ᤹ᤀᤡᤴ ᤁᤧᤍᤱᤄᤧᤳᤇᤢᤒᤣ᥅ ᤂᤧᤵᤛᤧ᤹ᤀᤥ. ᤂᤧᤏᤧ᤹ ᤁᤧᤃᤠᤵᤐᤥᤒᤧᤴ ᤁᤧᤗᤢᤵᤐᤠᤜᤠ᤹ ᤂᤠ ᤗᤠᤶᤎᤣ᤺ᤵᤐᤥ ᤔᤧᤃᤧᤳᤗᤖᤰ ᤔᤧᤒᤳᤗᤥ॥ ᤂᤧᤱᤜᤠ᤹ᤖᤧ ᤁᤧᤎᤰᤁᤡᤴᤏᤠᤱ ᤔᤧᤒᤰᤂᤢᤀᤠᤱ ᤔᤧᤍᤣ᤹ᤖᤢᤖᤥ॥”

᥇᥆ ᤂᤡᤔᤥ ᤐᤋᤪᤢᤛᤖᤧ ᤁᤢᤗᤠᤱᤈᤰᤐᤥ ᤂᤧᤴ ᤜᤷᤃᤢᤵᤛᤠ ᤆᤥ᤺ᤴᤍᤧᤀᤠᤱ ᤁᤢᤛᤰᤔᤠ ᤐᤣᤖᤥ॥ ᤜᤧᤰᤁᤩᤠᤱ ᤂᤧᤴ ᤌᤠᤱᤒᤧᤴᤜᤠ᤹ ᤛᤡᤃᤠᤱ ᤔᤧᤗᤠᤛᤧᤸᤗᤧ ᤂᤧᤴ ᤛᤩᤧᤒᤠ ᤔᤧᤏᤡᤛᤢ. ᤜᤧᤰᤁᤩᤠᤱ ᤔᤧᤒᤰᤂᤢ ᤔᤧᤍᤣ᤹ᤖᤢᤀᤠᤱ ᤁᤢᤕᤧᤶᤒᤠ᤹ᤀᤡᤸᤗᤧ ᤁᤢᤒᤣᤛᤠᤱ ᤔᤧᤗᤢᤵᤋᤢᤖᤥ॥

᥇᥇ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴ ᤁᤧᤄᤧᤶᤒᤠ ᤔᤏᤠᤜᤠ᤹ ᤏᤢ ᤛᤣᤛᤣᤜᤢᤵᤗᤰᤁᤥᤒᤠ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤖᤥ॥

ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤔᤧᤈᤥᤃᤢ᤹

᥇᥈ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤕᤖᤡᤰ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤏᤠᤗᤢᤶᤔᤥ ᤔᤧᤈᤥᤃᤢᤖᤥ॥ ᤜᤧᤰᤁᤩᤠᤱ ᤁᤧᤖᤧᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤀᤧᤳᤗᤧᤱ ᤛᤥᤗᤥᤔᤏᤖᤧ ᤁᤢᤀᤠ᤺ᤶᤓᤥᤀᤥ ᤛᤥᤛᤥᤖᤡᤰ ᤔᤧᤘᤕᤧᤖᤥ॥

᥇᥉ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ᤏᤢ ᤋᤱᤛᤡᤱᤔᤠ ᤑᤠ᤹ᤀᤠᤱ ᤀᤠ᤺ᤴᤇᤡᤱᤔᤠ ᤔᤧᤴᤇᤢᤰᤋᤢᤴ. ᤁᤖ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤛᤡᤖᤥ॥

᥇᥊ ᤜᤧᤰᤁᤣᤛᤠᤱ ᤍᤠᤱᤒᤠᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤧᤴᤇᤢᤔᤠ᤹ ᤏᤢ ᤕᤧᤶᤒᤡᤳᤇᤠ᤹ᤜᤠ᤹ ᤀᤠᤸᤗᤛᤠᤱ ᤕᤖᤡᤰ ᤔᤧᤕᤥ᤹ᤛᤡᤱᤗ ᤔᤧᤒᤣᤖᤥ॥

᥇᥋ ᤜᤧᤰᤁᤣ᤺ᤸᤗᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤐᤋᤪᤢᤛᤧᤴ ᤂᤧᤵᤔᤥᤗᤠᤶ ᤐᤣ᤺ᤰᤁᤡᤸᤗᤧ ᤁᤢᤛᤠᤶᤔᤪᤡ᤺ᤵᤐᤧᤴ ᤁᤧᤍᤢᤰᤐᤠ ᤛᤶᤍᤠᤱ ᤆᤢᤰᤁᤠᤱ ᤔᤧᤘᤣ᤺ᤳᤗ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤗᤠᤶᤗᤠᤶᤔᤥ ᤂᤢᤏᤡ᤹ ᤏᤧᤳᤏᤠᤀᤥ ᤔᤧᤏᤧᤛ᤻ᤛᤢᤛᤡᤖᤥ॥

᥇᥌ ᤕᤖᤢᤛᤗᤧᤔ ᤂᤡᤖᤡᤒᤠ ᤐᤠᤱᤈᤢᤶᤗᤠᤶᤔᤠᤱ ᤂᤧᤵᤔᤥ ᤔᤏᤠᤜᤠ᤹ ᤔᤧᤈᤢᤵᤛᤧ॥ ᤂᤧᤱᤜᤠ᤹ᤖᤧ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤏᤢ ᤑᤧᤴᤛᤠᤶᤜᤠ᤹ᤖᤧ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤜᤠ᤹ ᤂᤧᤵᤔᤥ ᤔᤧᤍᤠᤖᤢᤛᤡ. ᤜᤧᤰᤁᤩᤠᤱ ᤁᤠᤰ ᤔᤧᤘᤣ᤺ᤳᤋᤧᤖᤥ॥

ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ᤹

᥇᥍ ᤜᤧᤰᤁᤩᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤛᤍᤢᤁᤡ ᤗᤰᤁᤥᤒᤠ ᤂᤢᤏᤧ᤹ ᤁᤢᤴᤈᤢᤶᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤠ᤹ᤖᤡᤰ ᤏᤠᤔᤧᤜᤧᤳᤋᤢᤛᤡ॥

᥇᥎ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤔᤧᤍᤧᤶᤛᤢᤛᤡᤀᤠᤱ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡ॥

᥇᥏ ᤁᤖ ᤛᤧᤴᤍᤡᤰ ᤍᤠᤱᤒᤠᤸᤗᤧ ᤐᤠᤱᤄᤢᤒᤠ ᤔᤠᤱᤗᤠᤀᤡᤱᤒᤧᤴ ᤋᤩᤧᤀᤠᤱ ᤗᤠᤶᤎᤣ᤺ᤵᤐᤧᤴ ᤜᤴᤍᤢᤒᤡᤖᤢᤛᤡ. ᤜᤧᤰᤁᤩᤠᤱ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡᤀᤠᤱ ᤔᤧᤳᤋᤢᤛᤡ.

᥈᥆ “ᤔᤠᤱᤜᤡᤶᤔᤥ ᤐᤣᤃᤧᤶᤔᤧ᤹ᤀᤠᤱ ᤁᤴ ᤁᤢᤛᤱ ᤜᤡᤱᤔᤴᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤁᤠᤰ ᤐᤠ᤺ᤴᤏᤡᤴ ᤔᤏᤠᤜᤠ᤹ ᤀᤡᤱᤓᤴ ᤆᤥᤃᤧᤶᤛᤡᤶᤔᤧ᤹ᤀᤥ॥”

᥈᥇ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰ ᤋᤠᤏᤠᤶᤛᤠ ᤔᤠᤱᤜᤡᤶᤔᤥ ᤔᤧᤗᤠᤛᤧᤀᤠᤱ ᤔᤏᤠᤜᤠ᤹ ᤜᤢ᤹ᤔᤠ ᤔᤧᤜᤣ᤺ᤰᤋᤢᤛᤡᤖᤥ॥

ᤒᤠ ᤂᤧᤴ ᤕᤧᤶᤔᤥ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤁᤢᤴᤈᤢᤶᤜᤠ᤹ᤖᤧ ᤕᤜᤢᤍᤡ ᤕᤧᤈᤢᤶᤓᤥ ᤏᤢ ᤁᤠᤰ ᤀᤡᤛᤪᤠᤀᤡᤗᤛ᤻ᤔᤠ ᤋᤢᤶᤓᤠᤰᤛᤠᤜᤠ᤹ᤖᤧᤴ ᤆᤢᤶᤗᤢᤱ ᤔᤧᤈᤥᤃᤢᤀᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤐᤢᤱᤗᤠᤜᤡᤶᤔᤥᤗᤠᤶ ᤋᤠᤖᤧᤛᤧ᤹ ᤑᤠ᤹ᤀᤠᤱ ᤐᤢᤱᤗᤠᤀᤡᤱᤒᤠᤴ ᤀᤡᤱᤄᤱ ᤔᤧᤜᤠᤰᤋᤢᤖᤥ॥

᥈᥈ ᤁᤖ ᤌᤰᤛᤢᤒᤠᤜᤠ᤹ ᤐᤢᤱᤗᤠᤜᤡᤶᤔᤥ ᤔᤧᤃᤧᤖᤧᤸᤗᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤂᤧᤵᤔᤥ ᤔᤧᤜᤥ᤺ᤵᤋᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤀᤰᤂᤣ ᤔᤧᤔᤧᤳᤋᤢᤛᤡ.

᥈᥉ “ᤀᤠᤏᤡᤃᤧ ᤐᤢᤱᤗᤠᤜᤡᤶᤔᤥ ᤁᤧᤖᤡᤃᤧᤸᤗᤧ ᤗᤠᤶᤎᤣ᤺ᤵᤐᤧᤴ ᤏᤢᤖᤡᤰᤁᤠᤱ ᤀᤧᤳᤇᤡᤱᤅᤠᤱ ᤐᤳᤇᤧ. ᤜᤧᤰᤁᤩᤠᤱ ᤌᤰᤛᤢᤒᤠᤜᤠ᤹ᤀᤠᤱ ᤗᤠᤶᤎᤣ᤺ᤵᤐᤧᤴ ᤔᤧᤃᤥᤛᤢᤖ ᤔᤧᤕᤧᤒᤧᤖᤥ. ᤁᤖ ᤀᤠᤏᤡᤃᤧ ᤗᤠᤶᤎᤣ᤺ᤵᤐᤧᤴ ᤜᤶᤏᤠ᤺ᤸᤗᤧ ᤂᤧᤵᤔᤥ ᤜᤠ᤺ᤳᤋᤠᤱ ᤔᤧᤕᤠᤃᤧᤴᤗᤥ॥”

᥈᥊ ᤔᤠᤱᤜᤡᤶ ᤁᤧᤃᤥᤒᤠ ᤌᤰᤋᤢᤶᤒᤠᤴ ᤏᤢ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤀᤠᤸᤗ ᤌᤣ ᤐᤥ᤺ᤱᤒᤠᤒᤣ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜ᤺ᤴᤍᤠ ᤗᤧᤰᤋᤧᤖᤥ॥

᥈᥋ ᤜᤧᤰᤁᤩᤠᤱ ᤂᤧᤵᤔᤥ ᤁᤢᤓᤠ ᤔᤏᤠᤎᤡᤰ ᤑᤧᤖᤧᤀᤠᤱ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤐᤢᤱᤗᤠᤜᤡᤶᤔᤥ ᤁᤧᤛᤠᤰᤋᤢᤶᤛᤡᤶᤒᤠ ᤔᤏᤠᤜᤠ᤹ᤖᤧᤃ ᤏᤠ ᤔᤠᤱᤜᤡᤶᤔᤥᤏᤧ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤔᤏᤠᤜᤠ᤹ ᤔᤧᤜᤢ᤹ᤖᤢᤛᤡᤖ ᤔᤧᤕᤠᤰᤗᤥ॥”

᥈᥌ ᤂᤧᤴ ᤌᤰᤋᤢᤶᤒᤠᤸᤗᤧ ᤌᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤌᤣᤀᤠᤱ ᤔᤧᤶᤔᤧᤳᤇᤡᤱᤅᤣ ᤕᤧᤈᤢᤶᤓᤥᤀᤥ ᤋᤠᤖᤢᤛᤡ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤏᤠᤜᤠ᤹ᤖᤧ ᤗᤢᤱᤅᤡᤸᤗᤧ ᤀᤠᤶᤗᤧᤵ ᤀᤠᤶᤛᤧᤳ ᤑᤠ᤹ᤀᤠᤱ ᤔᤧᤃᤡᤛᤧᤖᤥ॥

᥈᥍ ᤂᤧᤱᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤕᤧᤈᤢᤶᤓᤥ ᤋᤃᤡ ᤔᤧᤕᤧᤵᤛᤢᤛᤡᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤂᤧᤱᤜᤠ᤹ ᤔᤧᤳᤋᤢᤛᤡ.

᥈᥎ “ᤀᤠᤏᤡᤃᤧᤃ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤔᤏᤠᤜᤠ᤹ ᤌᤣᤀᤠᤱ ᤔᤧᤜᤢ᤹ᤖᤧᤶᤛᤡᤶᤔᤧᤴᤏᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤀᤠᤛᤡᤃᤧᤀᤠᤱ ᤘᤕᤧ. ᤁᤖ ᤂᤡᤏᤡ᤹ᤃ ᤕᤖᤢᤛᤗᤧᤶᤔᤥ ᤂᤡᤏᤡ᤹ ᤏᤡᤛᤠᤶᤔᤡᤸᤗᤧ ᤁᤧᤎᤡᤶᤛᤢᤶᤔᤠᤱ ᤁᤴ ᤔᤏᤠ᤺ᤸᤗᤧ ᤁᤢᤛᤡᤔᤧᤸᤗᤧ ᤀᤠᤵᤋᤡᤰᤁᤡᤴ ᤕᤠᤵᤔᤡ ᤁᤢ᤺ᤵᤔᤠ ᤁᤧᤃᤥ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ᥄”

᥈᥏ ᤁᤖ ᤐᤋᤪᤢᤛ ᤏᤢ ᤘᤣ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤂᤡᤏᤡ᤹ ᤔᤏᤠᤜᤠ᤹ᤖᤧ ᤐᤠ᤺ᤴᤏᤡᤴ ᤂᤧᤶᤔᤠᤏᤢ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴᤏᤧ ᤂᤧᤶᤔᤠ ᤐᤥᤱᤗᤥ॥

᥉᥆ ᤂᤡᤏᤡ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤶᤔᤠᤛᤧᤵᤔᤠ ᤁᤧᤒᤠᤱᤄᤢᤶᤛᤡᤶᤒᤠ ᤕᤧᤛᤢ᤺ᤴ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢᤖᤥ॥

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤃ ᤗᤠᤶᤗᤥᤒᤠ ᤏᤢ ᤛᤧᤴᤗᤵᤍᤠᤱᤒᤠ ᤐᤥ᤺ᤱᤛᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤰᤂᤢᤖᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤗᤠᤶ ᤜᤡᤶᤔᤠ ᤏᤢ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤛᤢᤕᤧᤶ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ॥

᥉᥈ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤸᤗᤧᤴ ᤋᤥ᤺ᤴᤍᤡ᤺ᤱᤃ ᤀᤠᤏᤡᤃᤧ ᤘᤕᤡᤃᤧᤖᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤋᤧᤴᤍᤡᤱ ᤁᤧᤈᤥ᤺ᤰᤐᤠᤜᤠ᤹ ᤐᤡᤖᤢᤛᤡᤒᤠ ᤛᤣᤛᤣᤔᤠᤱᤅᤡᤴᤏᤠᤱ ᤋᤥ᤺ᤴᤍᤡ ᤘᤠ᤹ᤖᤥ॥”

᥉᥉ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤕᤧᤈᤢᤶᤓᤥᤀᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤂᤢᤏᤡ᤹ ᤛᤠᤰᤁᤧᤴ ᤐᤥᤃᤧᤀᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤧᤵᤔᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥

᥉᥊ ᤁᤖ ᤂᤧᤵᤔᤥ ᤛᤠᤶᤕᤥᤌᤡᤶᤛᤠᤶᤒᤠ ᤏᤢ ᤁᤠᤰ ᤔᤏᤠᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤃᤔᤠᤗᤡᤕᤗ ᤔᤧᤵᤔᤏᤠᤒᤠ ᤑᤖᤡᤛᤡ᤺ᤴ ᤕᤧᤶᤛᤡᤱᤅᤠᤱ ᤂᤧᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤵᤑᤠᤎᤡᤰ ᤗᤠ᤺ᤰᤁᤠᤳ ᤐᤠᤱᤄᤢᤛᤡ॥

᥉᥋ ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ ᤕᤜᤢᤍᤡ ᤕᤧᤈᤢᤶᤓᤥᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡ. “ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤛᤣ. ᤁᤴ ᤔᤏᤠᤜᤠ᤹ ᤌᤧᤔᤠ ᤔᤧᤵᤔᤠᤛᤡ ᤂᤡᤏᤡ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ᤒᤣ᥅ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄

᥉᥌ ᤁᤢᤓᤠ ᤋᤱᤒᤣ ᤋᤃᤡ ᤌᤡᤕᤠᤍᤛ ᤔᤧᤵᤔᤏᤠᤒᤧᤴ ᤋᤩᤧᤀᤠᤱ ᤘᤕᤧ॥ ᤂᤢᤏᤧ᤹ᤃ ᤖᤥᤔᤡ ᤜᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤜᤠᤱᤒᤡᤑᤩᤢᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤣ᤺ᤰ ᤗ᤹ᤖᤧᤀᤠᤱ ᤘᤕᤧᤖᤥ॥ ᤜᤧᤰᤁᤩᤠᤱ ᤁᤢᤓᤠ ᤁᤢᤃᤡᤵ ᤗᤡᤛᤡ (᥊᥆᥆) ᤔᤏᤠᤜᤠ᤹ᤖᤧᤀᤠᤱ ᤂᤢᤏᤧ᤹ ᤔᤧᤍᤡᤶᤍᤢ. ᤁᤖ ᤁᤢᤓᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤔᤧᤛᤧᤖᤢᤀᤠᤱ ᤂᤢᤏᤧ᤹ ᤁᤧᤍᤡᤶᤒᤠ ᤔᤏᤠᤜᤠ᤹ ᤁᤠᤰ ᤔᤧᤛᤧᤖᤧᤀᤠᤱ ᤔᤧᤏᤢᤒᤧ ᤔᤧᤒᤣᤖᤥ॥

᥉᥍ ᤕᤠᤱᤛᤡ ᤐᤕᤶ ᤕᤠᤶᤏᤠ᤺ᤳᤏᤡ᤺ᤳᤋᤥ ᤃᤠᤗᤡᤗᤛ᤻ᤔᤠ ᤕᤜᤢᤍᤠ ᤔᤧᤵᤔᤏᤠᤒᤧᤴ ᤋᤩᤧᤀᤠᤱ ᤁᤢᤓᤠ ᤔᤏᤠᤜᤠ᤹ᤏᤢ ᤋᤱᤛᤡᤱᤅᤠᤱ ᤜᤠᤱᤒᤡᤑᤩᤢᤱ ᤆᤥᤃᤢᤖᤥ. ᤁᤖ ᤂᤢᤏᤧ᤹ᤀᤠᤱ ᤔᤧᤛᤧᤖᤢ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤍᤡᤶᤒᤠᤜᤠ᤹ᤀᤠᤱ ᤔᤧᤛᤧᤖᤧ ᤔᤧᤒᤣᤖᤥ॥

᥉᥎ ᤁᤴ ᤔᤏᤠᤜᤠ᤹ ᤔᤧᤛᤢᤛᤧᤶᤛᤡᤶᤔᤡᤴᤏᤧ᤹ ᤗᤧᤖᤧᤶᤍᤧ᤺ᤛᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤛᤢᤈᤠ ᤐᤡᤏᤡᤱᤗᤥ॥ ᤌᤣᤀᤠᤱᤓᤧᤸᤗᤧ ᤁᤱᤜᤠ᤹ᤖᤧ ᤔᤧᤜᤢ᤹ᤖᤢᤛᤡᤒᤠ ᤔᤧᤈᤥᤃᤢᤛᤡᤒᤠ ᤐᤠ᤺ᤴᤏᤡᤴ ᤔᤏᤠᤗᤠᤶᤏᤧ ᤑᤠ᤹ᤃᤪ ᤁᤴ ᤔᤏᤠᤜᤠ᤹ ᤔᤧᤏᤢᤵ ᤔᤧᤒᤣ᤺ᤰᤗᤥ॥

᥉᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤗᤠᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤁᤴ ᤔᤏᤠᤜᤠ᤹ ᤀᤵᤔᤠ ᤁᤧᤴᤇᤢᤰᤋᤢᤶᤛᤡᤶᤔᤡᤴᤗᤥ. ᤁᤖ ᤕᤠᤱᤏᤠ ᤂᤡᤏᤡ᤹ᤏᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥᤃᤡᤒᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥”

᥊᥆ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤕᤧᤈᤢᤶᤓᤥᤒᤠ ᤔᤏᤠᤜᤠ᤹ ᤂᤧᤶᤔᤠ ᤔᤧᤍᤧᤴᤍᤧᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤔᤧᤀᤢ᤺ᤳᤋᤢᤛᤡᤀᤠᤱ ᤋᤧ᤺ᤶᤓᤢᤰ ᤔᤧᤕᤠᤰᤋᤢᤛᤡᤖ ᤀᤠᤸᤗ ᤁᤴ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤜᤢ᤹ᤔᤠ ᤁᤧᤱᤄᤥᤛᤢᤶᤔᤡᤴᤗᤥ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡᤀᤠᤱ ᤔᤧᤗᤧᤖᤢᤛᤡᤖᤥ॥

᥊᥇ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤕᤧᤈᤢᤶᤓᤥᤗᤠᤶ ᤔᤧᤗ᤺ᤴᤍᤧ ᤔᤧᤒᤣᤀᤠᤱ ᤀᤠᤏᤡᤃᤧᤃ ᤕᤧᤛᤢᤖᤧ ᤁᤢᤔᤏᤠ ᤐᤥ᤺ᤰᤂᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤋᤢᤰᤂᤣ ᤆᤠᤔᤠ ᤗᤠ᤹ᤖᤡᤃᤧ ᤑᤠ᤹ᤀᤠᤱ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖᤥ॥

᥊᥈ ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰ ᤂᤧᤱᤜᤠ᤹ ᤔᤠᤱᤜᤡᤶᤔᤥ ᤏᤢ ᤜᤡᤶᤜᤡᤶ ᤔᤧᤒᤣᤀᤠᤱ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ ᤑᤠ᤹ᤀᤠᤱ ᤁᤴ ᤛᤢᤏᤠᤀᤡᤱᤅᤡᤴ ᤆᤰᤔᤧᤸᤗ᤹ᤀᤣ ᤔᤧᤜᤢ᤹ᤖᤢᤛᤡᤖ ᤀᤡᤱᤓᤴ ᤔᤧᤈᤥᤃᤢᤖᤥ॥

ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤁᤢᤓᤠ᤹ ᤁᤧᤒᤡᤒᤠ ᤏᤢᤛᤡ ᤔᤏᤠᤜᤠ᤹ ᤔᤧᤛᤣᤃᤧ

᥌

ᤀᤠᤸᤗ ᤂᤧᤴ ᤕᤧᤶᤔᤥ ᤜᤢ᤹ᤛᤠᤶᤒᤠᤜᤠ᤹ ᤆᤰᤔᤧᤸᤗ᤹ᤀᤣ ᤔᤧᤒᤥᤖᤧᤖ ᤔᤧᤒᤣ᤺ᤸᤗᤧ ᤃᤪᤡᤁ ᤁᤧᤒᤠ᤺ᤵᤐᤠ ᤕᤜᤢᤍᤡᤜᤠ᤹ ᤏᤢ ᤜᤡᤒᤪᤢ ᤁᤧᤒᤠ᤺ᤵᤐᤠ ᤕᤜᤢᤍᤡᤜᤠ᤹ᤀᤥ ᤂᤧᤔᤠ᤹ ᤐᤥᤃᤧᤖᤥ॥ ᤃᤪᤡᤁ ᤁᤧᤒᤠ᤺ᤵᤐᤠ ᤕᤜᤢᤍᤡᤜᤠ᤹ᤖᤧ ᤀᤠᤏᤡᤃᤧ ᤔᤣᤔᤣᤍᤢᤔᤠᤜᤠ᤹ ᤌᤡᤰᤕᤠ᤺ᤴᤎᤰᤐᤠ ᤆᤠᤔᤠ ᤌᤢᤱᤔᤠ ᤔᤧᤜᤠᤛᤢᤒᤠᤀᤥ ᤏᤢᤖᤡᤰᤁᤠᤱ ᤁᤶᤒᤪᤠᤱ ᤔᤧᤴᤈᤥᤃᤢᤛᤡᤴ ᤑᤠ᤹ᤀᤠᤱ ᤗᤢᤱᤔᤧᤜᤠ᤺ᤳᤋᤢᤛᤡᤖᤥ॥

᥈ ᤜᤧᤰᤁᤣ᤺ᤸᤗᤧ ᤌᤡᤰ-ᤏᤧᤳ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤕᤖᤢᤛᤗᤧᤔᤛ᤻ᤔᤠ ᤏᤛᤠᤏᤡᤒᤠᤜᤠ᤹ ᤔᤧᤀᤢ᤺ᤳᤋᤢᤛᤡᤀᤠᤱ ᤀᤰᤂᤣ ᤔᤧᤔᤧᤳᤋᤢᤛᤡ. “ᤑᤢ᤹ᤏᤢᤛᤠ᤹ᤛᤣ. ᤀᤠᤏᤡᤃᤧᤃ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤀᤡᤱᤓᤴ ᤆᤥ᤺ᤰᤔᤠ ᤏᤢ ᤜᤢ᤹ᤔᤠᤛᤡ ᤗᤧᤵᤔᤠᤀᤠᤱ ᤆᤠᤔᤠ ᤌᤢᤱᤔᤠᤖᤧ ᤋᤱᤃᤠᤶ ᤆᤥ᤺ᤰᤔᤠ ᤔᤧᤗᤠ᤹ᤖᤡᤃᤧᤴᤗᤥ॥

᥉ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤗᤢᤶᤔᤥᤗᤠᤶ ᤏᤢᤛᤡ ᤔᤡᤱᤛᤥᤍᤠᤱᤒᤠ ᤑᤠ᤹ᤀᤠᤱ ᤁᤧᤀᤡᤱᤒᤠ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤛᤡᤒᤠ ᤏᤢ ᤛᤡᤰᤁᤢᤶᤍᤡᤱᤏᤡᤱᤘᤠ᤹ᤖᤧ ᤁᤢᤎᤡᤶ ᤁᤧᤒᤥ᤺ᤱᤒᤠ ᤔᤏᤠᤜᤠ᤹ ᤛᤣᤃᤧᤶᤛᤡᤶᤔᤧ᤹ᤀᤥ॥ ᤂᤧᤱᤜᤠ᤹ ᤀᤠᤏᤡᤃᤧ ᤁᤴ ᤗᤰᤐᤧᤴᤜᤠ᤹ ᤜᤢᤰᤛᤢᤵᤋᤢᤶᤛᤡᤶᤒᤧᤀᤠᤱ

᥊ ᤆᤰᤔᤧᤸᤗ᤹ᤀᤣ ᤋᤢᤘᤠ ᤆᤥ᤺ᤰᤔᤠ ᤏᤢ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤀᤡᤱᤓᤴ ᤆᤥ᤺ᤰᤔᤠᤀᤥ ᤏᤢ ᤜᤢ᤹ᤔᤠᤀᤥ ᤕᤧᤶ ᤐᤡᤖᤢᤶᤒᤧ᤹ᤖᤥ॥”

᥋ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤁᤴ ᤐᤠ᤺ᤴᤏᤡᤸᤗᤧ ᤁᤠᤰ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤛᤢᤖᤥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤛᤡᤒᤠ ᤏᤢ ᤏᤛᤠ᤺ᤴᤏᤡᤸᤗᤧ ᤁᤢᤎᤡᤶ ᤁᤧᤒᤥ᤺ᤱᤒᤠ ᤛ᤻ᤋᤡᤑᤏᤛ. ᤜᤧᤰᤁᤩᤠᤱ ᤑᤡᤗᤡᤐ. ᤐᤪᤂᤢᤖᤛ. ᤏᤡᤁᤠᤏᤥᤖ. ᤋᤡᤔᤥᤏ. ᤐᤷᤔᤡᤏᤠᤛ. ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤗᤠᤶ ᤕᤜᤢᤍᤡ ᤛᤠᤶᤕᤥᤀᤥ ᤁᤧᤍᤠᤒᤠ ᤀᤣᤴᤋᤡᤀᤥᤁᤛ᤻ᤔᤠ ᤏᤛᤠᤏᤡᤒᤠ ᤏᤡᤁᤥᤗᤛᤧᤴ ᤔᤧᤛᤣᤃᤢᤛᤡᤀᤠᤱ

᥌ ᤂᤧᤱᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤔᤧᤍᤠᤖᤢᤛᤡᤖᤥ॥ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤛᤶᤍᤠᤱ ᤜᤢᤰ ᤔᤧᤏᤧᤛ᤻ᤛᤢ ᤔᤧᤒᤡᤖᤢᤛᤡᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤛᤠᤶ ᤔᤧᤄᤥ᤺ᤛᤢᤏᤡ ᤑᤠ᤹ᤀᤠᤱ ᤋᤢᤘᤠ ᤔᤧᤈᤥᤃᤢᤖᤥ॥

᥍ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤆᤰᤔᤧᤸᤗ᤹ᤀᤣ ᤔᤧᤛᤧᤛᤢᤖ ᤔᤧᤍᤣ᤹ᤖᤢ॥ ᤜᤧᤰᤁᤩᤠᤱ ᤕᤖᤢᤛᤗᤧᤶᤔᤥ ᤜᤢ᤹ᤛᤠᤶᤒᤠᤜᤠ᤹ ᤕᤖᤡᤰ ᤔᤧᤒᤥ᤺ᤰᤂᤧᤖ ᤔᤧᤒᤣᤀᤠᤱ ᤕᤖᤡᤰ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤀᤠᤱ ᤁᤴ ᤏᤛᤠ᤺ᤴᤏᤡᤴ ᤋᤧᤴᤍᤡᤱ ᤔᤧᤈᤥᤃᤢᤖᤥ॥

ᤛ᤻ᤋᤡᤑᤏᤛᤧᤴ ᤔᤧᤍᤧᤶᤛᤢ᤹

᥎ ᤀᤠᤸᤗ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ ᤏᤢ ᤁᤢᤔᤢᤰᤛᤠᤶᤔᤡᤸᤗᤧ ᤁᤧᤍᤡᤶᤒᤠ ᤛ᤻ᤋᤡᤑᤏᤛᤧᤸᤗᤧ ᤔᤏᤠᤗᤢᤶᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤔᤡᤰᤛᤣ᤺ᤴᤜᤠ᤹ ᤆᤥᤃᤢᤖᤥ॥

᥏ ᤁᤖ “ᤆᤥ᤺ᤰᤕᤢᤶᤓᤥᤛᤠᤒᤠᤜᤠ᤹ᤖᤧᤴa ᤆᤢᤶᤗᤢᤱᤜᤡᤶ” ᤔᤧᤵᤔᤏᤠᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤁᤧᤕᤠᤰᤐᤠ ᤁᤢᤓᤠ ᤔᤏᤠᤜᤠ᤹ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤥᤃᤧ॥ ᤂᤧᤱᤜᤠ᤹ ᤛᤠᤀᤡᤖᤣᤏᤡ ᤏᤢ ᤀᤗᤧᤰᤈᤧᤴᤍᤪᤡᤕᤠ ᤕᤧᤰᤕᤰ. ᤜᤧᤰᤁᤩᤠᤱ ᤛᤡᤗᤡᤛᤡᤕᤠ ᤏᤢ ᤀᤣᤛᤡᤕᤠ ᤋᤧᤱᤃᤵᤛ᤻ᤔᤠ ᤕᤜᤢᤍᤡ ᤔᤧᤘᤕᤧᤖᤥ॥ ᤂᤧᤱᤜᤠ᤹ᤖᤧ ᤛ᤻ᤋᤡᤑᤏᤛᤏᤢ ᤐᤠ᤺ᤴ ᤌᤰᤔᤠ ᤔᤧᤜᤣ᤺ᤰᤋᤢ.

᥇᥆ ᤁᤖ ᤛᤣᤛᤣᤔᤠᤱᤗᤠᤶ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤥ ᤛ᤻ᤋᤡᤑᤏᤛᤧᤴ ᤐᤠᤖᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤐᤠ᤺ᤴᤎᤱᤅᤥ ᤏᤠ᤺ᤶᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤫᤠ᤺ᤳᤋᤠᤱ ᤔᤏᤠᤜᤠ᤹ ᤀᤰᤂᤣᤗ᤹ᤖᤡᤰ ᤐᤠ᤺ᤵᤔᤠ ᤔᤧᤜᤢᤛᤢᤛᤡᤖᤥ. “ᤀᤠᤏᤡᤃᤧᤃ ᤁᤸᤗᤧ ᤔᤥᤛᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤆᤧ᤹ᤕᤠ ᤐᤠᤖᤧᤒᤠ ᤂᤧᤵᤛᤢᤶᤒᤧᤖᤥ॥”

᥇᥈ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤘᤣ᤹ ᤔᤏᤠᤜᤠ᤹ ᤔᤧᤓᤥ᤺ᤰᤂᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤍᤩᤧᤀᤠᤱ ᤛ᤻ᤋᤡᤑᤏᤛᤧᤴ ᤔᤧᤍᤧᤶᤛᤢᤀᤠᤱ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤕᤧᤈᤢᤶᤓᤥᤀᤥ ᤔᤧᤍᤣ᤹ᤖᤢᤖᤥ॥

᥇᥉ ᤜᤧᤰᤁᤩᤠᤱ ᤑᤥᤋᤩᤠᤒᤠ ᤋᤥ᤺ᤴᤍᤡ ᤐᤡᤛᤧ ᤔᤧᤍᤠᤖᤢᤛᤡᤒᤠᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧᤃ ᤀᤠᤵᤑᤠᤸᤗᤧᤛᤠᤱ ᤁᤴ ᤛᤣᤛᤣᤔᤠᤱᤜᤡᤶ ᤏᤢ ᤀᤠᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠᤖᤧᤒᤠᤖᤰ ᤂᤧᤵᤛᤢᤶᤒᤧᤖᤥ॥

᥇᥊ ᤜᤧᤰᤁᤩᤠᤱ ᤁᤸᤗᤧᤃ. ᤏᤠᤛᤖᤋᤛ᤻ᤔᤠ ᤕᤧᤛᤢᤖᤧ ᤁᤴ ᤔᤠᤱᤜᤡᤶᤔᤡᤴ ᤕᤛ᤻ᤛᤢᤀᤠᤱ ᤔᤥᤛᤠᤖᤧ ᤀᤠᤒᤡᤖᤧ ᤀᤠᤕᤢᤛᤧᤒᤠ ᤛᤠᤰᤌᤡᤶᤜᤠ᤹. ᤆᤥ᤺ᤰᤌᤡᤶᤜᤠ᤹ ᤁᤧᤖᤧᤰ ᤗᤧᤰᤂᤢ ᤀᤠᤒᤡᤖᤧᤖᤥ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥”

᥇᥋ ᤜᤧᤰᤁᤩᤠᤱ ᤂᤧᤴ ᤆᤢᤶᤗᤢᤱᤅᤥ ᤁᤧᤕᤢᤱᤒᤠᤜᤠ᤹ᤖᤧ ᤂᤢᤏᤧ᤹ ᤀᤍᤰᤋᤰᤁᤠᤱ ᤀᤥᤔᤧᤔᤧᤳᤋᤢᤸᤗᤧ ᤁᤢᤏᤠᤖᤠ᤺ᤱᤃ ᤔᤠᤱᤗᤠᤀᤡᤱᤒᤠᤸᤗᤧᤴ ᤜᤧᤰᤁᤣ ᤀᤥ᤺ᤳᤋᤧᤒᤠ ᤔᤧᤏᤡᤛᤢᤖᤥ॥

a 

᥌:᥏ “ᤆᤥ᤺ᤰᤕᤢᤶᤓᤥᤛᤠᤒᤠ” ᤔᤧᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤋᤃᤡ ᤖᤥᤔᤡᤜᤠ᤹ᤖᤧ ᤂᤢᤏᤡ᤹ ᤕᤥ᤺ᤰᤐᤠ ᤕᤥ᤺ᤰᤔᤠ ᤔᤧᤘᤕᤧ॥

ᤛ᤻ᤋᤡᤑᤏᤛᤧᤸᤗᤧ ᤀᤢᤘᤠ ᤆᤥᤃᤢ᤹

᥍

ᤜᤧᤰᤁᤩᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤛ᤻ᤋᤡᤑᤏᤛᤧᤴ ᤛᤣ᤺ᤴᤍᤥᤛᤢ. “ᤁᤴ ᤀᤠᤵᤋᤡᤰᤜᤠ᤹ ᤛᤧᤰᤂᤠᤀᤣᤒᤡ᥅”

᥈ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤏᤥᤃᤵ ᤐᤡᤖᤢᤛᤡ. “ᤐᤠᤛᤣ. ᤑᤢ᤹ᤏᤢᤛᤠ᤹ᤛᤣ. ᤀᤠᤄᤧᤵᤛᤧᤶᤔᤧ᤹ᤀᤥ᥄ ᤀᤠᤏᤡ᤹ ᤛᤢᤎᤧᤒᤠ ᤀᤒᤪᤠᤜᤠᤶᤔᤡᤴ ᤜᤠᤖᤠᤏ ᤕᤧᤰᤕᤰᤁᤥ ᤐᤣ᤺ᤰᤔᤠᤀᤠᤱ ᤕᤢᤱᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤔᤧᤛᤥᤐᤥᤋᤠᤔᤡᤕᤠ ᤋᤧᤱᤃᤵᤐᤥ ᤘᤕᤧᤸᤗᤧᤀᤣ ᤔᤡᤔᤡᤍᤡᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤂᤢᤏᤧ᤹ᤀᤥ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ

᥉ ᤀᤰᤂᤣ ᤔᤧᤳᤋᤢᤖᤥ. ‘ᤁᤴ ᤗᤠᤈᤣ᤹ ᤏᤢ ᤁᤧᤃᤠ᤹ᤀᤡ ᤛᤥ᤹ᤎᤥ᤺ᤰᤜᤠ᤹ ᤗᤧᤖᤧᤎᤩᤧᤛᤧ᤹ᤀᤠᤱ ᤂᤧᤏᤧ᤹ ᤀᤥᤛᤣ᤺ᤴᤎᤠᤰᤏᤧᤒᤠ ᤗᤠᤈᤣ᤹ᤀᤥ ᤐᤣᤃᤧ᤹ᤀᤥ॥’

᥊ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ᤀᤠᤱ ᤁᤠᤸᤍᤡᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤗᤠᤶ ᤗ᤺ᤴᤍᤧᤀᤠᤱ ᤜᤠᤖᤠ᤺ᤴᤏᤥ ᤐᤣᤀᤠᤱ ᤕᤢᤱᤛᤡᤱ॥ ᤂᤧᤵᤔᤥ ᤁᤢᤶᤒᤠ ᤛᤩᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤂᤧᤴ ᤗᤠᤈᤣ᤹ᤗᤠᤶ ᤋᤣ᤹ᤖᤢᤀᤠᤱ ᤀᤠᤸᤗᤥ ᤁᤵᤔᤥ ᤀᤠᤕᤢᤱᤒᤠ ᤗᤠᤈᤣ᤹ᤀᤥ ᤋᤠᤖᤢᤖᤥ॥

᥋ ᤜᤧᤰᤁᤣᤛᤠᤱ ᤂᤢᤏᤧ᤹ ᤁᤴ ᤗᤠᤈᤣ᤹ᤀᤥ ᤗᤠᤱᤓᤥ ᤋᤥ᤹ᤔᤠ ᤗᤠᤈᤣ᤹ᤀᤠᤱ ᤔᤧᤒᤡᤖᤢᤴᤗᤥ. ᤁᤖ ᤁᤴ ᤂᤢᤏᤧ᤹ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤋᤠ᤺ᤴᤍᤡ ᤐᤡᤔᤠᤛᤡ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤖᤥ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤕᤧᤶᤔᤥ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠᤎᤡᤰᤁᤠᤱ ᤜᤥ᤺ᤵᤋᤧᤖᤥ॥

᥌ ᤕᤠᤱᤛᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤰᤂᤣ ᤔᤧᤳᤋᤢ. ‘ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤠ᤺ᤱᤄᤠᤒᤠ ᤘᤣ᤹ ᤗᤠᤈᤣ᤹ᤀᤥ ᤔᤧᤕᤢᤱᤗᤥ॥ ᤂᤧᤵᤔᤥᤒᤠ ᤗᤠᤈᤣ᤹ᤛᤠᤒᤠᤜᤠ᤹ᤖᤧ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤀᤠᤱ ᤁᤢᤃᤡᤵ ᤗᤡᤛᤡ ᤋᤱᤒᤣ (᥊᥆᥆) ᤌᤠᤖᤡᤰ ᤂᤢᤏᤡ᤹ ᤛᤠᤰᤁᤧᤸᤗᤧᤰᤁᤠᤱ ᤕᤥ᤺ᤰ ᤔᤧᤈᤥᤃᤢᤛᤡ᤹ᤖᤥ॥

᥍ ᤁᤖ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤕᤥ᤺ᤰᤐᤠ ᤁᤧᤈᤥ᤺ᤰᤐᤠ ᤂᤧᤵᤔᤥᤒᤠ ᤗᤠᤈᤣ᤹ᤛᤠᤒᤠᤜᤠ᤹ ᤀᤡᤱᤃᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥ ᤜᤧᤰᤁᤩᤠᤱ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤂᤧᤴ ᤗᤠᤈᤣ᤹ᤀᤥᤗᤠᤶ ᤁᤴ ᤗᤠᤈᤣ᤹ᤀᤥ ᤔᤧᤎᤠᤱᤅᤠᤱ ᤀᤡᤱᤃᤠ᤹ ᤛᤣᤘᤠ ᤔᤧᤈᤥ᤺ᤰᤁᤠᤖᤥ॥’

᥎ ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤜᤢᤵᤗᤧᤴ ᤔᤡᤰᤛᤣ᤺ᤴ ᤐᤥ᤺ᤱᤗ ᤑᤠ᤹ᤀᤠᤱ ᤜᤷᤍᤥ ᤜᤧᤰᤔᤠa ᤌᤡᤶ ᤐᤡᤖᤢᤖᤥ॥ ᤜᤧᤰᤁᤣ᤺ᤸᤗᤧ ᤀᤒᤪᤠᤜᤠᤔᤖᤧ ᤀᤡᤛᤜᤠᤰᤁᤡᤴ ᤛᤠᤘᤠ᤺ᤴᤍᤢᤀᤠᤱ ᤕᤧᤳᤇᤡ (᥎) ᤕᤧᤴᤏᤥ ᤜᤷᤍᤥ ᤜᤧᤃᤢ ᤐᤡᤖᤢ॥ ᤜᤧᤰᤁᤩᤠᤱ ᤀᤡᤛᤜᤠᤁᤧᤴ ᤕᤠᤁᤢᤒᤖᤧ ᤁᤢᤶᤒᤠᤖᤥ॥ ᤀᤠᤏᤡ᤹ᤃ ᤕᤠᤁᤢᤒᤖᤧ ᤌᤡᤰ-ᤏᤧᤳ (᥇᥈) ᤁᤢᤛ᤻ᤛᤠ᤺ᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤛᤡᤖᤥ॥

᥏ “ᤁᤢᤶᤓᤢ᤹ᤛᤡᤖᤧ ᤕᤢᤛᤢᤑᤧᤴ ᤛᤠ᤹ᤖᤡᤰ ᤏᤠᤔᤧᤜᤧᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤡᤛᤪᤡᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤔᤧᤛᤱᤄᤢᤀᤠᤱ ᤂᤢᤏᤧ᤹ ᤕᤥ᤺ᤰᤐᤠ ᤐᤥ᤺ᤰᤂᤧ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤘᤕᤧ.

᥇᥆ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤢᤰᤂᤣᤘᤠᤗᤠᤶ ᤛᤧ᤺ᤵᤋᤢᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤐᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤑᤠᤖᤥ ᤜᤠᤱᤅᤡᤸᤗᤧ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤖ ᤔᤡᤛᤪ ᤗᤠᤈᤣ᤹ ᤏᤢ ᤁᤢᤕᤠᤱᤛᤠᤁᤢᤴᤎᤣ ᤛᤶᤍᤠᤱ ᤛᤢᤜᤠᤱᤕᤢᤰᤐᤠ ᤆᤥᤃᤢᤖᤥ॥

᥇᥇ “ᤜᤧᤰᤁᤩᤠᤱ ᤔᤡᤛᤪ ᤗᤠᤈᤣ᤹ ᤏᤢ ᤁᤏᤠᤏ ᤗᤠᤈᤣ᤹ᤀᤥ ᤛᤠ᤹ᤖᤡᤰ ᤕᤶᤒᤠ ᤛᤠᤰ ᤌᤩᤧᤀᤠᤱ ᤕᤶᤒᤠ ᤋᤢᤰᤂᤣᤘᤠ ᤏᤢ ᤔᤡᤴᤍᤣ᤹ ᤐᤥᤃᤧ. ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤆᤠᤔᤠ ᤌᤧᤔᤠᤀᤠᤱ ᤔᤧᤱᤃᤳᤋᤢᤴᤗᤥ॥

᥇᥈ ᤁᤖ ᤕᤠᤁᤢᤒᤖᤧ ᤔᤡᤛᤪᤀᤥ ᤕᤖᤡᤰ ᤆᤠ ᤘᤠ᤹ ᤁᤧᤗ᤹ᤒᤠ ᤂᤧᤵᤛᤢᤀᤠᤱ ᤁᤢᤛ᤻ᤛᤠᤜᤠ᤹ ᤆᤠ ᤗᤠᤛᤧ ᤐᤠᤱᤄᤢᤛᤡ॥ ᤂᤧᤱᤜᤠ᤹ᤖᤧ ᤕᤢᤛᤢᤑᤗᤠᤶ ᤆᤠ᤺ᤴ ᤔᤧᤀᤡᤅᤢ ᤁᤖ ᤂᤢᤏᤧ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤜᤡᤶᤔᤥ ᤔᤧᤏᤢ᤺ᤰᤂᤧᤖᤥ॥

᥇᥉ ᤜᤧᤰᤁᤣᤗ᤹ᤖᤡᤰ ᤔᤡᤛᤪᤀᤥ ᤏᤡᤗᤧᤱ ᤆᤠ ᤗᤠᤛᤧ ᤔᤧᤒᤣ᤺ᤸᤗᤧ ᤕᤢᤛᤢᤑᤖᤧ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤀᤡᤱᤃᤠ᤹ ᤕᤢᤛᤢᤑᤀᤠ ᤑᤠ᤹ᤀᤠᤱ ᤔᤧᤳᤋᤢᤛᤡ. ᤜᤧᤰᤁᤩᤠᤱ ᤑᤠᤖᤥᤜᤠᤱᤅᤡᤸᤗᤧᤀᤠᤱ ᤕᤢᤛᤢᤑᤖᤧ ᤁᤢᤜᤡᤶᤛᤕᤱᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤛᤡᤖᤥ॥

᥇᥊ ᤜᤧᤰᤁᤩᤠᤱ ᤕᤢᤛᤢᤑᤖᤧ ᤁᤢᤶᤒᤠ ᤕᤠᤁᤢᤒ ᤏᤢ ᤁᤠᤰ ᤁᤢᤜᤡᤶᤛᤕᤱᤜᤠ᤹ ᤔᤡᤛᤪᤀᤥ ᤀᤢ᤺ᤳᤋᤢᤛᤡ॥ ᤂᤧᤱᤜᤠ᤹ ᤁᤧᤖᤧᤰ ᤏᤢ-ᤅᤠ (᥍᥋) ᤔᤧᤘᤕᤧᤖᤥ॥

᥇᥋ ᤜᤧᤰᤁᤩᤠᤱ ᤕᤠᤁᤢᤒ ᤏᤢ ᤁᤢᤜᤡᤶᤛᤕᤱᤜᤠ᤹ ᤔᤡᤛᤪᤀᤥ ᤔᤧᤒᤣ॥ ᤕᤠᤱᤛᤡ ᤂᤢᤏᤧ᤹ ᤏᤢ ᤁᤢᤛ᤻ᤛᤠ᤺ᤜᤠ᤹ ᤂᤧᤵᤔᤥᤀᤣ ᤔᤧᤛᤩᤧ॥

᥇᥌ ᤂᤢᤏᤡ᤹ ᤌᤰᤜᤠ᤹ ᤛᤣᤰᤁᤣᤔ ᤗᤠᤈᤣ᤹ᤀᤥ ᤔᤧᤍᤣ᤹ᤖᤢᤀᤠᤱ ᤀᤒᤪᤠᤜᤠᤔᤖᤧ ᤜᤠᤔᤥᤖᤖᤧ ᤁᤢᤛ᤻ᤛᤠᤜᤠ᤹ᤗᤠᤶ ᤀᤡᤅᤢᤀᤠᤱ ᤘᤕᤧᤒᤠ ᤀᤡᤵᤐᤢᤱᤍᤧᤴᤏᤥ ᤔᤧᤗᤢᤵᤋᤢᤛᤡᤖᤥ॥

᥇᥍ “ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤔᤏᤢ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤀᤡ᤺ᤳᤋᤧᤸᤗᤧ ᤔᤡᤛᤪᤀᤥ ᤀᤠᤏᤡ᤹ ᤔᤏᤠᤜᤠ᤹ ᤕᤖᤡᤰ ᤔᤧᤒᤥ᤺ᤴᤍᤧᤖ ᤔᤧᤒᤣᤖᤥ॥

᥇᥎ ᤕᤖᤡᤰ ᤋᤱᤒᤣ ᤀᤣᤃᤠᤱ ᤂᤧᤵᤔᤥ ᤘᤣ᤹ᤛ᤻ᤔᤠ ᤔᤏᤠᤴ ᤜᤠᤱ ᤐᤥ᤺ᤰᤂᤧᤀᤠᤱ ᤔᤡᤛᤪᤀᤥ ᤜᤠᤱᤕᤢᤰ ᤆᤥ᤺ᤰᤔᤠ ᤜᤣ᤺ᤰᤋᤢ॥ ᤂᤧᤸᤗᤧ ᤕᤢᤛᤢᤑᤖᤧ ᤁᤢᤕᤠ᤺ᤶᤒᤣᤀᤥ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ॥

᥇᥏ ᤂᤧᤸᤗᤧ ᤀᤠᤏᤡ᤹ ᤌᤠ᤺ᤰᤌᤧᤒᤠᤜᤠ᤹ ᤀᤡᤱᤗᤧᤰ ᤔᤧᤳᤋᤢᤛᤡᤖ ᤛᤠ᤹ᤖᤡᤰ ᤏᤡᤱᤄᤢᤶ ᤆᤥᤃᤢᤛᤡᤀᤠᤱ ᤕᤧᤶᤒᤡᤳᤇᤠ᤹ ᤀᤅᤧ᤺ᤰᤘᤠᤛᤠᤜᤠ᤹ ᤔᤧᤛᤡᤖ ᤑᤠ᤹ᤀᤠᤱ ᤗᤠᤵᤑᤢ ᤐᤠᤱᤄᤢᤛᤡ॥

᥈᥆ “ᤒᤠ ᤂᤧᤴ ᤕᤧᤶᤔᤥ ᤔᤥᤛᤠ᤺ᤴ ᤛᤠᤘᤠ᤺ᤴᤇᤡᤱ॥ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤛᤠ᤹ᤖᤡᤰ ᤏᤢᤒᤠ ᤀᤅᤧ᤺ᤰᤘᤠ ᤆᤥᤃᤧ॥ ᤂᤢᤏᤧ᤹ ᤜᤡᤶᤔᤥ ᤗᤠ ᤛᤢᤶᤛᤡ ᤌᤠᤖᤡᤰ ᤁᤢᤶᤒᤠ ᤁᤢᤶᤔᤠᤛᤡᤖᤧ ᤆᤡᤰᤂᤧᤇᤢᤀᤠᤱ ᤁᤳᤋᤧᤇᤢᤖᤥ॥

᥈᥇ ᤜᤧᤰᤁᤩᤠᤱ ᤂᤢᤏᤧ᤹ ᤜᤡᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤀᤠᤱ ᤘᤜᤱᤅᤡᤸᤗᤧ ᤁᤢᤕᤠᤀᤥ ᤔᤧᤏᤧᤛ᤻ᤛᤢᤸᤗᤧ ᤂᤧᤵᤔᤥ ᤑᤠᤖᤥ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤜᤠᤱᤛᤠᤔᤠᤸᤗᤧ ᤂᤥᤛᤢᤀᤠᤱ ᤁᤢᤛ᤻ᤛᤠ ᤆᤥᤃᤢᤀᤠᤱ ᤁᤳᤋᤢᤖᤥ॥

᥈᥈ ᤜᤧᤰᤁᤣᤗ᤹ᤖᤡᤰ ᤔᤡᤛᤪᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤡᤛᤠᤶᤜᤠ᤹ ᤂᤢᤏᤧ᤹ ᤔᤧᤜᤢ᤹ᤖᤢᤖᤥ॥ ᤜᤧᤰᤁᤩᤠᤱ ᤌᤠᤱᤒᤧᤴ ᤁᤧᤖᤧᤀᤠᤱ ᤂᤢᤏᤧ᤹ ᤐᤠ᤺ᤴᤏᤥ ᤏᤢ ᤕᤠ᤺ᤶᤒᤰᤁᤥ ᤔᤢᤰᤁᤧᤃᤢᤒᤠ ᤐᤥ᤺ᤰᤂᤧᤖᤥ॥

᥈᥉ “ᤜᤧᤰᤁᤩᤠᤱ ᤔᤥᤛᤠ᤺ᤴ ᤋᤱᤒᤣ ᤗᤡᤒᤥᤱ (᥊᥆) ᤁᤧᤖᤧᤸᤗᤧ ᤁᤢᤃᤠ᤹ᤀᤡ ᤀᤡᤛᤪᤠᤀᤡᤗᤡᤜᤠ᤹ ᤋᤢᤶᤛᤧ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤖᤥ॥

᥈᥊ ᤜᤧᤰᤁᤩᤠᤱ ᤔᤡᤛᤪᤡᤎᤡᤰᤗᤧ ᤌᤡᤰ ᤀᤡᤛᤪᤠᤀᤡᤗᤡ᤺ᤴ ᤏᤡᤱᤄᤢᤶ ᤔᤧᤳᤋᤢᤒᤠ ᤏᤡᤛᤢ॥ ᤜᤧᤰᤁᤣ᤺ᤸᤗᤧ ᤂᤧᤴ ᤏᤠᤱᤔᤠ ᤑᤠ᤹ᤀᤠᤱ ᤐᤣᤀᤠᤱ ᤂᤧᤴ ᤔᤡᤛᤪᤡ᤺ᤴ ᤜᤡᤵᤋᤢ ᤛᤧᤖᤢᤖᤥ॥

᥈᥋ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤂᤢᤏᤡ᤹ ᤕᤥ᤺ᤰᤐᤠ ᤜᤡᤱᤔᤴᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤑᤠ᤹ᤀᤠᤱ ᤂᤢᤏᤧ᤹ ᤐᤠᤱᤄᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤖ ᤁᤧᤗ᤹ᤒᤠ ᤀᤡᤋᤢᤀᤠᤱ ᤘᤕᤧ. ᤁᤖ ᤂᤧᤱᤜᤠ᤹ᤖᤧ ᤂᤧᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥈᥌ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰ ᤏᤧᤵᤑᤢ ᤀᤡᤛᤪᤠᤀᤡᤗᤡᤜᤠ᤹ ᤆᤢᤅᤧᤳᤇᤡᤖ ᤕᤠᤃᤧᤳᤇᤡᤒᤠ ᤏᤡᤛᤢᤛᤡᤀᤠᤱ ᤏᤠᤍᤱ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤐᤣᤀᤠᤱ ᤔᤧᤳᤋᤢᤛᤡ. ‘ᤋᤣ᤺ᤱᤒᤠᤛᤣ. ᤂᤡᤴᤇᤡ᤹ᤃ ᤑᤢ᤹ᤏᤢᤛᤠ᤹ ᤁᤧᤎᤠᤵᤛᤡ᥄ ᤌᤣᤀᤠᤱ ᤁᤧᤈᤢᤱᤛᤡᤒᤠᤒᤣ᥅’

᥈᥍ “ᤁᤖ ᤂᤧᤴ ᤏᤡᤱᤄᤢᤶ ᤁᤧᤔᤧᤵᤐᤧᤸᤗᤧ ᤔᤥᤛᤠ᤺ᤴ ᤌᤡᤰᤗᤧᤵᤔᤠᤱ ᤆᤴᤍᤢᤖ ᤛᤣ᤺ᤴᤍᤥᤛᤢ. ‘ᤂᤧᤏᤧ᤹ ᤜᤠ᤺ᤳᤗᤧ ᤀᤠᤏᤡᤃᤧ ᤛᤶᤍᤠᤱ ᤜᤠᤱ ᤁᤧᤈᤥ᤺ᤰᤐᤠ ᤏᤢ ᤂᤠᤛᤧᤴᤗᤥ᤺ᤶᤒᤠ ᤁᤧᤈᤥᤃᤧᤀᤠᤱ ᤁᤧᤘᤠ᤹ᤒᤣ᥅

᥈᥎ ᤂᤧᤏᤧ᤹ ᤔᤡ᤺ᤵᤔᤠ ᤔᤡᤛᤪᤡ᤺ᤴ ᤁᤧᤛᤧᤖᤢᤒᤠ ᤜᤧᤰᤁᤣ ᤀᤡᤱᤃᤠ᤹ᤀᤠᤱ ᤁᤧᤛᤧᤳᤋᤠᤒᤠᤒᤡ᥅’

᥈᥏ ᤁᤴ ᤐᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤔᤥᤛᤠᤖᤧ ᤀᤡᤱᤃᤠ᤹ ᤔᤡᤛᤪᤡ᤺ᤴ ᤛᤧᤖᤢᤱᤒᤠ ᤐᤠ᤺ᤴᤏᤡᤴᤏᤠᤱ ᤘᤣ᤹ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤒᤡᤗᤠ ᤗ᤹ᤖᤡᤰ ᤏᤡᤱᤘᤠ᤹ ᤀᤡᤋᤢᤖ ᤁᤡ᤺ᤛᤧᤀᤠᤱ ᤔᤡᤛᤪᤗᤠᤶ ᤔᤡᤍᤩᤠᤏ ᤗᤠᤈᤣ᤹ᤀᤥ ᤂᤧᤳᤇᤡᤱ ᤐᤣᤀᤠᤱ ᤂᤧᤵᤔᤥᤀᤣ ᤘᤠ᤹ᤔᤠ ᤜᤣ᤺ᤰᤋᤧ. ᤜᤧᤰᤁᤩᤠᤱ ᤂᤧᤵᤔᤥᤀᤣ ᤔᤣ᤺ᤰᤂᤡᤶ ᤆᤥᤃᤢᤀᤠᤱ ᤏᤧᤵᤑᤢ ᤁᤢᤛ᤻ᤛᤠᤀᤠᤱ ᤐᤥ᤺ᤰᤂᤧᤳᤇᤡᤖᤥ॥

᥉᥆ “ᤋᤱᤒᤣ ᤗᤡᤒᤥᤱ (᥊᥆) ᤀᤣᤃᤠᤱ ᤛᤡᤏᤠᤀᤡ ᤁᤥ᤺ᤰᤔᤠᤸᤗᤧ ᤁᤢᤒᤣᤛᤠᤱ ᤀᤣᤰᤛᤠᤍᤧᤴᤏᤥᤒᤠ ᤔᤡᤁᤧᤍᤡ᤺ᤵᤐᤠ ᤐᤥ᤺ᤰᤗᤠᤀᤥ ᤔᤠᤱᤗᤠᤀᤡᤱᤒᤠᤴ ᤔᤥᤛᤠᤖᤥ ᤌᤠ᤺ᤴᤇᤡᤱᤗᤥ॥

᥉᥇ ᤔᤥᤛᤠᤖᤧ ᤁᤢᤏᤡᤱᤘᤠ᤹ ᤔᤕᤧᤀᤠᤱ ᤌᤣ᤺ᤴᤏᤧᤒᤣ᥅ ᤑᤠ᤹ᤀᤠᤱ ᤁᤢᤒᤣᤛᤠᤱ ᤐᤣᤖᤥ॥ ᤁᤖ ᤂᤧᤸᤗᤧ ᤍᤠᤱᤒᤠᤸᤗᤧ ᤁᤢᤀᤡᤰᤗᤠ᤺ᤴ ᤂᤧᤵᤛᤢ-

᥉᥈ ‘ᤀᤡᤱᤃᤠ᤹ ᤁᤧᤛᤢᤎᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤖᤧ ᤛᤣᤘᤠ ᤔᤧᤈᤥᤃᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤀᤠ॥’ ᤔᤥᤛᤠ᤺ᤴ ᤁᤢᤃᤡ᤺ᤔᤠᤸᤗᤧ ᤕᤰᤂᤧᤀᤠᤱ ᤂᤧᤴ ᤔᤡᤁᤧᤍᤡ᤺ᤵᤐᤠ ᤐᤥ᤺ᤰᤗᤠ᤺ᤴ ᤀᤥᤔᤧᤵᤔᤠ ᤀᤠ᤺ᤴᤇᤡᤱ ᤔᤧᤈᤥᤃᤢᤴᤗᤥ॥

᥉᥉ “ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤔᤧᤳᤋᤢ. ‘ᤂᤧᤏᤧ᤹ ᤁᤧᤗᤠᤱᤛᤢ᤺ᤵᤜᤠ᤹ ᤑᤧᤴᤍᤧ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤕᤧᤵᤐᤠ ᤍᤧᤴᤏᤡᤴ ᤛᤣᤛᤣ ᤆᤥᤰ॥’

᥉᥊ ᤀᤡᤱᤃᤠ᤹ ᤀᤠᤔᤏᤠᤜᤠ᤹ ᤔᤡᤛᤪᤀᤥ ᤏᤡᤱᤄᤢᤶᤔᤥ ᤔᤧᤘᤠ᤹ᤒᤠ ᤏᤡᤛᤢᤱᤛᤡᤱᤅᤠᤱ ᤂᤢᤏᤡ᤹ ᤔᤣᤖᤡᤱᤅᤡᤴ ᤂᤧᤵᤛᤢᤱᤅᤠᤱ ᤘᤠ᤹ᤀᤠ॥ ᤜᤧᤰᤁᤣ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤂᤢᤏᤡ᤹ ᤕᤥ᤺ᤰᤐᤠ ᤜᤡᤱᤔᤴᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤛᤧ ᤀᤡᤱᤃᤠ᤹ ᤕᤠᤱᤅᤠᤱ ᤘᤠ᤹ᤀᤠ॥ ᤀᤠᤸᤗ ᤕᤠᤱᤏᤠ ᤔᤡᤛᤪ ᤗᤠᤈᤣ᤹ᤀᤥ ᤂᤢᤏᤡ᤹ ᤁᤢᤓᤠ᤹ ᤐᤡᤛᤧ ᤏᤢ᤺ᤰᤏᤧ᤹ᤖᤥ॥

᥉᥋ “ᤒᤠ ᤁᤴ ᤔᤥᤛᤠ᤺ᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ‘ᤂᤧᤏᤧ᤹ ᤀᤠᤏᤡᤃᤧ ᤛᤶᤍᤠᤱ ᤜᤠ᤺ᤳᤗᤧ ᤜᤠᤱ ᤏᤢ ᤂᤠᤛᤧᤴᤗᤥ᤺ᤶᤒᤠ ᤁᤧᤛᤣᤃᤧᤀᤠᤱ ᤁᤧᤘᤠ᤹ᤒᤣ᥅’ ᤔᤧᤔᤧᤳᤋᤢᤖ ᤔᤧᤏᤠ᤹ᤖᤢᤀᤠᤱ ᤔᤧᤘᤕᤧ. ᤁᤖ ᤐᤥ᤺ᤰᤗᤠᤀᤥ ᤀᤥᤛᤣ᤺ᤴᤃᤧᤎᤠᤰᤛᤡᤱᤒᤠ ᤔᤠᤱᤗᤠᤀᤡᤱᤒᤠᤸᤗᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤀᤣ ᤜᤠᤱ ᤁᤧᤈᤥ᤺ᤰᤐᤠ ᤏᤢ ᤋᤠᤱᤃᤧᤛᤧ᤺ᤵᤐᤠ ᤆᤥᤃᤢᤀᤠᤱ ᤐᤠᤱᤄᤢᤖᤥ॥

᥉᥌ ᤔᤥᤛᤠᤖᤧᤀᤣ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡ. ᤜᤧᤰᤁᤩᤠᤱ ᤔᤡᤛᤪᤀᤥ. ᤜᤧ᤺ᤳᤋᤠᤱᤒᤠ ᤘᤠᤜᤱᤅᤥ ᤏᤢ ᤋᤱᤒᤣ ᤗᤡᤒᤥᤱ (᥊᥆) ᤌᤠᤖᤡᤰ ᤀᤣ᤺ᤰᤛᤠᤍᤧᤴᤏᤥ ᤕᤖᤡᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

᥉᥍ “ᤁᤴ ᤔᤥᤛᤠᤖᤧ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡ. ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤜᤧᤰᤋᤱᤒᤠᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤂᤡᤏᤡ᤹ ᤀᤠᤒᤠᤅᤣ ᤔᤏᤠᤗᤠᤶ ᤂᤡᤏᤡ᤹ᤀᤥ ᤐᤠᤱᤄᤢ᤹ᤖᤥ॥’

᥉᥎ ᤀᤡᤛᤪᤠᤀᤡᤗᤡᤜᤠ᤹ ᤀᤣ᤺ᤰᤛᤠᤍᤧᤴᤏᤥ ᤔᤧᤈᤢᤵᤛᤧᤸᤗᤧ ᤔᤥᤛᤠ᤺ᤴ ᤂᤧᤱᤜᤠ᤹ᤏᤢ ᤘᤕᤧ. ᤛᤡᤏᤠᤀᤡ ᤁᤥ᤺ᤰᤔᤠᤀᤥ ᤔᤠᤱᤗᤠᤀᤡᤱᤒᤠᤴ ᤂᤢᤏᤧ᤹ᤏᤢ ᤐᤠᤖᤧ ᤜᤧᤰᤁᤩᤠᤱ ᤂᤧᤴ ᤜᤡᤱᤔᤴ ᤁᤧᤒᤡᤒᤠ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤂᤢᤏᤧ᤹ ᤂᤥᤛᤢ. ᤜᤧᤰᤁᤩᤠᤱ ᤀᤠᤏᤡ᤹ ᤛᤢᤎᤧᤒᤠᤜᤠ᤹ ᤐᤡᤖᤢᤛᤡᤀᤠᤱ ᤀᤠᤏᤡ᤹ ᤀᤠᤄᤥ᤺ᤛᤢᤶᤔᤠᤱ ᤀᤠᤘᤠ᤹ᤖᤥ॥

᥉᥏ “ᤁᤖ ᤀᤠᤏᤡ᤹ ᤛᤢᤎᤧᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤒᤠ᤺ᤴᤏᤡᤴ ᤋᤧᤴᤍᤡᤱ ᤆᤥ᤺ᤰᤔᤠ ᤔᤧᤏᤠ᤹ᤖᤢᤀᤠᤱ ᤔᤥᤛᤠ᤺ᤴᤏᤠᤱ ᤔᤧᤏᤠ᤹ᤖᤢ. ᤜᤧᤰᤁᤩᤠᤱ ᤔᤡᤛᤪᤀᤥ ᤏᤢ᤺ᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥

᥊᥆ ᤜᤧᤰᤁᤣ᤺ᤸᤗᤧ ᤔᤥᤛᤠᤖᤧ ᤁᤢᤶᤓᤢ᤹ ᤜᤠᤖᤢᤴᤏᤧᤴ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢ. ‘ᤀᤠᤏᤡᤃᤧ ᤗᤠᤃᤡ ᤕᤠᤵᤔᤡ ᤗᤠᤶ ᤁᤧᤗᤥᤒᤠ ᤔᤠᤱᤜᤠ᤹ ᤆᤥᤃᤧ ᤀᤠᤒᤡᤖᤧ᤹॥ ᤔᤡᤛᤪᤗᤠᤶ ᤕᤠᤵᤔᤡ ᤁᤧᤗ᤺ᤵᤐᤠ ᤁᤴ ᤔᤥᤛᤠ᤺ᤴ ᤌᤣ ᤐᤥ᤺ᤰᤂᤧ ᤑᤠ᤹ᤀᤠᤱ ᤀᤠᤏᤡᤃᤧ ᤔᤧᤏᤡᤛᤢᤶᤒᤧᤴᤗᤥ॥’

᥊᥇ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤐᤡᤳᤛᤠᤳ ᤏᤠᤘᤠᤀᤡᤳᤗᤠ ᤔᤧᤈᤥᤃᤢᤀᤠᤱ ᤛᤡᤍᤢᤱᤈᤓᤠ ᤔᤧᤈᤥᤃᤢᤖᤥ॥ ᤂᤢᤏᤡ᤹ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤥ ᤔᤧᤛ᤺ᤳᤋᤧᤖ ᤏᤠᤘᤠᤀᤡᤳᤗᤠ᤺ᤴ ᤀᤡᤱᤎᤠ᤺ᤱ ᤐᤡᤛᤧ ᤛᤛᤠᤱᤛᤪᤥᤳ ᤔᤧᤈᤥᤃᤢᤖᤥ॥

᥊᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤠᤰᤐᤥᤒᤠ ᤂᤣ᤺ᤶᤛᤡᤰᤐᤧᤴ ᤛᤣᤘᤠ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤗᤧᤖᤢᤛᤡᤖᤥ॥ ᤁᤴ ᤐᤠ᤺ᤴᤏᤡᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤛᤠᤵᤐᤴᤏᤥ ᤛᤠᤵᤋᤢᤀᤠᤱ ᤁᤧᤒᤵᤐᤠ ᤁᤢᤀᤡᤛᤡ᤺ᤰ ᤁᤧᤖᤧᤖᤥ.

“‘ᤀᤡᤛᤪᤠᤀᤡᤗᤡᤛᤣ. ᤂᤡᤏᤡ᤹ ᤀᤣ᤺ᤰᤛᤠᤍᤧᤴᤏᤥ ᤋᤱᤒᤣ ᤗᤡᤒᤥᤱ (᥊᥆) ᤌᤠᤖᤡᤰ ᤁᤧᤘᤕᤡᤸᤗᤧᤀᤠᤱ

ᤀᤡᤱᤃᤠ᤹ ᤀᤠᤛᤣᤘᤠ ᤁᤧᤈᤥᤃᤢᤶᤔᤡᤸᤗᤧ ᤛᤡᤍᤢᤱᤈᤓᤠ ᤕᤠᤵᤔᤡ ᤁᤧᤶᤒᤡᤖᤡᤴᤗᤥ॥

᥊᥉ ᤁᤖ ᤂᤡᤏᤡ᤹ᤃ ᤔᤥᤗᤥᤁ ᤛᤠᤶᤔᤠᤱᤅᤡᤸᤗᤧ ᤁᤢᤔᤠᤱᤎᤠ᤺ᤴ ᤏᤢ ᤂᤣ᤺ᤶᤛᤡᤰᤐᤧᤴ ᤖᤧᤑᤠᤏ ᤛᤠᤶᤔᤠᤱᤅᤡᤸᤗᤧᤴ ᤏᤠᤘᤠᤀᤡᤳᤗᤠ᤺ᤴ ᤁᤧᤒᤰᤂᤢᤶᤗᤥ॥

ᤂᤡᤏᤡ᤹ ᤀᤠᤒᤠᤅᤣ ᤁᤧᤈᤥᤃᤢᤶᤒᤠ ᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤁᤧᤔᤧᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤒᤧᤒᤡᤗᤥᤴᤏᤢ᤺ᤸᤗᤧᤀᤠᤱ ᤔᤠ᤺ᤱᤄᤠ ᤐᤠᤱᤏᤡᤱᤗᤥ॥’

᥊᥊ “ᤂᤧᤱᤜᤠ᤹ ᤕᤧ᤺ᤱᤄᤠᤍᤧᤴᤏᤥ ᤔᤧᤘᤕᤧᤸᤗᤧ ᤀᤠᤏᤡ᤹ ᤛᤢᤎᤧᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶ ᤔᤧᤃᤳᤋᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴ ᤀᤥᤛᤣ᤺ᤴᤎᤠᤰᤋᤢᤒᤠ ᤜᤧᤰᤁᤣᤀᤣ ᤂᤧᤴ ᤆᤥᤃᤧᤀᤠᤱ ᤘᤕᤧᤖᤥ॥

᥊᥋ ᤕᤠᤱᤛᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤡ᤹ ᤋᤃᤡᤗᤠᤶ ᤏᤠ᤺ᤳᤋᤢ ᤗ᤺ᤳᤋᤢᤛᤡᤒᤠ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤕᤜᤥᤛᤢ᤺ᤴᤏᤢ ᤔᤧᤒᤣ᤺ᤸᤗᤧ. ᤂᤧᤱᤜᤠ᤹ᤖᤧ ᤛᤠ᤺ᤱᤃᤠᤜᤡᤶᤔᤡᤴ ᤂᤢᤏᤡ᤹ᤏᤢᤀᤣ ᤔᤧᤃᤢᤕᤢᤀᤠᤱ ᤔᤧᤍᤣ᤹ᤖᤢᤖᤥ॥ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤕᤧᤶ ᤌᤠᤖᤡᤰ ᤂᤧᤴ ᤛᤠ᤺ᤱᤃᤠᤜᤡᤶᤔᤡᤴ ᤏᤧᤛ᤻ᤛᤧᤖᤥ॥

᥊᥌ ᤍᤠᤀᤢᤍ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠ᤺ᤛᤢᤀᤠᤱ ᤕᤠᤁᤢᤒᤖᤧ ᤛᤣᤘᤠ ᤆᤥᤃᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤜᤡᤶ ᤆᤥ᤺ᤰᤔᤠ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢ.

᥊᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤱᤃ ᤛᤥᤗᤥᤔᤏ ᤜᤠᤱᤅᤡᤸᤗᤧᤖᤰ ᤆᤥᤃᤢᤖᤥ॥

᥊᥎ ᤜᤧᤰᤁᤣᤛᤠᤱ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤏᤠᤜᤠ᤹ᤖᤧ ᤆᤥ᤺ᤰᤔᤏᤠᤒᤠ ᤜᤡᤶᤔᤥ ᤔᤧᤘᤠ᤹ᤏᤧᤴ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤁᤢᤛᤠᤵᤐᤴᤏᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ-

᥊᥏ “‘ᤍᤠᤱᤒᤠᤸᤗᤧ ᤐᤠ᤺ᤳᤋᤢ.

ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤀᤡᤱᤃᤠ᤹ ᤀᤠᤜᤠᤱᤕᤢᤰᤏᤠᤖᤥ॥ ᤂᤧᤵᤔᤥᤗᤠᤶᤔᤣ ᤁᤠᤰ ᤛᤶᤍᤠᤱ ᤜᤠᤱ ᤆᤥ᤺ᤰᤁᤠᤖᤥ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤡᤱᤃᤠ᤹ ᤀᤠᤗᤠᤱ ᤋᤥ᤹ᤓᤣ᤺ᤳᤗᤥ॥

ᤜᤧᤰᤁᤣ᤺ᤸᤗᤧ ᤀᤠᤰᤋᤱᤒᤠ ᤁᤧᤄᤧᤶᤒᤠ ᤀᤠᤘᤠ᤹ᤔᤠ ᤜᤡᤶ ᤁᤧᤈᤥᤃᤢᤶᤒᤠᤒᤣ᥅

᥋᥆ ᤁᤠᤰ ᤁᤱᤜᤠ᤹ᤃ ᤀᤡᤱᤃᤠ᤹ᤀᤣ ᤆᤥᤃᤢᤱᤛᤡᤱᤒᤠ ᤔᤧ᤺ᤶᤒᤡ᥅’

᥋᥇ “ᤂᤡᤏᤡ᤹ᤃ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤁᤧᤎᤢᤱᤒᤠ ᤌᤡᤱᤃᤠᤏᤡ ᤁᤧᤈᤥᤃᤡᤖᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤄᤱᤅᤡᤴ ᤂᤧᤶᤔᤠ ᤂᤡᤏᤡ᤹ ᤏᤧᤰᤂᤥ᤹ ᤌᤢᤱᤗᤥ॥ ᤂᤡᤏᤡ᤹ ᤛᤢᤎᤧᤒᤠᤜᤠ᤹ ᤜᤧᤰᤁᤣᤀᤣ ᤁᤧᤗ᤹ᤖᤡᤀᤠᤱ ᤛᤍᤠᤍᤡᤱ ᤛᤣᤛᤣᤔᤠᤱᤅᤡᤴ ᤁᤧᤀᤳᤋᤢᤶᤗᤥ॥

᥋᥈ ᤂᤡᤏᤡ᤹ ᤛᤢᤎᤧᤒᤠᤜᤠ᤹ᤖᤧ ᤁᤠᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡ॥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤛᤠᤶᤕᤥᤏᤡᤒᤠ ᤜᤠᤱᤅᤡᤸᤗᤧ ᤁᤢᤍᤠᤔᤠᤸᤗᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤠᤱ ᤔᤧᤛᤧᤖᤢᤛᤡᤖᤥ॥ ᤀᤠᤸᤗ ᤂᤢᤏᤧ᤹ ᤀᤡᤱᤗᤧᤰ ᤁᤧᤔᤧᤳᤋᤢᤶᤔᤠᤱ ᤁᤧᤛᤧᤖᤢᤶᤗᤥ॥

᥋᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤡᤏᤡ᤹ ᤁᤧᤶᤒᤡᤖᤡ᤹. ᤁᤖᤛᤠᤱ ᤂᤡᤏᤡ᤹ ᤁᤧᤱᤄᤧᤵᤛᤢᤶᤔᤡᤴᤗᤥ॥”

ᤛ᤻ᤋᤡᤑᤏᤛᤧᤴ ᤗᤢᤱᤅᤡᤸᤗᤧ ᤔᤧᤒ᤺ᤳᤋᤢ᤹

᥋᥊ ᤁᤴ ᤐᤠ᤺ᤴᤏᤡᤴ ᤆᤢᤶᤗᤢᤱᤒᤠ ᤐᤠᤛᤡᤱᤐᤠᤍᤠᤱᤗᤠᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤛ᤻ᤋᤡᤑᤏᤛᤧᤴᤏᤢ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰ ᤐᤥᤃᤧᤀᤠᤱ ᤂᤢᤏᤡ᤹ ᤜᤠᤒᤥ᤹ ᤔᤧᤕᤧ᤺ᤰᤂᤢᤖᤥ॥

᥋᥋ ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤒᤠ ᤛ᤻ᤋᤡᤑᤏᤛᤧᤴ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤀᤥᤔᤕᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤏᤢ ᤁᤢᤈᤢᤵᤛᤠᤱ ᤗᤧᤵᤛᤠᤱ ᤕᤧᤛᤢ᤺ᤴ ᤕᤧᤒᤧᤒᤠ ᤏᤡᤛᤢᤖᤥ॥

᥋᥌ ᤜᤧᤰᤁᤩᤠᤱ ᤛ᤻ᤋᤡᤑᤏᤛᤧᤴ ᤀᤰᤂᤣᤗ᤹ᤖᤡᤰ ᤐᤠᤖᤧ. “ᤀᤥᤔᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤜᤖᤧᤒᤠ ᤏᤡᤛᤢᤱ. ᤜᤧᤰᤁᤩᤠᤱ ᤔᤧᤴᤇᤠᤶᤛᤠ᤺ᤴb ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤧᤵᤐᤠ ᤏᤡᤛᤢᤱᤗᤥ᥄”

᥋᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤔᤧᤀ᤺ᤰᤋᤧᤖ ᤔᤧᤓᤡ᤺ᤰᤋᤧᤖ ᤂᤢᤏᤡ᤹ ᤏᤧᤰᤂᤥ᤹ᤜᤠ᤹ ᤜᤢᤰᤁᤡᤸᤗᤧ ᤔᤧᤜᤢ᤹. ᤜᤧᤰᤁᤩᤠᤱ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤌᤡᤰᤗᤧᤱᤔᤠᤸᤗᤧ ᤂᤢᤏᤧ᤹ ᤑᤢᤳᤗᤢᤶ ᤔᤧᤓᤳᤋᤢ.

᥋᥎ ᤜᤧᤰᤁᤩᤠᤱ ᤕᤧᤰᤕᤰ ᤗᤠ᤺ᤰᤁᤠᤳ ᤔᤧᤀᤢ᤺ᤰᤂᤢ ᤔᤧᤗ᤺ᤳᤋᤢ॥ ᤂᤧᤴ ᤐᤠ᤺ᤴᤏᤡᤸᤗᤧᤴ ᤋᤥ᤺ᤴᤍᤡᤜᤠ᤹ᤖᤧ ᤂᤢᤏᤡ᤹ ᤛᤢᤱᤄᤣᤰᤘᤠᤜᤠ᤹ ᤛᤠᤘᤗ ᤔᤧᤵᤔᤏᤠᤒᤠ ᤌᤠᤱᤒᤧᤴᤏᤡᤴ ᤁᤥᤔᤧᤒᤠᤱᤄᤢᤀᤠᤱ ᤛ᤻ᤋᤡᤑᤏᤛᤧᤴ ᤗᤢᤱᤅᤡᤸᤗᤧ ᤐ᤺ᤵᤔᤠ ᤔᤧᤜᤣ᤺ᤰᤋᤢᤖᤥ॥

᥋᥏ ᤗᤢᤱᤅᤡᤸᤗᤧ ᤔᤧᤒ᤺ᤳᤋᤢᤖ ᤔᤧᤒᤳᤇᤧᤸᤗᤧ ᤛ᤻ᤋᤡᤑᤏᤛᤖᤧ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤢ. “ᤍᤠᤱᤒᤠ ᤕᤧᤛᤢᤀᤣ. ᤀᤡᤱᤃᤠ᤹ ᤀᤠᤕᤠᤶᤛᤠᤶᤔᤡᤴ ᤋᤠ᤺ᤰᤋᤧ᤹ᤀᤥ॥”

᥌᥆ ᤜᤧᤰᤁᤩᤠᤱ ᤂᤢᤏᤧ᤹ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ. “ᤍᤠᤱᤒᤠᤀᤣ. ᤁᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤖᤧᤴ ᤂᤢᤶᤍᤡᤱ ᤔᤧᤒᤡᤖᤧᤛᤧᤴᤏᤧ᤹ᤀᤥ॥” ᤀᤰᤂᤣ ᤐᤠ᤺ᤳᤋᤢᤖ ᤂᤧᤴ ᤛᤩᤧᤖᤥ॥

a 

᥍:᥎ ᤜᤷᤍᤥ ᤜᤧᤰᤔᤠ- ᤜᤷᤍᤥ ᤜᤧᤰᤔᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤡᤰᤛᤣ᤺ᤴ ᤘᤕᤧ॥

b 

᥍:᥋᥌ ᤔᤧᤴᤇᤠᤶᤛᤠ᤺ᤴ- ᤕᤧᤛᤢᤖᤧ ᤗᤳᤇᤠ ᤁᤢᤔᤡᤱ॥

ᤛᤠᤘᤗᤖᤧ ᤛᤣᤛᤣᤜᤢᤵᤗᤰᤁᤡᤴ ᤋᤢᤰᤂᤣ ᤆᤠ᤺ᤳᤋᤢ᤹

᥎

᥇-᥈ ᤂᤧᤵᤔᤥ ᤛᤠᤘᤗᤖᤧᤀᤠᤱ ᤛ᤻ᤋᤡᤑᤏᤛᤖᤧ ᤁᤢᤛᤡᤔᤧᤴᤏᤥ ᤋᤧᤴᤍᤡᤱ ᤐᤡᤖᤢᤛᤡᤀᤠᤱ ᤘᤕᤧᤖᤥ॥

ᤜᤧᤰᤁᤩᤠᤱ ᤔᤡᤱᤛᤥᤍᤠᤱᤒᤠ ᤛᤠᤶᤕᤥᤛᤠᤒᤠ ᤔᤏᤠᤜᤠ᤹ᤖᤧ ᤛ᤻ᤋᤡᤑᤏᤛᤧᤴ ᤔᤧᤜᤢᤶᤛᤢ ᤔᤧᤛᤢᤖᤢᤀᤠᤱ ᤛᤠ᤹ᤖᤡᤰ ᤔᤣᤖᤡᤱ ᤔᤧᤎᤰᤋᤧᤖᤥ॥ ᤂᤧᤴ ᤕᤧᤴᤏᤠᤱᤎᤥ ᤕᤖᤢᤛᤗᤧᤶᤔᤥᤒᤠ ᤛᤣᤛᤣᤜᤢᤵᤗᤰᤁᤥ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤵᤔᤠ ᤔᤧᤜᤣ᤺ᤰᤋᤢᤛᤡᤖᤥ॥ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤏᤢ ᤘᤣ᤹ ᤁᤠᤰ ᤏᤛᤠᤏᤡᤒᤠᤜᤠ᤹ ᤕᤜᤢᤍᤡᤕᤠ ᤏᤢ ᤛᤠᤔᤖᤡᤕᤠ ᤋᤧᤱᤃᤵ ᤗᤧᤵᤛᤠᤱ ᤔᤧᤛᤧᤖᤧ ᤔᤧᤒᤣᤖᤥ॥

᥉ ᤁᤖ ᤛᤠᤘᤗᤖᤧ ᤛᤣᤛᤣᤜᤢᤵᤗᤰᤁᤡᤴ ᤔᤧᤶᤓᤤ ᤆᤥ᤺ᤰᤔᤠ ᤜᤣ᤺ᤰᤋᤢ॥ ᤂᤢᤏᤧ᤹ ᤜᤡᤶᤜᤡᤶ ᤐᤣᤀᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤧᤴᤇᤢᤔᤠ᤹ ᤕᤧᤶᤒᤡᤳᤇᤠ᤹ ᤋᤧᤶᤛᤢᤛᤡᤀᤠᤱ ᤀᤢ᤺ᤰᤂᤢᤛᤡᤖ ᤐᤢᤱᤗᤠᤜᤡᤶᤔᤥ ᤌᤧᤰᤋᤢᤛᤡᤖᤥ॥

ᤛᤠᤔᤖᤡᤕᤠᤀᤥ ᤛᤢᤏᤠᤀᤡᤱ ᤛᤧ᤹᤺

᥊ ᤕᤖᤢᤛᤗᤧᤶᤗᤠᤶ ᤁᤧᤛᤧᤒᤠᤖ ᤁᤧᤒᤣ᤺ᤰᤐᤠᤜᤠ᤹ᤖᤧ ᤀᤠᤳᤋᤡ ᤔᤧᤒᤣᤛᤠᤱ ᤛᤢᤏᤠᤀᤡᤱ ᤔᤧᤛᤧᤛᤢᤖᤥ॥

᥋ ᤑᤡᤗᤡᤵᤐᤧᤴᤏᤠᤱ ᤛᤠᤔᤖᤡᤕᤠᤛ᤻ᤔᤠ ᤕᤧᤰᤕᤰᤁᤥ ᤐᤣᤀᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ ᤑᤠ᤹ᤀᤠᤱ ᤀᤡᤱᤓᤥᤛᤢᤖᤥ॥

᥌ ᤑᤡᤗᤡᤐᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢ ᤜᤧᤰᤁᤩᤠᤱ ᤂᤢᤏᤧ᤹ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢᤸᤗᤧ ᤔᤏᤠᤜᤠ᤹ᤖᤧ ᤏᤢᤖᤡᤰᤁᤠᤱ ᤁᤢᤒᤠ᤺ᤴᤏᤥ ᤏᤡᤱᤘᤠ᤹ ᤔᤧᤒᤡᤖᤢᤖᤥ॥

᥍ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤀᤥᤏᤢ ᤑᤧᤴᤛᤠᤶᤜᤠ᤹ ᤔᤧᤓᤡ᤺ᤰᤋᤧᤖ ᤔᤧᤗ᤺ᤴᤍᤧ ᤔᤧᤒᤣ. ᤜᤧᤰᤁᤩᤠᤱ ᤕᤖᤡᤰ ᤗᤱᤗᤧ᤺ᤱᤘᤠᤜᤠ᤹ ᤏᤢ ᤗᤠᤱᤛᤰᤐᤠᤜᤠ᤹ᤀᤠᤱ ᤔᤧᤏᤢᤖᤧᤖᤥ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤕᤧᤰᤕᤰᤁᤥ ᤐᤕᤶ ᤛ᤺ᤵᤔᤠ ᤏᤢ ᤀᤥᤔᤢᤗ᤹ᤔᤠᤴ ᤋᤩᤧᤖᤥ॥

᥏ ᤀᤠᤸᤗ ᤋᤃᤡᤀᤠᤱᤎᤥ ᤂᤧᤴ ᤕᤧᤰᤕᤰᤁᤥ ᤛᤡᤔᤥᤏ ᤔᤧᤵᤔᤏᤠᤒᤠ ᤁᤡᤳᤆᤠᤰᤌᤡᤰ ᤘᤕᤧ॥ ᤂᤧᤸᤗᤧ ᤁᤡᤳᤆᤠᤰ ᤕᤠ᤺ᤶᤒᤰ ᤆᤥᤃᤢᤀᤠᤱ ᤛᤠᤔᤖᤡᤕᤠᤛ᤻ᤔᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤠᤛᤢ ᤐᤡᤖᤢᤛᤡᤀᤠᤱ ᤘᤕᤧᤖᤥ॥ ᤂᤧᤸᤗᤧᤃ ᤀᤠᤒᤠᤅᤣ ᤀᤡᤱᤃᤠ᤹ᤀᤣ ᤐᤕᤶ ᤕᤶᤒᤠᤀᤠ ᤑᤠ᤹ᤀᤠᤱ ᤀᤠᤱᤍᤡᤱ ᤗ᤹ᤖᤧᤀᤠᤱ ᤘᤕᤧᤖᤥ॥

᥇᥆ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤕᤶᤒᤠ ᤆᤢᤰᤐᤠ ᤁᤧᤖᤧᤰᤗᤧ ᤁᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤕᤶ ᤁᤢᤔᤢᤰᤛᤠᤶ ᤁᤳᤋᤢᤖᤥ ᤗ᤹ᤖᤡᤰ ᤂᤧᤴ ᤔᤧᤔᤧᤳᤋᤢᤀᤠᤱ ᤔᤧᤘᤕᤧᤖᤥ॥

᥇᥇ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ ᤕᤖᤡᤰ ᤋᤱᤒᤣᤀᤠᤱᤎᤥ ᤂᤢᤏᤧ᤹ ᤁᤢᤃᤡᤳᤆᤠᤰ ᤔᤢᤴᤎᤢᤶᤔᤡᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤔᤠᤛᤢ ᤐᤡᤖᤢᤛᤡᤀᤠᤱ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤒᤠ᤺ᤴᤏᤥ ᤔᤧᤒᤳᤇᤧᤖᤥ॥

᥇᥈ ᤁᤖ ᤂᤧᤴ ᤔᤏᤠᤜᤠ᤹ᤖᤧ ᤑᤡᤗᤡᤐᤖᤧ ᤀᤡᤱᤓᤥᤛᤢᤒᤠ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤏᤢ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤕᤧᤶᤒᤡᤳᤇᤠ᤹ ᤔᤧᤴᤇᤢᤔᤠ᤹ ᤁᤠᤰ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤖᤥ॥

᥇᥉ ᤛᤡᤔᤥᤏᤖᤧᤀᤠᤱ ᤀᤠᤒᤠᤅᤣ ᤏᤛᤠ᤺ᤴ ᤆᤥᤃᤢᤀᤠᤱ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤑᤡᤗᤡᤐᤏᤢ ᤘᤕᤧᤃᤳᤋᤧᤸᤗᤧ ᤑᤡᤗᤡᤐᤖᤧ ᤆᤥᤃᤢᤒᤠ ᤕᤖᤡᤰ ᤐᤖᤡᤰᤗᤧᤴ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤁᤡᤴ ᤏᤡᤛᤢᤀᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ ᤔᤕᤧᤖᤥ॥

᥇᥊ ᤜᤧᤰᤁᤩᤠᤱ ᤕᤖᤢᤛᤗᤧᤶᤔᤥᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤛᤠᤔᤖᤡᤕᤠᤛ᤻ᤔᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤋᤧᤴᤍᤡᤱ ᤔᤧᤈᤥᤃᤢ ᤁᤧᤗ᤹ᤒᤠ ᤔᤧᤄᤧᤵᤛᤢᤀᤠᤱ ᤐᤋᤪᤢᤛ ᤏᤢ ᤕᤢᤜᤢᤴᤏᤠ᤺ᤴ ᤂᤧᤵᤔᤥ ᤔᤧᤒᤠᤱᤄᤢᤛᤡᤖᤥ॥

᥇᥋ ᤜᤧᤰᤁᤩᤠᤱ ᤂᤢᤴᤇᤡ᤹ ᤛᤠᤔᤖᤡᤕᤠᤀᤥ ᤁᤧᤖᤧᤳᤇᤡᤀᤠᤱ ᤏᤛᤠᤏᤡᤒᤠᤜᤠ᤹ᤖᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤛᤡᤏᤡ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢ ᤐᤡᤖᤧᤳᤇᤢᤖᤥ.

᥇᥌ ᤌᤣᤀᤠᤱᤓᤧᤸᤗᤧ ᤀᤠᤸᤗᤥ ᤌᤠᤖᤡᤰ ᤏᤛᤠᤏᤡᤒᤠᤜᤠ᤹ᤖᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴ ᤔᤧᤱᤄᤥᤀᤣ ᤔᤧᤘᤕᤧ. ᤁᤖ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤥᤖᤰ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥

᥇᥍ ᤜᤧᤰᤁᤩᤠᤱ ᤐᤋᤪᤢᤛ ᤏᤢ ᤕᤢᤜᤢᤴᤏᤠᤖᤧ ᤂᤢᤴᤇᤡ᤹ ᤜᤢᤰᤜᤠ᤹ ᤛᤠᤔᤖᤡᤕᤠᤛ᤻ᤔᤠ ᤏᤛᤠᤏᤡᤒᤠᤜᤠ᤹ ᤛᤶᤍᤠᤱ ᤏᤧᤛ᤻ᤛᤢ ᤐᤡᤖᤧᤳᤇᤢᤀᤠᤱ ᤂᤧᤱᤜᤠ᤹ᤖᤧ ᤛᤣᤛᤣᤔᤠᤱ ᤔᤧᤄᤥᤛᤢᤖᤥ॥

᥇᥎ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤴᤇᤡ᤹ ᤜᤢᤰᤁᤡᤴ ᤏᤧᤛ᤻ᤛᤧᤳᤇᤢᤸᤗᤧ ᤔᤏᤠᤜᤠ᤹ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤌᤢᤰᤋᤢᤛᤡᤒᤠ ᤛᤡᤔᤥᤏᤖᤧᤀᤠᤱ ᤏᤡᤛᤢ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤱ ᤐᤡᤖᤢᤛᤡᤖ

᥇᥏ ᤀᤰᤂᤣ ᤔᤧᤳᤋᤢᤛᤡ. “ᤔᤏᤠᤛᤶᤍᤠᤱ ᤀᤡᤱᤃᤠ᤹ᤀᤠᤱ ᤀᤠᤜᤢᤰ ᤏᤧᤛ᤻ᤛᤢᤱ ᤐᤡᤖᤢᤱᤛᤡᤱᤅᤡᤸᤗᤧ ᤜᤠᤖᤠ᤹ ᤛᤣᤛᤣᤔᤠᤱᤅᤡᤴ ᤔᤧᤄᤥᤛᤢᤏᤡ ᤑᤠ᤹ᤀᤠᤱ ᤁᤴ ᤔᤢᤰᤛᤠᤶᤔᤡᤴ ᤕᤠᤵᤔᤡ ᤀᤠᤒᤡᤖᤧᤳᤇᤧ᤹ᤀᤥ॥”

᥈᥆ ᤁᤖ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤁᤧᤕᤠᤱᤅᤡᤴ ᤂᤧᤏᤧ᤹ᤏᤢᤀᤣ ᤔᤧᤰᤗᤖᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤷᤎᤠ᤺ᤶᤔᤡᤴ ᤕᤠᤱᤅᤡᤸᤗᤧ ᤀᤡᤱᤔᤠ ᤁᤧᤀᤡ᤺ᤳᤋᤢ᤹ᤖᤥ॥

᥈᥇ ᤂᤧᤏᤧ᤹ᤃ ᤁᤴ ᤛᤣᤘᤠᤀᤥ ᤗᤰ ᤂᤥᤔᤠ ᤏᤢ ᤁᤵᤔᤠ ᤌᤣᤀᤠᤱ ᤁᤧᤴᤇᤢᤰᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤡᤰᤗᤢᤱᤔᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤏᤢᤒᤠ ᤜᤥ᤺ᤵᤗᤥ॥

᥈᥈ ᤜᤧᤰᤁᤣ᤺ᤸᤗᤧ ᤁᤧᤓᤧᤴ ᤏᤡᤱᤘᤠ᤹ᤀᤥᤗᤠᤶ ᤜᤡᤴᤍᤧ᤹ᤀᤠᤱ ᤍᤠᤱᤒᤠᤴᤏᤢ ᤋᤢᤘᤠ ᤆᤥᤃᤧ᤹ᤀᤥ॥ ᤜᤧᤰᤋᤱᤒᤠ ᤑᤧᤴ ᤏᤡᤱᤘᤠ᤹ᤀᤥᤗᤠᤶ ᤗᤧᤵᤔᤡ ᤁᤧᤄᤥᤛᤢᤒᤡ᥄

᥈᥉ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤏᤠᤜᤧᤶᤔᤠᤸᤗᤧ ᤁᤢᤎᤡᤶ ᤏᤢ ᤗᤠᤕᤥ ᤀᤡᤛᤣ᤺ᤱᤒᤠ ᤏᤡᤱᤘᤠ᤹ᤀᤡᤸᤗᤧ ᤁᤧᤕᤢᤰᤋᤧᤒᤠᤴ ᤀᤡᤱᤃᤠ᤹ ᤏᤡᤏᤧᤖᤥ॥”

᥈᥊ ᤜᤧᤰᤁᤩᤠᤱ ᤛᤡᤔᤥᤏᤖᤧ ᤏᤥᤃᤵ ᤐᤡᤖᤢᤛᤡ. “ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤀᤠᤳᤋᤡᤴ ᤐᤠ᤺ᤴᤜᤠ᤹ᤀᤠᤱ ᤀᤡᤱᤃᤠ᤹ ᤀᤠᤛᤶᤍᤠᤱ ᤔᤧᤈᤢᤰᤏᤧᤴᤗ ᤑᤠ᤹ᤀᤠᤱ ᤍᤠᤱᤒᤠᤴᤏᤢ ᤀᤡᤱᤃᤠ᤹ ᤀᤠᤗᤠᤃᤡ ᤋᤢᤘᤠ ᤆᤥᤃᤧ ᤀᤠᤒᤡᤖᤧᤳᤇᤧ᤹ᤀᤥ॥”

᥈᥋ ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤂᤧᤳᤇᤢᤖ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰ ᤀᤡᤱᤓᤴ ᤆᤥᤃᤧᤳᤇᤢᤀᤠᤱ ᤕᤢᤜᤢᤴᤏᤠ᤺ᤴ ᤏᤢ ᤐᤋᤪᤢᤛᤧᤴ ᤕᤖᤢᤛᤗᤧᤔ ᤗᤧᤵᤔᤠᤱ ᤏᤢ᤺ᤰᤂᤧᤳᤇᤡᤸᤗᤧ ᤗᤠᤶᤔᤥᤒᤠ ᤕᤖᤡᤰ ᤛᤠᤔᤖᤡᤕᤠᤛ᤻ᤔᤠ ᤐᤠᤱᤓᤣ᤹ᤜᤠ᤹ᤀᤥ ᤛᤢᤏᤠᤀᤡᤱ ᤛᤧᤛᤧᤳᤇᤢᤖᤥ॥

ᤑᤡᤗᤡᤵᤐᤧᤴ ᤏᤢ ᤀᤡᤌᤡᤕᤥᤐᤡᤕᤠ ᤗᤠᤈᤣ᤹ᤒᤠ ᤔᤏᤠᤴ

᥈᥌ ᤌᤡᤰᤕᤧᤴ ᤍᤠᤱᤒᤠᤸᤗᤧ ᤐᤠᤱᤄᤢᤒᤠ ᤔᤠᤱᤗᤠᤀᤡᤱᤒᤠᤸᤗᤧ ᤑᤡᤗᤡᤵᤐᤧᤴ ᤀᤰᤂᤣ ᤔᤧᤳᤋᤢ. “ᤕᤖᤢᤛᤗᤧᤔᤗᤠᤶ ᤕᤥ ᤗᤠᤱᤃᤧᤴ ᤗᤧᤵᤔᤠᤱᤒᤠ ᤃᤠᤈᤠ ᤁᤧᤒᤣ᤺ᤰᤐᤠ ᤕᤧ᤺ᤱᤄᤠᤍᤧᤴᤒᤠ ᤔᤠᤖᤠᤶᤔᤥ ᤐᤣᤃᤧ᤹॥”

᥈᥍ ᤜᤧᤰᤁᤣ᤺ᤸᤗᤧ ᤑᤡᤗᤡᤵᤐᤧᤴᤏᤠᤱ ᤂᤧᤵᤔᤥ ᤌᤠᤛᤡᤱᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤌᤡᤕᤥᤐᤡᤕᤠᤛ᤻ᤔᤠ ᤛᤧᤓᤰᤐᤠa ᤕᤶᤒᤠ ᤛᤢᤜᤠᤱᤕᤢᤰᤐᤧᤴ ᤋᤢᤔᤢ॥ ᤂᤧᤴ ᤀᤡᤌᤡᤕᤥᤐᤡᤕᤠᤛ᤻ᤔᤠ ᤜᤠᤱᤔᤠ ᤁᤴᤍᤠᤁᤡᤖᤧ ᤁᤢᤕᤠᤱᤛᤠᤁᤢᤴᤎᤣ ᤀᤥᤃᤧᤔᤧᤵᤐᤠ ᤛᤢᤜᤠᤱᤕᤢᤰᤐᤠ ᤘᤕᤧᤖᤥ॥ ᤂᤢᤏᤧ᤹ ᤕᤖᤢᤛᤗᤧᤶᤔᤥ ᤛᤣᤘᤠ ᤆᤥ᤺ᤰᤛᤧ ᤐᤣᤀᤠᤱ ᤘᤕᤧᤖᤥ॥

᥈᥎ ᤜᤧᤰᤁᤩᤠᤱ ᤀᤴᤗᤠᤀᤥ ᤕᤢᤱᤛᤡᤱᤅᤠᤱ ᤁᤢᤜᤡᤶᤔᤥ ᤏᤢ᤺ᤰᤂᤧᤖ ᤐᤳᤇᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠ ᤛᤠᤵᤐᤴᤏᤡᤴ ᤏᤡᤖᤢᤖ ᤕᤢᤅᤧ॥

᥈᥏ ᤛᤣᤛᤣᤔᤠᤱᤅᤡᤸᤗᤧ ᤑᤡᤗᤡᤵᤐᤧᤴ ᤔᤧᤳᤋᤢ. “ᤀᤴᤗᤠ᤺ᤸᤗᤧ ᤁᤢᤒᤣᤛᤠᤱ ᤐᤣᤃᤧ᤹॥”

᥉᥆ ᤜᤧᤰᤁᤩᤠᤱ ᤑᤡᤗᤡᤵᤐᤧᤴᤏᤠᤱ ᤗᤥ᤺ᤰᤋᤧᤖ ᤀᤴᤗᤠ᤺ᤸᤗᤧ ᤁᤢᤒᤣᤛᤠᤱ ᤐᤣ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤛᤠᤵᤋᤢᤒᤠ ᤛᤠᤵᤐᤴᤏᤡᤴ ᤏᤡᤖᤢᤖ ᤕᤢᤅᤧᤒᤠ ᤂᤧᤵᤛᤢ॥ ᤜᤧᤰᤁᤩᤠᤱ ᤑᤡᤗᤡᤐᤖᤧ ᤛᤣ᤺ᤴᤍᤥᤛᤢ. “ᤁᤴ ᤁᤧᤏᤡᤖᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤒᤡ᥅”

᥉᥇ ᤂᤧᤴ ᤛᤧᤓᤰᤐᤧᤸᤗᤧ ᤏᤥᤃᤵ ᤐᤡᤖᤢ. “ᤐᤥᤎᤰ ᤕᤠᤵᤔᤡ ᤁᤧᤈᤥ᤺ᤰ ᤁᤧᤒᤡᤒᤠ ᤔᤏᤠ ᤔᤧ᤺ᤴᤏᤣᤃ ᤀᤠᤰᤂᤣᤗ᤹ᤖᤡᤰ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤱᤒᤣ᥅” ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤑᤡᤗᤡᤵᤐᤧᤴ ᤀᤢ᤺ᤳᤋᤢᤀᤠᤱ ᤛᤥᤖᤡᤰ ᤂᤢᤏᤧ᤹ᤏᤢᤀᤣ ᤕᤢᤰᤂᤢ॥

᥉᥈ ᤂᤧᤸᤗᤧ ᤏᤡᤖᤢᤒᤠ ᤛᤠᤶᤕᤥᤛᤠᤵᤗᤠ ᤗᤰᤁᤡᤴ ᤁᤴ ᤘᤕᤧᤖᤥ-

“ᤂᤢᤏᤧ᤹ᤃ ᤛᤧᤳᤇᤧ ᤋᤣ᤹ᤔᤏᤠᤒᤠ ᤔᤧᤸᤗᤢᤰ ᤜᤧᤰᤁᤣ ᤆᤥᤃᤧ

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤢᤖᤡᤰ ᤁᤧᤏ᤺ᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤠᤱ ᤛᤫᤠ᤺ᤳ ᤁᤧᤕᤧᤵᤐᤠ ᤔᤧᤸᤗᤢᤰᤛᤠ ᤜᤧᤰᤁᤣᤀᤣ ᤌᤣᤀᤠᤱ ᤔᤧᤒᤠ᤺ᤳᤋᤢᤴᤗᤥ॥

᥉᥉ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤠ ᤔᤧᤎᤠᤛᤢ ᤔᤧᤒᤡᤖᤢᤀᤠᤱ ᤋᤢᤰᤂᤣ ᤔᤧᤈᤠ᤺ᤳᤋᤢᤖᤥ॥

ᤁᤢᤔᤢ᤹ᤀᤡᤍᤠᤱᤛᤠᤖᤧ ᤁᤢᤕᤠ᤺ᤶᤒᤣᤀᤥ ᤜᤠ᤺ᤳᤗᤧᤀᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤴᤗᤥ.

ᤌᤣᤀᤠᤱᤓᤧᤸᤗᤧ ᤏᤧᤳᤋᤡᤃᤧᤴ ᤁᤢᤜᤡᤱᤔᤴᤏᤡᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤋᤣ᤹ᤖᤧᤖᤥ॥”

᥉᥊ ᤜᤧᤰᤁᤩᤠᤱ ᤂᤧᤴ ᤛᤧᤓᤰᤐᤧᤸᤗᤧ ᤑᤡᤗᤡᤵᤐᤧᤴ ᤛᤣ᤺ᤴᤍᤥᤛᤢ. “ᤁᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤜᤠ᤺ᤳᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠᤒᤣ᥅ ᤂᤢᤏᤧ᤹ ᤀᤠᤒᤠᤅᤣ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠᤒᤡ. ᤘᤣ᤹ᤛ᤻ᤔᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠᤒᤡ᥅ ᤀᤡᤱᤃᤠ᤹ ᤐᤥᤎᤰ ᤆᤥᤃᤠᤱ ᤐᤡᤖᤠᤱᤅᤧ᤹ᤀᤥ॥”

᥉᥋ ᤜᤧᤰᤁᤣ᤺ᤸᤗᤧ ᤑᤡᤗᤡᤐᤖᤧ ᤛᤠᤶᤕᤥᤛᤠᤵᤗᤠᤒᤠ ᤒᤠ ᤁᤴ ᤗᤰᤁᤥᤗᤠᤶ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤢᤏᤠᤀᤡᤱᤅᤡᤴ ᤐᤥᤎᤰ ᤆᤥᤃᤢᤸᤗᤧ ᤂᤧᤴ ᤛᤧᤓᤰᤐᤧᤸᤗᤧ ᤏᤛᤠ᤺ᤴ ᤆᤥᤃᤢᤖᤥ॥

᥉᥌-᥉᥍ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤴ ᤗᤠᤶᤔᤥ ᤗᤠᤶᤍᤡᤰ ᤆᤥᤃᤧᤳᤇᤡᤖ ᤐᤳᤇᤧᤳᤇᤡᤸᤗᤧ ᤆᤫᤠ᤺ᤳ ᤁᤧᤏᤧᤒᤠ ᤋᤧᤴᤏᤥ ᤁᤧᤖᤧᤳᤇᤡ॥ ᤜᤧᤰᤁᤩᤠᤱ ᤂᤧᤴ ᤛᤧᤓᤰᤐᤧᤸᤗᤧ ᤛᤣ᤺ᤴᤍᤥᤛᤢ. “ᤀᤥᤔᤧᤳᤋᤧ᤹. ᤁᤵᤔᤥ ᤆᤫᤠ᤺ᤳ ᤏᤧᤖᤥ॥ ᤀᤡᤱᤃᤠ᤹ ᤒᤵᤋᤡᤛ᤻ᤔᤠ ᤐᤥᤱᤔᤠ ᤔᤧᤛᤢᤰᤁᤠᤴᤒᤡ᥅” (ᤑᤡᤗᤡᤐᤖᤧ ᤔᤧᤳᤋᤢ. “ᤂᤧᤏᤧ᤹ ᤁᤠᤰ ᤁᤧᤏᤡᤱᤘᤠ᤹ᤖᤧ ᤏᤛᤠ᤺ᤴ ᤁᤧᤈᤥᤃᤢᤏᤧ ᤑᤠ᤹ᤃᤪ ᤁᤧᤛᤢᤰᤋᤢᤖᤥ” ᤂᤧᤴ ᤛᤧᤓᤰᤐᤧᤸᤗᤧ ᤏᤥᤃᤵ ᤐᤡᤖᤢ. “ᤕᤧᤛᤢ ᤂᤪᤡᤛ᤻ᤋᤧᤴ ᤏᤡᤱᤘᤠ᤹ᤑᤢᤛᤠ ᤑᤠ᤹ᤀᤠᤱ ᤏᤛᤠ᤺ᤴ ᤆᤥᤃᤢᤱᤗᤥ॥”)

᥉᥎ ᤜᤧᤰᤁᤩᤠᤱ ᤂᤧᤴ ᤀᤴᤗᤠ᤺ᤴ ᤕᤧᤵᤔᤠ ᤐᤠᤱᤄᤢᤀᤠᤱ ᤂᤢᤴᤇᤡ᤹ ᤕᤥ ᤆᤫᤠ᤺ᤳᤋᤥ ᤐᤣᤛᤡᤀᤠᤱ ᤑᤡᤗᤡᤐᤖᤧ ᤂᤧᤴ ᤒᤵᤋᤡᤛ᤻ᤔᤠ ᤐᤡᤖᤢ॥

᥉᥏-᥊᥆ ᤂᤧᤱᤜᤠ᤹ ᤕᤥ ᤆᤫᤠ᤺ᤳᤋᤥᤗᤠᤶ ᤗ᤺ᤴᤍᤧ ᤌᤠᤅᤧᤳᤇᤡᤖ ᤐᤳᤇᤧᤳᤇᤡᤸᤗᤧ ᤍᤠᤱᤒᤠᤸᤗᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤂᤡᤔᤥ ᤑᤡᤗᤡᤵᤐᤧᤴ ᤐᤰᤂᤢ ᤋᤣ᤹ᤖᤢᤀᤠᤱ ᤀᤠᤈᤥᤳᤋᤥᤛc ᤔᤧᤵᤔᤏᤠᤒᤠ ᤋᤧᤴᤏᤥ ᤁᤧᤳᤋᤢᤖᤥ॥ ᤂᤧᤵᤔᤥ ᤂᤢᤏᤧ᤹ ᤛᤡᤈᤖᤡᤕᤠd ᤔᤧᤱᤃᤧᤳᤋᤣ ᤌᤠᤖᤡᤰ ᤗᤠᤶᤔᤥ ᤁᤧᤏᤧᤒᤠ ᤐᤠᤱᤈᤢᤶᤜᤠ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤢᤖ ᤐᤣᤖᤥ॥ ᤛᤧᤓᤰᤐᤧᤸᤗᤧ ᤂᤢᤏᤧ᤹ ᤕᤠᤶᤔᤥ ᤔᤧᤏᤡᤛᤢᤴ. ᤁᤖ ᤂᤧᤴ ᤛ᤺ᤳᤋᤧᤖ ᤁᤢᤗᤠᤶᤍᤡ᤺ᤰᤁᤥ ᤐᤣᤖᤥ॥

a 

᥎:᥈᥍ ᤛᤧᤓᤰᤐᤠ- ᤂᤧᤴ ᤕᤧᤶᤔᤥ ᤜᤠᤱᤜᤡᤶᤔᤥᤒᤠ ᤔᤧᤴᤇᤢᤔᤠᤜᤠ᤹ ᤀᤥᤃᤧᤔᤧᤵᤐᤠ ᤕᤧᤶᤒᤡᤳᤇᤠ᤹ᤜᤠ᤹ᤃ ᤛᤧᤓᤰᤐᤠ ᤔᤧᤘᤕᤧ॥

c 

᥎:᥉᥏-᥊᥆ ᤀᤠᤈᤥᤳᤋᤥᤛ- ᤁᤱᤃ ᤗᤢᤶᤒᤠ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤁᤧᤏᤧᤒᤠ ᤕᤧᤰᤕᤰᤗᤥ॥ ᤋᤃᤡ ᤔᤠᤱᤜᤢᤵᤐᤥ (ᤕᤜᤥ ᥇᥉:᥉) ᤁᤴ ᤕᤧᤰᤕᤰᤁᤡᤴ ᤀᤛ᤻ᤍᤥᤍ ᤔᤧᤔᤧᤳᤋᤢ॥ ᤁᤱᤃ ᤛᤡᤈᤖᤡᤕ ᤕᤧᤰᤕᤰᤁᤡᤴᤏᤢ᤺ᤸᤗᤧ ᥏᥆ ᤁᤡᤗᤥᤔᤡᤋᤖ ᤔᤠ᤺ᤱᤄᤠ ᤏᤧᤛ᤻ᤛᤧ॥

d 

᥎:᥉᥏-᥊᥆ ᤛᤡᤈᤖᤡᤕᤠ- ᤁᤱᤃ ᤐᤕᤶ ᤜᤠᤱ ᤜᤧᤖᤥᤍᤧᤸᤗᤧ ᤛᤡᤈᤖ ᤀᤃᤛ᤻ᤋᤛᤖᤧ ᤁᤢᤔᤡᤱᤅᤥ ᤁᤢᤀᤡᤱᤛᤥᤀᤥ ᤆᤥᤃᤢᤒᤠ ᤕᤧᤰᤕᤰᤗᤥ॥

ᤍᤔᤛ᤻ᤁᤛᤒᤠ ᤗᤠᤶᤔᤥ ᤛᤠᤘᤗᤖᤧ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤃᤢ᤹

(ᤛᤣ᤺ᤰᤕᤢᤰ ᥈᥈:᥌-᥇᥌. ᥈᥌:᥇᥈-᥇᥎)

᥏

᥇-᥈ ᤁᤖ ᤍᤠᤱᤒᤠᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ ᤁᤧᤖᤧᤰ ᤛᤧᤵᤔᤠᤛᤡ ᤑᤠ᤹ᤀᤠᤱ ᤛᤠᤘᤗᤖᤧ ᤛᤠ᤹ᤖᤡᤰ ᤕᤱᤔᤠ ᤛᤧᤖᤢᤛᤡᤖᤥ॥ ᤂᤢᤏᤧ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤥ ᤐᤣᤀᤠᤱ ᤍᤔᤛ᤻ᤁᤛᤀᤥ ᤁᤧᤘᤠ᤹ᤒᤠ ᤁᤧᤖᤧᤰ ᤍᤠᤱᤒᤠᤸᤗᤧ ᤁᤢᤗᤠᤶ ᤁᤧᤍᤡᤶᤒᤠ ᤔᤧᤴᤇᤢᤔᤠ᤹ ᤕᤧᤶᤒᤡᤳᤇᤠ᤹ᤜᤠ᤹ ᤐᤢᤱᤗᤠᤎᤠᤒᤠ ᤆᤥ᤺ᤰᤔᤠᤛᤡᤀᤠᤱ ᤕᤖᤢᤛᤗᤧᤶᤔᤥ ᤋᤠ᤺ᤵᤔᤠᤛᤡ ᤜᤧᤰᤁᤩᤠᤱ ᤂᤢᤶᤍᤡᤱ ᤐᤡᤔᤠᤛᤡ ᤛᤢᤰᤋᤢᤱᤗ ᤑᤠ᤹ᤀᤠᤱ ᤍᤔᤛ᤻ᤁᤛᤀᤥᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤗᤠᤃᤡ ᤛᤰᤀᤡᤱᤄᤱ ᤛᤠᤵᤐᤠᤱᤄᤢᤛᤡᤖᤥ॥

᥉ ᤜᤧᤰᤁᤩᤠᤱ ᤂᤢᤏᤧ᤹ ᤍᤔᤛ᤻ᤁᤛᤖᤧ ᤁᤢᤒᤣᤛᤠᤱ ᤁᤧᤖᤧᤖ ᤐᤳᤇᤧᤸᤗᤧ ᤜᤰᤆᤄᤳ ᤋᤠᤱᤛᤠᤰᤐᤥᤗᤠᤶ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤂᤢᤏᤧ᤹ ᤁᤢᤄᤡᤖᤡ ᤗᤧᤰᤋᤧᤖᤥ॥

᥊ ᤜᤧᤰᤁᤩᤠᤱ ᤂᤢᤏᤧ᤹ ᤂᤠᤶᤔᤥ ᤜᤷᤃᤢᤵ ᤆᤥ᤺ᤴᤍᤧᤀᤠᤱ ᤀᤡᤰᤗᤠᤎᤡᤰ ᤂᤧᤵᤛᤢ. “ᤛᤠᤘᤗᤀᤣ. ᤛᤠᤘᤗᤀᤣ. ᤀᤡᤱᤃᤠ᤹ ᤌᤣᤀᤠᤱ ᤋᤢᤰᤂᤣ ᤁᤧᤈᤠ᤺ᤳᤋᤠᤒᤠᤒᤣ᥅”

᥋ ᤛᤠᤘᤗᤖᤧ ᤛᤣ᤺ᤴᤍᤥᤛᤢ. “ᤍᤠᤱᤒᤣ. ᤂᤧᤏᤧ᤹ᤃ ᤜᤠ᤺ᤳᤏᤧᤴᤒᤣ᥅”

ᤜᤧᤰᤁᤣ᤺ᤸᤗᤧ ᤀᤰᤂᤣᤗ᤹ᤖᤡᤰ ᤏᤥᤃᤵ ᤋᤩᤧ. “ᤀᤡᤱᤃᤠ᤹ᤃ ᤋᤢᤰᤂᤣ ᤁᤧᤈᤠ᤺ᤳᤋᤢᤖ ᤁᤧᤘᤠ᤹ᤒᤠ ᤕᤧᤛᤢᤀᤠᤖᤥ॥

᥌ ᤀᤠᤸᤗ ᤂᤧᤏᤧ᤹ ᤐᤥᤃᤧ᤹ᤀᤠᤱ ᤕᤧᤰᤕᤰᤁᤥ ᤐᤣᤃᤧ᤹॥ ᤂᤧᤵᤔᤥᤀᤣ ᤂᤧᤏᤧ᤹ ᤌᤣ ᤆᤥ᤺ᤰᤔᤠ ᤐᤥ᤺ᤱ ᤀᤡᤱᤃᤠ᤹ ᤔᤧᤳᤏᤧ᤹ᤖᤥ॥”

᥍ ᤀᤠᤸᤗ ᤛᤠᤘᤗᤏᤢ ᤗᤠᤶᤍᤡᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤌᤣᤀᤠᤱ ᤔᤧᤶᤒᤠ᤺ᤳᤋᤣ ᤔᤧᤕᤧᤒᤧ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤧᤴ ᤀᤡᤰᤗᤠ᤺ᤴ ᤂᤧᤶᤔᤠᤃ ᤔᤧᤄᤧᤵᤛᤢ. ᤁᤖ ᤜᤠ᤺ᤳᤋᤠᤱ ᤔᤧᤴᤏᤡᤛᤢᤴᤗᤥ॥

᥎ ᤛᤠᤘᤗᤧᤴ ᤂᤠᤶᤔᤥᤗᤠᤶ ᤔᤢᤳᤌᤪᤡᤰ ᤐᤥᤃᤧ. ᤁᤖ ᤁᤢᤔᤡᤰᤁᤡᤴ ᤜᤴᤍᤢᤸᤗᤧ ᤌᤣᤀᤠᤱ ᤏᤡ᤺ᤔᤠ ᤔᤧᤛᤢᤰᤋᤢᤴ॥ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ᤏᤢ ᤗᤠᤶᤍᤡᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤁᤢᤜᤢᤰᤁᤥ ᤔᤧᤍᤧᤶᤛᤢᤀᤠᤱ ᤔᤧᤀᤢ᤺ᤰᤂᤢᤖ ᤍᤔᤛ᤻ᤁᤛᤀᤥ ᤔᤧᤍᤣ᤹ᤖᤢᤖᤥ॥

᥏ ᤜᤧᤰᤁᤣᤗ᤹ᤖᤡᤰ ᤛᤢᤶᤕᤧᤴ ᤌᤠᤖᤡᤰ ᤌᤧᤔᤠᤀᤠᤱ ᤏᤡᤔᤠ ᤔᤧᤛᤢᤰᤋᤢᤴ ᤜᤧᤰᤁᤩᤠᤱ ᤌᤧᤔᤠᤀᤠᤱ ᤔᤧᤈᤏᤧᤴ. ᤔᤧᤎᤢᤅᤢᤴᤗᤥ॥

᥇᥆ ᤀᤠᤸᤗ ᤍᤔᤛ᤻ᤁᤛᤀᤥ ᤜᤏᤏᤡᤕᤠ ᤔᤧᤵᤔᤏᤠᤒᤠ ᤜᤢ᤹ᤛᤠᤶᤒᤠᤎᤡᤰ ᤘᤕᤧ॥ ᤂᤧᤴ ᤛᤢᤑᤥᤀᤥ ᤍᤠᤱᤒᤠᤸᤗᤧ ᤀᤰᤂᤣ ᤔᤧᤳᤋᤢ. “ᤜᤏᤏᤡᤕᤠᤀᤣ᥄”

ᤜᤏᤏᤡᤕᤠᤖᤧ ᤏᤥᤃᤵ ᤐᤡᤖᤢ. “ᤌᤧᤔᤠᤒᤣ. ᤀᤠᤍᤠᤱᤒᤣ᥅”

᥇᥇ ᤍᤠᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤋᤥ᤺ᤴᤍᤥ᤺ᤴ ᤔᤧᤵᤔᤏᤠᤒᤠ ᤗᤠᤶᤔᤥ ᤕᤜᤢᤍᤠ᤺ᤸᤗᤧ ᤁᤢᤜᤡᤶᤔᤥ ᤐᤣᤃᤧ᤹॥ ᤂᤧᤵᤔᤥ ᤋᤠᤷᤛᤛᤒᤠ ᤛᤠᤘᤗ ᤔᤧᤵᤔᤏᤠᤒᤠ ᤔᤏᤠᤴ ᤘᤠ᤹ᤒᤡ ᤑᤠ᤹ᤀᤠᤱ ᤛᤣ᤺ᤴᤍᤥᤛᤧ᤹॥ ᤁᤴ ᤕᤧᤶᤔᤥ ᤂᤢᤏᤧ᤹ ᤂᤧᤵᤔᤥ ᤋᤢᤘᤠ ᤆᤥ᤺ᤰᤏᤢ ᤕᤢᤱᤗᤥ॥

᥇᥈ ᤂᤢᤏᤧ᤹ ᤛᤢᤑᤥᤀᤥ ᤜᤏᤏᤡᤕᤠ ᤔᤧᤵᤔᤏᤠᤒᤠ ᤔᤏᤠᤴ ᤋᤠᤀᤠᤱ ᤂᤢᤏᤧ᤹ ᤕᤠᤶᤔᤥ ᤏᤡᤔᤠ ᤛᤢᤰᤋᤢᤏᤡ ᤑᤠ᤹ᤀᤠᤱ ᤁᤢᤜᤢᤰᤜᤠ᤹ ᤁᤢᤎᤧᤃᤣ᤺ᤰᤐᤥ ᤏᤧᤛ᤻ᤛᤢᤒᤡᤖᤢᤒᤠ ᤏᤡᤛᤢᤀᤠᤱ ᤘᤠ᤹ᤖᤥ॥”

᥇᥉ ᤜᤏᤏᤡᤕᤠ᤺ᤸᤗᤧ ᤀᤳᤋᤢᤖ ᤏᤥᤃᤵ ᤐᤡᤖᤢ. “ᤁᤖ ᤀᤠᤍᤠᤱᤒᤣ. ᤂᤧᤸᤗᤧᤃ ᤕᤖᤢᤛᤗᤧᤶᤔᤥᤒᤠ ᤂᤧᤏᤧ᤹ ᤛᤣᤛᤣ ᤁᤧᤔᤏᤠᤜᤠ᤹ ᤕᤖᤡᤰ ᤋᤢᤰᤂᤣ ᤆᤠ᤺ᤳᤋᤢᤛᤡᤒᤠ ᤀᤡᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹ᤀᤠᤖᤥ॥

᥇᥊ ᤜᤧᤰᤁᤩᤠᤱ ᤋᤢᤶ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤗᤠᤶ ᤕᤢᤰ ᤂᤥᤛᤢᤀᤠᤱ ᤂᤧᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤋᤧᤶᤔᤠᤛᤡ ᤑᤠ᤹ᤀᤠᤱ ᤁᤵᤔᤥᤀᤠᤱ ᤋᤩᤧᤀᤠᤱ ᤘᤠ᤹ᤖᤥ॥”

᥇᥋ ᤁᤖ ᤍᤠᤱᤒᤠᤸᤗᤧ ᤜᤏᤏᤡᤕᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤐᤣᤃᤧ᤹᥄ ᤌᤣᤀᤠᤱᤓᤧᤸᤗᤧ ᤂᤧᤴ ᤔᤏᤠᤴ ᤀᤡᤱᤃᤠ᤹ ᤀᤠᤛᤣᤘᤠ ᤆᤥᤃᤢᤏᤡ ᤑᤠ᤹ᤀᤠᤱ ᤛᤣᤃᤢᤱᤅᤠᤱ ᤘᤠ᤹ᤀᤠᤖᤥ॥ ᤂᤧᤸᤗᤧᤃ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹. ᤜᤠᤱᤜᤠ᤹. ᤏᤢ ᤀᤡᤛᤪᤠᤀᤡᤗᤡᤜᤠ᤹ ᤀᤠᤔᤡᤱ ᤀᤡᤱᤓᤴ ᤆᤥᤃᤢᤛᤡ᤹ᤖᤥ॥

᥇᥌ ᤀᤡᤱᤃᤠ᤹ ᤀᤠᤗᤠᤃᤡ ᤂᤧᤸᤗᤧ ᤀᤠᤰᤂᤧᤴ ᤋᤢᤰᤂᤣ ᤆᤠᤔᤠ ᤐᤥ᤺ᤱ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤥᤛᤣ᤺ᤴᤎᤠᤰᤋᤢᤱᤗᤥ॥”

᥇᥍ ᤜᤧᤰᤁᤩᤠᤱ ᤜᤏᤏᤡᤕᤠ᤺ᤴ ᤂᤧᤴ ᤜᤡᤶᤔᤥ ᤐᤣᤀᤠᤱ ᤛᤠᤘᤗᤖᤧ ᤁᤢᤎᤧᤃᤣ᤺ᤰ ᤛᤶᤍᤠᤱ ᤁᤢᤜᤢᤰᤜᤠ᤹ ᤏᤧᤛ᤻ᤛᤢᤀᤠᤱ ᤀᤰᤂᤣ ᤔᤧᤳᤋᤢ. “ᤀᤠᤴᤛᤠ᤹ ᤛᤠᤘᤗᤀᤣ. ᤍᤠᤱᤒᤠ ᤕᤧᤛᤢᤖᤧ ᤀᤡᤱᤃᤠ᤹ ᤐᤠᤱᤄᤠᤱᤒᤠᤖᤥ॥ ᤂᤢᤏᤧ᤹ᤃ ᤁᤵᤔᤥ ᤍᤔᤛ᤻ᤁᤛᤀᤥ ᤁᤧᤍᤩᤧᤖ ᤁᤧᤒᤳᤇᤧᤸᤗᤧ ᤗᤠᤶᤔᤥ ᤂᤧᤏᤧ᤹ᤏᤢ ᤀᤥᤛᤣ᤺ᤴᤎᤠᤰᤛᤡᤱ. ᤜᤧᤰᤁᤩᤠᤱ ᤂᤧᤏᤧ᤹ ᤕᤠᤶᤔᤥ ᤏᤡᤔᤠ ᤁᤧᤛᤢᤰᤋᤢᤖ. ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤧᤎᤢᤰᤗ ᤑᤠ᤹ᤀᤠᤱ ᤐᤠᤱᤄᤠᤱᤒᤠᤖᤥ॥”

᥇᥎ ᤂᤡᤔᤥ ᤛᤠᤘᤗᤖᤧ ᤁᤢᤔᤡᤰᤁᤥᤗᤠᤶ ᤅᤠᤛᤣ᤺ᤰ ᤜᤧᤰᤋᤱᤒᤠ ᤔᤰᤌᤩᤧᤀᤠᤱ ᤂᤢᤏᤧ᤹ ᤕᤠᤶᤔᤥ ᤏᤡ᤺ᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧ॥ ᤂᤢᤏᤧ᤹ ᤐᤥᤃᤧᤀᤠᤱ ᤜᤏᤏᤡᤕᤠ᤺ᤸᤗᤧ ᤒᤵᤋᤡᤛ᤻ᤔᤠ ᤐᤡᤖᤢᤖᤥ॥

᥇᥏ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤈᤠ ᤆᤀᤠᤱ ᤁᤢᤛᤰᤔᤠ ᤋᤩᤧᤖᤥ॥

ᤛᤠᤘᤗᤖᤧ ᤍᤔᤛ᤻ᤁᤛᤀᤥ ᤛᤢᤏᤠᤀᤡᤱ ᤛᤧᤛᤢ᤹

ᤛᤠᤘᤗᤧᤴ ᤁᤢᤓᤠ ᤕᤧᤴ ᤌᤠᤖᤡᤰ ᤍᤔᤛ᤻ᤁᤛᤀᤥᤒᤠ ᤏᤛᤠᤏᤡᤒᤠᤜᤠ᤹ᤏᤢ ᤘᤕᤧ॥

᥈᥆ ᤂᤢᤏᤧ᤹ ᤂᤧᤵᤔᤥ ᤕᤜᤢᤍᤡ ᤆᤢᤶᤗᤢᤱᤜᤡᤶ ᤜᤧᤱᤄᤠᤳᤋᤡ ᤐᤣᤀᤠᤱ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤛᤠᤖᤥ ᤑᤠ᤹ᤀᤠᤱ ᤂᤡᤔᤥ ᤀᤡᤱᤓᤴ ᤆᤥ᤺ᤰᤔᤠ ᤜᤣ᤺ᤰᤋᤢᤖᤥ॥

᥈᥇ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴ ᤁᤧᤄᤧᤶᤒᤠ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤀᤰᤂᤣᤗ᤹ᤖᤡᤰ ᤔᤧᤔᤧᤳᤇᤡᤱ. “ᤕᤖᤢᤛᤗᤧᤶᤔᤥ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤜᤶ ᤁᤧᤈᤥ᤺ᤰᤐᤧᤴ ᤒᤠᤁᤴ ᤔᤏᤠᤴ ᤔᤧ᤺ᤶᤒᤡ᥅ ᤜᤧᤰᤁᤩᤠᤱ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥ ᤋᤧᤶᤔᤠ ᤋᤣ᤹ᤔᤠᤛᤡ ᤑᤠ᤹ᤀᤠᤱ ᤁᤵᤔᤥᤀᤠᤱ ᤋᤩᤧᤒᤠᤃ ᤔᤧ᤺ᤶᤒᤡ᥅”

᥈᥈ ᤁᤖ ᤛᤠᤘᤗᤖᤧ ᤀᤠᤸᤗᤛᤠᤱ ᤔᤢᤰᤛᤠᤶ ᤁᤢᤎᤡᤶᤒᤠ ᤀᤡᤱᤓᤴ ᤛᤧᤛᤢᤖ ᤐᤣᤀᤠᤱ ᤍᤔᤛ᤻ᤁᤛᤀᤥ ᤁᤧᤘᤠ᤹ᤒᤠ ᤕᤜᤢᤍᤡᤜᤠ᤹. ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ ᤑᤠ᤹ᤀᤠᤱ ᤕᤠ᤺ᤴᤍᤢᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤏᤥᤃᤵᤐᤣ ᤐᤡᤔᤠ ᤔᤧᤴᤇᤢᤰᤋᤢᤴᤗᤥ॥

᥈᥉ ᤜᤧᤰᤁᤩᤠᤱ ᤕᤖᤡᤰ ᤕᤧᤶ ᤀᤣᤃᤠᤱ ᤂᤧᤵᤔᤥᤒᤠ ᤕᤜᤢᤍᤡᤜᤠ᤹ᤖᤧ ᤛᤠᤘᤗᤧᤴ ᤛᤧᤵᤔᤠ ᤑᤠ᤹ᤀᤠᤱ ᤀᤡᤱᤔᤧᤍᤱᤄᤢ.

᥈᥊ ᤁᤖ ᤁᤴ ᤐᤠ᤺ᤴᤏᤡᤴ ᤛᤠᤘᤗᤖᤧ ᤏᤡᤱᤘᤠ᤹ ᤂᤥᤛᤢᤖᤥ॥ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ᤖᤧ ᤛᤧᤴᤍᤡᤰ ᤗᤧᤴᤍᤡᤰ ᤂᤢᤏᤧ᤹ ᤋᤧᤶᤔᤠᤀᤠᤱ ᤛᤧᤵᤔᤠ ᤑᤠ᤹ᤀᤠᤱ ᤕᤧᤰᤕᤰᤁᤥᤒᤠ ᤐᤕᤶ ᤗᤠᤶᤎᤣ᤺ᤵᤜᤠ᤹ᤀᤥ ᤔᤧᤛᤢᤃᤢᤖᤥ॥

᥈᥋ ᤁᤖ ᤌᤡᤰ ᤛᤧᤴᤍᤡᤰ ᤛᤠᤘᤗᤖᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤧ᤹ ᤛᤠᤵᤐᤥᤀᤥ ᤔᤧᤕᤠᤰᤋᤢᤀᤠᤱ ᤕᤧᤰᤕᤰᤁᤡᤸᤗᤧ ᤗᤢᤱᤎᤠᤰ ᤗᤠ᤺ᤰᤁᤠᤳ ᤀᤡᤍᤠ᤺ᤰᤁᤡᤸᤗᤧ ᤔᤧᤓᤥ᤺ᤴᤍᤢ ᤔᤧᤎᤠᤛᤢᤀᤠᤱ ᤔᤧᤄᤧᤳᤋᤢ ᤔᤧᤍᤣᤛᤢᤖᤥ॥

᥈᥌ ᤛᤠᤘᤗᤧᤴ ᤕᤖᤢᤛᤗᤧᤔ ᤐᤣᤀᤠᤱ ᤂᤧᤵᤔᤥᤒᤠ ᤜᤢ᤹ᤛᤠᤶᤒᤠᤜᤠ᤹ᤏᤢ ᤛᤥᤖᤡᤰ ᤘᤠ᤹ᤔᤠ ᤏᤡᤱᤘᤠ᤹ ᤆᤥᤃᤢ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤠ᤹ᤖᤡᤰ ᤔᤧᤃᤡᤖᤢ ᤜᤧᤰᤁᤩᤠᤱ ᤂᤢᤏᤧ᤹ ᤜᤢ᤹ᤛᤠᤶᤒᤠ ᤑᤠ᤹ᤀᤠᤱ ᤁᤢᤏᤠᤛᤠ᤹ᤔᤠᤀᤣ ᤔᤧᤴᤇᤢᤰᤋᤢᤴᤗᤥ॥

᥈᥍ ᤁᤖ ᤒᤖᤏᤠᤒᤠᤛᤧᤴ ᤋᤩᤧᤀᤠᤱ ᤛᤠᤘᤗᤧᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤋᤠᤖᤢᤀᤠᤱ ᤀᤠᤰᤂᤣᤗ᤹ᤖᤡᤰ ᤛᤠᤘᤗᤖᤧ ᤍᤔᤛ᤻ᤁᤛ ᤐᤣ᤺ᤰᤔᤠ ᤗᤠᤶᤔᤥ ᤍᤠᤱᤒᤠᤴ ᤋᤢᤔᤢ ᤜᤧᤰᤁᤩᤠᤱ ᤍᤠᤱᤒᤠᤴ ᤂᤢᤏᤧ᤹ᤏᤢ ᤐᤠᤖᤧ. ᤜᤧᤰᤁᤩᤠᤱ ᤀᤠᤰᤂᤣᤗ᤹ᤖᤡᤰ ᤍᤔᤛ᤻ᤁᤛᤀᤥ ᤔᤧᤱᤃᤡᤀᤣ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤘᤗᤖᤧ ᤀᤡᤱᤓᤴ ᤛᤧᤛᤢ ᤁᤧᤗ᤹ᤒᤠᤴ ᤁᤠᤰ ᤆᤧᤰᤋᤢᤛᤡᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤔᤧᤍᤠ᤺ᤰᤋᤢᤖᤥ॥

᥈᥎ ᤜᤧᤰᤁᤩᤠᤱ ᤛᤠᤘᤗᤧᤴ ᤂᤧᤱᤜᤠ᤹ᤏᤢ ᤛᤥᤖᤡᤰ ᤘᤠ᤹ᤔᤠ ᤜᤣ᤺ᤰᤋᤧᤀᤠᤱ ᤕᤖᤢᤛᤗᤧᤔ ᤂᤠᤖᤠᤰ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤔᤧᤱᤃᤡᤀᤣ ᤀᤡᤱᤓᤴ ᤆᤥᤃᤢᤖᤥ॥

᥈᥏ ᤜᤧᤰᤁᤩᤠᤱ ᤃᤪᤡᤁ ᤁᤧᤒᤠ᤺ᤵᤐᤠ ᤕᤜᤢᤍᤡᤜᤠ᤹ᤏᤢᤀᤠᤱ ᤐᤠ᤺ᤴᤎᤰᤋᤧ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤧᤵᤔᤠ ᤑᤠ᤹ᤀᤠᤱ ᤗᤠᤶ ᤔᤧᤃᤥ᤺ᤳᤋᤢᤖ ᤔᤧᤘᤕᤧ॥

᥉᥆ ᤁᤴ ᤐᤠ᤺ᤴᤏᤡᤴ ᤘᤣ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤂᤢᤏᤧ᤹ ᤛᤡᤈᤖᤡᤕᤠᤀᤥ ᤔᤧᤍᤣ᤹ᤖᤢ॥ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤛᤠᤘᤗᤧᤴ ᤋᤠᤷᤛᤛ ᤕᤧᤰᤕᤰ ᤗᤧᤵᤔᤠᤱ ᤘᤠᤗᤠᤎᤠᤗᤠᤶ ᤔᤧᤒᤠᤱᤄᤢ ᤔᤧᤍᤣᤛᤢᤖᤥ॥

᥉᥇ ᤜᤧᤰᤁᤩᤠᤱ ᤕᤜᤢᤍᤡᤕᤠ. ᤃᤠᤗᤡᤗ. ᤏᤢ ᤛᤠᤔᤖᤡᤕᤠᤀᤥᤛ᤻ᤔᤠ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤏᤡᤱᤄᤢᤶ ᤐᤥᤱᤔᤠ ᤆᤰ ᤌᤩᤧᤀᤠᤱ ᤕᤧᤶᤕᤧᤶᤘᤠ ᤋᤩᤧ॥ ᤂᤧᤱᤜᤠ᤹ᤖᤧ ᤍᤠᤱᤒᤠᤴ ᤛᤠ᤹ᤖᤡᤰ ᤀᤡᤱᤎᤠ᤺ᤱ ᤔᤧᤒᤡ. ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡᤀᤠᤱ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤔᤧᤒᤥ᤺ᤰᤂᤧᤖ ᤂᤧᤱᤜᤠ᤹ ᤔᤧᤒᤥᤖᤧᤖ ᤔᤧᤒᤣᤖᤥ॥

ᤀᤣᤏᤡᤕᤠᤛᤧᤴ ᤘᤣ᤺ᤳ

᥉᥈ ᤜᤧᤰᤁᤩᤠᤱ ᤐᤋᤪᤢᤛᤧᤴ ᤗᤠᤶᤍᤡᤰ ᤆᤥᤃᤧᤖ ᤗᤡᤍ᤻ᤍᤠᤒᤠ ᤏᤛᤠᤏᤡᤒᤠᤜᤠ᤹ᤀᤠᤱ ᤛᤠ᤹ᤖᤢᤛᤡᤖᤥ॥

᥉᥉ ᤂᤧᤵᤔᤥ ᤀᤣᤏᤡᤕᤠᤛ ᤔᤧᤵᤔᤏᤠᤒᤠ ᤋᤱᤒᤣ ᤕᤧᤳᤇᤡᤀᤠᤱᤎᤥ (᥎) ᤗᤱᤗᤧ᤺ᤱ ᤋᤢᤰᤔᤠᤸᤗᤧ ᤋᤖᤢᤀᤠᤱ ᤏᤧᤳᤏᤠᤀᤥᤖᤰ ᤁᤧᤏᤧᤒᤠ ᤔᤏᤠᤴ ᤋᤢᤔᤢ॥

᥉᥊ ᤐᤋᤪᤢᤛᤖᤧ ᤂᤧᤴ ᤔᤧᤳᤋᤢ. “ᤀᤣᤏᤡᤕᤠᤛᤣ. ᤕᤧᤛᤢ ᤂᤪᤡᤛ᤻ᤋᤖᤧ ᤁᤧᤘᤣ᤺ᤴᤗᤥ॥ ᤐᤥᤃᤧ᤹ᤀᤠᤱ ᤁᤧᤏᤧᤳᤏᤠ᤺ᤴ ᤑᤥ᤺ᤰᤂᤧ᤹ᤀᤥ᥄” ᤂᤡᤔᤥ ᤂᤧᤴ ᤔᤢᤳᤌᤪᤡᤰ ᤐᤥᤃᤧ॥

᥉᥋ ᤜᤧᤰᤁᤩᤠᤱ ᤗᤡᤍ᤻ᤍᤠ ᤕᤧᤰᤕᤰᤁᤥ ᤏᤢ ᤛᤠᤖᤥᤏ ᤋᤧᤶᤒᤣ᤹ᤀᤥ ᤁᤧᤘᤠ᤹ᤒᤠ ᤕᤖᤡᤰ ᤔᤏᤠᤜᤠ᤹ᤖᤧ ᤂᤧᤴ ᤔᤏᤠᤴ ᤘᤣ᤺ᤳᤋᤧᤒᤠ ᤔᤧᤏᤡᤛᤢᤀᤠᤱ ᤍᤠᤱᤒᤠ ᤗᤧᤵᤔᤠᤱ ᤔᤧᤜᤡᤛᤡᤱᤗᤥ॥

ᤐᤋᤪᤢᤛᤖᤧ ᤋᤒᤡᤳᤋᤠ᤺ᤴ ᤘᤣ᤺ᤴᤍᤢ᤹

᥉᥌ ᤜᤧᤰᤁᤩᤠᤱ ᤈᤥᤵᤐᤠ ᤕᤧᤰᤕᤰᤁᤥ ᤋᤒᤡᤋᤠ ᤔᤡᤱ ᤁᤧᤘᤠ᤺ᤵᤔᤠ ᤜᤢ᤹ᤛᤠᤶᤔᤠ ᤌᤡᤰ ᤘᤕᤧ॥ (ᤂᤧᤸᤗᤧ ᤁᤢᤔᤡᤱ ᤃᤪᤡᤰᤁᤥ ᤍᤥᤖᤁᤠᤛ ᤘᤕᤧ- ᤂᤧᤴ ᤑᤠ᤹ᤀᤡᤴ ᤐᤧ᤺ᤱᤘᤠ ᤐᤥᤱᤗᤥ॥) ᤂᤧᤴ ᤛᤍᤠᤍᤡᤱ ᤘᤣ᤹ᤜᤠ᤹ᤖᤧ ᤗᤠᤃᤡ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤏᤢ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤓᤠ᤹ᤔᤠ ᤘᤕᤧᤖᤥ॥

᥉᥍ ᤂᤢᤏᤧ᤹ ᤂᤧᤴ ᤕᤧᤶᤔᤥ ᤋᤢᤃᤧᤀᤠᤱ ᤛᤩᤧ. ᤜᤧᤰᤁᤩᤠᤱ ᤁᤢᤎᤰᤁᤡᤴ ᤘᤠᤔᤧᤜᤵᤋᤢᤀᤠᤱ ᤌᤥ᤺ᤛ᤻ᤔᤠ ᤕᤠᤰᤑᤠᤀᤥ ᤔᤧᤍᤣ᤹ᤖᤢᤀᤠᤱ ᤔᤧᤏᤧᤛ᤻ᤛᤢᤖᤥ॥

᥉᥎ ᤈᤥᤵᤐᤠ ᤕᤧᤰᤕᤰᤁᤡᤴ ᤗᤡᤍ᤻ᤍᤠ ᤕᤧᤰᤕᤰᤗᤠᤶ ᤔᤧᤔᤠ᤺ᤰᤂᤧᤴ. ᤜᤧᤰᤁᤣ᤺ᤸᤗᤧ ᤜᤢ᤹ᤛᤠᤶᤒᤠᤜᤠ᤹ᤖᤧ ᤐᤋᤪᤢᤛᤧᤴ ᤗᤡᤍ᤻ᤍᤠᤀᤥ ᤘᤠ᤹ ᤁᤧᤗ᤹ᤒᤠ ᤔᤧᤄᤧᤵᤛᤢᤀᤠᤱ ᤏᤧᤵᤑᤢ ᤔᤏᤠᤜᤠ᤹ ᤁᤢᤗᤠᤛᤧ ᤔᤧᤒᤠᤱᤄᤢᤛᤡᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣᤛᤧᤳᤇᤡᤀᤠᤱ ᤐᤋᤪᤢᤛᤧᤴ. “ᤀᤠᤍᤠᤱᤒᤣ. ᤜᤠᤖᤠ᤹ ᤈᤥᤵᤐᤠᤀᤥ ᤑᤧᤖᤧ᤹ᤀᤥ.” ᤔᤧᤳᤋᤧᤇᤢᤖ ᤐᤣᤗᤡ ᤑᤠᤰᤋᤧᤳᤇᤢᤖᤥ॥

᥉᥏ ᤂᤧᤸᤗᤧ ᤆᤥᤃᤢᤸᤗᤧ ᤐᤋᤪᤢᤛᤧᤴᤏᤠᤱ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤏᤢ ᤈᤥᤵᤐᤠᤀᤥ ᤐᤣ॥ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤖᤧᤏᤢᤔᤧ᤺ᤴᤏᤣ ᤂᤢᤏᤧ᤹ ᤌᤥ᤺ᤛ᤻ᤔᤠ ᤕᤠᤰᤑᤠᤀᤥ ᤔᤧᤍᤣ᤹ᤖᤢ॥ ᤂᤧᤵᤔᤥ ᤔᤣᤔᤣᤍᤢᤔᤠᤜᤠ᤹ ᤐᤋᤪᤢᤛᤖᤧ ᤁᤢᤄᤡᤖᤡ ᤔᤧᤕᤧᤒᤧᤀᤠᤱ ᤍᤥᤖᤁᤠᤛᤖᤧ ᤁᤢᤜᤡᤱᤘᤧᤳ ᤘᤕᤧᤸᤗᤧ ᤋᤕᤢᤒᤠ ᤋᤣ᤺ᤵᤑᤢᤱᤜᤠ᤹ ᤀᤥᤛᤣ᤺ᤴᤔᤧᤎᤠᤰᤋᤢᤖ ᤔᤧᤜᤠᤒᤧ॥

᥊᥆ ᤐᤋᤪᤢᤛᤧᤴ ᤐᤣᤀᤠᤱ ᤂᤧᤵᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ ᤕᤠᤰᤑᤠᤗᤠᤶ ᤗᤠ᤺ᤰᤁᤠᤳ ᤐᤠᤱᤄᤢᤛᤡ ᤜᤧᤰᤁᤩᤠᤱ ᤂᤢᤏᤧ᤹ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤋᤢᤘᤠ ᤆᤥᤃᤢᤀᤠᤱ ᤂᤧᤴ ᤁᤧᤛᤡᤔᤠ ᤗᤧᤵᤔᤠᤱ ᤜᤡᤛᤡᤱᤅᤠᤱ ᤔᤧᤳᤋᤢ. “ᤋᤒᤡᤋᤠᤀᤣ. ᤐᤥᤃᤧ᤹ᤀᤥ॥” ᤂᤧᤸᤗᤧ ᤁᤢᤔᤡᤰᤜᤠ᤹ ᤜᤴᤍᤢ. ᤜᤧᤰᤁᤩᤠᤱ ᤐᤋᤪᤢᤛᤧᤴ ᤏᤡ᤺ᤛᤢ ᤜᤧᤰᤁᤩᤠᤱ ᤐᤥᤃᤧᤀᤠᤱ ᤕᤢᤱᤛᤡᤱᤗᤥ॥

᥊᥇ ᤐᤋᤪᤢᤛᤖᤧ ᤁᤢᤜᤢᤰᤁᤥ ᤋᤧᤶᤛᤢᤀᤠᤱ ᤕᤧᤵᤛᤢ ᤜᤧᤰᤁᤩᤠᤱ ᤔᤣᤔᤣᤍᤢᤔᤠᤜᤠ᤹ ᤏᤢ ᤘᤣ᤹ ᤏᤛᤠᤏᤡᤒᤠᤜᤠ᤹ ᤐᤋᤪᤢᤛᤖᤧ ᤀᤢ᤺ᤳᤋᤢᤛᤡᤀᤠᤱ ᤂᤧᤴ ᤜᤢᤰᤛᤢᤵᤋᤢᤛᤡᤖᤥ॥

᥊᥈ ᤜᤧᤰᤁᤩᤠᤱ ᤈᤥᤵᤐᤠ ᤂᤠᤖᤠᤰ ᤁᤴ ᤐᤠ᤺ᤴᤏᤡᤴ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤕᤖᤡᤰᤗᤧ ᤍᤠᤱᤒᤠᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥊᥉ ᤐᤋᤪᤢᤛᤧᤴ ᤈᤥᤵᤐᤠᤀᤥ ᤁᤢᤓᤠ ᤕᤧᤶ ᤛᤧᤜᤥᤒᤠᤸᤗᤧ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤡᤔᤥᤏᤖᤧ ᤁᤢᤜᤡᤶᤔᤥ ᤕᤠ᤺ᤰᤋᤧᤖᤥ॥

ᤐᤋᤪᤢᤛ ᤏᤢ ᤁᤷᤏᤠᤗᤡᤕᤛ

᥇᥆

ᤛᤡᤈᤖᤡᤕᤠ ᤕᤧᤰᤕᤰᤁᤥ ᤁᤷᤏᤠᤗᤡᤕᤛ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠᤎᤡᤰ ᤘᤕᤧ॥ ᤂᤧᤴ ᤀᤡᤋᤠᤗᤡᤕᤠ ᤔᤧᤵᤔᤏᤠᤒᤠ ᤖᤥᤔᤡ ᤋᤢᤖᤠᤖᤧᤴ ᤌᤰᤋᤢᤶᤒᤠ ᤘᤕᤧᤖᤥ॥

᥈ ᤂᤢᤏᤧ᤹ ᤏᤢ ᤁᤢᤜᤡᤶᤛᤕᤱᤜᤠ᤹ ᤔᤡᤱᤛᤥᤍᤠᤱᤒᤠ ᤏᤢ ᤛᤠᤶᤕᤥᤛᤠᤒᤠ ᤔᤧᤘᤕᤧᤖᤥ॥ ᤂᤢᤏᤧ᤹ᤃ ᤕᤠᤱᤃᤧᤛᤠ᤹ᤒᤠᤜᤠ᤹ ᤕᤖᤡᤰ ᤁᤢᤓᤠ᤹ᤕᤠᤱ ᤁᤧᤒᤡᤒᤠ ᤏᤢ ᤌᤡᤰᤕᤠ᤺ᤴᤎᤰ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤋᤢᤘᤠ ᤁᤧᤈᤥ᤺ᤰᤐᤠ ᤘᤕᤧᤖᤥ॥

᥉ ᤌᤡᤰᤕᤧᤴ ᤗᤧᤴᤍᤡᤰ ᤁᤢᤔᤢᤰ ᤛᤢᤶᤛᤡ ᤔᤢᤰᤋᤧᤀᤠᤱ ᤘᤕᤧᤸᤗᤧ ᤂᤢᤏᤧ᤹ ᤛᤢᤑᤥᤎᤡᤰ ᤏᤡᤛᤢ॥ ᤂᤧᤴ ᤛᤢᤑᤥᤀᤥ ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢᤒᤠ ᤔᤠᤱᤗᤠᤀᤡᤱᤒᤠᤴ ᤂᤢᤏᤧ᤹ ᤗᤧᤵᤔᤠᤱ ᤑᤧᤖᤧᤖ “ᤁᤷᤏᤠᤗᤡᤕᤛᤣ.” ᤔᤧᤳᤋᤢᤖᤥ॥

᥊ ᤁᤷᤏᤠᤗᤡᤕᤛᤖᤧ ᤁᤡ᤺ᤛᤧᤖ ᤀᤥᤔᤧᤳᤋᤢᤖ ᤀᤥᤒᤧ ᤀᤠᤍᤠᤱᤒᤣ ᤗ᤹ᤖᤡᤰ ᤏᤥᤃᤵ ᤐᤡᤖᤢ॥

ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤂᤧᤏᤧ᤹ ᤁᤧᤈᤥᤃᤢᤒᤠ ᤋᤢᤘᤠᤜᤠ᤹ ᤏᤢ ᤕᤠᤱᤃᤧᤛᤠ᤹ᤒᤠᤜᤠ᤹ ᤕᤖᤡᤰ ᤁᤢᤓᤠ᤹ᤕᤠᤱ ᤁᤧᤒᤡᤖᤢᤛᤡᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤀᤡᤋᤢᤀᤠᤱ ᤘᤠ᤹ᤖᤥ॥”

᥋ ᤀᤠᤸᤗ ᤈᤥᤵᤐᤠ ᤕᤧᤰᤕᤰᤁᤥ ᤛᤡᤔᤥᤏ ᤐᤋᤪᤢᤛ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤁᤢᤀᤢ᤺ᤳᤇᤧ ᤔᤏᤠᤜᤠ᤹ ᤐᤠᤱᤄᤧᤛᤧ᤹ᤀᤥ॥

᥌ ᤂᤧᤴ ᤘᤠᤜᤱ ᤐᤣᤛᤠᤱᤒᤠ ᤛᤧᤜᤥᤒᤠᤖᤧ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤡᤔᤥᤏᤖᤧ ᤁᤢᤜᤡᤶᤔᤥ ᤘᤠ᤹॥

᥍ ᤂᤧᤴ ᤔᤠᤱᤗᤠᤀᤡᤱᤒᤠᤴ ᤜᤧᤰᤁᤣ ᤐᤠ᤺ᤳᤋᤢᤀᤠᤱ ᤐᤣ. ᤜᤧᤰᤁᤩᤠᤱ ᤁᤷᤏᤠᤗᤡᤕᤛᤖᤧ ᤏᤧᤵᤑᤢ ᤁᤢᤛᤣᤘᤠᤖᤥᤒᤠᤜᤠ᤹ ᤏᤢ ᤛᤠᤶᤕᤥᤒᤠ ᤁᤢᤍᤠᤱᤛᤧ᤺ᤵ ᤌᤰᤛᤢᤒᤠᤴ ᤀᤢ᤺ᤳᤋᤢᤀᤠᤱ

᥎ ᤁᤴ ᤐᤠ᤺ᤴᤏᤡᤴ ᤆᤧᤰᤋᤢᤛᤡᤖ ᤈᤥᤵᤐᤠᤀᤥ ᤐᤋᤪᤢᤛᤖᤧ ᤁᤢᤗᤠᤛᤧ ᤂᤧᤱᤜᤠ᤹ ᤐᤠᤱᤄᤢᤍᤣᤛᤢᤛᤡᤖᤥ॥

᥏ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰ ᤗᤧᤴᤍᤡᤰ ᤐᤥ᤺ᤰᤂᤧᤖ ᤐᤳᤇᤧᤸᤗᤧ ᤂᤧᤱᤜᤠ᤹ ᤈᤥᤵᤐᤠ ᤐᤣᤛᤠᤱ ᤔᤧᤃᤧᤖᤧ॥ ᤗᤧᤴᤍᤡᤰ ᤁᤢᤔᤢᤰ ᤌᤡᤰ-ᤏᤧᤳ (᥇᥈) ᤔᤢᤰᤋᤧᤸᤗᤧ ᤐᤋᤪᤢᤛᤧᤴ ᤋᤢᤘᤠ ᤆᤥ᤺ᤰᤛᤧ ᤌᤠ᤺ᤱᤛ᤻ᤔᤠ ᤀᤠ᤺ᤶᤓᤥᤀᤥ ᤐᤣ॥

᥇᥆ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤛᤧᤳ ᤗᤠ᤺ᤰᤋᤧᤀᤠᤱ ᤌᤣᤀᤡ ᤆᤠᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤆᤠ ᤔᤧᤈᤥᤃᤢᤖ ᤔᤧᤒᤳᤇᤧᤸᤗᤧ ᤁᤢᤎᤏᤠ ᤗᤧᤰᤂᤧᤖᤥ॥

᥇᥇ ᤜᤧᤰᤁᤩᤠᤱ ᤋᤠᤱᤛᤠᤰᤐᤧᤴ ᤜᤖᤧᤒᤠ ᤁᤢᤀᤡᤛᤡ᤺ᤰ ᤂᤧᤳᤌᤥᤗᤠᤶ ᤕᤶᤒᤠ ᤋᤣ᤺ᤳ ᤜᤧᤰᤋᤱᤒᤠᤴ ᤗᤡᤛᤡ ᤁᤢᤛᤢᤰᤐᤥ ᤂᤣ᤺ᤱᤔᤏᤠᤒᤠ ᤌᤩᤧᤖ ᤐᤳᤇᤧᤒᤠ ᤏᤡᤛᤢ॥

᥇᥈ ᤂᤧᤵᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤐᤖᤡᤰᤗᤧᤴ ᤌᤰᤛᤠᤜᤠ᤹. ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ ᤏᤢ ᤐᤢᤛᤠᤜᤠ᤹ ᤔᤧᤕᤠᤃᤧ॥ ᤂᤧᤱᤜᤠ᤹ᤀᤥ ᤕᤜᤢᤍᤡ ᤛᤠᤶᤕᤥᤌᤡᤶᤔᤡᤸᤗᤧ ᤆᤠᤔᤠ ᤀᤠᤶᤒᤡᤏᤧᤴᤒᤠᤜᤠ᤹ᤀᤠᤱ ᤔᤧᤕᤠᤃᤧ॥

᥇᥉ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤀᤰᤂᤣ ᤁᤧᤗ᤹ᤒᤠ ᤀᤡᤰᤗᤠᤎᤡᤰ ᤂᤧᤵᤛᤢ. “ᤐᤋᤪᤢᤛᤣ. ᤐᤥᤃᤧ᤹᥄ ᤛᤧᤖᤧᤛᤧ᤹ᤀᤠᤱ ᤆᤧ᤹ᤀᤥ॥”

᥇᥊ ᤐᤋᤪᤢᤛᤖᤧ ᤏᤥᤃᤵ ᤐᤡᤖᤢ. “ᤛᤧᤰᤂᤠᤛᤠᤱ ᤀᤰᤋᤱᤒᤠᤃ ᤀᤡᤱᤃᤠ᤹ ᤔᤧᤈᤠᤀᤠᤴᤗᤥ॥ ᤀᤠᤸᤗᤥ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤍᤠ᤺ᤰᤋᤢᤶᤒᤠ ᤆᤠ ᤌᤣᤀᤠᤱ ᤔᤧᤴᤈᤠᤀᤣ ᤘᤠ᤹ᤀᤠᤖᤥ॥”

᥇᥋ ᤜᤧᤰᤁᤩᤠᤱ ᤕᤠᤶᤔᤥ ᤀᤡᤰᤗᤠ᤺ᤴ ᤋᤩᤧ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤒᤠ ᤁᤢᤈᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤕᤠᤵᤔᤡ ᤁᤧᤈᤡ᤺ᤶᤒᤠ ᤔᤧᤗᤣ᤺ᤳᤋᤧᤴᤏᤧ᤹ᤀᤥ॥”

᥇᥌ ᤀᤰᤂᤣᤗ᤹ᤖᤡᤰ ᤁᤴ ᤛᤢᤶᤗᤧᤱ ᤌᤠᤖᤡᤰ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤧᤴ ᤁᤢᤛᤢᤱᤔᤧᤴ ᤕᤠᤱᤎᤥ ᤋᤠᤱᤛᤠᤰᤐᤥ ᤀᤢ᤺ᤰᤂᤧ ᤋᤣ᤹ᤖᤧᤖᤥ॥

᥇᥍ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤁᤴ ᤛᤢᤑᤥ᤺ᤸᤗᤧ ᤁᤢᤒᤣ᤺ᤴ ᤌᤣᤀᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤗ ᤐᤳᤇᤧᤸᤗᤧ ᤁᤷᤏᤠᤗᤡᤕᤛᤖᤧ ᤐᤠᤱᤄᤢᤛᤡᤒᤠ ᤔᤏᤠᤜᤠ᤹ ᤛᤡᤔᤥᤏᤖᤧ ᤁᤢᤜᤡᤶᤔᤡᤴ ᤔᤧᤃᤥ᤺ᤳᤋᤢᤖ ᤗᤠᤶᤎᤣ᤺ᤵᤐᤥ ᤔᤧᤍᤩᤧᤖᤥ॥

᥇᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ. ᤛᤡᤔᤥᤏ ᤔᤧᤵᤔᤏᤠᤒᤠ ᤐᤋᤪᤢᤛᤧᤴ ᤁᤵᤔᤥ ᤘᤠ᤹ᤒᤡ ᤜᤥ᤺ᤵᤐᤡ ᤑᤠ᤹ᤀᤠᤱ ᤛᤣ᤺ᤴᤍᤥᤀᤡ ᤔᤧᤕᤧᤒᤧᤖᤥ॥

᥇᥏ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤀᤠᤸᤗᤛᤠᤱ ᤁᤴ ᤛᤢᤑᤥᤀᤡᤴ ᤌᤣᤀᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡᤋᤢᤖ ᤐᤳᤇᤧᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤔᤧᤳᤋᤢ. “ᤛᤡᤔᤥᤏᤣ. ᤛᤢᤶᤛᤡ ᤔᤏᤠᤜᤠ᤹ ᤁᤧᤃᤥ᤺ᤳᤇᤧ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤐᤥᤃᤧ᤹ᤀᤠᤱ ᤕᤥ ᤌᤩᤧ᤹. ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤛᤡ ᤑᤠ᤹ᤀᤠᤱ ᤆᤵᤆᤡ ᤔᤧᤴᤈᤥ᤺ᤰᤁᤣ ᤂᤧᤱᤜᤠ᤹ᤏᤢ ᤐᤣᤃᤧ᤹ᤀᤥ॥ ᤂᤧᤱᤜᤠ᤹ᤃ ᤀᤡᤱᤃᤠ᤹ᤀᤣ ᤐᤠᤱᤄᤢᤱᤛᤡᤱᤒᤠᤖᤥ॥”

᥈᥇ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤧᤴ ᤕᤥ ᤌᤩᤧᤀᤠᤱ ᤔᤧᤳᤋᤢᤛᤡ. “ᤂᤡᤏᤡ᤹ ᤁᤧᤃᤥ᤺ᤳᤋᤢᤶᤒᤠ ᤔᤏᤠ᤺ᤱᤃ ᤀᤡᤱᤃᤠ᤹ᤀᤣᤖᤥ॥ ᤌᤣᤀᤠᤱ ᤁᤵᤔᤥ ᤁᤧᤍᤩᤧ᤹ᤀᤡᤒᤠᤒᤣ᥅”

᥈᥈ ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤁᤷᤏᤠᤗᤡᤕᤛ ᤔᤧᤵᤔᤏᤠᤒᤠ ᤌᤰᤋᤢᤶᤒᤧᤸᤗᤧ ᤕᤠᤵᤔᤡ ᤐᤠᤱᤄᤧᤒᤠᤖᤥ॥ ᤂᤢᤏᤧ᤹ᤃ ᤛᤠᤶᤕᤥᤏᤡᤒᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤧᤃᤡᤒᤠ ᤔᤏᤠ ᤏᤢ ᤕᤜᤢᤍᤡᤜᤠ᤹ᤖᤧ ᤂᤢᤏᤧ᤹ᤃ ᤛᤠ᤹ᤖᤡᤰᤁᤣ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢᤒᤠ ᤛᤣᤛᤣ ᤔᤠᤱᤗᤠᤀᤡᤱᤒᤠᤎᤡᤰᤗᤧ ᤂᤧᤏᤧ᤹ ᤁᤢᤜᤡᤶᤔᤥ ᤀᤢ᤺ᤵᤔᤠᤀᤠᤱ ᤂᤧᤏᤧ᤹ᤗᤠᤶ ᤐᤠ᤺ᤵᤔᤠ ᤁᤧᤃᤳᤋᤢᤒᤠ ᤐᤠ᤺ᤴᤜᤠ᤹ ᤂᤧᤶᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤔᤧᤳᤋᤢᤖᤥ॥”

᥈᥉ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤂᤧᤱᤜᤠ᤹ ᤜᤡᤶᤛᤡᤃᤠᤱ ᤀᤢ᤺ᤳᤋᤢᤛᤡᤀᤠᤱ ᤋᤖᤣ ᤋᤠ᤺ᤰᤋᤢᤛᤡᤖᤥ॥

ᤁᤢᤏᤠᤶᤍᤠ᤺ᤵᤔᤠ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤂᤧᤱᤜᤠ᤹ᤏᤢᤀᤣ ᤐᤣ॥ ᤜᤧᤰᤁᤩᤠᤱ ᤈᤥᤵᤐᤠᤒᤠ ᤁᤢᤓᤠ ᤏᤛᤠᤏᤡᤒᤠᤜᤠ᤹ᤀᤠᤱ ᤂᤢᤏᤧ᤹ᤏᤢᤀᤣ ᤔᤧᤒᤣᤖᤥ॥

᥈᥊ ᤁᤢᤀᤠᤳᤇᤡᤴᤍᤠ᤺ᤴ ᤂᤧᤱᤜᤠ᤹ ᤛᤡᤈᤖᤡᤕᤠᤀᤥ ᤔᤧᤃᤧᤖᤧᤀᤠᤱ ᤁᤷᤏᤠᤗᤡᤕᤛᤖᤧ ᤁᤢᤃᤠᤀᤡᤜᤠ᤹ ᤏᤢ ᤏᤡ᤺ᤳᤋᤠᤱᤒᤠ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ ᤛᤥᤖᤡᤰ ᤔᤧᤒᤥ᤺ᤰᤂᤧᤀᤠᤱ ᤂᤧᤱᤜᤠ᤹ ᤔᤧᤜᤠᤱᤄᤢᤛᤡᤖ ᤔᤧᤕᤢᤅᤧᤖᤥ॥

᥈᥋ ᤐᤋᤪᤢᤛᤧᤴ ᤜᤡᤶᤛᤡᤃᤠᤱ ᤗᤠ᤺ᤵᤔᤠ ᤀᤡ᤺ᤳᤋᤧᤸᤗᤧ ᤁᤷᤏᤠᤗᤡᤕᤛᤖᤧ ᤂᤢᤏᤧ᤹ ᤋᤢᤔᤢᤀᤠᤱ ᤁᤢᤗᤠᤱᤈᤰᤐᤥ ᤛᤠᤶᤒᤥᤴ ᤑᤴᤇᤡᤱᤅᤠᤱ ᤛᤣᤘᤠ ᤆᤥᤃᤢᤖᤥ॥

᥈᥌ ᤁᤖ ᤐᤋᤪᤢᤛᤖᤧ ᤂᤧᤴ ᤑᤥ᤺ᤰᤂᤢᤀᤠᤱ ᤔᤧᤳᤋᤢ. “ᤂᤧᤏᤧ᤹ ᤐᤥᤃᤧ᤹ᤀᤥ. ᤀᤡᤱᤃᤠ᤹ᤃ ᤔᤏᤠᤀᤠᤖᤰᤗᤥ॥”

᥈᥍ ᤐᤋᤪᤢᤛᤧᤴ ᤁᤷᤏᤠᤗᤡᤕᤛᤧᤴᤏᤢ ᤋᤠ᤹ᤈᤧᤰᤂᤧᤖ ᤜᤡᤶᤛᤡᤃᤠᤱ ᤗᤠᤛᤧ॥ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤕᤢᤅᤧᤒᤠ ᤏᤡᤛᤢᤛᤡᤖᤥ॥

᥈᥎ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤏᤢ ᤛᤥᤖᤡᤰ ᤘᤠ᤹ᤔᤠ. ᤂᤢᤏᤡ᤹ ᤜᤡᤶᤔᤥ ᤐᤣ᤺ᤰᤔᤠ ᤀᤠᤏᤡᤃᤧ ᤕᤜᤢᤍᤡ ᤛᤠᤶᤕᤥᤌᤡᤶᤔᤡᤸᤗᤧ ᤔᤧᤒᤡᤖᤡᤃᤧᤴ ᤁᤧᤗ᤹ᤒᤠ ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤧᤏᤡᤛᤢᤶᤗᤥ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤀᤠᤈᤡ᤺ᤴᤈᤡ᤺ᤶᤒᤠ ᤔᤧᤵᤔᤠᤛᤡ ᤔᤧᤏᤢ᤹ᤏᤧᤴᤗᤥ ᤗ᤹ᤖᤡᤰ ᤀᤥᤛᤣ᤺ᤴᤎᤠᤰᤋᤠᤱᤗᤥ॥

᥈᥏ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤒᤠᤱᤄᤢᤛᤡᤒᤠ ᤔᤏᤠᤜᤠ᤹ᤏᤢ ᤌᤣᤀᤠᤱ ᤔᤧᤶᤒᤠ᤺ᤳᤋᤣ ᤀᤡᤱᤃᤠ᤹ ᤁᤵᤔᤥ ᤋᤩᤠᤱᤗᤥ॥ ᤀᤠᤸᤗ ᤌᤣᤀᤠᤱ ᤁᤧᤀᤢ᤺ᤳᤋᤠᤱᤒᤠ ᤐᤠ᤺ᤳᤋᤧ᤹ᤀᤥ॥”

᥉᥆ ᤁᤖᤏᤠᤗᤡᤛᤕᤖᤧ ᤂᤢᤏᤧ᤹ ᤔᤧᤳᤋᤢ. “ᤗᤡᤛᤡ ᤕᤧᤴ ᤋᤃᤡ ᤀᤡᤱᤃᤠ᤹ ᤗᤧᤴᤍᤡᤰ ᤁᤢᤔᤢᤰ ᤛᤢᤶᤛᤡ ᤔᤢᤰᤋᤧᤸᤗᤧ ᤋᤢᤘᤠ ᤆᤥ᤺ᤰᤁᤡ ᤀᤠᤜᤡᤶᤔᤥ ᤕᤠᤃᤠᤱ॥ ᤂᤡᤔᤥ ᤔᤡᤰᤁᤡᤴᤏᤣ ᤁᤧᤈᤧᤶᤒᤠ ᤋᤣ᤺ᤳ ᤁᤧᤈᤠᤱᤒᤠ ᤔᤏᤠᤎᤡᤰ ᤀᤡᤱᤃᤠ᤹ ᤀᤠᤍᤃᤡ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ

᥉᥇ ᤔᤧᤳᤋᤠᤱ. ‘ᤁᤷᤏᤠᤗᤡᤕᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ ᤁᤧᤈᤥᤃᤢᤒᤠ ᤋᤢᤘᤠ᤺ᤴ ᤂᤧᤵᤛᤢᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤒᤡᤖᤢᤛᤡᤒᤠ ᤁᤢᤓᤠ᤹ ᤕᤠᤱᤜᤠ᤹ ᤏᤡᤱᤘᤠ᤹ ᤀᤡᤋᤢᤀᤠᤱ ᤘᤠ᤹ᤖᤥ॥

᥉᥈ ᤜᤧᤰᤁᤣ᤺ᤸᤗᤧ ᤈᤥᤵᤐᤠᤀᤥ ᤛᤡᤔᤥᤏ ᤐᤋᤪᤢᤛ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤁᤢᤗᤠᤛᤧ ᤔᤏᤠᤜᤠ᤹ ᤐᤠᤱᤄᤧᤛᤧ᤹ᤀᤥ॥ ᤂᤢᤏᤧ᤹ᤃ ᤛᤧᤜᤥᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤡᤔᤥᤏᤖᤧ ᤁᤢᤜᤡᤶᤔᤥ ᤕᤠ᤺ᤰᤋᤧᤀᤠᤱ ᤘᤠ᤹॥ ᤂᤧᤴ ᤜᤡᤶᤔᤡᤴ ᤘᤠᤜᤱᤅᤡᤸᤗᤧ ᤁᤢᤕᤠᤀᤥ ᤏᤧᤖᤥ॥’

᥉᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤡᤔᤥ ᤁᤧᤗᤠᤛᤧ ᤐᤠᤱᤄᤢᤱᤛᤡᤱ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ᤀᤠᤱ ᤁᤵᤔᤥ ᤁᤧᤍᤩᤧᤀᤠᤱ ᤏᤢᤒᤠᤀᤣ ᤐᤥ᤺ᤰᤂᤧᤖᤥ॥ ᤀᤠᤸᤗᤥᤃ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤘᤕᤡᤃᤧᤀᤠᤱ ᤍᤠᤱᤒᤠᤸᤗᤧ ᤂᤧᤏᤧ᤹ ᤌᤣ ᤐᤠ᤺ᤵᤔᤠ ᤀᤡᤱᤈᤠ᤺ᤱ ᤁᤧᤒᤡᤖᤧᤀᤠᤱ ᤘᤠ᤹. ᤂᤧᤴ ᤐᤠ᤺ᤴ ᤂᤧᤶᤛᤧ ᤁᤵᤔᤥ ᤕᤠᤖᤡᤵ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥”

ᤐᤋᤪᤢᤛᤖᤧ ᤀᤢᤘᤠ ᤆᤥᤃᤢ᤹

᥉᥊ ᤁᤴ ᤂᤧᤵᤛᤢᤀᤠᤱ ᤐᤋᤪᤢᤛᤖᤧ ᤐᤠ᤺ᤵᤔᤠ ᤜᤣ᤺ᤰᤋᤢ. “ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤔᤧᤛᤧᤴᤍᤢᤴᤇᤡᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤸᤗ ᤀᤡᤱᤃᤠ᤹ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥉᥋ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤂᤢᤏᤧ᤹ ᤀᤡᤱᤎᤠ᤺ᤱ ᤁᤧᤒᤡᤒᤠ ᤏᤢ ᤁᤢᤏᤡᤱᤘᤠ᤹ ᤜᤧᤰᤁᤣ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤋᤠ᤺ᤰᤋᤢᤛᤡᤒᤠ ᤐᤠ᤺ᤴᤏᤡᤱᤃ ᤛᤧᤰᤂᤠᤀᤣᤖᤥ॥

᥉᥌ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤏᤠᤖᤢᤱᤗᤧᤴ ᤛᤢᤏᤠᤀᤡᤱᤅᤡᤴ ᤁᤠᤰ ᤀᤡᤛᤪᤠᤀᤡᤗᤡᤜᤠ᤹ᤖᤥ ᤐᤠᤱᤄᤢᤖᤥ॥ ᤂᤧᤴ ᤛᤢᤏᤠᤀᤡᤱᤅᤡᤱᤃ ᤕᤜᤢᤍᤡᤜᤠ᤹ᤖᤧᤴᤗᤰ ᤔᤧ᤺ᤴ. ᤁᤖ ᤀᤠᤏᤡ᤹ ᤁᤧᤖᤧᤰᤗᤧ ᤗᤠᤃᤡ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤋᤩᤧᤀᤠᤱ ᤘᤠ᤹ᤖᤥ॥

᥉᥍-᥉᥎ ᤃᤠᤗᤡᤗᤗᤠᤶ ᤕᤢᤜᤢᤴᤏᤠᤖᤧ ᤀᤡᤱᤓᤥᤛᤢᤒᤠ ᤒᤵᤋᤡᤛ᤻ᤔᤠᤀᤠᤱᤎᤥ ᤕᤜᤢᤍᤡᤕᤠᤀᤥ ᤐᤥ᤺ᤰᤂᤧᤒᤠ ᤁᤠᤰ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤛᤖᤋᤛ᤻ᤔᤠ ᤕᤧᤛᤢ᤺ᤴ ᤛᤣᤛᤣᤔᤠᤱᤅᤡᤴ ᤏᤢ ᤔᤢᤰᤛᤠᤶᤔᤡᤸᤗᤧ ᤔᤠᤱᤎᤥ᤺ᤰᤏᤠ ᤐᤡᤖᤢᤀᤠᤱ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤆᤥ᤺ᤰᤁᤡ ᤔᤠᤑᤧᤴᤛᤠᤶᤔᤡᤸᤗᤧ ᤀᤣ᤺ᤵᤋᤢᤛᤡᤒᤠᤜᤠ᤹ ᤘᤣ᤺ᤴᤍᤢᤛᤡᤖ ᤗᤠᤶᤍᤡᤰ ᤆᤥᤃᤢᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤏᤢ ᤘᤕᤧᤒᤠᤴᤏᤠᤱ ᤁᤧᤏᤡᤛᤢᤶᤗᤥ॥

᥉᥏ “ᤜᤧᤰᤁᤩᤠᤱ ᤕᤧᤛᤢᤖᤧ ᤕᤖᤢᤛᤗᤧᤔ ᤏᤢ ᤁᤠᤰ ᤕᤜᤢᤍᤡᤕᤠᤛ᤻ᤔᤠ ᤗᤠᤈᤣ᤹ᤀᤥ ᤆᤥᤃᤢᤒᤠ ᤕᤠ᤺ᤶᤒᤰᤜᤠ᤹ᤖᤧᤴ ᤀᤠᤏᤡᤃᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤋᤥ᤺ᤴᤍᤡ ᤘᤕᤡᤃᤧᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤧ᤹ᤃ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ ᤔᤧᤛᤧᤖᤢ.

᥊᥆ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤀᤣ ᤛᤢᤶᤕᤧᤴ ᤀᤣᤃᤠᤱ ᤑᤥ᤺ᤰᤂᤢᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤡᤃᤧᤖᤥ॥

᥊᥇ ᤂᤢᤏᤧ᤹ᤃ ᤁᤠᤰ ᤕᤜᤢᤍᤡᤜᤠ᤹ᤏᤢᤃ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤥ᤺ᤴᤍᤡ ᤐᤡᤛᤧ ᤛᤣᤃᤡᤃᤧᤒᤠᤜᤠ᤹ᤏᤢ ᤀᤥᤛᤣ᤺ᤴᤎᤠᤰᤛᤡᤱᤗᤥ॥ ᤂᤢᤏᤧ᤹ ᤛᤡᤔᤧᤴᤗᤠᤶ ᤜᤡᤅᤧᤀᤠᤱ ᤀᤠᤏᤡᤃᤧ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤆᤠ᤺ᤶᤏᤠ ᤌᤢᤱᤔᤏᤠᤖᤥ॥

᥊᥈ ᤜᤧᤰᤁᤩᤠᤱ ᤁᤠᤰ ᤔᤏᤠᤜᤠ᤹ ᤀᤡᤱᤓᤴ ᤆᤥ᤺ᤰᤔᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤡᤒᤠ ᤏᤢ ᤁᤧᤜᤡᤱᤒᤠᤜᤠ᤹ᤖᤧᤴ ᤂᤠᤛᤧᤴ ᤆᤥ᤺ᤰᤛᤧ ᤂᤢᤏᤧ᤹ᤀᤣ ᤛᤣᤃᤢᤒᤠ ᤐᤠ᤺ᤴᤏᤡᤴ ᤐᤠ᤺ᤳᤋᤧᤶᤔᤧ᤹ᤀᤥ ᤗ᤹ᤖᤡᤰ ᤂᤢᤏᤧ᤹ ᤕᤠᤵᤔᤡ ᤀᤡᤱᤈᤠ᤺ᤱ ᤐᤡᤖᤧᤖᤥ

᥊᥉ ᤁᤠᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢᤀᤠᤱ ᤘᤠ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤢᤵ ᤆᤥᤃᤢᤒᤠ ᤜᤠᤱᤅᤡᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤀᤠᤳᤋᤡᤸᤗᤧᤛᤠᤱ ᤂᤢᤏᤧ᤹ᤗᤠᤶ ᤁᤢᤗᤠᤕᤥᤖᤧᤴ ᤗᤧᤵᤔᤡ ᤂᤥᤛᤢᤖᤥ॥”

ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤣᤛᤣᤔᤠᤱ ᤔᤧᤄᤥᤛᤢ᤹

᥊᥊ ᤐᤋᤪᤢᤛᤖᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤖ ᤐᤳᤇᤧᤸᤗᤧᤛᤠ ᤂᤧᤴ ᤛᤢᤏᤠᤀᤡᤱ ᤁᤧᤄᤧᤶᤒᤠᤜᤠ᤹ ᤛᤶᤍᤠᤱ ᤛᤣᤛᤣᤔᤠᤱᤅᤡᤴ ᤆᤢᤰᤋᤧᤖᤥ॥

᥊᥋ ᤂᤧᤴ ᤐᤋᤪᤢᤛ ᤏᤢ ᤈᤥᤵᤐᤠᤗᤠᤶ ᤁᤧᤓᤧᤶᤒᤠ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ ᤛᤣᤛᤣᤔᤠᤱᤅᤡᤸᤗᤧᤴ ᤐᤷᤎᤠ᤺ᤶ ᤐᤡᤖᤢᤛᤡᤒᤠ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥊᥌ ᤌᤣᤀᤠᤱᤓᤧᤸᤗᤧ ᤂᤧᤴ ᤔᤏᤠᤜᤠ᤹ᤖᤧ ᤘᤣ᤹ ᤐᤠ᤺ᤴᤍᤠᤱᤜᤠ᤹ ᤔᤧᤒᤠ᤺ᤳᤋᤢᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤒᤠ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤖᤥ॥

ᤜᤧᤰᤁᤩᤠᤱ ᤐᤋᤪᤢᤛᤖᤧ ᤔᤧᤳᤋᤢᤛᤡ.

᥊᥍ “ᤁᤴ ᤔᤏᤠᤜᤠ᤹ᤖᤧᤀᤠᤱ ᤛᤣᤛᤣᤔᤠᤱᤅᤡᤴ ᤀᤠᤏᤡ᤹ ᤜᤧᤰᤁᤣᤀᤣ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤁᤴ ᤔᤏᤠᤜᤠ᤹ ᤜᤠ᤺ᤳᤗᤧ ᤒᤵᤋᤡᤛ᤻ᤔᤠ ᤐᤥᤱᤔᤠ ᤛᤠᤰᤋᤢᤛᤡᤒᤣ᥅”

᥊᥎ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤂᤧᤱᤜᤠ᤹ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ ᤐᤡᤔᤠ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤀᤠᤱ ᤁᤢᤓᤠ ᤕᤧᤴ ᤂᤢᤏᤡ᤹ᤏᤢᤀᤣ ᤘᤠ᤹ᤏᤡ ᤑᤠ᤹ᤀᤠᤱ ᤂᤢᤏᤧ᤹ ᤐᤣᤗᤡ ᤔᤧᤓᤠᤰᤋᤢᤖᤥ॥

ᤐᤋᤪᤢᤛᤖᤧ ᤕᤖᤢᤛᤗᤧᤶᤒᤠ ᤛᤣᤛᤣᤜᤢᤵᤗᤰᤁᤥ ᤐᤥᤎᤰ ᤆᤥᤃᤢ᤹

᥇᥇

ᤀᤠᤸᤗ ᤕᤜᤢᤍᤡᤕᤠᤀᤥ ᤁᤧᤘᤠ᤹ᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤏᤢ ᤘᤣ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤁᤢᤓᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤀᤠᤱ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤔᤧᤍᤠ᤺ᤰᤋᤢ ᤁᤧᤗ᤹ᤒᤠᤴ ᤔᤧᤄᤧᤵᤛᤢᤖᤥ॥

᥈ ᤜᤧᤰᤁᤩᤠᤱ ᤐᤋᤪᤢᤛᤧᤴ ᤕᤖᤢᤛᤗᤧᤔ ᤏᤢ᤺ᤰᤂᤧᤀᤠᤱ ᤘᤕᤧᤸᤗᤧ ᤁᤢᤓᤠ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤧ᤹ ᤀᤡᤱᤍᤥ ᤔᤧᤔᤧᤳᤋᤢᤖ

᥉ ᤀᤰᤂᤣᤗ᤹ᤖᤡᤰ ᤔᤧᤔᤧᤳᤋᤢ. “ᤂᤧᤏᤧ᤹ᤃ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤛᤢᤘᤠᤱᤅᤥ ᤋᤖᤣ ᤁᤧᤒᤥ᤺ᤰᤂᤧᤀᤠᤱ ᤁᤧᤈᤖᤥ॥ ᤁᤱᤃ ᤀᤠᤏᤡᤃᤧ ᤛᤠᤰᤌᤡᤶᤖᤧ ᤁᤢᤍᤰᤗᤧᤱᤘᤠᤀᤥ ᤘᤕᤧᤖᤥ॥”

᥊ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧ ᤁᤴ ᤁᤠᤰ ᤐᤥ᤺ᤰᤂᤧᤒᤠ ᤜᤡᤴᤍᤥᤰᤜᤠ᤹ ᤌᤧᤵᤌᤧᤵᤐᤠᤱ ᤐᤥᤎᤰ ᤆᤥᤃᤢᤛᤡ-

᥋ “ᤀᤡᤱᤃᤠ᤹ ᤈᤥᤵᤐᤠ ᤕᤧᤰᤕᤰᤁᤥ ᤋᤢᤘᤠ ᤆᤥ᤺ᤰᤁᤡ ᤘᤕᤠᤱᤅᤡᤸᤗᤧ ᤛᤢᤑᤥᤎᤡᤰ ᤏᤡᤛᤢᤱ॥ ᤋᤠᤱᤛᤠᤰᤐᤥᤗᤠᤶ ᤕᤶᤒᤠ ᤋᤣ᤺ᤳ ᤜᤧᤰᤋᤱᤒᤠᤴ ᤗᤡᤛᤡ ᤁᤢᤛᤢᤰᤐᤥ ᤂᤣ᤺ᤱᤔᤏᤠᤒᤠ ᤀᤠᤒᤣᤛᤠᤱ ᤔᤰᤌᤩᤧᤒᤠ ᤀᤡᤱᤃᤠ᤹ ᤏᤡᤛᤢᤱ॥

᥌ ᤂᤧᤵᤔᤥ ᤀᤡᤰᤛᤠᤀᤥᤒᤠ ᤁᤠᤰ ᤐᤖᤡᤰᤐᤠ ᤆᤠᤔᤠ ᤔᤧᤴᤏᤢ᤹ᤔᤏᤠᤒᤠ ᤁᤧᤛ᤺ᤴᤇᤡᤱᤒᤠ. ᤋᤠᤶᤓᤢᤱ ᤏᤢ ᤜᤡᤶᤌᤰᤛᤠᤜᤠ᤹ ᤜᤧᤰᤁᤩᤠᤱ ᤐᤢᤛᤠᤜᤠ᤹ ᤔᤧᤕᤠᤃᤧᤒᤠ ᤏᤡᤛᤢᤱᤛᤡᤱ॥

᥍ ᤋᤠᤱᤛᤠᤰᤐᤥᤗᤠᤶ ᤀᤡᤰᤗᤠᤎᤡᤰ ᤂᤧᤵᤛᤢᤱ. ‘ᤐᤋᤪᤢᤛᤣ. ᤐᤥᤃᤧ᤹᥄ ᤛᤧᤖᤧᤛᤧ᤹ᤀᤠᤱ ᤆᤧ᤹ᤀᤥ॥’

᥎ “ᤁᤖ ᤀᤡᤱᤃᤠ᤹ ᤏᤥᤃᤵ ᤐᤡᤖᤢᤱ. ‘ᤛᤧᤰᤂᤠᤛᤠᤱ ᤀᤰᤋᤱᤒᤠᤃ ᤀᤡᤱᤃᤠ᤹ ᤔᤧᤈᤠᤀᤠᤴᤗᤥ॥ ᤀᤠᤸᤗᤥ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤍᤠ᤺ᤰᤋᤢᤶᤒᤠ ᤆᤠ ᤌᤣᤀᤠᤱ ᤔᤧᤴᤈᤠᤀᤣ ᤘᤠ᤹ᤀᤠᤖᤥ॥’

᥏ “ᤕᤠᤶᤔᤥ ᤋᤠᤱᤛᤠᤰᤐᤥᤗᤠᤶ ᤂᤧᤴ ᤀᤡᤰᤗᤠ᤺ᤴ ᤂᤧᤵᤛᤢᤱ. ‘ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤒᤠ ᤁᤢᤈᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤕᤠᤵᤔᤡ ᤁᤧᤈᤡ᤺ᤶᤒᤠ ᤔᤧᤗᤣ᤺ᤳᤋᤧᤴᤏᤧ᤹ᤀᤥ॥’

᥇᥆ ᤜᤧᤰᤁᤣᤗ᤹ᤖᤡᤰ ᤛᤢᤶᤗᤧᤱ ᤀᤰᤂᤣ ᤐᤥ᤺ᤰᤂᤧᤀᤠᤱ ᤋᤠᤱᤛᤠᤱ ᤌᤥ ᤂᤧᤴ ᤐᤰᤂᤧ ᤋᤣ᤹ᤖᤧᤒᤠ ᤏᤡᤛᤢᤱᤗᤥ॥

᥇᥇ ᤒᤠ ᤂᤧᤴ ᤕᤧᤶᤔᤥ ᤛᤡᤈᤖᤡᤕᤠᤗᤠᤶ ᤀᤠᤗᤠᤛᤧ ᤔᤧᤒᤠᤱᤄᤢᤛᤡᤒᤠ ᤛᤢᤶᤛᤡ ᤔᤏᤠᤜᤠ᤹ ᤀᤡᤱᤃᤠ᤹ ᤕᤠ᤺ᤰᤋᤠᤱᤒᤠ ᤜᤡᤶᤔᤥ ᤔᤧᤃᤧᤖᤧ॥

᥇᥈ “ᤛᤣᤛᤣᤔᤠᤱᤅᤡᤸᤗᤧᤀᤠᤱ ᤔᤧᤳᤋᤠᤱ. ‘ᤌᤡᤶᤔᤧᤴᤍᤱ ᤛᤢᤘᤠᤱᤛᤡᤛᤠᤱ ᤆᤵᤆᤡ ᤔᤧᤴᤈᤥ᤺ᤰᤁᤣ ᤂᤧᤱᤜᤠ᤹ᤏᤢ ᤐᤣᤃᤧ᤹ᤀᤥ॥’ ᤂᤧᤵᤔᤥ ᤋᤢᤰᤛᤡ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤀᤠᤱ ᤀᤡᤱᤃᤠ᤹ᤏᤢ ᤛᤡᤈᤖᤡᤕᤠᤀᤥ ᤔᤧᤒᤣ. ᤜᤧᤰᤁᤩᤠᤱ ᤛᤥᤖᤡᤰ ᤁᤷᤏᤠᤗᤡᤕᤛᤖᤧ ᤁᤢᤜᤡᤶᤔᤥ ᤐᤣ᤺ᤰᤔᤏᤠᤖᤥ॥

᥇᥉ ᤂᤢᤏᤧ᤹ᤀᤠᤱ ᤀᤠᤰᤂᤣᤗ᤹ᤖᤡᤰ ᤔᤠᤱᤗᤠᤀᤡᤱᤒᤠᤴ ᤁᤢᤜᤡᤶᤔᤥ ᤋᤩᤧᤀᤠᤱ ᤂᤢᤏᤧ᤹ ᤔᤧᤳᤋᤢᤒᤠᤴ ᤕᤠᤵᤔᤡ ᤆᤧᤰᤋᤧ. ‘ᤁᤢᤓᤠ ᤔᤏᤠᤜᤠ᤹ ᤈᤥᤵᤐᤠᤀᤥ ᤛᤡᤔᤥᤏ ᤐᤋᤪᤢᤛᤖᤧ ᤁᤢᤗᤠᤛᤧ ᤐᤠᤱᤛᤧᤛᤧ᤹ᤀᤥ॥

᥇᥊ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤈᤠᤰᤁᤡᤸᤗᤧ ᤂᤧᤏᤧ᤹ ᤏᤢ ᤁᤠᤰ ᤁᤧᤜᤡᤶᤛᤕᤱᤜᤠ᤹ᤖᤧ ᤛᤧᤴᤗᤵ ᤁᤧᤄᤥᤛᤢᤶᤗᤥ॥’

᥇᥋ “ᤀᤡᤱᤃᤠ᤹ ᤐᤠ᤺ᤵᤔᤠ ᤜᤣ᤺ᤰᤋᤢᤱᤗ ᤐᤳᤇᤠᤱᤅᤡᤸᤗᤧ ᤛᤣᤛᤣᤔᤠᤱᤅᤡᤴ ᤋᤃᤡ ᤀᤠᤏᤡ᤹ ᤛᤶᤍᤠᤱ ᤆᤢᤰᤋᤧᤒᤠ ᤜᤧᤰᤁᤣ ᤂᤧᤱᤜᤠ᤹ ᤛᤶᤍᤠᤱᤅᤠᤱ ᤆᤢᤰᤋᤧᤖᤥ॥

᥇᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱ ‘ᤒᤵᤋᤡᤛ᤻ᤔᤠ ᤁᤧᤒᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤆᤫᤠ᤺ᤳᤋᤡᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤡᤖᤡ. ᤁᤖ ᤂᤡᤏᤡ᤹ᤃ ᤛᤣᤛᤣᤔᤠᤱᤅᤡᤸᤗᤧ ᤒᤵᤋᤡᤛ᤻ᤔᤠ ᤁᤧᤒᤥ᤺ᤰᤂᤡ᤹ᤖᤥ॥’

᥇᥍ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤀᤠᤈᤥᤃᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤷᤎᤠ᤺ᤶ ᤀᤠᤒᤡᤖᤧᤒᤠ ᤁᤢᤀᤡᤛᤡ᤺ᤰᤁᤣ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤀᤠᤱ ᤛᤣᤛᤣᤔᤠᤱᤅᤡᤸᤗᤧᤴ ᤐᤷᤎᤠ᤺ᤶᤔᤠᤱ ᤔᤧᤄᤥᤛᤢᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤕᤠ᤺ᤶᤒᤰ ᤆᤥᤃᤢᤒᤠᤴ ᤀᤵᤔᤠ ᤁᤧᤛᤢᤰᤐᤠ ᤀᤡᤱᤃᤠ᤹ ᤜᤠ᤺ᤳᤀᤠᤒᤣ᥅”

᥇᥎ ᤜᤧᤰᤁᤩᤠᤱ ᤂᤧᤴ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤸᤗᤧ ᤂᤢᤏᤧ᤹ᤏᤢ ᤐᤠ᤺ᤴ ᤌᤰᤔᤠ ᤔᤧᤗᤧᤖᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤔᤠ ᤔᤧᤜᤣ᤺ᤰᤋᤢᤖᤥ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ ᤗᤠᤕᤥᤗᤠᤶ ᤜᤡᤶᤔᤠᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧᤴ ᤛᤢᤕᤧᤶ ᤐᤡᤖᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤢ᤺ᤖᤡᤰᤁᤠᤱ ᤁᤧᤏᤡᤛᤢᤶᤗᤥ॥”

ᤀᤣᤴᤋᤡᤀᤥᤰᤁᤥᤒᤠ ᤛᤣᤛᤣᤜᤢᤵᤗᤰ

᥇᥏ ᤀᤠᤸᤗ ᤛ᤻ᤋᤡᤑᤏᤛᤧᤴ ᤔᤧᤛᤧᤖᤢᤀᤠᤱ ᤀᤣᤃᤠᤱ ᤕᤖᤢᤛᤗᤧᤶᤔᤥ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤏᤛᤠᤏᤡᤒᤠᤜᤠ᤹ ᤁᤠᤰ ᤐᤡᤛᤠᤱ ᤔᤧᤛᤧᤖᤧᤖ ᤔᤧᤒᤣᤖᤥ॥ ᤁᤢᤓᤠᤃ ᤑᤥᤏᤡᤛᤡᤕᤠ ᤋᤧᤱᤃᤵ. ᤛᤤᤐᤪᤛ ᤘᤠᤃᤵᤂᤠᤶ. ᤏᤢ ᤀᤣᤴᤋᤡᤀᤥᤁ ᤕᤧᤰᤕᤰᤁᤠᤱ ᤔᤧᤃᤧᤖᤧᤖᤥ॥ ᤂᤧᤱᤜᤠ᤹ᤖᤧᤃ ᤂᤧᤵᤔᤥᤒᤠ ᤕᤜᤢᤍᤡᤜᤠ᤹ᤖᤰ ᤛᤢᤏᤠᤀᤡᤱ ᤀᤡᤱᤔᤧᤓᤥᤛᤢᤛᤡᤖᤥ॥

᥈᥆ ᤁᤖ ᤛᤤᤐᤪᤛ ᤏᤢ ᤛᤠᤀᤡᤖᤣᤏᤡᤒᤠ ᤁᤢᤓᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤀᤣᤴᤋᤡᤀᤥᤰᤁᤥ ᤔᤧᤒᤣᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤍᤠᤱᤒᤠ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱᤅᤡᤴ ᤀᤡᤱᤓᤴ ᤔᤧᤈᤥᤃᤢᤛᤡᤖᤥ॥

᥈᥇ ᤍᤠᤱᤒᤠᤸᤗᤧ ᤁᤢᤔᤢᤰᤛᤠᤶᤔᤡᤴ ᤂᤧᤱᤜᤠ᤹ᤏᤢ ᤘᤕᤧ. ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤍᤠᤱᤒᤠ ᤗᤧᤵᤔᤠᤱ ᤔᤧᤜᤡᤛᤡᤱᤗᤥ॥

᥈᥈ ᤁᤴ ᤀᤡᤱᤄᤱᤅᤡᤴ ᤕᤖᤢᤛᤗᤧᤶᤔᤥᤒᤠ ᤛᤣᤛᤣᤜᤢᤵᤗᤰᤁᤥᤀᤠᤱ ᤁᤧᤖᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤒᤖᤏᤠᤒᤠᤛᤧᤴ ᤀᤣᤴᤋᤡᤀᤥᤰᤁᤥ ᤔᤧᤒᤠᤱᤄᤢᤖᤥ॥

᥈᥉ ᤂᤢᤏᤧ᤹ ᤂᤧᤵᤔᤥ ᤁᤧᤖᤧᤀᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤢ᤹ᤀᤡᤛᤠᤶ ᤌᤠᤛᤢᤒᤠ ᤏᤡ᤺ᤛᤢ. ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤛᤠ᤹ᤖᤡᤰᤁᤣ ᤛ᤺ᤳᤋᤧᤀᤠᤱ ᤂᤧᤱᤜᤠ᤹ ᤛᤡᤰᤗᤢᤱᤔᤥᤏᤢ ᤛᤧᤰᤂᤠᤀᤣ ᤍᤠᤱᤒᤠᤀᤥ ᤘᤕᤧᤶᤔᤧ᤹ᤀᤥ ᤑᤠ᤹ᤀᤠᤱ ᤜᤠᤱᤜᤠᤱ ᤔᤧᤳᤋᤢᤛᤡᤖᤥ॥

᥈᥊ ᤒᤖᤏᤠᤒᤠᤛᤧᤴ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤢᤒᤠ ᤏᤢ ᤏᤛᤠ᤺ᤴᤏᤡᤸᤗᤧ ᤁᤢᤎᤡᤶ ᤆᤥᤃᤧᤖᤥ॥ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤥᤗᤠᤶ ᤍᤠᤱᤒᤠᤀᤥ ᤔᤧᤍᤩᤧᤖᤥ॥

᥈᥋ ᤜᤧᤰᤁᤩᤠᤱ ᤒᤖᤏᤠᤒᤠᤛᤧᤴ ᤛᤠᤘᤗᤖᤧ ᤁᤢᤃᤥ᤺ᤳᤇᤧ ᤋᤠᤷᤛᤛ ᤐᤣᤖᤥ॥

᥈᥌ ᤂᤧᤵᤔᤥ ᤂᤢᤏᤧ᤹ ᤋᤢᤔᤢᤀᤠᤱ ᤀᤣᤴᤋᤡᤀᤥᤰᤁᤥ ᤋᤠᤖᤢ॥ ᤜᤧᤰᤁᤩᤠᤱ ᤋᤱᤒᤣ ᤂᤠᤖᤠᤰ ᤂᤧᤱᤜᤠ᤹ᤖᤧ ᤛᤣᤛᤣᤜᤢᤵᤗᤰᤁᤥ ᤔᤏᤠᤜᤠ᤹ ᤋᤢᤔᤧᤳᤇᤢᤖ ᤕᤖᤡᤰ ᤔᤏᤠᤜᤠ᤹ ᤜᤢ᤹ᤖᤧᤳᤇᤢᤖᤥ॥ (ᤜᤢ᤹ᤛᤠᤶᤒᤠᤜᤠ᤹ ᤀᤣᤴᤋᤡᤀᤥᤰᤁᤥᤀᤣ ᤁᤠᤰᤏᤢ ᤋᤃᤡ ᤂᤪᤡᤛ᤻ᤋᤠᤏᤡᤛᤡ ᤑᤠ᤹ᤀᤠᤱ ᤔᤧᤔᤧᤳᤋᤢᤛᤡᤖᤥ॥)

᥈᥍ ᤁᤴ ᤕᤧᤶᤔᤥ ᤁᤢᤓᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤕᤖᤢᤛᤗᤧᤶᤗᤠᤶ ᤀᤣᤴᤋᤡᤀᤥᤰᤁᤥ ᤔᤧᤍᤩᤧ॥

᥈᥎ ᤂᤧᤱᤜᤠ᤹ᤀᤥ ᤌᤡᤰ ᤀᤃᤠᤒᤛ ᤔᤧᤵᤔᤏᤠᤒᤧᤴ ᤐᤥᤃᤧᤀᤠᤱ ᤀᤠᤸᤗ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤠ᤺ᤴᤍᤡ ᤁᤧᤍᤠᤒᤠᤖ ᤁᤧᤒᤵᤐᤠ ᤐᤕᤶ ᤛᤠᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤣᤛᤣᤔᤠᤱᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧᤖᤥ॥ (ᤁᤱᤃ ᤰᤗᤠᤀᤢᤍᤡᤕᤛ ᤜᤠᤱᤅᤡᤸᤗᤧ ᤜᤠᤱ ᤆᤥᤃᤢᤒᤠ ᤕᤧᤶᤔᤥ ᤐᤥ᤺ᤰᤂᤧᤖᤥ॥)

᥈᥏ ᤀᤣᤴᤋᤡᤀᤥᤰᤁᤥᤒᤠ ᤜᤢ᤹ᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤕᤜᤢᤍᤡᤕᤠᤀᤥ ᤁᤧᤘᤠ᤹ᤒᤠ ᤁᤠᤰ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤗᤠᤃᤡ ᤂᤢᤏᤡ᤹ ᤛᤢᤰᤛᤢᤰ ᤁᤢᤓᤠ᤹ ᤐᤡᤔᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤍᤱᤄᤢᤖᤥ॥

᥉᥆ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤁᤢᤓᤠ᤹ ᤕᤠᤱᤅᤡᤴ ᤔᤧᤓᤥ᤺ᤰᤂᤢᤀᤠᤱ ᤒᤖᤏᤠᤒᤠᤛ ᤏᤢ ᤛᤠᤘᤗᤖᤧ ᤂᤢᤴᤇᤡ᤹ ᤜᤢᤰᤗᤠᤶ ᤂᤧᤴ ᤑᤠ᤹ᤕᤠᤱᤅᤡᤴ ᤕᤜᤢᤍᤡᤕᤠᤛ᤻ᤔᤠ ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤜᤠᤰᤋᤢᤛᤡᤖᤥ॥

ᤜᤧᤖᤥᤍᤖᤧ ᤛᤣᤛᤣᤜᤢᤵᤗᤰᤁᤡᤴ ᤏᤡᤱᤄᤢᤶ ᤔᤧᤳᤋᤢ᤹

᥇᥈

ᤂᤧᤴ ᤕᤧᤶᤔᤥ ᤜᤧᤖᤥᤍ ᤀᤃᤪᤡᤐᤠa ᤜᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤁᤥᤒᤠ ᤁᤢᤓᤠ ᤏᤛᤠᤏᤡᤒᤠᤜᤠ᤹ ᤋᤢᤰᤂᤣ ᤆᤠ᤺ᤵᤔᤠ ᤜᤣ᤺ᤰᤋᤢᤛᤡᤀᤠᤱ

᥈ ᤂᤧᤸᤗᤧ ᤕᤢᤜᤢᤴᤏᤠᤖᤧ ᤁᤢᤶᤓᤢ᤹ ᤕᤠᤁᤢᤒᤧᤴᤏᤠᤱ ᤋᤠᤓᤣ᤺ᤸᤗᤧ ᤛᤧᤵᤔᤠ ᤐᤠᤱᤄᤢᤛᤡᤖᤥ॥

᥉ ᤜᤧᤰᤁᤩᤠᤱ ᤂᤧᤸᤗᤧ ᤜᤧᤰᤁᤣ ᤆᤥᤃᤢᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤔᤧᤛ᤺ᤳᤋᤧᤒᤠ ᤏᤡᤛᤢᤛᤡ. ᤂᤧᤸᤗᤧ ᤆᤥᤃᤢᤸᤗᤧ ᤐᤋᤪᤢᤛᤧᤴᤏᤠᤱ ᤋᤧᤶᤔᤠ ᤏᤡᤱᤘᤠ᤹ ᤆᤥᤃᤢᤖᤥ॥ ᤁᤴ ᤜᤡᤴᤍᤥᤰᤁᤡᤴ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶᤔᤥ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥊ ᤜᤧᤖᤥᤍᤖᤧ ᤐᤋᤪᤢᤛᤧᤴ ᤋᤧᤶᤔᤠ ᤐᤠᤱᤄᤢᤛᤡᤀᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤋᤢ॥ ᤜᤧᤰᤁᤩᤠᤱ ᤂᤧᤵᤔᤥ ᤌᤡᤰᤌᤡᤰ ᤗᤰᤁᤥ ᤗᤡᤛᤡ ᤗᤡᤛᤡ ᤌᤰᤛᤢᤒᤠᤜᤠ᤹ᤖᤧ ᤐᤋᤪᤢᤛᤧᤴ ᤛᤧᤴᤍᤡᤰ ᤗᤧᤴᤍᤡᤰ ᤁᤥᤔᤠ ᤐᤠᤱᤄᤢᤛᤡᤖᤥ॥ ᤜᤧᤰᤁᤩᤠᤱ ᤜᤧᤖᤥᤍ ᤜᤠᤱᤅᤡᤸᤗᤧ ᤂᤧᤴ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤆᤢ᤺ᤳᤋᤠᤱ ᤐᤋᤪᤢᤛᤧᤴ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤠᤛᤧᤴ ᤗᤥ᤺ᤶᤔᤠᤀᤠᤱ ᤂᤢᤶᤍᤡᤱ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧᤖᤥ॥

᥋ ᤜᤧᤰᤁᤣᤗ᤹ᤖᤡᤰ ᤐᤋᤪᤢᤛᤧᤴ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤀᤠᤱ ᤘᤕᤧᤸᤗᤧ ᤛᤣᤛᤣᤜᤢᤵᤗᤰᤁᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤗᤠᤃᤡ ᤆᤰᤔᤧᤸᤗ᤹ᤀᤣ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤁᤡ ᤔᤧᤕᤠᤃᤧᤖᤥ॥

ᤐᤋᤪᤢᤛᤧᤴ ᤐᤢᤱᤗᤠᤜᤡᤶᤔᤥᤗᤠᤶ ᤗᤧᤳ

᥌ ᤜᤧᤰᤁᤩᤠᤱ ᤜᤧᤖᤥᤍ ᤜᤠᤱᤅᤡᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤐᤋᤪᤢᤛᤧᤴ ᤋᤠ᤺ᤵᤔᤠᤏᤢ᤺ᤸᤗᤧ ᤋᤃᤡᤛ᤻ᤔᤠ ᤛᤧᤴᤍᤡᤰᤁᤥ ᤏᤧᤳᤇᤡ ᤌᤰᤛᤢᤒᤠᤜᤠ᤹ᤖᤧ ᤂᤢᤴᤇᤡ᤹ ᤗᤢᤶᤔᤥ ᤏᤧᤳᤇᤡ ᤑᤧᤴᤈᤣ᤹ ᤜᤢᤰᤐᤠ᤺ᤱᤃᤡᤸᤗᤧ ᤀᤡᤔᤧᤄᤣ᤺ᤰᤂᤢᤀᤠᤱ ᤂᤧᤴ ᤀᤡᤵᤛᤧᤀᤠᤱ ᤏᤧᤛ᤻ᤛᤧᤖᤥ॥ ᤜᤧᤰᤁᤩᤠᤱ ᤐᤢᤱᤗᤠᤜᤡᤶᤔᤥᤒᤠ ᤗᤠᤶᤔᤥᤀᤠᤱ ᤌᤰᤛᤢᤒᤠᤜᤠ᤹ ᤗᤠᤶᤃᤥᤀᤡ ᤔᤧᤕᤧᤒᤧᤖᤥ॥

᥍ ᤂᤡᤔᤥ ᤂᤧᤴ ᤐᤢᤱᤗᤠᤜᤡᤶᤔᤥᤒᤠ ᤕᤠᤰᤑᤠᤱᤅᤡᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤸᤗᤧ ᤌᤥ᤹ᤖᤢᤖ ᤍᤠᤱᤒᤠᤸᤗᤧ ᤐᤠᤱᤄᤢᤒᤠ ᤔᤠᤱᤗᤠᤀᤡᤱᤒᤠᤴᤏᤠᤱ ᤂᤧᤵᤔᤥ ᤌᤠ᤺ᤴᤇᤡᤱ॥ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤐᤋᤪᤢᤛᤖᤧ ᤁᤢᤓᤰᤋᤠᤱᤅᤥ ᤑᤧᤰᤑᤧᤰ ᤜᤡᤵᤋᤢᤖ ᤑᤥ᤺ᤰᤂᤢᤀᤠᤱ ᤀᤰᤂᤣ ᤔᤧᤳᤋᤢ. “ᤜᤠᤖᤠ ᤐᤥᤃᤧ᤹॥” ᤜᤧᤰᤁᤩᤠᤱ ᤐᤋᤪᤢᤛᤖᤧ ᤁᤢᤜᤢᤰᤁᤥ ᤁᤧᤒᤵᤐᤠ ᤑᤧᤴᤈᤣ᤹ ᤜᤢᤰᤐᤠ᤺ᤱᤃᤡᤜᤠ᤹ ᤐᤠ᤺ᤰᤂᤧᤀᤠᤱ ᤔᤰᤌᤩᤧᤖᤥ॥

᥎ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤂᤢᤏᤧ᤹ ᤔᤧᤳᤋᤢ. “ᤑ᤹ᤀᤡ ᤕᤢᤵᤛᤧᤀᤠᤱ ᤗᤠᤱᤛᤢ᤺ᤵᤐᤡᤴ ᤆᤠᤰᤂᤧ᤹॥” ᤐᤋᤪᤢᤛᤖᤧ ᤜᤧᤰᤁᤣ ᤆᤥᤃᤢ. ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤔᤧᤳᤋᤢ. “ᤛᤢᤱᤄᤣ᤺ᤰᤘᤠ᤺ᤴ ᤜᤧᤵᤛᤡᤱᤅᤧ᤹ᤀᤠᤱ ᤋᤡᤶᤍᤠᤱᤅᤧ᤹ᤀᤥ॥”

᥏ ᤜᤧᤰᤁᤣ᤺ᤸᤗᤧ ᤐᤋᤪᤢᤛᤖᤧᤀᤠᤱ ᤐᤢᤱᤗᤠᤜᤡᤶᤗᤠᤶ ᤗᤠ᤺ᤰᤁᤠᤳ ᤋᤡᤶᤍᤢᤖᤥ॥ ᤁᤴ ᤔᤠᤱᤗᤠᤀᤡᤱᤒᤠᤸᤗᤧ ᤋᤠᤍᤡᤃᤧᤴ ᤛᤧᤵᤔᤠᤱᤅᤥ ᤆᤥᤃᤢᤒᤠᤒᤡ ᤀᤡ ᤕᤠᤰᤌᤢᤱᤎᤥᤀᤥ ᤆᤥᤃᤢᤒᤠᤒᤡ ᤑᤠ᤹ᤀᤠᤱ ᤂᤢᤏᤧ᤹ ᤌᤣᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ॥ ᤂᤢᤏᤧ᤹ᤃ ᤛᤢᤑᤥᤏᤧ ᤏᤡᤛᤢᤱᤒᤠᤒᤡ ᤗ᤹ᤖᤧᤖᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤌᤡᤰᤛᤡᤃᤣ᤺ᤰᤛ᤻ᤔᤠ ᤏᤢ ᤏᤡᤛᤡᤃᤣ᤺ᤰᤛ᤻ᤔᤠ ᤗᤠᤶ ᤁᤧᤃᤥᤒᤠ ᤌᤰᤛᤢᤒᤠ ᤕᤧᤵᤏᤠ᤺ᤴ ᤁᤠ᤺ᤰᤋᤧᤳᤇᤢᤀᤠᤱ ᤕᤧᤰᤕᤰᤁᤥ ᤗᤠ᤺ᤵᤔᤠ ᤑᤧᤴᤈᤣ᤹ ᤗᤠᤶᤎᤣ᤺ᤵᤐᤥ ᤁᤧᤖᤧᤳᤇᤡ॥ ᤂᤧᤴ ᤗᤠᤶᤎᤣ᤺ᤵᤐᤡᤴᤏᤠᤱ ᤂᤢᤴᤇᤡ᤹ ᤗᤠᤃᤡ ᤀᤠᤒᤠᤅᤣ ᤜᤴᤇᤡᤱ. ᤜᤧᤰᤁᤩᤠᤱ ᤏᤧᤵᤔᤠᤱ ᤗᤠ᤺ᤰᤁᤠᤳ ᤗ᤺ᤴᤍᤧᤳᤇᤡᤖᤥ॥ ᤂᤧᤱᤜᤠ᤹ ᤕᤧᤰᤕᤰᤁᤥᤒᤠ ᤔᤠᤖᤠᤶᤔᤥ ᤗ᤺ᤴᤍᤧᤳᤇᤡᤀᤠᤱ ᤗᤠᤱᤄᤣᤃᤧᤳᤇᤡᤖ ᤐᤳᤇᤧᤳᤇᤡᤸᤗᤧᤀᤣ ᤔᤠᤱᤗᤠᤀᤡᤱᤒᤠᤸᤗᤧ ᤂᤡᤔᤥ ᤐᤋᤪᤢᤛᤧᤴ ᤗᤧᤖᤢᤎ॥

᥇᥇ ᤜᤧᤰᤁᤩᤠᤱ ᤐᤋᤪᤢᤛᤖᤧ ᤁᤴ ᤛᤧᤰᤂᤠᤀᤣ ᤐᤥ᤺ᤰᤂᤧᤒᤠᤖᤥ ᤑᤠ᤹ᤀᤠᤱ ᤂᤢᤏᤧ᤹ ᤏᤡᤱᤘᤠ᤹ ᤂᤥᤛᤢᤀᤠᤱ ᤀᤰᤂᤣ ᤔᤧᤳᤇᤡᤱ. “ᤁᤴ ᤐᤠ᤺ᤴᤏᤡᤱᤃ ᤛᤧᤰᤂᤠᤀᤣᤖᤥ॥ ᤍᤠᤱᤒᤠᤸᤗᤧ ᤂᤢᤏᤧ᤹ ᤁᤢᤔᤠᤱᤗᤠᤀᤡᤱᤒᤠᤴ ᤐᤠᤱᤄᤢᤀᤠᤱ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤏᤡᤱᤛᤠᤱ ᤔᤧᤈᤥᤃᤢᤒᤠ ᤏᤢ ᤜᤧᤖᤥᤍᤗᤠᤶ ᤀᤡᤱᤃᤠ᤹ ᤛᤧ᤺ᤵᤋᤠᤱᤗᤥ॥”

᥇᥈ ᤜᤧᤰᤁᤩᤠᤱ ᤂᤢᤏᤧ᤹ ᤁᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤕᤢᤜᤢᤴᤏᤠ ᤔᤷᤁᤢᤛᤖᤧ ᤁᤢᤶᤔᤠ ᤔᤖᤡᤕᤔᤖᤧ ᤁᤢᤜᤡᤶᤔᤥ ᤐᤣ॥ ᤂᤧᤵᤔᤥ ᤕᤖᤡᤰ ᤏᤛᤠᤏᤡᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤋᤢᤘᤠ ᤆᤥ᤺ᤰᤁᤡ ᤔᤧᤕᤠᤃᤧᤖᤥ॥

᥇᥉ ᤐᤋᤪᤢᤛᤖᤧ ᤗᤠᤶᤎᤣ᤺ᤵᤐᤡᤴ ᤗᤠ᤺ᤰᤁᤠᤳᤗᤠᤶ ᤂᤠᤰᤂᤢ ᤜᤧᤰᤁᤩᤠᤱ ᤖᤥᤍᤠ ᤔᤧᤵᤔᤏᤠᤔᤠ ᤛᤣᤘᤠᤖᤥᤔᤠᤴ ᤀᤥᤔᤧᤳᤇᤧ ᤑᤧᤖᤧ॥

᥇᥊ ᤂᤧᤸᤗᤧ ᤐᤋᤪᤢᤛᤖᤧ ᤁᤢᤀᤡᤰᤗᤠ᤺ᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤗᤠᤶᤎᤣ᤺ᤵᤐᤡᤴ ᤔᤧᤴᤜᤴᤏᤣ ᤛ᤺ᤳᤋᤧᤖ ᤗᤥ᤺ᤰᤋᤧ ᤐᤣᤀᤠᤱ “ᤐᤋᤪᤢᤛᤧᤴ ᤗᤠ᤺ᤰᤁᤠᤳ ᤋᤩᤧᤀᤠᤱ ᤕᤧᤵᤗᤥ” ᤔᤧᤳᤋᤢᤛᤡᤖᤥ॥

᥇᥋ ᤂᤧᤱᤜᤠ᤹ᤖᤧ “ᤂᤧᤏᤧ᤹ᤃ ᤁᤧᤏᤠᤰᤂᤧᤒᤡ ᤌᤣ᤺ᤴᤒᤣ” ᤔᤧᤔᤧᤳᤋᤢᤖᤥ॥ ᤂᤧᤸᤗᤧ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣᤖᤥ ᤗ᤹ᤖᤡᤰ ᤜᤠᤍᤡᤱ ᤌᤰᤋᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤂᤧᤱᤃ ᤐᤋᤪᤢᤛᤧᤴ ᤁᤶᤒᤪᤠᤱ ᤁᤧᤔᤧᤵᤐᤠ ᤔᤠᤱᤗᤠᤀᤡᤱᤒᤠᤴ ᤗᤠ᤹ᤒᤣ᥄”

᥇᥌ ᤁᤖ ᤐᤋᤪᤢᤛᤖᤧ ᤆᤰᤔᤧᤸᤗ᤹ᤀᤣ ᤗᤠᤶᤎᤣ᤺ᤵᤐᤧᤴ ᤂᤠᤰᤂᤢᤖᤥ॥ ᤕᤠᤱᤛᤡ ᤂᤧᤱᤜᤠ᤹ ᤔᤧᤒᤣᤀᤠᤱ ᤗᤠᤶᤎᤣ᤺ᤵᤐᤧᤴ ᤔᤧᤜᤴᤍᤢᤸᤗᤧ ᤂᤢᤏᤧ᤹ ᤛᤧᤰᤂᤠᤀᤣ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖᤥ॥

᥇᥍ ᤐᤋᤪᤢᤛᤖᤧ ᤂᤧᤱᤜᤠ᤹ ᤜᤢᤰᤆᤠ᤺ᤸᤁᤡ᤺ᤸᤗᤧ ᤛᤫᤠ᤺ᤳ ᤆᤥᤃᤢᤛᤡᤀᤠᤱ ᤀᤠᤰᤂᤣᤗ᤹ᤖᤡᤰ ᤍᤠᤱᤒᤧᤸᤗᤧ ᤂᤢᤏᤧ᤹ ᤐᤢᤱᤗᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤗ᤺ᤳᤋᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤐᤥᤎᤰᤋᤢᤛᤡᤖᤥ॥ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤀᤠᤏᤡ᤹ ᤗᤠᤶᤗᤥᤒᤠ ᤕᤠᤁᤢᤒ ᤏᤢ ᤑᤢ᤹ᤏᤢᤛᤠ᤹ᤜᤠ᤹ᤀᤠᤱ ᤔᤧᤳᤋᤧᤶᤛᤡᤶᤔᤧ᤹ ᤗ᤹ᤖᤡᤰ ᤔᤧᤳᤋᤢᤛᤡᤀᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤘᤣ᤹ᤛ᤻ᤔᤠ ᤋᤧᤴᤏᤥ ᤐᤣᤖᤥ॥

᥇᥎ ᤜᤧᤰᤁᤩᤠᤱ ᤁᤢᤏᤠᤶᤍᤠ᤺ᤵᤔᤠ ᤂᤠᤀᤥ᤺ᤳᤋᤧᤀᤠᤱ ᤐᤋᤪᤢᤛᤧᤴ ᤌᤧᤔᤠ ᤐᤥ᤺ᤰᤂᤧᤒᤣ ᤑᤠ᤹ᤀᤠᤱ ᤂᤧᤴ ᤐᤢᤱᤗᤠᤜᤡᤶ ᤁᤧᤃᤥᤒᤠ ᤌᤰᤛᤢᤒᤠ ᤗᤢᤶᤔᤥ ᤕᤶᤒᤠ ᤜᤕᤱ ᤁᤡᤸᤗᤡᤱ ᤐᤥ᤺ᤰᤂᤧᤖᤥ॥

᥇᥏ ᤂᤧᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤜᤧᤖᤥᤍᤖᤧ ᤌᤰᤛᤢᤒᤠᤜᤠ᤹ ᤛᤣ᤺ᤴᤍᤥᤛᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤌᤣᤀᤠᤱ ᤏᤥᤃᤵ ᤐᤡᤔᤠ ᤔᤧᤴᤇᤢᤰᤋᤢᤴ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤧᤵᤔᤠ ᤐᤠᤱᤄᤢᤛᤡᤖᤥ॥ ᤜᤧᤰᤁᤩᤠᤱ ᤜᤧᤖᤥᤍᤧᤏ ᤕᤜᤢᤍᤡᤕᤠᤗᤠᤶ ᤛᤡᤈᤖᤡᤕᤠ ᤕᤧᤰᤕᤰᤁᤥ ᤁᤢᤓᤠ ᤕᤧᤴ ᤘᤠ᤹ᤛᤧ ᤐᤣᤖᤥ॥

ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤛᤡᤔᤧᤴ

᥈᥆ ᤂᤧᤴ ᤕᤧᤶᤔᤥ ᤜᤧᤖᤥᤍ ᤜᤠᤱᤅᤡᤸᤗᤧ ᤋᤠᤕᤖ ᤏᤢ ᤛᤡᤍᤥᤏᤛ᤻ᤔᤠ ᤔᤏᤠᤜᤠ᤹ᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤘᤕᤧ॥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤜᤧᤖᤥᤍ ᤜᤠᤱᤅᤡᤴᤏᤢ ᤏᤠᤍᤱ ᤆᤥ᤺ᤰᤛᤧ ᤁᤢᤍᤢᤶᤛᤧ ᤔᤧᤒᤣ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤆᤠᤔᤠ ᤌᤢᤱᤔᤠᤜᤠ᤹ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤗᤠᤈᤣ᤹ᤀᤥᤗᤠᤶ ᤔᤧᤍᤠᤖᤢᤖ ᤔᤧᤘᤕᤧ ᤁᤖ ᤜᤠᤱᤅᤡᤸᤗᤧ ᤂᤧᤴ ᤆᤠᤔᤠ ᤌᤢᤱᤔᤠ ᤁᤧᤍᤠᤒᤠ ᤗᤠᤶᤔᤡᤴ ᤛᤠᤰᤔᤠ ᤐᤠᤱᤄᤢᤛᤡᤀᤠᤱ ᤘᤕᤧᤖᤥ॥ ᤁᤠᤰᤏᤢ ᤋᤃᤡ ᤜᤠᤱᤜᤡᤶᤔᤥᤒᤠ ᤒᤠᤗᤠᤛ᤻ᤋᤛ ᤔᤧᤵᤔᤏᤠᤒᤠ ᤏᤛᤠ᤺ᤴᤛᤠᤒᤠ ᤔᤏᤠᤴ ᤜᤢᤰᤁᤥ ᤔᤧᤍᤠᤖᤢᤀᤠᤱ ᤜᤠᤱᤅᤡᤴᤏᤢ ᤋᤠ᤹ᤈᤧᤱᤔᤠ ᤕᤧᤶ ᤔᤧᤄᤥᤛᤢᤖᤥ॥

᥈᥇ ᤜᤧᤰᤁᤩᤠᤱ ᤂᤧᤴ ᤋᤢᤶᤔᤠ ᤕᤧᤴᤏᤥ ᤜᤧᤖᤥᤍ ᤜᤠᤱᤅᤡᤸᤗᤧ ᤜᤠᤱᤍᤣ᤺ᤳᤋᤡᤴ ᤆᤠᤰᤂᤢᤀᤠᤱ ᤜᤠᤱᤕᤢᤰᤏᤠᤀᤥ ᤕᤢᤱᤛᤡᤱᤅᤠᤱ ᤔᤏᤠᤜᤠ᤹ ᤀᤢᤘᤠ ᤆᤥᤃᤢᤛᤡᤖᤥ॥

᥈᥈ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤁᤴ ᤁᤧᤒᤠ᤺ᤵᤐᤧᤴ ᤔᤠᤱᤗᤥ. ᤔᤧᤴᤇᤠᤶᤃᤧᤴ ᤕᤠᤵᤔᤡᤃ ᤔᤧ᤺ᤴᤗᤥ ᤗ᤹ᤖᤡᤰ ᤔᤧᤀ᤺ᤰᤋᤧᤖᤥ॥

᥈᥉ ᤂᤡᤔᤥ ᤍᤠᤱᤒᤠᤸᤗᤧ ᤐᤠᤱᤄᤢᤒᤠ ᤔᤠᤱᤗᤠᤀᤡᤱᤒᤠᤸᤗᤧ ᤜᤧᤖᤥᤍ ᤜᤠᤱᤅᤡᤴ ᤕ᤹ᤎᤧᤳᤋᤢᤖ ᤕᤠ᤺ᤴᤍᤢ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤴᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤛᤩᤥ᤺ᤱᤛᤩᤥ᤺ᤱ ᤗ᤹ᤖᤡᤰ ᤑᤣ᤹ᤒᤠ᤺ᤳ ᤌᤩᤧᤀᤠᤱ ᤛᤩᤧᤖᤥ॥

᥈᥊ ᤁᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤆᤰᤔᤧᤸᤗ᤹ᤀᤣ ᤛᤧᤖᤧᤀᤠᤱ ᤐᤥᤖᤧᤖ ᤐᤣᤖᤥ॥

ᤒᤖᤏᤠᤒᤠᤛ ᤏᤢ ᤛᤠᤘᤗᤧᤴ ᤔᤧᤛᤣᤃᤢᤛᤡᤀᤠᤱ ᤔᤧᤒᤠᤱᤄᤢᤛᤡ᤹

᥈᥋ ᤒᤖᤏᤠᤒᤠᤛ ᤏᤢ ᤛᤠᤘᤗᤖᤧᤀᤠᤱ ᤕᤖᤢᤛᤗᤧᤶᤔᤥ ᤑᤠ᤹ᤕᤠᤱ ᤛᤧᤎᤩᤧᤳᤇᤢᤀᤠᤱ ᤀᤣᤴᤋᤡᤀᤥᤰᤁᤥ ᤏᤢ᤺ᤰᤂᤧᤳᤇᤡ ᤋᤩᤧᤳᤇᤡᤖᤥ॥ ᤂᤢᤴᤇᤡ᤹ᤏᤢᤀᤣ ᤕᤢᤜᤢᤴᤏᤠ ᤔᤷᤁᤢᤛᤧᤴᤏᤠᤱ ᤋᤠᤖᤧᤳᤇᤢᤖᤥ॥

a 

᥇᥈:᥇ ᤜᤧᤖᤥᤍ- ᤌᤡᤰᤛᤡᤃᤣ᤺ᤰᤛ᤻ᤔᤠ ᤜᤧᤖᤥᤍ ᤀᤃᤪᤡᤐᤠ᤺ᤴ ᤕᤧᤛᤢ ᤛᤠᤘᤠ᤺ᤴᤇᤡᤱᤅᤧᤸᤗᤧ ᤜᤠᤱ ᤁᤧᤈᤥ᤺ᤰᤐᤠ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤶᤔᤧᤴᤇᤠ᤹ ᤘᤕᤧ॥

᥇᥉

ᤀᤣᤴᤋᤡᤀᤥᤁᤛ᤻ᤔᤠ ᤛᤣᤛᤣᤜᤢᤵᤗᤰᤁᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤛᤡᤰᤛᤠᤶᤒᤠᤜᤠ᤹ ᤔᤧᤘᤕᤧ- ᤒᤖᤏᤠᤒᤠᤛ. ᤔᤠᤰᤗᤠ ᤔᤧᤵᤔᤏᤠᤒᤠ ᤛᤡᤔᤡᤕᤥᤏ. ᤛᤠᤀᤡᤖᤣᤏᤡᤗᤠᤶ ᤁᤧᤍᤠᤒᤠ ᤗᤢᤛᤡᤕᤛ. ᤛᤢᤜᤠᤱᤃᤧᤶᤒᤠ ᤜᤧᤖᤥᤍᤧᤴᤏᤢ ᤁᤧᤒᤥᤒᤠ ᤔᤠᤏᤧᤏ ᤜᤧᤰᤁᤩᤠᤱ ᤛᤠᤘᤗ ᤘᤕᤧᤖᤥ॥

᥈ ᤌᤡᤰᤕᤧᤴ ᤂᤧᤱᤜᤠ᤹ᤖᤧ ᤆᤠᤏᤧᤳᤋᤥ ᤔᤧᤕᤢᤅᤧᤖ ᤍᤠᤱᤒᤠᤸᤗᤧᤴ ᤛᤣᤘᤠ ᤔᤧᤈᤥᤃᤢᤖ ᤔᤧᤘᤕᤧᤸᤗᤧ ᤛᤣᤛᤣᤔᤠᤱᤅᤡᤴ ᤂᤧᤱᤜᤠ᤹ᤀᤥ ᤀᤰᤂᤣᤗ᤹ᤖᤡᤰ ᤐᤠᤖᤧ. “ᤒᤖᤏᤠᤒᤠᤛ ᤏᤢ ᤛᤠᤘᤗᤧᤴ ᤀᤡᤱᤃᤠ᤹ ᤀᤠᤗᤠᤃᤡ ᤛᤧᤴᤍᤧᤶᤛᤡᤶᤔᤧ᤹ᤀᤥ. ᤂᤧᤱᤜᤠ᤹ᤃ ᤀᤡᤱᤃᤠ᤹ ᤀᤠᤕᤠ᤺ᤶᤒᤰ ᤆᤥ᤺ᤰᤛᤧ ᤀᤢ᤺ᤳᤋᤢᤱᤛᤡᤱᤅᤠᤱ ᤘᤠ᤹ᤛᤡᤖᤥ॥”

᥉ ᤜᤧᤰᤁᤣ᤺ᤸᤗᤧ ᤕᤠᤶᤔᤥ ᤂᤧᤱᤜᤠ᤹ᤖᤧ ᤆᤠᤏᤧᤳᤋᤥ ᤔᤧᤕᤢᤅᤧᤀᤠᤱ ᤋᤢᤘᤠ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤢᤏᤡ᤹ ᤜᤢᤰᤜᤠ᤹ ᤒᤖᤏᤠᤒᤠᤛ ᤏᤢ ᤐᤠᤘᤗᤖᤧ ᤂᤢᤴᤇᤡ᤹ ᤛᤶᤍᤠᤱ ᤔᤧᤏᤧᤛ᤻ᤛᤢᤀᤠᤱ ᤋᤢᤘᤠ ᤔᤧᤈᤥᤃᤢ ᤜᤧᤰᤁᤩᤠᤱ ᤔᤧᤒᤠᤱᤄᤢ ᤔᤧᤍᤣᤛᤢᤛᤡᤖᤥ॥

ᤐᤠᤘᤗᤖᤧ ᤌᤡᤰᤛᤡᤃᤣ᤺ᤰᤛ᤻ᤔᤠ ᤔᤠᤱᤛᤣᤘᤠ ᤁᤢᤗᤠᤶᤍᤡᤰ

᥊ ᤒᤖᤏᤠᤒᤠᤛ ᤏᤢ ᤛᤠᤘᤗᤧᤴ ᤛᤣᤛᤣᤔᤠᤱᤅᤡᤸᤗᤧ ᤐᤠᤱᤄᤢᤛᤡᤀᤠᤱ ᤛᤡᤗᤢᤁᤡᤕᤠ ᤕᤧᤰᤕᤰᤁᤥ ᤐᤣᤛᤡ॥ ᤂᤧᤵᤔᤥᤏᤢ ᤘᤠᤗᤠᤎᤠᤗᤠᤶ ᤛᤤᤐᤪᤛ ᤘᤠᤃᤵᤗᤠᤈᤣ᤹ᤀᤥ ᤐᤣᤛᤡᤖᤥ॥

᥋ ᤜᤧᤰᤁᤩᤠᤱ ᤛᤠᤗᤠᤔᤡᤛ ᤐᤠᤱᤈᤢᤶᤔᤥ ᤁᤧᤖᤧᤳᤇᤡᤀᤠᤱ ᤂᤧᤵᤔᤥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤜᤠ᤹ᤀᤥ ᤀᤡᤱᤓᤴ ᤆᤥᤃᤧᤛᤢᤖᤥ॥ ᤂᤧᤱᤜᤠ᤹ᤏᤢ ᤁᤢᤓᤠ᤹ ᤁᤧᤒᤡᤒᤠ ᤕᤢᤜᤢᤴᤏᤠ ᤔᤷᤁᤢᤛᤧᤴᤏᤠᤱ ᤘᤕᤧᤖᤥ॥

᥌ ᤂᤧᤱᤜᤠ᤹ ᤐᤠᤑᤥᤛ ᤕᤧᤰᤕᤰᤁᤥ ᤔᤧᤱᤃᤧᤳᤋᤣ ᤌᤠᤖᤡᤰ ᤘᤠᤃᤵᤗᤠᤈᤣ᤹ ᤂᤠᤖᤠᤰ ᤗᤠᤶᤍᤡᤰ ᤔᤧᤈᤥᤃᤧ॥ ᤂᤧᤵᤔᤥ ᤂᤧᤱᤜᤠ᤹ᤖᤧ ᤌᤡᤰ ᤕᤜᤢᤍᤡ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤒᤠᤖ-ᤕᤧᤛᤢ ᤔᤧᤵᤔᤏᤠᤒᤠ ᤁᤡᤆ᤻ᤆᤠᤰᤁᤡᤴ ᤔᤧᤍᤢᤔᤢ॥

᥍ ᤂᤧᤸᤗᤧ ᤁᤢᤴᤍᤣ᤺ᤱᤒᤠᤴ ᤂᤧᤴ ᤘᤠᤃᤵᤗᤠᤈᤣ᤹ᤀᤥᤒᤠ ᤛᤢᤜᤠᤱᤃᤧᤶᤒᤠ ᤛᤷᤃᤡᤕᤛ ᤐᤦᤗᤢᤛᤧᤴ ᤘᤕᤧᤀᤠᤱ ᤛᤥᤖᤡᤰ ᤂᤧᤴ ᤂᤢᤏᤧ᤹ᤏᤢ ᤋᤠᤰᤁᤴᤍᤧᤖᤥ॥ ᤛᤷᤃᤡᤕᤛ ᤐᤦᤗᤢᤛᤧᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤛᤠᤒᤠ ᤘᤕᤧ॥ ᤂᤧᤸᤗᤧ ᤒᤖᤏᤠᤒᤠᤛ ᤏᤢ ᤛᤠᤘᤗᤧᤴ ᤀᤢ᤺ᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤂᤧᤶᤔᤠ ᤏᤡᤱᤘᤠ᤹ ᤆᤥᤃᤢᤖᤥ॥

᥎ ᤁᤖ ᤂᤧᤴ ᤁᤡᤳᤆᤠᤰ ᤀᤡᤗᤢᤔᤠᤛᤧᤴ (ᤃᤪᤡᤁ ᤐᤠ᤺ᤴᤍᤠᤱᤅᤥ ᤂᤧᤸᤗᤧ ᤁᤢᤔᤡᤱᤅᤡᤸᤗᤧ ᤁᤢᤒᤣ᤺ᤴ ᤁᤡᤳᤆᤠᤰ ᤐᤥᤱᤗᤥ) ᤂᤢᤴᤇᤡ᤹ ᤋᤰᤗᤧᤱᤘᤠᤀᤥ ᤐᤥᤃᤧᤀᤠᤱ ᤛᤢᤜᤠᤱᤃᤧᤶᤒᤠ ᤛᤷᤃᤡᤕᤛ ᤐᤦᤗᤢᤛᤧᤴ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤰ ᤔᤧᤶᤒᤠᤱᤔᤠ ᤋᤶᤛᤡᤴ ᤆᤥᤃᤢᤀᤠᤱ ᤂᤧᤱᤜᤠ᤹ ᤀᤳᤋᤢᤛᤡᤖᤥ॥

᥏ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤢᤀᤠᤱ ᤛᤠᤘᤗᤖᤧ (ᤂᤧᤸᤗᤧ ᤁᤢᤔᤡᤱ ᤐᤠᤘᤗᤀᤠᤱ ᤘᤕᤧᤖᤥ) ᤂᤧᤴ ᤀᤡᤗᤢᤔᤠᤛᤧᤴ ᤀᤍᤰᤋᤰᤁᤠᤱ ᤀᤥᤔᤧᤳᤋᤢᤖ ᤔᤧᤳᤋᤢ.

᥇᥆ “ᤂᤧᤏᤧ᤹ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤛ᤻ᤛᤠ. ᤁᤠᤰ ᤛᤠᤶᤕᤥᤏᤡᤔᤠᤸᤗᤧ ᤁᤢᤏᤡᤱᤔᤡ. ᤂᤧᤏᤧ᤹ᤃ ᤁᤠᤰ ᤀᤡᤱᤗᤧᤰ ᤏᤢ ᤑᤧᤴ ᤕᤠ᤺ᤶᤒᤰᤗᤧ ᤁᤢᤎᤡᤶ ᤁᤧᤘᤠ᤹ᤖᤥ॥ ᤂᤧᤏᤧ᤹ ᤍᤠᤱᤒᤠᤸᤗᤧ ᤋᤥ᤺ᤴᤍᤥ᤺ᤶᤒᤠ ᤁᤢᤗᤠᤶᤔᤡᤴ ᤐᤧᤃᤧᤰ-ᤘᤃᤧᤰ ᤆᤥ᤺ᤰᤔᤠ ᤗᤧᤖᤧ᤹᥄

᥇᥇ ᤍᤠᤱᤒᤠᤸᤗᤧ ᤂᤢᤶᤍᤡᤱ ᤁᤧᤒᤡ᤹ᤀᤠᤱ ᤀᤠᤸᤗ ᤂᤠᤏᤡ᤺ᤔᤠ ᤔᤧᤴᤇᤢᤰᤔᤏᤠᤒᤠ ᤁᤧᤒᤥ᤺ᤱᤅᤠᤱ ᤁᤢᤓᤠ ᤕᤧᤶ ᤌᤠᤖᤡᤰ ᤂᤧᤏᤧ᤹ᤃ ᤏᤠᤶᤔᤡᤴᤏᤠᤱ ᤏᤡᤔᤠ ᤁᤧᤴᤇᤢᤰᤋᤢᤴᤗᤥ॥” ᤂᤡᤔᤥ ᤀᤡᤗᤢᤔᤠᤛᤖᤧ ᤁᤢᤔᤡᤰᤁᤥ ᤂᤠᤶᤍ᤺ᤶᤒᤠᤸᤗᤧ ᤋᤧᤵᤋᤢᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤌᤣᤀᤠᤱ ᤏᤡᤔᤠ ᤔᤧᤛᤢᤰᤋᤢᤴᤗᤥ॥ ᤂᤢᤏᤧ᤹ᤃ ᤁᤢᤓᤠᤖᤧ ᤔᤧᤍᤧᤶᤔᤠᤀᤠᤱ ᤔᤧᤀᤢ᤺ᤱᤅᤠᤏᤡ ᤑᤠ᤹ᤀᤠᤱ ᤛᤵᤛᤢᤖ ᤗᤠᤱᤄᤣ᤺ᤰᤔᤠ ᤜᤣ᤺ᤰᤋᤧᤖᤥ॥

᥇᥈ ᤛᤢᤜᤠᤱᤃᤧᤶᤒᤠᤸᤗᤧ ᤁᤴ ᤜᤡᤴᤍᤥᤰᤁᤡᤴ ᤏᤡᤛᤢᤀᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤍᤠᤱᤒᤧᤸᤗᤧ ᤁᤢᤏᤡᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤏᤡᤱᤘᤠ᤹ ᤔᤕᤧᤖᤥ॥

ᤐᤡᤛᤡᤍᤡᤕᤠᤛ᤻ᤔᤠ ᤀᤣᤴᤋᤡᤀᤥᤰᤁᤥ

᥇᥉ ᤂᤧᤴ ᤕᤠᤱᤛᤡ ᤐᤠᤘᤗ ᤏᤢ ᤁᤢᤴᤈᤢᤶᤜᤠ᤹ ᤐᤠᤑᤥᤛᤗᤠᤶ ᤐᤠᤶᤑᤡᤗᤡᤕᤠ ᤌᤢᤶᤔᤥᤒᤠ ᤐᤷᤃᤠᤀᤥ ᤘᤠᤗᤠᤶᤍᤡᤰ ᤔᤧᤈᤥᤃᤢ. ᤁᤖ ᤕᤢᤜᤢᤴᤏᤠ ᤔᤷᤁᤢᤛᤖᤧ ᤂᤧᤱᤜᤠ᤹ ᤂᤧᤵᤔᤥ ᤐᤰᤌᤛᤡᤀᤠᤱ ᤕᤖᤢᤛᤗᤧᤶᤔᤥ ᤏᤢ᤺ᤰᤂᤧ ᤐᤣᤖᤥ॥

᥇᥊ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤐᤷᤃᤠᤗᤠᤶ ᤐᤡᤛᤡᤍᤡᤕᤠ ᤌᤢᤶᤔᤥᤒᤠ ᤀᤣᤴᤋᤡᤀᤥᤁ ᤕᤧᤰᤕᤰᤁᤥ ᤐᤣᤛᤡ॥ ᤜᤧᤰᤁᤩᤠᤱ ᤏᤠ᤺ᤶᤛᤡᤱ ᤕᤧᤴᤏᤥ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤂᤧᤱᤜᤠ᤹ ᤐᤣᤛᤡᤀᤠᤱ ᤕᤢᤱᤏᤧᤇᤡᤖᤥ॥

᥇᥋ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤛᤠᤵᤐᤴᤗᤠᤶ ᤔᤧᤏᤡ᤺ᤖᤢ ᤔᤧᤛᤢᤖᤢᤀᤠᤱ ᤗᤠᤶᤗᤥᤒᤠᤜᤠ᤹ᤖᤧ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤑᤢ᤹ᤏᤢᤛᤠ᤹ᤛᤣ. ᤀᤠᤏᤡᤃᤧ ᤔᤏᤠᤜᤠ᤹ ᤜᤠᤱᤜᤠᤱ ᤔᤧᤵᤔᤠᤛᤡ ᤀᤡᤱᤄᤱ ᤁᤧᤃᤳᤇᤢᤏᤧ ᤑᤠ᤹ᤃᤪ ᤐᤠ᤺ᤳᤋᤧᤛᤧ᤹ᤀᤥ॥”

᥇᥌ ᤐᤠᤘᤗᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤜᤢᤰᤆᤠ᤺ᤸᤁᤡ ᤆᤥᤃᤢᤖ ᤐᤠ᤺ᤵᤔᤠ ᤜᤣ᤺ᤰᤋᤧ. “ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥ᤺ᤰᤐᤠ ᤌᤡᤶᤔᤧᤴᤍᤱ ᤛᤢᤘᤠᤱᤛᤠᤛᤣ. ᤀᤠᤄᤧᤵᤛᤧᤶᤔᤧ᤹ᤀᤥ᥄

᥇᥍ ᤁᤴ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤣᤘᤠ ᤔᤧᤈᤥᤃᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤐᤠᤎᤧᤒᤠ ᤛᤢᤎᤧᤒᤠᤜᤠ᤹ ᤛᤣᤃᤢᤛᤡᤀᤠᤱ ᤔᤡᤛᤪ ᤗᤠᤈᤣ᤹ᤀᤥ ᤔᤠ᤺ᤱᤄᤠᤒᤠ ᤗᤠᤈᤣ᤹ᤛᤠᤒᤠ ᤜᤧᤰᤁᤣ ᤔᤧᤘᤕᤧᤸᤗᤧ ᤕᤶᤒᤠ ᤛᤢᤘᤠᤱ ᤆᤥᤃᤢᤛᤡᤖᤥ॥ ᤜᤧᤰᤁᤩᤠᤱ ᤐᤕᤶ ᤔᤢᤰᤛᤠᤶᤏᤢ ᤂᤧᤴ ᤗᤠᤈᤣ᤹ᤀᤥᤏᤢ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡᤀᤠᤱ

᥇᥎ ᤀᤣ᤺ᤰᤛᤠᤍᤧᤴᤏᤥ ᤋᤱᤒᤣ ᤗᤡᤒᤥᤱ ᤌᤠᤖᤡᤰ ᤂᤧᤱᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤥ॥

᥇᥏ ᤜᤧᤰᤁᤩᤠᤱ ᤂᤢᤏᤧ᤹ᤃ ᤁᤏᤠᤏ ᤗᤠᤈᤣ᤹ᤛ᤻ᤔᤠ ᤏᤢᤛᤡ ᤛᤢᤘᤠᤱᤜᤠ᤹ ᤔᤧᤰᤂᤢᤛᤡᤀᤠᤱ ᤂᤧᤴ ᤗᤠᤈᤣ᤹ᤀᤥ ᤁᤢᤔᤏᤠᤜᤠ᤹ ᤕᤢᤰᤍᤠᤱᤒᤠ ᤆᤥᤃᤢᤛᤡᤀᤠᤱ

᥈᥆ ᤋᤱᤒᤣ ᤁᤢᤃᤡᤵ ᤗᤡᤛᤡᤀᤠᤱ ᤁᤢᤓᤪᤧ᤺ᤱ (᥊᥋᥆) ᤌᤠᤖᤡᤰ ᤂᤧᤱᤜᤠ᤹ᤖᤧ ᤂᤧᤴ ᤗᤠᤈᤣ᤹ᤀᤡᤴ ᤔᤧᤕᤢᤰᤋᤢᤖᤥ॥

“ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤛᤠᤔᤢᤀᤧᤗ ᤌᤠᤖᤡᤰ ᤂᤠᤛᤧᤴᤕᤢᤰᤐᤠᤜᤠ᤹ ᤐᤡᤖᤢᤛᤡᤖᤥ॥

᥈᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤜᤠᤱ ᤔᤧᤏᤠ᤺ᤰᤋᤢᤸᤗᤧ ᤂᤢᤏᤧ᤹ ᤒᤧᤴᤈᤠᤔᤡᤏ ᤛᤢᤘᤠᤱᤛ᤻ᤔᤠ ᤁᤡᤛᤖᤧ ᤁᤢᤛ᤻ᤛᤠ ᤛᤠᤘᤗᤧᤴ ᤐᤡᤖᤢᤛᤡᤀᤠᤱ ᤂᤧᤸᤗᤧ ᤋᤱᤒᤣ ᤗᤡᤒᤥᤱ (᥊᥆) ᤌᤠᤖᤡᤰ ᤜᤠᤱ ᤆᤥᤃᤢᤖᤥ॥

᥈᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤜᤠᤱᤕᤢᤰᤗᤠᤶ ᤂᤧᤳᤋᤢᤀᤠᤱ ᤍᤠᤀᤢᤍᤧᤴ ᤜᤠᤱ ᤆᤥᤃᤢᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢ. ‘ᤕᤡᤛᤤᤖᤧ ᤁᤢᤛ᤻ᤛᤠ ᤍᤠᤀᤢᤍᤧᤱᤃ ᤀᤠᤏᤡᤱᤘᤠ᤹ ᤜᤧᤰᤁᤣ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤠᤛᤡᤖᤠ᤹ ᤁᤧᤎᤠᤱᤒᤠ ᤔᤏᤠᤖᤥ॥’

᥈᥉ “ᤒᤠ ᤁᤴ ᤔᤧᤴᤇᤠᤶ ᤌᤠ᤺ᤰᤁᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤛᤡᤒᤠ ᤁᤢᤀᤡᤛᤡ᤺ᤰ ᤛᤧᤴᤗᤵᤍᤠᤱᤒᤠ ᤕᤧᤛᤢ᤺ᤴ ᤀᤠᤏᤡ᤹ ᤀᤡᤛᤪᤠᤀᤡᤗᤡᤜᤠ᤹ᤀᤥ ᤐᤠᤱᤄᤢᤖᤥ॥

᥈᥊ ᤕᤧᤛᤢᤖᤧ ᤁᤢᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ ᤜᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤕᤢᤜᤢᤴᤏᤠᤖᤧ ᤀᤡᤛᤪᤠᤀᤡᤗᤛ᤻ᤔᤠ ᤁᤠᤰ ᤔᤏᤠᤜᤠ᤹ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤜᤡᤴᤏᤠᤱ ᤒᤵᤋᤡᤛ᤻ᤔᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤀᤡᤱᤓᤥᤛᤢᤛᤡᤖᤥ॥

᥈᥋ ᤜᤧᤰᤁᤩᤠᤱ ᤕᤢᤜᤢᤴᤏᤠᤖᤧ ᤂᤢᤏᤧ᤹ ᤁᤢᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ ᤛᤢ᤺ᤵᤔᤠ ᤀᤡ᤺ᤳᤋᤢᤸᤗᤧ ᤔᤏᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡ. ‘ᤀᤡᤱᤃᤠ᤹ ᤜᤠ᤺ᤳᤀᤠ ᤑᤠ᤹ᤀᤠᤱ ᤕᤠᤵᤔᤡ ᤁᤧᤀᤡ᤺ᤳᤋᤡᤒᤣ᥅ ᤀᤡᤱᤃᤠ᤹ᤃ ᤂᤡᤏᤡ᤹ ᤁᤧᤜᤠᤱᤄᤢᤶᤒᤠ ᤔᤏᤠ᤺ᤱᤃ ᤔᤧ᤺ᤴᤏᤠᤖᤥ. ᤂᤢᤏᤧ᤹ᤃ ᤀᤡᤱᤃᤠ᤹ᤏᤢ᤺ᤸᤗᤧ ᤕᤠᤱᤛᤡ ᤋᤠᤖᤥ॥ ᤂᤢᤏᤧ᤹ ᤁᤢᤗᤠᤱᤛᤢ᤺ᤵᤐᤡᤸᤗᤧ ᤁᤢᤏᤠᤶᤜᤠ᤹ᤀᤠᤱ ᤑᤠ᤺ᤱᤔᤠ ᤔᤧᤗᤠ᤹ᤀᤠᤴᤗᤥ॥’

᥈᥌ “ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠ ᤁᤧᤈᤥ᤺ᤰᤐᤠ ᤌᤡᤶᤔᤧᤴᤍᤱ ᤛᤢᤘᤠᤱᤛᤠᤛᤣ. ᤀᤠᤏᤡ᤹ᤀᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤛᤧᤴᤗᤵᤐᤡᤸᤗᤧᤴ ᤛᤢᤏᤠᤀᤡᤱᤄᤱᤅᤡᤴ ᤐᤠᤱᤄᤢᤀᤠᤱ ᤘᤠ᤹ᤖᤥ॥

᥈᥍ ᤁᤴ ᤕᤖᤢᤛᤗᤧᤶᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤏᤢ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤕᤧᤛᤢ᤺ᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ. ᤁᤖ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤸᤗᤧ ᤏᤠ᤺ᤶᤛᤡᤱ ᤕᤧᤴ ᤌᤵᤔᤣ ᤔᤧᤏᤡᤖᤢᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤧᤖᤧᤒᤠᤖᤥ॥

᥈᥎ ᤜᤧᤰᤁᤩᤠᤱ ᤂᤢᤏᤧ᤹ᤃ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤐᤡᤔᤠ ᤌᤧᤔᤠ ᤀᤠᤵᤋᤡᤰᤁᤠᤱ ᤔᤧᤱᤄᤥᤛᤢᤴᤇᤠᤱ ᤐᤡᤗᤠᤋᤛᤧᤴ ᤂᤧᤴ ᤛᤧᤵᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤸᤗᤧ ᤋᤧᤴᤍᤧᤖᤥ॥

᥈᥏ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤔᤧᤈᤥᤃᤢ ᤔᤧᤛᤢᤖᤢᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱᤗᤠᤶ ᤁᤢᤴᤈᤢᤶᤜᤠ᤹ᤖᤧ ᤔᤧᤎᤠᤛᤢᤀᤠᤱ ᤀᤡᤵᤐᤢᤱᤅᤥ ᤔᤧᤏᤧᤛ᤻ᤛᤢᤖᤥ॥

᥉᥆ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤃ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤖᤥ॥

᥉᥇ ᤜᤧᤰᤁᤩᤠᤱ ᤕᤖᤡᤰ ᤕᤧᤴ ᤌᤠᤖᤡᤰ ᤂᤢᤏᤧ᤹ᤏᤢ ᤃᤠᤗᤡᤗᤗᤠᤶ ᤕᤖᤢᤛᤗᤧᤔ ᤌᤠᤖᤡᤰ ᤗᤠᤶᤍᤡᤰ ᤁᤧᤈᤥ᤺ᤰᤐᤠᤜᤠ᤹ᤖᤥ ᤀᤥᤛᤣ᤺ᤴᤎᤠᤰᤛᤡᤱᤗ ᤘᤕᤧᤖᤥ॥ ᤀᤠᤸᤗ ᤂᤧᤱᤜᤠ᤹ ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤜᤠ᤹ᤖᤧ ᤗᤠᤃᤡ ᤋᤥ᤺ᤴᤍᤡ ᤔᤧᤘᤠ᤹ᤖᤥ॥

᥉᥈ “ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ ᤐᤡᤖᤢᤛᤡᤒᤠ ᤔᤠᤱᤜᤧᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤴ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤀᤠᤏᤡᤃᤧ ᤂᤡᤏᤡ᤹ᤀᤥ ᤋᤩᤧ᤹ᤀᤡᤃᤧᤀᤠᤱ ᤘᤕᤡᤃᤧᤖᤥ-

᥉᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤄᤢᤀᤠᤱ ᤔᤠᤱᤜᤧᤰᤁᤡᤴ ᤀᤠᤏᤡ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤥ ᤁᤧᤳᤋᤢᤖᤥ॥ ᤁᤴ ᤏᤡᤛᤡᤃᤣ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤛᤢ᤺ᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤠ᤹ᤖᤥ.

“‘ᤂᤧᤏᤧ᤹ᤃ ᤀᤠᤛ᤻ᤛᤠᤏᤧᤖᤥ.

ᤀᤡᤱᤃᤠ᤹ ᤛᤧᤰᤂᤠᤀᤣ ᤁᤧᤶᤒᤠᤀᤠ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤢᤱᤅᤠᤱ ᤘᤠ᤹ᤖᤥ॥’

᥉᥊ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤡᤔᤧᤴᤗᤠᤶ ᤑᤥ᤺ᤰᤂᤢᤸᤗᤧ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤛᤡᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤘᤠ᤹-

“‘ᤀᤠᤀᤡᤴ ᤂᤡᤏᤡ᤹ᤃ ᤀᤡᤱᤃᤠ᤹ ᤛᤣᤛᤣ ᤏᤢ ᤏᤡᤛ᤻ᤛᤣᤀᤣ ᤍᤠᤀᤢᤍᤧᤴᤏᤢ ᤔᤠᤱᤜᤢᤵ ᤆᤥᤃᤢᤱᤒᤠ ᤔᤢ᤹ᤀᤡᤛᤠᤶᤔᤡᤴ ᤐᤡᤏᤡᤱᤅᤠᤱ ᤘᤠ᤹ᤀᤠᤖᤥ॥’

᥉᥋ ᤜᤧᤰᤁᤩᤠᤱ ᤘᤣ᤹ᤛ᤻ᤔᤠ ᤋᤧᤴᤏᤥᤀᤠᤱ ᤂᤢᤏᤧ᤹ ᤐᤠ᤺ᤳᤋᤢᤀᤠᤱ ᤘᤠ᤹.

‘ᤂᤧᤏᤧ᤹ᤃ ᤛᤣᤛᤣ ᤁᤧᤛᤣᤘᤠᤖᤥᤒᤠᤸᤗᤧ ᤁᤢᤎᤰᤁᤡᤴ ᤁᤡᤔᤠ ᤕ᤺ᤵᤔᤠ ᤁᤧᤶᤒᤠᤱᤄᤢᤴᤗᤥ॥’

᥉᥌ ᤍᤠᤀᤢᤍᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤜᤡᤱᤔᤴ ᤂᤠᤖᤠᤰ ᤛᤣᤘᤠ ᤆᤥᤃᤢ. ᤜᤧᤰᤁᤩᤠᤱ ᤂᤢᤏᤧ᤹ ᤛᤩᤧᤖᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤐᤠᤎᤧᤒᤠᤜᤠ᤹ᤏᤢᤀᤣ ᤔᤧᤜᤢᤶᤛᤢᤀᤠᤱ ᤁᤡᤖᤧ ᤐᤣᤖᤥ॥

᥉᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤔᤧᤴᤗᤠᤶ ᤜᤡᤱᤄᤢᤒᤠᤸᤗᤧ ᤁᤢᤎᤰᤁᤡᤴ ᤔᤧᤃᤡᤖᤧᤴᤗᤥ॥

᥉᥎ “ᤂᤧᤸᤗᤧ ᤆᤥᤃᤢᤸᤗᤧ ᤑᤢ᤹ᤏᤢᤛᤠ᤹ᤛᤣ. ᤒᤠ ᤁᤴ ᤕᤧᤛᤢᤖᤧ ᤆᤥᤃᤢᤒᤠᤗᤠᤶᤔᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤗᤠᤕᤥᤜᤠ᤹ᤖᤧᤴ ᤗᤧᤵᤔᤡ ᤀᤠᤒᤡ᤹ ᤑᤠ᤹ᤀᤠᤱ ᤁᤴ ᤀᤡᤱᤄᤱᤅᤡᤴ ᤂᤡᤏᤡ᤹ᤀᤥ ᤀᤡᤱᤓᤥᤛᤧᤀᤠᤱ ᤘᤠ᤹ᤒᤠᤴ ᤀᤠᤸᤗ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥉᥏ ᤂᤢᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤢ᤺ᤴᤍᤢᤐᤡᤖᤢᤛᤡ᤹ᤖᤥ॥ ᤁᤧᤖᤧᤰᤗᤧ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠᤗᤠᤶ ᤂᤥᤔᤠ ᤁᤧᤴᤇᤢᤰᤋᤢᤶᤔᤡᤶᤒᤠ ᤗᤠᤕᤥᤗᤠᤶ ᤆᤥ᤺ᤰᤕᤢᤶᤓᤥ᤺ᤴ ᤂᤡᤏᤡ᤹ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥊᥆ ᤜᤧᤰᤁᤩᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤏᤡᤴ ᤂᤡᤏᤡ᤹ ᤛᤶᤍᤠᤱ ᤁᤧᤳᤗᤥ॥

᥊᥇ “‘ᤀᤥᤔᤧᤳᤋᤧᤶᤔᤧ᤹. ᤂᤡᤏᤡ᤹ ᤁᤡᤏᤠ᤺ᤴᤍᤡ ᤁᤧᤔᤧᤵᤐᤠᤛᤣ.

ᤂᤡᤏᤡ᤹ ᤏᤡᤱᤘᤠ᤹ ᤔᤕᤧᤶᤔᤧ᤹ᤀᤠᤱ ᤛᤧᤶᤔᤧ᤹॥

ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤧᤶᤜᤠ᤹ᤀᤥ ᤔᤏᤠᤜᤠ᤹ᤖᤧ ᤐᤥᤎᤰ ᤁᤧᤶᤈᤥᤃᤡᤛᤠᤱ ᤀᤠᤵᤑᤠᤸᤗᤧᤀᤠᤱ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤶᤒᤠ ᤕᤠ᤺ᤶᤒᤰ ᤀᤡᤱᤃᤠ᤹ ᤆᤥᤃᤢᤱᤗᤥ॥’”

᥊᥈ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤗᤠᤶ ᤗ᤺ᤴᤍᤧᤛᤡᤀᤠᤱ ᤐᤣᤛᤡᤸᤗᤧ ᤔᤏᤠᤜᤠ᤹ᤖᤧ ᤂᤧᤱᤜᤠ᤹. ᤕᤠᤶᤔᤥ ᤁᤧᤍᤠᤒᤠ ᤏᤠ᤺ᤶᤛᤡᤱ ᤕᤧᤴᤏᤥ ᤋᤩᤧᤛᤧ᤹ᤀᤠᤱ ᤁᤴ ᤐᤠ᤺ᤴᤏᤡᤴ ᤆᤧᤰᤂᤧᤛᤧ᤹ᤀᤥ ᤑᤠ᤹ᤀᤠᤱ ᤔᤧᤀᤢ᤺ᤳᤋᤢᤛᤡᤖᤥ॥

᥊᥉ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤡᤴ ᤔᤧᤗᤧᤖᤢᤀᤠᤱ ᤕᤖᤡᤰ ᤕᤜᤢᤍᤡᤜᤠ᤹ ᤏᤢ ᤕᤜᤢᤍᤡ ᤛᤠᤶᤕᤥᤀᤥ ᤁᤧᤍᤠᤒᤠᤜᤠ᤹ᤖᤧ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤔᤧᤍᤡᤶᤍᤢᤛᤡᤖᤥ॥ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤧᤱᤜᤠ᤹ ᤏᤡᤱᤘᤠ᤹ᤑᤢ ᤗᤢᤱᤃᤢᤶᤔᤥ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤧᤇᤢᤖᤥ॥

᥊᥊ ᤜᤧᤰᤁᤩᤠᤱ ᤁᤧᤍᤠᤒᤠ ᤏᤠ᤺ᤶᤛᤡᤱ ᤕᤧᤴᤏᤥ ᤂᤵᤔᤧᤴ ᤂᤧᤴ ᤕᤧᤰᤕᤰᤁᤥᤒᤠ ᤁᤠᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤂᤧᤶᤛᤧ ᤔᤧᤍᤩᤧᤖᤥ॥

᥊᥋ ᤁᤖ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤧᤴ ᤔᤏᤠᤜᤠ᤹ ᤔᤧᤏᤡᤛᤢᤛᤡᤀᤠᤱ ᤛᤠ᤹ᤖᤡᤰ ᤏᤠᤔᤧᤜᤧᤳᤋᤢᤛᤡ. ᤜᤧᤰᤁᤩᤠᤱ ᤐᤠᤘᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤠᤖᤧᤖ ᤔᤧᤍᤖᤢᤖᤥ॥

᥊᥌ ᤁᤖ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤔᤧᤱᤃᤡᤀᤣ ᤀᤰᤂᤣᤗ᤹ᤖᤡᤰ ᤐᤠᤖᤧᤳᤇᤡ. “ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤱᤃ ᤁᤠᤰᤏᤢ ᤋᤃᤡ ᤂᤡᤏᤡ᤹ ᤕᤜᤢᤍᤡᤜᤠ᤹ᤏᤢ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤘᤕᤧ. ᤁᤖ ᤂᤡᤏᤡ᤹ᤀᤣ ᤁᤴ ᤁᤧᤏᤠ᤹ᤖᤢᤶᤗᤥ॥ ᤜᤧᤰᤁᤩᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤂᤥᤔᤠ ᤛᤢᤶᤒᤥᤎᤠᤛᤠᤒᤠ ᤔᤧᤶᤒᤥ᤺ᤱᤔᤠ ᤑᤠ᤹ᤀᤠᤱ ᤂᤡᤏᤡ᤹ ᤀᤥᤛᤣ᤺ᤴᤃᤧᤎᤠᤰᤋᤢᤶᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤀᤠᤏᤡᤃᤧ ᤂᤡᤏᤡ᤹ᤗᤠᤶ ᤗ᤺ᤴᤍᤡᤃᤧᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤐᤣᤃᤡᤃᤧ᤹ᤖᤥ॥

᥊᥍ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤀᤡᤱᤈᤠ᤺ᤱ ᤕᤠᤵᤔᤡ ᤐᤡᤖᤡᤃᤧᤀᤠᤱ ᤘᤠ᤹ᤖᤥ.

“‘ᤂᤡᤏᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤥ ᤌᤠᤖᤡᤰ ᤛᤧᤴᤗᤵᤐᤡᤸᤗᤧᤴ ᤛᤢᤏᤠᤀᤡᤱᤅᤡᤴ ᤋᤣ᤹ᤔᤠ ᤑᤠ᤹ᤀᤠᤱ

ᤀᤡᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤀᤥ᤺ᤳᤋᤡ ᤁᤢᤀᤡᤛᤡ᤺ᤰ ᤆᤥ᤺ᤰᤏᤡᤱᤅᤠᤱ ᤘᤠ᤹ᤀᤠᤖᤥ॥’”

᥊᥎ ᤁᤴ ᤐᤠ᤺ᤴᤏᤡᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤀᤡᤱᤎᤠ᤺ᤱ ᤔᤧᤒᤡᤖᤢ॥ ᤜᤧᤰᤁᤩᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧ ᤗᤠᤃᤡ ᤛᤣ᤺ᤰᤕᤢᤰ ᤁᤧᤒᤥ᤺ᤱᤒᤠᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥊᥏ ᤜᤧᤰᤁᤩᤠᤱ ᤏᤛᤠᤏᤡᤒᤠᤜᤠ᤹ᤖᤧ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤧᤴ ᤌᤢᤶᤔᤥ ᤁᤠᤰ ᤐᤡᤛᤠᤱ ᤔᤧᤛᤧᤛᤢᤖᤥ॥

᥋᥆ ᤁᤖ ᤕᤜᤢᤍᤡᤜᤠ᤹ᤖᤧ ᤕᤧᤰᤕᤠᤔᤠ ᤛᤠᤶᤕᤥᤔᤠ ᤔᤧᤴᤇᤢᤔᤠᤜᤠ᤹ ᤏᤢ ᤂᤧᤴ ᤕᤧᤰᤕᤰᤁᤥᤒᤠ ᤔᤡᤱᤛᤥᤍᤠᤱᤒᤠ ᤔᤏᤠᤜᤠ᤹ ᤔᤧᤜᤢᤛᤢᤛᤡ ᤔᤧᤒᤰᤛᤢᤛᤡᤖᤥ॥ ᤂᤧᤱᤜᤠ᤹ᤖᤧ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤋᤢᤰᤂᤣ ᤆᤠ᤺ᤵᤔᤠ ᤔᤧᤜᤣ᤺ᤰᤋᤢᤛᤡᤀᤠᤱ ᤂᤧᤴ ᤌᤢᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤏᤠ᤺ᤳᤋᤢ ᤔᤧᤍᤣᤛᤢᤛᤡᤖᤥ॥

᥋᥇ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠ᤹ᤖᤢᤛᤡᤒᤠᤴ ᤀᤥᤛᤣ᤺ᤴᤎᤠᤰᤔᤠᤛᤡ ᤑᤠ᤹ᤀᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤗᤠᤱᤓᤥᤀᤥᤒᤠ ᤂᤠᤶᤜᤡ᤺ᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤎᤠᤵᤛᤢ ᤔᤧᤎᤀᤠᤱf ᤀᤠᤀᤡᤁᤥᤏᤡᤕᤔ ᤕᤧᤰᤕᤰ ᤗᤧᤵᤔᤠᤱ ᤔᤧᤎᤠᤛᤡᤱᤗᤥ॥

᥋᥈ ᤒᤠ ᤂᤧᤴ ᤕᤧᤶᤔᤥ ᤀᤣᤴᤋᤡᤀᤥᤰᤛᤔᤠ ᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤛᤣᤛᤣᤔᤠᤱᤅᤡᤴ ᤏᤢ ᤀᤥᤔᤢᤗ᤹ᤔᤠᤸᤗᤧ ᤁᤢᤎᤡᤶ ᤔᤧᤒᤥ᤺ᤰᤂᤧᤖᤥ॥

f 

᥇᥉:᥋᥇ ᤂᤢᤏᤡ᤹ ᤗᤠᤱᤓᤥᤒᤠ ᤂᤠᤶᤜᤡ᤺ᤰᤁᤡᤴ ᤂᤧᤱᤜᤠ᤹ᤖᤧ ᤔᤧᤎᤠᤵᤛᤢ ᤔᤧᤎ- ᤂᤧᤵᤔᤥ ᤁᤧᤕᤢᤱᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤂᤧᤶᤔᤩᤠᤰᤁᤠᤱ ᤌᤥ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ ᤁᤧᤗ᤹ᤒᤠ ᤔᤡᤰᤛᤣ᤺ᤴᤖᤧ ᤗᤠᤃᤡ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤈᤥᤃᤢᤒᤠᤖᤥ॥

ᤀᤠᤀᤡᤁᤥᤏᤡᤕᤶᤔᤥ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ

᥇᥊

ᤀᤠᤸᤗ ᤀᤣᤴᤋᤡᤀᤥᤰᤁᤥ ᤁᤢᤀᤡᤛᤡ᤺ᤰ ᤀᤠᤀᤡᤁᤥᤏᤡᤕᤶᤔᤥᤀᤠᤱ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤛᤡᤀᤠᤱ ᤛᤠ᤹ᤖᤡᤰ ᤛᤡᤰᤁᤢᤶᤏᤡᤱᤘᤠ᤹ ᤗᤛ᤻ᤛᤢᤖ ᤐᤠᤖᤧᤳᤇᤡᤸᤗᤧ ᤂᤧᤵᤔᤥ ᤕᤖᤡᤰ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤕᤧᤛᤢᤖᤧ ᤁᤢᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥈ ᤁᤖ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤕᤜᤢᤍᤡᤜᤠ᤹ᤖᤧ ᤂᤧᤵᤔᤥᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤔᤧᤜᤢᤛᤢᤛᤡᤀᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤏᤡᤱᤘᤠ᤹ ᤔᤧᤗᤧᤰᤂᤢ ᤔᤧᤒᤡᤖᤢᤛᤡᤖᤥ॥

᥉ ᤜᤧᤰᤁᤣ᤺ᤸᤗᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤂᤧᤵᤔᤥ ᤕᤖᤡᤰ ᤕᤧᤶ ᤌᤠᤖᤡᤰ ᤘᤕᤧᤳᤇᤡᤸᤗᤧ ᤂᤧᤱᤜᤠ᤹ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤱᤃᤡᤀᤣ ᤐᤠᤖᤧᤳᤇᤡᤖᤥ॥ ᤍᤠᤱᤒᤠᤸᤗᤧ ᤂᤧᤱᤜᤠ᤹ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤔᤢᤰᤛᤠᤶ ᤐᤡᤖᤢᤛᤡ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤱᤓᤴ ᤆᤥᤃᤧᤳᤇᤢᤒᤠ ᤁᤢᤗᤢᤱᤃᤢᤶᤔᤡᤴ ᤛᤧᤰᤂᤠᤀᤣ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥

᥊ ᤂᤧᤴ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ ᤁᤢᤓᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤗᤧᤵᤔᤠᤱ ᤏᤢ ᤁᤢᤓᤠ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤕᤜᤢᤍᤡᤜᤠ᤹ ᤗᤧᤵᤔᤠᤱ ᤔᤧᤛᤧᤴᤇᤡᤱᤗᤥ॥

᥋ ᤂᤧᤵᤔᤥ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤂᤢᤏᤡ᤹ ᤗᤠᤶᤗᤥᤒᤠᤜᤠ᤹ ᤔᤧᤍᤱᤛᤡᤱᤅᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤐᤥ᤺ᤰᤔᤠᤀᤠᤱ ᤗᤢᤱᤅᤡᤸᤗᤧ ᤗᤧᤵᤔᤠ ᤛᤧᤵᤔᤠᤛᤡ ᤑᤠ᤹ᤀᤠᤱ ᤀᤡᤱᤔᤧᤍᤱᤄᤢᤖᤥ.

᥌ ᤁᤖ ᤁᤴ ᤆᤧᤶᤑᤴᤏᤡᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤵᤔᤥᤏᤢ ᤗᤢᤁᤥᤏᤡᤕᤠ ᤌᤢᤶᤔᤥᤒᤠ ᤗᤢᤛ᤻ᤋᤪᤠ ᤏᤢ ᤍᤷᤒᤡ ᤔᤧᤵᤔᤏᤠᤒᤠ ᤕᤧᤰᤕᤰᤜᤠ᤹ ᤏᤢ ᤂᤧᤴ ᤂᤡᤖᤡᤒᤠ ᤋᤧᤴᤏᤥ ᤔᤧᤄᤧᤳᤇᤡᤱ ᤔᤧᤒᤣᤀᤠᤱ

᥍ ᤂᤧᤵᤔᤥᤀᤠᤱ ᤂᤧᤱᤜᤠ᤹ᤖᤧ ᤛᤢᤏᤠᤀᤡᤱᤅᤡᤴ ᤀᤡᤱᤓᤴ ᤔᤧᤈᤥᤃᤢᤖᤥ॥

ᤗᤢᤛ᤻ᤋᤪᤠ ᤏᤢ ᤍᤷᤒᤡᤀᤥ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ

᥎ ᤗᤢᤛ᤻ᤋᤪᤠᤀᤥ ᤛᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤗᤠᤱᤄᤣ᤺ᤰᤔᤠ ᤔᤧᤴᤇᤢᤰᤔᤏᤠᤒᤠ ᤗᤠᤱᤛᤰᤐᤠᤎᤡᤰ ᤘᤕᤧᤖᤥ॥ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤗᤠᤱᤔᤧᤱᤄᤣ᤺ᤰᤁᤣ ᤘᤕᤧ॥

᥏ ᤂᤧᤵᤔᤥ ᤂᤧᤸᤗᤧ ᤐᤠᤘᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤂᤧᤵᤛᤢᤖ ᤕᤢᤅᤧ॥ ᤐᤠᤘᤗᤖᤧ ᤂᤧᤸᤗᤧ ᤘᤣ᤺ᤵᤔᤠ ᤁᤧᤛᤢᤰᤐᤠ ᤁᤢᤏᤛᤠ᤺ᤴᤏᤡᤴ ᤏᤡᤛᤢᤀᤠᤱ ᤀᤍᤰᤋᤰᤁᤠᤱ ᤀᤥᤔᤧᤳᤋᤢᤖ

᥇᥆ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤕᤧᤒᤧ᤹᥄” ᤂᤧᤴ ᤔᤏᤠ᤺ᤴᤏᤠᤱ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤗᤠᤱᤄᤣ᤺ᤰᤔᤠ ᤜᤣ᤺ᤰᤋᤧᤖᤥ॥

᥇᥇ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤐᤠᤘᤗᤖᤧ ᤆᤥᤃᤢᤒᤠ ᤂᤧᤴ ᤕᤠ᤺ᤶᤒᤰᤁᤡᤴ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ᤖᤧ ᤗᤢᤁᤥᤏᤡᤕᤠᤛ᤻ᤔᤠ ᤐᤠ᤺ᤴᤏᤥ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤔᤧᤀ᤺ᤰᤋᤧ. “ᤔᤠᤱᤜᤠ᤹ ᤔᤏᤠ ᤗᤧᤱᤏᤧᤳᤇᤡᤀᤠᤱ ᤀᤠᤏᤡ᤹ᤀᤥ ᤋᤩᤧᤇᤡᤀᤠᤱ ᤘᤠ᤹ᤛᤡᤖᤥ॥”

᥇᥈ ᤂᤧᤱᤜᤠ᤹ᤖᤧ ᤒᤖᤏᤠᤒᤠᤛᤧᤴ ᤈᤡᤀᤢᤛ ᤏᤢ ᤐᤠᤘᤗᤧᤴ ᤜᤷᤔᤣᤛ ᤔᤧᤔᤧᤳᤋᤢᤛᤡ. ᤌᤣᤀᤠᤱᤓᤧᤸᤗᤧ ᤐᤠᤘᤗᤧᤴ ᤁᤧᤒᤠ᤺ᤵᤐᤠ ᤆᤥᤃᤧᤖᤥ॥ (ᤃᤪᤡᤁᤣᤗᤡᤜᤠ᤹ᤖᤧᤴ ᤈᤡᤀᤢᤛ ᤔᤧᤵᤔᤏᤠᤒᤠᤴ ᤋᤢᤶ ᤔᤠᤱ ᤏᤢ ᤜᤷᤔᤣᤛ ᤔᤧᤵᤔᤏᤠᤒᤠᤴ ᤀᤡᤱᤃᤧᤛᤠᤒᤠ ᤔᤠᤱ ᤘᤕᤧᤖᤥ॥)

᥇᥉ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤈᤡᤀᤢᤛ ᤔᤠᤱᤅᤡᤸᤗᤧᤴ ᤔᤠᤱᤜᤡᤶ ᤏᤧᤛ᤻ᤛᤧ॥ ᤈᤡᤀᤢᤛ ᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤐᤡᤳᤜᤠ᤹ ᤏᤢ ᤑᤢᤱᤜᤠ᤹ ᤋᤠ᤺ᤵᤔᤠ ᤐᤠᤱᤄᤢᤛᤡᤀᤠᤱ ᤕᤧᤰᤕᤰᤁᤡᤸᤗᤧᤴ ᤐᤕᤶ ᤗᤠᤶᤎᤣ᤺ᤵᤐᤥ ᤋᤩᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤢ ᤔᤏᤠᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤔᤧᤘᤕᤧᤖᤥ॥

᥇᥊ ᤒᤖᤏᤠᤒᤠᤛ ᤏᤢ ᤐᤠᤘᤗᤖᤧ ᤂᤧᤴ ᤂᤧᤵᤛᤧᤳᤇᤢᤀᤠᤱ ᤔᤠᤱ ᤆᤧ᤹ᤕᤠᤐᤠ᤺ᤴ ᤐᤥᤱᤔᤠ ᤀᤡ᤺ᤳᤋᤧ ᤑᤠ᤹ᤀᤠᤱ ᤏᤧᤵᤔᤠᤱᤗᤧ ᤂᤢᤴᤇᤡ᤹ ᤋᤣ᤺ᤳᤋᤡᤴ ᤌᤧ᤺ᤰᤂᤧᤳᤇᤢa ᤜᤧᤰᤁᤩᤠᤱ ᤔᤏᤠᤗᤢᤶᤔᤥ ᤗᤥ᤺ᤰᤋᤧᤳᤇᤡᤖ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧᤳᤇᤡ.

᥇᥋ “ᤀᤠᤍᤠᤱᤒᤠᤛᤣ. ᤁᤴ ᤌᤣ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠᤒᤣ᥅ ᤀᤠᤴᤇᤡᤃᤧᤃ ᤒᤠ ᤂᤡᤏᤡ᤹ ᤜᤧᤰᤁᤣ ᤔᤧᤴᤇᤠᤶᤃᤧᤴ ᤕᤠᤵᤔᤡᤛᤡᤃᤧᤖᤥ᥄ ᤂᤡᤏᤡ᤹ ᤁᤴ ᤜᤏᤧᤒᤠ ᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤆᤥ᤺ᤰᤔᤠ ᤗᤧᤖᤧᤶᤔᤧ᤹ᤀᤠᤱ ᤋᤠᤱᤛᤠᤰᤐᤧᤴ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ. ᤘᤠᤜᤱᤜᤠ᤹ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤏᤢ᤺ᤰᤂᤧᤶᤔᤧ᤹ ᤑᤠ᤹ᤀᤠᤱ ᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤛᤧ ᤀᤠᤴᤇᤡᤃᤧ ᤁᤵᤔᤥ ᤋᤩᤧᤳᤇᤡᤃᤧᤒᤠᤖᤥ॥

᥇᥌ ᤁᤴ ᤐᤣᤒᤠ ᤕᤧᤶᤔᤥᤃ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤀᤠᤒᤠᤅᤣ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤂᤢᤏᤡ᤹ ᤔᤠᤱᤜᤠ᤹ ᤛᤣᤘᤠ ᤆᤥ᤺ᤰᤛᤧ ᤗᤧᤖᤢᤍᤣᤛᤢᤛᤡ.

᥇᥍ ᤁᤖ ᤀᤠᤸᤗᤥᤃ ᤂᤢᤏᤧ᤹ᤃ ᤀᤠᤒᤠᤅᤣ ᤋᤥ᤺ᤴᤍᤡ ᤔᤧ᤺ᤴᤏᤣᤃ ᤜᤥ᤺ᤵᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤐᤠᤱᤃᤧᤴᤍᤡᤱ ᤘᤠᤜᤡᤳ ᤌᤠᤛᤢ ᤁᤧᤒᤡᤖᤡᤀᤠᤱ ᤆᤠᤔᤠ ᤌᤢᤱᤔᤠᤖᤧ ᤂᤡᤏᤡ᤹ ᤏᤡᤱᤘᤠ᤹ ᤁᤧᤍᤠᤛᤡ ᤁᤧᤒᤡᤖᤡᤀᤠᤱ ᤛᤡᤰᤛᤶᤔᤠᤸᤗᤧ ᤁᤢᤎᤡᤶ ᤁᤧᤈᤥᤃᤡᤀᤠᤱ ᤁᤧᤘᤕᤡᤖᤥ॥”

᥇᥎ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤧᤳᤇᤢᤖ ᤐᤠᤘᤗ ᤏᤢ ᤒᤖᤏᤠᤒᤠᤛᤖᤧ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤔᤧᤀᤡ᤺ᤳᤋᤢᤒᤠᤴ ᤐᤸᤗᤡᤔᤠᤸᤗᤧ ᤛᤠᤰᤔᤠ ᤛᤢᤰᤋᤧᤳᤇᤢᤖᤥ॥

᥇᥏ ᤜᤧᤰᤁᤩᤠᤱ ᤁᤢᤓᤠ ᤕᤜᤢᤍᤡᤜᤠ᤹ ᤀᤣᤴᤋᤡᤀᤥᤁ ᤏᤢ ᤀᤠᤀᤡᤁᤥᤏᤡᤕᤶᤗᤠᤶ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤔᤏᤠᤜᤠ᤹ ᤔᤧᤜᤢᤛᤢᤛᤡᤀᤠᤱ ᤂᤢᤏᤡ᤹ ᤗᤧᤵᤔᤠᤱ ᤔᤧᤈᤥᤃᤢᤛᤡᤀᤠᤱ ᤐᤠᤘᤗᤧᤴ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ. ᤜᤧᤰᤁᤩᤠᤱ ᤐᤠᤱᤈᤢᤶ ᤗᤠ᤺ᤰᤁᤠᤳ ᤔᤧᤀᤢ᤺ᤰᤂᤢ ᤔᤧᤍᤣ᤹ᤖᤢᤀᤠᤱ ᤂᤢᤏᤧ᤹ ᤛᤩᤧ ᤑᤠ᤹ᤀᤠᤱ ᤗᤠᤵᤔᤧᤓᤢᤛᤢ॥

᥈᥆ ᤁᤖ ᤏᤛᤠᤏᤡᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤁᤢᤄᤡᤖᤡ ᤔᤧᤕᤧᤶᤛᤡᤱᤅᤠᤱ ᤔᤧᤕᤧᤒᤧᤸᤗᤧ ᤂᤧᤴ ᤕᤧᤶᤔᤥ ᤏᤡᤱᤘᤠ᤹ ᤔᤕᤧᤖ ᤐᤠᤘᤗᤧᤴ ᤔᤢᤳᤌᤪᤡᤰ ᤐᤥᤃᤧᤀᤠᤱ ᤕᤠᤱᤏᤠ ᤕᤧᤰᤕᤰᤁᤥ ᤐᤣᤖᤥ॥ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰ ᤒᤖᤏᤠᤒᤠᤛᤧᤴᤏᤢ ᤍᤷᤒᤡᤀᤥ ᤐᤣᤛᤧᤳᤇᤡᤖᤥ॥

ᤛᤡᤖᤡᤕᤠᤛ᤻ᤔᤠ ᤀᤣᤴᤋᤡᤀᤥᤰᤁᤥ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ

᥈᥇ ᤐᤠᤘᤗ ᤏᤢ ᤒᤖᤏᤠᤒᤠᤛᤖᤧ ᤍᤷᤒᤡᤀᤥ ᤛᤢᤏᤠᤀᤡᤱ ᤀᤡᤱᤓᤴ ᤆᤥᤃᤧᤳᤇᤢᤀᤠᤱ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ ᤜᤢ᤹ᤛᤠᤶᤒᤠ ᤔᤧᤒᤥ᤺ᤰᤂᤧᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤢᤛ᤻ᤋᤪᤠ. ᤀᤠᤀᤡᤁᤥᤏᤡᤕᤔ ᤏᤢ ᤀᤣᤴᤋᤡᤀᤥᤰᤁᤥ ᤏᤢ᤺ᤰᤂᤧᤳᤇᤡᤀᤠᤱ

᥈᥈ ᤂᤧᤵᤔᤥ ᤂᤧᤱᤜᤠ᤹ᤖᤧ ᤜᤢ᤹ᤛᤠᤶᤒᤠᤜᤠ᤹ ᤏᤛᤠ᤺ᤴᤏᤥ ᤆᤰᤔᤧᤸᤗ᤹ᤀᤣ ᤘᤕᤧᤶᤔᤧ᤹ ᤔᤧᤳᤋᤧᤇᤢᤛᤡᤖ ᤜᤠᤱᤜᤠᤱ ᤆᤥᤃᤧᤳᤇᤢᤛᤡ. ᤜᤧᤰᤁᤩᤠᤱ ᤕᤖᤡᤰ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤍᤢᤔᤢᤶᤛᤠᤱ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤠ᤺ᤵᤔᤠᤀᤣ ᤐᤥᤱᤗᤥ ᤑᤠ᤹ᤀᤠᤱ ᤀᤠ᤺ᤴᤇᤡᤱᤔᤠ ᤐᤡᤖᤧᤳᤇᤢᤛᤡᤖᤥ॥

᥈᥉ ᤜᤧᤰᤁᤩᤠᤱ ᤐᤠᤘᤗ ᤏᤢ ᤒᤖᤏᤠᤒᤠᤛᤖᤧ ᤂᤧᤴ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤋᤢᤶᤗᤠᤶᤗᤥᤒᤠᤜᤠ᤹ ᤛᤣ᤺ᤰᤕᤢᤰ ᤆᤥᤃᤧᤳᤇᤢᤀᤠᤱ ᤋᤢᤘᤠ ᤏᤢ ᤆᤠᤏᤧᤳᤋᤥ ᤔᤧᤕᤢᤅᤧᤀᤠᤱ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤒᤠ ᤍᤠᤱᤒᤠᤸᤗᤧ ᤁᤢᤃᤶᤒᤪᤠᤱᤅᤥ ᤂᤧᤱᤜᤠ᤹ ᤕᤢᤰᤂᤧᤳᤇᤢᤛᤡᤖᤥ॥

᥈᥊ ᤕᤠᤱᤛᤡ ᤂᤧᤱᤜᤠ᤹ ᤐᤡᤛᤡᤍᤡᤕᤠ ᤌᤢᤶᤔᤥ ᤐᤥ᤺ᤰᤂᤧᤳᤇᤡᤖ ᤐᤠᤶᤑᤡᤗᤡᤕᤠ ᤌᤢᤶᤔᤥ ᤌᤩᤧᤛᤡ॥

᥈᥋ ᤂᤧᤱᤜᤠ᤹ᤖᤧ ᤕᤠᤶᤔᤥ ᤐᤷᤃᤠᤀᤥ ᤀᤡᤱᤓᤴ ᤆᤥᤃᤧᤳᤇᤢ. ᤜᤧᤰᤁᤩᤠᤱ ᤀᤋᤠᤗᤡᤕᤠ ᤕᤧᤰᤕᤰᤁᤥ ᤐᤣᤛᤡᤖᤥ॥

᥈᥌ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤧᤱᤜᤠ᤹ᤖᤧ ᤛᤡᤖᤡᤕᤠᤛ᤻ᤔᤠ ᤀᤣᤴᤋᤡᤀᤥᤰᤁᤥ ᤕᤠᤱᤏᤠ ᤘᤠᤗᤠᤶᤍᤡᤰ ᤆᤥᤃᤧᤳᤇᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤥ ᤂᤢᤴᤇᤡ᤹ ᤜᤣ᤺ᤰᤋᤧᤳᤇᤢᤒᤠ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ ᤀᤠᤸᤗᤥ ᤂᤧᤵᤔᤥᤀᤣ ᤆᤥ᤺ᤰᤔᤠ ᤛᤢᤖᤧᤳᤇᤢᤖᤥ॥

᥈᥍ ᤂᤧᤱᤜᤠ᤹ ᤀᤣᤴᤋᤡᤀᤥᤰᤁᤥ ᤁᤧᤖᤧᤳᤇᤡᤀᤠᤱ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ᤗᤠᤶ ᤆᤥᤃᤢᤒᤠ ᤁᤧᤖᤧᤰ ᤕᤠ᤺ᤶᤒᤰᤜᤠ᤹ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤀᤠᤱ ᤛᤧᤴᤗᤵ ᤂᤥᤔᤠ ᤔᤧᤛᤢᤰᤋᤢᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤶᤎᤣ᤺ᤵᤐᤧᤴ ᤜᤴᤍᤢᤒᤠ ᤐᤠ᤺ᤴᤏᤡᤴ ᤆᤧᤰᤂᤧᤳᤇᤢᤖᤥ॥

᥈᥎ ᤜᤧᤰᤁᤩᤠᤱ ᤂᤧᤵᤔᤥ ᤏᤛᤠᤏᤡᤒᤠᤜᤠ᤹ᤏᤢ ᤕᤖᤡᤰ ᤕᤧᤶ ᤌᤠᤖᤡᤰ ᤘᤕᤧᤳᤇᤡᤖᤥ॥

a 

᥇᥊:᥇᥊ ᤂᤢᤴᤇᤡ᤹ ᤋᤣ᤺ᤳᤋᤡᤴ ᤌᤧ᤺ᤰᤂᤧᤳᤇᤢ- ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤣᤘᤠ ᤔᤧᤔᤧᤳᤋᤢᤛᤡᤒᤠᤀᤥ ᤂᤢᤴᤇᤡ᤹ ᤛᤡᤰᤂᤧᤅᤧᤒᤠ ᤏᤡ᤺ᤍᤧᤳᤗᤥ॥

ᤕᤖᤢᤛᤗᤧᤶᤔᤥᤒᤠ ᤕᤧᤈᤢᤶᤓᤥ

᥇᥋

ᤁᤢᤓᤠ ᤕᤧᤶ ᤀᤣᤃᤠᤱ ᤕᤜᤢᤍᤡᤕᤠᤗᤠᤶ ᤀᤣᤴᤋᤡᤀᤥᤰᤁᤥ ᤁᤢᤓᤠ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ ᤔᤧᤍᤩᤧᤀᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡᤖ ᤏᤡᤛᤠᤶ ᤔᤧᤜᤢ᤹ᤖᤢᤛᤡ. “ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤛᤠᤵᤗᤠᤀᤥᤒᤠ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤜᤷᤍᤥ ᤁᤧᤴᤜᤧᤃᤢᤶᤔᤡᤴᤏᤧ ᤑᤠ᤹ᤃᤪ ᤛᤧᤴᤗᤵ ᤂᤥᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥”

᥈ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤂᤧᤱᤜᤠ᤹ᤏᤢ ᤛᤠ᤹ᤖᤡᤰ ᤐᤠ᤺ᤴ ᤌᤰᤋᤧᤳᤇᤡ॥ ᤜᤧᤰᤁᤣ᤺ᤸᤗᤧ ᤐᤠᤘᤗ. ᤒᤖᤏᤠᤒᤠᤛ ᤏᤢ ᤀᤣᤴᤋᤡᤀᤥᤁᤛ᤻ᤔᤠ ᤁᤢᤓᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤕᤖᤢᤛᤗᤧᤶᤔᤥ ᤐᤣ᤺ᤰᤔᤠᤀᤠᤱ ᤂᤧᤵᤔᤥᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤜᤧᤰᤁᤩᤠᤱ ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤠ᤹ᤈᤧᤱᤔᤠ ᤑᤠ᤹ᤀᤠᤱ ᤔᤧᤛᤣᤃᤢᤛᤡᤖᤥ॥

᥉ ᤀᤣᤴᤋᤡᤀᤥᤰ ᤛᤣᤛᤣᤜᤢᤵᤗᤰᤐᤠ ᤏᤛᤠᤏᤡᤒᤠᤜᤠ᤹ᤖᤧ ᤂᤧᤱᤜᤠ᤹ ᤂᤧᤵᤔᤥᤗᤠᤶ ᤛᤧᤶᤔᤢ᤹ᤀᤡ ᤔᤧᤈᤥᤃᤢᤛᤡ॥ ᤂᤧᤱᤜᤠ᤹ ᤑᤥᤏᤡᤛᤡᤕᤠ ᤏᤢ ᤛᤠᤔᤖᤡᤕᤠ ᤌᤢᤶᤔᤥ ᤐᤥ᤺ᤰᤂᤧᤳᤇᤡᤖ ᤗᤠᤶᤍᤡᤰ ᤆᤥᤃᤧᤳᤇᤡᤸᤗᤧ ᤂᤧᤵᤔᤥᤒᤠ ᤏᤛᤠᤏᤡᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤆᤧᤰᤂᤧᤇᤢᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤵᤔᤥᤒᤠ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤑᤢ᤹ᤏᤢᤛᤠ᤹ᤜᤠ᤹ᤀᤠᤱ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖᤥ॥

᥊ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤖᤢᤛᤗᤧᤶᤔᤥ ᤁᤧᤖᤧᤳᤇᤡᤀᤠᤱ ᤛᤣ᤺ᤰᤕᤢᤰᤔᤡᤒᤠᤜᤠ᤹. ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤛᤣᤛᤣᤜᤢᤵᤗᤰᤐᤠ ᤘᤣ᤹ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢᤛᤡᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤵᤔᤥ ᤁᤧᤘᤠ᤹ᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ᤗᤠᤶ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤆᤧᤰᤂᤧᤇᤢᤖᤥ॥

᥋ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤑᤖᤡᤛᤡ ᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤔᤧᤒᤥᤃᤧᤀᤠᤱ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤌᤡᤶᤔᤧᤴᤍᤱ ᤏᤛᤠᤏᤡᤒᤠᤜᤠ᤹ᤖᤧ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤛᤠᤵᤗᤠᤀᤥᤒᤠ ᤛᤠᤰᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠᤖ ᤜᤷᤍᤥᤀᤠᤱ ᤜᤧᤰᤔᤠᤀᤣ ᤐᤥᤱᤗᤥ॥”

᥌ ᤜᤧᤰᤁᤣ᤺ᤸᤗᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤏᤢ ᤋᤢᤶᤗᤠᤶᤗᤥᤒᤠᤜᤠ᤹ ᤛᤥᤖᤡᤰ ᤔᤧᤈᤢᤵᤛᤧᤀᤠᤱ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤎᤱ ᤔᤧᤈᤥᤃᤢᤖᤥ॥

᥍ ᤂᤧᤵᤔᤥ ᤐᤕᤶ ᤐᤠ᤺ᤴᤎᤱ ᤐᤥ᤺ᤰᤂᤧᤀᤠᤱ ᤁᤢᤏᤢᤵᤔᤥ ᤐᤋᤪᤢᤛᤧᤴ ᤐᤥᤃᤧᤀᤠᤱ ᤔᤧᤳᤋᤢᤛᤡ. “ᤀᤠᤶᤓᤢ᤹ ᤀᤠᤴᤛᤠ᤹ᤛᤣ. ᤕᤖᤡᤰ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤢᤏᤠᤀᤡᤱ ᤂᤧᤶᤔᤠ ᤏᤢ ᤏᤛᤠ᤺ᤴ ᤔᤧᤈᤥᤃᤢᤖ ᤑᤠ᤹ᤀᤠᤱ ᤀᤡᤱᤓᤴ ᤆᤥ᤺ᤰᤛᤧ ᤂᤡᤏᤡ᤹ᤀᤥᤗᤠᤶ ᤀᤡᤱᤃᤠ᤹ ᤛᤣᤃᤠᤱᤒᤠᤴ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤖᤧᤴ ᤛᤡᤰᤗᤢᤱᤔᤠᤴ ᤏᤡᤛᤢᤖᤥ॥ ᤂᤢᤏᤧ᤹ᤃ ᤀᤠᤏᤡ᤹ ᤜᤧᤰᤁᤣᤀᤣ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ ᤛᤣᤛᤣᤔᤠᤱ ᤐᤡᤖᤢᤛᤡᤖ ᤋᤠ᤺ᤰᤋᤢᤛᤡᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤏᤡ᤹ ᤀᤥᤛᤣ᤺ᤴᤀᤠᤎᤠᤰᤋᤧᤖᤥ॥

᥏ ᤀᤠᤸᤗ ᤂᤢᤏᤧ᤹ ᤌᤡᤶᤔᤧᤴᤍᤱ ᤛᤢᤘᤠᤱ ᤏᤢ ᤀᤠᤏᤡ᤹ ᤀᤠᤴᤇᤧᤴᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤜᤧᤰᤁᤣ ᤍᤠᤱᤒᤠᤀᤥᤒᤠ ᤏᤛᤠ᤺ᤴᤗᤠᤶ ᤂᤢᤏᤡ᤹ ᤛᤡᤰᤗᤢᤱᤔᤠᤴ ᤛᤣᤛᤣ ᤆᤥᤃᤢ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥇᥆ ᤜᤧᤰᤁᤣ᤺ᤸᤗᤧ ᤌᤣᤀᤠᤱᤏᤧ ᤁᤧᤛᤠᤰᤐᤠ ᤕᤜᤢᤍᤡ ᤛᤠᤰᤌᤡᤶᤔᤡᤴ ᤌᤡᤶᤔᤧᤴᤍᤱ ᤏᤛᤠᤏᤡᤒᤠᤜᤠ᤹ ᤁᤧᤃᤢ᤺ᤳᤋᤢᤶᤛᤡᤶᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰ ᤑᤥ᤺ᤱᤔᤠ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤠᤒᤣ᥅ ᤂᤧᤱᤃ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧᤀᤠᤱ ᤁᤢᤔᤠ ᤔᤧᤴᤇᤢᤰᤋᤢᤴ. ᤜᤧᤰᤁᤩᤠᤱ ᤀᤠᤏᤡ᤹ᤀᤠᤱ ᤁᤢᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥

᥇᥇ ᤛᤧᤰᤂᤠ᤺ᤸᤗᤧᤃ. ᤂᤧᤱᤜᤠ᤹ ᤜᤧᤰᤁᤣᤀᤣ ᤀᤠᤏᤡ᤹ᤀᤠᤱ ᤍᤠᤱᤒᤠᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧᤖᤰ ᤋᤠᤱᤀᤠᤛᤣ᤺ᤵᤋᤧ ᤁᤧᤗ᤹ᤒᤠᤴ ᤏᤛᤠ᤺ᤴ ᤀᤠᤈᤥᤃᤢᤶᤗᤥ॥”

᥇᥈ ᤒᤖᤏᤠᤒᤠᤛ ᤏᤢ ᤐᤠᤘᤗᤖᤧ ᤂᤢᤴᤇᤡ᤹ᤗᤠᤶ ᤌᤡᤶᤔᤧᤴᤍᤱ ᤛᤢᤘᤠᤱᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤧᤰᤂᤧᤇᤢᤸᤗᤧ ᤕᤧᤈᤢᤶᤓᤥᤒᤠ ᤁᤠᤰ ᤔᤏᤠᤜᤠ᤹ ᤛᤫᤠ᤺ᤳᤋᤠᤱ ᤔᤧᤄᤧᤵᤛᤢᤖ ᤔᤧᤕᤢᤅᤧᤖᤥ॥

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤐᤠ᤺ᤵᤔᤠ ᤛᤢᤖᤧᤳᤇᤢᤀᤠᤱ ᤕᤠᤁᤢᤒᤧᤴ ᤕᤧᤶᤛᤡᤱᤅᤠᤱ ᤐᤠ᤺ᤳᤋᤢ. “ᤑᤢ᤹ᤏᤢᤛᤠ᤹ᤛᤣ. ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰᤏᤢ ᤋᤃᤡ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤰᤂᤣᤗ᤹ᤖᤡᤰ ᤀᤠᤒᤠᤅᤣ ᤁᤢᤔᤏᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤀᤢ᤺ᤳᤋᤢᤛᤡ ᤁᤧᤗ᤹ᤒᤠᤴ ᤛᤡᤔᤥᤏ ᤐᤋᤪᤢᤛᤖᤧ ᤆᤧᤰᤂᤢᤖᤥ॥

᥇᥋ ᤁᤱᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤏᤢ ᤂᤢᤏᤡ᤹ ᤐᤠ᤺ᤴᤏᤡᤴ ᤛᤠ᤹ᤖᤡᤰᤁᤣ ᤋᤱᤗᤥ॥ ᤛᤠᤶᤕᤥᤛᤠᤵᤗᤠᤖᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

᥇᥌ “‘ᤁᤴ ᤀᤣᤃᤠᤱ ᤀᤡᤱᤃᤠ᤹ ᤏᤢ᤺ᤱᤅᤠᤖᤥ. ᤜᤧᤰᤁᤩᤠᤱ ᤏᤢᤒᤧᤒᤠ ᤍᤠᤀᤢᤍᤖᤧ ᤁᤢᤜᤠᤱᤈᤢᤶᤔᤡᤴ ᤀᤡᤱᤃᤠ᤹ ᤕᤠᤶᤔᤥ ᤆᤥᤃᤢᤱᤗᤥ॥

ᤀᤡᤱᤃᤠ᤹ ᤁᤧᤕᤒᤠ ᤗᤢᤱᤎᤠᤰᤜᤠ᤹ ᤛᤧᤳᤋᤢᤱᤗᤥ॥

ᤕᤠᤶᤔᤥ ᤆᤥᤃᤢᤱᤅᤠᤱ ᤕᤧᤵᤛᤢᤱᤗᤥ॥

᥇᥍-᥇᥎ ᤜᤧᤰᤁᤣᤗ᤹ᤖᤡᤰ ᤘᤣ᤹ ᤔᤏᤠᤜᤠ᤹ᤖᤧᤀᤠᤱ ᤀᤡᤱᤃᤠ᤹ ᤍᤠᤱᤒᤠᤴ ᤁᤥ᤺ᤵᤔᤠ ᤔᤧᤛᤢᤰᤁᤠᤖ॥ ᤀᤠᤔᤡᤱ ᤁᤧᤍᤠ᤺ᤰᤐᤠ ᤁᤠᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤛᤢᤘᤠᤱ ᤑᤠ᤹ᤀᤠᤱ ᤀᤢ᤺ᤳᤋᤢᤱᤛᤡᤱᤗᤥ॥

ᤁᤴ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠ ᤀᤡᤱᤃᤠ᤹ ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤕᤖᤡᤰ ᤋᤱᤒᤣ ᤋᤃᤡᤀᤣ ᤐᤠ᤺ᤳᤋᤧ ᤆᤢᤖᤧᤀᤠᤱ ᤘᤠ᤹ᤖᤥ॥’”

᥇᥏ ᤕᤠᤁᤢᤒᤖᤧ ᤕᤠᤶᤔᤥ ᤀᤰᤂᤣ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤏᤢ᤺ᤱᤒᤠᤀᤠᤱ ᤁᤧᤍᤠᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤋᤢᤰᤂᤣ ᤆᤠ᤺ᤵᤔᤠᤛᤡ ᤔᤧ᤺ᤴᤗᤥ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥈᥆ ᤁᤖ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤰᤋᤱᤒᤠ ᤛᤰᤀᤡᤱᤄᤱ ᤜᤠᤰᤋᤢᤶᤛᤡᤶᤗᤥ. ‘ᤏᤠᤘᤠᤀᤡᤳᤗᤠᤀᤥ ᤋᤥ᤺ᤶᤏᤠᤒᤠ ᤆᤠᤜᤠ᤹ ᤆᤠᤔᤠ ᤔᤧᤏᤢ᤹ᤏᤧᤴ॥ ᤜᤧᤰᤁᤩᤠᤱ ᤆᤠᤖᤠᤶᤔᤠ ᤔᤧᤏᤢ᤹ᤏᤧᤴ॥ ᤁᤢᤛᤡᤳᤗᤠ ᤕ᤹ᤔᤏᤠ ᤛᤧᤵᤔᤏᤠᤒᤠ ᤛᤠ ᤏᤢ ᤛᤠᤔᤠᤰᤂᤡ᤹ᤀᤠᤱ ᤆᤠᤔᤠ ᤔᤧᤏᤢ᤹ᤏᤧᤴᤗᤥ॥’

᥈᥇ ᤌᤣᤀᤠᤱᤓᤧᤸᤗᤧ ᤒᤠ ᤁᤴ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤁᤠᤰ ᤐᤠᤱᤈᤢᤶᤔᤥ ᤀᤢᤴᤇᤥ᤺ᤴ ᤀᤢᤴᤇᤥ᤺ᤴᤏᤠᤱᤎᤥᤀᤣ ᤀᤡᤱᤓᤥᤛᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤌᤡᤰᤕᤠ᤺ᤴᤎᤰ ᤏᤠ᤺ᤶᤛᤡᤱ ᤕᤧᤴ ᤌᤵᤔᤣ ᤏᤡ᤺ᤳᤗ ᤘᤠ᤹ᤖᤥ॥”

ᤌᤡᤶᤔᤧᤴᤍᤱ ᤏᤛᤠᤏᤡᤒᤠᤜᤠ᤹ ᤕᤧᤈᤢᤶᤓᤥᤗᤠᤶ ᤛᤰᤀᤡᤱᤄᤱ ᤔᤧᤜᤠᤰᤋᤢᤛᤡ᤹

᥈᥈ ᤜᤧᤰᤁᤣ᤺ᤸᤗᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤏᤢ ᤋᤢᤶᤗᤠᤶᤗᤥᤒᤠᤜᤠ᤹ ᤜᤧᤰᤁᤩᤠᤱ ᤁᤠᤰ ᤛᤣᤛᤣᤜᤢᤵᤗᤰᤁᤥᤒᤠᤜᤠ᤹ ᤔᤧᤍᤅᤧᤀᤠᤱ ᤏᤧᤵᤑᤢ ᤔᤏᤠᤜᤠ᤹ ᤕᤜᤢᤍᤠ ᤔᤧᤵᤔᤏᤠᤒᤠ ᤒᤖᤛᤠᤒᤠᤛ ᤏᤢ ᤛᤡᤗᤠᤛᤧᤴ ᤛᤣ᤺ᤰᤔᤠᤛᤡᤀᤠᤱ ᤐᤠᤘᤗ ᤜᤧᤰᤁᤩᤠᤱ ᤒᤖᤏᤠᤒᤠᤛᤧᤴᤏᤢ ᤀᤣᤴᤋᤡᤀᤥᤰᤁᤥ ᤐᤠᤱᤔᤠᤛᤡ ᤏᤡ᤺ᤴᤎᤥ ᤐᤥ᤺ᤰᤂᤧᤖᤥ॥ ᤂᤧᤱᤜᤠ᤹ᤃ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤗᤢᤶᤔᤥ ᤛᤠ᤹ᤖᤡᤰᤁᤣ ᤔᤡᤱᤛᤥᤍᤠᤱᤒᤠ ᤆᤥᤃᤧᤳᤇᤡᤖᤥ॥

᥈᥉ ᤂᤧᤱᤜᤠ᤹ᤖᤧ ᤀᤰᤋᤱᤒᤠ ᤛᤰᤀᤡᤱᤄᤱᤅᤡᤴ ᤂᤧᤴ ᤗᤡᤛᤡ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥᤏᤢ ᤔᤧᤜᤠᤰᤋᤢᤛᤡ.

“ᤀᤠᤏᤡᤃᤧ ᤕᤖᤢᤛᤗᤧᤶᤒᤠ ᤂᤡᤏᤡ᤹ ᤑᤢ᤹ᤏᤢᤛᤠ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤏᤢ ᤋᤢᤶᤗᤠᤶᤗᤥᤒᤠᤜᤠ᤹ᤗᤠᤶ.

ᤀᤣᤴᤋᤡᤀᤥᤁ. ᤛᤡᤖᤡᤕᤠ. ᤏᤢ ᤛᤡᤗᤡᤛᤡᤕᤠᤀᤥ ᤁᤧᤘᤠ᤹ᤒᤠ ᤌᤡᤶᤔᤧᤴᤍᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤀᤥ.

ᤁᤴ ᤛᤰᤀᤡᤱᤄᤱᤗᤠᤶ ᤛᤣᤘᤠ ᤜᤠᤅᤢᤶᤒᤧ᤹ᤖᤥ॥

᥈᥊ ᤀᤠᤏᤡᤃᤧ ᤔᤧᤶᤒᤠᤱᤅᤣ ᤁᤢᤓᤠ ᤔᤏᤠᤜᤠ᤹ ᤂᤡᤏᤡ᤹ᤀᤥ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤁᤠᤰ ᤕᤜᤢᤍᤡ ᤛᤠᤶᤕᤥᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤁᤧᤶᤔᤧᤳᤋᤡᤀᤠᤱ ᤗᤠᤶ ᤁᤧᤶᤓᤥ᤺ᤳᤋᤡᤖ ᤂᤡᤏᤡ᤹ ᤗᤢᤱᤔᤠ᤹ ᤁᤧᤶᤛᤥ᤺ᤴᤍᤡ ᤁᤧᤶᤒᤡᤖᤡᤒᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤂᤧᤵᤛᤢᤶᤒᤧᤖᤥ॥

᥈᥋ ᤜᤧᤰᤁᤩᤠᤱ ᤀᤠᤏᤡᤃᤧ ᤔᤡ᤺ᤶ ᤆᤢᤶ ᤒᤖᤏᤠᤒᤠᤛ ᤜᤧᤰᤁᤩᤠᤱ ᤐᤠᤘᤗᤧᤴᤏᤢ ᤂᤡᤏᤡ᤹ᤀᤥ ᤐᤠᤱᤔᤠᤛᤡ ᤑᤠ᤹ᤀᤠᤱ ᤁᤢᤓᤠ ᤔᤏᤠᤜᤠ᤹ ᤛᤣ᤺ᤰᤔᤠᤛᤡ ᤁᤧᤗ᤹ᤒᤠ ᤀᤡᤱᤋᤱᤔᤏᤠᤖᤥ॥

᥈᥌ ᤂᤧᤱᤜᤠ᤹ᤖᤧᤃ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣᤘᤠ ᤆᤥ᤺ᤰᤔᤥ ᤂᤢᤏᤡ᤹ ᤜᤡᤱᤔᤴᤏᤡᤴ ᤔᤧᤴᤍᤠᤱᤄᤢᤴᤗᤥ॥

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤛᤠᤵᤋᤢᤶᤒᤧᤒᤠ ᤛᤰᤀᤡᤱᤄᤱᤅᤥ ᤁᤴ ᤐᤠ᤺ᤴᤜᤠ᤹ᤀᤣ ᤆᤧᤱᤔᤠ ᤑᤠ᤹ᤀᤠᤱ ᤕᤜᤢᤍᤠ ᤏᤢ ᤛᤡᤗᤠᤛᤛᤡ ᤂᤡᤏᤡ᤹ᤀᤥ ᤐᤠᤱᤄᤢᤶᤛᤡᤶᤒᤧᤖ ᤐᤳᤇᤡᤃᤧᤖᤥ॥

᥈᥎ ᤛᤣᤛᤣᤔᤠᤱ ᤏᤢ ᤀᤠᤏᤡᤃᤧᤃ ᤂᤡᤏᤡ᤹ ᤛᤶᤍᤠᤱ ᤁᤵᤔᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ᤏᤢ᤺ᤸᤗᤧ ᤘᤣ᤹ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ ᤌᤧᤔᤠᤀᤠᤱ ᤔᤧᤱᤃᤢ᤺ᤵᤔᤠᤏᤡᤱ ᤏᤡᤱᤘᤠ᤹ ᤆᤥᤃᤢᤶᤒᤧᤖᤥ॥

᥈᥏ ᤜᤧᤰᤁᤣ᤺ᤸᤗᤧ

ᤏᤠᤘᤠᤀᤡᤳᤗᤠᤀᤥ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤆᤠᤜᤠ᤹ ᤔᤧᤈᤧᤶᤔᤡᤴᤏᤧ᤹.

ᤛᤠᤔᤠᤰᤂᤡ᤹ᤀᤠᤱ ᤔᤧᤈᤧᤶᤔᤡᤴᤏᤧ᤹.

ᤜᤧᤰᤁᤩᤠᤱ ᤁᤢᤛᤡᤳᤗᤠ ᤕ᤹ᤔᤏᤠ ᤛᤧᤵᤔᤏᤠᤒᤠ ᤛᤠ ᤔᤧᤈᤧᤶᤔᤡᤴᤏᤧ᤹ᤀᤥ॥

ᤜᤧᤰᤁᤩᤠᤱ ᤆᤠᤗᤠᤶᤔᤠᤏᤢᤀᤠᤱ ᤀᤣ᤺ᤰ ᤘᤕᤧᤶᤔᤧ᤹ᤀᤥ॥

ᤀᤰᤂᤣ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤏᤢᤒᤠᤀᤣ ᤁᤧᤈᤥᤃᤢᤶᤗᤥ॥ ᤛᤧᤶᤔᤢ᤹ᤀᤡᤖᤥ॥”

᥉᥆ ᤜᤧᤰᤁᤣᤗ᤹ᤖᤡᤰ ᤂᤧᤴ ᤗᤡᤛᤡ ᤀᤡᤱᤛᤠᤒᤠᤜᤠ᤹ ᤔᤧᤎᤠᤛᤡᤱᤅᤠᤱ ᤀᤣᤴᤋᤡᤀᤥᤰᤁᤥ ᤔᤧᤃᤧᤖᤧ॥ ᤂᤧᤵᤔᤥ ᤂᤧᤱᤜᤠ᤹ᤖᤧ ᤁᤠᤰ ᤏᤛᤠᤏᤡᤒᤠᤜᤠ᤹ ᤌᤡᤰᤋᤧᤴᤏᤥ ᤔᤧᤛᤢᤵᤛᤢᤛᤡᤀᤠᤱ ᤂᤧᤴ ᤛᤰᤀᤡᤱᤄᤱᤅᤡᤴ ᤜᤢᤰᤔᤧᤛᤢᤵᤋᤢᤛᤡᤖᤥ॥

᥉᥇ ᤜᤧᤰᤁᤩᤠᤱ ᤂᤧᤴ ᤛᤰᤀᤡᤱᤄᤱᤗᤠᤶ ᤀᤠ᤺ᤴᤇᤡᤱᤔᤠ ᤔᤧᤄᤥᤛᤢᤀᤠᤱ ᤏᤛᤠᤏᤡᤒᤠᤜᤠ᤹ ᤛᤠ᤹ᤖᤡᤰ ᤔᤧᤛ᤺ᤳᤋᤧᤖᤥ॥

᥉᥈ ᤕᤜᤢᤍᤠ ᤏᤢ ᤛᤡᤗᤠᤛᤡᤀᤠᤱ ᤀᤠᤒᤠᤅᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤘᤕᤧᤳᤇᤡ॥ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤜᤠᤱᤜᤠᤱ ᤏᤢ ᤂᤢᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤕᤖᤡᤰ ᤐᤠ᤺ᤴᤜᤠ᤹ ᤔᤧᤳᤋᤧᤳᤇᤢᤖᤥ॥

᥉᥉ ᤂᤧᤵᤔᤥ ᤁᤢᤓᤠ ᤕᤧᤴ ᤘᤕᤧᤳᤇᤡᤀᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤡᤴᤇᤡ᤹ ᤏᤢ᤺ᤖᤡᤰᤁᤠᤱ ᤐᤣᤃᤧᤳᤇᤧ᤹ᤀᤥ ᤗ᤹ᤖᤡᤰ ᤕᤠᤱᤏᤠ ᤔᤧᤒᤠᤱᤄᤢ ᤔᤧᤍᤣᤛᤢᤛᤡᤖᤥ॥

᥉᥊ ((ᤁᤖ ᤛᤡᤗᤠᤛᤖᤧ ᤂᤧᤵᤔᤥᤀᤣ ᤘᤠ᤹ᤔᤠ ᤗᤠ᤺ᤵᤔᤠ ᤏᤡ᤺ᤴᤎᤥ ᤆᤥᤃᤢᤖᤥ॥))

᥉᥋ ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴᤏᤠᤱ ᤀᤣᤴᤋᤡᤀᤥᤰᤁᤥᤀᤣ ᤘᤕᤧ ᤗᤠᤖᤧᤳᤇᤡᤖᤥ॥ ᤂᤧᤱᤜᤠ᤹ ᤏᤢ ᤘᤣ᤹ ᤕᤖᤡᤰᤗᤧ ᤛᤥᤛᤥᤖᤡᤰ ᤍᤠᤱᤒᤠᤸᤗᤧᤴ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤁᤡᤴ ᤀᤡᤱᤓᤴ ᤔᤧᤈᤥᤃᤢᤖ ᤔᤏᤠᤜᤠ᤹ ᤔᤧᤜᤢ᤹ᤖᤢᤛᤡᤖᤥ॥

ᤐᤠᤘᤗ ᤏᤢ ᤒᤖᤏᤠᤒᤠᤛᤧᤴ ᤛᤧᤴᤇᤡ᤹

᥉᥌ ᤁᤢᤓᤠ ᤕᤧᤴ ᤀᤣᤃᤠᤱ ᤐᤠᤘᤗᤖᤧ ᤒᤖᤏᤠᤒᤠᤛᤧᤴ ᤔᤧᤳᤋᤢ. “ᤀᤠᤸᤗ ᤀᤠᤴᤇᤡ᤹ᤀᤠᤱ ᤏᤢ᤺ᤱᤛᤡ ᤐᤡᤳᤇᤡ. ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤀᤡᤱᤓᤴ ᤀᤠᤈᤥᤃᤧᤳᤇᤢᤒᤠ ᤐᤠᤱᤈᤢᤶᤜᤠ᤹ᤀᤥ ᤗ᤺ᤴᤇᤡᤖ ᤑᤢ᤹ᤏᤢᤛᤠ᤹ᤜᤠ᤹ ᤀᤠᤰᤂᤣ ᤔᤧᤈᤥᤃᤢᤖ ᤔᤧᤕᤠᤰᤐᤣ ᤑᤠ᤹ᤀᤠᤱ ᤛᤠ᤹ᤛᤢᤛᤡᤖᤥ॥”

᥉᥍ ᤒᤖᤏᤠᤒᤠᤛᤖᤧ ᤕᤢᤜᤢᤴᤏᤠ ᤔᤧᤵᤔᤏᤠᤒᤠ ᤔᤷᤁᤢᤛᤧᤴ ᤛᤥᤖᤡᤰ ᤋᤣ᤹ᤔᤠ ᤏᤡᤱᤘᤠ᤹ ᤆᤥᤃᤢ.

᥉᥎ ᤁᤖ ᤐᤠᤘᤗᤖᤧ ᤀᤳᤋᤢ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤂᤧᤱᤜᤠ᤹ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤓᤠ᤹ᤖᤢᤴᤛᤡᤴᤏᤠᤱ ᤐᤠᤶᤑᤡᤗᤡᤕᤠᤀᤥᤗᤠᤶᤔᤣ ᤐᤰᤌᤛᤡᤀᤠᤱ ᤏᤢ᤺ᤰᤂᤧ ᤐᤣᤀᤠᤱ ᤘᤕᤧᤖᤥ॥

᥉᥏ ᤂᤢᤴᤇᤡ᤹ ᤛᤠ᤹ᤖᤡᤰ ᤐᤠ᤺ᤴ ᤌᤰᤋᤧᤇᤡᤀᤠᤱ ᤘᤣ᤹ ᤘᤣ᤹ ᤛᤧᤴᤍᤧᤇᤡᤀᤠᤱ ᤐᤣᤛᤡᤖᤥ॥ ᤒᤖᤏᤠᤒᤠᤛᤖᤧ ᤕᤢᤜᤢᤴᤏᤠ ᤔᤧᤵᤔᤏᤠᤒᤠ ᤔᤷᤁᤢᤛᤧᤴ ᤋᤣ᤹ᤖᤢᤀᤠᤱ ᤛᤤᤐᤪᤛ ᤘᤠᤃᤵᤂᤠᤶ ᤗᤧᤵᤔᤠᤱ ᤘᤠᤗᤠᤎᤠᤗᤠᤶ ᤌᤠᤛᤡᤱ.

᥊᥆ ᤁᤖ ᤐᤠᤘᤗᤖᤧ ᤛᤡᤗᤠᤛᤧᤴ ᤛᤣᤃᤢ. ᤜᤧᤰᤁᤩᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤧᤱᤜᤠ᤹ ᤍᤠᤱᤒᤠᤸᤗᤧ ᤁᤢᤗᤢᤱᤃᤢᤶᤔᤥ ᤔᤧᤍᤥ᤺ᤴᤍᤢᤛᤡᤀᤠᤱ ᤔᤧᤒᤠᤱᤄᤢᤛᤡᤖᤥ॥

᥊᥇ ᤂᤢᤴᤇᤡ᤹ ᤛᤡᤖᤡᤕᤠ ᤏᤢ ᤛᤡᤗᤡᤛᤡᤕᤠ ᤌᤢᤶᤔᤥ ᤐᤥ᤺ᤰᤂᤧᤇᤡᤖ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤜᤠ᤹ ᤁᤧᤎᤢᤶᤒᤠ ᤆᤥᤃᤧᤳᤇᤢᤖᤥ॥

ᤐᤠᤘᤗᤖᤧ ᤏᤡᤛᤡᤃᤣ᤺ᤰᤐᤠ ᤁᤢᤔᤠᤱᤛᤣᤘᤠ ᤗᤠᤶᤍᤡᤰ

᥇᥌

ᤐᤠᤘᤗᤧᤴ ᤍᤷᤒᤡ ᤏᤢ ᤗᤢᤛ᤻ᤋᤪᤠ ᤕᤧᤰᤕᤰᤜᤠ᤹ᤀᤥ ᤋᤩᤧᤖᤥ॥ ᤂᤧᤵᤔᤥ ᤋᤡᤔᤥᤌᤡ ᤔᤧᤵᤔᤏᤠᤒᤠ ᤏᤛᤠᤏᤡᤒᤠᤎᤡᤰ ᤘᤕᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤶᤔᤠ ᤏᤛᤠ᤺ᤴ ᤁᤧᤈᤥ᤺ᤰᤔᤠ ᤕᤜᤢᤍᤡ ᤘᤕᤧ. ᤁᤖ ᤁᤢᤶᤒᤠ ᤃᤪᤡᤁ ᤘᤕᤧ॥

᥈ ᤗᤢᤛ᤻ᤋᤪᤠ ᤏᤢ ᤀᤠᤀᤡᤁᤥᤏᤡᤕᤶᤒᤠ ᤁᤠᤰ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤋᤡᤔᤥᤌᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢᤒᤠ ᤁᤢᤀᤡᤱ ᤛᤧᤖᤧᤀᤠᤱ ᤘᤕᤧᤖᤥ॥

᥉ ᤐᤠᤘᤗᤖᤧ ᤋᤡᤔᤥᤌᤡ᤺ᤴᤏᤠᤱ ᤛᤥᤖᤡᤰ ᤋᤣ᤹ᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤂᤧᤵᤔᤥᤒᤠ ᤁᤠᤰ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡ ᤑᤠ᤹ᤀᤠᤱ ᤂᤧᤴ ᤜᤷᤍᤥ ᤜᤧᤃᤢ ᤐᤡᤖᤢ. ᤌᤣᤀᤠᤱᤓᤧᤸᤗᤧ ᤂᤧᤴ ᤗᤠᤈᤣ᤹ᤒᤠ ᤁᤠᤰ ᤕᤜᤢᤍᤡᤜᤠ᤹ᤖᤧ ᤋᤡᤔᤥᤌᤡᤖᤧ ᤁᤢᤶᤒᤠ ᤃᤪᤡᤁ ᤘᤕᤧᤒᤠᤴ ᤔᤧᤏᤡᤛᤢᤀᤠᤱ ᤔᤧᤘᤕᤧ ᤜᤧᤰᤁᤩᤠᤱ ᤂᤧᤴ ᤜᤷᤍᤥ ᤔᤧᤴᤜᤧᤰᤁᤣ ᤘᤕᤧᤖᤥ॥

᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤠᤶᤔᤥ ᤁᤧᤏᤧᤒᤠ ᤐᤠᤱᤈᤢᤶᤜᤠ᤹ ᤌᤵᤔᤣ ᤕᤖᤢᤛᤗᤧᤔᤛ᤻ᤔᤠ ᤛᤣ᤺ᤰᤕᤢᤰᤔᤡᤒᤠ ᤏᤢ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤏᤡ᤺ᤴᤎᤥ ᤔᤧᤈᤥᤃᤢᤒᤠ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤥ ᤑᤠ᤹ᤀᤠᤱ ᤏᤛᤠᤏᤡᤒᤠᤜᤠ᤹ ᤔᤧᤔᤧᤳᤋᤢᤛᤡᤖᤥ॥

᥋ ᤜᤧᤰᤁᤣᤗ᤹ᤖᤡᤰ ᤛᤣᤛᤣᤜᤢᤵᤗᤰᤜᤠ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤔᤧᤒᤥ᤺ᤰᤂᤧᤖ ᤌᤡᤰᤕᤠ᤺ᤴᤎᤰ ᤔᤧᤒᤥᤖᤧᤖ ᤔᤧᤒᤣᤖᤥ॥

ᤐᤠᤘᤗᤖᤧ ᤋᤪᤥᤀᤠᤛ᤻ᤛᤥ ᤋᤠᤍᤡᤃᤧᤴ ᤛᤢᤑᤥ ᤏᤡᤛᤢ᤹

᥌ ᤐᤠᤘᤗ ᤏᤢ ᤁᤢᤴᤍᤣ᤺ᤱᤜᤠ᤹ ᤑᤪᤡᤃᤡᤕᤠ ᤏᤢ ᤃᤗᤠᤋᤡᤕᤠᤛ᤻ᤔᤠ ᤌᤢᤶᤔᤥ ᤗᤠᤶᤍᤡᤰ ᤔᤧᤈᤥᤃᤧ. ᤌᤣᤀᤠᤱᤓᤧᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤀᤣᤛᤡᤕᤠᤛ᤻ᤔᤠ ᤋᤧᤱᤃᤵᤐᤥ ᤛᤢᤏᤠᤀᤡᤱ ᤛᤧᤔᤠ ᤛᤠᤰᤋᤢᤛᤡᤀᤠᤱ ᤘᤕᤧᤖᤥ॥

᥍ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤠᤀᤡᤛᤡᤕᤠᤛ᤻ᤔᤠ ᤀᤡ᤺ᤴᤎᤥᤀᤥ ᤔᤧᤃᤧᤖᤧᤀᤠᤱ ᤒᤡᤌᤠᤏᤡᤕᤠᤛ᤻ᤔᤠ ᤌᤢᤶᤔᤥ ᤐᤣ᤺ᤰᤔᤠ ᤋᤶᤛᤡᤴ ᤔᤧᤈᤥᤃᤧ. ᤁᤖ ᤕᤧᤛᤢᤖᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤜᤧᤰᤁᤣ ᤆᤥ᤺ᤰᤔᤠ ᤂᤧᤱᤜᤠ᤹ ᤔᤧᤒᤠᤱᤄᤢᤴᤛᤡᤴᤗᤥ॥

᥎ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤏᤠᤶᤎᤠ ᤐᤡᤛᤠᤱᤒᤠ ᤔᤠᤀᤡᤛᤡᤕᤠ ᤔᤧᤒᤥ᤺ᤰᤂᤧᤖ ᤋᤪᤥᤀᤠᤛ ᤕᤧᤰᤕᤰᤁᤥ ᤔᤧᤒᤣ॥

᥏ ᤂᤧᤵᤔᤥ ᤂᤧᤴ ᤛᤧᤴᤍᤡᤰ ᤐᤠᤘᤗᤖᤧ ᤋᤠᤍᤡᤃᤧᤴ ᤛᤢᤑᤥᤎᤡᤰ ᤏᤡᤛᤢ॥ ᤂᤧᤵᤔᤥ ᤔᤧᤛᤣᤍᤥᤏᤡᤕᤠᤛ᤻ᤔᤠ ᤔᤏᤠᤎᤡᤰ ᤔᤧᤛᤣᤍᤥᤏᤡᤕᤠᤀᤥ ᤌᤠᤅᤧᤀᤠᤱ ᤀᤠᤏᤡᤃᤧ ᤕᤠᤵᤔᤡ ᤁᤢᤓᤠ᤹ ᤀᤠᤒᤡᤖᤧ᤹ ᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤖ ᤕᤧᤒᤧᤒᤠ ᤏᤡᤛᤢᤖᤥ॥

᥇᥆ ᤐᤠᤘᤗᤖᤧ ᤁᤴ ᤋᤠᤍᤡᤃᤧᤴ ᤛᤢᤑᤥᤴ ᤏᤡᤛᤢᤀᤠᤱ ᤀᤠᤏᤡᤃᤧa ᤂᤡᤔᤥ ᤔᤧᤛᤣᤍᤥᤏᤡᤕᤠᤀᤥ ᤐᤣ᤺ᤰᤔᤠ ᤕᤠᤖᤡᤵ ᤐᤥ᤺ᤰᤂᤡᤃᤧ. ᤌᤣᤀᤠᤱᤓᤧᤸᤗᤧ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ᤀᤥ ᤛᤢᤏᤠᤀᤡᤱ ᤛᤧᤔᤠ ᤕᤠᤵᤔᤡ ᤀᤢ᤺ᤳᤋᤧᤒᤠ ᤑᤠ᤹ᤀᤠᤱ ᤏᤡ᤺ᤴᤎᤥ ᤆᤥ᤺ᤰᤔᤏᤠᤖᤥ॥

ᤗᤡᤍᤡᤕᤠᤖᤧ ᤍᤠᤱᤒᤠᤀᤥ ᤏᤛᤠ᤺ᤴ ᤆᤥᤃᤢ᤹

᥇᥇ ᤀᤠᤏᤡᤃᤧ ᤋᤪᤥᤀᤠᤛ ᤗᤧᤵᤔᤏᤠᤀᤠᤱ ᤘᤠᤗᤠᤎᤠᤗᤠᤶ ᤛᤠᤔᤥᤌᤪᤧᤛ ᤘᤠᤃᤵᤂᤠᤶ ᤐᤣ᤺ᤰᤔᤏᤠ॥ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤏᤡᤕᤠᤐᤥᤗᤡᤛ ᤁᤧᤖᤡᤃᤧᤖᤥ॥

᥇᥈ ᤂᤧᤵᤔᤥᤗᤠᤶ ᤀᤠᤏᤡᤃᤧ ᤗᤠᤱᤄᤣ᤺ᤰᤔᤏᤠᤀᤠᤱ ᤑᤡᤗᤡᤵᤐᤡᤀᤥ ᤁᤧᤵᤔᤏᤠᤖᤥ॥ ᤂᤧᤱᤃ ᤔᤧᤛᤣᤍᤥᤏᤡᤕᤠᤛ᤻ᤔᤠ ᤌᤢᤶᤔᤥᤒᤠ ᤁᤧᤕᤧᤰᤐᤠ ᤕᤧᤰᤕᤰ ᤏᤢ ᤖᤥᤔᤡ ᤕᤰᤗᤠᤈᤣ᤹ᤀᤠᤱ ᤘᤕᤧᤖᤥ॥ ᤂᤧᤵᤔᤥ ᤀᤠᤏᤡᤃᤧ ᤁᤢᤓᤠ ᤕᤧᤴ ᤘᤕᤡᤃᤧᤖᤥ॥

᥇᥉ ᤜᤧᤰᤁᤩᤠᤱ ᤘᤣ᤹ᤛ᤻ᤔᤠ ᤏᤠ᤺ᤶᤛᤡᤱ ᤕᤧᤴᤏᤥ ᤀᤠᤏᤡᤃᤧ ᤕᤧᤰᤕᤰᤁᤥᤛ᤻ᤔᤠ ᤘᤠᤜᤱ ᤗᤧᤵᤔᤠᤱᤒᤠ ᤁᤢᤕᤠᤀᤥ ᤐᤣ᤺ᤰᤔᤏᤠ॥ ᤁᤴ ᤋᤧᤴᤏᤡᤴ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤋᤢᤘᤠ ᤆᤥ᤺ᤰᤔᤠᤍᤧᤴ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡᤱᤘᤠ᤹ ᤀᤡ᤺ᤵᤔᤏᤠᤖᤥ॥ ᤀᤠᤏᤡᤃᤧ ᤂᤧᤵᤔᤥ ᤛᤣᤘᤠ ᤆᤥ᤺ᤰᤛᤧ ᤁᤧᤈᤢᤶᤔᤠ ᤔᤧᤴᤇᤢᤔᤠᤜᤠ᤹ᤏᤢ ᤋᤠ᤹ᤈᤧᤱᤔᤏᤠᤖ ᤕᤢᤱᤔᤏᤠᤖᤥ॥

᥇᥊ ᤂᤧᤵᤔᤥ ᤛᤢᤏᤠᤀᤡᤱ ᤁᤧᤄᤧᤶᤔᤠᤜᤠ᤹ᤀᤥ ᤗᤡᤍᤡᤕᤠ ᤔᤧᤵᤔᤏᤠᤔᤠ ᤌᤡᤕᤠᤋᤡᤖᤠ ᤕᤧᤰᤕᤰᤁᤥᤛ᤻ᤔᤠ ᤐᤖᤠᤴᤗᤠ ᤋᤣ᤺ᤳ ᤗᤧᤱᤜᤱ ᤁᤧᤈᤥ᤺ᤰᤔᤠᤎᤡᤰ ᤘᤕᤧ॥ ᤜᤧᤰᤁᤩᤠᤱ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥ᤺ᤰᤔᤠ ᤌᤡᤶᤔᤧᤴᤍᤱ ᤛᤢᤘᤠᤱᤛ᤻ᤔᤠ ᤘᤕᤧ॥ ᤐᤠᤘᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤀᤠᤱ ᤏᤛᤠ᤺ᤴ ᤆᤥᤃᤢᤖ ᤑᤠ᤹ᤀᤠᤱ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤜᤴᤍᤢ ᤐᤡᤖᤢ॥

᥇᥋ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤠᤰ ᤁᤢᤜᤡᤶᤛᤕᤱᤜᤠ᤹ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤀᤡᤱᤃᤠ᤹ ᤛᤧᤰᤂᤠᤀᤣ ᤍᤠᤱᤒᤠᤸᤗᤧ ᤁᤢᤏᤛᤠᤏᤡᤔᤠ ᤑᤠ᤹ᤀᤠᤱ ᤕᤠᤵᤔᤡ ᤁᤧᤀᤡ᤺ᤳᤋᤡᤏᤧ ᤑᤠ᤹ᤃᤪ ᤀᤠᤜᤡᤶᤔᤥ ᤋᤩᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹ᤀᤥ ᤗ᤹ᤖᤡᤰ ᤕᤠᤵᤔᤡ ᤀᤢ᤺ᤳᤋᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤜᤡᤶᤔᤥ ᤕᤠᤵᤔᤡ ᤋᤣ᤹ᤔᤠ ᤑᤠ᤹ᤀᤠᤱ ᤛᤠᤰᤁᤧᤸᤗᤧᤰ ᤆᤥᤃᤧᤖᤥ॥

ᤐᤠᤘᤗ ᤏᤢ ᤛᤡᤗᤠᤛᤧᤴ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡ᤹

᥇᥌ ᤌᤡᤰᤕᤧᤴ ᤀᤠᤏᤡᤃᤧ ᤋᤢᤘᤠ ᤆᤥ᤺ᤰᤔᤠᤍᤧᤴᤏᤥ ᤐᤣ᤺ᤰᤔᤏᤠᤖ ᤐᤵᤔᤏᤠ᤺ᤸᤗᤧ ᤑᤧᤴᤛᤠᤶᤔᤡᤸᤗᤧ ᤕᤠᤱᤄᤢᤔᤠ ᤕᤥ᤺ᤰᤔᤠᤎᤡᤰ ᤋᤢᤶᤏᤠ॥ ᤂᤧᤸᤗᤧ ᤂᤠᤀᤡᤃᤢᤀᤠᤱ ᤁᤢᤴᤍᤠᤱᤒᤠᤜᤠ᤹ ᤕᤖᤡᤰ ᤕᤠᤱ ᤌᤃᤢ ᤐᤡᤖᤢᤛᤡᤖ ᤘᤕᤧᤖᤥ॥

᥇᥍ ᤂᤧᤸᤗᤧ ᤐᤠᤘᤗ ᤏᤢ ᤀᤠᤏᤡᤃᤧ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧᤖ ᤕᤠᤵᤔᤡ ᤋᤡᤶᤍᤧᤖᤥ. “ᤁᤴ ᤔᤏᤠᤜᤠ᤹ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤛᤡᤖᤥ॥ ᤁᤱᤜᤠ᤹ᤖᤧ ᤀᤠᤰᤂᤣᤗ᤹ᤖᤡᤰ ᤛᤧᤴᤗᤵ ᤁᤧᤄᤥᤛᤢᤶ ᤂᤧᤴ ᤂᤡᤏᤡ᤹ ᤁᤧᤶᤔᤧᤳᤋᤡᤖᤥ॥”

᥇᥎ ᤂᤧᤸᤗᤧ ᤕᤖᤡᤰ ᤕᤧᤴ ᤌᤠᤖᤡᤰ ᤜᤧᤰᤁᤣ ᤆᤥᤃᤢᤖ ᤏᤧᤛ᤻ᤛᤧ॥ ᤜᤧᤰᤁᤩᤠᤱ ᤐᤠᤘᤗᤧᤴ ᤁᤢᤏᤡᤱᤄᤧᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤜᤡᤛᤡᤱᤅᤠᤱ ᤂᤧᤴ ᤕᤥ᤺ᤰᤔᤠᤀᤥ ᤁᤧᤕᤠᤰᤐᤠ ᤑᤧᤴᤛᤠᤶᤔᤡᤴ ᤀᤰᤂᤣ ᤔᤧᤳᤋᤢᤖ ᤑᤧ᤺ᤰᤋᤢᤖᤥ. “ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤢᤰᤛᤠᤶᤔᤡᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤥᤗᤠᤶ ᤗ᤺ᤴᤍᤧ ᤐᤣᤃᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤏᤧ॥” ᤂᤡᤔᤥ ᤂᤧᤴ ᤑᤧᤴᤛᤠᤶᤔᤡᤴᤏᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤐᤰᤌ᤺ᤀᤠᤱ ᤐᤣᤖᤥ॥

᥇᥏ ᤜᤧᤰᤁᤩᤠᤱ ᤂᤧᤴ ᤕᤥ᤺ᤰᤔᤠᤸᤗᤧ ᤁᤢᤴᤍᤠᤱᤒᤠᤜᤠ᤹ᤖᤧ ᤀᤠᤸᤗ ᤕᤠᤱᤌᤰᤔᤠ ᤗᤠᤶᤔᤡᤴ ᤏᤢᤒᤧᤒᤠ ᤔᤧᤏᤡᤛᤢᤀᤠᤱ ᤐᤠᤘᤗ ᤏᤢ ᤛᤡᤗᤠᤛᤧᤴ ᤔᤧᤍᤧᤶᤛᤢᤛᤡᤀᤠᤱ ᤔᤧᤀᤢ᤺ᤰᤂᤢᤛᤡᤖ ᤕᤧᤰᤕᤰᤛ᤻ᤔᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤥ ᤔᤧᤍᤠᤖᤢᤛᤡᤖᤥ॥

᥈᥆ ᤂᤧᤱᤜᤠ᤹ᤖᤧ ᤖᤥᤔᤡ ᤛᤢᤜᤠᤱᤕᤢᤰᤐᤠᤜᤠ᤹ ᤀᤰᤂᤣ ᤔᤧᤔᤧᤳᤋᤢᤛᤡ. “ᤁᤴ ᤔᤏᤠᤜᤠ᤹ ᤕᤜᤢᤍᤡᤛᤡᤖᤥ. ᤜᤧᤰᤁᤩᤠᤱ ᤁᤱᤜᤠ᤹ᤖᤧ ᤀᤠᤏᤡ᤹ ᤕᤧᤰᤕᤰᤁᤥ ᤜᤕᤱᤁᤡᤸᤗᤡᤱ ᤆᤥ᤺ᤰᤛᤢᤖ ᤕᤠᤰᤛᤡᤖᤥ॥

᥈᥇ ᤂᤧᤱᤜᤠ᤹ᤖᤧ ᤀᤠᤏᤡ᤹ ᤖᤥᤔᤡ ᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥᤒᤠ ᤛᤠᤰᤌᤡᤶᤜᤠ᤹ ᤜᤢ᤹ᤛᤢᤛᤡᤖ ᤕᤠᤰᤛᤡᤖᤥ॥ ᤀᤠᤏᤡ᤹ ᤖᤥᤔᤡᤜᤠ᤹ᤖᤧᤃ ᤂᤧᤴ ᤋᤧᤴᤍᤡᤱ ᤆᤥ᤺ᤰᤔᤠ ᤏᤢ ᤀᤡ᤺ᤵᤔᤠ ᤏᤠ᤺ᤵᤔᤠ ᤛᤢᤰᤔᤧᤍᤧᤳᤋᤡᤴᤗᤥ॥”

᥈᥈ ᤜᤧᤰᤁᤣ᤺ᤸᤗᤧ ᤂᤧᤵᤔᤥ ᤁᤧᤈᤢᤶᤒᤠᤀᤠᤱ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤂᤢᤴᤇᤡ᤹ ᤜᤡᤵᤛᤧ ᤔᤧᤓᤢᤱᤛᤡᤱ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧᤀᤠᤱ ᤐᤠᤘᤗ ᤏᤢ ᤛᤡᤗᤠᤛᤖᤧ ᤂᤢᤴᤇᤡ᤹ ᤆᤠᤱᤍᤣ᤺ᤳᤜᤠ᤹ ᤑᤧᤶᤔᤠᤀᤠᤱ ᤜᤡᤵᤔᤠ ᤔᤧᤒᤠᤱᤄᤢᤛᤡ॥

᥈᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤋᤧ᤺ᤶᤓᤢᤰ ᤔᤧᤕᤠᤰᤋᤢᤛᤡᤀᤠᤱ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡᤖᤥ॥ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤐᤢᤱᤗᤠᤀᤡᤱᤒᤠᤴ ᤏᤢᤖᤡᤰᤁᤠᤱ ᤂᤧᤱᤜᤠ᤹ ᤁᤥᤔᤠ ᤐᤠᤱᤄᤧᤛᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤔᤧᤒᤡᤖᤢᤖᤥ॥

᥈᥊ ᤀᤰᤋᤱᤒᤠ ᤀᤡᤱᤈᤠ᤺ᤱ ᤂᤥᤛᤢᤀᤠᤱ ᤐᤢᤱᤗᤠᤀᤡᤱᤒᤠᤸᤗᤧ ᤂᤧᤱᤜᤠ᤹ ᤐᤢᤱᤗᤠᤜᤡᤶᤔᤥᤒᤠ ᤛᤡᤃᤠᤱᤛ᤻ᤔᤠ ᤕᤠᤰᤑᤠᤀᤥ ᤂᤢᤴᤇᤡ᤹ ᤗᤠᤱᤜᤠ᤹ ᤑᤧᤴᤌᤰᤁᤪᤱᤅᤥ ᤕᤠᤰᤐᤠᤱᤄᤢᤛᤡᤀᤠᤱ ᤛᤠᤰᤋᤢᤛᤡᤖᤥ॥

᥈᥋ ᤛᤧᤳᤗᤢᤶ ᤑᤰᤋᤧᤖ ᤐᤳᤇᤧᤸᤗᤧ ᤐᤠᤘᤗ ᤏᤢ ᤛᤡᤗᤠᤛᤧᤴ ᤋᤢᤘᤠ ᤆᤥᤃᤢᤛᤡᤖ ᤛᤠᤶᤗᤥᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤛᤧᤳᤇᤢᤖ ᤕᤠᤃᤧᤳᤇᤡᤖᤥ॥ ᤘᤣ᤹ ᤐᤢᤱᤗᤠᤎᤠᤒᤠᤜᤠ᤹ᤖᤧᤀᤠᤱ ᤂᤧᤱᤜᤠ᤹ ᤔᤧᤄᤧᤵᤛᤢᤛᤡᤖ ᤔᤧᤕᤢᤅᤧᤖᤥ॥

᥈᥌ ᤜᤰᤆᤄᤳ ᤁᤡᤵᤔᤠ ᤁᤧᤄᤢᤒᤠ ᤗᤢᤵᤗᤡ ᤌᤠᤅᤧᤀᤠᤱ ᤐᤢᤱᤗᤠᤜᤡᤶ ᤕᤰᤜᤠ᤹ᤀᤣ ᤕᤰᤂᤢᤖ ᤗᤠᤶᤎᤣ᤺ᤵᤜᤠ᤹ ᤜᤸᤗᤧᤰ ᤘᤖᤧᤰ ᤜᤖᤧᤀᤠᤱ ᤁᤧᤖᤧᤰ ᤐᤢᤱᤗᤠᤎᤠᤒᤠᤜᤠ᤹ᤖᤧ ᤂᤢᤏᤡ᤹ ᤀᤡᤄᤣ᤺ᤱᤜᤠ᤹ ᤐᤠ᤺ᤰᤂᤧᤖᤥ॥

᥈᥍ ᤜᤧᤰᤁᤣ᤺ᤸᤗᤧ ᤐᤢᤱᤗᤠᤀᤡᤱᤒᤠᤴ ᤁᤢᤔᤡᤰ ᤛᤥᤖᤧᤀᤠᤱ ᤐᤢᤱᤗᤠᤜᤡᤶᤔᤥᤒᤠ ᤗᤠᤶᤎᤣ᤺ᤵᤜᤠ᤹ ᤜᤖᤧᤀᤠᤱ ᤐᤳᤇᤧᤒᤠ ᤏᤡᤛᤢ ᤜᤧᤰᤁᤩᤠᤱ ᤐᤢᤱᤗᤠᤎᤠᤒᤠᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣᤒᤡᤗᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢ॥ ᤜᤧᤰᤁᤣ᤺ᤸᤗᤧ ᤜᤣᤛᤢᤒᤠ ᤋᤠᤓᤣ᤺ᤴ ᤋᤖᤵ ᤑᤡ᤺ᤰᤂᤢᤀᤠᤱ ᤛᤧᤳᤇᤡᤱᤔᤠ ᤁᤥ᤺ᤳᤋᤢᤖᤥ॥

᥈᥎ ᤁᤖ ᤐᤠᤘᤗᤖᤧ ᤀ᤺ᤰᤋᤧᤖ ᤀᤰᤂᤣ ᤔᤧᤳᤋᤢ. “ᤀᤠᤍᤠᤱᤒᤠᤀᤣ. ᤌᤣᤀᤠᤱ ᤔᤧᤔᤧᤳᤇᤡᤅᤧᤴᤏᤧ᤹ᤀᤥ᥄ ᤀᤠᤏᤡᤃᤧᤃ ᤂᤠ ᤁᤵᤔᤥᤀᤣ ᤕᤠᤃᤡᤃᤧ᤹ᤖᤥ॥”

᥈᥏ ᤂᤧᤴ ᤐᤢᤱᤗᤠᤀᤡᤱᤒᤠᤸᤗᤧ ᤛᤣᤔᤡ᤺ᤴ ᤜᤠ᤺ᤶᤔᤠ ᤐᤠᤱᤄᤢᤛᤡᤀᤠᤱ ᤛᤡᤃᤠᤱ ᤗᤥ᤺ᤰᤋᤧᤖ ᤋᤩᤧ॥ ᤂᤧᤴ ᤕᤰᤂᤧᤖ ᤐᤠᤘᤗ ᤏᤢ ᤛᤡᤗᤠᤛᤖᤧ ᤂᤢᤴᤇᤡ᤹ ᤗᤠᤱᤈᤰᤐᤥ ᤌᤢᤱᤒᤥᤜᤈ᤹ ᤕᤢᤱᤛᤡᤱᤗᤥ॥

᥉᥆ ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤠ᤺ᤰᤁᤠᤳ ᤗ᤺ᤳᤋᤢᤛᤡᤀᤠᤱ ᤛᤣ᤺ᤴᤍᤥᤛᤢᤛᤡ. “ᤀᤠᤍᤠᤱᤒᤠᤛᤣ. ᤀᤡᤱᤃᤠ᤹ ᤌᤣ ᤆᤥᤃᤢᤱᤅᤡᤸᤗᤧ ᤛᤧᤴᤗᤵ ᤂᤥᤀᤠᤒᤣ᥅”

᥉᥇ ᤂᤧᤱᤜᤠ᤹ᤖᤧ ᤏᤥᤃᤵ ᤐᤡᤖᤧᤳᤇᤢ. “ᤍᤠᤱᤒᤠ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤛᤧᤴᤗᤵ ᤁᤧᤄᤥᤛᤢ᤹. ᤜᤧᤰᤁᤣᤗ᤹ᤖᤡᤰᤁᤣ ᤁᤧᤜᤡᤶᤛᤕᤱᤜᤠ᤹ᤖᤧᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤏᤧ ᤑᤠ᤹ᤃᤪ ᤛᤧᤴᤗᤵ ᤔᤧᤄᤥᤛᤢ᤹ᤖᤥ॥”

᥉᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤂᤢᤏᤧ᤹ ᤏᤢ ᤁᤢᤜᤡᤶᤛᤕᤱᤜᤠ᤹ ᤆᤧᤰᤋᤧᤳᤇᤢᤛᤡᤀᤠᤱ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥉᥉ ᤛᤧᤴᤍᤡᤰ ᤒᤠᤂᤧᤴ ᤕᤧᤶᤔᤥ ᤐᤢᤱᤗᤠᤀᤡᤱᤒᤠᤸᤗᤧ ᤂᤧᤱᤜᤠ᤹ ᤋᤣ᤹ᤖᤢᤛᤡᤀᤠᤱ ᤂᤢᤴᤇᤡ᤹ ᤕᤠᤱᤄᤣ᤺ᤰᤜᤠ᤹ ᤘᤠᤜᤵᤋᤢ ᤐᤡᤖᤢᤛᤡ. ᤜᤧᤰᤁᤩᤠᤱ ᤐᤢᤱᤗᤠᤀᤡᤱᤒᤠᤴ ᤏᤢ ᤁᤢᤜᤡᤶᤛᤕᤱᤜᤠ᤹ ᤂᤡᤔᤥ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤖᤥ॥

᥉᥊ ᤂᤧᤸᤗᤧ ᤐᤠᤘᤗ ᤏᤢ ᤛᤡᤗᤠᤛᤧᤴ ᤁᤢᤜᤡᤶᤔᤥ ᤋᤣ᤹ᤖᤢᤛᤡᤀᤠᤱ ᤆᤠᤔᤠ ᤌᤢᤱᤔᤠ ᤐᤡᤖᤢᤛᤡ॥ ᤂᤢᤏᤧ᤹ ᤏᤢ ᤁᤢᤜᤡᤶᤛᤕᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤛᤠ᤹ᤖᤡᤰ ᤀᤥᤔᤢ ᤔᤧᤗ᤹ᤖᤧᤖᤥ॥

᥉᥋ ᤁᤢᤍᤠ᤺ᤴᤍᤡᤰᤔᤠ ᤒᤠ ᤂᤧᤴ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤜᤠᤖᤠ᤹ ᤐᤢᤱᤗᤠᤀᤡᤱᤒᤠᤸᤗᤧ ᤂᤧᤴ ᤔᤏᤠᤜᤠ᤹ ᤐᤢᤱᤗᤠᤜᤡᤶᤔᤥᤗᤠᤶ ᤐᤣ᤺ᤰᤔᤠ ᤐᤠᤱᤄᤢᤛᤡᤏᤡ ᤑᤠ᤹ᤀᤠᤱ ᤋᤡᤗᤡᤱᤃᤠᤜᤠ᤹ᤗᤠᤶ ᤀᤡᤱᤈᤠ᤺ᤱ ᤔᤧᤜᤠᤰᤋᤢᤖᤥ॥

᥉᥌ ᤜᤧᤰᤁᤣ᤺ᤸᤗᤧ ᤐᤢᤱᤗᤠᤀᤡᤱᤒᤠᤸᤗᤧ ᤐᤠᤘᤗᤧᤴ ᤀᤰᤂᤣ ᤔᤧᤳᤋᤢ. “ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤧᤏᤧ᤹ ᤏᤢ ᤛᤡᤗᤠᤛᤧᤴ ᤗᤧᤵᤔᤠᤍᤣᤔᤠᤏᤧᤛᤡᤱ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤔᤧᤜᤠᤅᤢᤀᤠᤱ ᤔᤧᤘᤠ᤹॥ ᤜᤧᤰᤁᤣ᤺ᤸᤗᤧ ᤂᤡᤴᤇᤡ᤹ ᤐᤣ᤺ᤰᤔᤠ ᤁᤧᤛᤢᤰᤛᤢᤖᤥ॥ ᤏᤢᤖᤡᤰᤁᤠᤱ ᤐᤣᤛᤧᤳᤇᤧ᤹ᤀᤥ॥”

᥉᥍ ᤁᤖ ᤐᤠᤘᤗᤖᤧ ᤂᤧᤴ ᤋᤡᤗᤡᤱᤃᤠᤜᤠ᤹ ᤔᤧᤳᤋᤢᤛᤡ. “ᤀᤠᤴᤇᤡᤃᤧᤃ ᤖᤥᤔᤡ ᤕᤰᤕᤢᤱᤒᤠᤛᤡᤃᤧᤛᤠᤱb ᤌᤧᤔᤠᤀᤠᤱ ᤋᤢ᤺ᤴᤍᤣ᤹ ᤔᤧ᤺ᤴᤏᤣ ᤔᤏᤠᤗᤢᤶᤔᤥ ᤀᤠᤴᤇᤡᤃᤧ ᤕᤠᤵᤔᤡ ᤋᤧ᤺ᤶᤓᤢᤰ ᤔᤧᤕᤠᤰᤋᤧᤳᤇᤡᤃᤧᤀᤠᤱ ᤐᤢᤱᤗᤠᤜᤡᤶᤔᤥ ᤕᤠᤵᤔᤡ ᤔᤧᤛᤠᤰᤋᤧ॥ ᤀᤠᤸᤗ ᤂᤧᤱᤜᤠ᤹ᤖᤧ ᤛᤫᤠ᤺ᤳᤋᤠᤱ ᤗᤧᤵᤔᤠᤍᤣᤔᤠ ᤔᤧᤃᤥ᤺ᤳᤋᤧᤳᤇᤡᤃᤧᤒᤠᤒᤡ᥅ ᤁᤱᤃ ᤐᤥᤱᤔᤠ ᤔᤧᤛᤢᤰᤏᤧᤴᤗᤥ᥄ ᤜᤠᤖᤠ᤹ ᤛᤢᤜᤠᤱᤕᤢᤰᤐᤠᤜᤠ᤹ᤀᤣ ᤁᤵᤔᤥ ᤔᤧᤍᤠᤀᤠᤱ ᤔᤧᤗᤧᤳᤇᤡᤃᤧᤖ ᤐᤥᤱᤗᤥ॥”

᥉᥎ ᤜᤧᤰᤁᤩᤠᤱ ᤋᤡᤗᤡᤱᤃᤠᤜᤠ᤹ᤖᤧ ᤛᤢᤜᤠᤱᤕᤢᤰᤐᤠᤜᤠ᤹ ᤒᤠᤁᤴ ᤐᤠ᤺ᤴᤜᤠ᤹ ᤔᤧᤔᤧᤳᤋᤢᤛᤡ॥ ᤂᤧᤱᤜᤠ᤹ᤖᤧ ᤐᤠᤘᤗ ᤏᤢ ᤛᤡᤗᤠᤛᤧᤴ ᤖᤥᤔᤡ ᤕᤰᤕᤢᤱᤒᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤂᤧᤱᤜᤠ᤹ ᤔᤧᤃᤡᤛᤧᤖᤥ॥

᥉᥏ ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤧᤵᤔᤥ ᤔᤧᤍᤩᤧᤀᤠᤱ ᤔᤧᤏ᤺ᤶᤛᤡᤱᤗ ᤂᤧᤱᤜᤠ᤹ᤏᤢ ᤗᤧᤵᤔᤡ ᤔᤧᤏᤠ᤺ᤰᤋᤧᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤢᤱᤗᤠᤜᤡᤶᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤳᤋᤢᤛᤡᤀᤠᤱ ᤀᤠᤸᤗ ᤁᤴ ᤕᤧᤰᤕᤰᤁᤥᤗᤠᤶ ᤐᤣᤛᤧᤇᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤛᤡᤖᤥ॥

᥊᥆ ᤜᤧᤰᤁᤩᤠᤱ ᤐᤠᤘᤗ ᤏᤢ ᤛᤡᤗᤠᤛᤧᤴ ᤂᤧᤵᤔᤥᤗᤠᤶ ᤗᤡᤍᤡᤕᤠᤖᤧ ᤁᤢᤜᤡᤶᤔᤥ ᤐᤣᤛᤡ॥ ᤂᤧᤵᤔᤥ ᤂᤧᤱᤜᤠ᤹ᤖᤧ ᤗᤡᤍᤡᤕᤠ ᤏᤢ ᤘᤣ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤋᤢᤔᤧᤳᤇᤢᤖ ᤀᤠ᤺ᤴᤇᤡᤱᤔᤠ ᤐᤡᤖᤧᤳᤇᤢᤀᤠᤱ ᤂᤧᤵᤔᤥᤗᤠᤶ ᤐᤣᤛᤡᤖᤥ॥

a 

᥇᥌:᥇᥆ ᤁᤴ ᤛᤠᤵᤐᤴ ᤁᤧᤛᤠᤵᤐᤠ ᤗᤢᤁᤠ᤺ᤸᤗᤧ ᤋᤪᤥᤀᤠᤛ ᤕᤧᤰᤕᤰᤁᤥᤗᤠᤶ ᤋᤣ᤺ᤱ ᤔᤧᤳᤋᤢᤛᤡᤖᤥ॥

b 

᥇᥌:᥉᥍ ᤕᤰᤕᤢᤱᤒᤠᤛᤡᤃᤧ᤹- ᤂᤧᤴ ᤕᤧᤶᤔᤥᤒᤠ ᤖᤥᤔᤡ ᤋᤢ᤺ᤴᤍᤣ᤹ ᤔᤧ᤺ᤴᤏᤣ ᤖᤥᤔᤡ ᤕᤰᤕᤢᤱᤒᤠᤜᤠ᤹ ᤐᤢᤱᤗᤠᤜᤡᤶᤔᤥ ᤛᤠᤰᤔᤠᤛᤡ ᤌᤡᤶ ᤜᤥ᤺ᤵᤋᤧᤖᤥ॥

ᤌᤡᤛ᤻ᤛᤗᤥᤏᤡᤁᤠᤀᤥ ᤏᤡᤱᤄᤢᤶ

᥇᥍

ᤐᤠᤘᤗ ᤏᤢ ᤛᤡᤗᤠᤛᤧᤴ ᤀᤶᤑᤡᤐᤥᤗᤡᤛ ᤏᤢ ᤀᤵᤐᤥᤗᤥᤏᤡᤕᤠ ᤐᤥ᤺ᤰᤂᤧᤛᤡᤖ ᤌᤡᤛ᤻ᤛᤗᤥᤏᤡᤁᤠ ᤕᤧᤰᤕᤰᤁᤥ ᤁᤧᤖᤧᤳᤇᤡ॥ ᤂᤧᤵᤔᤥ ᤕᤜᤢᤍᤡ ᤆᤢᤶᤗᤢᤱᤜᤡᤶᤎᤡᤰ ᤏᤧᤛ᤻ᤛᤧ॥

᥈-᥉ ᤐᤠᤘᤗᤖᤧ ᤏᤠ᤺ᤶᤛᤡᤱ ᤕᤧᤴ ᤌᤵᤔᤣ ᤂᤢᤏᤧ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣ᤺ᤸᤗᤧ ᤛᤢᤶᤗᤧᤱ ᤏᤠ᤺ᤶᤛᤡᤱᤔᤠ ᤕᤧᤴᤏᤥ ᤂᤧᤵᤔᤥᤒᤠ ᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤋᤢᤰᤂᤣ ᤆᤠᤀᤠᤱ ᤛᤡ᤹᤺ ᤜᤧᤰᤁᤩᤠᤱ ᤛᤡᤔᤧᤴᤗᤠᤶ ᤜᤡᤱ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤗᤠᤶ ᤀᤥᤛᤣ᤺ᤴᤎᤠᤰᤋᤢᤛᤡ॥ “ᤀᤡᤱᤃᤠ᤹ ᤀᤡᤱᤓᤥᤛᤢᤱᤒᤠ ᤁᤴ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ” ᤔᤧᤳᤋᤢᤛᤡ॥

᥊ ᤂᤧᤵᤔᤥ ᤁᤧᤘᤠ᤹ᤒᤠ ᤁᤢᤓᤠ ᤕᤜᤢᤍᤡᤜᤠ᤹ ᤁᤴ ᤐᤠ᤺ᤴᤏᤡᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤋᤩᤧᤀᤠᤱ ᤜᤢ᤹ᤛᤠᤶᤒᤠ ᤔᤧᤒᤥ᤺ᤰᤂᤧᤖᤥ॥ ᤂᤧᤵᤔᤥᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥ᤺ᤰᤐᤠ ᤕᤖᤡᤰ ᤃᤪᤡᤰᤜᤠ᤹ ᤏᤢ ᤔᤡᤱᤛᤥᤍᤠᤱᤔᤠ ᤔᤧᤴᤇᤢᤔᤠᤜᤠ᤹ᤖᤧᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥋ ᤁᤖ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤕᤜᤢᤍᤡᤜᤠ᤹ᤖᤧ ᤂᤧᤱᤜᤠ᤹ ᤏᤠᤔᤧᤜᤧᤳᤋᤢᤛᤡᤀᤠᤱ ᤂᤧᤴ ᤕᤧᤰᤕᤰᤁᤥᤒᤠ ᤀᤠᤗᤧᤵᤐᤠ ᤗᤧᤃᤧᤒᤠᤜᤠ᤹ ᤔᤧᤛᤢᤵᤛᤢᤛᤡᤀᤠᤱ ᤔᤧᤜᤢᤛᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤰᤕᤰᤁᤥ ᤐᤕᤶ ᤜᤕᤱᤁᤡᤸᤗᤡᤱ ᤔᤧᤈᤥᤃᤢᤀᤠᤱ ᤕᤧᤛᤥᤏᤖᤧ ᤁᤢᤜᤡᤶᤔᤥ ᤔᤧᤒᤣᤀᤠᤱ ᤐᤠᤘᤗ ᤏᤢ ᤛᤡᤗᤠᤛᤧᤴ ᤔᤏᤠᤜᤠ᤹ᤖᤥ ᤋᤣ᤹ᤔᤠ ᤐᤡᤔᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥

᥌ ᤁᤖ ᤂᤧᤱᤜᤠ᤹ᤖᤧ ᤂᤧᤵᤔᤥ ᤐᤠᤘᤗ ᤏᤢ ᤛᤡᤗᤠᤛᤧᤴ ᤔᤧᤴᤍᤢᤔᤢᤴᤛᤡᤴ. ᤜᤧᤰᤁᤣ᤺ᤸᤗᤧ ᤕᤧᤛᤥᤏ ᤏᤢ ᤘᤣ᤹ ᤑᤢ᤹ᤏᤢᤛᤠ᤹ ᤏᤛᤠᤏᤡᤒᤠᤜᤠ᤹ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ᤖᤥ ᤀᤰᤂᤣᤗ᤹ᤖᤡᤰ ᤔᤧᤀ᤺ᤰᤋᤧᤖ ᤔᤧᤀᤢ᤺ᤰᤂᤢ ᤔᤧᤍᤠᤖᤢᤛᤡ. “ᤁᤴ ᤔᤏᤠᤜᤠ᤹ᤖᤧ ᤀᤠᤳᤋᤡᤛᤠᤱ ᤋᤢᤰᤂᤣ ᤔᤧᤍᤠᤖᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤃ ᤀᤠᤸᤗᤥ ᤀᤠᤏᤡ᤹ ᤕᤧᤰᤕᤰᤁᤥᤀᤠᤱ ᤔᤧᤍᤩᤧᤀᤠᤱ ᤔᤧᤘᤠ᤹ᤖᤥ॥

᥍ ᤕᤧᤛᤥᤏᤖᤧ ᤂᤧᤱᤜᤠ᤹ ᤁᤢᤜᤡᤶᤔᤥ ᤗᤠᤶᤍᤠ᤺ᤰᤔᤠ ᤐᤡᤖᤢᤛᤡᤀᤠᤱ ᤘᤠ᤹॥ ᤂᤧᤱᤜᤠ᤹ᤖᤧᤃ ‘ᤕᤧᤛᤢ ᤔᤧᤵᤔᤏᤠᤒᤠ ᤀᤠᤏᤡ᤹ ᤘᤣ᤹ ᤜᤠᤱ ᤘᤠ᤹’ ᤔᤧᤒᤠ᤺ᤳᤋᤢᤖ ᤖᤥᤔᤡ ᤐᤕᤶ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤕᤠ᤺ᤶᤒᤰ ᤔᤧᤈᤥ᤺ᤰᤗᤥ॥”

᥎ ᤁᤴ ᤐᤠ᤺ᤴᤏᤡᤴ ᤕᤧᤰᤕᤰᤁᤥᤒᤠ ᤛᤢᤜᤠᤱᤕᤢᤰᤐᤠᤜᤠ᤹ ᤏᤢ ᤘᤣ᤹ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤂᤢᤏᤡ᤹ ᤛᤡᤰ ᤐᤥᤃᤧᤖᤥ॥

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤛᤥᤏ ᤏᤢ ᤘᤣ᤹ ᤑᤢ᤹ᤏᤢᤛᤠ᤹ᤜᤠ᤹ ᤛᤠᤶᤒᤠ᤺ᤴ ᤔᤧᤃᤢ᤺ᤳᤋᤢᤛᤡᤀᤠᤱ ᤔᤧᤗᤧᤖᤢ ᤔᤧᤍᤣᤛᤢᤛᤡᤖᤥ॥

ᤒᤣᤖᤡᤕᤠ ᤕᤧᤰᤕᤰᤁᤥ ᤐᤠᤘᤗ ᤏᤢ ᤛᤡᤗᤠᤛᤧᤴ

᥇᥆ ᤜᤧᤰᤁᤩᤠᤱ ᤛᤧᤴᤍᤡᤰ ᤐᤥ᤺ᤰᤂᤧᤀᤠᤱ ᤂᤡᤔᤥ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤐᤠᤘᤗ ᤏᤢ ᤛᤡᤗᤠᤛᤧᤴ ᤒᤣᤖᤡᤕᤠ ᤐᤠᤱᤈᤢᤶ ᤗᤧᤵᤔᤠᤱ ᤔᤧᤒᤠᤱᤄᤢ ᤔᤧᤍᤣᤛᤢᤛᤡ॥ ᤂᤧᤵᤔᤥ ᤁᤧᤖᤧᤳᤇᤡᤀᤠᤱ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤛᤡᤖᤥ॥

᥇᥇ ᤒᤣᤖᤡᤕᤠᤛ᤻ᤔᤠ ᤔᤏᤠᤜᤠ᤹ᤃ ᤌᤡᤛ᤻ᤛᤗᤥᤏᤡᤁᤠᤒᤠ ᤔᤏᤠᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤁᤧᤜᤶᤒᤠ ᤔᤧᤈᤥᤃᤧ॥ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤏᤢ᤺ᤖᤡᤰᤁᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤔᤧᤄᤧᤵᤛᤢᤀᤠᤱ ᤌᤡᤰᤕᤠ᤺ᤴᤎᤰ ᤐᤠᤘᤗᤖᤧ ᤐᤠ᤺ᤳᤋᤢᤒᤠᤴ ᤛᤧᤰᤂᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠᤀᤥ ᤔᤧᤃᤥ᤺ᤳᤋᤢ ᤔᤧᤏᤡᤖᤢᤖᤥ॥

᥇᥈ ᤂᤧᤱᤜᤠ᤹ᤀᤥ ᤕᤖᤡᤰ ᤕᤜᤢᤍᤡᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢ. ᤜᤧᤰᤁᤩᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤃᤪᤡᤁ ᤕᤧᤶᤒᤡᤳᤇᤠ᤹ ᤔᤧᤴᤇᤢᤔᤠᤜᤠ᤹ᤖᤧᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤖᤥ॥

᥇᥉ ᤁᤖ ᤌᤡᤛ᤻ᤛᤗᤥᤏᤡᤁᤠᤒᤠ ᤕᤜᤢᤍᤡᤜᤠ᤹ᤖᤧ ᤒᤣᤖᤡᤕᤠᤀᤥ ᤐᤠᤘᤗᤖᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤀᤡᤱᤓᤥᤛᤢᤖ ᤘᤠ᤹ ᤁᤧᤗ᤹ᤒᤠ ᤔᤧᤄᤧᤵᤛᤢ. ᤜᤧᤰᤁᤣ᤺ᤸᤗᤧ ᤂᤧᤵᤔᤥᤀᤠᤱ ᤔᤧᤍᤩᤧᤀᤠᤱ ᤔᤏᤠᤜᤠ᤹ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤜᤢᤛᤢᤛᤡᤖ ᤔᤧᤓᤥ᤺ᤰᤂᤢᤛᤡᤖᤥ॥

᥇᥊ ᤂᤡᤔᤥ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤘᤠᤗᤠᤶᤍᤡᤰ ᤆᤥ᤺ᤰᤛᤧ ᤐᤠᤘᤗᤧᤴ ᤘᤠᤜᤱᤅᤡᤸᤗᤧ ᤁᤢᤕᤠᤀᤥ ᤔᤧᤒᤠᤱᤄᤢ ᤔᤧᤍᤣᤛᤢᤖᤥ॥ ᤁᤖ ᤛᤡᤗᤠᤛ ᤏᤢ ᤋᤡᤔᤥᤌᤡ᤺ᤴ ᤏᤧᤵᤔᤠᤱ ᤒᤣᤖᤡᤕᤠᤀᤥ ᤘᤕᤧ ᤗᤠᤖᤧᤳᤇᤡᤖᤥ॥

᥇᥋ ᤐᤠᤘᤗᤧᤴ ᤁᤧᤛᤠᤒᤠ ᤔᤏᤠᤜᤠ᤹ ᤂᤢᤏᤧ᤹ᤏᤢᤀᤣ ᤀᤧᤌᤧᤴᤛ ᤕᤧᤰᤕᤰ ᤌᤠᤖᤡᤰ ᤔᤧᤒᤣ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤕᤠᤱᤏᤠ ᤒᤣᤖᤡᤕᤠᤀᤥ ᤔᤧᤏᤢ᤺ᤰᤂᤧ ᤔᤧᤍᤩᤧᤀᤠᤱ ᤐᤠᤘᤗᤖᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤛᤡᤗᤠᤛ ᤏᤢ ᤋᤡᤔᤥᤌᤡ᤺ᤴ ᤜᤠᤖᤠᤀᤣ ᤁᤧᤒᤡᤳᤇᤡᤀᤠᤱ ᤂᤢᤏᤧ᤹ ᤁᤧᤍᤢᤶᤛᤢᤔᤢᤖᤥ ᤑᤠ᤹ᤀᤠᤱ ᤂᤧᤱᤜᤠ᤹ ᤔᤧᤔᤧᤳᤋᤢᤛᤡᤖᤥ॥

ᤐᤠᤘᤗᤖᤧ ᤀᤧᤌᤧᤴᤛᤀᤥ ᤀᤡᤱᤓᤥᤛᤢ

᥇᥌ ᤐᤠᤘᤗᤖᤧ ᤀᤧᤌᤧᤴᤛᤀᤥ ᤛᤡᤗᤠᤛ ᤏᤢ ᤋᤡᤔᤥᤌᤡ᤺ᤴ ᤜᤠᤱᤄᤢᤛᤡᤖ ᤘᤕᤧᤸᤗᤧ ᤕᤧᤰᤕᤰᤁᤥ ᤕᤖᤡᤰ ᤏᤠᤘᤠᤀᤡᤳᤗᤠᤜᤠ᤹ ᤏᤡᤛᤢᤀᤠᤱ ᤛᤠ᤹ᤖᤡᤰᤁᤣ ᤁᤢᤗᤢᤱᤔᤠ᤹ ᤕᤥ᤺ᤴᤍᤧᤖᤥ॥

᥇᥍ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤕᤜᤢᤍᤡᤜᤠ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥ᤺ᤰᤐᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤜᤧᤰᤁᤩᤠᤱ ᤐᤠᤱᤈᤢᤶᤔᤥ ᤌᤡᤰᤕᤠ᤺ᤴᤎᤰ ᤁᤧᤍᤠᤒᤠ ᤁᤧᤒᤣ᤺ᤰᤐᤠ ᤔᤏᤠᤜᤠ᤹ᤏᤢ ᤐᤠ᤺ᤴᤌᤰᤋᤧᤖᤥ॥

᥇᥎ ᤂᤧᤵᤔᤥ ᤀᤣᤐᤡᤁᤩᤢᤖᤡ ᤏᤢ ᤛ᤻ᤋᤥᤁᤡ ᤛᤡᤰᤛᤠᤶᤒᤠᤜᤠ᤹ᤀᤠᤱ ᤂᤢᤏᤧ᤹ᤏᤢ ᤐᤠ᤺ᤴ ᤔᤧᤎᤰᤋᤧᤖᤥ॥ ᤁᤢᤓᤠ ᤀᤰᤂᤣ ᤔᤧᤔᤧᤳᤇᤡᤱ. “ᤁᤴ ᤀ᤹ᤀᤒᤠᤸᤗᤧ ᤌᤧᤔᤠ᤺ᤴ ᤐᤠ᤺ᤳᤋᤢᤒᤣ᥅” ᤘᤣ᤹ᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢ. “ᤁᤸᤗᤧᤃ ᤁᤢᤛᤱ ᤘᤣ᤹ ᤛᤠᤶᤔᤠᤱᤈᤩᤠᤱ ᤏᤢ ᤔᤠᤱ ᤐᤠ᤺ᤴ ᤆᤧᤰᤂᤢ ᤐᤠ᤺ᤳᤋᤢᤒᤠ ᤜᤧᤰᤁᤣ ᤗ᤹ᤖᤥ॥” ᤐᤠᤘᤗᤖᤧ ᤕᤧᤛᤢ᤺ᤴ ᤏᤢ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤴ ᤆᤥᤃᤢᤒᤠᤸᤗᤧ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤒᤠᤖᤥ॥

᥇᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤀᤖᤡᤕᤥᤐᤠᤃᤛ ᤔᤧᤵᤔᤏᤠᤒᤠ ᤆᤢᤶᤗᤢᤱᤅᤥ ᤔᤧᤍᤠᤖᤢᤀᤠᤱ ᤀᤰᤂᤣ ᤔᤧᤔᤧᤳᤋᤢ. “ᤁᤴ ᤁᤧᤒᤠ᤺ᤳᤋᤢᤖ ᤁᤧᤘᤠ᤹ᤒᤠ ᤁᤢᤛᤱ ᤏᤡᤛᤠᤶᤔᤡᤴ ᤀᤠᤏᤡᤃᤧᤀᤠᤱ ᤂᤧᤶᤔᤠ ᤛᤡᤖᤠ᤹ᤌᤠᤅᤧᤀᤠᤱ ᤘᤠ᤹ᤖᤥ॥

᥈᥆ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤁᤢᤓᤠ ᤐᤠ᤺ᤴᤜᤠ᤹ᤃ ᤀᤠᤏᤡᤃᤧᤀᤥᤃ ᤁᤢᤛᤱ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤐᤠ ᤏᤡ᤺ᤛᤢᤶᤒᤧ॥ ᤂᤧᤸᤗᤧ ᤁᤢᤒᤣ᤺ᤴᤏᤡᤱᤃ ᤌᤧᤔᤠᤒᤣ᥅ ᤕᤠᤵᤔᤡ ᤀᤠᤔᤧᤳᤋᤧ᤹ᤀᤥ॥”

᥈᥇ (ᤀᤧᤌᤧᤴᤛᤒᤠ ᤁᤠᤰ ᤕᤰᤕᤢᤱᤒᤠᤜᤠ᤹ ᤏᤢ ᤔᤠ᤺ᤱᤄᤠ ᤗᤠᤈᤣ᤹ᤗᤠᤶ ᤁᤧᤍᤠᤒᤠ ᤔᤏᤠᤜᤠ᤹ᤖᤧ ᤁᤢᤛᤱ ᤐᤠ᤺ᤴ ᤆᤧᤱᤔᤠ ᤏᤢ ᤂᤧᤶᤔᤠᤀᤥᤖᤰ ᤏᤠᤶ ᤔᤧᤎᤠᤛᤢᤖᤥ॥)

᥈᥈ ᤜᤧᤰᤁᤣ᤺ᤸᤗᤧ ᤀᤖᤡᤕᤥᤐᤠᤃᤛᤒᤠ ᤆᤢᤶᤗᤢᤱᤅᤡᤸᤗᤧ ᤁᤢᤗᤢᤶᤔᤥ ᤐᤠᤘᤗᤧᤴ ᤕᤧᤶᤛᤡᤱᤅᤠᤱ ᤀᤰᤂᤣ ᤔᤧᤳᤋᤢᤛᤡ. “ᤀᤧᤌᤧᤴᤛᤀᤥ ᤁᤧᤕᤢᤱᤒᤠ ᤀᤠᤍᤠᤱᤒᤠᤛᤣ. ᤂᤡᤏᤡ᤹ᤃ ᤛᤠ᤹ᤖᤡᤰ ᤛᤠᤶᤕᤥᤛᤠᤒᤠ ᤁᤧᤈᤥᤃᤡ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥈᥉ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤧᤰᤕᤰᤁᤥ ᤗᤠᤱᤄᤣᤃᤠᤱᤗ ᤐᤳᤇᤠᤱᤅᤡᤸᤗᤧ ᤂᤡᤏᤡ᤹ ᤛᤣᤘᤠ ᤁᤧᤈᤥᤃᤡᤒᤠ ᤋᤧᤴᤜᤠ᤹ ᤀᤥᤔᤧᤳᤋᤢᤱᤅᤡᤸᤗᤧ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤔᤠᤱᤅᤡᤸᤗᤧᤴ ᤗ᤹ᤖᤡᤰ ᤛᤠᤵᤋᤧᤒᤠ ᤛᤠᤱᤒᤣᤎᤡᤰ ᤏᤡᤛᤢᤱᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤸᤗᤥ ᤂᤡᤏᤡ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤛᤣᤘᤠ ᤁᤧᤈᤥᤃᤢᤶᤒᤠ ᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤀᤡᤴ ᤀᤡᤱᤃᤠ᤹ ᤀᤡᤱᤓᤴ ᤆᤥᤃᤢᤱᤗᤥ॥

᥈᥊ “ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤴᤍᤠᤱᤒᤠᤖᤥ॥ ᤂᤢᤏᤧ᤹ᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤆᤥᤃᤢᤛᤡᤒᤠᤸᤗᤧ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤔᤠᤱᤜᤡᤶᤔᤥ ᤔᤧᤕᤢᤱᤅᤡᤴᤗᤥ॥

᥈᥋ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤖᤧᤴ ᤁᤢᤓᤠ᤹ ᤂᤢᤏᤧ᤹ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴ. ᤌᤣᤀᤠᤱᤓᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤧᤳᤋᤡᤃᤧᤴ ᤜᤡᤱᤔᤴ ᤏᤢ ᤛᤠ᤺ᤱᤃᤢᤃᤧᤴ ᤛᤰᤔᤠ ᤜᤧᤰᤁᤩᤠᤱ ᤁᤠᤰ ᤐᤠ᤺ᤴᤜᤠ᤹ ᤁᤧᤒᤡᤒᤠ ᤂᤢᤏᤧ᤹ᤀᤣᤖᤥ॥

᥈᥌ ᤂᤢᤏᤧ᤹ᤀᤣ ᤌᤡᤰ ᤔᤧᤴᤇᤠᤶ ᤕᤠᤵᤔᤡᤗᤠᤶ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤆᤥᤃᤢᤛᤡᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤡᤍᤠᤰ ᤕᤢᤱᤔᤠ ᤐᤠᤱᤄᤢᤛᤡᤒᤠᤖᤥ॥ ᤂᤢᤏᤧ᤹ᤀᤣ ᤂᤧᤱᤜᤠ᤹ ᤀᤠᤳᤋᤥ ᤕᤢᤱᤔᤠ ᤐᤥ᤺ᤱ ᤀᤠᤵᤑᤠᤸᤗᤧ ᤕᤢᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤋᤃᤡᤛᤠ ᤏᤡᤱᤛᤣ᤺ᤰ ᤆᤥᤃᤢᤀᤠᤱ ᤘᤕᤧ॥

᥈᥍ ᤂᤢᤏᤧ᤹ ᤔᤧᤃᤥ᤺ᤳᤋᤢᤸᤗᤧ ᤔᤧᤄᤥᤛᤢᤏᤡ ᤑᤠ᤹ᤀᤠᤱ ᤜᤧᤰᤁᤣ ᤆᤥᤃᤢ ᤐᤡᤖᤢᤛᤡᤒᤠᤖᤥ॥ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤀᤠᤏᤡ᤹ᤏᤢ ᤔᤠ᤺ᤱᤄᤠ ᤜᤥ᤺ᤵᤗᤥ॥

᥈᥎ ᤔᤏᤠᤎᤡᤰᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. ‘ᤂᤢᤏᤧ᤹ ᤆᤥᤃᤢᤸᤗᤧᤀᤣ ᤀᤠᤏᤡ᤹ ᤀᤠᤜᤡᤱ. ᤗᤠᤱᤀᤠᤄᤣ᤺ᤰᤁᤠᤱ ᤜᤡᤱᤔᤴᤏᤥ ᤀᤠᤘᤠ᤹ᤖᤥ॥’ ᤂᤡᤏᤡ᤹ ᤁᤢᤓᤠ ᤛᤠᤶᤔᤡᤗᤠ ᤛᤠᤶᤒᤠᤜᤠ᤹ᤖᤧᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤀᤠᤱ ᤘᤠ᤹. ‘ᤀᤠᤏᤡ᤹ᤀᤠᤱ ᤂᤢᤏᤧ᤹ ᤁᤢᤔᤢ᤹ᤀᤡᤍᤠᤱᤛᤠᤛᤡᤖᤥ॥’

᥈᥏ “ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤀᤠᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ. ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤇᤠᤶ ᤕᤠᤵᤔᤡᤖᤧ ᤜᤢᤰᤛᤠᤵᤃᤧᤴ ᤛᤢᤶᤒᤥᤎᤠᤖᤧ ᤆᤥ᤺ᤰᤔᤏᤠᤒᤠ ᤛᤠᤶᤔᤩᤠᤱ. ᤕᤢᤵᤐᤠ. ᤏᤢ ᤗᤢᤱ ᤏᤠᤘᤠᤀᤡᤳᤗᤠ ᤁᤢᤀᤡᤛᤡ᤺ᤰ ᤆᤥᤰ ᤑᤠ᤹ᤀᤠᤱ ᤀᤠᤏᤡ᤹ ᤀᤡ᤺ᤵᤔᤠ ᤔᤧᤏᤢ᤹ᤏᤧᤴᤗᤥ॥

᥉᥆ ᤐᤣᤒᤠ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤴᤏᤡ ᤔᤧᤴᤎᤠᤀᤣ ᤑᤧᤴ ᤕᤠ᤺ᤶᤒᤰ ᤔᤧᤈᤥᤃᤢᤒᤠᤀᤥ ᤂᤢᤶᤍᤡᤱ ᤔᤧᤒᤡᤖᤢᤴᤛᤡᤴ. ᤁᤖ ᤀᤠᤸᤗ ᤂᤧᤱᤜᤠ᤹ ᤀᤠᤳᤋᤠᤴ ᤐᤡᤛᤠᤱᤛᤠᤱ ᤔᤏᤠᤜᤠ᤹ ᤑᤧᤴ ᤕᤠ᤺ᤶᤒᤰ ᤁᤢᤎᤡᤶ ᤜᤡᤱᤔᤴᤗᤠᤶ ᤔᤧᤜᤡᤴᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥉᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤁᤴ ᤔᤏᤠᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤵᤔᤡᤜᤠ᤹ ᤛᤠᤶᤕᤥᤏᤡᤒᤠ ᤂᤠᤛᤧᤴ ᤆᤥ᤺ᤰᤔᤠ ᤛᤢᤕᤧᤶ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤃ ᤂᤧᤴ ᤛᤣᤃᤢᤒᤠ ᤔᤏᤠᤴ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤀᤠᤱ ᤁᤴ ᤐᤠ᤺ᤴᤏᤡᤴ ᤀᤥᤛᤣ᤺ᤴᤀᤠᤎᤠᤰᤋᤧᤀᤠᤱ ᤘᤠ᤹ᤖᤥ॥”

᥉᥈ ᤐᤠᤘᤗᤖᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤸᤗᤧᤴ ᤐᤠ᤺ᤴ ᤐᤠ᤺ᤳᤋᤢᤒᤠ ᤔᤧᤄᤧᤵᤛᤢᤀᤠᤱ ᤁᤢᤓᤠᤖᤧ ᤂᤢᤏᤧ᤹ ᤁᤡᤏᤠ᤺ᤴᤍᤡ ᤔᤧᤒᤡᤖᤢᤛᤠᤱ ᤘᤣ᤹ᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢ. “ᤀᤠᤏᤡᤃᤧ ᤁᤧᤒᤠ᤺ᤳᤋᤢᤒᤠ ᤁᤴ ᤐᤠ᤺ᤴᤏᤡᤴ ᤕᤠᤶᤔᤥᤀᤠᤱ ᤂᤧᤶᤔᤠ ᤛᤡᤖᤠ᤹ᤌᤠᤅᤧᤀᤠᤱ ᤘᤠ᤹ᤖᤥ॥”

᥉᥉ ᤜᤧᤰᤁᤩᤠᤱ ᤐᤠᤘᤗᤧᤴ ᤆᤢᤶᤗᤢᤱᤗᤠᤶ ᤗ᤺ᤴᤍᤧ ᤐᤣ॥

᥉᥊ ᤁᤖ ᤁᤢᤓᤠ ᤔᤏᤠᤜᤠ᤹ ᤐᤠᤘᤗᤖᤥ ᤔᤧᤍᤩᤧᤀᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢ॥ ᤂᤧᤱᤜᤠ᤹ᤀᤥ ᤍᤣᤀᤢᤏᤡᤛᤡᤕᤛ ᤔᤧᤵᤔᤏᤠᤒᤠ ᤀᤖᤡᤕᤥᤐᤠᤃᤛᤖᤧᤴ ᤐᤠᤛᤡᤱᤐᤠᤍᤠᤱ ᤏᤢ ᤍᤠᤔᤠᤖᤡᤕᤛ ᤔᤧᤵᤔᤏᤠᤔᤠ ᤔᤧᤴᤇᤢᤔᤠ᤹ ᤏᤢ ᤘᤣ᤹ ᤔᤏᤠᤜᤠ᤹ᤀᤠᤱ ᤔᤧᤘᤕᤧᤖᤥ॥

ᤐᤠᤘᤗᤧᤴ ᤁᤥᤖᤴᤌᤡ ᤕᤧᤰᤕᤰᤁᤥ

᥇᥎

ᤂᤧᤴ ᤀᤣᤃᤠᤱ ᤐᤠᤘᤗᤧᤴ ᤀᤧᤌᤧᤴᤛᤗᤠᤶ ᤁᤥᤖᤴᤌᤡ ᤕᤧᤰᤕᤰᤁᤥ ᤐᤣ॥

᥈ ᤂᤧᤵᤔᤥ ᤂᤢᤏᤧ᤹ ᤀᤁᤫᤡᤗᤠ ᤔᤧᤵᤔᤏᤠᤒᤠ ᤕᤜᤢᤍᤡᤎᤡᤰ ᤋᤢᤔᤢ॥ ᤂᤧᤴ ᤐᤥᤴᤋᤛ ᤗᤠᤈᤣ᤹ᤒᤠ ᤘᤕᤧ॥ ᤂᤧᤴ ᤂᤠᤖᤰ ᤀᤡᤋᤠᤗᤡᤗᤠᤶ ᤔᤣᤗᤡᤱᤃᤧᤴ ᤁᤢᤔᤣ᤺ᤳ ᤐᤪᤡᤛ᤻ᤁᤡᤗᤠ᤺ᤴᤏᤢ ᤋᤩᤧᤛᤡᤀᤠᤱ ᤘᤕᤧᤳᤇᤡ. ᤌᤣᤀᤠᤱᤓᤧᤸᤗᤧ ᤐᤕᤶ ᤜᤠᤱ ᤰᤗᤠᤀᤢᤍᤡᤕᤛᤖᤧ ᤁᤠᤰ ᤕᤜᤢᤍᤡᤜᤠ᤹ ᤖᤥᤔ ᤕᤧᤰᤕᤰᤁᤡᤴ ᤐᤰᤌᤩᤧᤶᤔᤧ᤹ᤀᤠᤱ ᤐᤣᤃᤧᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤘᤕᤧᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤢᤶᤛᤧ ᤐᤠᤘᤗᤧᤴ ᤐᤣ.

᥉ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤧᤰᤁᤣᤀᤣ ᤂᤢᤏᤧ᤹ᤀᤠᤱ ᤛᤠ᤺ᤱᤃᤠᤜᤡᤶ ᤂᤠᤵᤔᤠ ᤋᤣ᤺ᤳ ᤁᤧᤎᤠᤰᤐᤠ ᤘᤕᤧᤒᤠᤸᤗᤧ ᤂᤧᤱᤜᤠ᤹ᤏᤢᤀᤣ ᤛᤥᤖᤡᤰ ᤘᤕᤧᤖ ᤕᤠ᤺ᤶᤒᤰ ᤆᤥᤃᤧᤖᤥ॥

᥊ ᤜᤧᤰᤁᤩᤠᤱ ᤁᤠᤰ ᤏᤠ᤺ᤶᤛᤡᤱ ᤕᤧᤴ ᤌᤵᤔᤣ ᤂᤢᤏᤧ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤀᤠᤱ ᤕᤜᤢᤍᤡᤜᤠ᤹ ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤏᤢ ᤐᤠ᤺ᤴᤌᤰᤋᤧᤖ ᤂᤧᤱᤜᤠ᤹ᤖᤧᤀᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤖ ᤑᤠ᤹ᤀᤠᤱ ᤐᤥᤎᤰ ᤆᤥᤃᤢᤛᤡᤖᤥ॥

᥋ ᤛᤡᤗᤠᤛ ᤏᤢ ᤋᤡᤔᤥᤌᤡ᤺ᤴ ᤔᤧᤛᤣᤍᤥᤏᤡᤕᤠᤗᤠᤶ ᤂᤧᤵᤔᤥ ᤁᤧᤖᤧᤳᤇᤡᤀᤠᤱ ᤐᤠᤘᤗᤧᤴ ᤁᤠᤰ ᤕᤧᤶᤔᤥ ᤛᤢᤏᤠᤀᤡᤱ ᤛᤧᤔᤠ ᤏᤢ ᤕᤜᤢᤍᤡᤜᤠ᤹ ᤂᤡᤏᤡ᤹ ᤁᤧᤃᤥ᤺ᤳᤋᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ ᤕᤧᤛᤢ᤺ᤴᤏᤣᤖᤥ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤔᤠ ᤕᤠ᤺ᤶᤒᤰᤁᤥ ᤀᤠᤸᤗᤛᤠᤱ ᤛᤠ᤹ᤖᤡᤰ ᤑᤴᤇᤡᤱᤗᤥ॥

᥌ ᤁᤖ ᤕᤜᤢᤍᤡᤜᤠ᤹ᤖᤧ ᤂᤢᤏᤧ᤹ ᤔᤧᤀᤳᤋᤢᤖ ᤁᤢᤏᤠ ᤔᤧᤎᤠᤛᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤱᤜᤠ᤹ᤏᤢ ᤛᤡᤳᤇᤡᤱᤅᤠᤱ ᤘᤠ᤹ ᤗ᤹ᤖᤡᤰ ᤀᤥᤛᤣ᤺ᤴᤎᤠᤰᤔᤠᤛᤡ ᤑᤠ᤹ᤀᤠᤱ ᤐᤠᤘᤗᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤁᤢᤍᤣ᤺ᤳᤋᤡᤴ ᤛᤠᤰᤂᤢᤖ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤛᤠᤶᤍᤡᤱ ᤐᤡᤔᤠ ᤀᤠᤕᤠ᤺ᤶᤒᤰᤁᤡᤴ ᤆᤢᤖᤧᤖᤥ॥ ᤂᤡᤏᤡ᤹ ᤁᤧᤛᤩᤧ᤹ᤀᤡ ᤁᤧᤔᤧᤃᤡᤛᤠᤱ ᤀᤡᤱᤃᤠ᤹ ᤌᤣᤀᤠᤱ ᤀᤠᤵᤋᤡᤰ ᤔᤧᤄᤥᤀᤠᤴᤗᤥ॥ ᤀᤠᤸᤗᤀᤠᤱᤎᤥᤃ ᤀᤡᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤐᤣᤃᤠᤱᤗᤥ॥”

᥍ ᤜᤧᤰᤁᤣᤗ᤹ᤖᤡᤰ ᤐᤠᤘᤗᤧᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤗᤠᤶ ᤗ᤺ᤴᤍᤧᤀᤠᤱ ᤂᤧᤸᤗᤧ ᤁᤢᤒᤣᤛᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥ᤺ᤰᤐᤠ ᤋᤡᤋᤛ ᤔᤧᤵᤔᤏᤠᤒᤠ ᤕᤢᤛ᤻ᤋᤛᤖᤧ ᤁᤢᤜᤡᤶᤔᤥ ᤘᤠ᤹ᤛᤧ ᤐᤣ (ᤂᤢᤏᤧ᤹ ᤌᤡᤶᤔᤧᤴᤍᤱ ᤛᤢᤘᤠᤱ ᤘᤕᤧ)॥

᥎ ᤁᤪᤡᤛ᤻ᤐᤛ ᤔᤧᤵᤔᤏᤠᤒᤠ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤗᤠᤶᤗᤥᤒᤧᤴ ᤏᤢ ᤁᤢᤜᤡᤶᤛᤕᤱᤜᤠ᤹ᤖᤧᤀᤠᤱ ᤏᤛᤠ᤺ᤴ ᤔᤧᤈᤥᤃᤢ॥ ᤜᤧᤰᤁᤣᤗ᤹ᤖᤡᤰ ᤁᤥᤖᤴᤌᤡᤒᤠ ᤕᤖᤡᤰ ᤘᤣ᤹ ᤔᤏᤠᤜᤠ᤹ᤖᤧ ᤛᤢᤏᤠᤀᤡᤱ ᤔᤧᤄᤧᤵᤛᤢᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤖ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤖᤥ॥

᥏ ᤌᤡᤰ ᤛᤧᤴᤍᤡᤰ ᤋᤠᤍᤡᤃᤧᤴ ᤛᤧᤵᤔᤠᤱᤔᤥ ᤍᤠᤱᤒᤠᤸᤗᤧ ᤐᤠᤘᤗᤧᤴ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤔᤧᤃᤡᤛᤧᤴᤏᤧ᤹ᤀᤥ. ᤁᤖ ᤛᤫᤠ᤺ᤳ ᤔᤧᤘᤕᤧᤴᤏᤧ᤹. ᤆᤰᤔᤧᤸᤗ᤹ᤀᤣ ᤛᤢᤏᤠᤀᤡᤱ ᤛᤧ᤺ᤛ᤻ᤛᤧ᤹ᤖ ᤘᤕᤧ᤹ᤀᤥ᥄

᥇᥆ ᤀᤡᤱᤃᤠ᤹ᤃ ᤂᤧᤏᤧ᤹ᤏᤢᤀᤣ ᤘᤠ᤹ᤀᤠᤖᤥ. ᤜᤧᤰᤁᤩᤠᤱ ᤜᤠ᤺ᤳᤗᤧᤀᤠᤱ ᤌᤣᤀᤠᤱ ᤁᤧᤶᤔᤧᤳᤏᤧᤸᤗᤥ. ᤌᤣᤀᤠᤱᤓᤧᤸᤗᤧ ᤁᤴ ᤕᤧᤰᤕᤰᤁᤥ ᤆᤰᤔᤧᤸᤗ᤹ᤀᤣ ᤛᤢᤏᤠᤀᤡᤱ ᤀᤡᤱᤃᤧᤓᤥᤛᤢᤏᤧ ᤑᤠ᤹ᤃᤪ ᤏᤛᤠ᤺ᤴᤏᤥ ᤋᤠᤔᤠ ᤕᤖᤡᤰ ᤀᤠᤔᤏᤠᤜᤠ᤹ ᤔᤧᤘᤠ᤹ᤖᤥ॥”

᥇᥇ ᤜᤧᤰᤁᤣᤗ᤹ᤖᤡᤰ ᤂᤧᤵᤔᤥ ᤐᤠᤘᤗᤖᤧ ᤋᤱᤒᤣ ᤌᤡᤰᤁᤠᤱ ᤁᤢᤓᤪᤧ᤺ᤱ ᤌᤠᤖᤡᤰ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤜᤢ᤹ᤖᤢᤛᤡᤖ ᤘᤕᤧᤖᤥ॥

᥇᥈ ᤜᤧᤰᤁᤩᤠᤱ ᤃᤠᤗᤡᤕᤥ ᤔᤧᤵᤔᤏᤠᤒᤠ ᤔᤏᤠᤴ ᤀᤰᤂᤤᤕᤠ ᤗᤠᤈᤣ᤹ᤒᤠ ᤖᤥᤔᤡ ᤛᤢᤜᤠᤱᤃᤧᤶᤒᤠ ᤘᤕᤧᤸᤗᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤐᤠᤘᤗᤧᤴ ᤔᤧᤍᤧᤶᤛᤢ ᤜᤧᤰᤁᤩᤠᤱ ᤖᤥᤔᤡ ᤛᤢᤜᤠᤱᤃᤧᤶᤒᤠᤸᤗᤧ ᤁᤢᤍᤃᤡ ᤂᤠᤛᤧᤴ ᤗᤥ᤺ᤴᤇᤧ ᤔᤧᤍᤠᤖᤢ॥

᥇᥉ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤔᤧᤳᤋᤢ. “ᤁᤴ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤛᤠᤶᤕᤥᤌᤡᤶᤏᤢ ᤔᤧᤴᤍᤱᤔᤏᤠ ᤛᤣᤘᤠ ᤆᤥ᤺ᤰᤔᤠ ᤔᤏᤠᤜᤠ᤹ ᤜᤢᤛᤢᤛᤡᤀᤠᤱ ᤘᤠ᤹ᤖᤥ॥”

᥇᥊ ᤜᤧᤰᤁᤣ᤺ᤸᤗᤧ ᤐᤠᤘᤗᤧᤴ ᤐᤠ᤺ᤵᤔᤠ ᤀᤡ᤺ᤳᤋᤧᤀᤠᤱ ᤘᤕᤧᤸᤗᤧ ᤃᤠᤗᤡᤕᤥᤖᤧ ᤂᤧᤴ ᤕᤜᤢᤍᤡᤜᤠ᤹ ᤔᤧᤳᤋᤢᤛᤡ. “ᤕᤜᤢᤍᤡᤛᤣ. ᤁᤴ ᤔᤏᤠ᤺ᤸᤗᤧ ᤆᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤏᤢ ᤁᤴ ᤔᤏᤠ᤺ᤸᤗᤧ ᤖᤥᤔᤡ ᤌᤡᤶ ᤑᤣ᤺ᤴᤍᤢᤒᤠ ᤐᤠ᤺ᤴ ᤘᤠ᤹ᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤂᤡᤏᤡ᤹ ᤐᤠ᤺ᤴ ᤂᤧᤶᤔᤠᤀᤠᤱ ᤂᤠᤛᤧᤴ ᤗᤥ᤺ᤶᤔᤠ ᤏᤢᤒᤠᤀᤣ ᤐᤥ᤺ᤱ॥

᥇᥋ ᤁᤖ ᤁᤴ ᤐᤠ᤺ᤴᤏᤡᤴ ᤂᤡᤏᤡ᤹ ᤛᤠᤶᤕᤥᤌᤡᤶᤔᤥᤒᤠ ᤔᤡᤱᤜᤠ᤹. ᤛᤢᤳᤗᤠᤜᤠ᤹ ᤏᤢ ᤌᤡᤶᤔᤡᤸᤗᤧᤴᤗᤰ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤁᤱᤃ ᤂᤡᤏᤡ᤹ ᤀᤠᤒᤠᤅᤣ ᤋᤱᤄᤧᤶᤔᤧ᤹ᤀᤥ॥ ᤀᤡᤱᤃᤠ᤹ᤃ ᤁᤴ ᤐᤠ᤺ᤴᤜᤠ᤹ ᤂᤠᤛᤧᤴ ᤔᤧᤗᤥ᤺ᤴᤏᤠᤴᤗᤥ॥”

᥇᥌ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤧᤖᤧᤰ ᤂᤠᤛᤧᤴᤜᤡᤶᤗᤠᤶ ᤗᤠ᤺ᤰᤁᤠᤳ ᤐᤠᤱᤄᤢᤍᤣᤛᤢᤛᤡᤖᤥ॥

᥇᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤁᤧᤖᤧᤰᤗᤧ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥᤒᤠ ᤗᤠᤶᤗᤥᤒᤠ ᤛᤥᤛ᤻ᤌᤣᤏᤛᤧᤴ ᤔᤧᤍᤧᤶᤛᤢᤀᤠᤱ ᤂᤠᤛᤧᤴᤜᤡᤶ ᤋᤃᤡᤀᤣ ᤔᤧᤗ᤺ᤵᤛᤢᤖᤥ॥ ᤁᤖ ᤃᤠᤗᤡᤕᤥᤖᤧ ᤂᤧᤱᤜᤠ᤹ ᤂᤧᤶᤂᤧᤶᤔᤠᤱ ᤔᤧᤗᤠᤵᤋᤢᤛᤡᤴ॥

᥇᥎ ᤐᤠᤘᤗᤧᤴ ᤁᤥᤖᤴᤌᤡᤀᤥ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤏᤢ ᤕᤖᤡᤰ ᤕᤧᤴ ᤘᤕᤧ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤐᤪᤡᤛ᤻ᤁᤡᤗᤠ ᤜᤧᤰᤁᤩᤠᤱ ᤁᤢᤕᤧᤶᤒᤠ᤹ ᤀᤁᤫᤡᤗᤠ᤺ᤴᤏᤢ ᤛᤡᤖᤡᤕᤠ ᤗᤧᤵᤔᤠᤱ ᤘᤠᤗᤠᤶᤍᤡᤰ ᤆᤥᤃᤧ॥ ᤁᤖ ᤂᤢᤏᤧ᤹ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ. ᤔᤠᤱᤜᤧᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤐᤠᤘᤗᤖᤧ ᤁᤡᤱᤁᤪᤡᤕᤠ ᤕᤧᤰᤕᤰᤁᤥ ᤁᤢᤎᤧᤃᤣ᤺ᤰ ᤏ᤺ᤰᤂᤢᤖᤥ॥a

᥇᥏ ᤂᤧᤱᤜᤠ᤹ ᤀᤣᤑᤡᤛᤛᤀᤥ ᤔᤧᤃᤧᤖᤧᤀᤠᤱ ᤐᤠᤘᤗᤖᤧ ᤐᤪᤡᤛ᤻ᤁᤡᤗᤠ ᤏᤢ ᤀᤁᤫᤡᤗᤠ᤺ᤴ ᤂᤧᤵᤔᤥ ᤐᤰᤌᤛᤡ॥ ᤁᤖ ᤂᤧᤵᤔᤥ ᤘᤕᤧᤸᤗᤧ ᤂᤢᤏᤧ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤀᤠᤱ ᤕᤜᤢᤍᤡᤜᤠ᤹ᤏᤢ ᤐᤠ᤺ᤴᤌᤰᤋᤧᤖᤥ॥

᥈᥆ ᤂᤧᤱᤜᤠ᤹ᤖᤧ ᤁᤢᤓᤠ ᤕᤧᤴ ᤀᤠᤏᤡᤃᤧᤏᤢᤀᤣ ᤘᤕᤧ᤹ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤛᤠᤱ ᤂᤢᤏᤧ᤹ ᤘᤠ᤹ᤔᤠ ᤔᤧᤍᤧᤴᤍᤧᤴᤗᤥ॥

᥈᥇ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤐᤥ᤺ᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤕᤠᤶᤔᤥ ᤋᤠᤀᤠᤖᤥ॥” ᤜᤧᤰᤁᤣ ᤔᤧᤳᤋᤢᤎᤛᤡᤀᤠᤱ ᤂᤢᤏᤧ᤹ ᤀᤣᤑᤡᤛᤛᤗᤠᤶ ᤛᤡᤈᤖᤡᤕᤠ ᤗᤧᤵᤔᤠᤱ ᤘᤠᤗᤠᤶᤍᤡ᤺ᤰᤁᤥ ᤌᤠᤛᤡᤱᤗᤥ॥

᥈᥈ ᤜᤧᤰᤁᤩᤠᤱ ᤂᤢᤏᤧ᤹ ᤛᤡᤈᤖᤡᤕᤠᤀᤥ ᤁᤧᤖᤧᤀᤠᤱ ᤂᤧᤵᤔᤥᤏᤢ ᤌᤠ᤺ᤱ ᤕᤖᤢᤛᤗᤧᤶᤔᤥ ᤐᤣᤀᤠᤱ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤀᤥ ᤆᤢᤱᤈᤡᤃᤧᤴ ᤛᤣᤘᤠ ᤋᤥ᤺ᤴᤍᤢ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤀᤣᤴᤋᤡᤀᤥᤰᤁᤥ ᤌᤩᤧᤖᤥ॥

᥈᥉ ᤂᤧᤵᤔᤥ ᤁᤢᤓᤠ ᤕᤧᤶ ᤕᤠ᤺ᤰᤋᤧᤀᤠᤱ ᤂᤧᤵᤔᤥᤗᤠᤶ ᤐᤠᤘᤗᤧᤴ ᤃᤗᤠᤋᤡᤕᤠ ᤏᤢ ᤑᤪᤡᤃᤡᤕᤠᤛ᤻ᤔᤠ ᤋᤧᤱᤃᤵᤐᤥ ᤕᤠᤶᤔᤥ ᤗᤠᤶᤍᤡᤰ ᤆᤥᤃᤧᤖ ᤂᤧᤵᤔᤥᤒᤠ ᤏᤛᤠᤏᤡᤒᤠᤜᤠ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤆᤥᤃᤢᤛᤡᤖᤥ॥

ᤀᤵᤐᤥᤗᤥᤛᤖᤧ ᤀᤣᤑᤡᤛᤛ ᤏᤢ ᤁᤥᤖᤴᤌᤡᤀᤥ ᤀᤡᤱᤓᤥᤛᤢ᤹

᥈᥊ ᤂᤧᤴ ᤕᤧᤶᤔᤥ ᤀᤗᤧᤰᤈᤧᤴᤍᤪᤡᤕᤠb ᤕᤧᤰᤕᤰᤁᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤵᤐᤥᤸᤗᤥᤛ ᤔᤧᤵᤔᤏᤠᤒᤠ ᤕᤜᤢᤍᤡᤎᤡᤰ ᤀᤣᤑᤡᤛᤛᤀᤥ ᤋᤩᤧ॥ ᤂᤢᤏᤧ᤹ᤃ ᤛᤠ᤹ᤖᤡᤰ ᤏᤢᤖᤡᤰ ᤐᤠ᤺ᤵᤔᤠ ᤁᤧᤛᤢᤰᤐᤠ ᤆᤥᤃᤧ. ᤜᤧᤰᤁᤩᤠᤱ ᤛᤠᤶᤕᤥᤛᤠᤵᤗᤠᤀᤠᤱ ᤏᤢᤖᤡᤰ ᤗᤧᤛ᤻ᤛᤢᤀᤠᤱ ᤘᤕᤧᤖᤥ॥

᥈᥋ ᤂᤢᤏᤧ᤹ᤃ ᤍᤠᤱᤒᤠᤸᤗᤧ ᤁᤢᤔᤏᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤜᤡᤱᤔᤠ ᤐᤥ᤺ᤱ ᤁᤧᤗ᤹ᤒᤠᤴ ᤜᤢ᤹ᤖᤢᤛᤡᤀᤠᤱ ᤘᤕᤧ. ᤜᤧᤰᤁᤩᤠᤱ ᤛᤠ᤹ᤖᤡᤰ ᤏᤢ᤺ᤖᤡᤰᤁᤠᤱ ᤁᤢᤛᤡᤰᤛᤔᤧᤖ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤒᤠ ᤛᤧᤰᤂᤠ ᤐᤠ᤺ᤴᤜᤠ᤹ ᤜᤢ᤹ᤖᤢᤛᤡᤖᤥ॥ ᤜᤧᤰᤁᤣᤛᤠᤱ ᤂᤢᤏᤧ᤹ᤃ ᤕᤢᤜᤢᤴᤏᤠᤖᤧ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤸᤗᤧ ᤜᤢ᤹ᤖᤢᤛᤡᤒᤠᤴᤗᤰ ᤗᤧᤛ᤻ᤛᤢᤀᤠᤱ ᤘᤕᤧᤖᤥ॥

᥈᥌ ᤂᤢᤏᤧ᤹ ᤐᤕᤶ ᤀᤠ᤺ᤴᤇᤡᤱᤔᤠᤏᤢ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤠᤖᤧᤸᤗᤧ ᤐᤪᤡᤛ᤻ᤁᤡᤗᤠ ᤏᤢ ᤀᤁᤫᤡᤗᤠᤖᤧ ᤂᤧᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤧᤳᤇᤢᤀᤠᤱ ᤂᤢᤴᤇᤡ᤹ ᤜᤡᤶᤔᤥ ᤀᤢ᤺ᤳᤋᤧᤳᤇᤢ. ᤜᤧᤰᤁᤩᤠᤱ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤜᤡᤱᤔᤠ ᤁᤧᤗ᤹ᤒᤠᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤢᤖ ᤑᤠ᤹ᤀᤠᤱ ᤐᤥᤎᤰ ᤆᤥᤃᤢ ᤐᤡᤖᤧᤳᤇᤢᤖᤥ॥

᥈᥍ ᤀᤵᤐᤥᤗᤥᤛ ᤀᤰᤂᤤᤕᤠ ᤌᤢᤶᤔᤥ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤸᤗᤧ ᤀᤣᤑᤡᤛᤛ᤻ᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤧ᤹ ᤂᤧᤵᤔᤥ ᤐᤣ᤺ᤰᤔᤠ ᤀᤠ᤺ᤴᤇᤡᤱᤔᤠ ᤔᤧᤒᤡᤖᤢᤖ ᤂᤧᤵᤔᤥᤒᤠ ᤏᤛᤠᤏᤡᤒᤠᤜᤠ᤹ ᤂᤡᤏᤡ᤹ᤀᤥ ᤀᤵᤐᤥᤗᤥᤛᤧᤴ ᤋᤠᤖ ᤐᤳ. ᤏᤢ᤺ᤖᤡᤰᤁᤠᤱ ᤗᤠᤶᤍᤠ᤺ᤰᤔᤠ ᤐᤡᤖᤧᤶᤔᤧ᤹ᤀᤥ ᤗ᤹ᤖᤡᤰ ᤛᤰᤀᤡᤱᤄᤱ ᤔᤧᤜᤠᤰᤋᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥ ᤁᤧᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤛᤠᤏᤡᤒᤠᤜᤠ᤹ ᤕᤖᤡᤰ ᤁᤢᤓᤠ᤹ ᤐᤡᤖᤢᤛᤡᤖᤥ॥

᥈᥎ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤔᤏᤠᤗᤢᤶᤔᤥᤀᤣ ᤂᤧᤵᤔᤥᤒᤠ ᤕᤜᤢᤍᤡᤜᤠ᤹ᤏᤢ ᤛᤠ᤹ᤖᤡᤰ ᤐᤠ᤺ᤴᤌᤰᤋᤧᤀᤠᤱ ᤂᤢᤏᤡ᤹ ᤐᤠ᤺ᤴᤏᤡᤴ ᤀᤳᤋᤢᤖ ᤛᤠᤶᤕᤥᤛᤠᤵᤗᤠᤗᤠᤶ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤖᤥ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤋᤢᤛᤡᤖ ᤕᤠ᤺ᤴᤍᤢᤛᤡᤖᤥ॥

a 

᥇᥎:᥇᥎ ᤔᤠᤱᤜᤢᤵ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤐᤠᤘᤗᤖᤧ ᤁᤢᤎᤧᤃᤣ᤺ᤰ ᤏ᤺ᤰᤂᤢ- ᤐᤠᤘᤗᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤃᤡ ᤗᤳᤇᤠ ᤕᤠ᤺ᤶᤒᤰᤌᤡᤰ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤀᤠᤎᤧᤃᤣ᤺ᤰ ᤔᤧᤏ᤺ᤱᤅᤠᤴ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤜᤧᤰᤛᤡᤱᤅᤠᤱ ᤘᤕᤧ॥ ᤀᤠᤸᤗ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤢ ᤛᤢᤖᤢᤒᤠᤸᤗᤧ ᤁᤢᤎᤧᤃᤣ᤺ᤰ ᤏ᤺ᤰᤂᤢᤒᤠᤖᤥ॥

b 

᥇᥎:᥈᥊ ᤀᤗᤧᤰᤈᤧᤴᤍᤪᤡᤕᤠ- ᤁᤴ ᤕᤧᤰᤕᤰᤁᤡᤴ ᤔᤡᤛᤪ ᤗᤠᤈᤣ᤹ᤖᤧᤴ ᤜᤠᤱᤐᤠᤱ ᤘᤕᤧ. ᤜᤧᤰᤁᤩᤠᤱ ᤖᤥᤔᤡ ᤜᤠᤱᤈᤢᤶᤔᤥᤒᤠ ᤗᤳᤇᤠ ᤁᤧᤕᤧᤰᤐᤠ ᤕᤧᤰᤕᤰ ᤘᤕᤧᤖᤥ॥

ᤕᤧᤛᤢᤖᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ

᥇᥏

ᤀᤵᤐᤥᤗᤥᤛᤧᤴ ᤁᤥᤖᤴᤌᤡ ᤕᤧᤰᤕᤰᤁᤥ ᤘᤕᤧᤸᤗᤧ ᤐᤠᤘᤗᤧᤴ ᤀᤣᤛᤡᤕᤠ ᤋᤧᤱᤃᤵ ᤛᤡᤃᤠᤱ ᤗᤠᤶᤍᤡᤰ ᤆᤥᤃᤧᤖ ᤀᤣᤑᤡᤛᤛ ᤕᤧᤰᤕᤰᤁᤥ ᤁᤧᤖᤧ ᤋᤩᤧᤖᤥ॥ ᤂᤧᤵᤔᤥ ᤁᤢᤓᤠ ᤏᤛᤠᤏᤡᤒᤠᤜᤠ᤹ ᤋᤢᤔᤢᤛᤡᤀᤠᤱ

᥈ ᤛᤣ᤺ᤴᤍᤥᤛᤢᤛᤡ. “ᤏᤛᤠ᤺ᤴ ᤁᤧᤈᤥᤃᤢᤶᤔᤡᤸᤗᤧ ᤛᤣᤛᤣᤔᤠᤱᤅᤡᤴ ᤁᤧᤄᤥᤛᤢᤶᤒᤡ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤛᤣᤛᤣᤔᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤱᤃ ᤔᤧᤱᤄᤧᤶᤔᤣ ᤘᤕᤡᤃᤧᤖᤥ॥”

᥉ ᤜᤧᤰᤁᤣ᤺ᤸᤗᤧ ᤐᤠᤘᤗᤖᤧ ᤂᤧᤱᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤜᤧᤰᤁᤣᤏᤧ ᤑᤠ᤹ᤃᤪ ᤀᤠᤰᤋᤱᤒᤠ ᤒᤵᤋᤡᤛ᤻ᤔᤠ ᤁᤧᤒᤥ᤺ᤰᤂᤡᤒᤣ᥅”

ᤂᤧᤱᤜᤠ᤹ᤖᤧ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧ ᤏᤛᤠ᤺ᤴ ᤆᤥ᤺ᤰᤔᤏᤠ᤺ᤸᤗᤧ ᤕᤢᤜᤢᤴᤏᤠᤖᤧ ᤜᤢ᤹ᤖᤡᤃᤧᤒᤠ ᤒᤵᤋᤡᤛ᤻ᤔᤠᤴ ᤐᤥ᤺ᤰᤂᤡᤃᤧᤖᤥ॥”

᥊ ᤐᤠᤘᤗᤖᤧ ᤔᤧᤳᤋᤢᤛᤡ. “ᤕᤢᤜᤢᤴᤏᤠᤖᤧᤃ ᤗᤠᤕᤥᤗᤠᤶ ᤁᤧᤜᤡᤶᤒᤠᤜᤠ᤹ ᤒᤵᤋᤡᤛ᤻ᤔᤠ ᤐᤡᤖᤢᤛᤡᤖ ᤀᤡᤛᤪᤠᤀᤡᤗᤡᤜᤠ᤹ ᤀᤰᤂᤣ ᤔᤧᤳᤋᤢᤛᤡ. ᤋᤠ᤺ᤴᤍᤡ ᤀᤠᤀᤣᤃᤠᤱ ᤁᤧᤍᤠᤒᤠᤖ ᤁᤧᤒᤵᤐᤧᤴ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ. ᤂᤢᤏᤧ᤹ᤀᤣ ᤕᤧᤛᤢᤖᤥ॥”

᥋ ᤂᤧᤱᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧ॥

᥌ ᤐᤠᤘᤗᤖᤧ ᤂᤢᤏᤡ᤹ ᤛᤶᤍᤠᤱ ᤜᤢᤰ ᤏᤧᤛ᤻ᤛᤢ ᤐᤡᤖᤢᤛᤡᤸᤗᤧ ᤛᤣᤛᤣᤔᤠᤱᤅᤡᤴ ᤂᤢᤏᤡ᤹ ᤛᤶᤍᤠᤱ ᤌᤩᤧᤀᤠᤱ ᤂᤧᤱᤜᤠ᤹ ᤘᤣ᤹ ᤐᤠ᤺ᤴᤍᤠᤱᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧᤖᤥ॥

᥍ ᤂᤧᤵᤔᤥ ᤁᤧᤖᤧᤰᤁᤥ ᤌᤡᤰ-ᤏᤧᤳ (᥇᥈) ᤕᤠᤖᤡᤰ ᤕᤧᤶᤒᤡᤳᤇᤠ᤹ᤜᤠ᤹ ᤔᤧᤘᤕᤧᤖᤥ॥

᥎ ᤐᤠᤘᤗᤧᤴ ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤐᤣᤖ ᤗᤠ ᤛᤢᤶᤛᤡ ᤌᤠᤖᤡᤰ ᤜᤠᤱᤜᤠᤱ ᤗ᤹ᤖᤡᤰ ᤔᤏᤠᤜᤠ᤹ᤏᤢ ᤐᤠ᤺ᤴᤎᤱ ᤆᤥᤃᤢᤖ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡ ᤋᤶᤛᤡᤴ ᤆᤥᤃᤢ॥

᥏-᥇᥆ ᤁᤢᤓᤠᤖᤧ ᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢ. ᤁᤖ ᤁᤢᤓᤠᤃ ᤂᤢᤏᤡ᤹ ᤏᤡᤱᤘᤠ᤹ ᤁᤧᤎᤢᤱᤒᤠ ᤔᤧᤘᤕᤧᤀᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤴᤍᤧᤴᤍᤧᤴᤏᤠᤱ ᤍᤠᤱᤒᤠᤖᤧ ᤁᤢᤗᤠᤶᤔᤡᤸᤗᤧ ᤁᤢᤍᤰᤗᤧᤱᤅᤥ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤣ ᤋᤠᤵᤑᤧ᤺ᤶᤒᤠ ᤔᤧᤒᤠ᤺ᤳᤋᤢ॥ ᤜᤧᤰᤁᤣ᤺ᤸᤗᤧ ᤐᤠᤘᤗᤖᤧ ᤂᤧᤱᤜᤠ᤹ ᤐᤰᤌᤛᤡᤀᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤘᤣ᤹ᤛ᤻ᤔᤠ ᤋᤧᤴᤏᤥ ᤋᤣ᤹ᤖᤢᤛᤡ॥ ᤜᤧᤰᤁᤩᤠᤱ ᤋᤡᤖᤠᤏᤛ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤁᤢᤏᤡᤛᤠᤶᤜᤡᤶᤔᤥ ᤌᤡᤰᤕᤠ᤺ᤴᤎᤰ ᤋᤱᤒᤣ ᤏᤧᤳᤇᤡ ᤌᤠᤖᤡᤰ ᤔᤏᤠᤜᤠ᤹ᤏᤢ ᤐᤠ᤺ᤴᤎᤱ ᤆᤥᤃᤢ॥ ᤀᤰᤂᤣᤗ᤹ᤖᤡᤰ ᤀᤣᤛᤡᤕᤠ ᤋᤧᤱᤃᤵᤐᤥᤒᤠ ᤁᤠᤰ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤒᤠ᤺ᤴᤈᤠᤰᤁᤡᤴ ᤔᤧᤄᤧᤵᤛᤢᤖᤥ॥

ᤀᤣᤑᤡᤛᤛᤀᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤘᤗᤗᤠᤶ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤖᤥ॥

᥇᥈ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤛᤢᤛ᤻ᤛᤢᤒᤠ ᤐᤱᤃᤧᤴᤜᤠ᤹ ᤏᤢ ᤐᤌᤠᤱᤜᤠ᤹ ᤔᤧᤍᤣ᤹ᤖᤢᤀᤠᤱ ᤁᤧᤍᤢᤰᤐᤠ ᤁᤧᤕ᤹ᤒᤠ ᤛᤶᤍᤠᤱ ᤔᤧᤏᤧᤛ᤻ᤛᤢ ᤔᤧᤒᤡᤖᤢᤛᤡᤸᤗᤧ ᤂᤧᤱᤜᤠ᤹ ᤋᤢᤰᤔᤠ ᤕ᤹ᤔᤠᤗᤠᤶ ᤔᤧᤘᤣ᤺ᤳᤋᤧᤀᤠᤱ ᤑᤧᤴᤛᤠᤶᤜᤠ᤹ ᤔᤧᤗ᤺ᤴᤍᤧ ᤔᤧᤒᤣᤖᤥ॥

᥇᥉ ᤂᤧᤵᤔᤥ ᤋᤠᤰᤁᤴᤏᤢ ᤑᤧᤴᤛᤠᤶ ᤁᤧᤗ᤺ᤵᤐᤠ ᤁᤢᤓᤠ ᤕᤜᤢᤍᤡᤜᤠ᤹ᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤡᤴ ᤀᤥᤃᤵ ᤆᤥ᤺ᤰᤔᤠ ᤋᤶᤛᤡᤴ ᤔᤧᤈᤥᤃᤢᤖ ᤂᤧᤱᤜᤠ᤹ᤖᤧ ᤑᤧᤴᤛᤠᤶᤔᤡᤴ ᤀᤰᤂᤣ ᤔᤧᤔᤧᤳᤋᤢ. “ᤐᤠᤘᤗᤖᤧ ᤀᤡᤱᤓᤥᤛᤢᤒᤠ ᤕᤧᤛᤢᤖᤧ ᤁᤢᤔᤡᤱᤅᤥ ᤗ᤺ᤴᤍᤧ ᤐᤣᤃᤧ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤡᤱᤈᤠ᤺ᤱ ᤐᤡᤏᤧᤖᤥ॥”

᥇᥊ ᤂᤧᤵᤔᤥ ᤛ᤻ᤁᤣᤘᤠᤛ ᤔᤧᤵᤔᤏᤠᤒᤠ ᤕᤜᤢᤍᤡ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤏᤢᤛᤡ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤹ᤜᤠ᤹ᤖᤧᤀᤠᤱ ᤜᤧᤰᤋᤱᤒᤠ ᤕᤠ᤺ᤶᤒᤰ ᤔᤧᤈᤥᤃᤢ॥

᥇᥋ ᤜᤧᤰᤁᤣ ᤔᤧᤈᤥᤃᤢᤸᤗᤧ ᤑᤧᤴᤛᤠᤶᤔᤡᤸᤗᤧ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤐᤠᤘᤗᤧᤴ ᤁᤢᤛᤡᤱ ᤏᤡ᤺ᤳᤋᤢᤱ. ᤕᤧᤛᤢ᤺ᤴ ᤁᤢᤛᤡᤱ ᤏᤡ᤺ᤳᤋᤢᤱ. ᤁᤖ ᤂᤡᤏᤡ᤹ᤃ ᤜᤠ᤺ᤳᤏᤡᤱᤒᤣ᥅”

᥇᥌ ᤂᤧᤴ ᤑᤧᤴᤛᤠᤶᤔᤡᤸᤗᤧ ᤕᤢᤰᤋᤢᤒᤠ ᤔᤏᤠᤴ ᤐᤡᤳᤆᤠᤰ ᤐᤡᤴᤍᤧᤖ ᤂᤧᤱᤜᤠ᤹ ᤑᤳᤋᤢᤛᤡᤖ ᤕᤢᤰᤋᤢᤛᤡᤀᤠᤱ ᤂᤧᤸᤗᤧ ᤂᤢᤏᤡ᤹ ᤋᤣ᤺ᤳᤜᤠ᤹ ᤌᤧ᤺ᤰᤂᤢᤒᤡᤖᤢᤛᤡᤖ ᤂᤠ᤺ᤴᤍᤢᤛᤡᤀᤠᤱ ᤂᤧᤴ ᤜᤡᤶᤔᤥᤗᤠᤶ ᤂᤧᤱᤜᤠ᤹ ᤗᤧᤰᤆᤠᤒᤧᤎᤡ᤺ᤰ ᤔᤧᤗ᤺ᤴᤍᤧᤀᤠᤱ ᤔᤧᤗᤥ᤺ᤰᤋᤧ ᤔᤧᤒᤣᤖᤥ॥

᥇᥍ ᤜᤧᤰᤁᤩᤠᤱ ᤀᤣᤑᤡᤛᤛᤀᤥ ᤁᤧᤘᤠ᤹ᤒᤠ ᤁᤠᤰ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤁᤴ ᤔᤧᤄᤧᤵᤛᤢᤀᤠᤱ ᤔᤧᤃᤡᤛᤧᤖᤥ॥ ᤂᤧᤱᤜᤠ᤹ᤖᤧ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤡᤴ ᤐᤕᤶ ᤀᤡᤱᤎᤠ᤺ᤱ ᤔᤧᤒᤡᤖᤢᤖ ᤌᤠ᤺ᤱᤎᤠ᤺ᤱ ᤔᤧᤈᤥᤃᤢᤖᤥ॥

᥇᥎ ᤕᤖᤡᤰ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤂᤧᤵᤔᤥ ᤔᤧᤍᤩᤧᤀᤠᤱ ᤘᤣ᤹ ᤏᤛᤠᤏᤡᤒᤠ ᤋᤃᤡ ᤂᤢᤏᤡ᤹ ᤔᤧᤈᤥᤃᤢᤒᤠ ᤑᤧᤴ ᤕᤠ᤺ᤶᤒᤰᤜᤠ᤹ ᤕᤠᤶᤔᤥ ᤔᤧᤈᤥᤃᤢᤶᤒᤧᤴ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤖᤥ॥

᥇᥏ ᤀᤰᤂᤣᤗ᤹ᤖᤡᤰ ᤕᤖᤡᤰ ᤁᤡᤳᤆᤠᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤴ ᤔᤏᤠᤜᤠ᤹ ᤂᤧᤵᤔᤥ ᤔᤧᤍᤩᤧᤀᤠᤱ ᤁᤡᤳᤆᤠᤰ ᤛᤠᤵᤗᤠᤜᤠ᤹ ᤔᤧᤛᤢᤵᤛᤢᤀᤠᤱ ᤔᤏᤠ ᤋᤃᤡᤀᤣ ᤔᤧᤜᤠ᤺ᤴᤍᤢ ᤔᤧᤍᤣᤛᤢᤖᤥ॥ ᤂᤧᤴ ᤁᤡᤳᤆᤠᤰ ᤛᤠᤵᤗᤠᤜᤠ᤹ᤖᤧ ᤁᤢᤔᤧᤸᤗᤢᤱᤃ ᤜᤧᤴᤇᤡᤱ ᤅᤠᤒᤥᤱᤏᤢ᤺ᤸᤗᤧᤀᤠᤱ ᤕᤖᤡᤰ (᥋᥆.᥆᥆᥆) ᤕᤢᤵᤐᤠᤕᤠᤱ ᤘᤕᤧᤖᤥ॥

᥈᥆ ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤍᤠᤱᤒᤠᤖᤧ ᤁᤢᤕᤠ᤺ᤶᤒᤣᤀᤥ ᤁᤢᤒᤠ᤺ᤴᤈᤠᤰᤁᤡᤴ ᤔᤢᤰᤛᤠᤶᤏᤢ ᤁᤢᤎᤡᤶ ᤛᤧᤖᤧᤖ ᤐᤣᤖᤥ॥

ᤀᤣᤑᤡᤛᤛᤀᤥ ᤜᤕᤱᤋᤧᤴᤎᤱ

᥈᥇ ᤁᤴ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤆᤢᤖᤧᤀᤠᤱ ᤐᤠᤘᤗᤖᤧ ᤔᤧᤛᤣᤍᤥᤏᤡᤕᤠ ᤏᤢ ᤀᤰᤂᤤᤕᤠ ᤌᤢᤶ ᤐᤥᤱᤔᤠᤖ ᤕᤖᤢᤛᤗᤧᤔ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ॥ ᤜᤧᤰᤁᤩᤠᤱ ᤂᤧᤸᤗᤧ ᤀᤰᤂᤣ ᤔᤧᤳᤋᤢᤛᤡ. “ᤀᤡᤱᤃᤠ᤹ᤃ ᤂᤧᤵᤔᤥ ᤐᤣ᤺ᤰᤔᤠᤀᤠᤱ ᤖᤥᤔ ᤕᤧᤰᤕᤰᤁᤥᤀᤠᤱ ᤐᤣ᤺ᤰᤔᤠᤀᤣ ᤐᤥᤱᤗᤥ॥”

᥈᥈ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤓᤠ᤹ ᤁᤧᤒᤡᤒᤠ ᤏᤧᤵᤑᤢ ᤁᤢᤴᤈᤢᤶᤜᤠ᤹ ᤋᤡᤔᤥᤌᤡ ᤏᤢ ᤀᤡᤖᤠᤛ᤻ᤋᤛᤧᤴ ᤋᤃᤡ ᤔᤧᤛᤣᤍᤥᤏᤡᤕᤠᤀᤥ ᤐᤠᤱᤄᤢᤛᤡᤀᤠᤱ ᤂᤢᤏᤧ᤹ᤃ ᤀᤣᤛᤡᤕᤠ ᤋᤧᤱᤃᤵᤐᤥᤀᤣ ᤁᤢᤓᤠ ᤕᤧᤴ ᤕᤠ᤺ᤰᤋᤧᤖᤥ॥

᥈᥉ ᤒᤠ ᤂᤧᤴ ᤕᤧᤶᤔᤥ ᤀᤣᤑᤡᤛᤛᤀᤥ ᤍᤠᤱᤒᤠᤸᤗᤧ ᤁᤢᤗᤠᤶᤔᤡᤸᤗᤧ ᤁᤢᤍᤰᤗᤧᤱᤅᤥ ᤕᤶᤒᤠ ᤜᤕᤱᤁᤡᤸᤗᤡᤱ ᤐᤥ᤺ᤰᤂᤧᤖᤥ॥

᥈᥊ ᤍᤧᤔᤧᤋᤪᤡᤕᤛ ᤔᤧᤵᤔᤏᤠᤒᤠ ᤕᤢᤵᤐᤠ ᤆᤥᤒᤧᤃᤢᤎᤡᤰ ᤘᤕᤧ॥ ᤂᤧᤴ ᤀᤠᤷᤋᤣᤔᤡᤛa ᤛᤠᤶᤔᤠᤱᤅᤡᤸᤗᤧᤴ ᤆᤢᤈᤢᤰᤛᤠ ᤕᤢᤵᤐᤠ ᤔᤠᤱᤜᤡᤶ ᤁᤧᤈᤥ᤺ᤰᤐᤠ ᤘᤕᤧ ᤜᤧᤰᤁᤩᤠᤱ ᤂᤧᤴ ᤕᤠ᤺ᤶᤒᤰᤁᤥᤗᤠᤶ ᤕᤖᤡᤰ ᤏᤠᤘᤠᤀᤡᤳᤗᤠ ᤁᤧᤈᤥ᤺ᤰᤐᤠᤜᤠ᤹ᤖᤧ ᤜᤡᤶᤒᤪᤠᤶ ᤔᤧᤈᤥᤃᤢᤀᤠᤱ ᤔᤧᤘᤕᤧᤖᤥ॥

᥈᥋ ᤜᤧᤰᤁᤩᤠᤱ ᤁᤴ ᤏᤠᤘᤠᤀᤡᤳᤗᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤘᤣ᤹ ᤜᤧᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤁᤧᤖᤧᤰ ᤛᤢᤵᤛᤢᤛᤡᤀᤠᤱ ᤆᤢᤶᤗᤢᤱ ᤆᤥᤃᤢᤖ ᤀᤰᤂᤣ ᤔᤧᤳᤋᤢᤛᤡ. “ᤋᤣ᤺ᤱᤈᤢᤶᤛᤣ. ᤁᤴ ᤕᤠ᤺ᤶᤒᤰᤁᤥᤗᤠᤶ ᤀᤠᤏᤡ᤹ᤃ ᤛᤠ᤹ᤖᤡᤰᤁᤣ ᤕᤖᤡᤰ ᤕᤠᤱ ᤀᤠᤎᤃᤢᤶᤒᤠᤴ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱ ᤘᤠ᤹ᤖᤥ॥

᥈᥌ ᤀᤠᤸᤗ ᤂᤡᤏᤡ᤹ ᤀᤠᤒᤠᤅᤣ ᤁᤧᤏᤡᤛᤢᤶᤔᤠᤱ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹. ᤁᤴ ᤐᤠᤘᤗ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤀᤣᤑᤡᤛᤛᤀᤥᤖᤰ ᤔᤧ᤺ᤴ. ᤁᤖ ᤀᤣᤛᤡᤕᤠ ᤂᤠᤖᤠᤰᤐᤠ ᤋᤧᤱᤃᤵᤐᤥ ᤕᤖᤡᤰ ᤔᤏᤠᤜᤠ᤹. ᤀᤠᤏᤡ᤹ ᤔᤏᤠᤜᤠ᤹ᤖᤧ ᤜᤢᤰᤁᤡᤸᤗᤧ ᤆᤥ᤺ᤰᤔᤏᤠᤛᤡᤒᤠ ᤏᤠᤘᤠᤀᤡᤳᤗᤠᤜᤠ᤹ ᤔᤠᤱᤛᤡ ᤔᤧ᤺ᤴᤗᤥ ᤑᤠ᤹ᤀᤠᤱ ᤗᤧᤔᤢᤛᤡᤖ ᤘᤠ᤹ᤖᤥ॥

᥈᥍ ᤜᤧᤰᤁᤣ᤺ᤸᤗᤧ ᤁᤸᤗᤧᤃ ᤀᤠᤏᤡ᤹ ᤕᤠ᤺ᤶᤒᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤏᤠᤜᤠ᤹ᤖᤧ ᤑᤧᤴᤐᤠ᤺ᤴ ᤔᤧᤒᤠ᤺ᤳᤋᤢᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤣᤛᤡᤕᤠᤛ᤻ᤔᤠ ᤋᤧᤱᤃᤵᤐᤥ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤏᤠᤜᤠ᤹ᤖᤧ ᤛᤣᤘᤠ ᤔᤧᤈᤥᤃᤢᤒᤠ ᤀᤠᤷᤋᤣᤔᤡᤛ ᤛᤠᤶᤔᤠᤱᤅᤡᤴ ᤏᤢ ᤁᤢᤔᤠᤱᤜᤡᤶᤔᤡᤸᤗᤧ ᤁᤢᤈᤠ᤺ᤳᤌᤡ ᤁᤧᤒᤣ᤺ᤰᤐᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥈᥎ ᤀᤠᤸᤗ ᤁᤴ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤡ᤹ ᤛᤡᤰ ᤐᤥᤃᤧᤀᤠᤱ ᤀᤰᤂᤣᤗ᤹ᤖᤡᤰ ᤀ᤺ᤰᤔᤠ ᤔᤧᤜᤣ᤺ᤰᤋᤧ. “ᤀᤣᤑᤡᤛᤛ᤻ᤔᤠ ᤀᤠᤷᤋᤣᤔᤡᤛ ᤛᤠᤶᤔᤠᤱᤅᤡᤴᤏᤣ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤛᤠᤶᤔᤠᤱᤗᤥ᥄”

᥈᥏ ᤜᤧᤰᤁᤣ᤺ᤸᤗᤧ ᤛᤵᤑᤠᤖᤧᤛᤠ ᤁᤠᤰ ᤕᤧᤰᤕᤰᤁᤥ ᤜᤕᤱᤁᤡᤸᤗᤡᤱ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤔᤏᤠᤜᤠ᤹ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤐᤠᤘᤗᤧᤴᤏᤢ ᤔᤧᤛᤣᤍᤥᤏᤡᤕᤠᤗᤠᤶ ᤗᤠᤶᤍᤡᤰ ᤁᤧᤈᤥ᤺ᤰᤐᤠ ᤁᤢᤴᤈᤢᤶᤜᤠ᤹ ᤃᤠᤕᤛ ᤏᤢ ᤀᤖᤡᤛ᤻ᤋᤠᤷᤂᤛᤛᤡ ᤔᤧᤍᤧᤶᤛᤢᤛᤡᤀᤠᤱ ᤐᤱᤘᤠᤀᤡᤳᤗᤠᤍᤧᤴᤏᤥb ᤔᤧᤍᤠᤖᤢᤛᤡᤖᤥ॥

᥉᥆ ᤐᤠᤘᤗᤖᤧᤀᤠᤱ ᤂᤧᤵᤔᤥ ᤐᤣ᤺ᤰᤔᤠᤀᤠᤱ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢ. ᤁᤖ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤧ᤹ ᤂᤧᤵᤔᤥ ᤐᤣ᤺ᤰᤔᤠ ᤔᤧᤶᤒᤠᤱᤄᤢᤴᤗᤥ॥

᥉᥇ ᤐᤠᤘᤗᤖᤧ ᤁᤢᤓᤠ ᤁᤢᤴᤈᤢᤶ ᤋᤧᤱᤃᤐᤩᤢᤰᤐᤠᤜᤠ᤹ᤖᤧᤀᤠᤱ ᤂᤢᤏᤧ᤹ ᤐᤱᤘᤠᤀᤡᤳᤗᤠᤍᤧᤴᤏᤥ ᤀᤥᤛᤣ᤺ᤴᤔᤧᤎᤠᤰᤛᤡᤱᤅᤡᤴᤏᤡ ᤑᤠ᤹ᤀᤠᤱ ᤀᤡᤱᤄᤱ ᤔᤧᤜᤠᤅᤢᤖᤥ॥

᥉᥈ ᤜᤧᤰᤁᤩᤠᤱ ᤆᤢᤶᤗᤢᤱᤒᤠ ᤔᤏᤠᤜᤠ᤹ᤖᤧ ᤜᤕᤱᤁᤡᤸᤗᤡᤱ ᤔᤧᤈᤥᤃᤢᤖ ᤁᤢᤓᤠ ᤌᤡᤰ ᤐᤠ᤺ᤴᤏᤥ ᤔᤧᤀ᤺ᤰᤋᤧ. ᤘᤣ᤹ᤜᤠ᤹ ᤘᤣ᤹ ᤐᤠ᤺ᤴᤏᤥ ᤔᤧᤀ᤺ᤰᤋᤧ. ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤡ᤹ ᤐᤠ᤺ᤴ ᤔᤧᤍᤅᤧᤴᤏᤠᤱ ᤌᤣᤀᤠᤱ ᤔᤏᤠᤜᤠ᤹ ᤂᤧᤵᤔᤥ ᤔᤧᤈᤢᤵᤛᤧᤒᤠ ᤕᤖᤡᤰᤗᤧ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥉᥉ ᤁᤢᤓᤠ ᤕᤜᤢᤍᤡᤜᤠ᤹ᤖᤧ ᤀᤗᤧᤰᤈᤧᤴᤍᤖ ᤔᤧᤵᤔᤏᤠᤒᤠ ᤔᤏᤠᤴ ᤁᤴ ᤜᤕᤱ ᤁᤡᤸᤗᤡᤱᤅᤡᤴ ᤌᤣᤀᤠᤱ ᤐᤥ᤺ᤰᤂᤧᤒᤠ ᤑᤠ᤹ᤀᤠᤱ ᤆᤧᤱᤛᤧ ᤂᤢᤏᤧ᤹ ᤋᤃᤡ ᤔᤧᤈᤴᤍᤢ॥ ᤜᤧᤰᤁᤩᤠᤱ ᤀᤗᤣᤰᤈᤣᤴᤍᤖᤗᤧ ᤌᤡᤰᤏᤧᤳᤇᤡ ᤏᤠᤱᤛᤡᤱᤔᤠ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤑᤠ᤹ᤀᤠᤱ ᤜᤢᤰᤑᤥ᤺ᤰᤂᤢᤖ ᤔᤏᤠᤜᤠ᤹ ᤛᤫᤠ᤺ᤳ ᤆᤥ᤺ᤰᤔᤠᤛᤡ ᤏᤡᤱᤘᤠ᤹ ᤆᤥᤃᤢᤖᤥ॥

᥉᥊ ᤁᤖ ᤂᤢᤏᤧ᤹ ᤕᤜᤢᤍᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤔᤏᤠᤜᤠ᤹ ᤛᤠ᤹ᤖᤡᤰ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤀᤠᤱ ᤂᤵᤔᤧ ᤁᤢᤔᤢᤰ ᤏᤧᤳᤇᤡ ᤌᤠᤖᤡᤰ ᤀᤰᤂᤣᤗ᤹ᤖᤡᤰ ᤔᤧᤀ᤺ᤰᤋᤧ. “ᤀᤣᤑᤡᤛᤛ᤻ᤔᤠ ᤀᤠᤷᤋᤣᤔᤡᤛ ᤛᤠᤶᤔᤠᤱᤅᤡᤴᤏᤣ ᤛᤠ᤹ᤖᤡᤰ ᤐᤕᤶ ᤕᤶᤒᤠ ᤛᤠᤶᤔᤠᤱᤗᤥ᥄”

᥉᥋ ᤜᤧᤰᤁᤩᤠᤱ ᤁᤢᤏᤢᤵᤔᤥ ᤕᤧᤰᤕᤰ ᤛᤢᤜᤠᤱᤃᤧᤶᤒᤠᤸᤗᤧ ᤁᤠᤰ ᤔᤏᤠᤜᤠ᤹ ᤛᤫᤠ᤺ᤳ ᤆᤥᤃᤢᤛᤡᤀᤠᤱ ᤔᤧᤳᤋᤢᤛᤡ. “ᤋᤣ᤺ᤱᤈᤢᤶᤛᤣ. ᤁᤴ ᤀᤣᤑᤡᤛᤛ᤻ᤔᤠ ᤋᤧᤱᤃᤵᤐᤡᤱᤃ ᤐᤕᤶ ᤀᤠᤷᤋᤣᤔᤡᤛ ᤔᤠᤱᤅᤡᤸᤗᤧ ᤁᤢᤔᤠᤱᤜᤡᤶ ᤏᤢ ᤋᤠᤱᤛᤠᤰᤐᤥᤗᤠᤶ ᤔᤰᤁᤧᤎᤠᤒᤠ ᤁᤢᤏᤠᤘᤠᤀᤡᤳᤗᤠ ᤁᤧᤃᤵᤐᤠ ᤑᤠ᤹ᤀᤠᤱ ᤁᤠᤰ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ॥

᥉᥌ ᤀᤠᤳᤋᤡᤸᤗᤧᤀᤠᤱ ᤁᤴ ᤐᤠ᤺ᤴᤏᤡᤴ ᤀᤵᤔᤠ ᤔᤧᤛᤢᤰᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤁᤠᤰᤗᤧ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣᤖᤥ ᤑᤠ᤹ᤀᤠᤱ ᤔᤧᤏᤡᤛᤢᤀᤠᤱ ᤔᤧᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤸᤗᤥ ᤂᤡᤏᤡ᤹ᤃ ᤔᤧᤴᤀᤡ᤺ᤳᤋᤣ ᤌᤣᤀᤠᤱ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤍᤠᤒᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥉᥍ ᤂᤡᤏᤡ᤹ ᤁᤴ ᤏᤧᤵᤑᤢ ᤔᤏᤠᤜᤠ᤹ ᤁᤧᤍᤠᤖᤢᤶᤛᤡᤶᤔᤠᤱ ᤘᤠ᤹ᤛᤡ. ᤁᤖ ᤁᤱᤜᤠ᤹ᤖᤧ ᤔᤠᤱᤜᤡᤶᤔᤥᤗᤠᤶ ᤌᤣᤀᤠᤱ ᤔᤧᤱᤄᤢ᤺ᤳᤋᤣ ᤘᤠ᤹ᤛᤡ. ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤷᤋᤣᤔᤡᤛ ᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤆᤧ᤹ᤕᤠ ᤐᤠ᤺ᤴᤏᤠᤱ ᤔᤧᤶᤒᤠ᤺ᤳᤋᤣ ᤘᤠ᤹ᤛᤡᤖᤥ॥

᥉᥎ ᤍᤧᤔᤧᤋᤪᤡᤕᤛ ᤏᤢ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤢᤓᤠ ᤔᤏᤠᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤀᤠᤵᤋᤡᤰ ᤘᤠ᤹ᤏᤧ ᤑᤠ᤹ᤃᤪ ᤂᤠᤛᤧᤴᤜᤡᤶ ᤏᤢ ᤛᤢᤜᤠᤱᤜᤡᤶ ᤘᤠ᤹. ᤜᤠᤖᤠ᤹ ᤂᤧᤵᤔᤥ ᤔᤧᤍᤠᤖᤢᤏᤡ॥

᥉᥏ ᤁᤖ ᤂᤧᤴᤏᤠᤱᤎᤥ ᤘᤣ᤹ ᤐᤠ᤺ᤴ ᤁᤧᤃᤳᤋᤢᤶᤏᤧ ᤑᤠ᤹ᤃᤪ ᤆᤥ᤺ᤰᤌᤡᤶ ᤆᤢᤶᤗᤢᤱᤅᤥᤗᤠᤶ ᤐᤠ᤺ᤴ ᤁᤧᤔᤠ ᤐᤥᤱᤗᤥ॥

᥊᥆ ᤜᤧᤰᤁᤣ᤺ᤸᤗᤧ ᤀᤠᤀᤡᤴ ᤁᤧᤒᤥ᤺ᤱᤒᤠ ᤁᤴ ᤜᤕᤱᤁᤡᤸᤗᤡᤱᤖᤧᤴ ᤀᤠᤵᤋᤡᤰᤁᤡᤴ ᤖᤥᤔᤡ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤀᤠᤏᤡ᤹ ᤀᤠᤶᤃᤢ᤺ᤵᤐᤠ ᤐᤥ᤺ᤰᤂᤧᤖᤥ॥ ᤜᤧᤰᤁᤣ᤺ᤸᤗᤧ ᤁᤴ ᤌᤣ ᤐᤥ᤺ᤰᤂᤧᤒᤠ ᤑᤠ᤹ᤀᤠᤱ ᤌᤣᤀᤠᤱ ᤐᤠ᤺ᤵᤔᤠ ᤀᤠᤴᤇᤢᤰᤋᤢᤶᤔᤡᤴᤗᤥ॥”

᥊᥇ ᤕᤧᤰᤕᤰ ᤛᤢᤜᤠᤱᤔᤡᤒᤠᤸᤗᤧ ᤜᤧᤰᤁᤣ ᤔᤧᤳᤋᤢᤛᤡᤀᤠᤱ ᤁᤧᤍᤠᤒᤠ ᤔᤏᤠᤜᤠ᤹ ᤐᤠᤱᤄᤢᤍᤣᤛᤢᤛᤡᤖᤥ॥

a 

᥇᥏:᥈᥊ ᤀᤠᤷᤋᤣᤔᤡᤛ- ᤃᤪᤡᤁᤣᤗᤡᤜᤠ᤹ᤖᤧ ᤀᤠᤷᤋᤣᤔᤡᤛ ᤔᤧᤵᤔᤏᤠᤔᤠ ᤛᤠᤶᤔᤠᤱᤅᤡᤴ ᤔᤏᤠᤜᤠ᤹ ᤏᤢ ᤕᤖᤡᤰ ᤘᤣ᤹ ᤛᤠᤶᤔᤠᤱᤜᤠ᤹ᤖᤧ ᤂᤢᤏᤡ᤹ ᤔᤠ ᤑᤠ᤹ᤀᤠᤱ ᤏᤛᤠ᤺ᤴ ᤔᤧᤈᤥᤃᤢ॥ ᤀᤣᤑᤡᤛᤡᤒᤠ ᤔᤏᤠᤜᤠ᤹ᤖᤧ ᤗᤳᤇᤠ ᤏᤢᤒᤠ ᤏᤢ ᤕᤶᤒᤠ ᤔᤠᤱᤜᤡᤶᤎᤡᤰ ᤔᤧᤈᤥᤃᤢᤀᤠᤱ ᤘᤕᤧ॥ ᤂᤧᤵᤔᤥ ᤀᤠᤷᤋᤣᤔᤡᤛᤧᤸᤗᤧ ᤁᤢᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤔᤧᤔᤧᤳᤋᤢ॥

b 

᥇᥏:᥈᥏ ᤐᤱᤘᤠᤀᤡᤳᤗᤠᤍᤧᤴ- ᤀᤣᤑᤡᤛᤛ ᤕᤧᤰᤕᤰᤁᤡᤸᤗᤧ ᤁᤢᤗᤢᤶᤔᤥ ᤐᤱᤘᤠᤀᤡᤳᤗᤠᤍᤧᤴ ᤘᤕᤧ॥ ᤂᤧᤵᤔᤥ ᤕᤖᤡᤰ ᤔᤏᤧᤜᤠ᤹ ᤆᤢᤶᤗᤢᤱ ᤔᤧᤈᤥᤃᤧ. ᤜᤧᤰᤁᤩᤠᤱ ᤐᤱᤘᤠᤀᤡᤳᤗᤠ ᤏᤢ ᤜᤰᤆᤠᤳᤋᤠᤱ ᤔᤧᤈᤠ᤺ᤳᤋᤢ॥

ᤐᤠᤘᤗᤧᤴ ᤔᤧᤛᤣᤍᤥᤏᤡᤕᤠ ᤏᤢ ᤃᤪᤡᤛ ᤗᤠᤈᤣ᤹ᤀᤥ ᤗᤠᤶᤍᤡᤰ ᤆᤥᤰ

᥈᥆

ᤜᤧᤰᤁᤩᤠᤱ ᤂᤧᤴ ᤜᤕᤱᤁᤡᤸᤗᤡᤱ ᤗ᤹ᤔᤧᤴ ᤆᤡᤈᤡ ᤂᤰᤂᤰ ᤐᤥ᤺ᤰᤂᤧᤀᤠᤱ ᤐᤠᤘᤗᤖᤧ ᤀᤣᤑᤡᤛᤛ᤻ᤔᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤛᤧᤶᤔᤢ᤹ᤀᤡ ᤆᤥᤃᤢᤀᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤔᤧᤛᤣᤍᤥᤏᤡᤕᤠᤀᤥ ᤐᤣᤖᤥ॥

᥈ ᤜᤧᤰᤁᤩᤠᤱ ᤂᤧᤴ ᤌᤢᤶᤔᤥ ᤐᤥ᤺ᤰᤂᤧᤖ ᤗᤠᤶᤍᤡᤰ ᤆᤥᤃᤧᤸᤗᤧ ᤏᤛᤠᤏᤡᤒᤠᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤖᤢᤛᤡ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤃᤪᤡᤛ ᤗᤠᤈᤣ᤹ᤀᤥ ᤁᤧᤖᤧᤀᤠᤱ

᥉ ᤂᤢᤏᤧ᤹ ᤂᤧᤵᤔᤥ ᤗᤠ ᤛᤢᤶᤛᤡ ᤌᤠᤖᤡᤰ ᤕᤠ᤺ᤰᤋᤧ॥ ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤵᤔᤥᤗᤠᤶ ᤛᤡᤖᤡᤕᤠ ᤗᤧᤵᤔᤠᤱ ᤘᤠᤗᤠᤶᤍᤡᤰ ᤆᤥ᤺ᤰᤔᤠᤀᤠᤱ ᤐᤣ᤺ᤰᤔᤠ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤘᤕᤧᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤢᤏᤧ᤹ ᤛᤧᤵᤔᤠ ᤀᤡᤱᤔᤧᤍᤱᤄᤢᤀᤠᤱ ᤘᤠ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤵᤔᤥᤗᤠᤶ ᤂᤢᤏᤧ᤹ ᤔᤧᤛᤣᤍᤥᤏᤡᤕᤠᤗᤠᤶ ᤗᤠᤱᤄᤣ᤺ᤰᤔᤠᤀᤠᤱ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ॥

᥊ ᤜᤧᤰᤁᤩᤠᤱ ᤒᤣᤖᤡᤕᤠ ᤁᤧᤕᤢᤱᤒᤠ ᤐᤢᤖᤛᤖᤧ ᤁᤢᤛ᤻ᤛᤠ ᤛᤥᤐᤠᤋᤪᤥᤛ. ᤌᤡᤛ᤻ᤛᤗᤥᤏᤡᤁᤠᤗᤠᤶ ᤀᤖᤡᤛ᤻ᤋᤠᤷᤂᤛ ᤏᤢ ᤛᤡᤁᤴᤍᤛ. ᤍᤷᤒᤡᤗᤠᤶ ᤃᤠᤕᤛ. ᤃᤗᤠᤋᤡᤕᤠᤗᤠᤶ ᤋᤡᤔᤥᤌᤡ. ᤜᤧᤰᤁᤩᤠᤱ ᤀᤣᤛᤡᤕᤠᤛ᤻ᤔᤠ ᤋᤧᤱᤃᤵᤐᤥᤗᤠᤶ ᤋᤢᤂᤡᤁᤛ ᤏᤢ ᤋᤪᤥᤑᤡᤔᤛᤛᤡ ᤂᤢᤏᤧ᤹ᤏᤢᤀᤣ ᤔᤧᤘᤕᤧᤖᤥ॥

᥋ ᤂᤧᤱᤜᤠ᤹ ᤀᤠᤴᤇᤡᤃᤧᤏᤢ ᤋᤃᤡ ᤔᤧᤒᤣᤀᤠᤱ ᤋᤪᤥᤀᤠᤛᤀᤥᤀᤣ ᤕᤠᤵᤔᤡ ᤔᤧᤜᤠᤱᤄᤡᤃᤧᤖᤥ॥

᥌ ᤀᤠᤏᤡᤃᤧ ᤛᤡᤍᤠ᤹ ᤔᤧᤶᤓ᤺ᤴᤏᤣᤒᤠ ᤂᤖᤧ᤺ᤱ ᤆᤠᤔᤠ ᤋᤱᤏᤠᤶ ᤁᤢᤀᤣᤃᤠᤱ ᤘᤠᤗᤠᤶᤍᤡ᤺ᤰᤁᤥ ᤑᤡᤗᤡᤵᤐᤡᤗᤠᤶ ᤌᤠᤛᤡᤱᤔᤏᤠᤀᤠᤱ ᤅᤠᤛᤡ ᤕᤧᤴ ᤀᤣᤃᤠᤱ ᤘᤣ᤹ ᤑᤢ᤹ᤏᤢᤛᤠ᤹ᤜᤠ᤹ ᤋᤪᤥᤀᤠᤛᤀᤥ ᤋᤢᤶᤏᤠᤛᤡ ᤜᤧᤰᤁᤩᤠᤱ ᤂᤧᤵᤔᤥ ᤏᤢᤛᤡ (᥍) ᤕᤧᤴ ᤛᤥᤖᤡᤰ ᤘᤠ᤹ᤔᤏᤠᤖᤥ॥

ᤐᤠᤘᤗᤖᤧ ᤌᤠᤱᤒᤧᤴᤎᤡᤰ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤆᤥᤃᤢ᤹

᥍ ᤜᤧᤰᤁᤩᤠᤱ ᤋᤧᤏᤧᤒᤠ ᤕᤧᤴᤏᤡᤸᤗᤧᤴ ᤕᤢ᤺ᤴᤇᤡᤰ ᤀᤠᤏᤡᤃᤧ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤏᤢ ᤍᤠᤱᤒᤠᤸᤗᤧᤴ ᤛᤠᤓᤠᤱᤈᤠ ᤆᤠᤔᤠ ᤑᤠ᤹ᤀᤠᤱ ᤛᤥᤖᤡᤰ ᤆᤢᤶᤔᤏᤠᤖᤥ॥ ᤁᤴ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤏᤢ ᤐᤠᤘᤗᤧᤴ ᤛᤧᤳᤗᤢᤶᤓᤰᤋᤧᤖ ᤌᤠᤖᤡᤰ ᤐᤠᤖᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤁᤢᤏᤠᤶᤍᤠ᤺ᤵᤔᤠ ᤂᤧᤵᤔᤥᤗᤠᤶ ᤁᤧᤒᤣ᤺ᤰᤐᤠ ᤘᤕᤧᤖᤥ॥

᥎ ᤀᤠᤏᤡᤃᤧ ᤆᤢᤶᤗᤢᤱ ᤆᤥ᤺ᤰᤔᤏᤠᤒᤠ ᤌᤥ᤺ᤛ᤻ᤔᤠ ᤕᤠᤰᤑᤠᤀᤥ ᤕᤖᤡᤰ ᤛᤣᤔᤡᤜᤠ᤹ ᤔᤧᤜᤠ᤺ᤴᤍᤢᤀᤠᤱ ᤕᤢᤅᤧᤖᤥ॥

᥏ ᤂᤧᤵᤔᤥ ᤕᤢᤋᤠᤀᤡᤁᤛ ᤔᤧᤵᤔᤏᤠᤒᤠ ᤏᤠᤗᤡᤱᤃᤧᤴ ᤌᤠᤱᤒᤧᤴᤎᤡᤰ ᤐᤣᤎᤠ᤺ᤵᤐᤥ ᤐᤣᤀᤠᤱ ᤕᤢᤱᤛᤡᤱ॥ ᤐᤠᤘᤗᤧᤴ ᤆᤰᤔᤧᤸᤗ᤹ᤀᤣ ᤐᤠᤖᤧᤖ ᤐᤳᤇᤧᤸᤗᤧ ᤂᤧᤴ ᤌᤠᤱᤒᤧᤴᤏᤡᤴ ᤁᤢᤔᤡᤁᤩᤢᤛᤧᤀᤠᤱ ᤀᤡᤶᤎᤰᤘᤠ ᤗᤥᤖᤧᤖ ᤕᤢᤅᤧ॥ ᤜᤧᤰᤁᤩᤠᤱ ᤂᤧᤴ ᤛᤠ᤹ᤖᤡᤰ ᤀᤡᤵᤛᤧᤸᤗᤧ ᤛᤢᤶᤛᤡᤃᤣ᤺ᤰᤛᤔᤠ ᤂᤠᤶᤗᤥᤀᤥᤏᤢ ᤕᤥ ᤔᤰᤌᤩᤧᤀᤠᤱ ᤛᤩᤧᤖᤥ॥ ᤔᤏᤠᤜᤠ᤹ᤖᤧ ᤔᤧᤒᤣᤀᤠᤱ ᤀᤥᤔᤧᤔᤧᤳᤋᤢᤸᤗᤧᤃ ᤀᤠᤴᤍᤣ᤺ᤴᤇᤠ ᤛᤩᤧᤀᤠᤱ ᤏᤧᤛ᤻ᤛᤧᤖᤥ॥

᥇᥆ ᤁᤖ ᤐᤠᤘᤗᤧᤴ ᤕᤥ ᤐᤣᤀᤠᤱ ᤂᤢᤏᤧ᤹ ᤛᤶᤍᤠᤱ ᤛᤸᤗᤡᤰ ᤛᤴᤇᤡᤱᤗ ᤜᤧᤵᤐᤪᤧᤰ ᤜᤧᤵᤋᤢᤀᤠᤱ ᤔᤏᤠᤜᤠ᤹ ᤔᤧᤳᤋᤢᤛᤡ. “ᤂᤡᤏᤡ᤹ ᤏᤡᤱᤘᤠ᤹ᤀᤥ ᤔᤧᤃᤡᤛᤧᤶᤔᤡᤴᤏᤧ᤹ᤀᤥ. ᤂᤢᤏᤧ᤹ᤃ ᤁᤢᤜᤡᤱᤘᤧᤳ ᤘᤠ᤹ᤖᤥ᥄”

᥇᥇ ᤜᤧᤰᤁᤩᤠᤱ ᤌᤥ᤺ᤛ᤻ᤔᤠ ᤕᤠᤰᤑᤠᤀᤥ ᤔᤧᤒᤣᤀᤠᤱ ᤍᤠᤱᤒᤠᤸᤗᤧᤴ ᤛᤠᤓᤠᤱᤈᤠ ᤛᤥᤖᤡᤰ ᤔᤧᤈᤖᤥ॥ ᤂᤢᤏᤧ᤹ ᤂᤠᤀᤥ᤺ᤳᤋᤧᤖ ᤌᤠᤖᤡᤰ ᤂᤢᤏᤡ᤹ᤏᤢ ᤋᤠ᤹ᤈᤧᤰᤂᤧ. ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤛᤧᤶᤔᤢ᤹ᤀᤡ ᤐᤥ᤺ᤰᤂᤧᤀᤠᤱ ᤌᤠᤛᤡᤱᤗᤥ॥

᥇᥈ ᤂᤧᤱᤜᤠ᤹ᤖᤧ ᤂᤧᤴ ᤌᤠᤱᤒᤧᤴᤏᤡᤴ ᤁᤢᤜᤡᤱᤘᤧᤳᤋᤣ ᤁᤢᤜᤡᤶᤔᤥ ᤔᤧᤍᤣ᤹ᤖᤢᤀᤠᤱ ᤂᤧᤱᤜᤠ᤹ ᤛᤠ᤹ᤖᤡᤰᤁᤣ ᤜᤠᤱᤜᤠᤱ ᤔᤧᤗ᤹ᤖᤧᤖᤥ॥

ᤋᤪᤥᤀᤠᤛᤗᤠᤶ ᤔᤡᤗᤣᤋᤛ ᤗᤧᤵᤔᤠᤱ ᤘᤠᤗᤠᤶᤍᤡᤰ

᥇᥉ ᤀᤠᤏᤡᤃᤧ ᤘᤠᤗᤠᤎᤠᤗᤠᤶ ᤋᤃᤡ ᤀᤛ᤻ᤛᤥᤛ ᤕᤧᤰᤕᤰᤁᤥ ᤐᤣ᤺ᤰᤔᤏᤠ॥ ᤂᤧᤵᤔᤥᤀᤣ ᤐᤠᤘᤗᤧᤴ ᤘᤠᤗᤠᤎᤠᤗᤠᤀᤥ ᤁᤣ᤺ᤵᤔᤠ ᤐᤠ᤺ᤴ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤵᤔᤥ ᤌᤠᤖᤡᤰ ᤗᤠᤱᤄᤣ᤺ᤰᤔᤠᤖ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧᤖᤥ॥

᥇᥊ ᤜᤧᤰᤁᤩᤠᤱ ᤐᤠᤘᤗᤖᤧ ᤀᤛ᤻ᤛᤥᤛᤀᤥ ᤕᤠᤵᤔᤡ ᤋᤢᤔᤡᤃᤧ ᤜᤧᤰᤁᤩᤠᤱ ᤘᤠᤗᤠᤎᤠᤀᤥ ᤁᤣ᤺ᤵᤔᤏᤠᤀᤠᤱ ᤂᤧᤵᤔᤥᤗᤠᤶ ᤔᤡᤳᤋᤡᤗᤣᤏᤡ ᤘᤠᤃᤵᤂᤠᤶ ᤗᤧᤵᤔᤠᤱ ᤌᤠᤛᤡᤱᤔᤏᤠᤖᤥ॥

᥇᥋ ᤂᤧᤵᤔᤥᤗᤠᤶ ᤀᤠᤏᤡᤃᤧ ᤁᤢᤍᤠ᤺ᤴᤍᤡᤰᤔᤠ ᤂᤡᤕᤛ ᤘᤠᤃᤵᤂᤠᤶᤔᤥ ᤁᤧᤵᤔᤏᤠ॥ ᤜᤧᤰᤁᤩᤠᤱ ᤁᤢᤀᤠᤳᤇᤡᤴᤍᤠ᤺ᤴ ᤛᤠᤔᤥᤛ ᤘᤠᤃᤵᤂᤠᤶᤔᤥ ᤁᤧᤵᤔᤏᤠᤀᤠᤱ ᤁᤢᤀᤠᤰᤂᤧᤴᤍᤠ᤺ᤴ ᤔᤡᤗᤣᤋᤛ ᤕᤧᤰᤕᤰᤁᤥ ᤋᤠ᤺ᤶᤏᤠᤖᤥ॥

᥇᥌ ᤐᤠᤘᤗᤖᤧ ᤀᤣᤛᤡᤕᤠᤛ᤻ᤔᤠ ᤋᤧᤱᤃᤵᤐᤥ ᤔᤧᤴᤏᤠ᤺ᤶᤛᤡᤱᤅᤣ. ᤜᤧᤰᤁᤩᤠᤱ ᤀᤣᤑᤡᤛᤛᤀᤥ ᤔᤧᤴᤗ᤺ᤴᤏᤣ ᤁᤢᤒᤣᤛᤠᤱ ᤐᤥᤱᤔᤠᤖ ᤐᤣ᤺ᤰᤔᤠᤀᤠᤱ ᤜᤠᤖᤠᤀᤣ ᤕᤖᤢᤛᤗᤧᤔ ᤁᤧᤵᤔᤠ ᤏᤡᤱᤘᤠ᤹ ᤆᤥᤃᤢ. ᤌᤣᤀᤠᤱᤓᤧᤸᤗᤧ ᤐᤧᤴᤋᤡᤁᤥᤛ᤻ᤋ ᤋᤱᤏᤠᤶᤔᤥ ᤂᤧᤵᤔᤥ ᤘᤠ᤹ᤔᤠ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ ᤘᤕᤧ॥

ᤐᤠᤘᤗᤧᤴ ᤀᤣᤑᤡᤛᤛ᤻ᤔᤠ ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤛᤧᤶᤔᤢ᤹ᤀᤡ ᤏᤠ᤺ᤰ

᥇᥍ ᤐᤠᤘᤗᤖᤧ ᤔᤡᤗᤣᤋᤛ᤻ᤗᤠᤶ ᤀᤣᤑᤡᤛᤛ᤻ᤔᤠ ᤛᤣᤛᤣᤜᤢᤵᤗᤰᤐᤠ ᤋᤢᤶᤗᤠᤶᤗᤥᤒᤠᤜᤠ᤹ ᤁᤢᤍᤢᤶᤛᤧ ᤀᤢ᤺ᤳᤋᤢᤛᤡ॥

᥇᥎ ᤂᤧᤱᤜᤠ᤹ ᤂᤧᤵᤔᤥ ᤔᤧᤃᤧᤖᤧᤀᤠᤱ ᤐᤠᤘᤗᤖᤧ ᤔᤧᤳᤋᤢᤛᤡ. “ᤀᤡᤱᤃᤠ᤹ ᤀᤣᤛᤡᤕᤠᤛ᤻ᤔᤠ ᤋᤧᤱᤃᤵᤐᤥ ᤁᤧᤖᤠᤱᤒᤠ ᤌᤡᤰᤛᤡᤃᤣ᤺ᤰᤛᤔᤠ ᤕᤧᤴᤏᤠᤱᤎᤥᤀᤣ ᤀᤠᤰᤂᤣᤗ᤹ᤖᤡᤰ ᤂᤡᤏᤡ᤹ᤏᤢ ᤘᤕᤠᤱ ᤁᤧᤗ᤹ᤒᤠ ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤧᤏᤡᤛᤢᤶᤔᤠᤱ ᤁᤧᤘᤕᤡᤖᤥ॥

᥇᥏ ᤀᤡᤱᤃᤠ᤹ᤃ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤏᤢ ᤔᤡᤰᤘᤠ ᤛᤥᤖᤡᤰ ᤕᤜᤢᤍᤡ ᤏᤡᤱᤄᤢᤶᤔᤥᤀᤠᤱ ᤍᤠᤱᤒᤠᤸᤗᤧ ᤁᤢᤛᤣᤘᤠ ᤆᤥᤃᤢᤱᤗᤥ॥

᥈᥆ ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤔᤠ ᤌᤠᤔᤠ ᤁᤧᤒᤥ᤺ᤱᤒᤠ ᤁᤠᤰ ᤐᤠ᤺ᤴᤜᤠ᤹ ᤔᤧᤳᤏᤡᤱᤅᤠᤱ ᤘᤕᤠᤱ ᤜᤧᤰᤁᤩᤠᤱ ᤔᤏᤠᤗᤢᤶᤔᤥ ᤀᤡᤱᤓᤴ ᤆᤥ᤺ᤰᤔᤠ ᤏᤢ ᤂᤡᤏᤡ᤹ ᤜᤡᤶᤜᤡᤶ ᤋᤠᤰᤁᤶᤔᤠᤖ ᤏᤡᤛᤠᤶ ᤜᤢ᤹ᤔᤠ ᤀᤡᤱᤃᤠ᤹ ᤆᤰᤔᤧᤸᤗ᤹ᤀᤣ ᤆᤥᤃᤢᤱᤅᤠᤱ ᤘᤕᤠᤱᤒᤠᤱᤃ ᤂᤡᤏᤡ᤹ ᤁᤧᤏᤡᤛᤢᤶᤔᤠᤱᤅᤣ ᤁᤧᤘᤕᤡ᤹ᤖᤥ॥

᥈᥇ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱ ᤗᤧᤵᤔᤠᤱ ᤏᤢ᤺ᤰᤂᤧᤶᤔᤧ᤹ ᤔᤧᤵᤔᤠᤛᤡ ᤏᤢ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋ ᤛᤶᤍᤠᤱ ᤏᤛᤠ᤺ᤴ ᤆᤥᤰ ᤐᤠᤱᤔᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤛᤠᤶᤍᤡᤱ ᤐᤡᤖᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥

᥈᥈ “ᤀᤠᤸᤗ ᤛᤣᤛᤣᤔᤠᤱᤅᤡᤸᤗᤧ ᤀᤥᤛᤣ᤺ᤴᤎᤠᤰᤋᤠᤱᤒᤠ ᤁᤢᤀᤡᤛᤡ᤺ᤰ ᤕᤖᤢᤛᤗᤧᤔ ᤐᤣ᤺ᤰᤁᤠᤖ ᤐᤳᤋᤠᤖᤥ॥ ᤂᤧᤵᤔᤥ ᤌᤣ ᤐᤥ᤺ᤱ ᤁᤧᤗ᤹ᤒᤠ ᤀᤡᤱᤃᤠ᤹ ᤌᤣᤀᤠᤱ ᤏᤡᤱᤘᤠ᤹ ᤔᤧᤃᤳᤋᤠᤴᤗᤥ॥

᥈᥉ ᤁᤖ ᤁᤧᤖᤧᤰ ᤀᤡᤱᤃᤠ᤹ ᤐᤣᤃᤠᤱᤒᤠ ᤕᤧᤰᤕᤰᤁᤥ ᤛᤣᤛᤣᤔᤠᤱᤅᤡᤸᤗᤧ ᤀᤡᤱᤃᤠ᤹ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ. ᤐᤢᤱᤗᤠᤜᤡᤶ ᤏᤢ ᤋᤢᤰᤂᤣᤖᤧ ᤂᤧᤵᤔᤥ ᤜᤠᤱᤅᤠᤖ ᤘᤠ᤹ᤀᤠᤖᤥ॥

᥈᥊ ᤁᤖ ᤀᤠᤜᤡᤱᤔᤴᤏᤥ ᤍᤠᤱᤒᤠ ᤕᤧᤛᤢᤖᤧ ᤐᤡᤖᤠᤱᤒᤠ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤛᤢ᤺ᤵᤔᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱᤄᤱ ᤀᤡᤱᤓᤥᤔᤠᤀᤠᤱᤎᤥ ᤘᤣ᤹ ᤌᤣᤀᤠᤱ ᤔᤧᤀᤡ᤺ᤳᤋᤢᤱᤅᤡᤴᤗᤥ॥

᥈᥋ “ᤀᤠᤸᤗ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤀᤡᤱᤓᤴ ᤆᤥ᤺ᤰᤏᤡᤱᤒᤠ ᤂᤡᤏᤡ᤹ ᤀᤠᤳᤋᤡᤸᤗᤧᤀᤠᤱ ᤀᤡᤱᤃᤠ᤹ ᤕᤠᤶᤔᤥ ᤕᤠᤵᤔᤡ ᤁᤧᤴᤏᤡᤛᤡᤴ ᤑᤠ᤹ᤀᤠᤱ ᤏᤡᤛᤢᤱᤗᤥ॥

᥈᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤠᤳᤋᤡᤸᤗᤧᤴᤏᤠᤱ ᤔᤧᤰᤔᤠᤸᤗᤧᤴ ᤀᤡᤱᤃᤠ᤹ ᤀᤠᤵᤋᤡᤰ ᤔᤧᤄᤥᤀᤠᤴᤗᤥ ᤑᤠ᤹ᤀᤠᤱ ᤀᤠᤀᤡᤴ ᤀᤡᤱᤃᤠ᤹ ᤔᤧᤳᤏᤡᤱᤗᤥ॥

᥈᥍ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤏᤡᤱᤛᤣ᤺ᤰ ᤀᤡᤱᤓᤴ ᤆᤥᤰᤔᤠ ᤀᤣᤃᤠᤱ ᤔᤧᤶᤒᤵᤐᤧᤴᤗᤥ॥

᥈᥎ ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ᤖᤧ ᤂᤡᤏᤡ᤹ ᤗᤰᤐᤧᤴᤏᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤏᤢᤖᤡᤰᤁᤠᤱ ᤀᤥᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤛᤣᤛᤣᤔᤠᤱᤅᤡᤸᤗᤧ ᤂᤡᤏᤡ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤧᤈᤥᤃᤡᤀᤠᤱ ᤘᤠ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤢᤒᤠ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤀᤡᤅᤢᤒᤠ ᤛᤣᤛᤣᤜᤢᤵᤗᤰᤁᤡᤴ ᤁᤶᤒᤪᤠᤱ ᤔᤧᤳᤋᤧᤶᤔᤧ᤹॥

᥈᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤐᤰᤌᤠᤏᤡᤱᤅᤠᤱᤃ ᤁᤡᤵᤔᤠ ᤁᤧᤄᤢᤒᤠ ᤐᤖᤠᤒᤠᤜᤠ᤹ ᤔᤧᤍᤠᤀᤠᤱ ᤔᤧᤸᤗᤢᤰ ᤗᤢᤵᤜᤠ᤹ ᤔᤧᤴᤏᤴᤇᤢᤴᤛᤡᤴᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤗᤢᤶᤔᤥᤀᤣ ᤀᤡᤱᤗᤧᤰᤐᤠ ᤛᤡᤰᤛᤠᤶᤒᤠᤜᤠ᤹ ᤔᤧᤗ᤺ᤴᤏᤠᤱ ᤂᤡᤏᤡ᤹ ᤁᤧᤔᤧᤴᤍᤠᤱᤄᤡᤴ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥉᥆ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥᤏᤢᤀᤣ ᤀᤡᤱᤗᤧᤰᤐᤠᤜᤠ᤹ ᤔᤧᤗ᤺ᤴ ᤔᤧᤍᤠᤀᤠᤱ ᤏᤛᤠᤏᤡᤒᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡᤀᤠᤱ ᤗᤠᤶ ᤔᤧᤓᤥ᤺ᤳᤋᤢ ᤔᤧᤍᤣ᤹ᤖᤢᤛᤡᤖᤥ॥

᥉᥇ ᤜᤧᤰᤁᤣ᤺ᤸᤗᤧ ᤜᤧᤰᤋᤱᤒᤠᤜᤠ᤹ᤏᤢ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ᥄ ᤌᤣᤀᤠᤱᤓᤧᤸᤗᤧ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤗᤧᤴᤍᤡᤰ ᤛᤧᤴᤍᤡᤰ ᤀᤡᤱᤃᤠ᤹ ᤔᤡᤰᤘᤠᤖᤧ ᤁᤢᤎᤡᤶ ᤐᤥ᤺ᤰᤂᤠᤱᤗ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤏᤡᤱᤗ ᤘᤕᤠᤱᤗᤥ॥

᥉᥈ “ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱ ᤏᤢ ᤗᤢᤱᤃᤢᤶᤃᤧᤴ ᤁᤢᤒᤠ᤺ᤴᤈᤠᤰᤗᤧᤴ ᤁᤶᤒᤪᤠᤱᤅᤥ ᤀᤡᤱᤃᤠ᤹ ᤜᤢᤰᤛᤢᤵᤏᤡᤱᤗᤥ॥ ᤆᤰᤔᤧᤸᤗ᤹ᤀᤣ ᤂᤢᤏᤧ᤹ ᤏᤛᤠ᤺ᤴ ᤆᤥᤃᤧᤶᤔᤧ᤹. ᤂᤢᤏᤧ᤹ ᤁᤢᤗᤢᤱᤃᤢᤶᤔᤥ ᤋᤠᤱᤃᤧᤛᤧ᤺ᤵᤋᤡ᤹ ᤗ᤹ᤖᤡᤰ ᤔᤧᤳᤏᤡᤱᤗᤥ॥ ᤂᤧᤸᤗᤧ ᤂᤡᤏᤡ᤹ ᤁᤧᤎᤢᤶᤒᤠ ᤆᤥ᤺ᤰᤔᤠ ᤏᤢ ᤛᤣᤛᤣ ᤁᤧᤒᤥ᤺ᤱᤒᤠ ᤁᤢᤔᤏᤠᤜᤠ᤹ᤏᤢ ᤕᤢᤰ ᤂᤥᤔᤠᤴ ᤐᤡᤔᤠ ᤁᤧᤛᤢᤰᤋᤡ᤹ᤖᤥ॥

᥉᥉ ᤀᤡᤱᤃᤠ᤹ᤃ ᤀᤠᤳᤋᤡᤴᤜᤠ᤹ᤖᤧᤴᤏᤠᤱ ᤂᤢᤏᤡ᤹ ᤛᤠᤶᤔᤩᤠᤱ ᤕᤢᤵᤐᤠ ᤏᤢ ᤏᤢᤒᤠ ᤋᤧ᤺ᤳᤑᤢᤱᤜᤠ᤹ᤀᤥ ᤔᤡᤰᤔᤧᤱᤃᤣᤐᤠᤴᤗᤥ॥

᥉᥊ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤀᤠᤒᤠᤅᤣ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤕᤠᤱ ᤌᤃᤢᤱᤅᤠᤱ ᤀᤠᤴᤈᤢᤶᤜᤠ᤹ ᤏᤢ ᤀᤡᤱᤃᤠ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤡᤃ᤺ᤰᤘᤠᤜᤠ᤹ ᤋᤱᤃᤠᤶ ᤆᤥᤃᤢᤱᤅᤠᤱ ᤘᤕᤠᤱᤒᤠᤴ ᤂᤡᤏᤡ᤹ ᤀᤠᤒᤠᤅᤣ ᤁᤧᤏᤡ᤺ᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥉᥋ ᤆᤠᤔᤠ ᤌᤢᤱᤔᤠ ᤀᤠᤒᤠᤅᤣ ᤋᤱᤃᤠᤶ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠᤒᤠᤜᤠ᤹ ᤁᤢᤓᤠ᤹ ᤐᤡᤔᤠᤛᤡ ᤑᤠ᤹ᤀᤠᤱ ᤀᤠᤰᤂᤣᤗ᤹ᤖᤡᤰ ᤕᤠᤶᤒᤢᤎᤡᤰᤐᤠ ᤐᤥᤱᤔᤠ ᤐᤥ᤺ᤱ ᤁᤧᤗ᤹ᤒᤠ ᤀᤡᤱᤃᤠ᤹ ᤀᤥᤛᤣ᤺ᤴᤎᤠᤰᤏᤡᤱᤅᤠᤱ ᤘᤠ᤹ᤀᤠ॥ ᤜᤧᤰᤁᤩᤠᤱ ‘ᤋᤠ᤺ᤰᤔᤠᤏᤢ᤺ᤸᤗᤧ ᤐᤡᤔᤠᤀᤥᤀᤣ ᤕᤖᤡᤰ ᤔᤢ᤹ᤀᤡᤛᤠᤶ ᤘᤠ᤹’ ᤗ᤹ᤖᤡᤰ ᤍᤠᤱᤒᤠ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴᤏᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥”

᥉᥌ ᤜᤧᤰᤁᤩᤠᤱ ᤐᤠᤘᤗᤖᤧ ᤁᤴ ᤐᤠ᤺ᤴᤜᤠ᤹ ᤐᤠ᤺ᤳᤋᤢ ᤛᤢᤖᤢᤀᤠᤱ ᤂᤧᤱᤜᤠ᤹ ᤁᤠᤰ ᤌᤢᤱᤒᤥᤜᤈ᤹ ᤔᤧᤕᤢᤱᤛᤡᤱᤅᤠᤱ ᤋᤢᤘᤠ ᤔᤧᤈᤥᤃᤧᤖᤥ॥

᥉᥍ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤔᤧᤜᤧᤵᤋᤢᤀᤠᤱ ᤔᤧᤜᤠᤒᤧᤖ ᤆᤢᤵ ᤔᤧᤔᤧᤳᤋᤢᤖᤥ॥

᥉᥎ ᤐᤠᤘᤗᤖᤧ ᤂᤧᤱᤜᤠ᤹ ᤔᤧᤳᤋᤢᤛᤡᤒᤠ ᤘᤣ᤹ ᤐᤠ᤺ᤴᤜᤠ᤹ᤏᤢ᤺ᤸᤗᤧᤀᤠᤱ ᤀᤠᤵᤑᤠᤸᤗᤧᤀᤠᤱ ᤀᤠᤏᤠᤖᤠᤴ ᤁᤧᤴᤏᤡᤛᤢᤶᤔᤡᤴᤗᤥ ᤔᤧᤳᤋᤢᤛᤡᤒᤠᤸᤗᤧ ᤂᤧᤱᤜᤠ᤹ ᤛᤠ᤹ᤖᤡᤰ ᤏᤡᤱᤛᤠᤶᤔᤥ ᤔᤧᤎᤩᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤘᤠᤗᤠᤎᤠᤀᤥ ᤌᤠᤖᤡᤰ ᤔᤧᤛᤔᤧᤎᤖᤥ॥

ᤐᤠᤘᤗᤖᤧ ᤕᤖᤢᤛᤗᤧᤔ ᤗᤧᤵᤔᤠᤱ ᤗᤠᤶᤍᤡᤰ ᤆᤥᤃᤢ᤹

᥈᥇

ᤀᤠᤸᤗ ᤀᤣᤑᤡᤛᤛᤛ᤻ᤔᤠ ᤋᤢᤶᤗᤠᤶᤗᤥᤒᤠᤜᤠ᤹ ᤛᤧᤶᤔᤢ᤹ᤀᤡ ᤐᤡᤖᤢᤛᤡᤀᤠᤱ ᤂᤧᤵᤔᤥᤏᤢ ᤘᤠᤗᤠᤎᤠᤗᤠᤶ ᤁᤥᤛ ᤘᤠᤃᤵᤂᤠᤶ ᤗᤧᤵᤔᤠᤱ ᤐᤣ᤺ᤰᤔᤏᤠ॥ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤖᤥᤍᤥᤛ ᤔᤧᤵᤔᤏᤠᤒᤠ ᤘᤠᤃᤵᤂᤠᤶ ᤁᤧᤵᤔᤏᤠᤀᤠᤱ ᤂᤧᤵᤔᤥᤗᤠᤶ ᤐᤋᤠᤖᤠ ᤕᤧᤰᤕᤰᤁᤥ ᤋᤠ᤺ᤶᤏᤠᤖᤥ॥

᥈ ᤂᤧᤵᤔᤥ ᤛᤡᤖᤡᤕᤠᤛ᤻ᤔᤠ ᤑᤥᤏᤡᤛᤡᤕᤠ ᤋᤧᤱᤃᤵᤗᤧᤵᤔᤠᤱ ᤁᤧᤒᤣ᤺ᤰᤐᤠᤖ ᤁᤧᤒᤵᤐᤠ ᤘᤣ᤹ ᤘᤠᤗᤠᤎᤠᤎᤡᤰ ᤂᤥ᤺ᤶᤏᤠ. ᤜᤧᤰᤁᤩᤠᤱ ᤂᤧᤵᤔᤥ ᤗᤠ᤺ᤵᤔᤏᤠᤀᤠᤱ ᤌᤠᤛᤡᤱᤔᤏᤠᤖᤥ॥

᥉ ᤜᤧᤰᤁᤩᤠᤱ ᤛᤤᤐᤪᤛ ᤗᤠᤈᤣ᤹ᤀᤡᤴ ᤏᤡᤎᤠᤒᤧᤀᤠᤱ ᤀᤠᤏᤡᤃᤧ ᤆᤢᤵᤛᤠᤱ ᤗᤧᤵᤔᤠᤱ ᤐᤥ᤺ᤱᤔᤏᤠᤖ ᤛᤡᤖᤡᤕᤠ ᤗᤧᤵᤔᤠᤱ ᤌᤠᤛᤡᤱᤔᤏᤠ॥ ᤘᤠᤗᤠᤎᤠ᤺ᤸᤗᤧ ᤘᤠᤃᤰᤜᤠ᤹ ᤋᤠᤕᤖ ᤕᤧᤰᤕᤰᤁᤥ ᤗ᤺ᤵᤔᤠ ᤑᤠ᤹ᤀᤠᤱ ᤂᤧᤵᤔᤥ ᤏᤠ᤺ᤶᤛᤡᤱᤗᤥ॥

᥊ ᤂᤧᤵᤔᤥ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤁᤥ᤺ᤵᤔᤏᤠᤛᤡᤀᤠᤱ ᤂᤧᤱᤜᤠ᤹ ᤋᤢᤶᤔᤏᤠᤛᤡ ᤜᤧᤰᤁᤩᤠᤱ ᤕᤧᤳᤏᤠᤶ ᤌᤠᤖᤡᤰ ᤂᤧᤱᤜᤠ᤹ᤏᤢ ᤘᤠ᤹ᤔᤏᤠ॥ ᤂᤧᤱᤜᤠ᤹ᤖᤧ ᤛᤣᤛᤣᤔᤠᤱᤗᤠᤶ ᤐᤠᤘᤗᤧᤴ ᤕᤖᤢᤛᤗᤧᤶᤔᤥ ᤔᤧᤒᤣᤃᤧᤏᤧ᤹ ᤑᤠ᤹ᤀᤠᤱ ᤔᤧᤔᤧᤳᤋᤢᤖᤥ॥

᥋ ᤁᤖ ᤂᤧᤴ ᤕᤧᤳᤏᤠᤶ ᤀᤣᤃᤠᤱ ᤂᤧᤱᤜᤠ᤹ᤏᤢ ᤛᤧ᤺ᤶᤏᤠᤀᤠᤱ ᤌᤠᤛᤡᤱᤶᤏᤠ॥ ᤁᤧᤖᤧᤰ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤂᤢᤏᤡ᤹ ᤔᤣ᤺ᤳ ᤛᤠᤜᤠ᤹ ᤀᤠᤏᤡᤃᤧ ᤛᤠᤛᤧ ᤕᤧᤰᤕᤰ ᤗᤠ᤺ᤰᤁᤠᤳ ᤌᤠᤖᤡᤰ ᤔᤧᤓᤧᤖᤧᤀᤠᤱ ᤀᤠᤏᤡᤃᤧ ᤛᤥᤖᤡᤰ ᤘᤠᤜᤱᤅᤡᤸᤗᤧ ᤁᤢᤕᤠᤀᤥ ᤌᤢᤱᤒᤥᤜᤈ᤹ ᤕᤢᤱᤔᤏᤠᤖ ᤋᤢᤘᤠ ᤆᤥ᤺ᤰᤔᤏᤠᤖᤥ॥

᥌ ᤛᤧᤶᤔᤢ᤹ᤀᤡ ᤆᤥ᤺ᤰᤔᤏᤠᤀᤠᤱ ᤀᤠᤏᤡᤃᤧ ᤘᤠᤗᤠᤎᤠᤀᤥ ᤗᤠᤛᤡᤃᤧᤀᤠᤱ ᤂᤧᤱᤜᤠ᤹ ᤂᤢᤏᤡ᤹ ᤜᤡᤶᤔᤥ ᤔᤧᤏᤢ᤺ᤰᤂᤧ ᤔᤧᤒᤣᤖᤥ॥

᥍ ᤀᤠᤏᤡᤃᤧ ᤋᤠᤕᤖᤏᤢ ᤘᤠᤗᤠᤶᤍᤡᤰ ᤆᤥ᤺ᤰᤔᤏᤠᤖ ᤋᤥᤗᤣᤔᤠᤀᤡᤛ ᤁᤧᤵᤔᤏᤠ॥ ᤂᤧᤵᤔᤥ ᤏᤛᤠᤏᤡᤒᤠᤜᤠ᤹ᤏᤢ ᤛᤣᤘᤠ ᤔ᤺ᤔᤏᤠᤀᤠᤱ ᤌᤡᤰᤕᤧᤴ ᤕᤠ᤺ᤰᤔᤏᤠ॥

᥎ ᤁᤢᤍᤠ᤺ᤴᤍᤡᤰᤔᤠ ᤛᤡᤈᤖᤡ ᤁᤧᤵᤔᤏᤠᤀᤠᤱ ᤛᤢᤏᤠᤀᤡᤱᤄᤱ ᤀᤡᤱᤓᤴ ᤁᤧᤈᤥ᤺ᤰᤐᤠ ᤑᤡᤗᤡᤐᤖᤧ ᤁᤢᤜᤡᤶᤔᤥ ᤐᤣ᤺ᤰᤔᤏᤠᤖᤥ॥ ᤂᤢᤏᤧ᤹ᤀᤣ ᤕᤖᤢᤛᤗᤧᤶᤔᤥ ᤔᤣᤔᤣᤍᤢᤔᤠᤜᤠ᤹ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤥ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤁᤢᤓᤠ᤹ ᤐᤡᤛᤧ ᤔᤧᤛᤣᤃᤢᤛᤡᤒᤠ ᤏᤢᤛᤡ ᤔᤏᤠᤜᤠ᤹ᤀᤥ ᤌᤡᤰ ᤘᤕᤧᤖᤥ॥

᥏ ᤂᤧᤸᤗᤧᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤗᤡᤛᤡ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤔᤠ ᤁᤢᤛ᤻ᤛᤠᤜᤠ᤹ ᤔᤧᤘᤕᤧ॥

᥇᥆ ᤀᤠᤸᤗ ᤂᤧᤵᤔᤥ ᤘᤕᤡᤃᤧᤒᤠ ᤁᤢᤓᤠ ᤕᤧᤴ ᤀᤣᤃᤠᤱ ᤕᤜᤢᤍᤡᤕᤠᤗᤠᤶ ᤀᤃᤠᤒᤛ ᤔᤧᤵᤔᤏᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤎᤡᤰ ᤋᤩᤧ॥

᥇᥇ ᤂᤧᤴ ᤀᤠᤏᤡᤃᤧ ᤘᤕᤡᤃᤧᤒᤠᤀᤥ ᤋᤩᤧᤀᤠᤱ ᤐᤠᤘᤗᤖᤧ ᤁᤢᤓ᤹ᤀᤡ᤺ᤴ ᤑᤠ᤺ᤰᤂᤢᤀᤠᤱ ᤀᤠᤒᤠᤅᤣ ᤁᤢᤗᤠᤱ ᤁᤢᤜᤢᤰᤁᤥ ᤀᤡᤄᤣ᤺ᤱᤛᤡᤱᤗ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ. “ᤛᤣᤛᤣᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. ‘ᤁᤴ ᤑ᤹ᤀᤡ ᤍᤠᤱᤒᤠᤴ ᤕᤖᤢᤛᤗᤧᤶᤔᤥ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤔᤧᤍᤧᤶᤛᤢᤀᤠᤱ ᤀᤰᤂᤣᤗ᤹ᤖᤡᤰ ᤀᤡᤔᤧᤄᤣ᤺ᤰᤂᤢ. ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤢᤰᤁᤥ ᤜᤢᤰᤔᤧᤛᤢᤵᤋᤢ᤹॥’”

᥇᥈ ᤜᤧᤰᤁᤩᤠᤱ ᤀᤠᤏᤡᤃᤧ ᤁᤴ ᤐᤠ᤺ᤴᤏᤡᤴ ᤂᤧᤶᤔᤏᤠᤀᤠᤱ ᤀᤠᤏᤡᤃᤧ ᤏᤢ ᤘᤣ᤹ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤕᤖᤢᤛᤗᤧᤔ ᤔᤧᤒᤣᤃᤧᤴᤏᤧ᤹ ᤑᤠ᤹ᤀᤠᤱ ᤂᤢᤏᤧ᤹ᤏᤢ ᤆᤰᤔᤧᤸᤗ᤹ᤀᤣ ᤐᤣᤗᤡ ᤑᤠᤰᤔᤏᤠ॥

᥇᥉ ᤁᤖ ᤐᤠᤘᤗᤖᤧ ᤀᤠᤏᤡᤃᤧ ᤀᤰᤂᤣ ᤔᤧᤳᤋᤡᤃᤧ. “ᤂᤡᤏᤡ᤹ ᤌᤣᤀᤠᤱ ᤁᤧᤜᤠᤒᤡᤀᤠᤱ ᤀᤠᤛᤠ᤹ᤀᤡ ᤕᤰᤗ ᤁᤧᤕᤠ᤺ᤴᤍᤢᤶᤒᤠᤒᤣ᥅ ᤀᤡᤱᤃᤠ᤹ᤃ ᤕᤖᤢᤛᤗᤧᤶᤔᤥ ᤍᤠᤱᤒᤠ ᤕᤧᤛᤢᤖᤧ ᤁᤢᤗᤠᤃᤡ ᤛᤠᤰᤛᤡᤱᤔᤠᤖᤰ ᤔᤧ᤺ᤴ. ᤁᤖ ᤛᤡᤔᤠ ᤐᤥ᤺ᤱᤛᤠᤱ ᤕᤠᤖᤡᤵ ᤘᤠ᤹ᤀᤠᤖᤥ॥”

᥇᥊ ᤜᤧᤰᤁᤩᤠᤱ ᤀᤠᤸᤗ ᤂᤢᤏᤧ᤹ ᤁᤢᤏᤡᤱᤘᤠ᤹ ᤏᤢ᤺ᤰᤔᤠ ᤛᤢᤰᤔᤧᤍᤧᤳᤏᤧᤴᤒᤠ ᤏᤡ᤺ᤶᤏᤠᤀᤠᤱ ᤀᤰᤂᤣ ᤐᤠ᤺ᤵᤔᤏᤠ. “ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣᤀᤣ ᤐᤥ᤺ᤱᤏᤡᤖᤥ॥”

ᤐᤠᤘᤗᤧᤴ ᤕᤖᤢᤛᤗᤧᤶᤔᤥ ᤔᤧᤍᤣ᤹ᤖᤢ᤹

᥇᥋ ᤂᤧᤴ ᤀᤣᤃᤠᤱ ᤕᤠᤖᤡᤵ ᤐᤥ᤺ᤱᤔᤏᤠᤀᤠᤱ ᤕᤖᤢᤛᤗᤧᤔ ᤗᤧᤵᤔᤠᤱ ᤐᤣ᤺ᤰᤔᤏᤠᤖᤥ॥

᥇᥌ ᤛᤡᤈᤖᤡᤕᤠᤗᤠᤶ ᤁᤢᤓᤠ ᤏᤛᤠᤏᤡᤒᤠᤜᤠ᤹ᤀᤠᤱ ᤀᤠᤏᤡᤃᤧᤏᤢᤀᤣ ᤔᤧᤎᤠᤛᤡᤱᤅᤠᤱ ᤛᤤᤐᤪᤛ ᤘᤠᤃᤵᤂᤠᤶᤒᤠ ᤋᤃᤡ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤛᤥᤏᤖᤧ ᤁᤢᤜᤡᤶᤔᤥ ᤘᤠ᤹ᤔᤠ ᤑᤠ᤹ᤀᤠᤱ ᤕᤠᤵᤔᤡ ᤋᤣ᤹ᤖᤧᤖᤥ॥

᥇᥍ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤁᤧᤵᤔᤏᤠ᤺ᤸᤗᤧ ᤂᤧᤵᤔᤥᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤢᤱᤔᤧᤴᤍᤡᤱ ᤕᤠᤵᤔᤡ ᤗᤠᤶᤔᤧᤍᤠ᤺ᤰᤋᤡᤃᤧᤖᤥ॥

᥇᥎ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤐᤠᤘᤗᤧᤴ ᤀᤠᤏᤡᤃᤧ ᤗᤠᤶᤗᤥᤒᤠ ᤕᤠᤁᤢᤒᤖᤧ ᤁᤢᤜᤡᤶᤔᤥ ᤀᤠᤏᤡᤃᤧᤏᤢ ᤐᤣ॥ ᤂᤧᤵᤔᤥ ᤁᤧᤖᤧᤰ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤈᤢᤵᤛᤧᤀᤠᤱ ᤔᤧᤕᤢᤅᤧᤖᤥ॥

᥇᥏ ᤐᤠᤘᤗᤖᤧ ᤂᤧᤱᤜᤠ᤹ ᤁᤧᤖᤧᤰ ᤛᤣᤘᤠ ᤔᤧᤳᤋᤢᤛᤡᤀᤠᤱ ᤂᤢᤏᤧ᤹ ᤁᤢᤜᤢᤰᤁᤥᤗᤠᤶ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠ᤺ᤶᤒᤰ ᤆᤥᤃᤢ ᤁᤧᤗ᤹ᤒᤠ ᤁᤠᤰ ᤐᤠ᤺ᤴᤜᤠ᤹ ᤆᤧᤰᤋᤢᤛᤡᤖᤥ॥

᥈᥆ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤴ ᤔᤧᤄᤧᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥ᤺ᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤀᤰᤂᤣ ᤔᤧᤔᤧᤳᤋᤢ. “ᤏᤢᤛᤠ᤹ᤀᤣ. ᤀᤥᤔᤧᤳᤋᤧ᤹ᤏᤠ. ᤁᤵᤔᤥᤀᤠᤱ ᤕᤖᤡᤰ ᤜᤧᤴᤇᤡᤱ ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤂᤢᤏᤡ᤹ ᤛᤡᤰᤁᤧᤛᤶᤒᤠ ᤔᤧᤈᤥᤰ॥

᥈᥇ “ᤌᤡᤶᤔᤧᤴᤍᤱ ᤛᤢᤘᤠᤱᤗᤢᤶᤔᤥ ᤁᤧᤕᤢᤱᤒᤠ ᤕᤜᤢᤍᤡᤜᤠ᤹ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤴ ᤗᤧᤵᤔᤠᤍᤣ᤺ᤔᤠ ᤜᤧᤰᤁᤩᤠᤱ ᤂᤢᤏᤡ᤹ ᤕᤧᤶᤒᤡᤳᤇᤠ᤹ᤛᤠᤜᤠ᤹ᤀᤠᤱ ᤜᤷᤍᤥ ᤜᤧᤰᤔᤠ ᤐᤡᤔᤠᤛᤡ ᤔᤧ᤺ᤴ. ᤜᤧᤰᤁᤩᤠᤱ ᤀᤠᤏᤡ᤹ ᤕᤜᤢᤍᤡ ᤛᤠᤶᤕᤥᤌᤡᤶᤔᤠᤱ ᤏᤠ᤺ᤵᤔᤠ ᤔᤧ᤺ᤴ ᤗ᤹ᤖᤡᤰ ᤁᤧᤜᤢ᤹ᤖᤢᤛᤡᤖᤥ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤕᤠ᤺ᤶᤒᤣᤀᤥ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤔᤧᤘᤠ᤹ᤖᤥ॥

᥈᥈ ᤂᤧᤏᤧ᤹ ᤁᤵᤔᤥ ᤁᤧᤍᤩᤧᤀᤠᤱ ᤁᤧᤘᤠ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤛᤧᤰᤂᤠᤛᤠᤱ ᤔᤧᤄᤧᤵᤛᤢ᤹॥ ᤀᤠᤸᤗ ᤌᤣ ᤆᤥ᤺ᤰᤔᤠᤒᤣ᥅

᥈᥉ “ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤛᤢᤈᤠ ᤐᤡᤀᤠᤛᤡᤃᤧᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤏᤧ᤹ ᤆᤥᤃᤧ᤹ᤀᤥ॥ ᤁᤵᤔᤥ ᤀᤠᤏᤡᤃᤧᤏᤢ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤠᤱᤃᤧᤜᤧᤰᤛᤡᤱᤒᤠ ᤗᤡᤛᤡ ᤑᤢ᤹ᤏᤢᤛᤠ᤹ᤜᤠ᤹ ᤔᤧᤘᤠ᤹ᤖᤥ॥

᥈᥊ ᤂᤧᤏᤧ᤹ᤀᤠᤱ ᤁᤱᤜᤠ᤹ ᤔᤠᤱᤜᤡᤶᤔᤥ ᤋᤣ᤹ᤖᤧᤛᤧ᤹ᤀᤠᤱ ᤂᤧᤱᤜᤠ᤹ᤏᤢᤀᤣ ᤛᤥᤖᤡᤰ ᤛᤣᤛᤣ ᤐᤥ᤺ᤰᤂᤧ᤹ᤀᤥ॥ ᤂᤧᤱᤜᤠ᤹ᤖᤧ ᤛᤡᤍᤢᤱᤈᤓᤠ ᤆᤥ᤺ᤰᤔᤠᤖᤧ ᤗᤠᤃᤡ ᤂᤧᤴ ᤌᤡᤶᤔᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤡᤃᤰᤘᤠᤜᤠ᤹ ᤂᤧᤏᤧ᤹ ᤁᤣ᤺ᤳᤋᤧ ᤐᤡᤖᤧᤛᤧ᤹ᤀᤥ॥ ᤂᤧᤱᤜᤠ᤹ᤖᤧ ᤔᤠᤱᤜᤧᤰᤛᤡᤱᤔᤠᤴ ᤁᤧᤖᤧᤖᤥ ᤁᤧᤗ᤹ᤒᤠ ᤀᤥᤛᤣ᤺ᤴᤎᤠᤰᤛᤧ ᤂᤢᤏᤡ᤹ ᤌᤧᤃᤣ᤺ᤰᤁᤡᤴ ᤜᤠᤖᤠ᤹ ᤔᤧᤏ᤺ᤰᤂᤢᤏᤡᤖᤥ॥ ᤀᤰᤂᤣᤗ᤹ᤖᤡᤰ ᤂᤧᤏᤧ᤹ ᤛᤠᤶᤕᤥᤌᤡᤶᤔᤡᤴ ᤁᤧᤏᤠ᤺ᤳᤋᤢᤒᤠ ᤁᤧᤀᤡ᤺ᤳᤋᤢᤒᤠ ᤕᤜᤢᤍᤡᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤁᤧᤕᤠ᤺ᤶᤒᤣᤀᤥ ᤔᤧᤄᤧᤵᤛᤢᤒᤠ ᤐᤠ᤺ᤴᤏᤡᤴ ᤛᤧᤰᤂᤠ ᤔᤧ᤺ᤴᤗᤧᤇ ᤑᤠ᤹ᤀᤠᤱ ᤁᤧᤖᤧᤰᤗᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥈᥋ ᤁᤖ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤃ. ᤜᤠᤖᤠ᤹ ᤏᤠᤘᤠᤀᤡᤳᤗᤠᤀᤥ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤆᤠ᤺ᤴ ᤔᤧᤴᤈᤏᤧᤴᤗ. ᤛᤠᤔᤠᤰᤂᤡ᤹ ᤏᤢ ᤁᤢᤛᤡᤳᤗᤠ ᤕ᤹ᤔᤏᤠ ᤛᤧᤵᤔᤏᤠᤒᤠ ᤛᤠ ᤆᤠᤔᤠ ᤔᤧᤏᤢ᤹ᤏᤧᤴᤗᤥ. ᤜᤧᤰᤁᤩᤠᤱ ᤆᤠᤖᤠᤶᤔᤥᤗᤠᤶ ᤀᤣ᤺ᤰ ᤔᤧᤘᤠ᤹ᤏᤡᤖᤥ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡ᤺ᤴᤎᤥ ᤐᤠ᤺ᤴᤜᤠ᤹ ᤛᤰᤀᤡᤱᤄᤱᤅᤥ ᤛᤠᤵᤋᤢᤶᤒᤧᤀᤠᤱ ᤐᤳᤗᤥ॥”

ᤐᤠᤘᤗᤧᤴ ᤔᤧᤍᤧᤶᤛᤢ᤹

᥈᥌ ᤜᤧᤰᤁᤣᤗ᤹ᤖᤡᤰ ᤐᤠᤘᤗᤧᤴ ᤋᤧᤴᤍᤧᤀᤠᤱ ᤁᤢᤍᤠ᤺ᤴᤍᤡᤰᤔᤠ ᤂᤧᤴ ᤗᤡᤛᤡ ᤔᤏᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤕᤜᤢᤍᤡ ᤌᤡᤶ ᤁᤢᤀᤡᤛᤡ᤺ᤰ ᤛᤢᤳᤌᤥ ᤆᤥ᤺ᤰᤛᤡᤱ॥ ᤜᤧᤰᤁᤩᤠᤱ ᤛᤣᤛᤣ ᤐᤥᤱᤔᤠ ᤕᤧᤴᤏᤡᤴ ᤀᤠᤵᤑᤠᤸᤗᤧ ᤆᤢ᤺ᤳᤋᤠᤱ ᤁᤠᤰᤗᤧ ᤗᤠᤃᤡ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤡᤱᤄᤱ ᤐᤡᤛᤧ ᤂᤢᤏᤧ᤹ ᤔᤠᤱᤜᤡᤶ ᤛᤡᤃᤠᤱ ᤗᤠᤛᤧᤖᤥ॥

᥈᥍ ᤛᤣᤛᤣ ᤆᤥ᤺ᤰᤛᤡᤱᤔᤠ ᤏᤢᤛᤡᤃᤣ᤺ᤰᤛᤔᤠ ᤕᤧᤴ ᤁᤧᤵᤔᤠ ᤀᤡ᤺ᤳᤋᤧᤀᤠᤱ ᤘᤕᤧᤸᤗᤧ ᤁᤢᤓᤠ ᤀᤣᤛᤡᤕᤠᤛ᤻ᤔᤠ ᤕᤜᤢᤍᤡᤜᤠ᤹ᤖᤧ ᤐᤠᤘᤗᤧᤴ ᤔᤠᤱᤜᤡᤶ ᤛᤡᤃᤠᤱ ᤔᤧᤏᤡᤛᤢᤀᤠᤱ ᤔᤏᤠᤜᤠ᤹ ᤔᤧᤜᤢᤛᤢᤛᤡᤖ ᤂᤢᤏᤧ᤹ ᤔᤧᤍᤧᤶᤛᤢᤖᤥ॥

᥈᥎-᥈᥏ ᤂᤧᤱᤜᤠ᤹ᤖᤧ ᤀᤣᤑᤡᤛᤛᤀᤥ ᤒᤠ ᤋᤪᤥᤑᤡᤔᤛ ᤔᤧᤵᤔᤏᤠᤒᤠ ᤔᤏᤠᤴ ᤕᤧᤰᤕᤰᤁᤥ ᤂᤢᤏᤧ᤹ᤏᤢ ᤋᤠᤰᤁᤴᤏᤡ ᤘᤕᤧᤒᤠ ᤔᤧᤏᤡᤛᤢᤀᤠᤱ ᤒᤠ ᤂᤧᤴᤏᤣ ᤐᤠᤘᤗᤖᤧ ᤕᤜᤢᤍᤡ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤍᤰᤗᤧᤱᤅᤥ ᤔᤠᤱᤜᤡᤶ ᤛᤡᤃᤠᤱ ᤁᤣ᤺ᤳᤋᤢᤒᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤀᤡ᤺ᤳᤋᤢᤀᤠᤱ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤛᤣ. ᤕᤠᤵᤔᤡ ᤁᤢᤓᤠ᤹ ᤀᤠᤒᤡᤖᤧᤶᤔᤧ᤹ᤀᤥ᥄ ᤁᤴ ᤔᤏᤠ᤺ᤸᤗᤧ ᤀᤠᤳᤋᤠᤴᤇᤠᤱ ᤀᤠᤏᤡ᤹ ᤛᤢᤘᤠᤱᤜᤠ᤹ ᤏᤢ ᤀᤠᤏᤡ᤹ ᤕᤜᤢᤍᤡ ᤛᤠᤶᤕᤥᤌᤡᤶ ᤜᤧᤰᤁᤩᤠᤱ ᤁᤴ ᤔᤠᤱᤜᤡᤶ ᤋᤰᤗᤧᤱᤘᤠᤀᤥ ᤔᤏᤠᤜᤠ᤹ ᤏᤡᤛᤠᤶ ᤜᤢ᤹ᤖᤢᤛᤡᤖ ᤘᤠ᤹ᤖᤥ॥ ᤁᤶᤔᤩᤠᤰᤗᤰ ᤔᤧ᤺ᤴᤗᤥ. ᤁᤸᤗᤧᤃ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ ᤔᤠᤱᤜᤡᤶ ᤛᤡᤃᤠᤱ ᤋᤠᤖᤢᤛᤡᤀᤠᤱ ᤁᤴ ᤛᤣᤛᤣ ᤋᤧᤴᤏᤡᤴᤏᤣ ᤆᤡ᤺ᤴᤍᤢᤖᤥ ᤗ᤹ᤖᤡᤰ ᤀ᤺ᤰᤔᤠ ᤔᤧᤜᤣ᤺ᤰᤋᤧᤖᤥ॥

᥉᥆ ᤜᤧᤰᤁᤩᤠᤱ ᤕᤧᤰᤕᤰᤁᤥ ᤛᤡᤍᤠᤰ ᤜᤕᤱᤁᤡᤸᤗᤡᤱ ᤐᤥ᤺ᤰᤂᤧᤀᤠᤱ ᤁᤠᤰ ᤐᤡᤛᤠᤱᤗᤠᤶ ᤔᤏᤠᤜᤠ᤹ ᤔᤧᤗᤥ᤺ᤰᤋᤧᤖ ᤔᤧᤍᤩᤧᤖᤥ॥ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤔᤧᤍᤧᤶᤛᤢᤀᤠᤱ ᤔᤠᤱᤜᤡᤶᤗᤠᤶ ᤗᤠ᤺ᤰᤁᤠᤳ ᤔᤧᤀᤢ᤺ᤰᤂᤢᤖ ᤔᤧᤗ᤺ᤳᤋᤢᤀᤠᤱ ᤂᤡᤔᤥ ᤔᤠᤱᤜᤡᤶᤗᤧᤴ ᤗᤠᤶᤎᤣ᤺ᤵᤜᤠ᤹ ᤔᤧᤛᤢᤒᤢᤖᤥ॥a

᥉᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤧᤵᤔᤠ ᤔᤧᤃᤥ᤺ᤳᤋᤢᤸᤗᤧ ᤕᤖᤢᤛᤗᤧᤶᤔᤥ ᤜᤕᤱᤁᤡᤸᤗᤡᤱ ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠ ᤀᤡᤱᤄᤱᤅᤡᤴ ᤖᤥᤔᤡ ᤋᤢᤖᤠᤛ᤻ᤔᤠ ᤌᤰᤋᤢᤶᤒᤠᤸᤗᤧ ᤁᤢᤏᤧᤰᤂᤥ᤹ᤀᤥ ᤋᤥ᤺ᤰᤋᤧ॥

᥉᥈ ᤂᤡᤔᤥ ᤂᤧᤴ ᤌᤰᤋᤢᤶᤒᤠᤸᤗᤧ ᤁᤢᤓᤠ ᤋᤢᤶᤌᤰᤛᤢᤒᤠᤜᤠ᤹ ᤏᤢ ᤌᤰᤛᤢᤒᤠᤜᤠ᤹ ᤋᤣ᤹ᤖᤢᤛᤡᤀᤠᤱ ᤔᤏᤠᤜᤠ᤹ ᤔᤧᤘᤕᤧᤒᤠ ᤋᤧᤴᤏᤥ ᤗᤥ᤺ᤰᤋᤧᤖ ᤁᤧᤖᤧ. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤂᤧᤱᤜᤠ᤹ ᤔᤧᤏᤡᤛᤢᤛᤡᤀᤠᤱ ᤐᤠᤘᤗᤧᤴ ᤜᤡᤵᤔᤠ ᤔᤧᤗᤧᤖᤢᤖᤥ॥

᥉᥉ ᤂᤧᤴ ᤌᤰᤋᤢᤶᤒᤧᤴ ᤐᤣᤀᤠᤱ ᤐᤠᤘᤗᤧᤴ ᤋᤧᤶᤛᤢᤀᤠᤱ ᤏᤧᤳᤇᤡ ᤑᤧᤴᤛᤡᤰᤂᤡᤜᤠ᤹ᤖᤧ ᤀᤡᤄᤣ᤺ᤱᤔᤠ ᤐᤠᤱᤄᤢᤛᤡ॥ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤛᤣ᤺ᤴᤍᤥᤛᤢᤛᤡ. “ᤁᤴ ᤔᤏᤠᤴ ᤜᤠ᤺ᤳᤏᤡᤒᤣ᥅ ᤜᤧᤰᤁᤩᤠᤱ ᤁᤸᤗᤧ ᤌᤣ ᤆᤥᤃᤢᤀᤠᤱ ᤘᤠ᤹᥅”

᥉᥊ ᤂᤧᤴ ᤔᤏᤠᤜᤠ᤹ᤀᤥ ᤁᤢᤓᤠᤖᤧ ᤌᤡᤰ ᤐᤠ᤺ᤴ ᤔᤧᤒᤠ᤺ᤳᤋᤢ ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤘᤣ᤹ ᤐᤠ᤺ᤴ ᤔᤧᤒᤠ᤺ᤳᤋᤢᤖ ᤔᤧᤀ᤺ᤰᤋᤧ॥ ᤁᤴ ᤌᤣ ᤐᤥ᤺ᤰᤂᤧᤒᤠ ᤑᤠ᤹ᤀᤠᤱ ᤂᤧᤴ ᤌᤰᤋᤢᤶᤒᤧᤸᤗᤧ ᤛᤧᤰᤂᤠ ᤐᤠ᤺ᤴ ᤌᤣᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤔᤏᤠᤜᤠ᤹ ᤐᤠᤘᤗᤧᤴ ᤌᤰᤛᤢᤒᤠ ᤕᤰᤁᤥ ᤌᤠ᤺ᤱ ᤋᤣ᤹ᤔᤠ ᤐᤠᤱᤄᤢᤛᤡᤖᤥ॥

᥉᥋ ᤜᤧᤰᤁᤩᤠᤱ ᤂᤧᤱᤜᤠ᤹ ᤌᤖᤣ᤹ᤀᤡᤴ ᤔᤧᤗᤡᤅᤢᤖ ᤔᤧᤒᤳᤇᤧᤸᤗᤧ ᤔᤏᤠᤜᤠ᤹ᤖᤧ ᤀᤠᤳᤋᤡᤋᤡ ᤜᤕᤱᤁᤡᤸᤗᤡᤱ ᤔᤧᤈᤥᤃᤢᤀᤠᤱ ᤐᤠᤘᤗᤧᤴ ᤛᤧᤵᤔᤠ ᤔᤧᤃᤥ᤺ᤳᤋᤢᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤐᤠᤘᤗᤧᤴ ᤔᤧᤒᤰᤂᤢᤀᤠᤱ ᤔᤧᤍᤣ᤹ᤖᤢᤖᤥ॥

᥉᥌ ᤂᤧᤱᤜᤠ᤹ ᤂᤢᤏᤡ᤹ ᤀᤣ᤺ᤰᤀᤣ᤺ᤰ ᤂᤧᤴ ᤔᤏᤠᤴ ᤛᤧᤖᤧᤶᤔᤧ᤹. ᤛᤧᤖᤧᤶᤔᤧ᤹ ᤗ᤹ᤖᤡᤰ ᤔᤧᤀ᤺ᤰᤋᤧᤖ ᤔᤧᤍᤡᤶᤍᤢᤛᤡᤖᤥ॥

ᤐᤠᤘᤗᤧᤴ ᤏᤠᤱᤛᤡᤱ

(ᤛᤣ᤺ᤰᤕᤢᤰ ᥏:᥇-᥇᥏. ᥈᥌:᥇᥈-᥇᥎)

᥉᥍ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤌᤰᤛᤢᤒᤠ ᤕᤰᤁᤥ ᤋᤣ᤹ᤔᤠ ᤔᤧᤀᤡ᤺ᤳᤋᤢᤸᤗᤧ ᤐᤠᤘᤗᤖᤧ ᤌᤰᤋᤢᤶᤒᤧᤴ ᤀᤰᤂᤣ ᤔᤧᤳᤋᤢ. “ᤀᤠᤍᤠᤱᤒᤣ. ᤀᤡᤱᤃᤠ᤹ ᤂᤧᤏᤧ᤹ᤏᤢ ᤁᤢᤓᤠ ᤐᤠ᤺ᤴ ᤐᤠ᤺ᤵᤔᤠ ᤛᤢᤰᤁᤠᤒᤡ᥅”

ᤜᤧᤰᤁᤩᤠᤱ ᤂᤧᤴ ᤌᤰᤋᤢᤶᤒᤠᤸᤗᤧᤀᤠᤱ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤃᤪᤡᤁ ᤐᤠ᤺ᤴᤏᤠᤱ ᤐᤠ᤺ᤵᤔᤠ ᤁᤧᤗᤧᤛ᤻ᤛᤢᤒᤡ᥅

᥉᥎ ᤜᤧᤰᤁᤣᤏᤧ ᤑᤠ᤹ᤃᤪ ᤁᤢᤓᤠ ᤋᤱᤒᤣ ᤋᤃᤡ ᤜᤠᤱᤒᤡᤑᤩᤢᤱ ᤁᤧᤜᤣ᤺ᤰᤐᤠ ᤂᤧᤴ ᤔᤡᤛᤪᤡ ᤔᤏᤠ᤺ᤱᤃ ᤂᤧᤏᤧ᤹ᤀᤣᤒᤡᤗᤠᤒᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤂᤧᤸᤗᤧ ᤕᤧ᤺ᤱᤄᤠᤍᤧᤴᤏᤥ ᤜᤧᤴᤇᤡᤱ ᤗᤡᤛᤡ (᥊.᥆᥆᥆) ᤜᤠᤱᤒᤡᤑᤩᤢᤱᤒᤠᤜᤠ᤹ ᤗᤠᤶᤗᤥᤛᤢᤛᤡᤀᤠᤱ ᤘᤕᤧᤖᤥ॥”

᥉᥏ ᤐᤠᤘᤗᤖᤧ ᤔᤧᤳᤋᤢ. “ᤀᤡᤱᤃᤠ᤹ ᤔᤧ᤺ᤴᤏᤠ᤹ᤖᤥ. ᤀᤡᤱᤃᤠ᤹ᤃ ᤕᤜᤢᤍᤡᤀᤠ. ᤜᤧᤰᤁᤩᤠᤱ ᤛᤡᤗᤡᤛᤡᤕᤠ ᤌᤢᤶᤔᤥᤒᤠ ᤋᤠᤷᤛᤛ᤻ᤛᤥ ᤛᤠᤘᤠ᤺ᤴᤇᤡᤱᤅᤠᤱᤒᤠ॥ ᤀᤡᤱᤃᤠ᤹ ᤁᤧᤕᤧᤰᤐᤠ ᤕᤧᤰᤕᤰᤁᤥᤒᤠ ᤕᤰᤕᤢᤱᤒᤠᤀᤠ॥ ᤀᤠᤍᤠᤱᤒᤣ. ᤁᤴ ᤔᤏᤠᤜᤠ᤹ᤏᤢ ᤀᤡᤱᤃᤠ᤹ ᤐᤠ᤺ᤵᤔᤠ ᤐᤠᤱᤄᤠᤱᤅᤧ᤹ᤀᤥ॥”

᥊᥆ ᤌᤰᤋᤢᤶᤒᤧᤸᤗᤧᤀᤠᤱ ᤐᤠ᤺ᤵᤔᤠ ᤋᤧᤴᤍᤡᤱ ᤐᤡᤖᤢ॥ ᤜᤧᤰᤁᤩᤠᤱ ᤐᤠᤘᤗᤧᤴ ᤌᤖᤣ᤹ᤗᤧ ᤏᤠᤱᤛᤣ᤺ᤰᤁᤥ ᤕᤧᤶᤛᤡᤱᤅᤠᤱ ᤔᤏᤠᤜᤠ᤹ ᤜᤢᤰᤆᤠ᤺ᤸᤁᤡ ᤐᤡᤖᤢᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤴ ᤔᤏᤠᤜᤠ᤹ ᤛᤫᤠ᤺ᤳ ᤔᤧᤒᤥ᤺ᤰᤂᤧᤀᤠᤱ ᤂᤧᤴ ᤔᤏᤠᤜᤠ᤹ᤏᤢ ᤐᤠᤘᤗᤧᤴ ᤜᤡᤒᤪᤢ ᤐᤠ᤺ᤴᤏᤥ ᤐᤠ᤺ᤵᤔᤠ ᤜᤣ᤺ᤰᤋᤧᤖᤥ॥

a 

᥈᥇:᥉᥆ ᤗᤠᤶᤎᤣ᤺ᤵᤜᤠ᤹ ᤔᤧᤛᤢᤒᤢ- ᤐᤠᤘᤸᤗᤧᤴ ᤕᤠᤶᤔᤥ ᤔᤠᤱᤜᤡᤶᤔᤥ ᤗᤠ᤺ᤳᤋᤠᤱ ᤔᤠᤱᤜᤡᤶᤔᤴ ᤔᤧᤈᤡ᤺ᤴᤍᤢᤴᤗ ᤑᤠ᤹ᤀᤠᤱ ᤔᤠᤱᤜᤡᤶᤔᤡᤸᤗᤧᤴ ᤗᤠᤶᤎᤣ᤺ᤵᤜᤠ᤹ ᤔᤧᤛᤢᤒᤢᤒᤠᤖᤥ॥

᥈᥈

“ᤀᤠᤍᤠᤱᤒᤠᤛᤣ. ᤀᤠᤶᤓᤢ᤹ ᤀᤠᤴᤛᤠ᤹ᤛᤣ. ᤂᤡᤏᤡ᤹ ᤋᤃᤡ ᤐᤠ᤺ᤳᤋᤢᤱᤒᤠ ᤀᤠᤏᤠᤱᤛᤡᤱᤔᤠ ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ॥”

᥈ ᤀᤰᤂᤣᤗ᤹ᤖᤡᤰ ᤜᤡᤒᤪᤢ ᤐᤠ᤺ᤴᤏᤥ ᤂᤢᤏᤧ᤹ ᤐᤠᤖᤧᤒᤠ ᤔᤧᤄᤧᤵᤛᤢᤀᤠᤱ ᤁᤠᤰ ᤛᤫᤠ᤺ᤳ ᤔᤧᤒᤥ᤺ᤰᤂᤧᤖᤥ॥ ᤜᤧᤰᤁᤩᤠᤱ ᤐᤠᤘᤗᤖᤧ ᤀᤰᤂᤣ ᤔᤧᤳᤋᤢᤛᤡ.

᥉ “ᤀᤡᤱᤃᤠ᤹ ᤛᤡᤗᤡᤛᤡᤕᤠᤛ᤻ᤔᤠ ᤋᤠᤷᤛᤛ᤻ᤛᤥ ᤛᤠᤃᤧᤘᤠ᤺ᤴᤇᤡᤱᤒᤠ ᤕᤜᤢᤍᤡᤀᤠᤖᤥ. ᤁᤖ ᤒᤠ ᤁᤵᤔᤥ ᤕᤖᤢᤛᤗᤧᤶᤔᤥᤀᤣ ᤌᤠᤱᤒᤧᤴ ᤁᤧᤖᤠᤱᤅᤠᤱ ᤋᤢᤳᤋᤢᤃᤧᤴ ᤋᤢᤶᤔᤩᤠᤱᤜᤠᤱ ᤛᤡᤰᤛᤠᤶᤒᤠ ᤃᤔᤠᤗᤡᤕᤗᤖᤧa ᤁᤢᤜᤢ᤹ᤛᤠᤶᤒᤠ ᤐᤥ᤺ᤰᤂᤠᤱᤗᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤠᤶᤕᤥᤌᤡᤶ ᤏᤢ ᤀᤠᤏᤡ᤹ ᤐᤠᤎᤧᤒᤠᤜᤠ᤹ᤖᤧ ᤔᤧᤏᤠ᤺ᤳᤋᤢ ᤔᤧᤕᤢᤖᤢᤒᤠ ᤛᤠᤰᤌᤡᤶᤜᤠ᤹ ᤁᤵᤔᤥ ᤜᤢ᤹ᤛᤡᤱᤅᤠᤱᤗᤥ॥ ᤀᤠᤀᤡᤴ ᤂᤡᤏᤡ᤹ ᤜᤧᤰᤁᤣᤀᤣ ᤀᤡᤱᤃᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤐᤡᤔᤠ ᤁᤢᤛᤡᤰ ᤁᤧᤛᤶᤒᤠ ᤘᤕᤠᤱᤗᤥ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤍᤠᤱᤒᤠᤸᤗᤧ ᤁᤢᤗᤠᤶ ᤁᤧᤍᤡᤶᤒᤠᤜᤠ᤹ ᤛᤡᤔᤧᤴ ᤌᤠᤖᤡᤰ ᤋᤢᤰᤂᤣ ᤆᤠ᤺ᤳᤋᤢᤱᤛᤡᤱ. ᤜᤧᤰᤁᤩᤠᤱ ᤔᤧᤴᤇᤢᤔᤠ᤹ ᤕᤧᤶᤒᤡᤳᤇᤠ᤹ᤜᤠ᤹ ᤋᤧᤶᤛᤢᤱᤛᤡᤱᤅᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤱᤛᤡᤱᤗᤥ॥

᥋ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤏᤢ ᤁᤠᤰ ᤕᤧᤈᤢᤶᤓᤥᤒᤠ ᤔᤏᤠᤜᤠ᤹ᤖᤣ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤗᤠᤶ ᤀᤡᤱᤃᤠ᤹ ᤍᤔᤛ᤻ᤁᤛᤀᤥ ᤁᤧᤘᤠ᤹ᤒᤠ ᤕᤜᤢᤍᤡ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤋᤧᤶᤔᤠ ᤕᤢᤰ ᤁᤧᤒᤡᤒᤠ ᤛᤰᤀᤡᤱᤄᤱᤜᤠ᤹ᤀᤠᤱ ᤂᤥᤛᤢᤱᤅᤠᤱ ᤀᤡᤱᤃᤠ᤹ ᤂᤧᤵᤔᤥ ᤁᤴ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤕᤖᤢᤛᤗᤧᤶᤔᤥ ᤋᤧᤶᤔᤠ ᤋᤠ᤺ᤵᤔᤠᤛᤡᤀᤠᤱ ᤂᤢᤶᤍᤡᤱ ᤐᤡᤔᤠᤛᤡ ᤑᤠ᤹ᤀᤠᤱ ᤍᤔᤛ᤻ᤁᤛᤀᤥ ᤐᤣᤃᤠᤱᤗᤥ॥

᥌ “ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤗᤠᤶᤍᤡ᤺ᤰᤁᤥ ᤐᤣᤃᤠᤱᤗ ᤐᤳᤇᤠᤱᤅᤡᤸᤗᤧ ᤍᤔᤛ᤻ᤁᤛ ᤁᤢᤒᤣᤛᤠᤱ ᤁᤧᤖᤠᤱᤅᤡᤸᤗᤧ ᤗᤧᤴᤍᤡᤰ ᤐᤥ᤺ᤰᤂᤧᤖ ᤐᤳᤇᤧ. ᤂᤧᤵᤔᤥ ᤜᤰᤆᤄᤳ ᤋᤠᤱᤛᤠᤰᤐᤥᤗᤠᤶ ᤀᤡᤱᤃᤠ᤹ ᤀᤠᤄᤡᤖᤡ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤗᤧᤰᤋᤧᤖᤥ॥

᥍ ᤀᤡᤱᤃᤠ᤹ ᤂᤧᤵᤔᤥ ᤜᤷᤃᤢᤵ ᤆᤥ᤺ᤴᤍᤠᤱᤅᤡᤸᤗᤧ ᤀᤰᤋᤱᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ. ‘ᤛᤠᤘᤗᤀᤣ. ᤛᤠᤘᤗᤀᤣ. ᤀᤡᤱᤃᤠ᤹ ᤌᤣᤀᤠᤱ ᤋᤢᤰᤂᤣ ᤁᤧᤈᤠ᤺ᤳᤋᤠᤒᤠᤒᤣ᥅’

᥎ “ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤛᤣ᤺ᤴᤍᤥᤛᤢᤱ ‘ᤂᤧᤏᤧ᤹ᤃ ᤜᤠ᤺ᤳᤏᤧᤒᤣ. ᤀᤠᤍᤠᤱᤒᤣ᥅’

“ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤏᤥᤃᤵ ᤐᤡᤖᤠᤱ. ‘ᤀᤡᤱᤃᤠ᤹ᤃ ᤋᤢᤰᤂᤣ ᤁᤧᤈᤠ᤺ᤳᤋᤢᤖ ᤁᤧᤘᤠ᤹ᤒᤠ ᤏᤠᤛᤖᤋᤒᤠ ᤕᤧᤛᤢᤀᤠᤖᤥ॥’

᥏ ᤂᤧᤵᤔᤥ ᤀᤡᤱᤃᤠ᤹ᤏᤢ ᤛᤥᤖᤡᤰ ᤗᤠᤶᤍᤡᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤱᤃ ᤔᤧᤏᤡᤛᤢ. ᤁᤖ ᤀᤡᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤀᤡᤰᤗᤠ᤺ᤴ ᤔᤧᤄᤧᤵᤛᤢᤛᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ॥

᥇᥆ “ᤀᤡᤱᤃᤠ᤹ ᤕᤠᤶᤔᤥ ᤛᤣ᤺ᤴᤍᤥᤛᤢᤱ. ‘ᤀᤠᤍᤠᤱᤒᤣ. ᤀᤠᤸᤗ ᤀᤡᤱᤃᤠ᤹ ᤌᤣ ᤆᤥᤃᤢᤱᤒᤠᤒᤣ᥅’

“ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤔᤧᤳᤋᤠᤱ. ‘ᤐᤥᤃᤧ᤹ᤀᤠᤱ ᤍᤔᤛ᤻ᤁᤛᤀᤥ ᤐᤣᤃᤧ᤹॥ ᤂᤧᤵᤔᤥ ᤂᤧᤏᤧ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤁᤢᤓᤠᤖᤧ ᤁᤧᤶᤔᤧᤳᤗᤥ॥’

᥇᥇ ᤂᤧᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤗᤧᤰᤋᤧᤒᤠᤸᤗᤧ ᤀᤠᤔᤡᤰᤁᤡᤴ ᤆᤧᤔᤢᤀᤠᤱ ᤂᤠᤏᤡ᤺ᤔᤠ ᤔᤧᤴᤇᤢᤰᤁᤣ ᤔᤡᤰᤑ᤺ᤶᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤗᤥ॥ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ᤏᤢ ᤛᤥᤖᤡᤰ ᤗᤠᤶᤍᤡᤰ ᤁᤧᤈᤥ᤺ᤰᤐᤠ ᤀᤠᤴᤍᤣ᤺ᤱ ᤀᤠᤴᤈᤢᤶᤜᤠ᤹ᤖᤧ ᤀᤠᤜᤢᤰᤁᤥ ᤔᤧᤍᤧᤶᤛᤠᤱᤗ ᤍᤔᤛ᤻ᤁᤛᤀᤥ ᤔᤧᤃᤧᤳᤋᤠᤱᤗᤥ॥

᥇᥈ “ᤜᤧᤰᤁᤩᤠᤱ ᤂᤧᤵᤔᤥ ᤜᤏᤏᤡᤕᤠ ᤔᤧᤵᤔᤏᤠᤒᤠ ᤀᤠᤏᤡ᤹ ᤕᤜᤢᤍᤡ ᤛᤠᤶᤕᤥᤌᤡᤶ ᤁᤧᤏᤠ᤺ᤵᤐᤠ ᤁᤧᤀᤡ᤺ᤵᤐᤠ ᤛᤠᤶᤕᤥᤏᤡᤒᤠ ᤔᤏᤠᤎᤡᤰ ᤀᤠᤍᤢᤶᤛᤧ ᤋᤩᤧ॥ ᤂᤧᤱᤃ ᤍᤔᤛ᤻ᤁᤛᤀᤥ ᤁᤧᤘᤠ᤹ᤒᤠ ᤁᤠᤰ ᤕᤜᤢᤍᤡᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤔᤏᤠ ᤘᤕᤧᤖᤥ॥

᥇᥉ ᤂᤢᤏᤧ᤹ ᤀᤡᤱᤃᤠ᤹ ᤘᤕᤠᤱᤒᤠ ᤋᤧᤴᤏᤥ ᤋᤩᤧᤀᤠᤱ ᤀᤰᤂᤣ ᤔᤧᤳᤋᤠᤱ. ‘ᤏᤢᤛᤠ᤹ ᤛᤠᤘᤗᤀᤣ. ᤀᤠᤸᤗᤥ ᤂᤧᤏᤧ᤹ ᤕᤠᤶᤔᤥ ᤏᤡ᤺ᤔᤠ ᤁᤧᤛᤢᤰᤐᤠ ᤐᤥ᤺ᤰᤂᤧ᤹ᤀᤥ.’ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤡᤔᤥ ᤂᤢᤏᤧ᤹ ᤏᤡ᤺ᤔᤠ ᤛᤢᤰᤋᤢᤱᤗᤥ॥

᥇᥊ “ᤂᤧᤸᤗᤧ ᤔᤧᤳᤋᤠᤱ. ‘ᤂᤧᤏᤧ᤹ᤃ ᤀᤠᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤛᤡᤱ ᤏᤡ᤺ᤵᤔᤠ. ᤛᤠᤶᤕᤥᤏᤡᤒᤠ ᤁᤢᤔᤏᤠ ᤕᤧᤛᤢ᤺ᤴ ᤏᤡ᤺ᤔᤠ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴ ᤂᤧᤶᤔᤠ ᤑᤠ᤹ᤀᤠᤱ ᤁᤧᤛᤣᤃᤧᤀᤠᤱ ᤁᤧᤘᤠ᤹ᤖᤥ॥

᥇᥋ ᤂᤧᤏᤧ᤹ ᤁᤧᤏᤡ᤺ᤛᤢᤒᤠ ᤏᤢ ᤁᤧᤄᤧᤵᤛᤢᤒᤠ ᤐᤠ᤺ᤴᤜᤠ᤹ᤖᤧᤴ ᤁᤠᤰ ᤔᤏᤠᤜᤠ᤹ᤀᤥ ᤁᤢᤍᤥ᤺ᤴᤍᤡ ᤁᤧᤒᤥ᤺ᤱᤗᤥ॥

᥇᥌ ᤀᤠᤸᤗ ᤌᤣ᤺ᤴ ᤁᤧᤜᤠᤱᤄᤢᤒᤠᤒᤣ᥅ ᤐᤥᤃᤧ᤹ᤀᤠᤱ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧ᤹. ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤆᤥᤃᤧ᤹ᤀᤠᤱ ᤁᤧᤗᤠᤕᤥᤗᤠᤶ ᤛᤣᤛᤣ ᤐᤥ᤺ᤰᤂᤧ᤹ᤀᤥ॥’

᥇᥍ “ᤜᤧᤰᤁᤩᤠᤱ ᤀᤡᤱᤃᤠ᤹ ᤕᤖᤢᤛᤗᤧᤶᤔᤥ ᤕᤠᤶᤔᤥ ᤏᤢ᤺ᤰᤂᤠᤱ ᤐᤣᤃᤠᤱᤅᤠᤱ ᤔᤠᤱᤜᤡᤶᤔᤥ ᤋᤢᤘᤠ ᤆᤥ᤺ᤰᤁᤡ ᤕᤢᤅᤠᤱᤅᤡᤸᤗᤧ ᤀᤡᤱᤃᤠ᤹ ᤛᤢᤑᤥ ᤏᤡᤛᤢᤱᤗᤥ॥

᥇᥎ ᤂᤧᤵᤔᤥ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ. ‘ᤕᤖᤢᤛᤗᤧᤔᤗᤠᤶ ᤜᤠᤖᤠ ᤗᤠ᤺ᤰᤁᤠᤳ ᤗ᤺ᤴᤍᤧ ᤐᤣᤃᤧ᤹. ᤌᤣᤀᤠᤱᤓᤧᤸᤗᤧ ᤁᤵᤔᤥᤒᤠ ᤔᤏᤠᤜᤠ᤹ᤖᤧ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤂᤧᤏᤧ᤹ ᤁᤧᤒᤡᤖᤢᤒᤠ ᤋᤥ᤺ᤴᤍᤡᤴ ᤔᤧᤴᤍᤠ᤺ᤰᤋᤢᤴᤗᤥ॥’

᥇᥏ “ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤂᤢᤏᤧ᤹ ᤔᤧᤳᤋᤢᤱ. ‘ᤀᤠᤍᤠᤱᤒᤣ. ᤀᤡᤱᤃᤠ᤹ ᤕᤜᤢᤍᤡ ᤆᤢᤶᤗᤢᤱᤜᤡᤶᤜᤠ᤹ᤀᤥ ᤐᤣᤃᤠᤱᤅᤠᤱ ᤂᤧᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤋᤧᤶᤛᤢᤱᤛᤡᤱᤅᤠᤱ ᤗ᤺ᤵᤛᤢᤱᤛᤡᤱ ᤜᤧᤰᤁᤩᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤋᤢᤱᤛᤡᤱᤒᤠ ᤐᤠ᤺ᤴᤜᤠ᤹ᤃ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖᤥ॥

᥈᥆ ᤜᤧᤰᤁᤩᤠᤱ ᤛ᤻ᤋᤡᤑᤏᤛᤧᤴ ᤔᤧᤛᤧᤖᤢᤸᤗᤧ ᤀᤡᤱᤃᤠ᤹ᤃ ᤋᤥ᤺ᤴᤍᤡ ᤐᤥ᤺ᤰᤂᤠᤱᤅᤠᤱ ᤂᤧᤴ ᤐᤠ᤺ᤴᤏᤡᤴ ᤋᤧᤴᤍᤡᤱ ᤆᤥᤃᤢᤱᤅᤠᤱ ᤂᤧᤴ ᤔᤏᤠ ᤁᤧᤛᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤆᤠᤱᤍᤣ᤺ᤳᤜᤠ᤹ ᤁᤥᤛᤢᤱᤗ ᤕᤧᤒᤠᤱᤗᤥ॥’

᥈᥇ “ᤁᤖ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤔᤧᤳᤋᤠᤱ. ᤐᤣᤃᤧ᤹. ‘ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤔᤠ᤺ᤱᤄᤠ ᤔᤠ᤺ᤱᤄᤠ ᤌᤠᤖᤡᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤀᤠᤕᤠ᤺ᤶᤒᤣᤀᤥ ᤀᤡᤱᤓᤴ ᤆᤥ᤺ᤰᤛᤧ ᤐᤠᤱᤏᤧ᤹ᤖᤥ॥’”

᥈᥈ ᤁᤴ ᤐᤠ᤺ᤳᤋᤢᤖ ᤌᤠᤖᤡᤰ ᤔᤏᤠᤜᤠ᤹ᤖᤧ ᤐᤠᤘᤗᤖᤧ ᤁᤢᤒᤠ᤺ᤴᤏᤡᤴ ᤔᤧᤄᤧᤵᤛᤢᤖᤥ. ᤁᤖ ᤌᤡᤶᤔᤧᤴᤍᤱ ᤛᤢᤘᤠᤱ ᤗ᤹ᤖᤡᤰ ᤐᤠ᤺ᤴᤛᤢᤳᤗᤠ᤺ᤴ ᤐᤠ᤺ᤳᤋᤢᤏᤠᤔᤧ᤺ᤴᤏᤣ ᤂᤧᤱᤜᤠ᤹ ᤔᤧᤀ᤺ᤰᤋᤧᤖ ᤀᤰᤂᤣ ᤗ᤹ᤔᤠ ᤔᤧᤜᤣ᤺ᤰᤋᤧ. “ᤁᤴ ᤛᤧᤵᤔᤠᤀᤣ ᤐᤥ᤺ᤱ᥄ ᤀᤠᤸᤗ ᤁᤴ ᤔᤏᤠᤴ ᤁᤢᤜᤡᤱᤘᤧᤳ ᤗᤧᤵᤔᤠ ᤔᤧᤏᤢ᤹ᤏᤧᤴᤗᤥ᥄”

᥈᥉ ᤀᤰᤂᤣᤗ᤹ᤖᤡᤰ ᤛᤡᤰᤁᤡᤸᤗᤧ ᤀᤠᤒᤠᤅᤣ ᤂᤢᤏᤡ᤹ ᤛᤢᤱᤄᤣᤰᤘᤠᤜᤠ᤹ ᤔᤧᤎᤧ᤺ᤰᤂᤢᤖ ᤂᤠᤶᤜᤡ᤺ᤰᤜᤠ᤹ ᤌᤥ ᤔᤧᤛᤧᤛᤢᤖ ᤔᤧᤀ᤺ᤰᤋᤧ॥

ᤐᤠᤘᤗᤖᤧ ᤖᤥᤔᤡ ᤕᤰᤕᤢᤱᤒᤠᤀᤠ ᤐᤠ᤺ᤳᤋᤢ᤹

᥈᥊ ᤀᤠᤸᤗ ᤖᤥᤔᤡ ᤌᤰᤐᤧᤒᤠᤸᤗᤧ ᤁᤴ ᤏᤡᤛᤢᤀᤠᤱ ᤐᤠᤘᤗᤧᤴ ᤋᤢᤖᤠ ᤜᤡᤶᤛᤡᤃᤠᤱ ᤋᤠ᤺ᤵᤔᤠᤀᤠᤱ ᤁᤴ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣᤀᤠᤱ ᤕᤜᤢᤍᤡᤜᤠ᤹ ᤔᤧᤀ᤺ᤰᤋᤧᤒᤠᤒᤣ᥅ ᤗ᤹ᤖᤡᤰ ᤏᤡᤱᤘᤠ᤹ ᤂᤥᤔᤠ ᤑᤠ᤹ᤀᤠᤱ ᤋᤧ᤺ᤶᤓᤢᤰ ᤕᤠᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥈᥋ ᤋᤡᤗᤡᤱᤃᤠᤜᤠ᤹ᤖᤧ ᤋᤧ᤺ᤶᤓᤢᤰ ᤕᤠᤰᤔᤠ ᤑᤠ᤹ᤀᤠᤱ ᤐᤠᤘᤗᤧᤴ ᤀᤡᤄᤣ᤺ᤱᤔᤠ ᤔᤧᤜᤣ᤺ᤰᤋᤢᤸᤗᤧ ᤁᤢᤒᤣᤛᤠᤱ ᤁᤧᤕᤧᤵᤐᤠ ᤌᤰᤋᤢᤶᤒᤧᤴ ᤐᤠᤘᤗᤖᤧ ᤀᤰᤂᤣ ᤔᤧᤳᤋᤢ. “ᤖᤥᤔᤡ ᤕᤰᤕᤢᤱᤒᤠᤴᤏᤠᤱ ᤀᤠᤵᤋᤡᤰ ᤔᤧ᤺ᤴᤏᤣ ᤋᤧ᤺ᤶᤓᤢᤰ ᤕᤠᤰᤔᤠ ᤖᤥᤔᤡ ᤌᤡᤶᤔᤡᤸᤗᤧ ᤁᤧᤒᤡᤖᤡᤒᤡ᥅”

᥈᥌ ᤌᤰᤋᤢᤶᤒᤧᤸᤗᤧ ᤂᤧᤴ ᤌᤰᤐᤧᤒᤠᤴ ᤐᤣᤀᤠᤱ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤴ ᤌᤣ᤺ᤴ ᤁᤧᤈᤥᤃᤢᤖ ᤁᤧᤒᤵᤐᤣ᥅ ᤁᤴ ᤔᤏᤠ᤺ᤱᤃ ᤖᤥᤔᤡ ᤕᤰᤕᤢᤱᤒᤠᤔᤢᤖᤥ᥄”

᥈᥍ ᤂᤧᤴ ᤌᤰᤐᤧᤒᤠᤴ ᤋᤩᤧᤀᤠᤱ ᤐᤠᤘᤗᤧᤴ ᤀᤰᤂᤣᤗ᤹ᤖᤡᤰ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤛᤧᤰᤂᤠᤀᤣ ᤖᤥᤔᤡ ᤕᤰᤕᤢᤱᤒᤠᤏᤧᤴᤒᤡ᥅”

ᤜᤧᤰᤁᤩᤠᤱ ᤐᤠᤘᤗᤖᤧ ᤀᤥᤖᤥ ᤗ᤹ᤖᤡᤰ ᤏᤥᤃᤵ ᤐᤡᤖᤢ॥

᥈᥎ ᤂᤧᤴ ᤌᤰᤐᤧᤒᤠᤸᤗᤧ ᤔᤧᤳᤋᤢ. “ᤁᤖ ᤀᤡᤱᤃᤠ᤹ᤃ ᤕᤖᤡᤰ ᤕᤠᤱᤛᤠᤁᤢᤴᤎᤣᤖᤧ ᤁᤴ ᤖᤥᤔᤡ ᤕᤰᤕᤢᤱᤒᤠ ᤕᤢᤰᤁᤡᤴ ᤀᤡᤅᤢᤱᤒᤠᤖᤥ॥”

ᤐᤠᤘᤗᤖᤧ ᤏᤥᤃᤵ ᤐᤡᤖᤢ. “ᤀᤡᤱᤃᤠ᤹ᤃ ᤛᤠᤘᤠ᤺ᤴᤇᤡᤅᤠᤱᤅᤡᤸᤗᤧᤛᤠ ᤖᤥᤔᤡᤀᤠᤖᤥ॥”

᥈᥏ ᤁᤖ ᤂᤢᤏᤧ᤹ ᤛᤣ᤺ᤴᤗᤠᤵᤔᤠ ᤕᤠᤖᤡᤵ ᤁᤧᤒᤥ᤺ᤱᤒᤠᤜᤠ᤹ᤖᤧ ᤜᤰᤆᤄᤳ ᤂᤢᤏᤧ᤹ ᤔᤧᤗᤧᤖᤢ ᤔᤧᤎ᤺ᤀᤠᤱ ᤔᤧᤒᤣ. ᤜᤧᤰᤁᤩᤠᤱ ᤐᤠᤘᤗᤧᤴ ᤖᤥᤔᤡ ᤕᤰᤕᤢᤱᤒᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤴ ᤌᤰᤐᤧᤒᤠᤴᤏᤠᤱ ᤁᤡ᤺ᤛᤧᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤠᤛᤧᤴ ᤔᤧᤴᤗᤥ᤺ᤴᤏᤣ ᤂᤧᤴ ᤀᤡᤄᤣ᤺ᤰᤂᤢᤀᤠᤱ ᤘᤕᤧᤖᤥ॥

ᤐᤠᤘᤗ ᤕᤜᤢᤍᤡ ᤕᤧᤈᤢᤶᤓᤥ ᤋᤃᤡ

᥉᥆ ᤁᤖ ᤁᤢᤍᤠ᤺ᤴᤍᤡᤰᤔᤠ ᤂᤧᤴ ᤖᤥᤔᤡ ᤌᤰᤐᤧᤒᤠᤸᤗᤧ ᤌᤣᤀᤠᤱ ᤕᤜᤢᤍᤡᤜᤠ᤹ᤖᤧ ᤐᤠᤘᤗᤧᤴ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤒᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤂᤧᤴ ᤗᤧᤖᤢ॥ ᤜᤧᤰᤁᤩᤠᤱ ᤁᤠᤰ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤧᤈᤢᤶᤓᤥ ᤆᤢᤶᤗᤢᤱ ᤆᤥ᤺ᤰᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤖ ᤐᤠᤘᤗᤧᤴ ᤂᤧᤵᤔᤥ ᤔᤧᤍᤠᤖᤢᤀᤠᤱ ᤂᤢᤏᤡ᤹ ᤋᤃᤡ ᤔᤧᤕᤧᤵᤛᤢᤖᤥ॥

a 

᥈᥈:᥉ ᤃᤔᤠᤗᤡᤕᤠᤗ- ᤕᤖᤢᤛᤗᤧᤔᤛ᤻ᤔᤠ ᤃᤔᤠᤗᤡᤕᤠᤗ ᤔᤧᤵᤔᤏᤠᤒᤠ ᤔᤏᤠᤴ ᤛᤠᤶᤏᤡᤒᤠ ᤛᤡᤰᤛᤠᤶᤒᤠᤴ ᤘᤕᤧ॥ ᤂᤢᤏᤧ᤹ ᤑᤖᤡᤛᤡ ᤏᤢ ᤕᤜᤢᤍᤡ ᤕᤰᤆᤢᤶᤖᤧᤴ ᤐᤠᤛᤡᤱᤐᤠᤍᤠᤱᤗᤠ ᤘᤕᤧ (ᤛᤣ᤺ᤰᤕᤢᤰ ᥋:᥉᥊)॥

᥈᥉

ᤐᤠᤘᤗᤖᤧ ᤕᤧᤈᤢᤶᤓᤥ᤺ᤴ ᤏᤢᤖᤡᤰᤁᤠᤱ ᤀᤥᤔᤧᤳᤋᤢᤀᤠᤱ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ. “ᤀᤠᤶᤓᤢ᤹ ᤀᤠᤴᤛᤠ᤹ᤛᤣ. ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤀᤡᤴ ᤌᤠᤖᤡᤰ ᤀᤠᤜᤡᤱᤔᤴᤏᤥ ᤛᤣᤛᤣ ᤂᤠᤛᤡᤱᤅᤥ ᤔᤠᤱᤛᤣᤘᤠ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥”

᥈ ᤁᤴ ᤂᤧᤵᤛᤢᤀᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤜᤏᤏᤡᤕᤠᤖᤧ ᤐᤠᤘᤗᤖᤧ ᤁᤢᤒᤣᤛᤠᤱ ᤁᤧᤕᤧᤵᤐᤠ ᤌᤰᤋᤢᤶᤒᤠᤴ ᤐᤠᤘᤗᤖᤧ ᤁᤢᤔᤢᤖᤠᤀᤥ ᤜᤡᤵᤋᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤖᤥ॥

᥉ ᤐᤠᤘᤗᤖᤧᤀᤠᤱ ᤜᤏᤏᤡᤕᤠ᤺ᤴ ᤔᤧᤳᤋᤢ. “ᤂᤧᤏᤧ᤹ ᤁᤢᤏᤡᤱᤘᤠ᤹ ᤁᤧᤈᤡ᤺ᤵᤐᤠᤀᤣ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ᤀᤠᤱ ᤁᤧᤜᤡᤵᤗᤥ॥ ᤂᤧᤏᤧ᤹ᤃ ᤂᤧᤵᤔᤥ ᤔᤥᤛᤠᤖᤧ ᤐᤡᤖᤢᤒᤠ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤀᤠᤄᤠᤛᤧᤴᤗᤥ᤺ᤶᤔᤠ ᤑᤠ᤹ᤀᤠᤱ ᤁᤧᤕᤢᤱ. ᤁᤖ ᤂᤧᤏᤧ᤹ᤃ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤠᤛᤧᤴ ᤗᤥ᤺ᤶᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤡᤱᤃᤠ᤹ ᤕᤠᤵᤔᤡ ᤜᤡᤵᤔᤠ ᤁᤧᤒᤠᤱᤄᤢᤛᤡᤒᤡ᥅”

᥊ ᤜᤧᤰᤁᤩᤠᤱ ᤁᤢᤒᤣᤛᤠᤱ ᤁᤧᤕᤧᤵᤐᤠ ᤔᤏᤠᤜᤠ᤹ᤖᤧ ᤐᤠᤘᤗᤧᤴ ᤔᤧᤔᤧᤳᤋᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤢᤏᤠᤎᤠ᤺ᤔᤠ ᤀᤠᤰᤂᤣᤀᤠᤱ ᤁᤧᤀᤠ᤺ᤴᤇᤡᤱᤒᤣ᥅”

᥋ ᤐᤠᤘᤗᤖᤧ ᤏᤥᤃᤵ ᤐᤡᤖᤢ. “ᤀᤠᤶᤓᤢ᤹ ᤀᤠᤴᤛᤠ᤹ᤛᤣ. ᤂᤢᤏᤧ᤹ᤃ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤔᤧᤴᤏᤡᤒᤧᤴᤗᤥ॥ ᤛᤠᤶᤕᤥᤛᤠᤵᤗᤠᤀᤥᤃ ᤀᤰᤂᤣ ᤛᤠᤵᤋᤧᤀᤠᤱ ᤐᤳ. ‘ᤂᤡᤏᤡ᤹ ᤗᤠᤶᤗᤥᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤑᤧᤴᤐᤠ᤺ᤴ ᤔᤧᤒᤠᤖᤧᤶᤔᤡᤴᤏᤧ᤹ᤀᤥ॥’”

᥌ ᤜᤧᤰᤁᤩᤠᤱ ᤐᤠᤘᤗᤖᤧ ᤂᤧᤵᤔᤥ ᤑᤖᤡᤛᤡ ᤏᤢ ᤛᤍᤢᤁᤡᤜᤠ᤹ ᤔᤧᤘᤠ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤡᤔᤧᤴ ᤀᤣᤃᤠᤱ ᤌᤣ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤥ ᤂᤢᤏᤡ᤹ ᤏᤛᤠ᤺ᤴ ᤔᤧᤍᤅᤧᤴᤒᤠ ᤏᤡᤛᤢᤀᤠᤱ ᤕᤶᤒᤠ ᤀᤡᤰᤗᤠᤀᤥ ᤕᤧᤈᤢᤶᤓᤥᤀᤥ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡ. “ᤀᤠᤶᤓᤢ᤹ ᤀᤠᤴᤛᤠ᤹ᤛᤣ. ᤀᤡᤱᤃᤠ᤹ᤃ ᤑᤖᤡᤛᤡ᤺ᤸᤗᤧ ᤁᤢᤛ᤻ᤛᤠ ᤑᤖᤡᤛᤡᤀᤠᤖᤥ॥ ᤀᤡᤱᤃᤠ᤹ᤃ ᤁᤧᤛᤡᤒᤠᤜᤠ᤹ ᤔᤧᤜᤡᤱ ᤗ᤹ᤖᤡᤰ ᤏᤡᤱᤛᤠᤱ ᤆᤥᤃᤢᤱᤒᤠᤸᤗᤧ ᤀᤠᤀᤡᤴ ᤁᤴ ᤋᤢ᤺ᤴᤍᤣ᤹ᤀᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ॥”

᥍ ᤂᤢᤏᤧ᤹ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤏᤢᤔᤧ᤺ᤴᤏᤣ ᤑᤖᤡᤛᤡ ᤏᤢ ᤛᤍᤢᤁᤡᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤧᤔᤠ᤹ ᤐᤥᤃᤧᤀᤠᤱ ᤂᤧᤱᤜᤠ᤹ ᤔᤧᤛᤧᤖᤧ ᤔᤧᤒᤣᤖᤥ॥

᥎ (ᤌᤣᤀᤠᤱᤓᤧᤸᤗᤧ ᤛᤍᤢᤁᤡᤜᤠ᤹ᤖᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤀᤥ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤜᤠ᤹ ᤏᤢ ᤛᤠᤶᤜᤠ᤹ ᤔᤧᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥ ᤁᤖ ᤑᤖᤡᤛᤡᤜᤠ᤹ᤖᤧ ᤁᤴ ᤛᤢᤶᤛᤡ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤈᤥᤃᤢᤖᤥ॥)

᥏ ᤜᤧᤰᤁᤩᤠᤱ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤀ᤺ᤰᤋᤧ॥ ᤂᤧᤵᤔᤥ ᤑᤖᤡᤛᤡ ᤗᤰᤁᤥᤒᤠ ᤁᤢᤓᤠ ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ᤀᤠᤱ ᤔᤧᤒᤥᤃᤧᤀᤠᤱ ᤘᤣ᤹ᤜᤠ᤹ ᤛᤠ᤹ᤖᤡᤰ ᤔᤧᤀᤳᤋᤢᤛᤡᤖ ᤔᤧᤒᤠ᤺ᤳᤋᤢ. “ᤁᤴ ᤔᤏᤠ᤺ᤸᤗᤧ ᤕᤠ᤺ᤶᤒᤰ ᤑᤣ᤺ᤴᤍᤢᤒᤠ ᤌᤣᤀᤠᤱ ᤔᤧᤏᤡᤛᤢᤶᤒᤧᤴᤗᤥ॥ ᤔᤠᤱᤗᤠᤀᤡᤱᤒᤠᤜᤠ᤹ ᤀᤡᤃᤪ ᤛᤠᤶᤜᤠ᤹ᤀᤠᤱᤛᤠ ᤛᤧᤰᤂᤠᤀᤣ ᤁᤴᤏᤢ ᤐᤠ᤺ᤵᤔᤠ ᤔᤧᤛᤢᤰᤛᤧᤒᤠ᥄”

᥇᥆ ᤜᤧᤰᤁᤩᤠᤱ ᤐᤠ᤺ᤴᤎᤱᤅᤡᤴ ᤐᤥᤖᤧᤖ ᤐᤣᤒᤠᤸᤗᤧ ᤌᤰᤋᤢᤶᤒᤠᤸᤗᤧ ᤐᤠᤘᤗᤧᤴᤏᤠᤱ ᤔᤧᤎᤧ᤺ᤰᤂᤢ ᤔᤧᤛᤧᤖᤢ ᤑᤠ᤹ᤀᤠᤱ ᤁᤡᤛᤧᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤌᤰᤛᤢᤒᤠᤜᤠ᤹ ᤕᤥ ᤐᤠᤱᤄᤢᤛᤡᤀᤠᤱ ᤐᤠᤘᤗᤧᤴ ᤌᤰᤛᤢᤒᤠ ᤕᤰᤁᤥ ᤌᤠᤰᤋᤧᤶᤔᤧ᤹ ᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤐᤠᤘᤗᤧᤴ ᤛᤠᤰᤁᤧᤸᤗᤧᤰᤁᤠᤱ ᤌᤰᤛᤢᤒᤠ ᤕᤰᤁᤥ ᤔᤧᤎᤠᤰᤋᤢᤖᤥ॥

᥇᥇ ᤒᤠ ᤂᤧᤴ ᤛᤧᤴᤍᤡᤰ ᤐᤠᤘᤗᤖᤧ ᤁᤢᤒᤣᤛᤠᤱ ᤍᤠᤱᤒᤧᤴ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ ᤀᤰᤂᤣ ᤔᤧᤳᤋᤢ. “ᤐᤠᤘᤗᤀᤣ. ᤂᤧᤏᤧ᤹ ᤜᤠᤱᤜᤠᤱ ᤔᤧᤳᤇᤡᤱᤅᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤰᤂᤣᤗ᤹ᤖᤡᤰ ᤁᤴ ᤕᤖᤢᤛᤗᤧᤶᤔᤥ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤁᤧᤒᤡᤖᤢᤒᤠ ᤁᤢᤀᤡᤛᤡ᤺ᤰ ᤖᤥᤔ ᤗᤠᤈᤣ᤹ᤀᤥᤀᤠᤱ ᤋᤥ᤺ᤴᤍᤡ ᤁᤧᤒᤡᤖᤢᤖ ᤐᤥᤱᤗᤥ॥”

ᤐᤠᤘᤗᤧᤴ ᤛᤧᤵᤔᤠ ᤆᤧᤶᤑᤴ

᥇᥈ ᤁᤢᤍᤠ᤺ᤴᤍᤡᤰᤔᤠ ᤕᤜᤢᤍᤡᤜᤠ᤹ ᤔᤧᤓᤢᤱᤛᤡᤱᤅᤠᤱ ᤌᤡᤰᤜᤢᤵ ᤔᤧᤒᤥ᤺ᤰᤂᤧᤖ ᤀᤡᤱᤔᤧᤍᤱᤄᤢᤖᤥ॥ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤔᤧᤴᤇᤧᤳᤋᤣ ᤌᤠᤖᤡᤰ ᤌᤧᤔᤠᤀᤠᤱ ᤔᤧᤈᤠᤶᤒᤧᤴ ᤔᤧᤎᤢᤱᤃᤢᤶᤒᤧᤴ ᤗ᤹ᤖᤡᤰ ᤔᤠᤱᤔᤧᤜᤧᤰᤛᤡᤱᤗᤥ॥

᥇᥉ ᤁᤴ ᤆᤧᤶᤑᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤗᤡᤒᤥᤱᤅᤠᤱ (᥊᥆) ᤌᤥ ᤔᤧᤘᤕᤧᤖᤥ॥

᥇᥊ ᤂᤧᤴ ᤆᤧᤶᤑᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤥ ᤔᤧᤒᤣᤀᤠᤱ ᤀᤰᤂᤣ ᤔᤧᤔᤧᤳᤋᤢᤛᤡ. “ᤀᤠᤏᤡᤃᤧᤃ ᤐᤠᤘᤗᤧᤴ ᤔᤧᤴᤇᤧᤳᤋᤣ ᤌᤠᤖᤡᤰ ᤌᤣᤀᤠᤱ ᤔᤧᤈᤠᤶᤒᤧᤴ ᤔᤧᤎᤢᤅᤢᤶᤒᤧᤴ ᤗ᤹ᤖᤡᤰ ᤔᤠᤱᤜᤧᤰᤛᤡᤱᤔᤏᤠᤀᤠᤱ ᤘᤕᤡᤃᤧᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤏᤢ ᤕᤧᤈᤢᤶᤓᤥ᤺ᤴ ᤋᤱᤅᤠᤛᤡᤶᤔᤧ᤹ᤀᤠᤱ ᤖᤥᤔᤡ ᤌᤰᤋᤢᤶᤒᤧᤸᤗᤥ ᤐᤣᤃᤧᤶᤔᤧ᤹. ᤜᤧᤰᤁᤩᤠᤱ ‘ᤂᤧᤴ ᤐᤠᤘᤗᤧᤴ ᤆᤢᤶᤗᤢᤱᤅᤥ ᤕᤢᤖᤧ᤹’ ᤔᤧᤳᤋᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤢᤶᤗᤢᤱᤅᤡᤸᤗᤧ ᤕᤖᤡᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤘᤠ᤹ᤖᤥ ᤗ᤹ᤖᤡᤰ ᤐᤠ᤺ᤴ ᤆᤥᤃᤧᤶᤔᤧ᤹ᤀᤥ॥ ᤁᤖ ᤂᤢᤏᤧ᤹ ᤁᤵᤔᤥ ᤔᤧᤕᤢᤖᤢᤖ ᤔᤧᤒᤳᤋᤡᤸᤗᤧ ᤗᤠᤶᤔᤥᤛᤠ ᤀᤠᤏᤡᤃᤧ ᤛᤧᤖᤢᤶᤒᤧ᤹ᤖᤥ॥”

᥇᥌ ᤁᤖ ᤐᤠᤘᤗᤖᤧ ᤁᤢᤸᤗᤠᤶᤛᤠ᤹ᤀᤡᤸᤗᤧ ᤁᤴ ᤆᤧᤶᤑᤴ ᤔᤧᤈᤥᤃᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤢᤀᤠᤱ ᤌᤰᤛᤢᤒᤠ ᤕᤰᤁᤥ ᤐᤣᤀᤠᤱ ᤁᤴ ᤐᤠ᤺ᤴᤜᤠ᤹ ᤁᤠᤰ ᤐᤠᤘᤗᤧᤴ ᤆᤧᤰᤋᤢᤖᤥ॥

᥇᥍ ᤜᤧᤰᤁᤩᤠᤱ ᤐᤠᤘᤗᤖᤧ ᤂᤧᤵᤔᤥ ᤁᤧᤘᤠ᤹ᤒᤠ ᤌᤡᤰ ᤌᤰᤋᤢᤶᤒᤧᤴ ᤀᤢ᤺ᤳᤋᤢᤀᤠᤱ ᤀᤰᤂᤣ ᤔᤧᤳᤋᤢᤖᤥ. “ᤀᤠᤍᤠᤱᤒᤣ. ᤁᤴ ᤌᤠᤱᤒᤧᤴᤏᤡᤸᤗᤧ ᤁᤢᤓᤠ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤌᤰᤋᤢᤶᤒᤧᤴ ᤔᤧᤵᤔᤠ ᤁᤳᤋᤢᤖᤥ॥”

᥇᥎ ᤜᤧᤰᤁᤣ᤺ᤸᤗᤧ ᤂᤧᤴ ᤛᤢᤜᤠᤱᤕᤢᤰᤐᤧᤸᤗᤧ ᤐᤠᤘᤗᤖᤧ ᤁᤢᤸᤗᤠᤶᤛᤠ᤹ᤀᤡᤴ ᤌᤰᤋᤢᤶᤒᤠᤸᤗᤥ ᤋᤣ᤹ᤖᤢᤀᤠᤱ ᤀᤰᤂᤣ ᤔᤧᤳᤋᤢ. “ᤀᤠᤍᤠᤱᤒᤣ. ᤐᤢᤱᤗᤠᤎᤠᤒᤠ ᤐᤠᤘᤗᤖᤧ ᤀᤡᤱᤃᤠ᤹ ᤀᤢ᤺ᤳᤋᤠᤱᤅᤠᤱ ᤁᤴ ᤔᤏᤠ᤺ᤸᤗᤧ ᤀᤠᤍᤠᤱᤒᤠᤏᤢ ᤋᤠ᤹ᤈᤧᤱᤔᤠ ᤁᤢᤓᤠ ᤐᤠ᤺ᤴᤜᤠ᤹ ᤁᤳᤋᤢᤖᤥ ᤗ᤹ᤖᤡᤰ ᤔᤧᤳᤋᤠᤱᤅᤠᤱ ᤁᤴ ᤁᤵᤔᤥ ᤋᤠᤖᤢᤱᤒᤠᤖᤥ॥”

᥇᥏ ᤜᤧᤰᤁᤣ᤺ᤸᤗᤧ ᤐᤠᤘᤗᤖᤧ ᤁᤢᤸᤗᤠᤶᤛᤠ᤹ᤀᤡᤸᤗᤧ ᤁᤢᤜᤢᤰᤁᤡᤴ ᤋᤧᤶᤛᤢᤀᤠᤱ ᤌᤡᤰᤗᤧᤵᤔᤠᤱ ᤋᤣ᤹ᤖᤢᤀᤠᤱ ᤌᤰᤋᤢᤶᤒᤠᤸᤗᤧ ᤛᤣ᤺ᤴᤍᤥᤛᤢ. “ᤀᤡᤱᤃᤠ᤹ᤏᤢ ᤋᤠ᤹ᤈᤧᤱ ᤐᤠ᤺ᤴᤜᤠ᤹ ᤌᤧᤔᤠ ᤁᤧᤃᤳᤋᤢ᤹. ᤗᤢ ᤐᤠ᤺ᤳᤋᤧ᤹᥄”

᥈᥆ ᤂᤧᤸᤗᤧ ᤔᤧᤳᤋᤢ. “ᤀᤠᤍᤠᤱᤒᤣ. ᤁᤢᤓᤠ ᤕᤜᤢᤍᤡ ᤕᤢᤰᤛᤠᤒᤠᤜᤠ᤹ᤖᤧ ᤋᤠ᤺ᤴᤍᤡᤰ ᤐᤠᤘᤗᤧᤴ ᤕᤥ ᤕᤧᤈᤢᤶᤓᤥᤀᤥ ᤕᤢᤖᤧ᤹ ᤑᤠ᤹ᤀᤠᤱ ᤂᤧᤏᤧ᤹ᤏᤢ ᤐᤣᤗᤡ ᤑᤠᤰᤔᤠ ᤀᤡᤱᤔᤧᤍᤱᤄᤢᤀᤠᤱ ᤔᤧᤘᤠ᤹ᤖᤥ॥ ᤜᤧᤰᤁᤩᤠᤱ ᤁᤴ ᤆᤢᤶᤗᤢᤱᤅᤡᤸᤗᤧᤃ ᤐᤠᤘᤗᤖᤧ ᤁᤢᤕᤠ᤺ᤶᤒᤣᤀᤥ ᤕᤖᤡᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤘᤠ᤹ ᤑᤠ᤹ᤀᤠᤱ ᤐᤠ᤺ᤴ ᤔᤧᤈᤥᤃᤢᤀᤠᤱ ᤘᤠ᤹ᤖᤥ॥

᥈᥇ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤗᤡᤒᤥᤱᤅᤠᤱᤎᤥ ᤔᤏᤠᤜᤠ᤹ᤖᤧ ᤐᤠᤘᤗᤧᤴ ᤛᤧᤵᤔᤠ ᤑᤠ᤹ᤀᤠᤱ ᤔᤧᤛᤢᤃᤢᤀᤠᤱ ᤔᤧᤕᤢᤱᤗᤥ॥ ᤂᤧᤱᤜᤠ᤹ᤖᤧᤃ ᤂᤢᤏᤧ᤹ ᤔᤧᤴᤇᤧᤳᤋᤣ ᤌᤠᤖᤡᤰ ᤌᤣᤀᤠᤱ ᤔᤧᤈᤠᤶᤒᤧᤴ ᤔᤧᤎᤢᤅᤢᤶᤒᤧᤴ ᤗ᤹ᤖᤡᤰ ᤔᤠᤱᤔᤧᤜᤧᤰᤛᤡᤱᤅᤠᤱ ᤕᤠᤖᤡᤵ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤂᤧᤏᤧ᤹ ᤁᤧᤏᤡᤱᤘᤠ᤹ ᤐᤠ᤺ᤴᤏᤡᤸᤗᤧ ᤀᤡᤱᤈᤠ᤺ᤱ ᤂᤥᤔᤠᤖᤰ ᤔᤧᤜᤠᤱᤄᤢᤀᤠᤱ ᤔᤧᤕᤢᤱᤗᤥ॥”

᥈᥈ ᤜᤧᤰᤁᤣ᤺ᤸᤗᤧ ᤌᤰᤋᤢᤶᤒᤧᤸᤗᤧ ᤂᤧᤴ ᤔᤏᤠᤴ ᤀᤰᤂᤣ ᤔᤧᤳᤋᤢᤀᤠᤱ ᤛᤠᤶᤍᤡᤱ ᤐᤡᤖᤢᤖ ᤐᤠᤱᤄᤢᤍᤣᤛᤢ. “ᤁᤴ ᤀᤡᤱᤃᤠ᤹ ᤁᤧᤈᤧᤰᤋᤠᤱᤒᤠ ᤐᤠ᤺ᤴᤏᤡᤴ ᤜᤠ᤺ᤳᤋᤠᤱ ᤔᤧᤔᤧᤳᤋᤧᤴᤏᤧ᤹ᤀᤥ॥”

ᤐᤠᤘᤗᤧᤴ ᤛᤡᤈᤖᤡᤕᤠᤀᤥ ᤔᤧᤒᤠᤱᤄᤢ᤹

᥈᥉ ᤜᤧᤰᤁᤩᤠᤱ ᤂᤧᤴ ᤌᤰᤋᤢᤶᤒᤠᤸᤗᤧ ᤏᤧᤵᤑᤢ ᤛᤢᤜᤠᤱᤕᤢᤰᤐᤠᤜᤠ᤹ ᤀᤢ᤺ᤳᤋᤢᤛᤡᤀᤠᤱ ᤀᤰᤂᤣ ᤔᤧᤳᤋᤢᤛᤡ. “ᤀᤠᤰᤂᤥ ᤛᤧᤴᤍᤡᤰ ᤁᤢᤔᤢᤰ ᤑᤠᤱᤛᤡ (᥏) ᤔᤢᤰᤁᤡᤸᤗᤧ ᤁᤡᤵ ᤏᤧᤳᤇᤡ (᥈᥆᥆) ᤌᤰᤛᤢᤒᤠᤜᤠ᤹. ᤏᤢᤒᤥᤱ (᥍᥆) ᤀᤴ ᤁᤧᤕᤢᤰᤐᤠ ᤌᤰᤛᤢᤒᤠᤜᤠ᤹ ᤜᤧᤰᤁᤩᤠᤱ ᤁᤡᤵ ᤏᤧᤳᤇᤡ ᤗᤠ᤺ᤰ ᤁᤧᤕᤠᤱᤒᤠ ᤌᤰᤛᤢᤒᤠᤜᤠ᤹ ᤛᤡᤈᤖᤡᤕᤠᤀᤥ ᤐᤣ᤺ᤰᤔᤠ ᤕᤠᤖᤡᤵ ᤆᤥᤃᤧᤳᤇᤧ᤹.

᥈᥊ ᤜᤧᤰᤁᤩᤠᤱ ᤐᤠᤘᤗ ᤏᤢ ᤁᤢᤴᤍᤣ᤺ᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤔᤠ ᤀᤴᤜᤠ᤹ᤖᤧᤴᤏᤠᤱ ᤋᤱᤃᤠᤶ ᤆᤥᤃᤧᤳᤇᤧ᤹ᤀᤥ॥ ᤂᤢᤏᤧ᤹ ᤏᤢ᤺ᤖᤡᤰᤁᤠᤱ ᤌᤣᤀᤠᤱ ᤔᤧᤶᤒᤥ᤺ᤱᤅᤣ ᤛᤢᤜᤠᤱᤃᤧᤶᤒᤠ ᤑᤧᤗᤡᤰᤛᤖᤥ ᤁᤧᤳᤋᤧᤇᤧ᤹ᤀᤥ॥”

᥈᥋ ᤌᤰᤋᤢᤶᤒᤧᤸᤗᤧ ᤀᤰᤂᤣᤗ᤹ᤖᤡᤰ ᤛᤢᤜᤠᤱᤃᤧᤶᤒᤠ ᤑᤧᤗᤡᤰᤛᤧᤴ ᤛᤰᤀᤡᤱᤄᤱ ᤜᤠᤰᤋᤢᤖᤥ-

᥈᥌ “ᤋᤢᤳᤋᤢ ᤀᤠᤍᤠᤱᤒᤠ ᤛᤢᤜᤠᤱᤃᤧᤶᤒᤠ ᤑᤧᤗᤡᤰᤛᤣ.

ᤰᤗᤠᤀᤢᤍᤡᤕᤛ ᤗᤢᤛᤡᤕᤛᤗᤠᤶ. ᤀᤠᤛᤣᤘᤠᤖᤥ॥

᥈᥍ ᤁᤴ ᤔᤏᤠᤴ ᤕᤜᤢᤍᤡᤜᤠ᤹ᤖᤧ ᤔᤧᤍᤧᤶᤛᤢᤀᤠᤱ ᤛᤧᤵᤔᤠ ᤔᤧᤃᤥ᤺ᤳᤋᤢᤀᤠᤱ ᤔᤧᤘᤕᤧ. ᤁᤖ ᤀᤡᤱᤃᤠ᤹ ᤁᤴ ᤔᤏᤠ᤺ᤱᤃ ᤖᤥᤔᤡ ᤕᤰᤕᤢᤱᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢᤱᤅᤠᤱ ᤌᤰᤛᤢᤒᤠᤜᤠ᤹ᤏᤢ ᤐᤣᤃᤠᤱᤅᤠᤱ ᤕᤜᤢᤍᤡᤜᤠ᤹ᤗᤠᤶ ᤛᤧ᤺ᤵᤋᤢᤱᤗᤥ॥

᥈᥎ ᤁᤴ ᤔᤏᤠᤴ ᤌᤣ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤒᤠ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤂᤢᤏᤡ᤹ ᤕᤧᤈᤢᤶᤓᤥᤀᤥ ᤋᤣ᤹ᤖᤢᤱ.

᥈᥏ ᤁᤖ ᤂᤢᤏᤡ᤹ ᤀᤠᤒᤠᤅᤣ ᤕᤜᤢᤍᤡ ᤛᤠᤶᤕᤥᤌᤡᤶᤔᤥᤒᤠ ᤏᤡᤱᤘᤠ᤹ ᤔᤧᤴᤍᤠ᤺ᤶᤏᤠ ᤐᤠ᤺ᤴᤏᤥᤖᤰ ᤁᤴ ᤔᤏᤠᤴ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥ ᤁᤴ ᤔᤏᤠ᤺ᤸᤗᤧ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤏᤢ ᤐᤢᤱᤗᤠᤎᤠᤒᤠ ᤐᤥᤱᤔᤠ ᤌᤣᤀᤠᤱ ᤕᤠ᤺ᤶᤒᤰ ᤔᤧᤶᤓᤣ᤺ᤴᤏᤣ ᤘᤠ᤹ᤒᤠ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥉᥆ ᤜᤧᤰᤁᤩᤠᤱ ᤁᤴ ᤔᤏᤠᤴ ᤛᤧᤵᤔᤠ ᤑᤠ᤹ᤀᤠᤱ ᤕᤜᤢᤍᤡᤜᤠ᤹ᤖᤧ ᤆᤧᤶᤑᤴ ᤔᤧᤈᤥᤃᤢᤖ ᤔᤧᤕᤠᤰ ᤁᤧᤗ᤹ᤒᤠ ᤀᤡᤱᤃᤠ᤹ ᤀᤡᤱᤄᤱ ᤂᤥᤛᤢᤱ॥ ᤜᤧᤰᤁᤣ᤺ᤸᤗᤧ ᤁᤴ ᤔᤏᤠᤴ ᤂᤧᤏᤧ᤹ᤀᤥᤀᤣ ᤐᤠᤱᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ᤀᤠᤱ ᤜᤠᤖᤠ᤹ ᤂᤧᤏᤧ᤹ᤀᤥᤀᤣ ᤔᤧᤕᤢᤀᤠᤱ ᤂᤢᤏᤧ᤹ ᤁᤢᤍᤰᤗᤧᤱᤅᤥ ᤔᤧᤃᤢ᤺ᤳᤋᤢᤒᤠ ᤀᤠᤵᤋᤡᤰᤜᤠ᤹ᤀᤠᤱ ᤂᤧᤏᤧ᤹ᤀᤣ ᤁᤧᤶᤔᤧᤳᤗ. ᤑᤠ᤹ᤀᤠᤱ ᤔᤧᤳᤋᤢᤱᤛᤡᤱᤅᤠᤱ ᤔᤧᤘᤠ᤹ᤖᤥ॥”

᥉᥇ ᤜᤧᤰᤁᤣ᤺ᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤂᤧᤴ ᤀᤡᤱᤈᤠ᤺ᤱᤅᤡᤴ ᤋᤧᤴᤍᤡᤱ ᤔᤧᤈᤥᤃᤢᤀᤠᤱ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤔᤧᤍᤣ᤹ᤖᤢᤀᤠᤱ ᤛᤧᤴᤍᤡᤰᤛᤠ ᤀᤣᤴᤋᤡᤐᤋᤪᤡᤛa ᤕᤧᤰᤕᤰᤁᤥ ᤔᤧᤃᤧᤳᤋᤢᤖᤥ॥

᥉᥈ ᤜᤧᤰᤁᤩᤠᤱ ᤁᤢᤏᤠᤶᤍᤠ᤺ᤵᤔᤠ ᤌᤰᤛᤢᤒᤠᤜᤠ᤹ᤖᤧ ᤂᤢᤏᤧ᤹ ᤀᤴ ᤁᤧᤕᤢᤰᤐᤠ ᤌᤰᤛᤢᤒᤠᤜᤠ᤹ᤏᤢ ᤐᤣ᤺ᤰᤏᤡ ᤑᤠ᤹ᤀᤠᤱ ᤐᤰᤔᤧᤎᤛᤡᤀᤠᤱ ᤕᤰᤁᤥ ᤔᤧᤏᤢ᤺ᤰᤂᤧ ᤔᤧᤍᤩᤧᤖᤥ॥

᥉᥉ ᤀᤴ ᤁᤧᤕᤢᤰᤐᤠ ᤌᤰᤛᤢᤒᤠᤜᤠ᤹ᤖᤧᤀᤠᤱ ᤛᤡᤈᤖᤡᤕᤠ ᤔᤧᤃᤧᤖᤧᤀᤠᤱ ᤛᤰᤀᤡᤱᤄᤱᤅᤡᤴ ᤏᤢ ᤐᤠᤘᤗᤧᤴᤏᤠᤱ ᤛᤢᤜᤠᤱᤃᤧᤶᤒᤠᤸᤗᤥ ᤔᤧᤍᤥ᤺ᤴᤍᤢ ᤔᤧᤒᤡᤖᤢᤖᤥ॥

᥉᥊ ᤛᤢᤜᤠᤱᤃᤧᤶᤒᤠᤸᤗᤧ ᤂᤧᤴ ᤛᤰᤀᤡᤱᤄᤱᤅᤡᤴ ᤏᤡᤖᤢᤀᤠᤱ ᤐᤠᤘᤗᤧᤴ ᤀᤠᤳᤋᤡᤴ ᤋᤧᤱᤃᤐᤛ᤻ᤔᤠ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤸᤗᤧ ᤂᤢᤏᤧ᤹ ᤛᤡᤗᤡᤛᤡᤕᤠᤛ᤻ᤔᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢ॥

᥉᥋ ᤜᤧᤰᤁᤩᤠᤱ ᤀᤰᤂᤣ ᤔᤧᤳᤋᤢ. “ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ ᤔᤧᤍᤠ᤺ᤀᤠᤱᤗᤰ ᤁᤧᤍᤢ᤺ᤴᤍᤣᤴ ᤀᤥᤔᤧᤳᤋᤢᤱᤗᤥ॥” ᤜᤧᤰᤁᤩᤠᤱ ᤜᤧᤖᤥᤍ ᤜᤠᤱᤅᤡᤸᤗᤧ ᤁᤢᤜᤠᤱᤜᤡᤶᤔᤥ ᤂᤡᤏᤡ᤹ ᤗᤰᤐᤧᤴᤏᤥ ᤁᤳᤋᤧᤶᤔᤧ᤹ ᤑᤠ᤹ᤀᤠᤱ ᤌᤰᤛᤢᤒᤠᤜᤠ᤹ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

a 

᥈᥉:᥉᥇ ᤀᤣᤴᤋᤡᤐᤠᤋᤪᤡᤛ- ᤀᤣᤴᤋᤡᤐᤠᤋᤪᤡᤛ ᤐᤠᤱᤈᤢᤶᤔᤡᤴ ᤖᤥᤔᤡ ᤌᤰᤛᤢᤓᤠ ᤋᤢᤖᤠᤖᤧᤴ ᤔᤠᤕᤰ ᤘᤕᤧᤖᤥ॥

ᤕᤜᤢᤍᤡᤜᤠ᤹ᤖᤧ ᤐᤠᤘᤗᤧᤴ ᤀᤠᤵᤋᤡᤰ ᤔᤧᤃᤢ᤺ᤳᤋᤢ᤹

᥈᥊

ᤅᤠᤛᤡ ᤕᤧᤴ ᤀᤣᤃᤠᤱ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤜᤏᤏᤡᤕᤠᤖᤧ ᤁᤢᤓᤠ ᤕᤜᤢᤍᤡ ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤋᤖᤋᤢᤗᤛ ᤔᤧᤵᤔᤏᤠᤒᤠ ᤁᤢᤓᤠᤱᤛᤧᤶᤒᤠᤴ ᤋᤣ᤹ᤖᤢᤀᤠᤱ ᤕᤥ ᤛᤡᤈᤖᤡᤕᤠ ᤕᤧᤰᤕᤰᤁᤥ ᤐᤣ. ᤂᤧᤵᤔᤥ ᤛᤢᤜᤠᤱᤃᤧᤶᤒᤠᤸᤗᤧ ᤁᤢᤍᤃᤡ ᤐᤠᤘᤗᤖᤧ ᤁᤢᤍᤰᤗᤧᤱᤘᤠᤀᤥ ᤂᤢᤏᤡ᤹ ᤀᤠᤵᤋᤡᤰ ᤐᤠ᤺ᤴᤏᤡᤴ ᤔᤧᤍᤥ᤺ᤴᤍᤢᤖᤥ॥

᥈ ᤐᤠᤘᤗᤧᤴ ᤂᤧᤵᤔᤥ ᤔᤧᤀᤢ᤺ᤳᤋᤢᤀᤠᤱ ᤋᤖᤋᤢᤗᤛᤖᤧ ᤂᤢᤏᤧ᤹ ᤀᤠᤵᤋᤡᤰ ᤐᤠ᤺ᤴᤏᤡᤴ ᤀᤰᤂᤣᤗ᤹ᤖᤡᤰ ᤑᤧᤗᤡᤰᤛᤖᤧ ᤁᤢᤍᤃᤡ ᤕᤢᤰᤂᤢᤖᤥ-

“ᤀᤠᤍᤠᤱᤒᤠ ᤋᤢᤳᤋᤢ ᤛᤢᤜᤠᤱᤃᤧᤶᤒᤠᤀᤣ. ᤂᤧᤏᤧ᤹ ᤛᤡᤁᤢᤶᤏᤡᤒᤠ ᤁᤧᤗᤠᤶᤗᤥ᤺ᤸᤗᤧ ᤕᤖᤡᤰ ᤋᤱᤒᤣᤀᤠᤱᤎᤥ ᤀᤠᤏᤡᤃᤧ ᤛᤏᤠᤖᤢᤱᤅᤥ ᤘᤠ᤹ᤔᤠ ᤂᤥᤛᤢᤶᤒᤧᤀᤠᤱ ᤘᤕᤡᤃᤧ. ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤈᤣ᤹ᤀᤥ ᤌᤥᤒᤥᤀᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥉ ᤀᤠᤏᤡᤃᤧ ᤀᤠᤳᤋᤡᤛᤠᤱ ᤀᤠᤵᤑᤠᤸᤗᤧᤛᤠᤱ ᤂᤧᤏᤧ᤹ ᤏᤢ ᤏᤢᤒ᤻ ᤏᤢᤒᤠ ᤁᤧᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ ᤀᤡᤋᤢᤶᤒᤧᤸᤗᤧ ᤏᤡᤱᤘᤠ᤹ ᤛᤡᤃᤠᤱᤗᤠᤶ ᤂᤧᤏᤧ᤹ ᤏᤥᤃᤧᤴ ᤐᤡᤀᤠᤛᤡᤃᤧ᤹ᤖᤥ॥

᥊ ᤜᤧᤰᤁᤣ᤺ᤸᤗᤧ ᤕᤖᤡᤰ ᤜᤶᤔᤠᤛᤡᤃᤧᤛᤠᤱ ᤏᤠᤛᤡ ᤌ᤺ᤳᤋᤧ᤹ᤀᤠᤱ ᤀᤠᤏᤡᤃᤧ ᤐᤣᤗᤡᤃᤧᤴ ᤐᤠ᤺ᤴᤏᤡᤴ ᤆᤢᤰᤔᤢᤰᤁᤥ ᤂᤧᤵᤛᤧ᤹ ᤀᤠᤒᤡᤖᤧ᤹ᤀᤥ॥

᥋ “ᤁᤴ ᤔᤏᤠᤴ ᤀᤠᤏᤡᤃᤧ ᤁᤢ᤹ᤀᤡ ᤁᤧᤓᤧ᤹ᤒᤠ ᤏᤡᤛᤢᤶᤒᤧᤀᤠᤱ ᤘᤕᤡᤃᤧᤖᤥ॥ ᤁᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡᤛᤠᤱ ᤕᤜᤢᤍᤡ ᤗᤢᤶᤔᤥ ᤒᤡᤑᤩᤢᤱ ᤆᤥᤃᤢᤖᤥ॥ ᤁᤴ ᤔᤏᤠᤴ ᤏᤠᤛᤖᤡ ᤛᤠᤶᤕᤥ ᤏᤛᤠ᤺ᤴᤒᤠa ᤗᤠᤶᤗᤥᤒᤠᤀᤠᤱᤗᤥ॥

᥌ ᤁᤴ ᤔᤏᤠ᤺ᤸᤗᤧ ᤔᤠᤱᤜᤡᤶᤔᤡᤴ ᤆᤡ᤺ᤶᤔᤠ ᤁᤥ᤺ᤳᤋᤢᤸᤗᤧ ᤀᤠᤏᤡᤃᤧ ᤋᤧᤶᤛᤢᤶᤒᤧᤒᤠᤖᤥ॥ ((ᤜᤧᤰᤁᤩᤠᤱ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤂᤠᤛᤧᤴ ᤗᤥ᤺ᤴᤍᤢᤶᤒᤧᤔᤧᤴ

᥍ ᤁᤖ ᤌᤰᤋᤢᤶᤒᤠ ᤗᤢᤛᤡᤕᤛᤖᤧ ᤛᤠᤰᤁᤧᤸᤗᤧᤰ ᤀᤠᤏᤡᤃᤧ ᤜᤢᤰᤁᤥᤗᤠᤶ ᤁᤴ ᤔᤏᤠᤴ ᤏᤠᤵᤋᤡᤃᤧᤀᤠᤱ ᤋᤣ᤹ᤖᤢᤖᤥ॥

᥎ ᤜᤧᤰᤁᤩᤠᤱ ᤌᤰᤋᤢᤶᤒᤠ ᤗᤢᤛᤡᤕᤛᤖᤧ ᤀᤠᤵᤋᤡᤰ ᤁᤧᤃᤢ᤺ᤵᤐᤠ ᤔᤏᤠᤜᤠ᤹ ᤀᤠᤍᤠᤱᤒᤠ ᤛᤢᤜᤠᤱᤃᤧᤶᤒᤠᤸᤗᤥ ᤔᤧᤍᤠᤏᤡ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥)) ᤀᤠᤍᤠᤱᤒᤠᤖᤧ ᤀᤠᤒᤠᤅᤣ ᤁᤴ ᤔᤏᤠᤴ ᤛᤣ᤺ᤴᤃᤧᤍᤥᤛᤢᤏᤧ ᤑᤠ᤹ᤃᤪ ᤀᤠᤏᤡᤃᤧ ᤁᤢᤍᤰᤗᤧᤱᤘᤠᤀᤥ ᤁᤢ᤺ᤳᤋᤢᤶᤒᤧᤒᤠ ᤀᤠᤵᤋᤡᤰᤁᤡᤴ ᤛᤧᤰᤂᤠᤖᤥ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢ᤹ᤖᤥ॥”

᥏ ᤂᤧᤵᤔᤥ ᤘᤣ᤹ ᤕᤜᤢᤍᤡᤜᤠ᤹ᤖᤧᤀᤠᤱ ᤂᤧᤴ ᤀᤠᤵᤋᤡᤰᤁᤡᤴ ᤛᤧᤰᤂᤠᤀᤣᤖᤥ ᤑᤠ᤹ᤀᤠᤱ ᤔᤢᤖᤠ ᤔᤧᤍᤱᤄᤢᤖᤥ॥

᥇᥆ ᤜᤧᤰᤁᤩᤠᤱ ᤛᤢᤜᤠᤱᤃᤧᤶᤒᤠᤸᤗᤧ ᤐᤠᤘᤗᤧᤴ ᤐᤠᤖᤧ᤹ ᤑᤠ᤹ᤀᤠᤱ ᤜᤢᤰᤆᤠ᤺ᤸᤁᤡ ᤐᤡᤖᤢᤀᤠᤱ ᤐᤠᤘᤗᤧᤴ ᤀᤰᤂᤣᤗ᤹ᤖᤡᤰ ᤐᤠᤖᤧ. “ᤀᤠᤍᤠᤱᤒᤠ ᤛᤢᤜᤠᤱᤃᤧᤶᤒᤠᤀᤣ. ᤁᤴ ᤗᤠᤈᤣ᤹ᤀᤥ ᤂᤠᤛᤧᤴᤗᤥ᤺ᤶᤒᤠ ᤁᤧᤒᤥ᤺ᤰᤂᤧᤒᤠ ᤕᤖᤡᤰ ᤋᤱᤒᤣ ᤁᤧᤖᤧ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤱᤘᤠ᤹ ᤁᤳᤋᤢᤱᤗᤥ॥ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤀᤠᤏᤠᤱᤛᤡᤱᤔᤠ ᤀᤠᤒᤠ᤺ᤴᤏᤡᤴ ᤕᤢᤱᤔᤠ ᤀᤠᤛᤡᤖᤠ᤹ ᤌᤠᤱᤗᤥ॥

᥇᥇ ᤕᤖᤢᤛᤗᤧᤶᤔᤥ ᤔᤠᤱᤛᤣᤘᤠ ᤆᤥ᤺ᤰᤛᤧ ᤀᤡᤱᤃᤠ᤹ ᤐᤣᤃᤠᤱᤒᤠ ᤌᤡᤰ-ᤏᤧᤳ ᤕᤧᤴᤏᤠᤱ ᤔᤧᤱᤃᤧᤳᤋᤣ ᤘᤠ᤹ ᤁᤧᤗ᤹ᤒᤠᤱᤃ ᤀᤠᤍᤠᤱᤒᤠᤖᤧ ᤀᤢᤛᤢᤖᤢ ᤏᤡᤱᤘᤠ᤹ ᤁᤧᤄᤥᤛᤢ᤹ᤖᤥ॥

᥇᥈ ᤕᤠᤵᤔᤡ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ᤖᤧ ᤔᤧᤍᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤔᤠᤱᤜᤡᤶᤔᤥ ᤐᤠ᤺ᤴ ᤌᤰᤁᤡ ᤕᤠᤃᤠᤱᤒᤠ. ᤕᤜᤢᤍᤡ ᤆᤢᤶᤗᤢᤱᤜᤡᤶᤔᤥ ᤏᤢ ᤕᤧᤰᤕᤰᤁᤥ ᤀᤠᤳᤋᤡᤛᤠᤱ ᤔᤏᤠᤜᤠ᤹ ᤜᤢᤛᤢᤱᤛᤡᤱᤗ ᤘᤕᤠᤱᤒᤠ ᤜᤥ᤺ᤵᤋᤧᤖᤥ॥

᥇᥉ ᤂᤧᤱᤜᤠ᤹ᤖᤧ ᤔᤧᤃᤢ᤺ᤳᤋᤠᤱᤒᤠ ᤀᤠᤵᤋᤡᤰᤗᤧ ᤋᤥ᤺ᤴᤍᤡᤀᤠᤱ ᤋᤠ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥊ ᤁᤖᤛᤠᤱ. ᤀᤡᤱᤃᤠ᤹ᤃ ᤀᤠᤏᤡᤃᤧ ᤌᤠ᤺ᤰᤌᤧᤒᤠᤜᤠ᤹ᤖᤧ ᤛᤣᤘᤠ ᤔᤧᤈᤥᤃᤢᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥᤃᤢᤱᤒᤠ ᤐᤠ᤺ᤴᤏᤡᤴ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤋᤧᤴᤍᤡᤱ ᤆᤥᤃᤢᤱᤗᤥ॥ ᤂᤧᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤒᤠ ᤕᤧᤛᤢᤖᤧ ᤁᤢᤗᤠᤶᤔᤡᤴ. ᤂᤧᤱᤜᤠ᤹ᤖᤧ ᤑᤥᤋᤩᤠᤒᤠ ᤔᤧᤔᤧᤳᤋᤢᤖᤥ॥ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤠᤰ ᤐᤠ᤺ᤴᤜᤠ᤹ ᤏᤛᤠ᤺ᤴ ᤆᤥᤃᤢᤱᤗᤥ॥

᥇᥋ ᤀᤡᤱᤃᤠ᤹ ᤂᤢᤏᤡ᤹ ᤜᤧᤰᤁᤣᤀᤣ ᤛᤠᤶᤕᤥᤏᤡᤒᤠᤜᤠ᤹ ᤏᤢ ᤗᤠᤕᤥᤒᤠᤜᤠ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤡᤱᤛᤠᤱ ᤆᤥᤃᤢᤱᤗᤥ॥

᥇᥌ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ᤃ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢ ᤔᤧᤴᤇᤠᤶᤃᤧᤴ ᤕᤠᤵᤔᤡᤖᤧ ᤂᤢᤏᤡ᤹ ᤋᤃᤡ ᤛᤣᤛᤣ ᤂᤠᤛᤡᤱ ᤁᤵᤔᤠ ᤋᤶᤛᤡᤴ ᤆᤥ᤺ᤰᤁᤠᤖᤥ॥

᥇᥍ “ᤕᤖᤢᤛᤗᤧᤶᤔᤥᤏᤢ ᤗᤠ᤺ᤰᤁᤠᤳ ᤘᤕᤠᤱᤒᤠ ᤕᤖᤡᤰ ᤋᤱᤒᤣ ᤐᤥ᤺ᤰᤂᤧᤀᤠᤱ ᤂᤠᤖᤰ ᤀᤡᤱᤃᤠ᤹ ᤕᤠᤱᤃᤧᤛᤠ᤹ᤒᤠ ᤕᤜᤢᤍᤡᤕᤠᤛ᤻ᤔᤠ ᤀᤠᤔᤏᤠᤜᤠ᤹ ᤀᤣᤴᤋᤡᤀᤥᤰᤗᤠᤶ ᤛᤢᤶᤔᤏᤠᤒᤠ ᤜᤢᤰᤛᤥᤕᤠᤱ ᤜᤢ᤹ᤔᤠᤛᤡ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤁᤵᤔᤥ ᤋᤩᤠᤱᤗᤥ॥

᥇᥎ ᤀᤡᤱᤃᤠ᤹ ᤂᤠᤖᤰ ᤔᤠᤱᤜᤡᤶᤔᤥ ᤛᤣᤛᤣ ᤐᤥᤱᤔᤠ ᤌᤡᤶ ᤆᤥᤃᤢᤱ ᤛᤢᤖᤢᤱᤅᤠᤱ ᤘᤕᤠᤱᤅᤡᤸᤗᤧ ᤁᤢᤓᤠ ᤕᤜᤢᤍᤡᤜᤠ᤹ᤖᤧ ᤀᤡᤱᤃᤠ᤹ ᤔᤏᤠᤛᤠᤱ॥ ᤀᤡᤱᤃᤠ᤹ᤏᤢ ᤕᤖᤡᤰ ᤔᤏᤠᤜᤠ᤹ᤀᤠᤱ ᤔᤧᤜᤥ᤺ᤵᤋᤧ. ᤜᤕᤱᤁᤡᤸᤗᤡᤱᤅᤠᤱ ᤜᤥ᤺ᤵᤋᤧ॥

᥇᥏ ᤁᤖ ᤂᤧᤵᤔᤥ ᤀᤣᤛᤡᤕᤠ ᤋᤧᤱᤃᤵᤗᤠᤶ ᤁᤧᤍᤠᤒᤠ ᤁᤢᤓᤠ ᤕᤜᤢᤍᤡᤜᤠ᤹ᤀᤠᤱ ᤔᤧᤘᤕᤧ॥ ᤂᤧᤱᤜᤠ᤹ᤖᤧ ᤀᤠᤍᤰᤗᤧᤱᤘᤠᤀᤥ ᤀᤠᤵᤋᤡᤰ ᤔᤧᤃᤢ᤺ᤳᤋᤠᤏᤧ ᤑᤠ᤹ᤃᤪ ᤜᤠᤖᤠ᤹ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤀᤠᤵᤋᤡᤰ ᤋᤥ᤺ᤴᤇᤧ ᤔᤧᤍᤠᤖᤖᤥ॥

᥈᥆ ᤔᤧ᤺ᤴᤏᤧ ᤑᤠ᤹ᤃᤪ ᤜᤠᤖᤠ᤹ ᤁᤵᤔᤥ ᤁᤧᤘᤠ᤹ᤒᤠᤜᤠ᤹ᤖᤧᤀᤠᤱ ᤕᤧᤈᤢᤶᤓᤥᤀᤥ ᤏᤠᤱᤛᤡᤱᤛᤧ ᤕᤧᤒᤠᤱᤅᤡᤸᤗᤧ ᤀᤠᤍᤰᤗᤧᤱᤘᤠᤀᤥ ᤀᤠᤵᤋᤡᤰ ᤔᤧᤄᤥ᤺ᤛᤢᤒᤠ ᤐᤠ᤺ᤴᤏᤡᤴ ᤀᤠᤍᤠᤱᤒᤠᤖᤧ ᤁᤧᤍᤃᤡ ᤔᤧᤍᤠᤖᤢᤸᤗᤧ ᤐᤥᤱᤗᤥ.

᥈᥇ ᤁᤖ ᤀᤡᤱᤃᤠ᤹ᤃ ᤂᤢᤏᤡ᤹ ᤋᤃᤠᤱ ᤀᤰᤂᤣᤗ᤹ᤖᤡᤰᤗᤰ ᤀ᤺ᤰᤋᤠᤱᤗ ᤕᤧᤒᤠᤱᤗᤥ. ‘ᤀᤡᤱᤃᤠ᤹ᤃ ᤁᤧᤛᤡ᤺ᤒᤠ ᤁᤧᤒᤣ᤺ᤰᤐᤠᤜᤠ᤹ ᤔᤧᤜᤡᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥᤃᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤀᤡᤴ ᤀᤠᤄᤠᤛᤧᤴ ᤁᤧᤗᤥ᤺ᤴᤍᤡᤖ ᤁᤧᤒᤳᤇᤡᤖᤥ॥’”

᥈᥈ ᤑᤧᤗᤡᤰᤛᤖᤧ ᤁᤴ ᤕᤧᤛᤢᤖᤧ ᤁᤢᤛᤱ ᤁᤢᤗᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ᤺ᤖᤡᤰᤁᤠᤱ ᤗᤧᤛ᤻ᤛᤢᤀᤠᤱ ᤘᤕᤧᤀᤠᤱ ᤒᤠ ᤂᤧᤴ ᤕᤧᤶᤔᤥᤀᤣ ᤂᤠᤛᤧᤴ ᤗᤥ᤺ᤶᤔᤠᤀᤠᤱ ᤁᤧᤛᤢᤰᤐᤠ ᤆᤥᤃᤧ. ᤁᤖ ᤂᤧᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤆᤢᤶᤗᤢᤱᤅᤡᤴ ᤏᤢᤵᤛᤢ. “ᤀᤠᤸᤗ ᤌᤰᤋᤢᤶᤒᤠ ᤗᤢᤛᤡᤕᤛᤧᤴ ᤕᤢ᤺ᤀᤠᤱ ᤂᤠᤛᤧᤴ ᤗᤥ᤺ᤴᤍᤢᤱ ᤐᤡᤏᤡᤱᤗᤥ॥”

᥈᥉ ᤜᤧᤰᤁᤩᤠᤱ ᤑᤧᤗᤡᤰᤛᤖᤧ ᤐᤠᤘᤗᤧᤴ ᤁᤥᤔᤠ ᤌᤰᤛᤢᤒᤠᤜᤠ᤹ ᤕᤢᤱᤔᤠᤛᤡ ᤜᤧᤰᤁᤩᤠᤱ ᤘᤠ᤹ᤔᤠ ᤐᤣ᤺ᤰᤔᤠ ᤛᤠ᤹ᤖᤡᤰ ᤛᤠᤰᤔᤠ ᤔᤣ᤺ᤴᤏᤠᤱ ᤁᤢᤴᤈᤢᤶ ᤁᤢᤴᤍᤣ᤺ᤱᤜᤠ᤹ᤖᤧ ᤂᤢᤏᤧ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤡᤃ᤺ᤰᤘᤠᤜᤠ᤹ ᤔᤧᤍᤠᤖᤢ ᤔᤧᤒᤡᤖᤢᤏᤡ ᤑᤠ᤹ᤀᤠᤱ ᤌᤰᤋᤢᤶᤒᤠᤴ ᤀᤡᤱᤈᤠ᤺ᤱ ᤐᤡᤖᤢᤖᤥ॥

ᤐᤠᤘᤗᤧ ᤑᤧᤗᤡᤰᤛ ᤍᤪᤢᤛᤡᤸᤗᤠ᤺ᤴᤏᤢ ᤐᤠ᤺ᤳ

᥈᥊ ᤜᤧᤰᤁᤩᤠᤱ ᤁᤢᤓᤠ ᤕᤧᤴ ᤀᤣᤃᤠᤱ ᤑᤧᤗᤡᤰᤛᤧᤴ ᤁᤢᤔᤣ᤺ᤳ ᤍᤪᤢᤛᤡᤸᤗᤠ᤺ᤴᤏᤢ ᤋᤩᤧᤳᤇᤡ॥ ᤍᤪᤢᤛᤡᤸᤗᤠ᤺ᤴ ᤕᤜᤢᤍᤡ ᤘᤕᤧᤖᤥ॥ ᤑᤧᤗᤡᤰᤛᤖᤧ ᤐᤠᤘᤗᤧᤴ ᤀᤢ᤺ᤳᤋᤢᤀᤠᤱ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤆᤥ᤺ᤰᤔᤏᤠᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ᤗᤠᤶ ᤂᤧᤵᤛᤢ॥

᥈᥋ ᤐᤠᤘᤗᤖᤧ ᤋᤠ᤹ᤎᤰᤋᤢᤖ ᤋᤣ᤹ᤖᤢᤸᤗᤧ ᤛᤠᤶᤕᤥᤏᤡᤒᤠ. ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠ ᤏᤢ ᤋᤠ᤺ᤴᤍᤡ ᤁᤧᤍᤠᤒᤠᤖ ᤁᤧᤒᤵᤐᤠ ᤐᤕᤶ ᤂᤢᤶᤍᤡᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥᤀᤠᤱ ᤐᤥᤎᤰ ᤆᤥᤃᤢᤖᤥ॥ ᤁᤖ ᤑᤧᤗᤡᤰᤛᤧᤴ ᤁᤡ᤺ᤛᤧᤀᤠᤱ ᤔᤧᤳᤋᤢ. “ᤀᤠᤸᤗ ᤂᤧᤏᤧ᤹ ᤐᤣᤃᤧ᤹. ᤀᤡᤱᤃᤠ᤹ ᤕᤠ᤺ᤴᤍᤡᤰ ᤋᤠᤀᤠᤸᤗᤧ ᤕᤠᤶᤔᤥ ᤀᤢ᤺ᤳᤏᤧᤀᤠᤱ ᤁᤧᤒᤠ᤺ᤴᤏᤡᤴ ᤂᤧᤵᤛᤢᤱᤗᤥ॥”

᥈᥌ ᤂᤢᤏᤧ᤹ᤃ ᤐᤠᤘᤗᤗᤠᤶ ᤛᤢᤖᤢᤳ-ᤕᤠᤱ ᤂᤥᤛᤢᤱᤒᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤧᤳᤗᤧᤱ ᤀᤢ᤺ᤳᤋᤢᤖ ᤋᤠ᤹ᤈᤧᤰᤂᤧᤛᤠᤱ ᤐᤠᤘᤗᤖᤧ ᤌᤣᤀᤠᤱ ᤔᤧᤒᤡᤖᤢᤴᤗᤥ॥

᥈᥍ ᤀᤠᤸᤗ ᤋᤱᤒᤣ ᤏᤧᤳᤇᤡ ᤀᤣᤃᤠᤱ ᤑᤧᤗᤡᤰᤛᤖᤧ ᤁᤢᤗᤧᤰᤘᤠ ᤐᤥᤷᤁᤡᤕᤛ ᤑᤧᤛ᤻ᤋᤛᤧᤴ ᤛᤢᤜᤠᤱᤃᤧᤶᤒᤠ ᤐᤥ᤺ᤰᤂᤧᤀᤠᤱ ᤋᤩᤧᤖᤥ. ᤁᤖ ᤑᤧᤗᤡᤰᤛᤖᤧ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡ ᤑᤠ᤹ᤀᤠᤱ ᤐᤠᤘᤗᤧᤴ ᤐᤢᤱᤗᤠᤜᤡᤶᤔᤥᤀᤣ ᤗᤧᤖᤢᤎᤀᤠᤱ ᤐᤣᤖᤥ॥

a 

᥈᥊:᥋ ᤏᤠᤛᤖᤡ ᤛᤠᤶᤕᤥ ᤏᤛᤠ᤺ᤴ- ᤕᤧᤛᤢᤖᤧ ᤁᤢᤒᤠᤱᤓᤧ᤹ᤀᤡᤴ ᤏᤠᤛᤖᤋ ᤘᤕᤧ. ᤜᤧᤰᤁᤩᤠᤱ ᤁᤢᤜᤢ᤹ᤛᤠᤶᤒᤠᤜᤠ᤹ ᤏᤠᤛᤖᤋᤒᤠ ᤔᤏᤠᤴ ᤁᤧᤍᤡᤶᤒᤠᤛᤡᤖᤥ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤛᤡᤀᤠᤱ ᤘᤕᤧ॥

ᤛᤢᤜᤠᤱᤃᤧᤶᤒᤠ ᤑᤧᤛ᤻ᤋᤛᤖᤥ ᤐᤠᤘᤗᤖᤧ ᤁᤢᤍᤢ᤺ᤴᤍᤣ᤹ᤀᤡᤴ

᥈᥋

ᤑᤧᤛ᤻ᤋᤛᤧᤴ ᤛᤢᤜᤠᤱᤃᤧᤶᤒᤠ ᤐᤥ᤺ᤰᤂᤧᤀᤠᤱ ᤖᤥᤔᤗᤠᤶ ᤕᤜᤢᤍᤡᤕᤠ ᤌᤢᤶᤔᤥ ᤋᤩᤧᤒᤠ ᤛᤢᤶᤕᤧᤴ ᤀᤣᤃᤠᤱ ᤛᤡᤈᤖᤡᤕᤠᤗᤠᤶ ᤌᤥ ᤕᤖᤢᤛᤗᤧᤔ ᤐᤣ॥

᥈ ᤂᤧᤵᤔᤥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤧ᤹ ᤁᤢᤍᤃᤡ ᤐᤠᤘᤗᤖᤧ ᤁᤢᤍᤰᤗᤧᤱᤘᤠᤀᤥ ᤀᤠᤵᤋᤡᤰᤜᤠ᤹ ᤔᤧᤕᤢᤰᤂᤢᤖᤥ॥

᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤑᤧᤛ᤻ᤋᤛᤧᤴ ᤐᤠᤘᤗᤖᤧ ᤁᤢᤍᤢ᤺ᤴᤍᤣ᤹ᤗᤧᤴ ᤂᤠᤛᤧᤴ ᤗᤥ᤺ᤴᤇᤧ ᤕᤖᤢᤛᤗᤧᤶᤔᤥ ᤌᤠᤰᤔᤠ ᤀᤠᤒᤡᤖᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢ. ᤌᤣᤀᤠᤱᤓᤧᤸᤗᤧ ᤐᤠᤘᤗᤧᤴ ᤂᤧᤱᤜᤠ᤹ᤖᤧ ᤗᤠᤶᤔᤥᤛᤠ ᤛᤧᤵᤔᤠ ᤁᤧᤗ᤹ᤒᤠ ᤆᤧᤶᤑᤴ ᤔᤧᤈᤥᤃᤢᤀᤠᤱ ᤔᤧᤘᤕᤧᤖᤥ॥

᥊ ᤁᤖ ᤑᤧᤛ᤻ᤋᤛᤖᤧ ᤂᤧᤱᤜᤠ᤹ ᤏᤥᤃᤵ ᤐᤡᤖᤢᤛᤡ. “ᤐᤠᤘᤗᤧᤱᤃ ᤛᤡᤈᤖᤡᤕᤠᤛ᤻ᤔᤠ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤀᤠᤱ ᤘᤠ᤹॥ ᤀᤡᤱᤃᤠ᤹ᤀᤣ ᤛᤡᤈᤖᤡᤕᤠᤀᤥ ᤜᤠᤖᤠ ᤐᤣ᤺ᤰᤁᤠᤖ ᤐᤳᤋᤠ॥

᥋ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤀᤥ ᤁᤢᤓᤠ ᤗᤠᤶᤗᤥᤒᤠᤜᤠ᤹ ᤀᤡᤱᤃᤠ᤹ᤏᤢᤀᤣ ᤌᤩᤧᤶᤔᤧ᤹ ᤜᤧᤰᤁᤩᤠᤱ ᤂᤧᤴ ᤔᤏᤠ᤺ᤸᤗᤧ ᤛᤧᤰᤂᤠᤀᤣ ᤐᤠ᤺ᤴ ᤑᤣ᤺ᤴᤍᤢᤀᤠᤱ ᤘᤠ᤹ᤏᤧ ᤑᤠ᤹ᤃᤪ ᤁᤢᤍᤰᤗᤧᤱᤘᤠᤀᤥ ᤜᤠᤖᤠ᤹ ᤂᤧᤵᤔᤥᤀᤣ ᤀᤠᤵᤋᤡᤰ ᤁᤢ᤺ᤳᤋᤧᤶᤔᤧ᤹ᤀᤥ॥”

᥌ ᤜᤧᤰᤁᤩᤠᤱ ᤑᤧᤛ᤻ᤋᤛᤧᤴ ᤕᤖᤢᤛᤗᤧᤶᤔᤥ ᤕᤧᤳᤇᤡ ᤕᤧᤴᤏᤠᤱᤎᤥ ᤌᤡᤒᤥᤱ ᤕᤧᤴ ᤌᤠᤖᤡᤰ ᤕᤠ᤺ᤰᤋᤧᤀᤠᤱ ᤂᤢᤏᤧ᤹ ᤛᤡᤈᤖᤡᤕᤠᤀᤥ ᤌᤩᤧᤒᤣᤖᤥ॥ ᤕᤖᤡᤰ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤀᤠᤱ ᤂᤧᤵᤔᤥ ᤔᤧᤒᤣ॥ ᤛᤡᤈᤖᤡᤕᤠ ᤁᤧᤖᤧᤒᤠ ᤁᤢᤍᤠ᤺ᤴᤍᤡᤰᤔᤠ ᤂᤠᤛᤧᤴ ᤕᤢᤰᤏᤠᤀᤥ ᤕᤢᤱᤛᤡᤱᤅᤠᤱ ᤐᤠᤘᤗᤧᤴ ᤂᤧᤵᤔᤥ ᤔᤧᤍᤠᤖᤢᤏᤡ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥍ ᤐᤠᤘᤗᤧᤴ ᤂᤧᤵᤔᤥ ᤔᤧᤍᤠᤖᤢᤀᤠᤱ ᤕᤖᤢᤛᤗᤧᤶᤗᤠᤶ ᤁᤧᤕᤢᤒᤠ ᤕᤜᤢᤍᤡᤜᤠ᤹ ᤂᤢᤏᤧ᤹ ᤁᤢᤄᤡᤖᤡ ᤔᤧᤕᤧᤶᤛᤡᤱᤅᤠᤱ ᤐᤕᤶ ᤕᤶᤒᤠ ᤀᤠᤵᤋᤡᤰᤜᤠ᤹ ᤁᤢ᤺ᤵᤔᤠ ᤔᤧᤜᤣ᤺ᤰᤋᤢ. ᤁᤖ ᤂᤢᤏᤧ᤹ ᤔᤧᤃᤢ᤺ᤳᤋᤢᤒᤠ ᤀᤠᤵᤋᤡᤰᤜᤠ᤹ ᤛᤧᤰᤂᤠᤀᤣ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤔᤠ ᤔᤧᤴᤇᤢᤰᤋᤢᤴᤗᤥ॥

᥎ ᤜᤧᤰᤁᤩᤠᤱ ᤐᤠᤘᤗᤖᤧ ᤏᤠᤱᤛᤡᤱᤗ ᤀᤰᤂᤣ ᤔᤧᤳᤋᤢᤛᤡ. “ᤀᤠᤍᤠᤱᤒᤣ. ᤀᤡᤱᤃᤠ᤹ᤃ ᤕᤜᤢᤍᤡ ᤛᤠᤶᤕᤥᤌᤡᤶ. ᤔᤠᤱᤜᤡᤶ ᤏᤢ ᤖᤥᤔᤡ ᤜᤠᤱᤈᤢᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣᤀᤠᤱ ᤑᤧᤴ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠᤖᤥ॥”

᥏ ᤁᤖ ᤑᤧᤛ᤻ᤋᤛᤖᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤖᤠ᤹ ᤌᤠᤱᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤀᤠᤱ ᤐᤠᤘᤗᤧᤴ ᤛᤣ᤺ᤴᤍᤥᤛᤢ. “ᤂᤧᤏᤧ᤹ ᤁᤧᤶᤃᤢ᤺ᤳᤋᤧᤒᤠ ᤀᤠᤵᤋᤡᤰᤁᤡᤸᤗᤧᤴ ᤋᤢ᤺ᤴᤍᤣ᤹ᤖᤧ ᤂᤠᤛᤧᤴᤏᤡᤴ ᤌᤥ ᤕᤖᤢᤛᤗᤧᤶᤔᤥ ᤀᤠᤍᤃᤡ ᤐᤥ᤺ᤱᤏᤡ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤈᤥᤃᤢᤒᤡ᥅”

᥇᥆ ᤐᤠᤘᤗᤖᤧ ᤏᤥᤃᤵ ᤐᤡᤖᤢ. “ᤔᤧ᤺ᤴᤗᤥ. ᤀᤠᤍᤠᤱᤒᤣ. ᤀᤡᤱᤃᤠ᤹ᤃ ᤛᤡᤈᤖᤧᤸᤗᤣ ᤁᤢᤄᤠᤛᤧᤴ ᤕᤢᤰᤏᤠ᤺ᤸᤗᤣ ᤁᤢᤍᤃᤡ ᤕᤧᤵᤐᤠ᤹ᤖᤥ॥ ᤁᤵᤔᤥᤀᤣ ᤀᤡᤱᤃᤠ᤹ ᤀᤠᤍᤢ᤺ᤴᤍᤣᤸᤗᤧᤴ ᤂᤠᤛᤧᤴ ᤐᤥᤱᤔᤠ ᤐᤥᤱᤗᤥ॥ ᤌᤣᤀᤠᤱᤓᤧᤸᤗᤧ ᤕᤜᤢᤍᤡᤜᤠ᤹ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤀᤡᤱᤃᤠ᤹ ᤌᤣᤀᤠᤱ ᤑᤧᤴ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤘᤠ᤹ᤀᤠ ᤁᤧᤗ᤹ᤒᤠ ᤀᤠᤍᤠᤱᤒᤠᤖᤧ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱ ᤁᤧᤘᤠ᤹ᤖᤥ॥

᥇᥇ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤂᤥᤔᤠ ᤌᤡᤶ ᤑᤣ᤺ᤴᤍᤢᤱᤅᤠᤱ ᤘᤠ᤹ᤀᤠᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤛᤡᤔᤠ ᤐᤥ᤺ᤱᤛᤠᤱ ᤔᤧᤀᤳᤋᤢᤱᤅᤡᤴᤗᤥ॥ ᤁᤖ ᤀᤡᤱᤃᤠ᤹ ᤔᤧᤃᤢ᤺ᤳᤋᤠᤱᤒᤠ ᤀᤠᤵᤋᤡᤰ ᤐᤠ᤺ᤴᤏᤥ ᤛᤧᤰᤂᤠ ᤐᤠ᤺ᤴ ᤜᤥ᤺ᤵᤐᤠᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤸᤗᤧᤀᤠᤱ ᤀᤡᤱᤃᤠ᤹ ᤂᤢᤏᤡ᤹ᤀᤥ ᤜᤢᤰᤛᤢᤵᤔᤠ ᤔᤧᤴᤇᤢᤰᤁᤠᤴᤗᤥ॥ ᤀᤡᤱᤃᤠ᤹ ᤖᤥᤔᤀᤥ ᤜᤠᤱᤕᤢᤰᤐᤠ ᤛᤡᤈᤖᤖᤧᤸᤗᤥ ᤀᤠᤍᤢ᤺ᤴᤍᤣᤸᤗᤧᤴ ᤂᤠᤛᤧᤴ ᤐᤥ᤺ᤱᤗ ᤑᤠ᤹ᤀᤠᤱ ᤕᤧᤰᤐᤣᤗᤡ ᤆᤥ᤺ᤰᤁᤠᤖᤥ᥄”

᥇᥈ ᤑᤧᤛ᤻ᤋᤛᤧᤴ ᤁᤢᤛᤢᤈᤠᤛᤠᤒᤠᤜᤠ᤹ᤏᤢ ᤋᤠ᤹ᤈᤧᤰᤂᤧᤀᤠᤱ ᤐᤠᤘᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤛᤡᤈᤖᤗᤥ ᤕᤧᤰᤐᤣᤗᤡa ᤁᤧᤈᤥᤃᤢᤀᤠᤱ ᤁᤧᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤛᤡᤈᤖᤗᤥᤀᤣ ᤐᤠᤱᤏᤧ᤹ᤖᤥ॥”

ᤑᤧᤛ᤻ᤋᤛᤧᤴ ᤀᤃᤪᤡᤐᤠ ᤜᤠᤱᤅᤡᤴᤏᤢ ᤛᤢᤈᤠ ᤆᤥᤰ

᥇᥉ ᤁᤢᤓᤠ ᤕᤧᤴ ᤀᤣᤃᤠᤱ ᤀᤃᤪᤡᤐᤠ ᤜᤠᤱ ᤏᤢ ᤁᤢᤴᤈᤣᤗᤡ ᤒᤷᤏᤡᤛᤧᤴ ᤛᤢᤜᤠᤱᤃᤧᤶᤒᤠ ᤑᤧᤛ᤻ᤋᤛᤧᤴ ᤋᤢᤶᤍᤢᤶ ᤗᤠᤱᤍᤠ᤺ᤰᤛᤧ ᤛᤡᤈᤖᤡᤕᤠᤀᤥ ᤋᤩᤧᤳᤇᤡᤖᤥ॥

᥇᥊ ᤂᤢᤴᤇᤡ᤹ ᤕᤖᤡᤰ ᤕᤧᤴ ᤘᤕᤧᤳᤇᤡᤸᤗᤧ ᤑᤧᤛ᤻ᤋᤛᤖᤧ ᤀᤃᤪᤡᤐᤠb ᤜᤠᤱᤅᤡᤴ ᤐᤠᤘᤗᤖᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤔᤧᤳᤋᤢ. “ᤑᤧᤗᤡᤰᤛᤧᤴ ᤁᤵᤔᤥᤗᤠᤶ ᤐᤣ᤺ᤸᤗᤧ ᤐᤠᤘᤗ ᤔᤧᤵᤔᤏᤠᤒᤠ ᤐᤢᤱᤗᤠᤎᤠᤒᤠᤴ ᤐᤰᤌᤀᤠᤱ ᤘᤕᤧ॥

᥇᥋ ᤀᤡᤱᤃᤠ᤹ ᤌᤥ ᤕᤖᤢᤛᤗᤧᤶᤔᤥ ᤐᤣᤃᤠᤱᤅᤡᤸᤗᤧ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ ᤕᤜᤢᤍᤡ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤵᤋᤡᤰ ᤔᤧᤍᤥ᤺ᤴᤍᤢᤀᤠᤱ ᤜᤠᤖᤠ᤹ ᤂᤢᤶᤍᤡᤱ ᤂᤥᤛᤢᤏᤡ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ॥

᥇᥌ “ᤀᤡᤱᤃᤠ᤹ ᤂᤧᤱᤜᤠ᤹ ‘ᤀᤠᤵᤋᤡᤰᤛᤠᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤃᤢ᤺ᤳᤋᤢᤒᤠ ᤀᤠᤵᤋᤡᤰᤗᤧ ᤁᤢᤍᤰᤗᤧᤱᤘᤠᤀᤥ ᤏᤠᤱᤛᤡᤱᤔᤠ ᤛᤢᤕᤧᤶ ᤔᤧᤶᤒᤡᤀᤣ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ ᤂᤧᤴ ᤜᤢᤰᤛᤢᤵᤔᤠ ᤖᤥᤔᤡ ᤌᤡᤶ ᤜᤥ᤺ᤵᤗᤥ’ ᤗ᤹ᤖᤡᤰ ᤔᤧᤳᤋᤢᤱᤛᤡᤱᤗᤥ॥

᥇᥍ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤀᤡᤱᤃᤠ᤹ᤏᤢᤀᤣ ᤛᤥᤖᤡᤰ ᤛᤡᤈᤖᤡᤕᤠᤀᤥ ᤔᤧᤍᤩᤧᤀᤠᤱ ᤀᤡᤱᤃᤠ᤹ ᤔᤧᤴᤏᤠ᤺ᤶᤛᤡᤱᤅᤣ ᤁᤢᤍᤠ᤺ᤴᤍᤡᤰᤔᤠᤀᤣ ᤂᤠᤛᤧᤴᤜᤡᤶᤔᤥ ᤀᤢ᤺ᤳᤋᤢᤱᤛᤡᤱᤅᤠᤱ ᤂᤧᤴ ᤐᤠᤘᤗᤧᤴᤏᤠᤱ ᤂᤧᤵᤔᤥ ᤋᤠ᤺ᤵᤔᤠ ᤐᤠᤱᤄᤢᤱᤛᤡᤱᤗᤥ॥

᥇᥎ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤜᤠ᤹ ᤔᤧᤕᤧᤶᤛᤡᤱᤅᤠᤱ ᤀᤠᤵᤋᤡᤰ ᤁᤢ᤺ᤵᤔᤠ ᤔᤧᤜᤣ᤺ᤰᤋᤢ. ᤁᤖ ᤀᤡᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤒᤠ ᤜᤧᤰᤁᤣ ᤐᤕᤶ ᤀᤠᤵᤋᤡᤰ ᤌᤣᤀᤠᤱ ᤁᤢ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥏ ᤁᤖ ᤁᤢᤀᤠᤵᤋᤡᤰᤁᤡᤱᤃ ᤀᤠᤒᤠᤅᤣ ᤂᤢᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤏᤡᤱᤘᤠ᤹ ᤔᤧᤴᤍᤱ ᤐᤠ᤺ᤴᤎᤱᤜᤠ᤹ ᤏᤢ ᤁᤧᤛᤡ᤺ᤒᤠᤀᤠᤱ ᤁᤧᤒᤣ᤺ᤰᤐᤠ ᤕᤧᤛᤢ ᤔᤧᤵᤔᤏᤠᤒᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤖᤰ ᤘᤕᤧᤖᤥ॥ ᤂᤧᤴ ᤀᤠᤸᤗᤥᤀᤠᤱ ᤁᤢᤜᤡᤱᤘᤧᤳ ᤘᤠ᤹ ᤗ᤹ᤖᤡᤰ ᤐᤠᤘᤗᤧᤴ ᤆᤰᤔᤧᤸᤗ᤹ᤀᤣ ᤜᤠᤍᤡᤱ ᤌᤰᤋᤧᤖᤥ॥

᥈᥆ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤡᤴ ᤀᤰᤂᤣᤗ᤹ᤖᤡᤰ ᤁᤥ᤺ᤶᤓᤥ ᤆᤥ᤺ᤰᤔᤠ ᤀᤡᤱᤃᤠ᤹ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤕᤠᤱ॥ ᤜᤧᤰᤁᤣ᤺ᤸᤗᤧ ᤐᤠᤘᤗᤧᤴ ᤌᤥ ᤕᤖᤢᤛᤗᤧᤶᤔᤥ ᤁᤧᤍᤢ᤺ᤴᤍᤣ᤹ᤖᤧ ᤂᤠᤛᤧᤴ ᤗᤥ᤺ᤶᤔᤠ ᤁᤧᤛᤡᤖᤠ᤹ ᤌᤠᤱᤒᤡ᥅ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤱᤗᤥ॥

᥈᥇ ᤁᤖ ᤐᤠᤘᤗᤖᤧ ᤂᤢᤏᤧ᤹ ᤁᤢᤍᤢ᤺ᤴᤍᤣ᤹ᤗᤧᤴ ᤂᤠᤛᤧᤴᤏᤡᤴ ᤖᤥᤔᤡ ᤜᤠᤱᤕᤢᤰᤐᤠᤸᤗᤧ ᤆᤥᤃᤢᤏᤡ ᤗ᤹ᤖᤡᤰ ᤕᤧᤰᤐᤣᤗᤡ ᤆᤥᤃᤢᤒᤠᤸᤗᤧ ᤀᤡᤱᤃᤠ᤹ᤀᤠᤱ ᤂᤢᤏᤧ᤹ ᤐᤕᤶ ᤜᤠᤱ ᤛᤡᤈᤖᤧᤸᤗᤥᤀᤣ ᤐᤠᤱᤔᤠᤍᤣ᤺ᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤂᤢᤏᤧ᤹ ᤔᤧᤶᤒᤠᤱᤅᤣ ᤌᤠᤖᤡᤰ ᤋᤡᤗᤡᤱᤃᤠᤜᤠ᤹ ᤁᤥᤔᤠᤀᤠᤱ ᤁᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤗᤥ॥”

᥈᥈ ᤜᤧᤰᤁᤣ᤺ᤸᤗᤧ ᤀᤃᤪᤡᤐᤠ ᤜᤠᤱᤅᤡᤸᤗᤧ ᤑᤧᤛ᤻ᤋᤛᤧᤴ ᤔᤧᤳᤋᤢ. “ᤁᤴ ᤔᤏᤠ᤺ᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤡᤱᤃᤠ᤹ ᤀᤠᤒᤠᤅᤣᤀᤠᤱ ᤂᤧᤶᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥”

ᤑᤧᤛ᤻ᤋᤛᤖᤧ ᤏᤥᤃᤵ ᤐᤡᤖᤢ. “ᤐᤥ᤺ᤱ ᤀᤠᤍᤠᤱᤒᤣ. ᤂᤧᤏᤧ᤹ ᤋᤠ᤺ᤴᤍᤡᤰ ᤂᤧᤵᤛᤧ᤹ᤀᤥ॥”

᥈᥉ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤀᤃᤪᤡᤐᤠ ᤜᤠᤱ ᤏᤢ ᤒᤷᤏᤡᤛᤧᤴ ᤀᤠᤳᤋᤠᤳᤋᤠᤴᤏᤣ ᤔᤡᤱᤛᤥ ᤀᤡᤱᤎᤠ᤺ᤱᤏᤢ ᤋᤩᤧᤳᤇᤡᤀᤠᤱ ᤆᤢᤶᤗᤢᤱᤜᤡᤶᤔᤥ ᤌᤰᤋᤢᤶᤒᤠᤜᤠ᤹ ᤏᤢ ᤕᤧᤰᤕᤰᤁᤥᤒᤠ ᤔᤡᤱᤛᤥᤍᤠᤱᤒᤠᤜᤠ᤹ᤏᤢ ᤗᤠᤛᤧᤳᤇᤡ॥ ᤜᤧᤰᤁᤩᤠᤱ ᤑᤧᤛ᤻ᤋᤛᤖᤧ ᤐᤠᤘᤗᤧᤴ ᤋᤠ᤺ᤵᤔᤠ ᤀᤡᤱᤈᤠ᤺ᤱ ᤐᤡᤖᤢᤛᤡᤀᤠᤱ ᤂᤢᤏᤧ᤹ ᤂᤧᤵᤔᤥ ᤔᤧᤍᤠᤖᤢ॥

᥈᥊ ᤜᤧᤰᤁᤩᤠᤱ ᤛᤢᤜᤠᤱᤃᤧᤶᤒᤠ ᤑᤧᤛ᤻ᤋᤛᤖᤧ ᤐᤠ᤺ᤳᤋᤢ. “ᤀᤠᤍᤠᤱᤒᤠ ᤀᤃᤪᤡᤐᤠ ᤜᤠᤱ ᤏᤢ ᤁᤵᤔᤥ ᤁᤧᤍᤠᤒᤠ ᤋᤢᤳᤋᤢᤃᤧᤴ ᤋᤢᤶᤔᤩᤠᤱᤜᤠᤱᤛᤣ. ᤂᤡᤏᤡ᤹ ᤁᤧᤖᤧᤰᤗᤧ ᤁᤴ ᤔᤏᤠᤴ ᤁᤧᤏᤡ᤺ᤛᤢᤶ॥ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤖᤢᤛᤗᤧᤔ ᤏᤢ ᤁᤵᤔᤥᤒᤠ ᤁᤢᤓᤠ ᤕᤜᤢᤍᤡᤜᤠ᤹ᤖᤧ ᤁᤸᤗᤧ ᤀᤠᤸᤗ ᤜᤡᤱᤔᤠ ᤔᤧᤄᤥ᤺ᤛᤢᤴᤏᤡ. ᤂᤧᤴ ᤛᤡᤔᤠᤀᤣ ᤐᤥ᤺ᤱ ᤗ᤹ᤖᤡᤰ ᤔᤧᤀ᤺ᤰᤋᤧᤖ ᤀᤡᤱᤃᤠ᤹ᤀᤥ ᤐᤣᤗᤡ ᤔᤧᤍᤥ᤺ᤴᤍᤢᤀᤠᤱ ᤔᤧᤘᤠ᤹ᤖᤥ॥

᥈᥋ ᤁᤖ ᤁᤴ ᤔᤏᤠ᤺ᤸᤗᤧ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤌᤧᤔᤠᤀᤠᤱ ᤐᤠ᤺ᤴ ᤔᤧᤶᤓᤣ᤺ᤴᤏᤣ ᤘᤠ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤱ॥ ᤕᤠᤶᤔᤥ ᤁᤴ ᤔᤏᤠ᤺ᤸᤗᤧ ᤐᤕᤶ ᤜᤠᤱ ᤛᤡᤈᤖᤗᤥ ᤕᤧᤰᤐᤣᤗᤡ ᤆᤥᤃᤢᤒᤠᤸᤗᤧ ᤀᤡᤱᤃᤠ᤹ᤀᤠᤱ ᤛᤡᤈᤖᤧᤸᤗᤥᤀᤣ ᤖᤥᤶᤔᤥ ᤂᤧᤴ ᤐᤠᤱᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥈᥌ ᤁᤖ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤕᤶ ᤜᤠᤱ ᤛᤡᤈᤖᤧᤴ ᤛᤰᤀᤡᤱᤄᤱᤅᤥ ᤌᤣ ᤛᤠᤵᤔᤠ ᤐᤥ᤺ᤱ ᤁᤧᤗ᤹ᤒᤠ ᤀᤡᤱᤃᤠ᤹ ᤔᤧᤏᤡᤀᤠᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤔᤏᤠᤴ ᤁᤢᤳᤆᤡᤀᤥ ᤂᤧᤏᤧ᤹ ᤀᤠᤍᤠᤱᤒᤠ ᤀᤃᤪᤡᤐᤠ ᤜᤠᤱᤅᤡᤸᤗᤧ ᤁᤧᤍᤃᤡ ᤋᤠᤖᤢᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤛᤥᤖᤡᤰ ᤀᤠᤏᤡ᤹ ᤁᤥ᤺ᤶᤓᤥ ᤀᤠᤈᤥᤃᤢᤶᤔᤡᤸᤗᤧ ᤛᤠᤵᤔᤠ ᤐᤠ᤺ᤴ ᤁᤢᤓᤠ ᤀᤡᤱᤃᤠ᤹ ᤂᤥᤛᤢᤱᤅᤣᤖᤥ॥

᥈᥍ ᤌᤣᤀᤠᤱᤓᤧᤸᤗᤧ ᤐᤢᤱᤗᤠᤎᤠᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤧᤰᤂᤠ ᤀᤠᤵᤋᤡᤰ ᤐᤠ᤺ᤴᤜᤠ᤹ ᤔᤧᤴᤇᤠᤵᤐᤣ ᤛᤡᤈᤖᤗᤥ ᤐᤠᤱᤔᤠ ᤀᤡᤱᤃᤠ᤹ ᤏᤢᤒᤠ ᤔᤧᤴᤏᤡᤒᤧᤴᤗᤥ॥”

a 

᥈᥋:᥇᥈ ᤛᤈᤖᤗᤥ ᤕᤧᤰᤐᤣᤗᤡ- ᤖᤥᤔᤡ ᤕᤰᤕᤢᤱᤒᤠᤜᤠ᤹ᤖᤧ ᤐᤕᤶ ᤜᤠᤱ ᤛᤡᤈᤖᤗᤧ ᤂᤢᤏᤡ᤹ ᤋᤢᤴᤍᤧᤖᤧᤴ ᤕᤧᤰᤐᤣᤗᤡ ᤆᤥ᤺ᤰᤔᤠ ᤕᤢᤰ ᤔᤧᤃᤳᤋᤢᤖᤥ॥

b 

᥈᥋:᥇᥊ ᤀᤃᤪᤡᤐᤠ- ᤁᤴ ᤜᤧᤖᤥᤍ ᤀᤃᤪᤡᤐᤠ ᤌᤡᤰᤛᤡᤃᤣ᤺ᤰᤛ᤻ᤔᤠ ᤜᤠᤱᤖᤧ ᤁᤢᤛ᤻ᤛᤠ ᤜᤧᤖᤥᤍ ᤀᤃᤪᤡᤐᤠ ᤏᤡᤛᤡᤃᤣ᤺ᤰᤛ᤻ᤔᤠ ᤘᤕᤧ॥

ᤀᤃᤪᤡᤐᤠ ᤜᤠᤱᤅᤡᤸᤗᤧ ᤁᤢᤍᤃᤡ ᤐᤠᤘᤗᤧᤴ ᤏᤠᤱᤛᤡᤱ

᥈᥌

ᤀᤃᤪᤡᤐᤠ ᤜᤠᤱᤅᤡᤸᤗᤧ ᤐᤠᤘᤗᤧᤴ ᤔᤧᤳᤋᤢ. “ᤂᤧᤏᤧ᤹ ᤁᤧᤏᤠᤱᤛᤡᤱᤔᤠ ᤐᤠ᤺ᤴᤏᤡᤴ ᤕᤢᤱᤔᤠ ᤁᤧᤄᤥᤛᤢ᤹ᤖᤥ॥”

ᤐᤠᤘᤗᤖᤧᤀᤠᤱ ᤁᤢᤜᤢᤰᤜᤠ᤹ ᤛᤴᤇᤢᤖ ᤁᤢᤏᤠᤱᤛᤡᤱᤔᤠ ᤐᤠ᤺ᤴᤏᤡᤴ ᤀᤰᤂᤣᤗ᤹ᤖᤡᤰ ᤕᤢᤰᤂᤢ-

᥈ “ᤀᤠᤍᤠᤱᤒᤠ ᤀᤃᤪᤡᤐᤠ ᤜᤠᤱᤅᤣ. ᤀᤡᤱᤃᤠ᤹ᤃ ᤀᤠᤀᤡᤴ ᤕᤜᤢᤍᤡᤜᤠ᤹ᤖᤧ ᤔᤧᤃᤢ᤺ᤳᤋᤠᤱᤒᤠ ᤀᤠᤵᤋᤡᤰᤗᤧ ᤁᤢᤍᤰᤗᤧᤱᤘᤠᤀᤥ ᤏᤠᤱᤛᤡᤱᤔᤠ ᤐᤠ᤺ᤴ ᤁᤧᤍᤃᤠᤱ ᤕᤢᤱᤔᤠ ᤛᤢᤕᤧᤶ ᤂᤥᤛᤢᤱᤒᤠᤀᤥ ᤀᤡᤱᤃᤠ᤹ ᤀᤠᤒᤠᤅᤣ ᤁᤢᤍ᤹ᤕᤠ᤺ᤴ ᤁᤧᤏᤢ᤹ᤒᤠ ᤆᤥ᤺ᤰᤁᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤇᤡᤱᤅᤠᤖᤥ॥

᥉ ᤌᤣᤀᤠᤱᤓᤧᤸᤗᤧ ᤁᤢᤳᤆᤡᤀᤥᤃ ᤂᤧᤏᤧ᤹ ᤏᤢ᤺ᤖᤡᤰᤁᤠᤱ ᤀᤠᤏᤡᤃᤧ ᤕᤜᤢᤍᤡ ᤆᤥ᤺ᤰᤌᤡᤶ ᤏᤢ ᤕᤧᤔᤧᤴᤍᤱ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤁᤧᤏᤡ᤺ᤛᤢ ᤁᤧᤗᤧᤛ᤻ᤛᤢᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤒᤠ᤺ᤴᤏᤡᤴ ᤏᤠᤛᤡ ᤌ᤺ᤳᤋᤧ᤹ᤀᤠᤱ ᤂᤧᤵᤛᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤧ᤹ᤖᤥ॥

᥊ “ᤀᤡᤱᤃᤠ᤹ ᤆᤢᤰᤋᤠᤱᤅᤠᤱᤎᤥᤀᤣ ᤀᤠᤒᤠᤅᤣ ᤀᤠᤗᤠᤈᤣ᤹ᤛᤠᤒᤠᤗᤢᤶᤔᤥ ᤏᤢ ᤕᤖᤢᤛᤗᤧᤶᤔᤥ ᤘᤕᤠᤱᤅᤡᤸᤗᤧ ᤀᤠᤜᤡᤱᤔᤴ ᤀᤠᤰᤋᤱᤒᤠ ᤘᤕᤧ ᤑᤠ᤹ᤀᤠᤱ ᤕᤜᤢᤍᤡᤜᤠ᤹ᤖᤧ ᤔᤧᤏᤡᤛᤢᤖᤥ॥

᥋ ᤀᤢᤴᤇᤣ᤺ᤴᤏᤠᤱᤎᤥᤀᤣ ᤂᤧᤱᤜᤠ᤹ᤖᤧ ᤀᤠᤕᤠ᤺ᤶᤒᤣᤀᤥ ᤔᤧᤏᤡᤛᤢᤀᤠᤱ ᤔᤧᤘᤠ᤹ᤖᤥ. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ ᤔᤧᤈᤥᤃᤢᤏᤧ ᤑᤠ᤹ᤃᤪ ᤀᤡᤱᤃᤠ᤹ᤃ ᤀᤠᤏᤡᤃᤧ ᤛᤠᤶᤕᤥᤌᤡᤶᤔᤥ ᤁᤠᤰᤏᤢ ᤁᤧᤛᤠᤰᤐᤠ ᤜᤧᤴᤌᤡᤶᤒᤠ ᤑᤖᤡᤛᤡ ᤛᤠᤶᤕᤥᤗᤰᤁᤥᤒᤠ ᤘᤕᤠᤱ ᤑᤠ᤹ᤀᤠᤱ ᤁᤵᤔᤥᤀᤠᤱ ᤋᤥ᤺ᤴᤍᤡ ᤐᤡᤔᤠ ᤔᤧᤛᤢᤰᤋᤢ᤹ᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤳ ᤗ᤹ᤖᤡᤰ ᤏᤡᤱᤛᤠᤱ ᤆᤥᤃᤢᤱᤒᤠᤸᤗᤧ ᤀᤡᤱᤃᤠ᤹ᤃ ᤀᤠᤀᤡᤴ ᤁᤵᤔᤥ ᤂᤠᤛᤧᤴ ᤗᤥ᤺ᤶᤔᤠ ᤋᤧᤴᤏᤥ ᤕᤧᤵᤐᤠᤖᤥ॥

᥍ ᤒᤠ ᤂᤧᤴ ᤔᤠᤱᤜᤧᤰᤁᤡᤴ ᤂᤥᤔᤠ ᤏᤡᤱᤛᤠᤱ ᤔᤧᤈᤥᤃᤢᤖ ᤀᤠᤏᤡᤃᤧ ᤌᤡᤰ-ᤏᤧᤳ ᤌᤠ᤺ᤰᤛᤢᤘᤠᤱᤜᤠ᤹ᤖᤧ ᤛᤧᤴᤍᤡᤰ ᤗᤧᤴᤍᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤔᤧᤈᤥᤃᤢᤖᤥ॥ ᤀᤠᤍᤠᤱᤒᤠ ᤜᤠᤱᤅᤣ. ᤒᤠ ᤂᤧᤴ ᤏᤡᤱᤛᤠᤱᤅᤡᤸᤗᤧ ᤆᤥᤃᤢᤸᤗᤧ ᤀᤠᤀᤡᤴ ᤁᤴ ᤕᤜᤢᤍᤡᤜᤠ᤹ᤖᤧ ᤀᤠᤵᤋᤡᤰ ᤔᤧᤃᤢ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤡᤒᤠ ᤔᤏᤠᤜᤠ᤹ ᤁᤢᤜᤡᤱᤘᤧᤳ ᤆᤥᤃᤢᤛᤡ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤌᤣᤀᤠᤱ ᤂᤡᤏᤡ᤹ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤶᤒᤠᤒᤣ᥅

᥏ “ᤀᤡᤱᤃᤠ᤹ ᤀᤠᤒᤠᤅᤣ ᤏᤠᤛᤖᤋᤒᤠ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤕᤖᤡᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤐᤥ᤺ᤱ ᤁᤧᤗ᤹ᤒᤠ ᤀᤡ᤺ᤳᤇᤡᤱᤅᤠᤱ ᤘᤕᤠᤱᤅᤠᤱ

᥇᥆ ᤕᤖᤢᤛᤗᤧ᤺ᤶᤔᤥᤒᤠ ᤜᤧᤰᤁᤣᤀᤣ ᤆᤥᤃᤢᤱᤗᤥ॥ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥᤗᤠᤶ ᤕᤢᤰ ᤂᤥᤛᤢᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤐᤢᤱᤗᤠᤜᤡᤶᤔᤥ ᤌᤧᤰᤋᤢᤱᤛᤡᤱ. ᤜᤧᤰᤁᤩᤠᤱ ᤛᤡᤔᤧᤸᤗᤧ ᤂᤢᤶᤍᤡᤱ ᤔᤧᤒᤡᤖᤢᤛᤡᤸᤗᤧ ᤀᤡᤱᤃᤠ᤹ᤀᤠᤱ ᤋᤧᤴᤍᤡᤱ ᤐᤡᤖᤢᤱᤛᤡᤱᤗᤥ॥

᥇᥇ ᤀᤡᤱᤃᤠ᤹ ᤕᤖᤡᤰᤗᤧᤱ ᤕᤜᤢᤍᤡ ᤆᤢᤶᤗᤢᤱᤜᤡᤶ ᤌᤵᤔᤣ ᤐᤣᤃᤠᤱᤅᤠᤱ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤍᤰᤗᤧᤱᤘᤠᤀᤥ ᤛᤠᤰᤁᤧᤸᤗᤧᤰᤁᤠᤱ ᤔᤠᤱᤆᤧ᤹ᤕᤠ ᤐᤠ᤺ᤵᤔᤠ ᤐᤠᤱᤄᤢᤱᤛᤡᤱᤗᤥ॥ ᤛᤠ᤹ᤖᤡᤰ ᤀᤠᤛᤡᤰᤁᤡᤴ ᤐᤥᤃᤧᤒᤠᤸᤗᤧ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤠ᤺ᤱᤄᤠ ᤗᤠᤈᤣ᤹ᤀᤥᤒᤠ ᤕᤧᤰᤕᤰᤁᤥᤀᤠᤱ ᤂᤧᤱᤜᤠ᤹ ᤋᤢᤰᤂᤣ ᤆᤠ᤺ᤳᤇᤧ ᤐᤣᤃᤠᤱᤗᤥ॥

᥇᥈ ᤌᤡᤰᤕᤧᤴ ᤁᤴ ᤕᤠ᤺ᤶᤒᤰᤁᤥ ᤕᤖᤢᤛᤗᤧᤶᤔᤥᤒᤠ ᤋᤢᤶᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤥᤗᤠᤶ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤋᤧᤶᤔᤠᤛᤡᤀᤠᤱ ᤛᤠᤰᤔᤠᤛᤡ ᤁᤧᤗ᤹ᤒᤠ ᤕᤢᤰ ᤏᤢ ᤀᤡᤱᤍᤳ ᤂᤥᤛᤢᤱᤅᤠᤱ ᤍᤔᤛ᤻ᤁᤛᤀᤥ ᤐᤣᤃᤠᤱᤗ ᤐᤳᤇᤠᤱ॥

᥇᥉ ᤀᤠᤍᤠᤱᤒᤠ ᤜᤠᤱᤅᤣ. ᤗᤧᤴᤍᤡᤰ ᤗᤠᤶᤔᤥ ᤐᤣᤃᤠᤱᤗ ᤐᤳᤇᤠᤱᤅᤡᤸᤗᤧ ᤋᤠᤱᤛᤠᤰᤐᤥᤗᤠᤶ ᤏᤠᤶᤔᤡᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤁᤧᤗᤧᤰᤐᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤀᤠᤏᤡᤃᤧ ᤂᤡᤖᤡ ᤔᤡᤰᤁᤡᤴ ᤆᤧᤔᤢᤖ ᤗᤧᤰᤋᤧᤖᤥ॥

᥇᥊ ᤀᤠᤏᤡᤃᤧ ᤁᤠᤰ ᤗᤠᤶᤍᤡᤰ ᤁᤧᤈᤥ᤺ᤰᤐᤠᤜᤠ᤹ ᤗᤠᤶᤔᤥ ᤜᤷᤃᤢᤵᤛᤠ ᤆᤥ᤺ᤴᤍᤡᤃᤧᤖᤥ॥ ᤜᤧᤰᤁᤩᤠᤱ ᤜᤡᤒᤪᤢ ᤐᤠ᤺ᤴᤏᤥ ᤀᤰᤋᤱᤒᤠ ᤀᤡᤰᤗᤠᤎᤡᤰ ᤂᤧᤶᤔᤏᤠ. ‘ᤛᤠᤘᤗᤀᤣ. ᤛᤠᤘᤗᤀᤣ. ᤀᤡᤱᤃᤠ᤹ ᤌᤣᤀᤠᤱ ᤋᤢᤰᤂᤣ ᤁᤧᤈᤠ᤺ᤳᤋᤠᤒᤠᤒᤣ᥅ ᤀᤡᤱᤃᤠ᤹ᤏᤢ ᤌᤱ ᤁᤧᤈᤥ᤺ᤰᤏᤧ ᤑᤠ᤹ᤃᤪ ᤀᤠᤒᤠᤅᤣᤖᤰ ᤁᤧᤄᤢᤶᤗᤥ॥’

᥇᥋ “ᤀᤡᤱᤃᤠ᤹ᤀᤠᤱ ᤍᤠᤱᤒᤣ. ᤂᤧᤏᤧ᤹ᤃ ᤜᤠ᤺ᤳᤏᤧᤴᤒᤣ᥅ ᤑᤠ᤹ᤀᤠᤱ ᤛᤣ᤺ᤴᤍᤥᤛᤢᤱ॥

“ᤍᤠᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤏᤥᤃᤵ ᤐᤡᤖᤠᤱ. ‘ᤀᤡᤱᤃᤠ᤹ᤃ ᤋᤢᤰᤂᤣ ᤁᤧᤈᤠ᤺ᤳᤋᤢᤖ ᤁᤧᤘᤠ᤹ᤒᤠ ᤕᤧᤛᤢᤀᤠᤖᤥ॥

᥇᥌ ᤀᤠᤸᤗ ᤐᤥᤃᤧ᤹. ᤀᤠᤀᤡᤴ ᤂᤧᤏᤧ᤹ᤏᤢ ᤀᤥᤛᤣ᤺ᤴᤎᤠᤰᤛᤡᤅᤠᤱᤅᤠᤱ ᤀᤠᤛᤣᤘᤠᤖᤥᤒᤠ ᤏᤢ ᤀᤠᤍᤥ᤺ᤴᤍᤡ ᤁᤧᤒᤡᤒᤠ ᤆᤥ᤺ᤰᤏᤧᤀᤠᤱ ᤘᤠ᤹ᤀᤠᤖᤥ॥ ᤂᤧᤏᤧ᤹ ᤀᤠᤀᤡᤴ ᤁᤧᤏᤡᤛᤢᤒᤠ ᤐᤠ᤺ᤴᤏᤡᤴ ᤏᤢ ᤋᤠ᤺ᤴᤍᤡ ᤋᤠᤕᤧᤶᤔᤥ ᤀᤥᤛᤣ᤺ᤴᤎᤠᤰᤏᤧᤒᤠ ᤐᤠ᤺ᤴᤜᤠ᤹ ᤘᤣ᤹ ᤔᤏᤠᤜᤠ᤹ ᤀᤡᤱᤃᤧᤓᤥᤛᤢᤛᤡᤖ ᤐᤥᤱᤗᤥ॥

᥇᥍-᥇᥎ ᤀᤡᤱᤃᤠ᤹ ᤂᤧᤏᤧ᤹ ᤁᤧᤔᤏᤠᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤏᤧᤵᤈᤠᤱᤗᤠᤶ ᤋᤠᤱᤛᤧ᤺ᤵᤏᤧ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤡ᤹ ᤔᤡᤰᤜᤠ᤹ ᤜᤴᤇᤧ. ᤔᤠᤰᤆᤡᤃᤧᤴ ᤂᤠᤍᤠᤶᤔᤥᤗᤠᤶ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤋᤠ᤺ᤳᤇᤧ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤕᤢᤰᤁᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤢᤰᤁᤥ ᤋᤠ᤺ᤳᤇᤧ ᤂᤧᤱᤜᤠ᤹ᤖᤥ ᤐᤠᤱᤏᤧ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤏᤛᤠ᤺ᤴ ᤔᤧᤈᤥᤃᤠᤱᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤔᤧᤄᤥ᤺ᤛᤢ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤛᤣᤛᤣ ᤆᤥᤃᤢᤛᤡᤒᤠ ᤁᤢᤔᤏᤠᤜᤠ᤹ᤏᤢ ᤂᤢᤏᤡ᤹ ᤕᤢᤱᤍᤧᤴ ᤔᤧᤄᤥ᤺ᤛᤢ᤹ᤖᤥ॥’

᥇᥏ “ᤜᤧᤰᤁᤣ᤺ᤸᤗᤧ ᤀᤠᤍᤠᤱᤒᤠ ᤀᤃᤪᤡᤐᤠ ᤜᤠᤱᤅᤣ. ᤀᤡᤱᤃᤠ᤹ᤃ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤥᤛᤢᤱᤒᤠ ᤛᤢᤑᤥᤖᤧ ᤀᤡᤱᤈᤠ᤺ᤱᤃᤧᤶᤒᤠᤀᤣ ᤐᤥ᤺ᤰᤂᤠᤱᤗᤥ॥

᥈᥆ ᤁᤠᤰᤏᤢ ᤋᤃᤡ ᤍᤔᤛ᤻ᤁᤛᤀᤥ ᤜᤧᤰᤁᤩᤠᤱ ᤕᤖᤢᤛᤗᤧᤔ ᤏᤢ ᤁᤠᤰ ᤕᤜᤢᤍᤡᤕᤠ ᤗᤠᤈᤣ᤹ᤒᤠ. ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤏᤢ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤜᤡᤴᤍᤡᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤛᤧᤶᤔᤧ᤹ᤀᤥ ᤑᤠ᤹ᤀᤠᤱ ᤀᤡᤱᤓᤴ ᤆᤥᤃᤢᤱᤛᤡᤱᤗᤥ॥

᥈᥇ ᤜᤧᤰᤁᤣᤗ᤹ᤖᤡᤰ ᤀᤡᤱᤓᤴ ᤆᤥᤃᤢᤱᤒᤠᤸᤗᤧ ᤆᤥᤃᤢᤸᤗᤧᤀᤣ ᤕᤜᤢᤍᤡᤜᤠ᤹ᤖᤧ ᤔᤠᤱᤜᤡᤶᤔᤥ ᤀᤡᤱᤃᤠ᤹ ᤔᤧᤍᤧᤶᤛᤠᤱᤅᤠᤱ ᤛᤧᤵᤔᤠ ᤔᤧᤃᤥ᤺ᤳᤋᤠᤱᤒᤠᤖᤥ॥

᥈᥈ ᤁᤖ ᤀᤠᤀᤡᤴ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤠ᤹ ᤐᤡᤖᤠᤱᤅᤠᤱ ᤘᤠ᤹ᤀᤠ॥ ᤜᤧᤰᤁᤣ᤺ᤸᤗᤧᤀᤣ ᤀᤡᤱᤃᤠ᤹ ᤆᤢᤰᤐᤠ ᤕᤶᤒᤠ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤕᤧᤵᤔᤠᤀᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤔᤠ ᤛᤢᤕᤧᤶ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥ ᤔᤥᤛᤠ ᤜᤧᤰᤁᤩᤠᤱ ᤘᤣ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤋᤠ᤺ᤴᤍᤡ ᤐᤥ᤺ᤱ ᤗ᤹ᤖᤡᤰ ᤔᤧᤒᤠ᤺ᤳᤋᤢᤒᤠᤴᤏᤠᤱᤎᤥ. ᤘᤣ᤹ ᤌᤣᤀᤠᤱ ᤀᤡᤱᤃᤠ᤹ ᤔᤧᤶᤒᤠ᤺ᤳᤋᤣ ᤘᤠ᤹ᤀᤠᤖᤥ॥

᥈᥉ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤸᤗᤧ ᤋᤢᤰᤂᤣ ᤆᤠᤔᤠᤀᤠᤱ ᤛᤡᤔᤠᤀᤣ ᤐᤥ᤺ᤱ. ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤐᤥᤱᤔᤠ ᤜᤧᤰᤁᤩᤠᤱ ᤁᤠᤰᤏᤢ ᤋᤢᤶᤒᤠ ᤐᤥ᤺ᤱᤅᤠᤱ ᤛᤧᤴᤗᤵᤖᤧᤴ ᤀᤥ᤺ᤳᤋᤡ᤺ᤴ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤡᤱᤓᤥᤛᤢᤛᤡᤖᤥ ᤗ᤹ᤖᤡᤰ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤕᤧᤖᤥ॥”

᥈᥊ ᤀᤰᤂᤣᤗ᤹ᤖᤡᤰ ᤐᤠᤘᤗᤖᤧ ᤏᤠᤱᤛᤡᤱᤔᤠ ᤐᤠ᤺ᤴᤏᤡᤴ ᤐᤠ᤺ᤳᤋᤢᤖ ᤐᤳᤇᤧᤸᤗᤧ ᤛᤢᤜᤠᤱᤃᤧᤶᤒᤠ ᤑᤧᤛ᤻ᤋᤛᤖᤧ ᤑᤧ᤺ᤰᤋᤢ. “ᤐᤠᤘᤗᤀᤣ. ᤂᤧᤏᤧ᤹ᤃ ᤁᤧᤏᤠᤰᤂᤧ ᤁᤧᤒᤣᤖᤥ᥄ ᤂᤧᤏᤧ᤹ᤃ ᤕᤖᤡᤰ ᤏᤡᤛᤠᤶᤔᤡᤸᤗᤧ ᤁᤧᤏᤠᤰᤂᤧ ᤁᤧᤒᤣᤖᤥ॥”

᥈᥋ ᤁᤖ ᤐᤠᤘᤗᤖᤧ ᤏᤥᤃᤵ ᤐᤡᤖᤢ. “ᤀᤠᤍᤠᤱᤒᤠ ᤛᤢᤜᤠᤱᤃᤧᤶᤒᤠᤀᤣ. ᤀᤡᤱᤃᤠ᤹ᤃ ᤔᤧᤴᤏᤠᤱᤅᤣ ᤘᤠ᤹ᤀᤠ॥ ᤀᤡᤱᤃᤠ᤹ᤃ ᤛᤧᤰᤂᤠ ᤛᤣᤏᤡᤱᤘᤠ᤹ᤀᤥ ᤐᤠ᤺ᤳᤋᤠᤖᤥ॥

᥈᥌ ᤀᤠᤍᤠᤱᤒᤠ ᤀᤃᤪᤡᤐᤠ ᤜᤠᤱᤅᤡᤸᤗᤧᤀᤠᤱ ᤁᤴ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤏᤡ᤺ᤛᤢᤒᤠᤸᤗᤧ ᤂᤢᤏᤧ᤹ ᤁᤢᤍᤃᤡ ᤜᤠᤱᤜᤠᤱᤅᤠᤱ ᤐᤠ᤺ᤵᤔᤠ ᤛᤢᤰᤁᤠᤖᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤁᤴ ᤐᤠ᤺ᤴᤜᤠ᤹ᤃ ᤏᤢᤖᤡᤰᤁᤠᤱ ᤁᤢᤏᤡᤱᤘᤠ᤹ᤀᤥ ᤕᤢᤰᤂᤢᤀᤠᤱ ᤘᤠ᤹ ᤗ᤹ᤖᤡᤰ ᤀᤡᤱᤃᤠ᤹ ᤏᤡᤛ᤻ᤛᤣ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤒᤠ ᤐᤠ᤺ᤴᤜᤠ᤹ᤃ ᤁᤧᤖᤧᤰᤗᤧ ᤔᤧᤏᤡᤛᤢᤖᤥ॥”

᥈᥍ ᤜᤧᤰᤁᤩᤠᤱ ᤐᤠᤘᤗᤖᤧ ᤔᤧᤳᤋᤢ. “ᤀᤃᤪᤡᤐᤠ ᤜᤠᤱᤅᤣ. ᤂᤧᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤐᤠ᤺ᤴᤜᤠ᤹ ᤏᤛᤠ᤺ᤴ ᤁᤧᤈᤥᤃᤢᤒᤡ᥅ ᤛᤧᤰᤂᤠᤛᤠᤱ ᤂᤧᤏᤧ᤹ ᤁᤧᤈᤥᤃᤢ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤛᤢᤱᤗᤥ॥”

᥈᥎ ᤀᤃᤪᤡᤐᤠ ᤜᤠᤱᤅᤡᤸᤗᤧ ᤐᤠᤘᤗᤧᤴ ᤔᤧᤳᤋᤢ. “ᤛᤵᤑᤠᤖᤧᤛᤠ ᤂᤧᤏᤧ᤹ ᤀᤡᤱᤃᤠ᤹ᤀᤠᤱ ᤂᤪᤡᤛ᤻ᤋᤠᤏᤡ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤧᤈᤥᤃᤢᤒᤡ᥅”

᥈᥏ ᤐᤠᤘᤗᤖᤧ ᤏᤥᤃᤵ ᤐᤡᤖᤢ. “ᤀᤠᤸᤗᤥᤛᤠᤱ ᤋᤠ᤺ᤴᤍᤡᤛᤠᤱ. ᤀᤠᤍᤠᤱᤒᤠᤖᤰ ᤔᤧ᤺ᤴ. ᤁᤖ ᤀᤠᤀᤡᤴ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴ ᤁᤧᤄᤧᤶᤒᤠ ᤁᤧᤖᤧᤰ ᤔᤏᤠᤜᤠ᤹ ᤁᤴ ᤐᤢᤱᤗᤠ ᤌᤠ᤺ᤔᤠᤀᤥᤖᤰ ᤔᤧ᤺ᤴᤏᤠᤱᤃ ᤘᤣ᤹ ᤀᤡᤱᤃᤠ᤹ ᤜᤧᤰᤁᤣᤀᤣ ᤏᤛᤠᤏᤡᤒᤠ ᤔᤧᤒᤥ᤺ᤱᤏᤡ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤢᤘᤠ ᤆᤥ᤺ᤰᤁᤠᤖᤥ॥”

᥉᥆ ᤜᤧᤰᤁᤩᤠᤱ ᤀᤃᤪᤡᤐᤠ ᤜᤠᤱ. ᤛᤢᤜᤠᤱᤃᤧᤶᤒᤠ ᤑᤧᤛ᤻ᤋᤛ ᤏᤢ ᤒᤷᤏᤡᤛ ᤜᤧᤰᤁᤣᤗ᤹ᤖᤡᤰ ᤂᤧᤵᤔᤥᤒᤠ ᤘᤣ᤹ ᤔᤏᤠᤜᤠ᤹ ᤔᤧᤒᤥᤃᤧᤀᤠᤱ

᥉᥇ ᤂᤧᤵᤔᤥᤗᤠᤶ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧᤖ ᤔᤧᤒᤳᤇᤧᤸᤗᤧ ᤂᤧᤱᤜᤠ᤹ ᤀᤰᤂᤣ ᤔᤧᤔᤧᤳᤇᤡᤱᤗᤥ. “ᤁᤴ ᤔᤏᤠ᤺ᤸᤗᤧᤃ ᤐᤢᤱᤗᤠᤎᤠᤒᤠ ᤐᤥᤱᤔᤠ ᤏᤢ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤂᤥᤔᤠᤃ ᤌᤣᤀᤠᤱ ᤕᤠ᤺ᤶᤒᤰ ᤔᤧᤶᤓᤣ᤺ᤴᤏᤣ ᤘᤠ᤹ᤖᤥ॥”

᥉᥈ ᤜᤧᤰᤁᤩᤠᤱ ᤀᤃᤪᤡᤐᤠ ᤜᤠᤱᤅᤡᤸᤗᤧ ᤛᤢᤜᤠᤱᤃᤧᤶᤒᤠ ᤑᤧᤛ᤻ᤋᤛᤧᤴ ᤔᤧᤳᤋᤢ. “ᤁᤸᤗᤧ ᤛᤡᤈᤖᤧᤴ ᤕᤧᤰᤐᤣᤗᤡ ᤔᤧᤴᤈᤥ᤺ᤰᤁᤣ ᤘᤕᤧᤸᤗᤧᤃ ᤗᤧᤵᤔᤠᤍᤣᤔᤠᤀᤠᤱ ᤛᤢᤰᤋᤧᤳᤋᤧᤒᤠᤖᤥ॥”

ᤐᤠᤘᤗᤧᤴ ᤖᤥᤔ ᤐᤣᤰ

᥈᥍

ᤀᤠᤸᤗ ᤀᤠᤏᤡᤃᤧ ᤀᤡᤋᤠᤗᤡa ᤗᤧᤵᤔᤠᤱ ᤘᤠᤗᤠᤶᤍᤡᤰ ᤆᤥ᤺ᤰᤔᤠ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤐᤥ᤺ᤰᤂᤧ॥ ᤂᤧᤱᤜᤠ᤹ᤖᤧ ᤐᤠᤘᤗ ᤏᤢ ᤘᤣ᤹ ᤐᤢᤱᤗᤠᤎᤠᤒᤠᤜᤠ᤹ ᤐᤕᤶ ᤜᤠᤱᤅᤡᤸᤗᤧᤴ ᤋᤢᤖᤠ ᤔᤧᤵᤔᤏᤠᤒᤠ ᤋᤢᤖᤠᤖᤧᤴ ᤌᤰᤋᤢᤶᤒᤠ ᤈᤢᤗᤡᤕᤛᤖᤧ ᤁᤢᤜᤢᤰᤁᤥ ᤗᤰᤐᤧᤴ ᤔᤧᤒᤡᤖᤢᤛᤡᤖᤥ॥

᥈ ᤜᤧᤰᤁᤩᤠᤱ ᤀᤠᤏᤡᤃᤧ ᤀᤣᤛᤡᤕᤠᤛ᤻ᤔᤠ ᤋᤧᤱᤃᤵᤐᤥᤒᤠ ᤘᤠᤃᤵᤂᤣ᤺ᤱᤜᤠ᤹ ᤗᤧᤵᤔᤠᤱ ᤘᤠᤗᤠᤶᤍᤡᤰ ᤆᤥ᤺ᤰᤔᤠ ᤕᤠᤖᤡᤵ ᤁᤧᤒᤥ᤺ᤱᤒᤠ ᤀᤠᤍᤪᤠᤔᤡᤋᤣᤏᤛᤗᤠᤶ ᤁᤧᤓᤧᤶᤒᤠ ᤘᤠᤗᤠᤎᤠᤀᤥ ᤗᤠ᤺ᤵᤔᤏᤠᤀᤠᤱ ᤗᤠᤶᤍᤡᤰ ᤆᤥ᤺ᤰᤔᤏᤠᤖᤥ॥ ᤀᤠᤏᤡᤃᤧ ᤏᤢ ᤌᤡᤛ᤻ᤛᤗᤥᤏᤡᤁᤠᤗᤠᤶ ᤁᤧᤍᤠᤒᤠ ᤀᤖᤡᤛ᤻ᤋᤠᤷᤂᤛ ᤔᤧᤵᤔᤏᤠᤒᤠ ᤔᤧᤛᤣᤍᤥᤏᤡᤕᤠᤗᤡ ᤏᤛᤠᤏᤡᤒᤠ ᤆᤢᤶᤎᤡᤰᤁᤠᤱ ᤘᤕᤧᤖᤥ॥

᥉ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤀᤠᤏᤡᤃᤧ ᤛᤡᤍᤥᤴᤏᤥ ᤁᤧᤵᤔᤏᤠᤀᤠᤱ ᤌᤰᤋᤢᤶᤒᤠ ᤈᤢᤗᤡᤕᤛᤧᤸᤗᤧ ᤐᤠᤘᤗᤧᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤁᤢᤴᤍᤣ᤺ᤱ ᤁᤢᤴᤈᤢᤶᤜᤠ᤹ᤏᤢ ᤋᤢᤶᤔᤠ ᤜᤧᤰᤁᤩᤠᤱ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤡᤃ᤺ᤰᤘᤠ ᤋᤱᤃᤠᤶ ᤆᤥ᤺ᤰᤔᤠ ᤋᤧᤴᤍᤡᤱ ᤐᤡᤖᤢᤖᤥ॥

᥊ ᤂᤧᤵᤔᤥᤗᤠᤶ ᤀᤠᤏᤡᤃᤧ ᤋᤃᤡ ᤐᤥ᤺ᤱᤔᤏᤠᤖ ᤐᤣ᤺ᤰᤔᤏᤠ ᤁᤖ ᤛᤢᤖᤡᤳ ᤁᤣᤈᤱᤅᤡᤴ ᤀᤠᤏᤡᤃᤧ ᤋᤰᤗᤧᤱᤘᤠ ᤗᤧᤵᤔᤠᤱᤗᤠᤶ ᤜᤢ᤺ᤖᤧᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤛᤢᤖᤡᤳᤔᤠᤴᤏᤢ ᤛᤧ᤺ᤵᤛᤡᤱᤔᤠ ᤑᤠ᤹ᤀᤠᤱ ᤀᤠᤏᤡᤃᤧ ᤛᤤᤐᤪᤛ ᤘᤠᤃᤵᤂᤠᤶᤔᤡᤸᤗᤧ ᤌᤥᤜᤠᤱᤗᤧᤵᤔᤠᤱᤏᤢ ᤁᤢᤕᤠ ᤁᤢᤕᤠ ᤐᤥ᤺ᤱᤔᤏᤠᤖ ᤐᤣ᤺ᤰᤔᤏᤠᤖᤥ॥

᥋ ᤜᤧᤰᤁᤩᤠᤱ ᤛᤡᤗᤡᤛᤡᤕᤠ ᤏᤢ ᤐᤠᤶᤑᤡᤗᤡᤕᤠ ᤋᤧᤱᤃᤵᤖᤧ ᤁᤢᤕᤠᤀᤥ ᤐᤥ᤺ᤱᤶᤏᤠᤖ ᤐᤣ᤺ᤰᤔᤏᤠᤀᤠᤱ ᤗᤡᤛᤡᤕᤠ ᤌᤢᤶᤔᤥᤒᤠ ᤔᤀᤡᤖᤠ ᤐᤠᤱᤈᤢᤶᤔᤥ ᤁᤧᤵᤔᤏᤠᤖᤥ॥

᥌ ᤂᤧᤵᤔᤥ ᤌᤰᤋᤢᤶᤒᤧᤸᤗᤧ ᤔᤡᤛᤪᤛ᤻ᤔᤠ ᤀᤗᤧᤰᤈᤧᤴᤍᤪᤡᤕᤠᤗᤠᤶ ᤁᤧᤓᤧᤶᤒᤠᤀᤠᤱ ᤀᤡᤋᤠᤗᤡ ᤗᤧᤵᤔᤠᤱ ᤗᤠᤶᤍᤡᤰ ᤆᤥ᤺ᤰᤔᤠ ᤕᤠᤖᤡᤵ ᤁᤧᤒᤥ᤺ᤱᤒᤠ ᤘᤣ᤹ ᤘᤠᤗᤠᤎᤠ᤺ᤴ ᤂᤥᤛᤢ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤂᤧᤵᤔᤥ ᤆᤳᤇᤡᤱᤔᤏᤠᤖᤥ॥

᥍ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤕᤖᤡᤰ ᤕᤧᤴ ᤏᤅᤣ᤺ᤰᤁᤠᤱ ᤘᤠᤗᤠᤶᤍᤡᤰ ᤆᤥ᤺ᤰᤔᤏᤠᤖ ᤐᤕᤶ ᤋᤢᤰᤂᤣᤏᤢ ᤏᤡᤍᤛ ᤔᤧᤵᤔᤏᤠᤒᤠ ᤕᤧᤰᤕᤰᤁᤡᤸᤗᤧ ᤁᤢᤒᤣᤛᤠᤱ ᤁᤧᤵᤔᤏᤠᤖᤥ॥ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤀᤡᤋᤠᤗᤡ ᤗᤧᤵᤔᤠᤱ ᤐᤣ᤺ᤰᤔᤠ ᤛᤢᤖᤡᤳ ᤁᤣᤈᤱᤅᤡᤸᤗᤧ ᤔᤧᤒᤡᤖᤡᤃᤧᤴᤒᤠᤸᤗᤧ ᤆᤥᤃᤢᤸᤗᤧ ᤁᤪᤣᤋ ᤔᤧᤵᤔᤏᤠᤒᤠ ᤘᤠᤃᤵᤂᤠᤶᤛᤔᤠ ᤛᤠᤗᤔᤥᤏᤣᤏᤢ ᤗᤠᤱᤃᤧᤳ ᤗᤧᤵᤔᤠᤱ ᤐᤥ᤺ᤱᤔᤏᤠᤀᤠᤱ

᥎ ᤁᤪᤣᤋᤖᤧ ᤗᤠᤱᤃᤧᤳ ᤐᤡᤛᤠᤱ ᤁᤢᤕᤠ ᤁᤢᤕᤠ ᤐᤥ᤺ᤰᤂᤡᤃᤧᤖ ᤐᤕᤶ ᤋᤢᤰᤂᤣᤘᤠᤏᤢ ᤀᤠᤏᤡᤃᤧ ᤗᤛᤡᤕᤠ ᤐᤠᤱᤈᤢᤶᤔᤡᤸᤗᤧ ᤁᤢᤒᤣᤛᤠᤱᤒᤠ “ᤛᤧ᤺ᤵᤛᤡᤱᤍᤧᤴ” ᤔᤧᤵᤔᤏᤠᤒᤠ ᤋᤧᤴᤏᤥ ᤁᤧᤵᤔᤏᤠᤖᤥ॥

᥏ ᤂᤧᤱᤜᤠ᤹ ᤘᤠᤗᤠᤶᤍᤡᤰ ᤆᤥ᤺ᤰᤔᤠ ᤔᤧᤛᤢᤛᤧᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤛᤢᤖᤡᤳ ᤁᤣᤈᤱ ᤜᤢᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱᤅᤣ ᤋᤩᤧᤖ ᤐᤳᤇᤧᤒᤠᤸᤗᤧ. ᤂᤧᤵᤔᤥᤏᤢ ᤋᤃᤡ ᤗᤠᤶᤍᤡᤰ ᤆᤥ᤺ᤰᤔᤠ ᤁᤡᤵᤔᤠ ᤁᤧᤄᤢᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥b ᤜᤧᤰᤁᤣ᤺ᤸᤗᤧ ᤐᤠᤘᤗᤖᤧ ᤘᤠᤍᤥᤆᤠ᤺ᤰᤐᤠᤜᤠ᤹ ᤛᤢᤈᤠ ᤐᤡᤖᤢᤛᤡ.

᥇᥆ “ᤀᤠᤍᤠᤱᤒᤠᤛᤣ. ᤀᤠᤸᤗ ᤋᤃᤡᤒᤠ ᤘᤠᤗᤠᤶᤍᤡᤰ ᤆᤥ᤺ᤰᤔᤠ ᤁᤡᤵᤔᤠ ᤁᤧᤄᤢᤒᤠ ᤐᤥ᤺ᤰᤂᤧᤒᤠ ᤏᤡᤛᤢᤱᤗᤥ॥ ᤆᤰᤔᤧᤸᤗ᤹ᤀᤣ ᤘᤠᤗᤠᤶᤍᤡᤰ ᤀᤠᤈᤥᤃᤢᤶᤏᤧ ᤑᤠ᤹ᤃᤪ. ᤘᤠᤗᤠᤎᤠ ᤏᤢ ᤘᤠᤃᤰᤖᤧ ᤐᤕᤶ ᤀᤡᤶᤔᤥ᤺ᤰᤗᤰ ᤔᤧ᤺ᤴ. ᤁᤖ ᤀᤠᤏᤡ᤹ᤀᤠᤱ ᤛᤡᤔᤠ ᤀᤠᤛᤢᤰᤗᤥ॥”

᥇᥇ ᤁᤖ ᤌᤰᤋᤢᤶᤒᤧᤸᤗᤧ ᤐᤠᤘᤗᤖᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴᤏᤢ᤺ᤸᤗᤧᤀᤠᤱ ᤘᤠᤍᤥᤕᤢᤰᤐᤧᤴ ᤏᤢ ᤘᤠᤍᤥᤍᤠᤱᤒᤠᤸᤗᤧ ᤗᤠᤶᤍᤡᤰ ᤆᤥᤃᤡ ᤗ᤹ᤖᤡᤰ ᤐᤠ᤺ᤳᤋᤧᤳᤇᤢᤒᤠ ᤐᤠ᤺ᤴᤏᤥᤀᤣ ᤏᤡᤱᤘᤠ᤹ ᤐᤡᤖᤢᤖᤥ॥

᥇᥈ ᤁᤴ ᤋᤧᤴᤏᤡᤴ ᤆᤢᤱᤘᤠ᤺ᤶᤔᤠᤀᤥ ᤘᤠ᤹ᤔᤠ ᤏᤢᤒᤠ ᤔᤧᤈᤥᤃᤧᤶᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰᤍᤱᤒᤠ ᤔᤏᤠᤜᤠ᤹ ᤗᤠᤶᤍᤡᤰ ᤆᤥ᤺ᤰᤔᤠᤀᤠᤱ ᤑᤥᤏᤡᤰᤛ ᤕᤧᤰᤕᤰᤁᤥ ᤁᤧᤵᤔᤠᤀᤠᤱ ᤆᤢᤱᤘᤠ᤺ᤶᤔᤠᤀᤥ ᤘᤠ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥ ᤂᤧᤴ ᤘᤠᤃᤵᤂᤧ᤺ᤱᤅᤡᤱᤃ ᤁᤪᤣᤋᤛ᤻ᤔᤠ ᤌᤠᤱᤃᤧᤳ ᤏᤠᤶᤎᤠ ᤏᤢ ᤗᤠᤱᤃᤧᤳ ᤏᤠᤶᤎᤠ ᤗᤧᤵᤔᤠᤱ ᤋᤰᤁᤧᤔᤧᤵᤐᤠ ᤏᤢᤒᤠ ᤘᤠᤃᤵᤂᤣ᤺ᤱ ᤆᤥᤃᤧᤖᤥ॥

᥇᥉ ᤗᤠᤱᤃᤧᤳ ᤐᤡᤛᤠᤱᤗᤠᤶ ᤕᤧᤶᤕᤧᤶᤃᤧᤴ ᤛᤢᤖᤡᤳ ᤁᤣᤈᤱ ᤜᤢᤔᤠ ᤜᤣ᤺ᤰᤋᤧᤀᤠᤱ ᤘᤠᤍᤥᤆᤠ᤺ᤰᤐᤠᤜᤠ᤹ᤖᤧ ᤁᤱᤃ ᤘᤠᤗᤠᤶᤍᤡᤰ ᤆᤥ᤺ᤰᤔᤠ ᤏᤢᤒᤠ ᤔᤡᤰᤛᤣ᤺ᤴᤗᤥ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢ॥ ᤜᤧᤰᤁᤩᤠᤱ ᤘᤠᤍᤥᤂᤧ᤺ᤰᤆᤢᤖᤡᤴ ᤔᤧᤀᤢ᤺ᤰᤂᤢᤀᤠᤱ ᤁᤪᤣᤋᤖᤧ ᤗᤠᤱᤃᤧᤳ ᤐᤡᤛᤠᤱᤗᤠᤶ ᤁᤢᤕᤠ ᤁᤢᤕᤠ ᤔᤧᤒᤥ᤺ᤰᤂᤧᤖ ᤏᤠᤶᤎᤠ ᤐᤡᤛᤠᤱ ᤗᤧᤵᤔᤠᤱ ᤗᤠᤶᤍᤡᤰ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤖᤥ॥

᥇᥊ ᤁᤖ ᤜᤠᤖᤠᤀᤣ ᤂᤧᤵᤔᤥ “ᤌᤠᤱᤃᤧᤳ-ᤏᤠᤶᤃᤧᤴ” ᤔᤧᤵᤔᤏᤠᤒᤠ ᤀᤡᤎᤢᤃᤧᤒᤠ ᤛᤢᤖᤡᤳ ᤁᤣᤈᤱᤅᤡᤴ ᤘᤠᤃᤵᤂᤠᤶᤗᤠᤶ ᤁᤡᤵᤔᤠ ᤂᤢ᤺ᤛᤧᤖ ᤜᤢ᤺ᤔᤠ ᤜᤣ᤺ᤰᤋᤧᤖᤥ॥

᥇᥋ ᤂᤧᤸᤗᤧ ᤘᤠᤗᤠᤎᤠ᤺ᤴ ᤜᤡᤵᤋᤢᤀᤠᤱ ᤛᤢᤖᤡᤳ ᤁᤣᤈᤱ ᤁᤧᤜᤢᤒᤠ ᤗᤧᤵᤔᤠᤱ ᤋᤃᤡ ᤐᤥᤔᤠ ᤁᤧᤛᤠᤰᤐᤠ ᤐᤥ᤺ᤰᤂᤧᤀᤠᤱ ᤘᤠᤗᤠᤎᤠ᤺ᤴ ᤀᤠᤏᤡᤃᤧ ᤛᤢᤖᤡᤳ ᤁᤣᤈᤱᤅᤥᤀᤣ ᤗᤧᤵᤔᤏᤠᤍᤣᤔᤏᤠᤖᤥ॥

᥇᥌ ᤜᤧᤰᤁᤩᤠᤱ ᤀᤠᤏᤡᤃᤧ ᤁᤠᤀᤢᤍᤠ ᤔᤧᤵᤔᤏᤠᤒᤠ ᤆᤢᤰᤛᤠ ᤘᤠᤃᤵᤂᤠᤶᤔᤡᤸᤗᤧ ᤁᤢᤕᤠᤀᤥ ᤀᤡ᤺ᤶᤛᤡᤱᤔᤏᤠᤖ ᤐᤣ᤺ᤰᤔᤏᤠ॥ ᤂᤧᤵᤔᤥ ᤘᤠᤗᤠᤎᤠ᤺ᤴ ᤑᤧᤳᤗᤠᤀᤠᤱ ᤏᤡ᤺ᤶᤔᤡᤸᤗᤧ ᤛᤧ᤺ᤵᤛᤡᤱᤛᤧ ᤀᤥᤃᤵ ᤆᤥ᤺ᤰᤔᤏᤠᤒᤠ ᤂ᤺ᤱᤒᤣᤜᤠ᤹ ᤀᤠᤏᤡᤃᤧ ᤛᤢᤰᤔᤧᤴᤇᤢᤰ ᤆᤫᤠ᤺ᤳᤋᤥᤗᤠᤶ ᤌᤥ ᤀᤢ᤺ᤰᤂᤢᤶᤒᤧᤀᤠᤱ ᤀᤡᤄᤣ᤺ᤱᤔᤏᤠᤀᤠᤱ ᤋᤠᤱᤔᤏᤠᤖᤥ॥

᥇᥍ ᤂᤧᤱᤜᤠ᤹ᤖᤧ ᤂᤧᤴ ᤌᤥ ᤔᤧᤀᤢ᤺ᤰᤂᤢᤀᤠᤱ ᤘᤠᤗᤠᤎᤠ᤺ᤴ ᤔᤧᤕ᤺ᤏᤧᤴᤗ ᤑᤠ᤹ᤀᤠᤱ ᤁᤢᤛᤡᤃᤠᤱᤗᤠᤶ ᤀᤡᤍᤠ᤺ᤰᤁᤡᤸᤗᤧ ᤆᤡᤃᤧᤰ ᤆᤡᤃᤧᤰ ᤀᤡᤔᤧᤄᤣ᤺ᤰᤂᤢᤖᤥ॥ ᤛᤡᤖᤋᤡᤛc ᤔᤧᤵᤔᤏᤠᤒᤠ ᤕᤧ᤺ᤱᤄᤠ ᤘᤠᤈᤡᤶᤒᤣᤀᤥ ᤀᤠᤎᤠ ᤑᤠ᤹ᤀᤠᤱ ᤔᤧᤃᤡᤛᤧᤀᤠᤱ ᤕᤶᤒᤠ ᤘᤠᤍᤥᤛᤠᤖᤡ᤺ᤴ ᤕᤥ ᤔᤧᤎᤠᤛᤢ॥ ᤜᤧᤰᤁᤩᤠᤱ ᤛᤢᤖᤡᤳ ᤁᤣᤈᤱ ᤜᤢᤖᤧᤒᤠ ᤗᤧᤵᤔᤠᤱ ᤘᤠᤗᤠᤎᤠ᤺ᤴ ᤔᤧᤗᤧᤖᤢ ᤔᤧᤍᤣᤛᤢᤖᤥ॥

᥇᥎ ᤆᤰᤔᤧᤸᤗ᤹ᤀᤣ ᤛᤢᤖᤡᤳ ᤁᤣᤈᤱ ᤁᤡᤵᤔᤠ ᤂᤢᤛᤧᤖ ᤜᤢᤖᤧᤖ ᤏᤧᤛ᤻ᤛᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤍᤠ᤺ᤴᤍᤡᤰᤔᤥ ᤂᤧᤱᤜᤠ᤹ᤖᤧ ᤘᤠᤃᤰᤜᤠ᤹ ᤆᤫᤠ᤺ᤳᤋᤥ ᤗᤠᤵᤑᤢᤔᤠ ᤔᤧᤜᤣ᤺ᤰᤋᤢᤖᤥ॥

᥇᥏ ᤁᤢᤀᤠᤳᤇᤧᤴᤍᤠ᤺ᤴ ᤘᤠᤗᤠᤎᤠ᤺ᤴ ᤕᤠᤱᤕᤠᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤕᤠᤶᤔᤥ ᤂᤧᤱᤜᤠ᤹ᤖᤧ ᤘᤠᤍᤥᤛᤠᤔᤠᤜᤠ᤹d ᤆᤫᤠ᤺ᤳᤋᤥ ᤀᤠᤒᤠᤅᤣ ᤗᤠᤵᤔᤧᤓᤢᤛᤢᤖᤥ॥

᥈᥆ ᤕᤖᤡᤰ ᤕᤧᤴ ᤌᤠᤖᤡᤰ ᤁᤡᤵᤔᤠ ᤂᤢᤛᤧᤖ ᤛᤢᤖᤡᤳ ᤁᤣᤈᤱᤅᤡᤴ ᤜᤢᤖᤧᤖ ᤏᤧᤛ᤻ᤛᤧᤒᤠᤸᤗᤧ ᤆᤥᤃᤢᤸᤗᤧ ᤗᤠᤶ ᤁᤧᤗᤥᤒᤠ ᤂᤣᤛᤣ. ᤏᤠᤶ ᤌᤣᤀᤠᤱ ᤀᤠᤏᤡᤃᤧ ᤏᤡᤔᤠ ᤔᤧᤛᤢᤰᤋᤢᤶᤒᤧᤴᤏᤠᤱᤗᤥ॥ ᤜᤧᤰᤁᤣ᤺ᤸᤗᤧ ᤀᤠᤜᤡᤱ ᤁᤧᤗ᤹ᤒᤠ ᤏᤡᤱᤛᤠᤱᤅᤠᤱ ᤔᤠ᤺ᤶᤏᤠᤍᤣ᤺ᤶᤏᤠᤖᤥ॥

᥈᥇ ᤘᤠᤗᤠᤎᤠᤀᤥᤒᤠ ᤔᤏᤠᤜᤠ᤹ ᤆᤠ ᤔᤧᤴᤈᤠᤀᤣᤒᤠ ᤕᤖᤡᤰ ᤕᤧᤴ ᤐᤥ᤺ᤰᤂᤧᤀᤠᤱ ᤘᤕᤧᤒᤠᤸᤗᤧ ᤐᤠᤘᤗᤧᤴ ᤂᤢᤴᤇᤡ᤹ ᤗᤢᤶᤔᤥ ᤕᤧᤶᤛᤡᤱᤅᤠᤱ ᤀᤰᤂᤣ ᤔᤧᤳᤋᤢᤛᤡ. “ᤀᤠᤍᤠᤱᤒᤠᤛᤣ. ᤀᤠᤒᤠ᤺ᤴ ᤁᤧᤄᤧᤵᤛᤢᤶᤔᤠᤱ ᤁᤪᤣᤋᤗᤠᤶ ᤀᤠᤴᤎᤠᤛᤡᤱᤅᤡᤴᤏᤡᤸᤗᤧᤃ ᤀᤰᤂᤣᤗ᤹ᤖᤡᤰ ᤀᤡᤶᤔᤥ᤺ᤰ ᤔᤧᤒᤥ᤺ᤰᤂᤧᤶᤒᤠᤖᤥ॥

᥈᥈ ᤁᤖ ᤀᤠᤸᤗ ᤜᤠᤱᤜᤠᤱ ᤗ᤹ᤖᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤗᤳᤌᤡᤰᤁᤠᤱ ᤀᤠᤴᤇᤡ᤺ᤏᤧᤴᤗᤥ. ᤁᤖ ᤁᤴ ᤘᤠᤗᤠᤎᤠ᤺ᤴᤗᤰ ᤀᤡᤶᤔᤥ᤺ᤰ ᤐᤥᤱᤗᤥ॥

᥈᥉ ᤀᤡᤱᤃᤠ᤹ ᤛᤣᤘᤠ ᤆᤥᤃᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤧᤴ ᤀᤠᤴᤍᤣ᤺ᤴ ᤛᤧᤴᤍᤡᤰ ᤀᤡᤱᤃᤠ᤹ᤏᤢ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ

᥈᥊ ᤀᤰᤂᤣ ᤔᤧᤳᤋᤠᤱ. ‘ᤐᤠᤘᤗᤀᤣ. ᤔᤧᤃᤡᤛᤧᤴᤏᤧ᤹ᤀᤥ. ᤂᤧᤏᤧ᤹ᤃ ᤛᤡᤈᤖᤗᤧ ᤁᤢᤍᤃᤡ ᤂᤠᤛᤧᤴ ᤗᤥ᤺ᤴᤇᤡᤱᤛᤧ ᤕᤧᤵᤔᤠᤀᤣ ᤐᤥᤱᤗᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤏᤧ᤹ᤏᤢ ᤗᤠᤶᤍᤡᤰ ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤜᤡᤱᤄᤢᤛᤡ᤹ᤖᤥ॥’

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤍᤠᤱᤒᤠᤛᤣ. ᤜᤠᤱᤜᤠᤱ ᤗ᤹ᤖᤧᤶᤔᤧ᤹ᤀᤥ᥄ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢᤱᤗᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤔᤧᤳᤋᤠᤱᤒᤠ ᤁᤢᤀᤡᤛᤡ᤺ᤰ ᤁᤧᤳᤗᤥ॥

᥈᥌ ᤜᤧᤰᤁᤣᤛᤠᤱ ᤀᤠᤏᤡ᤹ᤃ ᤁᤢᤓᤠ ᤘᤠᤃᤵᤂᤠᤶᤔᤥ ᤀᤠᤜᤠᤰᤛᤡᤱᤗᤥ॥”

᥈᥍ ᤂᤠᤶᤍᤥᤗᤢᤶ ᤘᤖᤰᤁᤥ ᤛᤢᤖᤡᤳ ᤁᤣᤈᤱᤅᤡᤸᤗᤧ ᤕᤠᤵᤔᤡ ᤔᤢ᤺ᤳᤋᤧᤒᤠ ᤌᤡᤰ-ᤗᤡ (᥇᥊) ᤕᤧᤴ ᤐᤥ᤺ᤰᤂᤧᤆᤢᤖᤧᤀᤠᤱ ᤘᤕᤧᤖᤥ॥ ᤛᤧᤳᤗᤢᤶᤓᤰᤋᤧᤸᤗᤧ ᤘᤠᤍᤥᤆᤠ᤺ᤰᤐᤠᤜᤠ᤹ᤖᤧ ᤗᤠᤈᤣ᤹ᤖᤧ ᤁᤢᤒᤣᤛᤠᤱ ᤔᤧᤃᤧᤖᤧᤒᤠ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥

᥈᥎ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤆᤫᤠ᤺ᤳᤋᤡᤸᤗᤧ ᤁᤢᤓᤡ᤺ᤶᤔᤧᤴ ᤀᤠᤰᤂᤧᤶᤔᤩᤠᤰ ᤏᤧᤒᤣ ᤑᤠ᤹ᤀᤠᤱ ᤗᤢᤱᤅᤡᤴ ᤀᤡᤍᤠ᤺ᤰᤁᤡᤸᤗᤧ ᤀᤡᤔᤧᤄᤣ᤺ᤰᤂᤢᤀᤠᤱ ᤆᤫᤠ᤺ᤳᤋᤥ ᤔᤧᤎᤠᤛᤢᤀᤠᤱ ᤔᤧᤛᤡ᤺ᤰᤋᤢᤸᤗᤧ ᤜᤢᤰᤛᤡᤰ ᤕᤧᤳᤁᤡᤵ (᥎᥆) ᤔᤧᤄᤥᤛᤢ॥ ᤜᤧᤰᤁᤩᤠᤱ ᤛᤵᤑᤠᤱ ᤔᤧᤛᤡ᤺ᤰᤋᤢᤸᤗᤧ ᤜᤢᤰᤛᤡᤰ ᤋᤢᤰᤁᤡᤵ (᥌᥆) ᤔᤧᤄᤥᤛᤢᤖᤥ॥

᥈᥏ ᤜᤧᤰᤁᤩᤠᤱ ᤂᤧᤱᤜᤠ᤹ ᤁᤢᤕᤠᤀᤥᤒᤠ ᤐᤕᤶ ᤗᤢᤱᤅᤥ ᤀᤠᤍᤥ᤺ᤰᤐᤡᤗᤠ ᤑᤠ᤹ᤀᤠᤱ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤘᤠᤗᤠᤎᤠ᤺ᤸᤗᤧ ᤁᤢᤀᤣ᤺ᤰᤗᤧᤵᤔᤠᤱᤏᤢ ᤗᤡᤛᤡ ᤘᤠᤍᤥᤂᤧ᤺ᤰᤆᤢᤖᤡᤜᤠ᤹ ᤔᤧᤎᤠᤛᤢᤀᤠᤱ ᤀᤠᤸᤗ ᤜᤠᤖᤠ ᤂᤠᤀᤥ᤺ᤳᤏᤡᤖᤥ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤖᤥ॥

᥉᥆ ᤜᤧᤰᤁᤩᤠᤱ ᤘᤠᤍᤥᤆᤠ᤺ᤰᤐᤠᤜᤠ᤹ᤖᤧ ᤘᤠᤗᤠᤎᤠᤸᤗᤧᤴ ᤋᤰᤗᤧᤵᤔᤠᤱᤏᤢ ᤘᤠᤍᤥᤂᤧᤰᤆᤢᤖᤡᤜᤠ᤹ ᤁᤧᤎᤠᤒᤠ ᤔᤧᤗᤠᤶᤛᤡᤱᤗ ᤂᤧᤳᤇᤡᤱᤔᤠ ᤑᤠ᤹ᤀᤠᤱ ᤂ᤺ᤱᤒᤣᤴ ᤕᤥ ᤆᤫᤠ᤺ᤳᤋᤥ ᤌᤠᤔᤠ ᤔᤧᤜᤣ᤺ᤰᤋᤢᤖᤥ॥

᥉᥇ ᤁᤖ ᤐᤠᤘᤗᤖᤧ ᤌᤰᤋᤢᤶᤒᤠ ᤏᤢ ᤌᤰᤛᤢᤒᤠᤜᤠ᤹ ᤔᤧᤳᤋᤢᤛᤡ. “ᤁᤴ ᤘᤠᤍᤥᤆᤠ᤺ᤰᤐᤠᤜᤠ᤹ ᤁᤴ ᤘᤠᤗᤠᤎᤠᤀᤥ ᤔᤧᤴᤕᤠ᤺ᤰᤏᤧᤴᤏᤧ ᤑᤠ᤹ᤃᤪ ᤂᤡᤏᤡ᤹ ᤁᤧᤴᤜᤡᤱᤅᤡᤴᤗᤥ॥”

᥉᥈ ᤂᤧᤸᤗᤧ ᤆᤥᤃᤢᤸᤗᤧ ᤌᤰᤛᤢᤒᤠᤜᤠ᤹ᤖᤧ ᤂ᤺ᤱᤒᤣᤴ ᤁᤧᤓᤥ᤺ᤶᤒᤠᤀᤠᤱ ᤁᤧᤒᤵᤐᤠ ᤀᤡᤍᤠ᤺ᤰᤜᤠ᤹ ᤔᤧᤄᤰᤋᤢ ᤔᤧᤍᤣ᤺ᤛᤢᤀᤠᤱ ᤂ᤺ᤱᤒᤣᤴ ᤆᤫᤠ᤺ᤳᤋᤥ ᤔᤧᤗᤧᤖᤢ ᤔᤧᤍᤣᤛᤢᤖᤥ॥

᥉᥉ ᤀᤠᤸᤗ ᤂᤠᤀᤥ᤺ᤳᤋᤧᤖ ᤐᤳᤇᤧᤸᤗᤧ ᤐᤠᤘᤗᤖᤧ ᤂᤧᤱᤜᤠ᤹ ᤁᤢᤈᤠᤛᤡᤰ ᤆᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤛᤡ. “ᤂᤡᤏᤡ᤹ᤃ ᤁᤧᤃᤡᤛᤡᤒᤠᤸᤗᤧ ᤆᤥᤃᤢᤸᤗᤧ ᤌᤣᤀᤠᤱ ᤔᤧᤴᤈᤠᤀᤣ ᤁᤧᤘᤕᤡᤒᤠ ᤌᤡᤰ-ᤗᤡ (᥇᥊) ᤕᤧᤴ ᤐᤥ᤺ᤰᤂᤧ॥

᥉᥊ ᤜᤡᤱᤔᤠᤖᤧ ᤗᤠᤃᤡ ᤌᤣᤀᤡᤃ ᤆᤠᤔᤠᤀᤣ ᤐᤥ᤺ᤱ. ᤜᤧᤰᤁᤣ᤺ᤸᤗᤧ ᤆᤠᤈᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥ ᤂᤡᤏᤡ᤹ ᤌᤧᤃᤣ᤺ᤰᤀᤡᤎᤡᤰᤁᤠᤱ ᤌᤣᤀᤠᤱ ᤔᤧᤒᤥ᤺ᤱᤏᤧᤸᤗᤥ॥”

᥉᥋ ᤐᤠᤘᤗᤖᤧ ᤜᤧᤰᤁᤣ ᤔᤧᤳᤋᤢ ᤛᤢᤖᤢᤛᤡᤀᤠᤱ ᤁᤢᤓᤠ ᤂᤖᤧ᤺ᤱ ᤂᤵᤛᤢᤀᤠᤱ ᤁᤧᤖᤧᤰᤗᤧ ᤂᤢᤏᤡ᤹ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖ ᤆᤠᤔᤠ ᤜᤣ᤺ᤰᤋᤢᤖᤥ॥

᥉᥌ ᤂᤧᤱᤜᤠ᤹ ᤁᤠᤰ ᤜᤠᤱᤜᤠᤱ ᤔᤧᤗ᤹ᤖᤧᤀᤠᤱ ᤆᤠᤈᤠᤔᤠ ᤔᤧᤜᤣ᤺ᤰᤋᤢ॥

᥉᥍ ᤀᤠᤏᤡᤃᤧ ᤘᤠᤗᤠᤎᤠᤀᤥ ᤁᤡᤵ ᤌᤡᤰ ᤏᤧᤳᤇᤡᤀᤠᤱ ᤏᤢ-ᤋᤢᤰ (᥈᥍᥌) ᤔᤏᤠᤜᤠ᤹ ᤕᤠᤰᤔᤏᤠᤖᤥ॥

᥉᥎ ᤁᤧᤖᤧᤰᤗᤧ ᤂᤢᤏᤡ᤹ ᤂᤠᤄᤠ ᤆᤠ ᤔᤧᤈᤀᤠᤱ ᤘᤠᤗᤠᤎᤠ᤺ᤴ ᤕᤠᤱᤕᤠᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤛᤡ-ᤈᤠᤜᤠ᤹ ᤆᤫᤠ᤺ᤳᤋᤥ ᤗᤠᤵᤔᤧᤓᤢᤛᤢᤖᤥ॥

᥉᥏ ᤜᤧᤰᤁᤩᤠᤱ ᤏᤠᤶᤒᤡᤴᤍᤧᤀᤠᤱ ᤘᤠᤍᤥᤆᤠ᤺ᤰᤐᤠᤜᤠ᤹ᤖᤧ ᤘᤠᤖᤰ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤋᤧᤴ ᤔᤧᤏᤡᤛᤢ. ᤁᤖ ᤗᤠᤈᤣ᤹ᤀᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ॥ ᤜᤧᤰᤁᤩᤠᤱ ᤁᤢᤕᤠᤀᤥ ᤋᤣ᤹ᤔᤠᤀᤠᤱ ᤁᤧᤗᤢᤶᤛᤡᤱᤒᤠᤀᤠᤱ ᤁᤧᤏᤧᤒᤠ ᤕᤧ᤺ᤱᤄᤠᤀᤥ ᤘᤠᤗᤠᤎᤠ᤺ᤴ ᤜᤠᤰᤔᤠ ᤏᤡᤱᤘᤠ᤹ ᤏᤡ᤺ᤴᤎᤥ ᤔᤧᤈᤥᤃᤢᤖᤥ॥

᥊᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤘᤠᤍᤥᤂᤧ᤺ᤰᤆᤢᤖᤡ ᤀᤡᤍᤠ᤺ᤰᤜᤠ᤹ ᤔᤧᤄᤰᤋᤢᤀᤠᤱ ᤘᤖᤰᤁᤥ ᤔᤧᤏᤡ᤺ᤒᤧ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤁᤢᤍᤥ᤺ᤶᤔᤠ ᤁᤢᤜᤡᤔᤠ ᤛᤡᤱᤅᤡᤴ ᤁᤧᤎᤶᤒᤠᤀᤠᤱ ᤁᤧᤒᤵᤐᤠ ᤀᤡᤍᤠ᤺ᤰᤜᤠ᤹ᤀᤠᤱ ᤔᤧᤓᤠ᤺ᤰᤂᤢ ᤔᤧᤍᤣ᤺ᤛᤢᤖᤥ॥ ᤂᤧᤱᤜᤠ᤹ᤖᤧ ᤘᤠᤍᤥᤛᤠᤖᤡ᤺ᤴ ᤔᤧᤓᤠ᤺ᤰᤂᤢᤀᤠᤱ ᤔᤧᤓᤥ᤺ᤴᤍᤢ॥ ᤜᤧᤰᤁᤣᤗ᤹ᤖᤡᤰ ᤛᤢᤖᤡᤳᤔᤠᤸᤗᤧ ᤘᤠᤗᤠᤎᤠ᤺ᤴ ᤔᤢ᤺ᤳᤋᤢᤖ ᤁᤢᤕᤠᤀᤥ ᤋᤣ᤹ᤖᤢᤖᤥ॥

᥊᥇ ᤁᤖ ᤘᤠᤗᤠᤎᤠ᤺ᤸᤗᤧᤴ ᤋᤰᤗᤧᤵᤔᤠᤱᤒᤧᤴ ᤘᤖᤰᤁᤡᤸᤗᤧ ᤁᤢᤕᤠᤀᤥ ᤁᤧᤗᤢᤶᤛᤡᤱᤒᤠᤀᤠᤱ ᤁᤧᤏᤧᤒᤠ ᤕᤧ᤺ᤱᤄᤠᤀᤥ ᤛᤠ᤹ᤖᤡᤰ ᤜᤠᤰᤛᤡᤱᤅᤠᤱ ᤔᤢᤶᤔᤠᤀᤠᤱ ᤔᤧᤴᤇᤢᤰᤔᤏᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤣ᤺ᤰᤗᤧᤵᤔᤠᤱᤒᤠᤴ ᤘᤠᤓᤧᤸᤗᤧᤱᤅᤡᤸᤗᤧ ᤜᤡᤵᤋᤢᤀᤠᤱ ᤕᤶᤔᤠ ᤜᤣ᤺ᤰᤋᤧᤖᤥ॥

᥊᥈ ᤌᤰᤛᤢᤒᤠᤜᤠ᤹ᤖᤧ ᤐᤢᤱᤗᤠᤎᤠᤒᤠᤜᤠ᤹ ᤘᤠᤔᤧᤈᤠ᤺ᤰᤁᤠᤱ ᤔᤧᤄᤧᤳᤇᤡᤱ ᤔᤧᤒᤣ᤺ᤰ ᤑᤠ᤹ᤀᤠᤱ ᤛᤧᤵᤔᤠᤛᤡ ᤏᤡᤱᤛᤣ᤺ᤰ ᤔᤧᤈᤥᤃᤢ॥

᥊᥉ ᤁᤖ ᤌᤰᤋᤢᤶᤒᤠᤸᤗᤧ ᤐᤠᤘᤗᤧᤴ ᤋᤠᤱᤛᤧ᤺ᤵᤔᤠ ᤑᤠ᤹ᤀᤠᤱ ᤔᤠ᤹ᤖᤢᤀᤠᤱ ᤘᤠᤈᤠ᤺ᤰᤔᤠ ᤁᤧᤗᤧᤒᤠᤜᤠ᤹ ᤋᤃᤡ ᤔᤧᤒᤡᤴ ᤔᤧᤎᤠᤏᤡᤀᤠᤱ ᤘᤠᤔᤧᤈᤠ᤺ᤰᤁᤠᤱ ᤁᤢᤕᤠᤀᤥ ᤔᤧᤒᤣ᤺ᤰᤏᤡ ᤜᤧᤰᤁᤩᤠᤱ

᥊᥊ ᤘᤠᤈᤠ᤺ᤰᤔᤠ ᤔᤧᤸᤗᤧ᤺ᤶᤏᤠᤒᤠᤜᤠ᤹ ᤛᤡᤱᤓᤧᤸᤗᤧᤰ ᤏᤢ ᤁᤧᤕᤶᤒᤠ ᤘᤠᤗᤠᤎᤠ ᤛᤡᤱ ᤜᤧᤵᤔᤥ ᤔᤧᤄᤡᤶᤛᤡᤱᤅᤠᤱ ᤘᤠᤔᤧᤈᤠ᤺ᤰᤗ ᤁᤢᤕᤠᤀᤥ ᤔᤧᤒᤣ᤺ᤰᤏᤡ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤖᤢᤛᤡ॥ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤌᤣᤀᤠᤱ ᤔᤧᤶᤒᤥ᤺ᤱᤅᤣ ᤀᤠᤏᤡᤃᤧ ᤁᤢᤕᤠᤀᤥ ᤁᤧᤵᤔᤏᤠᤖᤥ॥

a 

᥈᥍:᥇ ᤀᤡᤋᤠᤗᤡ- ᤀᤡᤋᤠᤗᤡ ᤗᤠᤈᤣ᤹ᤀᤥ ᤖᤥᤔ ᤕᤧᤰᤕᤰ ᤏᤧᤛ᤻ᤛᤧᤖᤥ॥ ᤖᤥᤔᤡ ᤜᤠᤱᤈᤢᤶᤖᤧ ᤂᤠᤛᤧᤴᤗᤥ᤺ᤶᤔᤠ ᤋᤧᤴᤏᤥ ᤐᤠᤘᤸᤗᤧᤴ ᤁᤢᤍᤥ᤺ᤴᤇᤧ ᤋᤣ᤺ᤔᤠ ᤁᤧᤒᤥ᤺ᤱᤒᤠ ᤘᤕᤧ॥

b 

᥈᥍:᥏ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤋ᤺ᤰ ᤏᤧᤵᤔᤏᤠᤒᤠ ᤕᤧᤴ ᤌᤩᤧᤀᤠᤱ ᤘᤠᤗᤠᤶᤍᤡᤰ ᤆᤥ᤺ᤰᤔᤠ ᤁᤡᤵᤔᤠ ᤂᤢ᤺ᤛᤧᤖᤥ॥” ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤁᤧᤕᤧᤰᤐᤠ ᤋ᤺ᤰ ᤏᤧᤵᤔᤏᤠᤒᤠ ᤋᤱᤏᤠᤶ ᤀᤣᤃᤠᤱ. ᤋᤱᤒᤣᤒᤠ ᤂᤧᤴ ᤕᤧᤶᤔᤥ. ᤛᤢᤖᤡᤳ ᤁᤣᤈᤱ ᤛᤠ᤹ᤖᤡᤰ ᤜᤢ᤺ᤔᤠ ᤜᤣ᤺ᤰᤋᤧ॥

c 

᥈᥍:᥇᥍ ᤁᤴ ᤋᤧᤴᤏᤡᤏᤱᤃ ᤀᤠᤀᤡᤴ ᤋᤠ᤺ᤴᤍᤡᤰ ᤀᤑᤪᤡᤁᤠᤛ᤻ᤔᤠ ᤗᤡᤒᤡᤕᤠ ᤗᤠᤈᤣ᤹ᤀᤡᤴᤗᤥ॥

d 

᥈᥍:᥇᥏ ᤘᤠᤍᤥᤛᤠᤔᤠᤜᤠ᤹- ᤁᤱᤃ ᤘᤠᤗᤠᤎᤠᤀᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤡᤃ᤺ᤰᤘᤠᤜᤠ᤹ᤖᤥ॥

ᤐᤠᤘᤗᤧᤴ ᤔᤠᤸᤋᤠ ᤘᤠᤃᤵᤂᤠᤶᤔᤥ

᥈᥎

ᤜᤧᤰᤁᤩᤠᤱ ᤀᤠᤏᤡᤃᤧ ᤁᤧᤖᤧᤰ ᤌᤣᤀᤠᤱ ᤔᤧᤶᤒᤥ᤺ᤱᤅᤣ ᤁᤢᤕᤠᤀᤥ ᤗ᤺ᤴᤍᤡᤃᤧᤀᤠᤱ ᤁᤴ ᤘᤠᤃᤵᤂᤠᤶᤔᤡᤸᤗᤧ ᤁᤢᤔᤡᤱ ᤔᤠᤸᤋᤠ ᤘᤕᤧᤒᤠᤴ ᤏᤡᤱᤘᤠ᤹ ᤂᤥ᤺ᤶᤏᤠᤖᤥ॥

᥈ ᤂᤧᤵᤔᤥ ᤁᤧᤕᤢᤱᤒᤠ ᤐᤠᤱᤋᤡᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤀᤠᤏᤡᤃᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤔᤧᤍᤢᤰᤋᤡᤃᤧᤀᤠᤱ ᤔᤡᤔᤧᤍᤢᤵᤋᤢᤀᤠᤱ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤡᤃᤧᤖᤥ. ᤌᤣᤀᤠᤱᤓᤧᤸᤗᤧ ᤘᤠᤜᤡᤳᤔᤠᤴ ᤌᤩᤧᤖ ᤐᤳᤇᤧᤀᤠᤱ ᤆᤢᤱᤈᤡ᤺ᤰᤋᤧᤖᤥ॥

᥉ ᤐᤠᤘᤗᤖᤧ ᤛᤡᤱᤔᤢᤈᤡ᤹ ᤛᤢᤵᤛᤢᤖ ᤔᤡᤀᤥ ᤁᤣ᤺ᤳᤋᤢᤸᤗᤧ ᤔᤡ᤺ᤸᤗᤧ ᤕᤧᤶᤍᤢᤀᤠᤱ ᤀᤛᤣ᤺ᤰᤐᤧᤴ ᤂᤧᤴ ᤛᤡᤱᤔᤢᤈᤡ᤹ᤀᤥᤏᤢ ᤗ᤺ᤴᤍᤧᤀᤠᤱ ᤐᤠᤘᤗᤖᤧ ᤁᤢᤜᤢᤰᤁᤥ ᤁᤡᤳᤇᤡᤱᤗᤥ॥

᥊ ᤐᤠᤱᤋᤡᤒᤠ ᤕᤰᤕᤢᤱᤒᤠᤜᤠ᤹ᤖᤧ ᤐᤠᤘᤗᤖᤧ ᤁᤢᤜᤢᤰᤁᤥ ᤀᤛᤣ᤺ᤰᤐᤧᤴ ᤁᤡᤳᤇᤡᤱᤒᤠ ᤔᤧᤏᤡᤛᤢᤀᤠᤱ ᤀᤰᤂᤣ ᤔᤧᤔᤧᤳᤇᤡᤱ. “ᤁᤱᤃ ᤛᤧᤰᤂᤠᤛᤠᤱ ᤔᤏᤠ ᤁᤧᤛᤧᤵᤐᤠᤀᤣᤖᤥ॥ ᤁᤴ ᤘᤠᤜᤱᤅᤥᤗᤠᤶ ᤜᤡᤅᤧᤛᤠᤱ ᤁᤴ ᤂᤠᤛᤧᤴ ᤁᤧᤗᤥ᤺ᤶᤒᤠ ᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤗᤠᤶ ᤐᤡᤶᤔᤠ ᤔᤧᤛᤢᤰᤋᤧᤴᤗᤥ॥”

᥋ ᤁᤖ ᤐᤠᤘᤗᤖᤧ ᤂᤧᤴ ᤀᤛᤣ᤺ᤰᤐᤧᤸᤗᤧ ᤀ᤺ᤰᤔᤠ ᤔᤧᤱᤄᤥᤀᤣ ᤔᤡᤀᤥ ᤛᤠᤰᤂᤢ ᤁᤣ᤺ᤳᤋᤢᤀᤠᤱ ᤌᤣᤀᤠᤱ ᤔᤧᤒᤥ᤺ᤰᤂᤧᤴᤗᤥ॥

᥌ ᤀᤠᤸᤗ ᤐᤠᤘᤗᤧᤴ ᤌᤱᤍᤢᤀᤠᤱ ᤜᤷᤃᤢᤵ ᤆᤥ᤺ᤴᤏᤠᤱ ᤛᤡ᤹᤺ ᤗ᤹ᤖᤡᤰ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤔᤏᤠᤜᤠ᤹ᤖᤧ ᤔᤧᤜᤠᤱᤄᤢᤖᤥ॥ ᤕᤖᤡᤰ ᤕᤧᤶ ᤔᤧᤜᤠᤱᤄᤢᤛᤠᤱ ᤂᤢᤏᤧ᤹ ᤌᤧᤔᤠᤀᤠᤱ ᤔᤧᤒᤥ᤺ᤰᤂᤧᤶᤒᤠ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤔᤧᤗᤧᤰᤂᤢᤖ ᤀᤰᤂᤣ ᤔᤧᤔᤧᤳᤇᤡᤱᤗᤥ. “ᤁᤱᤃ ᤛᤧᤰᤂᤠᤛᤠᤱ ᤔᤠᤱᤗᤥ॥”

᥍ ᤂᤧᤵᤔᤥ ᤏᤡ᤺ᤳᤋᤠᤱᤅᤣ ᤂᤧᤴ ᤘᤠᤃᤵᤂᤠᤶ ᤕᤢᤰᤐᤠ ᤐᤒ᤻ᤗᤡᤕᤛᤖᤧ ᤁᤢᤗᤠᤈᤣ᤹ ᤏᤧᤛ᤻ᤛᤧ॥ ᤂᤧᤸᤗᤧ ᤀᤠᤏᤡᤃᤧ ᤁᤢᤜᤡᤶᤔᤥ ᤋᤣ᤹ᤖᤡᤃᤧᤀᤠᤱ ᤛᤠ᤹ᤖᤡᤰ ᤏᤢᤖᤡᤰ ᤔᤧᤳᤋᤡᤃᤧᤖ ᤛᤢᤶᤕᤧᤴ ᤌᤠᤖᤡᤰ ᤋᤖᤣ ᤕᤠᤵᤔᤡ ᤋᤥ᤺ᤛᤧᤖᤥ॥

᥎ ᤐᤒ᤻ᤗᤡᤕᤛᤖᤧ ᤁᤢᤶᤒᤠ ᤋᤢᤱ ᤏᤢ ᤔᤠᤰᤂᤡ᤹ ᤜᤡᤒᤡ᤺ᤵᤔᤠᤸᤗᤧ ᤋᤖᤢᤀᤠᤱ ᤏᤧᤳᤏᤠᤀᤥ ᤏᤧᤛ᤻ᤛᤧ॥ ᤜᤧᤰᤁᤣ᤺ᤸᤗᤧ ᤐᤠᤘᤗᤧᤴ ᤁᤢᤜᤡᤶᤔᤥ ᤐᤣᤀᤠᤱ ᤋᤢᤘᤠ ᤆᤥᤃᤢ ᤐᤡᤖᤢᤀᤠᤱ ᤜᤢᤰ ᤏᤧᤛ᤻ᤛᤢᤀᤠᤱ ᤘᤣ᤺ᤴᤍᤢᤖᤥ॥

᥏ ᤀᤰᤂᤣ ᤐᤥ᤺ᤰᤂᤧᤸᤗᤧ ᤘᤠᤃᤵᤗᤠᤈᤣ᤹ᤀᤥᤒᤠ ᤁᤠᤰ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤔᤧᤍᤩᤧᤀᤠᤱ ᤔᤧᤘᤣ᤺ᤳᤋᤧᤖᤥ॥

᥇᥆ ᤂᤧᤱᤜᤠ᤹ᤖᤧ ᤕᤖᤡᤰ ᤀᤡᤱᤎᤠ᤺ᤱ ᤔᤧᤒᤡᤖᤡᤃᤧᤖ ᤔᤡᤰᤋᤥ᤺ᤰ ᤏᤢ ᤆᤧᤛ᤻ᤛᤢᤱᤜᤠ᤹ ᤔᤧᤍᤥ᤺ᤴᤍᤡ ᤔᤧᤒᤡᤖᤡᤃᤧ॥ ᤕᤠᤱᤛᤡ ᤐᤣ᤺ᤰᤔᤠ ᤕᤧᤶ ᤐᤥ᤺ᤰᤂᤧᤸᤗᤧ ᤘᤠᤗᤠᤶᤍᤡ᤺ᤰᤁᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤁᤧᤖᤧᤰ ᤆᤡᤃ᤺ᤰᤘᤠᤜᤠ᤹ ᤘᤠᤗᤠᤎᤠᤀᤥ ᤔᤧᤕᤠᤰᤋᤢ ᤔᤧᤒᤡᤖᤡᤃᤧᤖᤥ॥

᥇᥇ ᤜᤧᤰᤁᤩᤠᤱ ᤂᤧᤵᤔᤥ ᤗᤠ ᤛᤢᤶᤛᤡ ᤌᤠᤖᤡᤰ ᤘᤕᤡᤃᤧᤀᤠᤱ ᤂᤧᤵᤔᤥ ᤀᤗᤧᤰᤈᤧᤴᤍᤪᤡᤕᤠᤗᤠᤶ ᤁᤧᤍᤠᤒᤠ ᤁᤠᤵᤛᤠᤒᤠ ᤃᤪᤡᤁ ᤔᤠᤱᤜᤠ᤹ᤖᤧᤴ ᤂᤥ᤺ᤶᤔᤏᤠᤒᤠ ᤀᤡᤳᤇᤠᤵ ᤁᤧᤒᤵᤐᤠ ᤘᤠᤗᤠᤎᤠᤀᤥ ᤗᤠ᤺ᤵᤔᤏᤠᤀᤠᤱ ᤀᤠᤏᤡᤃᤧ ᤘᤠᤗᤠᤶᤍᤡ᤺ᤰᤁᤥ ᤌᤠᤛᤡᤱᤔᤏᤠᤖᤥ॥ ᤂᤧᤴ ᤘᤠᤗᤠᤎᤠ᤺ᤴ ᤆᤢᤱᤘᤠ᤺ᤶᤔᤠᤀᤥ ᤂᤧᤴ ᤘᤠᤃᤵᤂᤣ᤺ᤱᤅᤥ ᤋᤩᤧᤀᤠᤱ ᤘᤕᤧᤖᤥ॥

᥇᥈ ᤜᤧᤰᤁᤩᤠᤱ ᤀᤠᤏᤡᤃᤧ ᤛᤡᤖᤠᤁᤛ ᤔᤧᤵᤔᤏᤠᤒᤠ ᤕᤧᤰᤕᤰᤁᤥ ᤁᤧᤵᤔᤏᤠᤀᤠᤱ ᤛᤢᤶᤕᤧᤴ ᤌᤠᤖᤡᤰ ᤂᤧᤵᤔᤥ ᤏᤧᤔᤏᤠ॥

᥇᥉ ᤂᤧᤵᤔᤥᤗᤠᤶ ᤌᤠᤛᤡᤱᤔᤏᤠᤀᤠᤱ ᤀᤡᤋᤠᤗᤡ ᤗᤠᤈᤣ᤹ᤒᤠ ᤖᤣᤃᤡᤕᤔ ᤔᤧᤵᤔᤏᤠᤒᤠ ᤕᤧᤰᤕᤰᤁᤥ ᤁᤧᤵᤔᤏᤠᤖᤥ॥ ᤜᤧᤰᤁᤩᤠᤱ ᤁᤢᤍᤠ᤺ᤴᤍᤡᤰᤔᤠ ᤗᤠᤱᤃᤧᤳ ᤐᤡᤛᤠᤱᤗᤠᤶ ᤛᤢᤖᤡᤳ ᤁᤣᤈᤱ ᤜᤢᤖᤧ. ᤜᤧᤰᤁᤩᤠᤱ ᤌᤠᤛᤡᤱᤔᤏᤠᤀᤠᤱ ᤁᤢᤀᤠᤳᤇᤧᤴᤍᤠ᤺ᤴ ᤐᤋᤡᤀᤥᤗᤡ ᤔᤧᤵᤔᤏᤠᤒᤠ ᤐᤠᤱᤈᤢᤶᤔᤥ ᤁᤧᤵᤔᤏᤠᤖᤥ॥

᥇᥊ ᤂᤧᤵᤔᤥ ᤀᤠᤏᤡᤃᤧ ᤁᤢᤓᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤋᤢᤶᤔᤏᤠᤛᤡ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤕᤧᤳᤏᤠᤶᤎᤡᤰ ᤕᤠ᤺ᤰᤋᤧᤶᤔᤧ᤹ ᤗ᤹ᤖᤡᤰ ᤐᤣᤗᤡ ᤕᤠᤵᤔᤡ ᤔᤧᤓᤠᤰᤋᤧᤖᤥ॥ ᤀᤠᤏᤡᤃᤧ ᤂᤢᤴᤇᤡ᤹ᤏᤢ ᤕᤧᤴᤏᤠᤶᤎᤡᤰ ᤕᤠ᤺ᤰᤔᤏᤠᤀᤠᤱ ᤖᤥᤔ ᤗᤧᤵᤔᤠᤱ ᤌᤠᤛᤡᤱᤔᤏᤠᤖᤥ॥

᥇᥋ ᤖᤥᤶᤔᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤀᤠᤏᤡᤃᤧ ᤋᤩᤧ᤹ᤀᤡᤃᤧᤖ ᤐᤳᤇᤡᤃᤧᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤀᤠᤱ ᤀᤵᤐᤡᤕᤠᤛ᤻ᤔᤠ ᤐᤠᤱᤈᤢᤶ ᤏᤢ ᤛᤢᤶᤛᤡ ᤀᤡ᤺ᤰᤂᤡᤶ ᤔᤧᤵᤔᤏᤠᤒᤠᤍᤧᤴᤏᤥ ᤀᤠᤏᤡᤃᤧ ᤋᤢᤶᤛᤧ ᤗᤠᤶᤍᤣ᤺ᤱ ᤌᤠᤖᤡᤰ ᤗᤠᤶᤗᤰᤛᤧ ᤔᤧᤍᤩᤧᤖᤥ॥ ᤜᤧᤰᤁᤩᤠᤱ ᤐᤠᤘᤗᤖᤧ ᤂᤧᤱᤜᤠ᤹ ᤏᤡᤛᤢᤛᤡᤀᤠᤱ ᤜᤠᤱᤜᤠᤱ ᤐᤥ᤺ᤰᤂᤧᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤖᤥ॥

᥇᥌ ᤀᤠᤏᤡᤃᤧ ᤖᤥᤶᤔᤥ ᤁᤧᤵᤔᤏᤠᤀᤠᤱ ᤂᤧᤵᤔᤥ ᤌᤰᤛᤢᤒᤠ ᤁᤥᤔᤠᤀᤥ ᤐᤠᤘᤗᤖᤧ ᤀᤠᤒᤠᤅᤣ ᤋᤱᤃᤠᤶ ᤆᤥᤃᤢᤒᤠ ᤕᤧᤱᤘᤠᤜᤡᤶᤔᤥ ᤘᤠ᤹ᤔᤠ ᤔᤧᤒᤠᤱᤄᤢᤖᤥ॥

᥇᥍ ᤛᤢᤶᤕᤧᤴ ᤀᤣᤃᤠᤱ ᤐᤠᤘᤗᤖᤧ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ ᤆᤢᤶᤗᤢᤱᤅᤥ ᤀᤢ᤺ᤳᤋᤢᤛᤡᤀᤠᤱ ᤂᤧᤱᤜᤠ᤹ ᤔᤧᤈᤢᤵᤛᤧᤸᤗᤧ ᤀᤰᤂᤣ ᤔᤧᤳᤋᤢᤛᤡᤖᤥ. “ᤀᤠᤶᤓᤢ᤹ ᤀᤠᤴᤛᤠ᤹ᤛᤣ. ᤀᤡᤱᤃᤠ᤹ᤃ ᤀᤠᤏᤡ᤹ ᤔᤏᤠᤜᤠ᤹ ᤏᤢ ᤀᤠᤏᤡ᤹ ᤛᤢᤎᤧᤒᤠᤜᤠ᤹ᤖᤧ ᤀᤠᤶᤒᤡᤖᤧ ᤀᤠᤶᤕᤢᤛᤧᤒᤠ ᤛᤠᤰᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣᤀᤠᤱ ᤔᤧᤶᤒᤠ᤺ᤵᤐᤧᤴᤗᤥ. ᤜᤧᤰᤁᤣᤛᤠᤱ ᤀᤡᤱᤃᤠ᤹ᤃ ᤕᤖᤢᤛᤗᤧᤶᤔᤥ ᤔᤧᤍᤧᤶᤛᤠᤱᤅᤠᤱ ᤖᤥᤔᤡ ᤛᤢᤜᤠᤱᤕᤢᤰᤐᤠᤜᤠ᤹ᤖᤥ ᤜᤢᤰᤔᤧᤛᤢᤵᤋᤠᤱᤗᤥ॥

᥇᥎ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤔᤧᤛᤠ᤹ᤖᤠᤱᤅᤠᤱ ᤕᤠᤵᤔᤡ ᤗᤧᤵᤔᤠᤍᤣᤔᤠ ᤏᤡᤱᤘᤠ᤹ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤛᤡᤔᤧᤸᤗᤧ ᤂᤢᤶᤍᤡᤱ ᤂᤥᤔᤠ ᤌᤣᤀᤠᤱ ᤑᤧᤴᤐᤠ᤺ᤴ ᤔᤧᤴᤈᤥ᤺ᤰᤁᤣ ᤘᤕᤠᤱᤗᤥ॥

᥇᥏ ᤀᤠᤏᤡ᤹ ᤀᤠᤒᤠᤅᤣ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤀᤠᤵᤋᤡᤰ ᤌᤣᤀᤠᤱ ᤔᤧᤃᤳᤋᤠᤴᤇᤠᤱ ᤕᤜᤢᤍᤡ ᤗᤠᤶᤗᤥᤒᤠᤜᤠ᤹ᤖᤧ ᤛᤠ᤹ᤖᤡᤰ ᤔᤧᤀᤳᤋᤠᤱᤅᤡᤸᤗᤧ ᤀᤡᤱᤃᤠ᤹ ᤜᤠᤱᤕᤢᤰᤐᤠ ᤛᤡᤈᤖᤗᤥ ᤕᤧᤰᤐᤣᤗᤡ ᤆᤥ᤺ᤰᤔᤠᤀᤣ ᤁᤧᤒᤥ᤺ᤱᤒᤠ ᤐᤥ᤺ᤰᤂᤠᤱᤗᤥ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤋᤢᤶᤔᤠᤀᤠᤱ ᤌᤣᤀᤠᤱ ᤀᤠᤵᤋᤡᤰ ᤔᤧᤃᤢ᤺ᤳᤋᤠᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤆᤧᤱᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤁᤵᤔᤥ ᤋᤩᤧᤶᤔᤧ᤹ ᤑᤠ᤹ᤀᤠᤱ ᤀᤢ᤺ᤳᤏᤡᤱᤒᤠᤖᤥ॥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤋᤠ᤺ ᤁᤧᤗ᤹ᤒᤠ ᤏᤡᤱᤛᤠᤱ ᤔᤧᤈᤥᤃᤢᤒᤠ ᤔᤠᤱᤌᤢᤰᤐᤧᤴ ᤏᤛᤠ᤺ᤴ ᤆᤥᤃᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤀᤠᤀᤡᤴ ᤁᤴ ᤀᤡᤄᤣ᤺ᤱᤅᤥ ᤌᤩᤠᤱᤅᤠᤱ ᤘᤠ᤹ᤀᤠᤖᤥ॥”

᥈᥇ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤏᤥᤃᤵ ᤔᤧᤒᤡᤖᤢ. “ᤀᤠᤏᤡᤃᤧᤃ ᤕᤜᤢᤍᤡᤕᤠᤗᤠᤶ ᤁᤧᤕᤠ᤺ᤶᤒᤣᤀᤥ ᤌᤣᤀᤠᤱ ᤛᤰᤀᤡᤱᤄᤱ ᤔᤧᤱᤄᤥᤀᤣ ᤘᤕᤡᤃᤧᤖᤥ॥ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤑᤧᤴ ᤐᤠ᤺ᤴᤜᤠ᤹ ᤁᤧᤍᤠ᤺ᤵᤐᤠ ᤑᤢ᤹ᤏᤢᤛᤠ᤹ᤜᤠ᤹ᤀᤠᤱ ᤔᤧᤜᤥ᤺ᤵᤗᤥ॥

᥈᥈ ᤁᤖ ᤁᤴ ᤁᤧᤏᤠ᤺ᤳᤋᤢ ᤁᤧᤀᤡ᤺ᤳᤋᤢᤀᤠᤱ ᤁᤧᤘᤠ᤹ᤒᤠ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤠ᤺ᤳᤋᤢᤒᤠ ᤀᤠᤳᤋᤡᤛᤠᤱ ᤂᤧᤵᤛᤢᤶᤒᤧᤖ ᤘᤕᤡᤃᤧ॥ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤏᤧ᤹ ᤁᤧᤏᤡᤱᤘᤠ᤹ ᤌᤧᤔᤠ ᤘᤠ᤹ᤒᤣ ᤑᤠ᤹ᤀᤠᤱ ᤂᤧᤶᤔᤠ ᤛᤡᤖᤠ᤹ᤌᤠᤅᤧᤀᤠᤱ ᤘᤠ᤹ᤖᤥ॥”

᥈᥉ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤐᤠᤘᤗᤏᤢ ᤕᤠᤶᤔᤥ ᤋᤢᤶᤔᤠ ᤕᤧᤶ ᤏᤡ᤺ᤴᤎᤥ ᤔᤧᤈᤥᤃᤢ ᤜᤧᤰᤁᤩᤠᤱ ᤂᤧᤴ ᤕᤧᤶᤔᤥ ᤂᤧᤱᤜᤠ᤹ ᤐᤠᤘᤗᤖᤧ ᤁᤢᤕᤧᤱᤘᤠᤜᤡᤶᤔᤥ ᤕᤖᤡᤰ ᤔᤧᤍᤩᤧᤖᤥ॥ ᤜᤧᤰᤁᤩᤠᤱ ᤐᤠᤘᤗᤖᤧ ᤋᤠᤏᤠᤶᤏᤢ ᤏᤠᤶᤎᤩᤧᤖ ᤌᤠᤖᤡᤰ ᤏᤡᤱᤘᤠ᤹ᤑᤢᤜᤠᤱᤈᤢᤶ ᤏᤢ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤂᤧᤱᤜᤠ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤛᤠᤵᤗᤠᤗᤠᤶ ᤁᤢᤒᤣ ᤜᤴᤍᤢᤀᤠᤱ ᤆᤧᤰᤋᤢᤛᤡᤖᤥ॥

᥈᥊ ᤂᤧᤱᤜᤠ᤹ ᤁᤢᤓᤠᤖᤧᤃ ᤐᤠᤘᤗᤖᤧ ᤐᤠ᤺ᤳᤋᤢᤒᤠᤴ ᤏᤠᤔᤧᤛᤠ᤹ᤖᤢ ᤁᤖ ᤘᤣ᤹ᤜᤠ᤹ᤖᤧᤃ ᤏᤠᤔᤧᤴᤇᤠ᤹ᤖᤢᤴᤗᤥ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤡ᤹ ᤗᤢᤶᤔᤥᤀᤣ ᤏᤡᤱᤘᤠ᤹ ᤔᤧᤴᤍᤱ ᤐᤥ᤺ᤰᤂᤧᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤐᤣ᤺ᤰᤔᤠᤏᤢ᤺ᤸᤗᤧ ᤋᤃᤡ ᤐᤠᤘᤗᤖᤧ ᤀᤰᤂᤣ ᤔᤧᤳᤋᤢᤛᤡ. “ᤛᤧᤰᤂᤠᤀᤣ ᤏᤢᤖᤡᤰᤁᤠᤱ ᤛᤣᤛᤣᤔᤠᤱᤅᤡᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤁᤢᤔᤢᤖᤠᤀᤥᤗᤠᤶ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ ᤀᤰᤂᤣ ᤔᤧᤳᤋᤢᤛᤡᤀᤠᤱ ᤘᤠ᤹ᤖᤥ-

᥈᥌ “‘ᤁᤴ ᤔᤏᤠᤜᤠ᤹ᤖᤥ ᤐᤣᤃᤧ᤹ᤀᤠᤱ ᤀᤰᤂᤣ ᤔᤧᤳᤋᤧᤛᤧ᤹.

ᤀᤠᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ ᤁᤧᤄᤧᤵᤛᤢᤶ ᤀᤠᤸᤗᤛᤠᤱ ᤏᤢᤖᤡᤰᤁᤠᤱ ᤁᤧᤄᤧᤵᤛᤢᤶ.

ᤁᤖ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤗᤥ॥

ᤀᤠᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤀᤥᤃᤧᤔᤧᤳᤋᤢᤶ ᤀᤠᤸᤗᤛᤠᤱ ᤏᤢᤖᤡᤰᤁᤠᤱ ᤀᤥᤃᤧᤔᤧᤳᤋᤢᤶ ᤜᤧᤰᤁᤣᤛᤠᤱ ᤁᤧᤴᤏᤡᤛᤢᤶᤔᤡᤴᤗᤥ॥

᥈᥍ ᤌᤣᤀᤠᤱᤓᤧᤸᤗᤧ ᤁᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤁᤧᤎᤢᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤂᤢᤏᤡ᤹ ᤏᤧᤰᤂᤥ᤹ᤜᤠ᤹ ᤛᤢᤒᤧᤀᤠᤱ ᤐᤳᤗᤥ॥

ᤂᤢᤏᤡ᤹ ᤔᤡᤰᤜᤠ᤹ ᤛᤢᤒᤧᤀᤠᤱ ᤐᤳᤗᤥ॥

ᤔᤧ᤺ᤴᤏᤧ ᤑᤠ᤹ᤃᤪ ᤔᤧᤏᤡᤛᤢ. ᤔᤧᤄᤧᤵᤛᤢ.

ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤀᤡᤱᤃᤠ᤹ᤀᤥ ᤔᤧᤏᤢ᤺ᤰᤂᤧᤒᤠᤖᤥ

ᤜᤧᤰᤁᤩᤠᤱ ᤘᤣ᤺ᤴᤏᤡᤱᤒᤠ ᤘᤕᤧᤖᤥ ᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤖᤥ॥’”

᥈᥎ ᤜᤧᤰᤁᤩᤠᤱ ᤐᤠᤘᤗᤖᤧ ᤁᤢᤏᤢᤵᤔᤥ ᤀᤰᤂᤣ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤛᤧᤴᤗᤵᤖᤧ ᤛᤢᤏᤠᤀᤡᤱᤅᤡᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤐᤠᤱᤄᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤢ᤺ᤖᤡᤰᤁᤠᤱ ᤔᤧᤄᤧᤵᤛᤢ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥”

᥈᥏ (ᤜᤧᤰᤁᤩᤠᤱ ᤐᤠᤘᤗᤖᤧ ᤁᤴ ᤐᤠ᤺ᤳᤋᤢ ᤛᤢᤖᤢᤀᤠᤱ ᤕᤜᤢᤍᤡᤜᤠ᤹ ᤂᤢᤏᤡ᤹ ᤗᤢᤶᤔᤥ ᤛᤠ᤹ᤖᤡᤰ ᤐᤠ᤺ᤴᤎᤱ ᤔᤧᤎᤰᤋᤧᤖ ᤂᤧᤵᤔᤥᤗᤠᤶ ᤔᤧᤒᤣᤖᤥ॥)

᥉᥆ ᤋᤱᤒᤣ ᤏᤧᤳᤇᤡ ᤌᤠᤖᤡᤰ ᤐᤠᤘᤗᤖᤧ ᤀᤠᤒᤠᤅᤣ ᤋᤱᤃᤠᤶ ᤆᤥᤃᤢᤒᤠ ᤕᤧᤱᤘᤠᤜᤡᤶᤔᤥ ᤕᤠ᤺ᤰᤋᤧᤀᤠᤱ ᤁᤢᤍᤢᤶᤛᤧ ᤁᤧᤍᤠᤒᤠ ᤁᤧᤖᤧᤰ ᤔᤏᤠᤜᤠ᤹ ᤗᤠᤶᤍᤠ᤺ᤰᤔᤠ ᤐᤡᤖᤢᤛᤡᤖ ᤘᤕᤧᤖᤥ॥

᥉᥇ ᤜᤧᤰᤁᤩᤠᤱ ᤔᤧᤱᤃᤡᤀᤣ ᤜᤠᤱᤜᤠᤱ ᤗ᤹ᤖᤡᤰ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤴ ᤆᤥᤃᤢᤖ ᤁᤧᤍᤠᤒᤠ ᤁᤧᤒᤣ᤺ᤰᤐᤠᤜᤠ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤜᤢ᤹ᤖᤢᤛᤡᤖᤥ॥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤜᤧᤰᤁᤣ ᤆᤥ᤺ᤰᤔᤥᤗᤠᤶ ᤂᤢᤏᤧ᤹ ᤛᤠᤰᤔᤠ ᤔᤧᤱᤃᤥ᤺ᤳᤋᤢᤴᤗᤥ॥

ᤐᤠᤘᤗᤖᤧ ᤖᤥᤔᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤛᤰᤀᤡᤱᤄᤱᤅᤡᤴ ᤐᤠᤘᤗᤖᤧ ᤖᤥᤔ ᤕᤧᤰᤕᤰᤁᤥ ᤁᤧᤏᤧᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠᤖᤥ॥ ᤐᤠᤘᤗᤧᤴ ᤖᤥᤶᤔᤥ ᤔᤧᤶᤒᤣ᤺ᤰᤁᤣ ᤘᤕᤧ. ᤁᤖ ᤂᤧᤵᤔᤥ ᤐᤣ᤺ᤰᤔᤠᤀᤠᤱ ᤂᤧᤵᤔᤥᤒᤠ ᤏᤛᤠᤏᤡᤒᤠᤜᤠ᤹ ᤋᤢᤶᤔᤠᤛᤡ ᤜᤧᤰᤁᤩᤠᤱ ᤁᤢᤓᤠ ᤕᤧᤶ ᤌᤠᤖᤡᤰ ᤂᤧᤱᤜᤠ᤹ᤏᤢ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤛᤣ᤺ᤰ ᤆᤥᤃᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶᤒᤠ ᤁᤢᤓᤠ᤹ ᤂᤥᤔᤠᤀᤠᤱ ᤛ᤻ᤐᤣᤏ ᤗᤠᤈᤣ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤐᤣ᤺ᤰᤔᤠ ᤁᤧᤗ᤹ᤒᤠᤀᤠᤱ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧᤖᤥ॥ ᤁᤴ ᤛᤰᤀᤡᤱᤄᤱᤅᤥ ᤏᤛᤠᤏᤡᤒᤠ ᤜᤡᤱᤔᤴᤏᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤐᤠᤘᤗᤖᤧ ᤆᤧᤰᤂᤢᤀᤠᤱ ᤘᤠ᤹ᤖᤥ॥

ᤐᤠᤘᤗᤖᤧ ᤖᤥᤔ ᤛᤣᤛᤣᤜᤢᤵᤗᤰᤐᤠ ᤔᤏᤠᤜᤠ᤹ᤀᤥ ᤛᤣᤘᤠ ᤋᤥ᤺ᤴᤍᤢᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤥ ᤐᤣᤗᤡᤃᤧᤴ ᤋᤢᤘᤠ ᤋᤥ᤺ᤴᤍᤢᤒᤠ ᤐᤠ᤺ᤴᤏᤡᤴ ᤛᤠᤵᤋᤢᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤕᤜᤢᤍᤡᤛᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤛᤠᤱ ᤗᤠᤕᤥ ᤔᤧ᤺ᤴᤏᤣᤒᤠ ᤐᤥᤱᤔᤠ ᤐᤥ᤺ᤱ ᤗ᤹ᤖᤡᤰ ᤐᤠᤘᤗᤖᤧ ᤐᤥᤎᤰ ᤆᤥᤃᤢᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤗᤠᤕᤥᤖᤧ ᤋᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤗᤠᤕᤥ ᤔᤧ᤺ᤴᤏᤣᤒᤠ ᤐᤥᤱᤔᤠᤃ ᤕᤧᤛᤢ᤺ᤴ ᤏᤛᤠ᤺ᤴ ᤆᤥ᤺ᤰᤔᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥ ᤕᤧᤛᤢ᤺ᤴᤏᤢ ᤌᤡᤰᤜᤢᤵ ᤐᤥᤱᤔᤠᤸᤗᤧ ᤁᤢᤛᤱ ᤜᤡᤱᤔᤴᤏᤡᤴ ᤀᤠᤄᤥ᤺ᤛᤢᤶ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥ ᤏᤛᤠᤏᤡᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤏᤠᤖᤢᤱ ᤔᤧᤃᤳᤋᤢ᤹. ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤗᤠᤕᤥ ᤏᤢ ᤛᤡᤔᤧᤸᤗᤧᤴ ᤔᤢᤰᤛᤠᤶᤗᤠᤶᤒᤠ ᤆᤥ᤺ᤰᤕᤢᤶᤓᤥ ᤐᤡᤖᤢᤛᤡ᤹ᤖᤥ॥ ᤏᤠ᤺ᤳᤗᤠ ᥋-᥎ ᤀᤥ ᤐᤠᤘᤗᤖᤧ ᤛᤠᤶᤕᤥᤌᤡᤶᤔᤡᤸᤗᤧᤴ ᤏᤡᤱᤘᤠ᤹ᤛᤥ᤺ᤰᤁᤡᤴ ᤏᤢ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤴᤏᤥ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤆᤧᤰᤂᤢᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤆᤥᤃᤢᤒᤠ ᤏᤡᤱᤛᤣ᤺ᤰᤁᤥ ᤀᤰᤂᤣᤗ᤹ᤖᤡᤰ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤋᤠᤔᤠ ᤔᤧᤛᤢᤰᤐᤣ ᤑᤠ᤹ᤀᤠᤱ ᤐᤠ᤺ᤴ ᤌᤰᤗᤥ॥ ᤕᤜᤢᤍᤡᤜᤠ᤹ᤖᤧ ᤕᤧᤛᤢ᤺ᤴ ᤔᤧᤏᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤘᤣ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥ᤺ᤰᤔᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤔᤧᤄᤥᤛᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤛᤣ᤺ᤰ ᤘᤕᤧᤖᤥ॥ ᤁᤢᤏᤢᤵᤔᤥ ᤐᤠᤘᤗᤖᤧ ᤂᤪᤡᤛ᤻ᤋᤠᤏᤡ ᤜᤡᤱᤔᤴᤏᤥ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤛᤢᤰᤋᤧᤳ ᤗ᤹ᤖᤡᤰ ᤆᤧᤰᤂᤢᤀᤠᤱ ᤘᤠ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤛᤣᤘᤠ ᤆᤥ᤺ᤰᤔᤠ. ᤏᤛᤠᤏᤡᤒᤠᤜᤠ᤹ᤖᤧ ᤀᤠᤒᤠᤅᤣ ᤗᤠᤈᤣ᤹ ᤕᤢᤰᤛᤠᤒᤠᤜᤠ᤹ ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ᤏᤢ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤗᤰᤐᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥᤀᤠᤱ ᤛᤠᤵᤋᤢᤀᤠᤱ ᤐᤳᤗᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤏᤡᤱᤘᤠ᤹ᤛᤥ᤺ᤰ ᥇:᥇-᥇᥍

ᤔᤏᤠᤜᤠ᤹ ᤛᤧᤴᤗᤵ ᤆᤠᤜᤠᤒᤠ ᤔᤧᤈᤥᤰ ᥇:᥇᥎–᥉:᥈᥆

ᤛᤧᤴᤗᤵᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤛᤣ᤺ᤰ ᥉:᥈᥇–᥊:᥈᥋

ᤂᤪᤡᤛ᤻ᤋᤀᤥ ᤁᤢᤛᤱ ᤜᤡᤱᤔᤴ ᥋:᥇–᥎:᥉᥏

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤛᤣ᤺ᤰᤁᤥ ᤕᤜᤢᤍᤡᤜᤠ᤹ ᥏:᥇–᥇᥇:᥉᥌

ᤂᤪᤡᤛ᤻ᤋᤠᤏᤡ ᤌᤡᤶ ᥇᥈:᥇–᥇᥋:᥇᥉

ᤁᤢᤏᤢᤵᤔᤠ ᤏᤢ ᤐᤠᤘᤗᤖᤧ ᤁᤢᤛᤣᤘᤠ᤺ᤴ ᥇᥋:᥇᥊–᥇᥌:᥈᥍

ᤐᤠᤘᤗᤖᤧ ᤖᤥᤔᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤛᤣᤘᤠ

᥇

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤱᤛᤧ ᤛᤣᤃᤠᤱᤅᤠᤱ ᤁᤢᤛᤢᤏᤠᤀᤡᤱ ᤀᤡᤱᤓᤥᤛᤧ ᤀᤢ᤺ᤳᤋᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤀᤡᤱᤃᤠ᤹ ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤒᤠᤖᤥ॥

᥈ ᤁᤴ ᤛᤢᤏᤠᤀᤡᤱᤅᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤃᤡᤛᤠ ᤁᤢᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶᤒᤠ ᤛᤣᤛᤣ ᤛᤠᤶᤕᤥᤛᤠᤵᤗᤠᤀᤥ ᤔᤠᤱᤜᤧᤰ ᤆᤥᤃᤢᤀᤠᤱ ᤐᤳᤗᤥ॥

᥉ ᤁᤴ ᤛᤢᤏᤠᤀᤡᤱᤅᤡᤱᤃ ᤏᤡᤱᤘᤠ᤹ᤑᤢᤛᤠ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥᤖᤥ॥ ᤂᤢᤏᤧ᤹ᤃ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤗᤠᤶᤒᤠ ᤔᤧᤴᤇᤠᤶ ᤕᤠᤵᤔᤡ ᤐᤥ᤺ᤰᤂᤧ.

᥊ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶᤒᤠ ᤂᤢᤏᤧ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠᤸᤗᤧ ᤏᤡᤱᤘᤠ᤹ᤑᤢᤛᤠᤖᤥ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤖᤥ॥ ᤂᤢᤏᤧ᤹ᤀᤣ ᤕᤧᤛᤢ ᤂᤪᤡᤛ᤻ᤋ ᤀᤠᤏᤡ᤹ ᤍᤠᤱᤒᤠᤖᤥ॥

᥋ ᤂᤢᤏᤧ᤹ᤗᤠᤶ ᤏᤢ ᤁᤢᤔᤡᤱᤛᤥ ᤀᤡᤱᤎᤠᤱᤗᤧ ᤗᤠᤃᤡ ᤁᤧᤖᤧᤰ ᤗᤠᤈᤣ᤹ᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤖ ᤜᤧᤰᤁᤩᤠᤱ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤰᤕᤢᤰᤔᤡᤒᤠ ᤐᤥᤱᤔᤠ ᤛᤢᤕᤧᤶ ᤐᤡᤖᤡᤃᤧᤀᤠᤱ ᤘᤠ᤹ᤖᤥ॥

᥌ ᤂᤡᤏᤡ᤹ᤀᤠᤱ ᤂᤧᤱᤜᤠ᤹ᤏᤢᤀᤣ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤢᤔᤏᤠ ᤐᤥ᤺ᤱᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤀᤢ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤔᤡ᤺ᤶᤈᤡ ᤁᤧᤔᤧᤳᤋᤡ᤹ᤀᤠᤱ ᤀᤠᤒᤠᤅᤣ ᤁᤢᤛᤣᤛᤣ ᤔᤏᤠ ᤐᤥ᤺ᤱᤛᤧ ᤁᤧᤀᤢ᤺ᤳᤋᤡᤒᤠ ᤖᤥᤔa ᤕᤧᤰᤕᤰᤁᤥᤒᤠ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤜᤠᤖᤠ᤹ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤁᤧᤒᤡᤖᤡᤖᤖᤥ॥

ᤐᤠᤘᤗᤖᤧ ᤖᤥᤔ ᤕᤧᤰᤕᤰᤁᤥ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹

᥎ ᤁᤠᤰᤏᤢ᤺ᤸᤗᤧ ᤋᤃᤡ ᤂᤡᤏᤡ᤹ ᤁᤧᤖᤧᤰᤗᤧ ᤗᤠᤃᤡ ᤛᤣᤘᤠ ᤆᤥᤃᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤏᤥᤃᤧᤴ ᤐᤡᤖᤢᤱᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤘᤠ᤹ᤒᤠ ᤂᤡᤏᤡ᤹ ᤏᤛᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤀᤡᤱᤄᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤠᤰ ᤐᤡᤛᤠᤱ ᤛᤧᤖᤧᤀᤠᤱ ᤘᤠ᤹ᤖᤥ॥

᥏ ᤂᤢᤏᤧ᤹ ᤁᤢᤛ᤻ᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤗ ᤁᤧᤖᤧᤰ ᤀᤠᤏᤡᤱᤘᤠ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥᤃᤢᤱᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤡᤏᤡ᤹ ᤗᤠᤃᤡ ᤀᤧᤳᤗᤧᤱ ᤋᤢᤘᤠ ᤆᤥᤃᤢᤱᤒᤠᤴ ᤏᤡᤛᤢᤀᤠᤱ ᤘᤠ᤹ᤖᤥ॥

᥇᥆ ᤛᤍᤠᤍᤡᤱ ᤀᤡᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤠᤰᤂᤣᤗ᤹ᤖᤡᤰᤛᤠᤱ ᤗᤠᤶ ᤂᤥᤛᤢᤱᤅᤠᤱ ᤂᤡᤏᤡ᤹ᤀᤥ ᤋᤠᤔᤠ ᤛᤢᤰᤁᤠᤖ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤁᤠᤖᤥ॥

᥇᥇ ᤀᤡᤱᤃᤠ᤹ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤆᤥ᤺ᤰᤛᤧ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤔᤡᤴ ᤂᤡᤏᤡ᤹ᤏᤢ ᤜᤠᤔᤠ ᤑᤠ᤹ᤀᤠᤱ ᤛᤠ᤹ᤖᤡᤰᤁᤣ ᤂᤡᤏᤡ᤹ᤏᤢ ᤋᤢᤶᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤁᤧᤖᤧᤰᤗᤧ ᤏᤛᤠ᤺ᤴᤗᤠᤶᤒᤠ ᤜᤠᤱᤜᤠᤱ ᤀᤠᤔᤧᤳᤇᤡᤱᤗᤥ॥

᥇᥉ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤀᤥ ᤋᤠᤔᤠ ᤕᤖᤡᤰᤗᤧᤱ ᤏᤡᤱᤘᤠ᤹ ᤆᤥᤃᤢᤱ. ᤁᤖ ᤀᤠᤸᤗᤥ ᤌᤠᤖᤡᤰ ᤋᤠᤔᤠ ᤔᤧᤴᤇᤢᤰᤐᤧᤴ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤂᤥᤛᤧᤶᤔᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤀᤡᤱᤃᤠ᤹ ᤘᤣ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤂᤪᤡᤛ᤻ᤋᤀᤥ ᤋᤠᤖᤢᤱᤛᤡᤱᤒᤠ ᤜᤧᤰᤁᤣ ᤂᤡᤏᤡ᤹ᤀᤥᤗᤠᤶᤔᤠᤱ ᤕᤖᤡᤰ ᤔᤏᤠᤜᤠ᤹ ᤋᤠ᤺ᤵᤔᤠᤛᤡ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤂᤠᤛᤠᤶᤒᤠᤜᤠ᤹ ᤏᤢ ᤂᤠᤛᤠᤶ ᤔᤧ᤺ᤶᤒᤠᤜᤠ᤹. ᤜᤧᤰᤁᤩᤠᤱ ᤛᤡᤰᤁᤢᤶᤛᤠᤒᤠᤜᤠ᤹ ᤏᤢ ᤛᤎ᤺ᤰᤐᤠᤜᤠ᤹. ᤁᤧᤖᤧᤰᤗᤧ ᤗᤠᤃᤡ ᤛᤢᤏᤠᤀᤡᤱ ᤀᤡᤱᤓᤥᤔᤠᤀᤣ ᤐᤥᤱᤗᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤖᤥᤶᤔᤥ ᤁᤧᤘᤠ᤹ᤒᤠᤜᤠ᤹ᤀᤠᤱ ᤛᤢᤏᤠᤀᤡᤱ ᤀᤡᤱᤓᤥᤔᤠᤏᤡᤱ ᤛᤠ᤹ᤖᤡᤰ ᤀᤠᤛᤡᤰ ᤛᤔᤧᤀᤠᤱ ᤘᤠ᤹ᤖᤥ॥

᥇᥌ ᤁᤴ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤴ ᤀᤡᤱᤓᤥᤔᤠ ᤔᤧᤏᤢ᤺ᤴᤏᤠᤴᤗᤥ. ᤌᤣᤀᤠᤱᤓᤧᤸᤗᤧ ᤁᤴ ᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤠᤰ ᤔᤏᤠᤜᤠ᤹. ᤋᤃᤡ ᤕᤜᤢᤍᤡᤜᤠ᤹b ᤜᤧᤰᤁᤩᤠᤱ ᤕᤠᤱᤛᤡ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤋᤠᤱᤛᤧ᤺ᤵᤔᤠᤛᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤰᤂᤣᤗ᤹ᤖᤡᤰ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤈᤥᤰ ᤑᤠ᤹ᤀᤠᤱ ᤁᤴ ᤛᤢᤏᤠᤀᤡᤱᤅᤡᤸᤗᤧ ᤀᤥᤛᤣ᤺ᤴᤀᤠᤎᤠᤰᤗᤥ. ᤜᤧᤰᤁᤩᤠᤱ ᤁᤱᤃ ᤏᤛᤠ᤺ᤴᤗᤠᤶ ᤜᤣ᤺ᤰᤛᤡᤱᤅᤠᤱ ᤏᤛᤠ᤺ᤴᤗᤠᤶᤒᤠᤀᤣ ᤁᤢᤗᤡᤱᤍᤥ ᤁᤧᤳᤗᤥ॥ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤛᤠᤶᤕᤥᤏᤡᤒᤠᤱᤃ ᤏᤛᤠ᤺ᤴᤗᤠᤶᤒᤠᤀᤣ ᤜᤡᤱᤗᤥ॥”

ᤗᤠᤕᤥ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴ

᥇᥎ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤗᤠᤕᤥᤒᤠ ᤏᤢ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤎᤡᤶᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡ ᤛᤶᤍᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ॥ ᤜᤠᤒᤠ ᤁᤴ ᤔᤏᤠᤜᤠ᤹ᤖᤧᤀᤣ ᤂᤢᤏᤡ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤛᤧᤰᤂᤠ᤺ᤴ ᤌᤣ᤺ᤰᤋᤢᤀᤠᤱ ᤘᤠ᤹ᤖᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤢᤛᤡᤱ ᤏᤡ᤺ᤵᤔᤠ ᤁᤧᤒᤥ᤺ᤱᤒᤠ ᤁᤠᤰ ᤐᤠ᤺ᤴᤜᤠ᤹ᤃ ᤀᤠᤒᤠᤅᤣ ᤂᤧᤱᤜᤠ᤹ ᤀᤥᤛᤣ᤺ᤴᤎᤠᤰᤋᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤢᤖᤡᤰᤁᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥

᥈᥆ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤀᤠᤱᤎᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤔᤧᤴᤍᤧᤵᤔᤏᤠᤒᤠ ᤁᤢᤛᤢᤶᤒᤥ᤺ᤴ- ᤔᤧᤴᤏᤢᤵᤔᤏᤠᤒᤠ ᤁᤢᤔᤢᤰᤛᤠᤶ ᤏᤢ ᤏᤡᤱᤘᤠ᤹ᤑᤢᤃᤧᤴ ᤏᤥᤛᤪᤱᤅᤡᤴ- ᤏᤢᤖᤡᤰᤁᤠᤱ ᤏᤡᤍᤧᤳᤋᤧᤀᤠᤱ ᤘᤠ᤹ᤖᤥ॥ ᤂᤧᤱᤜᤠ᤹ᤃ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ᤗᤠᤶᤔᤣ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤧᤳᤋᤧᤀᤠᤅ ᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤴᤏᤡ᤺ᤶᤏᤠ ᤗᤠᤶᤛᤡᤱᤔᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥

᥈᥇ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤛᤠᤱ ᤂᤢᤏᤧ᤹ ᤐᤡᤔᤠ ᤁᤧᤒᤥ᤺ᤱᤒᤠ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤶᤒᤡᤖᤢᤴ ᤜᤧᤰᤁᤩᤠᤱ ᤏᤥᤃᤧᤴᤏᤠᤱ ᤔᤧᤶᤒᤡᤖᤢᤴᤗᤥ॥ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤡ᤺ᤳᤇᤡᤱᤛᤠᤶᤔᤡᤴ ᤑᤧᤳᤗᤠ᤹ᤖᤧ ᤐᤣᤖᤥ. ᤜᤧᤰᤁᤩᤠᤱ ᤂᤢᤏᤡ᤹ ᤀᤍᤱ ᤏᤡᤱᤘᤠ᤹ᤀᤡᤴ ᤂᤠᤍᤠᤵᤋᤢᤀᤠᤱ ᤘᤠ᤹ᤖᤥ॥

᥈᥈ ᤂᤧᤱᤜᤠ᤹ᤖᤧ ᤀᤠᤏᤡᤃᤧ ᤛᤡᤰᤁᤢᤶᤛᤠᤒᤠ ᤘᤕᤡᤃᤧ ᤔᤧᤗ᤹ᤛᤠᤱ ᤂᤧᤱᤜᤠ᤹ᤃ ᤀᤍᤱ ᤔᤧᤒᤥ᤺ᤰᤂᤧᤖᤥ॥

᥈᥉ ᤂᤧᤱᤜᤠ᤹ᤖᤧ ᤀᤠᤈᤢᤏᤡᤒᤠ ᤔᤡᤔᤡᤍᤡᤱᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥ᤺ᤰᤔᤠᤸᤗᤧ ᤁᤢᤗᤧᤰᤘᤠ ᤁᤧᤛᤡᤒᤠ ᤁᤧᤒᤣ᤺ᤰᤐᤠ ᤔᤧᤴᤇᤠᤶ ᤕᤠᤵᤔᤡ. ᤌᤰᤛᤠ. ᤐᤢᤛᤠ ᤏᤢ ᤁᤧᤛ᤺ᤴᤇᤡᤱᤒᤠ ᤌᤰᤛᤠᤜᤠ᤹ ᤜᤧᤰᤋᤱᤒᤠ ᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤔᤧᤈᤥᤃᤢᤖᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤂᤢᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤒᤠᤸᤗᤧ ᤁᤥ᤺ᤳᤋᤢᤒᤠ ᤛᤡᤰᤁᤧᤗᤧ᤺ᤱᤒᤠ ᤕᤠᤰᤏᤠᤶᤔᤥᤀᤣ ᤘᤠ᤹ᤔᤠ ᤐᤠᤱᤄᤢᤛᤡ. ᤜᤧᤰᤁᤩᤠᤱ ᤂᤢᤏᤡ᤹ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤌᤰᤁᤥ ᤛᤡᤖᤡᤱᤔᤔᤠ ᤕᤠ᤺ᤶᤒᤰ ᤔᤧᤈᤥ᤺ᤰᤛᤡᤱᤗᤥ॥

᥈᥋ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤰᤂᤠ᤺ᤴ ᤏᤛᤠ᤺ᤴ ᤆᤥ᤺ᤰᤔᤠᤸᤗᤧ ᤁᤢᤗᤧᤰᤘᤠ ᤏᤡᤏᤡᤒᤠᤀᤣ ᤀᤡᤱᤗᤧᤰᤐᤠ ᤐᤠ᤺ᤴᤜᤠ᤹ ᤏᤛᤠ᤺ᤴ ᤔᤧᤈᤥᤃᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤧᤰᤘᤠ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴ ᤛᤣᤘᤠ ᤔᤧᤈᤥᤃᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤛᤍᤠᤍᤡᤱ ᤏᤧᤶᤓᤥᤃᤧᤴ ᤏᤠᤖᤠ ᤑᤥᤔᤠ ᤗᤠ᤹ᤖᤢᤖᤥ॥ ᤀᤠᤔᤧᤴ॥

᥈᥌ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤛᤡᤖᤡᤱ ᤀᤠᤔᤔᤒᤠ ᤕᤠᤶᤒᤥ᤺ᤵᤔᤠ ᤏᤡᤱᤘᤠ᤹ᤀᤥ ᤗᤧᤖᤢᤛᤡᤖᤥ॥ ᤜᤧᤰᤁᤣᤗ᤹ᤖᤡᤰ ᤔᤧᤴᤇᤢᤔᤠᤜᤠ᤹ᤖᤧᤀᤠᤱ ᤁᤧᤒᤥ᤺ᤱᤒᤠ ᤁᤧᤕᤢᤒᤠ ᤁᤢᤀᤡᤛᤡ᤺ᤰ ᤕᤧᤶᤒᤡᤳᤇᤠ᤹ᤜᤠ᤹ᤏᤢ ᤀᤡᤶᤔᤠᤸᤗᤧ ᤁᤢᤗᤧᤰᤘᤠ ᤔᤧᤴᤇᤢᤔᤠᤜᤠ᤹ᤏᤢᤀᤣ ᤑᤧᤴ ᤕᤠ᤺ᤶᤒᤰ ᤔᤧᤈᤥᤃᤢ॥

᥈᥍ ᤜᤧᤰᤁᤣᤗ᤹ᤖᤡᤰ ᤕᤧᤶᤒᤡᤳᤇᤠ᤹ᤜᤠ᤹ᤖᤧᤀᤠᤱ ᤁᤧᤒᤥ᤺ᤱᤒᤠ ᤁᤧᤕᤢᤒᤠ ᤁᤢᤀᤡᤛᤡ᤺ᤰ ᤔᤧᤴᤇᤢᤔᤠᤜᤠ᤹ᤏᤢ ᤀᤡᤶᤔᤠᤸᤗᤧ ᤁᤢᤗᤧᤰᤘᤠ ᤘᤣ᤹ ᤕᤧᤶᤒᤡᤳᤇᤠ᤹ᤜᤠ᤹ᤏᤢ ᤕᤠᤶᤒᤥ᤺ᤵᤔᤠ ᤏᤡᤱᤘᤠ᤹ᤀᤡᤸᤗᤧ ᤕᤠ᤺ᤴᤍᤢᤛᤡᤀᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤃ ᤔᤧᤈᤥᤃᤢᤒᤠ ᤂᤧᤴ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧᤴ ᤂᤢᤶᤍᤡᤱ ᤀᤠᤒᤠᤅᤣ ᤌᤰᤁᤥ ᤔᤧᤄᤥᤛᤢᤖᤥ॥

᥈᥎ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤏᤡᤛᤢ ᤔᤧᤎᤠᤛᤢᤒᤠ ᤐᤠ᤺ᤴᤜᤠ᤹ ᤔᤧᤏᤠ᤹ᤖᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤑᤧᤴ ᤏᤡᤱᤘᤠ᤹ᤀᤥ ᤗᤧᤖᤢᤛᤡᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤆᤥ᤺ᤰᤔᤠ ᤔᤧᤴᤏᤢ᤹ᤔᤏᤠ ᤐᤠ᤺ᤴᤜᤠ᤹ ᤔᤧᤈᤥᤃᤢᤖᤥ॥

᥈᥏ ᤂᤧᤱᤜᤠ᤹ ᤁᤠᤰ ᤐᤖᤡᤰᤐᤠ ᤁᤢᤀᤡᤓᤧᤶᤔᤠ. ᤑᤧᤴᤏᤡᤱᤘᤠ᤹. ᤂᤡ᤺ᤶᤔᤠ ᤜᤧᤰᤁᤩᤠᤱ ᤆᤡ᤺ᤳᤇᤡᤱᤔᤠ. ᤏᤠᤜᤧᤶᤔᤠ. ᤔᤏᤠᤛᤧᤵᤔᤠ. ᤂᤣᤔᤠ ᤌᤰᤔᤠ. ᤀᤡᤱᤗᤧᤰᤔᤠ. ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤢᤰᤗ ᤆᤥ᤺ᤰᤔᤠ ᤐᤠ᤺ᤴᤜᤠ᤹ᤖᤰ ᤔᤧᤀᤡ᤺ᤳᤋᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤏᤠ ᤁᤧᤈᤧᤱᤒᤠ.

᥉᥆ ᤔᤏᤠ ᤆᤠ᤺ᤳᤌᤡ ᤁᤧᤍᤣᤒᤠ. ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤈᤡ᤺ᤵᤐᤠ. ᤔᤏᤠ ᤋᤠᤵᤑᤧ᤺ᤸᤗᤡᤰ ᤁᤧᤔᤧᤵᤐᤠ. ᤀᤠᤱᤍᤡᤱ ᤁᤧᤗ᤹ᤒᤠ ᤜᤧᤰᤁᤩᤠᤱ ᤁᤧᤜᤧᤴᤇᤡᤱᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤖᤧ ᤑᤧᤴ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤁᤢᤛᤱ ᤗᤠᤶ ᤔᤧᤃᤥ᤺ᤳᤋᤢ᤹. ᤜᤧᤰᤁᤩᤠᤱ ᤔᤠᤒᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴ ᤔᤧᤱᤄᤧᤵᤛᤢᤴ॥

᥉᥇ ᤂᤧᤱᤜᤠ᤹ ᤀᤍᤱ ᤔᤧᤈᤥᤰ. ᤔᤧᤈᤥᤃᤢᤒᤠ ᤔᤠᤱᤜᤧᤰᤜᤠ᤹ ᤔᤧᤱᤃᤧᤳᤋᤢᤴ. ᤔᤏᤠᤜᤠ᤹ ᤗᤢᤱᤔᤠ᤹ ᤔᤧᤴᤍᤢᤰᤋᤢᤴᤇᤡᤴ. ᤜᤧᤰᤁᤩᤠᤱ ᤂᤢᤏᤡ᤹ ᤗᤢᤱᤔᤠ᤹ ᤛᤩᤠ᤺ᤳ ᤔᤧᤗ᤹ᤏᤧᤴᤗᤥ॥

᥉᥈ ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤃ ᤛᤡᤔᤧᤸᤗᤧᤴ ᤂᤢᤶᤍᤡᤱ ᤂᤥᤔᤠ ᤗᤠ᤹ᤖᤢᤛᤡ᤹ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤱᤜᤠ᤹ᤖᤧ ᤏᤢᤖᤡᤰᤁᤠᤱ ᤔᤧᤏᤡᤛᤢᤛᤠᤱ ᤀᤠᤒᤠᤅᤣᤖᤰ ᤀᤰᤋᤱᤒᤠ ᤕᤠ᤺ᤶᤒᤰ ᤔᤧᤴᤈᤥᤃᤢᤴ. ᤁᤖ ᤜᤧᤰᤋᤱᤒᤠ ᤁᤧᤈᤥ᤺ᤰᤐᤠ ᤘᤣ᤹ ᤔᤏᤠᤜᤠ᤹ᤀᤠᤱ ᤏᤢᤒᤠ ᤁᤧᤈᤥᤃᤢᤶᤗᤥ ᤔᤧᤔᤧᤳᤋᤢᤛᤡ᤹ᤖᤥ॥

a 

᥇:᥍ ᤖᤥᤔ- ᤖᤥᤔ ᤕᤧᤰᤕᤰᤁᤡᤴ ᤖᤥᤔᤡ ᤜᤠᤱᤈᤢᤶᤔᤡᤸᤗᤧᤴ ᤜᤠᤱᤐᤠᤱ ᤘᤕᤧ॥

b 

᥇:᥇᥌ ᤋᤃᤡ ᤕᤜᤢᤍᤡᤜᤠ᤹- ᤕᤧᤛᤢ ᤕᤜᤢᤍᤡ ᤜᤡᤶᤛᤕᤱᤅᤥ ᤛᤠᤘᤠ᤺ᤴᤇᤡᤅᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤈᤣ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤢ॥ ᤕᤠᤱᤛᤡ. ᤛᤢᤏᤠᤀᤡᤱᤅᤡᤴ ᤁᤧᤖᤧᤰ ᤔᤏᤠᤜᤠ᤹ᤀᤥ ᤏᤢ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤀᤡᤱᤓᤥ᤺ᤔᤠ ᤐᤥ᤺ᤰᤂᤧ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴ

᥈

ᤘᤣ᤹ᤜᤠ᤹ ᤀᤠᤵᤋᤡᤰ ᤁᤢ᤺ᤵᤔᤠᤛᤡ ᤗᤠ᤹ᤖᤡᤃᤧ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶ. ᤁᤖ ᤂᤡᤏᤡ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤗᤠᤶᤛᤡᤱᤔᤠ ᤐᤠ᤺ᤴ ᤌᤣᤀᤠᤱ ᤁᤧᤱᤃᤳᤋᤢᤶᤔᤡᤴᤗᤥ. ᤌᤣᤀᤠᤱᤓᤧᤸᤗᤧ ᤌᤣ ᤐᤠ᤺ᤴᤏᤥ ᤘᤣ᤹ᤜᤠ᤹ ᤀᤠᤵᤋᤡᤰ ᤁᤧᤃᤢ᤺ᤳᤋᤢᤶᤛᤡᤶ ᤜᤠᤒᤠ ᤂᤧᤴ ᤐᤠ᤺ᤴᤏᤡᤴᤏᤣ ᤂᤡᤏᤡ᤹ᤀᤠᤱ ᤁᤧᤈᤥᤃᤢᤶᤗ ᤁᤧᤘᤕᤡ᤹ᤖᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤀᤠᤱ ᤀᤠᤒᤠᤅᤣ ᤀᤠᤵᤋᤡᤰ ᤁᤧᤃᤢ᤺ᤳᤋᤠᤛᤡ᤹ᤖᤥ॥

᥈ ᤀᤠᤸᤗ ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡᤸᤗᤧ ᤂᤢᤏᤧ᤹ ᤛᤧᤰᤂᤠᤗᤠᤶ ᤂᤠᤛᤧᤴ ᤗᤥ᤺ᤴᤍᤢᤛᤡ᤹ ᤑᤠ᤹ᤀᤠᤱ ᤀᤠᤏᤡ᤹ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤜᤧᤰᤋᤱᤒᤠ ᤐᤠ᤺ᤴᤏᤥ ᤂᤡᤏᤡ᤹ ᤘᤣ᤹ ᤔᤏᤠᤜᤠ᤹ ᤀᤠᤵᤋᤡᤰ ᤁᤧᤃᤢ᤺ᤳᤋᤢᤶᤛᤡᤶ. ᤁᤖ ᤀᤠᤒᤠᤅᤣᤃ ᤒᤠᤜᤧᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤁᤧᤈᤥᤃᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤔᤧᤒᤡᤖᤡᤃᤧᤴ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ᤒᤡ᥅

᥊ ᤔᤧ᤺ᤱᤃᤪ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠᤴ. ᤏᤠᤛᤡ ᤁᤧᤎ᤺ᤳᤋᤡᤒᤠᤴ ᤜᤧᤰᤁᤩᤠᤱ ᤁᤢᤛᤡᤰ ᤏ᤺ᤶᤏ᤺ᤶ ᤗ᤹ᤒᤠᤴ ᤜᤏᤧ ᤁᤧᤗᤣ᤺ᤳᤋᤢᤶᤒᤡ᥅ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤜᤡᤴᤍᤡᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠ ᤑᤠ᤹ᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤡ᥅

᥋ ᤁᤖ ᤂᤡᤏᤡ᤹ ᤜᤠᤍᤡᤱ ᤁᤧᤎᤰᤐᤠ ᤏᤢ ᤗᤠᤕᤥᤗᤠᤶ ᤔᤧᤴᤏᤢ᤺ᤱᤔᤏᤠᤒᤠ ᤏᤡᤱᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ. ᤁᤢᤍᤥ᤺ᤵᤔᤠ ᤂᤠᤛᤧᤴᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤔᤠ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤠᤰᤁᤧᤴᤏᤡᤴ ᤁᤧᤓᤥ᤺ᤰᤂᤢᤶᤗ ᤁᤧᤘᤕᤡ᤹ᤖᤥ॥

᥌ ᤌᤣᤀᤠᤱᤓᤧᤸᤗᤧ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰᤁᤣ ᤏᤢ᤺ᤰᤋᤢ ᤐᤡᤖᤢᤛᤡ᤹ᤖᤥ॥”

᥍ ᤁᤢᤓᤠ ᤔᤏᤠᤜᤠ᤹ᤖᤧ ᤆᤰᤔᤧᤸᤗ᤹ᤀᤣ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤡᤔᤡᤍᤡᤱ. ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤀᤠᤈᤢᤏᤡ ᤜᤡᤱᤔᤴ ᤔᤧᤃᤥ᤺ᤳᤋᤢᤖ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤖᤢᤛᤡ᤹ᤖᤥ॥

᥎ ᤁᤖ ᤛᤧᤰᤂᤠ᤺ᤴ ᤁᤧᤏᤠ᤹ᤒᤠ. ᤀᤡᤱᤃᤠ᤹ᤖᤰ ᤆᤥᤃᤢᤱ ᤆᤠᤱ ᤁᤧᤗ᤹ᤒᤠ ᤜᤧᤰᤁᤩᤠᤱ ᤑᤧᤴᤐᤠ᤺ᤴᤏᤥ ᤁᤧᤒᤵᤐᤠ ᤔᤏᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤂᤢᤶᤍᤡᤱ ᤐᤡᤖᤢᤛᤡ᤹॥

᥏ ᤜᤧᤰᤁᤩᤠᤱ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤖᤧᤰ. ᤋᤃᤡ ᤕᤜᤢᤍᤡᤜᤠ᤹ ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤠᤰᤐᤠ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤌᤠᤛᤢᤛᤡ᤹ᤖᤥ॥

᥇᥆ ᤁᤖ ᤏᤢᤒᤠ ᤐᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤔᤡᤔᤡᤍᤡᤱ. ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤛᤏᤠᤖᤢᤱᤅᤡᤴ ᤔᤧᤄᤥᤛᤢ᤹- ᤋᤃᤡ ᤕᤜᤢᤍᤡᤜᤠ᤹ᤖᤧ ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤀᤠᤱ ᤔᤧᤄᤥᤛᤢ᤹ᤖᤥ॥

᥇᥇ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤀᤣ᤺ᤰᤐᤀᤣ᤺ᤰ ᤔᤧᤈᤥᤃᤢᤴᤇᤡᤴᤗᤥ॥

᥇᥈ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤠᤶᤕᤥᤌᤡᤶ ᤔᤧᤱᤃᤳᤋᤢᤴᤇᤠᤱ ᤗᤠᤕᤥ ᤔᤧᤈᤥᤃᤢᤸᤗᤧ ᤂᤢᤶᤍᤡᤱ ᤔᤧᤄᤥᤛᤢ᤹. ᤜᤧᤰᤁᤣᤗ᤹ᤖᤡᤰᤁᤣ ᤕᤜᤢᤍᤡᤜᤠ᤹ᤖᤧ ᤛᤠᤶᤕᤥᤌᤡᤶᤔᤡᤴ ᤔᤧᤃᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤸᤗᤧ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰᤁᤣ ᤂᤢᤶᤍᤡᤱ ᤔᤧᤄᤥ᤺ᤛᤢ᤹ᤖᤥ॥

᥇᥉ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤴ ᤂᤧᤶᤔᤠᤀᤠᤱᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤠᤶᤕᤥᤏᤡᤒᤠ ᤀᤠᤶᤒᤥᤱᤏᤧᤴ. ᤁᤖ ᤛᤠᤶᤕᤥᤌᤡᤶᤔᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤏᤡᤒᤠ ᤀᤠᤗᤣ᤺ᤳᤗᤥ॥

᥇᥊ (ᤜᤧᤰᤁᤣᤗ᤹ᤖᤡᤰᤁᤣ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤠᤶᤕᤥᤌᤡᤶᤔᤡᤴ ᤔᤧᤱᤃᤳᤋᤢᤴ ᤁᤖ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤔᤧᤈᤥᤃᤢᤸᤗᤧ ᤀᤠᤶᤓᤠᤛᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤥᤗᤠᤶᤒᤠᤀᤣ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ ᤁᤧᤗ᤹ᤒᤠᤴ ᤀᤥᤛᤣ᤺ᤴᤍᤠᤱ ᤐᤥᤱᤗᤥ॥

᥇᥋ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤥ ᤛᤠᤶᤕᤥᤌᤡᤶᤔᤡᤴ ᤛᤠᤵᤋᤧᤀᤠᤱ ᤐᤳ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤔᤧᤈᤥᤃᤢ᤹ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤂᤠᤛᤡᤱᤅᤡᤸᤗᤧ ᤂᤧᤱᤜᤠ᤹ ᤁᤢᤓᤠ ᤕᤧᤶᤔᤥ ᤀᤠᤵᤋᤡᤰ ᤁᤢ᤺ᤳᤋᤢᤛᤡ᤹ ᤜᤧᤰᤁᤩᤠᤱ ᤁᤢᤓᤠ ᤕᤧᤶᤔᤥ ᤏᤠᤅᤢᤛᤡ᤹ᤖᤥ॥)

᥇᥌ ᤁᤴ ᤐᤠ᤺ᤴᤜᤠ᤹ᤃ ᤀᤡᤱᤃᤠ᤹ ᤀᤡᤱᤓᤥᤛᤢᤱᤒᤠ ᤛᤢᤏᤠᤀᤡᤱ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋ ᤕᤧᤛᤢᤗᤠᤶᤒᤠ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤜᤠ᤹ ᤂᤠᤛᤧᤴ ᤆᤥᤃᤢᤒᤠ ᤕᤧᤴᤏᤥ ᤐᤥᤱᤗᤥ॥

ᤕᤜᤢᤍᤡᤜᤠ᤹ ᤏᤢ ᤛᤠᤶᤕᤥᤌᤡᤶᤔᤡᤴ

᥇᥍ ᤁᤖ ᤀᤡᤱᤃᤠ᤹ ᤕᤜᤢᤍᤡᤀᤠᤖᤥ ᤁᤧᤒᤠ᤺ᤳᤋᤢᤀᤠᤱ ᤛᤠᤶᤕᤥᤌᤡᤶᤔᤡᤴ ᤏᤡᤱᤘᤠ᤹ ᤀᤡᤖᤧ ᤂᤥ᤺ᤵᤋᤢᤖ ᤁᤧᤈᤥᤃᤢ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤏᤡ᤺ᤳᤋᤢᤱ ᤑᤠ᤹ᤀᤠᤱ ᤀᤠᤱᤍᤡᤱ ᤁᤧᤗ᤹.

᥇᥎ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤡᤴ ᤁᤧᤏᤡᤛᤢ᤹ᤀᤠᤱ ᤛᤠᤶᤕᤥᤌᤡᤶᤔᤡᤴ ᤁᤧᤜᤢ᤹ᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤏᤢᤒᤠ ᤐᤠ᤺ᤴᤜᤠ᤹ ᤛᤣ᤺ᤰᤔᤠ ᤁᤧᤛᤢᤰᤋᤢ᤹.

᥇᥏ ᤜᤧᤰᤁᤩᤠᤱ ᤔᤡᤰᤑ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤏᤢ ᤂᤠᤍᤠᤶᤔᤠᤗᤢᤶᤔᤥ ᤁᤧᤘᤠ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤀᤥ᤺ᤳᤋᤡᤀᤠ ᤑᤠ᤹ᤀᤠᤱ ᤏᤡᤛ᤻ᤛᤣ ᤁᤧᤈᤥᤃᤢᤀᤠᤱ ᤁᤧᤘᤠ᤹.

᥈᥆ ᤀᤍᤱᤜᤠ᤹ᤖᤧ ᤂᤢᤏᤡ᤹ ᤛᤢᤈᤠᤍᤠᤱᤒᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤧᤸᤗᤧ᤺ᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤰᤛᤠᤶᤒᤠᤀᤠ ᤗ᤹ᤖᤡᤰ ᤁᤧᤀᤡ᤺ᤳᤋᤢ᤹. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤛᤠᤶᤕᤥᤌᤡᤶᤔᤥ ᤁᤠᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤛᤧᤰᤂᤠ ᤐᤠ᤺ᤴᤜᤠ᤹ ᤂᤥᤛᤢᤱᤅᤠᤱ ᤘᤠ᤹ᤀᤠ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢ᤹ᤖᤥ॥

᥈᥇ ᤜᤧᤰᤁᤣᤏᤧ ᤑᤠ᤹ᤃᤪ ᤂᤧᤏᤧ᤹ ᤘᤣ᤹ᤜᤠ᤹ ᤁᤧᤜᤢ᤹ᤖᤢᤛᤡᤀᤠᤱ ᤌᤣᤀᤠᤱ ᤀᤠᤒᤠᤅᤣ ᤁᤧᤴᤜᤢ᤹ᤛᤡᤱᤅᤡᤴᤒᤣ᥅ ᤂᤢ᤺ᤶᤔᤠ ᤔᤧ᤺ᤴ ᤗ᤹ᤖᤡᤰ ᤀᤡᤱᤃᤧᤓᤥᤛᤢᤀᤠᤱ ᤁᤧᤄᤢ᤺ᤴᤒᤡ᥅

᥈᥈ ᤂᤧᤏᤧ᤹ ᤘᤣ᤹ᤜᤠ᤹ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ ᤗ᤹ᤖᤡᤰ ᤁᤧᤔᤧᤳᤋᤢᤛᤡᤀᤠᤱ ᤀᤠᤒᤠᤅᤣ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤡ᥅ ᤏᤠᤘᤠᤀᤡᤳᤗᤠᤜᤠ᤹ ᤀᤠᤛᤡᤰᤔᤧᤗᤧ᤺ᤱ ᤁᤧᤒᤠ᤺ᤳᤋᤢᤀᤠᤱ ᤏᤠᤘᤠᤀᤡᤳᤗᤠ ᤁᤧᤕᤢᤱᤒᤠ ᤔᤠᤱᤜᤡᤶᤔᤥ ᤔᤧᤍᤥ᤺ᤴᤍᤢᤒᤠ ᤕᤠᤱᤅᤡᤴ ᤁᤧᤄᤢ᤺ᤳᤋᤢ᤹ᤒᤡ᥅

᥈᥉ ᤂᤧᤏᤧ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤗᤧᤛ᤻ᤛᤢᤱ ᤗ᤹ᤖᤡᤰ ᤀᤠᤱᤍᤡᤱ ᤁᤧᤗ᤹. ᤁᤖ ᤛᤠᤶᤕᤥᤌᤡᤶᤔᤡᤴ ᤁᤧᤓᤣ᤺ᤴᤍᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠ᤺ᤳᤌᤡ ᤁᤧᤍᤣᤛᤢᤖᤥ॥

᥈᥊ ᤛᤠᤶᤕᤥᤛᤠᤵᤗᤠᤀᤥ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤌᤡᤶᤔᤧᤴᤍᤱ ᤛᤢᤘᤠᤱᤗᤢᤶᤔᤥ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤠ᤺ᤳᤌᤡ ᤐᤣᤀᤠᤱ ᤘᤠ᤹ᤖᤥ॥”

᥈᥋ ᤂᤧᤏᤧ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤳᤋᤢ ᤁᤧᤏᤠ᤺ᤳᤋᤢ᤹ᤏᤧ ᤑᤠ᤹ᤃᤪ ᤜᤷᤍᤥ ᤁᤧᤜᤧᤃᤢᤒᤠᤴ ᤏᤢᤒᤠᤀᤣ ᤐᤥᤱᤗᤥ. ᤁᤖ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤁᤧᤓᤣ᤺ᤴᤍᤢᤏᤧ ᤑᤠ᤹ᤃᤪ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤁᤧᤒᤥ᤺ᤱᤗᤥ॥

᥈᥌ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤠᤶᤕᤥᤌᤡᤶᤔᤡᤴ ᤔᤧᤀᤡ᤺ᤳᤋᤢ᤹ ᤔᤧᤏᤠ᤺ᤳᤋᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤜᤷᤍᤥ ᤁᤧᤜᤧᤰᤐᤠ ᤜᤧᤰᤁᤣᤀᤣ ᤀᤡᤋᤢᤛᤡᤖᤥ॥

᥈᥍ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤛᤠᤶᤕᤥᤌᤡᤶ ᤏᤢ ᤜᤷᤍᤥ ᤜᤧᤰᤔᤠ ᤌᤡᤶ ᤁᤧᤃᤵᤐᤠᤀᤠᤱ ᤛᤠᤶᤕᤥᤌᤡᤶᤔᤡᤴ ᤁᤧᤓᤣ᤺ᤶᤒᤠ ᤕᤜᤢᤍᤡᤛᤣ. ᤏᤠᤛᤡᤱᤃᤧᤴ ᤌᤰᤁᤥ ᤜᤷᤍᤥ ᤜᤧᤰᤔᤠ ᤌᤡᤶ ᤔᤧᤱᤃᤵᤔᤏᤠ ᤁᤖ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤂᤡᤏᤡ᤹ ᤁᤧᤗᤠ᤹ᤖᤡᤒᤠ ᤀᤠᤵᤋᤡᤰᤁᤡᤴ ᤁᤧᤶᤃᤢ᤺ᤳᤋᤡ᤹ᤖᤥ॥

᥈᥎ ᤕᤜᤢᤍᤡ ᤌᤡᤶᤔᤡᤸᤗᤰ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤧᤴ ᤛᤧᤰᤂᤠᤒᤠ ᤕᤜᤢᤍᤡ ᤔᤧ᤺ᤴ. ᤜᤧᤰᤁᤩᤠᤱ ᤜᤷᤍᤥ ᤜᤧᤰᤔᤠᤱᤃ ᤗᤠ᤺ᤰᤁᤠᤳᤐᤠ ᤏᤢ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤐᤠ᤺ᤴᤗᤰᤗᤥ॥

᥈᥏ ᤁᤖ ᤛᤧᤰᤂᤠᤒᤠ ᤕᤜᤢᤍᤡᤃ ᤏᤡᤱᤘᤠ᤹ᤀᤥᤏᤢ ᤐᤥᤱᤔᤠ ᤐᤥᤱ. ᤜᤧᤰᤁᤩᤠᤱ ᤛᤧᤰᤂᤠᤒᤠ ᤜᤷᤍᤥ ᤜᤧᤰᤔᤠᤱᤃ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰᤐᤠ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤐᤠ᤺ᤴ ᤔᤧ᤺ᤴ. ᤁᤖ ᤛᤡᤰᤗᤢᤱᤔᤥ ᤛᤣᤛᤣᤔᤠᤱᤅᤡᤸᤗᤧ ᤆᤥᤃᤢᤒᤠ ᤐᤠ᤺ᤴᤗᤥ॥ ᤜᤧᤰᤋᤱᤒᤠ ᤔᤏᤠᤴ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ

᥉

ᤜᤧᤰᤁᤣ᤺ᤸᤗᤧ ᤕᤜᤢᤍᤡ ᤐᤥᤱᤔᤠᤸᤗᤧ ᤌᤣ ᤀᤡᤴᤎᤠ᤺ᤰ ᤘᤠ᤹ᤒᤣ᥅ ᤜᤷᤍᤥ ᤜᤧᤰᤔᤠ ᤕᤜᤢᤍᤡ ᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤸᤗᤧ ᤌᤣ ᤐᤥ᤺ᤱᤒᤣ᥅

᥈ ᤛᤧᤰᤂᤠ᤺ᤸᤗᤧ ᤕᤜᤢᤍᤡ ᤐᤥᤱᤔᤠᤸᤗᤧ ᤁᤧᤖᤧᤰ ᤐᤖᤡᤰᤗᤧᤴ ᤏᤢᤒᤠ ᤐᤠ᤺ᤴᤜᤠ᤹ ᤘᤠ᤹ᤖᤥ᥄ ᤁᤠᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤐᤠ᤺ᤴᤏᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤢᤍᤡᤜᤠ᤹ ᤏᤠᤛᤠ᤹ᤖᤢᤛᤡᤀᤠᤱ ᤁᤢᤒᤠ᤺ᤴᤈᤠᤰᤁᤡᤸᤗᤧᤴ ᤗᤰᤐᤧᤴ ᤐᤡᤖᤢᤛᤡᤀᤠᤱ ᤘᤠ᤹॥

᥉ ᤂᤧᤱᤜᤠ᤹ ᤁᤢᤓᤠ ᤏᤛᤠ᤺ᤴᤛᤠᤒᤠ ᤔᤧᤴᤈᤥ᤺ᤰᤏᤧᤴᤇᤠᤱ ᤌᤣ ᤐᤥ᤺ᤰᤂᤧᤀᤠᤱᤒᤣ᥅ ᤂᤧᤱᤜᤠ᤹ ᤏᤛᤠ᤺ᤴᤛᤠᤒᤠ ᤔᤧᤴᤈᤥ᤺ᤰᤏᤧᤴᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤔᤧᤃᤧᤳᤋᤢᤶᤒᤡ᥅

᥊ ᤔᤧ᤺ᤴᤗᤥ᥄ ᤁᤧᤖᤧᤰ ᤔᤏᤠᤜᤠ᤹ ᤀᤡᤱᤗᤧᤰᤐᤠ ᤔᤧᤈᤥ᤺ᤰᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤒᤠ ᤆᤥ᤺ᤰᤗᤥ॥ ᤛᤠᤶᤕᤥᤛᤠᤵᤗᤠᤀᤥ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤐᤥᤱ ᤑᤠ᤹ᤀᤠᤱ ᤏᤡᤍᤧᤳᤗᤥ.

ᤜᤧᤰᤁᤩᤠᤱ ᤂᤠᤛᤧᤴ ᤐᤥᤱᤅᤡᤸᤗᤧ ᤂᤧᤏᤧ᤹ᤀᤣ ᤁᤧᤏᤠ᤺ᤴᤍᤢ᤹ᤖᤥ॥”

᥋ ᤁᤖ ᤁᤢᤓᤠᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹. ᤀᤠᤏᤡ᤹ ᤗᤠᤕᤥ ᤀᤠᤈᤥᤃᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤏᤡᤔᤠᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤳᤋᤧᤳᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤂᤢᤶᤍᤡᤱ ᤀᤠᤒᤡ᤺ᤸᤗᤧ ᤂᤢᤏᤧ᤹ ᤑᤧᤴ ᤕᤠ᤺ᤶᤒᤰ ᤆᤥᤃᤢᤒᤠ ᤐᤥᤱᤒᤡ᥅ (ᤀᤡᤱᤃᤠ᤹ ᤁᤢᤓᤠ ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰ ᤐᤠ᤺ᤳᤋᤠᤒᤠᤖᤥ॥)

᥌ ᤛᤧᤰᤂᤠᤛᤠᤱ ᤔᤧ᤺ᤴᤗᤥ᥄ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤶᤕᤥᤏᤡᤒᤠ ᤔᤧᤈᤥ᤺ᤰᤏᤧᤴᤏᤡᤸᤗᤧᤃ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤠᤛᤧᤴ ᤆᤥ᤺ᤰᤔᤠ ᤔᤧᤕᤠᤖᤢᤴᤗᤥ᥄

᥍ ᤁᤢᤓᤠᤖᤧ ᤔᤧᤒᤠ᤺ᤳᤋᤢᤒᤡᤗᤠ. “ᤀᤡᤱᤃᤠ᤹ ᤀᤠᤀᤡᤱᤗᤧᤰᤁᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤰᤂᤠ᤺ᤴ ᤏᤢ ᤁᤢᤔᤡᤔᤡᤍᤡᤱᤅᤡᤴ ᤑᤥᤛᤢ᤹ᤏᤧ ᤑᤠ᤹ᤃᤪ ᤌᤣᤀᤠᤱ ᤀᤠᤸᤗᤛᤠᤱ ᤗᤠᤕᤥᤒᤠ ᤁᤢᤀᤡᤛᤡ᤺ᤰ ᤀᤠᤵᤋᤡᤰ ᤁᤢ᤺ᤳᤋᤠᤒᤠᤒᤣ᥅”

᥎ ᤏᤢᤒᤠ ᤐᤠ᤺ᤴ ᤗ᤺ᤴᤗ ᤑᤠ᤹ᤀᤠᤱ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥᤃᤢᤶ ᤗ᤹ᤖᤡᤰ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧ᤹ᤔᤢ ᤑᤠ᤹ᤀᤠᤱ ᤁᤢᤓᤠ ᤔᤏᤠᤜᤠ᤹ᤖᤧ ᤐᤠ᤺ᤴ ᤔᤧᤎᤡᤰᤋᤡᤃᤧ᤹ᤖᤥ॥ ᤜᤧᤰᤁᤣ ᤁᤧᤒᤠ᤺ᤵᤐᤠᤜᤠ᤹ ᤀᤠᤵᤋᤡᤰ ᤁᤢ᤺ᤵᤔᤠ ᤗᤠ᤹ᤖᤢᤛᤡᤖᤥ॥

ᤁᤧᤖᤧᤰ ᤔᤏᤠᤜᤠ᤹ ᤗᤠᤕᤥᤒᤠᤛᤡ

᥏ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤕᤜᤢᤍᤡᤜᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤏᤢ᤺ᤸᤗᤧ ᤏᤢᤒᤠ ᤀᤠᤈᤥ᤺ᤰᤐᤡ᥅ ᤛᤧᤰᤂᤠᤛᤠᤱ ᤀᤠᤴᤈᤥ᤺ᤰᤏᤧᤴᤗᤥ᥄ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤠᤱ ᤗᤠᤕᤥ᤺ᤸᤗᤧ ᤋᤧᤳᤋᤢᤛᤡᤀᤠᤱ ᤘᤠ᤹ ᤑᤠ᤹ᤀᤠᤱ ᤔᤧᤳᤋᤢᤱ ᤛᤢᤖᤢᤱᤛᤡᤱᤅᤠᤱ ᤘᤠ᤹ᤖᤥ॥

᥇᥆ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤛᤠᤶᤕᤥᤏᤡᤒᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ. ᤗᤳᤌᤡᤰᤁᤠᤱ ᤜᤥ᤺ᤵᤗᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤠᤛᤡᤱ ᤁᤧᤏᤡ᤺ᤵᤐᤠ

ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤃᤥ᤺ᤵᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ॥

᥇᥈ ᤁᤧᤖᤧᤰᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤗᤧᤖᤢ ᤔᤧᤍᤣᤛᤢᤀᤠᤱ

ᤌᤣᤏᤠᤎᤣᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤜᤠ᤺ᤳᤋᤠᤱ ᤜᤥ᤺ᤵᤗᤥ. ᤗᤳᤌᤡᤰᤁᤠᤱ ᤜᤥ᤺ᤵᤗᤥ॥”

᥇᥉ “ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤛᤢᤳᤗᤠ᤺ᤱᤃ

ᤜᤱᤒᤧᤳ ᤁᤧᤒᤵᤐᤠ ᤀᤡᤵᤐᤢᤱᤅᤥᤗᤠᤶ ᤁᤧᤗ᤺ᤶᤒᤠ ᤏᤠᤶᤃᤧᤛᤢᤒᤠ ᤁᤢᤏᤠᤶ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

ᤂᤧᤱᤜᤠ᤹ ᤀᤡᤱᤗᤧᤰᤗᤰ ᤔᤧᤒᤠ᤺ᤳᤗᤥ॥” “ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤁᤠᤰ ᤐᤠ᤺ᤴᤏᤡᤱᤃ ᤀᤛᤣ᤺ᤰᤐᤠᤸᤗᤧ ᤁᤢᤏᤡᤱᤅᤡᤴ ᤜᤧᤰᤋᤱᤒᤠ ᤆᤥ᤺ᤰᤗᤥ॥”

᥇᥊ “ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤀᤥᤗᤠᤶ ᤛᤠᤱᤃᤪᤠ ᤏᤢ ᤋᤠᤵᤑᤧ᤺ᤶᤒᤠ ᤐᤠ᤺ᤴᤗᤰ ᤗ᤺ᤴᤗᤥ॥”

᥇᥋ “ᤂᤧᤱᤜᤠ᤹ᤃ ᤔᤏᤠᤛᤧᤵᤔᤠ ᤕᤠ᤺ᤶᤒᤰᤁᤥ ᤜᤠᤖᤠ ᤕᤠᤖᤡᤵ ᤔᤧᤒᤥᤱᤗᤥ.

᥇᥌ ᤂᤧᤱᤜᤠ᤹ ᤀᤠᤳᤋᤡ ᤔᤧᤒᤣ᤺ᤰᤛᤠᤱ ᤔᤧᤶᤓᤤ ᤏᤢ ᤋᤢᤰᤂᤣ ᤗᤠᤰᤂᤣ ᤔᤧᤍᤠᤖᤢ᤹.

᥇᥍ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤏᤠᤖᤢᤱᤅᤥ ᤀᤠᤰᤂᤣᤗ᤹ᤖᤡᤰ ᤘᤠ᤹ᤔᤠ ᤐᤥ᤺ᤱ ᤁᤧᤗ᤹ᤒᤠᤴ ᤔᤧᤴᤏᤡᤛᤢᤴᤗᤥ॥”

᥇᥎ “ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤡᤖᤢᤴᤗᤥ॥”

᥇᥏ ᤀᤠᤸᤗ ᤛᤠᤶᤕᤥᤌᤡᤶᤔᤡᤱᤃ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤁᤧᤘᤠ᤹ᤒᤠᤜᤠ᤹ᤀᤣ ᤐᤡᤖᤢᤛᤡᤒᤠᤴ ᤀᤠᤏᤡ᤹ ᤀᤠᤏᤡᤛᤢᤶᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤗᤠᤕᤥ ᤔᤧᤴᤈᤥ᤺ᤰᤔᤏᤠᤒᤠ ᤗᤧᤱᤛᤡᤱᤔᤠ ᤔᤧᤱᤄᤥᤏᤧᤴᤏᤠᤱ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤠᤛᤧᤴᤏᤥ ᤕᤧᤵᤔᤠ ᤐᤥᤱᤗᤥ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤌᤡᤶᤔᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤳᤋᤡᤴᤏᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤶᤒᤥᤱᤏᤧᤴᤗᤥ॥ ᤛᤠᤶᤕᤥᤌᤡᤶᤔᤡᤸᤗᤧᤃ ᤀᤠᤏᤡ᤹ ᤗᤠᤕᤥ ᤀᤠᤈᤥᤃᤢᤶᤔᤠᤱ ᤀᤠᤘᤠ᤹ ᤁᤧᤗ᤹ᤒᤠᤴ ᤀᤥᤛᤣ᤺ᤴ ᤀᤠᤎᤠᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤛᤠᤶᤕᤥᤏᤡᤒᤠ ᤆᤥᤃᤢᤛᤡ᤹

᥈᥇ ᤁᤖ ᤀᤠᤸᤗ ᤛᤠᤶᤕᤥᤌᤡᤶ ᤔᤧ᤺ᤴᤏᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤛᤡᤀᤠᤱ ᤘᤠ᤹ ᤁᤧᤗ᤹ᤒᤠ ᤗᤠᤶᤔᤡᤴ ᤂᤥᤍᤧᤳᤋᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤶᤕᤥᤌᤡᤶ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤀᤠᤱ ᤘᤠ᤹ᤖᤥ॥

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤛᤡᤒᤠ ᤁᤴ ᤗᤠᤶᤔᤡᤱᤃ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤏᤛᤠ᤺ᤴᤗᤠᤶᤔᤣ ᤂᤥᤍᤧᤳᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤢᤍᤡ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱ ᤗ᤹ᤖᤡᤰ ᤔᤧᤛᤧᤴᤍᤢᤴᤇᤡᤴᤗᤥ.

᥈᥉ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤃᤧᤴ ᤁᤢᤗᤡᤱᤍᤥ ᤔᤧᤱᤃᤧᤳᤏᤧᤴᤗᤥ॥

᥈᥊ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋ ᤕᤧᤛᤢᤗᤠᤶ ᤀᤠᤏᤡ᤹ ᤗᤠᤕᤥᤀᤥᤏᤢ ᤀᤠᤎᤧ᤹ᤖᤧᤀᤠᤱ ᤀᤠᤶᤓᤠ ᤀᤠᤏᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤈᤥᤃᤧᤀᤠᤱ ᤘᤠ᤹ᤖᤥ॥

᥈᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤂᤥᤔᤠ ᤁᤧᤒᤥᤱᤒᤠ ᤂᤢᤶᤍᤡᤱᤗᤠᤶ ᤋᤠᤱᤃᤧᤛᤧ᤺ᤵᤐᤠ ᤛᤡᤍᤢᤱᤈᤓᤠ ᤐᤥᤱᤛᤧ ᤂᤪᤡᤛ᤻ᤋᤧᤴ ᤐᤠᤱᤄᤢᤕᤢᤛᤢ॥ ᤂᤢᤏᤧ᤹ ᤁᤢᤔᤠᤰᤂᤡ᤹ᤀᤡᤴ ᤀᤠᤏᤡ᤹ ᤗᤠᤃᤡ ᤘᤠᤍᤣ᤺ᤴᤍᤢᤒᤠ ᤑᤠ᤹ᤀᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤔᤧᤄᤥᤛᤢ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤕᤠ᤺ᤶᤒᤰᤁᤡᤴ ᤆᤥᤃᤢᤀᤠᤱ ᤀᤠᤒᤠᤅᤣ ᤂᤢᤏᤧ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤈᤥ᤺ᤰᤐᤠ ᤆᤥᤰ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤛᤡᤱ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤴ ᤕᤢᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤧ᤹ ᤁᤢᤛᤡᤰᤁᤡᤴ ᤌᤖᤢᤀᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥ᤺ᤸᤗᤧᤴ ᤂᤢᤶᤍᤡᤱ ᤔᤧᤒᤡᤖᤢᤴᤇᤡᤴᤗᤥ॥

᥈᥌ ᤜᤧᤰᤁᤣ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ ᤛᤠᤶᤕᤥᤏᤡᤒᤠ ᤏᤢ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤈᤥ᤺ᤰᤐᤠ ᤆᤥᤰ ᤁᤧᤗ᤹ᤒᤠ ᤁᤴ ᤕᤧᤶᤔᤥ ᤀᤥᤛᤣ᤺ᤴᤎᤠᤰᤛᤡᤱ. ᤜᤧᤰᤁᤩᤠᤱ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤛᤡ᤹ ᤁᤧᤗ᤹ᤒᤠᤴ ᤀᤥᤛᤣ᤺ᤴᤍᤠᤱ ᤆᤥᤃᤢ᤹॥

᥈᥍ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤌᤧᤔᤠᤀᤥ ᤀᤠᤱᤍᤡᤱ ᤗ᤹ᤔᤏᤠᤒᤠᤒᤣ᥅ ᤌᤧᤔᤠ ᤐᤠ᤺ᤴᤏᤥᤀᤠᤱ ᤔᤧ᤺ᤴᤗᤥ᥄ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤛᤠᤶᤕᤥᤌᤡᤶ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤔᤠᤱ ᤔᤧ᤺ᤴ. ᤁᤖ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤀᤠᤈᤥᤃᤢᤶᤔᤠᤱᤗᤰ ᤀᤠᤏᤡ᤹ ᤛᤠᤶᤕᤥᤏᤡᤒᤠ ᤀᤠᤒᤥᤱ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤌᤡᤶᤔᤡᤴ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤔᤠᤱᤃ ᤔᤧ᤺ᤴ. ᤁᤖ ᤏᤛᤠ᤺ᤴᤗᤠᤶᤔᤣ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥᤱᤗᤥ॥

᥈᥏ ᤛᤧᤰᤂᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤕᤜᤢᤍᤡᤜᤠ᤹ᤖᤧᤴᤗᤰ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱᤒᤡ᥅ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤔᤧ᤺ᤶᤒᤡ᥅ ᤛᤧᤰᤂᤠᤛᤠᤱ ᤂᤧᤱᤜᤠ᤹ᤖᤧᤴᤏᤠᤱᤗᤥ.

᥉᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤗᤳᤇᤠᤖᤰ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤕᤜᤢᤍᤡ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱ ᤏᤧᤵᤔᤠᤱ ᤂᤢᤏᤡ᤹ ᤏᤛᤠ᤺ᤴᤗᤠᤶᤔᤣ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤛᤡ᤹ᤖᤥ॥

᥉᥇ ᤀᤠᤏᤡ᤹ ᤏᤛᤠ᤺ᤴᤗᤠᤶ ᤛᤠᤶᤕᤥᤌᤡᤶᤔᤡᤴ ᤂᤠᤖᤥ᤺ᤳᤋᤡ ᤀᤠᤈᤥᤃᤢᤶᤒᤡ᥅ ᤛᤧᤰᤂᤠᤛᤠᤱ ᤔᤧ᤺ᤴᤗᤥ᥄ ᤂᤧᤸᤗᤧ ᤁᤢᤗᤧᤰᤘᤠ ᤀᤠᤏᤡ᤹ ᤛᤠᤶᤕᤥᤌᤡᤶᤔᤥ ᤆᤥ᤺ᤰᤔᤠ ᤁᤧᤒᤥᤱᤒᤠ ᤁᤢᤈᤧᤰᤐᤠ ᤐᤠ᤺ᤴᤜᤠ᤹ ᤀᤠᤃᤧᤳᤋᤢᤶᤗᤥ॥

ᤀᤒᤪᤠᤜᤠᤔᤖᤧ ᤁᤢᤏᤛᤠ᤺ᤴ

᥊

ᤜᤧᤰᤁᤣᤏᤧ ᤑᤠ᤹ᤃᤪ ᤀᤠᤏᤡ᤹ ᤕᤜᤢᤍᤡᤜᤠ᤹ᤖᤧ ᤐᤠᤎᤧᤒᤠ ᤀᤒᤪᤠᤜᤠᤔᤖᤧ ᤏᤡᤛᤢ ᤌᤠᤛᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣ ᤐᤠ᤺ᤵᤔᤠᤒᤣ᥅

᥈ ᤛᤧᤰᤂᤠᤀᤣ ᤀᤒᤪᤠᤜᤠᤶᤔᤡᤱᤃ ᤂᤢᤏᤧ᤹ ᤆᤥᤃᤢᤒᤠ ᤏᤢᤒᤠ ᤕᤠ᤺ᤶᤒᤰᤗᤠᤶ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤧᤀᤠᤱ ᤘᤕᤧᤸᤗᤧᤃ ᤀᤠᤱᤍᤡᤱ ᤗ᤹ᤔᤠ ᤛᤢᤰᤋᤢᤒᤠᤔᤧᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥᤃ ᤔᤧ᤺ᤴᤗᤥ.

᥉ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠ᤺ᤸᤗᤧᤃ ᤀᤰᤂᤣᤏᤧ ᤐᤠ᤺ᤳᤋᤢ᤹ᤖᤥ. “ᤀᤒᤪᤠᤜᤠᤔᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤖᤥ॥”

᥊ ᤀᤠᤸᤗ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤁᤢᤏᤠᤶᤕᤠᤰᤁᤡᤴ ᤗᤢᤱᤔᤠ᤹ ᤋᤢᤰᤔᤠᤗᤠᤶ ᤂᤥᤛᤢᤒᤠ ᤔᤧ᤺ᤴ. ᤁᤖ ᤂᤧᤱᤃ ᤂᤢᤏᤧ᤹ ᤂᤥᤔᤠ ᤁᤧᤒᤥᤱᤒᤠ ᤁᤢᤗᤰᤗᤥ॥

᥋ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤀᤠᤒᤠᤅᤣ ᤕᤠ᤺ᤶᤒᤰ ᤆᤥᤃᤢᤒᤠᤸᤗᤧ ᤔᤧ᤺ᤴ. ᤁᤖ ᤗᤠᤕᤥᤒᤠ ᤔᤏᤠᤴ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤧᤸᤗᤧ ᤏᤛᤠ᤺ᤴ ᤆᤥᤃᤢᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤖᤥ॥

᥌ ᤍᤠᤀᤢᤍ ᤜᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤒᤠ ᤔᤏᤠᤴ ᤀᤠᤰᤂᤧᤴ ᤔᤢ᤹ᤀᤡᤛᤠᤒᤠᤒᤣ ᤑᤠ᤹ᤀᤠᤱ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

᥍ “ᤗᤠᤕᤥᤗᤠᤶ ᤗᤧᤵᤔᤡ ᤁᤧᤄᤥᤒᤠᤜᤠ᤹.

ᤂᤢᤏᤡ᤹ ᤗᤠᤕᤥᤴ ᤋᤧᤵᤋᤧᤀᤠᤱ ᤁᤧᤘᤠ᤹ᤒᤠᤜᤠ᤹ᤃ.

ᤔᤢ᤹ᤀᤡᤛᤠᤒᤠᤛᤡᤖᤥ॥

᥎ ᤀᤠᤳᤋᤡᤸᤗᤧ ᤁᤢᤗᤠᤕᤥᤴ ᤕᤜᤘᤣ ᤍᤠᤱᤒᤠᤸᤗᤧ ᤁᤢᤄᤠᤖᤥ᤺ᤳᤋᤥᤗᤠᤶ ᤋᤢᤃᤢᤍᤣᤛᤢᤀᤠᤱ ᤘᤠ᤹.

ᤂᤧᤴ ᤔᤏᤠᤴ ᤔᤢ᤹ᤀᤡᤛᤠᤒᤠᤖᤥ॥”

᥏ ᤁᤴ ᤔᤢ᤹ᤀᤡᤛᤠᤶᤔᤡᤱᤃ ᤜᤷᤍᤥ ᤁᤧᤜᤧᤰᤐᤠ ᤕᤜᤢᤍᤡᤜᤠ᤹ᤖᤧ ᤗᤠᤃᤡᤖᤰ ᤔᤧ᤺ᤴ. ᤁᤖ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ ᤌᤡᤶᤔᤧᤴᤍᤱ ᤛᤢᤘᤠᤜᤠ᤹ᤖᤧ ᤗᤠᤃᤡᤀᤠᤱᤗᤥ॥ ᤀᤒᤪᤠᤜᤠᤔᤖᤧ ᤆᤥᤃᤢᤒᤠ ᤏᤛᤠ᤺ᤴᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤀᤠᤱ ᤘᤕᤧ ᤗ᤹ᤖᤡᤰ ᤀᤠᤏᤡᤃᤧᤃ ᤐᤠ᤺ᤳᤋᤢᤶᤒᤧᤖ ᤘᤕᤡᤃᤧᤖᤥ॥

᥇᥆ ᤁᤖ ᤀᤠᤵᤑᤠᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗ᤹ᤖᤡᤰ ᤗᤣ᤺ᤳᤋᤧᤒᤣ᥅ ᤁᤴ ᤐᤠ᤺ᤴᤏᤡᤴ ᤂᤢᤏᤧ᤹ ᤜᤷᤍᤥ ᤜᤧᤰᤔᤠᤏᤢ᤺ᤸᤗᤧ ᤋᤃᤡᤒᤡ ᤀᤡ ᤕᤠᤱᤛᤡ ᤐᤥ᤺ᤰᤂᤧᤒᤠᤒᤡ᥅ ᤛᤧᤰᤂᤠᤀᤣ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤧᤒᤠᤃ ᤋᤃᤡᤀᤣᤖᤥ॥

᥇᥇ ᤀᤒᤪᤠᤜᤠᤔᤖᤧ ᤂᤥᤛᤢᤒᤠ ᤁᤴ ᤜᤷᤍᤥ ᤜᤧᤰᤔᤠ ᤌᤡᤶᤔᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢᤀᤠᤱ ᤘᤕᤧᤸᤗᤧ ᤜᤷᤍᤥ ᤔᤧᤴᤜᤧᤰᤁᤣᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧᤴ ᤔᤡᤰᤛᤣ᤺ᤴᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤒᤪᤠᤜᤠᤶᤔᤡᤴ ᤜᤷᤍᤥ ᤔᤧᤴᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤐᤠᤖᤥ॥ ᤂᤧᤱᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤛᤡ᤹ᤖᤥ॥

᥇᥈ ᤀᤒᤪᤠᤜᤠᤶᤔᤡᤱᤃ ᤜᤷᤍᤥ ᤁᤧᤜᤧᤰᤐᤠᤜᤠ᤹ᤖᤧᤴᤏᤠᤱ ᤂᤢᤏᤡ᤹ ᤐᤠᤖᤥ. ᤁᤖ ᤜᤷᤍᤥ ᤁᤧᤜᤧᤰᤐᤠᤀᤠᤱ ᤀᤒᤪᤠᤜᤠᤔᤖᤧ ᤜᤷᤍᤥ ᤜᤧᤰᤔᤠᤏᤢ᤺ᤸᤗᤧ ᤋᤃᤡ ᤁᤳᤋᤢᤒᤠ ᤁᤢᤀᤡᤛᤡ᤺ᤰ ᤏᤛᤠ᤺ᤴ ᤁᤧᤃᤵᤐᤠᤜᤠ᤹ᤖᤧᤴᤗᤰ ᤂᤢᤏᤡ᤹ ᤐᤠᤖᤥ॥

ᤏᤛᤠ᤺ᤴᤗᤠᤶᤒᤠ ᤏᤡᤱᤘᤠ᤹ᤑᤢ ᤔᤠᤱᤜᤧᤰᤁᤡᤴ ᤂᤥᤔᤠ

᥇᥉ ᤀᤒᤪᤠᤜᤠᤶᤔᤡᤸᤗᤧ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱᤃ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢᤒᤠᤗᤠᤶ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥ᤺ᤰᤂᤧᤒᤠᤸᤗᤧᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤗᤰ ᤁᤧᤄᤥᤛᤢᤶ ᤁᤧᤗ᤹ᤒᤠ ᤔᤠᤱᤜᤧᤰᤁᤡᤴ ᤀᤒᤪᤠᤜᤠᤶᤔᤡᤴᤏᤢ ᤆᤥᤃᤢᤒᤠᤖᤥ॥

᥇᥊ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤑᤠ᤹ᤀᤠᤱ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤗᤰ ᤔᤧᤄᤥᤛᤢ᤹ᤏᤧ ᤑᤠ᤹ᤃᤪ ᤏᤛᤠ᤺ᤴᤏᤡᤴ ᤜᤏᤧᤒᤠ ᤐᤥ᤺ᤱ ᤜᤧᤰᤁᤩᤠᤱ ᤂᤧᤴ ᤔᤠᤱᤜᤧᤰᤁᤡᤴᤏᤠᤱ ᤜᤏᤧᤒᤠ ᤐᤥᤱᤗᤥ॥

᥇᥋ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤴ ᤁᤧᤓᤣ᤺ᤶᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ᤹ᤖᤥ. (ᤛᤠᤶᤕᤥᤌᤡᤶ ᤜᤥ᤺ᤵᤐᤡᤸᤗᤧᤖᤰ ᤗᤠᤕᤥᤴ ᤜᤥ᤺ᤵᤗᤥ)॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤔᤠᤱᤜᤧᤰᤁᤡᤱᤃ ᤏᤛᤠ᤺ᤴᤗᤠᤶ ᤋᤠᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶᤒᤠ ᤀᤠᤶᤓᤠ ᤀᤠᤒᤡ᤹ᤖᤥ॥ ᤜᤧᤰᤁᤩᤠᤱ ᤛᤠᤶᤕᤥᤌᤡᤶ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤔᤠᤱ ᤔᤧ᤺ᤴ. ᤁᤖ ᤀᤒᤪᤠᤜᤠᤶᤔᤡᤸᤗᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤏᤛᤠ᤺ᤴ ᤀᤠᤈᤥᤃᤢᤶᤏᤧ ᤑᤠ᤹ᤃᤪ ᤁᤴ ᤔᤠᤱᤜᤧᤰᤁᤡᤴ ᤀᤠᤄᤥᤛᤢᤶ ᤁᤧᤗ᤹ᤒᤠ ᤏᤡ᤺ᤴᤎᤥ ᤐᤥᤱᤗᤥ॥ ᤌᤣᤀᤠᤱᤓᤧᤸᤗᤧ ᤀᤒᤪᤠᤜᤠᤶᤔᤡᤱᤃ ᤀᤠᤏᤡ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧᤴ ᤐᤠᤖᤥ॥

᥇᥍ ᤛᤠᤶᤕᤥᤛᤠᤵᤗᤠᤀᤥ ᤀᤒᤪᤠᤜᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤂᤧᤏᤧ᤹ᤃ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤐᤠᤏᤢᤍᤡᤱ ᤐᤠ ᤆᤥ᤺ᤰᤏᤧᤀᤠᤱ ᤘᤠ᤹॥” ᤀᤒᤪᤠᤜᤠᤔᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢᤀᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤏᤡ᤹ ᤁᤧᤖᤧᤰᤗᤧᤴ ᤐᤠ ᤐᤥ᤺ᤰᤂᤧ. ᤁᤧᤛᤡᤒᤠᤜᤠ᤹ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤏᤢ ᤁᤧᤜᤥ᤺ᤵᤐᤠ ᤐᤠ᤺ᤴᤜᤠ᤹ᤀᤥᤗᤠᤶ ᤆᤀᤡ᤺ᤳ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤒᤪᤠᤜᤠᤔᤖᤧ ᤏᤛᤠ᤺ᤴ ᤆᤥᤃᤢᤖᤥ॥

᥇᥎ ᤏᤡᤱᤛᤠᤱ ᤆᤥ᤺ᤰᤔᤠ ᤛᤢᤰᤔᤧᤴᤍᤧᤵᤔᤏᤠ ᤘᤕᤧᤛᤠᤱ ᤀᤒᤪᤠᤜᤠᤔᤖᤧ “ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤂᤣ᤺ᤶᤛᤡᤰᤐᤠ ᤁᤢᤀᤡᤛᤡ᤺ᤰ ᤕᤖᤡᤰ ᤔᤧᤒᤥᤱᤗᤥ” ᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤳᤋᤢᤒᤠ ᤐᤠ᤺ᤴᤏᤡᤸᤗᤧᤴ ᤏᤡᤱᤛᤠᤱ ᤆᤥᤃᤢᤀᤠᤱ ᤏᤛᤠ᤺ᤴ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧᤴ ᤐᤠᤏᤢᤍᤡᤱ ᤐᤠ ᤐᤥ᤺ᤰᤂᤧᤖᤥ॥

᥇᥏ ᤂᤢᤏᤧ᤹ ᤋᤱᤒᤣ ᤁᤡᤵᤌᤡᤰ (᥇᥆᥆) ᤕᤠᤖᤡᤰ ᤁᤧᤖᤧᤀᤠᤱ ᤕᤖᤧᤒᤣᤀᤠᤱ ᤘᤕᤧ. ᤜᤧᤰᤁᤩᤠᤱ ᤁᤢᤔᤣ᤺ᤳ ᤛᤠᤖᤠ᤺ᤴᤏᤠᤱ ᤛᤠᤔᤢ᤹ᤀᤡ ᤂᤰᤋᤧᤀᤠᤱ ᤆᤵᤋᤧᤒᤣᤀᤠᤱ ᤘᤕᤧᤛᤠᤱ ᤂᤢᤏᤧ᤹ ᤁᤢᤏᤛᤠ᤺ᤴᤏᤡᤴ ᤀᤕᤠᤰ ᤔᤧᤗ᤹ᤖᤧᤴᤏᤠᤱ

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤧᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤧ᤹ ᤆᤵᤆᤡ ᤔᤧᤈᤥᤃᤢᤴ. ᤁᤖ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥ᤺ᤰᤂᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤢᤖᤥ॥

᥈᥇ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤛᤢᤰᤋᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤀᤒᤪᤠᤜᤠᤶᤔᤡᤴ ᤏᤡ᤺ᤴᤎᤥ ᤘᤕᤧ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤒᤪᤠᤜᤠᤔᤖᤧ ᤁᤢᤏᤛᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤖᤥ॥”

᥈᥉ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤒᤪᤠᤜᤠᤔᤖᤧ ᤁᤢᤗᤠᤃᤡᤖᤰ ᤔᤧ᤺ᤴ.

᥈᥊ ᤁᤖ ᤀᤠᤏᤡ᤹ ᤗᤠᤃᤡᤀᤠᤱ ᤛᤠᤵᤋᤧᤒᤠᤖᤥ॥ ᤕᤧᤛᤢ ᤀᤠᤏᤡ᤹ ᤍᤠᤱᤒᤠᤴ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤀᤠᤈᤥᤃᤢᤶᤏᤧ ᤑᤠ᤹ᤃᤪ ᤀᤠᤏᤡ᤹ᤀᤠᤱ ᤛᤠᤶᤕᤥᤏᤡᤒᤠ ᤀᤠᤗᤣ᤺ᤳᤗᤥ॥

᥈᥋ ᤂᤢᤏᤧ᤹ᤃ ᤀᤠᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤛᤧᤵᤔᤠ ᤑᤠ᤹ᤀᤠᤱ ᤜᤢᤰᤛᤢᤵᤋᤧ. ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥ᤺ᤰᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤔᤥ ᤂᤢᤏᤧ᤹ ᤁᤢᤜᤡᤱᤘᤧᤳ ᤆᤥᤃᤢᤖᤥ॥

ᤏᤛᤠ᤺ᤴᤏᤡᤸᤗᤧ ᤛ᤺ᤵᤔᤠᤴ ᤋᤠᤖᤢ᤹

᥋

ᤂᤧᤸᤗᤧ ᤆᤥᤃᤢᤸᤗᤧ ᤏᤛᤠ᤺ᤴ ᤀᤠᤈᤥᤃᤢᤶᤒᤠᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤠᤏᤡ᤹ ᤏᤠᤍᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈ ᤀᤠᤏᤡ᤹ ᤏᤛᤠ᤺ᤴ ᤀᤠᤈᤥᤃᤢᤶᤒᤠᤸᤗᤧ ᤕᤧᤛᤢ ᤂᤪᤡᤛ᤻ᤋᤖᤧ ᤁᤴ ᤗᤢᤱᤃᤢᤶᤔᤥ ᤀᤠᤍᤠᤖᤧᤀᤠᤱ ᤘᤠ᤹॥ ᤀᤠᤸᤗᤥ ᤜᤠᤒᤠ ᤂᤧᤴ ᤗᤢᤱᤃᤢᤶᤔᤥᤀᤣ ᤀᤠᤘᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤂᤥᤔᤠ ᤗᤰ ᤀᤠᤄᤥᤛᤢᤶᤔᤣᤖᤥ ᤑᤠ᤹ᤀᤠᤱ ᤀᤠᤛ᤺ᤳᤗᤥ॥

᥉ ᤜᤧᤰᤁᤣᤖᤰ ᤔᤧ᤺ᤴ. ᤁᤖ ᤀᤠᤏᤡ᤹ ᤏᤛᤠ᤺ᤴ ᤀᤠᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤡᤏᤥᤃᤧᤴ ᤋᤢᤰᤂᤣ ᤗᤠᤰᤂᤣ ᤀᤠᤍᤢᤔᤢᤶᤔᤡᤸᤗᤧᤀᤣ ᤀᤠᤛ᤺ᤳᤗᤥ. ᤌᤣᤀᤠᤱᤓᤧᤸᤗᤧ ᤀᤡᤏᤥᤃᤧᤴ ᤋᤢᤰᤂᤣ ᤗᤠᤰᤂᤣ ᤀᤠᤍᤢᤔᤢᤶᤔᤡᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤏᤠᤛᤡᤌ᤺ᤵᤔᤠ ᤀᤠᤛᤢᤰᤋᤢᤶ ᤁᤧᤗ᤹ᤒᤠᤴ ᤀᤠᤏᤡᤛᤢᤶᤔᤠᤱ ᤀᤠᤘᤠ᤹ᤖᤥ.

᥊ ᤜᤧᤰᤁᤩᤠᤱ ᤏᤠᤛᤡ ᤀᤠᤎ᤺ᤳᤋᤢᤶᤔᤡᤸᤗᤧ ᤏᤢᤒᤠ ᤕᤧᤵᤗᤧᤰ ᤀᤠᤄᤥᤛᤢᤶ. ᤜᤧᤰᤁᤩᤠᤱ ᤏᤢᤒᤠ ᤕᤧᤵᤗᤧᤰ ᤀᤠᤃᤳᤋᤢᤶᤔᤡᤸᤗᤧ ᤛᤧᤴᤗᤵ ᤀᤠᤄᤥᤛᤢᤶᤔᤣ ᤑᤠ᤹ᤀᤠᤱ ᤀᤠᤸᤗᤛᤠᤱ ᤕᤖᤡᤰ ᤏᤡᤱᤛᤠᤱ ᤀᤠᤈᤥᤃᤢᤶᤗᤥ॥

᥋ ᤜᤧᤰᤁᤣᤗ᤹ᤖᤡᤰ ᤏᤡᤱᤛᤠᤱ ᤀᤠᤈᤥᤃᤢᤶᤔᤡᤸᤗᤧ ᤀᤠᤏᤡ᤹ ᤏᤡᤱᤛᤠᤱ ᤔᤧᤒᤢᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤂᤢᤏᤧ᤹ ᤀᤠᤒᤡᤖᤧᤒᤠ ᤛᤣᤛᤣᤔᤠᤱᤗᤠᤶ ᤀᤠᤏᤡ᤹ ᤛᤡᤰᤗᤢᤱᤔᤥ ᤏᤡᤱᤘᤠ᤹ ᤀᤠᤄᤥᤛᤢᤶᤗᤥ॥

᥌ ᤀᤠᤏᤡ᤹ ᤗᤠᤕᤥᤗᤠᤶ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠ ᤔᤧᤴᤇᤢᤰᤔᤏᤠᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤕᤧᤸᤗᤧ ᤛᤢᤕᤧᤶᤔᤥ ᤗᤠᤕᤥᤒᤠᤜᤠ᤹ᤖᤧ ᤗᤠᤃᤡ ᤂᤪᤡᤛ᤻ᤋᤧᤴ ᤛᤩᤧᤖᤥ॥

᥍ ᤀᤠᤸᤗ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡ ᤛᤡᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤔᤏᤠᤃ ᤂᤥᤔᤠ ᤛᤠᤰᤐᤡᤗᤠ. ᤜᤧᤰᤁᤣᤛᤠᤱ ᤛᤧᤰᤂᤠᤀᤣ ᤏᤢᤒᤠ ᤔᤏᤠ᤺ᤸᤗᤧ ᤁᤢᤗᤠᤃᤡᤃ ᤁᤢᤓᤠ ᤛᤡᤔᤠᤖᤧ ᤗᤠᤃᤡ ᤀᤠ᤺ᤴᤇᤡᤱᤔᤠ ᤔᤧᤛᤢᤰᤗᤥ॥

᥎ ᤁᤖ ᤀᤠᤏᤡ᤹ ᤗᤠᤕᤥᤀᤥ ᤀᤠᤘᤕᤧᤸᤗᤧᤛᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤧᤴ ᤀᤠᤏᤡ᤹ ᤗᤠᤃᤡ ᤛᤡᤔᤠ ᤐᤠᤱᤄᤢᤀᤠᤱ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤀᤥᤛᤣ᤺ᤴᤀᤠᤎᤠᤰᤋᤧᤖᤥ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤃ ᤂᤪᤡᤛ᤻ᤋᤖᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤗᤠᤶ ᤛᤧᤰᤂᤠᤀᤣ ᤋᤠᤱᤀᤠᤛᤧ᤺ᤵᤗᤥ॥

᥇᥆ ᤂᤧᤴ ᤑᤠ᤹ᤀᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤔᤡ ᤀᤠᤘᤕᤧᤸᤗᤧᤛᤠ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤧ ᤁᤢᤛᤡᤔᤧᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤠᤍᤱ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤜᤡᤱᤔᤴᤏᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤗᤠᤶ ᤛᤧᤰᤂᤠᤀᤣ ᤋᤠᤱᤀᤠᤛᤧ᤺ᤵᤗᤥ॥

᥇᥇ ᤂᤧᤴ ᤐᤠ᤺ᤴᤏᤥᤖᤰ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤥᤀᤠᤱ ᤀᤠᤛ᤺ᤳᤗᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤠᤏᤡ᤹ ᤏᤠᤍᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤀᤠᤍᤔ ᤏᤢ ᤂᤪᤡᤛ᤻ᤋ

᥇᥈ ᤁᤠᤰᤏᤢ᤺ᤸᤗᤧ ᤋᤃᤡᤒᤠ ᤔᤧᤴᤇᤠᤶ ᤕᤠᤵᤔᤡ ᤀᤠᤍᤔᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤕᤥᤴ ᤐᤥᤃᤧ. ᤜᤧᤰᤁᤩᤠᤱ ᤂᤧᤴ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤛᤡᤔᤧᤴ ᤐᤥᤃᤧᤖᤥ॥ ᤀᤰᤂᤣᤗ᤹ᤖᤡᤰ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤀᤥ ᤛᤡᤔᤧᤴ ᤋᤩᤧᤖᤥ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰᤗᤧ ᤗᤠᤕᤥ ᤔᤧᤈᤥᤃᤢᤖᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤌᤡᤶ ᤔᤧᤶᤒᤡᤀᤣ ᤋᤃᤡᤛᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤕᤥᤴ ᤘᤕᤧᤖᤥ. ᤁᤖ ᤛᤠᤶᤕᤥᤌᤡᤶ ᤜᤥ᤺ᤵᤋᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤕᤥᤜᤠ᤹ᤖᤧᤴ ᤂᤠᤖᤠᤳ ᤔᤧᤕᤢᤰᤂᤢᤴᤗᤥ॥

᥇᥊ ᤀᤠᤍᤶᤔᤡᤸᤗᤧ ᤁᤢᤕᤧᤶᤔᤠᤱᤎᤥ ᤛᤠᤶᤕᤥᤌᤡᤶ ᤁᤧᤛᤠᤵᤐᤠ ᤔᤥᤛᤠ᤺ᤸᤗᤧ ᤁᤢᤕᤧᤶ ᤌᤠᤖᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤀᤠᤍᤶᤔᤡᤴ ᤜᤧᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤔᤧᤶᤓᤣ᤺ᤴᤏᤣ ᤔᤧᤘᤕᤧᤛᤠᤱ ᤔᤧᤛᤩᤧᤖᤥ॥

ᤀᤠᤸᤗ ᤁᤢᤓᤠ ᤐᤠ᤺ᤴᤏᤥ ᤀᤠᤍᤔᤧᤱᤃ ᤋᤠ᤺ᤴᤍᤡ ᤁᤧᤍᤠᤒᤠ ᤂᤪᤡᤛ᤻ᤋᤧᤴ ᤜᤧᤰᤋᤱᤒᤠ ᤘᤕᤧᤖᤥ॥

᥇᥋ ᤁᤖ ᤗᤠᤕᤥ ᤏᤢ ᤐᤷᤎᤠ᤺ᤶᤔᤡᤱᤃ ᤗᤳᤌᤡᤰ ᤔᤧᤈᤥ᤺ᤰᤏᤧᤴᤗᤥ॥ ᤌᤣᤀᤠᤱᤓᤧᤸᤗᤧ ᤗᤳᤇᤠ ᤔᤏᤠ ᤀᤠᤍᤶᤔᤡᤸᤗᤧ ᤆᤥᤃᤢᤒᤠ ᤗᤠᤕᤥ᤺ᤸᤗᤧ ᤕᤖᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤛᤩᤧ. ᤁᤖ ᤗᤳᤇᤠ ᤔᤏᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤡᤰ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤀᤠᤱ ᤀᤠᤶᤓᤠ ᤀᤠᤳᤋᤠᤳᤋᤠᤴᤏᤣ ᤛᤧᤴᤗᤵ ᤐᤡᤖᤢᤛᤡᤖᤥ॥

᥇᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶᤒᤠ ᤁᤧᤍᤠᤒᤠ ᤐᤷᤎᤠ᤺ᤶᤔᤡᤱᤃ ᤀᤠᤍᤔᤖᤧ ᤁᤢᤗᤠᤕᤥᤴ ᤏᤢ ᤔᤧᤍᤱᤏᤧᤴᤗᤥ॥ ᤗᤳᤇᤠ ᤗᤠᤕᤥᤎᤡᤰᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤀᤠᤵᤋᤡᤰᤁᤥ ᤔᤧᤎᤩᤧᤖᤥ. ᤁᤖ ᤕᤖᤡᤰ ᤗᤠᤕᤥ ᤀᤠᤈᤥᤃᤢᤶᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤶᤓᤠ ᤀᤠᤒᤡᤒᤠ ᤐᤷᤎᤠ᤺ᤶᤔᤡᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤈᤥ᤺ᤰᤗᤥ॥

᥇᥍ ᤌᤡᤰ ᤔᤏᤠ ᤀᤠᤍᤶᤔᤡᤸᤗᤧ ᤆᤥᤃᤢᤒᤠ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤁᤠᤰ ᤔᤏᤠᤜᤠ᤹ᤀᤥ ᤛᤡᤔᤧᤸᤗᤧ ᤜᤠᤱ ᤆᤥᤃᤢᤏᤧ ᤑᤠ᤹ᤃᤪ ᤀᤠᤸᤗᤛᤠᤱ ᤕᤖᤡᤰ ᤗᤢᤱᤃᤢᤶ ᤏᤢ ᤛᤠᤶᤕᤥᤏᤡᤔᤠᤖᤧᤴ ᤐᤷᤎᤠ᤺ᤶᤔᤡᤴ ᤀᤠᤶᤓᤠᤀᤣ ᤁᤧᤄᤥᤒᤠᤜᤠ᤹ᤖᤧ ᤌᤡᤰ ᤔᤏᤠ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤁᤧᤍᤠᤒᤠ ᤜᤡᤱᤔᤴᤏᤥ ᤜᤠᤱ ᤔᤧᤈᤥᤃᤢ᤹ᤖᤥ॥

᥇᥎ ᤜᤧᤰᤁᤣᤗ᤹ᤖᤡᤰ ᤗᤳᤌᤡᤰ ᤔᤏᤠ᤺ᤸᤗᤧ ᤆᤥᤃᤢᤒᤠ ᤗᤠᤕᤥ᤺ᤸᤗᤧ ᤁᤠᤰ ᤔᤏᤠᤜᤠ᤹ ᤀᤠᤵᤋᤡᤰᤁᤥ ᤔᤧᤎᤩᤧᤒᤠ ᤜᤧᤰᤁᤣᤀᤣ ᤗᤳᤇᤠ ᤔᤏᤠ᤺ᤸᤗᤧ ᤆᤥᤃᤢᤒᤠ ᤌᤡᤰ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤒᤥ᤺ᤱᤅᤠᤱ ᤁᤢᤛᤱ ᤜᤡᤱᤔᤴ ᤔᤧᤄᤥᤛᤢ᤹ᤖᤥ॥

᥇᥏ ᤌᤣᤀᤠᤱᤓᤧᤸᤗᤧ ᤌᤡᤰ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢ ᤀᤡᤱᤈᤠ᤺ᤱ ᤑᤧ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤔᤏᤠᤜᤠ᤹ ᤗᤠᤕᤥᤒᤠ ᤔᤧᤒᤥ᤺ᤰᤂᤧᤒᤠ ᤜᤧᤰᤁᤣᤀᤣ ᤗᤳᤇᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢ ᤀᤡᤱᤈᤠ᤺ᤱᤅᤡᤴ ᤋᤧᤴᤍᤡᤱ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤠᤶᤕᤥᤏᤡᤒᤠ ᤔᤧᤒᤥᤱᤗᤥ॥

᥈᥆ ᤁᤧᤖᤧᤰ ᤔᤏᤠᤜᤠ᤹ ᤀᤠᤰᤂᤧᤴ ᤗᤠᤕᤥᤒᤠ ᤔᤧᤈᤥᤃᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤛᤠᤶᤕᤥᤌᤡᤶᤔᤡᤴ ᤋᤩᤧᤖᤥ. ᤁᤖ ᤗᤠᤕᤥᤴ ᤐᤥ᤺ᤖᤧᤸᤗᤧ ᤗᤢᤱᤃᤢᤶᤔᤡᤴ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤐᤥᤖᤧᤖᤥ॥

᥈᥇ ᤜᤧᤰᤁᤣᤗ᤹ᤖᤡᤰ ᤗᤠᤕᤥ᤺ᤸᤗᤧ ᤁᤧᤖᤧᤰ ᤔᤏᤠᤜᤠ᤹ᤀᤥ ᤜᤠᤱ ᤆᤥᤃᤢᤀᤠᤱ ᤛᤡᤔᤧᤴ ᤋᤠᤖᤢᤒᤠ ᤁᤢᤀᤡᤛᤡ᤺ᤰ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤜᤠᤱ ᤆᤥᤃᤢ᤹ᤀᤠᤱ ᤂᤧᤸᤗᤧ ᤀᤠᤏᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤈᤥᤰ. ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤀᤠᤄᤥᤛᤢᤶᤗᤥ॥

ᤗᤠᤕᤥ᤺ᤸᤗᤧ ᤁᤢᤔᤢᤰᤛᤠᤶᤔᤡᤴ ᤔᤧᤃᤧ

᥌

ᤀᤠᤸᤗ ᤀᤠᤏᤡ᤹ ᤌᤣ ᤐᤠ᤺ᤵᤔᤠᤒᤣ᥅ ᤗᤢᤱᤃᤢᤶᤔᤡᤴ ᤀᤠᤳᤋᤠᤳᤋᤠᤴᤏᤣ ᤀᤠᤄᤥᤛᤢᤶᤗ ᤑᤠ᤹ᤀᤠᤱ ᤗᤠᤕᤥ ᤆᤥ᤺ᤰᤔᤠᤖ ᤘᤠ᤹ᤔᤠᤒᤡ᥅

᥈ ᤔᤧ᤺ᤴᤗᤥ᥄ ᤜᤧᤰᤁᤣ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴᤗᤥ᥄ ᤀᤠᤏᤡ᤹ᤃ ᤁᤢᤛᤡᤘᤧᤳ ᤔᤏᤠ ᤜᤧᤰᤋᤱᤒᤠ ᤀᤠᤈᤥ᤺ᤰᤗᤥ. ᤜᤧᤰᤁᤩᤠᤱ ᤀᤠᤸᤗ ᤗᤠᤕᤥ᤺ᤸᤗᤧ ᤁᤢᤕᤢᤰᤁᤥ ᤀᤠᤴᤘᤠ᤹ᤏᤧᤴᤗᤥ॥ ᤜᤧᤰᤁᤣ᤺ᤸᤗᤧ ᤀᤠᤸᤗᤀᤠᤱᤎᤥ ᤗᤠᤕᤥ ᤆᤥ᤺ᤰᤔᤠᤖ ᤘᤠ᤹ᤔᤠ ᤔᤧᤏᤢ᤹ᤏᤧᤴᤗᤥ॥

᥉ ᤀᤠᤏᤡ᤹ ᤂᤪᤡᤛ᤻ᤋ ᤕᤧᤛᤢᤀᤥ ᤒᤵᤋᤡᤛ᤻ᤔᤠ ᤀᤠᤒᤥ᤺ᤰᤂᤧᤸᤗᤧ ᤂᤢᤏᤧ᤹ᤏᤢᤀᤣ ᤀᤠᤛᤩᤧ ᤁᤧᤗ᤹ᤒᤠᤴ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤡ᥅

᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤃ ᤒᤵᤋᤡᤛ᤻ᤔᤠᤗᤠᤶ ᤛᤡᤔᤧᤴᤏᤥ ᤂᤢᤏᤧ᤹ᤏᤢ ᤀᤠᤜᤢᤶᤛᤡᤱ. ᤜᤧᤰᤁᤣ᤺ᤸᤗᤧ ᤂᤪᤡᤛ᤻ᤋᤧᤴ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤔᤡᤍᤡᤱᤃᤧᤴ ᤁᤢᤔᤢᤰᤛᤠᤶᤔᤡᤸᤗᤧ ᤛᤡᤔᤧᤴᤗᤠᤶᤒᤠ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ᤀᤠᤱ ᤁᤢᤛᤱ ᤜᤡᤱᤔᤴᤏᤥ ᤀᤠᤜᤡᤱᤗᤥ॥

᥋ ᤀᤠᤏᤡ᤹ ᤁᤢᤛᤡᤔᤧᤴᤏᤥ ᤂᤢᤏᤧ᤹ᤏᤢ ᤌᤡᤰᤜᤢᤵ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠ ᤜᤧᤰᤁᤣ ᤀᤠᤏᤡ᤹ᤀᤠᤱ ᤂᤢᤏᤧ᤹ᤏᤢᤀᤣ ᤛᤡᤔᤧᤴᤗᤠᤶ ᤕᤠᤶᤔᤥ ᤀᤠᤜᤡᤱᤗᤥ॥

᥌ ᤗᤠᤕᤥ᤺ᤸᤗᤧ ᤁᤢᤕᤢᤰᤁᤡᤴ ᤀᤠᤏᤡ᤹ ᤜᤡᤱᤔᤴᤏᤥᤗᤠᤶ ᤔᤧᤰᤗ ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤗᤠᤕᤥᤖᤧ ᤁᤢᤕᤥ᤺ᤰᤐᤠ ᤀᤠᤶᤒᤥ᤺ᤱᤅᤡᤴᤗ ᤑᤠ᤹ᤀᤠᤱ ᤀᤠᤏᤡ᤹ ᤋᤃᤡᤛ᤻ᤔᤠ ᤜᤡᤱᤔᤴᤏᤡᤴ ᤂᤪᤡᤛ᤻ᤋᤧᤴᤏᤢ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤑᤥ᤺ᤴᤍᤧᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶ.

᥍ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤛᤩᤧᤀᤠᤱ ᤘᤠ᤹ ᤂᤧᤴ ᤗᤠᤕᤥ᤺ᤸᤗᤧ ᤁᤢᤕᤢᤰᤁᤥᤏᤢ ᤆᤥ᤺ᤰᤕᤢᤶᤓᤥᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥎ ᤀᤠᤸᤗ ᤀᤠᤏᤡ᤹ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤀᤠᤛᤩᤧᤀᤠᤱ ᤀᤠᤘᤠ᤹ᤏᤧ ᤑᤠ᤹ᤃᤪ ᤂᤢᤏᤧ᤹ᤏᤢᤀᤣ ᤀᤠᤏᤡ᤹ᤀᤠᤱ ᤕᤠᤶᤔᤥ ᤀᤠᤜᤡᤱᤗᤥ ᤑᤠ᤹ᤀᤠᤱ ᤏᤛᤠ᤺ᤴ ᤀᤠᤈᤥᤃᤢᤶᤗᤥ॥

᥏ ᤂᤪᤡᤛ᤻ᤋᤧᤱᤃ ᤛᤩᤧᤀᤠᤱ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤒᤠᤸᤗᤧ ᤀᤠᤸᤗ ᤕᤠᤶᤔᤥ ᤔᤧᤛᤡᤏᤧᤴᤗᤥ ᤁᤧᤗ᤹ᤒᤠᤴ ᤀᤠᤏᤡ᤹ ᤀᤠᤏᤡᤛᤢᤶᤗᤥ॥ ᤜᤧᤰᤁᤣ᤺ᤸᤗᤧ ᤀᤠᤸᤗᤀᤠᤱᤎᤥ ᤂᤢᤏᤧ᤹ ᤛᤶᤍᤠᤱ ᤛᤡᤔᤧᤸᤗᤧ ᤕᤢᤰ ᤔᤧᤃᤳᤋᤢᤴᤗᤥ॥

᥇᥆ ᤂᤪᤡᤛ᤻ᤋᤧᤴ ᤛᤩᤧᤸᤗᤧ ᤗᤠᤕᤥ᤺ᤸᤗᤧ ᤁᤢᤔᤢᤰᤛᤠᤶᤔᤡᤴ ᤏᤠ᤺ᤶᤔᤠ ᤑᤠ᤹ᤀᤠᤱ ᤛᤍᤠᤍᤡᤱᤖᤧ ᤗᤠᤃᤡ ᤂᤢᤏᤧ᤹ ᤌᤡᤰᤗᤧᤱᤅᤥ ᤛᤩᤧ. ᤁᤖ ᤀᤠᤸᤗ ᤂᤢᤏᤧ᤹ ᤁᤢᤜᤡᤱᤘᤧᤳ ᤘᤠ᤹ᤖᤥ. ᤜᤧᤰᤁᤩᤠᤱ ᤁᤢᤜᤡᤱᤔᤴᤏᤡᤴ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤑᤠ᤹ᤀᤠᤱ ᤜᤡᤱᤗᤥ॥

᥇᥇ ᤜᤧᤰᤁᤣᤗ᤹ᤖᤡᤰᤁᤣ ᤁᤢᤛᤡᤘᤧᤳ ᤔᤏᤠ᤺ᤸᤗᤧ ᤗᤠᤕᤥ ᤔᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤗᤠᤕᤥ ᤆᤥ᤺ᤰᤔᤠᤀᤥ ᤁᤧᤛᤩᤧ᤹ᤀᤡ ᤁᤖ ᤂᤪᤡᤛ᤻ᤋ ᤕᤧᤛᤢ᤺ᤴᤏᤢ ᤌᤡᤰᤜᤢᤵ ᤁᤧᤒᤥ᤺ᤰᤂᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤖᤧ ᤗᤠᤃᤡ ᤁᤧᤜᤡᤅᤡᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤗᤠᤕᤥ᤺ᤸᤗᤧ ᤂᤡᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤕᤢᤰᤔᤠ ᤔᤧᤒᤠᤱᤄᤧᤶᤔᤡᤴᤏᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤁᤢᤒᤠ᤺ᤴᤏᤡᤴ ᤋᤧᤴᤍᤡᤱ ᤁᤧᤈᤥᤃᤢᤶᤗᤥ॥

᥇᥉ ᤂᤡᤏᤡ᤹ ᤌᤰᤁᤥᤒᤠ ᤕᤠᤶᤗᤰᤜᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤗᤠᤕᤥᤴ ᤔᤧᤍᤥ᤺ᤴᤍᤧᤶ ᤔᤧᤒᤡᤖᤧᤶᤔᤡᤴᤏᤧ᤹॥ ᤂᤧᤸᤗᤧ ᤁᤢᤗᤧᤰᤘᤠ ᤛᤡᤔᤧᤴᤗᤠᤶ ᤜᤡᤱᤔᤴᤏᤥ ᤁᤧᤍᤠᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤏᤠ᤹ᤛᤡᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤶᤗᤰᤜᤠ᤹ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤍᤧᤶᤔᤧ᤹ᤀᤥ॥

᥇᥊ ᤂᤡᤏᤡ᤹ ᤛᤶᤍᤠᤱ ᤗᤠᤕᤥᤴ ᤕᤢᤰ ᤆᤥᤰ ᤔᤧᤒᤠᤱᤄᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤁᤧᤜᤥ᤺ᤵᤋᤡ᤹. ᤁᤖ ᤏᤡᤱᤘᤠ᤹ᤑᤢ ᤗᤢᤱᤃᤢᤶᤔᤡᤸᤗᤧ ᤁᤢᤕᤢᤰᤁᤥ ᤁᤧᤘᤕᤡ᤹ᤖᤥ॥

ᤛᤠᤶᤕᤥᤏᤡᤔᤠᤸᤗᤧ ᤁᤢᤕᤥ᤺ᤰᤐᤠ

᥇᥋ ᤁᤴ ᤁᤠᤰ ᤑᤠ᤹ᤀᤡᤱᤃ ᤌᤧᤔᤠᤒᤣ᥅ ᤀᤠᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤀᤠᤜᤥᤵ ᤁᤖ ᤏᤡᤱᤘᤠ᤹ᤑᤢ ᤗᤢᤱᤃᤢᤶᤔᤡᤸᤗᤧ ᤁᤢᤕᤢᤰᤁᤥ ᤀᤠᤘᤠ᤹ᤒᤠᤸᤗᤧ ᤗᤠᤕᤥ ᤆᤥᤃᤢᤶᤒᤡ᥅ ᤀᤠᤵᤑᤠᤸᤗᤧᤀᤠᤱ ᤆᤥᤃᤢᤶ ᤔᤧ᤺ᤴ᥄

᥇᥌ ᤀᤠᤳᤋᤡᤴᤜᤠ᤹ ᤀᤡᤱᤈᤠ᤺ᤱ ᤂᤧᤶᤔᤠ ᤁᤧᤍᤧᤴᤍᤡ᤹. ᤒᤠ ᤂᤧᤸᤗᤧ ᤁᤢᤕᤥ᤺ᤰᤐᤠ ᤁᤧᤒᤥ᤺ᤰᤂᤡ᤹ ᤁᤧᤗ᤹ᤒᤠᤴ ᤁᤧᤴᤏᤡ᤺ᤛᤢᤶᤔᤡᤴᤒᤡ᥅ ᤗᤠᤕᤥ᤺ᤸᤗᤧ ᤁᤢᤕᤥ᤺ᤰᤐᤠ ᤁᤧᤒᤥ᤺ᤰᤂᤡ᤹ᤏᤧ ᤑᤠ᤹ᤃᤪ ᤂᤡᤏᤡ᤹ ᤁᤧᤛᤩᤧ᤹ᤀᤡ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤄᤧᤵᤛᤢᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤠᤶᤕᤥᤏᤡᤒᤠ ᤁᤧᤒᤥ᤺ᤰᤂᤡ᤹ᤖᤥ॥

᥇᥍ ᤁᤖ ᤂᤡᤏᤡ᤹ ᤗᤠᤕᤥ᤺ᤸᤗᤧ ᤁᤢᤕᤥ᤺ᤰᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤛᤠᤱ. ᤀᤠᤸᤗ ᤂᤡᤏᤡ᤹ ᤁᤧᤜᤢ᤹ᤀᤠᤛᤡᤒᤠ ᤏᤡᤛᤠᤶᤔᤡᤴ ᤛᤡᤰᤗᤢᤱᤔᤥᤏᤢᤀᤣ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤒᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴᤗᤥ॥

᥇᥎ ᤂᤡᤏᤡ᤹ᤃ ᤗᤠᤕᤥᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤄᤥᤛᤢᤶᤔᤠᤱ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤑᤠ᤹ᤀᤠᤱ ᤁᤢᤕᤥ᤺ᤰᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥇᥏ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤗ ᤑᤠ᤹ᤀᤠᤱ ᤜᤡᤶᤍᤠᤱᤒᤠᤴ ᤏᤢ ᤕᤥ᤺ᤰᤁᤡᤸᤗᤧ ᤁᤢᤒᤡ᤺ᤴ ᤀᤥᤃᤵ ᤆᤥᤃᤢᤱᤗ ᤐᤳᤋᤠᤖᤥ॥ ᤂᤡᤏᤡ᤹ ᤀᤠᤒᤠᤅᤣ ᤕᤠᤶᤗᤰᤁᤡᤴ ᤋᤃᤡ ᤕᤠᤵᤔᤡ ᤁᤧᤈᤡ᤺ᤶᤒᤠ ᤏᤢ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤁᤢᤕᤥ᤺ᤰᤐᤠ ᤐᤥ᤺ᤱᤛᤧ ᤁᤧᤍᤥ᤺ᤴᤍᤢᤶᤔᤠᤱ ᤁᤧᤘᤕᤡᤒᤠ ᤁᤢᤀᤡᤛᤡ᤺ᤰ. ᤀᤠᤸᤗ ᤛᤣᤛᤣᤃᤧᤴ ᤛᤢᤳᤌᤥ ᤐᤥᤱᤔᤠᤖᤧ ᤗᤠᤃᤡ ᤛᤠᤶᤕᤥᤏᤡᤒᤠᤸᤗᤧ ᤁᤢᤕᤥ᤺ᤰᤐᤠ ᤐᤥ᤺ᤱᤛᤧ ᤂᤡᤏᤡ᤹ ᤕᤠᤶᤗᤰᤁᤡᤴ ᤋᤥ᤺ᤴᤍᤧᤶᤔᤧ᤹ᤀᤥ॥

᥈᥆ ᤂᤡᤏᤡ᤹ ᤗᤠᤕᤥ᤺ᤸᤗᤧ ᤁᤢᤕᤥ᤺ᤰᤐᤠ ᤁᤧᤘᤕᤡᤸᤗᤧ ᤛᤠᤶᤕᤥᤏᤡᤒᤠᤸᤗᤧ ᤁᤢᤕᤢᤰᤁᤥ ᤁᤧᤜᤥ᤺ᤵᤋᤡᤖᤥ॥

᥈᥇ ᤂᤧᤴ ᤕᤧᤶᤔᤥ ᤁᤧᤈᤥᤃᤢᤶᤒᤠ ᤐᤠ᤺ᤴᤜᤠ᤹ᤗᤠᤶ ᤀᤠᤸᤗᤥ ᤛᤡᤖᤡᤱ ᤁᤧᤔᤕᤡᤸᤗᤧ ᤌᤣ ᤀᤡᤴᤎᤠ᤺ᤰ ᤁᤧᤄᤥᤛᤢᤶᤒᤣ᥅ ᤁᤢᤏᤢᤵᤔᤥᤃ ᤂᤧᤴ ᤐᤠ᤺ᤴᤜᤠ᤹ᤖᤧ ᤔᤧᤴᤏᤢᤵᤔᤏᤠᤒᤠ ᤛᤡᤔᤧᤴᤏᤥ ᤁᤧᤃᤧᤳᤋᤡ᤹ᤖᤥ॥

᥈᥈ ᤁᤖ ᤀᤠᤸᤗᤥᤃ ᤂᤡᤏᤡ᤹ ᤗᤠᤕᤥᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤥ᤺ᤰᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤧᤸᤗᤧᤃ ᤛᤣᤛᤣᤃᤧᤴ ᤛᤢᤳᤌᤥ ᤁᤧᤈᤥᤃᤡ᤹. ᤜᤧᤰᤁᤩᤠᤱ ᤁᤢᤏᤢᤵᤔᤥ ᤂᤧᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤥ ᤁᤧᤃᤧᤳᤋᤡ᤹ᤖᤥ॥

᥈᥉ ᤌᤣᤀᤠᤱᤓᤧᤸᤗᤧ ᤗᤠᤕᤥᤖᤧ ᤀᤠᤒᤡᤒᤠ ᤏᤠᤶᤕᤠᤰᤁᤡᤱᤃ ᤛᤡᤔᤧᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤶᤓᤠ ᤀᤠᤒᤡᤒᤠ ᤐᤷᤎᤠ᤺ᤶᤔᤡᤱᤃ ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤀᤥᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤥ॥

ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤣ᤺ᤰᤂᤡᤶᤗᤠᤶ ᤁᤢᤒᤡ

᥍

ᤀᤠᤸᤗ ᤛᤠᤶᤕᤥᤌᤡᤶ ᤁᤧᤗᤧᤒᤠ ᤁᤧᤏᤡ᤺ᤒᤠ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤐᤠ᤺ᤵᤔᤠ ᤁᤥ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥ ᤛᤠᤶᤕᤥᤌᤡᤶᤔᤡᤸᤗᤧᤃ ᤔᤏᤠᤴ ᤁᤢᤜᤡᤱᤘᤧᤳ ᤘᤠ᤹ᤖ ᤌᤠᤖᤡᤰᤗᤰ ᤕᤢᤰᤋᤢ᤹॥

᥈ ᤔᤣ᤺ᤰᤂᤡᤶᤔᤡᤸᤗᤧ ᤁᤢᤒᤡᤎᤡᤰ ᤐᤡᤏᤡᤱᤗᤥ. ᤔᤣ᤺ᤰᤂᤡᤶ ᤁᤧᤒᤥᤱᤔᤠ ᤔᤧᤴᤇᤢᤔᤠ᤹ᤀᤡᤴ ᤀᤡᤳᤌᤢᤱᤃᤧᤴ ᤁᤢᤕᤧᤶᤒᤠ᤹ᤀᤡᤴ ᤜᤡᤱᤅᤠᤱ ᤘᤠ᤹ᤖ ᤌᤠᤖᤡᤰ ᤛᤠᤶᤕᤥᤌᤡᤶᤔᤡᤸᤗᤧ ᤂᤧᤴ ᤁᤢᤕᤧᤶᤒᤠ᤹ᤀᤡᤴᤏᤢ ᤀᤡᤄᤣ᤺ᤰᤂᤢᤀᤠᤱ ᤘᤠ᤹॥ ᤁᤖ ᤁᤢᤕᤧᤶᤒᤠ᤹ᤀᤡᤴ ᤛᤡᤏᤧ ᤑᤠ᤹ᤃᤪ ᤂᤧᤴ ᤔᤣ᤺ᤰᤂᤡᤶᤌᤡᤶᤗᤠᤶ ᤆᤥ᤺ᤰᤕᤢᤶᤓᤥᤔᤠ ᤐᤥᤱᤗᤥ॥

᥉ ᤜᤧᤰᤁᤣᤗ᤹ᤖᤡᤰᤁᤣ ᤁᤢᤕᤧᤶᤒᤠ᤹ᤀᤡᤴ ᤁᤢᤜᤡᤱᤘᤧᤳ ᤘᤠ᤹ᤖᤀᤣ ᤂᤧᤸᤗᤧ ᤘᤣ᤹ ᤔᤏᤠ᤺ᤴᤏᤢ ᤔᤣ᤺ᤰᤂᤡᤶ ᤆᤥᤃᤢᤏᤧ ᤑᤠ᤹ᤃᤪ ᤂᤧᤱᤃ ᤛᤠᤶᤕᤥᤌᤡᤶᤔᤡᤸᤗᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤧᤳᤋᤢ᤹ᤖᤥ॥ ᤁᤖ ᤁᤢᤕᤧᤶᤒᤠ᤹ᤀᤡᤴ ᤛᤡᤀᤠᤱᤃ ᤂᤢᤏᤧ᤹ ᤔᤣ᤺ᤰᤂᤡᤶᤌᤡᤶᤗᤠᤶ ᤆᤥᤰᤕᤢᤶᤓᤥᤔᤠ ᤐᤥᤱᤗᤥ. ᤜᤧᤰᤁᤩᤠᤱ ᤂᤧᤸᤗᤧ ᤘᤣ᤹ ᤔᤏᤠ᤺ᤴᤏᤢ ᤔᤣ᤺ᤰᤂᤡᤶ ᤆᤥᤃᤢᤸᤗᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢᤒᤠ ᤔᤧᤒᤥᤱᤏᤧᤸᤗᤥ॥

᥊ ᤜᤧᤰᤁᤣ᤺ᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤪᤡᤛ᤻ᤋᤧᤴ ᤛᤩᤧ᤺ᤸᤗᤧ ᤂᤡᤏᤡ᤹ᤀᤠᤱ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤡᤸᤗᤧ ᤀᤡᤃᤧᤓᤢᤳᤋᤡᤀᤠᤱ ᤁᤧᤘᤕᤡᤒᤠᤀᤥᤗᤠᤶ ᤁᤧᤒᤠ᤺ᤰᤂᤡᤖᤥ॥ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤀᤠᤏᤡ᤹ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤀᤠᤏᤡ᤹ᤃ ᤛᤡᤔᤧᤴᤗᤠᤶᤒᤠ ᤁᤢᤜᤡᤱᤘᤧᤳ ᤁᤧᤒᤥᤱᤒᤠᤴᤏᤢ ᤌᤡᤰᤜᤢᤵ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤖᤥ॥

᥋ ᤀᤠᤏᤡ᤹ᤃ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤀᤠᤕᤢᤰᤋᤧᤀᤠᤱ ᤀᤠᤘᤕᤧᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰᤁᤥ ᤗᤠᤕᤥᤒᤠ ᤏᤡᤱᤘᤠ᤹ᤀᤡᤴ ᤑᤥ᤺ᤰᤂᤢᤀᤠᤱ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤛᤡᤔᤧᤴ ᤋᤠᤖᤢᤖᤥ॥

᥌ ᤁᤖ ᤀᤠᤸᤗᤥᤃ. ᤋᤃᤡ ᤀᤠᤏᤡ᤹ ᤛᤶᤍᤠᤱ ᤕᤢᤰ ᤁᤧᤈᤥ᤺ᤰᤐᤠ ᤛᤠᤶᤕᤥᤌᤡᤶᤗᤠᤶᤒᤠ ᤆᤥᤰᤕᤢᤶᤓᤥ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹॥ ᤀᤠᤸᤗ ᤀᤠᤏᤡ᤹ᤃ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤀᤠᤘᤕᤧᤸᤗᤧ ᤛᤣᤘᤠ ᤀᤠᤈᤥᤃᤢᤶᤒᤠ ᤜᤧᤰᤁᤣ ᤔᤧ᤺ᤴ. ᤁᤖ ᤛᤣᤛᤣᤔᤠᤱᤗᤠᤶᤒᤠ ᤁᤢᤛᤱ ᤜᤡᤱᤔᤴᤏᤥ ᤛᤣᤘᤠ ᤀᤠᤈᤥᤃᤢᤶᤗᤥ॥

ᤛᤠᤶᤕᤥᤌᤡᤶ ᤏᤢ ᤗᤠᤕᤥ

᥍ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤌᤣ ᤐᤠ᤺ᤵᤔᤠᤒᤣ᥅ ᤛᤠᤶᤕᤥᤌᤡᤶᤔᤡᤴ ᤗᤠᤕᤥᤒᤡ᥅ ᤛᤧᤰᤂᤠᤛᤠᤱ ᤔᤧ᤺ᤴᤗᤥ᥄ ᤁᤖ ᤛᤠᤶᤕᤥᤌᤡᤶᤔᤡᤴ ᤜᤥ᤺ᤵᤋᤧᤸᤗᤧᤃ ᤀᤡᤱᤃᤠ᤹ ᤀᤠᤜᤡᤱᤔᤴᤏᤥᤒᤠ ᤗᤠᤕᤥᤜᤠ᤹ ᤔᤧᤴᤏᤡᤒᤠᤴᤔᤧᤴ॥ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ. “ᤂᤧᤏᤧ᤹ ᤔᤧᤄᤡ᤺ᤵᤛᤧᤴᤏᤧ᤹” ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤴᤏᤡᤸᤗᤧᤃ ᤀᤡᤱᤃᤠ᤹ ᤂᤡ᤺ᤶᤔᤠᤴ ᤋᤠᤵᤑᤧ᤺ᤶᤒᤠᤖᤥ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴᤒᤠᤖᤥ॥

᥎ ᤁᤖ ᤁᤴ ᤗᤠᤕᤥ᤺ᤸᤗᤧ ᤛᤠᤶᤕᤥᤀᤡᤱᤈᤠ᤺ᤱᤗᤠᤶ ᤛᤢᤕᤧᤶ ᤂᤥᤛᤢᤀᤠᤱ ᤀᤡᤱᤃᤠ᤹ ᤀᤠᤛᤡᤃᤠᤱ ᤁᤠᤰ ᤐᤖᤡᤰᤗᤧᤴ ᤂᤡ᤺ᤶᤔᤠ ᤏᤡᤱᤘᤠ᤹ᤀᤡᤴ ᤑᤥ᤺ᤰᤂᤢ॥ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤴ ᤜᤥ᤺ᤵᤋᤧᤸᤗᤧᤃ ᤗᤠᤕᤥ᤺ᤸᤗᤧ ᤁᤢᤔᤢᤰᤛᤠᤶ ᤜᤥ᤺ᤵᤋᤧᤒᤠᤖᤥ॥

᥏ ᤋᤃᤡ ᤀᤡᤱᤃᤠ᤹ ᤛᤠᤶᤕᤥᤌᤡᤶᤔᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤕᤠᤱᤅᤡᤸᤗᤧ ᤏᤢᤒᤠ ᤘᤕᤧ. ᤁᤖ ᤛᤠᤶᤕᤥᤀᤡᤱᤈᤠ᤺ᤱᤅᤡᤴ ᤁᤢᤛᤡᤱ ᤏᤡ᤺ᤳᤋᤢᤱᤅᤡᤸᤗᤧ ᤀᤡᤱᤃᤠ᤹ ᤀᤠᤜᤡᤱᤔᤴᤏᤥ ᤗᤠᤕᤥᤴ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤀᤠᤱ ᤀᤡᤱᤃᤠ᤹ ᤛᤩᤠᤱᤗᤥ॥

᥇᥆ ᤁᤴ ᤛᤠᤶᤕᤥᤀᤡᤱᤈᤠ᤺ᤱᤅᤡᤸᤗᤧᤀᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤋᤠ᤺ᤵᤔᤠ ᤁᤧᤒᤥᤱᤒᤠ ᤘᤕᤧ ᤁᤖ ᤂᤧᤸᤗᤧᤃ ᤛᤡᤔᤠᤏᤡ ᤋᤠᤖᤢ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤗᤠᤕᤥ᤺ᤸᤗᤧ ᤛᤠᤶᤕᤥᤀᤡᤱᤈᤠ᤺ᤱᤗᤠᤶ ᤛᤢᤕᤧᤶ ᤂᤥᤛᤢᤀᤠᤱ ᤀᤡᤱᤃᤠ᤹ ᤀᤡᤱᤗᤧᤰᤋᤠᤱᤗᤥ. ᤜᤧᤰᤁᤩᤠᤱ ᤒᤠ ᤁᤴ ᤛᤠᤶᤕᤥᤀᤡᤱᤈᤠ᤺ᤱᤗᤠᤶ ᤀᤡᤱᤃᤠ᤹ ᤛᤧᤖᤠᤱᤗᤥ॥

᥇᥈ ᤜᤧᤰᤁᤣᤛᤠᤱ ᤛᤠᤶᤕᤥᤌᤡᤶᤔᤡᤴ ᤛᤣᤛᤣᤒᤠ ᤆᤥ᤺ᤰᤐᤠᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤛᤣᤛᤣᤒᤠ. ᤛᤠᤶᤕᤥᤏᤡᤒᤠ ᤏᤢ ᤏᤢᤒᤠ ᤆᤥ᤺ᤰᤗᤥ॥

᥇᥉ ᤜᤧᤰᤁᤣ᤺ᤸᤗᤧ ᤏᤢᤒᤠ ᤐᤠ᤺ᤴᤏᤡᤸᤗᤧ ᤀᤡᤱᤃᤠ᤹ ᤀᤠᤗᤠᤃᤡ ᤛᤡᤔᤧᤴ ᤋᤠᤖᤢᤒᤡ᥅ ᤔᤧᤍᤠᤖᤢᤴᤗᤥ. ᤁᤖ ᤗᤠᤕᤥᤴ ᤗᤠᤕᤥᤀᤣᤖᤥ ᤗ᤹ᤖᤡᤰ ᤁᤢᤛᤡᤱ ᤏᤡ᤺ᤵᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤗᤠᤕᤥ᤺ᤸᤗᤧ ᤏᤢᤒᤠ ᤐᤠ᤺ᤴᤗᤠᤶ ᤀᤡᤱᤃᤠ᤹ᤀᤥ ᤕᤠᤶᤛᤠᤶᤃᤧᤴ ᤛᤡᤔᤧᤴ ᤋᤠᤖᤢ. ᤜᤧᤰᤁᤣ᤺ᤸᤗᤧ ᤛᤠᤶᤕᤥᤀᤡᤱᤈᤠ᤺ᤱᤅᤡᤸᤗᤧ ᤆᤥᤃᤢᤸᤗᤧ ᤗᤠᤕᤥᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤗᤠᤕᤥᤒᤠ ᤆᤥᤰ ᤑᤠ᤹ᤀᤠᤱ ᤏᤡᤛᤢᤱᤗᤥ॥

ᤏᤧᤳᤇᤡ ᤐᤖᤡᤰᤐᤠ ᤔᤧᤴᤇᤠᤶ ᤛᤢᤳᤏᤠ

᥇᥊ ᤛᤠᤶᤕᤥᤌᤡᤶᤔᤡᤴ ᤕᤠᤶᤛᤠᤶᤒᤠ ᤆᤥᤰ ᤗ᤹ᤖᤡᤰ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤔᤠᤱ ᤘᤠ᤹. ᤁᤖ ᤀᤡᤱᤃᤠ᤹ ᤕᤠᤶᤛᤠᤶᤒᤠ ᤔᤧᤈᤥ᤺ᤰᤁᤠᤴ ᤜᤧᤰᤁᤩᤠᤱ ᤕᤥ᤺ᤰᤐᤠᤜᤠ᤹ ᤔᤧᤍᤥ᤺ᤰᤐᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤀᤠᤱ ᤗᤠᤕᤥᤀᤥᤀᤣ ᤋᤥ᤺ᤰᤋᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤀᤡᤱᤃᤠ᤹ ᤆᤥᤃᤢᤱᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤠᤴ. ᤌᤣᤀᤠᤱᤓᤧᤸᤗᤧ ᤆᤥᤃᤢᤱ ᤗ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤱᤒᤠᤴ ᤔᤧᤈᤥ᤺ᤰᤁᤠᤴ. ᤁᤖ ᤀᤡᤱᤃᤠ᤹ ᤆᤡ᤺ᤳᤋᤢᤱᤒᤠ ᤐᤠ᤺ᤴᤏᤡᤴᤏᤣ ᤆᤥᤃᤢᤱᤗᤥ॥

᥇᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤆᤥᤃᤢᤱᤒᤠ ᤐᤠ᤺ᤴᤏᤡᤴ ᤋᤠᤵᤑᤧ᤺ᤶᤒᤠ ᤆᤥᤰ ᤑᤠ᤹ᤀᤠᤱ ᤏᤡᤛᤢᤱᤏᤧ ᤑᤠ᤹ᤃᤪ ᤛᤠᤶᤕᤥᤌᤡᤶᤔᤡᤴ ᤏᤢᤒᤠ ᤆᤥᤰ ᤗ᤹ᤖᤡᤰ ᤋᤧᤴᤍᤡᤱ ᤆᤥᤃᤢᤱᤒᤠ ᤐᤥᤱᤗᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤸᤗ ᤜᤧᤰᤁᤣ ᤁᤧᤈᤥ᤺ᤰᤐᤧᤴ ᤀᤡᤱᤃᤠ᤹ ᤔᤧ᤺ᤴ. ᤁᤖ ᤀᤡᤱᤃᤠ᤹ᤀᤥ ᤁᤧᤘᤠ᤹ᤒᤠ ᤗᤠᤕᤥ᤺ᤸᤗᤧ ᤆᤥᤃᤢᤒᤠᤖᤥ॥

᥇᥎ ᤌᤣᤀᤠᤱᤓᤧᤸᤗᤧ ᤗᤠᤕᤥ᤺ᤸᤗᤧ ᤁᤢᤎᤡᤶ ᤘᤠ᤹ᤀᤠᤒᤠᤸᤗᤧ ᤀᤡᤱᤃᤠ᤹ ᤀᤠᤛᤢᤳᤏᤠᤀᤥ ᤌᤣᤀᤠᤱ ᤏᤢᤒᤠ ᤐᤠ᤺ᤴ ᤜᤥᤵ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤏᤢᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤁᤳᤋᤢᤱᤛᤠᤱ ᤆᤥ᤺ᤰᤔᤠ ᤔᤧᤛᤢᤰᤁᤠᤴᤗᤥ॥

᥇᥏ ᤌᤣᤀᤠᤱᤓᤧᤸᤗᤧ ᤏᤢᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱ. ᤂᤧᤴ ᤔᤧᤈᤥ᤺ᤰᤁᤠᤴ. ᤁᤖ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤴᤈᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠᤴᤏᤧ ᤆᤥᤃᤢᤱᤗ ᤘᤠ᤹ᤀᤠᤖᤥ॥

᥈᥆ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤔᤧᤴᤈᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠ ᤐᤠ᤺ᤴᤜᤠ᤹ ᤆᤥᤃᤢᤱᤏᤧ ᤑᤠ᤹ᤃᤪ ᤁᤴ ᤁᤧᤈᤥ᤺ᤰᤐᤠᤱᤃ ᤀᤡᤱᤃᤠ᤹ ᤔᤧ᤺ᤴ. ᤁᤖ ᤀᤡᤱᤃᤠ᤹ᤀᤥ ᤁᤧᤘᤠ᤹ᤒᤠ ᤗᤠᤕᤥ᤺ᤸᤗᤧ ᤜᤧᤰᤁᤣ ᤆᤥᤃᤢᤒᤠᤖᤥ॥

᥈᥇ ᤀᤰᤂᤣᤗ᤹ᤖᤡᤰ ᤁᤴ ᤌᤡᤶᤔᤡᤸᤗᤧ ᤕᤠ᤺ᤶᤒᤰ ᤆᤥᤃᤢᤒᤠ ᤀᤡᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱ- ᤀᤡᤱᤃᤠ᤹ ᤏᤢᤒᤠ ᤐᤠ᤺ᤴ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤅᤡᤸᤗᤧ ᤋᤠᤵᤑᤧ᤺ᤶᤒᤠᤴ ᤀᤡᤱᤃᤠ᤹ᤏᤢᤀᤣ ᤘᤠ᤹ᤖᤥ॥

᥈᥈ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤛᤡᤰᤗᤢᤱᤔᤥᤏᤢᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶᤔᤥ ᤛ᤺ᤳᤋᤠᤖᤥ॥

᥈᥉ ᤁᤖ ᤀᤡᤱᤃᤠ᤹ᤀᤥᤃ ᤘᤣ᤹ᤛ᤻ᤔᤠ ᤔᤢᤰᤛᤠᤶᤔᤡᤸᤗᤧ ᤕᤠ᤺ᤶᤒᤰ ᤆᤥᤃᤢᤒᤠ ᤏᤡᤛᤢᤱ॥ ᤂᤧᤴ ᤔᤢᤰᤛᤠᤶᤔᤡᤸᤗᤧᤃ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤏᤡᤱᤘᤠ᤹ᤀᤡᤸᤗᤧ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤥ᤺ᤳᤋᤢᤒᤠ ᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤆᤥᤃᤢ᤹. ᤜᤧᤰᤁᤩᤠᤱ ᤗᤠᤕᤥᤀᤥ ᤐᤢᤱᤗᤠᤎᤠᤒᤠ ᤆᤥ᤺ᤰᤁᤠᤀᤠᤱ ᤗᤠᤕᤥ᤺ᤸᤗᤧ ᤀᤡᤱᤃᤠ᤹ ᤕᤢᤰᤁᤠᤖᤥ॥

᥈᥊ ᤀᤣ. ᤀᤡᤱᤃᤠ᤹ᤃ ᤀᤠᤰᤂᤧᤴ ᤛᤠ᤹ᤖᤡᤰ ᤐᤵᤐᤪᤠᤔᤠ ᤔᤏᤠᤀᤠᤒᤣ᥅ ᤁᤴ ᤗᤠᤕᤥ ᤏᤢ ᤛᤡᤔᤧᤸᤗᤧ ᤕᤢᤰᤋᤢᤒᤠ ᤜᤡᤱᤔᤴᤗᤠᤶ ᤜᤠ᤺ᤳᤗᤧ ᤛᤧ᤺ᤵᤔᤠ ᤛᤢᤰᤁᤠᤒᤣ᥅

᥈᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴᤗᤥ᥄ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤛᤧ᤺ᤵᤗᤥ᥄ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤱᤘᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶᤔᤡᤸᤗᤧ ᤁᤢᤛᤣᤘᤠ ᤆᤥᤃᤢᤱ. ᤁᤖ ᤗᤠᤕᤥᤒᤠ ᤌᤡᤶᤔᤡᤸᤗᤧ ᤌᤡᤶᤛᤢᤒᤠ ᤛᤢᤳᤏᤠᤀᤥᤃ ᤗᤠᤕᤥ᤺ᤸᤗᤧ ᤁᤢᤛᤣᤘᤠ ᤆᤥᤃᤢᤱᤗᤥ॥

ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤜᤡᤱᤔᤠ

᥎

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤪᤡᤛ᤻ᤋ ᤕᤧᤛᤢ᤺ᤴᤏᤢ ᤌᤡᤰᤜᤢᤵ ᤁᤧᤘᤠ᤹ᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤴᤇᤡᤴ.

᥈ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋ ᤕᤧᤛᤢᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤗᤠᤕᤥ ᤏᤢ ᤛᤡᤔᤧᤸᤗᤧ ᤁᤢᤔᤢᤰᤛᤠᤶᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤖᤠᤱᤅᤠᤱ ᤘᤠ᤹ᤖᤥ॥

᥉ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤆᤥ᤺ᤰᤔᤠ ᤔᤧᤛᤢᤰᤋᤢᤶᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤖᤥ॥ ᤂᤢᤏᤧ᤹ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥ᤺ᤸᤗᤧ ᤗᤠᤃᤡ ᤛᤡᤍᤢᤱᤈᤓᤠ ᤐᤥ᤺ᤱᤛᤧ ᤗᤠᤕᤥᤒᤠ ᤔᤏᤠ ᤁᤢᤀᤡᤛᤡ᤺ᤰᤐᤠ ᤏᤠᤛᤡᤱᤃᤧᤴ ᤌᤰᤁᤥ ᤐᤠᤱᤄᤢ ᤕᤢᤛᤢᤀᤠᤱ ᤏᤠᤛᤡᤱᤃᤧᤴ ᤁᤢᤎᤰᤁᤡᤸᤗᤧ ᤀᤠᤏᤡ᤹ ᤗᤠᤕᤥᤴ ᤔᤧᤰᤂᤢᤖᤥ॥

᥊ ᤀᤰᤂᤣᤗ᤹ᤖᤡᤰ ᤗᤠᤕᤥᤒᤠ ᤛᤢᤳᤏᤠ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤛᤣᤛᤣᤔᤠᤱ ᤁᤢᤀᤡᤛᤡ᤺ᤰ ᤀᤠᤜᤡᤱᤅᤡᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤏᤠ᤺ᤰᤋᤢᤒᤠ ᤛᤠᤶᤕᤥᤏᤡᤒᤠ ᤐᤠ᤺ᤴᤜᤠ᤹ ᤁᤠᤰ ᤀᤠᤏᤡ᤹ ᤆᤥ᤺ᤰᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤂᤢᤏᤧ᤹ ᤜᤧᤰᤁᤣ ᤆᤥᤃᤢᤒᤠᤖᤥ॥

᥋ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤁᤧᤜᤡᤱᤒᤠᤜᤠ᤹ᤖᤧᤃ ᤂᤧᤴ ᤛᤢᤳᤏᤠ᤺ᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤀᤥᤀᤣ ᤏᤡᤱᤘᤠ᤹ ᤔᤧᤒᤡᤖᤢ᤹. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤁᤧᤜᤡᤱᤒᤠᤜᤠ᤹ᤖᤧᤃ ᤛᤣᤛᤣᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤀᤥᤀᤣ ᤏᤡᤱᤘᤠ᤹ ᤔᤧᤒᤡᤖᤢ᤹ᤖᤥ॥

᥌ ᤀᤠᤏᤡ᤹ ᤏᤡᤱᤘᤠ᤹ᤀᤡᤴ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤕᤢᤰᤔᤠ ᤀᤠᤒᤠᤱᤄᤢᤶᤔᤡᤸᤗᤧᤃ ᤀᤠᤛᤡᤖᤥ. ᤁᤖ ᤀᤠᤏᤡ᤹ ᤏᤡᤱᤘᤠ᤹ᤀᤡᤴ ᤛᤣᤛᤣᤔᤠᤱᤅᤡᤴ ᤕᤢᤰᤔᤠ ᤀᤠᤒᤠᤱᤄᤢᤶᤏᤧ ᤑᤠ᤹ᤃᤪ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤏᤢ ᤛᤏᤠᤖᤢᤱ ᤀᤠᤄᤥᤛᤢᤶᤗᤥ॥

᥍ ᤌᤣᤀᤠᤱᤓᤧᤸᤗᤧ ᤗᤠᤕᤥᤒᤠ ᤛᤢᤳᤏᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶᤔᤡᤴ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴ ᤜᤧᤰᤁᤩᤠᤱ ᤀᤡ᤺ᤵᤔᤠ ᤏᤠ᤺ᤵᤔᤠᤀᤠᤱ ᤔᤧᤛᤢᤰᤋᤢᤴᤗᤥ॥

᥎ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤕᤢᤰᤋᤢᤛᤡᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤔᤧᤴᤇᤢᤰᤋᤢᤴᤗᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤂᤡᤏᤡ᤹ᤀᤥ ᤛᤧᤰᤂᤠᤀᤣ ᤘᤠ᤹ᤏᤧ ᤑᤠ᤹ᤃᤪ ᤂᤡᤏᤡ᤹ᤃ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤁᤢᤔᤏᤠ ᤔᤧ᤺ᤴᤏᤡᤱ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤏᤠᤏᤡᤱᤗᤥ॥ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠ᤺ᤴᤏᤢ ᤂᤪᤡᤛ᤻ᤋᤖᤧ ᤁᤢᤛᤣᤛᤣ ᤔᤠᤱᤅᤡᤴ ᤜᤥᤵ ᤂᤧᤴ ᤂᤪᤡᤛ᤻ᤋᤖᤧ ᤁᤢᤔᤏᤠ ᤔᤧ᤺ᤴᤗᤥ॥

᥇᥆ ᤁᤖ ᤂᤪᤡᤛ᤻ᤋᤧᤴ ᤂᤡᤏᤡ᤹ᤀᤥ ᤘᤠ᤹ᤏᤧ ᤑᤠ᤹ᤃᤪ ᤂᤡᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤛᤡᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤠᤶᤛᤠᤶᤔᤡᤴ ᤜᤡᤱᤗᤥ॥

᥇᥇ ᤜᤧᤰᤁᤩᤠᤱ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤂᤡᤏᤡ᤹ᤀᤥ ᤘᤠ᤹ᤏᤧ ᤑᤠ᤹ᤃᤪ ᤒᤠ ᤂᤧᤴ ᤂᤡᤏᤡ᤹ᤀᤥ ᤁᤧᤘᤠ᤹ᤒᤠ ᤛᤣᤛᤣᤔᤠᤱᤗᤠᤶ ᤂᤪᤡᤛ᤻ᤋ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠᤸᤗᤧ ᤂᤡᤏᤡ᤹ᤀᤠᤱ ᤁᤢᤜᤡᤱᤘᤧᤳ ᤁᤧᤈᤥᤃᤡ᤹ᤖᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ ᤀᤠᤏᤡ᤹ ᤔᤧᤴᤈᤥ᤺ᤰᤁᤣ ᤔᤧᤶᤒᤥᤱᤔᤏᤠᤒᤠ ᤐᤠ᤺ᤴᤜᤠ᤹ ᤘᤠ᤹. ᤁᤖ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤜᤧᤰᤁᤣᤀᤣ ᤆᤥ᤺ᤰᤔᤠ ᤔᤧᤒᤥᤱᤏᤧᤸᤗᤥ॥

᥇᥉ ᤂᤡᤏᤡ᤹ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤁᤧᤘᤕᤡ᤹ᤏᤧ ᤑᤠ᤹ᤃᤪ ᤂᤡᤏᤡ᤹ ᤁᤧᤛᤩᤧ᤹ᤀᤡᤖᤥ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤗᤠᤕᤥᤒᤠ ᤕᤠ᤺ᤶᤒᤰᤜᤠ᤹ ᤁᤧᤗᤧᤖᤢᤶᤏᤧ ᤑᤠ᤹ᤃᤪ ᤁᤧᤜᤡᤅᤡ᤹ᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤗᤠᤶᤗᤥᤛᤢᤛᤡᤒᤠᤜᤠ᤹ᤀᤣ ᤏᤡᤱᤘᤠ᤹ᤑᤢᤛᤠᤛᤡᤖᤥ॥

᥇᥋ ᤂᤡᤏᤡ᤹ ᤁᤧᤄᤥᤛᤢᤶᤒᤠ ᤛᤣᤛᤣᤔᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤧᤃᤡᤒᤠ ᤕᤥᤰ ᤁᤧᤴᤈᤥᤃᤡᤴ. ᤁᤖ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤛᤡᤱᤛᤠ ᤁᤧᤈᤥᤃᤡᤀᤠᤱ ᤘᤠ᤹॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ “ᤐᤠᤏᤢᤍᤡᤱ ᤀᤠᤶᤒᤦ” ᤔᤧᤵᤔᤠ ᤀᤠᤛᤢᤰᤋᤢᤶᤗᤥ॥

᥇᥌ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤀᤠᤏᤡ᤹ ᤕᤠᤶᤛᤠᤶᤔᤡᤴᤏᤢ ᤋᤱᤅᤠᤱ “ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤏᤡᤱᤗᤥ” ᤑᤠ᤹ᤀᤠᤱ ᤀᤠᤔᤧᤳᤗᤥ॥

᥇᥍ ᤜᤧᤰᤁᤩᤠᤱ ᤁᤢᤛ᤻ᤛᤠ ᤀᤠᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤰ ᤁᤧᤄᤥᤒᤠᤛᤡᤖᤥ॥ ᤛᤧᤰᤂᤠᤀᤣ ᤂᤢᤏᤧ᤹ᤏᤢ ᤛᤥᤖᤡᤰ ᤀᤡᤱᤎᤠ᤺ᤱ ᤀᤠᤄᤥᤛᤢᤶᤗ ᤑᤠ᤹ᤀᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤀᤡᤏᤥᤃᤧᤴ ᤋᤢᤰᤂᤣᤀᤠᤱ ᤀᤠᤈᤠᤏᤧ ᤑᤠ᤹ᤃᤪ ᤀᤠᤏᤡ᤹ᤃ ᤕᤧᤛᤢ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤗᤰ ᤁᤧᤄᤥᤒᤠᤛᤡᤀᤠᤱᤗᤥ॥

ᤁᤧᤍᤠᤒᤠ ᤔᤡᤔᤡᤍᤡᤱ

᥇᥎ ᤂᤢᤏᤧ᤹ ᤕᤠᤱᤛᤡ ᤀᤠᤒᤡᤒᤠ ᤔᤡᤔᤡᤍᤡᤱᤅᤡᤴᤏᤢ ᤋᤱᤔᤠᤸᤗᤧᤃ ᤁᤴ ᤕᤧᤶᤔᤥ ᤀᤠᤏᤡ᤹ ᤀᤠᤍᤢᤔᤢᤶᤒᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤌᤣᤀᤠᤱ ᤔᤧ᤺ᤴᤗᤥ ᤑᤠ᤹ᤀᤠᤱ ᤀᤡ᤺ᤳᤋᤢᤱᤗᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤒᤠ ᤁᤢᤛ᤻ᤛᤠ᤺ᤜᤠ᤹ ᤀᤥᤛᤣ᤺ᤴᤍᤠᤱ ᤐᤥᤱᤔᤠ ᤕᤧᤶᤔᤡᤴ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤸᤗᤧ ᤛᤠ᤹ᤖᤡᤰ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤜᤠᤱᤄᤢᤖ ᤘᤠ᤹ᤖᤥ॥

᥈᥆-᥈᥇ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴ ᤑᤧᤳᤗᤠᤖᤧ. ᤜᤧᤰᤁᤣᤃ ᤀᤠᤒᤠᤅᤣᤃ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤜᤧᤰᤁᤣ ᤐᤥ᤺ᤰᤂᤧᤒᤠᤖᤥ॥ ᤁᤖ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤸᤗᤧ ᤁᤡᤔᤠ ᤐᤣ᤺ᤰᤔᤠᤗᤠᤶᤒᤠ ᤋᤠᤱᤛᤧ᤺ᤵᤐᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤜᤠ᤹ᤖᤧ ᤂᤢᤏᤡ᤹ ᤔᤡᤔᤡᤍᤡᤱᤃᤧᤴ ᤆᤥ᤺ᤰᤕᤢᤶᤓᤥᤴ ᤔᤧᤄᤥ᤺ᤛᤢᤖ ᤁᤧᤗ᤹ᤒᤠᤴ ᤛᤠ᤹ᤖᤡᤰ ᤏᤡᤱᤛᤠᤱ ᤆᤥᤃᤢᤖ ᤘᤠ᤹॥

᥈᥈ ᤁᤴ ᤁᤧᤖᤧᤰ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴ ᤛᤠᤘᤠ᤺ᤶᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤡᤔᤠ᤹ᤀᤡᤴ ᤁᤢᤀᤡᤛᤡ᤺ᤰ ᤀᤠᤸᤗ ᤌᤠᤖᤡᤰ ᤕᤠ᤺ᤵᤐᤠ ᤏᤢ ᤋᤢᤰᤂᤣ ᤆᤠᤒᤠᤴ ᤀᤠᤏᤡ᤹ ᤀᤠᤏᤡᤛᤢᤶᤗᤥ॥

᥈᥉ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤸᤗᤰ ᤔᤧ᤺ᤴ. ᤁᤖ ᤁᤠᤰᤏᤢ ᤋᤃᤡᤒᤠ ᤗᤰ ᤁᤢᤀᤡᤛᤡ᤺ᤰ ᤛᤣᤛᤣᤔᤠᤱᤅᤡᤴ ᤁᤧᤄᤥᤒᤠ ᤀᤠᤏᤡ᤹ᤀᤠᤱ ᤀᤠᤕᤠ᤺ᤳᤗ ᤀᤠᤘᤠ᤹ᤖᤥ॥ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤛ᤻ᤛᤠ ᤀᤠᤈᤥ᤺ᤰᤁᤠᤱ ᤀᤠᤏᤡ᤹ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤌᤰᤁᤡᤸᤗᤧ ᤗᤠᤕᤥ ᤏᤢ ᤋᤢᤰᤂᤣᤗᤠᤶ ᤆᤥ᤺ᤰᤕᤢᤶᤓᤥ ᤂᤥᤛᤢᤖ ᤑᤠ᤹ᤀᤠᤱ ᤀᤠᤕᤠ᤺ᤳᤗ ᤀᤠᤜᤠᤱᤄᤢᤶᤗ ᤀᤠᤘᤠ᤹ᤖᤥ॥

᥈᥊ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤛᤧᤴᤗᤵ ᤀᤠᤄᤥᤛᤢᤶᤔᤠᤱᤎᤥᤀᤣ ᤁᤴ ᤛᤧᤰᤂᤠᤒᤠ ᤏᤡᤱᤛᤠᤱᤅᤡᤴ ᤀᤠᤃᤳᤋᤢᤶᤔᤠᤱ ᤘᤠ᤹॥ ᤏᤡ᤺ᤔᤏᤠᤒᤠ ᤐᤠ᤺ᤴᤏᤡᤴ ᤏᤡᤱᤛᤠᤱ ᤀᤠᤴᤈᤥᤃᤢᤶᤔᤡᤴᤗᤥ॥ ᤀᤠᤸᤗ ᤋᤃᤡᤛᤠ ᤁᤳᤋᤢᤒᤠ ᤐᤠ᤺ᤴᤏᤡᤴ ᤜᤠ᤺ᤳᤗᤧ ᤏᤡᤱᤛᤠᤱ ᤆᤥᤃᤢ᤹ᤒᤣ᥅

᥈᥋ ᤁᤖ ᤀᤠᤏᤡ᤹ ᤀᤠᤸᤗ ᤌᤠᤖᤡᤰ ᤔᤧᤱᤄᤥᤀᤣ ᤀᤠᤘᤠ᤹ᤒᤠ ᤐᤠ᤺ᤴᤏᤡᤴ ᤏᤡᤱᤛᤠᤱ ᤀᤠᤈᤥᤃᤢᤶᤔᤡᤸᤗᤧ ᤂᤧᤴ ᤂᤥᤔᤠ ᤑᤠ᤹ᤀᤠᤱ ᤏᤠᤛᤡ ᤀᤠᤎ᤺ᤳᤋᤢᤶᤔᤠᤱ ᤀᤠᤜᤠᤱᤄᤢᤶᤗᤥ॥

᥈᥌ ᤛᤣᤛᤣᤔᤠᤱᤅᤡᤸᤗᤧᤀᤠᤱ ᤀᤠᤏᤡ᤹ ᤁᤧᤛᤠᤰᤐᤠᤀᤥ ᤀᤠᤎᤠᤀᤠᤱ ᤀᤠᤘᤠ᤹ᤀᤡᤸᤗᤧ ᤁᤢᤓᤠ᤹ ᤀᤠᤒᤡ᤹ᤖᤥ॥ ᤂᤧᤴ ᤕᤧᤶᤔᤥ ᤀᤠᤰᤂᤣᤗ᤹ᤖᤡᤰ ᤋᤢᤘᤠ ᤆᤥ᤺ᤰᤔᤠ ᤀᤠᤏᤡ᤹ ᤀᤠᤸᤗᤧᤛ᤻ᤛᤢᤶᤔᤡᤴ. ᤁᤖ ᤀᤠᤏᤡ᤹ ᤐᤠ᤺ᤵᤔᤠᤀᤣ ᤛᤢᤰᤔᤧᤴᤍᤧᤵᤔᤏᤠᤒᤠ ᤐᤠ᤺ᤴᤛᤢᤳᤗᤠᤜᤠ᤹ᤖᤧᤴ ᤀᤠᤏᤡ᤹ ᤕᤠ᤺ᤵᤔᤠᤴᤏᤢ ᤛᤣᤛᤣᤔᤠᤱᤅᤡᤸᤗᤧ ᤀᤠᤏᤡ᤹ ᤗᤧᤰᤘᤠ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ᤹ᤖᤥ॥

᥈᥍ ᤜᤧᤰᤁᤩᤠᤱ ᤀᤠᤏᤡ᤹ ᤛᤡᤰᤗᤢᤱᤔᤠᤀᤥᤒᤠ ᤐᤠ᤺ᤴ ᤁᤧᤏᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤏᤡᤛᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ᤹ᤖᤥ॥

ᤏᤡᤱᤘᤠ᤹ᤑᤢ ᤔᤡ᤺ᤶᤈᤡᤗᤠᤶᤒᤠ ᤌᤣ᤺ᤸᤗᤧᤀᤠᤱ ᤛᤧᤶᤔᤠ ᤀᤠᤴᤇᤢᤰᤏᤧᤴ

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤔᤧᤵᤐᤠ. ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤢ᤺ᤳᤋᤢᤛᤡᤒᤠᤜᤠ᤹ᤖᤧ ᤗᤠᤃᤡ. ᤂᤢᤏᤧ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢᤒᤠᤀᤣ ᤐᤥ᤺ᤱᤗ ᤆᤥᤃᤢ᤹ ᤁᤧᤗ᤹ᤒᤠᤴᤏᤠᤱ ᤀᤠᤏᤡ᤹ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥈᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤀᤢᤴᤇᤣ᤺ᤴᤇᤠ ᤁᤢᤛᤡᤱ ᤏᤡ᤺ᤳᤋᤢᤛᤡᤀᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤁᤢᤀᤡᤛᤡ᤺ᤰᤁᤣ ᤐᤥᤱᤛᤧ ᤛᤣᤃᤢᤛᤡᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤕᤖᤡᤰ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤀᤥ ᤂᤢᤏᤧ᤹ ᤋᤢᤶᤒᤠ ᤐᤥ᤺ᤰᤂᤧᤖᤥ॥

᥉᥆ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ ᤋᤃᤡᤛᤠ ᤛᤣᤃᤢᤛᤡ. ᤂᤧᤱᤜᤠ᤹ᤃ ᤀᤢ᤺ᤳᤋᤢᤛᤡᤀᤠᤱᤗᤥ॥ ᤀᤠᤳᤋᤡᤴᤜᤠ᤹ ᤀᤢ᤺ᤳᤋᤢᤛᤡ᤹. ᤂᤧᤱᤜᤠ᤹ᤃ ᤀᤠᤵᤋᤡᤰ ᤔᤧ᤺ᤴᤏᤣᤒᤠᤀᤠᤱ ᤆᤥᤃᤢᤛᤡ᤹ᤖᤥ॥ ᤀᤠᤳᤋᤡᤴᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤛᤡ᤹. ᤂᤧᤱᤜᤠ᤹ᤃ ᤁᤢᤔᤡᤔᤡᤍᤡᤱᤅᤡᤴᤏᤠᤱ ᤐᤡᤖᤢᤛᤡ᤹ᤖᤥ॥

᥉᥇ ᤜᤧᤰᤁᤣᤏᤧ ᤑᤠ᤹ᤃᤪ ᤀᤠᤏᤡ᤹ ᤌᤣ ᤀᤠᤒᤠ᤺ᤳᤋᤢᤶᤒᤠᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤗᤧᤵᤔᤠᤱ ᤘᤠ᤹ᤏᤧ ᤑᤠ᤹ᤃᤪ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤜᤠ᤺ᤳᤋᤠᤱ ᤐᤥ᤺ᤰᤔᤠ ᤔᤧᤛᤢᤰᤏᤧᤴᤗᤥ॥

᥉᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴᤏᤣ ᤔᤧᤍᤠᤱᤄᤢᤴ. ᤁᤖ ᤀᤠᤏᤡ᤹ ᤁᤧᤖᤧᤰᤗᤧ ᤗᤠᤃᤡ ᤂᤢᤏᤧ᤹ ᤛᤡᤔᤠ ᤐᤠᤱᤄᤢ॥ ᤂᤢᤏᤧ᤹ ᤂᤪᤡᤛ᤻ᤋᤧᤴᤏᤣ ᤀᤠᤒᤡᤖᤧᤸᤗᤧ ᤁᤠᤰ ᤐᤠ᤺ᤴᤜᤠ᤹ᤀᤠᤱ ᤀᤠᤰᤂᤣᤗ᤹ᤖᤡᤰ ᤀᤠᤏᤡ᤹ ᤐᤡᤔᤠ ᤀᤠᤴᤇᤢᤰᤏᤧᤴᤒᤣ᥅

᥉᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠᤜᤠ᤹ ᤜᤠ᤺ᤳᤗᤧ ᤀᤠᤵᤋᤡᤰ ᤁᤢ᤺ᤵᤔᤠ ᤛᤢᤰᤋᤢᤛᤡ᤹ᤒᤣ᥅ ᤜᤠ᤺ᤳᤗᤧᤀᤠᤱ ᤔᤧᤛᤢᤰᤋᤢᤴᤇᤡᤴ. ᤌᤣᤀᤠᤱᤓᤧᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤧᤈᤥ᤺ᤰᤐᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥

᥉᥊ ᤀᤠᤏᤡ᤹ ᤜᤠ᤺ᤳᤗᤧ ᤐᤠ᤺ᤴ ᤌᤡᤰᤔᤠ ᤀᤠᤛᤢᤰᤐᤣ᥅ ᤜᤠ᤺ᤳᤗᤧᤀᤠᤱ ᤀᤠᤴᤇᤢᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋ ᤕᤧᤛᤢ᤺ᤴ ᤛᤩᤧᤀᤠᤱ ᤀᤠᤸᤗ ᤂᤢᤏᤧ᤹ᤃ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱᤗᤧᤵᤔᤠᤱ ᤕᤢᤱᤗᤥ. ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠᤀᤠᤱ ᤆᤥᤃᤢᤖ ᤕᤢᤱᤗᤥ॥

᥉᥋ ᤜᤠ᤺ᤳᤗᤧ ᤂᤪᤡᤛ᤻ᤋᤖᤧ ᤁᤢᤔᤡ᤺ᤶᤈᤡᤗᤠᤶ ᤛᤧᤶᤔᤠ ᤀᤠᤛᤢᤰᤐᤣ᥅ ᤕᤧᤳᤋᤢᤰᤂᤣ. ᤀᤡᤏᤥᤃᤧᤴ ᤋᤢᤰᤂᤣ. ᤏᤡᤱᤄᤢᤶ. ᤛᤠᤰ. ᤆᤠᤱᤔᤠ ᤘᤠ᤺ᤵᤔᤠ ᤜᤥ᤺ᤵᤔᤠ. ᤁᤡᤵᤔᤠ ᤁᤧᤄᤢᤒᤠ ᤕᤧᤶ ᤀᤡᤃᤪ ᤛᤡᤔᤧᤸᤗᤧ ᤛᤧᤶᤔᤠ ᤀᤠᤛᤢᤰᤐᤡ᥅

᥉᥌ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤂᤧᤏᤧ᤹ ᤏᤛᤠ᤺ᤴ ᤆᤥ᤺ᤰᤁᤠᤛᤡᤃᤧᤒᤠᤸᤗᤧ ᤌᤡᤰᤕᤠ᤺ᤴᤎᤰ ᤔᤧᤛᤧᤖᤡᤃᤧ᤹ᤖᤥ॥

ᤛᤧᤵᤔᤠ ᤁᤧᤒᤥ᤺ᤱᤒᤠ ᤔᤧᤸᤗᤢᤰ ᤁᤢᤀᤡᤛᤡ᤺ᤰ ᤔᤏᤠᤜᤠ᤹ᤖᤧ ᤔᤧᤔᤧᤳᤋᤡᤃᤧᤖᤥ॥”

᥉᥍ ᤁᤴ ᤁᤠᤰ ᤐᤠ᤺ᤴᤜᤠ᤹ᤀᤥ ᤀᤠᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤂᤪᤡᤛ᤻ᤋᤗᤠᤶᤒᤠ ᤀᤠᤏᤡ᤹ ᤌᤱ ᤁᤧᤏᤠ᤺ᤶᤒᤠᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤖᤥ॥

᥉᥎ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶᤈᤡᤗᤠᤶ ᤀᤠᤏᤡ᤹ ᤌᤣ᤺ᤸᤗᤧᤀᤠᤱ ᤛᤧᤶᤔᤠ ᤀᤠᤴᤇᤢᤰᤏᤧᤴᤗᤥ ᤁᤧᤗ᤹ᤒᤠᤴ ᤏᤡᤛᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠᤖᤥ॥ ᤛᤡᤔᤧᤴ ᤏᤢ ᤜᤡᤱᤔᤧᤸᤗᤧ. ᤔᤠᤱᤗᤠᤀᤡᤱᤒᤠᤜᤠ᤹ ᤏᤢ ᤑᤧᤴᤛᤠᤶᤜᤠ᤹ᤖᤧ. ᤁᤴ ᤕᤧᤶ ᤏᤢ ᤋᤠᤕᤧᤶᤒᤠ ᤐᤠ᤺ᤴᤜᤠ᤹ᤖᤧ. ᤀᤡᤃᤪ ᤀᤠᤳᤋᤡᤴ ᤔᤢᤰᤛᤠᤶᤜᤠ᤹ᤖᤧᤀᤠᤱ ᤛᤧᤶᤔᤠ ᤀᤠᤴᤇᤢᤰᤏᤧᤴ.

᥉᥏ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤡᤸᤗᤧ ᤁᤢᤈᤱᤎᤠᤱᤒᤠ ᤏᤢ ᤁᤢᤛᤡᤃᤠᤱᤒᤠ. ᤀᤡᤃᤪ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳᤋᤥᤒᤠ ᤔᤢᤰᤛᤠᤶ ᤌᤣ᤺ᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶᤈᤡᤗᤠᤶ ᤛᤧᤶᤔᤠ ᤀᤠᤴᤇᤢᤰᤏᤧᤴ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤗᤠᤶ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤛᤢᤘᤠᤱ

᥏

ᤀᤡᤱᤃᤠ᤹ ᤐᤠ᤺ᤵᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤀᤣᤖᤥ॥ ᤀᤡᤱᤃᤠ᤹ ᤂᤪᤡᤛ᤻ᤋᤖᤧ ᤁᤢᤔᤏᤠᤀᤠ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤡᤱᤗᤧᤰ ᤔᤧᤒᤠ᤺ᤳᤋᤠᤴᤗᤥ॥ ᤀᤠᤄᤠᤛᤡᤱᤅᤡᤴ ᤏᤢ ᤛᤣᤛᤣᤔᤠᤱᤅᤡᤸᤗᤧ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤆᤥ᤺ᤰᤗᤥ ᤑᤠ᤹ᤀᤠᤱ ᤏᤡ᤺ᤴᤎᤥ ᤆᤥ᤺ᤰᤛᤢ᤹ᤖᤥ॥

᥈-᥉ ᤀᤠᤔᤡ᤺ᤶ ᤀᤡᤛᤪᤠᤀᤡᤗᤡ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤀᤡᤱᤃᤠ᤹ ᤏᤡᤱᤘᤠ᤹ᤀᤥ ᤋᤢᤰᤂᤣ᤺ᤸᤗᤧ ᤛᤠ᤹ᤖᤡᤰ ᤕᤠ᤺ᤴᤍᤠᤱᤅᤠᤱ ᤘᤠ᤹ᤀᤠᤖᤥ॥ ᤀᤠᤒᤠᤅᤣ ᤀᤠᤛᤢᤘᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤧᤴᤗᤵ ᤂᤥᤔᤠ ᤔᤧᤛᤢᤰᤋᤢᤸᤗᤧᤃ ᤀᤡᤱᤃᤠ᤹ ᤂᤢᤶᤍᤡᤱᤅᤥ ᤌᤠᤔᤠ ᤏᤢ ᤂᤪᤡᤛ᤻ᤋᤗᤠᤶ ᤗᤠ᤺ᤳᤗᤠ᤺ᤳ ᤐᤥᤱᤔᤠ ᤛᤢᤰᤋᤠᤱᤒᤠᤔᤧᤴ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤀᤠᤒᤠᤅᤣ ᤁᤢᤛ᤻ᤛᤠ ᤐᤥ᤺ᤱᤛᤧ ᤛᤣᤃᤢᤛᤡᤀᤠᤱ ᤁᤢᤔᤡᤔᤡᤍᤡᤱᤅᤡᤴ ᤂᤧᤱᤜᤠ᤹ ᤀᤥᤛᤣ᤺ᤴᤎᤠᤰᤋᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤔᤠᤱᤜᤢᤵᤜᤠ᤹ ᤆᤥᤃᤢᤀᤠᤱ ᤛᤠᤶᤕᤥᤌᤡᤶᤔᤡᤴ ᤐᤡᤖᤢᤛᤡ॥ ᤂᤧᤱᤜᤠ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤡᤶᤔᤥᤒᤠ ᤛᤣᤘᤠ ᤆᤥ᤺ᤰᤔᤠᤴ ᤏᤢ ᤕᤖᤡᤰ ᤔᤠᤱᤜᤧᤰᤜᤠ᤹ ᤐᤡᤖᤢᤛᤡᤖᤥ॥

᥋ ᤁᤢᤔᤡᤱ ᤁᤧᤛᤧᤒᤠ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤧᤴa ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤋᤠᤰᤌᤧᤒᤠᤛᤡᤖᤥ. ᤜᤧᤰᤁᤩᤠᤱ ᤕᤧᤛᤢ ᤂᤪᤡᤛ᤻ᤋᤧᤴ ᤔᤧᤴᤇᤠᤶᤃᤧᤴ ᤌᤰᤁᤥ ᤂᤢᤏᤡ᤹ ᤛᤢᤘᤠᤱᤅᤥᤀᤣ ᤛᤠᤘᤠ᤺ᤴᤇᤡᤱᤗᤥ॥ ᤂᤢᤏᤧ᤹ᤀᤣ ᤁᤧᤖᤧᤰ ᤛᤶᤍᤠᤱ ᤜᤠᤱ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤗᤥ॥ ᤛᤍᤠᤍᤡᤱ ᤁᤢᤏᤠᤖᤠ ᤔᤧᤓᤥᤛᤢᤖᤖᤥ᥄ ᤀᤠᤔᤧᤴ॥

᥌ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤧᤰᤜᤠ᤹ᤃ ᤔᤧᤃᤧᤖᤧᤶᤒᤠ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤀᤡᤛᤪᤠᤀᤡᤗ ᤛᤢᤘᤠᤱᤗᤠᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹ ᤁᤧᤖᤧᤰᤁ ᤛᤧᤰᤂᤠᤒᤠ ᤀᤡᤛᤪᤠᤀᤡᤗᤡ ᤔᤧ᤺ᤴᤇᤡᤖᤥ॥

᥍ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤱᤅᤡᤸᤗᤧᤛᤠ ᤁᤧᤖᤧᤰ ᤛᤧᤰᤂᤠᤒᤠ ᤁᤢᤛ᤻ᤛᤠ ᤔᤧᤶᤒᤥ᤺ᤱᤏᤧᤴᤗᤥ॥ ᤁᤖ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤔᤠᤱᤜᤧᤰ ᤆᤥᤃᤢᤱᤒᤠ ᤁᤧᤛ᤻ᤛᤠ ᤀᤡᤛᤜᤠᤁᤗᤠᤶᤔᤣ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤒᤥᤱᤗᤥ॥”b

᥎ ᤁᤴ ᤑᤠ᤹ᤀᤡᤱᤃ ᤀᤒᤪᤠᤜᤠᤔᤖᤧ ᤏᤠᤛᤡᤱᤃᤧᤴ ᤁᤢᤎᤰᤁᤥᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤛᤡ ᤁᤧᤗ᤹ᤒᤠ ᤐᤠ᤺ᤴ ᤔᤧ᤺ᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤏᤧ ᤑᤠ᤹ᤀᤠᤱ ᤐᤡᤖᤢᤒᤠ ᤔᤠᤱᤜᤧᤰᤗᤠᤶᤒᤠ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹ᤀᤣ ᤀᤒᤪᤠᤜᤠᤔᤖᤧ ᤛᤧᤰᤂᤠᤒᤠ ᤁᤢᤔᤢ᤹ᤀᤡᤍᤠᤱᤛᤠᤛᤡᤖᤥ॥

᥏ ᤂᤧᤴ ᤔᤠᤱᤜᤧᤰᤁᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤖᤥ. “ᤀᤠᤴᤏᤧᤶᤔᤠ᤹ ᤒᤠ ᤁᤴ ᤕᤧᤶᤔᤥ ᤀᤡᤱᤃᤠ᤹ ᤏᤢ᤺ᤱᤅᤠ ᤋᤠᤀᤠᤖᤥ. ᤜᤧᤰᤁᤩᤠᤱ ᤁᤧᤔᤣ᤺ᤳ ᤛᤠᤖᤠ᤺ᤸᤗᤧ ᤕᤧᤶᤒᤡᤳᤇᤠ ᤛᤠᤎᤡᤰ ᤁᤳᤋᤢᤖᤥ॥”

᥇᥆ ᤜᤧᤰᤁᤣᤖᤰ ᤔᤧ᤺ᤴ. ᤁᤖ ᤀᤠᤏᤡᤃᤧ ᤋᤠᤰᤌᤧᤒᤠ ᤀᤡᤛᤜᤠᤁᤗᤠᤶ ᤁᤢᤔᤣ᤺ᤳ ᤖᤡᤒᤣᤰᤁᤠ᤺ᤸᤗᤧ ᤁᤠᤵᤛᤠᤒᤠᤛᤠᤜᤠ᤹ ᤁᤳᤋᤢᤛᤡᤀᤠᤱ ᤘᤕᤧ.

᥇᥇-᥇᥉ ᤁᤖ ᤂᤧᤴ ᤁᤠᤵᤛᤠᤒᤠᤛᤠᤜᤠ᤹ ᤛᤠᤘᤠ᤺ᤴᤇᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ. ᤂᤧᤱᤜᤠ᤹ᤖᤧ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤌᤣᤀᤠᤱ ᤔᤧᤴᤈᤥ᤺ᤰᤁᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤖᤡᤒᤣᤰᤁᤠ᤺ᤴ ᤀᤰᤂᤣ ᤔᤧᤳᤋᤢᤀᤠᤱ ᤘᤕᤧᤖᤥ. “ᤋᤢᤶᤒᤠᤸᤗᤧ ᤑᤥ᤹ᤒᤠᤴ ᤛᤣᤘᤠ ᤆᤥᤃᤢ᤹ᤖᤥ॥” ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤀᤡᤱᤃᤠ᤹ ᤕᤠᤁᤢᤒᤧᤴ ᤗᤢᤱᤔᤠ᤹ ᤋᤢᤰᤋᤢᤱ. ᤁᤖ ᤀᤧᤛᤠᤀᤢ᤺ᤴ ᤆᤡ᤺ᤳᤋᤢᤱᤗᤥ॥” ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤀᤥᤔᤧᤳᤋᤢᤀᤠᤱ ᤔᤧ᤺ᤴ. ᤁᤖ ᤂᤢᤏᤧ᤹ ᤀᤠᤒᤠᤅᤣ ᤁᤢᤏᤡᤱᤘᤠ᤹ᤛᤥ᤺ᤰ ᤁᤢᤀᤡᤛᤡ᤺ᤰ ᤛᤣᤃᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤖᤥ॥

᥇᥊ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤌᤣ ᤐᤠ᤺ᤵᤔᤠᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ᤺ᤖᤡᤰᤁᤠᤱ ᤂᤠᤛᤧᤴ ᤔᤧᤗᤥ᤺ᤴᤏᤧᤴᤒᤡ᥅ ᤛᤧᤰᤂᤠᤛᤠᤱ ᤔᤧ᤺ᤴᤗᤥ᥄

᥇᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴ ᤀᤰᤂᤣ ᤔᤧᤳᤋᤢ.

“ᤀᤠᤳᤋᤡᤴ ᤏᤢᤖᤡᤰ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢᤱ ᤂᤧᤴ ᤏᤢᤖᤡᤰ ᤔᤧᤳᤋᤢᤱ. ᤜᤧᤰᤁᤩᤠᤱ ᤀᤠᤳᤋᤡᤴ ᤗᤢᤱᤔᤠ᤹ ᤋᤢᤰᤔᤠ ᤏᤡᤱᤘᤠ᤹ ᤆᤥᤃᤢᤱ ᤂᤧᤴ ᤗᤢᤱᤔᤠ᤹ ᤋᤢᤰᤋᤢᤱ॥”

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤆᤥ᤺ᤰᤔᤠᤸᤗᤧ ᤀᤡᤃᤪ ᤋᤶᤛᤡᤴ ᤆᤥ᤺ᤰᤔᤠᤸᤗᤧᤃ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤗᤠᤶ ᤁᤠᤰ ᤐᤠ᤺ᤴᤜᤠ᤹ ᤋᤠᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤠᤖᤥ ᤜᤠᤱᤅᤡᤴ ᤀᤰᤂᤣ ᤔᤧᤳᤋᤢᤀᤠᤱ ᤐᤳ. “ᤂᤧᤏᤧ᤹ ᤁᤧᤛᤶᤍᤠᤱ ᤀᤠᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤱᤅᤠᤱ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤔᤡᤱᤅᤡᤴ ᤀᤡᤱᤓᤥᤖ ᤁᤧᤗ᤹ᤒᤠ ᤏᤡᤱᤘᤠ᤹ᤛᤥ᤺ᤰᤁᤥ ᤀᤡᤱᤃᤠ᤹ᤀᤣ ᤂᤧᤏᤧ᤹ ᤜᤠᤱ ᤆᤥ᤺ᤰᤏᤧᤀᤠᤱ ᤘᤠ᤹ᤀᤠᤖᤥ॥”

᥇᥎ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤳᤋᤡᤴ ᤏᤢᤖᤡᤰ ᤔᤧᤵᤔᤠ ᤏᤡᤱᤘᤠ᤹ ᤆᤥᤃᤢ᤹ ᤂᤧᤴ ᤏᤢᤖᤡᤰ ᤔᤧᤳᤋᤢ᤹. ᤜᤧᤰᤁᤩᤠᤱ ᤀᤠᤳᤋᤡᤴ ᤁᤢᤏᤡᤱᤘᤠ᤹ ᤏᤢ᤺ᤱᤔᤠ ᤁᤧᤛᤠᤰᤐᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤴᤏᤡᤴ ᤁᤢᤏᤡᤱᤘᤠ᤹ ᤏᤢ᤺ᤱᤔᤠ ᤁᤧᤛᤠᤰᤐᤠ ᤆᤥᤃᤢ᤹ᤖᤥ॥

᥇᥏ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤀᤥ ᤁᤢᤓᤠᤖᤧ ᤀᤡᤱᤃᤠ᤹ ᤀᤰᤂᤣ ᤕᤠᤵᤔᤡ ᤁᤧᤔᤧᤳᤋᤡᤒᤡᤗᤠ. “ᤜᤧᤰᤁᤣᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤸᤗᤛᤠᤱ ᤌᤣᤀᤠᤱ ᤐᤠ᤺ᤴ ᤀᤠᤎᤡᤰᤐᤠᤒᤣ᥅ ᤀᤠᤳᤋᤡᤸᤗᤧᤀᤠᤱ ᤂᤢᤏᤧ᤹ ᤆᤥ᤺ᤰᤔᤠ ᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤵᤔᤠ ᤔᤧᤛᤢᤰᤋᤢᤴᤗᤥ॥”

᥈᥆ ᤔᤧᤴᤇᤠᤶ ᤕᤠᤵᤔᤡᤀᤣ. ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤢᤖᤠ ᤁᤧᤍᤥᤒᤠ ᤂᤧᤏᤧ᤹ ᤜᤠ᤺ᤳᤏᤧᤒᤣ᥅ ᤆᤥ᤺ᤰᤔᤏᤠᤒᤠ ᤆᤡᤃ᤺ᤰᤘᤠ᤺ᤸᤗᤧ ᤁᤧᤈᤥ᤺ᤰᤐᤧᤴ “ᤌᤣᤀᤠᤱ ᤀᤰᤋᤱᤒᤠ ᤁᤧᤈᤥᤃᤠᤱᤒᤠᤒᤣ᥅” ᤔᤧᤳᤋᤢᤒᤡ᥅

᥈᥇ ᤛ᤹ᤔᤏᤠᤒᤠ ᤂᤠᤶᤔᤥᤗᤠᤶ ᤁᤥ᤺ᤶᤓᤗᤣ᤺ᤸᤗᤧ ᤏᤢᤒᤠ ᤕᤠ᤺ᤶᤒᤰᤁᤥ ᤀᤥᤃᤵ ᤁᤧᤒᤥ᤺ᤱᤒᤠ ᤑᤢᤈᤡᤰ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤂᤠᤶᤔᤥᤗᤠᤶ ᤔᤧᤴᤈᤥᤒᤠ ᤕᤠ᤺ᤶᤒᤰᤁᤥ ᤀᤥᤃᤵ ᤁᤧᤒᤥ᤺ᤱᤒᤠ ᤑᤢᤈᤡᤰ ᤆᤥ᤺ᤰᤔᤠ ᤕᤢᤰ ᤔᤧᤃᤳᤋᤢᤶᤒᤡ᥅

᥈᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤡᤴ ᤏᤢ ᤁᤢᤔᤢᤰᤛᤠᤶᤔᤡᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤔᤠ ᤕᤢᤰ ᤁᤳᤋᤢᤏᤧ ᤑᤠ᤹ᤃᤪ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤁᤧᤒᤥ᤺ᤱᤒᤠ ᤔᤏᤠᤜᤠ᤹ ᤛᤡᤰᤁᤡᤸᤗᤧ ᤁᤢᤗᤧᤰᤘᤠ ᤏᤠᤛᤡ ᤌ᤺ᤳᤋᤢᤛᤡᤸᤗᤧ ᤀᤠᤏᤡ᤹ ᤌᤣ ᤐᤠ᤺ᤵᤔᤠᤒᤣ᥅

᥈᥉ ᤜᤧᤰᤁᤩᤠᤱ ᤋᤃᤡᤛᤠ ᤁᤢᤔᤡᤔᤡᤍᤡᤱᤅᤡᤴ ᤂᤥᤔᤠ ᤑᤠ᤹ᤀᤠᤱ ᤕᤠᤖᤡᤵ ᤆᤥᤃᤢᤛᤡᤀᤠᤱ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤜᤠ᤹ ᤀᤡᤔᤧᤸᤗᤢᤱᤒᤠ ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤎᤠᤰᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤆᤥᤃᤢᤖᤥ॥

᥈᥊ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡ᤹ ᤕᤜᤢᤍᤡᤛᤠᤱ. ᤌᤡᤶᤔᤧᤴᤍᤱ ᤛᤢᤘᤠᤱᤛᤠᤱ. ᤂᤧᤴ ᤛᤣᤃᤢᤛᤡᤒᤠᤜᤠ᤹ᤃ ᤀᤠᤏᤡ᤹ᤀᤣᤖᤥ॥

᥈᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤜᤥᤛᤧᤖᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳᤗᤥ.

“ᤀᤠᤳᤋᤡᤴᤜᤠ᤹ ᤀᤠᤔᤏᤠ ᤔᤧᤜᤥ᤺ᤵᤋᤧ ᤂᤧᤱᤜᤠ᤹ ᤀᤠᤔᤏᤠ ᤆᤥᤃᤢᤱᤛᤡᤱᤗᤥ॥

ᤋᤃᤡ ᤗᤢᤱᤔᤠ᤹ ᤔᤧᤍᤢᤰᤋᤢᤱᤛᤡᤱᤅᤡᤴᤒᤠᤜᤠ᤹.

ᤀᤠᤸᤗᤥ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤗᤥ॥”

᥈᥌ ᤜᤧᤰᤁᤩᤠᤱ. ᤀᤠᤳᤋᤡᤴ ᤋᤧᤴᤏᤥ

“ᤂᤡᤏᤡ᤹ ᤀᤠᤔᤏᤠ ᤁᤧᤜᤥ᤺ᤵᤋᤡ ᤗ᤹ᤖᤡᤰ ᤁᤧᤶᤔᤧᤳᤋᤡᤀᤠᤱ ᤘᤕᤧ.

ᤒᤠ ᤂᤧᤴ ᤋᤧᤴᤏᤥ ‘ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤏᤡᤱ’ ᤁᤧᤶᤔᤧᤳᤋᤡ᤹ᤖᤥ॥”

᥈᥍ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ.

“ᤀᤡᤛᤪᤠᤀᤡᤗᤡᤜᤠ᤹ᤃ ᤀᤠᤳᤋᤠᤳᤋᤠᤴᤏᤣ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤘᤠᤜᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤜᤧᤰᤁᤣ ᤕᤖᤡᤰ ᤔᤧᤈᤥ᤺ᤰᤛᤠᤱ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ᤖᤰ ᤋᤠᤱᤔᤧᤛᤧ᤺ᤵᤗᤥ॥

᥈᥎ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤁᤢᤄᤢᤶᤍᤡᤱᤅᤡᤸᤗᤧᤴ ᤀᤡᤱᤈᤠ᤺ᤱᤅᤡᤴ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤖᤠᤀᤣ ᤁᤧᤳᤋᤢ᤹ᤖᤥ॥”

᥈᥏ ᤕᤛᤤᤕᤠᤖᤧ ᤀᤡᤛᤪᤠᤀᤡᤗᤖᤧ ᤁᤢᤕᤠ᤺ᤶᤒᤣᤀᤥ ᤁᤴ ᤋᤃᤡᤛᤠ ᤐᤠ᤺ᤳᤋᤢᤀᤠᤱ ᤘᤠ᤹ᤒᤠ ᤜᤧᤰᤁᤣᤀᤣ.

“ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤗᤠᤃᤡ ᤁᤢᤔᤢ᤹ᤀᤡᤍᤠᤱᤛᤠ᤺ᤴ ᤀᤠᤴᤎᤠ᤹ᤖᤧᤴᤏᤡᤸᤗᤧᤃ ᤀᤠᤏᤡ᤹ ᤛᤍᤥᤔ ᤏᤢ ᤃᤔᤥᤖᤠ ᤁᤢᤀᤡᤛᤡ᤺ᤰᤁᤣ ᤂᤠᤵᤐᤢᤌᤩᤱ ᤀᤠᤒᤥ᤺ᤰᤂᤧᤒᤠᤖᤥ॥”j

ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤛᤠ᤺ᤴ ᤔᤧᤴᤈᤥᤃᤢᤴ

᥉᥆ ᤜᤧᤰᤁᤣ᤺ᤸᤗᤧ ᤀᤠᤸᤗ ᤀᤠᤏᤡ᤹ ᤌᤣ ᤐᤠ᤺ᤵᤔᤠᤒᤣ᥅ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤃ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤔᤧᤱᤃᤥ᤺ᤳᤋᤢᤴᤇᤠᤱ ᤏᤛᤠ᤺ᤴ ᤔᤧᤈᤥᤃᤢᤒᤠᤗᤠᤶᤒᤠ ᤛᤠᤶᤕᤥᤏᤡᤒᤠ ᤔᤧᤒᤥ᤺ᤰᤂᤧ॥

᥉᥇ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤠᤱ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤋᤶᤛᤡᤴ ᤔᤧᤈᤥᤃᤢᤛᤠᤱ ᤛᤠᤶᤕᤥᤏᤡᤒᤠ ᤔᤧᤴᤒᤥ᤺ᤰᤂᤧᤴᤗᤥ॥

᥉᥈ ᤌᤣᤀᤠᤱ ᤔᤧᤴᤒᤥ᤺ᤰᤂᤧᤴᤒᤣ᥅ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤱᤃ ᤀᤠᤒᤠᤅᤣ ᤕᤠ᤺ᤶᤒᤰᤗᤠᤶᤒᤠ ᤂᤥᤔᤠ ᤛᤢᤰᤋᤧᤳ ᤁᤧᤗ᤹ᤒᤠ ᤔᤧᤀᤡ᤺ᤳᤋᤢᤀᤠᤱ ᤏᤛᤠ᤺ᤴᤗᤠᤶᤒᤠ ᤁᤧᤍᤠᤒᤠ ᤛᤠᤶᤕᤥᤏᤡᤒᤠᤴ ᤔᤧᤱᤃᤥ᤺ᤳᤋᤢᤴᤗᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤕᤠᤵᤔᤡ ᤁᤧᤄ᤺ᤒᤠ ᤗᤢᤱᤅᤥ ᤔᤧᤍᤥ᤺ᤰᤋᤧᤀᤠᤱ ᤔᤧᤈᤥ᤺ᤴᤍᤧᤖᤥ॥

᥉᥉ ᤁᤱᤃ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤖᤥ.

“ᤀᤥᤔᤧᤳᤋᤧᤶᤔᤧ᤹. ᤀᤡᤱᤃᤠ᤹ ᤕᤖᤢᤛᤗᤧᤶᤔᤥk ᤔᤏᤠᤜᤠ᤹ ᤔᤧᤍᤥ᤺ᤰᤗ ᤑᤠ᤹ᤀᤠᤱ ᤔᤏᤠ ᤁᤧᤄᤒᤠ ᤗᤢᤱᤅᤡᤴ ᤏᤧᤛ᤻ᤛᤢᤱᤗᤥ.

ᤜᤧᤰᤁᤩᤠᤱ ᤔᤧᤗᤧ᤺ᤱᤅᤠᤱ ᤔᤧᤃᤧᤱᤗ ᤑᤠ᤹ᤀᤠᤱ ᤗᤢᤱᤈᤧᤰ ᤏᤧᤛ᤻ᤛᤢᤱᤗᤥ.

ᤁᤖ ᤂᤢᤏᤧ᤹ ᤛᤶᤍᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠᤱᤃ ᤀᤠᤵᤑᤠᤸᤗᤧᤀᤠᤱ ᤛᤡᤖᤡᤱᤔᤔᤥ ᤔᤧᤎᤠᤏᤧᤴᤗᤥ॥”l

a 

᥏:᥋ ᤕᤠᤁᤢᤒᤧᤴ ᤁᤢᤛᤱ ᤗᤠᤈᤣ᤹ᤖᤧ ᤁᤢᤶᤒᤠ ᤐᤥ᤺ᤰᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤗᤧᤰᤋᤢ ᤐᤡᤖᤢ (ᤋᤥᤗᤡᤱ ᥉᥈:᥈᥎)॥

b 

᥏:᥍ ᤋᤥᤗᤡᤱ ᥈᥇:᥇᥈ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤧᤴ ᤔᤧ᤺ᤴ. ᤁᤖ ᤀᤡᤛᤜᤠᤁᤧᤴ ᤛᤣᤃᤢᤖᤥ॥

j 

᥏:᥈᥏ ᤕᤛᤤᤕᤠ ᥇:᥏- ᤛᤍᤥᤔ ᤏᤢ ᤃᤔᤥᤖᤠ ᤕᤧᤰᤕᤰᤜᤠ᤹ᤀᤥ ᤁᤢ᤹ᤀᤡ ᤁᤧᤓᤧ᤹ᤒᤠ ᤔᤏᤠᤜᤠ᤹ ᤔᤧᤕᤢᤅᤧ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤏᤡᤱᤄᤢᤶ ᤐᤡᤖᤢᤛᤡ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰᤁᤡᤴ ᤔᤧᤰᤂᤢ ᤐᤡᤖᤢᤛᤡᤀᤠᤱ ᤛᤧᤖᤢᤛᤡ ᤁᤖ ᤗᤢᤋ ᤏᤢ ᤁᤢᤛ᤻ᤛᤠ ᤔᤧᤴᤇᤢᤔᤠᤜᤠ᤹ᤖᤰ ᤋᤠᤱᤄᤢᤛᤡ॥

k 

᥏:᥉᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤛᤡᤕᤥᤏ” ᤐᤥ᤺ᤱ॥

l 

᥏:᥉᥉ ᤕᤛᤤ ᥈᥎:᥇᥌- ᤗᤢᤱ ᤏᤢ ᤗᤢᤱᤈᤧᤰ ᤑᤠ᤹ᤀᤡᤱᤃ ᤕᤧᤛᤢ ᤀᤠᤒᤠᤅᤣᤖᤥ॥

᥇᥆

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ᤃ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤔᤧᤛᤧ᤺ᤵᤗ ᤑᤠ᤹ᤀᤠᤱ ᤛᤡᤰᤗᤢᤱᤔᤥᤏᤢᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤘᤠ ᤆᤥᤃᤢᤱᤗᤥ॥

᥈ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤂᤢᤏᤡ᤹ ᤛᤡᤰ ᤛᤶ ᤑᤠ᤹ᤀᤠᤱ ᤐᤠ᤺ᤳᤋᤢᤱ. ᤁᤖ ᤀᤠᤰᤂᤣᤀᤠᤱ ᤁᤢᤏᤡᤱᤘᤠ᤹ ᤋᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤔᤧᤴᤏᤡᤛᤢᤴᤗᤥ॥

᥉ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠ ᤛᤠᤶᤕᤥᤏᤡᤒᤠᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤠᤱ ᤀᤠᤒᤠᤅᤣ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤋᤶᤛᤡᤴ ᤔᤧᤈᤥᤃᤢ. ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤏᤡᤒᤠ ᤐᤥᤱᤔᤠ ᤗᤠᤶᤔᤡᤴ ᤔᤧᤏᤠ᤹ᤖᤢᤖᤥ॥

᥊ ᤂᤪᤡᤛ᤻ᤋᤧᤸᤗᤧᤀᤣ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤁᤠᤰ ᤐᤠ᤺ᤴᤜᤠ᤹ ᤁᤧᤳᤋᤢᤖᤥ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰ ᤛᤠᤶᤕᤥᤏᤡᤒᤠ ᤔᤧᤒᤥᤱᤗᤥ॥

ᤁᤧᤖᤧᤰᤗᤧ ᤗᤠᤃᤡ ᤛᤧᤴᤗᤵ

᥋ ᤔᤥᤛᤠ᤺ᤸᤗᤧ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤠᤱ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤐᤠ᤺ᤴᤏᤡᤴ ᤀᤰᤂᤣᤗ᤹ᤖᤡᤰ ᤐᤥᤎᤰ ᤆᤥᤃᤢᤀᤠᤱ ᤘᤠ᤹. “ᤛᤠᤶᤕᤥᤌᤡᤶᤔᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤏᤠᤴ ᤒᤠ ᤂᤧᤴᤗᤠᤶᤒᤠᤀᤣ ᤜᤡᤱᤗᤥ॥”

᥌ ᤁᤖ ᤏᤛᤠ᤺ᤴ ᤆᤥ᤺ᤰᤔᤠᤀᤠᤱ ᤁᤧᤍᤠᤒᤠ ᤛᤠᤶᤕᤥᤏᤡᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “‘ᤜᤠ᤺ᤳ ᤌᤥ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣ᤺ᤰᤐᤠᤒᤣ᥅’ ᤑᤠ᤹ᤀᤠᤱ ᤁᤧᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤧᤴᤏᤧ᤹” (ᤂᤧᤴ ᤑᤠ᤹ᤀᤡᤴ ᤛᤧᤴᤗᤵᤐᤡᤸᤗᤧᤴ ᤛᤢᤏᤠᤀᤡᤱ ᤀᤠᤏᤡ᤹ᤀᤥ ᤕᤢ᤺ᤳᤇᤧ ᤂᤪᤡᤛ᤻ᤋᤧᤴ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤢ᤺ᤵᤔᤠ ᤐᤥ᤺ᤱ).

᥍ ᤀᤡᤃᤪ “‘ᤜᤠ᤺ᤳ ᤕᤥ ᤂᤧᤔᤠᤕᤱᤛᤱᤅᤥ ᤌᤠᤒᤠᤒᤣ᥅’ ᤑᤠ᤹ᤀᤠᤱ ᤁᤧᤏᤡᤱᤘᤠ᤹ᤀᤥ ᤔᤧᤀᤡ᤺ᤳᤋᤧᤴᤏᤧ᤹” (ᤂᤧᤴ ᤑᤠ᤹ᤀᤡᤴ ᤛᤧᤴᤗᤵᤐᤡᤸᤗᤧᤴ ᤛᤢᤏᤠᤀᤡᤱᤅᤡᤴ ᤀᤠᤏᤡ᤹ᤀᤥ ᤌᤠᤰᤛᤧ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤌᤥ ᤌᤠᤰᤔᤠ ᤐᤥ᤺ᤱ)॥

᥎ ᤁᤖ ᤁᤸᤗᤧ ᤌᤣ ᤐᤠ᤺ᤳᤋᤢᤒᤣ᥅ “ᤐᤠ᤺ᤴᤈᤠᤰᤁᤡᤱᤃ ᤁᤧᤒᤣᤛᤠᤱᤅᤣ ᤘᤠ᤹. ᤁᤧᤔᤢᤖᤠᤀᤥ ᤜᤧᤰᤁᤩᤠᤱ ᤁᤧᤛᤡᤰᤗᤢᤱᤔᤥ ᤘᤠ᤹.” ᤂᤧᤱᤃ ᤀᤠᤏᤡᤃᤧ ᤀᤡᤱᤓᤥᤛᤢᤶᤒᤧᤒᤠ ᤂᤪᤡᤛ᤻ᤋᤧᤴ ᤏᤛᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤐᤠ᤺ᤴᤈᤠ᤺ᤰᤗᤥ-

᥏ ᤂᤧᤏᤧ᤹ ᤁᤧᤔᤢᤖᤠ᤺ᤸᤗᤧ ᤕᤧᤛᤢ᤺ᤴᤏᤣ ᤍᤠᤱᤒᤠᤖᤥ ᤑᤠ᤹ᤀᤠᤱ ᤋᤧᤴᤍᤡᤱ ᤁᤧᤈᤥᤃᤢᤀᤠᤱ ᤁᤧᤛᤡᤰᤗᤢᤱᤔᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤆᤥᤃᤢ ᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥᤃᤢᤏᤧ ᤑᤠ᤹ᤃᤪ ᤋᤠᤱᤃᤧᤛᤧ᤺ᤵᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤛᤡᤰᤗᤢᤱᤔᤥᤗᤠᤶ ᤏᤛᤠ᤺ᤴ ᤁᤧᤈᤥᤃᤢᤒᤠᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤧᤒᤥ᤺ᤱ. ᤜᤧᤰᤁᤩᤠᤱ ᤁᤧᤔᤢᤖᤠ᤺ᤸᤗᤧ ᤋᤧᤴᤍᤡᤱ ᤁᤧᤈᤥᤃᤢᤒᤠᤸᤗᤧ ᤛᤧᤴᤗᤵ ᤁᤧᤄᤥᤛᤢ᤹ᤖᤥ॥

᥇᥇ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢ᤹. “ᤂᤢᤏᤧ᤹ ᤛᤶᤍᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠᤱᤃ ᤀᤠᤵᤑᤠᤸᤗᤧᤀᤠᤱ ᤛᤡᤖᤡᤱᤔᤔᤥ ᤔᤧᤎᤠᤏᤧᤴᤗᤥ॥”

᥇᥈ ᤕᤜᤢᤍᤡ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤗᤢᤶᤔᤥ ᤌᤣᤀᤠᤱ ᤕᤧᤔᤧᤴᤍᤱ ᤐᤠ᤺ᤴ ᤜᤥ᤺ᤵᤗᤥ- ᤗᤳᤇᤠ ᤍᤠᤱᤒᤠᤴᤏᤣ ᤁᤧᤖᤧᤰᤗᤧ ᤂᤢᤏᤡ᤹ ᤍᤠᤱᤒᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱ ᤁᤧᤗᤥ᤺ᤱᤒᤠ ᤁᤧᤖᤧᤰ ᤕᤖᤡᤰ ᤔᤢ᤹ᤀᤡᤛᤠᤶ ᤐᤡᤖᤢᤛᤡ᤹ᤖᤥ॥

᥇᥉ ᤌᤣᤀᤠᤱᤓᤧᤸᤗᤧ “ᤍᤠᤱᤒᤠᤸᤗᤧ ᤁᤢᤔᤡᤱ ᤁᤧᤗᤥ᤺ᤱᤒᤠ ᤁᤧᤖᤧᤰᤗᤧ ᤛᤧᤴᤗᤵ ᤔᤧᤄᤥᤛᤢ᤹॥”

᥇᥊ ᤁᤖ ᤂᤧᤱᤜᤠ᤹ᤖᤧ ᤏᤛᤠ᤺ᤴᤏᤣ ᤔᤧᤴᤈᤥ᤺ᤰᤁᤣ ᤔᤧᤘᤠ᤹ᤀᤡᤸᤗᤧ ᤀᤠᤰᤂᤣᤀᤠᤱ ᤂᤢᤏᤧ᤹ ᤁᤢᤔᤡᤱᤅᤡᤴ ᤔᤧᤗᤥ᤺ᤰᤂᤢᤒᤣ᥅ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤂᤧᤶᤔᤤ ᤔᤧᤱᤄᤧᤶᤔᤣ ᤔᤧᤘᤠ᤹ᤀᤡᤸᤗᤧ ᤀᤠᤰᤂᤣᤀᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤛᤢᤰᤋᤢ᤹ᤒᤣ᥅ ᤜᤧᤰᤁᤩᤠᤱ ᤀᤡᤱᤓᤴ ᤁᤧᤛᤧᤒᤠ ᤔᤏᤠᤀᤣ ᤔᤧ᤺ᤴᤏᤣ ᤀᤠᤰᤂᤣᤗ᤹ᤖᤡᤰ ᤔᤧᤄᤧᤵᤛᤢᤒᤠᤒᤣ᥅

᥇᥋ ᤜᤧᤰᤁᤩᤠᤱ ᤜᤠ᤺ᤳᤋᤠᤱ ᤔᤧᤶᤒᤠᤱᤅᤣ ᤀᤠᤰᤂᤣᤀᤠᤱ ᤂᤧᤱᤜᤠ᤹ᤖᤧ ᤀᤡᤱᤓᤴ ᤔᤧᤈᤥᤃᤢ᤹ᤒᤣ᥅ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. “ᤛᤢᤏᤠᤀᤡᤱ ᤀᤡᤱᤓᤴ ᤁᤧᤈᤥ᤺ᤰᤐᤧᤴ ᤋᤠ᤺ᤸᤗᤧ ᤀᤠᤰᤂᤧᤴ ᤏᤢᤒᤠ ᤐᤥ᤺ᤱᤒᤣ᥄”

᥇᥌ ᤁᤖ ᤁᤧᤖᤧᤰᤗᤧ ᤛᤢᤏᤠᤀᤡᤱᤅᤡᤴ ᤔᤧᤴᤍᤠ᤺ᤰᤋᤢᤴᤗᤥ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ᤹. “ᤀᤠᤍᤠᤱᤒᤣ. ᤀᤠᤏᤡᤃᤧ ᤀᤡᤱᤓᤥᤛᤢᤶᤒᤧᤒᤠ ᤐᤠ᤺ᤴᤏᤡᤴ ᤜᤠ᤺ᤳᤗᤧ ᤏᤛᤠ᤺ᤴ ᤆᤥᤃᤢᤀᤠᤱ ᤘᤠ᤹ᤒᤣ᥅”

᥇᥍ ᤜᤧᤰᤁᤣᤗ᤹ᤖᤡᤰ ᤏᤛᤠ᤺ᤴᤏᤡᤱᤃ ᤂᤧᤶᤔᤏᤠᤒᤠᤗᤠᤶᤒᤠ ᤋᤠᤖᤥ. ᤜᤧᤰᤁᤩᤠᤱ ᤂᤧᤴ ᤂᤧᤶᤔᤏᤠᤒᤠᤱᤃ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤐᤠ᤺ᤴᤈᤠᤰᤗᤠᤶ ᤋᤠᤖᤥ॥

᥇᥎ ᤁᤖ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤢᤏᤠᤀᤡᤱᤅᤡᤴ ᤛᤧᤰᤂᤠᤀᤣ ᤔᤧᤱᤄᤧᤶᤔᤣ ᤔᤧᤘᤠ᤹ᤒᤡ᥅ ᤛᤧᤰᤂᤠᤀᤣ ᤂᤧᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤘᤠ᤹ᤖᤥ॥ ᤌᤣᤀᤠᤱᤓᤧᤸᤗᤧ.

ᤁᤴ ᤛᤢᤏᤠᤀᤡᤱ ᤁᤧᤛᤧᤒᤠᤜᤠ᤹ᤖᤧ ᤂᤢᤏᤡ᤹ ᤀᤡᤱᤄᤱᤅᤡᤴ ᤂᤠᤶᤒᤣ᤺ᤰᤔᤥ ᤁᤠᤰ ᤐᤡᤛᤠᤱ ᤛᤧᤖᤧᤀᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤋᤧᤴᤏᤥ ᤛᤧᤖᤧᤀᤠᤱ ᤘᤠ᤹ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳᤗᤥ॥

᥇᥏ ᤀᤡᤱᤃᤠ᤹ ᤕᤠᤶᤔᤥ ᤛᤣ᤺ᤴᤍᤥᤏᤡᤱ. ᤛᤧᤰᤂᤠᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤢᤏᤠᤀᤡᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤡ᥅ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤣᤖᤥ. ᤌᤣᤀᤠᤱᤓᤧᤸᤗᤧ ᤔᤥᤛᤠᤖᤧ ᤁᤢᤕᤧᤶᤔᤥᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤕᤧ.

“ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤔᤢ᤹ᤀᤡᤛᤠᤶ ᤐᤡᤖᤢᤱᤛᤡᤱᤅᤠᤱ

ᤂᤡᤏᤡ᤹ ᤏᤠᤜᤧᤴᤗ ᤆᤥᤃᤢᤱᤗᤥ.

ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤛᤢᤘᤠᤱᤜᤠ᤹ᤗᤠᤶ

ᤂᤡᤏᤡ᤹ ᤛᤡᤰᤐᤥ᤺ᤰᤗ ᤕᤠ᤺ᤴᤍᤢᤱᤗᤥ॥”

᥈᥆ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤜᤠ᤹ ᤀᤠ᤺ᤴᤇᤡᤱᤅᤠᤱ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤖᤥ.

“ᤀᤡᤱᤃᤠ᤹ ᤕᤠᤵᤔᤡ ᤔᤧᤱᤃᤥ᤺ᤵᤔᤏᤠᤒᤠᤜᤠ᤹ᤖᤧ ᤔᤧᤄᤥ᤺ᤛᤠᤱᤗᤥ.

ᤀᤠᤳᤋᤡᤴᤜᤠ᤹ᤖᤧ ᤀᤡᤱᤃᤠ᤹ ᤛᤣ᤺ᤴᤔᤧᤴᤍᤥᤛᤠᤱᤅᤡᤴ ᤂᤧᤱᤜᤠ᤹ᤀᤥ ᤀᤡᤱᤃᤠ᤹ ᤀᤠᤒᤠᤅᤣ ᤌᤠ᤺ᤴᤇᤡᤱᤅᤠᤀᤠᤱ ᤘᤠ᤹ᤀᤠᤖᤥ॥”

᥈᥇ ᤁᤖ ᤂᤢᤏᤧ᤹ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢ᤹. “ᤏᤠᤶᤎᤠᤎᤠ ᤂᤧᤴ ᤀᤠᤎᤡᤱᤃᤠᤏᤡᤜᤠ᤹ ᤏᤢ ᤀᤠᤒᤠ᤺ᤴ ᤔᤧᤱᤄᤧᤶᤔᤏᤠᤒᤠᤜᤠ᤹ ᤋᤠ᤺ᤰᤔᤠᤛᤡ ᤑᤠ᤹ᤀᤠᤱ ᤀᤠᤜᤢᤰᤜᤠ᤹ ᤛᤴᤇᤢᤱᤅᤠᤱ ᤘᤠ᤹ᤀᤠᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹

᥇᥇

ᤜᤧᤰᤁᤣᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤛᤣ᤺ᤴᤍᤥᤏᤡᤱ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤀᤡᤛᤪᤠᤀᤡᤗᤡᤜᤠ᤹ ᤏᤠ᤹ᤖᤢᤛᤡᤒᤠᤒᤡ᥅ ᤛᤧᤰᤂᤠᤛᤠᤱ ᤔᤧᤏᤠ᤹ᤖᤢᤛᤡᤴᤗᤥ᥄ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤒᤠᤅᤣᤀᤠᤱ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤒᤧᤴᤈᤠᤔᤡᤏ ᤛᤢᤘᤠᤱᤛ᤻ᤔᤠ ᤀᤡᤛᤪᤠᤀᤡᤗᤡᤀᤠᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤃᤡᤏᤢᤀᤣ ᤁᤢᤛᤡᤱ ᤏᤡ᤺ᤳᤋᤢᤛᤡᤒᤠ ᤁᤢᤔᤏᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤏᤠ᤹ᤖᤢᤴᤇᤡᤴᤗᤥ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤸᤗᤧa ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤒᤠᤴ ᤛᤠᤶᤕᤥᤛᤠᤵᤗᤠᤀᤥ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

᥉ “ᤀᤠᤍᤠᤱᤒᤣ. ᤂᤧᤱᤜᤠ᤹ᤖᤧᤃ ᤁᤧᤒᤠᤱᤄᤢᤛᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤖᤧᤰ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤁᤧᤗᤧᤳᤋᤡᤱ ᤋᤥ᤺ᤶᤔᤠᤍᤧᤴᤜᤠ᤹ ᤔᤧᤕᤴᤇᤢᤀᤠᤱ ᤘᤠ᤹ᤖᤥ॥ ᤀᤡᤱᤃᤠ᤹ᤖᤰ ᤏᤖᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤛᤧᤵᤔᤠ ᤔᤧᤃᤥ᤺ᤳᤋᤠᤖ ᤔᤧᤘᤠ᤹ᤖᤥ॥”

᥊ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤥᤃᤵ ᤐᤡᤖᤢᤒᤣ᥅

“ᤀᤡᤱᤃᤠ᤹ᤃ ᤒᤠᤗ ᤛᤠᤶᤔᤠᤱᤅᤡᤴ ᤔᤠᤱᤔᤧᤱᤄ᤺ᤶᤏᤠᤒᤠ ᤜᤧᤴᤇᤡᤱ ᤏᤢᤛᤡ (᥍.᥆᥆᥆) ᤀᤠᤔᤏᤠᤜᤠ᤹ ᤋᤠᤱᤄᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥”

᥋ ᤜᤧᤰᤁᤣᤗ᤹ᤖᤡᤰᤁᤣ. ᤁᤴ ᤕᤧᤶᤔᤥᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤔᤠ᤹ ᤋᤢᤰᤔᤠᤸᤗᤧ ᤛᤣᤃᤢᤛᤡᤒᤠ ᤁᤢᤗᤰᤌᤡᤰ ᤁᤧᤍᤠᤱᤒᤠ ᤁᤧᤕᤠ᤺ᤰᤐᤠᤜᤠ᤹ ᤔᤧᤘᤠ᤹ᤖᤥ॥

᥌ ᤜᤧᤰᤁᤩᤠᤱ ᤁᤱᤃ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤗᤠᤶ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤔᤠ᤹ ᤋᤢᤰᤔᤠᤗᤠᤶ ᤐᤥ᤺ᤰᤂᤧᤒᤠᤖᤥ॥ ᤂᤢᤏᤡ᤹ ᤕᤠ᤺ᤶᤒᤰᤗᤠᤶ ᤐᤥ᤺ᤰᤂᤧᤒᤠᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤔᤠ᤹ ᤋᤢᤰᤔᤠᤴ ᤌᤣᤏᤠᤎᤣ ᤐᤥ᤺ᤰᤂᤧᤒᤠᤖᤥ॥

᥍ ᤂᤧᤴ ᤑᤠ᤹ᤀᤡᤱᤃ ᤌᤧᤔᤠᤒᤣ᥅ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤡᤱᤘᤠ᤹ ᤔᤧᤒᤡᤖᤢᤀᤠᤱ ᤔᤧᤃᤥ᤺ᤳᤋᤢᤒᤠᤴ ᤔᤧᤱᤄᤥᤛᤢᤴᤗᤥ. ᤁᤖ ᤁᤢᤓᤠ ᤔᤧᤛᤣᤃᤧᤒᤠᤜᤠ᤹ᤖᤧᤏᤧ ᤔᤧᤄᤥᤛᤢᤖᤥ॥ ᤘᤣ᤹ᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤁᤧᤎᤢᤱᤒᤠ ᤆᤥᤃᤢ ᤐᤡᤖᤢᤛᤡᤖᤥ॥

᥎ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤁᤢᤎᤏᤠ ᤁᤧᤗᤧᤱᤒᤠ ᤆᤥᤃᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤴ ᤕᤧᤶᤎᤠᤖᤡᤰ ᤂᤧᤱᤜᤠ᤹ᤖᤧ ᤏᤡᤔᤠ ᤔᤧᤴᤇᤢᤰᤋᤢᤴᤗ ᤑᤠ᤹ᤀᤠᤱ ᤂᤢᤏᤡ᤹ ᤔᤡᤰᤜᤠ᤹ ᤌᤣ᤺ᤰᤋᤢᤒᤡᤖᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤧᤶᤔᤠ ᤔᤧᤴᤇᤢᤰᤋᤢᤴᤗ ᤑᤠ᤹ᤀᤠᤱ ᤂᤢᤏᤡ᤹ ᤏᤧᤰᤂᤥ᤹ᤒᤠᤴ ᤜᤢ᤹ᤖᤢᤒᤡᤛᤡᤀᤠᤱ ᤘᤠ᤹ᤖᤥ॥”

᥏ ᤍᤠᤀᤢᤍ ᤜᤠᤱᤅᤡᤸᤗᤧ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤐᤠ᤺ᤳᤋᤢᤀᤠᤱ ᤐᤳ.

“ᤜᤠᤖᤠ᤹ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤛᤠᤓᤠᤱᤈᤠ᤺ᤸᤗᤧ ᤀᤡᤈᤥᤀᤥ ᤌᤠᤛᤢᤛᤡᤖ.

ᤂᤢᤏᤡ᤹ ᤛᤠᤓᤱᤈᤠ᤺ᤴ ᤀᤠᤄᤄᤒᤠ ᤐᤠ᤺ᤴ ᤏᤢ ᤂᤢᤶᤍᤡᤱ ᤁᤧᤍᤠ᤺ᤵᤐᤠ ᤐᤠ᤺ᤴ ᤐᤥ᤺ᤱᤗᤖᤥ॥

᥇᥆ ᤂᤧᤱᤜᤠ᤹ᤖᤧ ᤏᤡ᤺ᤔᤠ ᤔᤧᤴᤇᤢᤰᤋᤢᤴᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤰᤁᤡᤴ ᤂᤠᤍᤠᤵᤋᤢᤖ.

ᤜᤧᤰᤁᤩᤠᤱ ᤂᤢᤏᤡ᤹ ᤀᤣ᤺ᤰᤁᤡᤴ ᤛᤍᤠᤍᤡᤱ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧ ᤋᤢ᤺ᤱᤗᤖᤥ॥”

᥇᥇ ᤜᤧᤰᤁᤣᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤐᤠ᤺ᤴᤎᤡᤰ ᤛᤣᤗᤠᤵᤏᤡᤱ. ᤀᤡᤛᤪᤠᤀᤡᤗᤡᤜᤠ᤹ ᤔᤧᤈᤥ᤺ᤴᤍᤧᤸᤗᤧ ᤐᤥ᤺ᤰᤔᤠᤀᤣ ᤔᤧᤴᤇᤢᤰᤔᤏᤠ ᤌᤠᤖᤡᤰ ᤔᤧᤈᤥ᤺ᤴᤍᤧᤒᤡ᥅ ᤛᤧᤰᤂᤠᤛᤠᤱ ᤔᤧ᤺ᤴᤗᤥ᥄ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤂᤢᤏᤡ᤹ ᤏᤠᤜᤧᤶᤔᤠᤴ ᤋᤠᤖ ᤑᤠ᤹ᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥᤀᤣ ᤛᤧᤴᤗᤵᤐᤡᤴ ᤋᤩᤧᤖᤥ॥

᥇᥈ ᤁᤖ ᤕᤜᤢᤍᤡᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤕᤶ ᤕᤶᤒᤠ ᤔᤢ᤹ᤀᤡᤛᤠᤶ ᤋᤩᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤧᤴᤗᤵᤐᤡᤴ ᤔᤧᤏᤠ᤹ᤖᤢᤒᤠᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤐᤕᤶ ᤕᤶᤒᤠ ᤔᤢ᤹ᤀᤡᤛᤠᤶ ᤋᤩᤧᤏᤧ ᤑᤠ᤹ᤃᤪ ᤕᤜᤢᤍᤡᤜᤠ᤹ᤖᤧ ᤛᤧᤴᤗᤵᤐᤡᤴ ᤔᤧᤍᤠ᤺ᤰᤋᤢᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤔᤢ᤹ᤀᤡᤛᤠᤶ ᤋᤠᤀᤣᤖᤥ᥄

ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤧᤴᤗᤵ ᤔᤧᤄᤥ᤺ᤛᤢ᤹

᥇᥉ ᤀᤡᤱᤃᤠ᤹ ᤛᤧᤰᤂᤠᤀᤣ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤁᤴ ᤐᤠ᤺ᤴᤏᤡᤴ ᤔᤧᤳᤏᤡᤱᤗ ᤐᤳᤋᤠᤖᤥ॥ ᤀᤡᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤰᤂᤠᤱᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤔᤠᤱᤛᤣᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤥ ᤛᤧᤰᤂᤠᤀᤣ ᤀᤠᤛᤢᤰᤛᤢᤰ ᤋᤶᤛᤡᤴ ᤆᤥᤃᤢᤱᤗᤥ॥

᥇᥊ ᤜᤧᤰᤁᤣᤗ᤹ᤖᤡᤰ ᤁᤴ ᤀᤠᤔᤠᤱᤛᤣᤘᤠᤗᤠᤶ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤠᤜᤧᤶᤔᤠᤴ ᤑᤥ᤺ᤰᤂᤢᤱᤅᤠᤱ ᤂᤧᤱᤜᤠ᤹ᤀᤥ ᤁᤢᤓᤠ ᤋᤠᤱᤛᤧ᤺ᤵᤔᤠ ᤛᤢᤰᤋᤢᤱᤛᤡᤱᤗ ᤁᤧᤗ᤹ᤒᤠ ᤏᤡᤱᤛᤠᤱ ᤆᤥᤃᤢᤱᤗᤥ॥

᥇᥋ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤏᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤘᤣ᤹ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧᤴ ᤏᤠᤍᤱ ᤐᤥ᤺ᤱᤏᤧ ᤑᤠ᤹ᤃᤪ ᤕᤜᤢᤍᤡᤜᤠ᤹ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤔᤥ ᤋᤧᤴᤍᤡᤱ ᤆᤥᤃᤢᤛᤡᤸᤗᤧ ᤂᤧᤱᤜᤠ᤹ᤖᤧ ᤛᤡᤔᤧᤴᤗᤠᤶ ᤜᤡᤱᤔᤴ ᤔᤧᤄᤥᤛᤢᤒᤠ ᤜᤧᤰᤁᤣᤀᤣ ᤐᤥᤱᤗᤥ᥄

᥇᥌ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤌᤡᤰᤛᤡᤃᤣ᤺ᤰᤐᤠ ᤗᤰᤁᤡᤴ ᤛᤣᤛᤣ ᤆᤥ᤺ᤰᤏᤧ ᤑᤠ᤹ᤃᤪ ᤁᤧᤏᤶᤒᤠ ᤁᤧᤖᤧᤰ ᤗᤰᤁᤡᤴᤏᤠᤱ ᤛᤣᤛᤣ ᤆᤥ᤺ᤰᤗᤥ॥ ᤛᤡᤱ ᤛᤠ᤺ᤵᤐᤡᤴ ᤛᤣᤛᤣ ᤆᤥ᤺ᤰᤏᤧ ᤑᤠ᤹ᤃᤪ ᤛᤡᤱᤒᤥᤖᤠ᤺ᤰᤜᤠ᤹ᤀᤠᤱ ᤛᤣᤛᤣ ᤔᤧᤒᤥᤱᤗᤥ॥f

᥇᥍ ᤁᤢᤓᤠ ᤕᤜᤢᤍᤡᤜᤠ᤹ᤃ ᤏᤢᤒᤠ ᤈᤤᤋᤢᤏ ᤛᤡᤱᤒᤢᤱᤗᤠᤶ ᤔᤧᤈᤧᤵᤋᤢᤀᤠᤱ ᤗᤠᤵᤔᤧᤓᤢᤛᤢᤒᤠ ᤛᤡᤱᤒᤥᤖᤠᤰ ᤁᤢᤀᤡᤛᤡ᤺ᤰ ᤔᤧᤈᤥᤰ॥ ᤜᤧᤰᤁᤩᤠᤱ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤋᤠᤶᤓᤢᤱ ᤈᤤᤋᤢᤏ ᤛᤡᤱᤒᤥᤖᤠᤰ ᤜᤧᤰᤁᤣ ᤁᤧᤈᤥᤃᤡᤛᤠᤱ ᤏᤢᤒᤠ ᤈᤤᤋᤢᤏ ᤛᤡᤱᤒᤢᤱᤔᤥᤗᤠᤶ ᤌᤢᤶ ᤏᤢ ᤜᤡᤱᤔᤴ ᤂᤥᤔᤠ ᤑᤠ᤹ᤀᤠᤱ ᤂᤢᤏᤡ᤹ ᤗᤧᤰᤘᤠ ᤂᤡᤏᤡ᤹ ᤁᤧᤈᤰᤁᤠᤛᤡᤀᤠᤱ ᤁᤧᤘᤕᤡ᤹ᤖᤥ॥

᥇᥎ ᤂᤧᤴ ᤔᤧᤈᤧᤵᤋᤢᤀᤠᤱ ᤗᤠᤵᤔᤧᤓᤢᤛᤢᤒᤠ ᤛᤡᤱᤒᤥᤖᤠ᤺ᤰᤜᤠ᤹ᤏᤢ᤺ᤸᤗᤧ ᤀᤠᤏᤡᤃᤧ ᤏᤢᤒᤠ ᤆᤥᤃᤡᤃᤧ ᤑᤠ᤹ᤀᤠᤱ ᤀᤠᤱᤍᤡᤱ ᤔᤧᤗ᤹ᤖᤧᤶᤔᤡᤶᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤢᤛᤠ᤺ᤵᤐᤡᤴ ᤁᤧᤴᤎᤖᤢᤶᤔᤡᤴ. ᤁᤖ ᤁᤢᤛᤠ᤺ᤵᤐᤡᤸᤗᤧᤏᤧ ᤂᤡᤏᤡ᤹ ᤁᤧᤎᤖᤡᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥏ ᤁᤖ. ᤀᤠᤏᤡᤃᤧ ᤂᤧᤴ ᤛᤡᤱᤒᤢᤱᤔᤥ ᤆᤰᤛᤡᤱᤔᤠ ᤑᤠ᤹ᤀᤠᤱ ᤂᤧᤴ ᤛᤡᤱᤒᤥᤖᤠ᤺ᤰᤜᤠ᤹ ᤔᤧᤈᤧᤵᤋᤢᤀᤠᤱ ᤗᤠᤵᤔᤧᤓᤢᤛᤧᤖᤥ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤡᤗᤠ॥

᥈᥆ ᤛᤧᤰᤂᤠᤀᤣᤖᤥ. ᤁᤖ ᤕᤜᤢᤍᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥᤃᤢᤴᤏᤠᤱᤅᤣ ᤛᤡᤱᤒᤥᤖᤠ᤺ᤰᤁᤡᤴ ᤆᤧᤵᤔᤠᤀᤠᤱ ᤗᤠᤵᤑᤢᤔᤏᤠᤒᤠ ᤁᤢᤀᤡᤛᤡ᤺ᤰ ᤗᤠᤵᤔᤧᤓᤢᤛᤧᤒᤠᤖᤥ॥ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤵᤔᤥ ᤁᤧᤘᤕᤡ᤹ᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤱᤍᤡᤱ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ. ᤁᤖ ᤂᤧᤴ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤀᤡ᤺ᤳᤋᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤖᤧᤶᤔᤧ᤹ᤀᤥ॥

᥈᥇ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤒᤠ ᤐᤥᤖᤠ᤺ᤰᤜᤠ᤹ᤀᤣ ᤔᤧᤍᤠᤱᤄᤢᤴᤇᤡᤴᤏᤡᤸᤗᤧ ᤂᤡᤏᤡ᤹ᤀᤠᤱ ᤁᤧᤴᤍᤠᤱᤄᤡᤴᤗᤥ॥

᥈᥈ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤢᤱᤔᤠ᤹ ᤋᤢᤰᤔᤠᤸᤗᤧ ᤁᤢᤎᤡᤶ ᤏᤢ ᤁᤧᤈᤡ᤺ᤵᤐᤠ ᤆᤥᤰ ᤑᤠ᤹ᤀᤠᤱ ᤏᤢ᤺ᤖᤡᤰᤁᤠᤱ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥ ᤏᤛᤠ᤺ᤴ ᤁᤧᤗᤧᤵᤐᤠᤜᤠ᤹ ᤁᤧᤖᤧᤰ ᤂᤢᤏᤧ᤹ ᤁᤧᤛᤠᤰᤐᤠ ᤂᤢᤶᤍᤡᤱ ᤐᤡᤖᤢᤛᤡ᤹. ᤁᤖ ᤂᤡᤏᤡ᤹ ᤁᤢᤗᤢᤱᤃᤢᤶᤔᤥ ᤆᤰᤔᤧᤸᤗ᤹ᤀᤣ ᤁᤧᤘᤕᤡ᤹ᤏᤧ ᤑᤠ᤹ᤃᤪ ᤗᤢᤱᤔᤠ᤹ ᤁᤧᤍᤢᤰᤋᤡ᤹ᤖᤥ॥ ᤔᤧ᤺ᤴᤏᤧ ᤑᤠ᤹ᤃᤪ ᤂᤡᤏᤡ᤹ᤀᤠᤱ ᤁᤧᤈᤧᤵᤋᤡᤀᤠᤱ ᤗᤠᤵᤁᤧᤓᤢᤛᤡ᤹ᤖᤥ॥

᥈᥉ ᤜᤧᤰᤁᤣᤗ᤹ᤖᤡᤰᤁᤣ ᤕᤜᤢᤍᤡᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤏᤢ᤺ᤱᤏᤧ ᤑᤠ᤹ᤃᤪ ᤂᤢᤏᤧ᤹ ᤕᤠᤶᤔᤥ ᤂᤧᤱᤜᤠ᤹ ᤛᤡᤱᤒᤢᤱᤔᤥ ᤆᤰᤋᤢᤛᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤕᤠᤶᤔᤥ ᤋᤃᤡ ᤔᤧᤒᤳᤇᤧᤒᤠ ᤋᤧᤴᤏᤥ ᤆᤰᤔᤠ ᤔᤢᤰᤛᤠᤶ ᤁᤳᤋᤢ᤹ᤖᤥ॥

᥈᥊ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤃ ᤋᤠᤶᤓᤢᤱ ᤈᤤᤋᤢᤏ ᤐᤥᤖᤠᤰ ᤜᤧᤰᤋᤱᤒᤠ ᤁᤧᤈᤥᤃᤡ᤹. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤢᤒᤠ ᤈᤤᤋᤢᤏ ᤒᤢᤱᤔᤥ ᤁᤧᤈᤰᤁᤠᤛᤡᤏᤧ ᤑᤠ᤹ᤃᤪ ᤂᤢᤏᤧ᤹ ᤀᤠᤒᤠᤅᤣ ᤁᤢᤈᤧᤰ ᤁᤢᤒᤥᤖᤠᤰᤜᤠ᤹ ᤀᤠᤒᤠᤅᤣ ᤁᤢᤒᤢᤱᤔᤥᤀᤣ ᤆᤰᤋᤢᤛᤡᤸᤗᤧ ᤀᤠᤰᤂᤩᤠᤰ ᤁᤢᤛᤡᤰ ᤛᤶᤗ ᤆᤰᤋᤢᤛᤡᤒᤡᤗᤠ॥

ᤀᤡᤛᤪᤠᤀᤡᤗᤡᤜᤠ᤹ ᤕᤠᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤏᤢ᤺ᤱ

᥈᥋ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤀᤠᤱᤍᤡᤱ ᤁᤧᤴᤗ᤹ᤖᤡᤴᤗ ᤑᤠ᤹ᤀᤠᤱ ᤁᤴ ᤛᤡᤒᤡ᤹ᤃᤧᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥ ᤁᤴ ᤛᤡᤒᤡ᤹ᤃᤧᤴ ᤐᤠ᤺ᤴᤏᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤛᤣ᤺ᤰ ᤁᤢᤀᤡᤛᤡ᤺ᤰ ᤏᤛᤠ᤺ᤴ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤴᤇᤢ᤺ᤳᤋᤣ ᤌᤠᤖᤡᤰ ᤕᤖᤡᤰ ᤕᤜᤢᤍᤡᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ ᤔᤧᤴᤏᤢ᤺ᤱᤔᤏᤠᤒᤠ ᤔᤧᤒᤥᤱᤗᤥ॥

᥈᥌ ᤜᤧᤰᤁᤩᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤔᤧᤛᤧ᤺ᤵᤗᤥ॥ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“ᤛᤧᤴᤗᤵᤍᤠᤱᤒᤠᤴ ᤕᤖᤢᤛᤗᤧᤔᤗᤠᤶ ᤋᤠᤖᤥ.

ᤂᤢᤏᤧ᤹ᤀᤣ ᤀᤡᤛᤪᤠᤀᤡᤗᤡᤜᤠ᤹ ᤗᤠᤕᤥᤗᤠᤶ ᤏᤢ᤺ᤰᤋᤢᤛᤡ᤹॥

᥈᥍ ᤜᤧᤰᤁᤩᤠᤱ.

ᤀᤡᤱᤃᤠ᤹ ᤂᤢᤏᤡ᤹ ᤗᤠᤕᤥᤜᤠ᤹ ᤗᤧᤵᤔᤡ ᤐᤡᤖᤢᤱᤛᤡᤱ ᤑᤠ᤹ᤀᤠᤱ ᤂᤧᤱᤜᤠ᤹ᤏᤢ ᤆᤥᤃᤢᤱᤒᤠ ᤀᤠᤔᤠᤱᤜᤢᤵᤐᤡᤴ ᤁᤧᤳᤋᤢᤱᤗᤥ” ᤗ᤹ᤖᤡᤰ ᤕᤠᤶᤔᤥ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳᤗᤥ॥

᥈᥎ ᤕᤜᤢᤍᤡᤜᤠ᤹ ᤛᤢᤏᤠᤀᤡᤱᤅᤡᤸᤗᤧ ᤁᤢᤏᤡᤱᤔᤡᤛᤡᤖᤥ. ᤁᤖ ᤂᤡᤏᤡ᤹ ᤗᤠᤃᤡᤃ ᤁᤴ ᤏᤢᤒᤠᤀᤣ ᤐᤥ᤺ᤰᤂᤧᤖᤥ॥ ᤜᤧᤰᤁᤣᤛᤠᤱ ᤀᤒᤪᤠᤜᤠᤔ. ᤀᤡᤛᤜᤠᤁ. ᤕᤠᤁᤢᤒᤧᤴᤏᤢ ᤆᤥᤃᤢᤒᤠ ᤔᤠᤱᤜᤧᤰᤁᤡᤸᤗᤧ ᤆᤥᤃᤢᤸᤗᤧ ᤀᤠᤸᤗᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥

᥈᥏ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤒᤠ ᤐᤷᤎᤠ᤺ᤶᤜᤠ᤹ ᤏᤢ ᤀᤢ᤺ᤳᤇᤡᤱᤔᤠᤴ ᤕᤠᤱᤏᤠ ᤔᤧᤏᤢ᤺ᤰᤋᤢᤴ॥

᥉᥆ ᤌᤣᤀᤠᤱᤓᤧᤸᤗᤧ ᤌᤡᤰ ᤕᤧᤶᤔᤥ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠᤒᤠ ᤔᤧᤴᤏᤠ᤺ᤵᤔᤏᤠᤒᤠ ᤁᤧᤈᤥᤃᤡ᤹. ᤁᤖ ᤕᤜᤢᤍᤡᤜᤠ᤹ ᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠᤒᤠ ᤔᤧᤴᤏᤠ᤺ᤵᤔᤏᤠᤒᤠ ᤔᤧᤒᤥ᤺ᤰᤂᤧᤒᤠᤸᤗᤧ ᤂᤢᤏᤧ᤹ ᤁᤢᤗᤢᤱᤃᤢᤶᤔᤡᤴ ᤀᤠᤸᤗᤥ ᤂᤡᤏᤡ᤹ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥉᥇ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠᤒᤠ ᤔᤧᤴᤏᤠ᤺ᤵᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠ ᤁᤢᤀᤡᤛᤡ᤺ᤰᤁᤣ ᤂᤢᤏᤧ᤹ ᤂᤧᤱᤜᤠ᤹ ᤕᤠᤶᤔᤥ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥

᥉᥈ ᤁᤠᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤔᤧᤴᤀᤡ᤺ᤵᤔᤏᤠᤒᤠ ᤔᤧᤴᤏᤠ᤺ᤵᤔᤏᤠᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤧᤱᤜᤠ᤹ ᤛᤠᤰᤐᤠ ᤁᤧᤎᤠᤒᤠᤜᤠ᤹ ᤜᤧᤰᤁᤣ ᤔᤧᤳᤋᤢᤛᤡᤖᤥ॥ ᤁᤖ ᤂᤧᤱᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤑᤠ᤹ᤀᤠᤱ ᤜᤧᤰᤁᤣ ᤆᤥᤃᤢᤒᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤛᤥ ᤀᤡᤱᤎᤠ᤺ᤱ

᥉᥉ ᤀᤠᤰᤁᤥ ᤜᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤢᤶ ᤏᤡᤱᤘᤠ᤹ᤀᤡᤴ ᤏᤢ ᤁᤢᤏᤧᤜᤡᤏᤡᤱᤘᤠ᤹ᤀᤡᤴ ᤀᤠᤰᤂᤧᤴ ᤀᤡᤔᤧᤸᤗᤢᤱᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠᤒᤣ᥄ ᤂᤢᤏᤧ᤹ ᤁᤢᤄᤠᤛᤧᤴᤏᤡᤴ ᤏᤢ ᤁᤢᤗᤠᤶᤔᤡᤴ ᤁᤢᤛᤡᤱ ᤏᤡ᤺ᤵᤔᤠᤀᤣ ᤛᤢᤰᤔᤧᤍᤧᤳᤋᤡᤴᤗᤥ᥄

᥉᥊ “ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤜᤠ᤺ᤳᤗᤧ ᤏᤡᤛᤢᤀᤠᤱ ᤘᤠ᤹ᤒᤣ᥅

ᤜᤧᤰᤁᤩᤠᤱ ᤜᤠ᤺ᤳ ᤂᤢᤏᤧ᤹ ᤛᤢᤈᤠ ᤁᤧᤒᤡᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤒᤣ᥅”

᥉᥋ ᤀᤡᤃᤪ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤱᤏᤠ ᤏᤢ᤺ᤰᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤴ

ᤜᤠ᤺ᤳᤗᤧ ᤂᤢᤏᤧ᤹ ᤐᤡᤖᤢᤀᤠᤱ ᤘᤠ᤹ᤒᤣ᥅”

᥉᥌ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤗᤠᤶᤒᤠ ᤁᤠᤰ ᤐᤠ᤺ᤴᤜᤠ᤹ᤃ ᤋᤠ᤹᤺. ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤁᤠᤰ ᤐᤥ᤺ᤰᤂᤧᤒᤠ ᤐᤠ᤺ᤴᤜᤠ᤹ ᤂᤢᤏᤧ᤹ ᤁᤢᤗᤠᤃᤡᤀᤣ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤛᤍᤠᤍᤡᤱ ᤛᤍᤠᤍᤡᤱ ᤂᤢᤏᤧ᤹ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ᥄ ᤀᤠᤔᤧᤴ॥

a 

᥇᥇:᥈ ᤀᤣᤗᤡᤕᤠ- ᤂᤢᤏᤧ᤹ ᤕᤧᤛᤢ᤺ᤴᤏᤢ᤺ᤸᤗᤧ ᥎᥋᥆ ᤋᤱᤒᤣ ᤋᤃᤡ ᤁᤧᤘᤠ᤹ᤒᤠ ᤗᤳᤇᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤖᤥ॥

f 

᥇᥇:᥇᥌ “ᤛᤡᤱ ᤛᤠ᤺ᤵᤐᤡᤴ” ᤑᤠ᤹ᤀᤡᤴ ᤀᤒᤪᤠᤜᤠᤔ. ᤀᤡᤛᤜᤠᤁ ᤏᤢ ᤕᤠᤁᤢᤒᤧᤴ ᤀᤥᤛᤣ᤺ᤴᤀᤠᤎᤠᤰᤗᤥ॥ “ᤛᤡᤱᤒᤥᤖᤠ᤺ᤰᤜᤠ᤹” ᤑᤠ᤹ᤀᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢ᤹ᤀᤡᤍᤠᤱᤛᤠᤜᤠ᤹ ᤀᤥᤛᤣ᤺ᤴᤀᤠᤎᤠᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤥ ᤜᤡᤱᤔᤴᤏᤡᤴ ᤋᤥ᤺ᤶᤔᤠ

᥇᥈

ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤡᤀᤠᤱ ᤘᤠ᤹. ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤢᤜᤡᤱᤘᤧᤳ ᤏᤠᤛᤡᤱᤃᤧᤴ ᤌᤰᤁᤡᤴ ᤛᤣᤛᤣ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤥ᤺ᤴᤍᤧᤶᤔᤧ᤹ ᤑᤠ᤹ᤀᤠᤱ ᤛᤠ᤹ᤖᤡᤰ ᤐᤣᤗᤡ ᤑᤠᤰᤏᤡᤱᤗᤥ॥ ᤂᤡᤏᤡ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠᤶᤛᤠᤶᤃᤧᤴ ᤛᤣᤘᤠ᤺ᤴ ᤒᤠ ᤁᤴᤗᤥ॥

᥈ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤌᤡᤶᤔᤡᤴᤏᤢ ᤔᤧᤍᤱᤅᤠᤛᤡᤶᤔᤧᤴᤏᤧ᤹ᤀᤥ ᤁᤖ ᤂᤡᤏᤡ᤹ ᤏᤡᤱᤘᤠ᤹ᤒᤠᤴ ᤗᤧᤰᤂᤧᤶᤔᤧ᤹ᤖ ᤁᤢᤛᤱ ᤐᤥ᤺ᤰᤂᤧᤶᤔᤧ᤹ᤖ ᤐᤣᤃᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤒᤠ. ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤢᤏᤡᤱᤘᤠ᤹ᤀᤡᤴ ᤌᤣ ᤘᤠ᤹ ᤂᤧᤴ ᤏᤡᤱᤘᤠ᤹ ᤂᤥᤔᤠ ᤁᤧᤛᤢᤰᤋᤢᤶᤗᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤠᤱᤒᤠ ᤗᤢᤱᤃᤢᤶᤗᤠᤶᤒᤠ ᤂᤡᤏᤡ᤹ ᤛᤠᤶᤍᤡᤱ ᤐᤡᤏᤡᤱᤗᤥ॥ ᤂᤡᤏᤡ᤹ ᤀᤠᤰᤋᤱᤒᤠ ᤁᤧᤈᤥᤃᤡ᤹ ᤂᤧᤴᤏᤠᤱᤎᤥ ᤕᤖᤡᤰ ᤔᤧᤀᤡ᤺ᤳᤋᤠᤛᤡᤶᤔᤡᤴᤏᤧ᤹ᤀᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤏᤛᤠ᤺ᤴᤏᤡᤸᤗᤧa ᤂᤥ᤺ᤵᤋᤢᤒᤠ ᤁᤢᤀᤡᤛᤡ᤺ᤰᤗᤰ ᤛᤡᤱᤛᤡᤱᤅᤠᤱ ᤏᤡᤱᤘᤠ᤹ ᤀᤡ᤺ᤳᤋᤠᤛᤡᤶᤔᤧ᤹ᤀᤥ॥

᥊ ᤀᤠᤏᤡ᤹ ᤗᤳᤇᤠ ᤌᤰᤁᤥ ᤕᤖᤡᤰ ᤕᤠᤶᤗᤰᤜᤠ᤹ ᤐᤳ. ᤜᤧᤰᤁᤩᤠᤱ ᤁᤴ ᤁᤧᤖᤧᤰ ᤕᤠᤶᤗᤰᤜᤠ᤹ᤖᤧ ᤕᤠ᤺ᤶᤒᤰ ᤗᤳᤇᤠᤖᤰ ᤜᤥ᤺ᤵᤗᤥ.

᥋ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡ᤹ ᤕᤖᤡᤰ ᤀᤠᤘᤠ᤹ᤛᤠᤱ ᤀᤠᤏᤡ᤹ᤃ ᤂᤪᤡᤛ᤻ᤋᤖᤧ ᤗᤳᤇᤠ ᤁᤢᤎᤰᤁᤥᤒᤠ ᤁᤢᤍᤱᤒᤠ ᤕᤠᤶᤗᤰᤛᤡᤖᤥ. ᤜᤧᤰᤁᤩᤠᤱ ᤀᤠᤏᤡ᤹ ᤁᤧᤖᤧᤰ ᤆᤠᤜᤠᤒᤠ ᤀᤠᤈᤥ᤺ᤰᤛᤡᤱᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶᤒᤠ ᤀᤠᤒᤡᤖᤧᤒᤠ ᤐᤖᤡᤰᤐᤖᤡᤰᤐᤠ ᤐᤷᤎᤠ᤺ᤶᤜᤠ᤹ ᤀᤠᤏᤡ᤹ ᤀᤥᤃᤵ ᤆᤥᤃᤢᤶᤗᤥ॥ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤁᤳᤋᤢᤒᤠ ᤁᤢᤏᤛᤠ᤺ᤴᤏᤡᤸᤗᤧ ᤂᤥ᤺ᤵᤋᤢᤒᤠ ᤁᤢᤀᤡᤛᤡ᤺ᤰᤗᤰ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤖ.

᥍ ᤔᤏᤠᤜᤠ᤹ ᤛᤣᤘᤠ ᤆᤥ᤺ᤰᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤛᤣᤘᤠ ᤆᤥᤃᤢᤖ. ᤏᤡᤛᤠᤶ ᤜᤢ᤹ᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤜᤢ᤹ᤖᤢᤛᤡᤖ.

᥎ ᤔᤏᤠᤜᤠ᤹ ᤜᤠᤱᤜᤠᤱ ᤔᤧᤵᤔᤠᤛᤡ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤜᤠᤱᤜᤠᤱ ᤔᤧᤳᤋᤢᤛᤡᤖ. ᤔᤏᤠᤜᤠ᤹ ᤑᤠ᤹ᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤑᤠ᤹ᤖᤢᤛᤡᤖ. ᤗᤠᤶᤗᤥᤒᤠ ᤐᤥᤱᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤏᤡᤱᤘᤠ᤹ ᤐᤡᤖᤢᤀᤠᤱ ᤔᤏᤠᤜᤠ᤹ ᤗᤠᤶᤗᤥᤛᤢᤛᤡᤖ. ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤜᤠᤖᤠ᤹ ᤐᤛ᤺ᤳᤛ᤺ᤳᤗ ᤗᤢᤱᤔᤠ᤹ ᤋᤢᤰᤋᤢᤛᤡᤖᤖᤥ॥

᥏ ᤁᤢᤈᤧᤰᤁᤠᤱ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹. ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤏᤠ᤹ᤖᤧᤶᤔᤧ᤹. ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ. ᤒᤠ ᤂᤧᤴ ᤐᤠ᤺ᤴᤏᤥ ᤐᤳᤇᤧᤶᤔᤧ᤹ᤀᤥ॥

᥇᥆ ᤗᤳᤌᤡᤰ ᤜᤡᤶᤔᤥᤒᤠ ᤑᤢ᤹ᤏᤢᤛᤠ᤹ ᤏᤧ᤹ᤏᤢᤛᤠ᤹ ᤁᤢᤀᤡᤛᤡ᤺ᤰ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹॥ ᤀᤠᤒᤠᤅᤣᤏᤢ᤺ᤸᤗᤧ ᤕᤖᤡᤰ ᤘᤣ᤹ᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹॥

᥇᥇ ᤀᤠᤵᤑᤠᤸᤗᤧᤀᤠᤱ ᤗᤧᤶᤛᤢᤘᤠᤒᤠ ᤔᤧᤶᤒᤥ᤺ᤱᤅᤣ ᤂᤡᤏᤡ᤹ ᤛᤡᤰᤛᤶᤗ ᤜᤠᤱᤜᤠᤱᤅᤠᤱ ᤍᤠᤱᤒᤠᤸᤗᤧ ᤁᤢᤛᤣᤘᤠ ᤆᤥᤃᤧᤶᤔᤧ᤹ᤀᤥ॥

᥇᥈ ᤂᤡᤏᤡ᤹ ᤏᤡᤱᤛᤠᤱ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤛ᤺ᤳᤋᤧᤶᤔᤧ᤹ᤀᤥ. ᤀᤡᤏᤥᤃᤧᤴ ᤋᤢᤰᤂᤣ ᤁᤧᤈᤩᤧ᤹ᤀᤡᤸᤗᤧ ᤏᤠᤛᤡ ᤌ᤺ᤳᤋᤧᤶᤔᤧ᤹ᤀᤥ. ᤋᤢᤘᤠ ᤆᤥ᤺ᤰᤔᤠ ᤔᤧᤗᤧᤖᤧᤶᤔᤡᤴᤏᤧ᤹ᤀᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤂᤢᤏᤡ᤹ ᤆᤠᤕᤥ᤺ᤶᤒᤥᤀᤥ ᤁᤢᤓᤠ᤹ ᤐᤡᤖᤧᤶᤛᤡᤶᤔᤧ᤹. ᤋᤖᤣ ᤋᤥ᤺ᤛᤧᤶᤛᤡᤶᤔᤧ᤹ᤀᤥ॥

᥇᥊ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤛᤠᤱᤃᤪᤠ ᤔᤧᤔᤧᤳᤋᤧᤶᤛᤡᤶᤔᤧᤴᤏᤧ᤹ᤀᤥ. ᤁᤖ ᤔᤢ᤹ᤀᤡᤛᤠᤶ ᤐᤡᤖᤧᤶᤛᤡᤶᤔᤧ᤹ᤀᤥ॥

᥇᥋ ᤁᤧᤛ᤺ᤵᤐᤠᤜᤠ᤹ᤏᤢ ᤛ᤺ᤳᤋᤧᤶᤔᤧ᤹. ᤁᤧᤜᤠ᤺ᤵᤐᤠᤜᤠ᤹ᤏᤢ ᤜᤠᤒᤧᤶᤔᤧ᤹ᤀᤥ॥

᥇᥌ ᤘᤣ᤹ᤜᤠ᤹ᤏᤢ ᤋᤅᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹॥ ᤀᤠᤱᤍᤡᤱ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ. ᤁᤖ ᤔᤧᤴᤈᤥᤈᤥᤒᤠ ᤔᤏᤠᤜᤠ᤹ᤏᤢᤀᤠᤱ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹ᤀᤥ॥ ᤀᤡᤱᤃᤠ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤗᤧᤛ᤻ᤛᤢᤱ ᤑᤠ᤹ᤀᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ᥄

᥇᥍ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤀᤠᤳᤋᤡᤴᤏᤠᤱ ᤔᤧᤔᤧᤳᤋᤧᤶᤔᤡᤴᤏᤧ᤹॥ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤸᤗᤧ ᤀᤠᤳᤋᤡᤴ ᤐᤠ᤺ᤴᤏᤡᤴ ᤏᤢᤒᤠ ᤆᤥᤰ. ᤒᤠ ᤂᤧᤴ ᤐᤠ᤺ᤴᤏᤡᤴ ᤆᤥ᤺ᤰᤔᤠ ᤁᤥ᤺ᤳᤋᤧᤶᤔᤧ᤹ᤀᤥ॥

᥇᥎ ᤁᤧᤖᤧᤰ ᤔᤏᤠᤜᤠ᤹ᤏᤢ ᤂᤡᤏᤡ᤹ ᤛᤢᤰᤛᤢᤰ ᤛᤏᤠᤖᤢᤱᤅᤥ ᤘᤕᤧᤶᤔᤧ᤹ᤀᤥ॥

᥇᥏ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤑᤧᤴ ᤐᤠ᤺ᤴᤏᤡᤸᤗᤧ ᤁᤢᤗᤧᤰᤘᤠ ᤀᤠᤵᤑᤠᤸᤗᤧᤀᤠᤱ ᤋᤠᤵᤑᤧ᤺ᤶᤒᤠ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤥ ᤗᤧᤖᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤂᤢᤶᤍᤡᤱ ᤐᤡᤔᤠᤃ ᤀᤠᤗᤰᤗᤥ॥ ᤀᤡᤱᤃᤠ᤹ᤀᤣ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤖᤢᤱ ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤖᤥ॥”

᥈᥆ ᤂᤧᤸᤗᤧ ᤁᤢᤗᤧᤰᤘᤠᤃ

“ᤂᤧᤏᤧ᤹ ᤁᤧᤏᤡᤱᤔᤡ᤺ᤴ ᤛᤧᤳᤗᤠ᤺ᤰᤔᤠᤸᤗᤧ ᤋᤖᤢᤀᤠᤱ ᤘᤠ᤹ᤏᤧ ᤑᤠ᤹ᤃᤪ ᤁᤢᤈᤠ ᤆᤠᤔᤠ ᤐᤡᤖᤧ᤹॥ ᤂᤧᤴ ᤘᤠᤔᤡᤔᤠᤸᤗᤧ ᤋᤖᤢᤀᤠᤱ ᤘᤠ᤹ᤏᤧ ᤑᤠ᤹ᤃᤪ ᤆᤫᤠ᤺ᤳ ᤌᤢᤱᤔᤠ ᤐᤡᤖᤧ᤹॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤂᤧᤏᤧ᤹ ᤂᤧᤸᤗᤧ ᤁᤢᤎᤧᤃᤣ᤺ᤰᤐᤥ

ᤛᤡᤖᤡᤱᤔᤔᤧᤸᤗᤧᤴ ᤔᤡᤍ᤺ᤳᤋᤧᤴ ᤁᤧᤜᤢᤰᤂᤢᤒᤠ ᤜᤧᤰᤁᤣ ᤐᤥᤱᤗᤥ॥”

᥈᥇ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤧᤴᤏᤠ᤺ᤴᤏᤧᤴᤗ. ᤁᤖ ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤏᤠ᤺ᤴᤍᤧ᤹ᤀᤥ॥

a 

᥇᥈:᥉ ᤁᤵᤔᤥ “ᤏᤛᤠ᤺ᤴ” ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤐᤡᤖᤢᤛᤡᤒᤠ ᤛᤢᤰᤛᤠᤶ. ᤀᤡᤃᤪ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹ᤖᤥ॥

ᤜᤠᤱ ᤁᤧᤈᤥ᤺ᤰᤐᤠ ᤏᤢ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤠ᤹ᤔᤠ

᥇᥉

ᤁᤧᤖᤧᤰ ᤔᤏᤠᤜᤠ᤹ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤔᤧᤘᤠ᤹ᤖ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠ ᤕᤢᤰᤁᤡᤴᤏᤢ᤺ᤸᤗᤧ ᤘᤣ᤹ ᤕᤢᤰ ᤜᤥ᤺ᤵᤗᤥ॥ ᤛᤢᤜᤠᤱᤕᤢᤰᤐᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤕᤢᤰᤋᤡᤱ ᤆᤥᤃᤢᤛᤡᤒᤠᤖᤥ॥

᥈ ᤂᤧᤸᤗᤧ ᤆᤥᤃᤢᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤔᤧᤀᤳᤋᤢᤖᤥ॥ ᤜᤧᤰᤁᤣ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥᤛᤢ᤹ᤖᤥ॥

᥉ ᤌᤣᤀᤠᤱᤓᤧᤸᤗᤧ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤕᤢᤰ ᤁᤧᤈᤥ᤺ᤰᤐᤠᤜᤠ᤹ᤏᤢ ᤁᤡᤔᤠ ᤔᤧᤒᤥ᤺ᤱᤏᤧᤴ. ᤁᤖ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤁᤡᤔᤠ ᤐᤥ᤺ᤱ॥ ᤕᤢᤰ ᤁᤧᤃᤵᤐᤠᤜᤠ᤹ᤏᤢ ᤔᤧᤱᤃᤡ᤺ᤔᤠ ᤏᤡᤱᤘᤠ᤹ ᤁᤧᤈᤥᤃᤢᤏᤧ ᤑᤠ᤹ᤃᤪ ᤏᤢᤒᤠ ᤕᤠ᤺ᤶᤒᤰ ᤆᤥᤃᤧ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤛᤢ᤹ᤖᤥ॥

᥊ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤢᤰ ᤁᤧᤈᤥ᤺ᤰᤐᤠᤱᤃ ᤁᤧᤗᤠᤃᤡ ᤏᤢᤒᤠ ᤐᤠ᤺ᤴ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤖᤥ॥ ᤁᤖ ᤂᤧᤏᤧ᤹ ᤑᤧᤴ ᤕᤠ᤺ᤶᤒᤰ ᤁᤧᤈᤥᤃᤢᤏᤧ ᤑᤠ᤹ᤃᤪ ᤁᤡᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤃ ᤜᤏᤧ ᤋᤠᤓᤣ᤺ᤴ ᤔᤧᤜᤣ᤺ᤛᤢᤴᤗᤥ॥ ᤂᤧᤱᤃ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤸᤗᤥ ᤂᤢᤶᤍᤡᤱ ᤁᤧᤍᤠ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤶᤍᤡᤱ ᤔᤧᤱᤄᤥᤔᤠ ᤑᤠ᤹ᤀᤠᤱᤗᤰ ᤔᤧ᤺ᤴ. ᤁᤖ ᤀᤠᤒᤠᤅᤣ ᤂᤠᤛᤡᤱᤅᤡᤸᤗᤧ ᤀᤰᤂᤣ ᤆᤥ᤺ᤰᤔᤠ ᤏᤢᤒᤠ ᤐᤥ᤺ᤱ ᤁᤧᤔᤧᤳᤋᤡᤒᤠᤸᤗᤧ ᤆᤥᤃᤢᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤕᤧᤶᤔᤧ᤹ᤀᤥ॥

᥌ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤂᤡᤏᤡ᤹ ᤀᤣ᤺ᤱᤕᤠᤱ ᤁᤧᤜᤢᤅᤢᤶᤗᤥ॥ ᤌᤣᤀᤠᤱᤓᤧᤸᤗᤧ ᤛᤢᤜᤠᤱᤕᤢᤰᤐᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤛᤡᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤒᤠ ᤁᤴ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤂᤡᤏᤡ᤹ ᤁᤧᤜᤢᤅᤢᤶᤒᤠ ᤀᤧ᤺ᤱᤕᤠᤱᤗᤠᤶ ᤑᤠ᤹ᤕᤠᤱ ᤔᤧᤄᤥᤛᤢ᤹ᤖᤥ॥

᥍ ᤁᤠᤰ ᤜᤢᤱᤔᤠ ᤁᤧᤒᤥ᤺ᤱᤒᤠᤴ ᤜᤢᤅᤧᤶᤔᤧ᤹- ᤁᤧᤖᤧᤰ ᤜᤢᤱᤔᤠ ᤁᤧᤒᤥ᤺ᤱᤒᤠ ᤀᤣ᤺ᤱᤕᤠᤱᤜᤠ᤹ ᤜᤢᤅᤧᤶᤔᤧ᤹. ᤁᤧᤖᤧᤰ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤁᤧᤒᤥ᤺ᤱᤒᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ᤀᤥ॥

ᤗᤢᤱᤔᤠ᤹ ᤋᤢᤰᤛᤡᤱᤔᤠᤸᤗᤧ ᤛᤠᤶᤕᤥᤌᤡᤶᤔᤡᤴ ᤁᤧᤳᤋᤢ᤹

᥎ ᤜᤠᤖᤠ᤹ ᤂᤡᤏᤡ᤹ ᤗᤢᤶᤔᤥ ᤗᤢᤱᤔᤠ᤹ ᤋᤢᤰᤛᤡᤱᤔᤠᤀᤠᤱᤎᤥ ᤘᤣ᤹ ᤐᤠ᤺ᤴᤏᤡᤸᤗᤧᤴ ᤛᤡᤱᤏᤠᤳᤋᤥ ᤔᤧᤒᤳᤇᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤘᤣ᤹ ᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤏᤧ ᤑᤠ᤹ᤃᤪ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤃᤧᤳᤋᤢᤶᤗᤥ॥

᥏ ᤛᤠᤶᤕᤥᤌᤡᤶᤔᤥ. ᤆᤠᤖᤠᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹. ᤔᤏᤠ ᤔᤧᤛᤧᤖᤧᤴᤏᤧ᤹. ᤔᤧᤄᤢ᤺ᤴᤍᤧᤴᤏᤧ᤹. ᤔᤧᤄᤡ᤺ᤵᤛᤧᤴᤏᤧ᤹ ᤗ᤹ᤖᤡᤰ ᤛᤠᤵᤋᤧᤒᤠ ᤀᤡᤱᤈᤠ᤺ᤱᤜᤠ᤹ ᤏᤢ ᤘᤣ᤹ ᤁᤧᤖᤧᤰ ᤀᤡᤱᤈᤠ᤺ᤱᤜᤠ᤹ ᤀᤠᤒᤠᤅᤣ ᤗᤢᤱᤔᤠ᤹ ᤁᤧᤍᤢᤰᤛᤡᤱᤒᤠ ᤁᤢᤀᤡᤛᤡ᤺ᤰ ᤁᤧᤒᤠᤱᤓᤣ᤹ᤛᤠᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤛᤧ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤧᤳᤗᤥ॥

᥇᥆ ᤗᤢᤱᤔᤠ᤹ ᤁᤧᤍᤢᤰᤐᤠᤸᤗᤧ ᤜᤠ᤺ᤳᤋᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤗᤢᤱᤔᤠ᤹ ᤋᤢᤰᤛᤡᤱᤔᤠᤴᤏᤣ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤧᤵᤔᤏᤠᤒᤠ ᤐᤥᤱᤗᤥ॥

᥇᥇ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤸᤗᤥᤒᤠ ᤕᤧᤶᤔᤡᤴ ᤀᤠᤰᤋᤱᤒᤠ ᤆᤥᤰ ᤑᤠ᤹ᤀᤠᤱ ᤁᤧᤏᤡᤛᤢᤶᤗᤥ॥ ᤀᤠᤸᤗ ᤀᤠᤏᤡ᤹ ᤔᤡᤰ ᤕᤢ᤺ᤔᤥᤗᤠᤶ ᤛᤥᤔᤠᤀᤠᤱ ᤐᤥ᤺ᤰᤔᤠ ᤕᤧᤶ ᤁᤧᤖᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤋᤃᤡ ᤏᤛᤠ᤺ᤴ ᤀᤠᤈᤥᤃᤢᤶᤒᤠ ᤕᤧᤶᤔᤡᤴᤏᤢ᤺ᤸᤗᤧᤀᤠᤱ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤛᤧ ᤍᤠᤱᤒᤠᤸᤗᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤶᤔᤡᤴ ᤀᤠᤸᤗᤥ ᤏᤡ᤺ᤳᤋᤠᤱ ᤘᤠ᤹॥

᥇᥈ ᤛᤧᤴᤍᤡᤰᤁᤡᤴ ᤗᤧᤰᤗ ᤐᤳᤗᤥ. ᤜᤧᤰᤁᤩᤠᤱ ᤂᤠᤀᤥ᤺ᤵᤔᤠᤴ ᤏᤡ᤺ᤳᤋᤠᤱ ᤋᤠᤖ ᤐᤳᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤂᤠᤍᤠᤶᤔᤥ ᤔᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤗᤧᤖᤢᤶ ᤜᤧᤰᤁᤩᤠᤱ ᤀᤥ᤺ᤳᤋᤡ᤺ᤸᤗᤧᤴ ᤌᤰᤛᤢᤒᤠᤜᤠ᤹ ᤕᤠᤖᤡᤵ ᤔᤧᤒᤥ᤺ᤱᤒᤠ ᤜᤧᤰᤁᤣ ᤕᤠᤖᤡᤵ ᤐᤥ᤺ᤰᤂᤡᤀᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢᤶᤗᤥ॥

᥇᥉ ᤀᤠᤏᤡ᤹ᤃ ᤗᤧᤴᤍᤡᤰ ᤀᤠᤘᤠ᤹ᤒᤠ ᤁᤢᤀᤡᤛᤡ᤺ᤰᤁᤣ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤘᤠ᤹ᤔᤠ ᤐᤥᤱᤗᤥ. ᤕᤠᤶᤍᤠᤍᤠ ᤀᤠᤔᤔᤒᤠᤸᤗᤧ ᤔᤛᤡᤱᤔᤠᤀᤠᤱ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤆᤥ᤺ᤰᤔᤠ. ᤆᤠᤖᤠᤶᤔᤠ ᤏᤢ ᤐᤥ᤺ᤵᤔᤠ. ᤂᤣᤔᤠ ᤌᤰᤔᤠ ᤏᤢ ᤏᤠᤜᤧᤳᤇᤡᤱᤔᤠ ᤔᤧ᤺ᤴᤗᤥ॥

᥇᥊ ᤂᤧᤸᤗᤧ ᤁᤢᤗᤧᤰᤘᤠ ᤏᤢᤒᤠ ᤆᤠᤱ ᤆᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤢᤳᤏᤠ᤺ᤴ ᤆᤠᤰᤂᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤗᤠᤕᤥᤒᤠ ᤛᤢᤳᤏᤠ᤺ᤸᤗᤧ ᤁᤢᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤒᤡᤖᤧᤶᤔᤡᤴᤏᤧ᤹ᤀᤥ॥

ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤀᤡᤱᤍᤥ ᤔᤧᤵᤔᤠᤛᤡ ᤔᤧ᤺ᤴ

᥇᥊

ᤏᤛᤠ᤺ᤴᤏᤥ ᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤏᤛᤠᤏᤡᤒᤠᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤏᤡᤱᤘᤠ᤹ ᤐᤠ᤺ᤴᤏᤡᤴ ᤀᤡᤱᤍᤥ ᤔᤧᤶᤔᤧᤳᤋᤣ ᤂᤡᤏᤡ᤹ ᤛᤣᤛᤣ ᤋᤱᤈᤢᤶᤔᤥ ᤂᤧᤱᤜᤠ᤹ ᤋᤠ᤺ᤰᤋᤧᤶᤛᤡᤶᤔᤧ᤹ᤀᤥ॥

᥈ ᤁᤢᤒᤡᤀᤥ. ᤌᤡᤰ ᤏᤛᤠᤏᤡᤒᤠᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤆᤠᤔᤠ ᤌᤢᤱᤔᤠ ᤏᤢ᤹ ᤗ᤹ᤖᤡᤰ ᤏᤛᤠ᤺ᤴ ᤆᤥᤃᤢ᤹. ᤁᤖ ᤏᤛᤠ᤺ᤴᤏᤥ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤏᤛᤠᤏᤡᤒᤠᤸᤗᤧᤃ ᤏᤢᤎᤡ-ᤛᤠᤰᤆᤡᤖᤰ ᤆᤖᤥ॥

᥉ ᤜᤧᤰᤁᤣ᤺ᤸᤗᤧ ᤁᤠᤰ ᤐᤖᤡᤰᤐᤠ ᤁᤢᤈᤠ ᤁᤧᤈᤠᤒᤠᤸᤗᤧ ᤔᤧᤴᤈᤠ᤺ᤔᤏᤠᤒᤠᤴ ᤜᤡᤏᤠ᤺ᤶ ᤔᤧᤔᤧᤳᤋᤢᤴᤗ. ᤜᤧᤰᤁᤩᤠᤱ ᤔᤧᤴᤈᤠ᤺ᤶᤏᤠᤒᤠᤸᤗᤧᤀᤠᤱ ᤁᤠᤰ ᤐᤖᤡᤰᤐᤠ ᤁᤢᤈᤠ ᤁᤧᤈᤠᤒᤠᤴ ᤔᤧᤈᤡ᤺ᤳᤋᤢᤴᤗ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤋᤠ᤺ᤰᤋᤢᤀᤠᤱ ᤘᤠ᤹ᤖᤥ॥

᥊ ᤘᤣ᤹ᤀᤡᤸᤗᤧ ᤁᤢᤛᤣᤘᤠᤖᤥᤒᤠᤴ ᤀᤡᤱᤍᤥ ᤁᤧᤔᤧᤵᤐᤠ ᤂᤧᤏᤧ᤹ ᤜᤠ᤺ᤳᤏᤧᤒᤣ᥅ ᤁᤢᤴᤍᤠᤱᤒᤠᤸᤗᤧᤀᤣ ᤁᤢᤛᤣᤘᤠᤖᤥᤒᤠᤸᤗᤧ ᤏᤢᤒᤠ ᤐᤠ᤺ᤴ ᤆᤥᤃᤢᤖ ᤘᤠ᤹ᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤂᤠᤛᤧᤴ ᤆᤥᤃᤢ᤹ᤖᤥ॥ ᤍᤠᤱᤒᤠᤸᤗᤧᤀᤣ ᤁᤢᤛᤣᤘᤠᤖᤥᤒᤠᤴ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤢᤓᤠ᤹ ᤐᤡᤖᤢᤖᤥ. ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤂᤧᤴ ᤁᤢᤓᤠ᤹ ᤐᤡᤔᤠ ᤔᤢᤰᤛᤠᤶ ᤁᤳᤋᤢ᤹ᤖᤥ॥

᥋ ᤌᤡᤰ ᤏᤛᤠᤏᤡᤒᤠᤸᤗᤧ ᤌᤡᤰ ᤕᤧᤴᤏᤡᤴ ᤘᤣ᤹ᤛ᤻ᤔᤠ ᤕᤧᤴᤏᤡᤴᤏᤢ᤺ᤸᤗᤧᤀᤠᤱ ᤛᤣᤛᤣᤒᤠ ᤆᤥᤰ ᤑᤠ᤹ᤀᤠᤱ ᤀᤡ᤺ᤳᤋᤢ᤹. ᤁᤖ ᤘᤣ᤹ᤛ᤻ᤔᤠ ᤔᤏᤠ᤺ᤸᤗᤧ ᤁᤠᤰ ᤕᤧᤴᤜᤠ᤹ ᤗᤳᤌᤡᤰᤁᤧ ᤔᤧᤈᤥᤰ ᤑᤠ᤹ᤀᤠᤱ ᤀᤡ᤺ᤳᤋᤢ᤹ᤖᤥ॥ ᤜᤧᤰᤁᤣ᤺ᤸᤗᤧ ᤁᤴ ᤐᤠ᤺ᤴᤏᤥ ᤁᤧᤖᤧᤰᤗᤧ ᤀᤠᤒᤠᤅᤣ ᤏᤡᤱᤘᤠ᤹ᤒᤥ ᤏᤡᤛ᤻ᤛᤣ ᤐᤥᤱᤔᤠ ᤐᤥᤱᤗᤥ॥

᥌ ᤌᤡᤰ ᤕᤧᤴᤏᤡᤴ ᤘᤣ᤹ᤛ᤻ᤔᤠ ᤕᤧᤴᤏᤢ᤺ᤸᤗᤧᤀᤠᤱ ᤁᤧᤕᤧᤰᤐᤠ ᤆᤥᤰ ᤗ᤹ᤖᤡᤰ ᤁᤧᤀᤡ᤺ᤵᤐᤠᤸᤗᤧ ᤍᤠᤱᤒᤠᤴ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤜᤧᤰᤁᤣ ᤆᤥᤃᤢ᤹॥ ᤛᤠ ᤁᤧᤈᤠᤒᤠᤸᤗᤧ ᤍᤠᤱᤒᤠᤴ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤜᤧᤰᤁᤣ ᤆᤥᤃᤢ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ᤹ᤖᤥ॥ ᤛᤠ ᤔᤧᤴᤈᤠ᤺ᤶᤏᤠᤒᤠᤸᤗᤧ ᤍᤠᤱᤒᤠᤴ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤜᤧᤰᤁᤣ ᤆᤥᤃᤢ᤹. ᤜᤧᤰᤁᤩᤠᤱ ᤂᤧᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ᤹ᤖᤥ॥

᥍ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤀᤠᤜᤡᤱᤛᤠᤱ ᤀᤠᤛ᤻ᤛᤡᤛᤠᤱ ᤀᤠᤏᤡ᤹ ᤀᤠᤒᤠᤅᤣ ᤗᤠᤃᤡ ᤀᤠᤴᤜᤡᤱᤏᤧᤴᤗᤥ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤀᤠᤜᤡᤱᤛᤠᤱ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤀᤠᤜᤡᤱ. ᤀᤠᤛ᤻ᤛᤡᤛᤠᤱ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤀᤠᤛᤡᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤜᤡᤱᤛᤠᤱ ᤀᤠᤛ᤻ᤛᤡᤛᤠᤱ ᤀᤠᤏᤡ᤹ᤃ ᤍᤠᤱᤒᤠᤸᤗᤧᤴᤏᤣᤖᤥ॥

᥏ ᤒᤠ ᤁᤸᤗᤧᤆᤥᤃᤢᤸᤗᤧ. ᤂᤪᤡᤛ᤻ᤋᤧᤴ ᤛᤩᤧ ᤜᤧᤰᤁᤩᤠᤱ ᤁᤢᤛᤡᤘᤧᤳ ᤏᤢ ᤁᤢᤜᤡᤱᤘᤧᤳᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠ ᤐᤥ᤺ᤱᤛᤧ ᤂᤢᤏᤧ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥ᤺ᤰᤂᤧᤖᤥ॥

᥇᥆ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤌᤣᤀᤠᤱ ᤘᤣ᤹ ᤏᤛᤠᤏᤡᤒᤠᤜᤠ᤹ ᤂᤠᤛᤧᤴ ᤁᤧᤗᤥ᤺ᤴᤍᤢᤶᤛᤡᤶᤒᤠᤒᤣ᥅ ᤌᤣᤀᤠᤱ ᤘᤣ᤹ ᤏᤛᤠᤏᤡᤒᤠᤜᤠ᤹ ᤜᤡᤏᤠ᤺ᤶ ᤁᤧᤔᤧᤳᤋᤢᤶᤛᤡᤶᤒᤠᤒᤣ᥅ ᤀᤠᤏᤡ᤹ᤃ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴ ᤕᤢᤰᤏᤠ᤺ᤸᤗᤧ ᤁᤢᤍᤃᤡ ᤕᤧᤵᤔᤠᤀᤣ ᤐᤥᤱᤗᤥ॥

᥇᥇ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤛᤧᤰᤂᤠᤀᤣ ᤔᤠᤱᤜᤧᤰᤛᤡᤱᤅᤠ.

ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤡᤱᤃᤠ᤹ ᤀᤠᤍᤃᤡ ᤌᤢᤱᤒᤥᤜᤈ᤹ ᤔᤧᤗᤣ᤺ᤳᤋᤢᤀᤠᤱ ᤛᤠᤶᤒᤥᤴ ᤔᤧᤓᤴᤇᤡᤱ.

ᤜᤧᤰᤁᤩᤠᤱ ᤁᤧᤖᤧᤰᤗᤧ ᤏᤡᤱᤘᤠ᤹ᤑᤢᤔᤠᤱᤀᤠ ᤑᤠ᤹ᤀᤠᤱ ᤋᤧᤴᤍᤡᤱ ᤔᤧᤈᤥ᤺ᤰᤁᤠ

ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹ᤖᤥ॥”

᥇᥈ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤁᤧᤖᤧᤰᤗᤧ ᤀᤠᤈᤥᤃᤢᤶᤒᤠ ᤕᤠ᤺ᤶᤒᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤀᤠᤒᤠᤅᤣ ᤆᤧᤰᤔᤠ ᤐᤥᤱᤗᤥ॥

ᤘᤣ᤹ᤜᤠ᤹ ᤗᤠᤕᤥᤀᤥ ᤌᤠᤔᤠᤛᤡ ᤔᤧ᤺ᤴ

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤘᤣ᤹ᤜᤠ᤹ ᤀᤡᤱᤍᤥ ᤔᤧᤵᤔᤠᤛᤡ ᤗᤧᤖᤢᤶᤗᤥ॥ ᤂᤧᤸᤗᤧ ᤁᤢᤗᤧᤰᤘᤠ ᤘᤣ᤹ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤶᤔᤥ ᤀᤠᤄᤄᤒᤠ ᤐᤠ᤺ᤴ ᤀᤡᤃᤪ ᤗᤠᤕᤥᤀᤥ ᤁᤧᤎᤠᤒᤠ ᤐᤠ᤺ᤴ ᤏᤧᤛ᤻ᤛᤢᤶ ᤔᤧ᤺ᤴ ᤁᤧᤗ᤹ᤒᤠ ᤏᤡᤛ᤻ᤛᤣ ᤆᤥᤃᤢᤶᤗᤥ॥

᥇᥊ ᤍᤠᤱᤒᤠ ᤕᤧᤛᤢᤖᤧ ᤁᤢᤕᤢᤰᤗᤠᤶ ᤀᤡᤱᤃᤠ᤹ᤃ ᤀᤠᤳᤋᤡᤴ ᤁᤢᤈᤠ᤺ᤴᤏᤠᤱ ᤀᤠᤈᤡ᤺ᤴᤈᤡ᤺ᤶᤒᤠ ᤔᤧᤈᤥ᤺ᤰᤏᤧᤴ ᤑᤠ᤹ᤀᤠᤱ ᤀᤠᤏᤡᤱᤘᤠ᤹ᤀᤥ ᤏᤡᤛ᤻ᤛᤣ ᤘᤠ᤹ᤀᤠ. ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤓᤠ ᤁᤢᤈᤠᤜᤠ᤹ ᤀᤠᤈᤡ᤺ᤴᤈᤡ᤺ᤶᤒᤠ ᤆᤥᤰ ᤑᤠ᤹ᤀᤠᤱ ᤀᤡ᤺ᤳᤋᤢ᤹. ᤂᤧᤱᤃ ᤂᤢᤏᤧ᤹ ᤁᤢᤗᤠᤃᤡ ᤀᤠᤈᤡ᤺ᤴᤈᤡ᤺ᤶᤒᤠᤀᤣ ᤐᤥᤱᤗᤥ॥

᥇᥋ ᤂᤧᤏᤧ᤹ ᤁᤧᤈᤒᤠ ᤁᤢᤈᤠ᤺ᤸᤗᤧ ᤘᤣ᤹ ᤏᤛᤠᤏᤡᤒᤠᤴ ᤆᤵᤆᤡ ᤁᤧᤈᤥ᤺ᤰᤐᤠ ᤆᤥᤃᤢ᤹ᤏᤧ ᤑᤠ᤹ᤃᤪ ᤂᤧᤏᤧ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ ᤔᤧᤒᤥ᤺ᤱᤏᤧᤸᤗᤥ॥ ᤂᤧᤏᤧ᤹ ᤁᤧᤈᤒᤠ ᤁᤢᤈᤠ᤺ᤸᤗᤧ ᤘᤣ᤹ ᤏᤛᤠᤏᤡᤒᤠᤴ ᤑᤧᤳᤔᤧᤗᤠ᤺ᤴᤍᤢᤴᤗᤖᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤗᤠᤃᤡ ᤂᤪᤡᤛ᤻ᤋᤧᤴ ᤛᤩᤧᤀᤠᤱ ᤘᤠ᤹ᤖᤥ॥

᥇᥌ ᤂᤧᤏᤧ᤹ ᤆᤠᤔᤠ ᤏᤢ᤹ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤒᤠ ᤐᤠ᤺ᤴᤜᤠ᤹ᤖᤧ ᤘᤣ᤹ᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤑᤧᤳᤗᤠ᤺ᤴᤍᤢᤀᤠᤱ ᤂᤪᤡᤛ᤻ᤋᤖᤧ ᤁᤢᤈᤠ᤺ᤳᤌᤡ ᤔᤧᤒᤣ᤺ᤰᤏᤧᤴᤗᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤆᤠᤔᤠ ᤏᤢ ᤌᤢᤱᤔᤠᤖᤧ ᤁᤢᤕᤠ᤺ᤶᤒᤣᤀᤥ ᤔᤧ᤺ᤴ. ᤁᤖ ᤛᤠᤶᤕᤥᤏᤡᤔᤠ. ᤛᤏᤠᤖᤢᤱ ᤏᤢ ᤛᤣᤛᤣᤔᤠᤱᤅᤡᤸᤗᤧ ᤀᤠᤒᤡᤒᤠ ᤛ᤺ᤵᤔᤠᤸᤗᤧ ᤁᤢᤕᤠ᤺ᤶᤒᤣᤀᤥᤏᤧᤖᤥ॥

᥇᥎ ᤀᤰᤂᤣᤗ᤹ᤖᤡᤰ ᤂᤪᤡᤛ᤻ᤋᤧᤴ ᤛᤣᤘᤠ ᤁᤧᤈᤥ᤺ᤰᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠ᤺ᤛᤢ᤹. ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧᤀᤠᤱ ᤂᤧᤴ ᤔᤏᤠᤴ ᤁᤢᤏᤠᤖᤠ ᤔᤧᤓᤥ᤺ᤛᤢᤖ ᤋᤧᤴᤍᤡᤱ ᤔᤧᤈᤥᤃᤢ᤹ᤖᤥ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴ ᤐᤠ᤺ᤴᤏᤡᤸᤗᤧ ᤛᤏᤠᤖᤢᤱ ᤋᤠᤖᤢ᤹. ᤜᤧᤰᤁᤩᤠᤱ ᤏᤛᤠᤏᤡᤒᤠ ᤗᤢᤶᤔᤥ ᤜᤠᤱᤜᤠᤱ ᤔᤧᤳᤇᤡᤱᤔᤠ ᤐᤠ᤺ᤴ ᤆᤥᤃᤢ᤹. ᤒᤠ ᤂᤧᤴᤏᤣ ᤆᤥ᤺ᤰᤔᤠ ᤛᤠ᤹ᤖᤡᤰ ᤋᤶᤛᤡᤴ ᤆᤥᤃᤢᤶᤗᤥ॥

᥈᥆ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤑᤧᤳᤔᤧᤗᤠ᤺ᤴᤍᤧᤶᤔᤡᤴᤏᤧ᤹॥ ᤁᤠᤰ ᤁᤢᤈᤠ ᤁᤢᤎᤡᤜᤠ᤹ ᤛᤢᤳᤌᤥ ᤏᤢ ᤛᤣᤛᤣ ᤆᤥᤰ. ᤁᤖ ᤔᤏᤠ ᤁᤧᤄᤒᤠ ᤁᤢᤈᤠ ᤆᤠᤔᤠᤃ ᤏᤢᤒᤠ ᤔᤧᤒᤥ᤺ᤱᤏᤧᤸᤗᤥ॥

᥈᥇ ᤘᤣ᤹ ᤏᤛᤠᤏᤡᤒᤠᤜᤠ᤹ ᤗᤠᤕᤥᤀᤥ ᤁᤧᤎᤠᤒᤠ ᤁᤢᤈᤠ ᤁᤢᤎᤡ ᤔᤧᤴᤈᤠᤔᤠ ᤜᤧᤰᤁᤩᤠᤱ ᤗᤠᤕᤥᤀᤥ ᤁᤧᤎᤠᤒᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤔᤠᤀᤣ ᤏᤢᤒᤠ ᤐᤥᤱᤗᤥ॥

᥈᥈ ᤁᤴ ᤆᤠᤔᤠ ᤌᤢᤱᤔᤠ ᤐᤠ᤺ᤴᤏᤥ ᤀᤠᤰᤋᤱᤒᤠ ᤏᤛᤠ᤺ᤴ ᤁᤧᤃᤳᤋᤢ᤹ ᤂᤧᤴ ᤏᤡᤱᤘᤠ᤹ᤑᤢᤔᤠᤱ ᤏᤢ ᤂᤧᤏᤧ᤹ ᤁᤧᤗᤢᤶᤔᤥ ᤘᤠ᤹ᤖ॥ ᤀᤠᤳᤋᤡᤴ ᤔᤏᤠ᤺ᤸᤗᤧ ᤆᤠᤔᤠ ᤌᤢᤱᤔᤠ ᤏᤢ᤹ ᤗ᤹ᤖᤡᤰ ᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤆᤵᤆᤡ ᤔᤧᤈᤥᤃᤢᤴ ᤂᤧᤴᤏᤣ ᤔᤢ᤹ᤀᤡᤛᤠᤒᤠᤖᤥ॥

᥈᥉ ᤁᤖ ᤆᤵᤆᤡ ᤆᤥ᤺ᤰᤁᤡ ᤁᤧᤈᤠᤒᤠᤴ ᤀᤠᤒᤠᤅᤣ ᤗᤠᤕᤥᤀᤥ ᤌᤠ᤺ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤑᤣ᤺ᤴᤍᤢᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡᤋᤢᤖ ᤆ᤹᤺॥ ᤏᤛᤠ᤺ᤴᤗᤠᤶᤒᤠ ᤔᤧᤶᤒᤥ᤺ᤱᤔᤏᤠᤒᤠ ᤁᤠᤰ ᤐᤠ᤺ᤴᤜᤠ᤹ ᤗᤠᤕᤥᤖᤥ॥

ᤏᤛᤠ᤺ᤴ ᤁᤧᤛᤢ᤺ᤶᤒᤠᤜᤠ᤹ ᤁᤢᤓᤠ ᤐᤡᤔᤠ

᥇᥋

ᤀᤠᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠᤜᤠ᤹ᤖᤧ ᤀᤠᤒᤠᤅᤣ ᤏᤡᤱᤘᤠ᤹ ᤋᤠᤔᤠ ᤔᤧᤏᤢ᤹ᤏᤧᤴ. ᤁᤖ ᤏᤛᤠ᤺ᤴ ᤁᤧᤛᤢ᤺ᤶᤒᤠᤜᤠ᤹ ᤁᤢᤓᤠ᤹ ᤐᤡᤔᤠᤛᤡ ᤐᤥᤱᤗᤥ॥

᥈ ᤀᤠᤏᤡ᤹ ᤁᤧᤖᤧᤰᤗᤧ ᤘᤣ᤹ᤜᤠ᤹ᤖᤧ ᤗᤠᤃᤡ ᤏᤢᤒᤠ ᤆᤥ᤺ᤰᤔᤠᤀᤠᤱ ᤂᤢᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡ ᤐᤥᤱᤗᤥ॥

᥉ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤂᤡᤏᤡ᤹ ᤜᤡᤏᤠ᤺ᤶ ᤁᤧᤔᤧᤵᤐᤠᤜᤠ᤹ᤖᤧ ᤁᤧᤶᤔᤧᤳᤋᤡᤒᤠ ᤜᤡᤏᤠ᤺ᤶᤔᤡᤱᤃ ᤀᤡᤱᤃᤠ᤹ ᤀᤠᤛᤶᤍᤠᤱ ᤆᤢᤰᤋᤧᤀᤠᤱ ᤘᤠ᤹ᤖᤥ ᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤖᤧᤀᤠᤱ ᤀᤠᤒᤠᤅᤣ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤴᤗᤥ॥

᥊ ᤐᤣᤕᤧᤶᤔᤥ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧ ᤀᤠᤏᤡ᤹ ᤏᤡᤛᤠᤶ ᤀᤠᤜᤢ᤹ᤖ ᤑᤠ᤹ᤀᤠᤱ ᤛᤠᤵᤋᤧᤒᤠᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤏᤠᤛᤡ ᤀᤠᤎ᤺ᤳᤋᤢᤶᤔᤡᤸᤗᤧ ᤜᤧᤰᤁᤩᤠᤱ ᤛᤠᤶᤕᤥᤛᤠᤵᤗᤠᤗᤠᤶ ᤀᤠᤏᤡ᤹ ᤜᤠᤱᤜᤠᤱ ᤀᤠᤗ᤹ᤀᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤖᤧᤒᤠ ᤔᤠᤱᤜᤧᤰᤜᤠ᤹ ᤁᤧᤳ ᤑᤠ᤹ᤀᤠᤱ ᤏᤡᤛ᤻ᤛᤣᤀᤣ ᤏᤡᤱᤛᤠᤱ ᤀᤠᤈᤥᤃᤢᤶᤗᤥ॥

᥋ ᤀᤠᤸᤗ ᤏᤠᤛᤡᤌ᤺ᤵᤔᤠ ᤁᤧᤒᤠᤱᤒᤠ ᤏᤢ ᤜᤠᤱᤜᤠᤱ ᤕᤠᤵᤔᤡ ᤁᤧᤔᤧᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋ ᤕᤧᤛᤢ᤺ᤴ ᤘᤕᤧᤒᤠ ᤁᤢᤒᤡ ᤁᤢᤀᤡᤛᤡ᤺ᤰ ᤁᤧᤒᤥ᤺ᤰᤂᤡᤸᤗᤧ ᤂᤡᤏᤡ᤹ ᤗᤢᤶᤔᤥ ᤌᤡᤰᤜᤢᤵ ᤐᤥᤱᤔᤠᤀᤠᤱ ᤘᤠ᤹ᤔᤠ ᤁᤧᤒᤠᤱᤄᤡᤖᤖᤥ॥

᥌ ᤜᤧᤰᤁᤣᤗ᤹ᤖᤡᤰ ᤌᤡᤰ ᤏᤡᤱᤘᤠ᤹ ᤏᤢ ᤌᤡᤰ ᤔᤢᤖᤠ᤺ᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤔᤠ ᤁᤧᤛᤢᤰᤋᤢᤶᤗᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧ ᤂᤪᤡᤛ᤻ᤋᤖᤧ ᤂᤡᤏᤡ᤹ ᤁᤧᤍᤠ᤺ᤰᤋᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤗᤢᤶᤔᤥᤀᤠᤱ ᤋᤠ᤺ᤰᤁᤠᤛᤡᤶᤔᤧ᤹ᤀᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤋᤠᤰᤌᤧᤒᤠᤜᤠ᤹ ᤐᤡᤖᤢᤛᤡᤒᤠ ᤔᤠᤱᤜᤧᤰᤜᤠ᤹ ᤛᤧᤰᤂᤠᤀᤣ ᤆᤥᤰ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤛᤧ ᤂᤪᤡᤛ᤻ᤋᤧᤴ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤛᤧᤘᤠᤖᤥᤒᤠ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥏ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤧ᤹ ᤁᤢᤔᤡᤔᤡᤍᤡᤱ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤢᤏᤧ᤹ ᤋᤩᤧᤒᤠᤖᤥ॥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶ ᤁᤧᤛᤠᤵᤐᤠᤸᤗᤧ ᤛᤠᤵᤋᤢᤀᤠᤱ ᤐᤳ.

“ᤂᤧᤸᤗᤧ ᤆᤥᤃᤢᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤀᤡᤱᤃᤠ᤹ ᤏᤧᤶᤓᤥᤃᤧᤴ ᤁᤧᤏᤠᤖᤠ ᤑᤥᤛᤢᤱᤗᤥ.

ᤜᤧᤰᤁᤩᤠᤱ ᤁᤧᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤈᤥ᤺ᤰᤐᤠ ᤛᤣᤘᤠ ᤛᤠᤶᤗᤥ᤺ᤴ ᤛᤠᤶᤔᤧᤳᤋᤢᤱᤗᤥ॥”

᥇᥆ ᤕᤠᤶᤔᤥ ᤀᤰᤂᤣᤀᤠᤱ ᤛᤠᤵᤋᤧᤀᤠᤱ ᤐᤳ.

“ᤌᤡᤶᤔᤧᤴᤍᤱ ᤛᤢᤘᤠᤱᤛᤣ.

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤏᤢ ᤀᤥᤔᤢ ᤗ᤹ᤖᤧᤶᤔᤧ᤹ᤀᤥ॥”

᥇᥇ ᤜᤧᤰᤁᤩᤠᤱ ᤕᤠᤶᤔᤥᤀᤠᤱ.

“ᤁᤠᤰ ᤌᤡᤶᤔᤧᤴᤍᤱ ᤛᤢᤘᤠᤱᤛᤣ. ᤍᤠᤱᤒᤠᤸᤗᤧ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ.

ᤜᤧᤰᤁᤩᤠᤱ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤧ᤹ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤔᤧᤓᤥᤛᤢᤖ॥”

᥇᥈ ᤜᤧᤰᤁᤩᤠᤱ ᤕᤠᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤀᤠᤱ ᤛᤠᤵᤋᤢᤀᤠᤱ ᤐᤳ.

“ᤕᤡᤛᤤᤖᤧ ᤁᤢᤎᤠ᤺ᤰᤗᤠᤶ ᤔᤏᤠᤎᤡᤰ ᤋᤠ᤹᤺.

ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤌᤡᤶᤔᤧᤴᤍᤱ ᤛᤢᤘᤠᤱ ᤛᤶᤍᤠᤱ ᤜᤠᤱᤕᤢᤰ ᤆᤥᤃᤢ᤹ᤖᤥ॥

ᤂᤧᤱᤜᤠ᤹ᤖᤧ ᤂᤢᤏᤧ᤹ ᤛᤶᤍᤠᤱ ᤏᤡᤱᤛᤠᤱ ᤔᤧᤕᤢᤰᤂᤢ᤹ᤖᤥ॥”

᥇᥉ ᤂᤡᤏᤡ᤹ ᤏᤛᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤏᤡᤱᤛᤠᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤁᤧᤛ᤺ᤵᤐᤠ ᤁᤧᤈᤥᤃᤡᤖ ᤜᤧᤰᤁᤩᤠᤱ ᤛᤏᤠᤖᤢᤱ ᤁᤧᤒᤡᤖᤡᤖ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠ. ᤜᤧᤰᤁᤣᤗ᤹ᤖᤡᤰ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤕᤖᤡᤰ ᤏᤡᤱᤛᤠᤱ ᤁᤧᤃᤵᤐᤠ ᤁᤧᤈᤥᤃᤡᤖᤖᤥ॥

ᤐᤠᤘᤗᤖᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤔᤠᤱᤛᤣᤘᤠ ᤆᤥᤃᤢ᤹

᥇᥊ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤃ ᤘᤣ᤹ᤜᤠ᤹ ᤏᤢᤖᤡᤰ ᤁᤧᤔᤧᤵᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹. ᤜᤧᤰᤁᤩᤠᤱ ᤕᤖᤡᤰ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ ᤁᤧᤒᤥ᤺ᤰᤂᤡᤀᤠᤱ ᤘᤣ᤹ᤜᤠ᤹ ᤜᤢ᤹ᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤀᤡᤱᤃᤠ᤹ ᤏᤡᤛ᤻ᤛᤣ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤜᤧᤰᤁᤣᤛᤠᤱ ᤁᤢᤓᤠ ᤔᤧᤶᤒᤠ᤺ᤳᤋᤣ ᤔᤧᤶᤒᤥ᤺ᤱᤔᤏᤠᤒᤠ ᤐᤠ᤺ᤴᤜᤠ᤹ᤀᤥ ᤕᤠᤶᤔᤥ ᤂᤡᤏᤡ᤹ ᤏᤡᤱᤘᤠ᤹ᤛᤢᤶ ᤗ᤹ᤖ ᤑᤠ᤹ᤀᤠᤱ ᤀᤠ᤺ᤴᤇᤡᤱᤅᤠᤖ ᤛᤠᤵᤋᤢᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤠᤱᤒᤠ ᤗᤢᤱᤃᤢᤶᤗᤠᤶᤒᤠ

᥇᥌ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣᤘᤠᤖᤥᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤛᤣᤛᤣᤔᤠᤱᤗᤠᤶ ᤛᤣᤛᤣ ᤔᤧᤒᤥ᤺ᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤧᤴᤍᤡᤱ ᤆᤥᤃᤢᤛᤡᤒᤠ ᤆᤥᤓᤠ᤹ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤕᤠ᤺ᤶᤒᤰ ᤆᤥᤃᤢᤒᤠ ᤜᤧᤰᤁᤣ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤂᤧᤱᤜᤠ᤹ ᤀᤡᤱᤓᤥᤛᤢᤱᤛᤡᤱᤗᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋ ᤕᤧᤛᤢ᤺ᤴᤏᤢ ᤌᤡᤰᤜᤢᤵ ᤐᤥ᤺ᤰᤂᤠᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤥᤃᤢᤱᤒᤠ ᤀᤠᤔᤠᤱᤛᤣᤘᤠᤀᤥ ᤀᤡᤱᤃᤠ᤹ᤃ ᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴ ᤁᤳᤋᤢᤱᤗᤥ॥

᥇᥎ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤏᤢ ᤆᤥᤃᤢᤱᤒᤠ ᤕᤠ᤺ᤶᤒᤰᤁᤡᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤆᤥ᤺ᤰᤛᤧ ᤂᤪᤡᤛ᤻ᤋᤖᤧ ᤀᤡᤱᤃᤠ᤹ᤗᤠᤶ ᤆᤥᤃᤢᤒᤠ ᤕᤠ᤺ᤶᤒᤰᤁᤥᤖᤰ ᤀᤠᤱᤍᤡᤱ ᤗ᤹ᤀᤠᤖᤥ॥ ᤘᤣ᤹ ᤐᤠ᤺ᤴᤜᤠ᤹ᤀᤥ ᤀᤠᤱᤍᤡᤱ ᤔᤧᤗ᤹ᤀᤠᤴᤗᤥ॥

᥇᥏ ᤁᤴ ᤕᤠ᤺ᤶᤒᤰᤁᤡᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥ ᤀᤰᤂᤣᤗ᤹ᤖᤡᤰ ᤀᤡᤱᤃᤠ᤹ ᤕᤖᤢᤛᤗᤧᤔᤗᤠᤶ ᤀᤡᤸᤗᤡᤖᤡᤁᤢᤔ ᤋᤧᤱᤃᤵ ᤌᤠᤖᤡᤰ ᤂᤪᤡᤛ᤻ᤋᤖᤧ ᤁᤠᤰ ᤁᤢᤛᤢᤏᤠᤀᤡᤱᤅᤡᤴ ᤀᤡᤱᤓᤥᤛᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠᤖᤥ॥

᥈᥆ ᤘᤣ᤹ ᤔᤏᤠᤜᤠ᤹ᤖᤧ ᤔᤧᤏᤧᤛ᤻ᤛᤢᤒᤠ ᤐᤠᤱᤕᤰᤁᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤁᤢᤀᤡᤛᤡ᤺ᤰ ᤘᤣ᤹ ᤔᤏᤠᤜᤠ᤹ᤖᤧ ᤂᤪᤡᤛ᤻ᤋᤧᤴ ᤀᤡᤱᤔᤧᤓᤥᤛᤢᤒᤠ ᤋᤧᤴᤏᤥ ᤀᤡᤱᤃᤠ᤹ ᤂᤪᤡᤛ᤻ᤋᤧᤴ ᤀᤡᤱᤔᤧᤓᤥᤀᤠᤴᤗᤥ. ᤁᤖ ᤂᤪᤡᤛ᤻ᤋᤧᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤠ᤹ᤒᤠ ᤋᤧᤴᤏᤥ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤛᤍᤠᤍᤡᤱ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥈᥇ ᤛᤠᤶᤕᤥᤛᤠᤵᤗᤠᤀᤥᤃ ᤀᤰᤂᤣᤗ᤹ᤖᤡᤰᤏᤧ ᤛᤠᤵᤋᤧᤀᤠᤱ ᤐᤳᤗᤥ.

“ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤔᤧᤶᤔᤧᤳᤇᤡᤱᤅᤣ ᤁᤧᤘᤠ᤹ᤒᤠᤜᤠ᤹ᤖᤧ ᤔᤧᤏᤡᤛᤢ᤹.

ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤔᤧᤱᤄᤧᤶᤔᤣ ᤁᤧᤘᤠ᤹ᤒᤠᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥”

ᤐᤠᤘᤗᤖᤧ ᤖᤥᤔ ᤐᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹

᥈᥈ ᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤘᤣ᤹ ᤋᤧᤴᤏᤥ ᤂᤪᤡᤛ᤻ᤋᤧᤴ ᤀᤡᤱᤓᤥᤛᤢᤱᤒᤠᤸᤗᤧ ᤂᤡᤏᤡ᤹ᤀᤥ ᤋᤠᤔᤠ ᤔᤧᤴᤇᤢᤰᤁᤣ ᤘᤠ᤹ᤀᤠᤖᤥ॥

᥈᥉ ᤁᤖ ᤁᤴ ᤌᤢᤶᤔᤥ ᤁᤠᤰ ᤐᤡᤛᤠᤱ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤸᤗ ᤕᤖᤡᤰ ᤋᤱᤒᤣᤀᤠᤱᤎᤥ ᤂᤡᤏᤡ᤹ᤀᤥ ᤋᤠᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠᤸᤗᤧ ᤆᤥᤃᤢᤸᤗᤧ.

᥈᥊ ᤀᤡᤱᤃᤠ᤹ ᤀᤡᤛ᤻ᤐᤧᤏ ᤗᤠᤈᤣ᤹ ᤐᤣ᤺ᤰᤁᤠᤸᤗᤧ ᤂᤡᤏᤡ᤹ ᤋᤢᤶᤛᤧ ᤖᤥᤔ ᤕᤧᤰᤕᤰᤁᤥ ᤗ᤺ᤶᤔᤠ ᤋᤠᤔᤠ ᤀᤠᤏᤡᤱᤘᤠ᤹ ᤘᤠ᤹. ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤁᤢᤓᤠ ᤕᤧᤴ ᤛ᤺ᤳᤋᤠᤖ ᤘᤠ᤹ᤀᤠᤀᤠᤱ ᤐᤣ᤺ᤰᤁᤠᤀᤡᤸᤗᤧ ᤕᤠᤶᤔᤥ ᤀᤠᤗᤠᤶᤍᤡ᤺ᤰᤁᤥ ᤁᤢᤓᤠ᤹ ᤕᤠᤵᤔᤡ ᤁᤧᤒᤡᤖᤡ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥈᥋-᥈᥌ ᤁᤖ ᤀᤠᤸᤗ ᤕᤖᤢᤛᤗᤧᤶᤔᤥᤒᤠ ᤕᤠᤱᤃᤧᤛᤠ᤹ᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤀᤰᤂᤤᤕᤠ ᤏᤢ ᤔᤧᤛᤣᤍᤥᤏᤡᤕᤠ ᤌᤢᤶᤔᤥᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤔᤧᤛᤢᤵᤛᤢᤒᤠ ᤑᤠ᤹ᤕᤠᤱᤅᤡᤴ ᤛᤠᤛᤧ ᤀᤡᤱᤃᤠ᤹ ᤕᤖᤢᤛᤗᤧᤔ ᤐᤣ᤺ᤰᤁᤠᤖ ᤐᤳᤋᤠᤖᤥ॥

᥈᥍ ᤂᤧᤱᤜᤠ᤹ᤖᤧᤃ ᤀᤰᤂᤣ ᤆᤥ᤺ᤰᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤅᤧᤀᤠᤱ ᤘᤕᤧᤖᤥ॥ ᤛᤧᤰᤂᤠ᤺ᤸᤗᤧ ᤂᤧᤱᤜᤠ᤹ᤖᤧ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤴᤏᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤁᤢᤓᤠ᤹ ᤐᤡᤔᤠᤛᤡ ᤁᤧᤒᤥ᤺ᤱᤒᤠᤀᤣ ᤘᤕᤧ. ᤌᤣᤀᤠᤱᤓᤧᤸᤗᤧ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ᤗᤠᤶ ᤁᤧᤍᤠᤒᤠ ᤛᤢᤏᤠᤀᤡᤱᤅᤡᤸᤗᤧᤴ ᤕᤠᤶᤛᤠᤶᤃᤧᤴ ᤔᤢ᤹ᤀᤡᤛᤠᤶᤔᤡᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ॥

᥈᥎ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤂᤧᤴ ᤑᤠ᤹ᤕᤠᤱᤅᤡᤴ ᤕᤖᤢᤛᤗᤧᤶᤔᤥ ᤋᤣ᤹ᤖᤢᤱᤅᤠᤱ ᤂᤧᤴ ᤔᤧᤄᤥᤛᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤱ ᤜᤧᤰᤁᤩᤠᤱ ᤀᤡᤛ᤻ᤐᤧᤏ ᤐᤣ᤺ᤰᤁᤠᤸᤗᤧ ᤂᤡᤏᤡ᤹ᤀᤥ ᤗ᤺ᤴᤏᤠ᤹ ᤋᤠᤀᤠᤖᤥ॥

᥈᥏ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠᤸᤗᤧ ᤂᤪᤡᤛ᤻ᤋᤖᤧ ᤔᤢᤸᤗᤢᤰ ᤁᤢᤔᤢ᤹ᤀᤡᤛᤠᤶᤔᤡᤴᤏᤢ ᤋᤠᤀᤠ ᤁᤧᤗ᤹ᤒᤠᤴ ᤏᤡᤛᤢᤱᤗᤥ॥

᥉᥆ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤏᤠ ᤀᤠᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤢᤘᤠ ᤀᤠᤈᤥᤃᤧᤶ ᤀᤠᤒᤡᤖᤧᤶᤔᤧ᤹ᤖ ᤀᤡᤱᤃᤠ᤹ ᤀᤡᤏᤥᤃᤧᤴ ᤀᤠᤍᤢᤰᤂᤣᤀᤥ ᤆᤢᤶ ᤀᤠᤔᤧᤳᤋᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

᥉᥇ ᤕᤜᤢᤍᤡᤕᤠ ᤌᤢᤶᤔᤥᤒᤠ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤋᤠᤱᤛᤧ᤺ᤵᤐᤠᤖ ᤜᤧᤰᤁᤩᤠᤱ ᤕᤖᤢᤛᤗᤧᤔᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤋᤣ᤹ᤖᤢᤱᤒᤠ ᤁᤢᤓᤠ᤹ ᤕᤠᤱᤅᤡᤴ ᤂᤧᤱᤜᤠ᤹ᤖᤧ ᤔᤧᤍᤠ᤺ᤰᤋᤢᤖ ᤑᤠ᤹ᤀᤠᤱᤅᤠᤱ ᤋᤢᤘᤠ ᤆᤥᤃᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

᥉᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤥ ᤛ᤺ᤳᤋᤠᤖ ᤋᤠᤀᤠᤀᤠᤱ ᤛᤥᤛᤥᤖᤡᤰ ᤜᤠᤱᤜᤠᤱ ᤀᤠᤔᤧᤳᤇᤡᤱᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥

᥉᥉ ᤛᤏᤠᤖᤢᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤧᤖᤧᤰᤏᤢ ᤘᤠ᤹ᤖᤖᤥ॥ ᤀᤠᤔᤧᤴ॥

ᤐᤠᤘᤗᤖᤧ ᤁᤢᤛᤣᤘᤠ

᥇᥌

ᤁᤡᤱᤁᤪᤡᤕᤠᤒᤠ ᤐᤠᤱᤈᤢᤶᤔᤥ ᤁᤧᤘᤠ᤹ᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤛᤣᤘᤠᤖᤥᤔᤠa ᤀᤠᤏᤡ᤹ ᤏᤢᤛᤠ᤹ ᤑᤡᤒᤡᤖᤧ ᤁᤢᤏᤠᤖᤠ ᤑᤥᤛᤢᤱᤗᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤗᤠ᤹ᤖᤢᤛᤡᤒᤠ ᤗᤠᤶᤍᤠ᤺ᤰᤔᤠᤴ ᤂᤢᤏᤧ᤹ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤐᤡᤖᤧᤶᤔᤧ᤹ ᤑᤠ᤹ᤀᤠᤱ ᤔᤧᤳᤏᤡᤱᤗᤥ॥ ᤂᤡᤏᤡ᤹ ᤛᤢᤰᤛᤢᤰ ᤂᤢᤏᤧ᤹ ᤁᤢᤓᤠ᤹ ᤐᤡᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤡᤱᤃᤠ᤹ ᤏᤢ ᤕᤖᤡᤰ ᤔᤏᤠᤜᤠ᤹ ᤁᤢᤓᤠ᤹ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥉ ᤀᤡᤱᤃᤠ᤹ᤏᤢ ᤛᤥᤖᤡᤰ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤠᤴᤈᤢᤶᤜᤠ᤹ ᤐᤪᤡᤛ᤻ᤁᤡᤗᤠ ᤏᤢ ᤁᤢᤕᤧᤶᤒᤠ᤹ ᤀᤁᤫᤡᤗᤠ᤺ᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥊ ᤂᤧᤱᤜᤠ᤹ᤖᤧ ᤀᤡᤱᤃᤠ᤹ ᤀᤠᤛᤧ᤺ᤵᤛᤧ ᤂᤢᤴᤇᤡ᤹ ᤜᤡᤱᤔᤴᤏᤡᤴᤏᤣ ᤁᤧᤛᤠᤰᤐᤠᤀᤥ ᤌᤠᤛᤧᤳᤇᤢᤖᤥ॥ ᤀᤡᤱᤃᤠ᤹ᤖᤰ ᤔᤧ᤺ᤴ. ᤁᤖ ᤕᤖᤡᤰ ᤌᤡᤶᤔᤧᤴᤍᤱ ᤛᤢᤘᤠᤱᤛ᤻ᤔᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤖᤧᤀᤠᤱ ᤂᤧᤱᤜᤠ᤹ ᤏᤥᤃᤧᤴ ᤔᤧᤒᤡᤖᤢᤛᤡ᤹॥

᥋ ᤂᤢᤴᤇᤡ᤹ ᤜᤡᤶᤔᤥ ᤁᤧᤈᤢᤶᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤀᤠᤱ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤀᤠᤔᤡ᤺ᤶ ᤀᤠᤴᤈᤢᤶ ᤀᤧᤐᤣᤏᤧᤋᤛᤧᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤔᤧ᤹ᤀᤥ॥ ᤂᤢᤏᤧ᤹ᤃ ᤀᤣᤛᤡᤕᤠ ᤋᤧᤱᤃᤵᤐᤥ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠ ᤘᤕᤧᤖᤥ॥

᥌ ᤂᤡᤏᤡ᤹ ᤗᤠᤃᤡ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤔᤖᤡᤕᤶᤔᤡᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤔᤧ᤹ᤀᤥ॥

᥍ ᤀᤡᤱᤃᤠ᤹ᤏᤢ ᤛᤠᤰᤐᤠ ᤁᤧᤎᤠᤒᤠ ᤕᤜᤢᤍᤡ ᤀᤠᤴᤈᤢᤶ ᤀᤧᤴᤍᤪᤥᤏᤡᤁᤛ ᤏᤢ ᤕᤢᤏᤡᤕᤛᤧᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤂᤧᤱᤜᤠ᤹ᤃ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤀᤥ ᤛᤠ᤹ᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤗᤠ᤹ᤖᤢᤛᤡ᤹. ᤜᤧᤰᤁᤩᤠᤱ ᤂᤢᤴᤇᤡ᤹ᤃ ᤀᤡᤱᤃᤠ᤹ᤏᤢ᤺ᤸᤗᤧᤀᤠᤱ ᤋᤃᤡ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤠᤃᤧᤳᤇᤢᤀᤠᤱ ᤘᤕᤧᤳᤇᤡᤖᤥ॥

᥎ ᤍᤠᤱᤒᤠᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤀᤠᤔᤡ᤺ᤶ ᤀᤠᤴᤈᤢᤶ ᤀᤧᤶᤐᤗᤡᤀᤧᤋᤛᤧᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤔᤧ᤹॥

᥏ ᤀᤠᤏᤡᤃᤧᤏᤢ ᤛᤥᤖᤡᤰ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤢᤷᤒᤠᤏᤛ ᤏᤢ ᤀᤠᤔᤡ᤺ᤶ ᤀᤠᤴᤈᤢᤶ ᤀᤡᤛ᤻ᤋᤠᤂᤢᤛᤧᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥇᥆ ᤂᤪᤡᤛ᤻ᤋᤀᤥ ᤆᤥᤃᤢᤒᤠ ᤁᤢᤏᤛᤠ᤺ᤴᤏᤡᤴ ᤔᤧᤛᤠ᤹ᤖᤢᤸᤗᤧ ᤏᤢᤒᤠ ᤁᤧᤎᤠ᤺ᤵᤐᤠ ᤀᤵᤐᤧᤸᤗᤧᤛᤧᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤔᤧ᤹॥ ᤀᤖᤡᤛ᤻ᤋᤥᤒᤢᤗᤛ ᤏᤢ ᤁᤢᤜᤡᤶᤔᤥ ᤁᤧᤘᤠ᤹ᤒᤠᤜᤠ᤹ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥇᥇ ᤀᤡᤱᤃᤠ᤹ ᤕᤜᤢᤍᤡ ᤀᤠᤴᤈᤢᤶ ᤜᤧᤖᤥᤍᤡᤕᤏᤧᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤔᤧ᤹ᤀᤥ॥ ᤏᤠᤷᤁᤡᤁᤛᤖᤧ ᤁᤢᤜᤡᤶᤔᤥ ᤁᤧᤘᤠ᤹ᤒᤠ ᤍᤠᤱᤒᤠᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥇᥈ ᤋᤪᤡᤑᤣᤏᤠ ᤏᤢ ᤋᤪᤡᤑᤥᤛᤠ᤺ᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤁᤴ ᤔᤧᤴᤇᤢᤔᤠᤜᤠ᤹ᤖᤧᤃ ᤕᤠᤶᤒᤢᤎᤡᤰᤁᤠᤱ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤰ ᤆᤥᤃᤧᤳᤇᤢᤖᤥ॥ ᤛᤠ᤹ᤖᤡᤰ ᤕᤠᤶᤒᤢᤎᤡᤰᤁᤠᤱ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤔᤠ ᤀᤠᤔᤡ᤺ᤶ ᤀᤠᤴᤈᤢᤶ ᤐᤷᤛᤡᤛ᤻ᤛᤧᤴᤏᤠᤱ ᤀᤠᤛᤣᤘᤠᤖᤥ ᤔᤧᤳᤋᤧᤶᤔᤧ᤹॥

᥇᥉ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤰ ᤆᤥ᤺ᤰᤛᤧ ᤛᤣᤃᤢᤒᤠ ᤖᤢᤑᤛ ᤏᤢ ᤁᤢᤶᤔᤠ᤺ᤴ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤁᤢᤶᤔᤠᤖᤧᤃ ᤀᤡᤱᤃᤠ᤹ ᤀᤠᤒᤠᤅᤣ ᤁᤢᤛ᤻ᤛᤠ ᤁᤢᤀᤡᤛᤡ᤺ᤰ ᤀᤡ᤺ᤳᤋᤠᤱᤅᤠᤱ ᤘᤕᤧᤖᤥ॥

᥇᥊ ᤀᤠᤛᤡᤴᤁᤪᤡᤋᤛ. ᤑ᤻ᤗᤧᤃᤏ. ᤜᤷᤔᤠᤛ. ᤐᤠᤋᤪᤥᤒᤠᤛ. ᤜᤷᤔᤣᤛ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠ ᤁᤠᤰ ᤏᤛᤠᤏᤡᤒᤠᤜᤠ᤹ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥇᥋ ᤑᤡᤗᤥᤗᤥᤃᤛ. ᤕᤢᤗᤡᤕᤠ. ᤏᤧᤖᤡᤀᤛ ᤏᤢ ᤁᤢᤴᤛᤠ᤹ ᤔᤧᤴᤇᤢᤔᤠ᤹. ᤏᤢ ᤀᤥᤗᤡᤶᤐᤠᤛ ᤜᤧᤰᤁᤩᤠᤱ ᤂᤧᤱᤜᤠ᤹ᤏᤢ ᤁᤧᤘᤠ᤹ᤒᤠ ᤁᤠᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

᥇᥌ ᤂᤡᤏᤡ᤹ᤃ ᤛᤣᤛᤣ ᤔᤡ᤺ᤶᤈᤡ᤺ᤸᤗᤧ ᤛᤣᤘᤠ ᤔᤧᤳᤋᤠᤛᤡᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤁᤵᤔᤥᤒᤠ ᤁᤠᤰ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥

ᤐᤠᤘᤗᤖᤧ ᤁᤢᤏᤢᤵᤔᤥᤒᤠ ᤁᤢᤏᤡᤛᤠᤶ ᤏᤢ ᤁᤢᤛᤢᤈᤠ

᥇᥍ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤕᤧᤔᤧᤴᤍᤱ ᤁᤧᤍᤠ᤺ᤵᤐᤠᤜᤠ᤹ ᤔᤡᤰᤆᤥ ᤔᤧᤳᤋᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥ ᤂᤧᤱᤜᤠ᤹ᤖᤧᤃ ᤂᤡᤏᤡ᤹ ᤁᤧᤜᤢ᤹ᤀᤠᤛᤡᤒᤠ ᤛᤧᤰᤂᤠ ᤐᤠ᤺ᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤡᤱᤗᤧᤰᤐᤠ ᤐᤠ᤺ᤴᤏᤡᤴ ᤔᤧᤜᤢ᤹ᤖᤢᤛᤡᤀᤠᤱ ᤔᤏᤠᤜᤠ᤹ ᤂᤢᤏᤡ᤹ ᤏᤛᤠ᤺ᤴᤏᤥ ᤔᤧᤄᤛᤢᤛᤡᤖᤥ॥ ᤀᤰᤋᤱᤒᤠ ᤔᤏᤠᤜᤠ᤹ᤏᤢ ᤔᤠ᤺ᤱᤄᤠᤀᤣ ᤘᤕᤧᤶᤔᤧ᤹.

᥇᥎ ᤌᤣᤀᤠᤱᤓᤧᤸᤗᤧ ᤁᤱᤜᤠ᤹ᤖᤧᤃ ᤍᤠᤱᤒᤠ ᤂᤪᤡᤛ᤻ᤋᤖᤧ ᤁᤢᤛᤣᤘᤠ ᤔᤧᤴᤈᤥᤃᤢᤴ. ᤁᤖ ᤀᤠᤒᤠᤅᤣ ᤂᤢᤏᤡ᤹ ᤛᤠᤵᤐᤥ᤺ᤰᤁᤡᤸᤗᤧ ᤗᤠᤃᤡᤖᤰ ᤛᤣᤘᤠ ᤔᤧᤈᤥᤃᤢ᤹ᤖᤥ॥ ᤂᤧᤱᤜᤠ᤹ᤖᤧ ᤔᤏᤠ ᤁᤧᤈᤶᤒᤠ ᤏᤢ ᤔᤢᤷᤗᤧ᤺ᤶᤒᤠ ᤐᤠ᤺ᤴᤜᤠ᤹ᤖᤧ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤀᤡᤱᤔᤧᤗᤧᤰᤋᤢᤛᤡ᤹ᤖᤥ॥

᥇᥏ ᤁᤖ ᤂᤡᤏᤡ᤹ ᤀᤡᤱᤈᤠ᤺ᤱᤃᤧᤶᤒᤠ ᤁᤧᤈᤥᤃᤡᤒᤠ ᤐᤠ᤺ᤴᤏᤡᤱᤃ ᤁᤧᤖᤧᤰ ᤐᤡᤛᤠᤱ ᤔᤏᤠᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤔᤧᤘᤠ᤹. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤀᤡᤱᤃᤠ᤹ᤃ ᤛᤠ᤹ᤖᤡᤰ ᤛ᤺ᤳᤋᤠᤖᤥ॥ ᤂᤡᤏᤡ᤹ᤃ ᤏᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤑᤧᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤑᤥᤋᤩᤠ ᤔᤧ᤺ᤴᤏᤣᤒᤠ ᤐᤥ᤺ᤰᤂᤧᤶᤔᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥈᥆ ᤛᤏᤠᤖᤢᤱ ᤕᤠᤵᤔᤡ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤖᤠᤀᤣ ᤔᤠᤑᤧᤴᤛᤠᤶᤔᤡᤴ ᤂᤡᤏᤡ᤹ ᤗᤠᤱᤓᤥ ᤛᤡᤃᤠᤱ ᤌᤠᤛᤢᤀᤠᤱ ᤋᤥ᤹ᤖᤢ᤹ᤖᤥ॥ ᤀᤠᤸᤗ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖ॥

᥈᥇ ᤀᤡᤱᤃᤠ᤹ᤏᤢ ᤛᤥᤖᤡᤰ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ ᤋᤡᤔᤥᤌᤡ᤺ᤸᤗᤧ ᤜᤧᤰᤁᤩᤠᤱ ᤕᤜᤢᤍᤡ ᤀᤠᤴᤈᤢᤶ ᤗᤢᤛᤡᤕᤛ. ᤕᤧᤛᤥᤏ ᤏᤢ ᤛᤥᤛᤡᤐᤠᤋᤪᤥᤛᤖᤧᤀᤠᤱ ᤛᤣᤘᤠ ᤁᤧᤶᤜᤠᤰᤋᤡᤀᤠᤱ ᤘᤠ᤹ᤖᤥ॥

᥈᥈ ᤐᤠᤘᤗᤖᤧ ᤁᤢᤗᤠᤃᤡ ᤁᤴ ᤛᤰᤀᤡᤱᤄᤱᤅᤡᤴ ᤁᤧᤛᤠᤵᤐᤠ ᤀᤡᤱᤃᤠ᤹ ᤋᤷᤋᤡᤕᤛᤖᤧᤀᤠᤱ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤛᤣᤘᤠ ᤜᤠᤰᤏᤡᤱᤗᤥ॥

᥈᥉-᥈᥊ ᤀᤠᤜᤡᤶᤍᤠᤱᤒᤠ ᤃᤠᤕᤛᤖᤧ ᤂᤡᤏᤡ᤹ ᤛᤣᤘᤠ ᤁᤧᤜᤠᤰᤋᤡᤀᤠᤱ ᤘᤠ᤹ᤖᤥ॥ ᤁᤵᤔᤥ ᤃᤠᤕᤛᤖᤧ ᤁᤢᤜᤡᤶᤔᤥ ᤁᤧᤈᤢᤶᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤖᤧᤀᤠᤱ ᤛᤣᤘᤠ ᤁᤧᤶᤜᤠᤰᤋᤡᤀᤠᤱ ᤘᤠ᤹ᤖᤥ॥ ᤁᤴ ᤕᤧᤰᤕᤰᤁᤥᤒᤠ ᤕᤠᤱᤃᤧᤕᤢᤱᤒᤠ ᤀᤡᤖᤠᤛ᤻ᤋᤛ ᤏᤢ ᤀᤠᤏᤡ᤹ ᤏᤛᤠᤏᤡᤒᤠ ᤆᤢᤶ ᤁᤫᤠᤷᤋᤛᤖᤧᤀᤠᤱ ᤛᤣᤘᤠ ᤜᤠᤅᤧᤳᤇᤢᤀᤠᤱ ᤘᤠ᤹ᤖᤥ॥b

᥈᥋ ᤀᤡᤱᤃᤠ᤹ ᤀᤡᤱᤓᤥᤛᤢᤱᤒᤠ ᤛᤢᤏᤠᤀᤡᤱᤅᤡᤴ ᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤀᤡᤱᤄᤱᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤕᤠᤶᤛᤠᤶᤔᤥ ᤁᤧᤎᤢᤶᤒᤠ ᤆᤥ᤺ᤰᤔᤠ ᤁᤧᤛᤢᤰᤋᤡ᤹ᤖᤥ॥ ᤁᤴ ᤀᤡᤱᤄᤱᤅᤡᤱᤃ ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤆᤡᤰᤂᤧᤀᤠᤱ ᤘᤕᤧ. ᤁᤖ ᤀᤠᤸᤗᤥ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥌ ᤀᤠᤸᤗᤥ ᤁᤴ ᤛᤢᤏᤠᤀᤡᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤒᤠ ᤐᤠ᤺ᤴᤗᤠᤶ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤔᤧᤴᤏᤢᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤗᤠᤶ ᤁᤧᤖᤧᤰᤗᤧ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤁᤴ ᤛᤢᤏᤠᤀᤡᤱᤅᤡᤴ ᤀᤡᤱᤓᤥᤖ ᤘᤠ᤹ᤖᤥ॥

᥈᥍ ᤜᤧᤰᤁᤣᤗ᤹ᤖᤡᤰ ᤛᤡᤰᤁᤢᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤕᤧᤛᤢ ᤂᤪᤡᤛ᤻ᤋᤗᤠᤶ ᤛᤍᤠᤍᤡᤱ ᤛᤍᤠᤍᤡᤱ ᤐᤥ᤺ᤱᤗᤖᤥ᥄ ᤀᤠᤔᤧᤴ॥

a 

᥇᥌:᥇ ᤔᤠᤱᤛᤣᤘᤠᤖᤥᤔᤠ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤍᤡᤁᤴ” ᤐᤥᤱᤗᤥ॥

b 

᥇᥌:᥈᥉-᥈᥊ ᤜᤢᤰᤁᤡᤸᤗᤧ ᤛᤠᤵᤔᤏᤠᤒᤠ ᤁᤢᤓᤠ ᤃᤪᤡᤁ ᤛᤠᤵᤐᤴᤏᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ ᤁᤧᤖᤧᤰᤏᤢ ᤘᤠ᤹ᤖᤖᤥ॥ ᤀᤠᤔᤧᤴ॥”

ᤐᤠᤘᤗᤖᤧ ᤁᤥᤖᤴᤌᤡᤜᤠ᤹ ᤜᤠᤰᤋᤢᤛᤡᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤐᤠᤘᤗᤖᤧ ᤁᤥᤖᤴᤌᤡ ᤕᤧᤰᤕᤰᤁᤥᤒᤠ ᤛᤣᤛᤣᤜᤢᤵᤗᤰᤁᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠ ᤁᤴ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤗᤥ॥ ᤐᤠᤘᤗᤖᤧ ᤁᤴ ᤕᤧᤰᤕᤰᤁᤥ ᤛᤢᤏᤠᤀᤡᤱ ᤀᤡᤱᤓᤥᤛᤢᤀᤠᤱ ᤛᤣᤛᤣᤜᤢᤵᤗᤰᤁᤡᤴ ᤜᤣ᤺ᤰᤋᤢᤀᤠᤱ ᤘᤕᤧ॥ ᤂᤧᤴ ᤕᤧᤶᤔᤥ ᤁᤥᤖᤴᤌᤡ ᤕᤧᤰᤕᤰᤁᤡᤴ ᤕᤖᤡᤰ ᤗᤠᤈᤣ᤹ᤜᤠ᤹ᤏᤢ ᤋᤱᤈᤢ ᤁᤧᤃᤵᤐᤠ ᤃᤪᤡᤰᤜᤠ᤹ᤖᤧ ᤂᤢᤏᤡ᤹ ᤕᤧᤰᤕᤰ ᤘᤕᤧ॥ ᤁᤴ ᤕᤧᤰᤕᤰᤁᤡᤴ ᤗᤧᤱᤜᤱᤅᤥ ᤏᤢ ᤛᤠᤰᤌᤡᤶᤔᤥ ᤁᤢᤔᤡᤱ ᤁᤧᤛᤧᤒᤠ ᤆᤥᤃᤧ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤑᤧᤴ ᤕᤠ᤺ᤶᤒᤰᤜᤠ᤹ ᤏᤢ ᤏᤠᤏᤠ ᤐᤖᤡᤰᤗᤧᤴ ᤛᤠᤶᤕᤥᤜᤠ᤹ ᤁᤠᤰ ᤐᤡᤛᤠᤱ ᤀᤡᤅᤧᤀᤠᤱ ᤘᤕᤧᤖᤥ॥

ᤁᤥᤖᤴᤌᤡᤒᤠ ᤛᤣᤛᤣᤜᤢᤵᤗᤰᤐᤠ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ᤀᤥ ᤂᤧᤔᤠ᤹. ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤜᤠ᤹. ᤕᤠᤶᤒᤥ᤺ᤵᤔᤠ ᤏᤢ ᤔᤣ᤺ᤰᤂᤡᤶᤗᤧ ᤐᤠ᤺ᤴᤜᤠ᤹. ᤂᤠᤛᤡᤱᤗᤧ ᤐᤠ᤺ᤴᤜᤠ᤹. ᤛᤣᤛᤣᤜᤢᤵᤗᤰᤐᤠ ᤌᤡᤶ. ᤛᤣᤛᤣᤔᤠᤱ ᤐᤷᤎᤠ᤺ᤶ ᤏᤢ ᤛᤡᤔᤠᤀᤠᤱ ᤕᤠᤶᤔᤥ ᤜᤡᤱᤔᤠᤖᤧ ᤐᤠ᤺ᤴᤜᤠ᤹ ᤘᤕᤧᤖᤥ॥ ᤐᤠᤘᤗᤖᤧ ᤁᤴ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤕᤖᤡᤰ ᤀᤡ᤺ᤳᤇᤡᤱᤛᤠᤶ ᤏᤢ ᤏᤧᤜᤡᤏᤡᤱᤘᤠ᤹ ᤁᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤏᤢᤖᤡᤰᤁᤠᤱ ᤐᤥᤎᤰᤋᤢᤛᤡᤖᤥ॥

ᤌᤡᤰ-ᤛᤢᤶ (᥇᥉) ᤏᤠ᤺ᤳᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤐᤡᤖᤢᤛᤡᤒᤠ ᤐᤷᤎᤠ᤺ᤶᤜᤠ᤹ᤀᤥ ᤔᤡ᤺ᤶᤈᤡᤴ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤆᤥᤰ ᤗ᤹ᤖᤡᤰ ᤛᤠᤵᤋᤢᤀᤠᤱ ᤐᤳ. ᤜᤧᤰᤁᤩᤠᤱ ᤁᤴ ᤛᤰᤀᤡᤱᤄᤱᤅᤥ ᤁᤴ (᥇᥉) ᤏᤠ᤺ᤳᤗᤠ᤺ᤴ ᤁᤧᤖᤧᤰᤏᤢ᤺ᤸᤗᤧ ᤁᤧᤀᤡᤱᤒᤠ ᤆᤥ᤺ᤰᤗᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥏

ᤛᤣᤛᤣᤜᤢᤵᤗᤰᤁᤥ ᤕᤧᤔᤧᤴᤍᤱ ᥇:᥇᥆–᥊:᥈᥇

ᤔᤧᤴᤇᤢᤔᤠ᤹ ᤕᤧᤶᤒᤡᤳᤇᤠ᤹ᤖᤧ ᤁᤠ᤹ᤀᤡ ᤏᤢ ᤜᤡᤶᤛᤕᤱ ᥋:᥇–᥍:᥊᥆

ᤂᤪᤡᤛ᤻ᤋᤠᤏᤡᤜᤠ᤹ ᤏᤢ ᤏᤠᤘᤠᤀᤡᤳᤗᤠ ᤛᤣᤘᤠ ᤁᤧᤔᤧᤵᤐᤠᤜᤠ᤹ ᥎:᥇–᥇᥇:᥇

ᤛᤣᤛᤣᤜᤢᤵᤗᤰᤐᤠ ᤜᤡᤱᤔᤴ ᤏᤢ ᤔᤠᤱᤅᤥ ᤛᤣᤘᤠ ᤆᤥ᤺ᤰᤔᤠ ᥇᥇:᥈–᥇᥊:᥊᥆

ᤂᤪᤡᤛ᤻ᤋ ᤜᤧᤰᤁᤩᤠᤱ ᤏᤛᤠᤏᤡᤒᤠᤜᤠ᤹ ᤛᤡᤔᤠᤀᤠᤱ ᤕᤠᤶᤔᤥ ᤜᤡᤱᤔᤠ ᤐᤠ᤺ᤴ ᥇᥋:᥇-᥋᥎

ᤕᤜᤢᤍᤡᤕᤠᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤁᤢᤓᤠ᤹ᤕᤠᤱ ᥇᥌:᥇-᥊

ᤜᤡᤶᤔᤥᤒᤠ ᤐᤠ᤺ᤴ ᤏᤢ ᤁᤢᤏᤢᤵᤔᤠ ᥇᥌:᥋-᥈᥊

ᤐᤠᤘᤗᤖᤧ ᤁᤥᤖᤴᤌᤡᤜᤠ᤹ ᤜᤠᤰᤋᤢᤛᤡᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤐᤠᤘᤗᤗᤠᤶᤒᤠ ᤛᤣᤘᤠ

᥇

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤗᤠᤶᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤕᤢᤰᤋᤡᤱ ᤁᤧᤒᤥ᤺ᤱᤒᤠ ᤀᤡᤱᤃᤠ᤹ ᤐᤠᤘᤗ ᤏᤢ ᤀᤠᤏᤡ᤹ ᤏᤢᤛᤠ᤹ ᤛᤥᤛ᤻ᤌᤧᤏᤣᤛᤗᤠᤶᤒᤠa

᥈ ᤁᤴ ᤛᤰᤀᤡᤱᤄᤱᤅᤡᤱ ᤁᤥᤖᤴᤌᤡb ᤕᤧᤰᤕᤰᤁᤥ ᤁᤧᤏᤧᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤁᤥᤒᤠ ᤛᤣᤛᤣ ᤁᤢᤔᤏᤠᤜᤠ᤹ ᤜᤠᤰᤁᤠᤛᤡᤃᤧᤖᤥ॥ ᤂᤢᤏᤧ᤹ ᤂᤪᤡᤛ᤻ᤋ ᤕᤧᤛᤢᤗᤠᤶ ᤁᤧᤖᤧᤰ ᤐᤡᤛᤠᤱ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱ ᤁᤧᤗᤥ᤺ᤱᤒᤠᤜᤠ᤹ ᤛᤣᤛᤣ ᤆᤥᤃᤢᤛᤡᤒᤠ ᤜᤧᤰᤁᤣᤀᤣ ᤂᤡᤏᤡ᤹ ᤛᤣᤛᤣ ᤁᤧᤈᤥᤃᤡᤒᤠᤖᤥ॥ ᤂᤪᤡᤛ᤻ᤋᤧᤱᤃ ᤂᤧᤱᤜᤠ᤹ᤖᤧᤴ ᤏᤢ ᤀᤠᤏᤡ᤹ ᤍᤠᤱᤒᤠᤖᤥ॥

᥉ ᤀᤠᤏᤡ᤹ ᤐᤠ ᤏᤡᤱᤘᤠ᤹ᤑᤢᤔᤠᤱ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤗᤢᤱᤃᤢᤶ ᤏᤢ ᤛᤏᤠᤖᤢᤱᤅᤡᤴ ᤂᤡᤏᤡ᤹ ᤁᤧᤒᤡᤖᤡᤖ॥

ᤐᤠᤘᤗᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ᤹

᥊ ᤂᤪᤡᤛ᤻ᤋ ᤕᤧᤛᤢᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤗᤢᤱᤃᤢᤶᤔᤡᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤗᤠᤃᤡ ᤏᤥᤃᤧᤴ ᤐᤡᤖᤢᤱᤗᤥ॥

᥋ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤂᤡᤏᤡ᤹ᤃ ᤐᤠ᤺ᤴ ᤐᤠ᤺ᤵᤔᤠ ᤔᤢᤰᤛᤠᤶ ᤏᤢ ᤏᤧᤜᤡᤏᤡᤱᤘᤠ᤹ ᤁᤧᤃᤵᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥌ ᤜᤧᤰᤁᤣᤗ᤹ᤖᤡᤰᤁᤣ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ᤀᤥ ᤛᤧᤰᤂᤠᤀᤣ ᤁᤢᤒᤢᤱ ᤕᤢᤱᤛᤡᤱᤅᤠᤱ ᤘᤠ᤹ᤖᤥ.

᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤶᤔᤡᤴ ᤁᤧᤜᤠᤱᤄᤢᤶᤔᤡᤸᤗᤧ ᤆᤠᤜᤠᤒᤠ ᤁᤧᤈᤥᤃᤡᤒᤠ ᤁᤧᤖᤧᤰ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤔᤡᤴ ᤂᤡᤏᤡ᤹ ᤁᤧᤃᤳᤋᤢᤶᤗᤥ॥

᥎ ᤂᤢᤏᤧ᤹ᤀᤣ ᤁᤢᤏᤢᤵᤔᤥ ᤌᤠᤖᤡᤰ ᤏᤛᤠ᤺ᤴᤏᤥ ᤌᤎᤵ ᤔᤧᤸᤗ᤹ᤀᤣ ᤁᤧᤃᤳᤋᤡ᤹. ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤸᤗᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴᤏᤥ ᤀᤠᤳᤋᤡᤸᤗᤧᤀᤠᤱ ᤂᤡᤏᤡ᤹ ᤐᤠ᤺ᤴᤎᤡᤰᤔᤠ ᤁᤧᤴᤇᤢᤰᤋᤡᤴᤗᤥ॥

᥏ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋ ᤀᤠᤏᤡ᤹ ᤍᤠᤱᤒᤠᤴᤏᤢ ᤛᤣᤛᤣ ᤋᤱᤈᤢᤶᤔᤥ ᤂᤡᤏᤡ᤹ ᤁᤧᤀᤢ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

ᤛᤣᤛᤣᤜᤢᤵᤗᤰᤁᤥ ᤕᤧᤔᤧᤴᤍᤱ

᥇᥆ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤛᤧᤶᤔᤠ ᤔᤧᤒᤥ᤺ᤱᤏᤧᤴᤗ ᤁᤖ ᤋᤅᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤐᤣᤗᤡ ᤑᤠᤰᤏᤡᤱᤗᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤘᤠ᤹ ᤏᤢ ᤏᤡᤱᤘᤠ᤹ ᤀᤡ᤺ᤵᤔᤠᤀᤥᤀᤠᤱ ᤌᤡᤰᤜᤢᤵ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥇ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤂᤧᤔᤠ᤹ ᤐᤥᤃᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤰᤗᤥᤀᤣᤖᤧ ᤁᤢᤜᤡᤶᤛᤕᤱᤅᤥᤒᤠ ᤁᤢᤓᤠᤖᤧ ᤀᤡᤱᤃᤠ᤹ ᤔᤧᤈᤧᤰᤋᤠᤱᤅᤠᤱ ᤘᤠ᤹ᤖᤥ॥

᥇᥈ ᤀᤠᤸᤗ ᤀᤡᤱᤃᤠ᤹ ᤀᤠᤒᤠ᤺ᤵᤔᤠ ᤐᤠ᤺ᤴᤏᤡᤴ ᤀᤰᤋᤱᤒᤠ ᤘᤠ᤹- ᤂᤡᤏᤡ᤹ ᤗᤢᤶᤔᤥ ᤁᤢᤓᤠᤖᤧ ᤐᤠᤘᤗᤧᤴ ᤀᤡᤱᤃᤠ᤹ ᤋᤡᤶᤍᤢᤱ. ᤁᤢᤓᤠᤖᤧ ᤀᤵᤐᤥᤗᤥᤛᤧᤴc ᤋᤡᤶᤍᤢᤱ. ᤘᤣ᤹ᤀᤡᤸᤗᤧ ᤐᤋᤪᤢᤛᤧᤴd ᤋᤡᤶᤍᤢᤱ. ᤀᤠᤸᤗᤛᤠᤱ ᤘᤣ᤹ᤛ᤻ᤔᤠᤸᤗᤧ ᤂᤪᤡᤛ᤻ᤋᤧᤴ ᤋᤡᤶᤍᤢᤱ ᤗ᤹ᤖᤡᤰ ᤂᤡᤏᤡ᤹ ᤁᤧᤒᤠ᤺ᤳᤋᤢᤶᤔᤢ᥄

᥇᥉ ᤌᤣ. ᤂᤪᤡᤛ᤻ᤋᤧᤴ ᤜᤠᤛᤡᤱᤅᤠᤱ ᤘᤠ᤹ᤒᤡ᥅ ᤐᤠᤘᤗᤧᤴ ᤂᤡᤏᤡ᤹ ᤗᤠᤃᤡ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤇᤡᤱᤅᤠᤱ ᤘᤠ᤹ᤒᤡ᥅ ᤂᤡᤏᤡ᤹ᤀᤥ ᤀᤠᤳᤋᤡᤴᤜᤠ᤹ ᤐᤠᤘᤗᤖᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤒᤣ᥅

᥇᥊ ᤀᤡᤱᤃᤠ᤹ ᤁᤪᤡᤛ᤻ᤐᤛ ᤏᤢ ᤃᤠᤕᤛᤧᤴᤗᤰ ᤒᤵᤋᤡᤛ᤻ᤔᤠ ᤐᤡᤖᤢᤱᤛᤡᤱ ᤁᤖ ᤘᤣ᤹ ᤀᤠᤳᤋᤡᤴᤏᤠᤱ ᤒᤵᤋᤡᤛ᤻ᤔᤠ ᤔᤧᤶᤒᤡᤀᤣ ᤘᤠ᤹ᤀᤠᤒᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤱᤗᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤐᤠᤘᤗᤖᤧ ᤁᤢᤔᤡᤱᤅᤥ ᤒᤵᤋᤡᤛ᤻ᤔᤠ ᤐᤥ᤺ᤰᤂᤡᤃᤧ ᤗ᤹ᤖᤡᤰ ᤐᤠ᤺ᤵᤔᤠ ᤁᤧᤱᤄᤥ᤺ᤛᤢᤶᤔᤡᤴᤗᤥ॥

᥇᥌ (ᤀᤥᤘᤠ. ᤀᤡᤱᤃᤠ᤹ ᤛ᤻ᤋᤡᤑᤏᤛᤖᤧ ᤁᤢᤜᤡᤶᤛᤕᤱᤒᤠᤜᤠ᤹ᤀᤠᤱ ᤒᤵᤋᤡᤛ᤻ᤔᤠ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤀᤠᤱ ᤐᤡᤖᤢᤱᤛᤡᤱᤒᤡ ᤔᤧ᤺ᤶᤒᤡ ᤂᤧᤱᤃ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤕᤠᤰᤏᤧᤴᤗᤥ॥)

᥇᥍ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤖᤧ ᤀᤡᤱᤃᤠ᤹ ᤒᤵᤋᤡᤛ᤻ᤔᤠ ᤐᤡᤛᤧ ᤐᤠᤱᤄᤠᤱᤒᤠ ᤔᤣ᤺ᤴᤗᤥ ᤁᤖ ᤛᤢᤏᤠᤀᤡᤱ ᤀᤡᤱᤓᤥᤛᤧᤏᤧ ᤐᤠᤱᤄᤠᤱᤒᤠᤖᤥ॥ ᤂᤧᤴᤏᤠᤱ ᤔᤧᤴᤇᤠᤶ ᤕᤠᤵᤔᤡ ᤛᤡᤰᤁᤢᤶ ᤏᤡᤱᤘᤠ᤹ᤀᤥᤒᤠ ᤐᤠ᤺ᤴᤛᤢᤳᤗᤠᤜᤠ᤹ᤀᤥᤃ ᤔᤣ᤺ᤴᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤪᤡᤛ᤻ᤋᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤔᤢᤰᤛᤠᤶ ᤔᤧ᤺ᤴᤏᤣᤒᤠ ᤐᤥᤱᤗᤥ॥

ᤂᤪᤡᤛ᤻ᤋᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶ ᤏᤢ ᤁᤢᤛᤡᤰᤁᤢᤶ ᤏᤡᤱᤘᤠ᤹

᥇᥎ ᤛᤡᤗᤠᤶᤛᤠᤰᤔᤠ ᤛᤡᤱᤅᤡᤸᤗᤧᤴ ᤛᤢᤏᤠᤀᤡᤱᤅᤡᤱᤃ ᤁᤧᤔᤧᤰᤐᤠᤖ ᤁᤧᤒᤣ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤀᤍᤱ ᤐᤠ᤺ᤴᤗᤥ. ᤁᤖ ᤀᤠᤏᤡ᤹ ᤛᤧᤴᤗᤵ ᤁᤧᤄᤥᤒᤠᤖ ᤁᤧᤒᤵᤐᤠᤜᤠ᤹ᤖᤧ ᤗᤠᤃᤡᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤥ॥

᥇᥏ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤀᤡᤱᤃᤠ᤹ ᤛᤡᤰᤁᤢᤶᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤢᤶ ᤏᤡᤱᤘᤠ᤹ᤀᤡᤴ ᤔᤧᤰᤂᤢᤱ. ᤜᤧᤰᤁᤩᤠᤱ ᤆᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤵᤔᤠᤴ ᤁᤢᤛᤢᤶᤔᤧᤴᤍᤶᤔᤏᤠ ᤆᤥᤃᤢᤱᤗᤥ॥”

᥈᥆ ᤛᤡᤰᤁᤢᤶᤍᤠᤱᤒᤠᤜᤠ᤹. ᤛᤠᤶᤕᤥᤌᤡᤶᤛᤠᤶᤒᤠᤜᤠ᤹ ᤏᤢ ᤛᤠᤶᤈᤡᤰ ᤔᤢᤴᤎᤢᤶᤛᤠᤒᤠᤜᤠ᤹ ᤀᤠᤳᤋᤥ ᤔᤧᤘᤠ᤹ᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤛᤡᤰᤁᤢᤶ ᤏᤡᤱᤘᤠ᤹ᤜᤠ᤹ ᤀᤍᤱ ᤁᤢᤀᤡᤛᤡ᤺ᤰ ᤆᤥᤃᤢᤀᤠᤱ ᤔᤧᤘᤠ᤹ᤏᤧᤴᤒᤡ᥅

᥈᥇ ᤀᤠᤒᤠᤅᤣ ᤛᤡᤰᤁᤢᤶ ᤏᤡᤱᤘᤠ᤹ᤗᤠᤶᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤧ᤹ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤢᤶ ᤏᤡᤱᤘᤠ᤹ᤀᤥ ᤏᤡᤱᤛᤣ᤺ᤰ ᤆᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤓᤥᤔᤏᤠᤒᤠ ᤀᤍᤱ ᤐᤠ᤺ᤴᤏᤥᤗᤠᤶᤒᤠᤀᤣ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤋᤠᤱᤛᤧ᤺ᤵᤔᤠᤛᤡ ᤏᤡᤱᤘᤠ᤹ ᤆᤥᤃᤢᤖᤥ॥

᥈᥈ ᤕᤜᤢᤍᤡᤜᤠ᤹ᤖᤧ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤀᤥᤔᤧᤵᤔᤠ ᤔᤧᤃᤥ᤺ᤳᤋᤢ᤹. ᤜᤧᤰᤁᤩᤠᤱ ᤃᤪᤡᤰᤜᤠ᤹ᤖᤧ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤔᤧᤃᤥ᤺ᤳᤋᤢ᤹.

᥈᥉ ᤁᤖ ᤀᤠᤏᤡᤃᤧᤃ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤒᤠ ᤂᤪᤡᤛ᤻ᤋᤧᤴᤏᤣ ᤀᤡᤱᤓᤥᤛᤢᤶᤒᤧᤖᤥ॥ ᤂᤧᤱᤃ ᤕᤜᤢᤍᤡᤜᤠ᤹ᤖᤧ ᤗᤠᤃᤡ ᤀᤠᤄᤄᤒᤠ ᤐᤠ᤺ᤴ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤀᤍᤱ ᤐᤠ᤺ᤴᤗᤥ.

᥈᥊ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢ᤺ᤳᤋᤢᤛᤡᤒᤠ ᤏᤧᤵᤔᤠᤱ ᤕᤜᤢᤍᤡ ᤏᤢ ᤃᤪᤡᤁ ᤛᤢᤘᤠᤱᤜᤠ᤹ᤖᤧ ᤗᤠᤃᤡ ᤂᤪᤡᤛ᤻ᤋᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶ ᤏᤢ ᤁᤢᤛᤡᤰᤁᤢᤶ ᤏᤡᤱᤘᤠ᤹ᤖᤥ॥

᥈᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤍᤱ ᤐᤠ᤺ᤴᤏᤡᤱᤃ ᤔᤧᤴᤇᤠᤶ ᤕᤠᤵᤔᤡ ᤛᤡᤰᤁᤢᤶ ᤏᤡᤱᤘᤠ᤹ᤏᤢ᤺ᤸᤗᤧᤀᤠᤱ ᤛᤡᤰᤁᤢᤶᤒᤠ ᤆᤥ᤺ᤰᤗᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤎᤢᤶᤔᤏᤠᤒᤠ ᤁᤢᤒᤠ᤺ᤴᤏᤡᤱᤃ ᤔᤧᤴᤇᤠᤶ ᤕᤠᤵᤔᤡ ᤌᤢᤶᤔᤡᤴᤏᤢ᤺ᤸᤗᤧᤀᤠᤱ ᤁᤧᤎᤢᤶᤒᤠ ᤆᤥ᤺ᤰᤗᤥ॥

᥈᥌ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤀᤢ᤺ᤳᤋᤡᤸᤗᤧ ᤀᤠᤰᤋᤱᤒᤠ ᤁᤧᤈᤥᤃᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤁᤧᤶᤏᤡᤛᤡᤸᤗᤧ ᤂᤡᤏᤡ᤹ ᤕᤖᤡᤰᤋᤱᤒᤠ ᤛᤡᤰᤁᤢᤶ ᤏᤡᤱᤘᤠ᤹ᤛᤠᤒᤠ ᤁᤧᤜᤥ᤺ᤵᤋᤡᤖᤥ॥ ᤂᤡᤏᤡ᤹ ᤕᤖᤡᤰᤋᤱᤒᤠ ᤔᤢᤰᤛᤠᤶᤛᤠᤒᤠ ᤏᤢ ᤁᤧᤃᤵᤐᤠ ᤜᤡᤶᤛᤕᤱᤅᤥᤒᤠ ᤁᤧᤜᤥ᤺ᤵᤋᤡᤖᤥ॥

᥈᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤡᤰᤁᤢᤶᤍᤠᤱᤒᤠ ᤆᤥᤃᤡᤃᤧ᤹ ᤁᤧᤗ᤹ᤒᤠᤜᤠ᤹ ᤛᤡᤖᤡᤱᤔᤔᤥ ᤌᤠᤔᤠᤛᤡ ᤑᤠ᤹ᤀᤠᤱ ᤀᤍᤱ ᤔᤧᤔᤧᤳᤋᤢᤛᤡᤒᤠᤜᤠ᤹ ᤛᤣᤃᤢᤛᤡᤖᤥ॥ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤏᤡᤃᤧ ᤁᤧᤎᤢᤶᤒᤠ ᤔᤢᤰᤛᤠᤶᤍᤠᤱᤒᤠ ᤗ᤹ᤖᤡᤰ ᤁᤧᤀᤡ᤺ᤵᤐᤠᤜᤠ᤹ ᤛᤡᤖᤡᤱᤔᤔᤥ ᤌᤠᤔᤠᤛᤡ ᤑᤠ᤹ᤀᤠᤱ ᤔᤧᤴᤎᤢᤶᤔᤏᤠᤒᤠ ᤔᤧᤔᤧᤳᤋᤢᤛᤡᤒᤠᤜᤠ᤹ ᤛᤣᤃᤢᤛᤡᤖᤥ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤕᤧᤰᤐᤠᤛᤡᤃᤧ ᤗ᤹ᤖᤡᤰ ᤁᤧᤀᤡ᤺ᤵᤐᤠᤜᤠ᤹ ᤌᤣᤏᤠᤎᤣᤒᤠ ᤆᤥ᤺ᤰᤛᤧ ᤜᤡᤗᤠᤵᤑᤢ ᤁᤧᤒᤥ᤺ᤱᤒᤠᤜᤠ᤹ ᤜᤧᤰᤁᤩᤠᤱ ᤁᤢᤔᤧᤸᤗᤢᤱ ᤔᤧ᤺ᤴᤏᤣᤒᤠ ᤏᤢ ᤜᤏᤧᤒᤠ ᤔᤧᤔᤧᤳᤋᤢᤛᤡᤒᤠᤜᤠ᤹ ᤛᤣᤃᤢᤛᤡᤖᤥ॥

᥈᥏ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤳᤋᤡᤴᤏᤠᤱ ᤀᤠᤱᤍᤡᤱ ᤔᤧᤗ᤹ᤏᤧᤴᤗᤖᤥ॥

᥉᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤸᤗᤧᤀᤣ ᤂᤡᤏᤡ᤹ ᤂᤪᤡᤛ᤻ᤋ ᤕᤧᤛᤢᤀᤥ ᤁᤧᤘᤕᤡ᤹ᤖᤥ॥ ᤂᤢᤏᤧ᤹ᤀᤣ ᤀᤠᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤛᤡᤰᤁᤢᤶᤏᤡᤱᤘᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤏᤢ ᤛᤣᤛᤣᤛᤠᤱᤛᤠᤱ ᤀᤠᤈᤥ᤺ᤰ. ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤕᤥᤗᤠᤶ ᤕᤠᤵᤔᤡ ᤁᤧᤎᤧ᤹ᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤀᤠᤳᤋᤡᤸᤗᤧ ᤕᤶᤒᤠ ᤐᤠ᤺ᤴ ᤐᤠ᤺ᤳᤋᤢ᤹. ᤂᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤥᤖᤰ ᤕᤶᤒᤠ ᤐᤠ᤺ᤴ ᤐᤠ᤺ᤳᤋᤢᤖᤖᤥ॥”

a 

᥇:᥇ ᤛᤥᤛ᤻ᤌᤣᤏᤣᤛ- ᤂᤢᤏᤧ᤹ ᤁᤥᤖᤴᤌᤡᤀᤥ ᤕᤜᤢᤍᤡᤜᤠ᤹ᤖᤧᤴ ᤗᤳᤇᤠ ᤗᤠᤶᤗᤥᤒᤠ ᤘᤕᤧ॥ ᤂᤢᤏᤧ᤹ ᤐᤠᤘᤗᤗᤠᤶᤒᤠ ᤛᤢᤏᤠᤀᤡᤱ ᤂᤧᤵᤛᤢᤀᤠᤱ ᤏᤛᤠ᤺ᤴᤏᤡᤒᤠ ᤐᤥ᤺ᤰᤂᤧᤀᤠᤱ ᤘᤕᤧ॥

b 

᥇:᥈ ᤁᤥᤖᤴᤌᤡ ᤕᤧᤰᤕᤰᤁᤡᤴ ᤃᤪᤡᤛ ᤗᤠᤈᤣ᤹ᤀᤥᤒᤠ ᤗᤳᤇᤠ ᤁᤧᤕᤧᤰᤐᤠ ᤕᤧᤰᤕᤰ ᤏᤧᤛ᤻ᤛᤧ॥ ᤐᤠᤘᤗᤖᤧ ᤁᤴ ᤕᤧᤰᤕᤰᤁᤥ ᤋᤃᤡᤀᤠᤱ ᤛᤢᤏᤠᤀᤡᤱ ᤋᤠᤖᤢᤀᤠᤱ ᤘᤕᤧ॥

c 

᥇:᥇᥈ ᤀᤵᤐᤥᤗᤥᤛᤧᤴ ᤁᤥᤖᤴᤌᤡ ᤕᤧᤰᤕᤰᤁᤥ ᤛᤢᤏᤠᤀᤡᤱ ᤁᤧᤛᤧᤒᤠ ᤘᤕᤧ (ᤛᤣ᤺ᤰᤕᤢᤰ ᥇᥎:᥈᥊-᥈᥎. ᥇᥏:᥇)॥

d 

᥇:᥇᥈ ᤐᤋᤪᤢᤛ- ᤀᤖᤠᤔᤡᤁ ᤐᤠ᤺ᤴᤍᤠᤱᤅᤥ ᤁᤧᤑᤠᤛ ᤐᤥ᤺ᤱ

ᤛᤣᤛᤣᤔᤠᤱᤗᤠᤶ ᤁᤧᤍᤠᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹

᥈

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤋᤃᤡ ᤂᤡᤏᤡ᤹ᤀᤥ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤒᤠ ᤁᤢᤛᤡᤒᤡ᤹ ᤐᤠ᤺ᤴ ᤀᤡᤱᤓᤥᤛᤧ ᤋᤩᤠᤱᤅᤡᤸᤗᤧ ᤔᤏᤠ ᤁᤧᤗᤧᤶᤒᤠ ᤐᤠ᤺ᤴ ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤱᤘᤠ᤹ᤖᤧ ᤁᤢᤎᤡᤶ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤱᤗ ᤀᤡᤱᤃᤠ᤹ ᤔᤧᤴᤍᤠᤒᤧᤴᤗᤥ॥

᥈ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤕᤠᤱᤅᤡᤸᤗᤧ ᤕᤧᤛᤢ ᤂᤪᤡᤛ᤻ᤋᤧᤴ ᤏᤢ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤂᤢᤏᤧ᤹ ᤁᤢᤛᤡᤔᤧᤴᤏᤢ᤺ᤸᤗᤧ ᤘᤣ᤹ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤔᤢ᤺ᤶᤔᤠ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤕᤠᤱ॥

᥉ ᤜᤧᤰᤁᤩᤠᤱ ᤂᤡᤏᤡ᤹ᤀᤥ ᤋᤩᤠᤱᤅᤡᤸᤗᤧ ᤁᤡᤛᤠᤱ ᤛᤩᤠᤱᤗ ᤕᤰᤂᤠᤱᤗ ᤋᤩᤠᤱᤗᤥ॥

᥊ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤏᤢ ᤀᤡᤱᤓᤥᤛᤢᤱᤒᤠ ᤐᤠ᤺ᤴᤏᤡᤱᤃ ᤛᤡᤰᤁᤢᤶᤏᤡᤱᤘᤠ᤹ ᤁᤢᤎᤡᤶ ᤏᤢ ᤔᤏᤠ ᤁᤧᤗᤧᤶᤒᤠ ᤐᤠ᤺ᤴᤏᤥ ᤜᤥ᤺ᤵᤋᤧᤖᤥ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤥ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤛᤠ᤺ᤴᤏᤡᤱᤃ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤸᤗᤧ ᤆᤥᤃᤢᤸᤗᤧ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤆᤥᤃᤢᤸᤗᤧ ᤐᤥᤱᤔᤠ ᤐᤥᤱᤗᤥ॥

᥌ ᤜᤧᤰᤁᤣᤛᤠᤱ ᤀᤠᤏᤡᤃᤧᤃ ᤏᤛᤠ᤺ᤴᤏᤥ ᤁᤢᤏᤡᤱᤘᤠ᤹ ᤁᤧᤍᤢᤶᤒᤠ ᤏᤛᤠᤏᤡᤒᤠᤜᤠ᤹ᤏᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤖᤧ ᤐᤠ᤺ᤴᤜᤠ᤹ ᤐᤠᤖᤡᤃᤧ᤹. ᤁᤖ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤏᤢ ᤂᤧᤵᤔᤥ ᤜᤠᤱᤃᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤢᤶᤏᤡᤱᤘᤠ᤹ ᤐᤠ᤺ᤴ ᤔᤧᤒᤠᤖᤡᤃᤧᤴᤗᤥ॥ ᤂᤧᤱᤜᤠ᤹ᤃ ᤔᤧᤔᤧᤰ ᤔᤧᤒᤣ᤺ᤰᤗᤥ॥

᥍ ᤁᤖ ᤀᤠᤏᤡᤃᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤡᤰᤂᤢᤀᤠᤱ ᤘᤕᤧᤒᤠ ᤁᤢᤛᤡᤒᤡ᤹ ᤛᤡᤰᤁᤢᤶ ᤏᤡᤱᤘᤠ᤹ᤀᤡᤴᤏᤣ ᤐᤠ᤺ᤳᤋᤢᤶᤒᤧᤖᤥ॥ ᤂᤧᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤜᤣ᤺ᤰᤛᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤀᤠᤏᤡ᤹ ᤔᤡᤔᤡᤍᤡᤱ ᤐᤥ᤺ᤱᤗ ᤑᤠ᤹ᤀᤠᤱ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤕᤧᤖᤥ॥

᥎ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤃᤧᤈᤥ᤺ᤰᤐᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥ ᤂᤧᤱᤜᤠ᤹ᤖᤧ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤧᤘᤕᤧᤸᤗᤧᤃ ᤔᤡᤔᤡᤍᤡᤱᤃᤧᤴ ᤍᤠᤱᤒᤠᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤶᤓᤥ᤺ᤴᤍᤢᤶᤒᤠ ᤘᤕᤧᤔᤧᤴ॥

᥏ ᤁᤖ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤴᤏᤡᤀᤣ. ᤔᤧᤱᤄᤧᤶᤔᤣ ᤜᤧᤰᤁᤩᤠᤱ ᤏᤡᤱᤘᤠ᤹ ᤔᤧᤴᤀᤡ᤺ᤳᤋᤣᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤡ᤺ᤶᤈᤡ ᤁᤧᤔᤧᤵᤐᤠᤜᤠ᤹ᤖᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤀᤠᤱ ᤘᤠ᤹ᤖᤥ॥”

᥇᥆ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣᤔᤠᤱᤗᤠᤶᤒᤠ ᤁᤧᤖᤧᤰ ᤂᤧᤴ ᤐᤠ᤺ᤴᤜᤠ᤹ ᤀᤠᤏᤡ᤹ ᤀᤥᤛᤣ᤺ᤴᤍᤠᤱ ᤆᤥᤃᤢ ᤀᤠᤒᤡᤖᤧᤀᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤒᤡ᤹ ᤐᤠ᤺ᤴᤜᤠ᤹ᤀᤠᤱ ᤁᤥ᤺ᤳᤋᤢ᤹ᤖᤥ॥

᥇᥇ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤛᤡᤃᤠᤱᤒᤠ ᤐᤠ᤺ᤴᤜᤠ᤹ ᤀᤠᤒᤠᤅᤣ ᤁᤢᤕᤠᤶᤛᤠᤶᤔᤡᤸᤗᤧᤖᤰ ᤁᤢᤛᤡᤱ ᤏᤡ᤺ᤳᤋᤢ᤹ᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤛᤡᤃᤠᤱᤒᤠ ᤐᤠ᤺ᤴᤜᤠ᤹ᤀᤠᤱ ᤂᤢᤏᤧ᤹ ᤁᤢᤛᤣᤛᤣᤔᤠᤱᤅᤡᤸᤗᤧᤖᤰ ᤁᤢᤛᤡᤱ ᤏᤡ᤺ᤳᤋᤢ᤹ᤖᤥ॥

᥇᥈ ᤀᤠᤏᤡ᤹ᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤠᤶᤔᤡᤴ ᤔᤧᤱᤄᤥᤀᤣ ᤀᤠᤘᤠ᤹ᤖᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤒᤠ ᤀᤠᤒᤡᤖᤧᤒᤠ ᤁᤠᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤛᤣᤛᤣᤔᤠᤱᤅᤡᤴ ᤀᤠᤄᤥᤛᤢᤶᤔᤠᤱ ᤘᤠ᤹ᤖᤥ॥

᥇᥉ ᤀᤠᤸᤗ ᤀᤠᤏᤡᤃᤧ ᤂᤧᤴ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤜᤠ᤹ᤃ ᤔᤧᤴᤇᤠᤶᤃᤧᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤗᤠᤶᤒᤠ ᤔᤧ᤺ᤴᤗᤥ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤕᤠᤵᤔᤡ ᤜᤢ᤹ᤖᤡᤃᤧᤒᤠ ᤁᤢᤀᤡᤛᤡ᤺ᤰᤁᤣ ᤕᤠᤶᤛᤠᤶᤃᤧᤴ ᤐᤠ᤺ᤴᤜᤠ᤹ᤃ ᤛᤣᤛᤣᤔᤠᤱ ᤁᤧᤃᤵᤐᤠᤜᤠ᤹ ᤆᤧᤰᤋᤢᤶᤛᤡᤶᤒᤧ᤹ᤖᤥ॥

᥇᥊ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤔᤠᤱᤗᤠᤶ ᤁᤧᤍᤠᤒᤠ ᤐᤠ᤺ᤴᤜᤠ᤹ ᤔᤧᤍᤠ᤺ᤰᤋᤢᤴᤗᤥ॥ ᤂᤧᤱᤜᤠ᤹ᤃ ᤂᤢᤏᤧ᤹ ᤁᤢᤗᤠᤃᤡ ᤀᤍᤱᤐᤠ᤺ᤴ ᤐᤥ᤺ᤱᤅᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤕᤠᤶᤛᤠᤶᤃᤧᤴ ᤐᤠ᤺ᤴᤜᤠ᤹ᤃ ᤛᤣᤛᤣᤔᤠᤱᤗᤠᤶᤖᤰ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤧᤳᤗᤥ॥

᥇᥋ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤗᤥᤛᤢᤒᤠ ᤔᤏᤠ᤺ᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤏᤢᤒᤠ ᤆᤥ᤺ᤰᤐᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤛᤠ᤹ᤖᤢ. ᤁᤖ ᤘᤣ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ᤃ ᤔᤧᤴᤇᤠ᤹ᤖᤢᤴᤗᤥ॥

᥇᥌ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤜᤠ᤺ᤳᤗᤧ ᤏᤡᤛᤢᤀᤠᤱ ᤘᤠ᤹ᤒᤣ᥅ ᤜᤧᤰᤁᤩᤠᤱ ᤜᤠ᤺ᤳᤗᤧ ᤂᤢᤏᤧ᤹ ᤜᤢ᤹ᤔᤠ ᤛᤢᤰᤋᤢᤒᤣ᥅” ᤁᤖ ᤀᤠᤏᤡᤃᤧᤃ ᤂᤪᤡᤛ᤻ᤋᤖᤧ ᤁᤢᤏᤡᤱᤘᤠ᤹ᤀᤡᤴ ᤁᤳᤋᤢᤶᤒᤧᤖᤥ॥

ᤛᤣᤛᤣᤜᤢᤵᤗᤰᤁᤥ ᤏᤡᤱᤘᤠ᤹ ᤔᤧᤴᤍᤱ ᤐᤠ᤺ᤴᤜᤠ᤹

᥉

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤂᤡᤏᤡ᤹ᤏᤢ ᤐᤠᤖᤠᤱᤅᤡᤸᤗᤧ ᤕᤠᤶᤛᤠᤶᤃᤧᤴ ᤔᤏᤠᤜᤠ᤹ᤏᤢ ᤐᤠᤖᤠᤱᤒᤠ ᤁᤢᤀᤡᤛᤡ᤺ᤰ ᤔᤧᤶᤒᤠ᤺ᤵᤐᤧᤴ. ᤁᤖ ᤀᤡᤰᤛᤠᤒᤠ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤜᤠ᤹ ᤜᤧᤰᤋᤱᤒᤠ ᤏᤛᤠ᤺ᤴᤏᤥ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤀᤅᤧ᤺ᤰᤘᤠᤜᤠ᤹ᤏᤢ ᤐᤠ᤺ᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤐᤠᤖᤠᤱᤗᤥ॥

᥈ ᤀᤡᤱᤃᤠ᤹ ᤜᤢ᤹ᤏᤡᤱᤒᤠ ᤏᤡᤛᤠᤶᤔᤡᤴ ᤂᤠᤰᤂᤠᤰᤐᤠ ᤋ᤺ᤰ ᤜᤧᤰᤁᤣ ᤔᤧᤈᤥᤃᤧᤴ. ᤁᤖ ᤏᤢ ᤜᤧᤰᤋᤱᤒᤠ ᤆᤥᤃᤧᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤂᤠᤰᤂᤠᤰᤐᤠ ᤋ᤺ᤰ ᤆᤠᤔᤠ ᤔᤧᤴᤇᤢᤰᤁᤣ ᤁᤧᤘᤕᤡᤖᤥ॥ ᤀᤠᤸᤗᤥᤛᤠᤱ ᤂᤠᤰᤂᤠᤰᤐᤠ ᤋ᤺ᤰ ᤆᤠᤔᤠ ᤁᤧᤛᤢᤰᤐᤠ ᤔᤧᤶᤒᤥ᤺ᤱᤅᤣ ᤁᤧᤘᤕᤡ᤹ᤖᤥ.

᥉ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤀᤠᤸᤗᤥ ᤌᤠᤖᤡᤰ ᤀᤡᤰᤛᤠᤒᤠ ᤏᤡᤱᤘᤠ᤹ᤀᤡᤸᤗᤧ ᤁᤧᤕᤢᤰᤋᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ ᤗᤢᤶᤔᤥ ᤏᤠᤜᤧᤳᤇᤡᤱᤔᤠ ᤏᤢ ᤂᤧᤔᤠ᤹ ᤘᤠ᤹ᤀᤡᤸᤗᤧ ᤂᤡᤏᤡ᤹ ᤀᤠᤒᤠᤅᤣ ᤀᤡᤰᤛᤠᤒᤠ ᤏᤡᤱᤘᤠ᤹ᤀᤡᤸᤗᤧ ᤁᤧᤕᤢᤰᤋᤡᤀᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤔᤏᤠ ᤁᤢᤀᤡᤛᤡ᤺ᤰ ᤁᤧᤶᤒᤥ᤺ᤰᤂᤡᤴᤒᤡ᥅

᥊ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤗᤢᤶᤔᤥ ᤌᤡᤰᤁᤡᤸᤗᤧ ᤀᤡᤱᤃᤠ᤹ ᤐᤠᤘᤗᤧᤴ ᤋᤡᤶᤍᤢᤱ ᤗ᤹. ᤘᤧ᤹ᤛ᤻ᤔᤠᤸᤗᤧ ᤀᤡᤱᤃᤠ᤹ ᤀᤵᤐᤥᤗᤥᤛᤧᤴ ᤋᤡᤶᤍᤢᤱ ᤗ᤹ᤀᤡᤸᤗᤧ ᤂᤡᤏᤡ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠ ᤔᤏᤠ ᤜᤧᤰᤋᤱᤒᤠ ᤁᤧᤶᤒᤥ᤺ᤰᤂᤡᤶᤒᤡ᥅

᥋ ᤀᤵᤐᤥᤗᤥᤛᤧᤴ ᤏᤢ ᤐᤠᤘᤗᤧᤴ ᤜᤠ᤺ᤳᤇᤡᤒᤣ᥅ ᤀᤠᤴᤇᤡᤃᤧᤃ ᤍᤠᤱᤒᤠᤸᤗᤧ ᤔᤢᤖᤠ ᤔᤧᤳᤋᤧᤇᤡᤃᤧᤒᤠ. ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤢᤛᤣᤘᤠᤖᤥᤒᤠᤛᤡᤃᤧᤖᤰᤗᤥ॥ ᤀᤠᤴᤇᤡᤃᤧᤗᤠᤶᤒᤠᤀᤣ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ॥

᥌ ᤀᤡᤱᤃᤠ᤹ ᤕᤠ᤹ᤖᤡ᤺ᤶᤒᤠ ᤗᤣ᤺ᤳᤋᤢᤱ. ᤀᤵᤐᤥᤗᤥᤛᤖᤧa ᤆᤫᤠ᤺ᤳ ᤁᤣ᤺ᤳᤋᤢ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤥᤛᤢᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤕᤠ᤹ ᤁᤧᤗᤣ᤺ᤵᤐᤠ ᤏᤢ ᤆᤫᤠ᤺ᤳ ᤁᤧᤃᤣ᤺ᤵᤐᤠᤜᤠ᤹ ᤌᤣᤛᤡᤀᤠᤱ ᤔᤧ᤺ᤴᤗᤥ॥ ᤁᤖ ᤁᤧᤓᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤁᤧᤕᤧᤰᤐᤠᤖᤥ॥

᥎ ᤕᤠ᤹ᤖᤡ᤺ᤶᤒᤠ ᤁᤧᤗᤣ᤺ᤵᤐᤧᤴ ᤏᤢ ᤆᤫᤠ᤺ᤳ ᤁᤧᤃᤣ᤺ᤵᤐᤠᤱᤃ ᤁᤢᤍᤱᤒᤠᤛᤡᤖᤥ॥ ᤂᤧᤱᤜᤠ᤹ᤖᤧ ᤕᤠᤶᤒᤢᤎᤡᤰ ᤆᤥ᤺ᤰᤛᤢᤒᤠ ᤁᤢᤀᤡᤛᤡ᤺ᤰ ᤀᤠᤒᤠᤅᤣ ᤂᤢᤴᤇᤡ᤹ ᤌᤢᤶᤄᤥ᤺ᤴ ᤂᤥᤛᤢ᤹ᤖᤥ॥

᥏ ᤌᤣᤀᤠᤱᤓᤧᤸᤗᤧ ᤀᤠᤴᤇᤡᤃᤧ ᤛᤥᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤡᤃᤧᤖᤥ॥ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤋᤠᤵ ᤏᤢ ᤁᤢᤜᤡᤶᤏᤡᤱᤗᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤠᤱᤒᤠ ᤗᤢᤱᤃᤢᤶᤗᤠᤶᤒᤠ ᤀᤡᤱᤃᤠ᤹ ᤆᤠ᤺ᤵᤐᤠ ᤜᤡᤶ ᤁᤧᤈᤥ᤺ᤰᤐᤠ ᤁᤢᤀᤡᤛᤡ᤺ᤰ ᤜᤡᤶᤐᤠᤱᤕᤰᤁᤡᤴ ᤏᤧᤛ᤻ᤛᤢᤱ. ᤜᤧᤰᤁᤩᤠᤱ ᤘᤣ᤹ᤛ᤻ᤔᤠᤸᤗᤧ ᤂᤧᤴ ᤛᤶᤍᤠᤱ ᤗᤢᤱᤎᤠᤰ ᤛᤧᤳᤋᤢᤖ ᤜᤡᤶ ᤆᤥᤃᤢ᤹॥ ᤁᤖ ᤗᤢᤱᤎᤠᤰ ᤁᤧᤛᤧᤵᤐᤠᤖ ᤜᤡᤶ ᤁᤧᤈᤥ᤺ᤰᤐᤠᤸᤗᤧ ᤜᤡᤶ ᤆᤥᤃᤢᤸᤗᤧ ᤂᤢᤏᤧ᤹ ᤛᤡᤱᤛᤡᤱ ᤗ᤹ᤔᤠ ᤐᤥᤱᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤋᤃᤡ ᤏᤧᤛ᤻ᤛᤧ ᤆᤢᤖᤧᤒᤠ ᤜᤡᤶᤐᤠᤱᤕᤰᤁᤡᤱᤃ ᤕᤧᤛᤢ ᤂᤪᤡᤛ᤻ᤋᤖᤥ॥ ᤂᤧᤴ ᤏᤧᤔᤏᤠᤒᤠ ᤜᤡᤶᤐᤠᤱᤕᤰᤁᤡᤴᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤘᤣ᤹ ᤜᤡᤶᤐᤠᤱᤕᤰ ᤏᤧᤔᤠ ᤔᤧᤴᤇᤢᤰᤋᤢᤴᤗᤥ॥

᥇᥈ ᤀᤠᤸᤗ ᤜᤡᤶ ᤁᤧᤈᤥ᤺ᤰᤐᤠᤸᤗᤧ ᤂᤧᤴ ᤛᤶᤍᤠᤱ ᤛᤠᤶᤔᤩᤠᤱ. ᤕᤢᤵᤐᤠ. ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱ. ᤛᤡᤱ. ᤕᤠ᤺ᤴᤛᤢᤱ ᤀᤡᤃᤪ ᤕᤠ᤹ᤗᤠᤱᤅᤡᤸᤗᤧ ᤜᤡᤶ ᤆᤥᤃᤢᤏᤧ ᤑᤠ᤹ᤃᤪ

᥇᥉ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤴ ᤀᤠᤰᤋᤱᤒᤠ ᤆᤥᤰ ᤑᤠ᤹ᤀᤠᤱ ᤂᤧᤴ ᤂᤠᤛᤧᤴ ᤕᤧᤴᤏᤥ ᤀᤥᤛᤣ᤺ᤴᤍᤠᤱ ᤐᤥᤱᤗᤥ. ᤜᤧᤰᤁᤩᤠᤱ ᤁᤧᤖᤧᤰᤗᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤛᤧᤰᤂᤠᤒᤠ ᤆᤥ᤺ᤰᤐᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤔᤡ᤺ᤸᤗᤧᤀᤣ ᤛᤠ᤹ᤖᤢᤖᤥ॥

᥇᥊ ᤀᤠᤳᤋᤡᤴ ᤔᤏᤠ᤺ᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤡᤴ ᤔᤡ᤺ᤸᤗᤧ ᤔᤧᤈᤏᤧᤴ ᤂᤧᤸᤗᤧ ᤌᤢᤶᤄᤥ ᤂᤥᤛᤢ᤹ᤖᤥ॥

᥇᥋ ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤡᤴ ᤔᤡ᤺ᤸᤗᤧ ᤌᤩ᤺ᤱ ᤆᤍᤣᤛᤢ᤹. ᤂᤧᤴ ᤔᤏᤠᤴ ᤕᤶᤒᤠ ᤑᤧᤳᤗᤠ᤹ᤔᤠᤀᤥ ᤌᤠᤖᤥ॥ ᤂᤧᤴ ᤋᤠᤱᤛᤧ᤺ᤵᤛᤠᤱ ᤔᤡ᤺ᤸᤗᤧ ᤂᤵᤔᤧ ᤗᤠᤒᤢ ᤛᤧᤖᤢᤒᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥇᥌ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤏᤡᤱ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤱᤃᤳᤋᤢᤶᤔᤡᤶᤒᤡ᥅ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧb ᤁᤢᤛᤣᤛᤣ ᤔᤠᤱᤅᤡᤴ ᤂᤡᤏᤡ᤹ᤀᤥ ᤘᤠ᤹ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤁᤧᤱᤃᤳᤋᤢᤶᤔᤡᤶᤒᤡ᥅

᥇᥍ ᤀᤠᤳᤋᤡᤸᤗᤧ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤡᤴ ᤑᤧᤳᤗᤠ᤺ᤴᤍᤢ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤰᤂᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤡᤱᤃ ᤛᤣᤛᤣ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤂᤧᤴ ᤔᤠᤱᤜᤡᤶᤔᤡᤱᤃ ᤂᤡᤏᤡ᤹ᤀᤣᤖᤥ॥

᥇᥎ ᤂᤡᤏᤡ᤹ ᤀᤡᤱᤔᤧᤗᤧᤰᤁᤠᤛᤡᤶᤔᤡᤴᤏᤧ᤹ᤀᤥ᥄ ᤀᤠᤳᤋᤡᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤡᤰᤁᤢᤶᤍᤠᤱᤒᤠ ᤏᤢ ᤆᤠ᤺ᤵᤐᤠ ᤆᤥ᤺ᤰᤁᤠ ᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢ᤹ ᤜᤠᤖᤠ᤹ ᤂᤧᤴ ᤌᤣᤀᤠᤱ ᤔᤧᤸᤗᤧ᤺ᤶᤏᤠᤒᤠ ᤀᤍᤱ ᤁᤢᤀᤡᤛᤡ᤺ᤰ ᤐᤥ᤺ᤱᤏᤡᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤴ ᤛᤡᤰᤁᤢᤶᤛᤠᤒᤠ ᤐᤥ᤺ᤱ॥

᥇᥏ ᤌᤣᤀᤠᤱᤓᤧᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤡᤰᤁᤢᤶ ᤏᤡᤱᤘᤠ᤹ᤀᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥᤃ ᤀᤍᤱᤐᤠ᤺ᤴ ᤁᤢᤀᤡᤛᤡ᤺ᤰᤗᤥ॥ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤂᤢᤏᤧ᤹ᤃ ᤛᤡᤰᤁᤢᤶᤍᤠᤱᤒᤠᤜᤠ᤹ ᤂᤢᤏᤡ᤹ ᤀᤡᤛᤫᤠᤔᤥ ᤋᤧᤶᤛᤢᤛᤡᤖᤥ॥”

᥈᥆ ᤜᤧᤰᤁᤩᤠᤱ ᤕᤠᤶᤔᤥ.

“ᤛᤡᤰᤁᤢᤶᤛᤠᤒᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤒᤠ ᤐᤠ᤺ᤴᤏᤡᤴ ᤜᤏᤧᤒᤠ ᤆᤥᤰ ᤑᤠ᤹ᤀᤠᤱ ᤕᤜᤘᤣ ᤍᤠᤱᤒᤠᤸᤗᤧ ᤏᤡᤖᤥ॥”

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤀᤠᤳᤋᤡᤴᤜᤠ᤹ᤀᤠᤱ ᤀᤠᤱᤍᤡᤱ ᤔᤧᤴᤗ᤹ᤏᤧᤴᤗᤖᤥ॥ ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ᤃ ᤂᤡᤏᤡ᤹ᤀᤡᤴᤏᤧᤖᤥ॥

᥈᥈ ᤐᤠᤘᤗ. ᤀᤵᤐᤥᤸᤗᤥᤛ. ᤐᤋᤪᤢᤛ. ᤜᤧᤰᤁᤩᤠᤱ ᤁᤧᤖᤧᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ. ᤏᤧᤳᤋᤡᤃᤧᤴ ᤜᤡᤱᤔᤴ. ᤛᤡᤔᤧᤴ. ᤁᤥᤕᤧᤶᤒᤠ ᤕᤧᤶᤔᤡᤴ ᤏᤢ ᤋᤠᤕᤧᤶᤔᤡᤴᤏᤠᤱ ᤂᤡᤏᤡ᤹ᤀᤡᤴᤏᤧᤖᤥ॥

᥈᥉ ᤜᤧᤰᤁᤩᤠᤱ ᤂᤡᤏᤡ᤹ᤃ ᤂᤪᤡᤛ᤻ᤋᤧᤸᤗᤧᤴᤏᤡᤱᤗᤥ॥ ᤜᤧᤰᤁᤩᤠᤱ ᤂᤪᤡᤛ᤻ᤋᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴᤗᤥ॥

a 

᥉:᥌ ᤐᤠᤘᤗᤖᤧ ᤂᤧᤱᤜᤠ᤹ ᤁᤠᤰᤏᤢ᤺ᤸᤗᤧ ᤋᤃᤡ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧ᤺ᤛᤢᤀᤠᤱ ᤘᤕᤧ॥ ᤐᤠᤘᤗ ᤂᤧᤵᤔᤥᤗᤠᤶ ᤐᤣᤀᤠᤱ ᤆᤰᤔᤧᤸᤗ᤹ᤀᤣ ᤂᤢᤏᤡ᤹ ᤜᤢ᤹ᤛᤧ ᤀᤠᤵᤐᤥᤗᤥᤛᤧᤴ ᤋᤩᤧ॥

b 

᥉:᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤛᤣᤛᤣᤔᤠᤱᤅᤡᤴ ᤕᤢᤱᤒᤠ ᤔᤠᤱᤜᤡᤶᤔᤡᤴᤏᤢ ᤔᤧᤍᤱᤄᤢᤛᤡᤖᤥ॥

ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤜᤠ᤹

᥊

ᤜᤧᤰᤁᤣ᤺ᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤀᤠᤏᤡᤃᤧᤃ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤒᤡ᤹ ᤐᤠ᤺ᤴᤜᤠ᤹ ᤁᤵᤔᤠ ᤗᤰ ᤁᤧᤄᤥᤒᤠᤛᤡᤃᤧ ᤑᤠ᤹ᤀᤠᤱ ᤔᤧᤀᤡ᤺ᤳᤋᤡᤃᤧᤖ ᤐᤥᤱᤗᤥ॥

᥈ ᤀᤠᤸᤗ ᤜᤧᤰᤋᤱᤒᤠ ᤗᤰ ᤁᤧᤄᤥᤒᤠ ᤛᤣᤘᤠᤖᤥᤒᤠᤜᤠ᤹ᤃ ᤏᤛᤠ᤺ᤴᤛᤠᤒᤠ ᤐᤥᤱᤔᤠ ᤐᤥᤱᤗᤥ॥

᥉ ᤂᤡᤏᤡ᤹ ᤀᤡᤃᤪ ᤘᤣ᤹ᤖᤧ ᤂᤠᤛᤧᤴ ᤔᤧᤗᤥ᤺ᤴᤏᤠᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤀᤠᤗᤠᤃᤡᤃ ᤂᤧᤴ ᤕᤶᤒᤠ ᤐᤠ᤺ᤴ ᤔᤧ᤺ᤴᤗᤥ॥ ᤛᤧᤰᤂᤠ᤺ᤸᤗᤧ ᤀᤡᤱᤃᤠ᤹ ᤀᤠᤒᤠᤅᤣᤀᤠᤱ ᤂᤠᤛᤧᤴ ᤔᤧᤗᤥ᤺ᤴᤇᤡᤱᤅᤠᤴᤗᤥ॥

᥊ ᤀᤡᤱᤃᤠ᤹ ᤌᤧᤔᤠᤀᤠᤱ ᤑᤧᤳᤔᤧᤸᤗᤠ᤺ᤴᤏᤣ ᤘᤠ᤹ᤀᤠ ᤁᤧᤗ᤹ᤒᤠᤃ ᤏᤡᤱᤘᤠ᤹ ᤁᤳᤋᤢᤱ. ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤑᤥᤋᤩᤠ ᤔᤧ᤺ᤴᤏᤣᤒᤠ ᤆᤥ᤺ᤰᤁᤠ ᤁᤧᤗ᤹ᤒᤠᤃ ᤔᤧ᤺ᤴᤗᤥ॥ ᤍᤠᤱᤒᤠᤸᤗᤧᤀᤣ ᤀᤡᤱᤃᤠ᤹ ᤂᤠᤛᤧᤴ ᤗᤥ᤺ᤴᤏᤠᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤱᤒᤠᤸᤗᤧ ᤁᤢᤏᤢ᤺ᤱᤔᤠ ᤕᤢ᤺ᤔᤠ ᤕᤧᤶᤔᤡᤴᤏᤢ᤺ᤸᤗᤧ ᤋᤃᤡ ᤘᤣ᤹ᤜᤠ᤹ ᤂᤠᤛᤧᤴ ᤔᤧᤗᤥ᤺ᤴᤍᤧᤶᤛᤡᤶᤔᤡᤴᤏᤧ᤹. ᤂᤢᤏᤧ᤹ᤀᤣ ᤂᤠᤍᤠᤶᤔᤥᤒᤠ ᤑᤧᤴ ᤐᤠ᤺ᤴᤜᤠ᤹ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤋᤠᤖᤢ᤹ ᤜᤧᤰᤁᤩᤠᤱ ᤔᤧᤴᤇᤠᤶ ᤏᤡᤱᤘᤠ᤹ᤀᤥᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤢ᤹ᤖᤥ॥ ᤂᤧᤴ ᤕᤧᤶᤔᤥᤀᤣ ᤁᤧᤖᤧᤰᤗᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤢᤏᤡ᤹ ᤏᤧᤶᤓᤥᤃᤧᤴ ᤏᤠᤖᤠ ᤑᤥᤔᤠᤴ ᤔᤧᤄᤥᤛᤢ᤹ᤖᤥ॥

᥌ ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤛᤠᤵᤋᤧᤀᤠᤱ ᤁᤧᤒᤵᤐᤠᤀᤠᤱᤎᤥ ᤌᤣᤀᤠᤱ ᤔᤧᤈᤥᤃᤧᤶᤔᤡᤴᤏᤧ᤹ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤢ ᤀᤵᤐᤥᤗᤥᤛᤖᤧ ᤁᤢᤒᤡ ᤐᤡᤏᤡᤱᤒᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤗᤢᤶᤔᤥ ᤀᤠᤒᤠᤅᤣ ᤔᤏᤠᤖᤧ ᤁᤢᤗᤠᤃᤡ ᤀᤠᤱᤍᤡᤱ ᤔᤧᤗ᤹ᤖᤧᤶᤔᤡᤴᤏᤧ᤹ᤀᤥ॥

᥍ ᤌᤣᤀᤠᤱᤓᤧᤸᤗᤧ ᤜᤠ᤺ᤳᤗᤧ ᤂᤡᤏᤡ᤹ ᤘᤣ᤹ᤜᤠ᤹ᤏᤢ᤺ᤸᤗᤧ ᤏᤢᤒᤠ ᤁᤧᤈᤥᤃᤡᤀᤠᤱ ᤁᤧᤘᤕᤡ᤹ᤒᤣ᥅ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤶᤒᤡᤖᤡᤶᤒᤠ ᤌᤣ ᤐᤠ᤺ᤴ ᤂᤡᤏᤡ᤹ ᤁᤧᤃᤳᤋᤢᤶᤒᤣ᥅ ᤂᤢᤏᤧ᤹ ᤁᤧᤒᤡᤖᤡᤒᤠ ᤐᤠ᤺ᤴ ᤁᤧᤃᤳᤋᤢᤶᤏᤧ ᤑᤠ᤹ᤃᤪ ᤀᤠᤒᤠᤅᤣ ᤁᤧᤎᤃᤢᤶᤒᤠ ᤜᤧᤰᤁᤣ ᤌᤣᤀᤠᤱ ᤀᤠᤱᤍᤡᤱ ᤁᤧᤗ᤹ᤖᤡᤒᤠᤒᤣ᥅

᥎ ᤋᤃᤡᤏᤢᤛᤠ ᤂᤡᤏᤡ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤠ ᤁᤠᤰ ᤐᤠ᤺ᤴᤜᤠ᤹ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤔᤢ᥄ ᤂᤡᤏᤡ᤹ᤃ ᤋᤃᤡᤀᤣ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤔᤢ᥄ ᤀᤠᤏᤡᤃᤧ ᤔᤧ᤺ᤴᤏᤣᤀᤣ ᤂᤡᤏᤡ᤹ ᤜᤠᤱ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤔᤢ᥄ ᤂᤡᤏᤡ᤹ ᤛᤧᤰᤂᤠᤀᤣ ᤜᤠᤱ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤸᤗᤧᤃ. ᤀᤠᤏᤡᤃᤧᤀᤠᤱ ᤂᤡᤏᤡ᤹ᤏᤢᤀᤣ ᤜᤠᤱᤆᤥ᤺ᤰᤔᤠ ᤛᤢᤰᤋᤢᤶᤒᤧᤔᤧᤴ᥄

᥏ ᤌᤣᤀᤠᤱᤓᤧᤸᤗᤧ ᤌᤱ ᤁᤧᤏᤠ᤺ᤶᤒᤠᤜᤠ᤹ᤖᤧ ᤂᤢᤏᤡ᤹ ᤋᤡ᤺ᤰᤗᤠᤀᤥ ᤁᤠᤰᤏᤢ᤺ᤸᤗᤧ ᤀᤣᤃᤠᤱ ᤁᤧᤒᤵᤐᤠ ᤛᤡᤔᤧᤸᤗᤧ ᤂᤢᤶᤍᤡᤱ ᤁᤧᤄᤥᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤁᤠᤰᤏᤢ᤺ᤸᤗᤧ ᤀᤣᤃᤠᤱ ᤑᤳᤇᤡᤃᤧᤀᤠᤱ ᤔᤏᤠᤗᤢᤶᤔᤥ ᤀᤥᤛᤣ᤺ᤴᤍᤠᤱ ᤆᤥᤃᤡᤃᤧᤀᤠᤱ ᤘᤠ᤹ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤜᤧᤰᤁᤩᤠᤱ ᤀᤠᤏᤡᤃᤧᤃ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ. ᤔᤠᤱᤗᤠᤀᤡᤱᤒᤠᤜᤠ᤹ ᤏᤢ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤗᤠᤔᤡᤳᤋᤠ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥆ ᤀᤠᤏᤡᤃᤧᤃ ᤂᤪᤡᤛ᤻ᤋᤖᤧ ᤁᤢᤗᤠᤃᤡ ᤀᤍᤱ ᤆᤥᤃᤡᤃᤧ᤹. ᤁᤖ ᤂᤡᤏᤡ᤹ᤃ ᤂᤪᤡᤛ᤻ᤋᤖᤧ ᤁᤢᤗᤠᤃᤡ ᤛᤡᤰᤁᤢᤶᤛᤠᤒᤠ ᤁᤧᤈᤥᤃᤡᤔᤢᤒᤠ᥄ ᤀᤠᤏᤡᤃᤧ ᤔᤧᤴᤎᤢᤶᤏᤠ ᤆᤥᤃᤡᤃᤧ᤹. ᤁᤖ ᤂᤡᤏᤡ᤹ᤃ ᤁᤧᤎᤢᤶᤒᤠ ᤁᤧᤈᤥᤃᤡᤔᤢᤒᤠ᥄ ᤂᤡᤏᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤛᤢᤶ. ᤁᤖ ᤀᤠᤏᤡᤃᤧᤃ ᤔᤧᤄᤥᤛᤢᤶᤒᤧᤶᤔᤢᤒᤠ᥄

᥇᥇ ᤁᤴ ᤕᤧᤶ ᤌᤠᤖᤡᤰ ᤔᤧᤴᤈᤠ ᤔᤧᤴᤎᤢᤱᤅᤣ ᤛᤠᤰᤔᤧᤴᤈᤠ ᤘᤕᤡᤃᤧ. ᤏᤢᤒᤠ ᤆᤠᤱ ᤋᤣ᤺ᤳᤋᤠᤱ ᤔᤧᤃᤳᤋᤢᤶᤒᤧᤴᤏᤠᤱ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤡᤃᤧ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤜᤡᤶᤎᤠ᤺ᤱ ᤔᤧ᤺ᤴᤏᤣ ᤘᤕᤡᤃᤧᤖᤥ॥

᥇᥈ ᤀᤠᤏᤡᤃᤧ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤆᤥᤃᤢᤶᤒᤧ᤹॥ ᤛᤠᤱᤃᤪᤠ ᤔᤧᤔᤧᤳᤋᤡᤃᤧᤸᤗᤧ ᤔᤢ᤹ᤀᤡᤛᤠᤶ ᤐᤡᤖᤢᤶᤛᤡᤶᤒᤧ᤹. ᤋᤢᤰᤂᤣ ᤔᤧᤈᤠ᤺ᤳᤋᤡᤃᤧᤸᤗᤧ ᤏᤠᤛᤡ ᤌ᤺ᤳᤋᤢᤶᤒᤧᤖᤥ॥

᥇᥉ ᤀᤠᤏᤡᤃᤧ ᤕᤠ᤺ᤶᤒᤣᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤸᤗᤧ ᤀᤠᤏᤡᤃᤧ ᤏ᤺ᤶᤏ᤺ᤶᤔᤠᤱ ᤏᤢᤖᤡᤰᤁᤠᤱ ᤏᤥᤃᤵ ᤐᤡᤖᤢᤶᤛᤡᤶᤒᤧ᤹ᤖᤥ॥ ᤀᤠᤸᤗᤥ ᤌᤠᤖᤡᤰ ᤀᤠᤏᤡᤃᤧᤃ ᤀᤡᤰᤛᤠᤒᤠ ᤜᤡᤗᤠᤵᤑᤢ ᤏᤢ ᤂᤠᤶᤒᤣ᤺ᤰᤔᤥᤒᤠ ᤋᤠᤶᤈᤡ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥊ ᤂᤡᤏᤡ᤹ ᤛᤡᤖᤡᤱᤔᤔᤥ ᤁᤧᤎᤩᤧ᤹ᤀᤡᤖ ᤑᤠ᤹ᤀᤠᤱ ᤁᤴ ᤐᤠ᤺ᤴᤏᤡᤴ ᤛᤠᤵᤋᤢᤱᤒᤠ ᤔᤧ᤺ᤴᤗᤥ. ᤁᤖ ᤀᤠᤔᤡ᤺ᤶ ᤀᤠᤒᤢᤃᤧᤴ ᤀᤠᤛ᤻ᤛᤠᤜᤠ᤹ ᤁᤢᤀᤡᤛᤡ᤺ᤰ ᤛᤠᤶᤍᤡᤱ ᤐᤡᤏᤡᤱᤒᤠᤖᤥ॥

᥇᥋ ᤂᤪᤡᤛ᤻ᤋᤀᤥ ᤂᤡᤏᤡ᤹ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤛᤡᤰᤛᤠᤶᤒᤠᤜᤠ᤹ ᤁᤧᤃᤳᤋᤢᤶᤛᤡᤶᤛᤠᤱ ᤕᤖᤡᤰ ᤐᤠ᤺ᤜᤠ᤹ᤃ ᤁᤧᤱᤃᤳᤋᤢᤶᤔᤡᤴᤗᤥ. ᤂᤡᤏᤡ᤹ᤀᤥ ᤛᤢᤏᤠᤀᤡᤱ ᤋᤠᤖᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤪᤡᤛ᤻ᤋ ᤕᤧᤛᤢᤀᤥ ᤂᤡᤏᤡ᤹ ᤐᤠ ᤐᤥ᤺ᤰᤂᤠᤱᤗᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤀᤠᤈᤥ᤺ᤱ ᤁᤧᤀᤡ᤺ᤵᤐᤠ ᤐᤥ᤺ᤰᤂᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

᥇᥍ ᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤒᤠ ᤍᤠᤱᤒᤠᤀᤥ ᤏᤛᤠ᤺ᤴᤛᤠᤒᤠ ᤀᤠᤒᤢᤃᤧᤴ ᤀᤠᤛ᤻ᤛᤠ ᤋᤡᤔᤥᤌᤡ᤺ᤴ ᤂᤡᤏᤡ᤹ᤀᤥ ᤐᤠᤱᤄᤢᤱᤗ ᤐᤳᤋᤠᤖᤥ॥ ᤁᤧᤖᤧᤰ ᤛᤣᤛᤣᤜᤢᤵᤗᤰᤁᤥ ᤜᤢ᤹ᤖᤢᤱᤛᤡᤱᤒᤠ ᤀᤠᤏᤡᤛᤠᤶᤔᤡᤴ ᤁᤢᤀᤡᤛᤡ᤺ᤰᤁᤣ ᤂᤪᤡᤛ᤻ᤋ ᤕᤧᤛᤢ᤺ᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤡᤱᤘᤠ᤹ᤛᤢᤶᤔᤥ ᤂᤢᤏᤧ᤹ᤀᤣ ᤋᤠᤖᤢ ᤁᤧᤒᤡᤖᤡ᤹ᤖᤥ॥

᥇᥎ ᤀᤠᤸᤗ ᤂᤡᤏᤡ᤹ᤀᤥ ᤀᤡᤱᤃᤠ᤹ ᤕᤠᤶᤔᤥ ᤔᤧᤍᤠᤀᤠᤴ ᤑᤠ᤹ᤀᤠᤱ ᤂᤡᤏᤡ᤹ᤀᤥ ᤁᤢᤓᤠᤃ ᤕᤶᤒᤠ ᤁᤧᤗᤧᤱᤅᤠᤛᤡᤀᤠᤱ ᤁᤧᤘᤕᤡ᤹ᤖᤥ॥

᥇᥏ ᤁᤖ ᤍᤠᤱᤒᤠᤸᤗᤧ ᤏᤡᤱᤘᤠ᤹ ᤆᤥᤃᤢᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤜᤠᤖᤠᤀᤣ ᤋᤠᤀᤠᤖ ᤐᤳᤋᤠᤖᤥ. ᤜᤧᤰᤁᤩᤠᤱ ᤂᤡᤏᤡ᤹ᤀᤥ ᤕᤶᤒᤠ ᤁᤧᤗᤧᤱᤛᤡᤱᤒᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤋᤠ᤹ᤔᤧᤈᤧᤱ ᤑᤠ᤹ᤀᤠᤱᤗᤰ ᤔᤧ᤺ᤴ. ᤁᤖ ᤂᤧᤱᤜᤠ᤹ᤖᤧ ᤀᤠᤰᤋᤱᤒᤠ ᤔᤢᤰᤛᤠᤶ ᤔᤧᤃᤳᤋᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴᤏᤠᤱ ᤏᤡᤱᤘᤠ᤹ ᤂᤥᤛᤢᤱᤗᤥ॥

᥈᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤱᤃ ᤋᤠ᤹ᤈᤧᤱ ᤐᤠ᤺ᤴᤜᤠ᤹ᤖᤧ ᤔᤧ᤺ᤴ. ᤁᤖ ᤔᤢᤰᤛᤠᤶᤔᤡᤸᤗᤧ ᤀᤥᤛᤣ᤺ᤴᤍᤠᤱ ᤆᤥᤃᤢ᤹ᤖᤥ॥

᥈᥇ ᤀᤠᤰᤂᤣ ᤆᤥᤃᤢᤱᤒᤠᤴ ᤂᤡᤏᤡ᤹ ᤛᤡᤖᤠ᤹ ᤌᤠᤱᤒᤣ᥅ ᤋᤧ᤺ᤶᤓᤢᤰᤏᤢ ᤂᤡᤏᤡ᤹ᤀᤥ ᤋᤠᤀᤠᤒᤠᤒᤡ ᤀᤡ ᤔᤡ᤺ᤶᤈᤡ ᤏᤢ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤔᤠᤱ ᤋᤠᤀᤠᤒᤠᤒᤡ᥅

ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤗ᤺ᤵᤔᤠᤍᤣ᤺ᤔᤠ

᥋

ᤂᤡᤏᤡ᤹ ᤗᤢᤶᤔᤥ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤐᤥ᤺ᤰᤂᤧᤀᤠᤱ ᤘᤠ᤹. ᤂᤡᤏᤡ᤹ᤀᤥ ᤗᤳᤇᤠ᤺ᤸᤗᤧ ᤀᤠᤒᤠᤅᤣ ᤁᤢᤶᤔᤠ ᤐᤠ᤺ᤰᤔᤠᤴ ᤔᤣ᤺ᤳ ᤁᤳᤋᤢᤀᤠᤱ ᤘᤠ᤹ᤔᤢ᥄ ᤜᤧᤰᤋᤱᤒᤠ ᤋᤠᤵᤑᤧ᤺ᤶᤒᤠ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤡᤱᤃ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤛᤢᤘᤠᤱᤗᤢᤶᤔᤥᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

᥈ ᤁᤖ ᤂᤡᤏᤡ᤹ᤃ ᤀᤠᤱᤍᤡᤱᤏᤧ ᤁᤧᤗ᤹ᤖᤡ᤹᥄ ᤂᤡᤏᤡ᤹ᤃ ᤔᤣᤖᤡᤱ ᤌᤰᤔᤠ ᤁᤧᤒᤥ᤺ᤱᤒᤠᤏᤧ ᤘᤕᤧ. ᤜᤧᤰᤁᤩᤠᤱ ᤜᤧᤰᤋᤱᤒᤠ ᤔᤏᤠᤴ ᤂᤡᤏᤡ᤹ ᤛᤣᤛᤣ ᤋᤱᤈᤢᤶᤗᤠᤶ ᤗ᤺ᤵᤔᤠᤍᤣᤔᤠ ᤁᤧᤒᤥ᤺ᤱᤒᤠ ᤘᤕᤧ॥

᥉ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤜᤥ᤺ᤵᤐᤠᤛᤠᤱ ᤀᤠᤏᤡᤱᤘᤠ᤹ᤀᤥᤃ ᤛᤥᤖᤡᤰᤁᤣ ᤘᤠ᤹ᤀᤠᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤏᤢ ᤛᤥᤖᤡᤰ ᤘᤠ᤹ᤀᤠᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤴ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤂᤠᤛᤧᤴ ᤗᤥ᤺ᤴᤍᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠᤖᤥ॥

᥊ ᤀᤠᤏᤡ᤹ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤥ ᤛᤣᤛᤣᤜᤢᤵᤗᤰᤁᤥ ᤂᤡᤏᤡ᤹ ᤁᤧᤈᤢᤵᤛᤡᤸᤗᤧ ᤂᤡᤏᤡ᤹ᤏᤢ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤀᤡᤴ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤢᤰᤛᤠᤶᤔᤡᤴᤏᤢ ᤘᤠ᤹ᤀᤡᤸᤗᤧ.

᥋ ᤂᤧᤴ ᤔᤏᤠᤴ ᤛᤣᤛᤣᤜᤢᤵᤗᤰᤗᤠᤶᤒᤠ ᤗ᤺ᤳᤋᤧᤶᤍᤣᤛᤧᤶᤔᤧ᤹ᤀᤠᤱ ᤔᤠᤑᤧᤴᤛᤠᤶᤔᤡᤴ ᤜᤢᤰᤛᤢᤵᤋᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤏᤠᤛᤡᤱᤃᤧᤴ ᤁᤢᤎᤰᤁᤡᤴa ᤔᤧᤰᤗ ᤜᤧᤰᤁᤩᤠᤱ ᤁᤢᤕᤠᤶᤛᤠᤶᤔᤡᤴ ᤍᤠᤱᤒᤠᤴ ᤏᤢᤱ ᤕᤢᤒᤠ ᤕᤧᤴᤏᤥ ᤋᤠᤱᤛᤧ᤺ᤵᤗᤖᤥ॥

᥌ ᤂᤡᤏᤡ᤹ ᤀᤠᤱᤍᤡᤱ ᤗ᤹ᤔᤠᤱᤃ ᤏᤢᤒᤠ ᤐᤠ᤺ᤴ ᤔᤧ᤺ᤴᤗᤥ॥ ᤂᤖᤧ᤺ᤱ ᤁᤧᤓᤱᤒᤠ ᤆᤩ᤹ᤛᤡᤰ ᤛᤡᤍᤠ᤹ᤀᤡᤸᤗᤧ ᤁᤧᤖᤧᤰ ᤑᤣ᤹ᤖᤢᤶᤔᤡᤴ ᤕᤢᤰᤋᤢᤒᤠ ᤁᤢᤀᤡᤛᤡ᤺ᤰ ᤆᤩ᤹ᤛᤡᤰ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤸᤗᤧ ᤁᤧᤖᤧᤰ ᤏᤢᤒᤠ ᤐᤠ᤺ᤴᤜᤠ᤹ ᤑᤧᤳᤗᤠ᤺ᤴᤍᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅

᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤛᤣᤛᤣᤒᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤂᤧᤴ ᤗᤠᤕᤥ ᤁᤧᤈᤥ᤺ᤰᤐᤠ ᤋᤠᤵᤑᤧ᤺ᤶᤒᤠ ᤔᤏᤠᤴb ᤂᤡᤏᤡ᤹ ᤗᤢᤶᤔᤥᤗᤠᤶ ᤗ᤺ᤳᤋᤧᤶᤍᤣᤛᤧᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤱᤃ ᤀᤠᤏᤡ᤹ ᤗᤠᤃᤡ ᤛᤡᤍᤢᤱᤈᤓᤠ ᤐᤥ᤺ᤰᤂᤧᤆᤢᤖᤧᤀᤠᤱ ᤘᤠ᤹ᤖᤥ. ᤂᤢᤏᤧ᤹ᤀᤣ ᤀᤠᤏᤡ᤹ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤔᤡᤸᤗᤧᤴ ᤔᤧᤸᤗᤢᤰᤛᤠᤖᤥ॥

᥎ ᤀᤠᤏᤡ᤹ᤃ ᤋᤃᤡᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤏᤢ ᤗᤠᤕᤥ ᤜᤧᤰᤋᤱᤒᤠ ᤂᤧ᤹ᤛᤢᤱ ᤁᤢᤎᤡᤶᤒᤠ ᤂᤖᤧ᤺ᤱᤅᤡᤸᤗᤧ ᤔᤧ᤺ᤴ. ᤁᤖ ᤛᤣᤛᤣᤒᤠ ᤏᤢ ᤛᤧᤰᤂᤠᤒᤠ ᤁᤢᤛᤱ ᤂᤖᤧ᤺ᤱᤅᤡᤸᤗᤧ ᤆᤥ᤺ᤰᤕᤢᤶᤓᤥ ᤋᤱᤏᤠᤶᤗᤧᤴ ᤛᤛᤠᤱᤛᤪᤥᤳ ᤆᤥᤃᤢᤶᤗᤥ॥

᥏ ᤋᤃᤡ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤏᤢ ᤛᤥᤖᤡᤰ ᤔᤧᤘᤕᤧᤶᤔᤡᤴᤏᤧ᤹ ᤗ᤹ᤖᤡᤰ ᤀᤡᤱᤃᤠ᤹ ᤛᤰᤀᤡᤱᤄᤱ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤅᤠᤱ ᤘᤕᤠᤱ॥

᥇᥆ ᤂᤧᤴ ᤑᤠ᤹ᤀᤡᤱᤃ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ. ᤂᤡ᤺ᤶᤕᤰᤐᤠ. ᤀᤡᤱᤗᤧᤰᤐᤠ. ᤏᤠᤘᤠᤀᤡᤳᤗᤠ ᤔᤠᤱᤃᤧᤄᤒᤠᤜᤠ᤹ᤏᤢ ᤔᤧᤘᤕᤧᤶᤔᤡᤴᤏᤧ᤹ ᤁᤧᤗ᤹ᤒᤠᤃ ᤔᤧ᤺ᤴᤗᤥ॥ ᤜᤧᤰᤁᤣ ᤁᤧᤈᤥᤃᤢᤶᤔᤡᤸᤗᤧᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶᤒᤠ ᤗ᤺ᤶᤔᤠ ᤐᤣ᤺ᤰᤔᤠ ᤁᤧᤒᤥ᤺ᤱᤒᤠ ᤘᤕᤧᤖᤥ॥

᥇᥇ ᤁᤖ ᤀᤠᤸᤗ ᤀᤡᤱᤃᤠ᤹ ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤛᤰᤀᤡᤱᤄᤱ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ. ᤀᤠᤳᤋᤡᤸᤗᤧ ᤀᤠᤒᤠᤅᤣ ᤏᤛᤠᤏᤡᤒᤠ ᤏᤢᤛᤠ᤹ᤀᤠ ᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥᤃᤢ᤹. ᤂᤡ᤺ᤶᤕᤰᤐᤠ ᤆᤥᤰ. ᤏᤠᤘᤠᤀᤡᤳᤗᤠᤜᤠ᤹ ᤛᤣᤘᤠ ᤆᤥᤃᤢ᤹. ᤔᤏᤠ ᤀᤡᤱᤍᤥ ᤔᤧᤳᤋᤢᤛᤡ᤹. ᤌᤡᤔᤛᤠᤱ ᤏᤢ ᤀᤡᤱᤗᤧᤰᤐᤠ ᤆᤥᤰ ᤜᤧᤰᤋᤱᤒᤠ ᤔᤏᤠ᤺ᤱᤃ ᤆᤢᤶ ᤔᤧᤗᤣ᤺ᤳᤋᤧᤶᤔᤡᤴᤏᤧ᤹ᤀᤥ॥ ᤜᤧᤰᤁᤩᤠᤱ ᤜᤧᤰᤋᤱᤒᤠ ᤔᤏᤠ᤺ᤴᤏᤢ ᤛᤥᤖᤡᤰ ᤆᤠᤀᤠᤱ ᤔᤧᤈᤧᤶᤔᤡᤴᤏᤧ᤹ᤀᤥ॥

᥇᥈ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤛᤣᤛᤣᤜᤢᤵᤗᤰᤐᤠ ᤗᤠ᤺ᤰᤁᤠᤳᤐᤠ ᤔᤏᤠᤜᤠ᤹ ᤂᤠᤛᤧᤴ ᤗᤥ᤺ᤶᤔᤠᤛᤡ ᤀᤡᤱᤃᤠ᤹ ᤀᤠᤗᤰᤐᤧᤴ ᤔᤧ᤺ᤴᤗᤥ. ᤁᤖ ᤛᤣᤛᤣᤜᤢᤵᤗᤰ ᤛᤡᤃᤠᤱᤒᤠ ᤔᤏᤠᤜᤠ᤹ ᤂᤠᤛᤧᤴ ᤗᤥ᤺ᤶᤔᤠᤃ ᤂᤡᤏᤡ᤹ ᤕᤠ᤺ᤶᤒᤰᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠ᤺ᤰᤁᤠᤳᤐᤠ ᤔᤏᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡ᤹ᤖᤥ. ᤁᤖ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ “ᤋᤠᤵᤑᤧ᤺ᤶᤒᤠ ᤗᤠᤕᤥ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ ᤂᤡᤏᤡ᤹ ᤗᤢᤶᤔᤥᤗᤠᤶ ᤗ᤺ᤳᤋᤧᤶᤍᤣᤛᤧᤶᤛᤡᤶᤔᤧ᤹ᤀᤥ॥”

a 

᥋:᥋ ᤗᤠᤕᤥᤒᤠ ᤏᤥᤛᤪᤱ ᤑᤠ᤹ᤀᤠᤱᤅᤠᤱ ᤁᤢᤛᤡᤱ ᤏᤡ᤺ᤳᤋᤧᤳᤗᤥ॥

b 

᥋:᥍ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤋᤃᤡᤒᤠ ᤂᤧ᤹ᤛᤢᤱᤅᤡᤴ ᤗ᤺ᤳᤋᤧᤶᤍᤣ᤺ᤛᤧᤶᤔᤧ᤹ᤀᤥ” ᤐᤥᤱᤗᤥ॥

ᤏᤛᤠᤏᤡᤒᤠᤗᤢᤶᤔᤥᤒᤠ ᤋᤢ᤺ᤴᤍᤣ᤹

᥌

ᤂᤡᤏᤡ᤹ᤀᤥ ᤌᤡᤰᤐᤠᤖᤧ ᤘᤣ᤹ ᤏᤛᤠᤏᤡᤒᤠᤴᤏᤢ ᤂᤧᤔᤠ᤹ ᤑᤥ᤺ᤰᤂᤢᤀᤠᤱ ᤘᤠ᤹ᤏᤧ ᤑᤠ᤹ᤃᤪ ᤂᤡᤏᤡ᤹ ᤂᤠᤛᤧᤴ ᤗᤥ᤺ᤴᤇᤧ ᤂᤪᤡᤛ᤻ᤋᤖᤧ ᤛᤣᤛᤣ ᤁᤢᤕᤠᤵᤔᤡᤜᤠ᤹ᤖᤥ ᤐᤣ᤺ᤰᤔᤠᤸᤗᤧ ᤁᤢᤗᤧᤰᤘᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤂᤠᤛᤧᤴᤗᤥ᤺ᤶᤒᤠᤸᤗᤥ ᤀᤠᤰᤂᤣᤀᤠᤱ ᤐᤣ᤺ᤰᤔᤠ ᤁᤧᤀᤠ᤺ᤴᤏᤠᤛᤡᤒᤠᤒᤣ᥅

᥈ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤛᤣᤛᤣ ᤕᤠᤵᤔᤡᤜᤠ᤹ᤖᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤂᤠᤛᤧᤴ ᤔᤧᤗᤥ᤺ᤴᤍᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤁᤧᤘᤕᤡ᤹ᤒᤡ᥅ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤂᤠᤛᤧᤴᤏᤡᤴ ᤂᤡᤏᤡ᤹ᤀᤣ ᤗᤥ᤺ᤶᤔᤠ ᤐᤥ᤺ᤱᤏᤧ ᤑᤠ᤹ᤃᤪ ᤀᤰᤋᤱᤒᤠ ᤆᤢᤈᤢᤰᤛᤠ ᤐᤠ᤺ᤴᤜᤠ᤹ᤖᤧᤴ ᤂᤠᤛᤧᤴ ᤗᤥ᤺ᤶᤔᤠ ᤁᤧᤴᤇᤢᤰᤋᤢᤶᤔᤡᤶᤒᤡ᥅

᥉ ᤔᤠᤱᤗᤠᤀᤡᤱᤒᤠᤜᤠ᤹ ᤀᤠᤏᤡ᤹ ᤂᤠᤛᤧᤴ ᤀᤠᤗᤥ᤺ᤴᤍᤢᤶᤛᤡᤶ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡ᤹ᤒᤡ᥅ ᤜᤧᤰᤁᤣ᤺ᤸᤗᤧ ᤁᤴ ᤜᤡᤱᤔᤴᤏᤥ ᤌᤡᤰᤕᤠ᤺ᤴᤎᤰᤐᤠ ᤐᤠ᤺ᤴᤜᤠ᤹ᤃ ᤕᤶᤒᤠ ᤔᤧ᤺ᤴᤗᤥ᥄

᥊ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ ᤂᤠᤛᤧᤴ ᤗᤥ᤺ᤴᤇᤧ ᤛᤣᤛᤣᤜᤢᤵᤗᤰᤁᤡᤸᤗᤧ ᤀᤡᤱᤎᤠ᤺ᤱ ᤔᤧᤒᤡᤖᤢᤴᤇᤡᤶᤒᤠ ᤂᤠᤛᤧᤴᤗᤥ᤺ᤶᤒᤠᤜᤠ᤹ᤖᤥ ᤀᤠᤰᤂᤣᤀᤠᤱ ᤁᤧᤒᤡᤃᤡᤒᤠᤒᤣ᥅

᥋ ᤁᤱᤃ ᤂᤡᤏᤡ᤹ ᤛᤡᤖᤡᤱᤔᤔᤥ ᤁᤧᤎᤩᤧ᤹ᤀᤡᤖ ᤑᤠ᤹ᤀᤠᤱ ᤐᤠ᤺ᤳᤋᤢᤱᤒᤠᤖᤥ॥ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤀᤥ ᤂᤧᤔᤠ᤹ ᤐᤥ᤺ᤰᤁᤡᤸᤗᤧ ᤂᤡᤏᤡ᤹ ᤗᤢᤶᤔᤥ ᤗᤳᤌᤡᤰᤁᤠᤱ ᤏᤠᤍᤱ ᤆᤥ᤺ᤰᤔᤠ ᤁᤧᤛᤢᤰᤐᤠ ᤛᤡᤰᤁᤢᤶᤛᤠᤒᤠ ᤔᤏᤠ ᤜᤥ᤺ᤵᤐᤡ᥅

᥌ ᤁᤖ ᤗᤳᤇᤠ ᤏᤛᤠᤏᤡᤒᤠ ᤏᤢᤛᤠ᤹ᤀᤡᤴ ᤘᤣ᤹ᤛ᤻ᤔᤠ ᤏᤛᤠᤏᤡᤒᤠ ᤏᤢᤛᤠ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤰᤂᤣᤗ᤹ᤖᤡᤰ ᤋᤢ᤺ᤴᤍᤣ᤹ ᤏᤠ᤺ᤳᤇᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤜᤠ᤹ᤖᤧ ᤂᤢᤏᤡ᤹ ᤂᤠᤛᤧᤴᤜᤡᤶᤔᤥ ᤐᤣ᤺ᤰᤐᤠᤒᤣ᥅

᥍ ᤂᤡᤏᤡ᤹ ᤗᤢᤶᤔᤥ ᤋᤢ᤺ᤴᤍᤣ᤹ᤜᤠ᤹ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤛᤠᤏᤡᤒᤠ ᤜᤡᤱᤔᤴᤏᤥ ᤜᤠᤖᤡ ᤁᤧᤍᤩᤧ᤹ᤀᤡᤒᤠ ᤐᤠ᤺ᤴᤏᤡᤴ ᤌᤠ᤺ᤵᤗᤥ॥ ᤐᤖᤢᤔᤠᤸᤗᤧ ᤌᤣᤀᤠᤱ ᤏᤡᤱᤄᤢᤶᤔᤥ ᤔᤧᤴᤎᤠᤔᤠᤒᤣ᥅ ᤌᤣᤀᤠᤱ ᤀᤡᤱᤗᤧᤰᤁᤥ ᤔᤧᤴᤎᤠᤔᤠᤒᤣ᥅

᥎ ᤁᤖ ᤂᤡᤏᤡ᤹ ᤀᤠᤒᤠᤅᤣ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤏᤡᤱᤄᤢᤶ ᤏᤢ ᤀᤡᤱᤗᤧᤰ ᤁᤧᤔᤧᤳᤋᤢᤶᤛᤡᤶᤗᤥ॥

᥏ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤗᤠᤄᤥ ᤔᤧᤱᤄᤥᤛᤢᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡ᤹ᤒᤡ᥅ ᤀᤡᤱᤗᤧᤰᤁᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹. ᤏᤠᤘᤠᤀᤡᤳᤗᤠ ᤔᤠᤱᤃᤧᤄᤒᤠᤜᤠ᤹. ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤈᤥ᤺ᤰᤔᤠᤜᤠ᤹. ᤁᤧᤳᤏᤡᤒᤠ ᤁᤧᤳᤏᤡᤔᤠᤜᤠ᤹. ᤔᤧᤴᤇᤢᤔᤠ᤹ ᤔᤧᤴᤇᤢᤔᤠ᤹ᤀᤡᤴᤏᤢ ᤜᤧᤰᤁᤩᤠᤱ ᤕᤧᤶᤒᤡᤳᤇᤠ᤹ ᤕᤧᤶᤒᤡᤳᤇᤠ᤹ᤀᤡᤴᤏᤢ ᤆᤠᤃᤧᤖᤠᤶᤒᤠᤜᤠ᤹.

᥇᥆ ᤁᤧᤄᤢ᤺ᤵᤐᤠᤜᤠ᤹. ᤂᤡ᤺ᤶᤕᤰᤐᤠᤜᤠ᤹. ᤌᤡ᤺ᤔᤛᤠᤱᤜᤠ᤹. ᤆᤠ᤺ᤳᤌᤡ ᤁᤧᤍᤣᤒᤠ ᤏᤢ ᤑᤥᤋᤩᤠᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤗᤠᤄᤥ ᤔᤧᤱᤄᤥᤛᤢᤴᤗᤥ॥

᥇᥇ ᤂᤡᤏᤡ᤹ᤀᤠᤱ ᤁᤢᤓᤠᤃ ᤒᤠ ᤀᤰᤋᤱᤒᤠ ᤁᤧᤘᤕᤡ. ᤁᤖ ᤘᤠᤃᤧᤶᤜᤵᤋᤡ. ᤛᤣᤛᤣ ᤁᤧᤒᤥ᤺ᤰᤂᤡ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤔᤠᤱᤗᤠᤶᤒᤠ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤁᤧᤒᤥ᤺ᤰᤂᤡᤖᤥ॥

ᤏᤠᤛᤡᤱᤃᤧᤴ ᤌᤰᤁᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤐᤡᤔᤠ

᥇᥈ ᤁᤢᤓᤠᤖᤧ ᤔᤧᤒᤠ᤺ᤳᤋᤢ᤹. “ᤀᤡᤱᤃᤠ᤹ ᤁᤠᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤂᤥᤛᤢᤱ.” ᤁᤖ ᤁᤠᤰ ᤐᤠ᤺ᤴᤜᤠ᤹ ᤀᤠᤏᤡ᤹ ᤗᤠᤃᤡ ᤀᤡᤱᤎᤠ᤺ᤱᤒᤠ ᤔᤧᤈᤥ᤺ᤰᤏᤧᤴᤗᤥ॥ “ᤁᤠᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤂᤥᤛᤢᤱ.” ᤁᤖ ᤀᤡᤱᤃᤠ᤹ ᤀᤠᤳᤋᤡᤴ ᤐᤠ᤺ᤴᤏᤡᤸᤗᤧᤴᤏᤠᤱ ᤕᤥ᤺ᤰᤐᤠ ᤔᤧᤒᤥ᤺ᤱᤅᤠᤴᤗᤥ॥

᥇᥉ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢ. “ᤁᤢᤈᤠ᤺ᤱᤃ ᤛᤠᤵᤐᤥ᤺ᤰᤐᤠᤸᤗᤧ ᤁᤢᤗᤠᤃᤡᤖᤥ. ᤜᤧᤰᤁᤩᤠᤱ ᤛᤠᤐᤥ᤺ᤰᤐᤧᤴ ᤁᤢᤈᤠ᤺ᤸᤗᤧ ᤗᤠᤃᤡᤖᤥ॥” ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤏᤧᤵᤔᤠᤱ ᤔᤧᤰᤂᤢᤛᤡ᤹ᤖᤥ॥ ᤏᤠᤛᤡᤱᤃᤧᤴ ᤌᤰᤁᤡᤱᤃ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤡᤸᤗᤧ ᤗᤠᤃᤡ ᤔᤧ᤺ᤴᤗᤥ. ᤁᤖ ᤍᤠᤱᤒᤠᤸᤗᤧ ᤁᤢᤗᤠᤃᤡᤖᤥ॥ ᤜᤧᤰᤁᤩᤠᤱ ᤏᤠᤛᤡᤱᤃᤧᤴ ᤌᤰᤁᤡᤸᤗᤧ ᤁᤢᤗᤠᤃᤡ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤍᤠᤱᤒᤠᤸᤗᤧ ᤜᤡᤛᤢ ᤋᤱᤄᤢᤖᤥ॥

᥇᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤍᤠᤱᤒᤠᤴ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴᤏᤠᤱ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢ᤹ᤖᤥ॥

᥇᥋ ᤂᤡᤏᤡ᤹ ᤌᤰᤁᤡᤱᤃ ᤂᤪᤡᤛ᤻ᤋᤖᤧ ᤁᤢᤕᤠᤶᤗᤰ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡ᤹ᤒᤡ᥅ ᤜᤧᤰᤁᤣ᤺ᤸᤗᤧ ᤂᤪᤡᤛ᤻ᤋᤖᤧ ᤁᤢᤕᤠᤶᤗᤰᤁᤡᤴ ᤋᤣ᤹ᤖᤢᤱᤅᤠᤱ ᤁᤧᤳᤏᤡᤔᤠᤴᤏᤢ ᤁᤠᤶᤛᤢᤱᤒᤠᤒᤡ᥅ ᤀᤠᤵᤑᤠᤸᤗᤧᤀᤠᤱ ᤔᤧᤏᤢ᤹ᤏᤧᤴᤗᤥ᥄

᥇᥌ ᤀᤠᤳᤋᤡᤴ ᤔᤏᤠᤴ ᤁᤧᤳᤏᤡᤔᤠᤴᤏᤢ ᤋᤱ. ᤂᤧᤴᤏᤢᤀᤣ ᤗᤳᤇᤠ ᤌᤰ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡ᤹ᤒᤡ᥅ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤗᤳᤇᤠ ᤌᤰ ᤐᤥ᤺ᤱᤛᤡ᤹ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳᤗᤥ॥

᥇᥍ ᤁᤖ ᤀᤠᤳᤋᤡᤴ ᤍᤠᤱᤒᤠᤴᤏᤢ ᤁᤠᤶ. ᤂᤧᤴ ᤂᤢᤏᤧ᤹ᤏᤢᤀᤣ ᤕᤠᤶᤛᤠᤶᤔᤥᤀᤠᤱ ᤗᤳᤇᤠ ᤐᤥᤱᤗᤥ॥

᥇᥎ ᤆᤠᤖᤠᤶᤔᤥᤗᤠᤶ ᤔᤠ᤺ᤱᤄᤠ ᤘᤕᤧᤶᤔᤧ᤹ᤀᤥ॥ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤠᤰ ᤘᤣ᤹ ᤗᤠᤕᤥᤜᤠ᤹ ᤏᤠᤛᤡᤱᤃᤧᤴ ᤁᤢᤎᤰᤗᤠᤶᤒᤠ ᤗᤠ᤺ᤰᤁᤠᤳ ᤆᤥᤃᤢ᤹. ᤁᤖ ᤆᤠᤖᤠᤶᤔᤠ ᤗᤠᤕᤥ᤺ᤱᤃ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤁᤢᤎᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤆᤥᤃᤢ᤹ᤖᤥ॥

᥇᥏ ᤂᤡᤏᤡ᤹ ᤌᤰᤁᤡᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤜᤡᤶ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡ᤹ᤒᤡ᥅ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤛᤣᤛᤣᤔᤠᤱᤅᤡᤴ ᤂᤡᤏᤡ᤹ ᤛᤡᤃᤠᤱ ᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤌᤰᤁᤡᤴ ᤀᤠᤒᤠᤅᤣ ᤂᤡᤏᤡ᤹ᤀᤡᤴ ᤔᤧ᤺ᤴᤗᤥ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤡᤰ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤂᤡᤏᤡ᤹ ᤁᤧᤎᤧ᤹ᤖᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤠᤛᤡᤱᤃᤧᤴ ᤌᤰᤁᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥

ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ

᥍

ᤀᤠᤸᤗ ᤂᤡᤏᤡ᤹ ᤁᤧᤛᤠᤵᤋᤢᤶᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤀᤡᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱᤗᤥ- ᤕᤧᤶᤒᤡᤳᤇᤠ᤹ᤀᤡᤸᤗᤧ ᤔᤣ᤺ᤰᤂᤡᤶ ᤔᤧᤈᤥᤃᤢᤴᤏᤡᤸᤗᤧᤀᤣ ᤏᤢᤒᤠ ᤐᤥᤱᤗᤥ॥

᥈ ᤁᤖ ᤆᤠᤖᤠᤶᤔᤠ ᤕᤠ᤺ᤶᤒᤰᤁᤡᤴ ᤛᤠ᤹ᤖᤡᤰ ᤐᤥ᤺ᤱᤒᤠᤸᤗᤧ ᤆᤥᤃᤢᤸᤗᤧ ᤔᤏᤠ᤺ᤸᤗᤧ ᤀᤠᤒᤠᤅᤣ ᤔᤣᤗᤡᤱᤃᤧᤴ ᤔᤣ᤺ᤳ ᤁᤳᤋᤢᤏᤡᤖᤥ ᤜᤧᤰᤁᤩᤠᤱ ᤔᤧᤴᤇᤢᤔᤠ᤹ᤀᤡᤸᤗᤧᤀᤠᤱ ᤀᤠᤒᤠᤅᤣ ᤀᤡᤳᤌᤢᤱᤃᤧᤴ ᤕᤧᤶᤒᤠ᤹ ᤁᤳᤋᤢᤏᤡᤖᤥ॥

᥉ ᤜᤧᤰᤁᤩᤠᤱ ᤕᤧᤶᤒᤠ᤹ᤀᤡᤴ ᤀᤠᤒᤠᤅᤣ ᤁᤢᤔᤣ᤺ᤳᤋᤡᤴᤏᤢ ᤀᤡᤶᤔᤠ ᤐᤥ᤺ᤱ. ᤜᤧᤰᤁᤣᤗ᤹ᤖᤡᤰᤁᤣ ᤔᤣ᤺ᤳᤋᤡᤴᤏᤠᤱ ᤀᤠᤒᤠᤅᤣ ᤁᤢᤕᤧᤶᤒᤠ᤹ᤀᤡᤴᤏᤢ ᤀᤡᤶᤔᤠ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤔᤣ᤺ᤰᤂᤡᤶᤗᤧᤴ ᤗᤰᤐᤧᤴᤏᤥ ᤔᤧᤴᤀᤳᤇᤡᤱᤅᤣ ᤆᤥ᤺ᤰᤔᤠ ᤐᤥᤱᤗᤥ॥

᥊ ᤔᤣ᤺ᤳᤋᤡᤸᤗᤧ ᤁᤢᤎᤰ ᤛᤶᤍᤠᤱ ᤀᤠᤒᤠᤅᤣ ᤕᤢᤰ ᤔᤧᤃᤳᤋᤢᤴ ᤁᤖ ᤁᤢᤕᤧᤶᤒᤠ᤺ᤸᤗᤧ ᤁᤳᤋᤢ᤹ᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤕᤧᤶᤒᤠ᤺ᤸᤗᤧᤀᤠᤱ ᤁᤢᤎᤰ ᤛᤶᤍᤠᤱ ᤀᤠᤒᤠᤅᤣ ᤕᤢᤰ ᤔᤧᤃᤳᤋᤢᤴ ᤁᤖ ᤁᤢᤔᤣ᤺ᤳᤋᤡᤸᤗᤧ ᤁᤳᤋᤢ᤹ᤖᤥ॥

᥋ ᤔᤣ᤺ᤳ ᤕᤧᤶᤒᤠ᤹ᤃ ᤔᤧᤴᤏᤠ᤹ᤛᤡᤱᤅᤣ ᤔᤧᤴᤀᤳᤇᤡᤱᤅᤣ ᤛᤥᤖᤡᤰ ᤀᤡᤶᤔᤠ ᤐᤥᤱᤗᤥ॥ ᤋᤢᤘᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤁᤢᤓᤠ ᤕᤧᤶᤗᤧ ᤗᤠᤃᤡᤖᤰ ᤏᤡᤱᤘᤠ᤹ ᤋᤱᤔᤠᤀᤠᤱ ᤘᤣ᤹ ᤘᤠ᤹ᤔᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤕᤠᤶᤔᤥ ᤂᤡᤏᤡ᤹ᤃ ᤛᤥᤖᤡᤰ ᤘᤕᤧᤶᤔᤧ᤹ᤀᤥ ᤔᤧ᤺ᤴᤏᤧ ᤑᤠ᤹ᤃᤪ ᤕᤠᤶᤌᤰᤏᤡᤱᤘᤠ᤹ ᤌᤶᤔᤠ ᤔᤧᤴᤇᤢᤰᤔᤏᤠ ᤏᤡᤱᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤔᤠᤑᤧᤴᤛᤠᤶᤔᤡᤸᤗᤧ ᤗᤠᤕᤥ ᤆᤥ᤺ᤰᤔᤠ ᤁᤧᤒᤠᤱᤄᤡ᤹ᤖᤥ॥

᥌ ᤁᤱᤃ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰᤁ ᤔᤧ᤺ᤴ. ᤁᤖ ᤜᤧᤰᤁᤣ ᤆᤥ᤺ᤰᤔᤠ ᤛᤢᤈᤠ ᤐᤡᤏᤡᤱᤒᤠᤖᤥ॥

᥍ ᤁᤠᤰ ᤔᤏᤠᤜᤠ᤹ᤖᤧ ᤀᤡᤱᤃᤠ᤹ ᤁᤢᤀᤡᤛᤡ᤺ᤰ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤔᤧᤘᤠ᤹ᤏᤡ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤁᤖ ᤁᤠᤰ ᤔᤏᤠᤜᤠ᤹ᤖᤧᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤠᤱ ᤘᤠ᤹ᤔᤠ ᤀᤡᤃᤪ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤘᤠ᤹ᤔᤠ ᤐᤷᤎᤠ᤺ᤶ ᤔᤧᤄᤥᤛᤢᤀᤠᤱ ᤘᤠ᤹ᤖᤥ॥

᥎ ᤀᤠᤸᤗ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤒᤠᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ ᤀᤰᤂᤣ ᤔᤧᤳᤋᤢᤱᤛᤡᤱᤗᤥ- ᤂᤧᤱᤜᤠ᤹ᤃ ᤀᤡᤱᤃᤠ᤹ ᤁᤢᤀᤡᤛᤡ᤺ᤰᤁᤣ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤔᤧᤘᤠ᤹ᤀᤡᤸᤗᤧ ᤏᤢᤒᤠ ᤐᤥᤱᤗᤥ॥

᥏ ᤁᤖ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤕᤠᤶᤛᤥ᤺ᤵᤔᤠᤴ ᤕᤢᤰᤔᤠ ᤔᤧᤴᤇᤢᤰᤋᤢᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤔᤣ᤺ᤰᤂᤡᤶ ᤔᤧᤈᤥᤃᤢᤖᤀᤣ ᤐᤥ᤺ᤱ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤆᤠᤖᤠᤶᤔᤠ ᤏᤡᤱᤘᤠ᤹ᤀᤡᤸᤗᤧ ᤕᤧ᤺ᤱᤛᤡᤱᤔᤠᤖ ᤘᤠ᤹ᤔᤠᤏᤢ᤺ᤸᤗᤧ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤏᤢᤒᤠ ᤐᤥᤱᤗᤥ॥

᥇᥆ ᤀᤠᤸᤗ ᤔᤣ᤺ᤰᤂᤡᤶ ᤁᤧᤈᤥ᤺ᤰᤐᤠᤜᤠ᤹ᤃ ᤀᤡᤱᤃᤠ᤹ ᤀᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤱᤛᤡᤱᤗᤥ (ᤀᤡᤱᤃᤠ᤹ᤃ ᤔᤧ᤺ᤴ. ᤁᤖ ᤍᤠᤱᤒᤠᤸᤗᤧᤖᤥ) ᤔᤣᤗᤡᤱᤃᤧᤴ ᤔᤣ᤺ᤳᤋᤡᤴ ᤀᤡᤳᤌᤢᤱᤃᤧᤴ ᤁᤢᤕᤧᤶᤒᤠ᤺ᤴᤏᤢ ᤛᤧᤶᤔᤠᤀᤠᤱ ᤘᤠ᤹ᤔᤠ ᤔᤧᤏᤢ᤹ᤏᤧᤴᤗᤥ॥

᥇᥇ ᤁᤖ ᤂᤧᤴ ᤘᤣ᤹ ᤛᤧᤴᤏᤠᤱ ᤘᤠ᤹ᤏᤧ ᤑᤠ᤹ᤃᤪ ᤜᤠᤖᤠ᤹ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤘᤠ᤹ᤏᤡᤖᤥ. ᤔᤧ᤺ᤴᤏᤧ ᤑᤠ᤹ᤃᤪ ᤀᤡᤳᤌᤢᤱᤃᤧᤴ ᤁᤢᤕᤧᤶᤒᤠ᤺ᤴᤏᤢ ᤏᤠᤍᤱ ᤆᤥ᤺ᤰᤔᤠ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤳᤌᤢᤱᤃᤧᤴ ᤕᤧᤶᤒᤠ᤺ᤸᤗᤧᤀᤠᤱ ᤔᤣᤗᤡᤱᤃᤧᤴ ᤁᤢᤔᤣ᤺ᤳᤋᤡᤴ ᤔᤧᤏᤠ᤹ᤖᤢᤴᤗᤖᤥ॥

᥇᥈ ᤀᤠᤸᤗ ᤂᤡᤏᤡ᤹ ᤘᤣ᤹ᤜᤠ᤹ ᤀᤰᤂᤣ ᤔᤧᤳᤏᤡᤱᤗᤥ (ᤁᤱᤃ ᤀᤡᤱᤃᤠ᤹ ᤀᤠᤒᤠ᤺ᤴᤗᤥ. ᤍᤠᤱᤒᤠᤸᤗᤧᤴ ᤔᤧ᤺ᤴᤗᤥ) ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤢᤛᤠ᤹ᤀᤡᤸᤗᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤔᤠ ᤔᤣᤗᤡᤱᤃᤧᤴ ᤔᤣ᤺ᤳ ᤁᤳᤋᤢ᤹ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤧᤶᤒᤠ᤹ᤀᤡᤴᤏᤢᤀᤣ ᤘᤠ᤹ᤔᤠ ᤏᤡᤱᤘᤠ᤹ ᤆᤥᤃᤢ᤹ᤏᤧ ᤑᤠ᤹ᤃᤪ. ᤂᤧᤴ ᤏᤠ᤹ᤔᤠ ᤔᤧᤏᤢ᤹ᤏᤧᤴᤗᤥ॥

᥇᥉ ᤜᤧᤰᤁᤣᤗ᤹ᤖᤡᤰᤁᤣ ᤏᤛᤠ᤺ᤴ ᤁᤧᤈᤥ᤺ᤰᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤕᤧᤶᤒᤠ᤹ ᤁᤳᤋᤢ᤹ ᤜᤧᤰᤁᤩᤠᤱ ᤂᤧᤴ ᤁᤢᤔᤣ᤺ᤳᤋᤡᤴᤏᤢᤀᤣ ᤘᤠ᤹ᤔᤠ ᤏᤡᤱᤘᤠ᤹ ᤆᤥᤃᤢ᤹ᤏᤧ ᤑᤠ᤹ᤃᤪ. ᤂᤧᤸᤗᤧᤀᤠᤱ ᤁᤢᤕᤧᤶᤒᤠ᤹ᤀᤡᤴ ᤗᤠᤵᤑᤢᤔᤠ ᤔᤧᤏᤢ᤹ᤏᤧᤴᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤀᤡᤳᤌᤢᤱᤃᤧᤴ ᤕᤧᤶᤒᤠ᤹ᤀᤡᤴ ᤏᤛᤠ᤺ᤴ ᤁᤧᤈᤥ᤺ᤰᤔᤠ ᤔᤣᤗᤡᤱᤃᤧᤴ ᤔᤣ᤺ᤳᤋᤡᤴᤏᤢ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤧᤴ ᤛᤣᤛᤣ ᤆᤥ᤺ᤰᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤀᤡᤳᤌᤢᤱᤃᤧᤴ ᤕᤧᤶᤒᤠ᤺ᤴᤏᤢ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤔᤠ ᤔᤣᤗᤡᤱᤃᤧᤴ ᤔᤣ᤺ᤳᤋᤡᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤛᤣᤛᤣ ᤆᤥ᤺ᤰᤗᤥ॥ ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠᤜᤠ᤹ ᤀᤠᤛᤢᤳᤌᤥ ᤔᤧᤒᤥ᤺ᤱᤒᤠ ᤘᤕᤧ. ᤁᤖ ᤜᤧᤰᤁᤣ ᤔᤧᤶᤒᤥ᤺ᤱᤏᤧᤴᤗᤥ. ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤛᤣᤛᤣ ᤔᤧᤈᤥ᤺ᤰᤗᤥ॥

᥇᥋ ᤜᤧᤰᤁᤣᤛᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤔᤠ ᤔᤣᤗᤡᤱᤃᤧᤴ ᤔᤣ᤺ᤳᤋᤡᤸᤗᤧ ᤀᤡᤃᤪ ᤀᤡᤳᤌᤢᤱᤃᤧᤴ ᤕᤧᤶᤒᤠ᤹ᤀᤡᤸᤗᤧ ᤛᤧᤶᤔᤠᤀᤠᤱ ᤐᤣ᤺ᤰᤔᤠᤀᤣ ᤏᤡᤱᤘᤠ᤹ ᤆᤥᤃᤢ᤹ᤏᤧ ᤑᤠ᤹ᤃᤪ ᤜᤠᤖᤠ᤹ ᤐᤣ᤺ᤰᤏᤡᤖᤥ॥ ᤀᤰᤋᤱᤒᤠ ᤕᤠᤰᤏᤠᤶᤔᤥ ᤏᤛᤠ᤺ᤴ ᤁᤧᤈᤥ᤺ᤰᤔᤠ ᤔᤣ᤺ᤳ ᤀᤡᤃᤪ ᤕᤧᤶᤒᤠ᤹ ᤀᤠᤳᤋᤡᤴᤏᤠᤱ ᤀᤡᤓᤢᤳᤋᤥ ᤔᤧᤴᤘᤠ᤹ᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤛᤏᤠᤖᤢᤱᤅᤥ ᤘᤠ᤹ᤛᤧᤏᤧ ᤀᤠᤀᤢ᤺ᤳᤋᤧᤀᤠᤱ ᤀᤠᤘᤠ᤹ᤖᤥ॥

᥇᥌ ᤏᤛᤠ᤺ᤴ ᤁᤧᤈᤥ᤺ᤰᤔᤠ ᤔᤣ᤺ᤳᤜᤠ᤹ᤖᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤂᤡᤏᤡ᤹ ᤕᤧᤶᤒᤠᤜᤠ᤹ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤍᤠᤒᤡ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤕᤧᤶᤒᤠᤜᤠ᤹ᤖᤧᤀᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤔᤠ ᤂᤡᤏᤡ᤹ ᤔᤣ᤺ᤳᤜᤠ᤹ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤍᤠᤒᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤘᤠ᤹ᤔᤠ

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤀᤢ᤺ᤳᤋᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤧᤘᤕᤧ. ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤍᤠᤱᤒᤠᤸᤗᤧ ᤛᤣ᤺ᤰᤕᤢᤰ ᤁᤧᤈᤥᤃᤧᤒᤠᤀᤥ ᤁᤧᤘᤠ᤹ᤖ ᤐᤥᤱᤗᤥ॥ ᤁᤠᤰ ᤛᤣᤛᤣᤜᤢᤵᤗᤰᤁᤥ ᤒᤠ ᤁᤴᤏᤣ ᤀᤡᤱᤃᤠ᤹ ᤀᤠᤈᤥ᤺ᤰᤌᤡᤶᤗᤥ॥

᥇᥎ ᤜᤧᤰᤁᤣᤛᤠᤱ ᤜᤷᤍᤥ ᤁᤧᤜᤧᤰᤐᤠᤸᤗᤧ ᤏᤛᤠ᤺ᤴ ᤆᤥᤃᤢᤏᤧ ᤑᤠ᤹ᤃᤪ. ᤂᤧᤴ ᤜᤷᤍᤥ ᤔᤧᤴᤜᤧᤰᤔᤏᤠ ᤁᤢᤀᤡᤛᤡ᤺ᤰ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤜᤧᤰᤁᤩᤠᤱ ᤜᤷᤍᤥ ᤔᤧᤴᤜᤧᤰᤔᤏᤠᤒᤠᤸᤗᤧ ᤏᤛᤠ᤺ᤴ ᤆᤥᤃᤢᤏᤧ ᤑᤠ᤹ᤃᤪ. ᤂᤧᤸᤗᤧ ᤜᤷᤍᤥ ᤜᤧᤰᤔᤠ ᤔᤧᤒᤥ᤺ᤱᤏᤧᤸᤗᤥ॥

᥇᥏ ᤜᤷᤍᤥ ᤜᤧᤰᤔᤠᤴa ᤏᤢ ᤔᤧᤴᤜᤧᤰᤔᤠᤱᤃ ᤕᤶᤒᤠ ᤐᤠ᤺ᤴ ᤔᤧ᤺ᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤐᤥᤱᤔᤠᤀᤣ ᤁᤧᤕᤧᤰᤐᤠ ᤐᤠ᤺ᤴᤗᤥ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤴ ᤀᤢ᤺ᤳᤋᤢᤸᤗᤧ ᤂᤧᤴ ᤀᤠᤰᤋᤱᤒᤠ ᤕᤠᤰᤏᤠᤶᤔᤥ ᤘᤕᤧ ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤴ ᤘᤠ᤹ᤖ ᤐᤥᤱᤗᤥ॥

᥈᥇ ᤍᤠᤱᤒᤠᤸᤗᤧ ᤂᤧᤏᤧ᤹ ᤁᤧᤀᤢ᤺ᤳᤋᤧᤸᤗᤧ ᤕᤥ᤺ᤰb ᤁᤧᤘᤕᤧᤒᤡ᥅ ᤜᤧᤰᤁᤣᤏᤧ ᤑᤠ᤹ᤃᤪ ᤏᤡᤱᤛᤠᤶᤔᤥ ᤔᤧᤎᤩᤧᤴᤏᤧ᤹ᤀᤥ. ᤁᤖ ᤁᤧᤛᤢᤰᤋᤢᤏᤧ ᤑᤠ᤹ᤃᤪ ᤆᤥ᤺ᤰᤕᤢᤶᤓᤥᤒᤠ ᤐᤥᤱᤔᤠ ᤋᤶᤛᤡᤴ ᤆᤥᤃᤧ᤹ᤀᤥ॥

᥈᥈ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤀᤢ᤺ᤳᤋᤢᤸᤗᤧ ᤕᤥ᤺ᤰ ᤁᤧᤘᤠ᤹ᤒᤠ ᤔᤏᤠᤴ ᤍᤠᤱᤒᤠᤸᤗᤧ ᤆᤥ᤺ᤰᤕᤢᤶᤓᤥᤒᤠ ᤁᤢᤔᤏᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤍᤠᤱᤒᤠᤸᤗᤧ ᤀᤢ᤺ᤳᤋᤢᤸᤗᤧ ᤆᤥ᤺ᤰᤕᤢᤶᤓᤥᤀᤥ ᤁᤧᤘᤠ᤹ᤒᤠ ᤔᤏᤠ᤺ᤱᤃ ᤂᤪᤡᤛ᤻ᤋᤖᤧ ᤁᤢᤕᤥ᤺ᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤖᤡᤰ ᤁᤢᤔᤧᤸᤗᤢᤱ ᤜᤢᤅᤢᤀᤠᤱ ᤂᤡᤏᤡ᤹ ᤁᤧᤎᤧ᤹ᤖᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤔᤧᤴᤇᤠᤶ ᤕᤥ᤺ᤰ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹ᤀᤥ॥

᥈᥊ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤔᤏᤠᤴ ᤀᤢ᤺ᤳᤋᤧᤸᤗᤧ ᤂᤧᤴ ᤀᤠᤰᤋᤱᤒᤠ ᤕᤠᤰᤏᤠᤶᤔᤥ ᤘᤕᤧ. ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤘᤠ᤹ᤖ ᤐᤥᤱᤗᤥ॥

ᤔᤣ᤺ᤰᤂᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤣ᤺ᤴᤍᤥᤜᤠ᤹

᥈᥋ ᤀᤠᤸᤗ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤔᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤍᤠᤱᤒᤠᤗᤠᤶ ᤌᤣᤀᤠᤱ ᤀᤡᤱᤈᤠ᤺ᤱ ᤀᤡᤱᤃᤠ᤹ ᤔᤧᤃᤳᤋᤢᤱᤅᤡᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶᤒᤠ ᤏᤛᤠ᤺ᤴᤛᤠᤒᤠ ᤔᤏᤠ ᤁᤢᤀᤡᤛᤡ᤺ᤰ ᤛᤢᤈᤠ ᤐᤡᤏᤡᤱᤗᤥ॥

᥈᥌ ᤁᤥᤕᤧᤶᤒᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤧᤏᤧ᤹ ᤁᤧᤘᤠ᤹. ᤜᤠᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤁᤧᤘᤠ᤹ᤀᤡᤸᤗᤧ ᤏᤢᤒᤠ ᤐᤥᤱᤗᤥ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥈᥍ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤔᤣ᤺ᤰᤂᤡᤶ ᤁᤧᤈᤥᤃᤢᤀᤠᤱ ᤁᤧᤘᤠ᤹ᤏᤧ ᤑᤠ᤹ᤃᤪ ᤛᤧᤶᤔᤠ ᤏᤡᤱᤘᤠ᤹ ᤔᤧᤈᤥᤃᤧᤴᤏᤧ᤹ᤀᤥ॥ ᤂᤧᤏᤧ᤹ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤏᤧ ᤑᤠ᤹ᤃᤪ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤧᤴᤏᤧ᤹ᤀᤥ॥

᥈᥎ ᤁᤖ ᤔᤣ᤺ᤰᤂᤡᤶ ᤁᤧᤈᤥᤃᤢ᤹ᤏᤧ ᤑᤠ᤹ᤃᤪ ᤗᤠᤕᤥ ᤔᤧᤒᤥ᤺ᤱᤏᤧᤸᤗᤥ॥ ᤜᤧᤰᤁᤩᤠᤱ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤔᤠᤸᤗᤧᤀᤠᤱ ᤔᤣ᤺ᤰᤂᤡᤶ ᤆᤥᤃᤢ᤹ᤏᤧ ᤑᤠ᤹ᤃᤪ ᤗᤠᤕᤥ ᤔᤧᤈᤥᤃᤢᤴᤗᤥ॥ ᤁᤖ ᤔᤣ᤺ᤰᤂᤡᤶ ᤁᤧᤈᤥ᤺ᤰᤐᤠᤜᤠ᤹ᤖᤧ ᤁᤴ ᤜᤡᤱᤔᤴᤏᤥ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤔᤧᤍᤢᤔᤢ᤹ᤖᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ᤃ ᤜᤧᤰᤋᤱᤒᤠ ᤋᤢᤰᤂᤣᤀᤥᤗᤠᤶᤒᤠ ᤂᤡᤏᤡ᤹ ᤋᤠᤱᤛᤧ᤺ᤵᤔᤠᤏᤡᤱ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥈᥏ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤌᤣ ᤐᤠ᤺ᤵᤔᤠ ᤁᤥ᤺ᤳᤋᤢᤱᤒᤠ ᤑᤠ᤹ᤗᤧ. ᤍᤠᤱᤒᤠᤴ ᤜᤠᤖᤠ ᤕᤢ᤺ᤖ ᤐᤳᤗᤥ॥c ᤀᤠᤸᤗᤀᤠᤱᤎᤥ ᤔᤣ᤺ᤳ ᤁᤧᤘᤠ᤹ᤒᤠᤜᤠ᤹ ᤔᤣ᤺ᤳ ᤔᤧ᤺ᤴᤏᤣ ᤁᤧᤘᤠ᤹ᤒᤠᤜᤠ᤹ ᤁᤢᤀᤡᤛᤡ᤺ᤰ ᤘᤠ᤹ᤔᤠ ᤐᤥᤱᤗᤥ.

᥉᥆ ᤜᤧᤰᤁᤩᤠᤱ ᤔᤣᤖᤡᤱ ᤁᤧᤎᤰᤐᤠᤜᤠ᤹ ᤔᤣᤖᤡᤱ ᤔᤧᤴᤎᤰᤔᤏᤠ ᤁᤢᤀᤡᤛᤡ᤺ᤰ. ᤀᤥᤔᤢ ᤁᤧᤗ᤹ᤒᤠᤜᤠ᤹ ᤀᤥᤔᤢ ᤔᤧᤴᤗ᤹ᤔᤏᤠ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤆᤡᤃᤰᤘᤠ ᤁᤧᤃᤵᤐᤠᤜᤠ᤹ ᤌᤣᤀᤠᤱ ᤔᤧᤱᤃᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤔᤧᤘᤠ᤹ᤏᤡᤖᤥ॥

᥉᥇ ᤜᤧᤰᤁᤩᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤆᤡᤃᤰᤘᤠᤜᤠ᤹ ᤀᤥᤃᤵ ᤁᤧᤈᤥ᤺ᤰᤐᤠᤜᤠ᤹ ᤂᤧᤵᤔᤥ ᤏᤡᤱᤘᤠ᤹ ᤔᤧᤶᤒᤡᤔᤏᤠᤒᤠ ᤔᤏᤠ ᤁᤢᤀᤡᤛᤡ᤺ᤰ ᤘᤠ᤹ᤔᤠ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ ᤗᤧᤱᤛᤡᤱᤅᤠᤱ ᤐᤣ᤺ᤰᤗ ᤐᤳᤗᤥ॥

᥉᥈ ᤁᤴ ᤜᤡᤱᤔᤴᤏᤥᤒᤠ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤒᤠ ᤔᤏᤠ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤋᤠᤛᤢᤱᤒᤣ ᤑᤠ᤹ᤀᤠᤱ ᤏᤡᤱᤛᤠᤶᤔᤥ ᤌᤠ᤺ᤖᤥ॥

᥉᥉ ᤁᤖ ᤔᤣ᤺ᤰᤂᤡᤶ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧᤃ ᤀᤠᤰᤂᤣᤗ᤹ᤖᤡᤰ ᤀᤠᤔᤣ᤺ᤳᤋᤡᤴ ᤁᤢᤏᤡᤱᤘᤠ᤹ ᤋᤠᤛᤢᤱᤒᤣ ᤑᤠ᤹ᤀᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ᤖᤧᤴ ᤏᤡᤱᤛᤠᤶᤔᤥ ᤌᤠᤖᤥ.

᥉᥊ ᤜᤧᤰᤁᤣᤗ᤹ᤖᤡᤰ ᤁᤢᤏᤡᤱᤘᤠ᤹ ᤜᤠᤛᤡᤱᤗᤥ॥ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤔᤠ ᤔᤧᤴᤇᤢᤔᤠ᤹ ᤀᤡᤃᤪ ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤀᤡᤸᤗᤧ ᤌᤰᤁᤡᤴ ᤏᤢ ᤕᤠᤶᤛᤠᤶᤔᤡᤴ ᤛᤣᤛᤣ ᤁᤵᤔᤠ ᤑᤠ᤹ᤀᤠᤱ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤢ᤹ᤖᤥ॥ ᤁᤖ ᤔᤣ᤺ᤰᤂᤡᤶ ᤁᤧᤒᤥ᤺ᤱᤔᤠ ᤔᤧᤴᤇᤢᤔᤠ᤹ᤀᤡᤸᤗᤧᤃ ᤀᤠᤰᤂᤣᤗ᤹ᤖᤡᤰ ᤀᤠᤕᤧᤶᤒᤠ᤺ᤴ ᤁᤢᤏᤡᤱᤘᤠ᤹ ᤋᤠᤛᤢᤱᤒᤣ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤢ᤹ᤖᤥ॥

᥉᥋ ᤀᤡᤱᤃᤠ᤹ᤃ ᤂᤡᤏᤡ᤹ᤀᤣ ᤏᤢᤒᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤁᤴ ᤐᤠ᤺ᤴᤜᤠ᤹ ᤔᤧᤳᤏᤡᤱᤒᤠᤖᤥ॥ ᤂᤡᤏᤡ᤹ ᤔᤣ᤺ᤰᤂᤡᤶ ᤔᤧᤈᤥᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤛᤠᤰᤏᤡᤱᤒᤠᤃ ᤔᤧ᤺ᤴᤗᤥ॥ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤥ ᤂᤡᤏᤡ᤹ ᤏᤡᤱᤘᤠ᤹ ᤔᤧᤴᤜᤠᤛᤡᤱᤅᤣ ᤁᤢᤍᤥ᤺ᤵᤔᤠ ᤐᤠ᤺ᤴᤏᤥ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥉᥌ ᤀᤠᤳᤋᤡᤴ ᤔᤏᤠ᤺ᤸᤗᤧ ᤂᤢᤏᤧ᤹ᤏᤢ ᤔᤣ᤺ᤰᤂᤡᤶ ᤐᤠ᤺ᤴ ᤁᤧᤒᤢ᤹ᤔᤠ ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤀᤡᤴᤏᤢ ᤏᤢᤒᤠ ᤐᤠ᤺ᤴ ᤔᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ ᤀᤡ᤺ᤳᤋᤢ᤹ᤀᤠᤱ ᤂᤧᤴ ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤀᤡᤴᤏᤠᤱ ᤋᤢᤶ ᤔᤧᤴᤇᤡᤕᤠ᤹ ᤐᤥ᤺ᤱᤗ ᤐᤳᤋᤠᤱ ᤂᤧᤸᤗᤧ ᤂᤢᤏᤧ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡᤋᤢᤏᤧ ᤑᤠ᤹ᤃᤪ. ᤂᤢᤏᤧ᤹ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰᤁᤣ ᤆᤥᤃᤢᤖᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤸᤗᤧ ᤗᤠᤕᤥ ᤔᤧᤈᤥᤃᤢᤴᤗᤥ॥ ᤂᤧᤱᤜᤠ᤹ᤖᤧ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤐᤥᤱᤗᤥ॥

᥉᥍ ᤁᤖ ᤀᤠᤳᤋᤡᤸᤗᤧ ᤀᤠᤒᤠᤅᤣ ᤏᤡᤱᤘᤠ᤹ᤀᤥ ᤀᤡᤃᤢ ᤔᤧᤳᤇᤡᤱᤅᤠᤱ ᤔᤣ᤺ᤰᤂᤡᤶ ᤆᤥ᤺ᤰᤔᤠᤀᤣ ᤐᤥ᤺ᤱ ᤁᤧᤗ᤹ᤒᤠ ᤛᤠᤰᤁᤧᤸᤗᤧᤰ ᤜᤥ᤺ᤵᤐᤠᤱ ᤁᤢᤏᤡᤱᤘᤠ᤹ ᤕᤢᤰᤔᤠ ᤛᤢᤰᤋᤢ᤹ᤏᤧ ᤑᤠ᤹ᤃᤪ ᤂᤧᤸᤗᤧ ᤂᤧᤴ ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤔᤧᤴᤈᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹ᤏᤧ ᤑᤠ᤹ᤃᤪ ᤏᤢᤒᤠᤀᤣ ᤆᤥᤃᤢ᤹ᤖᤥ॥

᥉᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤸᤗᤧ ᤂᤧᤴ ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤀᤡᤴᤏᤢ ᤔᤣ᤺ᤰᤂᤡᤶ ᤆᤥᤃᤢ᤹. ᤂᤧᤸᤗᤧ ᤏᤢᤒᤠᤀᤣ ᤆᤥᤃᤢ᤹. ᤁᤖ ᤔᤣ᤺ᤰᤂᤡᤶ ᤔᤧᤈᤥᤃᤢᤴᤏᤧ ᤑᤠ᤹ᤃᤪ ᤀᤠᤸᤗᤛᤠᤱ ᤏᤢᤒᤠ ᤆᤥᤃᤢ᤹ᤖᤥ॥

᥉᥏ ᤜᤧᤰᤁᤣᤗ᤹ᤖᤡᤰ ᤕᤧᤶᤒᤠ᤹ᤀᤡᤴ ᤜᤡᤱᤗ ᤌᤠᤖᤡᤰᤗᤰ ᤔᤣ᤺ᤳᤋᤡᤴ ᤁᤢᤕᤧᤶᤒᤠ᤺ᤸᤗᤧ ᤁᤢᤕᤢᤰᤁᤥ ᤘᤠ᤹ᤖᤥ॥ ᤁᤖ ᤁᤢᤕᤧᤶᤒᤠ᤹ᤀᤡᤴ ᤛᤡᤀᤠᤱᤃ ᤂᤧᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤘᤣ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤛᤢᤰᤋᤢ᤹. ᤁᤖ ᤂᤧᤴ ᤔᤏᤠ᤺ᤱᤃ ᤏᤛᤠᤏᤡᤒᤠᤀᤣ ᤐᤥᤱᤔᤠ ᤐᤥᤱᤗᤥ॥

᥊᥆ ᤁᤖ ᤀᤠᤏᤡᤱᤘᤠ᤹ᤀᤥ ᤂᤧᤸᤗᤧ ᤕᤠᤶᤔᤥ ᤔᤣ᤺ᤰᤂᤡᤶ ᤔᤧᤈᤥᤃᤢᤴᤏᤧ ᤑᤠ᤹ᤃᤪ ᤁᤢᤗᤠᤃᤡ ᤏᤢᤒᤠ ᤐᤥ᤺ᤱ. ᤜᤧᤰᤁᤩᤠᤱ ᤁᤴ ᤐᤠ᤺ᤳᤋᤢᤱᤒᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤔᤠᤱᤗᤠᤶ ᤛᤢᤈᤠ ᤐᤡᤏᤡᤱᤒᤠ ᤑᤠ᤹ᤀᤠᤱ ᤀᤡ᤺ᤳᤋᤢᤱᤗᤥ॥

a 

᥍:᥇᥏ ᤜᤷᤍᤥ ᤜᤧᤰᤔᤠᤴ- ᤕᤜᤢᤍᤡ ᤕᤧᤶᤒᤡᤳᤇᤠ᤹ ᤛᤠ᤺ ᤁᤧᤖᤧᤰᤗᤧᤴ ᤂᤢᤏᤡ᤹ ᤆᤢᤆᤢᤒᤠᤸᤗᤧ ᤁᤢᤛᤶᤔᤥᤒᤠ ᤜᤥᤖᤡᤰᤁᤡᤴ ᤔᤧᤜᤧᤃᤢ ᤔᤧᤒᤡᤖᤢᤛᤡᤖᤥ॥

b 

᥍:᥈᥇ ᤕᤥ᤺ᤰ- ᤁᤢᤓᤠ ᤔᤏᤠᤜᤠ᤹ᤖᤧ ᤘᤣ᤹ ᤔᤏᤠᤴ ᤏᤠᤶᤕᤠᤰ ᤔᤧᤶᤒᤡᤀᤣ ᤕᤠ᤺ᤶᤒᤰ ᤆᤥ᤺ᤰᤔᤧᤒᤠᤱᤄᤢ᤹॥ ᤂᤧᤴ ᤕᤥ᤺ᤰ ᤔᤧᤔᤧᤳᤋᤢᤖᤥ॥

c 

᥍:᥈᥏ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤕᤧᤶ ᤋᤠᤱᤛᤠ ᤆᤥᤰ” ᤐᤥ᤺ᤱ॥

ᤏᤠᤘᤠᤀᤡᤳᤗᤠᤜᤠ᤹ᤀᤥ ᤋᤥ᤺ᤶᤏᤠᤒᤠ ᤁᤢᤈᤠ

᥎

ᤀᤠᤸᤗ ᤏᤠᤘᤠᤀᤡᤳᤗᤠᤀᤥ ᤋᤥ᤺ᤶᤔᤏᤠᤒᤠ ᤁᤢᤈᤠᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱᤗᤥ- ᤀᤠᤏᤡ᤹ ᤁᤧᤖᤧᤰᤗᤧ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤧᤜᤡᤏᤡᤱᤘᤠ᤹ ᤀᤠᤃᤳᤋᤢᤶ ᤗ᤹ᤖᤡᤰ ᤀᤠᤏᤡᤛᤢᤶᤗᤥ॥ ᤏᤧᤜᤡᤏᤡᤱᤘᤠ᤹ᤀᤡᤸᤗᤧᤃ ᤀᤠᤱᤍᤡᤱ ᤁᤧᤈᤥ᤺ᤰᤐᤠ ᤀᤠᤈᤥ᤺ᤰᤗᤥ. ᤁᤖ ᤔᤡ᤺ᤶᤈᤡ᤺ᤸᤗᤧ ᤁᤢᤗᤡᤱᤍᤥ ᤀᤠᤃᤧᤳᤗᤥ॥

᥈ ᤀᤠᤳᤋᤡᤴ ᤔᤏᤠ᤺ᤸᤗᤧ ᤀᤡᤱᤃᤠ᤹ ᤛᤧᤰᤂᤠᤀᤣ ᤗᤧᤛ᤻ᤛᤢᤱ ᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢ᤹. ᤛᤧᤰᤂᤠ᤺ᤸᤗᤧ ᤗᤧᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤂᤧᤸᤗᤧ ᤀᤠᤸᤗᤥ ᤌᤠᤖᤡᤰ ᤔᤧᤸᤗᤧᤀᤣ ᤘᤠ᤹ᤖᤥ॥

᥉ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤔᤧᤵᤐᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤱ ᤏᤡ᤺ᤳᤋᤢ᤹ᤖᤥ॥

᥊ ᤜᤧᤰᤁᤣ᤺ᤸᤗᤧ ᤀᤠᤸᤗ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤋᤥ᤺ᤶᤔᤏᤠᤒᤠ ᤁᤢᤈᤠ᤺ᤴ ᤆᤠᤔᤠᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤀᤠᤰᤂᤣ ᤑᤠ᤹ᤗᤧ- ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤏᤠᤘᤠᤀᤡᤳᤗᤠᤜᤠ᤹ᤃ ᤌᤣᤛᤡᤀᤠᤱ ᤔᤧ᤺ᤴᤗᤥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤌᤡᤰᤗᤰ ᤘᤠ᤹ ᤑᤠ᤹ᤀᤠᤱ ᤀᤠᤏᤡ᤹ ᤀᤠᤏᤡᤛᤢᤶᤗᤥ॥

᥋ ᤜᤧᤰᤁᤩᤠᤱ ᤁᤢᤓᤠ ᤔᤏᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤜᤧᤰᤁᤣ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤠᤱ-ᤛᤠᤶᤔᤠᤱᤜᤠ᤹ ᤔᤧᤘᤠ᤹ᤒᤡᤗᤠ (ᤛᤧᤰᤂᤠ᤺ᤸᤗᤧ ᤀᤰᤋᤱᤒᤠ ᤕᤖᤡᤰ “ᤔᤠᤱ-ᤛᤠᤶᤔᤠᤱᤜᤠ᤹” ᤏᤢ “ᤍᤠᤱᤒᤠᤜᤠ᤹” ᤔᤧᤘᤠ᤹ᤔᤢ).

᥌ ᤁᤖ ᤀᤠᤏᤡ᤹ᤗᤠᤃᤡᤃ ᤌᤡᤰᤗᤰ ᤏᤡᤱᤘᤠ᤹ᤑᤢᤔᤠᤱ ᤘᤠ᤹ᤖᤥ॥ ᤂᤢᤏᤧ᤹ᤃ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤗᤥ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤀᤠᤱ ᤂᤢᤏᤧ᤹ ᤁᤢᤗᤠᤃᤡᤀᤣ ᤀᤠᤏᤡ᤹ ᤀᤠᤜᤡᤱᤗᤥ॥ ᤜᤧᤰᤁᤩᤠᤱ ᤌᤡᤰᤗᤰ ᤍᤠᤱᤒᤠ ᤘᤠ᤹ᤖᤥ. ᤂᤢᤏᤧ᤹ᤃ ᤕᤧᤛᤢ ᤂᤪᤡᤛ᤻ᤋᤖᤥ॥ ᤂᤢᤏᤧ᤹ᤗᤠᤶᤒᤠᤀᤣ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤀᤠᤏᤡ᤹ ᤀᤠᤜᤡᤱᤗᤥ॥

᥍ ᤁᤖ ᤁᤴ ᤐᤠ᤺ᤴᤏᤡᤱᤃ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤧᤸᤗᤧᤛ᤻ᤛᤢᤴᤗᤥ॥ ᤀᤠᤸᤗᤛᤠᤱ ᤁᤢᤓᤠ ᤔᤏᤠᤜᤠ᤹ᤖᤧᤃ ᤀᤢᤴᤇᤣ᤺ᤴ ᤏᤠᤘᤠᤀᤡᤳᤗᤠᤜᤠ᤹ ᤔᤠᤱᤔᤧᤄᤕᤢᤒᤠᤸᤗᤧ ᤆᤥᤃᤢᤸᤗᤧ ᤁᤢᤈᤠ ᤔᤧᤈ᤺ᤸᤗᤧ ᤂᤧᤴ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤋᤥ᤺ᤶᤔᤏᤠᤒᤠᤴ ᤔᤧᤀᤡ᤺ᤳᤋᤢ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤡ᤹ ᤂᤠᤛᤡᤱᤅᤡᤱᤃ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤶᤒᤠᤸᤗᤧ ᤆᤥᤃᤢᤸᤗᤧ ᤂᤠᤛᤡᤱᤅᤡᤴ ᤀᤠᤛᤢᤳᤌᤥ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥎ ᤁᤖ ᤛᤧᤰᤂᤠ᤺ᤸᤗᤧ ᤆᤠᤔᤏᤠᤒᤠ ᤁᤢᤈᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤢᤒᤠ ᤀᤠᤴᤈᤥ᤺ᤰᤏᤧᤴᤗᤥ॥ ᤀᤠᤏᤡ᤹ ᤁᤢᤈᤠ ᤀᤠᤴᤈᤠᤶᤔᤡᤴᤏᤡᤸᤗᤧ ᤋᤠᤵᤑᤧ᤺ᤶᤒᤠ ᤀᤠᤒᤥ᤺ᤱᤒᤠ ᤏᤢ ᤀᤠᤈᤠᤶᤔᤡᤸᤗᤧ ᤏᤢᤒᤠ ᤀᤠᤒᤥ᤺ᤱᤒᤠ ᤔᤧ᤺ᤴᤗᤥ॥

᥏ ᤁᤖ ᤂᤡᤏᤡ᤹ ᤆᤠᤔᤠ ᤌᤢᤱᤔᤠᤀᤥᤒᤠ ᤆᤥ᤺ᤰᤕᤢᤶᤓᤥ᤺ᤸᤗᤧ ᤆᤥᤃᤢᤸᤗᤧ ᤏᤛᤠ᤺ᤴᤏᤥ ᤔᤧᤴᤎᤢᤶᤔᤏᤠᤒᤠ ᤏᤛᤠᤏᤡᤒᤠᤜᤠ᤹ ᤗᤠᤕᤥᤀᤥ ᤔᤧᤴᤎᤠᤏᤧᤴᤗ ᤑᤠ᤹ᤀᤠᤱ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ॥

᥇᥆ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤆᤠᤔᤠ ᤌᤢᤱᤔᤠ ᤏᤢ᤹ ᤗ᤹ᤖᤡᤰ ᤛᤠᤶᤈᤡᤰ ᤁᤧᤃᤵᤐᤠᤜᤠ᤹ᤖᤧ ᤏᤠᤘᤠᤀᤡᤳᤗᤠ ᤁᤧᤕᤢᤱᤒᤠ ᤔᤠᤱᤜᤡᤶᤔᤥ ᤁᤧᤈᤠᤶᤗ ᤁᤧᤕᤢᤅᤡᤒᤠ ᤏᤛᤠ᤺ᤴ ᤁᤧᤛᤢ᤺ᤶᤒᤠᤜᤠ᤹ᤖᤧ ᤁᤧᤶᤏᤡ᤺ᤛᤡᤸᤗᤧ ᤂᤧᤱᤜᤠ᤹ᤖᤧ ᤏᤠᤘᤠᤀᤡᤳᤗᤠᤀᤥ ᤋᤥ᤺ᤶᤏᤠᤒᤠ ᤁᤢᤈᤠ᤺ᤴ ᤆᤠᤔᤠ ᤔᤧᤴᤀᤠ᤺ᤴᤇᤡᤱᤅᤡᤶᤒᤡ᥅

᥇᥇ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤛᤡᤰᤁᤢᤶᤍᤡᤱ ᤁᤧᤏᤡᤱᤘᤠ᤹ᤀᤡᤸᤗᤧ ᤏᤛᤠ᤺ᤴᤏᤥ ᤔᤧᤴᤎᤢᤶᤔᤏᤠᤒᤠ ᤏᤛᤠᤏᤡᤒᤧᤴ ᤑᤧᤳᤁᤧᤗᤠ᤺ᤴᤍᤢ᤹ᤖᤥ॥ ᤁᤖ ᤂᤧᤸᤗᤧ ᤁᤢᤗᤠᤃᤡ ᤂᤪᤡᤛ᤻ᤋᤧᤴ ᤛᤩᤧᤀᤠᤱ ᤘᤠ᤹ᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤂᤧᤏᤧ᤹ ᤏᤛᤠᤏᤡᤒᤠᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥᤃᤢ᤹. ᤜᤧᤰᤁᤩᤠᤱ ᤏᤢᤒᤠ ᤔᤧ᤺ᤴ ᤑᤠ᤹ᤀᤠᤱ ᤀᤡᤋᤢᤒᤠᤴ ᤆᤥ᤺ᤰᤔᤠ ᤁᤧᤒᤠᤱᤄᤢᤸᤗᤧ ᤂᤪᤡᤛ᤻ᤋᤖᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤁᤧᤈᤥᤃᤢ᤹ᤖᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤆᤠᤱᤒᤠ ᤁᤢᤈᤠ᤺ᤸᤗᤧ ᤘᤣ᤹ ᤏᤛᤠᤏᤡᤒᤧᤴ ᤗᤠᤕᤥᤀᤥ ᤌᤠᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤛᤠ ᤔᤧᤈᤠᤀᤠᤴᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤗᤠᤕᤥᤀᤥ ᤔᤧᤎᤠᤏᤧᤴᤗᤖᤥ॥

ᤐᤠᤘᤗᤖᤧ ᤁᤢᤗᤠᤄᤥᤜᤠ᤹ ᤗᤧᤖᤢ᤹

᥏

ᤘᤣ᤹ᤜᤠ᤹ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤆᤥ᤺ᤰᤕᤢᤶᤓᤥ ᤔᤧᤃᤳᤋᤠᤴᤒᤡ᥅ ᤀᤡᤱᤃᤠ᤹ ᤛᤣ᤺ᤰᤕᤢᤰᤔᤡᤒᤠ ᤔᤧ᤺ᤴᤏᤠᤒᤡ᥅ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ᤺ᤴ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤔᤡᤰᤁᤡᤸᤗᤧ ᤔᤧᤴᤏᤡᤒᤧᤴᤒᤡ᥅ ᤍᤠᤱᤒᤠᤀᤥ ᤕᤠᤶᤒᤢᤎᤡᤰᤐᤠ ᤀᤠᤕᤠ᤺ᤶᤒᤰᤁᤡᤴ ᤂᤡᤏᤡ᤹ᤏᤡᤱᤅᤣ ᤔᤧ᤺ᤶᤒᤡ᥅

᥈ ᤘᤣ᤹ᤜᤠ᤹ᤖᤧ ᤀᤡᤱᤃᤠ᤹ ᤛᤣ᤺ᤰᤕᤢᤰᤔᤡᤒᤠ ᤗ᤹ᤖᤡᤰ ᤔᤧᤴᤀᤡ᤺ᤳᤋᤠᤴᤇᤠᤱ ᤂᤡᤏᤡ᤹ ᤗᤠᤃᤡᤃ ᤛᤣ᤺ᤰᤕᤢᤰᤔᤡᤒᤠᤀᤠᤀᤣᤖᤥ॥ ᤀᤡᤱᤃᤠ᤹ ᤍᤠᤱᤒᤠᤸᤗᤧ ᤁᤢᤛᤣ᤺ᤰᤕᤢᤰᤔᤡᤒᤠᤀᤠ ᤑᤠ᤹ᤀᤠᤱ ᤂᤡᤏᤡ᤹ᤀᤣ ᤋᤛᤡ-ᤐᤷᤔᤠᤱᤃᤡ ᤁᤧᤘᤕᤡ᤹ᤖᤥ॥

᥉ ᤀᤡᤱᤃᤠ᤹ ᤀᤠᤕᤢᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤠ᤺ᤵᤐᤠᤜᤠ᤹ᤃ ᤒᤠᤁᤴ ᤏᤥᤃᤵ ᤐᤡᤖᤢᤱᤛᤡᤱᤗᤥ॥

᥊ ᤀᤠᤏᤡᤃᤧ ᤕᤠ᤺ᤶᤒᤰᤗᤠᤶ ᤆᤠᤔᤠ ᤌᤢᤱᤔᤠ ᤔᤧᤄᤥ᤺ᤛᤢᤶᤒᤧᤶᤒᤡ᥅

᥋ ᤘᤣ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤏᤢ ᤍᤠᤱᤒᤠᤸᤗᤧ ᤁᤢᤴᤛᤠ᤹ᤛᤡ ᤜᤧᤰᤁᤩᤠᤱ ᤐᤋᤪᤢᤛᤛᤡ ᤁᤢᤀᤡᤛᤡ᤺ᤰ ᤀᤠᤒᤠᤅᤣ ᤏᤛᤠᤏᤡᤔᤠ ᤔᤣ᤺ᤳᤋᤡᤴᤏᤢ ᤗᤠᤶᤍᤡᤰ ᤆᤥ᤺ᤰᤔᤠ ᤕᤢᤰ ᤔᤧᤃᤳᤋᤢᤶᤒᤠᤴᤒᤡ᥅

᥌ ᤀᤡ ᤒᤖᤏᤠᤒᤠᤛ ᤏᤢ ᤀᤡᤱᤃᤠ᤹ᤖᤰ ᤜᤡᤱᤒᤪᤠᤶᤗᤧ ᤗᤠᤃᤡ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥ᤺ᤱᤒᤠᤒᤡ᥅

᥍ ᤀᤠᤳᤋᤡᤴ ᤔᤏᤠ᤺ᤸᤗᤧ ᤀᤠᤒᤠᤅᤣ ᤐᤣ᤺ᤰᤕᤠᤱᤅᤥ ᤌᤰᤛᤢᤒᤠ ᤕᤠ᤺ᤶᤒᤰ ᤆᤥᤃᤢᤒᤣ᥅ ᤀᤠᤳᤋᤡᤸᤗᤧ ᤆᤧᤸᤗᤧᤰᤛᤣ᤹ᤀᤡᤰ ᤗᤣ᤺ᤳᤋᤢᤀᤠᤱ ᤁᤢᤈᤠ᤹ᤀᤡᤴ ᤔᤧᤈᤏᤧᤴᤒᤣ᥅ ᤀᤠᤳᤋᤡᤸᤗᤧ ᤐᤡᤵᤔᤠ᤺ᤴ ᤜᤡᤱᤄᤢᤀᤠᤱ ᤂᤧᤸᤗᤧ ᤁᤢᤏᤢ᤺ᤴ ᤔᤧᤎᤢᤅᤢᤴᤒᤣ᥅

᥎ ᤁᤱᤃ ᤀᤡᤱᤃᤠ᤹ ᤔᤧᤴᤇᤠᤶ ᤁᤢᤛᤡᤱ ᤏᤡ᤺ᤵᤔᤥᤖᤰ ᤐᤠ᤺ᤳᤋᤢᤱᤒᤠ ᤔᤧ᤺ᤴᤗᤥ. ᤁᤖ ᤛᤠᤶᤕᤥᤌᤡᤶᤔᤡᤸᤗᤧᤀᤠᤱ ᤒᤠ ᤀᤰᤂᤣ ᤔᤧᤒᤠ᤺ᤳᤋᤢᤶᤒᤡ᥅

᥏ ᤌᤣᤀᤠᤱᤓᤧᤸᤗᤧ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤆᤠ ᤁᤧᤏᤢᤰᤐᤠ ᤐᤡᤳᤋᤡᤸᤗᤧ ᤁᤢᤔᤢᤖᤠᤀᤥ ᤆ᤺ᤵᤐᤡᤸᤗᤧ ᤔᤧᤛᤢ᤺ᤵᤋᤧᤴᤏᤧ᤹ᤀᤥ.” ᤌᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤳᤜᤠ᤹ᤖᤰ ᤂᤧᤶᤔᤩᤠᤰ ᤁᤥᤈᤠᤰ ᤔᤧᤳᤋᤢᤛᤡᤒᤡ᥅

᥇᥆ ᤛᤧᤰᤂᤠᤛᤠᤱ ᤁᤱᤃ ᤀᤠᤏᤡ᤹ ᤗᤠᤃᤡᤀᤣ ᤐᤠ᤺ᤳᤋᤢᤒᤠ ᤔᤧ᤺ᤶᤒᤡ᥅ ᤀᤥᤖᤥ. ᤌᤣᤀᤠᤱᤓᤧᤸᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵ ᤁᤧᤎᤥ᤺ᤱᤒᤠ ᤏᤢ ᤐᤥᤃᤢᤃᤧᤴ ᤁᤢᤈᤠ ᤁᤧᤛᤢᤶᤒᤧᤸᤗᤧ ᤐᤥᤃᤢᤃᤧᤴ ᤁᤢᤈᤠ᤺ᤸᤗᤧᤴ ᤗᤰ ᤂᤥᤔᤠ ᤂᤢᤏᤧ᤹ ᤏᤡᤱᤛᤠᤱ ᤆᤥᤃᤢ᤹ᤖᤥ॥

᥇᥇ ᤂᤡᤏᤡ᤹ ᤗᤢᤶᤔᤥ ᤀᤠᤏᤡᤃᤧ ᤕᤠᤶᤛᤠᤶᤃᤧᤴ ᤕᤠ᤹ᤖᤡ᤺ᤶᤒᤠᤴ ᤜᤧ᤹ᤖᤢᤶᤒᤧᤀᤠᤱ ᤘᤕᤡᤃᤧᤏᤧ ᤑᤠ᤹ᤃᤪ ᤂᤡᤏᤡ᤹ᤗᤠᤶ ᤀᤠᤏᤡᤃᤧ ᤆᤠᤜᤠᤒᤠ ᤆᤥᤃᤡᤃᤧᤒᤠ ᤐᤠ᤺ᤴᤜᤠ᤹ ᤂᤥᤔᤠ ᤔᤧᤛᤢᤰᤋᤢᤶᤒᤧᤴᤒᤡ᥅

᥇᥈ ᤘᤣ᤹ᤜᤠ᤹ᤖᤧ ᤂᤡᤏᤡ᤹ᤗᤠᤶ ᤁᤢᤓᤠ᤹ ᤂᤥᤔᤠ ᤕᤢᤰ ᤔᤧᤃᤳᤋᤢᤏᤧ ᤑᤠ᤹ᤃᤪ ᤀᤠᤏᤡᤃᤧᤃ ᤂᤧᤱᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤧᤃᤳᤋᤢᤶᤒᤧᤴᤒᤡ᥅

ᤁᤖ ᤀᤠᤏᤡᤃᤧᤃ ᤁᤴ ᤕᤢᤰᤁᤡᤴ ᤀᤥᤃᤵ ᤔᤧᤈᤥᤃᤢᤶᤒᤧᤴᤗᤥ॥ ᤂᤧᤸᤗᤧ ᤁᤢᤗᤧᤰᤘᤠᤃ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤴ ᤂ᤺ᤔᤠ ᤔᤧ᤺ᤴ ᤑᤠ᤹ᤀᤠᤱ ᤌᤣᤛᤠᤱ ᤌᤖᤢᤶᤒᤧᤖᤥ॥

᥇᥉ ᤔᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤠᤱᤜᤡᤶᤔᤥᤗᤠᤶ ᤋᤥ᤺ᤶᤔᤏᤠᤒᤠ ᤁᤢᤈᤠ᤺ᤴ ᤔᤧᤄᤥᤛᤢ᤹ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤋᤥ᤺ᤶᤔᤏᤠᤒᤠ ᤐᤠ᤺ᤴᤜᤠ᤹ᤗᤠᤶᤔᤣ ᤗᤰ ᤔᤧᤄᤥ᤺ᤛᤢ᤹ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡ᤹ᤒᤡ᥅

᥇᥊ ᤜᤧᤰᤁᤣᤗ᤹ᤖᤡᤰᤁᤣ ᤍᤠᤱᤒᤠᤸᤗᤧᤀᤠᤱ ᤛᤢᤏᤠᤀᤡᤱ ᤀᤡᤱᤓᤴ ᤁᤧᤈᤥ᤺ᤰᤐᤠᤜᤠ᤹ ᤛᤢᤏᤠᤀᤡᤱᤗᤠᤶᤒᤠᤀᤣ ᤔᤧᤜᤡᤱᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥋ ᤁᤖ ᤀᤡᤱᤃᤠ᤹ᤃ ᤀᤠᤳᤋᤡᤴᤏᤠᤱ ᤁᤴ ᤕᤢᤰᤜᤠ᤹ ᤀᤥᤃᤵ ᤔᤧᤴᤈᤥ᤺ᤰᤐᤠᤴᤗᤥ॥ ᤜᤧᤰᤁᤩᤠᤱ ᤁᤴ ᤐᤠ᤺ᤴᤜᤠ᤹ ᤀᤡᤱᤃᤠ᤹ ᤀᤠᤗᤠᤃᤡ ᤕᤠᤵᤔᤡ ᤁᤧᤈᤥᤃᤡ ᤁᤧᤒᤡᤖᤡᤖ ᤁᤧᤗ᤹ᤒᤠ ᤏᤡᤱᤛᤠᤱᤏᤢ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤒᤠ ᤔᤧ᤺ᤴᤗᤥ॥ ᤁᤴ ᤐᤠ᤺ᤴᤏᤥ ᤆᤥᤃᤢᤱᤒᤠ ᤀᤠᤱᤍᤡᤱᤅᤡᤴ ᤁᤢᤓᤠ ᤔᤏᤠᤜᤠ᤹ᤖᤧ ᤜᤏᤧ ᤔᤧᤈᤥᤃᤢᤏᤧ ᤑᤠ᤹ᤃᤪ ᤛᤡᤀᤠᤛᤠᤱ ᤐᤥᤱᤗᤥ॥

᥇᥌ ᤜᤧᤰᤁᤣᤛᤠᤱ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤅᤡᤸᤗᤧ ᤀᤡᤱᤃᤠ᤹ ᤀᤠᤱᤍᤡᤱ ᤔᤧᤈᤥ᤺ᤰᤁᤠᤴᤗᤥ॥ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤛᤢᤏᤠᤀᤡᤱᤅᤡᤴ ᤀᤡᤱᤓᤴ ᤆᤥ᤺ᤰᤔᤠᤀᤣ ᤁᤧᤒᤥ᤺ᤱᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤀᤡᤱᤃᤠ᤹ ᤛᤢᤏᤠᤀᤡᤱ ᤀᤡᤱᤔᤧᤓᤥᤀᤠᤴᤏᤧ ᤑᤠ᤹ᤃᤪ ᤆᤡ᤺ᤳᤋᤠᤱ ᤛᤩᤠᤱᤗᤥ᥄

᥇᥍ ᤁᤖ ᤁᤴ ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤏᤡᤱᤘᤠ᤹ᤗᤠᤶᤔᤣ ᤆᤥᤃᤢᤱᤏᤧ ᤑᤠ᤹ᤃᤪ ᤜᤠᤱᤛᤧᤶᤔᤡᤴ ᤂᤥᤛᤢᤱᤗᤥ. ᤁᤖ ᤀᤠᤒᤠᤅᤣ ᤀᤠᤏᤡᤱᤘᤠ᤹ᤗᤠᤶ ᤔᤧᤈᤥ᤺ᤰᤁᤠᤴᤇᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤛᤠ᤹ᤖᤠᤱᤅᤠᤱ ᤐᤡᤖᤠᤱᤒᤠ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤗᤰᤐᤧᤴᤏᤡᤴᤗᤰ ᤆᤥᤃᤢᤱᤗᤥ॥

᥇᥎ ᤜᤧᤰᤁᤣ᤺ᤸᤗᤧ ᤀᤠᤜᤠᤱᤛᤧᤶᤔᤡᤱᤃ ᤌᤣ᤺ᤴᤒᤣ᥅ ᤀᤠᤜᤠᤱᤛᤧᤶᤔᤡᤴ ᤒᤠ ᤁᤴᤗᤥ- ᤀᤡᤱᤃᤠ᤹ᤃ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤅᤡᤸᤗᤧ ᤏᤠᤶᤕᤠᤰ ᤔᤧ᤺ᤴᤏᤣ ᤀᤡᤱᤓᤥ᤺ᤔᤠ ᤐᤥ᤺ᤱᤗ॥ ᤜᤧᤰᤁᤣᤗ᤹ᤖᤡᤰ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤅᤡᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤀᤠᤕᤢᤰᤜᤠ᤹ ᤀᤥᤃᤵ ᤔᤧᤈᤥ᤺ᤰᤁᤠᤴᤗᤥ॥

᥇᥏ ᤀᤡᤱᤃᤠ᤹ᤃ ᤆᤥ᤺ᤰᤕᤢᤶᤓᤥᤀᤥ ᤘᤠ᤹ᤀᤠ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤕᤢᤰᤁᤥ ᤜᤥ᤺ᤵᤐᤠᤛᤠᤱ ᤕᤖᤡᤰ ᤔᤏᤠᤜᤠ᤹ ᤂᤪᤡᤛ᤻ᤋᤀᤥ ᤋᤠ᤺ᤵᤔᤠᤛᤡ ᤑᤠ᤹ᤀᤠᤱ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤥ᤺ᤰ ᤐᤥ᤺ᤰᤂᤠᤱᤗᤥ॥

᥈᥆ ᤕᤜᤢᤍᤡᤜᤠ᤹ᤏᤢ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ ᤂᤪᤡᤛ᤻ᤋᤀᤥ ᤋᤠ᤺ᤵᤔᤠᤛᤡ ᤑᤠ᤹ᤀᤠᤱ ᤕᤜᤢᤍᤡᤜᤠ᤹ ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤖᤧ ᤁᤢᤕᤢᤰᤁᤥᤃ ᤜᤥ᤺ᤵᤋᤠᤱᤛᤠᤱ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤁᤧᤘᤠ᤹ᤒᤠᤜᤠ᤹ᤏᤢ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ ᤂᤪᤡᤛ᤻ᤋᤀᤥ ᤋᤠ᤺ᤵᤔᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ ᤁᤢᤀᤡᤛᤡ᤺ᤰᤁᤣ ᤐᤥ᤺ᤰᤂᤠᤱᤗᤥ॥

᥈᥇ ᤛᤠᤶᤕᤥᤌᤡᤶ ᤔᤧᤴᤏᤠ᤺ᤵᤔᤏᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤏᤢ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ ᤂᤪᤡᤛ᤻ᤋᤀᤥ ᤋᤠ᤺ᤵᤔᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤁᤢᤀᤡᤛᤡ᤺ᤰᤁᤣ ᤐᤥ᤺ᤰᤂᤠᤱᤗᤥ॥ (ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶᤔᤡᤴ ᤔᤧᤏᤠ᤺ᤳᤋᤢᤱᤅᤡᤴᤒᤠ ᤔᤧ᤺ᤴ. ᤁᤖ ᤀᤡᤱᤃᤠ᤹ᤃ ᤂᤪᤡᤛ᤻ᤋᤖᤧ ᤁᤢᤛᤠᤶᤕᤥᤌᤡᤶᤔᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤗᤥ॥)

᥈᥈ ᤏᤛᤠ᤺ᤴ ᤁᤧᤒᤠ᤺ᤰᤐᤠᤜᤠ᤹ᤏᤢ ᤘᤕᤠᤱᤅᤡᤸᤗᤧ ᤂᤧᤱᤜᤠ᤹ ᤂᤪᤡᤛ᤻ᤋᤀᤥ ᤋᤠ᤺ᤵᤔᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ᤀᤠᤱ ᤏᤛᤠ᤺ᤴ ᤁᤧᤒᤠ᤺ᤰᤐᤠ ᤁᤢᤀᤡᤛᤡ᤺ᤰᤁᤣ ᤐᤥ᤺ᤰᤂᤠᤱᤗᤥ॥ ᤁᤢᤓᤠ ᤔᤏᤠᤜᤠ᤹ ᤂᤪᤡᤛ᤻ᤋᤀᤥ ᤋᤠ᤺ᤵᤔᤠ ᤛᤢᤰᤋᤢᤱᤛᤡᤱᤒᤡ ᤑᤠ᤹ᤀᤠᤱ ᤁᤠᤰ ᤔᤏᤠᤜᤠ᤹ ᤁᤢᤀᤡᤛᤡ᤺ᤰᤁᤣ ᤐᤥ᤺ᤰᤂᤠᤱᤗᤥ॥

᥈᥉ ᤛᤢᤏᤠᤀᤡᤱᤅᤡᤸᤗᤧᤴ ᤔᤢ᤹ᤀᤡᤛᤠᤶᤜᤠ᤹ ᤂᤥᤔᤠ ᤛᤢᤰᤋᤢᤱᤗ ᤑᤠ᤹ᤀᤠᤱ ᤛᤢᤏᤠᤀᤡᤱᤅᤡᤸᤗᤧ ᤗᤠᤃᤡᤀᤣ ᤁᤴ ᤁᤠᤰ ᤐᤠ᤺ᤴᤜᤠ᤹ ᤆᤥᤃᤢᤱᤗᤥ॥

᥈᥊ ᤗᤥ᤺ᤰᤗᤥ᤺ᤰᤁᤣ ᤜᤰᤆᤠ᤺ᤳ ᤏᤠ᤺ᤴᤒᤥᤀᤥ ᤁᤠᤰ ᤔᤏᤠᤜᤠ᤹ ᤔᤧᤗᤥ᤺ᤰ. ᤁᤖ ᤌᤡᤰᤗᤧᤖᤰ ᤌᤢᤶᤄᤥ᤺ᤴ ᤂᤥᤛᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤏᤡ᤺ᤛᤢᤶᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤌᤢᤶᤄᤥ᤺ᤴ ᤂᤥᤔᤠ ᤑᤠ᤹ᤀᤠᤱ ᤗᤥ᤺ᤰᤋᤧᤶᤔᤧ᤹ᤀᤥ॥

᥈᥋ ᤀᤠᤸᤗ ᤜᤰᤆᤠ᤺ᤳ ᤁᤧᤈᤠ᤺ᤵᤐᤠ ᤁᤧᤖᤧᤰᤗᤧ ᤁᤧᤛᤠᤰᤐᤠ ᤛᤎᤠᤛᤡᤱᤔᤠ ᤔᤧᤈᤥᤃᤢ᤹ᤖᤥ॥ ᤂᤧᤱᤜᤠ᤹ᤖᤧ ᤁᤧᤔᤧᤰᤐᤠ ᤁᤧᤒᤣ᤺ᤰᤐᤠ ᤋᤡᤆ᤺ ᤂᤥᤛᤧ ᤜᤧᤰᤁᤣ ᤔᤧᤈᤥᤃᤢ᤹. ᤁᤖ ᤀᤠᤏᤡ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤧᤶᤔᤧᤰᤔᤏᤠᤒᤠ ᤌᤢᤶᤄᤥᤃᤧᤴ ᤋᤡᤆ᤺ ᤂᤥᤛᤧ ᤜᤧᤰᤁᤣ ᤀᤠᤈᤥᤃᤢᤶᤗᤥ॥

᥈᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤃ ᤋᤠᤖᤵ ᤔᤧ᤺ᤴᤏᤣ ᤔᤧᤗᤥ᤺ᤰᤁᤠᤴᤗᤥ॥ ᤜᤧᤰᤁᤩᤠᤱ ᤜᤢᤰᤐᤢᤳᤋᤡᤸᤗᤧ ᤛᤢᤖᤡᤳᤔᤠᤀᤥ ᤁᤧᤜᤡᤵᤐᤠ ᤁᤢᤀᤡᤛᤡ᤺ᤰᤁᤠᤱ ᤔᤧᤈᤥ᤺ᤰᤁᤠᤴᤗᤥ॥

᥈᥍ ᤘᤣ᤹ᤜᤠ᤹ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤛᤡᤱᤅᤠᤱ ᤀᤠᤒᤠᤅᤣᤃ ᤛᤢᤶᤒᤥᤎᤠ ᤔᤧ᤺ᤴᤏᤣᤒᤠ ᤔᤧᤒᤥ᤺ᤱᤅᤠᤴᤗ ᤑᤠ᤹ᤀᤠᤱ ᤏᤠᤛᤡᤱᤃᤧᤴ ᤀᤠᤎᤰᤁᤡᤴ ᤀᤡᤱᤃᤠ᤹ ᤀᤠᤕᤢᤰᤁᤥ ᤁᤳᤋᤢᤱ ᤜᤧᤰᤁᤩᤠᤱ ᤀᤠᤕᤥ᤺ᤰ ᤆᤥᤃᤢᤱᤗᤥ॥

ᤏᤠᤘᤠᤀᤡᤳᤗᤠᤜᤠ᤹ ᤛᤣᤘᤠ

᥇᥆

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ ᤀᤣ᤺ᤰᤛᤠᤍᤧᤴᤏᤥ ᤔᤥᤛᤠ᤺ᤴᤏᤢ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤌᤣ ᤐᤥ᤺ᤰᤂᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥ ᤂᤠᤵᤔᤡ᤺ᤵᤐᤠᤸᤗᤧ ᤂᤢᤏᤡ᤹ ᤗᤠᤶᤍᤡ᤺ᤰᤁᤥ ᤗᤠᤶᤗᤥᤛᤢᤛᤡᤖ ᤂᤧᤱᤜᤠ᤹ ᤁᤧᤖᤧᤰ ᤘᤠᤜᤱ ᤗᤢᤶᤔᤥ ᤔᤧᤒᤥ᤺ᤰᤂᤧᤖ ᤔᤧᤒᤣᤖᤥ॥

᥈ ᤂᤧᤱᤜᤠ᤹ ᤁᤧᤖᤧᤰ ᤂᤠᤵᤔᤡ᤺ᤳᤋᤥ ᤏᤢ ᤘᤠᤜᤱᤅᤥ ᤔᤥᤛᤠ᤺ᤴ ᤔᤧᤍᤡᤶᤍᤢᤸᤗᤧ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤖᤥ॥

᥉ ᤂᤧᤱᤜᤠ᤹ ᤁᤧᤖᤧᤰᤗᤧᤃ ᤗᤳᤌᤡᤰ ᤐᤖᤡᤰᤗᤧᤴ ᤕᤠᤶᤛᤠᤶᤃᤧᤴ ᤁᤢᤈᤠ ᤔᤧᤈ.

᥊ ᤜᤧᤰᤁᤩᤠᤱ ᤗᤳᤌᤡᤰ ᤐᤖᤡᤰᤗᤧᤴ ᤕᤠᤶᤛᤠᤶᤃᤧᤴ ᤆᤫᤠ᤺ᤳᤋᤡᤴ ᤔᤧᤎᤢᤅᤢᤖᤥ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤏᤢᤀᤣ ᤗᤠᤶᤍᤡᤰ ᤁᤧᤈᤥ᤺ᤰᤐᤠ ᤕᤠᤶᤛᤠᤶᤃᤧᤴ ᤗᤢᤱᤅᤥᤏᤢ ᤁᤧᤗ᤺ᤶᤒᤠ ᤆᤫᤠ᤺ᤳᤋᤡᤴ ᤔᤧᤎᤢᤅᤢᤀᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤂᤧᤴ ᤗᤢᤱᤅᤡᤱᤃ ᤂᤪᤡᤛ᤻ᤋᤧᤴ ᤘᤕᤧᤖᤥ॥

᥋ ᤜᤧᤰᤁᤣᤛᤠᤱ ᤂᤧᤱᤜᤠ᤹ᤀᤥ ᤕᤖᤡᤰᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤔᤧᤎᤠᤅᤧᤴ. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤀᤣ᤺ᤰᤛᤠᤍᤧᤴᤏᤥᤀᤣ ᤔᤧᤛᤩᤧᤖᤥ॥

᥌ ᤀᤠᤸᤗ ᤁᤴ ᤁᤠᤰ ᤐᤠ᤺ᤴᤜᤠ᤹ᤃ ᤀᤠᤏᤡ᤹ ᤏᤡᤱᤘᤠ᤹ᤀᤡᤴ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣ ᤑᤧᤴᤐᤠ᤺ᤴᤏᤥ ᤔᤧᤒᤳᤋᤡᤴᤗ ᤑᤠ᤹ᤀᤠᤱ ᤀᤠᤏᤡ᤹ ᤗᤠᤃᤡ ᤁᤢᤒᤡ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥍ ᤂᤧᤱᤜᤠ᤹ᤀᤥ ᤁᤢᤓᤠᤖᤧ ᤏᤠᤘᤠᤀᤡᤳᤗᤠ᤺ᤴ ᤔᤠᤱᤔᤧᤄᤕᤢᤒᤠ ᤁᤢᤀᤡᤛᤡ᤺ᤰ ᤔᤧᤄᤕᤧᤶᤔᤡᤴᤏᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ. “ᤔᤏᤠᤜᤠ᤹ ᤆᤠᤔᤠ ᤏᤢ ᤌᤢᤱᤔᤠᤀᤥ ᤔᤧᤕᤢᤱᤛᤡᤱ. ᤜᤧᤰᤁᤩᤠᤱ ᤔᤧᤒᤥᤃᤧᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤔᤧᤈᤥᤃᤢᤖᤥ॥”

᥎ ᤂᤧᤱᤜᤠ᤹ᤀᤥ ᤁᤢᤓᤠᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ᤃ ᤆᤠᤖᤠᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ॥ ᤂᤧᤱᤜᤠ᤹ᤀᤥ ᤌᤡᤰ ᤕᤧᤴᤏᤥᤀᤣ ᤜᤧᤴᤇᤡᤱ ᤏᤧᤳᤛᤢᤶ (᥈᥉.᥆᥆᥆) ᤔᤏᤠᤜᤠ᤹ ᤔᤧᤛᤩᤧᤖᤥ॥

᥏ ᤂᤧᤱᤜᤠ᤹ᤀᤥ ᤁᤢᤓᤠᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ᤃ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤔᤠ ᤔᤧᤏᤢ᤹ᤏᤧᤴᤗᤥ॥ ᤂᤧᤱᤜᤠ᤹ᤖᤧ ᤜᤧᤰᤁᤣ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤀᤛᤣ᤺ᤰᤐᤠᤜᤠ᤹ᤖᤧ ᤔᤧᤀᤃᤢᤛᤡᤀᤠᤱ ᤕᤖᤡᤰ ᤔᤧᤛᤩᤧᤖᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤀᤥ ᤁᤢᤓᤠᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ ᤁᤠᤏᤠᤰᤏᤠᤰ ᤗ᤹ᤔᤠ ᤔᤧᤏᤢ᤹ᤏᤧᤴᤗᤥ॥ ᤜᤧᤰᤁᤣ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤔᤧᤶᤓᤤ ᤁᤧᤈᤥ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤛᤧᤖᤢᤛᤡᤖᤥ॥

᥇᥇ ᤁᤴ ᤜᤡᤴᤍᤥᤰᤜᤠ᤹ᤃ ᤀᤠᤏᤡ᤹ ᤗᤠᤃᤡ ᤁᤢᤒᤡ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤀᤠᤱ ᤀᤠᤏᤡ᤹ ᤗᤠᤃᤡ ᤛᤠᤶᤍᤡᤱ ᤐᤥ᤺ᤱᤗ ᤑᤠ᤹ᤀᤠᤱ ᤂᤧᤴ ᤛᤠᤵᤋᤧᤒᤠᤖᤥ॥ ᤀᤠᤏᤡ᤹ᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤁᤢᤏᤢᤵᤔᤠ ᤕᤧᤶᤔᤥ ᤁᤧᤵᤔᤠ ᤀᤠᤀᤡ᤺ᤳᤋᤧᤀᤠᤱ ᤀᤠᤘᤠ᤹ᤖᤥ॥

᥇᥈ ᤏᤢᤖᤡᤰ ᤕᤧᤵᤐᤠ ᤁᤧᤗ᤹ᤒᤧᤴ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤖᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤴ ᤆᤥ᤺ᤴᤗᤥ॥

᥇᥉ ᤂᤡᤏᤡ᤹ ᤜᤡᤱᤔᤴᤏᤥ ᤁᤧᤍᤠᤒᤠ ᤁᤠᤰ ᤜᤱᤛᤠ᤹ᤔᤠᤜᤠ᤹ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤁᤧᤍᤠᤒᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥ ᤂᤢᤏᤧ᤹ᤃ ᤂᤡᤏᤡ᤹ ᤌᤶᤔᤠ ᤁᤧᤴᤇᤢᤰᤋᤢᤶᤔᤡᤶᤒᤠ ᤜᤱᤛᤠ᤹ᤔᤠᤀᤥ ᤌᤠ᤺ᤔᤠ ᤁᤧᤶᤒᤠᤱᤄᤡᤴᤗᤥ॥ ᤁᤖ ᤌᤶᤔᤠ ᤁᤧᤛᤢᤰᤋᤢᤶᤗ ᤑᤠ᤹ᤀᤠᤱ ᤂᤡᤏᤡ᤹ ᤜᤱᤛᤠ᤹ᤔᤠᤀᤥ ᤁᤧᤎᤩᤧ᤹ᤀᤡᤸᤗᤧ ᤂᤢᤏᤧ᤹ᤀᤣ ᤂᤧᤵᤔᤥᤗᤠᤶ ᤋᤠᤱᤛᤧ᤺ᤵᤛᤡᤱᤔᤠ ᤗᤠᤶᤔᤠᤱ ᤁᤧᤒᤡᤖᤡ᤹ᤖᤥ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤠᤘᤠᤀᤡᤳᤗᤠ ᤔᤠᤱᤄ᤺ᤔᤠᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ॥

᥇᥋ ᤂᤡᤏᤡ᤹ᤃ ᤂᤠᤛᤡᤱ ᤁᤧᤏᤡ᤺ᤵᤐᤠᤏᤡᤱ ᤑᤠ᤹ᤀᤠᤱ ᤔᤧᤳᤏᤡᤱᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤌᤣ ᤔᤧᤳᤏᤡᤱᤗ ᤐᤳᤋᤠ. ᤂᤧᤴ ᤏᤢ᤺ᤖᤡᤰᤁᤠᤱ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥌ ᤍᤠᤱᤒᤠᤸᤗᤧ ᤁᤢᤛᤠᤓᤠᤱᤈᤠᤀᤥᤒᤠ ᤆᤸᤗᤱᤏᤠ ᤂᤥᤷᤕᤠ᤺ᤴ ᤀᤠᤕᤠᤱᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ ᤏᤥᤃᤧᤴ ᤀᤠᤒᤡᤖᤢᤶ॥ ᤜᤧᤰᤁᤩᤠᤱ ᤂᤧᤴ ᤆᤸᤗᤱᤏᤠ ᤂᤥᤷᤕᤠᤗᤠᤶ ᤀᤠᤎᤢᤅᤢᤶᤔᤡᤸᤗᤧ ᤂᤪᤡᤛ᤻ᤋᤖᤧ ᤁᤢᤔᤠᤰᤂᤡ᤹ᤀᤥ ᤗᤰ ᤀᤠᤔᤧᤳᤇᤡᤱ ᤔᤧ᤺ᤶᤒᤡ᥅ ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤄᤧ᤺ᤰᤂᤢᤶᤒᤠ ᤂᤖᤧ᤺ᤱᤅᤡᤴ ᤀᤠᤈᤠᤶᤔᤡᤸᤗᤧ ᤂᤪᤡᤛ᤻ᤋᤖᤧ ᤏᤠᤛᤡᤱᤃᤧᤴ ᤁᤢᤎᤰᤁᤥ ᤗᤰ ᤀᤠᤔᤧᤳᤇᤡᤱ ᤔᤧ᤺ᤶᤒᤡ᥅

᥇᥍ ᤀᤠᤏᤡ᤹ ᤁᤧᤖᤧᤰᤗᤧ ᤗᤳᤌᤡᤰ ᤂᤖᤧ᤺ᤱᤅᤡᤴ ᤀᤠᤈᤠᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤃ ᤕᤖᤡᤰ ᤀᤠᤘᤠ᤹ᤛᤠᤱ ᤗᤳᤇᤠ ᤏᤠᤛᤡᤱᤃᤧᤴ ᤌᤰᤁᤥᤒᤠᤛᤡᤖᤥ॥

᥇᥎ ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤜᤠ᤹ ᤀᤥᤔᤧᤳᤋᤧᤶᤛᤡᤶᤔᤧ᤹ᤀᤥ- ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤁᤢᤈᤠ ᤁᤧᤈᤠᤒᤠᤜᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤛᤣᤘᤠᤖᤧᤴ ᤗᤰᤔᤧᤗᤥᤛᤡᤱᤗᤥ॥

᥇᥏ ᤀᤡᤱᤃᤠ᤹ ᤌᤣ ᤐᤠ᤺ᤵᤔᤠ ᤁᤥ᤺ᤳᤋᤢᤱᤗ ᤐᤳᤋᤠᤒᤣ᥅ ᤏᤠᤘᤠᤀᤡᤳᤗᤠᤀᤥ ᤋᤥ᤺ᤶᤔᤏᤠᤒᤠ ᤑᤠ᤹ᤀᤡᤴ ᤌᤧᤔᤠᤒᤣ. ᤀᤡᤃᤪ ᤏᤠᤘᤠᤀᤡᤳᤗᤠᤜᤠ᤹ ᤌᤣᤛᤡᤀᤠᤱᤒᤣ᥅

᥈᥆ ᤌᤣᤛᤡᤀᤠᤱ ᤔᤧ᤺ᤴᤗᤥ᥄ ᤁᤖ ᤂᤧᤱᤜᤠ᤹ᤖᤧ ᤔᤧᤍᤥ᤺ᤴᤍᤢᤒᤠ ᤛᤡᤍᤢᤱᤈᤓᤠ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧ᤺ᤴ. ᤁᤖ ᤑᤧᤴᤛᤠᤶᤜᤠ᤹ᤀᤥ ᤔᤧᤍᤥ᤺ᤴᤍᤢᤒᤠᤖᤥ॥ ᤂᤡᤏᤡ᤹ ᤑᤧᤴᤛᤠᤶᤜᤠ᤹ᤏᤢ ᤔᤧᤃᤠᤶᤔᤠᤛᤡᤶᤔᤡᤴᤏᤧ᤹ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥈᥇ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤍᤠᤱᤒᤠᤸᤗᤧᤴ ᤏᤢ ᤑᤧᤴᤛᤠᤶᤔᤡᤸᤗᤧᤴ ᤆᤸᤗᤱᤏᤠ ᤂᤥᤷᤕᤠᤀᤥᤗᤠᤶ ᤛᤥᤛᤥᤖᤡᤰ ᤌᤢᤱᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤍᤠᤱᤒᤠᤸᤗᤧᤴ ᤏᤢ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤛᤠᤓᤠᤱᤈᤠᤗᤠᤶ ᤛᤥᤛᤥᤖᤡᤰ ᤆᤠᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥

᥈᥈ ᤀᤠᤏᤡ᤹ ᤍᤠᤱᤒᤠᤸᤗᤧ ᤁᤢᤏᤠᤜᤧᤴᤗ ᤆᤥ᤺ᤰᤔᤠ ᤀᤠᤃᤥ᤺ᤳᤋᤢᤶᤒᤠᤒᤡ᥅ ᤀᤠᤏᤡ᤹ ᤂᤢᤏᤧ᤹ᤏᤢ᤺ᤸᤗᤧᤀᤠᤱ ᤁᤧᤎᤢᤶᤒᤠ ᤀᤠᤈᤥ᤺ᤰᤐᤡ᥅

ᤁᤧᤖᤧᤰ ᤐᤠ᤺ᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤔᤡᤍᤡᤱ ᤐᤡᤔᤠ

᥈᥉ ᤂᤡᤏᤡ᤹ ᤁᤢᤓᤠᤖᤧ ᤁᤧᤒᤠ᤺ᤳᤋᤢᤶ. “ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤏᤢ᤹” ᤁᤖ ᤁᤧᤖᤧᤰᤗᤧ ᤀᤡᤴᤎᤠ᤺ᤱ ᤀᤠᤶᤒᤡᤏᤧᤴ॥ “ᤁᤧᤖᤧᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤏᤢ᤹” ᤁᤧᤒᤠ᤺ᤳᤋᤢᤶ. ᤁᤖ ᤁᤧᤖᤧᤰᤗᤧᤃ ᤕᤠ᤺ᤶᤒᤰ ᤀᤠᤶᤒᤡᤏᤧᤴᤗᤥ॥

᥈᥊ ᤀᤠᤳᤋᤡᤸᤗᤧᤀᤠᤱ ᤀᤠᤵᤑᤣᤰ ᤗᤠᤃᤡᤖᤰ ᤏᤢᤒᤠ ᤐᤥ᤺ᤱᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ. ᤁᤖ ᤘᤣ᤹ᤜᤠ᤹ᤖᤧᤗᤠᤃᤡᤀᤠᤱ ᤏᤢᤒᤠ ᤐᤥ᤺ᤱᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥ᤺ᤰᤔᤠ ᤐᤥᤱᤗᤥ॥

᥈᥋ ᤐᤠᤱᤈᤢᤶᤔᤥ ᤔᤧᤛᤱᤄᤢᤒᤠ ᤌᤣ ᤛᤠ᤺ᤛᤠᤱ ᤁᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤛᤠᤒᤡ ᤔᤧ᤺ᤶᤒᤡ ᤗ᤹ᤖᤡᤰ ᤛᤣ᤺ᤴᤔᤧᤴᤍᤥ᤺ᤀᤣ ᤆᤧᤶᤔᤧ᤹ᤀᤥ॥

᥈᥌ ᤌᤣᤀᤠᤱᤓᤧᤸᤗᤧ “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤠᤰ ᤐᤠ᤺ᤴᤜᤠ᤹ᤃ ᤍᤠᤱᤒᤠᤸᤗᤧᤴᤏᤣᤖᤥ॥”

᥈᥍ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠ᤺ᤸᤗᤧ ᤁᤢᤜᤡᤶᤔᤥ ᤂᤧᤏᤧ᤹ ᤆᤠᤈᤠᤛᤧ ᤁᤧᤀᤢ᤺ᤳᤋᤠᤱ ᤐᤣ᤺ᤰᤔᤠ ᤁᤧᤛᤡᤖᤠ᤹ ᤌᤠᤱᤏᤧ ᤑᤠ᤹ᤃᤪ ᤁᤧᤒᤡᤒᤠ ᤌᤧᤔᤠ ᤛᤠ᤺ᤛᤠᤱ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤛᤠᤒᤡ ᤔᤧ᤺ᤶᤒᤡ ᤗ᤹ᤖᤡᤰ ᤛᤣ᤺ᤴᤔᤧᤴᤍᤥᤀᤣ ᤆᤩᤧ᤹ᤀᤥ॥

᥈᥎ ᤁᤖ ᤀᤠᤳᤋᤡᤸᤗᤧ. ᤁᤱᤃ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤛᤠ ᤑᤠ᤹ᤀᤠᤱ ᤁᤧᤔᤧᤳᤏᤧ ᤑᤠ᤹ᤃᤪ ᤂᤧᤴ ᤁᤧᤒᤠ᤺ᤵᤐᤠ ᤔᤏᤠ᤺ᤸᤗᤧ ᤁᤢᤄᤠᤛᤡᤱᤗᤧ ᤗᤠᤃᤡ ᤂᤧᤴ ᤛᤠ᤺ᤴ ᤔᤧᤈᤩᤧᤴᤏᤧ᤹ᤀᤥ॥

᥈᥏ ᤁᤧᤏᤡᤱᤘᤠ᤹ᤖᤧ ᤔᤧᤕᤧ᤺ᤰᤂᤢᤴᤇᤠᤱ ᤂᤧᤴ ᤁᤧᤒᤠ᤺ᤵᤐᤠ ᤔᤏᤠ᤺ᤸᤗᤧ ᤁᤢᤏᤡᤱᤘᤠ᤹ᤖᤧ ᤕᤧ᤺ᤰᤂᤢᤒᤡᤗᤠ ᤑᤠ᤹ᤀᤠᤱ ᤐᤠ᤺ᤳᤋᤢᤱᤒᤠᤖᤥ॥

ᤀᤠᤸᤗ ᤂᤡᤏᤡ᤹ ᤁᤢᤓᤠᤖᤧ ᤀᤰᤂᤣ ᤁᤧᤒᤠ᤺ᤳᤋᤢᤶᤒᤡᤗᤠ. “ᤌᤣᤀᤠᤱ ᤘᤣ᤹ ᤔᤏᤠ᤺ᤸᤗᤧ ᤁᤢᤄᤠᤛᤡᤱᤅᤡᤸᤗᤧ ᤀᤠᤈᤥ᤺ᤰᤕᤢᤶᤓᤥ᤺ᤴ ᤛᤠᤰᤋᤢᤒᤠᤒᤣ᥅

᥉᥆ ᤀᤡᤱᤃᤠ᤹ ᤏᤥᤃᤧᤴ ᤐᤡᤖᤢᤱᤗ ᤆᤠᤱᤏᤧ ᤑᤠ᤹ᤃᤪ ᤌᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤱᤒᤠ ᤐᤠ᤺ᤴᤏᤥ ᤘᤣ᤹ᤜᤠ᤹ ᤀᤡᤱᤃᤠ᤹ ᤀᤠᤍᤰᤗᤧᤱᤘᤠᤀᤥ ᤆᤧ᤹ᤕᤠ ᤀᤡᤱᤍᤥ ᤔᤧᤒᤠ᤺ᤵᤐᤠᤒᤣ᥅”

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤌᤣ ᤁᤧᤈᤠᤶ. ᤌᤣ ᤁᤧᤎᤢᤅᤢᤶ ᤜᤧᤰᤁᤩᤠᤱ ᤌᤣ ᤁᤧᤈᤥᤃᤢᤶᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤗᤠᤃᤡ ᤁᤠᤰ ᤆᤥᤃᤧᤶᤔᤧ᤹ᤀᤥ॥

᥉᥈ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤗᤠᤶᤒᤠ ᤕᤜᤢᤍᤡ ᤀᤡᤃᤪ ᤘᤣ᤹ ᤛᤢᤘᤠᤱᤒᤠ ᤔᤏᤠᤴ ᤀᤡᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤁᤡᤴ ᤂ᤺ᤛᤢᤖ ᤔᤧᤕᤠ᤺ᤴᤍᤠᤶᤔᤡᤴᤏᤧ᤹ᤀᤥ॥

᥉᥉ ᤀᤡᤱᤃᤠ᤹ᤀᤠᤱ ᤁᤠᤰ ᤐᤖᤡᤰᤗᤧᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡ ᤀᤡ᤺ᤳᤋᤢᤱᤗᤥ॥ ᤀᤡᤱᤃᤠ᤹ᤃ ᤀᤠᤒᤠᤅᤣ ᤏᤢᤒᤠ ᤐᤥᤱᤔᤠ ᤔᤧᤃᤥ᤺ᤳᤋᤠᤴ ᤁᤖ ᤔᤏᤠᤜᤠ᤹ ᤋᤠᤱᤔᤧᤛᤧ᤺ᤵᤗ ᤑᤠ᤹ᤀᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤗᤠᤃᤡ ᤏᤢᤒᤠ ᤐᤥ᤺ᤱᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥇᥇

ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤪᤡᤛ᤻ᤋᤖᤧ ᤁᤢᤈᤥ᤺ᤱ ᤀᤡ᤺ᤳᤋᤢᤱᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ᤀᤠᤱ ᤀᤡᤱᤃᤠ᤹ ᤀᤠᤈᤥ᤺ᤱ ᤀᤡ᤺ᤳᤋᤧᤶᤔᤧ᤹ᤀᤥ॥

ᤛᤣᤛᤣ ᤛᤣᤘᤠ ᤆᤥ᤺ᤰᤔᤠ ᤀᤥ᤺ᤴᤎᤠᤰᤜᤠ᤹

᥈ ᤀᤠᤸᤗ ᤁᤠᤰ ᤐᤠ᤺ᤴᤏᤥ ᤕᤠᤵᤔᤡ ᤏᤡᤱᤘᤠ᤹ ᤁᤧᤀᤡ᤺ᤳᤋᤡᤒᤠ ᤜᤧᤰᤁᤩᤠᤱ ᤀᤡᤱᤃᤠ᤹ ᤜᤢ᤹ᤏᤡᤱᤒᤠ ᤏᤡᤛᤠᤶᤔᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤒᤠᤀᤥ ᤂᤡᤏᤡ᤹ ᤏᤠᤖᤠ ᤑᤥᤛᤢᤱᤗᤥ॥

᥉ ᤜᤧᤰᤁᤩᤠᤱ ᤕᤧᤶᤒᤡᤳᤇᤠ᤹ᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤱᤃ ᤂᤪᤡᤛ᤻ᤋᤖᤥ. ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤱᤃ ᤂᤢᤏᤡ᤹ ᤕᤧᤶᤒᤠ᤹ᤖᤥ. ᤜᤧᤰᤁᤩᤠᤱ ᤂᤪᤡᤛ᤻ᤋᤖᤧ ᤁᤢᤎᤧᤃᤣ᤺ᤰᤐᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤂᤥᤛᤧᤶᤔᤧ᤹ ᤑᤠ᤹ᤀᤠᤱ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥊ ᤁᤢᤎᤧᤃᤣ᤺ᤰ ᤁᤧᤍᤧᤵᤐᤠᤀᤠᤱ ᤋᤢᤘᤠ ᤁᤧᤈᤥ᤺ᤰᤐᤠ ᤀᤡᤃᤪ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤎᤧᤃᤣ᤺ᤰᤐᤠ ᤂᤪᤡᤛ᤻ᤋᤧᤴ ᤜᤡᤏᤠ᤺ᤶ ᤔᤧᤳᤋᤢ᤹ᤖᤥ॥

᥋ ᤁᤢᤎᤧᤃᤣ᤺ᤰ ᤔᤧᤴᤍᤧᤵᤐᤣ ᤋᤢᤘᤠ ᤁᤧᤈᤥ᤺ᤰᤔᤠ ᤀᤡᤃᤪ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠ ᤔᤧᤴᤇᤢᤔᤠ᤹ᤀᤡᤸᤗᤧa ᤁᤢᤎᤧᤃᤣ᤺ᤰ ᤁᤢᤕᤧᤶᤒᤠ᤹ᤀᤡᤴ ᤜᤡᤏᤠ᤺ᤶ ᤔᤧᤳᤋᤢ᤹ᤖᤥ॥ ᤁᤱᤃ ᤂᤧᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤏ᤺ᤰᤂᤢᤒᤠ ᤁᤢᤀᤡᤛᤡ᤺ᤰᤗᤥ॥

᥌ ᤁᤢᤎᤧᤃᤣ᤺ᤰ ᤔᤧᤴᤍᤧᤵᤔᤏᤠᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤏ᤺ᤰᤂᤢᤖᤖᤥ॥ ᤜᤧᤰᤁᤩᤠᤱ ᤌᤧᤃᤣ᤺ᤰᤀᤡ᤺ᤴ ᤂᤰᤔᤠ ᤀᤡᤃᤪ ᤏ᤺ᤱᤔᤠᤱᤃ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤗᤠᤃᤡ ᤁᤢᤈᤠ᤺ᤳᤌᤡ ᤁᤧᤒᤣ᤺ᤰᤐᤠ ᤐᤠ᤺ᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤎᤣᤃᤣ᤺ᤰᤐᤧᤴ ᤋᤧᤵᤔᤠ ᤐᤥᤱᤗᤥ॥

᥍ ᤁᤖ ᤕᤧᤶᤒᤡᤳᤇᤠ᤹ᤀᤡᤸᤗᤧᤃ ᤌᤧᤃᤣ᤺ᤰᤐᤧᤴ ᤋᤧᤵᤔᤠ ᤔᤧᤏᤢ᤹ᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡ᤺ᤳ ᤏᤢ ᤁᤢᤔᤡᤔᤡᤍᤡᤱᤗᤥ॥ ᤁᤖ ᤔᤧᤴᤇᤢᤔᤠ᤹ᤀᤡᤱᤃ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤔᤡᤔᤡᤍᤡᤱᤗᤥ॥

᥎ ᤌᤣᤀᤠᤱᤓᤧᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳᤋᤥ ᤕᤧᤶᤒᤡᤳᤇᤠ᤹ᤀᤡᤱᤃ ᤔᤧᤴᤇᤢᤔᤠ᤹ᤗᤠᤶᤒᤠ ᤔᤧᤈᤥᤃᤧᤴ ᤁᤖ ᤔᤧᤴᤇᤢᤔᤠ᤹ᤀᤡᤴᤏᤣ ᤕᤧᤶᤒᤡᤳᤇᤠ᤹ᤗᤠᤶ ᤆᤥ᤺ᤰᤔᤏᤠᤔᤠᤖᤥ॥

᥏ ᤜᤧᤰᤁᤣᤗ᤹ᤖᤡᤰᤁᤣ ᤕᤧᤶᤒᤡᤳᤇᤠ᤹ᤀᤡᤱᤃ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤗᤠᤃᤡ ᤔᤧᤈᤥᤃᤧᤴ. ᤁᤖ ᤔᤧᤴᤇᤢᤔᤠ᤹ᤀᤡᤴᤏᤧ ᤕᤧᤶᤒᤡᤳᤇᤠ᤹ᤀᤡᤸᤗᤧ ᤁᤢᤗᤠᤃᤡ ᤆᤥᤃᤧᤒᤠᤖᤥ॥

᥇᥆ ᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤔᤧᤴᤇᤢᤔᤠ᤹ᤀᤡᤸᤗᤧ ᤀᤡᤱᤃᤠ᤹ ᤀᤠᤕᤧᤶᤒᤠ᤹ᤀᤡᤸᤗᤧ ᤁᤢᤕᤢᤰᤁᤥ ᤘᤠ᤹ᤀᤠ ᤁᤧᤗ᤹ᤒᤠ ᤔᤡᤰᤛᤣ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤛᤧ ᤁᤢᤎᤣᤃᤣ᤺ᤰᤐᤧᤴ ᤋᤧᤵᤔᤠ ᤐᤥᤱᤗᤥ॥

᥇᥇ ᤁᤖ ᤍᤠᤱᤒᤠᤸᤗᤧ ᤁᤢᤔᤏᤠ ᤗᤢᤶᤔᤥᤃ ᤔᤧᤴᤇᤢᤔᤠ᤹ᤀᤡᤴ ᤕᤧᤶᤒᤡᤳᤇᤠ᤹ᤗᤠᤶᤒᤠ ᤆᤥ᤺ᤁᤩᤢᤶᤓᤥᤔᤠ ᤜᤥ᤺ᤵᤗᤥ. ᤜᤧᤰᤁᤩᤠᤱ ᤕᤧᤶᤒᤡᤳᤇᤠ᤹ᤀᤡᤴᤏᤠᤱ ᤔᤧᤴᤇᤢᤔᤠ᤹ᤗᤠᤶᤒᤠ ᤆᤥ᤺ᤰᤕᤢᤶᤓᤥᤒᤠ ᤜᤥ᤺ᤵᤗᤥ॥

᥇᥈ ᤌᤣᤀᤠᤱᤓᤧᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳᤋᤥ ᤔᤧᤴᤇᤢᤔᤠ᤹ᤀᤡᤴb ᤕᤧᤶᤒᤡᤳᤇᤠ᤹ᤗᤠᤶᤒᤠ ᤗ᤺ᤳᤋᤧᤀᤠᤱ ᤘᤕᤧᤛᤠᤱ ᤁᤠᤰ ᤕᤧᤶᤒᤡᤳᤇᤠ᤹ᤜᤠ᤹ᤃ ᤔᤧᤴᤇᤢᤔᤠᤜᤠ᤹ᤗᤠᤶᤒᤠᤀᤣ ᤛᤠᤔᤧᤘᤠ᤺ᤴᤇᤡᤱᤗᤥ॥ ᤁᤖ ᤁᤠᤰ ᤐᤠ᤺ᤴᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤋᤠᤖᤥ॥

᥇᥉ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤎᤣᤃᤣ᤺ᤰᤐᤧᤴ ᤔᤧᤴᤍᤧᤵᤐᤣ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤋᤢᤘᤠ ᤆᤥ᤺ᤰᤔᤠ ᤗᤠ᤹ᤖᤢᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤂᤡᤏᤡ᤹ ᤀᤠᤒᤠᤅᤣ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥊ ᤕᤧᤶᤒᤡᤳᤇᤠ᤹ᤀᤡᤸᤗᤧᤃ ᤁᤣ᤺ᤶᤒᤠ ᤌᤧᤃᤣ᤺ᤰᤀᤡ ᤜᤡᤱᤔᤠᤃ ᤁᤢᤗᤠᤃᤡ ᤆᤠ᤺ᤳᤌᤡ ᤁᤧᤒᤣ᤺ᤰᤐᤠ ᤐᤠ᤺ᤴᤗᤥ ᤑᤠ᤹ᤀᤠᤱ ᤆᤀᤡ᤺ᤳᤗᤠᤶᤒᤠᤀᤣ ᤁᤢᤛᤡᤱ ᤏᤡ᤺ᤳᤋᤧᤳᤗᤥ॥

᥇᥋ ᤁᤖ ᤔᤧᤴᤇᤢᤔᤠ᤹ᤀᤡᤸᤗᤧᤃ ᤁᤣ᤺ᤶᤒᤠ ᤌᤧᤃᤣ᤺ᤰᤀᤡ ᤁᤳᤋᤢ᤹ᤏᤧ ᤑᤠ᤹ᤃᤪ. ᤂᤧᤴ ᤂᤧᤸᤗᤧ ᤁᤢᤔᤡᤔᤡᤍᤡᤱᤗᤥ. ᤌᤣᤀᤠᤱᤓᤧᤸᤗᤧ ᤁᤣ᤺ᤶᤒᤠ ᤁᤢᤎᤧᤃᤣ᤺ᤰᤀᤡ᤺ᤱᤃ ᤂᤢᤏᤧ᤹ ᤁᤢᤄᤢ᤺ᤱᤔᤠ ᤐᤥ᤺ᤱᤗ ᤑᤠ᤹ᤀᤠᤱ ᤐᤡᤖᤧᤒᤠᤖᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤓᤠ ᤔᤏᤠᤜᤠ᤹ᤖᤧ ᤁᤴ ᤐᤠ᤺ᤴᤏᤥ ᤐᤠ᤺ᤴᤎᤱ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤈᤥᤃᤢᤏᤧ ᤑᤠ᤹ᤃᤪ ᤀᤠᤏᤡᤃᤧ ᤘᤣ᤹ ᤌᤡᤶ ᤔᤧᤃᤳᤋᤢᤶᤒᤠᤴ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤁᤡᤸᤗᤧᤀᤠᤱ ᤔᤧᤃᤳᤋᤢᤴᤗᤥ॥

ᤍᤠᤱᤒᤠᤸᤗᤧᤴ ᤛᤠᤓᤠᤱᤈᤠ

(ᤔᤳᤋᤡ ᥈᥌:᥈᥌-᥈᥏. ᤔᤷᤁᤢ ᥇᥊:᥈᥈-᥈᥋. ᤗᤢᤁᤠ ᥈᥈:᥇᥊-᥈᥆)

᥇᥍ ᤀᤠᤸᤗ ᤁᤴ ᤀᤡᤱᤈᤠ᤺ᤱᤅᤡᤴ ᤂᤡᤏᤡ᤹ ᤐᤡᤏᤡᤱᤅᤡᤸᤗᤧ ᤂᤡᤏᤡ᤹ ᤏᤠᤖᤠ ᤔᤧᤓᤥᤛᤢᤱᤅᤡᤴᤗᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤛᤣᤛᤣᤜᤢᤵᤗᤰᤁᤥ ᤁᤧᤈᤢᤵᤛᤡᤸᤗᤧ ᤏᤢᤒᤠ ᤐᤠ᤺ᤴ ᤔᤧ᤺ᤴ. ᤁᤖ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤁᤧᤈᤥᤃᤢᤶᤗᤥ॥

᥇᥎ ᤌᤣᤀᤠᤱᤓᤧᤸᤗᤧ ᤁᤠᤰᤏᤢ ᤋᤃᤡᤃ ᤂᤡᤏᤡ᤹ ᤛᤣᤛᤣᤜᤢᤵᤗᤰᤁᤥ ᤁᤧᤈᤢᤵᤛᤡᤸᤗᤧ ᤁᤧᤛᤧᤴᤏᤠᤛᤡᤔᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤱᤅᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤥ ᤔᤡᤛᤠᤰ ᤏᤛᤠ᤺ᤴᤏᤠᤱ ᤆᤥᤃᤢᤱᤗᤥ॥

᥇᥏ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤧᤴᤍᤡᤱ ᤆᤥᤃᤢᤛᤡᤒᤠᤜᤠ᤹ ᤘᤣ᤹ ᤔᤧᤎᤠ᤺ᤵᤗ ᤑᤠ᤹ᤀᤠᤱ ᤛᤧᤴᤇᤡᤱᤔᤠᤀᤣ ᤐᤥᤱᤗᤥ॥

᥈᥆ ᤂᤡᤏᤡ᤹ ᤛᤥᤖᤡᤰ ᤁᤧᤈᤢᤵᤛᤡᤀᤠᤱ ᤁᤧᤈᤠᤶ ᤁᤧᤎᤢᤅᤢᤶᤒᤠᤱᤃ ᤍᤠᤱᤒᤠᤸᤗᤧᤴ ᤛᤠᤓᤠᤱᤈᤠ ᤔᤧ᤺ᤴᤗᤥ॥

᥈᥇ ᤌᤣᤀᤠᤱᤓᤧᤸᤗᤧ ᤆᤠᤈᤠᤛᤧ ᤁᤧᤕᤢᤱᤅᤠᤛᤡᤸᤗᤧ ᤁᤧᤖᤧᤰᤗᤧ ᤀᤠᤳᤋᤡᤴᤏᤠᤱ ᤔᤧᤴᤜᤠᤱᤅᤣ ᤀᤠᤒᤠᤅᤣ ᤆᤠ᤺ᤴ ᤆᤠᤔᤠ ᤁᤧᤜᤣ᤺ᤰᤋᤢᤶ. ᤜᤧᤰᤁᤩᤠᤱ ᤁᤢᤓᤠ ᤛᤠᤰᤔᤧᤴᤈᤠ ᤔᤧᤒᤥ᤺ᤱ. ᤁᤢᤓᤠ ᤔᤧᤔᤛᤡᤱᤗᤥ॥

᥈᥈ ᤂᤡᤏᤡ᤹ ᤜᤡᤶᤔᤥ ᤆᤠᤔᤠ ᤌᤢᤱᤔᤠ ᤁᤧᤴᤇᤢᤰᤋᤢᤶᤔᤡᤶᤒᤡ᥅ ᤀᤡᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤁᤡᤴ ᤁᤢᤏᤠ ᤁᤧᤴᤇᤠ᤹ᤖᤢᤶᤔᤡᤴᤏᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤢ ᤌᤣᤀᤠᤱ ᤔᤧᤱᤃᤵᤔᤏᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤠ ᤁᤧᤎᤠᤛᤢᤶ ᤁᤧᤒᤡᤖᤢᤶᤛᤡᤶᤒᤠᤒᤡ᥅ ᤀᤠᤰᤂᤣ ᤔᤧᤳᤏᤡᤱᤒᤠᤒᤣ᥅ ᤌᤣ ᤁᤴ ᤐᤠ᤺ᤴᤏᤥ ᤂᤡᤏᤡ᤹ ᤏᤠᤖᤠ ᤑᤥᤛᤢᤱᤒᤠᤒᤡ᥅ ᤛᤧᤰᤂᤠᤛᤠᤱ ᤔᤧᤓᤥᤛᤢᤱᤅᤡᤴᤗᤥ᥄

᥈᥉ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤗᤠᤶ ᤂᤥᤛᤢᤱᤒᤠ ᤏᤡᤛᤠᤶᤔᤡᤴ ᤂᤡᤏᤡ᤹ ᤐᤡᤏᤡᤱᤅᤠᤱ ᤘᤠ᤹ᤀᤠᤖᤥ- ᤍᤠᤱᤒᤠ ᤕᤧᤛᤢ᤺ᤴ ᤀᤡᤱᤗᤧᤰᤋᤧᤒᤠ ᤛᤧᤴᤍᤡᤰ ᤂᤢᤏᤧ᤹ ᤂᤖᤧ᤺ᤱᤅᤡᤴ ᤂᤵᤛᤢ.

᥈᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤀᤠᤱ ᤂᤖᤧ᤺ᤱᤅᤡᤴ ᤂᤧ᤺ᤰᤂᤢᤖ ᤀᤰᤂᤣ ᤔᤧᤳᤋᤢᤛᤡ. “ᤁᤴ ᤂᤡᤏᤡ᤹ ᤗᤠᤃᤡ ᤏᤠᤛᤡᤱᤃᤧᤴ ᤀᤠᤎᤰᤗᤥ॥ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤛᤥᤀᤥ ᤀᤰᤂᤣ ᤆᤥᤃᤧᤶᤔᤧ᤹ᤀᤥ॥”

᥈᥋ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤈ ᤔᤧᤛᤢᤖᤢᤀᤠᤱ ᤆᤸᤗᤱᤏᤠ ᤂᤥᤷᤕᤠ᤺ᤴ ᤕᤠᤱᤛᤡᤱᤅᤠᤱ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ. “ᤁᤴ ᤀᤠᤔᤠᤰᤂᤡ᤹ᤀᤡᤴ ᤘᤍᤣ᤺ᤴᤍᤧᤀᤠᤱ ᤏᤡ᤺ᤴᤎᤥ ᤐᤥ᤺ᤰᤂᤧᤒᤠ ᤁᤢᤛᤱ ᤔᤠᤱᤜᤢᤵᤐᤡᤴᤗᤥ॥ ᤁᤴ ᤁᤧᤎᤢᤅᤢᤶᤔᤡᤸᤗᤧ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤛᤥᤀᤥ ᤀᤰᤂᤣ ᤆᤥᤃᤧᤶᤔᤧ᤹ᤀᤥ॥”

᥈᥌ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤴ ᤂᤖᤧ᤺ᤱᤅᤡᤴ ᤁᤧᤈᤠᤶᤔᤡᤸᤗᤧ ᤜᤧᤰᤁᤩᤠᤱ ᤁᤴ ᤂᤥᤷᤕᤠᤗᤠᤶ ᤁᤧᤎᤢᤅᤢᤶᤔᤡᤸᤗᤧ ᤍᤠᤱᤒᤠᤴ ᤔᤧᤴᤕᤢᤀᤣ ᤌᤠᤖᤡᤰ ᤁᤢᤛᤡᤔᤧᤴ ᤀᤡᤱᤃᤧᤓᤥᤛᤢᤶᤗᤥ॥

᥈᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤸᤗᤧ ᤁᤢᤏᤠᤔᤧᤴᤇᤠ᤹ ᤔᤧᤳᤋᤢᤖ ᤍᤠᤱᤒᤠᤸᤗᤧ ᤁᤢᤄᤖᤧ᤺ᤱᤅᤡᤴ ᤆ᤹᤺ ᤜᤧᤰᤁᤩᤠᤱ ᤁᤢᤄᤥᤷᤕᤠᤗᤠᤶ ᤌᤢᤅᤢ᤹ ᤂᤧᤸᤗᤧ ᤍᤠᤱᤒᤠᤸᤗᤧ ᤁᤢᤎᤰᤁᤡᤴ ᤏᤢ ᤁᤢᤔᤠᤰᤂᤡ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤗᤠᤕᤥ ᤆᤥᤃᤢᤖᤥ॥

᥈᥎ ᤂᤖᤧ᤺ᤱ ᤆᤠᤔᤠ ᤏᤢ ᤂᤥᤷᤕᤠᤗᤠᤶ ᤌᤢᤱᤔᤠᤏᤢ᤺ᤸᤗᤧ ᤋᤃᤡ ᤁᤧᤖᤧᤰᤗᤧ ᤀᤡᤱᤃᤠ᤹ ᤛᤢᤶᤒᤥᤎᤠᤒᤠ ᤆᤥ᤺ᤰᤁᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤀᤠᤒᤠᤅᤣ ᤛᤠ᤹ᤛᤡᤱᤔᤠ ᤐᤥᤱᤗᤥ॥

᥈᥏ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤍᤠᤱᤒᤠᤸᤗᤧ ᤁᤢᤎᤰᤁᤡᤴ ᤀᤡᤱᤎᤠ᤺ᤱ ᤔᤧᤶᤒᤡᤀᤣ ᤂᤖᤧ᤺ᤱᤅᤡᤴ ᤆ᤹᤺ ᤜᤧᤰᤁᤩᤠᤱ ᤂᤥᤷᤕᤠᤗᤠᤶ ᤌᤢᤅᤢ᤹ ᤂᤧᤸᤗᤧ ᤀᤠᤒᤠᤅᤣ ᤁᤢᤛᤶᤍᤠᤱ ᤂᤠᤛᤧᤴᤏᤡᤴ ᤋᤠᤖᤢᤖᤥ॥

᥉᥆ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤂᤡᤏᤡ᤹ ᤗᤢᤶᤔᤥ ᤕᤖᤡᤰ ᤕᤧ᤺ᤱᤄᤡ᤺ᤰᤂᤡ᤺ᤰᤐᤠᤜᤠ᤹ ᤏᤢ ᤁᤧᤍᤢᤰᤐᤠ ᤁᤧᤕ᤹ᤒᤠᤜᤠ᤹ ᤁᤧᤘᤕᤡ᤹॥ ᤜᤧᤰᤁᤩᤠᤱ ᤁᤢᤓᤠᤃ ᤔᤧᤛᤩᤧ ᤔᤧᤒᤣᤀᤠᤱᤗᤥ॥

᥉᥇ ᤁᤖ ᤀᤠᤒᤠᤅᤣ ᤀᤠᤏᤡ᤹ ᤏᤡᤱᤘᤠ᤹ᤀᤡᤴ ᤛᤧᤰᤂᤠᤀᤣ ᤀᤠᤛᤠ᤹ᤖᤢᤶᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢ ᤂᤢᤶᤍᤡᤱᤅᤥ ᤀᤠᤴᤎᤠᤏᤧᤴᤗᤥ॥

᥉᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤂᤠᤛᤧᤴ ᤀᤠᤈᤥ᤺ᤰᤁᤡᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤠᤕᤥᤒᤠᤜᤠ᤹ᤏᤢ ᤛᤥᤖᤡᤰᤁᤣ ᤑᤥᤋᤩᤠᤀᤥ ᤀᤠᤴᤎᤠ᤺ᤴᤏᤧᤴᤗ ᤑᤠ᤹ᤀᤠᤱ ᤜᤧᤴᤎᤡᤶ ᤀᤠᤕᤠᤰᤗᤥ॥

᥉᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤆᤠᤔᤠ ᤌᤢᤱᤔᤠᤀᤥ ᤁᤧᤈᤢᤵᤛᤡᤸᤗᤧ ᤜᤠᤱᤅᤠᤛᤡᤶᤔᤧ᤹ᤀᤥ॥

᥉᥊ ᤀᤠᤳᤋᤡᤴ ᤛᤠᤰᤔᤧᤴᤈᤠ ᤘᤠ᤹. ᤂᤧᤸᤗᤧ ᤜᤠᤖᤠ᤹ ᤜᤡᤶᤔᤥᤀᤣ ᤆᤀᤠᤱ ᤋᤠᤖᤖᤥ॥ ᤜᤧᤰᤁᤣᤗ᤹ᤖᤡᤰ ᤌᤡᤰᤋᤧᤴᤏᤥ ᤁᤧᤈᤢᤵᤛᤡᤸᤗᤧ ᤂᤢᤶᤍᤡᤱᤅᤥ ᤁᤧᤴᤎᤩᤧ᤹ᤀᤡᤴᤗᤖᤥ॥ ᤀᤠᤸᤗ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠᤸᤗᤧ ᤘᤣ᤹ ᤐᤠ᤺ᤴᤜᤠ᤹ᤖᤧᤴ ᤀᤥ᤺ᤴᤎᤠᤰ ᤐᤡᤏᤡᤱᤗᤥ॥

a 

᥇᥇:᥋ ᤏᤠᤏᤠ ᤌᤥᤍᤥ ᤔᤧᤒᤣ᤺ᤰᤁᤡᤸᤗᤧ ᤕᤜᤢᤍᤡ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰ ᤋᤧᤵᤔᤠ ᤌᤡᤶ ᤘᤕᤧ॥

b 

᥇᥇:᥇᥈ ᤌᤡᤰᤛᤡᤃᤣ᤺ᤰᤔᤠ ᤔᤧᤴᤇᤢᤔᤠ᤹ ᤜᤘᤠᤖᤧ ᤁᤢᤕᤠ᤺ᤶᤒᤣᤀᤥ ᤁᤸᤗᤧ ᤐᤠ᤺ᤳᤋᤢᤒᤠᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤘᤠ᤺ᤴ ᤌᤡᤰᤛᤡᤃᤣ᤺ᤰᤐᤠ ᤔᤏᤠ ᤀᤠᤍᤔᤖᤧ ᤁᤢᤒᤡᤶᤒᤠᤗᤠᤶ ᤆᤥᤃᤢᤀᤠᤱ ᤘᤕᤧ॥

ᤛᤣᤛᤣᤔᤠᤱᤗᤠᤶ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹

᥇᥈

ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤛᤣᤛᤣᤔᤠᤱᤗᤠᤶᤒᤠᤒᤠ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤕᤡᤒᤠ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ॥

᥈ ᤍᤠᤱᤒᤠ ᤕᤧᤛᤢ᤺ᤴ ᤂᤡᤏᤡ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤁᤧᤘᤕᤡᤸᤗᤧ ᤁᤢᤒᤠᤴ ᤔᤧᤴᤗ᤺ᤶᤏᤠ ᤕᤖᤡᤰ ᤐᤖᤡᤰᤐᤠ ᤏᤠᤘᤠᤀᤡᤳᤗᤠᤜᤠ᤹ ᤔᤠᤱᤃᤧᤄᤕᤢᤶᤗ ᤋᤠᤵᤁᤧᤒᤧ᤹ᤖᤡᤀᤠᤱ ᤁᤧᤘᤕᤡ᤹ᤖᤥ॥

᥉ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤗᤠᤶᤗᤥᤛᤢᤒᤠ ᤀᤠᤳᤋᤡᤸᤗᤧᤀᤠᤱ ᤕᤧᤛᤢ᤺ᤴ ᤛᤠᤱᤃᤪᤠ ᤔᤧᤵᤔᤠ ᤔᤧᤛᤢᤰᤋᤢᤴᤗᤥ. ᤜᤧᤰᤁᤣᤗ᤹ᤖᤡᤰ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤔᤧᤸᤗᤥ᤺ᤀᤣ ᤌᤠᤖᤡᤰ ᤀᤠᤳᤋᤡᤸᤗᤧᤀᤠᤱ ᤕᤧᤛᤢ᤺ᤴᤏᤣ ᤍᤠᤱᤒᤠᤖᤥ ᤐᤠ᤺ᤵᤔᤠ ᤔᤧᤛᤢᤰᤋᤢᤴ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹॥

᥊ ᤀᤠᤸᤗ ᤕᤖᤡᤰ ᤐᤖᤡᤰᤐᤠ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹ ᤔᤧᤘᤠ᤹. ᤁᤖ ᤐᤷᤎᤠ᤺ᤶ ᤁᤧᤒᤡᤒᤠ ᤛᤣᤛᤣᤔᤠᤱᤅᤡᤴ ᤗᤳᤌᤡᤰᤗᤰ ᤘᤠ᤹ᤖᤥ॥

᥋ ᤜᤧᤰᤁᤣᤗ᤹ᤖᤡᤰᤁᤣ ᤕᤖᤡᤰ ᤐᤖᤡᤰᤐᤠ ᤔᤠᤱᤛᤣᤘᤠᤜᤠ᤹ ᤔᤧᤘᤠ᤹. ᤁᤖ ᤍᤠᤱᤒᤠᤃ ᤗᤳᤌᤡᤰᤗᤰ ᤘᤠ᤹ᤖᤥ॥

᥌ ᤜᤧᤰᤁᤣᤗ᤹ᤖᤡᤰᤁᤣ ᤕᤖᤡᤰ ᤐᤖᤡᤰᤐᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤛᤢᤰᤋᤢᤶ. ᤁᤖ ᤒᤠ ᤗᤳᤇᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤁᤧᤖᤧᤰᤗᤠᤶ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥

᥍ ᤀᤠᤸᤗ ᤛᤣᤛᤣᤜᤢᤵᤗᤰᤁᤥ ᤁᤢᤓᤠ᤹ ᤐᤡᤛᤡᤱᤔᤠᤖᤧ ᤗᤠᤃᤡ ᤛᤣᤛᤣᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤌᤠ᤺ᤵᤗ ᤑᤠ᤹ᤀᤠᤱ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹ ᤁᤠᤰ ᤔᤏᤠᤜᤠ᤹ ᤗᤳᤇᤠᤀᤠᤱ ᤔᤧᤴᤇᤧᤴᤇᤡᤱᤅᤣ ᤐᤡᤖᤧᤀᤠᤱ ᤘᤠ᤹ᤖᤥ॥

᥎ ᤀᤠᤸᤗ ᤛᤣᤛᤣᤔᤠᤱᤅᤡᤸᤗᤧ ᤌᤡᤰᤁᤡᤴ ᤛᤡᤰᤁᤢᤶᤗᤧᤴ ᤐᤠ᤺ᤴᤈᤠᤰ ᤐᤡᤖᤢ᤹. ᤘᤣ᤹ᤛ᤻ᤔᤠᤴ ᤜᤠᤒᤠ ᤂᤧᤴ ᤛᤣᤛᤣᤔᤠᤱᤅᤡᤸᤗᤧ ᤏᤡᤱᤘᤠ᤹ᤖᤧᤴ ᤐᤠ᤺ᤴᤈᤠᤰ ᤐᤡᤖᤢ᤹॥

᥏ ᤘᤣ᤹ᤛ᤻ᤔᤠᤴ ᤜᤠᤒᤠ ᤂᤧᤴ ᤛᤣᤛᤣᤔᤠᤱᤅᤡᤸᤗᤧ ᤏᤛᤠ᤺ᤴᤗᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠ. ᤜᤧᤰᤁᤩᤠᤱ ᤘᤣ᤹ᤀᤡᤴ ᤁᤧᤍᤢᤰᤐᤠ ᤘᤣ᤺ᤶᤔᤠ ᤐᤷᤎᤠ᤺ᤶᤜᤠ᤹ ᤒᤠ ᤂᤧᤴ ᤗᤳᤇᤠ ᤛᤣᤛᤣᤔᤠᤱᤅᤡᤸᤗᤧ ᤐᤡᤖᤢ᤹॥

᥇᥆ ᤘᤣ᤹ᤛ᤻ᤔᤠᤴ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤷᤎᤠ᤺ᤶ ᤐᤡᤖᤢ᤹. ᤘᤣ᤹ᤛ᤻ᤔᤠᤴ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤐᤷᤎᤠ᤺ᤶ ᤐᤡᤖᤢ᤹. ᤘᤣ᤹ᤛ᤻ᤔᤠᤴ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠᤶᤛᤠᤶᤜᤠ᤹ ᤛᤧᤶᤔᤠ ᤐᤷᤎᤠ᤺ᤶ ᤐᤡᤖᤢ᤹. ᤐᤖᤡᤰ ᤐᤖᤡᤰᤐᤠ ᤘᤣ᤹ ᤐᤠ᤺ᤴᤍᤠᤱᤜᤠ᤹ ᤐᤠ᤺ᤵᤔᤠ ᤐᤷᤎᤠ᤺ᤶ ᤐᤡᤖᤢ᤹. ᤜᤧᤰᤁᤩᤠᤱ ᤘᤣ᤹ᤛ᤻ᤔᤠᤴ ᤂᤧᤴ ᤐᤠ᤺ᤴᤍᤠᤱᤜᤠ᤹ ᤗᤧᤱᤔᤠ ᤐᤷᤎᤠ᤺ᤶ ᤐᤡᤖᤢ᤹ᤖᤥ॥

᥇᥇ ᤁᤱᤜᤠ᤹ ᤁᤧᤖᤧᤰ ᤗᤳᤇᤠ ᤛᤣᤛᤣᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰᤛᤡᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤃ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤴ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹ ᤗᤳᤇᤠᤀᤠᤱ ᤔᤧᤴᤇᤧᤴᤇᤡᤱᤅᤣ ᤁᤧᤖᤧᤰ ᤐᤡᤖᤢᤛᤡ᤹ᤖᤥ॥

ᤗᤳᤌᤡᤰ ᤌᤰᤁᤥ ᤕᤖᤡᤰ ᤕᤠᤶᤗᤰᤜᤠ᤹

᥇᥈ ᤏᤠᤛᤡᤱᤃᤧᤴ ᤌᤰᤁᤥ ᤕᤖᤡᤰ ᤕᤠᤶᤗᤰᤜᤠ᤹ ᤔᤧᤒᤳᤗᤥ॥ ᤁᤴ ᤘᤣ᤹ ᤘᤣ᤹ ᤕᤠᤶᤗᤰᤜᤠ᤹ᤗᤠᤶ ᤗᤳᤇᤠ ᤏᤠᤛᤡᤱᤃᤧᤴ ᤌᤰ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤪᤡᤛ᤻ᤋᤖᤧ ᤁᤢᤎᤰᤁᤡᤴᤏᤠᤱ ᤒᤠ ᤜᤧᤰᤋᤱᤒᤠᤀᤣ ᤆᤥ᤺ᤰᤗᤥ॥

᥇᥉ ᤒᤠ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤕᤜᤢᤍᤡ. ᤌᤡᤶᤔᤧᤴᤍᤱ ᤛᤢᤘᤠᤱᤒᤠ. ᤕᤥ᤺ᤰ ᤀᤡᤃᤪ ᤆᤥ᤺ᤰᤕᤢᤶᤓᤥᤒᤠ ᤀᤠᤳᤋᤡᤴᤇᤠᤱ ᤌᤡᤰ ᤛᤣᤛᤣᤔᤠᤱᤅᤡᤸᤗᤧ ᤌᤡᤰ ᤌᤰᤁᤥ ᤒᤵᤋᤡᤛ᤻ᤔᤠ ᤀᤠᤈᤥᤃᤧᤀᤠᤱ ᤘᤠ᤹॥ ᤜᤧᤰᤁᤩᤠᤱ ᤀᤠᤏᤡ᤹ ᤁᤧᤖᤧᤰᤗᤧ ᤗᤳᤇᤠ ᤛᤣᤛᤣᤔᤠᤱ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹ᤖᤥ॥a

᥇᥊ ᤀᤠᤸᤗ ᤏᤠᤛᤡᤱᤃᤧᤴ ᤌᤰᤁᤡᤱᤃ ᤗᤳᤌᤡᤰ ᤕᤠᤶᤗᤰᤗᤧᤖᤰ ᤔᤧ᤺ᤴ. ᤁᤖ ᤕᤖᤡᤰ ᤕᤠᤶᤗᤰᤜᤠ᤹ᤖᤧ ᤆᤥᤃᤧᤀᤠᤱ ᤘᤠ᤹ᤖᤥ॥

᥇᥋ ᤀᤠᤸᤗ ᤗᤠᤱᤅᤡᤸᤗᤧ “ᤀᤡᤱᤃᤠ᤹ ᤜᤢᤰ ᤔᤧ᤺ᤴᤀᤠ. ᤜᤧᤰᤁᤣᤗ᤹ᤖᤡᤰ ᤁᤴ ᤌᤰᤁᤥᤒᤠ ᤕᤠᤶᤗᤰ ᤔᤧ᤺ᤴᤏᤠᤖᤥ” ᤐᤠ᤺ᤳᤋᤢ᤹ᤛᤠᤱ ᤂᤧᤴ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤕᤠᤶᤗᤰ ᤔᤧᤒᤥ᤺ᤱᤏᤧᤴᤒᤡ᥅

᥇᥌ ᤜᤧᤰᤁᤣᤗ᤹ᤖᤡᤰᤁᤣ ᤏᤧᤰᤂᤥ᤹ᤀᤡᤸᤗᤧ “ᤀᤡᤱᤃᤠ᤹ ᤔᤡᤰ ᤔᤧ᤺ᤴᤀᤠ. ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤌᤰᤁᤥᤒᤠ ᤕᤠᤶᤗᤰ ᤔᤧ᤺ᤴᤏᤠᤖᤥ” ᤐᤠ᤺ᤳᤋᤢ᤹ᤛᤠᤱ ᤂᤧᤴ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤕᤠᤶᤗᤰ ᤔᤧᤒᤥ᤺ᤱᤏᤧᤴᤒᤡ᥅

᥇᥍ ᤁᤠᤰ ᤏᤠᤛᤡᤱᤃᤧᤴ ᤌᤰᤁᤡᤴᤏᤣ ᤔᤡᤰ ᤐᤥ᤺ᤰᤂᤧᤸᤗᤧᤃ. ᤌᤣ᤺ᤸᤗᤧ ᤂᤧᤶᤔᤏᤠᤒᤠᤒᤣ᥅ ᤁᤠᤰ ᤏᤠᤛᤡᤱᤃᤧᤴ ᤌᤰᤁᤡᤴᤏᤣ ᤏᤧᤰᤂᤥ᤹ ᤐᤥ᤺ᤰᤂᤧᤸᤗᤧᤃ. ᤌᤣ᤺ᤸᤗᤧ ᤏᤠᤶᤔᤏᤠᤒᤠᤒᤣ᥅

᥇᥎ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤠᤰ ᤕᤠᤶᤗᤰᤜᤠ᤹ ᤀᤠᤒᤠᤅᤣ ᤋᤧᤴᤏᤥ ᤑᤳᤇᤢᤛᤡᤀᤠᤱ ᤐᤳᤗᤥ॥

᥇᥏ ᤁᤠᤰ ᤕᤠᤶᤗᤰᤁᤡᤴᤏᤣ ᤌᤡᤰ ᤕᤠᤶᤗᤰᤗᤰ ᤐᤥ᤺ᤰᤂᤧᤸᤗᤧᤃ. ᤏᤠᤛᤡᤱᤃᤧᤴ ᤌᤰᤁᤡᤴ ᤀᤠᤳᤋᤥ ᤘᤕᤧᤒᤠᤒᤣ᥅

᥈᥆ ᤁᤖ ᤀᤠᤸᤗ ᤕᤖᤡᤰ ᤕᤠᤶᤗᤰᤜᤠ᤹ ᤔᤧᤒᤳᤇᤠᤱ ᤏᤠᤛᤡᤱᤃᤧᤴ ᤌᤰᤁᤡᤱᤃ ᤗᤳᤌᤡᤰᤗᤰ ᤘᤠ᤹ᤖᤥ॥

᥈᥇ ᤔᤡᤰᤁᤡᤸᤗᤧ ᤜᤢᤰᤁᤡᤴ “ᤀᤡᤱᤃᤠ᤹ ᤂᤧᤏᤧ᤹ ᤆᤠᤜᤠᤒᤠ ᤔᤧᤈᤥ᤺ᤰᤁᤠᤴᤗᤥ” ᤔᤧᤵᤔᤠ ᤔᤧᤛᤢᤰᤋᤢᤴᤗᤥ॥ ᤜᤧᤰᤁᤩᤠᤱ ᤌᤧᤃᤣ᤺ᤰᤁᤡᤸᤗᤧᤀᤠᤱ ᤗᤠᤱᤅᤡᤴ “ᤀᤡᤱᤃᤠ᤹ ᤂᤧᤏᤧ᤹ ᤆᤠᤜᤠᤒᤠ ᤔᤧᤈᤥ᤺ᤰᤁᤠᤴᤗᤥ” ᤔᤧᤵᤔᤠ ᤔᤧᤛᤢᤰᤋᤢᤴᤗᤥ॥

᥈᥈ ᤛᤧᤰᤂᤠ᤺ᤸᤗᤧ ᤏᤠᤛᤡᤱᤃᤧᤴ ᤌᤰᤁᤥ ᤕᤧ᤺ᤱᤄᤡ᤺ᤰᤂᤡ᤺ᤰᤐᤠ ᤁᤧᤎᤠ᤺ᤵᤐᤠ ᤕᤠᤶᤗᤰᤜᤠ᤹ᤃ ᤛᤠ᤹ᤖᤡᤰ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤆᤥ᤺ᤰᤗᤥ.

᥈᥉ ᤜᤧᤰᤁᤩᤠᤱ ᤏᤠᤛᤡᤱᤃᤧᤴ ᤌᤰᤁᤥ ᤀᤠᤏᤡ᤹ ᤛᤠ᤹ᤖᤡᤰ ᤁᤧᤕᤧᤰᤐᤠ ᤔᤧᤈᤥ᤺ᤰᤏᤧᤴ ᤗ᤹ᤖᤡᤰ ᤀᤠᤀᤡ᤺ᤳᤋᤢᤶᤒᤠ ᤕᤠᤶᤗᤰᤜᤠ᤹ᤃ ᤀᤠᤏᤡ᤹ ᤛᤠ᤹ᤖᤡᤰᤁᤠᤱ ᤁᤶᤒᤪᤠᤱ ᤀᤠᤔᤧᤳᤋᤢᤶᤗᤥ॥ ᤜᤧᤰᤁᤩᤠᤱ ᤘᤣ᤹ᤜᤠ᤹ ᤀᤥᤛᤣ᤺ᤴᤎᤠᤰᤔᤠ ᤔᤧᤴᤏᤢ᤹ᤔᤏᤠ ᤕᤠᤶᤗᤰᤜᤠ᤹ ᤏᤢᤖᤡᤰᤁᤠᤱ ᤀᤠᤏᤡ᤹ ᤀᤠᤍᤧᤵᤋᤢᤶᤗᤥ.

᥈᥊ ᤁᤖ ᤏᤡ᤺ᤔᤠ ᤛᤢᤰᤁᤧᤍᤧᤵᤐᤠ ᤕᤠᤶᤗᤰᤜᤠ᤹ ᤂᤧᤶᤔᤩᤠᤰ ᤛᤠ᤹ᤖᤡᤰ ᤁᤶᤒᤪᤠᤱ ᤀᤠᤶᤔᤧᤳᤋᤢᤶᤔᤡᤴᤗᤥ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤛᤠ᤹ᤖᤡᤰ ᤁᤧᤕᤧᤰᤐᤠ ᤏᤡᤔᤧᤴᤎᤠ᤺ᤵᤔᤏᤠᤒᤠ ᤕᤠᤶᤗᤰᤜᤠ᤹ᤖᤧ ᤏᤢᤖᤡᤰᤁᤠᤱ ᤁᤶᤒᤪᤠᤱ ᤔᤧᤄᤥᤛᤢᤏᤡ ᤑᤠ᤹ᤀᤠᤱ ᤏᤠᤛᤡᤱᤃᤧᤴ ᤌᤰᤁᤥ ᤑᤳᤇᤢᤛᤡᤀᤠᤱ ᤐᤳ॥

᥈᥋ ᤜᤧᤰᤁᤣᤗ᤹ᤖᤡᤰ ᤏᤠᤛᤡᤱᤃᤧᤴ ᤌᤰᤁᤥ ᤛᤧᤶᤔᤠ ᤔᤧᤒᤥ᤺ᤱᤏᤧᤴᤗ. ᤁᤖ ᤌᤡᤰ ᤕᤠᤶᤗᤰᤁᤡᤸᤗᤧ ᤘᤣ᤹ ᤕᤠᤶᤗᤰᤁᤡᤴ ᤁᤶᤒᤪᤠᤱ ᤆᤥᤃᤢᤏᤡ ᤁᤧᤗ᤹ᤒᤠ ᤁᤢᤏᤡᤱᤘᤠ᤹ ᤘᤠ᤹ᤖᤥ॥

᥈᥌ ᤏᤠᤛᤡᤱᤃᤧᤴ ᤌᤰᤁᤥ ᤗᤳᤇᤠ ᤕᤠᤶᤗᤰᤁᤡᤴ ᤋᤢᤰᤂᤣ ᤆᤠᤏᤧ ᤑᤠ᤹ᤃᤪ ᤂᤧᤴᤏᤢᤀᤣ ᤘᤣ᤹ ᤁᤠᤰ ᤕᤠᤶᤗᤰᤜᤠ᤹ᤀᤠᤱ ᤛᤥᤛᤥᤖᤡᤰ ᤋᤢᤰᤂᤣ ᤔᤧᤈᤠᤖᤥ॥ ᤜᤧᤰᤁᤩᤠᤱ ᤗᤳᤇᤠ ᤕᤠᤶᤗᤰᤁᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢ᤹ᤏᤧ ᤑᤠ᤹ᤃᤪ ᤂᤧᤴᤏᤢ ᤘᤣ᤹ ᤁᤠᤰ ᤕᤠᤶᤗᤰᤜᤠ᤹ᤀᤠᤱ ᤛᤥᤛᤥᤖᤡᤰ ᤔᤧᤛ᤺ᤳᤗᤥ॥

᥈᥍ ᤀᤠᤸᤗ ᤂᤡᤏᤡ᤹ᤃ ᤂᤪᤡᤛ᤻ᤋᤖᤧ ᤏᤠᤛᤡᤱᤃᤧᤴ ᤁᤢᤎᤰᤏᤡᤱᤗᤥ. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰ ᤁᤢᤎᤰᤁᤡᤸᤗᤧ ᤁᤢᤕᤠᤶᤗᤰᤏᤡᤱᤗᤥ॥

᥈᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤁᤢᤎᤰ ᤛᤣᤛᤣᤜᤢᤵᤗᤰᤁᤥ ᤀᤰᤂᤣᤗ᤹ᤖᤡᤰ ᤛᤣ᤺ᤰᤕᤢᤰ ᤆᤥᤃᤢᤛᤡᤀᤠᤱ ᤘᤠ᤹ᤖᤥ-

ᤌᤡᤰᤛᤡᤃᤣ᤺ᤰᤐᤥ ᤛᤣ᤺ᤰᤕᤢᤰᤔᤡᤒᤠᤜᤠ᤹.

ᤏᤡᤛᤡᤃᤣ᤺ᤰᤐᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹.

ᤛᤢᤶᤛᤡᤃᤣ᤺ᤰᤐᤥ ᤛᤡᤰᤛᤠᤶᤒᤠᤜᤠ᤹.

ᤜᤧᤰᤁᤩᤠᤱ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹.

ᤁᤧᤍᤢᤰᤐᤠ ᤔᤏᤠᤜᤠ᤹ ᤁᤧᤘᤣ᤺ᤶᤒᤠᤜᤠ᤹.

ᤁᤢᤓᤠ᤹ ᤁᤧᤒᤡᤒᤠᤜᤠ᤹.

ᤗᤠᤶᤃᤧᤗᤥᤒᤠᤜᤠ᤹.

ᤜᤧᤰᤁᤩᤠᤱ ᤐᤖᤡᤰᤐᤖᤡᤰᤐᤠ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹॥

᥈᥏ ᤜᤧᤰᤁᤣ᤺ᤸᤗᤧ ᤁᤧᤖᤧᤰ ᤛᤣ᤺ᤰᤕᤢᤰᤔᤡᤒᤠᤛᤡᤒᤡ᥅ ᤁᤧᤖᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤛᤡᤒᤡ᥅ ᤁᤧᤖᤧᤰ ᤛᤡᤰᤛᤠᤶᤒᤠᤛᤡᤒᤡ᥅ ᤁᤧᤖᤧᤰ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤡᤒᤡ᥅

᥉᥆ ᤌᤣ ᤁᤧᤖᤧᤰᤗᤧ ᤁᤧᤍᤢᤰᤐᤠ ᤔᤏᤠᤜᤠ᤹ ᤘᤣ᤺ᤶᤔᤠ ᤐᤷᤎᤠ᤺ᤶᤜᤠ᤹ ᤔᤧᤃᤳᤋᤢᤒᤡ᥅ ᤁᤧᤖᤧᤰ ᤘᤣ᤹ ᤐᤠ᤺ᤴᤍᤠᤱ ᤔᤧᤒᤠ᤺ᤵᤐᤡ᥅ ᤁᤧᤖᤧᤰᤗᤧ ᤂᤧᤴ ᤐᤠ᤺ᤴᤍᤠᤱᤜᤠ᤹ ᤗᤧᤱᤔᤠ ᤔᤧᤛᤢᤰᤋᤢᤒᤡ᥅

᥉᥇ ᤁᤖ ᤛᤣᤛᤣᤔᤠᤱᤅᤡᤸᤗᤧ ᤀᤠᤒᤡᤒᤠ ᤁᤧᤖᤧᤰᤏᤢ᤺ᤸᤗᤧ ᤏᤢᤒᤠ ᤐᤷᤎᤠ᤺ᤶᤜᤠ᤹ ᤂᤥᤔᤠ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤀᤠᤸᤗ ᤀᤡᤱᤃᤠ᤹ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤏᤢᤒᤠ ᤗᤠᤶ ᤀᤥᤛᤣ᤺ᤴᤎᤠᤰᤏᤡᤱᤗᤥ॥

a 

᥇᥈:᥇᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤀᤠᤏᤡ᤹ ᤁᤧᤖᤧᤰᤗᤧ ᤗᤳᤇᤠ ᤛᤣᤛᤣᤔᤠᤱᤗᤠᤶ ᤌᤢᤱᤔᤠ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥”

ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤐᤷᤎᤠ᤺ᤶ

᥇᥉

ᤀᤡᤱᤃᤠ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤢ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤍᤠᤱᤜᤠ᤹ᤀᤥ ᤐᤠ᤺ᤳᤋᤠᤛᤠᤱ ᤀᤡᤱᤃᤠ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤱᤛᤡᤱᤅᤡᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ᤃ ᤜᤕᤱᤁᤡᤸᤗᤡᤱ ᤁᤧᤈᤥ᤺ᤰᤐᤠ ᤕᤶᤒᤠ ᤁᤡᤱᤏᤠ ᤏᤢ ᤏᤡᤱᤎᤧᤴᤎᤧᤴ ᤁᤧᤔᤧᤵᤐᤠ ᤔᤢᤰᤗᤠ ᤁᤢᤀᤡᤛᤡ᤺ᤰᤗᤰ ᤐᤥ᤺ᤱᤅᤠᤖᤥ॥

᥈ ᤀᤡᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤐᤷᤎᤠ᤺ᤶ ᤁᤳᤋᤢᤱᤛᤠᤱ. ᤁᤧᤖᤧᤰ ᤛᤡᤃᤠᤱ ᤐᤠ᤺ᤴᤜᤠ᤹ ᤏᤢ ᤁᤧᤖᤧᤰ ᤏᤧᤜᤡᤏᤡᤱᤘᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤱᤛᤠᤱ. ᤜᤧᤰᤁᤩᤠᤱ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤆᤵᤔᤠ ᤏᤛᤠ᤺ᤴ ᤁᤳᤋᤢᤱᤛᤠᤱ. ᤀᤡᤱᤃᤠ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤱᤛᤡᤱᤅᤡᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ᤃ ᤌᤣᤀᤠᤱ ᤔᤧ᤺ᤴᤏᤠᤖᤥ॥

᥉ ᤀᤡᤱᤃᤠ᤹ ᤁᤧᤖᤧᤰ ᤀᤠᤕᤠᤱᤛᤠᤁᤢᤴᤎᤣ᤺ᤴ ᤕᤠᤱᤃᤧᤛᤠ᤹ᤒᤠᤜᤠ᤹ ᤜᤠ᤺ᤳᤋᤢᤱᤛᤡᤱᤛᤠᤱ. ᤏᤠᤛᤡᤱᤃᤧᤴ ᤀᤠᤎᤰᤁᤡᤴ ᤔᤡᤜᤠᤰᤁᤥ ᤕᤠᤰᤋᤢᤱᤛᤠᤱ. ᤀᤡᤱᤃᤠ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤱᤛᤡᤱᤅᤡᤴᤏᤧ ᤑᤠ᤹ᤃᤪ ᤌᤣᤀᤠᤱ ᤀᤡᤴᤎᤠ᤺ᤱ ᤔᤧᤄᤥᤛᤢᤱᤅᤡᤴᤗᤥ॥

᥊ ᤔᤡ᤺ᤶᤈᤡ᤺ᤸᤗᤧ ᤏᤠᤛᤡ ᤌ᤺ᤳᤋᤢ᤹ ᤜᤧᤰᤁᤩᤠᤱ ᤗᤢᤱᤔᤠ᤹ ᤋᤢᤰᤋᤢᤛᤡ᤹॥ ᤔᤡ᤺ᤶᤈᤡ᤺ᤸᤗᤧ ᤁᤢᤏᤠᤔᤧᤜᤧᤴᤏᤧᤴᤗᤥ. ᤀᤡᤱᤃᤠ᤹ ᤀᤣ᤺ᤰ ᤏᤢ ᤀᤠᤱᤍᤡᤱᤅᤠᤱ ᤔᤧᤗ᤹ᤏᤧᤴᤗᤥ॥

᥋ ᤔᤡ᤺ᤶᤈᤡ᤺ᤱᤃ ᤔᤧᤜᤧᤴᤇᤡᤱᤅᤡᤴ. ᤀᤠᤒᤠᤅᤣ ᤀᤡᤴᤎᤠ᤺ᤱ ᤏᤢ ᤀᤠᤒᤠᤅᤣ ᤐᤠ᤺ᤴᤗᤰ ᤔᤧᤃᤥ᤺ᤳᤋᤢᤴ॥ ᤔᤡ᤺ᤶᤈᤡ᤺ᤱᤃ ᤜᤠᤖᤠ ᤁᤢᤛᤡᤰ ᤔᤧᤒᤥ᤺ᤰᤏᤧᤴ. ᤑᤧᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤒᤥ ᤔᤧᤕᤢᤰᤂᤢᤴ॥

᥌ ᤔᤡ᤺ᤶᤈᤡ᤺ᤱᤃ ᤑᤧᤴ ᤐᤠ᤺ᤴᤜᤠ᤹ᤀᤥ ᤔᤧᤛ᤺ᤳᤏᤧᤴ ᤁᤖ ᤛᤧᤰᤂᤠᤀᤥᤖᤰ ᤛ᤺ᤳᤗᤥ॥

᥍ ᤔᤡ᤺ᤶᤈᤡ᤺ᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ᤀᤥ ᤁᤢᤓᤠ᤹ ᤐᤡᤖᤢ᤹. ᤁᤧᤖᤧᤰ ᤐᤠ᤺ᤴᤏᤡᤴ ᤏᤛᤠ᤺ᤴ ᤆᤥᤃᤢ᤹. ᤁᤧᤖᤧᤰ ᤐᤠ᤺ᤴᤏᤡᤴ ᤏᤡᤱᤛᤠᤱ ᤆᤥᤃᤢ᤹. ᤜᤧᤰᤁᤩᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤠᤛᤡ ᤌ᤺ᤳᤋᤢ᤹ᤖᤥ॥

᥎ ᤔᤡ᤺ᤶᤈᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤏᤢᤵᤏᤧᤴ॥ ᤁᤖ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤏᤢ ᤘᤣ᤹ ᤐᤠ᤺ᤴᤍᤠᤱᤜᤠ᤹ ᤏᤢᤵ. ᤜᤧᤰᤁᤩᤠᤱ ᤏᤧᤜᤡᤏᤡᤱᤘᤠ᤹ᤀᤡᤴ ᤔᤠᤒᤣ᤺ᤰᤗᤥ॥

᥏ ᤀᤠᤏᤡ᤹ ᤔᤡᤛᤠᤰᤗᤰ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ. ᤜᤧᤰᤁᤩᤠᤱ ᤀᤠᤏᤡ᤹ ᤔᤠᤱᤏᤡᤱᤘᤠ᤹ᤐᤠᤴ ᤔᤡᤛᤠᤰᤗᤰ ᤀᤠᤒᤠ᤺ᤳᤋᤢᤶᤗᤥ॥

᥇᥆ ᤁᤖ ᤁᤢᤗᤡᤱᤍᤥ ᤁᤧᤃᤧᤵᤐᤧᤴ ᤋᤠ᤺ᤸᤗᤧ ᤁᤢᤗᤡᤱᤍᤥ ᤔᤧᤱᤃᤧᤵᤔᤏᤠᤒᤠᤴ ᤔᤠᤒᤣ᤺ᤰᤗᤥ॥

᥇᥇ ᤀᤡᤱᤃᤠ᤹ ᤜᤡᤴᤈᤠ᤹ ᤘᤕᤠᤱᤅᤡᤸᤗᤧ ᤜᤡᤴᤈᤠ᤹ ᤁᤢᤀᤡᤛᤡ᤺ᤰᤁᤣ ᤐᤠᤖᤠᤱ. ᤜᤡᤴᤈᤠ᤹ ᤁᤢᤀᤡᤛᤡ᤺ᤰᤁᤣ ᤁᤢᤛᤡᤱ ᤏᤡ᤺ᤳᤋᤢᤱ. ᤜᤡᤴᤈᤠ᤹ ᤁᤢᤀᤡᤛᤡ᤺ᤰᤁᤣ ᤀᤡ᤺ᤳᤋᤢᤱ. ᤁᤖ ᤀᤡᤱᤃᤠ᤹ ᤌᤠᤱᤒᤧᤴ ᤁᤧᤖᤠᤱᤅᤡᤸᤗᤧ ᤜᤡᤴᤈᤠ᤹ᤒᤠ ᤐᤠ᤺ᤴᤜᤠ᤹ ᤗᤧᤖᤢᤱᤍᤣᤛᤢᤱᤗᤥ॥

᥇᥈ ᤀᤠᤸᤗᤥ ᤀᤠᤏᤡ᤹ᤃ ᤏᤢᤖᤡᤰ ᤔᤧᤴᤎᤠ᤺ᤵᤔᤏᤠᤒᤠ ᤛᤧᤸᤗᤧᤱᤄᤥ ᤀᤠᤏᤡᤛᤢᤶᤒᤠ ᤜᤧᤰᤁᤣᤖᤰ ᤀᤠᤏᤡᤛᤢᤶᤗᤥ. ᤁᤖ ᤂᤧᤴ ᤕᤧᤶᤔᤥ ᤆᤡᤍᤢᤵ ᤀᤠᤏᤡᤛᤢᤶᤗᤥ॥ ᤀᤠᤸᤗᤥ ᤀᤡᤱᤃᤠ᤹ ᤔᤡᤛᤠᤰᤗᤰ ᤁᤢᤛᤡᤱ ᤏᤡ᤺ᤳᤋᤢᤱ. ᤁᤖ ᤂᤧᤴ ᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤠᤒᤠ ᤜᤧᤰᤁᤣᤀᤣ ᤀᤡᤱᤃᤠ᤹ᤀᤠᤱ ᤁᤠᤰ ᤐᤠ᤺ᤴᤏᤡᤴ ᤛᤖᤰ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥇᥉ ᤀᤠᤸᤗ ᤏᤛᤠ᤺ᤴ. ᤏᤡᤱᤛᤠᤱ ᤜᤧᤰᤁᤩᤠᤱ ᤔᤡ᤺ᤶᤈᤡ ᤁᤴ ᤛᤢᤶᤛᤡ ᤐᤠ᤺ᤴᤜᤠ᤹ᤖᤰ ᤘᤠ᤹ ᤕᤠ᤺ᤰᤗᤥ॥ ᤁᤖ ᤂᤧᤱᤜᤠ᤹ᤀᤥᤃ ᤔᤡ᤺ᤶᤈᤡᤴ ᤁᤠᤰᤏᤢ᤺ᤸᤗᤧ ᤕᤶᤒᤠᤖᤥ॥

ᤔᤠᤱᤏᤡᤱᤘᤠ᤹ᤐᤠᤴ ᤏᤢ ᤘᤣ᤹ ᤐᤠ᤺ᤴᤍᤠᤱ

᥇᥊

ᤂᤧᤸᤗᤧ ᤆᤥᤃᤢᤸᤗᤧ ᤔᤡ᤺ᤶᤈᤡᤴ ᤂᤡᤏᤡ᤹ ᤋᤡᤶᤍᤧᤶᤔᤧ᤹ᤀᤥ ᤜᤧᤰᤁᤩᤠᤱ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤜᤠ᤹ ᤂᤥᤔᤠ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ॥ ᤁᤢᤳᤆᤠ᤹ᤀᤥᤃ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤐᤷᤎᤠ᤺ᤶᤔᤡᤴ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ॥

᥈ ᤌᤣᤀᤠᤱᤓᤧᤸᤗᤧ ᤘᤣ᤹ ᤐᤠ᤺ᤴᤍᤠᤱᤅᤥ ᤐᤠ᤺ᤵᤔᤠ ᤐᤷᤎᤠ᤺ᤶ ᤁᤧᤃᤵᤐᤧᤴ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤏᤢ ᤔᤧᤒᤠ᤺ᤳᤏᤧᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤐᤠ᤺ᤳᤗᤥ॥ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤀᤠᤳᤋᤡᤸᤗᤧᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤛᤡᤃᤠᤱ ᤐᤠ᤺ᤴᤜᤠ᤹ ᤛᤣᤛᤣᤔᤠᤱᤗᤠᤶᤒᤠᤏᤧ ᤐᤠ᤺ᤳᤋᤢ᤹ᤖᤥ॥

᥉ ᤁᤖ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧᤃ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤁᤧᤎᤢᤶᤒᤠ ᤆᤥ᤺ᤰᤔᤠ. ᤜᤠᤱᤜᤠᤱ ᤔᤧᤵᤔᤠ ᤜᤧᤰᤁᤩᤠᤱ ᤛᤰᤔᤠ ᤕᤠᤰᤔᤠ ᤕᤠ᤺ᤶᤒᤰ ᤆᤥᤃᤢᤖᤥ॥

᥊ ᤘᤣ᤹ ᤐᤠ᤺ᤴᤍᤠᤱᤅᤥ ᤁᤧᤒᤠ᤺ᤵᤐᤠᤸᤗᤧ ᤀᤠᤒᤠᤅᤣᤖᤰ ᤌᤥᤒᤥ ᤆᤥᤃᤢ᤹ᤖᤥ. ᤁᤖ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧᤃ ᤛᤣᤛᤣᤜᤢᤵᤗᤰᤗᤧᤴ ᤕᤠᤶᤛᤠᤶᤃᤧᤴ ᤌᤥᤒᤥ ᤆᤥᤃᤢ᤹ᤖᤥ॥

᥋ ᤂᤡᤏᤡ᤹ ᤁᤧᤖᤧᤰ ᤘᤣ᤹ ᤐᤠ᤺ᤴᤍᤠᤱᤅᤥ ᤁᤧᤒᤠ᤺ᤖᤡᤒᤠ ᤀᤠᤛᤡᤖᤠ᤹ ᤌᤠᤱᤗᤥ. ᤁᤖ ᤂᤧᤴᤏᤢ᤺ᤸᤗᤧᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠᤖᤧᤶᤔᤧ᤹ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥ ᤛᤣᤛᤣᤜᤢᤵᤗᤰ ᤌᤥᤒᤥᤖᤧ ᤗᤠᤃᤡ ᤘᤣ᤹ᤛ᤻ᤔᤠ ᤐᤠ᤺ᤴᤍᤠᤱᤅᤡᤴ ᤁᤧᤗᤧᤱᤒᤠ ᤔᤧᤜᤥ᤺ᤵᤏᤧ ᤑᤠ᤹ᤃᤪ ᤘᤣ᤹ᤛ᤻ᤔᤠ ᤐᤠ᤺ᤴᤍᤠᤱᤅᤥ ᤐᤠ᤺ᤵᤔᤠᤏᤢ᤺ᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠᤴᤏᤣ ᤕᤶᤒᤠᤖᤥ॥

᥌ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤂᤡᤏᤡ᤹ᤀᤥ ᤘᤣ᤹ ᤐᤠ᤺ᤴᤍᤠᤱᤅᤥ ᤐᤠ᤺ᤳᤋᤠᤖ ᤋᤠᤀᤠᤸᤗᤧ ᤌᤣ ᤀᤡᤴᤎᤠ᤺ᤱ ᤁᤧᤄᤥᤛᤢᤶᤒᤣ᥅ ᤁᤖ ᤀᤥᤛᤣ᤺ᤴᤍᤠᤱ ᤐᤠ᤺ᤴ. ᤀᤡᤃᤪ ᤏᤧᤜᤡᤏᤡᤱᤘᤠ᤹ ᤐᤠ᤺ᤴ. ᤀᤡᤃᤪ ᤔᤠᤱᤏᤡᤱᤘᤠ᤹ᤐᤠᤴ ᤀᤡᤃᤪ ᤏᤡᤛᤠᤶᤖᤧ ᤐᤠ᤺ᤴᤈᤠᤰᤁᤡᤴ ᤋᤠᤖᤢᤱᤅᤡᤸᤗᤧ ᤂᤡᤏᤡ᤹ ᤗᤠᤃᤡ ᤁᤢᤓᤠ᤹ ᤐᤥᤱᤗᤥ॥

᥍ ᤔᤧᤵᤑᤪᤠ ᤏᤢ ᤁᤥ᤺ᤶ ᤜᤧᤰᤋᤱᤒᤠ ᤁᤢᤛᤰᤔᤠ ᤔᤧᤴᤕᤠᤰᤔᤏᤠᤒᤠ ᤔᤢᤰᤗᤠᤜᤠ᤹ᤗᤠᤶᤒᤠ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠ ᤀᤡᤰᤗᤠ ᤗ᤺ᤴᤏᤧ ᤑᤠ᤹ᤃᤪ ᤌᤣ ᤔᤢᤰᤗ ᤐᤳ ᤑᤠ᤹ᤀᤠᤱ ᤜᤠ᤺ᤳᤗᤧ ᤐᤠ᤺ᤵᤔᤠ ᤛᤢᤰᤋᤢᤒᤣ᥅

᥎ ᤕᤠᤶᤔᤥ ᤌᤢᤳᤋᤢᤖᤡ᤺ᤵᤐᤧᤸᤗᤧ ᤌᤱ ᤆᤥ᤺ᤰᤛᤧ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ ᤁᤧᤗ᤹ᤒᤠ ᤀᤡᤰᤗᤠ᤺ᤴ ᤏᤢᤖᤡᤰ ᤗᤠᤔᤧᤀᤡᤃᤢᤴᤏᤧ ᤑᤠ᤹ᤃᤪ ᤜᤠ᤺ᤳ ᤌᤱ ᤌᤰᤛᤧ ᤕᤠᤖᤡᤵ ᤐᤥ᤺ᤱᤒᤠᤒᤣ᥅

᥏ ᤂᤡᤏᤡ᤹ᤏᤢᤀᤠᤱ ᤒᤠ ᤜᤧᤰᤁᤣᤀᤣ ᤐᤥᤱᤗᤥ॥ ᤂᤡᤏᤡ᤹ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠ ᤐᤠ᤺ᤴᤏᤥ ᤁᤧᤒᤠᤖᤡᤏᤧ ᤑᤠ᤹ᤃᤪ ᤌᤣ ᤁᤧᤒᤠ᤺ᤳᤋᤢᤶᤗ ᤁᤧᤒᤳᤇᤡ ᤑᤠ᤹ᤀᤠᤱ ᤜᤠ᤺ᤳᤗᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤢᤒᤣ᥅ ᤂᤡᤏᤡ᤹ᤃ ᤛᤢᤖᤡᤳᤋᤥ ᤁᤧᤒᤠ᤺ᤖᤡᤒᤠ ᤜᤧᤰᤁᤣ ᤐᤥᤱᤗᤥ॥

᥇᥆ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤖᤡᤰ ᤐᤠ᤺ᤴᤍᤠᤱᤜᤠ᤹ ᤘᤠ᤹. ᤜᤧᤰᤁᤩᤠᤱ ᤀᤠᤳᤋᤡᤴᤏᤠᤱ ᤁᤢᤒᤣ ᤔᤧ᤺ᤴᤏᤣᤒᤠᤃ ᤜᤥ᤺ᤵᤗᤥ॥

᥇᥇ ᤐᤠ᤺ᤵᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤀᤡᤱᤃᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤱᤅᤡᤴᤏᤧ ᤑᤠ᤹ᤃᤪ ᤁᤧᤒᤠ᤺ᤵᤐᤠᤸᤗᤧ ᤗᤠᤃᤡ ᤀᤡᤱᤃᤠ᤹ᤃ ᤐᤠ᤺ᤴᤔᤧᤴᤍᤱ ᤐᤥ᤺ᤱᤅᤠᤖᤥ. ᤜᤧᤰᤁᤩᤠᤱ ᤁᤧᤒᤠ᤺ᤵᤐᤧᤴ ᤀᤠᤗᤠᤃᤡ ᤐᤠ᤺ᤴᤔᤧᤴᤍᤱ ᤐᤥᤱᤗᤥ॥

᥇᥈ ᤂᤡᤏᤡ᤹ᤀᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤒᤷᤎᤠ᤺ᤶᤜᤠ᤹ ᤂᤥᤔᤠ ᤛᤠ᤹ᤖᤡᤰ ᤂᤡᤏᤡ᤹ ᤛᤡᤰ ᤛᤶᤒᤠᤸᤗᤧ ᤆᤥᤃᤢᤸᤗᤧ ᤛᤣᤛᤣᤜᤢᤵᤗᤰᤗᤧᤴ ᤌᤥᤒᤥ ᤁᤧᤒᤥ᤺ᤱᤒᤠ ᤐᤷᤎᤠ᤺ᤶᤜᤠ᤹ ᤀᤥᤃᤵ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤘᤣ᤹ ᤐᤠ᤺ᤴᤍᤠᤱ ᤐᤠ᤺ᤵᤔᤠ ᤐᤷᤎᤠ᤺ᤶ ᤁᤧᤃᤵᤐᤠᤸᤗᤧ ᤂᤢᤏᤧ᤹ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤐᤠ᤺ᤴᤗᤧᤱᤔᤠ ᤛᤢᤰᤋᤢᤖ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤖᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤘᤣ᤹ ᤐᤠ᤺ᤴᤍᤠᤱᤅᤥ ᤋᤢᤘᤠ ᤆᤥᤃᤢᤱᤅᤡᤸᤗᤧ ᤀᤠᤕᤠᤶᤛᤠᤶᤔᤡᤸᤗᤧ ᤋᤢᤘᤠ ᤆᤥᤃᤢ᤹. ᤁᤖ ᤀᤠᤏᤡᤱᤘᤠ᤹ᤀᤡᤸᤗᤧ ᤌᤣᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ॥

᥇᥋ ᤀᤠᤸᤗ ᤀᤠᤰᤂᤣ ᤆᤥᤃᤢᤱᤒᤠᤒᤣ᥅ ᤀᤡᤱᤃᤠ᤹ ᤕᤠᤶᤛᤠᤶᤔᤡᤸᤗᤧ ᤋᤢᤘᤠ ᤆᤥ᤺ᤰᤁᤠ. ᤁᤖ ᤀᤠᤏᤡᤱᤘᤠ᤹ᤀᤡᤸᤗᤧᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥ ᤀᤡᤱᤃᤠ᤹ ᤕᤠᤶᤛᤠᤶᤔᤡᤸᤗᤧ ᤛᤠᤶᤗᤥᤀᤠ. ᤁᤖ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤀᤡᤸᤗᤧᤀᤠᤱ ᤛᤠᤶᤗᤥᤀᤠᤖᤥ॥

᥇᥌ ᤂᤧᤏᤧ᤹ ᤁᤧᤕᤠᤶᤛᤠᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤁᤧᤓᤥᤛᤢᤸᤗᤧ ᤂᤧᤏᤧ᤹ ᤏᤢᤖᤡᤰᤁᤠᤱ ᤏᤥᤃᤧᤴ ᤁᤧᤒᤡᤖᤢᤛᤠᤱ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤸᤗᤧ ᤀᤠᤰᤂᤣᤗ᤹ᤖᤡᤰ “ᤀᤠᤔᤧᤴ” ᤐᤠ᤺ᤳᤋᤢᤒᤣ᥅ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤁᤧᤒᤠ᤺ᤳᤋᤢᤒᤠᤴ ᤂᤢᤏᤧ᤹ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ॥

᥇᥍ ᤂᤧᤏᤧ᤹ᤃ ᤏᤢᤖᤡᤰᤁᤠᤱ ᤏᤥᤃᤧᤴ ᤁᤧᤒᤡᤖᤢᤒᤡᤗᤠ. ᤁᤖ ᤘᤣ᤹ ᤔᤏᤠ᤺ᤸᤗᤧᤴ ᤌᤣᤀᤠᤱ ᤌᤥᤒᤥ ᤔᤧᤒᤥ᤺ᤱᤏᤧᤸᤗᤥ॥

᥇᥎ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤱᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤂᤡᤏᤡ᤹ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤕᤖᤡᤰ ᤘᤣ᤹ ᤐᤠ᤺ᤴᤍᤠᤱᤅᤥ ᤐᤠ᤺ᤳᤋᤠᤖᤥ॥

᥇᥏ ᤜᤧᤰᤁᤣᤛᤠᤱ ᤛᤣᤛᤣᤜᤢᤵᤗᤰᤁᤥᤃ ᤜᤧᤴᤇᤡᤱ ᤌᤡᤒᤥᤱ (᥇᥆.᥆᥆᥆) ᤐᤠ᤺ᤴᤛᤢᤳᤗᤠᤜᤠ᤹ ᤘᤣ᤹ ᤐᤠ᤺ᤴᤍᤠᤱᤅᤥ ᤐᤠ᤺ᤵᤔᤠᤴᤏᤢ᤺ᤸᤗᤧᤃ ᤘᤣ᤹ᤜᤠ᤹ ᤏᤡᤛᤠᤶ ᤐᤡᤔᤠᤛᤡ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤁᤧᤍᤧᤵᤐᤠ ᤅᤠᤛᤡ (᥋) ᤐᤠ᤺ᤴᤛᤢᤳᤗᤠᤜᤠ᤹ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥈᥆ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤜᤡᤴᤈᤠ᤹ᤒᤡᤳᤇᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ ᤀᤡ᤺ᤵᤔᤠ ᤗᤧᤖᤧᤶᤔᤧ᤹ᤀᤥ॥ ᤑᤧᤴᤐᤠ᤺ᤴᤏᤥ ᤀᤅᤧ᤺ᤰᤘᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤶᤔᤧ᤹ᤀᤥ. ᤁᤖ ᤏᤡᤱᤘᤠ᤹ ᤀᤡ᤺ᤵᤔᤠᤀᤥᤃ ᤁᤢᤏᤡᤱᤘᤠ᤹ ᤁᤧᤍᤢᤶᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤶᤔᤧ᤹ᤀᤥ॥

᥈᥇ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ᤗᤠᤶ

ᤜᤧᤰᤁᤩᤠᤱ ᤘᤣ᤹ ᤗᤠᤈᤣ᤹ᤒᤠ ᤔᤏᤠ ᤐᤠ᤺ᤴᤍᤠᤱᤗᤠᤶ ᤀᤠᤒᤠᤅᤣ ᤀᤠᤔᤏᤠᤜᤠ᤹ᤏᤢ ᤐᤠ᤺ᤳᤋᤠᤖᤥ॥

ᤜᤧᤰᤁᤣᤛᤠᤱ ᤂᤧᤱᤜᤠ᤹ᤖᤧ ᤀᤠᤒᤠ᤺ᤴ ᤔᤧᤱᤄᤧᤵᤛᤢᤴ ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢᤖᤥ॥”

᥈᥈ ᤘᤣ᤹ ᤐᤠ᤺ᤴᤍᤠᤱ ᤐᤠ᤺ᤵᤔᤠ ᤐᤷᤎᤠ᤺ᤶᤔᤡᤱᤃ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤗᤠᤃᤡ ᤔᤡᤰᤛᤣ᤺ᤴᤗᤥ॥ ᤜᤧᤰᤁᤣᤛᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤐᤷᤎᤠᤶᤔᤡᤱᤃ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡᤖᤥ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤛᤣᤛᤣᤜᤢᤵᤗᤰᤁᤥ ᤁᤧᤈᤢᤵᤛᤡᤸᤗᤧ ᤁᤧᤖᤧᤰ ᤘᤣ᤹ ᤐᤠ᤺ᤴᤍᤠᤱᤅᤥ ᤁᤧᤒᤠᤖᤡᤏᤧ ᤑᤠ᤹ᤃᤪ ᤂᤧᤵᤔᤥ ᤐᤠ᤺ᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ ᤀᤡᤃᤪ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ ᤔᤧᤍᤠ᤺ᤸᤗᤧ ᤌᤣᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤏᤠᤱ ᤂᤡᤏᤡ᤹ ᤁᤧᤖᤧᤰ ᤁᤧᤏᤠᤰᤂᤡ ᤁᤧᤒᤡᤃᤡ᤹ ᤗ᤹ᤖᤡᤰ ᤔᤧᤶᤒᤠ᤺ᤳᤋᤢᤴᤒᤡ᥅

᥈᥊ ᤁᤖ ᤁᤧᤖᤧᤰᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠ᤺ᤳᤋᤢᤖ ᤔᤧᤕᤠᤰᤁᤡᤸᤗᤧ ᤏᤛᤠ᤺ᤴ ᤔᤧᤴᤈᤠ᤺ᤰᤔᤏᤠ ᤀᤡᤃᤪ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ ᤔᤏᤠᤴ ᤂᤧᤵᤔᤥ ᤋᤠᤏᤧ ᤑᤠ᤹ᤃᤪ ᤂᤧᤸᤗᤧ ᤂᤧᤵᤛᤢᤒᤠ ᤐᤠ᤺ᤴᤏᤡᤸᤗᤧ ᤁᤢᤛᤡᤰᤗᤢᤱᤔᤠ ᤛᤡᤃᤠᤱᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤀᤠᤱ ᤁᤢᤏᤡᤱᤘᤠ᤹ᤒᤠᤴ ᤌᤡᤰᤋᤢ᤹ᤖᤥ॥ ᤂᤧᤵᤔᤥ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤸᤗᤧ ᤂᤧᤸᤗᤧ ᤁᤢᤏᤡᤱᤘᤠ᤹ ᤗᤥᤖᤥ॥

᥈᥋ ᤜᤧᤰᤁᤩᤠᤱ ᤁᤢᤛᤡᤰᤗᤢᤱᤔᤠ ᤛᤡᤃᤠᤱᤒᤠ ᤛᤡᤒᤡ᤹ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤍᤠᤱ ᤐᤥᤱᤗᤥ॥ ᤜᤧᤰᤁᤩᤠᤱ ᤂᤧᤴ ᤌᤢᤱᤒᤥᤜᤈ᤹ ᤕᤢᤱᤛᤡᤱᤅᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥᤃᤢᤖ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤘᤠ᤹ᤖᤥ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥

ᤛᤣᤘᤠ ᤆᤥ᤺ᤰᤔᤠ ᤌᤡᤶ

᥈᥌ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤸᤗ ᤀᤡᤱᤃᤠ᤹ ᤀᤰᤂᤣ ᤐᤠ᤺ᤳᤋᤢᤱᤗᤥ॥ ᤂᤡᤏᤡ᤹ ᤛᤣᤛᤣᤜᤢᤵᤗᤰᤁᤥ ᤁᤧᤈᤢᤵᤛᤡᤸᤗᤧ ᤗᤳᤌᤡᤰᤁᤡᤸᤗᤧ ᤛᤠᤶᤗᤥ ᤁᤳᤋᤢ᤹. ᤘᤣ᤹ᤛ᤻ᤔᤠᤸᤗᤧ ᤏᤡᤛᤠᤶ ᤁᤳᤋᤢ᤹. ᤘᤣ᤹ᤛ᤻ᤔᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤒᤠ ᤀᤥᤛᤣ᤺ᤴᤍᤠᤱ ᤐᤠ᤺ᤴ ᤁᤳᤋᤢ᤹. ᤘᤣ᤹ᤛ᤻ᤔᤠᤸᤗᤧ ᤘᤣ᤹ ᤐᤠ᤺ᤴᤍᤠᤱ ᤁᤳᤋᤢ᤹ ᤜᤧᤰᤁᤩᤠᤱ ᤘᤣ᤹ᤛ᤻ᤔᤠᤸᤗᤧ ᤘᤣ᤹ ᤐᤠ᤺ᤴᤍᤠᤱᤅᤡᤴ ᤐᤠ᤺ᤴᤗᤧᤱᤔᤠ ᤐᤷᤎᤠ᤺ᤶ ᤁᤳᤋᤢ᤹ᤖᤥ॥ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤣᤛᤣᤜᤢᤵᤗᤰᤁᤡᤴ ᤌᤥᤒᤥ ᤆᤥ᤺ᤰᤔᤠ ᤑᤠ᤹ᤀᤠᤱ ᤀᤥᤃᤵ ᤆᤥ᤺ᤰᤔᤠ ᤐᤥᤱᤗᤥ॥

᥈᥍ ᤘᤣ᤹ ᤐᤠ᤺ᤴᤍᤠᤱ ᤁᤧᤒᤠ᤺ᤵᤐᤠᤜᤠ᤹ ᤔᤧᤒᤠ᤺ᤳᤏᤧ ᤑᤠ᤹ᤃᤪ ᤏᤧᤵᤑᤢᤖᤧᤖᤰ ᤀᤡᤃᤪ ᤛᤢᤶᤛᤡ ᤌᤠᤖᤡᤰᤗᤧ ᤀᤣ᤺ᤰ ᤀᤣ᤺ᤰ ᤔᤧᤒᤠ᤺ᤳᤋᤢᤖ. ᤜᤧᤰᤁᤩᤠᤱ ᤌᤡᤰᤐᤠᤖᤧ ᤐᤠ᤺ᤴ ᤗᤧᤰᤂᤢᤖᤖᤥ॥

᥈᥎ ᤁᤖ ᤐᤠ᤺ᤴ ᤁᤧᤗᤧᤱᤒᤠᤴ ᤜᤥ᤺ᤵᤏᤧ ᤑᤠ᤹ᤃᤪ ᤜᤠᤖᤠ᤹ ᤂᤧᤱᤜᤠ᤹ ᤛᤣᤛᤣᤜᤢᤵᤗᤰᤁᤥ ᤛᤫᤠ᤺ᤳ ᤔᤧᤕᤢᤱᤅᤠᤱ ᤀᤠᤒᤠᤅᤣᤏᤢ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤧᤒᤠ᤺ᤳᤗᤖᤥ॥

᥈᥏ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤠᤱ ᤏᤧᤵᤑᤢ ᤀᤡᤃᤪ ᤛᤢᤶᤛᤡ ᤔᤧᤒᤠ᤺ᤳᤗ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤛᤠ᤹ᤔᤠ ᤐᤥᤱᤗᤥ॥

᥉᥆ ᤁᤖ ᤂᤧᤵᤔᤥ ᤁᤧᤕᤢᤱᤒᤠ ᤁᤢᤓᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤒᤠ ᤀᤥᤛᤣ᤺ᤴᤍᤠᤱ ᤐᤠ᤺ᤴᤏᤡᤴ ᤋᤠᤏᤧ ᤑᤠ᤹ᤃᤪ ᤋᤃᤡ ᤁᤧᤒᤠ᤺ᤵᤐᤧᤴ ᤛᤫᤠ᤺ᤳ ᤕᤢᤱᤏᤡᤖᤥ॥

᥉᥇ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤌᤡᤰᤐᤠ ᤌᤡᤰᤐᤠᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤁᤧᤛᤢᤰᤋᤡ᤹. ᤜᤧᤰᤁᤣ᤺ᤸᤗᤧ ᤁᤧᤖᤧᤰᤗᤧ ᤁᤧᤜᤢ᤹ᤀᤠᤛᤡᤀᤠᤱ ᤕᤠᤶᤈᤠᤱᤘᤠ ᤁᤧᤄᤥᤛᤢᤶᤗᤥ॥

᥉᥈ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤐᤷᤎᤠ᤺ᤶᤔᤡᤴ ᤀᤠᤒᤠᤅᤣ ᤕᤢᤰᤁᤥ ᤁᤵᤔᤠ ᤐᤥᤱᤗᤥ॥

᥉᥉ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤕᤧᤔᤧᤴᤍᤱ ᤔᤧ᤺ᤴ. ᤁᤖ ᤛᤏᤠᤖᤢᤱᤗᤧᤴ ᤏᤡᤱᤘᤠ᤹ᤑᤢᤔᤠᤱᤗᤥ॥

ᤁᤧᤖᤧᤰ ᤛᤣᤛᤣ ᤔᤏᤠᤜᤠ᤹ᤖᤧ ᤁᤧᤖᤧᤰ ᤂᤢᤏᤡ᤹ ᤛᤣᤛᤣᤜᤢᤵᤗᤰᤁᤥᤒᤠ ᤆᤥ᤺ᤰᤌᤡᤶ ᤁᤢᤀᤡᤛᤡ᤺ᤰ

᥉᥊ ᤛᤣᤛᤣᤜᤢᤵᤗᤰᤁᤥ ᤆᤢᤶᤗᤢᤱ ᤐᤥ᤺ᤱᤗ ᤐᤳᤋᤡᤸᤗᤧ ᤔᤧᤴᤇᤢᤔᤠᤜᤠ᤹ ᤛᤫᤠ᤺ᤳ ᤕᤢᤱᤔᤠ ᤐᤥᤱᤗᤥ॥ ᤂᤧᤱᤜᤠ᤹ ᤂᤧᤴ ᤕᤧᤶᤔᤥ ᤐᤠ᤺ᤵᤔᤠ ᤏᤢᤒᤠ ᤔᤧ᤺ᤴ. ᤁᤖ ᤂᤧᤱᤜᤠ᤹ᤃ ᤕᤢᤰᤁᤥ ᤘᤠ᤹ᤔᤠ ᤐᤥᤱᤗᤥ॥ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧᤀᤠᤱ ᤜᤧᤰᤁᤣ ᤐᤠ᤺ᤳᤋᤢ᤹ᤖᤥ॥

᥉᥋ ᤂᤢᤏᤡ᤹ ᤛᤣ᤺ᤴᤍᤥᤔᤠ ᤐᤠ᤺ᤴ ᤔᤧᤃᤳᤋᤢ᤹ᤏᤧ ᤑᤠ᤹ᤃᤪ ᤜᤠᤖᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤡᤶᤔᤥ ᤀᤠᤒᤠᤅᤣ ᤂᤢᤏᤡ᤹ ᤕᤧᤶᤒᤠᤜᤠ᤹ ᤛᤣ᤺ᤴᤔᤧᤍᤥᤛᤢᤛᤡᤖᤖᤥ. ᤌᤣᤀᤠᤱᤓᤧᤸᤗᤧ ᤛᤣᤛᤣᤜᤢᤵᤗᤰ ᤆᤢᤶᤗᤢᤱ ᤐᤥ᤺ᤱᤗ ᤐᤳᤋᤡᤸᤗᤧ ᤔᤧᤴᤇᤢᤔᤠᤜᤠ᤹ ᤋᤠ᤹ᤈᤧᤱᤔᤠᤃ ᤏᤢ᤺ᤶᤔᤠᤛᤡᤔᤠ ᤐᤠ᤺ᤴᤗᤥ॥

᥉᥌ ᤂᤡᤏᤡ᤹ ᤁᤥᤖᤴᤌᤡᤜᤠ᤹ᤖᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤂᤡᤏᤡ᤹ᤗᤠᤶᤒᤠ ᤜᤣ᤺ᤰᤛᤡᤱᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤡ᥅ ᤀᤡᤃᤪ ᤂᤡᤏᤡ᤹ᤖᤰ ᤁᤧᤄᤥᤛᤢᤶᤒᤠ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤒᤡ᥅ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤏᤧ ᤑᤠ᤹ᤃᤪ ᤁᤧᤒᤣ᤺ᤴᤍᤡᤀᤠᤱ ᤁᤧᤘᤕᤡᤖᤥ॥

᥉᥍ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤀᤠ ᤗ᤹ᤖᤡᤰ ᤀᤡᤃᤪ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶ ᤁᤳᤋᤢᤱ ᤗ᤹ᤖᤡᤰ ᤀᤡ᤺ᤳᤋᤢ᤹ ᤜᤠᤖᤠ᤹ ᤂᤧᤸᤗᤧ ᤀᤡᤱᤃᤠ᤹ ᤛᤠᤵᤋᤢᤱᤒᤠ ᤁᤴ ᤐᤠ᤺ᤴᤜᤠ᤹ ᤍᤠᤱᤒᤠᤸᤗᤧ ᤁᤢᤀᤡᤱᤈᤠ᤺ᤱ ᤗ᤹ᤖᤡᤰ ᤋᤧᤴᤍᤡᤱ ᤆᤥᤃᤢᤖᤖᤥ॥

᥉᥎ ᤂᤧᤸᤗᤧ ᤁᤴ ᤐᤠ᤺ᤴᤜᤠ᤹ ᤔᤧᤄᤧᤵᤛᤢᤴᤏᤧ ᤑᤠ᤹ᤃᤪ ᤂᤧᤸᤗᤧ ᤁᤢᤒᤠ᤺ᤴᤏᤡᤴᤏᤠᤱ ᤔᤧᤄᤧᤵᤛᤧᤶᤔᤡᤴᤏᤧ᤹ᤀᤥ॥

᥉᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤵᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤘᤣ᤹ ᤐᤠ᤺ᤴᤍᤠᤱ ᤐᤠ᤺ᤵᤔᤠ ᤔᤧᤛᤠᤰᤋᤧᤶᤛᤡᤶᤔᤡᤴᤏᤧ᤹ᤀᤥ॥

᥊᥆ ᤁᤖ ᤁᤧᤖᤧᤰ ᤐᤠ᤺ᤴᤜᤠ᤹ᤃ ᤌᤧᤵᤌᤧᤵᤐᤠᤱ ᤏᤢᤖᤡᤰ ᤆᤥ᤺ᤰᤔᤠ ᤐᤥᤱᤗᤥ॥

ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤜᤡᤱ

᥇᥋

ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤀᤥ ᤀᤡᤱᤃᤠ᤹ ᤀᤡᤱᤓᤴ ᤆᤥᤃᤢᤱᤒᤠ ᤛᤢᤏᤠᤀᤡᤱᤅᤡᤴ ᤕᤠᤶᤔᤥ ᤂᤡᤏᤡ᤹ ᤏᤡᤱᤘᤠ᤹ᤛᤥᤀᤥ ᤋᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤂᤧᤴ ᤛᤢᤏᤠᤀᤡᤱᤅᤡᤴ ᤁᤧᤍᤠ᤺ᤰᤋᤢᤶᤔᤠᤱ ᤒᤠ ᤂᤧᤴ ᤏᤛᤠ᤺ᤴᤏᤥ ᤆᤰᤔᤧᤸᤗ᤹ᤀᤣ ᤁᤧᤒᤳᤇᤡᤖᤥ॥

᥈ ᤀᤡᤱᤃᤠ᤹ ᤀᤡᤱᤓᤴ ᤆᤥ᤺ᤰᤏᤡᤱᤒᤠ ᤂᤧᤴ ᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤁᤧᤴᤗᤧᤖᤢᤶᤔᤡᤴᤏᤧ ᤑᤠ᤹ᤃᤪ ᤛᤧᤴᤗᤵ ᤁᤧᤄᤥᤛᤢᤶᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤱᤃ ᤜᤏᤧᤖᤰ ᤐᤥᤱᤗᤥ॥

᥉ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤂᤥᤛᤢᤱᤒᤠ ᤁᤧᤖᤧᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤜᤢᤰᤛᤢᤵᤏᤡᤱᤅᤠᤱ ᤘᤠ᤹ᤖᤥ- ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤧᤴ ᤀᤠᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤛᤧ ᤛᤩᤧ.

᥊ ᤂᤢᤏᤧ᤹ ᤔᤧᤗᤢᤵᤋᤢᤒᤠ. ᤛᤢᤶ ᤕᤧᤴᤏᤥ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤛᤡᤔᤧᤴᤗᤠᤶ ᤜᤡᤅᤧ.

᥋ ᤂᤢᤏᤧ᤹ ᤐᤋᤪᤢᤛᤧᤴᤏᤢ ᤌᤠ᤺ᤶᤛᤡᤱ. ᤜᤧᤰᤁᤩᤠᤱ ᤌᤡᤰ-ᤏᤧᤳ (᥇᥈) ᤜᤢ᤹ᤛᤠᤶᤒᤠᤜᤠ᤹ᤖᤥ ᤌᤠ᤺ᤶᤛᤡᤱᤗᤥ॥

᥌ ᤕᤠᤱᤛᤡ ᤌᤡᤰᤗᤧᤱᤔᤥ ᤁᤢᤃᤡᤵ ᤅᤠᤛᤡ (᥋᥆᥆) ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤖᤥ ᤌᤠ᤺ᤶᤛᤡᤱᤗᤥ॥ ᤂᤧᤱᤜᤠ᤹ᤀᤥᤃ ᤁᤢᤓᤠ ᤔᤧᤛᤩᤧ ᤔᤧᤒᤣᤛᤠᤱ ᤁᤢᤓᤠᤃ ᤁᤢᤜᤡᤱᤘᤧᤳᤋᤣ ᤔᤧᤘᤠ᤹ᤖᤥ॥

᥍ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤁᤢᤒᤖᤥ ᤜᤧᤰᤁᤩᤠᤱ ᤁᤧᤖᤧᤰ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤥ ᤌᤠ᤺ᤶᤛᤡᤱᤗᤥ॥

᥎ ᤜᤧᤰᤁᤩᤠᤱ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤁᤢᤕᤧᤶ ᤔᤧᤱᤃᤧᤳᤋᤣ ᤛᤠᤃᤧᤘᤠ᤺ᤴᤇᤡᤱᤒᤠᤸᤗᤥ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤀᤥᤀᤠᤱ ᤌᤠ᤺ᤶᤛᤡᤱᤗᤥ॥

᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤀᤥ ᤁᤧᤖᤧᤰᤏᤢ᤺ᤸᤗᤧ ᤆᤢ᤺ᤰᤐᤠᤀᤠᤖᤥ॥ ᤀᤡᤱᤃᤠ᤹ᤃ ᤛᤣ᤺ᤰᤕᤢᤰᤔᤡᤒᤠᤀᤠ ᤑᤠ᤹ᤀᤠᤱ ᤐᤠ᤺ᤵᤔᤠᤀᤠᤱ ᤔᤧᤗᤠ᤹ᤀᤠᤴᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤁᤡᤴ ᤀᤡᤱᤃᤠ᤹ ᤋᤢᤰᤂᤣ ᤆᤠ᤺ᤳᤋᤢᤱᤅᤠᤱ ᤘᤕᤧᤖᤥ॥

᥇᥆ ᤁᤖ ᤀᤠᤸᤗᤥ ᤀᤡᤱᤃᤠ᤹ ᤀᤠᤰᤂᤣᤗ᤹ᤖᤡᤰ ᤘᤠ᤹ᤀᤠ ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤆᤥᤃᤢᤸᤗᤧᤀᤣᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤀᤡᤱᤃᤠ᤹ᤀᤥ ᤆᤠᤔᤧᤛᤥ᤺ᤰᤋᤧᤴᤗᤥ॥ ᤂᤧᤴ ᤘᤣ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ. ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤆᤥᤃᤢᤱᤒᤠᤃ ᤔᤧ᤺ᤴᤗᤥ ᤁᤖ ᤀᤡᤱᤃᤠ᤹ᤀᤥ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤆᤥᤃᤢᤒᤠᤖᤥ॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤛᤠᤱ ᤂᤧᤱᤜᤠ᤹ᤖᤧᤛᤠᤱ ᤀᤡᤱᤓᤴ ᤆᤥ᤺ᤰᤔᤏᤠᤒᤠ ᤛᤢᤏᤠᤀᤡᤱᤅᤡᤴ ᤗᤳᤇᤠᤖᤥ. ᤜᤧᤰᤁᤩᤠᤱ ᤒᤠ ᤂᤧᤴᤏᤣ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ॥

᥇᥈ ᤁᤖ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤀᤠᤱ ᤘᤠ᤹ ᤗ᤹ᤖᤡᤰ ᤀᤡᤱᤓᤴ ᤆᤥᤃᤢᤶᤒᤧᤀᤠᤱ ᤘᤠ᤹ᤀᤡᤸᤗᤧ ᤂᤡᤏᤡ᤹ ᤁᤢᤓᤠᤖᤧ ᤀᤠᤰᤂᤣᤗ᤹ᤖᤡᤰ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤔᤧᤒᤥ᤺ᤱᤏᤧᤴ ᤗ᤹ᤖᤡᤰ ᤁᤧᤒᤠ᤺ᤳᤋᤢᤶᤒᤠᤒᤣ᥅

᥇᥉ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤔᤧᤒᤥ᤺ᤱᤏᤧᤴᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴᤏᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤅᤧᤴᤗᤥ॥

᥇᥊ ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤔᤧᤜᤡᤅᤧᤴᤏᤧ ᤑᤠ᤹ᤃᤪ ᤀᤠᤏᤡᤃᤧ ᤀᤡᤱᤓᤴ ᤆᤥᤃᤢᤶᤒᤧᤒᤠ ᤏᤢ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤱᤃ ᤜᤏᤧᤖᤰ ᤐᤥᤱᤗᤥ॥

᥇᥋ ᤂᤧᤴᤏᤢ᤺ᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤏᤡᤃᤧ ᤀᤡᤱᤗᤧᤰᤁᤣ ᤐᤥ᤺ᤰᤂᤡᤃᤧᤖᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤧᤴ ᤜᤡᤱᤔᤴᤏᤥ ᤑᤥ᤺ᤰᤂᤢ ᤗ᤹ᤖᤡᤰ ᤛᤠ᤺ᤰᤂᤡ ᤐᤡᤖᤢᤶᤒᤧᤀᤠᤱ ᤘᤕᤡᤃᤧᤖᤥ॥ ᤁᤖ ᤛᤧᤰᤂᤠ᤺ᤸᤗᤧ ᤂᤢᤏᤧ᤹ ᤁᤧᤛᤡᤒᤠᤜᤠ᤹ ᤛᤡᤔᤧᤴᤗᤠᤶ ᤜᤡᤱᤔᤴᤏᤥ ᤔᤧᤓᤥ᤺ᤰᤂᤢᤴᤛᤡᤴᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴ ᤜᤡᤱᤔᤴᤏᤥ ᤔᤧᤓᤥ᤺ᤰᤂᤢᤴᤗᤥ॥

᥇᥌ ᤌᤣᤀᤠᤱᤓᤧᤸᤗᤧ ᤁᤧᤛᤡᤒᤠᤜᤠ᤹ ᤛᤡᤔᤧᤴᤗᤠᤶ ᤔᤧᤴᤜᤡᤱᤏᤧᤴᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴᤏᤠᤱ ᤛᤡᤔᤧᤴᤗᤠᤶ ᤔᤧᤜᤡᤅᤧᤴᤗᤥ॥

᥇᥍ ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤔᤧᤜᤡᤅᤧᤴᤏᤧ ᤑᤠ᤹ᤃᤪ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤜᤏᤧᤒᤠ ᤐᤥ᤺ᤱ ᤜᤧᤰᤁᤩᤠᤱ ᤀᤠᤸᤗᤛᤠᤱ ᤂᤡᤏᤡ᤹ ᤗᤠᤕᤥᤀᤥᤀᤣ ᤁᤧᤘᤕᤡ᤹ᤖᤥ॥

᥇᥎ ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤔᤧᤜᤡᤅᤧᤴᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤁᤧᤛᤡ᤺ᤒᤠᤜᤠ᤹ᤖᤧᤀᤠᤱ ᤛᤧᤴᤗᤵ ᤔᤧᤱᤄᤥᤀᤣ ᤔᤧᤘᤠ᤹ᤖᤥ॥

᥇᥏ ᤁᤴ ᤜᤡᤱᤔᤴᤗᤧ ᤗᤠᤃᤡᤖᤰ ᤂᤪᤡᤛ᤻ᤋᤀᤥ ᤀᤠᤏᤡ᤹ ᤏᤡᤱᤛᤠᤱ ᤀᤠᤈᤥᤃᤢᤶᤒᤠᤏᤧ ᤑᤠ᤹ᤃᤪ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤗᤢᤱᤔᤠ᤹ ᤛᤩᤠ᤺ᤳ ᤁᤧᤗ᤹ᤒᤠ ᤀᤠᤈᤥ᤺ᤰᤗᤥ॥

᥈᥆ ᤁᤖ ᤂᤪᤡᤛ᤻ᤋᤧᤱᤃ ᤛᤧᤰᤂᤠᤀᤣ ᤛᤡᤔᤧᤴᤗᤠᤶ ᤜᤡᤅᤧᤖᤥ. ᤜᤧᤰᤁᤩᤠᤱ ᤁᤧᤛᤡ᤺ᤒᤠᤀᤠᤱ ᤁᤧᤜᤡᤱᤒᤠᤜᤠ᤹ᤀᤥ ᤂᤢᤏᤧ᤹ᤀᤣ ᤋᤢᤶᤒᤠᤖᤥ॥

᥈᥇ ᤌᤣᤀᤠᤱᤓᤧᤸᤗᤧ ᤛᤡ᤺ᤔᤧᤱᤃ ᤗᤳᤌᤡᤰ ᤔᤏᤠᤗᤠᤶᤒᤠᤀᤣ ᤋᤩᤧ. ᤜᤧᤰᤁᤣᤗ᤹ᤖᤡᤰᤁᤣ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤴᤏᤠᤱ ᤗᤳᤌᤡᤰ ᤔᤏᤠᤗᤠᤶᤒᤠᤀᤣ ᤋᤠ᤺ᤖᤥ॥

᥈᥈ ᤌᤣᤀᤠᤱᤓᤧᤸᤗᤧ ᤀᤠᤍᤶᤔᤡᤸᤗᤧa ᤁᤢᤎᤠ᤺ᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤛᤡ᤺. ᤜᤧᤰᤁᤣᤗ᤹ᤖᤡᤰᤁᤣ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤔᤧᤜᤡᤱᤗᤥ॥

᥈᥉ ᤁᤖ ᤀᤠᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤕᤧᤶᤔᤡᤴ ᤜᤠᤱᤔᤠᤀᤣ ᤐᤥᤱᤗᤥ॥ ᤛᤡᤔᤧᤴᤗᤠᤶ ᤁᤧᤜᤡᤱᤒᤠᤜᤠ᤹ᤀᤥ ᤂᤪᤡᤛ᤻ᤋᤧᤱᤃ ᤋᤢᤶᤒᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤏᤢ᤺ᤱ ᤕᤢ᤺ᤸᤗᤧ ᤁᤢᤔᤏᤠᤜᤠ᤹ ᤔᤧᤜᤡᤱᤗᤥ॥

᥈᥊ ᤜᤧᤰᤁᤩᤠᤱ ᤁᤢᤏᤢᤵᤔᤠᤴ ᤋᤠᤖᤥ॥ ᤂᤧᤴ ᤕᤧᤶᤔᤥ ᤂᤪᤡᤛ᤻ᤋᤖᤧ ᤁᤧᤖᤧᤰ ᤕᤠᤶᤛᤠᤶᤃᤧᤴ ᤜᤠᤱᤕᤢᤰ. ᤕᤢᤰᤜᤠ᤹ ᤏᤢ ᤔᤢᤰᤛᤠᤶᤜᤠ᤹ ᤔᤧᤰᤂᤢᤀᤠᤱ ᤏᤡᤱᤘᤠ᤹ᤑᤢ ᤜᤠᤱᤈᤢᤶᤔᤡᤴ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤢᤰᤛᤢᤵᤋᤢ᤹॥

᥈᥋ ᤌᤣᤀᤠᤱᤓᤧᤸᤗᤧ ᤁᤢᤏᤡᤱᤔᤡᤜᤠ᤹ ᤁᤢᤕᤢᤰᤁᤥ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ ᤂᤢᤏᤧ᤹ᤃ ᤜᤠᤱ ᤆᤥ᤺ᤰᤔᤠᤀᤣ ᤐᤥᤱᤗᤥ॥

᥈᥌ ᤁᤧᤖᤧᤰᤏᤢ᤺ᤸᤗᤧ ᤀᤣᤃᤠᤱ ᤔᤧᤱᤔᤠ ᤁᤧᤒᤥ᤺ᤱᤒᤠ ᤏᤡᤱᤔᤡ᤺ᤱᤃ ᤛᤡᤔᤧᤴᤗᤥ॥

᥈᥍ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤁᤢᤕᤢᤰᤁᤥ ᤋᤠᤖᤢᤀᤠᤱ ᤘᤠ᤹॥” ᤁᤖ “ᤁᤧᤖᤧᤰ ᤐᤠ᤺ᤴᤜᤠ᤹” ᤁᤢᤕᤢᤰᤁᤥ ᤘᤠ᤹ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤁᤢᤕᤢᤰᤁᤥ ᤘᤠ᤹ ᤁᤧᤗ᤹ᤒᤠᤃ ᤔᤧᤒᤥ᤺ᤱᤏᤧᤸᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤪᤡᤛ᤻ᤋᤖᤧ ᤁᤢᤕᤢᤰᤁᤥ ᤏᤧᤛ᤻ᤛᤢᤐᤡᤖᤢᤒᤠᤖᤥ॥

᥈᥎ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤧᤛᤢᤖᤧ ᤁᤢᤕᤢᤰᤁᤥ ᤋᤠ᤹᤺. ᤜᤧᤰᤁᤩᤠᤱ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤧᤛᤢᤖᤧ ᤁᤢᤕᤢᤰᤁᤥ ᤁᤧᤍᤠ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤢᤰᤁᤥ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴᤏᤠᤱ ᤋᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤁᤧᤖᤧᤰ ᤛᤶᤍᤠᤱ ᤕᤢᤰ ᤁᤧᤈᤥ᤺ᤰᤐᤠ ᤐᤥᤱᤗᤥ॥

᥈᥏ ᤀᤠᤸᤗ ᤛᤡᤔᤧᤴᤗᤠᤶ ᤜᤡᤱᤔᤴ ᤔᤧᤒᤥ᤺ᤱᤏᤧᤴᤏᤧ ᤑᤠ᤹ᤃᤪ ᤁᤧᤛᤡᤒᤠᤜᤠ᤹ᤖᤧ ᤗᤠᤃᤡ ᤒᤵᤋᤡᤛ᤻ᤔᤠ ᤔᤧᤒᤥ᤺ᤰᤂᤧᤒᤠᤸᤗᤧ ᤁᤢᤒᤣ᤺ᤴ ᤌᤣ ᤐᤥ᤺ᤰᤂᤧᤀᤠᤱᤒᤣ᥅ ᤁᤧᤛᤡᤒᤠᤜᤠ᤹ ᤔᤧᤴᤜᤡᤱᤏᤧᤴᤏᤡᤸᤗᤧ ᤌᤣᤀᤠᤱ ᤔᤏᤠᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤒᤵᤋᤡᤛ᤻ᤔᤠ ᤔᤧᤒᤥ᤺ᤱᤒᤠᤒᤣ᥅

᥉᥆ ᤜᤧᤰᤁᤩᤠᤱ ᤀᤠᤏᤡᤃᤧᤀᤠᤱ ᤁᤧᤖᤧᤰ ᤕᤧᤶᤔᤥ ᤌᤣᤀᤠᤱ ᤁᤡᤵᤔᤠ ᤁᤧᤄᤢᤒᤠᤀᤥ ᤌᤩᤧ᤹ᤀᤡᤃᤧᤖ ᤘᤕᤡᤃᤧᤒᤠᤒᤣ᥅

᥉᥇ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤂᤡᤏᤡ᤹ᤀᤥ ᤆᤥᤃᤢᤒᤠ ᤐᤠ᤺ᤴᤏᤥᤒᤠ ᤀᤠᤛᤡᤰ ᤛᤶᤔᤠᤸᤗᤧ “ᤀᤡᤱᤃᤠ᤹ ᤌᤡᤰᤕᤠ᤺ᤴᤎᤰ ᤛᤡᤔᤠ ᤕᤠᤖᤡᤵ ᤐᤥ᤺ᤱᤅᤠ” ᤐᤠ᤺ᤵᤔᤠ ᤛᤢᤰᤋᤢᤱᤗᤥ॥

᥉᥈ ᤀᤣᤑᤡᤛᤛ ᤕᤧᤰᤕᤰᤁᤥ ᤋᤠᤶᤓᤢᤱ ᤌᤰᤛᤠᤜᤠ᤹ᤏᤢ ᤌᤱ ᤌᤰᤋᤠᤱᤅᤡᤸᤗᤧ ᤌᤣ ᤀᤡᤴᤎᤠ᤺ᤱ ᤂᤥᤛᤢᤱᤒᤣ᥅ ᤁᤧᤛᤡᤒᤠᤜᤠ᤹ ᤛᤡᤔᤧᤴᤗᤠᤶ ᤔᤧᤴᤜᤡᤱᤏᤧᤴᤏᤧ ᤑᤠ᤹ᤃᤪ “ᤀᤠᤏᤡ᤹ ᤆᤠᤶ ᤌᤢᤅᤢᤶ. ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰᤁ ᤀᤠᤏᤡ᤹ ᤀᤠᤛ᤻ᤛᤡᤀᤣᤖᤥ॥”

᥉᥉ ᤂᤡᤏᤡ᤹ ᤐᤡᤷᤒᤣ᤺ᤶᤒᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ “ᤋᤠᤵᤑᤧ᤺ᤶᤒᤠ ᤋᤣ᤺ᤱᤈᤢᤶᤜᤠ᤹ᤖᤧ ᤔᤧᤈᤥᤃᤢᤸᤗᤧ ᤏᤢᤒᤠ ᤕᤧᤵᤗᤧᤰᤁᤡᤴ ᤑᤧᤳᤗᤠ᤹ᤖᤥ॥”

᥉᥊ ᤂᤡᤏᤡ᤹ᤃ ᤛᤣᤏᤡᤱᤘᤠ᤹ᤀᤥ ᤏᤢ᤺ᤰᤂᤧᤶᤔᤧ᤹ᤀᤠᤱ ᤗᤠᤕᤥ ᤆᤥ᤺ᤰᤔᤠ ᤗᤧᤖᤧᤶᤔᤧ᤹ᤀᤥ॥ ᤂᤡᤏᤡ᤹ᤀᤥ ᤁᤢᤓᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤸᤗᤧ᤺ᤶᤏᤠᤒᤠᤜᤠ᤹ᤀᤠᤱ ᤔᤧᤘᤠ᤹ᤖᤥ॥ ᤁᤱᤃ ᤂᤡᤏᤡ᤹ ᤛᤡᤖᤡᤱ ᤁᤧᤔᤕᤡᤖ ᤑᤠ᤹ᤀᤠᤱ ᤔᤧᤳᤏᤡᤱᤒᤠᤖᤥ॥

ᤛᤡᤔᤧᤴᤗᤠᤶ ᤁᤧᤜᤡᤱᤒᤠ ᤏᤠᤛᤡᤱᤃᤧᤴ ᤌᤰᤁᤡᤴ

᥉᥋ ᤁᤖ ᤂᤡᤏᤡ᤹ᤀᤥ ᤁᤢᤓᤠᤖᤧ ᤁᤧᤒᤠ᤺ᤳᤋᤢᤶᤒᤡᤗᤠ. “ᤀᤠᤰᤂᤣᤗ᤹ᤖᤡᤰ ᤁᤧᤛᤡᤒᤠᤜᤠ᤹ ᤔᤧᤜᤡᤱᤒᤣ᥅ ᤀᤠᤰᤋᤱᤒᤠ ᤏᤠᤛᤡᤱᤃᤧᤴ ᤌᤰᤁᤡᤴ ᤔᤧᤄᤥ᤺ᤛᤢ᤹ᤒᤣ᥅”

᥉᥌ ᤀᤍᤱᤛᤣ. ᤂᤡᤏᤡ᤹ ᤁᤧᤜᤣ᤹ᤖᤢᤶᤒᤠ ᤕᤠ᤹ᤖᤡ᤺ᤶᤒᤠᤴ ᤔᤧᤴᤇᤡᤀᤣ ᤌᤠᤖᤡᤰ ᤔᤧᤗᤡᤱᤏᤧᤴᤗᤥ॥

᥉᥍ ᤂᤡᤏᤡ᤹ ᤁᤧᤜᤣ᤹ᤖᤢᤶᤒᤠ ᤕᤠ᤹ᤖᤡ᤺ᤶᤒᤠᤴ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤁᤢᤒᤢᤱᤅᤡᤴ ᤔᤧ᤺ᤴᤗᤥ. ᤁᤖ ᤛᤡ᤺ᤸᤗᤧᤴ ᤀᤡᤃᤪ ᤘᤣ᤹ ᤐᤖᤡᤰᤗᤧᤴ ᤕᤠ᤹ᤖᤡ᤺ᤶᤒᤠᤴᤗᤰ ᤁᤧᤜᤣ᤹ᤖᤢᤶ॥

᥉᥎ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤧᤖᤧᤰ ᤕᤠ᤹ᤖᤡ᤺ᤶᤒᤠᤜᤠ᤹ ᤀᤠᤒᤠᤅᤣ ᤐᤖᤡᤰᤐᤠ ᤁᤢᤒᤢᤱᤔᤠ ᤐᤡᤖᤢᤛᤡ᤹ᤖᤥ॥

᥉᥏ ᤜᤧᤰᤁᤣᤗ᤹ᤖᤡᤰᤁᤣ ᤏᤠᤛᤡᤱᤃᤧᤴ ᤌᤰᤜᤠ᤹ᤀᤠᤱ ᤌᤡᤰ ᤐᤖᤡᤰᤗᤧᤴ ᤔᤧᤜᤥ᤺ᤵᤗᤥ॥ ᤔᤧᤴᤇᤠᤶ ᤕᤠᤵᤔᤡᤖᤧᤴ ᤌᤡᤰ ᤐᤖᤡᤰᤗᤧᤴ. ᤌᤰᤛᤠᤜᤠ᤹. ᤐᤢᤛᤠᤜᤠ᤹ ᤏᤢ ᤅᤠᤜᤠ᤹ᤖᤧᤴ ᤘᤣ᤹ ᤘᤣ᤹ ᤐᤖᤡᤰᤗᤧᤴ ᤌᤰ ᤘᤠ᤹ᤖᤥ॥

᥊᥆ ᤋᤠᤱᤛᤠᤰᤐᤥ ᤗᤠᤒᤠ. ᤏᤠᤶ. ᤂᤣ᤺ᤶᤛᤡᤰᤜᤠ᤹ ᤔᤧᤒᤳ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤀᤠᤱ ᤌᤰᤜᤠ᤹ ᤔᤧᤘᤠ᤹ᤖᤥ. ᤁᤖ ᤋᤠᤱᤛᤠᤰᤐᤥᤒᤠ ᤗᤠᤒᤠ. ᤏᤠᤶ. ᤂᤣ᤺ᤶᤛᤡᤰᤜᤠ᤹ᤖᤧ ᤂᤢᤏᤡ᤹ ᤀᤥ᤺ᤵᤔᤠᤴ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤌᤰᤜᤠ᤹ᤖᤧ ᤂᤢᤏᤡ᤹ ᤂᤧᤶᤛᤡᤱᤔᤠᤴ ᤘᤣ᤹ ᤘᤣ᤹ ᤆᤥ᤺ᤰᤗᤥ॥

᥊᥇ ᤏᤠᤶᤔᤡᤸᤗᤧ ᤁᤢᤀᤥ᤺ᤵᤔᤠᤴ ᤌᤡᤰ ᤐᤖᤡᤰᤗᤧᤴ. ᤗᤠᤒᤠᤸᤗᤧᤴ ᤘᤣ᤹ ᤐᤖᤡᤰᤗᤧᤴ ᤆᤥᤰ. ᤜᤧᤰᤁᤩᤠᤱ ᤂᤣ᤺ᤶᤛᤡᤰᤐᤠᤸᤗᤧ ᤁᤢᤀᤥ᤺ᤵᤔᤠᤴ ᤘᤣ᤹ ᤐᤖᤡᤰᤗᤧᤴ ᤆᤥᤰ॥ ᤜᤧᤰᤁᤣᤗ᤹ᤖᤡᤰᤁᤣ ᤌᤡᤰ ᤂᤣ᤺ᤶᤛᤡᤰᤐᤠᤸᤗᤧ ᤁᤢᤀᤥ᤺ᤵᤔᤠᤴ ᤏᤢ ᤘᤣ᤹ᤛ᤻ᤔᤠ ᤂᤣ᤺ᤶᤛᤡᤰᤐᤠᤸᤗᤧ ᤁᤢᤀᤥ᤺ᤵᤔᤠᤴ ᤘᤣ᤹ ᤘᤣ᤹ ᤆᤥ᤺ᤰᤗᤥ॥

᥊᥈ ᤜᤧᤰᤁᤩᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤴᤏᤠᤱ ᤒᤠ ᤜᤧᤰᤋᤱᤒᤠᤀᤣ ᤆᤥ᤺ᤰᤗᤥ॥ ᤁᤴ ᤏᤠᤛᤡᤱᤃᤧᤴ ᤌᤰᤁᤡᤴ ᤛᤡ᤹᤺ ᤜᤧᤰᤁᤩᤠᤱ ᤗᤢᤵᤔᤠᤀᤠᤱ ᤁᤡ᤹᤺. ᤁᤖ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤧᤜᤡᤱᤒᤠ ᤌᤰᤁᤡᤴ ᤀᤠᤈᤢᤏᤡ ᤐᤥᤱᤗᤥ॥

᥊᥉ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤗᤢᤵᤐᤡᤸᤗᤧ ᤋᤠᤵᤑᤧ᤺ᤶᤒᤠ ᤏᤢ ᤌᤢᤶ ᤔᤧ᤺ᤴᤏᤣᤒᤠ ᤆᤥᤰ. ᤁᤖ ᤕᤠᤶᤔᤥ ᤁᤢᤜᤡᤱᤘᤧᤳ ᤐᤥ᤺ᤱᤅᤡᤸᤗᤧ ᤏᤢᤒᤠ ᤏᤢ ᤁᤧᤎᤢᤶᤒᤠ ᤐᤥᤱᤗᤥ॥

᥊᥊ ᤏᤠᤛᤡᤱᤃᤧᤴ ᤌᤰᤁᤡᤴ ᤗᤢᤵ. ᤜᤧᤰᤁᤩᤠᤱ ᤕᤠᤶᤛᤠᤶᤃᤧᤴ ᤌᤰᤁᤡᤴ ᤜᤡᤱᤗᤥ॥ ᤏᤠᤛᤡᤱᤃᤧᤴ ᤌᤰ ᤘᤠ᤹ᤒᤠ ᤜᤧᤰᤁᤣᤀᤣ ᤕᤠᤶᤛᤠᤶᤃᤧᤴ ᤌᤰᤁᤡᤴᤏᤠᤱ ᤘᤠ᤹ᤖᤥ॥

᥊᥋ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤌᤡᤰᤛᤡᤃᤣ᤺ᤰᤛ᤻ᤔᤠ ᤔᤏᤠ ᤀᤠᤍᤶᤔᤡᤱᤃ ᤁᤢᤜᤡᤱᤘᤧᤳ ᤔᤏᤠ ᤐᤥ᤺ᤰᤂᤧ.” ᤕᤠᤱᤛᤡᤒᤠ ᤀᤠᤍᤶᤔᤡᤱᤃ (ᤂᤪᤡᤛ᤻ᤋ) ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤕᤠᤶᤛᤠᤶ ᤐᤥ᤺ᤰᤂᤧᤖᤥ॥

᥊᥌ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤏᤠᤛᤡᤱᤃᤧᤴ ᤌᤰᤁᤡᤴ ᤋᤠ᤹᤺. ᤜᤧᤰᤁᤩᤠᤱᤗᤰ ᤕᤠᤶᤛᤠᤶᤃᤧᤴ ᤌᤰᤁᤡᤴ ᤋᤠᤖᤥ॥

᥊᥍ ᤌᤡᤰᤛᤡᤃᤣ᤺ᤰᤐᤠ ᤔᤏᤠ᤺ᤱᤃ ᤂᤠᤶᤒᤣ᤺ᤰᤔᤥᤒᤠ ᤂᤠᤶᤗᤠᤶᤒᤠ ᤆᤥᤃᤧᤀᤠᤱ ᤘᤕᤧ. ᤁᤖ ᤏᤡᤛᤡᤃᤣ᤺ᤰᤛ᤻ᤔᤠ ᤔᤏᤠ᤺ᤱᤃ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠᤒᤠᤖᤥ॥

᥊᥎ ᤀᤡᤰᤛᤠᤒᤠ ᤔᤏᤠᤜᤠ᤹ ᤂᤠᤶᤔᤡᤸᤗᤧ ᤁᤧᤒᤥ᤺ᤱᤒᤠ ᤔᤏᤠᤴ ᤜᤧᤰᤋᤱᤒᤠᤛᤡᤖᤥ. ᤜᤧᤰᤁᤣᤗ᤹ᤖᤡᤰᤁᤣ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤏᤠᤜᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢᤒᤠ ᤔᤏᤠᤴ ᤜᤧᤰᤋᤱᤒᤠᤛᤡᤖᤥ॥

᥊᥏ ᤀᤠᤸᤗᤥ ᤀᤠᤏᤡ᤹ ᤂᤠᤶᤔᤡᤸᤗᤧ ᤁᤧᤒᤥ᤺ᤱᤒᤠ ᤔᤏᤠᤴ ᤜᤧᤰᤋᤱᤒᤠ ᤀᤠᤈᤥ᤺ᤰ. ᤜᤧᤰᤁᤣᤗ᤹ᤖᤡᤰᤁᤣ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤔᤏᤠᤴ ᤜᤧᤰᤋᤱᤒᤠ ᤀᤠᤒᤥ᤺ᤱᤗᤥ॥

᥋᥆ ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤐᤠ᤺ᤵᤔᤠ ᤁᤥ᤺ᤳᤋᤢᤱᤒᤠᤴ ᤁᤴᤗᤥ. ᤏᤧᤰᤛᤠ ᤏᤢ ᤔᤠᤰᤂᤡ᤹ᤀᤡᤸᤗᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤡᤸᤗᤧᤴ ᤗᤰ ᤂᤥᤔᤠ ᤔᤧᤛᤢᤰᤋᤢᤴᤗᤥ. ᤜᤧᤰᤁᤣᤗ᤹ᤖᤡᤰᤁᤣ ᤁᤧᤔᤧᤰᤐᤠ ᤁᤧᤒᤣ᤺ᤰᤐᤠᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤧᤶᤔᤧᤰᤔᤏᤠᤒᤠᤸᤗᤧᤴ ᤗᤰ ᤂᤥᤔᤠ ᤔᤧᤛᤢᤰᤋᤢᤴᤗᤥ॥

᥋᥇ ᤂᤧᤵᤛᤧᤶᤔᤧ᤹ᤀᤥ᥄ ᤀᤡᤱᤃᤠ᤹ ᤗᤳᤇᤠ ᤛᤡᤒᤡ᤹ᤒᤠ ᤐᤠ᤺ᤴᤎᤡᤰ ᤔᤧᤳᤏᤡᤱ- ᤀᤠᤏᤡ᤹ ᤁᤧᤖᤧᤰ ᤀᤠᤴᤇᤡᤏᤧᤴᤗᤥ. ᤁᤖ ᤀᤠᤏᤡ᤹ ᤁᤧᤖᤧᤰ ᤀᤠᤗᤧᤱᤛᤡᤱ ᤀᤠᤒᤣ᤺ᤰᤗᤥ॥

᥋᥈ ᤛᤵᤑᤠᤖᤧᤛᤠ. ᤔᤡᤰᤆᤡᤖᤠᤵᤐᤥᤛᤠ. ᤌᤢᤳᤌᤢᤖᤡ᤺ᤵᤐᤠᤸᤗᤧ ᤁᤢᤏᤢᤵᤐᤥᤒᤠ ᤀᤡᤰᤗᤠᤀᤥ ᤀᤠᤗᤧᤰᤛᤡᤱᤗᤥ॥ ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤌᤢᤳᤌᤢᤖᤡ᤺ᤵᤐᤧᤴ ᤔᤢᤰ ᤜᤧᤰᤁᤩᤠᤱ ᤁᤧᤛᤡᤒᤠ ᤁᤧᤒᤣ᤺ᤰᤐᤠᤜᤠ᤹ ᤔᤧᤶᤔᤧᤰᤔᤏᤠᤒᤠ ᤔᤧᤒᤥ᤺ᤱᤅᤠᤱ ᤔᤧᤜᤡᤱᤗᤥ. ᤜᤧᤰᤁᤩᤠᤱ ᤀᤠᤏᤡ᤹ ᤁᤧᤖᤧᤰ ᤀᤠᤗᤧᤱᤛᤡᤱ ᤀᤠᤒᤣ᤺ᤰᤗᤥ॥

᥋᥉ ᤌᤣᤀᤠᤱᤓᤧᤸᤗᤧ ᤁᤴ ᤁᤧᤛᤡᤒᤠ ᤁᤧᤒᤣ᤺ᤰᤐᤠ ᤏᤠᤛᤡᤱᤃᤧᤴ ᤌᤰᤁᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤀᤠᤈᤢᤏᤡ ᤌᤰᤁᤥ ᤗᤧᤱᤛᤡᤱᤔᤠ ᤐᤥᤱᤗᤥ॥

᥋᥊ ᤜᤧᤰᤁᤩᤠᤱ ᤁᤴ ᤁᤧᤛᤡ᤺ᤒᤠ ᤁᤧᤒᤣ᤺ᤰᤐᤠ ᤌᤰᤁᤡᤴ ᤔᤧᤴᤇᤡ᤺ᤶᤏᤠᤒᤠ ᤀᤠᤈᤢᤏᤡ ᤌᤰᤁᤥ ᤗᤧᤱᤛᤡᤱᤅᤡᤸᤗᤧ ᤁᤴ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤐᤠ᤺ᤴᤈᤠᤰᤁᤡᤴ ᤁᤧᤳᤗᤥ.

“ᤛᤡᤔᤧᤴ ᤌᤱᤅᤥ ᤜᤠᤖᤡ ᤋᤩᤧᤀᤠᤱ ᤘᤠ᤹ᤖᤥ”

᥋᥋ “ᤛᤡᤔᤧᤴᤏᤣ. ᤂᤧᤏᤧ᤹ ᤁᤧᤎᤱᤏᤠ᤺ᤴᤏᤡᤴ ᤀᤠᤳᤋᤥ ᤘᤠ᤹ᤒᤣ᥅

ᤛᤡᤔᤧᤴᤏᤣ. ᤂᤧᤏᤧ᤹ ᤁᤧᤔᤢᤰᤛᤠᤶᤔᤡᤴ ᤀᤠᤳᤋᤥ ᤘᤠ᤹ᤒᤣ᥅”

᥋᥌ ᤛᤡᤔᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤗᤠᤕᤥᤗᤠᤶ ᤂᤥᤛᤢ᤹ᤖᤥ. ᤜᤧᤰᤁᤩᤠᤱ ᤗᤠᤕᤥ᤺ᤸᤗᤧ ᤁᤢᤔᤢᤰᤛᤠᤶᤔᤡᤱᤃ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤗᤠᤶ ᤂᤥᤛᤢ᤹ᤖᤥ॥

᥋᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴᤗᤥ᥄ ᤂᤢᤏᤧ᤹ᤀᤣ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤌᤱᤏᤠ᤺ᤴᤏᤡᤴ ᤀᤠᤒᤡ᤹ᤖᤥ॥

᥋᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤔᤧᤶᤔᤢᤴᤏᤣ ᤘᤕᤧᤶᤔᤧ᤹ᤀᤥ॥ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤰᤁᤥ ᤛᤍᤠᤍᤡᤱ ᤐᤥᤖᤧᤶᤔᤧ᤹ᤖ ᤐᤣᤃᤧᤶᤔᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤗᤠᤃᤡ ᤂᤡᤏᤡ᤹ ᤕᤠᤶᤒᤢᤎᤡᤰᤁᤡᤴ ᤆᤠᤔᤧᤛᤥ᤺ᤰᤏᤧᤴ ᤑᤠ᤹ᤀᤠᤱ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

a 

᥇᥋:᥈᥈ ᤀᤠᤍᤔ ᤑᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤔᤏᤠᤖᤥ॥

ᤕᤖᤢᤛᤗᤧᤔᤛ᤻ᤔᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤁᤢᤓᤠ᤹ᤕᤠᤱ

᥇᥌

ᤀᤠᤸᤗ ᤕᤖᤢᤛᤗᤧᤔᤛ᤻ᤔᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤁᤢᤓᤠ᤹ ᤕᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤔᤧᤳᤏᤡᤱᤗᤥ- ᤃᤗᤠᤋᤡᤕᤠ ᤌᤢᤶᤔᤥᤒᤠ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤱᤛᤡᤱᤒᤠ ᤜᤧᤰᤁᤣᤀᤣ ᤆᤥᤃᤧᤶᤔᤧ᤹ᤀᤥ॥

᥈ ᤋᤧᤏᤧᤒᤠ ᤕᤧᤴᤏᤥ ᤂᤡᤏᤡ᤹ ᤁᤧᤖᤧᤰᤗᤧ ᤁᤧᤎᤃᤢᤶᤒᤠ ᤕᤠᤱᤗᤠᤶᤒᤠ ᤁᤢᤓᤠ᤹ᤕᤠᤱ ᤛᤧᤴᤍᤧᤶᤔᤧ᤹ᤀᤠᤱ ᤑᤢᤰᤂᤧᤶ ᤕᤢᤰᤂᤧᤶᤔᤧ᤹ᤀᤥ॥ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤋᤠᤀᤠᤸᤗᤧ ᤁᤢᤓᤠ᤹ᤕᤠᤱ ᤑᤢᤱᤔᤠ ᤔᤧᤒᤥ᤺ᤱᤏᤧᤴ॥

᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤵᤔᤥ ᤋᤠᤀᤠᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤛᤡᤒᤠ ᤔᤏᤠᤜᤠ᤹ ᤏᤡ᤺ᤛᤢᤶ ᤛᤰᤜᤠ᤹ ᤛᤠᤵᤋᤢᤱ ᤐᤡᤖᤢᤱᤛᤡᤱᤅᤠᤱ ᤂᤧᤱᤜᤠ᤹ᤏᤢᤀᤣ ᤂᤡᤏᤡ᤹ ᤁᤧᤓᤥ᤺ᤰᤂᤢᤶᤒᤠ ᤁᤢᤓᤠ᤹ ᤕᤠᤱᤅᤡᤴ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤜᤠᤱᤔᤠᤍᤣᤔᤠ ᤐᤥᤱᤗᤥ॥

᥊ ᤀᤡᤱᤃᤠ᤹ᤀᤠᤱ ᤐᤣ᤺ᤰᤁᤠᤸᤗᤧ ᤏᤢᤒᤠ ᤐᤥ᤺ᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ᤏᤢᤀᤣ ᤂᤧᤱᤜᤠ᤹ᤀᤠᤱ ᤔᤧᤒᤣ᤺ᤰᤗᤥ॥

ᤐᤠᤘᤗᤖᤧ ᤗᤠᤶᤍᤡᤰ ᤆᤥ᤺ᤰᤔᤠ ᤁᤢᤏᤡᤱᤘᤠ᤹

᥋ ᤀᤡᤱᤃᤠ᤹ ᤔᤧᤛᤣᤍᤥᤏᤡᤕᤠ ᤌᤢᤶᤔᤥ ᤗᤠᤶᤍᤡᤰ ᤆᤥ᤺ᤰᤁᤠᤀᤠᤱ ᤂᤡᤏᤡ᤹ ᤋᤢᤶᤛᤧ ᤋᤠᤀᤠ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤔᤧᤛᤣᤍᤥᤏᤡᤕᤠ ᤐᤥᤱᤔᤠᤖ ᤗᤠᤶᤍᤡᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥌ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤛᤵᤑᤠ ᤘᤠ᤹ᤛᤧ ᤋᤠᤀᤠᤒᤡᤗᤠ. ᤐᤥ᤺ᤱᤏᤧ ᤑᤠ᤹ᤃᤪ ᤁᤴ ᤆᤢᤱᤘᤠ᤺ᤶᤔᤠᤀᤥ ᤂᤡᤏᤡ᤹ᤏᤢ ᤘᤠ᤹ᤀᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤂᤧᤵᤔᤥᤗᤠᤶ ᤀᤠᤳᤋᤡ ᤐᤣ᤺ᤰᤁᤠᤛᤠᤱ ᤁᤢᤓᤠ᤹ ᤐᤡᤔᤠ ᤀᤠᤃᤧᤛᤢᤰᤋᤡ᤹ᤖᤥ॥

᥍ ᤌᤣᤀᤠᤱᤓᤧᤸᤗᤧ ᤁᤴ ᤕᤧᤶᤔᤥ ᤂᤡᤏᤡ᤹ ᤋᤢᤶᤛᤧ ᤛᤵᤑᤠᤖᤰ ᤔᤧ᤺ᤴ. ᤁᤖ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤐᤥ᤺ᤱᤏᤧ ᤑᤠ᤹ᤃᤪ ᤂᤡᤏᤡ᤹ᤏᤢ ᤁᤢᤓᤠ ᤕᤧᤶ ᤌᤠᤖᤡᤰ ᤘᤠ᤹ᤔᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥎ ᤁᤖ ᤐᤧᤴᤋᤡᤁᤥᤛ ᤋᤱᤏᤠᤶa ᤌᤠᤖᤡᤰ ᤀᤡᤱᤃᤠ᤹ ᤁᤵᤔᤥ ᤀᤣᤑᤡᤛᤛ ᤕᤧᤰᤕᤰᤁᤥ ᤕᤠ᤺ᤰᤁᤠᤖᤥ॥

᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤗᤠᤃᤡ ᤐᤕᤶ ᤕᤠ᤺ᤶᤒᤰ ᤆᤥ᤺ᤰᤔᤠ ᤆᤠᤖᤡᤰ ᤏᤢᤒᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤁᤵᤔᤥ ᤕᤖᤡᤰ ᤕᤠᤵᤔᤡ ᤁᤧᤀᤵᤐᤠᤜᤠ᤹ᤀᤠᤱ ᤔᤧᤘᤠ᤹ᤖᤥ॥

᥇᥆ ᤋᤡᤔᤥᤌᤡ᤺ᤴ ᤂᤧᤵᤔᤥ ᤋᤠ᤺ᤸᤗᤧ ᤏᤢ᤺ᤖᤡᤰᤁᤠᤱ ᤗᤠᤱᤍᤠ᤺ᤰᤋᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤡᤱᤃᤠ᤹ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰᤁᤣ ᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤰ ᤆᤥᤃᤢᤖ ᤘᤠ᤹ᤖᤥ॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤧ᤹ ᤁᤢᤏᤠᤔᤧᤴᤇᤠ᤹ ᤔᤧᤶᤔᤧᤳᤋᤢᤴᤗ॥ ᤂᤢᤏᤧ᤹ ᤀᤡᤱᤃᤠ᤹ᤀᤥ ᤑᤧᤴᤏᤡᤸᤗᤧ ᤁᤢᤓᤠ᤹ ᤐᤡᤖᤧᤶᤔᤧ᤹ᤀᤠᤱ ᤐᤠᤱᤄᤧᤶᤔᤧ᤹ᤀᤥ॥ ᤂᤢᤏᤧ᤹ ᤑᤢ᤹ᤏᤢᤛᤠ᤹ᤜᤠ᤹ᤏᤢ ᤁᤧᤳ ᤑᤧᤴ ᤑᤠ᤹ᤀᤠᤱ ᤀᤡᤱᤃᤠ᤹ ᤜᤠᤱᤄᤢᤱᤗ ᤘᤠ᤹ᤀᤠᤖᤥ॥

᥇᥈ ᤀᤠᤸᤗ ᤏᤢᤛᤠ᤹ ᤀᤵᤐᤥᤗᤥᤛᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤃᤠ᤹ ᤀᤰᤂᤣ ᤔᤧᤳᤏᤡᤱᤗᤥ- ᤂᤢᤏᤧ᤹ ᤘᤣ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤏᤢ ᤂᤡᤏᤡ᤹ᤀᤥ ᤑᤧᤴᤗ ᤑᤠ᤹ᤀᤠᤱ ᤛᤠ᤹ᤖᤡᤰ ᤐᤣᤗᤡ ᤑᤠᤰᤋᤢᤱ. ᤁᤖ ᤂᤢᤏᤧ᤹ ᤀᤠᤸᤗᤥ ᤂᤡᤏᤡ᤹ᤀᤥ ᤑᤧᤶᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ॥ ᤂᤢᤏᤧ᤹ ᤏᤢᤒᤠ ᤕᤧᤶ ᤂᤥᤛᤢᤸᤗᤧᤛᤠ ᤂᤡᤏᤡ᤹ ᤋᤢᤶᤛᤧ ᤑᤧᤴᤗᤥ॥

᥇᥉ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ॥ ᤏᤛᤠ᤺ᤴᤏᤥ ᤔᤧᤶᤔᤢᤴᤏᤣ ᤘᤕᤧᤶᤔᤧ᤹ᤀᤥ॥ ᤔᤧᤱᤃᤡ᤺ᤶᤏᤠᤒᤠ ᤏᤢ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ

᥇᥊ ᤌᤧᤔᤠ ᤁᤧᤈᤥᤃᤢᤶᤛᤠᤱ ᤔᤡ᤺ᤶᤈᤡᤏᤢ ᤆᤥᤃᤧᤶᤔᤧ᤹ᤀᤥ॥

᥇᥋ ᤛ᤻ᤋᤡᤑᤏᤛᤧᤴ ᤏᤢ ᤂᤢᤏᤧ᤹ ᤁᤢᤜᤡᤶᤛᤕᤱᤜᤠ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤛᤡᤶᤗᤥ॥ ᤂᤧᤱᤜᤠ᤹ᤃ ᤀᤰᤂᤤᤕᤠ ᤌᤢᤶᤔᤥᤒᤠ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤏᤛᤠ᤺ᤴ ᤁᤧᤈᤥ᤺ᤰᤐᤠᤛᤡᤖᤥ॥ ᤜᤧᤰᤁᤩᤠᤱ ᤏᤛᤠᤏᤡᤒᤠᤜᤠ᤹ ᤁᤢᤓᤠ᤹ ᤐᤡᤔᤠᤛᤡᤀᤥ ᤀᤠᤒᤠᤅᤣ ᤔᤧᤒᤡᤛᤡᤱᤅᤠᤱ ᤔᤧᤘᤠ᤹ᤖᤥ॥ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤰᤂᤣᤗ᤹ᤖᤡᤰ ᤐᤣᤗᤡ ᤑᤠᤰᤏᤡᤱᤗᤥ.

᥇᥌ ᤀᤰᤋᤱᤒᤠ ᤔᤏᤠᤜᤠ᤹ ᤜᤧᤰᤁᤩᤠᤱ ᤘᤣ᤹ ᤍᤠᤱᤒᤠᤀᤥ ᤕᤠᤶᤒᤢᤎᤡᤰᤁᤠᤱ ᤔᤠᤱᤛᤣᤘᤠᤀᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ᤀᤥ॥

᥇᥍ ᤁᤵᤔᤥ ᤛ᤻ᤋᤡᤑᤏᤛ. ᤑᤥᤷᤋᤢᤏᤠᤋᤛ ᤏᤢ ᤀᤰᤂᤤᤁᤛᤛᤡ ᤔᤧᤃᤧᤖᤧ ᤔᤧᤍᤩᤧᤸᤗᤧ ᤀᤡᤱᤃᤠ᤹ ᤐᤛ᤺ᤳᤛ᤺ᤳᤋᤠᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤂᤡᤏᤡ᤹ ᤁᤧᤜᤥ᤺ᤵᤋᤡᤸᤗᤧ ᤀᤡᤱᤃᤠ᤹ ᤆᤠᤜᤠᤒᤠ ᤆᤥᤃᤠᤱᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤔᤧᤒᤡᤖᤠᤱᤅᤠᤱ ᤔᤧᤘᤠ᤹ᤖᤥ॥

᥇᥎ ᤂᤧᤱᤜᤠ᤹ᤖᤧᤃ ᤂᤡᤏᤡ᤹ ᤜᤠᤱᤜᤠᤱ ᤁᤧᤶᤔᤧᤳᤋᤡᤒᤠ ᤜᤧᤰᤁᤣ ᤀᤡᤱᤃᤠ᤹ᤀᤠᤱ ᤜᤠᤱᤜᤠᤱ ᤔᤧᤔᤧᤳᤋᤠᤱᤅᤠᤱ ᤘᤠ᤹ᤖᤥ॥ ᤛᤧᤰᤂᤠᤛᤠᤱ ᤜᤧᤰᤋᤱᤒᤠ ᤔᤏᤠᤜᤠ᤹ᤃ ᤀᤡᤱᤎᤠ᤺ᤱ ᤐᤡᤔᤠᤛᤡ ᤐᤥᤱᤗᤥ॥

ᤁᤢᤏᤢᤵᤔᤠ ᤛᤣᤘᤠ

᥇᥏ ᤀᤣᤛᤡᤕᤠ ᤋᤧᤱᤃᤵᤐᤥᤒᤠ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤂᤡᤏᤡ᤹ ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥ ᤀᤁᤫᤡᤗᤠ ᤏᤢ ᤐᤪᤡᤛ᤻ᤁᤡᤗᤠ ᤜᤧᤰᤁᤩᤠᤱ ᤂᤢᤴᤇᤡ᤹ ᤜᤡᤶᤔᤥ ᤁᤧᤈᤢᤶᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤏᤠᤜᤠ᤹ᤖᤧ ᤍᤠᤱᤒᤠᤀᤥ ᤛᤡᤰᤗᤢᤱᤔᤥᤗᤠᤶ ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥

᥈᥆ ᤁᤵᤔᤥᤒᤠ ᤁᤧᤖᤧᤰ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤖᤧᤀᤠᤱ ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥ ᤂᤡᤏᤡ᤹ᤃ ᤏᤛᤠᤏᤡᤒᤠ ᤔᤡ᤺ᤶᤈᤡ᤺ᤸᤗᤧ ᤛᤣᤘᤠ ᤔᤧᤳᤋᤠᤛᤡᤶᤔᤧ᤹ᤀᤥ॥

᥈᥇ ᤀᤡᤱᤃᤠ᤹ ᤐᤠᤘᤗᤖᤧ ᤁᤴ ᤛᤣᤘᤠ᤺ᤴ ᤀᤠᤒᤠᤅᤣ ᤀᤠᤜᤢᤰᤁᤡᤸᤗᤧ ᤛᤠᤵᤋᤢᤱᤅᤠᤱ ᤘᤠ᤹ᤀᤠᤖᤥ॥

᥈᥈ ᤀᤠᤳᤋᤡᤸᤗᤧ ᤍᤠᤱᤒᤠᤴ ᤔᤡ᤺ᤶᤈᤡ ᤔᤧᤔᤧᤳᤋᤢᤴ ᤜᤠᤖᤠ᤹ ᤂᤧᤱᤃ ᤛᤠᤱᤃᤪᤠ᤺ᤸᤗᤧ ᤋᤧᤳᤋᤢᤖᤖᤥ॥ ᤀᤠᤍᤠᤱᤒᤣ. ᤕᤧ᤹ᤀᤥ᥄

᥈᥉ ᤍᤠᤱᤒᤠ ᤕᤧᤛᤢᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖ॥

᥈᥊ ᤂᤡᤏᤡ᤹ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰ ᤗᤢᤱᤔᤠ᤹ ᤋᤢᤰᤏᤡᤱᤗᤥ॥ ᤀᤠᤔᤧᤴ॥

a 

᥇᥌:᥎ ᤐᤧᤴᤋᤡᤁᤥᤛ ᤋᤱᤏᤠᤶ- ᤁᤱᤃ ᤕᤜᤢᤍᤡᤜᤠ᤹ᤖᤧ ᤑᤢᤱᤘᤠ᤺ᤶᤔᤠᤀᤥ ᤔᤧᤈᤥᤃᤢᤒᤠ ᤋᤱᤏᤠᤶᤗᤥ॥

ᤐᤠᤘᤗᤖᤧ ᤁᤥᤖᤴᤌᤡᤜᤠ᤹ ᤜᤠᤰᤋᤢᤛᤡᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤐᤠᤘᤗᤖᤧ ᤁᤥᤖᤴᤌᤡ ᤕᤧᤰᤕᤰᤁᤥ ᤂᤢᤏᤧ᤹ ᤜᤣ᤺ᤰᤋᤢᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤗᤥ॥ ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤒᤠ ᤕᤧᤶᤔᤥ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤏᤢ ᤏᤢᤒᤠ ᤁᤢᤍᤱᤈᤢᤶ ᤜᤥ᤺ᤵᤋᤧᤖᤥ॥ ᤛᤣᤛᤣᤜᤢᤵᤗᤰᤐᤠ ᤁᤢᤓᤠ ᤔᤏᤠᤜᤠ᤹ᤖᤧ ᤛᤠ᤹ᤖᤡᤰ ᤁᤢᤈᤠ᤺ᤳᤌᤡ ᤔᤧᤍᤣᤛᤢᤀᤠᤱ ᤘᤕᤧᤖᤥ. ᤜᤧᤰᤁᤣᤛᤠᤱ ᤐᤠᤘᤗᤖᤧ ᤂᤧᤱᤜᤠ᤹ᤏᤢ ᤏᤠᤍᤱ ᤆᤥ᤺ᤰᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡ᤺ᤳᤋᤢᤒᤠ ᤜᤧᤰᤁᤣ ᤐᤥ᤺ᤱᤅᤡᤸᤗᤧ ᤂᤢᤏᤧ᤹ ᤛᤠ᤹ᤖᤡᤰ ᤀᤥᤔᤢ ᤗ᤹ᤒᤠ ᤐᤠ᤺ᤴᤏᤡᤴ ᤁᤵᤔᤥ ᤆᤧᤰᤂᤢ᤹ᤖᤥ॥

ᤁᤴ ᤛᤰᤀᤡᤱᤄᤱᤅᤡᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤗᤰᤁᤡᤸᤗᤧ ᤐᤠᤘᤗ ᤏᤢ ᤁᤥᤖᤴᤌᤡᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤂᤢᤏᤡ᤹ ᤋᤱᤈᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤥᤎᤰ ᤀᤠᤈᤥ᤺ᤰᤗᤥ॥ ᤐᤠᤘᤗᤖᤧ ᤛᤣᤛᤣᤜᤢᤵᤗᤰᤐᤠ ᤁᤢᤓᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤈᤠ᤺ᤳᤌᤡ ᤔᤧᤍᤣᤛᤢᤒᤠ ᤏᤢ ᤔᤧᤀᤳᤋᤢᤒᤠᤀᤥ ᤁᤧᤛᤠᤰᤐᤠ ᤏᤥᤃᤵ ᤐᤡᤖᤢᤛᤡᤀᤠᤱ ᤂᤧᤴ ᤏᤥᤃᤵᤐᤡᤸᤗᤧ ᤔᤏᤠᤜᤠ᤹ᤗᤢᤶᤔᤥ ᤗᤠᤕᤥᤗᤠᤶ ᤜᤡᤶᤔᤠ ᤏᤢ ᤏᤠᤍᤱ ᤆᤥ᤺ᤰᤔᤠᤴ ᤋᤩᤧᤒᤠᤸᤗᤧ ᤂᤢᤏᤧ᤹ ᤁᤢᤛᤡᤰ ᤛᤔᤧᤀᤠᤱ ᤘᤕᤧᤖᤥ॥

ᤜᤧᤰᤁᤩᤠᤱ ᤐᤠᤘᤗᤖᤧ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤁᤡᤴᤏᤢ ᤕᤖᤢᤛᤗᤧᤔ ᤕᤧᤰᤕᤰᤁᤥᤒᤠ ᤕᤠᤱᤃᤧᤛᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤏᤡᤱᤘᤠ᤹ ᤜᤶᤔᤠᤀᤠᤱ ᤁᤢᤓᤠ᤹ ᤐᤡᤔᤠᤛᤡ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢ᤹ᤛᤡᤖᤥ॥

ᤜᤧᤰᤁᤩᤠᤱ ᤀᤣᤃᤠᤱᤛ᤻ᤔᤠ ᤏᤠ᤺ᤳᤗᤠᤜᤠ᤹ᤀᤥ ᤐᤠᤘᤗᤖᤧ ᤂᤢᤏᤧ᤹ ᤁᤢᤳᤆᤠ᤹ᤀᤣ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤰᤂᤧᤒᤠ ᤐᤠ᤺ᤴᤏᤡᤴ ᤀᤡᤃᤢ ᤔᤧᤳᤇᤡᤱᤅᤠᤱ ᤛᤠᤵᤋᤢᤖᤥ. ᤌᤣᤀᤠᤱᤓᤧᤸᤗᤧ ᤁᤥᤖᤴᤌᤡᤒᤠ ᤁᤢᤓᤠ ᤔᤏᤠᤜᤠ᤹ ᤛᤧᤰᤂᤠᤒᤠ ᤛᤣ᤺ᤰᤕᤢᤰᤔᤡᤒᤠᤛᤡᤃᤧ ᤗ᤹ᤖᤡᤰ ᤔᤧᤒᤠ᤺ᤳᤋᤢ ᤜᤧᤰᤁᤩᤠᤱ ᤐᤠᤘᤗᤧᤴ ᤀᤡᤱᤗᤧᤰᤐᤠᤖᤥ ᤗ᤹ᤖᤡᤰ ᤐᤠ᤺ᤴ ᤔᤧᤎᤡᤰᤋᤢᤀᤠᤱ ᤘᤕᤧᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥇᥇

ᤐᤠᤘᤗᤧᤴ ᤏᤢ ᤁᤥᤖᤴᤌᤡᤒᤠ ᤛᤣᤛᤣᤜᤢᤵᤗᤰ ᥇:᥇᥈–᥍:᥇᥌

ᤕᤜᤢᤍᤡᤕᤠ ᤌᤢᤶᤔᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤁᤢᤓᤠ᤹ᤕᤠᤱ ᥎:᥇–᥏:᥇᥋

ᤐᤠᤘᤗᤖᤧ ᤀᤡᤱᤃᤠ᤹ ᤛᤣ᤺ᤰᤕᤢᤰᤔᤡᤒᤠᤀᤠ ᤑᤠ᤹ᤀᤠᤱ ᤀᤢᤘᤠ ᤆᤥᤃᤢᤒᤠ ᥇᥆:᥇–᥇᥉:᥇᥆

ᤁᤢᤏᤢᤵᤔᤠ ᥇᥉:᥇᥇-᥇᥉

ᤐᤠᤘᤗᤖᤧ ᤁᤥᤖᤴᤌᤡᤜᤠ᤹ ᤜᤠᤰᤋᤢᤛᤡᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤐᤠᤘᤗᤗᤠᤶᤒᤠ ᤛᤣᤘᤠ

᥇

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤗᤠᤶᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤱᤛᤧ ᤛᤣᤃᤠᤱᤒᤠ ᤀᤡᤱᤃᤠ᤹ ᤐᤠᤘᤗ ᤏᤢ ᤀᤠᤏᤡ᤹ ᤏᤢᤛᤠ᤹ ᤋᤡᤔᤥᤌᤡᤖᤧa ᤁᤥᤖᤴᤌᤡ ᤕᤧᤰᤕᤰᤁᤥᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰ ᤏᤢ ᤀᤰᤂᤤᤕᤠ ᤋᤧᤱᤃᤵ ᤂᤠᤖᤠᤰ ᤁᤧᤕᤢᤱᤒᤠ ᤁᤠᤰ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤁᤠᤛᤡᤃᤧᤒᤠᤖᤥ॥

᥈ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤂᤡᤏᤡ᤹ ᤁᤧᤒᤡᤖᤡᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤠ᤺ᤴᤇᤡᤱᤔᤠ ᤀᤠᤒᤡ᤹

᥉ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤶᤒᤠ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤐᤠ ᤏᤢ ᤀᤠ᤺ᤴᤇᤡᤱᤔᤠ ᤕᤠᤵᤔᤡ ᤁᤧᤒᤡᤒᤠ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤀᤠᤄᤥᤛᤢᤶᤒᤠ ᤀᤠ᤺ᤴᤇᤡᤱᤔᤠᤸᤗᤧ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤁᤧᤘᤠ᤹ᤒᤠᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤔᤠ ᤀᤠᤛᤢᤰᤋᤢᤶᤛᤡᤶᤗ ᤑᤠ᤹ᤀᤠᤱ ᤂᤢᤏᤧ᤹ᤀᤣ ᤁᤠᤰ ᤀᤠᤏᤡ᤹ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤀᤠ᤺ᤴᤇᤡᤱᤔᤠ ᤀᤠᤒᤡ᤹ᤖᤥ॥

᥋ ᤌᤣᤀᤠᤱᤓᤧᤸᤗᤧ ᤕᤧᤛᤢ᤺ᤴ ᤋᤢᤰᤂᤣ ᤆᤩᤧᤒᤠ ᤜᤧᤰᤁᤣ ᤀᤠᤏᤡ᤹ᤀᤠᤱ ᤕᤖᤡᤰ ᤋᤢᤰᤂᤣ ᤀᤠᤈᤠ᤹᤺॥ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤗᤠᤶ ᤕᤖᤡᤰ ᤀᤠ᤺ᤴᤇᤡᤱᤔᤠᤴ ᤀᤠᤒᤡ᤹ᤖᤥ॥

᥌ ᤀᤠᤏᤡᤃᤧ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧ ᤁᤧ᤺ᤵᤋᤡᤃᤧᤸᤗᤧ ᤂᤧᤱᤃ ᤂᤡᤏᤡ᤹ ᤀᤠ᤺ᤴᤇᤡᤱᤔᤠ ᤏᤢ ᤛᤧᤴᤗᤵᤖᤧ ᤗᤠᤃᤡᤏᤧ ᤐᤥᤱᤗᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠ᤺ᤴᤇᤡᤱᤔᤠ ᤐᤡᤖᤡᤃᤧᤸᤗᤧ ᤂᤧᤴᤏᤠᤱ ᤂᤡᤏᤡ᤹ ᤀᤠ᤺ᤴᤇᤡᤱᤔᤠᤸᤗᤧ ᤗᤠᤃᤡᤖᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤐᤡᤀᤠᤛᤡᤃᤧᤒᤠ ᤀᤠ᤺ᤴᤇᤡᤱᤔᤠᤗᤠᤶ ᤀᤠᤏᤡᤃᤧ ᤌᤖᤢᤶᤒᤧᤒᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤂᤡᤏᤡ᤹ᤀᤠᤱ ᤏᤠᤛᤡᤌ᤺ᤵᤔᤠ ᤁᤧᤛᤢᤰᤋᤢᤶᤗᤥ॥

᥍ ᤜᤧᤰᤁᤩᤠᤱ ᤀᤠᤏᤡᤃᤧ ᤀᤡᤏᤥᤃᤧᤴ ᤋᤢᤰᤂᤣ ᤆᤩᤧ᤹ᤀᤡᤃᤧᤒᤠ ᤜᤧᤰᤁᤣ ᤂᤡᤏᤡ᤹ᤀᤠᤱ ᤋᤢᤰᤂᤣ ᤁᤧᤈᤩᤧ᤹ᤀᤡᤖᤥ. ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠ᤺ᤴᤇᤡᤱᤔᤠ ᤐᤡᤖᤡᤃᤧᤒᤠ ᤜᤧᤰᤁᤣ ᤂᤡᤏᤡ᤹ᤀᤠᤱ ᤀᤠ᤺ᤴᤇᤡᤱᤔᤠ ᤁᤧᤒᤡᤖᤡ᤹ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡᤱᤛᤠᤱᤅᤡᤴ ᤔᤧᤔᤢᤴᤏᤧᤴᤗᤥ॥

᥎ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤣᤛᤡᤕᤠᤒᤠ ᤋᤧᤱᤃᤵᤐᤥ ᤀᤠᤏᤡᤃᤧ ᤋᤢᤔᤢᤶᤒᤧᤒᤠ ᤁᤧᤛᤠᤰᤐᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤋᤠ᤺ᤵᤔᤠ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤂᤧᤴ ᤋᤢᤰᤂᤣ᤺ᤱᤃ ᤌᤶᤔᤠ ᤛᤢᤰᤔᤧᤴᤍᤧᤵᤔᤏᤠ ᤁᤢᤀᤡᤛᤡ᤺ᤰ ᤆᤥᤃᤧ. ᤜᤧᤰᤁᤣ᤺ᤸᤗᤧ ᤀᤠᤏᤡᤃᤧ ᤜᤡᤅᤡᤃᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ᤀᤣ ᤔᤧᤴᤀᤡ᤺ᤵᤔᤏᤠᤖᤥ॥

᥏ ᤛᤧᤰᤂᤠᤀᤣ ᤀᤠᤏᤡᤃᤧᤃ ᤛᤩᤧ᤹ᤀᤡᤃᤧᤒᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧᤖᤥ॥ ᤁᤖ ᤁᤱᤃ ᤀᤠᤏᤡᤃᤧ ᤀᤠᤒᤠᤅᤣ ᤋᤠᤱᤛᤧ᤺ᤵᤛᤡᤱᤔᤠ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤁᤧᤛᤡᤒᤠᤜᤠ᤹ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤖᤰ ᤋᤠᤱᤛᤧ᤺ᤵᤔᤠ ᤀᤠᤛᤢᤰ ᤁᤧᤗ᤹ᤒᤠ ᤀᤡ᤺ᤵᤔᤠ ᤛᤢᤰᤋᤢᤶᤒᤧᤖ ᤑᤠ᤹ᤀᤠᤱ ᤀᤰᤂᤣ ᤐᤥ᤺ᤰᤂᤧᤒᤠᤖᤥ॥

᥇᥆-᥇᥇ ᤂᤢᤏᤧ᤹ᤃ ᤀᤰᤋᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤛᤡᤔᤧᤴᤗᤠᤶ ᤛᤧ᤺ᤵᤋᤡᤃᤧ ᤜᤧᤰᤁᤩᤠᤱ ᤋᤠ᤺ᤴᤍᤡᤀᤠᤱ ᤛᤧ᤺ᤵᤋᤡᤃᤧᤖᤥ॥ ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤕᤠᤶᤔᤥᤀᤠᤱ ᤛᤧ᤺ᤵᤋᤡᤃᤧ ᤜᤧᤰᤁᤩᤠᤱ ᤂᤡᤏᤡ᤹ ᤋᤢᤘᤠ ᤆᤥ᤺ᤰᤏᤢ ᤁᤢᤓᤠ᤹ ᤕᤠᤵᤔᤡ ᤁᤧᤒᤡᤖᤡ᤹ ᤑᤠ᤹ᤀᤠᤱ ᤂᤢᤏᤧ᤹ᤀᤥ ᤏᤡᤱᤛᤠᤱ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥ ᤜᤧᤰᤁᤩᤠᤱ ᤕᤖᤡᤰ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤗᤠᤃᤡ ᤔᤧᤈᤥᤃᤢᤒᤠ ᤋᤢᤘᤠ᤺ᤸᤗᤧᤴ ᤏᤥᤃᤵᤐᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤔᤢ᤹ᤀᤡᤛᤠᤶ ᤐᤡᤖᤡᤃᤧ᤹ ᤜᤧᤰᤁᤩᤠᤱ ᤀᤠᤏᤡᤃᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤔᤧᤒᤡᤖᤢ᤹ᤖᤥ॥

ᤐᤠᤘᤗᤖᤧ ᤁᤥᤖᤴᤌᤡ ᤔᤧᤶᤒᤣ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹

᥇᥈ ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤔᤥᤖᤰ ᤔᤧ᤺ᤴ. ᤁᤖ ᤂᤡᤏᤡ᤹ ᤋᤃᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤕᤧᤵᤗᤧᤰᤁᤡᤴ ᤛᤣᤛᤣ ᤏᤢ ᤁᤢᤍᤥ᤺ᤵᤔᤠ ᤁᤳᤋᤢᤶᤒᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤢᤖᤠ ᤔᤧᤴᤕᤠᤀᤣ ᤐᤠ᤺ᤵᤔᤠ ᤛᤢᤰᤋᤢᤶᤒᤧᤖᤥ॥ ᤁᤱᤃ ᤔᤧᤴᤇᤠᤶ ᤕᤠᤵᤔᤡ ᤛᤡᤰᤁᤢᤶᤏᤡᤱᤘᤠ᤹ᤖᤧ ᤁᤳᤋᤢᤶᤒᤧᤒᤠ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶᤒᤠ ᤁᤳᤋᤢᤶᤒᤧᤒᤠᤖᤥ॥

᥇᥉-᥇᥊ ᤂᤡᤏᤡ᤹ ᤏᤡ᤺ᤵᤔᤠ ᤁᤧᤴᤇᤢᤰᤋᤢᤶᤔᤡᤶᤒᤠ ᤏᤢ ᤁᤢᤛᤡᤱ ᤏᤡ᤺ᤵᤔᤠ ᤁᤧᤴᤇᤢᤰᤋᤢᤶᤔᤡᤶᤒᤠ ᤐᤠ᤺ᤴᤜᤠ᤹ ᤛᤰᤀᤡᤱᤄᤱᤅᤥ ᤌᤣᤀᤠᤱ ᤔᤧᤛᤠᤵᤋᤢᤶᤒᤧᤴᤗᤥ॥ ᤀᤠᤸᤗᤥ ᤀᤠᤏᤡᤃᤧ ᤕᤠ᤺ᤶᤒᤣᤀᤥ ᤔᤡᤛᤠᤰᤗᤰ ᤁᤢᤛᤡᤱᤃᤧᤴᤏᤡ᤺ᤳᤋᤢᤶ. ᤁᤖ ᤌᤡᤰᤕᤧᤴ ᤂᤡᤏᤡ᤹ ᤁᤠᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶ ᤁᤧᤗ᤹ᤒᤠ ᤀᤡᤱᤃᤠ᤹ ᤏᤡᤱᤛᤠᤱ ᤆᤥᤃᤢᤱᤗᤥ॥ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ᤺ᤴ ᤏᤢ᤺ᤱ ᤕᤢᤒᤠ ᤕᤧᤴᤏᤥ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤘᤣ᤹ ᤔᤏᤠᤜᤠ᤹ ᤏᤢᤒᤠ ᤐᤠ᤺ᤴ ᤔᤧᤳᤋᤢᤶᤛᤡᤶᤒᤧᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤀᤠᤏᤡᤃᤧ ᤕᤠ᤺ᤶᤒᤣᤀᤥ ᤏᤢᤒᤠ ᤐᤠ᤺ᤴ ᤁᤧᤈᤧᤰᤋᤢᤶᤛᤡᤶᤗᤥ॥

᥇᥋ ᤀᤠᤏᤡ᤹ ᤏᤢᤖᤡᤰᤁᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤠᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤀᤡᤃᤢ ᤁᤳᤋᤢᤱᤒᤠᤸᤗᤧ ᤆᤥᤃᤢᤸᤗᤧ ᤔᤢ᤹ᤀᤡᤛᤠᤶ ᤁᤧᤄᤥᤛᤢᤶᤗ ᤑᤠ᤹ᤀᤠᤱ ᤕᤠᤶᤔᤥ ᤂᤡᤏᤡ᤹ᤀᤥ ᤋᤠᤔᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤕᤠᤱᤗᤥ॥

᥇᥌ ᤀᤡᤱᤃᤠ᤹ ᤔᤧᤛᤥᤍᤥᤏᤡᤕᤠ ᤋᤧᤱᤃᤵ ᤐᤣ᤺ᤰᤁᤠᤸᤗᤧ ᤂᤡᤏᤡ᤹ᤀᤥ ᤗ᤺ᤶᤔᤠᤖ ᤐᤣ᤺ᤰᤔᤠ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤏᤢ᤺ᤱᤅᤠᤀᤡᤸᤗᤧᤀᤠᤱ ᤂᤡᤏᤡ᤹ᤀᤥ ᤗ᤺ᤶᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤜᤧᤰᤁᤩᤠᤱ ᤕᤜᤢᤍᤡᤕᤠ ᤌᤢᤶ ᤐᤣ᤺ᤰᤁᤠᤸᤗᤧ ᤁᤢᤓᤠ᤹ ᤕᤠᤵᤔᤡ ᤁᤧᤒᤡᤖᤡᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠ॥

᥇᥍ ᤂᤡᤏᤡ᤹ᤀᤥ ᤋᤠᤔᤠ ᤔᤧᤴᤇᤢᤰᤐᤧᤴ. ᤁᤖ ᤀᤡᤱᤃᤠ᤹ ᤁᤴ ᤜᤏᤧ ᤏᤡᤱᤘᤠ᤹ ᤆᤥᤃᤢᤱᤒᤠ ᤔᤧ᤺ᤴ. ᤜᤧᤰᤁᤩᤠᤱ ᤀᤡᤰᤛᤠᤒᤠ ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰ ᤗᤳᤌᤡᤰ ᤔᤢᤖᤠ᤺ᤸᤗᤧ ᤀᤥ ᤏᤢ ᤔᤣ᤺ᤴ ᤗ᤹ᤖᤡᤰ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠ ᤔᤧ᤺ᤴᤗᤥ॥

᥇᥎ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤀᤠᤱ ᤏᤛᤠ᤺ᤴᤛᤠᤒᤠ ᤆᤥ᤺ᤰᤁᤠ॥ ᤀᤡᤱᤃᤠ᤹ ᤆᤥᤃᤢᤱ ᤏᤢ ᤔᤧᤈᤥᤃᤢᤱᤅᤡᤴ ᤗ᤹ᤖᤡᤰ ᤁᤧᤒᤠ᤺ᤵᤐᤠ ᤔᤏᤠ ᤔᤧ᤺ᤴᤏᤠ᤹ᤖᤥ॥

᥇᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹. ᤋᤡᤔᤥᤌᤡ ᤏᤢ ᤛᤡᤗᤠᤛᤗᤠᤶᤒᤠ ᤏᤡᤱᤘᤠ᤹ᤑᤢᤛᤠ ᤕᤧᤛᤢ ᤂᤪᤡᤛ᤻ᤋᤧᤴ ᤂᤡᤏᤡ᤹ᤀᤥ ᤀᤡᤱᤓᤥᤛᤢᤶᤒᤧᤸᤗᤧ ᤀᤥ ᤏᤢ ᤔᤧ᤺ᤴ ᤁᤧᤗ᤹ᤒᤠ ᤐᤠ᤺ᤴ ᤜᤥ᤺ᤵᤋᤧᤖᤥ॥ ᤁᤖ ᤂᤢᤏᤧ᤹ “ᤀᤥᤖᤥ” ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤆᤥᤃᤢ᤹ᤀᤣᤖᤥ॥

᥈᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤀᤠᤰᤂᤧᤴ ᤔᤠᤱᤜᤧᤰᤜᤠ᤹ᤛᤠᤱ ᤂᤧᤱᤜᤠ᤹ ᤂᤪᤡᤛ᤻ᤋᤀᤥ “ᤀᤥᤖᤥ” ᤐᤥᤱᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗ ᤑᤠ᤹ᤀᤠᤱ ᤀᤠᤏᤡᤃᤧ “ᤀᤠᤔᤧᤴ”. (ᤀᤥᤖᤥ. ᤜᤧᤰᤁᤣ ᤐᤥ᤺ᤱᤗᤖᤥ). ᤐᤠ᤺ᤳᤋᤢᤶᤒᤧᤖᤥ॥

᥈᥇ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤀᤠᤏᤡ᤹ ᤁᤧᤖᤧᤰ ᤁᤧᤎᤢᤶᤒᤠ ᤀᤠᤈᤥ᤺ᤰ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤕᤠᤵᤔᤡ ᤔᤠᤱᤎᤥ᤺ᤰᤏᤠ ᤀᤠᤒᤡᤖᤧᤀᤠᤱ

᥈᥈ ᤀᤠᤏᤡ᤹ ᤂᤢᤏᤧ᤹ᤀᤡᤴ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤔᤠᤖᤧ ᤗᤠᤃᤡ ᤛᤣᤛᤣᤔᤠᤱᤅᤡᤴ ᤋᤧᤴᤕᤠᤱ ᤁᤢᤀᤡᤛᤡ᤺ᤰ ᤀᤠᤏᤡ᤹ ᤛᤡᤰᤗᤢᤱᤔᤥ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤛᤣᤛᤣᤔᤠᤱᤅᤡᤴ ᤀᤠᤒᤡᤖᤧᤒᤠᤸᤗᤧ ᤆᤥᤃᤢᤸᤗᤧ ᤁᤠᤰ ᤔᤠᤱᤜᤧᤰ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤛᤧᤰᤂᤠᤀᤣ ᤋᤠᤖᤥ ᤑᤠ᤹ᤀᤠᤱ ᤏᤡ᤺ᤴᤎᤥ ᤐᤥᤱᤗᤥ॥

᥈᥉ ᤂᤡᤏᤡ᤹ ᤐᤠ᤺ᤴ ᤔᤧᤔᤧᤳᤏᤡᤱᤅᤡᤴᤗ ᤑᤠ᤹ᤀᤠᤱ ᤁᤥᤖᤴᤌᤡ ᤕᤧᤰᤕᤰᤁᤥ ᤕᤠᤶᤔᤥ ᤔᤧᤴᤍᤠᤒᤠᤴᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤏᤡᤛᤢ᤹ᤖᤥ॥

᥈᥊ ᤀᤠᤏᤡᤃᤧᤃ ᤂᤡᤏᤡ᤹ ᤏᤛᤠ᤺ᤴᤏᤥ ᤕᤢᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤔᤧᤃᤳᤋᤢᤶᤒᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤁᤧᤈᤥᤃᤡ᤹. ᤁᤖ ᤂᤡᤏᤡ᤹ ᤁᤧᤛ᤺ᤳᤋᤡᤖ ᤑᤠ᤹ᤀᤠᤱ ᤂᤡᤏᤡ᤹ᤏᤢ ᤛᤥᤖᤡᤰ ᤕᤠ᤺ᤶᤒᤰ ᤆᤥᤃᤡᤃᤧᤖᤥ॥

a 

᥇:᥇ ᤋᤡᤔᤥᤌᤡ- ᤂᤢᤏᤧ᤹ ᤐᤠᤘᤗᤖᤧ ᤔᤠᤱᤛᤣᤘᤠ ᤆᤥᤃᤢᤒᤠᤗᤠᤶᤒᤠ ᤏᤛᤠᤏᤡᤒᤠ ᤁᤧᤒᤥ᤺ᤱᤒᤠ ᤗᤳᤇᤠ ᤌᤠᤱᤒᤧᤴ ᤘᤕᤧ॥ ᤂᤢᤏᤧ᤹ ᤏᤛᤠᤏᤡᤒᤠ ᤐᤥ᤺ᤰᤂᤧᤀᤠᤱ ᤕᤖᤡᤰᤗᤧᤱ ᤐᤠᤘᤗᤏᤢ ᤗᤠᤶᤍᤡᤰ ᤆᤥᤃᤧ॥

᥈

ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤐᤠ᤺ᤴ ᤔᤧᤳᤇᤧ ᤀᤡᤱᤃᤠ᤹ ᤕᤠᤶᤔᤥ ᤂᤡᤏᤡ᤹ᤀᤥ ᤔᤧᤴᤍᤠᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥈ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤏᤠᤔᤠᤰᤔᤥ ᤌᤠᤏᤡᤱᤏᤧ ᤑᤠ᤹ᤃᤪ ᤏᤠᤔᤠᤰᤔᤥ ᤌᤠᤛᤢᤱᤛᤡᤱᤒᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤜᤠ᤺ᤳᤗᤧ ᤀᤡᤱᤃᤠ᤹ ᤛ᤺ᤳᤋᤠᤖ ᤕᤠ᤺ᤶᤔᤠ ᤛᤢᤰᤁᤠᤒᤣ᥅

᥉ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠᤸᤗᤧ ᤛ᤺ᤵᤔᤠ ᤁᤧᤒᤠᤱᤒᤠᤸᤗᤧᤀᤣ ᤀᤠᤏᤡᤱᤘᤠ᤹ ᤔᤧᤍᤢᤰᤂᤢᤴᤗ ᤑᤠ᤹ᤀᤠᤱ ᤋᤃᤡᤒᤠ ᤛᤰᤀᤡᤱᤄᤱᤅᤥ ᤜᤧᤰᤋᤱᤒᤠ ᤁᤧᤛᤠᤰᤐᤠ ᤐᤠ᤺ᤴ ᤛᤠᤵᤋᤢᤱᤒᤠᤖᤥ॥ ᤀᤡᤱᤃᤠ᤹ ᤛ᤺ᤳᤋᤠᤸᤗᤧ ᤂᤡᤏᤡ᤹ᤀᤠᤱ ᤁᤧᤛ᤺ᤳᤋᤡ᤹ ᤁᤧᤗ᤹ᤒᤠ ᤛᤧᤰᤂᤠᤀᤣ ᤏᤡᤛᤢᤱᤗᤥ॥

᥊ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤋᤢᤰᤗ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤏᤡᤱᤒᤠᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱᤅᤣ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤛᤠ᤹ᤖᤡᤰ ᤀᤠᤕᤥ᤺ᤶ ᤐᤢ᤹ᤖᤧ ᤜᤧᤰᤁᤩᤠᤱ ᤀᤠᤔᤡᤰᤘᤠ ᤌᤠᤛᤢᤱᤗ ᤂᤧᤴ ᤛᤰᤀᤡᤱᤄᤱᤅᤡᤴ ᤀᤡᤱᤃᤠ᤹ ᤜᤠᤰᤏᤡᤱᤅᤠᤱ ᤘᤕᤠᤱᤗᤥ॥

ᤐᤠ᤺ᤴᤃᤧᤓᤣ᤺ᤶᤒᤠᤜᤠ᤹ ᤗᤧᤵᤔᤡ ᤐᤡᤔᤠᤛᤡ

᥋ ᤀᤡᤱᤃᤠ᤹ ᤂᤡᤏᤡ᤹ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤍᤢᤰᤐᤠ ᤐᤠ᤺ᤴ ᤐᤠ᤺ᤵᤔᤠ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ. ᤁᤖ ᤀᤡᤱᤃᤠ᤹ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠᤸᤗᤧ ᤀᤡᤱᤃᤠ᤹ ᤋᤢᤰᤂᤣ ᤆᤠ᤺ᤳᤋᤠᤱᤒᤠᤏᤢ᤺ᤸᤗᤧᤀᤠᤱ ᤔᤠᤱᤓᤠ ᤕᤖᤡᤰ ᤂᤧᤸᤗᤧ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤳᤋᤡᤀᤠᤱ ᤘᤠ᤹ᤖᤥ॥

᥌ ᤂᤡᤏᤡ᤹ ᤌᤡᤰᤜᤢᤵ ᤁᤧᤒᤥ᤺ᤰᤂᤡᤀᤠᤱ ᤁᤧᤒᤡᤖᤢᤶᤒᤠ ᤂᤢᤶᤍᤡᤱᤅᤡᤴ ᤂᤢᤏᤧ᤹ ᤁᤢᤗᤠᤃᤡ ᤁᤧᤖᤧᤀᤠᤱ ᤘᤠ᤹ᤖᤥ॥

᥍ ᤜᤧᤰᤁᤣ᤺ᤸᤗᤧ ᤀᤠᤸᤗ ᤂᤧᤴ ᤗᤧᤵᤔᤡ ᤁᤧᤒᤡᤖᤢᤶᤗ ᤐᤥ᤺ᤱ. ᤀᤠ᤺ᤴᤇᤡᤱᤔᤠ ᤁᤧᤒᤡᤖᤢᤶᤗ ᤐᤥ᤺ᤱ. ᤔᤧ᤺ᤴᤏᤧ ᤑᤠ᤹ᤃᤪ ᤂᤧᤱᤃ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤰᤁᤠᤱ ᤏᤡᤱᤛᤠᤶᤔᤥ ᤌᤠᤖᤥ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤂᤧᤴ ᤔᤏᤠᤴ ᤀᤠᤸᤗᤛᤠᤱ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

᥏ ᤌᤣᤀᤠᤱ ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤛᤰᤀᤡᤱᤄᤱ ᤜᤠᤰᤏᤡᤱᤒᤠ ᤑᤧᤸᤗᤧ ᤁᤠᤰ ᤀᤠᤀᤡᤱᤈᤠ᤺ᤱᤜᤠ᤹ ᤁᤧᤏᤠ᤺ᤳᤋᤢᤶ ᤁᤧᤀᤡ᤺ᤳᤋᤢᤶᤗ ᤁᤧᤘᤕᤡ᤹ᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤖᤢᤱᤒᤠᤖᤥ॥

᥇᥆ ᤂᤡᤏᤡ᤹ ᤗᤧᤵᤔᤡ ᤁᤧᤒᤡᤖᤢᤶᤒᤠ ᤔᤏᤠᤴ ᤀᤡᤱᤃᤠ᤹ᤀᤠᤱ ᤗᤧᤵᤔᤡ ᤐᤡᤖᤢᤱᤗᤥ॥ ᤗᤧᤵᤔᤡ ᤐᤡᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴ ᤘᤠ᤹ᤏᤧ ᤑᤠ᤹ᤃᤪ. ᤂᤧᤴ ᤗᤧᤵᤔᤡ ᤐᤡᤖᤢᤱᤅᤡᤸᤗᤧ ᤀᤡᤱᤃᤠ᤹ᤃ ᤂᤪᤡᤛ᤻ᤋᤖᤧ ᤁᤢᤕᤢᤰᤁᤡᤸᤗᤧ ᤂᤡᤏᤡ᤹ ᤗᤠᤃᤡᤀᤣ ᤜᤧᤰᤁᤣ ᤆᤥᤃᤢᤱᤗᤥ॥

᥇᥇ ᤔᤠᤑᤧᤴᤛᤠᤶᤔᤡᤸᤗᤧ ᤀᤠᤏᤡ᤹ ᤀᤡᤱᤀᤠᤴᤗᤧᤰᤏᤧᤸᤗ ᤑᤠ᤹ᤀᤠᤱ ᤜᤧᤰᤁᤣ ᤆᤥᤃᤢᤱᤒᤠᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤗᤧᤰᤁᤣ ᤁᤢᤕᤠ᤺ᤶᤒᤰᤁᤡᤴ ᤀᤠᤏᤡ᤹ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤔᤠᤱ ᤘᤠ᤹ᤖᤥ॥

ᤐᤠᤘᤗᤧᤴ ᤋᤪᤥᤀᤠᤛ ᤕᤧᤰᤕᤰᤁᤥ ᤐᤣᤰ

᥇᥈ ᤀᤠᤸᤗ ᤀᤡᤱᤃᤠ᤹ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱ ᤀᤡᤱᤓᤥᤛᤧ ᤋᤪᤥᤀᤠᤛ ᤐᤣᤃᤠᤱᤅᤡᤸᤗᤧ ᤂᤧᤵᤔᤥ ᤍᤠᤱᤒᤠᤸᤗᤧ ᤀᤡᤱᤓᤥᤔᤠ ᤛᤢᤕᤧᤶᤎᤡᤰ ᤐᤡᤖᤠᤱᤗᤥ॥

᥇᥉ ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤛᤏᤠᤖᤢᤱ ᤜᤥ᤺ᤵᤋᤧᤖᤥ ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤡᤱᤄᤱ ᤁᤧᤍᤠ᤺ᤵᤐᤠ ᤀᤠᤴᤛᤠ᤹ ᤋᤡᤋᤛᤧᤴ ᤔᤧᤴᤍᤢᤶᤒᤠᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ ᤛᤧᤶᤔᤢ᤹ᤀᤡ ᤏᤠ᤺ᤰᤋᤢᤱᤛᤡᤱᤅᤠᤱ ᤔᤧᤛᤣᤍᤥᤏᤡᤕᤠ ᤋᤧᤱᤃᤵᤗᤧᤵᤔᤠᤱ ᤐᤣᤃᤠᤱᤗᤥ॥

ᤂᤪᤡᤛ᤻ᤋᤗᤠᤶᤒᤠ ᤏᤠ᤺ᤶᤔᤠ ᤂᤥᤍᤧᤳ

᥇᥊ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤍᤠᤍᤡᤱ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤌᤱᤏᤠ᤺ᤶᤒᤠ ᤛᤛ᤺ᤳᤛᤖᤠᤱᤅᤥ ᤗᤠᤶᤀᤠᤗᤥᤖᤥ॥ ᤜᤧᤰᤁᤩᤠᤱ ᤁᤢᤏᤠᤶᤃᤧᤏᤢ᤹ᤒᤠ ᤑᤢᤱᤏᤠᤶᤔᤡᤴ ᤛᤧᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤏᤧᤜᤡᤏᤡᤱᤘᤠ᤹ᤀᤡᤴ ᤀᤠᤏᤡ᤹ᤗᤠᤶᤒᤠ ᤁᤧᤖᤧᤰ ᤐᤡᤛᤠᤱ ᤛᤧᤛᤢᤖᤥ.

᥇᥋ ᤌᤣᤀᤠᤱᤓᤧᤸᤗᤧ ᤛᤧᤴᤗᤵ ᤁᤧᤄᤥᤒᤠᤖ ᤁᤧᤒᤵᤐᤠ ᤜᤧᤰᤁᤩᤠᤱ ᤁᤧᤔᤧᤰᤐᤠᤖ ᤁᤧᤒᤵᤐᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤀᤠᤏᤡ᤹ ᤜᤡᤱᤔᤴᤏᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤪᤡᤛ᤻ᤋᤖᤧ ᤋᤥ᤺ᤴᤍᤢᤒᤠ ᤑᤢᤱᤏᤠᤶ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥇᥌ ᤁᤧᤔᤧᤰᤐᤠᤖ ᤁᤧᤒᤵᤐᤠᤜᤠ᤹ᤖᤧ ᤗᤠᤃᤡ ᤁᤱᤃ ᤛᤡᤔᤧᤸᤗᤧ ᤁᤢᤏᤠᤶ ᤁᤢᤀᤡᤛᤡ᤺ᤰ ᤐᤥ᤺ᤱ. ᤁᤖ ᤛᤧᤴᤗᤵ ᤁᤧᤄᤥᤒᤠᤖ ᤁᤧᤒᤵᤐᤠᤜᤠ᤹ᤖᤧ ᤗᤠᤃᤡ ᤁᤴ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤑᤢᤱᤏᤠᤶ ᤁᤢᤀᤡᤛᤡ᤺ᤰ ᤐᤥᤱᤗᤥ॥ ᤀᤰᤋᤱᤒᤠ ᤕᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤜᤠ᤺ᤳ ᤗᤠ᤹ᤖᤢᤒᤣ᥅

᥇᥍ ᤀᤠᤏᤡᤃᤧᤃ ᤘᤣ᤹ᤜᤠ᤹ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤗᤧᤱᤜᤱ ᤁᤧᤈᤥ᤺ᤰᤐᤠᤛᤡᤃᤧᤃ ᤔᤧ᤺ᤴᤗᤥ॥ ᤂᤧᤸᤗᤧ ᤁᤢᤗᤧᤰᤘᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢᤛᤡᤒᤠ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤖᤧ ᤁᤢᤕᤢᤰᤁᤡᤸᤗᤧ ᤐᤠᤖᤡᤃᤧ᤹ᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤳᤋᤡᤃᤧᤖ ᤘᤠ᤹ ᤁᤧᤗ᤹ᤒᤠᤴ ᤏᤡᤛᤢᤶᤒᤧᤖᤥ॥

ᤁᤢᤛᤱ ᤛᤣᤛᤣᤔᤠᤱᤜᤢᤵᤐᤡᤸᤗᤧᤴ ᤛᤣᤘᤠᤖᤥᤒᤠᤜᤠ᤹

᥉

ᤀᤠᤸᤗ ᤀᤠᤏᤡᤃᤧ ᤀᤠᤒᤠᤅᤣ ᤆᤶᤛᤡᤱᤔᤠ ᤜᤣ᤺ᤰᤋᤡᤃᤧᤒᤠᤒᤡ᥅ ᤜᤧᤰᤁᤩᤠᤱ ᤘᤣ᤹ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤀᤠᤏᤡᤃᤧᤀᤠᤱ ᤂᤡᤏᤡ᤹ ᤗᤠᤃᤡ ᤀᤡᤃᤪ ᤂᤡᤏᤡ᤹ᤗᤠᤶᤒᤠ ᤁᤴ ᤔᤏᤠᤜᤠ᤹ ᤏᤢᤖᤡᤰᤁᤠᤱ ᤗᤠᤱᤍᤠ᤺ᤰᤋᤧᤶᤛᤡᤶᤔᤧ᤹ ᤁᤧᤗ᤹ᤒᤠ ᤛᤰᤀᤡᤱᤄᤱ ᤆᤠᤜᤠᤒᤠ ᤔᤧᤈᤥᤃᤡᤃᤧᤴᤗᤥ॥

᥈ ᤂᤡᤏᤡ᤹ ᤜᤡᤱᤔᤴᤏᤡᤱᤃ ᤁᤠᤰ ᤔᤏᤠᤜᤠ᤹ᤖᤧ ᤏᤡ᤺ᤵᤔᤠ ᤔᤧᤛᤢᤰᤋᤢᤒᤠ ᤏᤢ ᤁᤢᤛᤡᤱ ᤔᤧᤏᤡ᤺ᤳᤋᤢᤒᤠ ᤔᤧᤴᤇᤠᤶ ᤛᤡᤰᤗᤢᤱᤔᤥ ᤛᤠᤵᤔᤏᤠᤒᤠ ᤛᤰᤀᤡᤱᤄᤱᤗᤥ॥

᥉ ᤛᤧᤰᤂᤠᤀᤣ ᤂᤡᤏᤡ᤹ᤃ ᤂᤪᤡᤛ᤻ᤋᤖᤧ ᤛᤠᤵᤋᤢᤀᤠᤱ ᤀᤠᤏᤡᤃᤧᤗᤠᤶᤒᤠ ᤜᤠᤅᤢᤒᤠ ᤛᤰᤀᤡᤱᤄᤱᤏᤡᤱᤗᤥ॥ ᤂᤧᤱᤃ ᤏᤠᤰᤆᤠ ᤏᤢ ᤛᤠᤵᤘᤠᤖᤧ ᤔᤧ᤺ᤴ. ᤁᤖ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠᤱᤄᤢᤒᤠ ᤛᤣᤛᤣᤔᤠᤱᤅᤡᤸᤗᤧ ᤛᤠᤵᤋᤢᤒᤠᤖᤥ. ᤛᤠᤵᤗᤢᤱᤅᤥa ᤛᤠᤵᤋᤢᤒᤠ ᤔᤧ᤺ᤴ. ᤁᤖ ᤔᤧᤴᤇᤠᤶ ᤛᤡᤰᤗᤢᤱᤔᤥ ᤂᤪᤡᤛ᤻ᤋᤖᤧ ᤛᤠᤵᤋᤢᤒᤠ ᤛᤰᤀᤡᤱᤄᤱᤏᤡᤱᤗᤥ॥

᥊ ᤂᤪᤡᤛ᤻ᤋᤖᤧ ᤂᤧᤴ ᤐᤠ᤺ᤴᤏᤡᤴ ᤛᤧᤰᤂᤠ ᤆᤥᤰ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥᤀᤣ ᤏᤡ᤺ᤴᤎᤥ ᤆᤥᤃᤡᤃᤧᤖᤥ॥

᥋ ᤀᤠᤏᤡᤃᤧ ᤀᤠᤒᤠᤅᤣ ᤌᤣᤛᤠᤱ ᤆᤥ᤺ᤰᤔᤠ ᤛᤢᤰᤋᤢᤶᤒᤧ᤹ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤶᤒᤧᤴᤗᤥ. ᤁᤖ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤆᤥ᤺ᤰᤔᤠ ᤛᤢᤰᤋᤢᤶᤒᤧᤖᤥ॥

᥌ ᤂᤢᤏᤧ᤹ᤀᤣ ᤁᤢᤛᤱ ᤛᤣᤛᤣᤔᤠᤱᤜᤢᤵᤐᤡᤸᤗᤧᤴ ᤔᤠᤱᤛᤣᤘᤠ ᤆᤥ᤺ᤰᤔᤠ ᤁᤧᤛᤢᤰᤐᤠ ᤆᤥᤃᤡᤃᤧᤀᤠᤱ ᤘᤠ᤹ᤖᤥ॥ ᤁᤱᤃ ᤛᤠᤵᤔᤏᤠᤒᤠ ᤛᤠᤶᤕᤥᤌᤡᤶᤗᤠᤶᤒᤠ ᤔᤧ᤺ᤴ. ᤁᤖ ᤛᤣᤛᤣᤔᤠᤱᤗᤠᤶᤒᤠᤖᤥ. ᤌᤣᤀᤠᤱᤓᤧᤸᤗᤧ ᤛᤠᤵᤔᤏᤠᤒᤠ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤛᤧᤳ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤀᤠᤜᤡᤱᤗᤥ॥

ᤁᤢᤛᤱ ᤔᤠᤱᤜᤢᤵᤗᤧᤴ ᤔᤡᤔᤡᤍᤡᤱᤅᤡᤴ

᥍ ᤔᤥᤛᤠᤖᤧ ᤂᤧᤴ ᤛᤠᤶᤕᤥᤌᤡᤶᤔᤡᤴ ᤗᤢᤱᤛᤠᤵᤐᤥ ᤛᤠᤵᤋᤢᤀᤠᤱ ᤔᤡᤔᤡᤍᤡᤱᤅᤡᤴᤏᤢ ᤋᤩᤧ॥ ᤜᤧᤰᤁᤣ᤺ᤸᤗᤧ ᤔᤥᤛᤠᤖᤧ ᤁᤢᤏᤠᤖᤠ᤺ᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤛᤧᤖᤧᤶ ᤗ᤹ᤖᤧᤒᤣᤖ ᤐᤳᤇᤧᤛᤠᤱ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤁᤢᤏᤠᤖᤠᤴ ᤀᤥᤔᤧᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥎ ᤜᤧᤰᤁᤣ᤺ᤸᤗᤧ ᤛᤡᤔᤧᤴ ᤁᤧᤍᤠ᤺ᤵᤐᤠ ᤛᤠᤶᤕᤥᤌᤡᤶᤔᤡᤴ ᤔᤡᤔᤡᤍᤡᤱᤅᤡᤴᤏᤢ ᤋᤩᤧ᤺ᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤋᤠᤖᤢᤒᤠ ᤀᤡᤱᤈᤠ᤺ᤱᤅᤡᤱᤃ ᤂᤧᤴᤏᤢ᤺ᤸᤗᤧ ᤕᤖᤡᤰ ᤔᤡᤔᤡᤍᤡᤱᤒᤠ ᤔᤧᤈᤥ᤺ᤰᤏᤧᤴᤒᤡ᥅

᥏ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤐᤠ᤺ᤴ ᤁᤧᤎᤡᤰᤐᤠ ᤔᤠᤱᤛᤣᤘᤠ᤺ᤴ ᤔᤡᤔᤡᤍᤡᤱᤒᤠ ᤐᤥ᤺ᤰᤂᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤀᤥ ᤛᤠᤶᤕᤥᤏᤡᤔᤠ ᤁᤧᤍᤠ᤺ᤵᤐᤠ ᤔᤠᤱᤛᤣᤘᤠ᤺ᤴ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤡᤔᤡᤍᤡᤱᤒᤠ ᤆᤥ᤺ᤰᤗᤥ᥄

᥇᥆ ᤛᤧᤰᤂᤠ᤺ᤸᤗᤧ ᤁᤢᤛᤱ ᤛᤣᤛᤣᤔᤠᤱᤜᤢᤵᤐᤡᤸᤗᤧᤴ ᤛᤧᤴᤍᤠᤱᤃᤧᤴ ᤔᤡᤔᤡᤍᤡᤱᤅᤡᤴᤏᤢ ᤋᤱᤔᤠᤸᤗᤧ ᤂᤧᤴ ᤋᤃᤡᤒᤠ ᤔᤡᤔᤡᤍᤡᤱᤅᤡᤱᤃ ᤌᤣᤀᤠᤱ ᤔᤧ᤺ᤴᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤋᤃᤡᤒᤠᤴ ᤛᤧᤖᤧᤶ ᤗ᤹ᤖᤧ ᤐᤣᤛᤠᤱ ᤔᤡᤔᤡᤍᤡᤱᤒᤠ ᤆᤥᤃᤧᤸᤗᤧ. ᤛᤍᤠᤍᤡᤱ ᤁᤧᤘᤠ᤹ᤒᤠᤴ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤡᤔᤡᤍᤡᤱᤒᤠ ᤆᤥ᤺ᤰᤗᤥ॥

᥇᥈ ᤀᤠᤏᤡ᤹ᤃ ᤀᤰᤋᤱᤒᤠ ᤏᤡᤱᤛᤠᤱ ᤀᤠᤃᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤛᤧᤰᤂᤠ᤺ᤴ ᤀᤡᤱᤓᤥᤔᤠ ᤀᤠᤱᤃᤡᤏᤧᤴ॥

᥇᥉ ᤀᤠᤏᤡ᤹ᤃ ᤔᤥᤛᤠ᤺ᤴ ᤁᤢᤀᤡᤛᤡ᤺ᤰᤛᤡ ᤔᤧ᤺ᤴᤗᤥ॥ ᤂᤧᤸᤗᤧᤃ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤛᤧᤖᤧᤶ ᤗ᤹ᤖᤧᤒᤣᤖ ᤐᤳᤇᤧᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤔᤧᤴᤏᤡᤛᤢᤴᤗ ᤑᤠ᤹ᤀᤠᤱ ᤁᤢᤏᤠ᤺ᤴ ᤋᤧᤵᤋᤢ ᤑᤳᤇᤢᤖᤥ॥

᥇᥊ ᤁᤖ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤒᤠᤴ ᤁᤧᤛᤠᤰᤐᤠ ᤐᤥ᤺ᤰᤂᤧᤀᤠᤱ ᤀᤠᤸᤗ ᤌᤠᤖᤡᤰᤛᤠᤱ ᤌᤡᤰᤛᤡᤃᤣ᤺ᤰᤛᤔᤠ ᤔᤠᤱᤜᤢᤵᤐᤡᤴ ᤔᤧᤏᤡᤖᤢᤸᤗᤧ ᤛᤧᤰᤂᤠ᤺ᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗ ᤑᤠ᤹ᤀᤠᤱ ᤂᤧᤴ ᤏᤠᤍᤧᤵᤔᤠᤸᤗᤧ ᤋᤧᤵᤋᤢ᤹ᤖᤥ॥ ᤁᤴ ᤏᤠᤍᤧᤵᤔᤠᤱᤃ ᤂᤪᤡᤛ᤻ᤋᤧᤴ ᤆᤥ᤺ᤰᤔᤏᤠᤒᤠ ᤏᤛᤠ᤺ᤴᤏᤡᤸᤗᤧᤖᤰ ᤜᤴᤍᤢ᤹ᤖᤥ॥

᥇᥋ ᤀᤠᤀᤡᤴ ᤌᤠᤖᤡᤰᤛᤠᤱ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤔᤧᤏᤡᤖᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤂᤧᤴ ᤏᤠᤍᤧᤵᤔᤠᤸᤗᤧ ᤋᤧᤵᤋᤢ᤹ᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥇᥌ ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧ ᤍᤠᤱᤒᤠᤴ ᤏᤛᤠ᤺ᤴ ᤆᤥᤃᤢ᤹. ᤂᤧᤸᤗᤧ ᤁᤢᤏᤠᤍᤧᤵᤔᤠᤴ ᤜᤴᤗᤥ॥

᥇᥍ ᤀᤠᤸᤗ ᤍᤠᤱᤒᤠᤱᤃ ᤛᤣᤛᤣᤔᤠᤱᤗᤥ. ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤀᤠᤳᤋᤥ ᤘᤠ᤹. ᤂᤧᤵᤔᤥ ᤆᤥ᤺ᤰᤕᤢᤶᤓᤥ ᤘᤠ᤹ᤖᤥ॥

᥇᥎ ᤀᤠᤏᤡ᤹ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤀᤠᤎᤠᤰᤗ ᤑᤠ᤹ᤀᤠᤱ ᤀᤠᤏᤡ᤹ ᤏᤠᤍᤧᤵᤔᤠᤴ ᤜᤖᤧᤀᤠᤱ ᤘᤠ᤹ᤖᤥ॥ ᤍᤠᤱᤒᤠᤴ ᤛᤣᤛᤣᤔᤠᤱᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠ ᤁᤧᤍᤠᤒᤠ ᤁᤢᤔᤡᤔᤡᤍᤡᤱᤅᤡᤸᤗᤧ ᤂᤢᤏᤧ᤹ ᤁᤢᤀᤡᤛᤡ᤺ᤰ ᤀᤠᤗᤧᤱᤛᤡᤱᤗ ᤀᤠᤒᤣᤰ. ᤜᤧᤰᤁᤩᤠᤱ ᤀᤠᤸᤗᤛᤠᤱ ᤕᤖᤡᤰ ᤔᤡᤔᤡᤱᤍᤡᤱᤒᤠ ᤀᤠᤒᤥ᤺ᤱᤗ ᤀᤠᤒᤣ᤺ᤰᤗᤥ॥

a 

᥉:᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤜᤢᤍᤡᤜᤠ᤹ ᤌᤡᤒᤥᤱ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤐᤡᤖᤢᤛᤡᤸᤗᤧ ᤛᤠᤵᤗᤢᤱᤅᤥ ᤛᤠᤵᤋᤢ ᤐᤡᤖᤢᤛᤡᤀᤠᤱ ᤘᤕᤧ॥

ᤛᤢᤏᤠᤀᤡᤱ ᤛᤧ᤺ᤔᤠ

᥊

ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶ ᤁᤴ ᤔᤠᤱᤛᤣᤘᤠ᤺ᤴ ᤂᤥᤛᤢᤶᤒᤧᤀᤠᤱ ᤘᤕᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧ ᤏᤡᤱᤛᤠᤱ ᤔᤧᤒᤢᤰᤏᤧᤴᤗᤥ॥

᥈ ᤂᤧᤸᤗᤧ ᤁᤢᤗᤧᤰᤘᤠ ᤀᤠᤏᤡᤃᤧᤃ ᤔᤏᤠᤖᤧ ᤔᤧᤴᤏᤡᤀᤣ ᤆᤥ᤺ᤰᤔᤏᤠᤒᤠ ᤛᤡᤖᤡᤱᤔᤔᤠ ᤕᤠ᤺ᤶᤒᤰᤜᤠ᤹ ᤏᤠ᤹ᤖᤢᤶᤒᤧᤀᤠᤱ ᤘᤕᤡᤃᤧᤖᤥ॥ ᤀᤠᤏᤡᤃᤧ ᤀᤡᤱᤗᤧᤰ ᤔᤧᤈᤥᤃᤢᤶᤒᤧᤴᤗᤥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤕᤥᤎᤥ ᤔᤧᤈᤥᤃᤢᤶᤒᤧᤴᤗᤥ॥ ᤀᤠᤏᤡᤃᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤔᤳᤋᤡᤃᤧᤖ ᤘᤠ᤹ ᤑᤠ᤹ᤀᤠᤱ ᤏᤡᤛᤢᤶᤒᤧᤀᤠᤱ ᤔᤏᤠᤜᤠ᤹ ᤛᤧᤰᤂᤠ ᤐᤠ᤺ᤴᤗᤰ ᤔᤧᤳᤋᤢᤶᤛᤡᤶᤒᤧ᤹. ᤜᤧᤰᤁᤩᤠᤱ ᤁᤠᤰ ᤏᤛᤠ᤺ᤴᤛᤠᤒᤠᤜᤠ᤹ᤖᤧ ᤂᤧᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥

᥉ ᤀᤠᤏᤡᤃᤧ ᤛᤧᤛᤢᤶᤒᤧᤒᤠ ᤛᤢᤏᤠᤀᤡᤱᤅᤡᤴ ᤏᤠᤍᤧᤵᤔᤠᤸᤗᤧ ᤋᤧᤵᤋᤢᤀᤠᤱ ᤐᤳᤏᤧ ᤑᤠ᤹ᤃᤪ ᤂᤧᤱᤃ ᤁᤧᤔᤧᤰᤐᤠᤖ ᤁᤧᤒᤣ᤺ᤰᤐᤠᤜᤠ᤹ᤖᤧ ᤗᤠᤃᤡᤖᤰ ᤋᤧᤵᤋᤢ᤹ᤖᤥ॥

᥊ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤠᤱ ᤔᤠᤑᤧᤴᤛᤠᤶᤔᤡᤸᤗᤧᤀᤣ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤑᤧᤳᤗᤠ᤺ᤴᤍᤢ ᤐᤡᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤪᤡᤛ᤻ᤋᤖᤧ ᤁᤢᤔᤡᤔᤡᤍᤡᤱᤃᤧᤴ ᤛᤢᤏᤠᤀᤡᤱᤅᤡᤸᤗᤧᤴ ᤀᤥ᤺ᤳᤋᤡ᤺ᤴ ᤏᤡᤔᤠ ᤔᤧᤴᤇᤢᤰᤋᤢᤴ॥ ᤂᤪᤡᤛ᤻ᤋᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡ᤺ᤳᤗᤥ॥

᥋ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧᤃ ᤀᤠᤒᤠᤅᤣ ᤕᤠ᤺ᤶᤒᤣᤀᤥ ᤀᤡᤱᤓᤴ ᤔᤧᤈᤥᤃᤢᤶᤒᤧᤴ. ᤁᤖ ᤀᤠᤏᤡᤃᤧᤃ ᤕᤧᤛᤢᤖᤧ ᤁᤢᤗᤠᤃᤡ ᤂᤡᤏᤡ᤹ ᤛᤧᤘᤠᤖᤥᤒᤠ ᤐᤥ᤺ᤰᤂᤡᤃᤧᤒᤠ ᤐᤠ᤺ᤴᤏᤡᤴ ᤏᤢ ᤕᤧᤛᤢ ᤂᤪᤡᤛ᤻ᤋᤧᤴᤏᤣ ᤍᤠᤱᤒᤠᤖᤥ ᤑᤠ᤹ᤀᤠᤱ ᤀᤡᤱᤓᤥᤛᤢᤶᤒᤧᤖᤥ॥

᥌ ᤌᤣᤀᤠᤱᤓᤧᤸᤗᤧ ᤂᤠᤍᤠᤶᤔᤥ ᤀᤥ᤺ᤳᤋᤡ᤺ᤴ ᤀᤥ᤺ᤳᤗ ᤑᤠ᤹ᤀᤠᤱ ᤁᤧᤒᤠ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤁᤢᤏᤠᤖᤠᤀᤥ ᤁᤧᤀᤥ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤗᤧᤴ ᤏᤧᤜᤡᤏᤡᤱᤘᤠ᤹ᤀᤡᤴ ᤁᤢᤛᤡᤱ ᤏᤡ᤺ᤵᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤀᤠᤏᤡᤃᤧ ᤛᤡᤰᤗᤢᤱᤔᤥ ᤂᤢᤏᤧ᤹ ᤁᤢᤀᤥ᤺ᤳᤋᤡ᤺ᤴ ᤀᤥ᤺ᤵᤐᤠᤱᤄᤢᤀᤠᤱ ᤘᤠ᤹ᤖᤥ॥

ᤑᤢᤈᤡᤰᤁᤥ ᤕᤠᤰᤔᤏᤠᤒᤠ ᤕᤠᤶᤛᤠᤶᤃᤧᤴ ᤕᤠᤱᤓᤢ

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥ᤺ᤵᤐᤠᤱᤄᤢᤒᤠ ᤁᤴ ᤛᤢᤏᤠᤀᤡᤱᤗᤧᤴ ᤀᤥ᤺ᤳᤋᤡ᤺ᤴ ᤀᤠᤏᤡ᤹ᤀᤥ ᤘᤠ᤹. ᤁᤖ ᤁᤴ ᤐᤕᤶ ᤕᤶᤒᤠ ᤔᤢᤰᤛᤠᤶᤔᤡᤱᤃ ᤀᤠᤏᤡ᤹ᤗᤠᤶᤒᤠ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤀᤣ ᤋᤠ ᤁᤧᤗ᤹ᤒᤠᤴ ᤁᤧᤖᤧᤰᤗᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤀᤠᤏᤡ᤹ᤃ ᤁᤴ ᤕᤠᤱᤓᤢ ᤕᤠᤰᤔᤏᤠᤒᤠ ᤑᤢᤈᤡᤰ ᤁᤢᤀᤡᤛᤡ᤺ᤰᤗᤰ ᤀᤠᤈᤥ᤺ᤰᤗᤥ॥

᥎ ᤀᤠᤏᤡᤃᤧᤃ ᤁᤠᤰ ᤐᤡᤛᤠᤱᤗᤠᤶ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧ ᤕᤢᤰᤋᤡᤃᤧᤀᤠᤱ ᤘᤕᤡᤃᤧᤛᤠᤱ ᤀᤠᤏᤡᤃᤧᤃ ᤔᤧᤴᤕᤢ᤺ᤳᤋᤣ ᤘᤕᤡᤃᤧᤖᤥ॥ ᤀᤠᤏᤡᤃᤧᤃ ᤜ᤺ᤴᤍᤠ ᤗᤧᤰᤋᤡᤃᤧᤀᤠᤱ ᤘᤕᤡᤃᤧᤛᤠᤱ ᤜᤠᤖᤡ ᤔᤧᤴᤍᤠᤀᤣ ᤘᤕᤡᤃᤧᤖᤥ॥

᥏ ᤀᤠᤏᤡᤃᤧᤃ ᤋᤢᤰᤂᤣ ᤔᤧᤈᤠ᤺ᤳᤋᤡᤃᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧᤏᤢ ᤘᤠ᤹ᤖᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤔᤧᤛᤥ᤺ᤴᤍᤡᤃᤧᤛᤠᤱ ᤕᤠᤶᤔᤥ ᤐᤥᤃᤡᤃᤧ᤹ᤖᤥ॥

᥇᥆ ᤕᤧᤛᤢᤖᤧ ᤁᤢᤜᤡᤱᤔᤴᤏᤡᤴ ᤀᤠᤏᤡᤃᤧ ᤏᤠᤛᤡᤱᤃᤧᤴ ᤌᤰᤁᤥ ᤏᤡᤎᤠ᤺ᤵᤗ ᤑᤠ᤹ᤀᤠᤱ ᤂᤢᤏᤧ᤹ ᤋᤢᤰᤂᤣ ᤆᤩᤧᤀᤠᤱ ᤛᤩᤧᤒᤠ ᤁᤢᤀᤡᤛᤡ᤺ᤰ ᤌᤡᤰᤕᤠ᤺ᤴᤎᤰ ᤀᤠᤏᤡᤃᤧ ᤏᤠᤛᤡᤱᤃᤧᤴ ᤌᤰᤁᤥ ᤋᤢᤰᤂᤣ ᤆᤩᤧ᤹ᤀᤡᤃᤧᤖᤥ॥

᥇᥇ ᤀᤠᤏᤡᤃᤧ ᤁᤧᤛᤡᤒᤠᤀᤠᤱ ᤁᤧᤒᤣ᤺ᤰᤐᤠ ᤏᤠᤛᤡᤱᤃᤧᤴ ᤌᤰᤁᤥ ᤕᤧᤛᤢᤖᤧ ᤁᤢᤜᤡᤱᤔᤴᤏᤡᤴ ᤏᤡᤎᤠ᤺ᤵᤗ ᤑᤠ᤹ᤀᤠᤱ ᤕᤧᤛᤢᤖᤧ ᤁᤢᤗᤠᤃᤡ ᤌᤡᤰᤕᤠ᤺ᤴᤎᤰ ᤛᤡᤔᤠᤗᤡᤱᤎᤥᤀᤥ ᤁᤧᤖᤡᤃᤧᤖᤥ॥

᥇᥈ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤗᤢᤶᤔᤥ ᤔᤠᤱᤛᤣᤘᤠ ᤆᤥ᤺ᤰᤁᤡ ᤛᤡᤔᤠᤗᤡᤱᤎᤥᤀᤥ ᤁᤧᤖᤡᤃᤧᤸᤗᤧ ᤂᤡᤏᤡ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤁᤧᤄᤥᤛᤢᤶᤗᤥ॥

᥇᥉ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤀᤡᤱᤃᤠ᤹ ᤏᤛᤠ᤺ᤴ ᤆᤥᤃᤢᤱ. ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤐᤠᤖᤠᤱᤗᤥ॥” ᤒᤠᤜᤧᤰᤋᤱᤒᤠ ᤏᤛᤠ᤺ᤴᤗᤠᤶᤒᤠᤀᤣ ᤀᤠᤏᤡᤃᤧᤀᤠᤱ ᤏᤛᤠ᤺ᤴ ᤆᤥᤃᤢᤶᤒᤧ᤹. ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠᤖᤡᤃᤧ᤹ᤖᤥ॥

᥇᥊ ᤍᤠᤱᤒᤠ ᤕᤧᤛᤢ᤺ᤴ ᤛᤡᤔᤧᤴᤗᤠᤶᤒᤠ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠᤸᤗᤧ ᤀᤠᤏᤡ᤹ᤀᤠᤱ ᤕᤧᤛᤢ᤺ᤴᤏᤢ ᤛᤥᤖᤡᤰ ᤁᤢᤜᤡᤱᤘᤧᤳ ᤀᤠᤈᤥ᤺ᤰᤁᤠᤱ ᤀᤠᤏᤡ᤹ ᤁᤧᤖᤧᤰ ᤂᤢᤏᤧ᤹ᤀᤥ ᤀᤠᤍᤠ᤺ᤳᤗᤥ ᤁᤧᤗ᤹ᤒᤠᤴ ᤏᤡᤛᤢᤶᤒᤧᤖᤥ॥

᥇᥋ ᤀᤠᤏᤡᤃᤧ ᤋᤢᤰᤂᤣ ᤆᤩᤧ᤹ᤀᤡᤃᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ᤃ ᤂᤡᤏᤡ᤹ ᤗᤠᤃᤡᤀᤣ ᤐᤥ᤺ᤰᤂᤧᤒᤠᤖᤥ. ᤜᤧᤰᤁᤣ᤺ᤸᤗᤧ ᤔᤏᤠᤜᤠ᤹ᤖᤧ ᤀᤠᤰᤂᤧᤶᤔᤩᤠᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤔᤧᤄᤥ᤺ᤛᤢ᤹. ᤂᤧᤶᤔᤩᤠᤰ ᤕᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤛᤥ ᤀᤡᤱᤎᤠ᤺ᤱᤅᤡᤴ ᤐᤥ᤺ᤱᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤥᤃᤧᤴᤏᤡᤴ ᤔᤧᤓᤥᤛᤢ᤹ᤖᤥ॥

ᤏᤛᤠ᤺ᤴᤗᤠᤶᤒᤠ ᤜᤡᤱᤔᤠ

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤵᤑᤠᤸᤗᤧᤀᤠᤱ ᤀᤠᤏᤡ᤹ ᤏᤡᤱᤛᤠᤱ ᤔᤧᤒᤢᤰᤏᤧᤴᤗᤥ॥ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤛᤡᤒᤣ᤺ᤰᤛᤠᤱ ᤀᤠᤏᤡ᤹ ᤕᤠᤶᤛᤠᤶᤔᤡᤱᤃ ᤌᤡᤰᤕᤠ᤺ᤴᤎᤰ ᤁᤢᤛᤱ ᤐᤥ᤺ᤱᤗ ᤐᤣ᤺ᤰᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤀᤠᤍᤢᤔᤢᤶᤒᤠ ᤆᤢᤰᤛᤠ ᤏᤢ ᤛᤵᤑᤠᤎᤡᤰᤐᤠ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ᤖᤧᤃ ᤔᤧᤴᤏᤢᤵᤔᤏᤠᤒᤠ ᤔᤡᤔᤡᤍᤡᤱ ᤁᤧᤄᤥᤒᤠ ᤀᤠᤈᤥ᤺ᤰᤗᤥ॥ ᤜᤧᤰᤁᤩᤠᤱ ᤔᤡᤔᤡᤍᤡᤱᤅᤡᤴᤏᤢ ᤋᤱᤔᤠᤸᤗᤧ ᤂᤧᤱᤃ ᤌᤣᤀᤠᤱ ᤔᤧ᤺ᤴᤗᤥ॥

᥇᥎ ᤀᤠᤸᤗᤥ ᤀᤠᤏᤡ᤺ᤛᤢᤶᤒᤠ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ᤃ ᤀᤥᤀᤠᤶᤔᤧᤳᤋᤢᤶᤔᤡᤴᤗᤥ. ᤁᤖ ᤏᤡᤔᤧᤴᤍᤧᤵᤔᤏᤠ ᤐᤠ᤺ᤴᤏᤥ ᤀᤥᤀᤠᤔᤧᤳᤋᤢᤶᤗᤥ॥ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤀᤠᤏᤡᤛᤢᤶᤒᤠ ᤐᤠ᤺ᤴᤜᤠ᤹ ᤛᤵᤑᤠᤎᤡᤰᤐᤠᤖᤥ. ᤁᤖ ᤏᤡᤔᤧᤴᤍᤧᤳᤔᤏᤠᤒᤠ ᤐᤠ᤺ᤴᤜᤠ᤹ᤃ ᤀᤠᤵᤑᤠᤸᤗᤧᤛᤠᤱ ᤘᤠ᤹ᤖᤥ॥

᥋

ᤀᤠᤸᤗ ᤀᤠᤏᤡ᤹ ᤀᤠᤘᤠ᤹ᤒᤠ ᤁᤴ ᤏᤠᤛᤡᤱᤃᤧᤴ ᤌᤰᤁᤡᤱᤃ ᤒᤠ ᤁᤴ ᤀᤡᤰᤛᤠᤀᤥᤒᤠ ᤛᤠ᤺ᤱᤃᤠᤜᤡᤶ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤁᤴ ᤛᤠ᤺ᤱᤃᤠᤜᤡᤶᤔᤡᤴ ᤕ᤺ᤸᤗᤧ ᤔᤏᤠ ᤜᤢᤰᤁᤡᤸᤗᤧ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢ ᤀᤠᤒᤡᤖᤧᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤶᤔᤡᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤠ᤹ᤖᤥ॥

᥈ ᤁᤖ ᤂᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤜᤡᤶᤔᤡᤴ ᤂᤥᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤀᤠᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤀᤠᤸᤗᤥ ᤏᤡᤱᤘᤠ᤹ ᤀᤡᤃᤣ᤺ᤰ ᤗ᤹ᤖᤥ.

᥉ ᤌᤣᤀᤠᤱᤓᤧᤸᤗᤧ ᤆᤠᤱᤅᤡᤸᤗᤧ ᤌᤰᤁᤡᤴ ᤋᤧᤵᤋᤢᤒᤠ ᤜᤧᤰᤁᤣ ᤂᤧᤴ ᤜᤡᤶᤔᤡᤸᤗᤧ ᤀᤠᤍᤧᤵᤐᤠᤱ ᤀᤠᤏᤡ᤹ ᤗᤧᤰᤆᤠᤒᤧᤎᤡ᤺ᤰ ᤀᤠᤶᤒᤥ᤺ᤱᤏᤧᤴᤗᤥ॥

᥊ ᤌᤣᤀᤠᤱᤓᤧᤸᤗᤧ ᤁᤴ ᤏᤠᤛᤡᤱᤃᤧᤴ ᤌᤰᤁᤡᤸᤗᤧᤴ ᤛᤠ᤺ᤱᤃᤠᤜᤡᤶᤔᤥ ᤀᤠᤘᤠ᤹ᤖ ᤌᤠᤖᤡᤰ ᤋᤢᤰᤂᤣ᤺ᤸᤗᤧ ᤛᤰᤔᤠ ᤐᤢ᤹ᤀᤠᤱ ᤀᤠᤏᤠᤖᤥ॥ ᤀᤠᤏᤡ᤹ ᤗᤧᤰᤆᤠᤒᤧᤎᤡ᤺ᤰ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤜᤡᤶᤔᤡᤴ ᤀᤠᤸᤗᤛᤠᤱ ᤕᤖᤡᤰ ᤀᤠᤈᤠᤰᤛᤡᤱᤗ ᤑᤠ᤹ᤀᤠᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤁᤧᤛᤡ᤺ᤒᤠᤀᤠᤱ ᤁᤧᤒᤣ᤺ᤰᤐᤠ ᤌᤰᤁᤡᤴ ᤔᤧᤴᤇᤡ᤺ᤶᤏᤠᤒᤠ ᤌᤰᤁᤥ ᤗᤧᤱᤛᤡᤱᤗᤥ॥

᥋ ᤀᤠᤸᤗ ᤒᤠ ᤁᤴ ᤐᤠ᤺ᤴᤏᤡᤸᤗᤧ ᤗᤠᤃᤡᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤠᤈᤥᤃᤧᤀᤠᤱ ᤀᤠᤘᤠ᤹ᤖᤥ. ᤜᤧᤰᤁᤩᤠᤱ ᤂᤧᤴ ᤁᤢᤛᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤛᤧᤰᤂᤠᤀᤣ ᤀᤠᤄᤥᤛᤢᤶ ᤁᤧᤗ᤹ᤒᤠᤴ ᤀᤥᤛᤣ᤺ᤴᤎᤠᤰᤛᤧ ᤋᤧᤴᤕᤠᤱ ᤁᤢᤀᤡᤛᤡ᤺ᤰ ᤛᤣᤛᤣᤔᤠᤱᤅᤡᤴ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤜᤡᤱᤔᤴᤏᤥ ᤀᤠᤘᤠ᤹ᤖ ᤌᤠᤖᤡᤰ ᤍᤠᤱᤒᤠᤴᤏᤢ ᤔᤠ᤺ᤱᤄᤠᤀᤣ ᤀᤠᤘᤠ᤹ ᤁᤧᤗ᤹ᤒᤠ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤛᤠᤱ ᤀᤠᤏᤡ᤹ᤃ ᤛᤍᤠᤍᤡᤱ ᤜᤠᤱᤜᤠᤱ ᤀᤠᤗ᤹ᤖᤥ॥

᥍ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤏᤡ᤺ᤶᤏᤠᤒᤠᤗᤠᤶᤒᤠ ᤔᤧ᤺ᤴ. ᤁᤖ ᤏᤛᤠ᤺ᤴᤗᤠᤶᤒᤠᤏᤧ ᤀᤠᤜᤡᤱᤗᤥ॥

᥎ ᤀᤠᤏᤡ᤹ᤃ ᤜᤠᤱᤜᤠᤱ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤛᤧᤰᤂᤠᤀᤣ ᤐᤠ᤺ᤳᤋᤢᤱᤗᤥ. ᤜᤧᤰᤁᤩᤠᤱ ᤁᤴ ᤏᤠᤛᤡᤱᤃᤧᤴ ᤌᤰᤁᤥ ᤜᤡᤱᤔᤠᤏᤢ᤺ᤸᤗᤧᤀᤠᤱ ᤍᤠᤱᤒᤠᤴᤏᤢ ᤛᤥᤖᤡᤰ ᤜᤡᤱᤔᤠ ᤀᤠᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥏ ᤜᤧᤰᤁᤣ᤺ᤸᤗᤧ ᤁᤴ ᤏᤠᤛᤡᤱᤃᤧᤴ ᤌᤰᤁᤥ ᤀᤠᤘᤠ᤹ᤛᤠᤱ. ᤍᤠᤱᤒᤠᤴᤏᤢ ᤀᤠᤜᤡᤱᤛᤠᤱ. ᤀᤠᤏᤡ᤹ ᤏᤡᤱᤛᤣ᤺ᤰᤁᤡᤱᤃ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤂᤠᤛᤧᤴᤗᤧ ᤗᤠᤃᤡ ᤀᤠᤏᤡ᤹ ᤁᤧᤖᤧᤰ ᤂᤪᤡᤛ᤻ᤋᤖᤧ ᤁᤢᤄᤠᤛᤧᤴᤏᤥ ᤕᤧᤵᤔᤠᤀᤣ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤁᤧᤖᤧᤰᤗᤧ ᤁᤴ ᤏᤠᤛᤡᤱᤃᤧᤴ ᤌᤰᤁᤥ ᤀᤠᤘᤠ᤹ᤀᤡᤸᤗᤧ ᤀᤠᤈᤥᤃᤢᤶᤒᤠ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤂᤠᤛᤧᤴᤏᤡᤴ ᤀᤠᤄᤥᤛᤢᤶᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤗᤠᤶᤒᤠ ᤂᤢᤏᤧ᤹ᤀᤥ ᤀᤠᤍᤠ᤺ᤳ

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧᤃ ᤍᤠᤱᤒᤠᤸᤗᤧ ᤁᤢᤔᤡᤱᤛᤥ ᤀᤡᤱᤎᤠ᤺ᤱᤅᤡᤴ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤒᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ ᤂᤢᤏᤧ᤹ ᤗᤧᤵᤔᤠᤱ ᤔᤧᤏᤢ᤺ᤱᤗ ᤑᤠ᤹ᤀᤠᤱ ᤜᤠᤱᤜᤠᤱ ᤔᤧᤳᤋᤢᤶᤛᤡᤶᤒᤧ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤀᤠᤰᤋᤱᤒᤠ ᤆᤥᤃᤡᤃᤧ᤹ ᤁᤧᤗ᤹ᤒᤠᤴ ᤏᤢ᤺ᤖᤡᤰᤁᤠᤱ ᤏᤡᤛᤢ᤹ᤖᤥ. ᤜᤧᤰᤁᤩᤠᤱ ᤂᤡᤏᤡ᤹ᤀᤠᤱ ᤂᤧᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶ ᤁᤧᤗ᤹ᤒᤠᤴ ᤏᤡᤱᤛᤠᤱ ᤆᤥᤃᤢᤶᤒᤧ᤹ᤖᤥ॥

᥇᥈ ᤕᤠᤶᤔᤥ. ᤀᤠᤏᤡᤃᤧᤃ ᤂᤡᤏᤡ᤹ ᤋᤃᤡ ᤆᤶᤔᤠᤛᤡᤃᤧᤒᤠ ᤔᤧ᤺ᤴᤗᤥ᥄ ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤏᤧᤒᤥ ᤐᤥ᤺ᤔᤠ ᤛᤢᤕᤧᤶ ᤐᤡᤀᤠᤛᤡᤃᤧᤒᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤛᤡᤰᤗᤢᤱᤔᤥᤒᤠ ᤐᤠ᤺ᤴᤜᤠ᤹ᤃ ᤔᤧ᤺ᤴ. ᤁᤖ ᤏᤡ᤺ᤔᤏᤠᤒᤠ ᤐᤠ᤺ᤴᤜᤠ᤹ᤀᤥᤖᤰ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤏᤥᤃᤵ ᤐᤡᤔᤠ ᤁᤧᤛᤢᤰᤋᤢᤶᤛᤡᤶᤗᤖᤥ॥

᥇᥉ ᤀᤠᤏᤡᤃᤧ ᤏᤡᤱᤘᤠ᤹ ᤔᤧᤴᤍᤰᤔᤏᤠᤒᤠ ᤜᤧᤰᤁᤣ ᤗ᤹ᤖᤡᤃᤧᤏᤧ ᤑᤠ᤹ᤃᤪ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠ ᤆᤥᤃᤢᤶᤒᤧᤒᤠᤸᤗᤧ ᤆᤥᤃᤢᤸᤗᤧᤖᤥ. ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤱᤘᤠ᤹ ᤁᤢᤍᤥ᤺ᤵᤔᤠ ᤁᤧᤃᤵᤐᤠ ᤜᤧᤰᤁᤣ ᤗ᤹ᤖᤡᤃᤧᤏᤧ ᤑᤠ᤹ᤃᤪ ᤁᤴ ᤒᤠ ᤂᤡᤏᤡ᤹ ᤗᤠᤃᤡᤀᤣᤖᤥ॥

᥇᥊ ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤐᤠ᤺ᤴᤜᤠ᤹ᤃ ᤂᤪᤡᤛ᤻ᤋᤖᤧ ᤗᤢᤱᤔᤠ᤹ ᤋᤢᤰᤋᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤆᤥᤃᤢᤶᤒᤧᤒᤠᤖᤥ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤛᤩᤧ. ᤂᤧᤸᤗᤧ ᤆᤥᤃᤢᤸᤗᤧ ᤁᤠᤰ ᤀᤠᤛᤩᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤶᤒᤧᤖᤥ॥

᥇᥋ ᤍᤠᤱᤒᤠᤴ ᤁᤧᤖᤧᤰᤗᤧ ᤗᤠᤃᤡ ᤛᤩᤧᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤁᤧᤜᤡᤱᤒᤠᤜᤠ᤹ ᤀᤠᤸᤗᤀᤠᤱᤎᤥ ᤀᤠᤒᤠᤅᤣ ᤗᤠᤃᤡ ᤔᤧ᤺ᤴ. ᤁᤖ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤔᤧᤜᤡᤱᤗᤖᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ. ᤀᤠᤸᤗᤀᤠᤱᤎᤥ ᤀᤠᤏᤡᤃᤧ ᤔᤧᤴᤇᤠᤶ ᤕᤠᤵᤔᤡ ᤏᤡᤔᤥᤗᤠᤶ ᤀᤠᤳᤋᤡᤴᤏᤠᤱ ᤀᤥᤔᤧᤔᤧᤳᤋᤢᤶᤒᤧᤴᤗᤥ॥ ᤋᤃᤡ ᤜᤧᤰᤁᤣᤗ᤹ᤖᤡᤰᤁᤣ ᤂᤪᤡᤛ᤻ᤋᤧᤴ ᤀᤥᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧᤛᤠᤱ ᤀᤠᤸᤗ ᤀᤠᤏᤡᤃᤧ ᤜᤧᤰᤁᤣ ᤔᤧᤈᤥᤃᤢᤶᤒᤧᤴᤗᤥ॥

᥇᥍ ᤀᤠᤳᤋᤡᤸᤗᤧ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥᤃᤢ᤹. ᤂᤧᤴ ᤁᤢᤛᤱ ᤔᤏᤠ ᤐᤥ᤺ᤱ॥ ᤜᤧᤰᤁᤩᤠᤱ ᤋᤃᤡᤛ᤻ᤔᤠ ᤐᤠ᤺ᤴᤜᤠ᤹ᤃ ᤗᤧᤰᤋᤧᤒᤣᤀᤠᤱ ᤁᤠᤰ ᤁᤢᤛᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ᥄

᥇᥎ ᤁᤴ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤐᤥ᤺ᤰᤂᤧᤒᤠᤖᤥ॥ ᤂᤢᤏᤧ᤹ᤀᤣ ᤂᤪᤡᤛ᤻ᤋᤗᤠᤶ ᤀᤠᤒᤠᤅᤣ ᤂᤢᤏᤧ᤹ᤀᤥ ᤀᤠᤏᤡ᤹ ᤀᤠᤍᤠᤖᤧᤒᤠᤖᤥ. ᤜᤧᤰᤁᤩᤠᤱ ᤘᤣ᤹ᤜᤠ᤹ ᤂᤢᤏᤧ᤹ᤀᤥ ᤋᤠ᤺ᤵᤔᤠᤛᤡ ᤔᤠᤱᤛᤣᤘᤠ᤺ᤴ ᤀᤠᤒᤡᤖᤧᤀᤠᤱ ᤘᤠ᤹ᤖᤥ॥

᥇᥏ ᤂᤧᤴ ᤑᤠ᤹ᤀᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤔᤏᤠᤜᤠ᤹ ᤂᤪᤡᤛ᤻ᤋᤗᤠᤶ ᤂᤢᤏᤧ᤹ᤀᤥ ᤋᤠᤖᤢᤛᤡ᤹॥ ᤔᤏᤠᤜᤠ᤹ ᤂᤢᤏᤡ᤹ ᤗᤠᤕᤥ᤺ᤸᤗᤧᤴ ᤀᤠᤵᤋᤡᤰ ᤔᤧᤃᤢ᤺ᤳᤋᤢᤴᤇᤡᤴᤗᤥ. ᤜᤧᤰᤁᤩᤠᤱ ᤘᤣ᤹ᤜᤠ᤹ ᤂᤢᤏᤧ᤹ᤀᤥ ᤋᤠ᤺ᤵᤔᤠᤛᤡ ᤛᤢᤏᤠᤀᤡᤱ ᤀᤠᤒᤡᤖᤧᤀᤠᤱ ᤘᤠ᤹ᤖᤥ॥

᥈᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧᤃ ᤂᤪᤡᤛ᤻ᤋᤖᤧ ᤁᤢᤜᤠᤱᤗᤠᤀᤡᤱᤒᤠᤛᤡᤃᤧᤖᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧᤗᤠᤶᤒᤠ ᤐᤣᤗᤡ ᤑᤠᤰᤗ ᤘᤠ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤠᤍᤱ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤂᤪᤡᤛ᤻ᤋ ᤗᤧᤵᤔᤠᤱᤗᤠᤶ ᤀᤠᤏᤡᤃᤧ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥

᥈᥇ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤂᤪᤡᤛ᤻ᤋᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤛᤠᤶᤕᤥᤏᤡᤒᤠ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤕᤥ ᤔᤧᤴᤈᤥ᤺ᤰᤁᤣ ᤁᤧᤘᤠ᤹ᤒᤠᤴ ᤀᤠᤏᤡ᤹ ᤗᤠᤃᤡ ᤗᤠᤕᤥ ᤁᤢ᤺ᤳᤋᤢᤖᤥ॥

᥌

ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤥᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤐᤥ᤺ᤰᤂᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠ ᤛᤢᤏᤠᤀᤡᤱᤅᤡᤸᤗᤧ ᤐᤠ᤺ᤴᤏᤡᤴ ᤂᤡᤏᤡ᤹ ᤜᤡᤱᤔᤴᤏᤥ ᤜᤏᤧ ᤐᤥᤱᤔᤠ ᤔᤧᤒᤠᤱᤄᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥

᥈ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤗᤠᤶ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹.

“ᤂᤧᤏᤧ᤹ ᤁᤧᤈᤥᤃᤢᤒᤠ ᤋᤢᤘᤠ᤺ᤴ ᤛᤢᤕᤧᤶᤔᤥ ᤂᤧᤵᤛᤢᤱ. ᤜᤧᤰᤁᤩᤠᤱ ᤛᤧᤴᤗᤵᤐᤡᤸᤗᤧ ᤕᤧᤴᤏᤥ ᤂᤧᤏᤧ᤹ ᤁᤢᤓᤠ᤹ ᤐᤡᤏᤧᤖᤥ॥”

ᤀᤡᤱᤃᤠ᤹ ᤛᤧᤰᤂᤠ ᤔᤧᤳᤏᤡᤱ. ᤀᤠᤸᤗᤥ ᤂᤧᤴ “ᤛᤢᤕᤧᤶᤔᤡᤴ” ᤋᤩᤧᤀᤠᤱ ᤘᤠ᤹॥ ᤛᤧᤴᤗᤵᤐᤡᤸᤗᤧᤴ ᤕᤧᤴᤏᤡᤴ ᤀᤠᤀᤡᤴᤏᤣᤖᤥ॥

ᤐᤠᤘᤗᤖᤧ ᤁᤢᤍᤢᤰᤂᤣ᤺ᤴ

᥉ ᤀᤠᤏᤡᤃᤧ ᤔᤠᤱᤛᤣᤘᤠᤀᤥ ᤀᤠᤵᤋᤡᤰ ᤔᤧᤍᤠᤏᤧᤴᤗ ᤑᤠ᤹ᤀᤠᤱ ᤀᤠᤳᤋᤡᤴ ᤔᤏᤠ᤺ᤸᤗᤧ ᤁᤢᤗᤠᤶᤔᤡᤴᤏᤠᤱ ᤔᤧᤜᤶᤛᤢᤶᤒᤧᤴᤗᤥ॥

᥊ ᤁᤖ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤀᤣᤒᤠ ᤁᤢᤛᤣᤘᤠᤖᤥᤒᤠᤛᤡᤃᤧ ᤑᤠ᤹ᤀᤠᤱ ᤁᤠᤰ ᤐᤖᤡᤰᤗᤧ ᤀᤠᤒᤠᤅᤣ ᤀᤥᤛᤣ᤺ᤴᤎᤠᤰᤁᤠᤛᤡᤃᤧᤖᤥ॥ ᤀᤠᤏᤡᤃᤧ ᤁᤠᤰ ᤋᤢᤰᤂᤣ ᤆᤩᤧ᤹ᤀᤡᤃᤧᤸᤗᤧ. ᤁᤧᤛᤠᤰᤐᤠ ᤐᤠ᤺ᤴ ᤋᤢᤔᤢᤶᤒᤧᤸᤗᤧ ᤜᤧᤰᤁᤩᤠᤱ ᤏᤡᤱᤘᤠ᤹ ᤐᤱᤛᤡᤱᤅᤡᤸᤗᤧ ᤛᤠ᤹ᤖᤡᤰ ᤏᤠᤛᤡ ᤌ᤺ᤳᤋᤢᤶᤒᤧᤖᤥ॥

᥋ ᤀᤠᤏᤡᤃᤧ ᤋᤧ᤺ᤶᤓᤢᤰ ᤆᤩᤧ᤹ᤀᤡᤃᤧ. ᤐᤢᤱᤗᤠᤜᤡᤶᤔᤥ ᤌᤩᤧ᤹ᤀᤡᤃᤧᤀᤠᤱ ᤘᤕᤡᤃᤧ. ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤕᤖᤡᤰ ᤔᤧᤒᤥᤃᤧᤀᤠᤱ ᤔᤧᤘᤠ᤹ᤖᤥ॥ ᤛᤠ᤹ᤖᤡᤰ ᤕᤠ᤺ᤶᤒᤰ ᤆᤥᤃᤢᤶᤒᤧ ᤜᤧᤰᤁᤩᤠᤱ ᤁᤢᤓᤠ ᤕᤧᤴ ᤀᤡᤶᤔᤠ ᤏᤢ ᤆᤠᤔᤠᤀᤠᤱ ᤔᤧᤱᤄᤥᤀᤣ ᤘᤕᤡᤃᤧᤖᤥ॥

᥌-᥍ ᤀᤠᤏᤡᤃᤧ ᤛᤣᤛᤣ ᤜᤡᤱᤔᤴᤗᤠᤶ. ᤂᤠᤛᤡᤱᤏᤡ᤺ᤵᤔᤠᤗᤠᤶ. ᤏᤠᤛᤡ ᤌ᤺ᤵᤔᤠᤗᤠᤶ. ᤏᤢᤖᤡᤰᤁᤠᤱ ᤗᤢᤱᤔᤠ᤹ ᤋᤢᤰᤔᤠᤗᤠᤶ. ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ. ᤁᤢᤍᤥ᤺ᤵᤔᤠ ᤔᤡ᤺ᤶᤈᤡᤗᤠᤶ. ᤛᤧᤰᤂᤠᤒᤠ ᤛᤢᤏᤠᤀᤡᤱᤄᤱᤗᤠᤶ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤛᤡᤃᤧ ᤑᤠ᤹ᤀᤠᤱ ᤀᤠᤒᤠᤅᤣ ᤀᤥᤛᤣ᤺ᤴᤎᤠᤰᤁᤠᤛᤡᤃᤧᤖᤥ॥ ᤀᤠᤰᤋᤱᤒᤠ ᤕᤧᤶᤔᤥᤛᤠᤱ ᤀᤠᤏᤡᤃᤧ ᤑᤧᤈᤢᤶ ᤑᤧᤕᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤀᤠᤏᤡᤃᤧ ᤛᤠᤶᤕᤥᤏᤡᤒᤠ ᤜᤡᤱᤔᤴᤏᤣᤖᤥ॥

᥎ ᤔᤏᤠᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤡᤃᤧᤛᤠᤱ ᤔᤧᤶᤒᤡᤖᤡᤃᤧᤴᤇᤠᤱ. ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤔᤧᤔᤧᤳᤋᤡᤃᤧᤛᤠᤱ. ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠ ᤆᤥᤃᤢᤶᤒᤧ᤹ᤖᤥ॥ ᤀᤠᤏᤡᤃᤧ ᤁᤢᤍᤥ᤺ᤵᤔᤠ ᤆᤥᤃᤡᤃᤧ᤹ ᤁᤖ ᤀᤡᤱᤗᤧᤰᤁᤣ ᤔᤧᤔᤧᤳᤋᤡᤃᤧᤖᤥ॥

᥏ ᤀᤠᤏᤡᤃᤧ ᤏᤢᤖᤡᤰᤁᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤡᤃᤧᤛᤠᤱ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠ ᤔᤧᤗᤧᤱᤛᤡᤱᤗᤥ॥ ᤛᤡᤔᤠᤗᤡᤱᤎᤥ ᤁᤧᤖᤡᤃᤧᤛᤠᤱ ᤁᤢᤜᤡᤱᤘᤧᤳ ᤘᤕᤡᤃᤧᤖᤥ॥ ᤋᤧ᤺ᤶᤓᤢᤰ ᤔᤧᤕᤠ᤺ᤰᤋᤡᤃᤧᤛᤠᤱ ᤔᤧᤴᤇᤡᤀᤣ ᤘᤕᤡᤃᤧᤖᤥ॥

᥇᥆ ᤔᤣᤖᤡᤱᤅᤥ ᤌᤩᤧ᤹ᤀᤡᤃᤧᤛᤠᤱ ᤛᤍᤠᤍᤡᤱ ᤛ᤺ᤳᤋᤡᤃᤧᤖᤥ॥ ᤕᤠᤱᤃᤧᤛᤠ᤹ᤒᤠ ᤆᤥᤃᤡᤃᤧᤛᤠᤱ ᤕᤖᤡᤰ ᤔᤏᤠᤜᤠ᤹ ᤏᤛᤠ᤺ᤴᤏᤥ ᤕᤠᤱᤛᤠᤁᤢᤴᤎᤣᤛᤠᤒᤠ ᤆᤥᤃᤢᤶᤛᤡᤶᤒᤧᤖᤥ॥ ᤌᤣᤀᤠᤱ ᤔᤧᤃᤳᤋᤢᤶᤒᤧᤴᤇᤠᤱ ᤁᤠᤰ ᤐᤠ᤺ᤴ ᤁᤧᤃᤵᤐᤠ ᤁᤢᤀᤡᤛᤡ᤺ᤰ ᤆᤥᤃᤡᤃᤧᤖᤥ॥

᥇᥇ ᤁᤥᤖᤴᤌᤡᤒᤠ ᤆᤢᤶᤛᤣ. ᤂᤡᤏᤡ᤹ ᤀᤠᤏᤡᤃᤧ ᤏᤡᤱᤘᤠ᤹ᤒᤠ ᤐᤠ᤺ᤴᤏᤡᤴ ᤔᤧᤳᤋᤠᤛᤡᤃᤧᤀᤠᤱ ᤘᤕᤡᤃᤧ. ᤂᤡᤏᤡ᤹ᤏᤢᤃ ᤀᤠᤏᤡᤃᤧ ᤏᤡᤱᤘᤠ᤹ᤀᤡᤴ ᤜᤖᤧᤀᤠᤱ ᤘᤠ᤹॥

᥇᥈ ᤀᤠᤏᤡᤃᤧ ᤗᤢᤱᤔᤠ᤹ ᤔᤧᤍᤢᤰᤁᤠᤛᤡᤃᤧᤶᤒᤠ ᤔᤧ᤺ᤴᤗᤥ. ᤁᤖ ᤂᤡᤏᤡ᤹ᤏᤧ ᤕᤠᤵᤔᤡ ᤗᤢᤱᤔᤠ᤹ ᤋᤢᤰᤔᤠ ᤁᤧᤗᤖᤢᤶᤗ ᤁᤧᤒᤣᤃᤡᤀᤠᤱ ᤁᤧᤘᤕᤡ᤹ᤖᤥ॥

᥇᥉ ᤀᤡᤱᤃᤠ᤹ᤃ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤧᤵᤔᤏᤠᤒᤠ ᤜᤧᤰᤁᤣ ᤂᤡᤏᤡ᤹ ᤔᤧᤳᤏᤡᤱᤗᤥ- ᤀᤠᤏᤡᤃᤧ ᤏᤡᤱᤘᤠ᤹ᤀᤡᤴ ᤂᤡᤏᤡ᤹ᤏᤢ ᤕᤶᤒᤠ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤏᤡᤱᤘᤠ᤹ᤀᤡᤴᤏᤠᤱ ᤆᤢᤰᤐᤠ ᤔᤧ᤺ᤴ. ᤕᤶᤒᤠ ᤆᤥᤃᤧᤶᤔᤧ᤹ᤀᤥ॥

ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ ᤛᤡᤱᤛᤡᤱ ᤗ᤹ᤔᤠ

᥇᥊ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤄᤧ᤺ᤵᤐᤠᤛᤡᤶᤔᤡᤴᤏᤧ᤹ᤀᤥ.b ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤏᤡᤒᤠ ᤏᤢ ᤗᤠᤕᤥᤒᤠ ᤐᤠ᤺ᤴᤜᤠ᤹ ᤔᤧᤍᤱᤏᤧᤴᤗᤥ᥄ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤏᤢ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤴ ᤔᤧᤍᤱᤏᤧᤴᤗᤥ॥

᥇᥋ ᤂᤪᤡᤛ᤻ᤋᤧᤴ ᤏᤢ ᤔᤠᤑᤧᤴᤛᤠᤶᤔᤡᤴc ᤀᤠᤰᤂᤣᤗ᤹ᤖᤡᤰ ᤋᤱᤔᤠ ᤛᤢᤰᤛᤡ᤹ᤒᤣ᥅ ᤜᤧᤰᤁᤣᤗ᤹ᤖᤡᤰᤁᤣ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤂᤢᤴᤇᤡ᤹ ᤐᤠ᤺ᤴᤏᤡᤴᤏᤠᤱ ᤀᤠᤰᤂᤣᤗ᤹ᤖᤡᤰ ᤋᤱᤒᤣ᥅

᥇᥌ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤡᤴ ᤏᤢ ᤏᤠᤘᤠᤀᤡᤳᤗᤠ᤺ᤴ ᤀᤠᤰᤂᤣᤗ᤹ᤖᤡᤰ ᤋᤱᤔᤠ ᤛᤢᤰᤐᤣ᥅ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤡᤶᤛᤡᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ.

“ᤀᤡᤱᤃᤠ᤹ᤃ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤘᤠ᤹ᤀᤠᤀᤠᤱ ᤗᤠᤱᤄᤣ᤺ᤰᤁᤠᤖᤥ॥

ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ.

ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤔᤏᤠ ᤔᤧᤒᤥᤱᤗᤥ॥”

᥇᥍ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹.

“ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤀᤥᤗᤠᤶᤒᤠ ᤗ᤺ᤴᤍᤧᤶᤔᤧ᤹ᤀᤠᤱ

ᤂᤧᤱᤜᤠ᤹ᤏᤢ ᤛᤥᤖᤡᤰ ᤔᤧᤘᤕᤧᤶᤔᤡᤴᤏᤧ᤹ᤀᤥ॥

ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤠᤈᤡ᤺ᤴᤈᤡ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤛᤢᤛᤧᤶᤔᤡᤴᤏᤧ᤹.

ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤡᤏᤡ᤹ ᤋᤠ᤺ᤰᤏᤡᤱᤗᤥ॥

᥇᥎ ᤀᤡᤱᤃᤠ᤹ᤃ ᤂᤡᤏᤡ᤹ ᤐᤠᤏᤢᤍᤡᤱ ᤐᤠ ᤐᤥ᤺ᤱᤅᤠ.

ᤜᤧᤰᤁᤩᤠᤱ ᤂᤡᤏᤡ᤹ᤃ ᤀᤡᤱᤃᤠ᤹ ᤀᤠᤒᤢᤃᤧᤴ ᤀᤠᤛ᤻ᤛᤠ ᤁᤧᤒᤥ᤺ᤰᤂᤡ᤹ᤖᤥ

ᤗ᤹ᤖᤡᤰ ᤔᤢᤰᤛᤶᤍᤠᤱᤒᤠ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹ᤖᤥ॥”

b 

᥌:᥇᥊ ᤂᤧᤴ ᤑᤠ᤹ᤀᤡᤴ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ ᤛᤥᤖᤡᤰ ᤔᤧᤍᤱᤅᤠᤛᤡᤶᤔᤡᤴᤏᤧ᤹ ᤐᤥᤱᤗᤥ॥ ᤁᤢᤒᤡᤀᤥ. ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴᤗᤥ॥

c 

᥌:᥇᥋ ᤔᤠᤑᤧᤴᤛᤠᤶᤔᤡᤴ- ᤃᤪᤡᤁ ᤐᤠ᤺ᤴᤍᤠᤱᤅᤥ ᤒᤣᤗᤡᤀᤠᤗ ᤐᤥ᤺ᤱ॥ ᤂᤧᤱᤃ ᤔᤠᤑᤧᤴᤛᤠᤶᤔᤡᤸᤗᤧ ᤗᤳᤇᤠ ᤁᤢᤔᤡᤱᤗᤥ॥

᥍

ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤠᤏᤡ᤹ᤃ ᤁᤴ ᤔᤠᤱᤜᤧᤰᤜᤠ᤹ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰ ᤏᤢ ᤕᤠᤶᤛᤠᤶ ᤁᤧᤈᤡ᤺ᤶᤒᤠ ᤐᤠ᤺ᤴᤜᤠ᤹ᤗᤠᤶ ᤛᤣᤛᤣ ᤆᤥ᤺ᤰᤁᤠᤛᤡᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤖ ᤑᤠ᤹ᤀᤠᤱ ᤀᤠᤏᤡ᤹ ᤛᤣᤛᤣ ᤐᤥ᤺ᤰᤂᤡᤖ ᤐᤡᤃᤡᤖᤥ॥

ᤐᤠᤘᤗᤧᤴ ᤛ᤺ᤳ

᥈ ᤀᤠᤏᤡᤃᤧ ᤗᤠᤃᤡ ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤕᤶᤒᤠ ᤆᤥᤃᤧᤶᤔᤧ᤹ᤀᤥ॥ ᤀᤠᤏᤡᤃᤧ ᤂᤡᤏᤡ᤹ ᤜᤠ᤺ᤳᤋᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤶᤔᤧᤳᤋᤣ ᤘᤕᤡᤃᤧ. ᤂᤡᤏᤡ᤹ ᤜᤠ᤺ᤳᤋᤠᤱ ᤑᤧᤳᤔᤧᤸᤗᤠ᤺ᤴᤏᤣ ᤘᤕᤡᤃᤧ. ᤜᤧᤰᤁᤩᤠᤱ ᤌᤧᤔᤠᤀᤡ ᤂᤥᤔᤠ ᤑᤠ᤹ᤀᤠᤱ ᤂᤡᤏᤡ᤹ ᤜᤠ᤺ᤳᤋᤠᤱ ᤀᤡᤱᤔᤧᤸᤗᤧᤰᤁᤣ ᤘᤕᤡᤃᤧᤖᤥ॥

᥉ ᤀᤡᤱᤃᤠ᤹ᤃ ᤂᤡᤏᤡ᤹ ᤀᤠᤵᤋᤡᤰ ᤁᤢ᤺ᤳᤏᤡᤱ ᤑᤠ᤹ᤀᤠᤱ ᤁᤴ ᤐᤠ᤺ᤴᤏᤡᤴ ᤐᤠ᤺ᤳᤋᤢᤱᤒᤠ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧᤃ ᤂᤡᤏᤡ᤹ᤏᤢ ᤜᤡᤅᤡᤃᤧᤛᤠᤱ ᤛᤩᤧ᤹ᤀᤡᤃᤧᤛᤠᤱ ᤀᤠᤏᤡᤃᤧ ᤛᤡᤰᤗᤢᤱᤔᤥ ᤁᤧᤘᤕᤡ᤹ ᤑᤠ᤹ᤀᤠᤱ ᤋᤃᤡᤀᤣ ᤐᤠ᤺ᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥊ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤔᤧᤱᤃᤡᤀᤣ ᤐᤠ᤺ᤵᤔᤠ ᤛᤢᤰᤋᤢᤱ. ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤀᤠᤏᤧᤒᤥ ᤐᤥ᤺ᤖᤧᤀᤠᤱ ᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤜᤠᤱᤜᤠᤱ ᤗ᤹ᤖᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤏᤡᤃᤧ ᤁᤧᤖᤧᤰ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤀᤡᤱᤃᤠ᤹ ᤛᤠ᤹ᤖᤡᤰ ᤛ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

᥋ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤔᤧᤛᤣᤍᤥᤏᤡᤕᤠ ᤌᤢᤶᤔᤥ ᤋᤩᤧ᤹ᤀᤡᤃᤧᤸᤗᤧ ᤁᤴ ᤀᤠᤏᤡᤃᤧ ᤏᤠᤛᤡᤱᤃᤧᤴ ᤌᤰᤁᤡᤸᤗᤧ ᤏᤠ᤺ᤶᤛᤡᤱᤔᤠ ᤕᤧᤶ ᤔᤧᤄᤥ᤺ᤛᤢᤴ॥ ᤀᤠᤏᤡᤃᤧᤃ ᤁᤠᤰ ᤐᤡᤛᤠᤱᤗᤠᤶᤒᤠ ᤕᤧᤳᤋᤢᤰᤂᤣ᤺ᤸᤗᤧ ᤁᤒᤡᤃᤧᤖᤥ. ᤗᤠ᤺ᤰᤁᤠᤳᤋᤥ ᤐᤠ᤺ᤴᤎᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤛᤡᤃᤠᤱᤒᤠ ᤁᤡ᤺ᤔᤠ ᤛᤡᤔᤧᤴ ᤘᤕᤧᤖᤥ॥

᥌ ᤁᤖ ᤏᤡᤱᤘᤠ᤹ ᤋᤢᤰᤔᤥ ᤁᤧᤎᤠ᤺ᤒᤠᤜᤠ᤹ ᤜᤠᤱᤜᤠᤱ ᤁᤧᤔᤧᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤡᤋᤛᤖᤧ ᤁᤢᤍᤠᤔᤠᤀᤥᤗᤠᤶᤒᤠ ᤜᤠᤱᤜᤠᤱ ᤔᤧᤳᤋᤡᤃᤧᤖᤥ॥

᥍ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤠᤔᤠᤸᤗᤧᤖᤰ ᤔᤧ᤺ᤴ. ᤁᤖ ᤂᤡᤏᤡ᤹ ᤁᤧᤒᤡᤖᤢᤶᤒᤠ ᤜᤠᤱᤜᤠᤱ ᤗ᤹ᤔᤠ ᤀᤡᤱᤄᤱᤅᤡᤸᤗᤧᤀᤠᤱ ᤜᤠᤱᤜᤠᤱ ᤔᤧᤳᤋᤡᤃᤧᤖᤥ॥ ᤂᤧᤸᤗᤧᤃ ᤀᤠᤰᤂᤧᤴ ᤛᤠ᤹ᤖᤡᤰ ᤂᤡᤏᤡ᤹ ᤀᤡᤱᤃᤠ᤹ ᤕᤠᤵᤔᤡ ᤋᤢᤶᤔᤠ ᤏᤡᤱᤘᤠ᤹ ᤁᤧᤃᤳᤋᤢᤶ. ᤜᤧᤰᤁᤩᤠᤱ ᤋᤃᤡ ᤐᤣ᤺ᤴᤍᤧᤒᤠ ᤐᤠ᤺ᤴᤏᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤛᤠ᤹ᤖᤡᤰ ᤋᤢᤃᤧᤒᤠ ᤐᤠ᤺ᤴᤏᤡᤴ. ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤰᤂᤧᤴ ᤛᤠ᤹ᤖᤡᤰ ᤁᤶᤒᤪᤠᤱ ᤕᤠᤵᤔᤡ ᤁᤧᤔᤧᤳᤋᤡ᤹ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤆᤧᤰᤋᤡᤃᤧᤖᤥ. ᤜᤧᤰᤁᤣ᤺ᤸᤗᤧ ᤂᤧᤴ ᤐᤠ᤺ᤴᤏᤡᤴ ᤂᤧᤵᤛᤢᤱᤅᤠᤱ ᤛᤠ᤹ᤖᤡᤰ ᤛ᤺ᤳᤋᤠᤱ॥

᥎ ᤀᤡᤱᤃᤠ᤹ ᤛᤠᤵᤋᤢᤱᤒᤠ ᤛᤰᤀᤡᤱᤄᤱᤅᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤋᤢᤃᤧᤛᤠᤱ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤔᤧᤗᤥᤏᤧᤴᤗᤥ॥ ᤀᤠᤏᤡᤱᤘᤠ᤹ ᤗᤥᤛᤠᤱ ᤀᤡᤱᤃᤠ᤹ ᤛᤠᤵᤋᤢᤱᤒᤠ ᤛᤰᤀᤡᤱᤄᤱᤅᤡᤸᤗᤧ ᤛᤵᤑᤠᤖᤰ ᤂᤡᤏᤡ᤹ ᤏᤡᤱᤘᤠ᤹ ᤋᤢᤃᤧᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

᥏ ᤂᤡᤏᤡ᤹ ᤏᤡᤱᤘᤠ᤹ ᤋᤢᤃᤧ ᤑᤠ᤹ᤀᤠᤱ ᤀᤡᤱᤃᤠ᤹ ᤛ᤺ᤳᤋᤠᤱᤒᤠ ᤔᤧ᤺ᤴ. ᤁᤖ ᤂᤡᤏᤡ᤹ ᤏᤡᤱᤘᤠ᤹ ᤋᤢᤃᤧᤒᤠᤸᤗᤧ ᤆᤥᤃᤢᤸᤗᤧ ᤗᤠᤕᤥᤗᤠᤶ ᤁᤧᤜᤡᤴᤍᤡ ᤑᤠ᤹ᤀᤠᤱᤏᤧ ᤀᤡᤱᤃᤠ᤹ ᤛ᤺ᤳᤋᤠᤱᤒᤠᤖᤥ॥ ᤂᤡᤏᤡ᤹ ᤏᤡᤱᤘᤠ᤹ ᤋᤢᤰᤔᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤘᤕᤧᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧᤗᤠᤶᤒᤠ ᤂᤡᤏᤡ᤹ ᤀᤡᤶᤔᤥᤰ ᤌᤣᤀᤠᤱ ᤔᤧᤒᤥ᤺ᤰᤂᤧᤴᤗᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰᤐᤠ ᤏᤡᤱᤘᤠ᤹ ᤋᤢᤰᤔᤠᤸᤗᤧᤃ ᤗᤠᤕᤥᤗᤠᤶ ᤔᤏᤠᤜᤠ᤹ ᤔᤧᤜᤡᤴ. ᤜᤧᤰᤁᤩᤠᤱ ᤂᤧᤴ ᤜᤡᤶᤔᤠᤸᤗᤧ ᤛᤧᤴᤗᤵᤐᤥ ᤗᤠᤶᤗᤥᤛᤢᤛᤡ᤹ᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤗᤥᤔᤠ ᤔᤧᤒᤥ᤺ᤱᤏᤧᤸᤗᤥ॥ ᤁᤖ ᤔᤧᤴᤇᤠᤶ ᤕᤠᤵᤔᤡ ᤏᤡᤱᤘᤠ᤹ ᤁᤢᤀᤡᤛᤡ᤺ᤰᤐᤠ ᤏᤡᤱᤘᤠ᤹ ᤋᤢᤰᤔᤠᤸᤗᤧᤃ ᤛᤡᤔᤧᤴ ᤋᤠᤖᤢ᤹ᤖᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰᤐᤠ ᤂᤡᤏᤡ᤹ ᤏᤡᤱᤘᤠ᤹ ᤋᤢᤰᤔᤠᤸᤗᤧ ᤂᤡᤏᤡ᤹ᤀᤥ ᤌᤧᤔᤠ ᤆᤥᤃᤢᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥ ᤂᤧᤸᤗᤧ ᤁᤢᤛᤡᤰᤁᤧᤛᤶᤒᤠ ᤁᤧᤈᤥᤃᤡ᤹ᤀᤠᤱ ᤂᤡᤏᤡ᤹ ᤛᤧᤰᤂᤠᤀᤣ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤡᤃᤧ ᤑᤠ᤹ᤀᤠᤱ ᤀᤥᤛᤣ᤺ᤴᤃᤧᤎᤠᤰᤛᤡᤱᤒᤠ ᤁᤧᤈᤥᤃᤡ᤹ᤖᤥ॥ ᤂᤧᤸᤗᤧ ᤂᤡᤏᤡ᤹ ᤗᤢᤶᤔᤥ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ᤏᤢ ᤁᤢᤛᤠᤰᤁᤧᤴ ᤁᤧᤒᤥ᤺ᤰᤐᤠ ᤁᤧᤈᤥᤃᤡ᤹ᤖᤥ॥ ᤂᤧᤸᤗᤧ ᤗᤠᤕᤥ᤺ᤸᤗᤧ ᤋᤠᤖᤢᤒᤠ ᤂᤢᤶᤍᤡᤱᤅᤡᤴᤏᤢ ᤁᤧᤃᤡᤒᤠ ᤁᤧᤛᤡᤒᤠ ᤁᤧᤈᤥᤃᤡᤖᤥ॥ ᤂᤧᤸᤗᤧᤃ ᤀᤡᤱᤃᤠ᤹ᤏᤢ ᤋᤢᤶᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤁᤧᤈᤥᤃᤡ᤹ᤖᤥ॥ ᤂᤧᤸᤗᤧ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤠᤛᤡ ᤏᤡᤱᤘᤠ᤹ ᤁᤧᤈᤥ᤺ᤰᤐᤠ ᤁᤧᤈᤥᤃᤡ᤹ᤖᤥ॥ ᤂᤡᤏᤡ᤹ᤃ ᤁᤠᤰ ᤐᤠ᤺ᤴᤏᤥ ᤛᤧᤰᤂᤠᤀᤣ ᤑᤥᤋᤩᤠ ᤔᤧ᤺ᤴᤏᤣᤒᤠ ᤐᤥᤱᤔᤠ ᤀᤥᤛᤣ᤺ᤴᤃᤧᤎᤠᤰᤁᤠᤛᤡᤖᤥ॥

᥇᥈ ᤜᤧᤰᤁᤩᤠᤱ ᤀᤡᤱᤃᤠ᤹ᤃ ᤐᤠ᤺ᤴ ᤁᤧᤓᤣ᤺ᤶᤒᤠ ᤏᤢ ᤂᤧᤴ ᤐᤠ᤺ᤴᤗᤠᤶ ᤏᤡᤱᤘᤠ᤹ ᤋᤢᤰᤔᤠᤀᤥ ᤁᤧᤎᤠᤒᤠᤜᤠ᤹ᤖᤧ ᤗᤠᤃᤡ ᤂᤧᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤒᤠ ᤔᤧ᤺ᤴᤗᤥ॥ ᤁᤖ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤀᤠᤏᤡᤃᤧ ᤗᤧᤵᤔᤠᤱ ᤀᤠᤰᤂᤧᤴ ᤏᤢᤒᤠ ᤏᤡᤱᤘᤠ᤹ ᤁᤧᤃᤳᤋᤢᤶ ᤁᤧᤗ᤹ᤒᤠ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤛᤠᤵᤋᤢᤱᤒᤠᤖᤥ॥

᥇᥉ ᤀᤠᤏᤡᤃᤧᤃ ᤁᤴᤗᤠᤶᤒᤠ ᤜᤠᤱᤜᤠᤱ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

ᤂᤧᤴᤏᤢ᤺ᤸᤗᤧᤀᤠᤱ ᤁᤢᤳᤆᤡᤀᤥ ᤋᤡᤋᤛᤧᤴ ᤂᤡᤏᤡ᤹ ᤁᤧᤖᤧᤰᤗᤧ ᤜᤠᤱᤜᤠᤱ ᤁᤧᤔᤧᤳᤋᤢᤶᤔᤠᤱ ᤁᤢᤏᤡᤱᤘᤠ᤹ ᤁᤧᤍᤠᤛᤢᤶᤒᤠᤀᤥ ᤀᤠᤏᤡᤃᤧ ᤛᤠ᤹ᤖᤡᤰᤁᤣ ᤛ᤺ᤳᤋᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥊ ᤂᤡᤏᤡ᤹ ᤀᤠᤏᤧᤒᤥ ᤁᤧᤓᤥᤛᤢᤶᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤆᤧᤰᤋᤢᤱᤅᤠᤱ ᤘᤕᤠᤱ. ᤜᤧᤰᤁᤩᤠᤱ ᤂᤡᤏᤡ᤹ ᤏᤠᤎᤠᤔᤥ ᤕᤠᤵᤔᤡ ᤁᤧᤴᤎᤠᤛᤡᤴᤗᤥ॥ ᤛᤍᤠᤍᤡᤱ ᤀᤠᤏᤡᤃᤧᤃ ᤂᤡᤏᤡ᤹ ᤛᤧᤰᤂᤠ ᤐᤠ᤺ᤴ ᤔᤧᤳᤋᤠᤛᤡᤃᤧᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤀᤠᤏᤡᤃᤧ ᤏᤧᤒᤥ ᤁᤧᤓᤥᤛᤢᤶᤒᤠ ᤐᤠ᤺ᤴᤏᤡᤴ ᤋᤡᤋᤛᤧᤴ ᤆᤧᤰᤋᤢᤶᤒᤧᤒᤠ ᤜᤧᤰᤁᤣᤀᤣ ᤛᤧᤰᤂᤠ ᤁᤧᤖᤧᤒᤠᤴ ᤂᤢᤏᤧ᤹ ᤏᤡᤛᤢᤀᤠᤱ ᤘᤠ᤹ᤖᤥ॥

᥇᥋ ᤜᤧᤰᤁᤩᤠᤱ ᤂᤡᤏᤡ᤹ ᤀᤡᤱᤈᤠ᤺ᤱᤃᤧᤶᤒᤠ ᤁᤧᤒᤥ᤺ᤰᤂᤡᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤏᤢ ᤁᤡ᤺ᤔᤠ ᤕᤱᤔᤠᤀᤥ ᤗᤠᤱᤃᤧᤍᤠ᤺ᤰᤋᤢᤶᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡᤋᤢᤖ ᤂᤡᤏᤡ᤹ ᤗᤧᤵᤔᤠᤱ ᤂᤢᤏᤧ᤹ ᤁᤢᤔᤡ᤺ᤶᤈᤡᤴ ᤐᤥ᤺ᤖ ᤐᤳᤗᤥ॥

᥇᥌ ᤀᤡᤱᤃᤠ᤹ᤃ ᤂᤡᤏᤡ᤹ᤀᤥ ᤛᤧᤰᤂᤠᤀᤣ ᤋᤠ᤺ᤰᤐᤥ ᤆᤥ᤺ᤰᤔᤠ ᤛᤢᤰᤋᤢᤱ ᤑᤠ᤹ᤀᤠᤱ ᤛ᤺ᤳᤋᤠᤖᤥ॥

ᤏᤡᤱᤘᤠ᤹ ᤜᤶᤔᤠᤀᤠᤱ ᤐᤡᤔᤠ

᥎

ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤛᤣᤍᤥᤏᤡᤕᤠ ᤌᤢᤶᤔᤥᤒᤠ ᤛᤣᤛᤣᤜᤢᤵᤗᤰᤜᤠ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤴ ᤂᤡᤏᤡ᤹ ᤏᤡᤱᤘᤠ᤹ ᤂᤥᤛᤧᤶᤔᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤶᤒᤧᤖᤥ॥

᥈ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤕᤧᤳᤋᤢᤰᤂᤣ ᤔᤧᤍᤢᤔᤢᤛᤠᤱ ᤔᤧᤛ᤺ᤳᤋᤧ. ᤜᤧᤰᤁᤩᤠᤱ ᤕᤠᤱᤔᤧᤛᤠ᤹ᤖᤧᤛᤠᤱ ᤀᤠᤳᤋᤠᤳᤋᤠᤴᤏᤣ ᤂᤢᤏᤡ᤹ ᤏᤡᤱᤘᤠ᤹ ᤔᤧᤜᤴᤍᤢᤀᤠᤱ ᤀᤠᤳᤋᤠᤳᤋᤠᤴᤏᤣ ᤁᤢᤓᤠ᤹ ᤔᤧᤒᤡᤖᤢᤖᤥ॥

᥉ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤢᤰᤛᤢᤰᤗᤰ ᤔᤧ᤺ᤴ. ᤁᤖ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤠᤒᤠᤅᤣ ᤂᤢᤏᤡ᤹ ᤏᤡᤱᤘᤠ᤹ ᤔᤧᤜᤴᤍᤢᤀᤠᤱ ᤔᤧᤒᤡᤖᤢᤒᤠᤴ ᤛᤧᤰᤂᤠᤀᤣ ᤐᤠ᤺ᤳᤋᤢᤱᤗᤥ॥

᥊ ᤂᤧᤱᤜᤠ᤹ᤖᤧ ᤕᤖᤢᤛᤗᤧᤔᤛ᤻ᤔᤠ ᤏᤛᤠᤏᤡᤒᤠᤜᤠ᤹ ᤀᤠᤏᤡᤃᤧᤀᤠᤱ ᤁᤢᤓᤠ᤹ ᤐᤡᤔᤠ ᤛᤢᤕᤧᤶ ᤀᤠᤒᤡᤖᤧᤶᤔᤧ᤹ ᤗ᤹ᤖᤡᤰ ᤀᤠᤏᤡᤃᤧ ᤀᤧᤳᤗᤧᤱ ᤐᤣᤗᤡ ᤔᤧᤓᤠᤰᤋᤡᤃᤧᤖᤥ॥

᥋ ᤀᤠᤸᤗ ᤂᤧᤱᤜᤠ᤹ᤖᤧᤃ ᤀᤠᤏᤡᤃᤧ ᤏᤡᤱᤛᤠᤱ ᤆᤥ᤺ᤰᤔᤏᤠᤒᤠ ᤜᤧᤰᤁᤣᤖᤰ ᤔᤧᤴᤈᤥᤃᤢᤴᤗᤥ. ᤁᤖ ᤍᤠᤱᤒᤠᤀᤥ ᤋᤃᤡ ᤔᤧᤒᤡᤛᤡᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤠᤏᤡᤃᤧ ᤁᤠᤰ ᤐᤠ᤺ᤴᤜᤠ᤹ ᤔᤧᤄᤧᤵᤛᤢ॥

᥌ ᤜᤧᤰᤁᤣ᤺ᤸᤗᤧ ᤋᤡᤋᤛᤖᤧᤀᤣ ᤂᤡᤏᤡ᤹ᤀᤥ ᤋᤃᤡ ᤜᤧᤰᤁᤣ ᤆᤥ᤺ᤰᤔᤠ ᤛᤢᤈᤠ ᤁᤧᤒᤡᤖᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤢᤒᤠ ᤕᤠ᤺ᤶᤒᤰᤁᤡᤴ ᤆᤥ᤺ᤰᤔᤠ ᤛᤢᤵᤔᤠᤖᤧ ᤗᤠᤃᤡ ᤁᤢᤓᤠ᤹ ᤁᤧᤒᤡᤖᤡᤖ ᤑᤠ᤹ᤀᤠᤱ ᤂᤢᤏᤧ᤹ ᤐᤣᤗᤡ ᤑᤠᤰᤋᤢᤶᤒᤧᤖᤥ॥

᥍ ᤂᤡᤏᤡ᤹ᤃ ᤁᤠᤰ ᤐᤠ᤺ᤴᤜᤠ᤹ ᤛᤠ᤹ᤖᤡᤰ ᤏᤢᤖᤡᤰ ᤁᤧᤈᤥᤃᤢᤶᤗᤥ- ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤍᤡ᤹. ᤏᤢ᤺ᤖᤡᤰᤁᤠᤱ ᤁᤧᤒᤠᤖᤡ᤹. ᤆᤠ᤺ᤵᤐᤠ ᤁᤧᤈᤥᤃᤡ᤹. ᤛᤡᤰᤗᤢᤱᤔᤥᤗᤠᤶᤒᤠᤀᤣ ᤁᤢᤓᤠ᤹ ᤐᤡᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤁᤧᤃᤳᤋᤢᤶ ᤜᤧᤰᤁᤩᤠᤱ ᤏᤢᤖᤡᤰᤁᤠᤱ ᤗᤢᤱᤔᤠ᤹ ᤕᤠᤵᤔᤡ ᤁᤧᤍᤢᤰᤋᤡ᤹॥ ᤜᤧᤰᤁᤣᤗ᤹ᤖᤡᤰᤁᤣ ᤁᤴ ᤐᤡᤔᤠ ᤏᤢᤒᤠ ᤕᤠ᤺ᤶᤒᤰᤁᤥᤀᤠᤱ ᤀᤠᤳᤋᤠᤳᤋᤠᤴᤏᤣ ᤂᤡᤏᤡ᤹ ᤏᤡᤱᤘᤠ᤹ ᤜᤴᤍᤧᤶᤔᤧ᤹ᤀᤠᤱ ᤐᤡᤖᤧᤶᤔᤧ᤹ᤀᤥ॥

᥎ ᤁᤱᤃ ᤀᤡᤱᤃᤠ᤹ ᤂᤡᤏᤡ᤹ ᤁᤧᤈᤥᤃᤢᤶᤗᤀᤣ ᤐᤥ᤺ᤱ ᤁᤧᤗ᤹ᤒᤠ ᤀᤡᤱᤈᤠ᤺ᤱ ᤐᤡᤏᤡᤱᤒᤠ ᤔᤧ᤺ᤴᤗᤥ. ᤁᤖ ᤘᤣ᤹ᤜᤠ᤹ᤖᤧ ᤛᤡᤰᤗᤢᤱᤔᤥᤗᤠᤶᤒᤠᤀᤣ ᤁᤢᤓᤠ᤹ ᤐᤡᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤧᤃᤳᤋᤢᤒᤠᤴᤏᤢ ᤋᤱᤄᤢᤱᤗ ᤂᤡᤏᤡ᤹ ᤘᤣ᤹ᤜᤠ᤹ ᤛᤧᤰᤂᤠᤀᤣ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤛᤠ᤹ᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠᤖᤥ॥

᥏ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤢᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤆᤥᤃᤧᤛᤠᤱ. ᤁᤢᤕᤠᤱᤛᤠ᤹ᤔᤠᤴᤗᤠᤶᤒᤠ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤂᤡᤏᤡ᤹ ᤗᤠᤃᤡ ᤂᤢᤏᤧ᤹ ᤕᤠᤱᤃᤧᤛᤠ᤹ᤒᤠ ᤐᤥ᤺ᤰᤂᤧᤖᤥ॥

᥇᥆ ᤜᤧᤰᤁᤩᤠᤱ ᤁᤴ ᤐᤠ᤺ᤴᤏᤥᤃ ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤛᤢᤈᤠ ᤐᤡᤏᤡᤱᤗᤥ- ᤔᤡ᤺ᤳᤗᤡᤱ ᤂᤡᤏᤡ᤹ ᤁᤧᤜᤣ᤺ᤰᤋᤢᤶᤒᤠ ᤐᤡᤔᤠ ᤕᤠ᤺ᤶᤒᤰᤁᤡᤴ ᤀᤠᤸᤗ ᤁᤧᤛᤢᤖᤢᤶᤔᤡᤸᤗᤧ ᤏᤢᤒᤠ ᤐᤥᤱᤗᤥ॥ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤐᤡᤔᤥᤖᤰ ᤔᤧ᤺ᤴ. ᤁᤖ ᤜᤧᤰᤋᤱᤒᤠ ᤁᤢᤓᤠ᤹ ᤐᤡᤔᤠ ᤏᤡᤱᤘᤠ᤹ ᤆᤥ᤺ᤰᤔᤠᤀᤥᤀᤠᤱ ᤁᤠᤰᤏᤢ ᤋᤃᤡ ᤁᤧᤘᤕᤡᤖᤥ॥

᥇᥇ ᤀᤠᤸᤗ ᤂᤧᤴ ᤕᤠ᤺ᤶᤒᤰᤁᤡᤴ ᤛᤢᤖᤧᤶᤔᤧ᤹ᤀᤥ॥ ᤜᤧᤰᤁᤣ᤺ᤸᤗᤧ ᤐᤡᤔᤠ ᤏᤡᤱᤘᤠ᤹ ᤆᤥ᤺ᤰᤔᤠᤀᤥ ᤕᤠᤖᤡᤵ ᤁᤧᤘᤕᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤧᤃᤳᤋᤢᤶᤒᤠᤀᤥᤗᤠᤶᤔᤣ ᤂᤧᤴ ᤕᤠ᤺ᤶᤒᤰᤁᤡᤴ ᤆᤢ᤺ᤳᤗᤖᤥ॥

᥇᥈ ᤂᤡᤏᤡ᤹ ᤐᤡᤔᤠ ᤏᤡᤱᤘᤠ᤹ ᤁᤧᤃᤳᤋᤢᤶᤏᤧ ᤑᤠ᤹ᤃᤪ ᤆᤩᤠ ᤁᤧᤃᤳᤋᤢᤶ ᤒᤠ ᤂᤧᤴᤗᤠᤶᤒᤠ ᤁᤧᤒᤡᤖᤢᤶᤒᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢ᤹ᤖᤥ. ᤁᤖ ᤁᤧᤱᤃᤳᤋᤢᤶᤔᤡᤴᤒᤠᤴ ᤔᤧᤃᤥ᤺ᤳᤋᤢᤴᤗᤥ॥

᥇᥉ ᤂᤡᤏᤡ᤹ ᤘᤣ᤹ᤜᤠ᤹ ᤕᤠᤱᤕᤠᤱ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤕᤖᤡᤰ ᤁᤧᤒᤡᤖᤢᤶᤛᤡᤶᤒᤠᤸᤗᤧ ᤋᤢᤰᤂᤣ ᤁᤧᤈᤩᤧ᤹ᤀᤡᤖ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤃ ᤜᤥ᤺ᤵᤗᤥ. ᤁᤖ ᤁᤧᤖᤧᤰᤁᤥ ᤁᤢᤍᤱᤒᤠ ᤐᤥ᤺ᤱᤗᤖᤥ॥

᥇᥊ ᤁᤖ ᤁᤴ ᤕᤧᤶᤔᤥ ᤂᤡᤏᤡ᤹ ᤕᤖᤡᤰ ᤁᤧᤃᤳᤋᤢᤶᤒᤠᤗᤠᤶ ᤁᤧᤛᤠᤰᤐᤥ ᤁᤧᤘᤠ᤹ᤒᤠᤜᤠ᤹ ᤁᤢᤓᤠ᤹ ᤐᤡᤔᤠ ᤁᤧᤛᤢᤰᤋᤢᤶᤛᤡᤶ. ᤜᤧᤰᤁᤣᤗ᤹ᤖᤡᤰ ᤋᤠ᤺ᤴᤍᤡ ᤂᤡᤏᤡ᤹ ᤁᤧᤛᤠᤰᤐᤥ ᤁᤧᤘᤕᤡᤸᤗᤧ ᤂᤧᤱᤜᤠ᤹ᤖᤧ ᤕᤖᤡᤰ ᤔᤧᤃᤳᤋᤢᤒᤠᤗᤠᤶᤒᤠ ᤁᤢᤓᤠ᤹ ᤐᤡᤔᤠ ᤁᤧᤶᤛᤢᤰᤋᤡᤖᤥ॥ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰᤁᤥ ᤁᤢᤍᤱᤒᤠ ᤐᤥᤱᤗᤥ॥

᥇᥋ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤀᤠᤳᤋᤡᤸᤗᤧ ᤕᤖᤡᤰ ᤛᤢᤵᤛᤢ. ᤂᤧᤸᤗᤧᤴ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤔᤧᤒᤥ᤺ᤰᤂᤧᤴ. ᤜᤧᤰᤁᤩᤠᤱ ᤀᤠᤳᤋᤡᤸᤗᤧ ᤆᤩ᤹ᤖᤰ ᤛᤢᤵᤛᤢ. ᤂᤧᤸᤗᤧᤴᤏᤠᤱ ᤛᤠ᤹ᤖᤡᤰ ᤛᤢ᤺ᤸᤗᤡᤰ ᤔᤧᤒᤥ᤺ᤰᤂᤧᤴᤗᤥ॥”a

ᤋᤡᤋᤛᤧᤴ ᤁᤥᤖᤴᤌᤡ ᤕᤧᤰᤕᤰᤁᤥ ᤔᤧᤒᤠᤱᤄᤢ᤹

᥇᥌ ᤀᤡᤱᤃᤠ᤹ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤀᤡ᤺ᤳᤋᤢᤱᤒᤠ ᤁᤢᤀᤡᤛᤡ᤺ᤰ ᤋᤡᤋᤛᤧᤴᤏᤠᤱ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤵᤔᤠ ᤁᤧᤒᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤱᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤡᤏᤡ᤹ ᤋᤢᤶᤔᤠᤖᤧ ᤗᤠᤃᤡ ᤀᤠᤏᤡᤃᤧ ᤐᤣᤗᤡ᤺ᤴ ᤋᤧᤴᤍᤡᤱᤖᤰ ᤔᤧᤈᤥᤃᤢᤴ. ᤁᤖ ᤂᤢᤏᤧ᤹ ᤀᤠᤒᤠᤅᤣ ᤂᤡᤏᤡ᤹ ᤋᤢᤶᤛᤧ ᤋᤠᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢ᤹ᤖᤥ॥

᥇᥎ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤢᤏᤧ᤹ᤏᤢᤀᤣ ᤁᤠᤰ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥ ᤁᤧᤀᤡᤱᤒᤠ ᤘᤣ᤹ ᤏᤢᤛᤠ᤹ᤎᤡᤰ ᤐᤠᤱᤄᤢᤶᤒᤧᤖ ᤐᤳᤇᤡᤃᤧᤖᤥ॥

᥇᥏ ᤂᤧᤶᤔᤩᤠᤰᤗᤰ ᤔᤧ᤺ᤴ. ᤁᤖ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤂᤧᤴ ᤏᤢᤛᤠ᤹ᤀᤡᤱᤃ ᤁᤢᤓᤠ᤹ ᤕᤠᤱᤅᤡᤴ ᤕᤖᤢᤛᤗᤧᤶᤔᤥ ᤋᤣ᤹ᤔᤠᤖᤧ ᤗᤠᤃᤡ ᤀᤠᤏᤡᤃᤧᤏᤢ ᤐᤣ᤺ᤰᤗ ᤑᤠ᤹ᤀᤠᤱ ᤔᤧᤛᤣᤃᤢᤀᤠᤱ ᤘᤕᤧᤖᤥ॥ ᤁᤴ ᤔᤠᤱᤛᤣᤘᤠ᤺ᤱᤃ ᤍᤠᤱᤒᤠᤸᤗᤧ ᤁᤢᤏᤠᤖᤠ ᤑᤥ᤺ᤔᤠ ᤑᤠ᤹ᤀᤠᤱ ᤜᤧᤰᤁᤩᤠᤱ ᤀᤠᤏᤡᤃᤧ ᤘᤣ᤹ᤜᤠ᤹ ᤁᤢᤓᤠ᤹ ᤐᤡᤔᤠᤛᤡ ᤏᤡᤱᤘᤠ᤹ ᤁᤳᤋᤢᤶᤒᤧ ᤁᤧᤗ᤹ᤒᤠ ᤀᤥᤛᤣ᤺ᤴᤍᤠᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤆᤥᤃᤢᤶᤒᤧᤖᤥ॥

᥈᥆ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ ᤔᤧᤜᤴᤍᤢᤀᤠᤱ ᤔᤧᤒᤡᤖᤢᤒᤠ ᤁᤴ ᤕᤖᤡᤰ ᤁᤢᤓᤠ᤹ ᤕᤠᤱᤅᤡᤴ ᤋᤣ᤹ᤖᤢᤶᤒᤧᤀᤠᤱ ᤔᤏᤠᤜᤠ᤹ ᤜᤠ᤺ᤳᤋᤢᤶᤛᤡᤶᤒᤧᤸᤗᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤆᤧ᤹ᤕᤠ ᤀᤡᤱᤍᤥ ᤐᤠ᤺ᤵᤔᤠ ᤔᤧᤱᤄᤥᤛᤢᤴᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤶᤒᤧᤖᤥ॥

᥈᥇ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧᤃ ᤍᤠᤱᤒᤠᤸᤗᤧ ᤁᤢᤏᤡᤔᤠᤀᤥᤖᤰ ᤔᤧ᤺ᤴ. ᤁᤖ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤸᤗᤧᤀᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤡᤃᤧᤖᤥ॥

᥈᥈ ᤜᤧᤰᤁᤩᤠᤱ ᤂᤢᤴᤇᤡ᤹ᤏᤢ ᤘᤣ᤹ ᤏᤢᤛᤠ᤹ᤎᤡᤰᤁᤠᤱ ᤐᤠᤱᤄᤢᤶᤒᤧᤖ ᤐᤳᤇᤡᤃᤧᤖᤥ॥ ᤂᤢᤏᤧ᤹ᤃ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤥ ᤕᤠᤶᤈᤠᤱᤘᤠ ᤁᤢᤎᤡᤶ ᤆᤥᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤕᤖᤡᤰ ᤐᤖᤡᤰᤗᤧ ᤕᤠᤵᤔᤡ ᤀᤥᤛᤣ᤺ᤴᤎᤠᤰᤋᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤡᤏᤡ᤹ ᤛᤶᤍᤠᤱ ᤐᤕᤶ ᤋᤠ᤺ᤰᤐᤥ ᤕᤢᤰᤂᤢᤒᤠᤸᤗᤧ ᤆᤥᤃᤢᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤕᤠᤶᤈᤠᤱᤘᤠ ᤁᤢᤎᤡᤶ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥉ ᤋᤡᤋᤛᤧᤱᤃ. ᤀᤡᤱᤃᤠ᤹ᤏᤢ ᤛᤥᤖᤡᤰᤁᤣ ᤂᤡᤏᤡ᤹ ᤁᤢᤓᤠ᤹ ᤐᤡᤔᤠᤀᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤠᤴᤈᤢᤶᤗᤥ॥ ᤜᤧᤰᤁᤩᤠᤱ ᤂᤧᤴ ᤏᤢᤛᤠ᤹ᤜᤠ᤹ᤃ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤔᤧᤒᤠᤱᤄᤢᤛᤡᤒᤠ ᤀᤡᤱᤛᤠᤒᤠᤛᤡ ᤏᤢ ᤂᤪᤡᤛ᤻ᤋᤖᤧ ᤁᤢᤔᤡᤔᤡᤍᤡᤱ ᤁᤧᤈᤥ᤺ᤰᤐᤠᤛᤡᤖᤥ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤔᤧᤏᤡᤛᤢᤖ ᤑᤠ᤹ᤀᤠᤱ ᤂᤡᤏᤡ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤒᤠᤴ ᤏᤢ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤀᤠᤏᤡᤃᤧ ᤏᤧᤒᤥ ᤐᤥᤖᤧᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ᤀᤥ ᤁᤧᤍᤠᤒᤠᤜᤠ᤹ ᤀᤥᤛᤣ᤺ᤴᤎᤠᤰᤋᤧᤶᤛᤡᤶᤔᤧ᤹ᤀᤥ॥

a 

᥎:᥇᥋ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪᤗᤠᤶ ᤔᤧᤗ᤺ᤴᤍᤧ ᤔᤧᤓᤧᤖᤧᤀᤠᤱ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤴᤏᤠ ᤔᤧᤵᤔᤏᤠᤒᤠ ᤁᤢᤈᤠ ᤐᤡᤖᤢᤛᤡᤀᤠᤱ ᤘᤕᤧ॥ ᤂᤧᤴ ᤁᤢᤈᤠ᤺ᤴ ᤌᤡᤰ ᤕᤧᤴᤖᤧ ᤗᤠᤃᤡᤖᤰ ᤋᤠᤏᤠᤶᤛᤠ ᤛᤢᤶᤔᤠ ᤁᤧᤒᤥ᤺ᤱᤒᤠ ᤘᤕᤧ (ᤗᤠ ᥇᥌:᥇᥎)॥

ᤕᤖᤢᤛᤗᤧᤶᤛᤔᤠ ᤏᤛᤠᤏᤡᤒᤠᤜᤠ᤹ᤖᤧ ᤗᤠᤃᤡ ᤁᤢᤓᤠ᤹ᤕᤠᤱ

᥏

ᤕᤖᤢᤛᤗᤧᤶᤛᤔᤠ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤁᤢᤓᤠ᤹ ᤕᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤛᤠᤵᤔᤠᤖ ᤏᤧᤔᤠ ᤀᤡᤱᤃᤠ᤹ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴᤗᤥ॥

᥈ ᤌᤣᤀᤠᤱᤓᤧᤸᤗᤧ ᤁᤢᤓᤠ᤹ ᤐᤡᤖᤢᤶᤛᤡᤶ ᤁᤧᤗ᤹ᤒᤠ ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤀᤡᤱᤃᤠ᤹ ᤏᤡᤛᤢᤱ. ᤜᤧᤰᤁᤩᤠᤱ ᤂᤡᤏᤡ᤹ ᤀᤰᤂᤤᤕᤠ ᤌᤢᤶᤔᤥ ᤁᤧᤘᤠ᤹ᤒᤠᤜᤠ᤹ ᤁᤢᤓᤠ᤹ ᤐᤡᤔᤠ ᤕᤠ᤺ᤶᤒᤰᤁᤥ ᤔᤡ᤺ᤳᤗᤡᤱᤅᤠᤱᤎᤥᤀᤣ ᤕᤠᤖᤡᤵ ᤁᤧᤘᤕᤡᤒᤠᤸᤗᤧ ᤀᤡᤱᤃᤠ᤹ ᤀᤠᤏᤧᤒᤥ ᤐᤥ᤺ᤖᤧᤀᤠᤱ ᤘᤠ᤹ᤒᤠ ᤐᤠ᤺ᤴᤏᤡᤴ ᤔᤧᤛᤣᤍᤥᤏᤡᤕᤠ ᤌᤢᤶᤔᤥᤒᤠ ᤔᤏᤠᤜᤠ᤹ ᤔᤧᤳᤋᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤢᤓᤠ ᤐᤡᤔᤠ ᤕᤠᤖᤡᤵ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤀᤥ ᤕᤖᤡᤰᤗᤧ ᤁᤢᤓᤠ ᤐᤡᤔᤠ ᤕᤠᤶᤈᤠᤱᤘᤠ ᤔᤧᤄᤥᤛᤢᤀᤠᤱ ᤔᤧᤘᤠ᤹ᤖᤥ॥

᥉ ᤜᤧᤰᤁᤩᤠᤱ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤡᤱᤃᤠ᤹ ᤀᤠᤏᤧᤒᤥ ᤐᤥ᤺ᤖᤧᤒᤠ ᤐᤠ᤺ᤴᤏᤡᤴ ᤜᤏᤧ ᤔᤧᤒᤥ᤺ᤱᤅᤡᤴᤗ ᤁᤖ ᤂᤧᤱᤜᤠ᤹ ᤔᤧᤳᤋᤢᤱᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤕᤠᤖᤡᤵ ᤁᤧᤒᤥ᤺ᤰᤂᤡᤀᤠᤱ ᤁᤧᤕᤢᤅᤡᤖ ᤑᤠ᤹ᤀᤠᤱ ᤋᤃᤡᤀᤣ ᤁᤵᤔᤥᤗᤠᤶ ᤑᤢ᤹ᤏᤢᤛᤠ᤹ᤜᤠ᤹ ᤂᤡᤏᤡ᤹ᤀᤥ ᤐᤠᤱᤄᤢᤱᤛᤡᤱᤗ ᤐᤳᤋᤠᤖᤥ॥

᥊ ᤁᤢᤓᤠ ᤔᤧᤛᤣᤍᤥᤏᤡᤕᤠᤒᤠ ᤔᤏᤠᤜᤠ᤹ ᤀᤡᤱᤃᤠ᤹ᤏᤢ ᤂᤧᤵᤔᤥ ᤔᤧᤍᤠ᤺ᤸᤗᤧ ᤀᤡᤱᤃᤠ᤹ ᤔᤧᤳᤋᤢᤱᤛᤡᤱᤒᤠ ᤁᤢᤀᤡᤛᤡ᤺ᤰ ᤂᤧᤴ ᤕᤠ᤺ᤶᤒᤰᤁᤥ ᤕᤠᤖᤡᤵ ᤔᤧᤶᤒᤥ᤺ᤱᤅᤣ ᤁᤧᤘᤕᤡᤒᤠ ᤁᤧᤶᤍᤢᤔᤡᤏᤧ ᤑᤠ᤹ᤃᤪ ᤀᤠᤏᤡᤃᤧᤖᤰ ᤔᤧ᤺ᤴ. ᤁᤖ ᤂᤡᤏᤡ᤹ᤀᤠᤱ ᤛᤠ᤹ᤖᤡᤰ ᤛᤡᤖᤡᤱᤔᤔᤥ ᤁᤧᤎᤩᤧ᤹ᤀᤡᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤔᤠᤱᤜᤧᤰ ᤁᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤁᤢᤓᤠ᤹ ᤕᤠᤱᤅᤡᤴ ᤕᤠᤖᤡᤵ ᤆᤥ᤺ᤰᤔᤠ ᤁᤧᤛᤢᤰᤋᤢᤶᤗ ᤑᤠ᤹ᤀᤠᤱ ᤂᤧᤴ ᤑᤢ᤹ᤏᤢᤛᤠ᤹ᤜᤠ᤹ ᤀᤡᤱᤃᤠ᤹ᤏᤢ᤺ᤸᤗᤧ ᤋᤃᤡ ᤂᤡᤏᤡ᤹ᤀᤥ ᤐᤠᤱᤔᤠᤛᤡ ᤏᤢᤒᤠ ᤐᤥ᤺ᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤜᤧᤰᤁᤣ᤺ᤸᤗᤧ ᤂᤧᤴ ᤁᤢᤓᤠ᤹ ᤕᤠᤱᤅᤡᤱᤃ ᤏᤡᤱᤘᤠ᤹ ᤋᤢᤰᤗ ᤔᤧ᤺ᤴ. ᤁᤖ ᤏᤡᤱᤘᤠ᤹ ᤜᤶᤔᤠᤀᤠᤱ ᤐᤡᤔᤠ ᤐᤥᤱᤗᤥ॥

᥌ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ. ᤀᤠᤳᤋᤡᤸᤗᤧ ᤆᤩ᤹ᤖᤰ ᤕᤠ᤹ᤖᤡ᤺ᤶᤒᤧᤴ ᤜᤣ᤹ᤖᤢ. ᤂᤧᤸᤗᤧ ᤆᤩ᤹ᤖᤰ ᤆᤠ ᤛᤢᤵᤛᤢ᤹ᤖᤥ॥ ᤀᤠᤳᤋᤡᤸᤗᤧ ᤕᤖᤡᤰ ᤕᤠ᤹ᤖᤡ᤺ᤶᤒᤠ ᤜᤣ᤹ᤖᤢ. ᤂᤧᤸᤗᤧ ᤕᤖᤡᤰᤁᤣ ᤆᤠ ᤛᤢᤵᤛᤢ᤹ᤖᤥ॥

᥍ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤴᤍᤧᤴᤏᤣ ᤔᤧ᤺ᤴ. ᤁᤖ ᤁᤶᤔᤩᤠᤰ ᤐᤡᤔᤠ ᤛᤢᤰᤋᤢᤶᤒᤧ᤹ ᤗ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ᤀᤥ ᤏᤡ᤺ᤴᤎᤥ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤔᤧᤒᤡᤖᤢᤖᤖᤥ॥ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤁᤢᤛᤡᤖᤠ᤹ ᤌᤠᤱᤗ ᤐᤡᤖᤢ᤹. ᤂᤧᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤢ᤹ᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤂᤡᤏᤡ᤹ ᤆᤠᤜᤠᤒᤠ ᤁᤧᤈᤥᤃᤡᤒᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤧᤒᤡᤖᤡ᤹ᤖᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ ᤛᤍᤠᤍᤡᤱ ᤁᤧᤃᤳᤋᤢᤶᤔᤠᤱ ᤁᤠᤰ ᤏᤢᤒᤠ ᤕᤠ᤺ᤶᤒᤰᤁᤥ ᤕᤖᤡᤰ ᤐᤡᤔᤠ ᤁᤧᤛᤢᤰᤋᤢᤶᤗᤥ॥

᥏ ᤀᤰᤂᤣᤗ᤹ᤖᤡᤰ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ.

“ᤏᤡᤱᤘᤠ᤹ ᤁᤧᤜᤶᤒᤠᤀᤠᤱ ᤕᤠᤱᤃᤧᤛᤠ᤹ᤒᤠᤜᤠ᤹ ᤁᤧᤒᤡᤒᤠᤜᤠ᤹ᤖᤧ ᤂᤢᤏᤡ᤹ ᤏᤢᤒᤠ ᤕᤠ᤺ᤶᤒᤰᤁᤡᤴ ᤛᤍᤠᤍᤡᤱ ᤛᤍᤠᤍᤡᤱ ᤘᤠ᤹ᤖᤥ॥”

᥇᥆ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠ᤺ᤴᤁᤧᤔᤒᤠᤜᤠ᤹ ᤕᤠ᤹ᤖᤡ᤺ᤶᤒᤠ ᤐᤡᤖᤢᤛᤡ ᤜᤧᤰᤁᤩᤠᤱ ᤆᤠᤔᤠ ᤁᤢᤈᤠ ᤐᤡᤖᤢᤛᤡ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ᤀᤣ ᤂᤡᤏᤡ᤹ ᤁᤧᤃᤳᤋᤢᤶᤒᤠᤴᤏᤠᤱ ᤑᤥᤛᤢ᤹ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤂᤡᤏᤡ᤹ ᤏᤢᤒᤠ ᤕᤠ᤺ᤶᤒᤰᤁᤡᤴ ᤑᤥᤛᤢ᤹ ᤁᤧᤒᤡᤖᤡ᤹ᤖᤥ॥

᥇᥇ ᤂᤡᤏᤡ᤹ᤃ ᤏᤡᤱᤘᤠ᤹ ᤜᤶᤔᤠᤀᤠᤱ ᤐᤡᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤐᤖᤡᤰᤗᤧ ᤔᤢ᤹ᤀᤡᤛᤠᤒᤠ ᤁᤧᤈᤥᤃᤡ᤹ᤖᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤡᤏᤡ᤹ ᤁᤧᤛᤢᤵᤛᤢᤶᤒᤠ ᤁᤢᤓᤠ᤹ ᤕᤠᤱᤅᤡᤴ ᤆᤠᤜᤠᤒᤥ ᤁᤧᤘᤠ᤹ᤒᤠᤜᤠ᤹ ᤐᤡᤖᤢᤶᤛᤡᤶᤒᤧᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤔᤧᤒᤡᤖᤢ᤹ᤖᤥ॥

᥇᥈ ᤂᤡᤏᤡ᤹ ᤁᤧᤛᤢᤵᤛᤢᤶᤒᤠ ᤁᤢᤓᤠ᤹ ᤕᤠᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤆᤠᤜᤠᤒᤠ ᤔᤧᤈᤥᤃᤧᤀᤠᤱ ᤔᤧᤘᤕᤧᤒᤠᤀᤥ ᤁᤢᤓᤠ᤹ᤖᤰ ᤔᤧᤒᤥ᤺ᤰᤂᤧᤴ ᤁᤖ ᤁᤴ ᤕᤠ᤺ᤶᤒᤰᤁᤡᤸᤗᤧᤃ ᤕᤖᤡᤰ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤔᤧᤒᤡᤖᤢᤖᤥ॥

᥇᥉ ᤁᤴ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤥᤗᤠᤶ ᤂᤡᤏᤡ᤹ ᤀᤠᤰᤋᤱᤒᤠ ᤁᤧᤈᤥᤃᤡ᤹ ᤁᤧᤗ᤹ᤒᤠᤴ ᤘᤣ᤹ᤜᤠ᤹ ᤀᤥᤛᤣ᤺ᤴᤃᤧᤎᤠᤰᤋᤢᤶᤛᤡᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤀᤡᤱᤈᤠ᤺ᤱᤃᤧᤶᤒᤠ ᤁᤧᤒᤥ᤺ᤰᤂᤡᤒᤠᤴ. ᤜᤧᤰᤁᤩᤠᤱ ᤁᤧᤃᤳᤋᤢᤶᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤏᤡᤱᤘᤠ᤹ ᤁᤧᤜᤴᤍᤢᤶᤔᤠᤱ ᤁᤧᤖᤧᤰ ᤁᤧᤜᤠ᤺ᤳᤋᤢᤶᤛᤡᤶᤒᤠᤴ ᤔᤧᤏᤡᤛᤢᤒᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥ᤺ᤛᤢ᤹ᤖᤥ॥

᥇᥊ ᤜᤧᤰᤁᤩᤠᤱ ᤂᤡᤏᤡ᤹ᤀᤥᤗᤠᤶ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧᤃ ᤛᤡᤰᤗᤢᤱᤔᤥᤗᤠᤶ ᤂᤡᤏᤡ᤹ ᤗᤠᤃᤡ ᤋᤢᤘᤠ ᤔᤧᤈᤥᤃᤢ᤹ᤖᤥ॥

᥇᥋ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤁᤢᤒᤷᤎᤠᤶᤔᤡᤸᤗᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴᤗᤥ᥄

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤓᤧᤈᤢᤶ ᤁᤢᤓᤧᤕᤠᤜᤠ᤹

᥇᥆

᥇-᥈ ᤀᤡᤱᤃᤠ᤹ ᤐᤠᤘᤗᤧᤴ ᤂᤡᤏᤡ᤹ᤏᤢ ᤘᤠ᤹ᤀᤠᤸᤗᤧ ᤏ᤺ᤶᤏ᤺ᤶ ᤗ᤹ᤀᤠᤔᤢ. ᤁᤖ ᤔᤠ᤺ᤱᤄᤠ ᤘᤠ᤹ᤀᤠᤸᤗᤧ ᤁᤧᤀᤠ᤺ᤶᤒᤠ ᤆᤥ᤺ᤰᤁᤠᤔᤢ ᤗ᤹ᤖᤡᤰ ᤂᤡᤏᤡ᤹ ᤗᤢᤶᤔᤥ ᤁᤢᤓᤠᤖᤧ ᤁᤧᤒᤠ᤺ᤳᤋᤢᤶᤔᤢ॥ ᤀᤠᤸᤗ ᤁᤧᤏᤢ᤹ᤒᤠ ᤏᤢ ᤗᤢᤶᤗᤢᤶᤒᤠ ᤂᤪᤡᤛ᤻ᤋᤖᤧ ᤁᤢᤕᤢᤰᤁᤥᤗᤠᤶ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠᤸᤗᤧ ᤁᤧᤀᤠ᤺ᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤕᤠᤵᤔᤡ ᤔᤧᤒᤠᤱᤄᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱ. ᤌᤣᤀᤠᤱᤓᤧᤸᤗᤧ ᤛᤧᤰᤂᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ ᤜᤧᤰᤋᤱᤒᤠ ᤁᤧᤈᤥᤃᤡ᤹ ᤗ᤹ᤖᤡᤰ ᤕᤠᤵᤔᤡ ᤁᤧᤔᤧᤵᤐᤠᤜᤠ᤹ᤏᤢ ᤀᤡᤱᤃᤠ᤹ ᤁᤧᤀᤠ᤺ᤶᤒᤠᤀᤣ ᤐᤥᤱᤔᤠ ᤛᤢᤰᤁᤠᤖᤥ॥

᥉ ᤀᤠᤏᤡ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤘᤠ᤹ᤛᤠᤱ ᤀᤡᤰᤛᤠᤒᤠ ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰ ᤌᤱ ᤀᤠᤴᤈᤥᤃᤢᤶᤔᤡᤴᤗᤥ॥

᥊ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤌᤱᤅᤥ ᤕᤠᤱᤔᤏᤠᤒᤠ ᤑᤧᤈᤢᤶ ᤑᤧᤕᤠᤜᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧ᤺ᤴ. ᤁᤖ ᤀᤠᤏᤡ᤹ ᤑᤧᤈᤢᤶ ᤑᤧᤕᤠᤜᤠ᤹ᤃ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤢᤰᤛᤠᤶ ᤏᤠ᤺ᤶᤔᤠ ᤁᤧᤛᤢᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤴᤗᤥ॥

᥋ ᤀᤠᤏᤡ᤹ ᤁᤴ ᤑᤧᤈᤢᤶ ᤑᤧᤕᤠᤜᤠ᤹ᤗᤠᤶ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤡᤱᤗᤧᤰᤁᤣ ᤐᤠ᤺ᤴᤎᤱᤜᤠ᤹ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗ ᤑᤠ᤹ᤀᤠᤱ ᤁᤧᤒᤥ᤺ᤰᤐᤠ ᤀᤠᤄᤄᤒᤠ ᤐᤠ᤺ᤴᤜᤠ᤹ ᤀᤠᤏᤠ᤺ᤴᤍᤢᤶᤗᤥ॥ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤀᤡ᤺ᤳᤋᤢᤒᤠ ᤑᤧᤴ ᤏᤡᤱᤘᤠ᤹ᤜᤠ᤹ ᤐᤢᤱᤗᤠᤎᤠᤒᤠᤴ ᤋᤧᤶᤏᤠ ᤋᤠ᤺ᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤖᤧ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤧᤒᤥ᤺ᤱᤗ ᤑᤠ᤹ᤀᤠᤱ ᤕᤢᤰᤁᤥ ᤀᤠᤍᤠᤖᤢᤶᤗᤥ॥

᥌ ᤜᤧᤰᤁᤩᤠᤱ ᤂᤡᤏᤡ᤹ ᤀᤡᤱᤈᤠ᤺ᤱᤃᤧᤶᤒᤠ ᤁᤧᤒᤥ᤺ᤰᤂᤡ ᤁᤧᤈᤢᤖᤡᤀᤠᤱ ᤘᤣ᤹ ᤁᤧᤖᤧᤰ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠᤒᤠᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤕᤠᤖᤡᤵ ᤐᤥ᤺ᤰᤂᤡᤃᤧᤖᤥ॥

ᤐᤠᤘᤗᤖᤧ ᤁᤢᤕᤢᤰᤁᤡᤴ

᥍ ᤂᤡᤏᤡ᤹ᤃ ᤗᤠ᤺ᤰᤁᤠᤳ ᤁᤧᤎᤠ᤺ᤵᤐᤠ ᤐᤠ᤺ᤴᤜᤠ᤹ᤖᤰ ᤀᤥᤃᤧᤔᤧᤳᤋᤢᤶ. ᤁᤖ ᤂᤡᤏᤡ᤹ᤀᤥ ᤁᤢᤓᤠᤎᤡᤰᤗᤧ ᤀᤡᤱᤃᤠ᤹ ᤂᤪᤡᤛ᤻ᤋᤖᤧ ᤁᤢᤔᤏᤠᤀᤠ ᤗ᤹ᤖᤡᤰ ᤏᤡᤱᤘᤠ᤹ ᤀᤡᤋᤢᤏᤧ ᤑᤠ᤹ᤃᤪ ᤂᤧᤸᤗᤧ ᤂᤢᤏᤧ᤹ ᤁᤢᤀᤡᤛᤡ᤺ᤰ ᤀᤠᤏᤡᤃᤧᤀᤠᤱ ᤂᤪᤡᤛ᤻ᤋᤖᤧ ᤁᤢᤔᤏᤠᤛᤡᤃᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤵᤔᤠ ᤐᤥᤱᤗᤥ॥

᥎ ᤍᤠᤱᤒᤠᤸᤗᤧ ᤐᤡᤖᤡᤃᤧᤒᤠ ᤕᤢᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤕᤖᤡᤰ ᤕᤶᤒᤠ ᤁᤧᤗᤧᤱᤛᤡᤱᤒᤠ ᤁᤢᤀᤡᤛᤡ᤺ᤰ ᤌᤠ᤺ᤵᤐᤠᤛᤠᤱ ᤁᤴ ᤐᤠ᤺ᤴᤏᤥ ᤀᤡᤱᤃᤠ᤹ ᤛᤡᤖᤡᤱ ᤔᤧᤔᤀᤠᤴ. ᤌᤣᤀᤠᤱᤓᤧᤸᤗᤧ ᤁᤴ ᤕᤢᤰᤁᤡᤱᤃ ᤂᤡᤏᤡ᤹ ᤑᤧᤳᤗᤠ᤺ᤶᤔᤠ ᤔᤧ᤺ᤴ. ᤁᤖ ᤂᤡᤏᤡ᤹ ᤌᤥᤒᤥ ᤆᤥ᤺ᤰᤔᤠᤖᤧ ᤗᤠᤃᤡᤖᤥ॥

᥏ ᤀᤡᤱᤃᤠ᤹ᤃ ᤛᤰᤀᤡᤱᤗᤠᤶᤒᤠ ᤂᤡᤏᤡ᤹ ᤕᤱᤔᤠᤛᤧᤵᤔᤠ ᤁᤥ᤺ᤳᤏᤡᤱᤒᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ.

᥇᥆ ᤌᤣᤀᤠᤱᤓᤧᤸᤗᤧ ᤁᤢᤓᤠᤖᤧ ᤔᤧᤒᤠ᤺ᤳᤋᤢ. “ᤂᤧᤸᤗᤧ ᤛᤠᤵᤋᤢᤒᤠ ᤛᤰᤀᤡᤱᤄᤱᤜᤠ᤹ ᤁᤢᤈᤠ᤹ᤀᤡ ᤏᤢ ᤁᤧᤀᤠ᤺ᤶᤒᤠ ᤆᤥᤰ. ᤁᤖ ᤂᤧᤴ ᤔᤏᤠᤴ ᤀᤠᤏᤡ᤹ᤏᤢ ᤘᤠ᤹ᤀᤡᤸᤗᤧ ᤕᤥ᤺ᤴᤈᤥᤈᤥᤒᤠ ᤆᤥᤰ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤒᤠ᤺ᤴᤜᤠ᤹ᤃ ᤌᤣᤀᤠᤱ ᤔᤧ᤺ᤴᤗᤥ॥”

᥇᥇ ᤀᤰᤋᤱᤒᤠ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤛᤰᤀᤡᤱᤄᤱᤜᤠ᤹ᤀᤥ ᤐᤠ᤺ᤳᤋᤢᤶᤒᤧᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤏᤢ ᤘᤕᤡᤃᤧᤸᤗᤧᤀᤠᤱ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤕᤠ᤺ᤶᤒᤰ ᤆᤥᤃᤢᤶᤒᤧ ᤁᤧᤗ᤹ᤒᤠ ᤁᤢᤛᤡᤱ ᤏᤡ᤺ᤵᤔᤠ ᤐᤥᤱᤗᤥ॥

᥇᥈ ᤀᤠᤒᤠᤅᤣ ᤀᤡᤱᤃᤠ᤹ ᤀᤣ᤺ᤰ ᤁᤧᤗ᤹ᤒᤠᤜᤠ᤹ᤏᤢ ᤀᤠᤏᤡᤃᤧ ᤋᤱᤛᤡᤱᤔᤠ ᤔᤧᤀᤠ᤺ᤴᤏᤠᤛᤡᤃᤧᤴᤗᤥ॥ ᤂᤧᤱᤜᤠ᤹ ᤀᤠᤒᤠᤅᤣ ᤁᤧᤍᤶᤒᤠ ᤔᤧᤗᤧᤱᤛᤡᤱᤅᤠᤱ ᤔᤧᤜᤧᤴᤇᤡᤱᤗᤥ. ᤁᤖ ᤂᤧᤱᤜᤠ᤹ᤖᤧ ᤌᤣᤀᤠᤱ ᤂᤠᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ᥄

᥇᥉ ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤡᤃᤧᤒᤠ ᤕᤢᤰᤁᤥᤖᤰ ᤀᤠᤏᤡᤃᤧ ᤕᤠ᤺ᤶᤒᤣᤀᤥ ᤕᤶᤒᤠ ᤐᤠ᤺ᤴ ᤐᤠ᤺ᤳᤋᤢᤶᤒᤧᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤡᤃᤧᤒᤠ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴᤏᤢ᤺ᤸᤗᤧ ᤘᤣ᤹ ᤐᤠ᤺ᤴᤏᤥ ᤕᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤶᤒᤧᤴᤗᤥ. ᤜᤧᤰᤁᤩᤠᤱ ᤂᤡᤏᤡ᤹ᤀᤥᤀᤠᤱ ᤂᤧᤴ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ ᤁᤧᤖᤧᤀᤠᤱ ᤘᤠ᤹ᤖᤥ॥

᥇᥊ ᤂᤡᤏᤡ᤹ ᤀᤠᤏᤡᤃᤧ ᤕᤢᤰᤁᤥ ᤁᤧᤘᤕᤡ᤹ ᤗ᤹ᤖᤡᤰ ᤐᤠ᤺ᤳᤋᤢᤶᤒᤧᤸᤗᤧ ᤕᤶᤒᤠ ᤗᤧᤱᤅᤠᤛᤡᤃᤧᤒᤠ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤁᤠᤰᤏᤢ᤺ᤸᤗᤧ ᤋᤃᤡ ᤂᤡᤏᤡ᤹ᤀᤥ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱ ᤁᤧᤍᤠ᤺ᤵᤐᤠᤃ ᤀᤠᤏᤡᤃᤧᤀᤣ ᤘᤕᤡᤃᤧᤖᤥ॥

᥇᥋ ᤘᤣ᤹ᤜᤠ᤹ᤖᤧ ᤔᤠᤱᤛᤣᤘᤠ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤁᤥ ᤔᤧ᤺ᤴ. ᤁᤖ ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤥᤖᤰ ᤕᤶᤒᤠ ᤐᤠ᤺ᤴ ᤐᤠ᤺ᤳᤋᤢᤶᤒᤧᤖᤥ॥ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤆᤰᤔᤧᤸᤗ᤹ᤀᤣ ᤐᤥ᤺ᤸᤗᤧ ᤂᤡᤏᤡ᤹ ᤗᤢᤶᤔᤥ ᤀᤠᤏᤡᤃᤧ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴᤏᤠᤱ ᤐᤥᤖ ᤁᤧᤗ᤹ᤒᤠ ᤏᤡᤱᤛᤠᤱ ᤁᤳᤋᤢᤶᤒᤧᤖᤥ॥

᥇᥌ ᤜᤧᤰᤁᤣ᤺ᤸᤗᤧ ᤀᤠᤏᤡᤃᤧ ᤂᤡᤏᤡ᤹ ᤁᤧᤘᤕᤡᤒᤠ ᤋᤧᤴᤏᤡᤴᤏᤢ᤺ᤸᤗᤧᤀᤠᤱ ᤔᤠ᤺ᤱᤄᤠ ᤔᤠ᤺ᤱᤄᤠ ᤛᤢᤏᤠᤀᤡᤱ ᤀᤡᤱᤓᤥ᤺ᤔᤠ ᤛᤢᤰᤋᤢᤶᤒᤧᤖᤥ॥ ᤌᤣᤀᤠᤱᤓᤧᤸᤗᤧ ᤘᤣ᤹ᤜᤠ᤹ᤖᤧ ᤔᤧᤈᤥᤃᤢ ᤔᤧᤛᤢᤖᤢᤒᤠ ᤔᤠᤱᤛᤣᤘᤠᤀᤥ ᤀᤠᤏᤡᤃᤧ ᤕᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤶᤒᤧᤴᤗᤥ॥

᥇᥍ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤀᤠᤳᤋᤡᤸᤗᤧ ᤕᤶᤒᤠ ᤐᤠ᤺ᤴ ᤐᤠ᤺ᤳᤋᤢ᤹. ᤂᤧᤸᤗᤧ ᤕᤜᤘᤣ ᤍᤠᤱᤒᤠᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤥᤖᤰ ᤕᤶᤒᤠ ᤐᤠ᤺ᤴ ᤐᤠ᤺ᤳᤋᤢᤖᤖᤥ॥”

᥇᥎ ᤌᤣᤀᤠᤱᤓᤧᤸᤗᤧ ᤏᤢᤒᤠ ᤆᤥ᤺ᤰᤁᤠ ᤗ᤹ᤖᤡᤰ ᤁᤧᤒᤠ᤺ᤵᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤍᤠᤛᤢᤴ. ᤁᤖ ᤍᤠᤱᤒᤠᤸᤗᤧ ᤏᤢᤒᤠ ᤆᤥᤰ ᤔᤧᤳᤋᤢᤒᤠ ᤔᤏᤠ᤺ᤸᤗᤧᤀᤣ ᤂᤢᤏᤧ᤹ ᤁᤢᤏᤡᤱᤘᤠ᤹ ᤋᤠᤛᤢ᤹ᤖᤥ॥

ᤐᤠᤘᤗᤧᤴ ᤏᤢ ᤀᤡᤱᤗᤧᤰᤁᤣ ᤛᤣ᤺ᤰᤕᤢᤰᤔᤡᤒᤠᤜᤠ᤹

᥇᥇

ᤀᤡᤱᤃᤠ᤹ ᤀᤡᤈᤧ᤺ᤳᤇᤡᤰ ᤀᤍᤱ ᤆᤥ᤺ᤰᤁᤠᤛᤠᤱ ᤕᤠᤵᤔᤡ ᤁᤧᤎ᤺ᤳᤋᤡ᤹ ᤑᤠ᤹ᤀᤠᤱ ᤏᤡᤱᤛᤠᤱ ᤆᤥᤃᤢᤱᤗᤥ॥ ᤂᤡᤏᤡ᤹ ᤀᤠᤎᤖᤧᤶᤔᤧ᤹ᤀᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤃᤧᤜᤧᤳᤋᤡᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤀᤠᤱ ᤏᤠᤜᤧᤳᤏᤡᤱᤅᤠᤱ ᤘᤠ᤹ᤀᤠ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤀᤡᤳᤌᤢᤱᤃᤧᤴ ᤏᤠᤗᤡᤛᤠᤱ ᤂᤪᤡᤛ᤻ᤋᤧᤴᤏᤢᤖᤰ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤐᤡᤔᤠ ᤔᤠᤱᤜᤧᤰ ᤆᤥᤃᤢᤱ ᤐᤡᤏᤡᤱᤅᤠᤱ ᤘᤠ᤹ᤀᤠ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤛᤣᤛᤣᤔᤠ ᤛᤡᤛᤠᤔᤣ᤺ᤳ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤥᤀᤣ ᤋᤥ᤺ᤶᤔᤠ ᤛᤢᤰᤏᤡᤱᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥉ ᤁᤖ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤀᤡᤛᤫᤠᤔᤠᤀᤥᤗᤠᤶ ᤜᤘᤠ᤺ᤴa ᤀᤡᤱᤗᤧᤰᤋᤧᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤂᤪᤡᤛ᤻ᤋᤀᤥ ᤁᤧᤍᤥ᤺ᤴᤍᤢᤶᤒᤠ ᤔᤡ᤺ᤶᤈᤡᤴ ᤏᤢ ᤋᤥ᤺ᤴᤍᤥ᤺ᤶᤒᤠ ᤏᤡᤱᤘᤠ᤹ᤀᤡᤴ ᤗᤠᤶᤓᤥ᤺ᤳᤋᤢ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤁᤡᤀᤠᤖᤥ॥

᥊ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤥ ᤔᤧᤍᤠᤀᤠᤱ ᤁᤢᤓᤠᤖᤧᤃ ᤀᤠᤏᤡᤃᤧ ᤀᤡᤱᤓᤥᤛᤢᤶᤒᤧᤒᤠ ᤕᤧᤛᤢ᤺ᤴᤏᤢ᤺ᤸᤗᤧᤀᤠᤱ ᤘᤣ᤹ᤛ᤻ᤔᤠ ᤕᤧᤛᤢ᤺ᤴ ᤀᤡᤱᤔᤧᤓᤥ᤺ᤛᤢ᤹ᤏᤧ ᤑᤠ᤹ᤃᤪ. ᤀᤡᤃᤪ ᤁᤧᤄᤥᤛᤢᤶᤒᤠ ᤛᤣᤛᤣᤔᤠᤱᤅᤡᤴᤏᤢ᤺ᤸᤗᤧᤀᤠᤱ ᤘᤣ᤹ᤛ᤻ᤔᤠᤴ ᤁᤧᤄᤥᤛᤢᤶᤏᤧ ᤑᤠ᤹ᤃᤪ. ᤀᤡᤃᤪ ᤕᤠᤶᤔᤥ ᤋᤧᤴᤍᤡᤱ ᤁᤧᤈᤥᤃᤢᤶᤒᤠ ᤛᤢᤏᤠᤀᤡᤱᤅᤡᤴᤏᤢ᤺ᤸᤗᤧᤀᤠᤱ ᤘᤣ᤹ᤛ᤻ᤔᤠ ᤛᤢᤏᤠᤀᤡᤱᤅᤡᤴ ᤁᤧᤍᤠ᤺ᤰᤋᤢᤶᤏᤧ ᤑᤠ᤹ᤃᤪ ᤂᤧᤴ ᤐᤠ᤺ᤴᤜᤠ᤹ ᤁᤧᤎᤖᤢᤶᤔᤠᤱ ᤋᤧᤴᤍᤡᤱ ᤁᤧᤈᤥᤃᤢᤶᤗᤥ॥

᥋ ᤁᤖ ᤕᤶᤒᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤛᤡᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤏᤢ᤺ᤸᤗᤧ ᤀᤡᤱᤃᤠ᤹ᤃ ᤆᤢ᤺ᤰᤁᤠᤒᤡᤗᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤱᤅᤡᤴᤗᤥ॥

᥌ ᤂᤧᤱᤜᤠ᤹ ᤜᤧᤰᤁᤣ ᤀᤡᤱᤃᤠ᤹ ᤗᤧᤛ᤻ᤛᤢᤱ ᤏᤡᤛᤢᤱᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤋᤱᤔᤠᤖ ᤐᤠ᤺ᤵᤔᤠ ᤔᤧᤛᤢᤰᤁᤠᤴᤒᤡᤗᤠ. ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤕᤖᤡᤰ ᤗᤧᤛ᤻ᤛᤢᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤁᤴ ᤐᤠ᤺ᤴᤜᤠ᤹ ᤋᤃᤡᤛᤠ ᤁᤠᤰ ᤐᤖᤡᤰᤗᤧ ᤏᤢᤖᤡᤰᤁᤠᤱ ᤂᤡᤏᤡ᤹ᤀᤥ ᤀᤥᤛᤣ᤺ᤴᤍᤠᤱ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥍ ᤀᤡᤱᤃᤠ᤹ ᤆᤢᤱᤈᤡᤃᤧᤶᤒᤠ ᤐᤥ᤺ᤰᤂᤠᤱᤅᤠᤱ ᤂᤡᤏᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤀᤠᤶᤓᤠᤀᤣ ᤂᤡᤏᤡ᤹ ᤀᤡᤱᤓᤥᤏᤡᤱᤅᤡᤸᤗᤧ ᤗᤠᤕᤥ ᤆᤥᤃᤢᤱᤒᤡ᥅

᥎ ᤂᤡᤏᤡ᤹ᤀᤥ ᤔᤠᤱᤛᤣᤘᤠ ᤆᤥᤃᤢᤱᤅᤡᤸᤗᤧ ᤘᤣ᤹ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤁᤢᤓᤠ᤹ᤕᤠᤱ ᤔᤧᤒᤡᤖᤠᤱᤗᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤀᤥ ᤀᤠᤶᤓᤠᤀᤣ ᤛᤣᤘᤠ ᤆᤥ᤺ᤰᤛᤧ ᤘᤣ᤹ᤜᤠ᤹ ᤏᤠᤵᤋᤢᤱᤛᤡᤱᤒᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤖᤥ॥

᥏ ᤜᤧᤰᤁᤩᤠᤱ ᤂᤡᤏᤡ᤹ᤏᤢ ᤘᤕᤠᤱᤅᤡᤸᤗᤧ ᤀᤡᤱᤃᤠ᤹ ᤕᤠᤵᤔᤡ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤡᤏᤡ᤹ ᤀᤠᤳᤋᤡᤴᤏᤠᤱ ᤋᤢᤰᤂᤣ ᤔᤧᤈᤠ᤺ᤳᤏᤡᤱᤅᤡᤴᤗᤥ॥ ᤌᤣᤀᤠᤱᤓᤧᤸᤗᤧ ᤔᤧᤛᤣᤍᤥᤏᤡᤕᤠᤗᤠᤶ ᤁᤧᤍᤠᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤀᤡᤱᤃᤠ᤹ ᤕᤠᤵᤔᤡ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ᤖᤧᤴ ᤋᤱᤃᤠᤶ ᤔᤧᤈᤥᤃᤠᤱ ᤔᤧᤒᤡᤖᤠᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤀᤠᤳᤋᤡᤴᤏᤠᤱ ᤀᤠᤳᤋᤡᤴ ᤐᤖᤡᤰᤗᤧᤀᤠᤱ ᤋᤢᤰᤂᤣ ᤔᤧᤴᤈᤠ᤺ᤳᤏᤡᤱᤅᤡᤸᤗᤥ॥ ᤜᤧᤰᤁᤩᤠᤱ ᤋᤠ᤺ᤴᤍᤡᤀᤠᤱ ᤜᤧᤰᤁᤣᤀᤣ ᤆᤥᤃᤢᤱᤗᤥ॥

᥇᥆ ᤂᤪᤡᤛ᤻ᤋᤖᤧ ᤁᤢᤛᤧᤰᤂᤠ᤺ᤴ ᤀᤡᤱᤃᤠ᤹ᤀᤥ ᤘᤠ᤹ᤖ ᤌᤠᤖᤡᤰ ᤀᤰᤂᤤᤕᤠ ᤌᤢᤶᤔᤥᤒᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤴ ᤕᤶᤒᤠ ᤗᤧᤱᤛᤡᤱᤔᤠ ᤐᤠ᤺ᤴ ᤐᤠ᤺ᤵᤔᤠᤗᤠᤶ ᤛᤠᤰᤔᤠ ᤔᤧᤴᤇᤢᤰᤁᤠᤴᤗᤥ॥

᥇᥇ ᤌᤣᤀᤠᤱᤒᤣ᥅ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤂᤡᤏᤡ᤹ ᤗᤢᤱᤔᤠ᤹ ᤔᤧᤍᤢᤰᤏᤡᤱᤅᤡᤴᤏᤠᤱᤒᤡ᥅ ᤔᤧ᤺ᤴᤗᤥ᥄ ᤀᤡᤱᤃᤠ᤹ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤏᤡᤱᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤛᤢ᤹ᤖᤥ॥

᥇᥈ ᤀᤠᤏᤡᤃᤧ ᤆᤥᤃᤢᤶᤒᤧᤖ ᤘᤕᤡᤃᤧᤒᤠ ᤕᤠ᤺ᤶᤒᤰ ᤜᤧᤰᤋᤱᤒᤠᤀᤣ ᤂᤧᤴ ᤘᤣ᤹ “ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ” ᤔᤧᤈᤥᤃᤢᤀᤠᤱ ᤀᤠᤱᤍᤡᤱ ᤗ᤹ᤔᤠ ᤔᤧᤱᤄᤥᤛᤢᤴᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤠᤸᤗᤥ ᤆᤥᤃᤢᤱᤗ ᤘᤠ᤹ᤀᤠᤒᤠ ᤔᤠᤱᤛᤣᤘᤠ᤺ᤴ ᤛᤍᤠᤍᤡᤱ ᤁᤢᤓᤠ᤹ᤕᤠᤱ ᤔᤧ᤺ᤴᤏᤣ ᤀᤠᤶᤓᤠ ᤆᤥᤃᤢᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤜᤧᤰᤋᤱᤒᤠ ᤔᤏᤠᤜᤠ᤹ᤃ ᤑᤥᤋᤩᤠᤒᤠ ᤛᤣ᤺ᤰᤕᤢᤰᤔᤡᤒᤠᤛᤡ ᤏᤢ ᤀᤡᤱᤗᤧᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤛᤡᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤔᤧᤗᤧᤱᤛᤡᤱᤗᤥ॥

᥇᥊ ᤔᤠᤑᤧᤴᤛᤠᤶᤔᤡᤴᤏᤠᤱ ᤀᤥ᤺ᤳᤋᤡ᤺ᤸᤗᤧᤴ ᤔᤠᤱᤗᤠᤀᤡᤱᤒᤠ ᤗᤧᤱᤛᤡᤱᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴ ᤌᤣᤀᤠᤱ ᤜᤥ᤺ᤵᤗᤥ॥

᥇᥋ ᤜᤧᤰᤁᤣᤗ᤹ᤖᤡᤰᤁᤣ ᤂᤧᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤀᤠᤱ ᤛᤠᤶᤕᤥᤏᤡᤒᤠ ᤔᤠᤱᤛᤣᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤛᤧᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤔᤧᤗᤧᤱᤛᤡᤱᤅᤡᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴ ᤜᤥ᤺ᤵᤗᤥ॥ ᤁᤢᤏᤢᤵᤔᤠ ᤕᤧᤴᤏᤥ ᤂᤧᤱᤜᤠ᤹ᤖᤧᤃ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤗᤠ᤹ᤖᤢᤒᤠ ᤂᤢᤶᤍᤡᤱ ᤔᤧᤄᤥᤛᤢ᤹ᤖᤥ॥

ᤐᤠᤘᤗᤖᤧ ᤋᤢᤰᤂᤣ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹

᥇᥌ ᤀᤡᤱᤃᤠ᤹ ᤕᤠᤶᤔᤥ ᤐᤠ᤺ᤳᤋᤢᤱ. ᤀᤠᤳᤋᤡᤸᤗᤧᤀᤠᤱ ᤀᤡᤱᤃᤠ᤹ ᤀᤍᤱ ᤁᤢᤀᤡᤛᤡ᤺ᤰ ᤔᤧᤴᤀᤡ᤺ᤳᤋᤠᤴᤗᤖᤥ॥ ᤁᤖ ᤂᤡᤏᤡ᤹ ᤜᤧᤰᤁᤣ ᤕᤠᤵᤔᤡ ᤁᤧᤀᤡ᤺ᤳᤋᤡᤛᤠᤱ ᤀᤡᤱᤃᤠ᤹ ᤆᤩ᤹ᤛᤡᤰ ᤆᤶᤛᤡᤱᤔᤠ ᤂᤥᤛᤢᤱᤗ ᤑᤠ᤹ᤀᤠᤱ ᤀᤍᤱ ᤁᤢᤀᤡᤛᤡ᤺ᤰᤁᤣ ᤕᤠᤵᤔᤡ ᤀᤡ᤺ᤳᤋᤧᤀᤠᤱ ᤀᤠᤍᤠ᤺ᤰᤋᤧᤶᤔᤧ᤹ᤀᤥ॥

᥇᥍ ᤀᤰᤂᤣᤗ᤹ᤖᤡᤰ ᤆᤶᤛᤡᤱᤅᤠᤸᤗᤧ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤀᤡᤱᤃᤠ᤹ ᤀᤍᤱ ᤁᤢᤀᤡᤛᤡ᤺ᤰᤏᤧ ᤆᤥ᤺ᤰᤁᤠᤖᤥ॥

᥇᥎ ᤘᤣ᤹ ᤔᤏᤠᤜᤠ᤹ ᤕᤠ᤺ᤶᤒᤰᤁᤥ ᤔᤧᤈᤶᤛᤡᤱᤒᤠ ᤁᤢᤀᤡᤛᤡ᤺ᤰᤁᤣ ᤀᤡᤱᤃᤠ᤹ᤀᤠᤱ ᤆᤶᤛᤡᤱᤅᤠᤖᤥ॥

᥇᥏ ᤛᤧᤰᤂᤠ᤺ᤸᤗᤧ ᤂᤡᤏᤡ᤹ᤃ ᤛᤡᤰᤁᤢᤶᤛᤠᤒᤠ ᤁᤧᤀᤡ᤺ᤳᤋᤠᤛᤡᤒᤠᤸᤗᤧ ᤀᤍᤱᤜᤠ᤹ᤀᤠᤱ ᤁᤧᤎᤖᤢᤶᤛᤡᤶᤔᤠᤱ ᤘᤠ᤹ᤖᤧᤳᤇ᥄

᥈᥆ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤂᤧᤱᤜᤠ᤹ᤖᤧ ᤕᤥ᤺ᤰ ᤁᤧᤶᤈᤥᤃᤡ᤹. ᤂᤡᤏᤡ᤹ ᤁᤧᤃᤳᤋᤢᤶᤒᤠᤴ ᤁᤧᤖᤧᤰ ᤔᤧᤍᤣ᤹ᤖᤢ᤹. ᤂᤡᤏᤡ᤹ᤗᤠᤶᤒᤠ ᤀᤡᤴᤎᤠ᤺ᤰ ᤔᤧᤈᤥᤃᤢ᤹. ᤀᤡᤱᤃᤠ᤹ ᤀᤣ᤺ᤰ ᤗ᤹ᤖᤡᤰ ᤔᤧᤜᤧᤴᤇᤡᤱ. ᤜᤧᤰᤁᤩᤠᤱ ᤂᤡᤏᤡ᤹ ᤏᤧᤍᤧᤱᤒᤠᤴ ᤁᤧᤶᤗᤧᤰᤂᤡ᤹ ᤁᤧᤶᤒᤡᤖᤡ᤹ᤛᤠᤱ ᤁᤧᤖᤧᤰ ᤁᤧᤎᤖᤢᤶᤛᤡᤶᤔᤠᤱ ᤘᤠ᤹ᤖᤧᤇ॥

᥈᥇ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣ ᤀᤠᤏᤡᤃᤧᤃ ᤂᤡᤏᤡ᤹ ᤔᤧᤵᤔᤠ ᤀᤠ᤺ᤴᤇᤡᤱᤔᤠ ᤔᤧᤛᤢᤰᤋᤢᤶᤒᤠᤴᤗᤥ ᤗ᤹ᤖᤡᤰ ᤐᤠ᤺ᤵᤔᤠ ᤀᤡᤱᤃᤠ᤹ ᤛᤡᤖᤡᤱ ᤔᤀᤠᤖᤥ॥

ᤕᤠᤶᤔᤥ ᤀᤍᤱ ᤁᤢᤀᤡᤛᤡ᤺ᤰ ᤐᤠ᤺ᤳᤋᤠᤖᤥ- ᤀᤠᤳᤋᤡᤴ ᤐᤠ᤺ᤴᤏᤥ ᤂᤧᤱᤜᤠ᤹ ᤔᤧᤜᤧᤴᤇᤡᤱ. ᤀᤡᤱᤃᤠ᤹ᤀᤠᤱ ᤒᤠ ᤂᤧᤴ ᤐᤠ᤺ᤴᤏᤥ ᤜᤧᤴᤇᤡᤱᤔᤠ ᤛᤢᤰᤁᤠᤖᤥ॥

᥈᥈ ᤂᤧᤱᤜᤠ᤹ ᤜᤡᤒᤪᤢᤛᤡᤒᤡ᥅ ᤀᤡᤱᤃᤠ᤹ᤀᤠᤱ ᤜᤡᤒᤪᤢᤀᤠᤖᤥ॥ ᤂᤧᤱᤜᤠ᤹ ᤀᤡᤛᤪᤠᤀᤡᤗᤡᤛᤡᤒᤡ᥅ ᤀᤡᤱᤃᤠ᤹ᤀᤠᤱ ᤀᤡᤛᤪᤠᤀᤡᤗᤡᤀᤠᤖᤥ॥ ᤂᤧᤱᤜᤠ᤹ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤛᤡᤒᤡ᥅ ᤀᤡᤱᤃᤠ᤹ᤀᤠᤱ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤀᤠᤖᤥ॥

᥈᥉ ᤂᤧᤱᤜᤠ᤹ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠᤛᤡᤒᤡ᥅ ᤀᤡᤱᤃᤠ᤹ᤃ ᤀᤠᤸᤗᤛᤠᤱ ᤛᤠ᤹ᤖᤡᤰ ᤁᤢᤛᤣᤘᤠᤖᤥᤒᤠᤀᤠᤖᤥ. ᤁᤖ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤠᤸᤗᤧ ᤁᤢᤎᤏᤠ ᤁᤧᤗᤧᤱᤒᤠ ᤁᤢᤀᤡᤛᤡ᤺ᤰ ᤆᤥ᤺ᤰᤁᤠᤖᤥ॥ ᤂᤧᤱᤜᤠ᤹ᤏᤢ᤺ᤸᤗᤧᤀᤠᤱ ᤀᤡᤱᤃᤠ᤹ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤆᤥᤃᤠᤱ. ᤕᤖᤡᤰᤗᤧᤱ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤠᤱ. ᤕᤖᤡᤰᤗᤧᤱ ᤋᤧ᤺ᤶᤓᤢᤰ ᤆᤩᤠᤱ. ᤜᤧᤰᤁᤩᤠᤱ ᤀᤧᤳᤗᤧᤱ ᤛᤡᤔᤠᤗᤡᤱᤎᤥᤀᤥ ᤁᤧᤖᤠᤱᤗᤥ॥

᥈᥊ ᤅᤠᤛᤡᤗᤧᤱ ᤕᤜᤢᤍᤡᤜᤠ᤹ᤖᤧ ᤀᤡᤱᤃᤠ᤹ ᤛᤢᤶ-ᤑᤠᤱ (᥉᥏) ᤌᤠᤖᤡᤰ ᤋᤧ᤺ᤶᤓᤢᤰ ᤔᤧᤕᤠᤰᤋᤠᤱ.

᥈᥋ ᤛᤢᤶᤗᤧᤱ ᤖᤥᤔᤡᤜᤠ᤹ᤖᤧ ᤋᤰᤁᤠ᤺ᤳᤋᤡᤸᤗᤧ ᤔᤧᤜᤡᤵᤋᤠᤱ. ᤌᤡᤰᤗᤧᤱ ᤏᤡᤱᤔᤡᤜᤠ᤹ᤖᤧ ᤗᤢᤱᤅᤡᤸᤗᤧ ᤔᤧᤒ᤺ᤳᤋᤠᤱ. ᤛᤢᤶᤗᤧᤱ ᤀᤡᤱᤃᤠ᤹ ᤗᤠᤶᤍᤡᤰ ᤆᤥᤃᤠᤱᤒᤠ ᤘᤠᤗᤠᤎᤠ᤺ᤴ ᤏᤡᤒᤧ. ᤜᤧᤰᤁᤩᤠᤱ ᤌᤡᤰᤗᤧᤱ ᤌᤡᤰᤕᤧᤴ ᤏᤢ ᤌᤡᤰ ᤛᤧᤴᤍᤡᤰ ᤂᤠᤖᤠᤰ ᤀᤡᤱᤃᤠ᤹ ᤘᤖᤰᤁᤥᤀᤣ ᤕᤠᤃᤠᤱᤗᤥ॥

᥈᥌ ᤀᤡᤱᤃᤠ᤹ᤃ ᤕᤖᤡᤰᤗᤧᤱ ᤗᤠᤶᤍᤡᤰ ᤆᤥᤃᤠᤱᤅᤡᤸᤗᤧ ᤘᤠᤜᤱᤅᤥ ᤜᤧᤰᤁᤩᤠᤱ ᤑᤠ᤺ᤴᤍᤠᤜᤠ᤹ᤗᤠᤶᤒᤠ. ᤀᤠᤒᤠᤅᤣ ᤗᤠᤈᤣ᤹ᤛᤠᤒᤠᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤗᤠᤶᤒᤠ ᤁᤧᤛᤠᤰᤐᤠ ᤋᤢᤰᤂᤣᤜᤠ᤹ ᤋᤢᤔᤢᤱᤗᤥ॥ ᤜᤧᤰᤁᤩᤠᤱ ᤕᤧᤰᤕᤰᤁᤥ. ᤕᤧ᤺ᤱᤄᤠᤍᤧᤴᤏᤥ. ᤘᤖᤰᤁᤥᤒᤠ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡᤳ ᤁᤣᤈᤱᤅᤥ. ᤜᤧᤰᤁᤩᤠᤱ ᤑᤥᤋᤩᤠᤒᤠ ᤑᤢ᤹ᤏᤢᤛᤠ᤹ᤗᤠᤶᤒᤠᤀᤠᤱ ᤁᤧᤛᤠᤰᤐᤠ ᤋᤢᤰᤂᤣᤜᤠ᤹ ᤋᤢᤔᤢᤱᤅᤠᤱ ᤘᤠ᤹ᤀᤠᤖᤥ॥

᥈᥍ ᤀᤡᤱᤃᤠ᤹ᤃ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤆᤥᤃᤠᤱ ᤜᤧᤰᤁᤩᤠᤱ ᤕᤖᤡᤰᤗᤧᤱ ᤛᤧᤴᤍᤡᤰ ᤔᤧᤀᤡᤵᤛᤠᤱᤅᤡᤴᤗᤥ॥ ᤛᤧᤳᤗᤠ᤺ᤰᤔᤠ ᤏᤢ ᤘᤠᤔᤡᤔᤠᤸᤗᤧ ᤋᤖᤠᤱ ᤜᤧᤰᤁᤩᤠᤱ ᤕᤖᤡᤰᤗᤧᤱ ᤌᤣᤀᤠᤱ ᤆᤠᤔᤠ ᤌᤢᤱᤔᤠ ᤔᤧᤱᤄᤥᤒᤠᤴᤗᤥ॥ ᤆᤢᤱᤅᤡᤸᤗᤧ ᤌᤳᤋᤠᤱ ᤌᤣᤀᤠᤱᤓᤧᤸᤗᤧ ᤁᤧᤃᤥᤒᤠ ᤆᤠᤱᤍᤣ᤺ᤳ ᤔᤧᤱᤃᤵᤐᤧᤴᤗᤥ॥

᥈᥎ ᤜᤧᤰᤁᤩᤠᤱ ᤂᤧᤴ ᤋᤢᤰᤂᤣᤜᤠ᤹ᤖᤰ ᤔᤧ᤺ᤴ. ᤁᤖ ᤁᤠᤰ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤗᤠᤃᤡᤀᤠᤱ ᤌᤡᤰᤕᤠ᤺ᤴᤎᤰ ᤏᤡᤱᤛᤠᤶᤔᤥ ᤌᤩᤠᤱᤅᤠᤱ ᤀᤠᤏᤡᤱᤘᤠ᤹ᤒᤥ ᤋᤢᤰᤂᤣ ᤆᤩᤠᤱᤗᤥ॥

᥈᥏ ᤜᤠ᤺ᤳᤋᤠᤱ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤔᤧᤈᤥ᤺ᤰᤏᤧᤴᤏᤡᤸᤗᤧ ᤀᤡᤱᤃᤠ᤹ᤀᤠᤱ ᤀᤠᤗᤢᤱᤔᤠ᤹ ᤛᤩᤠ᤺ᤳ ᤗ᤹ᤖᤥ॥ ᤜᤧᤰᤁᤩᤠᤱ ᤘᤣ᤹ᤜᤠ᤹ ᤗᤠᤕᤥᤀᤥ ᤔᤧᤎᤠ᤺ᤸᤗᤧ ᤀᤡᤱᤃᤠ᤹ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤢᤰᤗᤥ॥

᥉᥆ ᤀᤡᤱᤃᤠ᤹ ᤆᤶᤛᤡᤱᤔᤠᤀᤣ ᤐᤥ᤺ᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤁᤧᤎᤢᤶᤒᤠ ᤔᤧᤈᤥ᤺ᤰᤁᤠᤴ ᤗ᤹ᤖᤡᤰ ᤀᤥᤛᤣ᤺ᤴᤍᤠᤱ ᤁᤧᤈᤥ᤺ᤰᤐᤠ ᤐᤠ᤺ᤴᤜᤠ᤹ᤀᤥᤏᤧ ᤆᤶᤛᤡᤱᤅᤠᤖᤥ॥

᥉᥇ ᤛᤍᤠᤍᤡᤱ ᤏᤧᤶᤓᤥᤃᤧᤴ ᤁᤢᤏᤠᤖᤠ ᤑᤥ᤺ᤶᤏᤠᤒᤠ ᤍᤠᤱᤒᤠ ᤕᤧᤛᤢᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤀᤡᤱᤗᤧᤰ ᤔᤧᤒᤠ᤺ᤳᤋᤢᤱᤅᤡᤴ ᤑᤠ᤹ᤀᤠᤱ ᤏᤡᤛᤢ᤹ᤖᤥ॥

᥉᥈ ᤍᤔᤛ᤻ᤁᤛ ᤕᤧᤰᤕᤰᤁᤥ ᤘᤕᤠᤱᤅᤡᤸᤗᤧ ᤀᤖᤡᤋᤛ ᤜᤠᤱᤅᤡᤸᤗᤧ ᤁᤢᤛᤢᤜᤠᤱᤕᤢᤰᤐᤠᤸᤗᤧ ᤀᤡᤱᤃᤠ᤹ ᤀᤠᤍᤧᤶᤛᤧ ᤕᤧᤰᤕᤰᤁᤥ ᤌᤰᤛᤢᤒᤠᤜᤠ᤹ ᤕᤧᤵᤛᤢᤛᤡᤖᤥ॥

᥉᥉ ᤁᤖ ᤀᤡᤱᤃᤠ᤹ᤃ ᤗᤢᤶᤓᤢ᤹ᤀᤥ ᤔᤧᤕᤠᤰᤋᤠᤱᤅᤠᤱ ᤕᤧᤰᤕᤰᤗᤧᤴ ᤗᤢᤱᤎᤠᤰᤁᤥᤒᤠ ᤐᤣᤎᤠ᤺ᤵᤗᤠᤶᤒᤠ ᤕᤥ ᤗᤠ᤺ᤰᤁᤠᤳ ᤔᤧᤎᤠᤛᤠᤱ ᤔᤧᤗ᤺ᤳᤋᤠᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤁᤢᤜᤢᤰᤁᤥ ᤔᤧᤴᤎᤠᤒᤠᤴᤗᤥ॥

a 

᥇᥇:᥉ ᤜᤘᤠ- ᤌᤡᤰᤛᤡᤃᤣ᤺ᤰᤛᤔᤠ ᤔᤧᤴᤇᤡᤔᤠ᤹॥ ᤔᤠᤑᤧᤴᤛᤠᤶᤔᤡᤴ ᤀᤛᤣ᤺ᤰ ᤗᤧᤱᤛᤡᤱᤅᤠᤱ ᤜᤘᤠ᤺ᤸᤗᤥ ᤀᤥᤛᤣ᤺ᤴᤎᤠᤰᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤡᤱᤛᤣ᤹ᤀᤡᤴ ᤆᤠᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤏᤛᤠ᤺ᤴ ᤔᤧᤈᤥᤃᤧᤴᤏᤧ᤹ ᤔᤧᤳᤋᤢᤀᤠᤱ ᤘᤕᤧ (ᤋᤥᤗᤡᤱᤛᤥᤔᤢ ᥉)॥ ᤜᤘᤠ᤺ᤸᤗᤧ ᤔᤠᤑᤧᤴᤛᤠᤶᤔᤡᤴ ᤏᤛᤠ᤺ᤴ ᤆᤥᤃᤢ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤑᤣ᤺ᤴᤍᤢ॥

ᤐᤠᤘᤗᤖᤧ ᤏᤡ᤺ᤛᤢᤒᤠ ᤛᤠᤱᤃᤪᤠᤶᤐᤣᤍᤠᤱᤒᤠ ᤛᤢᤑᤥ

᥇᥈

ᤀᤡᤱᤃᤠ᤹ ᤆᤶᤛᤡᤱᤅᤠᤸᤗᤧ ᤌᤣᤀᤠᤱ ᤔᤧᤈᤰᤁᤠᤴᤇᤠᤱ ᤀᤡᤱᤃᤠ᤹ ᤍᤠᤱᤒᤠᤗᤠᤶᤒᤠ ᤂᤥᤛᤢᤱᤒᤠ ᤛᤢᤑᤥᤜᤠ᤹ ᤏᤢ ᤀᤥᤛᤣ᤺ᤴᤍᤠᤱᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤆᤶᤛᤡᤱᤅᤠᤖᤀᤣ ᤐᤥᤱᤗᤥ॥

᥈ ᤀᤡᤱᤃᤠ᤹ ᤌᤡᤰ-ᤗᤡ (᥇᥊) ᤋᤱᤒᤣ ᤋᤃᤡ ᤛᤢᤶᤛᤡᤃᤣ᤺ᤰᤐᤠ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤥ ᤋᤣ᤹ᤖᤧᤀᤠᤱ ᤘᤕᤧᤒᤠ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤎᤡᤰ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥ ᤂᤧᤴ ᤔᤏᤠᤴa ᤏᤠᤛᤡᤱᤃᤧᤴ ᤌᤰᤁᤥᤒᤡ ᤔᤧ᤺ᤶᤒᤡ ᤀᤡᤱᤃᤠ᤹ ᤔᤧᤏᤡᤀᤠᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤛᤢ᤹ᤖᤥ॥

᥉-᥊ ᤀᤡᤱᤃᤠ᤹ ᤁᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤥ ᤔᤧᤍᤧᤶᤛᤢᤀᤠᤱ ᤔᤧᤍᤣ᤹ᤖᤢᤒᤠ ᤔᤏᤠᤴ ᤁᤢᤛᤡᤱ ᤏᤡ᤺ᤳᤋᤢᤱᤗᤥ (ᤕᤠᤶᤔᤥᤀᤠᤱ ᤐᤠ᤺ᤳᤋᤢᤱ- ᤂᤧᤴ ᤔᤏᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤥ ᤐᤣ᤺ᤸᤗᤧ ᤏᤠᤛᤡᤱᤃᤧᤴ ᤌᤰᤁᤥ ᤐᤣᤒᤡ ᤀᤡ ᤛᤢᤑᤥᤖᤰ ᤏᤡᤛᤢᤱᤒᤡ ᤀᤡᤱᤃᤠ᤹ ᤔᤧᤏᤡᤀᤠᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤛᤢ᤹ᤖᤥ)॥ ᤂᤧᤸᤗᤧ ᤔᤏᤠᤖᤧ ᤐᤠ᤺ᤵᤔᤠ ᤔᤧᤸᤗᤠ᤹ᤔᤏᤠᤒᤠ ᤛᤠ᤹ᤖᤡᤰ ᤛᤣᤛᤣᤒᤠ ᤐᤠ᤺ᤴᤜᤠ᤹ ᤂᤧᤵᤛᤢᤖᤥ॥

᥋ ᤀᤡᤱᤃᤠ᤹ᤃ ᤀᤰᤋᤱᤒᤠ ᤔᤏᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤏᤧ ᤆᤶᤛᤡᤱᤅᤠᤖᤥ. ᤁᤖ ᤀᤡᤱᤃᤠ᤹ ᤁᤧᤎᤢᤶᤒᤠ ᤔᤧᤈᤥ᤺ᤰᤁᤠᤴ ᤗ᤹ᤖᤡᤰ ᤀᤥᤛᤣ᤺ᤴᤍᤠᤱ ᤁᤧᤈᤥ᤺ᤰᤐᤠ ᤐᤠ᤺ᤴᤏᤢ᤺ᤸᤗᤧ ᤘᤣ᤹ ᤀᤠᤒᤠᤅᤣ ᤀᤠᤕᤠ᤺ᤶᤒᤣᤀᤥ ᤔᤧᤈᤶᤛᤡᤱᤅᤠᤴᤗᤥ॥

᥌ ᤀᤡᤱᤃᤠ᤹ᤃ ᤆᤶᤛᤡᤱᤔᤠᤀᤣ ᤐᤥ᤺ᤱᤛᤠᤱ ᤀᤍᤱ ᤔᤧᤒᤥ᤺ᤱᤅᤠᤴᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤛᤧᤰᤂᤠᤀᤣ ᤐᤠ᤺ᤳᤋᤠᤖ ᤘᤠ᤹ᤀᤠᤖᤥ॥ ᤁᤖ ᤀᤡᤱᤃᤠ᤹ ᤔᤧᤈᤶᤛᤡᤱᤅᤠᤴᤗᤥ. ᤜᤧᤰᤁᤣᤗ᤹ᤖᤡᤰ ᤆᤥᤃᤢᤱ ᤐᤠ᤺ᤳᤋᤢᤱᤒᤠᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤠᤳᤋᤡᤸᤗᤧᤀᤠᤱ ᤔᤧᤀᤡ᤺ᤳᤋᤠᤴᤗᤖᤥ॥

ᤏᤠᤛᤡᤱᤃᤧᤴ ᤌᤰᤁᤥ ᤀᤠᤄᤄᤒᤠ ᤋᤡᤱᤅᤡᤴ

᥍ ᤁᤴ ᤐᤕᤶ ᤕᤶᤒᤠ ᤀᤥᤛᤣ᤺ᤴᤍᤠᤱᤜᤠ᤹ ᤂᤥᤛᤢᤱᤒᤠᤸᤗᤧ ᤀᤠᤱᤍᤡᤱ ᤔᤧᤗ᤹ᤀᤠᤴᤗ ᤑᤠ᤹ᤀᤠᤱ ᤏᤠᤛᤡᤱᤃᤧᤴ ᤀᤠᤎᤰᤁᤥ ᤋᤡᤱb ᤁᤢᤀᤡᤛᤡ᤺ᤰ ᤀᤠᤄᤄᤒᤠ ᤐᤠ᤺ᤴᤎᤡᤰ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥ ᤂᤧᤱᤃ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤀᤡᤱᤛᤠᤒᤠᤖᤥ. ᤂᤧᤸᤗᤧ ᤀᤡᤱᤃᤠ᤹ ᤋᤢᤰᤂᤣ ᤆᤠ᤺ᤳᤋᤠᤖ ᤘᤠ᤹ᤖᤥ॥

᥎ ᤁᤴ ᤀᤡᤱᤃᤠ᤹ᤀᤥᤏᤢ ᤂᤧᤳᤋᤠᤱ ᤐᤡᤖᤠᤱᤅᤧ᤹ ᤑᤠ᤹ᤀᤠᤱ ᤛᤢᤶᤗᤧᤱ ᤌᤠᤖᤡᤰ ᤍᤠᤱᤒᤠᤴ ᤐᤣᤗᤡ ᤑᤠᤰᤋᤢᤱ॥

᥏ ᤁᤖ ᤂᤢᤏᤧ᤹ ᤀᤰᤂᤣ ᤔᤧᤳᤋᤠᤱ. “ᤂᤧᤏᤧ᤹ᤀᤥ ᤀᤡᤱᤃᤠ᤹ ᤀᤠᤗᤢᤱᤃᤢᤶᤔᤡᤴ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤛᤠ᤹ᤀᤡᤔᤧᤴᤕᤠᤰᤔᤏᤠᤒᤠ ᤐᤠ᤺ᤴᤜᤠ᤹ᤀᤥ ᤀᤠᤔᤢᤰᤛᤠᤶᤔᤡᤴ ᤁᤢᤗᤡᤱᤎᤥ ᤁᤧᤳᤗᤥ॥” ᤂᤧᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤖᤧ ᤁᤢᤔᤢᤰᤛᤠᤶᤔᤡᤴ ᤀᤡᤱᤃᤠ᤹ᤀᤥ ᤘᤠ᤹ᤖ ᤑᤠ᤹ᤀᤠᤱ ᤔᤧᤴᤎᤢᤶᤔᤏᤠ ᤀᤠᤒᤠ᤺ᤴᤜᤠ᤹ᤀᤥᤏᤧ ᤛ᤺ᤳᤋᤠᤖ ᤆᤶᤛᤡᤱᤅᤠᤖᤥ॥

᥇᥆ ᤀᤡᤱᤃᤠ᤹ᤃ ᤂᤪᤡᤛ᤻ᤋᤖᤧ ᤁᤢᤗᤠᤃᤡ ᤛᤠ᤹ᤀᤡᤔᤧᤴᤕᤠᤰᤔᤏᤠ ᤐᤠ᤺ᤴᤜᤠ᤹ᤀᤥ. ᤏᤠᤎᤠᤔᤠᤀᤥ. ᤕᤧᤳᤋᤢᤰᤂᤣᤀᤥ. ᤏᤡᤱᤄᤢᤶᤔᤥ ᤏᤢ ᤁᤧᤛᤠᤰᤐᤠ ᤐᤠ᤺ᤴᤜᤠ᤹ᤀᤥ ᤌᤠᤀᤠᤸᤗᤧᤀᤣ ᤛ᤺ᤳᤋᤠᤖᤥ॥ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤛᤠ᤹ᤀᤡ ᤔᤧᤕᤠᤰᤏᤧᤴᤏᤡᤸᤗᤧ ᤂᤪᤡᤛ᤻ᤋᤖᤧ ᤁᤢᤔᤢᤰᤛᤠᤶᤔᤡᤸᤗᤧ ᤁᤧᤎᤢᤶᤒᤠ ᤐᤥ᤺ᤱᤅᤠᤖᤥ॥

ᤛᤣ᤺ᤰᤕᤢᤰᤔᤡᤒᤠ ᤔᤡᤰᤛᤣ᤺ᤴ

᥇᥇ ᤀᤡᤱᤃᤠ᤹ᤃ ᤀᤍᤱ ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤗᤥ. ᤁᤖ ᤂᤡᤏᤡ᤹ᤀᤣ ᤀᤡᤱᤃᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤕᤠᤵᤔᤡ ᤁᤧᤒᤠᤱᤄᤡᤖᤥ॥ ᤛᤧᤰᤂᤠ᤺ᤸᤗᤧ ᤂᤡᤏᤡ᤹ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤏᤢᤒᤠ ᤐᤠ᤺ᤴ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤘᤕᤧ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤌᤣᤀᤠᤱ ᤔᤧ᤺ᤴᤏᤠ᤹ᤛᤠᤱ ᤕᤶᤒᤠ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤛᤡᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤏᤢ᤺ᤸᤗᤧ ᤆᤢᤰᤛᤠ ᤔᤧᤈᤥ᤺ᤰᤁᤠᤴᤗᤥ॥

᥇᥈ ᤛᤧᤰᤂᤠ᤺ᤸᤗᤧ ᤂᤡᤏᤡ᤹ ᤗᤢᤶᤔᤥ ᤏᤠᤛᤡ ᤌ᤺ᤳᤋᤢᤱᤗ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤱᤗᤥ॥ ᤒᤠ ᤁᤴ ᤐᤠ᤺ᤴᤜᤠ᤹ᤖᤧ ᤛᤣ᤺ᤰᤕᤢᤰᤔᤡᤒᤠᤀᤠ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥᤃᤢ᤹ᤖᤥ॥

᥇᥉ ᤂᤡᤏᤡ᤹ ᤀᤠᤳᤋᤡᤴ ᤐᤠ᤺ᤴᤏᤥ ᤘᤣ᤹ᤛ᤻ᤔᤠ ᤛᤣᤛᤣᤜᤢᤵᤗᤰᤜᤠ᤹ᤏᤢ᤺ᤸᤗᤧ ᤁᤧᤛᤢ᤺ᤴᤍᤡᤒᤣ᥅ ᤁᤶᤔᤩᤠᤰᤗᤰᤗᤥ- ᤀᤡᤱᤃᤠ᤹ ᤂᤡᤏᤡ᤹ ᤁᤢᤓᤠ᤹ᤕᤠᤱ ᤔᤧᤏᤠ᤺ᤰᤏᤡᤱᤅᤡᤴᤗᤥ᥄ ᤀᤰᤂᤣᤗ᤹ᤖᤡᤰ ᤋᤢᤰᤂᤣ ᤆᤠᤳᤏᤡᤱᤒᤠᤀᤥ ᤗᤧᤵᤔᤡ ᤀᤠᤒᤡᤖᤧᤶᤔᤧ᤹ᤀᤥ᥄

ᤐᤠᤘᤗᤖᤧ ᤁᤥᤖᤴᤌᤡ ᤛᤣᤛᤣᤜᤢᤵᤗᤰᤁᤡᤴ ᤁᤶᤒᤪᤠᤱ ᤔᤧᤳᤋᤢ᤹

᥇᥊ ᤀᤠᤸᤗ ᤛᤢᤶᤗᤧᤱᤅᤥ ᤂᤡᤏᤡ᤹ ᤛᤠ᤹ᤛᤧ ᤋᤠᤔᤠ ᤕᤠᤖᤡᤵ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤋᤢᤰᤂᤣ ᤔᤧᤈᤠ᤺ᤳᤏᤡᤱᤅᤡᤴᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣ᤺ᤴ ᤔᤧ᤺ᤴ. ᤁᤖ ᤂᤡᤏᤡ᤹ᤏᤧ ᤆᤠᤜᤠᤒᤠ ᤆᤥ᤺ᤰᤁᤠᤖᤥ॥ ᤌᤣᤀᤠᤱᤓᤧᤸᤗᤧ ᤛᤠᤜᤠ᤹ᤖᤧ ᤔᤠ-ᤒᤠᤜᤠ᤹ᤖᤧᤗᤠᤃᤡ ᤔᤧ᤺ᤴ. ᤁᤖ ᤔᤠ-ᤒᤠᤜᤠ᤹ᤖᤧᤏᤧ ᤛᤠᤜᤠ᤹ᤖᤧᤗᤠᤃᤡ ᤕᤠᤱᤛᤠᤁᤢᤴᤎᤣ ᤕᤠᤱᤄᤥ᤺ᤵᤔᤠ ᤐᤥᤱᤗᤥ॥

᥇᥋ ᤂᤡᤏᤡ᤹ ᤏᤢ᤹ᤔᤠ ᤋᤠᤔᤠᤖᤧ ᤗᤠᤃᤡ ᤀᤡᤱᤃᤠ᤹ ᤁᤳᤋᤢᤱᤒᤠ ᤁᤠᤰ ᤕᤠᤱᤅᤡᤴ ᤛᤠ᤹ᤖᤡᤰ ᤀᤠᤛᤡᤖᤠ᤹ ᤐᤎᤠᤱᤎᤠᤱᤗ ᤋᤣᤛᤢᤱᤗᤥ. ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤒᤠᤅᤣᤀᤠᤱ ᤐᤡᤛᤡᤱᤅᤠᤖᤥ॥ ᤀᤡᤱᤃᤠ᤹ ᤂᤡᤏᤡ᤹ ᤕᤖᤡᤰ ᤗᤢᤱᤔᤠ᤹ ᤋᤢᤰᤏᤡᤱᤅᤡᤸᤗᤧ ᤌᤣᤀᤠᤱ ᤂᤡᤏᤡ᤹ ᤆᤩ᤹ᤖᤰ ᤗᤢᤱᤔᤠ᤹ ᤕᤠᤵᤔᤡ ᤁᤧᤍᤢᤰᤋᤡᤒᤠᤒᤣ᥅

᥇᥌ ᤕᤠᤱ ᤏᤠ᤺ᤰᤏᤡᤱᤅᤠᤱ ᤋᤢᤰᤂᤣ ᤔᤧᤈᤠ᤺ᤳᤏᤡᤱᤅᤡᤴᤒᤠ ᤐᤠ᤺ᤴᤏᤡᤴ ᤁᤧᤏᤡ᤺ᤛᤢᤶᤗᤥ. ᤁᤖ ᤀᤡᤱᤃᤠ᤹ ᤀᤡᤱᤗᤧᤰᤏᤡᤱᤅᤠᤱ ᤂᤡᤏᤡ᤹ ᤀᤡᤈᤥᤀᤥ ᤌᤠᤏᤡᤱ ᤑᤠ᤹ᤀᤠᤱ ᤁᤢᤓᤠᤖᤧ ᤁᤧᤒᤠ᤺ᤳᤋᤢᤶᤗᤥ॥

᥇᥍ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤐᤠᤱᤄᤢᤱᤛᤡᤱᤒᤠ ᤔᤏᤠᤜᤠ᤹ᤗᤠᤶ ᤌᤣᤀᤡ ᤂᤥᤛᤢᤱᤗ ᤑᤠ᤹ᤀᤠᤱ ᤀᤡᤱᤗᤧᤰᤏᤡᤱᤒᤡ᥅

᥇᥎ ᤀᤡᤱᤃᤠ᤹ ᤋᤡᤋᤛᤧᤴ ᤂᤡᤏᤡ᤹ᤀᤥ ᤐᤠᤱᤔᤠ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤱᤅᤠᤱ ᤘᤣ᤹ᤛ᤻ᤔᤠ ᤏᤢᤛᤠ᤹ᤀᤡᤴᤏᤠᤱ ᤂᤢᤏᤧ᤹ᤏᤢᤀᤣ ᤐᤠᤱᤄᤢᤱᤗᤥ॥ ᤋᤡᤋᤛᤖᤧ ᤂᤡᤏᤡ᤹ᤗᤠᤶᤒᤠ ᤌᤣᤀᤡ ᤂᤥᤛᤢᤱᤗ ᤑᤠ᤹ᤀᤠᤱ ᤀᤡᤱᤃᤧᤗᤧᤰᤋᤡᤒᤡ᥅ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤀᤠᤴᤇᤡᤃᤧᤃ ᤌᤡᤰ ᤛᤣᤛᤣᤔᤠᤱᤅᤡᤴ ᤁᤳᤇᤢᤃᤧ ᤜᤧᤰᤁᤩᤠᤱ ᤌᤡᤰ ᤗᤠᤶᤔᤥ ᤗᤠᤱᤄᤣᤃᤧᤳᤇᤡᤃᤧᤖᤥ॥

᥇᥏ ᤀᤠᤏᤡᤃᤧ ᤀᤠᤸᤗ ᤌᤠᤖᤡᤰ ᤂᤡᤏᤡ᤹ᤗᤠᤶᤒᤠ ᤀᤠᤒᤠᤅᤣ ᤛᤧ᤺ᤵᤐᤠᤛᤡᤃᤧᤖ ᤘᤕᤡᤃᤧ ᤑᤠ᤹ᤀᤠᤱ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ॥ ᤀᤠᤏᤡᤃᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤐᤠᤖᤡᤃᤧᤖ ᤘᤕᤡᤃᤧᤖᤥ॥ ᤀᤠᤏᤡᤃᤧ ᤔᤡ᤺ᤶ ᤆᤢᤶᤛᤣ. ᤀᤠᤏᤡᤃᤧ ᤆᤥᤃᤢᤶᤒᤧᤒᤠ ᤁᤠᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤎᤢᤶᤒᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤆᤥᤃᤢᤶᤒᤧᤒᤠᤖᤥ॥

᥈᥆ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤋᤢᤶᤛᤧ ᤋᤠᤀᤠᤸᤗᤧ ᤀᤡᤱᤃᤠ᤹ ᤏᤡᤱᤛᤠᤱ ᤆᤥᤃᤢᤱᤒᤠ ᤁᤢᤀᤡᤛᤡ᤺ᤰ ᤔᤧᤄᤥᤏᤡᤱᤅᤡᤴ. ᤜᤧᤰᤁᤩᤠᤱ ᤂᤡᤏᤡ᤹ ᤏᤡᤱᤛᤠᤱ ᤁᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤕᤠᤵᤔᤡ ᤁᤧᤱᤄᤥᤛᤡᤴᤒᤡ ᤑᤠ᤹ᤀᤠᤱ ᤁᤡ᤺ᤀᤠᤖᤥ॥ ᤀᤡᤱᤃᤠ᤹ ᤂᤡᤏᤡ᤹ ᤋᤢᤶᤛᤧ ᤋᤠᤀᤠᤸᤗᤧ ᤂᤣᤔᤠ. ᤏᤠᤜᤧᤶᤔᤠ. ᤛᤡᤰᤐᤥ᤺ᤰᤔᤠ. ᤛᤧᤔᤠ. ᤆᤧ᤹ᤕᤠ ᤐᤱᤔᤠ. ᤔᤏᤠ ᤆᤧᤱᤔᤠ. ᤀᤠᤱᤍᤡᤱ ᤗ᤹ᤔᤠ ᤏᤢ ᤕᤧᤔᤧᤴᤍᤱ ᤕᤧᤵᤗᤧᤰᤜᤠ᤹ᤀᤥ ᤁᤧᤕᤠᤃᤡᤒᤠ ᤋᤢᤶᤏᤡᤱᤒᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤁᤡᤀᤠᤖᤥ॥

᥈᥇ ᤂᤡᤏᤡ᤹ ᤋᤢᤶᤛᤧ ᤕᤠᤶᤔᤥ ᤋᤠᤀᤠᤸᤗᤧ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤋᤃᤡ ᤏ᤺ᤶᤏ᤺ᤶ ᤆᤥ᤺ᤰᤁᤠ ᤑᤠ᤹ᤀᤠᤱ ᤁᤡᤀᤠᤖᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤋᤃᤡ ᤗᤠᤕᤥ ᤁᤧᤈᤥ᤺ᤰᤐᤠᤀᤠᤱ ᤂᤧᤴ ᤀᤠᤛᤢᤳᤌᤥᤗᤠᤶ. ᤆᤠᤖᤠᤶᤔᤠ ᤕᤠ᤺ᤶᤒᤰᤗᤠᤶ. ᤏᤢ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤆᤥ᤺ᤰᤔᤠᤗᤠᤶ ᤕᤖᤡᤰ ᤔᤧᤴᤜᤡᤶᤔᤏᤠᤒᤠ ᤔᤧᤴᤏᤢ᤺ᤱᤔᤏᤠᤒᤠᤜᤠ᤹ᤖᤧ ᤗᤠᤃᤡ ᤀᤡᤱᤃᤠ᤹ ᤔᤣᤖᤡᤱ ᤌᤰᤔᤠ ᤐᤥ᤺ᤱᤒᤡᤗᤠᤖᤥ᥄

a 

᥇᥈:᥈ ᤂᤧᤴ ᤑᤠ᤹ᤀᤡᤴ ᤀᤠᤒᤠᤅᤣ ᤔᤧᤳᤇᤡᤱᤒᤠᤖᤥ॥

b 

᥇᥈:᥍ ᤏᤠᤛᤡᤱᤃᤧᤴ ᤌᤰᤁᤥ ᤋᤡᤱ ᤑᤠ᤹ᤀᤡᤴ ᤐᤍᤢᤰᤁᤧᤍᤢᤰᤐᤠ ᤐᤠ᤺ᤴ॥

ᤁᤢᤏᤢᤵᤔᤠ ᤛᤠᤶᤍᤡᤱ

᥇᥉

ᤁᤱᤃ ᤂᤡᤏᤡ᤹ᤀᤥ ᤋᤠᤀᤠᤒᤠ ᤛᤢᤶᤛᤡᤃᤣ᤺ᤰᤐᤠ ᤕᤧᤶ ᤐᤥᤱᤗᤥ॥ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤏᤧᤵᤇᤡ ᤀᤡᤃᤪ ᤛᤢᤶᤛᤡᤖᤧ ᤋᤥ᤺ᤴᤍᤡ ᤔᤧᤒᤡᤖᤢᤀᤠᤱᤗᤰ ᤁᤠᤰ ᤐᤠ᤺ᤴᤜᤠ᤹ ᤁᤢᤈᤧᤰ ᤐᤥ᤺ᤱᤗᤥ॥”

᥈ ᤀᤡᤱᤃᤠ᤹ᤃ ᤏᤡᤛᤡᤃᤣ᤺ᤰᤐᤠ ᤕᤧᤶᤔᤥ ᤂᤡᤏᤡ᤹ᤏᤢ ᤘᤕᤠᤱᤅᤡᤸᤗᤧᤀᤣ ᤂᤧᤴ ᤋᤃᤡ ᤗᤠᤕᤥ ᤆᤥ᤺ᤰᤏᤢ ᤁᤧᤘᤠ᤹ᤒᤠᤜᤠ᤹ ᤛᤠᤶᤍᤡᤱ ᤐᤡᤖᤢᤱᤛᤡᤱᤅᤠᤱ ᤘᤕᤧ॥ ᤀᤠᤸᤗ ᤕᤠᤶᤔᤥ ᤂᤡᤏᤡ᤹ᤏᤢ ᤜᤥ᤺ᤵᤐᤠᤛᤠᤱ ᤛᤠᤶᤍᤡᤱ ᤐᤡᤏᤡᤱᤗᤥ- ᤀᤡᤱᤃᤠ᤹ ᤂᤡᤏᤡ᤹ᤀᤥ ᤏᤢ᤺ᤱᤅᤠ ᤋᤠᤀᤠᤸᤗᤧ ᤂᤧᤴ ᤋᤃᤡ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤘᤣ᤹ ᤗᤠᤕᤥ ᤆᤥ᤺ᤰᤏᤢ ᤁᤧᤘᤠ᤹ᤒᤠ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤍᤠᤱᤄᤢᤱᤛᤡᤱᤅᤡᤴᤗᤥ॥

᥉ ᤀᤡᤱᤃᤠ᤹ᤗᤠᤶᤒᤠ ᤂᤪᤡᤛ᤻ᤋᤧᤴ ᤐᤠ᤺ᤵᤐᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤃᤥ᤺ᤳᤋᤢᤶᤒᤠ ᤐᤷᤔᤠᤱᤃᤡ᤺ᤴ ᤁᤧᤄᤥᤛᤢᤶᤔᤣᤖᤥ॥ ᤂᤢᤏᤧ᤹ ᤂᤡᤏᤡ᤹ᤏᤢ ᤔᤧᤴᤎᤢᤶᤔᤏᤠᤒᤠ ᤔᤧᤈᤥ᤺ᤰᤏᤧᤴ. ᤁᤖ ᤂᤢᤏᤧ᤹ ᤂᤡᤏᤡ᤹ ᤗᤢᤶᤔᤥ ᤔᤢᤰᤛᤠᤶᤍᤠᤱᤒᤠ ᤆᤥ᤺ᤰᤗᤥ॥

᥊ ᤂᤪᤡᤛ᤻ᤋᤧᤱᤃ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤴᤎᤢᤶᤔᤏᤠᤒᤠ ᤁᤢᤀᤡᤛᤡ᤺ᤰ ᤔᤧᤓᤥ᤺ᤴᤍᤢ. ᤁᤖᤛᤠᤱ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤁᤢᤜᤡᤱᤘᤧᤳ ᤘᤠ᤹ᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡᤃᤧᤀᤠᤱ ᤂᤢᤏᤧ᤹ ᤁᤢᤀᤡᤛᤡ᤺ᤰ ᤔᤧᤴᤎᤢᤶᤔᤏᤠᤒᤠ ᤆᤥᤃᤡᤃᤧ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤂᤡᤏᤡ᤹ ᤗᤢᤶᤔᤥ ᤕᤠ᤺ᤶᤒᤰ ᤆᤥ᤺ᤰᤛᤧ ᤂᤢᤏᤧ᤹ᤏᤢᤀᤣ ᤜᤡᤅᤡᤃᤧ᤹ᤖᤥ॥

᥋ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤛᤧᤰᤂᤠᤒᤠ ᤆᤥ᤺ᤰᤐᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤀᤠᤒᤠᤅᤣ ᤛᤠ᤹ᤖᤧᤶᤔᤧ᤹ᤀᤥ॥ ᤕᤧᤛᤢ ᤂᤪᤡᤛ᤻ᤋᤧᤴ ᤂᤡᤏᤡ᤹ᤀᤥ ᤘᤠ᤹ ᤑᤠ᤹ᤀᤠᤱ ᤁᤧᤴᤏᤡᤛᤢᤶᤔᤡᤶᤒᤡ᥅ ᤂᤪᤡᤛ᤻ᤋᤧᤴ ᤂᤡᤏᤡ᤹ᤀᤥ ᤜᤥ᤺ᤵᤏᤧ ᤑᤠ᤹ᤃᤪ ᤛᤧᤰᤂᤠᤀᤣ ᤁᤢᤛᤠᤱ ᤁᤧᤴᤗᤛ᤻ᤛᤢᤶᤔᤡᤴᤗᤥ॥

᥌ ᤜᤧᤰᤁᤩᤠᤱ ᤀᤠᤏᤡᤃᤧᤃ ᤁᤢᤛᤠᤱ ᤔᤧᤴᤗ᤺ᤶᤏᤠᤒᤠ ᤔᤧᤶᤒᤥ᤺ᤱᤅᤣ ᤘᤕᤡᤃᤧ ᤁᤧᤗ᤹ᤒᤠᤴ ᤂᤡᤏᤡ᤹ ᤏᤡᤱᤘᤠ᤹ ᤁᤧᤄᤥᤛᤢᤶ ᤑᤠ᤹ᤀᤠᤱ ᤏᤡᤱᤛᤠᤱ ᤆᤥᤃᤢᤱᤗᤥ॥

᥍ ᤂᤡᤏᤡ᤹ᤃ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤌᤣᤀᤠᤱ ᤁᤧᤴᤈᤥᤃᤢᤶᤔᤡᤴᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤢᤘᤠ ᤆᤥᤃᤢᤶᤒᤧ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤗᤢᤶᤔᤥ ᤀᤠᤏᤡᤃᤧ ᤔᤠᤱᤛᤣᤘᤠ᤺ᤴ ᤁᤢᤛᤠᤱ ᤗᤛ᤻ᤛᤢ ᤑᤠ᤹ᤀᤠᤱ ᤌᤠ᤺ᤶᤔᤠᤛᤡᤃᤧᤒᤠ ᤔᤧ᤺ᤴ. ᤁᤖ ᤀᤠᤏᤡᤃᤧ ᤁᤢᤛᤠᤱ ᤔᤧᤗᤛ᤻ᤛᤢᤶᤒᤧᤶᤒᤠ ᤁᤢᤀᤡᤛᤡ᤺ᤰ ᤗ᤹ᤛᤠᤱ ᤂᤡᤏᤡ᤹ ᤏᤢᤒᤠ ᤁᤧᤈᤥᤃᤢᤶᤗ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡᤱᤘᤠ᤹ ᤘᤠ᤹ᤖᤥ॥

᥎ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧᤃ ᤛᤧᤰᤂᤠ᤺ᤸᤗᤧ ᤁᤢᤍᤰᤗᤧᤱᤅᤥ ᤌᤣᤀᤠᤱ ᤆᤥ᤺ᤰᤔᤠ ᤔᤧᤛᤢᤰᤋᤢᤶᤒᤧᤴᤗᤥ. ᤁᤖ ᤛᤧᤰᤂᤠ᤺ᤸᤗᤧ ᤗᤠᤃᤡᤖᤰ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤢᤰᤋᤢᤶᤒᤧᤖᤥ॥

᥏ ᤀᤠᤏᤡᤃᤧ ᤔᤧᤴᤎᤢᤶᤔᤏᤠ ᤐᤥ᤺ᤰᤂᤡᤃᤧᤀᤠᤱ ᤂᤡᤏᤡ᤹ ᤛᤧᤰᤂᤠᤀᤣ ᤁᤧᤎᤢᤶᤒᤠ ᤁᤧᤒᤥ᤺ᤰᤂᤡᤸᤗᤧ ᤛ᤺ᤳᤋᤡᤃᤧᤖᤥ॥ ᤀᤠᤏᤡᤃᤧᤃ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤢᤗᤡᤱᤍᤥ ᤁᤧᤃᤧᤖᤡᤖ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤶᤒᤧ᤹ᤖᤥ॥

᥇᥆ ᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤐᤠ᤺ᤴᤜᤠ᤹ᤃ ᤂᤡᤏᤡ᤹ᤀᤥ ᤋᤠᤔᤠᤏᤢ᤺ᤸᤗᤧ ᤋᤃᤡ ᤛᤠᤵᤋᤢᤱᤗ ᤐᤳᤋᤠᤖᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠᤸᤗᤧ ᤀᤠᤕᤢᤰᤁᤡᤴ ᤛᤠᤰᤗ ᤀᤥᤃᤵ ᤆᤥ᤺ᤰᤔᤠ ᤔᤧᤒᤥ᤺ᤱᤏᤧᤴᤗ ᤁᤧᤗ᤹ᤒᤠ ᤏᤡᤱᤛᤠᤱ ᤆᤥᤃᤢᤱᤗᤥ॥ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤁᤴ ᤕᤢᤰᤁᤡᤱᤃ ᤂᤡᤏᤡ᤹ ᤑᤧᤳᤗᤠ᤺ᤴᤇᤧ ᤔᤧ᤺ᤴ. ᤁᤖ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤌᤥᤒᤥ ᤆᤥ᤺ᤰᤔᤠ ᤑᤠ᤹ᤀᤠᤱ ᤐᤡᤖᤠᤱᤒᤠᤖᤥ॥

ᤁᤢᤏᤢᤵᤔᤠ ᤛᤧᤶᤔᤢ᤹ᤀᤡ

᥇᥇ ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤁᤢᤏᤢᤵᤔᤥ ᤛᤧᤶᤔᤢ᤹ᤀᤡ ᤛᤣᤘᤠᤖᤥ॥ ᤁᤢᤗᤡᤱᤍᤥ ᤁᤧᤵᤔᤠ ᤏᤡᤱᤘᤠ᤹ ᤆᤥᤃᤧᤶᤔᤧ᤹. ᤀᤠᤒᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹. ᤏᤡᤱᤘᤠ᤹ᤀᤥ ᤌᤡᤰᤜᤢᤵ ᤐᤥ᤺ᤰᤂᤧᤶᤔᤧ᤹. ᤛᤏᤠᤖᤢᤱᤅᤥ ᤘᤕᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤔᤡ᤺ᤶᤈᤡ ᤏᤢ ᤛᤏᤠᤖᤢᤱ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹ᤖᤥ॥

᥇᥈ ᤂᤡᤏᤡ᤹ᤃ ᤏᤛᤠᤏᤡᤒᤠ ᤔᤡ᤺ᤶᤈᤡ᤺ᤸᤗᤧ ᤛᤣᤘᤠ ᤔᤧᤳᤋᤠᤛᤡᤶᤔᤧ᤹ᤀᤥ॥

᥇᥉ ᤁᤵᤔᤥᤒᤠ ᤁᤧᤖᤧᤰ ᤏᤛᤠᤏᤡᤒᤠᤜᤠ᤹ᤖᤧ ᤂᤡᤏᤡ᤹ ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥

᥇᥊ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶᤈᤡᤴ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤛᤣᤛᤣ ᤋᤱᤈᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖᤖᤥ॥

ᤐᤠᤘᤗᤖᤧ ᤃᤗᤠᤋᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱᤅᤡᤴ ᤛᤧᤔᤠ ᤜᤣ᤺ᤰᤋᤧᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤀᤠᤱ ᤂᤧᤴ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤜᤣ᤺ᤰᤋᤢᤖᤥ॥ ᤜᤧᤰᤁᤩᤠᤱ ᤛᤧᤰᤂᤠᤒᤠ ᤏᤛᤠᤏᤡᤒᤠ ᤐᤥᤱᤔᤠᤖᤧ ᤗᤠᤃᤡ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤐᤠ᤺ᤴ ᤐᤥᤃᤧᤖᤥ॥ ᤐᤠᤘᤗᤖᤧ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤒᤥ᤺ᤱᤏᤧᤸᤗ ᤗ᤹ᤖᤡᤰ ᤐᤠ᤺ᤳᤋᤢ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤖᤧ ᤀᤠᤒᤡᤖᤧᤒᤠ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤸᤗᤧ ᤁᤢᤒᤢᤱᤃ ᤀᤠᤏᤡ᤹ ᤏᤛᤠ᤺ᤴᤏᤡᤸᤗᤥ॥ ᤏᤛᤠ᤺ᤴᤗᤠᤶᤒᤠᤀᤣ ᤀᤠᤏᤡ᤹ ᤁᤧᤖᤧᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤛᤠᤶᤕᤥᤏᤡᤒᤠ ᤀᤠᤒᤥ᤺ᤱᤗᤥ॥ ᤁᤖ ᤀᤣᤛᤡᤕᤠ ᤔᤠᤀᤡᤏᤖ ᤗᤠᤈᤣ᤹ᤀᤥᤒᤠ ᤃᤗᤠᤋᤡᤕᤠ ᤔᤧᤵᤔᤏᤠᤒᤠ ᤖᤥᤔ ᤌᤢᤶᤔᤥᤒᤠ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤁᤢᤓᤠ ᤔᤏᤠᤜᤠ᤹ ᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤐᤠᤘᤗᤖᤧ ᤜᤢ᤹ᤖᤢᤛᤡᤒᤠ ᤏᤡᤛᤠᤶᤔᤡᤴ ᤔᤧᤀᤳᤋᤢᤖ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤴ ᤔᤧᤴᤀᤡ᤺ᤳᤋᤣ ᤔᤧᤴᤏᤠ᤺ᤳᤋᤣᤃ ᤀᤠᤏᤡ᤹ ᤀᤠᤳᤋᤡᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤀᤠᤴᤇᤢᤰᤏᤧᤴᤗᤥ ᤗ᤹ᤖᤡᤰ ᤜᤠᤍᤡᤱ ᤔᤧᤎᤰᤋᤧᤖᤥ॥

ᤐᤠᤘᤗᤖᤧ ᤀᤡᤱᤗᤧᤰᤐᤠ ᤏᤛᤠ᤺ᤴᤏᤡᤸᤗᤧ ᤋᤠᤵᤃᤧᤒᤧ᤹ᤒᤠ ᤃᤗᤠᤋᤡᤜᤠ᤹ ᤛᤧᤰᤂᤠᤒᤠ ᤏᤛᤠ᤺ᤴᤏᤥ ᤏᤢ᤺ᤰᤔᤠᤛᤡ ᤑᤠ᤹ᤀᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤒᤠᤖᤥ॥ ᤂᤢᤏᤧ᤹ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠᤀᤠ ᤗ᤹ᤖᤡᤰ ᤀᤥᤛᤣ᤺ᤴᤎᤠᤰᤛᤡᤱᤔᤠ ᤏᤢ ᤁᤢᤛᤣ᤺ᤰᤕᤢᤰᤔᤡᤒᤠ ᤕᤢᤰᤁᤡᤴ ᤏᤢ᤺ᤖᤡᤰᤁᤠᤱ ᤐᤥᤎᤰ ᤆᤥ᤺ᤰᤔᤠᤖᤧ ᤗᤠᤃᤡ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤒᤠᤖᤥ॥ ᤜᤧᤰᤁᤩᤠᤱ ᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤱᤛᤧ ᤀᤠᤳᤋᤡᤴ ᤔᤏᤠᤜᤠ᤹ᤖᤧᤀᤠᤱ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤀᤢ᤺ᤳᤋᤢᤒᤠ ᤐᤠ᤺ᤴᤏᤡᤴ ᤐᤠ᤺ᤳᤋᤢᤖ ᤂᤢᤏᤧ᤹ ᤛᤢᤏᤠᤀᤡᤱ ᤀᤡᤱᤓᤥᤛᤢᤒᤠᤱᤃ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤗᤠᤃᤡᤖᤥ ᤗ᤹ᤖᤡᤰ ᤏᤡ᤺ᤴᤎᤥ ᤆᤥᤃᤢᤖᤥ॥ ᤜᤧᤰᤁᤩᤠᤱ ᤏᤛᤠ᤺ᤴᤗᤠᤶᤒᤠᤖᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤠᤶᤕᤥᤏᤡᤒᤠ ᤔᤧᤒᤥ᤺ᤱ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥ ᤀᤣᤃᤠᤱᤛ᤻ᤔᤠ ᤏᤠ᤺ᤳᤗᤠᤜᤠ᤹ᤀᤥ ᤐᤠᤘᤗᤖᤧ ᤀᤠᤏᤡ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤛᤡᤶᤔᤡᤸᤗᤧ ᤏᤛᤠᤏᤡᤒᤠ ᤕᤧᤵᤗᤧᤰᤜᤠ᤹ᤃ ᤏᤡᤎᤠ᤺ᤵ. ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤀᤠᤈᤥᤃᤢᤶᤔᤡᤸᤗᤧ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤔᤠ ᤀᤠᤛᤢᤰᤋᤢᤶᤛᤡᤶᤗᤥ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥇᥆

ᤐᤠᤘᤗᤖᤧ ᤛᤣ᤺ᤰᤕᤢᤰᤔᤡᤒᤠ ᤁᤢᤕᤢᤰ ᥇:᥇᥇–᥈:᥈᥇

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧᤴ ᤛᤢᤏᤠᤀᤡᤱ ᥉:᥇–᥊:᥉᥇

ᤂᤪᤡᤛ᤻ᤋᤠᤏᤡ ᤆᤥ᤺ᤰᤕᤢᤶᤓᤥ ᤏᤢ ᤗᤰᤐᤧᤴ ᥋:᥇–᥌:᥇᥆

ᤁᤢᤏᤢᤵᤔᤠ ᥌:᥇᥇-᥇᥎

ᤐᤠᤘᤗᤖᤧ ᤃᤗᤠᤋᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤐᤠᤘᤗᤖᤧ ᤜᤠᤅᤢᤒᤠ ᤛᤣᤘᤠ

᥇

ᤀᤡᤱᤃᤠ᤹ ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤒᤠᤖᤥ॥ ᤔᤏᤠᤜᤠ᤹ᤗᤠᤶ ᤏᤢ ᤔᤏᤠ ᤕᤢᤰᤗᤠᤶ ᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤰᤂᤠᤱᤒᤠ ᤔᤧ᤺ᤴ. ᤁᤖ ᤕᤧᤛᤢ ᤂᤪᤡᤛ᤻ᤋ ᤏᤢ ᤂᤢᤏᤧ᤹ ᤛᤡᤔᤧᤴᤗᤠᤶ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤱᤛᤧ ᤕᤠᤵᤔᤡ ᤛᤣᤃᤧᤛᤡᤒᤠᤖᤥ॥

᥈ ᤀᤡᤱᤃᤠ᤹ᤏᤢ ᤛᤥᤖᤡᤰ ᤁᤧᤘᤠ᤹ᤒᤠ ᤁᤠᤰ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤖᤧᤀᤠᤱ ᤃᤗᤠᤋᤡᤕᤠ ᤌᤢᤶᤔᤥᤒᤠ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤁᤧᤘᤠ᤹ᤒᤠᤜᤠ᤹ ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥

᥉ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶ ᤏᤢ ᤁᤢᤛᤏᤠᤖᤢᤱᤅᤡᤴ ᤂᤡᤏᤡ᤹ ᤁᤧᤒᤡᤖᤡᤖ॥

᥊ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤕᤧᤛᤢᤖᤧ ᤁᤴ ᤕᤧᤶᤔᤥᤒᤠ ᤋᤠᤵᤑᤧ᤺ᤶᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤋᤠᤱᤛᤧ᤺ᤵᤔᤠ ᤀᤠᤛᤢᤰᤗ ᤑᤠ᤹ᤀᤠᤱ ᤀᤠᤏᤡ᤹ ᤗᤠᤕᤥ ᤀᤠᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤗᤧᤰᤘᤠ ᤛᤩᤧᤖᤥ॥

᥋ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ॥ ᤀᤠᤔᤧᤴ᥄a

ᤘᤣ᤹ᤛ᤻ᤔᤠ ᤛᤢᤏᤠᤀᤡᤱ ᤜᤥᤵ

᥌ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤔᤕᤧᤖᤥ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤗᤠᤶ ᤁᤧᤀᤢ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤰᤂᤧᤴ ᤜᤠᤖᤠ ᤁᤧᤗᤧᤖᤢᤶᤔᤠᤱ ᤘᤣ᤹ᤛ᤻ᤔᤠ ᤛᤢᤏᤠᤀᤡᤱᤅᤥ ᤁᤧᤒᤣᤃᤡᤖ ᤁᤧᤒᤳᤇᤡᤒᤣ॥

᥍ ᤛᤧᤰᤂᤠ᤺ᤸᤗᤧ ᤂᤧᤱᤃ ᤁᤢᤈᤧᤰ ᤛᤢᤏᤠᤀᤡᤱ ᤔᤧ᤺ᤴᤗᤥ. ᤁᤖ ᤁᤢᤓᤠ ᤔᤏᤠᤜᤠ᤹ᤖᤧᤃ ᤂᤡᤏᤡ᤹ ᤐᤡᤷᤒᤣ᤺ᤶᤒᤥ ᤌᤠᤔᤠᤛᤡ ᤑᤠ᤹ᤀᤠᤱ ᤂᤪᤡᤛ᤻ᤋᤧᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤢᤏᤠᤀᤡᤱᤅᤡᤴ ᤔᤧᤀᤡᤃᤢ ᤔᤧᤗᤧᤰᤂᤢᤖ ᤔᤧᤘᤠ᤹ᤖᤥ॥

᥎ ᤁᤖ ᤋᤃᤡ ᤀᤠᤏᤡᤃᤧ ᤂᤡᤏᤡ᤹ ᤀᤡᤱᤓᤥᤀᤠᤛᤡᤃᤧᤒᤠ ᤛᤢᤏᤠᤀᤡᤱᤅᤡᤴᤏᤢ᤺ᤸᤗᤧ ᤘᤣ᤹ ᤛᤢᤏᤠᤀᤡᤱᤅᤡᤴ ᤀᤠᤏᤡᤃᤧ ᤀᤡᤱᤓᤥᤛᤢᤶᤒᤧ᤹ ᤀᤡᤃᤪ ᤛᤠᤱᤃᤪᤠᤶᤐᤣᤍᤠᤱᤒᤠ ᤔᤠᤱᤗᤠᤀᤡᤱᤒᤠᤸᤗᤧ ᤀᤡᤱᤓᤥᤛᤢ᤹ᤛᤠᤱ ᤂᤧᤴᤏᤡᤴ ᤛᤠᤱᤃᤪᤠ᤺ᤸᤗᤧ ᤋᤧᤳᤋᤢᤖᤖᤥ॥

᥏ ᤀᤠᤏᤡᤃᤧ ᤋᤃᤡ ᤔᤧᤳᤋᤠᤛᤡᤃᤧᤒᤠ ᤜᤧᤰᤁᤣ ᤕᤠᤶᤔᤥᤀᤠᤱ ᤔᤧᤳᤋᤠᤛᤡᤃᤧ᤹ᤖᤥ. ᤀᤠᤳᤋᤡᤸᤗᤧ ᤂᤡᤏᤡ᤹ ᤁᤧᤍᤠ᤺ᤰᤋᤢᤶᤒᤠ ᤛᤢᤏᤠᤀᤡᤱᤅᤡᤴᤏᤢ᤺ᤸᤗᤧᤀᤠᤱ ᤘᤣ᤹ᤛ᤻ᤔᤠ ᤛᤢᤏᤠᤀᤡᤱᤅᤡᤴ ᤀᤡᤱᤃᤧᤓᤥ᤺ᤛᤡ ᤜᤠᤖᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤱᤃᤪᤠ᤺ᤴ ᤂᤧᤸᤗᤧ ᤁᤢᤛᤶᤍᤠᤱ ᤆᤢᤰᤗᤖᤥ॥

᥇᥆ ᤀᤠᤸᤗ ᤀᤡᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤔᤧ᤺ᤴ. ᤁᤖ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤐᤡᤔᤠ ᤁᤥ᤺ᤳᤋᤢᤱᤗᤥ॥ ᤀᤠᤸᤗᤛᤠᤱ ᤀᤡᤱᤃᤠ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡᤖᤰ ᤁᤥ᤺ᤳᤋᤢᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ᤃ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤔᤧ᤺ᤴᤏᤠ᤹ᤖᤥ॥

ᤐᤠᤘᤗᤖᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤕᤢᤰ ᤂᤥᤛᤢ᤹

᥇᥇ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤀᤡᤱᤓᤥᤛᤢᤱᤒᤠ ᤛᤢᤏᤠᤀᤡᤱᤅᤡᤱᤃ ᤔᤧᤴᤇᤠᤶ ᤕᤠᤵᤔᤡᤗᤠᤶ ᤋᤩᤧᤒᤠ ᤔᤧ᤺ᤴᤗᤥ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥇᥈ ᤁᤱᤃ ᤔᤧᤴᤇᤠᤶ ᤕᤠᤵᤔᤡᤗᤠᤶᤒᤠ ᤂᤥᤛᤢᤱᤒᤠ ᤔᤧ᤺ᤴ. ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤜᤢ᤹ᤖᤠᤱᤒᤠᤀᤠᤱ ᤔᤧ᤺ᤴ. ᤁᤖ ᤀᤡᤱᤃᤠ᤹ ᤕᤧᤛᤢ ᤂᤪᤡᤛ᤻ᤋᤧᤸᤗᤧᤀᤣ ᤀᤥᤛᤣ᤺ᤴᤎᤠᤰᤋᤠᤱᤅᤠᤱ ᤂᤥᤛᤢᤱᤒᤠᤖᤥ॥

᥇᥉ ᤀᤡᤱᤃᤠ᤹ ᤋᤃᤡ ᤕᤜᤢᤍᤡ ᤛᤠᤶᤕᤥ᤺ᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤡᤸᤗᤧ ᤀᤡᤱᤃᤠ᤹ ᤀᤠᤰᤋᤱᤒᤠ ᤔᤏᤠ ᤘᤕᤠᤱ ᤜᤧᤰᤁᤩᤠᤱ ᤀᤠᤰᤂᤧᤴ ᤛᤠ᤹ᤖᤡᤰ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹b ᤋᤢᤰᤂᤣ ᤆᤠ᤺ᤳᤋᤢᤱᤛᤡᤱᤅᤠᤱ ᤔᤧᤱᤔᤠ ᤁᤥ᤺ᤳᤋᤢᤱᤛᤡᤱ ᤁᤧᤗ᤹ᤒᤠᤴ ᤂᤡᤏᤡ᤹ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥇᥊ ᤀᤡᤱᤃᤠ᤹ ᤕᤜᤢᤍᤡ ᤀᤠᤒᤧᤖᤧᤜᤠ᤹ᤏᤢ᤺ᤸᤗᤧᤀᤠᤱ ᤕᤖᤡᤰ ᤕᤜᤢᤍᤡ ᤛᤠᤶᤕᤥᤀᤥ ᤐᤥ᤺ᤔᤠ ᤏᤡᤱᤘᤠ᤹ ᤐᤡᤖᤢᤱ ᤜᤧᤰᤁᤩᤠᤱ ᤀᤠᤶᤒᤠ ᤀᤠᤴᤎᤧᤒᤠᤜᤠ᤹ᤗᤠᤶ ᤁᤧᤒᤥ᤺ᤱᤒᤠ ᤁᤧᤕᤢ᤺ᤒᤠ ᤛᤠᤶᤕᤥᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤢᤛᤡᤰ ᤁᤧᤛᤶᤒᤠ ᤘᤕᤠᤱᤗᤥ॥

᥇᥋-᥇᥌ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤛᤠᤔᤧᤴᤘᤠ᤺ᤴᤇᤡᤱᤅᤣᤀᤠᤱᤎᤥᤀᤣ ᤗᤢᤱᤔᤠ᤹ ᤋᤢᤰᤋᤠᤱ. ᤜᤧᤰᤁᤩᤠᤱ ᤛᤣᤃᤠᤱᤅᤠᤱ ᤛᤣᤘᤠ ᤆᤥ᤺ᤰᤛᤧ ᤀᤢ᤺ᤳᤋᤠᤱᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤛᤡᤱᤗ ᤑᤠ᤹ᤀᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤀᤥ᤺ᤴᤎᤠᤰᤔᤠ ᤁᤢᤛᤡᤖᤠ᤹ ᤌᤠᤅᤧ॥ ᤂᤧᤴ ᤕᤧᤶᤔᤥ ᤀᤡᤱᤃᤠ᤹ ᤀᤠᤳᤋᤡᤴ ᤔᤏᤠᤜᤠ᤹ᤀᤠᤱ ᤛᤢᤈᤠ ᤔᤧᤏᤠ᤺ᤰᤋᤢᤱᤛᤡᤱᤅᤡᤴ.

᥇᥍ ᤜᤧᤰᤁᤩᤠᤱ ᤀᤡᤱᤃᤠ᤹ᤏᤢ᤺ᤸᤗᤧ ᤋᤃᤡᤒᤠ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤀᤥᤀᤠᤱ ᤛᤢᤈᤠ ᤏᤠ᤺ᤰᤛᤧ ᤕᤖᤢᤛᤗᤧᤔ ᤕᤧᤰᤕᤰᤁᤥ ᤌᤥ ᤔᤧᤶᤒᤣ᤺ᤰᤐᤧᤴᤗᤥ. ᤁᤖ ᤀᤡᤱᤃᤠ᤹ᤃ ᤂᤡᤔᤥ ᤀᤖᤒᤡᤕᤠ ᤗᤠᤈᤣ᤹ᤀᤥ ᤐᤣᤃᤠᤱ. ᤜᤧᤰᤁᤩᤠᤱ ᤋᤠ᤺ᤴᤍᤡ ᤀᤡᤱᤃᤠ᤹ ᤍᤔᤛ᤻ᤁᤛ ᤕᤧᤰᤕᤰᤁᤥ ᤏᤢ᤺ᤰᤂᤠᤱ ᤋᤩᤠᤱᤗᤥ॥

᥇᥎ ᤜᤧᤰᤁᤩᤠᤱ ᤋᤱᤒᤣ ᤛᤢᤶᤛᤡ ᤀᤣᤃᤠᤱᤗᤰ ᤀᤡᤱᤃᤠ᤹ ᤕᤖᤢᤛᤗᤧᤶᤔᤥ ᤐᤋᤪᤢᤛᤖᤧ ᤁᤢᤍᤢᤶᤛᤧ ᤐᤣᤃᤠᤱ. ᤜᤧᤰᤁᤩᤠᤱ ᤂᤢᤏᤧ᤹ᤏᤢᤀᤣ ᤌᤡᤰ ᤅᤠ (᥇᥋) ᤕᤧᤴ ᤌᤠᤖᤡᤰ ᤕᤢᤅᤠᤱᤗᤥ॥

᥇᥏ ᤂᤧᤵᤔᤥ ᤍᤠᤱᤒᤠᤸᤗᤧ ᤁᤢᤴᤛᤠ᤹ ᤕᤠᤁᤢᤒᤧᤴᤏᤢ ᤘᤣ᤹ ᤀᤠᤳᤋᤡᤴ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤀᤠᤱ ᤔᤧᤍᤢᤔᤢᤱᤛᤡᤱᤅᤡᤴᤗᤥ॥

᥈᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤛᤧᤰᤂᤠ ᤐᤠ᤺ᤴ ᤔᤧᤳᤏᤡᤱᤗᤥ. ᤀᤡᤱᤃᤠ᤹ ᤛᤠᤵᤋᤢᤱᤒᤠ ᤐᤠ᤺ᤴᤜᤠ᤹ ᤀᤡᤱᤗᤧᤰ ᤔᤧ᤺ᤴᤗᤥ॥

᥈᥇ ᤂᤧᤴ ᤀᤣᤃᤠᤱ ᤀᤡᤱᤃᤠ᤹ ᤛᤡᤖᤡᤕᤠ ᤏᤢ ᤛᤡᤗᤡᤛᤡᤕᤠ ᤌᤢᤶᤔᤥ ᤐᤣᤃᤠᤱᤗᤥ॥

᥈᥈ ᤕᤜᤢᤍᤡᤕᤠ ᤗᤠᤈᤣ᤹ᤀᤥᤒᤠ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤀᤡᤱᤃᤠ᤹ ᤔᤧᤴᤏᤡᤀᤣ ᤔᤧᤘᤕᤧᤖᤥ॥

᥈᥉ ᤂᤧᤱᤜᤠ᤹ᤖᤧᤃ ᤋᤃᤡ ᤕᤠᤵᤔᤡ ᤋᤢᤰᤂᤣ ᤁᤧᤈᤠ᤺ᤵᤐᤠᤸᤗᤧ ᤔᤧᤱᤔᤠ ᤁᤥ᤺ᤳᤋᤢᤒᤠ ᤏᤛᤠ᤺ᤴᤏᤡᤴ ᤀᤰᤂᤣ᤺ᤸᤗᤧ ᤀᤡᤱᤓᤥᤛᤢᤖ ᤘᤠ᤹ᤖᤥ ᤁᤧᤗ᤹ᤒᤠ ᤐᤠ᤺ᤴᤏᤡᤴᤗᤰ ᤔᤧᤄᤧᤵᤛᤢᤀᤠᤱ ᤔᤧᤘᤕᤧᤖᤥ॥

᥈᥊ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤆᤥᤃᤢᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤔᤧᤓᤥᤛᤢᤖᤥ॥

a 

᥇:᥋ ᤀᤠᤔᤧᤴ ᤑᤠ᤹ᤀᤡᤴ ᤀᤠᤖᤥ. ᤜᤧᤰᤁᤣᤀᤣ ᤐᤥ᤺ᤱᤗᤖᤥ ᤐᤥᤱᤗᤥ॥

b 

᥇:᥇᥉ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰ” ᤐᤥ᤺ᤱ॥

ᤐᤠᤘᤗ ᤏᤢ ᤘᤣ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹

᥈

ᤋᤱᤒᤣ ᤌᤡᤰ-ᤗᤡ (᥇᥊) ᤀᤣᤃᤠᤱ ᤀᤡᤱᤃᤠ᤹ ᤒᤖᤏᤠᤒᤠᤛᤧᤴᤏᤢ ᤕᤠᤶᤔᤥ ᤕᤖᤢᤛᤗᤧᤔ ᤌᤥ ᤐᤣᤃᤠᤱᤅᤡᤸᤗᤧ ᤋᤡᤋᤛᤧᤴᤏᤠᤱ ᤀᤡᤱᤃᤠ᤹ᤏᤢᤀᤣ ᤛᤥᤖᤡᤰ ᤋᤣ᤹ᤖᤢᤱᤅᤠᤱ ᤘᤕᤧ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤂᤧᤳᤌᤥ ᤐᤣ᤺ᤰᤔᤠᤀᤣ ᤐᤥ᤺ᤱ ᤗ᤹ᤖᤡᤰ ᤀᤥ᤺ᤴᤎᤠᤰᤋᤠᤱᤅᤠᤱ ᤘᤕᤧ॥ ᤀᤡᤱᤃᤠ᤹ ᤂᤧᤵᤔᤥ ᤘᤕᤠᤱᤅᤡᤸᤗᤧ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤗᤠᤶᤗᤥᤒᤠᤛᤡᤖᤥ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤛᤡᤒᤠᤜᤠ᤹ ᤛᤫᤠ᤺ᤳᤋᤠᤱ ᤋᤢᤔᤢᤱᤛᤡᤱᤅᤠᤱ ᤀᤡᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤡᤱᤓᤥᤛᤢᤱᤛᤡᤱᤒᤠ ᤛᤢᤏᤠᤀᤡᤱᤅᤡᤴ ᤆᤧᤰᤋᤢᤱᤛᤡᤱᤗᤥ॥ ᤂᤧᤱᤜᤠ᤹ᤖᤧ ᤀᤠᤒᤠ᤺ᤴᤏᤡᤴ ᤔᤧᤄᤧᤵᤛᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤠᤱ ᤘᤕᤠᤱ. ᤔᤧ᤺ᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤆᤥᤃᤢᤱᤒᤠ ᤔᤠᤱᤛᤣᤘᤠ᤺ᤴ ᤜᤏᤧ ᤁᤧᤒᤥ᤺ᤱᤒᤠ ᤘᤕᤧᤖᤥ॥

᥉ ᤁᤖ ᤀᤠᤴᤍᤣ᤺ᤱᤒᤠ ᤋᤡᤋᤛᤧᤴ ᤌᤡᤶᤔᤧᤴᤍᤱ ᤛᤢᤘᤠᤱ ᤘᤕᤧᤛᤠᤱ ᤂᤧᤸᤗᤧ ᤜᤷᤍᤥ ᤜᤧᤰᤔᤠ ᤐᤥ᤺ᤱ ᤑᤠ᤹ᤀᤠᤱ ᤔᤧᤶᤒᤠ᤺ᤳᤋᤢᤴᤗᤥ॥

᥊ ᤁᤖ ᤁᤢᤓᤠ ᤀᤡᤱᤗᤧᤰᤁᤣ ᤑᤢ᤹ᤏᤢᤛᤠ᤹ᤜᤠ᤹ ᤂᤪᤡᤛ᤻ᤋ ᤕᤧᤛᤢᤗᤠᤶ ᤂᤥᤛᤢᤶᤒᤧᤒᤠ ᤆᤥ᤺ᤰᤕᤢᤶᤓᤥ᤺ᤴ ᤌᤥ᤺ᤶᤛᤧ ᤀᤠᤏᤡᤃᤧᤏᤢ ᤔᤧᤓᤢᤳᤇᤡᤱᤅᤠᤱ ᤀᤠᤏᤡᤃᤧ ᤕᤥ᤺ᤰᤐᤠ ᤜᤧᤰᤁᤣ ᤆᤥ᤺ᤰᤛᤧ ᤂᤢᤏᤡ᤹ ᤕᤜᤢᤍᤡ ᤛᤠᤶᤕᤥᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤗ᤹ᤖᤡᤰ ᤔᤧᤔᤧᤳᤋᤡᤃᤧᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤁᤠᤰ ᤐᤠ᤺ᤴᤏᤡᤴ ᤐᤥᤃᤧᤒᤠᤖᤥ॥

᥋ ᤁᤖ ᤀᤠᤏᤡᤃᤧᤃ ᤛᤧᤰᤂᤠᤒᤠ ᤛᤢᤏᤠᤀᤡᤱᤅᤡᤴ ᤂᤡᤏᤡ᤹ᤏᤢ ᤛᤍᤠᤍᤡᤱ ᤘᤠ᤹ᤖ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤓᤥ᤺ᤰᤂᤢᤒᤠ ᤐᤠ᤺ᤴᤏᤡᤴ ᤛᤵᤑᤠᤎᤡᤰᤁᤠᤱ ᤔᤧᤄᤧᤵᤛᤢᤶᤒᤧᤴᤗᤥ॥

᥌ ᤜᤧᤰᤁᤩᤠᤱ ᤛᤣᤛᤣᤜᤢᤵᤗᤰᤐᤠ ᤁᤢᤓᤠ ᤗᤠᤶᤗᤥᤒᤠᤜᤠ᤹ᤃ- ᤁᤧᤗᤧᤒᤠ ᤁᤧᤏᤡᤒᤠ ᤔᤧᤈᤥ᤺ᤰᤛᤠᤱ ᤀᤡᤱᤃᤠ᤹ᤃ ᤌᤣᤀᤠᤱ ᤔᤧᤗᤣ᤺ᤳᤋᤠᤛᤡᤱᤅᤡᤴᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤔᤧᤛᤧᤴᤍᤢᤴᤇᤡᤴᤗᤥ- ᤂᤧᤱᤜᤠ᤹ᤖᤧ ᤀᤡᤱᤓᤥᤛᤢᤱᤒᤠ ᤛᤢᤏᤠᤀᤡᤱᤅᤥ ᤌᤣᤀᤠᤱ ᤔᤧᤴᤈᤰᤋᤢᤴᤗᤥ॥

᥍ ᤂᤧᤸᤗᤧ ᤁᤢᤗᤧᤰᤘᤠ ᤂᤧᤱᤜᤠ᤹ᤖᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤋᤪᤢᤛᤧᤴ ᤕᤜᤢᤍᤡᤜᤠ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤐᤠᤱᤄᤢᤒᤠ ᤜᤧᤰᤁᤣᤀᤣ ᤀᤡᤱᤃᤠ᤹ᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤛᤢᤏᤠᤀᤡᤱ ᤀᤡᤱᤓᤥᤔᤠᤛᤡ ᤑᤠ᤹ᤀᤠᤱ ᤗᤰᤐᤧᤴ ᤐᤡᤖᤠᤱᤒᤠᤴ ᤔᤧᤏᤡᤛᤢᤖᤥ॥

᥎ ᤌᤣᤀᤠᤱᤓᤧᤸᤗᤧ ᤐᤋᤪᤢᤛᤧᤖᤧ ᤛᤣ᤺ᤰᤕᤢᤰᤔᤡᤒᤠ ᤁᤢᤕᤠ᤺ᤶᤒᤰᤗᤠᤶ ᤕᤜᤢᤍᤡᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠ᤺ᤶᤒᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤛᤣ᤺ᤰᤕᤢᤰᤔᤡᤒᤠ ᤀᤠᤕᤠ᤺ᤶᤒᤰᤗᤠᤶᤔᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤕᤠ᤺ᤶᤒᤰ ᤆᤥᤃᤢᤖᤥ॥

᥏ ᤛᤣᤛᤣᤜᤢᤵᤗᤰᤁᤥᤒᤠ ᤗᤠᤶᤗᤥᤒᤠ ᤔᤧᤔᤧᤳᤋᤢᤛᤡᤒᤠ ᤕᤠᤁᤢᤒ. ᤐᤋᤪᤢᤛ ᤏᤢ ᤕᤢᤜᤢᤴᤏᤠᤛᤡᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤆᤥᤃᤢᤱᤒᤠ ᤔᤠᤱᤛᤣᤘᤠᤀᤥ ᤔᤢ᤹ᤀᤡᤛᤠᤶ ᤌᤠᤛᤢᤒᤠ ᤔᤧᤏᤡᤛᤢᤀᤠᤱ ᤒᤖᤏᤠᤒᤠᤛᤧᤴ ᤏᤢ ᤀᤡᤱᤃᤠ᤹ ᤔᤧᤍᤠ᤺ᤰᤋᤧᤳᤇᤡᤃᤧᤖᤥ॥ ᤂᤧᤱᤜᤠ᤹ ᤀᤠᤴᤇᤡᤃᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤐᤣ᤺ᤰᤔᤠ ᤔᤧᤍᤧᤴᤍᤧ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤜᤢᤍᤡᤜᤠ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤔᤧᤍᤧᤴᤍᤧᤖᤥ॥

᥇᥆ ᤂᤧᤱᤜᤠ᤹ᤖᤧᤃ ᤂᤢᤏᤡ᤹ ᤗᤢᤶᤔᤥᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤑᤠ᤹ᤔᤠᤛᤡ ᤛᤢᤈᤠ ᤔᤧᤒᤡᤖᤡᤃᤧ॥ ᤜᤧᤰᤁᤣ ᤆᤥ᤺ᤰᤔᤠ ᤀᤡᤱᤃᤠ᤹ᤀᤠᤱ ᤀᤠᤛᤡᤖᤠ᤹ ᤌᤠᤅᤧᤖᤥ॥

ᤐᤠᤘᤗᤖᤧ ᤐᤋᤪᤢᤛᤧᤴ ᤀᤳᤋᤢ᤹

᥇᥇ ᤁᤖ ᤐᤋᤪᤢᤛᤧᤴ ᤀᤣᤴᤋᤡᤀᤥᤁ ᤕᤧᤰᤕᤰᤁᤥ ᤋᤩᤧ᤺ᤸᤗᤧ ᤘᤣ᤹ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤣ ᤀᤡᤱᤃᤠ᤹ ᤐᤠ᤺ᤴ ᤔᤧᤳᤋᤢᤱᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤕᤠ᤺ᤶᤒᤰ ᤑᤣ᤺ᤴᤍᤢᤀᤠᤱ ᤘᤕᤧ॥

᥇᥈ ᤋᤃᤡ ᤂᤢᤏᤧ᤹ ᤌᤡᤶᤔᤧᤴᤍᤱ ᤛᤢᤘᤠᤱᤒᤠ ᤏᤛᤠᤏᤡᤒᤠᤜᤠ᤹ᤏᤢ ᤛᤥᤖᤡᤰ ᤆᤖ ᤘᤕᤧ. ᤁᤖ ᤕᤠᤁᤢᤒᤖᤧ ᤕᤜᤢᤍᤡ ᤁᤢᤴᤈᤢᤶᤜᤠ᤹ ᤂᤧᤵᤔᤥ ᤔᤧᤍᤩᤧᤸᤗᤧ ᤂᤢᤏᤧ᤹ ᤛᤥᤖᤡᤰ ᤕᤢᤱᤔᤠᤀᤠᤱ ᤆᤠᤔᤠ ᤗᤧᤖᤢ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧᤴᤏᤠᤱ ᤜᤷᤍᤥ ᤜᤧᤰᤔᤠᤀᤣ ᤐᤥ᤺ᤱ ᤁᤧᤗ᤹ᤒᤠ ᤂᤧᤴ ᤔᤏᤠᤜᤠ᤹ᤏᤢ ᤁᤡᤛᤧᤀᤠᤱ ᤘᤕᤧᤖᤥ॥

᥇᥉ ᤜᤧᤰᤁᤩᤠᤱ ᤘᤣ᤹ ᤕᤜᤢᤍᤡ ᤏᤛᤠᤏᤡᤒᤠᤜᤠ᤹ᤖᤧᤀᤠᤱ ᤐᤋᤪᤢᤛᤖᤧ ᤁᤡᤛᤪᤢᤰᤐᤠ ᤁᤢᤕᤧᤵᤗᤧᤰᤁᤡᤴ ᤔᤧᤏᤠ᤺ᤳᤋᤢᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤧᤵᤗᤧᤰᤁᤡᤸᤗᤧ ᤒᤖᤏᤠᤒᤠᤛᤧᤴᤏᤠᤱ ᤗᤧᤰᤂᤢ ᤋᤣ᤹ᤖᤢᤖᤥ॥

᥇᥊ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ ᤛᤢᤏᤠᤀᤡᤱᤅᤡᤸᤗᤧᤴ ᤛᤧᤰᤂᤠᤒᤠ ᤐᤠ᤺ᤴᤏᤥ ᤔᤧᤶᤒᤳᤇᤧᤶᤒᤠ ᤏᤡᤛᤢᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤃᤡᤀᤣ ᤐᤋᤪᤢᤛᤧᤴ ᤀᤰᤂᤣ ᤔᤧᤳᤋᤢᤱᤗ ᤑᤧ᤺ᤰᤋᤢᤱ. “ᤂᤧᤏᤧ᤹ᤃ ᤕᤜᤢᤍᤡᤏᤧᤛᤠᤱ ᤕᤜᤢᤍᤡ ᤜᤧᤰᤁᤣ ᤁᤧᤴᤘᤠ᤹ᤏᤧᤴ. ᤁᤖ ᤌᤡᤶᤔᤧᤴᤍᤱ ᤛᤢᤘᤠᤱ ᤁᤢᤀᤡᤛᤡ᤺ᤰ ᤁᤧᤘᤠ᤹॥ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤗᤧᤖᤢ ᤁᤧᤍᤣ᤺ᤛᤢᤒᤠ ᤕᤜᤢᤍᤡ ᤛᤠᤶᤕᤥᤌᤡᤶᤔᤡᤴ ᤀᤠᤰᤂᤣᤗ᤹ᤖᤡᤰ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤗ᤹ᤖᤡᤰ ᤁᤧᤔᤧᤳᤋᤢᤛᤡᤒᤠᤒᤣ᥅”

᥇᥋ ᤀᤠᤏᤡ᤹ ᤛᤠᤀᤠᤘᤠ᤺ᤴᤇᤡᤱᤅᤠᤱᤎᤥᤀᤣ ᤕᤜᤢᤍᤡᤛᤡ. ᤌᤡᤶᤔᤧᤴᤍᤱ ᤛᤢᤘᤠᤱ ᤜᤧᤰᤋᤱᤒᤠ “ᤗᤠᤕᤥᤒᤠᤛᤡ” ᤔᤧ᤺ᤴᤗᤥ॥

᥇᥌ ᤀᤠᤳᤋᤡᤴ ᤔᤏᤠ᤺ᤴᤏᤠᤱ ᤔᤥᤛᤠᤖᤧ ᤛᤠᤵᤋᤢᤒᤠ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤔᤧᤛᤢᤰᤏᤧᤴᤗᤥ. ᤁᤖ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥᤃᤢᤀᤠᤱᤗᤰ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤛᤢᤰ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤏᤡ᤹ ᤁᤢᤛᤡᤱ ᤏᤡ᤺ᤵᤔᤠ ᤐᤥᤱᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤀᤠᤱ ᤂᤪᤡᤛ᤻ᤋᤀᤥᤒᤠ ᤏᤛᤠ᤺ᤴᤗᤠᤶ ᤀᤠᤵᤋᤡᤰ ᤔᤧ᤺ᤴᤏᤣ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤀᤠᤈᤥᤃᤢᤶᤗᤥ. ᤁᤖ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤒᤠᤗᤠᤶ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢᤀᤠᤱ ᤀᤠᤳᤋᤡᤴᤏᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤒᤥ᤺ᤱᤏᤧᤸᤗᤥ॥

᥇᥍ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥ᤺ᤰᤔᤠᤗᤠᤶ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤀᤠᤃᤥ᤺ᤳᤋᤢᤶᤔᤡᤸᤗᤧ ᤘᤣ᤹ᤜᤠ᤹ᤖᤧ ᤂᤡᤏᤡ᤹ ᤗᤠᤕᤥᤀᤥ ᤁᤧᤘᤠ᤹ᤒᤠᤏᤡᤱ ᤀᤠᤶᤔᤧᤳᤗᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤀᤠᤗᤧᤖᤢᤶᤔᤠᤱ ᤀᤠᤘᤠ᤹॥ ᤂᤧᤴ ᤑᤠ᤹ᤀᤡᤴ ᤂᤪᤡᤛ᤻ᤋᤖᤧ ᤗᤠᤕᤥᤀᤥ ᤗᤠᤶᤀᤠᤗᤥᤒᤠᤒᤡ᥅ ᤜᤧᤰᤁᤣ ᤔᤧ᤺ᤴᤗᤥ᥄

᥇᥎ ᤂᤧᤸᤗᤧ ᤁᤢᤗᤧᤰᤘᤠ ᤀᤡᤱᤃᤠ᤹ ᤗᤧᤖᤢᤱᤍᤣᤛᤢᤱᤒᤠ ᤐᤠ᤺ᤴᤏᤡᤴ ᤕᤠᤶᤔᤥ ᤜᤢ᤹ᤖᤢᤱᤛᤡᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤗᤠᤕᤥᤒᤠ ᤐᤥ᤺ᤱᤅᤠᤖᤥ॥

᥇᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤥ᤺ᤳᤋᤢᤱᤅᤡᤸᤗᤧ ᤜᤠᤒᤠ ᤂᤧᤴ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤸᤗᤧ ᤀᤠᤵᤋᤡᤰ ᤁᤢ᤺ᤳᤋᤠᤱᤗᤥ॥ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤜᤡᤱᤅᤠᤖ ᤑᤠ᤹ᤀᤠᤱ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤠᤱ ᤛᤧᤴᤗᤵ ᤂᤥᤔᤠ ᤋᤶᤛᤡᤴ ᤆᤥ᤺ᤰᤔᤠ ᤗᤧᤖᤢᤱᤗᤥ॥a

᥈᥆ ᤀᤡᤱᤃᤠ᤹ᤃ ᤂᤪᤡᤛ᤻ᤋᤧᤴᤏᤢ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤛᤩᤠᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤀᤠᤸᤗᤀᤠᤱᤎᤥ ᤀᤡᤱᤃᤠ᤹ᤃ ᤔᤧᤜᤡᤱᤅᤠᤴ. ᤁᤖ ᤂᤪᤡᤛ᤻ᤋᤧᤴ ᤀᤡᤱᤃᤠ᤹ᤀᤥ ᤜᤡᤱᤗᤥ॥ ᤀᤡᤱᤃᤠ᤹ᤃ ᤁᤴ ᤏᤠᤛᤡᤱᤃᤧᤴ ᤌᤰᤁᤥ ᤜᤡᤱᤅᤠᤸᤗᤧ ᤏᤡᤱᤘᤠ᤹ᤑᤢᤛᤠᤀᤥᤒᤠ ᤏᤛᤠ᤺ᤴᤗᤠᤶ ᤜᤡᤱᤅᤠᤖᤥ॥ ᤂᤢᤏᤧ᤹ᤀᤣ ᤗᤢᤱᤔᤠ᤹ ᤋᤢᤰᤋᤠᤱ ᤜᤧᤰᤁᤩᤠᤱ ᤀᤠᤗᤠᤃᤡ ᤁᤢᤜᤡᤱᤔᤴᤏᤡᤴ ᤐᤡᤖᤢᤖᤥ॥

᥈᥇ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤌᤣᤏᤠᤎᤣᤒᤠ ᤔᤧᤀᤡ᤺ᤳᤋᤠᤴᤗᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤀᤠᤛᤢᤰᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴ ᤜᤏᤧᤖᤰ ᤛᤩᤧᤖᤥ॥

a 

᥈:᥇᥏ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤜᤡᤱᤅᤠᤏᤡ ᤑᤠ᤹ᤀᤠᤱ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤗᤠᤶ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥ ᤛᤩᤠᤱᤅᤠᤱ ᤘᤠ᤹ᤀᤠᤖᤥ” ᤐᤠ᤺ᤳᤋᤢᤀᤠᤱ ᤐᤳ॥

ᤕᤧᤛᤢ᤺ᤴ ᤏᤛᤠ᤺ᤴ ᤆᤥ᤺ᤰᤔᤠᤸᤗᤧ ᤛᤠᤶᤕᤥᤏᤡᤒᤠ ᤀᤠᤒᤥ᤺ᤱ

᥉

ᤃᤗᤠᤋᤡ ᤁᤧᤕᤢᤱᤒᤠ ᤏᤛᤠᤏᤡᤒᤠᤛᤣ. ᤌᤣᤀᤠᤱ ᤂᤡᤏᤡ᤹ ᤀᤍᤱ ᤁᤢᤀᤡᤛᤡ᤺ᤰ ᤁᤧᤈᤥᤃᤡᤒᤠᤒᤣ᥅ ᤜᤠ᤺ᤳᤗᤧ ᤁᤧᤗᤧᤔᤡᤀᤠᤱ ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤑᤧᤳᤗᤠ᤺ᤴᤍᤢ ᤁᤧᤒᤡᤖᤡᤒᤣ᥅ ᤂᤡᤏᤡ᤹ ᤋᤃᤡᤀᤣ ᤕᤧᤛᤢ ᤂᤪᤡᤛ᤻ᤋᤧᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤛᤩᤧᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤆᤧᤰᤁᤠᤛᤡᤃᤧᤀᤠᤱ ᤘᤕᤧ॥

᥈ ᤂᤡᤏᤡ᤹ᤏᤢ ᤐᤠ᤺ᤴᤎᤡᤰ ᤁᤢᤛᤡᤱ ᤏᤡ᤺ᤵᤔᤠ ᤀᤠᤏᤡᤱᤘᤠ᤹ ᤘᤠ᤹- ᤛᤠᤶᤕᤥᤌᤡᤶᤔᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤔᤠᤱ ᤛᤣᤛᤣᤔᤠᤱᤅᤡᤴ ᤁᤧᤄᤥᤛᤢᤶᤒᤠᤒᤡ ᤀᤡ ᤛᤢᤏᤠᤀᤡᤱ ᤁᤧᤄᤧᤵᤛᤢᤶᤔᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤗᤠᤶ ᤁᤧᤄᤥᤛᤢᤶᤒᤠᤒᤡ᥅

᥉ ᤌᤣᤀᤠᤱ ᤁᤶᤔᤩᤠᤰ ᤛᤠ᤹ᤖᤡᤰ ᤂᤡᤏᤡ᤹ ᤀᤍᤱ ᤁᤧᤈᤥᤃᤡᤒᤠᤒᤣ᥅ ᤂᤡᤏᤡ᤹ ᤂᤪᤡᤛ᤻ᤋᤠᤏᤡ ᤜᤡᤱᤔᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤔᤠᤱᤗᤠᤶ ᤁᤧᤜᤣ᤺ᤰᤋᤢᤶᤔᤠᤱ ᤀᤠᤸᤗ ᤀᤠᤒᤠᤅᤣ ᤕᤠ᤺ᤶᤒᤰᤗᤠᤶ ᤁᤢᤗᤡᤱᤍᤥ ᤁᤧᤵᤔᤠ ᤁᤧᤃᤥ᤺ᤳᤋᤡᤒᤠᤒᤡ᥅

᥊ ᤛᤢᤏᤠᤀᤡᤱᤗᤧ ᤗᤠᤃᤡ ᤂᤡᤏᤡ᤹ ᤁᤶᤔᤩᤠᤰ ᤕᤖᤡᤰ ᤋᤢᤰᤂᤣ ᤜᤏᤧ ᤁᤧᤈᤩᤧ᤹ᤀᤡᤒᤡ᥅ ᤛᤧᤰᤂᤠ᤺ᤸᤗᤧᤃ ᤋᤢᤰᤂᤣ ᤜᤏᤧ ᤁᤧᤴᤈᤩᤧ᤹ᤀᤡᤴᤗᤥ॥

᥋ ᤂᤡᤏᤡ᤹ ᤛᤠᤶᤕᤥᤌᤡᤶᤔᤡᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤔᤠᤱ ᤔᤧ᤺ᤴ. ᤁᤖ ᤁᤧᤄᤧᤵᤛᤢᤶᤒᤠ ᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤸᤗᤧᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤣᤛᤣᤔᤠᤱᤅᤡᤴ ᤁᤧᤒᤡᤖᤡ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤒᤠᤖᤥ॥

᥌ ᤜᤧᤰᤁᤣᤗ᤹ᤖᤡᤰᤁᤣ ᤀᤒᤪᤠᤜᤠᤔᤖᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ. “ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢ. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤖᤥ॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤀᤣ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤁᤢᤶᤔᤧᤴᤇᤠ᤹ᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤂᤢᤏᤡ᤹ ᤏᤛᤠ᤺ᤴᤗᤠᤶ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤛᤡ᤹ ᤁᤧᤗ᤹ᤒᤠ ᤋᤠ᤺ᤴᤍᤡᤒᤠ ᤐᤠ᤺ᤴᤏᤡᤴ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. ᤜᤧᤰᤁᤩᤠᤱ ᤀᤒᤪᤠᤜᤠᤶᤔᤡᤴ ᤋᤃᤡᤛᤠ ᤀᤰᤂᤣᤗ᤹ᤖᤡᤰ ᤛᤢᤏᤠᤀᤡᤱᤅᤡᤴ ᤀᤡᤱᤓᤴ ᤆᤥᤃᤢ. “ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤧᤏᤧ᤹ ᤗᤠᤶᤒᤠᤀᤣ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢ᤹ᤖᤥ॥”

᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤒᤪᤠᤜᤠᤔᤖᤧ ᤏᤛᤠ᤺ᤴ ᤆᤥᤃᤢᤀᤠᤱ ᤔᤢ᤹ᤀᤡᤛᤠᤶ ᤂᤥᤛᤢᤒᤠ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤜᤠᤱᤘᤠᤃᤧᤴ ᤔᤢ᤹ᤀᤡᤛᤠᤶ ᤔᤧᤄᤥᤛᤢ᤹ᤖᤥ॥

᥇᥆ ᤁᤖ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤁᤧᤖᤧᤰ ᤛᤠᤱᤃᤪᤠᤖᤧ ᤋᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤛᤠᤶᤕᤥᤌᤡᤶ ᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤁᤠᤰ ᤐᤠ᤺ᤴᤜᤠ᤹ ᤆᤰᤔᤧᤸᤗ᤹ᤀᤣ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱ ᤂᤥᤔᤠ ᤗᤠ᤹ᤖᤢᤛᤡᤀᤠᤱ ᤘᤠ᤹ᤖᤥ॥”

᥇᥇ ᤛᤠᤶᤕᤥᤌᤡᤶᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤳᤋᤡᤴᤜᤠ᤹ᤀᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤧᤶᤒᤥ᤺ᤱᤏᤧᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤀᤣ ᤏᤡᤍᤧᤳᤗᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ. “ᤛᤠᤶᤕᤥᤏᤡᤒᤠᤱᤃ ᤏᤛᤠ᤺ᤴᤗᤠᤶᤒᤠᤀᤣ ᤜᤡᤱᤗᤥ॥”

᥇᥈ ᤛᤠᤶᤕᤥᤌᤡᤶᤔᤡᤴ ᤏᤢ ᤏᤛᤠ᤺ᤴᤏᤡᤴ ᤔᤧᤍᤱᤛᤡᤴᤗᤥ॥ ᤂᤧᤸᤗᤧ ᤁᤢᤗᤧᤰᤘᤠ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ. “ᤛᤠᤶᤕᤥᤌᤡᤶᤔᤥ ᤁᤧᤒᤵᤐᤠ ᤁᤠᤰ ᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤧᤴ ᤂᤧᤴᤗᤠᤶᤔᤣ ᤜᤡᤱᤗᤥ॥”

᥇᥉ ᤁᤖ ᤛᤠᤶᤕᤥᤌᤡᤶᤔᤡᤸᤗᤧ ᤋᤠᤖᤢᤒᤠ ᤂᤢᤶᤍᤡᤱᤅᤡᤸᤗᤧ ᤁᤢᤔᤧᤸᤗᤢᤱᤅᤡᤴ ᤂᤪᤡᤛ᤻ᤋᤖᤧ ᤜᤢᤅᤢᤀᤠᤱ ᤀᤠᤏᤡ᤹ ᤀᤠᤎᤧ᤹ᤖᤧᤖᤥ॥ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤑᤥ᤺ᤴᤇᤡᤱᤅᤡᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤀᤠᤏᤡ᤹ ᤂᤢᤶᤍᤡᤱᤅᤡᤴ ᤁᤢᤕᤢᤍᤣ᤹ᤖᤢᤖᤥ॥ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. “ᤛᤡᤱᤛᤶᤍᤠᤱ ᤁᤧᤓᤥ᤺ᤴᤇᤡᤱᤒᤠ ᤁᤧᤛᤡᤒᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤒᤠᤖᤥ॥”

᥇᥊ ᤂᤪᤡᤛ᤻ᤋᤖᤧ ᤀᤠᤏᤡ᤹ ᤀᤠᤎᤧ᤹ᤖᤧ. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴ ᤐᤡᤖᤢᤒᤠ ᤔᤢ᤹ᤀᤡᤛᤠᤶᤔᤡᤴ ᤂᤪᤡᤛ᤻ᤋ ᤕᤧᤛᤢᤗᤠᤶ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤐᤡᤖᤢᤛᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤛᤣᤛᤣᤔᤠᤱᤅᤡᤴ ᤏᤛᤠ᤺ᤴᤗᤠᤶ ᤀᤠᤄᤥᤛᤢᤶᤗᤥ॥

ᤛᤠᤶᤕᤥᤌᤡᤶ ᤏᤢ ᤔᤠᤱᤜᤧᤰ

᥇᥋ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤁᤵᤔᤥ ᤔᤧᤴᤇᤠᤶ ᤕᤠᤵᤔᤡ ᤌᤡᤶᤗᤠᤶ ᤁᤢᤒᤡᤎᤡᤰ ᤐᤡᤏᤡᤱᤗᤥ॥ ᤏᤧᤵᤑᤢᤖᤧ ᤔᤠᤱᤜᤧᤰ ᤆᤥ᤺ᤰᤛᤢᤀᤠᤱ ᤐᤠ᤺ᤴ ᤋᤱᤛᤢᤒᤠ ᤛᤠᤵᤗᤠᤀᤥ ᤀᤠᤳᤋᤡᤸᤗᤧᤀᤠᤱ ᤗᤧᤱᤔᤠ ᤏᤢ ᤕᤥ᤹ᤔᤠ ᤔᤧᤛᤢᤰᤋᤢᤴᤗᤥ॥

᥇᥌ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴ ᤏᤢ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤠᤱᤜᤧᤰᤜᤠ᤹ ᤐᤡᤖᤢᤛᤡᤖᤥ॥ ᤜᤧᤰᤁᤩᤠᤱ ᤛᤠᤶᤕᤥᤛᤠᤵᤗᤠ᤺ᤸᤗᤧ “ᤁᤢᤔᤢ᤹ᤀᤡᤍᤠᤱᤛᤠᤜᤠ᤹” ᤑᤠ᤹ᤀᤡᤱᤃ ᤕᤖᤡᤰ ᤔᤏᤠᤜᤠ᤹ ᤔᤧ᤺ᤴ. ᤁᤖ “ᤁᤢᤔᤢ᤹ᤀᤡᤍᤠᤱᤛᤠ᤺ᤴ” ᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ॥ ᤂᤧᤴ ᤑᤠ᤹ᤀᤡᤱᤃ ᤗᤳᤇᤠ ᤔᤏᤠ᤺ᤸᤗᤧᤴ ᤔᤡᤰᤛᤣ᤺ᤴ ᤐᤥ᤺ᤱ. ᤂᤧᤱᤃ ᤂᤪᤡᤛ᤻ᤋᤖᤥ॥

᥇᥍ ᤁᤵᤔᤥ ᤀᤡᤱᤃᤠ᤹ ᤌᤣ ᤐᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤒᤠ ᤑᤠ᤹ᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴ ᤔᤠᤱᤜᤢᤵ ᤆᤥᤃᤢᤒᤠᤴ ᤁᤢᤃᤡᤵ ᤗᤡᤛᤡᤀᤠᤱ ᤛᤢᤶᤒᤥᤱ (᥊᥉᥆) ᤋᤱᤒᤣ ᤀᤣᤃᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤥᤛᤠ᤺ᤴ ᤛᤠᤶᤕᤥᤌᤡᤶ ᤐᤡᤖᤢᤸᤗᤧ ᤂᤧᤴ ᤔᤠᤱᤜᤢᤵᤐᤡᤴ ᤔᤧᤄᤰᤋᤢᤴᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤂᤰᤋᤢᤔᤧᤴ॥

᥇᥎ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤏᤡᤱ ᤗ᤹ᤖᤡᤰ ᤆᤥᤃᤢᤒᤠ ᤔᤢ᤹ᤀᤡᤛᤠᤶᤔᤡᤴ ᤛᤠᤶᤕᤥᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠᤗᤠᤶ ᤂᤥᤍᤧᤳᤏᤧ ᤑᤠ᤹ᤃᤪ ᤂᤧᤴ ᤔᤠᤱᤜᤧᤰᤁᤣ ᤔᤧᤒᤥ᤺ᤱᤏᤧᤴ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰᤗᤠᤶᤒᤠᤀᤣ ᤀᤒᤪᤠᤜᤠᤶᤔᤡᤴ ᤗᤢᤱᤔᤠ᤹ ᤋᤢᤰᤋᤢᤀᤠᤱ ᤁᤴ ᤔᤢ᤹ᤀᤡᤛᤠᤶᤔᤡᤴ ᤐᤡᤖᤢᤖᤥ॥

᥇᥏ ᤜᤧᤰᤁᤣ᤺ᤸᤗᤧ ᤛᤠᤶᤕᤥᤌᤡᤶᤔᤡᤴ ᤌᤣᤀᤠᤱ ᤐᤡᤖᤧᤒᤠᤒᤣ᥅ ᤔᤠᤱᤜᤧᤰ ᤆᤥᤃᤢᤒᤠ ᤔᤢ᤹ᤀᤡᤍᤠᤱᤛᤠ᤺ᤴg ᤔᤧᤴᤍᤠᤀᤣ ᤌᤠᤖᤡᤰ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤌᤡᤶᤔᤡᤴ ᤕᤥ᤹ᤛᤡᤱᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤗᤠᤀᤡᤱᤒᤠᤗᤠᤶ ᤛᤠᤶᤕᤥᤌᤡᤶᤔᤡᤴ ᤐᤠ᤺ᤴᤍᤱᤛᤠᤒᤠ ᤔᤥᤛᤠ᤺ᤴ ᤐᤡᤖᤢᤖᤥ॥

᥈᥆ ᤀᤠᤸᤗ ᤐᤠ᤺ᤴᤍᤱᤗᤧ ᤗᤠᤃᤡ ᤏᤧᤵᤑᤢ ᤔᤏᤠ ᤆᤠᤜᤠᤒᤠ ᤆᤥᤰ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤗᤳᤌᤡᤰᤗᤰ ᤘᤠ᤹ᤖᤥ॥

ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤠ᤺ᤶᤒᤰ

᥈᥇ ᤜᤧᤰᤁᤣᤏᤧ ᤑᤠ᤹ᤃᤪ ᤁᤢᤛᤠᤶᤕᤥᤌᤡᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤧᤰᤜᤠ᤹ ᤀᤳᤋᤢᤒᤡ᥅ ᤛᤧᤰᤂᤠ᤺ᤸᤗᤧᤃ ᤜᤧᤰᤁᤣ ᤔᤧ᤺ᤴᤗᤥ᥄ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤛᤱ ᤜᤡᤱᤔᤴᤏᤡᤴ ᤐᤡᤔᤠ ᤀᤠᤛᤢᤰᤋᤧᤸᤗᤧᤃ ᤂᤧᤴ ᤛᤠᤶᤕᤥᤌᤡᤶᤔᤡᤴ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤀᤠᤛᤢᤰᤋᤧᤒᤠᤖᤥ॥

᥈᥈ ᤁᤖ ᤗᤠᤕᤥ᤺ᤸᤗᤧ ᤁᤠᤰ ᤔᤏᤠᤜᤠ᤹ ᤛᤠᤰᤐᤠ ᤁᤧᤎᤠ᤺ᤒᤠ ᤁᤢᤀᤡᤛᤡ᤺ᤰ ᤆᤥᤃᤢᤛᤡᤀᤠᤱ ᤘᤠ᤹ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤡᤱᤓᤴ ᤆᤥᤃᤢᤀᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵᤐᤡᤱᤃ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥ᤺ᤰᤔᤠᤀᤠᤱᤗᤰ ᤂᤥᤔᤠ ᤀᤠᤛᤢᤰᤋᤢᤶᤗᤥ॥

᥈᥉ ᤂᤪᤡᤛ᤻ᤋᤧᤴ ᤋᤠᤔᤠᤏᤢ᤺ᤸᤗᤧ ᤋᤃᤡ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤏᤛᤠ᤺ᤴᤏᤡᤴ ᤀᤠᤏᤡ᤹ ᤀᤥᤛᤣ᤺ᤴᤔᤧᤴᤎᤠᤰᤁᤣ ᤌᤠᤖᤡᤰ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤀᤠᤘᤕᤧᤀᤠᤱ ᤀᤠᤏᤡ᤹ ᤁᤧᤖᤧᤰ ᤛᤠᤰᤐᤠ ᤁᤧᤎᤠᤒᤠ ᤜᤧᤰᤁᤣ ᤀᤠᤈᤥᤃᤧᤀᤠᤱ ᤀᤠᤘᤕᤧ॥

᥈᥊ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤌᤡᤶᤔᤡᤴ ᤀᤠᤏᤡ᤹ ᤏᤛᤠ᤺ᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤂᤪᤡᤛ᤻ᤋᤀᤥ ᤌᤠᤖᤡᤰ ᤗᤠᤶᤗᤥᤛᤧ ᤀᤠᤏᤡ᤹ ᤀᤥᤃᤧᤔᤧᤵᤐᤠ ᤐᤥ᤺ᤰᤂᤧᤀᤠᤱ ᤘᤕᤧᤖᤥ॥

᥈᥋ ᤀᤠᤸᤗ ᤂᤧᤴ ᤏᤛᤠ᤺ᤴᤏᤡᤴ ᤋᤩᤧᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤀᤠᤏᤡ᤹ ᤀᤥᤔᤧᤵᤔᤠ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴᤗᤥ॥

᥈᥌ ᤂᤪᤡᤛ᤻ᤋ ᤕᤧᤛᤢᤀᤥᤒᤠ ᤂᤡᤏᤡ᤹ ᤏᤛᤠ᤺ᤴᤗᤠᤶ ᤁᤧᤖᤧᤰ ᤏᤡᤱᤘᤠ᤹ᤑᤢᤛᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥈᥍ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤀᤥ ᤒᤵᤋᤡᤛ᤻ᤔᤠ ᤁᤧᤒᤥ᤺ᤱᤒᤠ ᤁᤧᤖᤧᤰᤗᤧ ᤂᤪᤡᤛ᤻ᤋᤖᤧ ᤏᤢᤒᤠ ᤁᤢᤏᤥᤛᤪᤱᤅᤡᤴ ᤁᤢᤛᤱ ᤋᤣ᤺ᤳ ᤁᤧᤈᤠᤰᤂᤢᤶᤒᤠ ᤁᤢᤀᤡᤛᤡ᤺ᤰ ᤁᤧᤈᤠᤰᤂᤢᤶᤔᤠᤱ ᤁᤧᤘᤕᤡ᤹ᤖᤥ॥

᥈᥎ ᤀᤠᤸᤗ ᤕᤜᤢᤍᤡ. ᤌᤡᤶᤔᤧᤴᤍᤱ ᤛᤢᤘᤠᤱ. ᤕᤥ᤺ᤰ ᤏᤢ ᤆᤥ᤺ᤰᤕᤢᤶᤓᤥᤒᤠ. ᤕᤧᤶᤒᤡᤳᤇᤠ᤹ ᤏᤢ ᤔᤧᤴᤇᤢᤔᤠ᤹ ᤁᤢᤍᤱᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤂᤪᤡᤛ᤻ᤋ ᤕᤧᤛᤢᤀᤥ ᤗᤳᤇᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥈᥏ ᤂᤡᤏᤡ᤹ ᤂᤪᤡᤛ᤻ᤋᤖᤧ ᤁᤢᤔᤏᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤏᤧ ᤑᤠ᤹ᤃᤪ ᤂᤡᤏᤡ᤹ᤃ ᤀᤒᤪᤠᤜᤠᤔᤖᤧ ᤛᤧᤰᤂᤠ ᤁᤢᤔᤢ᤹ᤀᤡᤍᤠᤱᤛᤠᤏᤡᤱᤗᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴ ᤐᤡᤖᤢᤒᤠ ᤔᤠᤱᤜᤧᤰᤁᤡᤸᤗᤧᤴ ᤗᤰ ᤁᤧᤄᤥᤒᤠᤏᤡᤱᤗᤥ॥

g 

᥉:᥇᥏ ᤔᤢ᤹ᤀᤡᤍᤠᤱᤛᤠ- ᤂᤧᤴ ᤑᤠ᤹ᤀᤡᤴ ᤕᤧᤛᤢ ᤂᤪᤡᤛ᤻ᤋᤖᤥ॥

᥊

ᤀᤡᤱᤃᤠ᤹ ᤌᤧᤔᤠ ᤐᤠ᤺ᤵᤔᤠ ᤁᤥ᤺ᤳᤋᤢᤱᤒᤠ ᤑᤠ᤹ᤗᤧ. ᤗᤰ ᤁᤧᤄᤥᤒᤠᤴ ᤜᤡᤴᤈᤠ᤹ ᤘᤠ᤹ᤖ ᤌᤠᤖᤡᤰ ᤕᤖᤡᤰ ᤕᤠᤱᤛᤠᤁᤢᤴᤎᤣᤖᤧ ᤁᤢᤴᤍᤠᤱᤒᤠ ᤁᤧᤒᤥ᤺ᤱᤒᤠ ᤘᤠ᤹ᤛᤠᤱ ᤕᤥ᤺ᤰᤐᤠ ᤁᤢᤀᤡᤛᤡ᤺ᤰᤁᤣ ᤐᤥᤱᤗᤥ॥

᥈ ᤁᤢᤶᤒᤠᤖᤧ ᤕᤢᤰᤋᤡᤱ ᤆᤥᤃᤢᤒᤠ ᤗᤰ ᤂᤥᤔᤠ ᤋᤱᤒᤣ ᤔᤧᤱᤃᤧᤳᤋᤣ ᤌᤠᤖᤡᤰ ᤂᤢᤏᤧ᤹ᤃ ᤁᤶᤒᤪᤠᤱ ᤁᤧᤔᤧᤵᤐᤠ ᤏᤢ ᤀᤥᤃᤧᤔᤧᤵᤐᤠᤸᤗᤧ ᤁᤢᤜᤢᤰᤁᤥᤀᤣ ᤘᤠ᤹ᤖᤥ॥

᥉ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤏᤡ᤹ᤀᤠᤱ ᤜᤡᤴᤈᤠ᤹ ᤁᤢᤀᤡᤛᤡ᤺ᤰ ᤀᤠᤘᤕᤧᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤜᤣ᤺ᤰᤛᤡᤱᤔᤥᤒᤠ ᤜᤏᤧᤒᤠ ᤂᤠᤜᤢᤴᤜᤠ᤹ᤖᤧ ᤕᤥ᤺ᤰ ᤀᤠᤈᤥᤃᤧᤀᤠᤱ ᤀᤠᤘᤕᤧᤖᤥ॥

᥊ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤢᤰᤋᤡᤱ ᤆᤥᤃᤢᤒᤠ ᤕᤧᤶᤔᤡᤴ ᤁᤧᤖᤧᤸᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤐᤠᤱᤄᤢ ᤕᤢᤛᤢᤖᤥ॥ ᤂᤢᤏᤧ᤹ ᤛᤡᤛᤠᤍᤡᤱ ᤔᤧᤴᤇᤢᤔᤠ᤹ᤀᤥᤗᤠᤶ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤛᤠᤘᤠ᤺ᤴᤇᤡᤱᤅᤠᤱ ᤘᤕᤧᤖᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤗᤠᤶ ᤀᤠᤏᤡ᤹ ᤀᤠᤎᤧ᤹ᤖ ᤑᤠ᤹ᤀᤠᤱ ᤜᤧᤰᤁᤩᤠᤱ ᤀᤠᤒᤠᤅᤣ ᤀᤠᤒᤢᤃᤧᤴ ᤁᤢᤛ᤻ᤛᤠ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤂᤢᤏᤧ᤹ ᤐᤠᤱᤄᤢᤖᤥ॥

᥌ ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤧ ᤁᤢᤛᤣᤛᤣ ᤔᤠᤱᤅᤡᤴ ᤀᤠᤏᤡ᤹ ᤛᤡᤰᤗᤢᤱᤔᤥ ᤐᤠᤱᤄᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤴ ᤛᤣᤛᤣᤔᤠᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠᤏᤢᤍᤡᤱ ᤀᤠᤶᤒᤦ ᤗ᤹ᤖᤡᤰ ᤔᤧᤳᤋᤢ᤹ᤖᤥ॥

᥍ ᤀᤠᤸᤗᤀᤠᤱᤎᤥ ᤂᤡᤏᤡ᤹ᤃ ᤕᤥ᤺ᤰ ᤁᤧᤜᤥ᤺ᤵᤋᤡ᤹ᤖᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥ ᤜᤧᤰᤁᤩᤠᤱ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤳᤋᤢᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤂᤡᤏᤡ᤹ ᤗᤰ ᤁᤧᤄᤥᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

ᤐᤠᤘᤗᤖᤧ ᤃᤗᤠᤋᤡᤒᤠ ᤏᤛᤠᤏᤡᤒᤠᤜᤠ᤹ ᤏᤡᤱᤘᤠ᤹ ᤀᤡᤋᤢᤛᤡ᤹

᥎ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤏᤡ᤺ᤵᤔᤠᤏᤢ᤺ᤸᤗᤧ ᤋᤃᤡ ᤂᤡᤏᤡ᤹ᤃ ᤜᤏᤧᤒᤠ ᤔᤠᤱᤜᤠ᤹ᤖᤧ ᤂᤢᤏᤡ᤹ ᤕᤥ᤺ᤰ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤖᤥ॥

᥏ ᤁᤖ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ (ᤀᤡᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤡᤀᤠᤱ ᤘᤠ᤹). ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤁᤢᤒᤢᤱᤏᤠ ᤁᤢᤛᤶᤒᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤂᤠᤜᤢᤴᤜᤠ᤹ᤀᤥ ᤏᤢ᤺ᤱᤔᤠᤀᤠᤱ ᤕᤥ᤺ᤰ ᤐᤥᤱᤔᤠ ᤂᤡᤏᤡ᤹ ᤛᤡᤖᤠ᤹ᤌᤠᤱᤒᤠᤒᤣ᥅

᥇᥆ ᤂᤡᤏᤡ᤹ᤃ ᤕᤜᤢᤍᤡ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤁᤢᤀᤡᤛᤡ᤺ᤰᤁᤣ ᤕᤧᤴᤜᤠ᤹. ᤗᤠᤜᤠ᤹. ᤆᤢᤱᤘᤠ᤺ᤶᤔᤠ ᤜᤠᤱᤘᤠ᤺ᤶᤔᤠ ᤕᤧᤶᤜᤠ᤹ ᤏᤢ ᤋᤱᤒᤣᤜᤠ᤹ᤏᤧ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗᤥ॥

᥇᥇ ᤂᤡᤏᤡ᤹ ᤗᤠᤃᤡ ᤀᤡᤱᤃᤠ᤹ ᤆᤥᤃᤢᤱᤒᤠ ᤕᤠᤶᤒᤢᤎᤡᤰᤐᤠ ᤕᤠ᤺ᤶᤒᤰᤁᤡᤴ ᤜᤏᤧ ᤐᤥ᤺ᤱᤒᤡᤗᤠ ᤑᤠ᤹ᤀᤠᤱ ᤁᤡᤛᤠᤱᤅᤠᤱ ᤘᤕᤠᤱᤗᤥ॥

᥇᥈ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤧᤴ ᤐᤠ᤺ᤴᤜᤠ᤹ᤗᤠᤶ ᤀᤡᤱᤃᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤆᤥ᤺ᤰᤕᤢᤶᤓᤥᤒᤠ ᤐᤥ᤺ᤰᤂᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ. ᤌᤣᤀᤠᤱᤓᤧᤸᤗᤧ ᤋᤃᤡ ᤀᤡᤱᤃᤠ᤹ᤃ ᤂᤡᤏᤡ᤹ ᤜᤧᤰᤁᤣ ᤛᤠᤶᤕᤥ ᤛᤠᤰᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤗᤠᤶ ᤆᤥ᤺ᤰᤕᤢᤶᤓᤥᤒᤠ ᤐᤥ᤺ᤰᤂᤠᤱᤅᤠᤱ ᤘᤕᤠᤱᤗᤥ॥

ᤂᤡᤏᤡ᤹ᤃ ᤀᤡᤱᤃᤠ᤹ ᤌᤣᤀᤠᤱ ᤋᤠᤵᤑᤧ᤺ᤸᤗᤡᤰ ᤕᤠᤵᤔᤡ ᤁᤧᤶᤔᤧᤳᤋᤡᤴᤗᤥ॥

᥇᥉ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤛᤧ ᤋᤩᤠᤱᤅᤡᤸᤗᤧ ᤀᤠᤕᤠᤶ ᤋᤢᤃᤧᤀᤠᤱ ᤘᤕᤧᤒᤠᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤘᤠ᤹ᤖᤥ॥

᥇᥊ ᤀᤠᤕᤠᤶ ᤋᤢᤰᤔᤠᤸᤗᤧ ᤋᤢᤰᤂᤣ ᤁᤧᤈᤩᤧ᤹ᤀᤡᤛᤠᤱ ᤕᤠᤵᤔᤡ ᤁᤧᤴᤈᤡ᤺ᤳᤋᤡᤴ. ᤕᤠᤵᤔᤡ ᤁᤧᤴᤏᤠ᤹ᤖᤡᤴᤗᤥ॥ ᤂᤧᤸᤗᤧ ᤁᤢᤗᤧᤰᤘᤠ ᤔᤠᤱᤗᤠᤀᤡᤱᤒᤠ ᤀᤡᤃᤪ ᤂᤪᤡᤛ᤻ᤋ ᤕᤧᤛᤢ᤺ᤴ ᤗᤠᤱ ᤁᤧᤍᤠ᤺ᤰᤋᤢᤶᤒᤠ ᤁᤢᤀᤡᤛᤡ᤺ᤰ ᤕᤠᤵᤔᤡ ᤗᤠᤱ ᤁᤧᤍᤠ᤺ᤰᤋᤡᤖᤥ॥

᥇᥋ ᤂᤡᤏᤡ᤹ ᤂᤧᤴ ᤕᤧᤶᤔᤥ ᤛᤠ᤹ᤖᤡᤰ ᤁᤧᤛ᤺ᤳᤋᤡᤀᤠᤱ ᤁᤧᤘᤕᤡᤒᤠᤴ ᤌᤣ ᤐᤥ᤺ᤰᤂᤧᤀᤠᤱᤒᤣ᥅ ᤐᤥᤱᤔᤠ ᤛᤢᤰᤋᤧᤸᤗᤧᤃ ᤀᤡᤱᤃᤠ᤹ ᤁᤢᤓᤠ᤹ ᤐᤡᤔᤠᤖᤧ ᤗᤠᤃᤡ ᤂᤡᤏᤡ᤹ ᤔᤡᤰᤜᤠ᤹ᤀᤠᤱ ᤁᤧᤕᤃᤢᤶ ᤁᤧᤗ᤺ᤳᤋᤢᤶᤔᤠᤱ ᤀᤡᤱᤃᤠ᤹ ᤕᤠᤵᤔᤡ ᤐᤡᤔᤠ ᤁᤧᤛᤢᤰᤋᤡᤔᤧᤴ ᤑᤠ᤹ᤀᤠᤱ ᤐᤠ᤺ᤵᤔᤠ ᤛᤢᤰᤋᤢᤱ॥

᥇᥌ ᤁᤖ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤧᤳᤏᤡᤱᤒᤠᤸᤗᤧ ᤀᤠᤸᤗᤥ ᤂᤡᤏᤡ᤹ ᤏᤡᤱᤔᤡ ᤐᤥ᤺ᤰᤂᤠᤱᤒᤠᤒᤡ᥅

᥇᥍ ᤂᤧᤴ ᤔᤏᤠᤜᤠ᤹ᤖᤧᤃa ᤂᤡᤏᤡ᤹ ᤂᤢᤏᤡ᤹ ᤗᤧᤵᤔᤠᤱ ᤀᤢ᤺ᤱᤔᤠᤛᤡ ᤑᤠ᤹ᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤛᤡᤰᤛᤶᤗᤥ. ᤁᤖ ᤁᤴ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤔᤧ᤺ᤴᤗᤥ॥ ᤂᤧᤱᤜᤠ᤹ᤖᤧᤃ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤁᤧᤒᤥᤃᤡᤀᤠᤱ ᤂᤧᤱᤜᤠ᤹ᤖᤰ ᤁᤧᤍᤡᤶᤍᤢᤶᤛᤡᤶᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥

᥇᥎ ᤀᤠᤸᤗ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤸᤗᤧᤖᤰ ᤔᤧ᤺ᤴ. ᤁᤖ ᤂᤡᤏᤡ᤹ᤏᤢ ᤜᤥ᤺ᤵᤐᤠᤛᤠᤱ ᤘᤣ᤹ᤜᤠ᤹ᤖᤧ ᤂᤡᤏᤡ᤹ ᤗᤠᤃᤡ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤡᤰ ᤛᤶᤏᤧ ᤑᤠ᤹ᤃᤪ ᤏᤢᤒᤠᤖᤥ॥

᥇᥏ ᤀᤠᤔᤡ᤺ᤶ ᤀᤠᤛ᤻ᤛᤠᤛᤣ. ᤂᤪᤡᤛ᤻ᤋᤧᤴ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤔᤧᤶᤒᤥ᤺ᤱᤅᤣ ᤌᤠᤖᤡᤰ ᤀᤡᤱᤃᤠ᤹ᤃ ᤀᤠᤸᤗᤥ ᤕᤠᤶᤔᤥ ᤛᤠᤘᤠ᤺ᤶᤔᤠ ᤋᤢᤱᤅᤡᤸᤗᤧ ᤋᤖᤢᤔᤠ ᤔᤧᤴᤇᤢᤔᤠ᤹ ᤁᤢᤀᤡᤛᤡ᤺ᤰ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

᥈᥆ ᤀᤡᤱᤃᤠ᤹ ᤀᤠᤸᤗᤥ ᤂᤡᤏᤡ᤹ᤏᤢ ᤘᤠ᤹ᤀᤠᤸᤗᤧ ᤀᤰᤂᤣ ᤐᤠ᤺ᤵᤔᤠ ᤔᤧᤒᤥ᤺ᤰᤂᤧᤶᤒᤠ ᤘᤕᤧᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤜᤧᤰᤁᤣ ᤁᤧᤗ᤹ᤖᤡᤒᤠᤀᤥ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤋᤢᤃᤧᤀᤠᤱ ᤘᤠ᤹ᤖᤥ॥

ᤜᤠᤃᤠᤖ ᤏᤢ ᤛᤠᤖᤠ

᥈᥇ ᤂᤡᤏᤡ᤹ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤘᤠ᤹ᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤡ᥅ ᤂᤧᤵᤛᤧᤶᤔᤧ᤹ᤀᤥ᥄ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ᤒᤡ᥅

᥈᥈ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤕᤧᤶᤒᤡᤳᤇᤠ᤹ ᤏᤧᤳᤇᤡ ᤘᤕᤧᤳᤇᤡ ᤑᤠ᤹ᤀᤠᤱ ᤐᤠ᤺ᤳᤋᤢ᤹॥ ᤌᤡᤰᤁᤡᤴ ᤛᤣᤘᤠᤖᤥᤔᤠb ᤁᤢᤔᤣ᤺ᤳ ᤗᤧᤵᤔᤠᤱᤒᤠ ᤘᤕᤧ. ᤘᤣ᤹ᤛ᤻ᤔᤠᤴ ᤆᤥ᤺ᤰᤕᤢᤶᤓᤥᤔᤠc ᤁᤢᤔᤣ᤺ᤳ ᤗᤧᤵᤔᤠᤱᤒᤠ ᤘᤕᤧᤖᤥ॥

᥈᥉ ᤜᤠᤃᤠᤖ ᤔᤧᤵᤔᤏᤠᤔᤠ ᤛᤣᤘᤠᤖᤥᤔᤠ ᤁᤢᤔᤣ᤺ᤳᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠᤴ ᤔᤧᤴᤇᤠᤶ ᤏᤡᤱᤘᤠ᤹ᤗᤠᤶ ᤛᤠᤘᤠ᤺ᤴᤇᤡᤱᤒᤠᤖᤥ॥ ᤁᤖ ᤛᤠᤖᤠ ᤔᤧᤵᤔᤏᤠᤔᤠ ᤆᤥ᤺ᤰᤕᤢᤶᤓᤥᤔᤠ ᤀᤠᤒᤠᤅᤣ ᤁᤢᤔᤣ᤺ᤳᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵᤗᤠᤶ ᤐᤥ᤺ᤰᤂᤧᤒᤠᤖᤥ॥

᥈᥊ ᤀᤠᤸᤗ ᤁᤴ ᤏᤧᤵᤑᤢ ᤔᤧᤴᤇᤢᤔᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤏᤧᤳᤇᤡ ᤔᤠᤱᤜᤢᤵᤐᤡᤸᤗᤧ ᤁᤢᤒᤡᤛᤡᤖᤥ॥ ᤛᤣᤘᤠᤖᤥᤔᤠ ᤜᤠᤃᤠᤖᤖᤧᤱᤃ ᤛᤡᤏᤠᤀᤡe ᤁᤥ᤺ᤰᤔᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤂᤧᤵᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤛᤠᤶᤕᤥᤌᤡᤶᤔᤡᤴ ᤐᤡᤖᤢᤛᤡ. ᤜᤧᤰᤁᤩᤠᤱ ᤂᤧᤴ ᤛᤠᤶᤕᤥᤌᤡᤶᤔᤡᤸᤗᤧ ᤔᤏᤠᤜᤠ᤹ ᤕᤥᤰ ᤆᤥᤃᤢᤛᤡᤖᤥ॥

᥈᥋ ᤀᤠᤸᤗ ᤀᤠᤸᤗᤥᤒᤠ ᤕᤖᤢᤛᤗᤧᤔ ᤕᤧᤰᤕᤰᤁᤡᤴ ᤀᤖᤒ ᤗᤠᤈᤣ᤹ᤒᤠ ᤛᤡᤏᤠᤀᤡ ᤁᤥ᤺ᤰᤔᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤰᤕᤰᤁᤡᤴ ᤏᤢ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤧᤖᤧᤰ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤥᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥈᥌ ᤁᤖ ᤆᤥ᤺ᤰᤕᤢᤶᤓᤥᤔᤠ ᤛᤠᤖᤠ᤺ᤱᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤖᤢᤛᤗᤧᤔ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤂᤢᤏᤧ᤹ᤀᤣ ᤀᤠᤏᤡ᤹ ᤔᤠᤖᤥ॥

᥈᥍ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤕᤛᤤᤕᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤠ᤹.

“ᤛᤠᤔᤧᤱᤃᤵᤔᤏᤠᤔᤠᤀᤣ. ᤛ᤺ᤳᤋᤧ᤹ᤀᤥ᥄ ᤂᤧᤏᤧ᤹ ᤛᤠᤃᤧᤴᤘᤠ᤺ᤴᤍᤢᤴᤇᤠᤱ ᤛ᤺ᤳᤋᤧ᤹ᤖ ᤀ᤺ᤰᤋᤧ᤹ᤀᤥ᥄ ᤌᤣᤀᤠᤱᤓᤧᤸᤗᤧ ᤂᤧᤴ ᤘᤣ᤹ ᤔᤧᤴᤇᤢᤔᤠ᤹ᤏᤢ᤺ᤸᤗᤧᤀᤠᤱ ᤛᤠᤔᤧᤱᤃᤵᤔᤏᤠᤔᤠᤸᤗᤧ ᤁᤢᤛ᤻ᤛᤠᤜᤠ᤹ ᤕᤖᤡᤰ ᤔᤧᤒᤥᤱᤗᤥ॥”

᥈᥎ ᤀᤠᤸᤗ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤃ ᤀᤡᤛᤜᤠᤁ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤔᤢ᤹ᤀᤡᤍᤠᤱᤛᤠᤏᤡᤱᤗᤥ॥

᥈᥏ ᤁᤖ ᤂᤧᤴ ᤕᤥ᤺ᤰᤔᤠ ᤔᤣ᤺ᤳᤋᤡᤸᤗᤧ ᤁᤢᤛ᤻ᤛᤠ ᤀᤡᤛ᤻ᤔᤠᤀᤣᤗᤖᤧ ᤔᤠᤱᤜᤧᤰᤗᤠᤶ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤡᤛᤜᤠᤰᤁᤡᤴ ᤋᤢᤰᤂᤣ ᤆᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤛᤣᤛᤣᤔᤠᤱᤗᤠᤶ ᤀᤠᤏᤡ᤹ ᤛᤠᤃᤧᤘᤠ᤺ᤴᤇᤡᤱᤒᤠᤜᤠ᤹ᤀᤠᤱ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤋᤢᤰᤂᤣ ᤀᤠᤶᤈᤠ᤺ᤳᤗᤥ॥

᥉᥆ ᤁᤖ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤌᤣ ᤐᤠ᤺ᤳᤋᤢ᤹᥅ “ᤛᤣᤘᤠᤖᤥᤔᤠ ᤔᤧᤴᤇᤢᤔᤠ᤹ᤀᤡᤴ ᤏᤢ ᤁᤢᤛ᤻ᤛᤠ᤺ᤴ ᤏᤠ᤺ᤳᤋᤧᤍᤣᤛᤧᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤣᤘᤠᤖᤥᤔᤠᤸᤗᤧ ᤁᤢᤛ᤻ᤛᤠ᤺ᤴ ᤆᤥ᤺ᤰᤕᤢᤶᤓᤥᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤛ᤻ᤛᤠ᤺ᤴᤏᤢ ᤛᤥᤖᤡᤰ ᤗᤰ ᤁᤧᤄᤥᤒᤠ ᤐᤥᤱᤔᤠ ᤔᤧᤛᤢᤰᤏᤧᤴᤗᤥ॥”

᥉᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡ᤹ᤃ ᤛᤣᤘᤠᤖᤥᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤛ᤻ᤛᤠ᤺ᤛᤡ ᤔᤧ᤺ᤴᤗᤥ. ᤁᤖ ᤀᤠᤏᤡ᤹ᤃ ᤆᤥ᤺ᤰᤕᤢᤶᤓᤥᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤛ᤻ᤛᤠ᤺ᤛᤡᤖᤥ॥

a 

᥊:᥇᥍ ᤂᤧᤴ ᤑᤠ᤹ᤀᤡᤴ. “ᤀᤡᤱᤗᤧᤰᤐᤠ ᤛᤠᤶᤕᤥᤛᤡᤰᤛᤠᤶᤒᤠᤜᤠ᤹” ᤐᤥᤱᤗᤥ॥ ᥇:᥇᥍ ᤀᤥᤔᤳᤋᤧ᤹ᤀᤥ॥

b 

᥊:᥈᥈ ᤛᤣᤘᤠᤖᤥᤔᤠ ᤁᤢᤔᤣ᤺ᤳ ᤑᤠ᤹ᤀᤡᤴ ᤀᤒᤪᤠᤜᤠᤔᤖᤧ ᤁᤢᤔᤣ᤺ᤳ ᤛᤠᤖᤠᤖᤧ ᤁᤢᤛᤣᤘᤠᤖᤥᤔᤠ ᤜᤠᤃᤠᤖᤖᤥ॥ ᤀᤡᤛ᤻ᤔᤠᤀᤣᤸᤗᤧᤴ ᤜᤠᤃᤠᤖᤖᤧ ᤁᤢᤛ᤻ᤛᤠ᤺ᤖᤥ॥

c 

᥊:᥈᥈ ᤆᤥ᤺ᤰᤕᤢᤶᤓᤥᤔᤠ ᤁᤢᤔᤣ᤺ᤳ ᤑᤠ᤹ᤀᤡᤴ ᤀᤒᤪᤠᤜᤠᤔᤖᤧ ᤁᤢᤔᤣ᤺ᤳ ᤛᤠᤖᤠᤖᤥ॥ ᤀᤡᤛᤜᤠᤰᤁᤧᤴ ᤛᤠᤖᤠᤖᤧ ᤁᤢᤛ᤻ᤛᤠᤖᤥ॥

e 

᥊:᥈᥊ ᤛᤡᤏᤠᤀᤡ- ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤠᤶᤕᤥᤌᤡᤶ ᤂᤥᤔᤠ ᤑᤠ᤹ᤀᤠᤱ ᤔᤥᤛᤠᤖᤧ ᤗᤡᤅᤢᤒᤠ ᤁᤥ᤺ᤰᤔᤠ॥

ᤂᤪᤡᤛ᤻ᤋᤖᤧ ᤆᤥ᤺ᤰᤕᤢᤶᤓᤥ ᤀᤠᤒᤡ᤹

᥋

ᤂᤪᤡᤛ᤻ᤋᤖᤧ ᤛᤧᤰᤂᤠᤀᤣ ᤆᤥ᤺ᤰᤕᤢᤶᤓᤥ ᤀᤠᤒᤡᤖᤧᤀᤠᤱ ᤘᤠ᤹. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤆᤥ᤺ᤰᤕᤢᤶᤓᤥᤀᤥ ᤔᤧᤶᤔᤢᤴᤏᤣ ᤘᤕᤧᤶᤔᤧ᤹. ᤜᤧᤰᤁᤩᤠᤱ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤥ᤺ᤰ ᤕᤠᤶᤔᤥ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹ᤀᤥ॥

᥈ ᤀᤡᤱᤃᤠ᤹ ᤐᤠᤘᤗᤖᤧ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹ᤀᤥ᥄ ᤜᤷᤍᤥ ᤜᤧᤰᤔᤠᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤂᤡᤏᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤂᤪᤡᤛ᤻ᤋᤖᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤂᤡᤏᤡ᤹ ᤗᤠᤃᤡ ᤜᤏᤧᤒᤠᤖᤰ ᤐᤥᤱᤗᤥ॥

᥉ ᤀᤡᤱᤃᤠ᤹ ᤕᤠᤶᤔᤥ ᤔᤧᤳᤏᤡᤱ. ᤜᤷᤍᤥ ᤜᤧᤰᤔᤠᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤂᤡᤏᤡ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤛᤠᤶᤕᤥᤌᤡᤶᤔᤥ ᤁᤧᤒᤵᤐᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤗᤀᤣ ᤐᤥᤱᤗᤥ॥

᥊ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤐᤥᤱᤔᤠ ᤑᤠ᤹ᤀᤠᤱ ᤛᤠᤶᤕᤥᤌᤡᤶᤔᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤂᤪᤡᤛ᤻ᤋᤗᤠᤶ ᤁᤧᤛᤧᤴᤍᤡ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶ ᤔᤠ᤺ᤱᤄᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥋ ᤁᤖ ᤀᤠᤏᤡ᤹ ᤏᤛᤠ᤺ᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥ᤺ᤱ ᤁᤧᤗ᤹ᤒᤠ ᤏᤡᤱᤛᤠᤱᤅᤡᤴ ᤛᤣᤛᤣᤔᤠᤱᤅᤡᤸᤗᤧ ᤜᤠᤱᤔᤠ ᤀᤠᤓᤠ᤹ᤖᤥ॥

᥌ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤗᤠᤃᤡᤃ ᤜᤷᤍᤥ ᤜᤧᤰᤔᤠ ᤏᤢ ᤔᤧᤴᤜᤧᤰᤔᤠ ᤐᤠ᤺ᤴᤏᤡᤴ ᤌᤣᤀᤠᤱ ᤔᤧ᤺ᤴᤗᤥ॥ ᤁᤖ ᤁᤧᤖᤧᤰᤏᤢ᤺ᤸᤗᤧ ᤕᤶᤒᤠ ᤐᤠ᤺ᤴᤏᤡᤱᤃ ᤀᤠᤏᤡ᤹ ᤏᤛᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤘᤣ᤹ᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤛᤡᤶᤗᤥ॥

᥍ ᤂᤡᤏᤡ᤹ᤃ ᤏᤢᤖᤡᤰᤁᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹. ᤁᤖ ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤜᤠ᤺ᤳᤗᤧ ᤁᤧᤛᤠᤰᤋᤡᤒᤣ᥅

᥎ ᤁᤴ ᤐᤠ᤺ᤴᤏᤡᤱᤃ ᤛᤧᤰᤂᤠᤛᤠᤱ ᤂᤡᤏᤡ᤹ ᤁᤧᤀᤢ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤩᤧᤒᤠ ᤔᤧ᤺ᤴᤗᤥ॥

᥏ ᤂᤖᤧ᤺ᤱ ᤁᤧᤓᤱᤒᤠ ᤆᤩ᤹ᤛᤡᤰ ᤛᤡᤍᤠ᤹ᤀᤡᤸᤗᤧ ᤁᤧᤖᤧᤰ ᤑᤣ᤹ᤖᤢᤶᤔᤡᤴ ᤕᤢᤰᤋᤢᤒᤠ ᤁᤢᤀᤡᤛᤡ᤺ᤰ ᤗᤳᤇᤠ ᤀᤡᤱᤗᤧᤰᤐᤠ ᤐᤠ᤺ᤴᤏᤡᤸᤗᤧ ᤕᤖᤡᤰ ᤔᤏᤠᤜᤠ᤹ ᤑᤧᤳᤗᤠ᤺ᤴᤍᤢᤛᤡ᤹ᤖᤥ॥

᥇᥆ ᤂᤧᤴ ᤀᤡᤱᤗᤧᤰᤐᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤏᤛᤠ᤺ᤴ ᤁᤧᤴᤈᤥᤃᤢᤶᤔᤡᤴ ᤑᤠ᤹ᤀᤠᤱ ᤍᤠᤱᤒᤠᤴ ᤋᤠ᤺ᤰᤐᤥ ᤆᤥᤃᤢᤱᤗᤥ॥ ᤏᤡᤱᤘᤠ᤹ ᤁᤧᤓᤥ᤺ᤵᤐᤠ ᤏᤢ ᤋᤢᤰᤂᤣ ᤁᤧᤈᤠ᤺ᤵᤐᤠ ᤀᤠᤳᤋᤡᤴᤇᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢ᤹ᤖᤥ॥

᥇᥇ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤁᤢᤓᤠᤖᤧ ᤔᤧᤒᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤀᤠᤸᤗᤛᤠᤱ ᤜᤷᤍᤥ ᤜᤧᤰᤔᤠᤀᤣ ᤐᤥ᤺ᤱ ᤗ᤹ᤖᤡᤰ ᤀᤡᤱᤓᤴ ᤆᤥᤃᤢᤱᤅᤡᤸᤗᤧ ᤌᤣᤀᤠᤱ ᤔᤏᤠᤜᤠ᤹ᤖᤧ ᤀᤡᤱᤃᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤒᤠᤒᤣ᥅ ᤀᤡᤱᤃᤠ᤹ ᤂᤪᤡᤛ᤻ᤋᤖᤧ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤁᤥᤗᤠᤶ ᤛᤧᤴᤗᤵ ᤂᤥᤍᤧᤳᤗᤥ ᤗ᤹ᤖᤡᤰ ᤀᤡᤱᤓᤴ ᤔᤧᤈᤥᤃᤢᤱᤅᤡᤴᤏᤧ ᤑᤠ᤹ᤃᤪ ᤀᤠᤳᤋᤡᤸᤗᤧᤀᤠᤱ ᤁᤢᤛᤡᤰ ᤔᤧᤄᤧᤅᤧᤴᤒᤠᤔᤧᤴ॥

᥇᥈ ᤂᤡᤏᤡ᤹ ᤏᤡᤱᤘᤠ᤹ ᤑᤧᤳᤁᤧᤗᤠ᤺ᤶᤒᤠᤜᤠ᤹ᤖᤧᤃ ᤜᤷᤍᤥ ᤜᤧᤰᤔᤠᤖᤰ ᤔᤧ᤺ᤴ. ᤁᤖ ᤁᤢᤒᤢᤱ ᤌᤧᤖᤧ᤺ᤵ ᤔᤧᤜᤧᤃᤢᤛᤠᤱ ᤐᤥ᤺ᤱᤒᤠᤖᤥ॥

᥇᥉ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥ᤺ᤰᤕᤢᤶᤓᤥ ᤐᤥ᤺ᤱᤛᤧ ᤁᤧᤀᤢ᤺ᤳᤋᤡᤀᤠᤱ ᤁᤧᤘᤕᤡ᤹॥ ᤂᤧᤱᤃ ᤗᤠᤕᤥᤒᤠ ᤏᤡᤱᤘᤠ᤹ᤀᤡᤸᤗᤧ ᤔᤢᤖᤠ ᤁᤧᤔᤧᤳᤋᤡᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤕᤠᤶᤍᤠᤍᤠ ᤆᤥ᤺ᤰᤔᤠᤖᤧ ᤗᤠᤃᤡ ᤔᤧ᤺ᤴᤗᤥ. ᤁᤖ ᤗᤢᤱᤔᤠ᤹ ᤋᤢᤰᤛᤡᤱᤔᤠᤀᤠᤱ ᤁᤢᤓᤠ᤹ ᤐᤡᤛᤡᤱᤔᤠᤖᤧ ᤗᤠᤃᤡᤏᤧᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤁᤠᤰ ᤛᤠᤶᤕᤥᤌᤡᤶᤔᤡᤴ ᤗᤳᤇᤠ ᤀᤡᤱᤈᤠ᤺ᤱᤅᤥ ᤁᤧᤖᤧᤀᤠᤱ ᤘᤠ᤹ᤖᤥ. “ᤀᤠᤒᤠᤅᤣ ᤗᤢᤱᤔᤠ᤹ ᤁᤧᤍᤢᤰᤛᤡᤱᤒᤠ ᤁᤢᤀᤡᤛᤡ᤺ᤰ ᤁᤧᤒᤠᤱᤓᤣ᤹ᤛᤠᤒᤠᤴ ᤗᤢᤱᤔᤠ᤹ ᤋᤢᤰᤋᤧ᤹ᤀᤥ॥”

᥇᥋ ᤁᤖ ᤂᤡᤏᤡ᤹ ᤁᤧᤜᤠ᤹ᤀᤠᤛᤡ ᤁᤧᤕᤧ᤺ᤱᤅᤠᤛᤡᤸᤗᤧᤃ ᤔᤧᤒᤥ᤺ᤱᤏᤧᤸᤗᤥ. ᤁᤖ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤀᤠᤒᤠᤅᤣ ᤁᤧᤔᤧᤱᤅᤠᤛᤡ᤹ᤖᤥ॥

ᤛᤣᤛᤣᤔᤠᤱᤗᤠᤶᤒᤠ ᤜᤡᤱᤔᤠ

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤏᤡᤱ. ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤃᤧᤗᤥᤛᤡᤒᤠ ᤁᤢᤀᤡᤛᤡ᤺ᤰ ᤘᤕᤧᤶᤔᤧ᤹ᤀᤥ. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤗᤠᤕᤥᤒᤠ ᤏᤡᤱᤘᤠ᤹ᤀᤡᤸᤗᤧ ᤏᤡᤱᤘᤠ᤹ ᤆᤥᤃᤢᤒᤠ ᤐᤠ᤺ᤴᤏᤡᤴ ᤁᤧᤴᤈᤥᤃᤢᤶᤔᤡᤴᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤗᤠᤕᤥᤒᤠ ᤏᤡᤱᤘᤠ᤹ᤀᤡᤴ ᤛᤣᤛᤣᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ. ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤴᤏᤠᤱ ᤗᤠᤕᤥᤒᤠ ᤏᤡᤱᤘᤠ᤹ᤀᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤍᤱᤛᤡᤴᤗᤥ॥ ᤜᤧᤰᤁᤣᤗ᤹ᤖᤡᤰ ᤆᤥ᤺ᤰᤔᤠ ᤁᤧᤀᤡ᤺ᤳᤋᤢᤶᤒᤠ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤛᤍᤠᤍᤡᤱ ᤁᤧᤴᤈᤥᤃᤢᤶᤔᤡᤴᤗᤥ॥

᥇᥎ ᤁᤖ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤃᤧᤗᤥᤛᤡᤒᤠ ᤁᤢᤀᤡᤛᤡ᤺ᤰ ᤁᤧᤘᤕᤡ᤹ᤏᤧ ᤑᤠ᤹ᤃᤪ ᤀᤰᤂᤣ ᤜᤧᤰᤁᤣ ᤆᤥᤃᤧ᤹ ᤑᤠ᤹ᤀᤠᤱ ᤔᤧᤶᤔᤧᤳᤋᤣ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤁᤧᤖᤧᤰ ᤂᤡᤏᤡ᤹ ᤀᤠᤒᤠᤅᤣ ᤁᤧᤈᤥᤃᤢᤶᤗᤥ॥

᥇᥏ ᤗᤠᤕᤥᤒᤠ ᤏᤡᤱᤘᤠ᤹ᤗᤠᤶ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤜᤠ᤹ ᤏᤡᤎᤠ᤺ᤵᤗᤥ॥ ᤂᤧᤱᤜᤠ᤹ᤖᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤔᤧᤈᤥᤃᤢ᤹. ᤛᤡᤖᤡᤱ ᤀᤠᤔᤔᤒᤠ ᤕᤠ᤺ᤶᤒᤰ ᤔᤧᤈᤥᤃᤢ᤹.

᥈᥆ ᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤔᤧᤈᤥᤃᤢ᤹. ᤁᤡᤳᤆᤠᤰ ᤔᤧᤈᤥᤃᤢ᤹. ᤔᤏᤠᤜᤠ᤹ ᤔᤧᤈᤡ᤺ᤳᤋᤢᤛᤡ᤹. ᤂᤧᤔᤠ᤹ ᤔᤧᤓᤥ᤺ᤰᤂᤢ᤹. ᤔᤏᤠᤜᤠ᤹ ᤏᤠᤔᤧᤜᤧᤳᤋᤢᤛᤡ᤹. ᤂᤢᤏᤡ᤹ ᤛᤡᤰ ᤐᤥ᤺ᤰ. ᤀᤠᤏᤡᤃᤧᤖᤰ ᤆᤥᤃᤢᤶᤒᤧ ᤐᤠ᤺ᤳᤋᤢᤶᤒᤧ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢ᤹. ᤀᤣ᤺ᤰ ᤛᤧᤴᤇᤡᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹. ᤌᤢᤰᤛᤡᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹.

᥈᥇ ᤘᤣ᤹ᤜᤠ᤹ᤖᤧ ᤔᤧᤈᤥᤃᤢ ᤔᤧᤈᤒᤠᤴ ᤀᤥᤔᤧᤵᤔᤠ ᤔᤧᤴᤇᤢᤰᤋᤢᤴ. ᤌᤡ᤺ᤸᤗᤧ ᤔᤛᤡᤱᤔᤠ ᤏᤡᤱᤘᤠ᤹ ᤔᤧᤈᤥᤃᤢ᤹. ᤕᤠᤶᤍᤠᤍᤠ ᤑᤧᤴ ᤕᤠ᤺ᤶᤒᤰ ᤔᤧᤈᤥᤃᤢ᤹. ᤜᤧᤰᤁᤩᤠᤱ ᤒᤠᤜᤧᤰᤋᤱᤒᤠ ᤘᤣ᤹ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢ᤹ᤖᤥ॥ ᤋᤃᤡᤒᤠ ᤁᤢᤀᤡᤛᤡ᤺ᤰ ᤛᤠᤶᤍᤡᤱ ᤐᤡᤏᤡᤱᤗᤥ. ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤗᤰ ᤂᤥᤔᤠ ᤔᤧᤴᤇᤢᤰᤋᤢᤴᤗᤥ॥

᥈᥈ ᤁᤖ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤗᤥᤛᤢᤛᤡᤒᤠ ᤔᤏᤠᤜᤠ᤹ᤖᤧ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡ᤹. ᤂᤧᤱᤜᤠ᤹ ᤔᤧᤛ᤺ᤳ. ᤛᤏᤠᤖᤢᤱᤅᤥ ᤔᤧᤘᤠ᤹. ᤏᤠᤛᤡ ᤔᤧᤎ᤺ᤳ. ᤂᤧᤱᤜᤠ᤹ᤖᤧ ᤘᤣ᤹ᤜᤠ᤹ ᤏᤢᤖᤡᤰ ᤔᤧᤔᤧᤳᤋᤢᤛᤡ᤹. ᤂᤧᤱᤜᤠ᤹ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤰ. ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤛᤡᤒᤠ ᤔᤧᤈᤥᤰ.

᥈᥉ ᤂᤧᤱᤜᤠ᤹ ᤏ᤺ᤶᤏ᤺ᤶ ᤔᤧᤗ᤹ ᤜᤧᤰᤁᤩᤠᤱ ᤏᤠᤛᤡ ᤔᤧᤎ᤺ᤳᤗᤥ॥ ᤀᤰᤋᤱᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤣᤀᤠᤱ ᤌᤡᤶ ᤜᤥ᤺ᤵᤗᤥ॥

᥈᥊ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧᤃ ᤗᤠᤕᤥᤒᤠ ᤏᤡᤱᤘᤠ᤹ ᤏᤢ ᤂᤧᤸᤗᤧ ᤁᤢᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤁᤢᤕᤢᤰᤁᤡᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤀᤠᤱ ᤘᤠ᤹ᤖᤥ॥

᥈᥋ ᤛᤣᤛᤣᤔᤠᤱᤅᤡᤸᤗᤧ ᤀᤠᤏᤡ᤹ ᤁᤢᤛᤱ ᤜᤡᤱᤔᤴ ᤀᤠᤒᤡᤖᤧᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤠᤏᤡ᤹ ᤘᤕᤡᤖᤥ॥

᥈᥌ ᤀᤠᤏᤡ᤹ᤃ ᤀᤠᤱᤍᤡᤱ ᤗ᤹ᤖᤡ ᤔᤧ᤺ᤴ. ᤛᤡᤰ ᤑᤥ᤺ᤱᤛᤡᤱ ᤐᤡᤛᤡᤱᤔᤠ ᤔᤧ᤺ᤴ. ᤜᤧᤰᤁᤩᤠᤱ ᤏᤠᤜᤧᤳᤇᤡᤱᤔᤠ ᤔᤧ᤺ᤴᤗᤥ॥

ᤑᤠ᤹ᤀᤠᤛᤡᤶᤔᤧ᤹

᥌

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤏᤢᤛᤠ᤹ᤎᤡᤰ ᤗᤠᤕᤥᤀᤥ ᤌᤠ᤺ᤸᤗᤧ ᤂᤡᤏᤡ᤹ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤃᤧᤗᤥᤛᤡᤒᤠᤜᤠ᤹ᤖᤧ ᤏ᤺ᤶᤏ᤺ᤶᤔᤠᤱ ᤂᤧᤴ ᤋᤥ᤺ᤴᤍᤧᤶᤔᤧ᤹ᤀᤥ॥ ᤁᤖ ᤜᤧᤰᤁᤣ ᤁᤧᤈᤥᤃᤢᤶᤔᤡᤸᤗᤧ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤡᤏᤡ᤹ᤀᤠᤱ ᤗᤠᤕᤥᤀᤥ ᤌᤠ᤺ᤔᤠ ᤁᤧᤛᤢᤰᤋᤡ᤹ᤖᤥ॥

᥈ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤑᤠ᤹ᤀᤠᤛᤡᤶᤔᤧ᤹ᤀᤥ॥ ᤀᤰᤂᤣᤗ᤹ᤖᤡᤰ ᤂᤪᤡᤛ᤻ᤋᤖᤧ ᤀᤠᤒᤡᤖᤧᤒᤠ ᤛᤠᤶᤕᤥᤌᤡᤶᤔᤡᤴ ᤁᤧᤃᤧᤳᤋᤢᤶᤗᤥ॥

᥉ ᤂᤧᤏᤧ᤹ ᤁᤧᤕᤧᤰᤐᤠ ᤁᤧᤴᤈᤥ᤺ᤰᤏᤧᤴᤇᤠᤱ ᤘᤣ᤹ᤜᤠ᤹ ᤁᤢᤓᤠ᤹ ᤐᤡᤔᤠᤛᤡᤀᤥ ᤘᤣ᤹ ᤔᤏᤠᤜᤠ᤹ᤏᤢ᤺ᤸᤗᤧ ᤁᤧᤕᤧᤰᤐᤠ ᤆᤥ᤺ᤰᤁᤠ ᤗ᤹ᤖᤡᤰ ᤏᤡᤱᤘᤠ᤹ ᤁᤧᤀᤡ᤺ᤳᤇᤡᤱᤏᤧ ᤑᤠ᤹ᤃᤪ ᤀᤠᤒᤠᤅᤣ ᤀᤡᤱᤃᤧᤗᤧᤰᤛᤡᤱᤗᤥ॥

᥊ ᤁᤖ ᤂᤡᤏᤡ᤹ ᤜᤡᤱᤔᤴᤏᤥ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤁᤡᤴ ᤁᤧᤖᤧᤰᤗᤧ ᤀᤠᤒᤠᤅᤣ ᤁᤧᤛᤠ᤹ᤖᤢᤶᤗ ᤐᤥ᤺ᤱ. ᤜᤧᤰᤁᤩᤠᤱ ᤘᤣ᤹ᤜᤠ᤹ᤏᤢ ᤔᤧᤴᤍᤱᤛᤡᤱᤅᤣ ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤁᤥ ᤂᤡᤏᤡ᤹ ᤏᤡᤱᤘᤠ᤹ ᤋᤠᤖᤥ॥

᥋ ᤌᤣᤀᤠᤱᤓᤧᤸᤗᤧ ᤁᤧᤖᤧᤰᤗᤧ ᤁᤢᤔᤠ ᤁᤧᤒᤥ᤺ᤱᤒᤠ ᤗᤰᤐᤧᤴᤖᤧᤴ ᤁᤰᤜᤠ᤹ ᤀᤠᤒᤠᤅᤣ ᤁᤢᤔᤠᤀᤣ ᤐᤥᤱᤗᤥ॥

᥌ ᤐᤠ᤺ᤴᤈᤠᤰ ᤁᤧᤜᤢ᤹ᤛᤡᤱᤒᤠᤸᤗᤧ ᤂᤢᤏᤧ᤹ ᤁᤳᤋᤢᤒᤠ ᤁᤠᤰ ᤏᤢᤒᤠ ᤐᤠ᤺ᤴᤜᤠ᤹ ᤁᤢᤛᤡᤰᤛᤠᤶᤒᤠᤜᤠ᤹ᤏᤢ ᤜᤠᤔᤠ ᤐᤥᤱᤗᤥ॥

᥍ ᤂᤡᤏᤡ᤹ ᤀᤡᤱᤔᤧᤗᤧᤰᤁᤠᤛᤡᤶᤔᤡᤴᤏᤧ᤹ᤀᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤡᤏᤠ᤺ᤴᤍᤡ ᤐᤡᤔᤠ ᤛᤢᤰᤔᤧᤍᤧᤳᤏᤧᤴᤗᤥ॥ ᤔᤏᤠ᤺ᤸᤗᤧ ᤌᤧᤔᤠ᤺ᤴ ᤋᤣᤛᤢ᤹. ᤜᤠᤒᤠ ᤂᤧᤴ ᤛᤢᤵᤛᤢ᤹ᤖᤥ॥

᥎ ᤀᤠᤳᤋᤡᤴ ᤔᤏᤠ᤺ᤸᤗᤧ ᤗᤠᤕᤥᤒᤠ ᤁᤢᤏᤡᤱᤘᤠ᤹ᤀᤡᤴ ᤁᤢᤏᤡᤱᤘᤠ᤹ ᤋᤠᤔᤠᤀᤥᤖᤰ ᤋᤣᤛᤢ᤹. ᤂᤧᤸᤗᤧ ᤗᤠᤕᤥᤒᤠ ᤁᤢᤏᤡᤱᤘᤠ᤹ᤗᤠᤶ ᤛᤡᤔᤧᤴ ᤛᤢᤵᤛᤢ᤹ᤖᤥ॥ ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤀᤥ ᤋᤣᤛᤢ᤹. ᤂᤧᤸᤗᤧᤃ ᤛᤣᤛᤣᤔᤠᤱᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤛᤢᤵᤛᤢ᤹ᤖᤥ॥

᥏ ᤀᤠᤏᤡ᤹ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥ ᤏᤠ᤺ᤛ᤻ᤛᤡ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤸᤗᤧᤖᤢᤶᤔᤡᤴᤏᤧ ᤑᤠ᤹ᤃᤪ ᤛᤢᤕᤧᤶᤔᤥ ᤀᤠᤏᤡ᤹ ᤔᤢ᤹ᤀᤡᤛᤠᤶ ᤀᤠᤛᤢᤵᤛᤢᤶᤗᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤛᤢᤕᤧᤶ ᤀᤠᤄᤥᤛᤢᤶᤔᤡᤸᤗᤧ ᤁᤠᤰ ᤔᤏᤠᤜᤠ᤹ ᤏᤢᤖᤡᤰ ᤔᤧᤵᤔᤠᤛᤡ ᤐᤥᤱᤗᤥ॥ ᤁᤢᤏᤥ-ᤁᤢᤒᤡ᤹ᤀᤥᤃ ᤀᤠᤏᤡ᤹ ᤏᤛᤠᤏᤡᤒᤠ ᤜᤡᤶᤛᤕᤱᤜᤠ᤹ ᤏᤢᤖᤡᤰ ᤔᤧᤵᤔᤠᤛᤡ ᤐᤥᤱᤗᤥ॥

ᤐᤠᤘᤗᤖᤧ ᤃᤗᤠᤋᤡᤜᤠ᤹ ᤐᤡᤖᤢᤛᤡᤒᤠ ᤁᤢᤏᤢᤵᤔᤠ ᤛᤢᤈᤠ

᥇᥇ ᤀᤥᤔᤧᤳᤋᤧᤶᤔᤧ᤹ᤀᤥ. ᤀᤡᤱᤃᤠ᤹ ᤀᤠᤒᤠᤅᤣ ᤀᤠᤜᤢᤰᤁᤡᤸᤗᤧ ᤕᤶᤕᤶᤒᤠ ᤛᤰᤛᤣ᤹ᤜᤠ᤹ᤀᤥ ᤁᤴ ᤁᤢᤏᤢᤵ ᤐᤠ᤺ᤴᤜᤠ᤹ ᤛᤠᤵᤋᤢᤱᤒᤠᤖᤥ॥

᥇᥈ ᤂᤧᤴ ᤜᤷᤍᤥ ᤜᤧᤰᤔᤠ ᤁᤧᤒᤠᤱᤒᤠᤜᤠ᤹ᤖᤧ ᤘᤣ᤹ᤜᤠ᤹ᤖᤧ ᤏᤢᤒᤠ ᤔᤧᤏᤡᤛᤡᤃᤧᤖ ᤑᤠ᤹ᤀᤠᤱ ᤜᤧᤰᤁᤣ ᤔᤧᤈᤥᤃᤢᤒᤠᤖᤥ॥ ᤂᤪᤡᤛ᤻ᤋᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤴ ᤀᤡᤱᤓᤥᤔᤠᤸᤗᤧ ᤁᤧᤍᤠᤒᤠ ᤋᤢᤰᤂᤣ᤺ᤴ ᤔᤧᤃᤡᤖᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤜᤷᤍᤥ ᤜᤧᤰᤔᤠ ᤁᤧᤶᤒᤠᤱᤄᤡᤒᤠᤖᤥ॥

᥇᥉ ᤁᤖ ᤂᤧᤴ ᤜᤷᤍᤥ ᤁᤧᤜᤧᤰᤐᤠᤜᤠ᤹ᤖᤧ ᤀᤠᤒᤠᤅᤣᤀᤠᤱ ᤛᤠᤶᤕᤥᤌᤡᤶᤔᤡᤴ ᤔᤧᤴᤏᤠ᤺ᤳᤋᤢᤴᤗᤥ॥ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤀᤠᤱᤍᤡᤱ ᤗ᤹ᤔᤠ ᤔᤧᤄᤥᤖ ᤑᤠ᤹ᤀᤠᤱ ᤜᤷᤍᤥ ᤜᤧᤰᤔᤠ ᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤶᤒᤠᤱᤄᤡ᤹ᤖᤥ॥

᥇᥊ ᤁᤖ ᤀᤡᤱᤃᤠ᤹ᤃ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤛᤡᤗᤠᤶᤛᤠᤰᤔᤠ ᤁᤢᤛᤡᤱᤅᤡᤴᤏᤢ᤺ᤸᤗᤧ ᤘᤣ᤹ ᤌᤧᤔᤠᤀᤥᤀᤠᤱ ᤀᤠᤱᤍᤡᤱ ᤔᤧᤗ᤹ᤀᤠᤴᤗᤥ॥ ᤂᤪᤡᤛ᤻ᤋᤧᤴ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤛᤩᤧᤒᤠᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤀᤠᤗᤠᤃᤡ ᤌᤣᤀᤠᤱ ᤔᤧ᤺ᤴᤗᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤃᤡᤀᤠᤱ ᤀᤡᤱᤃᤠ᤹ ᤌᤣᤀᤠᤱ ᤔᤧ᤺ᤴᤏᤠᤖᤥ॥

᥇᥋ ᤜᤷᤍᤥ ᤜᤧᤰᤔᤠᤛᤠᤱ ᤔᤧᤴᤜᤧᤰᤔᤠᤛᤠᤱ ᤌᤣᤀᤠᤱ ᤔᤧᤒᤥ᤺ᤱᤏᤧᤸᤗᤥ. ᤁᤖ ᤁᤢᤛᤱ ᤔᤏᤠ ᤐᤥᤱᤔᤠᤴᤏᤣ ᤕᤶᤒᤠ ᤐᤠ᤺ᤴᤗᤥ॥

᥇᥌ ᤁᤴ ᤐᤠ᤺ᤴᤏᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤏᤠᤖᤢᤱ ᤁᤧᤒᤡᤖᤡᤖ ᤜᤧᤰᤁᤩᤠᤱ ᤗᤢᤱᤔᤠ᤹ ᤁᤧᤍᤢᤰᤋᤡᤖᤖᤥ॥ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤁᤢᤛᤱ ᤀᤡᤛᤪᤠᤀᤡᤗᤡᤛᤡᤖᤥ॥

᥇᥍ ᤁᤢᤏᤢᤵᤔᤠᤀᤥ. ᤀᤡᤱᤃᤠ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤋᤢᤰᤂᤣ ᤔᤧᤴᤈᤠ᤺ᤳᤋᤠᤴᤗᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤕᤧᤛᤢᤖᤧ ᤁᤢᤕᤥ᤺ᤰᤐᤠᤀᤠ ᤑᤠ᤹ᤀᤠᤱ ᤏᤠᤛᤡᤱᤃᤧᤴ ᤀᤠᤎᤰᤁᤥ ᤔᤡᤰᤛᤣ᤺ᤴᤜᤠ᤹ ᤁᤳᤋᤢᤱᤗᤥ॥

᥇᥎ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖᤖᤥ॥ ᤀᤠᤔᤧᤴ॥

ᤐᤠᤘᤗᤖᤧ ᤀᤣᤑᤡᤛᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤏᤡᤛᤢᤶ

ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤧᤴ ᤖᤥᤔ ᤕᤧᤰᤕᤰᤁᤥ ᤛᤠᤰᤐᤠ ᤌᤩᤧᤀᤠᤱ ᤘᤕᤧ᤺ᤸᤗᤧ ᤂᤢᤏᤧ᤹ ᤀᤣᤑᤡᤛᤡ ᤕᤧᤰᤕᤰᤁᤥᤒᤠ ᤛᤣᤛᤣᤜᤢᤵᤗᤰᤁᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤋᤢᤛᤡᤖᤥ॥ ᤂᤢᤏᤧ᤹ ᤕᤖᤡᤰᤗᤧᤱ ᤀᤣᤑᤡᤛᤡᤀᤥ ᤐᤣᤀᤠᤱ ᤘᤕᤧ. ᤜᤧᤰᤁᤩᤠᤱ ᤌᤡᤰᤗᤧᤱᤅᤥ ᤋᤱᤒᤣ ᤛᤢᤶᤛᤡ ᤌᤠᤖᤡᤰ ᤂᤢᤏᤧ᤹ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤂᤧᤵᤔᤥ ᤕᤢᤅᤧ (ᤛᤣ᤺ᤰᤕᤢᤰᤔᤡᤒᤠ ᥇᥏-᥈᥆)॥ ᤁᤴ ᤛᤰᤀᤡᤱᤄᤱᤅᤥᤒᤠ ᤁᤠᤰᤏᤢ᤺ᤸᤗᤧ ᤋᤃᤡᤒᤠ ᤐᤠ᤺ᤴᤏᤡᤱᤃ “ᤛᤢᤕᤧᤶᤔᤡᤴ ᤁᤧᤳᤋᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤕᤢᤰ ᤆᤥᤃᤢᤖ ᤑᤠ᤹ᤀᤠᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠ ᤂᤠᤶᤒᤣ᤺ᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤠᤖᤢ” ᤁᤧᤗ᤹ᤒᤠᤖᤥ (᥇:᥇᥆)॥ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤶᤒᤠ ᤁᤢᤏᤡᤱᤛᤣ᤺ᤰᤁᤥ ᤔᤧᤜᤡᤱᤗ ᤑᤠ᤹ᤀᤠᤱ ᤋᤥ᤺ᤴᤍᤧᤒᤠ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤗᤥ॥

ᤁᤴ ᤛᤰᤀᤡᤱᤄᤱᤅᤡᤸᤗᤧᤴ ᤌᤡᤰᤛᤡᤃᤣ᤺ᤰᤐᤠ ᤗᤰᤁᤥ ᤌᤡᤰᤜᤢᤵᤖᤧ ᤁᤢᤔᤧᤴᤏᤡᤴ ᤀᤰᤂᤣᤗ᤹ᤖᤡᤰ ᤐᤥᤀᤠᤎᤰᤗᤥ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤛᤣᤃᤢᤛᤡᤀᤠᤱ ᤂᤧᤱᤜᤠ᤹ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤗᤧᤵᤔᤡ ᤐᤡᤖᤢᤛᤡᤖ ᤗᤠᤕᤥᤗᤠᤶᤒᤠ ᤆᤥ᤺ᤰᤕᤢᤶᤓᤥ ᤆᤥᤃᤢᤛᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤕᤶ ᤕᤶᤒᤠ ᤁᤢᤔᤠᤱᤜᤧᤰᤁᤡᤴ ᤛᤣᤛᤣᤔᤠᤱᤗᤠᤶ ᤛᤧᤰᤂᤠ ᤆᤥᤃᤢᤖᤥ॥ ᤜᤧᤰᤁᤩᤠᤱ ᤁᤴ ᤛᤰᤀᤡᤱᤄᤱᤅᤡᤸᤗᤧᤴ ᤏᤡᤛᤡᤃᤣ᤺ᤰᤐᤠ ᤗᤰᤁᤥ ᤐᤠᤘᤗᤖᤧ ᤜᤧᤴᤏᤡ᤺ᤵᤐᤠᤜᤠ᤹ᤖᤧ ᤂᤪᤡᤛ᤻ᤋᤧᤴᤏᤢᤒᤠ ᤂᤢᤏᤡ᤹ ᤌᤡᤰᤜᤢᤵᤐᤡᤴ ᤂᤢᤏᤡ᤹ ᤜᤡᤱᤔᤴᤗᤠᤶᤒᤠ ᤀᤥᤛᤣ᤺ᤴᤍᤠᤱ ᤐᤥ᤺ᤱᤗ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤐᤥᤱᤔᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤔᤠ ᤐᤠᤘᤗᤖᤧ ᤀᤰᤋᤱᤒᤠ ᤁᤢᤒᤡᤜᤠ᤹ ᤐᤡᤖᤢᤀᤠᤱ ᤘᤠ᤹ᤖᤥ- ᤛᤣᤛᤣᤜᤢᤵᤗᤰᤁᤡᤴ ᤏᤠᤛᤡᤱᤃᤧᤴ ᤌᤰ ᤁᤢᤀᤡᤛᤡ᤺ᤰ ᤆᤥᤰ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤕᤧᤛᤢᤖᤥ. ᤀᤡᤃᤪ ᤛᤣᤛᤣᤜᤢᤵᤗᤰᤁᤡᤴ ᤜᤡᤶ ᤁᤢᤀᤡᤛᤡ᤺ᤰ ᤆᤥᤰ ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤜᤡᤶᤔᤡᤸᤗᤧ ᤁᤢᤶᤔᤠ ᤗᤢᤱᤗᤥ. ᤀᤠᤸᤗᤛᤠᤱ ᤛᤣᤛᤣᤜᤢᤵᤗᤰᤁᤡᤴ ᤛᤡᤛᤠᤔᤣ᤺ᤳ ᤁᤢᤀᤡᤛᤡ᤺ᤰ ᤆᤥ᤺ᤰᤁᤠᤱ ᤂᤪᤡᤛ᤻ᤋᤧᤴ ᤏᤠᤗᤡᤛᤠᤱ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤁᤴ ᤛᤰᤀᤡᤱᤄᤱᤅᤥ ᤐᤠᤘᤗᤖᤧ ᤛᤡᤍᤢᤱᤈᤓᤠ. ᤗᤧᤵᤔᤡ. ᤗᤢᤱᤃᤢᤶ. ᤛᤣᤛᤣ ᤏᤢ ᤂᤪᤡᤛ᤻ᤋᤧᤸᤗᤧ ᤁᤢᤔᤡ᤺ᤶᤈᤡᤖᤧᤴ ᤀᤥᤛᤣ᤺ᤴᤍᤠᤱ ᤜᤧᤰᤋᤱᤒᤠ ᤁᤧᤕᤧᤰᤐᤠ ᤏᤡᤛᤠᤶᤜᤠ᤹ ᤛᤠᤵᤋᤢᤀᤠᤱ ᤐᤳᤗᤥ॥

ᤌᤠᤔᤡᤱ

ᤏᤡᤛᤢᤶ ᤏᤢ ᤛᤣᤘᤠ ᥇:᥇-᥈

ᤂᤪᤡᤛ᤻ᤋᤧᤴ ᤏᤢ ᤛᤣᤛᤣᤜᤢᤵᤗᤰ ᥇:᥉–᥉:᥈᥇

ᤂᤪᤡᤛ᤻ᤋᤧᤴᤏᤢ ᤁᤧᤘᤠ᤹ᤒᤠ ᤁᤢᤛᤱ ᤜᤡᤱᤔᤴ ᥊:᥇–᥌:᥈᥆

ᤁᤢᤏᤢᤵᤔᤠ ᤛᤣᤘᤠ ᥌:᥈᥇-᥈᥊

ᤐᤠᤘᤗᤖᤧ ᤀᤣᤑᤡᤛᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤐᤠᤘᤗᤗᤠᤶ ᤛᤣᤘᤠ

᥇

ᤀᤣᤑᤡᤛᤛa ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤂᤪᤡᤛ᤻ᤋ ᤕᤧᤛᤢ᤺ᤴ ᤁᤧᤍᤡᤶᤒᤠ ᤏᤛᤠ᤺ᤴᤛᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠᤛᤣ. ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤱᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤠᤱᤒᤠ ᤀᤡᤱᤃᤠ᤹ ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤒᤠᤖᤥ॥

᥈ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤁᤧᤒᤡᤖᤡᤖ॥

ᤕᤠᤶᤛᤠᤶᤃᤧᤴ ᤜᤠᤱᤘᤠᤔᤢ᤹ᤀᤡ

᥉ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ॥ ᤂᤢᤏᤧ᤹ᤀᤣ ᤕᤧᤛᤢ ᤂᤪᤡᤛ᤻ᤋᤗᤠᤶ ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰ ᤕᤠᤶᤛᤠᤶᤃᤧᤴ ᤔᤢ᤹ᤀᤡᤛᤠᤶᤔᤡᤸᤗᤧ ᤀᤠᤏᤡ᤹ ᤔᤢ᤹ᤀᤡᤛᤠᤒᤠ ᤀᤠᤈᤥᤃᤧᤀᤠᤱ ᤘᤠ᤹॥

᥊ ᤂᤢᤏᤧ᤹ ᤁᤢᤏᤡᤔᤠᤀᤥ ᤛᤣᤛᤣ ᤏᤢ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤂᤪᤡᤛ᤻ᤋᤧᤸᤗᤧ ᤆᤥᤃᤢᤸᤗᤧ ᤀᤡᤰᤛᤠ ᤂᤠᤶᤒᤣᤰ ᤐᤥᤱᤔᤠᤏᤢ᤺ᤸᤗᤧ ᤋᤃᤡᤛᤠ ᤀᤠᤛᤣᤃᤧᤀᤠᤱ ᤘᤕᤧ॥ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ

᥋ ᤂᤢᤏᤧ᤹ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤢᤛᤡᤖᤠ᤹ ᤌᤠᤅᤧᤖ ᤕᤧᤛᤢ ᤂᤪᤡᤛ᤻ᤋᤗᤠᤶ ᤁᤢᤛ᤻ᤛᤠ ᤐᤥ᤺ᤱᤛᤧ ᤋᤃᤡᤏᤢᤀᤣ ᤀᤠᤏᤡ᤹ ᤀᤠᤛᤣᤃᤧᤀᤠᤱ ᤘᤕᤧᤖᤥ॥

᥌ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤗᤢᤱᤔᤠ᤹ ᤋᤢᤰᤋᤢᤒᤠ ᤁᤢᤛ᤻ᤛᤠ᤺ᤴᤗᤠᤶᤒᤠ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤁᤢᤏᤠᤖᤠ ᤑᤥᤛᤢᤶᤗᤥ॥

᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢᤖᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤀᤠᤏᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤀᤠᤒᤡᤖᤧᤖ ᤀᤠᤎᤧ᤹ᤖᤧᤀᤠᤱ ᤘᤠ᤹॥

᥎ ᤛᤠ᤹ᤖᤡᤰᤁᤣ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤘᤠ᤹ᤖᤥ᥄

᥏ ᤁᤠᤰ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤂᤠᤛᤡᤱ ᤏᤡ᤺ᤵᤔᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤗᤠᤶᤒᤠ ᤆᤥ᤺ᤰᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤛᤡᤒᤡ᤹ ᤐᤠ᤺ᤴᤏᤡᤴ ᤁᤢᤛᤡᤖᤠ᤹ ᤌᤠᤅᤧᤖ ᤁᤢᤛᤡᤱ ᤏᤡ᤺ᤵᤔᤠ ᤀᤠᤒᤠᤱᤄᤧᤀᤠᤱ ᤘᤠ᤹॥

᥇᥆ ᤜᤧᤰᤁᤩᤠᤱ ᤛᤢᤕᤧᤶᤔᤡᤴ ᤁᤧᤳᤋᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤕᤢᤰ ᤆᤥᤃᤢᤖ ᤑᤠ᤹ᤀᤠᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠ ᤂᤠᤶᤒᤣ᤺ᤰᤁᤥ ᤁᤧᤘᤠ᤹ᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤠᤖᤢ᤹ᤖᤥ॥

᥇᥇ ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤀᤠᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ᤀᤠᤱ ᤂᤢᤏᤧ᤹ᤗᤠᤶ ᤗᤰ ᤂᤥᤛᤧ ᤀᤠᤛᤣᤃᤧᤀᤠᤱ ᤀᤠᤘᤠ᤹. ᤌᤣᤀᤠᤱᤓᤧᤸᤗᤧ ᤁᤱᤃ ᤋᤃᤡᤏᤢᤛᤠ ᤂᤢᤏᤧ᤹ ᤆᤥ᤺ᤰᤔᤠ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤜᤧᤰᤁᤣ ᤁᤧᤖᤧᤰ ᤐᤠ᤺ᤴᤜᤠ᤹ ᤐᤥᤱᤗᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤀᤠᤏᤡᤃᤧ ᤕᤜᤢᤍᤡᤜᤠ᤹ ᤁᤧᤖᤧᤰᤏᤢ᤺ᤸᤗᤧ ᤋᤃᤡ ᤂᤪᤡᤛ᤻ᤋᤀᤥ ᤏᤡᤱᤛᤠᤱ ᤁᤧᤈᤥ᤺ᤰᤐᤠᤜᤠ᤹ᤀᤣ ᤔᤡᤔᤡᤍᤡᤱᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤁᤧᤓᤥᤒᤠ ᤐᤥ᤺ᤰᤂᤡᤃᤧᤖᤖᤥ॥

᥇᥉ ᤀᤠᤸᤗ ᤂᤡᤏᤡ᤹ᤀᤠᤱ ᤛᤧᤰᤂᤠᤒᤠ ᤐᤠ᤺ᤴᤈᤠᤰ ᤛᤧᤴᤗᤵᤖᤧᤴ ᤛᤢᤏᤠᤀᤡᤱ ᤁᤧᤄᤧᤵᤛᤢᤶᤗᤥ. ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥᤃᤢᤶᤒᤠ ᤕᤧᤶᤔᤥ ᤂᤡᤏᤡ᤹ᤃ ᤀᤠᤔᤏᤠᤏᤡᤱ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤛᤣᤛᤣᤔᤠᤱᤅᤡᤴ ᤁᤧᤒᤡᤖᤡᤀᤠᤱ ᤘᤠ᤹ᤖᤥ॥

᥇᥊ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤌᤧ᤹ᤔᤠ ᤀᤠᤴᤇᤢ᤺ᤳᤏᤧᤴᤗ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤀᤠᤈᤥᤃᤧᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤛᤧᤰᤂᤠᤀᤣ ᤀᤠᤒᤡ᤹ ᤗ᤹ᤖᤡᤰ ᤛᤣᤛᤣᤔᤠᤱᤅᤡᤴ ᤋᤧᤴᤕᤠᤱ ᤁᤢᤀᤡᤛᤡ᤺ᤰ ᤀᤠᤒᤡᤖᤧᤒᤠᤖᤥ॥ ᤔᤡᤔᤡᤍᤡᤱᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤁᤧᤓᤥᤒᤠ ᤀᤠᤏᤡ᤹ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤂᤢᤏᤧ᤹ ᤜᤧᤰᤁᤣ ᤆᤥᤃᤢᤒᤠᤖᤥ॥

ᤐᤠᤘᤗᤖᤧ ᤆᤥᤃᤢᤒᤠ ᤋᤢᤘᤠ

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤀᤠᤱ ᤍᤠᤱᤒᤠ ᤕᤧᤛᤢ᤺ᤴ ᤁᤧᤈᤥᤃᤢᤶᤒᤠ ᤏᤛᤠ᤺ᤴᤏᤡᤴ ᤏᤢ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠ ᤏᤛᤠᤏᤡᤒᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤒᤠ ᤐᤠ᤺ᤴᤏᤡᤴ ᤂᤧᤵᤛᤢᤱᤅᤠᤱ

᥇᥌ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤏᤥᤃᤧᤴ ᤐᤡᤖᤢᤱᤗᤥ॥ ᤀᤡᤱᤃᤠ᤹ ᤆᤥᤃᤢᤱᤒᤠ ᤋᤢᤘᤠᤀᤥ ᤏᤡᤱᤘᤠ᤹ ᤀᤡ᤺ᤳᤏᤡᤱᤗ

᥇᥍ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤔᤡᤔᤡᤍᤡᤱᤃᤧᤴ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤵᤔᤠᤖᤧ ᤗᤠᤃᤡ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤁᤧᤒᤡᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤥᤛᤣ᤺ᤴᤍᤠᤱ ᤁᤧᤈᤥ᤺ᤰᤐᤠ ᤛᤣᤛᤣᤔᤠᤱᤅᤡᤴ ᤁᤧᤒᤡᤖᤡᤖ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥇᥎ ᤂᤡᤏᤡ᤹ ᤂᤠᤛᤡᤱᤏᤡ᤺ᤵᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤀᤡᤱᤃᤠ᤹ ᤋᤢᤘᤠ ᤆᤥ᤺ᤰᤁᤠᤖᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤀᤢ᤺ᤳᤋᤡᤀᤠᤱ ᤂᤥᤔᤠ ᤁᤧᤒᤥ᤺ᤱᤒᤠ ᤗᤰᤁᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥ ᤂᤧᤴ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤔᤡᤔᤡᤍᤡᤱᤃᤧᤴ ᤗᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤏᤢ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥏ ᤜᤧᤰᤁᤩᤠᤱ ᤂᤢᤏᤧ᤹ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤸᤗᤧ ᤀᤠᤏᤡ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤁᤢᤓᤠ᤹ ᤀᤠᤒᤡ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤗᤥ॥ ᤜᤠᤒᤠ ᤂᤧᤴ ᤔᤢᤰᤛᤠᤶᤔᤡᤴ

᥈᥆ ᤀᤥᤃᤵ ᤆᤥᤃᤢᤸᤗᤧ ᤂᤢᤏᤧ᤹ ᤁᤧᤛᤡᤒᤠ ᤂᤪᤡᤛ᤻ᤋᤧᤴ ᤁᤢᤜᤡᤱᤘᤧᤳ ᤆᤥᤃᤢ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤋᤧᤴᤏᤥ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤖ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤰᤂᤢᤀᤠᤱ ᤕᤢᤱᤗᤥ॥

᥈᥇ ᤂᤧᤵᤔᤥ ᤂᤪᤡᤛ᤻ᤋᤖᤧ ᤁᤧᤖᤧᤰ ᤛᤢᤜᤠᤱᤃᤧᤶᤒᤠᤜᤠ᤹. ᤕᤢᤰ ᤁᤧᤃᤵᤐᤠᤜᤠ᤹. ᤔᤢᤰᤛᤠᤶ ᤁᤧᤃᤵᤐᤠᤜᤠ᤹. ᤏᤢ ᤜᤠᤱᤕᤢᤰ ᤁᤧᤈᤥ᤺ᤰᤐᤠᤜᤠ᤹ ᤛᤶᤍᤠᤱ ᤜᤠᤱ ᤆᤥᤃᤢ᤹ᤖᤥ॥ ᤜᤧᤰᤁᤩᤠᤱ ᤁᤴ ᤕᤧᤶᤔᤥᤖᤰ ᤔᤧ᤺ᤴ. ᤁᤖ ᤁᤧᤍᤠᤒᤠ ᤕᤧᤶᤔᤥᤀᤠᤱ ᤂᤢᤏᤧ᤹ ᤘᤣ᤹ ᤁᤧᤖᤧᤰᤏᤢ᤺ᤸᤗᤧᤀᤠᤱ ᤌᤥᤎᤥᤰᤐᤠ ᤆᤥᤰ॥

᥈᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤁᤢᤕᤢᤰ ᤛᤡᤃᤠᤱ ᤁᤧᤖᤧᤰ ᤕᤢᤰᤂᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤛᤣᤛᤣᤜᤢᤵᤗᤰᤗᤧ ᤗᤠᤃᤡ ᤂᤢᤏᤧ᤹ᤀᤣ ᤁᤧᤖᤧᤰ ᤛᤶᤍᤠᤱ ᤁᤢᤎᤧᤃᤣ᤺ᤰ ᤆᤥᤃᤢᤖᤥ॥

᥈᥉ ᤀᤠᤸᤗ ᤁᤴ ᤛᤣᤛᤣᤜᤢᤵᤗᤰᤁᤡᤱᤃ ᤂᤪᤡᤛ᤻ᤋᤖᤧ ᤏᤠᤛᤡᤱᤃᤧᤴ ᤁᤢᤎᤰ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤠ᤺ᤴᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤁᤧᤖᤧᤰ ᤁᤢᤗᤡᤱᤍᤥ ᤁᤧᤳᤋᤢ᤹ᤖᤥ॥

a 

᥇:᥇ ᤀᤣᤑᤡᤛᤛ- ᤀᤣᤛᤡᤕᤠᤀᤥᤒᤠ ᤗᤳᤇᤠ ᤁᤧᤕᤧᤰᤐᤠ ᤕᤧᤰᤕᤰ॥ ᤀᤣᤑᤡᤛᤛᤀᤥ ᤁᤧᤖᤧᤰᤏᤢ ᤋᤃᤡ ᤐᤠᤘᤗᤖᤧ ᤛᤢᤏᤠᤀᤡᤱ ᤛᤧ᤺ᤛᤢ ᤜᤧᤰᤁᤩᤠᤱ ᤕᤖᤡᤰ ᤏᤛᤠᤏᤡᤒᤠ ᤔᤧᤒᤥ᤺ᤰᤂᤧ॥

ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤁᤢᤜᤡᤱᤘᤧᤳ ᤀᤠᤒᤥ᤺ᤱ

᥈

ᤁᤧᤒᤣ᤺ᤰᤐᤠ ᤕᤧᤶᤔᤥ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤗᤠᤕᤥᤒᤠ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤁᤧᤛᤩᤧ᤹ᤀᤡᤀᤠᤱ ᤁᤧᤘᤕᤡ॥

᥈ ᤂᤧᤴ ᤕᤧᤶᤔᤥ ᤂᤡᤏᤡ᤹ᤀᤠᤱ ᤁᤴ ᤂᤠᤶᤒᤣ᤺ᤰᤔᤥᤒᤠ ᤌᤡᤶᤔᤡᤴ ᤏᤢ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤜᤠᤱᤈᤢᤶᤔᤥ ᤜᤠᤱ ᤁᤧᤈᤥ᤺ᤰᤐᤠ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤒᤠ᤺ᤴᤏᤡᤴ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ॥ ᤂᤧᤴ ᤛᤠᤶᤔᤡᤴᤏᤣ ᤏᤡᤱᤘᤠ᤹ᤑᤢᤔᤠᤱ ᤀᤡᤱᤈᤠ᤺ᤱ ᤔᤧᤱᤄᤧᤶᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤥ ᤕᤠ᤺ᤶᤒᤰ ᤆᤥ᤺ᤰᤗ ᤘᤠ᤹ᤖᤥ॥

᥉ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤀᤢᤴᤇᤥ᤺ᤴ ᤀᤠᤏᤡ᤹ᤀᤠᤱ ᤕᤠᤶ ᤏᤢ ᤏᤡᤱᤘᤠ᤹ᤀᤡᤸᤗᤧ ᤆᤥ᤺ᤰᤔᤠ ᤁᤥ᤺ᤳᤋᤢᤒᤠ ᤗᤠᤕᤥᤒᤠ ᤗᤠᤶᤔᤥ ᤀᤠᤘᤕᤧ॥ ᤂᤧᤱᤜᤠ᤹ ᤜᤧᤰᤁᤣ ᤀᤠᤏᤡ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴᤏᤥ ᤁᤧᤎᤠᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤕᤧᤖᤥ॥

᥊ ᤁᤖ ᤛᤠ᤹ᤖᤡᤰ ᤗᤢᤱᤃᤢᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤖᤥ॥

᥋ ᤀᤠᤏᤡ᤹ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤕᤠᤶᤛᤠᤶᤔᤥ ᤀᤠᤛᤩᤧᤀᤠᤱ ᤀᤠᤘᤕᤧᤛᤠᤱ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤂᤢᤏᤧ᤹ ᤁᤢᤜᤡᤱᤘᤧᤳ ᤀᤠᤈᤥᤃᤧᤀᤠᤱ ᤀᤠᤘᤠ᤹ᤖᤥ- ᤂᤢᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠᤸᤗᤧ ᤂᤡᤏᤡ᤹ ᤋᤠᤱᤃᤧᤛᤧ᤺ᤵᤋᤡᤀᤠᤱ ᤁᤧᤘᤕᤡ᤹॥

᥌ ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤁᤢᤜᤡᤱᤘᤧᤳ ᤀᤠᤈᤥᤃᤧᤀᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤋᤧᤴᤏᤥ ᤂᤪᤡᤛ᤻ᤋ ᤕᤧᤛᤢ᤺ᤴᤏᤢ ᤀᤠᤕᤢᤰᤂᤧᤀᤠᤱ ᤀᤠᤘᤠ᤹ᤖᤥ॥

᥍ ᤁᤱᤃ ᤁᤧᤍᤠᤒᤠ ᤕᤧᤶᤔᤥ ᤂᤢᤏᤧ᤹ ᤛᤠ᤹ᤖᤡᤰ ᤀᤡᤔᤧᤸᤗᤢᤱᤒᤠ ᤁᤢᤗᤢᤱᤃᤢᤶᤔᤡᤴ ᤀᤥᤛᤣ᤺ᤴᤍᤠᤱ ᤆᤥ᤺ᤰᤔᤠ ᤑᤠ᤹ᤀᤠᤱ ᤜᤧᤰᤁᤣ ᤆᤥᤃᤢᤒᤠᤖᤥ॥ ᤂᤪᤡᤛ᤻ᤋ ᤕᤧᤛᤢᤗᤠᤶ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠ ᤁᤴ ᤗᤢᤱᤃᤢᤶᤔᤡᤴ ᤀᤥᤛᤣ᤺ᤴᤀᤠᤎᤠᤰᤋᤧᤖᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤗᤠᤶᤒᤠ ᤂᤡᤏᤡ᤹ ᤋᤠᤱᤃᤧᤛᤧ᤺ᤵᤋᤡᤀᤠᤱ ᤁᤧᤘᤕᤡ᤹॥ ᤁᤱᤃ ᤀᤠᤒᤠᤅᤣ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤕᤠ᤺ᤶᤒᤰᤗᤠᤶ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤷᤎᤠ᤺ᤶᤔᤡᤸᤗᤧ ᤆᤥᤃᤢᤒᤠᤖᤥ॥

᥏ ᤔᤏᤠᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤗᤠᤶ ᤀᤰᤂᤣ ᤐᤥ᤺ᤰᤂᤧᤒᤠ ᤔᤧ᤺ᤴᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠᤜᤠ᤹ᤖᤧ ᤀᤠᤱᤍᤡᤱ ᤗ᤹ᤔᤠ ᤐᤠ᤺ᤴᤏᤣ ᤜᤥ᤺ᤵᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤑᤠ᤹ᤀᤠᤱ ᤂᤪᤡᤛ᤻ᤋ ᤕᤧᤛᤢᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤀᤠᤈᤥᤃᤧᤒᤠᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤀᤠᤏᤡ᤹ ᤀᤠᤈᤥᤃᤢᤶᤗ ᤑᤠ᤹ᤀᤠᤱ ᤋᤃᤡᤛᤠ ᤕᤠᤖᤡᤵ ᤆᤥᤃᤢᤀᤠᤱ ᤘᤕᤧᤒᤠᤖᤥ॥

ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤀᤠᤒᤥ᤺ᤱ

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤌᤡᤶᤔᤧᤴᤍᤱ ᤛᤢᤘᤠᤱᤅᤥ ᤛᤠᤃᤧᤘᤠ᤺ᤴᤏᤠᤛᤡᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤜᤷᤍᤥ ᤜᤧᤰᤔᤠ ᤌᤡᤶ ᤁᤧᤃᤵᤐᤠᤛᤡᤃᤧ ᤁᤧᤗ᤹ᤒᤠ ᤕᤜᤢᤍᤡᤜᤠ᤹ᤖᤧ ᤂᤡᤏᤡ᤹ “ᤜᤷᤍᤥ ᤔᤧᤴᤜᤧᤰᤔᤏᤠᤏᤡᤱ” ᤁᤧᤶᤔᤧᤳᤋᤡ᤹ (ᤁᤖ ᤂᤧᤱᤃ ᤔᤏᤠᤜᤠ᤹ᤖᤧ ᤏᤠᤛᤡᤱᤃᤧᤴ ᤌᤰᤁᤥ ᤔᤧᤈᤥᤃᤢᤒᤠ ᤌᤡᤶᤗᤰᤗᤥ)॥

᥇᥈ ᤂᤧᤴ ᤕᤧᤶᤔᤥ ᤂᤡᤏᤡ᤹ ᤂᤪᤡᤛ᤻ᤋ ᤔᤧ᤺ᤴᤏᤣ. ᤀᤡᤛᤪᤠᤀᤡᤗᤒᤠ ᤕᤰᤕᤢᤱᤒᤠ ᤁᤧᤴᤘᤕᤡᤴ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤏᤡᤱ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤒᤠ ᤔᤠᤱᤜᤢᤵᤜᤠ᤹ ᤔᤧᤱᤄᤥ᤺ᤶᤏᤠᤒᤠ. ᤏᤡᤱᤛᤠᤱ ᤁᤧᤜᤥ᤺ᤵᤐᤠ ᤏᤢ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤀᤥ ᤏᤡᤱᤘᤠ᤹ᤑᤢᤔᤠᤱ ᤔᤧ᤺ᤴᤏᤣ ᤁᤧᤘᤕᤡᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥉ ᤁᤖ ᤂᤡᤏᤡ᤹ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠ᤺ᤱᤄᤠ ᤁᤧᤘᤕᤡᤛᤠᤱ ᤀᤠᤸᤗᤥ ᤂᤡᤏᤡ᤹ ᤂᤪᤡᤛ᤻ᤋ ᤕᤧᤛᤢ᤺ᤴᤏᤢ ᤌᤡᤰᤜᤢᤵ ᤁᤧᤒᤥ᤺ᤱᤒᤠᤜᤠ᤹ ᤂᤪᤡᤛ᤻ᤋᤖᤧ ᤁᤢᤔᤠᤰᤂᤡ᤹ᤀᤡᤴ ᤘᤠᤍᤣ᤺ᤴᤍᤢᤒᤠᤸᤗᤧ ᤆᤥᤃᤢᤸᤗᤧ ᤏᤡ᤺ᤳᤋᤠᤱ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥇᥊ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤗᤠᤶᤒᤠᤀᤣ ᤀᤠᤏᤡ᤹ ᤛᤏᤠᤖᤢᤱ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹॥ ᤂᤢᤏᤧ᤹ᤀᤣ ᤕᤜᤢᤍᤡᤜᤠ᤹ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤁᤧᤛᤧᤶᤒᤠ ᤏᤡᤱᤔᤡᤃᤧᤴ ᤗᤢᤱᤎᤠᤰ ᤁᤢᤀᤡᤛᤡ᤺ᤰᤐᤠ ᤌᤡᤶᤔᤡᤴ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤁᤢᤎᤰᤁᤥ ᤕᤛ᤻ᤛᤢᤖ ᤂᤧᤱᤜᤠ᤹ ᤌᤡᤰᤜᤢᤵ ᤆᤥᤃᤢᤛᤡᤀᤠᤱ ᤘᤠ᤹॥

᥇᥋ ᤂᤢᤏᤧ᤹ᤀᤣ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤥᤒᤠ ᤌᤡᤶᤜᤠ᤹ ᤌᤣᤏᤠᤎᤣᤒᤠ ᤆᤥᤃᤢ॥ ᤂᤢᤏᤧ᤹ᤀᤣ ᤕᤜᤢᤍᤡ ᤏᤢ ᤌᤡᤶᤔᤧᤴᤍᤱ ᤛᤢᤘᤠᤱᤗᤢᤶᤔᤥ ᤛᤏᤠᤖᤢᤱ ᤋᤠ᤺ᤳᤇᤧ ᤏᤧᤳᤇᤡ ᤛᤢᤘᤠᤱᤗᤠᤶᤒᤠ ᤂᤢᤏᤧ᤹ᤏᤢ ᤌᤡᤰᤜᤢᤵ ᤁᤧᤒᤥ᤺ᤱᤒᤠ ᤗᤳᤇᤠ ᤁᤢᤛᤱ ᤛᤢᤘᤠᤱᤎᤡᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥌ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤛᤩᤧᤀᤠᤱ ᤀᤠᤏᤡ᤹ ᤏᤧᤳᤇᤡ ᤛᤢᤘᤠᤱᤒᤠ ᤔᤏᤠᤜᤠ᤹ ᤌᤡᤰᤜᤢᤵᤐᤥ ᤀᤠᤍᤠᤖᤧ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤠᤍᤱ ᤀᤠᤈᤥᤃᤧ. ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤗᤢᤶᤔᤥᤒᤠ ᤆᤡ᤺ᤳᤇᤡᤱᤔᤠᤴ ᤂᤧᤳᤋᤢᤍᤣᤛᤢᤖᤥ॥

᥇᥍ ᤂᤪᤡᤛ᤻ᤋᤧᤴ ᤋᤩᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤔᤠ᤺ᤱᤄᤠ ᤁᤧᤘᤠ᤹ᤒᤠ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤏᤢ ᤏᤡ᤺ᤳᤋᤠᤱ ᤁᤧᤘᤠ᤹ᤒᤠ ᤕᤜᤢᤍᤡᤜᤠ᤹ᤀᤥ ᤛᤏᤠᤖᤢᤱᤅᤡᤸᤗᤧᤴ ᤛᤢᤏᤠᤀᤡᤱ ᤛᤧ᤺ᤛᤢᤖᤥ॥

᥇᥎ ᤂᤢᤏᤧ᤹ᤗᤠᤶᤔᤣ ᤀᤠᤏᤡ᤹ ᤁᤧᤖᤧᤰᤗᤧ ᤌᤡᤰ ᤛᤣᤛᤣᤔᤠᤱ ᤀᤠᤄᤥ᤺ᤛᤢᤶᤔᤠᤱ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤐᤣ᤺ᤰᤔᤠ ᤀᤠᤄᤥ᤺ᤛᤢᤶᤔᤠᤱ ᤀᤠᤘᤠ᤹ᤖᤥ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤘᤣ᤹ ᤗᤠᤈᤣ᤹ᤒᤠ ᤏᤢ ᤋᤠᤛᤫᤠᤒᤠᤏᤡᤱ ᤔᤧ᤺ᤴ. ᤁᤖ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤛᤕᤱᤅᤥᤒᤠ ᤕᤰᤕᤢᤱᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥈᥆ ᤀᤠᤏᤡ᤹ᤃ ᤛᤣ᤺ᤰᤕᤢᤰᤔᤡᤒᤠ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤏᤧᤛ᤻ᤛᤢᤒᤠ ᤜᤡᤶᤐᤠᤱᤕᤰᤁᤥ ᤆᤥ᤺ᤰᤔᤏᤠᤒᤠ ᤜᤡᤶ ᤁᤢᤀᤡᤛᤡ᤺ᤰ ᤀᤠᤈᤥ᤺ᤰ॥ ᤜᤧᤰᤁᤩᤠᤱ ᤂᤧᤴ ᤜᤡᤶᤔᤡᤸᤗᤧᤴ ᤁᤧᤕᤧᤰᤐᤠ ᤁᤢᤶᤔᤠᤗᤢᤱᤅᤡᤱᤃ ᤂᤪᤡᤛ᤻ᤋ ᤕᤧᤛᤢ᤺ᤴᤏᤣᤖᤥ॥

᥈᥇ ᤂᤢᤏᤧ᤹ᤀᤥᤀᤣ ᤁᤠᤰ ᤜᤡᤶᤔᤡᤴ ᤁᤠᤶᤔᤠᤱ ᤍᤠᤱᤒᤠᤸᤗᤧ ᤗᤠᤃᤡ ᤛᤣᤛᤣᤒᤠ ᤔᤠᤱᤜᤡᤶ ᤐᤥ᤺ᤱᤅᤠᤱ ᤐᤥᤖ ᤐᤣ᤺ᤰᤗᤥ॥

᥈᥈ ᤜᤧᤰᤁᤩᤠᤱ ᤂᤡᤏᤡ᤹ᤀᤠᤱ ᤂᤢᤏᤧ᤹ᤏᤢ ᤛᤥᤖᤡᤰ ᤌᤡᤰᤜᤢᤵ ᤁᤧᤒᤥ᤺ᤰᤂᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤢᤱᤔᤠᤍᤧᤴ ᤁᤧᤒᤥ᤺ᤰᤂᤡ᤹. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣᤔᤠᤱᤗᤠᤶ ᤕᤢᤱᤗᤥ॥

ᤌᤡᤶᤔᤧᤴᤍᤱ ᤛᤢᤘᤠᤱᤗᤢᤶᤔᤥ ᤐᤠᤘᤗᤖᤧ ᤁᤢᤔᤠᤱᤛᤣᤘᤠ

᥉

ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤐᤠᤘᤗᤖᤧ ᤂᤡᤏᤡ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤀᤥ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤠᤱᤒᤠᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤀᤡᤱᤓᤥᤔᤠ ᤗᤰᤐᤧᤴᤏᤡᤴ ᤂᤢᤏᤧ᤹ ᤐᤡᤖᤠᤱᤒᤠᤴ ᤂᤡᤏᤡ᤹ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥

᥉ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤛᤣ᤺ᤴᤎᤠᤰᤋᤠᤱᤒᤠ ᤁᤢᤏᤡᤱᤘᤠ᤹ ᤛᤡᤃᤠᤱᤒᤠ ᤐᤠ᤺ᤴᤗᤥ॥ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤃᤠ᤹ ᤋᤃᤡᤛᤠ ᤔᤡᤛᤠᤰ ᤛᤠᤵᤋᤢᤱᤅᤠᤱ ᤘᤠ᤹ᤖᤥ॥

᥊ ᤁᤴ ᤛᤰᤀᤡᤱᤄᤱᤅᤡᤴ ᤁᤧᤏᤡ᤺ᤖᤢᤶᤔᤠᤱ ᤀᤡᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤒᤠ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤡᤒᤡ᤹ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤗᤥ॥

᥋ ᤂᤧᤴ ᤐᤠ᤺ᤴᤏᤡᤴ ᤁᤧᤒᤣ᤺ᤰᤐᤠ ᤕᤧᤶᤔᤥᤒᤠ ᤔᤏᤠᤜᤠ᤹ᤀᤥ ᤀᤥᤛᤣ᤺ᤴᤍᤠᤱ ᤔᤧᤶᤒᤥ᤺ᤱᤅᤣ ᤘᤕᤧ. ᤁᤖ ᤁᤴ ᤕᤧᤶᤔᤥ ᤛᤣᤛᤣᤔᤠᤱᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤛᤣ᤺ᤰᤕᤢᤰᤔᤡᤒᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤀᤥ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥌ ᤂᤧᤴ ᤛᤡᤒᤡ᤹ᤒᤠ ᤐᤠ᤺ᤴᤏᤡᤴ ᤒᤠ ᤁᤴᤗᤥ- ᤛᤢᤏᤠᤀᤡᤱᤗᤠᤶᤒᤠᤀᤣ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤕᤜᤢᤍᤡᤜᤠ᤹ᤏᤢ ᤛᤥᤖᤡᤰ ᤕᤢᤰᤛᤠᤒᤠᤛᤡ. ᤛᤥᤖᤡᤰ ᤌᤡᤰᤜᤢᤵ ᤁᤧᤒᤥ᤺ᤱᤒᤠᤛᤡ ᤜᤧᤰᤁᤩᤠᤱ ᤂᤪᤡᤛ᤻ᤋ ᤕᤧᤛᤢᤗᤠᤶ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤧᤰᤁᤡᤸᤗᤧᤴ ᤛᤥᤖᤡᤰ ᤗᤰ ᤁᤧᤄᤥᤒᤠᤛᤡᤖᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ ᤏᤢ ᤁᤢᤔᤢᤰᤛᤠᤶᤗᤠᤶ ᤀᤡᤱᤃᤠ᤹ ᤁᤴ ᤛᤢᤏᤠᤀᤡᤱ ᤁᤧᤛᤧᤒᤠ ᤛᤧᤘᤠᤖᤥᤒᤠ ᤐᤥ᤺ᤰᤂᤠᤱᤗᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤛᤣᤛᤣ ᤁᤢᤔᤏᤠᤜᤠ᤹ᤏᤢ᤺ᤸᤗᤧ ᤀᤡᤱᤃᤠ᤹ ᤕᤥ᤺ᤕᤥ᤺ᤰᤐᤠ ᤆᤥ᤺ᤰᤁᤠᤛᤠᤱ ᤁᤢᤛᤡᤱ ᤏᤡ᤺ᤵᤔᤠᤀᤣ ᤛᤢᤰᤔᤧᤴᤍᤧᤵᤔᤏᤠᤒᤠ ᤂᤪᤡᤛ᤻ᤋᤖᤧ ᤀᤠᤒᤡᤖᤧᤒᤠ ᤜᤠᤱᤘᤠ ᤔᤢ᤹ᤀᤡᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤡᤱᤓᤥᤔᤠᤛᤡ ᤑᤠ᤹ᤀᤠᤱ ᤁᤴ ᤗᤢᤱᤃᤢᤶᤔᤡᤴ ᤀᤡᤱᤃᤠ᤹ ᤐᤡᤖᤠᤱᤗᤥ॥

᥏ ᤜᤧᤰᤁᤩᤠᤱ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢᤏᤠᤜᤢᤖᤡᤀᤠᤱᤎᤥ ᤔᤠ᤹ᤖᤢᤒᤠ ᤐᤠ᤺ᤴᤏᤡᤸᤗᤧᤴ ᤏᤡᤱᤛᤣ᤺ᤰᤁᤡᤴ ᤁᤠᤰ ᤔᤏᤠᤜᤠ᤹ ᤆᤧᤰᤔᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤛᤣᤃᤠᤱᤗᤥ॥

᥇᥆ ᤀᤰᤂᤣᤗ᤹ᤖᤡᤰ ᤛᤣᤛᤣᤜᤢᤵᤗᤰᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤁᤠᤰ ᤐᤖᤡᤰᤐᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤴ ᤋᤠᤱᤛᤠᤰᤐᤠᤀᤥᤒᤠ ᤁᤠᤰ ᤜᤠᤱ ᤁᤧᤈᤥ᤺ᤰᤐᤠ ᤏᤢ ᤕᤢᤰ ᤁᤧᤈᤥ᤺ᤰᤐᤠ ᤑᤧᤴᤛᤠᤶᤜᤠ᤹ᤀᤥ ᤀᤥᤛᤣ᤺ᤴᤍᤠᤱ ᤐᤥᤱᤗᤥ॥

᥇᥇ ᤁᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤔᤧᤴᤏᤢᤵᤔᤏᤠᤒᤠ ᤏᤡᤱᤘᤠ᤹ᤛᤥ᤺ᤰ ᤁᤢᤀᤡᤛᤡ᤺ᤰ ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤗᤠᤶᤒᤠ ᤁᤢᤗᤡᤱᤍᤥ ᤁᤧᤳᤋᤢᤖᤥ॥

᥇᥈ ᤂᤢᤏᤧ᤹ ᤆᤥᤃᤢᤸᤗᤧ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤈᤥᤃᤢᤶᤒᤠ ᤏᤛᤠ᤺ᤴᤗᤠᤶᤒᤠ ᤜᤠᤱᤜᤠᤱ ᤗ᤹ᤖᤡᤰ ᤔᤧᤱᤃᤡᤀᤣ ᤏᤡᤱᤘᤠ᤹ᤑᤢᤔᤠᤱᤅᤥ ᤐᤣ᤺ᤰᤔᤠ ᤀᤠᤄᤥᤛᤢᤶᤗᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤗᤠᤃᤡ ᤀᤡᤱᤃᤠ᤹ ᤋᤢᤔᤢᤱᤒᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤁᤧᤏᤡ᤺ᤛᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤛᤠᤱ ᤔᤧᤒᤢᤰᤏᤧᤴᤗ ᤁᤖ ᤂᤧᤱᤃ ᤂᤡᤏᤡ᤹ ᤀᤡᤱᤎᤠ᤺ᤱ ᤁᤧᤄᤥᤛᤢᤶᤒᤠ ᤜᤧᤰᤁᤣ ᤀᤡ᤺ᤳᤋᤧᤶᤔᤧ᤹ᤀᤥ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

ᤐᤠᤘᤗᤖᤧ ᤀᤣᤑᤡᤛᤡᤜᤠ᤹ᤖᤧ ᤗᤠᤃᤡ ᤆᤥᤃᤢᤒᤠ ᤋᤢᤘᤠ

᥇᥊ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤡᤱᤃᤠ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤌᤢᤱᤒᤥᤜᤈ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥇᥋ ᤂᤢᤏᤧ᤹ᤗᤠᤶᤒᤠᤀᤣ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤏᤢ ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤕᤱᤜᤠ᤹ᤖᤧ ᤂᤢᤏᤡ᤹ ᤔᤡᤱ ᤔᤧᤄᤥᤛᤢ᤹ᤖᤥ॥

᥇᥌ ᤂᤢᤏᤧ᤹ ᤔᤢᤸᤗᤢᤰ ᤔᤡᤔᤡᤍᤡᤱᤃᤧᤴ ᤁᤢᤔᤢᤰᤛᤠᤶᤗᤠᤶ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤂᤡᤏᤡ᤹ ᤕᤠᤶᤛᤠᤶᤔᤥ ᤁᤧᤎᤢᤶᤒᤠ ᤁᤧᤈᤥᤃᤡᤖ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥇᥍ ᤜᤧᤰᤁᤣᤗ᤹ᤖᤡᤰ ᤏᤛᤠ᤺ᤴᤗᤠᤶ ᤂᤪᤡᤛ᤻ᤋᤧᤴ ᤂᤡᤏᤡ᤹ ᤛᤡᤰᤗᤢᤱᤔᤥ ᤘᤠ᤹ᤖ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶᤈᤡᤀᤥ ᤂᤡᤏᤡ᤹ ᤛᤠ᤺ᤵ ᤗᤣ᤺ᤳᤇᤡᤱᤅᤠᤱ ᤁᤧᤎᤢᤶᤒᤠ ᤁᤧᤒᤥ᤺ᤰᤂᤡᤖ.

᥇᥎ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤏᤢ ᤂᤪᤡᤛ᤻ᤋᤖᤧ ᤀᤠᤰᤂᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰ ᤁᤧᤗ᤹ᤒᤠᤴ ᤁᤠᤰ ᤐᤖᤡᤰᤗᤠᤶ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤗᤥ॥

᥇᥏ ᤜᤧᤰᤁᤩᤠᤱ ᤏᤧᤜᤡᤏᤡᤱᤘᤠ᤹ᤖᤧ ᤔᤧᤄᤥ᤺ᤵᤋᤢᤶᤒᤠ ᤂᤪᤡᤛ᤻ᤋᤖᤧ ᤁᤢᤔᤡ᤺ᤶᤈᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤁᤧᤒᤥ᤺ᤰᤂᤡᤖᤖᤥ॥

᥈᥆ ᤀᤠᤸᤗ ᤀᤠᤏᤡ᤹ ᤏᤠ᤺ᤰᤔᤏᤠᤒᤠ ᤜᤧᤰᤁᤩᤠᤱ ᤀᤡ᤺ᤵᤔᤏᤠᤒᤠᤏᤢ᤺ᤸᤗᤧᤀᤠᤱ ᤕᤖᤡᤰ ᤆᤥ᤺ᤰᤔᤠ ᤁᤧᤛᤢᤰᤐᤠ ᤀᤠᤏᤡ᤹ᤀᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤂᤢᤏᤧ᤹ ᤁᤢᤔᤢᤰᤛᤠᤶᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ

᥈᥇ ᤁᤧᤖᤧᤰ ᤕᤧᤶᤔᤥ. ᤁᤧᤖᤧᤰ ᤔᤧᤴᤇᤠᤶ ᤌᤠ᤺ᤰᤁᤥ. ᤛᤣᤛᤣᤜᤢᤵᤗᤰᤁᤥ ᤏᤢ ᤂᤪᤡᤛ᤻ᤋ ᤕᤧᤛᤢᤀᤥ ᤛᤍᤠᤍᤡᤱ ᤛᤍᤠᤍᤡᤱ ᤁᤢᤏᤠᤖᤠ ᤐᤥᤖᤖᤥ॥ ᤀᤠᤔᤧᤴ॥

ᤕᤠᤶᤛᤠᤶᤃᤧᤴ ᤌᤡᤰᤜᤢᤵ ᤐᤥᤱᤔᤠ

᥊

ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤥᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤔᤏᤠᤜᤠ᤹ ᤂᤧᤶᤍᤢ ᤗᤠ᤹ᤖᤢᤛᤡᤒᤠ ᤜᤡᤱᤔᤴᤏᤥ ᤔᤧᤘᤠ᤹ᤒᤠ ᤜᤧᤰᤁᤣ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

᥈ ᤁᤠᤰ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤏᤢ ᤛᤢᤶᤛᤢᤶᤔᤠᤱ ᤘᤕᤧᤶᤔᤧ᤹॥ ᤜᤧᤰᤁᤩᤠᤱ ᤏᤡᤱᤘᤠ᤹ ᤕᤥ ᤎᤥ ᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤖ ᤏᤠᤛᤡ ᤌ᤺ᤳᤋᤧᤶᤔᤧ᤹ᤀᤥ॥

᥉ ᤘᤣ᤹ᤜᤠ᤹ᤏᤢ ᤛᤏᤠᤖᤢᤱᤅᤥ ᤘᤕᤧᤶᤔᤧ᤹ᤀᤠᤱ ᤛᤣᤛᤣᤔᤠᤱᤗᤠᤶ ᤁᤧᤍᤠᤒᤠ ᤌᤡᤰᤜᤢᤵᤐᤥ ᤘᤠ᤹ᤔᤠ ᤛᤠ᤹ᤖᤡᤰ ᤁᤥ᤺ᤳᤋᤧᤶᤔᤧ᤹ᤀᤥ॥ ᤛᤣᤛᤣᤔᤠᤱᤗᤠᤶ ᤁᤧᤍᤠᤒᤠ ᤌᤡᤰᤜᤢᤵᤐᤥ ᤘᤠ᤹ᤔᤠ ᤑᤠ᤹ᤀᤠᤱ ᤁᤠᤰ ᤐᤖᤡᤰᤗᤧ ᤋᤶᤛᤡᤴ ᤆᤥᤃᤧᤶᤔᤧ᤹ᤖ ᤛᤏᤠᤖᤢᤱᤅᤥ ᤘᤕᤧᤶᤔᤧ᤹ᤀᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤀᤢ᤺ᤳᤋᤡᤸᤗᤧ ᤗᤳᤇᤠ ᤏᤡᤱᤛᤠᤱ ᤁᤧᤒᤡᤖᤡᤒᤠ ᤁᤢᤀᤡᤛᤡ᤺ᤰᤁᤣ. ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤗᤳᤌᤡᤰ ᤌᤰᤛᤡᤖᤥ॥ ᤜᤧᤰᤁᤩᤠᤱ ᤛᤣᤛᤣᤔᤠᤱ ᤗᤳᤌᤡᤰ ᤘᤠ᤹.

᥋ ᤍᤠᤱᤒᤠᤴ ᤗᤳᤌᤡᤰ ᤘᤠ᤹. ᤏᤛᤠ᤺ᤴ ᤗᤳᤌᤡᤰ ᤘᤠ᤹. ᤜᤧᤰᤁᤩᤠᤱ ᤒᤵᤋᤡᤛ᤻ᤔᤠᤀᤠᤱ ᤗᤳᤌᤡᤰ ᤘᤠ᤹॥

᥌ ᤜᤧᤰᤁᤩᤠᤱ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤖᤧ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤗᤳᤌᤡᤰ ᤘᤠ᤹ᤖᤥ॥ ᤂᤢᤏᤧ᤹ᤀᤣ ᤀᤠᤏᤡ᤹ ᤁᤧᤖᤧᤰ ᤛᤶᤍᤠᤱ ᤕᤢᤰ ᤁᤳᤋᤢ᤹. ᤀᤠᤏᤡ᤹ ᤁᤧᤖᤧᤰᤗᤠᤶᤒᤠ ᤕᤠ᤺ᤶᤒᤰ ᤆᤥᤃᤢ᤹. ᤜᤧᤰᤁᤩᤠᤱ ᤀᤠᤏᤡ᤹ ᤁᤧᤖᤧᤰᤁᤥ ᤘᤠ᤹ᤖᤥ॥

᥍ ᤁᤖ ᤂᤪᤡᤛ᤻ᤋᤖᤧ ᤜᤠᤒᤠ ᤐᤡᤔᤠ ᤏᤡᤱᤘᤠ᤹ ᤆᤥᤃᤢᤒᤠ ᤀᤡᤛᤡ᤺ᤰ ᤀᤠᤏᤡ᤹ ᤁᤧᤖᤧᤰᤗᤧ ᤐᤷᤎᤠ᤺ᤶ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“ᤂᤢᤏᤧ᤹ ᤌᤠ᤺ᤱ ᤐᤣ᤺ᤸᤗᤧ ᤏᤠ᤺ᤴᤍᤢᤛᤡᤒᤠᤜᤠ᤹

ᤂᤢᤏᤧ᤹ᤏᤢ ᤋᤣ᤹ᤖᤢᤛᤡ.

ᤜᤧᤰᤁᤩᤠᤱ ᤁᤢᤔᤏᤠᤜᤠ᤹ ᤐᤷᤎᤠ᤺ᤶᤜᤠ᤹ ᤐᤡᤖᤢᤛᤡ॥”

᥏ ᤀᤠᤸᤗ ᤁᤴ “ᤌᤠ᤺ᤱ ᤐᤣ” ᤑᤠ᤹ᤀᤡᤱᤃ ᤌᤣ᤺ᤴᤒᤣ᥅ ᤁᤴ ᤑᤠ᤹ᤀᤡᤱᤃ ᤂᤢᤏᤧ᤹ᤃ ᤕᤥ ᤂᤠᤶᤒᤣᤰ ᤛᤡᤃᤠᤱ ᤌᤠᤖᤡᤰᤁᤠᤱ ᤌᤩᤧ ᤁᤧᤗ᤹ᤒᤠᤏᤧ ᤐᤥᤱᤗᤥ॥b

᥇᥆ ᤌᤥᤗᤠᤶᤏᤢ ᤁᤧᤎᤠ᤺ᤒᤠᤴᤏᤣ ᤁᤧᤖᤧᤰ ᤂᤠᤶᤒᤣ᤺ᤰᤔᤠᤀᤥ ᤏᤢ ᤋᤖ᤺ᤱᤃᤧᤴ ᤋᤠᤱᤛᤠᤱᤅᤥ ᤘᤠ᤹ᤖ ᤑᤠ᤹ᤀᤠᤱ ᤋᤠᤱᤛᤠᤰᤐᤧᤴᤏᤢ᤺ᤸᤗᤧᤀᤠᤱ ᤌᤥ ᤌᤠᤖᤡᤰ ᤐᤣ॥

᥇᥇ ᤂᤢᤏᤧ᤹ᤀᤣ ᤁᤢᤓᤠ ᤛᤣ᤺ᤰᤕᤢᤰᤔᤡᤒᤠ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ. ᤛᤢᤏᤠᤀᤡᤱ ᤁᤧᤛᤧᤒᤠ ᤜᤧᤰᤁᤩᤠᤱ ᤏᤛᤠᤏᤡᤒᤠᤜᤠ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤏᤢ ᤛᤡᤰᤛᤠᤶᤒᤠ ᤐᤥ᤺ᤱᤛᤧ ᤐᤷᤎᤠ᤺ᤶᤜᤠ᤹ ᤐᤡᤖᤢᤛᤡᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤛᤣᤛᤣᤜᤢᤵᤗᤰ ᤂᤪᤡᤛ᤻ᤋᤖᤧ ᤁᤢᤎᤰᤁᤡᤴ ᤌᤥᤒᤥ ᤐᤥ᤺ᤱᤗ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤱᤗᤖᤥ॥

᥇᥉ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤁᤧᤖᤧᤰ ᤏᤛᤠ᤺ᤴᤏᤥ ᤏᤢ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤁᤢᤏᤧᤜᤡᤏᤡᤱᤘᤠ᤹ᤀᤥ ᤌᤡᤰᤜᤢᤵ ᤀᤠᤒᤥ᤺ᤱ. ᤜᤧᤰᤁᤩᤠᤱ ᤍᤠᤱᤒᤠᤀᤥ ᤁᤧᤖᤧᤰ ᤂᤠᤛᤡᤱ ᤁᤧᤏᤡ᤺ᤵᤐᤠ ᤀᤠᤒᤥ᤺ᤱᤅᤠᤱ ᤂᤪᤡᤛ᤻ᤋᤀᤥ ᤁᤢᤗᤡᤱᤍᤥ ᤀᤠᤃᤧᤳᤗᤥ॥

᥇᥊ ᤜᤧᤰᤁᤣ᤺ᤸᤗᤧ ᤀᤠᤏᤡ᤹ ᤀᤅᤧ᤺ᤰᤘᤠᤜᤠ᤹ ᤁᤢᤀᤡᤛᤡ᤺ᤰ ᤁᤢᤏᤡᤱᤘᤠ᤹ ᤁᤧᤒᤠ᤺ᤰᤐᤠ ᤀᤠᤶᤒᤥ᤺ᤱᤏᤧᤴ॥ ᤜᤧᤰᤁᤩᤠᤱ ᤘᤠᤓᤧᤸᤗᤧᤱᤅᤡᤸᤗᤧ ᤜᤡᤵᤋᤢᤀᤠᤱ ᤘᤠ᤺ᤴᤍᤢᤒᤠ ᤂ᤺ᤱᤒᤣᤴ ᤁᤢᤀᤡᤛᤡ᤺ᤰ ᤀᤡᤱᤗᤧᤰᤁᤣ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤢᤈᤠ᤺ᤵᤐᤠ ᤑᤧᤴ ᤏᤡᤛᤠᤶᤔᤡᤸᤗᤧ ᤀᤠᤏᤡ᤹ ᤏᤠ ᤁᤳᤏᤠ ᤀᤠᤴᤘᤠ᤺ᤴᤏᤧᤴᤗᤥ॥

᥇᥋ ᤂᤧᤸᤗᤧ ᤁᤢᤗᤧᤰᤘᤠ ᤔᤡ᤺ᤶᤈᤡᤴᤏᤢ ᤛᤧᤰᤂᤠ ᤐᤠ᤺ᤴ ᤀᤠᤒᤠ᤺ᤳᤋᤢᤶᤔᤡᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤀᤠᤏᤡ᤹ ᤁᤠᤰ ᤐᤖᤡᤰᤗᤧ ᤂᤪᤡᤛ᤻ᤋᤧᤴ ᤜᤧᤰᤁᤣᤀᤣ ᤀᤠᤒᤥ᤺ᤱ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤀᤠᤏᤡ᤹ ᤌᤧᤃᤣ᤺ᤰᤐᤠᤖᤥ॥

᥇᥌ ᤂᤢᤏᤧ᤹ᤗᤠᤶᤒᤠᤀᤣ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤁᤧᤖᤧᤰ ᤕᤠᤶᤗᤰᤜᤠ᤹ ᤆᤰᤛᤡᤱᤅᤠᤱ ᤀᤠᤒᤠᤅᤣ ᤕᤠ᤺ᤶᤒᤰ ᤆᤥᤃᤢᤖ ᤔᤡ᤺ᤶᤈᤡ᤺ᤸᤗᤧ ᤁᤢᤎᤡᤶ ᤐᤥ᤺ᤱᤅᤠᤱ ᤁᤧᤎᤢᤶᤒᤠ ᤐᤥ᤺ᤱᤗ ᤐᤣ᤺ᤰᤗᤥ॥

ᤂᤪᤡᤛ᤻ᤋᤀᤥ ᤁᤢᤛᤱ ᤜᤡᤱᤔᤴ

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤍᤠᤱᤒᤠᤸᤗᤧ ᤁᤢᤕᤢᤰᤁᤡᤸᤗᤧ ᤀᤰᤂᤣ ᤔᤧᤳᤏᤡᤱ. ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ ᤔᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤔᤧᤘᤕᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥ᤺ᤰᤗᤥ॥

᥇᥎ ᤂᤧᤱᤜᤠ᤹ᤖᤧ ᤁᤧᤛᤠᤰᤐᤠ ᤂᤢᤏᤡ᤹ ᤏᤡᤱᤘᤠ᤹ᤀᤡᤸᤗᤧ ᤏᤢ ᤏᤡᤱᤘᤠ᤹ ᤐᤠ᤺ᤰᤔᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤜᤡᤱᤔᤴᤗᤠᤶ ᤔᤠ᤺ᤱᤄᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤀᤡᤴ ᤂᤠᤍᤠᤵᤋᤢᤀᤠᤱ ᤘᤠ᤹॥

᥇᥏ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤌ᤺ᤵᤐᤠᤱ ᤏᤡᤱᤘᤠ᤹ ᤌᤠᤵᤌᤠᤵ ᤑᤧᤴ ᤕᤠ᤺ᤶᤒᤰ ᤔᤧᤈᤥᤃᤢᤖᤥ॥ ᤂᤧᤱᤜᤠ᤹ᤖᤧ ᤁᤧᤖᤧᤰ ᤐᤖᤡᤰᤐᤠ ᤀᤠᤈᤡ᤺ᤴᤈᤡ᤺ᤶᤒᤠ ᤏᤢ ᤛᤡᤰᤁᤧᤗᤧ᤺ᤱᤒᤠ ᤐᤠ᤺ᤴᤏᤥ ᤆᤰᤔᤧᤸᤗ᤹ᤀᤣ ᤏᤡᤱᤘᤠ᤹ ᤔᤧᤒᤡᤖᤢ᤹ᤖᤥ॥

᥈᥆ ᤁᤖ ᤂᤡᤏᤡ᤹ᤃ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤜᤧᤰᤁᤣᤗ᤹ᤖᤡᤰ ᤁᤧᤴᤜᤢ᤹ᤀᤠᤛᤡᤴ॥

᥈᥇ ᤁᤢᤈᤧᤰᤁᤣ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤁᤧᤄᤧᤵᤛᤢᤶᤔᤠᤱ ᤕᤧᤛᤢᤖᤧ ᤁᤢᤛᤧᤰᤂᤠ᤺ᤴ ᤁᤧᤜᤢ᤹ᤀᤠᤛᤡᤀᤠᤱ ᤁᤧᤘᤕᤡ᤹ᤖᤥ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤁᤧᤘᤕᤡᤸᤗᤧ ᤀᤡᤱᤗᤧᤰᤁᤣ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤑᤧᤳᤗᤠ᤺ᤴᤍᤢᤒᤠ ᤂᤡᤏᤡ᤹ ᤋᤃᤡᤒᤠ ᤕᤧᤵᤗᤧᤰᤁᤡᤴ ᤗᤠᤵᤑᤢᤛᤧᤶᤔᤧ᤹ᤀᤠᤱ

᥈᥉ ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤏᤢ ᤏᤡᤱᤘᤠ᤹ᤀᤡᤴ ᤁᤢᤛᤱ ᤐᤥᤱᤔᤠᤀᤣ ᤐᤥ᤺ᤱ॥

᥈᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱ ᤁᤢᤀᤡᤛᤡ᤺ᤰ ᤛᤧᤰᤂᤠ. ᤛᤠᤶᤕᤥᤏᤡᤒᤠ ᤏᤢ ᤛᤣᤛᤣ ᤆᤥᤃᤧᤒᤠ ᤁᤢᤛᤱ ᤕᤧᤵᤗᤧᤰᤁᤡᤴ ᤁᤢᤛᤱ ᤆᤠᤱ ᤁᤢᤀᤡᤛᤡ᤺ᤰ ᤆᤠᤰᤂᤧᤶᤔᤧ᤹ᤀᤥ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤗᤧᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤖᤧᤰᤗᤧ ᤗᤧᤖᤧᤶᤔᤧ᤹ᤀᤠᤱ ᤂᤡᤏᤡ᤹ ᤗᤢᤶᤔᤥ ᤛᤧᤰᤂᤠ ᤐᤠᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤗᤳᤇᤠ ᤌᤰᤁᤥᤒᤠ ᤕᤠᤶᤗᤰᤛᤡᤖᤥ॥

᥈᥌ ᤂᤡᤏᤡ᤹ ᤛᤡᤰ ᤐᤥ᤺ᤰᤛᤠᤱ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹॥ ᤏᤠᤶᤎᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤡᤏᤡ᤹ ᤛᤡᤰᤐᤥ᤺ᤰᤔᤠᤴ ᤆᤡᤵᤗ.

᥈᥍ ᤜᤧᤰᤁᤣᤗ᤹ᤖᤡᤰᤁᤣ ᤔᤠᤑᤧᤴᤛᤠᤶᤔᤡᤴ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤒᤠᤱᤄᤧᤶᤔᤡᤴᤏᤧ᤹ᤀᤥ॥

᥈᥎ ᤁᤧᤄᤢ᤺ᤶᤒᤠᤸᤗᤧ ᤀᤠᤸᤗᤀᤠᤱᤎᤥ ᤂᤢ᤺ᤵᤔᤠ ᤔᤧᤏᤢ᤹ᤏᤧᤴᤗᤥ. ᤁᤖ ᤂᤧᤸᤗᤧ ᤔᤧᤱᤃᤵᤔᤏᤠᤒᤠᤜᤠ᤹ ᤐᤡᤔᤠ ᤛᤢᤰᤋᤢᤛᤡᤖ ᤑᤠ᤹ᤀᤠᤱ ᤕᤠᤶᤒᤢᤎᤡᤰᤁᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤣ ᤐᤥᤱᤗᤥ॥

᥈᥏ ᤂᤡᤏᤡ᤹ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ. ᤁᤖ ᤁᤧᤄᤧᤶᤒᤠᤜᤠ᤹ᤖᤧ ᤁᤢᤓᤠ᤹ ᤔᤧᤄᤥᤛᤢᤖ ᤑᤠ᤹ᤀᤠᤱ ᤁᤢᤛᤢᤶᤃᤧᤍᤶᤒᤠ ᤏᤢ ᤜᤠᤱᤜᤠᤱ ᤁᤧᤔᤧᤵᤐᤠ ᤐᤠ᤺ᤴᤗᤰ ᤐᤠᤖᤧᤶᤔᤧ᤹॥

᥉᥆ ᤜᤧᤰᤁᤩᤠᤱ ᤁᤧᤈᤥᤃᤢᤶᤒᤠ ᤐᤠ᤺ᤴᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤍᤢᤰᤂᤧᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤁᤠᤰ ᤆᤥ᤺ᤰᤕᤢᤶᤓᤥ ᤂᤥᤔᤠ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤀᤠᤔᤏᤠᤏᤡᤱ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣᤔᤠᤱᤅᤡᤴ ᤁᤧᤒᤡᤖᤡᤀᤠᤱ ᤘᤠ᤹ᤖᤥ॥

᥉᥇ ᤁᤧᤖᤧᤰ ᤛᤡᤰ ᤁᤢ᤺ᤔᤠ. ᤛᤡᤰᤐᤥ᤺ᤰᤔᤠ. ᤕᤠ᤺ᤰ ᤗᤧ᤹ᤔᤠ. ᤜᤕᤱᤁᤡᤸᤗᤡᤱ ᤆᤥ᤺ᤰᤔᤠ. ᤆᤧ᤹ᤕᤠ ᤀᤡᤱᤍᤥ ᤐᤠ᤺ᤵᤔᤠ ᤜᤧᤰᤁᤩᤠᤱ ᤁᤠᤰ ᤐᤖᤡᤰᤐᤠ ᤔᤏᤠ ᤆᤡ᤺ᤵᤔᤠ ᤗᤧᤖᤧᤶᤔᤧ᤹ᤀᤥ॥

᥉᥈ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤗᤠᤶ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤁᤧᤒᤡᤖᤡᤒᤠ ᤜᤧᤰᤁᤣᤀᤣ. ᤂᤡᤏᤡ᤹ᤀᤠᤱ ᤗᤧᤵᤔᤡ ᤐᤡᤀᤠᤛᤡᤶᤔᤧ᤹ᤖ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤀᤠᤱ ᤗᤢᤱᤔᤠ᤹ ᤛᤩᤠ᤺ᤳ ᤔᤧᤳᤋᤠᤛᤡᤶᤔᤧ᤹ᤀᤥ॥

b 

᥊:᥏ ᤕᤥ ᤂᤠᤶᤒᤣᤰ ᤛᤡᤃᤠᤱ- ᤁᤴ ᤏᤧᤳᤇᤡ ᤐᤖᤡᤰᤗᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤧᤳ॥ ᤕᤖᤡᤰᤋᤱᤒᤠ ᤔᤏᤠᤜᤠ᤹ᤖᤧ ᤕᤧᤛᤢ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤕᤧᤀᤠᤱ ᤛᤩᤧ ᤜᤧᤰᤁᤩᤠᤱ ᤔᤧᤗᤢᤵᤋᤢ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢ᤺ᤰᤂᤧ ᤐᤣᤒᤠᤴ ᤔᤧᤀᤡ᤺ᤳᤋᤢ᤹. ᤁᤖ ᤘᤣ᤹ᤜᤠ᤹ᤖᤧ ᤂᤣᤔᤠᤍᤡᤱ ᤕᤱᤛᤱ ᤌᤠᤖᤡᤰᤁᤠᤱ ᤁᤧᤖᤧᤖᤥ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ॥

ᤀᤥ᤺ᤳᤋᤡᤀᤥ ᤗᤠᤱᤄᤣ᤺ᤰᤔᤠ

᥋

ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤜᤧᤰᤁᤣ ᤐᤥᤱᤔᤠ ᤁᤥ᤺ᤳᤋᤧᤶᤔᤧ᤹ᤀᤥ॥

᥈ ᤂᤪᤡᤛ᤻ᤋᤖᤧ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤀᤠᤏᤡ᤹ ᤗᤠᤃᤡ ᤛᤩᤧᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤀᤥ॥ ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤁᤢᤏᤠᤶ ᤁᤧᤏᤢ᤹ᤒᤠ ᤏᤢ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤛᤡᤍᤢᤱᤈᤓᤠ ᤐᤥ᤺ᤱᤛᤧ ᤀᤠᤒᤠᤅᤣ ᤐᤡᤛᤡᤱᤗᤥ॥

᥉ ᤁᤖ ᤕᤠᤶᤒᤥ᤺ᤵᤔᤠᤴ. ᤁᤠᤰ ᤀᤠᤈᤡ᤺ᤴᤈᤡ᤺ᤶᤒᤠ ᤐᤠ᤺ᤴᤜᤠ᤹ ᤀᤡᤃᤪ ᤂᤡ᤺ᤶᤔᤠ ᤐᤠ᤺ᤴᤏᤡᤴ ᤗᤳᤇᤠᤀᤠᤱ ᤂᤡᤏᤡ᤹ ᤗᤢᤶᤔᤥ ᤔᤧᤘᤠ᤹ᤏᤧᤴᤗ. ᤌᤣᤀᤠᤱᤓᤧᤸᤗᤧ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤔᤧᤄᤧᤶᤍᤢᤴᤇᤡᤴ ᤔᤧᤗᤠ᤹ᤖᤢᤴᤇᤡᤴᤗᤥ॥

᥊ ᤜᤧᤰᤁᤩᤠᤱ ᤔᤧᤄᤧᤶᤍᤢᤴᤇᤡᤴᤒᤠ ᤔᤧᤴᤈᤡᤰᤁᤪᤠ ᤐᤠ᤺ᤴ. ᤀᤍᤱᤐᤠ᤺ᤴ ᤏᤢ ᤔᤠᤱᤒᤠ᤺ᤴ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤔᤠ ᤐᤠ᤺ᤴ ᤐᤠ᤺ᤵᤔᤠ ᤐᤥᤱᤗᤥ॥

᥋ ᤌᤣᤀᤠᤱᤓᤧᤸᤗᤧ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ. ᤀᤠᤈᤡ᤺ᤴᤈᤡ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢ ᤂᤡ᤺ᤶᤒᤪᤠᤰᤐᤠ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤪᤡᤛ᤻ᤋ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤴᤇᤡ᤹ ᤜᤠᤱᤈᤢᤶᤔᤥ ᤗᤰ ᤔᤧᤱᤄᤥᤛᤢᤴ ᤑᤠ᤹ᤀᤠᤱ ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤣᤖᤥ॥ ᤂᤧᤴ ᤂᤡ᤺ᤶᤒᤪᤠᤰᤐᤠᤱᤃ ᤏᤠᤘᤠᤀᤡᤳᤗᤠ ᤛᤣᤘᤠ ᤁᤧᤈᤥ᤺ᤰᤐᤠᤀᤣᤖᤥ॥

᥌ ᤂᤧᤴ ᤜᤧᤰᤋᤱᤒᤠ ᤐᤠ᤺ᤴᤏᤥ ᤜᤠ᤺ᤳᤗᤧᤀᤠᤱ ᤂᤡᤏᤡ᤹ ᤜᤏᤧᤒᤠ ᤐᤠ᤺ᤴᤗᤠᤶ ᤀᤡᤱᤗᤧᤰᤔᤠ ᤁᤧᤴᤇᤢᤰᤋᤡᤴᤗᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤜᤏᤧᤒᤠ ᤐᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴ ᤂᤢᤏᤧ᤹ ᤔᤧᤴᤀᤡ᤺ᤵᤔᤏᤠ ᤔᤧᤴᤏᤠ᤺ᤵᤔᤏᤠᤒᤠᤜᤠ᤹ᤀᤥ ᤌᤠᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤜᤧᤰᤋᤱᤒᤠ ᤔᤏᤠᤜᤠ᤹ᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ.

᥎ ᤌᤣᤀᤠᤱᤓᤧᤸᤗᤧ ᤋᤃᤡ ᤂᤡᤏᤡ᤹ᤀᤠᤱ ᤂᤠᤍᤠᤶᤔᤥ ᤁᤧᤘᤕᤡ. ᤁᤖ ᤀᤠᤸᤗ ᤂᤡᤏᤡ᤹ ᤍᤠᤱᤒᤠᤴᤏᤢ ᤌᤡᤰᤜᤢᤵ ᤁᤧᤒᤥ᤺ᤰᤂᤡᤀᤠᤱ ᤀᤥ᤺ᤳᤋᤡᤀᤥ ᤁᤧᤘᤕᤡ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤀᤥ᤺ᤳᤋᤡᤀᤥ ᤁᤧᤘᤠ᤹ᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤘᤕᤧᤶᤔᤧ᤹॥

᥏ ᤌᤣᤀᤠᤱᤓᤧᤸᤗᤧ ᤀᤥ᤺ᤳᤋᤡᤀᤥ ᤁᤧᤘᤠ᤹ᤒᤠᤜᤠ᤹ᤖᤧ ᤁᤧᤖᤧᤰ ᤏᤢᤒᤠ. ᤛᤠᤶᤕᤥᤏᤡᤒᤠ ᤏᤢ ᤛᤧᤰᤂᤠᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢ᤹॥

᥇᥆ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤐᤠ᤺ᤴᤜᤠ᤹ ᤁᤥ᤺ᤳᤋᤧᤶᤔᤧ᤹॥

᥇᥇ ᤂᤠᤍᤠᤶᤔᤠᤗᤢᤶᤔᤥᤒᤠ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤏᤢ ᤔᤧᤃᤠᤶᤔᤠᤛᤡᤶᤔᤧᤴᤏᤧ᤹. ᤁᤖ ᤂᤧᤴ ᤜᤧᤰᤋᤱᤒᤠ ᤕᤠ᤺ᤶᤒᤰᤜᤠ᤹ ᤏᤢᤒᤠ ᤔᤧ᤺ᤴ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤋᤧᤶᤛᤡᤶᤔᤧ᤹॥

᥇᥈ ᤌᤣᤀᤠᤱᤓᤧᤸᤗᤧ ᤗᤠᤕᤥ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧ ᤛᤫᤠ᤺ᤳᤋᤠᤱ ᤔᤧᤈᤥᤃᤢᤒᤠ ᤐᤠ᤺ᤴᤜᤠ᤹ ᤐᤠ᤺ᤵᤔᤠᤀᤠᤱ ᤀᤠᤏᤢ᤺ᤴᤗᤥ॥

᥇᥉ ᤁᤖ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰᤜᤠ᤹ ᤀᤠᤰᤂᤧᤴ ᤋᤠᤵᤑᤧ᤺ᤶᤒᤠ ᤆᤥᤰ ᤑᤠ᤹ᤀᤠᤱ ᤀᤥ᤺ᤳᤋᤡᤀᤥ ᤌᤠ᤺ᤵᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤀᤥ᤺ᤳᤋᤡ᤺ᤸᤗᤧ ᤌᤥ᤹ᤖᤢᤒᤠ ᤁᤠᤰ ᤐᤠ᤺ᤴᤜᤠ᤹ ᤏᤡᤎᤠ᤺ᤵᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤢᤓᤠᤖᤧ ᤀᤰᤂᤣ ᤔᤧᤒᤠ᤺ᤳᤋᤢ᤹.

“ᤁᤧᤀᤡᤶᤒᤠᤛᤣ. ᤛᤥᤖᤧᤶᤔᤧ᤹᥄ ᤛᤡᤔᤧᤴᤗᤠᤶ ᤐᤥᤃᤧᤶᤔᤧ᤹.

ᤜᤧᤰᤁᤩᤠᤱ ᤂᤪᤡᤛ᤻ᤋᤖᤧ ᤁᤢᤀᤥ᤺ᤳᤋᤡ᤺ᤴ ᤂᤡᤏᤡ᤹ᤀᤥ ᤀᤥ᤺ᤳᤗᤥ॥”

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹. ᤀᤍᤱ ᤜᤧᤰᤁᤣ ᤔᤧ᤺ᤴ. ᤁᤖ ᤛᤡᤰᤁᤢᤶᤛᤠᤒᤠ ᤜᤧᤰᤁᤣ ᤘᤕᤧᤶᤔᤧ᤹॥

᥇᥌ ᤁᤠᤰ ᤛᤢᤕᤧᤶᤔᤡᤴ ᤏᤢᤖᤡᤰᤁᤠᤱ ᤀᤥᤃᤵ ᤆᤥᤃᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤕᤧᤶᤔᤡᤴ ᤋᤠᤵᤑᤧ᤺ᤶᤒᤠ ᤆᤥᤰ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤍᤱ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹. ᤁᤖ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤠᤱ ᤆᤥᤃᤧᤶᤔᤧ᤹॥

᥇᥎ ᤆᤧᤸᤗᤧᤰᤛᤣ᤹ ᤌᤡ᤺ᤸᤗᤧ ᤔᤧᤔᤀᤠᤛᤡᤶᤔᤡᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤗᤠᤶᤀᤠᤗᤥ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤢᤎᤡᤶ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥏ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢ ᤛᤠᤶᤗᤥᤜᤠ᤹. ᤛᤣᤘᤠᤛᤠᤶᤗᤥᤜᤠ᤹ ᤜᤧᤰᤁᤩᤠᤱ ᤕᤠᤶᤛᤠᤶᤃᤧᤴ ᤛᤠᤶᤗᤥᤜᤠ᤹ᤀᤥ ᤐᤠᤖᤧᤶᤔᤧ᤹ᤀᤠᤱ ᤛᤡᤰᤗᤢᤱᤔᤥᤗᤠᤶᤒᤠ ᤁᤢᤛᤠᤃᤧᤏᤢ᤹ᤒᤠ ᤀᤡᤰᤗᤠ᤺ᤸᤗᤧ ᤍᤠᤱᤒᤠᤴ ᤛᤠᤶᤔᤧᤳᤋᤧᤶᤔᤧ᤹ᤀᤥ॥

᥈᥆ ᤛᤍᤠᤍᤡᤱ ᤁᤠᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤧᤶᤔᤧ᤹॥

ᤂᤪᤡᤛ᤻ᤋ ᤏᤢ ᤛᤣᤛᤣᤜᤢᤵᤗᤰ

᥈᥇ ᤀᤠᤸᤗ ᤂᤪᤡᤛ᤻ᤋᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤏᤠᤒᤠᤸᤗᤧ ᤆᤥᤃᤢᤸᤗᤧ ᤌᤡᤰᤁᤡᤴ ᤘᤣ᤹ᤀᤡᤸᤗᤧ ᤁᤢᤕᤢᤰᤁᤥ ᤘᤕᤧᤶᤔᤧ᤹ᤀᤥ॥

᥈᥈ ᤔᤣᤗᤡᤱᤃᤧᤴ ᤔᤣ᤺ᤳᤇᤣ. ᤍᤠᤱᤒᤠᤸᤗᤧ ᤁᤢᤕᤢᤰᤁᤥ ᤘᤠ᤹ᤔᤏᤠᤒᤠ ᤜᤧᤰᤁᤣᤀᤣ ᤂᤡᤏᤡ᤹ ᤕᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤕᤧᤶᤔᤧ᤹ᤀᤥ॥

᥈᥉ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤴ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤎᤧᤃᤣ᤺ᤰ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤕᤧᤶᤒᤠ᤹ᤀᤡᤴᤏᤠᤱ ᤔᤣ᤺ᤳᤋᤡᤸᤗᤧ ᤁᤢᤎᤧᤃᤣ᤺ᤰᤗᤥ॥ ᤀᤠᤸᤗ ᤛᤣᤛᤣᤜᤢᤵᤗᤰᤁᤡᤴ ᤂᤪᤡᤛ᤻ᤋᤖᤧ ᤁᤢᤎᤰᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤧᤴ ᤛᤣᤛᤣᤜᤢᤵᤗᤰᤁᤡᤸᤗᤧᤴ ᤛᤧᤴᤗᤵᤍᤠᤱᤒᤠᤖᤥ॥

᥈᥊ ᤀᤠᤸᤗ ᤛᤣᤛᤣᤜᤢᤵᤗᤰᤁᤡᤴ ᤂᤪᤡᤛ᤻ᤋᤖᤧ ᤁᤢᤕᤢᤰᤁᤥ ᤘᤠ᤹ᤒᤠ ᤁᤢᤀᤡᤛᤡ᤺ᤰᤁᤣ. ᤔᤣ᤺ᤳᤜᤠ᤹ᤀᤠᤱ ᤁᤠᤰ ᤐᤠ᤺ᤴᤜᤠ᤹ᤀᤥ ᤕᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤠ᤹ᤔᤠ ᤐᤥᤱᤗᤥ॥

᥈᥋ ᤀᤡᤳᤌᤢᤱᤃᤧᤴ ᤕᤧᤶᤒᤠ᤹ᤛᤣ. ᤂᤪᤡᤛ᤻ᤋᤖᤧ ᤛᤣᤛᤣᤜᤢᤵᤗᤰᤁᤡᤴ ᤗᤢᤱᤔᤠ᤹ ᤋᤢᤰᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤔᤣ᤺ᤳᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ॥ ᤂᤢᤏᤧ᤹ᤃ ᤛᤣᤛᤣᤜᤢᤵᤗᤰᤗᤧ ᤗᤠᤃᤡ ᤁᤢᤜᤡᤱᤔᤴᤏᤡᤴ ᤐᤡᤖᤢᤖᤥ॥

᥈᥌ ᤂᤪᤡᤛ᤻ᤋᤖᤧ ᤛᤣᤛᤣᤜᤢᤵᤗᤰᤁᤡᤴ ᤛᤣᤛᤣ ᤆᤥ᤺ᤰᤛᤧ ᤆᤫᤠ᤺ᤳᤋᤡᤸᤗᤧ ᤘᤠᤜᤵᤋᤢᤀᤠᤱ ᤁᤢᤒᤠ᤺ᤴᤈᤠᤰᤁᤡᤸᤗᤧ ᤛᤣᤛᤣᤛᤠᤱᤛᤠᤱ ᤆᤥᤃᤢᤖᤥ॥

᥈᥍ ᤂᤢᤏᤧ᤹ᤃ ᤀᤡᤃᤧᤛᤢ᤹ᤒᤠ ᤏᤢ ᤛᤧᤖᤧᤶ ᤔᤧ᤺ᤴᤏᤣᤒᤠ ᤀᤡᤃᤪ ᤀᤰᤋᤱᤒᤠ ᤌᤣᤀᤠᤱ ᤔᤧᤶᤒᤵᤔᤏᤠᤒᤠ. ᤛᤣᤛᤣ ᤏᤢ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤔᤡᤔᤡᤍᤡᤱᤃᤧᤴ ᤛᤣᤛᤣᤜᤢᤵᤗᤰᤁᤡᤴ ᤀᤠᤒᤠᤅᤣᤀᤥ ᤋᤥ᤺ᤶᤔᤠ ᤛᤢᤰᤋᤢᤖ ᤑᤠ᤹ᤀᤠᤱ ᤜᤧᤰᤁᤣ ᤆᤥᤃᤢᤖᤥ॥

᥈᥎ ᤜᤧᤰᤁᤣᤗ᤹ᤖᤡᤰᤁᤣ ᤕᤧᤶᤒᤠᤜᤠ᤹ᤖᤧ ᤀᤠᤒᤠᤅᤣ ᤌᤰᤁᤡᤴ ᤏᤢᤖᤡᤰ ᤔᤧᤔᤧᤳᤋᤢᤒᤠ ᤜᤧᤰᤁᤣ ᤂᤢᤏᤡ᤹ ᤔᤣ᤺ᤳᤜᤠ᤹ ᤏᤢᤖᤡᤰ ᤔᤧᤵᤔᤠᤛᤡ ᤐᤥ᤺ᤱ. ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤁᤢᤔᤣ᤺ᤳᤋᤡᤴ ᤗᤢᤱᤔᤠ᤹ ᤋᤢᤰᤋᤢ᤹. ᤂᤧᤴ ᤀᤠᤒᤠᤅᤣ ᤗᤢᤱᤔᤠ᤹ ᤋᤢᤰᤛᤡᤱᤗᤥ॥

᥈᥏ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤁᤢᤎᤰᤁᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤈᤡ᤺ᤳᤋᤢᤴ. ᤁᤖ ᤂᤪᤡᤛ᤻ᤋᤖᤧ ᤛᤣᤛᤣᤜᤢᤵᤗᤰᤁᤡᤴ ᤁᤶᤒᤪᤠᤱ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤂᤧᤸᤗᤧ ᤀᤠᤒᤠᤅᤣ ᤁᤢᤎᤰᤁᤡᤴ ᤁᤶᤒᤪᤠᤱ ᤔᤧᤳᤋᤢ᤹ᤖᤥ॥

᥉᥆ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤃ ᤂᤢᤏᤧ᤹ ᤁᤢᤎᤰᤁᤡᤸᤗᤧᤴ ᤕᤠᤶᤗᤰᤛᤡᤖᤥ॥

᥉᥇ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ. “ᤂᤧᤸᤗᤧ ᤆᤥᤃᤢᤸᤗᤧ ᤔᤏᤠ᤺ᤸᤗᤧ ᤀᤠᤒᤠᤅᤣ ᤁᤢᤶᤒᤠ ᤏᤢ ᤁᤢᤶᤔᤠᤛᤡ ᤗᤧᤖᤢᤛᤡᤀᤠᤱ ᤁᤢᤔᤣ᤺ᤳᤋᤡᤴᤏᤢ ᤌᤡᤰᤜᤢᤵ ᤐᤥᤱᤗᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤗᤳᤇᤠ ᤌᤰ ᤐᤥ᤺ᤱᤛᤡ᤹॥”

᥉᥈ ᤁᤴ ᤐᤠ᤺ᤴᤏᤡᤱᤃ ᤏᤡᤱᤘᤠ᤹ ᤁᤧᤔᤠᤒᤠ ᤛᤡᤒᤡ᤹ ᤐᤠ᤺ᤴᤗᤥ. ᤁᤖ ᤀᤡᤱᤃᤠ᤹ᤃ ᤂᤪᤡᤛ᤻ᤋ ᤏᤢ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤱᤒᤠᤖᤥ॥

᥉᥉ ᤁᤖ ᤂᤡᤏᤡ᤹ᤀᤠᤱ ᤁᤧᤀᤡ᤺ᤳᤋᤢᤶᤗ ᤐᤥᤱᤗᤥ. ᤂᤡᤏᤡ᤹ ᤁᤧᤖᤧᤰ ᤀᤠᤒᤠᤅᤣ ᤗᤢᤱᤔᤠ᤹ ᤁᤧᤍᤢᤰᤁᤠᤛᤡᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤔᤣ᤺ᤳᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹. ᤜᤧᤰᤁᤩᤠᤱ ᤔᤣ᤺ᤳᤜᤠ᤹ᤖᤧᤀᤠᤱ ᤂᤡᤏᤡ᤹ ᤕᤧᤶᤒᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ᤀᤥ॥

ᤜᤡᤴᤈᤠ᤹ᤒᤡᤳᤇᤠ ᤏᤢ ᤐᤠ ᤔᤠᤖᤧ ᤗᤠᤃᤡ ᤂᤠᤜᤢᤴ

᥌

ᤜᤡᤴᤈᤠ᤹ᤒᤡᤳᤇᤠᤛᤣ. ᤍᤠᤱᤒᤠᤸᤗᤧ ᤁᤢᤔᤏᤠ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤐᤠ ᤔᤠᤜᤠ᤹ᤖᤧ ᤔᤢᤖᤠ ᤁᤧᤶᤔᤧᤳᤋᤡᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤀᤰᤂᤣ ᤆᤥ᤺ᤰᤔᤠᤸᤗᤧ ᤏᤢᤒᤠ ᤐᤥᤱᤗᤥ॥

᥈ “ᤂᤡᤏᤡ᤹ ᤐᤠ ᤏᤢ ᤔᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹”- ᤁᤱᤃ ᤔᤠᤱᤜᤧᤰᤏᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤀᤡᤱᤈᤠ᤺ᤱᤗᤥ-

᥉ ᤂᤢᤴᤇᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤛᤡᤶᤏᤧ ᤑᤠ᤹ᤃᤪ “ᤂᤡᤏᤡ᤹ ᤁᤧᤏᤢ᤺ᤖᤡ ᤁᤧᤍᤠᤛᤡᤖᤥ. ᤜᤧᤰᤁᤩᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤢᤎᤠ᤺ᤰ ᤁᤣ᤺ᤶᤒᤠ ᤁᤧᤒᤥ᤺ᤰᤂᤡ᤹ᤖᤥ॥”

᥊ ᤐᤠᤏᤢᤍᤡᤱ ᤐᤠ᤺ᤛᤣ. ᤂᤡᤏᤡ᤹ ᤛᤠ᤺ᤜᤠ᤹ ᤂᤢᤏᤡ᤹ ᤛᤡᤰ ᤔᤧᤓᤥ᤺ᤰᤂᤧᤶ ᤔᤧᤒᤡᤖᤧᤶᤛᤡᤔᤧᤴᤏᤧ᤹. ᤁᤖ ᤍᤠᤱᤒᤠᤸᤗᤧ ᤁᤢᤜᤧᤴᤎᤡᤶ ᤏᤢ ᤁᤢᤏᤡᤛᤠᤶᤔᤥ ᤌᤠᤱᤒᤧᤴ ᤔᤧᤴᤇᤡᤴ ᤁᤧᤳᤋᤧᤶᤛᤡᤶᤔᤧ᤹ᤀᤥ॥

ᤛᤧᤘᤠᤖᤥᤒᤠ ᤏᤢ ᤁᤢᤴᤍᤠᤱᤒᤠᤸᤗᤧ ᤗᤠᤃᤡ ᤂᤠᤜᤢᤴ

᥋ ᤛᤣᤘᤠᤖᤥᤒᤠᤛᤣ. ᤁᤧᤃᤡᤛᤡ ᤁᤧᤕᤰᤂᤡᤖ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ᤗᤠᤶ ᤂᤪᤡᤛ᤻ᤋᤖᤧ ᤁᤢᤛᤣᤘᤠ ᤁᤧᤈᤥᤃᤢᤶᤒᤠ ᤜᤧᤰᤁᤣ ᤁᤴ ᤀᤡᤰᤛᤠᤒᤠ ᤂᤡᤏᤡ᤹ ᤍᤠᤱᤒᤠᤜᤠ᤹ᤖᤧ ᤁᤧᤶᤔᤧᤳᤋᤡᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹॥

᥌ ᤂᤡᤏᤡ᤹ ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤛᤡᤖᤠ᤹ ᤌᤠᤱᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤸᤗᤧᤖᤰ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤁᤢᤀᤡᤛᤡ᤺ᤰ ᤛᤡᤰᤗᤢᤱᤔᤥᤗᤠᤶᤔᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤀᤡᤴ ᤜᤧᤰᤁᤣ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥

᥍ ᤔᤏᤠᤜᤠ᤹ ᤛᤣᤘᤠ ᤁᤧᤈᤥᤃᤢᤶᤛᤡᤶᤒᤠ ᤜᤧᤰᤁᤣ ᤔᤧ᤺ᤴ. ᤁᤖ ᤍᤠᤱᤒᤠᤴ ᤛᤣᤘᤠ ᤁᤧᤈᤥᤃᤢᤶᤒᤠ ᤜᤧᤰᤁᤣ ᤂᤡᤏᤡ᤹ ᤛᤡᤖᤠ᤹ ᤐᤎᤠᤱᤎᤠᤱᤗ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥

᥎ ᤕᤥ᤺ᤰᤐᤠᤛᤠᤱ ᤕᤥ᤺ᤰᤐᤠ ᤔᤧ᤺ᤶᤒᤠᤛᤠᤱ. ᤀᤠᤳᤋᤡᤸᤗᤧ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢ᤹. ᤂᤧᤸᤗᤧ ᤆᤥᤃᤢᤒᤠ ᤜᤧᤰᤁᤣᤀᤣ ᤍᤠᤱᤒᤠᤗᤠᤶ ᤜᤠᤱᤛᤧᤶ ᤂᤥᤛᤢ᤹ ᤑᤠ᤹ᤀᤠᤱ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥏ ᤜᤧᤰᤁᤩᤠᤱ ᤍᤠᤱᤒᤠᤛᤣ. ᤂᤡᤏᤡ᤹ ᤛᤣᤘᤠᤖᤥᤒᤠᤜᤠ᤹ᤀᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤂᤧᤱᤜᤠ᤹ ᤕᤱᤔᤠ ᤔᤧᤛᤧᤖᤧᤶᤛᤡᤶᤔᤧᤴᤏᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤴ ᤏᤢ ᤂᤡᤏᤡ᤹ ᤍᤠᤱᤒᤠᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤀᤣ᤺ᤰᤐᤀᤣ᤺ᤰ ᤔᤧᤈᤥᤃᤢᤴ ᤑᤠ᤹ᤀᤠᤱ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

ᤕᤠᤶᤛᤠᤶᤃᤧᤴ ᤑᤧᤈᤢᤶ ᤑᤧᤕᤠᤜᤠ᤹

᥇᥆ ᤀᤠᤸᤗ ᤁᤢᤏᤢᤵᤔᤠ ᤐᤠ᤺ᤴ- ᤍᤠᤱᤒᤠᤸᤗᤧ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤸᤗᤧᤀᤣ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥇ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤈᤧᤶᤓᤴᤏᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤰᤔᤠ ᤁᤧᤛᤢᤰᤋᤡᤖ ᤑᤠ᤹ᤀᤠᤱ ᤌᤰᤛᤢᤒᤠ ᤆᤠᤱᤅᤡᤸᤗᤧ ᤌᤰᤛᤢᤒᤠᤴ ᤁᤠᤵᤋᤢᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤒᤠ ᤁᤠᤰ ᤑᤧᤈᤢᤶ ᤑᤧᤕᤠ᤺ᤴ ᤁᤠᤵᤛᤡᤱᤅᤧᤶᤔᤧ᤹ᤀᤥ॥

᥇᥈ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤌᤱᤅᤡᤱᤃ ᤔᤧᤴᤇᤠᤶ ᤕᤠᤵᤔᤡᤏᤢ ᤔᤧ᤺ᤴ. ᤁᤖ ᤜᤠᤱᤃᤧᤈᤥ᤺ᤰᤐᤠᤜᤠ᤹. ᤕᤢᤰᤍᤠᤱᤒᤠᤜᤠ᤹. ᤁᤴ ᤂᤠᤃᤧᤔᤠᤰᤐᤠ ᤂᤠᤶᤒᤣ᤺ᤰᤁᤥᤒᤠ ᤔᤢᤰᤛᤠᤶᤜᤠ᤹ ᤜᤧᤰᤁᤩᤠᤱ ᤋᤠᤱᤛᤠᤰᤐᤠᤀᤥᤒᤠ ᤁᤠᤰ ᤑᤧᤴᤛᤠᤶᤜᤠ᤹ᤏᤢ ᤌᤰᤔᤏᤠᤒᤠ ᤌᤱᤗᤥ॥

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤑᤧᤴ ᤕᤧᤶᤜᤠ᤹ ᤋᤠ᤺ᤸᤗᤧ ᤛᤧ᤺ᤵᤛᤡᤱᤔᤠ ᤁᤧᤛᤢᤰᤁᤠᤛᤡᤖ ᤑᤠ᤹ᤀᤠᤱ ᤌᤰᤛᤢᤒᤠ ᤆᤠᤱᤅᤡᤸᤗᤧ ᤌᤰᤛᤢᤒᤠᤴ ᤁᤠᤵᤋᤢᤒᤠ ᤜᤧᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤒᤠ ᤁᤠᤰ ᤐᤠ᤺ᤴᤏᤡᤸᤗᤧ ᤁᤠᤵᤛᤡᤱᤅᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤂᤧᤴ ᤌᤱ ᤀᤣᤃᤠᤱ ᤂᤡᤏᤡ᤹ ᤌᤎᤵ ᤔᤧᤸᤗ᤹ᤀᤣ ᤕᤧᤵᤔᤠ ᤁᤧᤛᤢᤰᤋᤡ᤹ᤖᤥ॥

᥇᥊ ᤜᤧᤰᤁᤣ᤺ᤸᤗᤧ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤠᤱ ᤕᤧᤒᤧᤶᤔᤧ᤹॥ ᤂᤡᤏᤡ᤹ ᤛᤧᤰᤂᤠ᤺ᤸᤗᤧᤴ ᤑ᤹ᤀᤡ᤺ᤴ ᤕᤢᤵᤛᤧᤶᤔᤧ᤹ ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ ᤛᤧ᤺ᤵᤆᤠᤱᤅᤡᤴ ᤆᤠᤰᤂᤧᤶᤔᤧ᤹.

᥇᥋ ᤜᤧᤰᤁᤩᤠᤱ ᤛᤏᤠᤖᤢᤱ ᤁᤧᤍᤠ᤺ᤵᤐᤠ ᤛᤢᤏᤠᤀᤡᤱ ᤀᤡᤱᤓᤥ᤺ᤛᤧ ᤁᤧᤒᤣ᤺ᤰᤐᤠ ᤗᤠᤱᤛᤢ᤺ᤵᤐᤡᤴ ᤆᤠᤰᤂᤧᤶᤔᤧ᤹ᤀᤠᤱ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥌ ᤂᤧᤴᤗᤰ ᤔᤧ᤺ᤴ. ᤁᤖ ᤏᤛᤠ᤺ᤴᤏᤡᤸᤗᤧᤴ ᤂᤥ᤺ᤴ ᤕᤠᤱᤅᤠᤛᤡᤶᤔᤧ᤹॥ ᤂᤧᤴᤗᤠᤶ ᤂᤡᤏᤡ᤹ ᤔᤠᤑᤧᤴᤛᤠᤶᤔᤡᤸᤗᤧ ᤁᤧᤀᤠᤒᤡᤒᤠ ᤔᤡᤖᤠ᤺ᤰ ᤀᤡᤛᤣ᤺ᤱᤒᤠ ᤋᤥ᤺ᤱᤜᤠ᤹ᤗᤠᤶ ᤛᤧ᤺ᤵᤛᤡᤱᤔᤠ ᤁᤧᤛᤢᤰᤋᤡ᤹ᤖᤥ॥

᥇᥍ ᤑᤧᤴᤈᤣ᤹ ᤋᤠᤱᤄᤢ᤺ᤰᤁᤡᤴ ᤁᤢᤀᤡᤛᤡ᤺ᤰ ᤛᤧᤴᤗᤵᤐᤡᤴ ᤂᤢ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤢᤍᤠᤓᤣ᤺ᤴ ᤕᤠᤱᤅᤠᤛᤡᤶᤔᤧ᤹. ᤂᤧᤱᤃ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤗᤥ॥

᥇᥎ ᤁᤧᤖᤧᤰ ᤕᤧᤶᤜᤠ᤹ᤀᤥ ᤁᤧᤖᤧᤰ ᤐᤖᤡᤰᤗᤧᤴ ᤋᤢᤘᤠ ᤏᤢ ᤕᤧᤰᤐᤣᤗᤡᤜᤠ᤹ ᤛᤣᤛᤣᤔᤠᤱᤅᤡᤸᤗᤧ ᤗᤠᤶᤃᤧᤗᤥᤛᤡᤒᤠ ᤁᤢᤀᤡᤛᤡ᤺ᤰ ᤋᤢᤘᤠ ᤆᤥᤃᤧᤶᤔᤧ᤹॥ ᤁᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤖ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤗᤠᤃᤡ ᤋᤢᤘᤠ ᤆᤥ᤺ᤰᤔᤠ ᤐᤡᤔᤠᤛᤡ ᤔᤧᤗᤧᤖᤧᤶᤔᤡᤴᤏᤧ᤹ᤀᤥ॥

᥇᥏ ᤀᤡᤱᤃᤠ᤹ ᤛᤢᤏᤠᤀᤡᤱ ᤛᤧᤛᤢᤱᤅᤡᤸᤗᤧ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤈᤠᤰᤁᤡᤴ ᤂᤥᤛᤢᤱᤗ ᤜᤧᤰᤁᤩᤠᤱ ᤔᤧᤱᤃᤡᤀᤣ ᤛᤢᤏᤠᤀᤡᤱᤅᤡᤸᤗᤧᤴ ᤛᤡᤒᤡ᤹ ᤐᤠ᤺ᤴᤜᤠ᤹ ᤀᤡᤱᤓᤥᤔᤠ ᤛᤢᤰᤋᤢᤱᤗ ᤑᤠ᤹ᤀᤠᤱ ᤀᤡᤱᤃᤠ᤹ ᤀᤠᤗᤠᤃᤡᤀᤠᤱ ᤋᤢᤘᤠ ᤀᤠᤈᤥᤃᤧ᤹ ᤀᤠᤒᤡᤖᤧ᤹ᤀᤥ॥

᥈᥆ ᤛᤢᤏᤠᤀᤡᤱᤅᤡᤴ ᤛᤧᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤀᤡᤄᤣ᤺ᤱᤅᤥ ᤁᤧᤎᤠᤒᤠ ᤜᤠᤱᤗᤠᤀᤡᤱᤒᤠᤀᤠᤖᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤜᤧᤰᤁᤣᤀᤣ ᤔᤧᤱᤃᤡ ᤔᤧᤴᤕᤱᤅᤣ ᤛᤢᤏᤠᤀᤡᤱ ᤀᤡᤱᤓᤥᤛᤢᤱᤗ ᤑᤠ᤹ᤀᤠᤱ ᤋᤢᤘᤠ ᤀᤠᤈᤥᤃᤧ᤹ ᤀᤠᤒᤡᤖᤧ᤹ᤀᤥ॥

ᤁᤢᤏᤢᤵᤔᤠ ᤛᤣᤘᤠ

᥈᥇ ᤀᤡᤱᤃᤠ᤹ ᤀᤠᤰᤂᤣ ᤗ᤹ᤀᤠ ᤜᤧᤰᤁᤩᤠᤱ ᤌᤣ ᤆᤥᤃᤢᤱᤗ ᤘᤠ᤹ᤀᤠ. ᤂᤧᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤒᤠ ᤏᤢᤛᤠ᤹ ᤏᤢ ᤍᤠᤱᤒᤠᤀᤥ ᤏᤛᤠ᤺ᤴᤛᤠᤒᤠ ᤛᤧᤘᤠᤖᤥᤒᤠ ᤋᤢᤂᤡᤁᤛᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤁᤧᤈᤧᤰᤋᤡ᤹ᤖᤥ॥

᥈᥈ ᤀᤠᤏᤡᤃᤧ ᤀᤠᤰᤂᤣᤗ᤹ᤖᤡᤰ ᤘᤕᤡᤃᤧ ᤁᤧᤗ᤹ᤒᤠᤴ ᤁᤧᤔᤧᤳᤋᤡᤀᤠᤱ ᤂᤡᤏᤡ᤹ ᤜᤠᤱᤜᤠᤱ ᤁᤧᤈᤥᤃᤡᤖ ᤑᤠ᤹ᤀᤠᤱᤅᤣ ᤂᤢᤏᤧ᤹ ᤂᤡᤏᤡ᤹ᤀᤥ ᤐᤠᤱᤄᤢᤱᤒᤠᤖᤥ॥

᥈᥉ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤛᤏᤠᤖᤢᤱ ᤁᤧᤒᤡᤖᤡᤖ ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴ ᤆᤥ᤺ᤰᤔᤠ ᤏᤢ ᤂᤡᤏᤡ᤹ ᤗᤢᤶᤔᤥ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤁᤧᤛᤢᤰᤐᤠ ᤁᤧᤒᤥ᤺ᤰᤂᤡᤖᤖᤥ॥

᥈᥊ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤔᤡ᤺ᤶᤈᤡ ᤁᤧᤔᤧᤵᤐᤠ ᤁᤧᤖᤧᤰᤏᤢ ᤗᤢᤱᤃᤢᤶᤔᤡᤴ ᤛᤍᤠᤍᤡᤱ ᤘᤠ᤹ᤖᤖᤥ॥

ᤐᤠᤘᤗᤖᤧ ᤑᤡᤗᤡᤵᤐᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤑᤡᤗᤡᤵᤐᤡ ᤕᤧᤰᤕᤰᤁᤥᤒᤠ ᤛᤣᤛᤣᤜᤢᤵᤗᤰᤁᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠᤖᤥ॥ ᤑᤡᤗᤡᤵᤐᤡ᤺ᤴ ᤔᤧᤛᤣᤍᤥᤏᤡᤕᤠ ᤔᤧᤵᤔᤏᤠᤒᤠ ᤖᤥᤔᤡ ᤂᤠᤶᤄᤢᤛ᤻ᤔᤠ ᤌᤡᤰ ᤕᤧᤰᤕᤰ ᤘᤕᤧ॥ ᤀᤠᤀᤡᤴ ᤋᤠ᤺ᤴᤍᤡᤰ ᤂᤧᤴ ᤕᤢᤖᤥᤐ ᤐᤕᤶ ᤗᤠᤈᤣ᤹ᤀᤥ ᤏᤧᤖᤥ॥ ᤌᤡᤰ ᤕᤧᤶᤔᤥ ᤐᤠᤘᤗᤖᤧ ᤑᤡᤗᤡᤵᤐᤡᤀᤥ ᤐᤣᤀᤠᤱ ᤛᤢᤏᤠᤀᤡᤱ ᤀᤡᤱᤓᤥᤛᤢ. ᤜᤧᤰᤁᤩᤠᤱ ᤂᤧᤵᤔᤥ ᤛᤣᤛᤣᤜᤢᤵᤗᤰ ᤜᤣ᤺ᤰᤋᤢ (ᤛᤣ᤺ᤰᤕᤢᤰᤔᤡᤒᤠ ᥇᥌:᥇᥇-᥊᥆)॥ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤧᤸᤗᤧ ᤐᤠᤘᤗᤧᤴ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤀᤠᤱ ᤕᤠᤃᤧ॥ ᤂᤧᤴ ᤕᤧᤶᤔᤥ ᤑᤡᤗᤡᤵᤐᤡ ᤛᤣᤛᤣᤜᤢᤵᤗᤰᤁᤥ ᤀᤡᤱᤗᤧᤰᤐᤠ ᤏᤡᤛᤠᤶᤔᤡᤴ ᤀᤡᤱᤓᤥᤛᤧᤖ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤁᤢᤛᤰᤔᤠ ᤐᤢ᤹ᤖᤧᤀᤠᤱ ᤘᤕᤧ॥ ᤁᤖ ᤁᤴ ᤛᤰᤀᤡᤱᤄᤱᤅᤥ ᤐᤠᤘᤗᤖᤧ ᤆᤥᤃᤢᤒᤠ ᤏᤛᤠ᤺ᤴᤏᤡᤸᤗᤧ ᤑᤡᤗᤡᤵᤐᤡᤀᤥᤒᤠ ᤏᤛᤠᤏᤡᤒᤠᤜᤠ᤹ᤀᤥ ᤛ᤺ᤵᤔᤠᤴ ᤏᤢ ᤜᤠᤱᤜᤠᤱ ᤗ᤹ᤔᤠᤴ ᤋᤠᤖᤢ ᤐᤡᤖᤢᤛᤡᤖᤥ॥

ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤔᤠᤀᤣ ᤁᤧᤒᤥ᤺ᤱᤒᤠ ᤐᤠ᤺ᤴ ᤌᤣ ᤘᤕᤧᤓᤧᤸᤗᤧ ᤑᤡᤗᤡᤵᤐᤡᤒᤠ ᤏᤛᤠᤏᤡᤒᤠᤜᤠ᤹ ᤏᤥᤃᤧᤴ ᤐᤡᤔᤠᤛᤡ ᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤐᤠᤘᤗᤧᤴ ᤆᤠᤜᤠᤒᤥ ᤌᤩᤧ᤺ᤸᤗᤧ ᤁᤢᤓᤠ᤹ ᤔᤧᤒᤡᤖᤢᤀᤠᤱ ᤘᤕᤧᤖᤥ॥ ᤂᤢᤏᤧ᤹ ᤏᤢ ᤑᤡᤗᤡᤵᤐᤡᤒᤠ ᤏᤛᤠᤏᤡᤒᤠᤜᤠ᤹ᤀᤥ ᤀᤡᤏᤥᤃᤧᤴ ᤋᤢᤰᤂᤣ ᤋᤩᤧ᤺ᤸᤗᤧ ᤂᤧᤱᤜᤠ᤹ ᤀᤠ᤺ᤴᤇᤡᤱᤔᤠ ᤐᤡᤔᤠᤛᤡ ᤏᤢ ᤜᤠᤱᤜᤠᤱ ᤔᤧᤵᤔᤠᤛᤡ ᤑᤠ᤹ᤀᤠᤱᤅᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤒᤠᤖᤥ॥ ᤀᤡᤱᤃᤠ᤹ᤖᤰ ᤆᤥᤃᤢᤱ ᤆᤠᤱ ᤗ᤹ᤖᤡᤰ ᤀᤠᤱᤍᤡᤱ ᤗ᤹ᤔᤠᤀᤠᤱ ᤘᤠ᤹ᤔᤠᤏᤢ᤺ᤸᤗᤧ ᤕᤧᤛᤢᤖᤧ ᤁᤢᤏ᤺ᤶᤏ᤺ᤶᤒᤠ ᤕᤧᤵᤗᤧᤰᤁᤡᤴ ᤏᤢ ᤏᤥᤛᤪᤱᤅᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤛᤡᤖᤥ॥ ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤁᤧᤒᤥ᤺ᤱᤒᤠ ᤂᤢᤏᤡ᤹ ᤜᤡᤱᤔᤴᤏᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤘᤠ ᤔᤢ᤹ᤀᤡ ᤏᤢ ᤐᤷᤎᤠ᤺ᤶᤗᤥ ᤑᤠ᤹ᤀᤠᤱ ᤔᤧᤳᤋᤢᤛᤡ᤹॥ ᤁᤴ ᤜᤡᤱᤔᤴᤏᤡᤴ ᤕᤜᤢᤍᤡ ᤛᤠᤶᤕᤥᤌᤡᤶ ᤏᤢ ᤛᤠᤰᤌᤡᤶᤜᤠ᤹ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤔᤧᤄᤥ᤺ᤛᤢᤒᤠ ᤔᤧ᤺ᤴ. ᤁᤖ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤄᤥ᤺ᤛᤢᤒᤠᤖᤥ ᤗ᤹ᤖᤡᤰ ᤐᤥᤎᤰᤋᤢᤛᤡ᤹॥ ᤕᤧᤛᤢ ᤂᤪᤡᤛ᤻ᤋᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤂᤢᤏᤧ᤹ᤏᤢ ᤌᤡᤰᤜᤢᤵ ᤁᤧᤒᤥ᤺ᤱᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤧᤄᤥ᤺ᤛᤢᤒᤠ ᤛ᤺ᤵᤔᤠᤴ ᤏᤢ ᤛᤏᤠᤖᤢᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤢᤀᤠᤱ ᤜᤠᤰᤋᤢᤛᤡᤖᤥ॥

ᤁᤴ ᤛᤰᤀᤡᤱᤄᤱᤅᤡᤸᤗᤧ ᤏᤛᤠᤏᤡᤒᤠ ᤜᤡᤱᤔᤴᤏᤥ ᤏᤢ ᤏᤛᤠ᤺ᤴᤏᤥ ᤂᤥᤃᤧᤍᤧᤵᤐᤠ ᤛ᤺ᤵᤔᤠᤴ. ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤔᤠᤴ. ᤌᤡᤰᤜᤢᤵᤐᤡᤴ ᤜᤧᤰᤁᤩᤠᤱ ᤏᤛᤠ᤺ᤴᤏᤥ ᤀᤡᤃᤣ᤺ᤰᤁᤠᤱ ᤐᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢ᤹॥ ᤑᤡᤗᤡᤵᤐᤡᤒᤠ ᤛᤣᤛᤣᤜᤢᤵᤗᤰᤁᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤐᤠᤘᤗᤖᤧ ᤀᤠᤰᤂᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤴ ᤛᤰᤀᤡᤱᤄᤱᤗᤠᤶᤒᤠ ᤛᤧᤰᤂᤠ ᤌᤠ᤺ᤵᤗᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤋᤢᤘᤠ᤺ᤴ ᥇:᥇-᥇᥇

ᤐᤠᤘᤗᤖᤧ ᤀᤠᤒᤠᤅᤣ ᤁᤢᤍᤢᤰᤂᤣ ᤁᤢᤗᤠᤰᤂᤣ ᥇:᥇᥈-᥈᥌

ᤂᤪᤡᤛ᤻ᤋᤧᤴᤏᤢ ᤁᤧᤘᤠ᤹ᤒᤠ ᤜᤡᤱᤔᤴ ᥇:᥈᥍–᥈:᥇᥎

ᤋᤡᤔᤥᤌᤡ᤺ᤴ ᤏᤢ ᤀᤡᤐᤠᤑᤪᤥᤍᤠᤀᤡᤋᤛᤖᤧ ᤂᤢᤴᤇᤡ᤹ ᤗᤠᤃᤡ ᤏᤡᤱᤛᤣ᤺ᤰ ᥈:᥇᥏-᥉᥆

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤀᤣ ᤐᤥ᤺ᤱ ᥉:᥇–᥊:᥏

ᤐᤠᤘᤗᤖᤧ ᤑᤡᤗᤡᤵᤐᤡᤒᤠ ᤁᤢᤴᤈᤢᤶᤜᤠ᤹ ᤏᤥᤃᤧᤴ ᤐᤡᤖᤢᤛᤡ᤹ ᥊:᥇᥆-᥈᥆

ᤁᤢᤏᤢᤵᤔᤠ ᤛᤣᤘᤠ ᥊:᥈᥇-᥈᥉

ᤐᤠᤘᤗᤖᤧ ᤑᤡᤗᤡᤵᤐᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤐᤠᤘᤗᤖᤧ ᤛᤣᤘᤠ ᤜᤠᤰᤋᤢᤛᤡ᤹

᥇

ᤑᤡᤗᤡᤵᤐᤡa ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤛᤣᤛᤣ ᤁᤢᤔᤏᤠᤜᤠ᤹ ᤜᤧᤰᤁᤩᤠᤱ ᤛᤣᤛᤣᤜᤢᤵᤗᤰᤁᤥᤒᤠ ᤗᤠᤶᤗᤥᤒᤠᤜᤠ᤹b ᤏᤢ ᤔᤠᤱᤛᤣᤘᤠᤖᤥᤒᤠᤛᤣc ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣᤘᤠᤖᤥᤒᤠ ᤀᤡᤱᤃᤠ᤹ ᤐᤠᤘᤗ ᤏᤢ ᤋᤡᤔᤥᤌᤡᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤁᤠᤛᤡᤃᤧᤖᤥ॥

᥈ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤗᤢᤱᤃᤢᤶ ᤏᤢ ᤛᤏᤠᤖᤢᤱᤅᤡᤴ ᤂᤡᤏᤡ᤹ ᤁᤧᤒᤡᤖᤡᤖ॥

ᤐᤠᤘᤗᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢ᤹

᥉ ᤏᤡᤱᤘᤠ᤹ ᤀᤡ᤺ᤳᤏᤡᤱᤒᤠ ᤕᤧᤶ ᤌᤵᤔᤣ ᤀᤡᤱᤃᤠ᤹ ᤛᤣᤘᤠ ᤆᤥᤃᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤱᤗᤥ.

᥊ ᤀᤡᤱᤃᤠ᤹ ᤂᤡᤏᤡ᤹ ᤗᤠᤃᤡ ᤋᤢᤘᤠ ᤆᤥ᤺ᤰᤁᤠᤸᤗᤧ ᤀᤠᤵᤑᤠᤸᤗᤧᤛᤠᤱ ᤛ᤺ᤳᤋᤠᤖ ᤋᤢᤘᤠ ᤆᤥ᤺ᤰᤁᤠ.

᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤢᤏᤠᤀᤡᤱ ᤁᤧᤄᤧᤵᤛᤢᤶᤒᤠ ᤌᤡᤰᤛᤡᤃᤣ᤺ᤰᤐᤠ ᤕᤧᤴᤏᤠᤱᤎᤥ ᤀᤠᤸᤗ ᤌᤠᤖᤡᤰ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧᤔᤠᤀᤥ ᤀᤡᤱᤃᤠ᤹ᤏᤢ ᤛᤥᤛᤥᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ᤀᤥ ᤏᤢᤒᤠ ᤕᤠ᤺ᤶᤒᤰ ᤜᤣ᤺ᤰᤋᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤂᤪᤡᤛ᤻ᤋ ᤕᤧᤛᤢᤖᤧ ᤕᤠᤶᤔᤥ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴ ᤌᤠᤖᤡᤰᤗᤧ ᤂᤧᤴ ᤕᤠ᤺ᤶᤒᤰᤁᤡᤴ ᤆᤥᤃᤢ ᤛᤢᤖᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤥ ᤏᤡᤱᤘᤠ᤹ ᤏᤡ᤺ᤴᤎᤥᤀᤥ ᤘᤠ᤹ᤀᤠᤖᤥ॥

᥍ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢᤱᤒᤠᤴ ᤗᤠ᤹ᤖᤢ᤹. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤏᤡᤱᤅᤠᤱ ᤘᤠ᤹ ᤜᤧᤰᤁᤩᤠᤱ ᤐᤢᤱᤗᤠᤜᤡᤶᤔᤥ ᤕᤠᤰᤁᤠᤛᤠᤱ. ᤛᤢᤏᤠᤀᤡᤱᤅᤡᤸᤗᤧᤴ ᤛᤧᤰᤂᤠ᤺ᤴ ᤋᤠᤱᤛᤧ᤺ᤵᤋᤢᤱᤛᤠᤱ ᤀᤡᤃᤪ ᤛᤢᤏᤠᤀᤡᤱᤅᤡᤴ ᤀᤡᤱᤓᤥᤛᤢᤱᤛᤠᤱ. ᤂᤡᤏᤡ᤹ ᤀᤡᤱᤃᤠ᤹ᤏᤢ ᤛᤥᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤸᤗᤧᤴ ᤗᤰ ᤁᤧᤄᤥᤒᤠ ᤁᤧᤒᤥ᤺ᤰᤂᤡ᤹ᤖᤥ॥

᥎ ᤂᤪᤡᤛ᤻ᤋ ᤕᤧᤛᤢᤖᤧ ᤜᤧᤰᤁᤣᤀᤣ ᤗᤢᤱᤔᤠ᤹ ᤋᤢᤰᤏᤡᤱᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤋᤢᤶᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤱ ᤁᤧᤗ᤹ᤒᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤛᤢ᤹ᤖᤥ॥

᥏ ᤀᤡᤱᤃᤠ᤹ ᤀᤰᤂᤣᤗ᤹ᤖᤡᤰ ᤋᤢᤘᤠ ᤆᤥᤃᤢᤱᤗᤥ- ᤂᤡᤏᤡ᤹ ᤀᤠᤸᤗᤛᤠᤱ ᤕᤖᤡᤰ ᤗᤢᤱᤔᤠ᤹ ᤁᤧᤍᤢᤰᤁᤠᤛᤡᤀᤠᤱ ᤏᤧᤜᤡᤏᤡᤱᤘᤠ᤹ ᤏᤢ ᤂᤠᤛᤡᤱ ᤏᤡ᤺ᤵᤔᤠᤸᤗᤧ ᤁᤧᤒᤥᤖᤡᤖ ᤁᤧᤒᤣᤃᤡᤖ.

᥇᥆ ᤜᤧᤰᤁᤣᤗ᤹ᤖᤡᤰ ᤛᤠ᤹ᤖᤡᤰ ᤏᤢᤒᤠ ᤐᤠ᤺ᤴᤜᤠ᤹ ᤛᤣ᤺ᤰᤔᤠ ᤜᤧᤰᤁᤩᤠᤱ ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴ ᤌᤠᤖᤡᤰ ᤛᤣᤛᤣ ᤏᤢ ᤑᤥᤋᤩᤠ ᤔᤧ᤺ᤴᤏᤣ ᤘᤠ᤹ᤔᤠ ᤁᤧᤛᤢᤰᤋᤢᤶᤗ.

᥇᥇ ᤜᤧᤰᤁᤩᤠᤱ ᤂᤡᤏᤡ᤹ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤓᤠ᤹ᤗᤠᤶ ᤕᤖᤡᤰ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤱᤗᤥ. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤡᤔᤡᤍᤡᤱ ᤏᤢ ᤏᤠᤖᤠ ᤑᤥᤔᤠᤴ ᤐᤥᤱᤗᤥ॥

ᤐᤠᤘᤗᤖᤧ ᤁᤢᤍᤢᤰᤂᤣ᤺ᤸᤗᤧ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤡᤴ ᤐᤥ᤹᤺

᥇᥈ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤸᤗ ᤀᤡᤱᤃᤠ᤹ ᤋᤢᤔᤢᤱᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧᤃ ᤛᤢᤏᤠᤀᤡᤱ ᤛᤧᤔᤠ ᤁᤢᤓᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤜᤠᤱᤜᤡᤶ ᤋᤠᤱᤃᤧᤛᤧ᤺ᤵᤐᤠ ᤁᤠᤰ ᤌᤰᤛᤢᤒᤠᤜᤠ᤹ ᤏᤢ ᤁᤵᤔᤥ ᤁᤧᤘᤠ᤹ᤒᤠ ᤁᤠᤰ ᤔᤏᤠᤜᤠ᤹ᤖᤧᤀᤠᤱ ᤀᤡᤱᤃᤠ᤹ ᤂᤪᤡᤛ᤻ᤋᤧᤴ ᤛᤣᤘᤠ ᤆᤥᤃᤢᤱᤒᤠᤸᤗᤧ ᤀᤡᤄᤣ᤺ᤱᤅᤥ ᤌᤩᤠᤱᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥

᥇᥊ ᤀᤡᤱᤃᤠ᤹ ᤐᤢᤱᤗᤠᤜᤡᤶᤔᤥ ᤌᤩᤠᤱᤅᤠᤱ ᤘᤠ᤹ᤀᤠᤒᤠᤸᤗᤧ ᤆᤥᤃᤢᤸᤗᤧ ᤕᤖᤡᤰᤋᤱᤒᤠ ᤏᤛᤠᤏᤡᤒᤠᤜᤠ᤹ᤖᤧᤃ ᤛᤠ᤹ᤖᤡᤰ ᤀᤠ᤺ᤴᤇᤡᤱᤔᤠ ᤔᤧᤄᤥᤛᤢᤀᤠᤱ ᤔᤧᤱᤃᤡᤀᤣ ᤜᤠᤱᤜᤠᤱᤅᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥd ᤘᤣ᤹ ᤔᤏᤠᤜᤠ᤹ ᤔᤧᤔᤧᤳᤋᤢᤛᤡ᤹ᤖᤥ॥

᥇᥋ ᤁᤢᤓᤠᤖᤧᤃ ᤏᤠᤔᤧᤜᤧᤳᤋᤠᤀᤠᤱ ᤂᤣᤔᤠ ᤌᤰᤔᤠ ᤏᤡᤱᤘᤠ᤹ᤗᤠᤶ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤔᤧᤓᤥᤛᤢ᤹. ᤁᤖ ᤁᤢᤓᤠᤖᤧᤃ ᤏᤥᤏᤡᤱᤘᤠ᤹ᤏᤢ ᤜᤧᤰᤁᤣ ᤔᤧᤈᤥᤃᤢ᤹ᤖᤥ॥

᥇᥌ ᤂᤧᤴ ᤏᤥᤏᤡᤱᤘᤠ᤹ᤏᤢ ᤀᤡᤱᤃᤧᤓᤥᤒᤠᤜᤠ᤹ᤖᤧᤃ ᤗᤢᤱᤔᤠ᤹ ᤔᤧᤍᤢᤰᤋᤠᤱᤒᤠᤸᤗᤧ ᤜᤧᤰᤁᤣ ᤔᤧᤈᤥᤃᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤢᤏᤠᤀᤡᤱᤅᤡᤸᤗᤧᤴ ᤛᤧᤰᤂᤠ᤺ᤴ ᤋᤠᤱᤛᤧ᤺ᤵᤛᤧ ᤀᤡᤱᤃᤠ᤹ ᤛᤣ᤺ᤰᤕᤢᤰ ᤐᤥ᤺ᤰᤂᤠᤱᤒᤠ ᤑᤠ᤹ᤀᤠᤱ ᤔᤧᤏᤡᤛᤢᤀᤠᤱ ᤔᤧᤘᤠ᤹ᤖᤥ॥

᥇᥍ ᤜᤧᤰᤁᤩᤠᤱ ᤂᤧᤴ ᤏᤠᤜᤧᤶᤔᤠ ᤏᤡᤱᤘᤠ᤹ᤗᤠᤶ ᤀᤡᤱᤃᤧᤓᤥᤒᤠᤜᤠ᤹ᤖᤧᤃ ᤏᤥᤏᤡᤱᤘᤠ᤹ᤗᤠᤶ ᤔᤧ᤺ᤴ. ᤁᤖ ᤂᤰᤂᤫᤠ ᤏᤡᤱᤘᤠ᤹ᤀᤡᤸᤗᤧ ᤛᤢᤏᤠᤀᤡᤱ ᤀᤡᤱᤔᤧᤓᤥᤛᤢᤀᤠᤱ ᤐᤢᤱᤗᤠᤜᤡᤶᤔᤥ ᤕᤠᤰᤁᤠᤸᤗᤧ ᤀᤠᤸᤗᤛᤠᤱ ᤋᤢᤰᤂᤣ ᤕᤥ᤹ᤛᤡᤱᤏᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤈᤥᤃᤢ᤹ᤖᤥ॥

᥇᥎ ᤆᤩᤠᤛᤠᤱ. ᤀᤠᤸᤗ ᤀᤠᤳᤋᤡᤴ ᤐᤖᤡᤰᤗᤧᤛᤠᤱ. ᤏᤥᤏᤡᤱᤘᤠ᤹ᤀᤡᤸᤗᤧ ᤀᤡᤃᤪ ᤑᤧᤴ ᤏᤡᤱᤘᤠ᤹ᤀᤡᤸᤗᤧ. ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤥ᤺ᤸᤗᤧᤃ ᤏᤢᤒᤠᤀᤣᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤛ᤺ᤳᤋᤠᤖᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤆᤰᤔᤧᤸᤗ᤹ᤀᤣ ᤛ᤺ᤳᤋᤠ.

᥇᥏ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤗᤠᤃᤡ ᤁᤧᤈᤥᤃᤢᤶᤒᤠ ᤐᤣᤗᤡᤃᤧᤴ ᤋᤢᤘᤠᤗᤠᤶ ᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤐᤡᤀᤠᤒᤠ ᤁᤢᤓᤠ᤹ᤗᤠᤶᤒᤠ ᤀᤡᤱᤃᤠ᤹ ᤆᤥ᤺ᤰᤕᤢᤶᤓᤥ ᤂᤥᤛᤢᤱ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥

ᤂᤪᤡᤛ᤻ᤋᤖᤧ ᤁᤢᤗᤠᤃᤡ ᤜᤡᤱᤔᤠ

᥈᥆ ᤀᤡᤱᤃᤠ᤹ᤃ ᤀᤠᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤡᤖᤡᤱᤔᤔᤥ ᤀᤠᤵᤑᤠᤸᤗᤧᤀᤠᤱ ᤔᤧᤎᤠᤀᤠᤴᤏᤡ ᤁᤖ ᤀᤡᤱᤃᤠ᤹ ᤜᤠᤱᤜᤠᤱ ᤁᤧᤗ᤹ᤒᤠ ᤐᤥ᤺ᤱᤅᤠᤱ ᤛᤡᤀᤠᤛᤠᤱ ᤜᤡᤱᤅᤠᤛᤠᤱ ᤀᤡᤱᤃᤠ᤹ ᤀᤠᤜᤡᤱᤔᤴᤗᤠᤶᤒᤠ ᤀᤠᤸᤗᤥ ᤜᤧᤰᤁᤣ ᤛᤍᤠᤍᤡᤱ ᤂᤪᤡᤛ᤻ᤋᤖᤧ ᤁᤢᤔᤡᤱᤛᤥ ᤀᤡᤱᤎᤠ᤺ᤱ ᤐᤥ᤺ᤱᤗ ᤑᤠ᤹ᤀᤠᤱ ᤐᤕᤶ ᤏᤡᤱᤘᤠ᤹ ᤏᤢ ᤏᤡᤱᤛᤠᤱ ᤆᤥᤃᤢᤱᤗᤥ॥

᥈᥇ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤜᤡᤱᤅᤠᤏᤧ ᤑᤠ᤹ᤃᤪ ᤕᤧᤛᤢ ᤂᤪᤡᤛ᤻ᤋᤖᤧ ᤗᤠᤃᤡ ᤐᤥ᤺ᤱ. ᤜᤧᤰᤁᤩᤠᤱ ᤛᤡ᤺ᤀᤠ ᤐᤣ᤺ᤰᤁᤠᤛᤠᤱ ᤀᤡᤱᤃᤠ᤹ ᤀᤠᤗᤠᤃᤡ ᤀᤡᤴᤎᤠ᤺ᤱᤅᤣ ᤐᤥᤱᤗᤥ॥

᥈᥈ ᤁᤖ ᤀᤡᤱᤃᤠ᤹ ᤜᤡᤱᤅᤠᤏᤧ ᤑᤠ᤹ᤃᤪ ᤂᤪᤡᤛ᤻ᤋᤖᤧ ᤁᤢᤛᤣᤘᤠ ᤆᤥ᤺ᤰᤔᤠ ᤕᤠ᤺ᤶᤒᤰ ᤂᤥᤛᤢᤱᤗᤥ॥ ᤜᤧᤰᤁᤣ᤺ᤸᤗᤧ ᤌᤧᤔᤠ᤺ᤴ ᤛᤣᤃᤢᤱᤒᤠᤒᤣ᥅ ᤔᤧᤏᤡᤀᤠᤴᤗᤥ᥄

᥈᥉ ᤀᤡᤱᤃᤠ᤹ᤃ ᤌᤥ ᤏᤠ ᤕᤥ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥ ᤛᤧᤰᤂᤠ᤺ᤸᤗᤧ ᤀᤡᤱᤃᤠ᤹ᤃ ᤁᤴ ᤜᤡᤱᤔᤴᤏᤡᤴ ᤗᤧᤖᤢᤱᤅᤠᤱ ᤂᤪᤡᤛ᤻ᤋᤧᤴᤏᤢᤀᤣ ᤘᤠ᤹ᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤗᤠᤃᤡᤃ ᤂᤧᤴ ᤛᤠ᤹ᤖᤡᤰ ᤏᤢᤒᤠ ᤐᤥᤱᤗᤥ॥

᥈᥊ ᤁᤖ ᤀᤡᤱᤃᤠ᤹ ᤜᤡᤱᤔᤠᤀᤠᤱ ᤘᤠ᤹ᤔᤠᤃ ᤂᤡᤏᤡ᤹ ᤗᤠᤃᤡ ᤛᤠ᤹ᤖᤡᤰ ᤁᤧᤕᤧᤰᤐᤠ ᤐᤥᤱᤗᤥ॥

᥈᥋ ᤀᤡᤱᤃᤠ᤹ ᤁᤴ ᤐᤠ᤺ᤴᤏᤥ ᤏᤡᤛ᤻ᤛᤣᤀᤣ ᤘᤠ᤹ᤀᤠᤖᤥ. ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤠ᤹ᤀᤠᤸᤗᤧ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤁᤧᤎᤢᤶᤒᤠ ᤐᤥ᤺ᤱᤅᤠᤱ ᤂᤧᤴᤗᤠᤶᤒᤠ ᤁᤧᤛ᤺ᤳᤋᤡ᤹ ᤁᤧᤗ᤹ᤒᤠᤴ ᤏᤡᤛᤢᤱᤗᤥ॥

᥈᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤕᤠᤶᤔᤥ ᤏᤢ᤺ᤱᤅᤠ ᤋᤠᤀᤠᤸᤗᤧ ᤀᤡᤱᤃᤠ᤹ ᤆᤥᤃᤢᤱᤒᤠᤸᤗᤧ ᤂᤪᤡᤛ᤻ᤋ ᤕᤧᤛᤢᤀᤥ ᤂᤡᤏᤡ᤹ ᤛᤠ᤹ᤖᤡᤰ ᤁᤧᤛ᤺ᤳᤋᤡ᤹ᤖᤥ॥

᥈᥍ ᤁᤠᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤐᤠ᤺ᤱᤃ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤴ ᤗᤠ᤹ᤖᤢᤒᤠ ᤜᤡᤱᤔᤴᤏᤥ ᤂᤡᤏᤡ᤹ ᤘᤕᤧᤶᤔᤧ᤹ᤀᤥ॥ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤋᤠᤀᤠᤀᤠᤱ ᤏᤡᤏᤡᤱᤛᤠᤱ ᤀᤡᤃᤪ ᤂᤡᤏᤡ᤹ ᤕᤠ᤺ᤶᤒᤣᤀᤥᤖᤰ ᤂᤧᤵᤛᤢᤱᤛᤠᤱ ᤂᤡᤏᤡ᤹ ᤛᤢᤏᤠᤀᤡᤱᤅᤡᤸᤗᤧᤴ ᤏᤛᤠ᤺ᤴᤏᤥ ᤁᤧᤍᤱᤅᤠᤛᤡᤀᤠᤱ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤡᤴ ᤏᤡᤛᤢᤱᤗᤥ॥

᥈᥎ ᤂᤡᤏᤡ᤹ ᤁᤧᤀᤵᤐᤠᤜᤠ᤹ᤖᤧ ᤀᤠᤳᤋᤡᤴ ᤐᤠ᤺ᤴᤏᤥᤀᤠᤱ ᤕᤱᤔᤠ ᤁᤧᤔᤧᤴᤇᤧᤖᤡᤴᤗᤖᤥ॥ ᤁᤱᤃ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤰᤔᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤡᤏᤡ᤹ ᤛᤧᤴᤗᤵ ᤂᤥᤔᤠ ᤔᤡᤰᤛᤣ᤺ᤴᤗᤥ॥

᥈᥏ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥ᤺ᤰᤔᤠᤖᤰ ᤔᤧ᤺ᤴ. ᤁᤖ ᤂᤢᤏᤧ᤹ ᤁᤢᤗᤠᤃᤡ ᤀᤡᤏᤥᤃᤧᤴ ᤋᤢᤰᤂᤣ ᤆᤠᤔᤠᤀᤠᤱ ᤛᤢᤕᤧᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥉᥆ ᤜᤧᤰᤁᤩᤠᤱ ᤐᤣᤕᤧᤶᤔᤥ ᤁᤧᤏᤡᤛᤢᤶᤒᤠ ᤀᤡᤏᤥᤃᤧᤴ ᤀᤠᤍᤢᤰᤂᤣ᤺ᤴ ᤀᤠᤸᤗᤥ ᤌᤠᤖᤡᤰᤁᤠᤱ ᤌᤖᤢᤱᤗ ᤘᤠ᤹ᤀᤠᤒᤠᤴ ᤁᤧᤄᤧᤵᤛᤢᤶᤗ ᤁᤧᤘᤕᤡ᤹॥ ᤜᤠᤒᤠ ᤁᤴ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤂᤡᤏᤡ᤹ᤀᤠᤱ ᤁᤧᤍᤢᤔᤢᤶᤗ ᤁᤧᤘᤕᤡ᤹ᤖᤥ॥

a 

᥇:᥇ ᤑᤡᤗᤡᤵᤐᤡ- ᤁᤴ ᤔᤧᤛᤣᤍᤥᤏᤡᤕᤠ ᤗᤠᤈᤣ᤹ᤀᤥᤒᤠ ᤗᤳᤇᤠ ᤕᤧᤰᤕᤰ ᤘᤕᤧᤖᤥ॥ ᤐᤠᤘᤗᤖᤧ ᤑᤡᤗᤡᤵᤐᤡᤒᤠ ᤔᤏᤠᤜᤠ᤹ ᤋᤃᤡᤛᤠ ᤛᤢᤏᤠᤀᤡᤱ ᤀᤡᤱᤓᤴ ᤆᤥᤃᤢᤛᤡᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤀᤥ ᤕᤖᤡᤰ ᤏᤛᤠᤏᤡᤒᤠ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤕᤧ॥

b 

᥇:᥇ ᤛᤣᤛᤣᤜᤢᤵᤗᤰᤁᤥᤒᤠ ᤗᤠᤶᤗᤥᤒᤠᤜᤠ᤹- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤒᤡᤛᤵᤜᤠ᤹” ᤐᤥᤱᤗᤥ॥ ᤂᤧᤴ ᤑᤠ᤹ᤀᤡᤴ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠ ᤁᤶᤒᤪᤠᤱ ᤁᤧᤔᤧᤵᤐᤠ ᤀᤡᤃᤪ ᤀᤥᤃᤧᤔᤵᤐᤠᤛᤡᤖᤥ॥

c 

᥇:᥇ ᤔᤠᤱᤛᤣᤘᤠᤖᤥᤒᤠᤛᤣ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤍᤡᤁᤴ” ᤐᤥᤱᤗᤥ॥

d 

᥇:᥇᥊ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤐᤠ᤺ᤴᤈᤠᤰ” ᤀᤡᤃᤪ “ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ” ᤐᤥᤱᤗᤥ॥

ᤂᤪᤡᤛ᤻ᤋᤖᤧ ᤁᤢᤏ᤺ᤶᤏᤶ ᤗ᤹ᤔᤠᤴ

᥈

ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤁᤧᤒᤥ᤺ᤰᤂᤡᤒᤠᤗᤠᤶ ᤜᤠᤱᤜᤠᤱ ᤁᤧᤗ᤹ᤖᤡ᤹. ᤂᤢᤏᤧ᤹ ᤁᤢᤔᤡ᤺ᤶᤈᤡᤗᤠᤶ ᤛᤰᤔᤠ ᤁᤧᤳ. ᤛᤣᤛᤣᤔᤠᤱᤅᤡᤴᤏᤢ ᤋᤱᤈᤢᤶᤔᤥ ᤁᤧᤘᤕᤡ᤹. ᤂᤡᤏᤡ᤹ ᤛᤡᤰᤗᤢᤱᤔᤥᤗᤠᤶ ᤗᤢᤱᤔᤠ᤹ ᤁᤧᤍᤢᤰᤁᤠᤛᤡᤒᤠᤸᤗᤧ ᤆᤥᤃᤢᤸᤗᤧ

᥈ ᤏᤡᤱᤘᤠ᤹ ᤁᤧᤍᤱᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤗᤳᤇᤠ ᤔᤡ᤺ᤶᤈᤡᤀᤥ. ᤗᤳᤇᤠ ᤏᤡᤱᤘᤠ᤹ᤀᤥ ᤏᤢ ᤗᤳᤇᤠ ᤏᤡᤱᤘᤠ᤹ᤛᤥ᤺ᤰᤁᤥ ᤘᤕᤧᤶᤔᤧ᤹ᤖ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤋᤠᤛᤧᤶᤔᤧ᤹ᤀᤥ॥

᥉ ᤂᤰᤂᤫᤠ ᤏᤡᤱᤘᤠ᤹ ᤏᤢ ᤀᤠᤱᤍᤡᤱ ᤗ᤹ᤔᤠᤗᤠᤶ ᤌᤣᤀᤠᤱ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤆᤢᤱᤈᤡᤃᤧᤴ ᤏ᤺ᤶᤛᤡᤱᤔᤠᤗᤠᤶ ᤘᤣ᤹ᤜᤠ᤹ ᤀᤠᤵᤑᤣᤰᤏᤢ᤺ᤸᤗᤧᤀᤠᤱ ᤁᤧᤕᤧᤰᤐᤠ ᤀᤡ᤺ᤳᤋᤧᤶᤛᤡᤶᤔᤧ᤹ᤀᤥ॥

᥊ ᤂᤡᤏᤡ᤹ ᤀᤠᤒᤠᤅᤣ ᤏᤢ᤹ᤔᤠ ᤋᤠᤔᤠᤴᤗᤰ ᤔᤧ᤺ᤴ. ᤁᤖ ᤘᤣ᤹ᤜᤠ᤹ᤖᤧ ᤂᤢᤏᤡ᤹ ᤏᤢ᤹ᤔᤠ ᤋᤠᤔᤠᤴᤏᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥋ ᤂᤪᤡᤛ᤻ᤋ ᤕᤧᤛᤢᤖᤧ ᤏᤡᤱᤘᤠ᤹ ᤀᤡ᤺ᤳᤋᤢᤒᤠ ᤜᤧᤰᤁᤣ ᤂᤡᤏᤡ᤹ᤀᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥌ ᤂᤪᤡᤛ᤻ᤋᤧᤴ ᤛᤧᤰᤂᤠᤀᤣ ᤏᤡᤱᤘᤠ᤹ᤑᤢᤔᤠᤱ ᤘᤕᤧ.

ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤢᤍᤱᤒᤠ ᤐᤥᤱᤔᤠᤀᤠᤱ ᤘᤠ᤹ᤔᤠ ᤏᤡᤱᤘᤠ᤹ ᤔᤧᤈᤥᤃᤢᤴᤗᤥ॥

᥍ ᤂᤧᤸᤗᤧ ᤁᤢᤗᤧᤰᤘᤠ ᤂᤢᤏᤧ᤹ ᤌᤣᤀᤠᤱ ᤔᤧ᤺ᤴᤏᤣᤒᤠ ᤆᤥ᤺ᤰᤛᤡᤱᤅᤠᤱ

ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰᤐᤠ ᤛᤧᤘᤠᤖᤥᤒᤠ ᤐᤥ᤺ᤰᤂᤧᤖᤥ॥

᥎ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ ᤁᤢᤀᤡᤛᤡ᤺ᤰ ᤘᤕᤧᤸᤗᤧ ᤂᤢᤏᤧ᤹ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤐᤥ᤺ᤰᤂᤧ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠᤃᤧᤶᤒᤠ ᤐᤥ᤺ᤰᤂᤧᤀᤠᤱ ᤁᤢᤓᤠᤱ ᤁᤧᤓᤣ᤺ᤶᤒᤠ ᤁᤢᤀᤡᤛᤡ᤺ᤰ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤛᤩᤧᤖᤥ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤠᤰᤏᤢ᤺ᤸᤗᤧ ᤌᤥ᤺ᤛᤢᤃᤧᤴ ᤕᤢᤱᤍᤧᤴᤏᤥ ᤕᤢᤰᤂᤢᤀᤠᤱ

ᤘᤣ᤹ ᤔᤡᤱᤜᤠ᤹ᤏᤢ᤺ᤸᤗᤧᤀᤠᤱ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤔᤡᤱ ᤐᤡᤖᤢᤖᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤏᤢ ᤂᤠᤶᤒᤣ᤺ᤰᤔᤥᤒᤠ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱ ᤁᤧᤘᤠ᤹ᤒᤠᤜᤠ᤹a

ᤁᤧᤖᤧᤰᤗᤧ ᤕᤧᤛᤢᤖᤧ ᤁᤢᤔᤡᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠᤖᤧ ᤗᤠᤃᤡ ᤌᤢᤱᤒᤥ ᤔᤧᤗᤣ᤺ᤳᤋᤢ᤹ᤖᤥ॥

᥇᥇ ᤕᤧᤛᤢ ᤂᤪᤡᤛ᤻ᤋᤧᤴᤏᤣ ᤍᤠᤱᤒᤠ ᤗ᤹ᤖᤡᤰ ᤁᤧᤖᤧᤰᤗᤧ ᤔᤧᤒᤠ᤺ᤳᤋᤢ᤹ᤖᤥ॥

ᤜᤧᤰᤁᤣᤗ᤹ᤖᤡᤰ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤘᤠ᤹ᤔᤠ

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤕᤠᤱᤅᤡᤸᤗᤧ ᤛᤍᤠᤍᤡᤱ ᤀᤡᤱᤈᤠ᤺ᤱᤃᤧᤶᤒᤠ ᤁᤧᤘᤕᤡᤒᤠ ᤜᤧᤰᤁᤣ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤜᤥ᤺ᤵᤐᤠᤛᤠᤱ ᤀᤡᤱᤈᤠ᤺ᤱᤃᤧᤶᤒᤠ ᤐᤥᤱᤔᤠ ᤀᤠᤸᤗᤛᤠᤱ ᤁᤧᤕᤧᤰᤐᤠ ᤆᤥ᤺ᤰᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹ᤖ ᤁᤧᤄᤥᤛᤢᤶᤒᤠ ᤛᤧᤴᤗᤵᤐᤡᤴ ᤁᤢᤗᤡᤱᤍᤥ ᤁᤧᤳᤋᤧᤶᤔᤧ᤹ᤀᤥ॥

᥇᥉ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤡᤱᤈᤠ᤺ᤱᤃᤧᤶᤒᤠ ᤁᤧᤒᤥ᤺ᤰᤂᤡᤖ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤂᤢᤏᤧ᤹ᤀᤣ ᤂᤡᤏᤡ᤹ᤀᤥ ᤕᤠ᤺ᤶᤒᤰ ᤆᤥᤃᤢᤖ ᤘᤠ᤹ᤖᤥ॥

᥇᥊ ᤁᤠᤰ ᤐᤠ᤺ᤴᤜᤠ᤹ ᤗᤢᤱᤔᤧᤴᤜᤠ᤺ᤳᤋᤣ ᤏᤢ ᤐᤠ᤺ᤴᤎᤱ ᤔᤧᤴᤈᤥ᤺ᤰᤁᤣ ᤆᤥᤃᤧᤶᤔᤧ᤹॥

᥇᥋ ᤜᤧᤰᤁᤩᤠᤱ ᤂᤡᤏᤡ᤹ᤃ ᤛᤣᤛᤣ ᤏᤢ ᤑᤥᤋᤩᤠ ᤔᤧ᤺ᤴᤏᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡ᤹. ᤜᤧᤰᤁᤩᤠᤱ ᤁᤴ ᤀᤡᤰᤛᤠᤒᤠ ᤋᤠᤰᤁᤧᤓᤧ᤹ᤒᤠ ᤏᤢ ᤗᤠᤕᤥᤒᤠ ᤔᤏᤠᤜᤠ᤹ᤏᤢ ᤁᤧᤘᤕᤡᤸᤗᤧ ᤂᤠᤔᤠᤰᤗᤢᤶᤔᤥ ᤁᤧᤀᤥ᤺ᤵᤐᤠ ᤀᤥ᤺ᤳᤋᤡᤜᤠ᤹ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤗᤢᤶᤔᤥ ᤁᤧᤀᤥ᤺ᤳᤋᤡ᤹ᤖᤥ॥

᥇᥌ ᤜᤧᤰᤁᤩᤠᤱ ᤜᤡᤱᤔᤴ ᤁᤧᤒᤡᤒᤠ ᤐᤠ᤺ᤴᤈᤠᤰᤁᤡᤴ ᤗᤡᤱᤒᤡᤳᤋᤠᤱ ᤏᤛᤠ᤺ᤴ ᤆᤥᤃᤧᤶᤔᤧ᤹. ᤜᤧᤰᤁᤣᤗ᤹ᤖᤡᤰ ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴᤏᤥ ᤂᤡᤏᤡ᤹ ᤗᤠᤃᤡ ᤀᤡᤱᤃᤠ᤹ ᤆᤥᤃᤢᤱᤒᤠ ᤕᤠᤶᤒᤢᤎᤡᤰᤐᤠ ᤕᤠ᤺ᤶᤒᤰᤜᤠ᤹ ᤆᤠᤔᤧᤛᤥ᤺ᤰᤋᤧᤴᤒᤠ ᤐᤠ᤺ᤴᤏᤡᤴ ᤏᤡᤔᤠ ᤛᤢᤰᤋᤢᤱᤗᤥ॥

᥇᥍ ᤍᤠᤱᤒᤠᤀᤥᤒᤠ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤏᤢ ᤛᤣᤛᤣ ᤔᤠᤱᤛᤣᤘᤠ᤺ᤱᤃ ᤁᤧᤍᤥ᤺ᤴᤍᤢᤶᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤜᤡᤱᤔᤴᤏᤡᤴ ᤂᤧᤴ ᤛᤡᤍᤢᤱᤈᤓᤠᤀᤥ ᤕᤥ᤹ᤔᤠ ᤐᤥ᤺ᤱᤛᤠᤱ ᤀᤡᤱᤃᤠ᤹ ᤀᤥᤔᤢ ᤗ᤹ᤀᤠ. ᤜᤧᤰᤁᤩᤠᤱ ᤂᤡᤏᤡ᤹ᤏᤢᤀᤣ ᤛ᤺ᤳᤋᤠᤖᤥ॥

᥇᥎ ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤠᤱ ᤀᤥᤔᤢ ᤗ᤹ᤖᤧᤶᤔᤧ᤹ᤖ ᤀᤡᤱᤃᤠ᤹ᤏᤢ ᤛ᤺ᤳᤋᤧᤶᤔᤧ᤹ᤀᤥ॥

ᤐᤠᤘᤗᤖᤧ ᤋᤡᤔᤥᤌᤡᤖᤧ ᤁᤢᤏᤡ᤺ᤛᤢᤶ ᤆᤥᤃᤢ᤹

᥇᥏ ᤍᤠᤱᤒᤠ ᤕᤧᤛᤢᤖᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤐᤥ᤺ᤱᤏᤧ ᤑᤠ᤹ᤃᤪ ᤂᤡᤏᤡ᤹ᤀᤥ ᤜᤠᤖᤠᤀᤣ ᤋᤡᤔᤥᤌᤡ᤺ᤴ ᤐᤠᤱᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤡᤱᤄᤱᤅᤡᤴ ᤂᤧᤵᤛᤢᤱᤅᤡᤸᤗᤧ ᤜᤠᤱᤜᤠᤱ ᤗ᤹ᤀᤠᤖᤥ॥

᥈᥆ ᤛᤧᤰᤂᤠᤀᤣ ᤂᤡᤏᤡ᤹ ᤁᤧᤏᤢ᤺ᤖᤡ ᤁᤧᤍᤠᤛᤡᤖ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤵᤐᤠ ᤔᤏᤠ ᤂᤢᤏᤧ᤹ᤏᤢ᤺ᤸᤗᤧ ᤘᤣ᤹ ᤀᤡᤱᤃᤠ᤹ᤏᤢ ᤜᤠ᤺ᤳᤋᤠᤱ ᤜᤥ᤺ᤵᤗᤥ.

᥈᥇ ᤌᤣᤀᤠᤱᤓᤧᤸᤗᤧ ᤁᤧᤖᤧᤰᤗᤧ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤒᤠ᤺ᤴᤏᤡᤱᤃ ᤔᤧ᤺ᤴ. ᤁᤖ ᤀᤠᤒᤠᤅᤣ ᤐᤠ᤺ᤴᤗᤰ ᤔᤧᤃᤥ᤺ᤳᤋᤢ᤹ᤖᤥ॥

᥈᥈ ᤁᤖ ᤂᤢᤏᤧ᤹ ᤀᤠᤰᤂᤧᤴ ᤗᤠ᤹ᤖᤢᤒᤠ ᤔᤏᤠ ᤆᤥᤰ ᤁᤧᤗ᤹ᤒᤠᤴ ᤂᤡᤏᤡ᤹ ᤁᤧᤏᤡᤛᤢᤶᤔᤣᤖᤥ॥ ᤁᤢᤛ᤻ᤛᤠ᤺ᤸᤗᤧ ᤁᤢᤶᤒᤠ᤺ᤴᤏᤢ ᤕᤠ᤺ᤶᤒᤰ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤀᤡᤱᤃᤠ᤹ᤏᤢ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤏᤢ ᤌᤣᤎᤣ ᤐᤥ᤺ᤱᤅᤡ. ᤂᤧᤴ ᤀᤡᤱᤃᤠ᤹ ᤏᤡᤱᤘᤠ᤹ ᤂᤥᤛᤢᤱᤏᤠᤔᤧ᤺ᤴᤏᤣ. ᤋᤡᤔᤥᤌᤡ᤺ᤴ ᤂᤡᤏᤡ᤹ᤀᤥ ᤐᤠᤱᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥈᥊ ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤐᤥ᤺ᤱᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤀᤠᤒᤠᤅᤣ ᤂᤡᤏᤡ᤹ᤀᤥ ᤜᤠᤖᤠᤀᤣ ᤋᤠᤀᤠ ᤁᤧᤗ᤹ᤒᤠᤴ ᤏᤡᤛ᤻ᤛᤣᤀᤣ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

ᤐᤠᤘᤗᤖᤧ ᤀᤡᤐᤠᤑᤪᤥᤍᤡᤋᤛᤖᤧ ᤁᤢᤏᤡ᤺ᤛᤢᤶ ᤆᤥᤃᤢ᤹

᥈᥋ ᤁᤖ ᤀᤠᤸᤗᤥᤃ ᤀᤡᤐᤠᤑᤪᤥᤍᤡᤋᤛᤧᤴ ᤂᤡᤏᤡ᤹ᤀᤥ ᤕᤠᤱᤏᤠ ᤐᤠᤱᤔᤠ ᤁᤧᤕᤧᤰᤐᤠ ᤏᤡᤛᤢᤱᤗᤥ॥ ᤀᤠᤴᤇᤡᤃᤧ ᤛᤥᤖᤡᤰ ᤔᤠᤱᤛᤣᤘᤠ ᤕᤠ᤺ᤶᤒᤰ ᤆᤥᤃᤢᤛᤡᤃᤧ. ᤜᤧᤰᤁᤩᤠᤱ ᤛᤢᤏᤠᤀᤡᤱ ᤛᤧᤔᤠ ᤌᤱᤅᤡᤴᤏᤠᤱ ᤛᤥᤛᤥᤖᤡᤰ ᤌᤰᤋᤧᤛᤡᤃᤧ॥ ᤂᤢᤏᤧ᤹ᤃ ᤀᤡᤱᤃᤠ᤹ ᤁᤢᤓᤠ᤹ ᤐᤡᤛᤧ ᤁᤧᤒᤠᤱᤄᤢᤶᤒᤠ ᤂᤡᤏᤡ᤹ ᤀᤡᤱᤛᤠᤒᤠᤖᤥ॥

᥈᥌ ᤂᤢᤏᤧ᤹ ᤁᤢᤕᤠᤶ ᤋᤢᤃᤧᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤄᤧᤵᤛᤢᤶᤒᤠᤀᤥ ᤂᤢᤏᤧ᤹ ᤛᤠ᤹ᤖᤡᤰ ᤁᤢᤗᤢᤱᤔᤠ᤹ ᤕᤥ᤺ᤴᤍᤧᤀᤠᤱ ᤂᤡᤏᤡ᤹ ᤋᤢᤶᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥍ ᤏᤡᤛ᤻ᤛᤣᤀᤣ ᤂᤢᤏᤧ᤹ ᤛᤠ᤹ᤖᤡᤰ ᤋᤢᤃᤧᤀᤠᤱ ᤂᤵᤔᤧᤴ ᤛᤩᤧ. ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤖᤰ ᤔᤧ᤺ᤴ. ᤁᤖ ᤀᤡᤱᤃᤠ᤹ᤀᤠᤱ ᤀᤠᤸᤗᤛᤠᤱ ᤛᤠ᤹ᤖᤡᤰ ᤋᤢᤰᤂᤣᤀᤥ ᤔᤧᤎᤠᤀᤠᤴᤗ ᤑᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤋᤠᤱᤗᤥ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤂᤡᤏᤡ᤹ᤀᤥ ᤐᤠᤱᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ. ᤜᤧᤰᤁᤣᤗ᤹ᤖᤡᤰ ᤂᤢᤏᤧ᤹ ᤁᤧᤏᤡᤛᤢᤶᤔᤠᤱ ᤁᤧᤛ᤺ᤳᤋᤡ᤹. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤀᤠᤏᤡᤱᤘᤠ᤹ᤀᤡᤴ ᤕᤠᤱᤕᤠᤱ ᤐᤥᤱᤗᤥ॥

᥈᥏ ᤂᤢᤏᤧ᤹ ᤍᤠᤱᤒᤠᤀᤥ ᤛ᤺ᤳᤋᤧᤶᤔᤧᤖ ᤗᤠᤱᤍᤠ᤺ᤰᤋᤧᤶᤔᤧ᤹ᤀᤥ. ᤜᤧᤰᤁᤩᤠᤱ ᤂᤢᤏᤧ᤹ ᤜᤧᤰᤋᤱᤒᤠ ᤔᤏᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ᤀᤥ.

᥉᥆ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤗᤠᤃᤡ ᤐᤡᤔᤠ ᤁᤧᤴᤇᤢᤰᤋᤢᤶᤔᤡᤴᤒᤠ ᤁᤢᤓᤠ᤹ᤀᤡᤴ ᤂᤢᤏᤧ᤹ ᤐᤡᤖᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤰᤗᤧ ᤗᤠᤃᤡ ᤂᤢᤏᤧ᤹ ᤂᤵᤔᤧᤴ ᤛᤩᤧᤖᤥ॥

a 

᥈:᥇᥆ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱ ᤁᤧᤘᤠ᤹ᤒᤠᤜᤠ᤹- ᤁᤴ ᤑᤠ᤹ᤀᤡᤴ ᤁᤧᤛᤡ᤺ᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤶᤜᤠ᤹ ᤐᤥ᤺ᤱᤒᤡᤗᤠ॥ ᤁᤴ ᤐᤠ᤺ᤳᤗᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤛᤡᤀᤠᤱ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤒᤳᤗᤥ॥

ᤁᤠᤰᤏᤢ᤺ᤸᤗᤧ ᤁᤧᤕᤧᤰᤐᤠ ᤂᤪᤡᤛ᤻ᤋ

᥉

ᤀᤠᤸᤗ ᤁᤢᤏᤢᤵᤔᤥ. ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤍᤠᤱᤒᤠᤀᤥ ᤛ᤺ᤳᤋᤧᤶᤔᤧ᤹ᤀᤥ॥ ᤕᤠᤶᤔᤥ ᤒᤠ ᤀᤰᤂᤣᤗ᤹ᤖᤡᤰ ᤗᤳᤇᤠ ᤐᤠ᤺ᤴᤏᤡᤴ ᤛᤠᤵᤔᤠᤖ ᤏᤧᤔᤠᤃ ᤀᤠᤗᤠᤃᤡ ᤌᤣᤀᤠᤱ ᤋᤢᤰᤂᤣ ᤔᤧᤒᤥ᤺ᤱᤏᤧᤴ. ᤜᤧᤰᤁᤩᤠᤱ ᤁᤸᤗᤧᤃ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤋᤠᤱᤛᤧ᤺ᤵᤗᤥ॥

᥈ ᤜᤷᤍᤥ ᤜᤧᤰᤔᤠ ᤁᤧᤒᤠᤱᤒᤠᤜᤠ᤹ᤏᤢ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤁᤡᤵᤔᤠ ᤁᤧᤄᤢᤒᤠ ᤂᤩᤠᤒᤠ ᤜᤧᤰᤋᤱᤒᤠᤛᤡᤖᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣᤔᤠᤱᤗᤠᤶ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤰ ᤛᤧᤰᤂᤠ ᤜᤷᤍᤥ ᤁᤧᤜᤧᤰᤐᤠᤛᤡᤖᤥ॥ ᤀᤠᤏᤡ᤹ᤃ ᤔᤧᤴᤇᤠᤶ ᤕᤠ᤺ᤶᤒᤰᤁᤥ ᤋᤠ᤺ᤰᤐᤥ ᤀᤠᤴᤕᤢᤰᤂᤢᤶᤔᤡᤸᤗᤥ. ᤂᤧᤸᤗᤧ ᤁᤢᤗᤧᤰᤘᤠ ᤀᤠᤏᤡ᤹ ᤗᤠᤃᤡ ᤂᤪᤡᤛ᤻ᤋ ᤕᤧᤛᤢᤖᤧ ᤆᤥᤃᤢᤒᤠ ᤐᤠ᤺ᤴᤏᤥᤏᤧ ᤀᤠᤛ᤺ᤳᤗᤥ॥

᥊ ᤜᤧᤰᤁᤣᤛᤠᤱ ᤀᤡᤱᤃᤠ᤹ ᤀᤠᤒᤠᤅᤣ ᤜᤧᤰᤁᤣᤗ᤹ᤖᤡᤰ ᤋᤠ᤺ᤰᤐᤥ ᤕᤢᤱᤔᤠ ᤛᤢᤰᤋᤢᤱᤒᤡᤗᤠ॥ ᤀᤠᤳᤋᤡᤸᤗᤧ ᤔᤧᤴᤇᤠᤶ ᤕᤠ᤺ᤶᤒᤰᤁᤥ ᤋᤠ᤺ᤰᤐᤥ ᤕᤢᤱᤔᤠ ᤛᤢᤰᤋᤢᤱ ᤗ᤹ᤖᤡᤰ ᤀᤡ᤺ᤳᤋᤢ᤹. ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤡᤱᤃᤠ᤹ ᤋᤠ᤺ᤰᤐᤥ ᤕᤢᤱᤔᤠ ᤛᤢᤰᤋᤢᤱ-

᥋ ᤛᤠᤘᤠ᤺ᤴᤇᤡᤱᤅᤠᤱᤒᤠ ᤕᤧᤳᤇᤡ (᥎) ᤕᤧᤴᤏᤥ ᤜᤷᤍᤥ ᤔᤧᤜᤧᤃᤠᤱ ᤔᤧᤒᤡᤖᤠᤱ. ᤀᤡᤱᤃᤠ᤹ ᤔᤡᤱᤛᤥ ᤀᤡᤱᤎᤠ᤺ᤱᤒᤠ ᤒᤧᤴᤈᤠᤔᤡᤏa ᤛᤢᤘᤠᤱᤛ᤻ᤔᤠ ᤀᤡᤛᤪᤠᤀᤡᤗᤡ ᤔᤏᤠᤀᤠ. ᤜᤡᤒᤪᤢᤜᤠ᤹ᤀᤥ ᤛᤠ᤹ᤖᤡᤰ ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤜᤡᤒᤪᤢᤀᤠ. ᤛᤠᤶᤕᤥᤌᤡᤶ ᤀᤡ᤺ᤵᤔᤠ ᤏᤠ᤺ᤵᤔᤠᤀᤥᤃ ᤀᤡᤱᤃᤠ᤹ ᤁᤧᤏᤡᤒᤠ ᤁᤧᤗᤧᤒᤠ ᤑᤖᤡᤛᤡᤀᤠᤖᤥb

᥌ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤵᤔᤠ ᤏᤠ᤺ᤵᤔᤠᤀᤥ ᤛᤡᤰᤁᤧᤛᤶᤒᤠ ᤘᤕᤠᤱ. ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤣᤛᤣᤜᤢᤵᤗᤰᤁᤡᤴ ᤋᤢᤰᤂᤣ ᤆᤠ᤺ᤳᤋᤢᤱᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤖ ᤑᤠ᤹ᤀᤠᤱ ᤁᤠᤰ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤱᤃ ᤏᤢᤖᤡᤰᤁᤠᤱ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱ॥

᥍ ᤁᤖ ᤀᤠᤳᤋᤡᤴ ᤐᤠ᤺ᤴᤜᤠ᤹ ᤀᤠᤗᤠᤃᤡ ᤀᤡᤱᤎᤠ᤺ᤱᤒᤠ ᤆᤥᤃᤧ. ᤂᤧᤱᤜᤠ᤹ ᤁᤧᤖᤧᤰ ᤂᤪᤡᤛ᤻ᤋᤖᤧ ᤆᤥᤃᤢᤸᤗᤧ ᤁᤢᤔᤧᤸᤗᤢᤱ ᤔᤧ᤺ᤴᤏᤣᤒᤠ ᤀᤡ᤺ᤳᤋᤢᤱᤗᤥ॥

᥎ ᤂᤧᤴᤗᤰ ᤔᤧ᤺ᤴ. ᤁᤖ ᤀᤠᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢ᤺ᤴ ᤁᤢᤛᤡᤱ ᤏᤡ᤺ᤵᤔᤠ ᤂᤥᤔᤠᤱᤃ ᤁᤠᤰᤏᤢ᤺ᤸᤗᤧ ᤏᤢᤒᤠ ᤐᤠ᤺ᤴ ᤐᤥ᤺ᤰᤂᤧᤒᤠᤸᤗᤧ ᤁᤠᤰ ᤐᤠ᤺ᤴᤜᤠ᤹ᤃ ᤜᤏᤧᤒᤠᤀᤣ ᤀᤡ᤺ᤳᤋᤢᤱᤅᤠᤱ ᤂᤢᤏᤧ᤹ ᤁᤢᤗᤠᤃᤡ ᤗᤠᤱ ᤜᤠᤰᤋᤢᤱᤍᤣᤛᤢᤱᤗᤥ॥ ᤂᤪᤡᤛ᤻ᤋᤧᤴ ᤂᤥᤔᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤂᤧᤱᤜᤠ᤹ ᤋᤠᤶᤈᤡᤖᤰ ᤀᤡ᤺ᤳᤋᤢᤱᤗᤥ॥

᥏ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤂᤢᤏᤧ᤹ᤀᤡᤴ ᤐᤥ᤺ᤱᤅᤠᤏᤡ ᤑᤠ᤹ᤀᤠᤱ ᤜᤧᤰᤁᤣ ᤀᤡ᤺ᤳᤋᤢᤱᤗᤥ॥ ᤀᤡᤱᤃᤠ᤹ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤳᤋᤢᤱ ᤏᤠ᤺ᤳᤋᤢᤱᤅᤠᤱ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤠᤶᤕᤥᤏᤡᤒᤠ ᤐᤥᤱᤔᤠ ᤔᤧᤴᤇᤢᤰᤐᤧᤴᤗᤥ. ᤁᤖ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥᤃᤢᤱᤒᤠᤸᤗᤧᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤏᤡᤒᤠ ᤆᤥ᤺ᤰᤁᤠᤖᤥ॥

᥇᥆ ᤀᤡᤱᤃᤠ᤹ᤃ ᤂᤪᤡᤛ᤻ᤋᤧᤴ ᤏᤢ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤔᤢᤰᤛᤠᤶᤔᤡᤴ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤱᤗᤥ. ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤏᤥᤃᤧᤴ ᤋᤢᤰᤂᤣ ᤆᤩᤧᤒᤠ ᤜᤧᤰᤁᤣ ᤀᤡᤱᤃᤠ᤹ᤀᤠᤱ ᤋᤢᤰᤂᤣ ᤆᤠᤔᤠᤀᤠᤱ ᤁᤢᤛᤡᤔᤧᤴᤏᤥ ᤛᤥᤖᤡᤰ ᤐᤥᤱᤔᤠ ᤏᤡᤱᤘᤠ᤹ ᤆᤥᤃᤢᤱ.

᥇᥇ ᤜᤧᤰᤁᤩᤠᤱ ᤀᤠᤰᤂᤣᤗ᤹ᤖᤡᤰᤛᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤱᤃ ᤂᤥᤔᤠ ᤛᤢᤰᤋᤢᤱᤗ ᤁᤧᤗ᤹ᤒᤠ ᤏᤡᤱᤛᤠᤱ ᤁᤳᤋᤢᤱᤗᤥ॥

ᤋᤠᤖᤵᤐᤥ ᤋᤃᤡ ᤐᤥ᤺ᤔᤠ

᥇᥈ ᤀᤡᤱᤃᤠ᤹ ᤁᤴ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤥᤛᤢᤱ ᤀᤡᤃᤪ ᤁᤢᤛᤠᤱ ᤗᤛ᤻ᤛᤢᤱ ᤛᤢᤖᤢᤱᤅᤠᤱ ᤘᤠ᤹ᤀᤠ ᤁᤧᤗ᤹ᤒᤠᤃ ᤔᤧ᤺ᤴᤗᤥ. ᤁᤖ ᤀᤡᤱᤃᤠ᤹ᤃ ᤁᤴ ᤐᤠ᤺ᤴᤜᤠ᤹ ᤂᤥᤔᤠ ᤑᤠ᤹ᤀᤠᤱ ᤋᤃᤡ ᤐᤥᤀᤠᤖ ᤐᤳᤋᤠᤖᤥ. ᤌᤣᤀᤠᤱᤓᤧᤸᤗᤧ ᤒᤠ ᤂᤧᤸᤗᤧ ᤗᤠᤃᤡ ᤂᤪᤡᤛ᤻ᤋ ᤕᤧᤛᤢᤖᤧ ᤋᤠᤱᤛᤧ᤺ᤵᤋᤠᤱᤒᤠᤖᤥ॥

᥇᥉ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ᤃ ᤀᤠᤸᤗᤛᤠᤱ ᤁᤠᤰ ᤐᤠ᤺ᤴᤜᤠ᤹ ᤔᤧᤱᤄᤥᤀᤣ ᤘᤠ᤹ᤀᤠᤖᤥ॥ ᤁᤖ ᤀᤡᤱᤃᤠ᤹ ᤗᤳᤇᤠ ᤕᤠ᤺ᤶᤒᤰᤁᤡᤴ ᤆᤥᤃᤢᤱ- ᤐᤣᤕᤧᤶᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤑᤧ᤺ᤳᤇᤢᤱᤅᤠᤱ ᤀᤡᤱᤃᤠ᤹ᤃ ᤋᤃᤡ ᤗᤧᤵᤔᤠᤱᤏᤧ ᤗᤢᤒᤢᤒᤢ ᤐᤥᤀᤠᤖᤥ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤛᤧᤶᤔᤡᤴ ᤂᤥᤔᤠ ᤑᤠ᤹ᤀᤠᤱ ᤋᤃᤡ ᤐᤥᤀᤠᤖ ᤐᤳᤋᤠᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤸᤗᤧ ᤗᤠᤃᤡᤀᤣ ᤂᤪᤡᤛ᤻ᤋ ᤕᤧᤛᤢᤗᤠᤶᤒᤠ ᤀᤢ᤺ᤳᤋᤠᤱᤅᤠᤱ ᤘᤠ᤹ᤀᤠᤖᤥ॥

᥇᥋ ᤀᤠᤏᤡ᤹ ᤁᤠᤰ ᤏᤛᤠ᤺ᤴᤏᤥ ᤁᤢᤏᤡᤱᤘᤠ᤹ ᤁᤧᤍᤢᤶᤒᤠᤜᤠ᤹ᤖᤧᤃ ᤀᤰᤋᤱᤒᤠ ᤐᤠ᤺ᤴᤜᤠ᤹ᤀᤥ ᤋᤧᤴᤍᤡᤱ ᤆᤥ᤺ᤰᤔᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤘᤣ᤹ ᤐᤖᤡᤰᤗᤧ ᤁᤧᤀᤡ᤺ᤳᤋᤢᤶᤏᤧ ᤑᤠ᤹ᤃᤪ ᤂᤧᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤏᤢᤖᤡᤰᤁᤠᤱ ᤀᤥᤛᤣ᤺ᤴᤃᤧᤎᤠᤰᤋᤡ᤹ᤖᤥ॥

᥇᥌ ᤁᤖ ᤀᤠᤸᤗᤥ ᤌᤠᤖᤡᤰ ᤌᤣ ᤏᤛᤠ᤺ᤴ ᤀᤠᤈᤥᤃᤢᤶᤔᤠᤱ ᤀᤠᤘᤠ᤹ ᤂᤧᤵᤔᤥᤀᤣ ᤔᤧᤶᤔᤢᤴᤏᤣ ᤘᤕᤡᤖᤥ॥

᥇᥍ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤜᤡᤱᤅᤠᤒᤠ ᤁᤢᤀᤡᤛᤡ᤺ᤰ ᤀᤠᤈᤥ᤺ᤱ ᤁᤧᤀᤡ᤺ᤵᤐᤠ ᤐᤥ᤺ᤰᤂᤧᤶᤔᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤕᤠᤵᤔᤡ ᤁᤧᤍᤡᤶᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤴᤏᤥᤗᤠᤶ ᤜᤢ᤹ᤛᤡᤱᤅᤧᤶᤔᤧ᤹ᤀᤥ

᥇᥎ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤕᤖᤡᤰᤗᤧᤱ ᤔᤧᤳᤏᤡᤱᤅᤠᤱ ᤘᤠ᤹ᤀᤠ. ᤜᤧᤰᤁᤩᤠᤱ ᤕᤠᤶᤔᤥᤀᤠᤱ ᤀᤠᤔᤡᤰᤘᤠ ᤌᤠᤛᤢᤱᤗ ᤔᤧᤳᤏᤡᤱ. ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤧᤵᤗᤧᤰᤁᤡᤸᤗᤧᤀᤣ ᤂᤧᤱᤜᤠ᤹ ᤂᤪᤡᤛ᤻ᤋᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤡᤸᤗᤧ ᤁᤢᤏᤡᤱᤔᤡᤛᤡ ᤑᤠ᤹ᤀᤠᤱ ᤀᤥᤛᤣ᤺ᤴᤎᤠᤰᤋᤢᤛᤡ᤹ᤖᤥ॥

᥇᥏ ᤁᤢᤏᤢᤵᤔᤥ ᤂᤧᤱᤜᤠ᤹ ᤔᤧᤔᤧᤰᤗᤥ. ᤂᤧᤱᤜᤠ᤹ᤖᤧ ᤕᤠᤶᤍᤠᤍᤠ ᤏᤢ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤆᤥ᤺ᤰᤔᤠᤴᤏᤣ ᤂᤢᤏᤡ᤹ ᤔᤠᤱᤗᤥ. ᤂᤢᤏᤡ᤹ ᤛᤡᤖᤡᤱᤔ᤺ᤔᤠ ᤐᤠ᤺ᤴᤜᤠ᤹ᤀᤥ ᤂᤧᤱᤜᤠ᤹ ᤀᤠᤱᤍᤡᤱ ᤔᤧᤗ᤹ᤖᤥ॥ ᤂᤧᤱᤜᤠ᤹ᤖᤧᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ᤀᤥᤖᤰ ᤂᤢᤏᤡ᤹ ᤏᤡᤱᤘᤠ᤹ ᤔᤧᤒᤡᤖᤢᤀᤠᤱ ᤘᤠ᤹ᤖᤥ॥

᥈᥆ ᤁᤖ ᤀᤠᤏᤡ᤹ᤃ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤕᤰᤕᤢᤱᤒᤠᤛᤡᤖᤥ. ᤜᤧᤰᤁᤩᤠᤱ ᤀᤠᤏᤡ᤹ᤃ ᤂᤧᤵᤔᤥᤗᤠᤶ ᤁᤧᤕᤢᤒᤠ ᤛᤧᤴᤗᤵᤍᤠᤱᤒᤠ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤛᤡᤰᤛᤶᤔᤠᤱ ᤀᤠᤜᤠᤱᤄᤢᤶᤗᤥ॥

᥈᥇ ᤂᤢᤏᤧ᤹ᤀᤣ ᤁᤠᤰ ᤐᤠ᤺ᤴᤜᤠ᤹ ᤁᤢᤕᤢᤰᤁᤥ ᤁᤵᤔᤠ ᤔᤢᤰᤛᤠᤶ ᤁᤳᤋᤢ᤹. ᤜᤧᤰᤁᤩᤠᤱ ᤒᤠ ᤂᤧᤴ ᤔᤢᤰᤛᤠᤶᤔᤡᤸᤗᤧ ᤀᤠᤏᤡ᤹ ᤆᤵᤗᤧᤰᤘᤠ ᤏᤠᤛᤡᤱᤃᤧᤴ ᤌᤰᤁᤡᤴ ᤔᤡᤔᤡᤍᤡᤱᤃᤧᤴ ᤁᤢᤎᤰᤁᤡᤴ ᤁᤢᤀᤡᤛᤡ᤺ᤰ ᤗᤧᤰᤂᤢ᤹ᤖᤥ॥

a 

᥉:᥋ ᤒᤧᤴᤈᤠᤔᤡᤏ- ᤁᤴ ᤀᤡᤛᤪᤠᤀᤡᤗ ᤗᤠᤈᤣ᤹ᤀᤥᤒᤠ ᤗᤳᤇᤠ ᤛᤢᤘᤠᤱᤗᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤈᤣ᤹ᤀᤥ ᤕᤖᤢᤛᤗᤧᤶᤔᤡᤴ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤠ ᤀᤡᤛᤪᤠᤀᤡᤗᤡ ᤜᤠᤱ ᤛᤠᤘᤗᤧᤴ ᤒᤧᤴᤈᤠᤔᤡᤏ ᤛᤢᤘᤠᤱᤛ᤻ᤔᤠ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤑᤥ᤹ᤒᤠ ᤛᤱ ᤔᤧᤘᤕᤧ॥

b 

᥉:᥋ ᤑᤖᤡᤛᤡ- ᤕᤜᤢᤍᤡ ᤛᤠᤶᤕᤥᤌᤡᤶᤔᤡᤴᤏᤢ ᤘᤣ᤹ ᤕᤖᤡᤰ ᤕᤜᤢᤍᤡ ᤛᤠᤰᤌᤡᤶᤜᤠ᤹ ᤏᤢ ᤆᤥ᤺ᤰᤌᤡᤶᤜᤠ᤹ ᤏᤢ᤺ᤖᤡᤰᤁᤠᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤕᤜᤢᤍᤡ ᤗᤢᤵᤐᤥ ᤑᤖᤡᤛᤡᤜᤠ᤹ ᤔᤧᤘᤕᤧ॥

᥊

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤜᤧᤰᤁᤣᤗ᤹ᤖᤡᤰ ᤍᤠᤱᤒᤠᤴ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴ ᤆᤥᤃᤧᤶᤔᤧ᤹ᤀᤥ॥ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤏᤡᤱ ᤜᤧᤰᤁᤩᤠᤱ ᤏᤡ᤺ᤔᤠ ᤏᤡᤱᤘᤠ᤹ ᤆᤥ᤺ᤰᤏᤡᤱ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤣ ᤀᤠᤛ᤺ᤵᤔᤠᤴ ᤏᤢ ᤀᤠᤕᤠ᤺ᤶᤒᤰᤁᤡᤸᤗᤧᤴ ᤌᤢᤶᤄᤥᤏᤡᤱᤗᤥ॥

ᤜᤠᤱᤜᤠᤱᤒᤠ ᤋᤠ᤹ᤈᤧᤱᤜᤠ᤹

᥈ ᤀᤠᤸᤗ ᤀᤡᤱᤃᤠ᤹ ᤂᤧᤴ ᤏᤧᤵᤑᤢ ᤔᤧᤴᤇᤢᤔᤠ᤹ ᤀᤡᤕᤥᤍᤡᤕᤠ᤺ᤴ ᤏᤢ ᤛᤢᤴᤋᤢᤂᤣ᤺ᤴ ᤍᤠᤱᤒᤠᤸᤗᤧ ᤁᤢᤔᤏᤠ ᤘᤠ᤹ᤛᤡᤒᤠᤸᤗᤧ ᤆᤥᤃᤢᤸᤗᤧ ᤏᤠᤍᤱ ᤆᤥ᤺ᤰᤛᤡᤖ ᤑᤠ᤹ᤀᤠᤱ ᤐᤣᤗᤡ ᤑᤠᤰᤁᤠᤖᤥ॥

᥉ ᤜᤧᤰᤁᤩᤠᤱ ᤏᤡᤱᤘᤠ᤹ ᤀᤡᤖᤧ ᤂᤥ᤺ᤵᤋᤢᤒᤠ ᤀᤠᤴᤈᤢᤶᤔᤣ. ᤁᤴ ᤔᤧᤴᤇᤢᤔᤠᤜᤠ᤹ ᤁᤢᤓᤠ᤹ ᤐᤡᤖᤧᤛᤧ᤹ ᤑᤠ᤹ᤀᤠᤱ ᤔᤧᤳᤏᤧ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤕᤠ᤺ᤶᤒᤰᤁᤡᤴ ᤀᤡᤱᤃᤠ᤹ᤏᤢ ᤕᤠᤶᤒᤢᤎᤡᤰᤁᤠᤱ ᤆᤥᤃᤧᤳᤇᤢ॥ ᤂᤧᤱᤜᤠ᤹ᤖᤧ ᤰᤗᤣᤔᤧᤴᤋ ᤜᤧᤰᤁᤩᤠᤱ ᤘᤣ᤹ ᤀᤡᤱᤃᤠ᤹ᤏᤢ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤆᤢᤶᤜᤠ᤹ᤏᤢᤀᤠᤱ ᤕᤠ᤺ᤶᤒᤰ ᤆᤥᤃᤧᤳᤇᤢᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤡᤴ ᤜᤡᤱᤔᤴᤗᤧᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤐᤳᤗᤥ॥

᥊ ᤍᤠᤱᤒᤠᤴᤏᤢ ᤂᤡᤏᤡ᤹ ᤌᤡᤰᤜᤢᤵ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤛᤍᤠᤍᤡᤱ ᤛ᤺ᤳᤋᤧᤶᤔᤧ᤹ᤀᤥ॥ ᤕᤠᤶᤔᤥᤀᤠᤱ ᤔᤧᤳᤏᤡᤱ- ᤛ᤺ᤳᤋᤧᤶᤔᤧ᤹ᤀᤥ᥄

᥋ ᤂᤡᤏᤡ᤹ ᤛᤢᤶᤛᤢᤶ ᤗ᤹ᤔᤠᤱᤃ ᤘᤣ᤹ ᤁᤧᤖᤧᤰᤗᤧ ᤔᤧᤏᤡᤛᤢᤖᤖᤥ॥ ᤍᤠᤱᤒᤠᤱᤃ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥

᥌ ᤀᤠᤳᤋᤡᤴ ᤐᤠ᤺ᤴᤏᤥᤀᤠᤱ ᤏᤡᤱᤛᤠᤶᤔᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ. ᤁᤖ ᤁᤧᤖᤧᤰ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤧᤶᤔᤧ᤹ᤖ ᤋᤢᤘᤠ ᤏᤢ ᤕᤧᤰᤐᤣᤗᤡᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤂᤡᤏᤡ᤹ ᤐᤣᤗᤡᤜᤠ᤹ ᤋᤥ᤺ᤴᤍᤧᤶᤔᤧ᤹ᤀᤥ॥

᥍ ᤜᤧᤰᤁᤩᤠᤱ ᤔᤧᤴᤇᤠᤶ ᤏᤡᤱᤘᤠ᤹ᤖᤧ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤏᤠᤖᤢᤱᤅᤡᤸᤗᤧᤀᤣ ᤂᤡᤏᤡ᤹ ᤛᤡᤰᤗᤢᤱᤔᤠ ᤏᤢ ᤏᤡᤱᤘᤠ᤹ᤀᤡᤴ ᤂᤪᤡᤛ᤻ᤋ ᤕᤧᤛᤢᤀᤥ ᤋᤠᤱᤛᤧ᤺ᤵᤋᤢ᤹ᤖᤥ॥

᥎ ᤀᤠᤸᤗ ᤁᤢᤏᤢᤵᤔᤥ. ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤳᤋᤡᤴ ᤐᤠ᤺ᤴᤏᤡᤴ ᤛᤧᤰᤂᤠᤒᤠ. ᤛᤢᤶᤒᤥᤎᤠᤒᤠ. ᤁᤢᤍᤥ᤺ᤵᤔᤠ. ᤛᤣᤛᤣᤒᤠ. ᤛᤡᤖᤠ᤹ ᤁᤧᤎᤠᤱᤒᤠ. ᤀᤡᤱᤎᤠ᤺ᤱ ᤐᤡᤔᤠ ᤗᤠ᤹ᤖᤢᤒᤠ. ᤀᤠᤳᤋᤡᤴ ᤐᤠ᤺ᤴᤏᤡᤴ ᤛᤠ᤹ᤖᤡᤰ ᤏᤢᤒᤠ ᤏᤢ ᤏᤧᤶᤓᤥᤔᤠ ᤗᤠ᤹ᤖᤢᤒᤠ ᤆᤥᤰ. ᤂᤧᤴ ᤐᤠ᤺ᤴᤜᤠ᤹ᤀᤣ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥

᥏ ᤀᤡᤱᤃᤠ᤹ᤗᤠᤶ ᤁᤧᤜᤢ᤹ᤀᤠᤛᤡᤒᤠ. ᤁᤧᤄᤥᤛᤢᤶᤒᤠ. ᤁᤧᤄᤧᤵᤛᤢᤶᤒᤠ. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤥ ᤁᤧᤏᤡᤛᤢᤶᤒᤠ ᤐᤠ᤺ᤴᤜᤠ᤹ ᤁᤢᤀᤡᤛᤡ᤺ᤰ ᤆᤥᤃᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤛᤏᤠᤖᤢᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹ᤖᤥ॥

ᤁᤢᤓᤠ᤹ ᤕᤠᤱᤗᤧ ᤗᤠᤃᤡ ᤏᤥᤃᤧᤴ

᥇᥆ ᤀᤡᤱᤃᤠ᤹ ᤍᤠᤱᤒᤠᤴ ᤛᤠ᤹ᤖᤡᤰ ᤁᤢᤏᤠᤖᤠ ᤑᤥᤛᤢᤱᤗᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤕᤠᤶᤔᤥ ᤕᤠᤵᤔᤡ ᤗᤢᤱᤔᤠ᤹ ᤋᤢᤰᤔᤠ ᤁᤧᤜᤣ᤺ᤰᤋᤡᤖᤥ॥ ᤛᤧᤰᤂᤠ᤺ᤸᤗᤧ ᤂᤡᤏᤡ᤹ ᤕᤠᤵᤔᤡ ᤗᤢᤱᤔᤠ᤹ ᤁᤧᤍᤢᤰᤋᤡᤀᤠᤱ ᤘᤠ᤹. ᤁᤖ ᤂᤧᤴ ᤀᤥᤛᤣ᤺ᤴᤎᤠᤰᤔᤠ ᤛᤢᤕᤧᤶᤔᤡᤴᤏᤣ ᤔᤧᤱᤄᤥᤀᤣ ᤁᤧᤘᤕᤡᤖᤥ॥

᥇᥇ ᤀᤡᤱᤃᤠ᤹ᤃ ᤆᤠᤜᤠᤒᤥ ᤘᤠ᤹ᤀᤠ ᤑᤠ᤹ᤀᤠᤱ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤱᤒᤠ ᤔᤧ᤺ᤴᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤏᤢ ᤘᤠ᤹ᤛᤠᤱ ᤜᤥ᤺ᤵᤛᤠᤱ ᤏᤡᤱᤘᤠ᤹ ᤋᤠᤔᤠᤀᤠᤱ ᤘᤠ᤹ᤔᤠ ᤜᤢ᤹ᤛᤡᤱᤅᤠᤱᤅᤠᤱ ᤘᤠ᤹ᤀᤠᤖᤥ॥

᥇᥈ ᤀᤡᤱᤃᤠ᤹ ᤆᤠᤜᤠᤒᤥ ᤘᤠ᤹ᤔᤠ ᤏᤢ ᤕᤖᤡᤰ ᤁᤵᤔᤠ ᤑᤠ᤹ᤀᤡᤴ ᤌᤧᤔᤠᤒᤣ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤢᤱᤗᤥ॥ ᤜᤧᤰᤁᤩᤠᤱ ᤀᤠᤰᤋᤱᤒᤠ ᤕᤠᤰᤏᤠᤶᤔᤥ ᤘᤠ᤹ᤀᤠᤛᤠᤱ. ᤆᤠᤔᤠ ᤌᤢᤱᤔᤠ ᤀᤡᤃᤪ ᤛᤠᤰᤔᤧᤴᤈᤠ ᤘᤠ᤹ᤔᤠ ᤐᤥ᤺ᤱᤛᤠᤱ. ᤕᤖᤡᤰ ᤁᤵᤔᤠ ᤀᤡᤃᤪ ᤆᤠᤜᤠᤒᤠᤀᤥ ᤘᤠ᤹ᤔᤠ ᤐᤥ᤺ᤱᤛᤠᤱ. ᤏᤡᤱᤘᤠ᤹ ᤋᤠᤔᤠᤀᤠᤱ ᤘᤠ᤹ᤔᤠ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤜᤢ᤹ᤛᤡᤅᤠᤱᤅᤠᤱ ᤘᤠ᤹ᤀᤠᤖᤥ॥

᥇᥉ ᤀᤡᤱᤃᤠ᤹ᤃ ᤍᤠᤱᤒᤠᤸᤗᤧ ᤁᤧᤎᤢᤶᤒᤠ ᤆᤥ᤺ᤰᤁᤠᤒᤠᤸᤗᤧ ᤆᤥᤃᤢᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠ ᤛᤢᤰᤋᤢᤱᤗᤥ॥

᥇᥊ ᤜᤧᤰᤁᤣᤛᤠᤱ ᤂᤡᤏᤡ᤹ ᤀᤡᤏᤥᤃᤧᤴ ᤀᤠᤍᤢᤰᤂᤣᤀᤥ ᤁᤢᤓᤠ᤹ ᤕᤠᤵᤔᤡ ᤁᤧᤒᤡᤖᤡᤒᤠᤴ ᤏᤢᤒᤠᤀᤣ ᤁᤧᤈᤥᤃᤢᤶᤗᤥ॥

᥇᥋ ᤁᤠᤰᤏᤢ᤺ᤸᤗᤧ ᤋᤃᤡ ᤂᤡᤏᤡ᤹ᤀᤥ ᤛᤢᤏᤠᤀᤡᤱᤅᤡᤴ ᤋᤠᤖᤢᤱᤅᤠᤱ ᤔᤧᤛᤣᤍᤥᤏᤡᤕᤠ ᤌᤢᤶᤔᤥᤗᤠᤶ ᤌᤠᤛᤡᤱᤅᤠᤱᤅᤡᤸᤗᤧ ᤘᤣ᤹ ᤀᤠᤳᤋᤡᤴ ᤛᤣᤛᤣᤜᤢᤵᤗᤰᤜᤠ᤹ᤖᤧᤀᤠᤱ ᤁᤢᤓᤠ᤹ ᤔᤧᤶᤒᤡᤖᤠᤱᤅᤡᤴᤗᤥ. ᤁᤖ ᤂᤡᤏᤡ᤹ ᤑᤡᤗᤡᤵᤐᤡᤒᤠᤜᤠ᤹ᤖᤧᤖᤰ ᤁᤢᤓᤠ᤹ᤕᤠᤱ ᤕᤠᤵᤔᤡ ᤁᤧᤒᤡᤖᤡᤒᤠᤴ ᤁᤧᤏᤡᤛᤢᤶᤗᤥ॥

᥇᥌ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤌᤡᤛ᤻ᤛᤗᤥᤏᤡᤁᤠ ᤕᤧᤰᤕᤰᤁᤥ ᤘᤕᤠᤱᤅᤡᤸᤗᤧ ᤆᤠᤜᤠᤒᤥ ᤘᤕᤠᤱ. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤌᤡᤰᤗᤧᤱ ᤏᤡᤗᤧᤱ ᤁᤢᤓᤠ᤹ᤕᤠᤱ ᤕᤠᤵᤔᤡ ᤀᤠᤃᤧᤜᤠᤰᤋᤡᤖᤥ॥

᥇᥍ ᤀᤡᤱᤃᤠ᤹ ᤂᤡᤏᤡ᤹ᤗᤠᤶ ᤁᤢᤓᤠ᤹ ᤂᤥᤔᤠ ᤑᤠ᤹ᤀᤠᤱᤃ ᤔᤧ᤺ᤴᤗᤥ. ᤁᤖ ᤁᤢᤓᤠ᤹ ᤕᤠᤵᤔᤡ ᤁᤧᤒᤡᤖᤡᤒᤠᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤱᤘᤠ ᤔᤢ᤹ᤀᤡᤛᤠᤶᤔᤡᤴ ᤂᤡᤏᤡ᤹ ᤁᤧᤒᤡᤖᤡᤖ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥇᥎ ᤁᤴ ᤕᤧᤶᤔᤥ ᤀᤡᤱᤃᤠ᤹ ᤆᤠᤜᤠᤒᤠ ᤆᤥᤃᤠᤱᤒᤠᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤐᤠ᤺ᤴᤜᤠ᤹ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥ ᤀᤡᤐᤠᤑᤪᤥᤍᤡᤋᤛᤖᤧ ᤁᤢᤜᤢᤰᤁᤥᤗᤠᤶ ᤁᤧᤜᤠᤅᤢᤶᤒᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤒᤠ ᤏᤢ ᤁᤢᤏᤡᤱᤘᤠ᤹ ᤋᤠᤛᤢᤒᤠ ᤁᤢᤏᤠᤶ ᤁᤧᤏᤢ᤹ᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰᤐᤠ ᤁᤢᤓᤠ᤹ ᤕᤠᤱᤅᤡᤴ ᤀᤡᤱᤃᤠ᤹ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥

᥇᥏ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤣᤘᤠ ᤆᤥᤃᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋ ᤕᤧᤛᤢᤗᤠᤶ ᤀᤠᤳᤋᤠᤳᤋᤠᤴᤏᤣ ᤁᤢᤕᤠᤱᤛᤠᤁᤢᤴᤎᤣ᤺ᤸᤗᤧ ᤂᤡᤏᤡ᤹ ᤆᤠᤜᤠᤒᤠ ᤁᤧᤈᤥᤃᤡᤒᤠ ᤁᤠᤰ ᤐᤠ᤺ᤴᤜᤠ᤹ ᤁᤧᤳᤋᤢ᤹ ᤁᤧᤒᤡᤖᤡ᤹ᤖᤥ॥

᥈᥆ ᤀᤠᤸᤗ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤍᤠᤍᤡᤱ ᤛᤍᤠᤍᤡᤱ ᤁᤢᤔᤡᤔᤡᤍᤡᤱ ᤐᤥᤱᤗᤥ॥ ᤀᤠᤔᤧᤴ॥

ᤁᤢᤏᤢᤵᤔᤠ ᤛᤣᤘᤠ

᥈᥇ ᤂᤧᤵᤔᤥᤒᤠ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤛᤣᤛᤣ ᤁᤢᤔᤏᤠᤜᤠ᤹ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ᤏᤢ ᤁᤵᤔᤥ ᤁᤧᤘᤠ᤹ᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧᤀᤠᤱ ᤛᤣᤘᤠ ᤁᤧᤶᤜᤠᤰᤋᤡᤀᤠᤱ ᤘᤠ᤹ᤖᤥ॥

᥈᥈ ᤁᤠᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤜᤧᤰᤁᤩᤠᤱ ᤁᤢᤳᤆᤡᤀᤥ ᤛᤡᤈᤖᤗᤧ ᤁᤢᤜᤠᤱᤜᤡᤶᤔᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ. ᤛᤣᤘᤠ ᤁᤧᤶᤜᤠᤰᤋᤡ᤹ᤖᤥ॥

᥈᥉ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖᤖᤥ॥ ᤀᤠᤔᤧᤴ॥

ᤐᤠᤘᤗᤖᤧ ᤁᤗᤛ᤻ᤛᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤱᤃ ᤐᤠᤘᤗᤖᤧ ᤁᤗᤛ᤻ᤛᤡ ᤕᤧᤰᤕᤰᤁᤥᤒᤠ ᤛᤣᤛᤣᤜᤢᤵᤗᤰᤁᤥ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱᤗᤥ॥ ᤁᤴ ᤛᤣᤛᤣᤜᤢᤵᤗᤰᤁᤡᤴ ᤐᤠᤘᤗᤖᤧ ᤜᤣ᤺ᤰᤋᤢᤒᤠ ᤔᤧ᤺ᤴᤗᤥ. ᤜᤧᤰᤁᤣᤛᤠᤱ ᤁᤴ ᤕᤧᤰᤕᤰᤁᤡᤴ ᤂᤢᤏᤧ᤹ ᤕᤠ᤺ᤰᤋᤧᤒᤠ ᤗᤠᤈᤣ᤹ᤀᤡᤸᤗᤧ ᤁᤢᤒᤣᤛᤠᤱ ᤏᤧᤛ᤻ᤛᤧᤀᤠᤱ ᤂᤧᤴ ᤛᤣᤛᤣᤜᤢᤵᤗᤰᤁᤡᤴ ᤁᤶᤒᤪᤠᤱ ᤔᤧᤵᤔᤠ ᤀᤠᤒᤠᤅᤣᤀᤠᤱ ᤗᤰᤐᤧᤴᤛᤠᤒᤠ ᤆᤥ᤺ᤰᤁᤠ ᤗ᤹ᤖᤡᤰ ᤏᤡᤱᤘᤠ᤹ ᤀᤡᤋᤢᤀᤠᤱ ᤘᤕᤧᤖᤥ॥ ᤁᤴ ᤛᤣᤛᤣᤜᤢᤵᤗᤰᤁᤥ ᤔᤠᤱᤛᤣᤘᤠ ᤆᤥ᤺ᤰᤛᤧ ᤐᤠᤘᤗᤖᤧ ᤔᤏᤠᤜᤠ᤹ ᤀᤣᤑᤡᤛᤛ ᤕᤧᤰᤕᤰᤗᤠᤶ ᤐᤠᤱᤄᤢᤛᤡᤀᤠᤱ ᤘᤕᤧᤖᤥ॥ ᤁᤗᤛ᤻ᤛᤡᤒᤠ ᤛᤣᤛᤣᤜᤢᤵᤗᤰᤁᤥ ᤀᤡᤱᤗᤧᤰᤐᤠ ᤛᤡᤰᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤏᤡ᤺ᤵᤔᤠ ᤏᤢ ᤛᤧᤰᤂᤠᤀᤣ ᤛᤧᤴᤗᤵ ᤂᤥᤔᤠᤖᤧ “ᤕᤠᤶᤛᤠᤶᤔᤡᤸᤗᤧᤴ ᤜᤠᤱᤕᤢᤰᤐᤧᤴ ᤏᤢ ᤔᤢᤰᤛᤠᤶᤜᤠ᤹” ᤛᤣᤘᤠ ᤆᤥ᤺ᤰᤔᤠᤛᤡ ᤐᤥ᤺ᤱ ᤗ᤹ᤖᤡᤰ ᤏᤛᤠᤏᤡᤒᤠᤜᤠ᤹ ᤛᤠᤰᤁᤧᤸᤗᤧᤰᤁᤥ ᤔᤧᤎᤠᤛᤢᤛᤡᤀᤠᤱ ᤔᤧᤘᤕᤧᤖᤥ॥ ᤜᤧᤰᤁᤣᤖᤰ ᤔᤧ᤺ᤴ. ᤁᤖ ᤂᤧᤱᤜᤠ᤹ᤖᤧᤃ ᤜᤷᤍᤥ ᤜᤧᤰᤔᤠ ᤐᤥ᤺ᤱ. ᤆᤠᤔᤠ ᤌᤢᤱᤔᤠᤀᤥᤀᤠᤱ ᤀᤰᤋᤱᤒᤠ ᤌᤡᤶᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤗ᤹ᤖᤡᤰ ᤂᤢᤏᤡ᤹ ᤏᤡᤛᤠᤶᤜᤠ᤹ ᤔᤧᤜᤢ᤹ᤖᤢᤛᤡᤀᤠᤱ ᤔᤧᤘᤕᤧᤖᤥ॥

ᤜᤧᤰᤋᤱᤒᤠ ᤏᤡᤛᤠᤶᤜᤠ᤹ᤃ ᤛᤧᤰᤂᤠᤒᤠ ᤂᤪᤡᤛ᤻ᤋᤠᤏᤡ ᤏᤡᤛᤠᤶᤔᤡᤸᤗᤧ ᤀᤵᤔᤠ ᤐᤥ᤺ᤱ ᤑᤠ᤹ᤀᤠᤱ ᤐᤠᤘᤗᤖᤧ ᤁᤗᤛ᤻ᤛᤡᤜᤠ᤹ ᤛᤰᤀᤡᤱᤄᤱ ᤛᤠᤵᤋᤢᤀᤠᤱ ᤜᤠᤰᤋᤢᤛᤡᤖᤥ॥ ᤂᤢᤏᤧ᤹ ᤁᤢᤏᤥᤃᤵᤐᤡᤸᤗᤧᤴ ᤛᤧᤰᤂᤠᤒᤠ ᤐᤠ᤺ᤴ ᤀᤰᤋᤱᤒᤠ ᤘᤠ᤹- ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤛᤧᤴᤗᤵ ᤐᤡᤔᤠ ᤀᤠᤛᤢᤰ. ᤁᤖ ᤁᤴ ᤘᤣ᤹ᤛ᤻ᤔᤠ ᤛᤠᤶᤕᤥ ᤐᤠ᤺ᤴᤜᤠ᤹ ᤏᤢ ᤛᤠᤰᤌᤡᤶᤜᤠ᤹ᤖᤧᤃ ᤔᤏᤠᤜᤠ᤹ ᤂᤢᤏᤧ᤹ᤗᤠᤶ ᤗᤠ᤺ᤳᤗᤠ᤺ᤳ ᤆᤥᤃᤢᤛᤡ᤹॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤂᤪᤡᤛ᤻ᤋᤗᤠᤶᤒᤠ ᤆᤥᤃᤢ ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤂᤧᤴ ᤀᤡᤰᤛᤠ ᤂᤠᤶᤒᤣ᤺ᤰᤁᤥᤒᤠ ᤔᤏᤠᤜᤠ᤹ ᤀᤠᤒᤠᤅᤣ ᤂᤢᤏᤧ᤹ᤀᤥ ᤋᤠᤖᤢᤛᤡᤖᤥ॥ ᤜᤧᤰᤁᤩᤠᤱ ᤔᤏᤠᤜᤠ᤹ᤖᤧ ᤛᤧᤴᤗᤵ ᤂᤥᤔᤠᤖᤧ ᤗᤠᤃᤡ ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤐᤥᤱᤔᤠᤀᤣ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤐᤠᤘᤗᤖᤧ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤜᤡᤱᤔᤴᤏᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤁᤴ ᤏᤡᤛᤠᤶᤔᤡᤸᤗᤧᤴ ᤕᤶᤒᤠ ᤁᤢᤒᤡᤜᤠ᤹ ᤆᤧᤰᤋᤢᤛᤡᤖᤥ॥

ᤐᤠᤘᤗᤖᤧ ᤛᤠᤵᤋᤢᤒᤠ ᤁᤴ ᤛᤰᤀᤡᤱᤄᤱᤅᤡᤴ ᤋᤢᤂᤡᤁᤛᤧᤸᤗᤧ ᤁᤗᤛ᤻ᤛᤡ ᤕᤧᤰᤕᤰᤁᤥ ᤋᤣ᤹ᤖᤢᤀᤠᤱ ᤘᤕᤧ॥ ᤂᤧᤴᤏᤢ ᤛᤥᤖᤡᤰ ᤁᤧᤒᤣ᤺ᤰᤐᤠ ᤔᤏᤠ᤺ᤱᤃ ᤕᤥ᤺ᤰᤐᤠ ᤀᤥᤏᤧᤛᤡᤔᤛᤧᤴ ᤘᤕᤧ॥ ᤒᤠ ᤂᤧᤴ ᤀᤥᤏᤧᤛᤡᤔᤛᤧᤸᤗᤧ ᤁᤢᤗᤠᤃᤡ ᤐᤠᤘᤗᤖᤧ ᤑᤡᤗᤣᤔᤥᤏ ᤔᤧᤵᤔᤏᤠᤒᤠ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤀᤠᤱ ᤜᤠᤅᤢᤀᤠᤱ ᤘᤕᤧᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥎

ᤂᤪᤡᤛ᤻ᤋᤖᤧ ᤁᤢᤕᤧᤵᤗᤧᤰ ᤏᤢ ᤁᤢᤕᤠ᤺ᤶᤒᤰ ᥇:᥏–᥈:᥇᥏

ᤂᤪᤡᤛ᤻ᤋᤀᤥ ᤁᤧᤘᤠ᤹ᤒᤠ ᤁᤢᤛᤱ ᤜᤡᤱᤔᤴ ᥈:᥈᥆–᥊:᥌

ᤁᤢᤏᤢᤵᤔᤠ ᥊:᥍-᥇᥎

ᤐᤠᤘᤗᤖᤧ ᤁᤗᤛ᤻ᤛᤡᤜᤠ᤹ ᤜᤠᤰᤋᤢᤛᤡᤒᤠ ᤛᤰᤀᤡᤱᤄᤱ

᥇

᥇-᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤁᤗᤛ᤻ᤛᤡa ᤕᤧᤰᤕᤰᤁᤥ ᤁᤧᤘᤠ᤹ᤒᤠ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤛᤠᤏᤡᤒᤠᤛᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤱᤛᤧ ᤛᤣᤃᤠᤱᤒᤠ ᤀᤡᤱᤃᤠ᤹ ᤐᤠᤘᤗ ᤏᤢ ᤀᤠᤏᤡ᤹ ᤏᤢᤛᤠ᤹ ᤋᤡᤔᤥᤌᤡᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤁᤠᤛᤡᤃᤧᤒᤠᤖᤥ॥ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤏᤠᤖᤢᤱ ᤏᤢ ᤗᤢᤱᤃᤢᤶ ᤁᤧᤒᤡᤖᤡᤖᤖᤥ॥

ᤏᤥᤃᤧᤴ ᤏᤢ ᤋᤢᤘᤠ

᥉ ᤀᤠᤏᤡᤃᤧ ᤂᤡᤏᤡ᤹ ᤗᤠᤃᤡ ᤋᤢᤘᤠ ᤆᤥᤃᤢᤶᤒᤧᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤍᤠᤍᤡᤱ ᤏᤥᤃᤧᤴ ᤐᤡᤖᤢᤶᤒᤧ᤹ᤖᤥ.

᥊ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤴ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤛᤣᤛᤣ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤒᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥋ ᤂᤡᤏᤡ᤹ ᤌᤣ ᤏᤡᤱᤛᤠᤱ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ ᤂᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤢᤖᤡᤰᤁᤠᤱ ᤕᤠᤱᤄᤥ᤺ᤳᤋᤧᤀᤠᤱ ᤘᤠ᤹ᤖᤥ॥ ᤋᤃᤡ ᤂᤡᤏᤡ᤹ ᤛᤧᤰᤂᤠᤒᤠ ᤐᤠ᤺ᤴᤈᤠᤰᤁᤡᤴ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡᤸᤗᤧᤛᤠ ᤁᤴ ᤏᤡᤱᤛᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ॥ ᤂᤧᤱᤃ ᤛᤢᤏᤠᤀᤡᤱᤅᤡᤴᤏᤣᤖᤥ॥

᥌ ᤂᤡᤏᤡ᤹ ᤛᤢᤏᤠᤀᤡᤱᤅᤡᤴ ᤁᤧᤄᤧᤵᤛᤢᤶ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤁᤠᤰ ᤛᤧᤰᤂᤠᤀᤥ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠ ᤕᤧᤴᤏᤠᤱᤎᤥ ᤂᤡᤏᤡ᤹ ᤗᤢᤶᤔᤥ ᤐᤥ᤺ᤱᤗ ᤐᤵᤐᤠ ᤜᤧᤰᤁᤣᤀᤣ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤳᤋᤡᤛᤠᤱ ᤔᤏᤠᤗᤢᤶᤔᤥ ᤛᤢᤏᤠᤀᤡᤱᤅᤡᤸᤗᤧ ᤔᤢ᤹ᤀᤡᤛᤠᤶ ᤋᤠᤖᤢᤖ ᤐᤥ᤺ᤖ ᤐᤳᤗᤥ॥

᥍ ᤂᤧᤴ ᤐᤠ᤺ᤴᤏᤡᤴ ᤀᤠᤏᤡᤃᤧᤏᤢ ᤛᤥᤖᤡᤰ ᤔᤠᤱᤛᤣᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤀᤡᤐᤠᤑᤪᤠᤛᤗᤠᤶ ᤁᤧᤜᤢ᤹ᤀᤠᤛᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤢᤏᤧ᤹ᤃ ᤗᤢᤱᤔᤠ᤹ ᤋᤢᤰᤋᤢᤶᤒᤧᤒᤠ ᤀᤠᤏᤡᤃᤧ ᤗᤧᤰᤘᤠ ᤂᤡᤏᤡ᤹ ᤗᤢᤶᤔᤥ ᤂᤪᤡᤛ᤻ᤋᤖᤧ ᤁᤢᤏᤛᤠ᤺ᤴᤛᤠᤒᤠ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠᤖᤥ॥

᥎ ᤛᤣᤛᤣᤔᤠᤱᤅᤡᤸᤗᤧ ᤂᤡᤏᤡ᤹ ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤁᤧᤈᤥᤃᤡᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤕᤠᤵᤔᤡ ᤆᤧᤰᤋᤧᤖᤥ॥

᥏ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱᤎᤥᤀᤣ ᤂᤡᤏᤡ᤹ ᤗᤠᤃᤡ ᤆᤰᤔᤧᤸᤗ᤹ᤀᤣ ᤋᤢᤘᤠ ᤆᤥᤃᤢᤶᤒᤧᤖᤥ॥ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤀᤡ᤺ᤳᤇᤡᤱᤛᤠᤶᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤈᤡᤰᤃᤧᤴ ᤁᤢᤏᤡᤱᤘᤠ᤹ᤀᤡᤸᤗᤧ ᤂᤡᤏᤡ᤹ ᤁᤧᤎᤡᤶᤛᤡᤖ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤶᤒᤧᤖᤥ॥

᥇᥆ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ᤺ᤴ ᤗᤠ᤹ᤖᤢᤒᤠ ᤜᤡᤱᤔᤴᤏᤥ ᤛᤢᤶᤒᤥᤎᤠᤛᤠᤒᤠ ᤁᤧᤒᤥ᤺ᤰᤂᤡᤖ. ᤜᤧᤰᤁᤣᤗ᤹ᤖᤡᤰ ᤁᤠᤰ ᤐᤖᤡᤰᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ ᤁᤧᤍᤠᤛᤢᤶᤗ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤸᤗᤛᤠᤱ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤶᤔᤠᤱ ᤁᤠᤰ ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤛᤢᤶᤗ ᤑᤠ᤹ᤀᤠᤱ ᤀᤠᤏᤡᤃᤧ ᤋᤢᤘᤠ ᤆᤥᤃᤢᤶᤒᤧᤖᤥ॥

᥇᥇ ᤂᤢᤏᤧ᤹ ᤁᤢᤔᤡᤔᤡᤍᤡᤱᤃᤧᤴ ᤁᤢᤔᤢᤰᤛᤠᤶᤗᤠᤶᤒᤠ ᤂᤡᤏᤡ᤹ ᤁᤧᤎᤢᤶᤒᤠ ᤁᤧᤒᤥ᤺ᤰᤂᤡᤖ ᤑᤠ᤹ᤀᤠᤱ ᤀᤠᤏᤡᤃᤧ ᤋᤢᤘᤠ ᤆᤥᤃᤢᤶᤒᤧ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤆᤠᤜᤠᤒᤠ ᤁᤧᤈᤥᤃᤡᤒᤠ ᤁᤠᤰ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠᤴ ᤏᤢ ᤏᤠᤛᤡ ᤌ᤺ᤵᤔᤠᤴ ᤁᤧᤄᤥᤛᤢᤶᤗᤖᤥ॥ ᤜᤧᤰᤁᤩᤠᤱ ᤛ᤺ᤵᤔᤧᤸᤗᤧ ᤁᤢᤎᤡᤶ ᤁᤧᤒᤥ᤺ᤰᤂᤡᤖᤖᤥ.

᥇᥈ ᤜᤧᤰᤁᤩᤠᤱ ᤛᤍᤠᤍᤡᤱ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤔᤠ ᤐᤥ᤺ᤱ. ᤂᤢᤏᤧ᤹ᤀᤣ ᤏᤡᤱᤘᤠ᤹ᤑᤢᤜᤠᤱᤈᤢᤶᤗᤧᤴ ᤀᤥ᤺ᤳᤋᤡᤀᤥ ᤁᤧᤘᤠ᤹ᤒᤠ ᤂᤪᤡᤛ᤻ᤋᤖᤧ ᤁᤢᤛᤣᤛᤣ ᤔᤏᤠᤜᤠ᤹ᤖᤧ ᤔᤧᤄᤥᤛᤢᤒᤠ ᤗᤰ ᤁᤧᤄᤥᤒᤠ ᤀᤠᤈᤥᤃᤧᤀᤠᤱ ᤀᤠᤘᤠ᤹ᤖᤥ॥

᥇᥉ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤣ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤸᤗᤧᤴ ᤜᤠᤱᤈᤢᤶᤗᤠᤶ ᤀᤠᤛᤧ᤺ᤵᤋᤧᤀᤠᤱ ᤀᤠᤒᤢᤃᤧᤴ ᤁᤢᤔᤡ᤺ᤶ ᤁᤢᤛ᤻ᤛᤠ᤺ᤸᤗᤧ ᤁᤢᤜᤠᤱᤈᤢᤶᤔᤥ ᤀᤠᤏᤡ᤹ ᤀᤠᤍᤠᤖᤧᤀᤠᤱ ᤘᤠ᤹ᤖᤥ॥

᥇᥊ ᤏᤡᤱᤘᤠ᤹ᤑᤢᤛᤠᤗᤠᤶ ᤀᤠᤏᤡ᤹ ᤆᤥ᤺ᤰᤕᤢᤶᤓᤥ ᤀᤠᤒᤡᤖᤧ. ᤜᤧᤰᤁᤩᤠᤱ ᤁᤠᤰ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤗᤠᤕᤥᤜᤠ᤹ ᤗᤧᤵᤔᤡ ᤀᤠᤒᤡᤖᤧᤖᤥ॥

ᤂᤪᤡᤛ᤻ᤋᤧᤴ ᤁᤠᤰᤏᤢ᤺ᤸᤗᤧ ᤕᤶᤒᤠ

᥇᥋ ᤂᤪᤡᤛ᤻ᤋᤧᤴ ᤔᤧᤴᤏᤡ ᤔᤧᤴᤎᤠᤵ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡ᤺ᤳᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤏᤧ᤹ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳ ᤛᤶᤍᤠᤱ ᤕᤢᤰᤛᤠᤒᤠ ᤆᤥ᤺ᤰᤗᤥ॥

᥇᥌ ᤂᤪᤡᤛ᤻ᤋᤗᤠᤶ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤒᤠᤖᤥ॥ ᤂᤢᤏᤧ᤹ᤃ ᤏᤡᤃᤧᤎᤠ᤺ᤵᤐᤠ ᤏᤢ ᤏᤡᤔᤧᤴᤎᤠ᤺ᤵᤔᤏᤠ ᤐᤠ᤺ᤴᤜᤠ᤹. ᤜᤠᤱᤜᤠ᤹ ᤏᤢ ᤜᤠᤱᤈᤢᤶᤜᤠ᤹. ᤜᤠᤱᤃᤧᤈᤥ᤺ᤰᤐᤠᤜᤠ᤹ ᤏᤢ ᤕᤢᤰᤛᤠᤒᤠᤜᤠ᤹ᤀᤠᤱ ᤆᤥᤃᤢᤛᤡᤒᤠᤖᤥ॥ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴ ᤂᤪᤡᤛ᤻ᤋᤗᤠᤶ ᤏᤢ ᤂᤪᤡᤛ᤻ᤋᤖᤧ ᤁᤢᤗᤠᤃᤡᤀᤣ ᤐᤥ᤺ᤰᤂᤧᤒᤠᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤏᤧ᤹ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤁᤠᤰ ᤐᤠ᤺ᤴᤜᤠ᤹ ᤛᤥᤛᤥᤖᤡᤰ ᤜᤢᤵᤛᤡᤱᤅᤠᤱ ᤐᤳᤗᤥ॥

᥇᥎ ᤜᤧᤰᤁᤩᤠᤱ ᤂᤢᤏᤧ᤹ ᤏᤠᤛᤡᤱᤃᤧᤴ ᤁᤢᤎᤰᤁᤡᤴ ᤛᤣᤛᤣᤜᤢᤵᤗᤰᤗᤥ. ᤂᤧᤴ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤎᤧᤃᤣ᤺ᤰᤐᤠᤱᤃ ᤂᤢᤏᤧ᤹ᤀᤣᤖᤥ॥ ᤂᤢᤏᤧ᤹ᤃ ᤋᤥᤗᤡᤱᤛᤥᤔᤢ. ᤜᤧᤰᤁᤩᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤧᤜᤡᤱᤒᤠ ᤁᤠᤰᤁᤥ ᤋᤢᤶᤒᤠᤖᤥ. ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ ᤁᤠᤰ ᤛᤶᤍᤠᤱ ᤕᤢᤰᤛᤠᤒᤠ ᤆᤥ᤺ᤰᤗᤥ॥

᥇᥏ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤗᤡᤱᤍᤥ ᤁᤧᤵᤔᤠᤴ ᤕᤧᤛᤢ ᤂᤪᤡᤛ᤻ᤋᤀᤥ ᤏᤧᤔᤠ ᤁᤢᤛᤡᤖᤠ᤹ ᤌᤠᤅᤧᤖᤥ॥

᥈᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤕᤧᤛᤢᤖᤧ ᤘᤠᤍᤣ᤺ᤴᤍᤢᤒᤠ ᤁᤢᤔᤰᤂᤡ᤹ᤗᤠᤶ ᤀᤠᤒᤠᤅᤣᤗᤠᤃᤡ ᤛᤏᤠᤖᤢᤱ ᤆᤥᤃᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤏᤢ ᤋᤠᤱᤛᤠᤰᤐᤥᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤕᤠᤶᤔᤥ ᤀᤠᤒᤠᤅᤣ ᤂᤢᤏᤧ᤹ᤀᤥ ᤏᤠᤍᤱ ᤆᤥᤃᤢᤀᤠᤱ ᤏᤢ᤺ᤰᤋᤢ ᤋᤠᤖᤢᤖᤥ॥

᥈᥇ ᤐᤣᤒᤠ ᤕᤧᤶᤔᤥ ᤂᤡᤏᤡ᤹ ᤑᤧᤴᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤔᤡ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡᤖᤥ॥ ᤂᤡᤏᤡ᤹ ᤂᤢᤏᤧ᤹ᤗᤠᤶᤒᤠ ᤁᤧᤛᤧᤴᤍᤡᤀᤠᤱ ᤔᤠ᤺ᤱᤄᤠ ᤁᤧᤘᤕᤡᤖᤥ॥

᥈᥈ ᤁᤖ ᤀᤠᤸᤗᤥᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤍᤃᤡ ᤛᤣᤛᤣᤛᤠᤱᤛᤠᤱ ᤏᤢ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱᤒᤠ ᤁᤢᤛᤡᤔᤧᤴᤗᤠᤶᤒᤠ ᤏᤠᤍᤱᤅᤥ ᤁᤧᤍᤠᤖᤡᤀᤠᤱ ᤘᤠ᤹ᤖᤥ॥

᥈᥉ ᤁᤖ ᤂᤡᤏᤡ᤹ ᤁᤧᤄᤧᤵᤛᤢᤶᤒᤠ ᤛᤢᤏᤠᤀᤡᤱᤅᤡᤸᤗᤧᤴ ᤏᤡᤱᤛᤠᤱᤅᤥ ᤔᤧᤶᤔᤢᤴᤏᤣ ᤏᤢ ᤋᤠᤵᤔᤧᤶᤒᤧ᤹ᤀᤣ ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴ ᤆᤥ᤺ᤰᤔᤠᤀᤣ ᤐᤥᤱᤗᤥ॥ ᤜᤠᤒᤠ ᤁᤴ ᤛᤢᤏᤠᤀᤡᤱᤅᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤥ ᤀᤡᤱᤔᤧᤓᤥ᤺ᤛᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤴ ᤛᤢᤏᤠᤀᤡᤱᤅᤡᤴ ᤀᤡᤱᤓᤥᤔᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤐᤠᤘᤗᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠ ᤐᤥ᤺ᤰᤂᤠᤱᤗᤥ॥

ᤐᤠᤘᤗᤖᤧ ᤛᤣᤛᤣᤜᤢᤵᤗᤰᤁᤡᤸᤗᤧ ᤗᤠᤃᤡ ᤆᤥᤃᤢᤒᤠ ᤕᤠᤶᤒᤢᤎᤡᤰ

᥈᥊ ᤕᤧᤛᤢ ᤂᤪᤡᤛ᤻ᤋᤖᤧ ᤏᤠᤛᤡᤱᤃᤧᤴ ᤁᤢᤎᤰᤁᤡᤱᤃ ᤛᤣᤛᤣᤜᤢᤵᤗᤰᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤃ ᤂᤡᤏᤡ᤹ ᤗᤠᤃᤡ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤏᤠᤛᤡᤱᤃᤧᤴ ᤀᤠᤎᤰᤁᤥ ᤌᤶᤔᤠ ᤛ᤺ᤳᤋᤠᤖᤥ॥ ᤌᤶᤔᤠ ᤁᤧᤒᤥ᤺ᤱᤒᤠ ᤂᤪᤡᤛ᤻ᤋᤖᤧ ᤀᤡᤏᤥᤃᤧᤴ ᤁᤢᤍᤢᤰᤂᤣᤜᤠ᤹ ᤀᤡᤱᤃᤠ᤹ ᤌᤖᤢᤱᤗᤥ॥

᥈᥋ ᤀᤡᤱᤃᤠ᤹ ᤛᤣᤛᤣᤜᤢᤵᤗᤰᤗᤧᤴ ᤛᤧᤘᤠᤖᤥᤒᤠ ᤐᤥ᤺ᤰᤂᤠᤱᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤁᤠᤰ ᤁᤢᤎᤡᤶᤔᤥ ᤂᤡᤏᤡ᤹ᤀᤥ ᤀᤡᤱᤓᤥ᤺ᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤛᤣ᤺ᤰᤕᤢᤰ ᤆᤥᤃᤠᤱᤅᤠᤱ ᤘᤠ᤹ᤀᤠᤖᤥ

᥈᥌ ᤁᤴ ᤛᤡᤒᤡ᤹ ᤐᤠ᤺ᤴᤜᤠ᤹ᤃ ᤀᤢᤏᤠᤜᤢᤖᤡᤀᤠᤱᤎᤥ ᤐᤣᤒᤠ ᤔᤧᤴᤇᤠᤶ ᤌᤠ᤺ᤰᤜᤠ᤹ᤀᤥ ᤆᤡᤰᤂᤢᤀᤠᤱ ᤘᤕᤧ. ᤁᤖ ᤀᤠᤸᤗᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤀᤥ᤺ᤴᤎᤠᤰᤋᤢᤛᤡᤀᤠᤱ ᤘᤠ᤹ᤖᤥ॥

᥈᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤁᤢᤔᤡᤔᤡᤍᤡᤱᤃᤧᤴ ᤀᤡᤔᤧᤸᤗᤢᤱᤒᤠ ᤛᤡᤒᤡ᤹ ᤐᤠ᤺ᤴᤏᤡᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤀᤥᤛᤣ᤺ᤴᤍᤠᤱ ᤆᤥ᤺ᤰᤔᤠ ᤂᤢᤏᤧ᤹ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤘᤠ᤹ᤖᤥ॥ ᤂᤪᤡᤛ᤻ᤋᤧᤴ ᤂᤡᤏᤡ᤹ᤀᤥ ᤘᤠ᤹ᤒᤠᤴᤏᤣ ᤛᤡᤒᤡ᤹ ᤐᤠ᤺ᤴᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤁᤧᤍᤠᤒᤠ ᤁᤢᤔᤡᤔᤡᤍᤡᤱᤃᤧᤴ ᤗᤰᤁᤡᤴ ᤂᤡᤏᤡ᤹ ᤁᤧᤄᤥᤛᤢᤶᤗᤥ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡ ᤐᤡᤃᤡᤃᤧ᤹ᤛᤠᤱ ᤁᤠᤰ ᤔᤏᤠᤜᤠ᤹ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤓᤥᤛᤢᤶᤛᤡᤶᤒᤧ᤹ᤖᤥ॥ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤡᤃᤧᤒᤠ ᤁᤠᤰ ᤛᤡᤰᤁᤢᤶᤔᤡᤸᤗᤧ ᤛᤠᤶᤍᤡᤱ ᤏᤢ ᤂᤠᤜᤢᤴ ᤐᤡᤖᤢᤶᤛᤡᤶᤒᤧ᤹. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤴᤏᤢ ᤌᤡᤰᤜᤢᤵ ᤐᤥᤱᤔᤠᤴ ᤁᤢᤗᤡᤱᤍᤥ ᤁᤧᤳᤗ ᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤋᤥ᤺ᤶᤔᤠᤛᤡ ᤀᤠᤏᤡᤃᤧ ᤏᤡᤱᤘᤠ᤹ ᤁᤳᤋᤢᤶᤒᤧᤖᤥ॥

᥈᥏ ᤁᤴ ᤕᤠ᤺ᤶᤒᤰᤁᤥ ᤂᤪᤡᤛ᤻ᤋᤖᤧ ᤐᤡᤖᤠᤱᤒᤠ ᤀᤠᤛᤡᤃᤠᤱ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤐᤕᤶ ᤕᤶᤒᤠ ᤔᤢᤰᤛᤠᤶᤗᤠᤶ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤆᤥ᤺ᤰᤁᤠ᤹ᤖᤥ॥

a 

᥇:᥇-᥈ ᤁᤗᤛ᤻ᤛᤡ- ᤁᤴ ᤕᤧᤰᤕᤰᤁᤡᤴ ᤀᤢᤴᤇᤣ᤺ᤴᤒᤠ ᤕᤧᤶᤔᤥ ᤀᤣᤛᤡᤕᤠ ᤔᤠᤀᤡᤏᤖᤒᤠ ᤗᤳᤇᤠ ᤁᤧᤕᤧᤰᤐᤠ ᤕᤧᤰᤕᤰ (ᤀᤰᤂᤣ᤺ᤸᤗᤧ ᤋᤷᤁᤡ ᤔᤧᤔᤧᤳᤋᤢ) ᤘᤕᤧᤖᤥ॥ ᤐᤠᤘᤗᤖᤧ ᤀᤣᤑᤡᤛᤛᤀᤥ ᤛᤢᤏᤠᤀᤡᤱ ᤜᤢ᤹ᤖᤢᤛᤡᤸᤗᤧ ᤂᤧᤵᤔᤥ ᤀᤣᤐᤠᤑᤪᤠᤛ ᤔᤧᤵᤔᤏᤠᤒᤠ ᤔᤏᤠᤎᤡᤰ ᤘᤕᤧ॥ ᤜᤧᤰᤁᤩᤠᤱ ᤀᤣᤐᤠᤑᤪᤠᤛᤧᤴ ᤁᤗᤛ᤻ᤛᤡ ᤕᤧᤰᤕᤰᤁᤥ ᤐᤣᤀᤠᤱ ᤂᤧᤵᤔᤥᤒᤠ ᤔᤏᤠᤜᤠ᤹ ᤛᤢᤏᤠᤀᤡᤱ ᤜᤢ᤹ᤖᤢᤛᤡ॥

᥈

ᤂᤡᤏᤡ᤹ ᤏᤢ ᤗᤠᤀᤥᤍᤡᤁᤡᤕᤠ ᤐᤠᤱᤈᤢᤶᤒᤠ ᤛᤣᤛᤣᤜᤢᤵᤗᤰ ᤜᤧᤰᤁᤩᤠᤱ ᤘᤣ᤹ ᤕᤠᤵᤔᤡ ᤔᤧᤴᤍᤢᤶᤔᤣ ᤁᤧᤘᤠ᤹ᤒᤠ ᤁᤧᤖᤧᤰ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤗᤠᤃᤡ ᤛᤩᤠᤱᤔᤧᤴᤍᤠᤱ ᤕᤠ᤺ᤶᤒᤰ ᤆᤥᤃᤢᤱᤅᤠᤱ ᤘᤠ᤹ᤀᤠ ᤁᤧᤗ᤹ᤒᤠᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤱᤗᤥ॥

᥈ ᤂᤡᤏᤡ᤹ ᤁᤧᤖᤧᤰᤗᤧ ᤛᤡᤰᤗᤢᤱᤔᤥ ᤜᤠᤱᤜᤠᤱ ᤁᤧᤒᤥ᤺ᤰᤂᤡᤀᤠᤱ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤥ ᤌᤡᤰᤜᤢᤵ ᤁᤧᤒᤥ᤺ᤰᤂᤡᤖ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤖᤧᤰᤗᤧ ᤁᤢᤗᤡᤱᤍᤥ ᤀᤡ᤺ᤳᤇᤡᤱᤛᤠᤶ ᤁᤧᤄᤥᤛᤢᤶᤔᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤒᤡ᤹ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤖᤥ॥ ᤂᤧᤴ ᤁᤢᤛᤡᤒᤡ᤹ ᤐᤠ᤺ᤴᤏᤡᤱᤃ ᤂᤪᤡᤛ᤻ᤋᤧᤴᤏᤣᤖᤥ॥

᥉ ᤂᤢᤏᤧ᤹ᤀᤣ ᤁᤠᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤛᤠᤶᤈᤡᤰ ᤏᤡᤱᤘᤠ᤹ᤖᤧ ᤁᤢᤒᤢᤴᤗᤥ॥

᥊ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤢᤄᤧᤶᤃᤧᤏᤢ᤹ᤒᤠ ᤐᤠ᤺ᤴᤜᤠ᤹ᤗᤠᤶ ᤀᤡᤱᤃᤧᤔᤧᤸᤗᤧᤰᤋᤡᤴᤗ ᤑᤠ᤹ᤀᤠᤱ ᤀᤰᤂᤣ ᤔᤧᤳᤏᤡᤱᤒᤠᤖᤥ॥

᥋ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ᤃ ᤂᤡᤏᤡ᤹ᤏᤢ ᤔᤠ᤺ᤱᤄᤠ ᤘᤠ᤹ᤀᤠᤛᤠᤱ ᤀᤠᤏᤡᤱᤘᤠ᤹ᤀᤡᤴ ᤂᤡᤏᤡ᤹ᤏᤢ ᤛᤥᤖᤡᤰᤁᤣ ᤘᤠ᤹ᤖᤥ॥ ᤜᤧᤰᤁᤩᤠᤱ ᤜᤡᤱᤔᤠ ᤁᤧᤒᤥ᤺ᤱᤒᤠ ᤜᤡᤱᤔᤴᤏᤥ ᤁᤧᤜᤡᤅᤡᤒᤠ ᤏᤢ ᤂᤪᤡᤛ᤻ᤋᤀᤥᤒᤠ ᤏᤛᤠ᤺ᤴᤏᤥ ᤕᤥ-ᤎᤥ ᤔᤧᤸᤗ᤹ᤀᤣ ᤁᤧᤘᤕᤡᤒᤠ ᤂᤧᤵᤛᤢᤱᤅᤠᤱ ᤛᤠ᤹ᤖᤡᤰ ᤛ᤺ᤳᤋᤠᤖᤥ॥

ᤆᤰᤔᤧᤸᤗ᤹ᤀᤣ ᤂᤪᤡᤛ᤻ᤋᤀᤥ ᤜᤡᤱᤔᤠ

᥌ ᤜᤧᤰᤁᤣ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤪᤡᤛ᤻ᤋ ᤕᤧᤛᤢ ᤍᤠᤱᤒᤧᤴ ᤏᤛᤠ᤺ᤴ ᤁᤧᤈᤥᤃᤢᤶ ᤜᤧᤰᤁᤣᤗ᤹ᤖᤡᤰᤁᤣ ᤂᤢᤏᤧ᤹ᤏᤢ ᤌᤡᤰᤜᤢᤵ ᤐᤥ᤺ᤰᤂᤧᤶᤔᤧ᤹ᤀᤠᤱ ᤆᤰᤔᤧᤸᤗ᤹ᤀᤣ ᤜᤡᤅᤧᤶᤔᤧ᤹ᤀᤥ॥

᥍ ᤂᤢᤏᤧ᤹ᤀᤥ. ᤁᤧᤜᤢ᤹ᤀᤠᤛᤡᤒᤠ ᤏᤡᤛᤠᤶᤔᤥ. ᤛᤠ᤺ᤵ ᤗᤣ᤺ᤳᤋᤧᤶᤔᤧ᤹ᤀᤠᤱ ᤐᤥᤖᤧᤶᤔᤧ᤹. ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤖ ᤍᤠᤱᤒᤠᤴ ᤛᤍᤠᤍᤡᤱ ᤏᤥᤃᤧᤴ ᤐᤡᤖᤧᤶᤔᤧ᤹ᤀᤥ॥

᥎ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ. ᤔᤧ᤺ᤱᤃᤪ ᤔᤧᤴᤇᤠᤶ ᤕᤠᤵᤔᤡᤖᤧ ᤔᤧᤈᤥᤃᤢᤒᤠ ᤁᤢᤄᤧᤶᤃᤧᤏᤢ᤹ᤒᤠ ᤀᤡᤱᤗᤧᤰᤐᤠ ᤏᤡᤛᤠᤶᤜᤠ᤹ᤖᤧ ᤁᤧᤕᤢᤰᤋᤡ᤹ᤖᤥ॥ ᤂᤧᤴ ᤏᤡᤛᤠᤶᤜᤠ᤹ᤃ ᤂᤪᤡᤛ᤻ᤋᤗᤠᤶ ᤔᤧ᤺ᤴ. ᤁᤖ ᤔᤧᤴᤇᤠᤶᤌᤠ᤺ᤰᤗᤠᤶ ᤁᤧᤕᤢ᤺ᤒᤠ ᤌᤡᤶ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤜᤣ᤺ᤰᤛᤡᤱᤔᤥᤒᤠ ᤜᤏᤧᤒᤠ ᤂᤠᤜᤢᤴᤗᤠᤶ ᤁᤧᤍᤠᤒᤠᤖᤰᤗᤥ॥

᥏ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤀᤥᤖᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠᤛᤡᤱᤃᤧᤴ ᤌᤰᤁᤥ ᤁᤢᤗᤡᤱᤍᤥ ᤁᤧᤳᤗᤥ॥

᥇᥆ ᤜᤧᤰᤁᤩᤠᤱ ᤂᤢᤏᤧ᤹ᤀᤥᤀᤣ ᤂᤡᤏᤡ᤹ ᤁᤢᤗᤡᤱᤍᤥ ᤁᤧᤵᤔᤠᤴ ᤁᤧᤄᤥᤛᤢᤶᤔᤠᤱ ᤘᤠ᤹ᤖᤥ॥ ᤂᤢᤏᤧ᤹ᤃ ᤁᤠᤰ ᤔᤢᤰᤛᤠᤶ ᤏᤢ ᤕᤢᤰ ᤛᤶᤍᤠᤱ ᤕᤢᤰᤛᤠᤒᤠᤖᤥ॥

᥇᥇ ᤜᤷᤍᤥ ᤜᤧᤰᤔᤠᤸᤗᤧ ᤏᤠᤛᤡᤱᤃᤧᤴ ᤌᤰᤗᤠᤶ ᤏᤧᤰᤛᤠ ᤛᤧᤶᤒᤣ᤺ᤰᤐᤠ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤖᤧ ᤁᤢᤜᤷᤍᤥ ᤜᤧᤰᤔᤠᤸᤗᤧ ᤂᤡᤏᤡ᤹ ᤗᤠᤕᤥ ᤆᤥ᤺ᤰᤔᤠ ᤏᤡᤱᤘᤠ᤹ᤀᤡᤴ ᤛᤧᤴᤍᤢᤍᤣ᤹ᤖᤢᤀᤠᤱ ᤘᤠ᤹ᤖᤥ॥ ᤁᤱᤃ ᤔᤧᤴᤇᤠᤶ ᤜᤢᤰᤁᤥᤗᤠᤶ ᤐᤥ᤺ᤰᤂᤧᤒᤠ ᤔᤧ᤺ᤴ. ᤁᤖ ᤂᤪᤡᤛ᤻ᤋᤗᤠᤶ ᤐᤥ᤺ᤰᤂᤧᤒᤠᤖᤥ॥

᥇᥈ ᤒᤵᤋᤡᤛ᤻ᤔᤠ ᤁᤧᤒᤥ᤺ᤰᤂᤡᤸᤗᤧ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤁᤧᤜᤢᤔᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤁᤢᤛᤡᤘᤧᤳᤗᤠᤶ ᤁᤢᤜᤡᤱᤘᤧᤳ ᤆᤥᤃᤢᤒᤠ ᤔᤢᤰᤛᤠᤶᤔᤥ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤏᤢ ᤛᤥᤖᤡᤰ ᤁᤧᤜᤡᤅᤡᤀᤠᤱ ᤁᤧᤘᤕᤡ᤹ᤖᤥ॥

᥇᥉ ᤂᤡᤏᤡ᤹ᤃ ᤗᤠᤕᤥᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤁᤧᤜᤥ᤺ᤵᤋᤡᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤠᤶᤛᤠᤶᤔᤥ ᤁᤢᤛᤡᤘᤧᤳ ᤁᤧᤘᤕᤡ. ᤁᤖ ᤀᤠᤸᤗᤥᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤱᤘᤧᤳ ᤁᤧᤈᤥᤃᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤢᤏᤧ᤹ ᤀᤠᤏᤡ᤹ ᤁᤠᤰ ᤗᤠᤕᤥᤜᤠ᤹ ᤗᤧᤵᤔᤡ ᤀᤠᤒᤡᤖᤧᤀᤠᤱ ᤘᤠ᤹॥

᥇᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤁᤧᤒᤵᤐᤠ ᤀᤠᤵᤋᤡᤰ ᤛᤰᤜᤠ᤹ ᤌᤧ᤺ᤰᤂᤢᤍᤣᤛᤢᤀᤠᤱ ᤂᤢᤏᤧ᤹ ᤂᤧᤴ ᤁᤧᤖᤧᤰ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤂᤡᤵᤛᤢᤀᤠᤱ ᤂᤧᤳᤋᤢᤍᤣᤛᤢᤖᤥ॥

᥇᥋ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤔᤢᤰᤛᤠᤶᤜᤠ᤹ ᤏᤢ ᤕᤢᤰᤜᤠ᤹ ᤏᤠᤵᤋᤢᤛᤡᤀᤠᤱ ᤂᤪᤡᤛ᤻ᤋᤖᤧ ᤁᤢᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤌᤱ ᤏᤠ᤺ᤴᤍᤢᤛᤡ. ᤜᤧᤰᤁᤣᤗ᤹ᤖᤡᤰᤁᤣ ᤁᤧᤖᤧᤰᤗᤧ ᤔᤧᤏᤡᤛᤢᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤎᤠᤛᤢ ᤐᤡᤖᤢᤛᤡᤖᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤛᤠᤶᤕᤥ ᤋᤱᤏᤠᤶ. ᤗᤠᤛᤡᤒᤠ ᤛᤛᤠᤱᤛᤪᤥᤳ . ᤏᤠ᤺ᤶᤛᤡᤱ ᤕᤧᤴᤏᤥ ᤏᤢ ᤆᤠᤔᤏᤠᤒᤠ ᤌᤢᤱᤔᤏᤠᤒᤠ ᤐᤠ᤺ᤴᤜᤠ᤹ᤀᤥ ᤀᤠᤵᤋᤡᤰ ᤁᤧᤔᤧᤴᤃᤢ᤺ᤳᤋᤡᤴᤗᤖᤥ॥

᥇᥍ ᤁᤴ ᤐᤠ᤺ᤴᤜᤠ᤹ᤃ ᤁᤧᤍᤠᤒᤠ ᤐᤠ᤺ᤴᤜᤠ᤹ᤖᤧᤴ ᤛᤠᤶᤔᤪᤡ᤺ᤵᤐᤠᤖᤰ ᤘᤕᤧᤖᤥ. ᤁᤖ ᤛᤧᤰᤂᤠ ᤐᤠ᤺ᤴᤏᤡᤱᤃ ᤂᤪᤡᤛ᤻ᤋᤖᤥ॥

᥇᥎ ᤀᤠᤏᤡᤃᤧ ᤛᤢᤑᤥ ᤏᤡ᤺ᤶᤔᤏᤠ ᤗ᤹ᤖᤡᤰ ᤁᤧᤒᤠ᤺ᤵᤐᤠᤖ. ᤏᤡᤃᤧᤍᤧᤵᤐᤠ ᤐᤠ᤺ᤴᤏᤥᤖᤰ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤀᤥᤛᤣ᤺ᤴᤎᤠᤰᤛᤡᤱᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤜᤠ᤹ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤖᤧ ᤜᤠᤱᤛᤧᤶ ᤔᤧᤱᤄᤥ᤺ᤔᤏᤠᤒᤠ ᤁᤧᤔᤧᤴᤈᤥᤃᤡᤴᤗᤖᤥ॥ ᤁᤱᤜᤠ᤹ᤃ ᤌᤣᤏᤠᤎᤣ ᤗᤠᤕᤥᤒᤠ ᤏᤡᤱᤘᤠ᤹ᤀᤥ ᤀᤠᤱᤍᤡᤱ ᤔᤧᤗ᤹ᤖᤥ॥

᥇᥏ ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤸᤗᤧ ᤁᤢᤎᤧᤃᤣ᤺ᤰ ᤕᤧᤛᤢ ᤂᤪᤡᤛ᤻ᤋᤧᤴᤏᤢ ᤌᤣᤀᤠᤱ ᤋᤱᤈᤢᤶ ᤜᤥ᤺ᤵᤗᤥ॥ ᤁᤱᤃ ᤂᤢᤏᤧ᤹ᤗᤠᤶᤒᤠ ᤏᤠᤛᤡᤱᤃᤧᤴ ᤌᤰᤗᤧᤴ ᤁᤠᤰ ᤕᤠᤶᤗᤰᤁᤡᤸᤗᤧ ᤁᤶᤒᤪᤠᤱ ᤂᤥᤛᤢ᤹ ᤜᤧᤰᤁᤩᤠᤱ ᤌᤡᤰᤜᤢᤵ ᤐᤥ᤺ᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤐᤥᤖ ᤐᤣ᤺ᤰᤗᤥ॥

᥈᥆-᥈᥇ ᤂᤡᤏᤡ᤹ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤁᤧᤛᤩᤧ᤹ᤀᤡᤒᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤁᤢᤜᤣ᤺ᤰᤛᤡᤱᤔᤠᤀᤠᤱᤎᤥᤒᤠ ᤜᤏᤧᤒᤠ ᤂᤠᤜᤢᤴᤗᤠᤶ ᤆᤥ᤺ᤰᤕᤢᤶᤓᤥ ᤁᤧᤒᤡᤖᤡᤀᤠᤱ ᤘᤠ᤹ᤖᤥ॥ ᤜᤧᤰᤁᤣ᤺ᤸᤗᤧ ᤁᤴ ᤀᤥᤃᤵ ᤔᤧᤈᤥᤃᤧᤴᤏᤧ᤹. ᤂᤧᤴ ᤔᤧᤛᤠ᤹ᤖᤧᤴᤏᤧ᤹. ᤜᤧᤰᤁᤩᤠᤱ ᤔᤧᤛᤢᤛᤧᤴᤏᤧ᤹ ᤁᤧᤗ᤹ᤒᤠ ᤀᤡᤰᤛᤠᤒᤠ ᤌᤡᤶᤜᤠ᤹ ᤌᤣᤀᤠᤱ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤒᤠᤒᤣ᥅

᥈᥈ ᤁᤴ ᤐᤠ᤺ᤴᤜᤠ᤹ᤃ ᤀᤥᤃᤵ ᤆᤥ᤺ᤰᤔᤠᤀᤠᤱ ᤔᤠᤒᤣ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤁᤱᤜᤠ᤹ᤃ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤔᤧᤕᤢᤰᤂᤢᤒᤠ ᤏᤡᤛᤠᤶ ᤏᤢ ᤌᤡᤶᤜᤠ᤹ᤖᤰᤗᤥ॥

᥈᥉ ᤂᤧᤴ ᤜᤧᤰᤋᤱᤒᤠ ᤌᤡᤶᤜᤠ᤹ᤃ ᤛᤠᤶᤕᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ. ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤗᤧᤱᤛᤡᤱᤔᤠ ᤏᤢ ᤏᤠᤛᤡᤱᤃᤧᤴ ᤌᤰᤁᤥ ᤋᤢᤰᤂᤣ ᤆᤠ᤺ᤳᤇᤡᤱᤔᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤜᤧᤰᤁᤣ ᤗ᤹. ᤁᤖ ᤁᤸᤗᤧ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤏᤥᤛᤪᤱᤅᤡᤸᤗᤧᤴ ᤑᤧᤴ ᤏᤡᤱᤘᤠ᤹ᤀᤡᤴ ᤕᤢᤰᤔᤠ ᤔᤧᤛᤢᤰᤋᤢᤴᤗᤥ॥

ᤂᤪᤡᤛ᤻ᤋᤀᤥ ᤁᤢᤛᤱ ᤜᤡᤱᤔᤴ

᥉

ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤂᤪᤡᤛ᤻ᤋᤧᤴᤏᤢᤀᤣ ᤁᤢᤜᤡᤱᤘᤧᤳ ᤁᤧᤈᤥᤃᤡᤀᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠ᤺ᤴᤜᤠ᤹ ᤁᤥ᤺ᤳᤋᤧᤶᤔᤧ᤹ᤖ ᤘᤕᤧᤶᤔᤧ᤹ᤀᤥ॥ ᤂᤧᤳᤌᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤏᤢ ᤔᤢᤰᤛᤠᤶᤍᤧᤴᤏᤥ ᤂᤪᤡᤛ᤻ᤋᤧᤴ ᤕᤢᤰᤂᤢᤀᤠᤱ ᤕᤢᤱᤗᤥ॥

᥈ ᤁᤵᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ᤖᤰ ᤔᤧᤀᤡ᤺ᤳᤋᤧᤶᤔᤡᤴᤏᤧ᤹ᤀᤥ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠ᤺ᤴᤜᤠ᤹ᤀᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤴ ᤛᤩᤧ᤺ᤸᤗᤧ ᤂᤡᤏᤡ᤹ᤀᤠᤱ ᤂᤢᤏᤧ᤹ᤏᤢᤀᤣ ᤁᤧᤛᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ. ᤜᤧᤰᤁᤩᤠᤱ ᤂᤡᤏᤡ᤹ ᤛᤧᤰᤂᤠᤒᤠ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤴ ᤂᤪᤡᤛ᤻ᤋᤧᤴᤏᤢ ᤏᤡᤱᤘᤠ᤹ᤑᤢᤔᤠᤱᤅᤥ ᤆᤡᤰᤂᤧᤀᤠᤱ ᤘᤠ᤹ᤖᤥ॥

᥊ ᤂᤡᤏᤡ᤹ ᤛᤧᤰᤂᤠᤒᤠ ᤏᤧᤳᤋᤡᤃᤧᤴ ᤜᤡᤱᤔᤴᤏᤡᤱᤃ ᤂᤪᤡᤛ᤻ᤋᤖᤥ॥ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤌᤠ᤺ᤶᤛᤡᤱᤅᤡᤸᤗᤧ ᤂᤡᤏᤡ᤹ᤀᤠᤱ ᤂᤢᤏᤧ᤹ᤏᤢᤀᤣ ᤔᤡᤔᤡᤍᤡᤱᤅᤥ ᤁᤧᤎᤠ᤺ᤶᤔᤠᤛᤡᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤔᤧᤴᤇᤢᤔᤠ᤹ ᤏᤢ ᤕᤧᤶᤒᤡᤳᤇᤠ᤹ᤜᤠ᤹ ᤆᤠᤖᤠᤶᤔᤠ ᤐᤠ᤺ᤴᤏᤡᤴ. ᤆᤡ᤺ᤴᤈᤡᤴᤒᤠ ᤁᤧᤈᤥ᤺ᤰᤐᤠ ᤕᤠ᤺ᤶᤒᤰ. ᤆᤠᤖᤠᤶᤔᤠ ᤏᤡᤱᤘᤠ᤹ ᤆᤥ᤺ᤰᤔᤠᤴ. ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤴ ᤏᤢ ᤂᤡ᤺ᤶᤕᤰ ᤆᤥ᤺ᤰᤔᤠᤴ ᤜᤧᤰᤋᤱᤒᤠ ᤏᤠᤛᤡᤱᤃᤧᤴ ᤌᤰᤁᤥᤒᤠ ᤏᤥᤛᤪᤱᤃᤧᤴ ᤕᤧᤵᤗᤧᤰᤜᤠ᤹ᤃ ᤏᤠᤘᤠᤀᤡᤳᤗᤠ᤺ᤴ ᤔᤠᤱᤄ᤺ᤶᤏᤠᤒᤠᤖᤥ॥ ᤂᤡᤏᤡ᤹ ᤂᤧᤴ ᤁᤠᤰ ᤕᤢᤰᤋᤧᤶᤔᤧ᤹ᤀᤥ॥

᥌ ᤌᤣᤀᤠᤱᤓᤧᤸᤗᤧ ᤀᤰᤋᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤛᤶᤍᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤆᤢᤰᤗᤥ॥

᥍ ᤀᤢᤴᤇᤥ᤺ᤴᤒᤠ ᤂᤡᤏᤡ᤹ ᤜᤡᤱᤔᤴᤏᤥ ᤒᤠ ᤀᤰᤋᤱᤒᤠ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠ ᤁᤧᤘᤕᤡᤖᤥ॥

᥎ ᤁᤖ ᤀᤠᤸᤗᤥᤃ ᤂᤡᤏᤡ᤹ᤀᤠᤱ ᤛᤡᤰᤐᤥ᤺ᤰᤔᤠᤴ. ᤛᤠᤰᤁᤧᤴᤏᤡᤴ. ᤏᤠᤜᤧᤶᤔᤠᤴ. ᤜᤡᤏᤠ᤺ᤶ ᤔᤧᤳᤇᤡᤱᤔᤠᤴ. ᤔᤧᤴᤇᤡᤰᤁᤪᤠ ᤐᤠ᤺ᤴᤜᤠ᤹ ᤁᤠᤰ ᤗᤧᤵᤔᤠ ᤋᤣᤔᤠᤀᤣ ᤐᤥᤱᤗᤥ॥

᥏ ᤂᤡᤏᤡ᤹ ᤀᤡᤱᤗᤧᤰ ᤔᤧᤔᤧᤳᤋᤠᤛᤡᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤋᤃᤡᤒᤠ ᤗᤠᤕᤥᤒᤠ ᤛᤢᤳᤏᤠ᤺ᤴ ᤏᤢ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤜᤠ᤹ ᤁᤠᤰ ᤁᤧᤗᤧᤖᤢᤶ ᤁᤧᤍᤣᤛᤢᤶᤔᤠᤱ ᤁᤧᤘᤕᤡ᤹.

᥇᥆ ᤜᤧᤰᤁᤩᤠᤱ ᤂᤡᤏᤡ᤹ᤃ ᤁᤢᤛᤱ ᤛᤢᤳᤏᤠ᤺ᤴ ᤋᤣ᤺ᤳ ᤜᤧᤰᤁᤣ ᤁᤧᤈᤠᤰᤂᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ᤃ ᤏᤠᤘᤠᤃᤧᤴ ᤆᤀᤡ᤺ᤳᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤂᤢᤏᤧ᤹ ᤁᤢᤀᤡ᤺ᤳ ᤜᤧᤰᤁᤣ ᤁᤧᤒᤥ᤺ᤰᤂᤡᤖ ᤁᤧᤒᤳᤇᤡᤖᤥ॥

᥇᥇ ᤀᤠᤸᤗ ᤌᤡᤶᤔᤧᤴᤍᤱ ᤛᤢᤘᤠᤱ ᤏᤢ ᤕᤜᤢᤍᤡ. ᤜᤷᤍᤥ ᤁᤧᤜᤧᤰᤐᤠ ᤏᤢ ᤜᤷᤍᤥ ᤔᤧᤴᤜᤧᤰᤔᤏᤠᤒᤠ. ᤂᤠᤛᤡᤱ ᤁᤧᤏᤡ᤺ᤵᤐᤠ ᤏᤢ ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠᤒᤠ. ᤕᤥ᤺ᤰ ᤏᤢ ᤆᤥ᤺ᤰᤕᤢᤶᤓᤥᤒᤠᤜᤠ᤹ ᤛᤧᤴᤇᤡᤱᤔᤠ ᤜᤥ᤺ᤵᤗᤥ. ᤁᤖ ᤂᤪᤡᤛ᤻ᤋᤧᤴᤗᤰ ᤁᤧᤕᤧᤰᤐᤠ ᤆᤥᤰ. ᤜᤧᤰᤁᤩᤠᤱ ᤂᤢᤏᤧ᤹ ᤁᤠᤰ ᤐᤠ᤺ᤴᤜᤠ᤹ᤀᤥᤀᤣ ᤘᤠ᤹ᤖᤥ॥

᥇᥈ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤔᤏᤠᤜᤠ᤹. ᤛᤣᤛᤣ ᤏᤢ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠᤜᤠ᤹ᤖᤧ. ᤗᤢᤱᤍᤢᤰᤁᤡᤴ. ᤗᤢᤱᤔᤠ᤹ ᤋᤢᤰᤛᤡᤱᤔᤠᤴ. ᤏᤥᤏᤡᤱᤘᤠ᤹ᤀᤡᤴ. ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤗ᤹ᤔᤠᤴ ᤏᤢ ᤏᤠᤛᤡ ᤌ᤺ᤵᤔᤠᤴ ᤆᤠᤱ ᤁᤢᤀᤡᤛᤡ᤺ᤰ ᤆᤠᤰᤛᤡᤱᤔᤠ ᤐᤥᤱᤗᤥ॥

᥇᥉ ᤂᤡᤏᤡ᤹ᤃ ᤘᤣ᤹ᤜᤠ᤹ᤏᤢ ᤏᤠᤛᤡ ᤌ᤺ᤳᤇᤡᤱᤔᤠ ᤐᤥ᤺ᤱᤅᤠᤱ ᤏᤡᤱᤘᤠ᤹ ᤋᤢᤰᤔᤠ ᤐᤠ᤺ᤴᤜᤠ᤹ ᤘᤠ᤹ᤛᤠᤱ ᤗᤧᤵᤔᤡ ᤐᤡᤀᤠᤛᤡᤶᤔᤧ᤹ᤀᤥ॥ ᤍᤠᤱᤒᤠᤸᤗᤧ ᤗᤧᤵᤔᤡ ᤁᤧᤒᤡᤖᤡᤒᤠ ᤁᤢᤀᤡᤛᤡ᤺ᤰᤁᤣ ᤗᤧᤵᤔᤡ ᤐᤡᤀᤠᤛᤡᤶᤔᤧ᤹ᤀᤥ॥

᥇᥊ ᤜᤧᤰᤁᤩᤠᤱ ᤁᤴ ᤁᤧᤖᤧᤰᤏᤢ᤺ᤸᤗᤧ ᤕᤖᤡᤰ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤀᤥ॥ ᤂᤧᤸᤗᤧᤀᤣ ᤂᤡᤏᤡ᤹ ᤌᤡᤰᤜᤢᤵ ᤐᤥᤱᤔᤠ ᤁᤢᤗᤡᤱᤍᤥ ᤁᤧᤃᤧᤳᤋᤡ᤹ᤖᤥ॥

᥇᥋ ᤜᤠᤖᤠ᤹ ᤂᤪᤡᤛ᤻ᤋᤖᤧ ᤁᤢᤛᤏᤠᤖᤢᤱᤅᤡᤸᤗᤧ ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤕᤢᤰᤋᤢᤖᤖᤥ. ᤌᤣᤀᤠᤱᤓᤧᤸᤗᤧ ᤛᤏᤠᤖᤢᤱᤅᤥ ᤘᤠ᤹ᤔᤠ ᤑᤠ᤹ᤀᤠᤱ ᤂᤡᤏᤡ᤹ᤃ ᤗᤳᤌᤡᤰ ᤏᤠᤛᤡᤱᤃᤧᤴ ᤌᤰᤁᤥ ᤀᤢ᤺ᤳᤇᤡᤱᤔᤠ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ ᤏᤥᤃᤧᤴᤛᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥌ ᤜᤠᤖᤠ᤹ ᤂᤪᤡᤛ᤻ᤋᤖᤧ ᤁᤢᤒᤠ᤺ᤴᤈᤠᤰᤁᤡᤸᤗᤧ ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤋᤡᤶᤔᤠᤱ ᤘᤠ᤹ᤖᤖᤥ॥ ᤂᤡᤏᤡ᤹ ᤒᤠ ᤁᤴ ᤐᤠ᤺ᤴᤈᤠᤰᤁᤡᤸᤗᤧ ᤜᤢ᤹ᤀᤠᤛᤡᤶᤔᤧ᤹. ᤜᤧᤰᤁᤩᤠᤱ ᤁᤠᤰ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤥ ᤛᤢᤈᤠ ᤐᤡᤀᤠᤛᤡᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤛᤣᤘᤠ ᤆᤥ᤺ᤰᤔᤠ ᤛᤠᤶᤗᤥᤜᤠ᤹. ᤕᤠᤶᤛᤠᤶᤃᤧᤴ ᤛᤠᤶᤗᤥᤜᤠ᤹ ᤏᤢ ᤛᤣᤛᤣᤔᤠᤱᤗᤠᤶ ᤁᤧᤍᤠᤒᤠ ᤛᤠᤶᤗᤥᤜᤠ᤹ ᤛᤠᤶᤃᤧᤔᤧᤳᤋᤢᤶᤔᤡᤸᤗᤧ ᤂᤡᤏᤡ᤹ ᤛᤡᤰᤗᤢᤱᤔᤥᤏᤢᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤧᤶᤔᤧ᤹ᤀᤥ॥

᥇᥍ ᤂᤡᤏᤡ᤹ ᤆᤩᤠ ᤁᤧᤒᤠ᤺ᤳᤋᤢᤶᤛᤠᤱ ᤆᤩᤠ ᤁᤧᤈᤥᤃᤢᤶᤛᤠᤱ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤥ ᤆᤥᤃᤧᤶᤔᤧ᤹ᤀᤥ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤧᤶᤔᤧ᤹ᤀᤥ॥

ᤏᤛᤠᤏᤡᤒᤠ ᤜᤡᤶᤛᤕᤱ ᤌᤡᤶ

᥇᥎ ᤔᤣᤗᤡᤱᤃᤧᤴ ᤔᤣ᤺ᤳᤇᤣ. ᤂᤡᤏᤡ᤹ ᤀᤡᤳᤌᤢᤱᤃᤧᤴ ᤕᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤕᤧᤶᤔᤧ᤹ᤀᤥ॥ ᤀᤰᤂᤣ ᤆᤥ᤺ᤰᤔᤠᤃ ᤍᤠᤱᤒᤠᤀᤥ ᤗᤠ᤹ᤖᤢᤖᤥ॥

᥇᥏ ᤜᤧᤰᤁᤩᤠᤱ ᤀᤡᤳᤌᤢᤱᤃᤧᤴ ᤕᤧᤶᤒᤠᤛᤣ. ᤂᤡᤏᤡ᤹ ᤔᤣᤗᤡᤱᤃᤧᤴ ᤔᤣ᤺ᤳᤜᤠ᤹ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤧᤶᤛᤡᤶᤔᤡᤴᤏᤧ᤹ ᤁᤖ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ॥

᥈᥆ ᤜᤡᤴᤈᤠ᤹ᤒᤡᤳᤇᤠᤛᤣ. ᤂᤡᤏᤡ᤹ ᤐᤠᤔᤠᤜᤠ᤹ᤖᤧ ᤔᤢᤖᤠ ᤁᤧᤶᤔᤧᤳᤋᤡᤒᤠ ᤐᤠ᤺ᤴᤏᤡᤴ ᤀᤠᤵᤑᤠᤸᤗᤧᤛᤠᤱ ᤂᤧᤵᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤴ ᤐᤠ᤺ᤴᤏᤡᤸᤗᤧ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤋᤠᤛᤢ᤹ᤖᤥ॥

᥈᥇ ᤐᤠᤏᤢᤍᤡᤱ ᤐᤠᤛᤣ. ᤂᤡᤏᤡ᤹ ᤜᤡᤴᤈᤠ᤹ᤒᤡᤳᤇᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤍᤢᤰᤂᤧᤶ ᤔᤧᤒᤡᤖᤧᤶᤛᤡᤶᤔᤡᤴᤏᤧ᤹ᤀᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤢᤏᤡ᤹ ᤏᤡᤱᤘᤠ᤹ ᤐᤱᤛᤡᤱᤗᤥ॥

᥈᥈ ᤛᤣᤘᤠᤖᤥᤒᤠᤛᤣ. ᤀᤡᤰᤛᤠᤒᤠ ᤂᤡᤏᤡ᤹ ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤁᤧᤖᤧᤰ ᤐᤠ᤺ᤴ ᤁᤧᤄᤧᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥ ᤁᤱᤃ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤡᤔᤠᤛᤡᤖᤧ ᤗᤠᤃᤡᤖᤰ ᤔᤧ᤺ᤴ. ᤁᤖ ᤁᤠᤰ ᤁᤢᤍᤥ᤺ᤵᤔᤠ ᤏᤡᤱᤘᤠ᤹ᤀᤡᤴᤏᤢ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥᤖᤧ ᤗᤠᤃᤡ ᤆᤥᤃᤧᤶᤔᤧ᤹ᤀᤥ॥

᥈᥉ ᤂᤡᤏᤡ᤹ ᤆᤩᤠ ᤁᤧᤈᤥᤃᤢᤶᤛᤠᤱ ᤔᤏᤠᤖᤧ ᤗᤠᤃᤡ ᤔᤧ᤺ᤴ. ᤁᤖ ᤍᤠᤱᤒᤠᤸᤗᤧ ᤁᤢᤗᤠᤃᤡ ᤆᤥ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤖ ᤆᤥᤃᤧᤶᤔᤧ᤹ᤀᤥ॥

᥈᥊ ᤌᤣᤀᤠᤱᤓᤧᤸᤗᤧ ᤜᤠᤱᤛᤧᤶ ᤁᤢᤀᤡᤛᤡ᤺ᤰ ᤍᤠᤱᤒᤠᤸᤗᤧ ᤐᤡᤏᤡᤱ ᤁᤧᤔᤧᤳᤋᤡᤒᤠ ᤗᤰᤁᤡᤴ ᤂᤥᤛᤢᤶᤒᤧ᤹ ᤁᤧᤗ᤹ᤒᤠᤴ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ ᤍᤠᤱᤒᤠ ᤂᤪᤡᤛ᤻ᤋᤧᤴ ᤛᤣᤘᤠ ᤁᤧᤈᤥᤃᤢᤶᤗ ᤁᤧᤘᤕᤡ᤹ᤖᤥ॥

᥈᥋ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤸᤗᤧ ᤁᤧᤛᤠᤰᤐᤠ ᤂᤢᤶᤍᤡᤱ ᤂᤥᤛᤢ᤹ᤖᤥ॥ ᤂᤧᤵᤔᤥᤃ ᤔᤏᤠ ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠᤴ ᤌᤣᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

᥊

ᤛᤧᤘᤠᤖᤥᤒᤠᤸᤗᤧ ᤁᤢᤴᤍᤠᤱᤒᤠᤛᤣ. ᤂᤡᤏᤡ᤹ ᤛᤣᤘᤠᤖᤥᤒᤠᤜᤠ᤹ ᤏᤢᤖᤡᤰ ᤔᤧᤳᤋᤧᤶᤛᤡᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤡᤏᤡ᤹ᤀᤠᤱ ᤍᤠᤱᤒᤠᤎᤡᤰ ᤁᤧᤃᤳᤋᤢᤶ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ᤀᤥ॥

᥈ ᤆᤰᤔᤧᤸᤗ᤹ᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤧᤶᤔᤧ᤹ᤖ ᤛᤡᤱᤛᤡᤱ ᤕᤧᤰᤕᤧᤰᤁᤠᤱ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥

᥉ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱ ᤀᤡᤱᤓᤥᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤶ ᤜᤴᤍᤢ ᤐᤡᤖᤡᤃᤧᤖ ᤑᤠ᤹ᤀᤠᤱ ᤀᤠᤏᤡᤃᤧ ᤗᤠᤃᤡᤀᤠᤱ ᤋᤢᤘᤠ ᤀᤠᤈᤥᤃᤧᤶ ᤀᤠᤒᤡᤖᤧᤶᤔᤧ᤹ᤀᤥ॥ ᤒᤠ ᤂᤧᤴ ᤐᤠ᤺ᤴᤏᤡᤴ ᤀᤡᤱᤓᤥᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ᤃ ᤁᤴ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤠᤱᤅᤠᤱ ᤘᤠ᤹ᤀᤠᤖᤥ॥

᥊ ᤀᤡᤱᤃᤠ᤹ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤁᤴ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤀᤡᤱᤓᤥᤔᤠ ᤛᤢᤰᤋᤢᤱᤗ ᤑᤠ᤹ᤀᤠᤱ ᤋᤢᤘᤠ ᤀᤠᤈᤥᤃᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

᥋ ᤂᤡᤏᤡ᤹ᤃ ᤛᤡᤰᤁᤢᤶᤛᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤂᤪᤡᤛ᤻ᤋᤠᤏᤡ ᤔᤧ᤺ᤶᤒᤠᤜᤠ᤹ᤏᤢ ᤘᤕᤧᤶᤔᤧ᤹ᤀᤥ. ᤜᤧᤰᤁᤩᤠᤱ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤂᤢᤏᤡ᤹ᤏᤢ ᤀᤡᤱᤓᤥᤔᤠ ᤁᤠᤰ ᤛᤢᤕᤧᤶᤜᤠ᤹ ᤏᤢ᤺ᤖᤡᤰᤁᤠᤱ ᤀᤥᤃᤵ ᤆᤥᤃᤧᤶᤔᤧ᤹ᤀᤥ॥

᥌ ᤜᤠᤖᤠ᤹ ᤕᤢᤶᤔᤡᤸᤗᤧ ᤁᤢᤈᤠ᤺ᤴ ᤁᤢᤈᤠᤃᤧᤏᤢ᤹ᤒᤠ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤐᤠ᤺ᤴᤇᤣ᤺ᤰᤘᤠ᤺ᤴ ᤗᤢᤱᤃᤢᤶ ᤁᤢᤎᤡᤶᤒᤠ ᤏᤢ ᤁᤢᤄᤧᤶ ᤁᤧᤏᤢ᤹ᤒᤠ ᤐᤥ᤺ᤱᤗᤖᤥ. ᤜᤧᤰᤁᤣᤗ᤹ᤖᤡᤰ ᤘᤣ᤹ᤜᤠ᤹ ᤁᤧᤖᤧᤰ ᤏᤢᤒᤠ ᤏᤥᤃᤵ ᤐᤡᤔᤠ ᤁᤧᤛᤢᤰᤋᤢᤶᤛᤡᤶᤗᤥ॥

ᤁᤢᤏᤢᤵᤔᤠ ᤛᤣᤘᤠ

᥍ ᤋᤢᤂᤡᤁᤛᤖᤧ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥᤒᤠ ᤀᤡᤱᤄᤱᤅᤡᤴ ᤂᤡᤏᤡ᤹ ᤁᤧᤈᤧᤰᤋᤡ᤹ᤖᤥ॥ ᤂᤢᤏᤧ᤹ᤃ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤒᤠ ᤏᤛᤠᤏᤡᤒᤠ ᤏᤢᤛᤠ᤹ ᤏᤢ ᤏᤛᤠ᤺ᤴᤛᤠᤒᤠ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ ᤜᤧᤰᤁᤩᤠᤱ ᤍᤠᤱᤒᤠᤀᤥ ᤛᤧᤘᤠᤖᤥᤒᤠ ᤆᤢᤶᤗᤥ॥

᥎ ᤁᤵᤔᤥᤒᤠ ᤁᤠᤰ ᤀᤠᤏᤡᤃᤧ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤈᤧᤰᤋᤡᤖ ᤑᤠ᤹ᤀᤠᤱ ᤂᤢᤏᤧ᤹ ᤂᤡᤏᤡ᤹ᤀᤥ ᤐᤠᤱᤄᤢᤱᤗ ᤐᤳᤋᤠᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤜᤠᤱᤜᤠᤱ ᤁᤧᤈᤥᤃᤡ᤹ᤖᤥ.

᥏ ᤂᤢᤏᤧ᤹ ᤂᤡᤏᤡ᤹ᤏᤢᤀᤣᤒᤠ ᤌᤡᤰᤐᤠ ᤀᤥᤏᤧᤛᤡᤔᤛᤧᤴᤏᤢ ᤑᤧᤴᤗ ᤐᤳᤗᤥ॥ ᤂᤢᤏᤧ᤹ ᤏᤛᤠ᤺ᤴᤛᤠᤒᤠ ᤏᤢ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤒᤠ ᤏᤢᤛᤠ᤹ᤖᤥ॥ ᤂᤧᤱᤜᤠ᤹ᤖᤧ ᤁᤵᤔᤥ ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠ ᤁᤠᤰ ᤐᤠ᤺ᤴᤜᤠ᤹ ᤂᤡᤏᤡ᤹ᤏᤢ ᤆᤧᤱᤛᤢᤖᤥ॥

᥇᥆ ᤀᤖᤡᤛ᤻ᤋᤠᤷᤂᤛᤧᤴ ᤀᤡᤱᤃᤠ᤹ᤏᤢ ᤛᤥᤖᤡᤰ ᤐᤢᤱᤗᤠᤜᤡᤶᤔᤥ ᤛᤠᤰᤋᤧᤀᤠᤱ ᤘᤠ᤹ᤖᤥ॥ ᤂᤢᤏᤧ᤹ᤏᤢ ᤒᤖᤏᤠᤒᤠᤛᤖᤧ ᤁᤢᤸᤗᤠᤶᤛᤠ ᤔᤷᤁᤢᤛᤖᤧ ᤛᤣᤘᤠ ᤁᤧᤜᤠᤰᤋᤡᤖᤥ॥ ᤔᤷᤁᤢᤛᤖᤧ ᤁᤢᤕᤠ᤺ᤶᤒᤣᤀᤥ ᤋᤃᤡᤛᤠ ᤀᤥ᤺ᤴᤎᤠᤰ ᤆᤥ᤺ᤰᤏᤡᤱᤅᤠᤱ ᤘᤠ᤹ᤀᤠ॥ ᤂᤡᤏᤡ᤹ᤀᤥ ᤗ᤺ᤴᤏᤡᤸᤗᤧ ᤗᤠᤶᤍᤠ᤺ᤰᤔᤠ ᤐᤡᤖᤧᤶᤔᤧ᤹ᤀᤥ॥

᥇᥇ ᤕᤢᤛ᤻ᤋᤛ ᤔᤧᤵᤔᤏᤠᤒᤠ ᤕᤧᤛᤢᤖᤧᤀᤠᤱ ᤛᤣᤘᤠ ᤁᤧᤜᤠᤰᤋᤡᤀᤠᤱ ᤘᤠ᤹ᤖᤥ॥ ᤏᤡᤱᤘᤠ᤹ᤑᤢᤜᤠᤱᤈᤢᤶᤔᤥ ᤀᤡᤱᤃᤠ᤹ᤏᤢ ᤛᤥᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤀᤥ ᤂᤧᤱᤜᤠ᤹ᤖᤰ ᤕᤜᤢᤍᤡ ᤏᤛᤠᤏᤡᤒᤠᤛᤡᤖᤥ॥ ᤁᤱᤜᤠ᤹ᤖᤧ ᤀᤡᤱᤃᤠ᤹ ᤀᤠᤏᤡᤱᤘᤠ᤹ᤀᤥ ᤜᤠᤱᤜᤠᤱ ᤔᤧᤔᤧᤳᤋᤠᤱᤅᤠᤱ ᤘᤠ᤹ᤖᤥ॥

᥇᥈ ᤂᤡᤏᤡ᤹ᤏᤢᤀᤣᤒᤠ ᤌᤡᤰᤐᤠ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤛᤣᤘᤠᤖᤥᤒᤠ ᤀᤡᤐᤠᤑᤪᤠᤛᤖᤧ ᤂᤡᤏᤡ᤹ ᤛᤣᤘᤠ ᤁᤧᤜᤠᤰᤋᤡᤖᤥ॥ ᤂᤢᤏᤧ᤹ᤃ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤎᤢᤶᤒᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤜᤧᤰᤁᤩᤠᤱ ᤁᤠᤰ ᤏᤡᤱᤘᤠ᤹ᤑᤢ ᤏᤡᤱᤘᤠ᤹ᤀᤥ ᤋᤠ᤺ᤰᤐᤥᤃᤧᤶᤒᤠ ᤁᤧᤈᤥᤃᤡᤖ ᤑᤠ᤹ᤀᤠᤱ ᤛᤍᤠᤍᤡᤱ ᤛᤠ᤹ᤖᤡᤰ ᤋᤢᤘᤠ ᤆᤥᤃᤢ᤹ᤖᤥ॥

᥇᥉ ᤀᤡᤱᤃᤠ᤹ ᤛᤧᤰᤂᤠ ᤐᤠ᤺ᤴ ᤔᤧᤳᤏᤡᤱ. ᤂᤡᤏᤡ᤹ ᤏᤢ ᤗᤠᤀᤥᤍᤡᤁᤡᤕᤠ ᤜᤧᤰᤁᤩᤠᤱ ᤜᤤᤖᤠᤐᤥᤗᤡᤛ ᤕᤧᤰᤕᤰᤁᤥᤒᤠ ᤂᤪᤡᤛ᤻ᤋᤠᤏᤡᤜᤠ᤹ᤖᤧ ᤗᤠᤃᤡ ᤕᤠᤶᤒᤢᤎᤡᤰᤁᤠᤱ ᤂᤢᤏᤧ᤹ ᤕᤠ᤺ᤶᤒᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥇᥊ ᤀᤠᤏᤡᤃᤧ ᤔᤡ᤺ᤶ ᤆᤢᤶ ᤛᤡᤍᤠ᤹ᤛᤠᤶᤒᤠ ᤗᤢᤁᤠ ᤏᤢ ᤍᤣᤔᤠᤛᤖᤧᤀᤠᤱ ᤛᤣᤘᤠ ᤜᤠᤱᤛᤢ᤹ᤖᤥ॥

᥇᥋ ᤗᤠᤀᤥᤍᤡᤁᤡᤕᤠᤒᤠ ᤏᤛᤠᤏᤡᤒᤠᤜᤠ᤹ ᤜᤧᤰᤁᤩᤠᤱ ᤋᤢᤳᤋᤢᤃᤧᤶᤔᤠ ᤏᤢᤶᤑᤠᤛ ᤏᤢ ᤁᤢᤜᤡᤶᤔᤥ ᤁᤧᤈᤢᤶᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤀᤥ ᤛᤣᤘᤠ ᤋᤥ᤺ᤴᤍᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

᥇᥌ ᤁᤴ ᤛᤰᤀᤡᤱᤄᤱᤅᤡᤴ ᤂᤡᤏᤡ᤹ᤀᤥ ᤏᤡ᤺ᤳ ᤆᤢ᤺ᤳᤋᤠᤱ ᤗᤠᤀᤥᤍᤡᤁᤡᤕᤠᤒᤠ ᤛᤣᤛᤣᤜᤢᤵᤗᤰᤁᤥᤒᤠᤜᤠ᤹ᤖᤧᤀᤠᤱ ᤔᤧᤏᤡ᤺ᤖᤢᤖ ᤑᤠ᤹ᤀᤠᤱ ᤐᤡᤖᤧᤶᤛᤡᤶᤔᤧ᤹ᤀᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤰᤋᤢᤱᤛᤡᤱᤒᤠ ᤛᤰᤀᤡᤱᤄᤱᤅᤡᤴ ᤂᤡᤏᤡ᤹ᤀᤠᤱ ᤏᤡ᤺ᤖᤧᤶᤔᤧ᤹ᤀᤥ॥

᥇᥍ ᤀᤷᤂᤡᤐᤛᤧᤴ ᤍᤠᤱᤒᤠᤸᤗᤧ ᤁᤧᤒᤡᤖᤧᤒᤠ ᤕᤠ᤺ᤶᤒᤰᤁᤡᤴ ᤆᤰᤔᤧᤸᤗ᤹ᤀᤣ ᤆᤥᤃᤧ ᤛᤢᤖᤧ᤹ᤀᤥ ᤗ᤹ᤖᤡᤰ ᤔᤧᤳᤋᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

᥇᥎ ᤀᤡᤱᤃᤠ᤹ ᤐᤠᤘᤗᤖᤧ ᤁᤴ ᤛᤣᤘᤠ᤺ᤴ ᤀᤠᤒᤠᤅᤣ ᤀᤠᤜᤢᤰᤁᤡᤸᤗᤧ ᤛᤠᤵᤋᤢᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤢᤱᤗᤠᤜᤡᤶᤔᤥ ᤕᤠᤰᤁᤠᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥ ᤜᤠᤖᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖᤖᤥ॥

ᤐᤠᤘᤗᤖᤧ ᤌᤡᤛ᤻ᤛᤗᤥᤏᤡᤁᤡᤜᤠ᤹ ᤜᤠᤰᤋᤢᤛᤡᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤌᤡᤛ᤻ᤛᤗᤥᤏᤡᤁᤡ ᤕᤧᤰᤕᤰᤁᤡᤴ ᤖᤥᤔᤡ ᤜᤠᤱᤈᤢᤶ ᤔᤧᤛᤣᤍᤥᤏᤡᤕᤠ ᤌᤢᤶᤔᤥᤒᤠ ᤜᤠᤱᤐᤠᤱ ᤘᤕᤧ॥ ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤖᤧ ᤑᤡᤗᤡᤵᤐᤡ ᤕᤧᤰᤕᤰᤗᤠᤶᤒᤠ ᤐᤣᤀᤠᤱ ᤁᤴ ᤌᤡᤛ᤻ᤛᤗᤥᤏᤡᤁᤡ ᤕᤧᤰᤕᤰᤁᤥ ᤛᤢᤏᤠᤀᤡᤱ ᤀᤡᤱᤓᤴ ᤆᤥᤃᤢ ᤜᤧᤰᤁᤩᤠᤱ ᤛᤣᤛᤣᤜᤢᤵᤗᤰ ᤜᤣ᤺ᤰᤋᤢᤖᤥ (“ᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤜᤠ᤹” ᤔᤧᤵᤔᤏᤠᤒᤠ ᤛᤠᤵᤐᤴᤏᤡᤴ ᥇᥍:᥇-᥇᥆ ᤀᤥᤔᤳᤋᤧ᤹ᤀᤥ)॥ ᤁᤖ ᤕᤠᤱᤛᤡ ᤕᤜᤢᤍᤡᤜᤠ᤹ ᤐᤠᤘᤗᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤒᤥᤃᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤜᤢᤍᤡ ᤛᤠᤶᤕᤥ ᤂᤢᤏᤡ᤹ ᤛᤡᤖᤠ᤹ ᤁᤧᤎᤠᤱᤒᤠ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ ᤐᤠᤘᤗᤖᤧ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤀᤡᤱᤓᤥᤛᤢᤒᤠ ᤐᤠ᤺ᤴᤏᤡᤴ ᤏᤠᤔᤧᤜᤧᤳᤋᤢᤖᤥ॥ ᤂᤧᤱᤜᤠ᤹ᤖᤧ ᤛᤠ᤹ᤖᤡᤰ ᤔᤧᤀᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤐᤠᤘᤗᤧᤴ ᤌᤡᤛ᤻ᤛᤗᤥᤏᤡᤁᤡᤗᤠᤶ ᤒᤣᤖᤡᤕᤠ ᤕᤧᤰᤕᤰᤁᤥ ᤐᤣᤖᤥ॥

ᤕᤠᤱᤛᤡ ᤂᤢᤏᤧ᤹ ᤁᤥᤖᤴᤌᤡ ᤕᤧᤰᤕᤰᤁᤥ ᤋᤩᤧ᤺ᤸᤗᤧ ᤂᤢᤏᤧ᤹ᤏᤢᤀᤣ ᤛᤥᤖᤡᤰ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ ᤋᤡᤔᤥᤌᤡᤗᤠᤶᤒᤠ ᤌᤡᤛ᤻ᤛᤗᤥᤏᤡᤁᤡᤀᤥᤒᤠ ᤛᤣᤛᤣᤜᤢᤵᤗᤰᤗᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤄᤱ ᤂᤥᤛᤢᤖᤥ॥

ᤐᤠᤘᤗᤖᤧ ᤌᤡᤛ᤻ᤛᤗᤥᤏᤡᤁᤡᤒᤠ ᤏᤛᤠᤏᤡᤒᤠᤜᤠ᤹ ᤜᤠᤱᤜᤠᤱ ᤔᤧᤳᤇᤧ ᤏᤢ ᤕᤠᤶᤈᤠᤱᤘᤠ ᤔᤧᤳᤇᤧ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤒᤠᤖᤥ॥ ᤐᤠᤘᤗᤖᤧ ᤂᤢᤏᤡ᤹ ᤏᤛᤠ᤺ᤴ ᤏᤢ ᤔᤡ᤺ᤶᤈᤡᤖᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤖᤢᤀᤠᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤛᤥᤖᤡᤰ ᤘᤕᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤘᤕᤧ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤂᤢᤏᤡ᤹ ᤏᤡᤱᤘᤠ᤹ᤛᤥᤀᤥ ᤋᤠᤖᤢᤒᤡᤖᤢᤛᤡᤖᤥ॥ ᤜᤧᤰᤁᤩᤠᤱ ᤂᤪᤡᤛ᤻ᤋᤖᤧ ᤁᤢᤕᤢᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤥᤃᤧᤒᤠ ᤐᤠ᤺ᤴᤎᤱᤅᤡᤴ ᤛᤣᤛᤣᤜᤢᤵᤗᤰᤁᤥ ᤆᤡᤈᤡ ᤆᤥᤃᤢᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤪᤡᤛ᤻ᤋᤖᤧ ᤁᤢᤕᤢᤔᤠᤴ ᤔᤧᤜᤠᤱᤄᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤆᤠᤔᤠᤖᤧ ᤗᤠᤃᤡ ᤘᤣ᤹ᤜᤠ᤹ ᤔᤧᤴᤜᤶᤛᤣ ᤀᤠᤒᤠᤅᤣ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤖ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤛᤣᤘᤠ ᥇:᥇

ᤜᤧᤏᤠ ᤏᤢ ᤏᤠᤖᤠᤑᤥᤔᤠ ᥇:᥈–᥉:᥇᥉

ᤂᤪᤡᤛ᤻ᤋᤠᤏᤡᤜᤠ᤹ᤖᤧ ᤗᤠᤃᤡ ᤜᤠᤱᤜᤠᤱᤘᤠ ᥊:᥇-᥇᥈

ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢ᤺ᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤛᤠᤶ ᥊:᥇᥉–᥋:᥇᥇

ᤁᤢᤏᤢᤵᤔᤠ ᤏᤡᤛᤠᤶ ᥋:᥇᥈-᥈᥈

ᤁᤢᤏᤢᤵᤔᤠ ᤛᤣᤘᤠ ᥋:᥈᥉-᥈᥎

ᤐᤠᤘᤗᤖᤧ ᤌᤡᤛ᤻ᤛᤗᤥᤏᤡᤁᤡᤜᤠ᤹ ᤜᤠᤰᤋᤢᤛᤡᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

᥇

ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤌᤡᤛ᤻ᤛᤗᤥᤏᤡᤁᤠa ᤕᤧᤰᤕᤰᤛ᤻ᤔᤠ ᤛᤣᤛᤣᤜᤢᤵᤗᤰᤁᤥᤒᤠ ᤕᤠᤵᤔᤡᤜᤠ᤹ᤀᤥ. ᤀᤡᤱᤃᤠ᤹ ᤐᤠᤘᤗ. ᤛᤡᤗᤠᤛ ᤏᤢ ᤋᤡᤔᤥᤌᤡᤗᤠᤶᤒᤠb ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤁᤠᤛᤡᤃᤧᤒᤠᤖᤥ॥ ᤜᤠᤖᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤛᤏᤠᤖᤢᤱ ᤏᤢ ᤗᤢᤱᤃᤢᤶ ᤁᤧᤄᤥᤛᤢᤶᤗᤖᤥ॥

ᤌᤡᤛ᤻ᤛᤗᤥᤏᤡᤁᤡᤜᤠ᤹ᤖᤧ ᤏᤛᤠ᤺ᤴ ᤔᤧᤈᤥᤃᤢᤒᤠᤀᤥ ᤏᤥᤃᤧᤴ

᥈ ᤀᤠᤏᤡᤃᤧ ᤋᤢᤘᤠᤀᤥ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤠᤛᤡᤃᤧᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤗᤠᤃᤡ ᤛᤍᤠᤍᤡᤱ ᤏᤥᤃᤧᤴ ᤐᤡᤖᤢᤶᤒᤧ᤹ᤖᤥ॥

᥉ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤏᤛᤠ᤺ᤴᤗᤠᤶᤒᤠ ᤁᤧᤈᤥᤃᤢᤶᤒᤠ ᤂᤡᤏᤡ᤹ ᤕᤠ᤺ᤶᤒᤰᤁᤡᤴ. ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤔᤠᤱ ᤛᤩᤠᤱᤔᤧᤴᤍᤠᤱ ᤁᤧᤈᤥᤃᤢᤶᤒᤠᤴ ᤜᤧᤰᤁᤩᤠᤱ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤕᤠᤶᤔᤥ ᤁᤢᤏᤢ᤺ᤱᤔᤠ ᤕᤢᤔᤠ ᤏᤡᤱᤛᤠᤱᤗᤠᤶ ᤁᤧᤍᤠᤒᤠ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠᤴ ᤀᤠᤏᤡᤃᤧ ᤆᤰᤔᤧᤸᤗ᤹ᤀᤣ ᤏᤡᤱᤘᤠ᤹ ᤀᤡ᤺ᤳᤋᤢᤶᤒᤧᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤀᤠᤒᤠᤅᤣ ᤁᤢᤔᤏᤠ ᤐᤥ᤺ᤱᤛᤧ ᤁᤧᤛᤣᤃᤡᤒᤠ ᤐᤠ᤺ᤴᤏᤡᤴ ᤀᤠᤏᤡᤃᤧ ᤏᤡᤛᤢᤶᤒᤧᤖᤥ॥

᥋ ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤛᤢᤏᤠᤀᤡᤱᤅᤡᤴ ᤂᤡᤏᤡ᤹ᤀᤥ ᤋᤠᤖᤢᤶᤒᤧᤸᤗᤧ ᤐᤠ᤺ᤴᤏᤥᤖᤰ ᤔᤧᤘᤕᤧᤴ. ᤁᤖ ᤔᤢᤰᤛᤠᤶᤔᤥ ᤘᤕᤧᤖᤥ॥ ᤜᤧᤰᤁᤩᤠᤱ ᤁᤱᤃ ᤛᤣᤛᤣᤔᤠᤱᤗᤠᤶ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤏᤡᤴ ᤛᤧᤰᤂᤠᤛ᤻ᤔᤠ ᤘᤕᤧ ᤑᤠ᤹ᤀᤠᤱ ᤁᤧᤏᤡᤛᤢᤶᤗᤥ॥ ᤀᤠᤏᤡᤃᤧ ᤂᤡᤏᤡ᤹ᤏᤢ ᤘᤕᤡᤃᤧᤸᤗᤧ ᤀᤠᤏᤡᤃᤧ ᤜᤡᤱᤔᤴᤏᤡᤴ ᤀᤠᤰᤋᤱᤒᤠ ᤘᤕᤧ ᤁᤧᤗ᤹ᤒᤠᤴ ᤏᤢᤖᤡᤰᤁᤠᤱ ᤁᤧᤏᤡᤛᤢᤶᤔᤠᤱ ᤘᤠ᤹ᤖᤥ॥

᥌ ᤀᤠᤰᤂᤧᤴ ᤋᤢᤰᤂᤣ ᤁᤧᤈᤩᤧ᤹ᤀᤡᤛᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤀᤥᤔᤢᤗ᤹ᤔᤠᤀᤥ ᤛᤢᤏᤠᤀᤡᤱᤅᤡᤴ ᤁᤧᤍᤠ᤺ᤰᤋᤢᤶ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤃ ᤍᤠᤱᤒᤠᤸᤗᤧᤴ ᤏᤢ ᤀᤠᤏᤡᤃᤧ ᤆᤥ᤺ᤱ ᤁᤧᤀᤡ᤺ᤳᤋᤢᤶᤔᤠᤱ ᤁᤧᤘᤕᤡ᤹ᤖᤥ॥

᥍ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤔᤧᤛᤣᤍᤥᤏᤡᤕᤠ ᤏᤢ ᤀᤰᤂᤤᤕᤠ ᤌᤢᤶᤔᤥᤒᤠ ᤁᤧᤖᤧᤰ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤁᤢᤒᤡ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥎ ᤜᤧᤰᤁᤩᤠᤱ ᤂᤡᤏᤡ᤹ᤗᤠᤶ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰᤁᤡᤴ ᤔᤧᤛᤣᤍᤥᤏᤡᤕᤠ ᤏᤢ ᤀᤰᤂᤤᤕᤠᤀᤥᤖᤰ ᤔᤧᤛᤧ᤺ᤖᤧᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤥᤒᤠ ᤂᤡᤏᤡ᤹ ᤏᤛᤠ᤺ᤴᤏᤡᤴᤏᤠᤱ ᤁᤠᤰ ᤐᤡᤛᤠᤱ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢᤖᤥ॥ ᤜᤧᤰᤁᤣ᤺ᤸᤗᤧ ᤀᤠᤏᤡᤃᤧ ᤘᤣ᤹ ᤐᤠ᤺ᤴ ᤐᤠ᤺ᤵᤔᤠ ᤌᤣᤀᤠᤱ ᤜᤥᤵ.

᥏ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤥ ᤋᤩᤧ᤹ᤀᤡᤃᤧᤸᤗᤧ ᤕᤠᤵᤔᤡ ᤁᤧᤍᤠ᤺ᤰᤋᤡᤒᤠ ᤐᤠ᤺ᤴ ᤏᤢ ᤏᤠᤘᤠᤀᤡᤳᤗᤠ ᤛᤣᤘᤠ ᤆᤥ᤺ᤰᤔᤥᤗᤠᤶ ᤁᤧᤏᤢ᤺ᤰᤂᤡᤀᤠᤱ ᤛᤧᤰᤂᤠ ᤏᤢ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤡᤱᤃ ᤁᤠᤰ ᤔᤏᤠᤜᤠ᤹ᤖᤧᤀᤣ ᤔᤧᤈᤧᤰᤂᤢ ᤔᤧᤒᤠ᤺ᤳᤋᤢ᤹ᤖᤥ॥

᥇᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤄᤢᤒᤠ ᤁᤢᤛ᤻ᤛᤠ ᤕᤧᤛᤢᤖᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤢᤕᤢᤔᤧᤴ ᤁᤧᤜᤠᤱᤄᤢᤶᤒᤠᤴ ᤔᤧᤔᤧᤳᤋᤡᤃᤧᤀᤠᤱ ᤘᤠ᤹ᤖᤥ॥ ᤂᤢᤏᤧ᤹ᤀᤣ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤢᤶᤍᤡᤱᤗᤠᤶ ᤋᤠᤱᤀᤠᤛᤧ᤺ᤵᤗᤥ॥

a 

᥇:᥇ ᤌᤡᤛ᤻ᤛᤗᤥᤏᤡᤁᤠ- ᤁᤴ ᤕᤧᤰᤕᤰᤁᤡᤴ ᤔᤧᤛᤣᤍᤥᤏᤡᤕᤠ ᤗᤠᤈᤣ᤹ᤀᤥᤒᤠ ᤕᤧᤰᤕᤰ ᤘᤕᤧ॥ ᤂᤧᤵᤔᤥ ᤐᤠᤘᤗᤧᤴ ᤔᤏᤠᤜᤠ᤹ ᤛᤢᤏᤠᤀᤡᤱ ᤀᤡᤱᤓᤥ᤺ᤛᤧ ᤁᤢᤓᤠ ᤕᤧᤶᤗᤰ ᤘᤕᤧ॥ ᤂᤧᤴ ᤕᤧᤶᤔᤥ ᤔᤏᤠᤜᤠ᤹ᤖᤧ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤋᤢᤰᤂᤣ ᤔᤧᤈᤠ᤺ᤳᤋᤢᤛᤡᤖ ᤔᤧᤘᤕᤧ॥

b 

᥇:᥇ ᤛᤡᤗᤠᤛ ᤏᤢ ᤋᤡᤔᤥᤌᤡ- ᤁᤴ ᤏᤧᤳᤇᤡ ᤔᤏᤠᤜᤠ᤹ ᤐᤠᤘᤗᤏᤢ ᤗᤠᤶᤍᤡᤰ ᤆᤥᤃᤧᤳᤇᤡ ᤜᤧᤰᤁᤩᤠᤱ ᤌᤡᤛ᤻ᤛᤗᤥᤏᤡᤁᤠᤀᤥ ᤛᤣᤛᤣᤜᤢᤵᤗᤰ ᤜᤣ᤺ᤰᤔᤠ ᤂᤢᤏᤧ᤹ ᤑᤠ᤹ᤖᤧᤳᤇᤢ॥ ᤛᤡᤗᤠᤛᤧᤴ ᤃᤪᤡᤁ ᤐᤠ᤺ᤴᤍᤠᤱᤅᤥ ᤛᤡᤸᤒᤠᤏᤛ ᤔᤧᤔᤧᤳᤋᤢ᤹॥

ᤌᤡᤛ᤻ᤛᤗᤥᤏᤡᤁᤠᤀᤥ ᤐᤠᤘᤗᤖᤧ ᤁᤢᤔᤠᤱᤛᤣᤘᤠ

᥈

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡᤃᤧᤃ ᤂᤡᤏᤡ᤹ᤀᤥ ᤋᤠ᤺ᤔᤏᤠᤒᤠᤴ ᤜᤏᤧ ᤔᤧᤒᤥ᤺ᤰᤂᤧᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

᥈ ᤁᤖ ᤂᤡᤏᤡ᤹ᤀᤥ ᤋᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤑᤡᤗᤡᤵᤐᤡ ᤕᤧᤰᤕᤰᤁᤥ ᤀᤠᤏᤡᤃᤧ ᤏᤠᤔᤧᤎᤠ᤺ᤛᤢ ᤔᤧᤒᤡᤖᤡᤃᤧᤀᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤡᤃᤧᤒᤠᤱᤃ ᤂᤡᤏᤡ᤹ ᤁᤧᤏᤡ᤺ᤛᤢᤶ ᤁᤧᤗᤧᤛ᤻ᤛᤢᤶᤔᤠᤱᤅᤣ ᤁᤧᤘᤕᤡ᤹ᤖᤥ॥ ᤔᤏᤠᤜᤠ᤹ᤖᤧ ᤀᤠᤏᤡᤃᤧ ᤛᤠ᤹ᤖᤡᤰ ᤔᤧᤀᤳᤋᤡᤃᤧᤛᤠᤱ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤛᤧ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠ᤺ᤴᤇᤡᤱᤔᤠ ᤐᤡᤖᤡᤃᤧᤖᤥ॥

᥉ ᤀᤠᤏᤡᤃᤧ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤁᤡᤴ ᤋᤠᤵᤑᤧ᤺ᤶᤒᤠ ᤀᤡᤃᤪ ᤆᤡ᤺ᤴᤈᤡ᤺ᤶᤒᤠ ᤏᤡᤱᤘᤠ᤹ᤗᤠᤶ ᤋᤩᤧᤒᤠ ᤔᤧ᤺ᤴᤗᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤀᤠᤳᤋᤡᤴᤏᤠᤱ ᤀᤡᤱᤗᤧᤰ ᤔᤧᤵᤔᤠ ᤔᤧᤃᤥ᤺ᤳᤋᤢᤶᤒᤧᤴᤗᤥ॥

᥊ ᤂᤧᤸᤗᤧ ᤁᤢᤗᤧᤰᤘᤠ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤕᤠᤵᤔᤡ ᤛᤢᤶᤒᤥᤎᤠᤛᤠᤒᤠ ᤀᤡᤋᤡᤃᤧᤀᤠᤱ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤗᤰᤐᤧᤴ ᤐᤡᤖᤡᤃᤧᤀᤠᤱ ᤘᤠ᤹ᤒᤠᤸᤗᤧ ᤀᤠᤵᤑᤠᤸᤗᤧᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣᤖᤰ ᤐᤠᤖᤡᤃᤧ᤹ᤖᤥ॥ ᤀᤠᤏᤡᤃᤧᤃ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤶᤒᤧᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤕᤠ᤺ᤶᤒᤰ ᤆᤥᤃᤢᤶᤒᤧ᤹ᤖᤥ॥ ᤂᤢᤏᤧ᤹ᤀᤣ ᤀᤠᤏᤡ᤹ ᤛᤡᤰᤗᤢᤱᤔᤠᤴ ᤛᤠ᤹ᤖᤢᤖᤥ॥

᥋ ᤀᤠᤏᤡᤃᤧ ᤂᤡᤏᤡ᤹ᤀᤥ ᤋᤩᤧ᤹ᤀᤡᤃᤧᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤏᤠ ᤁᤧᤗᤧᤶᤒᤠ ᤐᤠ᤺ᤴ ᤔᤧᤒᤠ᤺ᤳᤋᤢᤶᤒᤧᤴ ᤗ᤹ᤖᤡᤰ ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤧᤏᤡ᤺ᤛᤢᤶᤗᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤕᤠᤱᤅᤡᤴ ᤀᤠᤏᤡᤃᤧ ᤜᤢᤰᤁᤥ ᤌᤠᤔᤠ ᤐᤠ᤺ᤴᤜᤠ᤹ᤀᤠᤱ ᤔᤧᤒᤠ᤺ᤳᤋᤢᤶᤒᤧᤴ॥ ᤂᤧᤴ ᤐᤠ᤺ᤴᤜᤠ᤹ᤖᤧᤴ ᤋᤥ᤺ᤴᤍᤡᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤘᤠ᤹ᤖᤥ॥

᥌ ᤀᤠᤳᤋᤡᤴ ᤔᤏᤠᤜᤠ᤹ᤖᤧ ᤜᤧᤰᤁᤩᤠᤱ ᤂᤡᤏᤡ᤹ᤗᤠᤶᤒᤠ ᤀᤠᤏᤡᤃᤧ ᤔᤡᤱᤛᤥᤎᤠ᤺ᤱᤛᤥ ᤁᤧᤈᤥᤃᤢᤶᤏᤡ. ᤏᤠᤖᤠ ᤁᤧᤓᤥᤛᤢᤶᤏᤡ ᤁᤧᤗ᤹ᤒᤠ ᤏᤡᤱᤘᤠ᤹ ᤔᤧᤈᤥᤃᤢᤶᤒᤧᤴ. ᤜᤧᤰᤁᤩᤠᤱ ᤀᤠᤏᤡᤃᤧᤃ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤐᤥ᤺ᤰᤂᤡᤃᤧᤛᤠᤱ ᤂᤡᤏᤡ᤹ ᤕᤖᤡᤰ ᤐᤠ᤺ᤴᤜᤠ᤹ ᤔᤧᤏᤠ᤺ᤰᤁᤠᤛᤡᤃᤧᤴᤗᤥ॥

᥍ ᤁᤖ ᤂᤡᤏᤡ᤹ ᤗᤢᤶᤔᤥ ᤀᤅᤧ᤺ᤰᤘᤠ᤺ᤴ ᤁᤢᤶᤔᤠᤖᤧ ᤁᤶᤒᤪᤠᤱ ᤔᤧᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤏ᤺ᤶᤏ᤺ᤶᤔᤠᤱ ᤁᤶᤒᤪᤠᤱ ᤔᤧᤳᤋᤠᤛᤡᤃᤧᤀᤠᤱ ᤘᤠ᤹ᤖᤥ॥

᥎ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤥᤖᤰ ᤔᤧ᤺ᤴ. ᤁᤖ ᤂᤡᤏᤡ᤹ ᤗᤠᤃᤡ ᤌᤣᤛᤠᤱ ᤆᤥ᤺ᤰᤔᤠ ᤕᤠᤖᤡᤵ ᤘᤕᤡᤃᤧ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤛᤠ᤹ᤖᤡᤰ ᤀᤠᤏᤡᤃᤧ ᤗᤢᤱᤔᤠ᤹ ᤋᤢᤰᤁᤠᤛᤡᤃᤧᤖᤥ॥

᥏ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡᤃᤧ ᤋᤢᤰᤂᤣ᤺ᤴ ᤏᤢ ᤕᤠᤶᤒᤢᤎᤡᤰᤁᤡᤴ ᤛᤧᤰᤂᤠᤀᤣ ᤂᤡᤏᤡ᤹ ᤏᤡᤱᤘᤠ᤹ᤛᤥᤀᤥ ᤘᤠ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤂᤡᤏᤡ᤹ᤀᤥ ᤀᤡᤱᤓᤴ ᤆᤥᤃᤢᤶᤒᤧᤸᤗᤧ ᤂᤡᤏᤡ᤹ ᤋᤢᤰᤂᤣ ᤁᤧᤴᤈᤩᤧ᤹ᤀᤡᤴᤗ ᤑᤠ᤹ᤀᤠᤱ ᤀᤠᤏᤡᤃᤧ ᤛᤧᤴᤍᤡᤰ ᤗᤧᤴᤍᤡᤰ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤶᤒᤰ ᤆᤥᤃᤢᤶᤒᤧᤖᤥ॥

᥇᥆ ᤀᤠᤏᤡᤃᤧᤃ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤏᤢ ᤀᤠᤰᤂᤧᤴ ᤛᤣᤛᤣ. ᤛᤠᤶᤕᤥᤏᤡᤒᤠ ᤏᤢ ᤑᤥᤋᤩᤠ ᤔᤧ᤺ᤴᤏᤣᤒᤠ ᤕᤧᤵᤗᤧᤰᤁᤥ ᤘᤕᤡᤃᤧ ᤗ᤹ᤖᤡᤰ ᤁᤧᤏᤡ᤺ᤒᤠᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤂᤡᤏᤡ᤹ ᤁᤧᤘᤕᤡ᤹ᤖᤥ॥

᥇᥇ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤐᤠ᤺ᤸᤗᤧ ᤀᤠᤰᤂᤣᤗ᤹ᤖᤡᤰ ᤀᤠᤒᤢᤍᤡᤱ ᤁᤢᤛ᤻ᤛᤠ᤺ᤴ ᤁᤶᤒᤪᤠᤱ ᤔᤧᤳᤋᤢ. ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ ᤁᤠᤰ ᤁᤶᤒᤪᤠᤱ ᤔᤧᤳᤋᤠᤛᤡᤃᤧᤒᤠᤴ ᤂᤡᤏᤡ᤹ ᤏᤢᤖᤡᤰᤁᤠᤱ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥇᥈ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤜᤡᤱᤔᤴᤏᤥ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤀᤠ᤺ᤴᤇᤡᤱᤔᤠ ᤐᤡᤀᤠᤛᤡᤃᤧ ᤜᤠᤱᤜᤠᤱ ᤔᤧᤳᤋᤠᤛᤡᤃᤧᤖ ᤆᤰᤔᤧᤸᤗ᤹ᤀᤣ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥ ᤂᤢᤏᤧ᤹ᤀᤣ ᤀᤠᤒᤠᤅᤣ ᤔᤡᤔᤡᤍᤡᤱᤃᤧᤴ ᤁᤢᤜᤠᤱᤈᤢᤶᤔᤥ ᤗᤰ ᤂᤥᤛᤧ ᤂᤡᤏᤡ᤹ ᤁᤧᤀᤢ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

᥇᥉ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤏᤥᤃᤧᤴ ᤐᤡᤖᤢᤶᤒᤧ᤹ᤖᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤂᤡᤏᤡ᤹ᤀᤥ ᤋᤠᤖᤢᤶᤒᤧᤸᤗᤧ ᤂᤧᤱᤃ ᤔᤧᤴᤇᤠᤶᤃᤧᤴ ᤕᤠᤵᤔᤡᤖᤧ ᤂᤢᤏᤡ᤹ ᤐᤠ᤺ᤴᤈᤠᤴ ᤜᤧᤰᤁᤣ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ ᤋᤧᤴᤍᤡᤱ ᤁᤧᤈᤥᤃᤢᤶ॥ ᤀᤠᤸᤗ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤴᤏᤡᤴ ᤕᤠ᤺ᤶᤒᤰ ᤆᤥ᤺ᤰᤏᤢ ᤕᤠᤰᤗᤥ॥

᥇᥊ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤕᤜᤢᤍᤡᤕᤠ ᤌᤢᤶᤔᤥ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤜᤠ᤹ᤖᤧ ᤂᤢᤏᤡ᤹ ᤆᤥ᤺ᤱ ᤁᤧᤀᤡ᤺ᤳᤋᤢᤶᤗᤥ॥ ᤌᤣᤀᤠᤱᤓᤧᤸᤗᤧ ᤕᤜᤢᤍᤡᤜᤠ᤹ᤖᤧ ᤂᤧᤱᤜᤠ᤹ ᤏᤡᤱᤄᤢᤶ ᤔᤧᤔᤧᤳᤋᤢᤛᤡᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ᤀᤠᤱ ᤀᤠᤒᤠᤅᤣ ᤗᤠᤈᤣ᤹ᤛᤠᤒᤠᤜᤠ᤹ᤖᤧ ᤋᤢᤰᤂᤣ ᤁᤧᤶᤈᤠ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

᥇᥋ ᤕᤜᤢᤍᤡᤜᤠ᤹ᤖᤧᤃ ᤀᤢᤏᤠᤜᤢᤖᤡᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤛᤧᤖᤢᤛᤡ. ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ᤺ᤴᤏᤠᤱ ᤔᤧᤛᤧᤖᤢᤖᤥ॥ ᤜᤧᤰᤁᤩᤠᤱ ᤀᤠᤏᤡᤃᤧᤀᤠᤱ ᤏᤡᤱᤄᤢᤶ ᤔᤧᤔᤧᤳᤋᤡᤃᤧᤀᤠᤱ ᤔᤧᤏᤠ᤺ᤳᤋᤡᤃᤧ ᤔᤧᤗ᤺ᤳᤋᤡᤃᤧᤖᤥ॥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤴᤍᤠ᤺ᤛᤢᤴ ᤜᤧᤰᤁᤩᤠᤱ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤀᤳᤋᤢᤛᤡᤖᤥ॥

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤔᤧᤄᤧᤵᤛᤢᤀᤠᤱ ᤛᤧᤴᤗᤵ ᤔᤧᤱᤄᤥᤛᤢᤴᤗ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤔᤠ ᤀᤠᤏᤡᤃᤧ ᤕᤠᤵᤔᤡ ᤛᤠᤰᤔᤠ ᤋᤶᤛᤡᤴ ᤔᤧᤈᤥᤃᤢᤖ ᤔᤧᤘᤠ᤹ᤖᤥ॥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤢᤶᤛᤡᤱᤗ ᤐᤳᤗᤥ॥ ᤁᤖ ᤀᤠᤸᤗᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤧᤴ ᤂᤧᤱᤜᤠ᤹ᤀᤥ ᤆᤢᤰᤋᤧᤀᤠᤱ ᤘᤠ᤹ᤖᤥ॥

ᤌᤡᤛ᤻ᤛᤗᤥᤏᤡᤁᤡᤜᤠ᤹ ᤕᤠᤶᤔᤥ ᤋᤢᤶᤔᤠᤛᤡ ᤐᤠᤘᤗᤖᤧ ᤏᤡᤱᤘᤠ᤹ ᤆᤥᤃᤢ᤹

᥇᥍ ᤀᤠᤸᤗ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡᤃᤧᤃ ᤛᤵᤑᤠᤖᤰ ᤂᤡᤏᤡ᤹ᤏᤢ ᤛᤧᤴᤍᤡᤃᤧᤀᤠᤱ ᤘᤕᤡᤃᤧᤛᤠᤱ ᤏᤡᤱᤘᤠ᤹ᤀᤥᤃ ᤔᤧ᤺ᤴᤗᤥ॥ ᤂᤡᤏᤡ᤹ᤏᤢ ᤋᤢᤶᤔᤠ ᤕᤶᤒᤠ ᤏᤡᤱᤘᤠ᤹ ᤘᤠ᤹ᤒᤠᤸᤗᤧ ᤂᤡᤏᤡ᤹ᤀᤥ ᤏᤢ᤺ᤱᤔᤠ ᤋᤠᤔᤠ ᤛᤠ᤹ᤖᤡᤰ ᤋᤶᤛᤡᤴ ᤆᤥᤃᤢᤶᤒᤧᤀᤠᤱ ᤘᤠ᤹ᤖᤥ॥

᥇᥎ ᤀᤠᤏᤡᤃᤧ ᤂᤡᤏᤡ᤹ᤀᤥ ᤋᤠᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧᤀᤠᤱ ᤘᤕᤧ. ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤠᤘᤗ ᤀᤠᤒᤠᤅᤣᤀᤠᤱ ᤀᤧᤳᤗᤧᤱ ᤋᤠᤔᤠ ᤏᤡᤱᤘᤠ᤹ ᤆᤥᤃᤢᤱ. ᤁᤖ ᤔᤠᤑᤧᤴᤛᤠᤶᤔᤡᤸᤗᤧ ᤀᤠᤏᤡᤃᤧ ᤗᤠᤶ ᤛᤠᤰᤋᤡᤃᤧᤖᤥ॥

᥇᥏ ᤀᤠᤸᤗ ᤂᤡᤏᤡ᤹ᤃ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ᤺ᤴ ᤏᤢ᤺ᤱ ᤕᤢ᤺ᤸᤗᤧ ᤂᤢᤏᤧ᤹ ᤁᤢᤍᤃᤡ ᤀᤠᤏᤡᤃᤧ ᤏᤡᤱᤛᤠᤱ ᤏᤢ ᤛ᤺ᤵᤔᤠᤴ ᤂᤡᤏᤡ᤹ᤏᤡᤱᤗᤥ॥ ᤜᤧᤰᤁᤩᤠᤱ ᤀᤠᤏᤡᤃᤧ ᤛᤡᤰ ᤛᤶᤃᤧᤴ ᤋᤡᤆ᤺ ᤁᤢᤀᤡᤛᤡ᤺ᤰ ᤜᤠᤱᤜᤠᤱᤃᤧᤴ ᤌᤢᤶᤄᤥ᤺ᤴ ᤂᤡᤏᤡ᤹ ᤔᤧ᤺ᤴᤏᤡᤱᤒᤡ᥅

᥈᥆ ᤛᤧᤰᤂᤠᤛᤠᤱ ᤀᤠᤏᤡᤃᤧ ᤛ᤺ᤵᤔᤠ ᤏᤢ ᤏᤧᤒᤥ ᤁᤧᤓᤶᤒᤠᤃ ᤂᤡᤏᤡ᤹ᤏᤡᤱᤅᤣᤖᤥ॥

᥉

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡᤃᤧᤃ ᤏᤠᤛᤡᤌ᤺ᤵᤔᤠ ᤔᤧᤛᤢᤰᤋᤢᤶᤒᤧᤴᤏᤠᤱ ᤀᤧᤌᤧᤴᤛ ᤕᤧᤰᤕᤰᤁᤥ ᤀᤠᤏᤡᤃᤧᤖᤰ ᤘᤠ᤹ᤔᤠ ᤗᤠ᤺ᤵᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧᤖᤥ॥

᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤂᤪᤡᤛ᤻ᤋᤖᤧ ᤁᤢᤛᤢᤏᤠᤀᤡᤱᤅᤡᤴ ᤀᤠᤏᤡᤃᤧᤏᤢ ᤛᤥᤖᤡᤰ ᤀᤡᤱᤓᤴ ᤁᤧᤈᤥ᤺ᤰᤐᤠ ᤀᤠᤏᤡᤃᤧ ᤏᤢᤛᤠ᤹ ᤋᤡᤔᤥᤌᤡ᤺ᤴ ᤂᤡᤏᤡ᤹ᤀᤥ ᤐᤠᤱᤄᤢᤶᤒᤧᤀᤠᤱ ᤘᤠ᤹ᤖᤥ॥ ᤜᤠᤖᤠ᤹ ᤂᤢᤏᤧ᤹ᤀᤣ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤁᤧᤈᤥᤃᤡᤖ. ᤜᤠᤱᤜᤠᤱ ᤁᤧᤔᤧᤳᤋᤡᤖᤖᤥ॥

᥉ ᤜᤧᤰᤁᤣᤗ᤹ᤖᤡᤰ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤴ ᤐᤛᤠᤰᤁᤧᤛᤠᤰᤐᤠ ᤏᤡᤱᤄᤢᤶᤔᤡᤸᤗᤧ ᤆᤥᤃᤢᤸᤗᤧ ᤏᤛᤠ᤺ᤴᤏᤡᤴ ᤔᤧᤸᤗᤧᤖᤢᤴᤗᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤀᤠᤈᤥᤃᤢᤶᤔᤡᤸᤗᤧ ᤀᤰᤋᤱᤒᤠ ᤏᤡᤱᤄᤢᤶᤜᤠ᤹ᤃ ᤋᤠᤀᤣ ᤁᤧᤗ᤹ᤒᤠᤴ ᤂᤡᤏᤡ᤹ ᤁᤧᤏᤡᤛᤢᤶᤔᤣᤖᤥ.

᥊ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤏᤢ ᤘᤕᤡᤃᤧᤸᤗᤧᤛᤠ ᤋᤃᤡᤀᤣ ᤀᤠᤰᤋᤱᤒᤠ ᤋᤢᤰᤂᤣ᤺ᤴ ᤋᤠ ᤑᤠ᤹ᤀᤠᤱ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤀᤠᤱ ᤘᤕᤡᤃᤧᤖᤥ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤄᤢᤶᤔᤡᤴ ᤋᤩᤧᤀᤠᤱ ᤘᤠ᤹ᤒᤠᤴ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤧᤴᤏᤠᤱᤎᤥ ᤏᤠᤛᤡᤌ᤺ᤵᤔᤠ ᤔᤧᤴᤇᤢᤰᤐᤧᤴᤏᤠᤱ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤁᤧᤈᤥᤃᤡᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤂᤡᤏᤡ᤹ ᤛᤠ᤹ᤛᤧ ᤋᤡᤔᤥᤌᤡ᤺ᤴ ᤐᤠᤱᤄᤢᤱᤅᤠᤱ ᤘᤠ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤔᤠᤑᤧᤴᤛᤠᤶᤔᤡᤸᤗᤧ ᤂᤡᤏᤡ᤹ ᤜᤱᤃᤧᤛᤠ᤹ᤖᤡᤀᤠᤱ ᤀᤠᤏᤡᤃᤧ ᤆᤥ᤺ᤰᤔᤏᤠᤒᤠ ᤕᤠᤶᤒᤢᤎᤡᤰᤁᤡᤴ ᤜᤏᤧᤖᤰ ᤐᤥ᤺ᤰᤂᤧᤒᤡ ᤑᤠ᤹ᤀᤠᤱ ᤁᤡᤛᤠᤱᤅᤠᤱ ᤘᤕᤠᤱᤗᤥ॥

ᤋᤡᤔᤥᤌᤡ᤺ᤸᤗᤧ ᤋᤠᤖᤢᤒᤠ ᤀᤡᤱᤄᤱ

᥌ ᤁᤖ ᤋᤡᤔᤥᤌᤡ᤺ᤴ ᤂᤡᤏᤡ᤹ᤀᤥᤗᤠᤶ ᤀᤠᤏᤡᤃᤧᤀᤥ ᤋᤩᤧᤀᤠᤱ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤏᤢ ᤔᤡ᤺ᤶᤈᤡ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢᤒᤠ ᤀᤡᤱᤄᤱ ᤋᤠᤖᤢ. ᤜᤧᤰᤁᤩᤠᤱ ᤂᤡᤏᤡ᤹ ᤀᤥᤔᤢ ᤁᤧᤗ᤹ᤖᤡᤖ ᤕᤠᤵᤔᤡ ᤏᤡᤱᤘᤠ᤹ ᤁᤧᤀᤡ᤺ᤳᤋᤡᤒᤠ. ᤛᤠ᤹ᤖᤡᤰ ᤋᤢᤶᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤡᤴ ᤕᤠᤵᤔᤡ ᤆᤧᤰᤋᤡᤃᤧᤖᤥ॥ ᤂᤧᤴ ᤁᤢᤀᤡᤛᤡ᤺ᤰᤁᤣ ᤀᤠᤏᤡᤃᤧᤀᤠᤱ ᤂᤡᤏᤡ᤹ ᤋᤢᤶᤔᤠ ᤛᤠ᤹ᤖᤡᤰᤁᤣ ᤏᤡᤱᤘᤠ᤹ ᤆᤥᤃᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡᤃᤧ ᤁᤠᤰ ᤁᤧᤛᤠᤰᤐᤠ ᤐᤠ᤺ᤴ ᤏᤢ ᤋᤢᤰᤂᤣ ᤗᤠᤰᤂᤣᤜᤠ᤹ᤀᤥᤀᤠᤱ ᤂᤡᤏᤡ᤹ ᤏᤛᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤵᤛᤢᤶᤒᤧᤸᤗᤧ ᤀᤠᤏᤡᤃᤧ ᤜᤠᤱᤜᤠᤱ ᤐᤥ᤺ᤰᤂᤡᤃᤧᤀᤠᤱ ᤘᤕᤡᤃᤧᤖᤥ॥

᥎ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤀᤥ ᤂᤡᤏᤡ᤹ ᤁᤧᤎᤢᤶᤒᤠ ᤁᤧᤒᤥ᤺ᤰᤂᤡᤸᤗᤧᤃ ᤛᤧᤰᤂᤠᤀᤣ ᤀᤠᤏᤡᤃᤧ ᤛᤰᤔᤠ ᤋᤠᤖᤥ॥

᥏ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠ᤹ᤖᤡᤰ ᤏᤥᤃᤧᤴ ᤐᤡᤖᤢᤶᤒᤠᤖᤥ॥ ᤂᤡᤏᤡ᤹ ᤁᤧᤈᤥᤃᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤠᤏᤡᤃᤧ ᤛᤠ᤹ᤖᤡᤰ ᤛ᤺ᤳᤋᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥆ ᤀᤠᤏᤡᤃᤧᤃ ᤂᤡᤏᤡ᤹ᤏᤢ ᤋᤢᤶᤔᤠᤀᤠᤱ ᤂᤡᤏᤡ᤹ ᤏᤛᤠ᤺ᤴ ᤁᤧᤛᤢ᤺ᤶᤒᤠ ᤐᤠ᤺ᤴᤜᤠ᤹ᤀᤥ ᤁᤧᤎᤢᤶᤒᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤛᤧᤴᤍᤡᤰ ᤗᤧᤴᤍᤡᤰ ᤁᤠᤰ ᤏᤡᤱᤘᤠ᤹ᤗᤠᤶᤒᤠ ᤋᤢᤘᤠ ᤆᤥᤃᤡᤃᤧᤖᤥ॥

᥇᥇ ᤀᤠᤸᤗ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤏᤢ ᤀᤠᤏᤡ᤹ ᤍᤠᤱᤒᤠ ᤕᤧᤛᤢᤖᤧ ᤂᤡᤏᤡ᤹ᤀᤥ ᤋᤠᤔᤠ ᤗᤠᤶ ᤜᤴᤍᤢ ᤐᤡᤖᤡᤃᤧᤖᤖᤥ॥

᥇᥈ ᤜᤧᤰᤁᤩᤠᤱ ᤀᤠᤏᤡᤃᤧ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤁᤠᤛᤡᤃᤧᤒᤠ ᤜᤧᤰᤁᤣᤀᤣ ᤜᤠᤖᤠ᤹ ᤍᤠᤱᤒᤠᤸᤗᤧ ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤜᤧᤰᤁᤩᤠᤱ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤁᤧᤒᤥ᤺ᤱᤒᤠᤖ ᤁᤧᤒᤣ᤺ᤰᤐᤠ ᤁᤧᤈᤥᤃᤡᤖᤖᤥ॥

᥇᥉ ᤂᤡᤏᤡ᤹ ᤏᤡᤱᤘᤠ᤹ᤒᤠᤴ ᤜᤠᤱᤜᤠᤱ ᤔᤧᤳᤋᤢᤏᤡᤖᤥ. ᤀᤰᤂᤣᤗ᤹ᤖᤡᤰ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ᤺ᤴ ᤁᤠᤰ ᤛᤣᤛᤣ ᤁᤢᤔᤏᤠᤜᤠ᤹ᤏᤢa ᤕᤠᤶᤔᤥ ᤕᤢ᤺ᤸᤗᤧ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤛᤣᤛᤣ ᤏᤢ ᤑᤥᤋᤩᤠ ᤔᤧ᤺ᤴᤏᤣ ᤁᤧᤈᤥᤃᤡᤖᤖᤥ॥

a 

᥉:᥇᥉ ᤛᤣᤛᤣ ᤁᤢᤔᤏᤠᤜᤠ᤹- ᤁᤴ ᤛᤢᤳᤗᤠ᤺ᤴ ᤁᤢᤓᤠ ᤕᤧᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ ᤜᤧᤰᤁᤩᤠᤱ ᤁᤢᤓᤠ ᤕᤧᤶ ᤂᤪᤡᤛ᤻ᤋᤠᤏᤡᤜᤠ᤹ ᤑᤠ᤹ᤀᤠᤱ ᤀᤥᤛᤣ᤺ᤴᤀᤠᤎᤠᤰᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ

᥊

ᤀᤠᤸᤗ ᤁᤢᤏᤢᤵᤔᤥ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠᤖ ᤜᤡᤱᤔᤠ ᤐᤥ᤺ᤱ ᤗ᤹ᤖᤡᤰ ᤀᤠᤏᤡᤃᤧᤗᤠᤶ ᤁᤧᤜᤢ᤹ᤀᤠᤛᤡᤒᤠ ᤜᤧᤰᤁᤣᤀᤣ ᤁᤧᤈᤥᤃᤢᤶᤗ ᤁᤧᤘᤕᤡ᤹॥ ᤁᤖ ᤀᤠᤸᤗᤛᤠᤱ ᤕᤖᤡᤰ ᤏᤢ᤺ᤖᤡᤰᤁᤠᤱ ᤁᤴ ᤐᤠ᤺ᤴᤜᤠ᤹ ᤁᤧᤈᤥᤃᤢᤶᤗᤀᤣ ᤐᤥ᤺ᤱ ᤑᤠ᤹ᤀᤠᤱ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤡᤱᤅᤥ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥

᥈ ᤌᤣᤀᤠᤱᤓᤧᤸᤗᤧ ᤁᤴ ᤂᤡᤏᤡ᤹ ᤐᤡᤀᤠᤛᤡᤃᤧᤒᤠ ᤀᤡᤱᤈᤠ᤺ᤱᤜᤠ᤹ᤃ ᤍᤠᤱᤒᤠ ᤕᤧᤛᤢᤖᤧ ᤁᤢᤕᤢᤰᤁᤥᤗᤠᤶ ᤋᤩᤧᤒᤠ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

᥉ ᤂᤡᤏᤡ᤹ ᤛᤣᤛᤣ ᤁᤧᤘᤕᤡᤏᤡ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤁᤠᤰ ᤘᤣ᤹ ᤔᤧᤴᤇᤢᤔᤠ᤹ ᤕᤧᤶᤒᤡᤳᤇᤠ᤹ ᤆᤠᤖᤠᤶᤔᤥᤗᤠᤶ ᤁᤧᤒᤥ᤺ᤱᤒᤠ ᤆᤡ᤺ᤴᤈᤡ᤺ᤶᤒᤠᤀᤥᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ॥

᥊ ᤘᤣ᤹ᤜᤠ᤹ᤖᤧ ᤀᤡᤱᤎᤠ᤺ᤱ ᤁᤧᤶᤒᤡᤖᤡᤏᤡ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤖᤧᤰᤗᤧ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤌᤰᤁᤡᤴ ᤛᤣᤛᤣ ᤁᤵᤔᤠ ᤐᤥ᤺ᤱ ᤁᤧᤗ᤹ᤒᤠᤱᤃ ᤂᤡᤏᤡ᤹ ᤗᤧᤔᤠ ᤐᤥᤱᤗᤥ॥a

᥋ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠ ᤛᤢᤘᤠᤱᤜᤠ᤹ ᤜᤧᤰᤁᤣ ᤗᤠᤶᤔᤠ ᤑᤧᤴᤏᤡᤱᤘᤠ᤹ ᤁᤵᤔᤠ ᤔᤧᤏᤢ᤹ᤏᤧᤴᤗᤥ॥

᥌ ᤀᤰᤂᤣᤗ᤹ᤖᤡᤰ ᤁᤴ ᤐᤠ᤺ᤴᤏᤥ ᤀᤠᤳᤋᤡᤸᤗᤧᤀᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤢᤴᤇᤡ᤹ ᤔᤣ᤺ᤳᤜᤠ᤹ᤏᤢ ᤗᤠᤶᤛᤡᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤁᤠᤰ ᤜᤧᤰᤋᤱᤒᤠ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤶᤍᤡᤱ ᤐᤡᤖᤢᤛᤡ ᤑᤠ᤹ᤀᤠᤱ ᤋᤃᤡᤛᤠ ᤀᤠᤏᤡᤃᤧ ᤛᤠᤶᤍᤡᤱ ᤐᤡᤀᤠᤛᤡᤃᤧᤀᤠᤱ ᤘᤕᤡᤃᤧᤖᤥ॥

᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ᤃ ᤆᤡ᤺ᤴᤈᤡ᤺ᤶᤒᤠ ᤜᤡᤱᤔᤴᤏᤥ ᤔᤧ᤺ᤴ. ᤁᤖ ᤛᤣᤛᤣ ᤛᤠᤱᤛᤠᤱᤅᤠᤱ ᤜᤡᤱᤔᤠ ᤗ᤹ᤖᤡᤰ ᤀᤠᤀᤢ᤺ᤳᤋᤧᤒᤠᤖᤥ॥

᥎ ᤜᤧᤰᤁᤣ᤺ᤸᤗᤧ ᤀᤠᤳᤋᤡᤸᤗᤧ ᤁᤴ ᤏᤡᤛᤠᤶᤔᤡᤴ ᤏᤠ᤹ᤖᤢ. ᤂᤧᤸᤗᤧᤃ ᤔᤧᤴᤇᤠᤶᤃᤧᤴ ᤕᤠᤵᤔᤡ᤺ᤴ ᤔᤧ᤺ᤴ. ᤁᤖ ᤂᤡᤏᤡ᤹ ᤛᤣᤛᤣᤔᤠᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠ᤹ᤖᤢᤒᤠᤖᤥ॥

᥏ ᤀᤠᤸᤗ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤗᤢᤶᤔᤥ ᤀᤠᤰᤂᤣᤗ᤹ᤖᤡᤰ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥ᤺ᤱ ᤁᤧᤗ᤹ᤒᤠᤴ ᤛᤠᤵᤔᤠᤖ ᤏᤧᤔᤠ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴᤗᤥ॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤂᤡᤏᤡ᤹ ᤀᤰᤂᤣᤗ᤹ᤖᤡᤰ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤁᤧᤜᤢ᤹ᤖᤡᤀᤠᤱ ᤁᤧᤘᤕᤡ᤹ᤖᤥ॥

᥇᥆ ᤛᤧᤰᤂᤠ᤺ᤸᤗᤧ. ᤁᤠᤰ ᤔᤧᤛᤣᤍᤥᤏᤡᤕᤠ ᤌᤢᤶᤔᤥᤒᤠ ᤏᤛᤠᤏᤡᤒᤠᤜᤠ᤹ᤏᤢᤀᤠᤱ ᤒᤠᤜᤧᤰᤁᤣ ᤁᤧᤈᤥᤃᤢᤶᤗ ᤁᤧᤘᤕᤡ᤹ᤖᤥ॥ ᤜᤧᤰᤁᤣ᤺ᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤸᤗᤛᤠᤱ ᤕᤖᤡᤰ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥

᥇᥇ ᤛᤏᤠᤖᤢᤱᤅᤥ ᤜᤡᤱᤔᤴ ᤂᤡᤏᤡ᤹ ᤜᤡᤱᤔᤴᤗᤧ ᤋᤠᤖᤠᤵ ᤆᤥᤃᤧᤶᤔᤧ᤹ᤀᤥ॥ ᤀᤠᤏᤡᤃᤧ ᤋᤃᤡᤛᤠ ᤔᤧᤳᤋᤠᤛᤡᤃᤧᤒᤠ ᤁᤢᤀᤡᤛᤡ᤺ᤰ ᤛᤫᤠ᤺ᤳ ᤘᤕᤧᤶᤔᤧ᤹ᤀᤠᤱ ᤀᤠᤒᤠᤅᤣ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹ᤖ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ᤀᤥ॥

᥇᥈ ᤜᤧᤰᤁᤣ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤜᤠ᤹ᤖᤧ ᤀᤡᤱᤎᤠ᤺ᤱ ᤁᤧᤶᤒᤡᤖᤡᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤆᤠᤕᤠ᤺ᤶᤒᤥᤀᤥ ᤁᤢᤓᤠᤖᤧ ᤗᤠᤃᤡ ᤘᤣ᤹ ᤔᤏᤠᤜᤠ᤹ᤀᤥ ᤋᤠ᤺ᤰᤐᤥ ᤆᤥ᤺ᤰᤔᤠ ᤔᤧᤒᤥ᤺ᤱᤏᤧᤸᤗᤥ॥

ᤍᤠᤱᤒᤠᤸᤗᤧ ᤁᤢᤕᤢ᤺ᤔᤠᤴ

᥇᥉ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤁᤧᤛᤡ᤺ᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤌᤣᤀᤠᤱ ᤔᤧᤸᤗᤧ ᤔᤧᤴᤏᤡᤀᤣ ᤔᤧᤘᤕᤧᤶᤔᤡᤴᤏᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ ᤆᤥᤃᤢᤶᤒᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤕᤧᤛᤢᤀᤥ ᤏᤡᤱᤛᤠᤱ ᤁᤧᤜᤥ᤺ᤵᤐᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤔᤣᤖᤡᤱ ᤔᤧᤎᤰᤋᤧᤶᤔᤡᤴᤏᤧ᤹ᤀᤥ॥

᥇᥊ ᤌᤣᤀᤠᤱᤓᤧᤸᤗᤧ ᤕᤧᤛᤢ᤺ᤴ ᤛᤩᤧᤀᤠᤱ ᤕᤠᤶᤔᤥ ᤜᤡᤅᤧᤒᤠ ᤐᤠ᤺ᤴᤏᤥ ᤀᤠᤏᤡ᤹ ᤏᤛᤠ᤺ᤴ ᤀᤠᤈᤥᤃᤢᤶ. ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥᤃᤢᤛᤡᤀᤠᤱ ᤕᤧᤛᤢ᤺ᤴᤏᤢᤀᤣ ᤋᤠᤖᤢᤛᤡᤖᤥ॥

᥇᥋ ᤍᤠᤱᤒᤠᤸᤗᤧ ᤀᤠᤒᤠᤅᤣ ᤁᤢᤒᤠ᤺ᤴᤈᤠᤴᤗᤠᤶᤒᤠ ᤀᤠᤏᤡᤃᤧ ᤀᤰᤂᤣ ᤐᤠ᤺ᤳᤋᤢᤶᤒᤧᤖᤥ. ᤍᤠᤱᤒᤠᤸᤗᤧ ᤁᤢᤕᤢᤔᤠ ᤕᤧᤶ ᤌᤠᤖᤡᤰ ᤀᤠᤏᤡ᤹ ᤔᤧᤴᤇᤡ᤺ᤀᤣ ᤁᤧᤘᤠ᤹ᤒᤠᤜᤠ᤹ᤖᤧ ᤁᤧᤛᤡᤒᤠᤀᤠᤱ ᤁᤧᤒᤣ᤺ᤰᤐᤠᤜᤠ᤹ ᤀᤠᤰᤂᤣᤀᤠᤱᤛᤠᤱ ᤗᤠᤶᤀᤠᤶᤒᤠᤰᤋᤢᤶᤛᤡᤶᤔᤡᤴᤗᤥ॥

᥇᥌ ᤌᤣᤀᤠᤱᤓᤧᤸᤗᤧ ᤋᤢᤶᤔᤠᤱᤗᤠᤀᤡᤱᤒᤠᤸᤗᤧ ᤁᤢᤀᤡᤰᤗᤠ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤎᤢᤳᤋᤢᤖᤡ᤺ᤵᤐᤠᤸᤗᤧ ᤁᤢᤀᤡᤰᤗᤠᤏᤢ ᤍᤠᤱᤒᤠᤴᤏᤣ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤗ ᤕᤢᤖᤥ॥ ᤜᤧᤰᤁᤩᤠᤱ ᤁᤠᤰ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤁᤧᤛᤡᤒᤠᤜᤠ᤹ ᤛᤡᤔᤧᤴᤗᤠᤶ ᤜᤡᤱᤔᤴᤏᤥ ᤁᤠᤰᤏᤢ ᤋᤃᤡ ᤔᤧᤜᤡᤱᤅᤠᤱ ᤔᤧᤒᤥ᤺ᤰᤗᤥ॥

᥇᥍ ᤜᤧᤰᤁᤩᤠᤱ ᤀᤠᤏᤡ᤹ ᤀᤡᤰᤛᤠᤀᤥ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠᤜᤠ᤹ᤀᤠᤱ ᤍᤠᤱᤒᤠᤸᤗᤧ ᤁᤢᤍᤢᤶᤛᤧ ᤋᤠᤱᤛᤠᤰᤐᤠᤀᤥ ᤌᤠ᤺ᤱ ᤀᤠᤒᤱ ᤀᤠᤍᤣ᤹ᤀᤠᤱ ᤂᤧᤱᤜᤠ᤹ᤏᤢ ᤛᤥᤖᤡᤰ ᤀᤠᤓᤢᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤛᤍᤠᤍᤡᤱ ᤍᤠᤱᤒᤠᤴᤏᤢ ᤀᤠᤘᤠ᤹ᤖᤥ॥

᥇᥎ ᤁᤴ ᤐᤠ᤺ᤴᤜᤠ᤹ᤗᤠᤶᤒᤠ ᤜᤠᤱᤜᤠᤱ ᤔᤧᤳᤋᤠᤛᤡᤶᤔᤧ᤹ᤀᤥ॥

a 

᥊:᥊ ᤁᤴ ᤑᤠ᤹ᤀᤡᤱᤃ ᤀᤠᤒᤠᤅᤣ ᤔᤣ᤺ᤳᤋᤡᤴᤏᤢ ᤘᤠ᤹ᤔᤠᤸᤗᤧ ᤔᤡᤱᤛᤥ ᤀᤡᤱᤎᤠ᤺ᤱᤏᤢ ᤘᤠ᤹ᤔᤠ ᤐᤥ᤺ᤱ ᤁᤧᤗ᤹ᤒᤠᤴ ᤂᤡᤏᤡ᤹ ᤗᤧᤔᤠ ᤐᤥᤱᤗᤥ॥

ᤍᤠᤱᤒᤠᤴ ᤕᤢ᤺ᤸᤗᤧ ᤕᤠᤖᤡᤵ ᤐᤥᤱᤔᤠᤴ

᥋

ᤀᤠᤸᤗ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤧᤴ ᤐᤠ᤺ᤴᤜᤠ᤹ ᤀᤠᤵᤑᤠᤸᤗᤧ ᤐᤥ᤺ᤱ ᤑᤠ᤹ᤀᤠᤱ ᤕᤧᤶ ᤏᤢ ᤕᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤧᤔᤠᤀᤠᤱ ᤂᤡᤏᤡ᤹ ᤗᤠᤃᤡ ᤀᤠᤏᤡᤃᤧ ᤛᤠᤵᤔᤠᤖ ᤏᤧᤔᤠ ᤔᤧᤒᤥ᤺ᤱᤏᤧᤸᤗᤥ॥

᥈ ᤌᤣᤀᤠᤱᤓᤧᤸᤗᤧ ᤔᤧᤴᤀᤡ᤺ᤳᤋᤣ ᤘᤠ᤹ᤔᤠᤸᤗᤧ ᤛᤧᤴᤍᤡᤰ ᤁᤧᤄᤢ᤺ᤶᤒᤠᤴ ᤂᤢ᤺ᤳᤇᤧ ᤋᤠᤒᤠ ᤁᤢᤀᤡᤛᤡ᤺ᤰ ᤍᤠᤱᤒᤠᤴ ᤏᤢ᤺ᤱ ᤕᤢ᤺ᤒᤠ ᤕᤧᤴᤏᤡᤴ ᤜᤰᤆᤄᤳ ᤐᤥ᤺ᤱ ᤑᤠ᤹ᤀᤠᤱ ᤂᤡᤏᤡ᤹ ᤀᤠᤒᤠᤅᤣ ᤏᤢᤖᤡᤰᤁᤠᤱ ᤁᤧᤏᤡᤛᤢᤶᤗᤥ॥

᥉ ᤔᤏᤠᤜᤠ᤹ ᤛᤏᤠᤖᤢᤱ ᤏᤢ ᤋᤠᤱᤛᤧ᤺ᤵᤐᤡᤴ ᤘᤠ᤹ ᤗ᤹ᤖᤡᤰ ᤔᤧᤒᤠ᤺ᤳᤋᤢᤖ ᤔᤧᤘᤠ᤹ᤀᤡᤸᤗᤧ ᤔᤧᤴᤇᤢᤔᤠ᤹ᤀᤡᤴ ᤜᤰᤆᤄᤳ ᤛᤠᤍᤢᤱᤅᤡᤸᤗᤧ ᤋᤖᤢᤒᤠ ᤁᤢᤀᤡᤛᤡ᤺ᤰ ᤔᤧᤰᤔᤠᤴ ᤋᤠᤀᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤐᤡᤶᤔᤠ ᤔᤧᤴᤇᤢᤰᤏᤧᤴᤗᤥ॥

᥊ ᤁᤖ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤃ ᤗᤠᤕᤥᤀᤥ ᤁᤧᤘᤠ᤹ᤒᤠᤜᤠ᤹ ᤁᤢᤀᤡᤛᤡ᤺ᤰ ᤔᤠᤰᤆᤡᤃᤧᤴ ᤂᤠᤍᤠᤶᤔᤥ ᤁᤧᤜᤥ᤺ᤵᤋᤡᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤍᤠᤱᤒᤠᤸᤗᤧ ᤁᤢᤕᤢᤔᤠ ᤕᤧᤴᤏᤡᤴ ᤁᤧᤄᤢ᤺ᤶᤒᤧᤴ ᤜᤰᤆᤄᤳ ᤋᤠᤒᤠ ᤁᤢᤀᤡᤛᤡ᤺ᤰ ᤋᤠ᤺ᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤔᤠ᤺ᤔᤠᤀᤥ ᤁᤧᤴᤎᤩᤧ᤹ᤀᤡᤴᤗᤥ॥

᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤠᤰ ᤂᤠᤀᤥ᤺ᤵᤔᤠᤴ ᤏᤢ ᤗᤧᤴᤍᤡᤰᤗᤧᤴ ᤁᤢᤔᤢ᤹ᤀᤡᤍᤠᤱᤛᤠᤏᤡᤱᤗᤥ॥ ᤀᤠᤏᤡ᤹ᤃ ᤛᤧᤴᤍᤡᤰ ᤏᤢ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤸᤗᤧ ᤁᤢᤔᤏᤠᤛᤡ ᤔᤧ᤺ᤴᤗᤥ॥

᥌ ᤂᤧᤸᤗᤧ ᤆᤥᤃᤢᤸᤗᤧ ᤘᤣ᤹ ᤔᤏᤠᤜᤠ᤹ ᤜᤧᤰᤁᤣ ᤀᤠᤏᤡ᤹ ᤀᤡᤵᤛᤡ ᤔᤧ᤺ᤴ. ᤁᤖ ᤛᤡᤱᤛᤡᤱ ᤕᤧᤰᤕᤧᤰ ᤏᤢ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠᤀᤥ ᤘᤠ᤹ᤔᤠ ᤐᤥᤱᤗᤥ॥

᥍ ᤌᤣᤀᤠᤱᤓᤧᤸᤗᤧ ᤁᤧᤀᤡᤶᤒᤠᤜᤠ᤹ᤃ ᤛᤧᤴᤍᤡᤰ ᤔᤧᤀᤡᤶ. ᤁᤧᤔᤛᤡᤱᤒᤠᤜᤠ᤹ᤀᤠᤱ ᤛᤧᤴᤍᤡᤰᤁᤣ ᤔᤧᤔᤛᤡᤱᤗᤥ॥

᥎ ᤁᤖ ᤀᤠᤏᤡ᤹ᤃ ᤗᤧᤴᤍᤡᤰᤗᤧ ᤁᤢᤔᤏᤠ ᤀᤠᤒᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ ᤌᤖᤢᤶᤔᤠᤱ ᤛᤠᤱᤒᤣ ᤛᤧ᤺ᤵᤆᤠᤱ ᤁᤢᤀᤡᤛᤡ᤺ᤰ ᤏᤛᤠ᤺ᤴ ᤏᤢ ᤔᤡ᤺ᤶᤈᤡᤴ ᤆᤠᤰᤂᤢᤶ. ᤜᤧᤰᤁᤩᤠᤱ ᤛᤧᤰᤂᤠᤀᤣ ᤛᤧᤴᤗᤵ ᤀᤠᤄᤥᤛᤢᤶ ᤁᤧᤗ᤹ᤒᤠ ᤏᤡᤱᤛᤠᤱᤅᤡᤴ ᤋᤠᤱᤂᤢ᤺ᤰ ᤁᤢᤀᤡᤛᤡ᤺ᤰ ᤂᤢ᤺ᤰᤂᤢᤶ.

᥏ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ᤃ ᤂᤢᤶᤍᤡᤱ ᤂᤥᤔᤠ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤛᤧᤴᤗᤵ ᤂᤥᤔᤠ ᤑᤠ᤹ᤀᤠᤱ ᤋᤃᤡᤏᤢᤀᤣ ᤛᤣ᤺ᤰᤕᤢᤰ ᤀᤠᤈᤥᤃᤧᤀᤠᤱ ᤀᤠᤘᤠ᤹ᤖᤥ॥

᥇᥆ ᤂᤢᤏᤧ᤹ ᤀᤠᤏᤡ᤹ ᤗᤧᤰᤘᤠ ᤛᤩᤧᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤍᤠᤱᤒᤠᤴ ᤕᤢ᤺ᤸᤗᤧ ᤀᤠᤏᤡ᤹ ᤆᤠᤱᤈᤠᤱᤅᤠᤱ ᤀᤠᤕᤢᤱᤛᤠᤱ ᤀᤠᤀᤡᤶᤔᤠᤱ ᤀᤠᤏᤧᤛᤠᤱ ᤀᤠᤏᤡ᤹ ᤁᤧᤖᤧᤰ ᤂᤢᤏᤧ᤹ᤏᤢᤀᤣ ᤜᤡᤱᤔᤠ ᤀᤠᤛᤢᤰᤗᤖᤥ॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤜᤠᤱᤜᤠᤱ ᤔᤧᤳᤋᤠᤛᤡ. ᤁᤧᤎᤢᤶᤒᤠ ᤆᤥ᤺ᤰᤁᤠᤛᤡᤖᤥ॥ ᤛᤧᤰᤂᤠ᤺ᤸᤗᤧ ᤒᤠ ᤜᤧᤰᤁᤣᤀᤣ ᤁᤧᤈᤥᤃᤢᤶᤗ ᤁᤧᤘᤕᤡ᤹ᤖᤥ॥

ᤁᤢᤏᤢᤵᤔᤠ ᤏᤡᤛᤠᤶᤔᤡᤴ

᥇᥈ ᤁᤖ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤕᤠᤶᤒᤢᤎᤡᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤍᤠᤱᤒᤠᤀᤥ ᤂᤡᤏᤡ᤹ ᤏᤡᤛᤠᤶ ᤏᤢ ᤛᤠᤶᤍᤡᤱ ᤁᤧᤒᤡᤒᤠ ᤗᤠᤶᤗᤥᤒᤠᤜᤠ᤹ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤸᤗᤧ ᤆᤥᤃᤢᤸᤗᤧ ᤔᤡ᤺ᤶᤈᤡ ᤔᤧᤳᤋᤧᤶᤛᤡᤶᤔᤧ᤹ᤀᤠᤱ ᤛᤠ᤹ᤖᤡᤰᤁᤣ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤛᤏᤠᤖᤢᤱᤏᤢ ᤘᤕᤧᤶᤔᤧ᤹ᤀᤥ॥

᥇᥊ ᤁᤖ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤗᤧᤶᤛᤫᤠᤒᤠᤜᤠ᤹ ᤕᤠ᤺ᤶᤒᤰ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤧᤶᤛᤡᤶᤔᤧ᤹. ᤁᤡᤛᤪᤢᤰᤐᤠᤜᤠ᤹ ᤜᤠᤱᤜᤠᤱ ᤔᤧᤳᤋᤧᤶᤛᤡᤶᤔᤧ᤹. ᤁᤢᤓᤠ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠᤜᤠ᤹ ᤁᤢᤓᤠ᤹ ᤐᤡᤖᤧᤶᤛᤡᤶᤔᤧ᤹ ᤜᤧᤰᤁᤩᤠᤱ ᤁᤧᤖᤧᤰᤏᤢ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠᤀᤥ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥

᥇᥋ ᤂᤡᤏᤡ᤹ ᤀᤠᤳᤋᤡᤸᤗᤧᤀᤠᤱ ᤋᤠᤵᤑᤧ᤺ᤶᤒᤠᤸᤗᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤶᤒᤠ ᤔᤧᤈᤥᤃᤧᤶᤔᤡᤴᤏᤧ᤹. ᤁᤖ ᤂᤡᤏᤡ᤹ ᤗᤢᤶᤔᤥ ᤜᤧᤰᤁᤩᤠᤱ ᤘᤣ᤹ᤜᤠ᤹ᤏᤢᤀᤠᤱ ᤏᤢᤒᤠ ᤔᤧᤳᤇᤡᤱᤔᤠ ᤛᤍᤠᤍᤡᤱ ᤋᤶᤛᤡᤴ ᤆᤥᤃᤧᤶᤔᤧ᤹ᤀᤥ॥

᥇᥌ ᤛᤍᤠᤍᤡᤱ ᤀᤥᤔᤢ ᤗ᤹ᤖᤧᤶᤔᤧ᤹.

᥇᥍ ᤆᤰᤔᤧᤸᤗ᤹ᤀᤣ ᤋᤢᤘᤠ ᤆᤥᤃᤧᤶᤔᤧ᤹.

᥇᥎ ᤜᤧᤰᤁᤩᤠᤱ ᤁᤠᤰ ᤘᤠᤏᤠᤶ ᤕᤠᤰᤏᤠᤶᤔᤥ ᤏᤥᤃᤧᤴᤛᤠᤒᤠ ᤐᤥ᤺ᤰᤂᤧᤶᤔᤧ᤹ ᤁᤧᤗ᤹ᤒᤠ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤂᤡᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤘᤠ᤹ᤖᤥ॥

᥇᥏ ᤛᤣᤛᤣᤔᤠᤱᤅᤡᤴ ᤔᤧᤀᤳᤋᤧᤶᤔᤡᤴᤏᤧ᤹ᤀᤥ॥

᥈᥆ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤁᤢᤏᤠᤔᤧᤴᤇᤠ᤹ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥈᥇ ᤁᤠᤰ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤛᤠ᤹ᤖᤧᤶᤔᤧ᤹ ᤜᤧᤰᤁᤩᤠᤱ ᤏᤢᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤋᤠ᤺ᤰᤋᤧᤶᤔᤧ᤹.

᥈᥈ ᤁᤖ ᤁᤠᤰ ᤑᤧᤴᤐᤠ᤺ᤴᤗᤠᤶ ᤂᤡᤏᤡ᤹ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ॥

᥈᥉ ᤀᤠᤸᤗ ᤕᤠᤵᤔᤡ ᤛᤏᤠᤖᤢᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤣᤛᤣ ᤁᤧᤈᤥᤃᤡᤖᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤢᤔᤠ ᤕᤧᤴ ᤌᤠᤖᤡᤰ ᤂᤡᤏᤡ᤹ ᤁᤧᤖᤧᤰ ᤜᤡᤱᤔᤴᤏᤡᤴ- ᤕᤠᤶᤛᤠᤶ. ᤛᤰᤔᤠᤛᤠᤶ. ᤜᤧᤰᤁᤩᤠᤱ ᤏᤠᤛᤡᤱᤃᤧᤴ ᤌᤰᤁᤡᤴ- ᤑᤥᤋᤩᤠ ᤔᤧ᤺ᤴᤏᤣ ᤛᤣᤛᤣ ᤁᤳᤋᤢᤏᤡᤖᤥ॥

᥈᥊ ᤂᤡᤏᤡ᤹ ᤁᤧᤀᤢ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥ᤺ᤰᤐᤠᤸᤗᤧ ᤁᤴ ᤐᤠ᤺ᤴᤜᤠ᤹ ᤆᤥᤃᤢᤀᤣᤖᤥ॥

᥈᥋ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡᤃᤧ ᤗᤠᤃᤡ ᤋᤢᤘᤠ ᤀᤠᤈᤥᤃᤧᤶ ᤀᤠᤒᤡᤖᤧᤶᤔᤧ᤹ᤀᤥ॥

᥈᥌ ᤜᤧᤰᤁᤩᤠᤱ ᤁᤧᤖᤧᤰ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤖᤧ ᤔᤡ᤺ᤶᤈᤡᤏᤢ ᤛᤣᤘᤠ ᤔᤕᤧᤶᤔᤧ᤹ᤀᤥ॥

᥈᥍ ᤍᤠᤱᤒᤠᤸᤗᤧ ᤁᤢᤕᤢᤰᤗᤠᤶᤒᤠ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤁᤴ ᤛᤰᤀᤡᤱᤄᤱᤅᤡᤴ ᤁᤠᤰ ᤏᤛᤠᤏᤡᤒᤠᤜᤠ᤹ ᤏᤡ᤺ᤵᤔᤠ ᤐᤠᤱᤄᤧᤶᤛᤡᤶᤔᤧ᤹ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤏᤡᤱᤗᤥ॥

᥈᥎ ᤀᤠᤸᤗ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖᤖᤥ॥

ᤐᤠᤘᤗᤖᤧ ᤌᤡᤛ᤻ᤛᤗᤥᤏᤡᤁᤡᤜᤠ᤹ ᤜᤠᤰᤋᤢᤛᤡᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤌᤡᤛ᤻ᤛᤗᤥᤏᤡᤁᤡ ᤕᤧᤰᤕᤰᤁᤥᤒᤠ ᤛᤣᤛᤣᤜᤢᤵᤗᤰᤁᤥ ᤂᤪᤡᤛ᤻ᤋᤖᤧ ᤁᤢᤕᤢᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤴᤎᤱ ᤐᤥᤃᤧᤀᤠᤱ ᤘᤕᤧ॥ ᤁᤴ ᤐᤠ᤺ᤴᤎᤱᤅᤡᤴ ᤛᤠ᤹ᤖᤡᤰ ᤐᤥᤃᤧᤸᤗᤧ ᤏᤛᤠᤏᤡᤒᤠ ᤗᤢᤶᤔᤥ ᤐᤡᤷᤒᤣ᤺ᤴᤒᤠ ᤐᤠ᤺ᤴ ᤋᤩᤧᤖᤥ॥ ᤁᤢᤓᤠᤖᤧ ᤂᤪᤡᤛ᤻ᤋᤧᤴ ᤋᤃᤡᤛᤠ ᤕᤧ ᤆᤢᤖᤧᤀᤠᤱ ᤘᤠ᤹ ᤗ᤹ᤖᤡᤰ ᤏᤛᤠ᤺ᤴ ᤔᤧᤈᤥᤃᤢᤖᤥ॥ ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤖᤧ ᤀᤰᤋᤱᤒᤠ ᤏᤛᤠ᤺ᤴᤏᤡᤴ ᤀᤳᤋᤢᤖ ᤁᤴ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤒᤠᤖᤥ॥ ᤁᤴ ᤛᤰᤀᤡᤱᤄᤱᤅᤥ ᤂᤪᤡᤛ᤻ᤋᤧᤴ ᤋᤠᤔᤠᤏᤢ᤺ᤸᤗᤧ ᤋᤃᤡ ᤂᤪᤡᤛ᤻ᤋᤧᤴ ᤁᤧᤀᤵᤐᤠ ᤛᤡᤒᤡ᤹ ᤐᤠ᤺ᤴ ᤁᤢᤎᤡᤶᤒᤠ ᤔᤏᤠᤴ ᤌᤠ᤺ᤶᤛᤡᤱ ᤜᤧᤰᤁᤩᤠᤱ ᤂᤧᤸᤗᤧ ᤛᤠ᤹ᤖᤡᤰᤁᤣ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤑᤥᤛᤢᤖ ᤋᤣ᤹ᤖᤢᤖᤥ ᤗ᤹ᤖᤡᤰ ᤐᤠᤘᤗᤖᤧ ᤛᤠᤵᤋᤢᤖᤥ॥

ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱ ᤁᤧᤏᤡ᤺ᤵᤐᤠᤜᤠ᤹ ᤀᤠᤰᤋᤱᤒᤠ ᤀᤡᤏᤥᤃᤧᤴ ᤋᤢᤰᤂᤣ ᤐᤥ᤺ᤱᤛᤠᤱ. ᤏᤛᤠ᤺ᤴᤏᤥ ᤔᤧᤶᤔᤢᤴᤏᤣ ᤘᤠ᤹ᤔᤠ ᤐᤥ᤺ᤱ ᤔᤧᤳᤋᤢᤛᤡ॥ ᤜᤧᤰᤁᤩᤠᤱ ᤂᤢᤏᤧ᤹ ᤏᤢ ᤁᤢᤴᤈᤢᤶᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰᤁᤣ ᤕᤠᤶᤒᤢᤎᤡᤰᤁᤠᤱ ᤜᤡᤶᤒᤪᤠᤶᤗᤧ ᤗᤠᤃᤡ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥ᤺ᤱ. ᤜᤧᤰᤁᤣᤗ᤹ᤖᤡᤰᤁᤣ ᤔᤧᤴᤏᤠ᤺ᤶᤛᤡᤱᤅᤣ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥ᤺ᤱ ᤑᤠ᤹ᤀᤠᤱ ᤔᤧᤳᤋᤢᤛᤡᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤛᤣᤘᤠ ᥇:᥇-᥈

ᤏᤡᤱᤄᤢᤶᤔᤥ ᤀᤠ᤺ᤴᤇᤡᤱᤔᤠᤴ ᥇:᥉-᥇᥈

ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤛᤠᤶ ᥈:᥇-᥇᥍

ᤂᤪᤡᤛ᤻ᤋᤠᤏᤡ ᤜᤡᤱᤔᤴᤗᤧ ᤗᤠᤃᤡ ᤂᤠᤜᤢᤴ ᥉:᥇-᥇᥋

ᤁᤢᤏᤢᤵᤔᤠ ᤛᤣᤘᤠ ᥉:᥇᥌-᥇᥎

ᤐᤠᤘᤗᤖᤧ ᤌᤡᤛ᤻ᤛᤗᤥᤏᤡᤁᤡᤜᤠ᤹ ᤜᤠᤰᤋᤢᤛᤡᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤐᤠᤘᤗᤗᤠᤶ ᤛᤣᤘᤠ

᥇

ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤀᤥ ᤌᤡᤛ᤻ᤛᤗᤥᤏᤡᤁᤠᤛ᤻ᤔᤠ ᤛᤣᤛᤣᤜᤢᤵᤗᤰᤁᤥᤒᤠ ᤁᤢᤕᤠᤵᤔᤡᤜᤠ᤹ᤀᤥ ᤀᤡᤱᤃᤠ᤹ ᤐᤠᤘᤗ. ᤛᤡᤗᤠᤛ ᤏᤢ ᤋᤡᤔᤥᤌᤡᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤁᤠᤛᤡᤃᤧᤒᤠᤖᤥ॥

᥈ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤂᤡᤏᤡ᤹ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤁᤧᤒᤡᤖᤡᤖ॥

ᤏᤡᤱᤄᤢᤶᤔᤥ ᤀᤠ᤺ᤴᤇᤡᤱᤔᤠ

᥉ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤕᤠ᤺ᤶᤒᤣᤀᤥ ᤀᤠᤏᤡᤃᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤍᤠᤍᤡᤱ ᤏᤥᤃᤧᤴ ᤐᤡᤔᤠᤀᤣ ᤐᤥᤱᤗᤥ॥ ᤜᤧᤰᤁᤩᤠᤱ ᤜᤧᤰᤁᤣ ᤆᤥ᤺ᤰᤔᤠᤃ ᤗᤠ᤹ᤖᤢᤀᤣᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤒᤥᤖᤡᤖ ᤁᤧᤒᤳᤇᤡᤀᤠᤱ ᤗᤢᤱᤔᤠ᤹ ᤁᤧᤍᤢᤰᤁᤠᤛᤡᤒᤠ ᤐᤠ᤺ᤴᤏᤡᤴ ᤐᤥᤖ ᤐᤳᤗᤥ॥

᥊ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤘᤣ᤹ ᤁᤢᤛᤣᤛᤣᤜᤢᤵᤗᤰᤜᤠ᤹ᤀᤥ ᤀᤠᤏᤡᤃᤧ ᤏᤧᤒᤥ ᤆᤠᤱᤈᤠᤱ ᤔᤧᤳᤋᤢᤶᤒᤧᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤁᤠᤰ ᤁᤧᤛᤠᤰᤐᤠ ᤐᤠ᤺ᤴ ᤏᤢ ᤋᤢᤰᤂᤣᤜᤠ᤹ ᤆᤰᤔᤧᤸᤗ᤹ᤀᤣ ᤁᤧᤎᤖᤢᤶᤔᤠᤱ ᤁᤧᤘᤕᤡ᤹ᤖᤥ॥

᥋ ᤁᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤏᤡᤒᤠ ᤂᤠᤛᤧᤴ ᤆᤥᤃᤢ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤋᤢᤰᤂᤣ ᤁᤧᤎᤖᤢᤶᤗ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤜᤠᤱᤈᤢᤶᤗᤧᤴ ᤛᤢᤶᤒᤥᤎᤠᤛᤠᤒᤠ ᤁᤧᤒᤥ᤺ᤰᤂᤡ᤹ᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤶᤕᤥᤏᤡᤒᤠ ᤆᤥ᤺ᤰᤐᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤋᤢᤰᤂᤣ ᤁᤧᤈᤠ᤺ᤵᤐᤠᤜᤠ᤹ ᤂᤢᤏᤧ᤹ ᤂᤢᤶᤍᤡᤱ ᤐᤡᤖᤢᤛᤡ᤹ᤖᤥ॥

᥍-᥎ ᤍᤠᤱᤒᤠ ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤏᤢ᤺ᤱ ᤕᤢ᤺ᤸᤗᤧ ᤂᤡᤏᤡ᤹ ᤋᤢᤰᤂᤣᤀᤥᤗᤠᤶ ᤏᤠ᤺ᤶᤛᤡᤱᤔᤠ ᤁᤧᤒᤡᤖᤡ᤹. ᤜᤧᤰᤁᤩᤠᤱ ᤀᤠᤏᤡᤃᤧᤀᤠᤱ ᤏᤠ᤺ᤶᤛᤡᤱᤔᤠ ᤂᤥᤛᤢᤶᤒᤧ᤹ᤖᤥ॥ ᤂᤢᤏᤧ᤹ ᤁᤢᤔᤢᤰᤛᤠᤶᤃᤧᤴ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤔᤡᤖᤠ᤺ᤰᤁᤥ ᤕᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ ᤏᤢ ᤔᤡ᤺ᤶᤈᤡ ᤍᤠᤱᤒᤠ ᤕᤧᤛᤢᤖᤧ ᤁᤢᤛᤢᤏᤠᤀᤡᤱ ᤋᤧᤴᤍᤡᤱ ᤆᤥ᤺ᤰᤔᤠ ᤔᤧᤴᤍᤧᤶᤔᤏᤠᤒᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖᤥ॥

᥏ ᤂᤧᤱᤜᤠ᤹ᤖᤧᤃ ᤔᤧᤴᤏᤢᤵᤔᤏᤠᤒᤠ ᤔᤧᤰᤔᤠ ᤂᤢᤶᤍᤡᤱ ᤔᤧᤄᤥᤛᤢ᤹. ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤢᤍᤃᤡᤗᤠᤶ ᤏᤢ ᤔᤢᤰᤛᤠᤶᤃᤧᤴ ᤁᤢᤔᤡᤔᤡᤍᤡᤱᤗᤠᤶ ᤘᤣ᤹ ᤔᤧᤛᤧᤴᤗᤥ॥

᥇᥆ ᤂᤢᤏᤧ᤹ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴᤏᤥ ᤀᤠᤒᤠᤅᤣ ᤛᤣᤛᤣ ᤁᤢᤔᤏᤠᤜᤠ᤹ ᤏᤢ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤀᤥᤗᤠᤶ ᤔᤡᤔᤡᤍᤡᤱ ᤏᤧᤶᤓᤥᤔᤠ ᤋᤠ᤺ᤰᤋᤢᤖᤥ॥ ᤂᤧᤵᤔᤥᤃ ᤂᤡᤏᤡ᤹ᤀᤠᤱ ᤁᤧᤘᤕᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤡᤱᤓᤴ ᤆᤥ᤺ᤰᤁᤠᤛᤡᤃᤧᤒᤠ ᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤁᤧᤈᤥᤃᤢᤶᤗᤥ॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤀᤢ᤺ᤳᤋᤡᤒᤠ ᤜᤡᤱᤔᤴᤏᤥ ᤛᤢᤶᤒᤥᤎᤠᤛᤠᤒᤠ ᤁᤧᤒᤥ᤺ᤰᤂᤡᤏᤡ. ᤜᤧᤰᤁᤩᤠᤱ ᤂᤡᤏᤡ᤹ ᤏᤥᤏᤡᤱᤘᤠ᤹ᤛᤥ᤺ᤰ. ᤏᤛᤠ᤺ᤴ. ᤏᤢ ᤁᤧᤈᤥᤃᤢᤶᤒᤠ ᤏᤥᤕᤠ᤺ᤶᤒᤰᤜᤠ᤹ ᤂᤢᤏᤧ᤹ ᤁᤢᤔᤢᤰᤛᤠᤶᤔᤡᤸᤗᤧ ᤁᤢᤗᤡᤱᤍᤥ ᤁᤧᤃᤧᤳᤋᤡ ᤁᤧᤒᤡᤖᤡᤏᤡ ᤑᤠ᤹ᤀᤠᤱ ᤀᤠᤵᤑᤠᤸᤗᤧᤛᤠᤱ ᤆᤰᤔᤧᤸᤗ᤹ᤀᤣ ᤂᤡᤏᤡ᤹ ᤏᤡᤱᤘᤠ᤹ ᤀᤡ᤺ᤳᤋᤠᤛᤡᤃᤧᤖ ᤂᤡᤏᤡ᤹ ᤕᤠ᤺ᤶᤒᤥᤀᤥ ᤋᤢᤘᤠ ᤆᤥᤃᤢᤶᤒᤧ᤹ᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤗᤠᤶ ᤍᤠᤱᤒᤠ ᤕᤧᤛᤢᤖᤧ ᤁᤢᤏᤠᤖᤠ ᤁᤧᤓᤥᤛᤢᤶᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶ ᤂᤡᤏᤡ᤹ᤀᤠᤱ ᤀᤡᤱᤎᤠ᤺ᤱ ᤁᤧᤄᤥᤛᤢᤶᤗᤥ॥

ᤍᤠᤱᤒᤠᤴ ᤏᤢ᤺ᤱᤔᤠ ᤕᤢ᤺ᤔᤠ ᤋᤃᤡ ᤁᤧᤒᤥ᤺ᤱᤒᤠ ᤜᤡᤴᤍᤥᤰᤜᤠ᤹

᥈

᥇-᥈ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢᤔᤧᤴ ᤏᤢ ᤂᤢᤏᤧ᤹ᤀᤥ ᤀᤠᤏᤡ᤹ ᤁᤠᤰ ᤏᤛᤠᤏᤡᤒᤠ ᤑᤢᤱᤛᤡᤱᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ. ᤍᤠᤱᤒᤠᤖᤧ ᤁᤢᤕᤢ᤺ᤔᤧᤴ ᤐᤥ᤺ᤰᤂᤧ ᤆᤢᤖᤧ ᤑᤠ᤹ᤀᤠᤱ ᤘᤣ᤹ᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤵᤔᤠᤀᤠᤱ ᤗᤢᤱᤔᤠ᤹ ᤛᤥ᤺ᤶᤔᤠ ᤔᤧ᤺ᤴᤗᤥ ᤗ᤹ᤖᤡᤰ ᤐᤣᤗᤡ ᤑᤠᤰᤁᤠᤛᤡᤃᤧᤖᤥ॥ ᤜᤧᤰᤁᤣᤗ᤹ᤖᤡᤰ ᤁᤢᤓᤠᤖᤧᤃ ᤀᤠᤏᤡᤃᤧᤗᤠᤶᤒᤠ ᤁᤧᤍᤠᤒᤠ ᤔᤠᤱᤏᤡᤱᤘᤠ᤹ᤐᤠᤴ. ᤀᤡᤱᤓᤴ. ᤜᤧᤰᤁᤩᤠᤱ ᤛᤠᤵᤋᤢᤶᤒᤧᤒᤠ ᤛᤰᤀᤡᤱᤄᤱᤅᤡᤸᤗᤧ ᤁᤢᤒᤣ᤺ᤴ ᤐᤡᤷᤒᤣ᤺ᤴ ᤔᤧᤀᤡ᤺ᤳᤋᤢ ᤔᤧᤒᤠ᤺ᤳᤋᤢᤖᤥ॥

᥉ ᤁᤖ ᤀᤰᤂᤣᤗ᤹ᤖᤡᤰ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤀᤡᤱᤗᤧᤰ ᤁᤧᤔᤧᤶᤔᤧᤳᤋᤡᤴᤗ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤡᤴ ᤔᤧᤴᤍᤠᤀᤣ ᤘᤠ᤹ᤖᤥ॥ ᤂᤧᤴ ᤕᤧᤶᤔᤡᤴ ᤋᤠᤔᤠᤏᤢ᤺ᤸᤗᤧ ᤋᤃᤡᤃ ᤁᤢᤏᤢᤵᤔᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤕᤶ ᤒᤡᤑᤩᤢᤱ ᤐᤥ᤺ᤱ. ᤜᤧᤰᤁᤩᤠᤱ ᤐᤕᤶ ᤗᤠᤕᤥ ᤁᤧᤈᤥ᤺ᤰᤐᤠ ᤐᤠᤰᤁᤢᤶᤓᤡᤀᤥ ᤁᤧᤒᤣ᤺ᤰᤐᤠ ᤔᤏᤠᤴ ᤌᤠ᤺ᤶᤛᤡᤱᤗᤥ॥

᥊ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱ ᤏᤢ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤛᤣᤘᤠ ᤔᤧᤈᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤀᤳᤋᤢᤛᤡᤀᤠᤱ ᤁᤠᤰᤏᤢ᤺ᤸᤗᤧ ᤕᤶᤒᤠ ᤗᤧᤱᤛᤡᤱᤗᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤀᤠᤖᤥ ᤗ᤹ᤖᤡᤰ ᤔᤧᤳᤇᤡᤱᤗ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤥ ᤗᤠ᤺ᤳᤋᤠᤱ ᤕᤢᤱᤛᤡᤱᤗᤥ॥

᥋ ᤀᤡᤱᤃᤠ᤹ ᤂᤡᤏᤡ᤹ᤏᤢ ᤘᤕᤠᤱᤅᤡᤸᤗᤧᤛᤠ ᤔᤧᤳᤏᤡᤱᤒᤠ ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤁᤧᤴᤀᤡ᤺ᤳᤋᤢᤶᤔᤡᤴᤒᤡ᥅

᥌ ᤐᤕᤶ ᤗᤠᤕᤥ ᤁᤧᤈᤥ᤺ᤰᤐᤧᤴ ᤜᤠᤖᤠ᤹ ᤁᤢᤕᤧᤶ ᤁᤧᤳᤋᤠᤱᤗᤰ ᤌᤠ᤺ᤶᤛᤡᤱᤗ ᤑᤠ᤹ᤀᤠᤱ ᤁᤢᤗᤠᤶ ᤁᤧᤛᤠᤰᤐᤧᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤣᤖᤥ॥

᥍ ᤋᤃᤡᤏᤢᤀᤣ ᤗᤠᤕᤥ᤺ᤸᤗᤧ ᤛᤡᤃᤠᤱᤃᤧᤴ ᤔᤢᤰᤛᤠᤶᤔᤡᤴ ᤕᤠ᤺ᤶᤒᤰ ᤆᤥ᤺ᤰᤏᤢ ᤕᤠᤰ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤗᤠᤶ ᤁᤧᤛᤠᤰᤐᤧᤴ ᤁᤢᤗᤠᤶᤔᤥᤗᤠᤶ ᤔᤧᤱᤄᤧᤳᤋᤣ ᤌᤠᤖᤡᤰ ᤂᤧᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤗᤠ᤺ᤰᤁᤠᤳ ᤔᤧᤎᤠ᤺ᤵᤏᤧᤴᤗᤥ॥

᥎ ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤗᤠᤕᤥ ᤁᤧᤈᤥ᤺ᤰᤐᤧᤴ ᤌᤠ᤺ᤶᤛᤡᤱᤗᤥ॥ ᤁᤖ ᤍᤠᤱᤒᤠ ᤕᤧᤛᤢᤖᤧ ᤁᤢᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤛᤠ᤺ᤱᤃᤢᤃᤧᤴ ᤛᤰᤔᤠ᤺ᤸᤗᤧ ᤔᤢ᤺ᤳᤋᤢ ᤛᤧᤖᤢ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤕᤢᤔᤠᤸᤗᤧ ᤔᤡᤔᤡᤍᤡᤱᤃᤧᤴ ᤁᤢᤀᤥ᤺ᤴᤎᤠᤰᤁᤡᤸᤗᤧ ᤂᤧᤴ ᤔᤧᤶᤓᤤ ᤆᤥᤃᤢᤖᤥ॥

᥏ ᤐᤕᤶ ᤗᤠᤕᤥ ᤁᤧᤈᤥ᤺ᤰᤐᤧᤸᤗᤧ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤢᤰᤛᤠᤶᤗᤠᤶ ᤕᤖᤡᤰ ᤐᤖᤡᤰᤗᤧᤴ ᤑᤥᤋᤩᤠᤒᤠ ᤔᤡᤰᤛᤣ᤺ᤴ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤆᤥᤃᤢᤖ ᤋᤠᤖᤥ॥

᥇᥆ ᤂᤧᤸᤗᤧ ᤔᤧᤶᤓᤤ ᤁᤧᤒᤥ᤺ᤱᤒᤠᤜᤠ᤹ ᤁᤠᤰ ᤐᤖᤡᤰᤗᤧᤴ ᤑᤧᤴᤕᤠ᤺ᤶᤒᤰᤜᤠ᤹ᤖᤧ ᤀᤡᤱᤗᤧᤰ ᤔᤧᤳᤋᤢᤛᤡ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤛᤧᤰᤂᤠ᤺ᤴ ᤔᤡ᤺ᤶᤈᤡ ᤔᤧᤵᤔᤠᤖ ᤋᤠᤱᤛᤧ᤺ᤵᤛᤡᤱᤔᤠ ᤔᤧᤏᤠ᤹ᤖᤢᤀᤠᤱ ᤔᤧᤘᤠ᤹ᤖᤥ॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤖᤠ᤹ ᤀᤡᤱᤗᤧᤰᤁᤡᤴ ᤏᤛᤠ᤺ᤴ ᤔᤧᤈᤥᤃᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ᤀᤥ ᤀᤡᤱᤗᤧᤰᤁᤣ ᤔᤢᤰᤛᤠᤶᤔᤡᤴ ᤐᤠᤱᤄᤢᤖᤥ॥

᥇᥈ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤛᤧᤰᤂᤠ᤺ᤴ ᤏᤛᤠ᤺ᤴ ᤔᤧᤴᤈᤥᤃᤢᤴ. ᤁᤖ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤀᤣ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥ᤺ᤛᤢ᤹ᤖᤥ॥

ᤏᤛᤠ᤺ᤴᤏᤥ ᤔᤧᤶᤔᤢᤴᤏᤣ ᤘᤠ᤹ᤔᤠ

᥇᥉ ᤍᤠᤱᤒᤠᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡᤃᤧ ᤛᤍᤠᤍᤡᤱ ᤏᤥᤃᤧᤴ ᤐᤡᤔᤠᤀᤣ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤃᤧᤴ ᤛᤢᤳᤌᤥ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤗᤠᤶ ᤏᤢ ᤛᤧᤰᤂᤠᤀᤥ ᤏᤛᤠ᤺ᤴ ᤆᤥ᤺ᤰᤔᤠᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤋᤠᤱᤛᤧ᤺ᤵᤛᤡᤱᤔᤠ ᤑᤠ᤹ᤀᤠᤱ ᤁᤧᤛᤣᤃᤡᤖᤥ॥

᥇᥊ ᤒᤠ ᤁᤴ ᤐᤠ᤺ᤴᤏᤡᤸᤗᤧ ᤗᤠᤃᤡ ᤀᤠᤏᤡᤃᤧ ᤀᤡᤱᤓᤥᤛᤢᤶᤒᤧᤒᤠ ᤛᤢᤏᤠᤀᤡᤱᤗᤠᤶ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤔᤡᤍᤡᤱᤅᤡᤴ ᤁᤧᤄᤥᤛᤢᤶᤗ ᤑᤠ᤹ᤀᤠᤱ ᤁᤧᤀᤢ᤺ᤳᤋᤡᤒᤠᤖᤥ॥

᥇᥋ ᤂᤧᤸᤗᤧ ᤆᤥᤃᤢᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤁᤡᤴ ᤏᤢ ᤛᤰᤀᤡᤱᤄᤱᤗᤠᤶᤒᤠ ᤁᤧᤄᤥᤛᤢᤶᤒᤠ ᤏᤡᤛᤠᤶᤔᤡᤴ ᤋᤰᤋᤧᤶᤔᤧ᤹ᤀᤥ॥

᥇᥌ ᤀᤠᤸᤗ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋ ᤏᤢ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤁᤢᤗᤢᤱᤃᤢᤶᤒᤠ ᤔᤧᤴᤏᤢᤵᤔᤏᤠᤒᤠ ᤜᤠᤱᤜᤠᤱ ᤏᤢ ᤐᤏᤢᤏᤢᤒᤠ ᤏᤡᤱᤛᤠᤱᤅᤡᤴ ᤀᤠᤒᤡᤖᤧᤖᤥ॥

᥇᥍ ᤂᤢᤏᤧ᤹ᤀᤣ ᤂᤡᤏᤡ᤹ ᤜᤠᤱᤜᤠᤱ ᤁᤧᤔᤧᤳᤋᤡᤖ ᤜᤧᤰᤁᤩᤠᤱ ᤁᤠᤰ ᤁᤧᤈᤥᤃᤢᤶᤒᤠ ᤏᤢᤒᤠ ᤕᤠ᤺ᤶᤒᤰᤁᤥ ᤏᤢ ᤁᤧᤒᤠ᤺ᤳᤋᤢᤶᤒᤠ ᤐᤠ᤺ᤴᤏᤥ ᤁᤧᤎᤢᤶᤒᤠ ᤁᤧᤈᤥᤃᤡᤖᤖᤥ॥

ᤐᤠᤘᤗ ᤋᤢᤘᤠᤖᤧ ᤁᤢᤓᤠ᤹ ᤏᤠ᤺ᤰ

᥉

ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤁᤢᤏᤢᤵᤔᤥ ᤀᤠᤏᤡᤃᤧ ᤕᤠ᤺ᤶᤒᤣᤀᤥ ᤋᤢᤘᤠ ᤆᤥᤃᤧᤶ ᤀᤠᤒᤡᤖᤧᤶᤔᤧ᤹ ᤑᤠ᤹ᤀᤠᤱ ᤔᤧᤳᤋᤠᤛᤡᤃᤧ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤍᤠᤱᤒᤠᤸᤗᤧ ᤁᤢᤛᤢᤏᤠᤀᤡᤱᤅᤡᤴ ᤁᤠᤰ ᤐᤡᤛᤠᤱ ᤜᤠᤖᤠ ᤛᤧᤖ ᤜᤧᤰᤁᤩᤠᤱ ᤂᤡᤏᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤒᤠ ᤜᤧᤰᤁᤣᤀᤣ ᤘᤣ᤹ᤜᤠ᤹ᤖᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤖᤖᤥ॥

᥈ ᤀᤠᤏᤡᤃᤧ ᤋᤠᤵᤑᤧ᤺ᤶᤒᤠ ᤏᤢ ᤁᤢ᤹ᤀᤡ ᤁᤧᤓᤧ᤹ᤒᤠ ᤔᤏᤠᤜᤠ᤹ᤖᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤵᤔᤡ ᤋᤠᤱᤛᤧ᤺ᤵᤋᤡᤃᤧᤖ ᤑᤠ᤹ᤀᤠᤱ ᤋᤢᤘᤠ ᤆᤥᤃᤧᤶ ᤀᤠᤒᤡᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧᤃ ᤛᤢᤏᤠᤀᤡᤱᤅᤡᤴ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥

᥉ ᤁᤖ ᤍᤠᤱᤒᤠᤱᤃ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥ ᤂᤢᤏᤧ᤹ᤀᤣ ᤂᤡᤏᤡ᤹ ᤁᤢ᤹ᤀᤡᤃᤧᤓᤧ᤹ᤒᤠ ᤔᤠᤑᤧᤴᤛᤠᤶᤔᤥᤗᤠᤶ ᤋᤠᤱᤃᤧᤛᤧ᤺ᤵᤋᤡᤀᤠᤱ ᤁᤧᤎᤢᤶᤒᤠ ᤁᤧᤈᤥᤃᤡ᤹ᤖᤥ॥

᥊ ᤜᤧᤰᤁᤩᤠᤱ ᤀᤠᤏᤡᤃᤧ ᤜᤢ᤹ᤀᤠᤛᤡᤃᤧᤒᤠ ᤁᤠᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤁᤧᤈᤥᤃᤢᤶ ᤜᤧᤰᤁᤩᤠᤱ ᤁᤧᤍᤠᤒᤠ ᤕᤧᤶᤔᤥᤀᤠᤱ ᤁᤧᤈᤥᤃᤢᤶ ᤁᤧᤗ᤹ᤒᤠ ᤍᤠᤱᤒᤠᤀᤥ ᤋᤠ᤺ᤰᤐᤥ ᤆᤥ᤺ᤰᤁᤠᤛᤡᤃᤧᤀᤠᤱ ᤘᤕᤡᤃᤧᤖᤥ॥

᥋ ᤜᤠᤖᤠ᤹ ᤍᤠᤱᤒᤠᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶᤈᤡ ᤏᤢ ᤂᤪᤡᤛ᤻ᤋᤖᤧ ᤁᤧᤒᤡᤖᤡᤒᤠ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤥ ᤗᤠᤶᤃᤧᤗᤥᤛᤡᤖᤖᤥ॥

ᤗᤧᤶᤛᤫᤠᤒᤠᤜᤠ᤹ ᤛᤠᤶᤍᤡᤱ

᥌ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤢᤰᤁᤡᤸᤗᤧ ᤀᤠᤏᤡᤃᤧ ᤂᤡᤏᤡ᤹ ᤀᤡᤱᤈᤠ᤺ᤱ ᤐᤡᤀᤠᤛᤡᤃᤧ᤹ᤖᤥ॥ ᤀᤠᤳᤋᤡᤴ ᤗᤧᤶᤛᤫᤠᤒᤠ ᤆᤥ᤺ᤰᤁᤠᤱ ᤀᤠᤏᤡᤃᤧ ᤀᤥ᤺ᤴᤎᤠᤰ ᤐᤡᤖᤢᤶᤒᤧᤒᤠ ᤐᤠ᤺ᤴᤏᤥ ᤔᤧᤒᤳᤏᤧᤴ. ᤂᤧᤴᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ॥

᥍ ᤀᤠᤏᤡᤃᤧ ᤂᤡᤏᤡ᤹ᤏᤢ ᤘᤕᤡᤃᤧᤸᤗᤧ ᤀᤠᤰᤂᤣᤗ᤹ᤖᤡᤰ ᤀᤠᤏᤡᤃᤧ ᤆᤥ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ ᤁᤧᤗ᤹ᤒᤠᤴ ᤏᤢᤖᤡᤰᤁᤠᤱ ᤁᤧᤏᤡᤛᤢᤶᤗᤥ॥ ᤀᤠᤏᤡᤃᤧᤃ ᤂᤡᤏᤡ᤹ᤏᤢ ᤘᤕᤡᤃᤧᤸᤗᤧ ᤗᤧᤶᤛᤫᤠᤒᤠ ᤔᤧᤈᤥᤃᤡᤃᤧᤴ.

᥎ ᤜᤧᤰᤁᤩᤠᤱ ᤀᤠᤏᤡᤃᤧ ᤔᤏᤠᤜᤠ᤹ᤖᤧ ᤔᤧᤒᤡᤖᤡᤃᤧᤒᤠ ᤆᤠᤔᤠ ᤌᤢᤱᤔᤠᤴ ᤁᤢᤔᤧᤸᤗᤢᤱ ᤔᤧᤴᤜᤢᤱᤅᤣ ᤜᤏᤧ ᤔᤧᤈᤠᤶᤒᤧᤴ ᤔᤧᤎᤢᤅᤢᤶᤒᤧᤴᤗᤥ॥ ᤁᤖ ᤂᤡᤏᤡ᤹ ᤋᤢᤰᤂᤣ ᤔᤧᤈᤠ᤺ᤳᤋᤠᤛᤡᤃᤧᤴᤗ ᤑᤠ᤹ᤀᤠᤱ ᤀᤠᤏᤡᤃᤧ ᤛᤧᤴᤍᤡᤰ ᤗᤧᤴᤍᤡᤰ ᤕᤠᤶᤒᤢᤎᤡᤰᤐᤠ ᤐᤥ᤺ᤰᤂᤡᤃᤧᤀᤠᤱ ᤕᤠ᤺ᤶᤒᤰ ᤆᤥᤃᤢᤶᤒᤧᤖᤥ॥

᥏ ᤀᤠᤏᤡᤃᤧ ᤜᤧᤰᤁᤣᤗ᤹ᤖᤡᤰ ᤕᤠ᤺ᤶᤒᤰ ᤆᤥᤃᤢᤶᤒᤧᤒᤠᤱᤃ ᤁᤢᤓᤠ᤹ ᤂᤥᤔᤠ ᤗᤠᤄᤥ ᤔᤧᤃᤳᤋᤢᤶᤒᤧᤴᤏᤠᤱ ᤔᤧ᤺ᤴ. ᤁᤖ ᤂᤡᤏᤡ᤹ ᤗᤠᤃᤡ ᤁᤢᤒᤡ ᤐᤥ᤺ᤱᤅᤠᤱ ᤂᤡᤏᤡ᤹ ᤕᤠᤵᤔᤡ ᤆᤥ᤺ᤱ ᤁᤧᤀᤡ᤺ᤳᤋᤡᤖ ᤑᤠ᤹ᤀᤠᤱ ᤜᤧᤰᤁᤣ ᤆᤥᤃᤢᤶᤒᤧᤒᤠᤖᤥ॥

᥇᥆ ᤂᤡᤏᤡ᤹ᤏᤢ ᤘᤕᤡᤃᤧᤸᤛᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤍᤧᤶᤔᤏᤠᤒᤠᤸᤗᤧ ᤜᤠᤖᤠ᤹ ᤆᤠᤀᤠᤱ ᤔᤧᤈᤏᤧᤴᤗ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤀᤠᤛᤡᤃᤧᤀᤠᤱ ᤘᤕᤡᤃᤧᤖᤥ॥

᥇᥇ ᤌᤣᤀᤠᤱ ᤁᤴ ᤐᤠ᤺ᤴᤜᤠ᤹ ᤔᤧᤳᤋᤠᤛᤡᤃᤧᤒᤠ ᤑᤠ᤹ᤗᤧ ᤂᤡᤏᤡ᤹ ᤗᤢᤶᤔᤥ ᤕᤠ᤺ᤶᤒᤰ ᤔᤧᤴᤈᤥ᤺ᤰᤔᤏᤠᤒᤠ ᤁᤢᤓᤠ ᤗᤧᤶᤛᤫᤠᤒᤠ ᤔᤏᤠᤜᤠ᤹ ᤔᤧᤘᤠ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤥ ᤏᤢ ᤐᤠ᤺ᤴᤏᤥᤖᤰ ᤜᤢᤰᤔᤧᤃᤣ᤺ᤳᤋᤢ ᤁᤧᤗ᤹ᤒᤠᤴ ᤂᤧᤵᤛᤢᤶᤒᤧᤀᤠᤱ ᤘᤕᤡᤃᤧᤖᤥ॥

᥇᥈ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤡᤱᤅᤥ ᤀᤡᤱᤈᤠ᤺ᤱᤃᤧᤴ ᤛᤠᤶᤍᤡᤱ ᤂᤧᤱᤜᤠ᤹ ᤐᤡᤖᤢᤶᤛᤡᤶᤒᤧ᤹- ᤂᤧᤱᤜᤠ᤹ᤖᤧ ᤘᤣ᤹ᤜᤠ᤹ ᤔᤧᤴᤜᤶᤛᤡᤱᤅᤣ ᤀᤠᤒᤠᤅᤣ ᤕᤠ᤺ᤶᤒᤰ ᤔᤧᤈᤥ᤺ᤰᤁᤠᤱ ᤔᤧᤈᤖ॥

᥇᥉ ᤁᤖ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤡᤱᤛᤠᤶᤔᤥ ᤂᤡᤏᤡ᤹ ᤁᤧᤘᤕᤡᤛᤠᤱ ᤛᤢᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤵᤑᤠᤸᤗᤧᤀᤠᤱ ᤔᤧᤏᤠᤛᤧᤶᤔᤡᤴᤏᤧ᤹ᤀᤥ॥

᥇᥊ ᤀᤠᤏᤡᤃᤧ ᤁᤴ ᤛᤰᤀᤡᤱᤄᤱ ᤛᤠᤵᤋᤢᤶᤒᤧᤒᤠ ᤐᤠ᤺ᤴ ᤔᤧᤱᤄᤧᤶᤔᤏᤠ ᤔᤏᤠᤴ ᤂᤡᤏᤡ᤹ ᤗᤢᤶᤔᤥ ᤘᤠ᤹ᤏᤧ ᤑᤠ᤹ᤃᤪ ᤂᤧᤴ ᤏᤢᤖᤡᤰᤁᤠᤱ ᤔᤡᤰᤆᤥ ᤔᤧᤳᤋᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤴ ᤛᤡᤖᤡᤱ ᤔᤖ ᤑᤠ᤹ᤀᤠᤱ ᤂᤧᤴᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ॥

᥇᥋ ᤜᤧᤰᤁᤣᤛᤠᤱ ᤂᤧᤴ ᤏᤡᤱᤔᤡ ᤜᤧᤰᤁᤣᤃ ᤔᤧ᤺ᤴ. ᤁᤖ ᤀᤠᤒᤠᤅᤣ ᤑᤢ᤹ᤏᤢᤛᤠ᤹ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧᤶᤔᤧ᤹ᤖ ᤛᤠᤶᤍᤡᤱ ᤐᤡᤖᤧᤶᤔᤧ᤹ᤀᤥ॥

ᤁᤢᤏᤢᤵᤔᤠ ᤛᤣᤘᤠ᤺ᤴ

᥇᥌ ᤀᤠᤸᤗ ᤛᤏᤠᤖᤢᤱ ᤍᤠᤱᤒᤠᤸᤗᤧ ᤁᤠᤰ ᤐᤖᤡᤰᤗᤠᤶ ᤆᤰᤔᤧᤸᤗ᤹ᤀᤣ ᤛᤏᤠᤖᤢᤱ ᤁᤧᤒᤡᤖᤡᤖ॥ ᤍᤠᤱᤒᤠᤱᤃ ᤂᤡᤏᤡ᤹ ᤁᤧᤖᤧᤰᤏᤢ ᤘᤠ᤹ᤖᤖᤥ॥

᥇᥍ ᤀᤡᤱᤃᤠ᤹ ᤐᤠᤘᤗᤖᤧ ᤁᤴ ᤛᤣᤘᤠ᤺ᤴ ᤀᤠᤒᤠᤅᤣ ᤀᤠᤜᤢᤰᤁᤡᤸᤗᤧ ᤛᤠᤵᤋᤢᤱᤅᤠᤱ ᤘᤠ᤹ᤀᤠᤖᤥ॥ ᤀᤡᤱᤃᤠ᤹ ᤀᤠᤛᤰᤀᤡᤱᤄᤱᤅᤡᤸᤗᤧᤴ ᤔᤡᤰᤛᤣ᤺ᤴᤏᤡᤴ ᤒᤠ ᤁᤴᤗᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤛᤠᤵᤋᤢᤱᤗ ᤐᤳᤋᤠᤖᤥ॥

᥇᥎ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ ᤁᤧᤖᤧᤰᤏᤢ ᤘᤠ᤹ᤖᤥ॥

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤜᤠᤰᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤋᤡᤔᤥᤌᤡ᤺ᤴ ᤀᤣᤛᤡᤕᤠ ᤔᤠᤀᤡᤏᤖᤒᤠ ᤌᤠᤱᤒᤧᤴ ᤏᤛᤠᤏᤡᤒᤠ ᤘᤕᤧᤖᤥ॥ ᤂᤢᤏᤧ᤹ ᤁᤢᤶᤒᤠ ᤕᤢᤏᤠᤏᤡ ᤏᤢ ᤁᤢᤶᤔᤠ ᤕᤜᤢᤍᤡ ᤘᤕᤧᤖᤥ॥ ᤂᤢᤏᤧ᤹ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤕᤠ᤺ᤶᤒᤰᤁᤥ ᤐᤠᤘᤗᤧᤴ ᤆᤢᤶ ᤁᤧᤔᤧᤵᤐᤠ ᤏᤢ ᤁᤢᤓᤠ᤹ ᤁᤧᤒᤡᤒᤠ ᤘᤕᤧᤖᤥ॥ ᤕᤖᤡᤰ ᤛᤣᤛᤣᤜᤢᤵᤗᤰᤜᤠ᤹ ᤁᤢᤓᤠ᤹ ᤐᤡᤛᤧ ᤐᤠᤘᤗᤖᤧ ᤂᤢᤏᤧ᤹ ᤐᤠᤱᤄᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤋᤡᤔᤥᤌᤡ᤺ᤴ ᤀᤣᤑᤡᤛᤡ ᤕᤧᤰᤕᤰᤁᤥ ᤘᤕᤧᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤐᤠᤘᤗᤖᤧ ᤛᤠᤵᤋᤢᤒᤠᤖᤥ॥ ᤐᤠᤘᤗᤖᤧ ᤁᤴ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤥ ᤁᤢᤓᤠ ᤁᤧᤕᤧᤰᤐᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤛᤠᤵᤋᤢᤀᤠᤱ ᤐᤳᤗᤥ॥

ᤌᤡᤰᤛᤡᤃᤣ᤺ᤰᤐᤠᤀᤥ. ᤛᤣᤛᤣᤜᤢᤵᤗᤰᤁᤥᤒᤠ ᤀᤡᤱᤗᤧᤰᤐᤠ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ ᤐᤡᤖᤢᤛᤡ॥ ᤁᤴ ᤛᤰᤀᤡᤱᤄᤱᤅᤥ ᤗᤠᤶᤗᤥᤒᤠᤸᤗᤧ ᤀᤠᤰᤂᤣᤗ᤹ᤖᤡᤰ ᤗᤠᤶᤗᤥᤔᤠᤛᤡ ᤐᤥ᤺ᤱ. ᤀᤠᤰᤋᤱᤒᤠ ᤔᤠᤱᤛᤣᤘᤠ ᤆᤥ᤺ᤰᤔᤠ ᤐᤥ᤺ᤱ. ᤗᤠᤶᤗᤥᤒᤠᤜᤠ᤹ ᤏᤢ ᤂᤢᤏᤡ᤹ ᤁᤢᤓᤠ᤹ ᤁᤧᤒᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤵᤗᤧᤰ ᤏᤢ ᤛᤢᤳᤏᤠᤜᤠ᤹ ᤀᤠᤰᤋᤱᤒᤠ ᤐᤥᤱᤔᤠ ᤐᤥ᤺ᤱ ᤗ᤹ᤖᤡᤰ ᤂᤠᤜᤢᤴ ᤛᤠᤵᤋᤢ ᤐᤡᤖᤢᤛᤡᤀᤠᤱ ᤐᤳᤗᤥ॥ ᤜᤧᤰᤁᤩᤠᤱ ᤁᤢᤏᤢᤵᤔᤥ ᤀᤠᤰᤂᤣᤗ᤹ᤖᤡᤰ ᤕᤧᤛᤢ ᤂᤪᤡᤛ᤻ᤋᤖᤧ ᤏᤢᤒᤠ ᤁᤢᤛᤣᤘᤠᤖᤥᤒᤠ ᤐᤥᤱᤔᤠ ᤐᤥ᤺ᤱ ᤜᤧᤰᤁᤩᤠᤱ ᤏᤛᤠᤏᤡᤒᤠᤜᤠ᤹ ᤀᤠᤰᤂᤣᤗ᤹ᤖᤡᤰ ᤁᤢᤓᤠ᤹ ᤐᤡᤛᤡᤱᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤜᤠ᤹ ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤛᤢᤈᤠ ᤐᤡᤖᤢᤀᤠᤱ ᤘᤠ᤹ᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤛᤣᤘᤠ ᥇:᥇-᥈

ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤠᤜᤢᤴᤜᤠ᤹ ᥇:᥉–᥉:᥇᥌

ᤋᤡᤔᤥᤌᤡ᤺ᤴ ᤂᤢᤏᤧ᤹ ᤁᤢᤕᤠ᤺ᤶᤒᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤠᤜᤢᤴᤜᤠ᤹ ᥊:᥇–᥌:᥈᥇

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤜᤠᤰᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

᥇

᥇-᥈ ᤏᤛᤠ᤺ᤴᤏᤥ ᤛᤧᤰᤂᤠᤀᤣ ᤀᤠᤔᤡ᤺ᤶ ᤀᤠᤛ᤻ᤛᤠ ᤋᤡᤔᤥᤌᤡᤀᤣ. ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤀᤠᤏᤡ᤹ ᤏᤡᤱᤛᤠᤱ ᤀᤠᤈᤥᤃᤢᤶᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤀᤡᤱᤈᤠ᤺ᤱᤗᤠᤶ ᤀᤡᤱᤃᤠ᤹ ᤁᤢᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤗᤠᤶᤒᤠ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤂᤧᤏᤧ᤹ᤃ ᤗᤢᤱᤃᤢᤶ. ᤗᤢᤱᤔᤠ᤹ ᤋᤢᤰᤔᤠ ᤏᤢ ᤛᤏᤠᤖᤢᤱ ᤀᤥᤛᤣ᤺ᤴᤃᤧᤎᤠᤰᤗ ᤑᤠ᤹ᤀᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤧ᤹ᤖᤥ॥

ᤀᤡᤱᤗᤧᤰᤁᤣ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ

᥉ ᤀᤡᤱᤃᤠ᤹ ᤔᤧᤛᤣᤍᤥᤏᤡᤕᤠ ᤌᤢᤶᤔᤥ ᤐᤣᤃᤠᤱᤅᤡᤸᤗᤧ ᤂᤧᤏᤧ᤹ ᤐᤣᤗᤡ ᤑᤠᤰᤏᤧᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤀᤣᤑᤡᤛᤛᤀᤥ ᤀᤣ ᤕᤠ᤺ᤰᤋᤧ᤹ᤀᤥ॥ ᤂᤧᤵᤔᤥ ᤁᤢᤓᤠ ᤔᤏᤠᤜᤠ᤹ᤖᤧ ᤀᤡᤱᤗᤧᤰᤐᤠ ᤏᤡᤛᤠᤶ ᤔᤧᤜᤢ᤹ᤖᤢᤛᤡᤖ ᤔᤧᤕᤠᤰ॥ ᤂᤧᤱᤜᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤔᤧᤒᤠᤱᤄᤧᤛᤧᤴᤏᤧ᤹ᤀᤥ॥

᥊ ᤂᤧᤱᤜᤠ᤹ ᤀᤢᤏᤠᤜᤢᤖᤡᤒᤠ ᤂᤧᤍᤠ᤹ ᤏᤢ ᤁᤣ᤺ᤶᤒ᤻ ᤁᤣ᤺ᤶᤒᤠ ᤔᤡᤱᤛᤪᤠᤜᤠ᤹ ᤗᤧᤵᤔᤠᤍᤣᤔᤠ ᤔᤧᤳᤋᤧᤛᤧ᤹ᤀᤥ॥ ᤂᤧᤸᤗᤧᤃ ᤐᤠ᤺ᤴᤎᤱᤃᤧᤴ ᤂᤧᤔᤠ᤹ᤖᤰ ᤑᤥ᤺ᤰᤂᤢ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ ᤋᤠᤱᤛᤧ᤺ᤵᤔᤠ ᤁᤢᤕᤠ᤺ᤶᤒᤰᤁᤥ ᤌᤣᤀᤠᤱ ᤔᤧᤈᤰᤋᤢᤴᤗᤥ॥ ᤂᤧᤱᤃ ᤏᤛᤠ᤺ᤴᤗᤠᤶᤒᤠᤖᤰ ᤁᤢᤛᤡᤱ ᤏᤡ᤺ᤳᤋᤧᤳᤗᤥ॥

᥋ ᤁᤴ ᤀᤡᤱᤈᤠ᤺ᤱᤅᤡᤸᤗᤧᤴ ᤏᤡᤱᤘᤠ᤹ᤛᤥ᤺ᤰᤁᤡᤱᤃ ᤛᤣᤛᤣ ᤏᤡᤱᤘᤠ᤹. ᤏᤢᤒᤠ ᤂᤠᤛᤡᤱ ᤏᤢ ᤛᤧᤰᤂᤠᤒᤠ ᤏᤛᤠ᤺ᤴᤗᤠᤶ ᤁᤧᤗ᤺ᤶᤒᤠ ᤔᤡ᤺ᤶᤈᤡᤖᤥ॥

᥌ ᤂᤧᤴ ᤐᤠ᤺ᤴᤜᤠ᤹ᤀᤥᤗᤠᤶ ᤁᤢᤓᤠ ᤔᤏᤠᤜᤠ᤹ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤜᤏᤧᤒᤠ ᤐᤠ᤺ᤴᤎᤱᤅᤥ ᤗᤠᤶ ᤔᤧᤒᤥ᤺ᤳᤋᤧᤀᤠᤱ ᤔᤧᤘᤠ᤹ᤖᤥ॥

᥍ ᤂᤧᤱᤜᤠ᤹ᤖᤧᤃ ᤛᤠᤶᤕᤥᤌᤡᤶ ᤁᤧᤜᤢ᤹ᤒᤠ ᤐᤥᤱᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤱ. ᤁᤖ ᤂᤧᤱᤜᤠ᤹ᤖᤧ ᤏᤡᤛ᤻ᤛᤣᤖᤥ ᤑᤠ᤹ᤀᤠᤱ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤛᤢᤳᤗᤠᤜᤠ᤹ ᤀᤠᤒᤠᤅᤣ ᤌᤣᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤗᤥ॥

᥎ ᤛᤠᤶᤕᤥᤌᤡᤶᤔᤡᤴ ᤏᤢ᤺ᤖᤡᤰᤁᤠᤱ ᤀᤥᤃᤵ ᤆᤥ᤺ᤰᤔᤠᤸᤗᤧ ᤏᤢᤒᤠᤀᤣ ᤐᤥ᤺ᤱ ᤑᤠ᤹ᤀᤠᤱ ᤀᤠᤏᤡ᤹ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥏ ᤛᤧᤰᤂᤠᤀᤣ ᤀᤠᤏᤡ᤹ ᤁᤴ ᤐᤠ᤺ᤴᤏᤡᤱᤃ ᤁᤢᤛᤡᤱ ᤏᤡ᤺ᤵᤔᤠᤀᤣ ᤐᤥᤱᤗᤥ- ᤛᤠᤶᤕᤥᤌᤡᤶᤔᤡᤱᤃ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤛᤠᤶᤕᤥᤌᤡᤶ ᤁᤧᤓᤣ᤺ᤶᤒᤠᤜᤠ᤹ ᤏᤢ ᤀᤡᤱᤈᤠ᤺ᤱ ᤔᤧᤱᤄᤧᤶᤔᤏᤠᤒᤠᤜᤠ᤹. ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹. ᤗᤠᤕᤥᤒᤠᤜᤠ᤹. ᤀᤠᤛᤢᤳᤌᤥᤜᤠ᤹. ᤛᤠᤶᤕᤥ ᤔᤧᤴᤀᤡ᤺ᤵᤔᤏᤠᤒᤠᤜᤠ᤹. ᤐᤠ-ᤔᤠ ᤁᤧᤛᤧᤵᤐᤠᤜᤠ᤹. ᤔᤏᤠ ᤁᤧᤛᤧᤵᤐᤠᤜᤠ᤹.

᥇᥆ ᤆᤠᤃᤧᤖᤠᤶᤒᤠᤜᤠ᤹. ᤕᤧᤶᤒᤡᤳᤇᤠ᤹ᤏᤢ ᤕᤧᤶᤒᤡᤳᤇᤠ᤹ᤀᤣ ᤕᤠᤶᤃᤧᤒᤥ᤺ᤵᤐᤠᤜᤠ᤹. ᤕᤥ᤺ᤰᤐᤠ ᤁᤧᤀᤡᤱᤒᤠ ᤁᤧᤛᤱᤒᤠᤜᤠ᤹. ᤜᤧᤰᤁᤩᤠᤱ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹. ᤀᤡᤱᤗᤧᤰ ᤋᤥ᤺ᤴᤍᤡ ᤁᤧᤒᤡᤒᤠᤜᤠ᤹. ᤜᤧᤰᤁᤩᤠᤱ ᤛᤧᤰᤂᤠᤒᤠ ᤏᤡᤛᤠᤶᤒᤢᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤛᤠᤶᤕᤥᤌᤡᤶᤔᤡᤴ ᤆᤥᤃᤧᤒᤠᤖᤥ॥

᥇᥇ ᤁᤴ ᤏᤡᤛᤠᤶᤜᤠ᤹ᤃ ᤔᤢ᤹ᤀᤡᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤃᤧᤴ ᤛᤢᤏᤠᤀᤡᤱᤅᤥ ᤂᤥᤍᤧᤳᤗᤥ॥ ᤜᤧᤰᤁᤩᤠᤱ ᤂᤧᤴ ᤛᤢᤏᤠᤀᤡᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤀᤡᤱᤓᤥᤔᤠ ᤗᤰᤐᤧᤴ ᤐᤡᤖᤠᤱᤅᤠᤱ ᤘᤠ᤹ᤀᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ

᥇᥈ ᤀᤡᤱᤃᤠ᤹ ᤁᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤌᤢᤶ ᤕᤠᤵᤔᤡ ᤁᤧᤒᤡᤒᤠ ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢ᤺ᤸᤗᤧ ᤏᤛᤠ᤺ᤴᤛᤠᤒᤠ ᤀᤡ᤺ᤳᤋᤠᤱᤅᤠᤱ ᤁᤢᤔᤠᤱᤛᤣᤘᤠ ᤆᤥ᤺ᤰᤛᤧ ᤛᤣᤃᤠᤱᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ ᤕᤠᤶᤔᤥ ᤏᤥᤃᤧᤴ ᤐᤡᤖᤢᤱᤗᤥ॥

᥇᥉ ᤀᤡᤱᤃᤠ᤹ ᤐᤣᤕᤧᤶᤔᤥᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤐᤠᤖᤠᤱ. ᤁᤢᤔᤏᤠᤜᤠ᤹ ᤋᤢᤰᤂᤣ ᤆᤠ᤺ᤳᤋᤢᤱᤛᤡᤱ ᤜᤧᤰᤁᤩᤠᤱ ᤁᤢᤈᤠ᤺ᤳᤌᤡ ᤋᤣ᤺ᤛᤢᤱ॥ ᤜᤧᤰᤁᤣᤛᤠᤱ ᤂᤢᤏᤧ᤹ ᤗᤢᤱᤔᤠ᤹ ᤋᤢᤰᤋᤠᤱᤗᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤂᤢᤏᤧ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤘᤕᤠᤱᤒᤠᤸᤗᤧ ᤆᤥᤃᤢᤸᤗᤧ ᤌᤣ ᤆᤥᤃᤢᤱᤗ ᤐᤳᤇᤠᤱ ᤌᤣᤀᤠᤱ ᤔᤧᤴᤏᤡᤒᤠᤴᤗᤥ॥

᥇᥊ ᤀᤠᤏᤡ᤹ ᤕᤜᤘᤣ ᤍᤠᤱᤒᤠᤸᤗᤧᤃ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤠᤱᤗᤥ. ᤜᤧᤰᤁᤩᤠᤱ ᤂᤪᤡᤛ᤻ᤋ ᤕᤧᤛᤢᤀᤥ ᤂᤥᤃᤧᤍᤧᤵᤐᤠ ᤏᤛᤠ᤺ᤴ ᤏᤢ ᤔᤡ᤺ᤶᤈᤡᤴ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤐᤡᤖᤠᤱᤗᤥ॥

᥇᥋ ᤂᤪᤡᤛ᤻ᤋ ᤕᤧᤛᤢ᤺ᤴ ᤗᤠᤕᤥᤒᤠᤜᤠ᤹ ᤋᤠᤱᤛᤧ᤺ᤵᤛᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤩᤧ ᤁᤧᤗ᤹ᤒᤠ ᤐᤠ᤺ᤴᤏᤡᤱᤃ ᤛᤧᤰᤂᤠᤛᤠᤱ ᤋᤧᤴᤍᤡᤱ ᤏᤢ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤋᤧᤳᤗᤥ॥ ᤂᤧᤴ ᤗᤠᤕᤥᤒᤠᤜᤠ᤹ᤀᤥ ᤀᤡᤱᤃᤠ᤹ ᤛᤠ᤹ᤖᤡᤰ ᤗᤠᤕᤥᤒᤠ ᤆᤥᤃᤠᤱᤗᤥ.

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤋᤢᤰᤋᤠᤱᤗᤥ॥ ᤜᤧᤰᤁᤣ᤺ᤸᤗᤧ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤄᤥᤒᤠᤜᤠ᤹ᤖᤧ ᤗᤠᤃᤡ ᤁᤢᤒᤡ ᤐᤥ᤺ᤱᤅᤠᤏᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤁᤠᤰᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤗᤠᤕᤥᤒᤠ ᤔᤏᤠᤴ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤗᤢᤱᤔᤠ᤹ ᤋᤢᤰᤋᤠᤱᤗᤥ॥

᥇᥍ ᤜᤧᤰᤁᤩᤠᤱ ᤔᤧᤴᤏᤢᤵᤔᤏᤠᤒᤠ ᤜᤠᤱᤅᤡᤴ. ᤀᤠᤈᤢᤏᤡ ᤏᤢ ᤀᤠᤗᤧᤰᤂᤠ ᤌᤡᤰᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤔᤡᤔᤡᤍᤡᤱ ᤛᤍᤠᤍᤡᤱ ᤐᤥ᤺ᤱᤗᤖᤥ॥ ᤀᤠᤔᤧᤴ॥

ᤋᤡᤔᤥᤌᤡ᤺ᤸᤗᤧ ᤁᤢᤗᤰᤐᤧᤴ

᥇᥎-᥇᥏ ᤀᤠᤛ᤻ᤛᤠ ᤋᤡᤔᤥᤌᤡᤀᤣ. ᤁᤴ ᤀᤡᤱᤈᤠ᤺ᤱᤅᤡᤴ ᤋᤃᤡᤏᤢᤛᤠ ᤁᤧᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ ᤁᤴ ᤗᤰᤐᤧᤴᤏᤡᤴ ᤂᤧᤏᤧ᤹ ᤐᤡᤏᤧᤖᤥ॥ ᤂᤧᤱᤜᤠ᤹ ᤂᤧᤏᤧ᤹ ᤁᤧᤀᤡ᤺ᤳᤋᤢᤖ ᤁᤧᤏᤠ᤺ᤳᤋᤢᤸᤗᤧ ᤏᤢᤖᤡᤰᤁᤠᤱ ᤌᤱ ᤆᤥ᤺ᤰᤔᤠ ᤜᤧᤰᤁᤩᤠᤱ ᤏᤥ-ᤏᤛᤠ᤺ᤴ ᤏᤢ ᤛᤣᤛᤣ ᤂᤠᤛᤡᤱᤅᤡᤴ ᤁᤵᤔᤠ ᤁᤧᤛᤢᤰᤋᤢ᤹ᤖᤥ॥ ᤁᤢᤓᤠ ᤔᤏᤠᤜᤠ᤹ᤖᤧ ᤁᤴ ᤔᤧᤏᤠ᤹ᤖᤢᤀᤠᤱ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤔᤧᤏᤢᤵᤛᤢᤀᤠᤱ ᤔᤧᤘᤠ᤹ᤖᤥ॥

᥈᥆ ᤂᤧᤱᤜᤠ᤹ᤃ ᤜᤠᤀᤡᤔᤣᤏᤡᤕᤛ ᤏᤢ ᤀᤗᤧᤰᤈᤧᤴᤍᤖᤛᤡᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤆᤧ᤹ᤕᤠ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤗᤧᤵᤔᤠ ᤐᤥ᤺ᤱ ᤁᤧᤗ᤹ᤒᤠ ᤜᤢ᤹ᤏᤧᤳᤇᤡᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤀᤡᤱᤃᤠ᤹ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤢᤰᤛᤠᤶᤔᤥ ᤗᤧᤖᤢᤱᤛᤡᤱᤅᤠᤱ ᤘᤠ᤹ᤀᤠᤖᤥ॥

ᤁᤧᤖᤧᤰᤗᤧ ᤗᤠᤃᤡ ᤋᤢᤘᤠ ᤆᤥ᤺ᤰᤔᤠ

᥈

᥇-᥈ ᤜᤧᤰᤁᤣ᤺ᤸᤗᤧ. ᤁᤠᤰᤏᤢ᤺ᤸᤗᤧ ᤋᤃᤡ. ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤜᤧᤰᤁᤩᤠᤱ ᤜᤠᤱᤜᤠ᤹ ᤏᤢ ᤘᤣ᤹ ᤕᤢᤰᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤐᤣᤗᤡ. ᤋᤢᤘᤠᤜᤠ᤹. ᤕᤧᤰᤐᤣᤗᤡᤃᤧᤴ ᤋᤢᤘᤠᤜᤠ᤹ ᤏᤢ ᤜᤧᤏᤠ ᤏᤥᤃᤧᤴᤜᤠ᤹ ᤋᤥ᤺ᤶᤔᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤐᤣᤗᤡ ᤑᤠᤰᤏᤡᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤛᤏᤠᤖᤢᤱᤅᤥ ᤏᤢ ᤕᤧᤶᤕᤧᤶᤘᤠ ᤜᤡᤱᤔᤴᤏᤥ. ᤜᤧᤰᤁᤩᤠᤱ ᤛᤠᤶᤏᤡᤔᤥ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤅᤥ ᤜᤡᤱᤔᤠ ᤀᤠᤛᤢᤰᤗᤖᤥ॥

᥉ ᤁᤱᤃ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤏᤢ ᤏᤢᤒᤠ ᤆᤥ᤺ᤰᤗᤥ॥

᥊ ᤂᤢᤏᤧ᤹ᤃ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤛᤧᤰᤂᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤋᤠᤱᤔᤧᤛᤧ᤺ᤵᤗ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥

᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤌᤡᤰᤗᤰ ᤘᤠ᤹ᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤐᤠ᤺ᤴᤍᤱᤛᤠᤒᤠᤴᤏᤠᤱ ᤌᤡᤰᤗᤰ ᤘᤠ᤹ᤖᤥ॥ ᤂᤧᤴ ᤐᤠ᤺ᤴᤍᤱ ᤁᤧᤈᤥ᤺ᤰᤐᤠ ᤔᤏᤠ᤺ᤱᤃ ᤂᤪᤡᤛ᤻ᤋ ᤕᤧᤛᤢᤖᤥ॥

᥌ ᤂᤢᤏᤧ᤹ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤠᤕᤥᤗᤠᤶ ᤌᤧ᤹ᤔᤠᤛᤡᤀᤠᤱ ᤜᤡᤱᤔᤠᤛᤡ ᤑᤠ᤹ᤀᤠᤱ ᤁᤢᤔᤧᤸᤗᤢᤱᤅᤡᤸᤗᤧ ᤁᤢᤗᤧᤰᤘᤠ ᤀᤠᤵᤑᤣᤰ ᤐᤡᤛᤡᤱᤗᤥ॥ ᤁᤴ ᤐᤠ᤺ᤴᤏᤡᤸᤗᤧ ᤋᤥ᤺ᤴᤍᤡ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤢᤕᤧᤶᤔᤥ ᤐᤡᤖᤢᤀᤠᤱ ᤘᤠ᤹॥

᥍ ᤂᤧᤸᤗᤧ ᤆᤥᤃᤢᤸᤗᤧ ᤏᤛᤠ᤺ᤴ ᤏᤢ ᤛᤧᤰᤂᤠᤒᤠ ᤛᤢᤏᤠᤀᤡᤱ ᤀᤡᤱᤓᤥᤛᤧ ᤀᤡᤱᤃᤠ᤹ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤥ ᤛᤣ᤺ᤰᤕᤢᤰᤔᤡᤒᤠ ᤏᤢ ᤛᤡᤰᤛᤠᤶᤒᤠ ᤑᤠ᤹ᤀᤠᤱ ᤍᤠᤱᤒᤠᤸᤗᤧ ᤛᤣ᤺ᤰᤕᤢᤰ ᤆᤥᤃᤠᤱᤗᤥ॥ ᤀᤡᤱᤃᤠ᤹ ᤀᤡᤱᤗᤧᤰ ᤔᤧᤒᤠ᤺ᤳᤋᤠᤴᤗᤥ. ᤛᤧᤰᤂᤠᤒᤠ ᤐᤠ᤺ᤴᤏᤣ ᤐᤠ᤺ᤳᤋᤢᤱᤗᤥ॥

᥎ ᤀᤡᤱᤃᤠ᤹ ᤁᤠᤰ ᤕᤧᤶᤒᤡᤳᤇᤠ᤹ᤛᤠᤜᤠ᤹ᤖᤧ ᤀᤠᤳᤋᤠᤴᤇᤠᤱ ᤕᤠ᤺ᤰᤔᤧᤸᤗᤧ᤹ᤀᤣ. ᤔᤧᤱᤄᤣᤀᤣ ᤔᤧᤴᤎᤰᤁᤣ ᤜᤧᤰᤁᤩᤠᤱ ᤛᤣᤛᤣᤒᤠ ᤜᤢᤰᤜᤠ᤹ ᤔᤧᤓᤥ᤺ᤰᤂᤢᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ ᤋᤢᤘᤠ ᤔᤧᤈᤥᤃᤢᤖ ᤑᤠ᤹ᤀᤠᤱ ᤏᤡᤱᤘᤠ᤹ ᤆᤥᤃᤢᤱᤗᤥ॥

ᤔᤧᤴᤇᤢᤔᤠᤜᤠ᤹ᤖᤧ ᤗᤠᤃᤡ ᤀᤡᤱᤈᤠ᤺ᤱ

᥏ ᤜᤧᤰᤁᤩᤠᤱ ᤔᤧᤴᤇᤢᤔᤠᤜᤠ᤹ᤖᤧᤀᤠᤱ ᤛᤡᤱᤛᤡᤱᤅᤠᤱ ᤏᤢ᤺ᤖᤡᤰᤁᤠᤱ ᤆᤠᤱᤜᤠ᤹ ᤔᤧᤈᤠᤰᤂᤢᤖᤖᤥ॥ ᤜᤧᤰᤁᤩᤠᤱ ᤀᤥᤗᤡᤀᤥᤗᤡᤒᤠ ᤌᤠ᤺ᤰ ᤑᤔᤠ. ᤛᤠᤶᤔᤩᤠᤱ ᤏᤢ ᤘᤣ᤹ ᤀᤡᤔᤧᤸᤗᤢᤱᤒᤠ ᤘᤠ᤺ᤳᤋᤡ. ᤜᤧᤰᤁᤩᤠᤱ ᤀᤡᤔᤧᤸᤗᤢᤱᤒᤠ ᤆᤠᤱᤜᤠ᤹ᤖᤧ ᤔᤧᤴᤈᤥ᤺ᤰᤛᤡᤱᤅᤡᤸᤗ.

᥇᥆ ᤂᤧᤴᤏᤢ᤺ᤸᤗᤧᤃ ᤂᤧᤱᤜᤠ᤹ ᤂᤧᤶᤍᤢ ᤗᤠ᤹ᤖᤢᤛᤡᤒᤠ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤏᤡᤖᤥ॥ ᤂᤧᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥᤃᤢᤱ ᤁᤧᤗ᤹ᤔᤠ ᤔᤧᤴᤇᤢᤔᤠᤜᤠ᤹ ᤂᤧᤶᤍᤢ ᤗᤠ᤹ᤖᤢᤛᤡᤖᤥ॥

᥇᥇ ᤔᤧᤴᤇᤢᤔᤠᤜᤠ᤹ ᤛᤫᤠ᤺ᤳᤋᤠᤱ ᤕᤢᤰᤁᤥ ᤘᤠ᤹ᤔᤠᤀᤠᤱ ᤜᤢ᤹ᤛᤡᤱᤔᤠ ᤐᤥᤱᤗᤥ॥

᥇᥈ ᤀᤡᤱᤃᤠ᤹ᤃ ᤔᤧᤴᤇᤢᤔᤠᤜᤠ᤹ᤖᤧ ᤕᤧᤶᤒᤡᤳᤇᤠ᤹ᤜᤠ᤹ ᤜᤢ᤹ᤔᤠᤛᤡ ᤏᤢ ᤕᤢᤰᤁᤥ ᤁᤵᤔᤠᤛᤡ ᤕᤢᤰ ᤔᤧᤒᤡᤖᤢᤱᤛᤡᤱᤅᤡᤴᤗᤥ॥ ᤁᤖ ᤔᤧᤴᤇᤢᤔᤠᤜᤠ᤹ᤃ ᤛᤫᤠ᤺ᤳ ᤔᤧᤘᤠ᤹ᤖᤖᤥ॥

᥇᥉ ᤌᤣᤀᤠᤱᤓᤧᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤸᤗᤧ ᤀᤠᤍᤶᤔᤡᤴ ᤋᤃᤡ ᤜᤧᤰᤁᤩᤠᤱ ᤜᤘᤠ᤺ᤱᤃ ᤕᤠᤱᤛᤡ ᤐᤥ᤺ᤰᤂᤧᤒᤠᤖᤥ॥

᥇᥊ ᤜᤧᤰᤁᤩᤠᤱ ᤀᤠᤍᤶᤔᤡᤴ ᤀᤡᤱᤗᤧᤰᤁᤥ ᤌᤩᤧᤒᤠ ᤔᤧ᤺ᤴ. ᤁᤖ ᤔᤧᤴᤇᤢᤔᤠ᤹ᤀᤡᤴ ᤔᤠᤑᤧᤴᤛᤠᤶᤔᤡᤸᤗᤧ ᤀᤡᤱᤗᤧᤰᤋᤢᤀᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤑᤣ᤺ᤴᤍᤢᤀᤠᤱ ᤗᤠᤕᤥ ᤆᤥᤃᤢᤖᤥ॥

᥇᥋ ᤁᤖ ᤔᤧᤴᤇᤢᤔᤠ᤹ᤀᤡᤴ ᤆᤰᤔᤧᤸᤗ᤹ᤀᤣ ᤏᤛᤠ᤺ᤴᤏᤥ. ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡᤀᤥ ᤜᤧᤰᤁᤩᤠᤱ ᤛᤣᤛᤣ ᤜᤡᤱᤔᤴᤏᤥ ᤘᤠ᤹ᤏᤧ ᤑᤠ᤹ᤃᤪ ᤛᤠᤃᤵᤔᤥᤗᤠᤶ ᤋᤠᤱᤛᤧ᤺ᤵᤗᤥ॥

ᤛᤣᤛᤣᤜᤢᤵᤗᤰᤁᤥᤒᤠ ᤗᤠᤶᤗᤥᤒᤠ

᥉

ᤀᤠᤳᤋᤡᤴ ᤔᤏᤠ᤺ᤸᤗᤧ ᤗᤠᤶᤗᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ ᤆᤥᤃᤢ᤹. ᤂᤧᤸᤗᤧ ᤛᤧᤰᤂᤠᤀᤣ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤥᤏᤡᤱᤘᤠ᤹ ᤆᤥᤃᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤱᤃ ᤛᤧᤰᤂᤠᤀᤣᤖᤥ॥

᥈ ᤂᤧᤸᤗᤧ ᤆᤥᤃᤢᤸᤗᤧ ᤗᤠᤶᤗᤥᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤱᤃ ᤀᤠᤵᤋᤡᤰ ᤔᤧ᤺ᤴᤏᤣᤒᤠ. ᤌᤡᤰᤗᤰ ᤔᤣ᤺ᤳ ᤁᤧᤃᤵᤐᤠ. ᤏᤡᤱᤘᤠ᤹ ᤜᤠᤱᤃᤧᤃᤧᤶᤛᤡᤱᤒᤠ. ᤏᤢ᤺ᤖᤡᤰᤁᤠᤱ ᤂᤠᤛᤡᤱ ᤁᤧᤏᤡ᤺ᤵᤐᤠ. ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ. ᤋᤖᤣ ᤁᤧᤍᤥᤒᤠ ᤏᤢ ᤔᤏᤠᤜᤠ᤹ ᤜᤢ᤹ᤔᤠ ᤁᤧᤛᤢᤰᤐᤠ ᤐᤥᤱᤔᤠ ᤐᤥᤱᤗᤥ॥

᥉ ᤂᤢᤏᤧ᤹ᤃ ᤀᤠᤔᤔᤒᤠ ᤌᤡ ᤁᤧᤎᤢᤱᤒᤠ ᤏᤢ ᤁᤢᤛᤡᤰ ᤁᤧᤈᤶᤒᤠ ᤐᤥᤱᤔᤠ ᤔᤧᤏᤢ᤹ᤏᤧᤴ. ᤁᤖ ᤗᤢᤶᤗᤢᤶ ᤁᤧᤗ᤹ᤒᤠ ᤏᤢ ᤛᤏᤠᤖᤢᤱᤛᤠᤒᤠ ᤐᤥᤱᤔᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤕᤠᤱᤛᤠᤁᤢᤴᤎᤣᤀᤥ ᤏᤡᤱᤘᤠ᤹ ᤁᤧᤒᤡᤒᤠᤀᤠᤱ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥

᥊ ᤂᤢᤏᤧ᤹ᤃ ᤀᤠᤵᤑᤣᤰ ᤁᤢᤜᤡᤶᤛᤕᤱ ᤏᤢ᤺ᤖᤡᤰᤁᤠᤱ ᤁᤶᤒᤪᤠᤱ ᤔᤧᤵᤔᤠ ᤁᤧᤛᤢᤰᤐᤠ ᤜᤧᤰᤁᤩᤠᤱ ᤁᤢᤛ᤻ᤛᤠᤜᤠ᤹ᤖᤧ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤏᤢ ᤁᤢᤀᤡᤱᤈᤠ᤺ᤱ ᤔᤧᤄᤧᤵᤛᤢᤒᤠ ᤐᤥᤱᤔᤠ ᤐᤥᤱᤗᤥ॥

᥋ ᤌᤣᤀᤠᤱᤓᤧᤸᤗᤧ ᤀᤠᤵᤑᤣᤰ ᤁᤢᤜᤡᤶᤛᤕᤱ ᤁᤶᤒᤪᤠᤱ ᤔᤧᤵᤔᤠ ᤔᤧᤴᤇᤢᤰᤔᤏᤠᤒᤠᤸᤗᤧ ᤀᤠᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤛᤣᤛᤣᤜᤢᤵᤗᤰᤁᤡᤴ ᤁᤶᤒᤪᤠᤱ ᤔᤧᤵᤔᤠ ᤛᤢᤰᤋᤢᤒᤣ᥅

᥌ ᤂᤢᤏᤧ᤹ᤃ ᤁᤢᤛᤱ ᤏᤛᤠᤏᤡᤒᤠ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤀᤠᤱᤍᤡᤱ ᤗ᤹ᤀᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤂᤢᤶᤍᤡᤱ ᤂᤥᤛᤢᤒᤠ ᤁᤢᤀᤡᤛᤡ᤺ᤰ ᤂᤧᤸᤗᤧᤀᤠᤱ ᤂᤢᤶᤍᤡᤱ ᤂᤥᤛᤢ᤹ᤖᤥ॥

᥍ ᤂᤢᤏᤧ᤹ᤃ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤐᤥᤱᤔᤠ ᤐᤥᤱᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤂᤢᤏᤧ᤹ ᤁᤢᤏᤠᤎᤠᤀᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤀᤡᤈᤥᤀᤥ ᤌᤠᤖᤥ॥

᥎ ᤒᤠ ᤜᤧᤰᤁᤣᤗ᤹ᤖᤡᤰ ᤛᤣᤛᤣᤜᤢᤵᤗᤰᤐᤠ ᤔᤠᤱᤛᤣᤘᤠᤖᤥᤒᤠᤜᤠ᤹ᤃ ᤏᤥ ᤕᤧᤵᤗᤧᤰᤛᤠᤒᤠ ᤏᤢ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤛᤡᤒᤠ ᤐᤥᤱᤔᤠ ᤐᤥᤱᤗᤥ॥ ᤂᤧᤱᤜᤠ᤹ ᤕᤖᤡᤰ ᤌᤡ ᤁᤧᤎᤢᤱᤒᤠ ᤏᤢ ᤑᤧᤴ ᤗᤠᤶᤔᤥᤗᤠᤶ ᤕᤠᤱ ᤁᤧᤎᤰᤐᤠ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥

᥏ ᤂᤧᤱᤜᤠ᤹ᤃ ᤛᤣᤛᤣ ᤂᤠᤛᤡᤱᤅᤡᤸᤗᤧ ᤀᤠᤏᤡ᤹ ᤏᤛᤠ᤺ᤴ ᤛᤡᤃᤠᤱᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤁᤧᤃᤵᤐᤠ ᤐᤥᤱᤔᤠ ᤐᤥᤱᤗᤥ॥

᥇᥆ ᤂᤧᤱᤜᤠ᤹ ᤛᤣ᤺ᤰᤕᤢᤰ ᤆᤥ᤺ᤰᤔᤠᤏᤢ᤺ᤸᤗᤧ ᤋᤃᤡ ᤂᤢᤏᤡ᤹ ᤕᤧᤵᤗᤧᤰ ᤏᤢ ᤛᤢᤶᤒᤥᤎᤠ᤺ᤴ ᤛᤠ᤹ᤔᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤏᤢᤒᤠ ᤆᤥ᤺ᤰᤏᤧ ᤑᤠ᤹ᤃᤪ ᤜᤠᤖᤠ᤹ ᤂᤧᤱᤜᤠ᤹ᤖᤧ ᤔᤠᤱᤛᤣᤘᤠᤖᤥᤒᤠᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤁᤡᤴ ᤔᤧᤈᤥᤃᤢᤖᤖᤥ॥

᥇᥇ ᤔᤠᤱᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤔᤣ᤺ᤳᤜᤠ᤹ᤀᤠᤱ ᤀᤡᤱᤎᤠ᤺ᤱᤛᤠᤔᤠ ᤔᤧᤒᤥ᤺ᤱᤗ ᤐᤥ᤺ᤱ. ᤁᤖ ᤆᤧ᤹ᤕᤠ ᤁᤧᤒᤱᤔᤠ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤂᤧᤱᤜᤠ᤹ᤃ ᤛᤡᤰ ᤀᤧ᤺ᤵᤔᤠ ᤁᤧᤛᤢᤰᤔᤠ ᤏᤢ ᤁᤠᤰ ᤐᤠ᤺ᤴᤏᤥ ᤏᤛᤠ᤺ᤴᤛᤠᤔᤠ ᤐᤥᤱᤔᤠ ᤐᤥᤱᤗᤥ॥

᥇᥈ ᤔᤠᤱᤛᤣᤘᤠᤖᤥᤒᤠᤱᤃ ᤌᤡᤰᤗᤰ ᤔᤣ᤺ᤳ ᤁᤧᤃᤵᤐᤠ. ᤏᤢᤖᤡᤰᤁᤠᤱ ᤜᤡᤴᤈᤠ᤹ᤒᤡᤳᤇᤠ ᤏᤢ ᤜᤡᤶᤛᤕᤱ ᤁᤶᤒᤪᤠᤱ ᤔᤧᤵᤔᤠ ᤁᤧᤛᤢᤰᤐᤠ ᤐᤥᤱᤔᤠ ᤐᤥᤱᤗᤥ॥

᥇᥉ ᤌᤣᤀᤠᤱᤓᤧᤸᤗᤧ ᤔᤠᤱᤛᤣᤘᤠᤖᤥᤒᤠᤜᤠ᤹ᤖᤧ ᤏᤢᤖᤡᤰᤁᤠᤱ ᤕᤠ᤺ᤶᤒᤰ ᤔᤧᤈᤥᤃᤢᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤄᤥᤛᤢ᤹. ᤜᤧᤰᤁᤩᤠᤱ ᤂᤪᤡᤛ᤻ᤋ ᤕᤧᤛᤢᤀᤥ ᤁᤧᤘᤠ᤹ᤒᤠ ᤂᤢᤏᤡ᤹ ᤏᤛᤠ᤺ᤴᤏᤥ ᤜᤠᤱᤜᤠᤱᤅᤠᤱ ᤘᤠ᤹ᤔᤠ ᤔᤧᤛᤢᤰᤗᤥ॥

᥇᥊ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤜᤠᤖᤠᤀᤣ ᤋᤠᤔᤠ ᤏᤡᤱᤛᤠᤱ ᤆᤥᤃᤢᤱᤅᤠᤱ ᤘᤠ᤹ᤀᤠᤛᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤒᤠᤖᤥ॥

᥇᥋ ᤜᤧᤰᤁᤣᤗ᤹ᤖᤡᤰ ᤀᤡᤱᤃᤠ᤹ ᤛᤢᤛᤠᤱᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤏᤢ ᤀᤠᤰᤂᤣᤗ᤹ᤖᤡᤰ ᤘᤠ᤹ᤔᤠ ᤐᤣ᤺ᤰᤔᤠ ᤐᤥ᤺ᤱ ᤑᤠ᤹ᤀᤠᤱ ᤂᤧᤏᤧ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤣᤖᤥ॥ ᤁᤢᤔᤏᤠᤜᤠ᤹ᤃ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣᤜᤢᤵᤗᤰᤗᤥ॥ ᤂᤧᤱᤃ ᤛᤧᤰᤂᤠ᤺ᤸᤗᤧᤴ ᤜᤠᤱᤛᤡᤳᤗᤠᤱ ᤏᤢ ᤏᤧ᤺ᤶᤓᤥᤖᤥ॥

᥇᥌ ᤀᤠᤏᤡ᤹ ᤛᤠᤶᤕᤥᤖᤧ ᤛᤡᤃᤠᤱ ᤐᤠ᤺ᤴᤏᤡᤱᤃ ᤐᤕᤶ ᤕᤶᤒᤠ ᤆᤥᤰ ᤑᤠ᤹ᤀᤠᤱ ᤀᤠᤏᤡ᤹ ᤋᤧᤴᤍᤡᤱ ᤀᤠᤈᤥᤃᤢᤶᤗᤥ-

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤵᤑᤣᤰ ᤏᤠᤛᤡᤱᤃᤧᤴ ᤌᤰᤁᤥ ᤌᤠ᤺ᤶᤛᤡᤱᤗᤥ.

ᤛᤣᤛᤣᤔᤠᤱᤗᤠᤶ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤑᤠ᤹ᤀᤠᤱ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤖᤥ.

ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤏᤡᤛᤢᤖᤥ.

ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤢᤏᤧ᤹ ᤀᤡᤱᤓᤥᤛᤧᤖᤥ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤢᤏᤧ᤹ ᤏᤛᤠ᤺ᤴ ᤔᤧᤈᤥᤃᤢᤖᤥ.

ᤔᤡᤔᤡᤍᤡᤱᤅᤥ ᤂᤢᤏᤧ᤹ ᤌᤠ᤺ᤱ ᤐᤱᤛᤡᤱ ᤐᤣᤖᤥ᥄

ᤀᤡᤱᤗᤧᤰᤐᤠ ᤛᤡᤰᤛᤠᤶᤒᤠᤜᤠ᤹

᥊

ᤀᤠᤸᤗ ᤛᤣᤛᤣᤔᤠᤱᤅᤡᤸᤗᤧ ᤏᤢᤖᤡᤰᤁᤠᤱ ᤀᤠᤏᤡ᤹ ᤀᤰᤂᤣ ᤀᤠᤔᤧᤳᤋᤧᤀᤠᤱ ᤀᤠᤘᤠ᤹ᤖᤥ. ᤋᤠ᤺ᤴᤍᤡ ᤁᤧᤍᤠᤒᤠ ᤕᤧᤶᤔᤥ ᤁᤢᤓᤠ ᤔᤏᤠᤜᤠ᤹ᤖᤧ ᤏᤛᤠ᤺ᤴᤏᤡᤴ ᤔᤧᤗᤧᤖᤢᤀᤠᤱ ᤀᤡᤱᤗᤧᤰᤁᤣᤒᤠ ᤑᤧᤴᤛᤠᤶᤜᤠ᤹ᤖᤧ ᤔᤧᤜᤢ᤹ᤖᤢᤛᤡᤒᤠ ᤏᤡᤛᤠᤶᤒᤢᤱᤅᤡᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢ᤹ᤖᤥ॥

᥈ ᤁᤴ ᤏᤡᤛᤠᤶᤜᤠ᤹ᤃ ᤏᤡᤱᤘᤠ᤹ ᤁᤧᤈᤡ᤺ᤵᤐᤠ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ᤗᤠᤶ ᤋᤠ᤺ᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤠᤛᤡᤱᤅᤡᤱᤃ ᤁᤧᤃᤥ᤺ᤒᤠ ᤑᤧᤴᤈᤣ᤹ᤀᤡᤸᤗᤧ ᤕᤧᤶᤔᤠᤀᤠᤱ ᤁᤧᤎ᤺ᤵᤐᤠ ᤁᤧᤒᤥ᤺ᤱᤒᤠ ᤁᤢᤀᤡᤛᤡ᤺ᤰ ᤌᤣᤀᤠᤱ ᤏᤡᤱᤘᤠ᤹ ᤔᤧᤱᤄᤥᤔᤏᤠᤒᤠ ᤐᤥᤱᤗᤥ॥

᥉ ᤂᤧᤱᤜᤠ᤹ᤖᤧᤃ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤏᤢ ᤁᤢᤓᤠ ᤁᤢᤈᤠ ᤁᤢᤎᤡ ᤆᤠᤔᤠ ᤌᤢᤱᤔᤠᤀᤠᤱ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤔᤏᤠᤜᤠ᤹ ᤔᤧᤜᤢ᤹ᤖᤢᤛᤡᤖᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤠᤔᤠ ᤑᤠ᤹ᤀᤠᤱ ᤆᤥᤃᤢᤒᤠ ᤆᤠᤔᤠ ᤌᤢᤱᤔᤠᤜᤠ᤹ ᤏᤛᤠ᤺ᤴᤛᤠᤒᤠ ᤏᤢ ᤛᤧᤰᤂᤠ ᤐᤠ᤺ᤴ ᤁᤧᤏᤡᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤥᤃᤧᤴ ᤐᤡᤔᤠᤀᤠᤱ ᤆᤠᤔᤠ ᤏᤢ᤹ᤖᤥ॥

᥊ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤢᤒᤠ ᤆᤥ᤺ᤰᤗᤥ॥ ᤜᤧᤰᤁᤩᤠᤱ ᤀᤵᤔᤠ ᤔᤧᤏᤢ᤹ᤏᤧᤴᤗᤥ. ᤁᤖ ᤏᤥᤃᤧᤴ ᤐᤡᤔᤠᤀᤠᤱ ᤋᤧᤴᤍᤡᤱᤃᤧᤴ ᤛᤢᤍᤠ᤺ᤰᤔᤠ ᤏᤢ᤹ᤖᤥ॥

᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤏᤢ ᤐᤣᤗᤡᤃᤧᤴ ᤋᤢᤘᤠ᤺ᤸᤗᤧ ᤁᤠᤰ ᤛᤣᤛᤣ ᤆᤥᤃᤢ᤹ᤖᤥ॥

ᤕᤧᤛᤢ ᤂᤪᤡᤛ᤻ᤋᤖᤧ ᤏᤢᤒᤠ ᤁᤢᤛᤣᤘᤠᤖᤥᤒᤠ

᥌ ᤁᤴ ᤐᤠ᤺ᤴᤜᤠ᤹ ᤂᤧᤏᤧ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤁᤧᤜᤢ᤹ᤖᤢᤛᤡ ᤜᤧᤰᤁᤩᤠᤱ ᤁᤧᤏᤠ᤺ᤳᤋᤢ ᤁᤧᤀᤡ᤺ᤳᤋᤢᤒᤠ ᤛᤧᤰᤂᤠ ᤏᤡᤛᤠᤶ ᤏᤢ ᤏᤛᤠ᤺ᤴᤃᤧᤴ ᤐᤠ᤺ᤴᤈᤠᤰᤁᤥ ᤁᤧᤜᤢ᤹ᤛᤡᤱᤗ ᤁᤧᤎᤠᤱᤏᤧ ᤑᤠ᤹ᤃᤪ ᤂᤧᤏᤧ᤹ᤃ ᤂᤪᤡᤛ᤻ᤋ ᤕᤧᤛᤢᤖᤧ ᤏᤢᤒᤠ ᤁᤢᤛᤣᤘᤠᤖᤥᤒᤠ ᤁᤧᤒᤥ᤺ᤱᤗᤥ॥

᥍ ᤁᤖ ᤂᤧᤏᤧ᤹ ᤁᤢᤒᤢᤱᤏᤠ ᤁᤢᤛᤶᤒᤠ ᤜᤏᤧᤒᤠ ᤂᤧᤍᤠ᤹ᤜᤠ᤹ᤗᤠᤶ ᤔᤠ᤺ᤱᤄᤠᤀᤣ ᤘᤕᤧ᤹ᤀᤥ॥ ᤂᤧᤴᤏᤢ᤺ᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥ᤺ᤰᤔᤠ ᤛᤎᤠᤛᤡᤱᤅᤧ᤹ᤀᤥ॥

᥎ ᤏᤠᤛᤡᤱᤃᤧᤴ ᤌᤰ ᤛᤎᤠᤛᤡᤱᤔᤠᤸᤗᤧ ᤁᤢᤓᤠᤖᤰ ᤀᤡᤴᤎᤠ᤺ᤱ ᤀᤠᤒᤡ᤹. ᤁᤖ ᤕᤠᤶᤛᤠᤶᤃᤧᤴ ᤛᤎᤠᤛᤡᤱᤔᤠᤗᤠᤶ ᤁᤠᤰ ᤐᤖᤡᤰᤗᤧᤴ ᤀᤡᤴᤎᤠ᤺ᤱ ᤀᤠᤄᤥᤛᤢᤶ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥ ᤜᤡᤱᤔᤴᤗᤧᤴ ᤔᤠᤱᤜᤧᤰᤁᤡᤴ ᤁᤴ ᤕᤧᤶᤔᤥᤒᤠ ᤏᤢ ᤋᤠᤕᤧᤶᤔᤥᤒᤠ ᤜᤡᤱᤔᤴᤏᤥ ᤀᤠᤄᤥᤛᤢᤶᤗᤥ॥

᥏ ᤁᤱᤃ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤏᤢ ᤁᤧᤖᤧᤰᤗᤧ ᤋᤧᤶᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤗᤥ॥

᥇᥆ ᤒᤠ ᤁᤴ ᤏᤡᤱᤘᤠ᤹ᤛᤥ᤺ᤰᤁᤥ ᤕᤠᤶᤒᤢᤎᤡᤰ ᤏᤢ ᤋᤶᤛᤡᤴ ᤀᤠᤈᤥᤃᤢᤶ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤏᤡᤱᤛᤠᤱᤅᤡᤴ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤏᤧᤛ᤻ᤛᤢᤶᤔᤠᤱ ᤀᤠᤘᤠ᤹ᤖᤥ॥ ᤂᤢᤏᤧ᤹ᤃ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤛᤧᤴᤗᤵᤍᤠᤱᤒᤠ. ᤜᤧᤰᤁᤩᤠᤱ ᤁᤢᤏᤥ-ᤁᤢᤒᤡ᤹ᤀᤥᤃ ᤂᤢᤏᤧ᤹ᤀᤥ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧᤴᤗᤥ॥

᥇᥇ ᤁᤴ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤀᤡᤱᤈᤠ᤺ᤱ ᤐᤡᤖᤧᤛᤧ᤹ᤀᤠᤱ ᤜᤢ᤹ᤖᤧᤛᤧ᤹ᤀᤥ॥

᥇᥈ ᤂᤧᤏᤧ᤹ ᤏᤠᤗᤡᤱᤃᤧᤴ ᤌᤠᤱᤒᤧᤴ ᤁᤧᤘᤠ᤹ᤒᤠᤸᤗᤧ ᤀᤠᤳᤋᤡᤸᤗᤧᤀᤠᤱ ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤶᤔᤧᤳᤏᤧᤴᤗᤖᤥ. ᤁᤖ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤒᤠ᤺ᤴ ᤛᤢᤳᤗᤠᤀᤥ. ᤕᤧᤵᤗᤧᤰᤁᤥ. ᤔᤡ᤺ᤶᤈᤡᤀᤥ. ᤏᤛᤠ᤺ᤴᤏᤥ. ᤜᤧᤰᤁᤩᤠᤱ ᤛᤣᤛᤣᤒᤠ ᤜᤡᤱᤔᤴᤏᤥ ᤁᤢᤒᤡ ᤐᤥ᤺ᤰᤂᤧ᤹ᤀᤥ॥

᥇᥉ ᤀᤡᤱᤃᤠ᤹ ᤔᤧᤴᤍᤠᤀᤣ ᤌᤠᤖᤡᤰ ᤛᤣᤛᤣᤜᤢᤵᤗᤰᤁᤥ ᤛᤠᤶᤕᤥᤛᤠᤵᤗᤠ ᤏᤡ᤺ᤵᤔᤥ. ᤛᤢᤏᤠᤀᤡᤱ ᤀᤡᤱᤓᤥᤔᤠᤀᤥ ᤏᤢ ᤏᤡᤛᤠᤶ ᤜᤢ᤹ᤔᤠ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤐᤡᤖᤧ᤹ᤀᤥ॥

᥇᥊ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤁᤧᤛᤶᤍᤠᤱ ᤂᤢᤏᤡ᤹ ᤜᤢᤰ ᤔᤧᤏᤧᤛ᤻ᤛᤢᤸᤗᤧ ᤔᤠᤱᤏᤡᤱᤘᤠ᤹ᤐᤠᤴᤗᤠᤶ ᤁᤧᤄᤥᤛᤢᤒᤠ ᤕᤠᤶᤛᤠᤶᤃᤧᤴ ᤐᤷᤎᤠ᤺ᤶᤔᤡᤴ ᤜᤏᤧᤒᤠ ᤔᤧᤀᤡ᤺ᤳᤋᤧᤴᤏᤧ᤹ᤀᤥ॥

᥇᥋ ᤂᤧᤏᤧ᤹ ᤁᤴ ᤔᤢᤖᤠ ᤔᤧᤳᤏᤧᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤀᤡ᤺ᤳᤋᤧ ᤏᤠ᤺ᤳᤋᤧ᤹ᤀᤠᤱ ᤆᤰᤔᤧᤸᤗ᤹ᤀᤣ ᤂᤧᤵᤔᤥ ᤐᤳᤇᤧ᤹ᤀᤥ॥ ᤜᤧᤰᤁᤣ ᤁᤧᤈᤥᤃᤢᤸᤗᤧ ᤘᤣ᤹ ᤔᤏᤠᤜᤠ᤹ᤖᤧ ᤂᤧᤏᤧ᤹ ᤁᤧᤈᤥᤃᤢᤒᤠ ᤌᤥᤒᤥ᤺ᤴ ᤔᤧᤏᤡᤛᤢᤖᤖᤥ॥

᥇᥌ ᤜᤧᤰᤁᤩᤠᤱ ᤂᤧᤏᤧ᤹ ᤀᤠᤵᤑᤣᤰ ᤏᤢ ᤁᤧᤜᤢ᤹ᤖᤢᤛᤡᤒᤠ ᤏᤡᤛᤠᤶᤔᤥ ᤛᤡᤱᤛᤡᤱ ᤗ᤹ᤖᤧ᤹ᤀᤥ॥ ᤆᤰᤔᤧᤸᤗ᤹ᤀᤣ ᤂᤧᤵᤔᤥ ᤐᤳᤇᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤜᤧᤰᤁᤣ ᤁᤧᤈᤥᤃᤢᤏᤧ ᤑᤠ᤹ᤃᤪ ᤂᤧᤏᤧ᤹ ᤀᤠᤵᤑᤣᤰ ᤏᤢ ᤂᤧᤏᤧ᤹ ᤁᤧᤒᤠ᤺ᤴ ᤁᤧᤄᤧᤶᤒᤠᤜᤠ᤹ ᤋᤠᤱᤃᤧᤛᤧ᤺ᤵᤋᤢᤛᤡ᤹ᤖᤥ॥

ᤘᤣ᤹ᤜᤠ᤹ᤏᤢ ᤘᤠ᤹ᤔᤠ ᤆᤥ᤺ᤰᤌᤡᤶ

᥋

ᤂᤍᤠᤰᤔᤡ ᤔᤏᤠᤴ ᤔᤧᤓᤧ᤺ᤰᤋᤧᤴᤏᤧ᤹. ᤁᤖ ᤀᤠᤵᤑᤣᤰ ᤐᤠᤏᤢᤍᤡᤱ ᤁᤧᤶᤒᤠ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧ᤹ᤀᤠᤱ ᤂᤠᤜᤢᤴ ᤐᤡᤖᤧ᤹ᤀᤥ॥ ᤜᤧᤰᤁᤩᤠᤱ ᤂᤧᤏᤧ᤹ᤏᤢ᤺ᤸᤗᤧ ᤐᤠ᤺ᤰᤐᤠᤜᤠ᤹ ᤀᤠᤵᤑᤣᤰ ᤁᤧᤴᤛᤠ᤹ᤛᤡ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧᤛᤧ᤹ᤀᤥ॥

᥈ ᤂᤍᤠᤰᤔᤡ ᤔᤧᤴᤇᤢᤔᤠᤜᤠ᤹ ᤀᤠᤵᤑᤣᤰ ᤔᤠᤏᤢᤍᤡᤱ ᤁᤧᤶᤔᤠ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧᤛᤧ᤹. ᤜᤧᤰᤁᤩᤠᤱ ᤛᤡᤛᤠᤍᤡᤱ ᤔᤧᤴᤇᤡᤕᤠ᤹ᤜᤠ᤹ ᤛᤣᤛᤣ ᤏᤡᤱᤘᤠ᤹ᤀᤥ ᤀᤠᤵᤑᤣᤰ ᤔᤠᤱᤃᤧᤴᤏᤠ ᤏᤧ᤹ᤏᤢᤛᤠ᤹ ᤁᤢᤀᤡᤛᤡ᤺ᤰ ᤀᤡ᤺ᤳᤋᤧᤛᤧ᤹ᤀᤥ॥

ᤔᤣᤔᤣᤍᤢᤔᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ

᥉ ᤁᤶᤒᤪᤠᤱ ᤁᤧᤔᤧᤵᤐᤠ ᤁᤧᤜᤥ᤺ᤵᤐᤠ ᤛᤧᤰᤂᤠᤛ᤻ᤔᤠ ᤔᤣᤔᤣᤍᤢᤔᤠᤜᤠ᤹ ᤁᤢᤓᤠ᤹ ᤐᤡᤖᤧᤛᤧ᤹ᤀᤥ॥

᥊ ᤁᤖ ᤂᤧᤴ ᤔᤣᤔᤣᤍᤢᤔᤠᤜᤠ᤹ᤖᤧ ᤛᤠᤔᤧᤴᤇᤠ᤹ᤜᤠ᤹ ᤔᤧᤃᤳᤋᤢᤛᤡᤏᤧ ᤑᤠ᤹ᤃᤪ ᤜᤠᤖᤠ᤹ ᤂᤧᤱᤜᤠ᤹ᤖᤧ ᤂᤧᤴ ᤔᤣᤔᤣᤍᤢᤔᤠᤜᤠ᤹ ᤁᤶᤒᤪᤠᤱ ᤔᤧᤔᤧᤳᤋᤢᤛᤡᤖᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤆᤠᤜᤠᤒᤠᤀᤥ ᤁᤧᤖᤧᤰᤗᤧ ᤋᤱᤃᤠᤶ ᤔᤧᤈᤥᤃᤢ ᤔᤧᤒᤡᤖᤢᤛᤡᤖᤖᤥ॥ ᤌᤣᤀᤠᤱᤓᤧᤸᤗᤧ ᤁᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤛᤢ᤹ᤖᤥ॥

᥋ ᤁᤖ ᤂᤢᤏᤧ᤹ ᤁᤶᤒᤪᤠᤱ ᤁᤧᤔᤧᤵᤐᤠ ᤜᤠ᤺ᤳᤋᤠᤱ ᤁᤧᤜᤥ᤺ᤵᤔᤠ ᤔᤣᤔᤣᤍᤢᤔᤠᤸᤗᤧ ᤜᤠᤖᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤏᤡᤱᤛᤠᤱ ᤆᤥᤃᤢᤏᤡ. ᤜᤧᤰᤁᤩᤠᤱ ᤛᤧᤴᤍᤡᤰ ᤗᤧᤴᤍᤡᤰ ᤆᤰᤔᤧᤸᤗ᤹ᤀᤣ ᤂᤢᤏᤧ᤹ᤗᤠᤶ ᤁᤢᤓᤠ᤹ ᤂᤥᤛᤢᤱᤏᤡ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤖᤖᤥ॥

᥌ ᤁᤖ ᤕᤠᤶᤍᤠᤍᤠ ᤏᤡᤱᤘᤠ᤹ᤋᤠᤍᤠᤀᤥ ᤁᤧᤘᤠ᤹ᤔᤠ ᤔᤣᤔᤣᤍᤢᤔᤠᤱᤃ ᤁᤢᤜᤡᤱᤘᤧᤳ ᤘᤠ᤹ᤛᤠᤱ ᤁᤧᤛᤡᤔᤠ ᤁᤢᤀᤡᤛᤡ᤺ᤰᤗᤥ॥

᥍ ᤁᤴ ᤐᤠ᤺ᤴᤜᤠ᤹ᤀᤠᤱ ᤏᤢᤖᤡᤰᤁᤠᤱ ᤏᤡᤛᤠᤶ ᤐᤡᤖᤧᤛᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ ᤀᤠᤵᤋᤡᤰ ᤔᤧ᤺ᤴᤏᤣ ᤔᤧᤜᤡᤱᤅᤠᤱ ᤔᤧᤘᤠ᤹ᤏᤡᤖᤥ॥

᥎ ᤁᤖ ᤀᤠᤳᤋᤡᤸᤗᤧ ᤀᤠᤵᤑᤣᤰ ᤁᤠ᤹ᤀᤡ ᤛᤥ᤹ᤎᤥᤰ ᤏᤢ ᤁᤢᤏᤥ-ᤁᤢᤒᤡ᤹ᤀᤥ ᤀᤠᤵᤑᤣᤰ ᤜᤡᤶᤛᤕᤱᤅᤡᤴᤏᤠᤱ ᤁᤶᤒᤪᤠᤱ ᤔᤧᤔᤧᤳᤋᤢᤴ. ᤂᤧᤸᤗᤧᤃ ᤏᤛᤠ᤺ᤴᤏᤡᤴ ᤏᤠ᤹ᤖᤢ᤹. ᤜᤧᤰᤁᤩᤠᤱ ᤂᤧᤱᤃ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤋᤠᤵᤑᤧ᤺ᤶᤒᤠᤖᤥ॥

᥏ ᤋᤱᤒᤣ ᤋᤢᤰᤁᤡᤵᤐᤠᤱᤎᤥ ᤁᤧᤃᤧᤵᤔᤠ ᤔᤣᤔᤣᤍᤢᤔᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ᤖᤰ ᤔᤣᤔᤣᤍᤢᤔᤠ ᤔᤡᤱᤛᤪᤠᤀᤥ ᤛᤠᤵᤋᤧ᤹ᤀᤥ॥ ᤂᤧᤱᤜᤠ᤹ᤃ ᤌᤡᤰᤗᤧᤱᤖᤰ ᤔᤣ᤺ᤰᤂᤡᤶ ᤁᤧᤒᤥ᤺ᤱᤔᤠ

᥇᥆ ᤜᤧᤰᤁᤩᤠᤱ ᤏᤢᤒᤠ ᤕᤠ᤺ᤶᤒᤰᤁᤥ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤔᤠ ᤐᤥᤱᤔᤠ ᤐᤥᤱᤗᤥ॥ ᤂᤧᤱᤃ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤏᤢ᤺ᤖᤡᤰᤁᤠᤱ ᤁᤶᤒᤪᤠᤱ ᤁᤧᤔᤧᤵᤔᤠ. ᤗᤠᤶᤍᤡ᤺ᤰᤐᤠᤜᤠ᤹ ᤋᤖᤣ ᤁᤧᤍᤥᤔᤠ. ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤱ ᤘᤠᤃᤧᤜᤵᤔᤠ. ᤀᤡᤏᤥᤃᤧᤴ ᤋᤢᤰᤂᤣᤀᤥ ᤁᤧᤘᤠ᤹ᤒᤠᤜᤠ᤹ ᤁᤢᤓᤠ᤹ ᤁᤧᤒᤡᤔᤠ. ᤜᤧᤰᤁᤩᤠᤱ ᤏᤢᤒ᤻ ᤏᤢᤒᤠ ᤕᤠ᤺ᤶᤒᤰᤁᤥ ᤏᤡᤱᤘᤠ᤹ ᤁᤧᤒᤡᤔᤠ ᤐᤥᤱᤔᤠ ᤐᤥᤱᤗᤥ॥

᥇᥇ ᤁᤖ ᤔᤧᤴᤇᤡᤕᤠ᤹ ᤔᤣᤔᤣᤍᤢᤔᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤡᤴ ᤔᤣᤔᤣᤍᤢᤔᤠ ᤔᤡᤱᤛᤪᤠᤀᤥ ᤔᤧᤛᤠᤵᤋᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤂᤢᤏᤡ᤹ ᤛᤡᤖᤠ᤹ ᤌᤠᤱᤅᤠᤱ ᤕᤧᤛᤢ ᤂᤪᤡᤛ᤻ᤋᤧᤴ ᤏᤡᤱᤘᤠ᤹ ᤐᤡᤔᤠ ᤔᤧᤗᤧᤖᤢ ᤔᤧᤍᤣᤛᤢᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤌᤡᤰᤛᤡᤃᤣ᤺ᤰᤐᤠ ᤔᤠᤱᤜᤧᤰᤁᤡᤴ ᤔᤧᤗᤧᤖᤢ ᤔᤧᤍᤣᤛᤢᤀᤠᤱ ᤂᤢᤶᤍᤡᤱᤅᤥ ᤔᤧᤎᤠᤖᤥ॥

᥇᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤡᤶᤜᤡᤶ ᤋᤠᤰᤁᤶᤔᤠᤖ ᤀᤓᤥᤛᤡᤱᤔᤠ. ᤗᤧᤶᤛᤫᤠᤔᤠ ᤐᤥᤱᤔᤠ ᤔᤧᤜᤢ᤹ᤛᤡᤱᤗᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤠ᤹ᤈᤧᤱᤔᤠ. ᤆᤧ᤹ᤕᤠ ᤐᤱᤔᤠ. ᤔᤏᤠ ᤕᤠ᤺ᤶᤒᤰᤁᤥ ᤜᤢᤰ ᤁᤧᤕᤠᤰᤔᤠ ᤜᤧᤰᤁᤣᤗ᤹ᤖᤡᤰ ᤔᤧᤶᤒᤠ᤺ᤳ ᤐᤠ᤺ᤴᤜᤠ᤹ ᤁᤧᤒᤠ᤺ᤵᤔᤠ ᤔᤧᤒᤥᤱᤗᤥ॥

᥇᥊ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ᤃ ᤔᤧᤴᤇᤡᤕᤠ᤹ ᤔᤣᤔᤣᤍᤢᤔᤠᤜᤠ᤹ᤖᤧᤃ ᤜᤠᤖᤠ᤹ ᤔᤣ᤺ᤰᤂᤡᤶ ᤔᤧᤈᤥᤃᤢᤖ. ᤛᤠ ᤔᤧᤃᤳᤋᤢᤛᤡᤖ. ᤜᤡᤶᤎᤠ᤺ᤱ ᤀᤥᤔᤧᤔᤧᤳᤋᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤏᤡᤱᤔᤡᤜᤠ᤹ᤖᤧ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤌᤣᤀᤠᤱ ᤐᤠ᤺ᤵᤔᤠ ᤔᤧᤱᤄᤥᤛᤢᤴᤏᤡᤖᤥ॥

᥇᥋ ᤌᤣᤀᤠᤱᤓᤧᤸᤗᤧ ᤁᤢᤓᤠ ᤔᤣᤔᤣᤍᤢᤔᤠᤜᤠ᤹ᤃ ᤋᤃᤡᤛᤠ ᤔᤠᤑᤧᤴᤛᤠᤶ ᤗᤧᤵᤔᤠᤱ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤔᤧᤘᤠ᤹ᤖᤥ॥

᥇᥌ ᤁᤖ ᤏᤛᤠᤏᤡᤔᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤜᤡᤶᤛᤕᤱᤅᤥ ᤔᤣᤔᤣᤍᤢᤔᤠᤜᤠ᤹ ᤔᤧᤘᤠ᤹ᤏᤧ ᤑᤠ᤹ᤃᤪ ᤜᤠᤖᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡᤖᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤴ ᤋᤢᤰᤂᤣ᤺ᤴ ᤛᤣᤛᤣᤜᤢᤵᤗᤰᤁᤥ ᤔᤧᤒᤥ᤺ᤱᤏᤧᤴᤗᤖᤥ॥ ᤛᤣᤛᤣᤜᤢᤵᤗᤰᤁᤡᤸᤗᤧ ᤛᤧᤰᤂᤠᤀᤣ ᤁᤠ᤹ᤀᤡ ᤛᤥ᤹ᤎᤥᤰ ᤁᤧᤜᤥ᤺ᤵᤔᤠᤜᤠ᤹ᤖᤰ ᤁᤢᤓᤠ᤹ ᤐᤡᤔᤠᤛᤡ ᤐᤥᤱᤗᤥ॥

ᤛᤣᤛᤣᤜᤢᤵᤗᤰᤐᤠ ᤋᤢᤶᤗᤠᤶᤗᤥᤒᤠᤜᤠ᤹

᥇᥍ ᤜᤧᤰᤁᤩᤠᤱ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ. ᤁᤢᤏᤥ-ᤁᤢᤒᤡ᤹ᤀᤥ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤏᤢ ᤐᤣᤗᤡᤃᤧᤴ ᤐᤠ᤺ᤴᤈᤠᤰ ᤜᤢ᤹ᤔᤠᤀᤥ ᤛᤠ᤹ᤖᤡᤰ ᤕᤠᤶᤒᤢᤎᤡᤰ ᤁᤧᤈᤥ᤺ᤰᤐᤠ ᤋᤢᤶᤗᤠᤶᤗᤥᤒᤠᤜᤠ᤹ ᤁᤢᤓᤠ᤹ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤔᤠ ᤗᤠ᤹ᤖᤢᤛᤡᤖᤥ॥

᥇᥎ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ. “ᤆᤠ ᤁᤧᤏᤢᤰᤐᤠ ᤐᤡᤳᤋᤡᤸᤗᤧ ᤁᤢᤔᤢᤖᤠᤴ ᤆ᤺ᤵᤐᤡᤸᤗᤧ ᤔᤧᤛᤢ᤺ᤵᤋᤧᤴᤏᤧ᤹ᤀᤥ.” ᤜᤧᤰᤁᤩᤠᤱ “ᤕᤠᤗᤡᤰᤁᤡᤴ ᤏᤠᤶᤕᤠᤰ ᤂᤥᤔᤠ ᤗᤠ᤹ᤖᤢᤖᤥ॥”

᥇᥏ ᤏᤧᤳᤇᤡ ᤀᤡᤃᤪ ᤛᤢᤶᤛᤡ ᤔᤏᤠᤜᤠ᤹ᤖᤧ ᤔᤧᤒᤡᤖᤢᤒᤠ ᤋᤥ᤺ᤴᤍᤡᤜᤠ᤹ ᤂᤧᤵᤛᤧᤀᤠᤱᤗᤰ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤎᤡᤰᤋᤢᤛᤡᤒᤠ ᤀᤠᤵᤋᤡᤰᤁᤡᤴ ᤀᤥᤔᤧᤳᤋᤧ᤹ᤀᤥ॥

᥈᥆ ᤗᤠᤕᤥ ᤁᤧᤈᤥ᤺ᤰᤐᤠᤖ ᤁᤧᤘᤠ᤹ᤒᤠ ᤗᤠᤶᤗᤥᤒᤠᤜᤠ᤹ ᤁᤠᤰ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤑᤧ᤺ᤰᤋᤧᤛᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤘᤣ᤹ᤜᤠ᤹ ᤗᤠᤕᤥ ᤆᤥ᤺ᤰᤔᤠ ᤔᤧᤃᤡᤏᤡᤖᤥ॥

᥈᥇ ᤏᤡᤱᤘᤠ᤹ᤑᤢᤔᤠᤱ ᤏᤢ ᤂᤪᤡᤛ᤻ᤋ ᤕᤧᤛᤢᤖᤧ ᤂᤢᤴᤇᤡ᤹ ᤋᤃᤡ ᤜᤧᤰᤁᤩᤠᤱ ᤔᤧᤛᤣᤃᤧᤒᤠ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ. ᤔᤏᤠᤜᤠ᤹ ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠᤛᤡ ᤏᤢ ᤔᤏᤠ ᤛᤧᤶᤔᤠᤛᤡ ᤔᤧ᤺ᤴ. ᤜᤧᤰᤁᤩᤠᤱ ᤁᤠᤰ ᤌᤡᤶᤜᤠ᤹ ᤀᤡ᤺ᤳᤋᤧ ᤏᤠ᤺ᤳᤋᤧ᤹ ᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤏᤧᤖᤥ॥

᥈᥈ ᤔᤠᤱᤛᤣᤘᤠ ᤕᤠ᤺ᤶᤒᤰᤁᤥ ᤗᤠᤶᤗᤥᤒᤠ ᤛᤣ᤺ᤰᤕᤢᤰ ᤆᤥ᤺ᤰᤔᤠᤖᤧ ᤗᤠᤃᤡ ᤔᤏᤠᤜᤠ᤹ ᤛᤶᤍᤠᤱ ᤜᤢᤰ ᤏᤧᤔᤠ ᤕᤠ᤺ᤶᤒᤰᤁᤡᤴ ᤜᤠᤖᤠ ᤔᤧᤈᤥᤃᤧᤴᤏᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤘᤣ᤹ᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤀᤥ ᤔᤧᤴᤎᤠᤀᤣ ᤂᤧᤏᤧ᤹ᤃ ᤛᤣᤛᤣᤀᤣ ᤘᤕᤧ᤹ᤀᤥ॥

᥈᥉ ᤂᤧᤏᤧ᤹ ᤁᤧᤛᤠᤵᤐᤥ᤺ᤰᤐᤧᤴ ᤋᤢᤰᤁᤡᤸᤗᤧ ᤆᤫᤠ᤺ᤳᤗᤰ ᤔᤧᤎᤢᤅᤧᤴᤏᤧ᤹ᤀᤥ. ᤁᤖ ᤛᤡᤍᤠ᤹ ᤐᤥ᤺ᤱᤗ ᤑᤠ᤹ᤀᤠᤱ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤌᤢᤅᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤀᤧᤳᤗᤧᤱ ᤁᤧᤍᤢᤰᤁᤠᤱ ᤁᤧᤘᤠ᤹ᤖᤥ॥

᥈᥊ ᤁᤢᤓᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥ᤺ᤱᤃ ᤏᤢᤖᤡᤰ ᤌᤠ᤺ᤵᤐᤠᤱ ᤂᤠᤛᤧᤴᤏᤥ ᤔᤧᤎᤠᤖᤥ. ᤁᤖ ᤁᤢᤓᤠᤖᤧᤱᤃ ᤕᤠᤱᤛᤡᤖᤰ ᤌᤠ᤺ᤵᤗᤥ॥

᥈᥋ ᤒᤠ ᤜᤧᤰᤁᤣᤗ᤹ᤖᤡᤰ ᤏᤢᤒᤠ ᤕᤠ᤺ᤶᤒᤰᤜᤠ᤹ᤀᤠᤱ ᤏᤢᤖᤡᤰᤁᤠᤱ ᤌᤠ᤺ᤵ. ᤁᤖ ᤔᤧᤴᤎᤠ᤺ᤵᤔᤏᤠᤒᤧᤴᤏᤠᤱ ᤆᤡᤱᤛᤡᤱᤔᤠ ᤔᤧᤛᤢᤰᤏᤧᤴᤗᤥ॥

ᤏᤛᤠᤏᤡᤒᤠ ᤛᤣᤘᤠᤖᤥᤒᤠᤜᤠ᤹ᤖᤧ ᤗᤠᤃᤡ ᤂᤠᤜᤢᤴ

᥌

ᤁᤠᤰ ᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤗᤠ᤹ᤖᤢᤛᤡ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤖᤖᤥ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤀᤠᤏᤡ᤹ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤌᤣᤀᤠᤱ ᤐᤠ᤺ᤵᤔᤠ ᤔᤧᤴᤇᤢᤰᤋᤢᤴᤗᤖᤥ॥

᥈ ᤏᤛᤠᤏᤡᤒᤠ ᤍᤠᤱᤒᤠ ᤁᤧᤃᤵᤐᤠ ᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠᤜᤠ᤹ ᤜᤠᤖᤠ᤹ ᤀᤡᤱᤎᤠ᤺ᤱ ᤂᤥᤔᤠ ᤛᤢᤶᤒᤥᤎᤠᤒᤠ ᤔᤧᤈᤥᤰ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤖᤖᤥ॥ ᤂᤧᤱᤜᤠ᤹ᤃ ᤏᤛᤠ᤺ᤴᤏᤥ ᤂᤢᤏᤡ᤹ ᤑᤢ᤹ᤏᤢᤛᤠ᤹ᤛᤡᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧᤃ ᤏᤢ᤺ᤖᤡᤰᤁᤠᤱ ᤂᤢᤏᤡ᤹ ᤏᤛᤠᤏᤡᤒᤠ ᤍᤠᤱᤒᤠᤜᤠ᤹ᤖᤧᤴ ᤛᤣᤘᤠ ᤔᤧᤈᤥᤃᤢᤖᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤡ᤹ ᤕᤠ᤺ᤶᤒᤰᤁᤥᤗᤠᤶ ᤀᤡᤴᤎᤠ ᤁᤧᤄᤥᤒᤠᤜᤠ᤹ᤃ ᤗᤢᤱᤔᤠ᤹ ᤋᤢᤰᤛᤡᤱᤔᤏᤠᤒᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤛᤡᤀᤣᤖᤥ॥ ᤁᤴ ᤐᤠ᤺ᤴᤜᤠ᤹ ᤂᤧᤏᤧ᤹ ᤂᤧᤴ ᤛᤣᤘᤠᤖᤥᤒᤠᤜᤠ᤹ ᤜᤢ᤹ᤔᤠᤛᤡ ᤐᤥ᤺ᤱ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤜᤠ᤹ ᤆᤥᤰ ᤐᤠᤱᤔᤠᤛᤡ ᤐᤥᤱᤗᤥ॥

ᤕᤠᤱᤛᤠᤁᤢᤴᤎᤣ ᤔᤡ᤺ᤶᤈᤡ

᥉ ᤀᤠᤳᤋᤡᤸᤗᤧ ᤀᤡᤱᤗᤧᤰᤁᤣ ᤏᤡᤛᤠᤶ ᤜᤢ᤹ᤖᤢᤛᤡ᤹ ᤜᤧᤰᤁᤩᤠᤱ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤛᤧᤰᤂᤠᤒᤠ ᤁᤢᤏᤡᤛᤠᤶ ᤏᤢ ᤛᤧᤰᤂᤠᤒᤠ ᤁᤢᤛᤠᤶᤕᤥᤏᤡᤒᤠ ᤏᤡᤛᤠᤶᤔᤥ ᤔᤧᤒᤳᤏᤧᤴ.

᥊ ᤂᤧᤱᤃ ᤀᤠᤱᤍᤡᤱ ᤗ᤹ᤔᤠᤖᤧ ᤕᤶᤒᤠ ᤗᤧᤱᤛᤡᤱᤅᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤸᤗᤧ ᤌᤣᤀᤠᤱ ᤔᤧᤗᤧᤛ᤻ᤛᤢᤴᤗᤥ॥ ᤁᤖ ᤁᤢᤒᤢᤱᤏᤠ ᤁᤢᤛᤶᤒᤠ ᤐᤠ᤺ᤴᤛᤢᤳᤗᤠᤀᤥ ᤐᤠ᤺ᤴᤌᤰᤁᤠᤱ ᤂᤧᤔᤠ᤹ ᤆᤥᤃᤢᤖᤥ॥ ᤜᤧᤰᤁᤩᤠᤱ ᤂᤧᤴ ᤐᤠ᤺ᤴᤏᤡᤸᤗᤧ ᤏᤠᤜᤧᤶᤔᤠ. ᤂᤧᤔᤠ᤹. ᤆᤠ᤺ᤳᤌᤡ ᤐᤣ᤺ᤰᤔᤠ ᤏᤢ ᤋᤠᤵᤑᤧ᤺ᤶᤒᤠ ᤆᤵᤆᤡᤜᤠ᤹ᤖᤰ ᤋᤠᤖᤢᤖᤥ॥

᥋ ᤂᤧᤸᤗᤧ ᤑᤧᤴᤏᤡᤱᤘᤠ᤹ ᤁᤧᤃᤵᤐᤠᤜᤠ᤹ ᤏᤢ ᤛᤧᤰᤂᤠ ᤐᤠ᤺ᤴᤏᤥ ᤔᤧᤶᤒᤵᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤂᤧᤔᤠ᤹ ᤑᤥ᤺ᤰᤂᤢ᤹ᤖᤥ॥ ᤂᤧᤱᤜᤠ᤹ᤖᤧᤃ ᤛᤠᤶᤕᤥ ᤀᤡ᤺ᤵᤔᤠ ᤏᤠ᤺ᤵᤔᤠ ᤑᤠ᤹ᤀᤡᤴ ᤕᤠᤱᤛᤠᤁᤢᤴᤎᤣ ᤌᤰᤔᤠ ᤗᤠᤶ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ᤹ᤖᤥ॥

᥌ ᤁᤖ ᤏᤡᤱᤘᤠ᤹ ᤋᤠᤔᤠᤏᤢᤒᤠ ᤛᤠᤶᤏᤡᤔᤠᤴᤏᤣ ᤕᤶᤒᤠ ᤀᤡᤴᤎᤠ᤺ᤱ ᤘᤠ᤹ᤖᤥ॥

᥍ ᤀᤠᤏᤡ᤹ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤌᤧᤔᤠᤀᤠᤱ ᤔᤧᤴᤍᤠ᤺ᤳᤋᤣ ᤀᤠᤍᤩᤧ. ᤜᤧᤰᤁᤩᤠᤱ ᤀᤠᤸᤗ ᤀᤠᤒᤣ᤺ᤰᤁᤡᤸᤗᤧᤀᤠᤱ ᤌᤣᤀᤠᤱ ᤔᤧᤴᤍᤣ᤹ᤀᤣ ᤀᤠᤒᤣ᤺ᤰᤗᤥ॥

᥎ ᤜᤧᤰᤁᤣ᤺ᤸᤗᤧ ᤆᤠᤔᤠ ᤌᤢᤱᤔᤠ ᤏᤢ ᤆᤠᤱᤔᤠ ᤀᤠᤄᤥᤛᤢᤶᤏᤧ ᤑᤠ᤹ᤃᤪ ᤀᤠᤏᤡ᤹ ᤏᤡᤱᤘᤠ᤹ ᤋᤠᤔᤠ ᤐᤥᤱᤗᤥ॥

᥏ ᤁᤖ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥᤱᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ ᤕᤖᤡᤰ ᤕᤠᤱ ᤌᤰᤔᤠ ᤜᤱᤛᤠ᤹ᤔᤠᤀᤥ ᤏᤢ ᤕᤖᤡᤰ ᤐᤖᤡᤰᤐᤠ ᤔᤧᤰᤔᤠᤀᤥ ᤁᤧᤍᤣ᤹ᤒᤠ ᤀᤡᤀᤥ ᤔᤧᤎᤠᤖᤥ॥ ᤂᤧᤸᤗᤧᤃ ᤂᤧᤱᤜᤠ᤹ ᤋᤢᤰᤂᤣᤀᤥ ᤏᤢ ᤔᤧᤰᤔᤠᤀᤥ ᤌᤠᤛᤢᤛᤡ᤹ᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤕᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠᤱᤃ ᤁᤠᤰ ᤐᤖᤡᤰᤗᤧᤴ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ᤖᤧ ᤁᤢᤒᤢᤱᤗᤥ॥ ᤁᤢᤓᤠᤖᤧᤃ ᤕᤠᤱᤛᤠᤁᤢᤴᤎᤣ᤺ᤴ ᤔᤡ᤺ᤶᤈᤡ ᤔᤧᤔᤧᤳᤋᤢᤖ ᤂᤢᤏᤡ᤹ ᤏᤛᤠ᤺ᤴᤗᤠᤶ ᤋᤠᤵᤔᤧᤒᤣ᤹ᤖᤧ ᤔᤧᤒᤣᤀᤠᤱ ᤔᤧᤘᤠ᤹ ᤜᤧᤰᤁᤩᤠᤱ ᤁᤠᤰ ᤐᤖᤡᤰᤗᤧᤴ ᤋᤢᤰᤂᤣ᤺ᤸᤗᤧ ᤋᤧᤳᤋᤢᤛᤡᤀᤠᤱ ᤔᤧᤘᤠ᤹ᤖᤥ॥

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤛᤠᤶᤍᤡᤱ ᤐᤡᤖᤢ᤹

᥇᥇ ᤁᤖ ᤂᤧᤏᤧ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤀᤣ. ᤁᤴ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧ᤹ᤀᤥ. ᤜᤧᤰᤁᤩᤠᤱ ᤛᤠᤶᤕᤥᤏᤡᤒᤠ. ᤛᤠᤵᤆᤢᤘᤠᤒᤠ. ᤏᤛᤠ᤺ᤴᤛᤠᤒᤠ. ᤔᤡ᤺ᤶᤈᤡᤛᤠᤒᤠ. ᤏᤠᤛᤡ ᤁᤧᤎ᤺ᤵᤐᤠ. ᤜᤧᤰᤁᤩᤠᤱ ᤆᤢᤱᤈᤡᤃᤧᤴ ᤏ᤺ᤶᤔᤠᤸᤗᤧ ᤁᤢᤎᤡᤶ ᤐᤥᤱᤔᤠ ᤋᤶᤛᤡᤴ ᤆᤥᤃᤧ᤹ᤀᤥ॥

᥇᥈ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧᤴ ᤌᤢᤶᤄᤥ ᤂᤥᤔᤠ ᤑᤠ᤹ᤀᤠᤱ ᤏᤛᤠ᤺ᤴᤗᤧᤴ ᤌᤱᤅᤡᤴ ᤏᤢᤖᤡᤰᤁᤠᤱ ᤌᤰᤋᤧ᤹ᤀᤥ॥ ᤕᤖᤡᤰ ᤋᤥ᤺ᤴᤍᤡᤜᤠ᤹ ᤋᤃᤡ ᤂᤧᤏᤧ᤹ ᤏᤛᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤋᤧᤴᤍᤡᤱ ᤁᤧᤈᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤁᤧᤒᤡᤖᤧᤀᤠᤱ ᤁᤧᤘᤕᤧᤖᤥ॥

᥇᥉ ᤁᤠᤰ ᤐᤠ᤺ᤴᤜᤠ᤹ ᤜᤡᤱᤔᤴ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤐᤴᤋᤡᤕᤛ ᤐᤡᤗᤠᤋᤛᤖᤧ ᤁᤢᤍᤃᤡ ᤏᤢᤒᤠ ᤋᤥ᤺ᤴᤍᤡ ᤁᤧᤒᤡᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤍᤃᤡ ᤁᤴ ᤀᤡᤱᤈᤠ᤺ᤱᤅᤡᤴ ᤐᤡᤏᤧᤖᤥ.

᥇᥊ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤕᤠᤶᤔᤥ ᤀᤥᤛᤣ᤺ᤴ ᤔᤧᤴᤎᤠᤰᤛᤡᤱᤅᤣ ᤌᤠᤖᤡᤰ ᤁᤧᤄᤥᤛᤢᤒᤠ ᤂᤧᤴ ᤀᤡᤱᤈᤠ᤺ᤱᤅᤡᤴ ᤀᤡ᤺ᤳᤋᤧ ᤏᤠ᤺ᤳᤋᤧᤖ ᤛᤣᤛᤣ ᤏᤢ ᤀᤠᤵᤋᤡᤰ ᤔᤧ᤺ᤴᤏᤣ ᤁᤳᤋᤧ᤹ᤀᤥ॥

᥇᥋ ᤂᤢᤏᤧ᤹ᤀᤣ ᤔᤢ᤹ᤀᤡᤛᤠᤶᤍᤠᤱᤒᤠ ᤏᤢ ᤜᤠᤱᤕᤢᤰ ᤍᤠᤱᤒᤠ ᤜᤧᤰᤁᤩᤠᤱ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤐᤕᤶ ᤜᤠᤱ ᤏᤢ ᤍᤠᤱᤒᤠᤜᤠ᤹ᤖᤧᤀᤠᤱ ᤂᤢᤏᤡ᤹ ᤐᤕᤶ ᤍᤠᤱᤒᤠᤸᤗᤧᤀᤣ ᤛᤢᤕᤧᤶᤔᤥ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤀᤥᤛᤣ᤺ᤴᤎᤠᤰᤛᤡᤱᤔᤠᤴ ᤋᤠᤖᤢ᤹ᤖᤥ॥

᥇᥌ ᤂᤢᤏᤧ᤹ᤀᤥᤖᤰ ᤀᤠᤈᤢᤏᤡ ᤘᤠ᤹ᤖᤥ. ᤂᤢᤏᤧ᤹ ᤛᤢᤔᤠ ᤏᤢ ᤁᤧᤵᤔᤠ ᤛᤢᤰᤔᤧᤴᤍᤧᤵᤔᤏᤠ ᤀᤥ᤺ᤳᤋᤡᤀᤥ ᤕᤢᤱᤗᤥ॥ ᤂᤢᤏᤧ᤹ᤃ ᤀᤠᤳᤋᤡᤸᤗᤧᤀᤠᤱ ᤔᤧᤴᤏᤡᤀᤣ ᤘᤠ᤹ᤖᤥ. ᤜᤧᤰᤁᤩᤠᤱ ᤏᤡᤔᤠᤀᤠᤱ ᤔᤧᤴᤇᤢᤰᤋᤢᤴᤗᤥ॥ ᤂᤢᤏᤧ᤹ᤀᤡᤴᤏᤣ ᤛᤍᤠᤍᤡᤱ ᤔᤢᤰᤛᤠᤶ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤐᤥ᤺ᤱᤗᤖᤥ॥ ᤀᤠᤔᤧᤴ॥

᥇᥍ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤧᤛᤧ᤹- ᤂᤧᤱᤜᤠ᤹ ᤀᤠᤱᤍᤡᤱ ᤔᤧᤴᤗ᤹ᤏᤧᤴᤗᤖᤥ. ᤜᤧᤰᤁᤩᤠᤱ ᤂᤢᤏᤡ᤹ ᤏᤡᤱᤛᤠᤱᤅᤡᤴ ᤆᤵᤗᤧᤰᤘᤠ ᤕᤠᤱᤛᤠᤁᤢᤴᤎᤣᤀᤥ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤕᤢᤰᤂᤢᤖᤖᤥ॥ ᤂᤢᤏᤧ᤹ᤀᤣ ᤀᤠᤏᤡ᤹ ᤏᤡᤱᤘᤠ᤹ ᤋᤠᤖ ᤑᤠ᤹ᤀᤠᤱ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤁᤠᤰ ᤀᤠᤒᤡ᤹ᤖᤥ॥

᥇᥎ ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤠᤖᤠ᤹ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤧᤒᤥ᤺ᤱᤗ ᤜᤧᤰᤁᤣᤗ᤹ᤖᤡᤰ ᤘᤣ᤹ᤜᤠ᤹ᤏᤢ ᤜᤠᤔᤠ ᤆᤠᤔᤠ ᤂᤢᤏᤡ᤹ ᤏᤡᤱᤘᤠ᤹ ᤔᤧᤜᤴᤍᤢᤖ. ᤛᤢᤕᤠ᤺ᤶᤒᤰ ᤔᤧᤈᤥᤃᤢᤖ ᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤧᤛᤧ᤹ᤀᤥ॥

᥇᥏ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤋᤠᤕᤧᤶᤔᤡᤸᤗᤧᤴ ᤏᤧᤶᤓᤥᤃᤧᤴ ᤐᤠᤱᤕᤰ ᤔᤧᤕᤢᤰᤂᤢᤖᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤧᤰᤂᤠᤒᤠ ᤜᤡᤱᤔᤴᤏᤡᤴ ᤔᤧᤍᤧᤶᤛᤢ ᤔᤧᤕᤢᤰᤂᤢᤖᤖᤥ॥

᥈᥆ ᤋᤡᤔᤥᤌᤡᤀᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤧᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤁᤳᤋᤧ᤹ᤀᤥ॥ ᤁᤢᤒᤢᤱᤏᤠ ᤁᤢᤛᤶᤒᤠ ᤀᤍᤱ ᤋᤠ᤹ᤈᤧᤱ ᤏᤢ ᤋᤰᤗᤧᤱᤘᤠ ᤐᤠ᤺ᤴᤜᤠ᤹ᤃ ᤀᤡᤱᤗᤧᤰᤐᤠ ᤛᤠᤶᤈᤡ᤺ᤰᤗᤥ. ᤂᤧᤴᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧ᤹ᤀᤥ॥

᥈᥇ ᤁᤢᤓᤠᤖᤧ ᤂᤧᤴ ᤔᤧᤀᤡ᤺ᤳᤋᤢ ᤔᤧᤏᤠ᤺ᤳᤋᤢᤀᤠᤱ ᤏᤛᤠ᤺ᤴᤏᤡᤸᤗᤧ ᤏᤡᤱᤘᤠ᤹ᤛᤥ᤺ᤰᤗᤠᤶ ᤔᤧᤏᤢ᤺ᤰᤂᤧ ᤔᤧᤒᤣᤀᤠᤱ ᤔᤧᤘᤠ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤂᤧᤏᤧ᤹ᤀᤥ ᤘᤠ᤹ᤖᤖᤥ॥

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤜᤠᤰᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤥ ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤖᤧ ᤂᤢᤏᤧ᤹ᤏᤢ ᤔᤠᤱᤛᤣᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤂᤢᤏᤧ᤹ᤏᤢ᤺ᤸᤗᤧ ᤐᤠ᤺ᤰᤐᤠ ᤋᤡᤔᤥᤌᤡ᤺ᤴ ᤛᤢᤈᤠ ᤐᤡᤖᤢᤒᤠ ᤐᤠ᤺ᤴᤜᤠ᤹ ᤛᤠᤵᤋᤢᤀᤠᤱ ᤐᤳᤗᤥ॥ ᤁᤴ ᤛᤠᤵᤐᤴᤏᤡᤸᤗᤧ ᤁᤢᤗᤢᤶ ᤌᤥ᤺ᤰᤐᤡᤃ ᤏᤠᤛᤡ ᤌ᤺ᤵᤔᤠᤖᤥ॥ ᤁᤵᤔᤥ ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤛᤠᤵᤆᤢᤘᤠᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤔᤠᤖ ᤘᤠ᤹ᤔᤠ. ᤜᤧᤰᤁᤩᤠᤱ ᤛᤢᤏᤠᤀᤡᤱ ᤏᤢ ᤋᤃᤡᤒᤠ ᤔᤠᤱᤜᤢᤵᤗᤧᤴ ᤛᤧᤰᤂᤠᤒᤠ ᤏᤡᤛᤠᤶᤔᤥ ᤗᤡᤱᤒᤡᤳᤋᤠᤱ ᤘᤠ᤹ᤔᤠ ᤐᤥ᤺ᤱ॥ ᤀᤡᤏᤥᤃᤧᤴ ᤋᤢᤰᤂᤣ ᤏᤢ ᤋᤰᤗᤧᤱᤘᤠᤀᤥᤒᤠ ᤐᤠ᤺ᤴᤜᤠ᤹ ᤋᤠ᤺ᤸᤗᤧ ᤛᤡᤰᤛᤠᤶᤒᤠ ᤏᤢ ᤀᤡᤱᤃᤧᤓᤥᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤖ ᤏᤛᤠᤏᤡᤒᤠᤜᤠ᤹ ᤕᤠᤶᤈᤠᤱᤘᤠ ᤐᤡᤔᤠᤛᤡ ᤐᤥ᤺ᤱ ᤗ᤹ᤖᤡᤰ ᤛᤠᤵᤋᤢᤖᤥ॥

ᤐᤠᤘᤗᤖᤧ ᤁᤴ ᤛᤰᤀᤡᤱᤄᤱᤅᤥ ᤏᤛᤠᤏᤡᤒᤠᤜᤠ᤹ ᤀᤡᤰᤛᤠᤒᤠ ᤀᤍᤱ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥ ᤀᤍᤱ ᤐᤠ᤺ᤴᤎᤱ ᤁᤧᤄᤧᤶᤒᤠᤜᤠ᤹ᤖᤧᤴ ᤀᤡᤴᤎᤠ᤺ᤱ ᤐᤥᤱᤔᤠᤖᤧ ᤁᤢᤗᤧᤰᤘᤠ ᤔᤧᤶᤓᤤᤖᤰ ᤐᤥᤱᤗᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤛᤣᤘᤠ ᥇:᥇-᥈

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤔᤢᤖᤠ ᤔᤧᤳᤋᤢ᤹ ᥇:᥉–᥊:᥋

ᤐᤠᤘᤗᤖᤧ ᤀᤠᤒᤠᤅᤣ ᤁᤢᤕᤠᤰᤏᤠᤶ ᥊:᥇-᥇᥎

ᤁᤢᤏᤢᤵᤔᤠ ᤛᤣᤘᤠ ᥊:᥇᥏-᥈᥈

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤜᤠᤰᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤛᤣᤘᤠ ᤏᤢ ᤏᤥᤃᤧᤴ

᥇

᥇-᥈ ᤀᤠᤔᤡ᤺ᤶ ᤀᤠᤛ᤻ᤛᤠ ᤋᤡᤔᤥᤌᤡᤀᤣ.a ᤂᤪᤡᤛ᤻ᤋ ᤕᤧᤛᤢᤀᤥ ᤁᤧᤘᤠ᤹ᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤸᤗᤧᤴ ᤔᤠᤱᤜᤧᤰ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤀᤥᤗᤠᤶ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤛᤣᤃᤠᤱᤒᤠ ᤁᤢᤛᤣ᤺ᤰᤕᤢᤰᤔᤡᤒᤠ ᤀᤡᤱᤃᤠ᤹ ᤐᤠᤘᤗᤗᤠᤶ ᤁᤴ ᤛᤰᤀᤡᤱᤅᤡᤴ ᤜᤠᤰᤏᤧ᤹ᤖᤥ॥ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤀᤠᤏᤡ᤹ ᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤗᤢᤱᤃᤢᤶ. ᤗᤢᤱᤔᤠ᤹ ᤋᤢᤰᤔᤠ ᤏᤢ ᤛᤏᤠᤖᤢᤱᤅᤡᤴ ᤂᤧᤏᤧ᤹ᤏᤢ ᤘᤠ᤹ᤖᤖᤥ॥

᥉ ᤀᤡᤱᤃᤠ᤹ ᤀᤠᤎᤠ᤺ᤰᤌᤧᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤛᤣᤛᤣ ᤂᤠᤛᤡᤱᤗᤧ ᤂᤢᤏᤧ᤹ ᤁᤢᤛᤣᤘᤠ ᤆᤥᤃᤢᤱ॥ ᤜᤧᤰᤁᤩᤠᤱ ᤛᤍᤠᤍᤡᤱ ᤀᤡᤱᤃᤠ᤹ ᤋᤢᤘᤠ ᤆᤥᤃᤢᤱᤅᤡᤸᤗᤧ ᤛᤧᤴᤍᤡᤰ ᤗᤧᤴᤍᤡᤰ ᤂᤧᤏᤧ᤹ ᤏᤡᤱᤘᤠ᤹ ᤀᤡ᤺ᤳᤏᤧᤀᤠᤱ ᤂᤢᤏᤧ᤹ ᤏᤥᤃᤧᤴ ᤐᤡᤖᤢᤱᤗᤥ॥

᥊ ᤂᤧᤏᤧ᤹ ᤁᤧᤔᤡᤰᤘᤠ᤺ᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤅᤡᤸᤗᤧ ᤁᤧᤛᤠ᤹ᤛᤧ ᤋᤠᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤀᤥᤔᤢᤗ᤹ᤔᤠᤸᤗᤧ ᤁᤢᤎᤡᤶ ᤐᤥ᤺ᤱᤅᤠᤔᤧᤴ॥

᥋ ᤀᤡᤱᤃᤠ᤹ ᤂᤧᤏᤧ᤹ ᤛᤧᤰᤂᤠᤒᤠ ᤁᤧᤏᤛᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤢᤱᤗᤥ॥ ᤂᤧᤏᤧ᤹ᤀᤠᤱ ᤁᤧᤕᤢᤔᤠ᤹ ᤗᤥᤀᤡᤛ ᤏᤢ ᤁᤧᤶᤔᤠ ᤕᤢᤏᤡᤛᤖᤧ ᤁᤳᤋᤧᤳᤇᤢᤒᤠ ᤜᤧᤰᤋᤱᤒᤠ ᤏᤢᤒᤠ ᤏᤛᤠ᤺ᤴ ᤁᤧᤃᤳᤋᤢ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤛ᤻ᤛᤣ᤹ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤀᤠ᤺ᤴᤇᤡᤱᤔᤠ ᤐᤡᤖᤢ᤹

᥌ ᤁᤴ ᤏᤛᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤛᤶᤍᤠᤱ ᤜᤢᤰ ᤏᤧᤛ᤻ᤛᤢᤱ ᤐᤡᤏᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤧᤒᤠ ᤐᤷᤎᤠ᤺ᤶᤔᤡᤴ ᤁᤧᤍᤡ᤺ᤵᤐᤠ ᤔᤡ ᤁᤢᤀᤡᤛᤡ᤺ᤰ ᤁᤳᤋᤧ᤹ᤀᤥ ᤑᤠ᤹ᤀᤠᤱ ᤔᤧᤳᤏᤧ᤹ᤖᤥ॥

᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤖᤧᤒᤠ ᤛᤣᤛᤣᤔᤠᤱᤅᤡᤸᤗᤧ ᤀᤠᤏᤡ᤹ ᤁᤡᤛᤪᤢᤰᤐᤠ ᤀᤠᤴᤈᤥ᤺ᤰᤏᤧᤴ. ᤁᤖ ᤔᤢᤰᤛᤠᤶ. ᤔᤡ᤺ᤶᤈᤡ. ᤜᤧᤰᤁᤩᤠᤱ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠ ᤀᤠᤒᤡ᤹॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤍᤠᤱᤒᤠᤸᤗᤧᤴ ᤛᤠ᤺ᤰᤂᤡ ᤐᤡᤔᤠ ᤏᤢ ᤁᤢᤗᤠᤃᤡ ᤀᤡᤱᤃᤠ᤹ ᤛᤠᤰᤐᤠ ᤁᤧᤎᤠᤒᤠᤴᤏᤢ ᤂᤧᤏᤧ᤹ ᤛᤡᤖᤡᤱ ᤔᤧᤔᤕᤧᤴᤏᤧ᤹ᤀᤥ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤥ ᤀᤠᤏᤡᤃᤧᤏᤢ ᤛᤥᤖᤡᤰ ᤂᤧᤏᤧ᤹ᤀᤠᤱ ᤛᤢᤏᤠᤀᤡᤱᤗᤧ ᤗᤠᤃᤡ ᤋᤢᤰᤂᤣ ᤆᤧ᤹ᤀᤥ॥

᥏ ᤂᤢᤏᤧ᤹ᤀᤣ ᤀᤠᤏᤡ᤹ ᤋᤠᤱᤀᤠᤛᤧ᤺ᤵᤋᤧᤀᤠᤱ ᤀᤠᤵᤑᤣᤰ ᤛᤣᤛᤣ ᤁᤢᤔᤏᤠ ᤐᤥ᤺ᤱᤛᤧ ᤀᤠᤛᤣᤃᤧᤀᤠᤱ ᤀᤠᤘᤠ᤹ᤖᤥ॥ ᤁᤱᤃ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤕᤠ᤺ᤶᤒᤰᤁᤡᤸᤗᤧ ᤐᤥ᤺ᤰᤂᤧᤒᤠ ᤔᤧ᤺ᤴᤗᤥ. ᤁᤖ ᤂᤢᤏᤧ᤹ ᤀᤠᤵᤑᤣᤰ ᤁᤢᤏᤡᤱᤘᤠ᤹ᤛᤥᤰ ᤏᤢ ᤁᤢᤗᤢᤱᤃᤢᤶᤖᤧ ᤆᤥᤃᤢᤒᤠᤖᤥ॥ ᤋᤥᤗᤡᤱᤛᤥᤔᤢᤀᤠᤱᤎᤥ ᤂᤪᤡᤛ᤻ᤋ ᤕᤧᤛᤢᤖᤧ ᤁᤴ ᤗᤢᤱᤃᤢᤶᤔᤡᤴ ᤀᤠᤒᤡᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤛᤣ᤺ᤰ ᤆᤥᤃᤢᤀᤠᤱ ᤘᤕᤧ॥

᥇᥆ ᤁᤖ ᤀᤠᤸᤗᤥ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢ᤺ᤴ ᤋᤩᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ ᤂᤢᤏᤧ᤹ᤀᤥ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤖᤥ॥ ᤂᤢᤏᤧ᤹ᤀᤣ ᤛᤡᤔᤧᤸᤗᤧ ᤁᤢᤔᤢᤰᤛᤠᤶᤔᤡᤴ ᤔᤧᤰᤂᤢᤀᤠᤱ ᤛᤢᤏᤠᤀᤡᤱᤗᤠᤶ ᤏᤧᤳᤋᤡᤃᤧᤴ ᤜᤡᤱᤔᤴ ᤏᤢ ᤀᤠᤈᤢᤏᤡ ᤜᤡᤱᤔᤴ ᤀᤥᤛᤣ᤺ᤴᤍᤠᤱ ᤆᤥᤃᤢᤖᤥ॥

᥇᥇ ᤁᤴ ᤛᤢᤏᤠᤀᤡᤱᤅᤡᤸᤗᤧ ᤗᤠᤃᤡ ᤀᤡᤱᤃᤠ᤹ ᤛᤣᤛᤣ ᤛᤣ᤺ᤰᤕᤢᤰᤔᤡᤒᤠ. ᤛᤡᤰᤛᤠᤶᤒᤠ. ᤜᤧᤰᤁᤩᤠᤱ ᤀᤡᤱᤃᤧᤓᤥᤒᤠ ᤐᤥ᤺ᤱᤛᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤰᤕᤢᤰ ᤆᤥᤃᤠᤱᤗᤥ॥

᥇᥈ ᤜᤧᤰᤁᤩᤠᤱ ᤒᤠ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤡᤱᤃᤠ᤹ ᤋᤢᤰᤂᤣ ᤆᤠᤀᤠᤖ ᤘᤠ᤹ᤀᤠᤖᤥ॥ ᤁᤖ ᤀᤡᤱᤃᤠ᤹ ᤛᤡᤖᤡᤱ ᤔᤧᤔᤀᤠᤴᤗᤥ. ᤌᤣᤀᤠᤱᤓᤧᤸᤗᤧ ᤜᤠ᤺ᤳ ᤀᤡᤱᤃᤠ᤹ ᤏᤛᤠ᤺ᤴ ᤆᤥᤃᤢᤱᤅᤠᤱ ᤘᤠ᤹ᤀᤠ ᤑᤠ᤹ᤀᤠᤱ ᤏᤢᤖᤡᤰᤁᤠᤱ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ. ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤢᤜᤢᤰᤁᤥ ᤐᤡᤖᤢᤱᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴ ᤌᤠᤖᤡᤰ ᤛᤧ᤺ᤵᤋᤢᤀᤠᤱ ᤁᤳᤋᤢ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤛ᤻ᤛᤣ ᤘᤠ᤹ᤀᤠᤖᤥ॥

᥇᥉ ᤀᤡᤱᤃᤠ᤹ ᤜᤢ᤹ᤏᤧᤒᤠ ᤛᤧᤰᤂᤠ ᤏᤡᤛᤠᤶᤜᤠ᤹ᤖᤧ ᤁᤢᤒᤡᤜᤠ᤹ ᤀᤡ᤺ᤳᤋᤧ ᤏᤠ᤺ᤳᤋᤧ᤹ᤀᤥ. ᤜᤧᤰᤁᤩᤠᤱ ᤂᤪᤡᤛ᤻ᤋ ᤕᤧᤛᤢᤀᤥ ᤂᤥᤃᤧᤍᤧᤵᤐᤠ ᤔᤡ᤺ᤶᤈᤡ ᤏᤢ ᤏᤛᤠ᤺ᤴᤏᤥ ᤏᤢᤖᤡᤰᤁᤠᤱ ᤘᤕᤧ᤹ᤀᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤧᤒᤠ ᤏᤢᤒᤠ ᤐᤠ᤺ᤴᤜᤠ᤹ ᤀᤠᤏᤡ᤹ᤀᤥ ᤁᤧᤘᤠ᤹ᤒᤠ ᤛᤣᤛᤣᤔᤠᤱᤅᤡᤸᤗᤧ ᤁᤢᤓᤠ᤹ᤗᤠᤶ ᤏᤢᤖᤡᤰᤁᤠᤱ ᤁᤳᤋᤧ᤹ᤀᤥ॥

᥇᥋ ᤀᤣᤛᤡᤕᤠᤛ᤻ᤔᤠ ᤌᤢᤶᤔᤥᤗᤠᤶ ᤁᤧᤍᤠᤒᤠ ᤁᤠᤰ ᤏᤛᤠᤏᤡᤒᤠᤜᤠ᤹ᤖᤧ ᤀᤡᤱᤃᤠ᤹ ᤔᤧᤗᤧᤖᤠᤱ ᤔᤧᤍᤣᤛᤠᤱᤒᤠ ᤐᤠ᤺ᤴᤜᤠ᤹ᤃ ᤂᤧᤏᤧ᤹ ᤁᤧᤏᤡᤛᤢᤖᤥ॥ ᤂᤧᤱᤜᤠ᤹ᤀᤥ ᤑᤢᤃᤣᤗᤛ ᤏᤢ ᤜᤷᤔᤥᤈᤣᤏᤛᤧᤴᤏᤠᤱᤗᤥ॥

᥇᥌ ᤍᤠᤱᤒᤠᤸᤗᤧ ᤜᤠᤖᤠ᤹ ᤀᤥᤏᤣᤛᤡᤑᤥᤖᤛᤖᤧ ᤁᤢᤜᤡᤶᤛᤕᤱᤅᤡᤴ ᤗᤢᤱᤔᤠ᤹ ᤋᤢᤰᤋᤢᤖᤖᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤐᤢᤱᤗᤠᤜᤡᤶᤔᤥ ᤘᤕᤠᤱᤅᤡᤸᤗᤧ ᤂᤢᤏᤧ᤹ ᤕᤖᤡᤰᤗᤧᤱ ᤜᤠᤱᤜᤠᤱ ᤔᤧᤳᤇᤧ ᤀᤠᤍᤢᤶᤛᤧ ᤋᤠᤔᤠ ᤔᤧᤏᤢ᤺ᤴᤍᤧᤴ.

᥇᥍ ᤁᤖ ᤂᤢᤏᤧ᤹ ᤖᤥᤔ ᤕᤧᤰᤕᤰᤁᤥ ᤁᤧᤖᤧᤀᤠᤱ ᤛᤠ᤹ᤖᤡᤰ ᤁᤥ᤺ᤳᤋᤠᤱᤅᤠᤱ ᤀᤡᤱᤃᤠ᤹ ᤋᤢᤔᤠᤱᤗᤥ॥

᥇᥎ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤏᤢ᤺ᤱᤔᤠ ᤕᤢᤔᤠ ᤕᤧᤴᤏᤥ ᤜᤠᤖᤠ᤹ ᤍᤠᤱᤒᤠᤸᤗᤧ ᤂᤢᤏᤧ᤹ ᤗᤢᤱᤃᤢᤶ ᤀᤥᤛᤣ᤺ᤴᤎᤠᤰᤋᤢᤏᤡᤖᤥ॥ ᤀᤡᤱᤃᤠ᤹ ᤀᤣᤑᤡᤛᤛᤀᤥ ᤘᤕᤠᤱᤅᤡᤸᤗᤧ ᤀᤠᤰᤂᤧᤴ ᤛᤠ᤹ᤖᤡᤰ ᤁᤢᤓᤠ᤹ ᤐᤡᤖᤠᤱ ᤁᤧᤗ᤹ᤒᤠ ᤐᤠ᤺ᤴᤏᤡᤱᤃ ᤂᤧᤏᤧ᤹ ᤁᤧᤏᤡᤛᤢᤀᤣᤖᤥ॥

a 

᥇:᥇-᥈ ᤋᤡᤔᤥᤌᤡ- ᤂᤢᤏᤧ᤹ ᤕᤖᤡᤰᤗᤧᤱ ᤐᤠᤘᤗᤏᤢ ᤗᤠᤶᤍᤡᤰ ᤆᤥᤃᤧ॥ ᤐᤠᤘᤗᤖᤧ ᤀᤣᤑᤡᤛᤛ ᤕᤧᤰᤕᤰᤁᤡᤴ ᤗᤧᤖᤢᤎ᤺ᤸᤗᤧ ᤂᤧᤵᤔᤥᤒᤠ ᤔᤏᤠᤜᤠ᤹ ᤜᤠᤱᤜᤠᤱ ᤔᤧᤵᤔᤠᤛᤡᤖᤧ ᤗᤠᤃᤡ ᤂᤢᤏᤧ᤹ ᤋᤡᤔᤥᤌᤡ᤺ᤴ ᤛᤵᤑᤠ ᤘᤕᤧ ᤗᤠᤖᤧ᤹ᤀᤥ ᤔᤧᤳᤋᤢ॥

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤒᤠ ᤁᤢᤎᤰᤛᤢᤒᤠᤴ

᥈

ᤜᤧᤰᤁᤣ᤺ᤸᤗᤧ ᤀᤠᤛ᤻ᤛᤠᤀᤣ. ᤂᤧᤏᤧ᤹ᤃ ᤂᤪᤡᤛ᤻ᤋ ᤕᤧᤛᤢᤀᤥ ᤁᤧᤘᤠ᤹ᤒᤠ ᤗᤢᤱᤃᤢᤶᤗᤠᤶᤒᤠ ᤁᤧᤎᤢᤶᤒᤠ ᤐᤥ᤺ᤰᤂᤧ᤹ᤀᤥ॥

᥈ ᤕᤖᤡᤰ ᤋᤥ᤺ᤴᤍᤡᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤧᤄᤧᤵᤛᤢᤒᤠ ᤀᤠᤒᤠ᤺ᤴᤏᤡᤴ ᤁᤧᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤛᤡᤒᤠ ᤔᤏᤠᤜᤠ᤹ ᤜᤢ᤹ᤔᤠ ᤁᤧᤛᤢᤰᤐᤠ ᤏᤛᤠ᤺ᤴᤛᤠᤒᤠ ᤘᤣ᤹ ᤔᤏᤠᤜᤠ᤹ ᤜᤢᤰᤛᤢᤵᤋᤧᤛᤧ᤹ᤀᤥ॥

᥉ ᤂᤪᤡᤛ᤻ᤋ ᤕᤧᤛᤢᤖᤧ ᤛᤧᤰᤂᤠᤀᤣᤒᤠ ᤁᤢᤎᤰᤛᤢᤒᤠ ᤁᤢᤀᤡᤛᤡ᤺ᤰ ᤂᤧᤏᤧ᤹ ᤀᤠᤏᤡᤃᤧᤏᤢ ᤋᤢᤰᤂᤣ ᤆᤠᤔᤠᤀᤥ ᤆᤢᤶ ᤐᤥ᤺ᤰᤂᤧ᤹ᤀᤥ॥

᥊ ᤌᤰᤛᤢᤒᤠ ᤋᤢᤖᤠᤀᤥ ᤁᤧᤕᤠᤰᤐᤠ ᤀᤠᤳᤋᤡᤴ ᤌᤰᤛᤢᤒᤠᤴᤏᤠᤱ ᤜᤡᤶ ᤕᤠ᤺ᤶᤒᤰᤁᤥ ᤔᤧᤜᤶᤛᤡᤱᤅᤡᤴ. ᤁᤖ ᤂᤧᤸᤗᤧᤃ ᤂᤢᤏᤧ᤹ ᤁᤢᤎᤰᤋᤢᤶᤒᤠᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤏᤡᤱᤘᤠ᤹ ᤆᤥᤃᤢ᤹ᤖᤥ॥

᥋ ᤜᤰᤆᤠ᤺ᤳᤋᤥ ᤁᤧᤗᤥ᤺ᤰᤐᤧᤴ ᤜᤰᤆᤠ᤺ᤳᤋᤥᤒᤠ ᤌᤡᤶᤜᤠ᤹ ᤁᤢᤀᤡᤛᤡ᤺ᤰ ᤔᤧᤗᤥ᤺ᤰᤏᤧᤴᤏᤧ ᤑᤠ᤹ᤃᤪ ᤂᤧᤸᤗᤧ ᤌᤢᤶᤄᤥ ᤔᤧᤄᤥᤛᤢᤴᤗᤥ॥

᥌ ᤕᤠᤶᤒᤢᤎᤡᤰᤁᤠᤱ ᤕᤠ᤺ᤴᤃᤧᤔᤒᤠ ᤔᤏᤠ᤺ᤸᤗᤧᤀᤣ ᤁᤧᤍᤢᤶᤒᤠ ᤆᤠ᤺ᤴ ᤁᤠᤰᤏᤢ ᤋᤃᤡ ᤂᤢᤏᤧ᤹ᤀᤣ ᤆᤠᤔᤠ ᤂᤥᤔᤠ ᤐᤥᤱᤗᤥ॥

᥍ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤂᤧᤏᤧ᤹ ᤁᤠᤰ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤑᤠ᤹ᤀᤠᤱ ᤀᤡ᤺ᤳᤇᤡᤱᤛᤠᤶ ᤁᤧᤒᤡ᤹ᤖᤥ॥

᥎ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤧᤜᤡᤱᤒᤠ ᤍᤠᤀᤢᤍa ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤕᤧᤛᤢ ᤂᤪᤡᤛ᤻ᤋᤧᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹ᤀᤥ॥ ᤀᤡᤱᤃᤠ᤹ ᤀᤡᤱᤓᤴ ᤆᤥᤃᤢᤱᤒᤠ ᤛᤢᤏᤠᤀᤡᤱᤅᤡᤴ ᤒᤠ ᤁᤴᤏᤣᤖᤥ॥

᥏ ᤒᤠ ᤂᤧᤴ ᤛᤢᤏᤠᤀᤡᤱᤅᤡᤴ ᤀᤡᤱᤃᤠ᤹ ᤀᤡᤱᤓᤥᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤋᤢᤰᤂᤣ ᤆᤠᤀᤠᤖ ᤘᤠ᤹ᤀᤠ. ᤜᤧᤰᤁᤩᤠᤱ ᤁᤢᤓᤠᤱ ᤁᤧᤓᤣ᤺ᤶᤒᤠ ᤁᤢᤀᤡᤛᤡ᤺ᤰᤁᤠᤱ ᤀᤡᤄᤣ᤺ᤱᤅᤥ ᤌᤠᤀᤠᤖᤥ॥ ᤁᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤱᤃ ᤀᤠᤵᤑᤠᤸᤗᤧᤀᤠᤱ ᤀᤡᤄᤣ᤺ᤱᤅᤥ ᤔᤧᤎᤠᤏᤧᤴᤗᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤁᤢᤔᤏᤠᤜᤠ᤹ ᤂᤪᤡᤛ᤻ᤋ ᤕᤧᤛᤢᤀᤥ ᤛᤧᤴᤗᤵ ᤏᤢ ᤔᤧᤴᤏᤢᤵᤔᤏᤠᤒᤠ ᤔᤡᤔᤡᤍᤡᤱ ᤔᤧᤄᤥ᤺ᤛᤢᤖ ᤑᤠ᤹ᤀᤠᤱ ᤁᤠᤰ ᤋᤢᤰᤂᤣᤜᤠ᤹ ᤀᤡᤱᤃᤠ᤹ ᤌᤶᤔᤠ ᤛᤢᤰᤋᤢᤱᤗᤥ॥

᥇᥇ ᤁᤴ ᤐᤠ᤺ᤵᤔᤏᤠᤒᤠ ᤐᤠ᤺ᤴᤏᤡᤱᤃ ᤛᤧᤰᤂᤠᤀᤣᤖᤥ.

ᤀᤠᤏᤡ᤹ ᤂᤢᤏᤧ᤹ᤏᤢᤀᤣ ᤀᤠᤛᤩᤧᤀᤠᤱ ᤀᤠᤘᤠ᤹ᤏᤧ ᤑᤠ᤹ᤃᤪ ᤂᤢᤏᤧ᤹ᤏᤢᤀᤣ ᤀᤠᤜᤡᤱᤗᤥ॥

᥇᥈ ᤀᤠᤏᤡ᤹ ᤆᤰᤔᤧᤸᤗ᤹ᤀᤣ ᤏᤠᤛᤡ ᤀᤠᤎ᤺ᤳᤋᤢᤶᤏᤧ ᤑᤠ᤹ᤃᤪ ᤀᤠᤏᤡ᤹ᤀᤠᤱ ᤂᤢᤏᤧ᤹ᤏᤢᤀᤣ ᤜᤠᤱ ᤀᤠᤈᤥᤃᤢᤶ॥

ᤀᤠᤏᤡ᤹ ᤂᤢᤏᤧ᤹ ᤀᤠᤏᤠ᤹ᤖᤢᤔᤏᤧ ᤑᤠ᤹ᤃᤪ. ᤂᤢᤏᤧ᤹ᤀᤠᤱ ᤀᤠᤏᤡ᤹ ᤀᤠᤏᤠ᤹ᤖᤥ॥

᥇᥉ ᤀᤠᤏᤡ᤹ ᤏᤛᤠ᤺ᤴᤛᤠᤒᤠ ᤀᤠᤶᤒᤥ᤺ᤱᤏᤧᤴᤇᤠᤱ ᤂᤢᤏᤧ᤹ᤃ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤠᤵᤑᤣᤰ ᤏᤠ᤹ᤛᤡᤱᤔᤠ ᤔᤧᤛᤢᤰᤏᤧᤴᤗᤥ॥

ᤁᤢᤛᤠᤱ ᤁᤧᤗᤒᤠ ᤕᤠ᤺ᤶᤒᤰ

᥇᥊ ᤛᤣᤛᤣᤜᤢᤵᤗᤰᤁᤥᤒᤠ ᤁᤠᤰ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤜᤠᤖᤠ᤹ ᤂᤧᤱᤜᤠ᤹ ᤐᤠ᤺ᤴᤛᤢᤳᤗᤠᤀᤥ ᤐᤠ᤺ᤴᤎᤱ ᤔᤧᤴᤈᤥ᤺ᤰᤏᤧᤴᤗ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤖᤧᤛᤧ᤹ᤀᤥ॥ ᤂᤧᤴ ᤐᤠ᤺ᤴᤎᤱᤅᤡᤸᤗᤧ ᤏᤢᤒᤠ ᤔᤧᤒᤥ᤺ᤱᤏᤧᤴ. ᤁᤖ ᤁᤧᤄᤧᤶᤒᤠᤜᤠ᤹ᤖᤧ ᤂᤢᤏᤡ᤹ ᤀᤡᤶᤔᤥ᤺ᤰᤗᤰ ᤐᤥᤱᤗᤥ॥

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤌᤠᤱᤗ ᤑᤠ᤹ᤀᤠᤱ ᤏᤢ᤺ᤖᤡᤰᤁᤠᤱ ᤁᤧᤛᤢᤰᤛᤢᤰ ᤕᤠ᤺ᤶᤒᤰ ᤆᤥᤃᤧ᤹ᤀᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤒᤠ ᤐᤣᤗᤡᤃᤧᤴ ᤁᤢᤒᤠ᤺ᤴᤈᤠᤰᤁᤡᤴ ᤌᤥ ᤕᤥ ᤔᤧᤴᤈᤥ᤺ᤰᤁᤣ ᤜᤢ᤹ᤖᤧᤛᤧ᤹ᤖ ᤛᤡᤖᤡᤱᤔᤔᤠ ᤔᤧᤶᤒᤥ᤺ᤱᤅᤣ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤐᤥ᤺ᤰᤂᤧ᤹ᤀᤥ॥

᥇᥌ ᤁᤖ ᤂᤧᤏᤧ᤹ᤃ ᤁᤢᤒᤢᤱᤏᤠ ᤁᤢᤛᤶᤒᤠ ᤀᤍᤱ ᤐᤠ᤺ᤴᤎᤱᤅᤥᤗᤠᤶ ᤀᤣ᤺ᤰ ᤘᤕᤧ᤹ᤀᤥ॥ ᤜᤧᤰᤋᤱᤒᤠ ᤐᤠ᤺ᤴᤎᤱᤅᤡᤸᤗᤧ ᤏᤛᤠᤏᤡᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠ᤺ᤱᤄᤠ ᤋᤣ᤹ᤖᤢᤛᤡᤖᤥ॥

᥇᥍ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤧᤴᤘᤣ᤺ᤵᤔᤏᤠᤒᤠ ᤕᤠᤱᤄᤣ᤺ᤰ ᤁᤢᤀᤡᤛᤡ᤺ᤰᤗᤥ॥ ᤀᤰᤋᤱᤒᤠ ᤛᤡᤰᤛᤠᤶᤒᤠᤜᤠ᤹ᤀᤥᤃ ᤜᤠᤀᤡᤔᤣᤏᤡᤕᤛ ᤏᤢ ᤑᤡᤗᤣᤋᤛᤛᤡᤖᤥ॥

᥇᥎ ᤂᤧᤱᤜᤠ᤹ᤖᤧᤃ ᤛᤧᤰᤂᤠᤒᤠ ᤔᤠᤖᤠᤶᤔᤡᤴ ᤗᤧᤖᤧᤳᤇᤢᤀᤠᤱ ᤀᤠᤏᤡ᤹ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤱᤃ ᤋᤃᤡ ᤐᤥ᤺ᤰᤂᤧ ᤆᤢᤖᤧᤖᤥ ᤗ᤹ᤖᤡᤰ ᤜᤢ᤹ᤛᤢᤛᤡᤀᤠᤱ ᤁᤢᤓᤠ ᤏᤛᤠ᤺ᤴᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤗᤧᤱᤛᤢᤖ ᤘᤠ᤹ᤛᤡᤖᤥ॥

᥇᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤛᤠᤶᤔᤡᤸᤗᤧᤴ ᤕᤢᤰᤛᤡᤱᤃᤧᤴ ᤐᤠᤱᤕᤢᤰᤁᤡᤴ ᤔᤧᤶᤔᤢᤴᤏᤣᤀᤣ ᤏᤧᤖᤥ. ᤜᤧᤰᤁᤩᤠᤱ ᤀᤰᤂᤣᤗ᤹ᤖᤡᤰ ᤛᤠᤵ ᤗᤰᤛᤡᤱᤅᤠᤱ ᤘᤠ᤹ᤖᤥ. “ᤍᤠᤱᤒᤠᤸᤗᤧ ᤀᤠᤵᤑᤣᤰ ᤁᤢᤔᤏᤠᤜᤠ᤹ ᤁᤢᤛᤡᤱ ᤏᤡ᤺ᤳᤋᤢᤛᤡ᤹ᤖᤥ.” ᤜᤧᤰᤁᤩᤠᤱ “ᤍᤠᤱᤒᤠᤸᤗᤧ ᤁᤢᤔᤡᤱ ᤁᤧᤗᤥ᤺ᤱᤒᤠᤜᤠ᤹ ᤁᤠᤰ ᤗᤠᤕᤥᤗᤠᤶ ᤔᤠ᤺ᤱᤄᤠᤀᤣ ᤔᤧᤒᤥ᤺ᤱᤗᤖᤥ॥”

᥈᥆ ᤕᤶᤒᤠ ᤜᤡᤶᤔᤥ ᤕᤖᤡᤰ ᤐᤖᤡᤰᤗᤧᤴ ᤛᤠᤶᤔᤩᤠᤱ ᤏᤢ ᤕᤢᤵᤐᤠ ᤜᤧᤰᤁᤩᤠᤱ ᤛᤡᤱ ᤏᤢ ᤂᤠᤶᤔᤡᤸᤗᤧᤴ ᤆᤧᤳᤌᤩᤠ ᤏᤢ ᤂᤵᤐᤩᤠᤜᤠ᤹ ᤔᤧᤘᤠ᤹ᤖᤥ॥ ᤁᤢᤓᤠᤃ ᤀᤡᤱᤎᤠ᤺ᤱᤒᤠ ᤏᤢ ᤁᤢᤓᤠ ᤀᤡᤱᤎᤠ᤺ᤱᤔᤧ᤺ᤴᤒᤠ ᤕᤠ᤺ᤶᤒᤰᤁᤥ ᤀᤥᤃᤵ ᤐᤥᤱᤗᤥ॥

᥈᥇ ᤀᤠᤳᤋᤡᤸᤗᤧ ᤑᤧᤴᤕᤠ᤺ᤶᤒᤰᤁᤡᤴ ᤗᤧᤖᤢᤀᤠᤱ ᤛᤣᤛᤣ ᤆᤥ᤺ᤰᤛᤡᤱ. ᤂᤧᤱᤃ ᤀᤡᤱᤎᤠ᤺ᤱᤒᤠ ᤕᤠ᤺ᤶᤒᤰᤁᤥ ᤀᤥᤃᤵ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤁᤢᤴᤍᤠᤱᤒᤠᤸᤗᤧ ᤁᤢᤕᤠ᤺ᤶᤒᤰᤁᤥ ᤀᤠᤳᤋᤡᤴ ᤏᤢᤒᤠ ᤕᤠ᤺ᤶᤒᤰᤁᤥᤛᤠᤱ ᤂᤧᤱᤃ ᤀᤥᤃᤵ ᤐᤥᤱᤔᤠ ᤕᤠᤖᤡᤵ ᤐᤥᤱᤗᤥ॥

᥈᥈ ᤌᤠᤱᤒᤧᤴ ᤔᤧᤴᤇᤡᤕᤠ᤹ ᤗ᤹ᤔᤠᤗᤠᤶ ᤁᤧᤍᤠᤒᤠ ᤑᤧᤴ ᤏᤡᤱᤘᤠ᤹ᤗᤠᤶ ᤀᤣ᤺ᤰ ᤘᤕᤧ᤹ᤀᤥ॥ ᤜᤧᤰᤁᤩᤠᤱ ᤛᤣᤛᤣ ᤏᤡᤱᤘᤠ᤹ᤀᤥᤗᤠᤶ ᤍᤠᤱᤒᤠᤴᤏᤢ ᤋᤢᤘᤠ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤏᤢ ᤛᤠᤶᤕᤥᤏᤡᤔᤥ. ᤏᤛᤠ᤺ᤴᤏᤥ. ᤔᤡ᤺ᤶᤈᤡᤀᤥ ᤜᤧᤰᤁᤩᤠᤱ ᤛᤏᤠᤖᤢᤱᤅᤥ ᤘᤕᤧ᤹ᤀᤥ॥

᥈᥉ ᤁᤖ ᤁᤢᤒᤢᤱᤏᤠ ᤁᤢᤛᤶᤒᤠ ᤐᤠ᤺ᤴᤎᤱᤅᤡᤴ ᤏᤠ᤹ᤖᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧᤃ ᤂᤧᤔᤠ᤹ᤖᤰ ᤑᤥ᤺ᤰᤂᤢ᤹ᤖᤥ॥

᥈᥊ ᤍᤠᤱᤒᤠᤸᤗᤧ ᤁᤢᤛᤣᤘᤠᤖᤥᤒᤠᤴ ᤂᤣᤔᤠ ᤔᤧᤏᤢ᤹ᤏᤧᤴᤗᤥ॥ ᤂᤢᤏᤧ᤹ᤃ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ. ᤜᤢ᤹ᤔᤠ ᤁᤧᤛᤢᤰᤐᤠ. ᤜᤧᤰᤁᤩᤠᤱ ᤏᤡᤱᤘᤠ᤹ ᤜᤠᤱᤃᤧᤃᤧᤶᤛᤡᤱᤒᤠ ᤐᤥᤱᤔᤠ ᤐᤥᤱᤗᤥ॥

᥈᥋ ᤜᤧᤰᤁᤩᤠᤱ ᤋᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠᤜᤠ᤹ᤀᤠᤱ ᤛᤡᤰ ᤏ᤺ᤶᤏ᤺ᤶᤔᤠᤱ ᤂᤠᤜᤢᤴ ᤐᤡᤔᤠ ᤁᤧᤛᤢᤰᤐᤠ ᤐᤥᤱᤔᤠ ᤐᤥ᤺ᤱ. ᤜᤧᤰᤁᤣᤗ᤹ᤖᤡᤰ ᤛᤧᤰᤂᤠᤒᤠ ᤐᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤡ᤹ ᤗᤠᤕᤥᤗᤠᤶ ᤏᤢ᤺ᤰᤋᤢ ᤋᤠᤖᤢᤛᤡᤖᤖᤥ॥

᥈᥌ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤔᤠ ᤐᤠᤱᤔᤠᤛᤡ ᤑᤠ᤹ᤀᤠᤱ ᤀᤡᤈᤥ ᤕᤢᤰᤋᤢᤛᤡᤒᤠ ᤐᤠ᤺ᤴᤏᤡᤴ ᤂᤢᤏᤡ᤹ ᤏᤡᤱᤘᤠ᤹ ᤛᤣ ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤀᤡᤈᤥᤗᤠᤶ ᤐᤡᤶᤔᤠ ᤔᤧᤛᤢᤰᤗᤥ॥

a 

᥈:᥎ ᤍᤠᤀᤢᤍᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧᤴ ᤕᤶᤒᤠ ᤜᤠᤱ ᤘᤕᤧ॥ ᤂᤢᤏᤧ᤹ ᤂᤪᤡᤛ᤻ᤋᤧᤴᤏᤢ᤺ᤸᤗᤧ ᤋᤱᤒᤣ ᤜᤧᤴᤇᤡᤱ ᤌᤡᤰ (᥇᥆᥆᥆) ᤋᤃᤡ ᤘᤕᤧ॥ ᤍᤠᤀᤢᤍᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤀᤥ ᤌᤡᤰᤐᤠ ᤔᤛᤡᤜ (ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤴ) ᤐᤥᤱᤗᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ ᤋᤠᤱᤛᤧ᤺ᤵᤛᤧ ᤂᤢᤏᤧ᤹ᤀᤣ ᤐᤠᤱᤄᤢᤒᤠᤖᤥ ᤑᤠ᤹ᤀᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤛᤠᤵᤋᤢᤀᤠᤱ ᤘᤕᤧ॥

ᤁᤢᤏᤢᤵᤔᤠ ᤕᤧᤴᤜᤠ᤹ᤀᤥ ᤛᤠᤶᤕᤥ ᤔᤧ᤺ᤴᤏᤣᤒᤠᤜᤠ᤹

᥉

ᤀᤠᤸᤗ ᤁᤢᤏᤢᤵᤔᤠ ᤕᤧᤴᤜᤠ᤹ᤀᤥ ᤁᤧᤛᤠᤰᤐᤠ ᤕᤧᤶ ᤋᤠ᤹᤺ ᤑᤠ᤹ᤀᤠᤱ ᤁᤧᤏᤡᤱᤘᤠ᤹ᤛᤥᤀᤥ ᤕᤢᤰᤂᤧ᤹ᤀᤥ॥

᥈ ᤂᤧᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤃ ᤀᤠᤵᤑᤣᤰᤗᤰ ᤔᤡ᤺ᤶᤈᤡ ᤁᤧᤔᤧᤳᤇᤡᤱᤒᤠ. ᤕᤠᤱᤛᤠᤁᤢᤴᤎᤣᤖᤰ ᤔᤡ᤺ᤶᤈᤡ ᤁᤧᤔᤧᤵᤐᤠ ᤏᤢ ᤀᤠᤵᤑᤣᤰᤗᤰ ᤕᤶᤒᤠᤛᤡᤃᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤵᤐᤠ. ᤀᤠᤱᤍᤡᤱ ᤁᤧᤗ᤹ᤒᤠ ᤜᤧᤰᤁᤩᤠᤱ ᤔᤏᤠ ᤆᤠ᤺ᤳᤌᤡ ᤁᤧᤍᤣᤒᤠ ᤔᤧᤒᤥᤱᤗᤥ॥ ᤂᤧᤱᤜᤠ᤹ᤃ ᤐᤠᤔᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤥ ᤔᤧᤶᤒᤵᤔᤏᤠᤒᤠ. ᤀᤥᤒᤧ ᤁᤧᤈᤥᤃᤢ ᤁᤧᤒᤡᤖᤠᤱᤒᤧ ᤑᤠ᤹ᤀᤠᤱ ᤏᤡᤱᤘᤠ᤹ ᤔᤧᤴᤀᤡ᤺ᤵᤔᤏᤠᤒᤠ. ᤜᤧᤰᤁᤩᤠᤱ ᤛᤠᤶᤕᤥ ᤔᤧᤴᤀᤡ᤺ᤵᤔᤏᤠᤒᤠ ᤀᤠᤈᤡ᤺ᤴᤈᤡ᤺ᤶᤒᤠ ᤔᤧᤒᤥᤱᤗᤥ॥

᥉ ᤂᤧᤱᤜᤠ᤹ᤖᤧ ᤀᤠᤳᤋᤡᤴᤜᤠ᤹ᤀᤠᤱ ᤗᤢᤱᤔᤠ᤹ ᤔᤧᤴᤍᤢᤰᤋᤢᤴᤛᤡᤴ. ᤘᤣ᤹ᤜᤠ᤹ ᤗᤧᤵᤔᤡ ᤔᤧᤶᤒᤡᤖᤢᤴᤇᤡᤴ. ᤜᤧᤰᤁᤩᤠᤱ ᤆᤧ᤹ᤕᤠ ᤁᤧᤔᤒᤠ. ᤜᤧ᤹ᤗᤧ᤹ᤗᤧᤒᤠ. ᤁᤡᤵᤔᤠ ᤁᤧᤄᤢᤒᤠ. ᤏᤢᤒᤠ ᤐᤠ᤺ᤴ ᤛᤡᤖᤠ᤹ᤔᤧᤴᤎᤠᤱᤔᤏᤠᤒᤠ ᤔᤧᤒᤥᤱᤗᤥ॥

᥊ ᤂᤧᤱᤜᤠ᤹ ᤘᤣ᤹ ᤔᤏᤠ ᤀᤡᤱᤗᤧᤰ ᤁᤧᤔᤧᤵᤐᤠ. ᤏᤡᤱᤘᤠ᤹ᤋᤠᤍᤠ ᤁᤧᤈᤥ᤺ᤰᤐᤠ. ᤀᤠᤱᤍᤡᤱᤅᤠᤱ ᤀᤡᤱᤃᤠ᤹ ᤀᤣ᤺ᤰ ᤁᤧᤗ᤹ᤒᤠ ᤔᤧᤒᤥᤱᤗᤥ॥ ᤂᤧᤱᤜᤠ᤹ᤖᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤧᤰᤘᤠ ᤕᤠᤶᤍᤠᤍᤠ ᤏᤡᤱᤘᤠ᤹ᤋᤠᤍᤠ ᤆᤥ᤺ᤰᤔᤠᤀᤣ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥

᥋ ᤂᤧᤱᤜᤠ᤹ᤃ ᤛᤠᤶᤕᤥᤒᤠ ᤔᤧᤗᤧᤱᤛᤡᤱ ᤁᤖ ᤔᤢᤰᤛᤠᤶᤔᤡᤴ ᤔᤧᤴᤜᤧᤵᤋᤢᤴᤗᤥ॥ ᤀᤰᤋᤱᤒᤠ ᤔᤏᤠᤜᤠ᤹ᤏᤢ ᤂᤧᤏᤧ᤹ᤃ ᤀᤣ᤺ᤰ ᤘᤕᤧ᤹ᤀᤥ॥

᥌ ᤁᤢᤓᤠᤃ ᤜᤡᤶᤜᤡᤶ ᤔᤧᤒᤣ᤺ᤰᤁᤠᤱ ᤗᤠᤕᤥ᤺ᤸᤗᤧ ᤁᤧᤵᤋᤢᤛᤡᤔᤠᤜᤠ᤹ ᤏᤢ ᤁᤠᤰ ᤐᤖᤡᤰᤗᤧᤴ ᤕᤠᤶᤏᤡᤱᤘᤠ᤹ᤀᤥ ᤁᤧᤒᤵᤔᤠ ᤏᤡᤱᤘᤠ᤹ ᤛᤢᤱᤃᤡᤰᤔᤠ ᤔᤧᤴᤇᤢᤔᤠᤜᤠ᤹ ᤕᤢᤰᤁᤥ ᤔᤧᤍᤠᤖᤢᤛᤡᤖᤥ॥

᥍ ᤂᤧᤴ ᤔᤧᤴᤇᤢᤔᤠᤜᤠ᤹ ᤀᤠᤰᤂᤧᤴ ᤔᤧᤜᤢ᤹ᤛᤡᤱᤛᤠᤱ ᤀᤠᤵᤑᤠᤸᤗᤧᤀᤠᤱ ᤛᤧᤰᤂᤠ᤺ᤴ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥎ ᤈᤣᤴᤏᤛ ᤏᤢ ᤈᤣᤶᤒᤪᤛᤛᤡᤖᤧ ᤔᤥᤛᤠ᤺ᤴ ᤔᤧᤀᤳᤋᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤔᤏᤠᤜᤠ᤹ᤖᤧ ᤛᤧᤰᤂᤠ᤺ᤴ ᤔᤧᤀᤳᤋᤢᤖᤥ॥ ᤂᤧᤴ ᤔᤏᤠᤜᤠ᤹ ᤑᤧᤴᤏᤡᤱᤘᤠ᤹ᤒᤠᤛᤡᤖᤥ. ᤜᤧᤰᤁᤩᤠᤱ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤛᤧᤰᤂᤠᤒᤠ ᤔᤧᤈᤥ᤺ᤰᤏᤧᤴ॥

᥏ ᤁᤖ ᤂᤧᤱᤜᤠ᤹ᤖᤧ ᤒᤠ ᤜᤧᤰᤁᤣᤖᤰ ᤆᤥ᤺ᤰᤔᤠᤖ ᤘᤠ᤹ᤔᤠ ᤔᤧᤴᤇᤢᤰᤋᤢᤴᤗᤥ॥ ᤈᤣᤴᤏᤛ ᤏᤢ ᤈᤣᤶᤒᤪᤛᤛᤡ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧᤀᤠᤱ ᤂᤢᤏᤡ᤹ ᤀᤍᤱ ᤆᤥ᤺ᤰᤔᤠᤴᤏᤠᤱ ᤁᤧᤖᤧᤰ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ ᤔᤧᤄᤥᤛᤢ᤹ᤖᤥ॥

ᤐᤠᤘᤗᤖᤧ ᤋᤡᤔᤥᤌᤡ᤺ᤴ ᤀᤡᤱᤈᤠ᤺ᤱ ᤐᤡᤖᤢ᤹

᥇᥆-᥇᥇ ᤁᤖ ᤂᤧᤏᤧ᤹ᤃ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ. ᤀᤠᤕᤧᤵᤗᤧᤰᤁᤡᤴ. ᤜᤡᤱᤔᤴᤗᤧᤴ ᤀᤠᤏᤡᤱᤘᤠ᤹ᤛᤥ᤺ᤰᤁᤡᤴ. ᤀᤠᤏᤛᤠ᤺ᤴᤏᤡᤴ. ᤀᤠᤜᤠᤱᤃᤧᤶᤛᤡᤱᤔᤠᤴ. ᤀᤠᤔᤡ᤺ᤶᤈᤡᤴ. ᤀᤠᤏᤠᤛᤡ ᤌ᤺ᤵᤔᤠᤴ. ᤋᤢᤰᤂᤣ ᤆᤩᤠᤱᤒᤠ ᤐᤠ᤺ᤴᤜᤠ᤹. ᤀᤠᤍᤢᤰᤂᤣᤜᤠ᤹ ᤁᤧᤖᤧᤰ ᤁᤧᤏᤠ᤺ᤳᤋᤢ ᤁᤧᤀᤡ᤺ᤳᤋᤢᤀᤠᤱ ᤁᤧᤘᤠ᤹ᤖᤥ॥ ᤜᤧᤰᤁᤩᤠᤱ ᤀᤣᤴᤋᤡᤀᤥᤁ. ᤀᤠᤀᤡᤁᤥᤏᤡᤕᤔ ᤏᤢ ᤗᤢᤛ᤻ᤋᤪᤠᤀᤥ ᤀᤡᤱᤃᤠ᤹ ᤋᤢᤔᤢᤱᤒᤠ ᤁᤧᤖᤧᤰ ᤋᤢᤰᤂᤣᤜᤠ᤹ ᤏᤢᤖᤡᤰᤁᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤀᤠᤱ ᤁᤧᤘᤠ᤹ᤖᤥ॥ ᤁᤖ ᤍᤠᤱᤒᤠᤸᤗᤧ ᤁᤠᤰ ᤂᤧᤴ ᤋᤢᤰᤂᤣ ᤗᤠᤰᤂᤣᤗᤠᤶ ᤀᤡᤱᤃᤠ᤹ ᤛᤧ᤺ᤵᤋᤠᤱᤗᤥ॥

᥇᥈ ᤂᤪᤡᤛ᤻ᤋ ᤕᤧᤛᤢᤀᤥ ᤛᤠᤶᤕᤥᤏᤡᤒᤠ ᤜᤡᤱᤔᤴᤏᤥ ᤜᤡᤱᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤱᤃ ᤋᤢᤰᤂᤣ ᤆᤠᤀᤣᤖᤥ॥

᥇᥉ ᤁᤖ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤏᤠ ᤏᤢ ᤀᤡᤱᤃᤧᤗᤧᤰᤐᤠ ᤔᤏᤠᤜᤠ᤹ᤃ ᤘᤣ᤹ ᤔᤏᤠᤜᤠ᤹ ᤀᤡᤱᤗᤧᤰᤋᤢᤶᤛᤡᤶᤒᤠ. ᤋᤠᤵᤑᤧ᤺ᤸᤗᤡᤰ ᤔᤧᤳᤋᤢᤶᤛᤡᤶᤒᤠ ᤗ᤹ᤖᤡᤰ ᤔᤧᤀᤡ᤺ᤳᤋᤢᤖ ᤔᤧᤒᤣ᤺ᤰᤁᤡᤸᤗᤧ ᤀᤠᤵᤑᤣᤰ ᤀᤡᤱᤔᤧᤗᤧᤰᤛᤡᤱᤗ ᤛᤠ᤹ᤖᤡᤰᤁᤠᤱ ᤋᤠᤵᤑᤧ᤺ᤶᤒᤠ ᤔᤧᤒᤥ᤺ᤱᤗ ᤔᤧᤒᤣ᤺ᤰᤗᤥ॥

᥇᥊ ᤁᤖ ᤂᤧᤏᤧ᤹ᤃ ᤁᤧᤄᤥᤛᤢᤒᤠ ᤏᤡᤛᤠᤶᤔᤥ ᤆᤰᤔᤧᤸᤗ᤹ᤀᤣ ᤐᤳᤇᤧ᤹ᤀᤥ॥ ᤂᤧᤴ ᤏᤡᤛᤠᤶᤜᤠ᤹ ᤛᤧᤰᤂᤠᤀᤣ ᤔᤧᤈᤥᤰ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤏᤡᤛᤠᤶ ᤁᤧᤜᤢ᤹ᤒᤠᤜᤠ᤹ ᤋᤠ᤺ᤰᤐᤥ ᤕᤢᤱᤔᤠ ᤁᤧᤛᤢᤰᤋᤢᤛᤡ᤹ᤖᤥ॥

᥇᥋ ᤂᤧᤏᤧ᤹ ᤁᤧᤈᤢ᤺ᤰᤋᤧᤀᤠᤱᤎᤥ ᤏᤢᤖᤡᤰᤁᤠᤱ ᤛᤣᤛᤣ ᤛᤠᤶᤕᤥᤛᤠᤵᤗᤠ ᤁᤧᤗᤧᤛ᤻ᤛᤢᤀᤠᤱ ᤁᤧᤘᤠ᤹ᤖᤥ॥ ᤒᤠ ᤁᤴ ᤐᤠ᤺ᤴᤜᤠ᤹ᤀᤥᤗᤠᤶ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤆᤥ᤺ᤰᤔᤠ ᤂᤥᤃᤧᤍᤧᤵᤐᤠ ᤛᤧᤴᤗᤵᤖᤧᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤴ ᤁᤧᤄᤥᤛᤢ᤹ᤖᤥ॥

᥇᥌ ᤁᤠᤰ ᤛᤠᤶᤕᤥᤛᤠᤵᤗᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤶᤈᤠᤱᤘᤠᤗᤠᤶ ᤀᤠᤒᤡᤖᤧᤒᤠᤖᤥ. ᤜᤧᤰᤁᤩᤠᤱ ᤂᤧᤱᤃ ᤛᤠᤶᤕᤥᤏᤡᤒᤠ ᤏᤡᤛᤠᤶ ᤐᤡᤔᤠ. ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤏᤢᤖᤡᤰᤁᤠᤱ ᤋᤥ᤺ᤶᤔᤠ. ᤜᤧᤰᤁᤩᤠᤱ ᤏᤛᤠᤏᤡᤒᤠ ᤜᤡᤱᤔᤴᤏᤥ ᤜᤡᤱᤔᤠ ᤀᤥ᤺ᤴᤎᤠᤰ ᤐᤡᤔᤠ. ᤛᤠ᤹ᤖᤡᤰ ᤕᤠ᤺ᤶᤒᤰ ᤀᤠᤒᤡ᤹ᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤁᤠᤰ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤔᤧᤛᤢᤰᤋᤢᤖ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠ ᤀᤠᤒᤡᤖᤧᤒᤠᤖᤥ॥

᥊

ᤂᤪᤡᤛ᤻ᤋ ᤕᤧᤛᤢ᤺ᤴ ᤜᤠᤱ ᤆᤥ᤺ᤰᤛᤧ ᤕᤢ᤺ᤸᤗᤧ ᤁᤠᤰ ᤁᤢᤜᤡᤱᤘᤧᤳ ᤏᤢ ᤁᤢᤛᤡᤘᤧᤳ ᤔᤏᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤂᤢᤴᤇᤡ᤹ ᤋᤃᤡ ᤀᤡᤱᤈᤠ᤺ᤱ ᤐᤡᤏᤧᤖᤥ-

᥈ ᤛᤢᤏᤠᤀᤡᤱ ᤀᤡᤱᤓᤥ᤺ᤛᤧ᤹॥ ᤀᤠᤵᤑᤠᤸᤗᤧᤛᤠᤱ ᤛᤢᤏᤠᤀᤡᤱ ᤛᤧᤔᤠ ᤂᤧᤏᤧ᤹ᤃ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤘᤕᤧ᤹ᤀᤥ॥ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤗ ᤏᤡᤛᤠᤶᤏᤢ ᤔᤏᤠᤜᤠ᤹ ᤏᤢᤖᤡᤰᤁᤠᤱ ᤂᤠᤜᤢᤴ ᤐᤡᤖᤧᤛᤧ᤹. ᤑᤧ᤺ᤰᤋᤧᤛᤧ᤹. ᤜᤧᤰᤁᤩᤠᤱ ᤜᤠᤱᤜᤠᤱ ᤔᤧᤳᤋᤧᤛᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧ ᤛᤧᤰᤂᤠ ᤏᤡᤛᤠᤶ ᤂᤧᤶᤔᤠ ᤂᤢᤏᤡ᤹ ᤛᤡᤖᤠ᤹ ᤔᤧᤴᤎᤠᤱᤔᤏᤠ ᤕᤧᤶ ᤋᤠᤖ ᤐᤳ॥ ᤁᤖ ᤂᤧᤱᤜᤠ᤹ᤖᤧᤃ ᤀᤠᤒᤠᤅᤣ ᤕᤠᤶᤏᤡᤱᤘᤠ᤹ᤀᤥ ᤔᤧᤒᤣ᤺ᤰᤁᤠᤱ ᤂᤢᤏᤡ᤹ ᤂᤧᤶᤔᤠ ᤛᤡᤖᤠ᤹ ᤁᤧᤎᤠᤱᤒᤠ ᤐᤠ᤺ᤴᤗᤰ ᤂᤧᤶᤔᤠ ᤑᤠ᤹ᤀᤠᤱ ᤒᤠᤜᤧᤰᤋᤱᤒᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤛᤡᤰᤛᤠᤶᤒᤠᤜᤠ᤹ ᤔᤧᤗᤢᤵᤛᤢᤛᤡᤖᤥ॥

᥊ ᤂᤧᤱᤜᤠ᤹ᤖᤧᤃ ᤛᤧᤰᤂᤠᤒᤠ ᤐᤠ᤺ᤴᤏᤡᤴ ᤔᤧᤏᤠ᤹ᤖᤢᤀᤠᤱ ᤂᤢᤏᤡ᤹ ᤁᤢᤒᤢᤱᤏᤠ ᤁᤢᤛᤶᤒᤠ ᤂᤧᤍᤠ᤹ᤜᤠ᤹ ᤗᤧᤵᤔᤠᤱ ᤏᤡᤱᤘᤠ᤹ ᤔᤧᤒᤡᤖᤢ᤹ᤖᤥ॥

᥋ ᤁᤖ ᤂᤧᤏᤧ᤹ᤃ ᤁᤠᤰ ᤐᤖᤡᤰᤐᤠ ᤘᤠᤏᤠᤶᤔᤥ ᤜᤠᤱᤜᤠᤱ ᤘᤕᤧ᤹ᤀᤠᤱ ᤋᤢᤰᤂᤣ᤺ᤴ ᤌᤖᤧ᤹. ᤛᤢᤏᤠᤀᤡᤱ ᤛᤧ᤺ᤛ᤻ᤛᤧ᤹. ᤜᤧᤰᤁᤩᤠᤱ ᤂᤧᤏᤧ᤹ ᤔᤠᤱᤛᤣᤘᤠ ᤆᤥ᤺ᤰᤔᤠ ᤁᤧᤕᤠ᤺ᤶᤒᤰᤁᤡᤴ ᤆᤥᤃᤧ ᤛᤢᤖᤧ᤹ᤀᤥ॥

᥌ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤛᤡᤔᤠ ᤕᤧᤶᤔᤡᤱᤃ ᤏᤡ᤺ᤳᤋᤠᤱᤅᤣ ᤋᤩᤧᤀᤠᤱ ᤘᤠ᤹ᤖᤥ॥ ᤀᤡᤱᤃᤠ᤹ ᤀᤠᤜᤡᤱᤔᤴᤏᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤆᤥᤰ॥

᥍ ᤀᤡᤱᤃᤠ᤹ᤃ ᤀᤠᤛᤢᤰᤛᤢᤰ ᤏᤢ᤺ᤖᤡᤰᤁᤠᤱ ᤏᤛᤠ᤺ᤴᤗᤧᤴ ᤌᤱ ᤌᤰᤋᤠᤱᤅᤠᤱ. ᤀᤠᤗᤥ᤺ᤰᤔᤠᤴ ᤛᤢᤖᤢᤱᤅᤠᤱ ᤘᤠ᤹ᤀᤠ ᤜᤧᤰᤁᤩᤠᤱ ᤏᤛᤠ᤺ᤴᤏᤡᤴ ᤔᤧᤶᤔᤠᤀᤣ ᤁᤳᤋᤢᤱᤅᤠᤱ ᤘᤠ᤹ᤀᤠᤖᤥ॥

᥎ ᤀᤠᤏᤡ᤹ ᤁᤢᤍᤥ᤺ᤵᤔᤠ ᤂᤠᤛᤧᤴ ᤁᤧᤈᤥ᤺ᤰᤐᤠ ᤍᤠᤱᤒᤠᤸᤗᤧ ᤂᤧᤴ ᤕᤧᤴᤏᤥ ᤛᤠᤶᤕᤥᤏᤡᤒᤠ ᤋᤡᤆ᤺ᤴ ᤜᤠᤱᤛᤧᤶ ᤁᤢᤀᤡᤛᤡ᤺ᤰ ᤐᤡᤀᤠᤖᤥ॥ ᤀᤡᤱᤃᤠ᤹ᤖᤰ ᤔᤧ᤺ᤴ. ᤁᤖ ᤂᤢᤏᤧ᤹ ᤁᤢᤎᤠ᤺ᤴᤇᤡᤱᤔᤠᤴ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤁᤧᤜᤠᤱᤒᤠ ᤁᤠᤰᤗᤧ ᤔᤧᤄᤥᤛᤢ᤹ᤖᤥ॥

ᤐᤠᤘᤗᤖᤧ ᤁᤢᤏᤢᤵᤔᤠ ᤁᤢᤒᤠ᤺ᤴᤏᤡᤴ

᥏ ᤂᤧᤏᤧ᤹ ᤀᤡᤱᤃᤠ᤹ᤀᤥ ᤜᤠᤖᤠ ᤑᤧᤶᤔᤠ ᤁᤧᤛᤢᤰᤛᤢᤰ ᤋᤶᤛᤡᤴ ᤆᤥᤃᤧ᤹ᤀᤥ॥

᥇᥆ ᤌᤣᤀᤠᤱᤓᤧᤸᤗᤧ ᤍᤣᤔᤠᤛᤖᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ ᤔᤡ᤺ᤶᤈᤡ ᤔᤧᤳᤋᤢ ᤜᤧᤰᤁᤩᤠᤱ ᤀᤡᤱᤃᤠ᤹ ᤗᤧᤖᤠᤱᤅᤠᤱ ᤌᤡᤛ᤻ᤛᤗᤥᤏᤡᤁᤠ ᤐᤣᤀᤠᤱ ᤘᤠ᤹ᤖᤥ॥ ᤁᤪᤣᤛᤣᤴᤛᤧᤴ ᤃᤗᤠᤋᤡᤕᤠ ᤌᤢᤶᤔᤥ ᤐᤣᤀᤠᤱ ᤘᤠ᤹ ᤜᤧᤰᤁᤩᤠᤱ ᤋᤡᤋᤛᤧᤴ ᤍᤠᤸᤔᤠᤋᤡᤕᤠ ᤌᤢᤶᤔᤥ ᤐᤣᤖᤥ॥

᥇᥇ ᤀᤡᤱᤃᤠ᤹ᤏᤢᤃ ᤗᤢᤁᤠᤖᤰ ᤘᤠ᤹ᤖᤥ॥ ᤂᤧᤏᤧ᤹ ᤁᤧᤓᤧᤴᤏᤡᤸᤗᤧ ᤔᤷᤁᤢᤛᤧᤴᤏᤠᤱ ᤂᤧᤏᤧ᤹ᤏᤢ ᤛᤥᤖᤡᤰ ᤑᤧᤳᤋᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤀᤠᤕᤠ᤺ᤶᤒᤰᤁᤥ ᤂᤧᤸᤗᤧ ᤕᤖᤡᤰ ᤁᤢᤓᤠ᤹ ᤐᤡᤀᤠᤖᤥ॥

᥇᥈ ᤀᤡᤱᤃᤠ᤹ ᤋᤢᤂᤡᤁᤛᤧᤴ ᤀᤣᤑᤡᤛᤛᤀᤥ ᤐᤠᤱᤄᤢᤱᤍᤣᤛᤢᤱᤅᤠᤱ ᤘᤠ᤹ᤀᤠᤖᤥ॥

᥇᥉ ᤂᤧᤏᤧ᤹ ᤁᤧᤓᤧᤴᤏᤡᤸᤗᤧ ᤋᤪᤥᤀᤠᤛᤗᤠᤶ ᤁᤠᤷᤐᤛᤧᤸᤗᤥ ᤏᤧᤛ᤻ᤛᤢᤱᤎᤠᤱᤒᤠ ᤆᤢᤱᤃᤠ ᤏᤢ ᤛᤠᤵᤐᤴᤜᤠ᤹ ᤑᤧᤳᤋᤧᤛᤧ᤹ᤀᤥ॥ ᤜᤧᤰᤁᤩᤠᤱ ᤛᤧᤜᤥᤒᤠ ᤛᤠᤵᤐᤴᤏᤡᤴ ᤏᤡᤱᤘᤠ᤹ ᤔᤧᤶᤓᤣ᤺ᤴᤏᤣ ᤑᤧᤳᤋᤧ᤹ᤀᤥ॥

᥇᥊ ᤑᤧᤴ ᤁᤧᤎᤰᤐᤠ ᤀᤗᤧᤰᤈᤧᤴᤍᤖᤗᤧ ᤀᤡᤱᤃᤠ᤹ ᤛᤠ᤹ᤖᤡᤰ ᤋᤢᤰᤂᤣ ᤆᤠ᤺ᤳᤋᤠᤱᤗᤥ॥ ᤍᤠᤱᤒᤠᤸᤗᤧ ᤜᤠᤖᤠ᤹ ᤁᤢᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤐᤡᤖᤢᤏᤡᤖᤥ॥

᥇᥋ ᤂᤧᤏᤧ᤹ᤀᤠᤱ ᤂᤧᤴᤏᤢ ᤛᤡᤱᤛᤡᤱ ᤕᤧᤰᤕᤧᤰ ᤘᤕᤧ᤹. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤀᤠᤏᤡᤃᤧ ᤏᤡᤛᤠᤶᤔᤡᤴ ᤛᤠ᤹ᤖᤡᤰ ᤀᤳᤋᤢᤖᤥ॥

᥇᥌ ᤌᤡᤰᤛᤡᤃᤣ᤺ᤰᤐᤥ ᤀᤡᤱᤃᤠ᤹ ᤂᤠᤛᤧᤴᤗᤥᤒᤠᤸᤗᤥ ᤔᤧᤍᤠᤖᤠᤱᤅᤡᤸᤗᤧ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤕᤠᤵᤔᤡ ᤁᤢᤓᤠ᤹ ᤔᤧᤶᤒᤡᤖᤠᤱᤅᤡᤴ. ᤁᤖ ᤁᤧᤖᤧᤰᤗᤧ ᤀᤡᤱᤃᤠ᤹ ᤔᤧᤗᤧᤖᤠᤱᤅᤠᤱ ᤔᤧᤒᤣᤖᤥ॥ ᤁᤴ ᤐᤠ᤺ᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤂᤠᤛᤧᤴ ᤔᤧᤈᤥᤃᤢᤴᤏᤡᤖᤥ॥

᥇᥍ ᤁᤖ ᤍᤠᤱᤒᤠᤴ ᤀᤡᤱᤃᤠ᤹ᤏᤢ ᤘᤕᤧᤀᤠᤱ ᤌᤡᤶᤔᤧᤴᤍᤱ ᤛᤢᤘᤠᤱᤜᤠ᤹ᤖᤧ ᤛᤢᤏᤠᤀᤡᤱ ᤂᤧᤶᤔᤠ ᤔᤧᤄᤥᤛᤢᤏᤡ ᤑᤠ᤹ᤀᤠᤱ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤁᤧᤛᤢᤰᤐᤠ ᤐᤥᤱᤔᤠ ᤌᤢᤶ ᤐᤡᤖᤠᤱᤗᤥ॥ ᤍᤠᤱᤒᤠᤸᤗᤧᤃ ᤀᤡᤱᤃᤠ᤹ ᤂᤡᤖᤡᤱᤒᤠᤸᤗᤧ ᤁᤢᤔᤢᤖᤠᤀᤥᤗᤠᤶᤔᤠᤱ ᤛᤧ᤺ᤵᤋᤠᤱᤗᤥ॥

᥇᥎ ᤍᤠᤱᤒᤠᤸᤗᤧ ᤀᤡᤱᤃᤠ᤹ ᤁᤠᤰ ᤑᤧᤴ ᤐᤠ᤺ᤴᤏᤥᤗᤠᤶ ᤛᤧ᤺ᤵᤐᤠᤀᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤁᤢᤜᤠᤱᤈᤢᤶᤔᤥ ᤁᤶᤒᤪᤠᤱ ᤔᤧᤳᤋᤠᤖ ᤋᤣ᤹ᤀᤠᤖᤥ॥ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤛᤍᤠᤍᤡᤱ ᤏᤢ ᤛᤍᤠᤍᤡᤱ ᤐᤥ᤺ᤱᤏᤡᤖᤥ॥ ᤀᤠᤔᤧᤴ॥

ᤁᤢᤏᤢᤵᤔᤠ ᤛᤧᤶᤔᤢ᤹ᤀᤡ ᤛᤣᤘᤠ

᥇᥏ ᤀᤡᤱᤃᤠ᤹ ᤐᤪᤡᤛ᤻ᤁᤡᤗᤠ ᤏᤢ ᤀᤁᤫᤡᤗᤠ ᤜᤧᤰᤁᤩᤠᤱ ᤀᤥᤏᤣᤛᤡᤑᤥᤖᤛᤖᤧ ᤁᤢᤜᤡᤶᤛᤕᤱᤜᤠ᤹ ᤀᤠᤛᤣᤘᤠᤔᤢ ᤔᤧᤳᤋᤧᤛᤧ᤹ᤀᤥ॥

᥈᥆ ᤀᤡᤖᤠᤛ᤻ᤋᤛᤧᤴ ᤁᤥᤖᤴᤌᤡᤀᤥ ᤘᤕᤧ ᤗᤠᤖᤧᤖᤥ॥ ᤜᤧᤰᤁᤩᤠᤱ ᤋᤪᤥᤑᤡᤔᤛᤧᤴ ᤋᤢᤃᤧᤖ ᤘᤕᤧᤒᤠᤸᤗᤧ ᤔᤡᤗᤣᤋᤛᤀᤥᤀᤣ ᤐᤰᤌᤠᤱᤗᤥ॥

᥈᥇ ᤁᤧᤛᤢᤰᤋᤢᤏᤧ ᤑᤠ᤹ᤃᤪ ᤆᤢᤱᤘᤠ᤺ᤶᤔᤠ ᤋᤠᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤧᤏᤧ᤹ ᤀᤡᤱᤃᤠ᤹ᤀᤥ ᤋᤠᤔᤠ ᤋᤶᤛᤡᤴ ᤆᤥᤃᤧ᤹ᤀᤥ॥ ᤕᤢᤒᤗᤛ. ᤜᤧᤰᤁᤩᤠᤱ ᤐᤢᤍᤣᤏᤛ. ᤗᤡᤏᤛ. ᤰᤗᤦᤍᤡᤕᤠ ᤜᤧᤰᤁᤩᤠᤱ ᤁᤠᤰ ᤘᤣ᤹ ᤑᤢ᤹ᤏᤢᤛᤠ᤹ᤜᤠ᤹ᤖᤧᤀᤠᤱ ᤂᤧᤏᤧ᤹ ᤛᤣᤘᤠ ᤁᤧᤶᤜᤠᤰᤋᤧᤀᤠᤱ ᤘᤠ᤹ᤖᤥ॥

᥈᥈ ᤍᤠᤱᤒᤠᤴ ᤂᤧᤏᤧ᤹ᤏᤢ ᤘᤠ᤹ᤖᤖᤥ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤁᤧᤖᤧᤰᤏᤢ ᤘᤠ᤹ᤖᤖᤥ॥

ᤐᤠᤘᤗᤖᤧ ᤋᤡᤋᤛᤧᤴ ᤜᤠᤰᤋᤢᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤐᤠᤘᤗᤖᤧ ᤋᤡᤋᤛᤧᤴ ᤜᤠᤰᤋᤢᤒᤠ ᤛᤰᤀᤡᤱᤄᤱᤗᤥ॥ ᤋᤡᤋᤛᤧᤴ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤌᤡᤶᤔᤧᤴᤍᤱ ᤛᤢᤘᤠᤱ ᤘᤕᤧᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤃ ᤐᤠᤘᤗᤧᤴ ᤛᤢᤏᤠᤀᤡᤱ ᤀᤡᤱᤓᤥᤔᤠ ᤕᤠ᤺ᤶᤒᤰᤁᤥ ᤁᤢᤓᤠ᤹ ᤁᤧᤒᤡᤒᤠ ᤌᤠᤱᤒᤧᤴ ᤘᤕᤧᤖᤥ॥ ᤐᤠᤘᤗᤖᤧ ᤂᤢᤏᤧ᤹ ᤁᤪᤣᤋ ᤗᤠᤈᤣ᤹ᤀᤥ ᤛᤣᤛᤣᤜᤢᤵᤗᤰᤗᤧᤴ ᤕᤠ᤺ᤶᤒᤰᤜᤠ᤹ ᤀᤥᤔᤧᤳᤇᤧ ᤜᤧᤰᤁᤩᤠᤱ ᤗᤠᤶᤗᤥᤒᤠᤜᤠ᤹ ᤛᤣ᤺ᤰᤛᤧ ᤐᤰᤌᤀᤠᤱ ᤘᤕᤧᤖᤥ॥ ᤁᤴ ᤛᤰᤀᤡᤱᤄᤱᤅᤡᤸᤗᤧ ᤛᤢᤶᤛᤡ ᤐᤖᤡᤰᤗᤧᤴ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤀᤠᤎᤠᤰᤗᤥ॥

ᤌᤡᤰᤛᤡᤃᤣ᤺ᤰᤐᤠᤀᤥ. ᤁᤪᤣᤋ ᤗᤠᤈᤣ᤹ᤒᤠ ᤔᤏᤠᤜᤠ᤹ ᤁᤢ᤹ᤀᤡᤃᤧᤓᤧ᤹ᤒᤠ ᤔᤧᤈᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤐᤠᤘᤗᤖᤧ ᤋᤡᤋᤛᤧᤴ ᤛᤣᤛᤣᤜᤢᤵᤗᤰᤐᤠ ᤗᤠᤶᤗᤥᤒᤠᤜᤠ᤹ ᤀᤠᤰᤋᤱᤒᤠ ᤐᤥᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤏᤡᤱᤘᤠ᤹ᤛᤢᤶᤔᤥ ᤋᤠᤖᤢ ᤐᤡᤖᤢ᤹ᤖᤥ॥ ᤏᤡᤛᤡᤃᤣ᤺ᤰᤐᤠᤀᤥ. ᤐᤠᤘᤗᤖᤧ ᤛᤣᤛᤣᤜᤢᤵᤗᤰᤁᤥ ᤁᤧᤘᤠ᤹ᤒᤠ ᤂᤍᤠᤰᤔᤡ ᤁᤠᤵᤐᤥᤒᤠ ᤁᤠᤵᤔᤥᤔᤠᤜᤠ᤹. ᤌᤠᤱᤒᤧᤴᤜᤠ᤹ ᤜᤧᤰᤁᤩᤠᤱ ᤛᤣᤘᤠᤖᤥᤒᤠᤜᤠ᤹ ᤜᤢ᤹ᤔᤠ ᤁᤧᤒᤥ᤺ᤱᤒᤠ ᤏᤡᤛᤠᤶᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤋᤡᤋᤛᤧᤴ ᤛᤢᤈᤠ ᤐᤡᤖᤢ᤹ᤖᤥ॥ ᤁᤢᤏᤢᤵᤔᤠᤀᤥ. ᤏᤛᤠᤏᤡᤒᤠᤜᤠ᤹ᤖᤧ ᤛᤏᤠᤖᤢᤱ ᤏᤢ ᤋᤱᤔᤠᤀᤠᤱ ᤘᤠ᤹ᤔᤠ ᤁᤧᤒᤥ᤺ᤱᤒᤠ ᤕᤧᤵᤗᤧᤰ ᤁᤵᤔᤠ ᤐᤥ᤺ᤱ ᤗ᤹ᤖᤡᤰ ᤔᤧᤳᤋᤢ᤹ ᤜᤧᤰᤁᤩᤠᤱ ᤂᤣᤔᤠ ᤌᤰᤔᤠ ᤏᤢ ᤛᤣᤛᤣᤜᤢᤵᤗᤰᤁᤥ ᤕᤧᤔᤧᤴᤍᤱᤒᤠ ᤐᤠ᤺ᤴᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤘᤠ᤹ᤔᤠ ᤐᤥ᤺ᤱ ᤗ᤹ᤖᤡᤰ ᤐᤠᤘᤗᤖᤧ ᤋᤡᤋᤛᤧᤴ ᤛᤢᤈᤠ ᤐᤡᤖᤢ᤹ᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥊

ᤛᤣᤛᤣᤜᤢᤵᤗᤰᤐᤠ ᤗᤠᤶᤗᤥᤒᤠᤜᤠ᤹ᤖᤧ ᤗᤠᤃᤡ ᤛᤢᤈᤠ ᥇:᥋-᥇᥌

ᤛᤣᤛᤣᤜᤢᤵᤗᤰᤁᤥ ᤘᤣ᤹ ᤘᤣ᤹ ᤗᤢᤵᤜᤠ᤹ᤖᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰᤜᤠ᤹ ᥈:᥇-᥇᥋

ᤛᤢᤈᤠ ᤏᤢ ᤛᤠᤶᤍᤡᤱ ᥉:᥇-᥇᥇

ᤁᤢᤏᤢᤵᤔᤠ ᤛᤢᤈᤠ ᥉:᥇᥈-᥇᥋

ᤐᤠᤘᤗᤖᤧ ᤋᤡᤋᤛᤧᤴ ᤜᤠᤰᤋᤢᤒᤠ ᤛᤰᤀᤡᤱᤄᤱ

᥇

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠ ᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤀᤡᤱᤃᤠ᤹ ᤐᤠᤘᤗᤗᤠᤶᤒᤠ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤧ᤹ᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤁᤢᤔᤏᤠᤜᤠ᤹ ᤂᤢᤏᤡ᤹ ᤏᤛᤠ᤺ᤴᤏᤥ ᤁᤢᤓᤠ᤹ ᤐᤡᤔᤠᤛᤡ ᤜᤧᤰᤁᤩᤠᤱ ᤀᤠᤏᤡ᤹ ᤛᤠᤶᤕᤥᤖᤧ ᤀᤠᤜᤢ᤹ᤖᤧᤒᤠ ᤛᤧᤰᤂᤠᤀᤥ ᤗᤠᤶᤗᤥᤔᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤃᤠ᤹ ᤛᤣᤃᤠᤱᤗᤥ॥

᥈ ᤁᤴ ᤛᤧᤰᤂᤠ᤺ᤸᤗᤧ ᤆᤥᤃᤢᤸᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤸᤗᤧ ᤏᤡᤱᤛᤠᤱᤅᤡᤴ ᤀᤠᤄᤥᤛᤢᤶ. ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤀᤡᤱᤗᤧᤰ ᤔᤧᤶᤒᤠ᤺ᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤶᤔᤡᤸᤗᤧ ᤁᤢᤜᤣ᤺ᤰᤛᤡᤱᤔᤠᤏᤢ᤺ᤸᤗᤧ ᤋᤃᤡᤀᤣ ᤁᤴ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤸᤗᤧ ᤔᤠᤱᤜᤧᤰᤁᤡᤴ ᤆᤥᤃᤢᤀᤠᤱ ᤘᤕᤧᤖᤥ॥

᥉ ᤜᤧᤰᤁᤩᤠᤱ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤥ. ᤛᤣ᤺ᤰᤕᤢᤰ ᤆᤥᤃᤢᤒᤠ ᤛᤢᤕᤧᤶᤔᤥ ᤁᤢᤒᤠ᤺ᤴᤈᤠᤴᤏᤡᤴ ᤀᤥᤛᤣ᤺ᤴᤍᤠᤱ ᤆᤥᤃᤠᤱᤅᤠᤱ ᤂᤧᤴ ᤀᤡᤱᤓᤴ ᤆᤥ᤺ᤰᤔᤠ ᤗᤰᤐᤧᤴ ᤂᤥᤛᤢᤱᤅᤠᤱ ᤘᤠ᤹ᤀᤠᤖᤥ॥

᥊ ᤀᤠᤴᤇᤡ᤹ ᤗᤳᤇᤠ ᤏᤛᤠ᤺ᤴᤏᤥ ᤛᤧᤰᤂᤠᤛ᤻ᤔᤠ ᤀᤠᤛ᤻ᤛᤠ ᤋᤡᤋᤛᤣ.a ᤜᤠᤖᤠ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤂᤪᤡᤛ᤻ᤋ ᤕᤧᤛᤢᤖᤧ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤁᤧᤒᤡᤖᤖᤥ॥

ᤁᤪᤣᤋ ᤗᤠᤈᤣ᤹ᤀᤥ ᤋᤡᤋᤛᤖᤧ ᤁᤢᤕᤠ᤺ᤶᤒᤰ

᥋ ᤂᤧᤏᤧ᤹ᤃ ᤀᤡᤱᤃᤠ᤹ ᤁᤪᤣᤋ ᤗᤠᤈᤣ᤹ᤀᤥ ᤔᤧᤴᤈᤢ᤺ᤳᤋᤣ ᤁᤧᤘᤠ᤹ᤒᤠ ᤐᤠ᤺ᤴᤜᤠ᤹ ᤛᤢ᤺ᤵᤔᤠ ᤜᤧᤰᤁᤩᤠᤱ ᤐᤡᤏᤧᤒᤠ ᤀᤥ᤺ᤴᤎᤠᤰ ᤁᤢᤀᤡᤛᤡ᤺ᤰ ᤁᤠᤰ ᤐᤠᤱᤈᤢᤶᤜᤠ᤹ᤀᤥᤒᤠ ᤛᤣᤛᤣᤜᤢᤵᤗᤰᤜᤠ᤹ᤀᤥ ᤋᤢᤶᤗᤠᤶᤗᤥᤒᤠᤜᤠ᤹ ᤛᤣ᤺ᤰᤕᤢᤰ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤐᤰᤌᤠᤏᤧᤒᤠᤖᤥ॥

᥌ ᤋᤢᤶᤗᤠᤶᤗᤥᤒᤠᤱᤃ ᤑᤥᤋᤩᤠ ᤔᤧ᤺ᤴᤏᤣᤒᤠ ᤏᤢ ᤌᤡᤰᤗᤰ ᤔᤣ᤺ᤳ ᤁᤧᤃᤵᤐᤠ ᤐᤥᤱᤔᤠ ᤐᤥ᤺ᤱ॥ ᤜᤧᤰᤁᤩᤠᤱ ᤁᤢᤛ᤻ᤛᤠᤜᤠ᤹ᤀᤠᤱ ᤂᤷᤔᤧᤴᤍᤰ ᤏᤢ ᤐᤠ᤺ᤴ ᤔᤧᤱᤄᤧᤶᤔᤏᤠᤒᤠ ᤔᤧ᤺ᤴ. ᤁᤖ ᤏᤛᤠᤏᤡᤒᤠ ᤐᤥᤱᤔᤠᤀᤣ ᤐᤥᤱᤗᤥ॥

᥍ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤰ ᤆᤥ᤺ᤰᤔᤠ ᤗᤰ ᤁᤧᤄᤥᤒᤠᤖᤥ॥ ᤜᤧᤰᤁᤣ᤺ᤸᤗᤧ ᤂᤢᤏᤧ᤹ᤃ ᤑᤥᤋᤩᤠ ᤔᤧ᤺ᤴᤏᤣᤒᤠ ᤐᤥᤱᤔᤠᤀᤣ ᤐᤥᤱᤗᤥ- ᤀᤠᤱᤍᤡᤱ ᤁᤧᤗ᤹ᤒᤠ ᤏᤢ ᤜᤠᤖᤠ ᤁᤢᤛᤡᤰ ᤁᤧᤒᤥ᤺ᤰᤐᤠ. ᤌᤡ᤺ ᤛᤡᤈᤱᤘᤠ᤺ᤸᤗᤧ ᤁᤧᤔᤒᤠ. ᤁᤧᤀᤠ᤺ᤶᤒᤠ. ᤑᤧᤴᤕᤠ᤺ᤶᤒᤰᤗᤠᤶ ᤕᤠᤱ ᤁᤧᤎᤰᤐᤠ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥

᥎ ᤁᤖ ᤂᤢᤏᤧ᤹ᤃ ᤋᤖᤣ ᤁᤧᤍᤥᤒᤠ ᤏᤢ ᤏᤢᤒᤠ ᤐᤠ᤺ᤴᤜᤠ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤐᤥᤱᤔᤠᤀᤣ ᤐᤥᤱᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ ᤜᤠᤱᤃᤧᤶᤛᤠᤒᤠ. ᤛᤠᤶᤕᤥᤏᤡᤒᤠ. ᤛᤣᤛᤣ ᤏᤢ ᤜᤧᤴᤌᤡᤶᤒᤠ ᤐᤥᤱᤔᤠᤀᤣ ᤐᤥᤱᤗᤥ॥

᥏ ᤂᤢᤏᤧ᤹ᤃ ᤜᤢ᤹ᤛᤡᤱᤒᤠ ᤛᤧᤰᤂᤠᤛ᤻ᤔᤠ ᤐᤠ᤺ᤴᤈᤠᤰᤁᤥ ᤘᤠ᤹ᤔᤠᤀᤣ ᤐᤥ᤺ᤱ. ᤜᤧᤰᤁᤣᤗ᤹ᤖᤡᤰ ᤂᤧᤸᤗᤧ ᤘᤣ᤹ᤜᤠ᤹ ᤛᤧᤰᤂᤠᤛ᤻ᤔᤠ ᤏᤡᤛᤠᤶᤗᤠᤶᤒᤠ ᤜᤠᤱᤜᤠᤱ ᤔᤧᤵᤔᤠᤛᤡ ᤏᤢ ᤂᤧᤴ ᤏᤡᤛᤠᤶ ᤁᤧᤀᤵᤐᤠᤜᤠ᤹ᤖᤧ ᤂᤢᤏᤡ᤹ ᤐᤣ᤺ᤴᤍᤡ᤺ᤴ ᤀᤥᤛᤣ᤺ᤴᤎᤠᤰᤔᤠ ᤛᤢᤰᤋᤢᤛᤡ᤹ᤖᤥ॥

ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ ᤀᤵᤔᤠᤛᤡ

᥇᥆ ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤕᤖᤡᤰ ᤕᤢᤰᤁᤥ ᤔᤧᤴᤕᤢᤱᤔᤏᤠᤒᤠ ᤏᤢ ᤐᤠ᤺ᤴᤑᤠᤋᤪᤧᤜᤠ᤹. ᤘᤣ᤹ ᤀᤡᤱᤗᤧᤰ ᤁᤧᤔᤧᤵᤐᤠᤜᤠ᤹ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤀᤥ ᤕᤖᤡᤰᤋᤱᤒᤠᤃ ᤕᤜᤢᤍᤡ ᤜᤷᤍᤥ ᤜᤧᤰᤔᤠ ᤌᤡᤶ ᤏᤠ᤺ᤵᤔᤠᤀᤣ ᤐᤥ᤺ᤱ ᤗ᤹ᤖᤡᤰ ᤁᤧᤒᤠ᤺ᤵᤐᤠᤛᤡᤖᤥ॥

᥇᥇ ᤂᤧᤱᤜᤠ᤹ᤃ ᤛᤫᤠ᤺ᤳ ᤆᤥ᤺ᤰᤔᤠᤛᤡᤀᤣ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤑᤧᤴ ᤕᤠ᤺ᤶᤒᤰᤗᤠᤶᤒᤠ ᤕᤠᤱᤛᤠᤁᤢᤴᤎᤣ ᤌᤰᤛᤧ ᤂᤧᤱᤜᤠ᤹ᤖᤧ ᤜᤢ᤹ᤔᤠ ᤔᤧᤴᤏᤢ᤹ᤔᤏᤠᤒᤠ ᤏᤡᤛᤠᤶ ᤔᤧᤜᤢ᤹ᤖᤢᤛᤡᤖ ᤁᤢᤓᤠ ᤜᤡᤶᤛᤕᤱᤜᤠ᤹ ᤁᤠᤰ ᤑᤧᤳᤔᤧᤗᤠ᤺ᤴᤍᤢᤛᤡᤖ ᤔᤧᤕᤠᤰᤗᤥ॥

᥇᥈ ᤜᤧᤰᤁᤩᤠᤱ ᤁᤱᤃ ᤁᤪᤣᤋ ᤁᤧᤕᤢᤱᤒᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤂᤠᤃᤧᤀᤡᤰᤐᤠᤎᤡᤰᤗᤧ ᤀᤠᤵᤑᤣᤰ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹. “ᤁᤪᤣᤋ ᤁᤧᤕᤢᤱᤒᤠᤜᤠ᤹ᤃ ᤛᤍᤠᤍᤡᤱ ᤀᤡᤱᤗᤧᤰ ᤁᤧᤒᤠ᤺ᤵᤐᤠ. ᤂᤠᤛᤡᤱ ᤔᤧᤴᤏᤡ᤺ᤵᤔᤏᤠ ᤋᤠᤶᤓᤢᤱ ᤌᤰᤛᤠ ᤜᤧᤰᤋᤱᤒᤠ ᤜᤧᤰᤁᤩᤠᤱ ᤗᤧᤶᤛᤢᤘᤠᤒᤠ ᤋ᤺ᤰᤌᤧ᤺ᤰᤁᤣ ᤔᤧᤈᤥ᤺ᤰᤗᤥ॥”

᥇᥉ ᤁᤴ ᤐᤠ᤺ᤳᤋᤧᤒᤠ ᤐᤠ᤺ᤴᤜᤠ᤹ᤃ ᤛᤧᤰᤂᤠᤀᤣᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤛᤠᤏᤡᤒᤠᤜᤠ᤹ ᤀᤠᤸᤗᤛᤠᤱ ᤏᤢᤖᤡᤰᤁᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤛᤢᤰᤋᤢᤖ ᤑᤠ᤹ᤀᤠᤱ ᤂᤧᤱᤜᤠ᤹ ᤛᤠ᤹ᤖᤡᤰ ᤑᤧ᤺ᤰᤋᤧᤛᤧ᤹ᤀᤥ॥

᥇᥊ ᤜᤧᤰᤁᤩᤠᤱ ᤛᤧᤰᤂᤠ᤺ᤴ ᤁᤧᤀᤵᤐᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤡᤱᤈᤠ᤺ᤱᤅᤡᤴ ᤏᤢ ᤕᤜᤢᤍᤡ ᤂᤧᤍᤠ᤹ᤜᤠ᤹ ᤂᤧᤱᤜᤠ᤹ᤖᤧ ᤂᤧᤶᤔᤠ ᤔᤧᤗᤧᤖᤢ ᤔᤧᤍᤣᤛᤢᤖᤖᤥ॥

᥇᥋ ᤛᤣᤛᤣ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠᤜᤠ᤹ᤏᤢ ᤁᤠᤰ ᤐᤠ᤺ᤴᤜᤠ᤹ ᤛᤣᤛᤣᤀᤣ ᤆᤥ᤺ᤰᤗᤥ. ᤁᤖ ᤆᤡ᤺ᤴᤈᤡ᤺ᤶᤒᤠ ᤏᤢ ᤏᤛᤠ᤺ᤴ ᤔᤧᤱᤃᤵᤔᤏᤠᤒᤠᤜᤠ᤹ᤖᤧ ᤗᤠᤃᤡ ᤌᤣ᤺ᤴᤏᤠᤱ ᤛᤣᤛᤣ ᤔᤧᤈᤥ᤺ᤰᤁᤡᤴᤗᤥ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤏᤢ ᤂᤠᤛᤡᤱᤅᤡᤴ ᤑᤧᤳᤗᤠ᤹ᤖᤧᤀᤠᤱ ᤘᤠ᤹ᤖᤥ॥

᥇᥌ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤏᤡ᤺ᤳᤋᤢᤶᤒᤧ ᤗ᤹ᤖᤡᤰ ᤔᤧᤒᤠ᤺ᤳᤋᤢ᤹. ᤁᤖ ᤀᤠᤒᤠᤅᤣ ᤕᤠ᤺ᤶᤒᤰᤁᤥᤗᤠᤶ ᤔᤧᤏᤠ᤹ᤖᤢᤖᤥ॥ ᤂᤧᤱᤜᤠ᤹ᤃ ᤕᤠᤶᤃᤧᤛᤡᤱᤒᤠ ᤏᤢ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠ ᤔᤧᤈᤥ᤺ᤰᤁᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥

a 

᥇:᥊ ᤋᤡᤋᤛ- ᤐᤠᤘᤗᤖᤧ ᤁᤢᤔᤠᤱᤛᤣᤘᤠ ᤕᤠ᤺ᤶᤒᤰᤗᤠᤶ ᤋᤡᤋᤛᤖᤧ ᤂᤪᤡᤛ᤻ᤋᤀᤥ ᤏᤛᤠ᤺ᤴ ᤆᤥᤃᤢᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤛᤢᤏᤠᤀᤡᤱ ᤀᤡᤱᤓᤥ᤺ᤛᤧ ᤂᤢᤏᤧ᤹ ᤐᤠᤘᤗᤏᤢ ᤗᤠᤶᤍᤡᤰ ᤆᤥᤃᤧ॥ ᤁᤪᤣᤋ ᤘᤠᤃᤵᤂᤠᤶᤔᤥ ᤗᤠᤶᤍᤡᤰ ᤆᤥ᤺ᤰᤔᤠ ᤆᤢᤖᤧᤀᤠᤱ ᤂᤪᤡᤛ᤻ᤋᤠᤏᤡᤜᤠ᤹ ᤜᤠᤱᤜᤠᤱ ᤔᤧᤳᤇᤧ ᤁᤪᤣᤳᤋᤥ ᤕᤠ᤺ᤰᤋᤧ᤹ ᤑᤠ᤹ᤀᤠᤱ ᤐᤠᤘᤗᤖᤧ ᤔᤧᤳᤋᤢ॥

ᤏᤛᤠᤏᤡᤒᤠᤜᤠ᤹ ᤏᤢᤒᤠ ᤏᤡᤛᤠᤶ ᤜᤢ᤹ᤔᤠᤛᤡ

᥈

ᤁᤖ ᤂᤧᤏᤧ᤹ᤃ ᤛᤧᤰᤂᤠᤒᤠ ᤏᤢᤒᤠ ᤏᤡᤛᤠᤶᤒᤢᤱ ᤗᤠ᤹ᤖᤢᤒᤠ ᤏᤡᤛᤠᤶ ᤜᤢ᤹ᤖᤧᤛᤧ᤹ᤀᤥ॥

᥈ ᤂᤍᤠᤰᤔᤡᤜᤠ᤹ᤃ ᤗᤢᤶᤗᤢᤶᤒᤠ ᤐᤥᤱᤔᤠ. ᤋᤢᤶᤔᤩᤠᤜᤠᤱ ᤐᤥᤱᤔᤠ ᤗᤠ᤹ᤖᤢᤛᤡᤒᤠ. ᤀᤡᤱᤎᤠ᤺ᤱᤛᤠᤒᤠ. ᤏᤡᤱᤘᤠ᤹ ᤜᤠᤱᤃᤧᤶᤛᤡᤱ ᤁᤧᤈᤥ᤺ᤰᤐᤠ ᤐᤥᤱᤔᤠ. ᤛᤧᤰᤂᤠᤒᤠ ᤏᤛᤠ᤺ᤴ ᤁᤧᤃᤵᤐᤠ. ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠ ᤜᤧᤰᤁᤩᤠᤱ ᤏᤠᤛᤡ ᤁᤧᤎ᤺ᤵᤐᤠ ᤐᤥᤱᤔᤠ ᤐᤥ᤺ᤱ ᤔᤧᤳᤋᤧᤛᤧ᤹ᤀᤥ॥

᥉ ᤜᤧᤰᤁᤣᤗ᤹ᤖᤡᤰᤁᤣ ᤂᤍᤠᤰᤔᤡ ᤔᤧᤴᤇᤢᤔᤠᤜᤠ᤹ ᤛᤠᤶᤏᤡᤔᤠ ᤔᤧᤴᤇᤢᤔᤠ᤹. ᤗᤠ᤹ᤖᤢᤛᤡᤔᤠ ᤏᤢ ᤆᤠ᤺ᤳᤌᤡᤀᤡᤱᤎᤠ᤺ᤱᤛᤠᤔᤠ ᤐᤥᤱᤔᤠ ᤐᤥ᤺ᤱ ᤔᤧᤳᤋᤧᤛᤧ᤹ᤀᤥ॥ ᤂᤧᤱᤜᤠ᤹ᤃ ᤔᤏᤠ ᤔᤧᤴᤈᤧᤱᤔᤏᤠᤔᤠ ᤏᤢ ᤆᤧ᤹ᤕᤠ ᤔᤧᤶᤒᤱᤔᤏᤠᤔᤠ ᤔᤧᤒᤥ᤺ᤱᤗ ᤐᤥ᤺ᤱ. ᤌᤡ᤺ ᤔᤛᤠᤱ ᤐᤥᤱᤔᤠ ᤔᤧᤏᤢ᤹ᤏᤧᤴᤗᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧᤃ ᤘᤣ᤹ᤜᤠ᤹ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤜᤢ᤹ᤔᤠᤛᤡ ᤐᤥᤱᤗᤥ॥

᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ᤏᤢ᤺ᤸᤗᤧ ᤐᤠ᤺ᤰᤔᤠ ᤔᤧᤴᤇᤢᤔᤠᤜᤠ᤹ᤖᤧ ᤂᤢᤏᤡ᤹ ᤕᤧᤶᤒᤠᤜᤠ᤹ ᤏᤢ ᤜᤡᤴᤈᤠ᤹ᤒᤡᤳᤇᤠᤜᤠ᤹ ᤔᤡ᤺ᤶᤈᤡ ᤔᤧᤵᤔᤠᤛᤡ.

᥋ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱ ᤁᤧᤈᤥ᤺ᤰᤔᤠ ᤐᤥᤱᤔᤠ ᤏᤢ ᤛᤣᤛᤣ ᤁᤧᤘᤠ᤹ᤔᤠ. ᤏᤢ᤺ᤖᤡᤰᤁᤠᤱ ᤜᤡᤶᤎᤠ᤺ᤱ ᤁᤧᤍᤰᤔᤠ ᤐᤥᤱᤔᤠ. ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤔᤠ ᤜᤧᤰᤁᤩᤠᤱ ᤂᤢᤏᤡ᤹ ᤕᤧᤶᤒᤠᤜᤠ᤹ᤖᤧ ᤕᤢᤰᤁᤥ ᤘᤠ᤹ᤔᤠ ᤐᤥ᤺ᤱ ᤑᤠ᤹ᤀᤠᤱ ᤜᤢ᤹ᤔᤠᤛᤡ ᤐᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤜᤡᤏᤠ᤺ᤶ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥

᥌ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤌᤠᤱᤒᤧᤴᤜᤠ᤹ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱ ᤁᤧᤈᤥ᤺ᤰᤐᤠ ᤐᤥᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤂᤠᤜᤢᤴ ᤐᤡᤔᤠᤛᤡ ᤐᤥᤱᤗᤥ॥

᥍ ᤂᤧᤏᤧ᤹ ᤀᤠᤵᤑᤣᤰᤁᤠᤱ ᤏᤢᤒᤠ ᤕᤠ᤺ᤶᤒᤰᤁᤡᤸᤗᤧ ᤁᤢᤒᤡ ᤐᤥ᤺ᤰᤂᤧ᤹. ᤜᤧᤰᤁᤩᤠᤱ ᤁᤧᤏᤡᤛᤠᤶᤔᤥ ᤏᤥᤏᤡᤱᤘᤠ᤹ᤛᤠᤒᤠ ᤏᤢ ᤋᤠ᤺ᤰᤐᤥᤛᤠᤒᤠ ᤐᤥ᤺ᤰᤂᤧ᤹ᤀᤥ॥

᥎ ᤜᤧᤰᤁᤩᤠᤱ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤧᤈᤠ᤺ᤳᤌᤡ ᤔᤧᤴᤍᤣ᤺ᤛᤢᤴᤗ ᤑᤠ᤹ᤀᤠᤱ ᤏᤢᤒᤠ ᤐᤠ᤺ᤴ ᤐᤠᤖᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤒᤡᤑᤩᤢᤱᤒᤠᤜᤠ᤹ᤖᤧᤀᤠᤱ ᤀᤠᤏᤡ᤹ ᤋᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤐᤠ᤺ᤵᤔᤠ ᤔᤧᤴᤇᤢᤰᤋᤢᤴᤏᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤠᤎᤠᤖᤥ॥

᥏ ᤛᤣᤘᤠᤖᤥᤒᤠᤜᤠ᤹ ᤂᤢᤏᤡ᤹ ᤜᤡᤶᤍᤠᤱᤒᤠᤜᤠ᤹ᤖᤧᤴ ᤀᤡᤱᤈᤠ᤺ᤱᤃᤧᤶᤒᤠ ᤐᤥᤱᤔᤠ. ᤁᤠᤰ ᤐᤠ᤺ᤴᤏᤥ ᤂᤢᤏᤡ᤹ ᤏᤡᤱᤘᤠ᤹ ᤁᤧᤍᤠᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ. ᤕᤠᤱᤏᤠ ᤔᤢᤖᤠᤍᤥᤔᤠ ᤔᤧᤏᤢ᤹ᤏᤧᤴ ᤑᤠ᤹ᤀᤠᤱ ᤜᤢ᤹ᤖᤧᤛᤧ᤹ᤀᤥ॥

᥇᥆ ᤂᤧᤱᤜᤠ᤹ ᤔᤧᤴᤄᤢ᤺ᤴᤏᤧᤴᤗ ᤁᤖ ᤁᤧᤖᤧᤰ ᤐᤠ᤺ᤴᤏᤥ ᤏᤡᤱᤘᤠ᤹ᤀᤡᤖᤧ ᤂᤥ᤺ᤵᤋᤢᤛᤡᤒᤠ ᤔᤧᤒᤥ᤺ᤱᤗ. ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤁᤠᤰ ᤕᤠ᤺ᤶᤒᤰᤁᤥᤗᤠᤶ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤏᤡᤛᤠᤶᤔᤡᤸᤗᤧᤴ ᤔᤡᤱᤛᤥᤎᤠᤱᤛᤥ ᤐᤥᤖᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ

᥇᥇ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤛᤧᤴᤗᤵ ᤔᤧᤄᤥᤛᤢᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤀᤥᤛᤣ᤺ᤴᤎᤠᤰᤋᤢᤛᤡᤀᤠᤱ ᤘᤠ᤹ᤖᤥ॥

᥇᥈ ᤂᤧᤴ ᤁᤢᤗᤢᤱᤃᤢᤶᤗᤠᤶᤒᤠ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤕᤥᤒᤠ ᤜᤡᤱᤔᤴ ᤏᤢ ᤀᤡᤰᤛᤠᤍᤡᤱᤒᤠ ᤕᤧᤶᤏᤡᤱᤘᤠ᤹ ᤋᤠᤍᤠᤒᤠ ᤐᤠ᤺ᤴᤜᤠ᤹ ᤗᤧᤵᤔᤠᤍᤣ᤺ᤔᤠ ᤐᤥ᤺ᤱ ᤑᤠ᤹ᤀᤠᤱ ᤀᤠᤜᤢ᤹ᤛᤡᤱᤅᤠᤱ ᤁᤴ ᤜᤡᤱᤔᤴᤏᤥ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠ. ᤁᤢᤍᤥ᤺ᤵᤔᤠ ᤏᤢ ᤛᤠᤶᤕᤥᤏᤡᤒᤠ ᤜᤡᤱᤔᤴᤏᤥ ᤜᤡᤱᤔᤠ ᤑᤠ᤹ᤀᤠᤱ ᤀᤥ᤺ᤴᤎᤠᤰ ᤀᤠᤈᤥ᤺ᤰᤗᤥ॥

᥇᥉ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤐᤕᤶ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤛᤧᤴᤗᤵᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤔᤡᤔᤡᤍᤡᤱᤏᤢ ᤁᤢᤕᤢᤔᤧᤴ ᤀᤠᤜᤠᤱᤄᤢᤶᤗ ᤀᤠᤘᤠ᤹ᤀᤡᤸᤗᤧ ᤀᤠᤏᤡ᤹ ᤜᤠᤱᤜᤠᤱᤒᤠ ᤏᤡᤱᤛᤠᤱᤅᤡᤸᤗᤧ ᤁᤢᤎᤡᤶ ᤀᤠᤘᤠ᤹ᤖᤥ॥

᥇᥊ ᤀᤠᤏᤡ᤹ ᤁᤠᤰ ᤗᤠᤕᤥᤗᤠᤶ ᤌᤧ᤹ᤔᤠᤛᤡ. ᤀᤠᤒᤠᤅᤣ ᤛᤣᤛᤣ ᤁᤢᤔᤏᤠ ᤆᤥ᤺ᤰᤔᤠᤛᤡ ᤜᤧᤰᤁᤩᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤢᤛᤡᤰ ᤁᤧᤛᤶᤒᤠ ᤆᤥ᤺ᤰᤔᤠᤛᤡ ᤑᤠ᤹ᤀᤠᤱ ᤀᤠᤏᤡ᤹ ᤗᤠᤃᤡ ᤂᤢᤏᤧ᤹ ᤀᤠᤒᤠᤅᤣ ᤛᤡᤍᤢᤱᤈᤓᤠ ᤐᤥ᤺ᤱᤛᤧ ᤐᤡᤛᤡᤱᤗᤥ॥

᥇᥋ ᤁᤠᤰ ᤕᤢᤰᤏᤢ ᤁᤴ ᤐᤠ᤺ᤴᤜᤠ᤹ ᤜᤢ᤹ᤖᤧᤛᤧ᤹. ᤜᤠᤱᤜᤠᤱ ᤔᤧᤳᤋᤧᤛᤧ᤹. ᤜᤧᤰᤁᤩᤠᤱ ᤑᤧ᤺ᤰᤋᤧᤛᤧ᤹॥ ᤜᤧᤰᤁᤣᤗ᤹ᤖᤡᤰ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤧᤏᤧ᤹ ᤁᤢᤏᤠᤔᤧᤴᤇᤠ᤹ ᤁᤧᤔᤧᤴᤔᤧᤳᤏᤧᤴᤗᤖᤥ॥

ᤏᤢᤒ᤻ ᤏᤢᤒᤠ ᤐᤠ᤺ᤴᤜᤠ᤹ ᤆᤥ᤺ᤰᤔᤠ

᥉

ᤜᤠᤱᤃᤧᤈᤥ᤺ᤰᤐᤠᤜᤠ᤹ ᤏᤢ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤠ᤹ᤔᤠ ᤐᤥ᤺ᤱ. ᤀᤡᤱᤈᤠ᤺ᤱᤃᤧᤶᤒᤠ ᤐᤥᤱᤔᤠ ᤐᤥ᤺ᤱ ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤛᤠᤱ ᤁᤠᤰ ᤐᤖᤡᤰᤗᤧᤴ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤠᤖᤡᤵ ᤐᤥᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤏᤛᤠᤏᤡᤒᤠᤜᤠ᤹ ᤕᤠᤶᤔᤥ ᤔᤧᤳᤋᤧᤛᤧ᤹ᤀᤥ॥

᥈ ᤜᤧᤰᤁᤩᤠᤱ ᤘᤣ᤹ ᤀᤠᤳᤋᤡᤴ ᤔᤏᤠᤜᤠ᤹ᤖᤧᤀᤠᤱ ᤆᤧ᤹ᤕᤠ ᤐᤱᤔᤠ ᤔᤧᤏᤢ᤹ᤏᤧᤴ. ᤂᤣᤔᤠ ᤌᤰᤔᤠ ᤔᤧᤏᤢ᤹ᤏᤧᤴ. ᤁᤖ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤐᤥ᤺ᤱ ᤜᤧᤰᤁᤩᤠᤱ ᤁᤠᤰ ᤔᤏᤠᤜᤠ᤹ᤏᤢ ᤏ᤺ᤶᤏ᤺ᤶᤔᤠᤱ ᤘᤠ᤹ᤔᤠ ᤐᤥ᤺ᤱ ᤗ᤹ᤖᤡᤰ ᤂᤧᤱᤜᤠ᤹ ᤔᤧᤳᤋᤧᤛᤧ᤹ᤀᤥ॥

᥉ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ᤀᤠᤱ ᤌᤡᤰᤗᤧᤱ ᤀᤍᤱ ᤏᤢ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠᤒᤠ. ᤀᤡᤱᤗᤧᤰᤁᤣ. ᤕᤠᤶᤏᤡᤱᤘᤠ᤹ ᤋᤠᤍᤠ ᤏᤢ ᤕᤠᤶ ᤋᤠᤍᤠᤖᤧ ᤀᤠᤕᤢᤰᤋᤧᤀᤠᤱ ᤀᤠᤘᤕᤧᤖᤥ॥ ᤜᤧᤰᤁᤣᤗ᤹ᤖᤡᤰ ᤛᤡᤰᤐᤥ᤺ᤰᤔᤠ ᤏᤢ ᤏᤠᤜᤧᤶᤔᤠᤀᤥ ᤀᤠᤘᤕᤧ. ᤜᤧᤰᤁᤩᤠᤱ ᤔᤏᤠᤜᤠ᤹ ᤀᤠᤈᤡ᤺ᤳᤋᤢᤶᤛᤡᤶᤔᤠᤱ ᤀᤠᤘᤕᤧᤖᤥ॥

᥊ ᤁᤖ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤢ᤹ᤔᤠᤴ ᤏᤢ ᤔᤏᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡᤒᤧᤴ ᤌᤠ᤺ᤶᤛᤡᤱᤅᤡᤸᤗᤧ

᥋ ᤂᤢᤏᤧ᤹ ᤀᤠᤏᤡ᤹ ᤋᤠᤱᤀᤠᤛᤧ᤺ᤵᤋᤧᤖᤥ॥ ᤁᤱᤃ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤏᤢᤒ᤻ ᤏᤢᤒᤠ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤁᤡᤸᤗᤧ ᤐᤥ᤺ᤰᤂᤧᤒᤠ ᤔᤧ᤺ᤴᤗᤥ. ᤁᤖ ᤂᤢᤏᤧ᤹ ᤀᤠᤵᤑᤣᤰ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤋᤠᤱᤀᤠᤛᤧ᤺ᤵᤋᤧᤒᤠᤖᤥ. ᤜᤧᤰᤁᤩᤠᤱ ᤛᤣᤛᤣᤔᤠᤱᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤱ ᤔᤏᤠ ᤆᤥ᤺ᤰᤛᤧ ᤀᤠᤏᤡ᤹ ᤗᤠᤕᤥᤴ ᤘᤠᤜᤵᤋᤢᤀᤠᤱ ᤁᤢᤛᤱ ᤜᤡᤱᤔᤴ ᤀᤠᤒᤡᤖᤧᤖᤥ॥

᥌ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤀᤠᤏᤡ᤹ ᤛᤧᤴᤗᤵᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤛᤣᤛᤣᤔᤠᤱᤅᤡᤴ ᤀᤠᤏᤡ᤹ᤀᤥ ᤐᤠᤱᤄᤢ

᥍ ᤜᤧᤰᤁᤣᤗ᤹ᤖᤡᤰ ᤛᤠ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤈᤥᤃᤧᤀᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧᤴ ᤛᤧᤰᤂᤠ ᤏᤡᤱᤛᤠᤱ ᤁᤧᤈᤥ᤺ᤰᤐᤠ ᤏᤢ ᤗᤰ ᤁᤧᤄᤥᤒᤠ ᤐᤥᤱᤔᤠ ᤀᤠᤛᤢᤰᤋᤢᤶᤗᤥ॥

᥎ ᤁᤴ ᤐᤠ᤺ᤵᤔᤏᤠᤒᤠᤴ ᤛᤧᤰᤂᤠᤀᤣᤖᤥ॥ ᤁᤴ ᤐᤠ᤺ᤴᤜᤠ᤹ᤀᤥ ᤆᤰᤔᤧᤸᤗ᤹ᤀᤣ ᤐᤳᤇᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤛᤡᤱᤛᤡᤱᤅᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥᤱᤗᤥ॥ ᤁᤴ ᤐᤠ᤺ᤴᤜᤠ᤹ᤃ ᤁᤠᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤖᤧ ᤗᤠᤃᤡ ᤏᤢᤒᤠ ᤏᤢ ᤁᤢᤓᤠ᤹ ᤁᤧᤒᤡᤒᤠ ᤐᤠ᤺ᤴᤗᤥ॥

᥏ ᤁᤖ ᤀᤍᤱ ᤐᤠ᤺ᤴᤎᤱᤜᤠ᤹. ᤁᤣ᤺ᤶᤒ᤻ ᤁᤣ᤺ᤶᤒᤠ ᤔᤡᤱᤛᤪᤠᤜᤠ᤹ᤖᤧᤴ ᤐᤠ᤺ᤴᤎᤱᤜᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ. ᤜᤧᤰᤁᤩᤠᤱ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤔᤠ᤹ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤱᤃ ᤀᤥᤃᤵ ᤔᤧᤶᤒᤥ᤺ᤱᤔᤏᤠ ᤏᤢ ᤀᤡᤴᤎᤠ᤺ᤱ ᤔᤧ᤺ᤴᤏᤣᤒᤠ ᤐᤠ᤺ᤴᤗᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤂᤧᤔᤠ᤹ ᤁᤧᤓᤥ᤺ᤱᤒᤠᤜᤠ᤹ ᤏᤡᤗᤧᤱ ᤌᤠᤖᤡᤰ ᤛᤠᤶᤍᤡᤱ ᤐᤡᤖᤧᤛᤧ᤹. ᤜᤧᤰᤁᤣᤛᤠᤱ ᤂᤧᤔᤠ᤹ ᤑᤥ᤺ᤱᤔᤠ ᤔᤧᤸᤗᤧᤖᤢᤴᤏᤧ ᤑᤠ᤹ᤃᤪ ᤂᤧᤴ ᤔᤏᤠᤜᤠ᤹ᤏᤢ ᤔᤠ᤺ᤱᤄᤠ ᤘᤕᤧ᤹ᤀᤥ॥

᥇᥇ ᤜᤧᤰᤋᤱᤒᤠ ᤔᤏᤠᤜᤠ᤹ᤃ ᤑᤧᤳᤁᤧᤗᤠ᤹ᤒᤠ ᤏᤢ ᤗᤠᤕᤥᤒᤠ ᤔᤧᤈᤥ᤺ᤰᤗᤥ. ᤜᤧᤰᤁᤩᤠᤱ ᤂᤧᤱᤜᤠ᤹ ᤂᤢᤏᤡ᤹ ᤀᤠᤒᤠᤅᤣ ᤗᤠᤕᤥ᤺ᤸᤗᤧ ᤌᤡᤰᤋᤢᤛᤡ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧ᤹ᤀᤥ॥

ᤁᤢᤏᤢᤵᤔᤠ ᤛᤢᤈᤠ

᥇᥈ ᤀᤡᤱᤃᤠ᤹ ᤀᤠᤷᤋᤡᤔᤛᤧᤴ ᤔᤧ᤺ᤴᤇᤠᤱ ᤋᤢᤂᤡᤁᤛᤧᤴ ᤂᤧᤏᤧ᤹ᤀᤥ ᤐᤠᤱᤄᤢᤱᤗᤥ॥ ᤂᤧᤱᤜᤠ᤹ᤀᤥ ᤗᤳᤇᤠ᤺ᤴ ᤁᤧᤳᤏᤢᤔᤧ᤺ᤴᤏᤣ ᤂᤧᤏᤧ᤹ ᤁᤧᤛᤢᤰᤛᤢᤰ ᤏᤡᤁᤥᤐᤥᤗᤡᤛ ᤕᤧᤰᤕᤰᤁᤥ ᤑᤧᤶᤔᤠ ᤋᤶᤛᤡᤴ ᤆᤥᤃᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤆᤢᤱ ᤘᤠ᤺ᤶᤔᤠᤀᤥᤒᤠ ᤋᤠᤵᤑᤧ᤺ᤶᤒᤠ ᤘᤠᤏᤠᤶᤔᤡᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤂᤧᤵᤔᤥᤀᤣ ᤘᤠ᤹ᤔᤠ ᤏᤡ᤺ᤴᤎᤥ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

᥇᥉ ᤁᤢᤓᤠᤱᤛᤧᤶᤒᤠ ᤈᤡᤏᤛᤧᤴ ᤏᤢ ᤀᤵᤐᤥᤗᤥᤛᤧᤴ ᤂᤢᤴᤇᤡ᤹ ᤗᤠᤶᤍᤡ᤺ᤰᤁᤥ ᤌᤣᤀᤠᤱ ᤁᤧᤛᤠᤰᤐᤠᤀᤥ ᤔᤧᤎᤠᤛᤡᤴᤗ ᤑᤠ᤹ᤀᤠᤱ ᤁᤢᤓᤠ᤹ ᤐᤡᤖᤧᤛᤧ᤹ᤀᤥ॥

᥇᥊ ᤜᤧᤰᤁᤩᤠᤱ ᤀᤠᤏᤡ᤹ ᤔᤏᤠᤜᤠ᤹ᤖᤧ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤛᤧᤰᤂᤠᤀᤣ ᤁᤧᤛᤠᤰᤐᤠᤀᤥ ᤁᤧᤎᤠᤒᤠᤜᤠ᤹ ᤁᤢᤓᤠ᤹ ᤐᤡᤔᤠᤛᤡ ᤔᤧᤜᤢ᤹ᤛᤡᤱᤗᤖᤥ॥ ᤂᤧᤱᤜᤠ᤹ ᤀᤡᤖᤧᤶ ᤀᤡᤖᤧᤶ ᤗ᤹ᤖᤡᤰ ᤔᤧᤴᤘᤠ᤹ᤏᤧᤴᤗᤖᤥ॥

᥇᥋ ᤀᤡᤱᤃᤠ᤹ᤏᤢ ᤁᤧᤘᤠ᤹ᤒᤠ ᤁᤠᤰ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ᤖᤧ ᤂᤧᤏᤧ᤹ ᤛᤣᤘᤠ ᤁᤧᤶᤜᤠᤰᤋᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤕᤠᤵᤔᤡ ᤔᤡ᤺ᤶᤈᤡ ᤁᤧᤔᤧᤵᤐᤠ ᤑᤢ᤹ᤏᤢᤛᤠ᤹ᤜᤠ᤹ ᤀᤠᤏᤡᤃᤧ ᤛᤣᤘᤠ ᤘᤠ᤹ᤔᤢ ᤔᤧᤳᤋᤧᤛᤧ᤹ᤀᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ᤏᤢ ᤘᤠ᤹ᤖ ᤑᤠ᤹ᤀᤠᤱ ᤀᤡᤱᤃᤠ᤹ ᤋᤢᤘᤠ ᤆᤥ᤺ᤰᤁᤠᤖᤥ॥

ᤐᤠᤘᤗᤖᤧ ᤑᤡᤗᤣᤔᤥᤏᤧᤴ ᤜᤠᤰᤋᤢᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤑᤡᤗᤣᤔᤥᤏᤧᤴ ᤁᤢᤀᤡᤱᤃᤧᤛᤧᤒᤠ ᤏᤛᤠᤏᤡᤒᤠ ᤘᤕᤧ ᤜᤧᤰᤁᤩᤠᤱ ᤂᤢᤏᤧ᤹ᤃ ᤁᤗᤛ᤻ᤛᤡ ᤕᤧᤰᤕᤰᤐᤠ ᤏᤛᤠᤏᤡᤒᤠ ᤘᤕᤧᤒᤡᤗᤠ॥ ᤀᤥᤏᤧᤛᤡᤔᤛᤧᤴ ᤁᤢᤛᤣᤘᤠᤖᤥᤒᤠ ᤘᤕᤧ. ᤜᤧᤰᤁᤩᤠᤱ ᤁᤢᤴᤍᤠᤱᤒᤠᤸᤗᤧ ᤁᤢᤜᤡᤶᤔᤥᤗᤠᤶ ᤂᤧᤳᤇᤡᤱ ᤐᤣᤀᤠᤱ ᤖᤥᤔ ᤕᤧᤰᤕᤰᤁᤥ ᤁᤧᤖᤧ॥ ᤂᤧᤵᤔᤥ ᤂᤢᤏᤧ᤹ ᤛᤣ᤺ᤰᤕᤢᤰᤔᤡᤒᤠ ᤐᤠᤘᤗᤧᤴ ᤋᤢᤔᤢᤀᤠᤱ ᤘᤕᤧᤖᤥ॥ ᤂᤧᤴ ᤕᤧᤶᤔᤥ ᤐᤠᤘᤗᤧᤴ ᤁᤢᤏᤛᤠ᤺ᤴᤏᤡᤸᤗᤧ ᤆᤥᤃᤢᤸᤗᤧ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤧᤀᤠᤱ ᤕᤠᤃᤧ॥ ᤐᤠᤘᤗᤖᤧᤀᤣ ᤀᤥᤏᤧᤛᤡᤔᤛᤧᤴ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤀᤥ ᤋᤠᤖᤢᤀᤠᤱ ᤘᤕᤧᤖᤥ॥ ᤁᤴ ᤛᤰᤀᤡᤱᤄᤱᤅᤥ ᤐᤠᤘᤗᤖᤧ ᤑᤡᤗᤣᤔᤥᤏᤧᤴ ᤁᤧᤛᤣᤘᤠᤖᤥᤒᤠ ᤀᤥᤏᤧᤛᤡᤔᤛᤧᤴ ᤂᤧᤏᤧ᤹ᤀᤥᤀᤣ ᤐᤠᤱᤄᤢᤱᤗ ᤐᤳᤋᤠᤖᤥ. ᤂᤧᤸᤗᤧ ᤕᤠ᤺ᤶᤒᤰ ᤑᤣ᤺ᤴᤍᤢᤀᤠᤱ ᤘᤠ᤹ᤏᤧ ᤑᤠ᤹ᤃᤪ ᤗᤧᤵᤔᤡ ᤐᤡᤖᤧ᤹ᤀᤥ ᤜᤧᤰᤁᤩᤠᤱ ᤛᤧᤘᤠᤖᤥᤒᤠ ᤜᤧᤰᤁᤣ ᤔᤣ᤺ᤴ. ᤁᤖ ᤏᤛᤠᤏᤡᤒᤠ ᤜᤧᤰᤁᤣ ᤗᤠᤱᤍᤠ᤺ᤰᤋᤧ᤹ᤀᤥ ᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᤏᤢ ᤛᤣᤘᤠ ᥇-᥉

ᤐᤠᤘᤗᤖᤧ ᤑᤡᤗᤣᤔᤥᤏᤖᤧ ᤁᤢᤏᤠᤖᤠ ᤑᤥᤛᤢᤒᤠ ᥊-᥍

ᤀᤥᤏᤧᤛᤡᤔᤛᤖᤧ ᤗᤠᤃᤡ ᤐᤣᤗᤡ ᥎-᥈᥈

ᤁᤢᤏᤢᤵᤔᤠ ᤛᤣᤘᤠ ᥈᥉-᥈᥋

ᤐᤠᤘᤗᤖᤧ ᤑᤡᤗᤣᤔᤥᤏᤧᤴ ᤜᤠᤰᤋᤢᤒᤠ ᤛᤰᤀᤡᤱᤄᤱ

ᤐᤠᤘᤗᤖᤧ ᤁᤢᤛᤣᤘᤠ

᥇

᥇-᥈ ᤀᤠᤴᤇᤡᤃᤧ ᤔᤡ᤺ᤶ ᤆᤢᤶ ᤏᤢ ᤛᤥᤛᤥᤖᤡᤰ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ ᤑᤡᤗᤣᤔᤥᤏ.a ᤀᤠᤏᤡ᤹ ᤏᤛᤠᤏᤡᤔᤠ ᤏᤢᤛᤠ᤹ ᤀᤵᤑᤡᤕᤠ. ᤀᤠᤴᤇᤡᤃᤧᤏᤢ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠb ᤀᤷᤂᤡᤐᤛ ᤜᤧᤰᤁᤩᤠᤱ ᤁᤧᤜᤡᤶᤔᤥ ᤁᤧᤈᤢᤶᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤏᤠᤛᤣ. ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱ ᤛᤧᤛᤢᤱᤅᤡᤸᤗᤧ ᤐᤢᤱᤗᤠᤎᤠᤒᤠ ᤁᤧᤒᤥ᤺ᤱᤒᤠ ᤀᤡᤱᤃᤠ᤹ ᤐᤠᤘᤗ ᤏᤢ ᤀᤠᤏᤡ᤹ ᤏᤢᤛᤠ᤹ ᤋᤡᤔᤥᤌᤡᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤁᤠᤛᤡᤃᤧᤖᤥ॥

᥉ ᤀᤠᤏᤡ᤹ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤰᤁᤩᤠᤱ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤂᤡᤏᤡ᤹ ᤁᤧᤒᤡᤖᤡᤖ॥

ᤑᤡᤗᤣᤔᤥᤏᤖᤧ ᤗᤠᤃᤡ ᤐᤠᤘᤗᤖᤧ ᤆᤥᤃᤢᤒᤠ ᤋᤢᤘᤠ

᥊ ᤀᤠᤴᤛᤠ᤹ ᤑᤡᤗᤣᤔᤥᤴᤏᤣ. ᤂᤧᤏᤧ᤹ ᤁᤧᤗᤠᤃᤡ ᤋᤢᤘᤠ ᤆᤥ᤺ᤰᤁᤠᤸᤗᤧ ᤀᤡᤱᤃᤠ᤹ ᤛᤣᤘᤠ ᤆᤥᤃᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤍᤠᤍᤡᤱ ᤏᤥᤃᤧᤴ ᤐᤡᤖᤢᤱᤗᤥ.

᥋ ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤁᤧᤈᤥᤃᤢᤒᤠ ᤁᤧᤎᤢᤶᤒᤠ ᤏᤛᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤖᤧᤰ ᤛᤣᤛᤣ ᤁᤢᤔᤏᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠ ᤐᤠ᤺ᤴᤜᤠ᤹ ᤀᤡᤱᤃᤠ᤹ ᤂᤧᤵᤛᤢᤱᤅᤠᤱ ᤘᤠ᤹ᤀᤠᤖᤥ॥

᥌ ᤂᤧᤏᤧ᤹ ᤁᤧᤏᤛᤠ᤺ᤴᤏᤡᤴ ᤘᤣ᤹ᤜᤠ᤹ ᤁᤧᤈᤧᤰᤋᤢᤛᤡᤸᤗᤧ ᤂᤪᤡᤛ᤻ᤋᤖᤧ ᤀᤠᤒᤡᤖᤧᤒᤠ ᤁᤠᤰ ᤔᤢ᤹ᤀᤡᤛᤠᤶᤜᤠ᤹ ᤏᤢᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤵᤔᤠ ᤁᤧᤛᤢᤰᤋᤢᤖ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥍ ᤀᤠᤴᤛᤠ᤹ᤀᤣ. ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠᤸᤗᤧ ᤀᤡᤱᤃᤠ᤹ ᤛᤠ᤹ᤖᤡᤰ ᤛ᤺ᤳᤋᤠᤱ ᤜᤧᤰᤁᤩᤠᤱ ᤀᤠ᤺ᤴᤇᤡᤱᤔᤠ ᤂᤥᤛᤢᤱᤅᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤛᤣᤛᤣ ᤁᤢᤔᤏᤠᤜᤠ᤹ ᤜᤠᤱᤜᤠᤱ ᤁᤧᤈᤥᤃᤢᤛᤡᤀᤠᤱ ᤁᤧᤘᤠ᤹ᤖᤥ॥

ᤀᤥᤏᤧᤛᤡᤔᤛᤖᤧ ᤁᤢᤗᤠᤃᤡ ᤐᤠᤘᤗᤖᤧ ᤁᤢᤒᤣᤗᤡ

᥎ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤂᤪᤡᤛ᤻ᤋᤀᤥ ᤁᤧᤘᤠ᤹ᤒᤠ ᤀᤠᤕᤢᤰᤗᤠᤶ ᤂᤧᤏᤧ᤹ ᤌᤧᤔᤠ ᤆᤥ᤺ᤰᤔᤠ ᤐᤥ᤺ᤱ ᤑᤠ᤹ᤀᤠᤱ ᤀᤡᤱᤈᤠ᤺ᤱ ᤐᤡᤔᤠ ᤛᤢᤰᤏᤧᤛᤠᤱ.

᥏ ᤀᤡᤱᤃᤠ᤹ ᤂᤍᤠᤰᤔᤡ ᤐᤠᤘᤗ. ᤀᤠᤸᤗᤥ ᤂᤪᤡᤛ᤻ᤋ ᤕᤧᤛᤢᤖᤧ ᤁᤢᤒᤢᤱᤗᤠᤌᤠᤒᤠ ᤁᤧᤒᤥ᤺ᤱᤒᤠᤸᤗᤧ. ᤀᤠᤏᤡ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤐᤣᤗᤡ ᤑᤠᤰᤏᤧ᤹ᤖᤥ॥

᥇᥆ ᤀᤥᤏᤧᤛᤡᤔᤛᤧᤴ ᤗᤢᤱᤔᤠ᤹ ᤋᤢᤰᤋᤧ᤹ᤀᤥ ᤑᤠ᤹ᤀᤠᤱ ᤀᤡᤱᤃᤠ᤹ ᤂᤧᤏᤧ᤹ ᤐᤣᤗᤡ ᤑᤠᤰᤏᤧ᤹ᤖᤥ॥ ᤂᤢᤏᤧ᤹ᤃ ᤐᤢᤱᤗᤠᤜᤡᤶᤔᤥ ᤕᤠᤃᤠᤱᤅᤡᤸᤗᤧᤀᤣ ᤂᤪᤡᤛ᤻ᤋᤀᤥᤒᤠ ᤏᤛᤠ᤺ᤴᤏᤥ ᤋᤠᤖᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤛ᤻ᤛᤠ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥇ ᤀᤢᤴᤇᤥ᤺ᤴ ᤀᤥᤏᤧᤛᤡᤔᤛᤧᤱᤃc ᤂᤧᤏᤧ᤹ ᤁᤧᤗᤠᤃᤡ ᤌᤣᤀᤠᤱ ᤕᤠ᤺ᤶᤒᤰ ᤔᤧᤶᤒᤡᤔᤏᤠᤒᤠ ᤘᤕᤧ. ᤁᤖ ᤀᤠᤸᤗᤃ ᤀᤠᤴᤇᤡ᤹ ᤏᤧᤵᤔᤠᤱᤗᤧ ᤗᤠᤃᤡ ᤕᤠ᤺ᤶᤒᤰ ᤁᤧᤒᤡᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥈ ᤀᤡᤱᤃᤠ᤹ ᤂᤧᤴ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤢᤱᤒᤠ ᤔᤏᤠᤴ ᤂᤧᤏᤧ᤹ᤀᤥ ᤕᤠᤱᤏᤠ ᤐᤠᤱᤄᤢᤱᤅᤠᤱ ᤘᤠ᤹ᤀᤠᤖᤥ॥

᥇᥉ ᤛᤧᤰᤂᤠ᤺ᤸᤗᤧ ᤂᤢᤏᤧ᤹ᤃ ᤀᤡᤱᤃᤠ᤹ ᤁᤵᤔᤠ ᤀᤠᤛᤡᤖᤠ᤹ ᤌᤠᤅᤧᤀᤠᤱ ᤘᤕᤧ. ᤌᤣᤀᤠᤱᤓᤧᤸᤗᤧ ᤛᤢᤏᤠᤀᤡᤱ ᤛᤧᤛᤢᤱᤒᤠᤸᤗᤧ ᤆᤥᤃᤢᤸᤗᤧ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤌᤩᤠᤱᤅᤠᤱ ᤕᤠᤰᤁᤠᤸᤗᤧ ᤂᤧᤏᤧ᤹ ᤁᤧᤗᤧᤰᤘᤠ ᤂᤢᤏᤧ᤹ ᤑᤠ᤹ᤔᤠ ᤛᤢᤰᤋᤠᤱᤒᤠᤖᤥ॥

᥇᥊ ᤁᤖ ᤂᤧᤏᤧ᤹ ᤁᤧᤈᤥᤃᤢᤒᤠ ᤏᤢᤒᤠ ᤕᤠ᤺ᤶᤒᤰᤁᤡᤴ ᤛᤠᤰᤁᤧᤸᤗᤧᤰᤁᤠᤱ ᤔᤧ᤺ᤴ. ᤁᤖ ᤀᤠᤒᤠᤅᤣ ᤁᤧᤏᤡᤱᤘᤠ᤹ᤗᤠᤶᤒᤠ ᤐᤥ᤺ᤱᤗ ᤑᤠ᤹ᤀᤠᤱ ᤂᤧᤏᤧ᤹ ᤁᤴ ᤐᤠ᤺ᤴᤏᤥ ᤁᤧᤏᤡᤱᤘᤠ᤹ ᤔᤧ᤺ᤴᤏᤣ ᤀᤡᤱᤃᤠ᤹ ᤌᤣᤀᤠᤱ ᤆᤥ᤺ᤰᤔᤠ ᤀᤠᤏᤡᤱᤘᤠ᤹ ᤜᤥ᤺ᤵᤗᤥ॥

᥇᥋ ᤂᤢᤏᤧ᤹ᤃ ᤛᤍᤠᤍᤡᤱᤗᤧ ᤗᤠᤃᤡ ᤂᤧᤏᤧ᤹ᤀᤥ ᤕᤠᤶᤔᤥ ᤏᤢ᤺ᤱᤔᤠ ᤋᤠᤔᤠ ᤑᤠ᤹ᤀᤠᤱᤏᤧ ᤛᤵᤑᤠᤖᤧ ᤗᤠᤃᤡ ᤂᤧᤏᤧ᤹ᤏᤢ ᤛᤧᤴᤍᤧᤒᤠᤖᤧᤳᤇ᥄

᥇᥌ ᤀᤠᤸᤗ ᤂᤢᤏᤧ᤹ᤃ ᤕᤥ᤺ᤰᤐᤠ ᤜᤧᤰᤁᤣ ᤔᤧ᤺ᤴᤗᤥ. ᤁᤖ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤠᤏᤡ᤹ ᤏᤛᤠᤏᤡᤒᤠ ᤏᤢᤛᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤂᤢᤏᤧ᤹ᤃ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤒᤠᤴᤏᤢ᤺ᤸᤗᤧᤀᤠᤱ ᤂᤧᤏᤧ᤹ ᤏᤠᤛᤡᤱᤃᤧᤴ ᤌᤰᤁᤥ ᤏᤢ ᤍᤠᤱᤒᤠᤀᤥ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢᤒᤠ ᤏᤢᤛᤠ᤹ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤀᤡᤱᤃᤠ᤹ ᤀᤠᤒᤠᤅᤣ ᤁᤧᤴᤈᤢᤶ ᤁᤧᤀᤡ᤺ᤳᤋᤠᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤋᤠᤀᤠᤸᤗᤧ ᤗᤠᤶᤍᤠ᤺ᤰᤔᤠ ᤁᤧᤒᤡᤀᤠᤒᤠ ᤁᤢᤀᤡᤛᤡ᤺ᤰᤁᤣ ᤂᤢᤏᤧ᤹ᤀᤠᤱ ᤗᤠᤶᤍᤠ᤺ᤰᤔᤠ ᤐᤡᤖᤧ᤹ᤀᤥ॥

᥇᥎ ᤂᤧᤸᤗᤧ ᤐᤠ᤺ᤴ ᤑᤣ᤺ᤴᤍᤢ ᤁᤧᤒᤡᤖᤧᤀᤠᤱ ᤘᤠ᤹ ᤀᤡᤃᤪ ᤂᤧᤏᤧ᤹ ᤁᤧᤛᤡᤱᤏᤠᤳ ᤜᤢᤱᤔᤠ ᤁᤳᤋᤢ᤹ᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤀᤠᤔᤡᤱᤅᤥ ᤛᤠᤵᤋᤧ ᤕᤢᤰᤂᤧ᤹ᤀᤥ॥

᥇᥏ ᤀᤡᤱᤃᤠ᤹ ᤐᤠᤘᤗᤖᤧ ᤜᤢᤅᤢᤱ ᤐᤡᤏᤧ ᤑᤠ᤹ᤀᤠᤱ ᤀᤠᤵᤑᤣᤰ ᤀᤠᤜᤢᤰᤁᤡᤸᤗᤧ ᤁᤴ ᤛᤠᤵᤋᤢᤱᤗ ᤐᤳᤋᤠᤖᤥ॥ ᤂᤧᤏᤧ᤹ ᤀᤠᤒᤠᤅᤣᤀᤠᤱ ᤂᤪᤡᤛ᤻ᤋᤀᤥ ᤁᤢᤛᤱ ᤜᤡᤱᤔᤴ ᤀᤡᤱᤃᤠ᤹ᤗᤠᤶᤒᤠ ᤁᤧᤄᤥᤛᤢ ᤁᤧᤗ᤹ᤒᤠᤴ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤴᤏᤧ᤹ᤀᤥ॥

᥈᥆ ᤀᤠᤴᤛᤠ᤹ᤀᤣ. ᤍᤠᤱᤒᤠᤀᤥ ᤂᤢᤏᤧ᤹ ᤗᤠᤱᤍᤠ᤺ᤰᤋᤠᤱ ᤐᤡᤖᤠᤱᤅᤧ᤹. ᤜᤧᤰᤁᤣᤗ᤹ᤖᤡᤰ ᤂᤪᤡᤛ᤻ᤋᤀᤥ ᤀᤡᤱᤃᤠ᤹ ᤜᤠᤱᤜᤠᤱ ᤔᤧᤳᤋᤠᤱᤅᤧ᤹ᤀᤥ॥

᥈᥇ ᤀᤡᤱᤃᤠ᤹ ᤛᤠᤵᤋᤢᤱᤗ ᤐᤳᤋᤠᤸᤗᤧᤛᤠ ᤐᤣᤗᤡ ᤑᤠᤰᤏᤧᤒᤠᤴ ᤏᤡᤛ᤻ᤛᤣ ᤁᤧᤈᤥᤃᤢ᤹. ᤜᤧᤰᤁᤩᤠᤱ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤁᤧᤈᤥᤃᤢ᤹ ᤑᤠ᤹ᤀᤠᤱ ᤏᤡᤛᤢᤱᤗᤥ॥

᥈᥈ ᤜᤧᤰᤁᤩᤠᤱ ᤗᤳᤇᤠ ᤐᤠ᤺ᤴ ᤘᤠ᤹- ᤀᤡᤱᤃᤠ᤹ ᤀᤠᤕᤢᤱᤔᤠᤖᤧ ᤗᤠᤃᤡ ᤕᤠᤰᤑᤠᤎᤡᤰ ᤕᤠᤖᤡᤵ ᤆᤥᤃᤠᤱ ᤐᤡᤖᤠᤱᤅᤧ᤹. ᤌᤣᤀᤠᤱᤓᤧᤸᤗᤧ ᤁᤧᤈᤥᤃᤢᤒᤠ ᤋᤢᤘᤠ᤺ᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ᤀᤥ ᤏᤢ᤺ᤱᤅᤠ ᤋᤠᤀᤠᤒᤡ ᤁᤧᤗ᤹ᤒᤠ ᤏᤡᤱᤛᤠᤱ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥

ᤁᤢᤏᤢᤵᤔᤠ ᤛᤣᤘᤠ

᥈᥉ ᤂᤪᤡᤛ᤻ᤋ ᤕᤧᤛᤢᤀᤥ ᤀᤡᤱᤃᤠ᤹ᤏᤢ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤠᤒᤠ ᤀᤡᤐᤠᤑᤪᤠᤛᤖᤧ ᤂᤧᤏᤧ᤹ ᤛᤣᤘᤠ ᤁᤧᤜᤠᤰᤋᤧᤀᤠᤱ ᤘᤠ᤹ᤖᤥ॥

᥈᥊ ᤜᤧᤰᤁᤣᤗ᤹ᤖᤡᤰᤁᤣ ᤀᤡᤱᤃᤠ᤹ᤏᤢ ᤛᤥᤛᤥᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤔᤷᤁᤢᤛ. ᤀᤖᤡᤛ᤻ᤋᤠᤷᤂᤛ. ᤍᤣᤔᤠᤛ ᤏᤢ ᤗᤢᤁᤠᤖᤧᤀᤠᤱ ᤛᤣᤘᤠ ᤁᤧᤶᤜᤠᤰᤋᤧᤀᤠᤱ ᤘᤠ᤹ᤖᤥ॥

᥈᥋ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤗᤢᤱᤃᤢᤶᤔᤡᤴ ᤂᤧᤏᤧ᤹ᤏᤢ ᤘᤠ᤹ᤖᤖᤥ॥

a 

᥇:᥇-᥈ ᤑᤡᤗᤣᤔᤥᤏ- ᤂᤢᤏᤧ᤹ ᤁᤗᤛ᤻ᤛᤣ ᤕᤧᤰᤕᤰᤁᤥ ᤁᤧᤕᤢᤱᤒᤠ ᤗᤳᤇᤠ ᤏᤛᤠᤏᤡᤒᤠ ᤘᤕᤧ॥

b 

᥇:᥇-᥈ ᤀᤠᤴᤇᤡᤃᤧᤏᤢ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤛᤥᤛᤥᤖᤡᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤌᤰᤛᤢᤒᤠ” ᤐᤥ᤺ᤱ॥

c 

᥇:᥇᥇ ᤀᤥᤏᤧᤛᤡᤔᤛ- ᤁᤴ ᤔᤡᤱ ᤑᤠ᤹ᤀᤡᤴ “ᤕᤠ᤺ᤶᤒᤰ ᤁᤧᤒᤡᤒᤠ” ᤐᤥ᤺ᤱ॥

ᤜᤡᤒᤪᤢᤜᤠ᤹ᤖᤧ ᤗᤠᤃᤡ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤛᤰᤀᤡᤱᤄᤱᤅᤡᤴ ᤀᤠᤳᤋᤡᤴ ᤛᤣᤛᤣᤜᤢᤵᤗᤰᤗᤧ ᤗᤠᤃᤡᤀᤠᤱ ᤛᤠᤵᤋᤧᤒᤠ ᤔᤧ᤺ᤴ. ᤁᤖ ᤁᤢᤓᤠ ᤏᤛᤠᤏᤡᤒᤠ ᤗᤰᤜᤠ᤹ᤖᤧ ᤗᤠᤃᤡ ᤛᤠᤵᤋᤧᤒᤠᤖᤥ॥ ᤏᤛᤠᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤛᤠ᤹ᤖᤡᤰ ᤏᤡᤱᤄᤢᤶᤔᤡᤴ ᤐᤥᤖᤧᤖ ᤐᤳᤇᤧᤒᤠᤸᤗᤧ ᤆᤥᤃᤢᤸᤗᤧ ᤏᤛᤠᤏᤡᤒᤠᤜᤠ᤹ᤖᤧ ᤕᤧᤛᤢ ᤂᤪᤡᤛ᤻ᤋᤧᤴ ᤔᤧᤈᤥᤃᤢᤒᤠ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤔᤧᤗᤧᤖᤢ ᤔᤧᤍᤣᤛᤢᤒᤡ ᤑᤠ᤹ᤀᤠᤱ ᤁᤡᤔᤠᤴ ᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤛᤠᤏᤡᤒᤠᤜᤠ᤹ ᤜᤠᤱᤜᤠᤱ ᤏᤢ ᤀᤠ᤺ᤴᤇᤡᤱᤔᤠ ᤐᤡᤔᤠᤛᤡ ᤜᤧᤰᤁᤩᤠᤱ ᤕᤧᤛᤢ᤺ᤴᤏᤣ ᤀᤠᤗᤧᤰᤂᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤏᤡᤃᤧᤎᤠ᤺ᤵᤐᤠ ᤏᤡᤛ᤻ᤛᤣᤒᤠ ᤁᤢᤒᤡ ᤁᤢᤀᤡᤳᤇᤠᤵᤗᤥ ᤑᤠ᤹ᤀᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤧᤒᤠᤖᤥ॥ ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥ᤺ᤰᤔᤠᤖᤧ ᤗᤠᤃᤡ ᤛᤰᤀᤡᤱᤄᤱ ᤁᤧᤛᤠᤵᤐᤠᤸᤗᤧ ᤁᤴ ᤛᤢᤶᤛᤡ ᤁᤧᤕᤧᤰᤐᤠ ᤐᤠ᤺ᤴᤜᤠ᤹ ᤆᤧᤰᤂᤢᤖ ᤛᤠᤵᤋᤢᤖᤥ-

(ᤁ) ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤔᤧᤴᤏᤢᤵᤔᤏᤠᤒᤠ ᤀᤠᤒᤢᤃᤧᤴ ᤁᤢᤛ᤻ᤛᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤁᤠᤰ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤌᤖᤢᤀᤠᤱ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤋᤧᤴᤍᤡᤱ ᤆᤥ᤺ᤰᤔᤠ ᤜᤢ᤹ᤛᤡᤱᤗᤥ॥ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤛᤠ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤁᤠᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤔᤠᤱᤗᤠᤀᤡᤱᤒᤠᤜᤠ᤹ ᤜᤧᤰᤁᤩᤠᤱ ᤔᤥᤛᤠ᤺ᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ॥

(ᤂ) ᤏᤡᤱᤘᤠ᤹ᤑᤢᤛᤠ ᤕᤧᤛᤢ᤺ᤱᤃ ᤔᤧᤴᤏᤢᤵᤔᤏᤠᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤖᤥ. ᤜᤧᤰᤁᤩᤠᤱ ᤋᤃᤡᤒᤠ ᤔᤠᤱᤜᤢᤵᤐᤥᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ॥

(ᤃ) ᤀᤠᤏᤡ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤕᤧᤛᤢᤖᤧ ᤏᤛᤠᤏᤡᤒᤠ ᤀᤠᤳᤋᤡᤴᤇᤠᤱ ᤗᤠᤕᤥᤗᤠᤶ. ᤁᤡᤔᤠᤗᤠᤶ ᤜᤧᤰᤁᤩᤠᤱ ᤛᤡᤔᤧᤴᤗᤠᤶᤒᤠ ᤋᤠᤱᤛᤧ᤺ᤵᤋᤢ᤹ᤖᤥ॥ ᤁᤴ ᤐᤠ᤺ᤴᤏᤡᤱᤃ ᤕᤜᤢᤍᤡ ᤛᤠᤶᤕᤥᤌᤡᤶ ᤏᤢ ᤌᤰᤛᤠ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤌᤡᤶᤗᤠᤶᤒᤠ ᤋᤃᤡᤛᤠ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤆᤢᤖᤧᤀᤠᤱ ᤘᤕᤧᤖᤥ॥

ᤏᤠ᤺ᤳᤗᤠ ᤌᤡᤰ ᤌᤡᤰᤁᤥ (᥇᥇) ᤛᤰᤀᤡᤱᤄᤱ ᤁᤧᤛᤠᤵᤐᤠᤸᤗᤧ ᤜᤧᤴᤏᤡ᤺ᤵᤐᤠᤜᤠ᤹ ᤀᤡᤛᤪᤠᤀᤡᤗᤡ ᤛᤠᤵᤔᤢᤴᤎᤢᤶᤔᤥᤒᤠ ᤁᤧᤀᤡᤱᤒᤠ ᤏᤛᤠ᤺ᤴᤛᤠᤒᤠ ᤔᤏᤠᤜᤠ᤹ᤖᤧ ᤁᤢᤒᤡ ᤐᤡᤖᤢᤛᤡᤖ ᤏᤛᤠ᤺ᤴᤗᤠᤶᤔᤣ ᤜᤡᤱᤔᤠ ᤐᤥ᤺ᤱ ᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤛᤡᤖᤥ॥ ᤜᤧᤰᤁᤩᤠᤱ ᤏᤠ᤺ᤳᤗᤠ ᤌᤡᤰ-ᤏᤧᤳᤋᤥ (᥇᥈) ᤛᤰᤀᤡᤱᤄᤱ ᤁᤧᤛᤠᤵᤐᤠᤸᤗᤧ ᤕᤧᤛᤢ᤺ᤴ ᤀᤥᤔᤧᤳᤋᤢᤶ. ᤁᤢᤏᤢᤵᤔᤥ ᤌᤠᤖᤡᤰ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥ᤺ᤰᤂᤡ ᤜᤧᤰᤁᤩᤠᤱ ᤀᤠᤰᤂᤧᤴ ᤀᤡᤏᤥᤃᤧᤴ ᤋᤢᤰᤂᤣ ᤏᤢ ᤏᤡᤱᤄᤢᤶ ᤋᤠᤛᤠᤱ ᤏᤛᤠ᤺ᤴᤏᤥ ᤗᤡᤱᤒᤡᤳᤋᤠᤱ ᤘᤠ᤹ᤔᤠ ᤐᤥ᤺ᤱ ᤑᤠ᤹ᤀᤠᤱ ᤜᤠᤱᤜᤠᤱ ᤔᤧᤳᤋᤢᤛᤡ᤹ᤖᤥ॥ ᤁᤴ ᤛᤰᤀᤡᤱᤄᤱᤅᤡᤴ ᤛᤢᤈᤠ ᤏᤢ ᤛᤠᤶᤍᤡᤱᤃᤧᤴ ᤐᤠ᤺ᤴᤛᤢᤳᤗᤠᤜᤠ᤹ᤏᤢ ᤏᤢᤵᤗᤥ॥

ᤌᤠᤔᤡᤱ

ᤏᤡᤛᤢᤶ- ᤂᤪᤡᤛ᤻ᤋᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠᤒᤠ ᤁᤢᤏᤠᤀᤡᤒᤣᤰ ᥇:᥇-᥉

ᤂᤪᤡᤛ᤻ᤋᤧᤴ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥᤰ ᥇:᥊–᥈:᥇᥎

ᤔᤥᤛᤠ᤺ᤴ ᤏᤢ ᤕᤜᤥᤛᤢ᤺ᤴᤏᤢ᤺ᤸᤗᤧᤀᤠᤱ ᤂᤪᤡᤛ᤻ᤋᤧᤴ ᤐᤕᤶ ᤕᤶᤒᤠ ᤆᤥᤰ ᥉:᥇–᥊:᥇᥉

ᤂᤪᤡᤛ᤻ᤋᤧᤴ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤆᤥᤰ ᥊:᥇᥊–᥍:᥈᥎

ᤂᤪᤡᤛ᤻ᤋᤖᤧ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤐᤕᤶ ᤕᤶᤒᤠ ᤆᤥᤰ ᥎:᥇–᥏:᥈᥈

ᤂᤪᤡᤛ᤻ᤋᤧᤴ ᤛᤡᤍᤢᤱᤈᤓᤠ ᤐᤥ᤺ᤰᤂᤧᤒᤠᤴ ᤐᤕᤶ ᤕᤶᤒᤠ ᤆᤥᤰ ᥏:᥈᥉–᥇᥆:᥉᥏

ᤏᤛᤠ᤺ᤴᤏᤡᤴ ᤁᤠᤰᤏᤢ᤺ᤸᤗᤧᤀᤠᤱ ᤁᤧᤕᤧᤰᤐᤠ ᤆᤥᤰ ᥇᥇:᥇–᥇᥈:᥈᥏

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤐᤡᤔᤠ ᥇᥉:᥇-᥇᥏

ᤁᤢᤏᤢᤵᤔᤠ ᤋᤢᤘᤠ ᤏᤢ ᤐᤠ᤺ᤴᤈᤠᤰᤜᤠ᤹ ᥇᥉:᥈᥆-᥈᥋

ᤜᤡᤒᤪᤢᤜᤠ᤹ᤖᤧ ᤗᤠᤃᤡ ᤛᤰᤀᤡᤱᤄᤱ

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤢᤃᤧᤴ ᤁᤢᤛ᤻ᤛᤠᤗᤠᤶ ᤐᤠ᤺ᤳ

᥇

ᤀᤢᤴᤇᤣ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤗᤠᤶᤒᤠ ᤀᤠᤏᤡ᤹ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ᤏᤢ ᤕᤖᤡᤰᤗᤧᤱ ᤐᤖᤡᤰ ᤐᤖᤡᤰᤗᤠᤶᤒᤠ ᤐᤠᤖᤧᤖᤥ॥

᥈ ᤁᤖ ᤀᤠᤸᤗ ᤁᤴ ᤁᤢᤏᤢᤵᤔᤠ ᤕᤧᤴᤜᤠ᤹ᤀᤥᤃ ᤂᤢᤏᤧ᤹ ᤀᤠᤒᤠᤅᤣ ᤀᤠᤒᤢᤃᤧᤴ ᤁᤢᤛ᤻ᤛᤠᤗᤠᤶᤒᤠ ᤀᤠᤏᤡ᤹ᤏᤢ ᤐᤠᤖᤧᤀᤠᤱ ᤘᤠ᤹ᤖᤥ॥ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤱᤃ ᤂᤢᤏᤧ᤹ ᤁᤠᤰ ᤐᤠ᤺ᤴᤏᤥ ᤗᤰᤁᤧᤄᤥᤒᤠ ᤆᤥᤃᤢᤀᤠᤱ ᤂᤢᤏᤧ᤹ᤗᤠᤶᤒᤠᤀᤣ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴᤏᤠᤱ ᤏᤧᤛ᤻ᤛᤢᤖᤥ॥

᥉ ᤁᤴ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤴ ᤗᤧᤰᤗᤥ ᤜᤧᤰᤁᤩᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤳᤏᤠ᤺ᤸᤗᤧ ᤁᤢᤀᤡᤳᤇᤠᤵᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤔᤢᤰᤛᤠᤶᤃᤧᤴ ᤁᤢᤒᤠ᤺ᤴᤈᤠᤰᤗᤠᤶᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤐᤠ᤺ᤴᤜᤠ᤹ ᤘᤠ᤹ᤖ ᤕᤠ᤺ᤴᤍᤢ᤹ᤖᤥ॥ ᤂᤢᤏᤧ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤗᤠᤕᤥᤗᤠᤶ ᤛᤣᤛᤣᤛᤠᤱᤛᤠᤱ ᤐᤥᤱᤔᤠ ᤋᤱᤃᤠᤶ ᤆᤥᤃᤢᤀᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤔᤡᤔᤡᤍᤡᤱᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤛᤡᤱᤗᤥ॥

ᤂᤪᤡᤛ᤻ᤋᤧᤴ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥᤰ

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥᤃᤢᤀᤠᤱ ᤘᤠ᤹॥ ᤜᤧᤰᤁᤣᤗ᤹ᤖᤡᤰᤁᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤅᤡᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤔᤡᤱ ᤂᤢᤏᤧ᤹ ᤐᤡᤖᤢᤀᤠᤱ ᤘᤠ᤹ᤖᤥ॥

᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤵᤑᤠᤸᤗᤧᤀᤠᤱ ᤔᤠᤱᤗᤠᤀᤡᤱᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤔᤧᤳᤋᤢᤴᤇᤡᤴ.

“ᤂᤧᤏᤧ᤹ᤃ ᤀᤡᤱᤃᤠ᤹ ᤀᤠᤒᤢᤃᤧᤴ ᤀᤠᤛ᤻ᤛᤠᤏᤧ ᤑᤠ᤹ᤀᤠᤱ ᤀᤡᤱᤓᤥᤛᤢᤱᤗᤥ. ᤀᤠᤀᤡᤴ ᤀᤡᤱᤃᤠ᤹ ᤂᤧᤏᤧ᤹ ᤐᤠᤏᤢᤍᤡᤱ ᤁᤧᤶᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥”

ᤕᤠᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣ ᤐᤠ᤺ᤳᤋᤢ.

“ᤀᤡᤱᤃᤠ᤹ᤃ ᤂᤢᤏᤧ᤹ ᤐᤠᤏᤢᤍᤡᤱ ᤁᤢᤶᤒᤠ ᤐᤥ᤺ᤱᤅᤠᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤢᤃᤧᤴ ᤀᤠᤛ᤻ᤛᤠ ᤐᤥᤱᤗᤥ॥”

᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤛᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤠᤖᤢᤸᤗᤧ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ᤹.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤧ᤹ ᤛᤣᤘᤠ ᤔᤧᤈᤥᤃᤢᤖᤖᤥ॥”

᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢ᤹.

“ᤀᤡᤱᤃᤠ᤹ᤃ ᤀᤠᤔᤠᤱᤗᤠᤀᤡᤱᤒᤠᤜᤠ᤹ ᤛᤢᤖᤡᤳ ᤁᤣᤈᤱ ᤆᤥᤃᤢᤱᤛᤡᤱ. ᤜᤧᤰᤁᤩᤠᤱ ᤀᤠᤛᤣᤘᤠᤖᤥᤒᤠᤜᤠ᤹ ᤔᤡᤖᤠ᤺ᤰ ᤆᤥᤃᤢᤱᤛᤡᤱᤗᤥ॥”

᥎ ᤁᤖ ᤂᤢᤏᤧ᤹ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤜᤠᤱᤈᤢᤶᤔᤡᤱᤃ ᤛᤍᤠᤍᤡᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤜᤠᤱᤋᤰᤁᤠ᤺ᤳᤋᤡᤸᤗᤧ ᤁᤧᤔᤏᤠᤜᤠ᤹ᤀᤥ ᤛᤠᤶᤕᤥᤏᤡᤔᤠᤴᤏᤢ ᤜᤠᤱ ᤁᤧᤈᤥᤃᤢ᤹ᤖᤥ॥

᥏ ᤂᤧᤏᤧ᤹ ᤛᤠᤶᤕᤥᤏᤡᤔᤠᤴ ᤔᤡ᤺ᤶᤈᤡ ᤁᤧᤔᤧᤳᤋᤢ ᤜᤧᤰᤁᤩᤠᤱ ᤋᤠᤵᤑᤧ᤺ᤶᤒᤠᤴ ᤁᤧᤈᤡ᤺ᤳᤋᤢᤀᤠᤱ ᤘᤠ᤹॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ ᤁᤧᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛ᤺ᤳᤋᤧᤀᤠᤱ ᤏᤡ᤺ᤱᤃᤣ᤺ᤸᤗᤧ ᤔᤠᤱᤌᤢᤰᤔᤠ ᤁᤧᤒᤡᤖᤧᤀᤠᤱ ᤁᤧᤴᤈᤢᤶᤜᤠ᤹ᤏᤢ᤺ᤸᤗᤧᤀᤠᤱ ᤌᤠ᤺ᤱ ᤁᤧᤕᤢᤰᤂᤧᤖᤥ॥”

᥇᥆ ᤂᤢᤏᤧ᤹ ᤕᤠᤶᤔᤥ ᤐᤠ᤺ᤳᤋᤢ᤹.

“ᤕᤜᤘᤣ ᤍᤠᤱᤒᤣ. ᤋᤥᤗᤡᤱᤛᤥᤔᤢᤀᤥ ᤂᤧᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤧᤶᤓᤥᤃᤧᤴ ᤐᤠᤱᤕᤰ ᤁᤧᤏᤧᤛ᤻ᤛᤢ ᤜᤧᤰᤁᤩᤠᤱ ᤋᤖ᤺ᤱᤍᤡᤱ ᤋᤠᤱᤛᤠᤰᤁᤡᤴ ᤁᤧᤜᤢᤰᤁᤡᤸᤗᤧ ᤁᤧᤈᤥᤃᤢᤖᤥ॥

᥇᥇ ᤂᤧᤱᤜᤠ᤹ ᤔᤧᤔᤧᤰ ᤔᤧᤒᤣ᤺ᤰ ᤁᤖ ᤂᤧᤏᤧ᤹ ᤛᤍᤠᤍᤡᤱ ᤁᤧᤘᤠ᤹ᤖᤥ॥ ᤂᤧᤱᤜᤠ᤹ᤃ ᤆᤠᤱᤍᤣ᤺ᤳ ᤁᤢᤀᤡᤛᤡ᤺ᤰ ᤔᤧᤕ᤺ᤳ ᤔᤧᤍᤧ᤺ᤱ ᤔᤧᤒᤣ᤺ᤰᤗᤥ॥

᥇᥈ ᤂᤧᤏᤧ᤹ ᤗᤃᤣ᤺ᤳᤋᤡᤴ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤁᤧᤓᤠᤰᤋᤢᤛᤡᤖᤥ ᤜᤧᤰᤁᤩᤠᤱ ᤁᤢᤍᤪᤧ᤺ᤰ ᤆᤠᤱᤍᤣ᤺ᤳ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ ᤗᤠᤵᤁᤧᤓᤢᤛᤢᤛᤡᤖᤥ॥ ᤁᤖ ᤂᤧᤏᤧ᤹ᤃ ᤀᤠᤵᤑᤠᤸᤗᤧᤀᤠᤱ ᤁᤧᤴᤗᤧᤰᤛᤡᤱᤅᤡᤴ ᤜᤧᤰᤁᤩᤠᤱ ᤂᤧᤏᤧ᤹ ᤛᤍᤠᤍᤡᤱ ᤁᤢᤜᤡᤱᤘᤧᤳ ᤁᤧᤘᤠ᤹ᤖᤥ॥”

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤁᤢᤀᤡᤛᤡ᤺ᤰ ᤀᤠᤳᤋᤡᤴ ᤔᤠᤱᤗᤠᤀᤡᤱᤒᤠᤜᤠ᤹ᤀᤠᤱ ᤀᤰᤂᤣᤗ᤹ᤖᤡᤰ ᤔᤧᤔᤧᤳᤋᤢᤴᤇᤡᤴᤗᤥ.

“ᤂᤧᤏᤧ᤹ ᤁᤧᤏᤡᤱᤔᤡᤜᤠ᤹ ᤁᤧᤕᤢᤰᤁᤥ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤕᤢᤅᤧ᤹ᤀᤥ॥”

᥇᥊ ᤁᤖ ᤔᤠᤱᤗᤠᤀᤡᤱᤒᤠᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤴᤗᤵ ᤐᤡᤖᤢᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤗᤠᤃᤡ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ ᤛᤠᤶᤛᤡᤖᤰᤗᤥ॥

ᤐᤕᤶ ᤛᤧᤴᤗᤵ

᥈

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤀᤠᤄᤧᤵᤛᤢᤶᤒᤠ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤧᤰᤂᤠ᤺ᤴ ᤀᤠᤸᤗᤛᤠᤱ ᤕᤖᤡᤰ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤐᤡᤔᤠᤀᤣ ᤐᤥᤱᤗᤥ. ᤔᤧ᤺ᤴᤏᤧ ᤑᤠ᤹ᤃᤪ ᤀᤠᤏᤡ᤹ ᤂᤧᤵᤔᤥᤗᤠᤶ ᤀᤠᤗᤧ᤺ᤱ ᤀᤠᤒᤣ᤺ᤰᤗᤥ॥

᥈ ᤌᤣᤀᤠᤱᤓᤧᤸᤗᤧ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤀᤡᤱᤔᤧᤓᤥ᤺ᤛᤢᤒᤠ ᤀᤡᤱᤄᤱᤅᤡᤴ ᤛᤧᤰᤂᤠ ᤐᤥ᤺ᤰᤂᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤴ ᤁᤧᤓᤣ᤺ᤶᤒᤠᤜᤠ᤹ ᤏᤢ ᤀᤡᤱᤈᤠ᤺ᤱ ᤂᤧᤶᤔᤠ ᤔᤧᤴᤍᤧᤶᤏᤠᤒᤠᤜᤠ᤹ ᤁᤧᤖᤧᤰ ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱ ᤐᤡᤖᤢᤛᤡ॥

᥉ ᤀᤠᤏᤡ᤹ᤀᤠᤱ ᤁᤴ ᤐᤕᤶ ᤕᤶᤒᤠ ᤛᤧᤴᤗᤵᤐᤡᤴ ᤀᤠᤏᤠ᤹ᤖᤢᤶᤏᤧ ᤑᤠ᤹ᤃᤪ ᤀᤠᤰᤂᤣᤗ᤹ᤖᤡᤰ ᤋᤠᤱᤔᤠ ᤀᤠᤛᤢᤰᤐᤠᤒᤣ᥅ ᤁᤴ ᤛᤧᤴᤗᤵᤐᤡᤴ ᤍᤠᤱᤒᤠᤸᤗᤧ ᤀᤠᤒᤠᤅᤣ ᤁᤠᤰᤏᤢ ᤋᤃᤡ ᤀᤡᤱᤓᤥᤛᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ᤗᤠᤶ ᤁᤧᤄᤧᤶᤒᤠᤜᤠ᤹ᤖᤧ ᤁᤴ ᤐᤠ᤺ᤴᤏᤡᤴ ᤀᤠᤏᤡ᤹ ᤏᤡ᤺ᤴᤎᤥ ᤀᤠᤶᤈᤥᤃᤧ ᤀᤠᤶᤒᤡᤖᤧᤀᤠᤱ ᤘᤠ᤹ᤖᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤂᤢᤏᤧ᤹ ᤆᤥᤃᤢᤒᤠ ᤔᤡᤰᤛᤣ᤺ᤴᤜᤠ᤹ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ᤗᤠᤶᤒᤠ ᤜᤧᤰᤁᤩᤠᤱ ᤀᤠᤒᤠᤅᤣ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤏᤛᤠᤏᤡᤒᤠᤜᤠ᤹ ᤜᤠ᤺ᤳᤋᤢᤛᤡᤒᤠ ᤛᤣᤛᤣᤔᤠᤱᤅᤡᤸᤗᤧᤴ ᤐᤷᤎᤠ᤺ᤶᤜᤠ᤹ᤗᤠᤶᤒᤠ ᤁᤴ ᤐᤠ᤺ᤴᤏᤡᤴ ᤏᤡ᤺ᤴᤎᤥ ᤆᤥᤃᤢᤖᤥ॥

ᤛᤧᤴᤗᤵᤐᤥ ᤗᤠᤶᤃᤧᤗᤥᤒᤠ

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤁᤴ ᤁᤧᤍᤠᤒᤠᤖ ᤁᤧᤒᤵᤐᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤔᤧᤒᤡᤖᤢᤴᤇᤡᤴᤗᤥ॥

᥌ ᤁᤖ ᤛᤠᤶᤕᤥᤛᤠᤵᤗᤠᤀᤥ ᤌᤡᤰ ᤋᤧᤴᤏᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤔᤏᤠᤴ ᤌᤣᤀᤠᤱ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤒᤣ. ᤀᤡᤃᤪ ᤔᤧᤴᤇᤠᤶ ᤕᤠᤵᤔᤡ᤺ᤴ ᤜᤠ᤺ᤳᤋᤠᤱ ᤁᤶᤒᤪᤠᤱ ᤁᤧᤔᤧᤳᤋᤢᤒᤣ᥅

᥍ ᤂᤧᤱᤜᤠ᤹ᤃ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ᤺ᤸᤗᤧ ᤆᤩ᤹ᤖᤰ ᤕᤥᤕᤥᤰ ᤁᤧᤈᤥᤃᤢᤛᤡ. ᤂᤧᤱᤜᤠ᤹ ᤔᤡᤔᤡᤍᤡᤱ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤗᤧ ᤋᤡᤆ᤺ᤴ ᤁᤧᤄᤢ᤺ᤰᤋᤢᤛᤡᤖᤥ॥

᥎ ᤜᤧᤰᤁᤩᤠᤱ ᤁᤠᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤁᤧᤕᤢᤰᤂᤢᤖᤥ॥”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤕᤢᤰᤂᤢᤸᤗᤧ ᤂᤢᤏᤧ᤹ ᤁᤢᤕᤢᤰᤁᤥ ᤔᤧᤍᤠᤖᤢᤴᤒᤠ ᤌᤣᤀᤠᤱ ᤜᤥ᤺ᤵᤗᤥ॥ ᤜᤧᤰᤁᤣᤛᤠᤱ ᤁᤴ ᤕᤧᤶᤔᤥ ᤁᤠᤰ ᤐᤠ᤺ᤴᤜᤠ᤹ ᤂᤢᤏᤡ᤹ ᤕᤢᤰᤁᤥ ᤘᤠ᤹ᤒᤠ ᤀᤠᤴᤏᤡ᤺ᤛᤢᤶᤔᤡᤴᤗᤥ॥

᥏ ᤁᤖ ᤀᤠᤏᤡ᤹ ᤕᤧᤛᤢ᤺ᤴ ᤀᤠᤏᤡᤛᤢᤶᤗᤥ॥ ᤂᤢᤏᤧ᤹ᤃ ᤔᤠᤱᤗᤠᤀᤡᤱᤒᤠᤜᤠ᤹ᤏᤢ᤺ᤸᤗᤧᤀᤠᤱ ᤆᤩ᤹ᤖᤰ ᤕᤥᤕᤥᤰ ᤘᤕᤧ. ᤀᤠᤸᤗᤃ ᤂᤢᤏᤧ᤹ ᤛᤡᤔᤧᤴᤏᤥ ᤋᤢᤰᤂᤣ ᤆᤩᤧᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡᤔᤡᤍᤡᤱ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱᤅᤡᤸᤗᤧᤴ ᤋᤡᤆ᤺ᤴ ᤂᤢ᤺ᤰᤋᤢᤀᤠᤱ ᤘᤠ᤹॥ ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶ ᤂᤢᤏᤧ᤹ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤖᤧ ᤗᤠᤃᤡ ᤛᤡᤔᤧᤴ ᤛᤠ᤹ᤖᤢᤖᤥ॥

᥇᥆ ᤁᤠᤰ ᤐᤠ᤺ᤴᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴᤗᤥ. ᤜᤧᤰᤁᤩᤠᤱ ᤁᤠᤰ ᤐᤠ᤺ᤴᤜᤠ᤹ᤃ ᤁᤢᤔᤢᤰᤛᤠᤶᤗᤠᤶᤒᤠ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴ ᤏᤧᤛ᤻ᤛᤧᤒᤠᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤛᤢ᤺ᤴ ᤀᤡᤏᤥᤃᤧᤴ ᤋᤢᤰᤂᤣᤗᤠᤶᤒᤠ ᤁᤢᤗᤡᤱᤍᤥ ᤁᤧᤳᤋᤢᤸᤗᤧ ᤏᤢᤒᤠ ᤏᤢ ᤁᤢᤍᤱᤒᤠ ᤐᤠ᤺ᤴ ᤆᤥᤃᤢᤖᤥ॥ ᤜᤧᤰᤁᤣᤗ᤹ᤖᤡᤰ ᤕᤧᤛᤢᤖᤧ ᤕᤖᤡᤰ ᤔᤢ᤹ᤀᤡᤍᤠᤱᤛᤠᤜᤠ᤹ ᤛᤧᤴᤗᤵᤐᤥ ᤗᤠᤶᤗᤥᤛᤢᤛᤡ᤹ᤀᤠᤱ ᤁᤢᤔᤡᤔᤡᤍᤡᤱᤅᤡᤸᤗᤧᤴ ᤗᤰ ᤁᤧᤄᤥᤒᤠ ᤔᤧᤒᤥ᤺ᤰᤂᤧᤖᤥ॥

᥇᥇ ᤔᤏᤠᤜᤠ᤹ ᤗᤠᤕᤥᤗᤠᤶ ᤛᤣᤛᤣ ᤁᤧᤈᤥ᤺ᤰᤐᤠ ᤕᤧᤛᤢ᤺ᤴ ᤏᤢ ᤛᤣᤛᤣ ᤁᤧᤒᤥ᤺ᤱᤒᤠᤜᤠ᤹ᤃ ᤗᤳᤌᤡᤰ ᤜᤡᤶᤛᤕᤱᤛᤡᤖᤥ. ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤀᤠᤴᤛᤠ᤹ᤛᤡ ᤔᤧᤵᤔᤠᤛᤡ ᤂᤢᤏᤧ᤹ ᤔᤧᤏᤢ᤺ᤴᤏᤧᤴᤗᤥ॥

᥇᥈ ᤂᤢᤏᤧ᤹ ᤏᤡᤱᤘᤠ᤹ᤑᤢᤛᤠᤶᤗᤥ ᤛᤢᤶᤔᤥ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤳᤋᤢ᤹.

“ᤀᤡᤱᤃᤠ᤹ ᤁᤧᤔᤡᤱᤅᤡᤴ ᤀᤠᤴᤛᤠ᤹ᤛᤡ ᤀᤡᤱᤓᤥᤛᤢᤱᤛᤡᤱᤗᤥ. ᤜᤧᤰᤁᤩᤠᤱ ᤁᤧᤔᤏᤠ ᤗᤢᤶᤔᤥ ᤀᤡᤱᤃᤠ᤹ ᤏᤧᤶᤓᤥᤃᤧᤴ ᤁᤧᤏᤠᤖᤠ ᤑᤥᤛᤢᤱᤗᤥ॥”

᥇᥉ ᤜᤧᤰᤁᤩᤠᤱ ᤕᤠᤶᤔᤥ ᤐᤠ᤺ᤳᤋᤢ᤹.

“ᤀᤡᤱᤃᤠ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤏᤛᤠ᤺ᤴ ᤕᤢᤰᤂᤢᤱᤗᤥ॥”

ᤂᤢᤏᤧ᤹ ᤕᤠᤶᤔᤥᤀᤠᤱ ᤐᤠ᤺ᤳᤋᤢ᤹.

“ᤀᤡᤱᤃᤠ᤹ ᤁᤵᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤠᤱᤒᤠ ᤔᤏᤠᤜᤠ᤹ᤏᤢ ᤘᤠ᤹ᤀᤠᤖᤥ॥”

᥇᥊ ᤂᤧᤴ ᤔᤏᤠᤜᤠ᤹ᤖᤧᤃ ᤏᤠᤛᤡᤱᤃᤧᤴ ᤌᤰ ᤔᤧᤃᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤕᤧᤛᤢ᤺ᤴᤏᤠᤱ ᤂᤧᤱᤜᤠ᤹ ᤜᤧᤰᤁᤣᤀᤣ ᤐᤥ᤺ᤰᤂᤧᤖᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤒᤠᤅᤣ ᤁᤢᤛᤡᤔᤧᤴᤗᤠᤶᤒᤠ ᤛᤡᤔᤧᤸᤗᤧᤴ ᤔᤢᤰᤛᤠᤶ ᤁᤧᤃᤵᤐᤠ ᤔᤠᤑᤧᤴᤛᤠᤶᤔᤡᤴ ᤔᤧᤶᤓᤤ ᤆᤥᤃᤢ॥

᥇᥋ ᤜᤧᤰᤁᤩᤠᤱ ᤛᤡᤔᤧᤴᤏᤢ ᤁᤧᤃᤡ᤺ᤒᤠᤜᤠ᤹ᤖᤧ ᤂᤢᤏᤡ᤹ ᤁᤡ᤺ᤔᤧᤸᤗᤧ ᤜᤡᤱᤜᤡᤱ ᤌᤠᤖᤡᤰ ᤕᤥ᤺ᤰ ᤆᤥᤃᤢᤛᤡᤒᤠᤜᤠ᤹ ᤆᤥ᤺ᤰᤕᤢᤶᤓᤥ ᤐᤡᤔᤠᤛᤡ ᤑᤠ᤹ᤀᤠᤱ ᤂᤢᤏᤧ᤹ ᤜᤧᤰᤁᤣ ᤆᤥᤃᤢᤒᤠᤖᤥ॥

᥇᥌ ᤛᤧᤰᤂᤠ᤺ᤸᤗᤧᤃ ᤂᤢᤏᤧ᤹ ᤔᤠᤱᤗᤠᤀᤡᤱᤒᤠᤜᤠ᤹ᤃ ᤔᤧ᤺ᤴ. ᤁᤖ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤏᤧ ᤁᤶᤒᤪᤠᤱ ᤔᤧᤳᤋᤢᤛᤡ᤹ᤖᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤁᤧᤈᤥ᤺ᤰᤐᤠ ᤗᤢᤱᤃᤢᤶᤛᤠᤒᤠ ᤏᤢ ᤏᤛᤠ᤺ᤴᤛᤠᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤱᤛᤧ ᤁᤠᤰ ᤐᤖᤡᤰᤗᤧ ᤀᤠᤏᤡ᤹ ᤜᤧᤰᤁᤣ ᤐᤥᤱᤔᤠ ᤐᤥ᤺ᤰᤂᤧᤖᤥ॥ ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤕᤥ᤺ᤸᤗᤧᤴ ᤗᤧᤵᤔᤡ ᤐᤡᤔᤠ ᤁᤧᤛᤢᤰᤐᤠ ᤛᤡᤍᤢᤱᤈᤓᤠ ᤐᤥ᤺ᤰᤂᤧᤖᤥ॥

᥇᥎ ᤂᤢᤏᤧ᤹ ᤜᤱᤛᤠ᤹ᤔᤥ ᤌᤩᤧᤀᤠᤱ ᤀᤠᤒᤠᤅᤣ ᤋᤢᤰᤂᤣ ᤆᤩᤧᤒᤠᤸᤗᤧ ᤆᤥᤃᤢᤸᤗᤧ ᤜᤱᤛᤠ᤹ᤔᤥ ᤁᤧᤎᤠᤒᤠᤜᤠ᤹ᤃ ᤂᤢᤏᤧ᤹ ᤁᤢᤓᤠ᤹ ᤐᤡᤔᤠ ᤛᤢᤰᤋᤢᤛᤡ᤹ᤖᤥ॥

ᤂᤪᤡᤛ᤻ᤋᤧᤴ ᤔᤥᤛᤠᤴᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥᤰ

᥉

ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤛᤣᤛᤣ ᤁᤢᤔᤏᤠ ᤐᤥᤱᤔᤠᤀᤠᤱ ᤛᤠᤱᤃᤪᤠᤶᤐᤣᤍᤠᤱ ᤐᤣ᤺ᤰᤔᤠ ᤗᤰ ᤁᤧᤄᤥᤛᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤛᤣ᤺ᤰᤕᤢᤰᤔᤡᤒᤠ ᤏᤢ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤑᤠ᤹ᤀᤠᤱ ᤋᤧᤴᤍᤡᤱ ᤀᤠᤈᤥᤃᤢᤶᤒᤠ ᤕᤧᤛᤢ᤺ᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥈ ᤔᤥᤛᤠ᤺ᤴa ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤜᤡᤶᤛᤕᤱᤅᤥ ᤏᤛᤠ᤺ᤴᤛᤠᤒᤠ ᤐᤥ᤺ᤰᤂᤧᤒᤠ ᤁᤢᤀᤡᤛᤡ᤺ᤰ ᤕᤧᤛᤢ᤺ᤴᤏᤠᤱ ᤂᤢᤏᤧ᤹ ᤛᤣ᤺ᤰᤕᤢᤰ ᤁᤧᤈᤥ᤺ᤰᤐᤠᤸᤗᤥ ᤋᤠ᤺ᤰᤐᤥᤛᤠᤒᤠ ᤐᤥ᤺ᤰᤂᤧ॥

᥉ ᤜᤡᤶᤔᤡᤴᤏᤢ᤺ᤸᤗᤧᤀᤠᤱ ᤜᤡᤶ ᤁᤧᤈᤥ᤺ᤰᤐᤧᤴ ᤛᤠ᤹ᤖᤡᤰ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤔᤠ ᤗᤠ᤹ᤖᤢᤒᤠ ᤁᤢᤀᤡᤛᤡ᤺ᤰᤁᤣ ᤕᤧᤛᤢ᤺ᤴ ᤔᤥᤛᤠ᤺ᤴᤏᤢ᤺ᤸᤗᤧᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱᤛᤠᤒᤠ ᤐᤥ᤺ᤰᤂᤧᤖᤥ॥

᥊ ᤁᤧᤖᤧᤰ ᤜᤡᤶᤜᤠ᤹ᤃ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠᤖᤥ. ᤁᤖ ᤁᤠᤰ ᤐᤠ᤺ᤴᤜᤠ᤹ ᤁᤧᤈᤥ᤺ᤰᤐᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥

᥋ ᤀᤠᤸᤗ ᤔᤥᤛᤠ᤺ᤱᤃ ᤁᤧᤍᤠᤒᤠ ᤕᤧᤶᤔᤥ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤑᤠ᤹ᤀᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤜᤡᤶᤛᤕᤱᤅᤥ ᤏᤛᤠ᤺ᤴᤛᤠᤒᤠ ᤛᤧᤘᤠᤖᤥᤒᤠ ᤘᤕᤧᤖᤥ॥

᥌ ᤁᤖ ᤂᤪᤡᤛ᤻ᤋᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤛᤕᤱᤅᤥ ᤏᤛᤠ᤺ᤴᤛᤠᤒᤠ ᤀᤠᤒᤢᤃᤧᤴ ᤁᤢᤛ᤻ᤛᤠᤖᤥ॥ ᤂᤪᤡᤛ᤻ᤋᤀᤥᤒᤠ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤏᤡᤱᤛᤠᤱᤅᤡᤴ ᤔᤧᤸᤗᤧᤳᤋᤣ ᤜᤠᤱᤜᤠᤱᤅᤠᤱ ᤀᤠᤘᤠ᤹ᤏᤧ ᤑᤠ᤹ᤃᤪ ᤀᤠᤏᤡ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤛᤕᤱᤅᤥᤒᤠᤛᤡᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤠ᤺ᤶᤛᤡᤱᤔᤠᤴ

᥍ ᤂᤧᤸᤗᤧ ᤆᤥᤃᤢᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠ ᤜᤧᤰᤁᤣ.

“ᤀᤠᤀᤡᤴ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤁᤧᤄᤧᤵᤛᤢᤶᤔᤡᤸᤗᤧ

᥎ ᤀᤣ᤺ᤰᤛᤠᤍᤧᤴᤏᤥ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤱᤔᤧᤛᤠ᤹ᤖᤢᤒᤠ ᤕᤧᤶᤔᤥ ᤒᤡᤑᤩᤢᤱ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤏᤡᤱᤘᤠ᤹ᤒᤠᤴ ᤁᤧᤎᤢᤱᤒᤠ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥

᥏ ᤂᤧᤵᤔᤥ ᤂᤡᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤖᤧ ᤀᤡᤱᤃᤠ᤹ ᤀᤠᤏᤠᤛᤡ ᤌ᤺ᤵᤔᤠᤴ ᤔᤧᤛᤠ᤹ᤖᤢ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤋᤱᤒᤣ ᤗᤡᤒᤥᤱ (᥊᥆) ᤌᤠᤖᤡᤰ ᤆᤥᤃᤢᤱᤒᤠ ᤀᤠᤕᤠ᤺ᤶᤒᤰᤁᤡᤴ ᤔᤧᤏᤡᤛᤢ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤌᤠ᤺ᤰᤜᤠ᤹ᤏᤢ ᤀᤡᤱᤃᤠ᤹ ᤀᤠᤛᤡᤰ ᤐᤥᤃᤧᤀᤠᤱ ᤐᤠ᤺ᤳᤋᤢᤱ. ‘ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤠᤴ ᤛᤍᤠᤍᤡᤱ ᤋᤠᤵᤐᤧ᤹ᤖᤥ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤠᤗᤠᤶᤔᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤔᤧᤘᤠ᤹ᤖᤥ॥’

᥇᥇ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤀᤠᤛᤡᤰ ᤐᤥ᤺ᤰᤔᤥ ᤀᤰᤂᤣᤗ᤹ᤖᤡᤰ ᤔᤠᤱᤜᤧᤰᤛᤡᤱᤅᤠᤱᤗᤥ. ‘ᤂᤧᤱᤜᤠ᤹ᤃ ᤀᤡᤱᤃᤠ᤹ ᤕᤠᤖᤡᤵ ᤆᤥᤃᤢᤱᤒᤠ ᤏᤠ᤺ᤶᤛᤡᤱᤔᤠ ᤋᤧᤴᤏᤥ ᤀᤠᤵᤑᤠᤸᤗᤧᤀᤠᤱ ᤗᤠ᤺ᤵᤔᤠ ᤔᤧᤱᤄᤥᤏᤧᤴᤗᤥ॥’”

᥇᥈ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤋᤠᤵᤑᤧ᤺ᤶᤒᤠ ᤏᤢ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤏᤡᤱᤘᤠ᤹ᤒᤠᤸᤗᤧ ᤂᤡᤏᤡ᤹ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤔᤠ᤺ᤱᤄᤠ ᤁᤧᤴᤈᤥᤃᤡᤴᤗ ᤑᤠ᤹ᤀᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥

᥇᥉ “ᤀᤠᤀᤡᤴᤒᤠ ᤕᤧᤴ” ᤔᤧᤵᤏᤠᤒᤠ ᤐᤠ᤺ᤴᤏᤧᤴ ᤘᤠ᤹ᤖ ᤌᤠᤖᤡᤰ. ᤌᤡᤰᤗᤧ ᤘᤣ᤹ᤀᤡᤴ ᤂᤠᤜᤢᤴ ᤐᤡᤀᤠᤛᤡᤶᤔᤧ᤹ᤀᤥ. ᤜᤧᤰᤁᤩᤠᤱ ᤗᤠᤕᤥ᤺ᤸᤗᤧᤴ ᤀᤡᤱᤗᤧᤰᤁᤡᤸᤗᤧ ᤂᤡᤏᤡ᤹ ᤀᤠᤳᤋᤡᤸᤗᤧ ᤁᤢᤛᤡᤰᤗᤢᤱᤔᤧᤴᤏᤡᤴᤏᤠᤱ ᤁᤧᤛᤠ᤺ᤰᤐᤠ ᤔᤧᤒᤥ᤺ᤱᤏᤧᤸᤗ॥

᥇᥊ ᤀᤠᤏᤡ᤹ ᤋᤃᤡ ᤏᤛᤠ᤺ᤴ ᤀᤠᤈᤥᤃᤢᤶᤒᤠ ᤕᤧᤶᤔᤥ ᤂᤢᤏᤧ᤹ ᤋᤠ᤺ᤰᤐᤥ ᤀᤠᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤁᤢᤏᤢᤵᤔᤥ ᤌᤠᤖᤡᤰ ᤏᤛᤠ᤺ᤴᤛᤠᤒᤠ ᤀᤠᤒᤥ᤺ᤱᤏᤧ ᤑᤠ᤹ᤃᤪ ᤂᤪᤡᤛ᤻ᤋᤧᤴᤏᤢ ᤗᤰ ᤁᤧᤄᤥᤒᤠ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤖᤥ॥

᥇᥋ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤶᤍᤡᤱ ᤀᤠᤒᤡ᤹ᤖᤥ.

“ᤀᤠᤀᤡᤴ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤁᤧᤄᤧᤵᤛᤢᤶᤔᤡᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤒᤡᤑᤩᤢᤱ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤁᤧᤎ᤺ᤵᤐᤠ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥”

᥇᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤰᤗᤠ᤺ᤴ ᤔᤧᤄᤧᤵᤛᤢᤛᤠᤱ ᤂᤢᤏᤧ᤹ ᤁᤢᤍᤰᤗᤧᤱᤘᤠᤀᤥ ᤒᤡᤑᤩᤢᤱ ᤁᤧᤈᤥ᤺ᤰᤐᤠᤜᤠ᤹ ᤀᤠᤳᤋᤡᤴᤜᤠ᤹ ᤔᤧᤘᤕᤧᤒᤣ᥅ ᤜᤠᤒᤠ ᤂᤧᤴ ᤔᤥᤛᤠᤖᤧ ᤔᤡᤛᤪ ᤗᤠᤈᤣ᤹ᤗᤠᤶ ᤗ᤺ᤳᤋᤢᤛᤡᤒᤠ ᤔᤏᤠᤜᤠ᤹ᤀᤣ ᤔᤧ᤺ᤴᤇᤡᤒᤡ᥅

᥇᥍ ᤜᤧᤰᤁᤩᤠᤱ ᤋᤱᤒᤣ ᤗᤡᤒᤥᤱ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴ ᤁᤧᤓᤥ᤺ᤱᤒᤠᤜᤠ᤹ ᤀᤠᤳᤋᤡᤴᤜᤠ᤹ ᤔᤧᤘᤕᤧᤒᤣ᥅ ᤀᤣ᤺ᤰᤛᤠᤍᤧᤴᤏᤥ ᤗᤠᤕᤥ ᤁᤧᤈᤥ᤺ᤰᤐᤠᤀᤠᤱ ᤁᤧᤛᤡ᤺ᤒᤠ ᤔᤏᤠᤜᤠ᤹ᤀᤣ ᤔᤧ᤺ᤴᤇᤡᤒᤡ᥅

᥇᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤖᤡᤵ ᤆᤥᤃᤢᤒᤠ ᤏᤠ᤺ᤶᤛᤡᤱᤍᤧᤴᤏᤥ ᤀᤠᤵᤑᤠᤸᤗᤧᤀᤠᤱ ᤗᤠ᤺ᤵᤔᤠ ᤁᤧᤱᤄᤥ᤺ᤛᤡᤴᤗᤥ ᤗ᤹ᤖᤡᤰ ᤀᤠᤳᤋᤡᤴᤜᤠ᤹ᤏᤢ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧᤒᤣ᥅ ᤁᤢᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤶᤔᤏᤠᤒᤠ ᤔᤏᤠᤜᤠ᤹ᤏᤢᤀᤣ ᤔᤧ᤺ᤶᤒᤡ᥅

᥇᥏ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤃ ᤂᤢᤏᤡ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤏᤡᤱᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤠ᤺ᤶᤛᤡᤱᤍᤧᤴᤏᤥ ᤗᤠ᤺ᤵᤔᤠ ᤔᤧᤱᤄᤥ᤺ᤛᤢᤶᤒᤠᤴ ᤀᤠᤏᤡ᤺ᤛᤢᤶᤗᤥ॥

a 

᥉:᥈ ᤔᤥᤛᤠ᤺ᤴ- ᤂᤢᤏᤧ᤹ ᤀᤢᤏᤠᤜᤢᤖᤡᤀᤥ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤘᤕᤧ॥ ᤂᤧᤱᤜᤠ᤹ ᤕᤥ᤺ᤰ ᤔᤧᤘᤕᤧᤒᤠ ᤔᤡᤛᤪ ᤗᤠᤈᤣ᤹ᤗᤠᤶ ᤗᤠᤶᤗᤥᤛᤢᤛᤡ ᤗ᤺ᤳᤋᤢᤛᤡ॥ ᤂᤢᤏᤧ᤹ᤀᤣ ᤕᤜᤢᤍᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤐᤡᤖᤢᤛᤡ॥

ᤏᤠ᤺ᤶᤛᤡᤱᤍᤧᤴᤏᤡᤸᤗᤧᤴ ᤔᤠᤱᤜᤧᤰ

᥊

ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠ᤺ᤶᤛᤡᤱᤍᤧᤴᤏᤥ ᤗᤠ᤺ᤵᤔᤠ ᤔᤠᤱᤜᤧᤰ ᤘᤠ᤹ᤖᤀᤣ ᤂᤡᤏᤡ᤹ ᤗᤢᤶᤔᤥ ᤀᤠᤳᤋᤡᤴᤜᤠ᤹ᤀᤠᤱ ᤁᤴ ᤔᤠᤱᤜᤧᤰᤁᤡᤴ ᤔᤧᤱᤄᤥ᤺ᤶᤏᤠᤒᤠ ᤔᤧᤶᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤀᤠᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤡᤖᤥ॥

᥈ ᤀᤠᤏᤡ᤹ᤀᤥ ᤁᤢᤀᤡᤛᤡ᤺ᤰᤁᤣ ᤂᤧᤱᤜᤠ᤹ᤖᤥᤀᤠᤱ ᤛᤢᤏᤠᤀᤡᤱ ᤀᤡᤱᤓᤥᤛᤧᤀᤠᤱ ᤘᤕᤧ. ᤁᤖ ᤂᤧᤱᤜᤠ᤹ᤖᤧ ᤂᤧᤴ ᤔᤧᤄᤧᤵᤛᤢᤒᤠ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤴᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤌᤣᤀᤠᤱ ᤀᤡᤴᤎᤠ᤺ᤱ ᤔᤧᤱᤄᤥ᤺ᤛᤢᤴᤗᤥ॥

᥉ ᤁᤖ ᤀᤠᤏᤡ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤰ ᤁᤴ ᤏᤠ᤺ᤶᤛᤡᤱᤍᤧᤴᤏᤥ ᤀᤠᤗᤠ᤺ᤳᤗᤥ॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹.

“ᤀᤠᤛᤡᤰ ᤐᤥᤃᤧᤀᤠᤱ ᤂᤧᤱᤜᤠ᤹ᤃ ᤀᤡᤱᤃᤠ᤹ ᤕᤠᤖᤡᤵ ᤆᤥᤃᤢᤱᤒᤠ ᤏᤠ᤺ᤶᤛᤡᤱᤍᤧᤴᤏᤥ ᤀᤠᤵᤑᤠᤸᤗᤧᤀᤠᤱ ᤗᤠ᤺ᤵᤔᤠ ᤔᤧᤱᤄᤥᤏᤧᤴ ᤑᤠ᤹ᤀᤠᤱ ᤔᤠᤱᤜᤧᤰᤛᤡᤱᤅᤠᤱᤗᤥ॥”

ᤜᤧᤰᤁᤣᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠ᤺ᤶᤛᤡᤱᤍᤧᤴᤏᤡᤱᤃ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤸᤗᤧᤛᤠ ᤆᤥᤃᤧ ᤛᤢᤖᤧᤀᤠᤱ ᤘᤕᤧᤖᤥ॥

᥊ ᤗᤳᤇᤠ ᤛᤠᤶᤕᤥᤛᤠᤵᤗᤠ ᤗᤰᤁᤥ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤕᤠ᤺ᤶᤒᤰᤁᤥᤏᤢ ᤏᤢᤛᤡᤃᤣ᤺ᤰᤐᤠ ᤕᤧᤴᤏᤥ ᤏᤠ᤺ᤶᤛᤡᤱᤗᤥ॥”

᥋ ᤜᤧᤰᤁᤩᤠᤱ ᤕᤠᤶᤔᤥ ᤂᤧᤴ ᤘᤣ᤹ᤛ᤻ᤔᤠ ᤗᤰᤁᤥ ᤂᤢᤏᤧ᤹ ᤀᤰᤂᤣ ᤐᤠ᤺ᤳᤋᤢ.

“ᤂᤧᤱᤜᤠ᤹ᤃ ᤀᤡᤱᤃᤠ᤹ ᤕᤠᤖᤡᤵ ᤆᤥᤃᤢᤱᤒᤠ ᤏᤠ᤺ᤶᤛᤡᤱᤍᤧᤴᤏᤥ ᤀᤠᤵᤑᤠᤸᤗᤧᤀᤠᤱ ᤗᤠ᤺ᤵᤔᤠ ᤔᤧᤱᤄᤥᤏᤧᤴᤗᤥ॥”

᥌ ᤁᤢᤓᤠᤖᤧᤃ ᤀᤠᤸᤗᤛᤠᤱ ᤂᤧᤴ ᤏᤠ᤺ᤶᤛᤡᤱᤍᤧᤴᤏᤥ ᤗᤠ᤺ᤵᤔᤠ ᤔᤧᤄᤥ᤺ᤛᤢ᤹॥ ᤁᤖ ᤘᤣ᤹ᤜᤠ᤹ᤖᤥᤃ ᤛᤢᤏᤠᤀᤡᤱᤅᤡᤴ ᤋᤃᤡ ᤀᤡᤱᤓᤥᤛᤧᤀᤠᤱ ᤘᤕᤧᤛᤠᤱ ᤂᤧᤱᤜᤠ᤹ ᤀᤡᤱᤈᤠ᤺ᤱ ᤀᤡ᤺ᤵᤔᤠ ᤏᤠ᤺ᤵᤔᤠ ᤔᤧᤴᤍᤧᤴᤍᤧᤴᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤴᤗᤠᤛᤧᤴᤗᤥ॥

᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠ᤺ᤶᤛᤡᤱᤍᤧᤴᤏᤥ ᤗᤠ᤺ᤵᤔᤠ ᤘᤣ᤹ᤛ᤻ᤔᤠ ᤕᤧᤴᤎᤡᤰ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹॥ ᤂᤧᤴ ᤕᤧᤴᤏᤡᤱᤃ ᤀᤠᤀᤡᤴᤏᤣᤖᤥ॥ ᤂᤧᤴ ᤋᤃᤡ ᤐᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤍᤠᤀᤢᤍ ᤜᤠᤱᤗᤠᤶ ᤂᤢᤏᤧ᤹ ᤕᤖᤡᤰ ᤕᤧᤶ ᤀᤣᤃᤠᤱ ᤕᤠᤶᤔᤥ ᤐᤠ᤺ᤳᤋᤢ.

“ᤀᤠᤀᤡᤴ ᤂᤢᤏᤧ᤹ ᤁᤢᤀᤡᤰᤗᤠ᤺ᤴ ᤁᤧᤄᤧᤵᤛᤢᤶᤔᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤁᤧᤎ᤺ᤵᤐᤠ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ॥”

᥎ ᤌᤣᤀᤠᤱᤓᤧᤸᤗᤧ ᤕᤜᤥᤛᤢᤖᤧd ᤂᤧᤱᤜᤠ᤹ ᤁᤴ ᤏᤠ᤺ᤶᤛᤡᤱᤔᤠ ᤋᤧᤴᤏᤡᤴ ᤐᤡᤖᤢᤛᤡᤀᤠᤱ ᤘᤕᤧᤸᤗᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤧᤰᤁᤣᤗ᤹ᤖᤡᤰ ᤘᤣ᤹ᤛ᤻ᤔᤠ ᤏᤠ᤺ᤶᤛᤡᤱ ᤕᤧᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤕᤠᤱᤛᤡ ᤔᤧᤒᤠ᤺ᤳᤋᤢᤴᤒᤠᤔᤧᤴ॥

᥏ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤏᤠ᤺ᤶᤛᤡᤱ ᤕᤧᤴᤏᤡᤴ ᤋᤠᤔᤠ ᤁᤧᤒᤥ᤺ᤱᤒᤠ ᤘᤠ᤹ᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤕᤠ᤺ᤶᤒᤰᤗᤠᤶᤒᤠ ᤏᤠ᤺ᤶᤛᤡᤱᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠ᤺ᤶᤛᤡᤱᤍᤧᤴᤏᤥ ᤁᤧᤗᤠ᤺ᤵᤐᤠᤜᤠ᤹ᤀᤠᤱ ᤂᤢᤏᤡ᤹ ᤕᤠ᤺ᤶᤒᤰᤗᤠᤶᤒᤠ ᤔᤧᤏᤠ᤺ᤶᤛᤡᤱᤗᤥ॥

᥇᥇ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤂᤧᤴ ᤏᤠ᤺ᤶᤛᤡᤱᤔᤥ ᤗᤠ᤺ᤵᤔᤠ ᤛᤡᤰᤛᤶᤗ ᤏᤡᤱᤘᤠ᤹ ᤆᤥᤃᤢᤶᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤡᤛᤪᤠᤀᤡᤗᤡᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤔᤧᤓᤣ᤺ᤴᤍᤢᤀᤠᤱ ᤔᤧᤔᤧᤃᤧᤒᤠ ᤁᤢᤀᤡᤛᤡ᤺ᤰ ᤀᤠᤳᤋᤡᤴᤜᤠ᤹ᤀᤠᤱ ᤔᤧᤶᤔᤧᤰᤏᤧᤴᤗᤖᤥ॥

᥇᥈ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤱᤃ ᤁᤢᤜᤡᤱᤘᤧᤳ ᤏᤢ ᤆᤥᤰᤛᤠᤶᤒᤠ ᤆᤥᤰᤗᤥ॥ ᤂᤧᤱᤃ ᤏᤧᤵᤈᤠᤱ ᤗᤧᤵᤔᤠᤱ ᤁᤢᤕᤠ ᤁᤧᤒᤵᤐᤠ ᤂᤠᤃᤧᤛᤢᤰᤐᤠ ᤋᤠᤓᤣ᤺ᤴᤏᤢ᤺ᤸᤗᤧᤀᤠᤱ ᤂᤠᤃᤧᤛᤢᤰᤐᤠ ᤆᤥ᤺ᤰᤗᤥ॥ ᤂᤧᤸᤗᤧ ᤕᤠᤶᤛᤠᤶᤔᤡᤴ ᤏᤢ ᤛᤰᤔᤠᤛᤠᤶᤔᤡᤴ ᤛᤧᤴᤍᤢ᤹ ᤜᤧᤰᤁᤩᤠᤱ ᤕᤧᤵᤐᤠᤸᤗᤧ ᤁᤢᤍᤢᤶᤒᤧ᤹ ᤏᤢ ᤁᤢᤛᤡ᤺ᤴ ᤗᤛ᤻ᤛᤢᤀᤠᤱ ᤛᤧᤴᤍᤢ᤹॥ ᤀᤠᤏᤡ᤹ ᤏᤡᤱᤘᤠ᤹ᤛᤢᤶᤔᤡᤴ ᤏᤢ ᤏᤡᤱᤘᤠ᤹ ᤀᤡ᤺ᤵᤔᤠᤴ ᤛᤧᤶᤔᤠ ᤛᤢᤰᤋᤢ᤹ᤖᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥᤗᤠᤶᤒᤠ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳᤋᤥ ᤌᤧᤔᤠ᤺ᤴᤏᤠᤱ ᤆᤡᤱᤛᤡᤱᤔᤠ ᤔᤧᤛᤢᤰᤏᤧᤴᤗᤥ॥ ᤂᤢᤏᤧ᤹ ᤁᤢᤍᤃᤡ ᤁᤠᤰ ᤐᤠ᤺ᤴᤜᤠ᤹ ᤏᤢᤖᤡᤰᤁᤠᤱ ᤏᤡᤎᤠ᤺ᤵᤗᤥ. ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤂᤠᤖᤠᤳ ᤂᤢᤏᤧ᤹ᤀᤣ ᤀᤠᤏᤡ᤹ ᤐᤡᤔᤠ ᤐᤥᤱᤗᤥ॥

ᤕᤧᤛᤢ᤺ᤴ ᤀᤠᤏᤡ᤹ ᤐᤕᤶ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤖᤥ

᥇᥊ ᤀᤠᤸᤗ. ᤀᤠᤏᤡ᤹ ᤋᤧᤴᤍᤡᤱ ᤀᤠᤈᤥᤃᤢᤶᤒᤠ ᤏᤛᤠ᤺ᤴᤏᤡᤴ ᤌᤖᤢᤶᤗᤥ. ᤌᤣᤀᤠᤱᤓᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤒᤣ᤺ᤰᤐᤠᤀᤠᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤛᤠ ᤕᤧᤛᤢ ᤐᤕᤶ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤀᤠᤏᤡ᤹ ᤀᤠᤃᤳᤋᤢᤶᤗᤥ॥

᥇᥋ ᤀᤠᤏᤡ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤀᤠᤴᤈᤥ᤺ᤰᤏᤧᤶᤒᤠ ᤐᤠ᤺ᤴᤏᤡᤴ ᤁᤢᤛᤡᤱᤏᤡ᤺ᤳᤋᤢ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤠᤱ ᤀᤠᤏᤡ᤹ ᤜᤧᤰᤁᤣᤀᤣ ᤁᤠᤰ ᤐᤖᤡᤰᤐᤠ ᤜᤱᤛᤠ᤹ᤔᤠᤴ ᤋᤠ᤺ᤰᤋᤢ. ᤁᤖ ᤂᤢᤏᤧ᤹ ᤗᤠᤕᤥ ᤔᤧᤈᤥᤃᤢᤴᤗᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤔᤧᤱᤃᤡᤀᤣ ᤔᤧᤴᤏᤢ᤺ᤴᤏᤣ ᤗᤢᤱᤃᤢᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠᤀᤥ ᤋᤩᤧ᤹ᤀᤡᤖᤥ॥ ᤂᤧᤵᤔᤥᤃ ᤀᤠᤏᤡ᤹ ᤆᤠᤜᤠᤒᤥ ᤀᤠᤎᤠ᤺ᤸᤗᤧ ᤁᤢᤓᤠ᤹ ᤂᤥᤔᤠ ᤑᤠ᤹ᤀᤠᤱ ᤗᤢᤱᤍᤢᤰ ᤏᤢ ᤗᤢᤱᤃᤢᤶᤔᤡᤴ ᤀᤠᤄᤥᤛᤢᤶᤗᤥ॥

d 

᥊:᥎ ᤔᤥᤛᤠ᤺ᤴ ᤛᤩᤧᤀᤠᤱ ᤕᤜᤥᤛᤢ᤺ᤴ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤗᤠᤶᤗᤥᤒᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤏᤡᤱ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤒᤠ ᤗᤠᤈᤣ᤹ᤀᤥ ᤂᤧᤱᤜᤠ᤹ ᤗᤠᤶᤗᤥᤛᤢᤛᤡ॥

᥋

ᤀᤠᤳᤋᤡᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴᤇᤠᤱ ᤔᤏᤠᤜᤠ᤹ᤗᤠᤶᤒᤠᤀᤣ ᤛᤣ᤺ᤰᤁᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥ᤺ᤰᤛᤧ ᤛᤣ᤺ᤰᤕᤢᤰ ᤐᤥᤱᤗᤥ॥ ᤂᤧᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤂᤥᤔᤠ ᤑᤠ᤹ᤀᤠᤱ ᤔᤏᤠᤜᤠ᤹ᤖᤧ ᤗᤠᤃᤡ ᤆᤥᤓᤠ᤹ ᤏᤢ ᤛᤡᤍᤢᤱᤈᤓᤠ ᤋᤥ᤺ᤴᤍᤢ᤹ᤖᤥ॥

᥈ ᤂᤢᤏᤧ᤹ᤃ ᤌᤣᤀᤠᤱ ᤏᤡᤱᤘᤠ᤹ ᤔᤧᤱᤄᤥᤀᤣ ᤁᤧᤘᤠ᤹ᤒᤠᤜᤠ᤹ ᤜᤧᤰᤁᤩᤠᤱ ᤋᤠᤵᤁᤧᤒᤧ᤹ᤒᤠᤜᤠ᤹ᤏᤢ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤔᤠᤱ ᤘᤠ᤹ᤔᤠ ᤛᤢᤰᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤒᤠᤅᤣᤀᤠᤱ ᤐᤠ᤺ᤴ ᤑᤣ᤺ᤶᤔᤠ ᤁᤧᤛᤢᤰᤐᤠ ᤔᤧᤴᤇᤠᤶ ᤕᤠᤵᤔᤡᤀᤣᤖᤥ॥

᥉ ᤒᤠ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤕᤥ᤺ᤸᤗᤧ ᤗᤠᤃᤡᤖᤰ ᤔᤧ᤺ᤴ. ᤁᤖ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤕᤥ᤺ᤸᤗᤧ ᤗᤠᤃᤡᤀᤠᤱ ᤛᤡᤍᤢᤱᤈᤓᤠ ᤋᤥ᤺ᤶᤔᤠᤀᤣ ᤐᤥᤱᤗᤥ॥

᥊ ᤀᤠᤳᤋᤡᤸᤗᤧᤀᤠᤱ ᤀᤠᤒᤠᤅᤣ ᤁᤴ ᤔᤡᤱᤛᤥ ᤀᤡᤱᤎᤠ᤺ᤱᤅᤡᤴ ᤋᤠ᤺ᤰᤔᤠ ᤔᤧᤛᤢᤰᤋᤢᤴᤗᤥ. ᤁᤖ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤜᤠᤖᤢᤏᤧᤴa ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤀᤢ᤺ᤵᤔᤠᤀᤣ ᤐᤥᤱᤗᤥ॥

᥋ ᤂᤪᤡᤛ᤻ᤋᤖᤧᤀᤠᤱ ᤀᤰᤂᤣᤗ᤹ᤖᤡᤰ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤔᤠ ᤔᤡᤱᤛᤥ ᤀᤡᤱᤎᤠ᤺ᤱᤅᤡᤴ ᤀᤠᤒᤠᤅᤣ ᤔᤧᤍᤠ᤺ᤰᤋᤢᤴᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤣ᤺ᤰᤕᤢᤰ ᤆᤥᤃᤢᤖ ᤔᤧᤳᤋᤢ.

“ᤂᤧᤏᤧ᤹ᤃ ᤀᤡᤱᤃᤠ᤹ ᤀᤠᤒᤢᤃᤧᤴ ᤀᤠᤛ᤻ᤛᤠᤏᤧ ᤑᤠ᤹ᤀᤠᤱ ᤀᤡᤱᤓᤥᤛᤢᤱᤗᤥ. ᤀᤠᤀᤡᤴ ᤀᤡᤱᤃᤠ᤹ ᤂᤧᤏᤧ᤹ ᤐᤠᤏᤢᤍᤡᤱ ᤁᤧᤶᤒᤠ ᤐᤥ᤺ᤰᤂᤠᤱᤅᤠᤱ ᤘᤠ᤹ᤀᤠᤖᤥ॥”

᥌ ᤜᤧᤰᤁᤩᤠᤱ ᤛᤠᤶᤕᤥᤛᤠᤵᤗᤠᤀᤥᤒᤠ ᤘᤣ᤹ᤛ᤻ᤔᤠ ᤗᤰᤁᤥ ᤂᤢᤏᤧ᤹ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢ᤹.

“ᤂᤧᤏᤧ᤹ᤃ ᤔᤸᤁᤡᤛᤧᤍᤧᤁc ᤁᤢᤀᤡᤛᤡ᤺ᤰᤐᤠ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤏᤧᤖᤥ॥”

᥍ ᤕᤧᤛᤢ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤠᤛᤡᤱᤃᤧᤴ ᤌᤰᤁᤥ ᤘᤕᤧᤸᤗᤧ ᤂᤢᤏᤧ᤹ ᤔᤡᤰᤘᤠᤏᤢ ᤆᤰ ᤆᤰ ᤛᤠ᤹ᤖᤡᤰ ᤜᤠᤒᤧᤖ ᤛᤡᤔᤧᤴᤗᤠᤶ ᤋᤠᤱᤛᤧ᤺ᤵᤔᤠ ᤁᤧᤛᤢᤰᤐᤧᤴ ᤐᤣᤗᤡ ᤑᤠᤰᤋᤢᤖ ᤋᤢᤘᤠ ᤆᤥᤃᤢᤖᤥ॥ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤢᤖ ᤛᤣᤘᤠ ᤆᤥᤃᤢᤒᤠᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤋᤢᤘᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤖᤥ॥

᥎ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤀᤠᤒᤢᤃᤧᤴ ᤁᤢᤛ᤻ᤛᤠ ᤘᤕᤧᤛᤠᤱ ᤋᤢᤰᤂᤣ ᤆᤩᤧᤒᤠᤀᤥᤗᤠᤶ ᤀᤡᤱᤈᤠ᤺ᤱᤃᤧᤶᤒᤠ ᤐᤥᤱᤔᤠ ᤜᤢ᤹ᤛᤡᤱ.

᥏ ᤜᤧᤰᤁᤩᤠᤱ ᤁᤢᤛᤠᤱ ᤗᤛ᤻ᤛᤢᤀᤠᤱ ᤁᤢᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤧᤖᤧᤰᤗᤧ ᤗᤠᤃᤡ ᤂᤢᤏᤧ᤹ ᤔᤧᤴᤏᤢᤵᤔᤏᤠᤒᤠ ᤛᤧᤴᤗᤵᤖᤧ ᤁᤢᤒᤢᤴ ᤐᤥ᤺ᤰᤂᤧᤖᤥ॥

᥇᥆ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ᤃ ᤔᤸᤁᤡᤛᤧᤍᤧᤁ ᤁᤢᤀᤡᤛᤡ᤺ᤰᤐᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤛᤣ᤺ᤰᤕᤢᤰ ᤆᤥᤃᤢᤖᤥ॥

ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥᤱᤔᤠ ᤛᤢᤈᤠ

᥇᥇ ᤁᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤀᤠᤏᤡᤃᤧ ᤕᤖᤡᤰ ᤐᤠ᤺ᤵᤔᤠ ᤁᤳᤋᤢᤶᤒᤧᤖᤥ. ᤁᤖ ᤂᤡᤏᤡ᤹ ᤏᤡᤱᤘᤠ᤹ ᤁᤧᤎᤢᤱᤒᤠ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤐᤥᤎᤰ ᤆᤥ᤺ᤰᤔᤠ ᤛᤠᤰᤗᤥ॥

᥇᥈ ᤛᤧᤰᤂᤠ᤺ᤸᤗᤧ ᤁᤴ ᤕᤧᤶ ᤌᤠᤖᤡᤰᤗᤧᤃ ᤂᤡᤏᤡ᤹ᤃ ᤘᤣ᤹ᤜᤠ᤹ ᤁᤧᤜᤢ᤹ᤒᤠ ᤛᤡᤰᤛᤠᤶᤒᤠ ᤐᤥᤱᤔᤠ ᤁᤧᤒᤥ᤺ᤱᤒᤠ ᤘᤕᤧ. ᤁᤖ ᤂᤡᤏᤡ᤹ᤏᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤸᤗᤧ ᤁᤢᤜᤣ᤺ᤰᤛᤡᤱᤔᤠ ᤏᤡᤛᤠᤶᤔᤡᤴ ᤕᤠᤶᤔᤥ ᤜᤢ᤹ᤔᤠ ᤁᤧᤒᤥ᤺ᤱᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ᤃ ᤁᤢᤈᤠ ᤆᤠᤔᤠ ᤔᤧᤴᤇᤢᤰᤔᤏᤠ ᤏᤢᤖᤰ ᤁᤧᤎᤢᤱᤒᤠ ᤀᤅᤧ᤺ᤰᤘᤠ ᤁᤢᤀᤡᤛᤡ᤺ᤰ ᤁᤧᤘᤕᤡ᤹ᤖᤥ॥

᥇᥉ ᤏᤢᤖᤰ ᤁᤧᤎᤢᤱᤒᤠᤴ ᤀᤅᤧ᤺ᤰᤘᤠ ᤆᤥ᤺ᤰᤁᤠᤱ ᤂᤧᤸᤗᤧ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤌᤣᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤛᤢᤰᤋᤢᤴᤗᤥ॥

᥇᥊ ᤁᤖ ᤁᤢᤈᤠ᤺ᤱᤃ ᤋᤢᤶᤛᤩᤠᤰ ᤁᤧᤒᤥ᤺ᤱᤒᤠᤸᤗᤧ ᤗᤠᤃᤡᤏᤧᤖᤥ॥ ᤂᤧᤱᤃ ᤆᤰᤔᤧᤸᤗ᤹ᤀᤣ ᤛᤎᤠᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤂᤧᤸᤗᤧ ᤏᤢᤒᤠ ᤏᤢ ᤋᤠᤵᤑᤧ᤺ᤶᤒᤠ ᤐᤠ᤺ᤴᤏᤡᤴ ᤛᤧᤶᤔᤠ ᤛᤢᤰᤋᤢ᤹ᤖᤥ॥

a 

᥋:᥊ ᤜᤠᤖᤢᤏᤧᤴ- ᤂᤢᤏᤧ᤹ ᤔᤥᤛᤠᤖᤧ ᤁᤢᤶᤓᤢ᤹ ᤘᤕᤧ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤖᤢᤏᤧᤴ ᤀᤡᤛᤪᤠᤀᤡᤗᤡᤜᤠ᤹ᤖᤧᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤱᤛᤧ ᤀᤢ᤺ᤳᤋᤢ॥ ᤜᤠᤖᤢᤏᤧᤴ ᤛᤩᤧᤀᤠᤱ ᤔᤧᤛᤣᤃᤢᤛᤡᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤜᤠᤖᤢᤏᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤘᤕᤧ॥

c 

᥋:᥌ ᤔᤸᤁᤡᤛᤧᤍᤧᤁ- ᤂᤢᤏᤧ᤹ ᤜᤠᤖᤢᤏᤧᤴ ᤜᤡᤅᤧᤀᤠᤱ ᤘᤕᤧᤒᤠ ᤕᤧᤶᤏᤢ᤺ᤸᤗᤧ ᤋᤃᤡ. ᤀᤒᤪᤠᤜᤠᤔᤖᤧ ᤁᤢᤕᤧᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣ ᤔᤠᤱᤁᤧᤄᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧ॥ ᤂᤢᤏᤧ᤹ ᤁᤢᤎᤠ᤺ᤰᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤛᤡᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤐᤠ᤺ᤳᤋᤧᤒᤠ ᤜᤥᤵ (ᤜᤡᤒᤪᤢ ᥍:᥉. ᤋᤥᤗᤡᤱ ᥊:᥇᥍. ᥈᥆)॥

ᤁᤢᤛᤠᤱ ᤗᤔᤠ ᤗᤧᤵᤔᤠᤱ ᤐᤥᤔᤠ

᥌

᥇-᥈ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤃ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥᤒᤠ ᤁᤢᤜᤣ᤺ᤰᤛᤡᤱᤔᤠ ᤏᤡᤛᤠᤶᤜᤠ᤹ ᤗᤧᤖᤢᤶᤔᤠᤱ ᤁᤢᤛᤠᤱ ᤗᤔᤠ ᤗᤧᤵᤔᤠᤱ ᤋᤃᤡ ᤐᤥᤖᤡᤖᤥ॥ ᤀᤠᤏᤡ᤹ᤃ ᤛᤡᤔᤧᤴᤏᤥ ᤁᤧᤍᤣ᤹ᤒᤠ ᤗᤠᤕᤥᤒᤠ ᤐᤠ᤺ᤴᤜᤠ᤹ᤗᤠᤶ ᤜᤡᤶᤔᤠ ᤐᤠ᤺ᤴᤜᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥ᤺ᤰᤔᤠ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤜᤠ᤹. ᤜᤧᤰᤁᤩᤠᤱ ᤒᤵᤋᤡᤛ᤻ᤔᤠᤜᤠ᤹ᤖᤧ ᤁᤢᤕᤠ᤺ᤶᤒᤣᤒᤠ ᤏᤡᤛᤠᤶᤜᤠ᤹. ᤜᤢᤰ ᤏᤧᤔᤠ ᤐᤠ᤺ᤴᤜᤠ᤹. ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤔᤧᤴᤏᤢᤵᤔᤏᤠᤒᤠ ᤂᤢᤶᤍᤡᤱ ᤜᤧᤰᤋᤱᤒᤠ ᤁᤢᤜᤣ᤺ᤰᤛᤡᤱᤔᤠ ᤏᤡᤛᤠᤶᤜᤠ᤹ ᤕᤠᤶᤔᤥ ᤐᤠ᤺ᤳᤋᤢᤶ ᤔᤧ᤺ᤴᤗᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤆᤥᤃᤢᤏᤧ ᤑᤠ᤹ᤃᤪ ᤜᤧᤰᤁᤣᤗ᤹ᤖᤡᤰᤁᤣ ᤁᤢᤛᤠᤱ ᤗᤔᤠ ᤗᤧᤵᤔᤠᤱ ᤋᤃᤡ ᤀᤠᤒᤥᤖᤥ॥

᥊-᥌ ᤁᤖ ᤋᤃᤡᤛᤠ ᤛᤧᤰᤂᤠᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ ᤁᤧᤏᤡᤒᤠᤜᤠ᤹. ᤛᤠᤱᤃᤪᤠᤶᤐᤣᤍᤠᤱᤅᤡᤸᤗᤧᤴ ᤐᤷᤎᤠ᤺ᤶ ᤁᤧᤛᤠ᤹ᤒᤠᤜᤠ᤹. ᤛᤣᤛᤣᤔᤠᤱ ᤗᤰ ᤁᤧᤄᤥᤒᤠ ᤔᤏᤠᤜᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤸᤗᤧ ᤁᤢᤏᤥ-ᤁᤢᤍᤠ᤺ᤴ ᤏᤢ ᤋᤠᤕᤧᤶᤗᤧᤴ ᤔᤢᤰᤛᤠᤶ ᤁᤧᤛᤠ᤹ᤒᤠᤜᤠ᤹ᤖᤧ ᤏᤛᤠ᤺ᤴᤏᤡᤴ ᤔᤧᤗᤧᤖᤢ ᤔᤧᤍᤣᤛᤢ᤹ᤏᤧ ᤑᤠ᤹ᤃᤪ ᤂᤧᤱᤜᤠ᤹ ᤏᤢ᤺ᤰᤔᤠ ᤋᤠ᤺ᤵᤔᤠᤛᤡ ᤛᤢᤰᤔᤧᤴᤍᤧᤳᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤗᤠᤶᤒᤠ ᤏᤡᤱᤘᤠ᤹ᤑᤢᤛᤠ᤺ᤴ ᤕᤠᤶᤔᤥ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢᤀᤠᤱ ᤔᤏᤠᤗᤢᤶᤔᤥ ᤁᤢᤈᤠ᤺ᤳᤌᤡ ᤔᤧᤍᤣᤛᤢᤒᤠ ᤜᤧᤰᤁᤣ ᤐᤥᤱᤗᤥ॥

᥍ ᤐᤠᤱᤃᤧᤴᤍᤡᤱ ᤘᤠᤜᤡᤳᤋᤡᤸᤗᤧ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤡᤴ ᤘᤠᤖᤰᤂᤢ᤹. ᤜᤧᤰᤁᤩᤠᤱ ᤀᤡᤰ ᤁᤧᤔᤒᤠᤴ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤐᤥᤃᤢᤃᤧᤴ ᤁᤢᤈᤠ ᤁᤧᤎᤥ᤺ᤰᤐᤠ ᤂᤧᤴ ᤐᤩᤠᤱᤛᤡᤃᤧᤴ ᤀᤡᤰᤋᤠᤵᤐᤥᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤢ᤹ᤀᤡᤛᤠᤶ ᤌᤠ᤺ᤛᤢᤀᤠᤱ ᤕᤖᤡᤰ ᤁᤢᤈᤠ ᤌᤥ᤺ᤰᤗ ᤆᤥᤃᤢ᤹ᤖᤥ॥

᥎ ᤁᤖ ᤂᤧᤵᤔᤥ ᤋᤡᤱ ᤏᤢ ᤛᤡᤎᤪᤠ᤺ᤰᤐᤠᤖᤰ ᤗᤡᤱᤏᤧ ᤑᤠ᤹ᤃᤪ ᤂᤧᤴ ᤀᤡᤰᤋᤠᤵᤐᤡᤴ ᤀᤡᤏᤠ᤺ᤶ ᤐᤥ᤺ᤱᤅᤠᤱ ᤀᤡᤰ ᤁᤧᤔᤒᤠᤸᤗᤧ ᤛᤠᤱᤃᤪᤠ ᤔᤧᤳᤋᤢᤀᤠᤱ ᤑᤠ᤺ᤳᤋᤪᤠ ᤁᤣ᤺ᤳᤋᤢ᤹ᤖᤥ॥

᥏ ᤀᤠᤔᤡ᤺ᤶ ᤋᤣ᤺ᤱᤈᤢᤶᤛᤣ. ᤀᤠᤏᤡᤃᤧ ᤀᤰᤂᤣᤗ᤹ᤖᤡᤰ ᤐᤠᤖᤡᤃᤧᤛᤠᤱ ᤂᤡᤏᤡ᤹ ᤕᤠ᤺ᤶᤒᤣᤀᤥᤃ ᤛᤧᤴᤗᤵᤐᤡᤴ ᤁᤧᤃᤠᤵᤐᤠ ᤏᤢᤒᤠ ᤐᤠ᤺ᤴᤜᤠ᤹ ᤁᤧᤈᤥᤃᤢᤶ ᤁᤧᤗ᤹ᤒᤠ ᤛᤧᤰᤂᤠᤀᤣ ᤏᤡᤛᤢᤶᤒᤧᤖᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤃ ᤏᤢ᤺ᤖᤡᤰᤁᤠᤱ ᤂᤠᤛᤧᤴ ᤆᤥᤃᤢ᤹ᤖᤥ- ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤏᤠᤜᤠ᤹ ᤋᤃᤡ ᤁᤢᤓᤠ᤹ ᤁᤧᤒᤡᤖᤢᤶᤛᤡᤶᤔᤡᤸᤗᤧ ᤂᤢᤏᤧ᤹ ᤀᤥᤛᤣ᤺ᤴᤍᤠᤱ ᤁᤧᤈᤥᤃᤢᤶᤒᤠ ᤔᤡ᤺ᤶᤈᤡᤴ ᤂᤢᤏᤧ᤹ ᤏᤡᤱᤘᤠ᤹ ᤔᤧᤓᤢ᤺ᤳᤇᤢᤴᤗᤥ॥ ᤂᤧᤱᤃ ᤀᤠᤸᤗᤥ ᤌᤠᤖᤡᤰᤁᤠᤱ ᤁᤧᤈᤥᤃᤢᤶᤗ ᤁᤧᤘᤕᤡ᤹ᤖᤥ॥

᥇᥇ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰᤗᤧ ᤏᤡᤱᤛᤠᤱ ᤁᤧᤈᤥᤃᤢᤶᤒᤠ ᤐᤠ᤺ᤴᤜᤠ᤹ ᤛᤧᤰᤂᤠᤀᤣ ᤁᤧᤄᤥᤛᤢᤶᤗ ᤑᤠ᤹ᤀᤠᤱ ᤒᤠ ᤂᤧᤴ ᤕᤠᤶᤈᤠᤱᤘᤠ᤺ᤴ ᤂᤡᤏᤡ᤹ ᤜᤡᤱᤜᤡᤱ ᤌᤠᤖᤡᤰ ᤁᤳᤋᤧᤶᤔᤧ᤹ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡᤱᤘᤠ᤹ ᤆᤥᤃᤢᤶᤒᤧ᤹ᤖᤥ॥

᥇᥈ ᤜᤧᤰᤁᤩᤠᤱ ᤂᤡᤏᤡ᤹ ᤗᤧᤶᤛᤫᤠᤒᤠ ᤔᤏᤠᤜᤠ᤹ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤏᤛᤠ᤺ᤴ ᤏᤢ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠᤴ ᤗᤰ ᤁᤧᤄᤥᤒᤠᤜᤠ᤹ᤖᤧ ᤂᤢᤏᤡ᤹ ᤆᤥ᤺ᤱ ᤀᤡ᤺ᤳᤋᤧᤶᤔᤧ᤹ᤀᤥ ᤁᤧᤗ᤹ᤒᤠ ᤀᤠᤏᤡᤃᤧ ᤏᤡᤱᤘᤠ᤹ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤧᤰᤜᤠ᤹ ᤏᤡ᤺ᤴᤎᤥ ᤘᤠ᤹

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤴᤏᤢ ᤔᤠᤱᤜᤧᤰ ᤆᤥᤃᤢᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤁᤢᤔᤡᤱᤅᤡᤴᤏᤢ᤺ᤸᤗᤧ ᤘᤣ᤹ ᤕᤶᤒᤠ ᤔᤡᤱ ᤜᤥ᤺ᤵᤋᤧᤒᤠᤸᤗᤧ ᤀᤠᤒᤠᤅᤣ ᤁᤢᤔᤡᤱᤅᤥ ᤀᤰᤂᤣᤗ᤹ᤖᤡᤰ ᤔᤠᤱᤜᤧᤰᤛᤡᤱᤗᤥ.

᥇᥊ “ᤛᤧᤰᤂᤠᤀᤣ ᤀᤡᤱᤃᤠ᤹ ᤕᤖᤡᤰ ᤔᤢ᤹ᤀᤡᤛᤠᤶ ᤐᤡᤏᤧᤖᤥ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤕᤖᤡᤰ ᤑᤥᤛᤢᤱᤛᤡᤱᤗᤥ॥”

᥇᥋ ᤜᤧᤰᤁᤣᤗ᤹ᤖᤡᤰ ᤀᤒᤪᤠᤜᤠᤔᤖᤧ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤗ ᤜᤠᤱᤄᤢᤀᤠᤱ ᤔᤠᤱᤜᤧᤰᤁᤥ ᤁᤧᤘᤠ᤹ᤒᤠ ᤐᤠ᤺ᤴᤜᤠ᤹ ᤂᤥᤛᤢᤖᤥ॥

᥇᥌ ᤌᤣᤀᤠᤱᤓᤧᤸᤗᤧ ᤔᤏᤠᤜᤠ᤹ᤖᤧᤃ ᤀᤠᤒᤠᤅᤣᤏᤢ᤺ᤸᤗᤧ ᤕᤶᤒᤠ ᤔᤡᤱᤅᤥ ᤔᤠᤱᤔᤧᤜᤧᤰᤛᤡᤱ ᤜᤧᤰᤁᤩᤠᤱ ᤂᤧᤴ ᤔᤠᤱᤜᤧᤰᤁᤡᤸᤗᤧ ᤁᤠᤰ ᤐᤠ᤺ᤴᤎᤱ ᤔᤧᤏᤢᤵᤛᤢ᤹ᤖᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤧᤰᤁᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤰᤂᤢᤴ ᤁᤧᤗ᤹ᤒᤠᤴ ᤁᤢᤔᤠᤱᤜᤧᤰ ᤁᤧᤄᤥᤒᤠᤜᤠ᤹ ᤀᤥᤛᤣ᤺ᤴᤎᤠᤰᤔᤠᤛᤡ ᤛᤠ᤹ᤖᤡᤰ ᤏᤡᤱᤘᤠ᤹ ᤆᤥᤃᤢᤒᤠᤸᤗᤧ ᤂᤢᤏᤧ᤹ ᤔᤠᤱᤜᤧᤰᤛᤡᤱᤗᤥ॥

᥇᥎ ᤀᤰᤂᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤀᤠᤱ ᤔᤠᤱᤜᤧᤰᤛᤡᤱᤗᤥ॥ ᤁᤴ ᤏᤧᤳᤇᤡ ᤐᤠ᤺ᤴᤜᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤱᤏᤧᤴ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤗᤧᤰ ᤐᤠ᤺ᤵᤔᤠᤀᤣ ᤔᤧᤛᤢᤰᤋᤢᤴ॥ ᤀᤠᤏᤡ᤹ ᤂᤢᤏᤧ᤹ ᤁᤢᤃᤶᤒᤪᤠᤱᤅᤥ ᤋᤠᤱᤛᤧ᤺ᤵᤛᤡᤱᤛᤧ ᤁᤧᤒᤣ᤺ᤰᤐᤠᤜᤠ᤹ᤖᤧ ᤀᤠᤄᤥᤛᤢᤶ ᤁᤧᤗ᤹ᤒᤠ ᤏᤡᤱᤛᤠᤱᤅᤡᤴ ᤀᤠᤸᤗᤧᤖᤢᤶᤔᤡᤴᤏᤡᤸᤗᤧ ᤜᤠᤱᤜᤠᤱ ᤀᤠᤗ᤹ᤖᤥ॥

᥇᥏ ᤁᤴ ᤏᤡᤱᤛᤠᤱᤅᤡᤸᤗᤧ ᤀᤠᤏᤡ᤹ ᤜᤡᤱᤔᤴᤏᤡᤴ ᤌᤎᤵ ᤔᤧᤸᤗ᤹ᤔᤏᤠᤒᤠ ᤆᤥᤃᤢ᤹ᤖᤥ॥ ᤁᤴ ᤏᤡᤱᤛᤠᤱ ᤀᤠᤈᤥᤃᤢᤶᤒᤠ ᤕᤧᤛᤢ᤺ᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤑᤥ᤺ᤴᤍᤠ ᤛᤡᤃᤠᤱᤒᤠ ᤛᤣᤛᤣᤒᤠᤍᤧᤴᤏᤥ ᤗᤠ᤺ᤳᤗᤥ॥

᥈᥆ ᤂᤧᤵᤔᤥᤃ ᤕᤧᤛᤢ᤺ᤴ ᤀᤠᤏᤡ᤹ ᤗᤠᤃᤡ ᤋᤃᤡᤛᤠ ᤐᤣᤀᤠᤱ ᤘᤠ᤹ᤖᤥ॥ ᤂᤢᤏᤧ᤹ᤃ ᤔᤸᤁᤡᤛᤧᤍᤧᤁ ᤁᤢᤀᤡᤛᤡ᤺ᤰᤐᤠ ᤛᤍᤠᤍᤡᤱ ᤁᤧᤘᤠ᤹ᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤛᤠᤶᤒᤠ ᤔᤸᤁᤡᤛᤧᤍᤧᤁ

᥍

ᤁᤴ ᤔᤸᤁᤡᤛᤧᤍᤧᤰᤁᤡᤱᤃ ᤛᤠᤗᤧᤶ ᤕᤧᤰᤕᤰᤐᤠ ᤜᤠᤱ ᤏᤢ ᤁᤧᤖᤧᤰᤏᤢ᤺ᤸᤗᤧ ᤐᤕᤶ ᤕᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤏᤡᤱᤘᤠ᤹ᤑᤢᤛᤠᤶᤒᤠ ᤘᤕᤧᤖᤥ॥ ᤀᤒᤪᤠᤜᤠᤶᤔᤡᤸᤗᤧ ᤜᤠᤱᤜᤠ᤹ ᤌᤱ ᤌᤰᤔᤠ ᤏᤠ᤺ᤴᤍᤢᤛᤡᤀᤠᤱ ᤏᤢ᤺ᤰᤂᤧᤖ ᤐᤳᤇᤧᤸᤗᤧ ᤔᤸᤁᤡᤛᤧᤍᤧᤰᤁᤡᤸᤗᤧ ᤂᤢᤏᤧ᤹ ᤋᤢᤔᤢᤀᤠᤱ ᤔᤢ᤹ᤀᤡᤛᤠᤶ ᤐᤡᤖᤢ॥

᥈ ᤜᤧᤰᤁᤩᤠᤱ ᤀᤒᤪᤠᤜᤠᤔᤖᤧᤀᤠᤱ ᤜᤠᤱᤜᤠ᤹ ᤏᤠᤵᤋᤢᤛᤡᤒᤠ ᤁᤠᤰ ᤆᤡᤃ᤺ᤰᤘᤠᤜᤠ᤹ᤖᤧᤴ ᤌᤡᤒᤥᤱᤗᤰ ᤂᤢᤏᤧ᤹ ᤐᤡᤖᤢᤖᤥ॥ ᤔᤸᤁᤡᤛᤧᤍᤧᤁᤖᤧ ᤁᤢᤔᤡᤱᤅᤡᤸᤗᤧ ᤁᤢᤒᤣ᤺ᤱᤃ “ᤛᤠᤶᤕᤥᤏᤡᤒᤠ ᤜᤠᤱ” ᤐᤥ᤺ᤱ. ᤜᤧᤰᤁᤩᤠᤱ ᤛᤠᤗᤣᤶᤔᤥᤒᤠ ᤜᤠᤱᤖᤧ ᤁᤢᤒᤣ᤺ᤱᤃ “ᤛᤏᤠᤖᤢᤱ ᤜᤠᤱ” ᤐᤥᤱᤗᤥ॥

᥉ ᤂᤢᤏᤧ᤹ ᤁᤢᤶᤒᤠ. ᤁᤢᤶᤔᤠ. ᤁᤢᤛᤢᤎᤧᤒᤠ ᤁᤢᤎᤠ᤺ᤰᤌᤧᤒᤠᤜᤠ᤹ ᤜᤧᤰᤁᤩᤠᤱ ᤁᤢᤛᤠᤘᤠ᤺ᤴᤇᤡᤱᤔᤠᤴ ᤏᤢ ᤁᤢᤛᤡᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤌᤣᤀᤠᤱ ᤛᤠᤵᤋᤧᤒᤠ ᤜᤥ᤺ᤵᤗᤥ॥ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤛᤠ ᤁᤢᤀᤡᤛᤡ᤺ᤰ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤖᤥ॥

᥊ ᤀᤠᤸᤗ ᤔᤸᤁᤡᤛᤧᤍᤧᤰᤁᤡᤴ ᤀᤠᤏᤡ᤹ ᤋᤠᤰᤌᤧᤒᤠ ᤀᤒᤪᤠᤜᤠᤔᤖᤧᤀᤣ ᤜᤠᤱᤜᤠ᤹ ᤏᤠᤵᤋᤢᤛᤡᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤌᤡᤒᤥᤱᤗᤰ ᤐᤡᤖᤢᤒᤠᤸᤗᤧ ᤂᤢᤏᤧ᤹ ᤀᤠᤰᤂᤧᤴ ᤕᤶᤒᤠ ᤆᤥᤃᤧ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥋ ᤀᤠᤸᤗ ᤏᤡᤱᤘᤠ᤹ᤑᤢᤛᤠᤶᤒᤠ ᤗ᤹ᤖᤡᤰ ᤛᤣ᤺ᤰᤕᤢᤰ ᤁᤧᤒᤥ᤺ᤱᤒᤠ ᤗᤧᤒᤡᤖᤧ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤑᤢ᤹ᤏᤢᤛᤠ᤹ ᤀᤒᤪᤠᤜᤠᤔᤖᤧ ᤁᤢᤔᤢᤀᤡᤍᤠᤱᤛᤠᤜᤠ᤹ᤗᤠᤶᤒᤠᤀᤣ ᤌᤡᤒᤥᤱᤗᤰ ᤋᤠ᤺ᤰᤔᤠ ᤛᤠᤶᤕᤥᤌᤡᤶᤔᤡᤸᤗᤧ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥌ ᤁᤖ ᤁᤴ ᤔᤸᤁᤡᤛᤧᤍᤧᤰᤁᤡᤱᤃ ᤗᤧᤒᤡᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤜᤥ᤺ᤵᤋᤧᤛᤠᤱ ᤂᤧᤸᤗᤧ ᤀᤒᤪᤠᤜᤠᤔᤗᤠᤶ ᤌᤡᤒᤥᤱᤗᤰ ᤋᤠ᤺ᤰᤋᤢᤀᤠᤱ ᤔᤠᤱᤜᤧᤰ ᤁᤧᤄᤥᤒᤠ ᤀᤒᤪᤠᤜᤠᤶᤔᤡᤴ ᤔᤢ᤹ᤀᤡᤛᤠᤶ ᤌᤠᤛᤢ ᤐᤡᤖᤢᤖᤥ॥

᥍ ᤀᤠᤸᤗ ᤆᤢᤰᤐᤠ ᤔᤏᤠ᤺ᤸᤗᤧ ᤕᤶᤒᤠᤗᤠᤶ ᤔᤢ᤹ᤀᤡᤛᤠᤶ ᤂᤥᤛᤢ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤳᤋᤡᤸᤗᤧᤀᤠᤱ ᤔᤧᤀᤳᤋᤢᤴᤗᤥ॥

᥎ ᤁᤧᤛᤡ᤺ᤒᤠ ᤁᤧᤒᤣ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤡᤒᤥᤱᤗᤰ ᤔᤧᤍᤠ᤺ᤰᤋᤢ. ᤁᤖ ᤔᤸᤁᤡᤛᤧᤍᤧᤰᤁᤡᤱᤃ ᤂᤧᤱᤜᤠ᤹ᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤛᤍᤠᤍᤡᤱ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤗ᤹ᤖᤡᤰ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤠᤔᤧᤳᤗᤥ॥

᥏ ᤜᤧᤰᤁᤩᤠᤱ ᤌᤡᤒᤥᤱᤗᤰ ᤁᤧᤍᤠ᤺ᤰᤐᤠ ᤗᤧᤒᤡ᤺ᤸᤗᤧ ᤀᤒᤪᤠᤜᤠᤶᤗᤠᤶᤒᤠ ᤌᤡᤒᤥᤱᤗᤰ ᤔᤸᤁᤡᤛᤧᤍᤧᤰᤁᤡᤴ ᤜᤢᤅᤢᤖᤥ ᤐᤠ᤺ᤵᤔᤠᤀᤠᤱ ᤀᤠᤛᤢᤰᤋᤢᤶᤗᤥ.

᥇᥆ ᤌᤣᤀᤠᤱᤓᤧᤸᤗᤧ ᤔᤸᤁᤡᤛᤧᤍᤧᤁᤖᤧ ᤀᤒᤪᤠᤜᤠᤶᤔᤡᤴ ᤋᤢᤔᤢᤸᤗᤧ ᤗᤧᤒᤡ᤺ᤱᤃ ᤛᤠᤔᤧᤴᤘᤠ᤺ᤴᤇᤡᤱᤅᤣ ᤘᤕᤧ ᤁᤖ ᤋᤠ᤺ᤴᤍᤡ ᤀᤒᤪᤠᤜᤠᤔᤖᤧ ᤁᤢᤔᤢ᤹ᤀᤡᤍᤠᤱᤛᤠ ᤐᤥᤱᤗᤥ॥

᥇᥇ ᤜᤠᤖᤢᤏᤖᤧ ᤁᤢᤎᤠ᤺ᤰ ᤗᤧᤒᤡᤜᤠ᤹ᤖᤧ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤕᤢᤰ ᤔᤧᤄᤥᤛᤢ. ᤜᤧᤰᤁᤩᤠᤱ ᤂᤧᤱᤜᤠ᤹ᤗᤠᤶ ᤔᤏᤠᤜᤠ᤹ᤖᤧ ᤛᤠᤶᤕᤥᤌᤡᤶ ᤔᤧᤄᤥᤛᤢᤀᤠᤱ ᤔᤧᤘᤕᤧ॥ ᤀᤠᤸᤗ ᤜᤠᤖᤢᤏᤖᤧ ᤁᤢᤎᤠ᤺ᤰᤗᤠᤶᤒᤠᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤸᤗᤧ ᤔᤏᤠᤜᤠ᤹ ᤁᤢᤗᤡᤱᤍᤥ ᤁᤧᤵᤔᤠ ᤛᤢᤰᤋᤢᤛᤡᤀᤠᤱ ᤘᤕᤧᤸᤗᤧᤃ ᤔᤸᤁᤡᤛᤧᤍᤧᤁ ᤁᤢᤀᤡᤛᤡ᤺ᤰᤐᤠ ᤘᤣ᤹ᤛ᤻ᤔᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤆᤠᤜᤠᤒᤠ ᤔᤧᤈᤥᤃᤧᤶᤒᤠᤔᤧᤴᤗᤥ॥

᥇᥈ ᤜᤧᤰᤁᤩᤠᤱ ᤘᤣ᤹ ᤐᤖᤡᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤋᤠ᤺ᤸᤗᤧ ᤛᤠᤶᤕᤥᤌᤡᤶᤔᤡᤴᤏᤠᤱ ᤗᤧᤰᤔᤠᤀᤣ ᤐᤥᤱᤗᤥ॥

᥇᥉ ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤘᤣ᤹ᤛ᤻ᤔᤠ ᤌᤠ᤺ᤰᤗᤠᤶᤒᤠᤒᤠᤖᤥ. ᤁᤖ ᤂᤧᤴ ᤌᤠ᤺ᤰᤁᤥᤗᤠᤶ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤔᤧᤴᤈᤥ᤺ᤰᤁᤣ ᤔᤧᤘᤠ᤹ᤖᤥ॥

᥇᥊ ᤀᤠᤏᤡ᤹ ᤍᤠᤱᤒᤠᤱᤃ ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰᤗᤠᤶᤒᤠ ᤛᤠᤘᤠ᤺ᤴᤇᤡᤱᤅᤧᤒᤠ ᤑᤠ᤹ᤀᤠᤱ ᤁᤧᤖᤧᤰᤗᤧ ᤔᤧᤏᤡᤛᤢᤀᤣᤖᤥ ᤁᤖ ᤕᤜᤢᤍᤠ᤺ᤸᤗᤧ ᤁᤢᤎᤠ᤺ᤰᤗᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤛᤣ᤺ᤰᤔᤏᤠᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤥᤛᤠᤖᤧ ᤌᤣᤀᤠᤱ ᤔᤧᤒᤠ᤺ᤳᤋᤢᤴᤗᤥ॥

ᤂᤪᤡᤛ᤻ᤋᤧᤴ ᤔᤸᤁᤡᤛᤧᤍᤧᤰ ᤁᤢᤀᤡᤛᤡ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ

᥇᥋ ᤀᤠᤸᤗ ᤔᤸᤁᤡᤛᤧᤍᤧᤁ ᤁᤢᤀᤡᤛᤡ᤺ᤰᤐᤠ ᤘᤣ᤹ᤛ᤻ᤔᤠ ᤏᤡᤱᤘᤠ᤹ᤑᤢᤛᤠᤶᤒᤠᤴ ᤋᤠ᤺ᤸᤗᤧ ᤁᤴ ᤛᤠᤶᤕᤥᤌᤡᤶ ᤗᤧᤰᤋᤧᤒᤠ ᤐᤠ᤺ᤴᤏᤡᤴ ᤀᤠᤸᤗᤛᤠᤱ ᤏᤢ᤺ᤖᤡᤰᤁᤠᤱ ᤁᤢᤛᤡᤱ ᤏᤡ᤺ᤵᤔᤠ ᤛᤢᤰᤋᤧᤳᤗᤥ॥

᥇᥌ ᤂᤢᤏᤧ᤹ᤃ ᤔᤧᤴᤇᤠᤶ ᤌᤠ᤺ᤰᤐᤠ ᤛᤠᤰᤌᤡᤶ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤒᤠ ᤔᤧ᤺ᤴ. ᤁᤖ ᤔᤧᤶᤔᤧᤰᤔᤏᤠᤒᤠ ᤜᤡᤱᤔᤴᤗᤧᤴ ᤔᤢᤰᤛᤠᤶᤗᤠᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤒᤠᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤰᤂᤣ ᤐᤠ᤺ᤳᤋᤢᤀᤠᤱ ᤐᤳ.

“ᤂᤧᤏᤧ᤹ᤃ ᤔᤸᤁᤡᤛᤧᤍᤧᤁ ᤁᤢᤀᤡᤛᤡ᤺ᤰᤐᤠ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤏᤧᤖᤥ॥”

᥇᥎ ᤀᤰᤂᤣᤗ᤹ᤖᤡᤰ ᤋᤃᤡᤛ᤻ᤔᤠ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤅᤡᤴ ᤂᤠᤖᤥ᤺ᤳᤋᤡ ᤐᤥ᤺ᤰᤂᤧᤀᤠᤱ ᤘᤠ᤹. ᤌᤣᤀᤠᤱᤓᤧᤸᤗᤧ ᤂᤧᤴ ᤌᤣᤀᤠᤱ ᤆᤥ᤺ᤰᤔᤠ ᤔᤧᤴᤇᤢᤰᤔᤏᤠ ᤏᤢ ᤕᤖᤡᤰ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤆᤥᤃᤧᤖᤥ॥

᥇᥏ ᤛᤠᤶᤕᤥᤌᤡᤶᤔᤡᤸᤗᤧ ᤌᤣᤀᤠᤱ ᤁᤢᤗᤡᤱᤍᤥ ᤁᤧᤵᤔᤠ ᤔᤧᤛᤢᤰᤋᤢᤴ. ᤁᤖ ᤏᤡᤱᤛᤠᤱ ᤀᤠᤈᤥᤃᤢᤶᤒᤠ ᤐᤠ᤺ᤴᤏᤡᤴ ᤂᤧᤴᤏᤢ᤺ᤸᤗᤧᤀᤠᤱ ᤏᤢᤒᤠ ᤆᤥᤰ. ᤜᤧᤰᤁᤩᤠᤱ ᤂᤧᤸᤗᤧᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤣᤛᤠᤱ ᤀᤠᤍᤣ᤹ᤖᤥ॥

᥈᥆-᥈᥇ ᤂᤪᤡᤛ᤻ᤋᤧᤴ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤗᤥ ᤗ᤹ᤖᤡᤰ ᤔᤠᤱᤜᤧᤰᤛᤡᤱᤗᤥ. ᤁᤖ ᤘᤣ᤹ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤗᤠᤃᤡ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤁᤣᤗ᤹ᤖᤡᤰ ᤔᤠᤱᤔᤧᤜᤧᤰᤛᤡᤱᤅᤡᤴᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥᤖᤰ ᤀᤰᤂᤣ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ.

“‘ᤂᤧᤏᤧ᤹ᤃ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤛᤠᤶᤒᤠᤏᤧᤖᤥ’ ᤜᤧᤰᤁᤩᤠᤱ ᤀᤠᤵᤑᤠᤸᤗᤧᤀᤠᤱ ᤀᤠᤏᤡᤱᤘᤠ᤹ ᤔᤧᤗᤧᤱᤅᤠᤴᤗᤥ ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤴ ᤔᤠᤱᤜᤧᤰᤛᤡᤱᤅᤠᤱ ᤘᤠ᤹ᤖᤥ॥”

᥈᥈ ᤒᤠ ᤁᤴ ᤔᤠᤱᤜᤧᤰᤁᤡᤸᤗᤧ ᤆᤥᤃᤢᤸᤗᤧ ᤋᤃᤡᤒᤠ ᤔᤠᤱᤜᤢᤵᤐᤡᤴᤏᤢ᤺ᤸᤗᤧᤀᤠᤱ ᤐᤏᤢᤏᤢᤒᤠ ᤔᤠᤱᤜᤢᤵᤐᤡᤴ ᤕᤧᤛᤢᤖᤧᤀᤣ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤠ᤹ᤖᤥ॥

᥈᥉ ᤋᤃᤡᤛ᤻ᤔᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤕᤖᤡᤰ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤔᤧᤛᤩᤧᤀᤠᤱ ᤛᤍᤠᤍᤡᤱ ᤏᤡᤱᤘᤠ᤹ᤑᤢᤛᤠᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤔᤧᤴᤇᤢᤰᤋᤢᤴᤗᤥ॥

᥈᥊ ᤁᤖ ᤕᤧᤛᤢ᤺ᤴ ᤀᤠᤵᤑᤠᤸᤗᤧᤀᤠᤱ ᤔᤧᤛᤡ᤺ᤏᤧᤴᤒᤠᤸᤗᤧ ᤆᤥᤃᤢᤸᤗᤧ ᤛᤍᤠᤍᤡᤱᤒᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤐᤥᤱᤗᤥ॥

᥈᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤁᤧᤍᤠᤒᤠᤜᤠ᤹ ᤂᤢᤏᤧ᤹ ᤛᤍᤠᤍᤡᤱ ᤋᤠᤱᤛᤧ᤺ᤵᤔᤠ ᤛᤢᤰᤋᤢᤛᤡ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤗᤠᤃᤡ ᤐᤣᤗᤡᤃᤧᤴ ᤋᤢᤘᤠ ᤆᤥ᤺ᤰᤛᤧ ᤛᤍᤠᤍᤡᤱ ᤜᤡᤱᤗᤥ॥

᥈᥌ ᤂᤢᤏᤧ᤹ᤃ ᤀᤠᤏᤡ᤹ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤛᤣᤛᤣ ᤏᤢ ᤑᤥᤋᤩᤠ ᤔᤧ᤺ᤴᤏᤣ. ᤗᤠᤕᤥ᤺ᤸᤗᤧ ᤔᤧᤍᤧᤳᤋᤢᤶᤒᤠ ᤆᤥ᤺ᤰᤗᤥ॥ ᤂᤢᤏᤧ᤹ᤃ ᤗᤠᤕᤥᤒᤠᤜᤠ᤹ᤗᤠᤶ ᤛᤧᤴᤍᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤠᤰᤏᤢ᤺ᤸᤗᤧ ᤕᤶᤒᤠ ᤔᤡᤱᤛᤥ ᤀᤡᤱᤎᤠ᤺ᤱᤗᤧ ᤕᤢᤰᤏᤠ᤺ᤴ ᤂᤥᤛᤢᤀᤠᤱ ᤘᤠ᤹ᤖᤥ॥

᥈᥍ ᤂᤢᤏᤧ᤹ᤃ ᤘᤣ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤁᤢᤀᤡᤛᤡ᤺ᤰ ᤌᤡᤰᤕᤠ᤺ᤴᤎᤰ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤔᤧᤒᤥ᤺ᤱᤏᤧᤸᤗᤥ॥ ᤂᤧᤱᤜᤠ᤹ᤖᤧᤃ ᤁᤠᤰᤏᤢ᤺ᤸᤗᤧ ᤋᤃᤡ ᤀᤠᤒᤠᤅᤣ ᤗᤠᤕᤥᤜᤠ᤹ᤖᤧ ᤗᤠᤃᤡ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤜᤠ᤹ᤖᤧ ᤗᤠᤃᤡ ᤛᤡᤍᤢᤱᤈᤓᤠ ᤔᤧᤈᤥᤃᤢᤖᤥ॥ ᤁᤖ ᤕᤧᤛᤢᤖᤧᤃ ᤌᤡᤰᤗᤧᤱᤔᤠᤀᤥ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤛᤧ ᤀᤠᤒᤠᤅᤣ ᤋᤥ᤺ᤴᤇᤡᤱᤅᤠᤱ ᤛᤡᤍᤢᤱᤈᤓᤠ ᤐᤥ᤺ᤰᤂᤧᤖᤥ॥

᥈᥎ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤴ ᤑᤣ᤺ᤶᤔᤠ ᤁᤧᤛᤢᤰᤐᤠ ᤔᤧᤴᤇᤠᤶ ᤕᤠᤵᤔᤡ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤛᤣ᤺ᤰᤕᤢᤰ ᤆᤥᤃᤢᤛᤡ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤌᤡᤶ ᤐᤡᤖᤢᤛᤡᤀᤠᤱ ᤀᤣᤃᤠᤱ ᤔᤠᤱᤜᤧᤰᤛᤡᤱᤒᤠ ᤐᤠ᤺ᤴᤏᤡᤸᤗᤧ ᤀᤠᤒᤠᤅᤣ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤛᤍᤠᤍᤡᤱᤗᤧ ᤗᤠᤃᤡ ᤁᤢᤗᤡᤱᤍᤥ ᤁᤧᤳᤋᤢᤀᤠᤱ ᤛᤣ᤺ᤰᤕᤢᤰ ᤆᤥᤃᤢᤖᤥ॥

ᤂᤪᤡᤛ᤻ᤋᤧᤴ ᤀᤠᤏᤡ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤖᤥ

᥎

ᤀᤠᤏᤡᤃᤧ ᤐᤠ᤺ᤳᤋᤢᤶᤒᤧᤒᤠ ᤐᤠ᤺ᤴᤏᤡᤴ ᤒᤠ ᤁᤴᤗᤥ- ᤀᤠᤏᤡ᤹ᤏᤢ ᤀᤰᤋᤱᤒᤠ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ᤃ ᤛᤠᤱᤃᤪᤠᤶᤐᤣᤍᤠᤱᤅᤥ ᤔᤡᤔᤡᤍᤡᤱᤃᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠ᤺ᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤗᤥ॥

᥈ ᤂᤢᤏᤧ᤹ᤃ ᤛᤣᤛᤣᤍᤧᤴᤏᤥ ᤔᤠᤱᤛᤣᤘᤠ ᤆᤥᤃᤢ᤹ᤖᤥ. ᤂᤧᤴ ᤛᤣᤛᤣᤍᤧᤴᤏᤡᤱᤃ ᤔᤧᤴᤇᤠᤶ ᤕᤠᤵᤔᤡᤖᤧ ᤔᤧᤈᤥᤃᤢᤒᤠ ᤔᤧ᤺ᤴ. ᤁᤖ ᤕᤜᤘᤣ ᤍᤠᤱᤒᤠᤸᤗᤧ ᤀᤠᤒᤠᤅᤣ ᤆᤥᤃᤢᤒᤠ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤗᤥ॥

᥉ ᤁᤧᤖᤧᤰ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤆᤥᤓᤠ᤹ ᤏᤢ ᤛᤡᤍᤢᤱᤈᤓᤠ ᤋᤥ᤺ᤶᤔᤠ ᤑᤠ᤹ᤀᤠᤱ ᤛᤣ᤺ᤰᤕᤢᤰ ᤔᤧᤒᤥ᤺ᤰᤂᤧᤒᤠᤖᤥ. ᤜᤧᤰᤁᤣ᤺ᤸᤗᤧ ᤁᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧᤀᤠᤱ ᤋᤥ᤺ᤶᤔᤠ ᤑᤠ᤹ᤀᤠᤱ ᤌᤣᤀᤡᤃ ᤁᤵᤔᤠᤀᤣ ᤐᤥᤱᤗᤥ॥

᥊ ᤂᤢᤏᤧ᤹ ᤂᤠᤶᤒᤣ᤺ᤰᤔᤥᤀᤣ ᤘᤕᤧᤸᤗᤧᤃ ᤏᤡᤱᤘᤠ᤹ᤑᤢᤛᤠᤶᤒᤠ ᤔᤧᤒᤥ᤺ᤰᤂᤧᤴᤒᤠᤖᤥ. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤓᤠ᤹ ᤁᤧᤍᤥ᤺ᤶᤒᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤃ ᤋᤃᤡᤏᤢᤛᤠ ᤔᤧᤘᤠ᤹ᤖᤥ॥

᥋ ᤂᤧᤱᤜᤠ᤹ᤖᤧ ᤔᤠᤱᤛᤣᤘᤠ ᤔᤧᤈᤥᤃᤢᤒᤠ ᤛᤣᤛᤣᤍᤧᤴᤏᤡᤱᤃ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤛᤧᤰᤂᤠᤛ᤻ᤔᤠ ᤛᤣᤛᤣᤍᤧᤴᤏᤡᤸᤗᤧ ᤁᤢᤒᤡᤀᤡᤳᤇᤠᤵᤗᤰᤗᤥ॥ ᤌᤣᤀᤠᤱᤓᤧᤸᤗᤧ ᤔᤥᤛᤠ᤺ᤸᤗᤧ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶ ᤆᤥ᤺ᤰᤔᤠ ᤀᤡ᤺ᤳᤋᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤰᤂᤣᤗ᤹ᤖᤡᤰ ᤛᤠᤶᤍᤡᤱ ᤐᤡᤖᤢ. “ᤂᤧᤏᤧ᤹ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤡᤴ ᤁᤧᤈᤥᤃᤢᤸᤗᤧ ᤁᤥ᤺ᤰᤔᤠ ᤛᤶᤍᤠᤱ ᤁᤧᤏᤡᤛᤢᤒᤠ ᤜᤧᤰᤁᤣ ᤕᤥᤎᤥ ᤔᤧᤶᤒᤥ᤺ᤱᤅᤣ ᤆᤥᤃᤧ᤹ᤀᤥ॥”

᥌ ᤁᤖ ᤕᤧᤛᤢᤖᤧ ᤂᤥᤛᤢᤒᤠ ᤔᤠᤱᤛᤣᤘᤠ᤺ᤱᤃ ᤂᤧᤱᤜᤠ᤹ᤖᤧᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ. ᤜᤧᤰᤁᤣᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱ ᤏᤢ ᤔᤧᤴᤇᤠᤶ ᤕᤠᤵᤔᤡᤗᤢᤶᤔᤥ ᤂᤢᤏᤧ᤹ ᤐᤠ᤺ᤴᤍᤱ ᤆᤥᤃᤢᤒᤠ ᤔᤠᤱᤜᤢᤵᤐᤡᤴ ᤋᤃᤡᤛ᤻ᤔᤠᤴᤏᤢ᤺ᤸᤗᤧᤀᤠᤱ ᤏᤢᤒᤠ ᤆᤥᤰ. ᤌᤣᤀᤠᤱᤓᤧᤸᤗᤧ ᤁᤴ ᤁᤢᤛᤱ ᤔᤠᤱᤜᤢᤵᤐᤡᤱᤃ ᤏᤢᤒ᤻ ᤏᤢᤒᤠ ᤔᤠᤱᤜᤧᤰᤜᤠ᤹ᤀᤥᤏᤧ ᤆᤥᤃᤧᤀᤠᤱ ᤘᤠ᤹ᤖᤥ॥

᥍ ᤌᤣᤀᤠᤱᤓᤧᤸᤗᤧ ᤋᤃᤡᤛ᤻ᤔᤠ ᤔᤠᤱᤜᤢᤵᤐᤡᤴ ᤑᤥᤋᤩᤠ ᤔᤧ᤺ᤴᤏᤣᤒᤠ ᤘᤕᤧᤸᤗᤧᤃ ᤘᤣ᤹ᤛ᤻ᤔᤠ ᤔᤠᤱᤜᤢᤵᤐᤡᤴ ᤆᤠᤜᤠᤒᤠ ᤔᤧᤈᤥᤃᤧᤴᤒᤠᤖᤥ॥

᥎ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ᤀᤥ ᤑᤥᤋᤩᤠ ᤂᤥᤛᤢᤀᤠᤱ ᤐᤠ᤺ᤳᤋᤢ.

“ᤀᤥᤔᤧᤳᤋᤧᤶᤔᤧ᤹. ᤁᤧᤍᤠᤒᤠᤖ ᤁᤧᤒᤵᤐᤠ ᤕᤧᤶᤔᤥ. ᤀᤡᤱᤃᤠ᤹ ᤀᤡᤛᤪᤠᤀᤡᤗᤛ᤻ᤔᤠ ᤔᤏᤠᤜᤠ᤹ ᤜᤧᤰᤁᤩᤠᤱ ᤕᤜᤢᤍᤠᤛ᤻ᤔᤠ ᤔᤏᤠᤜᤠ᤹ᤏᤢ ᤁᤢᤛᤱ ᤔᤠᤱᤜᤢᤵ ᤆᤥᤃᤢᤱ ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹ᤖᤥ॥

᥏ ᤁᤴ ᤁᤢᤛᤱ ᤔᤠᤱᤜᤢᤵᤐᤡᤱᤃ ᤔᤡᤛᤪᤗᤠᤶ ᤀᤠᤜᤢᤰᤁᤡᤸᤗᤧ ᤋᤧᤶᤛᤢᤱᤛᤡᤱᤅᤠᤱ ᤗᤠᤶᤗᤥᤛᤢᤱ ᤗ᤺ᤳᤋᤢᤱᤛᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤌᤠ᤺ᤰᤌᤧᤒᤠᤜᤠ᤹ᤏᤢ ᤆᤥᤃᤢᤱᤒᤠ ᤔᤠᤱᤜᤢᤵᤐᤡᤴ ᤁᤢᤀᤡᤛᤡ᤺ᤰ ᤔᤧᤒᤥ᤺ᤱᤏᤧᤸᤗᤥ॥ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤀᤡᤱᤃᤠ᤹ ᤆᤥᤃᤢᤱᤒᤠ ᤔᤠᤱᤜᤢᤵᤐᤥ ᤏᤛᤠ᤺ᤴᤛᤠᤒᤠ ᤔᤧᤶᤒᤥ᤺ᤰᤂᤧᤴ ᤜᤧᤰᤁᤩᤠᤱ ᤁᤶᤒᤪᤠᤱ ᤔᤧᤵᤔᤠ ᤗᤧᤖᤢᤱᤛᤡᤱᤗᤥ ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹ᤖᤥ॥

᥇᥆ ᤂᤧᤴ ᤕᤧᤶ ᤀᤣᤃᤠᤱ ᤀᤡᤛᤪᤠᤀᤡᤗᤡ ᤔᤏᤠᤜᤠ᤹ᤏᤢ ᤁᤴ ᤔᤠᤱᤜᤢᤵᤐᤡᤴ ᤆᤥᤃᤢᤱ. ᤂᤢᤏᤡ᤹ ᤏᤡᤱᤘᤠ᤹ᤒᤥ ᤀᤠᤎᤡᤶᤜᤠ᤹ ᤁᤣ᤺ᤳᤋᤢᤱ ᤐᤡᤖᤢᤱᤛᤡᤱᤅᤠᤱ ᤂᤢᤏᤡ᤹ ᤛᤡᤰᤗᤢᤱᤔᤥ ᤛᤠᤵᤋᤢᤱ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠ᤹ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤔᤏᤠ ᤔᤧᤒᤥᤱᤗᤥ ᤗ᤹ᤖᤡᤰ ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹ᤖᤥ॥

᥇᥇ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤁᤢᤗᤠᤈᤣ᤹ᤒᤠ ᤔᤏᤠᤴ ᤜᤢ᤹ᤔᤠ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴᤗᤥ ᤜᤧᤰᤁᤩᤠᤱ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤁᤢᤶᤓᤢ᤹ ᤁᤢᤴᤛᤠ᤹ᤛᤡ ᤍᤠᤱᤒᤠᤴ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ ᤗ᤹ᤖᤡᤰ ᤔᤧᤵᤔᤠᤛᤡ ᤔᤧᤒᤥ᤺ᤱᤏᤧᤸᤗᤥ. ᤌᤣᤀᤠᤱᤓᤧᤸᤗᤧ ᤕᤶᤒᤠ ᤆᤢᤰᤐᤠ ᤁᤧᤖᤧᤰᤗᤧ ᤀᤡᤱᤃᤠ᤹ ᤁᤢᤛᤡᤱ ᤔᤧᤏᤡ᤺ᤳᤋᤠᤖᤥ॥

᥇᥈ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤡᤴ ᤗᤧᤵᤔᤡ ᤐᤡᤖᤢᤱᤛᤡᤱ ᤜᤧᤰᤁᤩᤠᤱ ᤂᤢᤏᤡ᤹ ᤗᤠᤕᤥᤴ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤱᤅᤡᤴᤗᤥ॥”

᥇᥉ ᤀᤰᤂᤣᤗ᤹ᤖᤡᤰ ᤂᤢᤏᤧ᤹ ᤁᤢᤛᤱ ᤔᤠᤱᤜᤢᤵ ᤐᤠ᤺ᤳᤋᤢᤸᤗᤧ ᤋᤃᤡᤛ᤻ᤔᤠᤴ ᤕᤢᤰ ᤔᤧ᤺ᤴᤏᤣᤒᤠ ᤆᤥᤃᤢᤒᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤕᤢᤰ ᤔᤧ᤺ᤴᤏᤣᤒᤠ ᤏᤢ ᤀᤥᤃᤵ ᤔᤧᤶᤒᤥ᤺ᤱᤔᤏᤠ ᤀᤠᤳᤋᤡᤴ ᤐᤠ᤺ᤴᤏᤡᤴᤇᤠᤱ ᤜᤠᤖᤠᤀᤣ ᤔᤠᤒᤣ᤺ᤰᤗᤥ॥

ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤀᤥᤒᤠ ᤛᤣᤘᤠ ᤆᤥ᤺ᤰᤔᤠᤴ

᥏

ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱ ᤏᤢ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤋᤃᤡᤛ᤻ᤔᤠ ᤔᤠᤱᤜᤢᤵᤐᤥ ᤛᤣᤘᤠ ᤆᤥ᤺ᤰᤔᤠ ᤌᤡᤶᤜᤠ᤹ ᤘᤕᤧ. ᤜᤧᤰᤁᤩᤠᤱ ᤀᤡᤰᤛᤠᤀᤥ ᤛᤣᤛᤣᤒᤠ ᤋᤧᤴᤏᤠᤱ ᤏᤧᤛ᤻ᤛᤧᤖᤥ॥

᥈ ᤂᤧᤴ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤥ ᤏᤧᤳᤇᤡ ᤕᤠᤰᤑᤠ ᤏᤧᤛ᤻ᤛᤧ॥ ᤂᤧᤵᤔᤥ ᤌᤡᤰᤛᤡᤃᤣ᤺ᤰᤛ᤻ᤔᤠ ᤕᤠᤰᤑᤠᤀᤥ ᤛᤣᤔᤡᤕᤢᤱᤍᤧᤴ. ᤆᤵᤋᤧᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤛᤣᤛᤣ ᤂᤖᤧ᤺ᤱᤜᤠ᤹ ᤏᤧᤛ᤻ᤛᤧ॥ ᤁᤴ ᤋᤧᤴᤏᤡᤴ ᤛᤣᤛᤣᤒᤠ ᤋᤧᤴ ᤔᤧᤔᤧᤳᤋᤢᤖᤥ॥

᥉ ᤜᤧᤰᤁᤩᤠᤱ ᤂᤧᤵᤔᤥ ᤑᤥ᤺ᤴᤍᤠᤎᤡᤰ ᤐᤳᤇᤧ॥ ᤂᤧᤴ ᤑᤥ᤺ᤴᤍᤠ᤺ᤸᤗᤧ ᤌᤣ᤺ᤰᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤕᤠᤰᤑᤠ᤺ᤴ ᤁᤠᤰᤏᤢ᤺ᤸᤗᤧ ᤛᤣᤛᤣᤒᤠ ᤋᤧᤴ ᤔᤧᤔᤧᤳᤋᤢᤖᤥ॥

᥊ ᤂᤧᤵᤔᤥ ᤛᤠᤶᤔᤩᤠᤱ ᤛᤠᤱᤛᤡᤱ ᤜᤠ᤺ᤶᤔᤠᤍᤧᤴᤎᤡᤰ ᤏᤢ ᤛᤠᤶᤔᤩᤠᤱᤅᤡᤸᤗᤧ ᤛᤢ᤺ᤵᤔᤏᤠᤒᤠ ᤔᤠᤱᤜᤢᤵᤐᤡᤸᤗᤧᤴ ᤛᤴᤍᤥ᤺ᤰᤁᤡᤴ ᤕᤢᤅᤧ॥ ᤜᤧᤰᤁᤩᤠᤱ ᤂᤧᤴ ᤛᤴᤍᤥᤰ ᤛᤡᤃᤠᤱ ᤔᤴᤏᤠa ᤁᤧᤕᤠᤰᤐᤠ ᤛᤠᤶᤔᤩᤠᤱ ᤂᤵᤐᤩᤠ᤺ᤴ. ᤁᤢᤑᤧᤰᤔᤣ᤺ᤳ ᤁᤧᤒᤵᤐᤠ ᤜᤠᤖᤢᤏᤖᤧ ᤁᤢᤍᤰᤁᤠ᤺ᤳᤋᤡᤴ ᤏᤢ ᤌᤡᤒᤥᤱ ᤛᤠᤶᤕᤥᤌᤡᤶ ᤀᤡᤱᤈᤠ᤺ᤱ ᤁᤧᤒᤵᤐᤠ ᤔᤠᤱᤜᤢᤵᤐᤡᤸᤗᤧᤴ ᤗᤢᤱᤛᤠᤵᤜᤠ᤹ ᤕᤠᤃᤧᤖᤥ॥

᥋ ᤂᤧᤴ ᤛᤴᤍᤥᤰ ᤛᤶᤍᤠᤱ ᤁᤖᤢᤒ ᤔᤧᤵᤔᤏᤠᤒᤠ ᤔᤡᤔᤡᤍᤡᤱᤃᤧᤴ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤴᤇᤡ᤹ ᤛᤠᤶᤒᤪᤡ᤺ᤵᤐᤠᤸᤗᤧ ᤗᤠᤕᤥᤗᤠᤶ ᤗᤧᤵᤔᤡ ᤂᤥᤔᤠ ᤋᤧᤴᤏᤡᤴ ᤀᤡ᤺ᤵᤋᤧᤳᤇᤢᤀᤠᤱ ᤕᤧᤒᤧᤳᤇᤡᤖᤥ॥ ᤁᤖ ᤀᤠᤸᤗᤥ ᤁᤴ ᤁᤠᤰ ᤐᤠ᤺ᤴᤜᤠ᤹ᤃ ᤀᤠᤏᤡᤃᤧ ᤏᤢ᤺ᤖᤡᤰᤁᤠᤱ ᤐᤠ᤺ᤵᤔᤠ ᤔᤧᤛᤢᤰᤋᤢᤶᤒᤧᤴᤗᤥ॥

᥌ ᤀᤠᤸᤗ ᤁᤠᤰ ᤁᤴ ᤐᤠ᤺ᤴᤜᤠ᤹ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ ᤌᤡᤰᤕᤠ᤺ᤴᤎᤰ ᤂᤧᤴ ᤗᤠ᤺ᤰᤁᤠᤳᤐᤠ ᤛᤣᤛᤣᤒᤠ ᤋᤧᤴᤏᤥ ᤔᤠᤱᤛᤣᤘᤠ ᤆᤥ᤺ᤰᤛᤧ ᤔᤧᤗᤠᤛᤧ॥

᥍ ᤁᤖ ᤛᤡᤃᤠᤱ ᤗᤧᤵᤔᤠᤱᤒᤠ ᤁᤠᤰᤏᤢ᤺ᤸᤗᤧ ᤛᤣᤛᤣ ᤋᤧᤴᤏᤥᤃ ᤔᤠᤏᤡᤱᤘᤠ᤹ᤑᤢᤛᤠᤶᤒᤧᤴᤗᤰ ᤋᤱᤒᤣᤖᤧ ᤌᤡᤰᤗᤧᤱ ᤔᤠᤰᤂᤡ᤹ᤏᤢ ᤗᤠᤛᤧᤖᤥ॥ ᤂᤧᤴ ᤔᤠᤰᤂᤡ᤹ᤀᤡᤱᤃ ᤂᤢᤏᤧ᤹ ᤀᤠᤒᤠᤅᤣ ᤁᤢᤗᤠᤕᤥᤖᤧ ᤗᤠᤃᤡ ᤏᤢ ᤔᤏᤠᤜᤠ᤹ᤖᤧ ᤔᤧᤴᤏᤡ ᤔᤧᤸᤗᤧᤀᤣ ᤔᤧᤈᤥᤃᤢᤒᤠ ᤗᤠᤕᤥᤜᤠ᤹ ᤗᤧᤵᤔᤡ ᤂᤥᤔᤠᤖᤧ ᤗᤠᤃᤡ ᤂᤢᤏᤧ᤹ ᤋᤥ᤺ᤴᤍᤢᤖᤥ॥

᥎ ᤛᤣᤛᤣᤔᤠᤱᤅᤡᤸᤗᤧ ᤁᤴ ᤁᤠᤰ ᤐᤠ᤺ᤴᤗᤠᤶᤒᤠ ᤗᤠ᤺ᤰᤁᤠᤳᤐᤠ ᤛᤣᤛᤣᤒᤠ ᤋᤧᤴᤏᤡᤴ ᤏᤧᤖ ᤌᤠᤖᤡᤰ ᤛᤡᤃᤠᤱᤛ᤻ᤔᤠ ᤁᤠᤰᤏᤢ᤺ᤸᤗᤧ ᤛᤣᤛᤣᤒᤠ ᤋᤧᤴᤏᤥ ᤗᤠ᤺ᤵᤔᤠ ᤗᤠᤶᤔᤡᤴ ᤔᤧᤜᤖᤧᤴ ᤑᤠ᤹ᤀᤠᤱ ᤔᤏᤠᤜᤠ᤹ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥

᥏ ᤁᤱᤃ ᤀᤠᤀᤡᤴ ᤋᤠ᤺ᤴᤍᤡᤰᤐᤠ ᤕᤧᤶᤔᤡᤴ ᤀᤥᤛᤣ᤺ᤴᤍᤠᤱ ᤁᤧᤈᤥ᤺ᤰᤐᤠ ᤔᤡᤰᤛᤣ᤺ᤴᤗᤥ॥ ᤂᤧᤸᤗᤧᤃ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤔᤧᤍᤥ᤺ᤴᤍᤢᤒᤠ ᤆᤥᤓᤠ᤹ᤀᤡᤴ ᤏᤢ ᤛᤡᤍᤢᤱᤈᤓᤠᤜᤠ᤹ᤖᤧ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤂᤠᤛᤡᤱᤅᤡᤴ ᤛᤢᤳᤌᤥ ᤔᤧᤴᤈᤥᤃᤢᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤥᤛᤣ᤺ᤴᤀᤠᤎᤠᤰᤗᤥ॥

᥇᥆ ᤂᤧᤴ ᤐᤠ᤺ᤴᤜᤠ᤹ᤃ ᤆᤠᤔᤠ ᤌᤢᤱᤔᤠ ᤏᤢ ᤐᤖᤡᤰᤐᤖᤡᤰᤐᤠ ᤛᤢᤳᤌᤥ ᤆᤥ᤺ᤰᤛᤡᤱᤔᤠᤖᤧ ᤗᤠᤃᤡ ᤘᤠᤜᤵᤛᤡᤱᤔᤠ ᤌᤡᤶᤖᤰᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤐᤠ᤺ᤴᤜᤠ᤹ ᤁᤢᤛᤱ ᤔᤧᤴᤈᤥ᤺ᤰᤁᤣ ᤌᤠᤖᤡᤰ ᤂᤧᤱᤜᤠ᤹ᤃ ᤏᤠᤛᤡᤱᤃᤧᤴ ᤌᤰᤁᤥ ᤀᤡ᤺ᤵᤔᤠ ᤏᤠ᤺ᤵᤔᤠ ᤁᤧᤒᤥ᤺ᤱᤒᤠ ᤌᤡᤶᤜᤠ᤹ ᤘᤕᤧᤖᤥ॥

ᤂᤪᤡᤛ᤻ᤋᤧᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤛᤡᤍᤢᤱᤈᤓᤠ

᥇᥇ ᤂᤪᤡᤛ᤻ᤋᤧᤴ ᤃ ᤁᤧᤖᤧᤰ ᤋᤩᤧ ᤆᤢᤖᤧᤒᤠ ᤏᤢᤒᤠ ᤐᤠ᤺ᤴᤜᤠ᤹ᤖᤧᤴ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤐᤥ᤺ᤰᤂᤧᤸᤗᤧ ᤂᤢᤏᤧ᤹ᤃ ᤐᤕᤶ ᤕᤶᤒᤠ ᤏᤢ ᤁᤢᤛᤠᤱ ᤁᤧᤗᤒᤠ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤥ ᤗᤠᤛᤧᤖᤥ॥ ᤂᤧᤴ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤡᤴ ᤔᤧᤴᤇᤠᤶ ᤜᤢᤰᤁᤡᤸᤗᤧ ᤆᤥ᤺ᤰᤔᤏᤠᤒᤠ ᤔᤧ᤺ᤴᤗᤥ. ᤐᤠ᤺ᤵᤔᤠᤀᤣ ᤐᤥ᤺ᤱᤅᤡᤸᤗᤧ ᤂᤧᤱᤃ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤸᤗᤧᤴᤏᤠᤱ ᤔᤧ᤺ᤴᤗᤥ॥

᥇᥈ ᤂᤢᤏᤧ᤹ᤃ ᤔᤧᤴᤍᤠᤰ ᤏᤢ ᤐᤡᤳ ᤔᤠᤰᤂᤡ᤹ᤀᤡᤴ ᤔᤧ᤺ᤴ. ᤁᤖ ᤂᤢᤏᤧ᤹ᤃ ᤛᤍᤠᤍᤡᤱᤗᤧ ᤗᤠᤃᤡ ᤗᤠᤕᤥᤗᤠᤶ ᤆᤥ᤺ᤰᤕᤢᤶᤓᤥ ᤐᤡᤛᤧ ᤂᤧᤴ ᤁᤠᤰᤏᤢ᤺ᤸᤗᤧ ᤛᤣᤛᤣᤒᤠ ᤋᤧᤴᤏᤥ ᤌᤡᤰᤗᤧᤱᤔᤥ ᤛᤍᤠᤍᤡᤱᤗᤧ ᤗᤠᤃᤡ ᤀᤠᤒᤠᤅᤣ ᤁᤢᤔᤠᤰᤂᤡ᤹ᤀᤡᤴ ᤋᤥ᤺ᤴᤍᤢᤖ ᤗᤠᤛᤧᤖᤥ॥

᥇᥉ ᤔᤧᤴᤍᤠᤰ ᤏᤢ ᤁᤢᤶᤒᤠᤒᤠ ᤐᤡᤳ ᤔᤠᤰᤂᤡ᤹ᤀᤡᤸᤗᤧ ᤛᤠᤱᤔᤠᤀᤠᤱ ᤜᤧᤰᤁᤩᤠᤱ ᤁᤖ᤺ᤱ ᤐᤡᤵᤔᤠ᤺ᤴ ᤀᤥ᤹ᤔᤠᤀᤠᤱ ᤁᤧᤗ᤺ᤶᤒᤠ ᤂᤠᤵᤐᤢ᤺ᤸᤗᤧ ᤀᤠᤛᤢᤳᤌᤥ ᤔᤏᤠᤜᤠ᤹ ᤆᤢ᤺ᤵᤔᤠᤛᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤰᤁᤡᤴ ᤛᤢᤳᤌᤥ ᤐᤥ᤺ᤱᤏᤧ ᤑᤠ᤹ᤃᤪ

᥇᥊ ᤂᤧᤴᤏᤢ᤺ᤸᤗᤧᤃ ᤂᤪᤡᤛ᤻ᤋᤖᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤀᤠᤰᤂᤩᤠᤰ ᤕᤖᤡᤰ ᤛᤢᤳᤌᤥ ᤀᤠᤈᤥ᤺ᤰ᥄ ᤂᤢᤏᤧ᤹ ᤔᤧᤴᤏᤢᤵᤔᤏᤠᤒᤠ ᤛᤣᤛᤣᤔᤠᤱᤗᤠᤶ ᤁᤢᤛᤠᤱ ᤁᤧᤗᤒᤠ ᤛᤡᤍᤢᤱᤈᤓᤠ ᤐᤥ᤺ᤱᤛᤧ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤒᤠᤅᤣ ᤋᤥ᤺ᤴᤇᤡᤱᤗᤥ॥ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥ᤺ᤰᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤁᤢᤔᤠᤰᤂᤡ᤹ᤀᤡᤸᤗᤧ ᤛᤡᤔᤧᤴᤏᤥ ᤁᤧᤍᤣ᤹ᤒᤠ ᤕᤠ᤺ᤶᤒᤰᤗᤠᤶ ᤀᤠᤏᤡ᤹ ᤂᤠᤛᤡᤱᤅᤡᤴ ᤛᤢᤳᤌᤥ ᤆᤥᤃᤢ᤹ᤖᤥ॥

᥇᥋ ᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤔᤧᤴᤏᤢᤵᤔᤏᤠᤒᤠ ᤗᤰᤁᤡᤴ ᤀᤢ᤺ᤳᤋᤢᤛᤡᤒᤠᤜᤠ᤹ᤖᤧ ᤔᤧᤄᤥᤛᤢᤖ ᤑᤠ᤹ᤀᤠᤱ ᤂᤪᤡᤛ᤻ᤋᤧᤴ ᤁᤢᤛᤱ ᤔᤠᤱᤜᤢᤵᤗᤧᤴ ᤐᤠ᤺ᤴᤍᤱᤛᤠᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤌᤡᤰᤛᤡᤃᤣ᤺ᤰᤛᤔᤠ ᤔᤠᤱᤜᤢᤵᤐᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤧᤈᤥᤃᤢᤒᤠ ᤗᤠᤕᤥᤗᤠᤶ ᤂᤧᤱᤜᤠ᤹ ᤌᤧ᤹ᤔᤠᤛᤡ ᤑᤠ᤹ᤀᤠᤱ ᤂᤢᤏᤧ᤹ ᤛᤩᤧᤒᤠᤖᤥ॥

᥇᥌ ᤌᤣᤀᤠᤱᤓᤧᤸᤗᤧ ᤀᤡᤱᤃᤠ᤹ ᤛᤡᤀᤠᤸᤗᤧ ᤀᤠᤕᤠᤱᤛᤠᤁᤢᤴᤎᤣ᤺ᤴ ᤂᤢᤏᤧ᤹ ᤂᤥᤛᤢ᤹ ᤑᤠ᤹ᤀᤠᤱ ᤆᤥᤃᤢᤒᤠ ᤛᤠᤵᤗᤠ ᤔᤢᤴᤎᤣ᤺ᤱᤃ. ᤂᤧᤴ ᤁᤧᤛᤠᤵᤐᤧᤴ ᤛᤡᤀᤠᤱᤗᤰ ᤐᤷᤔᤠᤱᤃᤡ ᤐᤥᤱᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤜᤡᤱᤘᤧᤳ ᤘᤠ᤹ᤖ ᤌᤠᤖᤡᤰ ᤂᤧᤴ ᤀᤠᤵᤑᤠᤸᤗᤧᤀᤠᤱ ᤛᤧᤰᤂᤠ ᤔᤧᤒᤥ᤺ᤱᤏᤧᤸᤗᤥ. ᤁᤖ ᤔᤏᤠᤴ ᤛᤡᤀᤠᤱᤗᤰ ᤛᤧᤰᤂᤠ ᤐᤥᤱᤗᤥ॥

᥇᥎ ᤒᤠ ᤂᤧᤸᤗᤧ ᤆᤥᤃᤢᤸᤗᤧ ᤌᤡᤰᤛᤡᤃᤣ᤺ᤰᤛᤔᤠ ᤔᤠᤱᤜᤢᤵᤐᤡᤴᤏᤠᤱ ᤔᤠᤰᤂᤡ᤹ ᤘᤠᤔᤧᤴᤍᤧ᤺ᤴᤏᤣ ᤌᤠᤖᤡᤰ ᤛᤧᤰᤂᤠ ᤔᤧᤒᤥ᤺ᤱᤏᤧᤸᤗᤥ॥

᥇᥏ ᤌᤣᤀᤠᤱᤓᤧᤸᤗᤧ ᤔᤥᤛᤠᤖᤧ ᤔᤏᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤠᤰ ᤁᤢᤛᤠᤶᤕᤥᤌᤡᤶ ᤀᤡᤱᤈᤠ᤺ᤱᤜᤠ᤹ ᤐᤡᤖᤢᤛᤡᤀᤠᤱ ᤂᤧᤸᤗᤧ ᤜᤡᤛᤵ ᤛᤡᤱᤒᤥᤖᤠ᤺ᤰ ᤏᤢ ᤜᤧ᤺ᤰᤁᤧᤗ᤹ᤒᤠ ᤛᤧᤔᤢᤖᤡᤰᤁᤡᤴ ᤆᤫᤠ᤺ᤳᤋᤥ ᤑᤢᤵᤔᤏᤠᤒᤠ ᤐᤡᤳᤛᤠᤳ ᤏᤢ ᤔᤧᤴᤍᤠᤰ ᤔᤠᤰᤂᤡ᤹ᤀᤥ ᤏᤡ᤺ᤵᤛᤢᤀᤠᤱ ᤛᤠᤶᤕᤥᤌᤡᤶ ᤛᤠᤵᤗᤠ ᤏᤢ ᤁᤠᤰ ᤔᤏᤠᤛᤶᤍᤠᤱ ᤛᤠᤰᤂᤢᤖᤥ॥

᥈᥆ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤧᤳᤋᤢᤛᤡ. “ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤒᤡᤖᤡᤒᤠ ᤔᤠᤱᤜᤢᤵᤐᤡᤴ ᤛᤧᤰᤂᤠ ᤁᤧᤈᤥ᤺ᤰᤐᤠ ᤔᤠᤰᤂᤡ᤹ᤀᤡᤴ ᤜᤠᤒᤠ ᤁᤴᤗᤥ॥”

᥈᥇ ᤜᤧᤰᤁᤣᤗ᤹ᤖᤡᤰᤁᤣ ᤔᤥᤛᤠ᤺ᤸᤗᤧ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤏᤢ ᤛᤣᤘᤠ ᤆᤥ᤺ᤰᤔᤠᤸᤗᤧ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤁᤠᤰ ᤛᤠᤔᤠᤑᤢᤔᤠ ᤛᤶᤍᤠᤱ ᤔᤠᤰᤂᤡ᤹ᤀᤡᤴ ᤛᤠᤰᤂᤢᤖᤥ॥

᥈᥈ ᤛᤧᤰᤂᤠ᤺ᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤕᤖᤡᤰ ᤐᤠ᤺ᤴᤜᤠ᤹ᤃ ᤔᤠᤰᤂᤡ᤹ᤖᤧ ᤛᤢᤳᤌᤥ ᤐᤥᤱᤗᤥ. ᤜᤧᤰᤁᤩᤠᤱ ᤔᤠᤰᤂᤡ᤹ ᤘᤠᤔᤧᤴᤍᤧ᤺ᤴᤏᤣᤃ ᤗᤠᤕᤥᤴ ᤗᤧᤵᤔᤡ ᤔᤧᤒᤥ᤺ᤱᤏᤧᤸᤗᤥ॥

᥈᥉ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤜᤧᤰᤋᤱᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠ᤺ᤴᤜᤠ᤹ᤖᤧ ᤁᤢᤒᤡᤜᤠ᤹ ᤛᤣᤛᤣᤛᤢᤳᤌᤥ ᤆᤥ᤺ᤰᤔᤠ ᤐᤥ᤺ᤰᤂᤧ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤐᤠ᤺ᤴᤜᤠ᤹ᤀᤣ ᤛᤢᤳᤌᤥ ᤆᤥ᤺ᤰᤔᤠ ᤑᤠ᤹ᤀᤠᤱ ᤂᤧᤴᤏᤢ᤺ᤸᤗᤧ ᤏᤢᤒᤠ ᤛᤡᤍᤢᤱᤈᤓᤠ᤺ᤴ ᤆᤠᤜᤠᤒᤠ ᤆᤥᤃᤧ॥

᥈᥊ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤱᤃ ᤏᤡᤱᤘᤠ᤹ᤑᤢ ᤛᤠ᤺ᤱᤃᤠᤜᤡᤶᤔᤡᤸᤗᤧ ᤁᤢᤒᤡ ᤁᤢᤀᤡᤛᤡ᤺ᤰᤐᤠ ᤔᤧᤴᤇᤠᤶ ᤜᤢᤰᤁᤡᤸᤗᤧ ᤆᤥ᤺ᤰᤔᤏᤠ ᤛᤣᤛᤣᤒᤠ ᤋᤧᤴᤏᤥ ᤔᤧᤗᤠᤛᤧᤴ. ᤁᤖ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡᤀᤣ ᤀᤠᤏᤡ᤹ ᤗᤠᤃᤡ ᤛᤠᤱᤃᤪᤠᤶᤐᤣᤍᤠᤱᤅᤥ ᤗᤠᤛᤧᤖᤥ॥

᥈᥋ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤴ ᤁᤠᤰᤏᤢ᤺ᤸᤗᤧ ᤛᤣᤛᤣᤒᤠ ᤋᤧᤴᤏᤥ ᤋᤱᤒᤣ ᤌᤵᤔᤣ ᤌᤰᤛᤠ ᤔᤠᤰᤂᤡ᤹ᤏᤢ ᤗᤠᤛᤧᤒᤠ ᤁᤢᤀᤡᤛᤡ᤺ᤰ ᤂᤪᤡᤛ᤻ᤋᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤗᤠᤛᤧᤸᤗᤧ ᤂᤢᤏᤧ᤹ ᤀᤧᤳᤗᤧᤱ ᤀᤠᤒᤠᤅᤣ ᤛᤡᤍᤢᤱᤈᤓᤠ ᤐᤥ᤺ᤱᤛᤧ ᤔᤧᤗᤠᤛᤧᤴᤗᤥ॥

᥈᥌ ᤔᤧ᤺ᤴᤏᤡᤸᤗᤧᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠᤘᤠᤃᤧᤴ ᤆᤀᤡ᤺ᤳ ᤐᤥ᤺ᤰᤂᤧᤀᤠᤱᤎᤥ ᤂᤢᤏᤧ᤹ ᤕᤖᤡᤰᤗᤧᤱ ᤀᤡᤏᤥᤃᤧᤴ ᤋᤢᤰᤂᤣ ᤆᤠᤔᤠ ᤁᤧᤒᤥ᤺ᤱᤒᤠ ᤘᤕᤧ. ᤁᤖ ᤂᤢᤏᤧ᤹ᤃ ᤁᤴ ᤁᤢᤏᤢᤵᤔᤠ ᤕᤧᤶᤔᤥ ᤕᤖᤡᤰᤗᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤔᤠᤛᤡ ᤑᤠ᤹ᤀᤠᤱ ᤌᤡᤰᤗᤧᤱᤔᤠᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤛᤡᤍᤢᤱᤈᤓᤠ ᤐᤥ᤺ᤰᤂᤧᤖᤥ॥

᥈᥍ ᤔᤧᤴᤇᤠᤶ ᤕᤠᤵᤔᤡ ᤁᤧᤖᤧᤰ ᤌᤡᤰᤗᤧᤱᤃ ᤛᤡᤔᤠ ᤐᤥ᤺ᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤄᤠᤛᤧᤴᤏᤥ ᤕᤧᤵᤔᤠ ᤐᤥ᤺ᤱᤒᤠ ᤁᤢᤀᤡᤛᤡ᤺ᤰ

᥈᥎ ᤂᤪᤡᤛ᤻ᤋᤧᤴ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤜᤠ᤹ ᤁᤢᤛᤧ ᤌᤡᤰᤗᤧᤱᤔᤥ ᤛᤡᤍᤢᤱᤈᤓᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤕᤠᤶᤔᤥ ᤕᤢ᤺ᤸᤗᤧ ᤀᤠᤏᤡ᤹ ᤗᤠᤕᤥᤜᤠ᤹ ᤁᤢᤛᤧᤃ ᤔᤧ᤺ᤴ. ᤁᤖ ᤂᤢᤏᤧ᤹ ᤁᤢᤕᤢᤔᤠᤴ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤁᤧᤜᤠᤱᤒᤠᤜᤠ᤹ ᤛᤧᤴᤗᤵ ᤐᤡᤛᤧᤏᤧ ᤕᤢ᤺ᤖᤥ॥

a 

᥏:᥊ ᤔᤴᤏᤠ- ᤀᤡᤛᤪᤠᤀᤡᤗᤡᤜᤠ᤹ ᤀᤣ᤺ᤰᤛᤠᤍᤧᤴᤏᤥ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤠᤰᤐᤥᤗᤠᤶ ᤌᤡᤰᤕᤠ᤺ᤴᤎᤰ ᤔᤴᤏᤠ ᤔᤧᤵᤔᤏᤠᤒᤠ ᤁᤢᤈᤠ ᤌᤩᤧᤖ ᤕᤠ᤺ᤴᤍᤢ॥ ᤂᤧᤱᤜᤠ᤹ᤖᤧ ᤂᤧᤴ ᤔᤡᤛᤠᤰ ᤔᤧᤍᤠᤱᤄᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤠᤱ ᤛᤠ᤺ᤱᤃᤠᤜᤡᤶᤔᤥ ᤛᤠᤶᤔᤩᤠᤱ ᤂᤵᤐᤩᤠᤀᤥ ᤔᤧᤕᤠᤰᤋᤢᤀᤠᤱ ᤛᤣᤛᤣ ᤛᤴᤍᤢᤰ ᤛᤡᤃᤠᤱ ᤔᤧᤕᤢᤰᤂᤢ॥

ᤂᤪᤡᤛ᤻ᤋᤖᤧ ᤌᤡᤰᤗᤧᤱᤒᤠ ᤁᤢᤛᤡᤍᤢᤱᤈᤓᤠ᤺ᤴ ᤛᤍᤠᤍᤡᤱᤗᤧ ᤗᤠᤃᤡ

᥇᥆

ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤱᤃ ᤋᤠ᤺ᤴᤍᤡ ᤁᤧᤍᤠᤒᤠᤖ ᤁᤧᤒᤵᤐᤠ ᤏᤢᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤁᤧᤎᤠᤰᤐᤠ ᤛᤠᤶᤒᤪᤡ᤺ᤵᤐᤠ ᤁᤢᤀᤡᤛᤡ᤺ᤰᤗᤰᤗᤥ. ᤛᤧᤰᤂᤠᤒᤠ ᤐᤠ᤺ᤴ ᤔᤧ᤺ᤴᤗᤥ॥ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤌᤡᤶᤔᤡᤸᤗᤧ ᤏᤠ᤺ᤰᤋᤢᤒᤠ ᤋᤱᤒᤣ ᤌᤵᤔᤣ ᤀᤧᤳᤗᤧᤱ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤂᤧᤴ ᤛᤣᤛᤣ ᤔᤠᤱᤃᤧᤄᤒᤠᤜᤠ᤹ ᤀᤠᤵᤑᤠᤸᤗᤧᤀᤠᤱ ᤁᤢᤗᤡᤱᤍᤥ ᤔᤧᤃᤧᤳᤋᤢᤴᤇᤡᤴᤗᤥ॥

᥈ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤗᤡᤱᤍᤥ ᤁᤧᤵᤔᤠ ᤛᤢᤰᤋᤢᤛᤡᤸᤗᤧᤃ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤕᤠ᤺ᤶᤒᤰᤁᤡᤴ ᤆᤰ ᤗ᤹ᤖᤧᤒᤠᤖᤥ॥ ᤜᤧᤰᤁᤣ᤺ᤸᤗᤧ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ ᤌᤡᤰᤗᤧᤱᤔᤥ ᤁᤠᤰ ᤐᤖᤡᤰᤗᤧ ᤛᤢᤳᤌᤥ ᤔᤧᤒᤥ᤺ᤰᤂᤧᤔᤧᤴ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤗᤠᤕᤥ ᤔᤧᤈᤥᤃᤢᤸᤗᤧ ᤂᤢᤏᤡ᤹ ᤏᤡᤱᤘᤠ᤹ ᤔᤧᤗᤥᤖᤧᤴᤒᤠᤔᤧᤴ॥

᥉ ᤁᤖ ᤂᤧᤴ ᤛᤡᤍᤢᤱᤈᤓᤠᤜᤠ᤹ᤖᤧ ᤗᤠᤕᤥᤴ ᤋᤱᤒᤣ ᤌᤵᤔᤣ ᤏᤡᤱᤘᤠ᤹ᤛᤢᤶᤔᤥ ᤋᤠᤖᤢᤖᤥ.

᥊ ᤌᤣᤀᤠᤱᤓᤧᤸᤗᤧ ᤁᤢᤶᤒᤠᤒᤠ ᤐᤡᤳ ᤏᤢ ᤔᤧᤴᤍᤠᤰ ᤔᤠᤰᤂᤡ᤹ᤀᤡᤸᤗᤧ ᤗᤠᤕᤥᤜᤠ᤹ ᤘᤍᤣ᤹ᤔᤠ ᤔᤧᤛᤢᤰᤋᤢᤴᤗᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤧ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣ ᤔᤧᤳᤋᤢ.

“ᤛᤡᤍᤢᤱᤈᤓᤠ ᤏᤢ ᤆᤥᤓᤠ᤹ᤜᤠ᤹ ᤂᤧᤏᤧ᤹ ᤏᤡᤱᤘᤠ᤹ ᤁᤧᤴᤈᤥᤃᤢᤴᤗᤥ. ᤁᤖ ᤏᤠᤛᤡᤱᤃᤧᤴ ᤌᤰᤁᤡᤴ ᤋᤥ᤺ᤶᤔᤠ ᤑᤠ᤹ᤀᤠᤱ ᤁᤧᤒᤡᤖᤠᤱᤗᤥ॥

᥌ ᤔᤡᤎᤡᤱᤔᤏᤠᤀᤠᤱ ᤋᤥ᤺ᤶᤔᤏᤠᤒᤠ ᤏᤢ ᤗᤠᤕᤥᤖᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ᤖᤧ ᤂᤧᤏᤧ᤹ ᤁᤧᤏᤡᤱᤘᤠ᤹ ᤔᤧᤍᤩᤧᤏᤧᤴᤗᤥ॥

᥍ ᤜᤧᤰᤁᤩᤠᤱ ᤕᤠᤶᤔᤥ ᤀᤡᤱᤃᤠ᤹ ᤐᤠ᤺ᤳᤋᤢᤱ. ‘ᤀᤥᤔᤧᤳᤋᤧ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤣ. ᤛᤠᤶᤕᤥᤛᤠᤵᤗᤠᤀᤥ ᤀᤡᤱᤃᤠ᤹ ᤀᤠᤕᤠ᤺ᤶᤒᤣᤀᤥ ᤛᤠᤵᤋᤧᤀᤠᤱ ᤐᤵᤐᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤁᤧᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤛᤧ ᤁᤵᤔᤥ ᤋᤩᤠᤱᤅᤠᤱ ᤘᤠ᤹ᤀᤠᤖᤥ॥’”

᥎ ᤂᤪᤡᤛ᤻ᤋᤖᤧ ᤋᤃᤡ ᤐᤠ᤺ᤳᤋᤢ. “ᤂᤧᤏᤧ᤹ ᤛᤡᤍᤢᤱᤈᤓᤠ ᤏᤢ ᤋᤥ᤺ᤶᤔᤏᤠᤒᤠ ᤜᤧᤰᤁᤩᤠᤱ ᤔᤡᤎᤡᤱᤔᤏᤠᤀᤠᤱ ᤋᤥ᤺ᤶᤔᤏᤠᤒᤠ ᤏᤢ ᤗᤠᤕᤥᤖᤧ ᤗᤠᤃᤡ ᤋᤥ᤺ᤶᤔᤏᤠᤒᤠ ᤛᤡᤍᤢᤱᤈᤓᤠᤜᤠ᤹ ᤋᤠ᤺ᤰᤔᤠ ᤏᤡᤱᤘᤠ᤹ ᤁᤧᤴᤈᤥᤃᤢᤴᤗᤥ ᤜᤧᤰᤁᤩᤠᤱ ᤁᤧᤏᤡᤱᤘᤠ᤹ᤀᤠᤱ ᤔᤧᤍᤩᤧᤏᤧᤴᤗᤥ॥” (ᤜᤧᤰᤁᤣᤛᤠᤱ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤔᤧᤍᤥ᤺ᤴᤍᤢᤖᤥ)॥

᥏ ᤜᤧᤰᤁᤩᤠᤱ ᤂᤢᤏᤧ᤹ ᤐᤠ᤺ᤳᤋᤢ. “ᤀᤥᤔᤧᤳᤋᤧ᤹ᤀᤥ. ᤀᤡᤱᤃᤠ᤹ ᤁᤧᤏᤡᤱᤘᤠ᤹ ᤜᤧᤰᤁᤣ ᤆᤥ᤺ᤰᤛᤧ ᤁᤵᤔᤥ ᤋᤩᤠᤱᤅᤠᤱ ᤘᤠ᤹ᤀᤠᤖᤥ॥” ᤂᤢᤏᤧ᤹ ᤁᤢᤛᤱ ᤔᤠᤱᤜᤢᤵᤐᤡᤴ ᤕᤢᤰᤛᤡᤱ ᤆᤥ᤺ᤰᤛᤧ ᤋᤃᤡᤛ᤻ᤔᤠ ᤔᤠᤱᤜᤢᤵᤐᤡᤴ ᤂᤠᤖᤥ᤺ᤳᤋᤡ ᤆᤥᤃᤢᤖᤥ॥

᥇᥆ ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ᤗᤠᤶᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤏᤠᤛᤡᤱᤃᤧᤴ ᤁᤢᤎᤰᤁᤡᤴ ᤌᤡᤰᤗᤧᤱᤔᤥ ᤛᤍᤠᤍᤡᤱᤗᤧ ᤗᤠᤃᤡ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠᤗᤠᤶ ᤀᤠᤏᤡ᤹ ᤛᤣᤛᤣ ᤀᤠᤒᤥ᤺ᤰᤂᤧᤀᤠᤱ ᤀᤠᤘᤠ᤹ᤖᤥ॥

᥇᥇ ᤋᤃᤡᤒᤠ ᤔᤠᤱᤜᤢᤵᤐᤥᤃ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤖᤧᤰᤗᤧ ᤌᤡᤰᤕᤠ᤺ᤴᤎᤰ ᤛᤠᤶᤕᤥᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤗᤳᤇᤠ ᤐᤖᤡᤰᤐᤠ ᤛᤡᤍᤢᤱᤈᤓᤠ᤺ᤴ ᤀᤧᤳᤗᤧᤱ ᤔᤧᤍᤥ᤺ᤴᤍᤢᤖᤥ. ᤁᤖ ᤂᤧᤸᤗᤧᤃ ᤀᤠᤵᤑᤠᤸᤗᤧᤀᤠᤱ ᤗᤠᤕᤥᤴ ᤋᤣ᤹ᤔᤠ ᤔᤧᤛᤢᤰᤋᤢᤴᤗᤥ॥

᥇᥈ ᤁᤖ ᤀᤠᤏᤡ᤹ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤕᤧᤛᤢ ᤂᤪᤡᤛ᤻ᤋᤖᤧᤃ ᤏᤡᤱᤘᤠ᤹ᤑᤢᤔᤠᤱᤅᤥ ᤌᤡᤰᤗᤧᤱᤔᤥ ᤛᤍᤠᤍᤡᤱᤗᤧ ᤗᤠᤃᤡ ᤗᤠᤕᤥᤴ ᤋᤣ᤹ᤔᤠ ᤑᤠ᤹ᤀᤠᤱ ᤀᤠᤒᤠᤅᤣ ᤛᤡᤍᤢᤱᤈᤓᤠ ᤐᤥ᤺ᤰᤂᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱᤛᤡᤱᤗᤥ॥

᥇᥉ ᤂᤧᤴ ᤕᤧᤶᤔᤠᤱᤎᤥ ᤂᤢᤏᤧ᤹ ᤁᤢᤏᤡᤱᤔᤡᤜᤠ᤹ ᤁᤢᤕᤢᤰᤁᤥ ᤔᤧᤴᤍᤠ᤺ᤳᤇᤡᤱᤅᤣ ᤌᤠᤖᤡᤰ ᤜᤠᤱᤄᤢᤛᤡᤖ ᤕᤢᤱᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤁᤴ ᤗᤳᤌᤡᤰ ᤛᤡᤍᤢᤱᤈᤓᤠ᤺ᤸᤗᤧ ᤗᤠᤕᤥᤗᤠᤶ ᤛᤣᤛᤣ ᤁᤧᤒᤥ᤺ᤱᤒᤠᤖ ᤁᤧᤒᤵᤐᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤆᤥᤃᤢᤛᤡᤀᤠᤱ ᤘᤠ᤹ᤖᤥ॥

᥇᥋ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧᤀᤠᤱ ᤁᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤏᤡ᤹ ᤀᤰᤂᤣ ᤀᤠᤔᤧᤳᤗᤥ.

᥇᥌ “ᤕᤜᤘᤣ ᤍᤠᤱᤒᤠᤸᤗᤧ ᤐᤠ᤺ᤳᤋᤢ. ‘ᤂᤧᤴ ᤀᤣᤃᤠᤱ ᤂᤧᤱᤜᤠ᤹ᤏᤢ ᤆᤥᤃᤢᤱᤒᤠ ᤁᤢᤛᤱ ᤔᤠᤱᤜᤢᤵᤐᤡᤴ ᤒᤠ ᤁᤴᤗᤥ- ᤀᤡᤱᤃᤠ᤹ ᤀᤠᤎᤡᤶᤜᤠ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤗᤢᤱᤔᤥ ᤕᤢᤰᤂᤢᤱ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤂᤢᤏᤡ᤹ ᤏᤡᤱᤘᤠ᤹ᤒᤥ ᤛᤠᤵᤋᤢᤱ ᤐᤡᤖᤢᤱᤛᤡᤱᤗᤥ॥’”

᥇᥍ ᤂᤢᤏᤧ᤹ ᤕᤠᤶᤔᤥᤀᤠᤱ ᤐᤠ᤺ᤳᤋᤢ.

“ᤀᤡᤱᤃᤠ᤹ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤗᤠᤕᤥᤜᤠ᤹ ᤏᤢ ᤑᤧᤴ ᤕᤠ᤺ᤶᤒᤰᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤱᤅᤡᤴᤗᤥ॥”

᥇᥎ ᤀᤠᤸᤗ ᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤗᤠᤕᤥᤜᤠ᤹ ᤗᤧᤵᤔᤡ ᤐᤥᤱᤔᤠ ᤑᤠ᤹ᤀᤠᤱ ᤛᤡᤍᤢᤱᤈᤓᤠ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴᤗᤥ॥

ᤜᤠᤱᤜᤠᤱ ᤏᤢ ᤛᤠᤶᤍᤡᤱ

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤏᤧ᤹ᤏᤢᤛᤠ᤹ ᤏᤢ ᤑᤢ᤹ᤏᤢᤛᤠ᤹ᤛᤣ. ᤀᤠᤏᤡ᤹ᤃ ᤁᤠᤰᤏᤢ᤺ᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤛᤣᤛᤣᤒᤠ ᤋᤧᤴᤏᤥ ᤕᤧᤛᤢᤖᤧ ᤁᤢᤔᤠᤰᤂᤡ᤹ᤗᤠᤶ ᤜᤠᤱᤜᤠᤱᤅᤠᤱ ᤗᤠ᤺ᤵᤔᤠ ᤀᤠᤄᤥᤛᤢᤶ᤹॥

᥈᥆ ᤁᤴ ᤁᤢᤛᤱ ᤏᤢ ᤜᤡᤱᤔᤴ ᤁᤧᤒᤡᤒᤠ ᤗᤠᤶᤔᤡᤴ ᤀᤠᤏᤡ᤹ ᤗᤠᤃᤡ ᤛᤣᤛᤣ ᤑᤥ᤺ᤴᤍᤠ᤺ᤴ ᤜᤶᤒᤠ ᤁᤢᤀᤡᤛᤡ᤺ᤰ ᤜᤖᤧᤀᤠᤱ ᤘᤠ᤹ᤖᤥ- ᤂᤧᤴ ᤛᤣᤛᤣ ᤑᤥ᤺ᤴᤍᤠ᤺ᤱᤃ ᤕᤧᤛᤢᤖᤧ ᤏᤠᤛᤡᤱᤃᤧᤴ ᤁᤢᤎᤰᤗᤥ॥

᥈᥇ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶ ᤛᤶᤍᤠᤱ ᤕᤢᤰ ᤁᤧᤃᤵᤐᤠ ᤀᤠᤏᤡ᤹ ᤐᤕᤶ ᤔᤠᤏᤡᤱᤘᤠ᤹ᤑᤢᤛᤠᤶᤒᤠ ᤀᤠᤃᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ.

᥈᥈ ᤀᤠᤏᤡ᤹ ᤋᤥ᤺ᤴᤍᤥ᤺ᤶᤒᤠ ᤛᤣᤛᤣ ᤛᤡᤰᤗᤢᤱᤔᤠᤴᤏᤢ ᤜᤧᤰᤁᤩᤠᤱ ᤜᤠᤱᤜᤠᤱᤒᤠ ᤏᤛᤠ᤺ᤴᤏᤡᤴᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤣᤛᤠᤱ ᤐᤣᤃᤡᤖᤥ॥ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤛᤣᤛᤣ ᤆᤥ᤺ᤰᤛᤧ ᤂᤪᤡᤛ᤻ᤋᤖᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤀᤠᤏᤡ᤹ ᤋᤠᤵᤑᤧ᤺ᤶᤒᤠ ᤂᤠᤛᤡᤱᤅᤡᤴ ᤛᤠᤰᤂᤢᤀᤠᤱ ᤘᤠ᤹ ᤜᤧᤰᤁᤩᤠᤱ ᤀᤠᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤛᤣᤛᤣᤒᤠ ᤆᤫᤠ᤺ᤳᤋᤡᤸᤗᤧ ᤘᤠᤜᤵᤋᤢᤀᤠᤱ ᤘᤠ᤹ᤖᤥ॥

᥈᥉ ᤜᤧᤰᤁᤩᤠᤱ ᤀᤠᤏᤡ᤹ ᤀᤠᤃᤳᤋᤢᤶ ᤗ᤹ᤖᤡᤰ ᤋᤧᤴᤍᤡᤱ ᤀᤠᤈᤥᤃᤢᤶᤒᤠ ᤏᤡᤱᤛᤠᤱᤅᤡᤴ ᤔᤧᤸᤗᤧᤳᤋᤣ ᤁᤳᤋᤢᤶᤗᤥ. ᤌᤣᤀᤠᤱᤓᤧᤸᤗᤧ ᤔᤠᤱᤜᤧᤰ ᤁᤧᤈᤥ᤺ᤰᤐᤠᤱᤃ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

᥈᥊ ᤀᤠᤸᤗ ᤀᤠᤏᤡ᤹ ᤗᤢᤶᤔᤥ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤏᤢ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥ ᤜᤠᤱᤜᤠᤱ ᤔᤧᤳᤇᤡᤱᤔᤠ ᤀᤠᤰᤂᤣᤀᤠᤱ ᤀᤠᤛᤢᤰᤋᤢᤶ ᤂᤧᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡᤋᤢᤶᤗᤥ॥

᥈᥋ ᤁᤢᤓᤠ ᤏᤛᤠᤏᤡᤒᤠᤜᤠ᤹ᤖᤧ ᤛᤥᤖᤡᤰ ᤆᤢᤶᤔᤠ ᤕᤧᤵᤗᤧᤰ ᤔᤧᤱᤃᤳᤋᤢᤴ. ᤁᤖ ᤀᤠᤏᤡ᤹ᤃ ᤛᤥᤖᤡᤰ ᤆᤢᤶᤔᤠ ᤗᤧᤖᤢᤶ ᤔᤧ᤺ᤴᤗᤥ॥ ᤁᤖ ᤍᤠᤱᤒᤠᤸᤗᤧ ᤁᤢᤕᤢᤔᤠ ᤕᤧᤴᤏᤡᤴ ᤏᤡ᤺ᤳᤋᤠᤱ ᤋᤠᤖ ᤐᤵᤐᤠ ᤂᤡᤏᤡ᤹ ᤁᤧᤏᤡ᤺ᤛᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤸᤗᤛᤠᤱ ᤕᤖᤡᤰ ᤜᤠᤱᤜᤠᤱ ᤔᤧᤳᤋᤠᤛᤡ᤹ᤖᤥ॥

᥈᥌ ᤀᤠᤏᤡ᤹ ᤛᤧᤰᤂᤠ᤺ᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤛᤠᤱ ᤏᤡᤏᤡᤒᤠᤀᤣ ᤗᤠᤕᤥ ᤀᤠᤈᤥᤃᤢᤶᤗ ᤀᤠᤘᤠ᤹ᤏᤧ ᤑᤠ᤹ᤃᤪ ᤂᤧᤴ ᤗᤠᤕᤥᤗᤠᤶ ᤗᤧᤵᤔᤡ ᤐᤡᤔᤠ ᤁᤧᤛᤢᤰᤐᤠ ᤛᤡᤍᤢᤱᤈᤓᤠ ᤌᤣᤀᤠᤱ ᤜᤥ᤺ᤵᤗᤥ॥

᥈᥍ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤂᤧᤴ ᤜᤧᤰᤋᤱᤒᤠ ᤗᤠᤕᤥ ᤁᤧᤈᤥ᤺ᤰᤐᤠᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤂᤢᤶᤍᤡᤱᤅᤡᤴ ᤛᤧᤰᤂᤠᤀᤣ ᤂᤥᤛᤢ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤁᤧᤒᤥ᤺ᤰᤐᤠ ᤂᤧᤴ ᤔᤏᤠᤴ ᤜᤢᤖᤢᤖᤢᤏᤠ ᤁᤧᤍᤡ᤺ᤵᤐᤠ ᤔᤡ᤺ᤸᤗᤧ ᤔᤧᤰᤂᤢ᤹ᤖᤥ॥

᥈᥎ ᤔᤥᤛᤠᤖᤧ ᤁᤢᤛᤠᤶᤕᤥᤌᤡᤶᤔᤡᤴ ᤁᤧᤏᤠ᤹ᤒᤠ ᤔᤏᤠᤴ ᤏᤧᤳᤇᤡ ᤀᤡᤃᤪ ᤛᤢᤶᤛᤡᤖᤧ ᤔᤧᤒᤡᤖᤢᤒᤠ ᤐᤷᤔᤠᤱᤃᤡ ᤘᤠ᤹ᤏᤧ ᤑᤠ᤹ᤃᤪ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤔᤧ᤺ᤴᤏᤧ ᤛᤡᤔᤠ ᤐᤥ᤺ᤱ॥

᥈᥏ ᤏᤡᤱᤘᤠ᤹ᤑᤢᤛᤠ᤺ᤴ ᤁᤢᤏᤠᤔᤧᤴᤇᤠ᤹ ᤁᤧᤔᤧᤵᤐᤧᤴ. ᤀᤠᤒᤠᤅᤣ ᤛᤣᤛᤣ ᤁᤧᤈᤥ᤺ᤰᤐᤠ ᤔᤠᤱᤜᤢᤵᤐᤡᤸᤗᤧᤴ ᤔᤠᤰᤂᤡ᤹ᤀᤡᤴ ᤀᤠᤛᤢᤳᤌᤥ ᤁᤧᤈᤥ᤺ᤰᤐᤧᤴ ᤜᤧᤰᤁᤩᤠᤱ ᤗᤢᤱᤃᤢᤶ ᤁᤧᤒᤡᤒᤠ ᤛᤣᤛᤣᤔᤠᤱᤅᤡᤴ ᤁᤧᤀᤵᤐᤧᤴ ᤂᤧᤴᤏᤢ᤺ᤸᤗᤧᤀᤠᤱ ᤁᤧᤛᤠᤰᤐᤠ ᤂᤢᤶᤍᤡᤱ ᤂᤥᤔᤠ ᤗᤠ᤹ᤖᤢᤖᤥ॥

᥉᥆ ᤌᤣᤀᤠᤱᤓᤧᤸᤗᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤂᤢᤶᤍᤡᤱ ᤐᤡᤔᤠ ᤀᤠᤗᤰᤐᤧᤴᤗᤥ. ᤀᤡᤱᤃᤠ᤹ᤀᤣ ᤁᤢᤗᤧᤰᤘᤠ ᤏᤢ᤺ᤰᤋᤢᤱ ᤐᤡᤖᤢᤱ ᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤒᤠᤴ ᤀᤠᤏᤡ᤹ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥ ᤀᤰᤂᤣᤀᤠᤱ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ. “ᤕᤜᤘᤣ ᤍᤠᤱᤒᤠᤸᤗᤧ ᤀᤠᤒᤠᤅᤣ ᤁᤢᤔᤏᤠᤜᤠ᤹ ᤂᤠᤛᤧᤴ ᤗᤥ᤺ᤴᤍᤢᤛᤡ᤹ᤖᤥ॥”

᥉᥇ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤌᤠᤔᤠᤃ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤐᤠ᤺ᤴᤗᤥ᥄

᥉᥈ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤥ᤺ᤳᤋᤡ᤺ᤴ ᤁᤧᤏᤡᤛᤢᤶᤔᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤒᤠ ᤋᤃᤡᤒᤠ ᤕᤧᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥ ᤂᤡᤏᤡ᤹ ᤛᤠ᤹ᤖᤡᤰ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤍᤢᤔᤢᤶᤛᤠᤱ ᤏᤛᤠ᤺ᤴᤏᤥ ᤀᤕᤠᤰ ᤔᤧᤸᤗ᤹ᤀᤣ ᤁᤧᤘᤕᤡᤒᤠᤴ ᤀᤡ᤺ᤳᤋᤧᤶᤔᤧ᤹ᤀᤥ॥

᥉᥉ ᤁᤢᤓᤠ ᤕᤧᤶᤔᤥᤃ ᤂᤡᤏᤡ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤜᤡᤏᤠ᤺ᤶ ᤁᤧᤶᤔᤧᤳᤋᤡᤀᤠᤱ ᤋᤢᤰᤂᤣ ᤁᤧᤶᤈᤠ᤺ᤳᤋᤡ᤹॥ ᤜᤧᤰᤁᤩᤠᤱ ᤁᤢᤓᤠ ᤕᤧᤶᤔᤥᤃ ᤜᤧᤰᤋᤱᤒᤠ ᤐᤠ᤺ᤴᤏᤥ ᤁᤧᤎᤠᤒᤠᤜᤠ᤹ᤏᤢ ᤛᤥᤖᤡᤰ ᤁᤧᤘᤕᤡᤀᤠᤱ ᤁᤢᤓᤠ᤹ ᤁᤧᤒᤡᤖᤢᤶᤛᤡᤶᤗᤥ॥

᥉᥊ ᤂᤡᤏᤡ᤹ᤃ ᤐᤢᤱᤗᤠᤜᤡᤶᤔᤥ ᤁᤧᤎᤠᤒᤠᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶ॥ ᤔᤏᤠᤜᤠ᤹ᤖᤧ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣᤜᤠ᤹ ᤁᤧᤶᤏᤠᤵᤋᤡ ᤁᤧᤶᤍᤣ᤹ᤖᤡᤛᤠᤱ ᤁᤧᤛ᤺ᤳᤋᤡᤖ ᤏᤠᤛᤡᤁᤧᤎ᤺ᤳᤋᤢᤶ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤁᤧᤃᤳᤋᤢᤶᤒᤠ ᤐᤠ᤺ᤴᤜᤠ᤹ᤏᤢ᤺ᤸᤗᤧᤀᤠᤱ ᤏᤢᤒᤠ ᤏᤢ ᤛᤍᤠᤍᤡᤱ ᤁᤧᤘᤠ᤹ᤒᤠ ᤕᤠᤶᤛᤠᤶᤃᤧᤴ ᤕᤠᤱᤛᤠᤁᤢᤴᤎᤣ᤺ᤴ ᤁᤧᤃᤳᤋᤢᤶ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥉᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤡᤛ᤻ᤛᤣᤒᤠ ᤏᤛᤠ᤺ᤴᤏᤡᤴ ᤔᤧᤗᤧᤖᤧᤶᤔᤡᤶᤏᤧ᤹ᤀᤥ॥ ᤂᤧᤸᤗᤧ ᤕᤶᤒᤠ ᤜᤠᤱᤛᤧᤶᤔᤡᤴ ᤋᤠᤖᤢᤖᤥ॥

᥉᥌ ᤂᤡᤏᤡ᤹ ᤏᤠᤛᤡᤁᤧᤎ᤺ᤳᤋᤢᤶᤗ ᤐᤥᤱᤗᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤧᤈᤥᤃᤢᤶᤔᤡᤸᤗᤧ ᤂᤢᤏᤧ᤹ ᤆᤥᤃᤢᤒᤠ ᤔᤠᤱᤜᤧᤰᤁᤡᤴ ᤁᤧᤄᤥᤛᤢᤶᤗᤥ॥

᥉᥍ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢ᤹.

“ᤀᤠᤰᤂᤥ ᤛᤵᤔᤠᤀᤠᤱ ᤁᤧᤍᤠᤒᤠᤖ ᤁᤧᤒᤵᤐᤧᤴ ᤋᤠᤀᤣᤖᤥ. ᤜᤧᤰᤁᤩᤠᤱ ᤂᤢᤏᤧ᤹ ᤔᤧᤛᤢᤏᤧᤴᤗᤥ॥

᥉᥎ ᤁᤖ ᤀᤡᤱᤃᤠ᤹ ᤀᤠᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤏᤛᤠ᤺ᤴᤗᤠᤶᤒᤠᤀᤣ ᤔᤧᤜᤡᤱᤗᤥ॥ ᤂᤧᤱᤜᤠ᤹ ᤀᤡᤱᤃᤠ᤹ᤗᤠᤶ ᤔᤧᤏᤢ᤺ᤱ ᤔᤧᤒᤣ᤺ᤰᤏᤧ ᤑᤠ᤹ᤃᤪ ᤂᤧᤱᤜᤠ᤹ᤏᤢ ᤀᤠᤛᤡᤰ ᤂᤧᤱᤗᤥ॥”

᥉᥏ ᤁᤖ ᤀᤠᤏᤡ᤹ᤃ ᤁᤧᤏᤢ᤺ᤱᤒᤠ ᤁᤧᤒᤣ᤺ᤰᤐᤠᤀᤠᤱ ᤁᤧᤔᤧᤰᤐᤠ ᤔᤏᤠᤛᤡ ᤔᤧ᤺ᤴᤗᤥ. ᤁᤖ ᤀᤠᤏᤡ᤹ᤃ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤔᤧᤰᤔᤠᤗᤠᤶ ᤋᤠᤱᤛᤧ᤺ᤵ ᤁᤧᤄᤥᤒᤠᤛᤡᤖᤥ॥

ᤏᤛᤠ᤺ᤴ

᥇᥇

ᤀᤠᤸᤗ ᤏᤛᤠ᤺ᤴ ᤑᤠ᤹ᤀᤡᤴ ᤌᤧᤔᤠ ᤑᤠ᤹ᤗᤧ ᤏᤡᤱᤛᤠᤱ ᤀᤠᤈᤥᤃᤢᤶᤒᤠᤴ ᤛᤧᤰᤂᤠᤀᤣ ᤐᤥ᤺ᤱ ᤜᤧᤰᤁᤩᤠᤱ ᤀᤠᤴᤏᤡᤛᤢᤶᤔᤡᤴᤒᤠᤴ ᤛᤧᤰᤂᤠᤀᤣ ᤘᤠ᤹ ᤑᤠ᤹ᤀᤠᤱ ᤏᤡᤛ᤻ᤛᤣ ᤆᤥ᤺ᤰᤔᤠᤖᤥ॥

᥈ ᤀᤢᤏᤠᤜᤢᤖᤡᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤏᤡ᤹ ᤏᤛᤠ᤺ᤴᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤩᤧᤖᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰᤁᤡᤸᤗᤧ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳ ᤆᤥᤃᤢᤒᤠ ᤑᤠ᤹ᤀᤠᤱ ᤀᤠᤏᤡ᤹ ᤏᤛᤠ᤺ᤴᤗᤠᤶᤒᤠ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ. ᤜᤧᤰᤁᤣᤗ᤹ᤖᤡᤰ ᤏᤡ᤺ᤔᤏᤠᤒᤠ ᤐᤠ᤺ᤴᤜᤠ᤹ᤃ ᤏᤡᤔᤧᤴᤍᤧᤵᤔᤏᤠᤒᤠ ᤐᤠ᤺ᤴᤜᤠ᤹ᤗᤠᤶ ᤐᤥ᤺ᤰᤂᤧᤒᤠᤖᤥ॥

᥊ ᤏᤛᤠ᤺ᤴᤗᤠᤶᤒᤠᤀᤣ ᤜᤠᤒᤡᤗᤖᤧ ᤁᤢᤶᤓᤢ᤹ ᤁᤕᤡᤏᤧᤴᤏᤢ᤺ᤸᤗᤧᤀᤠᤱ ᤏᤢᤒᤠ ᤛᤡᤍᤢᤱᤈᤓᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤴᤍᤢᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤋᤥ᤺ᤴᤍᤢᤒᤠ ᤛᤡᤍᤢᤱᤈᤓᤠ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠ᤺ᤰᤋᤢᤀᤠᤱ ᤂᤧᤴᤗᤠᤶᤒᤠᤀᤣ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤔᤏᤠ ᤔᤧᤳᤋᤢᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤛᤩᤧᤛᤠᤱ ᤀᤠᤸᤗᤥ ᤌᤠᤖᤡᤰ ᤂᤢᤏᤧ᤹ ᤁᤢᤏᤛᤠ᤺ᤴᤏᤡᤸᤗᤧ ᤏᤢᤒᤠ ᤐᤠ᤺ᤴ ᤀᤠᤜᤢ᤹ᤖᤥ॥

᥋ ᤏᤛᤠ᤺ᤴᤗᤠᤶᤒᤠᤀᤣ ᤜᤏᤥᤰᤁᤧᤴ ᤔᤧᤴᤇᤡᤀᤣ ᤁᤢᤜᤡᤱᤘᤧᤳ ᤛᤠᤱᤃᤪᤠᤶᤐᤣᤍᤠᤱᤅᤥ ᤌᤠ᤺ᤱ ᤋᤣ᤹ᤖᤧᤖᤥ॥ ᤂᤢᤏᤧ᤹ ᤁᤢᤎᤰᤁᤡᤴ ᤂᤥ᤺ᤔᤧᤍᤧᤳᤋᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤌᤠ᤺ᤱ ᤋᤣ᤹ᤖᤢᤖᤥ॥ ᤂᤢᤏᤧ᤹ ᤌᤠ᤺ᤱ ᤋᤣ᤹ᤔᤠᤏᤢ᤺ᤸᤗᤧ ᤋᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤋᤠᤛᤢᤀᤠᤱ ᤘᤕᤧ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤋᤥ᤺ᤴᤍᤡ ᤐᤡᤖᤢ᤹ᤖᤥ॥

᥌ ᤜᤧᤰᤁᤩᤠᤱ ᤏᤛᤠ᤺ᤴ ᤔᤧ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤔᤠ ᤛᤢᤰᤔᤧᤍᤧᤳᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤀᤥ ᤁᤧᤍᤠᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤘᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤂᤢᤏᤧ᤹ ᤁᤧᤃᤥ᤺ᤵᤐᤠᤜᤠ᤹ ᤜᤠᤱᤛᤧᤶ ᤐᤡᤖᤢᤛᤡ᤹ᤖᤥ ᤗ᤹ᤖᤡᤰ ᤏᤛᤠ᤺ᤴ ᤆᤥ᤺ᤰᤔᤠᤀᤣ ᤐᤥᤱᤗᤥ॥

᥍ ᤏᤛᤠ᤺ᤴᤗᤠᤶᤒᤠᤀᤣ ᤏᤢᤜᤠᤖᤧ ᤁᤢᤜᤡᤶᤛᤕᤱᤜᤠ᤹ ᤋᤠᤱᤛᤧ᤺ᤵᤛᤧ ᤘᤠᤗᤠᤎᤠ ᤆᤥᤃᤢᤖᤥ॥ ᤋᤃᤡ ᤀᤠᤵᤑᤠᤸᤗᤧᤀᤠᤱ ᤔᤧᤶᤒᤥ᤺ᤱᤅᤣ ᤁᤧᤘᤠ᤹ᤒᤠ ᤐᤠ᤺ᤴᤜᤠ᤹ ᤀᤠᤸᤗ ᤐᤥᤱᤗᤥ ᤗ᤹ᤖᤡᤰ ᤛᤠᤶᤍᤡᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤵᤛᤢᤀᤠᤱ ᤜᤧᤰᤁᤣ ᤆᤥᤃᤢᤖᤥ॥ ᤂᤢᤏᤧ᤹ ᤁᤢᤏᤛᤠ᤺ᤴᤗᤠᤶᤒᤠᤀᤣ ᤂᤧᤴ ᤕᤧᤶᤔᤥᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ ᤀᤠᤵᤋᤡᤰᤁᤥ ᤔᤧᤎᤩᤧ ᤜᤧᤰᤁᤩᤠᤱ ᤏᤛᤠ᤺ᤴᤗᤠᤶ ᤁᤧᤍᤠᤒᤠ ᤛᤠᤶᤕᤥᤏᤡᤒᤠ ᤗᤰ ᤁᤧᤄᤥᤒᤠ ᤐᤥ᤺ᤰᤂᤧᤖᤥ॥

᥎ ᤏᤛᤠ᤺ᤴᤗᤠᤶᤒᤠᤀᤣ ᤀᤒᤪᤠᤜᤠᤔᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤂᤧᤵᤛᤢ॥ ᤜᤧᤰᤁᤩᤠᤱ ᤀᤢ᤺ᤳᤋᤢᤀᤠᤱ ᤐᤣᤃᤧ᤹ ᤔᤧᤳᤋᤢᤒᤠ ᤗᤠᤈᤣ᤹ᤀᤥ ᤐᤣᤖᤥ॥ ᤂᤧᤴ ᤗᤠᤈᤣ᤹ᤀᤡᤱᤃ ᤋᤠ᤺ᤴᤍᤡ ᤂᤢᤏᤧ᤹ ᤂᤥᤔᤠ ᤁᤧᤒᤥ᤺ᤱᤒᤠ ᤁᤢᤗᤰ ᤘᤕᤧᤖᤥ॥ ᤂᤢᤏᤧ᤹ ᤀᤠᤳᤋᤠᤴ ᤐᤣ᤺ᤰᤁᤠᤖ ᤐᤳᤋᤠ ᤑᤠ᤹ᤀᤠᤱ ᤌᤣᤀᤠᤱ ᤔᤧᤏᤡᤛᤢᤴᤗᤥ॥

᥏ ᤏᤛᤠ᤺ᤴᤗᤠᤶᤒᤠᤀᤣ ᤂᤢᤏᤧ᤹ ᤔᤠᤱᤜᤧᤰᤁᤥ ᤂᤥᤛᤢᤒᤠ ᤗᤠᤈᤣ᤹ᤀᤥ ᤜᤡᤶ ᤆᤥᤃᤢᤀᤠᤱ ᤕᤠ᤺ᤰᤋᤧᤛᤠᤱ ᤂᤢᤏᤧ᤹ᤃ ᤔᤠ᤺ᤱᤄᤠ ᤗᤠᤈᤣ᤹ᤀᤥ ᤋᤠᤵᤁᤧᤒᤧ᤹ᤒᤠᤀᤠᤱ ᤁᤧᤘᤠ᤹ᤒᤠ ᤁᤢᤀᤡᤛᤡ᤺ᤰ ᤘᤕᤧᤖᤥ॥ ᤂᤢᤏᤧ᤹ᤏᤢ ᤛᤥᤖᤡᤰ ᤔᤠᤱᤜᤧᤰᤗᤧᤴ ᤗᤰ ᤁᤧᤄᤥᤒᤠ ᤀᤡᤛᤜᤠᤁ ᤏᤢ ᤕᤠᤁᤢᤒ ᤁᤢᤀᤡᤛᤡ᤺ᤰ ᤂᤢᤏᤧ᤹ᤀᤠᤱ ᤛᤠ᤺ᤱᤃᤠᤜᤡᤶᤔᤥ ᤘᤕᤧᤃᤳᤋᤧᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤔᤧᤴᤏᤢᤵᤔᤏᤠᤒᤠ ᤐᤠᤱᤕᤰ ᤁᤧᤏᤧᤒᤠ ᤕᤧᤰᤕᤰᤌᤡᤰ ᤁᤥ᤺ᤳᤋᤢᤖ ᤘᤕᤧᤖᤥ॥ ᤂᤧᤴ ᤕᤧᤰᤕᤰᤁᤡᤸᤗᤧᤴ ᤀᤡᤳᤇᤠᤵ ᤁᤧᤛᤠᤵᤐᤠᤀᤠᤱ ᤁᤧᤈᤥ᤺ᤰᤐᤠᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣᤖᤥ॥

᥇᥇ ᤀᤒᤪᤠᤜᤠᤔᤖᤧ ᤁᤢᤔᤣ᤺ᤳ ᤛᤠᤖᤠ᤺ᤴ ᤛᤠᤔᤧᤱᤃᤵᤔᤏᤠᤔᤠ ᤘᤕᤧ ᤜᤧᤰᤁᤩᤠᤱ ᤛᤠᤃᤵᤔᤠ ᤗᤧᤳᤋᤢᤀᤠᤱ ᤘᤕᤧᤛᤠᤱ ᤏᤛᤠ᤺ᤴᤗᤠᤶᤒᤠᤀᤣ ᤛᤠᤃᤵᤔᤠ ᤛᤢᤰᤋᤢᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤔᤠᤱᤜᤧᤰ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴᤛᤠᤒᤠ ᤆᤥᤰ ᤑᤠ᤹ᤀᤠᤱ ᤀᤡ᤺ᤳᤋᤢᤖᤥ॥

᥇᥈ ᤜᤧᤰᤁᤣᤗ᤹ᤖᤡᤰ ᤁᤴ ᤛᤡᤔᤠ ᤁᤧᤀᤡ᤺ᤵᤐᤠ ᤔᤏᤠᤎᤡᤰᤗᤠᤶᤒᤠ ᤀᤠᤳᤋᤠᤳᤋᤠᤴᤏᤣ ᤏᤡ᤺ᤵᤔᤧᤴᤍᤧᤵᤔᤏᤠᤒᤠ ᤋᤠᤱᤛᤠᤰᤐᤥᤒᤠ ᤂᤣ᤺ᤶᤛᤡᤰ ᤏᤢ ᤘᤠᤜᤱᤅᤡᤸᤗᤧ ᤁᤢᤕᤠᤀᤥᤒᤠ ᤕᤧ᤺ᤱᤄᤠ ᤁᤢᤀᤡᤛᤡ᤺ᤰ ᤁᤢᤔᤢ᤹ᤀᤡᤍᤠᤱᤛᤠ ᤔᤧᤒᤥ᤺ᤰᤂᤧᤖᤥ॥

᥇᥉ ᤁᤴ ᤁᤠᤰ ᤏᤛᤠ᤺ᤴᤛᤠᤒᤠᤜᤠ᤹ᤖᤧᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤏᤢ ᤆᤥᤃᤢᤒᤠ ᤔᤠᤱᤜᤧᤰ ᤔᤧᤱᤄᤥᤀᤣ ᤔᤧᤛᤩᤧ. ᤁᤖ ᤂᤧᤱᤜᤠ᤹ᤖᤧᤃ ᤔᤠ᤺ᤱᤄᤠᤗᤠᤶ ᤂᤧᤴ ᤔᤧᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤧᤰᤁᤡᤴ ᤗᤠᤱᤔᤧᤍᤠ᤺ᤰᤋᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤘᤣ᤹ ᤗᤠᤈᤣ᤹ᤒᤠ ᤏᤢ ᤋᤠᤰᤁᤧᤃᤶᤒᤠ ᤘᤕᤡᤃᤧᤖᤧᤳᤇ ᤗ᤹ᤖᤡᤰ ᤋᤧᤴᤍᤡᤱ ᤔᤧᤈᤥᤃᤢᤖᤥ॥

᥇᥊ ᤀᤰᤂᤣᤗ᤹ᤖᤡᤰ ᤁᤧᤒᤠ᤺ᤵᤐᤠ ᤔᤏᤠᤜᤠ᤹ᤖᤧᤃ ᤛᤧᤰᤂᤠᤛᤠᤱ ᤀᤠᤒᤠᤅᤣ ᤂᤢᤏᤡ᤹ ᤗᤠᤈᤣ᤹ᤀᤡᤴ ᤔᤧᤃᤥ᤺ᤳᤋᤢᤖ ᤔᤧᤘᤠ᤹ᤒᤠ ᤏᤡ᤺ᤴᤎᤥ ᤐᤥᤱᤗᤥ॥

᥇᥋ ᤂᤧᤱᤜᤠ᤹ᤖᤧ ᤔᤧᤗᤧᤖᤢ ᤔᤧᤎᤒᤠ ᤗᤠᤈᤣ᤹ᤀᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ ᤔᤧᤀᤡ᤺ᤳᤋᤢᤀᤠᤱ ᤔᤧᤘᤕᤧᤸᤗᤧᤃ ᤂᤧᤵᤔᤥ ᤂᤧᤱᤜᤠ᤹ᤖᤧ ᤕᤠᤶᤔᤥ ᤏᤢ᤺ᤱᤔᤠ ᤐᤣ᤺ᤰᤔᤠ ᤕᤧᤶ ᤔᤧᤄᤥ᤺ᤛᤢᤒᤠᤔᤧᤴ॥

᥇᥌ ᤁᤖ ᤂᤧᤱᤜᤠ᤹ᤖᤧᤃ ᤂᤧᤴᤏᤢ᤺ᤸᤗᤧᤀᤠᤱ ᤏᤢᤒᤠᤃ ᤛᤠᤱᤃᤪᤠᤶᤐᤣᤍᤠᤱᤒᤠ ᤗᤠᤈᤣ᤹ᤀᤡᤴ ᤂᤥᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤀᤠ ᤐᤠ᤺ᤵᤔᤠ ᤂᤧᤱᤜᤠ᤹ᤏᤢ ᤛᤡᤖᤡᤱ ᤔᤧᤔᤕᤧᤴᤏᤠᤱ ᤂᤢᤏᤡ᤹ ᤗᤠᤃᤡ ᤏᤢᤒᤠ ᤕᤧᤰᤕᤰᤌᤡᤰ ᤕᤠᤖᤡᤵ ᤆᤥᤃᤢ ᤐᤡᤖᤢᤛᤡᤀᤠᤱ ᤘᤠ᤹ᤖᤥ॥

᥇᥍-᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤒᤪᤠᤜᤠᤶᤔᤡᤸᤗᤧ ᤁᤢᤏᤡᤱᤘᤠ᤹ ᤛᤠ᤹ᤖᤢᤸᤗᤧ ᤂᤢᤏᤧ᤹ ᤏᤛᤠ᤺ᤴᤗᤠᤶᤒᤠᤀᤣ ᤀᤡᤛᤜᤠᤰᤁᤡᤴ ᤛᤡᤍᤢᤱᤈᤓᤠ ᤁᤢᤀᤡᤛᤡ᤺ᤰ ᤋᤥ᤺ᤴᤍᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤛᤜᤠᤁᤗᤠᤶᤒᤠᤀᤣ ᤂᤧᤏᤧ᤹ ᤁᤧᤔᤢ᤹ᤀᤡᤍᤠᤱᤛᤠᤜᤠ᤹ ᤔᤧᤒᤥᤱᤗᤥ ᤗ᤹ᤖᤡᤰ ᤔᤠᤱᤜᤧᤰ ᤐᤡᤖᤢᤀᤠᤱ ᤘᤕᤧᤛᤠᤱ ᤀᤒᤪᤠᤜᤠᤶᤔᤡᤸᤗᤧ ᤗᤳᤌᤡᤰᤗᤰ ᤁᤢᤛ᤻ᤛᤠ᤺ᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤠ ᤕᤠᤖᤡᤵ ᤐᤥ᤺ᤰᤂᤧᤖᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤡᤒᤠᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤆᤥ᤺ᤰᤔᤠ ᤛᤢᤰᤋᤢᤛᤡ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤒᤪᤠᤜᤠᤔᤖᤧ ᤏᤡᤱᤘᤠ᤹ ᤀᤡ᤺ᤳᤋᤢᤖᤥ॥ ᤜᤧᤰᤁᤩᤠᤱ ᤛᤧᤰᤂᤠ᤺ᤸᤗᤧᤃ. ᤂᤢᤏᤧ᤹ ᤁᤢᤛᤡᤘᤧᤳ ᤁᤢᤀᤡᤛᤡ᤺ᤰ ᤐᤥ᤺ᤰᤂᤧᤒᤠ ᤀᤡᤛᤜᤠᤰᤁᤡᤴ ᤕᤠᤶᤔᤥ ᤁᤢᤜᤡᤱᤘᤧᤳᤋᤣ ᤂᤥᤛᤢᤖᤥ॥

᥈᥆ ᤏᤛᤠ᤺ᤴᤗᤠᤶᤒᤠᤀᤣ ᤀᤡᤛᤜᤠᤁᤖᤧᤀᤠᤱ ᤕᤠᤁᤢᤒ ᤏᤢ ᤀᤧᤛᤠᤀᤢ᤺ᤴ ᤂᤢᤴᤇᤡ᤹ ᤁᤧᤍᤠᤒᤠ ᤕᤧᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤢ᤹ᤀᤡᤛᤠᤶ ᤌᤠ᤺ᤛᤢᤐᤡᤖᤢᤛᤡᤖᤥ॥

᥈᥇ ᤏᤛᤠ᤺ᤴᤗᤠᤶᤒᤠᤀᤣ ᤕᤠᤁᤢᤒᤧᤴ ᤛᤡᤔᤠ ᤕᤧᤶᤔᤥ ᤁᤢᤍᤰᤁᤠ᤺ᤳᤋᤡᤸᤗᤧ ᤋᤰᤛᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤆᤥᤃᤢᤖ ᤕᤢᤛᤢᤑᤖᤧ ᤁᤠᤰ ᤁᤢᤛ᤻ᤛᤠᤜᤠ᤹ ᤔᤢ᤹ᤀᤡᤛᤠᤶ ᤌᤠᤛᤢᤐᤡᤖᤢᤛᤡᤖᤥ॥

᥈᥈ ᤏᤛᤠ᤺ᤴᤗᤠᤶᤒᤠᤀᤣ ᤕᤢᤛᤢᤑᤖᤧᤀᤠᤱ ᤛᤡᤔᤠ ᤀᤡ᤺ᤳᤋᤧᤸᤗᤧ ᤀᤡᤛᤪᤠᤀᤡᤗᤡᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤔᤧᤗ᤺ᤴ ᤔᤧᤒᤣ᤺ᤰᤐᤠ ᤐᤠ᤺ᤴᤏᤡᤴ ᤆᤧᤰᤂᤢᤀᤠᤱ ᤂᤧᤴ ᤕᤧᤶᤔᤥ ᤁᤢᤕᤧᤵᤐᤡᤴᤏᤠᤱ ᤂᤢᤏᤡ᤹ᤏᤢᤀᤣ ᤔᤧᤍᤣ᤹ᤖᤢᤖ ᤗ᤹ᤖᤡᤰ ᤀᤡᤱᤈᤠ᤺ᤱ ᤐᤡᤖᤢᤛᤡᤖᤥ॥

᥈᥉ ᤏᤛᤠ᤺ᤴᤗᤠᤶᤒᤠᤀᤣ ᤔᤥᤛᤠ᤺ᤴ ᤛᤠᤘᤠ᤺ᤴᤇᤡᤱᤅᤡᤸᤗᤧ ᤁᤢᤶᤔᤠ ᤁᤢᤶᤒᤠᤛᤡᤖᤧ ᤗᤠ ᤛᤢᤶᤛᤡ ᤌᤠᤖᤡᤰ ᤆᤡᤰᤂᤧᤳᤇᤢᤀᤠᤱ ᤁᤳᤋᤧᤳᤇᤢ. ᤌᤣᤀᤠᤱᤓᤧᤸᤗᤧ ᤂᤧᤴ ᤀᤅᤧ᤺ᤰᤘᤠ᤺ᤴ ᤛᤠ᤹ᤖᤡᤰ ᤏᤢᤒᤠ ᤏᤡᤛᤧᤳᤇᤢ. ᤜᤧᤰᤁᤩᤠᤱ ᤜᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴᤏᤠᤱ ᤔᤧᤃᤡᤖᤧᤳᤇᤢᤴᤗᤥ॥

᥈᥊ ᤔᤥᤛᤠ᤺ᤴ ᤌᤠᤱᤒᤧᤴ ᤁᤧᤖᤧᤸᤗᤧ ᤏᤛᤠ᤺ᤴᤗᤠᤶᤒᤠᤀᤣ ᤑᤠᤖᤥ ᤜᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤛ᤻ᤛᤠ᤺ᤀᤠ ᤐᤠ᤺ᤵᤔᤠ ᤔᤧᤍᤧᤴᤍᤧᤴᤗᤥ॥

᥈᥋ ᤂᤢᤏᤧ᤹ ᤗᤠᤕᤥᤒᤠ ᤛᤢᤰᤂᤣᤘᤠᤀᤥ ᤛᤵᤑᤠᤎᤡᤰ ᤘᤠ᤹ᤔᤠᤏᤢ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠᤵᤔᤡᤜᤠ᤹ᤏᤢ ᤋᤢᤰᤂᤣᤘᤠᤀᤥ ᤘᤠ᤹ᤔᤠᤀᤣ ᤏᤡᤱᤘᤠ᤹ ᤆᤥᤃᤢᤖᤥ॥

᥈᥌ ᤔᤡᤛᤪ ᤗᤠᤈᤣ᤹ᤛ᤻ᤔᤠ ᤕᤠᤱᤛᤠᤁᤢᤴᤎᤣ᤺ᤴᤏᤢ᤺ᤸᤗᤧᤃ ᤂᤪᤡᤛ᤻ᤋᤖᤧ ᤁᤢᤗᤠᤃᤡ ᤏᤡᤱᤄᤢᤶᤔᤥ ᤌᤠᤔᤠᤀᤣ ᤏᤢᤒᤠ ᤀᤡ᤺ᤳᤋᤢᤖᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤏᤡᤱᤘᤠ᤹ᤀᤡᤴ ᤋᤠ᤺ᤴᤍᤡ ᤂᤥᤃᤧᤍᤧᤵᤐᤠ ᤌᤢᤶᤄᤥᤀᤥ ᤐᤳᤇᤧᤖᤥ॥

᥈᥍ ᤏᤛᤠ᤺ᤴᤗᤠᤶᤒᤠᤀᤣ ᤂᤢᤏᤧ᤹ᤃ ᤏᤡ᤺ᤔᤧᤴᤎᤠ᤺ᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤡᤛᤢᤒᤠ ᤁᤢᤀᤡᤛᤡ᤺ᤰᤁᤣ ᤜᤠᤱᤅᤡᤸᤗᤧ ᤁᤢᤛᤡᤰᤁᤡᤴᤏᤢ ᤔᤧᤃᤡᤛᤧᤴᤏᤠᤱ ᤔᤡᤛᤪᤗᤠᤶ ᤗ᤺ᤴᤍᤧᤐᤣᤒᤠᤴ ᤐᤣᤒᤠᤀᤣ ᤐᤥ᤺ᤰᤂᤧᤀᤠᤱ ᤔᤧᤏᤢ᤺ᤰᤂᤧᤴ॥

᥈᥎ ᤏᤛᤠ᤺ᤴᤗᤠᤶᤒᤠᤀᤣ ᤕᤜᤢᤍᤡᤜᤠ᤹ᤖᤧ ᤂᤢᤏᤡ᤹ ᤋᤢᤶᤒᤠ ᤛᤠ᤺ᤜᤠ᤹ ᤁᤧᤔᤧᤱᤒᤠᤸᤗᤧl ᤛᤢ᤺ᤔᤠ ᤔᤧᤛᤢᤰᤋᤢᤴᤇᤡᤴᤗ ᤑᤠ᤹ᤀᤠᤱ ᤂᤢᤏᤧ᤹ ᤔᤠᤰᤂᤡ᤹ᤀᤡᤴ ᤑᤡᤴᤍᤢᤖ ᤕᤜᤢᤍᤡ ᤆᤥ᤺ᤰᤕᤢᤶᤓᤥ ᤋᤱᤏᤠᤶ ᤌᤡᤶᤔᤡᤴ ᤜᤣ᤺ᤰᤋᤢᤖᤥ॥

᥈᥏ ᤏᤛᤠ᤺ᤴᤗᤠᤶᤒᤠᤀᤣ ᤀᤡᤛᤪᤠᤀᤡᤗᤡᤜᤠ᤹ ᤛᤧᤱᤛᤧᤱᤒᤠ ᤂᤠᤶᤔᤥ ᤗᤠᤱᤔᤧᤄᤣᤃᤧᤖ ᤜᤧ᤺ᤳᤋᤠᤱᤒᤠ ᤘᤠᤜᤱᤅᤡᤴ ᤔᤧᤃᤠ᤺ᤰᤋᤢᤀᤠᤱ ᤏᤠᤎᤠ᤺ᤶᤒᤡ ᤔᤧᤒᤣᤖᤥ. ᤁᤖ ᤔᤡᤛᤪᤡᤜᤠ᤹ᤖᤧᤀᤠᤱ ᤒᤠᤜᤧᤰᤁᤣ ᤆᤥ᤺ᤰᤔᤠ ᤔᤧᤃᤥ᤺ᤳᤋᤢᤸᤗᤧ ᤂᤧᤱᤜᤠ᤹ ᤁᤠᤰ ᤂᤩᤠᤶ ᤔᤧᤜᤢᤔᤧ ᤔᤧᤛᤩᤧᤖᤥ॥

᥉᥆ ᤏᤛᤠ᤺ᤴᤗᤠᤶᤒᤠᤀᤣ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤏᤢᤛᤡ ᤕᤧᤴ ᤌᤠᤖᤡᤰ ᤕᤧᤖᤡᤜᤥ ᤕᤧᤰᤕᤰᤁᤡᤴ ᤔᤧᤃᤒᤢᤀᤠᤱ ᤂᤧᤸᤗᤧ ᤁᤢᤄᤡᤖᤡᤒᤠ ᤗᤢᤱᤎᤠᤰᤁᤡᤴ ᤗᤢ᤺ᤴᤍᤧᤖᤥ॥

᥉᥇ ᤏᤛᤠ᤺ᤴᤗᤠᤶᤒᤠᤀᤣ ᤕᤧᤖᤡᤜᤥᤀᤥᤔᤠ ᤁᤧᤳᤏᤡᤔᤠ ᤖᤠᤜᤠᤒᤖᤧ ᤀᤡᤛᤪᤠᤀᤡᤗᤡ ᤌᤥ᤺ᤶᤈᤡᤒᤠᤜᤠ᤹ ᤋᤖᤧᤍᤥ᤺ᤛᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤔᤧᤱᤄᤧᤔᤏᤠᤒᤠᤜᤠ᤹ᤏᤢ ᤔᤧᤛᤩᤧᤏᤧᤴᤗᤥ॥

᥉᥈ ᤂᤧᤴ ᤕᤠᤖᤡᤰᤁᤠᤱᤎᤥ ᤀᤡᤱᤃᤠ᤹ ᤌᤣ ᤐᤠ᤺ᤵᤔᤠᤒᤣ᥅ ᤃᤡᤍᤡᤕᤥᤏ. ᤒᤠᤖᤠᤁ. ᤛᤡᤶᤛᤏ. ᤕᤡᤵᤋᤠᤜ. ᤍᤠᤀᤢᤍ. ᤛᤠᤔᤢᤀᤧᤗ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤐᤠ᤺ᤵᤔᤠ ᤕᤧᤶ ᤔᤧᤃᤳᤋᤠᤴᤗᤥ॥

᥉᥉ ᤂᤧᤱᤜᤠ᤹ᤖᤧᤃ ᤏᤛᤠ᤺ᤴᤗᤠᤶᤒᤠᤀᤣ ᤜᤠᤱᤈᤢᤶᤜᤠ᤹ ᤔᤧᤏᤠ᤺ᤴᤍᤢ. ᤛᤠᤶᤕᤥᤏᤡᤒᤠ ᤂᤠᤛᤧᤴ ᤔᤧᤗᤥ᤺ᤴᤍᤢ. ᤔᤠᤱᤜᤧᤰ ᤆᤥ᤺ᤰᤔᤏᤠᤒᤠ ᤐᤠ᤺ᤴᤜᤠ᤹ ᤔᤧᤄᤥᤛᤢ॥ ᤂᤧᤱᤜᤠ᤹ᤖᤧ ᤂᤡᤖᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ ᤔᤧᤛᤢᤒᤢ.

᥉᥊ ᤐᤕᤶ ᤕᤶᤒᤠ ᤔᤡᤖᤠ᤺ᤰᤜᤠ᤹ ᤔᤧᤛᤧᤖᤢ. ᤋᤠᤓᤣᤗᤠᤶᤒᤠ ᤋᤠᤱᤔᤧᤛᤧ᤺ᤵᤋᤧ. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤠ᤹ᤀᤡ ᤜᤥ᤺ᤵᤋᤧᤛᤠᤱ ᤁᤧᤎᤢᤶᤒᤠ ᤔᤧᤒᤥ᤺ᤰᤂᤧ ᤜᤧᤰᤁᤩᤠᤱ ᤌᤱᤅᤥ ᤔᤢᤰᤁᤧᤃᤢᤒᤠ ᤔᤧᤒᤥ᤺ᤰᤂᤧᤀᤠᤱ ᤏᤡᤱᤔᤡᤜᤠ᤹ ᤔᤧᤏᤠ᤺ᤴᤍᤢᤛᤡᤖᤥ॥

᥉᥋ ᤔᤧᤴᤇᤢᤔᤠᤜᤠ᤹ᤖᤧ ᤁᤧᤛᤡ᤺ᤒᤠ ᤁᤧᤒᤣ᤺ᤰᤐᤠ ᤀᤠᤒᤠᤅᤣ ᤂᤢᤏᤡ᤹ ᤔᤏᤠᤜᤠ᤹ ᤕᤠᤶᤔᤥ ᤁᤢᤜᤡᤱᤘᤧᤳ ᤔᤧᤄᤥ᤺ᤛᤢᤛᤡᤖᤥ॥

ᤘᤣ᤹ᤜᤠ᤹ᤖᤧ ᤛᤡᤔᤧᤴ ᤀᤣᤃᤠᤱ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤂᤥᤔᤠ ᤑᤠ᤹ᤀᤠᤱ ᤆᤥ᤺ᤰᤕᤢᤶᤓᤥ ᤐᤥᤱᤔᤠ ᤔᤧᤴᤍᤧᤴᤍᤧᤴᤏᤠᤱ ᤏᤡᤱᤄᤢᤶᤔᤡᤴ ᤔᤧᤍᤠ᤺ᤰᤋᤢᤖᤥ॥

᥉᥌ ᤁᤢᤓᤠᤃ ᤜᤡᤏᤠ᤺ᤶ ᤔᤧᤔᤧᤳᤋᤢᤛᤡᤀᤠᤱ ᤋᤧ᤺ᤶᤓᤢᤰ ᤔᤧᤕᤠᤰᤋᤢᤛᤡ. ᤁᤢᤓᤠᤃ ᤀᤡᤔᤧᤄᤣ᤺ᤰᤂᤢᤛᤡᤀᤠᤱ ᤐᤢᤱᤗᤠᤜᤡᤶᤔᤥ ᤔᤧᤛᤠᤰᤋᤢᤛᤡᤖᤥ॥

᥉᥍ ᤁᤢᤓᤠ ᤗᤢᤱᤅᤡᤸᤗᤧ ᤔᤧᤗᤧᤵᤋᤢ ᤔᤧᤛᤧᤖᤢᤛᤡ. ᤁᤢᤓᤠ ᤆᤧᤴᤍᤡᤖᤡ᤺ᤸᤗᤧ ᤔᤧᤈᤧᤖᤢ ᤔᤧᤛᤧᤖᤢᤛᤡ. ᤁᤢᤓᤠᤃ ᤋᤠᤓᤣ᤺ᤸᤗᤧ ᤔᤧᤈᤧᤵᤋᤢ ᤔᤧᤛᤧᤖᤢᤛᤡᤖᤥ॥ ᤁᤢᤓᤠᤃ ᤏᤡᤱᤄᤢᤶ ᤏᤢ ᤋᤢᤰᤂᤣ ᤔᤧᤈᤩᤧᤀᤠᤱ ᤆᤠᤜᤠᤒᤥ ᤔᤧᤘᤕᤧᤸᤗᤧ ᤔᤧᤸᤗᤢᤰ ᤏᤢ ᤔᤧᤴᤍᤠᤰ ᤛᤧᤜᤥᤒᤠ ᤆᤠᤱ ᤔᤧᤈᤠᤰᤂᤢ॥

᥉᥎ ᤂᤧᤱᤜᤠ᤹ᤃ ᤗᤢᤱᤓᤢᤰᤁᤢ ᤏᤢ ᤂᤠᤶᤓᤢᤰᤁᤢᤜᤠ᤹ᤀᤥ ᤕᤠᤱᤎᤥ᤺ᤰᤁᤡ ᤕᤧ᤺ᤱᤄᤠᤍᤧᤴᤏᤥ ᤏᤢ ᤁᤥ᤺ᤰᤔᤠ ᤑᤠᤱᤈᤱ ᤜᤧᤱᤄᤠ᤺ᤳᤋᤡ ᤔᤧᤀᤡᤖᤧᤖ ᤔᤧᤘᤕᤧᤖᤥ॥ ᤂᤧᤴ ᤜᤧᤰᤋᤱᤒᤠ ᤔᤏᤠᤜᤠ᤹ᤖᤧ ᤗᤠᤃᤡ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤛᤢᤶᤒᤥᤎᤠᤒᤠ ᤜᤥ᤺ᤵᤋᤧᤖᤥ॥

᥉᥏ ᤂᤧᤱᤜᤠ᤹ ᤁᤧᤖᤧᤰᤗᤧ ᤂᤢᤏᤡ᤹ ᤏᤛᤠ᤺ᤴᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤔᤧᤍᤠᤛᤢᤛᤠᤱ ᤂᤧᤱᤜᤠ᤹ᤏᤢ ᤆᤥᤃᤧᤒᤠ ᤔᤠᤱᤜᤧᤰᤁᤡᤴ ᤔᤧᤱᤄᤥᤀᤣ ᤔᤧᤛᤩᤧ ᤔᤧᤒᤣᤖᤥ॥

᥊᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤸᤗᤛᤠᤱ ᤛᤠ᤹ᤖᤡᤰ ᤏᤢᤒᤠ ᤏᤡᤱᤛᤣ᤺ᤰ ᤀᤠᤏᤡ᤹ ᤁᤧᤖᤧᤰᤗᤧ ᤗᤠᤃᤡ ᤁᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤃ ᤀᤠᤏᤡ᤹ᤏᤢᤖᤰ ᤁᤢᤗᤡᤱᤍᤥ ᤔᤧᤃᤧᤳᤗᤥ॥

l 

᥇᥇:᥈᥎ ᤁᤧᤔᤧᤱᤒᤠ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤛᤡᤔᤧᤸᤗᤧᤴ ᤔᤠᤱᤗᤠᤀᤡᤱᤒᤠᤴ” ᤐᤥᤱᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤔᤡᤜᤠ᤹ ᤔᤧᤱᤛᤧ ᤔᤠᤱᤗᤠᤀᤡᤱᤒᤠᤴ ᤐᤠᤱᤄᤢ ᤕᤢ᤺ᤛᤢᤖᤥ (ᤗᤠ ᥇᥈:᥈᥇-᥉᥆)॥

ᤕᤧᤛᤢᤖᤧ ᤁᤢᤒᤡ᤺ᤴ ᤀᤡ᤺ᤵᤔᤠ ᤏᤠ᤺ᤵᤔᤠ ᤐᤥ᤺ᤱ

᥇᥈

ᤂᤧᤸᤗᤧ ᤆᤥᤃᤢᤸᤗᤧ ᤏᤛᤠᤏᤡᤒᤠ ᤜᤡᤱᤔᤴᤗᤧ ᤁᤢᤕᤠ᤺ᤶᤒᤣᤀᤥ ᤁᤶᤔᤩᤠᤰ ᤕᤖᤡᤰ ᤋᤥ᤺ᤴᤍᤡᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤀᤠᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤕᤠᤵᤔᤡ ᤁᤧᤜᤶᤒᤠ ᤐᤠ᤺ᤴᤜᤠ᤹ ᤏᤢ ᤁᤧᤖᤧᤰ ᤐᤖᤡᤰᤗᤧᤴ ᤕᤠᤵᤔᤡ ᤁᤧᤄᤒᤠ ᤗᤠᤕᤥᤜᤠ᤹ ᤗᤠᤵᤑᤢᤛᤢᤶᤗᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤧᤛ᤻ᤛᤢ ᤀᤠᤒᤡᤖᤧᤒᤠ ᤗᤥ᤺ᤰᤗᤥ᤺ᤰᤁᤣ ᤆᤠ᤺ᤳᤋᤥ ᤏᤠᤛᤡ ᤌ᤺ᤳᤋᤢᤶᤗ ᤗᤥ᤺ᤰᤋᤡᤖᤥ॥

᥈ ᤀᤠᤏᤡ᤹ ᤏᤛᤠ᤺ᤴᤏᤡᤴ ᤁᤧᤜᤣ᤺ᤰᤐᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤕᤧᤛᤢ᤺ᤴ ᤀᤥᤔᤧᤳᤋᤢᤶᤗᤥ॥ ᤋᤠ᤺ᤴᤍᤡ ᤁᤧᤍᤠᤒᤠ ᤀᤥᤔᤢ ᤗ᤹ᤔᤠᤸᤗᤧ ᤗᤠᤃᤡ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱᤒᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤏᤢ ᤏᤠᤎᤠᤔᤠᤴ ᤂᤢᤏᤧ᤹ ᤌᤣᤀᤠᤱ ᤔᤧᤴᤀᤡ᤺ᤳᤋᤣ ᤌᤖᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠ᤺ᤸᤗᤧ ᤁᤢᤈᤢᤵᤛᤠᤱᤗᤧᤵᤔᤠᤱ ᤕᤢᤱᤛᤡᤱᤗᤥ॥

᥉ ᤗᤠᤕᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤧ᤹ ᤁᤢᤍᤰᤗᤧᤱᤅᤥ ᤔᤧᤍᤠᤖᤢᤒᤠ ᤀᤰᤋᤱᤒᤠ ᤐᤠ᤺ᤴᤜᤠ᤹ ᤁᤧᤎᤶᤒᤠ ᤕᤧᤛᤢ᤺ᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ. ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤒᤥ ᤏᤠᤕᤥ ᤁᤧᤶᤒᤥ᤺ᤰᤂᤡᤴᤗᤥ. ᤜᤧᤰᤁᤩᤠᤱ ᤂᤡᤏᤡ᤹ ᤛᤰᤔᤠᤀᤠᤱ ᤔᤧᤒᤢ᤹ᤏᤧᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤠᤏᤢᤍᤡᤱ ᤐᤠ ᤁᤢᤀᤡᤛᤡ᤺ᤰ ᤆᤥᤰ

᥊ ᤂᤡᤏᤡ᤹ ᤗᤠᤕᤥ᤺ᤸᤗᤧ ᤁᤢᤍᤰᤗᤧᤱᤘᤠᤀᤥᤒᤠ ᤌᤱᤅᤥ ᤁᤧᤘᤕᤡᤛᤠᤱ ᤛᤡᤔᤠᤗᤡᤱᤎᤥᤀᤥ ᤌᤠᤖᤡᤰ ᤔᤧᤱᤃᤧᤳᤋᤣ ᤁᤧᤘᤕᤡ᤹ᤖᤥ॥

᥋ ᤂᤡᤏᤡ᤹ ᤀᤠᤒᤢᤃᤧᤴ ᤀᤠᤛ᤻ᤛᤠᤛᤣ ᤗ᤹ᤖᤡᤰ ᤁᤧᤶᤔᤧᤳᤋᤡᤒᤠ ᤂᤠᤜᤢᤴᤏᤡᤴ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤒᤡ᥅

“ᤀᤠᤒᤢᤃᤧᤴ ᤀᤠᤛ᤻ᤛᤠᤀᤣ. ᤕᤜᤘᤣ ᤍᤠᤱᤒᤠᤸᤗᤧ ᤁᤢᤜᤧᤴᤌᤡᤶᤔᤡᤴ ᤕᤠᤱᤕᤠᤱ ᤔᤧᤀᤡ᤺ᤳᤋᤧᤴᤏᤧ᤹ᤀᤥ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤓᤧ᤺ᤰᤁᤡᤸᤗᤧ ᤁᤧᤏᤡᤱᤛᤠᤱ ᤔᤧᤒᤢᤃᤧᤴᤏᤧ᤹ᤀᤥ.

᥌ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤕᤜᤘᤣ ᤍᤠᤱᤒᤠᤸᤗᤧ ᤗᤢᤱᤔᤠ᤹ ᤋᤢᤰᤋᤢ᤹. ᤂᤧᤴ ᤜᤧᤴᤌᤡᤶ ᤕᤠᤰᤋᤢ᤹. ᤜᤧᤰᤁᤩᤠᤱ ᤂᤢᤏᤧ᤹ ᤋᤧᤴᤍᤡᤱ ᤆᤥᤃᤢᤒᤠ ᤀᤠᤳᤋᤡᤴ ᤁᤢᤛ᤻ᤛᤠ᤺ᤴᤇᤠᤱ ᤂᤢᤶᤍᤡᤱ ᤐᤡᤖᤢ᤹ᤖᤥ॥”

᥍ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤜᤧᤴᤌᤡᤶ ᤁᤢᤀᤡᤛᤡ᤺ᤰ ᤌᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤀᤠᤒᤢᤃᤧᤴ ᤁᤢᤛ᤻ᤛᤠ ᤁᤢᤀᤡᤛᤡ᤺ᤰ ᤁᤧᤀᤡ᤺ᤳᤋᤡ᤹ᤖᤥ॥ ᤀᤠᤳᤋᤡᤴ ᤐᤠ᤺ᤸᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤜᤧᤴᤌᤡᤶ ᤔᤧᤕᤠᤰᤋᤢᤴᤒᤣ᥅

᥎ ᤂᤡᤏᤡ᤹ ᤀᤠᤳᤋᤡᤴᤜᤠ᤹ᤖᤧ ᤐᤠᤗᤠᤶ ᤁᤠᤰ ᤛᤠᤜᤠ᤹ᤖᤧ ᤂᤥᤔᤠ ᤁᤧᤒᤥ᤺ᤱᤒᤠ ᤜᤧᤴᤌᤡᤶᤔᤡᤴ ᤁᤧᤱᤄᤥᤛᤢᤶᤔᤡᤴᤏᤧ ᤑᤠ᤹ᤃᤪ ᤂᤡᤏᤡ᤹ᤃ ᤛᤧᤰᤂᤠᤒᤠ ᤛᤠ ᤔᤧ᤺ᤴ. ᤁᤖ ᤂᤥ᤹ᤛᤠᤏᤡᤱᤗᤥ॥

᥏ ᤀᤠᤸᤗ ᤀᤡᤰᤛᤠᤒᤠ ᤀᤠᤏᤡ᤹ ᤐᤠᤜᤠ᤹ᤖᤧ ᤜᤧᤴᤌᤡᤶ ᤀᤠᤔᤩᤠᤰᤋᤧᤸᤗᤧᤃ ᤀᤠᤏᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤀᤠᤒᤡᤖᤢᤶᤛᤡᤶᤗᤥ॥ ᤂᤧᤴᤏᤢ᤺ᤸᤗᤧᤀᤠᤱ ᤕᤖᤡᤰ ᤀᤠᤏᤡ᤹ ᤕᤠᤶᤛᤠᤶᤔᤡᤸᤗᤧᤴ ᤐᤠ᤺ᤸᤗᤧ ᤜᤧᤴᤌᤡᤶ ᤀᤠᤕᤠᤰᤁᤡᤸᤗᤧ ᤀᤠᤏᤡ᤹ ᤛᤧᤰᤂᤠᤒᤠ ᤜᤡᤱᤔᤴ ᤂᤥᤔᤠ ᤑᤠ᤹ᤀᤠᤱ ᤂᤧᤴ ᤜᤧᤴᤌᤡᤶᤔᤡᤸᤗᤧ ᤁᤢᤕᤢᤰᤁᤥ ᤋᤠᤔᤠ ᤐᤥᤱᤗᤥ॥

᥇᥆ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤒᤠ ᤀᤠᤏᤡ᤹ ᤐᤠᤜᤠ᤹ᤖᤧ ᤁᤢᤓᤠ ᤋᤱᤒᤣ ᤌᤠᤖᤡᤰ ᤂᤢᤏᤡ᤹ ᤔᤧᤗᤧᤛ᤻ᤛᤢ ᤔᤧᤏᤡᤛᤢᤒᤠ ᤕᤠᤖᤡᤰ ᤜᤧᤴᤌᤡᤶ ᤀᤠᤶᤕᤠᤰᤗᤥ॥ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤀᤡᤛᤡ᤺ᤰ ᤛᤣᤛᤣᤒᤠ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤀᤠᤏᤡ᤹ ᤀᤡᤴᤎᤠ᤺ᤰᤗᤧ ᤗᤠᤃᤡ ᤂᤢᤏᤧ᤹ ᤜᤧᤴᤌᤡᤶ ᤀᤠᤕᤠᤰᤗᤥ॥

᥇᥇ ᤀᤠᤳᤋᤡᤴ ᤜᤧᤴᤌᤡᤶᤔᤡᤴᤏᤠᤱ ᤂᤥᤔᤠ ᤕᤧᤶᤔᤥ ᤂᤧᤴ ᤛᤡᤖᤠ᤹ ᤁᤧᤎᤠᤱᤒᤠ ᤔᤧᤈᤥ᤺ᤰᤏᤧᤴᤗᤥ ᤁᤖ ᤁᤱᤃ ᤛᤠᤰᤗᤥ. ᤜᤧᤰᤁᤣᤛᤠᤱ ᤕᤠᤱᤛᤡ ᤂᤧᤴ ᤜᤧᤴᤌᤡᤶᤗᤠᤶ ᤛᤃᤧᤎᤠᤛᤡᤱᤒᤠᤜᤠ᤹ ᤛᤠᤶᤕᤥᤏᤡᤒᤠ ᤜᤡᤱᤔᤴᤏᤥ ᤔᤧᤜᤡᤱᤅᤠᤱ ᤛᤏᤠᤖᤢᤱ ᤔᤧᤄᤥᤛᤢ᤹ᤖᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤛᤥᤖᤥ ᤁᤧᤗ᤹ᤒᤠ ᤜᤢᤰᤜᤠ᤹ ᤑᤥ᤺ᤰᤂᤧᤶᤔᤧ᤹ ᤜᤧᤰᤁᤩᤠᤱ ᤌᤧᤃᤰᤁᤰ ᤁᤧᤕᤱᤒᤠ ᤌᤢᤱᤒᤥᤜᤠ᤹ ᤁᤧᤎᤢᤶᤒᤠ ᤆᤥᤃᤧᤶᤔᤧ᤹॥

᥇᥉ ᤗᤠᤱᤛᤰᤐᤠᤜᤠ᤹ ᤔᤧᤘᤣ᤺ᤳᤋᤠᤱ ᤔᤧᤴᤈᤥ᤺ᤴᤏᤣ ᤔᤧᤱᤃᤧᤱᤅᤣ ᤗᤠᤱᤄᤣ᤺ᤰᤔᤠ ᤔᤧᤛᤢᤰᤗ ᤑᤠ᤹ᤀᤠᤱ ᤂᤡᤏᤡ᤹ ᤗᤠᤶᤔᤡᤴ ᤋᤥ᤺ᤴᤍᤧᤶᤔᤧ᤹ᤀᤥ॥

ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤠᤶᤍᤡᤱ

᥇᥊ ᤁᤠᤰ ᤔᤏᤠᤜᤠ᤹ᤏᤢ ᤛᤏᤠᤖᤢᤱᤅᤥ ᤘᤠ᤹ᤔᤠ ᤏᤢ ᤛᤣᤛᤣ ᤐᤥᤱᤔᤠ ᤁᤠᤰ ᤐᤖᤡᤰᤗᤧ ᤋᤶᤛᤡᤴ ᤆᤥᤃᤧᤶᤔᤧ᤹ᤀᤥ॥ ᤛᤣᤛᤣ ᤔᤧᤶᤒᤥ᤺ᤱᤅᤣᤃ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤕᤜᤘᤣ ᤍᤠᤱᤒᤠᤴ ᤔᤧᤏᤡᤛᤢᤴᤗᤥ॥

᥇᥋ ᤜᤧᤰᤁᤩᤠᤱ ᤂᤡᤏᤡ᤹ ᤗᤢᤶᤔᤥ ᤀᤠᤳᤋᤡᤴᤏᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ ᤔᤧᤱᤄᤥᤔᤏᤠᤒᤠ ᤔᤧᤒᤥ᤺ᤱᤏᤧᤴᤗ. ᤛᤡᤰᤐᤥ᤺ᤰᤔᤠᤸᤗᤧ ᤂᤣᤔᤠ ᤌᤰᤔᤠ ᤔᤧᤓᤥ᤺ᤰᤂᤢᤴᤗ. ᤜᤧᤰᤁᤩᤠᤱ ᤂᤧᤴ ᤏᤡᤱ ᤁᤢᤀᤡᤛᤡ᤺ᤰᤐᤠ ᤛᤡᤰᤁᤢᤔᤠᤸᤗᤧ ᤘᤣ᤹ ᤔᤏᤠᤜᤠ᤹ᤀᤠᤱ ᤔᤧᤈᤡ᤺ᤴᤍᤢᤴᤇᤡᤸᤗ ᤑᤠ᤹ᤀᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥

᥇᥌ ᤜᤧᤰᤁᤩᤠᤱ ᤀᤠᤳᤋᤡᤴᤏᤠᤱ ᤆᤠᤃᤧᤗᤠᤶᤒᤠ ᤀᤡᤃᤪ ᤀᤧᤛᤠᤀᤢ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤱᤃᤥ᤺ᤵᤔᤏᤠ ᤔᤧᤶᤒᤥ᤺ᤱᤏᤧᤴᤗᤖᤥ॥ ᤂᤧᤸᤗᤧᤃ ᤆᤠᤔᤠ ᤌᤢᤱᤔᤠᤖᤧᤗᤠᤃᤡ ᤋᤢᤶᤒᤠ ᤁᤢᤕᤢᤰᤁᤡᤴ ᤗᤧᤰᤋᤢᤖᤥ॥

᥇᥍ ᤜᤧᤰᤁᤩᤠᤱ ᤕᤠᤱᤛᤡ ᤁᤢᤶᤒᤠᤗᤠᤶᤒᤠ ᤔᤢ᤹ᤀᤡᤛᤠᤶ ᤂᤥᤔᤠ ᤑᤠ᤹ᤀᤠᤱ ᤀᤠᤰᤂᤧᤴ ᤁᤥ᤺ᤳᤋᤢᤛᤠᤱ ᤂᤧᤴ ᤏᤠ᤹ᤖᤧᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤏᤡ᤺ᤛᤢᤶᤗᤥ॥ ᤂᤧᤸᤗᤧ ᤁᤢᤔᤡᤰᤘᤠ ᤌᤠᤛᤢᤖ ᤔᤢ᤹ᤀᤡᤛᤠᤶ ᤂᤥᤔᤠ ᤏᤡᤱᤘᤠ᤹ ᤆᤥᤃᤢᤛᤠᤱ ᤋᤠᤵᤑᤧ᤺ᤶᤒᤠ ᤁᤢᤕᤠ᤺ᤶᤒᤰᤗᤠᤶᤒᤠ ᤏᤢ᤺ᤱᤔᤠ ᤕᤧᤶᤔᤡᤴ ᤗᤧᤰᤋᤧᤒᤣᤀᤠᤱ ᤘᤕᤧᤖᤥ॥

᥇᥎-᥇᥏ ᤂᤡᤏᤡ᤹ᤃ ᤛᤡᤏᤠᤀᤡ ᤁᤥ᤺ᤰᤔᤠ ᤜᤧᤰᤋᤱᤒᤠ ᤛᤢᤔᤠ ᤛᤢᤰᤁᤧᤍᤧᤵᤐᤠ ᤍᤧᤴᤏᤥ ᤔᤧᤴᤍᤠᤀᤣ ᤁᤧᤘᤕᤡ᤹. ᤜᤧᤰᤁᤩᤠᤱ ᤔᤡᤁᤧᤍᤡ᤺ᤵᤐᤠ. ᤂᤠᤃᤧᤍᤠᤶᤒᤠ. ᤔᤠᤰᤁᤧᤗ᤹ᤒᤠ ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤛᤢᤖᤡ᤺ᤳ ᤁᤣᤈᤱ ᤁᤧᤜᤢᤒᤠ ᤍᤧᤴᤏᤥ. ᤌᤢᤳᤋᤢᤖᤡ᤺ᤵᤐᤠ ᤔᤢᤰᤋᤧᤒᤠ ᤀᤡᤰᤗᤠ ᤏᤢ ᤁᤡᤵᤔᤠ ᤁᤧᤄᤢᤒᤠ ᤀᤡᤰᤗᤠ᤺ᤸᤗᤧ ᤁᤢᤒᤣᤛᤠᤱ ᤔᤧᤴᤍᤠᤀᤣ ᤁᤧᤘᤕᤡ᤹ᤖᤥ॥ ᤂᤧᤴ ᤁᤧᤄᤧᤶᤒᤠᤜᤠ᤹ᤖᤧ ᤕᤠᤶᤔᤥ ᤀᤰᤋᤱᤒᤠ ᤁᤡᤵᤔᤠ ᤁᤧᤄᤢᤒᤠ ᤀᤡᤰᤗᤠᤀᤥ ᤂᤢᤏᤡ᤹ᤏᤢ ᤔᤧᤒᤠ᤺ᤳᤏᤧᤴᤗ ᤑᤠ᤹ᤀᤠᤱ ᤐᤣᤗᤡ ᤔᤧᤓᤠᤰᤋᤢᤖᤥ॥

᥈᥆ ᤌᤣᤀᤠᤱᤓᤧᤸᤗᤧ “ᤁᤴ ᤁᤥ᤺ᤰᤔᤠᤴ ᤁᤧᤛᤢᤒᤠ ᤀᤠᤳᤋᤡᤴ ᤌᤰᤛᤠ᤺ᤴᤇᤠᤱ ᤗᤢᤱᤅᤡᤸᤗᤧ ᤗᤧᤵᤋᤧᤶ ᤛᤧᤖᤧᤶᤔᤧ᤹” ᤁᤧᤗ᤹ᤒᤠ ᤀᤡᤱᤈᤠ᤺ᤱᤅᤡᤴ ᤂᤧᤱᤜᤠ᤹ᤖᤧ ᤌ᤺ᤵᤔᤠ ᤔᤧᤴᤇᤢᤰᤋᤢᤴᤗᤥ॥

᥈᥇ ᤁᤴ ᤏᤡᤕᤠᤖᤠ᤺ᤱᤃ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤆᤥᤃᤧ. ᤜᤧᤰᤁᤩᤠᤱ ᤔᤥᤛᤠᤖᤧᤀᤠᤱ ᤀᤡᤱᤃᤠ᤹ᤃ ᤀᤠᤃᤡᤔᤠᤸᤗᤧ ᤕᤱᤅᤠᤖᤥ ᤗ᤹ᤖᤡᤰ ᤐᤠ᤺ᤳᤋᤢᤖᤥ॥

᥈᥈ ᤁᤖ ᤂᤡᤏᤡ᤹ᤃ ᤛᤡᤕᤥᤏ ᤁᤥ᤺ᤰᤔᤠᤀᤥ. ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤰᤕᤰ ᤛᤠᤱᤃᤪᤠᤶᤐᤣᤍᤠᤱᤒᤠ ᤕᤖᤢᤛᤗᤧᤶᤔᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡᤖᤥ॥ ᤂᤡᤏᤡ᤹ᤃ ᤜᤧᤴᤇᤡᤱ ᤜᤧᤴᤇᤡᤱᤅᤠᤱᤎᤥ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤀᤥᤔᤢ ᤗ᤹ᤔᤠᤖᤧ ᤁᤢᤎᤡᤶᤒᤠ ᤂᤢᤏᤡ᤹ ᤆᤢᤶᤗᤢᤱᤅᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ॥

᥈᥉ ᤂᤡᤏᤡ᤹ᤃ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤢᤏᤡ᤹ ᤔᤡᤱᤜᤠ᤹ ᤛᤠᤵᤋᤧᤀᤠᤱ ᤁᤧᤘᤠ᤹ᤒᤠ ᤋᤢᤶᤒᤠᤗᤰ ᤁᤧᤄᤥᤒᤠᤜᤠ᤹ᤖᤧ ᤂᤢᤏᤡ᤹ ᤆᤢᤶᤗᤢᤱᤅᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ᤃ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤂᤠᤛᤧᤴᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤥ. ᤜᤧᤰᤁᤩᤠᤱ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤔᤧᤈᤥᤃᤧᤒᤠ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠᤶᤛᤠᤶᤗᤢᤶᤔᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ॥

᥈᥊ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤏᤠᤜᤠ᤹ᤗᤢᤶᤔᤥ ᤁᤢᤛᤱ ᤔᤠᤱᤜᤢᤵᤗᤧᤴ ᤐᤠ᤺ᤴᤍᤱᤛᤠᤒᤠ ᤕᤧᤛᤢᤖᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡ᤹॥ ᤜᤧᤰᤁᤩᤠᤱ ᤂᤡᤏᤡ᤹ᤃ ᤜᤠᤒᤡᤗᤖᤧ ᤁᤢᤔᤠᤰᤂᤡ᤹ᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤏᤢᤒᤠ ᤐᤠ᤺ᤴ ᤁᤧᤒᤠ᤺ᤵᤐᤠ ᤛᤠᤱᤔᤏᤠᤒᤠ ᤕᤧᤛᤢᤖᤧ ᤁᤢᤔᤠᤰᤂᤡ᤹ᤀᤥ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡᤖᤥ॥d

᥈᥋ ᤂᤡᤏᤡ᤹ᤏᤢ ᤁᤧᤒᤠ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤏᤠ᤹ᤔᤠ ᤑᤠ᤹ᤀᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤒᤠ ᤀᤡᤱᤃᤧᤛᤠᤒᤠ ᤔᤥᤛᤠ᤺ᤸᤗᤧ ᤁᤢᤛᤠᤶᤍᤡᤱᤅᤡᤴ ᤂᤧᤶᤔᤠ ᤔᤧᤴᤍᤧᤶᤔᤏᤠᤒᤠ ᤀᤡᤛᤪᤠᤀᤡᤗᤡᤜᤠ᤹ ᤋᤠᤱᤔᤧᤴᤇᤧ᤺ᤵᤋᤧᤴᤏᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤍᤡᤱ ᤀᤠᤒᤡ᤺ᤸᤗᤧ ᤀᤠᤏᤡ᤹ ᤀᤠᤏᤠ᤹ᤖᤢᤶᤏᤧ ᤑᤠ᤹ᤃᤪ ᤀᤠᤏᤡ᤹ᤀᤠᤱ ᤀᤠᤴᤍᤠᤱᤏᤧᤴᤗᤥ॥

᥈᥌ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤡᤏᤠᤀᤡ ᤁᤥ᤺ᤰᤔᤠᤗᤠᤶ ᤐᤠᤖᤧᤸᤗᤧ ᤁᤢᤀᤡᤰᤗᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤕᤰᤂᤢ. ᤁᤖ ᤀᤠᤸᤗᤥ ᤂᤢᤏᤧ᤹ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤠ᤹. “ᤕᤠᤶᤔᤥ ᤌᤡᤰᤗᤧᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴᤗᤰ ᤔᤧ᤺ᤴ. ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤡᤴᤏᤠᤱ ᤕᤰᤂᤢᤱᤗᤥ॥”

᥈᥍ ᤁᤴ “ᤕᤠᤶᤔᤥ ᤌᤡᤰᤗᤧᤱ” ᤐᤠ᤺ᤵᤔᤏᤠᤒᤠ ᤛᤢᤳᤗᤠ᤺ᤸᤗᤧᤃ ᤁᤠᤰ ᤏᤠᤘᤠᤃᤧᤴ ᤆᤀᤡ᤺ᤳᤋᤡᤴ ᤕᤱᤅᤠᤱ ᤆᤳᤇᤡᤱ ᤐᤣ᤺ᤰᤗᤥ ᤁᤧᤗ᤹ᤒᤠᤴ ᤀᤥᤛᤣ᤺ᤴᤀᤠᤎᤠᤰᤗᤥ. ᤁᤖ ᤕᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤐᤠ᤺ᤴᤜᤠ᤹ᤖᤰ ᤏᤧᤕᤠ᤺ᤰᤗᤥ॥

᥈᥎ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤕᤱᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤜᤠᤱᤈᤢᤶᤔᤡᤴ ᤀᤠᤄᤥᤛᤢᤶᤗ ᤀᤠᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤏᤥᤃᤧᤴᤛᤠᤒᤠ ᤐᤥ᤺ᤰᤂᤡᤖᤥ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤏᤡᤱᤘᤠ᤹ ᤋᤠᤔᤠ ᤑᤠ᤹ᤀᤠᤱ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤀᤡ ᤁᤡᤖᤢᤶᤗ ᤛᤣᤘᤠ ᤆᤥᤃᤢᤶᤗᤥ॥

᥈᥏ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ “ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤁᤠᤰ ᤔᤡᤍᤡᤰᤔᤠ ᤁᤧᤛᤢᤰᤐᤠ ᤐᤠ᤺ᤴᤜᤠ᤹ ᤂᤠᤵᤐᤢᤌᤩᤱ ᤁᤧᤈᤥ᤺ᤰᤐᤠ ᤔᤡᤖᤥ॥”

d 

᥇᥈:᥈᥊ ᤀᤢᤴᤇᤣ᤺ᤴ ᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤀᤡᤛᤪᤠᤀᤡᤗᤡᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤔᤠᤖᤧ ᤗᤠᤃᤡ ᤔᤠᤱᤜᤡᤶᤔᤥᤒᤠ ᤛᤣᤛᤣ ᤋᤧᤴᤏᤥ ᤔᤠᤰᤂᤡ᤹ ᤛᤠᤰᤂᤢᤒᤠ ᤜᤧᤰᤁᤣ. ᤀᤠᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤔᤠᤖᤧ ᤗᤠᤃᤡ ᤕᤧᤛᤢᤖᤧ ᤁᤢᤔᤠᤰᤂᤡ᤹ᤀᤡᤴ ᤘᤠᤍᤣ᤺ᤴᤍᤢ॥ ᤁᤖ ᤁᤕᤡᤏᤖᤧ ᤛᤧᤖᤢᤒᤠ ᤁᤢᤴᤛᤠ᤹ ᤜᤠᤒᤡᤗᤖᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤂᤢᤶᤍᤡᤱ ᤏᤠ᤺ᤰᤋᤢᤖ ᤀ᤺ᤰᤋᤧ (ᤋᤥᤗᤡᤱ ᥊)

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤜᤡᤱᤔᤴ

᥇᥉

ᤀᤠᤸᤗ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤆᤰᤔᤧᤸᤗ᤹ᤀᤣ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤀᤥ॥

᥈ ᤜᤡᤶᤔᤥ ᤁᤧᤍᤠᤒᤠᤜᤠ᤹ ᤋᤖᤣ ᤔᤧᤴᤍᤥᤛᤡᤱᤅᤣ ᤔᤧᤒᤠᤱᤄᤧᤶᤛᤡᤶᤔᤧᤴᤏᤧ᤹ᤀᤥ॥ ᤁᤢᤓᤠᤖᤧ ᤜᤧᤰᤁᤣ ᤔᤧᤈᤥᤃᤢᤸᤗᤧ ᤏᤡᤱᤘᤠ᤹ ᤔᤧᤱᤄᤥᤀᤣ ᤔᤠᤱᤗᤠᤀᤡᤱᤒᤠᤜᤠ᤹ ᤋᤖᤣ ᤔᤧᤍᤥᤛᤢᤛᤡᤀᤠᤱ ᤘᤠ᤹ᤖᤥ॥

᥉ ᤂᤡᤏᤡ᤹ᤀᤠᤱ ᤐᤢᤱᤗᤠᤜᤡᤶᤔᤥ ᤛᤠᤰᤐᤠ ᤁᤧᤎᤩᤧ᤹ᤀᤡᤀᤠᤱ ᤁᤧᤘᤕᤡᤒᤠ ᤁᤢᤀᤡᤛᤡ᤺ᤰᤁᤣ ᤐᤢᤱᤗᤠᤜᤡᤶᤔᤥ ᤁᤧᤕᤠᤰᤐᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤛᤡᤶᤔᤧ᤹ᤀᤥ. ᤜᤧᤰᤁᤩᤠᤱ ᤂᤡᤏᤡ᤹ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤌᤰᤁᤥ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤈᤩᤧ᤹ᤀᤡᤀᤠᤱ ᤁᤧᤘᤕᤡᤒᤠ ᤜᤧᤰᤁᤣ ᤀᤡ᤺ᤳᤋᤧᤶᤔᤧ᤹ᤀᤠᤱ ᤋᤠᤵᤑᤧ᤺ᤸᤗᤡᤰ ᤔᤧᤔᤧᤳᤋᤢᤛᤡᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ॥

᥊ ᤋᤧᤴᤎᤠᤶᤃᤧᤴ ᤔᤣ᤺ᤰᤂᤡᤶᤔᤡᤴ ᤁᤧᤖᤧᤰ ᤔᤏᤠᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱ ᤔᤧᤒᤡᤖᤢᤒᤠ ᤐᤥᤱᤔᤠ ᤐᤥᤱᤗᤥ॥ ᤜᤧᤰᤁᤩᤠᤱ ᤔᤣ᤺ᤳ ᤕᤧᤶᤒᤠ᤹ ᤗᤢᤶᤔᤥ ᤏᤛᤠ᤺ᤴᤛᤠᤒᤠ ᤐᤥᤱᤔᤠ ᤐᤥᤱᤗᤥ॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢ ᤁᤧᤖᤧᤰ ᤐᤖᤡᤰᤗᤧᤴ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡ᤹ᤖᤥ॥

᥋ ᤕᤠᤱᤛᤠᤁᤢᤴᤎᤣ ᤌᤰᤔᤠᤀᤥ ᤛᤩᤠᤱᤐᤧᤴᤍᤠᤱ ᤔᤧᤒᤳᤇᤧᤶᤔᤡᤴᤏᤧ᤹ᤀᤥ. ᤁᤖ ᤁᤧᤃᤳᤋᤢᤶᤒᤠ ᤐᤠ᤺ᤴᤜᤠ᤹ᤀᤥᤀᤣ ᤂᤡᤏᤡ᤹ ᤏᤡᤱᤘᤠ᤹ ᤋᤠᤛᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤠ᤺ᤳᤋᤢᤀᤠᤱ ᤘᤠ᤹.

“ᤀᤡᤱᤃᤠ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤳᤏᤡᤱᤅᤡᤴ. ᤀᤠᤵᤑᤠᤸᤗᤧᤀᤠᤱ ᤔᤧᤏᤠ᤹ᤏᤡᤱᤅᤡᤴᤗᤥ॥”

᥌ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤜᤠᤱᤜᤠᤱᤅᤠᤱ ᤀᤰᤂᤣ ᤐᤠ᤺ᤵᤔᤠ ᤀᤠᤛᤢᤰᤋᤢᤶᤗᤥ.

“ᤀᤡᤱᤃᤠ᤹ ᤕᤠᤵᤔᤡ ᤁᤢᤓᤠ᤹ ᤁᤧᤒᤡᤒᤧᤱᤃ ᤍᤠᤱᤒᤠᤸᤗᤥ. ᤀᤡᤱᤃᤠ᤹ ᤔᤧᤃᤡᤀᤠᤴᤗᤥ॥ ᤀᤡᤱᤃᤠ᤹ ᤜᤠ᤺ᤳᤗᤧ ᤌᤣ ᤔᤧᤵᤔᤠ ᤛᤢᤰᤁᤠᤒᤣ᥅”

᥍ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤁᤧᤜᤢ᤹ᤒᤠ ᤂᤡᤏᤡ᤹ ᤗᤠᤶᤗᤥᤒᤠᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤛᤡᤶᤔᤧ᤹ᤀᤥ॥ ᤂᤢᤏᤡ᤹ ᤜᤡᤱᤔᤴᤏᤥᤒᤠ ᤏᤢᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤠᤱ ᤏᤛᤠ᤺ᤴ ᤔᤧᤈᤥᤃᤢᤒᤠ ᤁᤢᤀᤡᤛᤡ᤺ᤰᤁᤣ ᤂᤡᤏᤡ᤹ᤀᤠᤱ ᤆᤥᤃᤧᤶᤔᤧ᤹ᤀᤥ॥

᥎ ᤕᤧᤛᤢ ᤂᤪᤡᤛ᤻ᤋᤧᤱᤃ ᤔᤡ᤺ᤵᤔᤠ. ᤀᤠᤀᤡᤴ ᤜᤧᤰᤁᤩᤠᤱ ᤀᤠᤓᤧᤸᤗᤧᤛᤠᤱ ᤁᤢᤀᤡᤛᤡ᤺ᤰ ᤘᤠ᤹ᤖᤥ॥

᥏ ᤐᤖᤡᤰ ᤐᤖᤡᤰᤐᤠ ᤁᤢᤛᤱ ᤏᤡᤛᤠᤶᤜᤠ᤹ᤀᤥ ᤗᤠᤶᤔᤧᤒᤥ᤺ᤳᤋᤧᤶᤔᤡᤴᤏᤧ᤹ᤀᤥ॥ ᤛᤠᤰᤌᤡᤶ ᤁᤢᤀᤡᤛᤡ᤺ᤰᤐᤠ ᤆᤠᤔᤠ ᤌᤢᤱᤔᤠᤸᤗᤧᤃ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢ ᤗᤢᤱᤃᤢᤶᤗᤠᤶᤒᤠᤏᤧ ᤂᤡᤏᤡ᤹ ᤕᤠᤶᤛᤠᤶᤔᤡᤴ ᤁᤧᤎᤢᤶᤒᤠ ᤐᤥᤱᤔᤠ ᤏᤢᤒᤠ ᤐᤥᤱᤗᤥ॥ ᤜᤧᤰᤋᤱᤒᤠ ᤆᤠᤔᤠ ᤌᤢᤱᤔᤠ ᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤖᤧ ᤌᤣᤀᤠᤱ ᤀᤡᤴᤎᤠ᤺ᤰ ᤔᤧᤱᤄᤥ᤺ᤛᤢᤴᤗᤥ॥

᥇᥆ ᤜᤧᤰᤁᤩᤠᤱ ᤀᤠᤏᤡ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤎᤡᤰ ᤀᤠᤃᤳᤋᤢᤶ॥ ᤂᤧᤵᤔᤥ ᤋᤥ᤺ᤶᤔᤏᤠᤒᤠ ᤆᤥᤓᤠ᤹ᤜᤠ᤹ ᤛᤣᤛᤣ ᤛᤠ᤺ᤱᤃᤠᤜᤡᤶᤔᤥ ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠᤜᤠ᤹ᤖᤧ ᤌᤣᤀᤠᤱ ᤆᤠᤔᤠ ᤕᤢᤰ ᤜᤥ᤺ᤵᤋᤧᤖᤥ॥

᥇᥇ ᤔᤠᤏᤡᤱᤘᤠ᤹ᤑᤢᤛᤠᤶᤒᤠᤸᤗᤧ ᤁᤠᤰᤏᤢ᤺ᤸᤗᤧ ᤛᤣᤛᤣᤒᤠᤍᤧᤴᤏᤥ ᤌᤰᤛᤠ ᤔᤠᤰᤂᤡ᤹ᤀᤡᤴ ᤕᤠᤱᤛᤡᤱᤅᤠᤱ ᤗᤠᤕᤥᤖᤧᤴ ᤛᤡᤍᤢᤱᤈᤓᤠ ᤋᤥ᤺ᤴᤇᤧ ᤗᤠ᤺ᤳᤗᤥ. ᤁᤖ ᤌᤰᤛᤠ᤺ᤱᤃ ᤔᤏᤠ ᤘᤠ᤹ᤔᤠ ᤐᤠᤱᤈᤢᤶᤔᤡᤸᤗᤧ ᤗᤠ᤺ᤰᤁᤠᤳ ᤔᤡᤔᤧᤎᤡᤰᤂᤢᤖᤥ॥

᥇᥈ ᤒᤠ ᤁᤸᤗᤧᤆᤥᤃᤢᤸᤗᤧ ᤕᤧᤛᤢ᤺ᤴᤏᤠᤱ ᤀᤠᤒᤠᤅᤣ ᤁᤢᤔᤠᤰᤂᤡ᤹ᤀᤡᤸᤗᤧ ᤔᤏᤠᤜᤠ᤹ ᤛᤢᤳᤌᤥ ᤆᤥ᤺ᤰᤛᤧ ᤕᤧᤰᤕᤰ ᤗᤠ᤺ᤰᤁᤠᤳ ᤛᤩᤧᤖᤥ॥

᥇᥉ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ᤀᤠᤱ ᤂᤢᤏᤧ᤹ᤀᤥ ᤐᤥ᤺ᤰᤂᤡᤀᤠᤱ ᤗᤠ᤺ᤰᤁᤠᤳ ᤐᤡᤃᤡ. ᤜᤧᤰᤁᤩᤠᤱ ᤂᤢᤏᤧ᤹ ᤋᤠ᤺ᤰᤋᤢᤒᤠ ᤜᤡᤏᤠ᤺ᤶᤔᤡᤴ ᤋᤠ᤺ᤰᤋᤢᤶᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤛᤍᤠᤍᤡᤱ ᤁᤧᤏᤧᤒᤠ ᤕᤧᤰᤕᤰ ᤀᤠᤱᤃᤳᤋᤢᤶᤔᤡᤴᤗᤥ. ᤁᤖ ᤀᤠᤏᤡ᤹ᤃ ᤁᤧᤍᤠᤒᤠᤖ ᤁᤧᤒᤵᤐᤠ ᤕᤧᤰᤕᤰᤁᤡᤴ ᤏᤡᤱᤘᤠ᤹ ᤀᤡᤃᤣ᤺ᤰᤁᤠᤱ ᤀᤠᤜᤠᤱᤄᤢᤶᤗ ᤀᤠᤘᤠ᤹ᤖᤥ॥

᥇᥋ ᤀᤠᤸᤗ ᤕᤧᤛᤢᤖᤧ ᤁᤢᤓᤠ᤹ᤗᤠᤶᤒᤠ ᤀᤠᤏᤡ᤹ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤁᤢᤏᤠᤖᤠ ᤑᤥᤛᤢᤶᤗᤥ॥ ᤂᤧᤱᤃ ᤂᤢᤏᤧ᤹ ᤍᤠᤱᤒᤠ ᤗ᤹ᤖᤡᤰ ᤋᤧᤴᤍᤡᤱ ᤆᤥ᤺ᤰᤔᤏᤠᤒᤠ ᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤆᤥᤓᤠ᤹ᤖᤥ॥

᥇᥌ ᤀᤠᤸᤗ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤁᤶᤒᤪᤠᤱ ᤔᤧᤳᤇᤡᤱᤔᤠ ᤁᤢᤓᤠ᤹ ᤐᤡᤛᤡᤱᤔᤠ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤰᤋᤱᤒᤠ ᤛᤡᤍᤢᤱᤈᤓᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤛᤢᤖᤥ॥

᥇᥍ ᤂᤡᤏᤡ᤹ ᤗᤠᤶᤗᤥᤒᤠᤜᤠ᤹ᤖᤧ ᤁᤧᤶᤔᤧᤳᤋᤡᤒᤠ ᤐᤠ᤺ᤴᤏᤡᤴ ᤂᤧᤵᤛᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤡ᤹ ᤕᤢᤰᤁᤥ ᤘᤕᤧᤶᤔᤧ᤹ᤀᤥ॥ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤁᤶᤒᤪᤠᤱ ᤁᤧᤶᤔᤧᤳᤋᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤗᤰᤐᤧᤴᤛᤠᤒᤠ ᤔᤧᤒᤥᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤱᤜᤠ᤹ᤖᤧ ᤂᤧᤴ ᤕᤠ᤺ᤶᤒᤰᤁᤡᤴ ᤔᤧᤛ᤺ᤳᤗ ᤏᤡᤱᤘᤠ᤹ ᤔᤧᤴᤍᤢᤰᤁᤣ ᤔᤧᤈᤥᤃᤢᤖᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤁᤧᤍᤢᤰᤛᤢᤶ ᤁᤧᤒᤡᤖᤢᤶᤛᤡᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤗᤠᤃᤡ ᤌᤣᤀᤠᤱ ᤀᤡᤴᤎᤠ᤺ᤰ ᤔᤧᤒᤥ᤺ᤱᤏᤧᤸᤗᤥ॥

᥇᥎ ᤀᤠᤏᤡᤃᤧ ᤗᤠᤃᤡ ᤋᤢᤘᤠ ᤆᤥᤃᤧᤶᤔᤧ᤹ᤀᤥ॥ ᤀᤠᤏᤡᤃᤧᤃ ᤛᤣᤛᤣ ᤂᤠᤛᤡᤱ ᤁᤳᤋᤢᤶᤒᤠ ᤜᤧᤰᤁᤩᤠᤱ ᤁᤧᤖᤧᤰ ᤐᤖᤡᤰᤗᤧᤴ ᤔᤡᤱᤛᤥ ᤀᤡᤱᤎᤠ᤺ᤱᤅᤥ ᤜᤡᤱᤔᤠ ᤏᤡᤱᤘᤠ᤹ ᤆᤥᤃᤢᤶᤒᤧᤖᤥ ᤑᤠ᤹ᤀᤠᤱ ᤏᤡᤛ᤻ᤛᤣ ᤘᤕᤡᤃᤧᤖᤥ॥

᥇᥏ ᤀᤠᤸᤗᤥ ᤀᤡᤱᤃᤠ᤹ ᤂᤡᤏᤡ᤹ᤀᤥ ᤕᤠᤶᤔᤥ ᤜᤠᤖᤠᤀᤣ ᤋᤠᤔᤠ ᤛᤢᤰᤁᤠᤏᤡᤖᤥ ᤑᤠ᤹ᤀᤠᤱ ᤀᤠᤗᤠᤃᤡ ᤋᤢᤘᤠ ᤆᤥᤃᤧᤶᤔᤧ᤹ ᤗ᤹ᤖᤡᤰ ᤐᤣᤗᤡ ᤑᤠᤰᤏᤡᤱᤗᤥ॥

ᤁᤢᤏᤢᤵᤔᤠ ᤋᤢᤘᤠ ᤏᤢ ᤛᤧᤶᤔᤢ᤹ᤀᤡ ᤛᤣᤘᤠ

᥈᥆ ᤀᤠᤸᤗ ᤐᤕᤶ ᤕᤶᤒᤠ ᤔᤧᤸᤗᤢᤰᤁᤶᤒᤠ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ᤺ᤸᤗᤧ ᤔᤧᤴᤏᤢᤵᤔᤏᤠᤒᤠ ᤔᤠᤱᤜᤢᤵᤐᤡᤸᤗᤧ ᤁᤢᤔᤠᤰᤂᤡ᤹ᤀᤡᤴ ᤘᤠᤃᤧᤍᤣ᤺ᤶᤒᤠᤀᤠᤱ ᤛᤡᤔᤧᤴᤗᤠᤶ ᤕᤠᤶᤔᤥ ᤁᤢᤜᤡᤱᤘᤧᤳ ᤁᤧᤈᤥ᤺ᤰᤐᤠ ᤛᤏᤠᤖᤢᤱᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ

᥈᥇ ᤂᤢᤏᤧ᤹ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤆᤥ᤺ᤰᤔᤠ ᤆᤠᤜᤠᤒᤠ ᤁᤧᤈᤥᤃᤡᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧ ᤁᤧᤃᤠᤵᤋᤡᤖᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤁᤠᤰ ᤐᤠ᤺ᤴᤜᤠ᤹ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤂᤡᤏᤡ᤹ᤀᤥ ᤆᤥᤃᤢᤏᤡᤖᤥ॥ ᤜᤧᤰᤁᤩᤠᤱ ᤛᤍᤠᤍᤡᤱ ᤛᤍᤠᤍᤡᤱ ᤂᤪᤡᤛ᤻ᤋᤖᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤏᤡᤖᤥ॥ ᤀᤠᤔᤧᤴ॥

᥈᥈ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤱᤃᤠ᤹ ᤛᤠᤵᤋᤢᤱᤒᤠ ᤁᤴ ᤋᤠᤱᤛᤠ ᤛᤰᤀᤡᤱᤄᤱᤅᤥ ᤁᤧᤒᤵᤐᤠ ᤂᤠᤜᤢᤴᤜᤠ᤹ ᤏᤡᤱᤘᤠ᤹ᤒᤥ ᤋᤠ᤺ᤰᤋᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥

᥈᥉ ᤀᤠᤏᤡ᤹ ᤏᤢᤛᤠ᤹ ᤋᤡᤔᤥᤌᤡ᤺ᤴ ᤐᤢᤱᤗᤠᤜᤡᤶᤔᤥᤗᤠᤶ ᤗᤧᤖᤧᤀᤠᤱ ᤘᤠ᤹ᤒᤠᤴ ᤂᤡᤏᤡ᤹ ᤏᤡᤱᤘᤠ᤹ ᤂᤥ᤺ᤛᤧᤶᤔᤧ᤹ ᤁᤧᤗ᤹ᤒᤠ ᤀᤡᤱᤃᤠ᤹ ᤀᤠᤏᤡᤱᤘᤠ᤹ ᤘᤠ᤹ᤖᤥ॥ ᤂᤢᤏᤧ᤹ ᤁᤵᤔᤥ ᤀᤡᤱᤃᤠ᤹ᤀᤥ ᤜᤠᤖᤠᤀᤣ ᤋᤠ᤺ᤏᤧ ᤑᤠ᤹ᤃᤪ ᤂᤡᤏᤡ᤹ ᤋᤢᤶᤛᤧ ᤀᤠᤴᤇᤡᤃᤧ ᤛᤥᤖᤡᤰ ᤑᤧᤴᤇᤡᤃᤧ᤹ᤖᤥ॥

᥈᥊ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤁᤧᤖᤧᤰ ᤗᤠᤶᤗᤥᤒᤠᤜᤠ᤹ ᤏᤢ ᤏᤛᤠᤏᤡᤒᤠᤜᤠ᤹ ᤀᤠᤛᤣᤘᤠᤖᤥ ᤔᤧᤳᤋᤧᤶᤛᤡᤶᤔᤧ᤹ᤀᤥ ᤁᤵᤔᤥ ᤀᤡᤋᤠᤗᤡ ᤗᤠᤈᤣ᤹ᤒᤠ ᤏᤛᤠᤏᤡᤒᤠᤜᤠ᤹ᤖᤧᤀᤠᤱ ᤛᤣᤘᤠ ᤁᤧᤶᤜᤠᤰᤋᤡᤀᤠᤱ ᤘᤠ᤹ᤖᤥ॥

᥈᥋ ᤏᤡᤱᤘᤠ᤹ᤑᤢ ᤗᤢᤱᤃᤢᤶᤔᤡᤴ ᤂᤡᤏᤡ᤹ ᤁᤧᤖᤧᤰᤏᤢ ᤘᤠ᤹ᤖᤖᤥ॥

ᤕᤠᤁᤢᤒᤖᤧ ᤛᤠᤵᤋᤢᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤕᤠᤁᤢᤒᤖᤧ ᤁᤴ ᤛᤰᤀᤡᤱᤄᤱᤅᤡᤴ “ᤁᤧᤖᤧᤰ ᤗᤠᤈᤣ᤹ᤀᤥ ᤁᤧᤛᤧᤒᤠᤀᤠᤱ ᤁᤧᤘᤠ᤹ᤒᤠ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤕᤜᤢᤍᤡᤜᤠ᤹” ᤜᤠᤰᤋᤢᤛᤡᤒᤠᤖᤥ॥ ᤁᤵᤔᤥ ᤂᤪᤡᤛ᤻ᤋᤠᤏᤡ ᤜᤡᤱᤔᤴ ᤏᤢ ᤛᤢᤳᤏᤠ᤺ᤴ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤛᤡᤰᤁᤢᤶᤏᤡᤱᤘᤠ᤹ ᤏᤢ ᤗᤠᤶᤗᤥᤔᤠᤖᤧ ᤁᤢᤕᤠ᤺ᤶᤒᤣᤀᤥ ᤂᤠᤜᤢᤴ ᤐᤡᤖᤢᤛᤡᤀᤠᤱ ᤐᤳ॥ ᤁᤴ ᤂᤠᤜᤢᤴ ᤐᤡᤖᤢᤛᤡᤸᤗᤧ ᤕᤠᤁᤢᤒᤖᤧ ᤐᤖᤡᤰ ᤐᤖᤡᤰᤐᤠ ᤁᤢᤒᤡᤜᤠ᤹ ᤀᤥᤃᤵ ᤆᤥᤃᤢᤀᤠᤱ ᤐᤳ॥ ᤂᤪᤡᤛ᤻ᤋᤠᤏᤡ ᤜᤡᤱᤔᤴᤏᤥ ᤕᤠᤁᤢᤒᤖᤧ ᤕᤠᤱᤛᤠᤁᤢᤴᤎᤣ ᤏᤢ ᤕᤠᤱᤛᤠ᤹ᤔᤠ. ᤜᤱᤛᤠ᤹ᤔᤠ. ᤘᤣ᤹ᤜᤠ᤹ ᤏᤢᤖᤡᤰ ᤔᤧᤵᤔᤠᤛᤡ. ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠ. ᤏᤛᤠ᤺ᤴ ᤏᤢ ᤕᤠ᤺ᤶᤒᤰᤜᤠ᤹. ᤗᤧᤛᤥ᤺ᤵᤐᤧᤴ ᤕᤢᤰᤁᤥ ᤁᤵᤔᤠ. ᤛᤡᤰᤁᤢᤶᤏᤡᤱᤘᤠ᤹. ᤂᤣᤔᤠ ᤌᤰᤔᤠ. ᤏᤠᤜᤧᤶᤔᤠ ᤏᤢ ᤏᤠᤔᤧᤴᤇᤠ᤹ ᤆᤥ᤺ᤰᤔᤠ. ᤏᤠᤵᤔᤡᤜᤠ᤹ ᤆᤧᤱᤔᤠᤛᤡ. ᤀᤠᤱᤍᤡᤱ ᤗ᤹ᤔᤠ. ᤏᤠᤛᤡᤌ᤺ᤵᤔᤠ ᤏᤢ ᤋᤢᤘᤠ ᤆᤥ᤺ᤰᤔᤠ ᤁᤧᤗ᤹ᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤀᤠᤱ ᤐᤳᤗᤥ॥

ᤁᤴ ᤛᤰᤀᤡᤱᤄᤱᤅᤥ ᤕᤠᤁᤢᤒᤖᤧ ᤂᤪᤡᤛ᤻ᤋᤠᤏᤡ ᤜᤡᤱᤔᤴᤏᤥ ᤘᤠ᤹ᤔᤠᤸᤗᤧ ᤏᤛᤠ᤺ᤴ ᤆᤥ᤺ᤰᤔᤠᤖᤰ ᤔᤧ᤺ᤴ ᤁᤖ ᤕᤠ᤺ᤶᤒᤰᤁᤠᤱ ᤆᤥ᤺ᤰᤔᤠ ᤐᤥ᤺ᤱ ᤗ᤹ᤖᤡᤰ ᤐᤠ᤺ᤳᤋᤢ᤹ᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇

ᤏᤛᤠ᤺ᤴ ᤏᤢ ᤛᤡᤰᤁᤢᤶᤏᤡᤱᤘᤠ ᥇:᥈

ᤕᤠᤱᤛᤠ᤹ᤔᤠ ᤏᤢ ᤕᤠᤱᤛᤠᤁᤢᤴᤎᤣ ᥇:᥏-᥇᥇

ᤏᤡᤱᤘᤠ᤹ ᤛᤠ᤹ᤔᤠ ᤏᤢ ᤜᤱᤛᤠ᤹ᤔᤠᤀᤥ ᤌᤠᤔᤠ ᥇:᥇᥈-᥇᥎

ᤂᤧᤶᤔᤠ ᤏᤢ ᤆᤥ᤺ᤰᤔᤠ ᥇:᥇᥏-᥈᥍

ᤀᤣ᤺ᤰᤐᤀᤣ᤺ᤰᤁᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ ᥈:᥇-᥇᥉

ᤏᤛᤠ᤺ᤴ ᤏᤢ ᤕᤠ᤺ᤶᤒᤰ ᥈:᥇᥊-᥈᥌

ᤂᤪᤡᤛ᤻ᤋᤠᤏᤡ ᤏᤢ ᤗᤧᤛᤥ᤺ᤵᤐᤧᤴ ᥉:᥇-᥇᥎

ᤂᤪᤡᤛ᤻ᤋᤠᤏᤡ ᤏᤢ ᤂᤠᤶᤒᤣ᤺ᤰᤔᤠᤴ ᥊:᥇–᥋:᥌

ᤁᤢᤏᤢᤵᤔᤠ ᤏᤢ ᤘᤣ᤹ ᤂᤠᤜᤢᤴᤜᤠ᤹ ᥋:᥍-᥈᥆

ᤕᤠᤁᤢᤒᤖᤧ ᤛᤠᤵᤋᤢᤒᤠ ᤛᤰᤀᤡᤱᤄᤱ

ᤕᤠᤁᤢᤒᤗᤠᤶ ᤛᤣᤘᤠ

᥇

ᤁᤧᤖᤧᤰ ᤗᤠᤈᤣ᤹ᤀᤥ ᤁᤧᤛᤧᤒᤠᤀᤠᤱ ᤁᤧᤘᤠ᤹ᤒᤠ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤕᤜᤢᤍᤡᤛᤣ.a ᤏᤡᤱᤘᤠ᤹ᤑᤢᤔᤠᤱ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤀᤡᤱᤃᤠ᤹ ᤕᤠᤁᤢᤒᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤒᤠᤖᤥ॥

ᤏᤛᤠ᤺ᤴ ᤏᤢ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹

᥈ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤁᤠᤰ ᤐᤖᤡᤰᤗᤧᤴ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤁᤧᤎᤩᤧ᤹ᤀᤡᤸᤗᤧ ᤂᤧᤱᤃ ᤛᤠ᤹ᤖᤡᤰ ᤛ᤺ᤵᤔᤏᤠᤒᤠ ᤐᤠ᤺ᤴᤗᤥ ᤑᤠ᤹ᤀᤠᤱ ᤀᤡ᤺ᤳᤋᤧᤶᤔᤧ᤹ᤀᤥ.

᥉ ᤌᤣᤀᤠᤱᤓᤧᤸᤗᤧ ᤀᤠᤰᤂᤩᤠᤖᤡᤰ ᤏᤛᤠ᤺ᤴᤛᤠᤒᤠ ᤁᤧᤈᤥᤃᤡ ᤑᤠᤀᤠᤱ ᤏᤡᤱᤘᤠ᤹ ᤛᤠ᤹ᤔᤥ ᤁᤧᤎᤩᤧ᤹ᤀᤡᤸᤗᤧ ᤂᤡᤏᤡ᤹ ᤏᤠᤛᤡ ᤌ᤺ᤵᤔᤠᤴ ᤐᤥ᤺ᤖᤥ ᤁᤧᤗ᤹ᤒᤠᤴ ᤁᤧᤏᤡᤛᤢᤶᤗᤥ॥

᥊ ᤜᤧᤰᤁᤩᤠᤱ ᤏᤠᤛᤡ ᤌ᤺ᤵᤔᤠᤴ ᤁᤢᤗᤡᤱᤍᤥ ᤁᤧᤳᤗ ᤌᤠᤖᤡᤰ ᤐᤥᤖ ᤐᤥᤱᤗᤥ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤁᤧᤎᤢᤶᤒᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤁᤧᤒᤥ᤺ᤰᤂᤡᤀᤠᤱ ᤂᤡᤏᤡ᤹ᤀᤥ ᤁᤢᤗᤡᤱᤍᤥ ᤔᤧᤱᤃᤧᤵᤔᤏᤠᤒᤠ ᤐᤠ᤺ᤴ ᤌᤣᤀᤠᤱ ᤔᤧᤒᤥ᤺ᤱᤏᤧᤸᤗᤥ॥

᥋ ᤁᤖ ᤂᤡᤏᤡ᤹ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤆᤠᤜᤠᤒᤠ ᤁᤧᤈᤥᤃᤡᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠ᤺ᤰᤋᤧᤶᤔᤧ᤹ ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤒᤡᤖᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤁᤢᤕᤠ᤺ᤰ ᤔᤧᤸᤗᤧ᤹ᤀᤣ ᤁᤢᤏᤡᤱᤘᤠ᤹ ᤜᤴᤍᤢᤀᤠᤱ ᤁᤧᤏᤠ᤺ᤰᤐᤠᤜᤠ᤹ ᤁᤧᤖᤧᤰ ᤐᤡᤖᤢᤛᤡ᤹ᤖᤥ॥

᥌ ᤁᤖ ᤁᤧᤏᤠ᤺ᤰᤐᤠᤸᤗᤧ ᤏᤠ᤺ᤰᤋᤢᤒᤠ ᤐᤠ᤺ᤴᤏᤡᤴ ᤂᤥᤛᤢᤱ ᤑᤠ᤹ᤀᤠᤱ ᤆᤵᤆᤡ ᤔᤧᤴᤈᤥ᤺ᤰᤁᤣ ᤏᤠ᤺ᤰᤋᤢᤖ ᤐᤥᤱᤗᤥ॥ ᤆᤵᤆᤡ ᤁᤧᤈᤥ᤺ᤰᤐᤠᤱᤃ ᤛᤢᤖᤡᤳ ᤁᤣᤈᤱᤅᤡᤸᤗᤧ ᤔᤢ᤺ᤳᤋᤢᤸᤗᤧ ᤘᤠᤜᤱᤅᤥ ᤁᤧᤒᤥ᤺ᤰᤐᤠ ᤘᤠᤓᤧᤸᤗᤧᤱᤅᤡᤴ ᤁᤢᤀᤡᤛᤡ᤺ᤰ ᤕᤥ ᤏᤠ ᤌᤥᤒᤠ ᤐᤥᤱᤗᤥ॥

᥍ ᤜᤧᤰᤁᤣᤗ᤹ᤖᤡᤰ ᤆᤵᤆᤡ ᤁᤧᤈᤥ᤺ᤰᤐᤠ ᤔᤏᤠ᤺ᤸᤗᤧ ᤕᤜᤘᤣ ᤍᤠᤱᤒᤠᤀᤥᤗᤠᤶb ᤌᤣ ᤐᤠ᤺ᤴᤏᤠᤱ ᤂᤥᤛᤢᤱ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢᤴᤗᤖᤥ॥

᥎ ᤂᤧᤱᤃ ᤁᤢᤏᤡᤱᤘᤠ᤹ ᤁᤧᤗᤠᤶᤒᤠ ᤔᤏᤠᤖᤥ. ᤜᤧᤰᤁᤩᤠᤱ ᤂᤧᤸᤗᤧ ᤁᤠᤰ ᤆᤥᤃᤢᤒᤠ ᤕᤠ᤺ᤶᤒᤰᤁᤥ ᤆᤥᤃᤢᤱᤒᤡ ᤔᤧᤈᤥ᤺ᤰᤁᤠᤴᤒᤡ ᤗ᤹ᤖᤥ॥

ᤕᤠᤱᤛᤠ᤹ᤔᤠ ᤏᤢ ᤕᤠᤱᤛᤠᤁᤢᤴᤎᤣᤛᤠᤒᤠ

᥏ ᤕᤠᤱᤃᤧᤛᤠ᤹ᤒᤠ ᤏᤛᤠᤏᤡᤒᤠᤴ ᤜᤠᤖᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤡᤱᤛᤥ ᤀᤡᤱᤎᤠ᤺ᤱ ᤂᤥᤛᤢᤸᤗᤧ ᤛ᤺ᤳᤗ ᤐᤥᤱᤗᤥ॥

᥇᥆ ᤁᤖ ᤕᤠᤱᤛᤠᤁᤢᤴᤎᤣᤛᤠᤒᤠᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤏ᤺ᤶᤏ᤺ᤶᤒᤠ ᤐᤥ᤺ᤱᤅᤡᤸᤗᤧ ᤛ᤺ᤳᤗ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤀᤡᤃᤧᤗᤧᤶᤒᤠᤀᤠᤱ ᤔᤰᤁᤧᤎᤠ ᤁᤧᤒᤣ᤺ᤰᤐᤠ ᤋᤠᤶᤓᤢᤱ ᤑᤢᤱ ᤁᤢᤀᤡᤛᤡ᤺ᤰ ᤀᤡᤗᤧᤶᤒᤣ᤺ᤰᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤏᤠᤶᤛᤧᤀᤠᤱ ᤏᤠᤶᤗᤠ᤺ᤱᤔᤠᤸᤗᤧ ᤕᤠ᤺ᤴᤛᤢᤱᤅᤡᤴ ᤜᤣᤛᤢ᤹ ᤜᤧᤰᤁᤩᤠᤱ ᤑᤢᤱᤅᤡᤴᤏᤠᤱ ᤔᤰᤌᤠᤀᤠᤱ ᤏᤢᤒᤠ ᤁᤢᤎᤠ᤺ᤵᤔᤧᤴ ᤐᤣ᤺ᤰᤗᤥ॥ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤕᤠᤱᤛᤠᤁᤢᤴᤎᤣᤛᤠᤒᤠᤴᤏᤠᤱ ᤂᤢᤏᤧ᤹ ᤕᤠ᤺ᤶᤒᤰ ᤆᤥᤃᤢᤖ ᤐᤳᤋᤡᤸᤗᤧᤀᤣ ᤛᤡ ᤐᤣ᤺ᤰᤗᤥ॥

ᤀᤡᤏᤥᤃᤧᤴ ᤋᤢᤰᤂᤣ ᤏᤢ ᤜᤱᤛᤠ᤹ᤔᤠ

᥇᥈ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤏᤠᤛᤡ ᤁᤧᤎ᤺ᤵᤐᤧᤱᤃ ᤔᤢ᤹ᤀᤡᤛᤠᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤏᤡᤱᤘᤠ᤹ᤛᤠ᤹ᤔᤠᤀᤥ ᤌᤠ᤺ᤸᤗᤧ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥ᤺ᤰᤂᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤔᤡ᤺ᤶᤈᤡ ᤁᤧᤔᤧᤵᤐᤠᤜᤠ᤹ ᤐᤡᤔᤠᤛᤡ ᤑᤠ᤹ᤀᤠᤱ ᤔᤠᤱᤜᤧᤰ ᤆᤥᤃᤢᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧᤴ ᤋᤡᤆ᤺ᤴ ᤂᤧᤸᤗᤧ ᤂᤥᤛᤢ᤹ᤖᤥ॥

᥇᥉ ᤜᤧᤰᤁᤩᤠᤱ ᤜᤱᤛᤠ᤹ᤔᤥ ᤁᤧᤎᤠᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤱᤛᤠ᤹ᤖᤠᤱᤗᤥ ᤑᤠ᤹ᤀᤠᤱ ᤀᤠᤵᤑᤠᤸᤗᤧᤀᤠᤱ ᤔᤧᤒᤠ᤺ᤳᤋᤢᤴᤗᤖᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤑᤧᤴᤐᤠ᤺ᤴ ᤗᤠᤶᤒᤠ ᤜᤱᤔᤧᤛᤠ᤹ᤏᤧᤴᤗᤥ. ᤜᤧᤰᤁᤩᤠᤱ ᤂᤢᤏᤧ᤹ᤀᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤜᤱᤔᤧᤛᤠ᤹ᤖᤢᤴᤇᤡᤴᤗᤥ॥

᥇᥊ ᤁᤖ ᤁᤠᤰ ᤔᤏᤠᤜᤠ᤹ ᤀᤠᤒᤠᤅᤣ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤔᤢᤖᤠ ᤔᤧᤳᤋᤢᤛᤡᤀᤠᤱ ᤜᤱᤛᤠ᤹ᤔᤥ ᤔᤧᤎᤠᤖᤥ॥

᥇᥋ ᤁᤴ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤀᤠᤏᤡ᤹ ᤀᤠᤕᤢᤰᤁᤠᤱ ᤗᤠᤕᤥ ᤆᤥ᤺ᤰᤔᤠ ᤀᤠᤒᤠᤱᤗᤥ. ᤜᤧᤰᤁᤩᤠᤱ ᤗᤠᤕᤥ᤺ᤸᤗᤧ ᤀᤠᤏᤡ᤹ ᤛᤡᤔᤧᤴᤏᤥ ᤀᤠᤍᤣ᤹ᤖᤥ॥

᥇᥌ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤀᤡᤱᤗᤧᤰᤁᤥ ᤔᤧᤎᤩᤧᤶᤔᤡᤴᤏᤧ᤹ᤀᤥ॥

᥇᥍ ᤁᤠᤰ ᤏᤢᤒᤠ ᤏᤢ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤷᤎᤠ᤺ᤶᤔᤡᤱᤃ ᤌᤠ᤺ᤱ ᤋᤠᤱᤛᤠᤰᤐᤥ ᤁᤧᤀᤥ᤺ᤵᤐᤠ ᤀᤥ᤺ᤳᤋᤡᤜᤠ᤹ ᤁᤧᤈᤥ᤺ᤰᤐᤠ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤕᤢᤖᤥ॥ ᤂᤧᤴ ᤀᤥ᤺ᤳᤋᤡᤜᤠ᤹ᤃ ᤛᤠᤶᤒᤪᤡ᤺ᤵᤐᤠ ᤁᤢᤀᤡᤛᤡ᤺ᤰ ᤗᤧᤱᤒᤣ᤺ᤰ. ᤁᤖ ᤂᤢᤏᤧ᤹ ᤀᤠᤵᤑᤠᤸᤗᤧᤀᤠᤱ ᤔᤧᤗᤧᤱᤏᤧᤴᤗᤥ॥

᥇᥎ ᤂᤢᤏᤧ᤹ ᤆᤥᤃᤢᤒᤠ ᤏᤠᤘᤠᤃᤧᤴ ᤆᤀᤡ᤺ᤳᤋᤥ ᤁᤠᤰᤏᤢ ᤋᤃᤡ ᤁᤧᤍᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤥ᤺ᤶᤔᤏᤠᤒᤠ ᤆᤠᤛᤥ᤺ᤰ ᤁᤢᤀᤡᤛᤡ᤺ᤰ ᤀᤠᤒᤥ᤺ᤱᤗ ᤑᤠ᤹ᤀᤠᤱ ᤀᤠᤒᤠᤅᤣ ᤁᤢᤏᤡᤱᤘᤠ᤹ᤀᤡᤸᤗᤧ ᤛᤧᤰᤂᤠᤒᤠ ᤁᤢᤒᤠ᤺ᤴᤈᤠᤰᤗᤠᤶ ᤁᤢᤛ᤻ᤛᤠ ᤀᤠᤈᤥᤃᤧᤀᤠᤱ ᤘᤠ᤹॥

ᤂᤧᤶᤔᤠ ᤏᤢ ᤆᤥ᤺ᤰᤔᤠ

᥇᥏ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤠᤄᤧᤶᤔᤠᤀᤥ ᤁᤧᤖᤧᤰ ᤆᤠᤳᤋᤧᤶᤔᤧ᤹ᤀᤥ. ᤁᤖ ᤐᤠ᤺ᤵᤔᤠᤀᤥ ᤏᤢ ᤛᤡᤰ ᤐᤥ᤺ᤰᤔᤠᤀᤥ ᤛᤢ᤺ᤛᤧᤶᤔᤧ᤹ᤀᤥ ᤑᤠ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥

᥈᥆ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤛᤡᤰᤁᤡᤸᤗᤧ ᤀᤠᤵᤑᤠᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤴᤇᤢᤰᤋᤢᤶᤔᤡᤸᤗᤥ॥

᥈᥇ ᤂᤧᤸᤗᤧ ᤆᤥᤃᤢᤸᤗᤧ ᤋᤠᤵᤑᤧ᤺ᤶᤒᤠ ᤏᤢ ᤛᤡᤰᤁᤧᤗᤧ᤺ᤱᤒᤠ ᤐᤠ᤺ᤴᤜᤠ᤹ ᤗᤧᤖᤧᤶᤍᤣ᤺ᤛᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤛᤡᤰᤗᤢᤱᤔᤥ ᤗᤣ᤺ᤳᤋᤢᤒᤠ ᤂᤡᤏᤡ᤹ ᤋᤠᤱᤛᤧ᤺ᤵᤔᤠ ᤁᤧᤛᤢᤰᤐᤠ ᤁᤢᤒᤠ᤺ᤴᤈᤠᤰᤁᤡᤴ ᤂᤡᤏᤡ᤹ ᤏ᤺ᤶᤏ᤺ᤶᤔᤠᤱ ᤋᤠ᤺ᤰᤋᤧᤶᤔᤧ᤹ᤀᤥ॥

᥈᥈ ᤁᤖ ᤐᤠ᤺ᤴᤈᤠᤰᤁᤡᤸᤗᤧ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤧᤶᤔᤧ᤹ᤀᤥ॥ ᤐᤠ᤺ᤴᤈᤠᤰ ᤁᤧᤄᤧᤶᤒᤠᤖᤰ ᤁᤧᤒᤥ᤺ᤰᤂᤡ᤹ᤏᤧ ᤑᤠ᤹ᤃᤪ ᤀᤠᤒᤠᤅᤣ ᤀᤡᤱᤃᤧᤗᤧᤰᤁᤠᤛᤡ᤹ᤖᤥ॥

᥈᥉ ᤐᤠ᤺ᤴᤈᤠᤰᤁᤡᤴ ᤁᤧᤄᤧᤵᤛᤢᤶ ᤁᤖ ᤂᤧᤴ ᤁᤢᤀᤡᤛᤡ᤺ᤰ ᤁᤧᤴᤈᤥᤃᤢᤶᤔᤡᤴᤏᤧ ᤑᤠ᤹ᤃᤪ ᤛᤧᤸᤗᤧᤱᤄᤥᤀᤥ ᤂᤡᤏᤡ᤹ ᤏᤠᤖᤠ ᤀᤥᤃᤧᤔᤧᤳᤋᤢᤶᤒᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥈᥊ ᤂᤡᤏᤡ᤹ ᤀᤠᤒᤠᤅᤣ ᤀᤥᤃᤧᤔᤧᤳᤋᤠᤛᤡᤀᤠᤱ ᤀᤠᤏᤡᤃᤧ ᤀᤠᤰᤋᤱᤒᤠ ᤆᤥᤃᤡᤃᤧ ᤑᤠ᤹ᤀᤠᤱ ᤁᤧᤏᤡ᤺ᤛᤢᤶᤒᤠᤴ ᤁᤧᤒᤣᤃᤡᤏᤢᤔᤧ᤺ᤴᤏᤣ ᤏᤡᤱᤘᤠ᤹ ᤁᤧᤓᤣ᤺ᤳᤇᤢᤶᤗᤥ॥

᥈᥋ ᤁᤖ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤆᤥ᤺ᤰᤕᤢᤶᤓᤥ ᤁᤧᤒᤡᤒᤠ ᤛᤣᤛᤣ ᤛᤠᤶᤕᤥᤌᤡᤶᤔᤡᤴ ᤂᤧᤵᤛᤢᤀᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤴ. ᤁᤖ ᤂᤧᤸᤗᤧ ᤆᤰᤔᤧᤸᤗ᤹ᤀᤣ ᤏᤢᤖᤡᤰ ᤀᤥᤔᤧᤳᤋᤢᤀᤠᤱ ᤂᤧᤵᤛᤢᤒᤠ ᤐᤠ᤺ᤴᤜᤠ᤹ ᤆᤥᤃᤢ᤹. ᤂᤧᤸᤗᤧ ᤆᤥᤃᤢᤒᤠ ᤁᤠᤰ ᤁᤢᤕᤠ᤺ᤶᤒᤰᤁᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤢ᤹ᤀᤡᤛᤠᤶ ᤐᤡᤖᤢ᤹ᤖᤥ॥

᥈᥌ ᤀᤠᤳᤋᤡᤸᤗᤧ ᤀᤡᤱᤃᤠ᤹ ᤛᤠᤶᤕᤥᤛᤠᤒᤠ ᤆᤥ᤺ᤰᤁᤠ ᤗ᤹ᤖᤡᤰ ᤏᤡᤱᤘᤠ᤹ ᤀᤡ᤺ᤳᤋᤢ᤹. ᤁᤖ ᤁᤢᤗᤧᤛᤥ᤺ᤵᤐᤧᤴ ᤕᤢᤰᤁᤥ ᤔᤧᤃᤳᤋᤢᤴᤏᤧ ᤑᤠ᤹ᤃᤪ ᤂᤧᤱᤃ ᤀᤡᤱᤗᤧᤰᤛᤡᤱᤅᤠᤱ ᤂᤧᤸᤗᤧ ᤁᤢᤛᤠᤶᤕᤥ᤺ᤱᤃ ᤜᤏᤧᤖᤰ ᤐᤥᤱᤗᤥ॥

᥈᥍ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤧᤴᤍᤡᤱ ᤆᤥᤃᤢᤒᤠ ᤛᤢᤳᤌᤥ ᤏᤢ ᤛᤣᤛᤣᤒᤠ ᤛᤠᤶᤕᤥᤛᤠᤒᤠ ᤐᤥᤱᤔᤠᤱᤃ ᤒᤠ ᤁᤴᤗᤥ- ᤕᤧᤳᤇᤠᤒᤠᤜᤠ᤹ ᤏᤢ ᤔᤣᤔᤣᤍᤢᤔᤠᤜᤠ᤹ ᤂᤢᤏᤡ᤹ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ᤀᤥ ᤁᤶᤒᤪᤠᤱ ᤔᤧᤵᤔᤠᤛᤡ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤵᤔᤡ ᤁᤧᤈᤡ᤺ᤶᤒᤠ ᤐᤠ᤺ᤴᤜᤠ᤹ᤗᤠᤶ ᤔᤠ᤺ᤱᤄᤠ ᤘᤠ᤹ᤔᤠᤖᤥ॥

a 

᥇:᥇ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤕᤜᤢᤍᤡᤜᤠ᤹- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤌᤡᤰ-ᤏᤧᤳ ᤕᤜᤢᤍᤡ ᤛᤢᤘᤠᤱᤜᤠ᤹” ᤐᤥ᤺ᤱ॥

b 

᥇:᥍ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤁᤢᤖᤡᤀᤥᤛ” ᤛᤢᤳᤗᤠ᤺ᤴ ᤛᤠᤵᤋᤧᤀᤠᤱ ᤐᤳ॥ ᤕᤠᤁᤢᤒᤖᤧ “ᤁᤢᤖᤡᤀᤥᤛ” ᤐᤠ᤺ᤳᤋᤢᤒᤧᤴ ᤕᤧᤛᤢ ᤂᤪᤡᤛ᤻ᤋᤧᤴ ᤔᤧᤳᤋᤢᤒᤠᤖᤥ. ᤁᤖ ᤁᤴ ᤐᤠ᤺ᤳᤗᤠᤀᤥ ᤂᤢᤏᤧ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤠ᤺ᤳᤋᤢᤒᤠᤖᤥ॥

ᤔᤏᤠᤜᤠ᤹ ᤀᤣ᤺ᤰᤐᤀᤣ᤺ᤰ ᤆᤥ᤺ᤰᤔᤠᤛᤡ ᤔᤧ᤺ᤴ

᥈

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤔᤡᤔᤡᤍᤡᤱᤃᤧᤴ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤔᤏᤠᤜᤠ᤹ᤖᤧᤃ ᤘᤣ᤹ ᤔᤏᤠᤜᤠ᤹ ᤛᤧᤶᤔᤠᤛᤡ ᤔᤧᤏᤢ᤹ᤏᤧᤴᤗᤥ॥

᥈ ᤀᤠᤸᤗ ᤂᤡᤏᤡ᤹ ᤛᤣᤛᤣ ᤆᤢᤶᤗᤢᤱᤅᤥ ᤔᤏᤠᤎᤡᤰ ᤛᤠᤶᤔᤩᤠᤱ ᤛᤫᤠ᤺ᤃᤧᤵᤐᤡᤴ ᤏᤢ ᤏᤢᤒᤠ ᤆᤠᤱ ᤆᤠᤰᤂᤢᤀᤠᤱ ᤋᤠ᤹᤺. ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤕᤧᤶᤔᤥᤀᤣ ᤕᤠᤱᤃᤧᤛᤠ᤹ᤒᤠ ᤆᤡᤖᤡᤱᤗᤡᤱᤒᤠ ᤆᤠᤱ ᤁᤧᤈᤠᤱᤒᤠ ᤔᤏᤠᤎᤡᤰᤁᤠᤱ ᤋᤠᤏᤧ ᤑᤠ᤹ᤃᤪ.

᥉ ᤂᤧᤴ ᤏᤢᤒᤠ ᤆᤠᤱ ᤁᤧᤈᤠᤱᤒᤠ ᤔᤏᤠᤴ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤗ “ᤁᤵᤔᤥ ᤏᤢᤒᤠ ᤋᤧᤴᤏᤥ ᤕᤢᤅᤧ᤹ᤀᤥ” ᤁᤧᤔᤧᤳᤋᤢᤶ. ᤁᤖ ᤂᤧᤴ ᤕᤠᤱᤃᤧᤛᤠ᤹ᤒᤠᤴ “ᤂᤧᤏᤧ᤹ ᤂᤧᤳᤏᤠ ᤕᤧᤒᤧ᤹” ᤀᤡᤃᤪ “ᤁᤵᤔᤥ ᤂᤠᤶᤔᤥ ᤕᤢᤅᤧ᤹” ᤁᤧᤔᤧᤳᤋᤢᤶᤏᤧ ᤑᤠ᤹ᤃᤪ.

᥊ ᤂᤡᤏᤡ᤹ᤃ ᤀᤠᤒᤠᤅᤣ ᤗᤢᤶᤔᤥ ᤔᤏᤠ ᤁᤧᤛᤧᤶᤒᤠ ᤏᤢ ᤑᤧᤴ ᤏᤡᤱᤘᤠ᤹ᤗᤠᤶ ᤂᤠᤛᤧᤴᤗᤥ᤺ᤶᤒᤠ ᤁᤧᤶᤒᤥ᤺ᤰᤂᤡᤴᤒᤡ᥅

᥋ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤧᤵᤛᤧᤶᤔᤧ᤹ᤀᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤕᤠᤱᤃᤧᤛᤠ᤹ᤒᤠᤜᤠ᤹ ᤏᤛᤠ᤺ᤴᤏᤥ ᤕᤠᤱᤛᤠᤁᤢᤴᤎᤣᤛᤠᤒᤠ ᤆᤥ᤺ᤰᤛᤧ ᤏᤢ ᤁᤢᤜᤠᤱᤈᤢᤶ ᤗᤰ ᤂᤥ᤺ᤛᤧ ᤛᤣᤃᤢᤛᤡᤀᤠᤱ ᤘᤠ᤹॥ ᤂᤧᤴ ᤜᤠᤱᤈᤢᤶᤔᤡᤱᤃ ᤂᤢᤏᤧ᤹ ᤁᤠᤰ ᤔᤡ᤺ᤶᤈᤡ ᤁᤧᤔᤧᤵᤐᤠᤜᤠ᤹ ᤐᤡᤔᤠᤛᤡ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤠ᤹ᤖᤥ॥

᥌ ᤁᤖ ᤂᤡᤏᤡ᤹ᤃ ᤕᤠᤱᤃᤧᤛᤠ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤏᤠᤃᤧᤎᤠᤛᤢᤶ ᤁᤧᤒᤡᤖᤢᤶᤛᤡᤶᤔᤠᤱ ᤁᤧᤘᤕᤡ᤹ᤖᤥ॥ ᤂᤡᤏᤡ᤹ ᤏᤡᤱᤄᤢᤶ ᤁᤧᤔᤧᤵᤐᤠᤀᤠᤱ ᤂᤠᤛᤧᤴᤜᤡᤶᤔᤥ ᤁᤧᤀᤢ᤺ᤱᤒᤠ ᤁᤧᤍᤣ᤹ᤒᤠᤜᤠ᤹ ᤂᤧᤴ ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ᤀᤣ ᤔᤧ᤺ᤴᤇᤡᤒᤡ᥅

᥍ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤏᤢᤒᤠ ᤁᤢᤔᤡᤱᤅᤡᤴ ᤆᤠ᤺ᤳᤌᤡ ᤁᤧᤍᤣᤒᤠᤜᤠ᤹ ᤂᤧᤱᤜᤠ᤹ᤀᤣ ᤔᤧ᤺ᤴᤇᤡᤒᤡ᥅

᥎ ᤛᤧᤰᤂᤠᤀᤣ ᤛᤠᤶᤕᤥᤛᤠᤵᤗᤠᤀᤥᤒᤠ ᤛᤢᤜᤠᤱᤃᤧᤴ ᤌᤡᤶ “ᤂᤡᤏᤡ᤹ ᤐᤠᤱᤓᤣ᤹ᤛᤠᤒᤠᤜᤠ᤹ ᤀᤠᤒᤠᤅᤣ ᤁᤢᤀᤡᤛᤡ᤺ᤰᤁᤣ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ” ᤁᤧᤗ᤹ᤒᤠ ᤐᤠ᤺ᤴᤏᤧᤴ ᤁᤧᤀᤡ᤺ᤳᤋᤢᤶ ᤁᤧᤏᤠ᤺ᤳᤋᤢᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤏᤢᤒᤠᤀᤣ ᤁᤧᤈᤥᤃᤢᤶᤗᤥ॥

᥏ ᤁᤖ ᤂᤡᤏᤡ᤹ ᤔᤏᤠᤜᤠ᤹ ᤁᤧᤛᤧᤴᤍᤢᤶᤛᤡᤶᤏᤧ ᤑᤠ᤹ᤃᤪ ᤗᤠᤕᤥ ᤁᤧᤈᤥᤃᤢᤶᤔᤠᤱ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤓᤠᤱ ᤁᤧᤓᤣ᤺ᤶᤒᤠ ᤑᤠ᤹ᤀᤠᤱ ᤀᤠᤵᤋᤡᤰ ᤁᤧᤃᤢ᤺ᤳᤋᤡ᤹ᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤸᤗᤧ ᤁᤧᤖᤧᤰ ᤛᤠᤶᤕᤥᤌᤡᤶᤔᤡᤴ ᤀᤡ᤺ᤳᤋᤢ ᤏᤠ᤺ᤳᤋᤢ᤹ ᤁᤖ ᤗᤳᤌᤡᤰ ᤐᤠ᤺ᤴᤏᤡᤴ ᤑᤣ᤺ᤴᤍᤢᤏᤧ ᤑᤠ᤹ᤃᤪ. ᤂᤧᤸᤗᤧ ᤁᤧᤖᤧᤰ ᤛᤠᤶᤕᤥᤌᤡᤶᤔᤡᤴ ᤑᤣ᤺ᤴᤍᤢᤒᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥇᥇ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ “ᤆᤠᤖᤠᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤴᤏᤧ᤹ᤀᤥ” ᤗ᤹ᤖᤡᤰ ᤐᤠ᤺ᤳᤋᤢ. ᤜᤧᤰᤁᤩᤠᤱ ᤂᤢᤏᤧ᤹ᤀᤣ “ᤔᤏᤠ ᤔᤧᤛᤧᤖᤧᤴᤏᤧ᤹” ᤗ᤹ᤖᤡᤰᤁᤠᤱ ᤐᤠ᤺ᤳᤋᤢᤀᤠᤱ ᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤴᤈᤥᤃᤢᤴᤇᤠᤱ ᤔᤏᤠ ᤁᤧᤛᤧᤳᤏᤧ ᤑᤠ᤹ᤃᤪ. ᤂᤧᤏᤧ᤹ ᤛᤠᤶᤕᤥᤌᤡᤶ ᤁᤧᤓᤣ᤺ᤶᤒᤠ ᤁᤧᤒᤥ᤺ᤱᤗᤥ॥

᥇᥈ ᤜᤧᤰᤁᤣ᤺ᤸᤗᤧ ᤔᤧᤴᤇᤠᤶ ᤕᤠᤵᤔᤡ᤺ᤴ ᤆᤥ᤺ᤰᤕᤢᤶᤓᤥ ᤁᤧᤒᤡᤒᤠ ᤛᤠᤶᤕᤥᤌᤡᤶᤗᤠᤶ ᤂᤠᤛᤧᤴ ᤂᤥᤔᤠ ᤁᤧᤒᤥ᤺ᤱᤒᤠ ᤔᤏᤠᤴ ᤁᤢᤀᤡᤛᤡ᤺ᤰ ᤐᤠᤖᤧᤶᤔᤧ᤹ ᤆᤥᤃᤧᤶᤔᤧ᤹ᤀᤥ.

᥇᥉ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤔᤏᤠ᤺ᤸᤗᤧ ᤗᤢᤱᤔᤠ᤹ ᤔᤧᤴᤍᤢᤰᤛᤡᤱᤅᤣ ᤘᤣ᤹ᤜᤠ᤹ ᤂᤠᤛᤧᤴ ᤗᤥ᤺ᤴᤍᤢᤛᤡ᤹. ᤂᤧᤸᤗᤧᤴᤏᤠᤱ ᤁᤢᤄᤠᤛᤧᤴᤏᤡᤴ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤐᤥᤱᤗᤥ॥ ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤠᤸᤗᤧ ᤏᤡᤱᤘᤠ᤹ᤑᤢ ᤂᤠᤛᤧᤴᤏᤡᤴ ᤔᤧᤃᤡᤖᤢᤴᤗᤥ᥄

ᤕᤠ᤺ᤶᤒᤰ ᤔᤧ᤺ᤴᤏᤣᤒᤠ ᤏᤛᤠ᤺ᤴᤏᤡᤴ ᤁᤢᤗᤡᤱᤍᤥ ᤔᤧᤃᤧᤳᤏᤧᤴ

᥇᥊ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤳᤋᤡᤴ ᤔᤏᤠ᤺ᤸᤗᤧ ᤏᤛᤠ᤺ᤴ ᤁᤳᤋᤢᤱ ᤗ᤹ᤖᤡᤰ ᤐᤠ᤺ᤳᤋᤢ᤹ ᤁᤖ ᤕᤠ᤺ᤶᤒᤰ ᤔᤧᤈᤥᤃᤢᤴᤏᤧ ᤑᤠ᤹ᤃᤪ ᤌᤣ ᤐᤥ᤺ᤰᤂᤧᤀᤠᤱᤒᤣ᥅ ᤜᤧᤰᤋᤱᤒᤠ ᤏᤛᤠ᤺ᤴᤏᤡᤸᤗᤧ ᤂᤧᤴ ᤋᤠᤱᤛᤧ᤺ᤵᤔᤠ ᤛᤢᤰᤋᤢ᤹ᤒᤡ᥅

᥇᥋ ᤀᤠᤸᤗ ᤑᤢ᤹ᤏᤢᤛᤠ᤹ ᤀᤡᤃᤪ ᤏᤧ᤹ᤏᤢᤛᤠ᤹ ᤌᤡᤰᤗᤧ ᤆᤠᤱ ᤋᤣ᤺ᤳ ᤔᤧᤃᤳᤋᤢᤴ ᤜᤧᤰᤁᤩᤠᤱ ᤌᤡᤰᤕᤠ᤺ᤴᤎᤰᤐᤠ ᤆᤠᤔᤠ ᤌᤢᤱᤔᤠ ᤌᤣᤀᤠᤱ ᤔᤧᤃᤳᤋᤢᤴ.

᥇᥌ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ᤀᤥ ᤌᤡᤰᤁᤡᤸᤗᤧ “ᤏᤢᤖᤡᤰᤁᤠᤱ ᤐᤣᤃᤧ᤹ᤀᤥ. ᤏᤢᤖᤡᤰ ᤆᤧ᤹ ᤌᤢᤅᤧ᤹ᤀᤠᤱ ᤐᤃᤥᤃᤥᤖ ᤘᤕᤧ᤹ᤀᤥ” ᤔᤧᤳᤋᤢ᤹. ᤁᤖ ᤂᤧᤴ ᤏᤠᤛᤡᤱᤃᤧᤴ ᤁᤢᤎᤰᤁᤥ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤌᤣᤀᤠᤱ ᤁᤢᤓᤠ᤹ ᤔᤧᤒᤡᤖᤢᤴᤏᤧ ᤑᤠ᤹ᤃᤪ ᤌᤣ ᤏᤢᤒᤠ ᤐᤥ᤺ᤰᤂᤧᤀᤠᤱᤒᤣ᥅

᥇᥍ ᤜᤧᤰᤁᤣᤗ᤹ᤖᤡᤰᤁᤣ ᤏᤛᤠ᤺ᤴᤏᤡᤴ ᤁᤧᤃᤳᤋᤢᤶᤛᤠᤱ ᤂᤧᤴ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤁᤧᤴᤈᤥᤃᤢᤶᤔᤡᤴᤏᤧ ᤑᤠ᤹ᤃᤪ. ᤂᤧᤴ ᤏᤛᤠ᤺ᤴᤏᤡᤱᤃ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥᤱᤗᤥ॥

᥇᥎ ᤀᤠᤸᤗ ᤁᤢᤓᤠᤖᤧ ᤔᤧᤒᤠ᤺ᤳᤋᤢᤒᤡᤗᤠ. “ᤂᤧᤏᤧ᤹ ᤏᤛᤠ᤺ᤴ ᤁᤧᤃᤳᤋᤢ᤹. ᤁᤖ ᤀᤡᤱᤃᤠ᤹ ᤕᤠ᤺ᤶᤒᤰ ᤁᤳᤋᤢᤱ॥” ᤁᤖ ᤀᤡᤱᤃᤠ᤹ ᤔᤧᤳᤏᤡᤱ. “ᤂᤧᤏᤧ᤹ ᤕᤠ᤺ᤶᤒᤰᤁᤡᤸᤗᤧ ᤔᤧᤃᤠᤵᤋᤢᤶᤒᤠ ᤁᤧᤏᤛᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤋᤠᤱᤅᤧ᤹. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤀᤠᤕᤠ᤺ᤶᤒᤰᤗᤠᤶ ᤀᤠᤏᤛᤠ᤺ᤴᤏᤡᤴ ᤀᤥᤛᤣ᤺ᤴᤎᤠᤰᤏᤧ᤹ᤖᤥ॥”

᥇᥏ ᤁᤢᤳᤆᤠ᤹ᤀᤣ ᤌᤡᤰᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤠ᤹ ᤗ᤹ᤖᤡᤰ ᤏᤛᤠ᤺ᤴ ᤁᤧᤈᤥᤃᤢ᤹॥ ᤂᤧᤱᤃ ᤏᤢᤒᤠᤖᤥ᥄ ᤑᤧᤴᤛᤠᤶᤜᤠ᤹ᤖᤧᤀᤠᤱ ᤂᤧᤴ ᤐᤠ᤺ᤴᤏᤡᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤔᤧᤃᤡᤖ ᤌᤧᤃᤰᤁᤰᤏᤠ ᤔᤧᤕᤱᤗᤥ॥

᥈᥆ ᤀᤍᤱᤛᤣ. ᤕᤠ᤺ᤶᤒᤰᤁᤡᤸᤗᤧ ᤔᤧᤃᤠᤵᤋᤢᤶᤒᤠ ᤏᤛᤠ᤺ᤴᤏᤡᤴ ᤁᤢᤛᤢᤶ ᤔᤧᤴᤍᤶᤔᤏᤠᤒᤠ ᤐᤥ᤺ᤱ ᤁᤧᤗ᤹ᤒᤠ ᤐᤷᤔᤠᤱᤃᤡ᤺ᤴ ᤁᤧᤃᤥ᤺ᤳᤋᤢᤶᤒᤡ᥅

᥈᥇ ᤀᤠᤏᤡ᤹ ᤋᤠᤰᤌᤧᤒᤠ ᤀᤒᤪᤠᤜᤠᤔᤖᤧ ᤁᤢᤛ᤻ᤛᤠ ᤀᤡᤛᤜᤠᤰᤁᤡᤴ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤡᤍᤢᤱᤈᤓᤠ ᤆᤥ᤺ᤰᤛᤧ ᤋᤥ᤺ᤴᤍᤢᤒᤠ ᤕᤠ᤺ᤶᤒᤰᤁᤡᤸᤗᤧᤀᤣ ᤂᤢᤏᤧ᤹ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤆᤥᤃᤢᤒᤠ ᤔᤧ᤺ᤶᤒᤡ᥅

᥈᥈ ᤂᤢᤏᤧ᤹ ᤁᤢᤏᤛᤠ᤺ᤴᤏᤡᤴ ᤁᤢᤕᤠ᤺ᤶᤒᤰᤁᤡᤸᤗᤧ ᤁᤠᤵᤋᤢᤒᤠᤴ ᤏᤢ ᤒᤠ ᤂᤧᤴ ᤕᤠ᤺ᤶᤒᤰᤁᤡᤸᤗᤧᤀᤣ ᤁᤢᤏᤛᤠ᤺ᤴᤏᤡᤴ ᤁᤢᤗᤡᤱᤍᤥ ᤁᤧᤳᤋᤢᤒᤠᤴ ᤁᤧᤏᤡᤛᤢᤶᤗᤥ॥

᥈᥉ ᤁᤴ ᤐᤠ᤺ᤴᤏᤡᤱᤃ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠᤴ ᤁᤧᤖᤧᤒᤠᤖᤥ. “ᤀᤒᤪᤠᤜᤠᤔᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥᤃᤢ. ᤜᤧᤰᤁᤣ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤠᤶᤕᤥᤏᤡᤒᤠ ᤗᤣ᤺ᤳᤋᤢᤖᤥ॥” ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤴᤈᤢᤶ ᤑᤠ᤹ᤀᤠᤱ ᤔᤧᤳᤋᤢᤖᤥ॥

᥈᥊ ᤏᤛᤠ᤺ᤴᤗᤠᤶᤖᤰ ᤔᤧ᤺ᤴ. ᤁᤖ ᤀᤠᤏᤡ᤹ ᤀᤠᤈᤥᤃᤢᤶᤒᤠ ᤕᤠ᤺ᤶᤒᤰᤗᤠᤶᤔᤠᤱ ᤀᤠᤵᤋᤡᤰ ᤔᤧ᤺ᤴᤏᤣᤒᤠ ᤀᤠᤒᤥ᤺ᤱ ᤑᤠ᤹ᤀᤠᤱ ᤁᤧᤏᤡᤛᤢᤶᤗᤥ॥

᥈᥋ ᤜᤧᤰᤁᤣᤗ᤹ᤖᤡᤰᤁᤣ ᤁᤧᤳᤏᤡᤔᤠ ᤖᤠᤜᤠᤒᤖᤧ ᤌᤥ᤺ᤶᤈᤡᤒᤠᤜᤠ᤹ ᤋᤖᤣ ᤋᤥᤛᤢᤛᤡᤀᤠᤱ ᤂᤧᤱᤜᤠ᤹ ᤋᤠᤱᤛᤧ᤺ᤵᤛᤧ ᤘᤣ᤹ ᤗᤠᤶ ᤐᤠᤱᤄᤢᤛᤡᤒᤠ ᤁᤢᤕᤠ᤺ᤶᤒᤰᤁᤡᤸᤗᤧᤀᤣ ᤂᤧᤴ ᤀᤠᤵᤋᤡᤰ ᤔᤧ᤺ᤴᤏᤣᤔᤠ ᤐᤥ᤺ᤰᤂᤧᤖᤥ॥

᥈᥌ ᤕᤠᤶᤛᤠᤶ ᤔᤧ᤺ᤴᤏᤣᤒᤠ ᤏᤠᤛᤡᤱᤃᤧᤴ ᤌᤰᤁᤡᤴ ᤁᤢᤛᤡᤘᤧᤳ ᤐᤥ᤺ᤱᤒᤠ ᤁᤢᤀᤡᤛᤡ᤺ᤰᤁᤣ ᤕᤠ᤺ᤶᤒᤰ ᤔᤧ᤺ᤴᤏᤣᤒᤠ ᤏᤛᤠ᤺ᤴᤏᤡᤴᤏᤠᤱ ᤁᤢᤛᤡᤘᤧᤳ ᤐᤥᤱᤗᤥ॥

ᤗᤧᤛᤥ᤺ᤵᤐᤧᤴ ᤕᤢᤰᤁᤥ ᤁᤵᤔᤠ

᥉

ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤕᤖᤡᤰ ᤛᤡᤰᤛᤠᤶᤒᤠ ᤐᤥᤱᤔᤠ ᤔᤧᤃᤥ᤺ᤳᤋᤧᤶᤔᤡᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤛᤡᤰᤛᤠᤶᤒᤠᤜᤠ᤹ ᤘᤣ᤹ᤜᤠ᤹ᤏᤢ᤺ᤸᤗᤧ ᤁᤧᤛᤠᤰᤐᤠ ᤂᤠᤛᤧᤴᤏᤥ ᤀᤠᤎᤠ᤹᤺ ᤁᤧᤗ᤹ᤒᤠᤴ ᤁᤧᤏᤡ᤺ᤛᤢᤶᤗᤥ॥

᥈ ᤀᤠᤏᤡ᤹ ᤁᤧᤖᤧᤰ ᤕᤖᤡᤰ ᤐᤠ᤺ᤴᤜᤠ᤹ᤀᤥ ᤀᤠᤒᤣ᤺ᤴᤗᤥ. ᤁᤖ ᤀᤠᤳᤋᤡᤴ ᤔᤏᤠᤴ ᤀᤠᤒᤠᤅᤣ ᤐᤠ᤺ᤳᤋᤢᤒᤠ ᤐᤠ᤺ᤴᤏᤥ ᤔᤧᤒᤣ᤺ᤴᤏᤡᤴᤏᤧ ᤑᤠ᤹ᤃᤪ ᤛᤧᤰᤂᤠᤛᤠᤱ ᤂᤧᤸᤗᤧᤃ ᤏᤠᤛᤡᤱᤃᤧᤴ ᤁᤢᤎᤰᤁᤡᤴ ᤕᤢᤰᤁᤥ ᤁᤵᤔᤠ ᤛᤢᤰᤋᤢ᤹. ᤜᤧᤰᤁᤩᤠᤱ ᤂᤧᤴ ᤔᤏᤠᤴ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤐᤥᤱᤗᤥ॥

᥉ ᤀᤴᤏᤡᤸᤗᤧ ᤁᤢᤔᤢᤖᤠᤀᤥ ᤆᤢᤰᤛᤠ ᤁᤖᤧᤗᤡ᤺ᤴ ᤁᤣ᤺ᤵᤔᤠᤀᤠᤱ ᤂᤧᤴ ᤕᤶᤒᤠ ᤌᤰᤛᤠ᤺ᤴ ᤀᤠᤳᤋᤠᤴ ᤋᤣ᤹ᤔᤠ ᤏᤡᤱᤘᤠ᤹ ᤀᤠᤈᤥᤃᤢᤶ ᤂᤧᤵᤔᤥᤀᤣ ᤋᤣ᤹ᤔᤠ ᤀᤠᤛᤢᤰᤋᤢᤶᤗᤥ॥

᥊ ᤜᤧᤰᤁᤣᤗ᤹ᤖᤡᤰᤁᤣ ᤘᤠᤗᤠᤎᤠ᤺ᤴ ᤕᤶᤒᤠ ᤆᤥᤰ. ᤜᤧᤰᤁᤩᤠᤱ ᤕᤶᤒᤠ ᤛᤢᤖᤡᤳᤋᤡᤸᤗᤧ ᤔᤢ᤺ᤳᤋᤢ ᤋᤣ᤹ᤖᤢᤛᤠᤱ ᤘᤠᤍᤥ ᤆᤠ᤺ᤰᤐᤠᤸᤗᤧ ᤏᤠ ᤁᤳᤏᤠ ᤁᤧᤜᤡᤒᤠ ᤆᤢᤰᤛᤠ ᤛᤠᤔᤠ᤺ᤸᤗᤧ ᤘᤠᤗᤠᤎᤠ᤺ᤴ ᤀᤠᤳᤋᤠᤴᤛᤠᤱ ᤋᤣ᤹ᤔᤠ ᤛᤢᤰᤋᤢ᤹ᤖᤥ॥

᥋ ᤜᤧᤰᤁᤣᤗ᤹ᤖᤡᤰᤁᤣ ᤗᤧᤛᤥ᤺ᤵᤐᤧᤴᤏᤠᤱ ᤏᤠᤛᤡᤱᤃᤧᤴ ᤌᤰᤁᤥ ᤆᤢ᤺ᤰᤛᤠᤱ ᤁᤴ ᤕᤶᤒ᤻ᤕᤶᤒᤠ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤍᤡᤱ ᤗ᤹ᤖᤥ॥

ᤆᤢᤰᤛᤠ ᤔᤡᤛᤣ᤺ᤰᤁᤡᤸᤗᤧ ᤕᤶᤒᤠ ᤋᤠᤶᤓᤢᤱᤅᤡᤴ ᤂᤠᤵᤐᤢᤌᤩᤱ ᤆᤥ᤺ᤰᤔᤠ ᤛᤢᤰᤋᤢ᤹ᤖᤥ ᤗ᤹ᤖᤡᤰ ᤀᤡ᤺ᤳᤋᤧᤶᤔᤧ᤹ᤀᤥ᥄

᥌ ᤜᤧᤰᤁᤣᤗ᤹ᤖᤡᤰᤁᤣ ᤗᤧᤛᤥ᤺ᤵᤐᤠᤱᤃ ᤔᤡ ᤜᤧᤰᤋᤱᤒᤠᤖᤥ॥ ᤁᤱᤃ ᤏᤠᤛᤡᤱᤃᤧᤴ ᤌᤰᤁᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ᤖᤧ ᤁᤢᤒᤢᤱᤗᤥ॥ ᤂᤧᤴ ᤗᤧᤛᤥ᤺ᤵᤐᤠᤸᤗᤧ ᤔᤏᤠ᤺ᤸᤗᤧ ᤁᤠᤰ ᤏᤠᤛᤡᤱᤃᤧᤴ ᤁᤢᤎᤰᤁᤡᤴ ᤆᤡ᤺ᤴᤍᤢ᤹ᤀᤠᤱ ᤁᤢᤜᤡᤱᤔᤴᤏᤡᤴ ᤁᤧᤖᤧᤰ ᤔᤡᤎᤡᤰᤂᤢ᤹ᤖᤥ॥ ᤂᤧᤴ ᤔᤡᤱᤃ ᤂᤧᤔᤠᤕᤱᤛᤱᤗᤠᤶᤔᤣ ᤗ᤺ᤴᤗᤥ॥

᥍ ᤁᤠᤰ ᤐᤖᤡᤰᤐᤠ ᤌᤰᤛᤠᤐᤢᤛᤠ. ᤁᤧᤀᤢ᤺ᤱᤛᤡᤱᤒᤠ ᤁᤧᤛ᤺ᤴᤇᤡᤱᤒᤠ ᤏᤢ ᤘᤠᤜᤱᤅᤥᤒᤠ ᤌᤰᤛᤠᤜᤠ᤹ ᤂᤢᤶᤔᤠ ᤛᤢᤰᤔᤧᤍᤧᤳᤗᤥ. ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤧᤱᤜᤠ᤹ ᤔᤧᤄᤢᤶᤛᤢᤛᤡ᤹ᤖᤥ.

᥎ ᤁᤖ ᤗᤧᤛᤥ᤺ᤵᤐᤠᤱᤃ ᤀᤠᤳᤋᤡᤴ ᤔᤏᤠ᤺ᤸᤗᤧᤀᤠᤱ ᤂᤢᤶᤔᤠ ᤔᤧᤛᤢᤰᤋᤢᤴᤗᤥ॥ ᤁᤱᤃ ᤕᤢᤰᤁᤥ ᤁᤵᤔᤠ ᤛᤢᤰᤔᤧᤴᤍᤧᤵᤔᤏᤠ ᤋᤠᤵᤑᤧ᤺ᤶᤒᤠ ᤆᤥᤰ. ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ ᤁᤧᤛᤧᤵᤐᤠ ᤏᤡᤱᤅᤡᤸᤗᤧ ᤁᤢᤎᤡᤶᤒᤠ ᤆᤥ᤺ᤰᤗᤥ॥

᥏ ᤒᤠ ᤁᤴ ᤗᤧᤛᤥ᤺ᤵᤐᤠᤸᤗᤧᤀᤣ ᤀᤠᤏᤡ᤹ ᤍᤠᤱᤒᤠ ᤏᤢ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤀᤠᤓᤥᤛᤢᤶ. ᤜᤧᤰᤁᤩᤠᤱ ᤒᤠ ᤁᤴᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤒᤡ ᤁᤢᤀᤡᤳᤇᤠᤵᤐᤥ ᤆᤥᤃᤢᤛᤡᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤠᤰᤔᤢᤖᤠ ᤀᤠᤔᤧᤳᤋᤢᤶᤛᤡᤶᤗᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤗᤳᤇᤠ ᤔᤢᤖᤠᤀᤥᤗᤠᤶ ᤔᤢ᤹ᤀᤡᤛᤠᤶ ᤏᤢ ᤛᤠᤰᤔᤢᤖᤠᤴ ᤗ᤺ᤴᤗᤥ॥ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤰᤂᤣ ᤐᤥᤱᤔᤠᤃ ᤔᤧᤏᤢ᤹ᤏᤧᤴᤗᤥ॥

᥇᥇ ᤗᤳᤌᤡᤰ ᤘᤠᤒᤢᤴᤏᤥᤗᤠᤶ ᤁᤢᤈᤠ ᤁᤧᤏᤢ᤹ᤒᤠ ᤏᤢ ᤁᤧᤗᤠ᤺ᤰᤐᤠ ᤆᤫᤠ᤺ᤳᤋᤡᤴ ᤐᤢᤴᤒᤡ᥅

᥇᥈ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤐ᤺ᤳᤇᤣ᤹ᤀᤡᤸᤗᤧ ᤁᤢᤒᤢᤱᤔᤥ ᤈᤤᤋᤢᤏᤧᤸᤗᤧ ᤁᤢᤛᤣ᤹ ᤌᤥ᤺ᤰᤐᤡ. ᤀᤡᤃᤪ ᤆᤧᤸᤗᤧᤰᤛᤣ᤹ᤀᤡᤸᤗᤧ ᤁᤢᤒᤢᤱᤔᤥ ᤐ᤺ᤳᤇᤣ᤹ᤀᤡᤴ ᤌᤥ᤺ᤰᤐᤡ᥅ ᤔᤧᤎᤥ᤺ᤰᤏᤧᤴᤗᤥ᥄ ᤜᤧᤰᤁᤩᤠᤱ ᤁᤧᤗᤠ᤺ᤰᤐᤠ ᤘᤠᤒᤢᤴᤏᤥᤗᤠᤶ ᤁᤢᤈᤠ ᤁᤧᤏᤢ᤹ᤒᤠ ᤆᤫᤠ᤺ᤳᤋᤡᤴ ᤔᤧᤒᤢᤴᤏᤧᤴᤗᤥ॥

ᤛᤧᤰᤂᤠᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤠ᤺

᥇᥉ ᤂᤡᤏᤡ᤹ ᤗᤢᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤜᤧᤰᤁᤣ ᤛᤡᤰᤁᤢᤶᤛᤠᤒᤠ ᤏᤢ ᤀᤡ᤺ᤳᤇᤡᤱᤛᤠᤶᤛᤠᤒᤠᤸᤗᤧ ᤏᤢᤒᤠ ᤁᤢᤜᤡᤱᤔᤴᤏᤥᤗᤠᤶ ᤜᤧᤰᤁᤩᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤗᤠᤶ ᤁᤧᤍᤠᤒᤠ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤔᤥ ᤆᤥᤃᤢᤒᤠ ᤕᤠ᤺ᤶᤒᤰᤁᤥᤗᤠᤶ ᤀᤥᤛᤣ᤺ᤴᤎᤠᤰᤛᤡᤱᤗᤖᤥ॥

᥇᥊ ᤁᤖ ᤂᤡᤏᤡ᤹ ᤋᤡᤱᤍᤡᤱᤃᤧᤴ ᤏᤠᤜᤧᤶᤔᤠ ᤏᤢ ᤀᤠᤒᤠᤅᤣᤖᤰ ᤏᤢ᤹ᤔᤠ ᤋᤠᤔᤠ ᤏᤡᤱᤘᤠ᤹ ᤁᤧᤃᤳᤋᤢᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤧᤰᤂᤠᤀᤣ ᤁᤧᤈᤥᤃᤢᤶᤒᤠ ᤗᤠᤕᤥᤴ ᤀᤠᤱᤍᤡᤱ ᤁᤧᤗ᤹ᤖᤡᤖ ᤜᤧᤰᤁᤩᤠᤱ ᤀᤡᤱᤗᤧᤰ ᤁᤧᤒᤠᤖᤡᤖ ᤔᤧᤔᤠ᤹ᤖᤧᤶᤔᤡᤴᤏᤧ᤹ᤀᤥ॥

᥇᥋ ᤀᤰᤋᤱᤒᤠ “ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤱᤃ” ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤧ᤺ᤴ. ᤁᤖ ᤀᤡᤰᤛᤠᤒᤠ ᤏᤢ ᤕᤠᤶᤏᤡᤱᤘᤠ᤹ᤒᤠ ᤆᤥᤰ. ᤜᤧᤰᤁᤩᤠᤱ ᤂᤧᤱᤃ ᤔᤠᤑᤧᤴᤛᤠᤶᤗᤠᤶ ᤋᤠ᤺ᤖᤥ॥

᥇᥌ ᤌᤣᤀᤠᤱᤓᤧᤸᤗᤧ ᤀᤠᤳᤋᤥ ᤏᤠᤜᤧᤶᤔᤠ ᤏᤢ ᤀᤠᤒᤠᤅᤣᤖᤰ ᤏᤢ᤹ᤔᤠ ᤋᤠᤔᤠ ᤏᤡᤱᤘᤠ᤹ ᤁᤧᤃᤵᤐᤠ ᤔᤏᤠ ᤔᤧᤘᤠ᤹. ᤂᤧᤵᤔᤥ ᤕᤧᤔᤧᤴᤍᤱ ᤐᤠ᤺ᤴ ᤏᤢ ᤁᤠᤰ ᤐᤖᤡᤰᤗᤧᤴ ᤑᤧᤴᤐᤠ᤺ᤴ ᤐᤥᤱᤗᤥ॥

᥇᥍ ᤁᤖ ᤌᤠ᤺ᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤴ ᤁᤠᤰᤏᤢ᤺ᤸᤗᤧ ᤋᤃᤡᤃ ᤛᤣᤛᤣᤒᤠ ᤆᤥᤰ. ᤜᤧᤰᤁᤩᤠᤱ ᤛᤏᤠᤖᤢᤱᤒᤠ. ᤗᤢᤶᤗᤢᤶᤒᤠ. ᤘᤣ᤹ᤜᤠ᤹ᤏᤢ ᤁᤧᤍᤱᤒᤠ. ᤗᤢᤱᤍᤢᤰ ᤁᤢᤎᤡᤶ. ᤏᤢᤒᤠ ᤕᤠ᤺ᤶᤒᤰᤜᤠ᤹ᤖᤧ ᤁᤢᤎᤡᤶ. ᤔᤏᤠ ᤔᤧᤴᤇᤧᤶᤔᤏᤠᤒᤠ ᤏᤢ ᤏᤛᤠ᤺ᤴᤛᤠᤒᤠ ᤆᤥ᤺ᤰᤗᤥ॥

᥇᥎ ᤛᤏᤠᤖᤢᤱ ᤁᤧᤍᤠ᤺ᤵᤐᤠᤜᤠ᤹ᤖᤧ ᤕᤠ᤹ᤖᤡ᤺ᤶᤒᤠᤴ ᤋᤣ᤺ᤶᤏᤠᤒᤠ ᤁᤢᤀᤡᤛᤡ᤺ᤰ ᤛᤏᤠᤖᤢᤱᤅᤡᤴ ᤔᤧᤍᤣᤛᤢ᤹. ᤜᤧᤰᤁᤩᤠᤱ ᤕᤖᤡᤰ ᤁᤢᤈᤠ ᤔᤧᤛᤢᤵᤛᤢᤒᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ᤖᤧ ᤕᤖᤡᤰ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤔᤧᤛᤢᤵᤛᤢᤛᤡ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤒᤠᤅᤣ ᤐᤡᤀᤠᤛᤧᤶᤔᤧ᤹ᤀᤥ

᥊

ᤂᤡᤏᤡ᤹ ᤗᤢᤶᤔᤥ ᤌᤧᤔᤠ᤺ᤸᤗᤧ ᤂᤣᤔᤠ ᤌᤰᤔᤠᤜᤠ᤹ ᤋᤠᤖᤢ᤹ᤒᤣ᥅ ᤂᤧᤱᤜᤠ᤹ᤃ ᤂᤡᤏᤡ᤹ ᤛᤡᤃᤠᤱ ᤌᤱ ᤁᤧᤈᤥ᤺ᤰᤐᤠ ᤑᤧᤴ ᤏᤡᤱᤘᤠ᤹ᤗᤠᤶ ᤗ᤺ᤶᤒᤠ ᤔᤧ᤺ᤶᤒᤡ᥅

᥈ ᤂᤡᤏᤡ᤹ ᤂᤥᤔᤠ ᤏᤡᤱᤘᤠ᤹ ᤁᤧᤈᤥᤃᤢᤶ. ᤁᤖ ᤁᤧᤱᤄᤥ᤺ᤛᤢᤶᤔᤡᤴ॥ ᤜᤧᤰᤁᤩᤠᤱ ᤂᤡ᤺ᤶᤒᤪᤠᤰ ᤁᤧᤈᤥᤃᤢᤶᤔᤠᤱ ᤔᤏᤠ ᤁᤧᤛᤧᤖᤢᤶᤛᤡᤶᤗᤥ॥ ᤜᤧᤰᤁᤣᤛᤠᤱ ᤂᤡᤏᤡ᤹ ᤏᤡᤱᤘᤠ᤹ ᤁᤧᤈᤥᤃᤢᤶᤒᤠ ᤐᤠ᤺ᤴᤏᤡᤴ ᤂᤥᤔᤠ ᤁᤧᤴᤇᤢᤰᤋᤢᤶᤔᤡᤴ ᤜᤧᤰᤁᤩᤠᤱ ᤁᤧᤄᤣ᤹ᤀᤡ ᤁᤧᤎᤰᤋᤡ᤹॥ ᤀᤠᤸᤗᤛᤠᤱ ᤁᤧᤱᤄᤥ᤺ᤛᤢᤶᤔᤡᤴ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤴᤏᤠ᤺ᤰᤋᤢᤶᤔᤡᤴᤗᤥ॥

᥉ ᤂᤡᤏᤡ᤹ ᤁᤧᤏᤠ᤺ᤰᤋᤢᤶ ᤁᤖ ᤁᤧᤱᤄᤥ᤺ᤛᤢᤶᤔᤡᤴ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤀᤠᤒᤠᤅᤣ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤳ ᤆᤥ᤺ᤰᤔᤠ ᤑᤠ᤹ᤀᤠᤱ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤁᤧᤏᤠ᤺ᤰᤋᤢᤶᤗᤥ॥

᥊ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤛᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ ᤔᤡ᤺ᤶᤈᤡ ᤁᤧᤔᤧᤵᤐᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤔᤡ ᤐᤥ᤺ᤱ ᤑᤠ᤹ᤀᤠᤱ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴᤒᤡ᥅ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤜᤠ᤹ ᤔᤡ᤺ᤶᤈᤡ ᤁᤧᤔᤧᤵᤐᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤔᤡ ᤐᤥᤱᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ᤀᤥ ᤕᤢᤰᤂᤢᤒᤠ ᤛᤣᤛᤣᤔᤠᤱᤅᤡᤸᤗᤧ ᤛᤠ᤹ᤖᤡᤰᤁᤣ ᤁᤢᤏᤠᤜᤧᤴ ᤑᤠ᤹ᤀᤠᤱ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤁᤧᤒᤵᤐᤧᤴ ᤜᤏᤧᤖᤥ ᤑᤠ᤹ᤀᤠᤱ ᤁᤧᤀᤡ᤺ᤳᤋᤢᤶᤒᤡ᥅

᥌ ᤁᤖ ᤂᤧᤴᤏᤢ᤺ᤸᤗᤧᤀᤠᤱ ᤛᤠ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤕᤠᤶᤔᤥ ᤛᤠᤶᤕᤥᤛᤠᤵᤗᤠ᤺ᤸᤗᤧ ᤐᤠ᤺ᤳᤋᤢ᤹.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤀᤳᤋᤢᤛᤡ᤹. ᤁᤖ ᤏ᤺ᤶᤏ᤺ᤶᤒᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤢᤛᤡ᤹ᤖᤥ॥”

᥍ ᤂᤧᤸᤗᤧ ᤆᤥᤃᤢᤸᤗᤧ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤒᤠᤅᤣ ᤐᤡᤀᤠᤛᤡᤶᤔᤧ᤹ᤀᤥ॥ ᤔᤠᤑᤧᤴᤛᤠᤶᤔᤡᤴ ᤀᤳᤋᤧᤶᤔᤧ᤹. ᤜᤧᤰᤁᤩᤠᤱ ᤂᤧᤴ ᤂᤡᤏᤡ᤹ᤗᤠᤶ ᤔᤠ᤺ᤱᤄᤠ ᤂᤧᤳᤇᤡᤱᤗᤥ॥

᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤣᤛᤠᤱ ᤋᤩᤧᤶᤔᤧ᤹. ᤜᤧᤰᤁᤩᤠᤱ ᤂᤢᤏᤧ᤹ᤀᤠᤱ ᤂᤡᤏᤡ᤹ ᤐᤣᤛᤠᤱ ᤋᤠ᤺ᤖᤥ॥ ᤂᤡᤏᤡ᤹ ᤗᤠᤕᤥᤒᤠᤛᤣ. ᤗᤠᤕᤥ ᤆᤥ᤺ᤰᤔᤠ ᤗᤧᤖᤧᤶᤔᤧ᤹ᤀᤥ. ᤜᤧᤰᤁᤩᤠᤱ ᤜᤡᤸᤗᤡᤰᤗᤡᤰᤐᤠ ᤏᤡᤱᤘᤠ᤹ ᤁᤧᤃᤵᤐᤠᤛᤣ. ᤂᤡᤏᤡ᤹ ᤛᤡᤰᤗᤢᤱᤔᤠᤴ ᤛᤣᤛᤣ ᤆᤥᤃᤧᤶᤔᤧ᤹ᤀᤥ

᥏ ᤗᤠᤕᤥ ᤁᤧᤈᤥᤃᤢᤶᤒᤠᤀᤥ ᤔᤣᤖᤡᤱ ᤌᤰᤋᤧᤶᤔᤧ᤹. ᤜᤠᤒᤧᤶᤔᤧ᤹ᤀᤥ॥ ᤂᤡᤏᤡ᤹ ᤀᤣ᤺ᤵᤔᤠᤴ ᤔᤣᤖᤡᤱ ᤌᤰᤔᤥ. ᤜᤧᤰᤁᤩᤠᤱ ᤂᤡᤏᤡ᤹ ᤛ᤺ᤵᤔᤧᤴ ᤋᤢᤰᤂᤣᤀᤥ ᤗᤧᤰᤂᤧᤶᤔᤧ᤹ᤀᤥ॥

᥇᥆ ᤍᤠᤱᤒᤠᤸᤗᤧ ᤁᤢᤍᤃᤡ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤂᤡᤏᤡ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤓᤥᤛᤡ ᤁᤧᤒᤡᤖᤡ᤹ᤖᤥ॥

ᤆᤧᤱᤛᤡᤱᤔᤠ ᤔᤧ᤺ᤴ

᥇᥇ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤘᤣ᤹ᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤐᤠ᤺ᤴ ᤔᤧᤒᤠᤖᤧᤶᤔᤡᤴᤏᤧ᤹ᤀᤥ॥ ᤀᤠᤳᤋᤡᤴ ᤁᤢᤴᤛᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤑᤧᤴᤐᤠ᤺ᤴ ᤐᤠ᤺ᤳ ᤀᤡᤃᤪ ᤀᤠᤳᤋᤡᤸᤗᤧ ᤁᤢᤴᤛᤠ᤹ ᤀᤠᤵᤋᤡᤰ ᤁᤢ᤺ᤳᤋᤢ᤹. ᤂᤧᤱᤃ ᤛᤠᤶᤕᤥᤌᤡᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤠ᤺ᤳᤋᤠᤱ ᤛᤠᤶᤕᤥᤌᤡᤶᤔᤡᤴ ᤂᤠᤛᤧᤴ ᤗᤥ᤺ᤴᤍᤢ᤹ᤖᤥ॥ ᤀᤠᤸᤗ ᤛᤠᤶᤕᤥᤌᤡᤶᤔᤡᤴ ᤂᤠᤛᤧᤴ ᤁᤧᤗᤥ᤺ᤴᤍᤢ᤹ᤏᤧ ᤑᤠ᤹ᤃᤪ. ᤛᤠᤶᤕᤥᤌᤡᤶ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤔᤧ᤺ᤴ. ᤁᤖ ᤛᤠᤶᤕᤥᤌᤡᤶᤔᤡᤸᤗᤧᤴ ᤂᤠᤛᤧᤴᤗᤥ᤺ᤶᤒᤠ ᤁᤧᤒᤥ᤺ᤱᤗᤥ॥

᥇᥈ ᤛᤠᤶᤕᤥᤌᤡᤶ ᤁᤧᤒᤡᤒᤠ ᤏᤢ ᤂᤠᤛᤧᤴᤍᤠᤱᤒᤠᤃ ᤌᤡᤰᤗᤰ ᤘᤠ᤹ᤖᤥ॥ ᤂᤢᤏᤧ᤹ᤏᤢᤀᤣ ᤋᤠᤱᤛᤧ᤺ᤵᤔᤠ ᤏᤢ ᤔᤧᤱᤔᤠ ᤔᤢᤰᤛᤠᤶ ᤘᤠ᤹ᤖᤥ॥ ᤁᤖ ᤂᤧᤏᤧ᤹ᤃ ᤀᤠᤒᤠᤅᤣ ᤐᤠᤱᤓᤣ᤹ᤛᤠᤒᤠᤜᤠ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤧᤴ ᤜᤠ᤺ᤳᤏᤧᤒᤣ᥅

ᤋᤠᤕᤧᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤠᤱᤍᤡᤱ ᤗ᤹ᤔᤠ ᤔᤧ᤺ᤴ

᥇᥉ ᤀᤠᤀᤡᤴ ᤀᤡᤃᤪ ᤋᤠ᤺ᤴᤍᤡᤰ ᤀᤠᤏᤡᤃᤧ ᤕᤧᤰᤕᤰᤌᤡᤰᤁᤥ ᤐᤡᤃᤡᤃᤧ᤹ᤀᤠᤱ ᤂᤧᤵᤔᤥ ᤋᤱᤒᤣᤎᤡᤰ ᤘᤕᤡᤃᤧ. ᤜᤧᤰᤁᤩᤠᤱ ᤗᤧᤱᤜᤱ ᤆᤥᤃᤢᤶᤒᤧ᤹ᤀᤠᤱ ᤕᤠᤱ ᤌᤃᤢᤶᤒᤧ᤹ ᤗ᤹ᤖᤡᤰ ᤁᤧᤒᤠ᤺ᤵᤐᤠᤛᤣ. ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ.

᥇᥊ ᤌᤣᤀᤠᤱᤓᤧᤸᤗᤧ ᤋᤠ᤺ᤴᤍᤡᤰ ᤌᤣ ᤐᤥ᤺ᤱ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤧᤴᤏᤡᤛᤢᤶᤔᤡᤴᤗᤥ॥ ᤂᤡᤏᤡ᤹ ᤜᤡᤱᤔᤴᤏᤡᤱᤃ ᤛᤵᤑᤠᤎᤡᤰ ᤁᤧᤎᤠ᤺ᤵᤐᤠᤀᤠᤱ ᤁᤧᤔᤠᤒᤠ ᤁᤧᤒᤣ᤺ᤰᤐᤠ ᤋᤢᤶᤜᤡ᤺ᤰ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥

᥇᥋ ᤂᤡᤏᤡ᤹ ᤜᤧᤰᤁᤣ ᤐᤠ᤺ᤵᤔᤠᤸᤗᤧ ᤁᤢᤗᤧᤰᤘᤠᤃ ᤍᤠᤱᤒᤠᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤐᤥ᤺ᤱᤏᤧ ᤑᤠ᤹ᤃᤪ ᤜᤡᤅᤡᤃᤧᤀᤠᤱ ᤀᤰᤂᤣ ᤜᤧᤰᤁᤣ ᤆᤥᤃᤢᤶᤒᤧ᤹ ᤐᤠ᤺ᤵᤔᤠ ᤁᤧᤒᤥ᤺ᤱᤒᤠᤏᤧ ᤘᤕᤧ॥

᥇᥌ ᤁᤖ ᤂᤡᤏᤡ᤹ᤃ ᤀᤠᤒᤠᤅᤣ ᤏᤡᤱᤛᤣ᤺ᤰᤁᤥᤏᤧ ᤀᤠᤱᤍᤡᤱ ᤁᤧᤗ᤹ᤖᤡᤀᤠᤱ ᤁᤧᤜᤧᤴᤏᤠ᤹ᤛᤡᤖᤥ॥ ᤂᤧᤴ ᤜᤧᤰᤋᤱᤒᤠ ᤁᤠᤰ ᤜᤧᤴᤇᤡᤱᤔᤠᤱᤃ ᤋᤠᤵᤑᤧ᤺ᤶᤒᤠ ᤐᤠ᤺ᤴᤗᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤸᤗᤧ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤛ᤻ᤛᤢᤀᤠᤱᤛᤠᤱ ᤔᤧᤈᤥᤃᤢᤴᤏᤧ ᤑᤠ᤹ᤃᤪ ᤂᤧᤸᤗᤧ ᤗᤠᤕᤥ ᤆᤥᤃᤢ᤹ᤖᤥ॥

ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹ ᤛᤠᤶᤍᤡᤱ

᥋

ᤕᤠᤱᤛᤠᤁᤢᤴᤎᤣᤛᤠᤒᤠᤛᤣ. ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ. ᤀᤠᤸᤗ ᤂᤡᤏᤡ᤹ ᤛᤶᤍᤠᤱ ᤁᤧᤍᤠᤒᤠᤖ ᤁᤧᤒᤵᤐᤠ ᤛᤠ᤹ᤖᤡᤰ ᤁᤧᤛᤠᤰᤐᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ ᤜᤠᤒᤧᤶᤔᤧ᤹ ᤑᤡ᤺ᤰᤋᤧᤶᤔᤧ᤹ᤀᤥ॥

᥈ ᤂᤡᤏᤡ᤹ ᤕᤠᤱᤛᤠᤁᤢᤴᤎᤣ᤺ᤱᤃ ᤕ᤺ᤵᤐᤣ᤺ᤰᤗᤥ. ᤜᤧᤰᤁᤩᤠᤱ ᤂᤡᤏᤡ᤹ ᤆᤠᤱ ᤋᤣ᤺ᤳᤜᤠ᤹ ᤌᤰ ᤌᤠᤖᤥ॥

᥉ ᤂᤡᤏᤡ᤹ ᤛᤠᤶᤔᤩᤠᤱ ᤕᤢᤵᤐᤠᤜᤠ᤹ ᤜᤏᤧᤒᤠ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ ᤜᤧᤰᤁᤩᤠᤱ ᤔᤡ᤺ᤸᤗᤧ ᤗᤠᤒᤢᤒᤠ ᤁᤢᤀᤡᤛᤡ᤺ᤰ ᤋᤠ᤺ᤰᤐᤥ ᤁᤧᤈᤥᤃᤢᤶᤒᤠ ᤕᤠᤱᤛᤠᤁᤢᤴᤎᤣ᤺ᤸᤗᤧ ᤂᤡᤏᤡ᤹ ᤏᤧᤰᤛᤠ᤺ᤴ ᤆᤖᤥ॥ ᤂᤡᤏᤡ᤹ ᤕᤖᤡᤰ ᤕᤠᤱᤃᤧᤄᤥ᤺ᤳᤋᤢᤶᤒᤠ ᤕᤠᤱᤛᤠᤁᤢᤴᤎᤣ᤺ᤱᤃ ᤋᤠ᤺ᤴᤍᤡ ᤂᤠᤛᤧᤴ ᤆᤥ᤺ᤰᤔᤠ ᤕᤧᤴᤏᤥ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤋᤥ᤺ᤴᤍᤡ ᤐᤥᤱᤗᤥ॥

᥊ ᤀᤥᤔᤧᤳᤋᤧᤶᤔᤧ᤹ᤀᤥ᥄ ᤂᤡᤏᤡ᤹ ᤀᤡᤰᤋᤠᤵᤐᤥ ᤏᤠᤶᤕᤠᤰ ᤔᤧᤶᤒᤡᤀᤣ ᤕᤠ᤺ᤶᤒᤰᤁᤥ ᤁᤧᤓᤳᤇᤢᤶᤛᤡᤶᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤠᤶᤕᤠᤰᤁᤡᤴ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤀ᤺ᤰᤗᤥ॥ ᤂᤧᤴ ᤆᤠᤃᤧᤛᤢᤶᤒᤠᤜᤠ᤹ᤖᤧ ᤂᤢᤏᤡ᤹ ᤀᤡᤰᤗᤠ᤺ᤱᤃ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤵᤛᤢᤀᤠᤱ ᤘᤠ᤹ᤖᤥ॥

᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤡᤏᤡ᤹ ᤕᤠᤶᤍᤠᤍᤠ ᤏᤢ ᤀᤠᤒᤠᤅᤣᤖᤰ ᤏᤡᤱᤘᤠ᤹ ᤋᤠᤍᤠ ᤁᤧᤘᤕᤡ᤹ᤀᤠᤱ ᤛᤧᤵᤔᤠ ᤕᤧᤴᤏᤥ ᤌᤠᤖᤡᤰ ᤌᤰᤛᤠ᤺ᤴ ᤆᤠᤗᤢᤵᤔᤏᤠᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤆᤠᤃᤧᤗᤢᤵᤐᤠᤛᤡᤀᤠᤱ ᤁᤧᤘᤕᤡᤖᤥ॥

᥌ ᤂᤡᤏᤡ᤹ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤀᤠᤵᤋᤡᤰ ᤁᤧᤃᤢ᤺ᤳᤋᤢᤶᤛᤡᤶᤔᤠᤱ ᤁᤧᤛᤧᤖᤢᤶᤛᤡᤶᤛᤠᤱ ᤁᤧᤔᤧᤴᤀᤳᤋᤡᤴᤗᤥ॥

ᤀᤡᤏᤥᤃᤧᤴ ᤋᤢᤰᤂᤣᤀᤥ ᤏᤠᤛᤡᤌ᤺ᤵᤔᤠ ᤐᤥ᤺ᤱ

᥍ ᤂᤧᤸᤗᤧ ᤆᤥᤃᤢᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤍᤠᤱᤒᤠᤸᤗᤧ ᤁᤢᤏᤢ᤺ᤱᤔᤠ ᤕᤢ᤺ᤔᤠ ᤕᤧᤶᤔᤡᤴ ᤁᤧᤜᤠᤱᤄᤢᤶᤔᤡᤸᤗᤧ ᤂᤡᤏᤡ᤹ ᤏᤠᤛᤡ ᤌ᤺ᤵᤔᤠᤀᤠᤱ ᤜᤠᤱᤔᤠᤀᤣ ᤐᤥᤱᤗᤥ॥ ᤀᤡᤰᤔ᤺ᤒᤠᤸᤗᤧ ᤁᤢᤀᤡᤰᤋᤠᤵᤐᤥ ᤀᤡᤔᤧᤸᤗᤢᤱᤒᤠ ᤁᤢᤈᤠ᤹ ᤏᤢ᤺ᤖᤡᤰᤁᤠᤱ ᤌᤥ᤺ᤰᤗ ᤑᤠ᤹ᤀᤠᤱ ᤜᤠᤱᤘᤠ᤺ᤶᤔᤠ ᤏᤢ ᤆᤢᤱᤘᤠ᤺ᤶᤔᤠᤀᤥ ᤐᤠᤱᤃᤧᤴᤍᤡᤱ ᤘᤠᤜᤡᤳᤔᤠᤴ ᤏᤠᤛᤡ ᤌ᤺ᤳᤋᤢᤀᤠᤱ ᤜᤠᤱᤄᤢᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥎ ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤠᤱ ᤏᤠᤛᤡ ᤁᤧᤎ᤺ᤵᤐᤠ ᤏᤢ ᤏᤡᤱᤛᤠᤱ ᤁᤧᤈᤥ᤺ᤰᤐᤠ ᤐᤥ᤺ᤰᤂᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤁᤢᤕᤢ᤺ᤔᤠ ᤕᤧᤶᤔᤡᤱᤃ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥

᥏ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤆᤧ᤹ᤕᤠ ᤔᤧᤔᤧᤳᤋᤠᤛᤡᤶᤔᤡᤴᤏᤧ᤹ᤀᤥ॥ ᤔᤧ᤺ᤴᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤂᤠᤛᤧᤴ ᤆᤥᤃᤢᤖᤥ॥ ᤐᤕᤶ ᤕᤶᤒᤠ ᤂᤠᤛᤧᤴᤍᤠᤱᤒᤠᤴ ᤋᤠᤔᤠ ᤀᤡ᤺ᤳᤋᤧᤀᤠᤱ ᤘᤠ᤹ᤖᤥ᥄

᥇᥆ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤀᤢᤴᤇᤣ᤺ᤴᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹a ᤀᤥᤔᤧᤳᤋᤧᤶᤛᤡᤶᤔᤧ᤹ᤀᤥ॥ ᤂᤧᤱᤜᤠ᤹ᤖᤧ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤏᤠᤛᤡ ᤔᤧᤎ᤺ᤳᤋᤢᤀᤠᤱ ᤁᤢᤒᤡ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤖᤥ॥

᥇᥇ ᤀᤥᤔᤧᤳᤋᤧᤶᤔᤧ᤹. ᤀᤡᤏᤥᤃᤧᤴ ᤋᤢᤰᤂᤣᤀᤥ ᤏᤠᤛᤡ ᤁᤧᤎ᤺ᤵᤐᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡ ᤑᤠ᤹ᤀᤠᤱ ᤀᤠᤀᤡ᤺ᤳᤋᤢᤶᤛᤡᤶᤗᤥ॥ ᤀᤕᤢᤒᤖᤧ ᤁᤢᤏᤠᤛᤡ ᤌ᤺ᤵᤔᤠᤱᤃ ᤂᤡᤏᤡ᤹ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹. ᤜᤧᤰᤁᤩᤠᤱ ᤁᤢᤏᤢᤵᤔᤥ ᤍᤠᤱᤒᤠᤸᤗᤧ ᤏᤢᤒᤠ ᤐᤠ᤺ᤴᤜᤠ᤹ ᤋᤠᤖᤢ ᤐᤡᤖᤢᤒᤠᤴ ᤁᤧᤏᤡᤛᤢᤶᤔᤠᤱ ᤁᤧᤘᤕᤡ᤹ᤖᤥ॥ ᤍᤠᤱᤒᤠᤱᤃ ᤔᤡ᤺ᤶᤈᤡ ᤏᤢ ᤗᤢᤱᤍᤢᤰ ᤁᤢᤎᤡᤶ ᤆᤥ᤺ᤰᤗᤥ॥

ᤔᤠᤱᤜᤧᤰᤛᤡᤱᤔᤠ ᤔᤧ᤺ᤴ

᥇᥈ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤠᤸᤗ ᤛᤠᤱᤃᤪᤠᤶᤐᤣᤍᤠᤱ ᤀᤡᤃᤪ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤜᤧᤰᤁᤩᤠᤱ ᤘᤣ᤹ ᤌᤣ ᤐᤠ᤺ᤴᤏᤥᤀᤠᤱ ᤔᤠᤱᤔᤧᤜᤧᤰᤁᤠᤛᤡᤶᤔᤧᤴᤏᤧ᤹ᤀᤥ॥ ᤜᤠᤖᤠ᤹ ᤂᤡᤏᤡ᤹ ᤐᤠ᤺ᤴᤏᤡᤴ ᤀᤥᤏᤧ ᤑᤠ᤹ᤃᤪ “ᤀᤥ” ᤔᤧ᤺ᤴᤏᤧ ᤑᤠ᤹ᤃᤪ “ᤔᤧ᤺ᤴ” ᤐᤥ᤺ᤱᤗᤖᤥ. ᤔᤧ᤺ᤱᤃᤪ ᤂᤡᤏᤡ᤹ ᤂᤢᤶᤍᤡᤱᤅᤥ ᤁᤧᤎᤩᤧ᤹ᤀᤡᤖᤥ॥

ᤏᤛᤠ᤺ᤴ ᤁᤢᤎᤡᤶᤒᤠ ᤋᤢᤘᤠ

᥇᥉ ᤂᤡᤏᤡ᤹ᤀᤥ ᤜᤠ᤺ᤳ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤘᤠ᤹ᤒᤣ᥅ ᤜᤠᤖᤠ᤹ ᤂᤧᤸᤗᤧ ᤋᤢᤘᤠ ᤆᤥᤃᤢᤖᤖᤥ॥ ᤜᤠ᤺ᤳ ᤀᤥᤔᤢ ᤗ᤹ᤔᤠᤀᤥ ᤘᤠ᤹᥅ ᤜᤠᤖᤠ᤹ ᤂᤧᤸᤗᤧ ᤍᤠᤱᤒᤠᤸᤗᤧ ᤁᤢᤏᤠᤖᤠ ᤑᤥ᤺ᤔᤠ ᤛᤠᤶᤗᤥ᤺ᤴ ᤛᤠᤶ ᤔᤧᤳᤋᤢᤖᤖᤥ॥

᥇᥊ ᤜᤧᤰᤁᤩᤠᤱ ᤂᤡᤏᤡ᤹ᤀᤥ ᤜᤠ᤺ᤳ ᤋᤢᤰᤐᤣ᥅ ᤜᤠᤖᤠ᤹ ᤂᤧᤸᤗᤧ ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠ ᤋᤢᤶᤓᤠᤰᤛᤠᤜᤠ᤹ ᤀᤢ᤺ᤳᤋᤢᤛᤡᤖᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤘᤣ᤺ᤳᤗ ᤑᤠ᤹ᤀᤠᤱ ᤍᤠᤱᤒᤠᤸᤗᤧ ᤁᤢᤔᤡᤱᤅᤥ ᤏᤡ᤺ᤱᤃᤣ᤺ᤴ ᤔᤧᤜᤢ᤺ᤳᤋᤢᤀᤠᤱ ᤋᤢᤘᤠ ᤔᤧᤈᤥᤃᤢᤖᤖᤥ॥

᥇᥋ ᤜᤧᤰᤁᤩᤠᤱ ᤏᤛᤠ᤺ᤴᤗᤠᤶᤒᤠ ᤆᤥ᤺ᤰᤔᤏᤠᤒᤠ ᤋᤢᤘᤠ᤺ᤸᤗᤧ ᤂᤧᤴ ᤁᤧᤍᤢᤰᤐᤧᤴ ᤘᤣ᤺ᤳᤗᤥ॥ ᤍᤠᤱᤒᤠᤸᤗᤧ ᤂᤧᤴ ᤘᤣ᤺ᤴᤍᤢ᤹ᤖᤥ॥ ᤂᤧᤸᤗᤧ ᤗᤠᤕᤥ ᤆᤥᤃᤢᤀᤠᤱ ᤘᤕᤧᤛᤠᤱ. ᤍᤠᤱᤒᤠᤸᤗᤧ ᤂᤧᤴ ᤗᤧᤵᤔᤡ ᤐᤡᤖᤢ᤹ᤖᤥ॥

᥇᥌ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤗᤠᤕᤥᤜᤠ᤹ ᤔᤧᤳᤋᤠᤛᤡᤶᤔᤧ᤹ᤀᤠᤱ ᤜᤡᤴᤍᤧᤶᤔᤧ᤹ᤀᤥ. ᤜᤧᤰᤁᤩᤠᤱ ᤍᤠᤱᤒᤠᤸᤗᤧ ᤁᤧᤘᤣ᤺ᤴᤍᤡᤖ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠ ᤐᤡᤀᤠᤛᤡᤶᤔᤧ᤹ᤀᤥ॥ ᤛᤠᤶᤕᤥᤏᤡᤒᤠ ᤔᤏᤠ᤺ᤸᤗᤧ ᤁᤢᤍᤢᤘᤠ᤺ᤴ ᤔᤢᤰᤛᤠᤶᤒᤠ ᤆᤥ᤺ᤰᤁᤠᤱ ᤕᤶᤒᤠ ᤕᤠ᤺ᤶᤒᤰ ᤆᤥᤃᤢ᤹ᤖᤥ॥

᥇᥍ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤀᤣᤗᤡᤕᤠ᤺ᤴᤏᤠᤱ ᤀᤠᤏᤡ᤹ ᤜᤧᤰᤋᤱᤒᤠ ᤔᤏᤠᤀᤣ ᤆᤥᤃᤧᤖᤥ॥ ᤂᤢᤏᤧ᤹ ᤐᤠᤱᤃᤧᤴᤍᤡᤱ ᤘᤠᤜᤡᤳᤔᤠᤴ ᤔᤧᤎᤠᤏᤧᤴᤗ ᤑᤠ᤹ᤀᤠᤱ ᤋᤢᤘᤠ ᤆᤥᤃᤢᤸᤗᤧ ᤂᤧᤴ ᤗᤠᤈᤣ᤹ᤀᤥ ᤋᤱᤒᤣ ᤛᤢᤶᤛᤡᤀᤠᤱ ᤋᤢᤰᤛᤡ ᤗᤠ ᤌᤠᤖᤡᤰ ᤘᤠᤜᤡᤳᤔᤠᤴ ᤔᤧᤎᤩᤧᤴᤏᤧᤴᤗᤥ॥

᥇᥎ ᤕᤠᤶᤔᤥ ᤂᤧᤸᤗᤧ ᤋᤢᤘᤠ ᤆᤥᤃᤢ. ᤜᤧᤰᤁᤩᤠᤱ ᤋᤠᤱᤛᤠᤰᤐᤥᤗᤠᤶ ᤘᤠᤜᤡᤳᤔᤠᤴ ᤌᤩᤧᤀᤠᤱ ᤂᤠᤶᤒᤣ᤺ᤰᤔᤠᤀᤥ ᤐᤥᤃᤢᤃᤧᤴ ᤁᤢᤈᤠ ᤌᤥ᤺ᤰᤋᤧᤖᤥ॥

ᤏᤛᤠ᤺ᤴᤗᤠᤶᤒᤠ ᤋᤠᤵᤁᤧᤒᤧ᤹ᤒᤠᤜᤠ᤹ ᤏᤢ᤺ᤰᤔᤠ ᤋᤠ᤺ᤵᤔᤠᤛᤡ

᥇᥏ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ ᤗᤢᤶᤔᤥ ᤛᤧᤰᤂᤠᤗᤠᤶ ᤋᤠᤵᤁᤧᤒᤧ᤹ᤒᤠᤀᤠᤱ ᤁᤧᤒᤣ᤺ᤰᤐᤧᤴ ᤏᤢ᤺ᤰᤋᤧᤶ ᤋᤠᤖᤧᤶᤔᤧ᤹ᤀᤥ॥

᥈᥆ ᤁᤴ ᤐᤠ᤺ᤴᤏᤥ ᤏᤢᤖᤡᤰᤁᤠᤱ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ ᤀᤠᤳᤋᤡᤸᤗᤧ ᤗᤠᤕᤥᤒᤠᤴ ᤋᤠᤵᤑᤧ᤺ᤶᤒᤠ ᤁᤢᤗᤠᤶᤔᤥᤗᤠᤶ ᤏᤢ᤺ᤰᤋᤢ ᤋᤠᤖᤢ᤹. ᤂᤧᤸᤗᤧᤃ ᤂᤧᤴᤏᤡᤴ ᤛᤡᤔᤧᤴᤗᤠᤶ ᤋᤠᤱᤛᤧ᤺ᤵᤋᤢᤀᤠᤱ ᤕᤖᤡᤰ ᤗᤠᤕᤥᤜᤠ᤹ᤖᤧᤴ ᤗᤧᤵᤔᤡ ᤁᤧᤄᤥᤒᤠ ᤆᤥᤃᤢ᤹ᤖᤥ॥

a 

᥋:᥇᥆ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤴ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤒᤠ ᤀᤡᤱᤄᤱ ᤁᤧᤒᤠ᤺ᤵᤐᤠ ᤔᤏᤠᤖᤥ॥ ᤁᤢᤓᤠ ᤕᤧᤶᤔᤥ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤏᤠᤱ ᤂᤢᤏᤧ᤹ ᤐᤠ᤺ᤳᤋᤢᤖᤥ॥

ᤐᤋᤪᤢᤛᤖᤧ ᤛᤠᤵᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤛᤰᤀᤡᤱᤄᤱᤅᤡᤴ ᤐᤋᤪᤢᤛᤖᤧ ᤀᤣᤛᤡᤕᤠ ᤔᤠᤀᤡᤏᤖᤀᤥ ᤌᤠᤱᤃᤧᤴ ᤐᤡᤛᤠᤱᤒᤠ ᤋᤧᤱᤃᤵᤜᤠ᤹ᤀᤥ ᤁᤧᤛᤧᤒᤠᤀᤠᤱ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠᤖᤥ॥ ᤁᤴ ᤛᤰᤀᤡᤱᤅᤥ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠᤛᤡ ᤑᤠ᤹ᤀᤠᤱ ᤔᤧᤔᤧᤳᤋᤧᤀᤠᤱ ᤘᤠ᤹॥ ᤁᤴ ᤛᤰᤀᤡᤱᤄᤱᤅᤡᤸᤗᤧ ᤁᤢᤏᤡᤱᤛᤣ᤺ᤰᤁᤡᤱᤃ ᤁᤴ ᤁᤧᤏᤡ᤺ᤵᤐᤠᤜᤠ᤹ ᤜᤠᤱᤜᤠᤱ ᤔᤧᤵᤔᤠᤛᤡᤖᤥ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤈᤥᤃᤢᤒᤠᤸᤗᤧ ᤂᤧᤱᤜᤠ᤹ ᤋᤢᤰᤂᤣ ᤏᤢ ᤏᤡᤱᤄᤢᤶᤔᤥ ᤔᤧᤎᤩᤧᤀᤠᤱ ᤔᤧᤘᤕᤧ॥ ᤀᤰᤂᤣᤗ᤹ᤖᤡᤰ ᤜᤠᤱᤜᤠᤱ ᤔᤧᤳᤋᤢᤛᤡᤸᤗᤧ. ᤐᤋᤪᤢᤛᤖᤧ ᤂᤧᤱᤜᤠ᤹ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤕᤠ᤺ᤶᤒᤣᤀᤥ ᤛᤢᤏᤠᤀᤡᤱᤄᤱ. ᤂᤢᤏᤧ᤹ ᤁᤢᤛᤡᤔᤧᤴ. ᤂᤢᤏᤧ᤹ ᤁᤢᤜᤡᤱᤘᤧᤳ ᤁᤢᤒᤥ᤺ᤱᤔᤠᤴ ᤜᤧᤰᤁᤩᤠᤱ ᤂᤢᤏᤧ᤹ ᤕᤠᤶᤔᤥᤀᤠᤱ ᤕᤢ᤺ᤀᤠ ᤐᤠ᤺ᤳᤋᤢᤒᤠ ᤔᤠᤱᤜᤧᤰᤁᤡᤴ ᤏᤡᤱᤘᤠ᤹ᤛᤥ ᤋᤠᤖᤢᤒᤡᤖᤢᤛᤡᤖ ᤏᤡᤱᤛᤠᤱ ᤐᤡᤖᤢᤛᤡᤖᤥ॥ ᤂᤧᤱᤜᤠ᤹ᤖᤧ ᤔᤧᤍᤢᤔᤢᤒᤠ ᤋᤢᤰᤂᤣ ᤏᤢ ᤏᤡᤱᤄᤢᤶᤔᤡᤱᤃ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤧᤰᤂᤠᤒᤠ ᤏᤛᤠ᤺ᤴᤏᤡᤸᤗᤧ ᤁᤢᤛᤠ᤹ᤔᤠᤖᤥ. ᤜᤧᤰᤁᤩᤠᤱ ᤂᤪᤡᤛ᤻ᤋᤧᤴ ᤀᤥᤛᤣ᤺ᤴᤎᤠᤰᤛᤡᤱᤒᤠ ᤕᤧᤴᤏᤥ ᤜᤠᤱᤛᤧᤶ ᤂᤥᤔᤠ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤋᤢᤰᤂᤣ ᤏᤢ ᤏᤡᤱᤄᤢᤶᤔᤡᤴ ᤌᤶᤔᤠ ᤐᤥᤱᤗᤥ॥

ᤐᤋᤪᤢᤛᤖᤧ ᤁᤴ ᤛᤰᤀᤡᤱᤄᤱᤅᤡᤴ ᤁᤧᤏᤡ᤺ᤵᤐᤠᤜᤠ᤹ ᤋᤢᤰᤂᤣᤒᤠ ᤕᤧᤶᤔᤥ ᤜᤠᤱᤜᤠᤱ ᤔᤧᤳᤋᤢᤛᤡᤖ ᤂᤪᤡᤛ᤻ᤋᤖᤧ ᤁᤢᤔᤏᤠᤜᤠ᤹ ᤜᤧᤰᤁᤣ ᤜᤡᤱᤔᤠᤖᤥ ᤑᤠ᤹ᤀᤠᤱ ᤂᤧᤱᤜᤠ᤹ ᤐᤣᤗᤡ ᤑᤠᤰᤋᤢᤛᤡᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥈

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤴᤗᤵᤐᤡᤸᤗᤧᤴ ᤏᤡᤱᤘᤠ᤹ᤛᤢᤶ ᥇:᥉-᥇᥈

ᤛᤣᤛᤣᤒᤠ ᤜᤡᤱᤔᤴ ᤜᤡᤱᤔᤠᤖᤧᤴ ᤂᤠᤜᤢᤴ ᥇:᥇᥉–᥈:᥇᥆

ᤋᤢᤰᤂᤣᤗᤠᤰᤂᤣᤒᤠ ᤕᤧᤶᤔᤥ ᤂᤪᤡᤛ᤻ᤋᤠᤏᤡᤜᤠ᤹ᤖᤧᤴ ᤗᤰᤐᤧᤴᤜᤠ᤹ ᥈:᥇᥇–᥊:᥇᥏

ᤂᤪᤡᤛ᤻ᤋᤠᤏᤡ ᤏ᤺ᤶᤏ᤺ᤶ ᤗ᤹ᤔᤠᤴ ᤏᤢ ᤛᤣᤘᤠ᤺ᤴ ᥋:᥇-᥇᥇

ᤁᤢᤏᤢᤵᤔᤠ ᥋:᥇᥈-᥇᥊

ᤐᤋᤪᤢᤛᤖᤧ ᤛᤠᤵᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤐᤋᤪᤢᤛᤗᤠᤶ ᤛᤣᤘᤠ

᥇

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠ ᤀᤡᤱᤃᤠ᤹ ᤐᤋᤪᤢᤛᤗᤠᤶᤒᤠ ᤐᤴᤋᤡᤕᤛ. ᤃᤗᤠᤋᤡᤕᤠ. ᤁᤠᤵᤐᤠᤍᤥᤁᤡᤕᤠ. ᤀᤣᤛᤡᤕᤠ ᤜᤧᤰᤁᤩᤠᤱ ᤒᤡᤌᤠᤏᤡᤕᤠ ᤌᤢᤶᤜᤠ᤹ᤀᤥ ᤁᤧᤛᤧᤒᤠᤀᤠᤱ ᤁᤧᤕᤢᤱᤒᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤘᤧᤵᤔᤡᤒᤠ ᤁᤢᤀᤡᤛᤡ᤺ᤰ ᤁᤧᤘᤠ᤹ᤒᤠ ᤁᤢᤔᤏᤠᤜᤠ᤹ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤒᤠᤖᤥ॥

᥈ ᤏᤡᤱᤘᤠ᤹ᤑᤢᤐᤠ᤺ᤸᤗᤧ ᤋᤃᤡᤛᤠ ᤁᤢᤛᤡᤱ ᤁᤧᤏᤡ᤺ᤳᤋᤡᤒᤠ ᤁᤢᤀᤡᤛᤡ᤺ᤰ ᤁᤢᤔᤏᤠ ᤐᤥ᤺ᤱᤛᤧ ᤁᤧᤛᤣᤃᤡᤀᤠᤱ ᤛᤣᤛᤣᤔᤠᤱᤅᤡᤸᤗᤧ ᤛᤢᤳᤌᤥ ᤁᤧᤈᤥᤃᤡᤖᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤀᤡᤱᤈᤠ᤺ᤱᤃᤧᤶᤒᤠ ᤁᤧᤒᤥ᤺ᤰᤂᤡᤀᤠᤱ ᤁᤢᤔᤠᤰᤂᤡ᤹ᤀᤡᤸᤗᤧ ᤛᤣᤛᤣᤛᤠᤱᤛᤠᤱ ᤁᤧᤈᤥᤃᤡᤖᤥ॥ ᤜᤠᤖᤠ᤹ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶ ᤏᤢ ᤁᤢᤛᤏᤠᤖᤢᤱᤅᤡᤴ ᤀᤠᤸᤗᤛᤠᤱ ᤕᤖᤡᤰ ᤂᤡᤏᤡ᤹ᤀᤥ ᤘᤠ᤹ᤖᤖᤥ॥

ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤧᤴ ᤏᤡᤱᤛᤠᤱ

᥉ ᤜᤠᤖᤠ᤹ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤐᤠᤏᤢᤍᤡᤱ ᤁᤢᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤐᤥᤖᤖᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤕᤶᤒᤠ ᤁᤢᤗᤢᤱᤃᤢᤶᤔᤡᤸᤗᤧ ᤀᤠᤏᤡ᤹ ᤁᤢᤛᤱ ᤛᤠᤘᤠ᤺ᤴᤇᤡᤱᤔᤠ ᤀᤠᤒᤡᤖᤧᤀᤠᤱ ᤕᤧᤛᤢ᤺ᤴ ᤛᤡᤔᤧᤴᤗᤠᤶ ᤜᤡᤱᤄᤢᤒᤠᤸᤗᤧ ᤆᤥᤃᤢᤸᤗᤧ ᤜᤠᤱᤜᤠᤱᤒᤠ ᤏᤡᤱᤛᤠᤱ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥

᥊ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤀᤠᤵᤑᤠᤸᤗᤧᤀᤠᤱ ᤀᤠᤛᤢᤳᤌᤥ ᤔᤧᤶᤒᤥ᤺ᤱᤔᤏᤠ. ᤀᤡᤔᤧᤸᤗᤧᤶᤔᤏᤠ ᤔᤧᤶᤒᤣ᤺ᤰᤔᤏᤠᤒᤠ ᤏᤢ ᤔᤧᤴᤕ᤺ᤵᤔᤏᤠ ᤔᤧᤱᤃᤡ᤺ᤔᤏᤠ ᤀᤡᤔᤧᤸᤗᤢᤱᤒᤠ ᤗᤰ ᤀᤠᤏᤡ᤹ ᤗᤠᤃᤡ ᤕᤢᤰᤂᤢᤀᤠᤱ ᤘᤠ᤹ᤖᤥ॥

᥋ ᤁᤢᤏᤢᤵᤔᤠ ᤕᤧᤶᤔᤥ ᤀᤥᤛᤣ᤺ᤴᤍᤠᤱ ᤐᤥᤱᤔᤠ ᤁᤧᤀᤡ᤺ᤵᤐᤠ ᤛᤧᤴᤗᤵᤐᤡᤴ ᤔᤧᤴᤍᤠᤀᤣ ᤌᤠᤖᤡᤰ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤔᤡᤸᤗᤧ ᤋᤠᤱᤃᤧᤛᤧ᤺ᤵᤋᤡᤀᤠᤱ ᤘᤠ᤹॥

᥌ ᤂᤧᤴ ᤐᤠ᤺ᤴᤏᤥ ᤁᤧᤛ᤺ᤳᤋᤡ᤹ᤖᤥ. ᤜᤧᤰᤁᤣᤛᤠᤱ ᤛᤵᤑᤠᤖᤧ ᤗᤠᤃᤡ ᤂᤡᤏᤡ᤹ ᤕᤖᤡᤰ ᤐᤖᤡᤰᤗᤧᤴ ᤁᤧᤛᤠᤰᤐᤠ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤁᤧᤎᤖᤢᤶᤗᤀᤣ ᤐᤥᤱᤗᤥ॥

᥍ ᤔᤡ᤺ᤸᤗᤧ ᤛᤠᤶᤔᤩᤠᤱᤅᤡᤴ ᤕᤥ᤺ᤴᤍᤢᤀᤠᤱ ᤛᤢᤳᤌᤥ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤂᤧᤴ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ᤖᤧᤃ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤛᤠ᤹ᤖᤢᤀᤠᤱ ᤁᤧᤎᤢᤶᤒᤠ ᤏᤢ ᤛᤢᤳᤌᤥ ᤆᤥᤃᤢ᤹ᤖᤥ. ᤁᤖ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤂᤧᤴ ᤛᤠᤶᤔᤩᤠᤱᤅᤡᤴᤏᤢ᤺ᤸᤗᤧᤀᤠᤱ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤴ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤏᤠᤛᤡ ᤁᤧᤎ᤺ᤳᤋᤢᤶᤏᤧ ᤑᤠ᤹ᤃᤪ ᤕᤧᤛᤢ ᤂᤪᤡᤛ᤻ᤋᤧᤴ ᤕᤢ᤺ᤸᤗᤧ ᤏᤧᤶᤓᤥᤃᤧᤴ ᤏᤠᤖᤠ ᤑᤥ᤺ᤔᤠᤴ. ᤔᤡᤔᤡᤍᤡᤱ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ ᤁᤧᤄᤥᤛᤢᤶᤗᤥ॥

᥎ ᤂᤡᤏᤡ᤹ ᤀᤠᤵᤑᤠᤸᤗᤧᤀᤠᤱ ᤂᤢᤏᤧ᤹ ᤔᤧᤴᤏᤡᤀᤣ ᤁᤧᤘᤕᤡᤛᤠᤱ ᤂᤢᤏᤧ᤹ ᤔᤡ᤺ᤶᤈᤡ ᤁᤧᤔᤧᤳᤋᤢᤶᤗᤥ. ᤜᤧᤰᤁᤩᤠᤱ ᤀᤠᤸᤗᤥ ᤂᤢᤏᤧ᤹ ᤁᤧᤴᤏᤡ᤺ᤛᤢᤶᤔᤡᤴᤇᤠᤱ ᤂᤢᤏᤧ᤹ ᤛᤶᤍᤠᤱ ᤏᤛᤠ᤺ᤴ ᤁᤧᤈᤥᤃᤢᤶᤔᤠᤱ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤔᤡᤔᤡᤍᤡᤱᤃᤧᤴ ᤛ᤺ᤵᤔᤠᤸᤗᤧ ᤁᤢᤎᤡᤶ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥏ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤕᤠᤶᤛᤠᤶᤔᤡᤸᤗᤧᤴ ᤛᤧᤴᤗᤵᤐᤡᤴ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥇᥆ ᤒᤠ ᤁᤴ ᤛᤧᤴᤗᤵᤐᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤀᤢᤴᤇᤣ᤺ᤴᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤏᤢ᤺ᤖᤡᤰᤁᤠᤱ ᤔᤧᤃᤥ᤺ᤳᤋᤢ ᤜᤧᤰᤁᤩᤠᤱ ᤂᤧᤴ ᤂᤡᤏᤡ᤹ᤀᤥ ᤋᤠᤔᤠ ᤁᤧᤒᤥ᤺ᤱᤒᤠ ᤗᤢᤱᤃᤢᤶᤔᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤱᤏᤡᤱᤘᤠ᤹ᤐᤠᤴ ᤔᤧᤒᤠᤖᤧᤖᤥ॥

᥇᥇ ᤂᤧᤱᤜᤠ᤹ᤀᤥ ᤁᤧᤘᤠ᤹ᤒᤠ ᤂᤪᤡᤛ᤻ᤋᤖᤧ ᤁᤢᤛᤣᤛᤣ ᤔᤠᤱᤅᤡᤸᤗᤧ ᤂᤪᤡᤛ᤻ᤋᤖᤧ ᤏᤠᤛᤡᤌ᤺ᤵᤔᤠ ᤁᤧᤒᤥ᤺ᤱᤒᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤏᤢ ᤕᤠᤱᤛᤡ ᤁᤧᤒᤥ᤺ᤱᤒᤠ ᤔᤡᤔᤡᤍᤡᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤃᤡᤛᤠ ᤂᤧᤱᤜᤠ᤹ ᤔᤧᤳᤋᤢᤛᤡᤖᤥ॥ ᤁᤴ ᤐᤠ᤺ᤴᤜᤠ᤹ ᤀᤠᤰᤂᤣᤗ᤹ᤖᤡᤰ ᤐᤥ᤺ᤱ ᤜᤧᤰᤁᤩᤠᤱ ᤀᤠᤵᤑᤠᤸᤗᤧ ᤐᤥ᤺ᤱ ᤑᤠ᤹ᤀᤠᤱ ᤂᤧᤱᤜᤠ᤹ᤖᤧ ᤁᤢᤛᤡᤱ ᤏᤡ᤺ᤵᤔᤠ ᤏᤡᤱᤘᤠ᤹ ᤔᤧᤈᤥᤃᤢᤖᤥ॥

᥇᥈ ᤂᤢᤏᤡ᤹ ᤔᤠᤱᤛᤣᤘᤠ᤺ᤴ ᤀᤠᤒᤠᤅᤣ ᤂᤧᤱᤜᤠ᤹ᤖᤧ ᤗᤠᤃᤡ ᤔᤧ᤺ᤴ. ᤁᤖ ᤂᤡᤏᤡ᤹ ᤗᤠᤃᤡ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤥᤛᤣ᤺ᤴᤎᤠᤰᤋᤢᤛᤡᤖᤥ॥ ᤜᤧᤰᤁᤩᤠᤱ ᤀᤠᤸᤗ ᤁᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤛᤣᤛᤣᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶᤒᤠ ᤛᤢᤏᤠᤀᤡᤱᤅᤡᤴ ᤀᤡᤱᤃᤧᤶᤓᤥ᤺ᤛᤡᤖᤥ॥ ᤔᤠᤱᤗᤠᤀᤡᤱᤒᤠᤜᤠ᤹ᤖᤧᤀᤠᤱ ᤁᤴ ᤐᤠ᤺ᤴᤜᤠ᤹ ᤀᤥᤔᤧᤵᤔᤠ ᤛᤠ᤹ᤖᤡᤰ ᤏᤡᤱᤘᤠ᤹ ᤔᤧᤈᤥᤃᤢᤀᤠᤱ ᤔᤧᤘᤕᤧ॥

ᤛᤣᤛᤣ ᤜᤡᤱᤔᤴᤏᤥ ᤘᤠ᤹ᤔᤠ ᤐᤥ᤺ᤱ

᥇᥉ ᤂᤧᤸᤗᤧ ᤆᤥᤃᤢᤸᤗᤧ ᤔᤠᤱᤛᤣᤘᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤏᤡᤱᤘᤠ᤹ᤀᤥ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤀᤡᤴ ᤕᤥᤎᤥ ᤔᤧᤶᤔᤧᤳᤋᤣ ᤘᤕᤧᤶᤔᤧ᤹ᤀᤥ॥ ᤕᤧᤛᤢ ᤂᤪᤡᤛ᤻ᤋᤧᤴ ᤏᤢ᤺ᤱ ᤕᤢ᤺ᤸᤗᤧ ᤁᤧᤄᤥᤛᤢᤶᤒᤠ ᤗᤢᤱᤃᤢᤶᤔᤡᤴ ᤁᤢᤗᤡᤱᤍᤥ ᤁᤧᤳᤗ ᤏᤡᤱᤛᤠᤱ ᤆᤥᤃᤧᤶᤔᤧ᤹ᤀᤥ॥

᥇᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤁᤢᤛ᤻ᤛᤠ ᤁᤧᤒᤥ᤺ᤰᤂᤡᤒᤠᤸᤗᤧ ᤆᤥᤃᤢᤸᤗᤧ ᤋᤃᤡ ᤔᤧᤴᤏᤡᤀᤣ ᤔᤧᤸᤗᤧᤀᤣ ᤁᤧᤘᤕᤡᤸᤗᤧ ᤁᤧᤈᤥᤃᤢᤶᤒᤠ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤡᤱᤘᤠ᤹ᤀᤥ ᤕᤠᤶᤔᤥ ᤔᤧᤒᤳᤇᤧᤶᤔᤡᤴᤏᤧ᤹ᤀᤥ॥

᥇᥋ ᤁᤖ ᤂᤡᤏᤡ᤹ ᤁᤧᤀᤢ᤺ᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ᤀᤠᤱ ᤁᤧᤈᤥᤃᤢᤶ ᤁᤧᤒᤠ᤺ᤳᤋᤢᤶᤒᤠ ᤁᤠᤰ ᤐᤠ᤺ᤴᤏᤥ ᤛᤣᤛᤣ ᤘᤕᤧᤶᤔᤧ᤹ᤀᤥ॥

᥇᥌ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤀᤠᤱ ᤐᤳ. “ᤀᤡᤱᤃᤠ᤹ ᤛᤣᤛᤣ ᤘᤠ᤹ᤀᤠᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤀᤠᤱ ᤛᤣᤛᤣ ᤘᤕᤧᤶᤔᤧ᤹ᤀᤥ॥”

᥇᥍ ᤋᤢᤘᤠ ᤁᤧᤈᤥᤃᤢᤶᤒᤠ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤠᤛᤧᤴ ᤆᤥᤃᤢᤛᤡᤸᤗᤧ ᤀᤣ᤺ᤰ ᤐᤀᤣ᤺ᤰ ᤔᤧᤈᤥᤃᤢᤴᤇᤡᤴᤗᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤕᤡᤖ ᤌᤠᤖᤡᤰ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤖ ᤘᤕᤧᤶᤔᤧ᤹ᤀᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤐᤠᤎᤧᤒᤠᤗᤠᤶᤒᤠ ᤁᤧᤏᤠ᤺ᤳᤋᤢᤶ ᤁᤧᤀᤡ᤺ᤳᤋᤢᤶᤗ ᤁᤧᤕᤢ᤺ᤖᤢᤶᤒᤠ ᤜᤏᤧᤒᤠ ᤌᤡᤶᤜᤠ᤹ᤗᤠᤶ ᤁᤧᤔᤧᤰᤐᤠ ᤁᤧᤒᤣ᤺ᤰᤐᤠ ᤛᤠᤶᤔᤩᤠᤱ ᤕᤢᤵᤐᤠ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ᤖᤧ ᤁᤧᤎᤧ᤹ᤖᤡᤀᤠᤱ ᤋᤠᤱᤃᤧᤛᤧ᤺ᤵᤋᤡᤒᤠ ᤔᤧ᤺ᤴ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

᥇᥏ ᤁᤖ ᤔᤧᤱᤃᤠ᤺ᤴᤏᤣᤒᤠ ᤏᤢᤒᤠ ᤔᤧᤸᤗᤢᤰᤛᤠ ᤁᤢᤀᤡᤛᤡ᤺ᤰᤐᤠ ᤂᤪᤡᤛ᤻ᤋ ᤕᤧᤛᤢᤖᤧ ᤀᤡᤔᤧᤸᤗᤢᤱᤒᤠ ᤁᤢᤔᤠᤰᤂᤡ᤹ᤀᤡᤸᤗᤧ ᤂᤡᤏᤡ᤹ ᤁᤧᤎᤧ᤹ᤖᤡᤒᤠᤖᤥ॥

᥈᥆ ᤂᤢᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡᤀᤣ ᤛᤣᤃᤧᤒᤠᤖᤥ. ᤁᤖ ᤂᤡᤏᤡ᤹ ᤗᤠᤃᤡ ᤁᤴ ᤁᤢᤏᤢᤵᤔᤠ ᤕᤧᤶᤔᤥ ᤂᤢᤏᤧ᤹ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥈᥇ ᤂᤢᤏᤧ᤹ᤗᤠᤶᤒᤠᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤁᤧᤈᤥᤃᤢᤶ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤛᤡᤔᤧᤴᤗᤠᤶ ᤜᤡᤱᤄᤢᤀᤠᤱ ᤁᤢᤔᤡᤔᤡᤍᤡᤱ ᤆᤥᤃᤢ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤏᤛᤠ᤺ᤴ ᤏᤢ ᤏᤡᤱᤛᤠᤱ ᤁᤧᤈᤥᤃᤢᤶᤔᤠᤱ ᤁᤧᤘᤕᤡ᤹ᤖᤥ॥

ᤔᤧᤴᤏᤢᤵᤔᤏᤠᤒᤠ ᤐᤠ᤺ᤴᤈᤠᤰ

᥈᥈ ᤀᤠᤸᤗ ᤛᤧᤰᤂᤠ ᤐᤠ᤺ᤴᤏᤡᤴ ᤂᤧᤶᤔᤠ ᤁᤧᤍᤧᤴᤍᤡᤀᤠᤱ ᤀᤠᤒᤠᤅᤣ ᤛᤢᤳᤌᤥ ᤁᤧᤈᤥ᤺ᤰᤁᤠᤛᤡᤀᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤏᤢᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶ. ᤜᤧᤰᤁᤣ᤺ᤸᤗᤧ ᤛᤡᤰᤗᤢᤱᤔᤥᤗᤠᤶᤔᤣ ᤛᤠ᤹ᤖᤡᤰ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹ᤀᤥ॥

᥈᥉ ᤂᤡᤏᤡ᤹ᤃ ᤁᤧᤔᤧᤰᤐᤠᤀᤠᤱ ᤁᤧᤒᤣ᤺ᤰᤐᤠ ᤕᤠ᤹ᤖᤡ᤺ᤶᤒᤠᤗᤠᤶ ᤔᤧ᤺ᤴ. ᤁᤖ ᤁᤢᤜᤡᤱᤘᤧᤳ ᤏᤢ ᤛᤍᤠᤍᤡᤱ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤥᤗᤠᤶ ᤁᤢᤛᤱ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹ᤖᤥ॥

᥈᥊ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤃ ᤕᤠ᤺ᤴᤛᤢᤱ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤣ᤺ᤶᤛᤡᤱᤔᤧᤱᤃ ᤑᤢᤱᤅᤡᤸᤗᤧᤴ ᤁᤢᤀᤡᤛᤡ᤺ᤰ ᤆᤥᤰ॥ ᤕᤠ᤺ᤴᤛᤢᤱᤅᤡᤴ ᤀᤡᤖᤧᤶ. ᤜᤧᤰᤁᤩᤠᤱ ᤑᤢᤱᤅᤡᤴ ᤗᤢ᤺ᤰᤌᤠ.

᥈᥋ ᤁᤖ ᤍᤠᤱᤒᤠᤸᤗᤧ ᤁᤢᤒᤠ᤺ᤴᤈᤠᤰᤁᤡᤱᤃ ᤛᤍᤠᤍᤡᤱ ᤛᤍᤠᤍᤡᤱ ᤘᤠ᤹ᤖᤥ॥” ᤜᤧᤰᤁᤩᤠᤱ ᤂᤡᤏᤡ᤹ᤀᤥ ᤀᤡᤱᤓᤥᤛᤧᤒᤠ ᤛᤢᤏᤠᤀᤡᤱᤅᤡᤴ ᤒᤠ ᤂᤧᤴ ᤐᤠ᤺ᤴᤈᤠᤰᤁᤡᤴᤗᤥ॥

᥈

ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤃ ᤔᤏᤠ ᤋᤢᤰᤂᤣ ᤁᤧᤈᤠ᤺ᤵᤐᤠ ᤁᤠᤰ ᤑᤧᤴ ᤕᤠ᤺ᤶᤒᤰᤜᤠ᤹ ᤗᤧᤖᤧᤶᤍᤣ᤺ᤛᤧᤶᤔᤧ᤹ᤀᤥ॥ ᤀᤡᤱᤗᤧᤰ ᤌᤣᤀᤠᤱ ᤔᤧᤒᤠ᤺ᤳᤋᤧᤶᤔᤡᤴᤏᤧ᤹. ᤛᤠᤶᤕᤥᤏᤡᤒᤠ ᤔᤧᤗᤧᤱᤅᤠᤛᤡᤶᤔᤧᤴᤏᤧ᤹. ᤏᤠᤜᤧᤶᤔᤠ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤁᤠᤰ ᤐᤖᤡᤰᤐᤠ ᤆᤧ᤹ᤕᤠᤐᤠ᤺ᤴ ᤔᤧᤒᤠᤖᤧᤶᤔᤡᤴᤏᤧ᤹ᤀᤥ॥

᥈ ᤂᤠᤖᤰ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤅᤧ᤺ᤰᤘᤠ᤺ᤸᤗᤧ ᤏᤢ᤺ᤴ ᤌᤢᤱᤔᤠ ᤁᤥ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤸᤗᤧᤴ ᤛᤢᤳᤌᤥ ᤕᤠᤶᤛᤠᤶᤃᤧᤴ ᤏᤢ᤺ᤴ ᤌᤢᤱᤔᤠ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ. ᤜᤧᤰᤁᤣᤗ᤹ᤖᤡᤰ ᤂᤧᤴᤗᤠᤶᤒᤠ ᤂᤡᤏᤡ᤹ ᤛᤧᤴᤗᤵᤐᤥ ᤁᤧᤒᤥᤖᤡᤖ ᤁᤧᤒᤣᤃᤡ᤹ᤖᤥ॥

᥉ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤍᤠᤱᤒᤠᤴ ᤏᤢᤒᤠ ᤆᤥᤰ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

ᤁᤢᤜᤡᤱᤘᤧᤳ ᤗᤢᤱᤜᤠ᤹ᤖᤧᤴ ᤕᤠᤶᤛᤠᤶᤃᤧᤴ ᤔᤠᤱᤜᤡᤶ

᥊ ᤔᤏᤠᤜᤠ᤹ᤖᤧ ᤔᤧᤏᤠ᤹ᤖᤢᤒᤠ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤒᤠ ᤀᤡᤔᤧᤸᤗᤢᤱᤒᤠ ᤁᤢᤜᤡᤱᤘᤧᤳ ᤗᤢᤱ ᤂᤪᤡᤛ᤻ᤋᤀᤥ ᤁᤧᤍᤩᤧ᤹ᤀᤡᤸᤗᤧ

᥋ ᤂᤡᤏᤡ᤹ᤀᤠᤱ ᤁᤢᤜᤡᤱᤘᤧᤳ ᤗᤢᤱ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤶᤛᤠᤶᤃᤧᤴ ᤔᤠᤱᤜᤡᤶ ᤁᤧᤈᤥᤃᤡ᤹ᤖᤥ॥ ᤂᤡᤏᤡ᤹ᤃ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤧᤍᤠᤒᤠ ᤕᤠᤶᤛᤠᤶᤃᤧᤴ ᤛᤡᤍᤢᤱᤈᤓᤠ ᤁᤧᤍᤥ᤺ᤶᤒᤠ ᤛᤣᤛᤣ ᤏᤡᤱᤘᤠ᤹ᤑᤢᤛᤠᤶᤒᤠᤏᤡᤱᤗᤥ॥

᥌ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤀᤥᤔᤧᤳᤋᤧᤶᤔᤧ᤹ᤀᤥ. ᤀᤡᤱᤃᤠ᤹ ᤛᤣ᤺ᤰᤔᤏᤠᤒᤠ ᤏᤢ ᤀᤡᤔᤧᤸᤗᤢᤱᤒᤠ ᤁᤢᤶᤔᤠᤗᤢᤱᤅᤡᤴa ᤕᤖᤢᤛᤗᤧᤶᤔᤥ ᤏᤧᤛ᤻ᤛᤢᤱᤗᤥ. ᤜᤧᤰᤁᤩᤠᤱ ᤂᤢᤏᤧ᤹ ᤛᤶᤍᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠᤱᤃ ᤀᤠᤵᤑᤠᤸᤗᤧᤀᤠᤱ ᤛᤡᤖᤡᤱᤔᤔᤥ ᤔᤧᤎᤠᤏᤧᤴᤗᤥ॥”

᥍ ᤀᤠᤸᤗ ᤂᤡᤏᤡ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤗᤠᤃᤡ ᤂᤢᤏᤧ᤹ ᤀᤡᤔᤧᤸᤗᤢᤱᤒᤠ ᤗᤢᤱ ᤆᤥ᤺ᤰᤗᤥ. ᤁᤖ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤖᤧ ᤗᤠᤃᤡᤃ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“ᤗᤢᤱ ᤁᤧᤃᤠᤶᤒᤠᤜᤠ᤹ᤖᤧ ᤔᤧᤏᤠ᤹ᤖᤢᤒᤠ ᤗᤢᤱᤅᤡᤴ ᤁᤢᤶᤔᤠᤗᤢᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥎ ᤜᤧᤰᤁᤩᤠᤱ “ᤂᤧᤴ ᤗᤢᤱᤅᤡᤸᤗᤧ ᤔᤏᤠᤜᤠ᤹ ᤂ᤺ᤛᤢᤛᤡᤀᤠᤱ ᤔᤧᤈᤥ᤺ᤴᤗᤥ॥” ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤔᤧᤴᤀᤡ᤺ᤳᤋᤢᤴ ᤔᤧᤴᤏᤠ᤺ᤳᤋᤢᤴᤒᤠᤸᤗᤧ ᤆᤥᤃᤢᤸᤗᤧ ᤔᤧᤈᤥ᤺ᤴᤗᤥ॥ ᤜᤧᤰᤋᤱᤒᤠ ᤔᤏᤠᤜᤠ᤹ ᤔᤧᤈᤥ᤺ᤴ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤃᤡᤛᤠ ᤏᤡ᤺ᤴᤎᤥ ᤆᤥᤃᤢᤀᤠᤱ ᤘᤕᤧ॥

᥏ ᤁᤖ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤧᤛᤣᤃᤡᤒᤠ ᤔᤏᤠ. ᤜᤠᤱ ᤏᤡᤱᤘᤠ᤹ᤑᤢᤛᤠᤶᤒᤠ. ᤛᤣᤛᤣ ᤛᤢᤘᤠᤱ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤏᤡᤱᤗᤥ॥ ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤆᤥᤃᤢᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤀᤡᤱᤃᤧᤓᤥᤛᤢᤶᤗ ᤑᤠ᤹ᤀᤠᤱ ᤔᤠᤰᤆᤡᤃᤧᤴ ᤂᤠᤍᤠᤶᤔᤥᤗᤠᤶ ᤏᤡᤱᤘᤠ᤹ ᤁᤧᤔᤠᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤂᤡᤏᤡ᤹ ᤁᤧᤀᤢ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

᥇᥆ ᤋᤃᤡᤃ ᤂᤡᤏᤡ᤹ ᤁᤢᤔᤏᤠ ᤁᤧᤜᤥ᤺ᤵᤋᤡ. ᤁᤖ ᤀᤠᤸᤗᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠ ᤁᤧᤒᤥ᤺ᤰᤂᤡᤀᤠᤱ ᤁᤧᤘᤕᤡ᤹॥ ᤋᤃᤡ ᤂᤡᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤔᤧᤴᤍᤢᤰᤁᤣ ᤁᤧᤘᤕᤡ. ᤁᤖ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤁᤧᤍᤢᤰᤋᤡᤀᤠᤱ ᤁᤧᤘᤕᤡ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠ ᤜᤧᤰᤁᤣ ᤘᤕᤧᤶᤔᤧ᤹

᥇᥇ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤂᤡᤏᤡ᤹ᤃ ᤁᤵᤔᤥ ᤘᤧᤵᤔᤡᤒᤠ ᤏᤢ ᤔᤠ᤺ᤱᤄᤠ ᤗᤠᤈᤣ᤹ᤒᤠ ᤁᤢᤀᤡᤛᤡ᤺ᤰ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤗᤠᤕᤥᤒᤠ ᤑᤧᤴ ᤏᤡᤱᤘᤠ᤹ᤗᤠᤶ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ ᤑᤠ᤹ᤀᤠᤱ ᤐᤣᤗᤡ ᤑᤠᤰᤏᤡᤱᤗᤥ॥ ᤂᤧᤴ ᤗᤠᤕᤥᤒᤠ ᤑᤧᤴ ᤏᤡᤱᤘᤠ᤹ᤀᤡᤱᤃ ᤂᤡᤏᤡ᤹ ᤕᤠᤶᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥ᤺ᤰᤗᤥ॥

᥇᥈ ᤂᤡᤏᤡ᤹ᤃ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ᤏᤢ ᤏᤢᤖᤡᤰᤁᤠᤱ ᤏᤢᤒᤠ ᤜᤡᤱᤔᤴᤏᤥ ᤘᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤑᤧᤴ ᤐᤠ᤺ᤴᤜᤠ᤹ ᤁᤧᤈᤥᤃᤢᤶ ᤗ᤹ᤖᤡᤰ ᤐᤠ᤺ᤴ ᤁᤧᤶᤎᤡᤰᤋᤡᤛᤠᤱ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤔᤧᤏᤡᤛᤢᤖ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢ᤹ᤀᤠᤱ ᤂᤠᤛᤧᤴ ᤆᤥ᤺ᤰᤛᤧ ᤕᤢᤒᤠ ᤕᤧᤴᤏᤥ ᤁᤢᤏᤠᤖᤠ ᤔᤧᤓᤥ᤺ᤛᤢ᤹ᤖᤥ॥

᥇᥉ ᤁᤠᤰ ᤔᤧᤴᤇᤠᤶ ᤕᤢᤰᤛᤠᤒᤠᤜᤠ᤹ ᤜᤧᤰᤁᤩᤠᤱ ᤁᤠᤰᤏᤢ ᤕᤶᤒᤠ ᤕᤢᤰ ᤁᤧᤃᤵᤐᤠ ᤜᤠᤱᤅᤡᤸᤗᤧ ᤁᤢᤕᤢᤰᤁᤥ ᤘᤕᤧᤶᤔᤧ᤹ ᤁᤧᤗ᤹ᤒᤠ ᤍᤠᤱᤒᤠᤸᤗᤧ ᤏᤡᤱᤘᤠ᤹ ᤆᤥᤃᤢ᤹ᤖᤥ॥

᥇᥊ ᤂᤡᤏᤡ᤹ᤃ ᤁᤠᤰ ᤛᤢᤜᤠᤱᤕᤢᤰᤐᤠᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤜᤠ᤹ ᤋᤧᤴᤍᤡᤱ ᤆᤥ᤺ᤰᤔᤠ ᤐᤥᤱᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤂᤢᤶᤍᤡᤱ ᤐᤡᤔᤠᤛᤡ ᤏᤢ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤠᤖᤠ ᤑᤥᤔᤠ ᤐᤠᤱᤄᤢᤛᤡᤒᤠᤖᤥ॥

᥇᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤁᤧᤈᤥᤃᤢᤶᤒᤠ ᤏᤢᤒᤠ ᤕᤠ᤺ᤶᤒᤰᤜᤠ᤹ᤖᤧ ᤐᤠ᤺ᤴ ᤁᤢᤛᤡᤱ ᤔᤧᤴᤏᤡ᤺ᤵᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤴ ᤜᤢ᤹ᤖᤧᤶ ᤐᤡᤖᤧᤶᤛᤡᤶᤔᤧ᤹ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤘᤠ᤹ᤖᤥ॥

᥇᥌ ᤂᤡᤏᤡ᤹ᤃ ᤆᤥ᤺ᤰᤕᤢᤶᤓᤥᤒᤠᤏᤡᤱᤛᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤏᤡᤱᤗᤥ. ᤁᤖ ᤆᤥ᤺ᤰᤕᤢᤶᤓᤥᤒᤠᤛᤡᤃᤧ ᤑᤠ᤹ᤀᤠᤱ ᤑᤧᤴ ᤕᤠ᤺ᤶᤒᤰ ᤔᤧᤈᤥᤃᤧᤶᤔᤡᤴᤏᤧ᤹॥

᥇᥍ ᤁᤠᤰ ᤔᤏᤠᤜᤠ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹. ᤘᤣ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹. ᤁᤡ᤺ᤛᤧᤶᤔᤧ᤹ᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ ᤜᤧᤰᤁᤩᤠᤱ ᤜᤠᤱ ᤁᤧᤈᤥ᤺ᤰᤐᤧᤴ ᤔᤡᤱᤛᤥ ᤀᤡᤱᤎᤠ᤺ᤱ ᤐᤡᤖᤧᤶᤔᤧ᤹ᤀᤥ॥

ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤠ᤹ᤔᤠ ᤐᤥ᤺ᤱ

᥇᥎ ᤛᤣᤘᤠᤖᤥᤒᤠᤛᤣ. ᤂᤡᤏᤡ᤹ ᤍᤠᤱᤒᤠᤜᤠ᤹ᤖᤧᤴ ᤁᤠᤰ ᤕᤢᤰᤁᤥ ᤘᤕᤧᤶᤔᤧ᤹ᤀᤥ॥ ᤏᤢᤒᤠ ᤏᤢ ᤁᤢᤏᤡᤱᤘᤠ᤹ ᤁᤧᤒᤠ᤺ᤱᤒᤠᤜᤠ᤹ᤖᤧᤴᤗᤰ ᤔᤧ᤺ᤴ. ᤁᤖ ᤁᤧᤀᤠ᤺ᤶᤒᤠ ᤜᤡᤶᤍᤠᤱᤒᤠᤜᤠ᤹ᤖᤧᤴᤏᤠᤱ ᤂᤢᤏᤡ᤹ ᤕᤢᤰᤁᤥ ᤘᤕᤧᤶᤔᤧ᤹ᤀᤥ॥

᥇᥏ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤐᤡᤖᤢᤱ ᤑᤠ᤹ᤀᤠᤱ ᤔᤧᤸᤗᤠ᤹ᤔᤏᤠᤒᤠ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤁᤧᤎᤶᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤛᤢ᤹॥

᥈᥆ ᤂᤡᤏᤡ᤹ ᤕᤠ᤺ᤶᤒᤰ ᤁᤧᤓᤣ᤺ᤴᤍᤢᤶᤔᤠᤱ ᤁᤧᤶᤗ᤺ᤵᤛᤡᤏᤧ ᤑᤠ᤹ᤃᤪ ᤌᤣᤀᤠᤱ ᤕᤶᤒᤠ ᤕᤠ᤺ᤶᤒᤰ ᤁᤧᤴᤈᤥᤃᤢᤶᤔᤡᤴᤗᤥ॥ ᤁᤖ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤔᤠᤱ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤁᤧᤎᤖᤢᤶᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ᤏᤢ ᤁᤢᤏᤡᤱᤘᤠ᤹ ᤋᤠ᤺ᤖᤥ॥

᥈᥇ ᤒᤠ ᤂᤧᤸᤗᤧ ᤗᤠᤃᤡ ᤂᤡᤏᤡ᤹ ᤁᤧᤀᤢ᤺ᤳᤋᤡᤀᤠᤱ ᤘᤠ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤖᤧᤀᤠᤱ ᤂᤡᤏᤡ᤹ ᤗᤠᤃᤡ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤌᤖᤢᤀᤠᤱ ᤂᤡᤏᤡ᤹ ᤗᤠᤃᤡ ᤁᤢᤒᤡ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤡᤏᤡ᤹ᤀᤠᤱ ᤂᤢᤏᤧ᤹ ᤁᤢᤗᤠᤱᤕᤥ᤺ᤰᤁᤡᤴ ᤁᤧᤍᤡᤶᤍᤢᤶᤗ ᤐᤥᤱᤗᤥ॥

᥈᥈ “ᤂᤢᤏᤧ᤹ᤃ ᤌᤣᤀᤠᤱ ᤗᤠᤕᤥ ᤗᤠᤛᤥ᤺ᤳ ᤔᤧᤈᤥᤃᤢᤴ. ᤜᤧᤰᤁᤩᤠᤱ ᤌᤣᤀᤠᤱ ᤀᤡᤱᤗᤧᤰ ᤐᤠ᤺ᤴᤏᤠᤱ ᤔᤧᤒᤠᤖᤧᤴᤗᤥ॥”

᥈᥉ ᤂᤢᤏᤧ᤹ ᤔᤏᤠᤜᤠ᤹ᤖᤧ ᤁᤢᤈᤠ᤺ᤳᤌᤡ ᤔᤧᤍᤣ᤺ᤛᤢᤸᤗᤧ ᤂᤧᤱᤜᤠ᤹ᤀᤥ ᤕᤠᤱᤏᤠ ᤐᤠ᤺ᤴ ᤔᤧᤏᤢ᤺ᤰᤋᤢᤴᤗᤥ॥ ᤂᤢᤏᤧ᤹ ᤋᤢᤰᤂᤣ ᤆᤧ᤺ᤸᤗᤧ ᤔᤏᤠ ᤔᤧᤓᤧ᤺ᤰᤋᤢᤴᤇᤡᤴᤗᤥ॥ ᤁᤖ ᤏᤢᤒᤠ ᤂᤠᤛᤧᤴᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤥᤀᤣ ᤀᤠᤒᤠᤅᤣ ᤜᤢᤰᤛᤢᤵᤛᤡᤱᤗᤥ॥

᥈᥊ ᤂᤢᤏᤧ᤹ ᤀᤠᤏᤡ᤹ ᤗᤠᤕᤥ ᤗᤠᤛᤥ᤺ᤳᤋᤡᤴ ᤀᤠᤗᤧᤖᤢᤶᤔᤠᤱ ᤛᤠᤶᤕᤥᤏᤡᤒᤠ ᤜᤡᤱᤔᤴᤏᤥ ᤀᤠᤜᤡᤱᤗ ᤑᤠ᤹ᤀᤠᤱ ᤀᤠᤏᤡ᤹ ᤗᤠᤕᤥᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤀᤠᤒᤠᤅᤣ ᤏᤠᤛᤡᤱᤃᤧᤴ ᤁᤢᤎᤰᤁᤥ ᤁᤢᤕᤢᤍᤣ᤹ᤖᤢᤖᤥ॥ ᤂᤢᤏᤧ᤹ ᤁᤢᤃᤠ᤺ᤶᤔᤠᤀᤥᤗᤠᤶ ᤂᤡᤏᤡ᤹ ᤁᤧᤘᤣ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥

᥈᥋ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤃ ᤋᤠᤵᤁᤧᤒᤧ᤹ᤒᤠᤖ ᤁᤧᤘᤠ᤹ᤒᤠ ᤔᤧᤸᤗᤢᤰᤜᤠ᤹ ᤁᤢᤀᤡᤛᤡ᤺ᤰ ᤁᤧᤘᤕᤡ. ᤁᤖ ᤀᤠᤸᤗᤥ ᤂᤡᤏᤡ᤹ ᤕᤠᤶᤛᤠᤶᤔᤡᤴ ᤁᤧᤃᤶᤒᤠ ᤏᤢ ᤁᤶᤒᤪᤠᤱ ᤁᤧᤔᤧᤵᤐᤠ ᤍᤠᤱᤒᤠᤀᤥ ᤁᤧᤏᤢ᤺ᤰᤂᤡ ᤁᤧᤍᤩᤧ᤹ᤀᤡᤀᤠᤱ ᤁᤧᤘᤕᤡ᤹ᤖᤥ॥

a 

᥈:᥌ ᤁᤢᤶᤔᤠᤗᤢᤱ- ᤁᤴ ᤑᤠ᤹ᤀᤡᤴ ᤗᤢᤱᤎᤠᤰ ᤛᤧᤵᤔᤠᤸᤗᤧ ᤁᤢᤛᤢᤰᤐᤥ ᤏᤧᤔᤏᤠᤒᤠ ᤁᤧᤕᤧᤰᤐᤠ ᤕᤶᤒᤠ ᤗᤢᤱᤗᤥ॥

ᤜᤡᤶᤛᤠᤔᤠ ᤏᤢ ᤜᤡᤶᤛᤠᤒᤠᤜᤠ᤹

᥉

᥇-᥈ ᤜᤧᤰᤁᤣᤗ᤹ᤖᤡᤰ ᤜᤡᤶᤛᤠᤔᤠᤛᤣ. ᤂᤡᤏᤡ᤹ ᤜᤡᤶᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤕᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤀᤥ ᤁᤢᤓᤠ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤔᤧᤈᤥ᤺ᤰᤛᤠᤱ ᤂᤡᤏᤡ᤹ ᤌᤣᤀᤠᤱ ᤔᤧᤶᤔᤧᤳᤋᤣ ᤛᤣᤛᤣᤒᤠ ᤜᤡᤱᤔᤴᤏᤡᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤁᤧᤒᤡᤖᤢᤶᤒᤠ ᤂᤧᤱᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤛᤢᤰᤋᤢ᤹ᤖᤥ॥

᥉ ᤂᤡᤏᤡ᤹ᤃ ᤐᤖᤡᤰᤐᤖᤡᤰᤐᤠ ᤌᤠ᤺ᤰ ᤑ᤺ᤔᤠᤴ. ᤛᤠᤶᤔᤩᤠᤱ ᤘᤠ᤺ᤳᤋᤡᤜᤠ᤹ ᤘᤠ᤺ᤵᤔᤠᤴ ᤏᤢ ᤀᤡᤔᤧᤸᤗᤢᤱᤒᤠ ᤏᤠ-ᤏᤠ ᤐᤖᤡᤰᤐᤠ ᤆᤠᤱᤜᤠ᤹ ᤆᤠᤱᤔᤠᤴ. ᤗᤠ᤺ᤰᤁᤠᤳᤗᤠᤶᤒᤠ ᤁᤧᤎᤠ᤺ᤵᤐᤠ ᤆᤥ᤺ᤰᤛᤡᤱᤔᤥ ᤔᤧ᤺ᤴ.

᥊ ᤁᤖ ᤂᤡᤏᤡ᤹ ᤏᤢ᤺ᤔᤠᤱᤃ ᤀᤠᤵᤑᤠᤸᤗᤧᤀᤠᤱ ᤔᤧᤶᤔᤠ᤺ᤔᤏᤠᤒᤠ ᤛᤢᤶᤛᤢᤶ ᤕᤧᤰᤕᤧᤰ ᤏᤢ ᤏ᤺ᤶᤏ᤺ᤶ ᤗ᤹ᤔᤠᤴ ᤛᤡᤃᤠᤱᤗᤠᤶᤒᤠᤀᤣ ᤏᤡᤎᤠ᤺ᤵᤗ ᤐᤥᤱᤗᤥ॥ ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤀᤡᤔᤧᤸᤗᤢᤱᤒᤠ ᤆᤥ᤺ᤰᤗᤥ॥

᥋ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤋᤠ᤺ᤰᤐᤥ ᤁᤧᤈᤥ᤺ᤰᤔᤠ ᤀᤢᤴᤇᤣ᤺ᤴᤛᤔᤠ ᤛᤣᤛᤣ ᤔᤧᤴᤇᤢᤔᤠᤜᤠ᤹ᤖᤧᤀᤠᤱ ᤜᤧᤰᤁᤣᤗ᤹ᤖᤡᤰᤁᤣ ᤏᤢ᤺ᤔᤠ ᤔᤧᤈᤥ᤺ᤰᤛᤡᤱᤅᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤒᤠᤅᤣ ᤜᤡᤶᤛᤠᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤔᤧᤘᤕᤧᤖᤥ॥

᥌ ᤁᤢᤒᤡᤀᤥ ᤛᤠᤖᤠᤖᤧ ᤁᤢᤜᤡᤶᤛᤠᤒᤠ ᤀᤒᤪᤠᤜᤠᤶᤔᤡᤸᤗᤧ ᤁᤢᤒᤠ᤺ᤴᤏᤡᤴ ᤂᤧᤵᤛᤢᤀᤠᤱ ᤂᤢᤏᤧ᤹ ᤀᤠᤍᤠᤱᤒᤣ ᤗ᤹ᤖᤡᤰ ᤔᤧᤳᤋᤢᤖᤥ॥ ᤂᤡᤏᤡ᤹ᤀᤠᤱ ᤔᤧᤱᤃᤡᤀᤣ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤂᤡᤏᤡ᤹ ᤛᤠᤖᤠᤖᤧ ᤁᤢᤛ᤻ᤛᤠ ᤔᤧᤴᤇᤢᤔᤠ᤹ᤏᤡᤱᤗᤥ॥

᥍ ᤜᤡᤶᤛᤠᤒᤠᤛᤣ. ᤂᤡᤏᤡ᤹ᤀᤠᤱ ᤂᤡᤏᤡ᤹ ᤜᤡᤶᤛᤠᤔᤠᤜᤠ᤹ᤏᤢ ᤛᤥᤖᤡᤰ ᤁᤧᤘᤕᤡᤸᤗᤧ ᤀᤡᤱᤎᤠ᤺ᤱ ᤐᤡᤖᤧᤶᤛᤡᤶᤔᤧ᤹ᤖ ᤋᤅᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹ᤀᤥ॥ ᤂᤡᤏᤡ᤹ ᤜᤧᤰᤁᤣ ᤁᤧᤎᤢᤶᤔᤠ ᤔᤧᤴᤈᤥ᤺ᤰᤏᤧᤴᤇᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤡᤒᤠ ᤁᤢᤛᤱ ᤜᤡᤱᤔᤴᤏᤥ ᤂᤧᤱᤜᤠ᤹ᤃ ᤂᤡᤏᤡ᤹ ᤗᤰᤛᤠᤔᤠᤛᤡᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤋᤢᤘᤠ᤺ᤴ ᤌᤣ᤺ᤸᤗᤧᤀᤠᤱ ᤔᤧᤎᤣ᤺ᤰᤋᤢᤴᤗ ᤑᤠ᤹ᤀᤠᤱ ᤏᤢᤖᤡᤰ ᤔᤧᤳᤋᤧᤶᤛᤡᤶᤔᤧ᤹ᤀᤥ॥

ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤸᤗᤧ ᤁᤧᤍᤠᤒᤠ ᤋᤢᤰᤂᤣ᤺ᤴ

᥎ ᤁᤢᤏᤢᤵᤔᤥ. ᤂᤡᤏᤡ᤹ ᤏᤡᤱᤘᤠ᤹ᤀᤥ ᤁᤠᤰ ᤌᤡᤰᤜᤢᤵ ᤐᤥ᤺ᤰᤂᤧᤶᤔᤧ᤹. ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹. ᤔᤡ᤺ᤶᤈᤡ ᤔᤧᤳᤋᤠᤛᤡᤶᤔᤧ᤹. ᤜᤠᤱᤜᤠᤱᤘᤠ ᤀᤥᤛᤣ᤺ᤴᤎᤠᤰᤁᤠᤛᤡᤶᤔᤧ᤹ ᤜᤧᤰᤁᤩᤠᤱ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶ ᤐᤥ᤺ᤰᤂᤧᤶᤔᤧ᤹ᤀᤥ॥

᥏ ᤑᤧᤴ ᤐᤠ᤺ᤴᤏᤡᤸᤗᤧ ᤁᤢᤗᤧᤰᤘᤠ ᤑᤧᤴᤐᤠ᤺ᤴ ᤔᤧᤈᤥᤃᤧᤶᤔᤡᤴᤏᤧ᤹. ᤁᤡᤏᤠ᤺ᤴᤍᤡ᤺ᤸᤗᤧ ᤁᤢᤗᤧᤰᤘᤠ ᤁᤡᤏᤠ᤺ᤴᤍᤡ ᤔᤧᤒᤡᤖᤧᤶᤛᤡᤶᤔᤡᤴᤏᤧ᤹. ᤁᤖ ᤂᤧᤸᤗᤧ ᤁᤢᤗᤧᤰᤘᤠᤃ ᤔᤢ᤹ᤀᤡᤛᤠᤶ ᤐᤡᤖᤧᤶᤛᤡᤶᤔᤧ᤹॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤔᤢ᤹ᤀᤡᤛᤠᤶ ᤐᤡᤛᤧ ᤁᤧᤀᤢ᤺ᤳᤋᤡᤀᤠᤱ ᤘᤠ᤹ᤖᤥ॥

᥇᥆ ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳ.

“ᤜᤡᤱᤔᤴᤏᤡᤴ ᤔᤡ᤺ᤶᤈᤡ ᤁᤧᤔᤧᤵᤐᤠᤀᤠᤱ ᤛᤢᤕᤧᤴᤜᤠ᤹ ᤀᤥᤔᤧᤵᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤸᤗᤧ ᤑᤧᤴᤐᤠ᤺ᤴ ᤐᤠ᤺ᤵᤔᤠ ᤏᤢ ᤀᤡᤱᤗᤧᤰ ᤐᤠ᤺ᤴ ᤐᤠ᤺ᤵᤔᤠ ᤔᤧᤏᤢ᤹ᤏᤧᤴ॥a

᥇᥇ ᤂᤧᤸᤗᤧ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤗᤧᤵᤔᤠᤀᤠᤱ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤐᤥ᤺ᤱ॥ ᤛᤏᤠᤖᤢᤱᤅᤥ ᤘᤠ᤹ᤔᤠ ᤋᤶᤛᤡᤴ ᤆᤥᤃᤢᤖ ᤐᤥ᤺ᤱ ᤜᤧᤰᤁᤩᤠᤱ ᤜᤠᤒᤠ ᤂᤧᤴ ᤐᤠ᤺ᤴᤏᤥ ᤐᤵᤔᤠᤀᤣ ᤐᤥᤱᤗᤥ॥

᥇᥈ ᤌᤣᤀᤠᤱᤓᤧᤸᤗᤧ ᤍᤠᤱᤒᤠᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤁᤶᤒᤪᤠᤱ ᤔᤧᤳᤋᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤢᤘᤠ᤺ᤴ ᤂᤧᤵᤛᤢ᤹. ᤁᤖ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤥ᤺ᤰᤗᤥ॥”

᥇᥉ ᤂᤡᤏᤡ᤹ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤡᤰ ᤛᤶᤒᤠᤸᤗᤧ ᤛᤧᤰᤂᤠᤀᤣ ᤀᤠᤳᤋᤡᤸᤗᤧᤀᤠᤱ ᤂᤠ᤺ᤶᤔᤠ ᤁᤧᤴᤇᤢᤰᤋᤡᤴᤗᤥ॥

᥇᥊ ᤁᤖ ᤏᤢᤒᤠ ᤁᤧᤈᤥᤃᤢᤶᤔᤡᤸᤗᤧ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤍᤢᤔᤢᤶᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤢ᤹ᤀᤡᤛᤠᤶ ᤁᤧᤒᤡᤖᤡ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ “ᤘᤣ᤹ᤜᤠ᤹ᤏᤢ ᤔᤧᤃᤡᤛᤧᤶᤔᤡᤴᤏᤧ᤹ ᤜᤧᤰᤁᤩᤠᤱ ᤏᤡᤱᤛᤠᤶᤔᤥᤀᤠᤱ ᤔᤧᤎᤩᤧᤶᤔᤡᤴᤏᤧ᤹ᤀᤥ॥”

᥇᥋ ᤁᤖ ᤂᤡᤏᤡ᤹ ᤜᤡᤱᤔᤴᤏᤥ ᤂᤪᤡᤛ᤻ᤋᤧᤴ ᤍᤠᤱᤒᤠ ᤗ᤹ᤖᤡᤰ ᤛᤣᤘᤠ ᤆᤥᤃᤧᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤃᤳᤋᤢᤶᤒᤠ ᤏᤡᤱᤛᤠᤱᤅᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤛᤣ᤺ᤴᤃᤧᤶᤗᤠᤵᤋᤡᤸᤗᤧ ᤗᤢᤶᤗᤢᤶᤔᤠᤱ ᤀᤡᤱᤎᤠ᤺ᤱᤅᤡᤴᤏᤢ ᤏᤥᤃᤵ ᤐᤡᤔᤠ ᤛᤍᤠᤍᤡᤱ ᤕᤠᤖᤡᤵ ᤐᤥ᤺ᤰᤂᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹ᤀᤥ॥

᥇᥌ ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ ᤋᤰᤗᤧᤱᤘᤠᤀᤥ ᤑᤧᤴᤐᤠ᤺ᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤪᤡᤛ᤻ᤋᤀᤥᤒᤠ ᤂᤡᤏᤡ᤹ ᤏᤢᤒᤠ ᤕᤧᤵᤗᤧᤰᤁᤡᤴ ᤔᤏᤠᤜᤠ᤹ᤖᤧ ᤔᤧᤏᤡᤛᤢᤀᤠᤱ ᤂᤧᤱᤜᤠ᤹ ᤛᤡᤖᤡᤱ ᤔᤧᤔᤖ ᤑᤠ᤹ᤀᤠᤱ ᤛᤣᤛᤣ ᤂᤠᤛᤡᤱ ᤁᤳᤋᤧᤶᤔᤧ᤹ᤀᤥ॥

᥇᥍ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤡᤱᤘᤠ᤹ ᤆᤥᤃᤢ᤹ᤏᤧ ᤑᤠ᤹ᤃᤪ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤀᤠᤱ ᤀᤡᤏᤥᤃᤧᤴ ᤋᤢᤰᤂᤣ ᤆᤠᤔᤠᤏᤢ᤺ᤸᤗᤧ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤠᤱ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤌᤠᤔᤠᤀᤣ ᤏᤢᤒᤠ ᤐᤥᤱᤗᤥ॥

᥇᥎ ᤌᤣᤀᤠᤱᤓᤧᤸᤗᤧ ᤂᤪᤡᤛ᤻ᤋᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤥ ᤋᤠ᤺ᤳᤇᤧ ᤀᤠᤏᤡ᤹ ᤗᤠᤕᤥᤜᤠ᤹ ᤛᤍᤠᤍᤡᤱ ᤗᤧᤵᤔᤡ ᤐᤡᤔᤠ ᤑᤠ᤹ᤀᤠᤱ ᤌᤡᤰᤗᤧᤱ ᤛᤩᤧᤖᤥ॥ ᤛᤠᤶᤕᤥᤏᤡᤒᤠ ᤂᤪᤡᤛ᤻ᤋᤧᤴ ᤗᤠᤕᤥᤒᤠᤖᤧ ᤁᤢᤗᤧᤰᤘᤠ ᤛᤩᤧᤖᤥ॥ ᤂᤢᤏᤧ᤹ ᤏᤠᤛᤡᤱᤃᤧᤴ ᤌᤰᤁᤥ ᤛᤩᤧ. ᤁᤖ ᤛᤣᤛᤣᤔᤠᤱᤅᤥᤗᤠᤶ ᤕᤠᤶᤔᤥ ᤜᤡᤅᤧᤖᤥ॥

᥇᥏ ᤒᤠ ᤁᤴ ᤛᤣᤛᤣᤔᤠᤱᤗᤠᤶ ᤐᤣᤀᤠᤱ ᤂᤢᤏᤧ᤹ ᤐᤢᤱᤗᤠᤜᤡᤶᤔᤥ ᤁᤧᤕᤠᤰᤐᤠ ᤑᤧᤴᤛᤠᤶᤜᤠ᤹d ᤀᤡᤱᤓᤥᤛᤢᤛᤡᤖᤥ॥

᥈᥆ ᤂᤧᤱᤜᤠ᤹ᤖᤧᤃ ᤀᤢᤴᤇᤣ᤺ᤴ ᤏᤢᤜᤠ᤺ᤸᤗᤧ ᤘᤠᤗᤠᤎᤠ ᤆᤥᤃᤢᤸᤗᤧ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤠᤛᤡ ᤌ᤺ᤳᤋᤢᤛᤡᤀᤠᤱ ᤜᤠᤱᤄᤢᤛᤡᤸᤗᤧ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠᤴ ᤂᤧᤶᤔᤠ ᤔᤧᤴᤍᤧᤴᤍᤧᤴᤏᤠᤱ ᤔᤧᤘᤕᤧᤖᤥ॥ ᤂᤧᤵᤔᤥ ᤕᤧᤳᤇᤡ ᤔᤏᤠᤜᤠ᤹ᤖᤰ ᤁᤡᤵᤔᤠ ᤁᤧᤄᤢᤒᤠ ᤘᤠᤍᤥ᤺ᤰᤔᤥᤗᤠᤶ ᤋᤠᤱᤔᤧᤛᤧ᤺ᤵᤋᤧᤀᤠᤱ ᤔᤧᤘᤕᤧ॥

᥈᥇ ᤁᤴ ᤘᤠᤍᤥ᤺ᤰᤁᤡᤗᤧᤴ ᤆᤫᤠ᤺ᤳᤋᤡᤱᤃ ᤋᤠᤱᤃᤧᤛᤧ᤺ᤵᤋᤡᤒᤠ ᤒᤵᤋᤡᤛ᤻ᤔᤠᤸᤗᤧ ᤁᤢᤒᤡ ᤜᤧᤰᤋᤱᤒᤠᤖᤥ. ᤁᤱᤃ ᤌᤰᤁᤥᤗᤠᤶ ᤔᤠᤰᤂᤪᤰᤁᤡᤴ ᤘᤠᤃᤧᤜᤵᤋᤢᤶᤒᤠ ᤜᤧᤰᤁᤣᤃ ᤔᤧ᤺ᤴ. ᤁᤖ ᤛᤣᤛᤣ ᤂᤠᤛᤡᤱᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤥ ᤆᤥ᤺ᤰᤔᤏᤠᤒᤠ ᤔᤠᤱᤜᤧᤰᤗᤥ॥ ᤜᤧᤰᤁᤩᤠᤱ ᤂᤧᤴ ᤛᤣᤛᤣ ᤂᤠᤛᤡᤱᤅᤡᤱᤃ ᤕᤧᤛᤢ ᤂᤪᤡᤛ᤻ᤋᤧᤴ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤅᤧᤒᤠᤗᤠᤶ ᤋᤠ᤺ᤖᤥ॥

᥈᥈ ᤀᤠᤸᤗ ᤕᤧᤛᤢ ᤂᤪᤡᤛ᤻ᤋᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤈᤢᤵᤛᤠᤱ ᤗᤧᤵᤔᤠᤱ ᤕᤢᤱ. ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤜᤠ᤹. ᤕᤢᤰᤛᤠᤒᤠᤜᤠ᤹ ᤏᤢ ᤔᤢᤰᤛᤠᤶᤜᤠ᤹ ᤁᤢᤕᤢᤰᤁᤥ ᤁᤳᤋᤢᤛᤡᤖᤥ॥

a 

᥉:᥇᥆ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤗᤧᤛᤥ᤺ᤵᤐᤠᤴ ᤑᤧᤴᤐᤠ᤺ᤴ ᤐᤠ᤺ᤵᤔᤠᤗᤠᤶ ᤜᤧᤰᤁᤩᤠᤱ ᤔᤢᤖᤠᤴ ᤀᤡᤱᤗᤧᤰ ᤐᤠ᤺ᤴ ᤐᤠ᤺ᤵᤔᤠᤗᤠᤶ ᤛᤠᤰᤔᤠ ᤐᤥ᤺ᤱ॥”

d 

᥉:᥇᥏ ᤑᤧᤴᤛᤠᤶᤜᤠ᤹- ᤁᤢᤓᤠ ᤔᤏᤠᤜᤠ᤹ᤖᤧ ᤁᤴ ᤑᤠ᤹ᤀᤡᤴ ᤛᤡᤛᤠᤶ ᤑᤠ᤹ᤀᤠᤱ ᤔᤧᤀᤡ᤺ᤳᤋᤢ᤹॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤃᤡ ᤜᤡᤱᤔᤠ

᥊

ᤂᤧᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤧᤴ ᤏᤠᤛᤡᤱᤃᤧᤴ ᤌᤰᤁᤥ ᤋᤢᤰᤂᤣ ᤆᤩᤧ. ᤜᤧᤰᤁᤣᤗ᤹ᤖᤡᤰ ᤂᤡᤏᤡ᤹ᤀᤠᤱ ᤒᤠᤜᤧᤰᤋᤱᤒᤠ ᤏᤡᤱᤘᤠ᤹ᤀᤡᤴ ᤁᤳᤋᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤏᤠᤛᤡᤱᤃᤧᤴ ᤌᤰᤁᤥ ᤋᤢᤰᤂᤣ ᤁᤧᤈᤠᤒᤠᤸᤗᤧ ᤗᤠᤕᤥ ᤆᤥ᤺ᤰᤔᤠ ᤗᤧᤖᤢᤀᤠᤱ ᤘᤠ᤹ᤖᤥ॥

᥈ ᤜᤧᤰᤁᤣ᤺ᤸᤗᤧ ᤂᤧᤴ ᤜᤡᤱᤗ ᤌᤠᤖᤡᤰ ᤔᤏᤠᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤑᤧᤴᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤜᤡᤱᤗᤥ॥

᥉ ᤌᤣᤀᤠᤱᤓᤧᤸᤗᤧ ᤁᤧᤒᤣ᤺ᤰᤐᤠ ᤕᤧᤶᤔᤥ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ ᤜᤧᤰᤁᤣ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ. ᤑᤧᤴᤏᤡᤱᤘᤠ᤹ ᤆᤥ᤺ᤰᤔᤠ. ᤌᤡ᤺ᤸᤗᤧ ᤔ᤺ᤛᤡᤱᤔᤠ. ᤕᤖᤡᤰ ᤆᤠᤔᤠ ᤌᤢᤱᤔᤠᤀᤠᤱ ᤕᤠᤶᤒᤥ᤺ᤳᤇᤧ ᤆᤢᤶᤔᤠ. ᤕᤠᤶᤍᤠᤍᤠᤒᤠ ᤆᤠᤔᤢᤰ ᤌᤡᤔᤢᤰ ᤆᤥ᤺ᤰᤔᤠ ᤏᤢ ᤛᤡᤰᤁᤧᤗᤧ᤺ᤱᤒᤠ ᤏᤠᤘᤠᤀᤡᤳᤗᤠᤜᤠ᤹ ᤛᤣᤘᤠ ᤆᤥ᤺ᤰᤔᤠᤀᤥ ᤕᤖᤡᤰ ᤕᤧᤶ ᤁᤧᤍᤣ᤺ᤛᤢᤶᤗᤥ॥

᥊ ᤂᤧᤱᤜᤠ᤹ᤖᤧ ᤀᤠᤸᤗᤥ ᤜᤧᤰᤋᤱᤒᤠ ᤑᤧᤴ ᤐᤠ᤺ᤴᤜᤠ᤹ ᤂᤢᤏᤡ᤹ᤏᤢ ᤛᤥᤖᤡᤰ ᤁᤧᤶᤒᤳᤇᤡᤴᤒᤠ ᤔᤧᤏᤡᤛᤢᤀᤠᤱ ᤛᤠ᤹ᤖᤡᤰ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤡᤏᤡ᤹ ᤏᤠᤃᤧᤶᤎᤠᤛᤡ ᤁᤧᤶᤒᤡᤖᤡ᤹ᤖᤥ

᥋ ᤁᤖ ᤁᤢᤜᤡᤱᤘᤧᤳ ᤏᤢ ᤁᤧᤛᤡᤒᤠᤜᤠ᤹ᤖᤧ ᤂᤠᤛᤧᤴ ᤆᤥ᤺ᤰᤔᤠ ᤕᤠᤖᤡᤵ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤂᤧᤱᤜᤠ᤹ᤃ ᤕᤧᤵᤔᤠᤀᤣ ᤐᤥᤱᤗᤥ॥

᥌ ᤒᤠ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤀᤠᤸᤗᤥ ᤁᤧᤛᤡ᤺ᤒᤠᤜᤠ᤹ᤀᤠᤱ ᤔᤧᤴᤇᤠᤶ ᤕᤠᤵᤔᤡ ᤜᤧᤰᤁᤣ ᤏᤠᤛᤡᤱᤃᤧᤴ ᤌᤰᤁᤥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤠᤛᤧᤴ ᤐᤥᤱᤗᤥ. ᤁᤖ ᤕᤠᤶᤛᤠᤶᤔᤥ ᤏᤡᤱᤘᤠ᤹ᤑᤢᤔᤠᤱ ᤁᤢᤀᤡᤛᤡ᤺ᤰ ᤔᤧᤜᤡᤱᤗ ᤑᤠ᤹ᤀᤠᤱ ᤛᤢᤏᤠᤀᤡᤱᤅᤡᤴ ᤀᤡᤱᤓᤥ᤺ᤛᤧᤀᤠᤱ ᤘᤠ᤹ᤖᤥ॥

᥍ ᤁᤠᤰ ᤐᤠ᤺ᤴᤜᤠ᤹ᤖᤧ ᤁᤢᤏᤢᤵᤔᤠᤴ ᤏᤡ᤺ᤳᤋᤠᤱᤅᤣ ᤋᤩᤧᤀᤠᤱ ᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤋᤢᤘᤠ ᤆᤥ᤺ᤰᤔᤠ ᤁᤧᤛᤢᤰᤋᤡᤖ ᤑᤠ᤹ᤀᤠᤱ ᤛᤣᤛᤣ ᤏᤡᤱᤘᤠ᤹ ᤏᤢ ᤆᤠᤱᤈᤠᤱᤅᤠᤱ ᤘᤕᤧᤶᤔᤧ᤹ᤀᤥ॥

᥎ ᤁᤠᤰᤏᤢ᤺ᤸᤗᤧ ᤕᤶᤒᤠ ᤐᤠ᤺ᤴᤏᤡᤱᤃ ᤛᤡᤰᤗᤢᤱᤔᤥᤗᤠᤶ ᤗᤢᤱᤔᤠ᤹ ᤋᤢᤰᤁᤠᤛᤡᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤗᤢᤱᤔᤠ᤹ ᤋᤢᤰᤔᤠᤸᤗᤧᤃ ᤕᤖᤡᤰ ᤗᤠᤕᤥᤜᤠ᤹ ᤋᤧᤵᤋᤢ᤹ᤖᤥ॥

᥏ ᤜᤧᤰᤁᤩᤠᤱ ᤁᤠᤏᤠᤰᤏᤠᤰ ᤔᤧᤸᤗ᤹ᤀᤣ ᤋᤖᤣ ᤋᤥ᤺ᤀᤠᤛᤡᤶᤔᤧ᤹ᤀᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤠᤶ ᤐᤖᤡᤰ ᤐᤖᤡᤰᤐᤠ ᤐᤷᤎᤠ᤺ᤶᤔᤡᤴ ᤁᤧᤄᤥᤛᤢᤶᤔᤠᤱ ᤘᤠ᤹॥ ᤁᤠᤰᤗᤧ ᤂᤧᤴ ᤁᤧᤄᤥᤛᤢᤶᤒᤠ ᤐᤷᤎᤠ᤺ᤶᤔᤡᤴ ᤁᤢᤓᤠ᤹ ᤐᤡᤛᤡᤱᤔᤠᤀᤥ ᤏᤢᤖᤡᤰᤁᤠᤱ ᤕᤠᤅᤧᤶᤔᤧ᤹ᤀᤥ॥

᥇᥇ ᤐᤠ᤺ᤴᤈᤠᤰ ᤁᤧᤒᤠ᤺ᤵᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤈᤠᤰ ᤁᤢᤀᤡᤛᤡ᤺ᤰ ᤐᤠ᤺ᤳᤋᤢᤖ. ᤘᤣ᤹ᤜᤠ᤹ ᤛᤣᤘᤠ ᤁᤧᤈᤥ᤺ᤰᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤒᤠ ᤌᤢᤶᤔᤡᤸᤗᤧ ᤛᤣᤘᤠ ᤆᤥᤃᤢᤖᤖᤥ॥ ᤜᤧᤰᤁᤣᤗ᤹ᤖᤡᤰ ᤁᤠᤰ ᤐᤠ᤺ᤴᤏᤥ ᤕᤧᤛᤢ ᤂᤪᤡᤛ᤻ᤋᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ॥ ᤁᤠᤰ ᤔᤡᤔᤡᤍᤡᤱ ᤏᤢ ᤔᤢᤰᤛᤠᤶᤔᤡᤱᤃ ᤛᤍᤠᤍᤡᤱ ᤂᤢᤏᤧ᤹ᤀᤡᤴᤏᤧᤖᤥ॥ ᤀᤠᤔᤧᤴ॥

ᤂᤪᤡᤛ᤻ᤋᤖᤧ ᤗᤠᤃᤡ ᤋᤢᤰᤂᤣ ᤆᤠᤔᤠ ᤐᤥ᤺ᤱ

᥇᥈ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤂᤡᤏᤡ᤹ ᤁᤧᤛᤠᤰᤐᤠ ᤀᤡᤏᤥᤃᤧᤴ ᤋᤢᤰᤂᤣ ᤁᤢᤎᤡᤶᤒᤠ ᤜᤱᤛᤠ᤹ᤔᤥ ᤁᤧᤎᤩᤧ᤹ᤀᤡᤸᤗᤧ ᤂᤡᤏᤡ᤹ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤐᤠ᤺ᤴ ᤐᤥ᤺ᤰᤂᤧ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ.

᥇᥉ ᤁᤖ ᤂᤪᤡᤛ᤻ᤋᤧᤴ ᤋᤢᤰᤂᤣ ᤆᤩᤧᤒᤠ ᤜᤧᤰᤁᤣ ᤂᤡᤏᤡ᤹ᤀᤠᤱ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤁᤧᤎᤩᤧ᤹ᤀᤡᤸᤗᤧ ᤛ᤺ᤳᤋᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤢᤕᤢᤔᤠ ᤕᤧᤴᤏᤥ ᤁᤢᤔᤡᤔᤡᤍᤡᤱᤅᤡᤴ ᤀᤥᤛᤣ᤺ᤴᤍᤠᤱ ᤐᤥ᤺ᤱᤅᤡᤸᤗᤧ ᤐᤛ᤺ᤳ ᤁᤧᤛ᤺ᤳᤋᤡ᤹ᤖᤥ॥

᥇᥊ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤠᤃᤧᤶᤎᤠᤛᤡ ᤁᤧᤶᤒᤡᤖᤡᤏᤧ ᤑᤠ᤹ᤃᤪ ᤔᤢ᤹ᤀᤡᤛᤠᤒᤠᤏᤡᤱᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤃᤧᤴ ᤛᤣᤛᤣᤔᤠᤱᤅᤡᤴ ᤂᤡᤏᤡ᤹ᤏᤢ ᤘᤠ᤹ᤖᤥ॥

᥇᥋ ᤂᤡᤏᤡ᤹ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤈᤩᤧ᤹ᤀᤡᤸᤗᤧ ᤔᤏᤠ ᤁᤧᤛᤧᤵᤐᤠ. ᤁᤧᤄᤢ᤺ᤶᤒᤠ. ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤜᤧᤰᤁᤩᤠᤱ ᤘᤣ᤹ᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤥ ᤜᤢᤰ ᤁᤧᤕᤠᤰᤐᤠ ᤔᤏᤠᤴ ᤋᤢᤰᤂᤣ ᤆᤠ᤺ᤒᤠ ᤁᤢᤀᤡᤛᤡ᤺ᤰ ᤋᤢᤰᤂᤣ ᤔᤧᤈᤧᤶᤔᤡᤴᤏᤧ᤹ᤀᤥ॥

᥇᥌ ᤁᤖ ᤂᤪᤡᤛ᤻ᤋᤠᤏᤡ ᤁᤧᤒᤥ᤺ᤰᤂᤡᤒᤠᤸᤗᤧ ᤋᤢᤰᤂᤣ ᤁᤧᤈᤩᤧ᤹ᤀᤡᤏᤧ ᤑᤠ᤹ᤃᤪ ᤛᤡᤖᤡᤱ ᤔᤧᤔᤕᤧᤶᤔᤡᤴᤏᤧ᤹ᤀᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥ᤺ᤛᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤔᤡᤱᤅᤡᤴ ᤂᤡᤏᤡ᤹ ᤁᤧᤍᤰᤋᤢᤶᤔᤠᤱ ᤁᤧᤘᤕᤡ᤹ᤖᤥ॥

᥇᥍ ᤀᤠᤸᤗ ᤂᤠᤛᤧᤴ ᤐᤥᤱᤔᤠ ᤕᤧᤶ ᤋᤩᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤜᤠ᤹ᤀᤥᤏᤢ ᤜᤣ᤺ᤰᤛᤡᤱᤗᤥ॥ ᤀᤠᤸᤗ ᤀᤠᤏᤡ᤹ᤗᤠᤶᤔᤣ ᤂᤠᤛᤧᤴ ᤐᤥᤱᤔᤠ ᤜᤣ᤺ᤰᤛᤡᤱᤏᤧ ᤑᤠ᤹ᤃᤪ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤢᤏᤠᤀᤡᤱ ᤂᤧᤶᤔᤠ ᤔᤧᤴᤍᤧᤶᤔᤏᤠᤒᤠᤜᤠ᤹ ᤌᤣ ᤔᤧᤒᤥ᤺ᤱᤒᤣ᥅

᥇᥎ ᤀᤠᤸᤗ ᤛᤠᤶᤕᤥᤛᤠᤵᤗᤠᤀᤥ ᤀᤰᤂᤣ ᤛᤠᤵᤋᤧᤀᤠᤱ ᤐᤳ.

“ᤛᤠᤶᤕᤥᤏᤡᤒᤠᤜᤠ᤹ ᤋᤠᤱᤛᤧ᤺ᤵᤔᤠᤛᤡ ᤛᤠᤰᤏᤧ ᤑᤠ᤹ᤃᤪ. ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤏᤢ ᤗᤠᤕᤥᤒᤠᤴ ᤌᤣ ᤐᤥ᤺ᤱᤒᤠᤒᤣ᥅”

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤳᤋᤡᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤔᤧᤎᤠ᤹᤺. ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤛᤠᤒᤠ ᤆᤀᤡ᤺ᤳᤍᤠᤱᤒᤠᤀᤥ ᤋᤠ᤺ᤰᤐᤥ ᤔᤧᤕᤢᤰᤂᤢᤖ ᤜᤧᤰᤁᤩᤠᤱ ᤆᤰᤔᤧᤸᤗ᤹ᤀᤣ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖᤖᤥ॥

ᤋᤢᤶᤓᤠᤰᤛᤠᤜᤠ᤹ ᤏᤢ ᤌᤠᤱᤒᤧᤴᤜᤠ᤹ᤖᤧ ᤗᤠᤃᤡ ᤛᤢᤈᤠ

᥋

ᤀᤠᤸᤗ ᤂᤪᤡᤛ᤻ᤋᤖᤧ ᤀᤡᤏᤥᤃᤧᤴ ᤁᤢᤍᤢᤰᤂᤣ᤺ᤸᤗᤧᤴ ᤋᤥ᤺ᤴᤍᤡ ᤏᤢ ᤋᤠ᤺ᤴᤍᤡ ᤀᤥᤛᤣ᤺ᤴᤍᤠᤱ ᤁᤧᤒᤥ᤺ᤱᤒᤠ ᤔᤡᤔᤡᤍᤡᤱᤅᤡᤸᤗᤧᤴ ᤗᤰᤛᤠᤒᤠ ᤐᤥ᤺ᤰᤂᤠᤱᤒᤠᤸᤗᤧ ᤆᤥᤃᤢᤸᤗᤧ. ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤛᤣᤛᤣᤜᤢᤵᤗᤰᤁᤥᤒᤠ ᤗᤳᤇᤠ ᤋᤢᤶᤗᤠᤶᤗᤥᤒᤠ ᤐᤥ᤺ᤰᤂᤠᤱᤒᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤋᤢᤶᤗᤠᤶᤗᤥᤒᤠᤜᤠ᤹ ᤐᤣᤗᤡ ᤑᤠᤰᤏᤡᤱᤗᤥ-

᥈ ᤂᤡᤏᤡ᤹ ᤁᤶᤒᤪᤠᤱᤅᤥ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤧᤸᤗᤢᤰᤜᤠ᤹ ᤏᤢᤖᤡᤰᤁᤠᤱ ᤁᤔᤧᤶᤛᤡᤶᤔᤧ᤹ᤀᤥ- ᤔᤢᤖᤠ ᤀᤠᤶᤔᤧᤳᤋᤡᤸᤗᤧᤖᤰ ᤔᤧ᤺ᤴ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤏᤡᤱᤘᤠ᤹ᤒᤥᤗᤠᤶ ᤁᤔᤧᤶᤛᤡᤶᤔᤧ᤹. ᤕᤠᤱᤛᤠᤁᤢᤴᤎᤣᤖᤧ ᤗᤠᤃᤡᤃ ᤔᤧ᤺ᤴ. ᤁᤖ ᤂᤡᤏᤡ᤹ ᤛᤡᤰ ᤐᤛᤶᤛᤶᤗ ᤛᤣᤘᤠ ᤆᤥᤃᤧᤶᤛᤡᤶᤔᤧ᤹ᤀᤥ॥

᥉ ᤂᤡᤏᤡ᤹ ᤁᤶᤒᤪᤠᤱᤅᤥ ᤁᤧᤘᤠ᤹ᤒᤠᤜᤠ᤹ ᤛᤶᤍᤠᤱ ᤕᤢᤰ ᤆᤥ᤺ᤰᤔᤠ ᤔᤧ᤺ᤴ. ᤁᤖ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤢᤒᤡ ᤐᤥᤱᤔᤠ ᤐᤥᤱᤗᤥ॥

᥊ ᤜᤧᤰᤁᤩᤠᤱ ᤋᤢᤶ ᤔᤧᤸᤗᤢᤰᤁᤶᤒᤠᤴ ᤕᤢ᤺ᤸᤗᤧ ᤀᤠᤵᤑᤠᤸᤗᤧᤀᤠᤱ ᤀᤡᤔᤧᤸᤗᤧᤶᤔᤏᤠᤒᤠ ᤔᤡᤔᤡᤍᤡᤱ ᤏᤢ ᤀᤡᤱᤎᤠ᤺ᤱᤅᤡᤸᤗᤧᤴ ᤋᤡᤆ᤺ ᤁᤧᤄᤥᤛᤢᤶᤗᤥ॥

᥋ ᤂᤡᤏᤡ᤹ ᤌᤠᤱᤒᤧᤴᤛᤠᤛᤣ. ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤕᤢᤰᤁᤥ ᤘᤠ᤹ᤔᤠ ᤐᤥᤱᤗᤥ॥ ᤂᤡᤏᤡ᤹ ᤁᤠᤰ ᤆᤢᤱᤈᤡᤃᤧᤴ ᤏ᤺ᤶᤏ᤺ᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤏᤢᤖᤡᤰ ᤔᤧᤳᤋᤠᤛᤡᤶᤔᤧ᤹. ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤛᤠᤵᤗᤠᤀᤥ ᤛᤠᤵᤋᤧᤀᤠᤱ ᤐᤳ.

“ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤀᤳᤋᤢᤛᤡ᤹. ᤁᤖ ᤏ᤺ᤶᤏ᤺ᤶᤒᤠᤜᤠ᤹ ᤗᤢᤱᤃᤢᤶ ᤐᤡᤖᤢᤛᤡ᤹ᤖᤥ॥”

᥌ ᤂᤧᤸᤗᤧ ᤆᤥᤃᤢᤸᤗᤧ ᤔᤢᤰᤛᤠᤶᤛᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤢᤰᤁᤥ ᤂᤡᤏᤡ᤹ ᤆᤢᤱᤈᤡᤃᤧᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤘᤕᤧᤶᤔᤧ᤹. ᤜᤧᤰᤁᤩᤠᤱ ᤛᤢᤕᤧᤶᤔᤥ ᤂᤡᤏᤡ᤹ ᤀᤡᤱᤎᤠ᤺ᤱ ᤁᤧᤒᤡᤖᤡᤀᤠᤱ ᤌᤠ᤺ᤱ ᤁᤧᤓᤥ᤺ᤰᤂᤡ᤹ᤖᤥ॥

᥍ ᤁᤠᤰ ᤂᤡᤏᤡ᤹ ᤏᤡᤱᤛᤠᤶᤜᤠ᤹ ᤂᤢᤏᤧ᤹ᤀᤥ ᤋᤠᤖᤧᤶᤔᤧ᤹. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤶᤒᤪᤠᤱ ᤁᤧᤔᤧᤳᤋᤡ᤹ᤖᤥ॥

᥎ ᤂᤡᤏᤡ᤹ ᤛᤡᤱᤛᤡᤱ ᤕᤧᤰᤕᤧᤰ ᤏᤢ ᤆᤠᤱᤈᤠᤱ ᤗ᤹ᤖᤧᤶᤔᤧ᤹᥄ ᤂᤡᤏᤡ᤹ ᤏᤡᤱᤔᤡ ᤔᤠᤑᤧᤴᤛᤠᤶᤔᤡᤴ ᤁᤧᤜᤢ᤺ᤰᤐᤠ ᤂᤡᤖᤡᤱᤒᤠᤴ ᤁᤢᤀᤡᤛᤡ᤺ᤰ ᤀᤠᤳᤋᤡᤴ ᤂᤥᤛᤢᤱᤅᤠᤱ ᤗᤖᤢᤱᤍᤣᤛᤢᤱ ᤗ᤹ᤖᤡᤰ ᤁᤥ᤺ᤳᤋᤢᤖ ᤋᤠᤰᤁᤴᤗᤥ॥

᥏ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤂᤧᤴ ᤀᤳᤋᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤠᤖᤠᤰ ᤂᤡᤏᤡ᤹ ᤑᤢ᤹ᤏᤢᤛᤠ᤹ᤜᤠ᤹ᤀᤠᤱ ᤂᤡᤏᤡ᤹ ᤁᤧᤍᤢᤔᤢᤶᤒᤠ ᤀᤡᤏᤥᤃᤧᤴ ᤋᤢᤰᤂᤣ ᤜᤧᤰᤋᤱᤒᤠ ᤋᤢᤰᤂᤣᤀᤥᤀᤣ ᤔᤧᤘᤠ᤹ ᤁᤧᤗ᤹ᤒᤠᤴ ᤁᤧᤏᤡᤛᤢᤶᤗᤥ॥

᥇᥆ ᤁᤠᤰ ᤗᤢᤱᤃᤢᤶ ᤁᤧᤃᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤔᤧᤴᤏᤢᤵᤔᤏᤠᤒᤠ ᤁᤢᤔᤡᤔᤡᤍᤡᤱᤅᤡᤴ ᤗᤰ ᤁᤧᤄᤥᤛᤢᤶᤗ ᤑᤠ᤹ᤀᤠᤱ ᤁᤧᤀᤢ᤺ᤳᤋᤡᤀᤠᤱ ᤁᤧᤘᤕᤡ᤹ᤖᤥ॥ ᤁᤖ ᤛᤵᤑᤠᤎᤡᤰ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤈᤩᤧ᤹ᤀᤡᤀᤠᤱ ᤂᤢᤏᤧ᤹ᤀᤣ ᤂᤡᤏᤡ᤹ ᤁᤢᤗᤡᤱᤍᤥ ᤁᤧᤃᤧᤳᤋᤡ᤹ ᤜᤧᤰᤁᤩᤠᤱ ᤌᤎᤵ ᤔᤧᤸᤗ᤹ᤔᤏᤠᤒᤠ ᤏᤢ ᤁᤧᤎᤢᤶᤒᤠ ᤁᤧᤈᤥᤃᤡᤀᤠᤱ ᤔᤧᤶᤔᤢᤶᤔᤏᤠ ᤏᤧᤶᤓᤥᤀᤥ ᤁᤧᤕᤢᤰᤂᤡ᤹ᤖᤥ॥

᥇᥇ ᤁᤠᤰ ᤔᤢᤰᤛᤠᤶᤔᤡᤴ ᤛᤍᤠᤍᤡᤱ ᤂᤢᤏᤧ᤹ᤀᤡᤴᤏᤣ ᤐᤥᤱᤗᤥ॥ ᤀᤠᤔᤧᤴ॥

ᤁᤢᤏᤢᤵᤔᤠ ᤛᤣᤘᤠ

᥇᥈ ᤏᤛᤠ᤺ᤴᤛᤠᤒᤠ ᤀᤡ᤺ᤳᤋᤢᤱᤒᤠ ᤏᤢᤛᤠ᤹ ᤛᤡᤗᤠᤛᤖᤧ ᤁᤢᤓᤠ᤹ᤗᤠᤶ ᤁᤴ ᤆᤢᤰᤛᤠ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤗ ᤐᤳᤋᤠᤖᤥ॥ ᤀᤡᤱᤃᤠ᤹ ᤜᤠᤱᤜᤠᤱ ᤔᤧᤳᤏᤡᤱᤗ ᤁᤱᤃ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤢᤱᤃᤢᤶᤗᤥ ᤗ᤹ᤖᤡᤰ ᤋᤥ᤺ᤴᤍᤡ ᤐᤡᤏᤡᤱᤗᤥ॥ ᤁᤴ ᤗᤢᤱᤃᤢᤶᤔᤥᤀᤣ ᤂᤡᤏᤡ᤹ ᤌᤎᤵ ᤔᤧᤴᤗ᤹ᤔᤏᤠᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥

᥇᥉ ᤂᤡᤏᤡ᤹ ᤜᤧᤰᤁᤣᤀᤣ ᤛᤣᤃᤧᤔᤠ ᤒᤧᤒᤡᤗᤥᤴᤒᤠb ᤛᤣᤛᤣᤜᤢᤵᤗᤰᤁᤡᤸᤗᤧ ᤛᤣᤘᤠ ᤁᤧᤜᤠᤰᤋᤡᤖᤥ॥ ᤜᤧᤰᤁᤣᤗ᤹ᤖᤡᤰᤁᤣ ᤀᤠᤛ᤻ᤛᤠ᤺ ᤔᤷᤁᤢᤛᤖᤧᤀᤠᤱ ᤛᤣᤘᤠ ᤁᤧᤜᤠᤰᤋᤡᤖᤥ॥

᥇᥊ ᤔᤡ᤺ᤶᤈᤡ᤺ᤸᤗᤧ ᤛᤣᤘᤠ ᤔᤧᤳᤋᤠᤛᤡᤶᤔᤧ᤹ᤀᤥ॥ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰᤗᤧ ᤛᤏᤠᤖᤢᤱ ᤁᤧᤄᤥᤛᤢᤶᤗᤖᤥ॥

b 

᥋:᥇᥉ ᤒᤧᤒᤡᤗᤥᤏ- ᤁᤸᤗᤧ ᤖᤥᤔ ᤕᤧᤰᤕᤰᤁᤡᤴ ᤀᤥᤛᤣ᤺ᤴᤀᤠᤎᤠᤰᤗᤥ॥

ᤐᤋᤪᤢᤛᤖᤧ ᤛᤠᤵᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤛᤰᤀᤡᤱᤄᤱᤅᤡᤴ ᤐᤋᤪᤢᤛᤖᤧ ᤁᤠᤰ ᤐᤡᤛᤠᤱ ᤁᤧᤛᤧᤒᤠᤀᤠᤱ ᤁᤧᤘᤠ᤹ᤒᤠ ᤏᤛᤠᤏᤡᤒᤠᤜᤠ᤹ ᤜᤠᤰᤋᤢᤛᤡᤒᤠᤖᤥ॥ ᤁᤴ ᤛᤰᤀᤡᤱᤅᤡᤸᤗᤧᤴ ᤁᤢᤈᤧᤰ ᤏᤡᤱᤘᤠ᤹ᤛᤥ᤺ᤰᤁᤡᤱᤃ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤔᤧᤜᤢ᤹ᤖᤢᤛᤡᤒᤠ ᤏᤡᤛᤠᤶ ᤏᤢ ᤂᤧᤴ ᤏᤡᤛᤠᤶᤗᤠᤶᤒᤠ ᤋᤩᤧᤒᤠ ᤑᤧᤴ ᤐᤠ᤺ᤴᤜᤠ᤹ ᤋᤥ᤺ᤶᤔᤠ ᤘᤕᤧᤖᤥ॥ ᤂᤧᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤕᤧᤛᤢ ᤂᤪᤡᤛ᤻ᤋᤧᤴ ᤕᤠᤶᤔᤥ ᤔᤧᤏᤢ᤺ᤱᤏᤧᤴ ᤔᤧᤕᤢᤏᤧᤴ ᤗ᤹ᤖᤡᤰ ᤔᤧᤒᤠ᤺ᤳᤋᤢ. ᤁᤖ ᤐᤋᤪᤢᤛᤖᤧ ᤂᤧᤴ ᤐᤠ᤺ᤴᤏᤡᤴ ᤀᤰᤂᤣ ᤔᤧᤳᤋᤢᤛᤡᤖ ᤀᤳᤋᤢ. “ᤀᤠᤳᤋᤡᤸᤗᤧᤴᤏᤠᤱ ᤔᤧᤶᤓᤤ ᤔᤧᤒᤥ᤺ᤱᤏᤧᤴᤗ ᤁᤧᤖᤧᤰᤗᤧ ᤗᤠᤕᤥᤴ ᤔᤧᤗᤧᤖᤢᤖ ᤁᤧᤗ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤂᤪᤡᤛ᤻ᤋᤖᤧ ᤁᤢᤕᤢᤔᤠᤴ ᤛᤢᤛᤧᤒᤠᤖᤥ॥”

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥈

ᤏᤛᤠᤏᤡᤒᤠᤜᤠ᤹ᤖᤧᤴ ᤀᤢ᤺ᤳᤇᤡᤱ ᥇:᥉-᥈᥇

ᤀᤡᤱᤗᤧᤰᤐᤠ ᤛᤡᤰᤛᤠᤶᤒᤠᤜᤠ᤹ ᥈:᥇-᥈᥈

ᤂᤪᤡᤛ᤻ᤋᤧᤴ ᤁᤢᤏᤢᤵᤔᤠ ᤕᤧᤴᤏᤥ ᤕᤢ᤹᤺ ᥉:᥇-᥇᥎

ᤐᤋᤪᤢᤛᤖᤧ ᤛᤠᤵᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤐᤋᤪᤢᤛᤗᤠᤶ ᤛᤣᤘᤠ

᥇

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤏᤢ ᤁᤢᤛᤣ᤺ᤰᤕᤢᤰᤔᤡᤒᤠ ᤀᤡᤱᤃᤠ᤹ ᤛᤡᤔᤥᤏ ᤐᤋᤪᤢᤛᤗᤠᤶ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤀᤠᤏᤡᤃᤧ ᤁᤢᤀᤡᤛᤡ᤺ᤰ ᤀᤡᤔᤧᤸᤗᤢᤱᤒᤠ ᤏᤛᤠ᤺ᤴ ᤁᤧᤄᤥᤒᤠ ᤂᤡᤏᤡ᤹ ᤁᤧᤖᤧᤰ ᤜᤠᤰᤏᤡᤱᤗᤥ॥ ᤂᤧᤴ ᤏᤛᤠ᤺ᤴᤏᤡᤴ ᤀᤠᤏᤡ᤹ ᤛᤠᤶᤕᤥᤏᤡᤒᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤛᤧᤴᤗᤵᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥

᥈ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤂᤢᤴᤇᤡ᤹ ᤕᤠ᤺ᤶᤒᤣᤒᤠ ᤛᤠᤶᤈᤡᤰᤁᤥᤗᤠᤶ ᤗᤢᤱᤃᤢᤶ ᤏᤢ ᤛᤏᤠᤖᤢᤱᤅᤡᤴ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤁᤧᤄᤥ᤺ᤶᤛᤢᤶᤗᤖᤥ॥

᥉ ᤀᤠᤒᤠᤅᤣ ᤁᤢᤔᤡᤔᤡᤍᤡᤱ ᤏᤢ ᤁᤢᤏᤥ-ᤁᤢᤍᤠᤀᤥ ᤕᤠᤵᤔᤡ ᤁᤧᤀᤢ᤺ᤵᤐᤧᤴ ᤏᤢᤖᤡᤰᤁᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤜᤡᤱᤔᤴᤏᤥ ᤏᤢ ᤔᤠᤱᤛᤣᤘᤠ ᤆᤥ᤺ᤰᤔᤠᤀᤥ ᤆᤠᤜᤠᤒᤠ ᤀᤠᤈᤥ᤺ᤰᤐᤠ ᤁᤠᤰ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢᤰᤛᤠᤶᤗᤠᤶᤒᤠ ᤂᤢᤏᤧ᤹ ᤀᤠᤒᤡ᤹ᤖᤥ॥

᥊ ᤒᤠ ᤂᤧᤴ ᤁᤢᤔᤡᤔᤡᤍᤡᤱ ᤏᤢ ᤁᤢᤏᤥ-ᤁᤢᤍᤠᤀᤥᤗᤠᤶ ᤀᤠᤏᤡ᤹ ᤕᤶᤒᤠ ᤏᤢ ᤀᤡᤔᤧᤸᤗᤢᤱᤒᤠ ᤔᤠᤱᤜᤧᤰᤜᤠ᤹ ᤀᤠᤄᤥᤛᤢᤶᤔᤠᤱ ᤀᤠᤘᤠ᤹॥ ᤂᤢᤏᤧ᤹ ᤑᤧᤴ ᤏᤡᤱᤘᤠ᤹ᤗᤠᤶ ᤁᤧᤍᤠᤒᤠ ᤑᤧᤴ ᤐᤠ᤺ᤴᤜᤠ᤹ᤗᤠᤶ ᤋᤠᤱᤛᤧ᤺ᤵᤔᤠ ᤏᤢ ᤏᤡᤱᤘᤠ᤹ᤑᤢ ᤏᤥᤛᤪᤱ ᤂᤥᤔᤠ ᤔᤠᤱᤜᤧᤰ ᤀᤠᤈᤥᤃᤧᤀᤠᤱ ᤀᤠᤘᤠ᤹ᤖᤥ॥

᥋ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤏᤛᤠ᤺ᤴᤏᤥ ᤁᤢᤏᤥ-ᤁᤢᤍᤠ ᤕᤥ᤹ᤔᤠ ᤂᤡᤏᤡ᤹ ᤛᤢᤰᤛᤢᤰ ᤋᤶᤛᤡᤴ ᤆᤥᤃᤧᤶᤔᤧ᤹. ᤜᤧᤰᤁᤩᤠᤱ ᤁᤢᤏᤥ-ᤁᤢᤍᤠᤀᤥ ᤛᤠᤶᤈᤡᤰᤁᤡᤴ ᤕᤥ᤹ᤖᤧᤶᤔᤧ᤹.

᥌ ᤛᤠᤶᤈᤡᤰᤁᤥ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤠᤴ. ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤔᤥ ᤏᤠᤛᤡ ᤌ᤺ᤵᤔᤠᤴ. ᤏᤠᤛᤡ ᤌ᤺ᤵᤔᤥ ᤛᤠᤵᤆᤢᤘᤠ᤺ᤴ ᤕᤥ᤹ᤖᤧᤶᤔᤧ᤹.

᥍ ᤛᤠᤵᤆᤢᤘᤠᤀᤥ ᤑᤢ᤹ᤏᤢᤛᤠ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤠᤴ. ᤜᤧᤰᤁᤩᤠᤱ ᤑᤢ᤹ᤏᤢᤛᤠ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤥ ᤔᤡ᤺ᤶᤈᤡᤴ ᤕᤥ᤹ᤖᤧᤶᤔᤧ᤹ᤀᤥ॥

᥎ ᤌᤣᤀᤠᤱᤓᤧᤸᤗᤧ ᤁᤴ ᤛᤢᤶᤒᤥᤎᤠ ᤐᤠ᤺ᤴᤜᤠ᤹ ᤁᤧᤕᤥ᤹ᤖᤢᤶᤗ ᤁᤧᤒᤡᤃᤡᤏᤧ ᤑᤠ᤹ᤃᤪ ᤂᤧᤴ ᤐᤠ᤺ᤴᤜᤠ᤹ᤖᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠ ᤂᤡᤏᤡ᤹ ᤛᤠᤶᤈᤡᤰᤁᤥ ᤁᤢᤛᤡ ᤔᤧᤴᤕᤠ᤺ᤶᤔᤏᤠᤒᤠ ᤏᤢ ᤁᤢᤈᤠ᤹ ᤔᤧᤶᤓᤶᤔᤏᤠᤒᤠ ᤐᤥᤱᤔᤠᤗᤠᤶ ᤋᤠᤱᤃᤧᤛᤧ᤺ᤵᤋᤡ᤹ᤖᤥ॥

᥏ ᤁᤖ ᤁᤴ ᤛᤢᤶᤒᤥᤎᤠ ᤐᤠ᤺ᤴᤜᤠ᤹ ᤔᤧᤱᤃᤵᤔᤏᤠᤒᤠᤜᤠ᤹ᤃ ᤔᤠ᤺ᤱᤄᤠᤒᤠ ᤐᤠ᤺ᤴᤜᤠ᤹ ᤔᤧᤴᤏᤡ᤺ᤔᤏᤠᤒᤠ ᤔᤡᤰᤑ᤺ᤶᤒᤠ ᤁᤢᤀᤡᤛᤡ᤺ᤰᤐᤠᤛᤡᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤃᤡᤒᤠ ᤗᤠᤕᤥᤜᤠ᤹ ᤘᤠᤜᤵᤋᤧᤒᤧᤴᤏᤠᤱ ᤏᤡᤱᤘᤠ᤹ ᤔᤧᤓᤣ᤺ᤳᤇᤢ ᤔᤧᤍᤣ᤺ᤛᤢᤀᤠᤱ ᤘᤠ᤹ᤖᤥ॥

᥇᥆ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤡᤏᤡ᤹ ᤁᤧᤀᤢ᤺ᤳᤋᤡᤒᤠᤴ ᤏᤢ ᤁᤧᤛᤣᤃᤡᤒᤠᤴ ᤏᤢ᤺ᤖᤡᤰᤁᤠᤱ ᤏᤡ᤺ᤴᤎᤥ ᤆᤥ᤺ᤰᤔᤠ ᤋᤶᤛᤡᤴ ᤆᤥᤃᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤜᤧᤰᤁᤣ ᤁᤧᤈᤥᤃᤢᤶᤏᤧ ᤑᤠ᤹ᤃᤪ ᤀᤠᤵᤑᤠᤸᤗᤧᤀᤠᤱ ᤁᤧᤴᤈᤥ᤺ᤴᤍᤡᤴᤗᤥ॥

᥇᥇ ᤀᤰᤂᤣᤗ᤹ᤖᤡᤰ ᤀᤠᤏᤡ᤹ ᤍᤠᤱᤒᤠ ᤏᤢ ᤛᤧᤴᤗᤵᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤔᤧᤴᤏᤢᤵᤔᤏᤠᤒᤠ ᤁᤢᤜᤠᤱᤈᤢᤶᤔᤥ ᤗᤠ᤺ᤵᤔᤠᤖᤧ ᤗᤠᤃᤡ ᤗᤠᤶᤍᤠ᤺ᤰᤔᤠ ᤁᤧᤒᤡᤖᤡᤖᤥ॥

ᤛᤠᤶᤕᤥᤛᤠᤵᤗᤠᤀᤥ ᤏᤡᤱᤘᤠ᤹ ᤐᤡᤖᤧᤶᤔᤧ᤹

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ ᤂᤧᤴ ᤁᤠᤰ ᤐᤠ᤺ᤴᤜᤠ᤹ ᤁᤧᤏᤡ᤺ᤛᤢᤶ ᤁᤧᤗᤧᤛ᤻ᤛᤢᤶᤔᤠᤱ ᤛᤧᤰᤂᤠᤀᤥ ᤔᤧᤶᤔᤢᤴᤏᤣ ᤁᤧᤘᤕᤡᤛᤠᤱ ᤛᤍᤠᤍᤡᤱ ᤁᤴ ᤐᤠ᤺ᤴᤜᤠ᤹ ᤂᤡᤏᤡ᤹ ᤏᤡᤱᤘᤠ᤹ᤛᤢᤶᤔᤥ ᤋᤠ᤺ᤵᤔᤠ ᤐᤡᤔᤠ ᤀᤡᤱᤃᤠ᤹ ᤀᤠᤵᤑᤠᤸᤗᤧᤛᤠᤱ ᤕᤠᤖᤡᤵ ᤘᤠ᤹ᤀᤠᤖᤥ॥

᥇᥉ ᤁᤴ ᤏᤠᤛᤡᤱᤃᤧᤴ ᤌᤰᤁᤥ ᤘᤠ᤹ᤀᤠᤖ ᤌᤠᤖᤡᤰ ᤂᤡᤏᤡ᤹ ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤛᤢᤶᤔᤥ ᤋᤠᤖᤢᤱᤅᤠᤱ ᤆᤠᤱᤈᤠᤱ ᤔᤧᤳᤏᤡᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤳᤋᤢᤱᤗᤥ॥

᥇᥊ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤀᤥᤛᤣ᤺ᤴᤎᤠᤰᤋᤠᤱᤒᤠ ᤁᤢᤀᤡᤛᤡ᤺ᤰ ᤀᤠᤛᤡᤔᤠ ᤕᤧᤴᤏᤡᤴ ᤜᤠᤖᤠᤀᤣ ᤋᤠᤖ ᤐᤳᤗᤥ॥

᥇᥋ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤛᤡ᤺ᤀᤠ ᤐᤣ᤺ᤰᤁᤠᤛᤠᤱ ᤛᤍᤠᤍᤡᤱ ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤁᤧᤀᤡ᤺ᤳᤋᤢᤶᤗ ᤑᤠ᤹ᤀᤠᤱ ᤀᤠᤛᤢᤰᤛᤢᤰ ᤋᤶᤛᤡᤴ ᤆᤥᤃᤢᤱᤗᤥ॥

᥇᥌ ᤌᤣᤀᤠᤱᤓᤧᤸᤗᤧ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤢᤰᤛᤠᤶ ᤏᤢ ᤁᤢᤕᤢ᤺ᤔᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ᤏᤢ ᤐᤠᤖᤡᤃᤧᤸᤗᤧ ᤀᤠᤏᤡᤃᤧ ᤐᤠ᤺ᤴ ᤂᤧᤍᤠ᤹ᤜᤠ᤹ ᤆᤥᤃᤢᤶᤒᤣᤀᤠᤱ ᤐᤠ᤺ᤳᤋᤢᤶᤒᤧᤒᤠ ᤔᤧ᤺ᤴᤗᤥ. ᤁᤖ ᤀᤠᤏᤡᤃᤧ ᤀᤠᤒᤠᤅᤣ ᤔᤡᤰᤁᤡᤸᤗᤧ ᤂᤢᤏᤧ᤹ ᤁᤢᤔᤡᤔᤡᤍᤡᤱᤅᤡᤴ ᤏᤡ᤺ᤛᤢᤶᤒᤧᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤔᤡᤔᤡᤍᤡᤱᤃᤧᤴ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤢᤏᤧ᤹ ᤔᤡᤱᤛᤥ ᤀᤡᤱᤎᤠ᤺ᤱ ᤏᤢ ᤔᤡᤔᤡᤍᤡᤱ ᤂᤥᤛᤢᤸᤗᤧ ᤁᤴ ᤀᤠᤔᤡ᤺ᤶ ᤀᤠᤛ᤻ᤛᤠ᤺ᤖᤥ. ᤂᤢᤏᤧ᤹ᤏᤢ ᤀᤡᤱᤃᤠ᤹ ᤀᤥᤔᤢ ᤗ᤹ᤖᤠᤱᤅᤠᤱ ᤘᤠ᤹ᤀᤠᤖᤥ ᤁᤧᤗ᤹ᤒᤠ ᤀᤡᤰᤗᤠᤎᤡᤰ ᤕᤧᤖᤥ॥

᥇᥎ ᤛᤣᤛᤣ ᤁᤥ᤺ᤰᤔᤠᤀᤥ ᤂᤢᤏᤧ᤹ᤏᤢ ᤘᤠ᤹ᤔᤏᤠ᤺ᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤧᤕᤢ᤺ᤒᤠ ᤁᤴ ᤀᤡᤰᤗᤠ᤺ᤴ ᤀᤠᤏᤡᤃᤧ ᤀᤠᤒᤠᤅᤣ ᤂᤧᤶᤔᤏᤠᤖᤥ॥

᥇᥏ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤡᤴ ᤛᤧᤰᤂᤠ ᤐᤥ᤺ᤰᤂᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤏᤡ᤺ᤴᤎᤥ ᤀᤠᤃᤳᤋᤢᤶᤗᤥ॥ ᤂᤠᤔᤧᤴᤀᤥ᤺ᤳᤋᤣ ᤏᤢ ᤂᤡᤏᤡ᤹ ᤏᤡᤱᤘᤠ᤹ᤀᤥ ᤋᤠᤴᤇᤥ᤺ᤰᤐᤧᤴ ᤔᤧᤴᤗᤡᤱᤅᤣ ᤌᤠᤖᤡᤰ ᤂᤠᤔᤠᤰᤔᤠᤀᤥ ᤁᤧᤀᤥ᤺ᤵᤐᤠ ᤛᤣᤔᤡ᤺ᤴ ᤜᤧᤰᤁᤣ ᤂᤧᤴ ᤐᤠ᤺ᤴᤈᤠᤰᤁᤡᤴ ᤏᤡᤱᤘᤠ᤹ᤀᤥ ᤁᤧᤕᤢᤰᤂᤢᤶᤔᤡᤸᤗᤧ ᤏᤢᤒᤠ ᤐᤥᤱᤗᤥ॥

᥈᥆ ᤁᤠᤰᤏᤢ᤺ᤸᤗᤧᤀᤠᤱ ᤕᤶᤒᤠ ᤐᤠ᤺ᤴᤏᤡᤱᤃ ᤛᤠᤶᤕᤥᤛᤠᤵᤗᤠᤒᤠ ᤔᤠᤱᤏᤡᤱᤘᤠ᤹ᤐᤠᤴᤏᤡᤴ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤏᤡᤱᤘᤠ᤹ᤒᤥᤗᤠᤶ ᤋᤩᤧᤒᤠ ᤔᤧ᤺ᤴ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤀᤣ ᤐᤥᤱᤗᤥ॥

᥈᥇ ᤌᤣᤀᤠᤱᤓᤧᤸᤗᤧ ᤔᤠᤱᤏᤡᤱᤘᤠ᤹ᤐᤠᤴᤏᤡᤱᤃ ᤔᤧᤴᤇᤠᤶ ᤏᤡᤱᤘᤠ᤹ᤗᤠᤶ ᤋᤩᤧᤒᤠ ᤔᤧ᤺ᤴᤗᤥ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤢᤛᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤒᤠᤖᤧᤒᤠᤖᤥ॥

ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹

᥈

ᤁᤖ ᤀᤢᤴᤇᤥ᤺ᤴ ᤀᤡᤛᤪᤠᤀᤡᤗᤀᤥ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤔᤧᤘᤕᤧᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤗᤢᤶᤔᤥᤀᤠᤱ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ ᤔᤧᤗ᤺ᤴ ᤔᤧᤍᤠᤖᤥ॥ ᤂᤧᤱᤜᤠ᤹ᤖᤧᤃ ᤛᤫᤠ᤺ᤳᤋᤠᤱ ᤕᤠᤵᤔᤡ ᤁᤧᤔᤧᤱᤒᤠ ᤀᤡᤱᤗᤧᤰ ᤐᤠ᤺ᤴᤜᤠ᤹ ᤔᤧᤜᤢ᤹ᤖᤢᤛᤡ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤸᤗᤢᤱ ᤁᤧᤜᤢᤱᤒᤠᤀᤠᤱ ᤁᤧᤎᤧ᤹ᤒᤠ ᤍᤠᤱᤒᤠᤴᤏᤠᤱ ᤔᤧᤏᤠ᤹ᤖᤢᤀᤠᤱ ᤜᤠᤖᤠᤀᤣ ᤀᤠᤒᤠᤅᤣ ᤂᤢᤏᤡ᤹ᤀᤥ ᤔᤧᤰᤔᤧᤴ ᤔᤧᤍᤠᤖᤢ᤹॥

᥈ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤡᤴ ᤕᤖᤡᤰᤗᤧ ᤔᤧᤍᤡᤶᤍᤢ ᤔᤧᤏᤠ᤺ᤳᤋᤢᤒᤠᤸᤗᤧ ᤆᤥᤃᤢᤸᤗᤧ ᤛᤧᤰᤂᤠᤒᤠ ᤗᤠᤶᤔᤡᤸᤗᤧᤴᤏᤠᤱ ᤁᤢᤈᤠ᤺ᤳᤌᤡ ᤐᤣ᤺ᤰᤗᤥ॥

᥉ ᤂᤢᤏᤡ᤹ ᤂᤡ᤺ᤶᤒᤪᤠᤰᤔᤥ ᤁᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤋᤠᤍᤠᤒᤠ ᤀᤡᤱᤗᤧᤰᤐᤠ ᤐᤠ᤺ᤴᤜᤠ᤹ ᤔᤧᤈᤥᤃᤢᤀᤠᤱ ᤂᤡᤏᤡ᤹ ᤀᤡᤱᤃᤧᤶᤗᤧᤰᤋᤡᤀᤠᤱ ᤀᤡᤴᤎᤠ᤺ᤰ ᤔᤧᤎᤃᤢ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤂᤢᤶᤍᤡᤱᤅᤡᤴ ᤋᤃᤡᤛᤠ ᤂᤠᤛᤧᤴ ᤆᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤡ᤹ ᤔᤧᤰᤔᤧᤴ ᤏᤡ᤺ᤴᤎᤥ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥊ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤕᤥ ᤁᤧᤈᤥ᤺ᤰᤐᤠ ᤔᤠᤱᤗᤠᤀᤡᤱᤒᤠᤜᤠ᤹ᤀᤠᤱ ᤂᤠᤛᤧᤴᤗᤠᤶ ᤔᤧᤍᤠᤱᤄᤢᤴᤇᤡᤴᤗᤥ. ᤁᤖ ᤂᤧᤱᤜᤠ᤹ ᤀᤡᤄᤣ᤺ᤰᤂᤢᤛᤡᤀᤠᤱ ᤂᤧᤔᤠᤕᤱᤛᤱᤅᤥ ᤁᤣ᤺ᤳᤋᤢᤛᤡᤀᤠᤱ ᤂᤠᤛᤧᤴ ᤕᤧᤴ ᤌᤠᤖᤡᤰ ᤂᤧᤴ ᤂᤠᤔᤠᤰᤗᤢᤶᤒᤠ᤺ᤳᤋᤥ ᤔᤧᤕᤠᤰᤗᤥ॥

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ ᤘᤠᤍᤥ᤺ᤰᤔᤥᤗᤠᤶ ᤔᤧᤰᤂᤢᤛᤡᤸᤗᤧ ᤂᤧᤴ ᤀᤢᤴᤇᤣ᤺ᤴᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤀᤠᤱ ᤔᤧᤍᤠᤱᤄᤢᤴᤇᤡᤴᤗᤥ. ᤁᤖ ᤛᤠᤶᤕᤥᤏᤡᤒᤠ ᤐᤠ᤺ᤴ ᤀᤡᤱᤃᤧᤓᤥ᤺ᤒᤠ ᤏᤢᤜ᤺ᤴ ᤏᤢ ᤘᤣ᤹ ᤏᤢᤛᤡ ᤔᤏᤠᤜᤠ᤹ᤖᤰ ᤋᤠᤱᤄᤢᤛᤡᤖᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤠᤕᤥ ᤁᤢᤎᤡᤶ ᤛᤍᤥᤔ ᤏᤢ ᤃᤔᤥᤖᤠ ᤕᤧᤰᤕᤰᤜᤠ᤹ᤀᤠᤱ ᤔᤡᤎᤡᤰᤂᤢᤀᤠᤱ ᤂᤠᤵᤐᤢᤌᤩᤱ ᤆᤥᤃᤢᤛᤡᤀᤠᤱ ᤂᤧᤴ ᤕᤧᤰᤕᤰᤜᤠ᤹ᤖᤧ ᤁᤢᤔᤡᤱ ᤔᤠᤛᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤧ᤹ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠ ᤂᤧᤴ ᤕᤠᤵᤔᤡᤜᤠ᤹ᤖᤧᤴ ᤀᤠᤰᤋᤱᤒᤠ ᤜᤡᤱᤃᤳ ᤐᤥ᤺ᤱ ᤁᤧᤗ᤹ᤒᤠ ᤁᤢᤒᤡ ᤆᤥᤃᤢᤛᤡᤀᤠᤱ ᤘᤠ᤹ᤖᤥ॥

᥍ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥᤒᤠ ᤛᤠᤶᤕᤥᤏᤡᤒᤠ ᤗᤢ᤺ᤋᤧᤱᤃ ᤛᤧ᤺ᤵᤋᤢᤖᤥ॥ ᤂᤢᤏᤧ᤹ᤃ ᤂᤧᤴ ᤕᤧᤶᤔᤥᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤏᤡ᤹ ᤋᤠᤵᤑᤧ᤺ᤶᤒᤠ ᤕᤧᤵᤗᤧᤰᤜᤠ᤹ ᤏᤡᤛᤢᤀᤠᤱ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤘᤕᤧᤖᤥ॥

᥎ (ᤂᤢᤏᤧ᤹ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ ᤌᤡᤰᤕᤠ᤺ᤴᤎᤰ ᤘᤕᤧᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤠᤵᤑᤧ᤺ᤶᤒᤠ ᤑᤧᤴᤕᤠ᤺ᤶᤒᤰᤁᤡᤴ ᤏᤡ᤺ᤛᤢ ᤂᤧᤵᤛᤢᤸᤗᤧ ᤛᤠᤶᤕᤥᤏᤡᤒᤠ ᤗᤢ᤺ᤳᤋᤧᤴ ᤛᤠ᤹ᤖᤡᤰ ᤁᤢᤏᤡᤱᤘᤠ᤹ ᤋᤢᤃᤧᤀᤠᤱ ᤘᤕᤧ॥)

᥏ ᤜᤧᤰᤁᤣᤗ᤹ᤖᤡᤰ ᤍᤠᤱᤒᤠᤸᤗᤧ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ᤗᤠᤶ ᤛᤧ᤺ᤵᤔᤠᤛᤡᤀᤠᤱ ᤗᤧᤛ᤻ᤛᤢ᤹ᤖᤥ॥ ᤜᤧᤰᤁᤩᤠᤱ ᤗᤠᤕᤥᤒᤠ ᤔᤏᤠᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡᤖ ᤂᤠᤛᤧᤴ ᤕᤧᤴᤏᤥ ᤌᤠᤖᤡᤰ ᤁᤵᤔᤠᤛᤡᤀᤠᤱ ᤗᤧᤛ᤻ᤛᤢᤖᤥ॥

᥇᥆ ᤀᤰᤋᤱᤒᤠᤜᤠ᤹ᤃ ᤀᤠᤒᤠᤅᤣ ᤑᤧᤴᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤕᤠᤶᤍᤠᤍᤠᤀᤥ ᤁᤧᤘᤠ᤹ᤒᤠ ᤏᤢ ᤍᤠᤱᤒᤠᤸᤗᤧ ᤁᤢᤕᤢᤰᤁᤡᤴ ᤁᤧᤏᤠ᤹ᤒᤠ ᤔᤏᤠᤛᤡᤖᤥ॥ ᤂᤧᤴ ᤀᤠᤎᤡᤱᤃᤠᤏᤡ ᤏᤢ ᤀᤠᤱᤍᤡᤱ ᤁᤧᤗ᤹ᤒᤠ ᤔᤏᤠᤜᤠ᤹ᤖᤧᤃ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠᤜᤠ᤹ ᤜᤡᤏᤠ᤺ᤶ ᤔᤧᤵᤔᤠᤛᤡ ᤔᤧᤱᤃᤡᤏᤧᤴᤗᤥ॥

᥇᥇ ᤁᤖ ᤁᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤏᤢ᤺ᤸᤗᤧ ᤔᤠᤱᤗᤠᤀᤡᤱᤒᤠᤜᤠ᤹ ᤁᤧᤎᤢᤶᤒᤠ ᤏᤢ ᤔᤢᤰᤛᤠᤶᤛᤠᤒᤠ ᤔᤧᤈᤥ᤺ᤰᤛᤠᤱ ᤍᤠᤱᤒᤠᤸᤗᤧ ᤁᤢᤍᤃᤡ ᤂᤧᤴ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠᤜᤠ᤹ ᤀᤠᤵᤋᤡᤰ ᤁᤢ᤺ᤵᤔᤠᤛᤡ ᤔᤧᤴᤀᤠ᤺ᤴᤇᤡᤱᤅᤡᤴᤗᤥ॥

᥇᥈ ᤁᤖ ᤁᤴ ᤔᤏᤠᤜᤠ᤹ᤖᤧᤃ ᤁᤢᤛᤡᤱ ᤔᤧᤴᤏᤡ᤺ᤳᤋᤣᤒᤠ ᤐᤠ᤺ᤴᤜᤠ᤹ᤖᤧ ᤋᤰᤗᤧᤱᤘᤠᤀᤥ ᤔᤠᤱ ᤆᤧ᤹ᤕᤠᤐᤠ᤺ᤴ ᤔᤧᤒᤠ᤺ᤳᤋᤢ᤹ᤖᤥ॥ ᤂᤧᤱᤜᤠ᤹ ᤋᤧᤶᤔᤠᤛᤡᤀᤠᤱ ᤛᤧᤵᤔᤠᤛᤡ ᤑᤠ᤹ᤀᤠᤱ ᤛᤡᤰᤁᤢᤶᤏᤡᤱᤘᤠ᤹ ᤔᤧ᤺ᤴᤏᤣ ᤁᤧᤎᤠᤵᤐᤠ ᤌᤰᤛᤠᤜᤠ᤹ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥ ᤁᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ ᤂᤧᤴ ᤌᤰᤛᤠᤜᤠ᤹ ᤁᤢᤀᤡᤛᤡ᤺ᤰᤁᤣ ᤔᤧᤔᤧᤰᤗᤥ॥

᥇᥉ ᤂᤧᤱᤜᤠ᤹ᤖᤧᤃ ᤔᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤒᤰᤁᤡᤸᤗᤧ ᤁᤢᤗᤧᤰᤘᤠ ᤋᤠᤵᤑᤧ᤺ᤶᤒᤠᤀᤣ ᤔᤧᤍᤢᤔᤢ᤹ᤖᤥ॥ ᤂᤧᤱᤜᤠ᤹ᤖᤧᤃ ᤗᤧᤴᤍᤡᤰᤛᤠ ᤕᤠᤶᤍᤠᤍᤠ ᤏᤢ ᤏᤡᤱᤘᤠ᤹ᤋᤠᤍᤠ ᤆᤥ᤺ᤰᤔᤠ ᤂᤢᤏᤡ᤹ ᤛᤡᤖᤠ᤹ᤌᤠᤱᤗᤥ॥ ᤂᤧᤱᤜᤠ᤹ᤖᤧᤃ ᤂᤡᤏᤡ᤹ᤏᤢ ᤔᤧᤈ ᤔᤧᤎᤢᤅᤢᤸᤗᤧ ᤔᤧᤛ᤺ᤳᤗ ᤀᤡᤱᤃᤧᤶᤗᤧᤰᤋᤡᤀᤠᤱ ᤏᤠᤃᤧᤶᤎᤠᤛᤡ ᤁᤧᤶᤒᤡᤖᤡ᤹ᤖᤥ॥

᥇᥊ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤡᤰᤁᤡᤸᤗᤧ ᤋᤠᤵᤑᤧ᤺ᤶᤒᤠ ᤕᤠᤶᤍᤠᤍᤠᤒᤠ ᤆᤠᤖᤠᤶᤔᤠ ᤕᤠ᤺ᤶᤒᤰᤜᤠ᤹ ᤔᤧᤈᤥᤃᤢᤀᤠᤱ ᤀᤠᤰᤂᤧᤴ ᤗᤠᤕᤥ ᤔᤧᤈᤥᤃᤢᤛᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤧᤍᤠᤏᤧᤴᤗᤥ॥ ᤂᤧᤱᤜᤠ᤹ᤖᤧ ᤁᤢᤍᤥ᤺ᤵᤔᤠ ᤔᤏᤠᤜᤠ᤹ ᤗᤠᤕᤥᤀᤥ ᤔᤧᤎᤠᤛᤢᤛᤡ᤹॥ ᤂᤧᤱᤜᤠ᤹ᤖᤧᤃ ᤂᤡ᤺ᤶᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤛᤠ᤹ᤖᤡᤰ ᤔᤧᤗᤧᤛ᤻ᤛᤢ᤹ᤖᤥ॥ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤱᤃᤪᤠᤖᤧ ᤋᤧᤳᤋᤢᤛᤡᤒᤠ ᤔᤏᤠᤛᤡᤖᤥ॥

᥇᥋ ᤂᤧᤱᤜᤠ᤹ᤖᤧᤃ ᤋᤥ᤺ᤴᤍᤥ᤺ᤶᤒᤠ ᤗᤠᤶᤔᤡᤴ ᤔᤧᤗᤧᤖᤢᤀᤠᤱ ᤂᤧᤱᤜᤠ᤹ ᤋᤠᤵᤑᤧ᤺ᤶᤒᤠ ᤗᤠᤶᤔᤥ ᤔᤧᤗᤠᤛᤧᤀᤠᤱ ᤔᤧᤘᤠ᤹ᤖᤥ॥ ᤒᤥᤀᤖᤖᤧ ᤁᤢᤛ᤻ᤛᤠᤜᤠ᤹ ᤒᤠᤗᤠᤔᤖᤧ ᤁᤢᤗᤠᤶᤔᤥ ᤔᤧᤒᤣᤀᤠᤱ ᤔᤧᤘᤠ᤹॥ ᤒᤠᤗᤠᤶᤔᤡᤸᤗᤧᤃ ᤗᤠᤕᤥᤗᤠᤶ ᤕᤠᤱᤛᤠᤁᤢᤴᤎᤣ ᤌᤰᤔᤠ ᤁᤢᤛᤡᤖᤠ᤹ ᤌᤠᤅᤧᤀᤠᤱ ᤘᤕᤧ.

᥇᥌ ᤁᤖ ᤜᤧᤰᤋᤱᤒᤠ ᤑᤧᤴ ᤕᤠ᤺ᤶᤒᤰ ᤆᤥᤃᤢᤒᤠᤸᤗᤧ ᤁᤢᤒᤠᤴ ᤔᤧᤴᤗ᤺ᤶᤔᤏᤠᤒᤠ ᤀᤍᤱᤅᤡᤸᤗᤧ ᤂᤢᤏᤧ᤹ ᤑᤧ᤺ᤰᤋᤢ॥ ᤂᤧᤴ ᤀᤍᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ ᤐᤠ᤺ᤴᤗᤠᤶᤒᤠ ᤒᤠᤗᤠᤶᤔᤡᤸᤗᤧ ᤁᤧᤏᤠᤱᤒᤠ ᤁᤢᤀᤡᤛᤡ᤺ᤰ ᤆᤥᤃᤢᤒᤠ ᤀᤍᤱ ᤁᤢᤕᤠ᤺ᤶᤒᤰᤁᤡᤴ ᤛᤠᤰᤋᤢᤖᤥ॥

᥇᥍ ᤀᤰᤋᤱᤒᤠ ᤔᤏᤠᤜᤠ᤹ᤃ ᤁᤧᤈᤵᤐᤠ ᤘᤠᤒᤢᤴ ᤏᤢ ᤛᤢᤖᤡᤳᤔᤠᤸᤗᤧ ᤔᤢ᤺ᤳᤋᤢ ᤋᤣ᤹ᤖᤢᤒᤠ ᤂᤠᤵᤔᤡ᤺ᤵᤐᤠ ᤜᤧᤰᤋᤱᤒᤠᤛᤡᤖᤥ॥ ᤁᤱᤜᤠ᤹ᤖᤧ ᤗᤠᤃᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤔᤠᤰ ᤗᤢᤶᤒᤠ᤺ᤳᤋᤡᤴ ᤕᤠᤖᤡᤵ ᤆᤥᤃᤢᤀᤠᤱ ᤏᤧᤖᤥ॥

᥇᥎ ᤂᤧᤱᤜᤠ᤹ᤃ ᤁᤢᤛᤢᤶ ᤔᤧᤴᤍᤶᤔᤏᤠ ᤀᤠᤱᤍᤡᤱ ᤀᤡᤛᤣ᤺ᤱᤒᤠ ᤐᤠ᤺ᤴ ᤔᤧᤒᤠ᤺ᤳ. ᤜᤧᤰᤁᤩᤠᤱ ᤂᤠᤖᤰ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠ ᤁᤧᤗᤧᤵᤐᤠᤀᤠᤱ ᤍᤠᤱᤒᤠᤀᤥ ᤁᤧᤍᤠᤒᤠᤜᤠ᤹ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤸᤗᤧ ᤌᤣᤀᤠᤱ ᤔᤧᤗ᤹ᤏᤧᤴ ᤗ᤹ᤖᤡᤰ ᤔᤧᤜᤢᤛᤢᤛᤡᤖ ᤕᤠᤶᤔᤥ ᤗᤠᤕᤥᤀᤥ ᤔᤧᤎᤠᤛᤢᤛᤡᤖᤥ॥

᥇᥏ ᤂᤧᤱᤜᤠ᤹ᤃ ᤀᤠᤒᤠᤅᤣ ᤑᤧᤴᤏᤡᤱᤘᤠ᤹ ᤕᤧᤵᤗᤧᤰᤁᤡᤸᤗᤧ ᤁᤢᤕᤥ᤺ᤰ ᤔᤧᤒᤥ᤺ᤰᤂᤧᤀᤠᤱ ᤔᤧᤘᤠ᤹ᤛᤠᤱ ᤘᤣ᤹ᤜᤠ᤹ᤃ ᤆᤥ᤺ᤰᤕᤢᤶᤓᤥᤖᤧᤴ ᤔᤠᤱᤜᤧᤰ ᤔᤧᤒᤡᤖᤢᤛᤡ᤹॥ ᤌᤣᤀᤠᤱᤓᤧᤸᤗᤧ ᤀᤠᤳᤋᤡᤴ ᤐᤠ᤺ᤴᤏᤡᤸᤗᤧ ᤔᤏᤠᤜᤠ᤹ ᤕᤢᤰᤋᤢᤛᤡ᤹. ᤂᤧᤱᤜᤠ᤹ ᤒᤠ ᤂᤧᤴ ᤐᤠ᤺ᤴᤏᤡᤸᤗᤧ ᤁᤢᤕᤥ᤺ᤰᤐᤠ ᤔᤧᤒᤥᤱᤗᤥ॥

᥈᥆ ᤁᤖ ᤂᤧᤱᤜᤠ᤹ᤖᤧ ᤍᤠᤱᤒᤠ ᤏᤢ ᤛᤧᤴᤗᤵᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤀᤠᤈᤡ᤺ᤴᤈᤡ᤺ᤶᤒᤠ ᤐᤠ᤺ᤴᤗᤠᤶ ᤔᤧᤗ᤺ᤴ ᤜᤧᤰᤁᤩᤠᤱ ᤕᤠᤶᤔᤥ ᤔᤧᤏᤢ᤺ᤱ ᤔᤧᤒᤣ᤺ᤰᤏᤧ ᤑᤠ᤹ᤃᤪ ᤂᤧᤱᤜᤠ᤹ᤖᤧ ᤗᤠᤃᤡ ᤋᤃᤡᤏᤢ᤺ᤸᤗᤧᤀᤠᤱ ᤁᤢᤏᤢᤵᤔᤥᤃ ᤛᤠ᤹ᤖᤡᤰ ᤋᤠᤵᤑᤧ᤺ᤶᤒᤠ ᤐᤥᤱᤗᤥ॥

᥈᥇ ᤂᤧᤱᤜᤠ᤹ᤖᤧ ᤛᤠᤶᤕᤥᤏᤡᤒᤠ ᤗᤠᤶᤔᤡᤴ ᤁᤢᤛᤡᤱ ᤔᤧᤏᤡ᤺ᤳᤋᤢᤀᤠᤱ ᤔᤧᤄᤥ᤺ᤛᤢᤒᤠ ᤛᤣᤛᤣ ᤀᤡᤱᤈᤠ᤺ᤱᤅᤡᤴ ᤔᤧᤏᤠ᤹ᤖᤢᤏᤢ᤺ᤸᤗᤧᤃ ᤂᤧᤴ ᤛᤠᤶᤕᤥᤏᤡᤒᤠ ᤗᤠᤶᤔᤡᤴ ᤀᤠᤵᤑᤠᤸᤗᤧᤀᤠᤱ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤏᤡᤸᤗᤧ ᤏᤢᤖᤧᤒᤠᤖᤥ॥

᥈᥈ ᤂᤧᤱᤜᤠ᤹ᤃ ᤛᤡᤘᤠᤍᤡᤱ ᤂᤠᤜᤢᤴᤏᤡᤸᤗᤧ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤒᤠ ᤁᤢᤀᤡᤛᤡ᤺ᤰᤁᤣ ᤔᤧᤈᤥ᤺ᤰᤗᤥ. “ᤁᤥ᤺ᤳᤆᤥ᤺ᤸᤗᤧ ᤐᤧᤛ᤻ᤛᤢᤀᤠᤱ ᤁᤢᤒᤧ᤹ᤔᤠ᤺ᤳᤋᤡᤴ ᤀᤠᤒᤠᤅᤣ ᤆᤖᤥ.” ᤜᤧᤰᤁᤩᤠᤱ “ᤑᤠᤰᤁᤡᤴ ᤘᤠᤖᤢ᤺ᤶᤔᤠᤛᤠᤱ ᤕᤠᤶᤔᤥ ᤂ᤺ᤱᤘᤠ ᤏᤧ᤺ᤴᤇᤡᤱᤗᤥ॥”

ᤍᤠᤱᤒᤠᤸᤗᤧ ᤁᤢᤕᤧᤴ

᥉

ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤂᤡᤏᤡ᤹ ᤜᤠᤰᤏᤡᤱᤒᤠ ᤁᤴ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤗᤥ॥ ᤁᤴ ᤏᤧᤵᤔᤠᤱ ᤛᤰᤀᤡᤱᤄᤱᤅᤥ ᤏᤡᤱᤘᤠ᤹ᤛᤢᤶ ᤆᤥ᤺ᤰᤏᤡᤱ ᤐᤡᤏᤡᤱᤗ ᤂᤡᤏᤡ᤹ ᤏᤡᤱᤘᤠ᤹ᤀᤡᤴ ᤆᤠᤱᤈᤠᤱᤘᤠ ᤆᤥ᤺ᤰᤔᤠ ᤐᤡᤔᤠ ᤁᤥ᤺ᤳᤋᤢᤱᤒᤠᤖᤥ॥

᥈ ᤕᤖᤡᤰ ᤋᤱᤒᤣ ᤋᤃᤡ ᤛᤣᤛᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤀᤠᤏᤡ᤹ ᤍᤠᤱᤒᤠ ᤏᤢ ᤛᤧᤴᤗᤵᤍᤠᤱᤒᤠᤸᤗᤧ ᤂᤡᤏᤡ᤹ ᤛᤣ᤺ᤰᤕᤢᤰᤔᤡᤒᤠᤜᤠ᤹ᤗᤠᤶ ᤁᤧᤒᤡᤖᤡᤒᤠ ᤀᤡᤱᤈᤠ᤺ᤱᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ ᤁᤧᤗ᤹ᤒᤠ ᤀᤠᤏᤡᤱᤘᤠ᤹ ᤘᤠ᤹ᤖᤥ॥

᥉ ᤁᤠᤰᤏᤢ ᤋᤃᤡ ᤂᤡᤏᤡ᤹ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠᤀᤣ ᤐᤥᤱᤗᤥ॥ ᤁᤢᤏᤢᤵᤔᤠ ᤕᤧᤴᤜᤠ᤹ᤀᤥ ᤁᤡᤏᤠ᤺ᤴᤍᤡ ᤁᤧᤒᤡᤒᤠᤜᤠ᤹ ᤁᤡᤏᤠ᤺ᤴᤍᤡ ᤐᤡᤏᤢ ᤔᤧᤍᤠᤀᤠᤱ ᤂᤧᤱᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤋᤠᤵᤑᤧ᤺ᤶᤒᤠ ᤏᤡᤱᤘᤠ᤹ᤀᤥ ᤔᤧᤘᤠ᤹

᥊ ᤜᤧᤰᤁᤩᤠᤱ ᤀᤰᤂᤣ ᤔᤧᤒᤠ᤺ᤳᤋᤢ᤹ᤖᤥ. “ᤀᤡᤱᤃᤠ᤹ ᤕᤠᤶᤔᤥ ᤕᤢ᤺ᤀᤠ ᤗ᤹ᤖᤡᤰ ᤔᤠᤱᤜᤧᤰ ᤆᤥᤃᤢᤀᤠᤱ ᤘᤕᤧᤒᤠ ᤔᤧ᤺ᤶᤒᤡ᥅ ᤂᤢᤏᤧ᤹ ᤀᤠᤳᤋᤥ ᤕᤧ᥅ ᤀᤠᤏᤡᤃᤧ ᤛᤢᤎᤧᤒᤠ ᤋᤠᤰᤌᤧᤒᤠᤜᤠ᤹ ᤁᤠᤰ ᤔᤧᤛᤩᤧ ᤔᤧᤒᤣ. ᤜᤧᤰᤁᤩᤠᤱ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤁᤠᤰ ᤐᤠ᤺ᤴᤜᤠ᤹ ᤒᤠ ᤜᤧᤰᤁᤣᤀᤣ ᤏᤧᤖᤥ॥”

᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤧᤴ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤐᤣᤗᤡᤃᤧᤴ ᤁᤢᤒᤠ᤺ᤴᤈᤠᤰᤗᤠᤶᤒᤠ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤢᤒᤠ ᤐᤠ᤺ᤴᤏᤡᤴ ᤂᤧᤱᤜᤠ᤹ᤖᤧ ᤏᤡᤏᤡᤒᤠᤀᤣ ᤏᤡᤱᤘᤠ᤹ ᤔᤧᤓᤣ᤺ᤳᤇᤢᤖᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤆᤫᤠ᤺ᤳᤗᤠᤶ ᤗ᤺ᤳᤋᤢᤀᤠᤱ ᤆᤫᤠ᤺ᤳᤋᤡᤸᤗᤧᤀᤣ ᤆᤥᤃᤢ.

᥌ ᤜᤧᤰᤁᤩᤠᤱ ᤒᤠ ᤂᤧᤴ ᤆᤫᤠ᤺ᤳᤗᤠᤶᤒᤠ ᤀᤢᤴᤇᤣ᤺ᤴᤛ᤻ᤔᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤜᤢᤔᤧᤀᤠᤱ ᤔᤧᤃᤧᤖᤥ॥

᥍ ᤁᤖ ᤒᤠ ᤂᤧᤴ ᤐᤣᤗᤡᤃᤧᤴ ᤐᤠ᤺ᤴᤈᤠᤰᤁᤡᤸᤗᤧ ᤀᤠᤸᤗᤥᤒᤠ ᤋᤠᤱᤛᤠᤰᤐᤧᤴ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤡᤗᤠᤶᤒᤠ ᤔᤧᤱᤔᤠ ᤑᤠ᤹ᤀᤠᤱ ᤋᤠᤱᤄᤢᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤎᤠ᤺ᤱ ᤔᤧᤶᤒᤡᤔᤏᤠ ᤔᤏᤠᤜᤠ᤹ ᤂᤠᤛᤧᤴ ᤕᤧᤴᤏᤥ ᤔᤧᤶᤔᤧᤱᤛᤡᤱᤅᤣ ᤌᤠᤖᤡᤰ ᤋᤠᤱᤛᤠᤰᤐᤧᤴ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤒᤠ ᤕᤠ᤺ᤰᤋᤧᤀᤠᤱ ᤏᤧᤖᤥ॥

᥎ ᤁᤖ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤗᤳᤇᤠ ᤐᤠ᤺ᤴᤎᤡᤰ ᤏᤡᤱᤘᤠ᤹ ᤔᤧᤓᤣ᤺ᤳᤇᤧᤶᤔᤡᤴᤏᤧ᤹ᤀᤥ- ᤍᤠᤱᤒᤠᤸᤗᤧ ᤁᤢᤗᤠᤃᤡ ᤌᤡᤰ ᤕᤧᤴᤏᤡᤴ ᤋᤱᤒᤣ ᤜᤧᤴᤇᤡᤱ (᥇.᥆᥆᥆) ᤁᤢᤀᤡᤛᤡ᤺ᤰ ᤏᤢ ᤜᤧᤴᤇᤡᤱ ᤋᤱᤒᤣᤴ ᤌᤡᤰᤕᤧᤴ ᤁᤢᤀᤡᤛᤡ᤺ᤰ ᤐᤥᤱᤗᤥ॥

᥏ ᤁᤢᤓᤠ ᤔᤏᤠᤜᤠ᤹ᤖᤧ ᤔᤧᤀᤡ᤺ᤳᤋᤢᤒᤠ ᤁᤢᤀᤡᤛᤡ᤺ᤰ ᤍᤠᤱᤒᤠᤸᤗᤧ ᤁᤢᤏᤢ᤺ᤱᤔᤠ ᤕᤢᤔᤠ ᤔᤠᤱᤜᤧᤰᤁᤡᤴ ᤁᤧᤵᤔᤠ ᤔᤧᤛᤢ᤺ᤏᤧᤴᤗᤥ. ᤁᤖ ᤂᤢᤏᤧ᤹ ᤏᤠᤛᤡ ᤌ᤺ᤳᤋᤢᤖ ᤂᤡᤏᤡ᤹ ᤁᤧᤜᤠᤱᤄᤡᤖ ᤘᤠ᤹ᤖᤥ॥ ᤂᤡᤏᤡ᤹ ᤗᤠᤕᤥᤗᤠᤶ ᤁᤧᤜᤡᤴᤍᤡᤀᤠᤱ ᤀᤠᤳᤋᤡᤴᤜᤠ᤹ᤀᤠᤱ ᤁᤧᤶᤔᤧᤃᤡᤴᤗ ᤁᤧᤗ᤹ᤒᤠ ᤂᤢᤏᤧ᤹ ᤏᤡᤱᤘᤠ᤹ ᤆᤥᤃᤢᤖᤥ॥

᥇᥆ ᤁᤖ ᤍᤠᤱᤒᤠᤴ ᤏᤢ᤺ᤱ ᤕᤢᤒᤠ ᤕᤧᤴᤏᤡᤱᤃ ᤛᤧᤴᤍᤡᤰ ᤁᤧᤄᤢ᤺ᤶᤒᤠᤴ ᤂᤢ᤺ᤴᤇᤧ ᤋᤠᤒᤠ ᤁᤢᤀᤡᤛᤡ᤺ᤰ ᤜᤰᤆᤄᤳ ᤐᤥᤱᤗᤥ॥ ᤕᤶᤒᤠ ᤀᤡᤰᤗᤠᤀᤥ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤧᤴ ᤔᤠᤒᤣ᤺ᤰ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤒᤵᤐᤠᤜᤠ᤹ ᤁᤠᤰ ᤔᤡᤍᤡᤰᤁᤠᤱ ᤕᤥ᤺ᤶᤒᤣ᤺ᤰ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤁᤠᤰ ᤐᤠ᤺ᤴᤜᤠ᤹ᤀᤠᤱ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤆᤥᤃᤢᤛᤡᤖᤥ॥

᥇᥇ ᤜᤧᤰᤁᤣᤗ᤹ᤖᤡᤰ ᤁᤠᤰ ᤐᤠ᤺ᤴᤜᤠ᤹ ᤔᤧᤰᤐᤠᤸᤗᤧ ᤆᤥᤃᤢᤸᤗᤧ ᤂᤡᤏᤡ᤹ᤃ ᤛᤣᤛᤣᤒᤠ ᤏᤢ ᤛᤠᤶᤕᤥᤏᤡᤒᤠ ᤜᤡᤱᤔᤴᤏᤥ ᤘᤠ᤹ᤔᤠ ᤐᤥᤱᤗᤥ॥

᥇᥈ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤕᤧᤴᤏᤡᤴ ᤁᤧᤜᤠᤱᤄᤢᤶ. ᤜᤧᤰᤁᤩᤠᤱ ᤁᤢᤕᤧᤴᤏᤡᤴ ᤜᤠᤖᤠ ᤋᤠᤖ ᤁᤧᤗ᤹ᤒᤠ ᤏᤡᤱᤘᤠ᤹ ᤁᤧᤈᤥᤃᤢᤶ. ᤁᤖ ᤂᤧᤴ ᤕᤧᤴᤏᤥ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤧᤴ ᤔᤡᤍᤡᤰᤁᤠᤱ ᤔᤧᤰ. ᤜᤧᤰᤁᤩᤠᤱ ᤂᤧᤵᤔᤥ ᤁᤧᤒᤵᤐᤠ ᤁᤠᤰ ᤐᤠ᤺ᤴᤜᤠ᤹ ᤕᤥ᤺ᤶᤒᤣ᤺ᤰᤗᤥ॥

᥇᥉ ᤁᤖ ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤜᤧᤰ ᤆᤥᤃᤢᤒᤠ ᤁᤢᤛᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤁᤢᤛᤱ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤧᤴ ᤏᤡᤱᤛᤠᤱ ᤀᤠᤈᤥᤃᤢᤶᤔᤠᤱ ᤀᤠᤜᤠᤱᤄᤢᤶᤗ ᤀᤠᤘᤠ᤹ᤖᤥ॥ ᤂᤧᤵᤔᤥ ᤛᤠᤶᤕᤥᤏᤡᤒᤠ ᤔᤏᤠᤜᤠ᤹ᤖᤰ ᤔᤧᤘᤠ᤹ᤖᤥ॥

᥇᥊ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤁᤴ ᤐᤠ᤺ᤴᤜᤠ᤹ ᤏᤡᤱᤛᤠᤱ ᤁᤧᤈᤥᤃᤢᤶᤔᤠᤱ ᤁᤧᤜᤠᤱᤄᤢᤶᤒᤠᤸᤗᤧ ᤆᤥᤃᤢᤸᤗᤧ ᤛᤢᤳᤌᤥ ᤏᤢ ᤛᤣᤛᤣᤒᤠ ᤜᤡᤱᤔᤴᤏᤥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤛᤏᤠᤖᤢᤱᤅᤥ ᤘᤠ᤹ᤔᤠ ᤂᤡᤏᤡ᤹ ᤛᤢᤰᤛᤢᤰ ᤏᤡᤱᤘᤠ᤹ ᤆᤥᤃᤧᤶᤔᤧ᤹ᤀᤥ॥

᥇᥋ ᤁᤧᤖᤧᤰ ᤔᤏᤠᤜᤠ᤹ᤖᤧ ᤛᤧᤴᤗᤵ ᤔᤧᤄᤥ᤺ᤛᤢᤖ ᤑᤠ᤹ᤀᤠᤱ ᤍᤠᤱᤒᤠᤸᤗᤧ ᤏᤠᤛᤡ ᤌ᤺ᤳᤋᤢᤒᤠᤴ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥ ᤀᤠᤏᤡ᤹ ᤔᤡ᤺ᤶ ᤏᤢᤛᤠ᤹ ᤐᤠᤘᤗᤖᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤂᤥᤛᤢᤒᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤗᤠᤶ ᤁᤴ ᤐᤠ᤺ᤴᤜᤠ᤹ ᤛᤠᤵᤋᤢᤀᤠᤱ ᤁᤧᤜᤠᤰᤋᤡᤀᤠᤱ ᤘᤕᤧᤖᤥ॥

᥇᥌ ᤁᤴ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥᤃ ᤐᤠᤘᤗᤖᤧ ᤒᤠ ᤀᤰᤂᤣᤗ᤹ᤖᤡᤰᤁᤣ ᤁᤢᤛᤰᤀᤡᤱᤄᤱᤜᤠ᤹ᤀᤥ ᤛᤠᤵᤋᤢᤀᤠᤱ ᤘᤕᤧ॥ ᤂᤢᤏᤧ᤹ ᤛᤠᤵᤋᤢᤒᤠ ᤁᤢᤓᤠ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤛᤠᤰᤗᤥ॥ ᤌᤣᤀᤠᤱ ᤔᤧᤸᤗᤧᤔᤏᤠᤒᤠ ᤏᤢ ᤜᤡᤸᤗᤡᤰᤗᤡᤰᤐᤠ ᤔᤏᤠᤜᤠ᤹ᤖᤧᤃ ᤂᤧᤴ ᤐᤠ᤺ᤴᤏᤡᤸᤗᤧ ᤁᤢᤒᤣ᤺ᤴ ᤔᤧᤗᤧᤰᤂᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤖᤧ ᤘᤣ᤹ ᤛᤠᤶᤕᤥᤛᤠᤵᤗᤠᤀᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ᤖᤧ ᤁᤢᤒᤣ᤺ᤴᤏᤠᤱ ᤒᤠ ᤜᤧᤰᤁᤣᤗ᤹ᤖᤡᤰᤁᤣ ᤔᤧᤗᤧᤰᤂᤢᤀᤠᤱ ᤔᤧᤘᤠ᤹॥ ᤜᤧᤰᤁᤣ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤧᤰᤔᤠᤴ ᤀᤠᤒᤠᤅᤣ ᤔᤧᤍᤠᤖᤢᤖᤥ॥

᥇᥍ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤂᤡᤏᤡ᤹ᤃ ᤁᤴ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤁᤧᤄᤥᤛᤢᤶᤔᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ॥ ᤜᤧᤰᤁᤣ᤺ᤸᤗᤧ ᤑᤧᤴᤐᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤀᤡᤱᤗᤧᤰᤁᤣ ᤐᤠ᤺ᤴᤏᤡᤸᤗᤧ ᤂᤡᤏᤡ᤹ ᤁᤧᤔᤧᤴᤓᤥ᤺ᤳᤋᤡᤴᤗ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤎᤢᤶᤒᤠ ᤏᤛᤠ᤺ᤴᤗᤠᤶ ᤁᤧᤴᤈᤥ᤺ᤴᤍᤡᤴᤗᤖᤥ॥

᥇᥎ ᤁᤖ ᤀᤠᤏᤡ᤹ ᤍᤠᤱᤒᤠ ᤏᤢ ᤛᤧᤴᤗᤵᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤀᤠᤒᤡᤒᤠ ᤏᤧᤜᤡᤏᤡᤱᤘᤠ᤹ᤀᤥ ᤏᤢ ᤁᤢᤗᤢᤱᤃᤢᤶᤔᤥ ᤐᤥᤖᤧᤶᤔᤧ᤹ᤀᤥ॥ ᤀᤠᤸᤗᤥ ᤏᤢ ᤛᤍᤠᤍᤡᤱ ᤍᤠᤱᤒᤠᤸᤗᤧ ᤁᤢᤔᤡᤔᤡᤍᤡᤱ ᤐᤥ᤺ᤱᤗᤖᤥ᥄ ᤀᤠᤔᤧᤴ॥

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤛᤰᤀᤡᤱᤄᤱᤅᤡᤴ ᤛᤣ᤺ᤰᤕᤢᤰᤔᤡᤒᤠ ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤗᤥ॥ ᤒᤠ ᤁᤴ ᤕᤢᤜᤢᤴᤏᤠ᤺ᤸᤗᤧ ᤕᤧᤛᤢᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤜᤡᤱᤔᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤘᤣ᤹ᤛ᤻ᤔᤠ ᤛᤠᤵᤐᤴᤏᤠᤱ ᤛᤠᤵᤋᤢ. ᤜᤧᤰᤁᤩᤠᤱ ᤁᤴ ᤛᤰᤀᤡᤱᤄᤱ ᤀᤣᤃᤠᤱ ᤘᤣ᤹ᤛ᤻ᤔᤠ ᤏᤧᤳᤇᤡ ᤛᤰᤀᤡᤱᤄᤱᤜᤠ᤹ ᤏᤢ ᤛᤢᤑᤥ ᤔᤧᤵᤔᤏᤠᤒᤠ ᤛᤠᤵᤐᤴᤏᤡᤴᤏᤠᤱ ᤛᤠᤵᤋᤢᤖᤥ॥

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤁᤴ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤅᤡᤴ ᤏᤧᤳᤇᤡ ᤏᤡᤱᤘᤠ᤹ᤛᤥ᤺ᤰᤁᤥ ᤛᤠᤵᤋᤧᤀᤠᤱ ᤘᤕᤧᤖᤥ॥ ᤌᤡᤰᤛᤡᤃᤣ᤺ᤰᤐᤥ. ᤁᤴ ᤛᤰᤀᤡᤱᤄᤱ ᤁᤧᤏᤡ᤺ᤵᤐᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱ ᤏᤢ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋᤖᤧ ᤛᤣᤛᤣ ᤁᤢᤍᤱᤈᤢᤶᤔᤥ ᤜᤡᤱᤔᤠ ᤀᤠ᤺ᤴᤇᤡᤱᤔᤠ ᤐᤡᤔᤠᤛᤡ ᤘᤕᤧ॥ ᤏᤡᤛᤡᤃᤣ᤺ᤰᤐᤥ. ᤁᤴ ᤛᤣᤛᤣ ᤋᤱᤈᤢᤶᤔᤥ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤀᤡᤱᤗᤧᤰᤁᤣ ᤐᤠ᤺ᤴᤏᤡᤴ ᤂᤧᤶᤔᤠ ᤔᤧ᤺ᤴ ᤑᤠ᤹ᤀᤠᤱ ᤛᤠᤶᤍᤡᤱ ᤐᤡᤔᤠᤛᤡ ᤘᤕᤧᤖᤥ॥ ᤀᤡᤰᤛᤠ ᤂᤠᤶᤒᤣ᤺ᤰᤔᤥᤒᤠ ᤏᤡᤱᤘᤠ᤹ ᤐᤠ᤺ᤵᤐᤠ᤺ᤵᤐᤠ ᤐᤠ᤺ᤴᤜᤠ᤹ᤗᤠᤶᤔᤣ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤐᤥ᤺ᤱ ᤜᤧᤰᤁᤩᤠᤱ ᤕᤧᤛᤢ᤺ᤱᤃ ᤏᤡᤱᤘᤠ᤹ᤑᤢᤔᤠᤱᤛᤠ᤺ ᤘᤕᤧᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤧ᤹ᤃ ᤛᤧᤰᤂᤠᤀᤣ ᤔᤧᤴᤇᤠᤶ ᤕᤠᤵᤔᤡ ᤐᤥᤱᤔᤠ ᤔᤧᤛᤢᤰᤏᤧᤴᤗᤥ ᤗ᤹ᤖᤡᤰ ᤀᤡᤱᤗᤧᤰᤐᤠ ᤏᤡᤛᤠᤶᤔᤡᤴ ᤛᤧ᤺ᤖᤧᤀᤠᤱ ᤘᤕᤧᤖᤥ॥ ᤁᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤁᤴ ᤀᤡᤰᤛᤠ ᤂᤠᤶᤒᤣ᤺ᤰᤔᤥᤒᤠ ᤜᤡᤱᤔᤴᤏᤥ ᤀᤡᤰᤛᤠ ᤂᤠᤶᤒᤣ᤺ᤰᤔᤥ ᤁᤧᤒᤥ᤺ᤱᤒᤠ ᤋᤢᤰᤂᤣᤘᤠᤗᤠᤶ ᤀᤣ᤺ᤰ ᤐᤥᤱᤔᤠ ᤐᤥ᤺ᤱ ᤗ᤹ᤖᤡᤰ ᤔᤧᤒᤠ᤺ᤳᤋᤢ ᤜᤧᤰᤁᤩᤠᤱ ᤛᤧᤴᤗᤵᤐᤡᤸᤗᤧ ᤗᤠᤃᤡ ᤏᤥᤏᤡᤱᤘᤠ᤹ ᤁᤵᤔᤠ ᤏᤢ ᤘᤣ᤹ᤜᤠ᤹ ᤗᤢᤱᤔᤠ᤹ ᤋᤢᤰᤔᤠᤛᤡ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴ ᤑᤠ᤹ᤀᤠᤱ ᤔᤧᤜᤢ᤹ᤖᤢᤛᤡᤖᤥ॥

ᤕᤢᤜᤢᤴᤏᤠ᤺ᤸᤗᤧ ᤀᤰᤋᤱᤒᤠ ᤀᤡᤱᤗᤧᤰᤐᤠ ᤏᤡᤛᤠᤶᤔᤡᤴ ᤀᤳᤋᤢᤖᤥ॥ ᤕᤧᤛᤢ ᤂᤪᤡᤛ᤻ᤋᤧᤴ ᤔᤧᤴᤇᤠᤶ ᤕᤠᤵᤔᤡ ᤆᤥᤃᤧ ᤑᤠ᤹ᤀᤠᤱ ᤂᤢᤏᤧ᤹ ᤏᤢ᤺ᤖᤡᤰᤁᤠᤱ ᤜᤢ᤹ᤖᤢᤛᤡ. ᤜᤧᤰᤁᤩᤠᤱ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤁᤧᤔᤧᤵᤐᤠ ᤁᤧᤖᤧᤰᤗᤧ ᤗᤢᤱᤔᤠ᤹ ᤋᤢᤰᤛᤡᤱᤔᤠᤀᤠᤱ ᤐᤥ᤺ᤱ ᤑᤠ᤹ᤀᤠᤱ ᤐᤠ᤺ᤳᤋᤢᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥊

ᤂᤠᤀᤥ᤺ᤵᤔᤠᤴ ᤏᤢ ᤂᤠᤍᤠᤶᤔᤠᤴ ᥇:᥋–᥈:᥈᥏

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᤏᤢ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ ᥉:᥇-᥈᥊

ᤛᤧᤰᤂᤠ ᤏᤢ ᤀᤡᤱᤗᤧᤰ ᥊:᥇-᥌

ᤔᤡ᤺ᤶᤈᤡ᤺ᤸᤗᤧ ᤆᤥ᤺ᤰᤔᤠ ᤁᤧᤒᤥ᤺ᤱᤒᤠ ᤕᤠ᤺ᤶᤒᤰ ᥊:᥍-᥈᥇

ᤁᤧᤏᤠ᤺ᤶᤒᤠ ᤏᤛᤠ᤺ᤴ ᥋:᥇-᥈᥇

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤌᤡᤰᤛᤡᤃᤣ᤺ᤰᤐᤠ ᤛᤰᤀᤡᤱᤄᤱ

ᤜᤡᤱᤔᤴᤗᤧ ᤐᤠ᤺ᤴᤈᤠᤰ

᥇

ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤘᤕᤧᤒᤠ. ᤀᤠᤏᤡᤃᤧ ᤂᤧᤵᤛᤢᤶᤒᤧᤀᤠᤱ ᤘᤕᤡᤃᤧᤒᤠ. ᤜᤧᤰᤁᤩᤠᤱ ᤀᤠᤒᤠᤅᤣ ᤔᤡᤰᤁᤡᤸᤗᤧ ᤏᤡᤛᤢᤶᤒᤧᤀᤠᤱ ᤘᤕᤡᤃᤧᤒᤠ. ᤏᤢᤖᤡᤰᤁᤠᤱ ᤀᤥᤔᤧᤳᤋᤢᤶᤒᤧᤀᤠᤱ ᤘᤕᤡᤃᤧᤒᤠ. ᤜᤧᤰᤁᤩᤠᤱ ᤀᤠᤒᤠᤅᤣ ᤜᤢᤰᤁᤡᤸᤗᤧ ᤛᤢ᤺ᤛᤢᤶᤒᤧᤀᤠᤱ ᤘᤕᤡᤃᤧᤒᤠ ᤜᤡᤱᤔᤴ ᤁᤧᤒᤡᤒᤠ ᤐᤠ᤺ᤴᤈᤠᤰᤁᤡᤸᤗᤧa ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ ᤛᤰᤀᤡᤱᤄᤱ ᤜᤠᤰᤁᤠᤛᤡᤃᤧᤖᤥ॥

᥈ ᤂᤧᤴ ᤜᤡᤱᤔᤴᤏᤡᤴ ᤌᤠ᤺ᤶᤛᤡᤱ. ᤜᤧᤰᤁᤩᤠᤱ ᤀᤠᤏᤡᤃᤧ ᤏᤡ᤺ᤔᤏᤠᤀᤠᤱ ᤂᤧᤸᤗᤧᤴ ᤛᤠ᤺ᤰᤂᤡ ᤐᤡᤔᤏᤠᤖᤥ॥ ᤂᤢᤏᤧ᤹ᤀᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤥ ᤑᤠ᤹ᤀᤠᤱ ᤂᤡᤏᤡ᤹ ᤔᤧᤳᤋᤠᤛᤡᤃᤧ᤹ᤖᤥ॥ ᤂᤢᤏᤧ᤹ᤃ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤘᤕᤧ. ᤜᤧᤰᤁᤩᤠᤱ ᤀᤠᤏᤡᤃᤧᤀᤥ ᤌᤠ᤺ᤶᤛᤡᤱᤗᤥ॥

᥉ ᤂᤡᤏᤡ᤹ ᤀᤠᤏᤡᤃᤧᤏᤢ ᤛᤣᤛᤣ ᤋᤱᤈᤢᤶ ᤁᤧᤈᤥᤃᤢᤶᤗ ᤑᤠ᤹ᤀᤠᤱ ᤀᤠᤏᤡᤃᤧ ᤏᤡ᤺ᤔᤏᤠᤒᤠ ᤏᤢ ᤂᤧᤶᤔᤏᤠᤒᤠ ᤐᤠ᤺ᤴᤜᤠ᤹ ᤂᤡᤏᤡ᤹ ᤔᤧᤳᤋᤠᤛᤡᤃᤧᤒᤠᤖᤥ॥ ᤀᤠᤏᤡ᤹ ᤋᤱᤈᤢᤶᤔᤡᤱᤃ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤜᤧᤰᤁᤩᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋᤧᤴᤏᤢ ᤘᤠ᤹ᤖᤥ॥

᥊ ᤀᤠᤏᤡᤃᤧ ᤛ᤺ᤵᤔᤠᤴ ᤁᤢᤗᤡᤱᤍᤥ ᤁᤧᤳᤗ ᤑᤠ᤹ᤀᤠᤱ ᤁᤴ ᤐᤠ᤺ᤴᤜᤠ᤹ ᤛᤠᤵᤋᤢᤶᤒᤧᤀᤠᤱ ᤜᤠᤰᤁᤠᤛᤡᤃᤧᤒᤠᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤖᤥ

᥋ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤖᤥ. ᤂᤢᤏᤧ᤹ᤀᤥ ᤔᤡᤛᤠᤰᤁᤠᤱ ᤂᤠᤍᤠᤶᤔᤠᤴ ᤜᤥ᤺ᤵᤗᤥ ᤁᤧᤗ᤹ᤒᤠ ᤀᤡᤱᤄᤱᤅᤡᤴ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴᤗᤠᤶ ᤂᤧᤵᤛᤢᤶᤒᤧᤀᤠᤱ ᤂᤡᤏᤡ᤹ ᤔᤧᤳᤋᤠᤛᤡᤃᤧᤀᤠᤱ ᤘᤠ᤹ᤖᤥ॥

᥌ ᤀᤠᤏᤡ᤹ ᤛᤣᤛᤣ ᤋᤱᤈᤢᤶᤔᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤘᤠ᤹ ᤗ᤹ᤖᤡᤰ ᤀᤠᤒᤠ᤺ᤳᤋᤢᤶ ᤁᤖ ᤔᤠᤰᤆᤡᤃᤧᤴ ᤂᤠᤍᤠᤶᤔᤥ ᤗᤠᤱᤄᤣ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤗᤠᤕᤥᤀᤥ ᤀᤠᤘᤠ᤹ᤏᤧ ᤑᤠ᤹ᤃᤪ ᤀᤠᤏᤡ᤹ ᤀᤡᤱᤗᤧᤰ ᤐᤠ᤺ᤴ ᤀᤠᤒᤠ᤺ᤳ ᤜᤧᤰᤁᤩᤠᤱ ᤛᤧᤰᤂᤠᤀᤥ ᤀᤠᤴᤘᤠ᤹ᤏᤧᤴᤗᤥ॥

᥍ ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤘᤠ᤹ᤒᤠ ᤁᤢᤀᤡᤛᤡ᤺ᤰ ᤀᤠᤏᤡ᤹ᤀᤠᤱ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤀᤠᤜᤡᤱᤗ ᤀᤠᤘᤠ᤹ᤏᤧ ᤑᤠ᤹ᤃᤪ ᤀᤠᤏᤡ᤹ ᤗᤢᤶᤔᤥ ᤛᤣᤛᤣ ᤋᤱᤈᤢᤶ ᤐᤥᤱᤗᤥ॥ ᤜᤧᤰᤁᤩᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢᤖᤧ ᤁᤢᤔᤠᤰᤂᤡ᤹ᤀᤡᤸᤗᤧ ᤀᤠᤏᤡ᤹ ᤁᤠᤰ ᤗᤠᤕᤥᤗᤠᤶ ᤛᤢᤳᤌᤥ ᤀᤠᤈᤥ᤺ᤰᤗᤥ॥

᥎ ᤁᤖ ᤀᤠᤏᤡ᤹ ᤗᤠᤕᤥ ᤔᤧ᤺ᤴᤏᤣ ᤀᤠᤘᤠ᤹ ᤗ᤹ᤖᤡᤰ ᤀᤠᤒᤠ᤺ᤳᤋᤢᤶᤏᤧ ᤑᤠ᤹ᤃᤪ ᤀᤠᤏᤡ᤹ ᤀᤠᤒᤠᤅᤣ ᤀᤡᤱᤀᤠᤗᤧᤰᤛᤡᤱᤅᤠᤱ ᤛᤧᤰᤂᤠ᤺ᤴ ᤀᤠᤏᤡ᤹ᤀᤥ ᤜᤥ᤺ᤵᤗᤥ॥

᥏ ᤁᤖ ᤀᤠᤏᤡ᤹ ᤗᤠᤕᤥᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤒᤠ᤺ᤳᤋᤢᤶᤏᤧ ᤑᤠ᤹ᤃᤪ ᤗᤧᤵᤔᤡ ᤀᤠᤒᤡ᤹ᤖᤥ ᤜᤧᤰᤁᤩᤠᤱ ᤀᤠᤏᤡ᤹ ᤁᤠᤰ ᤑᤧᤴᤕᤠ᤺ᤶᤒᤰᤁᤥᤗᤠᤶ ᤛᤢᤳᤌᤥ ᤀᤠᤈᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤛᤠ᤺ᤴᤛᤠᤒᤠ ᤏᤢ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ॥

᥇᥆ ᤀᤠᤏᤡ᤹ ᤗᤠᤕᤥ ᤔᤧᤴᤈᤥ᤺ᤰᤁᤣ ᤀᤠᤘᤠ᤹ ᤗ᤹ᤖᤡᤰ ᤀᤠᤒᤠ᤺ᤳᤋᤢᤶᤏᤧ ᤑᤠ᤹ᤃᤪ ᤂᤢᤏᤧ᤹ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤀᤠᤈᤥᤃᤢᤶᤔᤠᤱ ᤂᤢᤏᤧ᤹ ᤁᤢᤒᤠ᤺ᤴᤈᤠᤰᤁᤡᤴ ᤀᤠᤏᤡ᤹ᤀᤥ ᤜᤥ᤺ᤵᤗᤥ॥

a 

᥇:᥇ ᤜᤡᤱᤔᤴ ᤁᤧᤒᤡᤒᤠ ᤐᤠ᤺ᤴᤈᤠ᤺ᤰ- ᤕᤧᤛᤢ ᤂᤪᤡᤛ᤻ᤋᤖᤧ ᤗᤳᤇᤠ ᤁᤢᤔᤡᤱ॥

ᤀᤠᤏᤡ᤹ ᤁᤢᤓᤠ᤹ ᤁᤧᤒᤡᤒᤠ ᤂᤪᤡᤛ᤻ᤋ

᥈

ᤀᤠᤔᤡ᤺ᤶ ᤀᤠᤛ᤻ᤛᤠ᤺ᤛᤣ. ᤂᤡᤏᤡ᤹ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹ ᤑᤠ᤹ᤀᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥ ᤁᤖ ᤁᤢᤓᤠᤖᤧ ᤗᤠᤕᤥ ᤔᤧᤈᤥᤃᤢᤛᤠᤱ ᤀᤠᤏᤡ᤹ ᤗᤠᤃᤡ ᤁᤧᤒᤠ᤺ᤵᤐᤠ ᤁᤧᤒᤡᤒᤠ ᤛᤠᤶᤕᤥᤏᤡᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤀᤠᤏᤡ᤹ ᤗᤠᤕᤥᤗᤠᤶ ᤗᤧᤵᤔᤡ ᤀᤠᤄᤥ᤺ᤛᤢᤶᤗ ᤑᤠ᤹ᤀᤠᤱ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡ ᤑᤠᤰᤋᤢ᤹ᤖᤥ॥

᥈ ᤀᤠᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤡᤔᤠᤖᤧ ᤗᤠᤃᤡ ᤂᤢᤏᤧ᤹ ᤛᤡᤍᤢᤱᤈᤓᤠ ᤐᤥ᤺ᤰᤂᤧ. ᤜᤧᤰᤁᤩᤠᤱ ᤀᤠᤏᤡ᤹ ᤗᤠᤕᤥᤖᤧ ᤗᤠᤃᤡᤖᤰᤃ ᤔᤧ᤺ᤴ. ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤖᤧ ᤗᤠᤃᤡᤀᤠᤱ ᤂᤢᤏᤧ᤹ ᤛᤩᤧᤒᤠᤖᤥ॥

᥉ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤏᤧ ᤑᤠ᤹ᤃᤪ ᤂᤢᤏᤧ᤹ ᤏᤢ᤺ᤖᤡᤰᤁᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶ ᤁᤧᤗ᤹ᤒᤠᤴ ᤛᤧᤰᤂᤠ ᤀᤠᤏᤡ᤺ᤛᤢᤶᤗᤥ॥

᥊ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤡᤱᤃᤠ᤹ ᤁᤢᤛᤡᤱ ᤏᤡ᤺ᤳᤋᤢᤱ ᤗ᤹ᤖᤡᤰ ᤁᤧᤒᤠ᤺ᤵᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤜᤠ᤹ ᤔᤧᤀᤡ᤺ᤳᤋᤢᤴ ᤔᤧᤏᤠ᤺ᤳᤋᤢᤴᤏᤧ ᤑᤠ᤹ᤃᤪ ᤂᤧᤴ ᤔᤏᤠᤴ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤖᤥ. ᤜᤧᤰᤁᤩᤠᤱ ᤂᤧᤸᤗᤥ ᤛᤧᤰᤂᤠ᤺ᤴ ᤜᤥ᤺ᤵᤗᤥ

᥋ ᤁᤖ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤧᤰᤂᤠᤀᤣ ᤛᤠ᤹ᤖᤡᤰ ᤔᤡ᤺ᤶᤈᤡ ᤔᤧᤳᤋᤢ᤹ᤖᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤀᤠᤘᤠ᤹ ᤁᤧᤗ᤹ᤒᤠᤴ ᤀᤠᤏᤡᤛᤢᤶᤗᤥ॥

᥌ ᤏᤡᤱᤘᤠ᤹ᤑᤢᤔᤠᤱᤅᤥ ᤘᤠ᤹ᤀᤠ ᤗ᤹ᤖᤡᤰ ᤁᤧᤒᤠ᤺ᤵᤐᤠᤸᤗᤧ ᤕᤧᤛᤢᤖᤧ ᤆᤥᤃᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤢᤖ ᤘᤠ᤹ᤖ ᤐᤥᤱᤗᤥ॥

ᤁᤢᤛᤱ ᤀᤡᤱᤈᤠ᤺ᤱ

᥍ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤁᤴ ᤛᤠᤵᤋᤢᤱᤒᤠ ᤀᤡᤱᤈᤠ᤺ᤱᤅᤡᤴ ᤁᤢᤛᤱ ᤀᤡᤱᤈᤠ᤺ᤱᤃ ᤔᤧ᤺ᤴᤗᤥ॥ ᤁᤱᤃ ᤀᤢᤴᤇᤥ᤺ᤴᤏᤠᤱᤎᤥ ᤂᤡᤏᤡ᤹ᤏᤢᤀᤣ ᤁᤧᤘᤠ᤹ᤒᤠ ᤁᤧᤕᤢ᤺ᤒᤠ ᤀᤡᤱᤈᤠ᤺ᤱᤗᤥ॥ ᤁᤴ ᤀᤢᤴᤇᤥ᤺ᤴᤒᤠ ᤀᤡᤱᤈᤠ᤺ᤱᤅᤡᤱᤃ ᤁᤧᤄᤧᤵᤛᤢᤶ ᤁᤧᤛᤢᤖᤢᤶᤒᤠ ᤐᤠ᤺ᤴᤈᤠᤰᤗᤥ॥

᥎ ᤜᤧᤰᤁᤣᤛᤠᤱ ᤁᤴ ᤛᤠᤵᤋᤢᤱᤒᤠ ᤀᤡᤱᤈᤠ᤺ᤱᤅᤡᤱᤃ ᤁᤢᤛᤱ ᤜᤧᤰᤋᤱᤒᤠ ᤆᤥᤰ- ᤂᤧᤸᤗᤧ ᤁᤢᤛᤧᤰᤂᤠ᤺ᤱᤃ ᤂᤪᤡᤛ᤻ᤋᤀᤥ ᤏᤢ ᤂᤡᤏᤡ᤹ᤀᤥ ᤏᤡᤎᤠ᤺ᤒᤧᤀᤠᤱ ᤘᤠ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤴ ᤗᤧᤰᤐᤣ᤺ᤰᤗ ᤐᤳ. ᤜᤧᤰᤁᤩᤠᤱ ᤛᤧᤰᤂᤠᤒᤠ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡ᤺ᤴ ᤋᤃᤡᤏᤢᤀᤣ ᤀᤥ᤺ᤳᤗ ᤘᤠ᤹ᤖᤥ॥

᥏ ᤀᤡᤱᤃᤠ᤹ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤘᤠ᤹ᤀᤠ ᤗ᤹ᤖᤡᤰ ᤁᤧᤒᤠ᤺ᤵᤐᤠᤸᤗᤧ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤆᤡ᤺ᤳᤋᤢᤛᤡ᤹ᤏᤧ ᤑᤠ᤹ᤃᤪ ᤂᤧᤱᤃ ᤀᤠᤸᤗ ᤌᤠᤖᤡᤰᤛᤠᤱ ᤔᤠᤰᤆᤡᤃᤧᤴ ᤂᤠᤍᤠᤶᤔᤥᤀᤣ ᤘᤠ᤹ᤖᤥ॥

᥇᥆ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤧᤱᤃ ᤛᤧᤴᤍᤠᤱᤃᤧᤴ ᤀᤥ᤺ᤳᤋᤡᤀᤥ ᤘᤠ᤹. ᤜᤧᤰᤁᤩᤠᤱ ᤘᤣ᤹ᤜᤠ᤹ ᤁᤧᤄᤒᤠ ᤐᤠ᤺ᤴ ᤂᤢᤏᤧ᤹ᤀᤥ ᤌᤣᤀᤠᤱ ᤜᤥ᤺ᤵᤗᤥ॥

᥇᥇ ᤁᤖ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤁᤧᤈᤡ᤺ᤵᤐᤠᤱᤃ ᤂᤠᤍᤠᤶᤔᤥ ᤘᤠ᤹. ᤜᤧᤰᤁᤩᤠᤱ ᤂᤠᤍᤠᤶᤔᤥ ᤗᤠᤱᤄᤣ᤺ᤰᤁᤡᤸᤗᤧ ᤂᤢᤏᤧ᤹ ᤀᤠᤳᤋᤠᤴ ᤗᤧᤵᤔᤠᤱ ᤐᤣ᤺ᤰᤗ ᤐᤳ ᤌᤣᤀᤠᤱ ᤏᤡᤱᤘᤠ᤹ ᤔᤧᤄᤥᤛᤢᤴᤗᤥ. ᤌᤣᤀᤠᤱᤓᤧᤸᤗᤧ ᤂᤠᤍᤠᤶᤔᤠᤸᤗᤧ ᤂᤧᤴ ᤂᤠᤔᤧᤴᤏᤡ᤺ᤔᤏᤠᤒᤠ ᤆᤥᤃᤢᤍᤣ᤺ᤛᤢᤀᤠᤱ ᤘᤠ᤹ᤖᤥ॥

᥇᥈ ᤀᤠᤔᤡ᤺ᤶ ᤜᤡᤴᤈᤠ᤹ᤒᤡᤳᤇᤠᤛᤣ. ᤂᤪᤡᤛ᤻ᤋᤖᤧ ᤆᤥᤃᤢᤒᤠ ᤁᤢᤕᤠ᤺ᤶᤒᤰᤗᤠᤶ ᤂᤡᤏᤡ᤹ ᤗᤠᤕᤥᤴ ᤗᤧᤵᤔᤡ ᤐᤥ᤺ᤰᤂᤧᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

᥇᥉ ᤐᤠᤏᤢᤍᤡᤱ ᤐᤠᤛᤣ. ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤁᤧᤘᤠ᤹ᤒᤠ ᤂᤪᤡᤛ᤻ᤋᤧᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

ᤌᤠᤱᤒᤧᤴ ᤔᤧᤴᤇᤡᤕᤠ᤹ᤛᤣ. ᤔᤠᤑᤧᤴᤛᤠᤶᤔᤡᤴ ᤂᤡᤏᤡ᤹ ᤁᤧᤏᤠ᤺ᤴᤍᤢᤶᤔᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤰᤀᤡᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

᥇᥊ ᤀᤠᤔᤡ᤺ᤶ ᤀᤠᤛ᤻ᤛᤠᤛᤣ. ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤔᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

ᤐᤠᤏᤢᤍᤡᤱ ᤐᤠ᤺ᤛᤣ. ᤋᤥᤗᤡᤱᤛᤥᤔᤢᤀᤠᤱᤎᤥ ᤁᤧᤘᤠ᤹ᤒᤠ ᤂᤪᤡᤛ᤻ᤋᤧᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

ᤌᤠᤱᤒᤧᤴ ᤔᤧᤴᤇᤡᤕᤠ᤹ᤛᤣ. ᤂᤡᤏᤡ᤹ ᤁᤧᤎᤢᤶᤒᤠ ᤁᤧᤈᤥᤃᤡ᤹. ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤂᤡᤏᤡ᤹ᤀᤥ ᤘᤠ᤹. ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤴ ᤁᤧᤏᤠ᤺ᤴᤍᤢᤶᤔᤠᤱ ᤁᤧᤘᤕᤡᤒᤠᤸᤗᤧ ᤆᤥᤃᤢᤸᤗᤧ ᤁᤴ ᤛᤰᤀᤡᤱᤅᤡᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤡ᤺ᤶᤈᤡ ᤔᤧᤵᤔᤠ ᤔᤧ᤺ᤴᤗᤥ

᥇᥋ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠ ᤆᤡᤃ᤺ᤰᤘᤠᤜᤠ᤹ ᤔᤡ᤺ᤶᤈᤡ ᤔᤧᤔᤧᤳᤋᤧᤶᤔᤡᤴᤏᤧ᤹ᤀᤥ॥ ᤀᤠᤳᤋᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤡ᤺ᤶᤈᤡ ᤔᤧᤳᤋᤢ᤹. ᤂᤧᤸᤗᤧ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠ ᤔᤧᤛᤢᤰᤋᤢᤴᤗᤥ॥

᥇᥌ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤠᤕᤥᤒᤠ ᤕᤠᤶᤏᤡᤱᤘᤠ᤹ᤀᤡᤴ. ᤔᤡᤰᤗᤥ ᤗᤠᤶᤔᤠᤴ. ᤜᤧᤰᤁᤩᤠᤱ ᤁᤵᤔᤏᤠᤒᤠ ᤏᤢ ᤆᤥ᤺ᤰᤔᤏᤠᤒᤠ ᤐᤠ᤺ᤴᤏᤥ ᤜᤧᤴᤇᤡᤱᤔᤠᤴ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠ ᤔᤧᤍᤠᤏᤧᤴ. ᤁᤖ ᤂᤧᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶᤒᤠᤏᤧ ᤋᤠᤖᤥ॥

᥇᥍ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤧᤰᤁᤠᤱ ᤐᤣᤰ. ᤜᤧᤰᤁᤩᤠᤱ ᤂᤧᤸᤗᤧ ᤆᤥᤃᤢᤱ ᤑᤠ᤹ᤀᤠᤱ ᤀᤡ᤺ᤳᤋᤢ ᤛᤥ᤺ᤰᤋᤢᤒᤠ ᤐᤠ᤺ᤴᤜᤠ᤹ᤀᤠᤱ ᤗᤧᤰᤁᤠᤱ ᤐᤣᤰ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰᤐᤠᤱᤃ ᤛᤍᤠᤍᤡᤱ ᤘᤠ᤹ᤖᤥ॥

ᤂᤪᤡᤛ᤻ᤋᤖᤧ ᤁᤢᤒᤡᤑᤩᤢᤱᤒᤠᤜᤠ᤹

᥇᥎ ᤀᤠᤔᤡ᤺ᤶ ᤀᤠᤛ᤻ᤛᤠᤛᤣ. ᤁᤢᤏᤢᤵᤔᤠ ᤕᤧᤶᤔᤡᤱᤃ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥ ᤂᤪᤡᤛ᤻ᤋᤖᤧ ᤁᤢᤒᤡᤑᤩᤢᤱᤅᤡᤱᤃ ᤋᤠ ᤗ᤹ᤖᤡᤰ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹॥ ᤀᤠᤸᤗᤥᤛᤠ ᤂᤧᤴ ᤜᤧᤰᤋᤱᤒᤠ ᤂᤪᤡᤛ᤻ᤋᤖᤧ ᤁᤢᤒᤡᤑᤩᤢᤱᤜᤠ᤹ ᤕᤖᤡᤰ ᤔᤧᤍᤩᤧ ᤔᤧᤈᤢᤖᤧᤀᤠᤱ ᤔᤧᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤁᤴ ᤐᤠ᤺ᤴᤏᤥᤗᤠᤶ ᤁᤢᤏᤢᤵᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱᤅᤣ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥇᥏ ᤂᤧᤱᤜᤠ᤹ᤃ ᤀᤠᤏᤡ᤹ᤗᤠᤶ ᤔᤧᤗ᤺ᤴᤍᤧ ᤔᤧᤒᤣ. ᤁᤖ ᤛᤧᤰᤂᤠ᤺ᤸᤗᤧᤃ ᤂᤧᤱᤜᤠ᤹ ᤀᤠᤏᤡ᤹ ᤔᤏᤠᤜᤠ᤹ ᤔᤧᤴᤘᤕᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤀᤠᤏᤡ᤹ ᤔᤏᤠᤜᤠ᤹ ᤔᤧᤘᤕᤧᤸᤗᤧᤃ ᤂᤧᤱᤜᤠ᤹ ᤀᤠᤏᤡ᤹ᤏᤢᤀᤣ ᤔᤧᤕᤠ᤺ᤰᤋᤧᤒᤠ ᤔᤧ᤺ᤴᤗᤥ॥ ᤁᤖ ᤂᤧᤱᤜᤠ᤹ᤖᤧ ᤐᤰᤀᤠᤶᤎᤩᤧᤀᤠᤱ ᤔᤧᤒᤣᤒᤠᤸᤗᤧ ᤂᤧᤱᤜᤠ᤹ ᤁᤧᤖᤧᤰ ᤀᤠᤏᤡ᤹ᤜᤠ᤹ ᤔᤧ᤺ᤴᤇᤡ ᤁᤧᤗ᤹ᤒᤠᤴ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤖᤥ॥

᥈᥆ ᤁᤖ ᤂᤡᤏᤡ᤹ᤃ ᤛᤣᤛᤣᤒᤠ ᤂᤪᤡᤛ᤻ᤋᤖᤧ ᤛᤣᤛᤣᤔᤠᤱ ᤁᤧᤒᤡᤖᤡᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤖᤧᤰᤗᤧ ᤛᤧᤰᤂᤠ᤺ᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥈᥇ ᤂᤡᤏᤡ᤹ ᤛᤧᤰᤂᤠ᤺ᤴ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤶᤔᤡᤴ ᤑᤠ᤹ᤀᤠᤱ ᤔᤧ᤺ᤴ. ᤁᤖ ᤛᤧᤰᤂᤠ᤺ᤴ ᤁᤢᤛᤡᤱ ᤁᤧᤏᤡ᤺ᤳᤋᤢᤶ ᤑᤠ᤹ᤀᤠᤱ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗᤥ॥ ᤜᤧᤰᤁᤩᤠᤱ ᤗᤳᤇᤠ ᤀᤡᤱᤗᤧᤰ ᤐᤠ᤺ᤴᤎᤡᤰᤁᤠᤱ ᤛᤧᤰᤂᤠᤗᤠᤶ ᤔᤧᤍᤠᤏᤧᤴ ᤑᤠ᤹ᤀᤠᤱ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥

᥈᥈ ᤀᤡᤱᤃᤧᤗᤧᤰᤐᤧᤴ ᤜᤠ᤺ᤵᤐᤣ᥅ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤔᤧ᤺ᤴ ᤑᤠ᤹ᤀᤠᤱ ᤁᤧᤒᤠ᤺ᤵᤐᤧᤴᤏᤣ ᤀᤡᤱᤗᤧᤰᤐᤠᤖᤥ॥ ᤀᤠᤳᤋᤡᤸᤗᤧ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤏᤠ᤹ᤖᤢᤛᤡ᤹ ᤒᤠ ᤂᤧᤴᤏᤣ ᤂᤪᤡᤛ᤻ᤋᤖᤧ ᤁᤢᤒᤡᤑᤩᤢᤱᤒᤠᤖᤥ॥

᥈᥉ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤁᤧᤏᤠ᤹ᤒᤧᤸᤗᤧ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤠ᤹ᤖᤢ᤹. ᤁᤖ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤋᤧᤴᤍᤡᤱ ᤁᤧᤈᤥ᤺ᤰᤐᤠᤸᤗᤧ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤋᤧᤴᤍᤡᤱ ᤆᤥᤃᤢ᤹ᤖᤥ॥

᥈᥊ ᤜᤧᤰᤁᤣ᤺ᤸᤗᤧ ᤏᤛᤠᤏᤡᤒᤠ ᤁᤧᤒᤥ᤺ᤰᤂᤡᤀᤠᤱᤎᤥᤀᤣ ᤁᤧᤄᤧᤵᤛᤢᤶᤒᤠ ᤛᤢᤏᤠᤀᤡᤱᤅᤡᤴ ᤂᤡᤏᤡ᤹ ᤛᤡᤰᤗᤢᤱᤔᤥ ᤏᤢᤖᤡᤰᤁᤠᤱ ᤕᤢᤰᤂᤧᤶᤔᤧ᤹ᤀᤥ॥ ᤜᤧᤰᤁᤣᤗ᤹ᤖᤡᤰ ᤁᤧᤕᤢᤰᤂᤢᤶᤏᤧ ᤑᤠ᤹ᤃᤪ ᤛᤍᤠᤍᤡᤱ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤜᤧᤰᤁᤩᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴᤏᤢ ᤛᤥᤖᤡᤰ ᤁᤧᤘᤕᤡ᤹ᤖᤥ॥

᥈᥋ ᤜᤧᤰᤁᤩᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤧ ᤐᤡᤏᤡᤱ ᤑᤠ᤹ᤀᤠᤱ ᤆᤥᤃᤢᤒᤠ ᤔᤠᤱᤜᤧᤰᤁᤡᤱᤃ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤥ॥

᥈᥌ ᤀᤡᤱᤃᤠ᤹ᤃ ᤂᤡᤏᤡ᤹ ᤀᤡᤱᤗᤧᤰ ᤁᤧᤔᤧᤵᤐᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤅᤠᤱ ᤘᤠ᤹ᤖᤥ॥

᥈᥍ ᤁᤖ ᤂᤡᤏᤡ᤹ᤀᤥᤃ ᤂᤪᤡᤛ᤻ᤋᤖᤧ ᤁᤧᤒᤡᤖᤡᤒᤠ ᤛᤣᤛᤣᤔᤠᤱᤅᤡᤸᤗᤧᤴ ᤔᤠᤱᤎᤢᤰᤏᤠ᤺ᤴ ᤘᤠ᤹ ᤕᤠ᤺ᤰᤗᤥ॥ ᤜᤧᤰᤁᤩᤠᤱ ᤂᤡᤏᤡ᤹ ᤁᤧᤜᤢ᤹ᤒᤠ ᤜᤠ᤺ᤳᤋᤠᤱ ᤆᤠᤜᤠᤒᤠ ᤁᤧᤴᤈᤥᤃᤡᤴ. ᤁᤖ ᤛᤣᤛᤣᤔᤠᤱᤅᤡᤸᤗᤧ ᤁᤧᤖᤧᤰ ᤐᤠ᤺ᤴᤏᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤁᤧᤜᤢ᤹ᤖᤡ᤹॥ ᤂᤧᤴ ᤁᤧᤜᤢ᤹ᤖᤡᤒᤠ ᤐᤠ᤺ᤴᤏᤡᤱᤃ ᤀᤡᤱᤗᤧᤰ ᤔᤧ᤺ᤴᤗᤥ. ᤁᤖ ᤛᤧᤰᤂᤠᤀᤣᤖᤥ॥ ᤜᤧᤰᤁᤣ᤺ᤸᤗᤧ ᤛᤣᤛᤣᤔᤠᤱᤅᤡᤸᤗᤧ ᤁᤧᤜᤢ᤹ᤖᤡᤒᤠ ᤏᤡᤛᤠᤶᤔᤡᤴ ᤀᤡ᤺ᤳᤋᤧᤶ ᤏᤠ᤺ᤳᤋᤧᤶᤔᤧ᤹ᤀᤠᤱ ᤂᤪᤡᤛ᤻ᤋᤧᤴ ᤔᤧᤸᤗᤧᤳᤋᤣ ᤘᤕᤧᤶᤔᤧ᤹ᤀᤥ॥

᥈᥎ ᤀᤠᤸᤗ ᤀᤠᤔᤡ᤺ᤶ ᤀᤠᤛ᤻ᤛᤠ᤺ᤛᤣ. ᤕᤧᤛᤢ᤺ᤴ ᤕᤢ᤺ᤸᤗᤧ ᤔᤧᤱᤃᤡᤀᤣ ᤏᤢ ᤛᤡᤖᤡᤱ ᤔᤧᤶᤔᤀᤣ ᤂᤢᤏᤧ᤹ᤀᤥ ᤋᤥ᤺ᤴᤇᤡᤱᤔᤠ ᤀᤠᤛᤢᤰᤋᤢᤶᤗ ᤑᤠ᤹ᤀᤠᤱ ᤂᤪᤡᤛ᤻ᤋᤧᤴ ᤔᤧᤸᤗᤧᤳᤋᤣ ᤘᤕᤧᤶᤔᤧ᤹ᤀᤥ॥

᥈᥏ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤶᤕᤥᤏᤡᤒᤠ ᤆᤥᤰ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥ ᤜᤧᤰᤁᤣ᤺ᤸᤗᤧ ᤁᤠᤰ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤧᤴ ᤏᤡᤱᤘᤠ᤹ᤑᤢᤛᤠ ᤐᤥ᤺ᤰᤂᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴᤏᤠᤱ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤜᤠ᤹

᥉

ᤀᤥᤔᤧᤳᤋᤧᤶᤔᤧ᤹ᤀᤥ᥄ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤰᤂᤧᤴ ᤕᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤘᤠ᤹᥄ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤐᤠᤸᤗᤧ ᤆᤥᤃᤢᤸᤗᤧ ᤀᤠᤛ᤻ᤛᤠᤏᤡᤱᤗᤥ ᤑᤠ᤹ᤀᤠᤱ ᤀᤠᤏᤡ᤹ ᤀᤠᤔᤧᤳᤗᤥ॥ ᤀᤠᤏᤡ᤹ᤃ ᤛᤧᤰᤂᤠᤀᤣ ᤁᤢᤛ᤻ᤛᤠᤛᤡᤀᤣᤖᤥ᥄ ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤴᤒᤠᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ᤖᤧ ᤀᤠᤏᤡ᤹ᤀᤠᤱ ᤁᤢᤛᤡᤱ ᤀᤠᤔᤧᤴᤏᤡ᤺ᤳᤏᤧᤴᤗᤥ॥

᥈ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤠᤸᤗᤥ ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤛᤡᤖᤥ॥ ᤜᤧᤰᤁᤣᤛᤠᤱ ᤌᤣ ᤀᤠᤒᤥ᤺ᤱ ᤑᤠ᤹ᤀᤠᤱ ᤏᤢᤖᤡᤰᤁᤠᤱ ᤔᤧᤴᤎᤠ᤺ᤵᤐᤣ ᤘᤠ᤹ᤖᤥ॥ ᤁᤖ ᤂᤪᤡᤛ᤻ᤋᤧᤴ ᤏᤢ᤺ᤱ ᤕᤢ᤺ᤸᤗᤧ ᤀᤠᤏᤡ᤹ᤃ ᤂᤢᤏᤧ᤹ ᤁᤢᤀᤡᤛᤡ᤺ᤰᤁᤣ ᤀᤠᤒᤥ᤺ᤱ. ᤌᤣᤀᤠᤱᤓᤧᤸᤗᤧ ᤂᤧᤴ ᤕᤧᤶᤔᤥ ᤂᤢᤏᤧ᤹ ᤀᤠᤰᤋᤱᤒᤠ ᤆᤥᤰ ᤜᤧᤰᤋᤱᤒᤠᤀᤣ ᤀᤠᤏᤡ᤺ᤛᤢᤶᤗᤥ॥

᥉ ᤜᤧᤰᤁᤣ᤺ᤸᤗᤧ ᤂᤪᤡᤛ᤻ᤋᤀᤥ ᤂᤧᤴ ᤜᤧᤰᤋᤱᤒᤠ ᤏᤡᤱᤛᤠᤱ ᤁᤧᤈᤥ᤺ᤰᤐᤠ ᤁᤠᤰᤗᤧ ᤂᤪᤡᤛ᤻ᤋᤧᤴ ᤛᤣᤛᤣ ᤆᤥ᤺ᤰᤐᤠ ᤁᤢᤀᤡᤛᤡ᤺ᤰ ᤀᤠᤒᤠᤅᤣ ᤛᤣᤛᤣ ᤔᤧᤈᤥ᤺ᤰᤛᤡᤱᤗᤥ॥

᥊ ᤗᤠᤕᤥ ᤁᤧᤈᤥ᤺ᤰᤐᤠ ᤁᤠᤰᤗᤧ ᤛᤠᤶᤕᤥᤌᤡᤶᤔᤡᤴ ᤔᤧᤓᤣ᤺ᤴᤍᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤁᤧᤖᤧᤰ ᤗᤠᤕᤥᤴ ᤏᤣ ᤛᤠᤶᤕᤥᤌᤡᤶᤔᤡᤴ ᤑᤣ᤺ᤶᤔᤏᤠᤒᤠᤖᤥ॥

᥋ ᤀᤠᤏᤡ᤹ ᤗᤠᤕᤥᤴ ᤂᤧᤵᤔᤠᤖᤧ ᤗᤠᤃᤡ ᤂᤪᤡᤛ᤻ᤋᤧᤴ ᤕᤧᤒᤠᤱᤃ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗᤥ॥ ᤜᤧᤰᤁᤩᤠᤱ ᤂᤢᤏᤧ᤹ᤀᤥ ᤗᤠᤕᤥ ᤜᤥ᤺ᤵᤗᤥ॥

᥌ ᤜᤧᤰᤁᤣ᤺ᤸᤗᤧ ᤀᤠᤳᤋᤡᤴ ᤂᤪᤡᤛ᤻ᤋᤀᤥ ᤘᤠ᤹. ᤂᤧᤸᤗᤧ ᤗᤠᤕᤥ ᤆᤥᤃᤢᤖ ᤔᤧᤘᤠ᤹ᤏᤧᤴᤗᤥ॥ ᤁᤖ ᤀᤠᤳᤋᤡᤸᤗᤧ ᤗᤠᤕᤥ ᤆᤥᤃᤢᤖ ᤘᤠ᤹. ᤂᤧᤸᤗᤧ ᤂᤢᤏᤧ᤹ ᤔᤧᤴᤏᤡᤀᤣ ᤏᤢ ᤁᤢᤛᤡᤱ ᤔᤧᤴᤏᤡ᤺ᤳᤋᤣ ᤘᤠ᤹ᤖᤥ॥

᥍ ᤀᤠᤔᤡ᤺ᤶ ᤀᤠᤛ᤻ᤛᤠ᤺ᤛᤣ. ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤡᤏᤡ᤹ ᤀᤡᤱᤃᤧᤔᤧᤸᤗᤧᤰᤋᤡᤴᤗᤖᤥ॥ ᤀᤠᤳᤋᤡᤸᤗᤧ ᤏᤢᤒᤠ ᤕᤠ᤺ᤶᤒᤰ ᤆᤥᤃᤢ᤹ ᤂᤧᤱᤃ ᤂᤪᤡᤛ᤻ᤋᤧᤴ ᤁᤢᤀᤡᤛᤡ᤺ᤰ ᤛᤠᤶᤕᤥᤏᤡᤒᤠ ᤐᤥᤱᤗᤥ॥

᥎ ᤗᤠᤕᤥ ᤁᤧᤈᤥ᤺ᤰᤐᤠᤖ ᤁᤧᤘᤠ᤹ᤒᤠ ᤔᤏᤠ᤺ᤱᤃ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤏᤠᤖᤥ. ᤌᤣᤀᤠᤱᤓᤧᤸᤗᤧ ᤔᤠᤑᤧᤴᤛᤠᤶᤔᤡᤸᤗᤧ ᤋᤥᤗᤡᤱᤛᤥᤔᤢᤀᤠᤱᤎᤥᤀᤣ ᤗᤠᤕᤥ ᤆᤥᤃᤢᤖ ᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤛᤠ᤺ᤴ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤕᤠ᤺ᤶᤒᤰᤁᤡᤴ ᤔᤧᤱᤛᤧ ᤕᤧᤒᤠᤖᤥ॥

᥏ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤢᤛᤱ ᤗ᤹ᤖᤡᤰ ᤛᤠᤃᤧᤘᤠ᤺ᤴᤇᤡᤱᤒᤠ ᤀᤠᤳᤋᤡᤸᤗᤧᤀᤠᤱ ᤗᤠᤕᤥ ᤆᤥᤃᤢᤖ ᤔᤧᤘᤠ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤥᤛᤪᤱᤅᤡᤴ ᤂᤢᤏᤧ᤹ᤀᤥ ᤘᤠ᤹ᤖᤥ॥ ᤂᤢᤏᤧ᤹ ᤗᤠᤕᤥ ᤆᤥ᤺ᤰᤁᤡ ᤘᤠ᤹ᤔᤠ ᤔᤧᤛᤢᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤠᤘᤠ᤺ᤴᤇᤡᤱᤅᤠᤱ ᤘᤠ᤹ᤖᤥ॥

᥇᥆ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ ᤏᤢ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤛ᤻ᤛᤠ᤺ᤜᤠ᤹ᤀᤥ ᤔᤧᤴᤍᤱᤔᤏᤠ ᤐᤠ᤺ᤴᤏᤡᤴ ᤀᤠᤶᤓᤠ ᤁᤴᤗᤥ- ᤀᤠᤳᤋᤡᤸᤗᤧ ᤛᤠᤶᤕᤥᤌᤡᤶ ᤁᤢᤀᤡᤛᤡ᤺ᤰ ᤏᤢᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤴ ᤜᤧᤰᤁᤩᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴ ᤂᤧᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ ᤔᤧ᤺ᤴᤗᤥ॥

ᤀᤠᤏᤡ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥ᤺ᤱ

᥇᥇ ᤀᤠᤏᤡ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥ᤺ᤱ ᤁᤧᤗ᤹ᤒᤠ ᤀᤡᤱᤄᤱᤅᤡᤱᤃ ᤋᤃᤡᤀᤠᤱᤎᤥᤀᤣ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹ᤖᤥ॥

᥇᥈ ᤂᤡᤏᤡ᤹ᤃ ᤁᤕᤡᤏᤧᤴa ᤜᤧᤰᤁᤣ ᤔᤧᤒᤥ᤺ᤰᤂᤧᤶᤔᤡᤴᤏᤧ᤹ᤀᤥ॥ ᤂᤧᤱᤃ ᤔᤠᤑᤧᤴᤛᤠᤶᤔᤡᤸᤗᤧᤴ ᤘᤕᤧᤀᤠᤱ ᤂᤧᤸᤗᤧ ᤀᤠᤒᤠᤅᤣ ᤁᤢᤴᤛᤠ᤹ᤀᤡᤴ ᤛᤧᤖᤢᤖᤥ॥ ᤌᤣᤀᤠᤱ ᤛᤧᤖᤢᤒᤠᤓᤧᤸᤗᤧ ᤂᤧᤸᤗᤧ ᤀᤠᤒᤠᤅᤣ ᤁᤢᤕᤠ᤺ᤶᤒᤰᤜᤠ᤹ ᤋᤠᤵᤑᤧ᤺ᤶᤒᤠ ᤆᤥᤃᤧ. ᤁᤖ ᤁᤢᤴᤛᤠ᤹ᤖᤧ ᤁᤢᤕᤠ᤺ᤶᤒᤰᤜᤠ᤹ ᤛᤠᤶᤕᤥᤏᤡᤒᤠ ᤆᤥᤃᤧ॥

᥇᥉ ᤀᤠᤔᤡ᤺ᤶ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤛᤣ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤁᤧᤶᤈᤡ᤺ᤳᤋᤡᤸᤗᤧ ᤂᤡᤏᤡ᤹ ᤏᤡᤱᤘᤠ᤹ ᤔᤧᤔᤕᤧᤶᤔᤡᤴᤏᤧ᤹ᤀᤥ॥

᥇᥊ ᤀᤠᤏᤡ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤛᤡᤱᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤃ ᤛᤡᤔᤧᤴᤗᤠᤶ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤥ ᤀᤠᤈᤳᤇᤡᤱᤅᤠᤱ ᤀᤠᤘᤠ᤹ ᤑᤠ᤹ᤀᤠᤱ ᤀᤠᤏᤡᤛᤢᤶᤗᤥ॥ ᤁᤖ ᤀᤠᤳᤋᤡᤸᤗᤧ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴ. ᤂᤧᤱᤃ ᤀᤠᤸᤗᤥᤛᤠᤱ ᤛᤡᤔᤧᤴᤏᤥᤀᤣ ᤘᤠ᤹ᤖᤥ॥

᥇᥋ ᤀᤠᤳᤋᤡᤸᤗᤧ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤆᤡ᤺ᤳᤋᤢᤛᤡ᤹. ᤂᤧᤱᤃ ᤔᤏᤠ ᤁᤧᤛᤧᤵᤐᤠᤖᤥ॥ ᤜᤧᤰᤁᤩᤠᤱ ᤔᤏᤠ ᤁᤧᤛᤧᤵᤐᤠ ᤁᤧᤖᤧᤰᤗᤧ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤏᤡᤴ ᤔᤧᤱᤄᤥ᤺ᤛᤢᤴ ᤑᤠ᤹ᤀᤠᤱ ᤂᤡᤏᤡ᤹ ᤁᤧᤏᤡᤛᤢᤶᤗᤥ॥

᥇᥌ ᤕᤧᤛᤢ ᤂᤪᤡᤛ᤻ᤋᤧᤱᤃ ᤀᤠᤏᤡ᤹ ᤗᤧᤰᤘᤠ ᤛᤩᤧᤒᤠᤸᤗᤧ ᤛᤧᤰᤂᤠᤒᤠ ᤔᤡ᤺ᤶᤈᤡᤴ ᤀᤠᤰᤋᤱᤒᤠ ᤆᤥᤰ ᤑᤠ᤹ᤀᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥ ᤀᤠᤏᤡ᤹ᤀᤠᤱ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤖᤧ ᤂᤢᤏᤡ᤹ ᤗᤧᤰᤘᤠ ᤛᤡᤔᤠᤀᤠᤱ ᤕᤠᤖᤡᤵ ᤐᤥᤱᤔᤠ ᤐᤥᤱᤗᤥ॥

᥇᥍ ᤆᤠᤜᤠᤒᤠ ᤁᤧᤈᤥ᤺ᤰᤐᤠ ᤁᤠᤰ ᤐᤠ᤺ᤴᤜᤠ᤹ ᤁᤧᤃᤵᤐᤠ ᤔᤏᤠ᤺ᤸᤗᤧ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤆᤠᤜᤠᤒᤠ ᤔᤧᤈᤥ᤺ᤰᤁᤠᤱ ᤔᤧᤘᤠ᤹ᤒᤠ ᤏᤡ᤺ᤛᤢᤛᤠᤱ ᤗᤢᤱᤔᤠ᤹ ᤔᤧᤍᤢᤰᤋᤢᤛᤡᤴᤏᤡᤸᤗᤧ ᤀᤠᤰᤂᤣᤗ᤹ᤖᤡᤰ ᤂᤧᤴ ᤔᤏᤠᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡ᤺ᤶᤈᤡᤴ ᤘᤠ᤹ᤒᤣ᥅

᥇᥎ ᤀᤠᤔᤡ᤺ᤶ ᤀᤠᤛ᤻ᤛᤠᤛᤣ. ᤀᤠᤏᤡ᤹ᤃ ᤐᤠ᤺ᤴᤏᤥ ᤏᤢ ᤔᤢᤖᤠ᤺ᤸᤗᤧᤖᤰ ᤗᤢᤱᤔᤠ᤹ ᤋᤢᤰᤁᤠᤛᤡ ᤔᤧ᤺ᤴᤗᤥ॥ ᤀᤠᤏᤡ᤹ ᤛᤧᤰᤂᤠ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥᤱᤗᤥ॥ ᤜᤧᤰᤋᤱᤒᤠ ᤗᤢᤱᤔᤠ᤹ ᤋᤢᤰᤛᤡᤱᤔᤠᤴ ᤕᤠ᤺ᤶᤒᤰᤁᤥᤗᤠᤶ ᤏᤡᤍᤧᤳᤗᤥ॥

᥇᥏-᥈᥆ ᤀᤰᤂᤣᤗ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤁᤠᤛᤡᤏᤧ ᤑᤠ᤹ᤃᤪ ᤀᤠᤏᤡ᤹ᤃ ᤛᤧᤰᤂᤠ᤺ᤸᤗᤧ ᤁᤢᤔᤏᤠᤛᤡ ᤑᤠ᤹ᤀᤠᤱ ᤀᤠᤏᤡᤛᤢᤶᤗᤥ. ᤜᤧᤰᤁᤩᤠᤱ ᤀᤠᤏᤡ᤹ ᤏᤡᤱᤘᤠ᤹ᤀᤡᤸᤗᤧᤀᤣ ᤐᤠ᤺ᤴ ᤀᤠᤎᤡᤰᤛᤠᤱ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤋᤥ᤺ᤴᤇᤡᤱᤔᤠ ᤀᤠ᤺ᤴᤇᤡᤱᤃᤧᤴ ᤜᤠᤱᤜᤠᤱ ᤀᤠᤈᤥ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤀᤠᤏᤡ᤹ ᤏᤡᤱᤘᤠ᤹ᤏᤢ᤺ᤸᤗᤧᤀᤠᤱ ᤐᤕᤶ ᤕᤶᤒᤠ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤂᤢᤏᤧ᤹ ᤁᤧᤖᤧᤰ ᤐᤠ᤺ᤴᤜᤠ᤹ ᤏᤡ᤺ᤛᤢᤖᤥ॥

᥈᥇ ᤜᤧᤰᤁᤣ᤺ᤸᤗᤧ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤠᤏᤡ᤹ ᤏᤡᤱᤘᤠ᤹ᤀᤡᤸᤗᤧᤀᤣ ᤐᤠ᤺ᤴ ᤀᤠᤴᤎᤡᤰᤏᤧᤴᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤜᤠᤱᤜᤠᤱᤅᤠᤱ ᤀᤠᤏᤡ᤹ ᤋᤠᤔᤠ ᤀᤠᤛᤢᤰᤗᤥ॥

᥈᥈ ᤜᤧᤰᤁᤩᤠᤱ ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤒᤠ ᤏᤢ ᤂᤢᤏᤧ᤹ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤕᤠ᤺ᤶᤒᤰ ᤀᤠᤈᤥᤃᤢᤶᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤀᤠᤏᤠ᤺ᤰᤋᤢᤶᤒᤠ ᤐᤠ᤺ᤴᤏᤡᤴ ᤂᤢᤏᤧ᤹ ᤀᤠᤒᤡ᤹ᤖᤥ॥

᥈᥉ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤅᤡᤱᤃ ᤒᤠ ᤁᤴᤗᤥ- ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋᤧᤴ ᤀᤠᤏᤡ᤹ ᤏᤛᤠ᤺ᤴ ᤆᤥ᤺ᤰᤔᤠ ᤐᤥ᤺ᤱ. ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤒᤡᤖᤧᤒᤠ ᤀᤡᤱᤈᤠ᤺ᤱ ᤁᤢᤀᤡᤛᤡ᤺ᤰ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥᤱᤗᤥ॥

᥈᥊ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱᤅᤡᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤘᤠ᤹ ᤜᤧᤰᤁᤩᤠᤱ ᤂᤧᤸᤗᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤠ᤹ᤖᤥ॥ ᤀᤠᤏᤡ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤠ᤹ ᤑᤠ᤹ᤀᤠᤱ ᤂᤢᤏᤧ᤹ ᤀᤠᤒᤡᤖᤧᤒᤠ ᤛᤣᤛᤣᤔᤠᤱᤗᤠᤶ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

a 

᥉:᥇᥈ ᤁᤕᤡᤏ- ᤁᤴ ᤁᤠᤰᤏᤢ ᤋᤃᤡᤒᤠ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤛᤠ᤺ ᤋᤢᤶᤒᤠᤸᤗᤧ ᤁᤢᤔᤡᤱᤗᤥ॥ ᤂᤢᤏᤧ᤹ ᤁᤢᤴᤛᤠ᤹ ᤜᤠᤒᤡᤗᤧᤴ ᤏᤠᤜᤧᤳᤋᤢᤀᤠᤱ ᤛᤧᤖᤢ (ᤋᤥᤗᤡᤱ ᥊:᥇-᥇᥌)॥

ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹

᥊

ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤕᤖᤡᤰ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤖᤧᤰ ᤐᤡᤛᤠᤱ ᤔᤧᤗ᤺ᤴᤍᤧᤀᤠᤱ ᤔᤧᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤛᤣᤛᤣᤔᤠᤱᤗᤠᤶ ᤐᤠ᤺ᤳᤋᤠ ᤁᤧᤗ᤹ᤒᤠᤜᤠ᤹ ᤁᤠᤰ ᤏᤛᤠ᤺ᤴ ᤔᤧᤈᤥᤃᤧᤶᤛᤡᤶᤔᤡᤴᤏᤧ᤹ᤀᤥ. ᤁᤖ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠᤛᤡᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤛᤠ᤹ᤖᤧᤶᤛᤡᤶᤔᤧ᤹ᤀᤥ॥

᥈ ᤀᤰᤂᤣᤗ᤹ᤖᤡᤰ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠᤛᤡᤒᤡ ᤔᤧ᤺ᤶᤒᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤔᤠ ᤁᤧᤛᤢᤰᤋᤢᤶᤗᤥ- ᤜᤠ᤺ᤳᤗᤧ ᤕᤧᤛᤢ ᤂᤪᤡᤛ᤻ᤋᤧᤴ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤐᤥ᤺ᤰᤂᤧᤀᤠᤱ ᤏᤠᤛᤡᤱᤃᤧᤴ ᤌᤰᤁᤥ ᤋᤩᤧ ᤗ᤹ᤖᤡᤰ ᤋᤧᤴᤍᤡᤱ ᤆᤥᤃᤢ᤹. ᤂᤧᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤁᤧᤍᤠᤒᤠᤖᤥ॥

᥉ ᤁᤖ ᤜᤠ᤺ᤳᤗᤧ ᤕᤧᤛᤢ ᤂᤪᤡᤛ᤻ᤋᤧᤴ ᤏᤠᤛᤡᤱᤃᤧᤴ ᤌᤰᤁᤥ ᤋᤩᤧ ᤗ᤹ᤖᤡᤰ ᤋᤧᤴᤍᤡᤱ ᤔᤧᤈᤥᤃᤢᤴ. ᤂᤧᤴ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤔᤧ᤺ᤴ. ᤁᤖ ᤂᤪᤡᤛ᤻ᤋᤖᤧ ᤁᤢᤒᤡᤑᤩᤢᤱᤒᤠᤸᤗᤧ ᤁᤢᤛᤠᤶᤗᤠᤶᤒᤠ ᤋᤩᤧᤒᤠᤖᤥ॥ ᤂᤧᤱᤃ ᤋᤠ ᤁᤧᤗ᤹ᤒᤠᤴ ᤁᤧᤄᤧᤵᤛᤢᤶᤔᤠᤱ ᤁᤧᤘᤕᤡ᤹. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤃᤡᤛᤠ ᤂᤧᤱᤃ ᤋᤩᤧ ᤆᤢᤖᤧᤀᤠᤱ ᤘᤠ᤹ᤖᤥ॥

᥊ ᤀᤠᤔᤡ᤺ᤶ ᤀᤠᤛ᤻ᤛᤠ᤺ᤛᤣ. ᤂᤡᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤏᤡᤱᤗᤥ॥ ᤜᤧᤰᤁᤩᤠᤱ ᤂᤡᤏᤡ᤹ᤃ ᤀᤡᤱᤗᤧᤰ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤁᤧᤏᤠ᤺ᤴᤍᤢᤶᤛᤡᤶᤔᤠᤱ ᤁᤧᤘᤕᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ᤀᤥ ᤁᤧᤘᤠ᤹ᤒᤠ ᤛᤣᤛᤣᤔᤠᤱᤅᤡᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤀᤥ ᤁᤧᤘᤠ᤹ᤒᤠᤴᤏᤢ᤺ᤸᤗᤧᤀᤠᤱ ᤕᤶᤒᤠ ᤆᤥ᤺ᤰᤗᤥ॥

᥋ ᤂᤧᤱᤜᤠ᤹ᤃ ᤀᤡᤰᤛᤠᤀᤥᤒᤠᤛᤡᤖᤥ ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤐᤠ᤺ᤴᤏᤣ ᤔᤧᤒᤠ᤺ᤳᤋᤢ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤐᤠ᤺ᤴᤏᤡᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ᤖᤧᤀᤣ ᤔᤧᤄᤧᤵᤛᤢ᤹ᤖᤥ॥

᥌ ᤁᤖ ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤏᤠᤛᤡᤖᤥ॥ ᤜᤠ᤺ᤳᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱᤏᤡ᤺ᤳᤋᤢ᤹. ᤂᤧᤸᤗᤧ ᤀᤠᤏᤡ᤹ ᤐᤠ᤺ᤴᤏᤡᤴ ᤂᤧᤵᤛᤢ᤹. ᤁᤖ ᤀᤠᤳᤋᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤔᤧ᤺ᤴ. ᤂᤧᤸᤗᤧ ᤀᤠᤏᤡ᤹ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴᤗᤥ॥ ᤀᤰᤂᤣᤗ᤹ᤖᤡᤰ ᤛᤧᤰᤂᤠ ᤁᤧᤒᤠ᤺ᤵᤐᤠ ᤛᤣᤛᤣᤔᤠᤱᤅᤡᤴ ᤏᤢ ᤀᤡᤱᤗᤧᤰ ᤁᤧᤒᤠ᤺ᤵᤐᤠ ᤛᤠᤶᤔᤡᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

ᤗᤢᤱᤔᤠ᤹ ᤋᤢᤰᤛᤡᤱᤔᤠ

᥍ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤠᤏᤡ᤹ᤃ ᤗᤢᤱᤔᤠ᤹ ᤋᤢᤰᤁᤠᤛᤡᤖᤥ. ᤌᤣᤀᤠᤱᤓᤧᤸᤗᤧ ᤔᤏᤠ ᤗᤢᤱᤔᤠ᤹ ᤋᤢᤰᤔᤠᤱᤃ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤋᤠᤖᤥ॥ ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤐᤧᤱᤃ ᤏᤡᤱᤘᤠ᤹ᤑᤢᤛᤠᤖᤥ. ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤏᤡ᤺ᤳᤋᤢ᤹ᤖᤥ॥

᥎ ᤀᤠᤳᤋᤡᤸᤗᤧ ᤘᤣ᤹ᤜᤠ᤹ ᤗᤢᤱᤔᤠ᤹ ᤔᤧᤍᤢᤰᤋᤢᤴᤇᤡᤴ. ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤢᤴᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤔᤏᤠ ᤗᤢᤱᤔᤠ᤹ ᤁᤧᤍᤢᤰᤐᤠ ᤆᤥ᤺ᤰᤗᤥ॥

᥏ ᤂᤢᤏᤧ᤹ᤃ ᤀᤰᤂᤣᤗ᤹ᤖᤡᤰ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤘᤠ᤹ᤖᤥ- ᤀᤠᤏᤡ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤀᤠᤄᤥᤛᤢᤶᤗ ᤑᤠ᤹ᤀᤠᤱ ᤌᤡᤰᤗᤰ ᤁᤧᤘᤠ᤹ᤒᤠ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢ ᤕᤢᤛᤢᤖᤥ॥

᥇᥆ ᤛᤧᤰᤂᤠᤒᤠ ᤔᤡ᤺ᤶᤈᤡ᤺ᤱᤃ ᤒᤠ ᤁᤴᤗᤥ- ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤀᤠᤔᤧᤳᤋᤢᤶᤒᤠ ᤔᤧ᤺ᤴ. ᤁᤖ ᤂᤢᤏᤧ᤹ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤀᤠᤏᤡ᤹ ᤗᤠᤕᤥᤖᤧ ᤂᤢᤶᤍᤡᤱᤅᤡᤸᤗᤧ ᤁᤢᤗᤧᤰᤘᤠᤀᤥ ᤛᤡᤍᤢᤱᤈᤓᤠ ᤐᤥᤱᤔᤠᤖᤧ ᤗᤠᤃᤡ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤐᤠᤱᤄᤢ ᤕᤢᤛᤢᤖᤥ॥

᥇᥇ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤶᤔᤩᤠᤰ ᤛᤠ᤹ᤖᤡᤰ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤘᤠ᤹ᤀᤡᤸᤗᤧ ᤀᤠᤏᤡ᤹ᤀᤠᤱ ᤗᤢᤱᤔᤠ᤹ ᤋᤢᤰᤛᤡᤱᤔᤠᤀᤣ ᤐᤥᤱᤗᤥ॥

᥇᥈ ᤀᤠᤳᤋᤡᤸᤗᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤘᤠ᤹ᤖᤥ॥ ᤁᤖ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤛᤡᤱᤏᤧ ᤑᤠ᤹ᤃᤪ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤏᤡ᤹ᤀᤥ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡ᤺ᤶᤈᤡᤴ ᤀᤠᤏᤡ᤹ᤀᤥ ᤔᤏᤠᤜᤠ᤹ᤖᤧ ᤔᤧᤏᤡᤛᤢ᤹ᤖᤥ॥

᥇᥉ ᤂᤢᤏᤧ᤹ ᤁᤢᤛᤣᤛᤣ ᤔᤠᤱᤅᤡᤴ ᤀᤠᤏᤡ᤹ ᤀᤠᤒᤡᤖᤧᤀᤠᤱ ᤘᤠ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤥ ᤀᤠᤘᤠ᤹ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤏᤡ᤹ᤀᤥ ᤘᤠ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥇᥊ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤛᤧᤴᤗᤵᤍᤠᤱᤒᤠ ᤐᤥᤱᤔᤠᤖᤧ ᤗᤠᤃᤡ ᤐᤠᤱᤄᤢ ᤕᤢᤛᤢᤒᤠ ᤐᤠ᤺ᤴᤏᤡᤱᤃ ᤀᤠᤏᤡᤃᤧ ᤏᤡᤛᤢᤶᤒᤧᤀᤠᤱ ᤀᤡᤱᤓᤥᤛᤢᤶᤒᤧᤖᤥ॥

᥇᥋ ᤀᤠᤳᤋᤡᤸᤗᤧ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤛᤠ ᤑᤠ᤹ᤀᤠᤱ ᤋᤧᤴᤍᤡᤱ ᤆᤥᤃᤢ᤹. ᤂᤢᤏᤧ᤹ᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤘᤠ᤹ ᤜᤧᤰᤁᤩᤠᤱ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤘᤠ᤹ᤖᤥ॥

᥇᥌ ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶ ᤜᤧᤰᤁᤩᤠᤱ ᤏᤛᤠ᤺ᤴ ᤀᤠᤈᤥᤃᤢᤶᤔᤠᤱ ᤀᤠᤘᤠ᤹ᤖᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤔᤡ᤺ᤶᤈᤡᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤘᤣ᤹ ᤔᤏᤠᤜᤠ᤹ ᤆᤰᤔᤧᤸᤗ᤹ᤀᤣ ᤔᤡ᤺ᤶᤈᤡ ᤁᤧᤔᤧᤵᤐᤧᤴ ᤏᤡᤱᤘᤠ᤹ᤑᤢᤔᤠᤱᤅᤥ ᤘᤠ᤹ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤂᤢᤏᤧ᤹ᤀᤥ ᤘᤠ᤹ᤖᤥ॥

᥇᥍ ᤀᤠᤏᤡ᤹ᤀᤥ ᤔᤡ᤺ᤶᤈᤡᤴ ᤁᤢᤗᤡᤱᤍᤥ ᤁᤧᤳᤋᤡᤸᤗᤧ ᤀᤠᤏᤡ᤹ ᤂᤠᤛᤧᤴ ᤕᤧᤴᤏᤥ ᤜᤠᤱᤜᤠᤱᤅᤠᤱ ᤘᤠ᤹ᤔᤠ ᤀᤠᤛᤢᤰᤗᤥ॥ ᤌᤣᤀᤠᤱᤓᤧᤸᤗᤧ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤠᤏᤡ᤹ᤀᤠᤱ ᤂᤪᤡᤛ᤻ᤋᤧᤴ ᤁᤢᤀᤡᤛᤡ᤺ᤰ ᤀᤠᤈᤥ᤺ᤰᤗᤥ॥

᥇᥎ ᤔᤡ᤺ᤶᤈᤡᤀᤥᤃ ᤁᤡ᤺ᤔᤠ ᤕᤱᤔᤠ ᤜᤥᤵ॥ ᤁᤖ ᤁᤢᤗᤡᤱᤍᤥ ᤁᤧᤃᤧᤵᤐᤠ ᤔᤡ᤺ᤶᤈᤡ᤺ᤸᤗᤧ ᤁᤧᤖᤧᤰ ᤁᤡ᤺ᤔᤠ ᤕᤱᤔᤠᤴ ᤂᤧᤳᤋᤢᤍᤣᤛᤢ᤹ᤖᤥ. ᤌᤣᤀᤠᤱᤓᤧᤸᤗᤧ ᤁᤡᤔᤠ ᤕᤱᤔᤠᤱᤃ ᤂᤢᤶᤍᤡᤱᤅᤡᤸᤗᤧ ᤋᤠᤖᤢ᤹ᤖᤥ॥ ᤀᤠᤳᤋᤡᤴ ᤔᤏᤠᤴ ᤁᤡ᤹᤺. ᤂᤧᤱᤃ ᤔᤡ᤺ᤶᤈᤡᤀᤥ ᤁᤢᤗᤡᤱᤍᤥ ᤔᤧᤱᤃᤧᤳᤋᤣ ᤘᤠ᤹ᤖᤥ॥

᥇᥏ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤋᤃᤡ ᤗᤢᤱᤔᤠ᤹ ᤀᤠᤍᤢᤰᤋᤧᤒᤠᤸᤗᤧ ᤆᤥᤃᤢᤸᤗᤧ ᤀᤠᤏᤡ᤹ᤀᤠᤱ ᤘᤣ᤹ᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤛᤡᤶᤗᤥ॥

᥈᥆ ᤀᤠᤳᤋᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤳᤋᤢᤱ ᤗ᤹ ᤁᤖ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤆᤡ᤺ᤳᤋᤢᤛᤡ᤹ᤏᤧ ᤑᤠ᤹ᤃᤪ ᤂᤧᤱᤃ ᤀᤡᤱᤗᤧᤰᤐᤠᤖᤥ॥ ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤀᤠᤒᤠᤅᤣ ᤏᤡᤛᤢᤒᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ ᤗᤢᤱᤔᤠ᤹ ᤋᤢᤰᤔᤠ ᤔᤧᤛᤢᤰᤋᤢᤴᤇᤡᤴᤏᤡᤸᤗᤧ ᤏᤡᤔᤧᤴᤍᤧᤵᤔᤏᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤰᤂᤣᤗ᤹ᤖᤡᤰ ᤔᤡ᤺ᤶᤈᤡ ᤔᤧᤵᤔᤠ ᤛᤢᤰᤋᤢᤒᤣ᥅

᥈᥇ ᤀᤠᤳᤋᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤳᤋᤢ᤹. ᤂᤧᤸᤗᤧ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤜᤠ᤹ᤀᤠᤱ ᤗᤢᤱᤔᤠ᤹ ᤋᤢᤰᤔᤠᤛᤡᤀᤣ ᤐᤥᤱᤗᤥ ᤗ᤹ᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤴ ᤀᤡᤱᤈᤠ᤺ᤱ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠ᤺ᤶᤔᤠ

᥋

ᤀᤠᤳᤋᤡᤸᤗᤧ ᤕᤧᤛᤢ᤺ᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋ ᤑᤠ᤹ᤀᤠᤱ ᤏᤛᤠ᤺ᤴ ᤆᤥᤃᤢ᤹. ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤖᤥ॥ ᤜᤧᤰᤁᤩᤠᤱ ᤐᤠᤏᤢᤍᤡᤱ ᤐᤠ᤺ᤴ ᤔᤡ᤺ᤶᤈᤡ ᤁᤧᤔᤧᤵᤐᤧᤸᤗᤧ ᤁᤢᤛ᤻ᤛᤠ᤺ᤴᤏᤠᤱ ᤔᤡ᤺ᤶᤈᤡ ᤔᤧᤳᤋᤢ᤹ᤖᤥ॥

᥈ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤀᤠᤔᤧᤳᤋᤢᤶᤔᤠᤱ ᤁᤢᤀᤡᤱᤈᤠ᤺ᤱᤜᤠ᤹ ᤀᤠᤀᤡ᤺ᤳᤋᤢᤶ ᤀᤠᤏᤠ᤺ᤳᤋᤢᤶᤏᤧ ᤑᤠ᤹ᤃᤪ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤜᤠ᤹ ᤗᤢᤱᤔᤠ᤹ ᤀᤠᤍᤢᤰᤋᤢᤶᤛᤡᤶ ᤁᤧᤗ᤹ᤒᤠᤴᤏᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥉ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠ ᤑᤠ᤹ᤀᤡᤱᤃ ᤁᤢᤀᤡᤱᤈᤠ᤺ᤱᤜᤠ᤹ ᤀᤡ᤺ᤵᤔᤠ ᤏᤠ᤺ᤵᤔᤠᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤀᤠᤏᤡ᤹ ᤗᤠᤃᤡ ᤔᤧᤛᤠᤰᤏᤧᤴ.

᥊ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠ᤺ᤴᤍᤢ᤹ᤖᤥ॥ ᤀᤠᤏᤡ᤹ ᤏᤛᤠ᤺ᤴᤏᤡᤸᤗᤧᤀᤣ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠ᤺ᤴᤍᤢ᤹ᤖᤥ॥

᥋ ᤜᤠ᤺ᤳᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤠ᤺ᤶᤔᤠ ᤛᤢᤰᤋᤢ᤹ᤒᤣ᥅ ᤕᤧᤛᤢ᤺ᤴᤏᤣ ᤏᤡᤱᤘᤠ᤹ᤑᤢᤛᤠᤖᤥ ᤑᤠ᤹ᤀᤠᤱ ᤏᤛᤠ᤺ᤴ ᤁᤧᤈᤥ᤺ᤰᤐᤠᤸᤗᤧᤖᤰ ᤛᤢᤰᤋᤢ᤹ᤖᤥ॥

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤍᤥ᤺ᤴᤍᤡᤜᤠ᤹

᥌ ᤕᤧᤛᤢ ᤂᤪᤡᤛ᤻ᤋᤧᤴ ᤕᤧᤀᤠᤱ ᤆᤫᤠ᤺ᤳᤋᤥ ᤒᤵᤋᤡᤛ᤻ᤔᤠ ᤐᤥ᤺ᤰᤂᤧᤀᤠᤱ ᤛᤡᤗᤠᤶᤛᤠᤰᤔᤠ ᤛᤡᤱᤅᤥ ᤁᤢᤔᤠᤰᤂᤡ᤹ᤀᤡᤴ ᤘᤠᤍᤣ᤺ᤴᤍᤢ॥a ᤂᤢᤏᤧ᤹ᤃ ᤆᤫᤠ᤺ᤳᤗᤠᤶᤖᤰ ᤔᤧᤕᤧᤏᤧᤴ ᤁᤖ ᤆᤫᤠ᤺ᤳ ᤏᤢ ᤔᤠᤰᤂᤡ᤹ ᤏᤧᤵᤔᤠᤱᤗᤠᤶ ᤕᤧᤖᤥ॥ ᤜᤧᤰᤁᤩᤠᤱ ᤛᤣᤛᤣᤔᤠᤱᤅᤡᤸᤗᤧ ᤁᤴ ᤐᤠ᤺ᤴᤏᤡᤴ ᤛᤧᤰᤂᤠᤀᤣᤖᤥ ᤑᤠ᤹ᤀᤠᤱ ᤀᤠᤒᤠᤅᤣ ᤋᤥ᤺ᤴᤍᤡ ᤐᤡᤖᤢ᤹. ᤌᤣᤀᤠᤱᤓᤧᤸᤗᤧ ᤛᤣᤛᤣᤔᤠᤱᤅᤡᤴᤏᤣ ᤛᤧᤰᤂᤠ ᤆᤥ᤺ᤰᤗᤥ॥

᥍ ᤜᤧᤰᤁᤣ᤺ᤸᤗᤧ ᤛᤢᤶᤛᤡ ᤋᤥ᤺ᤴᤍᤡᤜᤠ᤹ ᤔᤧᤘᤠ᤹ᤖᤥ-

᥎ ᤂᤧᤱᤜᤠ᤹ ᤛᤣᤛᤣᤔᤠᤱ. ᤆᤫᤠ᤺ᤳ ᤜᤧᤰᤁᤩᤠᤱ ᤔᤠᤰᤂᤡ᤹ᤖᤥ॥ ᤜᤧᤰᤁᤩᤠᤱ ᤁᤴ ᤛᤢᤶᤒᤪᤠᤱᤗᤧ ᤗᤳᤇᤠ ᤐᤠ᤺ᤴᤏᤥ ᤋᤥ᤺ᤴᤍᤡ ᤔᤧᤒᤡᤖᤢ᤹ᤖᤥ॥

᥏ ᤀᤠᤏᤡ᤹ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤋᤥ᤺ᤴᤍᤡᤀᤥ ᤏᤛᤠ᤺ᤴ ᤀᤠᤈᤥᤃᤢᤶᤗᤥ. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤥ᤺ᤴᤍᤡᤱᤃ ᤂᤧᤴᤏᤢ᤺ᤸᤗᤧᤀᤠᤱ ᤁᤢᤈᤧᤰ ᤆᤥᤰ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤋᤥ᤺ᤴᤍᤡ ᤐᤡᤖᤢᤒᤠᤖᤥ॥

᥇᥆ ᤜᤧᤰᤁᤣᤗ᤹ᤖᤡᤰ ᤜᤠ᤺ᤳᤗᤧ ᤏᤡᤱᤘᤠ᤹ᤑᤢᤛᤠ᤺ᤴ ᤏᤛᤠ᤺ᤴ ᤆᤥᤃᤢ᤹. ᤂᤧᤸᤗᤧ ᤁᤢᤛᤡᤰᤗᤢᤱᤔᤠᤀᤥ ᤁᤴ ᤋᤥ᤺ᤴᤍᤡᤴ ᤕᤢᤱᤗᤥ॥ ᤁᤖ ᤜᤠ᤺ᤳᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤛᤠ᤺ᤴ ᤔᤧᤈᤥᤃᤢᤴ. ᤂᤧᤸᤗᤧ ᤂᤢᤏᤧ᤹ ᤀᤡᤱᤗᤧᤰᤐᤠ ᤆᤥᤃᤢ᤹. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥ ᤐᤡᤖᤢᤒᤠ ᤋᤥ᤺ᤴᤍᤡᤀᤥ ᤂᤧᤸᤗᤧ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤘᤠ᤹ᤖᤥ॥

᥇᥇ ᤋᤥ᤺ᤴᤍᤡ᤺ᤱᤃ ᤀᤠᤶᤓᤠ ᤁᤴᤗᤥ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤏᤡ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤀᤠᤒᤡᤖᤧᤀᤠᤱ ᤀᤠᤘᤠ᤹. ᤜᤧᤰᤁᤩᤠᤱ ᤁᤴ ᤜᤡᤱᤔᤴᤏᤡᤱᤃ ᤀᤠᤒᤢᤃᤧᤴ ᤁᤢᤛ᤻ᤛᤠᤗᤠᤶ ᤋᤠᤖᤥ॥

᥇᥈ ᤜᤠ᤺ᤳᤗᤧ ᤀᤠᤒᤢᤃᤧᤴ ᤁᤢᤛ᤻ᤛᤠ᤺ᤴ ᤏᤛᤠ᤺ᤴ ᤆᤥᤃᤢᤀᤠᤱ ᤘᤠ᤹. ᤂᤧᤸᤗᤧ ᤁᤴ ᤜᤡᤱᤔᤴᤏᤡᤴ ᤁᤳᤋᤢ᤹॥ ᤁᤖ ᤜᤠ᤺ᤳᤗᤧ ᤏᤡᤱᤘᤠ᤹ᤑᤢᤛᤠ᤺ᤴ ᤏᤛᤠ᤺ᤴ ᤔᤧᤴᤈᤥ᤺ᤰᤁᤣ ᤘᤠ᤹. ᤂᤧᤸᤗᤧ ᤁᤴ ᤜᤡᤱᤔᤴᤏᤡᤴᤏᤠᤱ ᤔᤧᤃᤳᤋᤢᤴᤗᤥ॥

ᤁᤢᤏᤢᤵᤔᤠ ᤀᤡᤱᤈᤠ᤺ᤱ

᥇᥉ ᤀᤡᤱᤃᤠ᤹ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤄᤥᤛᤢᤶᤔᤠᤱ ᤁᤧᤘᤕᤡ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤂᤡᤏᤡ᤹ ᤁᤢᤛᤡᤱ ᤁᤧᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤂᤡᤏᤡ᤹ ᤏᤡᤱᤘᤠ᤹ᤑᤢᤛᤠ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤁᤴ ᤛᤠᤵᤋᤢᤱᤅᤠᤱ ᤜᤠᤰᤏᤡᤱᤗ ᤐᤳᤋᤠᤖᤥ॥

᥇᥊ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤁᤢᤀᤡᤛᤡ᤺ᤰ ᤋᤢᤘᤠᤀᤥ ᤀᤠᤏᤠ᤺ᤰᤋᤢᤶᤔᤡᤸᤗᤧ ᤂᤢᤏᤧ᤹ ᤀᤠᤏᤡ᤹ ᤐᤠ᤺ᤴᤏᤡᤴ ᤂᤧᤵᤛᤢ᤹ ᤑᤠ᤹ᤀᤠᤱ ᤏᤡ᤺ᤴᤎᤥ ᤀᤠᤒᤥ᤺ᤱᤗᤥ॥

᥇᥋ ᤜᤧᤰᤁᤩᤠᤱ ᤂᤢᤏᤧ᤹ ᤀᤠᤵᤑᤠᤸᤗᤧᤛᤠᤱ ᤀᤠᤏᤠ᤺ᤰᤋᤢᤶᤒᤠ ᤐᤠ᤺ᤴᤜᤠ᤹ ᤂᤧᤵᤛᤢ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤏᤧ ᤑᤠ᤹ᤃᤪ ᤂᤢᤏᤧ᤹ ᤀᤠᤏᤠ᤺ᤰᤋᤢᤶᤒᤠ ᤐᤠ᤺ᤴᤏᤡᤴ ᤀᤠᤒᤡ᤹ᤀᤣᤖᤥ ᤑᤠ᤹ᤀᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗᤥ॥

᥇᥌ ᤜᤠ᤺ᤳᤗᤧ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤢ ᤏᤧ᤹ᤏᤢᤛᤠ᤹ᤌᤡᤰᤗᤧ ᤛᤡᤔᤧᤴ ᤌᤠᤖᤡᤰ ᤔᤧᤴᤍᤣ᤹ᤔᤏᤠ ᤗᤠᤕᤥ ᤆᤥᤃᤢᤒᤠ ᤏᤡᤛᤢ᤹. ᤂᤧᤴ ᤗᤠᤕᤥᤗᤠᤶ ᤏᤢ᤺ᤱᤏᤡ ᤑᤠ᤹ᤀᤠᤱ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤢ ᤐᤡᤖᤢᤖᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤖᤢ᤹ᤖᤥ॥ ᤁᤱᤃ ᤛᤡᤔᤧᤴ ᤌᤠᤖᤡᤰ ᤔᤧᤴᤍᤣ᤹ᤔᤏᤠ ᤗᤠᤕᤥ ᤁᤧᤈᤥ᤺ᤰᤐᤠᤸᤗᤧ ᤁᤢᤕᤠ᤺ᤶᤒᤣᤀᤥᤖᤰ ᤐᤠ᤺ᤳᤋᤢᤱᤒᤠᤖᤥ॥ ᤁᤖ ᤛᤡᤔᤧᤴ ᤌᤠᤖᤡᤰ ᤁᤧᤍᤣ᤹ᤒᤠ ᤗᤠᤕᤥᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤕᤠ᤺ᤶᤒᤣᤀᤥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤐᤣᤗᤡᤃᤧᤴ ᤋᤢᤘᤠ ᤆᤥᤃᤧᤶᤔᤧ᤹ ᤑᤠ᤹ᤀᤠᤱ ᤔᤧᤔᤧᤳᤏᤡᤱᤅᤡᤴᤗᤥ॥

᥇᥍ ᤁᤠᤰ ᤑᤧᤴ ᤕᤠ᤺ᤶᤒᤰ ᤆᤥ᤺ᤰᤔᤠᤃ ᤗᤠᤕᤥᤖᤥ॥ ᤜᤧᤰᤁᤣᤛᤠᤱ ᤛᤡᤔᤧᤴ ᤌᤠᤖᤡᤰ ᤔᤧᤴᤍᤣ᤹ᤔᤏᤠᤒᤠ ᤗᤠᤕᤥᤀᤠᤱ ᤘᤠ᤹ᤖᤥ॥

᥇᥎ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤳᤋᤢᤒᤠ ᤛᤠ᤺ᤸᤗᤧ ᤗᤠᤕᤥ ᤆᤥᤃᤢᤖ ᤔᤧᤘᤠ᤹ᤏᤧᤴ ᤑᤠ᤹ᤀᤠᤱ ᤀᤠᤏᤡ᤹ ᤏᤢ᤺ᤖᤡᤰᤁᤠᤱ ᤀᤠᤏᤡ᤺ᤛᤢᤶᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤒᤠᤅᤣ ᤁᤢᤛ᤻ᤛᤠ᤺ᤸᤗᤧ ᤂᤧᤴ ᤋᤠᤱᤛᤧ᤺ᤵᤋᤢ᤹ᤀᤠᤱ ᤁᤳᤋᤢ᤹ᤖᤥ॥ ᤜᤧᤰᤁᤩᤠᤱ ᤔᤠᤑᤧᤴᤛᤠᤶᤔᤡᤸᤗᤧ ᤂᤧᤴ ᤛᤢᤔᤠᤀᤠᤱ ᤔᤧᤛᤢᤰᤋᤢᤴᤗᤥ॥

᥇᥏ ᤀᤠᤏᤡ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤛᤡᤖᤥ. ᤜᤧᤰᤁᤩᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤜᤢᤰᤁᤥ ᤌᤩᤧᤀᤠᤱ ᤘᤠ᤹ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤀᤠᤏᤡᤛᤢᤶᤗᤥ॥

᥈᥆ ᤏᤡᤱᤘᤠ᤹ᤑᤢᤛᤠ᤺ᤴ ᤕᤧᤀᤠᤱ ᤘᤠ᤹ ᤑᤠ᤹ᤀᤠᤱ ᤁᤢᤛᤡᤱ ᤀᤠᤏᤡ᤺ᤳᤋᤢᤶ. ᤜᤧᤰᤁᤩᤠᤱ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤢᤛᤡᤱ ᤀᤠᤏᤡ᤺ᤳᤋᤢᤶᤗ ᤑᤠ᤹ᤀᤠᤱ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤀᤠᤒᤡᤖᤧᤀᤠᤱ ᤀᤠᤘᤠ᤹ᤖᤥ॥ ᤜᤧᤰᤁᤩᤠᤱ ᤀᤠᤸᤗᤥ ᤀᤠᤏᤡ᤹ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤜᤧᤰᤁᤩᤠᤱ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋᤧᤴᤏᤢ ᤛᤥᤖᤡᤰ ᤀᤠᤘᤠ᤹ᤖᤥ॥ ᤂᤢᤏᤧ᤹ᤀᤣ ᤛᤧᤰᤂᤠᤒᤠ ᤏᤡᤱᤘᤠ᤹ᤑᤢᤔᤠᤱ ᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴᤗᤥ॥

᥈᥇ ᤀᤠᤔᤡ᤺ᤶ ᤀᤠᤛ᤻ᤛᤠᤛᤣ. ᤏᤠᤘᤠᤀᤡᤳᤗᤠᤜᤠ᤹ᤏᤢ ᤗᤠ᤺ᤳᤗᤠ᤺ᤳ ᤘᤕᤧᤶᤔᤧ᤹ᤀᤥ॥

a 

᥋:᥌ ᤃᤪᤡᤁ ᤐᤠ᤺ᤴᤍᤠᤱᤅᤥ “ᤕᤧᤛᤢ ᤂᤪᤡᤛ᤻ᤋᤧᤴ ᤆᤫᤠ᤺ᤳ ᤏᤢ ᤔᤠᤰᤂᤡ᤹ᤗᤠᤶ ᤕᤧᤖᤥ॥”

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤡᤴ

ᤏᤡ᤺ᤛᤢᤶ

ᤁᤴ ᤛᤣ᤺ᤰᤕᤢᤰᤔᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤏᤡᤛᤡᤃᤣ᤺ᤰᤐᤠ ᤁᤢᤛᤰᤀᤡᤱᤄᤱᤗᤥ॥ ᤁᤴ ᤛᤰᤀᤡᤱᤄᤱᤅᤡᤴ “ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠᤸᤗᤧ” “ᤛᤣ᤺ᤰᤔᤏᤠᤔᤠ ᤋᤢᤶᤔᤩᤠᤱᤜᤠᤱᤔᤠ ᤏᤢ ᤁᤢᤛ᤻ᤛᤠ᤺ᤜᤠ᤹” ᤜᤠᤰᤋᤢᤛᤡᤒᤠᤖᤥ॥ ᤁᤴ “ᤋᤢᤶᤔᤩᤠᤱᤜᤠᤱᤔᤠ” ᤑᤠ᤹ᤀᤡᤱᤃ ᤂᤧᤵᤔᤥᤒᤠ ᤛᤣᤛᤣᤜᤢᤵᤗᤰᤐᤡᤗᤠ. ᤜᤧᤰᤁᤩᤠᤱ “ᤁᤢᤛ᤻ᤛᤠᤜᤠ᤹” ᤑᤠ᤹ᤀᤡᤴ ᤂᤧᤴ ᤛᤣᤛᤣᤜᤢᤵᤗᤰᤁᤥᤒᤠ ᤏᤛᤠᤏᤡᤒᤠᤜᤠ᤹ᤒᤡᤗᤠ॥ ᤕᤢᤜᤢᤴᤏᤠᤖᤧ ᤁᤴ ᤋᤠᤱᤛᤠ ᤛᤰᤀᤡᤱᤄᤱᤅᤥ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥ᤺ᤱ ᤑᤠ᤹ᤀᤠᤱ ᤐᤣᤗᤡ ᤑᤠᤰᤋᤢᤛᤡ᤹. ᤜᤧᤰᤁᤩᤠᤱ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ ᤏᤢ ᤂᤢᤏᤡ᤹ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ ᤐᤡᤖᤢᤛᤡ᤹ᤖᤥ॥

ᤌᤠᤔᤡᤱ

ᤕᤢᤜᤢᤴᤏᤠᤗᤠᤶ ᤛᤣᤘᤠ ᥇-᥉

ᤔᤡ᤺ᤶᤈᤡᤀᤥᤒᤠ ᤁᤧᤕᤧᤰᤐᤠ ᤐᤠ᤺ᤴ ᥊-᥌

ᤀᤡᤱᤗᤧᤰᤐᤠ ᤏᤡᤛᤠᤶᤔᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤏᤡᤛᤠᤶ ᥍-᥇᥇

ᤁᤢᤏᤢᤵᤔᤠ ᤛᤣᤘᤠ ᥇᥈-᥇᥉

ᤕᤢᤜᤢᤴᤏᤠᤖᤧ ᤛᤠᤵᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤡᤴ

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤔᤠ ᤋᤢᤶᤔᤩᤠᤱᤜᤠᤱᤔᤠᤴ ᤕᤢᤜᤢᤴᤏᤠᤗᤠᤶ ᤛᤣᤘᤠ

᥇

ᤀᤡᤱᤃᤠ᤹ ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠᤸᤗᤧ ᤛᤣ᤺ᤰᤔᤏᤠᤔᤠ ᤋᤢᤶᤔᤩᤠᤱᤜᤠᤱᤔᤠa ᤏᤢ ᤁᤢᤛ᤻ᤛᤠ᤺ᤜᤠ᤹ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤗᤥ॥ ᤀᤡᤱᤃᤠ᤹ ᤛᤧᤰᤂᤠᤀᤣ ᤔᤡ᤺ᤶᤈᤡ ᤔᤧᤳᤏᤡᤱᤗᤥ. ᤜᤧᤰᤁᤩᤠᤱ ᤛᤧᤰᤂᤠ᤺ᤴ ᤁᤢᤛᤡᤱ ᤁᤧᤏᤡ᤺ᤵᤐᤠ ᤁᤧᤖᤧᤰᤗᤧᤀᤠᤱ ᤔᤡ᤺ᤶᤈᤡ ᤁᤧᤶᤔᤧᤳᤋᤡ᤹ᤖᤥ॥

᥈ ᤌᤣᤀᤠᤱᤓᤧᤸᤗᤧ ᤛᤧᤰᤂᤠ᤺ᤱᤃ ᤀᤠᤏᤡ᤹ᤀᤥ ᤘᤠ᤹. ᤜᤧᤰᤁᤩᤠᤱ ᤛᤍᤠᤍᤡᤱ ᤀᤠᤏᤡ᤹ᤏᤢᤀᤣ ᤘᤠ᤹ᤖᤥ॥

᥉ ᤐᤠᤏᤢᤍᤡᤱ ᤐᤠ᤺ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤀᤠᤒᤢᤃᤧᤴ ᤁᤢᤛ᤻ᤛᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤁᤧᤍᤠᤒᤠ ᤗᤢᤱᤃᤢᤶ. ᤗᤢᤱᤔᤠ᤹ ᤋᤢᤰᤔᤠᤴ ᤏᤢ ᤛᤏᤠᤖᤢᤱᤅᤡᤴ ᤀᤠᤏᤡ᤹ ᤛᤧᤰᤂᤠ ᤏᤢ ᤔᤡ᤺ᤶᤈᤡᤀᤥ ᤁᤧᤘᤠ᤹ᤒᤠᤜᤠ᤹ᤏᤢ ᤘᤠ᤹ᤖᤖᤥ॥

ᤂᤪᤡᤛ᤻ᤋᤖᤧ ᤁᤢᤀᤡᤱᤈᤠ᤺ᤱᤅᤥ ᤗᤠᤱᤄᤣ᤺ᤰᤔᤠ

᥊ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤱᤈᤠ᤺ᤱ ᤀᤠᤒᤡᤖᤧᤒᤠ ᤁᤢᤀᤡᤛᤡ᤺ᤰ ᤁᤢᤓᤠ ᤁᤧᤛ᤻ᤛᤠᤜᤠ᤹ ᤛᤧᤰᤂᤠᤀᤥ ᤗᤠᤱᤔᤧᤄᤣ᤺ᤰᤗ ᤔᤧᤘᤠ᤹ᤒᤠ ᤏᤡᤱᤘᤠ᤹ ᤂᤥᤛᤢᤱᤅᤠᤱ ᤀᤡᤱᤃᤠ᤹ ᤛᤠ᤹ᤖᤡᤰ ᤀᤠᤛᤡᤰ ᤛᤔᤧᤀᤠᤱ ᤘᤠ᤹ᤀᤠᤖᤥ॥

᥋ ᤜᤧᤰᤁᤩᤠᤱ ᤀᤠᤸᤗ. ᤀᤠᤔᤡ᤺ᤶ ᤋᤢᤶᤔᤩᤠᤱᤜᤠᤱᤔᤠᤀᤣ. ᤀᤠᤏᤡ᤹ ᤁᤠᤰ ᤗᤢᤱᤔᤠ᤹ ᤋᤢᤰᤁᤠᤛᤡ ᤑᤠ᤹ᤀᤠᤱ ᤀᤡᤱᤃᤠ᤹ ᤐᤣᤗᤡ ᤑᤠᤰᤏᤧ᤹ᤖᤥ॥ ᤁᤴ ᤁᤢᤛᤱ ᤀᤡᤱᤈᤠ᤺ᤱᤃ ᤛᤠᤵᤏᤡᤱᤒᤠ ᤔᤧ᤺ᤴᤗᤥ. ᤁᤖ ᤁᤱᤃ ᤋᤃᤡᤀᤠᤱᤎᤥᤀᤣ ᤀᤠᤏᤡ᤹ᤏᤢ ᤘᤕᤧᤖᤥ॥

᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡ᤺ᤶᤈᤡ ᤔᤧᤵᤔᤠ ᤑᤠ᤹ᤀᤡᤴ ᤂᤢᤏᤧ᤹ ᤁᤢᤀᤡᤱᤈᤠ᤺ᤱᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠ ᤐᤥᤱᤔᤠᤖᤥ॥ ᤋᤃᤡᤀᤠᤱᤎᤥ ᤂᤡᤏᤡ᤹ ᤁᤠᤰᤗᤧ ᤁᤧᤄᤧᤵᤛᤢᤶᤒᤠ ᤀᤡᤱᤈᤠ᤺ᤱᤅᤡᤴ ᤒᤠ ᤁᤴᤗᤥ- ᤂᤡᤏᤡ᤹ ᤗᤢᤱᤔᤠ᤹ ᤋᤢᤰᤛᤡᤱᤔᤠ ᤐᤥᤱᤗᤥ॥

ᤂᤪᤡᤛ᤻ᤋᤖᤧ ᤁᤢᤏᤡᤱᤔᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤛᤠᤶᤍᤡᤱ

᥍ ᤕᤖᤡᤰ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤧᤛᤧ᤺ᤖᤧᤀᤠᤱ ᤔᤧᤘᤠ᤹ᤖᤥ॥ ᤂᤧᤱᤜᤠ᤹ᤖᤧᤃ ᤕᤧᤛᤢ ᤂᤪᤡᤛ᤻ᤋᤧᤴ ᤔᤧᤴᤇᤠᤶᤃᤧᤴ ᤕᤠᤵᤔᤡ ᤐᤥ᤺ᤰᤂᤧᤀᤠᤱ ᤏᤠᤛᤡᤱᤃᤧᤴ ᤌᤰᤁᤥ ᤋᤩᤧᤒᤠ ᤑᤠ᤹ᤀᤠᤱ ᤏᤛᤠ᤺ᤴ ᤔᤧᤴᤈᤥᤃᤢᤴᤗᤥ॥ ᤀᤰᤋᤱᤒᤠ ᤔᤏᤠ᤺ᤱᤃ ᤀᤡᤱᤗᤧᤰᤐᤠ ᤏᤢ ᤂᤪᤡᤛ᤻ᤋᤖᤧ ᤁᤢᤒᤡᤑᤩᤢᤱᤒᤠᤖᤥ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤛᤡᤱᤛᤡᤱ ᤕᤧᤰᤕᤧᤰ ᤗ᤹ᤖᤧᤶᤔᤧ᤹ᤀᤥ. ᤂᤡᤏᤡ᤹ ᤁᤠᤰ ᤁᤧᤈᤥᤃᤢᤶᤒᤠb ᤕᤠ᤺ᤶᤒᤰᤁᤡᤸᤗᤧᤴ ᤂᤥᤔᤠ ᤁᤧᤒᤥ᤺ᤱᤒᤠ ᤂᤡᤏᤡ᤹ ᤜᤠᤱᤛᤧᤶᤔᤡᤴ ᤁᤧᤔᤠᤒᤠ ᤔᤧ᤺ᤴ. ᤁᤖ ᤁᤧᤄᤥᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥

᥏ ᤂᤪᤡᤛ᤻ᤋᤖᤧ ᤁᤢᤏᤡᤛᤠᤶᤒᤢᤱᤅᤥᤗᤠᤶ ᤔᤠ᤺ᤱᤄᤠ ᤁᤧᤘᤠ᤹ᤒᤠ ᤔᤏᤠ᤺ᤴᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤘᤠ᤹ᤏᤧᤴᤗᤥ॥ ᤁᤖ ᤂᤢᤏᤧ᤹ ᤁᤢᤏᤡᤛᤠᤶᤒᤢᤱᤅᤡᤴᤏᤢ ᤔᤧᤸᤗᤧᤳᤋᤣ ᤁᤧᤘᤠ᤹ᤒᤠᤴᤏᤢ ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤜᤧᤰᤁᤩᤠᤱ ᤀᤠᤒᤢᤍᤡᤱ ᤁᤢᤛ᤻ᤛᤠ᤺ᤴ ᤏᤧᤵᤔᤠᤱ ᤘᤠ᤹ᤛᤡᤖᤥ॥

᥇᥆ ᤂᤪᤡᤛ᤻ᤋᤖᤧ ᤛᤧᤰᤂᤠᤒᤠ ᤁᤢᤏᤡᤛᤠᤶᤒᤢᤱᤅᤡᤴ ᤔᤧᤴᤍᤠ᤺ᤵᤔᤏᤠᤒᤠ ᤔᤏᤠᤴ ᤂᤧᤏᤧ᤹ ᤁᤧᤜᤡᤶᤔᤥ ᤋᤠᤏᤧ ᤑᤠ᤹ᤃᤪ ᤂᤧᤴ ᤁᤧᤜᤡᤶᤔᤥ ᤗᤠ᤺ᤵᤔᤠ ᤔᤧᤒᤠᤱᤄᤧᤴᤏᤧ᤹ ᤜᤧᤰᤁᤩᤠᤱ ᤗᤠᤱᤅᤠᤱ ᤔᤧᤍᤠ᤺ᤰᤋᤧᤴᤏᤧ᤹ᤀᤥ॥

᥇᥇ ᤀᤠᤳᤋᤡᤸᤗᤧ ᤂᤧᤴ ᤔᤏᤠᤴ ᤗᤠᤱᤍᤠ᤺ᤰᤋᤢ᤹. ᤂᤧᤱᤃ ᤂᤧᤸᤗᤧ ᤋᤠᤵᤑᤧ᤺ᤶᤒᤠ ᤁᤢᤕᤠ᤺ᤶᤒᤰᤜᤠ᤹ᤀᤥ ᤆᤢᤶ ᤁᤧᤔᤧᤵᤐᤠ ᤁᤢᤀᤡᤛᤡ᤺ᤰ ᤐᤥᤱᤗᤥ॥

ᤁᤢᤏᤢᤵᤔᤠ ᤛᤣᤘᤠ

᥇᥈ ᤀᤡᤱᤃᤠ᤹ ᤕᤖᤡᤰ ᤐᤠ᤺ᤴᤜᤠ᤹ ᤂᤡᤏᤡ᤹ ᤛᤠᤵᤔᤠ ᤁᤳᤋᤢᤱᤛᤠᤱ. ᤁᤴ ᤐᤠ᤺ᤴᤜᤠ᤹ ᤛᤰᤀᤡᤱᤄᤱᤅᤥᤗᤠᤶ ᤔᤧ᤺ᤴ. ᤁᤖ ᤂᤡᤏᤡ᤹ ᤋᤢᤶᤏᤡᤱᤅᤠᤱᤅᤣ ᤋᤠ᤹ᤈᤧᤱᤔᤠ ᤏᤡᤱᤘᤠ᤹ ᤁᤳᤋᤢᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤀᤠᤏᤡ᤹ ᤛᤥᤛᤥᤖᤡᤰ ᤛᤠ᤹ᤖᤡᤰ ᤀᤠᤛ᤺ᤳᤗᤥ॥

᥇᥉ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤔᤠ ᤁᤧᤴᤛᤠ᤹ᤖᤧ ᤁᤢᤛ᤻ᤛᤠᤜᤠ᤹ᤖᤧ ᤂᤧᤏᤧ᤹ ᤛᤣᤘᤠ ᤁᤧᤶᤜᤠᤰᤋᤧᤀᤠᤱ ᤘᤠ᤹ᤖᤥ॥

a 

᥇:᥇ ᤋᤢᤶᤔᤩᤠᤱᤜᤠᤱᤔᤠ- ᤁᤴ ᤑᤠ᤹ᤀᤡᤴ ᤗᤳᤇᤠ ᤔᤧᤴᤇᤢᤔᤠ᤹ ᤘᤕᤧᤒᤡᤗᤠ. ᤀᤡᤃᤪ ᤗᤳᤇᤠ ᤛᤣᤛᤣᤜᤢᤵᤗᤰ ᤘᤕᤧᤒᤡᤗᤠ. ᤜᤧᤰᤁᤩᤠᤱ ᤁᤢᤛ᤻ᤛᤠ᤺ᤜᤠ᤹ ᤑᤠ᤹ᤀᤡᤴ ᤛᤣᤛᤣᤜᤢᤵᤗᤰᤁᤥᤒᤠ ᤔᤏᤠᤜᤠ᤹ᤒᤡᤗᤠ॥

b 

᥇:᥎ ᤁᤧᤈᤥᤃᤢᤶᤒᤠ- ᤃᤪᤡᤁ ᤐᤠ᤺ᤴᤍᤠᤱᤅᤥ ᤛᤠᤵᤋᤧᤒᤠ ᤘᤣ᤹ ᤛᤠᤵᤗᤠᤜᤠ᤹ᤀᤥ “ᤀᤠᤈᤥᤃᤢᤶᤒᤠ” ᤛᤠᤵᤋᤧᤀᤠᤱ ᤐᤳᤗᤥ॥

ᤕᤢᤜᤢᤴᤏᤠ᤺ᤸᤗᤧ ᤛᤠᤵᤋᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤡᤴ

ᤏᤡ᤺ᤛᤢᤶ

ᤁᤱᤃ ᤛᤣ᤺ᤰᤕᤢᤰᤔᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤛᤠᤵᤋᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤗᤥ॥ ᤁᤴ “ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠᤸᤗᤧ” ᤛᤣᤛᤣᤜᤢᤵᤗᤰᤁᤥᤒᤠ ᤃᤠᤕᤛ ᤔᤧᤵᤔᤏᤠᤒᤠ ᤗᤠᤶᤗᤥᤒᤠᤴ ᤜᤠᤰᤋᤢᤒᤠᤖᤥ॥ ᤕᤢᤜᤢᤴᤏᤠ᤺ᤸᤗᤧ ᤃᤠᤕᤛᤖᤧ ᤁᤢᤏᤠᤖᤠ ᤑᤥᤛᤢ᤹. ᤌᤣᤀᤠᤱᤓᤧᤸᤗᤧ ᤏᤛᤠᤏᤡᤒᤠᤜᤠ᤹ ᤂᤧᤸᤗᤧ ᤁᤢᤓᤠ᤹ ᤐᤡᤖᤢᤛᤡᤀᤠᤱ ᤘᤕᤧ. ᤁᤖ ᤂᤢᤏᤧ᤹ ᤍᤡᤕᤥᤋᤪᤡᤑᤛ ᤔᤡᤱ ᤁᤧᤘᤠ᤺ᤵᤐᤠ ᤔᤏᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤛᤠᤶᤍᤡᤱ ᤐᤡᤖᤢ᤹ᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇-᥊

ᤃᤠᤕᤛᤖᤧ ᤁᤢᤏᤠᤖᤠ ᤑᤥᤔᤠᤴ ᥋-᥎

ᤍᤡᤕᤥᤋᤪᤡᤑᤛᤧᤴ ᤀᤠᤵᤋᤡᤰ ᥏-᥇᥆

ᤍᤧᤔᤧᤋᤪᤡᤕᤛᤖᤧ ᤁᤢᤕᤠ᤺ᤶᤒᤣᤀᤥ ᤏᤢᤒᤠ ᤐᤠ᤺ᤴ ᥇᥇-᥇᥈

ᤁᤢᤏᤢᤵᤔᤠ ᤛᤣᤘᤠ ᥇᥉-᥇᥋

ᤕᤢᤜᤢᤴᤏᤠ᤺ᤸᤗᤧ ᤛᤠᤵᤋᤢᤒᤠ ᤛᤢᤶᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤡᤴ

ᤕᤢᤜᤢᤴᤏᤠ᤺ᤸᤗᤧ ᤃᤠᤕᤛᤧᤴ ᤛᤣᤘᤠ ᤜᤠᤰᤋᤢ᤹

᥇

ᤛᤧᤰᤂᤠᤀᤣ ᤗᤢᤱᤔᤠ᤹ ᤋᤢᤰᤏᤧᤒᤠ ᤀᤠᤔᤡ᤺ᤶ ᤀᤠᤴᤈᤢᤶ ᤃᤠᤕᤛᤣ. ᤀᤡᤱᤃᤠ᤹ ᤛᤣᤛᤣᤜᤢᤵᤗᤰᤁᤥᤒᤠ ᤋᤢᤶᤗᤠᤶᤗᤥᤒᤠᤗᤠᤶ ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤧ᤹ᤖᤥ॥

᥈ ᤀᤠᤔᤡ᤺ᤶ ᤀᤠᤴᤈᤢᤶᤔᤣ. ᤂᤧᤏᤧ᤹ ᤁᤧᤕᤠᤶᤛᤠᤶᤔᤥ ᤁᤧᤏᤢ᤹ ᤁᤧᤍᤠᤒᤠ ᤜᤧᤰᤁᤣᤀᤣ ᤂᤧᤏᤧ᤹ ᤏᤠᤛᤡᤱᤃᤧᤴ ᤁᤧᤎᤰᤁᤥ ᤜᤧᤰᤁᤩᤠᤱ ᤁᤠᤰ ᤐᤠ᤺ᤴᤏᤥ ᤁᤧᤏᤢ᤹ ᤁᤧᤍᤠᤖ ᤑᤠ᤹ᤀᤠᤱ ᤋᤢᤘᤠ ᤆᤥ᤺ᤰᤁᤠᤖᤥ॥

᥉ ᤁᤢᤓᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤀᤡᤱᤃᤠ᤹ᤀᤥ ᤔᤧᤍᤩᤧᤀᤠᤱ ᤂᤧᤏᤧ᤹ ᤛᤧᤰᤂᤠᤀᤥ ᤏᤛᤠ᤺ᤴᤛᤠᤒᤠ ᤁᤧᤘᤠ᤹ᤒᤠ ᤏᤢ ᤛᤍᤠᤍᤡᤱ ᤛᤧᤰᤂᤠᤀᤥ ᤗᤠᤱᤄᤣ᤺ᤰᤏᤢ ᤁᤧᤘᤠ᤹ᤒᤠ ᤐᤠ᤺ᤴᤏᤡᤴ ᤔᤧᤈᤧᤰᤋᤠᤱᤅᤡᤸᤗᤧ ᤀᤡᤱᤃᤠ᤹ ᤛᤠ᤹ᤖᤡᤰ ᤛ᤺ᤳᤋᤠᤱ॥

᥊ ᤀᤡᤱᤃᤠ᤹ ᤀᤠᤔᤡ᤺ᤶ ᤀᤠᤛ᤻ᤛᤠᤜᤠ᤹ ᤛᤧᤰᤂᤠᤒᤠ ᤏᤛᤠ᤺ᤴᤏᤥ ᤗᤠᤱᤄᤣ᤺ᤰᤏᤢ ᤔᤧᤘᤠ᤹ᤒᤠ ᤐᤠ᤺ᤴ ᤂᤧᤵᤛᤢᤱᤅᤡᤸᤗᤧ ᤛ᤺ᤳᤋᤠᤒᤠ ᤐᤠ᤺ᤴᤏᤠᤱᤎᤥ ᤘᤣ᤹ ᤌᤣᤀᤠᤱ ᤕᤶᤒᤠ ᤐᤠ᤺ᤴ ᤜᤥ᤺ᤵᤗᤥ॥

ᤔᤠᤱᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ ᤁᤶᤒᤪᤠᤱ ᤔᤧᤵᤔᤠᤛᤡ

᥋ ᤀᤠᤔᤡ᤺ᤶ ᤀᤠᤴᤈᤢᤶᤔᤣ. ᤂᤧᤏᤧ᤹ᤃ ᤗᤠᤶᤍᤡᤰ ᤁᤧᤈᤥ᤺ᤰᤐᤠ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ᤜᤠ᤹ ᤁᤢᤛᤡᤱ ᤁᤧᤴᤏᤡ᤺ᤳᤋᤢᤴᤇᤡᤴᤇᤠᤱ ᤁᤢᤓᤠ᤹ ᤁᤧᤒᤡᤖᤢᤛᤡᤸᤗᤧ ᤏᤢᤒᤠ ᤕᤠ᤺ᤶᤒᤰ ᤁᤧᤈᤥᤃᤢ᤹ᤖᤥ॥

᥌ ᤂᤧᤏᤧ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤛᤡᤒᤠᤸᤗᤧ ᤁᤢᤕᤠ᤺ᤶᤒᤣᤀᤥ ᤂᤧᤱᤜᤠ᤹ᤖᤧ ᤁᤵᤔᤥᤒᤠ ᤛᤣᤛᤣᤜᤢᤵᤗᤰᤁᤡᤴ ᤔᤧᤈᤧᤰᤋᤢᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤶᤍᤡ᤺ᤰᤁᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤱᤘᤠ᤹ ᤋᤠᤖ ᤁᤢᤓᤠ᤹ ᤁᤧᤒᤡᤖᤢᤛᤡᤸᤗᤧ ᤏᤢᤒᤠ ᤁᤧᤈᤥᤃᤢ᤹ᤖᤥ॥

᥍ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤂᤪᤡᤛ᤻ᤋᤖᤧ ᤁᤢᤔᤠᤱᤛᤣᤘᤠ ᤆᤥ᤺ᤰᤛᤧ ᤗᤠᤶᤍᤡ᤺ᤰᤁᤥ ᤔᤧᤎᤠᤛᤡᤱᤅᤠᤱ ᤔᤧᤘᤠ᤹. ᤜᤧᤰᤁᤩᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤜᤠ᤹ᤖᤥᤗᤠᤶᤃ ᤌᤣᤀᤠᤱ ᤁᤢᤓᤠ᤹ ᤔᤧᤴᤍᤠ᤺ᤰᤁᤣ ᤔᤧᤘᤠ᤹ᤖᤥ॥

᥎ ᤜᤧᤰᤋᤱᤒᤠ ᤔᤏᤠᤜᤠ᤹ ᤀᤠᤏᤡ᤹ ᤏᤛᤠᤏᤡᤒᤠᤜᤠ᤹ᤖᤧ ᤁᤢᤓᤠ᤹ ᤐᤡᤔᤠᤛᤡᤀᤣ ᤐᤥᤱᤗᤥ॥ ᤀᤰᤂᤣᤗ᤹ᤖᤡᤰ ᤑᤠ᤹ᤔᤠᤛᤡᤸᤗᤧ ᤛᤧᤰᤂᤠ᤺ᤸᤗᤧ ᤗᤠᤃᤡ ᤂᤢᤏᤡ᤹ ᤕᤠ᤺ᤶᤒᤰᤁᤥ ᤗᤰᤆᤢᤶ ᤀᤠᤒᤥ᤺ᤱᤗᤥ॥

᥏ ᤀᤡᤱᤃᤠ᤹ ᤛᤣᤛᤣᤜᤢᤵᤗᤰᤁᤥ ᤛᤰᤀᤡᤱᤄᤱ ᤛᤠᤵᤋᤢᤱᤅᤠᤱ ᤘᤕᤧ. ᤁᤖ ᤗᤠᤶᤗᤥᤒᤠ ᤐᤥᤱᤔᤠ ᤁᤢᤛᤡᤖᤠ᤹ ᤁᤧᤎᤠᤱᤒᤠ ᤍᤡᤕᤥᤋᤪᤡᤑᤛᤖᤧ ᤀᤡᤱᤃᤠ᤹ ᤐᤠ᤺ᤳᤋᤢᤱᤒᤠ ᤐᤠ᤺ᤴᤏᤡᤴ ᤔᤧᤄᤧᤵᤛᤢᤴᤗᤥ॥

᥇᥆ ᤀᤡᤱᤃᤠ᤹ ᤂᤧᤵᤔᤥ ᤋᤠᤀᤠᤸᤗᤧ ᤂᤧᤸᤗᤧ ᤆᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤜᤧᤰᤁᤩᤠᤱ ᤀᤠᤏᤡᤃᤧ ᤋᤰᤗᤧᤱᤘᤠᤀᤥ ᤐᤠ᤺ᤳᤋᤢᤒᤠ ᤋᤠᤵᤑᤧ᤺ᤶᤒᤠ ᤁᤧᤖᤧᤰ ᤐᤠ᤺ᤴᤜᤠ᤹ ᤋᤠ᤹ᤈᤧᤱᤅᤥ ᤗ᤺ᤳᤋᤢᤱᤅᤣᤖᤥ॥ ᤂᤧᤸᤗᤧ ᤂᤧᤶᤔᤩᤠᤰᤗᤰ ᤔᤧ᤺ᤴ. ᤁᤖ ᤂᤧᤵᤔᤥ ᤗᤠᤶᤍᤡᤰ ᤆᤥ᤺ᤰᤁᤡ ᤁᤧᤍᤠᤒᤠ ᤂᤧᤴ ᤏᤛᤠᤏᤡᤒᤠᤜᤠ᤹ᤀᤠᤱ ᤗᤠᤶᤍᤠ᤺ᤰᤔᤠ ᤔᤧᤒᤡᤖᤢᤴᤇᤡᤴᤗᤥ॥ ᤜᤧᤰᤁᤩᤠᤱ ᤂᤢᤏᤡ᤹ ᤗᤠᤶᤍᤠ᤺ᤰᤔᤠ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤜᤧᤰᤁᤣ ᤆᤥ᤺ᤰᤔᤠ ᤔᤧᤒᤠᤱᤄᤢᤴᤇᤡᤴ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤣᤛᤣᤜᤢᤵᤗᤰᤁᤥᤗᤠᤶ ᤗ᤺ᤳᤋᤢᤍᤣ᤺ᤛᤢᤛᤡ᤹ᤖᤥ॥

᥇᥇ ᤀᤠᤔᤡ᤺ᤶ ᤀᤠᤴᤈᤢᤶᤔᤣ. ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ᤖᤧᤴ ᤔᤧ᤺ᤴ. ᤁᤖ ᤏᤢᤒᤠ ᤕᤠ᤺ᤶᤒᤰᤜᤠ᤹ᤖᤧᤴ ᤆᤥ᤺ᤱ ᤁᤧᤀᤡ᤺ᤵᤐᤠ ᤐᤥ᤺ᤰᤂᤧ᤹ᤀᤥ॥ ᤜᤠ᤺ᤳᤗᤧ ᤏᤢᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ᤹ ᤂᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛ᤻ᤛᤠᤖᤥ॥ ᤜᤠ᤺ᤳᤗᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢ᤹ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤧᤴᤏᤡᤀᤣ ᤘᤠ᤹ᤖᤥ॥

᥇᥈ ᤍᤧᤔᤧᤋᤪᤡᤕᤛᤖᤧ ᤁᤢᤕᤠ᤺ᤶᤒᤣᤀᤥ ᤁᤧᤖᤧᤰᤗᤧ ᤏᤢᤒᤠ ᤔᤧᤒᤠ᤺ᤳᤋᤢ᤹ᤖᤥ॥ ᤜᤧᤰᤁᤩᤠᤱ ᤁᤢᤜᤡᤱᤔᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤰᤂᤠ ᤐᤠ᤺ᤴᤏᤡᤴᤏᤢ ᤋᤱᤗᤥ॥ ᤀᤠᤏᤡᤃᤧᤀᤠᤱ ᤂᤢᤏᤧ᤹ ᤁᤢᤕᤠ᤺ᤶᤒᤣᤀᤥ ᤏᤢᤒᤠ ᤐᤠ᤺ᤴᤏᤣ ᤐᤠ᤺ᤳᤋᤢᤶᤒᤧ ᤜᤧᤰᤁᤩᤠᤱ ᤀᤠᤏᤡᤃᤧ ᤋᤥ᤺ᤴᤍᤡᤴ ᤛᤧᤰᤂᤠ ᤑᤠ᤹ᤀᤠᤱ ᤁᤧᤏᤡᤛᤢᤀᤣᤖᤥ॥

ᤁᤢᤏᤢᤵᤔᤠ ᤛᤣᤘᤠ

᥇᥉ ᤂᤧᤏᤧ᤹ᤏᤢ ᤀᤡᤱᤃᤠ᤹ ᤕᤖᤡᤰ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤁᤳᤋᤢᤱ ᤁᤖ ᤛᤰᤀᤡᤱᤄᤱᤅᤥ ᤔᤧ᤺ᤴ.

᥇᥊ ᤁᤖ ᤀᤡᤱᤃᤠ᤹ ᤂᤧᤏᤧ᤹ᤏᤢ ᤜᤠᤖᤠᤀᤣ ᤋᤢᤶᤔᤠ ᤏᤡᤱᤛᤠᤱ ᤆᤥᤃᤢᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤀᤠᤴᤇᤡ᤹ ᤀᤠᤍᤢᤶᤛᤡ᤹ᤀᤠᤱ ᤛᤥᤖᤡᤰ ᤋᤠ᤹ᤀᤠᤈᤧᤱᤛᤡ᤹ᤖᤥ॥

᥇᥋ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤏᤠᤖᤢᤱᤅᤡᤴ ᤂᤧᤏᤧ᤹ᤏᤢ ᤘᤠ᤹ᤖᤖᤥ॥ ᤜᤧᤰᤁᤩᤠᤱ ᤁᤵᤔᤥᤒᤠ ᤀᤠᤏᤡ᤹ ᤋᤣ᤺ᤱᤈᤢᤶᤜᤠ᤹ᤖᤧ ᤛᤣᤘᤠ ᤁᤧᤶᤜᤠᤰᤋᤧᤀᤠᤱ ᤘᤠ᤹ᤖᤥ॥ ᤂᤧᤵᤔᤥᤒᤠ ᤁᤧᤖᤧᤰ ᤀᤠᤏᤡ᤹ ᤋᤣ᤺ᤱᤈᤢᤶᤜᤠ᤹ᤀᤥᤀᤠᤱ ᤀᤡᤱᤃᤠ᤹ ᤀᤠᤛᤣᤘᤠ᤺ᤴ ᤋᤥ᤺ᤴᤍᤠᤱ ᤐᤡᤖᤠᤱᤅᤧ᤹ᤀᤥ॥

ᤕᤜᤢᤍᤠᤖᤧ ᤛᤠᤵᤋᤢᤒᤠ ᤛᤰᤀᤡᤱᤄᤱ

ᤏᤡ᤺ᤛᤢᤶ

ᤁᤴ ᤛᤰᤀᤡᤱᤄᤱᤅᤡᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤴᤇᤡ ᤋᤰᤗᤧᤱᤘᤠᤀᤥ ᤀᤠᤏᤡ᤹ ᤛᤠᤶᤍᤡᤱ ᤐᤡᤛᤧ ᤕᤜᤢᤍᤠ᤺ᤸᤗᤧ ᤛᤠᤵᤋᤢᤒᤠᤖᤥ॥ ᤂᤧᤴ ᤛᤡᤰᤛᤠᤶᤒᤠᤜᤠ᤹ᤖᤧ ᤂᤧᤱᤜᤠ᤹ ᤀᤠᤒᤠᤅᤣ ᤏᤛᤠᤏᤡᤒᤠᤛᤡᤃᤧ ᤑᤠ᤹ᤀᤠᤱ ᤔᤧᤔᤧᤳᤇᤡᤱᤅᤠᤱ ᤔᤧᤘᤕᤧ॥ ᤁᤴ ᤋᤠᤱᤛᤠ ᤛᤰᤀᤡᤱᤄᤱᤅᤥ ᤐᤋᤪᤢᤛᤖᤧ ᤛᤠᤵᤋᤢᤒᤠ ᤏᤡᤛᤡᤃᤣ᤺ᤰᤐᤠ ᤛᤰᤀᤡᤱᤄᤱᤅᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤌᤥ᤺ᤰᤐᤡ ᤜᤧᤰᤋᤱᤒᤠ ᤛᤠᤵᤋᤧᤀᤠᤱ ᤐᤳ॥ ᤕᤜᤢᤍᤠ᤺ᤸᤗᤧ ᤁᤴ ᤀᤡᤱᤄᤱᤅᤡᤸᤗᤧᤴ ᤜᤧᤴᤏᤡ᤺ᤵᤐᤠᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠᤜᤠ᤹ ᤐᤡᤖᤢᤛᤡᤒᤠ ᤏᤛᤠ᤺ᤴᤏᤡᤴ ᤛᤧ᤺ᤵᤔᤠᤀᤠᤱ ᤁᤵᤔᤠ ᤐᤥ᤺ᤱ ᤗ᤹ᤖᤡᤰ ᤜᤠᤱᤜᤠᤱ ᤔᤧᤳᤋᤢᤛᤡᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇-᥈

ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤂᤢᤏᤡ᤹ ᤕᤧᤵᤗᤧᤰ. ᤏᤡᤛᤠᤶ ᤜᤧᤰᤁᤩᤠᤱ ᤔᤧᤰᤔᤠᤴ ᥉-᥇᥌

ᤏᤛᤠ᤺ᤴᤏᤡᤴ ᤛᤧ᤺ᤵᤔᤠ ᤛᤠᤶᤍᤡᤱ ᥇᥍-᥈᥉

ᤔᤢ᤹ᤀᤡᤛᤠᤶ ᥈᥊-᥈᥋

ᤕᤜᤢᤍᤠᤖᤧ ᤛᤠᤵᤋᤢᤒᤠ ᤛᤰᤀᤡᤱᤄᤱ

ᤕᤜᤢᤍᤠᤗᤠᤶ ᤛᤣᤘᤠ

᥇

ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣᤘᤠᤖᤥᤒᤠ ᤏᤢ ᤕᤠᤁᤢᤒᤖᤧ ᤁᤢᤴᤛᤠ᤹ ᤀᤡᤱᤃᤠ᤹ ᤕᤜᤢᤍᤠᤗᤠᤶ. ᤐᤠᤏᤢᤍᤡᤱ ᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤢ᤺ᤳᤋᤢᤛᤡᤒᤠ. ᤗᤢᤱᤔᤠ᤹ ᤋᤢᤰᤋᤢᤛᤡᤒᤠ ᤏᤢ ᤕᤧᤛᤢ ᤂᤪᤡᤛ᤻ᤋᤗᤠᤶᤒᤠ ᤁᤶᤒᤪᤠᤱ ᤔᤧᤳᤋᤢᤛᤡᤒᤠᤜᤠ᤹. ᤁᤴ ᤛᤰᤀᤡᤱᤄᤱᤅᤡᤴ ᤜᤠᤰᤏᤡᤱᤗᤥ॥

᥈ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤹ᤖᤡᤰ ᤗᤢᤱᤔᤠ᤹ ᤁᤧᤍᤢᤰᤋᤡᤖ. ᤕᤖᤡᤰ ᤛᤏᤠᤖᤢᤱᤅᤡᤴ ᤁᤧᤒᤡᤖᤡᤖ ᤜᤧᤰᤁᤩᤠᤱ ᤏᤢᤖᤡᤰ ᤁᤧᤔᤧᤳᤋᤡᤖᤖᤥ॥

ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹

᥉ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤠᤏᤡ᤹ ᤁᤧᤖᤧᤰᤗᤧ ᤀᤠᤄᤥᤛᤢᤶᤒᤠ ᤛᤧᤴᤗᤵᤖᤧ ᤁᤢᤕᤠ᤺ᤶᤒᤣᤀᤥ ᤂᤡᤏᤡ᤹ᤀᤥ ᤛᤰᤀᤡᤱᤄᤱ ᤜᤠᤱᤔᤠ ᤛᤠ᤹ᤖᤡᤰᤁᤣ ᤀᤡᤱᤃᤠ᤹ ᤀᤠᤛᤡᤖᤠ᤹ ᤌᤠᤅᤧᤀᤠᤱ ᤘᤕᤧᤖᤥ॥ ᤁᤖ ᤂᤧᤸᤗᤧ ᤁᤢᤗᤧᤰᤘᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤜᤢᤰᤛᤢᤵᤋᤢᤛᤡᤒᤠ ᤏᤛᤠ᤺ᤴᤏᤡᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤗᤠᤶᤒᤠ ᤋᤠᤱᤃᤧᤛᤧ᤺ᤵᤋᤢᤶᤗ ᤑᤠ᤹ᤀᤠᤱ ᤁᤴ ᤛᤰᤀᤡᤱᤄᤱᤅᤡᤴ ᤛᤠᤵᤔᤠᤀᤣ ᤁᤧᤒᤥ᤺ᤱᤒᤠ ᤏᤡᤛᤢᤱᤗᤥ॥

᥊ ᤀᤡᤱᤃᤠ᤹ ᤁᤴ ᤐᤠ᤺ᤴᤜᤠ᤹ ᤔᤧᤳᤏᤡᤱ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱ ᤔᤧ᤺ᤴᤏᤣᤒᤠ ᤁᤢᤓᤠ ᤔᤏᤠᤜᤠ᤹ ᤛᤫᤠ᤺ᤳᤋᤠᤱ ᤂᤡᤏᤡ᤹ ᤗᤢᤶᤔᤥ ᤔᤧᤗᤠᤛᤧᤀᤠᤱ ᤔᤧᤘᤠ᤹ᤖᤥ॥ ᤋᤃᤡᤛᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤧᤴ ᤜᤧᤰᤋᤱᤒᤠ ᤔᤏᤠᤜᤠ᤹ᤖᤧ ᤂᤢᤶᤍᤡᤱ ᤔᤧᤄᤥ᤺ᤛᤢ᤹ ᤗ᤹ᤖᤡᤰ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤕᤧᤖᤥ॥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤢᤱᤔᤠ᤹ ᤀᤠᤍᤢᤰᤐᤠᤸᤗᤧ ᤆᤥᤃᤢᤸᤗᤧ ᤁᤧᤖᤧᤰ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤀᤠᤒᤡ᤹ ᤗ᤹ᤖᤡᤰ ᤔᤧᤒᤠ᤺ᤳᤋᤢ᤹. ᤜᤧᤰᤁᤩᤠᤱ ᤀᤠᤏᤡ᤹ ᤌᤡᤰᤗᤰ ᤜᤠᤱ ᤁᤧᤈᤥ᤺ᤰᤐᤠ ᤏᤢ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥ᤺ᤰᤔᤠ ᤔᤧᤴᤍᤧᤴᤏᤧᤴᤗᤥ॥

᥋ ᤁᤴ ᤁᤠᤰ ᤐᤠ᤺ᤴᤜᤠ᤹ ᤁᤧᤏᤡ᤺ᤛᤢᤶᤛᤠᤱ ᤕᤠᤶᤔᤥ ᤂᤡᤏᤡ᤹ ᤏᤡᤱᤘᤠ᤹ᤛᤥᤀᤥ ᤀᤡᤱᤃᤠ᤹ ᤋᤠᤖᤢᤱ ᤐᤡᤏᤡᤱᤗᤥ- ᤕᤜᤘᤣ ᤍᤠᤱᤒᤠᤸᤗᤧ ᤁᤢᤔᤏᤠᤜᤠ᤹ ᤔᤡᤛᤪ ᤗᤠᤈᤣ᤹ᤗᤠᤶ ᤋᤠᤱᤛᤧ᤺ᤵᤋᤢᤛᤡᤀᤠᤱ ᤗ᤺ᤳᤋᤢᤛᤡᤛᤠᤱ ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹ ᤕᤠᤱᤛᤡ ᤔᤧᤰᤂᤢᤛᤡᤖᤥ॥

᥌ ᤜᤧᤰᤁᤩᤠᤱ ᤀᤠᤒᤠᤅᤣ ᤂᤢᤏᤡ᤹ ᤘᤠ᤹ᤔᤠ ᤋᤧᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤕᤢᤰᤁᤥ ᤔᤧᤴᤘᤠ᤹ᤔᤏᤠᤒᤠ ᤔᤠᤱᤗᤠᤀᤡᤱᤒᤠᤜᤠ᤹ ᤕᤶᤒᤠ ᤂᤠᤛᤧᤴ ᤕᤧᤴ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤠᤔᤠᤰᤗᤢᤶᤒᤠ᤺ᤳᤋᤥ ᤀᤡᤄᤣ᤺ᤰᤂᤢ ᤕᤢᤰᤂᤢᤛᤡᤀᤠᤱ ᤔᤧᤕᤢᤱᤗᤥ॥

᥍ ᤜᤧᤰᤁᤩᤠᤱ ᤛᤍᤥᤔ ᤏᤢ ᤃᤔᤥᤖᤠ ᤜᤧᤰᤁᤩᤠᤱ ᤂᤡᤖᤡᤒᤠ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤀᤠᤱ ᤀᤡ᤺ᤳᤋᤧᤶᤛᤡᤶᤔᤧ᤹॥ ᤂᤧᤱᤜᤠ᤹ᤃ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤁᤠᤰ ᤐᤖᤡᤰᤐᤠ ᤕᤠᤶᤃᤧᤛᤡᤱᤒᤠ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰᤁᤥ ᤗᤠᤶ ᤔᤧᤒᤥ᤺ᤳᤋᤧᤀᤠᤱ ᤔᤧᤘᤕᤧ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤧᤴᤇᤡ᤺ᤔᤏᤠ ᤁᤧᤍᤡ᤺ᤵᤐᤠ ᤔᤡᤗᤠᤶᤒᤠ ᤂᤠᤛᤧᤴᤏᤥ ᤔᤧᤎᤩᤧᤒᤠ ᤐᤠ᤺ᤴᤏᤡᤴ ᤔᤡᤰᤛᤣ᤺ᤴ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥎ ᤛᤧᤵᤔᤠᤱ ᤔᤧᤔᤠᤰᤋᤢᤒᤠ ᤁᤢᤀᤡᤛᤡ᤺ᤰ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤂᤧᤴ ᤀᤡᤱᤗᤧᤰᤁᤣ ᤛᤡᤰᤛᤠᤶᤒᤠᤜᤠ᤹ᤖᤧ ᤀᤠᤒᤠᤅᤣ ᤂᤢᤏᤡ᤹ ᤌᤰᤁᤥ ᤗᤠᤕᤥ ᤔᤧᤈᤥᤃᤢ᤹. ᤍᤠᤱᤒᤠᤸᤗᤧ ᤁᤢᤕᤢᤰᤁᤡᤴ ᤔᤧᤏᤠ᤹ᤖᤢᤀᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤔᤧᤒᤠ᤺ᤳᤗᤥ॥

᥏ ᤁᤖ ᤋᤢᤶ ᤔᤠᤱᤗᤠᤀᤡᤱᤒᤠ ᤔᤡᤂᤠᤀᤧᤗᤖᤧᤀᤠᤱ ᤔᤥᤛᤠᤖᤧ ᤁᤧᤛᤡ᤺ᤒᤠ ᤁᤢᤎᤰᤁᤡᤸᤗᤧ ᤁᤢᤕᤠ᤺ᤶᤒᤣᤀᤥ ᤔᤠᤑᤧᤴᤛᤠᤶᤔᤡᤴᤏᤢ ᤐᤠ᤺ᤴᤎᤰᤋᤧᤸᤗᤧ ᤔᤠᤑᤧᤴᤛᤠᤶᤔᤡᤴ ᤐᤠ᤺ᤴᤎᤡᤰᤔᤠ ᤔᤧᤀᤠ᤺ᤴᤇᤡᤱᤅᤡᤴᤗᤥ. ᤁᤖ ᤍᤠᤱᤒᤠᤸᤗᤧ ᤂᤧᤏᤧ᤹ ᤁᤧᤓᤧ᤺ᤰᤗ᥄ ᤖᤰ ᤔᤧᤳᤋᤢᤖᤥ॥

᥇᥆ ᤁᤖ ᤁᤴ ᤔᤏᤠᤜᤠ᤹ᤃ ᤁᤢᤛᤡᤱ ᤔᤧᤴᤏᤡ᤺ᤳᤋᤢᤶᤒᤠ ᤐᤠ᤺ᤴᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤆᤧ᤹ᤕᤠᤐᤠ᤺ᤴ ᤔᤧᤒᤠ᤺ᤳᤗᤥ॥ ᤜᤧᤰᤁᤩᤠᤱ ᤛᤡᤰᤁᤢᤶᤏᤡᤱᤘᤠ᤹ ᤁᤧᤜᤥ᤺ᤵᤐᤠ ᤌᤰᤛᤠ ᤁᤢᤀᤡᤛᤡ᤺ᤰᤗᤰ ᤐᤠ᤺ᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤀᤠᤱ ᤜᤧᤰᤋᤱᤒᤠ ᤐᤠ᤺ᤴᤜᤠ᤹ᤖᤧᤀᤣ ᤔᤧᤰᤂᤢᤛᤡ᤹ᤖᤥ॥

᥇᥇ ᤆᤡ᤺ᤳᤋᤧᤀᤠᤱᤗᤰ ᤛᤩᤧᤖᤥ᥄ ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤁᤕᤡᤏᤖᤧ ᤁᤢᤗᤠᤕᤥᤒᤠ ᤗᤠᤶᤔᤡᤴ ᤔᤧᤏᤠ᤺ᤳᤋᤢᤀᤠᤱ ᤘᤠ᤹. ᤕᤠᤱᤛᤠᤁᤢᤴᤎᤣᤖᤧ ᤗᤠᤃᤡ ᤒᤠᤗᤠᤔᤖᤧ ᤆᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤔᤧᤈᤥᤃᤢᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤁᤥᤖᤜᤖᤧ ᤒᤡᤑᤩᤢᤱ ᤆᤥᤃᤢᤀᤠᤱ ᤔᤧᤃᤧᤒᤠ ᤁᤢᤀᤡᤛᤡ᤺ᤰ ᤔᤧᤔᤧᤰᤗᤥ॥a

᥇᥈ ᤂᤧᤱᤜᤠ᤹ᤃ ᤂᤡᤏᤡ᤹ ᤛᤣᤛᤣᤜᤢᤵᤗᤰᤁᤥ ᤛᤥᤖᤡᤰ ᤆᤢᤶᤔᤠᤀᤠᤱ ᤆᤠ᤺ᤔᤏᤠᤒᤠ ᤛᤠᤓᤠᤱᤈᤠ ᤁᤧᤈᤡ᤺ᤶᤒᤠᤛᤡᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤘᤣ᤹ᤜᤠ᤹ ᤀᤥᤔᤧᤶᤔᤧᤳᤇᤡᤱᤅᤣ ᤀᤠᤒᤠᤅᤣᤖᤰ ᤔᤧᤈ ᤔᤧᤎᤢᤱᤅᤢ᤹ᤖᤥ॥ ᤂᤧᤱᤜᤠ᤹ᤃ ᤛᤢᤖᤡᤳ ᤁᤣᤈᤱᤅᤡᤸᤗᤧ ᤐᤰᤂᤢ ᤋᤣ᤹ᤖᤢᤒᤠ ᤆᤫᤠ᤺ᤳ ᤔᤧ᤺ᤴᤏᤣᤒᤠ ᤂᤠᤶᤍ᤺ᤶᤒᤠ ᤏᤢ ᤛᤡᤱᤛᤣ᤹ ᤔᤧᤴᤎᤥ᤺ᤰᤔᤏᤠᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤔᤧᤈᤥᤰ॥ ᤂᤧᤱᤜᤠ᤹ ᤁᤧᤛᤡ᤺ᤒᤠ ᤛᤡᤱᤒᤢᤱ ᤜᤧᤰᤁᤣᤖᤰ ᤔᤧ᤺ᤴ ᤁᤖ ᤁᤧᤀᤠ᤺ᤰᤐᤠᤀᤠᤱ ᤁᤧᤜᤣᤒᤠ ᤁᤧᤛᤡ᤺ᤒᤠ ᤛᤡᤱᤒᤢᤱ ᤁᤢᤀᤡᤛᤡ᤺ᤰ ᤔᤧᤈᤥ᤺ᤰᤗᤥ॥

᥇᥉ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰᤁᤡᤴ ᤘᤠᤜᤱᤅᤥ ᤁᤧᤒᤥ᤺ᤰᤐᤠ ᤕᤶᤒᤠ ᤘᤠᤓᤧᤸᤗᤧᤱᤅᤡᤸᤗᤧ ᤁᤢᤒᤢᤳᤌᤢᤱᤘᤠ ᤁᤢᤀᤡᤛᤡ᤺ᤰ ᤆᤥ᤺ᤰᤗᤥ॥ ᤂᤧᤱᤜᤠ᤹ᤃ ᤁᤧᤀᤡᤒᤠᤖ ᤁᤧᤘᤠ᤹ᤒᤠ ᤂᤣ᤺ᤶᤛᤡᤰ ᤁᤢᤀᤡᤛᤡ᤺ᤰᤐᤠ ᤔᤏᤠᤛᤡᤖᤥ. ᤂᤧᤱᤜᤠ᤹ᤖᤧ ᤗᤠᤃᤡ ᤂᤠᤔᤠᤰ ᤋᤧᤴᤏᤡᤴ ᤛᤍᤠᤍᤡᤱ ᤕᤠᤖᤡᤵ ᤆᤥᤃᤧᤀᤠᤱ ᤘᤠ᤹ᤖᤥ॥

᥇᥊ ᤀᤠᤍᤶᤗᤠᤶ ᤏᤢᤛᤡᤃᤣ᤺ᤰᤐᤠ ᤁᤢᤔᤢ᤹ᤀᤡᤍᤠᤱᤛᤠ ᤜᤏᤥᤁᤖᤧ ᤁᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤋᤃᤡᤛᤠ ᤀᤰᤂᤣᤗ᤹ᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢᤀᤠᤱ ᤘᤠ᤹. “ᤀᤥᤔᤧᤳᤋᤧᤶᤔᤧ᤹ᤀᤥ. ᤍᤠᤱᤒᤠᤴ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤛᤣᤛᤣ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤕᤢᤖ ᤐᤳᤗᤥ॥

᥇᥋ ᤂᤢᤏᤧ᤹ ᤁᤠᤰ ᤔᤏᤠᤜᤠ᤹ ᤂᤠᤛᤧᤴ ᤆᤥᤃᤢᤛᤡ᤹. ᤜᤧᤰᤁᤩᤠᤱ ᤁᤠᤰ ᤗᤠᤕᤥ ᤁᤧᤈᤥ᤺ᤰᤐᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤑᤧᤴ ᤕᤠ᤺ᤶᤒᤰᤜᤠ᤹ ᤏᤢ ᤁᤢᤍᤰᤗᤧᤱᤘᤠᤀᤥ ᤔᤧᤒᤠ᤺ᤳᤋᤢᤒᤠ ᤑᤧᤴ ᤐᤠ᤺ᤴᤜᤠ᤹ᤖᤧ ᤗᤠᤃᤡ ᤂᤧᤱᤜᤠ᤹ ᤂᤢᤶᤍᤡᤱ ᤐᤡᤖᤢᤛᤡ᤹ᤖᤥ॥”b

᥇᥌ ᤁᤱᤜᤠ᤹ᤃ ᤁᤠᤏᤠᤰᤏᤠᤰ ᤁᤧᤗ᤹ᤒᤠᤜᤠ᤹. ᤁᤢᤏᤡᤱᤘᤠ᤹ ᤔᤧᤴᤍᤠ᤺ᤔᤏᤠ ᤗᤢᤱᤃᤧᤜᤠ᤺ᤵᤐᤠᤜᤠ᤹ ᤜᤧᤰᤁᤩᤠᤱ ᤀᤠᤒᤠᤅᤣ ᤏᤡᤱᤘᤠ᤹ ᤌᤠᤵᤌᤠᤵ ᤑᤧᤴ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹. ᤀᤠᤱᤍᤡᤱ ᤁᤧᤗ᤹ᤒᤠᤜᤠ᤹ ᤏᤢ ᤀᤠᤒᤠᤅᤣ ᤀᤡᤴᤎᤠ᤺ᤰᤗᤧ ᤗᤠᤃᤡ ᤘᤣ᤹ᤜᤠ᤹ ᤁᤧᤗᤧᤶᤒᤠᤛᤡᤖᤥ॥

ᤏᤛᤠ᤺ᤴᤛᤠᤒᤠ ᤐᤥᤱᤔᤠ ᤐᤥ᤺ᤱ

᥇᥍ ᤁᤖ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤋᤃᤡᤛᤠ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ ᤀᤡ᤺ᤳᤋᤧᤶᤔᤧ᤹ᤀᤥ॥

᥇᥎ ᤂᤧᤱᤜᤠ᤹ᤖᤧᤃ ᤀᤰᤂᤣᤗ᤹ᤖᤡᤰ ᤔᤧᤒᤠ᤺ᤳᤋᤢᤀᤠᤱ ᤔᤧᤘᤕᤧ. “ᤁᤢᤏᤢᤵᤔᤠ ᤕᤧᤶᤔᤥ ᤁᤡᤏᤠ᤺ᤴᤍᤡ ᤁᤧᤈᤥ᤺ᤰᤐᤠᤜᤠ᤹ ᤔᤧᤍᤠᤀᤠᤱ ᤀᤠᤒᤠᤅᤣ ᤑᤧᤴ ᤏᤡᤱᤘᤠ᤹ᤀᤡᤸᤗᤧ ᤏᤡᤱᤘᤠ᤹ᤋᤠᤍᤠ ᤔᤧᤈᤥᤃᤢᤖᤥ॥”

᥇᥏ ᤒᤠ ᤁᤴ ᤔᤏᤠᤜᤠ᤹ᤖᤧᤀᤣ ᤂᤡᤏᤡ᤹ ᤗᤢᤶᤔᤥ ᤂᤧᤔᤠ᤹ ᤔᤧᤓᤥ᤺ᤰᤂᤢᤀᤠᤱ ᤁᤧᤶᤛᤧᤴᤍᤡ᤹ᤖᤥ॥ ᤂᤧᤴ ᤛᤣᤛᤣᤔᤠᤱ ᤔᤧ᤺ᤴᤏᤣᤒᤠ ᤔᤏᤠᤜᤠ᤹ᤖᤧ ᤁᤴ ᤜᤡᤱᤔᤴᤏᤥᤒᤠ ᤕᤠᤶᤏᤡᤱᤘᤠ᤹ ᤐᤠ᤺ᤴᤜᤠ᤹ᤀᤥᤖᤰ ᤏᤡᤱᤘᤠ᤹ ᤔᤧᤒᤡᤖᤢ᤹.

᥈᥆ ᤁᤖ ᤀᤠᤔᤡ᤺ᤶ ᤀᤠᤴᤈᤢᤶᤛᤣ. ᤂᤡᤏᤡ᤹ ᤛᤣᤛᤣ ᤏᤛᤠ᤺ᤴᤏᤥ ᤁᤧᤎᤢᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤠᤱ ᤛᤣᤛᤣᤔᤠᤱᤅᤥ ᤋᤢᤘᤠ ᤆᤥᤃᤧᤶᤔᤧ᤹ᤖ ᤘᤕᤧᤶᤔᤧ᤹ᤀᤥ॥

᥈᥇ ᤀᤠᤏᤡ᤹ ᤍᤠᤱᤒᤠ ᤕᤧᤛᤢ ᤂᤪᤡᤛ᤻ᤋᤖᤧ ᤗᤢᤱᤔᤠ᤹ ᤁᤧᤍᤢᤰᤋᤡᤀᤠᤱ ᤁᤧᤒᤡᤖᤡᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤜᤠᤱᤄᤢᤶᤔᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤆᤰᤔᤧᤸᤗ᤹ᤀᤣ ᤔᤡ᤺ᤶᤈᤡ ᤔᤧᤳᤋᤧᤶᤔᤧ᤹ᤀᤥ॥

᥈᥈ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤆᤥ᤺ᤰᤔᤥ ᤆᤵᤆᤡ ᤁᤧᤈᤥ᤺ᤰᤐᤠᤜᤠ᤹ ᤗᤢᤱᤔᤠ᤹ ᤋᤢᤰᤋᤧᤶᤛᤡᤶᤔᤧ᤹.

᥈᥉ ᤜᤧᤰᤁᤩᤠᤱ ᤗᤠᤕᤥ᤺ᤸᤗᤧ ᤆᤥᤃᤢᤸᤗᤧ ᤔᤡᤀᤥ ᤗᤠ᤺ᤵᤔᤠ ᤁᤧᤀᤡ᤺ᤵᤐᤠᤜᤠ᤹ᤃ ᤀᤢ᤺ᤰᤂᤧᤶᤛᤡᤶᤔᤧ᤹ᤀᤠᤱ ᤋᤠᤱᤛᤧ᤺ᤵᤋᤧᤶᤛᤡᤶᤔᤧ᤹ᤀᤥ॥ ᤜᤧᤰᤁᤩᤠᤱ ᤘᤣ᤹ᤜᤠ᤹ ᤗᤢᤱᤔᤠ᤹ ᤁᤧᤍᤢᤰᤋᤢᤶᤛᤡᤶᤔᤡᤸᤗᤧ ᤂᤢᤏᤡ᤹ ᤗᤠᤕᤥ᤺ᤸᤗᤧ ᤁᤧᤴᤗᤡ᤺ᤰᤋᤡᤴᤗ ᤑᤠ᤹ᤀᤠᤱ ᤛᤡᤱᤛᤡᤱ ᤗ᤹ᤖᤧᤶᤔᤧ᤹ᤀᤥ॥

ᤁᤢᤏᤢᤵᤔᤠ ᤋᤢᤘᤠ

᥈᥊ ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤣ ᤗᤠᤕᤥᤀᤥ ᤌᤠ᤺ᤔᤠᤗᤠᤶ ᤂᤡᤏᤡ᤹ ᤛᤧ᤺ᤵᤔᤠ ᤁᤧᤛᤢᤰᤋᤡ᤹. ᤜᤧᤰᤁᤩᤠᤱ ᤂᤢᤏᤧ᤹ᤀᤣ ᤁᤢᤔᤡᤔᤡᤍᤡᤱᤅᤡᤸᤗᤧ ᤁᤢᤍᤃᤡ ᤗᤠᤕᤥ ᤔᤧ᤺ᤴᤏᤣ ᤐᤕᤶ ᤛ᤺ᤵᤔᤠᤴᤏᤢ ᤋᤠ᤺ᤵᤔᤠ ᤁᤧᤛᤢᤰᤋᤡ᤹ᤖᤥ॥

᥈᥋ ᤕᤧᤛᤢ ᤂᤪᤡᤛ᤻ᤋᤗᤠᤶ ᤀᤠᤏᤡ᤹ ᤛᤧᤴᤗᤵ ᤁᤧᤒᤡᤒᤠ ᤌᤡᤰᤗᤰ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤡᤔᤡᤍᤡᤱ. ᤜᤠᤱᤕᤢᤰ. ᤔᤢᤰᤛᤠᤶ ᤜᤧᤰᤁᤩᤠᤱ ᤕᤢᤰᤁᤡᤴ ᤋᤥᤗᤡᤱᤛᤥᤔᤢᤀᤠᤱᤎᤥ ᤛᤍᤠᤍᤡᤱ ᤛᤍᤠᤍᤡᤱ ᤂᤥᤔᤠ ᤗᤠ᤹ᤖᤢᤖᤥ᥄ ᤀᤠᤔᤧᤴ᥄

a 

᥇:᥇᥇ ᤋᤥᤗᤡᤱ ᥊:᥇-᥇᥌ ᤀᤥ ᤁᤕᤡᤏᤖᤧ ᤁᤢᤴᤛᤠ᤹ᤀᤡᤴ ᤛᤧᤖᤢ॥ ᤂᤠᤏᤡ᤺ᤳ ᥈᥈:᥇-᥉᥋ ᤀᤥ ᤒᤠᤗᤠᤔᤖᤧ ᤕᤠᤱᤛᤠᤁᤢᤴᤎᤣᤖᤧ ᤗᤠᤃᤡ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤋᤢ॥ ᤂᤠᤏᤡ᤺ᤳ ᥇᥌:᥇-᥉᥋ ᤀᤥ ᤁᤥᤖᤜᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤃᤢᤛᤡᤒᤠ ᤗᤠᤶᤗᤥᤒᤠ ᤔᤏᤠᤜᤠ᤹ ᤒᤡᤑᤩᤢᤱ ᤆᤥᤃᤢᤛᤡ॥

b 

᥇:᥇᥊-᥇᥋ ᤁᤴ ᤂᤧᤍᤠ᤹ᤀᤡᤴ ᤀᤣᤏᤥᤁᤖᤧ ᤁᤢᤛᤠᤵᤐᤴᤏᤥ ᤛᤠᤵᤋᤢᤀᤠᤱ ᤐᤳ॥

ᤕᤢᤜᤢᤴᤏᤠᤖᤧ ᤏᤡᤛᤢᤒᤠ ᤛᤢᤑᤥ

ᤏᤡ᤺ᤛᤢᤶ

ᤛᤣ᤺ᤰᤕᤢᤰᤔᤡᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤴ ᤛᤢᤑᤥᤴ ᤂᤥᤛᤢᤒᤠ ᤕᤧᤶᤔᤥ ᤂᤢᤏᤧ᤹ ᤏᤢ ᤘᤣ᤹ ᤏᤛᤠᤏᤡᤒᤠᤜᤠ᤹ ᤛᤠ᤹ᤖᤡᤰ ᤁᤧᤛᤠᤰᤐᤠ ᤏᤡᤱᤄᤢᤶ ᤏᤢ ᤀᤡᤏᤥᤃᤧᤴ ᤋᤢᤰᤂᤣᤀᤥ ᤔᤧᤘᤕᤧ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤔᤧᤈᤥᤃᤢᤀᤠᤱ ᤂᤢᤏᤧ᤹ ᤍᤠᤱᤒᤠ ᤗ᤹ᤖᤡᤰ ᤋᤧᤴᤍᤡᤱ ᤔᤧᤈᤥᤃᤢᤀᤠᤱ ᤘᤕᤧᤖᤥ॥ ᤕᤢᤜᤢᤴᤏᤠ᤺ᤸᤗᤧ ᤁᤢᤛᤰᤀᤡᤱᤄᤱ ᤁᤧᤏᤡ᤺ᤵᤐᤠᤜᤠ᤹ ᤏᤡᤱᤛᤠᤱ ᤏᤢ ᤀᤠ᤺ᤴᤇᤡᤱᤔᤠ ᤐᤡᤔᤠᤛᤡ ᤜᤧᤰᤁᤩᤠᤱ ᤀᤡᤏᤥᤃᤧᤴ ᤋᤢᤰᤂᤣ ᤏᤢ ᤏᤡᤱᤄᤢᤶ ᤋᤠᤀᤠᤱ. ᤛᤡᤔᤠ ᤐᤥ᤺ᤱᤛᤠᤱ. ᤀᤠᤒᤠᤅᤣ ᤏᤛᤠ᤺ᤴᤏᤥ ᤔᤧᤶᤔᤢᤴᤏᤣ ᤘᤠ᤹ᤔᤠ ᤐᤥ᤺ᤱ ᤗ᤹ᤖᤡᤰ ᤐᤣᤗᤡ ᤑᤠᤰᤋᤢᤛᤡᤖᤥ॥

ᤕᤖᤡᤰᤋᤱᤒᤠ ᤁᤴ ᤛᤰᤀᤡᤱᤄᤱ ᤗᤰᤜᤠ᤹ᤖᤧᤴ ᤀᤥᤛᤣ᤺ᤴᤍᤠᤱ ᤏᤢ ᤛᤢᤑᤥᤜᤠ᤹ᤃ ᤔᤡᤰᤛᤣ᤺ᤴ ᤏᤢ ᤀᤡᤒᤢᤜᤠ᤹ᤀᤥ ᤐᤳᤗᤥ॥ ᤀᤰᤋᤱᤒᤠ ᤔᤡᤰᤛᤣ᤺ᤴᤜᤠ᤹ᤃ ᤂᤧᤴ ᤕᤧᤶᤔᤥᤒᤠ ᤏᤛᤠᤏᤡᤒᤠᤜᤠ᤹ᤖᤧ ᤁᤢᤛᤡᤱ ᤏᤡ᤺ᤵᤔᤠ ᤀᤢᤛᤢᤖᤢ ᤆᤥᤃᤧᤛᤠᤱ ᤘᤣ᤹ᤜᤠ᤹ᤖᤧᤃ ᤁᤢᤛᤡᤱ ᤏᤡ᤺ᤵᤔᤠ ᤛᤠᤰᤗᤥ॥ ᤕᤖᤡᤰ ᤔᤏᤠᤜᤠ᤹ᤖᤧ ᤁᤴ ᤛᤠᤵᤐᤴᤏᤡᤴ ᤘᤣ᤹ ᤘᤣ᤹ ᤐᤖᤡᤰᤗᤧ ᤁᤢᤒᤣ ᤔᤧᤜᤴᤍᤢᤛᤠᤱ ᤁᤧᤕᤧᤰᤐᤠ ᤁᤢᤒᤣ᤺ᤱᤃ ᤜᤠᤒᤠ ᤁᤴᤗᤥ- ᤍᤠᤱᤒᤠ ᤂᤪᤡᤛ᤻ᤋᤗᤠᤶᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤑᤧᤴᤛᤠᤶᤔᤡᤴ ᤏᤢ ᤘᤣ᤹ ᤁᤧᤖᤧᤰ ᤁᤢᤏᤡᤱᤔᤡᤜᤠ᤹ ᤏᤠ᤺ᤴᤍᤢᤛᤡᤀᤠᤱ ᤛᤍᤠᤍᤡᤱᤗᤧ ᤗᤠᤃᤡ ᤂᤢᤶᤍᤡᤱ ᤂᤥᤔᤠ ᤋᤧᤴᤏᤥ ᤕᤠᤰᤋᤢᤛᤡᤖᤥ॥ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤡᤱᤄᤢᤶ ᤐᤥ᤺ᤱ ᤜᤧᤰᤁᤩᤠᤱ ᤁᤢᤛᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤁᤢᤛᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤜᤠᤱᤛᤧᤶ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠᤜᤠ᤹ ᤜᤠᤱᤘᤠᤔᤢ᤹ᤀᤡ ᤐᤡᤖᤢᤛᤡᤖᤥ॥

ᤌᤠᤔᤡᤱ

ᤏᤡ᤺ᤛᤢᤶ ᥇:᥇-᥎

ᤁᤢᤜᤣ᤺ᤰᤛᤡᤱᤔᤥᤒᤠ ᤛᤢᤑᤥ ᥇:᥏-᥈᥆

ᤏᤢᤛᤡ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤗᤠᤃᤡ ᤛᤰᤀᤡᤱᤄᤱᤜᤠ᤹ ᥈:᥇–᥉:᥈᥈

ᤏᤢᤛᤡ ᤀᤣ᤺ᤵᤛᤠᤵ ᤁᤧᤒᤵᤐᤠ ᤛᤠᤵᤁᤡᤳᤋᤡᤴ ᥊:᥇–᥎:᥇

ᤏᤢᤛᤡ ᤌᤢᤳᤌᤢᤖᤡ᤺ᤵᤐᤠᤜᤠ᤹ ᥎:᥈–᥇᥇:᥇᥏

ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤏᤢ ᤏᤧᤳᤇᤡ ᤌᤰᤛᤠᤜᤠ᤹ ᥇᥈:᥇–᥇᥉:᥇᥎

ᤐᤖᤡᤰᤐᤖᤡᤰᤐᤠ ᤛᤢᤑᤥᤜᤠ᤹ ᥇᥊:᥇–᥇᥋:᥎

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤡᤸᤗᤧᤴ ᤏᤢᤛᤡ ᤂᤥᤷᤕᤠᤜᤠ᤹ ᥇᥌:᥇-᥈᥇

ᤒᤧᤒᤡᤗᤥᤏ ᤕᤧᤰᤕᤰᤁᤡᤴ ᤔᤧᤃᤧᤒᤠ. ᤜᤧᤰᤁᤩᤠᤱ ᤌᤰᤛᤠ᤺ᤴ. ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤏᤢ ᤔᤠᤑᤧᤴᤛᤠᤶᤔᤡᤴ ᤜᤠᤖᤡ ᤋᤩᤧᤒᤠ ᥇᥍:᥇–᥈᥆:᥇᥆

ᤁᤢᤏᤢᤵᤔᤠ ᤂᤠᤛᤧᤴ ᥈᥆:᥇᥇-᥇᥋

ᤁᤢᤛᤱ ᤛᤠᤱᤃᤪᤠᤶᤐᤣᤍᤠᤱ. ᤁᤢᤛᤱ ᤀᤡᤰᤛᤠ ᤂᤠᤶᤒᤣᤰ. ᤁᤢᤛᤱ ᤕᤖᤢᤛᤗᤧᤔ ᥈᥇:᥇–᥈᥈:᥋

ᤁᤢᤏᤢᤵᤔᤠ- ᤂᤪᤡᤛ᤻ᤋᤧᤴ ᤜᤠᤖᤠᤀᤣ ᤕᤢ᤹᤺ ᥈᥈:᥌-᥈᥇

ᤕᤢᤜᤢᤴᤏᤠᤖᤧ ᤏᤡᤛᤢᤒᤠ ᤛᤢᤑᤥ

ᤕᤢᤜᤢᤴᤏᤠᤖᤧ ᤁᤢᤒᤠ᤺ᤵᤔᤠ ᤐᤠ᤺ᤴ

᥇

ᤁᤴ ᤛᤠᤵᤐᤴᤏᤥ ᤕᤧᤛᤢ ᤂᤪᤡᤛ᤻ᤋᤖᤧ ᤀᤥᤛᤣ᤺ᤴᤍᤠᤱ ᤆᤥᤃᤢᤒᤠ ᤐᤠ᤺ᤴᤜᤠ᤹ᤖᤧ ᤁᤢᤕᤠ᤺ᤶᤒᤣᤀᤥ ᤐᤳᤗᤥ॥ ᤂᤧᤴ ᤀᤥᤛᤣ᤺ᤴᤍᤠᤱᤅᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤠᤸᤗ ᤜᤠᤖᤠᤀᤣ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤏᤡᤱᤘᤠ᤹ᤑᤢ ᤛᤣᤘᤠᤖᤥᤒᤠᤜᤠ᤹ ᤀᤥᤛᤣ᤺ᤴᤎᤠᤰᤔᤠᤛᤡ ᤑᤠ᤹ᤀᤠᤱ ᤕᤧᤛᤢ ᤂᤪᤡᤛ᤻ᤋᤧᤴ ᤐᤡᤖᤢᤖᤥ॥ ᤁᤴ ᤐᤠ᤺ᤴᤜᤠ᤹ ᤁᤢᤛᤣᤘᤠᤖᤥᤒᤠ ᤕᤢᤜᤢᤴᤏᤠ᤺ᤸᤗᤧ ᤁᤢᤛᤡᤱ ᤏᤡ᤺ᤳᤋᤢᤖ ᤑᤠ᤹ᤀᤠᤱ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤔᤠᤱᤗᤠᤀᤡᤱᤒᤠᤴa ᤐᤠᤱᤄᤢᤖᤥ॥

᥈ ᤕᤢᤜᤢᤴᤏᤠᤖᤧᤃ ᤂᤢᤏᤧ᤹ ᤂᤧᤵᤛᤢᤒᤠ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤂᤢᤏᤧ᤹ ᤀᤥᤛᤣ᤺ᤴᤎᤠᤰᤋᤢᤒᤠ ᤁᤠᤰ ᤛᤧᤰᤂᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢ᤹ᤖᤥ॥

᥉ ᤁᤵᤔᤥ ᤁᤧᤒᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤏᤡ᤺ᤵᤐᤧᤴ ᤔᤢ᤹ᤀᤡᤛᤠᤒᤠᤖᤥ. ᤜᤧᤰᤁᤩᤠᤱ ᤂᤧᤴ ᤁᤧᤄᤧᤶᤒᤠᤜᤠ᤹ ᤏᤢ ᤂᤧᤵᤔᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ. ᤌᤣᤀᤠᤱᤓᤧᤸᤗᤧ ᤀᤠᤸᤗ ᤁᤴ ᤁᤠᤰ ᤐᤠ᤺ᤴᤜᤠ᤹ ᤐᤥᤱᤔᤠ ᤕᤧᤶ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥

ᤕᤢᤜᤢᤏᤠ᤺ᤸᤗᤧ ᤏᤢᤛᤡ ᤛᤣᤛᤣᤜᤢᤵᤗᤰᤜᤠ᤹ ᤛᤣᤘᤠ ᤜᤠᤰᤋᤢᤛᤡ᤹

᥊-᥋ ᤀᤡᤱᤃᤠ᤹ ᤕᤢᤜᤢᤴᤏᤠ᤺ᤸᤗᤧ ᤁᤴ ᤛᤰᤀᤡᤱᤄᤱᤅᤡᤴ ᤀᤣᤛᤡᤕᤠ ᤋᤧᤱᤃᤵᤐᤥ ᤁᤧᤏᤧᤒᤠ ᤏᤢᤛᤡ ᤛᤣᤛᤣᤜᤢᤵᤗᤰᤜᤠ᤹ ᤜᤠᤰᤏᤡᤱᤗᤥ॥ ᤀᤠᤸᤗᤥ ᤁᤧᤘᤠ᤹ᤒᤠ. ᤀᤢᤏᤠᤜᤢᤖᤡᤀᤥᤀᤠᤱ ᤘᤕᤧ ᤜᤧᤰᤁᤩᤠᤱ ᤋᤠ᤺ᤴᤍᤡᤀᤠᤱ ᤁᤧᤍᤠᤒᤠ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤏᤢ ᤁᤢᤜᤠᤱᤕᤢᤰᤏᤠ ᤋᤃᤠᤱᤒᤠ ᤏᤢᤛᤡ ᤛᤠᤶᤜᤠ᤹ᤗᤠᤶ. ᤜᤧᤰᤁᤩᤠᤱ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤐᤠ᤺ᤴ ᤁᤧᤒᤠ᤺ᤵᤐᤠ. ᤁᤧᤛᤡᤒᤠᤀᤥᤗᤠᤶ ᤕᤠᤶᤔᤥ ᤁᤧᤜᤡᤱᤒᤠᤜᤠ᤹ᤀᤥ ᤌᤡᤰᤛᤡᤃᤣ᤺ᤰᤐᤠ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ ᤛᤶᤍᤠᤱ ᤜᤠᤱ ᤁᤧᤈᤥ᤺ᤰᤐᤠ ᤕᤧᤛᤢ ᤂᤪᤡᤛ᤻ᤋᤗᤠᤶ ᤗᤢᤱᤃᤢᤶ ᤏᤢ ᤛᤏᤠᤖᤢᤱ ᤜᤠᤖᤠ᤹ ᤂᤡᤏᤡ᤹ᤀᤥ ᤘᤠ᤹ᤖᤖᤥ॥

ᤂᤢᤏᤧ᤹ᤃ ᤀᤠᤏᤡ᤹ ᤗᤢᤱᤔᤠ᤹ ᤀᤠᤍᤢᤰᤋᤧᤀᤠᤱ ᤀᤠᤏᤡ᤹ ᤗᤠᤕᤥᤗᤠᤶ ᤁᤢᤔᤠᤰᤂᤡ᤹ᤀᤡᤸᤗᤧ ᤛᤧᤴᤗᤵ ᤀᤠᤒᤡᤖᤧᤀᤠᤱ ᤘᤠ᤹ᤖᤥ॥

᥌ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤏᤡᤱᤘᤠ᤹ᤑᤢᤔᤠᤱ ᤏᤢ ᤐᤠᤏᤢᤍᤡᤱ ᤁᤢᤶᤒᤠᤖᤧ ᤗᤳᤇᤠ ᤁᤢᤜᤠᤱᤈᤢᤶᤔᤥ ᤁᤢᤛᤣᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤀᤠᤈᤥᤃᤧᤀᤠᤱ ᤀᤠᤘᤠ᤹ᤖᤥ॥ ᤜᤠᤖᤠ᤹ ᤕᤧᤛᤢ ᤂᤪᤡᤛ᤻ᤋᤀᤥ ᤔᤡᤔᤡᤍᤡᤱ ᤏᤢ ᤔᤢᤰᤛᤠᤶ ᤛᤍᤠᤍᤡᤱ ᤛᤍᤠᤍᤡᤱ ᤐᤥ᤺ᤱᤗᤖᤥ᥄ ᤀᤠᤔᤧᤴ॥

᥍ ᤀᤥᤔᤧᤳᤋᤧᤶᤔᤧ᤹. ᤂᤢᤏᤧ᤹ᤃ ᤂᤠᤵᤔᤡ᤺ᤵᤐᤥ ᤕᤢ᤺ᤖ ᤐᤳᤗᤥ॥ ᤜᤧᤰᤁᤩᤠᤱ ᤁᤠᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ ᤏᤢ ᤂᤢᤏᤧ᤹ ᤁᤧᤎᤢᤵᤐᤠᤜᤠ᤹ᤖᤧᤀᤠᤱ ᤔᤧᤏᤡᤛᤢ᤹ᤖᤥ॥ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤢᤏᤧ᤹ ᤆᤥᤃᤢᤸᤗᤧ ᤔᤣᤖᤡᤱ ᤔᤧᤎᤰᤗᤥ॥ ᤜᤠᤖᤠ᤹ ᤀᤰᤂᤣᤀᤣ ᤐᤥ᤺ᤱᤗᤖᤥ᥄ ᤀᤠᤔᤧᤴ॥

᥎ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ. ᤀᤸᤑᤠ ᤏᤢ ᤀᤥᤔᤣᤃᤠb ᤀᤡᤱᤃᤠ᤹ᤀᤣᤖᤥ. ᤀᤠᤸᤗᤥ ᤁᤧᤘᤠ᤹ᤒᤠ. ᤀᤢᤏᤠᤜᤢᤖᤡᤀᤥᤀᤠᤱ ᤘᤕᤠᤱ ᤜᤧᤰᤁᤩᤠᤱ ᤋᤠ᤺ᤴᤍᤡᤀᤠᤱ ᤁᤧᤍᤠᤒᤠ ᤔᤢᤰᤛᤠᤶᤍᤠᤱᤒᤠᤀᤠᤖᤥ ᤗ᤹ᤖᤡᤰ ᤐᤠ᤺ᤳᤋᤢ᤹॥

ᤔᤧᤴᤇᤠᤶᤛᤠ᤺ᤴ ᤕᤢᤜᤢᤴᤏᤠ᤺ᤸᤗᤥ ᤀᤥᤛᤣ᤺ᤴᤍᤠᤱ ᤆᤥ᤺ᤰᤛᤡᤱ

᥏ ᤀᤡᤱᤃᤠ᤹ ᤕᤢᤜᤢᤴᤏᤠ᤺ᤴ ᤏᤛᤠ᤺ᤴᤏᤥ ᤂᤡᤏᤡ᤹ ᤑᤢ᤹ᤀᤠᤖᤥ॥ ᤂᤪᤡᤛ᤻ᤋ ᤕᤧᤛᤢ᤺ᤴ ᤏᤛᤠ᤺ᤴ ᤆᤥ᤺ᤰᤔᤧᤸᤗᤧ ᤂᤢᤏᤧ᤹ ᤁᤢᤜᤠᤱᤈᤢᤶᤔᤥ ᤁᤧᤘᤠ᤹ᤒᤠᤜᤠ᤹ᤖᤧ ᤔᤧᤄᤥᤛᤢᤒᤠ ᤏᤡᤱᤄᤢᤶᤔᤡᤴ ᤂᤡᤏᤡ᤹ᤏᤢ ᤛᤥᤛᤥᤖᤡᤰ ᤏᤠᤛᤡ ᤌ᤺ᤳᤋᤢᤱᤗ ᤌᤖᤢᤱᤅᤠᤱ ᤘᤠ᤹ᤀᤠᤖᤥ॥ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤏᤢ ᤕᤧᤛᤢᤖᤧ ᤐᤠ᤺ᤳᤋᤢᤒᤠ ᤏᤢ ᤆᤥᤃᤢᤒᤠ ᤐᤠ᤺ᤴᤜᤠ᤹ ᤀᤡᤱᤓᤴ ᤆᤥᤃᤢᤱᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤐᤳᤔᤥᤛ ᤘᤠᤃᤵᤗᤠᤈᤣ᤹ᤀᤥ ᤛᤠᤰᤐᤠ ᤁᤧᤎᤠᤒᤠ ᤔᤧᤈᤥᤃᤠᤱ ᤔᤧᤍᤣ᤹ᤖᤠᤱᤅᤠᤱ ᤘᤕᤠᤱ॥

᥇᥆ ᤍᤠᤱᤒᤠᤸᤗᤧ ᤁᤢᤕᤧᤴᤏᤥ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤠᤱᤅᤠᤱ ᤘᤕᤠᤱᤅᤡᤸᤗᤧ ᤀᤠᤀᤣᤃᤠᤱᤗᤠᤶ ᤌᤢᤳᤌᤢᤖᤡ᤺ᤵᤐᤠᤸᤗᤧ ᤐᤕᤶ ᤕᤶᤒᤠ ᤁᤢᤀᤡᤰᤗᤠ ᤜᤧᤰᤋᤱᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ॥

᥇᥇ ᤂᤧᤴ ᤀᤡᤰᤗᤠ᤺ᤸᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤂᤧᤏᤧ᤹ ᤁᤧᤏᤡ᤺ᤛᤢᤒᤠ ᤐᤠ᤺ᤴᤜᤠ᤹ ᤛᤠᤵᤋᤧ᤹ᤀᤠᤱ ᤀᤣᤑᤡᤛᤛ. ᤀᤡᤛ᤻ᤔᤷᤏᤠ. ᤐᤷᤃᤠᤔᤔ. ᤌᤡᤕᤠᤋᤡᤖᤠ. ᤛᤠᤷᤍᤡᤛ. ᤑᤡᤗᤠᤍᤣᤸᤑᤡᤕᤠ ᤏᤢ ᤗᤠᤀᤥᤍᤡᤁᤡᤕᤠ ᤕᤧᤰᤕᤰᤜᤠ᤹ᤀᤥᤒᤠ ᤏᤢᤛᤡ ᤛᤣᤛᤣᤜᤢᤵᤗᤰᤜᤠ᤹ ᤜᤠᤰᤋᤧᤛᤧ᤹ᤀᤥ॥”

᥇᥈ ᤀᤡᤱᤃᤠ᤹ᤏᤢ ᤁᤧᤒᤠ᤺ᤵᤐᤧᤴ ᤜᤠ᤺ᤳᤏᤡᤒᤣ ᤑᤠ᤹ᤀᤠᤱ ᤂᤡᤖᤡ ᤜᤡᤛᤡᤱᤅᤠᤱᤅᤡᤸᤗᤧ ᤂᤧᤵᤔᤥ ᤏᤢᤛᤡ ᤛᤠᤶᤔᤩᤠᤱ ᤛᤣᤔᤡᤕᤢᤱᤍᤧᤴᤜᤠ᤹ ᤏᤡᤛᤢᤱᤛᤡᤱ॥

᥇᥉ ᤂᤧᤸᤗᤧ ᤁᤢᤗᤢᤶᤔᤥ ᤌᤥᤗᤠᤶᤒᤠ ᤕᤥ ᤗᤠᤱᤈᤰᤁᤥ ᤌᤠᤖᤡᤰ ᤋᤣ᤺ᤳ ᤁᤧᤈᤠᤱᤒᤠ ᤜᤧᤰᤁᤩᤠᤱ ᤁᤢᤛᤱᤒᤣ᤹ᤀᤥ ᤛᤠᤶᤔᤩᤠᤱ ᤑᤕᤢᤶ ᤐᤧᤷᤄᤧᤰ ᤁᤧᤜᤣᤒᤠ “ᤔᤧᤴᤇᤠᤶᤛᤠ᤺ᤴ” ᤜᤧᤰᤋᤱᤒᤠᤎᤡᤰ ᤏᤡᤛᤢᤱᤗᤥ॥

᥇᥊ ᤂᤧᤸᤗᤧ ᤁᤢᤎᤧᤃᤣ᤺ᤰᤁᤡᤴ ᤏᤠᤱᤅᤡᤴ ᤜᤧᤰᤁᤣ ᤑᤢᤳᤋᤪᤡ᤺ᤱᤃᤩᤠ᤺ᤵᤐᤠ ᤏᤢ ᤂᤡ᤺ ᤜᤧᤰᤁᤣ ᤑ ᤗ᤹ᤖᤧᤖᤥ॥ ᤂᤢᤏᤧ᤹ ᤁᤢᤔᤡᤰᤁᤡᤱᤃ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ ᤆᤥᤃᤧᤖᤥ॥

᥇᥋ ᤂᤢᤏᤧ᤹ ᤁᤢᤗᤠᤱᤜᤠ᤹ᤃ ᤌᤌᤏᤠᤒᤠᤴ ᤔᤡᤀᤥ ᤀᤥ᤹ᤔᤠᤸᤗᤧ ᤛᤧᤸᤗᤧᤱ ᤛᤧᤸᤗᤧᤱ ᤀᤥ᤺ᤵᤐᤠ ᤁᤢᤀᤡᤛᤡ᤺ᤰ. ᤜᤧᤰᤁᤩᤠᤱ ᤁᤢᤀᤡᤰᤗᤠ᤺ᤱᤃ ᤐᤕᤶ ᤕᤶᤒᤠ ᤘᤎᤠ᤺ᤶᤔᤡᤴ ᤛ᤺ᤰᤐᤠ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥

᥇᥌ ᤂᤢᤏᤧ᤹ ᤁᤢᤈᤢᤵᤛᤠᤱ ᤜᤢᤰᤁᤡᤸᤗᤧ ᤏᤢᤛᤡ ᤂᤣ᤺ᤶᤛᤡᤰᤜᤠ᤹ ᤋᤧᤶᤛᤢᤛᤡᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤁᤢᤔᤢᤖᤠᤀᤥᤗᤠᤶ ᤏᤧᤵᤈᤠᤱ ᤗᤧᤵᤔᤠᤱ ᤂᤠᤃᤧᤛᤢᤰᤐᤠ ᤁᤢᤕᤠ ᤁᤧᤒᤵᤐᤠ ᤋᤠᤓᤣ᤺ᤴ ᤗ᤺ᤴᤍᤧᤀᤠᤱ ᤐᤳᤇᤧᤖᤥ॥ ᤜᤧᤰᤁᤩᤠᤱ ᤁᤢᤏᤠᤖᤠ᤺ᤱᤃ ᤗᤧᤴᤍᤡᤰ ᤁᤧᤀᤥ᤺ᤵᤐᤠ ᤏᤠᤶᤔᤡᤴ ᤜᤧᤰᤁᤣ ᤔᤡᤰ ᤁᤧᤈᤧᤶᤒᤠ ᤆᤥᤃᤧᤖᤥ॥

᥇᥍ ᤜᤧᤰᤁᤩᤠᤱ ᤂᤢᤏᤧ᤹ ᤏᤡᤛᤢᤱᤅᤠᤱ ᤀᤡᤱᤃᤠ᤹ᤃ ᤛᤡᤔᤠᤗᤡᤱᤎᤥᤀᤥ ᤁᤧᤖᤠᤱᤅᤠᤱ ᤁᤢᤗᤠᤱᤈᤰᤐᤥ ᤜᤷᤃᤢᤵᤛᤠ ᤆᤥ᤺ᤴᤍᤠᤱᤗᤥ॥ ᤂᤢᤏᤧ᤹ ᤁᤢᤈᤢᤵᤛᤠᤱ ᤜᤢᤰᤁᤡᤴ ᤀᤠᤛᤶᤍᤠᤱ ᤏᤧᤛ᤻ᤛᤢᤀᤠᤱ ᤀᤰᤂᤣ ᤔᤧᤳᤋᤠᤱᤗᤥ. “ᤔᤧᤃᤡᤛᤧᤴᤏᤧ᤹ᤀᤥ ᤀᤡᤱᤃᤠ᤹ ᤋᤥᤗᤡᤱᤛᤥᤔᤢ ᤏᤢ ᤁᤢᤏᤢᤵᤔᤠᤀᤠᤖᤥ॥

᥇᥎ ᤁᤢᤜᤡᤱᤘᤧᤳ ᤁᤧᤒᤥ᤺ᤱᤒᤧᤱᤃ ᤀᤡᤱᤃᤠ᤹ᤀᤣᤖᤥ॥ ᤀᤡᤱᤃᤠ᤹ ᤛᤩᤠᤱᤅᤠᤱ ᤘᤕᤠᤱ. ᤁᤖ ᤀᤥᤔᤧᤳᤋᤧ᤹. ᤀᤡᤱᤃᤠ᤹ ᤛᤍᤠᤍᤡᤱᤗᤧ ᤗᤠᤃᤡ ᤕᤠᤶᤔᤥ ᤜᤡᤅᤠᤱᤅᤠᤱ ᤘᤠ᤹ᤀᤠᤖᤥ॥ ᤜᤧᤰᤁᤩᤠᤱ ᤛᤡᤔᤧᤴ ᤏᤢ ᤂᤧᤔᤠᤕᤱᤛᤱᤅᤡᤸᤗᤧᤴ ᤋᤡᤔᤡᤰᤜᤠ᤹ ᤀᤡᤱᤃᤠ᤹ ᤁᤳᤋᤢᤱᤗᤥ॥

᥇᥏ ᤂᤧᤸᤗᤧ ᤆᤥᤃᤢᤸᤗᤧ ᤀᤠᤸᤗ ᤂᤧᤏᤧ᤹ ᤁᤧᤏᤡᤛᤢᤒᤠ ᤀᤠᤸᤗᤥ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤏᤢ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤛᤠᤵᤋᤧ᤹ᤀᤥ॥

᥈᥆ ᤂᤧᤏᤧ᤹ ᤀᤡᤱᤃᤠ᤹ ᤀᤠᤈᤢᤵᤛᤠᤱ ᤗᤧᤵᤔᤠᤱ ᤁᤧᤏᤡᤛᤢᤒᤠ ᤏᤢᤛᤡ ᤂᤣ᤺ᤶᤛᤡᤰᤜᤠ᤹ ᤏᤢ ᤏᤢᤛᤡ ᤛᤠᤶᤔᤩᤠᤱ ᤛᤣᤔᤡᤕᤢᤱᤍᤧᤴᤜᤠ᤹ᤖᤧᤴ ᤛᤡᤒᤡ᤹ ᤐᤠ᤺ᤴᤜᤠ᤹ᤃ ᤒᤠ ᤁᤴᤗᤥ- ᤏᤢᤛᤡ ᤂᤣ᤺ᤶᤛᤡᤰᤜᤠ᤹ ᤏᤢᤛᤡ ᤛᤣᤛᤣᤜᤢᤵᤗᤰᤜᤠ᤹ᤀᤥᤒᤠ ᤔᤠᤱᤗᤠᤀᤡᤱᤒᤠᤛᤡᤖᤥ. ᤜᤧᤰᤁᤩᤠᤱ ᤏᤢᤛᤡ ᤛᤠᤶᤔᤩᤠᤱ ᤛᤣᤔᤡᤕᤢᤱᤍᤧᤴᤜᤠ᤹ ᤏᤢᤛᤡ ᤛᤣᤛᤣᤜᤢᤵᤗᤰᤛᤡᤖᤥ॥”

a 

᥇:᥇ ᤔᤠᤱᤗᤠᤀᤡᤱᤒᤠ- ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤴᤇᤠᤶ ᤕᤠᤵᤔᤡ ᤔᤧᤴᤈᤥ᤺ᤰᤁᤣ ᤘᤕᤧᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤢᤏᤧ᤹ ᤁᤢᤛᤣᤘᤠ ᤁᤧᤈᤥ᤺ᤰᤐᤠ ᤔᤠᤱᤗᤠᤀᤡᤱᤒᤠᤜᤠ᤹ ᤆᤥᤃᤢᤛᤡᤀᤠᤱ ᤘᤕᤧ॥

b 

᥇:᥎ ᤀᤸᤑᤠ ᤏᤢ ᤀᤥᤔᤣᤃᤠ ᤑᤠ᤹ᤀᤡᤴ ᤃᤪᤡᤁ ᤐᤠ᤺ᤴᤍᤠᤱᤅᤥᤒᤠ ᤁᤠᤰᤏᤢ᤺ᤸᤗᤧ ᤋᤃᤡᤒᤠ ᤏᤢ ᤀᤣᤃᤠᤱᤒᤠ ᤛᤰ॥

ᤀᤣᤑᤡᤛᤛ᤻ᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥈

“ᤀᤣᤑᤡᤛᤛ᤻ᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤜᤠ᤹ᤃ ᤁᤢᤈᤢᤵᤛᤠᤱ ᤜᤢᤰᤁᤡᤸᤗᤧ ᤏᤢᤛᤡ ᤂᤣ᤺ᤶᤛᤡᤰᤜᤠ᤹ ᤁᤧᤍᤧᤶᤒᤠ ᤏᤢ ᤏᤢᤛᤡ ᤛᤠᤶᤔᤩᤠᤱ ᤛᤣᤔᤡᤕᤢᤱᤍᤧᤴ ᤗᤢᤶᤔᤥᤗᤠᤶ ᤗᤠᤱᤃᤧᤄᤣ᤺ᤰᤐᤠᤸᤗᤧ ᤐᤠ᤺ᤳᤋᤢᤒᤠᤖᤥ-

᥈ “‘ᤂᤧᤏᤧ᤹ ᤀᤠᤰᤂᤧᤴ ᤛᤠ᤹ᤖᤡᤰ ᤕᤠᤶᤒᤢᤎᤡᤰᤐᤠ ᤏᤢ ᤏᤠᤛᤡ ᤁᤧᤎ᤺ᤵᤐᤠ ᤁᤧᤈᤥ᤺ᤰ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤛᤢᤱᤗᤥ॥ ᤜᤧᤰᤁᤩᤠᤱ ᤂᤧᤏᤧ᤹ ᤋᤠᤵᤑᤧ᤺ᤶᤒᤠ ᤔᤏᤠᤜᤠ᤹ ᤏᤠᤛᤡ ᤁᤧᤴᤎ᤺ᤳᤋᤢᤴᤇᤡᤶᤒᤠᤴ ᤏᤢ ᤂᤧᤱᤜᤠ᤹ ᤛᤣ᤺ᤰᤕᤢᤰᤔᤡᤒᤠ ᤔᤧ᤺ᤴᤇᤡᤛᤠᤱ ᤀᤠᤏᤡᤃᤧ ᤛᤣ᤺ᤰᤕᤢᤰᤔᤡᤒᤠᤛᤡᤃᤧ ᤁᤧᤗ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤰᤁᤡᤴ ᤁᤧᤛᤠ᤹ᤖᤢᤀᤠᤱ ᤂᤧᤱᤜᤠ᤹ ᤀᤡᤱᤗᤧᤰᤐᤠᤛᤡ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤄᤥᤛᤢᤒᤠᤴ ᤀᤡᤱᤃᤠ᤹ ᤏᤡᤛᤢᤱᤗᤥ॥

᥉ ᤜᤧᤰᤁᤩᤠᤱ ᤂᤧᤏᤧ᤹ ᤏᤠᤛᤡ ᤌ᤺ᤵᤔᤠᤴ ᤁᤧᤃᤳᤋᤢᤀᤠᤱ ᤀᤡᤱᤃᤠ᤹ ᤀᤠᤗᤠᤃᤡ ᤋᤢᤰᤂᤣ ᤁᤧᤈᤩᤧᤒᤠᤴ ᤏᤢ ᤀᤡᤱᤃᤠ᤹ ᤁᤧᤸᤗᤧᤖᤠᤱᤅᤡᤶᤒᤠᤴ ᤏᤡᤛᤢᤱᤗᤥ॥

᥊ ᤁᤖ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤡᤱᤃᤠ᤹ ᤗᤳᤇᤠ ᤐᤠ᤺ᤴᤎᤡᤰ ᤐᤠ᤺ᤵᤔᤠᤀᤣ ᤐᤥ᤺ᤱ- ᤋᤃᤡ ᤔᤡ᤺ᤶᤈᤡ ᤁᤧᤔᤧᤳᤋᤠᤱᤒᤠ ᤕᤠᤖᤡᤰ ᤀᤰᤂᤣ᤺ᤸᤗᤧ ᤀᤡᤱᤃᤠ᤹ ᤔᤡ᤺ᤶᤈᤡ ᤁᤧᤶᤔᤧᤳᤋᤠᤴᤗᤥ॥

᥋ ᤂᤧᤏᤧ᤹ ᤋᤃᤡ ᤔᤡ᤺ᤶᤈᤡ ᤁᤧᤔᤧᤳᤋᤠᤱᤒᤠ ᤔᤡ᤺ᤶᤈᤡᤗᤠᤶ ᤀᤠᤰᤂᤧᤶᤔᤩᤠᤰ ᤔᤠ᤺ᤱᤄᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ ᤂᤧᤴ ᤐᤠ᤺ᤴᤏᤡᤴ ᤏᤡᤱᤘᤠ᤹ ᤀᤡ᤺ᤳᤋᤧ᤹॥ ᤂᤧᤏᤧ᤹ ᤗᤠᤕᤥᤗᤠᤶ ᤜᤡᤴᤍᤧ᤹ᤀᤠᤱ ᤋᤃᤡ ᤁᤧᤈᤥᤃᤢᤒᤠ ᤜᤧᤰᤁᤣᤀᤣ ᤆᤥᤃᤧ᤹ᤀᤥ॥ ᤂᤧᤏᤧ᤹ ᤁᤧᤗᤠᤕᤥᤀᤥᤏᤢ ᤁᤧᤴᤏᤢ᤺ᤱᤏᤧᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤋᤠᤀᤠ ᤜᤧᤰᤁᤩᤠᤱ ᤁᤧᤛᤣᤔᤡᤕᤢᤱᤍᤧᤴᤏᤡᤴ ᤁᤢᤕᤢᤱᤍᤧᤴᤏᤥᤗᤠᤶ ᤂᤧᤳᤋᤢᤱᤍᤣᤛᤢᤱᤗᤥ॥

᥌ ᤁᤖ ᤗᤳᤇᤠ ᤏᤢᤒᤠ ᤐᤠ᤺ᤴᤎᤡᤰ ᤂᤧᤏᤧ᤹ ᤁᤧᤃᤳᤋᤢ᤹ᤖᤥ- ᤏᤡᤁᤥᤗᤠᤀᤡᤳᤋᤡ ᤔᤧᤵᤔᤏᤠᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤠᤵᤑᤧ᤺ᤶᤒᤠ ᤐᤠ᤺ᤴᤜᤠ᤹ ᤀᤡᤱᤃᤠ᤹ ᤆᤡ᤺ᤳᤋᤢᤱᤒᤠ ᤜᤧᤰᤁᤣ ᤂᤧᤏᤧ᤹ᤀᤠᤱ ᤁᤧᤈᤡ᤺ᤳᤋᤢᤖᤥ॥

᥍ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄ ᤁᤧᤏᤠ᤺ᤶᤒᤠᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤱᤛᤣ᤹ ᤀᤡᤰᤁᤥᤒᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤛᤡᤱᤒᤢᤱᤔᤠᤸᤗᤧ ᤁᤢᤈᤠ᤹ᤀᤡᤴ ᤆᤠᤔᤠ ᤐᤡᤖᤢᤱᤗᤥ॥’”

ᤀᤡᤛ᤻ᤔᤷᤏᤠᤛ᤻ᤔᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥎ “ᤀᤡᤛ᤻ᤔᤷᤏᤠᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤅᤡᤴ ᤁᤢᤜᤣ᤺ᤰᤛᤡᤱᤔᤠ ᤏᤢ ᤁᤢᤏᤢᤵᤔᤠ. ᤁᤧᤛᤡ᤺ᤒᤠᤀᤠᤱ ᤕᤠᤶᤔᤥ ᤁᤢᤜᤡᤱᤘᤧᤳ ᤁᤧᤒᤥ᤺ᤱᤒᤠᤸᤗᤧ ᤐᤠ᤺ᤳᤋᤢ᤹ᤖᤥ-

᥏ ‘ᤁᤧᤍᤢᤔᤢᤒᤠ ᤏᤡᤱᤄᤢᤶᤜᤠ᤹ ᤏᤢ ᤁᤧᤕᤠᤱᤛᤠ᤹ᤔᤠᤴ ᤀᤡᤱᤃᤠ᤹ ᤏᤡᤛᤢᤱᤗᤥ. ᤁᤖ ᤛᤧᤰᤂᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤈᤥ᤺ᤰᤗᤥ॥ ᤀᤠᤏᤡᤃᤧ ᤕᤜᤢᤍᤡᤛᤡᤃᤧ ᤁᤧᤗ᤹ᤒᤠᤜᤠ᤹ᤖᤧ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤆᤧ᤹ᤕᤠ ᤁᤧᤔᤧᤵᤐᤧᤴ ᤀᤡᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ॥ ᤂᤧᤱᤜᤠ᤹ᤃ ᤕᤜᤢᤍᤡᤛᤡ ᤔᤧ᤺ᤴ. ᤁᤖ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤏᤠᤛᤡᤖᤥ॥

᥇᥆ ᤀᤠᤸᤗ ᤂᤧᤏᤧ᤹ᤀᤥ ᤁᤧᤍᤠᤒᤠᤖ ᤁᤧᤒᤵᤐᤠ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ᤏᤢ ᤔᤧᤃᤡᤛᤧᤴᤏᤧ᤹ᤀᤥ॥ ᤂᤧᤵᤛᤧ᤹ᤀᤥ. ᤁᤧᤏᤛᤠ᤺ᤴᤏᤡᤴ ᤜᤱᤛᤠ᤹ᤔᤠᤖᤧ ᤗᤠᤃᤡ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤓᤠ ᤂᤡᤏᤡ᤹ ᤐᤢᤱᤗᤠᤜᤡᤶᤔᤥ ᤁᤧᤎᤧᤰᤋᤡ᤹ᤛᤠᤱ ᤌᤡᤒᤥᤱ ᤕᤧᤴ ᤌᤠᤖᤡᤰᤗᤰ ᤀᤡᤏᤥᤃᤧᤴ ᤋᤢᤰᤂᤣ ᤁᤧᤈᤩᤧ᤹ᤀᤡᤖᤥ॥ ᤛᤡᤔᤠᤗᤡᤱᤎᤥᤀᤥ ᤁᤧᤃᤧᤖᤡᤛᤠᤱ ᤀᤡᤱᤃᤠ᤹ ᤏᤛᤠ᤺ᤴ ᤆᤥ᤺ᤰᤔᤠ ᤕᤠᤵᤔᤡ ᤀᤠᤸᤗᤧᤖᤧᤶᤔᤡᤴᤏᤧ᤹ᤀᤥ. ᤜᤧᤰᤁᤩᤠᤱ ᤁᤧᤏᤠ᤺ᤴᤍᤢᤶᤔᤠᤱ ᤁᤧᤄᤥᤛᤢᤶᤒᤠ ᤌᤢᤶᤄᤥ᤺ᤸᤗᤧ ᤗᤠᤃᤡ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤏᤡᤱᤗᤥ॥a

᥇᥇ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄ ᤁᤧᤏᤠ᤺ᤶᤒᤠᤴ ᤏᤡᤛᤡᤃᤣ᤺ᤰᤐᤠ ᤛᤡᤔᤧᤸᤗᤧᤀᤠᤱ ᤌᤣᤀᤠᤱ ᤔᤧᤵᤔᤠ ᤔᤧᤛᤢᤰᤋᤢᤴᤗᤥ॥’”

ᤐᤷᤃᤠᤔᤶᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥇᥈ “ᤐᤷᤃᤠᤔᤔᤛ᤻ᤔᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤅᤡᤴ ᤏᤧᤵᤈᤠᤱ ᤗᤧᤵᤔᤠᤱ ᤁᤢᤕᤠ ᤁᤧᤒᤵᤐᤠ ᤂᤠᤃᤧᤛᤢᤰᤐᤠ ᤋᤠᤓᤣ ᤁᤧᤃᤵᤐᤠᤸᤗᤧ ᤐᤠ᤺ᤳᤋᤢᤒᤠᤖᤥ-

᥇᥉ “‘ᤂᤧᤏᤧ᤹ ᤔᤠᤑᤧᤴᤛᤠᤶᤔᤡᤸᤗᤧ ᤜᤠᤱ ᤆᤥᤃᤢᤒᤠ ᤋᤧᤴᤏᤥ ᤁᤧᤘᤠ᤹ ᤑᤠ᤹ᤀᤠᤱ ᤀᤡᤱᤃᤠ᤹ ᤏᤡᤛᤢᤱᤗᤥ॥ ᤁᤖᤛᤠᤱ ᤂᤧᤏᤧ᤹ᤃ ᤆᤰᤔᤧᤸᤗ᤹ᤀᤣ ᤀᤡᤱᤃᤠ᤹ ᤏᤛᤠ᤺ᤴ ᤁᤧᤈᤥ᤺ᤰᤁᤠᤖ ᤁᤧᤘᤠ᤹॥ ᤏᤛᤠ᤺ᤴᤛᤠᤒᤠ ᤀᤠᤍᤥ᤺ᤴᤍᤡ ᤁᤧᤒᤠ᤺ᤵᤐᤠ ᤀᤣᤴᤋᤡᤐᤠᤛᤧᤴ ᤔᤠᤑᤧᤴᤛᤠᤶᤔᤡᤴ ᤁᤧᤘᤠ᤹ᤒᤠ ᤂᤡᤏᤡ᤹ ᤕᤧᤰᤕᤰᤁᤥ ᤔᤧᤛᤧᤖᤢᤛᤠᤱ ᤂᤧᤏᤧ᤹ᤃ ᤁᤧᤏᤛᤠ᤺ᤴᤏᤡᤴ ᤁᤧᤴᤗᤧᤖᤢᤴᤗᤥ॥

᥇᥊ ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤁᤢᤓᤠ ᤐᤠ᤺ᤴ ᤐᤠ᤺ᤵᤔᤠᤀᤣ ᤐᤥᤱᤗᤥ- ᤂᤡᤏᤡ᤹ᤀᤥ ᤁᤢᤓᤠᤖᤧᤃ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤒᤠᤗᤠᤔᤖᤧ ᤁᤢᤏᤡᤛᤠᤶᤔᤡᤴ ᤔᤧᤏᤠ᤺ᤳᤋᤢᤀᤠᤱ ᤔᤧᤘᤠ᤹ᤖᤥ॥ ᤀᤢᤴᤇᤥ᤺ᤴ ᤒᤠᤗᤠᤔᤖᤧᤃ ᤀᤡᤛᤪᤠᤀᤡᤗᤡᤜᤠ᤹ ᤗᤠᤕᤥᤀᤥ ᤔᤧᤎᤠᤖ ᤑᤠ᤹ᤀᤠᤱ ᤏᤠᤘᤠᤀᤡᤳᤗᤠᤀᤥ ᤋᤥ᤺ᤶᤔᤏᤠᤒᤠ ᤆᤠ ᤆᤠᤔᤠ ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤒᤠᤗᤠᤁ ᤜᤠᤱᤅᤡᤴ ᤜᤢ᤹ᤖᤢᤀᤠᤱ ᤘᤕᤧᤖᤥ॥

᥇᥋ ᤜᤧᤰᤁᤣᤗ᤹ᤖᤡᤰᤁᤣ ᤂᤡᤏᤡ᤹ᤀᤥ ᤁᤢᤓᤠᤃ ᤏᤡᤁᤥᤗᤠᤀᤡᤳᤋᤡ ᤔᤧᤵᤔᤏᤠᤒᤠᤜᤠ᤹ᤖᤧ ᤂᤢᤏᤡ᤹ ᤏᤡᤛᤠᤶᤔᤡᤴ ᤁᤧᤏᤠ᤺ᤵᤐᤠᤜᤠ᤹ ᤔᤧᤘᤠ᤹ᤖᤥ॥

᥇᥌ ᤜᤧᤰᤋᤱᤒᤠ ᤗᤠᤕᤥᤗᤠᤶ ᤜᤡᤴᤍᤧ᤹ᤀᤥ. ᤔᤣ᤺ᤴᤏᤧ ᤑᤠ᤹ᤃᤪ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤜᤠᤖᤠᤀᤣ ᤋᤠᤀᤠᤀᤠᤱ ᤀᤠᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤋᤠᤓᤣ᤺ᤴᤏᤢ ᤂᤧᤴ ᤏᤡᤁᤥᤗᤠᤀᤡᤳᤋᤡᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤁᤠᤖᤥ॥

᥇᥍ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄ ᤁᤧᤏᤠ᤺ᤶᤒᤧᤴ ᤀᤡᤱᤃᤠ᤹ ᤆᤡᤱᤔᤏᤠᤒᤠ ᤔᤴᤏᤠ᤺ᤴ ᤐᤡᤖᤢᤱᤗᤥ॥b ᤜᤧᤰᤁᤩᤠᤱ ᤂᤧᤴ ᤑᤃᤧᤗ᤹ᤒᤠ ᤗᤢᤱᤎᤡᤰᤁᤠᤱ ᤐᤡᤖᤢᤱᤗᤥ॥ ᤂᤧᤵᤔᤥ ᤁᤢᤛᤱ ᤔᤡᤱ ᤛᤠᤵᤋᤧᤀᤠᤱ ᤐᤳᤗᤥ. ᤂᤧᤴ ᤁᤧᤄᤥᤒᤠᤸᤗᤧᤖᤰ ᤁᤢᤛᤡᤱ ᤏᤡ᤺ᤳᤋᤢ᤹ᤖᤥ॥’”

ᤌᤡᤕᤠᤋᤡᤕᤠᤖᤠᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥇᥎ “ᤌᤡᤕᤠᤋᤡᤖᤠᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤅᤡᤴ ᤁᤢᤔᤡᤰᤁᤡᤴ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ ᤏᤢ ᤁᤢᤗᤠᤱᤜᤠ᤹ ᤌᤌᤏᤠᤒᤠ ᤜᤧᤰᤁᤣ ᤛᤧᤸᤗᤧᤱ ᤁᤧᤗᤧᤰᤐᤠ ᤏᤡᤱᤘᤠ᤹ᤑᤢᤛᤠ᤺ᤸᤗᤧ ᤐᤠ᤺ᤳᤋᤢᤒᤠᤖᤥ-

᥇᥏ ‘ᤂᤧᤏᤧ᤹ ᤁᤧᤕᤠ᤺ᤶᤒᤰᤁᤡᤴ. ᤁᤧᤔᤡ᤺ᤶᤈᤡᤴ. ᤁᤧᤏᤛᤠ᤺ᤴᤏᤡᤴ. ᤁᤧᤔᤠᤱᤛᤣᤘᤠ᤺ᤴ ᤜᤧᤰᤁᤩᤠᤱ ᤂᤧᤏᤧ᤹ ᤋᤢᤰᤂᤣ ᤁᤧᤎᤖᤢᤒᤠᤴ ᤀᤡᤱᤃᤠ᤹ ᤏᤡᤛᤢᤱ. ᤜᤧᤰᤁᤩᤠᤱ ᤀᤠᤸᤗᤥᤃ ᤂᤧᤏᤧ᤹ ᤋᤃᤡᤏᤢ᤺ᤸᤗᤧᤀᤠᤱ ᤕᤖᤡᤰ ᤔᤠᤱᤛᤣᤘᤠ ᤕᤠ᤺ᤶᤒᤰ ᤁᤧᤈᤥ᤺ᤰ ᤑᤠ᤹ᤀᤠᤱ ᤏᤡᤛᤢᤱᤗᤥ॥

᥈᥆ ᤜᤧᤰᤁᤣᤛᤠᤱ ᤂᤧᤏᤧ᤹ ᤁᤧᤍᤰᤗᤧᤱᤘᤠᤀᤥ ᤀᤡᤱᤃᤠ᤹ ᤗᤳᤇᤠ ᤐᤠ᤺ᤴᤎᤡᤰ ᤐᤠ᤺ᤵᤔᤠᤀᤣ ᤐᤥ᤺ᤱ- ᤂᤧᤏᤧ᤹ᤃ ᤀᤡᤈᤣᤒᤧᤗ ᤔᤧᤵᤔᤏᤠᤔᤠ ᤔᤧᤴᤇᤢᤔᤠ᤹ᤀᤡᤴ ᤏᤠᤛᤡ ᤁᤧᤎ᤺ᤳᤋᤢᤀᤠᤱ ᤁᤧᤘᤠ᤹ᤖᤥ॥ ᤂᤧᤸᤗᤧ ᤀᤠᤒᤠᤅᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤔᤠᤀᤠ ᤗ᤹ᤖᤡᤰ ᤔᤧᤳᤇᤡᤱᤗᤥ॥ ᤁᤖ ᤀᤡᤱᤃᤠ᤹ ᤀᤠᤛᤣᤘᤠᤖᤥᤒᤠᤜᤠ᤹ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤆᤥ᤺ᤰᤔᤠ ᤏᤢ ᤏᤠᤘᤠᤀᤡᤳᤗᤠᤜᤠ᤹ᤀᤥ ᤋᤥ᤺ᤶᤔᤏᤠᤒᤠ ᤆᤠᤜᤠ᤹ ᤆᤠᤔᤠ ᤜᤢ᤹ᤖᤢᤛᤡᤀᤠᤱ ᤀᤡᤱᤗᤧᤰᤋᤢᤛᤡ॥

᥈᥇ ᤀᤡᤱᤃᤠ᤹ ᤂᤧᤴᤏᤡᤴ ᤁᤢᤗᤠᤕᤥᤗᤠᤶ ᤜᤡᤴᤗ ᤑᤠ᤹ᤀᤠᤱ ᤕᤧᤶ ᤐᤡᤖᤢᤱ ᤁᤖ ᤂᤧᤴ ᤕᤠᤶᤒᤥ᤺ᤵᤔᤠ ᤁᤢᤕᤠ᤺ᤶᤒᤰᤁᤥᤗᤠᤶ ᤜᤡᤶᤔᤠ ᤔᤧᤍᤧᤴᤏᤧᤴᤗᤥ॥

᥈᥈ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤴ ᤂᤢᤶᤍᤡᤱ ᤐᤡᤖᤢᤱ ᤜᤧᤰᤁᤩᤠᤱ ᤂᤢᤏᤧ᤹ᤏᤢ ᤆᤠᤖᤠᤶᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤗᤠᤶ ᤔᤧᤴᤜᤡᤴᤏᤧᤴᤏᤧ ᤑᤠ᤹ᤃᤪ ᤁᤠᤰ ᤀᤡᤱᤃᤠ᤹ ᤕ᤹ ᤌᤧᤳᤋᤢᤛᤡᤖ ᤂᤢᤶᤍᤡᤱ ᤐᤡᤖᤢᤱᤛᤡᤱᤗᤥ॥

᥈᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤸᤗᤧ ᤁᤢᤜᤢ᤹ᤛᤠᤶᤒᤠᤜᤠ᤹ᤀᤠᤱ ᤛᤧᤖᤢᤱᤛᤡᤱᤗᤥ॥ ᤜᤧᤰᤁᤣᤗ᤹ᤖᤡᤰ ᤁᤧᤖᤧᤰ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤀᤡᤱᤃᤠ᤹ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ ᤏᤢ ᤛᤡᤰᤗᤢᤱᤔᤠ ᤁᤧᤏᤡᤒᤠ ᤑᤠ᤹ᤀᤠᤱ ᤁᤢᤛᤡᤱ ᤔᤧᤏᤡ᤺ᤳᤋᤠᤖᤥ॥ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤡᤏᤡ᤹ ᤕᤠ᤺ᤶᤒᤰ ᤁᤧᤈᤥᤃᤢᤶᤒᤠ ᤁᤢᤀᤡᤛᤡ᤺ᤰ ᤂᤡᤏᤡ᤹ ᤁᤧᤖᤧᤰ ᤐᤡᤏᤡᤱᤗᤥ॥

᥈᥊ “‘ᤁᤖ ᤑᤧᤴ ᤏᤡᤛᤠᤶᤔᤡᤴ ᤔᤧᤴᤏᤠ᤺ᤵᤔᤏᤠᤒᤠᤜᤠ᤹ ᤏᤢ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤛᤡᤒᤡ᤹ ᤐᤠ᤺ᤴ ᤔᤧᤒᤠ᤺ᤳᤋᤢᤒᤠ ᤏᤡᤛᤠᤶᤔᤡᤴᤏᤠᤱ ᤔᤧᤴᤜᤢ᤹ᤛᤡᤱᤔᤏᤠᤒᤠᤜᤠ᤹ ᤂᤡᤏᤡ᤹ ᤌᤡᤕᤠᤋᤡᤖᤠᤀᤥᤒᤠ ᤘᤣ᤹ ᤔᤏᤠᤜᤠ᤹ ᤘᤣ᤹ ᤁᤰ ᤔᤧᤃᤢ᤺ᤳᤏᤡᤱᤅᤡᤴ ᤁᤧᤗ᤹ᤒᤠ ᤐᤠ᤺ᤴᤏᤡᤴ ᤔᤧᤳᤏᤡᤱᤗᤥ॥

᥈᥋ ᤁᤖ ᤀᤡᤱᤃᤠ᤹ ᤔᤧᤴᤕᤢ᤺ᤀᤣ ᤌᤠᤖᤡᤰ ᤂᤡᤏᤡ᤹ ᤁᤧᤃᤳᤋᤢᤶᤒᤠ ᤏᤛᤠ᤺ᤴᤏᤡᤴ ᤏᤢ᤺ᤖᤡᤰᤁᤠᤱ ᤋᤰᤋᤧᤶᤔᤧ᤹ᤀᤠᤱ ᤁᤳᤋᤧᤶᤔᤧ᤹ᤀᤥ॥

᥈᥌ ᤁᤧᤏᤠ᤺ᤶᤒᤠ ᤜᤧᤰᤁᤩᤠᤱ ᤁᤢᤏᤢᤵᤔᤥ ᤌᤠᤖᤡᤰ ᤀᤠᤕᤠ᤺ᤶᤒᤰᤁᤡᤴ ᤁᤧᤈᤥ᤺ᤰᤐᤠᤖ ᤁᤧᤘᤠ᤹ᤒᤠᤴ ᤀᤡᤱᤃᤠ᤹ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤢᤰᤁᤥ ᤁᤵᤔᤠᤛᤡ ᤕᤢᤰ ᤐᤡᤖᤢᤱᤗᤥ॥

᥈᥍ ᤀᤡᤱᤃᤠ᤹ ᤐᤠᤏᤢᤍᤡᤱ ᤀᤠᤶᤒᤠᤗᤠᤶ ᤕᤢᤰ ᤂᤥᤛᤢᤱᤒᤠ ᤁᤢᤀᤡᤛᤡ᤺ᤰ ᤂᤢᤏᤧ᤹ ᤕᤢᤰ ᤐᤡᤖᤢᤱᤗᤥ॥ ᤂᤧᤸᤗᤧ ᤑᤧᤴᤈᤣ᤹ ᤋᤰᤁᤠ᤺ᤳᤋᤡᤸᤗᤧ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤕᤢᤰᤁᤥ ᤁᤳᤋᤢᤛᤡ᤹. ᤜᤧᤰᤁᤩᤠᤱ ᤂᤠᤶ ᤁᤢ᤺ᤴᤍᤠ᤺ᤴ ᤕ᤺ᤵᤐᤠ ᤁᤢᤀᤡᤛᤡ᤺ᤰ ᤂᤧᤱᤜᤠ᤹ ᤕ᤺ᤵᤛᤢᤛᤡ᤹ᤖᤥ॥

᥈᥎ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤴ ᤔᤏᤠᤴ ᤋᤠᤴᤇᤥ᤺ᤰᤐᤧᤴᤏᤠᤱ ᤐᤡᤖᤢᤱᤗᤥ॥

᥈᥏ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄’”

a 

᥈:᥇᥆ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤐᤡᤏᤡᤱ- ᤃᤪᤡᤁ ᤐᤠ᤺ᤴᤍᤠᤱᤅᤥ “ᤏᤧᤳᤋᤡᤃᤧᤴ ᤜᤡᤱᤔᤴᤖᤧᤴ ᤋᤡᤆ᤺ ᤐᤡᤏᤡᤱ॥”

b 

᥈:᥇᥍ ᤀᤡᤛᤪᤠᤀᤡᤗᤡᤜᤠ᤹ ᤀᤣ᤺ᤰᤛᤠᤍᤧᤴᤏᤥ ᤗᤠᤶᤍᤡᤰ ᤔᤧᤈᤥᤃᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤖ ᤑᤠ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤋᤠᤱᤛᤠᤰᤐᤥᤗᤠᤶ ᤌᤡᤰᤕᤠ᤺ᤴᤎᤰ ᤔᤴᤏᤠ ᤔᤧᤵᤔᤏᤠᤒᤠ ᤁᤢᤈᤠ ᤌᤩᤧᤖ ᤕᤠ᤺ᤴᤍᤢ॥ ᤂᤧᤱᤜᤠ᤹ᤖᤧ ᤂᤧᤴ ᤔᤡᤛᤠᤰ ᤔᤧᤍᤠᤱᤄᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤠᤱ ᤛᤠ᤺ᤱᤃᤠᤜᤡᤶᤔᤥ ᤛᤠᤶᤔᤩᤠᤱ ᤂᤵᤐᤩᤠᤀᤥ ᤔᤧᤕᤠᤰᤋᤢᤀᤠᤱ ᤛᤣᤛᤣ ᤛᤴᤍᤢᤰ ᤛᤡᤃᤠᤱ ᤔᤧᤕᤢᤰᤂᤢ॥

ᤛᤠᤷᤍᤡᤛᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥉

“ᤛᤠᤷᤍᤡᤛᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤅᤡᤴ ᤏᤢᤛᤡ ᤂᤣ᤺ᤶᤛᤡᤰᤐᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤛᤡ ᤁᤢᤛᤣᤛᤣᤔᤠᤱ ᤁᤧᤃᤵᤐᤠᤸᤗᤧ ᤐᤠ᤺ᤳᤋᤢᤒᤠᤖᤥ-

“‘ᤂᤧᤏᤧ᤹ ᤁᤠᤰ ᤁᤧᤕᤠ᤺ᤶᤒᤰᤜᤠ᤹ ᤀᤡᤱᤃᤠ᤹ ᤏᤡᤛᤢᤱᤗᤥ॥ ᤜᤧᤰᤁᤩᤠᤱ ᤂᤧᤏᤧ᤹ ᤁᤢᤜᤡᤱᤘᤧᤳ ᤁᤧᤘᤠ᤹ ᤑᤠ᤹ᤀᤠᤱ ᤀᤡᤱ ᤛᤧᤖᤧᤀᤠᤱ ᤘᤠ᤹ᤛᤠᤱ ᤂᤧᤏᤧ᤹ᤃ ᤁᤢᤛᤡᤘᤧᤳ ᤁᤢᤀᤡᤛᤡ᤺ᤰ ᤁᤧᤈᤥ᤺ᤰᤗᤥ॥

᥈ ᤜᤧᤰᤁᤣ᤺ᤸᤗᤧ ᤐᤥᤃᤧ᤹ᤀᤥ. ᤛᤡᤔᤠ ᤁᤧᤈᤥ᤺ᤰᤐᤠᤀᤠᤱ ᤁᤧᤍᤠᤱᤒᤠ ᤁᤧᤕᤠᤰᤐᤠ ᤂᤡᤏᤡ᤹ ᤏᤛᤠ᤺ᤴᤏᤡᤴ ᤁᤧᤎᤢᤶᤒᤠ ᤆᤥᤃᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡ᤺ᤔᤠᤀᤥ ᤂᤡᤏᤡ᤹ ᤕᤠ᤺ᤶᤒᤰᤜᤠ᤹ ᤁᤢᤗᤡᤱᤍᤥ ᤔᤧᤱᤃᤧᤳᤋᤣ ᤘᤠ᤹ᤒᤠᤴ ᤀᤡᤱᤃᤠ᤹ ᤏᤡᤛᤢᤱ॥

᥉ ᤂᤧᤏᤧ᤹ ᤁᤧᤄᤧᤵᤛᤢᤒᤠ ᤏᤢ ᤁᤧᤜᤢ᤹ᤛᤡᤱᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤀᤡ᤺ᤳᤋᤧ᤹॥ ᤜᤧᤰᤁᤩᤠᤱ ᤂᤧᤴ ᤋᤧᤴᤍᤡᤱ ᤆᤥᤃᤧ᤹ᤀᤠᤱ ᤁᤧᤗᤠᤕᤥᤗᤠᤶ ᤜᤡᤴᤍᤧ᤹ᤀᤥ॥ ᤁᤖ ᤁᤧᤶᤒᤥ᤺ᤰᤏᤧᤴᤏᤧ ᤑᤠ᤹ᤃᤪ ᤁᤧᤄᤢ᤺ᤶᤒᤠᤴ ᤛᤢᤸᤗᤡ ᤋᤠᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ ᤂᤧᤏᤧ᤹ᤀᤥ ᤋᤠᤀᤠᤖᤥ. ᤜᤧᤰᤁᤩᤠᤱ ᤋᤠ᤺ᤀᤠᤒᤠ ᤕᤧᤶᤔᤡᤴ ᤂᤧᤏᤧ᤹ ᤁᤧᤴᤏᤡᤛᤢᤴ॥

᥊ ᤁᤖ ᤛᤠᤷᤍᤡᤛᤀᤥ ᤀᤠᤸᤗ ᤌᤠᤖᤡᤰ ᤂᤢᤏᤡ᤹ ᤋᤣ᤺ᤳ ᤆᤠᤱᤜᤠ᤹ ᤗᤠᤕᤥ᤺ᤸᤗᤧ ᤔᤧᤴᤈᤡ᤺ᤴᤏᤣ ᤁᤧᤈᤠᤱᤒᤠ ᤁᤢᤓᤠ ᤔᤏᤠᤜᤠ᤹ ᤔᤧᤘᤠ᤹॥ ᤂᤧᤱᤜᤠ᤹ᤖᤧ ᤑᤃᤧᤗ᤹ᤒᤠ ᤋᤣ᤺ᤳ ᤔᤧᤈᤠᤰᤂᤢᤀᤠᤱ ᤀᤡᤱᤃᤠ᤹ᤏᤢ ᤗᤠᤱᤔᤧᤄᤣ᤺ᤰᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤛᤢᤶᤒᤥᤎᤠᤛᤠᤒᤠ ᤔᤧᤈᤥ᤺ᤰᤗᤥ॥

᥋ ᤂᤧᤱᤜᤠ᤹ ᤜᤧᤰᤁᤣ ᤁᤧᤏᤠ᤺ᤶᤒᤠ ᤁᤠᤰᤗᤧ ᤑ᤺ᤃᤧᤗ᤹ᤒᤠ ᤋᤣ᤺ᤳ ᤔᤧᤈᤠᤰᤂᤢ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤡ᤹ ᤔᤡᤱᤅᤡᤴ ᤜᤡᤱᤔᤴᤗᤧᤴ ᤛᤠᤵᤐᤴᤏᤥᤗᤠᤶ ᤀᤠᤵᤑᤠᤸᤗᤧᤀᤠᤱ ᤔᤧᤍᤢ᤺ᤰᤁᤠᤴᤗᤥ. ᤁᤖ ᤐᤠᤏᤢᤍᤡᤱ ᤀᤠᤶᤒᤠ ᤏᤢ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤂᤧᤱᤜᤠ᤹ ᤋᤧᤴᤍᤡᤱ ᤆᤥᤃᤢᤱᤛᤡᤱᤗᤥ॥

᥌ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢ᤺ᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ॥’”

ᤑᤡᤗᤠᤍᤣᤸᤑᤡᤕᤠᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥍ “ᤜᤧᤰᤁᤩᤠᤱ ᤑᤡᤗᤠᤍᤣᤸᤑᤡᤕᤠᤒᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤅᤡᤴ ᤛᤣᤛᤣ ᤏᤢ ᤛᤧᤰᤂᤠᤒᤠ ᤜᤧᤰᤁᤩᤠᤱ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤍᤡᤔᤡᤰ ᤁᤧᤃᤵᤐᤧᤸᤗᤧ ᤐᤠ᤺ᤳᤋᤢᤒᤠᤖᤥ॥ ᤂᤢᤏᤧ᤹ ᤜᤴᤍᤢᤒᤠᤴ ᤜᤠ᤺ᤳᤗᤧᤀᤠᤱ ᤛᤢᤵᤔᤠ ᤔᤧᤛᤢᤰᤋᤢᤴ. ᤜᤧᤰᤁᤩᤠᤱ ᤂᤢᤏᤧ᤹ ᤛᤢᤒᤢᤒᤠᤴ ᤜᤠ᤺ᤳᤗᤧᤀᤠᤱ ᤜᤶᤔᤠ ᤔᤧᤛᤢᤰᤋᤢᤴᤗᤥ॥

᥎ “‘ᤂᤧᤏᤧ᤹ ᤁᤧᤕᤠ᤺ᤶᤒᤰᤜᤠ᤹ ᤀᤡᤱᤃᤠ᤹ ᤏᤡᤛᤢᤱᤅᤠᤱ ᤘᤠ᤹ᤀᤠᤖᤥ॥ ᤁᤧᤍᤃᤡ ᤀᤡᤱᤃᤠ᤹ ᤜᤴᤍᤢᤱᤅᤠᤱ ᤁᤧᤒᤵᤐᤠ ᤗᤠᤶᤎᤣ᤺ᤵᤐᤧᤴ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤛᤢᤵᤔᤠ ᤔᤧᤴᤇᤢᤰᤋᤢᤴᤗᤥ॥ ᤂᤧᤏᤧ᤹ᤃ ᤔᤡᤛᤠᤰᤗᤰ ᤁᤧᤎᤢᤶᤛᤠᤱ ᤀᤡᤱᤃᤠ᤹ ᤀᤠᤏᤡᤛᤠᤶᤔᤡᤴ ᤁᤧᤏᤠ᤺ᤳᤋᤢᤀᤠᤱ ᤁᤧᤘᤠ᤹ ᤜᤧᤰᤁᤩᤠᤱ ᤀᤡᤱᤃᤠ᤹ᤀᤥ ᤏᤛᤠ᤺ᤴᤛᤠᤒᤠ ᤁᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤖᤥ॥

᥏ ᤁᤢᤓᤠᤖᤧ ᤀᤠᤏᤡᤃᤧ ᤕᤜᤢᤍᤡᤛᤡᤃᤧ ᤔᤧᤗ᤹ ᤁᤖ ᤂᤧᤱᤜᤠ᤹ ᤔᤧ᤺ᤴᤇᤡᤖᤥ. ᤂᤧᤱᤜᤠ᤹ᤃ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤏᤠ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤛᤡᤖᤥ॥ ᤂᤧᤵᤛᤧ᤹ᤀᤥ. ᤂᤧᤱᤜᤠ᤹ ᤁᤧᤗᤠᤱᤈᤰᤐᤥ ᤔᤧᤏ᤺ᤶᤛᤡᤱᤅᤠᤱ ᤔᤧᤍᤠᤖ ᤆᤥᤃᤢᤱᤛᤡᤱᤅᤠᤱ ᤂᤧᤱᤜᤠ᤹ᤖᤧ ᤂᤧᤏᤧ᤹ᤀᤣ ᤗᤢᤱᤔᤠ᤹ ᤋᤢᤰᤏᤧ᤹ ᤁᤧᤗ᤹ᤒᤠᤴ ᤁᤢᤛᤡᤱ ᤔᤧᤏᤡ᤺ᤳᤋᤢ᤹ᤖᤥ॥

᥇᥆ ᤂᤧᤏᤧ᤹ ᤏᤡᤱᤄᤢᤶ ᤁᤧᤍᤢᤔᤢᤸᤗᤧ ᤏᤡᤱᤘᤠ᤹ ᤜᤠᤱᤃᤧᤶᤛᤡᤱᤅᤧ᤹ᤀᤥ ᤑᤠ᤹ᤀᤠᤱ ᤀᤡᤱᤃᤠ᤹ ᤐᤡᤏᤧᤒᤠ ᤀᤡᤱᤈᤠ᤺ᤱᤅᤡᤴ ᤋᤧᤴᤍᤡᤱ ᤁᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤧᤏᤧ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤍᤠᤒᤠ ᤀᤡᤏᤥᤃᤧᤴ ᤐᤕᤶ ᤕᤶᤒᤠ ᤋᤢᤰᤂᤣᤗᤠᤶ ᤀᤡᤱᤃᤠ᤹ ᤋᤠᤱᤛᤧ᤺ᤵᤏᤧ᤹ᤖᤥ॥ ᤂᤧᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤠᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤏᤛᤠ᤺ᤴᤏᤡᤴ ᤛᤠ᤹ᤛᤧ ᤋᤠᤖ ᤐᤳᤗᤥ॥

᥇᥇ ᤀᤡᤱᤃᤠ᤹ ᤜᤠᤖᤠᤀᤣ ᤕᤢᤀᤠᤖ ᤐᤳᤋᤠᤖᤥ॥ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤁᤧᤏᤠ᤺ᤴᤍᤢᤀᤠᤱ ᤂᤥᤔᤠ ᤁᤧᤒᤥ᤺ᤱᤒᤠ ᤌᤢᤶᤄᤥ᤺ᤴ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤧᤔᤧᤴᤏᤠᤵᤏᤧᤴᤗ ᤑᤠ᤹ᤀᤠᤱ ᤂᤧᤏᤧ᤹ ᤁᤧᤃᤳᤋᤢᤒᤠ ᤐᤠ᤺ᤴᤜᤠ᤹ ᤏᤢ᤺ᤖᤡᤰᤁᤠᤱ ᤋᤠᤱᤛᤣ᤺ᤵᤋᤧ ᤁᤳᤋᤧ᤹ᤀᤥ॥

᥇᥈ ᤁᤧᤏᤠ᤺ᤶᤒᤠᤱᤃ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤀᤡᤱᤃᤠ᤹ ᤛᤡᤳᤗᤠᤱ ᤆᤥᤃᤢᤱᤗᤥ॥ ᤂᤢᤏᤧ᤹ ᤂᤧᤵᤔᤥᤗᤠᤶ ᤀᤠᤵᤑᤠᤸᤗᤧᤀᤠᤱ ᤔᤧᤈᤳᤇᤡᤱᤅᤡᤴᤗᤥ॥ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤡᤴ ᤂᤧᤸᤗᤥ ᤀᤡᤱᤃᤠ᤹ ᤛᤠᤵᤋᤢᤱ. ᤜᤧᤰᤁᤩᤠᤱ ᤂᤧᤸᤗᤥ ᤀᤡᤱᤃᤠ᤹ ᤁᤢᤛᤱ ᤀᤠᤔᤡᤱᤅᤡᤴᤏᤠᤱ ᤛᤠᤵᤋᤢᤱᤗᤥ॥ ᤜᤧᤰᤁᤩᤠᤱ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤕᤧᤰᤕᤰ ᤁᤢᤛᤱ ᤕᤖᤢᤛᤗᤧᤔᤡᤸᤗᤧ ᤁᤢᤔᤡᤱᤅᤡᤴᤏᤠᤱ ᤂᤧᤸᤗᤥ ᤛᤠᤵᤋᤢᤱᤗᤥ॥ ᤂᤧᤱᤃ ᤀᤠᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤐᤠᤱᤄᤢᤕᤢᤛᤢ᤹॥

᥇᥉ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄’”

ᤗᤠᤀᤥᤍᤡᤁᤡᤕᤠᤒᤠ ᤛᤣᤛᤣᤜᤢᤵᤗᤰᤁᤡᤸᤗᤧ ᤁᤢᤗᤠᤃᤡ ᤀᤡᤱᤄᤱ

᥇᥊ “ᤗᤠᤀᤥᤍᤡᤁᤡᤕᤠᤛ᤻ᤔᤠ ᤛᤣᤛᤣᤜᤢᤵᤗᤰᤁᤥᤒᤠ ᤔᤠᤱᤗᤠᤀᤡᤱᤒᤠᤴ ᤁᤴ ᤀᤡᤱᤄᤱᤅᤡᤴ ᤛᤠᤵᤋᤧ᤹ᤀᤥ॥ ᤁᤴ ᤀᤡᤱᤄᤱᤅᤡᤴ ᤀᤠᤔᤧᤴ ᤔᤧᤵᤔᤏᤠᤒᤠ. ᤏᤛᤠ᤺ᤴᤛᤠᤒᤠ ᤏᤢ ᤛᤧᤰᤂᤠᤒᤠ ᤋᤥ᤺ᤴᤍᤡ. ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤧᤛ᤻ᤛᤢᤒᤠ ᤏᤠᤘᤠᤃᤧᤴ ᤆᤀᤡ᤺ᤳᤋᤥ ᤜᤠᤱᤃᤧᤈᤥ᤺ᤰᤐᤠᤸᤗᤧ ᤐᤠ᤺ᤳᤋᤢᤒᤠᤖᤥ-

᥇᥋ ‘ᤂᤧᤏᤧ᤹ ᤁᤧᤈᤥᤃᤢᤒᤠ ᤕᤠ᤺ᤶᤒᤰᤁᤡᤴ ᤀᤡᤱᤃᤠ᤹ ᤏᤡᤛᤢᤱᤗᤥ॥ ᤂᤧᤏᤧ᤹ᤃ ᤁᤧᤴᤇᤧ᤺ᤶᤏᤧᤴᤏᤠᤱ. ᤁᤧᤱᤃᤥᤏᤧᤴᤏᤠᤱ॥ ᤂᤧᤏᤧ᤹ᤃ ᤁᤧᤃᤥ᤺ᤒᤠ ᤔᤧ᤺ᤱᤃᤪ ᤁᤧᤛᤧ᤺ᤶᤒᤠ ᤁᤧᤒᤥ᤺ᤰᤂᤧᤸᤗᤧ ᤏᤢᤖᤧᤒᤠᤔᤧᤴ᥄

᥇᥌ ᤂᤧᤏᤧ᤹ᤃ ᤁᤧᤴᤇᤧ᤺ᤶᤏᤧᤴᤏᤠᤱ. ᤁᤧᤱᤃᤥ᤺ᤏᤧᤴᤏᤠᤱ ᤁᤖ ᤔᤰᤁᤥᤃᤥᤖᤰ ᤁᤧᤗ᤹ᤒᤠᤸᤗᤧ ᤆᤥᤃᤢᤸᤗᤧ ᤀᤡᤱᤃᤠ᤹ ᤗᤠ᤺ᤰᤁᤠᤳ ᤀᤏᤧ ᤗ᤺ᤳᤏᤧ᤹ᤖᤥ॥

᥇᥍ ᤂᤧᤏᤧ᤹ᤃ. ᤀᤡᤱᤃᤠ᤹ ᤕᤠᤱᤛᤠᤁᤢᤴᤎᤣᤛᤠᤒᤠᤀᤠ. ᤀᤡᤱᤃᤠ᤹ ᤌᤣᤀᤠᤱ ᤆᤠᤜᤠᤒᤠ ᤔᤧᤈᤥ᤺ᤰᤁᤠᤴ ᤗ᤹ᤖᤡᤰ ᤏᤡᤱᤘᤠ᤹ ᤁᤧᤀᤡ᤺ᤳᤋᤢ᤹. ᤁᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤡᤔᤠᤀᤥ ᤂᤧᤏᤧ᤹ ᤀᤠᤰᤂᤧᤴ ᤁᤢᤒᤠᤱ ᤁᤧᤒᤣ᤺ᤰᤐᤠ. ᤗᤢᤱᤔᤠ᤹ ᤁᤧᤍᤢᤰᤐᤠ. ᤕᤠᤱᤃᤧᤛᤠ᤹ᤒᤠ. ᤔᤡᤰᤑ᤺ᤶᤒᤠ ᤏᤢ ᤗᤧᤰᤆᤠᤒᤧᤎᤡ᤺ᤰ ᤁᤧᤈᤥ᤺ᤰ ᤑᤠ᤹ᤀᤠᤱ ᤏᤡᤱᤘᤠ᤹ ᤁᤧᤱᤄᤥᤛᤢᤴᤗᤥ॥

᥇᥎ ᤜᤧᤰᤁᤣ᤺ᤸᤗᤧ ᤂᤧᤏᤧ᤹ ᤕᤠᤱᤛᤠᤁᤢᤴᤎᤣᤛᤠᤒᤠ ᤐᤥᤱᤔᤠ ᤁᤧᤛᤢᤰᤗ ᤑᤠ᤹ᤀᤠᤱ ᤔᤡᤀᤥ ᤕᤥ᤺ᤶᤔᤏᤠᤒᤠ ᤀᤡᤛᤣ᤺ᤱᤒᤠ ᤛᤠᤶᤔᤩᤠᤱᤅᤡᤴ ᤀᤡᤱᤃᤠ᤹ᤀᤥᤗᤠᤶ ᤀᤡᤅᤧ᤹ᤀᤥ ᤗ᤹ᤖᤡᤰ ᤛᤢᤈᤠ ᤐᤡᤏᤧ. ᤗᤧᤰᤆᤠᤒᤧᤎᤡ᤺ᤰᤐᤠ ᤁᤧᤎᤰᤁᤡᤴ ᤋᤧᤵᤋᤧ᤹ᤀᤠᤱ ᤏᤢ᤺ᤶᤔᤠ ᤔᤧᤒᤥ᤺ᤱᤏᤧᤴᤗ ᤑᤠ᤹ᤀᤠᤱ ᤑᤃᤧᤗ᤹ᤒᤠ ᤋᤣ᤺ᤳᤋᤡᤴ ᤀᤡᤅᤧ᤹ᤀᤥ. ᤜᤧᤰᤁᤩᤠᤱ ᤏᤡᤔᤠ ᤁᤧᤛᤢᤰᤐᤠ ᤐᤥᤱᤔᤠ ᤑᤠ᤹ᤀᤠᤱ ᤔᤡᤰ ᤛᤡᤍᤠ᤹ᤀᤡᤴ ᤀᤡᤅᤧ᤹ᤀᤥ॥

᥇᥏ ᤀᤡᤱᤃᤠ᤹ ᤗᤢᤱᤔᤠ᤹ ᤋᤢᤰᤋᤢᤱᤛᤡᤱᤒᤠᤜᤠ᤹ ᤑᤧ᤺ᤰᤋᤢᤱᤛᤡᤱᤅᤠᤱ ᤋᤥ᤺ᤴᤍᤢᤱᤛᤡᤱᤗᤥ॥ ᤜᤧᤰᤁᤣ᤺ᤸᤗᤧ ᤂᤡᤏᤡ᤹ ᤏᤢᤒᤠ ᤕᤠ᤺ᤶᤒᤰ ᤆᤥ᤺ᤰᤔᤠᤀᤥ ᤛᤡᤰᤁᤧᤛᤶᤒᤠ ᤐᤥ᤺ᤰᤂᤧᤶᤔᤧ᤹ᤀᤥ॥ ᤂᤡᤏᤡ᤹ ᤗᤠᤕᤥᤗᤠᤶ ᤜᤡᤴᤍᤧᤶᤔᤧ᤹ᤀᤥ॥

᥈᥆ ᤂᤧᤵᤛᤧ᤹ᤀᤥ᥄ ᤀᤡᤱᤃᤠ᤹ ᤗᤠᤶᤎᤣ᤺ᤵᤐᤥ ᤕᤧᤵᤐᤠᤀᤠᤱ ᤂᤰᤂᤰ ᤔᤧᤳᤋᤢᤱ॥ ᤀᤠᤀᤡᤰᤗᤠ᤺ᤴ ᤂᤧᤵᤛᤢᤀᤠᤱ ᤗᤠᤶᤎᤣ᤺ᤵᤐᤧᤴ ᤜᤴᤏᤠ᤹ ᤐᤡᤀᤠᤏᤧ ᤑᤠ᤹ᤃᤪ. ᤀᤡᤱᤃᤠ᤹ ᤜᤡᤶᤛᤡᤃᤠᤱ ᤗᤠ᤺ᤳᤋᤠᤀᤠᤱ ᤂᤧᤴᤏᤢ ᤛᤥᤖᤡᤰ ᤆᤠ ᤆᤠᤛᤢᤃᤧ᤹ᤖᤥ॥

᥈᥇ ᤏᤛᤠ᤺ᤴᤏᤥ ᤁᤧᤏᤠ᤺ᤶᤒᤠᤴ ᤐᤠᤏᤢᤍᤡᤱ ᤀᤠᤶᤒᤠᤏᤢ ᤁᤢᤜᤠᤱᤕᤢᤰᤏᤠᤀᤥ ᤀᤡᤱᤃᤠ᤹ ᤏᤠ᤺ᤴᤍᤢᤱᤅᤠᤱ ᤕᤢᤱᤔᤠ ᤂᤥᤛᤢᤱᤒᤠ ᤁᤢᤀᤡᤛᤡ᤺ᤰ ᤀᤡᤱᤃᤠ᤹ᤏᤢ ᤀᤠᤜᤠᤱᤕᤢᤰᤏᤠᤀᤥ ᤕᤢᤱᤔᤠ ᤕᤢᤰ ᤐᤡᤖᤢᤱᤗᤥ॥

᥈᥈ ᤛᤣᤛᤣᤔᤠᤱᤅᤡᤸᤗᤧ ᤛᤣᤛᤣᤜᤢᤵᤗᤰᤜᤠ᤹ ᤔᤧᤳᤋᤢᤛᤡᤒᤠ ᤐᤠ᤺ᤴᤏᤡᤴ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄’”

ᤛᤠᤱᤃᤪᤠᤶᤐᤣᤍᤠᤱᤒᤠ ᤜᤠᤱᤕᤢᤰᤏᤠ᤺ᤸᤗᤧᤴ ᤛᤢᤑᤥ

᥊

ᤁᤴ ᤀᤣᤃᤠᤱ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤅᤥ ᤗᤠᤶᤎᤣ᤺ᤵᤐᤧᤴ ᤜᤸᤗᤧᤰ ᤜᤖᤧᤀᤠᤱ ᤐᤳᤇᤧᤒᤠ ᤏᤡᤛᤢᤱᤗᤥ॥ ᤜᤧᤰᤁᤩᤠᤱ ᤋᤃᤡ ᤂᤧᤵᤛᤢᤱᤒᤠ ᤌᤢᤳᤌᤢᤖᤡ᤺ᤵᤐᤠᤸᤗᤧ ᤁᤢᤀᤡᤰᤗᤠ ᤁᤢᤀᤡᤛᤡ᤺ᤰ ᤕᤠᤶᤔᤥ ᤀᤰᤂᤣᤗ᤹ᤖᤡᤰ ᤀᤡᤱᤃᤠ᤹ᤏᤢ ᤐᤠᤖᤧᤖᤥ. “ᤁᤳᤌᤥ ᤌᤠᤅᤧ᤹ᤀᤥ. ᤀᤠᤸᤗ ᤀᤡᤱᤃᤠ᤹ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤀᤥ᤺ᤴᤎᤠᤰᤏᤧ᤹ᤖᤥ॥”

᥈ ᤂᤡᤔᤥ ᤛᤣᤛᤣᤔᤠᤱᤅᤡᤸᤗᤧ ᤀᤡᤱᤃᤠ᤹ ᤌᤢᤰᤋᤠᤱ. ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤠᤍᤃᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤎᤡᤰ ᤏᤡᤛᤢᤱ.

᥉ ᤂᤧᤵᤔᤥ ᤁᤧᤕᤢᤱᤒᤠᤸᤗᤧ ᤁᤢᤏᤠᤖᤠ᤺ᤱᤃ ᤁᤧᤀᤥ᤺ᤵᤐᤠ ᤔᤠᤱᤗᤢᤱ ᤏᤢ ᤁᤢᤜᤧ᤺ᤳᤗᤢᤱ. ᤀᤡᤔᤧᤸᤗᤢᤱᤒᤠ ᤗᤢᤱ ᤁᤢᤀᤡᤛᤡ᤺ᤰ ᤀᤥ᤺ᤳᤋᤧᤖᤥ॥ ᤜᤧᤰᤁᤩᤠᤱ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤄᤡᤖᤡ ᤗᤢᤱᤛᤣ᤺ᤰᤁᤢᤶ ᤔᤠᤱᤗᤢᤱ ᤜᤧᤰᤁᤣ ᤁᤧᤗᤧᤰᤐᤠ ᤏᤠᤶᤎᤡᤱᤃᤥ ᤐᤳᤇᤧ॥

᥊ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤄᤡᤖᤡ ᤏᤧᤳ-ᤗᤡ (᥈᥊) ᤘᤣ᤹ ᤜᤠᤱᤕᤢᤰᤏᤠᤜᤠ᤹ ᤔᤧᤕᤢᤅᤧ ᤜᤧᤰᤁᤩᤠᤱ ᤂᤧᤵᤔᤥ ᤑᤃᤧᤗ᤹ᤒᤠ ᤋᤣ᤺ᤳ ᤁᤧᤈᤠᤱᤒᤠ ᤛᤠᤶᤔᤩᤠᤱ ᤋᤡᤆ᤺ ᤁᤧᤄᤢ᤺ᤱᤒᤠ ᤏᤧᤳ-ᤗᤡ ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤕᤢᤅᤧᤖᤥ॥

᥋ ᤜᤧᤰᤁᤩᤠᤱ ᤜᤠᤱᤕᤢᤰᤏᤠᤗᤠᤶ ᤛᤠ᤺ᤶᤓᤣ ᤗᤧᤰᤋᤧ ᤜᤧᤰᤁᤩᤠᤱ ᤂᤧᤵᤔᤥᤗᤠᤶ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ ᤋᤠᤱᤛᤠᤱ ᤁᤧᤗᤥ᤺ᤱᤒᤠ ᤀᤡᤰᤗᤠᤜᤠ᤹ ᤗ᤺ᤴᤍᤧᤖᤥ॥ ᤂᤧᤵᤔᤥ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤍᤃᤠᤱ ᤏᤢᤛᤡ ᤛᤣᤔᤡᤜᤠ᤹a ᤔᤧᤍᤡᤖᤧᤖ ᤔᤧᤕᤢᤅᤧ॥ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤏᤢᤛᤡ ᤁᤢᤛᤣᤛᤣᤔᤠᤱᤛᤡᤖᤥ॥

᥌ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤍᤃᤠᤱ ᤛᤡᤛᤠ ᤜᤧᤰᤋᤱᤒᤠ ᤘᤜ᤺ᤱ ᤏᤧᤛ᤻ᤛᤧᤖᤥ॥ ᤂᤧᤱᤃ ᤔᤠᤱᤗᤢᤱ ᤜᤧᤰᤁᤣ ᤛᤧᤸᤗᤧᤱ ᤁᤧᤗᤧᤰᤐᤠ ᤆᤥᤃᤧ॥ ᤜᤧᤰᤁᤩᤠᤱ ᤁᤢᤗᤢᤶᤔᤥ. ᤜᤠᤱᤕᤢᤰᤏᤠ᤺ᤸᤗᤧ ᤁᤢᤄᤡᤖᤡ. ᤀᤣᤃᤠᤱ ᤋᤃᤠᤱ ᤁᤠᤰ ᤐᤡᤛᤠᤱ ᤔᤡᤰ ᤀᤡᤛ᤻ᤛᤣ᤺ᤱ ᤁᤧᤒᤵᤐᤠ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤔᤧᤕᤧᤒᤧᤖᤥ॥

᥍ ᤌᤡᤰᤛᤡᤃᤣ᤺ᤰᤐᤠ ᤁᤢᤜᤡᤱᤘᤧᤳ ᤐᤠᤌᤢᤱᤛᤠ᤺ᤱᤃ ᤌᤡᤖᤡᤱᤒᤠᤴ ᤜᤧᤰᤁᤣ ᤗ᤹ᤖᤧ॥ ᤏᤡᤛᤡᤃᤣ᤺ᤰᤐᤧᤴ ᤐᤡᤳ ᤜᤧᤰᤁᤣ ᤗ᤹ᤖᤧ॥ ᤛᤢᤶᤛᤡᤃᤣ᤺ᤰᤐᤠᤸᤗᤧ ᤁᤢᤏᤠᤖᤠᤴ ᤔᤧᤴᤇᤠᤶ ᤕᤠᤵᤔᤡ ᤏᤠᤖᤠ ᤜᤧᤰᤁᤣ ᤗ᤹ᤖᤧ॥ ᤜᤧᤰᤁᤩᤠᤱ ᤗᤡᤛᤡᤃᤣ᤺ᤰᤐᤠᤱᤃ ᤁᤧᤒᤧᤒᤠᤖ ᤁᤧᤒᤵᤐᤠ ᤔᤢᤕᤠ ᤜᤧᤰᤋᤱᤒᤠ ᤆᤥᤃᤧᤖᤥ॥

᥎ ᤂᤧᤴ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤖᤧ ᤂᤢᤏᤡ᤹ ᤏᤠᤛᤡᤱᤃᤧᤴ ᤌᤰᤁᤥ ᤋᤢᤰᤛᤡ ᤗᤠᤵᤜᤠ᤹ ᤔᤧᤒᤳᤇᤧ. ᤜᤧᤰᤁᤩᤠᤱ ᤂᤢᤏᤡ᤹ ᤏᤠᤛᤡᤱᤃᤧᤴ ᤌᤰᤁᤡᤴ ᤏᤢ ᤗᤠᤵᤐᤡᤸᤗᤧ ᤁᤢᤎᤡᤶ ᤁᤠᤰ ᤐᤡᤛᤠᤱ ᤔᤡᤰ ᤀᤡᤛ᤻ᤛᤣ᤺ᤱ ᤐᤳᤇᤧᤖᤥ॥ ᤂᤧᤱᤜᤠ᤹ ᤛᤧᤴᤍᤡᤰ ᤗᤧᤴᤍᤡᤰ ᤆᤰᤔᤧᤸᤗ᤹ᤀᤣ ᤀᤰᤂᤣ ᤔᤧᤒᤠ᤺ᤳᤋᤢᤖ ᤛᤠᤶᤔᤧᤗᤥ᤹᤺. “ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤛᤣ. ᤛᤣᤛᤣ. ᤛᤣᤛᤣᤒᤠ ᤆᤥ᤺ᤰᤗᤥ॥ ᤂᤢᤏᤧ᤹ ᤀᤢᤏᤠᤜᤢᤖᤡᤀᤥ ᤘᤕᤧ. ᤀᤠᤸᤗᤥᤀᤠᤱ ᤘᤠ᤹. ᤜᤧᤰᤁᤩᤠᤱ ᤋᤠ᤺ᤴᤍᤡᤀᤠᤱ ᤋᤠᤖᤥ॥”

᥏ ᤂᤧᤴ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤖᤧ ᤛᤍᤠᤍᤡᤱ ᤏᤢ ᤛᤍᤠᤍᤡᤱ ᤁᤧᤘᤠ᤹ᤒᤠᤀᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤴ ᤔᤡᤔᤡᤍᤡᤱ. ᤔᤡᤱᤛᤥ ᤀᤡᤱᤎᤠ᤺ᤱ. ᤏᤢ ᤏᤥᤃᤧᤴᤖᤧᤴ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤸᤗᤧ

᥇᥆ ᤂᤧᤴ ᤏᤧᤳ-ᤗᤡ (᥈᥊) ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤛᤠᤶᤒᤥᤴ ᤔᤧᤓᤴᤇᤡᤱᤗ ᤛᤍᤠᤍᤡᤱ ᤏᤢ ᤛᤍᤠᤍᤡᤱ ᤁᤧᤘᤠ᤹ᤒᤠᤀᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤴ ᤛᤣᤘᤠ ᤔᤧᤈᤥᤃᤢ᤹ᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤡᤆ᤺ᤴ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤍᤃᤠᤱ ᤔᤧᤏᤧᤛ᤻ᤛᤢᤖ ᤀᤰᤂᤣ ᤔᤧᤒᤠ᤺ᤳᤋᤢ᤹ᤖᤥ.

᥇᥇ “ᤂᤧᤏᤧ᤹ᤃ ᤀᤠᤏᤡᤃᤧ ᤍᤠᤱᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤏᤧ᤹ᤖᤥ॥

ᤂᤧᤏᤧ᤹ᤃ ᤔᤡᤔᤡᤍᤡᤱ ᤏᤢ ᤔᤡᤱᤛᤥ ᤀᤡᤱᤎᤠ᤺ᤱ

ᤜᤧᤰᤁᤩᤠᤱ ᤔᤢᤰᤛᤠᤶᤖᤧᤴ ᤏᤠᤖᤠ ᤑᤥ᤺ᤛᤢᤶᤒᤧᤒᤠ ᤀᤠᤏᤡᤃᤧ ᤛᤣᤘᤠᤃᤧᤴ ᤛᤠᤶᤗᤥ᤺ᤴ ᤋᤠ᤺ᤰᤔᤠ ᤛᤢᤶᤒᤥᤎᤠᤛᤠᤒᤠ ᤁᤧᤈᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤁᤠᤰ ᤐᤠ᤺ᤴᤜᤠ᤹ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤈᤥᤃᤢ. ᤜᤧᤰᤁᤩᤠᤱ ᤛᤡᤰᤁᤢᤶᤍᤡᤱ ᤁᤧᤏᤡᤱᤘᤠ᤹ᤗᤠᤶ ᤂᤧᤱᤜᤠ᤹ ᤔᤧᤒᤥ᤺ᤰᤂᤣ. ᤜᤧᤰᤁᤩᤠᤱ ᤜᤡᤱᤔᤴ ᤁᤧᤒᤡᤖᤢᤛᤡᤀᤠᤱ ᤘᤠ᤹ᤖᤥ॥”

a 

᥊:᥋ ᤏᤢᤛᤡ ᤛᤣᤔᤡᤜᤠ᤹- ᤛᤣᤛᤣᤔᤠᤱᤅᤡᤴ ᤀᤥᤛᤣ᤺ᤴᤎᤠᤰᤔᤠ ᤔᤡᤰᤛᤣ᤺ᤴ॥

ᤛᤠᤵᤁᤡᤳᤋᤡᤴ ᤏᤢ ᤔᤧᤸᤗᤢᤰᤛᤠ᤺ᤴ

᥋

ᤜᤧᤰᤁᤩᤠᤱ ᤀᤡᤱᤃᤠ᤹ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤸᤗᤧ ᤁᤢᤈᤢᤵᤛᤠᤱ ᤜᤢᤰᤁᤥ ᤀᤣᤃᤠᤱ ᤋᤃᤠᤱ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤛᤠᤵᤁᤡᤳᤋᤡᤴ ᤁᤳᤋᤢᤒᤠ ᤏᤡᤛᤢᤱ॥ ᤂᤧᤴ ᤛᤠᤵᤁᤡᤳᤋᤡᤴ ᤔᤧᤛᤢᤒᤢᤀᤠᤱ ᤏᤢᤛᤡ ᤀᤣ᤺ᤵᤛᤠᤵᤜᤠ᤹ ᤔᤧᤕᤢᤰᤋᤢᤀᤠᤱ ᤐᤳᤇᤧᤖᤥ॥

᥈ ᤜᤧᤰᤁᤩᤠᤱ ᤂᤧᤵᤔᤥ ᤔᤢᤰᤛᤠᤶᤛᤠᤒᤠ ᤔᤠᤱᤗᤠᤀᤡᤱᤒᤠᤴ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠᤖᤧᤒᤠ ᤀᤡᤱᤃᤠ᤹ ᤏᤡᤛᤢᤱ. “ᤁᤴ ᤀᤣ᤺ᤵᤛᤠᤵᤜᤠ᤹ ᤀᤱᤔᤠ ᤁᤧᤛᤢᤰᤐᤠ ᤏᤢ ᤛᤠᤵᤁᤡᤳᤋᤡᤴ ᤑᤠ᤺ᤱᤔᤠ ᤁᤧᤛᤢᤰᤐᤠ ᤜᤠ᤺ᤳ ᤘᤠ᤹ᤒᤣ᥅”

᥉ ᤁᤖ ᤛᤠᤱᤃᤪᤠᤶᤐᤣᤍᤠᤱᤅᤥ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱᤅᤠᤱ ᤂᤧᤴ ᤛᤠᤵᤁᤡᤳᤋᤡᤴ ᤁᤧᤓᤠ᤺ᤱᤒᤠᤀᤠᤱ ᤛᤡᤃᤠᤱ ᤀᤥᤔᤧᤵᤔᤠ ᤁᤧᤛᤢᤰᤐᤠ ᤀᤠᤳᤋᤡᤴᤏᤠᤱ ᤜᤥ᤺ᤵᤋᤧᤖᤥ॥

᥊ ᤜᤧᤰᤁᤣ᤺ᤸᤗᤧ ᤀᤡᤱᤃᤠ᤹ ᤛᤠ᤹ᤖᤡᤰ ᤜᤠᤒᤠᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤛᤠᤵᤁᤡᤳᤋᤡᤴ ᤁᤧᤓᤠ᤺ᤱᤒᤠᤀᤠᤱ ᤛᤡᤃᤠᤱᤒᤠ ᤐᤠ᤺ᤴᤏᤡᤴ ᤏᤡ᤺ᤵᤔᤠ ᤁᤧᤛᤢᤰᤐᤠ ᤛᤢᤶᤒᤥᤎᤠᤛᤠᤒᤠ ᤀᤠᤳᤋᤡᤴᤏᤠᤱ ᤂᤥᤔᤠ ᤛᤢᤰᤔᤧᤍᤧᤳᤋᤧᤴᤗᤥ॥

᥋ ᤜᤧᤰᤁᤩᤠᤱ ᤋᤢᤶᤗᤠᤶᤗᤥᤒᤠᤎᤡᤰᤗᤧ ᤀᤡᤱᤃᤠ᤹ ᤔᤧᤳᤋᤠᤱ. “ᤔᤧᤜᤠᤒᤧᤏᤧ᤹ᤀᤥ᥄ ᤀᤥᤔᤧᤳᤋᤧ᤹. ᤕᤜᤢᤍᤠ ᤛᤢᤘᤠᤱᤒᤠ ᤌᤡᤖᤡᤱᤒᤠ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠ᤺ᤸᤗᤧ ᤁᤴ ᤏᤢᤛᤡ ᤀᤣ᤺ᤵᤛᤠᤵᤜᤠ᤹ ᤀᤱᤔᤠ ᤜᤧᤰᤁᤩᤠᤱ ᤛᤠᤵᤁᤡᤳᤋᤡᤴ ᤑᤠ᤺ᤱᤔᤠ ᤛᤢᤰᤋᤢ᤹ᤖᤥ॥”

᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤒᤣᤛᤠᤱ. ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤏᤢ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤗᤢᤶᤔᤥ. ᤔᤧᤸᤗᤢᤰᤛᤠ᤺ᤴa ᤕᤧᤒᤧᤒᤠ ᤏᤡᤛᤢᤱ॥ ᤂᤧᤴ ᤛᤡᤍᤢᤱᤈᤓᤠ ᤆᤥ᤺ᤰᤔᤏᤠᤒᤠ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥ ᤂᤧᤸᤗᤧ ᤏᤢᤛᤡ ᤁᤢᤍᤠᤱᤜᤠ᤹ ᤕᤢᤅᤧ ᤜᤧᤰᤁᤩᤠᤱ ᤏᤢᤛᤡ ᤁᤢᤔᤡᤰᤜᤠ᤹ ᤔᤧᤒᤳᤇᤧᤖᤥ॥ ᤂᤧᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤠᤰ ᤐᤡᤛᤠᤱ ᤐᤠᤱᤄᤢᤛᤡᤒᤠ ᤏᤢᤛᤡ ᤁᤢᤛᤣᤛᤣᤔᤠᤱᤛᤡᤖᤥ॥

᥍ ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤴ ᤋᤩᤧᤀᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤸᤗᤧ ᤁᤢᤈᤢᤵᤛᤠᤱ ᤜᤢᤰᤁᤥᤗᤠᤶ ᤂᤧᤴ ᤛᤠᤵᤁᤡᤳᤋᤡᤴ ᤕᤠᤱᤛᤡᤱ॥

᥎ ᤂᤧᤴ ᤛᤠᤵᤁᤡᤳᤋᤡᤴ ᤕᤠᤱᤛᤡᤱᤅᤡᤸᤗᤧ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤏᤢ ᤏᤧᤳ-ᤗᤡ (᥈᥊) ᤋᤢᤶᤗᤠᤶᤗᤥᤒᤠᤜᤠ᤹ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤍᤃᤡ ᤛᤠᤶᤒᤥᤴ ᤔᤧᤓᤴᤇᤡᤱ॥ ᤂᤧᤴ ᤁᤧᤖᤧᤰᤗᤧ ᤂᤢᤏᤡ᤹ ᤜᤢᤰᤁᤥ ᤛᤠᤖᤠᤱᤃᤡ ᤜᤧᤰᤋᤱᤒᤠ ᤔᤢᤰᤗᤠ ᤏᤢ ᤛᤠᤱᤛᤡᤱᤖᤧ ᤁᤧᤍᤡᤶᤒᤠ ᤛᤠᤶᤔᤩᤠᤱ ᤂᤥᤷᤕᤠᤜᤠ᤹ ᤔᤧᤃᤳᤋᤢ॥ ᤂᤧᤴ ᤛᤠᤱᤛᤡᤱᤅᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤋᤢᤘᤠᤖᤥ॥

᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣᤗ᤹ᤖᤡᤰ ᤁᤢᤛᤱ ᤛᤠᤶᤗᤥᤎᤡᤰ ᤛᤠᤶᤔᤧᤔᤧᤳᤋᤢᤖᤥ.

“ᤂᤧᤏᤧ᤹ᤃ ᤛᤠᤵᤁᤡᤳᤋᤡᤴ ᤐᤱᤔᤠᤀᤠᤱ ᤂᤧᤵᤔᤥ ᤁᤧᤒᤵᤐᤠ ᤁᤢᤀᤣ᤺ᤵᤛᤠᤵᤜᤠ᤹ ᤀᤱᤔᤠ ᤛᤢᤶᤒᤥᤎᤠᤛᤠᤒᤠ ᤁᤧᤈᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤃ ᤁᤧᤶᤛᤧᤖᤧ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤗᤠᤃᤡ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤁᤧᤖᤧᤰ ᤐᤠ᤺ᤴᤍᤠᤱᤜᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤗᤠᤈᤣᤜᤠ᤹ᤗᤠᤶ ᤔᤏᤠᤜᤠ᤹ ᤂᤧᤏᤧ᤹ ᤁᤧᤔᤠᤰᤂᤡ᤹ᤀᤡᤸᤗᤧ ᤁᤧᤎᤧ᤹ᤖᤢᤛᤡᤖᤥ.

᥇᥆ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤗᤳᤇᤠ ᤁᤢᤜᤠᤱᤈᤢᤶᤔᤥ ᤁᤢᤛᤣᤘᤠ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤛᤠᤶᤒᤠ ᤁᤧᤈᤥᤃᤢᤛᤡ.

ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤠᤱ ᤔᤧᤈᤥᤃᤢ᤹ᤖᤥ॥”

᥇᥇ ᤜᤧᤰᤁᤩᤠᤱ ᤀᤡᤱᤃᤠ᤹ ᤕᤖᤡᤰ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤀᤡᤰᤗᤠ᤺ᤴ ᤂᤧᤵᤛᤢᤱᤅᤠᤱ ᤀᤥᤔᤧᤳᤋᤢᤱᤛᤡᤱᤅᤡᤸᤗᤧ ᤂᤧᤵᤔᤥ ᤜᤠᤱᤕᤢᤰᤏᤠ᤺ᤴ ᤏᤢ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤜᤧᤰᤁᤩᤠᤱ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤂᤡᤖᤡ ᤀᤠᤳᤋᤠᤳᤋᤠᤴᤏᤣ ᤕᤖᤡᤰ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤕᤧᤒᤧᤒᤠ ᤏᤡᤛᤢᤱ॥

᥇᥈ ᤂᤧᤱᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤛᤠᤶᤔᤧᤗᤥᤖᤧᤖᤥ.

“ᤂᤧᤴ ᤔᤧᤛᤧᤖᤢᤒᤠ ᤔᤧᤸᤗᤢᤰᤛᤠ᤺ᤴ. ᤔᤢᤰᤛᤠᤶ ᤏᤢ ᤕᤠᤱᤛᤠᤁᤢᤴᤎᤣ. ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤏᤢ ᤌᤢᤶ. ᤔᤡᤱᤛᤥ ᤀᤡᤱᤎᤠ᤺ᤱ. ᤔᤡᤔᤡᤍᤡᤱ. ᤏᤢ ᤏᤠᤖᤠ ᤑᤥ᤺ᤔᤠ ᤛᤢᤶᤒᤥᤎᤠᤛᤠᤒᤠ ᤆᤥ᤺ᤰᤗᤥ᥄”

᥇᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤒᤠ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤛᤡᤃᤠᤱᤒᤠ. ᤜᤧᤰᤁᤩᤠᤱ ᤘᤖ᤺ᤱᤅᤥᤒᤠ ᤁᤧᤖᤧᤰ ᤐᤠᤌᤢᤱᤛᤠᤜᤠ᤹ ᤀᤰᤂᤣᤗ᤹ᤖᤡᤰ ᤛᤠᤶᤔᤧᤗᤥᤖᤧᤒᤠ ᤂᤧᤵᤛᤢᤱᤗᤥ.

“ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤴ ᤏᤢ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤏᤠᤖᤠ ᤑᤥᤔᤠᤴ.

ᤔᤡᤱᤛᤥ ᤀᤡᤱᤎᤠ᤺ᤱ. ᤔᤡᤔᤡᤍᤡᤱ ᤏᤢ ᤔᤢᤰᤛᤠᤶ ᤛᤍᤠᤍᤡᤱ ᤛᤍᤠᤍᤡᤱ ᤐᤥ᤺ᤱᤗᤖᤥ᥄”

᥇᥊ ᤜᤧᤰᤁᤩᤠᤱ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤖᤧ “ᤀᤠᤔᤧᤴ” ᤔᤧᤒᤠ᤺ᤳᤋᤢ. ᤜᤧᤰᤁᤩᤠᤱ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤸᤗᤢᤰᤛᤠ᤺ᤴ ᤛᤣᤘᤠ ᤔᤧᤈᤥᤃᤢᤛᤡᤖᤥ॥

a 

᥋:᥌ ᤔᤧᤸᤗᤢᤰᤛᤠ᤺ᤴ- ᤕᤧᤛᤢᤖᤧ ᤗᤳᤇᤠ ᤁᤢᤔᤡᤱ॥ ᤕᤧᤛᤢ᤺ᤴ ᤔᤧᤛᤧᤖᤢᤀᤠᤱ ᤘᤕᤧᤒᤠ ᤔᤧᤸᤗᤢᤰᤛᤠ᤺ᤴ ᤜᤧᤰᤁᤣ ᤌᤠ᤺ᤶᤛᤡᤱ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ ᤛᤧ᤺ᤵᤔᤠᤛᤡ ᤑᤠ᤹ᤀᤠᤱ ᤕᤧᤛᤢ᤺ᤴ ᤛᤡᤍᤢᤱᤈᤓᤠ ᤐᤥ᤺ᤰᤂᤧ॥ ᤔᤧᤸᤗᤢᤰᤛᤠ᤺ᤸᤗᤧ ᤏᤢᤛᤡ ᤁᤢᤍᤠᤱᤜᤠ᤹ᤖᤧ ᤐᤕᤶ ᤕᤶᤒᤠ ᤁᤢᤔᤢᤰᤛᤠᤶᤔᤡᤴ ᤔᤡᤰᤛᤣ᤺ᤴ ᤀᤠᤒᤡ॥ ᤂᤢᤏᤧ᤹ ᤏᤢᤛᤡ ᤁᤢᤔᤡᤰᤜᤠ᤹ᤖᤧ ᤁᤧᤖᤧᤰ ᤐᤠ᤺ᤴᤜᤠ᤹ ᤂᤢᤏᤧ᤹ ᤏᤡ᤺ᤛᤢᤒᤠ ᤐᤠ᤺ᤴᤏᤡᤴ ᤔᤡᤰᤛᤣ᤺ᤴ ᤀᤠᤒᤡ॥

ᤌᤡᤰᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ- ᤌᤱ ᤁᤧᤏᤠ᤺ᤶᤒᤠ

᥌

ᤜᤧᤰᤁᤩᤠᤱ ᤀᤡᤱᤃᤠ᤹ ᤔᤧᤸᤗᤢᤰᤛᤠ᤺ᤸᤗᤧ ᤏᤢᤛᤡ ᤀᤣ᤺ᤵᤛᤠᤵᤐᤥ ᤌᤡᤰᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤒᤠ ᤏᤡᤛᤢᤱ. ᤜᤧᤰᤁᤩᤠᤱ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤀᤥ ᤌᤡᤰᤛᤡᤃᤣ᤺ᤰᤐᤠᤸᤗᤧ ᤋᤠᤱᤛᤠᤰᤐᤧᤴ ᤁᤧᤗᤥ᤺ᤱᤒᤠ ᤀᤡᤰᤗᤠᤀᤥ “ᤑᤧᤖᤧ᤹” ᤐᤠ᤺ᤳᤋᤢᤒᤠ ᤂᤧᤵᤛᤢᤱ॥

᥈ ᤜᤧᤰᤁᤩᤠᤱ ᤑᤍᤠᤱᤒᤠ ᤀᤴᤎᤡᤰ ᤏᤡᤛᤢᤱ॥ ᤂᤧᤴ ᤀᤴ ᤁᤧᤕᤢᤰᤐᤠᤸᤗᤧ ᤁᤢᤜᤢᤰᤁᤥ ᤗᤳᤇᤠ ᤗᤡᤎᤡᤰ ᤁᤳᤋᤢ. ᤜᤧᤰᤁᤩᤠᤱ ᤂᤧᤴ ᤋᤡᤆ᤺ᤎᤡᤰ ᤔᤧᤒᤡᤖᤢᤀᤠᤱ ᤌᤱ ᤁᤧᤏᤠ᤺ᤶᤒᤠ ᤁᤢᤀᤡᤛᤡ᤺ᤰ ᤁᤠᤰ ᤏᤠ᤺ᤶᤔᤠᤛᤡ ᤑᤠ᤹ᤀᤠᤱ ᤂᤢᤏᤧ᤹ ᤌᤠᤛᤡᤱᤗᤥ॥

ᤏᤡᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ- ᤀᤡᤰᤛᤠᤀᤥ ᤌᤱ

᥉ ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤏᤡᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤸᤗᤧ ᤏᤡᤛᤡᤃᤣ᤺ᤰᤐᤠ ᤁᤢᤜᤡᤱᤘᤧᤳ ᤐᤠᤌᤢᤱᤛᤠ᤺ᤸᤗᤧ “ᤑᤧᤖᤧ᤹” ᤐᤠ᤺ᤳᤋᤢᤒᤠ ᤂᤧᤵᤛᤢᤱ॥

᥊ ᤜᤧᤰᤁᤩᤠᤱ ᤜᤧ᤺ᤳᤋᤠᤱᤒᤠ ᤘᤣ᤹ᤛ᤻ᤔᤠ ᤀᤴᤎᤡᤰ ᤗ᤺ᤴᤍᤧ ᤑᤧᤖᤧ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤛᤧᤳᤇᤡᤱᤗ ᤑᤠ᤹ᤀᤠᤱ ᤀᤴ ᤁᤧᤕᤢᤰᤐᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤛᤏᤠᤖᤢᤱᤅᤡᤴ ᤂᤧᤵᤔᤠᤍᤣᤔᤠ ᤔᤢᤰᤛᤠᤶ ᤔᤧᤒᤡᤖᤢ॥ ᤜᤧᤰᤁᤩᤠᤱ ᤕᤶᤒᤠ ᤋᤠᤓᤣᤎᤡᤰᤁᤠᤱ ᤂᤧᤴ ᤔᤧᤒᤡᤖᤢ॥

ᤛᤢᤶᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ- ᤀᤡᤰᤛᤠᤀᤥᤒᤠ ᤛᤠᤰ

᥋ ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤛᤢᤶᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤸᤗᤧ ᤛᤢᤶᤛᤡᤃᤣ᤺ᤰᤐᤠ ᤐᤠᤌᤢᤱᤛᤠ᤺ᤸᤗᤧ “ᤑᤧᤖᤧ᤹” ᤐᤠ᤺ᤳᤋᤢᤒᤠ ᤂᤧᤵᤛᤢᤱ॥ ᤜᤧᤰᤁᤩᤠᤱ ᤔᤠᤰᤋᤠᤱᤒᤠ ᤀᤴᤎᤡᤰ ᤏᤡᤛᤢᤱ. ᤜᤧᤰᤁᤩᤠᤱ ᤂᤧᤴ ᤀᤴ ᤁᤧᤕᤢᤰᤐᤠᤸᤗᤧ ᤁᤢᤜᤢᤰᤁᤥ ᤋᤧᤶᤍᤢᤖᤡᤎᤡᤰ ᤁᤳᤋᤢ॥

᥌ ᤜᤧᤰᤁᤩᤠᤱ ᤂᤧᤵᤔᤥ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤀᤥᤗᤠᤶ ᤀᤰᤂᤣ ᤁᤧᤗ᤹ᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ. “ᤌᤡᤰᤕᤧᤴᤒᤠ ᤏᤠᤶᤕᤠᤰ ᤁᤡᤗᤥ ᤌᤡᤰ ᤔᤠᤛᤡ ᤜᤧᤰᤁᤩᤠᤱ ᤌᤡᤰᤕᤧᤴᤒᤠ ᤏᤠᤶᤕᤠᤰ ᤁᤡᤗᤥ ᤛᤢᤶᤛᤡ ᤜ᤺ᤰᤛᤡ᤺ ᤐᤥᤱᤗᤥ॥ ᤁᤖ ᤈᤤᤋᤢᤏ ᤏᤡ᤺ᤱᤃᤣ᤺ᤴ ᤏᤢ ᤆᤧᤸᤗᤧᤰᤛᤣ᤹ ᤌᤡ᤺ᤴ ᤑᤧᤳᤔᤧᤗᤠ᤺ᤴᤍᤧᤏᤧ᤹ᤀᤥ॥”

ᤗᤡᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ- ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤡᤔᤧᤴ

᥍ ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤗᤡᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤸᤗᤧ ᤗᤡᤛᤡᤃᤣ᤺ᤰᤐᤠ ᤁᤢᤜᤡᤱᤘᤧᤳ ᤐᤠᤌᤢᤱᤛᤠ᤺ᤸᤗᤧ “ᤑᤧᤖᤧ᤹” ᤐᤠ᤺ᤳᤋᤢᤒᤠ ᤂᤧᤵᤛᤢᤱ॥

᥎ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤶᤍᤠᤱᤒᤠ ᤀᤴᤏᤡᤴ ᤂᤧᤵᤔᤥ ᤏᤡᤛᤢᤱᤗᤥ॥ ᤂᤧᤴ ᤀᤴ ᤁᤧᤕᤢᤰᤐᤠᤸᤗᤧ ᤁᤢᤔᤡᤱᤃ “ᤛᤡᤔᤧᤴ” ᤘᤕᤧ॥ ᤜᤧᤰᤁᤩᤠᤱ ᤂᤧᤔᤠᤕᤱᤛᤱᤅᤥᤒᤠ ᤁᤧᤛᤡ᤺ᤒᤠᤜᤠ᤹ᤖᤧ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤗᤰ ᤗᤡᤛᤡᤀᤥ ᤁᤢᤗᤰ ᤌᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤌᤱ. ᤛᤠᤰ. ᤋᤢᤰᤔᤠ ᤏᤢ ᤋᤠᤶᤓᤢᤱ ᤌᤰᤛᤠᤜᤠ᤹ᤗᤠᤶ ᤛᤧᤵᤔᤠᤛᤡ ᤑᤠ᤹ᤀᤠᤱ ᤂᤧᤱᤜᤠ᤹ ᤕᤢᤰ ᤔᤧᤒᤡᤖᤢᤛᤡᤖᤥ॥

ᤅᤠᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ- ᤖᤢᤔᤣᤜᤠ᤹ᤖᤧ ᤔᤧᤈᤥᤃᤢᤒᤠ ᤐᤣᤗᤡ

᥏ ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤅᤠᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤸᤗᤧ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤏᤢ ᤕᤧᤛᤢᤖᤧ ᤁᤢᤕᤠ᤺ᤶᤒᤣᤀᤥ ᤔᤧᤒᤠ᤺ᤳᤋᤢᤒᤠ ᤐᤠ᤺ᤴᤏᤥ ᤏᤛᤠ᤺ᤴᤛᤠᤒᤠ ᤔᤧᤈᤥᤃᤧᤒᤠᤸᤗᤧ ᤆᤥᤃᤢᤸᤗᤧ ᤔᤧᤛᤧᤖᤢᤛᤡᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤕᤠᤶᤛᤠᤶᤜᤠ᤹ ᤀᤡᤱᤃᤠ᤹ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤛᤡᤃᤠᤱ ᤏᤡᤛᤢᤱᤛᤡᤱᤗᤥ॥

᥇᥆ ᤂᤧᤱᤜᤠ᤹ ᤀᤰᤂᤣᤗ᤹ᤖᤡᤰ ᤕᤶᤒᤠ ᤀᤡᤰᤗᤠᤀᤥ ᤔᤧᤀ᤺ᤰᤋᤧ. “ᤛᤣᤛᤣ ᤏᤢ ᤛᤧᤰᤂᤠᤒᤠ ᤔᤢᤰᤛᤠᤶᤍᤠᤱᤒᤠᤀᤣ. ᤂᤧᤏᤧ᤹ ᤕᤠᤵᤔᤡ ᤁᤧᤛᤧᤵᤐᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤠᤵᤑᤠᤸᤗᤧ ᤂᤠᤛᤧᤴ ᤁᤧᤗᤥ᤺ᤴᤍᤢᤛᤡᤀᤠᤱ ᤂᤢᤶᤍᤡᤱ ᤁᤧᤒᤡᤖᤢᤛᤡᤒᤠᤒᤣ᥅”

᥇᥇ ᤂᤧᤱᤜᤠ᤹ ᤁᤠᤰ ᤑᤍᤠᤱᤒᤠ ᤋᤣ᤺ᤳ ᤔᤧᤒᤡᤖᤢᤛᤡ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤜᤧᤰᤁᤣᤀᤣ ᤛᤧᤵᤔᤠ ᤁᤧᤒᤥ᤺ᤱᤒᤠ ᤘᤣ᤹ ᤛᤣᤘᤠᤖᤥᤒᤠᤜᤠ᤹ ᤜᤧᤰᤁᤩᤠᤱ ᤑᤢ᤹ᤏᤢᤛᤠ᤹ ᤏᤧ᤹ᤏᤢᤛᤠ᤹ᤜᤠ᤹ ᤔᤧᤴᤇᤧᤳᤇᤡᤱᤅᤣ ᤌᤠᤖᤡᤰ ᤜᤠᤱᤄᤧᤶᤔᤧ᤹ ᤑᤠ᤹ᤀᤠᤱ ᤔᤧᤔᤧᤳᤋᤢᤛᤡᤖᤥ॥

ᤋᤢᤰᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ- ᤛᤡᤔᤡᤰᤗᤢᤱᤅᤥ ᤔᤢᤍᤥ᤺ᤱ ᤂᤠᤍᤥ᤺ᤱ

᥇᥈ ᤀᤠᤸᤗ ᤔᤧᤸᤗᤢᤰᤛᤠ᤺ᤸᤗᤧ ᤋᤢᤰᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤒᤠ ᤏᤡᤛᤢᤱ॥ ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤗᤢᤵᤗᤡ ᤌᤠᤅᤧ. ᤏᤠᤶᤔᤡᤴᤏᤠᤱ ᤔᤠᤰᤌᤰᤋᤧᤀᤠᤱ ᤔᤠᤰᤋᤠᤱᤒᤠ ᤐᤥ᤺ᤰᤂᤧ. ᤗᤠᤒᤠᤴᤏᤠᤱ ᤔᤠᤰᤂᤡ᤹ ᤁᤢᤀᤡᤛᤡ᤺ᤰ ᤜᤧ᤺ᤳᤋᤠᤱᤒᤠ ᤐᤥ᤺ᤰᤂᤧ ᤐᤣ.

᥇᥉ ᤜᤧᤰᤁᤩᤠᤱ ᤐ᤺ᤳᤇᤣ᤹ᤒᤢᤱᤔᤠᤴ ᤛᤢᤖᤡᤳᤔᤠᤸᤗᤧ ᤛᤠ᤹ᤖᤡᤰ ᤘᤠ᤺ᤴᤍᤢᤸᤗᤧ ᤔᤧᤴᤍᤢᤶᤔᤏᤠᤒᤠ ᤐ᤺ᤳᤇᤣ᤹ᤜᤠ᤹ ᤔᤰᤌᤠᤒᤠ ᤁᤢᤀᤡᤛᤡ᤺ᤰ ᤕᤖᤡᤰ ᤂᤣ᤺ᤶᤛᤡᤰᤐᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤠᤱᤛᤠᤰᤐᤥᤗᤠᤶ ᤔᤰᤔᤧᤎᤩᤧᤖᤥ॥

᥇᥊ ᤜᤧᤰᤁᤩᤠᤱ ᤋᤠᤱᤛᤠᤰᤐᤧᤴᤏᤠᤱ ᤛᤠᤵᤁᤡᤳᤋᤡᤴ ᤁᤢᤀᤡᤛᤡ᤺ᤰ ᤁᤡᤳᤇᤡᤱᤅᤠᤱ ᤆᤳᤇᤡᤱ ᤐᤣᤖᤥ॥ ᤁᤠᤰ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤏᤢ ᤘᤠᤃᤵᤂᤠᤶᤜᤠ᤹ ᤔᤧᤄᤧᤳᤇᤡᤱ ᤔᤧᤒᤣᤖᤥ॥

᥇᥋ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹. ᤜᤠᤱᤕᤢᤰᤐᤠᤜᤠ᤹. ᤌᤰᤗᤡᤜᤠᤱᤜᤠ᤹. ᤕᤠᤱᤛᤠᤁᤢᤴᤎᤣᤛᤠᤒᤠᤜᤠ᤹. ᤁᤧᤎᤢᤶᤒᤠ ᤔᤢᤰᤁᤧᤃᤢᤒᤠᤜᤠ᤹. ᤜᤧᤰᤁᤩᤠᤱ ᤁᤠᤰ ᤕᤥ᤺ᤰᤐᤠᤜᤠ᤹ ᤏᤢ ᤆᤥ᤺ᤰᤕᤢᤶᤓᤥᤒᤠᤜᤠ᤹ ᤁᤧᤖᤧᤰ ᤁᤥ᤺ᤰᤔᤠᤀᤥᤒᤠ ᤑᤢᤰᤁᤢᤜᤠ᤹ ᤏᤢ ᤕᤠᤰᤁᤣ᤺ᤰᤜᤠ᤹ᤀᤥ ᤔᤧᤈᤡᤱᤛᤡᤱᤗᤥ॥

᥇᥌ ᤂᤧᤱᤜᤠ᤹ᤖᤧ ᤁᤥ᤺ᤰᤔᤠᤜᤠ᤹ ᤏᤢ ᤗᤢᤱᤜᤠ᤹ ᤀᤰᤂᤣ ᤔᤧᤔᤧᤳᤋᤢᤖᤥ. “ᤀᤠᤏᤡᤃᤧ ᤛᤶᤍᤠᤱ ᤔᤰᤌᤩᤧ᤹ᤀᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤴ ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤛᤡᤰᤁᤧᤴᤗᤠᤶᤒᤠ ᤕᤠᤵᤔᤡ ᤀᤠᤎᤣ᤺ᤰᤋᤧ᤹ ᤀᤠᤈᤡᤰᤂᤧ᤹ᤀᤥ᥄

᥇᥍ ᤌᤣᤀᤠᤱᤓᤧᤸᤗᤧ ᤁᤵᤔᤥ ᤂᤢᤴᤇᤡ᤹ ᤁᤡᤵᤔᤠ ᤁᤧᤄᤢᤒᤠ ᤛᤡᤰ ᤐᤥ᤺ᤰᤔᤠᤸᤗᤧᤴ ᤕᤶᤒᤠ ᤕᤧᤴ ᤋᤩᤧᤀᤠᤱ ᤘᤠ᤹॥ ᤜᤠ᤺ᤳᤗᤧ ᤂᤧᤴ ᤌ᤺ᤵᤔᤠ ᤛᤢᤰᤋᤢᤒᤣ᥅”

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤣ᤺ᤵᤛᤠᤵ ᤁᤧᤃᤵᤐᤠ ᤔᤏᤠᤜᤠ᤹

᥍

ᤁᤴ ᤀᤣᤃᤠᤱ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤗᤡᤛᤡ ᤁᤢᤛᤢᤰᤐᤥ ᤁᤧᤕᤧᤵᤐᤠ ᤗᤡᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤠᤶᤒᤣ᤺ᤰᤔᤥ. ᤘᤖ᤺ᤱᤅᤥ. ᤛᤡᤱᤒᤢᤱᤜᤠ᤹ᤀᤥ ᤛᤢᤖᤡᤳ ᤁᤣᤈᤱ ᤔᤧᤜᤢᤏᤧᤴᤗ ᤑᤠ᤹ᤀᤠᤱ ᤗᤡᤛᤡ ᤐᤡᤛᤠᤱᤗᤠᤶ ᤛᤢᤖᤡᤳ ᤁᤣᤈᤱᤅᤡᤴ ᤔᤧᤎᤣ᤺ᤰᤋᤢᤒᤠ ᤏᤡᤛᤢᤱ॥

᥈ ᤜᤧᤰᤁᤩᤠᤱ ᤀᤠᤈᤢᤏᤡ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤣ᤺ᤵᤛᤠᤵ ᤁᤧᤒᤱᤒᤠ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤎᤡᤰ ᤏᤠᤶᤃᤧᤴ ᤐᤡᤛᤠᤱᤗᤠᤶ ᤌᤠᤅᤧᤒᤠ ᤏᤡᤛᤢᤱ॥ ᤂᤧᤸᤗᤧ ᤂᤧᤴ ᤂᤠᤶᤒᤣ᤺ᤰᤔᤠᤴ ᤏᤢ ᤘᤖ᤺ᤱᤅᤡᤴ ᤑᤧᤳᤗᤠ᤺ᤶᤔᤠ ᤕᤢᤰ ᤁᤧᤄᤥᤒᤠ ᤗᤡᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤔᤧᤳᤋᤢᤛᤡ.

᥉ “ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤡ᤹ ᤋᤥᤘᤠᤒᤠᤀᤥ ᤀᤠᤏᤡᤃᤧ ᤀᤣ᤺ᤵᤛᤠᤵ ᤔᤧᤴᤕᤢᤰᤁᤣ ᤌᤠᤖᤡᤰ ᤂᤡᤏᤡ᤹ ᤂᤠᤶᤒᤣ᤺ᤰᤔᤠᤴ. ᤘᤖ᤺ᤱᤅᤡᤴ. ᤛᤡᤱᤒᤢᤱᤜᤠ᤹ ᤌᤣᤀᤠᤱ ᤑᤧᤳᤔᤧᤗᤠ᤺ᤴᤍᤧᤶᤔᤡᤴᤏᤧ᤹ᤀᤥ॥”

᥊ ᤜᤧᤰᤁᤩᤠᤱ ᤂᤢᤏᤡ᤹ ᤋᤥᤘᤠᤒᤠᤀᤥ ᤀᤣ᤺ᤵᤛᤠᤵ ᤔᤧᤕᤢᤰᤋᤢᤛᤡᤒᤠᤜᤠ᤹ ᤔᤧᤏᤡᤖᤢᤛᤡᤒᤠ ᤂᤧᤵᤛᤢᤱ॥ ᤁᤠᤰ ᤀᤡᤛᤪᤠᤀᤡᤗᤒᤠ ᤛᤢᤘᤠᤱᤜᤠ᤹ᤖᤥᤗᤠᤶ ᤗᤠᤅᤧᤴᤇᤡᤱᤎᤡᤰᤁᤠᤱ ᤜᤧᤴᤇᤡᤱ ᤗᤡ-ᤗᤡ (᥇.᥊᥊.᥆᥆᥆) ᤔᤧᤘᤕᤧᤖᤥ-

᥋ ᤕᤜᤢᤍᤠ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤖᤢᤒᤣᤏ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤃᤠᤍ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

᥌ ᤀᤠᤛᤣᤖ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤏᤠᤵᤋᤠᤗᤡ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤔᤏᤛ᤻ᤛᤣ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

᥍ ᤛᤡᤔᤡᤕᤥᤏ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤗᤧᤒᤡ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤀᤡᤛ᤻ᤛᤠᤁᤠᤖ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

᥎ ᤈᤒᤢᤗᤢᤴ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆).

ᤕᤢᤛᤢᤑ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆). ᤜᤧᤰᤁᤩᤠᤱ

ᤒᤧᤴᤈᤠᤔᤡᤏ ᤛᤢᤘᤠᤱᤗᤠᤶ ᤜᤧᤴᤇᤡᤱ ᤌᤡᤰ-ᤏᤧᤳ (᥇᥈.᥆᥆᥆)॥

ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤔᤧᤈᤥᤃᤢ᤹

᥏ ᤁᤴ ᤀᤣᤃᤠᤱ ᤂᤧᤵᤔᤥ ᤀᤠᤳᤋᤠᤳᤋᤠᤴᤏᤣ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠ ᤔᤏᤠᤜᤠ᤹. ᤁᤧᤖᤧᤰ ᤗᤠᤈᤣ᤹ᤜᤠ᤹. ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤐᤠ᤺ᤴᤍᤠᤱᤜᤠ᤹ᤗᤠᤶ. ᤜᤠᤱᤕᤢᤰᤏᤠ᤺ᤴ ᤏᤢ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤍᤃᤡ ᤁᤒᤪᤡᤱ ᤔᤧᤕᤧᤒᤧᤒᤠ ᤏᤡᤛᤢᤱᤛᤡᤱ॥ ᤂᤧᤱᤜᤠ᤹ᤖᤧ ᤑᤍᤠᤱᤒᤠ ᤋᤣ᤺ᤳ ᤔᤧᤈᤠᤰᤂᤢᤀᤠᤱ ᤂᤢᤏᤡ᤹ ᤜᤢᤰᤁᤥ ᤂᤧᤒᤰᤛᤡᤱᤅᤡᤸᤗᤧ ᤁᤢᤒᤥᤖᤠ᤺ᤰᤜᤠ᤹ ᤔᤧᤒᤰᤂᤢᤀᤠᤱ ᤔᤧᤕᤧᤒᤧ॥

᥇᥆ ᤂᤧᤱᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤔᤧᤀ᤺ᤰᤋᤧ. “ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤸᤗᤢᤰᤛᤠ᤺ᤸᤗᤧ ᤂᤢᤴᤇᤡ᤹ ᤔᤏᤠᤜᤠ᤹ ᤋᤠᤱᤛᤧ᤺ᤵᤔᤠ ᤔᤢᤰᤛᤠᤶ ᤁᤳᤇᤢ᤹ᤖᤥ॥”

᥇᥇ ᤜᤧᤰᤁᤩᤠᤱ ᤜᤠᤱᤕᤢᤰᤏᤠ᤺ᤴ. ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤖᤧ ᤂᤢᤏᤡ᤹ ᤁᤒᤪᤡᤱ ᤁᤧᤖᤧᤰ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤕᤧᤒᤧᤀᤠᤱ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤍᤃᤡ ᤛᤠᤶᤒᤥᤴ ᤔᤧᤓᤴᤇᤡᤱᤗ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣᤗ᤹ᤖᤡᤰ ᤛᤣᤘᤠ ᤔᤧᤈᤥᤃᤢᤖᤥ.

᥇᥈ “ᤀᤠᤔᤧᤴ᥄ ᤏᤠᤖᤠ ᤑᤥᤔᤠᤴ. ᤔᤡᤔᤡᤍᤡᤱᤅᤡᤴ. ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤀᤡᤴ. ᤏᤥᤃᤧᤴᤏᤡᤴ. ᤀᤡᤱᤎᤠ᤺ᤱᤅᤡᤴ. ᤔᤢᤰᤛᤠᤶᤔᤡᤴ ᤏᤢ ᤌᤢᤶᤔᤡᤴ ᤛᤍᤠᤍᤡᤱ ᤏᤢ ᤛᤍᤠᤍᤡᤱ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴᤏᤣᤖᤥ॥ ᤀᤠᤔᤧᤴ᥄”

᥇᥉ ᤜᤧᤰᤁᤩᤠᤱ ᤋᤢᤶᤗᤠᤶᤗᤥᤒᤠᤎᤡᤰᤗᤧ ᤀᤡᤱᤃᤠ᤹ ᤀᤰᤂᤣᤗ᤹ᤖᤡᤰ ᤛᤣ᤺ᤴᤍᤥ᤺ᤛᤠᤱ “ᤁᤴ ᤑ᤺ᤍᤠᤱᤒᤠ ᤋᤣ᤺ᤳ ᤁᤧᤈᤠᤱᤒᤠᤜᤠ᤹ ᤜᤠ᤺ᤳᤇᤡᤒᤣ᥅ ᤜᤧᤰᤁᤩᤠᤱ ᤀᤠᤳᤋᤥᤗᤠᤶ ᤔᤧᤍᤩᤧᤒᤠᤒᤣ᥅”

᥇᥊ ᤀᤡᤱᤃᤠ᤹ ᤂᤢᤏᤧ᤹ ᤏᤥᤃᤵ ᤐᤡᤖᤢᤱ. “ᤀᤠᤍᤠᤱᤒᤣ. ᤀᤡᤱᤃᤠ᤹ᤃ ᤔᤧᤏᤡᤛᤢᤱᤛᤡᤱᤅᤡᤴᤗᤥ. ᤂᤧᤏᤧ᤹ᤀᤣ ᤁᤧᤏᤡᤛᤢ᤹ᤖᤥ॥”

ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤠᤱ. “ᤁᤴᤜᤠ᤹ᤃ ᤐᤕᤶ ᤕᤶᤒᤠ ᤏᤡᤱᤄᤢᤶᤗᤠᤶ ᤁᤧᤍᤠᤒᤠᤛᤡᤖᤥ॥ ᤁᤱᤜᤠ᤹ᤖᤧ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤥ ᤂᤢᤏᤡ᤹ ᤋᤣ᤺ᤳ ᤆᤠᤱᤜᤠ᤹ ᤘᤠᤔᤧᤜᤵᤋᤢᤀᤠᤱ ᤑᤍᤠᤱᤒᤠ ᤔᤧᤈᤥᤃᤢᤀᤠᤱ ᤔᤧᤘᤠ᤹ᤖᤥ॥a

᥇᥋ ᤂᤧᤸᤗᤧ ᤆᤥᤃᤢᤸᤗᤧᤀᤣ ᤁᤱᤜᤠ᤹ᤃ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤔᤧᤕᤧᤵᤐᤠᤱ ᤛᤧᤴᤍᤡᤰ ᤗᤧᤴᤍᤡᤰ ᤁᤢᤜᤡᤶᤔᤥ ᤛᤣᤘᤠ ᤔᤧᤈᤥᤃᤢ᤹ᤖᤥ॥ ᤜᤧᤰᤁᤩᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤴ ᤂᤢᤏᤡ᤹ᤏᤢ ᤘᤠ᤹ᤀᤠᤱ ᤁᤶᤒᤪᤠᤱ ᤔᤧᤳᤋᤢᤛᤡ᤹ᤖᤥ॥

᥇᥌ ᤁᤱᤜᤠ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤛᤧᤳᤗᤠ᤺ᤰᤔᤠ ᤏᤢ ᤀᤠᤱᤃᤢᤃᤧᤴ ᤘᤠᤔᤡ᤺ᤰᤔᤠᤸᤗᤧ ᤔᤧᤍᤖᤢᤛᤡᤴᤗᤥ॥ ᤜᤧᤰᤁᤩᤠᤱ ᤏᤠᤶᤛᤠᤱᤅᤡᤸᤗᤧᤀᤠᤱ ᤛᤧ᤺ᤵᤔᤠᤀᤠᤱ ᤔᤧᤛᤧ᤺ᤵᤋᤢᤛᤡᤴ. ᤕᤧᤶᤔᤠᤀᤠᤱ ᤔᤧᤕᤧᤶᤍᤢᤛᤡᤴᤗᤥ॥

᥇᥍ ᤌᤣᤀᤠᤱᤓᤧᤸᤗᤧ ᤜᤠᤱᤕᤢᤰᤏᤠ ᤗᤢᤶᤔᤥ ᤁᤧᤘᤠ᤹ᤒᤠ ᤔᤧᤸᤗᤢᤰᤛᤠ᤺ᤸᤗᤧ ᤁᤱᤜᤠ᤹ ᤁᤔᤢᤛᤡ᤹. ᤂᤢᤏᤧ᤹ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤘᤠᤒᤢᤴᤏᤥ ᤗᤠᤶᤗᤥᤛᤢᤛᤡᤖᤥ॥ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤢᤏᤡ᤹ ᤔᤡᤰᤘᤠ᤺ᤴ ᤋᤢᤃᤢ ᤐᤡᤖᤢᤛᤡ᤹ᤖᤥ॥”

a 

᥍:᥇᥊ ᤑ᤺ᤍᤠᤱᤒᤠ ᤑᤠ᤹ᤀᤡᤴ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤕᤥᤜᤠ᤹ ᤗᤧᤵᤔᤡ ᤐᤥ᤺ᤰᤂᤧᤀᤠᤱ ᤛᤠᤶᤕᤥᤏᤡᤒᤠ ᤏᤢ ᤛᤣᤛᤣᤛᤠᤱᤛᤠᤱ ᤔᤧᤒᤥ᤺ᤰᤂᤧ॥

ᤏᤢᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵ

᥎

ᤜᤧᤰᤁᤩᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤏᤢᤛᤡᤃᤣ᤺ᤰᤐᤠ ᤀᤣ᤺ᤵᤛᤠᤵᤐᤡᤴ ᤑᤠ᤺ᤰᤂᤢᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤢᤔᤢᤰ ᤁᤢᤓᤪᤧ᤺ᤱ ᤌᤠᤖᤡᤰ ᤆᤡᤈᤡ ᤕᤧᤶᤕᤧᤶ ᤐᤥ᤺ᤰᤂᤧ॥

᥈ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤁᤧᤕᤧᤵᤐᤠ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤏᤡᤛᤢᤱᤛᤡᤱ॥ ᤂᤧᤱᤜᤠ᤹ ᤏᤢᤛᤡ ᤌᤢᤳᤌᤢᤖᤡ᤺ᤵᤐᤠᤜᤠ᤹ ᤔᤧᤒᤡᤖᤢᤛᤡᤖᤥ॥

᥉ ᤜᤧᤰᤁᤩᤠᤱ ᤛᤠᤶᤔᤩᤠᤱ ᤛᤠᤱᤋᤧᤖᤧᤱ ᤁᤧᤒᤱᤒᤠ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤴ ᤋᤩᤧᤀᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤁᤢᤒᤣᤛᤠᤱ ᤕᤧᤶᤛᤡᤱᤗᤥ॥ ᤁᤧᤖᤧᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤕᤠᤵᤔᤡᤜᤠ᤹ᤖᤧ ᤂᤢᤏᤡ᤹ ᤋᤢᤘᤠ᤺ᤴᤏᤢ ᤋᤥ᤺ᤶᤔᤠ ᤑᤠ᤹ᤀᤠᤱ ᤜᤠᤱᤕᤢᤰᤏᤠ᤺ᤸᤗᤧ ᤁᤢᤍᤃᤡᤒᤠ ᤛᤠᤶᤔᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥ ᤛᤠᤱᤛᤡᤱ ᤜᤠ᤺ᤶᤔᤠ ᤑᤠ᤹ᤀᤠᤱ ᤕᤖᤡᤰ ᤛᤠᤱᤛᤡᤱ ᤔᤧᤒᤡᤖᤢᤖᤥ॥

᥊ ᤜᤧᤰᤁᤩᤠᤱ ᤛᤠᤱᤛᤡᤱ ᤔᤡ᤺ᤰᤂᤢ᤺ᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤕᤠᤵᤔᤡᤜᤠ᤹ᤖᤧ ᤔᤧᤈᤥᤃᤢᤒᤠ ᤋᤢᤘᤠ᤺ᤴ ᤛᤥᤖᤡᤰ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤜᤢᤰᤁᤥᤗᤠᤶ ᤏᤡᤱᤘᤠ᤹ᤑᤢᤔᤠᤱᤅᤥ ᤌᤠ᤺ᤱ ᤁᤧᤖᤧᤖᤥ॥

᥋ ᤜᤧᤰᤁᤩᤠᤱ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤛᤠᤱᤋᤧᤖᤧᤱᤅᤡᤴ ᤕᤠᤱᤛᤡᤱᤅᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤒᤠ ᤔᤡᤄᤠᤱᤅᤡᤴ ᤛᤠᤱᤋᤧᤖᤧᤱᤅᤥ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤵᤑᤢᤛᤢ ᤌᤠ᤺ᤛᤢᤖᤥ॥ ᤜᤧᤰᤁᤩᤠᤱ ᤂᤧᤵᤔᤥ ᤛᤠ᤺ᤶᤓᤣ ᤗᤧᤰᤋᤧ. ᤋᤠᤱᤛᤠᤰᤐᤧᤴ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ ᤗᤥ᤺ᤰᤂᤢ. ᤜᤧᤰᤁᤩᤠᤱ ᤗᤢᤵᤗᤡ ᤌᤠᤅᤧᤖᤥ॥

ᤋᤃᤡᤛ᤻ᤔᤠ ᤗᤡᤛᤡ ᤌᤢᤳᤌᤢᤖᤡ᤺ᤵᤐᤠᤜᤠ᤹

᥌ ᤜᤧᤰᤁᤩᤠᤱ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤏᤢᤛᤡ ᤌᤢᤳᤌᤢᤖᤡ᤺ᤵᤐᤠᤜᤠ᤹ ᤔᤢ᤺ᤵᤔᤠ ᤑᤠ᤹ᤀᤠᤱ ᤕᤠᤖᤡᤵ ᤔᤧᤈᤥᤃᤢᤖᤥ॥

᥍ ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤔᤠᤰᤂᤡ᤹ᤏᤢ ᤁᤧᤓᤢᤳᤇᤡᤱᤒᤠ ᤑ᤺ᤴ ᤏᤢ ᤔᤡ᤺ᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤀᤡᤰᤛᤡᤱᤗ ᤌᤠᤔᤠ ᤜᤣ᤺ᤰᤋᤧᤖᤥ॥ ᤜᤧᤰᤁᤩᤠᤱ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤛᤡᤱᤒᤢᤱᤜᤠ᤹. ᤜᤧᤰᤁᤩᤠᤱ ᤁᤠᤰ ᤛᤖᤣ᤺ᤳᤁᤩᤠ᤺ᤵᤐᤠ ᤕᤠ᤺ᤴᤜᤠ᤹ ᤔᤡᤍᤡᤃᤧᤒᤣᤖᤥ॥

᥎ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤔᤡ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤐᤕᤶ ᤕᤶᤒᤠ ᤁᤥ᤺ᤰᤔᤠ ᤜᤧᤰᤋᤱᤒᤠᤴ ᤘᤖ᤺ᤱᤅᤥ ᤗᤠᤵᤑᤢᤛᤡᤱᤗᤥ॥ ᤜᤧᤰᤁᤩᤠᤱ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤘᤖ᤺ᤱᤅᤡᤴ ᤔᤠᤰᤂᤡ᤹ ᤐᤥ᤺ᤰᤂᤧ ᤐᤣᤖᤥ॥

᥏ ᤜᤧᤰᤁᤩᤠᤱ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤘᤖ᤺ᤱᤅᤥ ᤁᤧᤕᤠᤰᤐᤠ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤔᤧᤛᤩᤧ. ᤜᤧᤰᤁᤩᤠᤱ ᤂᤧᤵᤔᤥᤒᤠ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤘᤠᤗᤠᤎᤠᤜᤠ᤹ᤀᤠᤱ ᤔᤧᤕᤖᤧ ᤔᤧᤒᤣᤖᤥ॥

᥇᥆ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤋᤠᤱᤛᤠᤰᤐᤥᤗᤠᤶ ᤕᤶᤒᤠ ᤂᤣ᤺ᤶᤛᤡᤰᤐᤠᤴ ᤁᤧᤍᤡ᤺ᤵᤐᤠ ᤋᤡᤕᤠᤗᤥ ᤁᤢᤀᤡᤛᤡ᤺ᤰ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤕᤱᤄᤱ ᤏᤢ ᤘᤠᤒᤢᤴᤜᤠ᤹ᤀᤥ ᤔᤰᤌᤩᤧᤖᤥ॥

᥇᥇ ᤂᤧᤴ ᤂᤣ᤺ᤶᤛᤡᤰᤐᤠᤸᤗᤧ ᤁᤢᤔᤡᤱᤃ “ᤐᤄᤡ᤺ᤰ ᤁᤧᤄᤡ᤺ᤰᤐᤠ” ᤘᤕᤧ॥ ᤂᤧᤸᤗᤧ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤆᤫᤠ᤺ᤳᤋᤡᤴ ᤁᤧᤄᤡ᤺ᤰᤐᤠ ᤆᤥᤃᤢ. ᤜᤧᤰᤁᤩᤠᤱ ᤂᤧᤴ ᤆᤫᤠ᤺ᤳᤋᤡᤴ ᤔᤧᤎᤢᤅᤢᤀᤠᤱ ᤕᤖᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤛᤩᤧᤖᤥ॥

᥇᥈ ᤀᤠᤸᤗ ᤗᤡᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤏᤠᤶ. ᤗᤠᤒᤠ. ᤏᤢ ᤂᤣ᤺ᤶᤛᤡᤰᤐᤠᤜᤠ᤹ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤕᤠᤱᤄᤢᤀᤠᤱ ᤂᤧᤱᤜᤠ᤹ᤖᤧ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤀᤥ᤺ᤳᤋᤡ᤺ᤴ ᤔᤕᤧᤖᤥ॥ ᤜᤧᤰᤁᤩᤠᤱ ᤗᤧᤴᤍᤡᤰ ᤏᤢ ᤛᤧᤴᤍᤡᤰᤗᤧᤴᤏᤠᤱ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤂᤠᤍᤠᤔᤧᤖᤥ॥

᥇᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤌᤠ᤺ᤱ ᤀᤥᤔᤧᤳᤋᤢᤱᤅᤡᤸᤗᤧ ᤋᤠᤱᤛᤠᤰᤐᤥ ᤁᤧᤒᤧᤒᤠᤖ ᤁᤧᤒᤵᤐᤠ ᤔᤢᤕᤠᤎᤡᤰ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧᤒᤠ ᤂᤧᤵᤛᤢᤱᤗᤥ. “ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠᤜᤠ᤹ᤀᤥ ᤋᤢᤰᤂᤣ. ᤋᤢᤰᤂᤣ. ᤋᤢᤰᤂᤣᤖᤥ. ᤌᤣᤀᤠᤱᤓᤧᤸᤗᤧ ᤀᤠᤸᤗ ᤘᤣ᤹ᤛ᤻ᤔᤠ ᤛᤢᤶᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤌᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤵᤔᤠ ᤕᤧᤶ ᤋᤩᤧᤀᤠᤱ ᤘᤠ᤹ᤖᤥ॥”

ᤅᤠᤛᤡᤃᤣ᤺ᤰᤐᤠ ᤌᤢᤳᤌᤢᤖᤡ᤺ᤵᤐᤠ

᥏

ᤜᤧᤰᤁᤩᤠᤱ ᤅᤠᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤋᤠᤱᤛᤠᤰᤐᤥᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤰᤁᤧᤎᤠ᤺ᤒᤠ ᤂᤣ᤺ᤶᤛᤡᤰᤐᤠᤎᤡᤰ ᤏᤡᤛᤢᤱᤗᤥ॥ ᤂᤧᤴ ᤂᤣ᤺ᤶᤛᤡᤰᤐᤧᤴ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤥᤒᤠ ᤋᤡᤔᤡᤰᤁᤡᤴ ᤔᤧᤒᤡᤖᤢ॥

᥈ ᤂᤧᤴ ᤂᤣ᤺ᤶᤛᤡᤰᤐᤠᤸᤗᤧ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤡᤴ ᤜᤴᤍᤢᤸᤗᤧ ᤂᤧᤵᤔᤥᤗᤠᤶ ᤀᤠᤳᤋᤠᤳᤋᤠᤴᤏᤣ ᤕᤶᤒᤠ ᤔᤡᤜᤠ᤺ᤳᤗᤢᤱᤅᤥᤗᤠᤶ ᤁᤧᤗ᤺ᤶᤒᤠ ᤁᤢᤀᤡᤛᤡ᤺ᤰ ᤔᤡ᤺ᤰᤂᤢ᤺ᤴ ᤌᤠᤅᤧ. ᤜᤧᤰᤁᤩᤠᤱ ᤋᤠᤱᤛᤠᤰᤐᤧᤴ ᤛᤡᤍᤧᤵ ᤋᤧᤵᤋᤢᤀᤠᤱ ᤏᤠᤶᤔᤡᤴ ᤀᤡ᤺ᤵᤋᤢᤍᤣᤛᤢᤖᤥ॥

᥉ ᤜᤧᤰᤁᤩᤠᤱ ᤔᤡ᤺ᤰᤂᤢᤀᤥᤗᤠᤶ ᤏᤡ᤺ᤱᤄᤢᤰᤘᤠᤜᤠ᤹ ᤔᤧᤗ᤺ᤴᤍᤧᤀᤠᤱ ᤂᤠᤶᤒᤣ᤺ᤰᤔᤥ ᤔᤧᤈᤢᤰᤋᤧ. ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤠᤱᤛᤠᤰᤂᤧᤒᤰᤐᤠᤜᤠ᤹ᤖᤧ ᤜᤧᤰᤁᤣ ᤛᤡᤰᤔᤠ ᤔᤢᤰ ᤔᤧᤒᤡᤖᤢᤛᤡᤖᤥ॥

᥊ ᤂᤧᤱᤜᤠ᤹ ᤕᤠ᤺ᤴ ᤐᤥ᤺ᤰᤗᤠᤜᤠ᤹. ᤛᤡᤱᤒᤢᤱᤜᤠ᤹ ᤑᤧᤳᤗᤠ᤺ᤶᤔᤠ ᤔᤧ᤺ᤴ. ᤁᤖ ᤂᤢᤏᤡ᤹ ᤋᤥᤘᤠᤒᤥ ᤏᤡᤱᤘᤠ᤹ᤑᤢᤔᤠᤱ ᤀᤣ᤺ᤵᤛᤠᤵ ᤔᤧᤶᤒᤵᤔᤏᤠᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤰ ᤋᤢᤰᤂᤣ ᤆᤠ᤺ᤳᤋᤧᤶᤛᤡᤶᤔᤧ᤹ ᤔᤧᤔᤧᤳᤋᤢᤛᤡᤖᤥ॥

᥋ ᤂᤧᤱᤜᤠ᤹ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤛᤧᤖᤧᤶᤛᤡᤶᤔᤡᤴᤏᤧ᤹ ᤁᤖ ᤗᤠ ᤅᤠᤛᤡ ᤌᤠᤖᤡᤰ ᤋᤢᤰᤂᤣ ᤆᤠ᤺ᤳᤋᤧᤶᤛᤡᤶᤔᤧ᤹ ᤁᤧᤗ᤹ᤒᤠ ᤀᤡᤱᤈᤠ᤺ᤱ ᤔᤧᤒᤡᤖᤢᤛᤡ॥ ᤜᤧᤰᤁᤩᤠᤱ ᤂᤧᤴ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤢᤰᤂᤣ᤺ᤱᤃ ᤋᤠᤱᤛᤠᤰᤂᤧᤒᤰᤐᤠᤸᤗᤧ ᤀᤠᤛᤡᤰᤁᤡᤸᤗᤧ ᤋᤢᤰᤐᤠ ᤜᤧᤰᤋᤱᤒᤠ ᤘᤕᤧᤖᤥ॥

᥌ ᤂᤧᤴ ᤕᤧᤴᤜᤠ᤹ᤀᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤛᤡᤔᤧᤴ ᤔᤧᤃᤥ᤺ᤳᤋᤢ. ᤁᤖ ᤔᤧᤱᤄᤥ᤺ᤛᤢᤴᤗᤥ॥ ᤜᤧᤰᤁᤩᤠᤱ ᤛᤡᤔᤠ ᤏᤡᤱᤘᤠ᤹ ᤔᤧᤈᤥᤃᤢᤛᤠᤱ ᤔᤧᤴᤇᤡᤏᤧᤴᤗᤥ॥

᥍ ᤂᤧᤴ ᤏᤡ᤺ᤱᤄᤢᤰᤘᤠᤜᤠ᤹ᤃ ᤌᤱᤅᤥ ᤕᤠᤖᤡᤵ ᤆᤥ᤺ᤰᤔᤏᤠᤒᤠ ᤀᤴ ᤁᤢᤀᤡᤛᤡ᤺ᤰ ᤏᤡᤔᤧᤎᤠᤒᤧᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤁᤥ ᤛᤠᤶᤔᤩᤠᤱ ᤋᤡᤆ᤺ ᤜᤧᤰᤋᤱᤒᤠᤴ ᤔᤧᤄᤢ᤺ᤰᤂᤢᤀᤠᤱ ᤐᤳᤇᤧ. ᤜᤧᤰᤁᤩᤠᤱ ᤂᤢᤏᤡ᤹ ᤏᤠᤖᤠ᤺ᤱᤃ ᤔᤧᤴᤇᤠᤶ ᤕᤠᤵᤔᤡᤖᤧᤴ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥

᥎ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤀᤡ᤺ᤱᤃ ᤔᤧᤴᤇᤢᤔᤠ᤹ᤖᤧᤴ ᤜᤧᤰᤁᤣ ᤁᤣ᤺ᤶᤒᤠ ᤆᤥᤃᤧ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤜᤠᤒᤥ᤹ᤜᤠ᤹ᤃ ᤌᤧᤖᤡᤱᤒᤠᤸᤗᤧ ᤁᤢᤜᤠᤒᤥ᤹ ᤜᤧᤰᤁᤣ ᤗ᤹ᤖᤧᤖᤥ॥

᥏ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤱᤒᤣ᤹ᤔᤥ ᤑᤧᤴᤈᤣ᤹ ᤛᤧ᤺ᤵᤆᤠᤱ ᤔᤧᤈᤠᤰᤂᤢ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤗᤠᤵᤐᤡᤱᤃ ᤌᤱᤅᤥ ᤀᤴᤗᤠᤜᤠ᤹ ᤁᤧᤀᤢ᤺ᤱᤒᤠᤀᤠᤱ ᤁᤧᤗᤥ᤺ᤰᤐᤠ ᤁᤢᤀᤡᤛᤡ᤺ᤰ ᤛ᤺ᤰᤋᤧᤖᤥ॥

᥇᥆ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤣ᤺ᤱᤃ ᤋᤠᤱᤛᤠᤰᤂᤧᤒᤰᤐᤠᤸᤗᤧ ᤁᤢᤔᤣ ᤁᤢᤀᤡᤛᤡ᤺ᤰ ᤆᤥᤃᤧ. ᤜᤧᤰᤁᤩᤠᤱ ᤂᤢᤏᤡ᤹ ᤔᤣ᤺ᤸᤗᤧ ᤗᤠ ᤅᤠᤛᤡ ᤌᤠᤖᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤋᤢᤰᤂᤣ ᤆᤠ᤺ᤵᤔᤠᤛᤡ ᤔᤢᤰᤛᤠᤶ ᤔᤧᤃᤳᤋᤢ॥

᥇᥇ ᤂᤢᤏᤡ᤹ ᤜᤠᤱᤅᤡᤱᤃ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤴ ᤘᤕᤧᤖᤥ॥ ᤂᤧᤸᤗᤧ ᤁᤢᤔᤡᤱᤃ ᤜᤡᤒᤪᤢ ᤐᤠ᤺ᤴᤍᤠᤱᤅᤥ ᤀᤒ᤻ᤒᤠᤍᤥᤏ ᤏᤢ ᤃᤪᤡᤁ ᤐᤠ᤺ᤴᤍᤠᤱᤅᤥ ᤀᤐᤥᤸᤗᤡᤕᤥᤴᤗᤥ (ᤁᤱᤜᤠ᤹ᤖᤧ ᤁᤢᤒᤣ᤺ᤱᤃ “ᤁᤧᤔᤧᤱᤒᤠ” ᤐᤥᤱᤗᤥ)॥

᥇᥈ ᤂᤧᤴ ᤌᤡᤰᤛᤡᤃᤣ᤺ᤰᤐᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤱᤃ ᤐᤣᤖᤥ॥ ᤁᤖ ᤀᤥᤔᤧᤳᤋᤧᤶᤔᤧ᤹ᤀᤥ. ᤘᤣ᤹ᤛ᤻ᤔᤠ ᤏᤧᤳᤇᤡ ᤀᤡᤏᤥᤃᤧᤴ ᤋᤢᤰᤂᤣᤜᤠ᤹ ᤋᤠᤔᤠ ᤁᤧᤒᤥ᤺ᤱᤒᤠ ᤘᤠ᤹ᤖᤥ॥

ᤋᤢᤰᤛᤡᤃᤣ᤺ᤰᤐᤠ ᤌᤢᤳᤌᤢᤖᤡ᤺ᤵᤐᤠ

᥇᥉ ᤜᤧᤰᤁᤩᤠᤱ ᤋᤢᤰᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡᤒᤠ ᤛᤠᤶᤔᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤸᤗᤧ ᤗᤡᤛᤡ ᤁᤢᤛᤢᤰᤐᤥ ᤁᤧᤒᤵᤐᤠ ᤜᤠᤛᤶᤛᤶᤒᤠᤀᤥᤏᤢ ᤀᤡᤰᤗᤠᤎᤡᤰ ᤗ᤺ᤴᤍᤧᤒᤠ ᤂᤧᤵᤛᤢᤱ॥

᥇᥊ ᤂᤧᤴ ᤀᤡᤰᤗᤠ᤺ᤸᤗᤧ ᤀᤰᤂᤣᤗ᤹ᤖᤡᤰ ᤂᤧᤴ ᤌᤢᤳᤋᤢᤖᤡ᤺ᤵᤐᤠ ᤁᤧᤃᤵᤐᤠ ᤋᤢᤰᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤴ ᤔᤧᤳᤋᤢ. “ᤐᤕᤶ ᤕᤶᤒᤠ ᤕᤢᤑᤪᤣᤋᤡᤛ ᤘᤖ᤺ᤱᤅᤥ ᤀᤡᤄᤣ᤺ᤱᤔᤏᤠᤛᤡᤒᤠ ᤗᤡᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤗᤧᤖᤧᤛᤧ᤹॥”

᥇᥋ ᤜᤧᤰᤁᤣᤗ᤹ᤖᤡᤰ ᤒᤠ ᤁᤴ ᤋᤱᤒᤣ. ᤗᤠ. ᤕᤧᤴ. ᤏᤢ ᤁᤢᤔᤢᤰᤗᤧ ᤗᤠᤃᤡ ᤕᤠᤖᤡᤵ ᤔᤧᤒᤥ᤺ᤰᤂᤧᤀᤠᤱ ᤁᤧᤘᤠ᤹ᤒᤠ ᤂᤧᤴ ᤗᤡᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤁᤢᤛᤢᤰᤘᤠ ᤌᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤧᤵᤔᤠᤛᤡ ᤑᤠ᤹ᤀᤠᤱ ᤔᤧᤗᤧᤖᤢᤛᤡᤖᤥ॥

᥇᥌ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤀᤴ ᤁᤧᤕᤢᤰᤐᤠ ᤌᤰᤛᤢᤒᤠᤜᤠ᤹ ᤏᤡᤒᤥᤱ ᤕᤢᤱᤛᤡᤱ (᥈᥆.᥆᥆.᥆᥆᥆) ᤔᤧᤘᤕᤧᤒᤠ ᤂᤢᤏᤡ᤹ ᤂᤠᤏᤡ᤺ᤳᤋᤡᤴ ᤂᤧᤵᤛᤢᤱᤗᤥ॥

᥇᥍ ᤀᤡᤱᤃᤠ᤹ ᤏᤡᤛᤢᤱᤒᤠ ᤛᤢᤑᤥᤀᤥ ᤀᤴᤜᤠ᤹ ᤏᤢ ᤀᤴ ᤁᤧᤕᤢᤰᤐᤠᤜᤠ᤹ ᤀᤰᤋᤱᤒᤠ ᤔᤧᤈᤥᤃᤧ- ᤂᤧᤱᤜᤠ᤹ᤖᤧ ᤂᤢᤏᤡ᤹ ᤛᤱᤒᤣ᤹ ᤛᤧ᤺ᤵᤆᤠᤱᤅᤡᤴ ᤔᤡ ᤜᤧᤰᤁᤣ ᤜᤧ᤺ᤳᤋᤠᤱᤒᤠ. ᤁᤢᤓᤡᤱᤗᤢᤱ ᤜᤧᤰᤁᤣ ᤑᤡᤱᤍᤠᤱᤒᤠ ᤏᤢ ᤁᤠᤴᤎᤠᤰ ᤜᤧᤰᤁᤣ ᤀᤶᤍᤠᤱᤒᤠ ᤆᤥᤃᤧᤖᤥ॥ ᤜᤧᤰᤁᤩᤠᤱ ᤀᤴᤜᤠ᤹ᤖᤧ ᤂᤢᤏᤡ᤹ ᤌᤧᤃᤣ᤺ᤰᤐᤠᤱᤃ ᤌᤧᤖᤡᤱᤒᤠᤸᤗᤧᤴ ᤁᤢᤀᤡᤛᤡ᤺ᤰ ᤆᤥᤃᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤀᤥᤗᤠᤶ ᤔᤡ. ᤔᤡ᤺ᤰᤂᤢ᤹ ᤏᤢ ᤁᤠᤴᤎᤠᤰᤁᤡᤴ ᤗ᤺ᤴᤍᤧᤖᤥ॥

᥇᥎ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤢᤗᤰ ᤛᤢᤶᤛᤡᤀᤥ ᤁᤢᤗᤰ ᤌᤡᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤁᤴ ᤀᤴᤜᤠ᤹ᤖᤧ ᤂᤢᤏᤡ᤹ ᤔᤢᤖᤠᤜᤠ᤹ᤀᤥᤗᤠᤶ ᤁᤧᤗ᤺ᤶᤒᤠ ᤔᤡ. ᤔᤡ᤺ᤰᤂᤢ᤹ ᤏᤢ ᤁᤠᤴᤎᤠᤰᤗᤧᤴ ᤛᤢᤶᤛᤡ ᤔᤡᤴᤍᤣ᤹ᤀᤥᤗᤠᤶ ᤔᤧᤛᤩᤧᤖᤥ॥

᥇᥏ ᤀᤴᤜᤠ᤹ᤖᤧ ᤂᤢᤏᤡ᤹ ᤔᤢᤰᤛᤠᤶᤔᤡᤱᤃ ᤂᤢᤏᤡ᤹ ᤔᤢᤖᤠᤜᤠ᤹ᤀᤥ ᤏᤢ ᤔᤣᤜᤠ᤹ᤀᤥ ᤐᤳᤇᤧᤖᤥ॥ ᤂᤢᤏᤡ᤹ ᤔᤣᤜᤠ᤹ᤃ ᤀᤛᤣ᤺ᤰᤐᤠ ᤁᤢᤀᤡᤛᤡ᤺ᤰ ᤁᤢᤎᤧᤃᤣ᤺ᤰ ᤁᤧᤒᤵᤐᤠ ᤆᤥᤃᤧᤖᤥ॥ ᤂᤧᤴ ᤌᤧᤃᤣ᤺ᤰᤜᤠ᤹ᤖᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤠ᤺ᤶᤔᤠᤛᤡ ᤔᤢᤰᤛᤠᤶ ᤔᤧᤃᤳᤋᤢᤖᤥ॥

᥈᥆ ᤜᤧᤰᤁᤩᤠᤱ ᤁᤴ ᤔᤡᤴᤍᤣ᤹ᤗᤠᤶ ᤔᤧᤴᤇᤡ᤺ᤔᤏᤠ ᤘᤣ᤹ ᤔᤏᤠᤜᤠ᤹ ᤀᤠᤒᤠᤅᤣ ᤔᤧᤈᤥᤃᤢᤒᤠ ᤑᤧᤴᤕᤠ᤺ᤶᤒᤰᤁᤥᤗᤠᤶ ᤔᤧᤴᤜᤡᤴᤍᤧᤴᤗᤥ॥ ᤀᤠᤸᤗᤛᤠᤱ ᤂᤧᤱᤜᤠ᤹ᤖᤧ ᤑᤧᤴᤛᤠᤶᤜᤠ᤹ ᤏᤢ ᤔᤧᤶᤒᤠ᤺ᤵᤔᤏᤠ. ᤔᤧᤴᤏᤡ᤺ᤔᤏᤠ ᤜᤧᤰᤁᤩᤠᤱ ᤗᤠᤱᤔᤧᤱᤄᤣ᤺ᤰᤔᤏᤠ ᤛᤠᤶᤔᤩᤠᤱ. ᤕᤢᤵᤐᤠ. ᤌᤌᤏᤠᤒᤠ. ᤗᤢᤱ ᤏᤢ ᤛᤡᤱᤅᤡᤸᤗᤧᤴ ᤏᤠᤘᤠᤀᤡᤳᤗᤠᤜᤠ᤹ ᤛᤣᤘᤠ ᤆᤥ᤺ᤰᤔᤠ ᤔᤧᤸᤗᤧᤖᤢᤴᤗᤥ॥

᥈᥇ ᤜᤧᤰᤁᤩᤠᤱ ᤂᤧᤱᤜᤠ᤹ ᤔᤏᤠᤛᤧᤵᤔᤠ. ᤁᤡᤳᤆᤠᤰ ᤆᤥ᤺ᤰᤔᤠ. ᤕᤠᤶᤒᤥ᤺ᤵᤔᤠ ᤏᤢ ᤂᤢ᤺ᤶᤔᤠᤗᤠᤶ ᤔᤧᤴᤜᤡᤴᤍᤧᤴᤗᤥ॥

ᤔᤠᤱᤗᤠᤀᤡᤱᤒᤠ ᤏᤢ ᤆᤢᤰᤛᤠ ᤛᤠᤵᤁᤡᤳᤋᤡᤴ

᥇᥆

ᤜᤧᤰᤁᤩᤠᤱ ᤀᤡᤱᤃᤠ᤹ ᤘᤣ᤹ ᤔᤢᤰᤛᤠᤶᤍᤠᤱᤒᤠ ᤔᤠᤱᤗᤠᤀᤡᤱᤒᤠᤎᤡᤰ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤕᤧᤖ ᤐᤳᤇᤧᤒᤠ ᤏᤡᤛᤢᤱ॥ ᤂᤧᤴ ᤂᤠᤵᤔᤡ᤺ᤳᤋᤡᤸᤗᤧ ᤐᤴᤇᤡᤱᤅᤠᤱ ᤘᤕᤧ. ᤁᤢᤎᤧᤃᤣ᤺ᤰ ᤛᤶᤍᤠᤱᤃ ᤏᤠᤶᤎᤡᤱᤃᤥ᤺ᤴ ᤐᤳᤇᤧ. ᤂᤢᤏᤧ᤹ ᤁᤢᤏᤠᤖᤠ᤺ᤱᤃ ᤏᤠᤶᤔᤡᤴ ᤜᤧᤰᤁᤣ ᤔᤡᤰ ᤁᤧᤈᤧᤶᤒᤠ ᤆᤥᤃᤧ. ᤜᤧᤰᤁᤩᤠᤱ ᤁᤢᤗᤠᤱᤜᤠ᤹ᤃ ᤔᤡᤁᤧᤍᤡ᤺ᤵᤐᤠ ᤛᤡᤳᤗᤠᤱ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥

᥈ ᤂᤧᤸᤗᤧ ᤁᤢᤜᤢᤰᤁᤥ ᤆᤢᤰᤛᤠ ᤑᤠ᤺ᤱᤔᤏᤠᤒᤠ ᤛᤠᤵᤁᤡᤳᤌᤡᤰ ᤁᤳᤋᤢ॥ ᤂᤧᤸᤗᤧ ᤁᤢᤈᤢᤵᤛᤠᤱ ᤗᤠᤱᤅᤡᤸᤗᤧ ᤘᤖ᤺ᤱᤅᤥ ᤏᤢ ᤁᤢᤓᤧᤴᤇᤠᤱ ᤗᤠᤱᤅᤡᤸᤗᤧ ᤂᤠᤶᤒᤣ᤺ᤰᤔᤥ ᤋᤥ᤹ᤖᤢᤀᤠᤱ ᤕᤧᤒᤧᤖᤥ॥

᥉ ᤜᤧᤰᤁᤩᤠᤱ ᤂᤧᤴ ᤔᤠᤱᤗᤠᤀᤡᤱᤒᤠᤴ ᤌᤧᤖᤡᤱᤒᤠᤴ ᤜᤢ᤺ᤰᤋᤧᤒᤠ ᤁᤢᤀᤡᤛᤡ᤺ᤰᤁᤣ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖᤥ॥ ᤂᤢᤏᤧ᤹ ᤀ᤺ᤰᤋᤧᤸᤗᤧ ᤋᤠᤱᤛᤠᤰᤐᤧᤴ ᤏᤢᤛᤡᤗᤧᤱ ᤗᤥ᤺ᤰᤂᤢᤖᤥ॥

᥊ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤴ ᤋᤠᤱᤛᤠᤰᤐᤠ ᤁᤧᤗᤥ᤺ᤱᤒᤠᤸᤗᤧ ᤁᤢᤒᤠ᤺ᤴᤏᤡᤴ ᤛᤠᤵᤔᤠᤀᤣ ᤀᤡ᤺ᤳᤋᤢᤱᤅᤠᤱ ᤐᤳᤇᤠᤱ. ᤁᤖ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤴ ᤏᤢᤛᤡ ᤂᤧᤖᤧᤱᤄᤢᤖᤢᤱ ᤁᤧᤗ᤹ᤒᤠᤸᤗᤧ ᤁᤢᤒᤠ᤺ᤴᤏᤡᤴ ᤔᤧᤛᤠᤵᤋᤧᤴᤏᤧ᤹. ᤁᤖ ᤂᤧᤱᤜᤠ᤹ ᤔᤠ᤹ᤖᤧᤀᤠᤱ ᤁᤳᤋᤧ᤹ᤀᤥ ᤁᤧᤗ᤹ᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ॥

᥋ ᤜᤧᤰᤁᤩᤠᤱ ᤀᤡᤱᤃᤠ᤹ ᤏᤡᤛᤢᤱᤒᤠ ᤂᤧᤴ ᤘᤖ᤺ᤱᤅᤥ ᤏᤢ ᤂᤠᤶᤒᤣ᤺ᤰᤔᤥ ᤁᤧᤕᤧᤵᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤈᤢᤵᤛᤠᤱ ᤜᤢᤰᤁᤡᤴ ᤛᤠᤱᤃᤪᤠᤶᤐᤣᤍᤠᤱ ᤗᤧᤵᤔᤠᤱ ᤑᤥ᤺ᤰᤂᤢᤖ

᥌ ᤛᤠᤱᤃᤪᤠᤶᤐᤣᤍᤠᤱ. ᤀᤡᤰᤛᤠᤍᤡᤱ ᤂᤠᤶᤒᤣᤰ ᤏᤢ ᤘᤖ᤺ᤱ ᤜᤧᤰᤁᤩᤠᤱ ᤂᤧᤵᤔᤥ ᤁᤧᤘᤠ᤹ᤒᤠ ᤁᤠᤰ ᤐᤠ᤺ᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠ ᤛᤍᤠᤍᤡᤱ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱᤅᤥ ᤔᤠᤱᤜᤧᤰᤛᤡᤱᤗᤥ॥ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤐᤠ᤺ᤳᤋᤢ. “ᤀᤠᤸᤗ ᤂᤧᤴ ᤕᤧᤶᤔᤡᤴ ᤋᤠᤔᤠ ᤕᤖᤡᤰ ᤜᤥ᤺ᤵᤗᤥ.

᥍ ᤁᤖ ᤏᤢᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠa ᤁᤢᤛᤣᤘᤠᤖᤥᤒᤠᤜᤠ᤹ ᤋᤃᤡ ᤀᤡᤱᤓᤴ ᤆᤥᤃᤢᤛᤡᤒᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤒᤡ᤹ ᤐᤠ᤺ᤴᤜᤠ᤹ ᤁᤧᤳᤗᤥ॥”

᥎ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤂᤧᤵᤛᤢᤱᤒᤠ ᤀᤡᤰᤗᤠ᤺ᤸᤗᤧ ᤕᤠᤶᤔᤥ ᤀᤰᤂᤣ ᤔᤧᤳᤋᤠᤱ. “ᤐᤣᤃᤧ᤹ᤀᤠᤱ ᤂᤧᤴ ᤘᤖ᤺ᤱᤅᤥ ᤏᤢ ᤂᤠᤶᤒᤣ᤺ᤰᤔᤥ ᤁᤧᤕᤧᤵᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤜᤢᤰᤁᤥ ᤁᤳᤋᤢᤒᤠ ᤂᤧᤴ ᤁᤧᤒᤠ᤺ᤱᤒᤠ ᤛᤠᤵᤁᤡᤳᤋᤡᤴ ᤋᤠ᤺ᤰᤋᤧ᤹॥”

᥏ ᤜᤧᤰᤁᤩᤠᤱ ᤀᤡᤱᤃᤠ᤹ᤀᤠᤱ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤥ ᤐᤣᤃᤠᤱᤅᤠᤱ ᤂᤧᤴ ᤆᤢᤰᤛᤠ ᤛᤠᤵᤁᤡᤳᤋᤡᤴ ᤏᤠ᤺ᤰᤋᤢᤱ॥ ᤂᤧᤸᤗᤧ ᤔᤧᤳᤋᤠᤱ. “ᤁᤫᤧ᥄ ᤁᤴ ᤋᤠ᤺ᤰᤋᤧ᤹ᤀᤠᤱ ᤆᤩᤧ᤹. ᤁᤴ ᤁᤧᤈ᤺ᤸᤗᤧ ᤁᤧᤔᤢᤖᤠᤀᤥ ᤛᤰᤘᤠᤄᤢ ᤜᤧᤰᤁᤣ ᤐᤗᤡᤶᤗᤡᤶᤛᤠᤱ ᤁᤧᤛᤠᤵᤐᤥ᤺ᤰᤐᤥ ᤗᤠ᤺ᤳᤋᤠᤱ ᤐᤄᤡ᤺ᤰᤂᤡ᤺ᤰᤗᤥ॥”

᥇᥆ ᤜᤧᤰᤁᤩᤠᤱ ᤂᤧᤴ ᤆᤢᤰᤛᤠ ᤛᤠᤵᤁᤡᤳᤋᤡᤴ ᤁᤢᤜᤢᤰᤁᤥᤗᤠᤶ ᤋᤠ᤺ᤰᤋᤢᤱᤅᤠᤱ ᤀᤡᤱᤃᤠ᤹ ᤆᤠᤱ॥ ᤂᤧᤴ ᤆᤠᤱᤅᤡᤸᤗᤧ ᤀᤠᤔᤢᤖᤠᤀᤥ ᤐᤗᤡᤶᤗᤡᤶᤍᤧ. ᤁᤖ ᤀᤠᤛᤠᤵᤐᤥ᤺ᤰᤐᤥ ᤗᤠᤛᤧᤀᤠᤱ ᤐᤄᤡ᤺ᤰᤂᤡ᤺ᤰᤋᤧᤖᤥ॥

᥇᥇ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤠᤱ. “ᤂᤧᤏᤧ᤹ ᤕᤖᤡᤰ ᤔᤏᤠᤜᤠ᤹. ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤕᤖᤡᤰ ᤐᤠ᤺ᤴᤍᤠᤱᤜᤠ᤹ ᤏᤢ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤕᤠ᤺ᤶᤒᤣᤀᤥ ᤕᤠᤶᤔᤥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤳᤋᤢᤖᤀᤣ ᤐᤥᤱᤗᤥ॥”

a 

᥇᥆:᥍ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤴ- ᤂᤢᤏᤧ᤹ ᤏᤡᤱᤘᤠ᤹ᤑᤢᤔᤠᤱᤗᤠᤶᤒᤠᤒᤠ ᤀᤡᤱᤄᤱ ᤁᤧᤒᤠ᤺ᤵᤐᤠ ᤔᤏᤠᤖᤥ॥ ᤁᤢᤓᤠ ᤕᤧᤶᤔᤥ ᤋᤠ᤺ᤴᤍᤡ ᤁᤧᤒᤥ᤺ᤱᤒᤠ ᤐᤠ᤺ᤴᤏᤠᤱ ᤂᤢᤏᤧ᤹ ᤐᤠ᤺ᤳᤋᤢᤖᤥ॥

ᤏᤧᤳᤇᤡ ᤋᤥ᤺ᤴᤍᤡ ᤁᤧᤒᤡᤒᤠᤜᤠ᤹

᥇᥇

ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤢᤛᤡ᤺ᤰᤔᤠ ᤛᤡᤱ ᤁᤢᤀᤡᤛᤡ᤺ᤰ ᤋᤰᤁᤠ᤺ᤳᤎᤡᤰ ᤔᤧᤒᤡᤖᤠᤱᤅᤠᤱ ᤀᤰᤂᤣ ᤔᤧᤔᤧᤳᤋᤠᤱ. “ᤐᤣᤃᤧ᤹ᤀᤠᤱ ᤏᤡᤱᤘᤠ᤹ᤑᤢ ᤔᤠᤱᤜᤡᤶ ᤏᤢ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤡᤴ ᤛᤡ᤺ᤰᤋᤧ᤹. ᤜᤧᤰᤁᤩᤠᤱ ᤂᤧᤵᤔᤥ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ᤀᤠᤱ ᤏᤡᤖᤧᤛᤧ᤹ᤀᤥ॥

᥈ ᤁᤖ ᤜᤡᤶᤔᤡᤸᤗᤧ ᤗᤰᤂᤢᤶᤔᤡᤴ ᤔᤧᤛᤡ᤺ᤰᤋᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤱᤃ ᤁᤧᤖᤧᤰ ᤗᤠᤈᤣ᤹ᤒᤠ ᤛᤢᤘᤠᤱᤜᤠ᤹ ᤐᤡᤖᤧᤀᤠᤱ ᤘᤠ᤹ᤖᤥ॥ ᤂᤧᤱᤜᤠ᤹ᤖᤧ ᤂᤧ᤹ᤕᤥ ᤗᤠ ᤗᤡ-ᤏᤧᤳ (᥊᥈) ᤌᤠᤖᤡᤰ ᤛᤣᤛᤣ ᤕᤧᤰᤕᤰᤁᤡᤴ ᤔᤧᤛ᤹ᤖᤢ ᤔᤧᤗᤠ᤺ᤰᤋᤢ᤹ᤖᤥ॥

᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤏᤧᤳᤇᤡ ᤀᤠᤍᤥ᤺ᤴᤍᤡ ᤁᤧᤒᤡᤒᤠᤜᤠ᤹ ᤕᤢᤰ ᤐᤡᤖᤢᤱᤛᤡᤱ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤃᤡ ᤋᤣ᤺ᤳa ᤆᤠᤱᤛᤢᤀᤠᤱ ᤜᤧᤴᤇᤡᤱ ᤌᤡᤰ ᤁᤡᤵ ᤏᤧᤳᤇᤡᤀᤠᤱ ᤋᤢᤰᤐᤥ᤺ᤱ (᥇.᥈᥌᥆) ᤕᤧᤴ ᤌᤠᤖᤡᤰ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤇᤡᤖᤥ॥”

᥊ ᤂᤢᤴᤇᤡ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣᤰ ᤍᤠᤱᤒᤠᤸᤗᤧ ᤁᤢᤍᤃᤡ ᤁᤧᤕᤧᤵᤐᤠ ᤏᤧᤳᤇᤡ ᤈᤤᤋᤢᤏ ᤛᤡᤱᤒᤢᤱ ᤏᤢ ᤏᤧᤳᤇᤡ ᤛᤣᤔᤡᤕᤢᤱᤍᤧᤴᤛᤡᤖᤥ॥

᥋ ᤀᤠᤳᤋᤡᤴᤜᤠ᤹ᤖᤧ ᤂᤢᤴᤇᤡ᤹ ᤋᤢᤰᤂᤣ ᤆᤠ᤺ᤵᤔᤠᤛᤡ ᤏᤡᤱᤘᤠ᤹ ᤔᤧᤈᤥᤃᤢ᤹. ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤔᤡᤖᤠ᤺ᤰᤁᤡᤸᤗᤧ ᤂᤢᤴᤇᤡ᤹ ᤏᤡᤱᤔᤡᤜᤠ᤹ ᤗᤠᤒᤢ ᤛᤧᤖᤢᤛᤡ᤹ᤖᤥ॥ ᤀᤰᤂᤣᤗ᤹ᤖᤡᤰ ᤂᤢᤴᤇᤡ᤹ ᤋᤢᤰᤂᤣ ᤆᤠ᤺ᤵᤔᤠᤛᤡ ᤏᤡᤱᤘᤠ᤹ ᤁᤧᤈᤥ᤺ᤰᤐᤠᤜᤠ᤹ ᤛᤡᤔᤠᤀᤣ ᤐᤥᤱᤗᤥ॥

᥌ ᤂᤧᤱᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤐᤠ᤺ᤳᤇᤢᤖ ᤌᤠᤖᤡᤰ ᤐᤠᤱᤃᤧᤴᤍᤡᤱ ᤘᤠᤜᤡᤳᤔᤠᤴ ᤔᤧᤎᤠᤏᤧᤴᤗ ᤑᤠ᤹ᤀᤠᤱ ᤋᤖ᤺ᤱᤃᤧᤴ ᤋᤠᤱᤛᤠᤰᤐᤧᤴ ᤛᤢᤵᤔᤠ ᤔᤢᤰᤛᤠᤶ ᤁᤳᤇᤢ᤹ᤖᤥ॥ ᤜᤧᤰᤁᤩᤠᤱ ᤕᤱᤄᤱ ᤏᤢ ᤘᤖ᤺ᤱᤅᤡᤴ ᤔᤠᤰᤂᤡ᤹ᤀᤥ ᤗᤧᤱᤔᤠ ᤔᤢᤰᤛᤠᤶᤔᤠᤱ ᤁᤳᤇᤢ᤹. ᤕᤠᤶᤔᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤂᤢᤴᤇᤡ᤹ ᤏᤡᤱᤘᤠ᤹ ᤜᤧᤰᤁᤣᤀᤣ ᤁᤠᤰ ᤐᤖᤡᤰᤗᤧᤴ ᤔᤡᤴᤍᤣ᤹ᤜᤠ᤹ᤀᤠᤱ ᤋᤠ᤺ᤵᤔᤠ ᤛᤢᤰᤛᤢ᤹ᤖᤥ॥

᥍ ᤂᤢᤴᤇᤡ᤹ ᤋᤥ᤺ᤴᤍᤡ ᤐᤡᤔᤠ ᤛᤢ᤺ᤳᤇᤢᤀᤠᤱ ᤂᤧᤴ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤗᤠᤶ ᤁᤧᤗ᤺ᤶᤒᤠ ᤂᤧᤴ ᤌᤰᤛᤠ᤺ᤸᤗᤧ ᤂᤢᤴᤇᤡ᤹ᤏᤢ ᤌᤱ ᤆᤥᤃᤢ᤹. ᤜᤧᤰᤁᤩᤠᤱ ᤂᤧᤸᤗᤧ ᤏᤧᤵᤔᤠᤱ ᤏᤠ᤺ᤴᤍᤢᤛᤡ᤹ᤀᤠᤱ ᤛᤧᤖᤢᤛᤡ᤹ᤖᤥ॥

᥎ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤴᤇᤡ᤹ ᤌᤰᤁᤡᤱᤃ ᤂᤧᤴ ᤐᤕᤶ ᤕᤶᤒᤠ ᤕᤧᤰᤕᤰᤁᤡᤸᤗᤧ ᤁᤢᤔᤠᤖᤠᤶᤔᤥ ᤏᤧᤛᤡᤖᤥ॥ ᤂᤧᤵᤔᤥᤀᤣ ᤂᤢᤴᤇᤡ᤹ ᤍᤠᤱᤒᤠᤴ ᤛᤡᤗᤠᤶᤛᤠᤰᤔᤠ ᤛᤡᤱᤛᤶᤍᤠᤱ ᤔᤧᤓᤥ᤺ᤴᤍᤢ ᤔᤧᤛᤧᤖᤢᤀᤠᤱ ᤘᤕᤧᤖᤥ॥ ᤂᤧᤴ ᤕᤧᤰᤕᤰᤁᤡᤱᤃ ᤛᤍᤥᤔ ᤕᤧᤰᤕᤰ ᤏᤢ ᤔᤡᤛᤪ ᤗᤠᤈᤣ᤹ ᤜᤧᤰᤋᤱᤒᤠᤖᤥ॥

᥏ ᤜᤧᤰᤁᤩᤠᤱ ᤕᤧᤴ ᤛᤢᤶᤛᤡᤀᤠᤱ ᤗᤧᤴᤈᤥ ᤌᤠᤖᤡᤰ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤁᤧᤖᤧᤰ ᤐᤠ᤺ᤴᤍᤠᤱᤜᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤗᤠᤈᤣ᤹ᤜᤠ᤹ᤗᤠᤶ ᤔᤏᤠᤜᤠ᤹ᤖᤧ ᤂᤢᤴᤇᤡ᤹ ᤆᤣᤜᤠ᤹ ᤀᤥᤔᤧᤔᤧᤳᤋᤢᤛᤠᤱ ᤀᤡᤵᤐᤢᤱᤅᤥ ᤗᤢᤵᤔᤠᤃ ᤔᤧᤶᤒᤠᤱᤄᤢᤴᤇᤡᤴᤗᤥ॥

᥇᥆ ᤜᤧᤰᤁᤩᤠᤱ ᤂᤧᤱᤜᤠ᤹ ᤛᤩᤧᤳᤇᤡᤒᤠᤀᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤛᤡᤖᤠ᤹ ᤌᤠᤱᤅᤠᤱ ᤔᤧᤛ᤺ᤳᤗᤥ. ᤜᤧᤰᤁᤩᤠᤱ ᤔᤡᤰᤋᤥ᤺ᤰ ᤔᤧᤒᤡᤛᤡᤱᤗᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤏᤧᤵᤑᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠᤜᤠ᤹ ᤛᤠ᤹ᤖᤡᤰ ᤀᤡᤏᤥᤃᤧᤴ ᤋᤢᤰᤂᤣ ᤆᤠ᤺ᤳᤋᤧᤳᤇᤢᤀᤠᤱ ᤘᤕᤧᤳᤇᤡᤖᤥ॥

᥇᥇ ᤁᤖ ᤕᤧᤴ ᤛᤢᤶᤛᤡᤀᤠᤱ ᤗᤧᤴᤈᤥ ᤀᤣᤃᤠᤱ ᤂᤧᤱᤜᤠ᤹ ᤏᤧᤵᤔᤠᤱᤅᤥ ᤏᤧᤳᤋᤡᤃᤧᤴ ᤜᤡᤱᤔᤴ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤠ᤺ᤱᤃᤢᤃᤧᤴ ᤁᤢᤛᤰᤔᤠ᤺ᤴ ᤗᤠᤛᤧᤀᤠᤱ ᤏᤧᤵᤔᤠᤱ ᤐᤥᤃᤧᤳᤇᤡᤀᤠᤱ ᤕᤧᤒᤧᤳᤇᤡᤖᤥ॥ ᤜᤧᤰᤁᤩᤠᤱ ᤂᤢᤴᤇᤡ᤹ ᤀᤥᤃᤧᤔᤧᤵᤐᤠᤖ ᤁᤧᤒᤵᤐᤠ ᤁᤠᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤖᤥ॥

᥇᥈ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤁᤳᤌᤥ ᤌᤠᤅᤧᤳᤇᤧ᤹ ᤁᤧᤗ᤹ᤒᤠ ᤕᤶᤒᤠ ᤀᤡᤰᤗᤠᤎᤡᤰ ᤋᤩᤧᤀᤠᤱ ᤂᤢᤴᤇᤡ᤹ ᤏᤡᤱᤔᤡᤜᤠ᤹ᤖᤧ ᤀᤥᤔᤧᤔᤧᤳᤋᤢᤛᤡᤖ ᤔᤧᤒᤳᤇᤧᤸᤗᤧᤛᤠ ᤌᤥ ᤂᤠᤵᤔᤡ᤺ᤳᤋᤥ ᤗᤠᤛᤧᤳᤇᤡᤖ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤣᤛᤧᤳᤇᤡᤖᤥ॥

᥇᥉ ᤜᤧᤰᤁᤩᤠᤱ ᤀᤠᤶᤓᤠ ᤂᤧᤴ ᤕᤧᤶᤔᤥ ᤐᤕᤶ ᤕᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤗᤢᤵᤗᤡ ᤌᤠᤅᤧᤀᤠᤱ ᤂᤧᤴ ᤕᤧᤰᤕᤰᤁᤡᤴ ᤌᤡᤒᤥᤱ ᤗᤰ ᤕᤖᤧᤸᤗᤧ ᤜᤧᤴᤇᤡᤱ ᤏᤢᤛᤡ (᥍.᥆᥆᥆) ᤔᤏᤠᤜᤠ᤹ ᤜᤍ᤹ ᤔᤧᤛᤩᤧᤖᤥ॥ ᤜᤧᤰᤁᤩᤠᤱ ᤔᤧᤴᤇᤡ᤺ᤔᤏᤠ ᤁᤠᤰ ᤔᤏᤠᤜᤠ᤹ ᤛᤠ᤹ᤖᤡᤰ ᤔᤧᤃᤡᤛᤧᤀᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤔᤢᤰᤛᤠᤶᤍᤠᤱᤒᤠ ᤆᤥᤰ ᤑᤠ᤹ᤀᤠᤱ ᤔᤡᤔᤡᤍᤡᤱ ᤔᤧᤒᤡᤖᤢᤖᤥ॥

᥇᥊ ᤂᤧᤴ ᤏᤡᤛᤡᤃᤣ᤺ᤰᤐᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤱᤃ ᤐᤣ. ᤁᤖ ᤀᤥᤔᤧᤳᤋᤧᤶᤔᤧ᤹ᤀᤥ. ᤛᤢᤶᤛᤡᤃᤣ᤺ᤰᤐᤠ ᤀᤡᤏᤥᤃᤧᤴ ᤋᤢᤰᤂᤣ᤺ᤱᤃ ᤜᤠᤖᤠᤀᤣ ᤋᤠᤖ ᤐᤳᤗᤥ॥

ᤏᤢᤛᤡᤃᤣ᤺ᤰᤐᤠ ᤌᤢᤳᤌᤢᤖᤡ᤺ᤵᤐᤠ

᥇᥋ ᤜᤧᤰᤁᤩᤠᤱ ᤏᤢᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤎᤢᤳᤌᤢᤖᤡ᤺ᤵᤐᤧᤴ ᤔᤢ᤺ᤳᤋᤢᤸᤗᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤶᤒᤠ ᤀᤡᤰᤗᤠᤜᤠ᤹ ᤀᤰᤂᤣᤗ᤹ᤖᤡᤰ ᤋᤩᤧᤖᤥ. “ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤀᤠᤏᤡ᤹ ᤍᤠᤱᤒᤠ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤸᤗᤧ ᤁᤢᤜᤠᤱᤈᤢᤶ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤆᤰᤔᤧᤸᤗ᤹ᤀᤣ ᤛᤍᤠᤍᤡᤱ ᤛᤍᤠᤍᤡᤱ ᤜᤠᤱ ᤆᤥᤃᤢ᤹ᤖᤥ॥”

᥇᥌ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤀᤠᤒᤠᤅᤣ ᤂᤢᤏᤡ᤹ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤏᤧᤳ-ᤗᤡ (᥈᥊) ᤋᤢᤶᤗᤠᤶᤗᤥᤒᤠᤜᤠ᤹ ᤛᤠᤶᤒᤥᤴ ᤔᤧᤓᤴᤇᤡᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤣᤘᤠ ᤔᤧᤈᤥᤃᤢᤖ

᥇᥍ ᤀᤰᤂᤣ ᤔᤧᤒᤠ᤺ᤳᤋᤢ.

“ᤀᤢᤏᤠᤜᤢᤖᤡᤀᤠᤱᤎᤥᤏᤢ ᤀᤠᤸᤗᤥ ᤌᤠᤖᤡᤰ ᤁᤧᤘᤠ᤹ᤒᤠ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤀᤠᤏᤡᤃᤧ ᤏᤠᤈᤶᤃᤧᤴ ᤏᤥᤃᤧᤴ ᤐᤡᤀᤠᤛᤡᤃᤧ᤹ᤖᤥ. ᤌᤣᤀᤠᤱᤓᤧᤸᤗᤧ ᤀᤠᤸᤗ ᤐᤕᤶ ᤕᤶᤒᤠ ᤁᤧᤔᤢᤰᤛᤠᤶᤔᤡᤴ ᤁᤧᤍᤠ᤺ᤰᤋᤢᤀᤠᤱ ᤁᤧᤘᤠ᤹ ᤜᤧᤰᤁᤩᤠᤱ ᤜᤠᤱᤕᤢᤰ ᤆᤥ᤺ᤰᤔᤠ ᤁᤧᤜᤣ᤺ᤰᤋᤢᤀᤠᤱ ᤁᤧᤘᤠ᤹ᤖᤥ॥

᥇᥎ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤂᤧᤏᤧ᤹ᤏᤢ ᤂᤢᤏᤡ᤹ ᤕᤠ᤺ᤰᤗᤧ᤹ᤖᤧᤀᤠᤱ ᤘᤠ᤹.

ᤁᤖ ᤀᤠᤸᤗ ᤂᤧᤏᤧ᤹ ᤁᤧᤛᤡᤰ ᤐᤥ᤺ᤰᤔᤠ ᤕᤧᤶ ᤁᤧᤖᤧᤀᤠᤱ ᤘᤠ᤹॥ ᤁᤧᤛᤡᤒᤠᤜᤠ᤹ ᤂᤠᤛᤧᤴ ᤆᤥ᤺ᤰᤔᤠᤛᤡ ᤕᤧᤶ ᤋᤩᤧᤀᤠᤱ ᤘᤠ᤹॥

ᤜᤧᤰᤁᤩᤠᤱ ᤂᤧᤏᤧ᤹ᤏᤢ ᤁᤧᤃᤡᤒᤠ ᤆᤢᤰᤛᤠ ᤏᤢ ᤕᤶᤒᤠ. ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤁᤧᤛᤣᤘᤠᤖᤥᤒᤠᤜᤠ᤹ ᤜᤧᤰᤁᤩᤠᤱ ᤁᤧᤛᤣᤛᤣ ᤔᤏᤠᤜᤠ᤹ ᤜᤠᤱᤛᤧᤶ ᤐᤡᤔᤠᤛᤡ ᤛᤢᤕᤧᤶ ᤋᤩᤧᤀᤠᤱ ᤘᤠ᤹॥

ᤀᤠᤸᤗ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤔᤧᤱᤒᤠᤜᤠ᤹ ᤔᤧᤱᤔᤠᤛᤡ ᤕᤧᤶᤔᤠᤱ ᤋᤩᤧᤀᤠᤱ ᤘᤠ᤹ᤖᤥ॥”

᥇᥏ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤡᤴ ᤜᤖᤧᤀᤠᤱ ᤂᤧᤴ ᤛᤡᤃᤠᤱᤒᤠ ᤔᤠᤱᤜᤢᤵᤐᤡᤸᤗᤧᤴ ᤛᤴᤍᤥ᤺ᤰᤁᤡᤴᤏᤠᤱ ᤏᤡᤎᤠᤒᤧᤖᤥ॥ ᤜᤧᤰᤁᤩᤠᤱ ᤛᤠ᤺ᤶᤓᤣ ᤗᤧᤰᤋᤧ. ᤋᤠᤱᤛᤠᤰᤐᤧᤴ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ ᤗᤥ᤺ᤰᤂᤢ. ᤗᤢᤵᤗᤡ ᤌᤠᤅᤧ. ᤜᤧᤰᤁᤩᤠᤱ ᤕᤶᤒ᤻ᤕᤶᤒᤠ ᤑ᤺ᤴ ᤌᤩᤧᤖᤥ॥

a 

᥇᥇:᥉ “ᤛᤃᤡ ᤋᤣ᤺ᤳ ᤆᤠᤱᤔᤠ” ᤑᤠ᤹ᤀᤡᤱᤃ ᤔᤣᤖᤡᤱ ᤆᤥ᤺ᤰᤔᤏᤠᤒᤠ ᤔᤡᤰᤛᤣ᤺ᤴᤗᤥ॥

ᤔᤧᤴᤇᤢᤔᤠ᤹ ᤏᤢ ᤕᤶᤒᤠ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ

᥇᥈

ᤜᤧᤰᤁᤩᤠᤱ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤥ ᤀᤡᤱᤃᤠ᤹ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴ ᤏᤡᤛᤢᤱᤗᤥ॥ ᤂᤧᤵᤔᤥ ᤆᤠᤱ ᤆᤠᤱᤔᤏᤠᤒᤠ ᤁᤢᤀᤡᤛᤡ᤺ᤰ ᤏᤠᤶᤔᤡᤴ ᤁᤧᤈᤠᤱᤔᤠ ᤔᤧᤴᤇᤢᤔᤠ᤹ᤎᤡᤰ ᤘᤕᤧᤖᤥ॥ ᤂᤧᤸᤗᤧ ᤁᤢᤗᤠᤱᤓᤥᤛᤠᤱ ᤗᤠᤒᤠᤴ ᤐᤳᤇᤧ ᤜᤧᤰᤁᤩᤠᤱ ᤁᤢᤎᤧᤃᤣ᤺ᤰ ᤛᤶᤍᤠᤱ ᤌᤡᤰ-ᤏᤧᤳ ᤂᤣ᤺ᤶᤛᤡᤰᤜᤠ᤹ᤖᤧᤴ ᤋᤡᤆ᤺ ᤂᤢ᤺ᤰᤂᤢᤀᤠᤱ ᤐᤳᤇᤧ॥

᥈ ᤂᤧᤴ ᤔᤧᤴᤇᤢᤰᤔᤠ ᤘᤕᤧ ᤜᤧᤰᤁᤩᤠᤱ ᤁᤢᤛᤠᤘᤠ᤺ᤶᤔᤠ ᤕᤧᤶᤔᤡᤴ ᤋᤩᤧᤒᤠᤸᤗᤧ ᤛᤠᤘᤠ᤺ᤴᤍᤢᤱᤅᤡᤸᤗᤧ ᤋᤖᤢᤀᤠᤱ ᤕᤠᤖᤧᤖ ᤘᤕᤧ॥

᥉ ᤜᤧᤰᤁᤩᤠᤱ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤥ ᤕᤠᤶᤔᤥ ᤀᤡᤱᤃᤠ᤹ ᤘᤣ᤹ᤛ᤻ᤔᤠ ᤏᤡᤱᤘᤠ᤹ ᤁᤧᤔᤠᤒᤠ ᤔᤡᤰᤛᤣ᤺ᤴᤎᤡᤰᤁᤠᤱ ᤏᤡᤛᤢᤱᤗᤥ- ᤂᤧᤵᤔᤥ ᤜᤧ᤺ᤳᤁᤧᤗ᤹ᤒᤠ ᤏᤢᤛᤡ ᤁᤢᤎᤧᤃᤣ᤺ᤰ ᤁᤧᤒᤵᤐᤠ ᤐᤕᤶ ᤕᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴa ᤘᤕᤧᤖᤥ॥ ᤂᤧᤸᤗᤧ ᤏᤢᤛᤡ ᤁᤢᤎᤧᤃᤣ᤺ᤰᤜᤠ᤹ᤀᤥ ᤏᤢᤛᤡ ᤋᤡᤆ᤺ᤜᤠ᤹ ᤂᤢ᤺ᤰᤂᤢᤀᤠᤱ ᤐᤳᤇᤧ॥ ᤂᤧᤸᤗᤧ ᤌᤡᤒᤥᤱ ᤁᤢᤍᤠᤱᤜᤠ᤹ ᤕᤢᤅᤧᤖᤥ॥

᥊ ᤂᤧᤸᤗᤧ ᤁᤢᤔᤣ᤺ᤸᤗᤧ ᤋᤠᤱᤛᤠᤰᤐᤥᤒᤠ ᤁᤢᤗᤰ ᤛᤢᤶᤛᤡᤀᤥ ᤁᤢᤛᤢᤰᤘᤠ ᤌᤡᤰ ᤂᤣ᤺ᤶᤛᤡᤰᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤕᤥ ᤛᤢ᤺ᤴᤍᤢ ᤌᤠᤛᤢᤛᤡᤖᤥ॥ ᤜᤧᤰᤁᤩᤠᤱ ᤀᤅᤧ᤺ᤰᤘᤠ᤺ᤴ ᤛᤠᤘᤠ᤺ᤴᤍᤢᤸᤗᤧ ᤗᤖᤢᤱᤍᤣ᤺ᤛᤢᤱ ᤑᤠ᤹ᤀᤠᤱ ᤔᤧᤴᤇᤢᤔᤠ᤹ᤀᤡᤸᤗᤧ ᤁᤢᤍᤃᤡ ᤂᤧᤴ ᤐᤣᤀᤠᤱ ᤕᤧᤶᤛᤡᤱᤗᤥ॥

᥋ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤑᤧᤴᤈᤣ᤹ ᤋᤰᤁᤠ᤺ᤳᤋᤡᤸᤗᤧ ᤁᤠᤰ ᤔᤧᤴᤇᤠᤶ ᤛᤢᤘᤠᤱ ᤛᤶᤍᤠᤱ ᤜᤠᤱ ᤁᤧᤈᤥ᤺ᤰᤐᤠ ᤀᤅᤧ᤺ᤰᤘᤠᤛᤠ᤺ᤴ ᤛᤠᤘᤠ᤺ᤴᤍᤢ॥ ᤂᤧᤴ ᤀᤅᤧ᤺ᤰᤘᤠ᤺ᤴ ᤛᤠᤘᤠ᤺ᤴᤇᤡᤱᤏᤠᤔᤧ᤺ᤴᤏᤣ ᤏᤡᤱᤘᤠ᤹ᤑᤢᤔᤠᤱᤅᤥ ᤜᤧᤰᤁᤩᤠᤱ ᤁᤢᤜᤠᤱᤕᤢᤰᤏᤠᤀᤥ ᤌᤠ᤺ᤱ ᤔᤧᤄᤧᤳᤋᤢ ᤔᤧᤍᤣ᤹ᤖᤢᤖᤥ॥

᥌ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤜᤧᤴᤇᤡᤱ ᤌᤡᤰ ᤁᤡᤵ ᤏᤧᤳᤇᤡᤀᤠᤱ ᤋᤢᤰᤐᤥ᤺ᤱ (᥇.᥈᥌᥆) ᤕᤧᤴ ᤌᤠᤖᤡᤰ ᤆᤠ ᤔᤧᤵᤔᤠ ᤑᤠ᤹ᤀᤠᤱ ᤀᤣ᤺ᤰᤛᤠᤍᤧᤴᤏᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤖᤡᤵ ᤆᤥᤃᤢᤒᤠ ᤋᤧᤴᤏᤥ ᤂᤧᤳᤇᤡᤱ ᤐᤣᤖᤥ॥

᥍ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤕᤶ ᤕᤶᤒᤠ ᤋᤧᤴᤎᤱ ᤐᤥ᤺ᤰᤂᤧᤖᤥ॥ ᤔᤡᤂᤠᤀᤣᤗbᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤌᤱ ᤔᤧᤈᤥᤃᤢᤖᤥ॥

᥎ ᤁᤖ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤏᤢ ᤂᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹c ᤌᤱᤅᤥ ᤜᤠᤖᤡᤔᤧᤍᤩᤧᤀᤠᤱ ᤂᤧᤱᤜᤠ᤹ᤖᤧ ᤛᤠᤱᤃᤪᤠᤶᤐᤣᤍᤠᤱᤅᤥ ᤂᤢᤏᤡ᤹ ᤕᤢᤱᤔᤠ ᤋᤧᤴᤏᤡᤴ ᤔᤧᤔᤠᤛᤢ॥

᥏ ᤁᤴ ᤐᤕᤶ ᤕᤶᤒᤠ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤱᤃ ᤀᤢᤴᤇᤥ᤺ᤴᤒᤠ ᤀᤛᤣ᤺ᤰᤐᤧᤴᤗᤥ. ᤂᤧᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠᤜᤠ᤹ ᤀᤡᤱᤗᤧᤰ ᤁᤧᤔᤧᤵᤐᤠ ᤔᤠᤑᤧᤴᤛᤠᤶ ᤀᤡᤃᤪ ᤛᤤᤋᤠᤏ ᤔᤧᤔᤧᤳᤋᤢᤖᤥ॥ ᤂᤧᤱᤃ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤵᤑᤢᤛᤧᤖᤥ॥

᥇᥆ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤀᤰᤋᤱᤒᤠ ᤕᤶᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ.

“ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤧᤴᤗᤵ. ᤁᤢᤔᤢᤰᤛᤠᤶ. ᤁᤢᤜᤠᤱᤈᤢᤶ ᤏᤢ ᤂᤢᤏᤧ᤹ ᤛᤣ᤺ᤴᤍᤢᤒᤠ ᤂᤪᤡᤛ᤻ᤋᤧᤸᤗᤧ ᤁᤢᤕᤢᤰᤁᤡᤴ ᤋᤩᤧᤀᤠᤱ ᤘᤠ᤹ᤖᤥ॥ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤧᤴᤍᤡᤰ ᤗᤧᤴᤍᤡᤰ ᤀᤠᤏᤡ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤧ᤹ᤏᤢᤛᤠ᤹ᤜᤠ᤹ ᤀᤠᤵᤋᤡᤰ ᤁᤧᤃᤢ᤺ᤵᤐᤠᤖ ᤁᤧᤏᤧᤒᤠᤴ ᤕᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤵᤔᤧᤓᤢᤛᤢ ᤔᤧᤎᤠᤛᤢᤖᤥ॥

᥇᥇ ᤀᤠᤏᤡ᤹ ᤏᤛᤠᤏᤡᤒᤠ ᤑᤢ᤹ᤏᤢᤛᤠ᤹ ᤏᤧ᤹ᤏᤢᤛᤠ᤹ᤜᤠ᤹ᤖᤧᤃ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤔᤠᤰᤂᤡ᤹ ᤏᤢ ᤂᤧᤱᤜᤠ᤹ᤖᤧ ᤀᤡᤱᤔᤧᤓᤥᤛᤢᤒᤠ ᤛᤧᤰᤂᤠ᤺ᤸᤗᤧ ᤂᤧᤴ ᤔᤠᤑᤧᤴᤛᤠᤶᤔᤡᤴ ᤔᤧᤏᤠ᤺ᤴᤍᤢᤀᤠᤱ ᤔᤧᤘᤠ᤹ᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤛᤡᤔᤠᤀᤠᤱ ᤔᤧᤱᤃᤡᤛᤧᤴᤗᤥ॥

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤂᤧᤵᤔᤥ ᤁᤧᤘᤠ᤹ᤒᤠᤛᤣ. ᤛ᤺ᤳᤋᤧᤶᤔᤧ᤹ᤀᤥ᥄ ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤏᤢ ᤘᤖ᤺ᤱᤅᤥ ᤁᤧᤘᤠ᤹ᤒᤠᤛᤣ. ᤂᤡᤏᤡ᤹ᤃ ᤁᤧᤈᤡ᤺ᤳᤋᤡ ᤁᤧᤛᤩᤧ᤹ᤀᤡᤖᤥ. ᤌᤣᤀᤠᤱᤓᤧᤸᤗᤧ ᤔᤠᤑᤧᤴᤛᤠᤶᤔᤡᤱᤃ ᤂᤡᤏᤡ᤹ᤀᤥ ᤌᤩᤧᤀᤠᤱ ᤘᤠ᤹ᤖᤥ॥ ᤂᤧᤸᤗᤧ ᤛᤠ᤹ᤖᤡᤰ ᤁᤢᤛᤡᤰᤁᤧᤴ ᤐᤥᤃᤧ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤕᤧᤶᤔᤡᤴ ᤛᤢ᤺ᤸᤗᤡᤰᤗᤰ ᤘᤠ᤹ ᤑᤠ᤹ᤀᤠᤱ ᤏᤡᤱᤘᤠ᤹ ᤂᤥᤛᤢᤀᤠᤱ ᤘᤠ᤹॥”

᥇᥉ ᤜᤧᤰᤁᤩᤠᤱ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤂᤢᤏᤧ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤠᤵᤔᤧᤓᤢᤛᤠᤱ ᤁᤧᤗ᤹ᤒᤠ ᤏᤡᤱᤘᤠ᤹ ᤂᤥᤛᤢᤀᤠᤱ ᤂᤧᤴ ᤀᤅᤧ᤺ᤰᤘᤠᤛᤠ ᤁᤧᤃᤵᤔᤠ ᤔᤧᤴᤇᤢᤔᤠ᤹ᤀᤡᤴ ᤋᤢᤰᤂᤣ ᤆᤠ᤺ᤳᤇᤧ ᤏᤠ᤺ᤵᤔᤠ ᤜᤣ᤺ᤰᤋᤢ॥

᥇᥊ ᤁᤖ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤔᤧᤕᤠᤱᤄᤢᤴᤗ ᤑᤠ᤹ᤀᤠᤱ ᤀᤣ᤺ᤰᤛᤠᤍᤧᤴᤏᤥ ᤕᤠᤖᤡᤵ ᤆᤥ᤺ᤰᤔᤏᤠᤒᤠ ᤆᤡᤱᤛᤡᤱᤔᤠᤍᤧᤴᤏᤥ ᤂᤧᤳᤇᤡᤱᤔᤠ ᤐᤣ᤺ᤰᤔᤠ ᤛᤢᤰᤗ ᤑᤠ᤹ᤀᤠᤱ ᤐᤕᤶ ᤕᤶᤒᤠ ᤏᤧᤳᤇᤡ ᤔᤢᤕᤠ ᤗᤠᤵᤜᤠ᤹ ᤔᤧᤒᤡᤖᤢᤖᤥ॥ ᤂᤧᤵᤔᤥ ᤋᤱᤒᤣ ᤛᤢᤶᤛᤡᤀᤠᤱ ᤁᤢᤓᤪᤧ᤺ᤱ ᤌᤠᤖᤡᤰ ᤂᤢᤏᤧ᤹ ᤆᤠ ᤔᤧᤔᤧᤳᤋᤢ᤹ᤖᤥ॥

᥇᥋ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤆᤫᤠ᤺ᤳᤋᤡᤸᤗᤧ ᤘᤠᤍᤣ᤺ᤶᤔᤠ ᤋᤣ᤺ᤔᤠᤀᤠᤱ ᤛᤧᤵᤔᤠ ᤑᤠ᤹ᤀᤠᤱ ᤕᤱᤄᤱ ᤁᤩᤠ᤺ᤵᤐᤠ ᤆᤫᤠ᤺ᤳᤋᤡᤴ ᤁᤢᤔᤢᤖᤠᤀᤥᤗᤠᤶ ᤀᤛᤢ ᤗ᤺ᤳᤋᤢᤖᤥ॥

᥇᥌ ᤁᤖ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤁᤢᤔᤢᤖᤠᤀᤥᤗᤠᤶ ᤀᤛᤢ ᤗ᤺ᤳᤋᤢᤒᤠ ᤕᤱᤄᤱᤅᤡᤴ ᤁᤠᤰ ᤗᤖᤢᤍᤣ᤺ᤛᤢᤀᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤁᤢᤓᤠ᤹ ᤐᤡᤖᤢᤖᤥ॥

᥇᥍ ᤜᤧᤰᤁᤩᤠᤱ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤔᤧᤴᤇᤢᤔᤠ᤹ᤀᤡᤴᤏᤢ ᤛᤠ᤹ᤖᤡᤰ ᤁᤢᤛᤡᤰ ᤐᤥᤃᤧᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤏᤠ᤺ᤵᤐᤠ ᤁᤧᤀᤡ᤺ᤵᤐᤠ ᤏᤢ ᤕᤧᤛᤢᤖᤧ ᤁᤢᤏᤡᤛᤠᤶ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤂᤧᤴ ᤔᤧᤴᤇᤢᤔᤠ᤹ᤀᤡᤸᤗᤧ ᤘᤣ᤹ ᤁᤢᤔᤢ᤹ᤀᤡᤍᤠᤱᤛᤠᤜᤠ᤹ᤏᤢ ᤌᤱ ᤆᤥᤃᤢᤖᤥ॥

᥇᥎ ᤜᤧᤰᤁᤩᤠᤱ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤘᤖ᤺ᤱᤅᤡᤸᤗᤧ ᤁᤢᤕᤠᤀᤥ ᤕᤧᤶᤛᤡᤱᤗᤥ॥

a 

᥇᥈:᥉ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ- ᤀᤛᤣ᤺ᤰ ᤁᤢᤀᤡᤛᤡ᤺ᤰ ᤌᤰ ᤏᤢ ᤜᤴᤍᤃᤣ᤺ᤰᤗᤧᤴ ᤜᤧᤰᤋᤱᤒᤠ ᤁᤢᤎᤣ᤺ᤰ ᤁᤧᤒᤵᤐᤠ ᤀᤠᤈᤠᤈᤠᤒᤠ ᤆᤥᤃᤧ॥

b 

᥇᥈:᥍ ᤔᤡᤂᤠᤀᤣᤗ- ᤂᤢᤏᤧ᤹ ᤔᤠᤱᤗᤠᤀᤡᤱᤒᤠᤜᤠ᤹ᤖᤧᤴ ᤗᤳᤇᤠ ᤗᤠᤶᤗᤥᤒᤠᤖᤥ॥ ᤔᤡᤂᤠᤀᤣᤗᤧᤴ ᤀᤡᤛᤪᤠᤀᤡᤗᤖᤧᤴ ᤏᤢ᤺ᤖᤡᤰᤁᤠᤱ ᤁᤶᤒᤪᤠᤱ ᤁᤧᤔᤧᤵᤐᤠ ᤘᤕᤧ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤏᤢ ᤌᤱ ᤔᤧᤈᤥᤃᤢᤖᤥ॥

c 

᥇᥈:᥎ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤏᤢ ᤂᤧᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹- ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤑᤠ᤹ᤀᤡᤴ ᤔᤠᤑᤧᤴᤛᤠᤶᤗᤥ॥ ᤂᤧᤴ ᤗᤳᤇᤠ ᤔᤠᤱᤗᤠᤀᤡᤱᤒᤠ ᤘᤕᤧ. ᤁᤖ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤒᤡᤑᤩᤢᤱ ᤆᤥᤃᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤗᤠᤵᤑᤢᤛᤢ. ᤜᤧᤰᤁᤩᤠᤱ ᤂᤧᤴ ᤔᤠᤑᤧᤴᤛᤠᤶ ᤐᤥ᤺ᤰᤂᤧ॥ ᤔᤠᤑᤧᤴᤛᤠᤶᤔᤡᤸᤗᤧ ᤁᤢᤔᤠᤱᤗᤠᤀᤡᤱᤒᤠᤜᤠ᤹ᤃ ᤔᤠᤑᤧᤴᤛᤠᤶᤔᤡᤴᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤐᤥᤃᤧᤒᤠᤀᤥ ᤁᤢᤒᤠᤴ ᤁᤧᤄᤧᤶᤒᤠᤜᤠ᤹ᤖᤥ॥

ᤘᤖ᤺ᤱᤗᤠᤶ ᤁᤧᤗ᤺ᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ

᥇᥉

ᤜᤧᤰᤁᤩᤠᤱ ᤀᤡᤱᤃᤠ᤹ ᤘᤖ᤺ᤱᤅᤥᤗᤠᤶ ᤁᤧᤗ᤺ᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤏᤡᤛᤢᤱᤗᤥ॥ ᤂᤧᤸᤗᤧ ᤏᤢᤛᤡ ᤁᤢᤎᤧᤃᤣ᤺ᤰᤜᤠ᤹ᤀᤥ ᤌᤡᤒᤥᤱ ᤁᤢᤍᤠᤱᤜᤠ᤹ ᤔᤧᤒᤳᤇᤧ. ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤠᤱᤜᤠ᤹ᤀᤥ ᤌᤡᤒᤥᤱ ᤋᤡᤆ᤺ᤜᤠ᤹ ᤂᤢ᤺ᤰᤂᤢᤀᤠᤱ ᤐᤳᤇᤧ॥ ᤂᤧᤸᤗᤧ ᤁᤧᤖᤧᤰ ᤁᤢᤎᤧᤃᤣ᤺ᤰᤁᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤆᤧ᤹ᤕᤠ ᤔᤡᤱ ᤛᤠᤵᤋᤧᤀᤠᤱ ᤐᤳᤇᤧ॥

᥈ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤱᤃ ᤌᤰᤁᤣᤒᤠ ᤁᤢᤀᤡᤛᤡ᤺ᤰ ᤏᤡᤛᤢᤱ. ᤁᤖ ᤂᤧᤸᤗᤧ ᤁᤢᤗᤠᤱᤜᤠ᤹ ᤔᤠ᤹᤺ᤕᤢᤒᤠᤸᤗᤧᤴ ᤏᤢ ᤁᤢᤔᤢᤖᤠ᤺ᤱᤃ ᤌᤧᤖᤡᤱᤒᤠᤸᤗᤧᤴ ᤜᤧᤰᤋᤱᤒᤠ ᤆᤥᤃᤧᤖᤥ॥ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤀᤠᤒᤠᤅᤣ ᤁᤢᤔᤢᤰ. ᤁᤢᤜᤠᤱᤕᤢᤰᤏᤠ᤺ᤴ ᤜᤧᤰᤁᤩᤠᤱ ᤐᤕᤶ ᤕᤶᤒᤠ ᤁᤢᤕᤢᤰᤁᤡᤴ ᤐᤡᤖᤢᤖᤥ॥

᥉ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤌᤡᤰ ᤁᤢᤎᤣᤃᤣ᤺ᤰᤐᤧᤴ ᤛᤡᤔᤠᤗᤡᤱᤎᤥᤀᤥ ᤁᤧᤖᤧᤖ ᤌᤠᤖᤡᤰ ᤁᤠ᤺ᤴᤍᤧᤀᤠᤱ ᤐᤳᤇᤧᤒᤠ ᤏᤡᤍᤧᤳᤋᤧ. ᤁᤖ ᤕᤠᤱᤛᤡ ᤂᤧᤴ ᤁᤧᤃᤠ᤺ᤶᤒᤠ ᤕᤠᤱᤄᤣ᤺ᤰᤁᤡᤴ ᤘᤣ᤺ᤳᤋᤧᤖᤥ॥ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤔᤧᤴᤇᤠᤶᤃᤧᤴ ᤕᤠᤵᤔᤡᤜᤠ᤹ᤖᤧ ᤂᤧᤴ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤕᤧᤖ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤔᤧᤍᤡᤶᤍᤢᤖᤥ॥

᥊ ᤔᤏᤠᤜᤠ᤹ᤖᤧ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤛᤣᤘᤠ ᤔᤧᤈᤥᤃᤢ. ᤌᤣᤀᤠᤱᤓᤧᤸᤗᤧ ᤂᤧᤸᤗᤧ ᤁᤢᤕᤢᤰᤁᤡᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤐᤡᤖᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤀᤰᤂᤣ ᤔᤧᤒᤠ᤺ᤳᤋᤢᤖ ᤛᤣᤘᤠ ᤔᤧᤈᤥᤃᤢ. “ᤁᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤜᤧᤰᤋᤱᤒᤠ ᤜᤠ᤺ᤳ ᤘᤠ᤹ᤒᤣ᥅ ᤁᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴᤏᤢ ᤌᤱ ᤆᤥ᤺ᤰᤔᤠ ᤁᤧᤛᤢᤰᤐᤠ ᤜᤠ᤺ᤳ ᤘᤠ᤹ᤀᤠᤱᤒᤣ᥅”

᥋ ᤜᤧᤰᤁᤩᤠᤱ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤀᤠᤱᤍᤡᤱ ᤐᤠ᤺ᤴ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤔᤠᤱᤆᤧ᤹ᤕᤠ ᤐᤠ᤺ᤴᤜᤠ᤹ ᤐᤠ᤺ᤵᤔᤠ ᤔᤧᤒᤠᤱᤄᤢᤖᤥ॥ ᤜᤧᤰᤁᤩᤠᤱ ᤗᤡ-ᤏᤧᤳ ᤗᤠ (᥊᥈) ᤌᤠᤖᤡᤰ ᤁᤢᤒᤠ᤺ᤵᤐᤠ᤺ᤳ ᤆᤥ᤺ᤰᤔᤠ ᤕᤢᤰ ᤂᤥᤛᤢᤖᤥ॥

᥌ ᤜᤧᤰᤁᤩᤠᤱ ᤂᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤋᤠᤵᤑᤧ᤺ᤶᤒᤠ ᤔᤠᤱᤆᤧ᤹ᤕᤠ ᤐᤠ᤺ᤴᤜᤠ᤹ ᤐᤠ᤺ᤳᤋᤢᤖ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤱ ᤏᤢ ᤁᤢᤕᤢᤱᤍᤧᤴ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠᤜᤠ᤹ᤖᤧ ᤂᤢᤏᤡ᤹ ᤆᤠ᤺ᤳᤌᤡ ᤋᤣᤛᤢ ᤐᤡᤖᤢᤛᤡᤖᤥ॥

᥍ ᤜᤧᤰᤁᤩᤠᤱ ᤂᤧᤴ ᤌᤰᤛᤠ᤺ᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠᤀᤠᤱ ᤏᤠ᤺ᤶᤔᤠᤛᤡ ᤕᤢᤰ ᤂᤥᤛᤢᤖᤥ॥ ᤜᤧᤰᤁᤩᤠᤱ ᤕᤠᤶᤔᤥ ᤂᤧᤴ ᤌᤰᤛᤠ᤺ᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤁᤧᤖᤧᤰ ᤐᤠ᤺ᤴᤍᤠᤱᤜᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤗᤠᤈᤣ᤹ᤜᤠ᤹ ᤛᤶᤍᤠᤱ ᤕᤢᤰ ᤆᤥ᤺ᤰᤔᤠ ᤂᤥᤛᤢᤖᤥ॥

᥎ ᤛᤧᤵᤔᤏᤠᤒᤠ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤜᤡᤱᤔᤴᤗᤧ ᤁᤢᤛᤠᤵᤐᤴᤏᤥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤔᤠᤏᤢ᤺ᤸᤗᤧ ᤋᤃᤡᤀᤣ ᤂᤢᤏᤡ᤹ ᤔᤡᤱ ᤔᤧᤴᤇᤠᤵᤐᤣ ᤁᤧᤘᤠ᤹ᤒᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰᤗᤧ ᤂᤧᤴ ᤌᤰᤛᤠ᤺ᤴ ᤛᤣᤘᤠ ᤔᤧᤈᤥᤃᤢᤖᤥ॥

᥏ ᤀᤠᤸᤗ ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤠᤱ ᤁᤢᤛᤡᤱ ᤏᤡ᤺ᤳᤋᤧᤶᤔᤧ᤹ᤀᤥ᥄

᥇᥆ ᤐᤢᤱᤗᤠᤜᤡᤶᤔᤥ ᤌᤠ᤺ᤔᤠ ᤁᤧᤒᤥ᤺ᤱᤒᤠᤴ. ᤐᤢᤱᤗᤠᤜᤡᤶᤔᤥ ᤌᤠ᤹᤺ ᤜᤧᤰᤁᤩᤠᤱ ᤋᤠᤓᤣᤗᤠᤶ ᤛᤡᤔᤠ ᤁᤧᤒᤥ᤺ᤱᤒᤠᤴ. ᤋᤠᤓᤣᤗᤠᤶᤒᤠᤀᤣ ᤛᤡ᤺ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤀᤡᤏᤥᤃᤧᤴ ᤋᤢᤰᤂᤣ᤺ᤴ ᤏᤠᤛᤡᤌ᤺ᤵᤔᤠ ᤐᤥ᤺ᤱᤅᤠᤱ ᤏᤛᤠ᤺ᤴᤛᤠᤒᤠ ᤐᤥᤱᤔᤠᤀᤠᤱ ᤘᤠ᤹ᤔᤠᤀᤣ ᤐᤥᤱᤗᤥ॥

ᤂᤠᤶᤒᤣ᤺ᤰᤔᤥᤗᤠᤶ ᤁᤧᤗ᤺ᤶᤒᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ

᥇᥇ ᤜᤧᤰᤁᤩᤠᤱ ᤀᤡᤱᤃᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤘᤣ᤹ᤛ᤻ᤔᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠᤎᤡᤰ ᤗ᤺ᤴᤍᤧ ᤌᤠᤅᤧᤒᤠ ᤏᤡᤛᤢᤱᤗᤥ॥ ᤂᤧᤸᤗᤧ ᤌᤢ᤺ᤶᤒᤠᤸᤗᤧᤴ ᤁᤢᤀᤡᤛᤡ᤺ᤰ ᤏᤧᤳᤇᤡ ᤁᤢᤍᤠᤱ ᤕᤢᤅᤧ. ᤁᤖ ᤂᤧᤱᤃ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤁᤢᤀᤡᤛᤡ᤺ᤰ ᤐᤠᤖᤧᤖᤥ॥

᥇᥈ ᤂᤧᤸᤗᤧ ᤌᤡᤰᤛᤡᤃᤣ᤺ᤰᤐᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤠᤰ ᤁᤢᤕᤢᤰᤜᤠ᤹ ᤀᤥᤃᤵ ᤆᤥᤃᤢᤖᤥ॥ ᤂᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤡᤔᤠᤗᤡᤱᤎᤥ ᤌᤠᤖᤡᤰ ᤁᤧᤃᤠ᤺ᤶᤒᤠᤀᤠᤱ ᤁᤧᤜᤡᤱᤒᤠ ᤂᤧᤴ ᤌᤡᤰᤛᤡᤃᤣ᤺ᤰᤐᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤛᤣᤘᤠ ᤆᤥ᤺ᤰᤔᤠ ᤐᤠᤱᤄᤢᤛᤡᤖᤥ॥

᥇᥉ ᤜᤧᤰᤁᤩᤠᤱ ᤂᤧᤸᤗᤧᤃ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥᤃᤢᤀᤠᤱ ᤋᤖ᤺ᤱᤍᤡᤱ ᤋᤠᤱᤛᤠᤱᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤔᤡᤖᤠ᤺ᤰᤁᤠᤱ ᤌᤠᤛᤢᤖᤥ॥

᥇᥊ ᤌᤡᤰᤛᤡᤃᤣ᤺ᤰᤐᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤢᤗᤧᤰᤘᤠ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ ᤆᤥ᤺ᤰᤔᤠ ᤂᤥᤛᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤡᤱᤗᤧᤰᤋᤢᤛᤡᤖᤥ॥ ᤂᤧᤸᤗᤧ ᤂᤧᤴ ᤛᤡᤔᤠᤗᤡᤱᤎᤥᤀᤥ ᤌᤠᤖᤡᤰ ᤋᤠᤓᤣ᤺ᤸᤗᤧ ᤁᤧᤃᤠ᤺ᤶᤒᤠᤀᤠᤱ ᤕᤠᤶᤔᤥ ᤁᤧᤜᤡᤱᤒᤠ ᤌᤡᤰᤛᤡᤃᤣ᤺ᤰᤐᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤢᤔᤡᤱᤛᤥ ᤁᤢᤎᤠ᤺ᤱᤛᤥᤀᤥ ᤏᤠᤘᤠᤀᤡᤳᤗᤠ ᤆᤥᤰ ᤐᤠᤱᤄᤢᤛᤡᤖᤥ॥

᥇᥋ ᤜᤧᤰᤁᤩᤠᤱ ᤂᤧᤸᤗᤧ ᤂᤧᤴ ᤌᤡᤰᤛᤡᤃᤣ᤺ᤰᤐᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧᤴ ᤏᤠᤘᤠᤀᤡᤳᤗᤠ᤺ᤴ ᤐᤠ᤺ᤵᤔᤠ ᤛᤢᤰᤗ ᤜᤧᤰᤁᤩᤠᤱ ᤂᤧᤴ ᤛᤣᤘᤠ ᤆᤥ᤺ᤰᤔᤠ ᤔᤧᤴᤍᤧᤶᤔᤏᤠᤒᤠᤜᤠ᤹ ᤛᤧᤖᤢᤛᤡᤖ ᤑᤠ᤹ᤀᤠᤱ ᤂᤧᤴ ᤏᤠᤘᤠᤀᤡᤳᤗᤠᤀᤥ ᤛᤠ᤺ᤱᤃᤢᤃᤧᤴ ᤛᤰᤔᤠ ᤁᤣ᤺ᤵᤔᤠ ᤔᤢᤰᤛᤠᤶ ᤂᤥᤛᤢᤖᤥ॥

᥇᥌ ᤂᤧᤸᤗᤧ ᤕᤶᤒᤠ ᤆᤢᤰᤐᤠ. ᤕᤠᤱᤛᤠᤁᤢᤴᤎᤣᤛᤠᤒᤠ ᤏᤢ ᤕᤠᤱᤁᤧᤛᤠ᤹ᤒᤠ. ᤕᤥ᤺ᤰᤐᤠ ᤏᤢ ᤆᤥ᤺ᤰᤕᤢᤶᤓᤥᤒᤠ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤂᤢᤏᤡ᤹ ᤆᤢᤵᤛᤠᤱ ᤜᤢᤰᤁᤥ ᤀᤡᤃᤪ ᤂᤢᤏᤡ᤹ ᤋᤥᤘᤠᤒᤥ ᤀᤡᤒᤢᤃᤧᤴ ᤔᤡᤰᤛᤣ᤺ᤴ ᤗᤰᤔᤠ ᤐᤠᤱᤄᤢᤛᤡᤖᤥ॥

᥇᥍ ᤂᤧᤴ ᤀᤡᤒᤢᤃᤧᤴ ᤔᤡᤰᤛᤣ᤺ᤴ ᤔᤧ᤺ᤴᤏᤣ ᤛᤱᤔᤠ ᤏᤢ ᤀᤡᤱᤔᤠ ᤀᤠᤳᤋᤡᤸᤗᤧᤀᤠᤱ ᤔᤧᤛᤢᤰᤋᤢᤴᤗᤥ॥ ᤂᤧᤴ ᤔᤡᤰᤛᤣ᤺ᤴᤏᤡᤱᤃ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤢᤔᤡᤱ ᤀᤡᤃᤪ ᤁᤢᤔᤡᤱᤅᤡᤸᤗᤧ ᤁᤢᤄᤠᤏᤡ᤺ᤳ ᤐᤥᤱᤗᤥ॥

᥇᥎ ᤁᤴ ᤐᤠ᤺ᤴᤏᤡᤴ ᤁᤢᤛᤡᤱ ᤏᤡ᤺ᤵᤔᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤆᤠᤜᤠᤒᤠ ᤆᤥ᤺ᤰᤗᤥ॥ ᤀᤠᤳᤋᤡᤴ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ᤛᤠᤒᤠ ᤆᤥᤰ ᤜᤠᤖᤠ᤹ ᤂᤧᤸᤗᤧ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤢᤄᤠᤏᤡ᤺ᤳᤋᤡᤸᤗᤧ ᤁᤢᤒᤣ᤺ᤴ ᤑᤠ᤺ᤰᤂᤢᤖᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤗᤳᤇᤠ ᤔᤧᤴᤇᤠᤶ ᤕᤠᤵᤔᤡ᤺ᤸᤗᤧ ᤁᤢᤄᤠᤏᤡ᤺ᤳᤗᤥ॥ ᤂᤧᤴ ᤂᤠᤏᤡ᤺ᤳᤋᤡᤱᤃ ᥌᥌᥌ ᤖᤥ॥

ᤔᤧᤸᤗᤢᤰᤛᤠ᤺ᤴ ᤏᤢ ᤁᤢᤔᤏᤠᤜᤠ᤹

᥇᥊

ᤜᤧᤰᤁᤩᤠᤱ ᤀᤡᤱᤃᤠ᤹ ᤔᤧᤸᤗᤢᤰᤛᤠ᤺ᤴ ᤛᤡᤕᤥᤏ ᤁᤥ᤺ᤰᤔᤠ ᤛᤶᤍᤠᤱ ᤕᤧᤒᤧᤒᤠ ᤏᤡᤛᤢᤱᤗᤥ॥ ᤂᤢᤏᤧ᤹ᤏᤢ ᤗᤠᤅᤧᤴᤇᤡᤱᤎᤡᤰᤁᤠᤱ ᤜᤧᤴᤇᤡᤱ ᤗᤡ-ᤗᤡ (᥇.᥊᥊.᥆᥆᥆) ᤔᤏᤠᤜᤠ᤹ ᤔᤧᤘᤕᤧᤖᤥ॥ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤥᤘᤠᤒᤥ ᤂᤢᤏᤧ᤹ ᤁᤢᤔᤡᤱ ᤏᤢ ᤐᤠᤏᤢᤍᤡᤱ ᤁᤢᤶᤒᤠᤖᤧ ᤁᤢᤔᤡᤱᤅᤡᤴ ᤛᤠᤵᤋᤧᤀᤠᤱ ᤐᤳᤇᤧᤖᤥ॥

᥈ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤅᤥ ᤐᤕᤶ ᤕᤶᤒᤠ ᤆᤫᤠ᤺ᤳ ᤛ᤺ᤰᤋᤧᤒᤠ ᤁᤢᤀᤡᤛᤡ᤺ᤰ ᤏᤢ ᤂᤧᤖᤧᤱᤄᤢᤖᤢᤱ ᤁᤧᤗ᤹ᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱᤗᤥ॥ ᤂᤧᤴ ᤁᤧᤛ᤺ᤰᤐᤧᤴ ᤂᤧᤵᤔᤥ ᤕᤖᤡᤰ ᤔᤏᤠᤜᤠ᤹ᤖᤧ ᤛᤥᤖᤡᤰ ᤛᤠᤖᤠᤱᤃᤡ ᤔᤧᤔᤢᤰᤂᤢᤒᤠ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥

᥉ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤠᤱᤕᤢᤰᤏᤠ᤺ᤸᤗᤧᤴ ᤜᤧᤰᤁᤩᤠᤱ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤏᤢ ᤋᤢᤶᤗᤠᤶᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤢᤛᤱ ᤛᤠᤶᤗᤥ᤺ᤴ ᤛᤠᤶᤔᤧᤔᤧᤳᤋᤢᤒᤠ ᤀᤡᤱᤃᤠ᤹ ᤂᤧᤵᤛᤢᤱᤗᤥ॥ ᤂᤧᤴ ᤛᤠᤶᤗᤥ᤺ᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤗᤠᤶ ᤌᤧ᤹ᤔᤏᤠᤒᤠ ᤂᤧᤴ ᤗᤠᤅᤧᤴᤇᤡᤱᤎᤡᤰᤁᤠᤱ ᤜᤧᤴᤇᤡᤱ ᤗᤡ-ᤗᤡ (᥇.᥊᥊.᥆᥆᥆) ᤔᤏᤠᤜᤠ᤹ᤏᤢ᤺ᤸᤗᤧ ᤘᤣ᤹ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤜᤢ᤹ᤛᤡᤱᤔᤠ ᤔᤧᤴᤇᤢᤰᤋᤢᤴᤗᤥ॥

᥊ ᤂᤧᤱᤜᤠ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤧᤴᤇᤢᤔᤠ᤹ᤏᤢ ᤔᤧᤶᤒᤥ᤺ᤳᤋᤣ ᤔᤧᤘᤕᤧ ᤜᤧᤰᤁᤩᤠᤱ ᤀᤠᤒᤠᤅᤣ ᤛᤣᤛᤣ ᤔᤧᤃᤳᤇᤡᤱᤅᤠᤱ ᤔᤧᤘᤕᤧᤖᤥ॥ ᤂᤧᤱᤜᤠ᤹ᤃ ᤔᤧᤸᤗᤢᤰᤛᤠ᤺ᤴ ᤀᤠᤳᤋᤠᤴ ᤐᤣ᤺ᤰᤛᤠᤱ ᤁᤢᤀᤣᤃᤠᤱ ᤁᤢᤀᤣᤃᤠᤱ ᤁᤧᤍᤡᤶᤒᤠᤛᤡᤖᤥ॥ ᤂᤧᤱᤜᤠ᤹ᤃ ᤁᤠᤰᤏᤢ ᤋᤃᤡ ᤁᤧᤍᤢᤶᤒᤠ ᤐᤥᤃᤢᤃᤧᤴ ᤁᤢᤈᤠ ᤁᤢᤀᤡᤛᤡ᤺ᤰ ᤏᤡᤱᤘᤠ᤹ᤑᤢᤔᤠᤱ ᤏᤢ ᤔᤧᤸᤗᤢᤰᤛᤠ᤺ᤀᤥ ᤋᤥ᤺ᤶᤔᤠᤛᤡ ᤑᤠ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤗᤠᤶ ᤁᤢᤔᤧᤸᤗᤢᤱ ᤜᤢᤱᤔᤏᤠᤀᤠᤱ ᤌᤧ᤹ᤔᤏᤠᤒᤠᤛᤡᤖᤥ॥

᥋ ᤂᤧᤱᤜᤠ᤹ᤖᤧ ᤀᤠᤵᤑᤠᤸᤗᤧᤀᤠᤱ ᤀᤡᤱᤗᤧᤰ ᤐᤠ᤺ᤴ ᤔᤧᤶᤒᤠ᤺ᤳᤋᤢᤴᤏᤠᤱ ᤑᤥᤋᤩᤠ ᤔᤧ᤺ᤴᤏᤣ ᤔᤧᤘᤠ᤹ᤖᤥ॥

ᤛᤢᤶᤛᤡ ᤔᤠᤱᤗᤠᤀᤡᤱᤒᤠᤜᤠ᤹

᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤋᤠᤱᤛᤠᤰᤐᤥ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤎᤡᤰ ᤐᤧᤖᤧᤖ ᤐᤳᤇᤧᤒᤠ ᤏᤡᤛᤢᤱᤗᤥ॥ ᤂᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤁᤧᤖᤧᤰ ᤐᤠ᤺ᤴᤍᤠᤱᤜᤠ᤹. ᤜᤧᤰᤁᤩᤠᤱ ᤁᤧᤖᤧᤰ ᤗᤠᤈᤣ᤹ᤜᤠ᤹ᤀᤥ ᤔᤧᤴᤏᤢᤵᤔᤏᤠᤒᤠ ᤛᤢᤏᤠᤀᤡᤱ ᤀᤡᤱᤓᤴ ᤆᤥ᤺ᤰᤔᤠ ᤁᤳᤋᤢᤖᤥ॥

᥍ ᤂᤧᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣ ᤐᤠ᤺ᤳᤋᤢ. “ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤢ ᤁᤡᤛᤧᤶᤔᤧ᤹ᤀᤠᤱ ᤔᤡᤔᤡᤍᤡᤱ ᤐᤡᤖᤧᤶᤔᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤢᤏᤧ᤹ ᤁᤢᤄᤠᤛᤧᤴ ᤆᤥ᤺ᤰᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ᤖᤥ॥ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤧᤴ. ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ. ᤘᤖ᤺ᤱ ᤏᤢ ᤆᤫᤠ᤺ᤳᤋᤡᤸᤗᤧ ᤁᤢᤒᤢᤴᤜᤠ᤹ᤖᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤁᤧᤏᤧᤒᤠᤴ ᤛᤣᤘᤠ ᤆᤥᤃᤧᤶᤔᤧ᤹ᤀᤥ॥”

᥎ ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤀᤣᤃᤠᤱ ᤁᤧᤒᤵᤐᤠ ᤏᤡᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢᤖ ᤀ᤺ᤰᤋᤧ. “ᤒᤧᤒᤡᤗᤥᤏᤡᤴ a ᤔᤧᤃᤧᤖᤥ. ᤐᤕᤶ ᤕᤶᤒᤠ ᤕᤧᤰᤕᤰᤁᤡᤴ ᤔᤧᤃᤧᤖᤥ॥ ᤂᤧᤴ ᤕᤧᤰᤕᤰᤁᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤧᤖᤧᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤡᤈᤱᤘᤠ᤺ᤸᤗᤧ ᤔᤕᤢᤛᤡᤒᤠ ᤁᤢᤀᤡᤛᤡ᤺ᤰ ᤕᤠᤶᤒᤥ᤺ᤵᤔᤠᤸᤗᤧ ᤔ᤺ᤛᤢᤛᤡᤀᤠᤱ ᤘᤠ᤹ᤖᤥ॥”

᥏ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤂᤢᤴᤇᤡ᤹ ᤀᤣᤃᤠᤱ ᤋᤡᤶᤍᤢᤛᤡᤖ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧ. “ᤜᤠ᤺ᤳᤗᤧ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤏᤢ ᤁᤢᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤆᤥᤃᤢ᤹. ᤜᤧᤰᤁᤩᤠᤱ ᤁᤢᤍᤥ᤹ᤘᤠᤒᤥ ᤀᤡᤃᤪ ᤁᤢᤜᤢᤰᤁᤥ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤀᤡᤒᤢᤃᤧᤴ ᤁᤢᤔᤡᤰᤛᤣ᤺ᤴᤏᤡᤴ ᤗᤰᤋᤢ᤹.

᥇᥆ ᤂᤧᤸᤗᤧᤃ ᤌᤣᤀᤠᤱ ᤔᤧᤶᤓᤢᤳᤋᤣᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤠᤰᤁᤡᤸᤗᤧᤴ ᤂᤥᤷᤕᤠ᤺ᤴᤗᤠᤶ ᤌᤢᤱᤔᤠᤀᤣ ᤐᤥᤱᤗᤥ॥ ᤜᤧᤰᤁᤩᤠᤱ ᤂᤧᤱᤃ ᤔᤧᤸᤗᤢᤰᤛᤠ᤺ᤴ ᤏᤢ ᤛᤣᤛᤣ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤂᤢᤏᤡ᤹ ᤋᤃᤡ ᤁᤠᤴᤎᤠᤰ ᤏᤢ ᤔᤡ᤺ᤸᤗᤧ ᤗᤠᤒᤢᤖ ᤋᤢᤰᤂᤣ ᤆᤠᤖᤥ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ ᤋᤢᤰᤂᤣ ᤁᤧᤈᤠ᤺ᤵᤐᤠ ᤔᤡ᤺ᤸᤗᤧ ᤔᤡ᤺ᤰᤂᤢ᤹ᤀᤡᤱᤃ ᤛᤍᤠᤍᤡᤱ ᤛᤍᤠᤍᤡᤱ ᤌᤠ᤺ᤱ ᤐᤣ᤺ᤰᤗᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤋᤢᤰᤂᤣ᤺ᤴ ᤛᤧᤴᤍᤡᤰ ᤗᤧᤴᤍᤡᤰ ᤀᤠᤵᤑᤠᤸᤗᤧᤀᤠᤱ ᤔᤧᤏᤢᤵᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ ᤏᤢ ᤁᤢᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤔᤧᤈᤥᤃᤢᤀᤠᤱ ᤁᤢᤔᤡᤱᤅᤡᤸᤗᤧᤴ ᤀᤡᤒᤢᤃᤧᤴ ᤔᤡᤰᤛᤣ᤺ᤴᤏᤡᤴ ᤔᤧᤗᤰᤋᤢᤀᤠᤱ ᤔᤧᤘᤕᤧᤖᤥ॥”

᥇᥈ ᤂᤧᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤀᤡᤱᤈᤠ᤺ᤱ ᤁᤧᤄᤧᤶᤒᤠᤜᤠ᤹ ᤏᤢ ᤕᤧᤛᤢ᤺ᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤏᤠᤛᤡ ᤌ᤺ᤵᤔᤠᤀᤣ ᤐᤥᤱᤗᤥ॥

᥇᥉ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤀᤡᤰᤗᤠᤎᤡᤰ ᤀᤰᤂᤣᤗ᤹ᤖᤡᤰ ᤐᤠᤖᤧᤒᤠ ᤂᤧᤵᤛᤢᤱ. “ᤁᤴ ᤐᤠ᤺ᤴᤏᤡᤴ ᤛᤠᤵᤋᤧ᤹. ᤀᤠᤸᤗᤀᤠᤱᤎᤥ ᤍᤠᤱᤒᤠᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠᤀᤠᤱ ᤁᤧᤛᤡᤒᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥”

ᤛᤣᤛᤣᤔᤠᤱᤅᤡᤸᤗᤧ ᤐᤠ᤺ᤳᤋᤢ. “ᤛᤧᤰᤂᤠᤀᤣ ᤂᤧᤱᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ. ᤂᤧᤱᤜᤠ᤹ ᤂᤢᤏᤡ᤹ ᤕᤠᤶᤒᤢᤎᤡᤰᤗᤠᤶ ᤔᤧᤏᤠ᤺ᤶᤛᤡᤱ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤜᤠᤱᤛᤧᤶ ᤔᤧᤄᤥ᤺ᤛᤢ᤹ᤖᤥ॥”

ᤆᤠᤛᤢᤶᤔᤠ ᤕᤧᤶ

᥇᥊ ᤜᤧᤰᤁᤩᤠᤱ ᤀᤡᤱᤃᤠ᤹ “ᤔᤧᤴᤇᤠᤶᤛᤠ᤺ᤴ” ᤜᤧᤰᤋᤱᤒᤠᤎᤡᤰ ᤑᤃᤧᤗ᤹ᤒᤠ ᤂᤠᤵᤔᤡ᤺ᤳᤋᤥ ᤕᤢᤅᤧᤒᤠ ᤏᤡᤛᤢᤱᤗᤥ॥ ᤂᤢᤏᤧ᤹ ᤛᤠᤶᤔᤩᤠᤱ ᤋᤡᤆ᤺ᤴ ᤂᤢ᤺ᤰᤂᤢᤀᤠᤱ ᤐᤳᤇᤧ ᤜᤧᤰᤁᤩᤠᤱ ᤁᤢᤜᤢᤰᤁᤥ ᤂᤠᤃᤧᤛᤢᤰᤐᤠ ᤁᤠᤳᤆᤩᤠ᤺ᤴ ᤁᤳᤋᤢᤖᤥ॥

᥇᥋ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤥᤗᤠᤶ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤴ ᤗ᤺ᤴᤍᤧᤀᤠᤱ ᤂᤧᤸᤗᤧ ᤕᤶᤒᤠ ᤀᤡᤰᤗᤠᤀᤥ ᤂᤧᤴ ᤂᤠᤵᤔᤡ᤺ᤳᤋᤥ ᤁᤧᤕᤢᤱᤒᤠᤴ ᤔᤧᤳᤋᤢ. “ᤁᤧᤃᤠᤳᤆᤩᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤆᤠ ᤛᤢᤵᤛᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤆᤠᤛᤢᤶᤔᤠ ᤕᤧᤶᤔᤡᤴ ᤋᤩᤧᤀᤠᤱ ᤘᤠ᤹ ᤜᤧᤰᤁᤩᤠᤱ ᤐᤥᤃᤢᤃᤧᤴ ᤁᤢᤈᤠ᤺ᤴb ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤋᤢᤶᤛᤧᤀᤠᤱ ᤏᤧᤖᤥ॥”

᥇᥌ ᤜᤧᤰᤁᤩᤠᤱ ᤂᤧᤴ ᤂᤠᤵᤔᤡ᤺ᤳᤋᤥ ᤁᤧᤕᤢᤱᤒᤠᤸᤗᤧ ᤁᤢᤃᤠᤳᤆᤩᤠ᤺ᤴ ᤕᤠᤱᤛᤡᤱᤅᤠᤱ ᤜᤧᤃᤢᤖ ᤁᤠᤰ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤆᤠ᤺ᤴ ᤛᤢᤵᤛᤢ᤹ᤖᤥ॥

᥇᥍ ᤂᤧᤴ ᤀᤣᤃᤠᤱ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤗᤠᤶ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤎᤡᤰ ᤗ᤺ᤴᤍᤧ॥ ᤂᤧᤸᤗᤧᤀᤠᤱ ᤁᤢᤜᤢᤰᤁᤥ ᤂᤠᤃᤧᤛᤢᤰᤐᤠ ᤁᤠᤳᤆᤩᤠ᤺ᤴ ᤁᤳᤋᤢᤖᤥ॥

᥇᥎ ᤜᤧᤰᤁᤩᤠᤱ ᤛᤠᤱᤛᤡᤱ ᤜᤠ᤺ᤶᤔᤠᤍᤧᤴᤏᤥᤗᤠᤶ ᤔᤡ᤺ᤛᤶᤍᤠᤱ ᤕᤢᤰ ᤁᤧᤃᤵᤐᤠ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤴ ᤗ᤺ᤴᤍᤧᤀᤠᤱ ᤂᤧᤸᤗᤧ ᤂᤧᤴ ᤂᤠᤃᤧᤛᤢᤰᤐᤠ ᤁᤠᤳᤆᤩᤠ ᤁᤧᤃᤵᤐᤧᤴ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤔᤧᤳᤋᤢ. “ᤂᤧᤴ ᤂᤠᤃᤧᤛᤢᤰᤐᤠ ᤁᤧᤃᤠᤳᤆᤩᤠ᤺ᤴ ᤕᤠᤱᤛᤡᤱᤅᤧ᤹ᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤆᤧᤸᤗᤧᤰᤛᤣ᤹ᤜᤠ᤹ ᤛᤢᤵᤛᤧ᤹. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤃ ᤋᤢᤶᤛᤧᤄᤧᤖᤧᤀᤠᤱ ᤐᤳᤗᤥ॥”

᥇᥏ ᤜᤧᤰᤁᤣ᤺ᤸᤗᤧ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤃᤠᤳᤆᤩᤠ᤺ᤴ ᤕᤠᤱᤛᤡᤱᤅᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤠᤰ ᤆᤧᤸᤗᤧᤰᤛᤣ᤹ᤜᤠ᤹ ᤛᤢᤵᤛᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤡᤸᤗᤧᤴ ᤐᤕᤶ ᤕᤶᤒᤠ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤁᤣ᤺ᤳᤋᤢ᤹ᤖᤥ॥

᥈᥆ ᤜᤧᤰᤁᤩᤠᤱ ᤕᤧᤰᤕᤰ ᤗᤠ᤺ᤰᤁᤠᤳ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤔᤧᤗᤠ᤺ᤰᤋᤢ ᤔᤧᤛ᤹ᤖᤢᤀᤠᤱ ᤂᤧᤵᤔᤥᤗᤠᤶ ᤔᤠᤰᤂᤡ᤹ ᤗ᤺ᤴᤍᤧᤖᤥ॥ ᤂᤧᤴ ᤔᤠᤰᤂᤡ᤹ᤀᤡᤴ ᤀᤴᤜᤠ᤹ᤖᤧ ᤂᤢᤏᤡ᤹ ᤁᤖᤧᤗᤡ ᤌᤠᤖᤡᤰ ᤌᤠ᤺ᤱ ᤌᤠᤅᤧᤀᤠᤱ ᤁᤢᤃᤡᤵ ᤛᤢᤶᤛᤡ (᥉᥆᥆) ᤁᤡᤗᤥᤔᤡᤋᤖ ᤌᤠᤖᤡᤰ ᤘᤠᤃᤢᤛᤧ ᤐᤣᤖᤥ॥

a 

᥇᥊:᥎ ᤒᤧᤒᤡᤗᤥᤏ- ᤀᤢᤏᤠᤜᤢᤖᤡᤒᤠ ᤕᤧᤰᤕᤰ. ᤜᤠᤒᤠ ᤂᤧᤴ ᤕᤧᤰᤕᤰᤁᤥᤒᤠ ᤜᤠᤱᤅᤡᤸᤗᤧ ᤕᤖᤡᤰ ᤕᤧᤶ ᤋᤃᤡ ᤕᤜᤢᤍᤡᤜᤠ᤹ ᤏᤠ᤺ᤴᤍᤢᤛᤡᤀᤠᤱ ᤘᤕᤧ॥ ᤁᤵᤔᤥ ᤒᤧᤒᤡᤗᤥᤏᤧᤴ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤁᤧᤀᤵᤐᤠ ᤁᤴ ᤂᤠᤶᤒᤣ᤺ᤰᤔᤥᤒᤠ ᤔᤏᤠᤜᤠ᤹ᤖᤧᤴ ᤔᤡᤰᤛᤣ᤺ᤴᤗᤥ॥

b 

᥇᥊:᥇᥋ ᤐᤥᤃᤢᤃᤧᤴ ᤁᤢᤈᤠ᤺ᤴ- ᤁᤴ ᤑᤠ᤹ᤀᤡᤴ ᤂᤢᤶᤍᤡᤱᤗᤧ ᤗᤠᤃᤡ ᤕᤠᤖᤡᤵ ᤁᤧᤘᤠ᤹ᤒᤠ ᤔᤏᤠᤛᤡᤖᤥ॥

ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤏᤢ ᤏᤢᤛᤡ ᤔᤡᤴᤍᤣ᤹ᤜᤠ᤹

᥇᥋

ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤘᤣ᤹ᤛ᤻ᤔᤠ ᤏᤡᤱᤘᤠ᤹ ᤁᤧᤔᤠᤒᤠ ᤏᤢ ᤐᤕᤶ ᤕᤶᤒᤠ ᤀᤡᤒᤢᤃᤧᤴ ᤔᤡᤰᤛᤣ᤺ᤴᤏᤡᤴ ᤀᤡᤱᤃᤠ᤹ ᤏᤡᤛᤢᤱᤗᤥ- ᤂᤧᤵᤔᤥ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤏᤢᤛᤡ ᤁᤢᤏᤢᤵᤔᤥᤒᤠ ᤔᤡᤴᤍᤣ᤹ᤜᤠ᤹ ᤔᤧᤃᤳᤋᤢᤖᤥ॥ ᤂᤧᤴ ᤔᤡᤴᤍᤣ᤹ᤜᤠ᤹ᤀᤥᤀᤣ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤴ ᤏᤢᤒᤧᤀᤠᤱ ᤘᤠ᤹ᤖᤥ॥

᥈ ᤜᤧᤰᤁᤩᤠᤱ ᤀᤡᤱᤃᤠ᤹ ᤔᤡ ᤏᤢ ᤁᤧᤒᤢᤵᤐᤠ ᤛᤧᤸᤗᤧᤱᤄᤥ ᤁᤢᤀᤡᤛᤡ᤺ᤰᤐᤠ ᤘᤖ᤺ᤱᤎᤡᤰ ᤏᤡᤛᤢᤱᤗᤥ॥ ᤂᤧᤸᤗᤧ ᤁᤢᤕᤠᤀᤥ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ. ᤁᤢᤏᤠᤘᤠᤀᤡᤳᤗᤠ ᤏᤢ ᤂᤧᤸᤗᤧ ᤁᤢᤔᤡᤱᤅᤡᤸᤗᤧ ᤁᤢᤄᤠᤏᤡ᤺ᤳᤋᤡᤴ ᤁᤧᤏᤠ᤺ᤶᤒᤠᤜᤠ᤹ ᤂᤧᤵᤔᤥ ᤔᤧᤕᤧᤒᤧᤒᤠ ᤏᤡᤛᤢᤱᤛᤡᤱᤗᤥ॥ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤡᤖᤢᤛᤡᤒᤠ ᤛᤠᤖᤠᤱᤃᤡᤜᤠ᤹ ᤔᤧᤃᤳᤋᤢᤖᤥ॥

᥉ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠ ᤔᤥᤛᤠᤖᤧ ᤁᤢᤛᤠᤶᤗᤥ ᤏᤢ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤛᤠᤶᤗᤥ᤺ᤴ ᤀᤰᤂᤣᤗ᤹ᤖᤡᤰ ᤛᤠᤶᤔᤧᤔᤧᤳᤋᤢ.

“ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ.

ᤂᤧᤏᤧ᤹ ᤁᤧᤕᤠ᤺ᤶᤒᤰᤜᤠ᤹ᤃ ᤐᤕᤶ ᤕᤶᤒᤠ ᤏᤢ ᤏᤡᤱᤘᤠ᤹ ᤁᤧᤔᤠᤒᤠ ᤆᤥ᤺ᤰᤗᤥ॥

ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤅᤣ.

ᤂᤧᤏᤧ᤹ ᤁᤧᤗᤠᤶᤜᤠ᤹ᤃ ᤏᤢᤒᤠ ᤏᤢ ᤛᤧᤰᤂᤠᤒᤠ ᤆᤥ᤺ᤰᤗᤥ॥

᥊ ᤕᤜᤘᤣ ᤍᤠᤱᤒᤠᤀᤣ.

ᤂᤧᤏᤧ᤹ᤃ ᤜᤠ᤺ᤳᤗᤧ ᤁᤧᤱᤃᤡᤳᤏᤧᤴᤒᤣ᥅ ᤜᤧᤰᤁᤩᤠᤱ ᤜᤠ᤺ᤳᤗᤧ ᤁᤧᤏᤠᤖᤠ ᤔᤧᤓᤥᤛᤢᤶᤒᤣ᥅

ᤌᤣᤀᤠᤱᤓᤧᤸᤗᤧ ᤂᤧᤏᤧ᤹ᤖᤰ ᤛᤣᤛᤣᤒᤠ ᤁᤧᤈᤥ᤺ᤰ॥

ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤔᤧᤍᤠᤀᤠᤱ ᤂᤧᤏᤧ᤹ ᤛᤣᤘᤠ ᤁᤧᤶᤈᤥ᤺ᤰᤗᤥ.

ᤌᤣᤀᤠᤱᤓᤧᤸᤗᤧ ᤛᤠᤶᤕᤥᤏᤡᤒᤠ ᤁᤧᤕᤠ᤺ᤶᤒᤰᤁᤡᤴ ᤀᤥᤛᤣ᤺ᤴᤍᤠᤱ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥”

᥋ ᤜᤧᤰᤁᤩᤠᤱ ᤀᤥᤔᤧᤳᤋᤢᤱᤅᤡᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤠᤱᤜᤢᤵᤐᤡᤸᤗᤧ ᤛᤠ᤺ᤱᤃᤠᤜᤡᤶᤔᤡᤴ ᤜᤖᤧᤒᤠ ᤏᤡᤛᤢᤱᤗᤥ॥

᥌ ᤂᤧᤴ ᤜᤡᤶᤔᤥᤗᤠᤶ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤏᤢᤛᤡ ᤔᤡᤴᤍᤣ᤹ᤜᤠ᤹ ᤔᤧᤕᤠᤱᤛᤡᤱᤅᤠᤱ ᤗᤠ᤺ᤰᤁᤠᤳ ᤔᤧᤗ᤺ᤴᤍᤧᤖᤥ॥ ᤂᤧᤱᤜᤠ᤹ᤖᤧᤃ ᤑ᤺ ᤗ᤹ᤖᤡᤰ ᤁᤧᤀᤥ᤺ᤵᤐᤠ ᤏᤢ ᤛᤣᤛᤣᤒᤠ ᤋᤣ᤺ᤳ ᤔᤧᤈᤠᤰᤂᤢᤀᤠᤱ ᤔᤧᤘᤕᤧ. ᤜᤧᤰᤁᤩᤠᤱ ᤂᤢᤏᤡ᤹ ᤛᤱᤒᤣ᤹ᤀᤥ ᤐᤧᤷᤄᤧᤰ ᤛᤠᤶᤔᤩᤠᤱ ᤆᤧᤵᤑᤣᤳ ᤔᤧᤜᤣᤛᤢᤀᤠᤱ ᤐᤳᤇᤧᤖᤥ॥

᥍ ᤜᤧᤰᤁᤩᤠᤱ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ᤀᤥ ᤌᤡᤰᤁᤡᤸᤗᤧ ᤂᤧᤴ ᤁᤠᤰ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤛᤍᤠᤍᤡᤱ ᤛᤍᤠᤍᤡᤱ ᤁᤧᤜᤡᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤠᤰᤁᤡᤸᤗᤧ ᤁᤧᤍᤡᤶᤒᤠ ᤏᤢᤛᤡ ᤛᤠᤶᤔᤩᤠᤱ ᤂᤥᤷᤕᤠᤜᤠ᤹ ᤐᤡᤖᤢᤛᤡᤖᤥ॥

᥎ ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱ ᤏᤢ ᤁᤢᤔᤢᤰᤛᤠᤶᤗᤠᤶ ᤁᤧᤗ᤺ᤶᤒᤠ ᤔᤡ᤺ᤰᤂᤢ᤹ᤀᤡᤸᤗᤧ ᤔᤠᤱᤜᤡᤶᤔᤡᤴ ᤛᤡᤍᤠᤰ ᤌᤡᤶᤛᤢᤖᤥ॥ ᤂᤧᤴ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤖᤧ ᤔᤧᤍᤠᤖᤢᤒᤠ ᤂᤧᤴ ᤏᤢᤛᤡ ᤔᤡᤴᤍᤣ᤹ᤜᤠ᤹ ᤔᤧᤴᤃᤧᤳ ᤔᤧᤴᤈᤢ᤺ᤳᤋᤣ ᤌᤠᤖᤡᤰ ᤀᤠᤳᤋᤡᤴᤜᤠ᤹ᤀᤠᤱ ᤔᤠᤱᤜᤡᤶᤔᤥ ᤗᤠ᤺ᤵᤔᤠ ᤔᤧᤴᤇᤢᤰᤋᤧᤴᤗᤥ॥

ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤡᤰᤁᤡᤸᤗᤧᤴ ᤏᤢᤛᤡ ᤂᤥᤷᤕᤠᤜᤠ᤹

᥇᥌

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢ ᤔᤠᤱᤜᤡᤶᤔᤥᤗᤠᤶ ᤁᤧᤗ᤺ᤶᤒᤠ ᤕᤶᤒᤠ ᤀᤡᤰᤗᤠ᤺ᤸᤗᤧ ᤂᤧᤴ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ ᤀᤰᤂᤣᤗ᤹ᤖᤡᤰ ᤔᤧᤳᤋᤢᤛᤡᤖ ᤕᤠᤃᤧᤒᤠ ᤂᤧᤵᤛᤢᤱ. “ᤐᤣᤃᤧᤶᤔᤧ᤹ᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧᤴ ᤏᤢᤛᤡ ᤂᤥᤷᤕᤠᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤜᤢᤰᤂᤧᤶᤔᤧ᤹ᤀᤥ॥”

᥈ ᤜᤧᤰᤁᤩᤠᤱ ᤌᤡᤰᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤴ ᤐᤣᤀᤠᤱ ᤁᤢᤄᤥᤷᤕᤠ᤺ᤴ ᤂᤠᤶᤒᤣ᤺ᤰᤔᤥ ᤜᤢᤰᤂᤢ. ᤜᤧᤰᤁᤩᤠᤱ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤀᤡᤒᤢᤃᤧᤴ ᤁᤢᤔᤡᤰᤛᤣ᤺ᤴᤏᤡᤴ ᤁᤧᤗᤰᤐᤠ ᤏᤢ ᤁᤢᤏᤠᤘᤠᤀᤡᤳᤗᤠ᤺ᤴ ᤛᤣᤛᤣ ᤔᤠᤱᤃᤧᤄ᤺ᤒᤠᤜᤠ᤹ ᤕᤠᤶᤃᤧᤛᤡᤱᤒᤠ ᤏᤢ ᤛᤠ᤹ᤖᤡᤰ ᤁᤧᤍᤢᤰᤐᤠ ᤕᤠᤱᤄᤣ᤺ᤰᤁᤡᤸᤗᤧ ᤂᤢᤏᤡ᤹ ᤌᤰᤁᤡᤴ ᤛᤡᤍᤧᤵ ᤋᤧᤵᤋᤢᤖ ᤗ᤺ᤴᤍᤧᤖᤥ॥

᥉ ᤜᤧᤰᤁᤩᤠᤱ ᤏᤡᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤄᤥᤷᤕᤠ᤺ᤴ ᤘᤖ᤺ᤱᤅᤥ ᤜᤢᤰᤂᤢ. ᤜᤧᤰᤁᤩᤠᤱ ᤂᤧᤴ ᤘᤖ᤺ᤱᤅᤡᤱᤃ ᤁᤧᤛᤡ᤺ᤒᤠ ᤔᤏᤠ᤺ᤸᤗᤧ ᤁᤢᤔᤠᤰᤂᤡ᤹ᤀᤡᤴ ᤜᤧᤰᤁᤣ ᤗᤧᤱᤛᤡᤱ ᤐᤣᤖᤥ॥ ᤜᤧᤰᤁᤣᤗ᤹ᤖᤡᤰ ᤂᤧᤵᤔᤥ ᤁᤧᤕᤠᤰᤐᤠ ᤁᤠᤰ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤔᤧᤛᤩᤧᤖᤥ॥

᥊ ᤜᤧᤰᤁᤩᤠᤱ ᤛᤢᤶᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤄᤥᤷᤕᤠ᤺ᤴ ᤕᤱᤄᤱ ᤏᤢ ᤘᤠᤒᤢᤴᤜᤠ᤹ᤀᤥ ᤜᤢᤰᤂᤢᤀᤠᤱ ᤂᤧᤱᤜᤠ᤹ ᤔᤠᤰᤂᤡ᤹ ᤐᤥ᤺ᤰᤂᤧ ᤐᤣᤖᤥ॥

᥋ ᤜᤧᤰᤁᤩᤠᤱ ᤆᤫᤠ᤺ᤳ ᤛᤶᤍᤠᤱ ᤕᤢᤰ ᤁᤧᤃᤵᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤰᤂᤣ ᤔᤧᤳᤋᤢᤒᤠ ᤀᤡᤱᤃᤠ᤹ ᤂᤧᤵᤛᤢᤱ. “ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤛᤣᤛᤣ ᤁᤧᤘᤕᤧ ᤜᤧᤰᤁᤩᤠᤱ ᤀᤠᤸᤗᤥᤀᤠᤱ ᤛᤣᤛᤣ ᤁᤧᤘᤠ᤹ᤖᤥ॥ ᤁᤴ ᤔᤡᤴᤍᤣ᤹ᤜᤠ᤹ ᤁᤧᤒᤠᤱᤄᤢᤀᤠᤱ ᤂᤠᤛᤧᤴ ᤁᤧᤈᤥᤃᤢᤛᤡᤸᤗᤧ ᤁᤧᤄᤠᤛᤧᤴᤏᤡᤴ ᤁᤢᤍᤥ᤺ᤵᤔᤠ ᤆᤥ᤺ᤰᤗᤥ॥

᥌ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤏᤢ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡ᤹ᤀᤡᤴ ᤔᤧᤛᤧᤛᤢᤀᤠᤱ ᤔᤧᤘᤠ᤹ᤖᤥ॥ ᤂᤧᤸᤗᤧ ᤆᤥᤃᤢᤸᤗᤧ ᤂᤧᤱᤜᤠ᤹ ᤔᤠᤰᤂᤡ᤹ᤀᤡᤴ ᤌᤢᤱᤔᤠ ᤁᤧᤒᤠᤱᤄᤢᤛᤡᤖᤥ॥ ᤂᤧᤱᤃ ᤂᤧᤱᤜᤠ᤹ ᤗᤠ᤹ᤖᤢᤛᤡᤒᤠ ᤂᤢᤶᤍᤡᤱᤅᤡᤴ ᤘᤕᤧᤖᤥ॥”

᥍ ᤜᤧᤰᤁᤩᤠᤱ ᤗᤧᤳᤋᤡ ᤋᤥ᤺ᤶᤔᤠᤍᤧᤴᤏᤥᤗᤠᤶ ᤀᤰᤂᤣ ᤁᤧᤗ᤹ᤒᤠ ᤀᤡᤰᤗᤠᤎᤡᤰ ᤂᤧᤵᤛᤢᤱ. “ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤣ. ᤂᤧᤏᤧ᤹ ᤁᤧᤈᤥᤃᤢᤒᤠ ᤂᤠᤛᤧᤴᤏᤡᤴ ᤛᤧᤰᤂᤠᤒᤠ ᤏᤢ ᤛᤠᤶᤕᤥᤏᤡᤒᤠ ᤆᤥ᤺ᤰᤗᤥ॥”

᥎ ᤜᤧᤰᤁᤩᤠᤱ ᤗᤡᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤄᤥᤷᤕᤠ᤺ᤴ ᤏᤠᤶᤔᤥ ᤜᤢᤰᤂᤢᤀᤠᤱ ᤏᤠᤶᤔᤡᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤡ᤺ᤸᤗᤧ ᤀᤥ᤹ᤔᤠᤛᤡ ᤕᤢᤰ ᤂᤥᤛᤢᤖᤥ॥

᥏ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤏᤠᤶᤔᤡᤸᤗᤧ ᤛᤠ᤹ᤖᤡᤰ ᤀᤥ᤹ᤖᤢᤛᤡᤸᤗᤧ ᤂᤧᤴ ᤔᤡᤴᤍᤣ᤹ᤜᤠ᤹ ᤛᤶᤍᤠᤱ ᤕᤢᤰ ᤁᤧᤃᤵᤐᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤱᤃᤪᤠ ᤔᤧᤔᤧᤳᤋᤢᤖᤥ॥ ᤜᤧᤰᤁᤣᤛᤠᤱ ᤂᤧᤱᤜᤠ᤹ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤥᤏᤢ ᤔᤧᤴᤜᤡᤴᤍᤧᤴ ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤔᤡᤍᤡᤱᤅᤠᤱ ᤔᤧᤶᤒᤡᤖᤢᤴᤗᤥ॥

᥇᥆ ᤜᤧᤰᤁᤩᤠᤱ ᤅᤠᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤄᤥᤷᤕᤠ᤺ᤴ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤢᤜᤠᤱᤕᤢᤰᤏᤠ ᤛᤶᤍᤠᤱ ᤜᤢᤰᤂᤢᤖᤥ॥ ᤜᤧᤰᤁᤩᤠᤱ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤁᤢᤜᤠᤱᤈᤢᤶᤔᤡᤴ ᤔᤠᤰᤆᤡᤃᤧᤴ ᤂᤠᤍᤠᤶᤔᤠᤸᤗᤧ ᤛᤡᤍᤧᤵ ᤋᤧᤵᤋᤢᤖᤥ॥ ᤜᤧᤰᤁᤩᤠᤱ ᤛᤠ᤹ᤖᤡᤰ ᤋᤢᤰᤂᤣ᤺ᤸᤗᤧ ᤆᤥᤃᤢᤸᤗᤧ ᤂᤧᤵᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤔᤧᤜᤠᤒᤧ ᤔᤧᤓᤡ᤺ᤰᤋᤧᤖᤥ॥

᥇᥇ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤕᤠᤱᤄᤣ᤺ᤰᤜᤠ᤹ ᤛᤠ᤹ᤖᤡᤰ ᤋᤢᤃᤧᤒᤠᤸᤗᤧ ᤆᤥᤃᤢᤸᤗᤧ ᤛᤠᤱᤃᤪᤠᤶᤐᤣᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤱᤃᤪᤠ ᤔᤧᤔᤧᤳᤋᤢᤖᤥ॥ ᤀᤠᤸᤗᤛᤠᤱ ᤂᤧᤱᤜᤠ᤹ ᤂᤢᤏᤡ᤹ ᤑᤧᤴᤕᤠ᤺ᤶᤒᤰᤁᤥᤏᤢ ᤔᤧᤴᤜᤡᤴᤍᤧᤴᤗᤥ॥

᥇᥈ ᤜᤧᤰᤁᤩᤠᤱ ᤋᤢᤰᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤄᤥᤷᤕᤠ᤺ᤴ ᤐᤕᤶ ᤕᤶᤒᤠ ᤕᤢᤑᤪᤣᤋᤡᤛ ᤘᤖ᤺ᤱᤅᤥ ᤜᤢᤰᤂᤢᤀᤠᤱ ᤂᤧᤵᤔᤥᤒᤠ ᤆᤫᤠ᤺ᤳᤋᤡᤴ ᤆᤒᤧᤒᤣᤖᤥ. ᤜᤧᤰᤁᤩᤠᤱ ᤏᤠᤶᤃᤧᤴ ᤐᤡᤛᤠᤱᤗᤠᤶ ᤌᤱ ᤆᤥ᤺ᤰᤛᤧ ᤁᤧᤓᤧᤶᤒᤠ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤔᤠᤖᤠᤶᤔᤡᤴ ᤕᤠᤖᤡᤵ ᤐᤥ᤺ᤰᤂᤧᤖᤥ॥

᥇᥉ ᤜᤧᤰᤁᤩᤠᤱ ᤂᤧᤵᤔᤥ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤸᤗᤧ ᤁᤢᤔᤢᤖᤠᤀᤥᤗᤠᤶ. ᤌᤰᤛᤠ᤺ᤸᤗᤧ ᤁᤢᤔᤢᤖᤠᤀᤥᤗᤠᤶ ᤜᤧᤰᤁᤩᤠᤱ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤸᤗᤧ ᤁᤢᤔᤢᤖᤠᤀᤥᤗᤠᤶ ᤛᤢᤶᤛᤡ ᤐᤍ᤺ᤰ ᤜᤧᤰᤋᤱᤒᤠ ᤀᤠᤈᤡ᤺ᤴᤈᤡ᤺ᤶᤒᤠ ᤑᤧᤴᤛᤠᤶᤜᤠ᤹ ᤔᤧᤗ᤺ᤴᤍᤧᤒᤠ ᤏᤡᤛᤢᤱᤛᤡᤱᤗᤥ॥

᥇᥊ ᤂᤧᤱᤜᤠ᤹ᤃ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤑᤧᤴᤛᤠᤶᤛᤡᤖᤥ॥ ᤂᤧᤱᤜᤠ᤹ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤜᤠᤱᤜᤠ᤹ᤀᤥ ᤔᤧᤒᤣ᤺ᤰᤁᤠᤱ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤐᤕᤶ ᤕᤶᤒᤠ ᤁᤢᤕᤧᤴᤏᤥ ᤌᤱ ᤆᤥ᤺ᤰᤛᤧ ᤂᤧᤱᤜᤠ᤹ ᤔᤧᤛᤢᤵᤛᤢ ᤔᤧᤍᤠᤖᤢᤛᤡ᤹॥

᥇᥋ ᤍᤠᤱᤒᤠᤸᤗᤧ ᤐᤠ᤺ᤳᤋᤢ᤹. “ᤏᤢᤖᤡᤰᤁᤠᤱ ᤂᤧᤵᤛᤧᤶᤔᤧ᤹ᤀᤥ᥄ ᤀᤡᤱᤃᤠ᤹ᤃ ᤁᤧᤄᤢ᤺ᤵᤐᤠ ᤁᤢᤀᤡᤛᤡ᤺ᤰ ᤛᤫᤠ᤺ᤳᤋᤠᤱ ᤋᤠᤀᤠᤖᤥ॥ ᤜᤠ᤺ᤳ ᤔᤧᤴᤀᤡᤶᤔᤣ ᤛᤡᤱᤛᤡᤱ ᤘᤠ᤹ᤀᤠᤱ ᤁᤢᤍᤣ᤺ᤳ ᤆᤠᤱᤜᤠ᤹ ᤂᤢᤏᤧ᤹ᤏᤢ ᤁᤳᤋᤢ ᤂᤧᤱᤃ ᤔᤢ᤹ᤀᤡᤛᤠᤒᤠᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤗᤧᤰᤆᤠᤒᤧᤎᤡ᤺ᤰ ᤗᤠᤱᤄᤣ᤺ᤰᤔᤠᤀᤠᤱ ᤛᤡᤖᤡᤱᤔᤔᤥ ᤌᤠᤔᤠ ᤔᤧᤒᤥ᤺ᤱᤏᤧᤸᤗᤥ॥”

᥇᥌ ᤜᤧᤰᤁᤩᤠᤱ ᤜᤡᤒᤪᤢ ᤐᤠ᤺ᤴᤍᤠᤱᤅᤥ “ᤀᤠᤖᤔᤠᤃᤧᤍ᤻ᤍᤥᤏ” ᤔᤧᤵᤔᤏᤠᤒᤠ ᤋᤧᤴᤏᤥ ᤂᤧᤴ ᤑᤧᤴᤛᤠᤶᤜᤠ᤹ᤖᤧ ᤁᤠᤰ ᤜᤠᤱᤜᤠ᤹ ᤔᤧᤛᤢᤵᤛᤢᤛᤡ᤹॥

᥇᥍ ᤜᤧᤰᤁᤩᤠᤱ ᤏᤢᤛᤡᤃᤣ᤺ᤰᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤄᤥᤷᤕᤠ᤺ᤴ ᤛᤢᤖᤡᤳ ᤁᤣᤈᤱᤅᤥ ᤜᤢᤰᤂᤢᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤜᤡᤶᤔᤥᤒᤠ ᤜᤠᤱᤕᤢᤰᤏᤠᤗᤠᤶ ᤀᤠᤸᤗ ᤆᤢᤖᤧᤖᤥ ᤁᤧᤗ᤹ᤒᤠ ᤕᤶᤒᤠ ᤀᤡᤰᤗᤠᤎᤡᤰ ᤋᤩᤧᤖᤥ॥

᥇᥎ ᤜᤧᤰᤁᤩᤠᤱ ᤂᤧᤵᤔᤥ ᤛᤠ᤺ᤶᤓᤣ ᤗᤧᤰᤋᤧ. ᤋᤠᤱᤛᤠᤰᤐᤧᤴ ᤂᤧᤖᤧᤱᤄᤢᤖᤢᤱ ᤗ᤹ᤖᤡᤰ ᤗᤥ᤺ᤰᤂᤢ. ᤜᤧᤰᤁᤩᤠᤱ ᤁᤡᤵᤔᤠ ᤁᤧᤄᤢᤒᤠ ᤗᤢᤵᤗᤡ ᤌᤠᤅᤧᤖᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤀᤰᤋᤱᤒᤠ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤗᤢᤵᤗᤡ ᤌᤠᤅᤧᤒᤠᤃ ᤀᤠᤵᤑᤠᤸᤗᤧᤀᤠᤱ ᤔᤧᤴᤏᤡᤀᤣ ᤔᤧᤘᤕᤧᤖᤥ॥

᥇᥏ ᤜᤧᤰᤁᤩᤠᤱ ᤂᤧᤴ ᤐᤕᤶ ᤕᤶᤒᤠ ᤕᤧᤰᤕᤰ ᤒᤧᤒᤡᤗᤥᤏᤡᤴ ᤂᤧᤸᤗᤧᤰ ᤐ᤺ᤰᤂᤧᤖ ᤛᤢᤶᤛᤡ ᤗᤰᤁᤥ ᤜᤠᤛᤡᤱᤗᤥ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤗᤠᤈᤣ᤹ᤒᤠ ᤕᤧᤰᤕᤰᤜᤠ᤹ ᤌᤩ᤺ᤱ ᤐᤥ᤺ᤰᤂᤧᤖᤥ॥ ᤒᤧᤒᤡᤗᤥᤏᤖᤧ ᤁᤠᤰ ᤁᤢᤗᤠᤕᤥᤜᤠ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡᤋᤢᤀᤠᤱ ᤁᤡᤵᤔᤠ ᤁᤧᤄᤢᤒᤠ ᤁᤢᤛᤠᤰᤁᤧᤴᤏᤡᤸᤗᤧ ᤁᤧᤍᤡᤶᤒᤠ ᤂᤥᤷᤕᤠᤗᤠᤶ ᤂᤧᤴ ᤌᤢᤱᤔᤠ ᤐᤠᤱᤄᤢᤖᤥ॥

᥈᥆ ᤗᤢᤵᤗᤡ ᤌᤠᤅᤧᤒᤠᤸᤗᤧ ᤆᤥᤃᤢᤸᤗᤧ ᤁᤠᤰ ᤘᤠᤃᤵᤗᤠᤈᤣ᤹ᤜᤠ᤹ ᤏᤢ ᤁᤥ᤺ᤰᤔᤠ ᤑᤠᤱᤈᤱᤜᤠ᤹ ᤔᤧᤔᤕᤧ ᤔᤧᤒᤣᤖᤥ॥

᥈᥇ ᤜᤧᤰᤁᤩᤠᤱ ᤔᤧᤴᤇᤠᤶ ᤕᤠᤵᤔᤡ ᤛᤶᤍᤠᤱ ᤋᤠᤱᤛᤠᤰᤐᤥᤗᤠᤶ ᤕᤶᤒ᤻ᤕᤶᤒᤠ ᤑ᤺ᤴ ᤌᤩᤧᤖᤥ॥ ᤂᤧᤴ ᤑ᤺ᤴᤏᤡᤱᤃ ᤗᤡᤒᤥᤱ (᥊᥆) ᤗᤡᤒᤥᤱ ᤁᤡᤗᤥ ᤌᤠᤖᤡᤰ ᤁᤧᤗᤡ᤺ᤵᤐᤠ ᤆᤥᤃᤧᤖᤥ॥ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧᤃ ᤁᤴ ᤑ᤺ᤴᤏᤡᤸᤗᤧᤴ ᤔᤡᤴᤍᤣ᤹ᤀᤡᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤛᤠᤱᤃᤪᤠ ᤔᤧᤔᤧᤳᤋᤢᤖᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤔᤡᤴᤍᤣ᤹ᤀᤡᤱᤃ ᤛᤠ᤹ᤖᤡᤰ ᤁᤡᤵᤔᤠ ᤁᤧᤄᤢᤒᤠ ᤆᤥᤃᤧᤖᤥ॥

ᤔᤧᤴᤇᤢᤔᤠ᤹ ᤏᤢ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ

᥇᥍

ᤜᤧᤰᤁᤩᤠᤱ ᤂᤧᤴ ᤂᤥᤷᤕᤠᤜᤠ᤹ ᤁᤧᤃᤵᤐᤠ ᤂᤧᤴ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤀᤥ ᤌᤡᤰᤐᤠ ᤑᤧᤖᤧᤀᤠᤱ ᤀᤰᤂᤣ ᤔᤧᤳᤋᤠᤱ. “ᤑᤧᤖᤧ᤹. ᤀᤡᤱᤃᤠ᤹ ᤂᤧᤏᤧ᤹ ᤂᤧᤴ ᤁᤢᤀᤡᤱ ᤁᤢᤏᤠᤶ ᤁᤧᤛᤧᤔᤠ ᤁᤧᤳᤏᤡᤔᤠᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤂᤢᤶᤍᤡᤱᤅᤡᤴ ᤀᤥᤛᤣ᤺ᤴᤎᤠᤰᤏᤧ᤹ᤖᤥ॥ ᤂᤧᤴ ᤁᤧᤳᤏᤡᤔᤠᤴ ᤕᤖᤡᤰ ᤆᤫᤠ᤺ᤳᤋᤡᤸᤗᤧ ᤁᤢᤒᤣᤛᤠᤱ ᤁᤧᤏᤧᤒᤠ ᤕᤶᤒᤠ ᤕᤧᤰᤕᤰᤁᤡᤴᤗᤥ॥

᥈ ᤂᤧᤴ ᤁᤧᤳᤏᤡᤔᤠᤴᤏᤢᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤜᤠᤱᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤀᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤁᤧᤘᤠ᤹ᤒᤠ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤛᤡᤈᤱᤘᤠ᤺ᤸᤗᤧ ᤔᤕᤢᤛᤡᤒᤠ ᤜᤧᤰᤁᤣ ᤂᤢᤏᤧ᤹ ᤁᤢᤓᤧᤴ ᤕᤠ᤺ᤶᤒᤰᤁᤡᤸᤗᤧ ᤔᤕᤢᤛᤡᤀᤠᤱ ᤔᤧᤘᤠ᤹ᤖᤥ॥”

᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤠᤱᤅᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤀᤣ᤺ᤰᤛᤠᤍᤧᤴᤏᤥ ᤐᤰᤂᤠᤱ ᤋᤣ᤹ᤖᤠᤱᤗᤥ॥ ᤜᤧᤰᤁᤩᤠᤱ ᤂᤧᤵᤔᤥ ᤏᤢᤛᤡ ᤁᤢᤎᤧᤃᤣ᤺ᤰ ᤁᤧᤒᤵᤐᤠ ᤏᤢ ᤌᤡᤒᤥᤱ ᤁᤢᤍᤠᤱ ᤁᤧᤕᤢᤱᤒᤠ ᤜᤧ᤺ᤳᤁᤧᤗ᤹ᤒᤠ ᤌᤰᤛᤠ ᤛᤶᤍᤠᤱ ᤔᤧᤴᤇᤢᤔᤠ᤹ᤎᤡᤰ ᤕᤢᤅᤧᤒᤠ ᤏᤡᤛᤢᤱ॥ ᤂᤧᤴ ᤌᤰᤛᤠ᤺ᤸᤗᤧ ᤁᤢᤎᤰ ᤁᤢᤗᤧᤶ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤰᤗᤧᤱᤘᤠᤀᤥ ᤔᤠᤱᤆᤧ᤹ᤕᤠ ᤔᤡᤱᤜᤠ᤹ ᤛᤠᤵᤋᤧᤀᤠᤱ ᤐᤳᤇᤧ॥

᥊ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤱᤃ ᤐᤖᤠᤴᤗᤠ ᤏᤢ ᤜᤧ᤺ᤳᤁᤧᤗ᤹ᤒᤠ ᤆᤠᤱ ᤆᤠᤰᤛᤡᤱᤅᤠᤱ ᤛᤠᤶᤔᤩᤠᤱ. ᤔᤢᤎᤡᤱᤗᤢᤱ ᤏᤢ ᤋᤧᤰᤛᤣ᤺ᤰᤗᤢᤱᤜᤠ᤹ ᤘᤠ᤺ᤳᤇᤡᤱ ᤆᤥ᤺ᤰᤛᤡᤱᤅᤠᤱ ᤘᤕᤧᤖᤥ॥ ᤂᤧᤸᤗᤧ ᤁᤢᤜᤢᤰᤁᤥ ᤛᤡᤰᤁᤧᤗᤧ᤺ᤱᤒᤠ ᤏᤢ ᤕᤠᤶᤃᤧᤛᤡᤱᤒᤠ ᤐᤠ᤺ᤴᤜᤠ᤹ ᤜᤧᤰᤁᤩᤠᤱ ᤁᤢᤓᤧᤴ ᤕᤠ᤺ᤶᤒᤰᤜᤠ᤹ᤖᤧ ᤁᤧᤍᤡᤶᤒᤠ ᤛᤠᤶᤔᤩᤠᤱ ᤂᤥᤷᤕᤠ᤺ᤴ ᤐᤰᤂᤢᤀᤠᤱ ᤘᤕᤧᤖᤥ॥

᥋ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤍᤥ᤹ᤘᤠᤒᤥᤃ ᤁᤢᤒᤣ ᤁᤢᤛᤡᤱ ᤏᤡ᤺ᤵᤔᤧᤴᤍᤧᤵᤔᤏᤠᤒᤠ ᤔᤡᤱᤎᤡᤰ ᤛᤠᤵᤋᤧᤀᤠᤱ ᤐᤳᤇᤧᤖᤥ-

“ᤐᤕᤶ ᤕᤶᤒᤠ ᤕᤧᤰᤕᤰ ᤒᤧᤒᤡᤗᤥᤏ.

ᤁᤧᤳᤏᤡᤔᤠᤜᤠ᤹ᤖᤧ ᤂᤢᤏᤡ᤹ ᤔᤠ.

ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤛᤡᤰᤁᤧᤗᤧ᤺ᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤂᤢᤏᤡ᤹ ᤔᤠᤖᤥ॥”

᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤀᤥᤔᤧᤳᤋᤢᤱᤅᤡᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤛᤣ ᤔᤏᤠᤜᤠ᤹ ᤏᤢ ᤕᤧᤛᤢ ᤂᤪᤡᤛ᤻ᤋᤖᤧ ᤁᤢᤖᤢᤔᤣᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡ᤹ᤀᤡᤸᤗᤧ ᤔᤕᤢᤀᤠᤱ ᤘᤕᤧᤒᤠ ᤏᤡᤛᤢᤱᤅᤠᤱ ᤛᤠ᤹ᤖᤡᤰ ᤀᤠᤏᤡᤱᤘᤠ᤹ ᤔᤕᤧᤖᤥ॥

᥍ ᤁᤖ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤀᤰᤂᤣ ᤔᤧᤳᤋᤠᤱ. “ᤌᤣᤀᤠᤱ ᤁᤧᤏᤡᤱᤘᤠ᤹ ᤔᤠ᤺ᤒᤠᤒᤣ᥅ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤏᤢ ᤏᤢᤛᤡ ᤁᤢᤎᤧᤃᤣ᤺ᤰ ᤁᤧᤒᤵᤐᤠ ᤜᤧᤰᤁᤩᤠᤱ ᤌᤡᤒᤥᤱ ᤁᤢᤍᤠᤱ ᤁᤧᤕᤢᤱᤒᤠ ᤌᤰᤛᤠ᤺ᤸᤗᤧ ᤁᤢᤕᤠ᤺ᤶᤒᤣᤀᤥᤒᤠ ᤛᤡᤒᤡ᤹ ᤐᤠ᤺ᤴᤏᤡᤴ ᤀᤡᤱᤃᤠ᤹ ᤔᤧᤳᤏᤧ᤹ᤖᤥ॥

᥎ ᤂᤧᤴ ᤁᤧᤏᤡ᤺ᤛᤢᤒᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤱᤃ ᤁᤢᤜᤡᤱᤘᤧᤳ ᤘᤕᤧ. ᤁᤖ ᤂᤧᤴ ᤀᤠᤸᤗᤥ ᤜᤥ᤺ᤵᤗᤥ॥ ᤂᤧᤱᤃ ᤕᤠᤶᤔᤥ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤥᤗᤠᤶ ᤌᤠᤱᤅᤠᤱ ᤔᤧᤴᤏᤢᤵᤔᤏᤠᤒᤠ ᤔᤧᤰᤔᤠᤀᤥ ᤐᤣ᤺ᤰᤗᤥ॥ ᤜᤧᤰᤁᤩᤠᤱ ᤁᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤸᤗᤧᤴ ᤏᤠᤘᤠᤃᤧᤴ ᤆᤀᤡ᤺ᤳ ᤏᤧᤛ᤻ᤛᤧᤀᤠᤱᤎᤥ ᤜᤡᤱᤔᤴᤗᤧᤴ ᤛᤠᤵᤐᤴᤏᤥ ᤂᤢᤏᤡ᤹ ᤔᤡᤱ ᤔᤧᤶᤒᤵᤔᤏᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤁᤴ ᤁᤧᤛᤡᤒᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤕᤠᤶᤔᤥ ᤁᤢᤜᤡᤱᤘᤧᤳ ᤔᤧᤏᤡᤛᤢᤀᤠᤱ ᤂᤢᤏᤡ᤹ ᤏᤡᤱᤘᤠ᤹ ᤔᤠᤖᤥ॥

᥏ “ᤜᤧᤰᤁᤩᤠᤱ ᤁᤴ ᤐᤠ᤺ᤴᤜᤠ᤹ ᤁᤢᤛᤡᤱ ᤏᤡ᤺ᤵᤔᤠ ᤛᤡᤰᤁᤢᤶᤍᤡᤱ ᤏᤡᤱᤘᤠ᤹ ᤆᤠᤜᤠᤒᤠ ᤆᤥ᤺ᤰᤗᤥ॥ ᤂᤧᤴ ᤏᤢᤛᤡ ᤌᤧᤃᤣ᤺ᤰᤐᤠᤜᤠ᤹ᤃ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤕᤢᤱᤒᤠ ᤏᤢᤛᤡ ᤁᤥ᤺ᤰᤔᤠᤜᤠ᤹ᤖᤥ॥

᥇᥆ ᤂᤧᤴ ᤏᤢᤛᤡ ᤌᤧᤃᤣ᤺ᤰᤐᤠᤜᤠ᤹ᤃ ᤏᤢᤛᤡ ᤜᤠᤱᤛᤡᤀᤠᤱᤗᤥ॥ ᤅᤠᤛᤡ ᤜᤠᤱᤜᤠ᤹ᤃ ᤀᤠᤛᤣ᤺ᤴᤇᤠ ᤔᤧᤛᤩᤧ ᤔᤧᤒᤣᤖᤥ. ᤋᤢᤰᤛᤡᤃᤣ᤺ᤰᤐᤠᤸᤗᤧ ᤀᤠᤸᤗᤥ ᤜᤠᤱ ᤆᤥᤃᤢ᤹ ᤜᤧᤰᤁᤩᤠᤱ ᤏᤢᤛᤡᤃᤣ᤺ᤰᤐᤠᤱᤃ ᤋᤠᤔᤠᤀᤣ ᤘᤠ᤹ᤖᤥ॥ ᤁᤖ ᤂᤧᤴ ᤋᤠᤀᤠᤱ ᤛᤵᤑᤠᤖᤰ ᤜᤠᤱ ᤆᤥᤃᤢ᤹ᤖᤥ॥

᥇᥇ ᤂᤧᤴ ᤋᤃᤡ ᤁᤢᤜᤡᤱᤘᤧᤳ ᤁᤧᤘᤠ᤹ᤒᤠ ᤁᤖ ᤀᤠᤸᤗᤥ ᤁᤧᤜᤥ᤺ᤵᤐᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤕᤧᤳᤇᤡᤃᤣ᤺ᤰᤐᤠ ᤜᤠᤱᤗᤥ॥ ᤂᤧᤴ ᤘᤣ᤹ᤛ᤻ᤔᤠ ᤏᤢᤛᤡ ᤜᤠᤱᤜᤠ᤹ ᤜᤧᤰᤋᤱᤒᤠ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤂᤧᤴᤏᤠᤱ ᤔᤧᤰᤗᤥ॥

᥇᥈ “ᤂᤧᤴ ᤁᤧᤏᤡᤛᤢᤒᤠ ᤌᤡᤒᤥᤱ ᤁᤢᤍᤠᤱᤜᤠ᤹ᤃ ᤌᤡᤒᤥᤱ ᤜᤠᤱᤛᤡᤖᤥ॥ ᤂᤧᤱᤜᤠ᤹ᤖᤧᤃ ᤀᤠᤸᤗ ᤌᤠᤖᤡᤰ ᤜᤠᤱᤆᤥ᤺ᤰᤔᤠ ᤕᤢᤰ ᤔᤧᤱᤄᤥᤀᤣ ᤔᤧᤘᤠ᤹ᤖᤥ. ᤁᤖ ᤂᤧᤱᤜᤠ᤹ᤖᤧ ᤌᤰᤛᤠ᤺ᤴᤏᤢ ᤛᤥᤖᤡᤰ ᤛᤵᤑᤠᤖᤰ ᤜᤠᤱᤆᤥ᤺ᤰᤔᤠ ᤕᤢᤰ ᤔᤧᤄᤥ᤺ᤛᤢ᤹ᤖᤥ॥

᥇᥉ ᤂᤧᤱᤜᤠ᤹ᤖᤧᤃ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ ᤂᤢᤏᤡ᤹ ᤔᤢᤰᤛᤠᤶ ᤏᤢ ᤕᤢᤰᤁᤡᤴ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤔᤧᤒᤡᤖᤢ᤹ᤖᤥ॥

᥇᥊ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤍᤰᤗᤧᤱᤘᤠᤀᤥ ᤌᤱ ᤔᤧᤈᤥᤃᤢ᤹. ᤁᤖ ᤔᤧᤸᤗᤢᤰᤛᤠ᤺ᤸᤗᤧ. ᤂᤢᤏᤧ᤹ ᤀᤢ᤺ᤳᤋᤢᤛᤡᤒᤠ ᤛᤣᤃᤢᤛᤡᤒᤠ ᤏᤛᤠ᤺ᤴᤛᤠᤒᤠᤜᤠ᤹ᤏᤢ ᤛᤥᤖᤡᤰ. ᤂᤧᤱᤜᤠ᤹ ᤏᤠ᤺ᤴᤍᤢᤛᤡ᤹ᤖᤥ. ᤌᤣᤀᤠᤱᤓᤧᤸᤗᤧ ᤔᤧᤸᤗᤢᤰᤛᤠ᤺ᤱᤃ ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠ ᤏᤢ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱᤗᤥ॥”

᥇᥋ ᤜᤧᤰᤁᤩᤠᤱ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤂᤧᤏᤧ᤹ ᤁᤧᤏᤡᤛᤢᤒᤠ ᤂᤧᤴ ᤁᤢᤀᤡᤱ ᤁᤢᤏᤠᤶ ᤁᤧᤛᤧᤔᤠ ᤁᤧᤳᤏᤡᤔᤠᤴ ᤕᤢᤱᤒᤠ ᤆᤫᤠ᤺ᤳᤜᤠ᤹ᤃ ᤕᤖᤡᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹. ᤗᤠᤈᤣ᤹ᤜᤠ᤹ ᤏᤢ ᤐᤠ᤺ᤴᤍᤠᤱᤛᤡᤖᤥ॥

᥇᥌ ᤜᤧᤰᤁᤩᤠᤱ ᤂᤧᤏᤧ᤹ ᤁᤧᤏᤡ᤺ᤛᤢᤒᤠ ᤂᤧᤴ ᤜᤧ᤺ᤳᤁᤧᤗ᤹ᤒᤠ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤏᤢ ᤌᤡᤒᤥᤱ ᤋᤠᤱᤜᤠ᤹ᤖᤧ ᤂᤧᤴ ᤁᤧᤳᤏᤡᤔᤠᤴ ᤔᤧᤈᤡ᤺ᤳᤋᤢᤀᤠᤱ ᤂᤧᤸᤗᤧ ᤁᤳᤋᤢᤒᤠ ᤁᤠᤰ ᤐᤠ᤺ᤴᤜᤠ᤹ ᤔᤧᤏᤠᤵᤋᤢᤀᤠᤱ ᤂᤧᤴ ᤗᤧᤰᤆᤠᤒᤧᤎᤡ᤺ᤰ ᤔᤧᤈᤥᤃᤢ᤹ᤖᤥ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤏᤧᤰᤛᤠ᤺ᤴ ᤔᤧᤈᤀᤠᤱ ᤁᤧᤏᤶᤒᤠᤴ ᤔᤡ ᤔᤧᤎᤡᤰᤂᤢ᤹ᤖᤥ॥

᥇᥍ ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤒᤠ᤺ᤴᤜᤠ᤹ ᤔᤧᤱᤃᤧᤳᤋᤣ ᤌᤠᤖᤡᤰ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤀᤡ᤺ᤳᤋᤢᤒᤠ ᤁᤢᤏᤡᤱᤘᤠ᤹ ᤜᤧᤰᤁᤣᤀᤣ ᤂᤧᤴ ᤌᤡᤒᤥᤱ ᤜᤠᤱᤜᤠ᤹ ᤆᤥᤰ ᤐᤠᤱᤄᤢᤛᤡ᤹. ᤜᤧᤰᤁᤣ᤺ᤸᤗᤧ ᤂᤧᤱᤜᤠ᤹ᤃ ᤌᤡᤰᤜᤢᤵ ᤔᤧᤒᤥ᤺ᤱᤅᤠᤱ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤂᤢᤏᤡ᤹ ᤜᤠᤱᤆᤥ᤺ᤰᤔᤠ ᤕᤢᤰᤁᤡᤴ ᤔᤧᤒᤡᤖᤢ᤹ᤖᤥ॥

᥇᥎ ᤂᤧᤏᤧ᤹ ᤁᤧᤏᤡᤛᤢᤔᤠ ᤂᤧᤴ ᤔᤧᤴᤇᤢᤔᤠ᤹ᤀᤡᤱᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ ᤛᤶᤍᤠᤱ ᤕᤢᤰ ᤁᤧᤈᤥ᤺ᤰᤔᤠ ᤐᤕᤶ ᤕᤶᤒᤠ ᤕᤧᤰᤕᤰᤁᤡᤴᤗᤥ॥”

ᤒᤧᤒᤡᤗᤥᤏ ᤕᤧᤰᤕᤰᤁᤡᤴ ᤔᤧᤰ

᥇᥎

ᤂᤧᤴ ᤀᤣᤃᤠᤱ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤐᤕᤶ ᤕᤶᤒᤠ ᤕᤢᤰᤛᤠᤒᤠ ᤘᤣ᤹ᤛ᤻ᤔᤠ ᤔᤠᤱᤗᤠᤀᤡᤱᤒᤠᤎᤡᤰ ᤕᤧ᤺ᤖ ᤐᤳᤇᤧᤒᤠ ᤏᤡᤛᤢᤱᤗᤥ॥ ᤂᤧᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤌᤥ᤹ᤖᤢᤖᤥ॥

᥈ ᤜᤧᤰᤁᤩᤠᤱ ᤂᤧᤸᤗᤧ ᤐᤕᤶ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤐᤠ᤺ᤳᤋᤢᤖ ᤀ᤺ᤰᤋᤧᤖᤥ.

“ᤒᤧᤒᤡᤗᤥᤏᤡᤴ ᤔᤧᤃᤧᤖᤥ. ᤐᤕᤶ ᤕᤶᤒᤠ ᤕᤧᤰᤕᤰᤁᤡᤴ ᤔᤧᤃᤧᤖᤥ᥄ ᤂᤧᤴ ᤀᤠᤸᤗ ᤗᤣ᤺ᤳᤇᤠᤶ ᤑᤢᤱᤛᤠᤶ ᤏᤢ ᤑᤧᤴᤛᤠᤶᤜᤠ᤹ᤖᤧ ᤂᤢᤏᤡ᤹ ᤘᤠ᤹ᤔᤠ ᤋᤧᤴ ᤐᤥ᤺ᤰᤂᤧᤀᤠᤱ ᤘᤠ᤹॥ ᤂᤧᤵᤔᤥᤃ ᤁᤠᤰ ᤐᤖᤡᤰᤗᤧᤴ ᤛᤡᤰᤁᤧᤗᤧ᤺ᤱᤒᤠ ᤏᤢ ᤀᤠᤛᤢᤳᤌᤥ ᤐᤢᤜᤠ᤹ ᤕᤠᤱᤔᤧᤎᤥ᤺ᤰᤗᤥ॥

᥉ ᤌᤣᤀᤠᤱᤓᤧᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤁᤥ ᤁᤧᤘᤠ᤹ᤒᤠ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤢᤕᤠᤶᤒᤥ᤺ᤵᤔᤠ ᤛᤡᤈᤱᤘᤠ᤺ᤸᤗᤧ ᤔᤕᤢᤛᤡ॥ ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤜᤠᤱᤜᤠ᤹ᤖᤧ ᤂᤧᤴᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤔᤧᤈᤥᤃᤢ. ᤜᤧᤰᤁᤩᤠᤱ ᤂᤧᤸᤗᤧ ᤕᤠᤶᤍᤠᤍᤠ ᤏᤢ ᤏᤡᤱᤘᤠ᤹ᤋᤠᤍᤠᤒᤠ ᤁᤢᤜᤡᤱᤔᤴᤏᤡᤸᤗᤧ ᤆᤥᤃᤢᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤧᤱᤜᤱᤒᤠᤜᤠ᤹ ᤛᤠ᤹ᤖᤡᤰ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤒᤥ᤺ᤰᤂᤧᤖᤥ॥”

᥊ ᤜᤧᤰᤁᤩᤠᤱ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤘᤣ᤹ ᤀᤡᤰᤗᤠᤎᤡᤰ ᤂᤧᤵᤛᤢᤱᤗᤥ.

“ᤀᤠᤕᤠᤵᤔᤡᤛᤣ. ᤂᤧᤴ ᤕᤧᤰᤕᤰᤁᤥᤗᤠᤶ ᤗᤠ᤺ᤰᤁᤠᤳ ᤗ᤺ᤴᤍᤧᤶᤔᤧ᤹ᤀᤥ᥄

ᤂᤧᤴ ᤕᤧᤰᤕᤰᤁᤥᤒᤠ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤜᤧᤰᤁᤣ ᤗᤠᤕᤥ ᤔᤧᤈᤥᤃᤧᤶᤔᤡᤴᤏᤧ᤹ᤀᤥ.

ᤔᤧ᤺ᤴᤏᤧ ᤑᤠ᤹ᤃᤪ ᤂᤡᤏᤡ᤹ᤀᤠᤱ ᤂᤧᤱᤜᤠ᤹ᤖᤧ ᤔᤧᤄᤥ᤺ᤛᤢᤒᤠ ᤂᤢᤶᤍᤡᤱᤅᤡᤴ ᤁᤧᤄᤥᤛᤢᤶᤗᤥ.

᥋ ᤌᤣᤀᤠᤱᤓᤧᤸᤗᤧ ᤁᤢᤗᤠᤕᤥ᤺ᤱᤃ ᤛᤠᤱᤃᤪᤠᤶᤐᤣᤍᤠᤱ ᤌᤠᤖᤡᤰ ᤗᤢᤶᤛᤡᤱᤅᤠᤱ ᤘᤠ᤹ᤖᤥ.

ᤜᤧᤰᤁᤩᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤸᤗᤧ ᤁᤠᤰ ᤁᤢᤓᤧᤴ ᤕᤠ᤺ᤶᤒᤰᤜᤠ᤹ ᤏᤡᤱᤘᤠ᤹ ᤀᤡᤋᤢᤀᤠᤱ ᤘᤠ᤹ᤖᤥ॥

᥌ ᤂᤧᤱᤃ ᤀᤠᤰᤂᤣ ᤔᤧᤵᤔᤠ ᤗᤠ᤹ᤖᤢ᤹. ᤒᤠ ᤜᤧᤰᤁᤣᤀᤣ ᤔᤧᤳᤋᤧᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤁᤠᤰ ᤁᤢᤕᤠ᤺ᤶᤒᤰᤁᤡᤸᤗᤧ ᤁᤢᤗᤧᤰᤘᤠ᤺ᤴ ᤏᤡᤗᤧᤱ ᤌᤠᤖᤡᤰ ᤏᤢ᤺ᤰᤋᤧᤶᤐᤡᤖᤧᤶᤔᤧ᤹ᤀᤥ॥

ᤜᤧᤰᤁᤩᤠᤱ ᤂᤢᤏᤧ᤹ ᤘᤣ᤹ᤜᤠ᤹ᤖᤧ ᤗᤠᤃᤡ ᤕᤠᤖᤡᤵ ᤆᤥᤃᤢᤒᤠ ᤂᤥᤷᤕᤠᤀᤥᤒᤠ ᤋᤢᤰᤂᤣ᤺ᤸᤗᤧ ᤁᤢᤗᤧᤰᤘᤠ ᤏᤡᤗᤧᤱ ᤌᤠᤖᤡᤰ ᤁᤢᤄᤥᤷᤕᤠᤀᤥ ᤕᤥ᤹ᤖᤧᤶ ᤐᤡᤖᤧᤶᤔᤧ᤹ᤀᤥ॥

᥍ ᤂᤧᤴ ᤕᤠᤶᤍᤠᤍᤠ ᤏᤡᤱᤘᤠ᤹ᤋᤠᤍᤠᤒᤠ ᤏᤢ ᤛᤢᤰᤂᤣᤘᤠᤀᤥ ᤘᤕᤧᤒᤠ ᤕᤠᤖᤡᤰ ᤋᤢᤰᤂᤣ ᤆᤠ᤺ᤳᤋᤧᤶᤔᤧ᤹ᤀᤠᤱ ᤔᤣᤖᤡᤱ ᤌᤰᤗ ᤕᤠ᤺ᤴᤍᤧᤶᤔᤧ᤹॥

ᤌᤣᤀᤠᤱᤓᤧᤸᤗᤧ ᤂᤧᤸᤗᤧ. ‘ᤀᤡᤱᤃᤠ᤹ᤃ ᤐᤕᤶ ᤕᤶᤔᤠ ᤜᤠᤱᤔᤠᤀᤠᤖᤥ. ᤀᤡᤱᤃᤠ᤹ᤃ ᤔᤣᤔᤣᤍᤢᤔᤠ ᤔᤧ᤺ᤴᤏᤠᤖᤥ. ᤀᤡᤱᤃᤠ᤹ᤃ ᤀᤠᤵᤑᤠᤸᤗᤧᤀᤠᤱ ᤔᤣᤖᤡᤱ ᤔᤧᤎᤰᤁᤠᤴᤗᤥ ᤑᤠ᤹ᤀᤠᤱ ᤜᤧᤴᤇᤡᤱᤅᤠᤱ ᤘᤠ᤹ᤖᤥ॥

᥎ ᤂᤧᤸᤗᤧ ᤆᤥᤃᤢᤸᤗᤧ ᤌᤡᤰ ᤕᤧᤴᤏᤥᤀᤣ ᤂᤧᤸᤗᤥ ᤛᤡᤔᤧᤴ. ᤔᤣᤖᤡᤱ ᤌᤰᤔᤧᤴ. ᤜᤧᤰᤁᤩᤠᤱ ᤛᤠᤰᤘᤠ᤺ᤸᤗᤧᤴ ᤔᤡᤴᤍᤣ᤹ᤀᤡᤴ ᤋᤠ᤺ᤖᤥ॥ ᤜᤧᤰᤁᤩᤠᤱ ᤂᤧᤴ ᤔᤧᤴᤇᤢᤔᤠ᤹ᤀᤡᤴ ᤔᤡ᤺ᤸᤗᤧ ᤂᤠᤵᤐᤢᤌᤩᤱ ᤐᤥᤱᤗᤥ.

ᤌᤣᤀᤠᤱᤓᤧᤸᤗᤧ ᤂᤧᤴ ᤂᤢᤶᤍᤡᤱ ᤁᤧᤒᤡᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤱᤃ ᤔᤢᤰᤛᤠᤶᤍᤠᤱᤒᤠ ᤆᤥ᤺ᤰᤗᤥ॥’”

᥏ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤔᤡᤍᤡᤰᤁᤠᤱ ᤁᤧᤗ᤺ᤶᤒᤠ ᤔᤡ᤺ᤰᤂᤢ᤹ᤀᤡᤴ ᤂᤢᤏᤧ᤹ᤏᤢ ᤕᤠᤶᤒᤥ᤺ᤵᤔᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤏᤢ ᤕᤠᤶᤍᤠᤍᤠ ᤘᤠ᤹ᤔᤠᤀᤥ ᤆᤢᤶ ᤁᤧᤔᤧᤵᤐᤠ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ᤖᤧ ᤔᤧᤏᤡᤛᤢ᤹ᤀᤠᤱ ᤔᤧᤜᤠ᤺ᤵᤗ ᤔᤣᤖᤡᤱ ᤔᤧᤎᤰᤗᤥ॥

᥇᥆ ᤂᤧᤱᤜᤠ᤹ ᤂᤧᤸᤗᤧ ᤁᤢᤍᤢᤰᤂᤣ᤺ᤴᤏᤢ ᤔᤧᤃᤡ. ᤜᤧᤰᤁᤩᤠᤱ ᤔᤠ᤺ᤱᤄᤠ ᤔᤧᤕᤧᤵᤐᤠᤱ ᤀᤰᤂᤣ ᤔᤧᤒᤠ᤺ᤳᤋᤢ᤹ᤖᤥ. “ᤀᤠᤕᤠᤰᤁᤥ. ᤀᤠᤕᤠᤰᤁᤥ᥄ ᤁᤧᤎᤢᤶᤒᤠ ᤏᤢ ᤐᤕᤶ ᤕᤶᤒᤠ ᤒᤧᤒᤡᤗᤥᤏ ᤕᤧᤰᤕᤰᤁᤣ. ᤛᤵᤑᤠᤖᤧᤛᤠ ᤁᤧᤄᤢᤶᤍᤡᤱᤅᤡᤴ ᤋᤩᤧᤀᤠᤱ ᤘᤠ᤹ᤖᤥ᥄”

᥇᥇ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤗᤧᤱᤜᤱᤒᤠᤜᤠ᤹ ᤔᤧᤜᤠ᤺ᤵᤗ ᤔᤣᤖᤡᤱ ᤔᤧᤎᤰᤗᤥ. ᤌᤣᤀᤠᤱᤓᤧᤸᤗᤧ ᤂᤢᤏᤡ᤹ ᤆᤡᤃ᤺ᤰᤘᤠᤜᤠ᤹ ᤕᤠᤶᤔᤥ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤔᤧᤴᤀᤡᤅᤢᤴᤗᤥ॥

᥇᥈ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤂᤢᤏᤡ᤹ ᤛᤠᤶᤔᤩᤠᤱ. ᤕᤢᤵᤐᤠ. ᤔᤢᤎᤡᤱᤗᤢᤱ. ᤋᤧᤰᤛᤣ᤺ᤰ. ᤜᤧᤰᤁᤩᤠᤱ ᤏᤢ᤺ᤒ᤻ ᤏᤢᤒᤠ ᤏᤠᤀᤡᤏᤠᤛᤢ᤺ᤳ. ᤐᤖᤠᤴᤗᤠ ᤏᤢ ᤜᤧ᤺ᤳᤁᤧᤗ᤹ᤒᤠ ᤋᤣ᤺ᤳᤜᤠ᤹. ᤀᤛᤣ᤺ᤰᤂᤡ ᤋᤣ᤺ᤳ. ᤜᤧᤰᤁᤩᤠᤱ ᤁᤠᤰ ᤐᤖᤡᤰᤗᤧᤴ ᤁᤢᤏᤠᤶ ᤁᤧᤏᤢ᤹ᤒᤠ ᤛᤡᤱᤜᤠ᤹. ᤜᤧᤰᤁᤩᤠᤱ ᤋᤰᤔᤡᤒᤠᤸᤗᤧ ᤁᤢᤃᤣ᤺ᤱ. ᤀᤡᤔᤧᤸᤗᤢᤱᤒᤠ ᤛᤡᤱᤜᤠ᤹ᤗᤠᤔ. ᤌᤳᤏᤠᤔᤠᤜᤠ᤹ᤗᤠᤔ. ᤑᤧᤴᤈᤣ᤹ᤗᤠᤔ ᤏᤢ ᤘᤠᤗᤧᤱᤗᤢᤱᤗᤠᤶ ᤆᤥ᤺ᤰᤔᤏᤠᤒᤠ ᤁᤠᤰ ᤐᤖᤡᤰᤗᤧᤴ ᤆᤡᤃ᤺ᤰᤘᤠᤜᤠ᤹.

᥇᥉ ᤜᤧᤰᤁᤩᤠᤱ ᤏᤠᤶᤛᤡᤱ ᤜᤰ. ᤔᤠᤖᤢᤰᤜᤠ᤹. ᤁᤢᤏᤠᤶ ᤁᤧᤏᤢ᤹ᤒᤠ ᤛᤠᤱᤛᤡᤱ. ᤔᤢᤷᤖ. ᤐᤠᤱᤒ᤺ᤳ ᤑᤢᤱᤔᤠ. ᤆᤧᤸᤗᤧᤰᤛᤣ᤹ ᤌᤡ. ᤈᤤᤋᤢᤏ ᤏᤡ᤺ᤱᤃᤣ᤺ᤴ. ᤑᤧ᤹ᤖᤢᤶ. ᤛᤡ᤺. ᤜᤧᤰᤁᤩᤠᤱ ᤐᤡᤳ ᤛᤠ᤺ᤱᤘᤧᤳ. ᤔᤧᤸᤗᤢᤰᤜᤠ᤹. ᤀᤴᤜᤠ᤹. ᤀᤴᤗᤠᤜᤠ᤹. ᤜᤧᤰᤁᤩᤠᤱ ᤕᤥ᤺ᤰᤐᤠ ᤕᤥ᤺ᤰᤔᤠᤜᤠ᤹ ᤏᤢ ᤌᤱᤅᤥ ᤔᤧᤏᤠᤵᤋᤢᤛᤡᤒᤠ ᤔᤏᤠᤜᤠ᤹ᤀᤠᤱ ᤔᤧᤴᤀᤡᤅᤢᤴᤇᤡᤴᤗᤥ॥

᥇᥊ ᤗᤧᤱᤜᤱᤒᤠᤜᤠ᤹ᤖᤧ ᤂᤢᤏᤧ᤹ ᤀᤰᤂᤣ ᤔᤧᤔᤧᤳᤋᤢ᤹ᤖᤥ. “ᤂᤧᤏᤧ᤹ ᤁᤠᤰ ᤀᤠᤒᤠᤅᤣ ᤁᤵᤔᤠ ᤏᤡᤱᤘᤠ᤹ ᤁᤧᤈᤥᤃᤢᤒᤠ ᤏᤢᤒ᤻ ᤏᤢᤒᤠ ᤆᤡᤃ᤺ᤰᤘᤠᤜᤠ᤹ ᤁᤠᤰ ᤔᤧᤔᤕᤧ ᤔᤧᤒᤣᤖᤥ॥ ᤜᤧᤰᤁᤩᤠᤱ ᤁᤧᤕᤠᤱᤛᤠᤁᤢᤴᤎᤣ ᤏᤢ ᤁᤧᤄᤧᤶᤛᤡᤱᤔᤠᤜᤠ᤹ᤀᤠᤱ ᤔᤕᤧᤒᤣᤖᤥ॥ ᤂᤧᤱᤜᤠ᤹ᤃ ᤂᤧᤏᤧ᤹ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤁᤧᤱᤄᤥ᤺ᤛᤢᤴᤗᤥ॥”

᥇᥋ ᤂᤧᤴ ᤕᤧᤰᤕᤰᤁᤥ ᤗᤧᤱᤜᤱ ᤆᤥ᤺ᤰᤛᤧ ᤁᤧᤍᤠᤒᤠᤀᤠᤱ ᤕᤠᤱᤛᤠᤁᤢᤴᤎᤣᤛᤠᤒᤠ ᤁᤧᤒᤥ᤺ᤱᤒᤠ ᤗᤧᤱᤜᤱᤒᤠᤜᤠ᤹ᤃ ᤔᤠ᤺ᤱᤄᤠᤀᤣ ᤔᤧᤕᤧᤵᤗᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ ᤂᤧᤸᤗᤧ ᤁᤢᤍᤢᤰᤂᤣ᤺ᤴᤏᤢ ᤛᤠ᤹ᤖᤡᤰ ᤔᤧᤃᤡᤖᤥ॥ ᤂᤧᤱᤜᤠ᤹ ᤔᤧᤜᤠ᤺ᤵᤗ ᤔᤣᤖᤡᤱ ᤌᤰᤏᤢ

᥇᥌ ᤀᤰᤂᤣ ᤔᤧᤗ᤹ᤖᤥ.

“ᤀᤠᤕᤠᤰᤁᤥ. ᤀᤠᤕᤠᤰᤁᤥ᥄ ᤂᤧᤴ ᤐᤕᤶ ᤕᤶᤒᤠ ᤕᤧᤰᤕᤰᤁᤡᤱᤃ ᤏᤢ᤺ᤒ᤻ ᤏᤢᤒᤠ ᤏᤠᤀᤡᤏᤠᤛᤢ᤺ᤳ. ᤐᤖᤠᤴᤗᤠ ᤏᤢ ᤜᤧ᤺ᤳᤁᤧᤗ᤹ᤒᤠ ᤋᤣ᤺ᤳᤑᤢᤱᤜᤠ᤹ ᤆᤠᤰᤛᤡᤱᤅᤠᤱ ᤛᤠᤶᤔᤩᤠᤱᤜᤠ᤹. ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤜᤧᤰᤁᤩᤠᤱ ᤋᤧᤰᤛᤣ᤺ᤰᤁᤡᤸᤗᤧᤴ ᤘᤠ᤺ᤳᤋᤡᤜᤠ᤹ ᤁᤧᤘᤠ᤺ᤵᤔᤠ ᤔᤧᤴᤇᤢᤔᤠ᤹ᤀᤡᤴ ᤁᤢᤀᤡᤛᤡ᤺ᤰ ᤛᤠ᤹ᤖᤡᤰ ᤏᤢᤒᤠ ᤆᤥᤃᤧᤖᤥ॥

᥇᥍ ᤛᤵᤑᤠᤖᤧᤛᤠ ᤁᤠᤰ ᤁᤢᤕᤠᤱᤛᤠᤁᤢᤴᤎᤣᤜᤠ᤹ ᤂᤧᤸᤗᤧ ᤔᤠᤛᤢᤍᤣ᤺ᤛᤢᤖᤥ᥄”

ᤁᤠᤰ ᤘᤠᤗᤠᤎᤠ ᤍᤠᤱᤒᤠᤜᤠ᤹. ᤘᤠᤗᤠᤶᤍᤡ᤺ᤰᤐᤠᤜᤠ᤹. ᤘᤠᤗᤠᤎᤠ ᤆᤠ᤺ᤰᤐᤠᤜᤠ᤹ ᤏᤢ ᤘᤖ᤺ᤱᤅᤥ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤁᤧᤈᤠᤒᤠᤜᤠ᤹ ᤔᤠ᤺ᤱᤄᤠ ᤔᤧᤕᤧᤵᤐᤠᤱ

᥇᥎ ᤂᤧᤱᤜᤠ᤹ᤖᤧ ᤂᤧᤴ ᤐᤕᤶ ᤕᤶᤒᤠ ᤕᤧᤰᤕᤰᤁᤡᤴ ᤔᤡᤍᤡᤃᤧᤀᤠᤱ ᤁᤧᤗ᤺ᤶᤒᤠ ᤔᤡ᤺ᤰᤂᤢ᤹ᤀᤡᤴ ᤔᤧᤏᤡᤛᤢᤀᤠᤱ ᤀᤰᤂᤣ ᤔᤧᤒᤠ᤺ᤳᤋᤢᤖ ᤔᤧᤀ᤺ᤰ.

“ᤁᤴ ᤐᤕᤶ ᤕᤶᤒᤠ ᤕᤧᤰᤕᤰ ᤜᤧᤰᤋᤱᤒᤠ ᤕᤧᤰᤕᤰᤁᤡᤱᤃ ᤀᤠᤳᤋᤡᤴᤏᤠᤱ ᤜᤥ᤺ᤵᤋᤧᤖᤥ᥄”

᥇᥏ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤂᤠᤶᤜᤡ᤺ᤰᤁᤡᤴ ᤂᤢᤏᤡ᤹ ᤌᤧᤃᤣ᤺ᤰ ᤛᤶᤍᤠᤱ ᤔᤧᤈᤢ᤺ᤳᤇᤡᤱᤅᤠᤱ ᤔᤧᤜᤠ᤺ᤵᤗ. ᤔᤧᤓᤡ᤺ᤰᤗ. ᤔᤣᤖᤡᤱ ᤌᤰᤏᤢ ᤀᤰᤂᤣ ᤔᤧᤒᤠ᤺ᤳᤋᤢ᤹ᤖᤥ.

“ᤀᤠᤕᤠᤰᤁᤥ. ᤀᤠᤕᤠᤰᤁᤥ᥄ ᤁᤴ ᤐᤕᤶ ᤕᤶᤒᤠ ᤕᤧᤰᤕᤰᤁᤥᤃ. ᤕᤖᤡᤰ ᤘᤠᤗᤠᤎᤠ ᤍᤠᤱᤒᤠᤜᤠ᤹ᤖᤧ ᤂᤧᤸᤗᤧ ᤁᤢᤕᤠᤱᤛᤠᤁᤢᤴᤎᤣᤗᤠᤶ ᤕᤠᤱᤛᤠᤁᤢᤴᤎᤣᤛᤠᤒᤠ ᤔᤧᤒᤥ᤺ᤰᤂᤧᤖᤥ॥ ᤁᤖ ᤛᤵᤑᤠᤖᤧᤛᤠ ᤂᤧᤴ ᤕᤧᤰᤕᤰᤁᤡᤴ ᤁᤠᤰ ᤔᤧᤃᤧᤖᤥ॥

᥈᥆ ᤛᤠᤱᤃᤪᤠᤶᤐᤣᤍᤠᤱᤅᤥ ᤁᤧᤘᤠ᤹ᤒᤠᤛᤣ. ᤂᤧᤴ ᤔᤧᤃᤧᤒᤠᤀᤥ ᤛ᤺ᤳᤋᤧᤶᤔᤧ᤹ᤀᤥ᥄ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹. ᤛᤣ᤺ᤰᤕᤢᤰᤔᤡᤒᤠᤜᤠ᤹ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤛᤣ. ᤛ᤺ᤳᤋᤧᤶᤔᤧ᤹ᤀᤥ᥄ ᤌᤣᤀᤠᤱᤓᤧᤸᤗᤧ ᤂᤡᤏᤡ᤹ ᤏᤡᤱᤄᤢᤶ ᤁᤧᤔᤧᤳᤋᤡᤒᤠᤸᤗᤧ ᤆᤥᤃᤢᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤧᤴ ᤂᤢᤶᤍᤡᤱ ᤐᤡᤖᤢᤀᤠᤱ ᤘᤠ᤹ᤖᤥ॥”

᥈᥇ ᤜᤧᤰᤁᤩᤠᤱ ᤔᤢᤰᤛᤠᤶᤍᤠᤱᤒᤠ ᤔᤠᤱᤗᤠᤀᤡᤱᤒᤠᤎᤡᤰᤗᤧ ᤐᤕᤶ ᤕᤶᤒᤠ ᤗᤢᤱᤛᤢᤶ ᤜᤧᤰᤋᤱᤒᤠ ᤗᤢᤱᤎᤡᤰ ᤐᤰᤂᤢᤀᤠᤱ ᤕᤥ ᤘᤖ᤺ᤱᤅᤥ ᤗᤠᤵᤑᤢᤛᤢ ᤌᤠᤛᤢᤖ ᤀᤰᤂᤣ ᤐᤠ᤺ᤳᤋᤢᤖᤥ.

“ᤐᤕᤶ ᤕᤶᤒᤠ ᤕᤧᤰᤕᤰ ᤒᤧᤒᤡᤗᤥᤏᤡᤴᤏᤠᤱ ᤒᤠ ᤀᤰᤂᤣᤗ᤹ᤖᤡᤰᤁᤣ ᤗᤠᤵᤑᤢᤖᤥ. ᤜᤧᤰᤁᤩᤠᤱ ᤂᤧᤴ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤏᤡᤔᤧᤎᤠ᤺ᤵᤏᤧᤴᤗᤥ॥

᥈᥈ ᤜᤧᤰᤁᤩᤠᤱ ᤛᤠᤖᤠᤱᤃᤡ. ᤔᤧᤵᤑᤪᤠᤔᤠ ᤏᤢ ᤌᤢᤳᤋᤢᤖᤡ᤺ᤵᤐᤠ ᤔᤢᤰᤐᤠ ᤀᤡᤰᤗᤠ᤺ᤴ ᤜᤧᤰᤁᤩᤠᤱ ᤛᤠᤶᤃᤧᤗᤥᤒᤠᤜᤠ᤹ᤖᤧ ᤂᤢᤏᤡ᤹ ᤛᤠᤶᤗᤥᤜᤠ᤹ ᤂᤧᤏᤧ᤹ᤀᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤂᤧᤶᤔᤧᤍᤧᤳᤏᤧᤴᤗᤥ॥ ᤜᤧᤰᤁᤩᤠᤱ ᤁᤠᤰ ᤐᤖᤡᤰᤐᤠ ᤛᤠᤵᤆᤥ᤺ᤰᤃᤧᤶᤒᤠᤜᤠ᤹ ᤂᤧᤏᤧ᤹ᤀᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤂᤥᤔᤧᤴᤍᤣᤳᤏᤧᤴᤗᤥ॥ ᤕᤠᤶᤔᤥ ᤗᤢᤱᤛᤢᤶ ᤕᤢ᤺ᤵᤔᤏᤠᤒᤠᤀᤠᤱ ᤂᤧᤏᤧ᤹ᤀᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤂᤧᤶᤔᤧᤍᤧᤳᤏᤧᤴᤗᤥ॥

᥈᥉ ᤂᤧᤏᤧ᤹ᤀᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤛᤣᤔᤡ ᤔᤧᤀᤥ᤺ᤳᤏᤧᤴᤗᤥ. ᤜᤧᤰᤁᤩᤠᤱ ᤛᤡᤛᤠᤔᤣ᤺ᤳ ᤏᤢ ᤏᤠᤗᤡᤛᤠᤱᤅᤡᤸᤗᤧ ᤂᤢᤴᤇᤡ᤹ ᤀᤡᤰᤗᤠ᤺ᤴᤏᤠᤱ ᤂᤧᤏᤧ᤹ᤀᤥ ᤕᤠᤶᤔᤥ ᤀᤠᤵᤑᤠᤸᤗᤧᤀᤠᤱ ᤂᤧᤶᤔᤧᤍᤧᤳᤏᤧᤴᤗᤥ॥ ᤂᤧᤏᤧ᤹ ᤁᤧᤗᤧᤱᤜᤱᤒᤠᤜᤠ᤹ᤃ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤔᤢᤰᤛᤠᤶᤛᤠᤒᤠ ᤏᤢ ᤁᤧᤀᤡᤱᤒᤠ ᤁᤧᤎᤢᤶᤒᤠᤜᤠ᤹ ᤔᤧᤘᤕᤧ. ᤜᤧᤰᤁᤩᤠᤱ ᤂᤧᤏᤧ᤹ ᤑᤧᤴᤛᤠᤶ ᤔᤢᤴᤎᤢᤶᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤀᤡᤱᤃᤧᤗᤧᤰᤋᤢᤛᤡᤖᤥ॥

᥈᥊ ᤒᤧᤒᤡᤗᤥᤏᤣ. ᤂᤧᤏᤧ᤹ ᤁᤧᤔᤠᤖᤠᤶᤜᤠ᤹ᤀᤥᤀᤣ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤛᤧᤵᤔᤏᤠᤒᤠ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤔᤠᤰᤂᤡ᤹ᤀᤡᤴ ᤛᤧ᤺ᤖᤧᤀᤠᤱ ᤘᤕᤧᤖᤥ॥”

ᤒᤧᤒᤡᤗᤥᤏᤧᤴ ᤔᤧᤃᤧᤒᤠᤀᤥ ᤛᤠᤱᤃᤪᤠᤶᤐᤣᤍᤠᤱᤅᤥᤒᤠ ᤛ᤺ᤵᤔᤠᤴ

᥇᥏

ᤂᤧᤴ ᤀᤣᤃᤠᤱ ᤛᤠᤱᤃᤪᤠᤶᤐᤣᤍᤠᤱᤅᤥ ᤕᤖᤡᤰ ᤔᤏᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤀᤰᤂᤣᤗ᤹ᤖᤡᤰ ᤔᤧᤀ᤺ᤰᤋᤧᤒᤠ ᤜᤧᤰᤁᤣ ᤂᤧᤵᤛᤢᤱᤗᤥ.

“ᤜᤠᤸᤗᤧᤗᤢᤕᤠ᥄ ᤛᤧᤴᤗᤵ. ᤔᤡᤔᤡᤍᤡᤱ ᤏᤢ ᤔᤢᤰᤛᤠᤶᤔᤡᤱᤃ ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤴᤗᤥ.

᥈ ᤌᤣᤀᤠᤱᤓᤧᤸᤗᤧ ᤁᤢᤄᤠᤛᤧᤴᤏᤡᤱᤃ ᤛᤧᤰᤂᤠᤒᤠ ᤏᤢ ᤏᤢᤒᤠ ᤆᤥ᤺ᤰᤗᤥ. ᤜᤧᤰᤁᤩᤠᤱ ᤕᤠᤶᤒᤥ᤺ᤵᤔᤠ ᤁᤢᤕᤠ᤺ᤶᤒᤰᤁᤡᤸᤗᤧ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤁᤧᤈᤡ᤺ᤶᤔᤠ ᤂᤧᤴ ᤐᤕᤶ ᤕᤶᤔᤠ ᤁᤧᤳᤏᤡᤔᤠᤴ ᤂᤢᤶᤍᤡᤱ ᤐᤡᤖᤢᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ ᤂᤧᤸᤗᤧ ᤛᤧᤖᤢᤛᤡᤒᤠᤸᤗᤧ ᤆᤥᤃᤢᤸᤗᤧ ᤂᤧᤴ ᤂᤢᤶᤍᤡᤱ ᤐᤡᤖᤢᤀᤠᤱ ᤘᤠ᤹ᤖᤥ॥”

᥉ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤔᤧᤀ᤺ᤰᤋᤧ. “ᤜᤠᤸᤗᤧᤗᤢᤕᤠ᥄ ᤂᤧᤴ ᤕᤧᤰᤕᤰᤁᤡᤴ ᤔᤡᤍᤡᤰᤁᤠᤱ ᤔᤡ᤺ᤰᤂᤢ᤹ᤀᤡᤱᤃ ᤛᤍᤠᤍᤡᤱ ᤌᤠ᤺ᤱ ᤐᤣ᤺ᤰᤗᤥ॥”

᥊ ᤜᤧᤰᤁᤩᤠᤱ ᤏᤧᤳ-ᤗᤡ (᥈᥊) ᤋᤢᤶ ᤗᤠᤶᤗᤥᤒᤠᤜᤠ᤹ᤏᤢ ᤗᤡᤛᤡ ᤁᤢᤜᤡᤱᤘᤧᤳ ᤐᤠᤌᤢᤱᤛᤠᤜᤠ᤹ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤍᤃᤡ ᤛᤠᤶᤒᤥᤴ ᤔᤧᤓᤴᤇᤡᤱᤗ ᤛᤣᤘᤠ ᤔᤧᤈᤥᤃᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤔᤧᤀ᤺ᤰᤋᤧ. “ᤀᤠᤔᤧᤴ. ᤜᤠᤸᤗᤧᤗᤢᤕᤠ᥄”

ᤔᤧᤸᤗᤢᤰᤛᤠ᤺ᤸᤗᤧ ᤋᤧᤴᤎᤠᤶᤃᤧᤴ ᤁᤢᤔᤣ᤺ᤰᤂᤡᤶ ᤛᤠᤓᤠᤱᤈᤠ

᥋ ᤜᤧᤰᤁᤩᤠᤱ ᤜᤠᤱᤕᤢᤰᤏᤠᤗᤠᤶ ᤀᤰᤋᤱᤒᤠ ᤀᤡᤰᤗᤠᤎᤡᤰ ᤋᤩᤧᤖᤥ.

“ᤁᤠᤰ ᤆᤢᤰᤐᤠᤗᤠᤶ ᤕᤶᤒᤠ ᤌᤠᤖᤡᤰ ᤂᤢᤏᤧ᤹ᤏᤢ ᤁᤧᤃᤡᤒᤠ ᤁᤢᤛᤣᤘᤠᤖᤥᤒᤠᤛᤣ. ᤀᤠᤏᤡ᤹ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠ ᤑᤥᤛᤧᤶᤔᤧ᤹ᤀᤥ᥄”

᥌ ᤜᤧᤰᤁᤩᤠᤱ ᤀᤡᤱᤃᤠ᤹ ᤕᤖᤡᤰ ᤔᤏᤠᤜᤠ᤹ᤖᤧ ᤂᤢᤏᤡ᤹ ᤀᤡᤰᤗᤠ ᤜᤧᤰᤋᤱᤒᤠ ᤀᤡᤰᤗᤠ᤺ᤴ ᤂᤧᤵᤛᤢᤱ॥ ᤂᤧᤱᤃ ᤐᤕᤶ ᤕᤶᤒᤠ ᤆᤫᤠ᤺ᤳ ᤛ᤺ᤰᤋᤧᤒᤠ ᤁᤢᤀᤡᤛᤡ᤺ᤰ ᤏᤢ ᤂᤧᤖᤧᤱᤄᤢᤖᤢᤱ ᤗ᤹ᤖᤧᤖ ᤗᤥ᤺ᤰᤂᤢᤀᤠᤱ ᤀᤰᤂᤣᤗ᤹ᤖᤡᤰ ᤀ᤺ᤰᤋᤧ.

“ᤜᤠᤸᤗᤧᤗᤢᤕᤠ᥄ ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤀᤠᤏᤡᤃᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤜᤠᤱ ᤆᤥᤃᤢ᤹ᤖᤥ॥

᥍ ᤀᤠᤸᤗ ᤀᤠᤏᤡ᤹ ᤛᤠ᤹ᤖᤡᤰᤁᤣ ᤛ᤺ᤳᤋᤡ.

ᤜᤧᤰᤁᤩᤠᤱ ᤂᤢᤏᤧ᤹ ᤔᤡᤔᤡᤍᤡᤱ ᤐᤡᤖᤢᤶᤗᤥ.

ᤌᤣᤀᤠᤱᤓᤧᤸᤗᤧ ᤔᤧᤸᤗᤢᤰᤛᤠ᤺ᤸᤗᤧ ᤋᤧᤴᤎᤠᤶᤃᤧᤴ ᤁᤢᤔᤣ᤺ᤰᤂᤡᤶᤔᤡᤴ ᤋᤩᤧᤀᤠᤱ ᤘᤠ᤹.

ᤜᤧᤰᤁᤩᤠᤱ ᤁᤢᤛᤡᤛᤠᤔᤣ᤺ᤳᤋᤡᤴa ᤀᤠᤒᤠᤅᤣ ᤕᤠᤖᤡᤵ ᤐᤥ᤺ᤰᤂᤧᤀᤠᤱ ᤘᤠ᤹ᤖᤥ॥

᥎ ᤛᤡᤛᤠᤔᤣ᤺ᤳᤋᤡᤱᤃ ᤑᤃᤧᤗ᤹ᤒᤠ ᤁᤧᤀᤥ᤺ᤵᤐᤠ ᤏᤢᤒᤠ ᤏᤠᤀᤡᤏᤠᤛᤢ᤺ᤳ ᤆᤠᤱ ᤆᤠᤱᤔᤠ ᤔᤧᤒᤡᤖᤢᤀᤠᤱ ᤘᤠ᤹॥”

(ᤏᤢᤒᤠ ᤏᤠᤀᤡᤏᤠᤛᤢ᤺ᤳ ᤆᤠᤱᤅᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰᤗᤥ॥)

᥏ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤔᤧᤳᤋᤠᤱ. “ᤁᤴ ᤐᤠ᤺ᤴᤏᤡᤴ ᤛᤠᤵᤋᤧ᤹- ᤔᤧᤸᤗᤢᤰᤛᤠ᤺ᤸᤗᤧ ᤁᤢᤔᤣ᤺ᤰᤂᤡᤶ ᤛᤠᤓᤠᤱᤈᤠᤀᤥ ᤔᤧᤀᤢ᤺ᤳᤋᤢᤛᤡᤒᤠᤜᤠ᤹ ᤔᤢ᤹ᤀᤡᤛᤠᤒᤠᤛᤡᤖᤥ॥” ᤂᤧᤸᤗᤧ ᤕᤠᤶᤔᤥ ᤀᤡᤱᤃᤠ᤹ ᤔᤧᤳᤋᤠᤱ. “ᤁᤱᤜᤠ᤹ᤃ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤧᤰᤂᤠ ᤁᤢᤒᤠ᤺ᤴᤈᤠᤰᤛᤡᤖᤥ॥”

᥇᥆ ᤜᤧᤰᤁᤩᤠᤱ ᤀᤡᤱᤃᤠ᤹ᤃ ᤂᤢᤏᤧ᤹ ᤛᤣᤘᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤁᤢᤗᤠᤱᤅᤥ ᤛᤠᤶᤒᤥᤴ ᤑᤴᤇᤡᤱᤅᤠᤱ. ᤁᤖ ᤂᤧᤸᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤜᤧᤰᤁᤣ ᤆᤥ᤺ᤰᤔᤠ ᤔᤧᤏᤢ᤹ᤏᤧᤴ᥄ ᤀᤡᤱᤃᤠ᤹ᤃ ᤂᤧᤏᤧ᤹ ᤏᤢ ᤁᤧᤶᤓᤢ᤹ ᤁᤧᤴᤛᤠ᤹ᤛᤡ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠ ᤏᤢ ᤕᤧᤛᤢ᤺ᤴ ᤋᤥ᤺ᤴᤍᤡ ᤁᤧᤒᤡᤒᤠᤀᤠᤖᤰᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴᤏᤣ ᤛᤣᤘᤠ ᤆᤥᤃᤧ᤹᥄”

ᤌᤣᤀᤠᤱᤓᤧᤸᤗᤧ ᤕᤧᤛᤢᤖᤧ ᤆᤥᤃᤢᤒᤠ ᤐᤠ᤺ᤳᤋᤢᤒᤠ ᤛᤧᤰᤂᤠ ᤐᤠ᤺ᤴᤜᤠ᤹ᤖᤧ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤜᤠᤱᤜᤠᤱ ᤔᤧᤳᤋᤢᤛᤡ᤹ᤖᤥ॥

ᤁᤢᤓᤖᤠ ᤀᤴᤃᤧᤕᤢᤰᤐᤠ

᥇᥇ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤅᤡᤴ ᤜᤖᤧᤒᤠ ᤏᤡᤛᤢᤱ. ᤜᤧᤰᤁᤩᤠᤱ ᤂᤧᤵᤔᤥ ᤑᤍᤠᤱᤒᤠ ᤀᤴᤎᤡᤰ ᤘᤕᤧ॥ ᤂᤧᤴ ᤛᤶᤍᤠᤱ ᤁᤧᤕᤢᤱᤒᤠᤸᤗᤧ ᤁᤢᤔᤡᤱᤅᤡᤴ “ᤏᤛᤠ᤺ᤴᤛᤠᤒᤠ” ᤏᤢ “ᤛᤧᤰᤂᤠ” ᤔᤧᤔᤧᤳᤋᤢᤖᤥ॥ ᤂᤢᤏᤧ᤹ᤃ ᤏᤢᤖᤡᤰᤁᤠᤱ ᤂᤠᤛᤧᤴ ᤆᤥᤃᤢ᤹ ᤜᤧᤰᤁᤩᤠᤱ ᤌᤱ ᤆᤥᤃᤢ᤹ᤖᤥ॥

᥇᥈ ᤂᤢᤏᤧ᤹ ᤁᤢᤔᤡᤰᤜᤠ᤹ᤃ ᤔᤡ ᤜᤧᤰᤁᤣ ᤁᤧᤍᤡ᤺ᤵᤐᤠ ᤆᤥᤃᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤎᤧᤃᤣ᤺ᤰᤐᤥ ᤕᤖᤡᤰ ᤋᤡᤆ᤺ᤜᤠ᤹ ᤔᤧᤒᤳᤇᤧ॥ ᤂᤢᤏᤧ᤹ ᤏᤠᤛᤡᤱᤃᤧᤴ ᤁᤢᤎᤰᤁᤥ ᤁᤢᤔᤡᤱ ᤛᤠᤵᤋᤧᤀᤠᤱ ᤐᤳᤇᤧ॥ ᤂᤧᤸᤗᤧ ᤁᤢᤒᤣ᤺ᤱᤃ ᤀᤠᤳᤋᤡᤴᤜᤠ᤹ᤖᤧᤀᤠᤱ ᤁᤢᤛᤡᤱ ᤏᤡ᤺ᤵᤔᤠ ᤔᤧᤴᤇᤢᤰᤋᤢᤴ. ᤁᤖ ᤂᤢᤏᤧ᤹ᤖᤰ ᤁᤢᤛᤡᤱ ᤏᤡ᤺ᤳᤋᤢᤖᤥ॥

᥇᥉ ᤂᤢᤏᤧ᤹ᤃ ᤔᤠᤰᤂᤡ᤹ᤀᤥ ᤏᤡ᤺ᤶᤔᤏᤠᤒᤠ ᤋᤣ᤺ᤳ ᤆᤠᤰᤂᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤔᤡᤱᤅᤡᤱᤃ “ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤗᤥ॥”

᥇᥊ ᤜᤧᤰᤁᤩᤠᤱ ᤑ᤺ᤃᤧᤗ᤹ᤒᤠ ᤏᤢ ᤛᤣᤛᤣᤒᤠ ᤏᤠᤀᤡᤏᤠᤛᤢ᤺ᤳ ᤋᤣ᤺ᤳ ᤁᤧᤈᤠᤱᤒᤠ ᤛᤠᤱᤃᤪᤠᤶᤐᤣᤍᤠᤱᤒᤠ ᤌᤰᤛᤢᤒᤠᤜᤠ᤹ᤖᤧ ᤑᤃᤧᤗ᤹ᤒᤠ ᤀᤴᤜᤠ᤹ ᤔᤧᤕᤢᤰᤋᤢᤛᤡᤀᤠᤱ ᤂᤢᤏᤧ᤹ ᤔᤧᤍᤡᤶᤍᤢᤖᤥ॥

᥇᥋ ᤂᤢᤏᤧ᤹ ᤁᤢᤔᤢᤖᤠᤀᤥᤗᤠᤶ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤏᤠ᤺ᤶᤔᤠᤛᤡ ᤑᤠ᤹ᤀᤠᤱ ᤂᤠᤃᤧᤛᤢᤰᤐᤠ ᤋᤠᤓᤣ᤺ᤴ ᤗ᤺ᤴᤍᤧᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ ᤑᤧᤴᤈᤣ᤹ ᤋᤰᤁᤠ᤺ᤳᤋᤡᤸᤗᤧ ᤕᤢᤰ ᤆᤥᤃᤢᤛᤡ᤹ᤖᤥ॥ ᤜᤧᤰᤁᤩᤠᤱ ᤂᤢᤏᤧ᤹ ᤆᤧᤸᤗᤧᤰᤛᤣ᤹ ᤀᤣ᤺ᤶᤔᤠᤍᤧᤴᤏᤥ ᤗᤠᤱᤅᤡᤸᤗᤧ ᤆᤧᤸᤗᤧᤰᤛᤣ᤹ᤀᤡᤴ ᤛ᤹ᤔᤏᤠᤒᤠ ᤜᤧᤰᤁᤣ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤠᤰᤁᤧᤴᤏᤡᤸᤗᤧ ᤁᤢᤏᤡᤱᤔᤡᤜᤠ᤹ ᤛ᤹ᤖᤢᤛᤡᤖᤥ॥

᥇᥌ ᤜᤧᤰᤁᤩᤠᤱ ᤂᤢᤏᤧ᤹ ᤁᤢᤍᤣ᤺ᤳᤋᤥ ᤏᤢ ᤁᤢᤛᤧᤒᤱᤒᤥ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤜᤠᤱ ᤏᤢ ᤍᤠᤱᤒᤠᤜᤠ᤹ᤖᤧ ᤂᤢᤏᤡ᤹ ᤍᤠᤱᤒᤠ ᤗ᤹ᤖᤡᤰ ᤛᤠᤵᤋᤧᤀᤠᤱ ᤐᤳᤇᤧ॥

᥇᥍ ᤜᤧᤰᤁᤩᤠᤱ ᤀᤡᤱᤃᤠ᤹ ᤔᤠᤱᤗᤠᤀᤡᤱᤒᤠᤎᤡᤰ ᤏᤠᤶᤔᤥ ᤕᤧᤒᤧᤒᤠ ᤏᤡᤛᤢᤱ. ᤂᤧᤸᤗᤧ ᤋᤠᤱᤛᤠᤰᤐᤥ ᤁᤧᤒᤧᤒᤠᤖ ᤁᤧᤘᤠ᤹ᤒᤠ ᤁᤠᤰ ᤁᤡᤍᤠᤒᤠᤜᤠ᤹ ᤕᤶᤒᤠ ᤀᤡᤰᤗᤠᤀᤥ ᤀ᤺ᤰᤋᤧᤖ ᤀᤰᤂᤣ ᤔᤧᤳᤋᤢᤛᤡ. “ᤂᤡᤏᤡ᤹ ᤋᤩᤧᤶᤔᤧ᤹ᤀᤥ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤕᤠᤖᤡᤵ ᤆᤥᤃᤢᤒᤠ ᤐᤕᤶ ᤕᤶᤒᤠ ᤛᤠᤓᤠᤱᤈᤠᤀᤥ ᤆᤢᤵᤛᤧᤶᤔᤧ᤹ᤀᤥ॥

᥇᥎ ᤜᤠᤱᤜᤠ᤹. ᤌᤰᤋᤢᤶᤒᤠᤜᤠ᤹. ᤌᤰᤛᤢᤒᤠᤜᤠ᤹. ᤜᤧᤰᤁᤩᤠᤱ ᤀᤴᤜᤠ᤹ ᤏᤢ ᤀᤴ ᤁᤧᤕᤢᤰᤐᤠᤜᤠ᤹. ᤜᤧᤰᤁᤩᤠᤱ ᤕᤥ᤺ᤰᤐᤠ ᤏᤢ ᤆᤥ᤺ᤰᤕᤢᤶᤓᤥᤒᤠᤜᤠ᤹. ᤆᤢᤰᤐᤠ ᤏᤢ ᤕᤶᤒᤠᤜᤠ᤹ᤖᤧ ᤂᤢᤏᤡ᤹ ᤏᤧᤰᤛᤠ᤺ᤴ ᤆᤠᤛᤧ ᤋᤩᤧᤶᤔᤧ᤹ᤀᤥ॥”

᥇᥏ ᤜᤧᤰᤁᤩᤠᤱ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤜᤠᤱᤜᤠ᤹ ᤜᤧᤰᤁᤩᤠᤱ ᤂᤢᤏᤡ᤹ ᤌᤰᤛᤢᤒᤠᤜᤠ᤹ ᤌᤱ ᤆᤥ᤺ᤰᤛᤧ ᤀᤴ ᤁᤧᤕᤢᤰᤐᤧᤴ ᤏᤢ ᤂᤢᤏᤧ᤹ ᤁᤢᤎᤰᤛᤢᤒᤠᤜᤠ᤹ᤖᤧ ᤁᤢᤍᤰᤗᤧᤱᤘᤠᤀᤥ ᤔᤧᤈᤢᤵᤛᤧᤒᤠ ᤏᤡᤛᤢᤱᤛᤡᤱᤗᤥ॥

᥈᥆ ᤜᤧᤰᤁᤩᤠᤱ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤏᤢ ᤂᤢᤏᤧ᤹ ᤁᤢᤍᤃᤡ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠ ᤂᤧᤴ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴ ᤔᤧᤍᤧᤶᤛᤢᤛᤡᤖᤥ॥ ᤂᤧᤸᤗᤧ ᤔᤢᤰᤛᤠᤶᤖᤧ ᤁᤢᤎᤡᤶᤒᤠ ᤏᤡᤱᤘᤠ᤹ ᤁᤧᤔᤠᤒᤠ ᤕᤠ᤺ᤶᤒᤰᤜᤠ᤹ᤖᤧ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤸᤗᤧ ᤀᤡᤒᤢᤃᤧᤴ ᤁᤢᤔᤡᤰᤛᤣ᤺ᤴ ᤁᤧᤗᤰᤐᤠ ᤏᤢ ᤁᤢᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ ᤀᤡᤱᤗᤧᤰᤋᤢᤛᤡᤀᤠᤱ ᤘᤕᤧᤖᤥ॥ ᤂᤧᤱᤜᤠ᤹ ᤏᤧᤵᤔᤠᤱ ᤁᤢᤜᤡᤱᤘᤧᤳᤋᤣ ᤁᤠᤴᤎᤠᤰ ᤁᤧᤍᤡ᤺ᤵᤐᤠ ᤔᤡᤖᤠ᤺ᤰ ᤗᤢᤶᤒᤠ᤺ᤳᤋᤥ ᤗᤠᤵᤔᤧᤓᤢᤛᤢᤛᤡᤖᤥ॥

᥈᥇ ᤜᤧᤰᤁᤩᤠᤱ ᤀᤴ ᤁᤧᤕᤢᤰᤐᤠᤸᤗᤧ ᤁᤢᤔᤢᤖᤠᤀᤥᤗᤠᤶ ᤁᤧᤗ᤺ᤶᤒᤠ ᤋᤠᤓᤣᤗᤠᤶ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤌᤰᤛᤢᤒᤠᤜᤠ᤹ ᤔᤧᤛᤩᤧᤀᤠᤱ ᤁᤠᤰ ᤁᤡᤌᤜᤠ᤹ᤖᤧ ᤂᤢᤏᤡ᤹ ᤏᤧᤰᤛᤠ᤺ᤴ ᤂᤠᤄᤠ ᤔᤧᤈᤖᤥ॥

a 

᥇᥏:᥍ ᤁᤢᤛᤡᤛᤠᤔᤣ᤺ᤳᤋᤡᤴ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤛᤡᤛᤠᤔᤣ᤺ᤳᤋᤡᤴ ᤑᤠ᤹ᤀᤡᤴ ᤕᤧᤛᤢ ᤂᤪᤡᤛ᤻ᤋᤧᤴ ᤏᤛᤠ᤺ᤴ ᤁᤧᤈᤥ᤺ᤰᤐᤠ ᤁᤧᤖᤧᤰ ᤔᤏᤠᤜᤠ᤹ᤖᤥ. ᤕᤠᤶᤔᤥᤀᤠᤱ ᤂᤢᤏᤧ᤹ ᤁᤢᤔᤣ᤺ᤰᤂᤡᤶᤛᤠᤒᤠ ᤜᤧᤰᤁᤣ ᤌᤠ᤺ᤒᤧᤀᤠᤱ ᤘᤠ᤹॥

᥇᥆᥆᥆ ᤋᤱᤒᤣ ᤌᤠᤖᤡᤰ ᤁᤧᤏᤧᤒᤠ ᤜᤠᤱᤈᤢᤶ

᥈᥆

ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤠᤱᤗᤠᤀᤡᤱᤒᤠᤎᤡᤰ ᤕᤧᤖ ᤐᤳᤇᤧᤒᤠ ᤏᤡᤛᤢᤱ॥ ᤂᤧᤸᤗᤧ ᤁᤢᤜᤢᤰᤁᤥ ᤂᤧᤴ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤥᤒᤠ ᤋᤡᤔᤡᤰᤁᤡᤴ ᤏᤢ ᤐᤕᤶ ᤕᤶᤒᤠ ᤑᤧᤴᤌᤰᤁᤪᤱᤅᤡᤴ ᤁᤳᤋᤢᤖᤥ॥

᥈ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤴ ᤋᤧᤶᤛᤢᤀᤠᤱ ᤋᤱᤒᤣ ᤜᤧᤴᤇᤡᤱ (᥇.᥆᥆᥆) ᤌᤠᤖᤡᤰ ᤂᤧᤴᤏᤡᤴ ᤀᤡᤄᤣ᤺ᤰᤂᤢᤖᤥ॥ ᤂᤧᤴ ᤜᤴᤍᤃᤣ᤺ᤰᤃᤧᤴ ᤘᤠᤛᤣᤖᤡ᤺ᤱᤃ ᤀᤢᤴᤇᤥ᤺ᤴᤒᤠ ᤀᤛᤣ᤺ᤰ. ᤔᤠᤑᤧᤴᤛᤠᤶ ᤀᤡᤃᤪ ᤛᤤᤋᤠ᤺ᤴᤏᤠᤱ ᤔᤧᤔᤧᤳᤋᤢᤖᤥ॥

᥉ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤔᤠᤑᤧᤴᤛᤠᤶᤔᤡᤴ ᤁᤢᤍᤪᤥ᤺ᤶ ᤔᤧ᤺ᤴᤏᤣᤒᤠ ᤗᤢᤶᤒᤠ᤺ᤳᤋᤥ ᤗᤠᤵᤑᤢᤛᤢ ᤁᤣ᤺ᤳᤋᤢ. ᤜᤧᤰᤁᤩᤠᤱ ᤋᤱᤒᤣ ᤜᤧᤴᤇᤡᤱ ᤌᤡᤰ (᥇.᥆᥆᥆) ᤌᤠᤖᤡᤰ ᤀᤠᤳᤋᤡᤴ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤀᤠᤱ ᤀᤡᤱᤗᤧᤰ ᤔᤧᤵᤔᤠ ᤔᤧᤛᤢᤰᤋᤢᤴᤇᤡᤴᤗ ᤑᤠ᤹ᤀᤠᤱ ᤂᤧᤸᤗᤧ ᤁᤢᤛᤢ᤺ᤵᤏᤠ᤺ᤴ ᤛᤢᤒᤢᤀᤠᤱ ᤀᤣ᤺ᤵᤛᤠᤵ ᤗᤰᤋᤢᤖᤥ॥ ᤂᤧᤴ ᤀᤣᤃᤠᤱ ᤛᤵᤑᤠᤖᤧ ᤗᤠᤃᤡ ᤂᤧᤴ ᤗᤧᤵᤔᤠᤀᤣ ᤐᤥᤱᤗᤥ॥

᥊ ᤜᤧᤰᤁᤩᤠᤱ ᤀᤡᤱᤃᤠ᤹ ᤜᤠᤱᤕᤢᤰᤏᤠᤜᤠ᤹ ᤏᤡᤛᤢᤱᤛᤡᤱ॥ ᤂᤧᤵᤔᤥ ᤂᤠᤛᤧᤴ ᤗᤥ᤺ᤶᤔᤠ ᤕᤢᤰ ᤁᤧᤄᤥᤒᤠᤜᤠ᤹ ᤔᤧᤕᤢᤅᤧ॥ ᤜᤧᤰᤁᤩᤠᤱ ᤕᤧᤛᤢ ᤂᤪᤡᤛ᤻ᤋᤖᤧ ᤀᤥᤛᤣ᤺ᤴᤍᤠᤱ ᤆᤥᤃᤢᤒᤠ ᤛᤧᤰᤂᤠ᤺ᤴ ᤏᤢ ᤏᤡᤱᤘᤠ᤹ᤑᤢ ᤐᤠ᤺ᤴᤈᤠᤰᤁᤡᤴ ᤀᤡᤱᤓᤴ ᤔᤧᤈᤥᤃᤢᤒᤠᤸᤗᤧ ᤆᤥᤃᤢᤸᤗᤧ ᤂᤢᤏᤡ᤹ ᤌᤧᤃᤣ᤺ᤰᤐᤠ ᤔᤧᤄᤰᤋᤢ ᤔᤧᤛᤧᤖᤢᤛᤡᤒᤠᤜᤠ᤹ᤖᤧ ᤂᤢᤏᤡ᤹ ᤕᤠᤶᤛᤠᤶᤜᤠ᤹ ᤏᤡᤛᤢᤛᤡᤱᤗᤥ॥ ᤂᤧᤱᤜᤠ᤹ᤖᤧᤃ ᤂᤧᤴ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤏᤢ ᤁᤢᤏᤠᤘᤠᤀᤡᤳᤗᤠ᤺ᤴ ᤛᤣᤘᤠ ᤔᤧᤴᤈᤥᤃᤢᤴ ᤜᤧᤰᤁᤩᤠᤱ ᤀᤡᤒᤢᤃᤧᤴ ᤁᤢᤔᤡᤰᤛᤣ᤺ᤴᤏᤡᤴᤏᤠᤱ ᤂᤢᤏᤡ᤹ ᤋᤥᤘᤠᤒᤥ ᤀᤡᤃᤪ ᤜᤢᤰᤁᤥ ᤔᤧᤴᤍᤠ᤺ᤰᤋᤢᤴᤏᤠᤱ ᤘᤕᤧᤖᤥ॥ ᤂᤧᤱᤜᤠ᤹ᤃ ᤛᤡᤔᤧᤴᤗᤠᤶ ᤕᤠᤶᤔᤥ ᤔᤧᤜᤡᤅᤧᤀᤠᤱ ᤂᤪᤡᤛ᤻ᤋᤧᤴᤏᤢ ᤋᤱᤒᤣ ᤜᤧᤴᤇᤡᤱ ᤌᤠᤖᤡᤰ ᤜᤠᤱ ᤔᤧᤈᤥᤃᤢᤖᤥ॥

᥋ (ᤘᤣ᤹ ᤁᤧᤛᤡᤒᤠᤜᤠ᤹ᤃ ᤋᤱᤒᤣ ᤜᤧᤴᤇᤡᤱ ᤔᤧᤸᤗᤧᤰᤁᤣ ᤌᤠᤖᤡᤰ ᤔᤧᤴᤜᤡᤅᤧᤴᤗᤥ॥) ᤁᤱᤃ ᤌᤡᤰᤛᤡᤃᤣ᤺ᤰᤐᤠ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤠᤴᤗᤥ॥

᥌ ᤌᤡᤰᤛᤡᤃᤣ᤺ᤰᤐᤠ ᤛᤡᤔᤧᤴᤗᤠᤶ ᤕᤠᤶᤔᤥ ᤜᤡᤱᤔᤴ ᤁᤧᤄᤥᤒᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡ ᤏᤢ ᤛᤣᤛᤣᤒᤠᤛᤡᤖᤥ॥ ᤂᤧᤱᤜᤠ᤹ ᤏᤡᤛᤡᤃᤣ᤺ᤰᤐᤠ ᤛᤡᤔᤧᤸᤗᤧ ᤌᤣᤀᤠᤱ ᤔᤧᤵᤔᤠ ᤔᤧᤛᤢᤰᤋᤢᤛᤡᤴ. ᤁᤖ ᤂᤧᤱᤜᤠ᤹ ᤏᤡᤱᤘᤠ᤹ᤑᤢᤔᤠᤱ ᤏᤢ ᤂᤪᤡᤛ᤻ᤋᤖᤧ ᤁᤢᤏᤡᤱᤘᤠ᤹ᤑᤢᤛᤠᤶᤒᤠ ᤔᤧᤒᤥᤅᤠᤱ ᤂᤪᤡᤛ᤻ᤋᤧᤴᤏᤢ ᤋᤱᤒᤣ ᤜᤧᤴᤇᤡᤱ ᤌᤠᤖᤡᤰ ᤜᤠᤱ ᤔᤧᤈᤥ᤺ᤰᤗᤥ॥

ᤔᤠᤑᤧᤴᤛᤠᤶᤔᤡᤴ ᤜᤠᤖᤡ ᤋᤠ

᥍ ᤜᤧᤰᤁᤩᤠᤱ ᤋᤱᤒᤣ ᤜᤧᤴᤇᤡᤱ ᤁᤧᤳᤆᤢ᤺ᤳᤋᤠᤱ ᤔᤠᤑᤧᤴᤛᤠᤶᤔᤡᤴ ᤛᤠᤰᤋᤧᤒᤠ ᤋᤧᤴᤏᤥᤗᤠᤶ ᤗᤧᤳᤗᤥ॥

᥎ ᤜᤧᤰᤁᤩᤠᤱ ᤂᤧᤴ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥ ᤗᤴ ᤌᤠᤱᤅᤠᤱ ᤁᤠᤰ ᤐᤡᤛᤠᤱᤒᤠ ᤁᤧᤖᤧᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹- “ᤃᤥᤃ” ᤏᤢ “ᤔᤠᤃᤥᤃ” ᤔᤧᤵᤔᤏᤠᤒᤠ ᤔᤧᤴᤇᤠᤶ ᤛᤢᤘᤠᤱᤜᤠ᤹- ᤀᤡᤱᤗᤧᤰᤋᤢᤛᤡᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ᤖᤧ ᤂᤢᤏᤡ᤹ ᤋᤰᤗᤧᤱᤘᤠᤀᤥ ᤌᤱ ᤆᤥ᤺ᤰᤔᤠᤖᤧ ᤗᤠᤃᤡ ᤛᤢᤵᤛᤢᤛᤡᤖᤥ॥ ᤂᤧᤱᤜᤠ᤹ᤃ ᤀᤠᤳᤋᤠᤳᤋᤠᤴᤏᤣ ᤕᤧ᤺ᤱᤄᤠ ᤁᤢᤀᤡᤛᤡ᤺ᤰ ᤏᤡ᤺ᤵᤔᤠ ᤛᤢᤰᤔᤧᤴᤍᤧᤵᤔᤏᤠᤒᤠ ᤔᤧᤈᤥ᤺ᤰᤗᤥ॥

᥏ ᤜᤧᤰᤁᤩᤠᤱ ᤂᤧᤱᤜᤠ᤹ ᤀᤡᤰᤛᤠ ᤂᤠᤶᤒᤣ᤺ᤰᤔᤠᤴ ᤛᤡᤍᤧᤵ ᤔᤧᤍᤧᤵᤋᤢᤖ ᤔᤧᤒᤣᤀᤠᤱ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤛᤣᤛᤣ ᤁᤢᤔᤏᤠᤜᤠ᤹ ᤏᤢ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤡ᤺ᤶᤈᤡ ᤔᤧᤳᤋᤢᤒᤠ ᤕᤧᤰᤕᤰᤁᤡᤴ ᤔᤧᤃᤒᤢᤖᤥ॥ ᤁᤖ ᤛᤠᤱᤃᤪᤠᤶᤐᤣᤍᤠᤱᤗᤠᤶ ᤔᤡᤖᤠ᤺ᤰ ᤌᤩᤧᤀᤠᤱ ᤂᤧᤱᤜᤠ᤹ ᤗᤠᤒᤢ ᤛᤧᤖᤢᤛᤡᤖᤥ॥

᥇᥆ ᤜᤧᤰᤁᤩᤠᤱ ᤂᤢᤏᤡ᤹ ᤀᤡᤱᤗᤧᤰ ᤁᤧᤔᤧᤵᤐᤠ ᤔᤠᤑᤧᤴᤛᤠᤶᤔᤡᤴ ᤔᤡᤖᤠ᤺ᤰ ᤏᤢ ᤁᤠᤴᤎᤠᤰ ᤁᤧᤍᤡ᤺ᤵᤐᤠ ᤗᤢᤶᤒᤠ᤺ᤳᤋᤥ ᤗᤠᤵᤑᤢᤛᤢᤖᤥ॥ ᤂᤧᤵᤔᤥᤃ ᤁᤡᤵᤔᤠ ᤁᤧᤄᤢᤒᤠ ᤌᤰᤛᤠ᤺ᤴ ᤏᤢ ᤀᤡᤱᤗᤧᤰᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤧᤴᤏᤠᤱ ᤋᤃᤡᤛᤠ ᤗᤠᤵᤔᤧᤓᤢᤛᤢᤛᤡᤀᤠᤱ ᤕᤠᤃᤧᤳᤇᤡᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤛᤧᤴᤍᤡᤰ ᤗᤧᤴᤍᤡᤰ ᤛᤍᤠᤍᤡᤱ ᤂᤧᤵᤔᤥ ᤋᤢᤰᤂᤣ ᤔᤧᤈᤠᤖᤥ॥

ᤁᤢᤏᤢᤵᤔᤠ ᤂᤠᤛᤧᤴ

᥇᥇ ᤜᤧᤰᤁᤩᤠᤱ ᤀᤡᤱᤃᤠ᤹ ᤐᤕᤶ ᤕᤶᤒᤠ ᤑᤃᤧᤗ᤹ᤒᤠ ᤜᤠᤱᤕᤢᤰᤏᤠ᤺ᤴ ᤏᤢ ᤂᤧᤵᤔᤥ ᤁᤧᤕᤢᤱᤒᤠᤴ ᤏᤡᤛᤢᤱᤗᤥ॥ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤢ ᤋᤖ᤺ᤱᤍᤡᤱ ᤋᤠᤱᤛᤠᤰᤐᤧᤴ ᤂᤢᤏᤧ᤹ ᤁᤢᤍᤃᤡᤗᤠᤶ ᤂᤧᤳᤏᤧᤳᤇᤡ. ᤜᤧᤰᤁᤩᤠᤱ ᤂᤧᤱᤜᤠ᤹ ᤕᤠᤶᤔᤥ ᤏᤡᤔᤧᤍᤧᤳᤋᤧᤳᤇᤡᤴᤗᤥ॥

᥇᥈ ᤜᤧᤰᤁᤩᤠᤱ ᤀᤡᤱᤃᤠ᤹ ᤕᤶᤒᤠ ᤆᤢᤰᤐᤠ ᤁᤠᤰ ᤁᤧᤛᤡᤒᤠᤜᤠ᤹ ᤂᤧᤴ ᤜᤠᤱᤕᤢᤰᤏᤠ ᤋᤃᤡ ᤔᤧᤕᤧᤒᤧᤒᤠ ᤏᤡᤛᤢᤛᤡᤱ. ᤜᤧᤰᤁᤩᤠᤱ ᤂᤧᤵᤔᤥ ᤛᤠᤵᤐᤴᤜᤠ᤹ ᤔᤧᤜᤴᤍᤧ॥ ᤂᤧᤵᤔᤥ ᤘᤣ᤹ ᤛᤠᤵᤐᤴᤎᤡᤰᤁᤠᤱ ᤜᤴᤍᤧ॥ ᤂᤧᤱᤃ ᤜᤡᤱᤔᤴᤗᤧᤴ ᤛᤠᤵᤐᤴᤗᤥ॥ ᤜᤧᤰᤁᤩᤠᤱ ᤂᤧᤴ ᤛᤠᤵᤐᤴᤜᤠ᤹ᤀᤥ ᤛᤠᤵᤋᤧᤀᤠᤱ ᤐᤳᤇᤧᤒᤠ ᤁᤧᤛᤡᤒᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤏᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤂᤢᤏᤡ᤹ ᤂᤠᤛᤧᤴ ᤐᤥ᤺ᤰᤂᤧᤖᤥ॥

᥇᥉ ᤜᤧᤰᤁᤩᤠᤱ ᤘᤖ᤺ᤱᤅᤡᤸᤗᤧᤀᤠᤱ ᤂᤧᤵᤔᤥ ᤁᤧᤕᤠᤰᤐᤠ ᤁᤧᤛᤡᤒᤠᤜᤠ᤹ ᤏᤢ᤺ᤰᤋᤢᤛᤡᤖᤥ॥ ᤛᤡᤔᤧᤴ ᤏᤢ ᤂᤧᤔᤠᤕᤱᤛᤱᤅᤡᤸᤗᤧᤀᤠᤱ ᤂᤢᤴᤇᤡ᤹ᤀᤥ ᤁᤧᤘᤠ᤹ᤒᤠ ᤁᤧᤛᤡᤒᤠᤜᤠ᤹ ᤏᤢ᤺ᤰᤋᤧᤳᤇᤢᤖᤥ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤔᤧᤈᤥᤃᤢᤒᤠ ᤂᤢᤏᤡ᤹ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰ ᤁᤧᤖᤧᤰᤗᤧᤴ ᤂᤠᤛᤧᤴ ᤐᤥ᤺ᤰᤂᤧᤖᤥ॥

᥇᥊ ᤜᤧᤰᤁᤩᤠᤱ ᤛᤡᤔᤧᤴ ᤏᤢ ᤂᤧᤔᤠᤕᤱᤛᤱᤅᤡᤴ ᤔᤡᤖᤠᤰ ᤁᤧᤍᤡ᤺ᤵᤐᤠ ᤗᤢᤶᤒᤠ᤺ᤳᤋᤥ ᤗᤠᤵᤑᤢᤛᤧᤳᤇᤡᤖᤥ॥ ᤁᤴ ᤔᤡᤖᤠᤰ ᤗᤢᤶᤒᤠ᤺ᤳᤋᤡᤱᤃ ᤏᤡᤛᤡᤃᤣ᤺ᤰᤐᤠ ᤛᤡᤔᤧᤴᤗᤥ॥

᥇᥋ ᤜᤡᤱᤔᤴᤗᤧᤴ ᤛᤠᤵᤐᤴᤏᤥ ᤂᤢᤴᤇᤡ᤹ ᤔᤡᤱ ᤔᤧᤶᤒᤵᤔᤏᤠᤒᤠᤜᤠ᤹ ᤁᤧᤖᤧᤰ ᤔᤡᤖᤠᤰ ᤁᤧᤍᤡ᤺ᤵᤐᤠ ᤗᤢᤶᤒᤠ᤺ᤳᤋᤥ ᤗᤠᤵᤔᤧᤓᤢᤛᤧᤖᤥ॥

ᤁᤠᤰ ᤐᤠ᤺ᤴᤜᤠ᤹ ᤁᤢᤛᤱ ᤐᤥ᤺ᤱ

᥈᥇

ᤜᤧᤰᤁᤩᤠᤱ ᤀᤡᤱᤃᤠ᤹ ᤁᤢᤛᤱ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤁᤢᤛᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤏᤡᤛᤢᤱᤛᤡᤱ. ᤌᤣᤀᤠᤱᤓᤧᤸᤗᤧ ᤋᤃᤡᤒᤠ ᤛᤠᤱᤃᤪᤠᤶᤐᤣᤍᤠᤱ ᤏᤢ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤠᤴ ᤗᤧᤰᤋᤧ ᤐᤣᤀᤠᤱ ᤋᤢᤶᤒᤥᤍᤡᤱ ᤘᤖ᤺ᤱᤅᤡᤴᤏᤠᤱ ᤔᤧᤏᤧᤛ᤻ᤛᤧᤴᤗᤥ॥

᥈ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤣᤛᤣ ᤕᤧᤰᤕᤰ. ᤁᤢᤛᤱ ᤕᤖᤢᤛᤗᤧᤶᤔᤡᤴ. ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤠᤱᤃᤪᤠᤶᤐᤣᤍᤠᤱᤏᤢ ᤕᤧᤖ ᤐᤳᤇᤧᤒᤠ ᤏᤡᤛᤢᤱ॥ ᤂᤧᤱᤃ ᤏᤠᤗᤡᤛᤠᤱᤅᤡᤴ ᤔᤣ᤺ᤰᤂᤡᤶ ᤆᤥ᤺ᤰᤔᤠ ᤑᤠ᤹ᤀᤠᤱ ᤏᤢᤒ᤻ ᤏᤢᤒᤠ ᤘᤠ᤺ᤳᤋᤡ ᤏᤢ ᤆᤠᤱᤜᤠ᤹ᤖᤧ ᤕᤠᤖᤡᤵ ᤆᤥ᤺ᤰᤔᤏᤠᤔᤠ ᤛᤡᤛᤠᤔᤣ᤺ᤳ ᤁᤢᤀᤡᤛᤡ᤺ᤰ ᤆᤥᤃᤧᤖᤥ॥

᥉ ᤜᤧᤰᤁᤩᤠᤱ ᤀᤡᤱᤃᤠ᤹ ᤜᤠᤱᤕᤢᤰᤏᤠᤀᤥᤗᤠᤶ ᤕᤶᤒᤠ ᤀᤡᤰᤗᤠᤎᤡᤰ ᤋᤩᤧᤒᤠ ᤂᤧᤵᤛᤢᤱᤗᤥ.

“ᤀᤠᤸᤗ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤘᤠ᤹ᤔᤠ ᤋᤧᤴᤏᤡᤱᤃ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤏᤢ ᤛᤥᤖᤡᤰ ᤐᤥ᤺ᤰᤂᤧᤀᤠᤱ ᤘᤠ᤹. ᤜᤧᤰᤁᤩᤠᤱ ᤂᤢᤏᤧ᤹ ᤂᤧᤱᤜᤠ᤹ᤏᤢ ᤘᤠ᤹॥ ᤜᤧᤰᤁᤩᤠᤱ ᤂᤧᤱᤜᤠ᤹ᤃ ᤁᤢᤛᤣᤛᤣ ᤕᤠᤵᤔᤡ ᤔᤧᤒᤥᤱᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ ᤂᤧᤱᤜᤠ᤹ᤏᤢ ᤘᤠ᤹ᤀᤠᤱ ᤂᤢᤏᤧ᤹ ᤂᤧᤱᤜᤠ᤹ᤖᤧ ᤂᤢᤏᤡ᤹ ᤏᤡᤱᤘᤠ᤹ᤑᤢᤔᤠᤱ ᤐᤥᤱᤗᤥ॥

᥊ ᤂᤢᤏᤧ᤹ ᤁᤧᤖᤧᤰᤗᤧ ᤂᤢᤏᤡ᤹ ᤔᤡᤰᤁᤥᤗᤠᤶ ᤔᤡᤰᤘᤠ᤺ᤴ ᤋᤢᤃᤢ ᤐᤡᤖᤢᤛᤡ᤹॥ ᤀᤠᤳᤋᤡᤴᤏᤠᤱ ᤕᤠᤶᤔᤥ ᤔᤧᤴᤇᤡᤏᤧᤴ. ᤔᤣᤖᤡᤱ ᤔᤧᤴᤎᤰᤏᤧᤴ. ᤔᤧᤴᤜᤠ᤺ᤵᤏᤧᤴ. ᤔᤧᤴᤍᤢᤰᤏᤧᤴ ᤔᤧᤴᤕ᤹ᤏᤧᤴ. ᤌᤣᤀᤠᤱᤓᤧᤸᤗᤧ ᤋᤃᤡᤒᤠ ᤐᤠ᤺ᤴᤜᤠ᤹ᤃ ᤗᤧᤰᤋᤧᤒᤣᤖᤥ॥”

᥋ ᤜᤧᤰᤁᤩᤠᤱ ᤜᤠᤱᤕᤢᤰᤏᤠᤀᤥ ᤁᤧᤕᤢᤱᤒᤠᤸᤗᤧ ᤀᤰᤂᤣ ᤐᤠ᤺ᤳᤋᤢ. “ᤀᤥᤔᤧᤳᤋᤧ᤹. ᤁᤠᤰ ᤐᤠ᤺ᤴᤜᤠ᤹ ᤀᤡᤱᤃᤠ᤹ ᤁᤢᤛᤱ ᤆᤥᤃᤢᤱᤗ ᤐᤳᤋᤠᤖᤥ॥” ᤜᤧᤰᤁᤩᤠᤱ ᤀᤰᤂᤣᤀᤠᤱ ᤔᤧᤳᤋᤠᤱ. “ᤁᤴ ᤐᤠ᤺ᤴᤜᤠ᤹ ᤛᤠᤵᤋᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤁᤴ ᤐᤠ᤺ᤴᤜᤠ᤹ᤃ ᤏᤛᤠ᤺ᤴ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤏᤢ ᤛᤧᤰᤂᤠᤒᤠ ᤆᤥ᤺ᤰᤗᤥ॥”

᥌ ᤜᤧᤰᤁᤩᤠᤱ ᤂᤢᤏᤧ᤹ ᤀᤰᤂᤣ ᤔᤧᤳᤋᤠᤱ. “ᤁᤠᤰ ᤐᤥ᤺ᤰᤂᤧ ᤆᤢᤖᤧᤖᤥ᥄ ᤀᤸᤑᤠ ᤏᤢ ᤀᤥᤔᤣᤃᤠ ᤀᤡᤱᤃᤠ᤹ᤀᤣᤖᤥ. ᤋᤥᤗᤡᤱᤛᤥᤔᤢ ᤏᤢ ᤁᤢᤏᤢᤵᤔᤠᤴ ᤀᤡᤱᤃᤠ᤹ᤀᤣᤖᤥ॥ ᤜᤠ᤺ᤳ ᤀᤠᤱᤃᤢᤃᤧᤴ ᤘᤠᤔᤡ᤺ᤰᤔᤠᤸᤗᤧ ᤋᤖᤢ᤹. ᤂᤧᤴ ᤀᤡᤱᤃᤠ᤹ ᤁᤢᤔᤧᤸᤗᤢᤱ ᤔᤧ᤺ᤴᤏᤣᤀᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤆᤫᤠ᤺ᤳᤋᤡᤸᤗᤧ ᤘᤠᤒᤢᤴᤗᤠᤶ ᤌᤢᤱᤔᤠ ᤐᤡᤖᤢᤱᤗᤥ॥

᥍ ᤜᤠ᤺ᤳᤗᤧ ᤏᤠ᤺ᤴᤍᤢ᤹. ᤂᤧᤸᤗᤧ ᤁᤴ ᤁᤠᤰ ᤔᤢ᤹ᤀᤡᤛᤠᤶᤜᤠ᤹ ᤂᤥᤛᤢ᤹ᤖᤥ॥ ᤀᤡᤱᤃᤠ᤹ ᤂᤧᤸᤗᤧ ᤁᤢᤏᤡᤱᤘᤠ᤹ᤑᤢᤔᤠᤱ ᤐᤥ᤺ᤱᤅᤠᤀᤠᤱ ᤂᤧᤴ ᤀᤡᤱᤃᤠ᤹ ᤀᤠᤒᤢᤃᤧᤴ ᤀᤠᤛ᤻ᤛᤠ ᤐᤥᤱᤗᤥ॥

᥎ ᤁᤖ ᤁᤡᤛᤪᤢᤰᤐᤠᤜᤠ᤹. ᤏᤛᤠ᤺ᤴ ᤔᤧᤴᤈᤥ᤺ᤰᤔᤏᤠᤒᤠᤜᤠ᤹. ᤑᤧᤰᤁᤧᤗᤠ᤹ᤒᤠᤜᤠ᤹. ᤔᤏᤠ ᤁᤧᤛᤧᤵᤐᤠᤜᤠ᤹. ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹. ᤑᤧᤴᤛᤠᤶ ᤔᤢᤴᤎᤢᤶ ᤁᤧᤏᤠ᤺ᤵᤐᤠᤜᤠ᤹. ᤏᤠᤘᤠᤀᤡᤳᤗᤠ ᤛᤣᤘᤠ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ᤖᤧ ᤂᤢᤏᤡ᤹ ᤘᤠ᤹ᤔᤠᤍᤧᤱᤃ ᤁᤠᤴᤎᤠᤰ ᤏᤢ ᤔᤡ ᤁᤧᤍᤡ᤺ᤵᤐᤠᤖ ᤁᤧᤒᤵᤐᤠ ᤗᤢᤶᤒᤠ᤺ᤳᤋᤥ ᤐᤥᤱᤗᤥ॥ ᤂᤧᤱᤃ ᤏᤡᤛᤡᤃᤣ᤺ᤰᤐᤠ ᤛᤡᤔᤧᤴᤗᤥ॥”

ᤁᤢᤛᤱ ᤕᤖᤢᤛᤗᤧᤶ

᥏ ᤜᤧᤰᤁᤩᤠᤱ ᤁᤢᤏᤢᤵᤔᤥᤒᤠ ᤏᤢᤛᤡ ᤔᤡᤴᤍᤣ᤹ᤜᤠ᤹ᤖᤧᤴ ᤏᤢᤛᤡ ᤂᤥᤷᤕᤠ ᤁᤧᤒᤱᤒᤠ ᤏᤢᤛᤡ ᤔᤠᤱᤗᤠᤀᤡᤱᤒᤠᤜᤠ᤹ᤀᤥ ᤌᤡᤰᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱ. “ᤑᤧᤖᤧ᤹. ᤀᤡᤱᤃᤠ᤹ ᤔᤧᤸᤗᤢᤰᤛᤠ᤺ᤸᤗᤧ ᤔᤣᤗᤡᤱᤃᤧᤴ ᤁᤢᤔᤣ᤺ᤳ ᤁᤧᤒᤥ᤺ᤱᤔᤠ ᤛᤡᤛᤠᤔᤣ᤺ᤳᤋᤡᤴ ᤀᤥᤛᤣ᤺ᤴᤎᤠᤰᤏᤧ᤹ᤖᤥ॥”

᥇᥆ ᤜᤧᤰᤁᤩᤠᤱ ᤀᤡᤱᤃᤠ᤹ ᤛᤣᤛᤣᤔᤠᤱᤅᤡᤸᤗᤧ ᤌᤢᤰᤋᤠᤱᤅᤠᤱ ᤐᤕᤶ ᤕᤶᤒᤠ ᤁᤣ᤺ᤶᤒᤠ ᤁᤥ᤺ᤰᤔᤠ ᤛᤶᤍᤠᤱ ᤐᤰᤂᤠᤱ ᤋᤣ᤹ᤖᤠᤱᤅᤠᤱ ᤏᤡᤱᤘᤠ᤹ᤑᤢᤔᤠᤱᤗᤠᤶ ᤛᤠᤱᤃᤪᤠᤶᤐᤣᤍᤠᤱᤏᤢ ᤕᤧᤖ ᤐᤳᤇᤧᤒᤠ ᤛᤣᤛᤣ ᤕᤧᤰᤕᤰ ᤕᤖᤢᤛᤗᤧᤶᤔᤡᤴ ᤀᤥᤛᤣ᤺ᤴᤎᤠᤰᤋᤠᤱᤗᤥ॥

᥇᥇ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤂᤧᤴ ᤁᤢᤎᤡᤶ ᤆᤥᤃᤧ. ᤜᤧᤰᤁᤩᤠᤱ ᤔᤠᤱᤗᤢᤱ ᤏᤢ ᤛᤧᤖᤢᤶᤗᤢᤱ ᤁᤢᤀᤡᤛᤡ᤺ᤰᤐᤠ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱ ᤜᤧᤰᤁᤣ ᤛᤧᤸᤗᤧᤱ ᤁᤧᤗᤧᤰᤐᤠ ᤆᤥᤃᤧᤖᤥ॥

᥇᥈ ᤜᤧᤰᤁᤩᤠᤱ ᤂᤧ᤹ᤕᤥ ᤌᤡᤰ-ᤏᤧᤳ ᤋᤠ᤺ᤰᤜᤴᤜᤠ᤹ ᤁᤧᤒᤵᤐᤠ ᤕᤶᤒᤠ ᤁᤣ᤺ᤶᤒᤠ ᤗᤢᤱᤎᤠᤰ ᤕᤧᤒᤧᤖᤥ॥ ᤂᤧᤴ ᤋᤠ᤺ᤰᤜᤴᤜᤠ᤹ᤀᤥ ᤌᤡᤰ-ᤏᤧᤳ ᤔᤠᤱᤗᤠᤀᤡᤱᤒᤠᤜᤠ᤹ ᤔᤧᤕᤧᤒᤧᤖᤥ॥ ᤜᤧᤰᤁᤩᤠᤱ ᤂᤧᤴ ᤋᤠ᤺ᤰᤜᤴᤜᤠ᤹ᤀᤥ ᤀᤡᤛᤪᤠᤀᤡᤗᤖᤧᤴ ᤌᤡᤰ-ᤏᤧᤳ ᤛᤢᤘᤠᤱᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ ᤔᤧᤛᤠᤵᤋᤢᤀᤠᤱ ᤐᤳᤇᤧ॥

᥇᥉ ᤜᤧᤰᤁᤩᤠᤱ ᤏᤠᤶᤃᤧᤴ ᤗᤧᤵᤔᤠᤱ ᤛᤢᤶᤛᤡ. ᤏᤠᤶᤎᤠ ᤗᤧᤵᤔᤠᤱ ᤛᤢᤶᤛᤡ. ᤌᤠᤱᤃᤧᤳ ᤗᤧᤵᤔᤠᤱ ᤛᤢᤶᤛᤡ. ᤜᤧᤰᤁᤩᤠᤱ ᤗᤠᤱᤃᤧᤳ ᤗᤧᤵᤔᤠᤱ ᤛᤢᤶᤛᤡ ᤋᤠ᤺ᤰᤜᤴᤜᤠ᤹ ᤔᤧᤒᤳᤇᤧᤖᤥ॥

᥇᥊ ᤂᤧᤴ ᤕᤧᤰᤕᤰᤁᤥᤒᤠ ᤗᤢᤱᤎᤠᤰᤁᤡᤸᤗᤧ ᤌᤡᤰ-ᤏᤧᤳ ᤁᤢᤏᤧ᤺ᤶᤓᤥ ᤏᤧᤛ᤻ᤛᤧ. ᤜᤧᤰᤁᤩᤠᤱ ᤂᤧᤴ ᤛᤶᤍᤠᤱ ᤔᤧᤸᤗᤢᤰᤛᤠ᤺ᤸᤗᤧ ᤌᤡᤰ-ᤏᤧᤳ ᤁᤢᤛᤣ᤺ᤰᤕᤢᤰᤔᤡᤒᤠᤜᤠ᤹ᤖᤧ ᤂᤢᤏᤡ᤹ ᤔᤡᤱᤜᤠ᤹ ᤛᤠᤵᤋᤧᤀᤠᤱ ᤐᤳᤇᤧᤖᤥ॥

᥇᥋ ᤀᤡᤱᤃᤠ᤹ᤏᤢ ᤁᤧᤒᤠ᤺ᤵᤐᤠ ᤔᤠᤱᤗᤠᤀᤡᤱᤒᤠᤸᤗᤧ ᤁᤢᤜᤢᤰᤁᤥ ᤕᤧᤰᤕᤰᤁᤡᤴ ᤜᤧᤰᤁᤩᤠᤱ ᤂᤧᤵᤔᤥᤒᤠ ᤋᤠ᤺ᤰᤜᤴᤜᤠ᤹ ᤏᤢ ᤗᤢᤱᤎᤠᤰᤜᤠ᤹ ᤛᤡ᤺ᤰᤔᤠ ᤑᤠ᤹ᤀᤠᤱ ᤛᤠᤶᤔᤩᤠᤱᤅᤡᤸᤗᤧᤴ ᤁᤢᤛᤡ᤺ᤰᤔᤠ ᤋᤰᤁᤠ᤺ᤳᤋᤡᤴ ᤁᤳᤋᤢᤖᤥ॥

᥇᥌ ᤂᤧᤴ ᤕᤧᤰᤕᤰᤁᤡᤱᤃ ᤗᤡᤛᤡ ᤁᤢᤛᤢᤰᤐᤠ ᤁᤧᤒᤵᤐᤠ ᤆᤥᤃᤧᤖᤥ॥ ᤂᤧᤸᤗᤧ ᤁᤢᤗᤠᤶᤋᤡ᤺ᤴ ᤏᤢ ᤁᤢᤓᤧᤖᤧ᤺ᤱᤃ ᤁᤢᤍᤱᤒᤠ ᤆᤥᤃᤧᤖᤥ॥ ᤂᤧᤴ ᤁᤢᤛᤡ᤺ᤰᤔᤠᤸᤗᤧ ᤛᤡ᤺ᤰᤋᤢᤸᤗᤧ ᤂᤧᤱᤃ ᤜᤧᤴᤇᤡᤱ ᤏᤧᤳᤇᤡᤀᤠᤱ ᤁᤡᤵ ᤗᤡᤛᤡ (᥈.᥊᥆᥆) ᤁᤡᤗᤥᤔᤡᤋᤖ ᤏᤧᤛ᤻ᤛᤧᤖᤥ॥ ᤂᤧᤸᤗᤧ ᤁᤢᤗᤠᤶᤋᤡ. ᤁᤢᤓᤧᤖᤧ ᤏᤢ ᤁᤢᤗᤡᤱᤃᤧᤴᤏᤡᤴᤏᤠᤱ ᤁᤢᤍᤱᤒᤠ ᤆᤥᤃᤧᤖᤥ॥

᥇᥍ ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤂᤧᤴ ᤗᤢᤱᤎᤠᤰᤁᤡᤴ ᤛᤡ᤺ᤰᤋᤢ. ᤜᤧᤰᤁᤣ᤺ᤸᤗᤧ ᤔᤧᤴᤇᤠᤶ ᤕᤠᤵᤔᤡᤜᤠ᤹ᤖᤧ ᤀᤥᤃᤵ ᤔᤧᤈᤥᤃᤢᤒᤠ ᤁᤢᤛᤡ᤺ᤰᤔᤠᤴ ᤁᤢᤀᤡᤛᤡ᤺ᤰ ᤂᤧᤴ ᤁᤡᤵᤌᤡᤰᤁᤠᤱ ᤗᤡ-ᤗᤡ (᥇᥊᥊) ᤜᤢᤰᤛᤡᤰ ᤏᤧᤛ᤻ᤛᤧᤖᤥ॥

᥇᥎ ᤂᤧᤴ ᤗᤢᤱᤎᤠᤰᤁᤡᤱᤃ ᤔᤠᤱᤗᤢᤱᤗᤧᤴ ᤔᤧᤈᤥᤃᤢᤀᤠᤱ ᤘᤕᤧ. ᤜᤧᤰᤁᤩᤠᤱ ᤕᤧᤰᤕᤰᤁᤡᤱᤃ ᤏᤢᤒᤠ ᤛᤠᤶᤔᤩᤠᤱ ᤛᤧᤸᤗᤧᤱᤄᤥ ᤁᤢᤀᤡᤛᤡ᤺ᤰ ᤁᤧᤗᤧᤰᤐᤠ ᤆᤥᤃᤧᤖᤥ॥

᥇᥏ ᤗᤢᤱᤎᤠᤰᤁᤡᤸᤗᤧ ᤁᤢᤏᤧ᤺ᤶᤓᤥᤀᤥᤃ ᤕᤖᤡᤰ ᤐᤖᤡᤰᤗᤧᤴ ᤀᤡᤔᤧᤸᤗᤢᤱᤒᤠ ᤔᤢᤎᤡᤱᤗᤢᤱᤜᤠ᤹ ᤔᤧᤓᤳᤇᤢᤀᤠᤱ ᤐᤳᤇᤧ॥ ᤌᤡᤰᤛᤡᤃᤣ᤺ᤰᤐᤧᤴ ᤛᤧᤖᤢᤶᤗᤢᤱ. ᤏᤡᤛᤡᤃᤣ᤺ᤰᤐᤧᤴ ᤁᤢᤓᤡᤱᤗᤢᤱ. ᤛᤢᤶᤛᤡᤃᤣ᤺ᤰᤐᤧᤴ ᤁᤢᤜᤧ᤺ᤳᤗᤢᤱ. ᤗᤡᤛᤡᤃᤣ᤺ᤰᤐᤧᤴ ᤗᤢᤱᤛᤣ᤺ᤰᤁᤢᤶ.

᥈᥆ ᤅᤠᤛᤡᤃᤣ᤺ᤰᤐᤧᤴ ᤔᤢᤎᤡᤱᤗᤢᤱ. ᤋᤢᤰᤛᤡᤃᤣ᤺ᤰᤐᤧᤴ ᤗᤢᤱᤛᤧᤖᤢᤶᤒᤠ. ᤏᤢᤛᤡᤃᤣ᤺ᤰᤐᤧᤴ ᤀᤶᤗᤧᤱᤗᤢᤱ. ᤕᤧᤳᤇᤡᤃᤣ᤺ᤰᤐᤧᤴ ᤗᤢᤱᤔᤡᤱ. ᤑᤠᤱᤛᤡᤃᤣ᤺ᤰᤐᤧᤴ ᤁᤢᤖᤡᤱᤗᤢᤱ. ᤌᤡᤒᤥᤱ ᤛᤡᤃᤣ᤺ᤰᤐᤧᤴ ᤁᤢᤜᤡ᤺ᤰᤗᤢᤱ. ᤌᤡᤰᤌᤡᤰ ᤛᤡᤃᤣ᤺ᤰᤐᤧᤴ ᤑᤢ᤺ᤳᤋᤠᤱᤗᤢᤱ. ᤜᤧᤰᤁᤩᤠᤱ ᤌᤡᤰ-ᤏᤧᤳ ᤛᤡᤃᤣ᤺ᤰᤐᤧᤴ ᤜᤧ᤺ᤰᤁᤱᤗᤢᤱᤅᤡᤸᤗᤧᤴ ᤔᤧᤈᤥᤃᤢᤀᤠᤱ ᤘᤕᤧᤖᤥ॥

᥈᥇ ᤂᤧᤵᤔᤥ ᤌᤡᤰ-ᤏᤧᤳ ᤋᤠ᤺ᤰᤜᤴᤜᤠ᤹ᤃ ᤌᤡᤰ-ᤏᤧᤳ ᤋᤧᤰᤛᤣ᤺ᤰᤗᤧᤴ ᤘᤕᤧ- ᤗᤳᤇᤠ ᤋᤠ᤺ᤰᤜᤴᤏᤡᤴ ᤗᤳᤇᤠ ᤋᤧᤰᤛᤣ᤺ᤰᤁᤡᤸᤗᤧ ᤆᤥᤃᤧᤀᤠᤱ ᤘᤕᤧ॥ ᤜᤧᤰᤁᤩᤠᤱ ᤕᤧᤰᤕᤰᤁᤥᤒᤠ ᤔᤠᤖᤠᤶᤔᤡᤱᤃ ᤛᤧᤸᤗᤧᤱᤄᤥ ᤁᤢᤀᤡᤛᤡ᤺ᤰ ᤁᤧᤗᤧᤰᤐᤠ ᤏᤢᤒᤠ ᤛᤠᤶᤔᤩᤠᤱᤅᤡᤸᤗᤧᤴ ᤆᤥᤃᤧᤖᤥ॥

᥈᥈ ᤀᤡᤱᤃᤠ᤹ ᤂᤧᤴ ᤕᤧᤰᤕᤰ ᤛᤡᤃᤠᤱ ᤔᤠᤱᤜᤡᤶᤔᤡᤴ ᤔᤧᤴᤏᤡᤒᤠᤴᤗᤥ. ᤌᤣᤀᤠᤱᤓᤧᤸᤗᤧ ᤔᤢᤰᤛᤠᤶᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤸᤗᤢᤰᤛᤠ᤺ᤴᤏᤣ ᤂᤧᤴ ᤕᤧᤰᤕᤰᤁᤥᤒᤠ ᤔᤠᤱᤜᤡᤶᤗᤥ॥

᥈᥉ ᤜᤧᤰᤁᤩᤠᤱ ᤂᤧᤴ ᤕᤧᤰᤕᤰᤁᤡᤴ ᤁᤧᤎᤥ᤹ᤒᤠ ᤏᤠᤶ ᤏᤢ ᤗᤠᤒᤠ ᤌᤣᤀᤠᤱ ᤆᤠᤜᤠᤒᤠ ᤔᤧᤈᤥᤃᤧᤴᤗᤥ. ᤌᤣᤀᤠᤱᤓᤧᤸᤗᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧᤀᤣ ᤂᤧᤴ ᤕᤧᤰᤕᤰᤁᤡᤴ ᤌᤥ᤹ᤖᤢᤖᤥ॥ ᤜᤧᤰᤁᤩᤠᤱ ᤂᤧᤸᤗᤧ ᤁᤢᤛᤣᤔᤡ᤺ᤱᤃ ᤔᤧᤸᤗᤢᤰᤛᤠ᤺ᤴᤏᤣᤖᤥ॥

᥈᥊ ᤜᤧᤰᤁᤩᤠᤱ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤔᤡᤔᤡᤍᤡᤱᤅᤡᤸᤗᤧ ᤌᤥ᤹ᤖᤢᤒᤠ ᤀᤥ᤺ᤳᤋᤡᤀᤥ ᤔᤧᤘᤠ᤹ ᤔᤧᤒᤣ᤺ᤰ. ᤜᤧᤰᤁᤩᤠᤱ ᤀᤡᤰᤛᤠᤍᤡᤱ ᤂᤠᤶᤒᤣ᤺ᤰᤔᤥᤒᤠ ᤁᤠᤰ ᤜᤠᤱᤜᤠ᤹ᤖᤧ ᤂᤢᤏᤡ᤹ ᤔᤡᤔᤡᤍᤡᤱᤅᤡᤴ ᤂᤧᤵᤔᤥ ᤔᤧᤍᤠᤖᤢ᤹॥

᥈᥋ ᤂᤧᤴ ᤕᤧᤰᤕᤰᤁᤡᤸᤗᤧᤴ ᤋᤠ᤺ᤰᤜᤴᤏᤡᤱᤃ ᤀᤠᤵᤑᤠᤸᤗᤧᤀᤠᤱ ᤔᤧᤛᤢᤵᤏᤧᤴ. ᤌᤣᤀᤠᤱᤓᤧᤸᤗᤧ ᤂᤧᤵᤔᤥ ᤛᤧᤴᤍᤡᤰ ᤜᤥ᤺ᤵᤗᤥ॥

᥈᥌ ᤜᤧᤰᤁᤩᤠᤱ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ᤖᤧ ᤔᤡᤱᤛᤥ ᤀᤡᤱᤎᤠ᤺ᤱᤅᤡᤴ ᤏᤢ ᤂᤢᤏᤡ᤹ ᤔᤡᤔᤡᤍᤡᤱᤅᤡᤴ ᤂᤧᤴ ᤕᤧᤰᤕᤰᤁᤥ ᤔᤧᤍᤠᤖᤢ᤹॥

᥈᥍ ᤂᤧᤵᤔᤥᤃ ᤔᤧᤸᤗᤢᤰᤛᤠ᤺ᤸᤗᤧ ᤁᤢᤜᤡᤱᤔᤴᤏᤡᤸᤗᤧᤴ ᤛᤠᤵᤐᤴᤏᤥ ᤔᤡᤱ ᤛᤠᤵᤋᤧᤀᤠᤱ ᤁᤧᤒᤵᤐᤠᤜᤠ᤹ᤖᤰ ᤔᤧᤗᤠ᤺ᤳᤗᤥ॥ ᤁᤖ ᤀᤠᤛᤢᤳᤌᤥ ᤐᤠ᤺ᤴ ᤏᤢ ᤛᤡᤰᤁᤧᤗᤧ᤺ᤱᤒᤠ ᤕᤠᤶᤃᤧᤛᤡᤱᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤏᤢ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ ᤀᤠᤳᤋᤡᤴᤏᤠᤱ ᤂᤧᤴ ᤕᤧᤰᤕᤰᤁᤥ ᤗᤠ᤺ᤵᤔᤠ ᤔᤧᤱᤄᤥᤏᤧᤴᤗᤥ॥

ᤜᤡᤱᤔᤴᤗᤧᤴ ᤕᤱᤄᤱ

᥈᥈

ᤜᤧᤰᤁᤩᤠᤱ ᤔᤠᤱᤗᤠᤀᤡᤱᤒᤠᤸᤗᤧ ᤀᤡᤱᤃᤠ᤹ ᤔᤠᤱᤗᤢᤱ ᤜᤧᤰᤁᤣ ᤛᤧᤸᤗᤧᤱ ᤁᤧᤗᤧᤰᤐᤠ ᤕᤱᤄᤱᤅᤡᤴ ᤀᤥᤛᤣ᤺ᤴᤎᤠᤰᤋᤠᤱᤗᤥ॥ ᤂᤧᤵᤔᤥᤒᤠ ᤆᤫᤠ᤺ᤳᤋᤡᤱᤃ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠᤖᤥ॥ ᤂᤧᤴ ᤕᤱᤄᤱᤅᤡᤱᤃ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤸᤗᤢᤰᤛᤠ᤺ᤸᤗᤧ ᤂᤢᤴᤇᤡ᤹ ᤜᤠᤱᤕᤢᤰᤏᤠᤗᤠᤶ ᤘᤃᤢᤛᤧᤖ

᥈ ᤂᤧᤴ ᤕᤧᤰᤕᤰᤁᤥᤒᤠ ᤔᤠᤖᤠᤶ ᤗᤢᤶᤔᤥ ᤕᤧᤖᤥ॥ ᤕᤱᤄᤱᤅᤡᤸᤗᤧ ᤁᤢᤕᤠᤀᤥ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤛᤡᤱᤒᤢᤱᤅᤡᤴ ᤕᤢᤅᤧᤖᤥ॥ ᤂᤧᤴ ᤛᤡᤱᤒᤢᤱᤅᤥ ᤋᤱᤒᤣ ᤗᤠᤘᤠ ᤌᤡᤰᤏᤧᤳ ᤐᤖᤡᤰᤗᤧᤴ ᤛᤡᤱᤛᤣᤜᤠ᤹ ᤌᤥ᤺ᤰᤋᤧᤖᤥ॥ ᤜᤧᤰᤁᤩᤠᤱ ᤂᤧᤴ ᤛᤡᤱᤒᤢᤱᤅᤡᤸᤗᤧ ᤁᤢᤓᤧᤰᤘᤠᤜᤠ᤹ᤃ ᤁᤠᤰ ᤔᤧᤴᤇᤠᤶ ᤛᤢᤘᤠᤱᤜᤠ᤹ ᤁᤧᤘᤣ᤺ᤶᤒᤠ ᤛᤡᤍᤠ᤹ ᤆᤥᤃᤧᤖᤥ॥

᥉ ᤂᤧᤴ ᤕᤧᤰᤕᤰᤁᤥ ᤀᤠᤸᤗᤀᤠᤱᤎᤥ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤔᤧᤍᤠ᤺ᤰᤋᤢᤴᤇᤡᤴᤒᤠ ᤗᤳᤇᤠᤀᤠᤱ ᤔᤧᤜᤥ᤺ᤵᤗᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤏᤢ ᤔᤧᤸᤗᤢᤰᤛᤠ᤺ᤸᤗᤧ ᤂᤢᤴᤇᤡ᤹ ᤜᤠᤱᤕᤢᤰᤏᤠ᤺ᤴ ᤂᤧᤵᤔᤥ ᤐᤥᤱᤗᤥ. ᤜᤧᤰᤁᤩᤠᤱ ᤁᤢᤛᤣᤘᤠᤖᤥᤒᤠᤜᤠ᤹ᤖᤧ ᤂᤢᤏᤧ᤹ ᤛᤣᤘᤠ ᤔᤧᤈᤥᤃᤢ᤹ᤖᤥ॥

᥊ ᤂᤧᤱᤜᤠ᤹ᤖᤧ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤏᤠᤖᤠᤴ ᤔᤧᤏᤡᤛᤢ᤹. ᤜᤧᤰᤁᤩᤠᤱ ᤁᤢᤔᤡᤱᤅᤡᤴ ᤂᤢᤏᤡ᤹ ᤋᤥᤘᤠᤒᤥ ᤛᤠᤵᤋᤧᤀᤠᤱ ᤐᤳᤗᤥ॥

᥋ ᤂᤧᤵᤔᤥ ᤕᤠᤶᤔᤥ ᤛᤧᤴᤍᤡᤰ ᤔᤧᤒᤥ᤺ᤱᤏᤧᤴ. ᤜᤧᤰᤁᤩᤠᤱ ᤌᤥ᤹ᤔᤠᤖᤧ ᤗᤠᤃᤡ ᤛᤣᤔᤡ ᤏᤢ ᤏᤠᤶᤛᤠᤱᤅᤠᤱ ᤆᤠᤜᤠᤒᤠ ᤔᤧᤈᤥ᤺ᤰᤏᤧᤴᤗᤥ. ᤌᤣᤀᤠᤱᤓᤧᤸᤗᤧ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤴ ᤀᤠᤒᤠᤅᤣ ᤂᤢᤏᤡ᤹ ᤀᤥ᤺ᤳᤋᤡ ᤐᤥ᤺ᤱ॥ ᤜᤧᤰᤁᤩᤠᤱ ᤂᤧᤱᤜᤠ᤹ᤖᤧ ᤛᤍᤠᤍᤡᤱ ᤜᤠᤱᤕᤢᤰ ᤔᤧᤈᤥᤃᤢ᤹ᤖᤥ॥

᥌ ᤂᤧᤴ ᤔᤠᤱᤗᤠᤀᤡᤱᤒᤠᤸᤗᤧ ᤀᤡᤱᤃᤠ᤹ ᤔᤧᤳᤋᤠᤱ. “ᤁᤴ ᤐᤠ᤺ᤴᤈᤠᤰᤜᤠ᤹ ᤋᤠ᤺ᤰᤐᤥ ᤆᤥ᤺ᤰᤔᤠ ᤛᤢᤰᤁᤧᤍᤧᤵᤐᤠ ᤏᤢ ᤛᤧᤰᤂᤠᤒᤠ ᤆᤥ᤺ᤰᤗᤥ॥ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠᤜᤠ᤹ ᤛᤣᤛᤣᤔᤠᤱ ᤁᤧᤒᤡᤒᤠ ᤕᤜᤘᤣ ᤍᤠᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤜᤠ᤹ ᤀᤠᤸᤗ ᤜᤠᤖᤠᤀᤣ ᤐᤥᤱᤔᤠ ᤁᤧᤒᤥ᤺ᤱᤒᤠ ᤐᤠ᤺ᤴᤜᤠ᤹ ᤀᤥᤛᤣ᤺ᤴᤎᤠᤰᤔᤠᤛᤡ ᤑᤠ᤹ᤀᤠᤱ ᤁᤢᤔᤠᤱᤗᤠᤀᤡᤱᤒᤧᤴ ᤐᤠᤱᤄᤢ ᤕᤢᤛᤢᤖᤥ॥”

ᤕᤧᤛᤢ᤺ᤴ ᤜᤠᤖᤠᤀᤣ ᤕᤢ᤺ᤔᤠ ᤆᤥᤰ

᥍ ᤕᤧᤛᤢᤖᤧ ᤐᤠ᤺ᤳᤋᤢ᤹. “ᤀᤥᤔᤧᤳᤋᤧ᤹ᤀᤥ. ᤀᤡᤱᤃᤠ᤹ ᤜᤠᤖᤠᤀᤣ ᤕᤢᤀᤠᤖᤥ᥄ ᤜᤧᤰᤁᤩᤠᤱ ᤁᤴ ᤛᤠᤵᤐᤴᤏᤥ ᤁᤧᤒᤵᤐᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ॥”

᥎ ᤀᤡᤱᤃᤠ᤹ ᤕᤢᤜᤢᤴᤏᤠᤖᤧ ᤁᤴ ᤐᤠ᤺ᤴᤜᤠ᤹ ᤏᤡᤛᤢᤱ ᤂᤧᤵᤛᤢᤱᤗᤥ॥ ᤜᤧᤰᤁᤩᤠᤱ ᤁᤴ ᤐᤠ᤺ᤴᤜᤠ᤹ ᤏᤡᤛᤢᤱ ᤂᤧᤵᤛᤢᤱᤅᤡᤸᤗᤧ ᤁᤴ ᤐᤠ᤺ᤴᤜᤠ᤹ ᤕᤠᤵᤔᤡ ᤀᤥᤛᤣ᤺ᤴᤃᤧᤎᤠᤰᤐᤠ ᤔᤠᤱᤗᤠᤀᤡᤱᤒᤠᤴ ᤛᤣᤘᤠ ᤆᤥ᤺ᤰᤔᤠ ᤑᤠ᤹ᤀᤠᤱ ᤀᤡᤱᤃᤠ᤹ ᤁᤢᤗᤠᤱᤈᤰᤐᤥ ᤛᤠᤶᤒᤥᤴ ᤜᤒᤳ ᤑᤴᤇᤡᤱᤅᤠᤱᤗᤥ॥

᥏ ᤁᤖ ᤂᤧᤸᤗᤧ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ. “ᤀᤡᤱᤃᤠ᤹ ᤛᤣᤘᤠ ᤔᤧᤈᤥᤃᤠᤱᤅᤡᤴᤏᤧ᤹᥄ ᤀᤡᤱᤃᤠ᤹ᤃ ᤂᤧᤏᤧ᤹ ᤁᤢᤀᤡᤛᤡ᤺ᤰ ᤜᤧᤰᤁᤩᤠᤱ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤒᤠ᤺ᤵᤐᤠ ᤁᤧᤶᤓᤢ᤹ ᤁᤧᤴᤛᤠ᤹ᤛᤡ ᤏᤢ ᤁᤴ ᤛᤠᤵᤐᤴᤏᤥ ᤁᤧᤒᤵᤐᤠ ᤐᤠ᤺ᤴᤜᤠ᤹ ᤁᤧᤀᤡ᤺ᤵᤐᤠ ᤁᤧᤏᤠ᤺ᤵᤐᤠᤜᤠ᤹ ᤜᤧᤰᤋᤱᤒᤠ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤁᤢᤛᤣᤘᤠᤖᤥᤒᤠᤀᤠᤖᤥ॥ ᤏᤡᤱᤘᤠ᤹ᤑᤢᤔᤠᤱᤅᤡᤴᤗᤰ ᤛᤣᤘᤠ ᤆᤥᤃᤧ᤹ᤀᤥ᥄”

᥇᥆ ᤜᤧᤰᤁᤩᤠᤱ ᤂᤢᤏᤧ᤹ ᤀᤡᤱᤃᤠ᤹ ᤀᤰᤂᤣ ᤔᤧᤳᤋᤠᤱᤗᤥ. “ᤁᤴ ᤛᤠᤵᤐᤴᤏᤥᤒᤠ ᤔᤠᤱᤏᤡᤱᤘᤠ᤹ᤐᤠᤴᤜᤠ᤹ ᤔᤧᤔᤠ᤹ᤖᤧᤴᤏᤧ᤹ᤀᤥ. ᤌᤣᤀᤠᤱᤓᤧᤸᤗᤧ ᤂᤧᤴ ᤁᤠᤰ ᤐᤠ᤺ᤴᤜᤠ᤹ ᤁᤧᤵᤔᤠ ᤕᤧᤶᤔᤡᤴ ᤏᤡ᤺ᤳᤋᤠᤱᤅᤣ ᤘᤠ᤹ᤖᤥ॥

᥇᥇ ᤜᤠᤖᤠ᤹ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ᤖᤧ ᤋᤠᤵᤑᤧ᤺ᤶᤒᤠ ᤕᤠ᤺ᤶᤒᤰᤁᤣ ᤔᤧᤈᤥᤃᤢᤖᤖᤥ. ᤁᤧᤈᤡ᤺ᤶᤒᤠ ᤕᤠ᤺ᤶᤒᤰ ᤁᤧᤈᤥ᤺ᤰᤐᤠᤜᤠ᤹ ᤔᤧᤈᤡ᤺ᤴᤇᤡᤱᤗ ᤔᤧᤘᤠ᤹ᤖᤖᤥ. ᤁᤖ ᤛᤠᤶᤕᤥᤏᤡᤒᤠᤜᤠ᤹ᤖᤧ ᤛᤠᤶᤕᤥᤏᤡᤒᤠ ᤕᤠ᤺ᤶᤒᤰ ᤔᤧᤈᤥᤃᤢᤖ ᤜᤧᤰᤁᤩᤠᤱ ᤛᤣᤛᤣᤒᤠᤜᤠ᤹ ᤛᤣᤛᤣᤀᤣ ᤔᤧᤘᤠ᤹ᤏᤡᤖᤥ॥”

᥇᥈ ᤕᤧᤛᤢᤖᤧ ᤐᤠ᤺ᤳᤋᤢ᤹.

“ᤀᤥᤔᤧᤳᤋᤧ᤹ᤀᤥ. ᤀᤡᤱᤃᤠ᤹ ᤜᤠᤖᤠᤀᤣ ᤕᤢᤀᤠᤖᤥ᥄ ᤜᤧᤰᤁᤩᤠᤱ ᤁᤠᤰ ᤔᤏᤠᤜᤠ᤹ᤖᤧ ᤔᤧᤈᤥᤃᤢᤒᤠ ᤕᤠ᤺ᤶᤒᤰ ᤁᤢᤀᤡᤛᤡ᤺ᤰᤁᤣ ᤂᤢᤶᤍᤡᤱᤅᤡᤴ ᤏᤢ ᤜᤠᤱᤛᤧᤶᤔᤡᤴ ᤐᤡᤖᤢᤱᤛᤡᤱᤗᤥ॥

᥇᥉ ᤀᤡᤱᤃᤠ᤹ ᤀᤸᤑᤠ ᤏᤢ ᤀᤥᤔᤣᤃᤠ. ᤋᤃᤡᤒᤠ ᤏᤢ ᤀᤣᤃᤠᤱᤒᤠ. ᤜᤧᤰᤁᤩᤠᤱ ᤁᤢᤜᤣ᤺ᤰᤛᤡᤱᤔᤠ ᤏᤢ ᤁᤢᤏᤢᤵᤔᤠᤀᤠᤖᤥ॥

᥇᥊ ᤜᤧᤰᤁᤩᤠᤱ ᤂᤢᤏᤡ᤹ ᤋᤣ᤺ᤳᤜᤠ᤹ ᤛᤣᤛᤣ ᤗ᤹ᤖᤡᤰ ᤘᤠᤃᤧᤜᤵᤐᤠᤜᤠ᤹ᤃ ᤔᤢ᤹ᤀᤡᤛᤠᤒᤠᤛᤡᤖᤥ. ᤌᤣᤀᤠᤱᤓᤧᤸᤗᤧ ᤂᤧᤱᤜᤠ᤹ᤖᤧᤃ ᤋᤠ᤺ᤰᤜᤴᤜᤠ᤹ᤀᤥᤗᤠᤶ ᤕᤧᤰᤕᤰᤁᤥ ᤗᤠ᤺ᤵᤔᤠ ᤏᤢ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤛᤡᤱᤒᤢᤱᤅᤥᤗᤠᤶ ᤆᤠᤔᤠ ᤕᤢᤰ ᤔᤧᤄᤥ᤺ᤛᤢ᤹ᤖᤥ॥

᥇᥋ ᤁᤖ ᤁᤥ᤺ᤳᤆᤥ ᤜᤧᤰᤋᤱᤒᤠ ᤕᤧᤵᤗᤧᤰ ᤁᤧᤃᤵᤐᤠᤜᤠ᤹. ᤏᤡᤱᤘᤠ᤹ ᤁᤧᤔᤠᤒᤠ ᤁᤡᤳᤆᤠᤰ ᤁᤧᤈᤥ᤺ᤰᤐᤠᤜᤠ᤹. ᤆᤠᤃᤧᤖᤠᤶᤒᤠᤜᤠ᤹. ᤔᤏᤠ ᤁᤧᤛᤧᤵᤐᤠᤜᤠ᤹. ᤏᤠᤘᤠᤀᤡᤳᤗᤠ ᤔᤠᤱᤃᤧᤄᤒᤠᤜᤠ᤹ ᤜᤧᤰᤁᤩᤠᤱ ᤁᤠᤰ ᤀᤡᤱᤗᤧᤰ ᤐᤠ᤺ᤵᤔᤠ ᤂᤢᤏᤡ᤹ ᤛᤡᤖᤠ᤹ ᤁᤧᤎᤠᤱᤒᤠᤜᤠ᤹ ᤏᤢ ᤀᤡᤱᤗᤧᤰ ᤁᤧᤒᤠ᤺ᤵᤐᤠᤜᤠ᤹ ᤗᤠ᤺ᤰᤁᤠᤳᤋᤣ ᤔᤧᤘᤠ᤹ᤖᤥ॥

᥇᥌ ᤀᤡᤱᤃᤠ᤹ ᤕᤧᤛᤢᤖᤧ ᤛᤣᤛᤣᤜᤢᤵᤗᤰᤜᤠ᤹ᤖᤧ ᤗᤠᤃᤡ ᤁᤴ ᤐᤠ᤺ᤴᤜᤠ᤹ ᤔᤧᤳᤇᤧ ᤀᤠᤔᤠᤱᤗᤠᤀᤡᤱᤒᤠᤴ ᤂᤡᤏᤡ᤹ᤀᤥ ᤐᤠᤱᤄᤢᤱᤅᤠᤱ ᤘᤠ᤹ᤀᤠᤖᤥ॥ ᤀᤡᤱᤃᤠ᤹ᤃ ᤍᤠᤀᤢᤍ ᤜᤠᤱᤅᤡᤸᤗᤧ ᤁᤢᤔᤢ᤹ᤀᤡᤍᤠᤱᤛᤠᤀᤠᤖᤥ. ᤜᤧᤰᤁᤩᤠᤱ ᤋᤠᤴᤇᤥ᤺ᤰᤐᤠᤀᤠᤖᤥ॥”

᥇᥍ ᤛᤣᤛᤣᤔᤠᤱᤅᤡᤴ ᤏᤢ ᤛᤡᤛᤠᤔᤣ᤺ᤳᤋᤡᤸᤗᤧ ᤐᤠ᤺ᤳᤇᤢ᤹. “ᤕᤧ᤹ᤀᤥ᥄” ᤜᤧᤰᤁᤩᤠᤱ ᤁᤴ ᤐᤠ᤺ᤴᤜᤠ᤹ ᤁᤧᤄᤧᤶᤒᤠᤸᤗᤧᤀᤠᤱ “ᤕᤧ᤹ᤀᤥ᥄” ᤐᤠ᤺ᤳᤋᤢᤖᤥ॥ ᤀᤠᤳᤋᤡᤴ ᤀᤠᤱᤃᤢᤃᤧᤴ ᤘᤠᤔᤡ᤺ᤰᤔᤠᤸᤗᤧ ᤋᤖᤢᤀᤠᤱ ᤘᤠ᤹. ᤂᤧᤴ ᤋᤠᤖᤖᤥ॥ ᤀᤠᤳᤋᤡᤸᤗᤧ ᤏᤡᤱᤘᤠ᤹ ᤆᤥᤃᤢ᤹. ᤜᤠᤖᤠ᤹ ᤂᤧᤸᤗᤧ ᤁᤢᤔᤧᤸᤗᤢᤱ ᤔᤧ᤺ᤴᤏᤣᤀᤣ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤆᤫᤠ᤺ᤳᤋᤡᤴ ᤌᤢᤅᤢᤖᤖᤥ॥

᥇᥎ ᤁᤴ ᤛᤠᤵᤐᤴᤏᤥᤒᤠ ᤔᤠᤱᤏᤡᤱᤘᤠ᤹ᤐᤠᤴ ᤁᤧᤄᤧᤶᤒᤠ ᤁᤠᤰ ᤔᤧᤴᤇᤠᤶ ᤕᤠᤵᤔᤡᤜᤠ᤹ ᤀᤡᤱᤃᤠ᤹ ᤛᤠᤶᤍᤡᤱ ᤐᤡᤖᤢᤱᤛᤡᤱᤗᤥ- ᤜᤠ᤺ᤳᤗᤧ ᤁᤴ ᤛᤠᤵᤐᤴᤏᤥ ᤌᤣᤀᤡ ᤕᤥ᤹ᤖᤢ. ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧᤀᤠᤱ ᤁᤴ ᤛᤠᤵᤐᤴᤏᤥ ᤆᤧᤱᤔᤏᤠᤒᤠ ᤔᤡᤴᤍᤣ᤹ᤜᤠ᤹ ᤂᤧᤴ ᤁᤧᤕᤥ᤹ᤒᤠᤸᤗᤧ ᤁᤢᤛᤶᤍᤠᤱ ᤕᤥ᤹ᤖᤢᤖᤥ॥

᥇᥏ ᤜᤧᤰᤁᤩᤠᤱ ᤜᤠ᤺ᤳᤗᤧ ᤁᤴ ᤔᤠᤱᤏᤡᤱᤘᤠ᤹ᤐᤠᤴᤏᤡᤸᤗᤧᤴ ᤛᤠᤵᤐᤴᤏᤥᤗᤠᤶ ᤌᤣᤀᤡ ᤂᤰᤋᤢ᤹. ᤁᤴ ᤛᤠᤵᤐᤴᤏᤥ ᤛᤠᤵᤋᤧᤀᤠᤱ ᤁᤧᤒᤵᤐᤠ ᤔᤧᤴᤏᤢᤵᤔᤏᤠᤒᤠ ᤜᤡᤱᤔᤴ ᤁᤧᤒᤡᤒᤠ ᤛᤡᤱᤒᤢᤱᤅᤥᤗᤠᤶ ᤜᤧᤰᤁᤩᤠᤱ ᤛᤣᤛᤣ ᤕᤧᤰᤕᤰᤁᤥᤗᤠᤶ ᤂᤧᤸᤗᤧ ᤂᤥᤔᤠ ᤁᤧᤒᤥ᤺ᤱᤒᤠ ᤗᤰᤁᤡᤴ ᤏᤡᤱᤘᤠ᤹ᤑᤢᤔᤠᤱᤅᤡᤸᤗᤧ ᤂᤰᤋᤢ᤹ᤖᤥ॥

᥈᥆ ᤁᤴ ᤐᤠ᤺ᤴᤏᤡᤴ ᤛᤠ᤺ᤰᤂᤡ ᤁᤧᤒᤡᤒᤠᤸᤗᤧ ᤐᤠ᤺ᤳᤋᤢ᤹. “ᤛᤧᤰᤂᤠᤀᤣ ᤀᤡᤱᤃᤠ᤹ ᤜᤠᤖᤠᤀᤣ ᤕᤢᤀᤠᤖᤥ॥”

ᤀᤠᤔᤧᤴ᥄ ᤍᤠᤱᤒᤠ ᤕᤧᤛᤢᤀᤣ. ᤕᤧ᤹ᤀᤥ᥄

᥈᥇ ᤍᤠᤱᤒᤠ ᤕᤧᤛᤢᤖᤧ ᤁᤢᤗᤢᤱᤃᤢᤶᤔᤡᤴ ᤂᤡᤏᤡ᤹ ᤁᤧᤖᤧᤰᤏᤢ ᤘᤠ᤹ᤖᤖᤥ॥ ᤀᤠᤔᤧᤴ॥